^

ጌሻ ማፃፋ

Gofa: ጌሻ ማፃፋ Bible of Ethiopia, Ethiopic script

copyright © 2024 The Word for the World International
Language: Goofa
Contributor: The Word for the World International

This translation is made available to you under the terms of the Creative Commons Attribution Share-Alike license 4.0.

You have permission to share and redistribute this Bible translation in any format and to make reasonable revisions and adaptations of this translation, provided that:

You include the above copyright and source information.

If you make any changes to the text, you must indicate that you did so in a way that makes it clear that the original licensor is not necessarily endorsing your changes.

If you redistribute this text, you must distribute your contributions under the same license as the original.

Pictures included with Scriptures and other documents on this site are licensed just for use with those Scriptures and documents. For other uses, please contact the respective copyright owners.

Note that in addition to the rules above, revising and adapting God's Word involves a great responsibility to be true to God's Word. See Revelation 22:18-19.

2025-05-02

ePub generated by Haiola 11 Mar 2026 from source files dated 3 May 2025
eBible.org certified

df3198e5-399e-5ac9-ba5e-cfc44416f893

መተꬃ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

መተꬃ ማፃፋ

ጋꬃ ቆፋ

መተꬃ ማፃፋይ፥ ሳሎ ሳአ መተꬅ፥ አሳ መተꬅ፥ ኤኮ ገሎባ፥ ናጋራባ፥ ዶና ቡቀተꬃባነ እስራኤለ አሳ ዶመꬅ ኦዴስ። መተꬃ ማፃፋይ ናምኡ አይፈ ክፍለታን ሻከቴስ።

1. ሸምፖ 1—11 ጋካናዉ ደእያ ክፍለይ፥ አዳመፐ አብራሃመ ጋካናዉ ደእያ አሳ ዘረꬃ ዶመꬃ ታርከ ቆንጭሴስ። ሀ ክፍልያን፥ ሳሎ ሳአ መተꬅ፥ አሳ መተꬅ (ሸም 1—2)። አዳመነ ሄዋን ኪተተꬃ እፆ፥ ናጋራ ጋሶን ባደꬅነ ሀይቆይ አሳ ኮቸ ኡባ ቦላ ዩሳ (ሸም 3)። ቃየላነ አበላ ታርከነ አሳ የለተꬅ (ሸም 4—5)። ኖሄ አማነተꬅ፥ አሳ ኢታተꬅነ ꬋዮ ሃꬅ (ሸም 6—10)። ባብሎነ ግምበ፥ ዶና ቡቀተꬅነ አሳ ላለተꬅ (ሸም 11) በሲያ ታርከ ፓድድ ኦዴስ።

2. ሸምፖ 12—50 ጋካናዉ ደእያ ክፍለይ፥ እስራኤለ ኮይሮ አዋታ ታርከ ኦዴስ፤ ኤንታ ግዶፈ ፆሳስ ኪተተꬃን ኤረትዳ አብራሃመ ዶረተꬃ፥ ካልድ እያ ናአ ይሳቃ፥ እያ ናአ ናአ ግድዳ ያይቆባነ ታማነ ናምኡ ያይቆባ ናይታ ታርከ ቆንጭሴስ። ሀ ታማነ ናምኡ ያይቆባ ናይት፥ ታማነ ናምኡ እስራኤለ ኮቻስ ዶመꬅ ግድዳ ማይዛታ። ሀ ታማነ ናምኡ እስራኤለ ናይታ ግዶፈ ዮሰፋ ታርከይ ሀ ማፃፋን ዳሮ ኦደትዳ ታርከ።

ሀ ማፃፋይ፥ አሳ ዘረꬃ ታርከ ኦድያባ ግድኮካ ኡባፈ አꬅድ ፆሲ ኦꬅዳ እያ ግታ ኦሱዋ ፓድድ በሴስ። እ ባ አሳስ እምዳ ኡፋይሳ ቃላይ፥ ፆሳይ ባ አሳስ መርናዉ ቆፐይሳ በሴስ። ማፃፋይ ጋፃፐ ጋፃ ጋካናዉ ናጋራ ፕርደይ፥ ባ አሳ ካለይ፥ ኤንታ ማደይነ ኤንታ ታርክያ ጊግሰይ ፆሰ ግደይሳ በሴስ።

ማፃፋ አይፈ ቆፋታ

መተꬃ ታርከ (1:1—2:3)

አዳመነ ሄዋኖ (2:4-25)

ናጋር አላመ ገሉዋ (3:1-24)

ናጋር አላመን ዳየꬃ (4:1—6:8)

ኖሄነ ꬋዮ ሃꬃ ታርከ (6:9—9:29)

ባብሎነ ግምብያነ አሳ ላለተꬅ (11:1-9)

ሴማ የለታ ሱሳ (11:10-32)

አብራሃመ ፄገተꬃነ ዱሳ (12:1—25:11)

እስማኤላ የለተꬃ (25:12-18)

ያይቆባ የለተꬃ (25:19—35:29)

ኤሳዌ የለተꬃ (36:1-43)

ዮሰፋነ እያ እሻታ (37:1—45:28)

እስራኤለ አሳይ ግብፀ ቢታን (46:1—50:26)

1

መተꬃባ

1 ፆሳይ ኮይሮ ሳሎታነ ሳአ መꬍስ። 2 ሄ ዎደ ሳእ ጊጎናነ አይብካ ባይና መላ ደኤስ። ꬉም ቢታ ማእዳ ዎልቃማ ሃꬃታ ቦላ ደኤስ። ፆሳ አያናይ ሃꬃፈ ቦላራ ቃፄስ።

3 ሄሳፈ ጉየ፥ ፆሳይ፥ “ፖኦይ ሀኖ” ያግን፥ ፖኦይ ሀንስ። 4 ፖኦይ ሎኦ ግድዳይሳ ፆሳይ በእስ፤ ፖኡዋ ꬉማፐ ሻክስ። 5 ፆሳይ ፖኡዋ፥ “ጋላስ” ግድ ሱንꬅስ፤ ቃስ ꬉማ “ቃማ” ግድ ሱንꬅስ። ሳእ ቃምስ ዎንትስ፤ ሄስ ኮይሮ ጋላስ።

6 ሄሳፈ ጉየ፥ ፆሳይ፥ “ቦላራ ደእያ ሃꬃ ጋርሳን ደእያ ሃꬃፈ ሻክያ ሳሎ ጉፋንꬆይ ሀኖ” ያግን ሀንስ። 7 ፆሳይ ሳሎ ጉፋንꬆ ጊግስድ፥ ሳሎ ጉፋንꬆፈ ቦላራ ደእያ ሃꬃ ጋርሳን ደእያ ሃꬃፈ ሻክስ። 8 ፆሳይ ሄ ጉፋንꬁዋ፥ “ሳሎ” ግድ ሱንꬅስ። ሳእ ቃምስ፤ ዎንትስ፤ ሄስ ናምአንꬆ ጋላሳ።

9 ሄሳፈ ጉየ፥ ፆሳይ፥ “መላ በሳይ ቆንጫናዳ ሳሎፐ ጋርሳን ደእያ ሃꬅ ኡባይ እስ በሲ ሺቆ” ያግን ሀንስ። 10 ፆሳይ ሄ መላ በሳ፥ “ቢታ” ግድ ሱንꬅስ፤ ቃስ እስ በሳን ሺቅዳ ሃꬃ፥ “አባ” ግድ ሱንꬅስ። ያትድ፥ ፆሳይ ሄስ ሎኦ ግድዳይሳ በእስ። 11 ሄሳፈ ጉየ፥ ፆሳይ፥ “ቢታይ ምꬅ ማታ ዶልሶ፤ ዘረꬃ አይፈይ ደእያ ካꬅነ ዘረꬃ አይፈይ ግዶን ደእያ ምꬅ ዶሎ” ያግስ፤ ሄሳዳካ ሀንስ። 12 ቢታይ ምꬅ ማታ እያ ቆሞን ቆሞን ዶልስስ። ፆሳይ ሄስ ሎኦ ግድዳይሳ በእስ። 13 ሳእ ቃምስ ዎንትስ፤ ሄስ ሄꬓንꬆ ጋላስ።

14 ሄሳፈ ጉየ፥ ፆሳይ፥ “ጋላሳ ቃማፈ ሻካናዉ ፖኦት ሳሎን ሀኖ። ኤንቲ ቃማ፥ ጋላሳ፥ ዎደነ ላይꬅ ኤርሳናዉ ማላ ግዶ። 15 ቢታ ቦላ ፖአና መላ ኤንቲ ሳሎ ጉፋንꬆን ሀኖ” ያግስ፤ ሄሳዳካ ሀንስ። 16 ፆሳይ ናምኡ ግታ ፖኦታ መꬍስ። አዊ ጋላስ፥ አጌን ቃማ ፖአና መላ ኦꬅስ። ሄሳዳካ ፆልንቶታ መꬍስ። 17 ፆሳይ ኤንቲ ሀ ሳአ ቦላ ፖአና መላ ሳሎን ዎꬅስ። 18 ሄስ፥ ጋላስነ ቃማ ሃራና መላነ ፖኦ ꬉማፐ ሻካና መላሳ። ፆሳይ ሄስ ሎኦ ግድዳይሳ በእስ። 19 ሳእ ቃምስ ዎንትስ፤ ሄስ ኦይዳንꬆ ጋላስ።

20 ሄሳፈ ጉየ፥ ፆሳይ፥ “ደኦይ ደእያ ዱማ ዱማ መተꬃት ሃꬃን ዳሮ፤ ካፎትካ ሳአፐ ቦላራ፥ ሳሎ ጉፋንꬆፈ ጋርሳን ፕራꬎ” ያግስ። 21 ያትድ ፆሳይ አባን ደእያ ግታ ዶአታ፥ ሃꬃ ግዶን ዎፅ ቃፅያ መተꬃታ ኡባነ ፓልያ ካፎታ ኡባ እያ ቆሞን ቆሞን መꬍስ። ፆሳይ ሄስ ሎኦ ግድዳይሳ በእስ። 22 ፆሳይ ኤንታ፥ “የለትተ፥ ዳርተ፥ አባ ኩምተ፥ ካፎት ቢታ ቦላ ዳሮ” ያግድ አንጅስ። 23 ሳእ ቃምስ ዎንትስ፤ ሄስ እቻሻንꬆ ጋላስ።

24 ሄሳፈ ጉየ፥ ፆሳይ፥ “ደኦይ ደእያ መተꬃት ኤንታ ቆሞን ቆሞን፥ መሄታ፥ ሳአራ ጎሸትያ መተꬃታነ ዶአታ ኤንታ ቆሞን ቆሞን ቢታይ ከሶ” ያግን ሀንስ። 25 ሄሳዳ ኦꬅድ ኤንታ ኡባ መꬍስ። ፆሳይ ሄስ ሎኦ ግድዳይሳ በእስ።

26 ሄሳፈ ስምን፥ ፆሳይ፥ “አሰ ኑና ዳንስድ አነ መꬎኦስ። ኤንቲ አባ ሞሉዋ፥ ሳሎ ካፎታ፥ ቢታ ቦላ ዎፅ ቃፅያ መተꬃ ኡባ ሃሮ” ያግስ። 27 ሄሳዳ ፆሳይ አሰ ባና ዳንስድ መꬍስ። እ አሰ ፆሰ ዳንስድ መꬍስ፤ ኤንታ አደነ ማጫስ ኦꬅድ መꬍስ።

28 ፆሳይ ኤንታና፥ “የለትተ፥ ዳርተ፥ ሳአ ኩምተ፤ ሃርተ። አባ ሞሎ፥ ሳሎ ካፎታነ ቢታ ቦላ ዎፅ ቃፅያ፥ ደኦይ ደእያ መተꬃ ኡባ ሃርተ” ያግድ አንጅስ።

29 ሄሳፈ ጉየ፥ ፆሳይ፥ “ታኒ ቢታ ኡባ ቦላ ዘረꬃ አይፈይ ደእያ ካꬃ ኡባነ ዘረꬃ አይፈይ ግዶን ደእያ ምꬅ ኡባ ህንተዉ እማስ፤ ሄስ ህንተዉ ካꬅ ግዶ። 30 ቃስካ ሀ ሳአን ደእያ መሄነ ዶአ ኡባስ፥ ሳሎ ካፎ ኡባስነ ሳአራ ጎሸትያ መተꬃ ኡባስ ምያባ ግዳና መላ፥ ጭልኦ ምꬅነ ማታ እማስ” ያግስ፤ ሄሳዳካ ሀንስ። 31 ፆሳይ ባ መꬍዳ ኡባባካ ፄልያ ዎደ ዳሮ ሎኦ ግድዳይሳ በእስ። ሳእ ቃምስ፤ ዎንትስ፤ ሄስ ኡሱፑንꬆ ጋላስ።

2

1 ሳሎትነ ሳእ ኤንታን ደእያባ ኡባባይ ሀይሳዳ መትድ ፖለትስ። 2 ፆሳይ ባ ኦሱዋ ፖልድ፥ ላፑንꬃ ጋላሳን ሸምፕስ። 3 ፆሳይ ላፑንꬃ ጋላሳን ባ ኦꬅያ ኦሱዋ ኦንግድ ሸምፕዳ ግሾ ሄ ጋላሳ አንጅስ፤ ጋላሳታፐ ዱማይስ። 4 ሳሎትነ ሳእ ሄሳዳ ሀን መትስ።

አዳመነ ሄዋኖ

ጎዳ ፆሳይ ሳአነ ሳሎታ መꬍዳ ዎደ፥ 5 ሳአ ቦላ እር ቡክቦና ግሾነ ኦꬅያ አስ ባይና ግሾ ምꬅነ ማት ዶልቤና፤ አጭያባይካ ባዋ። 6 ግዶሽን፥ ሳአፐ ሃꬅ ፑልትድ፥ ቢታ ኡባ ላክሴስ። 7 ሄሳፈ ጉየ፥ ጎዳ ፆሳይ ቢታ ባናፐ አሰ * መꬍድ እያ ሲራ ደኦ ሸምፖ ፑንድ ገልስስ። ያትን፥ ሄ አደይ ደኦራ ደእያ አሰ ግድስ።

8 ጎዳ ፆሳይ ዶሎሀ ባጋራ ኤደነ ጋናተ ጊግስስ፤ ያን ባ መꬍዳ አድያ ዎꬅስ። 9 ጎዳ ፆሳይ ፄላናዉ ሎእያ፥ ማናዉካ ማልእያ ኡባ ቆሞ ምꬅ ቢታፈ ዶልስስ። ጋናተ ግዶን ደኦ እምያነ ሎኦነ ኢታ ኤርስያ ናምኡ ምꬃታ ዎꬅስ።

10 ጋናተ ኡሽያ ሻፋ ሃꬃይ ኤደነፐ ጎጌስ። ሄ ሻፋይ ኤደነፐ ከይድ ኦይዱ ሻፉ ከይድ ሻከቴስ። 11 ኮይሮ ሻፋ ሱንꬃይ ፍሶነ። ፍሶነይ ዎርቀይ ደእያ ሀውላ ቢታ ቦላ ጎጌስ። 12 ሄ ቢታ ዎርቀይ ጌሻ ዎርቃ። ቃስ አልኦ ሽቶይነ ሹች ያን ደኤስ። 13 ናምአንꬆ ሻፋ ሱንꬃይ ግዮነ። ግዮነይ ቶጰ ቢታ † ዩሹዋን ጎጌስ። 14 ሄꬓንꬆ ሻፋ ሱንꬃይ ፀግሮሳ። ፀግሮስ አሶረፐ ዶሎሀ ባጋራ ጎጌስ። ቃስ ኦይዳንꬆ ሻፋይ ኤፍራፂሳ።

15 ጎዳ ፆሳይ አስ ኤደነ ጋናተ ኦꬃና መላነ ናጋና መላ እያ ኤፍድ ያን ዎꬅስ። 16 ጎዳ ፆሳይ አሰ፥ “ጋናተ ምꬃ ቴራ ኡባፈ ኔኒ ማናዉ ዳንዳኣሳ። 17 ሽን ሎኦነ ኢታ ኤርስያ ምꬃ አይፍያፐ ሞፓ። አይስ ጊኮ፥ ኔኒ እያፐ ምዳ ጋላስ ቱማ ሀይቃና” ያግድ ኪትስ።

18 ሄሳፈ ጉየ፥ ጎዳ ፆሳይ፥ “አደይ ባርካ ደኤይስ ሎኦ ግደና። ታኒ እያ ማዳና መላ እያዉ እንጀትያ ላገ መꬋና” ያግስ።

19 ጎዳ ፆሳይ መሄታ፥ ዶአታነ ሳሎ ካፎታ ኡባ ቢታፈ መꬍስ። ያትድ፥ ኤንታ ዎይግድ ሱንꬃነኮ በአናዉ አዳመኮ ኤህን፥ አዳመይ ደኦይ ደእያ መተꬃ ኡባ ሱንꬅዳ ሱንꬃይ ኤንታ ሱንꬅ ግድድ አትስ። 20 ሄሳዳካ፥ አዳመይ መሄታ፥ ሳሎ ካፎታነ ባዞ ዶአታ ኡባ ሱንꬅስ። ሽን አዳመስ እንጀትያነ እያ ማድያ ላገይ በንትቤና።

21 ሄሳ ግሾ፥ ጎዳ ፆሳይ አዳመ ዎልቃማ ꬍስኮን የግስ። እ ꬍስኮ ሀይቅዳሽን እያ ምየ መቀꬃፈ እሱዋ ኤክድ፥ ሄ በሳ አሾን ኩንꬅስ። 22 ጎዳ ፆሳይ አዳመፐ ኤክዳ መቀꬃ ማጫ ኦꬅድ መꬍስ፤ ያትድ እዮ እያኮ ኤህስ። 23 አዳመይ፥ “ሀ መቀꬅያ ታ መቀꬃፈ፥ ሀ አሽያ ታ አሾፐ ኤከትዳሮ። እያ አደፈ ኤከትዳ ግሾ ማጫ ‡ ጌተቶ” ያግስ። 24 ሄሳ ግሾ አስ ባ አዋነ ባ አይዉ አግድ፥ ባ ማቸራ እስፈ ደኤስ፤ ናምአይ እስ አስ ግዶሶና። 25 አዳመይነ ሄዋና ናምአይካ ፅረ ካሎ ደኦሶና፤ ሽን እሶይ እሱዋስ ዬላቶኮና።

3

አሳ ኪተተꬃ እፆ

1 ሾሽ ጎዳ ፆሳይ መꬍዳ ዶአ ኡባፈ አꬍዳ ገናንቾ። እስ ጋላስ ሾሽ ማጫስዉ፥ “ፆሳይ ቱማ ህንተና፥ ‘ጋናትያን ደእያ ምꬃ አይፈ ኡባፈ ሞፕተ’ ግዴ?” ያግድ ኦይችስ።

2 ማጫስያ ሾሻኮ፥ “አካይ፥ ፆሳይ ሄሳዳ ግቤና፤ ኑኒ ጋናተ ግዶን ደእያ ምꬃታ አይፈ ማናዉ ዳንዳኦስ። 3 ሽን ፆሳይ ኑና፥ ‘ጋናተ ግዶን ደእያ ምꬃ አይፈ ሞፕተ፥ ቦቾፍተ፤ እፅኮ ህንተ ሀይቃና’ ግስ” ያጋሱ።

4 ሾሻይ ማጫስዉ፥ “ህንተ አይኮካ ሀይቀከታ። 5 ፆሳይ ሄሳ ግዳይ፥ ሄ ምꬃ አይፍያ ህንተ ሚኮ አኬካ ደምድ ሎኦነ ኢታ ፆሳዳ ህንተ ኤራናይሳ እ ኤርያ ግሾሳ” ያግስ።

6 ማጫስያ ምꬃ አይፈይ ማናዉ ማልኤይሳ፥ በአናዉ ሎኤይሳነ፥ ጭንጫተꬅ ደማናዉ አሞያባ ግደይሳ በአሱ። ሄ ምꬃ አይፍያፐ ኤካዳ ማሱ። ቃስ ባ አዝናስካ እምን እካ ምስ።

7 ኤንቲ ም ስሚድ፥ ናምአይካ አኬካ ደምዶሶና። ኤንቲ ፅረ ካሎ ደኤይሳ ኤርዶሶና። ሄሳ ግሾ ባላሰ ምꬃ ሀይꬅ ስክድ ዳንጭዶሶና።

8 ሳእ ኦማርስዳ ዎደ ጋናተ ግዶን ጎዳ ፆሳይ ሄመትሽን እያ ግርሳ አዳመይነ እያ ማችያ ስእዶሶና። ኤንቲ ጋናተ ምꬃ ግዶን ጎዳ ፆሳፈ ቆሰትዶሶና። 9 ሽን ጎዳ ፆሳይ አዳመ ፄግድ፥ “አዳመ፥ አዉን ደአይ?” ያግስ።

10 አዳመይ፥ “ጋናተ ግዶን ነ ግርሳ ስአዳ ታኒ ካሎ ደእያ ግሾ ያያዳ ቆሰታስ” ያግስ።

11 ጎዳ ፆሳይ፥ “ኔኒ ካሎ ደኤይሳ ነዉ ኦድዳይ ኦኔ? ታኒ ነና ሞፓ ግዳ ምꬃ አይፈፐ ማድዬ?” ያግድ ኦይችስ።

12 አዳመይ፥ “ታራ ዳና መላ ኔኒ እምዳ ማጫስያ ሄ ምꬃ አይፍያፐ ታዉ እምን ማስ” ያግስ።

13 ጎዳ ፆሳይ፥ ማጫስዉ፥ “ኔኒ ሄሳ አይስ ኦꬃዲ?” ያግድ ኦይችስ።

ማጫስያ፥ “ታና ሾሻይ ጭምን ማስ” ያጋሱ።

14 ጎዳ ፆሳይ ሾሻ፥ “ኔኒ ሀይሳ ኦꬅዳ ግሾ፥ መሄፐነ ዶአ ኡባፈ አꬋዳ ባደትዳባ ግዳ። ኔኒ ነ ኡሎን ቢታራ ጎሸታና፤ ነ ደኦ ላይꬃ ኡባን ባና ላጫና። 15 ታኒ፥ ነ ግዶንነ ማጫሰ ግዶን፥ ነ ሼሻ ግዶንነ እ ሼሻ ግዶን ሞርከተꬅ ዎꬃና። እ ነ ሁጵያ ቆፃና፥ ነካ እያ ግንድያ ዱካና” ያግስ።

16 ማጫስዉ ጎዳ ፆሳይ፥ “ነ ቃንꬃትዳ አጌናን ዳሮ ኡንኤታና። ኔኒ ዎልቃማ ዋየን ናአ የላና። ግዶሽን፥ ኔኒ ነ አዝናራ ዳናዉ አሞታና፤ እ ነና ሃራና” ያግስ።

17 ጎዳ ፆሳይ አዳመኮ፥ “ኔኒ ነ ማቸ ኦዳ ስእዳ ግሾነ ታኒ ነና ሞፓ ግዳ ምꬃ አይፍያፐ ኔኒ ምዳ ግሾ፥ ቢታይ ነ ጋሶን ባደትዳይሳ ግዶ። ኔኒ ነ ደኦ ላይꬃ ኡባን ግታ ዳቡርሳን ቢታ ኦꬃዳ ማና። 18 ቢታይ ነዉ አጉንꬅነ ሀርመ ዶልሳና፤ ኔኒ ቢታፈ ዶልድ ካፅያባ ማና። 19 ኔኒ ነ መትዳ ቢታ ስማና ጋካናዉ ዳቡራን ጫዋታዳ ኦꬅዳ ነ ካꬅ ማና። ኔኒ ቢታፈ መትዳ ግሾ ቢታ ስማና” ያግስ።

20 አዳመይ ባ ማችዉ ደኦይ ደእያ አሳ ኡባስ አዮ ግድያ ግሾ ሄዋኖ * ግድ ሱንꬅስ።

21 ጎዳ ፆሳይ አዳመነ እያ ማችዉ እተ ጊግስድ ማይዝስ።

22 ጎዳ ፆሳይ፥ “ህዛ አስ ሎኦነ ኢታ ኤሮን ኑፐ እሱዋዳ ግድስ። ኤንቲ ባንታ ኩሽያ የድድ፥ ደኦ እምያ ምꬃ አይፍያፐ ኤክድ ሞና መላነ መርናዉ ደኦን ዶና መላ ተቀታናዉ ኮሼስ” ያግስ። 23 ሄሳ ግሾ፥ ኤንቲ ባንታ መትዳ ቢታ ኦꬃና መላ ጎዳ ፆሳይ ኤደነ ጋናተፐ ኤንታ ከስስ። 24 ያትድ፥ ደኦ እምያ ምꬃኮ ኤፍያ ኦግያ ናጋና መላ ክሩቤላ ጌተትያ ደኦ መተꬃታነ ሽረት ሽረት ዎꬍያ ታማ ላጮ ማሸ ኤደነ ጋናተፐ ዶሎሀ ባጋራ ዎꬅስ።

4

ቃየላነ አበላ

1 አዳመይ ባ ማቸ ሄዋንራ አቅስ። እያ ቃንꬃታዳ አደ ናአ የላሱ። “ጎዳይ ታና ማድን አደ ናአ ደማስ” ጋዳ ቃየላ ጋዳ ሱንꬃሱ። 2 እያ እሻ አበላ የላሱ። አበል ዶርሰ ሄሜስ ቃስ ቃየል ቢታ ኦꬄስ። 3 ኡንደና ዎደፐ ጉየ፥ ቃየል ባ ጋደን ካፅዳ ካꬃፈ ጎዳስ ያርሾ ያርሽስ። 4 ሽን አበል ባ ዶርሳ ዉድያ ግዶን ባይራ የለትዳይሳ ሹክድ እያ አሹዋፐ ሞꬎ ባጋ ያርሽስ። ጎዳይ አበላነ እያ ያርሹዋ ኤክስ። 5 ሽን ቃየላነ እያ ያርሹዋ ኤክቤና። ሄሳ ግሾ፥ ቃየል ዳሮ ይሎትስ፤ እያ ሶምኦይ ꬉምስ።

6 ጎዳይ ቃየላኮ፥ “አይስ ይሎታይ? ነ ሶምኦይ አይስ ꬉምዴ? 7 ኔኒ ሎኦ ኦꬅዳባ ግድያኮ፥ ነ ሶምኦይ ፓሽካ ግደኔ? ሽን ኔኒ ሎኦ ኦꬆና እፅኮ፥ ናጋር ዶአዳ ነ ፐንገን ናጌስ። እ ነና ሃራናዉ ኮዬስ፥ ሽን ኔኒ እያ ፆናናዉ በሴስ” ያግስ።

8 ሄሳፈ ጉየ፥ ቃየል ባ እሻ አበላኮ፥ “አነ ደምባ በሲ ቦስ” ያግስ። ኤንቲ ደምባን ደእሽን፥ ቃየል ባ እሻ አበላ ቦላ ደንድድ እያ ዎꬍስ።

9 ጎዳይ ቃየላ፥ “ነ እሻይ አበል አዉኔ?” ያግድ ኦይችስ።

ቃየል ዛሪድ፥ “ታኒ ኤርከ፤ ታ እሻ ናገይ ታነዬ?” ያግስ።

10 ጎዳይ ቃየላ፥ “ሀይሳ አይስ ኦꬃዲ? ሄኮ፥ ነ እሻ ሱꬃይ ቢታፈ ታኮ ፅሎ ፕርዳስ ዋሴስ። 11 ኔኒ ባደትዳባ ግድያ ግሾ ቢታ ዛራዳ ኦꬃናዉ ዳንዳአካ። ነ እሻ ዎꬋዳሳ እያ ሱꬃካ ቢታን ጉሳዳሳ። 12 ኔኒ ኦꬅንካ ቢታይ ነዉ አይፈና፤ በተ አሳዳ ኔኒ ሳአ ቦላ ቶይላታዳ ዳቡራና” ያግስ።

13 ቃየል ጎዳኮ፥ “ነ ታ ቦላ ፕርድዳ ፕርዳይ ታ ዎልቃፈ ቦላ። 14 ኔኒ ታና ሀች ቢታፈ የደꬃሳ፤ ነ ስንꬃፈካ ሃሳሳ። በተ አሳዳ ታኒ ሳአ ቦላ ዳቡራና፤ ታና ደምያ ኦንካ ዎꬋና” ያግስ።

15 ጎዳይ እያ፥ “ነና ኦንካ ዎና፤ ዎꬍኮ፥ ታኒ ላፑን ቶሆ ሀሎ ከያና” ያግስ። ሄሳ ግሾ፥ እያ ደምያ ኦንካ ዎꬎና መላ ጎዳይ እያ ቦላ ናግሶ ማላ ዎꬅስ። 16 ቃየል ጎዳ ስንꬃፈ ከይድ፥ ኤደነ ባጋፈ ዶሎሀ ባጋን ደእያ ኖዳ፥ * ቢታን ደእስ።

ቃየላነ እያ የለታ

17 ቃየል ባ ማቸራ አቅስ፤ እያ ቃንꬃታዳ ሄኖከ የላሱ። ሄ ዎደ ቃየል ካታማ ኬፅድ፥ ሄ ካታማ ባ ናኣ ሱንꬃን “ሄኖከ” ግድ ሱንꬅስ። 18 ሄኖከይ ጋይዳ የልስ። ጋይድ ማኤላ የልስ። ማኤል ማቱሳኤላ የልስ። ማቱሳኤል ላመሀ የልስ።

19 ላመህ አዶነ ሲሎ ጌተትያ ናምኡ ማቾ ኤክስ። 20 አዳ ያባላ የላሱ። ያባል መሄ ሃርያነ ዱንካነን ደእያ አሳታ አዋ። 21 እያ እሻ ሱንꬃይ ዩባላ። ዩባል ቃስ ዲꬅ ዲፀይሳታነ ሱሱልኤ ፑንያ አሳታ ኡባ አዋ። 22 ሲላ ቃስ ቱባልቃይና ጌተትያ ናኣ የላሱ። ቱባልቃይን ናሰ ብራታፐነ ብራታፐ ዱማ ዱማ ሚሸታ ቆፀይሳታ አዋ። ቱባልቃይና ምችያ ናእሞ።

23 እስ ጋላስ ላመህ ባ ማቸታ፥ “አደ፥ ሲለ፥ ስእተ፤ ታ ማቸቶ፥ ታኒ ኦድያባ ሀይዝተ። እስ ፓንꬃ አደይ ታና ደችድ ማዱንፅስዳ ግሾ፥ ታኒ እያ ዎꬋስ። 24 ቃየላ ሃሉዋ ከያናው ላፑን ኩሸ ኮሽኮ፥ ላመሀ ሃሉዋ ከያናው ላፑን ታማነ ላፑን ኩሸ ኮሼስ” ያግስ።

ሴታነ ሄኖሳ

25 አዳመ ማችያ ሀራ አደ ናኣ የላሱ። ያታዳ፥ “ቃየል ዎꬍዳ አበላ ግሾ ፆሳይ ታዉ ሀራ ናአ እሚስ” ጋዳ እያ ሴታ † ጋዳ ሱንꬃሱ። 26 ሴት አደ ናአ የልድ እያ “ሄኖሳ” ግድ ሱንꬅስ። አሳይ ጎዳ ሱንꬃ ፄግድ ጎይኖ ዶምዳይ ሄ ዎደ።

5

አዳመነ እያ የለታ

1 አዳመ የለተꬃይ ሀይሳፈ ካልድ ፃፈትዳይሳ። ፆሳይ አሰ መꬍዳ ጋላስ ባና ዳንስድ መꬍስ። 2 እ አደነ ማጫስ ኦꬅ መꬍድ ኤንታ አንጅስ። ኤንታ መꬍድ አሰ (አዳመ) ግድ ሱንꬅስ።

3 አዳመይ 130 ላይꬅ ደእድ፥ ባና ዳንያ አደ ናአ የልድ እያ “ሴታ” ግድ ሱንꬅስ። 4 አዳመይ ሴታ የልዳፐ ጉየ 800 ላይꬅ ደእስ። ሀራ አደ ናይታነ ማጫ ናይታ የልስ። 5 አዳመይ 930 ላይꬅ ደእድ ሀይቅስ።

6 ሴት 105 ላይꬅ ደእድ ሄኖሳ የልስ። 7 ሴት ሄኖሳ የልዳፐ ጉየ፥ 807 ላይꬅ ደእስ። ሀራ አደ ናይታነ ማጫ ናይታ የልስ። 8 ሴት 912 ላይꬅ ደእድ ሀይቅስ።

9 ሄኖስ 90 ላይꬅ ደእድ፥ ቃይናና የልስ። 10 ሄኖስ ቃይናና የልዳፐ ጉየ፥ 815 ላይꬅ ደእስ። ሀራ አደ ናይታነ ማጫ ናይታ የልስ። 11 ሄኖስ 905 ላይꬅ ደእድ ሀይቅስ።

12 ቃይናን 70 ላይꬅ ደእድ፥ ማላልኤላ የልስ። 13 ቃይናን ማላልኤላ የልዳፐ ጉየ፥ 840 ላይꬅ ደእስ። ሀራ አደ ናይታነ ማጫ ናይታ የልስ። 14 ቃይናን 910 ላይꬅ ደእድ ሀይቅስ።

15 ማላልኤል 65 ላይꬅ ደእድ፥ ያረዳ የልስ። 16 ማላልኤል ያረዳ የልዳፐ ጉየ፥ 830 ላይꬅ ደእስ። ሀራ አደ ናይታነ ማጫ ናይታ የልስ። 17 ማላልኤል 895 ላይꬅ ደእድ ሀይቅስ።

18 ያረድ 162 ላይꬅ ደእድ፥ ሄኖከ የልስ። 19 ያረድ ሄኖከ የልዳፐ ጉየ፥ 800 ላይꬅ ደእስ። ሀራ አደ ናይታነ ማጫ ናይታ የልስ። 20 ያረድ 962 ላይꬅ ደእድ ሀይቅስ።

21 ሄኖከይ 65 ላይꬅ ደእድ፥ ማቱሳላ የልስ። 22 ማቱሳላ የልዳፐ ጉየ፥ ሄኖከይ 300 ላይꬅ ፆሰ ኡፋይስያ ደኦ ደእስ። ሀራ አደ ናይታነ ማጫ ናይታ የልስ። 23 ሄኖከይ 365 ላይꬅ ደእስ። 24 ፆሲ እያ ባኮ ኤክዳ ግሾ ስሚድ በንትቤና።

25 ማቱሳል 187 ላይꬅ ደእድ፥ ላመሀ የልስ። 26 ማቱሳል ላመሀ የልዳፐ ጉየ፥ 782 ላይꬅ ደእስ። ሀራ አደ ናይታነ ማጫ ናይታ የልስ። 27 ማቱሳል 969 ላይꬅ ደእድ ሀይቅስ።

28 ላመህ 182 ላይꬅ ደእድ፥ አደ ናአ የልስ። 29 ያትድ፥ “ሀ ናአይ ጎዳይ ባድዳ ቢታ ቦላ ሀ ዳቡራ ኦሶ ኡባፈ ኑና ሸምፕሳና” ግድ እያ ኖሄ * ግድ ሱንꬅስ። 30 ላመህ ኖሄ የልዳፐ ጉየ፥ 595 ላይꬅ ደእስ። ሀራ አደ ናይታነ ማጫ ናይታ የልስ። 31 ላመህ 777 ላይꬅ ደእድ ሀይቅስ።

32 ኖሄይ 500 ላይꬅ ደእ ስሚድ ሄꬑ አደ ናይታ ሴማ፥ ካማነ ያፈታ የልስ።

6

አሳ ኢታተꬅ

1 አሳይ ሳአ ቦላ ዳርዳ ዎደ ኤንታዉ ማጫ ናይት የለትዶሶና። 2 “ፆሳ ናይታ” ጌተትያ መተꬃት ሄ ማጫ ናይት ማላ ሎኦ ግደይሳ በእድ ኤንታፈ ባንታዉ ዶርዳይሳታ ማችዶሶና። 3 ጎዳይ፥ “አሳስ ደኦ እምያ ታ አያናይ አሳን መርናዉ ዴና። አስ ሀይቀይሳ ግድያ ግሾ፥ ህዛፐ እያ ላይꬃይ እስ ፄታነ ላታማ ግዳና” ያግስ። 4 ሄ ዎደነ ሄሳፈ ጉየ፥ ፆሳ ናይት አሳ ማጫ ናይታ ኤክን፥ ናይት የለትዳ ዎደ፥ ዎጋ አዱሳ አሳት ሳአ ቦላ ደእዶሶና። ኤንቲ በን ዎደ ኦላስ ምኖነ ኤረትዳ አሳታ።

5 ጎዳይ ሄ ዎደ ሳአ ቦላ ደእያ አሳ ኢታተꬅ ዳርዳይሳነ ኤንታ ዎዛናይ ኡባ ዎደ ቆፕያባይ ኢታ ፃላላ ግድዳይሳ 6 በእድ፥ አሰ ሀ ሳአ ቦላ መꬍዳይሳን አዛንስ፤ ባ ዎዛናን ዳሮ ቂሮትስ። 7 ታኒ አሰ አይስ መꬋድና ጋዳ ቂሮታስ። ሄሳ ግሾ፥ ጎዳይ፥ “ታኒ መꬍዳ አሰ፥ መሄ፥ ዶአ፥ ሳአራ ጎሸትያ መተꬃታነ ሳሎ ካፎታ ሳአ ቦላፈ ꬋይሳና” ያግስ። 8 ሽን ኖሄይ ጎዳ ስንꬃን ሳባ ደምስ።

ኖሄ

9 ኖሄ ታርከይ ሀይሳፈ ካልድ ፃፈትዳይሳ። ኖሄይ ባ ዎደ ደእያ አሳ ግዶፈ ፆሳ ኡፋይስያነ ሱረ አስ። 10 ኖሄይ ሴማ፥ ካማነ ያፈታ ጌተትያ ሄꬑ አደ ናይታ የልስ።

11 ሄ ዎደ ቢታይ ኩመꬅ ፆሳ ስንꬃን ቱንስ፤ ቢታ ኡባይ ጌላተꬃን ኩምስ። 12 ፆሳይ ሀ ቢታ ፄልያ ዎደ ሳአን ደእያ አሳ ኡባይ ባንታ ኦግያ ቱንስድ ደኤይሳ በእስ።

13 ሄሳ ግሾ፥ ፆሳይ ኖሄ ሀይሳዳ ያግድ ኪትስ፤ “ታኒ አሳ ኡባ ꬋይሳና ሀናይስ። ኤንታ ጋሶን ቢታይ ጌላተꬃን ኩምዳ ግሾ፥ አሰ ቢታፈ ꬋይሳና። 14 ሄሳ ግሾ፥ ምኖ ምꬃፈ ነዉ ማርካበ ኬፃ። ሄ ማርካብያ ግዶን ዳሮ ቆልአታ ከሳ። ያታዳ ሶራነ ካረራ ማደ መላባን ሜሻ። 15 ማርካብያ ሀይሳዳ ያታዳ ኬፃ፤ አዱሳተꬃ 300 ዋꬋ፥ ጎምፓ 50 ዋꬋ፥ ጌሳ 30 ዋꬋ ኦꬃ። 16 ማርካብያስ ካራ መꬋ፤ ካራፐነ ጎዳፐ ግዶን እስ ዋꬋ ግድያ በሲ ዶያ አጋ። ፐንግያ ማርካብያስ ምየ ባጋራ ከሳ፤ ማርካብያ ሄꬑ ፖቀ ከሳዳ ኬፃ።

17 “ታኒ ሳሎፐ ጋርሳን ሸምፖራ ደእያ መተꬃ ኡባ ꬋይሳናዉ ꬋዮ ሃꬃ የዳዳ ሀ ሳኣ ቦላ ደእያባ ኡባ ꬋይሳና። 18 ሽን ታኒ ታ ጫቁዋ ኔራ ጫቃና። ኔኒ፥ ነ ማችዉ፥ ነ አደ ናይታነ ኤንታ ማቸታ ኤካዳ ማርካብያ ግዶ ገላ። 19 ኤንቲ ኔራ ደኦን ዳና መላ፥ ደኦይ ደእያ መተꬃ ኡባፈ ቆሞን ቆሞን አደነ ማጫ ናምአ ናምአ ኦꬃዳ፥ ማርካብያ ግዶ ገልሳ። 20 ዱማ ዱማ ቆሞ ካፎታፐ፥ ዱማ ዱማ ቆሞ መሄታፐነ ሳአራ ጎሸትያ ዱማ ዱማ ቆሞ መተꬃ ኡባፈ ናምአ ናምአ ግድድ ደኦን ዳና መላ ኔኮ ዮ። 21 ቃስ ህንተነ ዶአት ማናዉ ዱማ ዱማ ቆሞ ምያ ካꬅ ኤፋዳ፥ ማርካብያ ግዶን ቆላ” ያግስ።

22 ኖሄይ ኡባባካ ፆሳይ ኪትዳይሳዳ ኦꬅስ።

7

ꬋዮ ሃꬃ

1 ሄሳፈ ጉየ ጎዳይ ኖሄ ሀይሳዳ ያግስ፤ “ኔኒ ነ ሶ አሳ ኡባራ ማርካብያ ግዶ ገላ። ሀ ዎድያ የለተꬃ ግዶን ታ ሸንያ ፖልዳይ ነ ፃላላ ግድዳይሳ በአስ። 2 ኔኒ ቱና ግዶና መሄነ ዶአ ኡባፈ እያ ቆሞፈ ቆሞፈ አደነ ማጫ ላፑን ላፑን፥ ቱና መሄነ ዶአ ኡባፈ እያ ቆሞፈ ቆሞፈ እስ አደነ እስ ማጫ ገልሳ። 3 ቃስ ሳሎ ካፎታፐ እያ ቆሞፈ ቆሞፈ አደነ ማጫ ላፑን ላፑን ኦꬃዳ፥ ቢታ ኡባ ቦላ ዱማ ዱማ ኮቻይ ደኦን ዳና መላ ኔራ ኤካዳ ገላ። 4 ላፑን ጋላሳፐ ጉየ፥ ታኒ ኦይታሙ ጋላስነ ኦይታሙ ቃማ ሀ ሳኣ ቦላ እራ ቡክሳና። ያታዳ ታኒ መꬍዳ መተꬃ ኡባ ቢታ ቦላፈ ቁቻና” ያግስ።

5 ያትን ኖሄይ ጎዳይ እያ ኪትዳ ኡባባ ኦꬅስ።

6 ꬋዮ ሃꬃይ ሀ ሳኣ ቦላ ይዳ ዎደ ኖሄስ ላይꬅ ኡሱፑን ፄታ። 7 ኖሄይ፥ እያ አደ ናይት፥ እያ ማችያነ እያ ናይታ ማቸት ꬋዮ ሃꬃፈ አታናዉ ማርካብያ ግዶ ገልዶሶና። 8 ቱና ግዶና መሄፐነ ዶአፐ፥ ቱና መሄፐነ ዶአፐ ካፎታፐነ ቢታራ ጎሸተይሳታ ኡባፈ 9 ፆሳይ ኖሄ ኪትዳይሳዳ አደነ ማጫስ ናምአ ናምአ ግድድ፥ ኖሄኮ ማርካብያ ግዶ ገልዶሶና። 10 ላፑን ጋላሳፐ ጉየ፥ ꬋዮ ሃꬃይ ሀ ሳአ ቦላ ይስ።

11 ኖሄይ ኡሱፑን ፄቱ ላይꬅ ደእን፥ ናምአንꬆ አጌናን፥ ታማነ ላፑንꬃ ጋላሳን፥ ቢታ ግዶን ደእያ ግታ ጪሙዋ ፑልቶ ኡባይ ꬉቅ አግስ። ሳሎን ደእያ ሃꬃ ማስኮተት ዶየትዶሶና። 12 እራይ ሀ ሳኣ ቦላ ኦይታሙ ጋላስነ ኦይታሙ ቃማ ቡክስ። 13 እር ቡካ ዶምዳ ጋላስ ኖሄይነ እያ ማችያ፥ እያ አደ ናይት፥ ሴም፥ ካምነ ያፈት፥ እያ ናይታ ሄꬓታ ማቸት እስፈ ማርካብያ ግዶ ገልዶሶና። 14 ዶአ ኡባፈ ባ ቆሞን ቆሞን፥ መሄ ኡባፈ ባ ቆሞን ቆሞን፥ ቢታራ ጎሸትያ ኡባፈ ባ ቆሞን ቆሞን፥ ካፎ ኡባፈ ባ ቆሞን ቆሞን ኤንታራ እስፈ ገልዶሶና። 15 ሸምፖራ ደኤይሳት ኡባይ ናምአ ናምአ ግድድ ኖሄኮ ማርካብያን ገልዶሶና። 16 ፆሳይ ኖሄ ኪትዳይሳዳ፥ መተꬃ ኡባፈ አደነ ማጫ ግድድ ማርካብያ ግዶ ገልን ኖሄፐ ጉየራ ጎዳይ ማርካብያ ፐንግያ ጎርድስ።

17 ꬋዮ ሃꬃይ ኦይታሙ ጋላስ ሳአ ቦላ ቡክሸ ደእስ። ሃꬃይ ዳርድ ማርካብያ ቢታፈ ፑደ ደንꬅስ። 18 ሃꬃይ ቢታ ቦላ ኬህ ዳርን፥ ማርካበይ ሃꬃ ቦላ ቶከትስ። 19 ሳሎፐ ጋርሳን ደእያ ዙማት ኡባይ ምተታና ጋካናስ ሃꬃይ ሳአ ቦላ ኬህ ዳርስ። 20 ሃꬃይ ዙማታ ፄራፐ አꬍድ፥ ታማነ እቻሹ ዋꬋ ጋካናስ ድጭስ። 21 ያትን ሳአ ቦላ ዎፅ ቃፅያ መተꬃት ኡባይ፥ ካፎት፥ መሄይ፥ ዶእነ፥ አስ ኡባይ ሀይቅስ። 22 ቢታ ቦላ ደእያ ባ ሲራ ደኦ ሸምፖ ሸምፕያ ኡባይካ ሀይቅስ። 23 ሳአ ቦላ ደኦይ ደእያ ኡባይ፥ አሳይ፥ መሄይ፥ ዶአይነ ሳሎ ካፎት ኡባይካ ሳአፐ ቁሸትዶሶና። ኖሄይነ እያራ ማርካብያ ግዶን ደኤይሳታ ፃላል አትዶሶና። 24 ሄ ሃꬃይ ፓጮና ፄታነ እሻታሙ ጋላስ ሳአ ቦላ ጋምእስ።

8

ꬋዮ ሃꬃ ዎꬃ

1 ሽን ፆሳይ ኖሄ፥ እያራ ማርካብያ ግዶን ደእያ ዶአ ኡባነ መሄ ኡባ ቆፕድ ሳአ ቦላ ጫርኮ ጫርክስን ሄ ሃꬃይ ዎꬍ ዎꬍ ብስ። 2 ቃስ ቢታ ግዶን ደእያ ጪሙዋ ፑልቶይነ ሳሎን ደእያ ሃꬃ ማስኮተት ጎርደትዶሶና፤ እራይካ ሳሎን ተቀትስ። 3 ያንን፥ ሃꬃይ ፄታነ እሻታሙ ጋላስ ጋካናዉ ዎꬍ ዎꬍ ብስ። 4 ሃꬃይ ዎꬍን ላፑንꬃ አጌናን፥ ታማነ ላፑንꬃ ጋላሳን ማርካበይ አራራተ ዙማታ ቦላ ኡትስ። 5 ሃꬃይ ታማንꬃ አጌና ጋካናዉ ዎꬍ ዎꬍ ብስ። ታማንꬆ አጌናስ ኮይሮ ጋላስ ዙማታ ፄራት በንትዶሶና።

6 ኦይታሙ ጋላሳፐ ጉየ፥ ኖሄይ ባ ኬፅዳ ማርካብያ ማስኮትያ 7 ዶይድ እስ ቁሮ ካረ የድን ቁሮይ ሃꬃይ ቢታ ቦላፈ መላና ጋካናስ፥ ያነ ሃነ ፕራꬍሸ ጋምእስ። 8 ቃስ ኖሄይ ሃꬃይ ቢታ ቦላፈ ዎꬍ ዉርዳኮ በአናዉ እስ ሆለ ካረ የድስ። 9 ሽን ሄ ሆልያ ሃꬃይ ቢታ ኡባ ቦላ ሀእካ ደእያ ግሾ፥ ሸምፕያ በሲ ደማቡኩ። ሄሳ ግሾ ስማዳ፥ ማርካብያኮ ይን፥ ኖሄይ ባ ኩሽያ የድድ፥ ባኮ ማርካብያ ግዶ ኤክስ።

10 ሄሳፈ ጉየ፥ ላፑን ጋላስ ጋምእድ፥ ሆልዉ ዛሪድ የድስ። 11 ሄ ሆልያ ሳእ ኦማርስያ ዎደ እያኮ ስማዳ ያሸ ሻማሆ አጫፐ ዱꬅዳ እርፃ ሀይꬅ ባ ዶናን ሳፃ ኤካዳ ያሱ። ያትን፥ ሃꬃይ ቢታ ቦላፈ ዎꬍዳይሳ ኖሄይ ኤርስ። 12 ቃስ ኖሄይ ሀራ ላፑን ጋላስ ጋምእድ፥ ሄ ሆልዉ ዛሪድ የድስ። ሽን ሄ ሆልያ እያኮ ስማዳ ያቡኩ።

13 ኖሄይ ኡሱፑን ፄታነ እስ ላይꬅ ደእን፥ ኮይሮ አጌናን ኮይሮ ጋላስ፥ ሃꬃይ ቢታ ቦላፈ ፅዝእስ። ኖሄይ ማርካብያ ካማ ቃር ፄልድ፥ ቢታይ ፅዝእዳይሳ በእስ። 14 ናምአንꬆ አጌናን ላታማነ ላፑንꬃ ጋላሳን፥ ቢታይ ኩመꬅ መልስ።

15 ፆሳይ ሄ ዎደ ኖሄ ሀይሳዳ ያግድ ኪትስ፤ 16 “ኔኒ፥ ነ ማችዉ፥ ነ አደ ናይታነ ነ ናይታ ማቸታ ኤካዳ ማርካብያ ግዶፈ ከያ። 17 ኤንቲ የለትድ፥ ዳራና መላ ደኦይ ደእያ መተꬃ ኡባፈ ኔራ ደኤይሳታ ካፎታ፥ መሄታ፥ ዶአታነ ቢታራ ጎሸትያ ኡባ ኔራ ከሳ” ያግስ። 18 ያትን ኖሄይ ባ አደ ናይታራ፥ ባ ማቸራነ ባ ናይታ ማቸታራ ማርካብያ ግዶፈ ከይስ። 19 ያንን፥ መሄይነ ዶአይ፥ ሳአራ ጎሸትያ መተꬃይ፥ ካፎይነ ሳአ ቦላ ዎፅ ቃፅያባ ኡባይ ባ ቆሙዋን ቆሙዋን ማርካብያ ግዶፈ ከይዶሶና።

20 ሄሳፈ ጉየ፥ ኖሄይ ጎዳስ ያርሾ በሲ ግምብድ ቱና ግዶና መሄነ ዶአ ኡባፈ፥ ቱና ግዶና ካፎ ኡባፈ ኤክድ፥ ጊግስዳ በሳን ያርሾ ኦꬅድ ፁግስ። 21 ያትን፥ ጎዳይ ሄ ያርሹዋ ፔኑዋ ስንግድ፥ ባ ዎዛናን ሀይሳዳ ያግስ፤ “ናአተꬃፈ ዶምድ አስ ዎዛናን ቆፕያባ ኡባይ ኢታ ግድኮካ ታኒ አሳ ቆሆ ግሾ ጋዳ ናምአንꬆ ሀ ሳኣ ባድከ። ቃስ ታኒ ሀእ ኦꬅዳይሳዳ ደኦይ ደእያ መተꬃ ኡባ ናምአንꬆ ꬋይስከ። 22 ሀ ቢታይ ደእዳ ዎደ ኡባን፥ ዘርያ ዎደይነ ጫክያ ዎደይ፥ ሜጎይነ ሆምበይ፥ ቦነይነ ባልጎይ፥ ጋላስነ ቃም ኡባ ዎደ ዳና” ያግስ።

9

ፆሳይ ኖሄራ ጫቅዳ ጫቁዋ

1 ፆሳይ ኖሄነ እያ አደ ናይታ ሀይሳዳ ያግድ አንጅስ፤ “የለትተ፥ ዳርተ፥ ሳአ ኡባ ኩምተ። 2 ሳኣ ዶአት፥ ሳሎ ካፎት፥ ቢታን ዎፅ ቃፅያባይነ አባን ደእያ ሞሎት ኡባይ ህንተዉ ያሻንነ ዳጋማን ደኦ። ኤንቲ ህንተዉ ሃረቶ። 3 ታኒ ዶልያ ዱማ ዱማ ጭልኦባታ ህንተዉ እምዳይሳዳ፥ ደኦይ ደእያ ዎፅ ቃፅያ መተꬃ ኡባይ ህንተዉ ካꬅ ግዳና መላ እማስ። 4 ሽን ሸምፖይ ግዶን ደእያ ግሾ ሱꬅ እያ ግዶን ደእያ አሾ ሞፕተ። 5 ኦንካ ሸምፖ ዎꬍዳይ ፕርደታና። ቃስ አሳ ሱꬅ ጉስያ ዶአካ ሀይቆን ፕርዳና። 6 ፆሳይ አሰ ባና ዳንስድ መꬍዳ ግሾ፥ አሳ ሱꬅ ጉስያ ኦና ግድኮካ እያ ሱꬃይካ አሳ ኩሸን ጉካና። 7 ህንተ የለትተ፥ ዳርተ፥ ህንተ ሼሻይካ ሳአ ቦላ ዳሮ” ያግስ።

8 ሄሳፈ ጉየ፥ ፆሳይ ኖሄነ እያራ ደእያ እያ አደ ናይታ ሀይሳዳ ያግስ፤ 9 “ህዛ፥ ታኒ ታ ጫቁዋ ህንተራ፥ ህንተ ሼሻራነ ደኦይ ደእያ መተꬃ ኡባራ ጫቃይስ። 10 ታኒ ታ ጫቁዋ ካፎታራ፥ መህያራ፥ ሳአ ዶአ ኡባራነ፥ ማርካብያፐ ህንተራ ከይዳ፥ ደኦይ ደእያ መተꬃ ኡባራ ጫቃይስ። 11 ታኒ ህንተራ ጫቅዳይሳ መላ ህዛፐ ደኦይ ደእያ መተꬃት ꬋዮ ሃꬃን ꬋዮኮና፤ ሀ ሳኣካ ዛር ꬋዮ ሃꬅ ꬋይሰና” ያግስ።

12 ቃስካ ፆሳይ፥ “ታኒ ታፐነ ህንተፈ፥ ደኦይ ደእያ መተꬃ ኡባፈ ግዶን ጫቅያ ጫቁዋ ማላይ ሀይሳ፤ 13 ታኒ ታ ዙላ ሻራን ኤሳስ። እ ታፐነ ሳአ ቦላ ደእያ መተꬃ ግዶን ደእያ ጫቁዋስ ማላ ግዳና። 14 ታ ሳሉዋ ሻራ ማይዝዳ ዎደነ ሻራን ዙል ኤቅዳ ዎደ፥ 15 ታፐነ ህንተፈ ግዶን፥ ደኦይ ደእያ ዱማ ዱማ መተꬃ ኡባፈ ግዶን ጫቅዳ ታ ጫቁዋ አኬካና። ደኦይ ደእያ መተꬃ ኡባ ꬋይሳናዉ ህዛፐ ጉየ ꬋዮ ሃꬅ ዬና። 16 ዙል ሻራን ኤቅዳ ዎደ ታ እያ በአዳ ታፐነ ሳአ ቦላ ደእያ ዱማ ዱማ መተꬃ ኡባፈ ግዶን ጫቅዳ መርና ጫቁዋ አኬካና” ያግስ።

17 ፆሳይ ኖሄ፥ “ታኒ ታፐነ ሳአ ቦላ ደኦይ ደእያባ ኡባፈ ግዶን ጫቅዳ ጫቁዋ ማላይ ሀይሳ” ያግስ።

ኖሄነ እያ ናይታ

18 ማርካብያፐ ከይዳ ኖሄ አደ ናይት ሴማ፥ ካማነ ያፈታ፤ ካም ካናነ አዋ። 19 ሀ ሄꬓት ኖሄ ናይታ፤ ሳአ ኡባን ደእያ አሳይ ኤንታፈ የለትዶሶና።

20 ኖሄይ ጎሻንቾ፤ እ ዎይነ ቶከꬃን ኮይሮ አስ። 21 እስ ጋላስ ኖሄይ ሄ ዎይንያፐ ኡይድ ማꬆትድ ባ ዱንካንያ ግዶን ፅረ ካሎ ዝንእስ። 22 ካናነ አዋ ካም ባ አዋ ካሉዋ በእድ፥ ካረ ከይድ፥ ባ ናምኡ እሻታስ ኦድስ። 23 ሽን ሴምነ ያፈት አፍላ ኤክድ፥ ናምአይካ ባንታ ሀሽያራ ሀሽያራ ጋꬅ ኦይክድ፥ ጉየ ጉꬁ ሄመት ገልድ፥ ባንታ አዋ ካሉዋ ካምዶሶና። ኤንቲ ባንታ አዋ ካሉዋ በኦና መላ ባንታ አይፍያ ሀራሶ ዛርዶሶና።

24 ኖሄይ ማꬆይ አꬍን፥ ባርክድ፥ እያ ካሎ ናአይ ኦꬅዳባ ኤርስ። 25 ኖሄይ እያኮ፥

“ካናነይ ባደትዳባ ግዶ!

እ ባ እሻታስ ዉርሰꬃ አይለ ግዶ”

ያግስ።

26 ቃስካ ኖሄይ፥

“ጎዳይ፥ ሴማ ፆሳይ ጋላተቶ!

ካናነይ ሴማ አይለ ግዶ፤

27 ፆሳይ ያፈታ ቢታ አሶ።

ያፈታ ሼሻይ ሴማ ሼሻራ ዎላ ደኦና፤

ካናነይ ያፈታ አይለ ግዶ” ያግስ።

28 ꬋዮ ሃꬃፈ ጉየ፥ ኖሄይ ሄꬑ ፄታነ እሻታሙ ላይꬅ ደእስ። 29 ኖሄይ ኡዱፉን ፄታነ እሻታሙ ላይꬅ ደእድ ሀይቅስ።

10

ኖሄ ሼሻ

1 ኖሄ ናይታ፥ ሴማ፥ ካማነ ያፈታ የለተꬃይ ሀይሳፈ ካልድ ፃፈትዳይሳ። ꬋዮ ሃꬃፈ ጉየ፥ ኤንታዉ አደ ናይት የለትዶሶና።

2 ያፈታ አደ ናይት፥ ጎመራ፥ ማጎገ፥ ማዳያ፥ ያዋና፥ ቱባላ፥ ሞሳሀነ ትራሳ።

3 ጎመራ አደ ናይት፥ አስካናዛ፥ እርፋታነ ቶጋርማ።

4 ያዋና አደ ናይት፥ ኤልሻ፥ ታርሰሳ፥ ክፅማነ ሮዳ።

5 ሀይሳቲ ዩሾይ አባን ተቀትዳ ቢታን ደእያ ያፈታ ሼሻታስ ማይዛታ። ኤንቲ ባንታ ቢታን ቢታን፥ ባንታ ዶናን ዶናንነ ባንታ ካዎተꬃን ካዎተꬃን ሻከትድ ደእያ ደረታ።

6 ካማ አደ ናይት፥ ኩሻ፥ ግብፀ፥ ሊበነ ካናነ።

7 ኩሻ አደ ናይት፥ ሳባ፥ ሀውላ፥ ሳብታ፥ ራእማነ ሳብታካ።

ራእመ አደ ናይት፤ ሳባነ ደዳና።

8 ኩሽ ናምሩደ የልስ፤ ናምሩደይ ሀ ሳአን ኮይሮ ዎልቃማ ኦላንቾ ግድስ። 9 ጎዳ ማደን ዎልቃማ ሻንካንቾ ግድስ። አሳይ፥ “ናምሩደዳ ጎዳይ ነና ዎልቃማ ሻንካንቾ ከሶ” ግድ አንጀይ ሄሳ ግሾሳ። 10 እያ ካዎተꬃስ ኮይሮ ካታማት ሳናኦራ * ቢታን ደእያ ባብሎነ፥ ኤረካ፥ አርካዳነ ካልነ። 11 እ ሄ ቢታፈ አሶረ ብድ፥ ናናወ፥ ረሆቦታነ ካላሀ ኬፅስ። 12 ቃስ ናናወፐነ ካላሀ ካታማፐ ግዶን ረሴና ኬፅስ።

13 ምፅራይም፥ ሉደታ፥ አናምመታ፥ ላሀበታ፥ ናፍቱሄታ፥ 14 ፓትሮሳታነ ፍልስፄመ ኮቻ የልዳ ካስሉሄማታነ ቃፍቶረታ ማይዛ። 15 ካናነይ ባ ባይራ ናአ ስዶናነ ሄታ የልስ። 16 ቃስ ካናነ ሼሻት ያቡሰታ፥ አሞረታ፥ ገርገሰታ፥ 17 ህወታ፥ አርከታ፥ ሲናታ፥ 18 አርዋደታ፥ ፃማራታነ ሀማታታ የልስ። ሄሳፈ ጉየ፥ ካናነ ሼሻት ዱማ ዱማ በሲ ላለትዶሶና። 19 ካናነ ቢታ ዛዋይ ስዶናፐ ዶምድ፥ ጋራራነ ጋዛራ ጋክድ፥ ሶዶመነ ጋሞራ፥ አዳማነ ፃቦይማ ብድ፥ ላሻአ ጋክ ኤቅስ። 20 ሀይሳቲ ካማ ሼሻታ፤ ኤንታዉ ዱማ ዱማ ዶን፥ ዱማ ዱማ ቢትነ ዱማ ዱማ ካዎተꬅ ደኤስ።

21 ሴማስ ናይት የለትዶሶና። እ ያፈታስ ባይራ እሻነ ኤቦራ ናይታ ኡባስ ማይዛ። 22 ሴማ አደ ናይት፥ ኤላማ፥ አሶረ፥ አርፋክሳደ፥ ሉደነ አራመ።

23 አራመ አደ ናይት፥ ኡፃ፥ ሁላ፥ ገተራነ ማሸካ።

24 አርፋክሳድ ሳላ የልስ። ሳል ኤቦራ የልስ።

25 ኤቦራስ ናምኡ አደ ናይት የለትዶሶና። ሳአን ደእያ አሳይ እያ ዎደ ሻከትዳ ግሾ እሱዋ ፐለጋ † ግድ ሱንꬅስ። እያ እሻ ሱንꬃይ ዮቅፃና።

26 ዮቅፃና ሼሻት ሀይሳታ። ኤንትካ አልሞዳዳ፥ ሳለፋ፥ ሀሰርሞታ፥ ያራሀ፥ 27 ሀዶራማ፥ ኡዛላ፥ ድቅላ፥ 28 ኦባላ፥ አብማላ፥ ሳባ፥ 29 ኦፍራ፥ ሀውላነ ዮባባ። ሀይሳቲ ኡባይ ዮቅፃና ሼሻታ።

30 ኤንቲ ደእዳ ሄራይ ሜሳፐ ብድ ዶሎሀ ባጋራ ደእያ ደረይ ዳርያ ሳፋራ ቢታ ጋኬስ። 31 ሀይሳቲ ኡባይ ሴማ ሼሻታ፤ ኤንታዉ ዱማ ዱማ ዶን፥ ዱማ ዱማ ቢትነ ዱማ ዱማ ካዎተꬅ ደኤስ።

32 ሀይሳቲ ኡባይ ባንታ ሼሻን ሼሻንነ ባንታ ካዎተꬃን ካዎተꬃን ፃፈትዳ ኖሄ ናይታ። ꬋዮ ሃꬃፈ ጉየ ካዎተꬃት ሀይሳታፐ ሳአ ኡባ ላለትዶሶና።

11

ባብሎነ ግምበ

1 ሳአ ቦላ ደእያ አስ ኡባይ ኮይሮ እስ ዶናን ኦደቴስ። 2 ኤንቲ ዶሎሀ ባጋፈ ደንድድ ብዳ ዎደ ሳናኦራ ቢታን ደምባ በሲ ደምድ ያን ኡትዶሶና።

3 ኤንቲ እሶይ እሱዋኮ፥ “ሃ ዪተ፥ ፁበ መꬍድ፥ ምናና መላ ታማን ፁጎስ” ያግዶሶና። ኤንቲ ሹቻ ግሾ ፁበ፥ ኡርቃ ግሾ ማደ መላባ፥ 4 ኤክድ፥ “ሃ ዪተ፥ ኑ ሱንꬃ ፄግሳናዉነ ቃስ ኑኒ ሀ ሳአ ቦላ ላለቶና አታና መላ እስ ግታ ካታማነ ፄራይ ሳሎ ጋክያ ፖቀ ኬፆስ” ያግዶሶና።

5 ሽን ጎዳይ አሳት ኬፅዳ ግታ ካታማነ ፖቅያ በአናዉ ዱገ ዎꬍስ። 6 ጎዳይ ሀይሳዳ ያግስ፤ “ሄኮ፥ ኤንቲ እስ አስ፤ ኤንቲ ኡባይካ እስ ዶናን ኦደትዶሶና። ኤንቲ ሀእ ሀይሳ ኦꬃናዉ ዶምዶሶና። ኤንቲ ባንታዉ ኦꬃናዉ ሀልችዳባ ፖሎና አጎኮና። 7 ያንያ ግሾ፥ ሃይተ፤ ዱገ ዎꬍድ ኤንቲ እሶይ ሃሳይያ ዶና እሶይ ኤሮና መላ ኤንታ ዶና ዱማዮስ” ያግስ። 8 ጎዳይ ኤንታ ሄሳፈ ሳአ ኡባ ቦላ ላልን፥ ኤንቲ ካታማ ኬፀይሳ አጋግዶሶና። 9 ጎዳይ ሳአን ደእያ አሳ ዶና ያን ቡቅዳ ግሾ ሄ ካታማ ሱንꬃይ ባብሎነ * ጌተትስ። ጎዳይ ኤንታ ሄሳፈ ሳአ ኡባ ቦላ ላልስ።

ሴማ የለተꬃ

10 ሴማ የለተꬃይ ሀይሳፈ ካልድ ፃፈትዳይሳ፤ ꬋዮ ሃꬃፈ ጉየ፥ ናምኡ ላይꬅ ግድን፥ ሴማስ ላይꬅ ፄታ ግድዳ ዎደ፥ ሴም አርፋክሳደ የልስ። 11 ሴም አርፋክሳደ የልዳፐ ጉየ፥ እቻሹ ፄቱ ላይꬅ ደእስ። ሀራ አደ ናይታነ ማጫ ናይታ የልስ።

12 አርፋክሳድ 35 ላይꬅ ደእድ፥ ሳላሀ የልስ። 13 አርፋክሳድ ሳላ የልዳፐ ጉየ፥ 403 ላይꬅ ደእስ። ሀራ አደ ናይታነ ማጫ ናይታ የልስ።

14 ሳል 30 ላይꬅ ደእድ፥ ኤቦራ የልስ። 15 ሳል ኤቦራ የልዳፐ ጉየ፥ 403 ላይꬅ ደእስ። ሀራ አደ ናይታነ ማጫ ናይታ የልስ።

16 ኤቦሪ 34 ላይꬅ ደእድ፥ ፐለጋ የልስ። 17 ኤቦሪ ፐለጋ የልዳፐ ጉየ፥ 430 ላይꬅ ደእስ። ሀራ አደ ናይታነ ማጫ ናይታ የልስ።

18 ፐለግ 30 ላይꬅ ደእድ፥ ራአ የልስ። 19 ፐለግ ራአ የልዳፐ ጉየ 209 ላይꬅ ደእስ። ሀራ አደ ናይታነ ማጫ ናይታ የልስ።

20 ራእ 32 ላይꬅ ደእድ፥ ሳሩጋ የልስ። 21 ራእ ሳሩጋ የልዳፐ ጉየ፥ 207 ላይꬅ ደእስ። ሀራ አደ ናይታነ ማጫ ናይታ የልስ።

22 ሳሩግ 30 ላይꬅ ደእድ፥ ናኮራ የልስ። 23 ሳሩግ ናኮራ የልዳፐ ጉየ፥ 200 ላይꬅ ደእስ። ሀራ አደ ናይታነ ማጫ ናይታ የልስ።

24 ናኮር 29 ላይꬅ ደእድ፥ ታራ የልስ። 25 ናኮር ታራ የልዳፐ ጉየ፥ 119 ላይꬅ ደእስ። ሀራ አደ ናይታነ ማጫ ናይታ የልስ።

26 ታር 70 ላይꬅ ደእድ፥ አብራመ፥ ናኮራነ ሃራነ የልስ።

ታራ የለተꬃ

27 ታራ የለተꬃይ ሀይሳፈ ካልድ ፃፈትዳይሳ፤ ታሪ አብራመ፥ ናኮራነ ሃራነ የልስ። ያትን ሀራን ሎፀ የልስ። 28 ሀራን ባ አዋይ ታሪ ፓፃ ደእሽን፥ ባ የለትዳ ካልዳወታ ቢታን፥ ግታ ኡረ ካታማን ሀይቅስ። 29 አብራመይነ ናኮረይ ናምአይካ ማችዶሶና። አብራመ ማቸ ሱንꬃይ ሶራ። ቃስ ናኮራ ማቸ ሱንꬃይ ምልኮ። ምልካ ሃራና ናእዉ፤ ሃራነይ ምልካነ ዮስካ አዋ። 30 ሶራ ማይንꬅ ግድዳ ግሾ እዉ ናእ ባዋ።

31 ታር ባ ናኣ አብራመ፥ ባ ናኣ ሃራነ ናኣ ሎፀነ፥ ባ ናኣ አብራመ ማችዉ ሶራ ኤክድ፥ ካናነ ቢታ ባናዉ ካልዳወታ ካታማ ኡረፐ ደንድስ። ሽን ኤንቲ ካራነ ካታማ ጋክድ ያን ኡትዶሶና። 32 ታር 205 ላይꬅ ደእድ ካራነን ሀይቅስ።

12

አብራመ ፄገተꬃ

1 ጎዳይ አብራመኮ፥ “ነ ቢታፈ፥ ነ ደርያፐ፥ ነ ሶ አሳፐ፥ ሻከታዳ ታ ነና በሲያ ቢታ ባ። 2 ታ ነና ዎልቃማ ደረ ኦꬃና፥ ነና ታ አንጃና ነ ሱንꬃ ግታ ከሳና፤ ነ ሀራታስ አንጆ ግዳና። 3 ታኒ ነና አንጀይሳታ አንጃና፤ ነና ባደይሳታ ባዳና፥ ቢታ ቦላ ደእያ ደረ ኡባይ ነ ጋሶራ አንጀታና” ያግስ።

4 ሄሳ ግሾ፥ አብራመይ ፆሳይ እያ ኪትዳይሳዳ ከይስ። ሎፀይ እያራ እስፈ ብስ። አብራመይ ካራነፐ ከይያ ዎደ እያዉ ላይꬅ ላፑን ታማነ እቻሻ። 5 አብራመይ ባ ማችዉ ሶራ፥ ባ እሻ ናአ ሎፀ፥ ካራነን ደእሸ ሺሽዳ ሻሉዋነ ባ አይለታ ኡባ ኤክድ ካናነ ቢታ ብድ ጋክዶሶና። 6 አብራመይ ሴከማን ደእያ ሞረ ጌተትያ ግታ ምꬃኮ ጋካናዉ ካንꬅድ ብስ። ሄ ዎደ ካናነ አሳት ሄ ቢታን ደኦሶና። 7 ፆሳይ አብራመስ ያን ቆንጭድ፥ “ሀ ቢታ ታኒ ነ ሼሻስ እማና” ያግስ። እካ ባ ቆንጭዳ ጎዳስ ሄ በሳን ያርሾ በሲ ጊግስስ። 8 ሄ በሳፈ ደንድድ ቤተለፐ ዶሎሀ ባጋራ ደእያ ዙማኮ ብስ። ያን ቤተለ ዉሎሀ ባጋን፥ ጋየ ዶሎሀ ባጋን አግድ፥ ባ ዱንካንያ ቶክስ፤ ያን ጎዳስ ያርሾ በሲ ጊግስድ ጎዳ ሱንꬃ ፄግስ። 9 ሄሳፈ ጉየ፥ አብራመይ በሳፈ በሰ አꬍሸ ነገበ ጋክስ።

አብራመይ ግብፀ ቢታን

10 ሄ ዎደ ካናነ ቢታን ኮሽ ከይስ። ኮሻይ ምንዳ ግሾ ጉꬃ ዎደ ያን ዳናዉ አብራመይ ግብፀ ቢታ ብስ። 11 ግብፀ ገላናዉ ማትያ ዎደ አብራመይ ባ ማቸ ሶራኮ፥ “ኔኒ ማላ ሎኦ ግደይሳ ታኒ ኤራይስ፤ 12 ግብፀ አሳት ነና በእድ፥ ‘ሀና እያ ማችዉ’ ያግድ ታና ዎꬍድ ነና አጋጋና። 13 ሄሳ ግሾ፥ ነ ግሾ ግድ ታዉ ሎኦባ ኦꬃና መላነ ታ ሸምፕያ አታና መላ ‘ታ እያዉ ምቾ’ ያጋ” ያግስ። 14 አብራመይ ግብፀ ቢታ ጋክዳ መላ ግብፀ አሳት ሶራ ማላ ሎኦ ማጫስ ግዶይሳ በእዶሶና። 15 ግብፀ ፓሮና ሞርናት እዮ በእድ ዳሮ ናሽድ ካዋ ፋሮናስ ኦድዶሶና፥ እዮካ ካዋ ስን ኤፍዶሶና። 16 እ ጋሶን ካዎይ አብራመ ቦንችድ ሞክስ። ጉጅድካ ዶርሳታ፥ ሚዛታ፥ ሀረታ፥ ግማለታ፥ አደ አይለታነ ማጫ አይለታ እያዉ እሚስ። 17 ሽን ጎዳይ አብራመ ማቸ ሶራ ጋሶን ግብፀ ካዋነ እያ ኬꬃ ጋዶ ሀርገን ሾጭስ። 18 ሄሳፈ ጉየ፥ ካዎይ አብራመ ፄግስድ፥ “ነ ታ ቦላ ኦꬅዳባይ ሀይስ አይቤ? እያ ነ ማቾ ግደይሳ አይስ ታዉ ኦዳብኪ? 19 አይስ ታ ምቾ ጋዳ ዎርዶታዲ? ታ እዮ ማቾ ኦꬃዳ ኤካስ፥ ሽን አትስ፤ ነ ማችያ ሀናሹ ኤካ ባ” ያግስ። 20 ሄሳፈ ጉየ፥ አብራመነ እያ ማችዉ እያዉ ደእያባ ኡባራ ከስ የዳና መላ ካዎይ ባ አሳታ ኪትስ።

13

አብራመነ ሎፀ ሻከተꬃ

1 አብራመይ ባአ ማቺው ሶራነ ባዉ ደእያባ ኡባ ኤክድ ግብፀፈ ነገበ መላ ቢታ ብስ። ሎፀይካ እያራ ዎላ ብስ። 2 አብራመይ ሄ ዎደ መሄን፥ ብራንነ ዎርቃን ዳሮ ዱረትስ።

3 አብራመይ ናገበፐ ደንድድ በሳፈ በሰ አꬍሸ ቤተለ ጋካናዉ ብስ። ቤተለፐነ ጋየፐ ግዶን እ ኮይሮ ዱንካንያ ቶክዳ በሳነ 4 ጎዳስ ካሰ ያርሾ ያርሽዳ በሳ ጋክድ፥ ያን አብራመይ ጎዳ ሱንꬃ ፄግስ።

5 አብራመራ ዎላ ሄመትያ ሎፀስካ ዳሮ ዶርሳት፥ ዴሻት፥ መሄት፥ ሶ አሳትነ አይለት ደኦሶና። 6 ሄ ዎደ አብራመስነ ሎፀስ ዳሮ መሄይ ደእያ ግሾ ኤንቲ ባንታ መሄታ ሄምያ በሳይ ፁምስ። 7 ሄሳ ግሾ፥ አብራመ መሄታ ሄመይሳታ ግዶንነ ሎፀ መሄታ ሄመይሳታ ግዶን ካች ከይስ። ሄ ዎደ ካናነ አሳትነ ፓርዘ አሳት ሄ ቢታን ደኦሶና።

8 ሄሳ ግሾ፥ አብራመይ ሎፀኮ፥ “ኑኒ እሻንታ ግድያ ግሾ ኑ ግዶን ዎይኮ ኑ መሄታ ሄመይሳታ ግዶን ካች ዳናዉ በሰና። 9 ቢታይ ዳልጋ ግድያ ግሾ ኑ ዎልፐ ሻከታና። ነ ሀድርሳ ባጋ ቢኮ ታኒ ኡሻቻ ባጋ ባና፤ ኔኒ ኡሻቻ ባጋ ቢኮ ታኒ ሀድርሳ ባጋ ባና” ያግስ። 10 ሎፀይ ቢታ ዩይ አꬍድ ፄልያ ዎደ ዮርዳኖሰ ዛንጋራይ፥ ጎዳ ጋናትያዳ ዎይኮ ዞኣረ ባጋራ ደእያ ግብፀ ቢታ መላ ሃꬅ ኩምዳይሳ በእስ። ሄስካ፥ ሀንዳይ ጎዳይ ሶዶመነ ጋሞራ ጌተትያ ካታማታ ꬋይሳናፐ ስን። 11 ሄሳ ግሾ፥ ሎፀይ ዮርዳኖሰ ዛንጋራ ኡባ ባዉ ዶርድ ዶሎሀ ባጋ ብስ። ሄሳዳ ሀንድ እሶይ እሱዋፈ ሻከትዶሶና። 12 አብራመይ ካናነ ቢታን ደእስ። ሽን ሎፀይ ዛንጋራን ደእያ ካታማታ ግዱዋን ሶዶመ ማታን ባ ዱንካንያ ቶክስ። 13 ሄ ዎደ ሶዶመ አሳይ ዳሮ ኢታነ ጎዳ ስንꬃን ናጋራንቾታ። 14 ሎፀይ አብራመፐ ሻከትዳፐ ጉየ፥ ጎዳይ አብራመኮ፥ “ነ ደእያ በሳፈ ፑደ ꬎቁ ጋዳ ፑደሀ ባጋነ ዱገሀ ባጋ፥ ዶሎሀ ባጋነ ዉሎሀ ባጋ የዳ ፄላ። 15 ሄ ኔኒ በእያ ቢታ ኡባ ታኒ መርናዉ ነዉነ ነ ሼሻስ እማና። 16 ታኒ ነ ሼሻ ቢታ ባናዳ ዳርሳና። ኦንካ ቢታ ባና ታይባናዉ ዳንዳኦናይሳዳ ነ ሼሻይካ ታይበተና። 17 ታኒ ሀ ቢታ ነዉ እማና ግሾ ደንዳዳ ቢታ አዱሳተꬃንነ ዳልጋተꬃን ስመረታ።” 18 ሄሳ ግሾ፥ አብራመይ ባ ዱንካንያ ሾድድ ከብሮናን ደእያ ማምረ ግታ ምꬃታ ማታን ደአናዉ ብስ። ያን ጎዳስ ያርሾ በሲ ጊግስስ።

14

አብራመይ ሎፀ ዎስሰꬃ

1 ሳናኦራ ካዎይ አምራፌል፥ ኤልሳረ ካዎይ አርዮክ፥ ኤላማ ካዎይ ኮሎዶጎሞርነ ጎይማ ካዎይ ትዳለይ ኦይዱ ካዎተꬃት ዎላ፥ 2 እቻሹ ካዎተꬃታራ፥ ሶዶመ ካዋ በራራ፥ ጋሞራ ካዋ በርሳራ፥ አዳማ ካዋ ሰንአበራ፥ ፅቦይማ ካዋ ሳምባራነ ዞኣራ ጌተትያ ቤላ ካዉዋራ ኦለታናዉ ደንድዶሶና። 3 ሀ እቻሹ ካዎተꬃት እስፈ ሺቅድ ማፅነ አባ ጌተትያ ስድማ ዛንጋራን ባንታ ቶራ ሺሽዶሶና። 4 ሀ ካዎተꬃት ታማነ ናምኡ ላይꬅ ኮሎዶጎሞራስ ሃረትዶሶና ሽን ታማነ ሄꬓንꬆ ላይꬃን እያዉ ኪተቶና እፅዶሶና። 5 ታማነ ኦይዳንꬆ ላይꬃን ኮሎዶጎሞርነ እያራ ቶቢዳ ካዎተꬃት ባንታ ኦላንቾታ ኤክ ብድ ራፋይመታ አስታሮተን ደእያ ቃርናይማን፥ ዙዛይተታ ሃማን፥ ኤምመታ ሳወን ደእያ ቅራታይማን፤ 6 ቃስ ሆራ ቢታ አሳታካ ደረይ ዳርያ ሳይረ ቢታን ኦል ፆንድ፥ መላ ቢታ ማታን ደእያ ኤልፋራና ጌተትያ በሳ ጋካናዉ ጎድዶሶና። 7 ያፐ ስሚድ፥ ቃደሳ ጌተትያ አይን ምስፓታ ይዶሶና። አማለቃታ ቢታ ኡባነ ሀዛዞን ታማረን ደእያ አሞረታ ቢታ ኦል ፆንድ ኦይክዶሶና።

8 ሄሳፈ ጉየ፥ ሶዶመ ካዎይ፥ ጋሞራ ካዎይ፥ አዳማ ካዎይ፥ ዘቦይማ ካዎይ፥ ዞኣረ ጌተትያ ቤላ ካዎይ ደንድድ ስድማ ዛንጋራን ኦላስ ጊግዶሶና። 9 ሀ እቻሹ ካዎተꬃት፥ ኤላማ ካዋራ፥ ጎይማ ካዋራ፥ ሳናኦራ ካዋራነ ኤልሳረ ካዋራ ሀ ኦይዱ ካዎተꬃታራ ኦለትዶሶና። 10 ሄ ዎደ ስድማ ዛንጋራን ማደዳ ኦይክያባት ደእያ ኦላት ደኦሶና። ሶዶመ ካዎይነ ጋሞራ ካዎት ኦላፐ አታናዉ ባቃትሸ ሄ ኦላን ዉልዶሶና። ሽን ሀንኮ ሄꬑ ካዎተꬃት ዙማኮ ባቃትድ አትዶሶና። 11 ኦይዱ ካዎተꬃት ሶዶመንነ ጋሞራን ደእያባ ኡባ ሀር አቶሽን፥ ኤንታ ካꬃካ ቦንቅድ ኤፍዶሶና። 12 አብራመ እሻ ናአይ ሎፀይ ሶዶመን ደእያ አስ ግድያ ግሾ እካ ባዉ ደእያባ ኡባራ ድኤትስ።

13 ሄሳፈ ጉየ፥ ድኤት ብዳ አሳፐ ከስ ኤክዳ እስ አስ ይድ ሀንዳባ ኡባ እብራወ አድያ አብራሃመስ ኦድስ። ሄ ዎደ አብራመይ አሞረ አድያ ማምረ ግታ ምꬃታ ማታን ደኤስ። ማምረይነ እያ እሻት አስኮልነ አኔር ኦላ ዛራናዉ አብራመራ ጫቅድ ኡትዶሶና። 14 አብራመይ ባ እሻ ናአይ ድኤትዳይሳ ስእዳ ዎደ ባ ሶን የለት ድጭድ ሎህዳ 318 ቶራንቾታ ኤክድ ኤንታ ገዶ ካልድ ዳነ ካታማ ጋካናዉ ብስ። 15 እ ባራ ኤክ ብዳ ቶራንቾታ ቃማ ጩጋን ጩጋን ሻክድ ሞርከታ ኦልድ ፆንስ። ዳማስቆፈ ፑደሀ ባጋራ ደእያ ሆበ ጌተትያ በሲ ጋካናዉ ጎድስ። 16 ያትድ ደኤትዳባ ኡባ፥ ባ እሻ ናአ ሎፀነ እያዉ ደእያባ ኡባ፥ ማጫሳነ ሀራ አሳታ ዎስስ ኤክስ።

ማልከፃደቃነ አብራመ

17 አብራመይ ኮሎዶጎሞርነ እያራ ቶቢዳ ካዎታ ፆንድ ስምያ ዎደ ሶዶመ ካዎይ፥ ካዎታ ዛንጋራ ጌተትያ ሳወ ዛንጋራን እያ ሞካናዉ ከይስ።

18 ኡባፈ ꬎቃ ፆሳ ካህነይ፥ ሳሌማ ካዎይ ማልከፃደቅ ኡይꬅነ ዎይነ ኤክድ ይስ። 19 እ ሀይሳዳ አብራመ አንጅስ፤

“ሳሎነ ሳአ መꬍዳ፥

ኡባፈ ꬎቃ ፆሳይ ነና አንጆ።

20 ነ ሞርከታ ነ ኩሸን አꬅድ እምዳ፥

ኡባፈ ꬎቃ ፆሳይ ጋላተቶ” ያግድ አንጅስ።

አብራመይ ባ ደምዳባ ኡባፈ አስራታ ከስድ ማልከፃደቃስ እሚስ።

21 ሶዶመ ካዎይ አብራመኮ፥ “ሻሉዋ ነ ኤካዳ፥ አሳ ታዉ እማ” ያግስ።

22 ሽን አብራመይ ሶዶመ ካዋኮ፥ “ታኒ ጎዳስ፥ ሳሉዋነ ሳአ መꬍዳ ኡባፈ ꬎቃ ፆሳስ ታ ኩሽያ ደንꬃስ። 23 ኔኒ፥ ‘አብራመ ዱረ ኦꬅዳይ ታና ጎናዳ’ ሀር አቶሽን ክረ ዎይኮ ጫማ ዎዶሮካ ኤክከ። 24 ታ አሳት ምዳይሳፈ አትሽን ታ አይብባካ ኤክከ። ቃስ ታራ ብዳ አኔር፥ አስኮልነ ማምረይ ባንታና ጋክያባ ኤኮ” ያግስ።

15

ፆሳይ አብራመራ ጫቅዳ ጫቁዋ

1 ሄሳፈ ጉየ፥ ጎዳይ አብራመስ አሙሆን ቆንጭድ፥

“አብራመ ባቦፋ፥ ታኒ ነዉ ጎንዳለ፥

ነ ዎይቶይ ግታ” ያግስ።

2 ሽን አብራመይ፥ “አቤት ኡባ ሃርያ ጎዳዉ፥ ኔኒ እምያ ዎይቶይ ታዉ አይሴ? ታዉ የሎይ ባዋ፤ ቡሮ ታና ላታናይ ዳማስቆ ኤልአዛራ ግደኔ? 3 አብራመይ፥ ኔኒ ታዉ የሎ እማቦና ግሾ ታ ኬꬃን ደእያ ታ አይለይ ታና ላታና” ያግስ።

4 ጎዳይ እያኮ፥ “ሀ አይለይ ነና ላተና፥ ሽን ነ ጉልባታፐ ከያና ነ ናአይ ነና ላታና” ያግስ። 5 ያግ ስሚድ እያ ካረ ከስድ፥ “ፑደ ሳሎ ፄላ፥ ኔኒ ፆልንቶታ ፓይዳናዉ ዳንዳእኮ ፓይዳ፥ ህዛ ነ ሼሻይካ ሄሳዳ ግዳና” ያግስ።

6 አብራመይ ጎዳ አማንስ፤ ጎዳይ እያዉ ሄሳ ፅሎተꬅ ኦꬅድ ኤክስ።

7 ቃስካ ጎዳይ እያኮ፥ “ኔኒ ሀ ቢታ ላታና መላ ካልዳወታ ቢታፈ ኡረ ካታማፐ ነና ከስዳ ጎዳይ ታና” ያግስ።

8 ሽን አብራመይ እያኮ፥ “አቤት ኡባ ሃርያ ጎዳዉ ሀ ቢታ ታ ላታናይሳ አይብን ኤሮ?” ያግስ።

9 ጎዳይ እያኮ፥ “ሄꬑ ላይꬅ ግድዳ እስ ኡስ፥ እስ ዴሽ፥ እስ ዶርሰነ ሄሳዳካ ሆለነ ጎርለ ታዉ ኤካዳ ያ” ያግስ። 10 አብራመይ ሄሳታ ኡባ ፆሳስ ኤህድ ካፎት አትሽን፥ ሀራታ ቃንፅድ ናምኡ ከስ ሻክድ እሱዋ እሱዋ ግናን ዎꬅስ። 11 አንኮት ሄ አሹዋ ማናዉ ቦላፈ ዎꬍዶሶና፤ ሽን አብራመይ ኤንታ ጎድስ።

12 አው ዉላና ሀንያ ዎደ አብራመ ዎልቃማ ꬍስኮይ ሾጭ የግስ። ዳጋንꬅያ ዎልቃማ ꬉም እያ ቦላ ዎꬍስ። 13 ጎዳይ አብራመኮ፥ “ነ ሼሻይ አላጋ ቢታን በተ አስ ግድድ ዳናይሳ ሎይꬃዳ ኤራ፤ ኤንቲ አይለተꬃን ኦይዱ ፄቱ ላይꬅ ናቀት ሃረታና። 14 ሽን ኤንታና አይለተꬃን ሃርያ ደርያ ታ ፕርዳና፤ ኤንቲ ሄ ቢታፈ ከይሸ ዳሮ ሻሎ ኤክድ ከያና። 15 ነና ግድኮ፥ ኔኒ ነ ማይዛታኮ ሳሮተꬃን ባና። ኔኒ ዳሮ ጭማዳ ሞገታና። 16 ነ ሼሻይ ቡሮ ኦይዳንꬆ የለተꬃን ሀ ቢታ ስማና። አይስ ጊኮ፥ አሞረታ ናጋራይ ፕርደታና ልክያ ቡሮ ጋክቤና” ያግስ።

17 አው ዉልን ሳእ ꬉማ ልንፅ ግን፥ ጮጨ ታማ ጩይነ ታማ ላጮይ በንትድ ሻከትዳ አሹዋ ግዶራ አꬍስ። 18 ሄ ጋላስ ጎዳይ አብራመስ፥ “ግብፀ ሻፋፐ ዶምድ ኤፍራፂሳ ሻፋ ጋካናዉ ደእያ ቢታ ኡባ ታኒ ነ ሼሻስ እማና። 19 ሄ ቢታይ ቄናታ ቢታ፥ ቀነዛታ ቢታ፥ ቃድሞነታ ቢታ፥ 20 ህተታ ቢታ፥ ፓርዘታ ቢታ፥ ራፋይመታ ቢታ፥ 21 አሞረታ ቢታ፥ ካናነታ ቢታ፥ ገርገሰታ ቢታነ ያቡሰታ ቢታ” ያግድ ጫቅስ።

16

አጋሮነ እስማኤላ

1 አብራመ ማችያ ሶራ እያዉ ናአ የላቡኩ። ሽን እዉ ግብፀፈ ይዳ አጋሮ ጌተትያ ጋꬍንዶይ ደአዉሱ። 2 ሶራ አብራመኮ፥ “ታኒ ናአ የሎና መላ ጎዳይ ታና የሎ ድግስ። ኔኒ ባዳ ታ አይለራ አቃ፤ ታኒ እ ባጋራ ናአ ደማነኮነ ኦን ኤር” ያጋሱ። አብራመይ እ ቆፋ ኤክስ። 3 አብራመይ ካናነ ቢታን ታሙ ላይꬅ ደእዳፐ ጉየ፥ እያ ማችያ ሶራ ግብፀፈ ይዳ ባ አይልዉ አጋሮ ባ አዝናስ ማቾ ኦꬃዳ እማሱ። 4 አብራመይ አጋሮ ኤክስ፥ እያካ ቃንꬃታሱ። እያ ባዉ ቃንꬃትዳይሳ ኤርዳ ዎደ ባ ጎዳትዉ ካꬋሱ።

5 ሶራ አብራመኮ፥ “ሀ ቆሁዋስ ታና ጋꬅዳይ ነና፤ ታኒ ታ አይልዉ ነዉ እምን፥ እያ ቃንꬃትድይሳ በአዳ ታና ካꬋዉሱ። ነባነ ታባ ጎዳይ ፕርዶ” ያጋሱ።

6 አብራመይ ሶራኮ፥ “ሀኖ በአ ነ አይልዉ እያ ነ ኩሸና፤ ነና ሎእዳባ ኦꬃ” ያግስ። ሄሳፈ ጉየ፥ ሶራ አጋሮ ኡንኤꬅን ያፐ ከያዳ ባቃታሱ።

7 ጎዳ ኪታንቾይ አጋሮ መላ ቢታን፥ ፑልቶ ሃꬃ ማታን ደምስ፤ ሄ ፑልቶይ ሹራ ቢታ ኤፍያ ኦግያ ማታን ደኤስ። 8 ኪታንቾይ አጋሮ፥ “ሶራ አይለተ፥ አጋረ፥ አዉፐ ያዲ? አዉ ባይ?” ያግድ ኦይችስ።

አጋራ ዛራዳ፥ “ታኒ ታ ጎዳተ ሶራፐ ባቃታስ” ያጋሱ።

9 ጎዳ ኪታንቾይ ኢኮ፥ “ነ ጎዳተኮ ስማ ባዳ እዉ ሃረታ” ያግድ ኦድስ። 10 ጉጅድካ ጎዳ ኪታንቾይ ኢኮ፥ “ነ የለተꬃ ኦንካ ታይባናዉ ዳንዳኦናዳ ኦꬃዳ ዳርሳና” ያግስ። 11 ቃስካ ጎዳ ኪታንቾይ እዮ፥

“ሄኮ ኔኒ ቃንꬃታዳሳ፥

ኔኒ አደ ናአ የላና።

ፆሳይ ነ ዋሱዋ ስእዳ ግሾ

እያ ኔኒ እስማኤላ * ጋዳ ሱንꬃና

12 እ ባዞ ሀረ መላ ግዳና፥

እ ባ ቀስያ አሳ ኡባ ቦላ ደንꬃና፥

ቃስ አሳ ኡባይካ ባንታ ቀስያ እያ ቦላ ደንꬃና።

እ ባ እሻታ ኡባራ እፆን ደአና”

ያግስ።

13 አጋራ ባራ ኦደትዳ ጎዳ፥ “ኔኒ ታና በእያ ፆሳ” ያጋዳ ፄጋሱ። “ታኒ ታና በኤይሳ በአስ” ያጋሱ። 14 ሄሳፈ ደንዶይሳን ሄ ፑልቶ ሃꬃይ፥ “ታና በእያ ደኦ ፆሳ ፑልቱዋ” ጌተትድ ፄገትስ። ሄ ሃꬃ ፑልቶይ ቃደሳፐነ ባሬዳፐ ግዶን ደኤስ። 15 አጋራ አብራመስ አደ ናአ የላሱ፤ አብራመይ የለትዳ ናአ እስማኤላ ግድ ሱንꬅስ። 16 አጋራ አብራመስ እስማኤላ የልያ ዎደ አብራመስ ላይꬅ ሆስፑን ታማነ ኡሱፑና።

17

ቃፃሮይ ቃላ ጫቁዋስ ማላ

1 አብራመስ ላይꬅ ኡዱፉን ታማነ ኡዱፉና ግድያ ዎደ፥ ጎዳይ እያዉ ቆንጭድ፥ “ታኒ ኡባ ዳንዳእያ ፆሳ፥ ታዉ ኪተታ፥ ታ ስንꬃን ፖሎ ግዳ። 2 ታ ግዶንነ ነ ግዶን ደእያ ጫቁዋ ታ ምንꬃና፤ ታኒ ነ ዘረꬃ ታይባናዉ ዳንዳኤቶናዳ ኦꬃና” ያግስ። 3 አብራመይ ባ ሶምኡዋራ ሳአን ዱገ ጉፋንን ፆሳይ እያኮ፥ 4 “ሄኮ ታ ነዉ ጫቅያ ጫቆይ ሀይሳ፤ ነ ዳሮ ካዎተꬃታስ አዋ ግዳና። 5 ታ ነና ዳሮ ካዎተꬃታስ አዋ ኦꬃና ግሾ ህዛፐ ነ ሱንꬃይ አብራመ * ግድ ፄገተና፥ ሽን ነ ሱንꬃይ አብራሃመ † ግድ ፄገታና። 6 ታኒ ነ የለተꬃ ዳርሳና፥ ታ ነና ዳሮ ደረ ከሳና፥ ካዎት ኔፐ ከያና። 7 ታኒ ነዉነ ኔፐ ጉየን ነ ሼሻስ ፆሰ ግዳና መላ መርና ጫቁዋ ታ ግዶንነ ነ ግዶን፥ ኔፐ ጉየራ ያ ነ ሼሻ ግዱዋን፥ የለተꬃፈ የለተꬃ ጋካናስ ታ ጫቃስ። 8 ኔኒ ሀእ በተ ግዳዳ ደእያ ካናነ ቢታ ኡባ ነዉነ ኔፐ ጉየራ ያ ነ ሼሻስ መርና ላታ ግዳና መላ ነዉ እማና፤ ቃስ ታኒ ኤንታ ፆሳ ግዳና” ያግስ።

9 ቃስካ ፆሳይ አብራሃመ፥ “ነና ግድኮ ታ ጫቁዋ ናጋ፤ ነካ ኔፐ ጉየራ ያ ነ ሼሻት፥ የለተꬃፈ የለተꬃ ጋካናዉ ናግተ። 10 ታ ግዱዋንነ ነ ግዱዋን፥ ኔፐ ጉየራ ያ ነ ሼሻ ግዶን ህንተ ናጋና ጫቆይ ሀይሳ፤ ህንተ ግዱዋን ደእያ አደ ኡባይ ቃፃረቶ። 11 ህንተ አደተꬃ ኮሁዋ ዶካልተ፤ ሄስ ታ ግዶንነ ህንተ ግዶን ደእያ ጫቁዋስ ማላ ግዳና። 12 ህዛፐ ያና የለተꬃን አደ ናይት ኡባይ የለትዳ ሆስፑንꬆ ጋላሳን ቃፃረቶ። ነ ሶን የለትዳይሳታ ግድን፥ ዎይኮ አላጋፐ ሚሸን ሻመትዳ አይለታ ግድን፥ ነ ዘረꬃፈ ግዶናይሳታ ዶካላ። 13 ነ ሶን የለትዳይሳታ ግድን ዎይኮ ሚሸን ሻመትዳይሳት ቃፃረታናዉ በሴስ። ሀይሳን ህንተ አሹዋን ደእያ ታ ጫቆይ መርና ጫቆ ግዳና። 14 ኦንካ ቃፃረቶና ደእያ አደ አስ ኡባይ ታ ጫቁዋ መንꬅዳ ግሾ ባ አሳፐ ዱፆ” ያግስ።

15 ፆሳይ አብራሃመኮ፥ “ህዛፐ ነ ማቸ ሱንꬃይ ሶራ ግድ ፄገቶፎ፤ ሀችፈ ዶምድ እ ሱንꬃይ ሳራ ጌተቶ። 16 ታኒ እዮ አንጃና፤ ታኒ ኢፐ ነዉ አደ ናአ እማና። ታኒ እዮ አንጃና ግሾ እያ ካዎተꬃታስ አዮ ግዳና፤ ደርያ ካዎት ኢፐ ከያና” ያግስ።

17 አብራሃመይ ባ ሶምኡዋራ ሳአን ጉፋንድ፥ “ሀይ አሳዉ፥ ፄቱ ላይꬃ አስ ናአ የላኔ? ኡዱፉን ታሙ ላይꬅ ግድዳ ሳርካ ናአ የላኔ?” ያግድ ባ ዎዛናን ሚጭስ። 18 አብራሃመይ ፆሳኮ፥ “እስማኤል ታና ላታና መላ ነ እያ አንጃርክ” ያግስ።

19 ሽን ፆሳይ፥ “አካይ፥ ነ ማችያ ሳራ ነዉ አደ ናአ የላና፥ ኔኒ እያ ይሳቃ ‡ ጋዳ ሱንꬃና። ታኒ እያፐ ጉየራ ያ እያ ዘረꬃስ መርና ጫቆ ግዳና መላ እያራ ታ ጫቁዋ ጫቃና። 20 እስማኤላባ ነ ታና ኦይችዳ ኦይሻ ስአስ። ታኒ እያካ አንጃና። ታ እያ አይፍሳና፥ እያ የለተꬃ ሎይꬃ ዳርሳና። እ ታማነ ናምኡ ሃረይሳታስ አዋ ግዳና። ታኒ እያ ግታ ካዎተꬅ ከሳና። 21 ሽን ታ ጫቁዋ ዎንቶ ላይꬅ ሀኖደ ሳራ ነዉ የልያ ናአ ይሳቃራ ጫቃና” ያግስ። 22 ፆሳይ አብራሃመራ ኦደትድ ኦንግዳፐ ጉየ እያፐ ሻከትድ ፑደ ብስ።

23 ሄ ጋላስ አብራሃመይ ባ ናአ እስማኤላ፥ ባ ሶን የለትዳይሳታነ ባ ሚሸን ሻምዳይሳታ፥ ባ ሶን ደእያ አደ አሳ ኡባ ፆሳይ እያ ኪትዳይሳዳ ቃፃርስ 24 አብራሃመይ ቃፃረትያ ዎደ እያዉ ላይꬅ ኡዱፉን ታማነ ኡዱፉና። 25 እያ ናአይ እስማኤል ቃፃረትያ ዎደ ታማነ ሄꬑ ላይꬃ ናአ። 26 አብራሃመይነ እያ ናአ እስማኤል ናምአትካ ሄ ጋላስ ቃፃረትዶሶና። 27 አብራሃመ ሶን ደእያ አደ ኡባይ፥ እያ ሶን የለትዳይሳትነ ሚሸን ሻመትዳይሳት ኡባይ እያራ ቃፃረትዶሶና።

18

ሄꬑ እማꬃታ

1 አብራሃመይ ማምረ ግታ ምꬃታ ጋርሳን ባ ዱንካንያ ፐንገን ሴታ ጋላስ ኡትዳሽን ጎዳይ እያዉ ቆንጭስ። 2 አብራሃመይ ꬎቁ ግድ ፄልያ ዎደ እያ ማታን ኤቅዳ ሄꬑ አሳታ በእስ። እ ኤንታ በእድ ኤንታራ ጋሄታናዉ ባ ዱንካንያ ፐንገፈ ደንድድ ኤንታኮ ዎፅ ብድ ኤንታ ስንꬃን ዝግስ። 3 ያን ስሚድ፥ “አቤት ታ ጎዳዉ፥ ታ ነ ስንꬃን ሳባ ደምዳባ ግድኮ ታና ነ አይልያ አጋዳ አꬎፋ። 4 ጉꬃ ሃꬅ ዪኮ ህንተ ቶሆይ ሜጨትኮ ሀ ምꬃ ኩያን ሸምፕ ኤክተ። 5 ህንተ ታኮ ህንተ አይልያኮ ይዳ ግሾ ፃልድ ህንተ ብያ በሲ ባና መላ ታኒ ህንተዉ ምያባ ኤሀና” ያግስ።

ኤንትካ፥ “ዳሮ ሎኦ፥ ነ ግዳይሳዳ ኦꬃ” ያግዶሶና።

6 አብራሃመይ ኤለስድ ሳርኮ ዱንካንያ ግዶ ገልድ፥ “ኤለሳዳ ሄꬑ ጋባተ ሎኦ ꬊለ ኤካ ሙኑቃዳ ኡይꬁ ኡካ” ያግስ። 7 አብራሃመይ ቃስ ባ መሄታ ግዶ ዎፅ ብድ ሎኦ ቡልዱቡልዳ ማራ ዶርድ ባ እስ አይልያስ እምን እ ኤለስድ ሹክድ ጊግስስ። 8 ያትድ አብራሃመይ መቃ ማꬅነ ጊግስዳ ማራ አሹዋ እማꬃታ ስን አꬅስ፤ ኤንቲ ምሽን እ ምꬃ ጋርሳን ኤንታ ማታን ኤቅስ።

9 ኤንቲ አብራሃመኮ፥ “ነ ማችያ ሳራ አዉኔ?” ያግድ ኦይችዶሶና።

እካ፥ “ህን ዱንካንያ ግዶና” ያግስ።

10 ጎዳይ እያኮ፥ “ዎንቶ ላይꬅ ሀኖደ ቱማ ታ ኔኮ ስማና፤ ነ ማችያ ሳራ አደ ናአ የላና” ያግስ።

ሳራ ሄ ዎደ እያፐ ጉየ ባጋራ ደእያ ዱንካንያ ፐንገን ኤቃዳ ሄሳ ስአዉሱ። 11 አብራሃመይነ ሳር ባንታ ላይꬃን ዳሮ ጭምዶሶና። ሳራ ናአ የልያ ዎደፐ አꬋሱ። 12 ሄሳ ግሾ፥ ሳራ ባ ዎዛናን፥ “ታንነ ታ ጎዳይ ናምአይካ ጭምዳፐ ጉየ ዋንድ ሀ ኡፋይሳይ ሀናኔ?” ያጋዳ ሚጫሱ።

13 ጎዳይ አብራሃመኮ፥ “ ‘ታኒ ጭምዳፐ ጉየ ናአ የላነ’ ጋዳ ሳራ አይስ ሚጫይ? 14 ጎዳስ ዳንዳኤቶናባይ ቱማ ደእዬ? ታ ነዉ ግዳይሳዳ ዎንቶ ላይꬅ ሀኖደ ታ ስማዳ ያና፤ ሄ ዎደ ሳራ አደ ናአ የላና” ያግስ።

15 ሳራ ያሸትዳ ግሾ፥ “ታኒ ሚጫብከ” ጋዳ ላሀሱ።

ሽን እ፥ “ነ ቱማ ሚጫዳሳ” ያግስ።

አብራሃመይ ሶዶመስ ጋናትስ

16 አሳት ባናዉ ደንድሸ ሶዶመ ዱገ ፄልዶሶና። አብራሃመይ ኤንታና ሞይዛናዉ ኤንታራ ከይስ። 17 ፆሳይ እያኮ፥ “ታ ኦꬃናዉ ሀንያባ አብራሃመፐ ቆሳነዬ? 18 አብራሃመይ ቱማ ግታነ ዎልቃማ ካዎተꬅ ግዳና። ሀ ቢታ ካዎተꬃት ኡባይ እያን አንጀታና። 19 ፅሎተꬅነ ሱረ ፕርዳ ኦꬅድ ጎዳ ኦግያ ናጋና መላ ባ ናይታነ እያፐ ጉየራ ያ ባ ሶ አሳ ዞራና መላ ታኒ እያ ዶራስ። ሄስካ፥ ፆሳይ አብራሃመስ እማና ግዳ ኡፋይሳ ፖላናሳ” ያግስ።

20 ጎዳይ አብራሃመኮ፥ “ሶዶመ ቦላነ ጋሞራ ቦላ ዋስያ ዋሶይ ዳርስ፤ ኤንታ ናጋራይካ ዳሮ ዴፅስ። 21 ሄሳ ግሾ፥ ኤንታ ኦሶይ ኤንታ ዋሱዋ መለኮ በአናዉ ታኒ ዱገ ዎꬋና፤ ቃስ ሄሳ መላ ኢታ ግዶናኮ ሻካ ኤራና” ያግስ።

22 ሄሳፈ ጉየ፥ ናምኡ አሳት ሶዶመኮ ስሚድ ብዶሶና፥ ሽን አብራሃመይ ጎዳ ስንꬃን ኤቅዳሱዋን ደኤስ። 23 አብራሃመይ ጎዳኮ ሺቅድ፥ “ቱማ ኔኒ ፅሎታ ኢታታራ እስፈ ꬋይሳኔ? 24 ሄ ካታመን እሻታሙ ፅሎ አሳት ደእኮ ነ ꬋይሳኔ? ያን ደእያ እሻታሙ ፅሎ አሳታ ግሾ ሄ ካታማ አሽኪ? 25 ሄሳ መላ ኦሶይ ኔፐ ሃኮ፤ ፅሉዋ ኢታራ ዎል ጋꬃዳ ዎይስ፥ ፅሉዋነ ኢታ እስ አይፍያን ፄለይስ ኔፐ ሃኮ። ሀ ቢታ ኡባ ፕርድያ ኔኒ ፅሎ ፕርድኪ?” ያግስ።

26 ጎዳይ፥ “ታ ሶዶመን እሻታሙ ፅሎታ ደምያኮ ሄ በሳ ኡባ ኤንታ ግሾ ጋዳ አሻና” ያግስ።

27 አብራሃመይ ዛሪድ፥ “ታኒ ቢታነ ብዶ ግዳዳ ታ ጎዳራ ኦደታናዉ ምነታክቻስ፤ 28 እሻታሙ ፅሎታፐ እቻሻት ፓጭኮቺ? ኔኒ ሄ እቻሻታ ግሾ ጋዳ ሄ ካታማ ኡባ ꬋይሳነዬ?” ያግስ።

ጎዳይ፥ “ታኒ ኦይታማነ እቻሹ ፅሎታ ደምኮ ሄ ካታማ ꬋይስከ” ያግስ።

29 አብራሃመይ ዛሪድ፥ “ያን ኦይታሙ ፃላል ደእኮቺ?” ያግስ።

እካ፥ “ኦይታማታ ግሾ ጋዳ ሄ ካታማ ꬋይስከ” ያግስ።

30 ቃስካ አብራሃመይ ዛሪድ፥ “ሀይ ታ ጎዳዉ፥ ታና ሀንቀቶፋ፥ ታኒ ጉጃዳካ ኦደታና። ሀስታሙ ፃላል ደእኮቺ?” ያግስ።

ጎዳይ ዛሪድ፥ “ታኒ ያን ሀስታሙ ደምኮ ꬋይስከ” ያግስ።

31 አብራሃመይ፥ “ታኒ ጎዳራ ኦደታናዉ ምነታክቻስ፤ ኦን ኤር ያን ላታሙ ፃላል ደእኮች” ያግስ።

ጎዳይካ፥ “ሄ ላታማታ ግሾ ጋዳ ꬋይስከ” ያግስ።

32 አብራሃመይ ቃስካ፥ “ሀይ ታ ጎዳዉ፥ ታና ሀንቀቶፋ ታ እስ ቶሆ ኦደታና፥ ያን ታሙ ፃላላ ደምኮቺ?” ያግስ።

እካ፥ “ታማታ ግሾ ጋዳ ታኒ ሄ ካታማ ꬋይስከ” ያግስ።

33 ጎዳይ አብራሃመራ ኦደትድ ኦንግዳፐ ጉየ ብስ፤ አብራሃመይካ ባ ሶ ስምስ።

19

ሶዶመነ ጋሞራ ꬋዩዋ

1 ናምኡ ኪታንቾት ኦማርስሽን ሶዶመ ካታማ ጋክዶሶና። ሄ ዎደ ሎፀይ ሄ ካታማ ፐንገን ኡትስ። ሎፀይ ኤንታ በእድ ሞካናዉ ደንድድ ኤንታኮ ብስ። ባ ሶምኡዋ ሳአ ጋꬅድ ኤንታዉ ዝግስ። 2 እ ኤንታኮ፥ “ታ ጎዳቶ፥ ህንተ አይልያ ሶ ገለርከት፥ ህንተ ቶሁዋ ሜጨትድ ቃማ ሀይሳን አቅተ፤ ዎንታ ጉራ ህንተ ብያ በሲ ቢተ” ያግስ።

ኤንቲ፥ “አካይ፥ ኑኒ ሀ ካታማ ዳባባን አቃና” ያግድ ዛርዶሶና።

3 ሽን እ ኤንታ ምንꬅ ዎስዳ ግሾ ብድ እያ ሶ ገልዶሶና። እ ኤንታዉ ኡይꬅ ኡክድ አꬅን ምዶሶና። 4 ኤንቲ ዝንአና ሀንሽን ሶዶመ ካታማ አደ አሳ ኡባይ ናአተꬅነ ዶንꬒ እሶይካ አቶና ይድ ኬꬃ ዩይ አꬍዶሶና። 5 ኤንቲ ሎፀ ፄግድ፥ “ሀች ኦማርስ ነ ሶ ገልዳ አደ አሳት አዉን ደኦና? ኑኒ ኤንታራ ጋሄታና መላ ኤንታ ኑኮ ካረ ከሳ” ያግዶሶና። 6 ያትን ሎፀይ ኤንታራ ኦደታናዉ ካረ ከይሸ ፐንግያ ጉየራ ጎርድድ፥ 7 ኤንታኮ፥ “ታ ዳቦቶ፥ ሀያና ሀ ኢታ ኦሱዋ ኦꬆፍተ። 8 ታዉ አደ ኤሮና ናምኡ ጌላኦት ደኦሶና። ታኒ ኤንታ ህንተዉ ካረ ከስኮ ህንተ ኮይዳባ ኦꬅተ። ሽን ሀይሳቲ ታ እማ ግድያ ግሾ ታ ካራፐ ጋርሳን ደኦሶና፤ ሀ አሳታ ቦላ አይብባካ ኦꬆፍተ” ያግስ።

9 አሳት፥ “ኑ ስንꬃፈ ገደ ክቻ” ያግዶሶና። ቃስ፥ “ሀ አደይ ባዉ በተ አስ ሽን፥ ኑ ቦላ ፕርዳናዉ ኮዬስ? ኑኒ ኤንታ ቦላ ኦꬃናዉ ኮይዳ ኢታፐ አꬅድ ነ ቦላ ኦꬃና” ያግዶሶና። ኤንቲ ሎፀ ጉየ ሱግ የግድ ፐንግያ መንꬃናዉ ሺቅዶሶና። 10 ሽን ናምኡ አሳት ባንታ ኩሽያ ካረ የድድ ሎፀ ሶ ጎች ገልስድ ፐንግያ ጎርድዶሶና። 11 ሄሳፈ ጉየ፥ ኤንቲ ኬꬃ ፐንገይ ደእያሱዋ ደሞና መላ ጉꬃፈ ግታ ጋካናዉ ቆቅስዶሶና።

12 ሄ ናምኡ አሳት ሎፀኮ፥ “ነዉ ሀይሳን አደ ናእ ዎይኮ ማጫ ናእ፥ ነ ማጫ ናይታ ኦይችዳይ ዎይኮ ሀራ ዳቦይ ሀ ካታማን ደኢ? ደእኮ ኤንታና ሀይሳፈ ከሳ። 13 አይስ ጊኮ፥ ኑ ሀ ካታማ ꬋይሳናዉ ሀኖስ። ኤንታ ቦላ ዋስያ ዋሶይ ጎዳ ስንꬃን ግታ ግድያ ግሾ ሀ ካታማ ꬋይሳና መላ ጎዳይ ኑና ኪትስ” ያግዶሶና።

14 ያትን ሎፀይ ባ ማጫ ናይታ ኦይችዳይሳታኮ ብድ፥ “ጎዳይ፥ ሀ ካታማ ꬋይሳና ሀንያ ግሾ ኤለስድ ሀ በሳፈ ከይተ” ያግስ። ሽን እያ ማጫ ናይታ ኦይችዳይሳት እ ቀልቅሴስ ግድ ቆፕዶሶና።

15 ሳእ ዎንታናዉ ጎንተይ ዞእያ ዎደ ሄ ኪታንቾት ሎፀኮ፥ “ደንዳ፥ ነ ማችዉነ ሀይሳን ደእያ ነ ናምኡ ናይታ ኤካዳ ኤለሳዳ ከያ። አካይ ጊኮ፥ ሀ ካታማይ ፕርደትያ ዎደ ነካ ꬋያሳ” ያግ ድርግስዶሶና። 16 ሽን ሎፀይ ከያናዉ ጋምእን፥ ጎዳይ እያዉ ቃትዳ ግሾ፥ ሄ ኪታንቾት እያ ኩሽያ፥ እያ ማቸ ኩሽያነ ናምኡ ናይታ ኩሽያ ኦይክድ ሄ ካታማፐ ከስዶሶና። 17 ኪታንቾት ኤንታ ከስዳ መላ ሄ ኪታንቾታፐ እሶይ፥ “ህንተ ሸምፑዋ ኤክድ ባቃትተ! ጉየ ፄሎፍተ! ሀ ሄራን አዉንካ ኤቆፍተ! ህንተ ꬋዮና መላ ዙማኮ ባቃትተ” ያግስ።

18 ሽን ሎፀይ ኤንታኮ፥ “ሀይ ታ ጎዳቶ፥ ያጎፕተ። 19 ታኒ ህንተ አይለይ ህንተ ስንꬃን ሳባ ደምዳ ግሾ ታና አሻናዉ ታዉ ዳሮ ቃትደታ። ሽን ታኒ ዙማኮ ባቃታናዉ ዳንዳእከ፤ ሀ ꬋዮይ ጋክድ ታና ꬋይሳና። 20 ሄኮ፥ ሀይሳን እስ ካታም ደኤስ፤ ያ ዎፅድ ባናዉ ማታነ ጉꬃ ካታማ። ታ ሸምፑዋ አሻናዉ ታ ያ ባቃቶ? እ ዳሮ ጉꬃ ካታማ ግደኔ?” ያግስ።

21 ኪታንቾይ፥ “ሎኦ! ታኒ ነ ዎሳ ኤካስ፤ ሄ ነ ኦድዳ ካታማ ꬋይስከ። 22 ሄ ካታማኮ ኤለሳዳ ባቃታ፤ ነ ያ ጋካናዉ ታ አይብባካ ኦꬅከ” ያግስ። ሄሳ ግሾ፥ ሄ ካታማ ሱንꬃይ ዞኣረ * ጌተትስ።

23 ሎፀይ ዞኣረ ጋክያ ዎደ ቡሮ ፃልቀይ ጫረስ። 24 ጎዳይ ሄ ዎደ ሳሎፐ ታማነ ፁግያ ዲነ ሶዶመ ቦላነ ጋሞራ ቦላ ቡክስስ። 25 ሄሳዳ ኦꬅድ ጎዳይ ሄ ካታማታ፥ ሄራ ኡባ፥ ካታማታን ደእያባ ኡባ ሄ ቢታን ደእያ ምꬃነ ማታ ꬋይስስ። 26 ሽን ሎፀ ማችያ ጉየ ስማ ፄላዳ ማፅነ ሹቹ ግዳሱ።

27 ዎንተꬃ ጋላስ ዎንታ ጉራ አብራሃመይ ደንድድ ካሰ እ ጎዳ ስንꬃን ኤቅዳ በሳ ብስ። 28 እ ሶዶመነ ጋሞራ፥ ሄ ሄራን ደእያ ቢታ ኡባ ዱገ ፄልያ ዎደ ፁሳ ታማዳ ጩያይ ቢታፈ ደንደይሳ በእስ።

29 ፆሳይ ሄ ሄራን ደእያ ካታማታ ꬋይስያ ዎደ አብራሃመ ቆፕድ፥ ሎፀይ ደእያ ካታማታ ꬋይስድ፥ ሎፀ ꬋዮፐ አሽስ።

ሎፀነ እያ ማጫ ናይታ

30 ሎፀይ ዞኣረን ዳናዉ ያሸትዳ ግሾ፥ ያፐ ደንድድ ባ ማጫ ናይታ ናምአታራ ዙማ ቦላ ከይስ። ያን ጎንጎሎ ግዶን ባ ናምኡ ማጫ ናይታራ ደእስ። 31 እስ ጋላስ ባይራ ናእያ ባ ካሎ ምቸኮ፥ “ኑ አዋይ ጭምስ፥ ቢታ ኡባን ደእያ ዎጋꬆ ኑራ አቃናዉ እስ አደይ ሀይሳን ባዋ። 32 ያንያ ግሾ፥ ሃያ! ኑ አዋ ኡሹ ኡሽድ፥ እያራ አቅድ፥ ኑ አዋፐ ኑስ ኮቸ አሾስ” ያጋሱ።

33 ሄ ዎደ ቃማ ባንታ አዋ ኡሹ ኡሽዶሶና። ባይራ ናእያ ገላዳ እያራ አቃሱ። እያ እያራ አቅያ ዎደነ ደንድያ ዎደ እ ኤርቤና።

34 ዎንተꬃ ዎደ ባይርያ ካልዉ፥ “ዝነ ቃማ ታኒ ታ አዋራ አቃስ፤ ሀች ቃማካ እያ ኡሹ ኡሽኮ፥ ነካ ገላዳ እያራ አቃ። ያትድ ኑኒ ኑ አዋፐ ኮቸ አሾስ” ያጋሱ። 35 ሄ ዎደ ቃማ ባንታ አዋ ኡሹ ኡሽዶሶና። ካሎ ናእያ ገላዳ እያራ አቃሱ። ሀእካ እያ እያራ አቅያ ዎደነ ደንድያ ዎደ እ ኤርቤና።

36 ያትድ ሎፀ ማጫ ናይት ናምአይ ባንታ አዋፐ ቃንꬃትዶሶና። 37 ባይርያ አደ ናአ የላሱ፤ እያ ሱንꬃ ሞአበ † ጋዳ ሱንꬃሱ። እ ሀች ጋካናዉ ሞአበታ ማይዛ። 38 ካልያካ አደ ናአ የላሱ፤ እያ ሱንꬃ በንኣማ ‡ ጋዳ ሱንꬃሱ። እ ሀች ጋካናዉ አሞነታ ማይዛ።

20

አብራሃመነ አብመለከ

1 አብራሃመይ ማምረፐ ደንድድ ነገበ መላ ቢታ ሄራ ብድ ቃደሳፐነ ሹራ ቢታታስ ግዱዋን ደእስ። ገራራንካ ጉꬃ ዎደ ጋምእስ። 2 ያን ደእሸ አብራሃመይ ባ ማችዉ ሳሮ፥ “እያ ታ ምችዉ” ያግዳ ግሾ፥ ገራራ ካዎይ አብመለከይ ኪትድ ሳሮ ባኮ ኤፍስ። 3 ሽን ፆሳይ እስ ቃማ አሙሆን አብመለከኮ ይድ፥ “ኔኒ ኤህዳ ማጫሰ ጋሶን ሀይቃሳ፥ እያ አዝናራ ደአዉሱ” ያግስ።

4 ሀኖሽን፥ አብመለከይ እዮ ቦችቤና። እ፥ “ጎዳዉ፥ ኔኒ ታናነ ታ ደረይ ቆሆና ደእሽን ጮ ꬋይሳነዬ? 5 እ፥ ‘እያ፥ ታ ምቾ’ ግቤኔ? ቃስ እያካ፥ ‘እ፥ ታ እሻ’ ጋብኬ? ታኒ ታ ዎዛና ፅሎተꬃንነ ታ ኩሸ ጌሻተꬃን ሀይሳ ኦꬃስ” ያግስ።

6 ፆሳይ አሙሆን እያኮ፥ “ኤ፥ ኔኒ ነ ዎዛና ፅሎተꬃን ኦꬅዳይሳ ታ ኤራይስ። ሄሳ ግሾ፥ ኔኒ እዮ ቦቾናዳነ ታ ስንꬃን ናጋራ ኦꬆናዳ ነና ታኒ ተቃስ። 7 ሀእ ሀ አድያ ማችዉ ዛራ። እ ናበ ግድያ ግሾ፥ ነዉ ፆሳ ዎስኮ ነ አታና። ሽን እዮ ዛሮና እፅኮ፥ ኔንነ ነዉ ደእያባ ኡባይ ሀይቃናይሳ ኤራ” ያግስ።

8 አብመለከይ ዎንተꬃ ጋላስ ዳሮ ጉራ ባ ሞርናታ ባኮ ፄግስ። ሄ ሀንዳባ ኡባ ኤንታዉ ኦድን ኤንቲ ዳሮ ባብዶሶና። 9 ያትን አብመለከይ አብራሃመ ፄግድ፥ “ኔኒ አይብባ ኑ ቦላ ኦꬃዲ? ነ ታ ቦላነ ታ ካዎተꬃ ቦላ ሀይሳ መላ ቆሆ ኤሀናዉ ታ ነዉ አይ ኢታባ ኦꬃድና? ኔኒ ታ ቦላ ኦሰታናዉ በሶናባ ኦꬃዳሳ” ያግስ። 10 ቃስ አብመለከይ አብራሃመ፥ “ኔኒ ሀይሳ አይስ ኦꬃዲ?” ያግድ ኦይችስ።

11 አብራሃመይ ዛሪድ፥ “ ‘ሀ በሳን ፆሳስ ያሸትያ አስ ባይና ግሾነ ቃስ ታ ማቸ ጋሶን ኤንቲ ታና ዎꬋና’ ጋዳ ቆፕዳ ግሾሳ። 12 ሄሳ ቦላ እያ ቱማካ ታ ምቾ፤ እያ ታ አዋ ናአፐ አትሽን ታ አየ ናአ ግዱኩ፥ ያንያ ግሾ፥ እያ ታ ማቾ ግዳሱ። 13 ፆሳይ ታና ታ አዋ ኬꬃፈ ከስዳ ዎደ ታኒ ኢኮ፥ ‘ኔኒ ብዳ ቢታ ኡባን ነ ታዉ ኦꬃና ኬሀተꬃይ ሀይሳ፤ “እ ታ እሻ” ጋዳ’ ኦዳ ያጋስ” ያግስ።

14 ሄሳፈ ጉየ፥ አብመለከይ ዶርሰ፥ መሄ፥ ማጫ አይለታነ አደ አይለታ ከስድ አብራሃመስ እሚስ፤ እያ ማችዉ ሳሮ እያዉ ዛርስ። 15 አብመለከይ አብራሃመኮ፥ “ሄኮ፥ ታ ቢታይ ሀይስሽ ነና ሎኦሶን ደአ” ያግስ።

16 ሳርኮ፥ “ታኒ ነ እሻስ እስ ሙኩሉ ብራ ሳንትመ * እማይስ። ሄስ ኔራ ደእያ ኡባ ስንꬃን ኔኒ ፅሎ ግደይሳነ አይብ ኢታባካ ኦꬆናይሳ ኤርሰይሳ ግዶ” ያግስ። 17-18 ጎዳይ አብራሃመ ማቸ ሳር ጋሶን አብመለከ ኬꬃ ኡባ ማይንስዳ ግሾ አብራሃመይ ፆሳ ዎስን፥ አብመለከይ፥ እያ ማችያነ እያ ማጫ አይለት ናአ የላና መላ ፆሳይ ኤንታ ፓꬅስ።

21

ይሳቃ የለተꬃ

1 ጎዳይ ባ ኦድዳይሳዳ ሳሮ አንጅስ፤ ባ ገልዳ ቃላካ ፖልስ። 2 ሳራ ቃንꬃታዳ ፆሳይ ግዳ ዎደይ ጋክን ጭምዳ አብራሃመስ አደ ናአ የላሱ። 3 አብራሃመይ ሳራ የልዳ ናአ ሱንꬃ ይሳቃ ግድ ሱንꬅስ። 4 አብራሃመይ ባ ናአ ይሳቃ ፆሳይ ኪትዳይሳዳ የለትዳ ሆስፑንꬆ ጋላሳን ቃፃርስ። 5 እያ ናአ ይሳቅ የለትያ ዎደ፥ አብራሃመስ ላይꬅ ፄታ። 6 ሳራ፥ “ፆሳይ ታዉ ሚቸ እሚስ፤ ቃስ ሀይሳ ስእያ ኡባይ ታራ ሚጫና” ያጋሱ። 7 ቃስካ ሳራ፥ “ሳራ አብራሃመስ ናአ የላዳ ꬋንꬃና ግዳይ ኦኔ? ግድኮካ ታኒ ሀእ እያዉ እ ጭምዳ ዎደ ናአ የላስ” ያጋሱ። *

እስማኤላነ አጋር ጎደተꬃ

8 ጉꬃ ናአይ ድጭድ፤ ꬋንꬅ ዱꬅስ፤ አብራሃመይ ይሳቅ ꬋንꬅ ዱꬅዳ ጋላስ ዎልቃማ ግብራ ጊግስስ። 9 ሽን ግብፀፈ ይዳ አጋራ አብራሃመስ የልዳ ናአይ ይሳቃ ቶችሽን ሳራ በአሱ። 10 ሳራ አብራሃመኮ፥ “ሀ አይለ ናአይ ታ ናአ ይሳቃራ ኡባካ ላቶና ግሾ፥ ጋꬍንድዉነ እ ናኣ ከሳዳ ጎዳ” ያጋሱ።

11 ሄ ኦዳይ ባ ናአ ቦችያ ግሾ፥ አብራሃመይ ዳሮ መቶትስ። 12 ሽን ፆሳይ አብራሃመ፥ “ነ ኮቻይ ይሳቃ ባጋራ ፄገታና ግሾ ነ ናኣስነ ነ አይሌስ ዳሮ መቶቶፓ፤ ሳራ ነዉ ኦድያባ ኡባ ስአ። 13 ቃስ እካ ነ ኮቸ ግድያ ግሾ አይለ ናአ ታኒ ግታ ደረ ኦꬃና” ያግስ።

14 ዎንታ ጉራ አብራሃመይ ደንድድ ጉꬃ ካነ ኮዳን ሃ ኩንꬅድ፥ አጋሮ ቶስድ፥ እ ናአ እዮ እድንꬅድ ከስ ጎድስ። እያ ባዳ፥ በርሳበ መላ ቢታን ዳቡራሱ። 15-16 ሃꬃይ ኮዳፈ ዉርዳ ዎደ እያ፥ “ናአይ ሀይቅሽን፥ ኡታዳ በእከ” ጋዳ፥ ናአ እስ ቡረ ጋርሳን የጋዳ፥ ናምኡ ፄቱ ዋꬋ ግደይሳ መላ ባዳ ኡታ አጋሱ። ያን ኡታዳ፥ ባ ቃላ ꬎቁ ኦꬃዳ ዬካሱ።

17 ፆሳይ ናአ ዋሱዋ ስእስ። ፆሳ ኪታንቾይ አጋሮ ሳሎፐ ፄግድ፥ “አጋረ፥ ዋናዲ? ፆሳይ ናአ ዬሁዋ ስእዳ ግሾ ባቦፋ፤ 18 ዳንዳ ኤቃዳ፥ ናአ ደንꬃዳ ነ ኩሽያን ኦይካ፤ ታኒ እያ ግታ ደረ ኦꬃና” ያግስ። 19 ፆሳይ እዮ ሃꬃ ኦላ በስን፥ ባዳ ኮዳን ሃ ኩንꬃዳ ናኣ ኡሻሱ። 20 ናአይ ድጭያ ዎደ ኡባን ፆሳይ እያራ ግድስ። እ መላ ቢታን ደእድ፥ ዶንገን ዱክያ አሰ ግድስ። 21 እ ፓራና መላ ቢታን ደእሽን፥ እያ አይያ ግብፀፈ እያዉ ማቾ እማሱ።

ሳሮተꬃ ጫቆ

22 ሄ ዎደ፥ አብመለከይ፥ ባ ቶራ ሞጮና ፍኮላራ አብራሃመኮ ብድ፥ “ኔኒ ኦꬅያባ ኡባን ፆሳይ ኔራ ደኤስ። 23 ኔኒ ታ ቦላ ዎይኮ ታ ናይታ ቦላ ዎይኮ ታ ዘረꬃ ቦላ ጭማዳ ገነ ኦꬆና መላ፥ ሀእ ሀይሳን፥ ፆሳ ስንꬃን ታዉ ጫቃ። ታኒ ነዉ ኬህዳይሳዳ፥ ኔንካ ታስነ ኔኒ በተተꬃን ደእዳ ሀ ቢቴስ ኬሀ” ያግስ።

24 አብራሃመይ፥ “ታኒ ጫቃይስ” ያግስ።

25 ሄ ዎደ፥ አብራሃመይ፥ አብመለከ አይለት ኤክዳ ሃꬃ ኦላባ አብመለከስ ማጋንስ። 26 ሽን አብመለከይ፥ “ሄሳ ኦን ኦꬅዳኮ ታኒ ኤርከ። ኔንካ ቃስ ታዉ ኦዳባካ፤ ታኒ ሀች ጋካናዉ ሄሳ ስአብከ” ያግስ።

27 ሄሳፈ ጉየ፥ አብራሃመይ ዶርሳታነ ሚዛታ ኤህድ፥ አብመለከስ እምን፥ ኤንቲ ናምአይ ጫቅዶሶና። 28 አብራሃመይ ላፑን ኡዞ ዶርሳታ ዉድያፐ ሻክስ፤ 29 አብመለከይ አብራሃመ፥ “ሀ ኔኒ ዱማ ሻካ ዎꬅዳ ላፑን ኡዞ ዶርሳታ አይስ ሻካዲ?” ያግድ ኦይችስ።

30 አብራሃመይ፥ “ታኒ ሀ ሃꬃ ኦላ ቦክዳይሳስ ማርካ ግዳና መላ፥ ሀ ላፑን ኡዞ ዶርሳታ ታፐ ኤካ” ያግስ።

31 ሄሳን ሄ ናምኡ አሳት ጫቅዳ ግሾ፥ ሄ በሳይ ባርሳበ (ጫቆ ሃꬃ ኦላ ዎይኮ ላፑን ሃꬃ ኦላ)።

32 በርሳበን ጫቁዋ ጫቅዳፐ ጉየ፥ አብመለከይነ እያ ቶራ ሞጮናይ ፍኮል ደንድድ፥ ፍልስፄመ ቢታ ስምዶሶና። 33 አብራሃመይ ባርሳበን ታማርሲክ ጌተትያ ምꬅ ቶክስ። ሄሳን ጎዳ፥ መርና ፆሳ ፄግድ እያዉ ጎይንስ። 34 አብራሃመይ ፍልስፄመ ቢታን ዳሮ ዎደ ደእስ።

22

አብራሃመ ፓጨተꬃ

1 ሄሳፈ ጉየ፥ ፆሳይ አብራሃመ ፓጭስ፤ እ እያ፥ “አብራሃመ” ያግድ ፄግስ።

እ፥ “ዬ” ግድ ኮይስ።

2 ፆሳይ፥ “ኔኒ ዶስያ ነ እስ ናአ ይሳቃ ኤካዳ፥ ሞርያ ቢታ ባ። ያን ታኒ ነና በሲያ እስ ደረ ቦላ እያ ፁሳ ያርሾ ኦꬃዳ ታዉ ያርሻ” ያግስ።

3 ዎንተꬃ ጋላስ አብራሃመይ ጉራ ደንድድ፥ ባ ሀርያ ጫንስ። ባ አይለታፐ ናምአታነ ባ ናአ ይሳቃ ባራ ኤክድ፥ ፁሳ ያርሹዋስ ግድያ ምꬃ ቀር ኤክድ፥ ፆሲ እያ በሲያ በሲ ባናዉ ደንድስ። 4 ሄꬓንꬆ ጋላስ አብራሃመይ ꬎቁ ግድ፥ ሄ በሳ ሃሆራ በእስ። 5 አብራሃመይ ባ አይለታ፥ “ህንተ ሀርያራ ሀይሳን ደእሽተ። ታራ ታ ናኣራ ያ ብድ ፆሰ ጎይንድ፥ ህንተኮ ስማና” ያግስ።

6 አብራሃመይ ያርሹዋ ምꬃ ደንꬅድ፥ ባ ናአ ይሳቃ ቶስስ። እ ባዉ ታማነ ማሸ ኦይክስ። ኤንቲ ናምአይ እስፈ ብሽን፤ 7 ይሳቅ ባ አዋ አብራሃመ፥ “ታ አዋዉ” ያግስ።

አብራሃመይ፥ “ዬ፥ ታ ናአዉ” ያግስ።

ይሳቅ፥ “ታማይነ ምꬃይ ሀይስሽ፤ ሽን ፁሳ ያርሾ ኡርገ ዶርሳይ አዉኔ?” ያግስ።

8 ያትን አብራሃመይ፥ “ታ ናአዉ፥ ፁሳ ያርሾ ኡርገ ዶርሳ ፆሳይ ባዉ እማና” ያግስ። ያግን ኤንቲ ናምአይ እስፈ ብዶሶና።

9 ኤንቲ ፆሳይ እያዉ ኦድዳ በሳ ጋክዳ ዎደ፥ አብራሃመይ ያን ያርሾ በሲ ጊግስድ፥ ምꬅ ሂፅስ። ባ ናአ ይሳቃ ቃችድ፥ ሄ ምꬃ ቦላ ዝንእስስ። 10 አብራሃመይ ባ ናአ ሹካናዉ ባ ኩሽያ የድድ ማሸ ኤክስ። 11 ሽን ጎዳ ኪታንቾይ ሳሎፐ፥ “አብራሃመ፥ አብራሃመ” ያግድ ፄግስ። እ፥ “ዬ” ያግድ ኮይስ።

12 ኪታንቾይ፥ “ናአ ቦላ ነ ኩሽያ ዎꬆፋ፤ እያ አይብባካ ኦꬆፋ። ኔኒ ነ እስ ናኣ ታና ድጎና ግሾ፥ ኔኒ ፆሳስ ያየይሳ ታኒ ኤራይስ” ያግስ።

13 አብራሃመይ ꬎቁ ግድ ፄልስ፤ ሄኮ ካጨይ ቱራን ቃፀትዳ እስ ዶርስ ደኤይሳ በእስ። አብራሃመይ ብድ ሄ ዶርሳ ኤክድ፥ ባ ናአ በሳን ፁሳ ያርሾ ኦꬅድ ያርሽስ። 14 ሄሳ ግሾ፥ አብራሃመይ፥ “ጎዳይ እማና” ግድ ሄ በሳ ሱንꬅስ። ሀች ጋካናስ ሄስ፥ “ጎዳ ዙማ ቦላ እመታና” ጌተቴስ።

15 ጎዳ ኪታንቾይ ሳሉዋፐ ናምአንꬆ አብራሃመ ፄግድ፥ 16 “ታኒ ጎዳይ፥ ሀይሳዳ ጋዳ ታኒ ታ ሁጰን ነዉ ጫቃይስ፤ ኔኒ ሀይሳ ኦꬅዳ ግሾነ ነ እስ ናኣ ታና ድጎና ግሾ፥ 17 ታኒ ነና ቱማ አንጃና። ነ ዘረꬃ ታኒ ሳሎ ፆልንቶ መላነ አባ ጋፃን ደእያ ሻፈ መላ ኦꬃና። ነ ዘረꬃት ባንታ ሞርከታ ካታማታ ላታና። 18 ኔኒ ታዉ ኪተትዳ ግሾ፥ ሀ ሳአ ካዎተꬃት ኡባይ ነ ዘረꬃ ባጋራ አንጀታና” ያግስ።

19 ሄሳፈ ጉየ፥ አብራሃመይ ባ አይለታኮ ጉየ ስምን፥ ኤንቲ ኡባይ እስፈ ደንድድ ባርሳበ ብዶሶና። አብራሃመይ ባርሳበን ደእስ።

ናኮራነ እያ ናይታ

20 ሄሳፈ ጉየ፥ አብራሃመስ፥ “ምልካ ነ እሻ ናኮራስ ናይታ የላሱ፤ 21 ኤንትካ ባይራይ ኡፃ፤ ኡፃ እሻት ቡዛ፥ 22 አራመ አዋ ቃሜላ፥ ከሳዳ፥ ሃዞ፥ ፕልዳሻ፥ ይድላፋነ ባቱኤላ ጌተቶሶና” ያግስ።

23 ሀ ሆስፑን ናይታ ምልካ አብራሃመ እሻ ናኮራስ የላሱ። ባቱኤል እርብቃ የልስ። 24 ረኡማ ጌተትያ እያ ናምአንꬆ ማጫስያ ቃስ ፀባ፥ ጋሃማ፥ ታሀሳነ ማካ የላሱ።

23

ሳር ሀይቁዋ

1 ሳራ ፄታነ ላታማነ ላፑን ላይꬅ ደአሱ። 2 ሄሳፈ ጉየ፥ እያ ካናነ ቢታን ደእያ ቅርያት-አርባ (ከብሮና) ካታማን ሀይቃሱ። አብራሃመይ ሳርስ ዬክስነ ካዮትስ።

3 ዬክ ስሚድ፥ አብራሃመይ ባ ማቸ አሀ ማታፐ ደንድድ ብድ፥ ህተታ ሀይሳዳ ያግስ፤ 4 “ታኒ ህንተ ግዶን እማ፤ ታ ማቸ አሀ ሞጋናዉ ታዉ ህንተ ጋድያፐ ዱፎ በሲ ባይዘርከት” ያግስ።

5-6 ህተት አብራሃመ፥ “ጎዳዉ፥ ኑኒ ኦደይሳ ስአ፤ ኔኒ ኑ ግዶን ዎልቃማ ሀላቃ፤ ኔኒ ነ ማቸ አሀ ኑ ዱፉዋፐ ነና ሎእዳሶን ሞጋ፤ ኔኒ ነ ማቸ አሀ ሞጋናዉ ባ ዱፉዋ ኦንካ ነና ድገና” ያግ ዛርዶሶና።

7 አብራሃመይ ደንድ ኤቅድ፥ ህተታ ስንꬃን ዝግስ። 8-9 እ ኤንታኮ፥ “ህንተ ታና፥ ‘ነ ማቸ አሀ ሞጋ’ ጊኮ፥ ታኒ ግያባ ስእተ። ዞሃራ ናአ ኤፍሮናስ እያ ጋድያ ጋፃን ደእያ ማክፌላ ጌተትያ ጎንጎሉዋ ታ ዱፎ ኦꬃናዉ ባይዛና መላ ኩመꬃ ጋተን ኑና ዛልእሰርከት” ያግስ።

10 ህተ አድያ ኤፍሮን ሄ ዎደ ካታማ ፐንገን ሺቅዳ ባ አሳ ግዶን ኡትስ። ህተት ኡባይ ስእሽን፥ አብራሃመኮ ያግስ፤ 11 “ሄሳዳ ግደና፤ ታ ጎዳዉ፥ ታ ኦደይሳ ስአ፤ ታኒ ጋድያካ እያ ግዶን ደእያ ጎንጎሉዋካ ነዉ እማይስ፤ ታኒ ነዉ እያ ታ አሳ ስንꬃን እማይስ፤ ኔኒ ነ ማቸ አሀ ሞጋ” ያግስ።

12 አብራሃመይ ሄ ቢታ አሳ ስንꬃን ዛር ዝግድ፥ 13 አሳይ ስእሽን ኤፍሮና፥ “ታ ኦደይሳ ስአርክ! ታኒ ሄ ጋድያ ጋተ ቃንፃና፤ ኔኒ ታፐ ኤካርክ። ሄሳን ታኒ ታ ማቸ አሀ ሞጋና” ያግስ።

14-15 ኤፍሮን አብራሃመኮ ዛሪድ፥ “ታ ጎዳዉ፥ ታኒ ኦደይሳ ስአ፤ ጋደይ ኦይዱ ፄቱ ብራ ሳንትመ * ከሳና፤ ሽን ሄስ ነ ግዶንነ ታ ግዶን አይብካ ግደና፤ ነ ማቸ አሀ ሞጋ” ያግስ። 16 አብራሃመይ ህተት ስእሽን፥ ኤፍሮን ግዳ ጋትያ ኤክስ፤ ሄ ዎደ ሚሸን ኦይዱ ፄቱ ብራ ሳንትመ ኤፍሮናስ እሚስ።

17 ያት ስሚድ፥ ማምረ ካታማ ማታን ማክፌላን ደእያ ኤፍሮና ጋደይ፥ ያን ደእያ ጎንጎሎይነ ሄ ጋድያን ደእያ ምꬃ ኡባይ፥ 18 ካታማ ፐንገን ሺቅዳ ህተታ ኡባ ስንꬃን ዎጋꬆ አብራሃመ ጋደ ግድስ።

19 ሄሳፈ ጉየ፥ አብራሃመይ ባ ማችዉ ሳራ ካናነ ቢታን (ከብሮና) ጌተትያ ማምረ ካታማ ማታን ደእያ ማክፌላ ጌተትያ ጋደ ጎንጎሉዋን ሞግስ። 20 ሄሳ ግሾ፥ ሄ ጋደይነ ያን ደእያ ጎንጎሎይ ህተታ ስንꬃን ህግያን አብራሃመስ ዱፎ ግድስ።

24

ይሳቅ ማቾ ኤኩዋ

1 አብራሃመይ ዳሮ ጭምስ። ጎዳይ እያ ኡባባንካ አንጅስ። 2 አብራሃመይ ባ አይልያ፥ ባ ሶ አሳ ኡባስ ሀላቃትያ፥ ባ አቆ ኡባ ቦላ ሱንትዳይሳ ሀይሳዳ ያግስ፥ “ነ ኩሽያን ታ ጉልባታ ኦይካ፤ 3 ታኒ ኤንታ ግዶን ደእዳ ካናነታ ማጫ ናይታፐ ታ ናኣስ ማቾ ኦይቾና መላ፥ ጎዳን፥ ሳሎነ ሳአ ፆሳ ሱንꬃን ታኒ ነና ጫቅሳይስ፤ 4 ሽን ኔኒ ታ የለትዳ ቢታ፥ ታ ዳቦታኮ ባዳ፥ ታ ናአ ይሳቃስ ማቾ ኦይቻ” ያግስ።

5 እያ አይለይ፥ “ሄ ማጫስያ ታራ ያናዉ ዶሶና እፅኮ፥ ነ ናአ ኔኒ ይዳ ቢታ ጉየ ኤፎ?” ያግድ ኦይችስ።

6 አብራሃመይ፥ “ታ ናአ አይ ጋሶንካ ያ ኤፎናዳ ነና ኤራ! 7 ጎዳይ፥ ሳሉዋ ፆሳይ፥ ታና ታ አዋ ሶፐነ ታ የለትዳ ቢታፈ ከስዳይስ ታዉ፥ ‘ነ ዘረꬃስ ታኒ ሀ ቢታ እማና’ ያግድ ጫቅዳይስ፥ ኔኒ ታ ናኣስ ያፐ ማቾ ደማና መላ፥ እ ባ ኪታንቹዋ ኔፐ ስን ኪታና። 8 ሄ ማጫስያ ኔራ ያናዉ ዶሶና እፅኮ፥ ሀ ታኒ ነና ጫቅስዳ ጫቆይ ነዉ ጎመ ግደና፤ ሽን ታ ናአ ያ ኡባካ ኤፎፓ” ያግስ። 9 አይለይ ባ ጎዳ አብራሃመ ጉልባታ ኦይክስ፤ ሄ ኦዳስ ጫቅስ።

10 ሄሳፈ ጉየ፥ አይለይ ባ ጎዳ ግማለታፐ ታማ ኤክድ፥ ባ ጎዳ ሚሽያፐካ ሙሩታ ሙሩታ ኤክ ብድ ማሰጰፆመ ቢታን ናኮራ ካታማ ጋክስ። 11 ኦማርስ፥ ማጫስ ሃ ትካናዉ ያ ዎደ፥ ካታማፐ ጋፃን ሃꬃ ኦላ ማታን ባ ግማለታ ጉልባትስስ።

12 እ ዎስሸ፥ “ጎዳዉ፥ ታ ጎዳ አብራሃመ ፆሳዉ፥ ሀች ታኒ ቆፓዳ ይዳይሳ ታዉ ጊግሳ፤ ቃስ ታ ጎዳ አብራሃመስ ኬሀባ ኦꬃ። 13 ሄኮ፥ ታኒ ሀ ሃꬃ ፑልቱዋ ማታን ኤቃይስ፤ ሀ ካታማ ማጫ ናይት ሃꬃ ትካናዉ ሃ ዮሶና። 14 ታኒ፥ ‘አነ ኦቱዋ ዝቅ ኦꬃዳ ታና ሃ ኡሻ’ ግያ ዎደ፥ እያ፥ ‘ሄኮ ኡያ፤ ቃስ ነ ግማለታ ታኒ ኡሻና’ ግያራ፥ ህና ነ አይልያ ይሳቃስ ኔኒ ዶርዳሮ ግዶ፤ ኔኒ ታ ጎዳስ ኬሀባ ኦꬅዳይሳ ታኒ ሄሳን ኤራና” ያግስ።

15 ቡሮ እ ዎሳ ዛሮና ደእሽን፥ እርብቃ ሃꬃ ኦቶ ቶካዳ ፑቱ ጋሱ። እያ ባቱኤላ ናአ፥ ባቱኤል ምልካ ናአ፥ ምልካ አብራሃመ እሻ ናኮራ ማችዉ። 16 እርብቂ ዳሮ የገልስን አደ ኤሮና ጌላኦ። ፑልቱዋ ዱገ ዎꬋዳ፥ ባ ኦቱዋ ኩንꬃዳ ባናዉ ደንዳሱ። 17 ያንን፥ ሄ አይለይ ኢኮ ዎፅ ብድ እዮ፥ “ነ ታና ጉꬃ ሃ ኡሻርክ” ያግስ።

18 እያ፥ “ኤሮ ታ ጎዳዉ፥ ኡያ” ያጋሱ። ኤለሳዳ ኦቱዋ ባ ሀሸፐ ዎꬃዳ፥ ገድ ኦꬃ ኦይካዳ እያ ኡሻሱ። 19 እያ ኡሽዳፐ ጉየ፥ “ነ ግማለትካ አላና ጋካናዉ ታኒ ኤንታዉ ሃꬃ ዱቃና” ያጋሱ። 20 አትዳ ሃꬃ ኤለሳዳ ጎንጌን ትጋዳ፥ ሀራ ሃ ዱቃናዉ ኦላ ዎፃሱ፤ ግማለት ኡባይ አላና ጋካናስ፥ ሃꬃ ኦላፈ ዱቃ ዱቃ ኤሀዳ ጎንገን ትጋዳ ኡሻሱ። 21 እ ቆፕድ ይዳ ቆፋ ጎዳይ እንጀይሸ ደእያኮነ ኤራናዉ አደይ ስእ ግድ እዮ ፄሌስ።

22 ግማለት ሃꬃ ኡይ ስምን፥ አደይ እቻሹ ግራመ ባጋ ሲን አꬅያ ዎርቃ ፄታነ ታሙ ግራመ ግድያ ናምኡ ዎርቃ ሳጋዮታ ጊግስስ። 23 እዮ፥ “ኔኒ ኦደ ናኤ? አነ ታዉ ኦዳ፤ ነ አዋ ሶን ኑስ አቅያ በሲ ዳኔ?” ያግስ።

24 እያ፥ “ታኒ ባቱኤላ ናአ፤ ባቱኤል ምልካ ናኮራስ የልዳ ናአ። 25 ኑ ሶን ግድያ ካለይነ ሀርቆይ ደኤስ፤ ቃስ ህንተ አቃናዉ በሲ ደኤስ” ያጋሱ።

26 አደይ ጉልባትድ ጎዳ ጎይንድ፥ 27 ሀይሳዳ ያግስ፤ “ታ ጎዳስ ኬሄይሳነ አማነተይሳ አግቦና ጎዳይ፥ ታ ጎዳ አብራሃመ ፆሳይ ጋላተቶ፤ ታኒ ይሽን፥ ጎዳይ ታና ታ ጎዳ ዳቦታ ሶ ካለꬅስ” ያግስ።

28 ናእያ ዎፃ ባዳ፥ ባ አየ ሶን ደእያ አሳስ ሀንዳባ ኦዳሱ። 29 እርብቃስ ላባ ጌተትያ እሺ ደኤስ። ላቢ ካረ ከይድ ሃꬃ ፑልቱዋ ማታን ደእያ አድያኮ ዎፅስ። 30 ሲ ዎርቃነ ባ ምቸ ኩሸን ደእያ ሳጋዮታ በእዳ ዎደ እርብቃ አደይ ባና ግዶይሳ ኦድን ስእዳ ዎደ፥ ከይድ አድያኮ ብስ። አደይካ ግማለታራ ፑልቱዋ ማታን ኤቅዳይሳ ደምስ። 31 እያኮ፥ “ጎዳይ ነና አንጅዳይሶ፥ ሃያ፥ ኔኒ ካረን አይስ ኤቃዲ? ታኒ ነዉ ኬነ ግማለታስካ በሰ ጊግሳስ” ያግስ።

32 ያትን አደይ ሶ ገልስ። ላቢ ግማለታ ጫና ብልድ፥ ካለነ ꬊለ ግማለታስ እማስ። ቶሆ ሜጫናዉ እያስነ እያራ ደእያ አሳስ ሃ ኤህስ። 33 ካꬅ እያ ስን አꬍስ። ሽን፥ “ታኒ ታና ኤህዳባ ህንተዉ ኦዶና ደአሸ ካꬅ ሚከ” ያግስ።

ላቢ፥ “ያኮ ኦዳ” ያግስ።

34 ሄሳ ግሾ፥ እ፥ “ታኒ አብራሃመ አይልያ። 35 ጎዳይ ታ ጎዳ ዳሮ አንጅዳ ግሾ እ ዱረትስ። ዶርሰ፥ ሚዝ፥ ብራ፥ ዎርቃ፥ አደ አይለታ፥ ማጫ አይለታ፥ ግማለታነ ሀረታ እያዉ እሚስ። 36 ታ ጎዳ ማችያ ሳራ ባ ጭማተꬃ ላይꬃን እያዉ አደ ናአ የላሱ። ያትን እ ባዉ ደእያባ ኡባ እያዉ እሚስ። 37 ታ ጎዳይ ታና ሀይሳዳ ጫቅስስ፥ ‘ታኒ ደእያ ካናነ ቢታ ማጫ ናይታፐ ታ ናኣስ ማቾ ኦይቾፋ። 38 ሽን ታ አዋ አሳኮ፥ ታ ዳቦታኮ ባዳ ታ ናኣስ ማቾ ኦይቻ’ ያግስ። 39 ታኒ ታ ጎዳ፥ ‘ናእያ ታራ ያናዉ ዶሶና እፅኮች?’ ያጋዳ ኦይቻስ። 40 እካ፥ ታኒ እያ ስንꬃን ኪተትዳ ጎዳይ ባ ኪታንቹዋ ኪታና፤ ኔኒ ታ ናኣስ ታ አዋ አሳፐ፥ ታ ኮቻፈ ማቾ ደማና መላ፥ ነ በይሳካ እንጀያና። 41 ኔኒ ታ ኮቻታኮ ብን፥ ኤንቲ ነዉ እዮ እሞና እፅኮ፥ ሄ ዎደ ነዉ ጫቆይ ጎመ ግደና” ያግስ።

42 “ታኒ ሀች ሄ ፑልቱዋኮ ያ ዎደ ያጋስ፤ ‘ጎዳዉ፥ ታ ጎዳ አብራሃመ ፆሳዉ፥ ነ ሸነ ግድኮ፥ ታኒ ብያ አላልያ ጊግሳ። 43 ሄኮ፥ ታኒ ሀ ፑልቱዋ ማታን ኤቃይስ፤ ጌላኦ እስንያ ሃ ትካናዉ ዪኮ፥ ታኒ እዮ፥ ታና ነ ኦቱዋፐ ጉꬃ ሃ ኡሻርክ’ ያጋና። 44 እያ፥ ‘ኤሮ ኡያ፥ ቃስ ነ ግማለታስካ ታኒ ሃ ዱቃና’ ግያራ፥ ጎዳይ ታ ጎዳ ናኣስ ዶርዳሮ ግዶ” ያጋስ።

45 “ታኒ ታ ዎዛናን ዎሰይሳ ዛሮና ደእሽን፥ እርብቃ ባ ኦቱዋ ቶካዳ፥ ፑቱ ጋሱ፤ ፑልቱዋ ዱገ ዎꬋዳ ሃ ዱቃሱ፤ ታኒ እዮ፥ ‘ታና ሃ ኡሻርክ’ ያጋስ።

46 “ያግን እያ ኤለሳዳ ባ ሀሽያፐ ኦቱዋ ዎꬃዳ፥ ‘ሄኮ ኡያ፤ ቃስ ታኒ ነ ግማለታ ኡሻና’ ያጋሱ። ያትን ታኒ ኡያስ፤ ቃስ ታ ግማለታ እያ ኡሻሱ።

47 “ታኒ እዮ፥ ‘ኔኒ ኦደ ናኤ?’ ያጋስ።

“እያ ዛራዳ፥ ‘ታኒ ባቱኤላ ናኣ፤ ባቱኤል፥ ምልካ ናኮራስ የልዳ ናአ’ ያጋሱ። ታኒ ዎርቃ እ ሲን፥ ሳጋዮታ እ ኩሸን አꬃስ። 48 ሄሳፈ ጉየ፥ ታኒ ጉልባታዳ፥ ጎዳስ ጎይናስ። ታኒ ጎዳ፥ ታ ጎዳ አብራሃመ ፆሳ፥ ታ ጎዳ እሻ ናአ ናእዉ እያ ናኣስ ኤካናዉ ታና ልከ ኦግያ ካለꬅዳይሳስ ጋላታይስ። 49 ሀእካ ህንተ ታ ጎዳስ ኬሀናባነ አማነታናባ ግድኮ፥ ታዉ ኦድተ፤ ግዶና እፅኮካ ኦድተ፤ ሄሳፈ ጉየ፥ ታኒ ሀናናባ ኤራና” ያግስ።

50 ላብነ ባቱኤል ዛሪድ ያግዶሶና፤ “ሀ ኦዳይ ጎዳፐ ይስ፤ ኑኒ ነዉ ያ ሃ ጋናዉ ዳንዳኦኮ። 51 እርብቆ ሀኖ በአ፤ ኤካዳ ባ፤ ጎዳይ ግዳይሳዳ ነ ጎዳ ናኣስ ማቾ ግዶ” ያግዶሶና።

52 አብራሃመ አይለይ ኤንቲ ግያባ ስእዳ ዎደ፥ ሳአን ጉልባትድ ጎዳስ ጎይንስ። 53 አይለይ ብራ አሌቆ፥ ዎርቃ አሌቆነ ማኦ ከስድ እርብቃስ እሚስ። ቃስ አልኦ ሚሸታ እ እሻስነ እ አየስ እሚስ።

54 ሄሳፈ ጉየ፥ እነ እያራ ደኤይሳት ምዶሶና ኡይዶሶና፤ ያን አቅዶሶና። ኤንቲ ጉራ ደንድን፥ እ፥ “ታና ታ ጎዳኮ የድተ” ያግስ።

55 ያትን እ እሻይነ እ አይያ፥ “ናእያ እስ ታሙ ጋላሳ መላ ኑራ ታኮ፥ ሄሳፈ ጉየ እያ ባና” ያግዶሶና።

56 ሽን እ፥ “ጎዳይ ታ ይዳይሳ እንጀይን፥ ህንተ ታና ጋምእሶፕተ። ታኒ ታ ጎዳኮ ባና መላ ታና ሞይዝተ” ያግስ።

57 ኤንቲ፥ “ናእዉ ፄግድ አነ እዮ ኦይቾስ” ያግዶሶና። 58 እርብቃ ፄግድ፥ “ሀ አድያራ ባኔ?” ያግድ ኦይችዶሶና።

እያ፥ “ኤ፤ ታኒ ባና” ያጋሱ።

59 ያንን፥ ኤንቲ ባንታ ምችዉ እርብቃ፥ እዮ ድችዳሮ፥ አብራሃመ አይልያነ እያ አሳታ ሞይዝዶሶና። 60 ኤንቲ እርብቃ፥

“ኑ ምቸ እርብቀ፥

ሙኩሉፐ ሙኩሉ ጋካናዉ ዳራ፤

ነ ኮቻይ ባንታ ሞርከታ ካታማታ ላቶ”

ያግድ አንጅዶሶና። 61 ሄሳፈ ጉየ፥ እርብቅነ እ ማጫ አይለት ደንድድ፥ ግማለታ ቶግድ፥ አድያራ ብዶሶና። ያትን አይለይ እርብቃ ኤክድ ብስ።

62 ሄ ዎደ ይሳቅ፥ “ታና በእያ ደኦ ፆሳ ፑልቱዋ” ጌተትያ ፑልቱዋ ማታ ብድ፥ ነገበ መላ ቢታን ደኤስ። 63 እስ ጋላስ ኦማርስ ይሳቅ ባ ዎዛናን ቆፕሸ ደምባ ከይድ ዩዬስ፤ እ ꬎቁ ግድ ፄልያ ዎደ፥ ግማለት የይሳታ በእስ። 64 እርብቃካ ꬎቁ ጋዳ ፄልያ ዎደ፥ ይሳቃ በአሱ፤ ግማለታፐ ዎꬋሱ። 65 አብራሃመ አይልያኮ፥ “ሀ ኑራ ጋሄታናዉ ደምባራ ያ አደይ ኦኔ?” ያጋሱ።

አይለይ፥ “እ፥ ታ ጎዳ” ያግስ። እያ ባ ላፃና ኤካዳ ጉሉንታሱ።

66 ቃስ አይለይ ባ ኦꬅዳባ ኡባ ይሳቃስ ኦድስ። 67 ይሳቅ እርብቃ ባ አየ ሳራ ዱንካንያ ግዶ ኤፍስ። እዮ ማችስ፤ እያካ እያዉ ማቾ ግዳሱ። እ እዮ ዶስስ፤ ባ አየ ካዩዋ ዎꬅስ።

25

አብራሃመ ሀይቁዋ

1 አብራሃመይ ኬፁራ ጌተትያ ሀራ ማቾ ኤክስ። 2 እያ ዝምራና፥ ዮቅሳና፥ ማዳነ፥ ምድያመ፥ ያስቦቃነ ስዋ እያዉ የላሱ።

3 ዮቅሳን ሳባነ ደዳና የልስ። ደዳን አሾረታ፥ ለፁሰታነ ለኡማታ የልስ።

4 ምድያመ ናይት ገፈራ፥ ኤፈራ፥ ሄኖሀ፥ አብዳነ ኤልዳ። ሀይሳቲ ኡባይ ኬፁራ ሼሻታ።

5 አብራሃመይ ባባ ኡባ ይሳቃ ላትስስ። 6 ሽን እ ፓፃ ደእሸ፥ ሀራ ማቸታፐ የልዳ ናይታ ባዉ ደእያባፐ ዎይትስ። ባ ናአ ይሳቃፐ ኤንታ ሻክድ፥ ዶሎሀ ባጋ ቢታ የድስ።

7 አብራሃመይ ኩመꬅ እስ ፄታነ ላፑን ታማነ እቻሹ ላይꬅ ደእስ። 8 አብራሃመይ ዳሮ ዎደ ደእድ፥ ሎኦ ጭምድ፥ ሀይቅድ ባ ማይዛታን ጋሄትስ። 9 እያ ናይት ይሳቅነ እስማኤል እያ ማክፌላ ጌተትያ ጎንጎሎ ዱፉዋን ሞግዶሶና፤ ሄ ጎንጎሎይ ማምረ ማታን፥ ህተ አድያ ፆሃራ ናአ ኤፍሮና ጋድያን ደኤስ። 10 ሄስ አብራሃመይ ህተታፐ ሻምዳ ጋድያ። አብራሃመይ ባ ማችያ ሳራ ሞገትዳ ዱፉዋን ሞገትስ። 11 አብራሃመይ ሀይቅዳፐ ጉየ፥ ፆሳይ እያ ናአ ይሳቃ አንጅስ። ሄ ዎደ ይሳቅ፥ ቤር-ላይ-ሮእ (ታና በእያ ደኦ ፆሳ ፑልቶ) ጌተትያ ፑልቱዋ ማታን ደኤስ።

እስማኤላነ እያ ናይታ

12 ሳራ አይልያ፥ ግብፀፈ ይዳ አጋራ፥ አብራሃመስ የልዳ ናአ እስማኤላ የለተꬃይ ሀይሳፈ ካልድ ፃፈትዳይሳ። 13 እስማኤላ ናይት ባንታ ሱንꬃንነ ባንታ የለታ ማራን ሀይሳታ፤ ኤንትካ፥ ናባዮታ፥ ቀዳረ፥ አድቤላ፥ ምብሳማ፥ 14 ምስማ፥ ዱማ፥ ማሳ፥ 15 ኩዳነ፥ ቴማ፥ እፁራ፥ ናፍሳነ ቀድማ። 16 እስማኤላ ናይት ሀይሳታ፤ ኤንታ ሱንꬃይ ኤንታ ሞꬃንነ ደእያ በሳን ሀይሳ። ኤንቲ ባንታ ያራንካ ታማነ ናምኡ ሀላቃታ። 17 እስማኤል ኩመꬅ ፄታነ ሀስታማነ ላፑን ላይꬅ ደእድ፥ ሀይቅድ ባ ማይዛታን ጋሄትስ። 18 እስማኤላ ኮቸት ግብፀፈ ዶሎሀ ባጋን ደእያ ሀውላፐነ ሱራፐ ግዱዋን፥ አሶረ ኤፍያ ኦግያ ማታን ደእዶሶና። ኤንቲ ባንታ እሻታ ኡባራ ሞርከተꬃን ደእዶሶና።

ያይቆባነ ኤሳዌ

19 አብራሃመ ናአ ይሳቃ የለተꬃይ ሀይሳፈ ካልድ ፃፈትዳይሳ፤ አብራሃመይ ይሳቃ የልስ። 20 ይሳቃስ ላይꬅ ኦይታማ ግድን፥ እርብቃ ኤክስ፤ እያ ማሰጰፆመን ደእያ አራመ አድያ ባቱኤላ ናእዉነ ላባ ምችዉ። 21 ይሳቅ ባ ማችያ ማይንꬅ ግድዳ ግሾ፥ እዉ ጎዳ ዎስስ፤ ጎዳይ እያ ዎሳ ስእስ። ያትን እያ ማችያ እርብቃ ቃንꬃታሱ። 22 ሽን እ ኡሎን ደእያ ናይት መንተ ግድ ኡትድ፥ እሶይ እሱዋራ ሱገትዶሶና፤ እያ፥ “ሀይስ ታዉ አይስ ሀኒ?” ያጋሱ። ሄሳ ግሾ፥ ጎዳ ኦይቻናዉ ባሱ።

23 ጎዳይ እዮ፥ “ነ ኡሎን ናምኡ ካዎተꬅ ደኤስ፤ ቃስ ነ ግዶን ደእያ ናምኡ ደረ አሳት እሶይ እሱዋፈ ሻከታና፤ እስ ደረ አሳት ሀንኮታፐ ምናና፤ ቃስ ባይራይ ካሉዋስ ኪተታና” ያግስ።

24 እው የሎ ዎደይ ጋክን፥ እ ኡሎን መንተ አደ ናይት ደኦሶና። 25 ኮይሮ የለትዳይስ አርሰ፤ እያ ቦላ ኡባ እክሰይ ማእስ፤ ሄሳ ግሾ፥ ኤንቲ እያ ኤሳዌ (እክሳማ) ግድ ሱንꬅዶሶና። 26 ሄሳፈ ጉየ፥ እያ እሻይ የለትስ። እ ባ ኩሽያን ኤሳዌ ግንድያ ኦይክድ ከይስ፥ ሄሳ ግሾ፥ እያ ያይቆባ (ግንደ ኦይከይሳ) ግድ ሱንꬅዶሶና። እርብቃ ኤንታ የልዳ ዎደ ይሳቃስ ኡሱፑን ታሙ ላይꬅ ግድስ።

27 ናይት ድጭዶሶና፤ ኤሳዌይ ሻንካ ሂላ ኤርያ ባዞ አሰ ግድስ። ሽን ያይቆብ ዱንካነን ደእያ ዎፓ አሰ ግድስ። 28 ይሳቅ ኤሳዌ ዶስስ፤ አይስ ጊኮ፥ እ ሻንካተይሳፈ ማናዉ ዶሴስ፤ ሽን እርብቃ ያይቆባ ዶሳዉሱ።

29 እስ ዎደ ያይቆብ ዎፀ ካꬅሽን፥ ኤሳዌይ ኮሽ ዎꬍን ባዞፈ ይስ። 30 ኤሳዌይ ያይቆባ፥ “ታና ሀ ዞኦ ዎፅያፐ ሙዛ፥ ታና ኮሽ ዎꬌስ” ያግስ። (ሄሳ ግሾ፥ ቃስ እያ ሱንꬃይ ኤዶመ (ዞኦ) ጌተትስ)።

31 ያይቆብ እያ፥ “ኮይሮ ታዉ ነ ባይራተꬃ ባይዛ” ያግስ።

32 ያትን ኤሳዌይ፥ “ሄኮ፥ ታኒ ሀይቃና ሀናይስ፥ ሀ ባይራተꬃይ ታና አይ ማዲ?” ያግስ።

33 ያይቆብ ዛሪድ፥ “አነ ታዉ ኮይሮ ጫቃ” ያግስ። እ ጫቅስ፥ ባ ባይራተꬃ ያይቆባስ ባይዝስ። 34 ያይቆብ ኤሳዌስ ኡይꬅነ ምስረ ዎፀ እምን ምስ ኡይስ። ሄሳፈ ጉየ ደንድድ ብስ። ኤሳዌይ ባ ባይራተꬃ ሀይሳዳ ካꬍስ።

26

ይሳቃነ አብመለከ

1 ሄ ቢታን ካሰ አብራሃመ ዎደ ከይዳ ኮሻፐ ሀራ ኮሽ ከይስ። ያንን፥ ይሳቅ ፍልስፄመ ካዋ አብመለከኮ ገራራ ብስ። 2 ጎዳይ ይሳቃስ ቆንጭድ “ግብፀ ቢታ ዱገ ቦፓ፥ ታኒ ነዉ ኦድዳ ቢታን ደአ። 3 ሀ ቢታን ጉꬃ ዎድያ ጋምኣሻ፥ ታኒ ኔራ ግዳና፥ ነና አንጃና። ሀ ቢታ ኡባ ታኒ ነዉነ ነ ሼሻስ እማና። ታኒ ነ አዋ አብራሃመስ ጫቅዳ ጫቁዋ ፖላና። 4 ነ ሼሻ ሳሎ ፆልንቶዳ ዳርሳና፥ ሀ ቢታ ኡባ ታኒ ኤንታዉ እማና። ሳአ ካዎተꬃት ኡባይ ነ ሼሻ ባጋራ አንጀታና። 5 ሄስካ፥ አብራሃመይ ታ ቃላ ስእድ፥ ታ አዋጆታ፥ ታ ኪታታነ ታ ህገታ ናግዳ ግሾሳ” ያግስ። 6 ሄሳ ግሾ፥ ይሳቅ ገራራን ደእስ።

7 ሄ ቢታ አሳይ እርብቃባ ደንꬅድ፥ “ሀና ነዉ አይቤ?” ግድ ይሳቃ ኦይችዶሶና።

እ፥ “ሀና ታዉ ምቾ” ያግስ። ሄሳ እ ግዳይ፥ እርብቃ ዳሮ ማላ ሎኦ ግድያ ግሾ፥ “እያ ታ ማቾ ጊኮ፥ ሀ አሳይ እ ጋሶን ታና ዎꬋና” ያግ ቆፕድ ባብስ።

8 ይሳቅ ያን ዳሮ ዎደ ደእዳፐ ጉየ፥ ፍልስፄመ ካዎይ አብመለከይ ማስኮተራ ዱገ ፄልያደ፥ ይሳቅ ባ ማቸ እርብቃራ ካእሽን በእስ። 9 ሄሳ ግሾ፥ አብመለከይ ይሳቃ ፄግስድ፥ “ሄኮ፥ እያ ነ ማቾ፤ ኔኒ አይስ እያ ታ ምቾ ጋዲ?” ግድ ኦይችስ።

ይሳቅ፥ “እያ ታ ማቾ ጊኮ፥ አሳይ ታና እ ጋሶን ዎꬋና ጋዳ ጋስ” ያግስ።

10 አብመለከይ፥ “ሀይስ ኔኒ ኑ ቦላ ኦꬅዳባይ አይቤ? ታ አሳፐ እስ አስ ነ ማቸራ አቅስ ሽን አትስ፥ ኔኒ ኑ ቦላ ጎመ ኤሀዳሳ ሽን” ያግስ። 11 ሄሳ ግሾ፥ አብመለከይ ባ አሳ፥ “ሀ ኡራ ዎይኮ እያ ማችዉ ቦችያ ኦንካ ቱማ ሀይቃና” ያግድ ኪትስ።

12 ይሳቅ ሄ ቢታን ካꬅ ዘርድ፥ ጎዳይ እያ አንጅዳ ግሾ ሄ ላይꬃን ፄቱ ኩሸ ኤክስ። 13 እ ዱረተꬃን ኤረታና ጋካናስ ዳሮ ዱረትሸ ብስ። 14 ይሳቃስ ዶርሳ ዉደይ፥ ሚዛ ዉደይነ አይለት አꬍድ ዳርዳ ግሾ፥ ፍልስፄመ አሳት እያ ቃናትዶሶና። 15 ሄሳ ግሾ፥ እያ አዋ አብራሃመ ዎደ እያ አዋ አይለት ቦክዳ ሃꬃ ኦላ ኡባ ፍልስፄመት ቢታ ኡሽድ ኩንꬅዶሶና።

16 ሄ ዎደ አብመለከይ ይሳቃኮ፥ “ኔኒ ኑፐ አꬋዳ ምንዳ ግሾ ኑ ማታፐ ባ” ያግስ። 17 ይሳቅ ሄሳፈ ደንድድ፥ ገራራ ዛንጋራ ብድ ዱንካነ ቶክድ ያን ደእስ። 18 ይሳቅ ባ አዋ አብራሃመ ዎደ ቦከትዳ ሃꬃ ኦላታ፥ አብራሃመይ ሀይቅዳፐ ጉየ፥ ፍልስፄመት ኩንꬅዳይሳታ ዛር ቦክ ከስድ፥ እያ አዋይ ሱንꬅዳ ሱንꬃን ፄግስ።

19 ይሳቃ አይለት ሄ ዛንጋራን ሃꬃ ኦላ ቦክድ ያን ሎኦ ፑልቶ ሃꬃ ደምዶሶና። 20 ሽን ገራራ ሄንꬃንቾት ይሳቃ ሄንꬃንቾታራ፥ “ሃꬃይ ኑባ” ያግድ ኦየትዶሶና። ኤንቲ ፓላመትዳ ግሾ፥ ይሳቅ ሄ ሃꬃ ኦላ “ኤሴቃ”* ግድ ሱንꬅስ።

21 ሄሳፈ ጉየ፥ ኤንቲ ሀራ ሃꬃ ኦላ ቦክዶሶና። ሽን ኤንቲ ሄ ሃꬃ ኦላ ጌዶንካ ኦየትዶሶና። ሄሳ ግሾ፥ ይሳቅ ሄ ሃꬃ ኦላ “ሲፅና”† ግድ ሱንꬅስ። 22 ሄሳፈ ጉꬅ ስን ሺቅድ ሀራ ሃꬃ ኦላ ቦክስስ። እያ ጋሶን ኦንካ ኦየትቦና ግሾ፥ “ፆሳይ ሀእ ኑስ ዳልግስስ ኑኒ ሀ ቢታን ዳራና” ግድ ሄ በሳ ረሆቦታ ‡ ግድ ሱንꬅስ።

23 ሄሳፈ ደንድድ ፑደ በርሳበ ከይስ። 24 ሄ ብዳ ጋላስ ቃማ ጎዳይ እያዉ ቆንጭድ፥ “ታኒ ነ አዋ አብራሃመ ፆሳ፥ ታኒ ኔራ ደእያ ግሾ፥ ባቦፋ። ታ አይልያ አብራሃመ ግሾ ታኒ ነና አንጃና፥ ነ ሼሻካ ዳርሳና” ያግስ። 25 ይሳቅ ያን ያርሾ በሲ ጊግስድ ጎዳ ሱንꬃ ፄግስ። ያን እ ባ ዱንካንያ ቶክስ፥ እያ አይለት ያን ሃꬃ ኦላ ቦክዶሶና።

26 ሄሳፈ ጉየ፥ አብመለከይ ባና ዞርያ አሁዛነ ቶራ ሞጮና ፍኮላ ኤክድ፥ ገራራፐ ይሳቃኮ ይስ። 27 ይሳቅ ኤንታኮ፥ “ህንተ ካሰ ታና እፅድ፥ ህንተ ቢታፈ ከስ የድቤከቲ? ሀእ ታኮ አይ ኤካናዉ ይደቲ?” ያግስ።

28 ኤንቲ፥ “ጎዳይ ኔራ ደኤይሳ ኑኒ ጌሽ ኤርዳ። ሄሳ ግሾ፥ ሳሮተꬃ ጫቆይ ኑ ግዶንነ ነ ግዶን ዳናዉ ኮሼስ። 29 ኑኒ ነና ቦችቦኮ፥ ነዉ ኬሀተꬃ ፃላላ ኦꬅድ፥ ነና ሳሮተꬃን ሞይዝድ የድዳ። ሄሳዳካ ኔኒ ኑ ቦላ ኢታባ ኦꬆና መላ፥ አነ ኔራ ጫቆስ። ቱማካ ሀእ ነና ጎዳይ አንጅስ” ያግዶሶና። 30 ሄ ዎደ ይሳቅ ኤንታዉ ግብራ ጊግስን ምዶሶና፥ ኡይዶሶና። 31 ዎንተꬃ ጋላስ ዎንታ ጉራ ደንድድ ኤንቲ እሶይ እሱዋራ ጫቅዶሶና። ይሳቅ ኤንታ ሞይዝን፥ ኤንቲ ሳሮ ሻከትድ ብዶሶና።

32 ሄ ጋላስ ይሳቃ አይለት ይድ፥ “ኑኒ ሃ ደምዳ” ያግድ ባንታ ቦክዳ ሃꬃ ኦላባ እያዉ ኦድዶሶና። 33 እ ሄ ሃꬃ ኦላ ሳበ (ጫቆ) ግድ ሱንꬅስ። ሄሳ ግሾ፥ ሄ ካታማ ሱንꬃይ ሀች ጋካናስ በርሳበ (ጫቆ ሃꬃ ኦላ) ጌተቴስ።

34 ኤሳዌስ ላይꬅ ኦይታማ ግድዳ ዎደ ህተ አድያ ብኤራ ናእዉ ዮድቶነ ህተ አድያ ኤሎና ናእዉ ባሰማቶ ማችስ። 35 ኤንቲ ይሳቃነ እርብቃ አዛንꬅሸ ደእዶሶና።

27

ያይቆብ ይሳቃ አንጁዋ ኤክሽን

1 ይሳቅ ጭምን እያ አይፈይ ፄሎ እፅዳ ዎደ ባ ባይራ ናአ ኤሳዌ ፄግድ፥ “ታ ናአዉ” ያግስ።

እካ፥ “ዬ” ግድ ኮይስ።

2 ይሳቅ፥ “ሄኮ፥ ሀእ ታኒ ጭማስ፥ ታኒ አዉደ ሀይቃነኮ ኤርከ። 3 ያንያ ግሾ፥ ሀእ ነ ሻንካ ዶንግያ ኤካዳ ባዞ ባዳ ዶአ ሻንካታዳ አሾ ኤካዳ ያ። 4 ማልኦ ካꬅ ታ ዶሰይሳꬆ ኦꬃ ካꬃዳ ታዉ ኤሀ። ታኒ ሀይቃናፐ ስን ማ ስማዳ ነና አንጃና” ያግስ።

5 ይሳቅ ባ ናአ ኤሳዌስ ኦድያ ዎደ እርብቃ ስአዉሱ። ኤሳዌይ ዶአ ሻንካትድ ኤሀናዉ ባዞ ብዳፐ ጉየ፥ 6 እርብቃ ባ ናአ ያይቆባ፥ “ነ አዋይ ነ እሻ ኤሳዌ፥ 7 ‘ዶአ ሻንካታ ኤሀዳ ታዉ ማልኦ ካꬅ ታ ማናዉ ካꬃ። ታኒ ሀይቃናፐ ስን ማ ስማዳ ጎዳ ስንꬃን ነና አንጃና’ ያግሽን ታኒ ስአስ። 8 ታ ናአዉ፥ ሀእ ታኒ ነዉ ኦደይሳ ሎይꬃ ስአ። 9 ዉድያ ግዶ ባዳ ናምኡ ሞꬎ ዴሻ ማራታ ታዉ ኤካዳ ያ። ታኒ ነ አዋስ ማልኦ ካꬅ እ ዶሰይሳዳ ኦꬃዳ ካꬃና። 10 ነ አዋይ ሀይቃናፐ ስን ምድ ነና አንጃና መላ እያዉ አꬃ” ያጋሱ።

11 ሽን ያይቆብ ባ አይዉ፥ “ታ እሻ ኤሳዌ ቦላ እክሰይ ደኤስ ሽን ታ ቦላይ ሊቆ። 12 ታ አዋይ ታና ኦይክ በእድ ታኒ እያ ጭምዳባ ዳንኮ፥ ታኒ አንጁዋ ግሾ ባደꬅ ታ ቦላ ኤሀናይሳ ኤርኪ?” ያግስ።

13 እያ አይያ፥ “ታ ናአዉ፥ ሄ ባደꬃይ ታና ጋኮ። ታኒ ነዉ ኦደይሳ ኦꬃ፥ ባዳ ዴሻ ማራታ ታዉ ኤካዳ ያ” ያጋሱ።

14 ኤህድ ባ አየስ እምን እያ አይያ ማልኦ ካꬅ እያ አዋይ ዶሰይሳዳ ኦꬃዳ ካꬃሱ። 15 ሄሳፈ ጉየ፥ እርብቃ ባይራ ናአ ኤሳዌ ማኦ ሎኡዋ ኤሀዳ ያይቆባ ማይዛሱ። 16 ቃስ ሄ ዴሻታ እትያ እያ ኩሽያነ እያ ሊቆ ቆꬍያ ማይዛሱ። 17 ባ ካꬅዳ ማልኦ ካꬃነ ኡይꬃ ባ ናአ ያይቆባስ እማሱ።

18 ያትን፥ እ ባ አዋኮ ገልድ፥ “ታ አዋዉ” ያግስ።

እካ፥ “ዬ፥ ታ ናአዉ፥ ኔኒ ኦኔ?” ያግስ።

19 ያይቆብ ባ አዋ፥ “ታኒ ነ ባይራ ናአ ኤሳዌ። ኔኒ ታና ኪትዳይሳዳ ታኒ ኦꬃስ፤ ሀእ ደንዳ ኡታዳ፥ ታኒ ሻንካታ ኤህዳይሳፈ ማዳ፥ ታና አንጃ” ያግስ።

20 ይሳቅ ባ ናአ፥ “ታ ናአዉ፥ ዋታ ኤለሳዳ ደማዲ?” ያግድ ኦይችስ።

ያይቆብ፥ “ጎዳይ፥ ነ ፆሳይ ታዉ ጊግስስ” ያግስ።

21 ይሳቅ ያይቆባ፥ “ታ ናአዉ፥ ኔኒ ቱማ ታ ናአ ኤሳዌኮ ታ ነና ኦይካ በአና አነ ሀ ሺቃ” ያግስ። 22 ያይቆብ ባ አዋኮ ሺቅን ኦይክ በእድ፥ “ነ ቃላይ ያይቆባ ቃላ ሽን ኩሸይ ኤሳዌ ኩሽያ ዳኔስ” ያግስ። 23 እያ ኩሸይ እያ እሻ ኤሳዌ ኩሽያዳ እክሰራ ደእያ ግሾ፥ ሻክድ ኤርቦና እያ አንጅስ። 24 እያ፥ “ቱማ ኔኒ ታ ናአ ኤሳዌ?” ያግድ ዛር ኦይችስ።

እካ፥ “ኤ፥ ታና” ያግስ።

25 ያትን እ፥ “ታ ናአዉ፥ ታኒ ነ ሻንካታ ኤህዳባፐ ማዳ ነና አንጃና መላ አነ ሀ አꬃ” ያግስ። ያይቆብ አꬅን ምስ፥ ቃስ እያዉ ዎይነ ኤህን ኡይስ።

26 ሄሳፈ ጉየ፥ እያ አዋ ይሳቅ፥ “ታ ናአዉ፥ ሀ ሺቃዳ ታና ዬራ” ያግስ።

27 ያይቆብ ሺቅድ እያ ዬርስ። ይሳቅ እያ ማኡዋ ስንግ ስእድ፥

“ታ ናአ ፔኖይ

ጎዳይ አንጅዳ ጎሻዳ ሳዌስ።

28 ፆሳይ ሳሎ አካነ ሳአ ሽጫ፥

ካꬅነ ዎይነ ዳርስድ ነዉ እሞ።

29 ካዎተꬃት ነዉ ሃረቶ፥

አሳይ ነዉ ጉልባቶ።

ኔኒ ነ እሻታስ ጎዳ ግዳ፥

ነ አየ ሼሻት ነዉ ጉልባቶ።

ነና ባደይሳት ባደትዳባ ግዶ፥

ነና አንጀይሳት አንጀትዳባ ግዶ” ያግድ አንጅስ።

30 ይሳቅ ያይቆባ አንጅድ ኦንግዳፐ ጉየ፥ ያይቆብ ባ አዋ ስንꬃፈ ቡሮ ከይያ ዎደ ኤሳዌይ ሻንካፈ ፑቱ ግስ። 31 እካ ቃስ ማልኦ ካꬅ ካꬅድ ባ አዋስ አꬅድ፥ “ታ አዋዉ፥ ዳንዳ ኡታዳ ታ ሻንካትዳባፐ ማ፥ ያታዳ ታና አንጃ” ያግስ።

32 ይሳቅ፥ “ነ ኦኔ?” ያግድ ኦይችስ።

እካ፥ “ታኒ ነ ባይራ ናአ ኤሳዌ” ያግስ።

33 ይሳቅ ዳጋምድ ኮኮርሸ፥ “ያትን ዶአ ሻንካትዳይሳፈ ታዉ አꬅዳይ ኦኔ? ታኒ ሀእ ኔኒ ያና ስንꬃን ማዳ፥ እያ አንጃስ። እካ ቱማ አንጀትዳይሳ ግዳና” ያግስ።

34 ኤሳዌይ ባ አዋ ቃላ ስእዳ ዎደ ባ ቃላ ꬎቁ ኦꬅድ፥ ዳሮ ኢታ ዬሆ ዬክሸ፥ “ታ አዋዉ፥ ታናካ አንጃ” ያግስ።

35 ሽን እ፥ “ነ እሻይ ጭምድ ነ አንጁዋ ኤክ ድግስ” ያግስ።

36 ኤሳዌይ፥ “እ ኤርድ ያይቆባ (ጭመይሳ) ግድ ሱንትስ። እ ታና ጭምሽን ሀይስ ናምአንꬆ፥ ካሰ ታ ባይራተꬃ ኤክስ፥ ሀእ ቃስ ታ አንጁዋ ኤክስ” ያግስ። ያትን፥ “ኔኒ ታዉ አንጁዋፈ አይኮካ አሻብኪ?” ያግድ ኦይችስ።

37 ይሳቅ ኤሳዌ፥ “ታኒ እያ ነዉ ጎዳ ኦꬃስ። እያ እሻታ ኡባታካ እያዉ አይለ ኦꬃስ። ቃስ ታኒ ካꬃንነ ዎይነን እያ ምንꬃስ። ያትን፥ ታ ናአዉ፥ ነዉ ታ አይ ኦꬆ?” ያግስ።

38 ኤሳዌይ ባ አዋ፥ “ታ አዋዉ፥ ነዉ እስ አንጆ ፃላል ደኢ? ታ አዋዉ፥ ታናካ ቃስ አንጃ” ያግስ። ሄሳፈ ጉየ፥ ኤሳዌይ ባ ቃላ ꬎቁ ኦꬅድ ዬክስ።

39 እያ አዋ ይሳቅ ዛሪድ፥

“ነ ደእያ በሳይ ሀ ሳአ ዱረተꬃፈ ሃሆ፥

ሳሎ አክካ ነዉ ዎና።

40 ኔኒ ነ ማሻን አቃና፥

ነ እሻስ ሃረታና።

ሽን ኔኒ እያራ ኤቀትያ ዎደ

እያ ቃምባራ ነ ጋናፈ ሆላና” ያግስ።

ይሳቅ ያይቆባ ላባኮ የዱዋ

41 ያይቆባ እያ አዋይ አንጅዳ ግሾ፥ ኤሳዌይ ባ ኡሎን እያ ሞርክስ። እ ባ ዎዛናን፥ “ታ አዋይ ሀይቃናዉ ማትስ። እ ሀይቅዳ መላ ታ እሻ ያይቆባ ዎꬋና” ያግስ።

42 ሽን እርብቃ ሄ ባ ባይራ ናአ ኤሳዌ ቃላ ስእዳ ግሾ፥ ባ ካሎ ናአ ያይቆባ ፄግሳ ኤሀዳ፥ “ነ እሻ ኤሳዌይ ነና ዎꬍድ ሃሉዋ ከሳናዉ ሀልቼስ። 43 ሀያና ታ ናአዉ፥ ታኒ ነዉ ኦደይሳ ኦꬃ። ደንዳዳ ካራነን ደእያ ታ እሻ ላባኮ ባቃታ። 44 ነ እሻ ሀንቆይ እርፃና ጋካናዉ ጉꬃ ዎደ እያራ ደኣሻ። 45 ነ እሻ ይሎይ ዎꬍያ ዎደነ ኔኒ እያ ቦላ ኦꬅዳባ እ ዶግያ ዎደ ታኒ ኪታዳ ነና ኤሀና። ታኒ እስ ጋላስ ህንተ ናምኣፈካ መላ አታናዉ ኮይከ” ያጋሱ።

46 ሄሳፈ ጉየ፥ እርብቃ ይሳቃኮ፥ “ኤሳዌይ ኤክዳ ህተታ ማጫ ናይታ ጋሶን ታኒ ታ ደኡዋ ሻተታስ። ቃስ ያይቆብካ ሀይሳꬆ ህተታ ማጫ ናይታፐ ማቾ ኤክኮ፥ ታዉ ሀይቆይ ሎኦ” ያጋሱ።

28

1 ሄሳ ግሾ፥ ይሳቅ ያይቆባ ፄግድ፥ “ካናነ ቢታ ማጫ ናይታፐ ማቾ ኤኮፋ። 2 ደንዳዳ ነ አየ አዋ ባቱኤላኮ ማሰጰፆመ ቢታ ባዳ ያፐ ነ አየ እሻ ላባ ማጫ ናይታፐ ማቾ ኤካ። 3 ኡባ ዳንዳእያ ፆሳይ ነና አንጆ፥ እ ነዉ ናይታ እሞ፥ ዳሮ ደረ ግዳና ጋካናስ እ ነና ዳርሶ። 4 ኔኒ ሀእ በተተꬃን ኡትዳ ሀ ቢታ ነባ ኦꬃና መላ ነዉነ ነ ሼሻስ ፆሳይ አብራሃመ አንጁዋ እሞ” ያግ አንጅድ ኪትስ። 5 ያግድ ይሳቅ ያይቆባ የድስ። ያይቆብ ማሰጰፆመ ቢታ ላባኮ ብስ። ላቢ ያይቆባነ ኤሳዌ አየ እርብቃ እሻነ አራመ አድያ ባቱኤላ ናአ።

ኤሳዌይ ሀራ ማቾ ኤኩዋ

6 ይሳቅ ያይቆባ አንጅድ ማሰጰፆመ ቢታፈ ማቾ ኤካና መላ እያ የድዳይሳ፥ እ ያይቆባ አንጅዳ ዎደ፥ “ካናነ ማጫስ ኤኮፋ” ግድ ኪትዳይሳነ፥ 7 ያይቆብ ባ አዋስነ ባ አየስ ኪተትድ ማሰጰፆመ ቢታ ብዳይሳ፥ ኤሳዌይ ኤርስ። 8 ኤሳዌይ ሄሳን ካናነ ቢታ ማጫስ ባ አዋ ይሳቅ አይ መላ እፅያኮ ኤርስ። 9 ሄሳ ግሾ፥ ኤሳዌይ አብራሃመ ናአ እስማኤላኮ ብድ፥ እያ ናእዉ ማህላቶ፥ ነባዮታ ምችዉ፥ ባ ማቸታ ቦላ ጉጅድ ኤክስ።

ያይቆብ ቤተለን አሙሆ በኡዋ

10 ያይቆብ በርሳበፐ ካራነ ባናዉ ከይስ። 11 እ፥ እስ በሲ ጋክያ ዎደ አው ዉልን፥ ቃማ ያን አቅስ። ሄ በሳን ደእያ ሹቻታፐ እሱዋ ቦርኮትድ ሄ በሳን ꬍስክስ። 12 እ አሙሆ አሙህድ ኮዶ እሶይ ሳአን ኤቅን ፄራይ ሳሎ ጋክዳይሳነ፥ ፆሳ ኪታንቾት እያ ቦላራ ፑደ ከየይሳታነ ዱገ ዎይሳታ በእስ። 13 ሄ ኮዱዋስ ፄራን ጎዳይ ኤቅድ፥ “ታኒ ጎዳ፥ ነ አዋ አብራሃመ ፆሳ፥ ይሳቃ ፆሳ፥ ሀ ኔኒ ዝንእዳ ቢታ ነዉነ ነ ሼሻስ እማና። 14 ነ ሼሻ ሳአ ሻፈዳ ዳርሳና። ኔኒ ዶሎሀ ባጋ፥ ዉሎሀ ባጋ፥ ፑደሀ ባጋነ ዱገሀ ባጋ ዳልጋና። ቢታ ቦላ ደእያ አሳ ኡባይ ነ ባጋራነ ነ ሼሻ ባጋራ አንጀታና። 15 ታኒ ኔራ ደአይስ። ኔኒ ብያ በሳ ኡባን ታኒ ነና ናጋና። ታኒ ነና ሀ ቢታ ጉየ ዛራዳ ኤሀና። ታኒ ነዉ ኦꬃና ግዳይሳ ፖላና፥ ነና አግከ” ያግስ።

16 ያይቆብ ꬍስኮፈ ባርክድ፥ “ታ ኤራብከፈ አትሽን፥ ቱማ ጎዳይ ሀ በሳን ደኤስ” ያግስ። 17 እ ባብድ፥ “ሀ በሳይ ዋን ያሽ! ሀ በሳይ ፆሳ ኬꬅፈ አትሽን፥ ሀራሶ ግደና። ሀይስ ሳሎ ፐንገ” ያግስ።

18 ዎንተꬃ ጋላስ ዎንታ ጉራ ያይቆብ ደንድድ፥ ፆሳስ ዱማያናዉ ባ ቦርኮትዳ ሹቻ ኤክድ ቱሳꬆ ኤስድ እያ ቦላ ዛይተ ትግስ። 19 ያይቆብ ሄ በሳ ቤተለ (ፆሳ ኬꬅ) ግድ ፄግስ። ሽን ሄ ካታማይ ሄሳፈ ካሰ ሎዛ ጌተቴስ።

20 ያይቆብ፥ “ታ ብያ ኦግያን ነ ታና ናግኮ፥ ታዉ ካꬅነ ማኦ እምኮ፥ 21 ነ ታና ታ አዋ ሶ ሳሮ ዛርኮ፥ ነ ታ ፆሳ ግዳና። 22 ታኒ ዱማያናዉ ቱሳꬆ ኤስዳ ሀ ሹቻይ ፆሳ ኬꬃ ግዳና። ቱማ ኔኒ ታዉ እምያባ ኡባፈ ታማፈ እሱዋ ነዉ እማና” ያግድ ፆሳስ ጫቅስ።

29

ያይቆብ ላባ ሶ ጋከꬃ

1 ሄሳፈ ጉየ፥ ያይቆብ ደንድድ፥ ብድ ዶሎሀ ባጋ አሳ ቢታ ጋክስ። 2 ያንካ ደምባ በሳን ሃꬃ ኦላ ደምስ። ሄꬑ ዶርሳ ዉደት ሄ ሃꬃ ኦላ ማታን ደኦሶና። ዉደ ኡባይ ሃ ኡየይ ሄ ኦላፈ። ሄ ሃꬃ ኦላ ዶና ጎርድያ ሹቻይ ግታ። 3 ዶርሳ ዉደ ኡባይ ያ ሺቅኮ፥ ዉድያ ሄመይሳት ሃꬃ ኦላ ዶናፐ ሄ ሹቻ ጎንዶርስድ ዉድያ ሃ ኡሾሶና። ኡሽ ስሚድ ሄ ሹቻ ኦላ ዶናን ዛር ዎꬆሶና።

4 ያይቆብ ኤንታኮ፥ “ህንተ አዉፐ ይደቲ?” ያግድ ኦይችስ።

ኤንትካ፥ “ኑኒ ካራነፐ ይዳ” ያግዶሶና።

5 እ፥ “ናኮራ ናአ ናኣ ላባ ኤሬቲ?” ያግድ ኦይችስ።

“ኤ፥ እያ ኤሮስ” ያግዶሶና።

6 ያይቆብ ኤንታ፥ “እ ሎኦ ደኢ?” ያግድ ኦይችስ።

“ኤ፥ ሎኦ፥ እያ ናእዉ ራሄሎ ዶርሳታ ላጋዳ ያሮ ህን በአ” ያግዶሶና።

7 ያይቆብ ኤንታኮ፥ “ሄኮ፥ ሀእ አው ꬎቃን ደኤስ። ዉደ መሄይ ሶ ስምያ ዎደይ ቡሮ ጋክቤና፥ ዶርሳ ኡሽ ኤፍድ ሄምተ” ያግስ።

8 ሽን ኤንቲ፥ “ዉደ ኡባይ ሺቅን ሹቻ ሃꬃ ኦላ ዶናፐ ጎንዶርሳና ጋካናስ ኑ ኡሻናዉ ዳንዳኦኮ። ሄሳፈ ጉየ፥ ሹቻ ጎንዶርስድ ዶርሳታ ኡሻና” ያግዶሶና።

9 እ ቡሮ ኦድሽን፥ ላባ ናእያ ራሄላ ዶርሳታ ሄምያ ግሾ፥ ባ አዋ ዶርሳታ ላጋ ኤካዳ ጋካሱ። 10 ያይቆብ ባ አየ እሻ ላባ ናእዉ ራሄሎ ላባ ዶርሳታ ላጋዳ ያሮ በእዳ ዎደ ብድ ኦላ ዶናፐ ሹቻ ጎንዶርስድ ዶርሳታ ሃ ኡሽስ። 11 ያይቆብ ራሄሎ ዬርድ፥ ኡፋይሳን ባ ቃላ ꬎቁ ኦꬅድ ዬክስ። 12 ያይቆብ፥ “ታኒ ነ አዋ ምቸ እርብቃ ናአ” ያግድ እዉ ኦድስ። ሄሳ ግሾ፥ እያ ዎፃ ባዳ ባ አዋስ ኦዳሱ።

13 ላቢ ባ ምቸ ናአ ያይቆባ ዩሳ ስእዳ መላ ሞካናዉ ዎፅድ ብስ። እያ እድም ዬርድ ባ ሶ ኤፍስ። ያን ያይቆብ ሀንዳባ ኡባ ላባስ ኦድስ።

ያይቆብ ላባ ናይታ ማችስ

14 ላቢ እያ፥ “ኔኒ ቱማ ታ አሾነ ታ ሱꬅ” ያግስ። ያይቆብ እያራ እስ አጌና ኩመꬅ ኡትስ። 15 ሄሳፈ ጉየ፥ ላቢ ያይቆባ፥ “ኔኒ ታዉ ዳቦ ግድዳ ግሾ፥ ታዉ መላ ጮ ኦꬃነዬ? አነ ታ ነዉ አይ ቃንፃናዉ ኮሽያኮ ታዉ ኦዳ” ያግስ። 16 ላባስ ናምኡ ማጫ ናይት ደኦሶና። ባይረ ሱንꬃይ ልያ፥ ካልያ ቃስ ራሄሎ ጌተታዉሱ። 17 ልያ አይፈራ ጩጫ፥ ሽን ራሄላ የገልስነ ማላ ሎኦ።

18 ያይቆብ ራሄሎ ዶስድ፥ “ታኒ ነ ካሎ ናኤ ራሄል ግሾ ነዉ ላፑን ላይꬅ ኦꬃና” ያግስ።

19 ላቢ፥ “እዮ ሀራ አሳስ እማናፐ ነዉ እሞይ ሎኦ፥ ነ ታራ ሀይሳን ደአ” ያግስ። 20 ሄሳ ግሾ፥ ያይቆብ ራሄሎ ኤካናዉ ላፑን ላይꬅ ኦꬅስ። ሽን እ እዮ ዳሮ ዶስያ ግሾ፥ እያዉ ጉꬃ ጋላስ ዳንስ።

21 ሄሳፈ ጉየ፥ ያይቆብ፥ “ታ ማችዉ ታዉ እማ፥ ታ ላይꬃይ ዉርስ ታኒ እዮ ኤካናዉ ኮያይስ” ያግስ። 22 ሄሳ ግሾ፥ ላቢ አሳ ኡባ ፄግድ ያጋኖ ከስስ። 23 ሽን ሳእ ቃምን ላቢ ባ ናእዉ ልያ ኤፍድ ያይቆባስ እሚስ። ያይቆብ እዮ ኤክስ። 24 ቃስ ላቢ ባ አይልዉ ዛላፋ ባ ናኤ ልያስ አይለ ኦꬅድ እሚስ።

25 ሳእ ዎንትን እ ፄልያ ዎደ ሄኮ ልያ። ያይቆብ፥ “ሀይስ ኔኒ ታ ቦላ ኦꬅዳይስ አይቤ? ታኒ ነዉ ኦꬅዳይ ራሄል ግሾሳ ግደነዬ? ታና አይስ ጭማድ” ያግስ።

26 ላቢ እያኮ፥ “ኑ ቢታን ባይሪያ ደእሽን ካልዉ አዝናስ እመይስ ዎጋ ግደና። 27 ምሽራተꬃን ኢራ ሳምንታ ኦንግኮ፥ ቃስ ካልውካ ታኒ ነዉ እማና። ሄሳፈ ጉየ፥ ሀራ ላፑን ላይꬅ ታዉ ኦꬃሳ” ያግስ።

28 ያይቆብ ኦዳ ማእድ ሳምንታ ኢራ ኦንግስ። ሄሳፈ ጉየ፥ ላቢ ባ ናእዉ ራሄሎ እያዉ እሚስ። 29 ቃስ ላቢ ባ አይልዉ ባሎ ባ ናኤ ራሄልስ አይለ ኦꬅድ እሚስ። 30 ያይቆብ ራሄሎካ ኤክስ። ራሄሎ ልያፐ አꬅድ ዶስስ። ሀራ ላፑን ላይꬅ ላባስ ኦꬅስ።

ያይቆባነ እያ ናይታ

31 ጎዳይ ልያ ራሄልꬆ ዶሰታቦናሮ በእድ፥ እዉ የሎ ኡሉዋ ዶይስ። ሽን ራሄላ ናአ የሎና ጋምአሱ። 32 ልያ ቃንꬃታዳ አደ ናአ የላሱ። እያ፥ “ጎዳይ ታ መቱዋ በእስ፥ ሀእ ታና ታ አዝናይ ዶሳና” ጋዳ ሄ ናአ ሮቤላ * ጋዳ ሱንꬃሱ።

33 እያ ናምአንꬆ ቃንꬃታዳ አደ ናአ የላሱ። እያ፥ “ጎዳይ ታኒ ዶሰታቦናይሳ በእዳ ግሾ፥ ታዉ ሀይሳካ ጉጅስ” ጋዳ ስሞና † ጋዳ ሱንꬃሱ።

34 እያ ሄꬓንꬆ ቃንꬃታዳ አደ ናአ የላሱ። እያ፥ “ታኒ እያዉ ሄꬑ አደ ናይታ የልዳ ግሾ፥ ታ አዝናይ ሀእ ታራ ሲቆን ዋፀታና” ጋዳ እያ ሌወ ‡ ጋዳ ሱንꬃሱ።

35 እያ ሀራ ቃንꬃታዳ አደ ናአ የላሱ። እያ፥ “ሀእ ታኒ ጎዳ ጋላታና” ጋዳ እያ ሱንꬃ ይሁዳ § ጋዳ ሱንꬃሱ። ሄሳፈ ጉየ፥ የሎ ኤቃሱ።

30

1 ራሄላ ያይቆባስ ናይታ የሎናይሳ በአዳ ባ ምችዉ ቃናታሱ። ሄሳ ግሾ፥ ያይቆባ፥ “ታዉ ናአ እማ፥ እፅኮ ታኒ ሀይቃና” ያጋሱ።

2 ያይቆብ ራሄሎ ሀንቀትድ፥ “ታና ነዉ የሎ እማናዉ ዎይኮ ድጋናዉ ፆሰ ጋድዬ?” ያግስ።

3 እያ፥ “ታ ጋꬍንድዉ ባሎ ህኖ በአ። እያ ታ ግሾ የላና መላ ኔኒ ኢራ አቃ፥ ያንኮ፥ ታኒ እ ባጋራ ናአ ደማና” ያጋሱ። 4 ባ ጋꬍንድዉ ባሎ ማቾ ኦꬅድ ኤካና መላ እያዉ እማሱ። 5 ባላ ቃንꬃታዳ አደ ናአ ያይቆባስ የላሱ። 6 ያትን ራሄላ፥ “ፆሳይ ታዉ ፕርድስ፥ ታ ዎሳካ ስእድ ታዉ አደ ናአ እሚስ” ያጋዳ ሄ ናአ ዳነ * ጋዳ ሱንꬃሱ።

7 ራሄል ጋꬍንድያ ባላ ቃንꬃታዳ ያይቆባስ ናምአንꬆ አደ ናአ የላሱ። 8 ራሄላ፥ “ታኒ ታ ምቸራ ዎልቃማ ባፀ ባፀታዳ ፆናስ” ያጋዳ ሄ ናአ ንፍታለመ † ጋዳ ሱንꬃሱ።

9 ልያ የሎ ኤቅዳይሳ በአዳ፥ ባ ጋꬍንድያ ዛላፋ ያይቆባስ ማቾ ኦꬃዳ እማሱ። 10 ልያ ጋꬍንድያ ዛላፋ አደ ናአ ያይቆባስ የላሱ። 11 ልያ፥ “ላ ሀይስ አይብ ሎኦ ቃደ!” ያጋዳ፥ ሄ ናአ ጋደ ‡ ጋዳ ሱንꬃሱ።

12 ልያ ጋꬍንድያ ዛላፋ ያይቆባስ ናምአንꬆ አደ ናአ የላሱ። 13 ልያ፥ “ታና ዳሮ ኡፋይሴስ፤ ማጫስ ኡባይ ታና ኡፋይትያሮ ጋና” ጋዳ ሄ ናአ አሴራ § ጋዳ ሱንꬃሱ።

14 ግስተ ጫክያ አጌናን ሮቤል ጋደ ብድ እንኮያ ምꬃ አይፈ ደምድ ባ አየ ልያስ ኤክድ ይስ። ራሄላ ልያኮ፥ “ነ ናአይ ኤህዳ እንኮያ ምꬃ አይፍያፐ ታዉ እማ” ያጋሱ።

15 ሽን ልያ፥ “ታ አዝና ኔኒ ዎልቃን ኤክዳይስ ግዶና እፅን ሀእ ቃስ ታ ናአ እንኮያ ሚꬃ አይፍያ ኤካኔ?” ያጋሱ።

ራሄላ፥ “ነ ናአ እንኮያ ታዉ እምኮ፥ ያይቆብ ሀች ቃማ ኔራ አቆ” ያጋሱ።

16 ሄ ጋላስ ኦማርስ ያይቆብ ባዞፈ ያ ዎደ ልያ እያ ሞካናዉ ከያዳ፥ “ኔኒ ታራ አቃናዉ ኮሼስ፤ ታኒ ታ ናአ እንኮያ አይፈያን ነና ሻማስ” ያጋሱ። ሄሳ ግሾ፥ እ ሄ ቃማ ኢራ አቅስ።

17 ፆሳይ ልያ ዎሳ ስእስ። እያ ቃንꬃታዳ እቻሻንꬆ አደ ናአ ያይቆባስ የላሱ። 18 ልያ፥ “ታኒ ታ አይልዉ ታ አዝናስ እምዳ ግሾ፥ ፆሳይ ሄሳ ታዉ ቃንፅስ” ያጋዳ ሄ ናአ ይሳኮራ * ጋዳ ሱንꬃሱ።

19 ልያ ሀራ ቃንꬃታዳ ኡሱፑንꬆ አደ ናአ ያይቆባስ የላሱ። 20 ልያ፥ “ፆሲ ታዉ አልኦ እሞታ እሚስ። ታኒ ታ አዝናስ ኡሱፑን አደ ናይታ የልዳ ግሾ፥ ሀእ እ ታና ቦንቻና” ያጋዳ ሄ ናአ ዛብሎና † ጋዳ ሱንꬃሱ። 21 ሄሳፈ ጉየ፥ እስ ማጫ ናአ የላሱ፥ እዮ ዲና ጋዳ ሱንꬃሱ።

22 ፆሳይ ራሄሎ ቆፕስ። እ ዎሳ ስእድ እ የሎ ኡሉዋ ዶይስ። 23 እያ ቃንꬃታዳ አደ ናአ የላሱ፤ “ፆሳይ ታ ዬላ ቃርስ። 24 ጎዳይ ታዉ ሀራ አደ ናአካ ጉጆ” ያጋዳ ሄ ናአ ዮሰፋ ‡ ጋዳ ሱንꬃሱ።

ያይቆባነ ላባ

25 ራሄላ ዮሰፋ የልዳፐ ጉየ፥ ያይቆብ፥ “ታኒ ታ አዋ ቢታ ስማዳ ባና ታና ሞይዛ። 26 ታኒ ኤንታ ግሾ ነዉ ኦꬅዳ ታ ማቸታነ ታ ናይታ እማ። ታኒ ባና፥ ታኒ ነዉ አይ መላ ኦሶ ኦꬅዳኮ ኔኒ ኤራሳ” ያግስ።

27 ሽን ላቢ እያኮ፥ “ታኒ ነዉ እስባ ኦዳይስ፥ ጎዳይ ነ ጋሶን ታና አንጅዳይሳ ታኒ ታ ፆሳፈ ኤራስ። 28 ነ ዳሞዝያ ታዉ ኦዳ፥ ታኒ ነዉ ቃንፃና” ያግስ።

29 ያይቆብ፥ “ታኒ ነዉ ዋታ ኦꬅዳኮ፥ ነ መሄትካ ዋን የለትዳኮ ኔኒ ኤራሳ። 30 ታኒ ያናፐ ካሰ ነዉ ደእያ ጉꬃይ ሀእ ሎይꬅ ዳርስ። ጎዳይ ነና ታኒ አꬍዳ በሳ ኡባን አንጅስ። ሽን ሀእ፥ ታኒ ታ ሶ አሳስ ኦꬃና ዎደ” ያግስ።

31 ላቢ፥ “ያትን ታኒ ነዉ አይ እሞ?” ያግድ እያ ኦይችስ።

ያይቆብ፥ “ታዉ አይኮካ እሞፋ፥ ኔኒ ታዉ እስባ ኦꬃና ግድኮ፥ ታኒ ነ ዉድያ ሀእካ ሄማናነ ናጋና። 32 ታኒ ሀች ነ ዉደ ኡባ ግዶራ አꬋና። ሄሳን ነ ዶርሳታፐ ዋንጩዋ ዎይኮ ጋዛ፥ ካሬꬃ ማራዘታ ኡባ፥ ዴሻፐ ጋዛነ ዋንጮ ኡባ ታኒ ሻካና፥ ኤንቲ ታ ዳሞዘ ግዶ። 33 ሄሳ ግሾ፥ ታ ፅሎተꬃይ ነ ታዉ ቃንፅዳ ዳሞዝያ በአናዉ ያ ዎደ ታዉ ማርካታና። ታ ዴሻፐ ጋዛ ዎይኮ ፑንጫረ ግዶናባይ ዎይኮ ካሬꬅ ግዶና አይ ዶርሳት ታ ማታን በንትኮ፥ ካይሶተትዳዳ ታይባ” ያግስ።

34 ላቢ፥ “ኤሮ፥ ኔኒ ግዳይሳዳ ግዶ” ያግስ። 35 ሽን ሄ ጋላሳን ላቢ ካላደ ዎይኮ ጋዛ ግድዳ ኮሌ ኡባ፥ ዋንጮ ዎይኮ ጋዛ ግድዳ ማጫ ዴሻ ኡባ፥ ቦꬃ ዋንጮ ዴሻታነ ካሬꬃ ዋንጮ ዶርሳታ ኡባ ከስድ ባ አደ ናይታ ሄንꬅስ። 36 ያትድ ሄ ዉድያ ሄꬑ ጋላሳ ኦግያ ያይቆባፐ ሃስድ ኤፍስ። ሽን ያይቆብ አትዳ ላባ ዉድያ ሄምስ።

37 ያይቆብ ኦንጋፍረፐ፥ ባርኤፈኔ ላዉዘ ምꬃፈ ፃምአ ከስድ፥ ፖቁዋ ፖቅድ ግዶ ቦꬃ ባጋ ቃርድ ሽሎይስ። 38 ዉደይ ሃ ኡያናዉ ያ ዎደ ጎንገን ዉድያ ስንꬃን ፖቅዳ ፃምአ ዎꬅስ። ብራይስ ከይዳይሳት ሃ ኡያናዉ ይድ፥ 39 ሄ ፃምአታ ስንꬃን ብራይሰቶሶና። ሄ ብራይስዳይሳት ካላደ፥ ዋንጮነ ጋዛ ማራታ የልዶሶና። 40 ያይቆብ ዴሻ ማራታነ ዶርሳ ዉድያፐ ሻክድ ዱማ ዎꬅስ። አትዳ ዉድያ ካላደነ ካሬꬅ ግድያ ላባ መህያኮ ዛሪድ ኤስስ። ያትድ ላባ ዉድያራ ጋꬆና ባ ዉድያ ዱማይድ ዳርስስ።

41 ዉድያፐ ጎባ ማጫት ብራይሳስ ከይያ ዎደ ሄ ፃምአታ ማታን ብራይሰታና መላ ያይቆብ ሄ ፃምአታ ሃꬃ ጎንገን መሄታ ስንꬃን ዎꬄስ። 42 ሽን መሄት ላፋ ግድኮ ኤንታ ስንꬃን ፃምአ ዎና። ሄሳ ግሾ፥ ላፋ መሄት ላባባ ግድን ጎባት ያይቆባባ ግድዶሶና። 43 ሄሳዳ ኦꬅድ ያይቆብ ዳሮ ዱረትድ፥ ዳሮ ዉድያ፥ ማጫ አይለታነ አደ አይለታ፥ ዳሮ ግማለታነ ሀረታ ሃርስ።

31

ያይቆብ ላባፐ ባቃቱዋ

1 ላባ አደ ናይት፥ “ያይቆብ ኑ አዋባ ኡባ ኤክድግስ። ሀ ሻሎ ኡባ ኑ አዋባፐ ደምስ” ያግሽን ያይቆብ ስእስ። 2 ያይቆብ ላባ ሶምኦይ እያዉ ካሰ መላ ግዶናይሳ በእስ።

3 ሄ ዎደ ጎዳይ ያይቆባ፥ “ኔኒ ነ አዋታ ቢታ፥ ነ ዳቦታኮ ጉየ ስማ። ታኒ ኔራ ግዳና” ያግስ።

4 ያይቆብ ራሄሎነ ልያ ባ ዉደይ ሄመትያ በሳ ያና መላ ኪትድ ፄግስስ። 5 እ ኤንታኮ፥ “ህንተ አዋ ሶምኦይ ታዉ ካሰ መላ ግዶናይሳ ታኒ በአይስ። ሽን ታ አዋ ፆሳይ ታራ ደኤስ። 6 ታኒ ታ ኩመꬃ ዎልቃን ህንተ አዋስ ኦꬅዳይሳ ህንተ ኤሬታ። 7 ሽን ህንተ አዋይ ታና ጭምድ፥ ታ ዳሞዝያ ታሙ ቶሆ ላምስ። ግድኮካ ፆሳይ ታና እ ቆሆናዳ ድግስ። 8 እ፥ ‘ፑንጫረት ነ ዳሞዘ ግዶ’ ግን ዉደ ኡባይ ፑንጫረ የልስ። ቃስ እ፥ ‘ካላደት ነ ዳሞዘ ግዶ’ ግን ዉደ ኡባይ ካላደ የልስ። 9 ፆሳይ ሄሳን ህንተ አዋ መህያ ዎꬅ ኤክድ ታዉ እሚስ።

10 “መሄት ብራይሳስ ከይያ አጌናን ታኒ እስ አሙሆ አሙሀስ። ሄ አሙሁዋን ታኒ ፄልያ ዎደ መህያ ብራይስያ ዴሻ ኡርገት ካላደ፥ ፑንጫረነ ጋዛ። 11 ፆሳ ኪታንቾይ አሙሆን ታና፥ ‘ያይቆባ’ ያግስ። ታኒ፥ ‘ዬ’ ጋዳ ኮያስ። 12 እካ፥ ‘ꬎቁ ጋዳ መህያ ብራይስያ ዴሻ ኡርገ ኡባ ካላደ፥ ፑንጫረነ ጋዛ በአ። ላቢ ነ ቦላ ኦꬅያባ ኡባ ታኒ በእዳ ግሾ ሄሳ ኦꬃስ። 13 ኔኒ ኤስዳ ሹቻ ዛይተ ትያዳ ታዉ ጫቅዳ ቤተለ ፆሳይ ታና። ሀእ ደንዳዳ ሀ ቢታፈ ከያ። ጉየ ነ የለትዳ ቢታ ስማ’ ግስ” ያግስ።

14 ሄሳፈ ጉየ፥ ራሄልራነ ልያራ “ኑ አዋባፐ ኑና ጋክያባይ አይቤ? 15 እ ኑና አላጋዳ ፄሌስ ግደኔ? እ ኑና ባይዝ ኤክስ። ባይዝ ኤክዳባ ኡባ ምድ ꬋይስስ። 16 ፆሳይ ኑ አዋፐ ዎꬅ ኤክዳ ሻሎ ኡባይ ቱማካ ኑባነ ኑ ናይታባ። ሄሳ ግሾ፥ ፆሳይ ነዉ ኦድዳባ ኡባ ኦꬃ” ያግ ዛርዶሶና።

17-18 ያይቆብ ካናነ ቢታን ደእያ ባ አዋ ይሳቃኮ ባናዉ ደንድስ። እ ባ ናይታነ ባ ማቸታ ግማለ ቶግስስ። ዉደ ኡባ ላግድ፥ ማሰጰፆመን ደእሸ ሺሽዳ ሻሎ ኡባ ኤክድ ብስ። 19 ላቢ ባ ዶርሳታ እክስያ ቃንፃናዉ ብዳሽን፥ ራሄላ ባ አዋ ሶ ኤቃ ምስለታ ካይሶታሱ። 20 ቃስ ያይቆብ አራመ አድያ ላባስ ባ ቡሳ ኦዶና እፅድ ጭምስ። 21 እ ባዉ ደእያባ ኡባ ኤክድ ኤለስድ ኤፍራፂሳ ሻፋ ፕንድ፥ ደረይ ዳርያ ጋላዳ ቢታ ብስ።

ላቢ ያይቆባ ካልድ ቡሳ

22 ሄꬑ ጋላሳፐ ጉየ፥ ያይቆቢ ባቃትድ ብዳይሳ ላቢ ስእስ። 23 ባ ዳቦታ ባራ ኤክድ፥ ላፑን ጋላሳ ኦገ ያይቆባ ጌዶ ካልድ ደረይ ዳርያ ጋላዳ ቢታን እያ ጋክስ። 24 ሄ ዎደ ፆሳይ ቃማ ሶረ ላባኮ አሙሆን ቆንጭድ፥ “ኔኒ ያይቆባ ቦላ ኢታባ ግድን ሎኦባ፥ አይብባካ ኦደትኮ ነና ኤራ” ያግስ። 25 ላቢ ጋክያ ዎደ ያይቆብ ደረይ ዳርያ ጋላዳ ቢታን ዱንካነ ቶክድ ኡትስ። ላብካ ዳቦታራ ያን ዱንካንዶሶና።

26 ሄሳፈ ጉየ፥ ላቢ ያይቆባ፥ “ኔኒ ሀይሳዳ ታና አይስ ጭማዲ? ታ ማጫ ናይታካ ኦላን ድኤትዳባዳ አይስ ላጋ ከሳዲ? 27 ኔኒ አይስ ቆሳን ታፐ ከሳ ኤካዳ ታና ጭማዲ? ታኒ ነና ኡፋይሳንነ የꬃን፥ ካራቦንነ ዲꬃን ሞይዛና መላ አይስ ታዉ ኦዳብኪ? 28 ኔኒ ሀር አቶሽን፥ ታ ናይታ ናይታነ ታ ማጫ ናይታ ታኒ ዬራ ኤኮና መላ ድጋዳሳ። ኔኒ ኢታ ኦꬃዳሳ። 29 ታኒ ነና ገናናዉ ታዉ ዎልቅ ደኤስ ሽን ነ አዋ ፆሳይ ዝነ ቃማ ታኮ፥ ‘ያይቆባ ቦላ ኢታባ ግድን ሎኦባ አይብባካ ኦደቶናዳ ነና ኤራ’ ያግድ ታዉ ኦድስ። 30 ሀእ ኔኒ ነ አዋ ሶ ባናዉ ዳሮ ላሞትዳ ግሾ ከያዳሳ። ሽን ታ ሶ ኤቃ ምስለታ አይስ ካይሶታዲ?” ያግስ።

31 ያይቆብ ላባ፥ “ኔኒ ነ ናይታ ታፐ ዎልቃን ዎስሳ ኤካነኮነ ጋዳ ቆፕዳ ግሾ ያያዳ ሀይሳዳ ኦꬃስ። 32 ሽን ነ ሶ ኤቃ ምስለታ ኤክዳ አስ ኦናካ ኔኒ ደምኮ፥ ሄ ኡራይ ሀይቆ። ኑ ዳቦታ ስንꬃን ነባ ግድዳባ ኡባ ኮያዳ ኤካ” ያግስ። ያይቆብ ራሄላ ባ አዋ ሶ ኤቃ ምስለታ ካይሶትዳይሳ ኤርቤና።

33 ሄሳ ግሾ፥ ላቢ ያይቆባ ዱንካንያ ግዶ፥ ልያ ዱንካንያ ግዶነ ናምኡ አይለታ ዱንካንያ ግዶ ገልድ ኮይስ። ሽን አይኮካ ደምቤና። ልያ ዱንካንያፐ ከይድ፥ ራሄል ዱንካንያ ገልስ። 34 ራሄላ ሶ ኤቃ ምስለታ ኤካዳ ግማለ ኮራ ጋርሳን ቆሳዳ እያ ቦላ ኡታሱ። ላቢ ዱንካንያን ደእያባ ኡባ ፕልግድ ኮይስ። ሽን አይኮካ ደምቤና። 35 ራሄላ ባ አዋ፥ “ታ ጎዳዉ፥ ታና ሀንቀቶፋ። ታኒ ነዉ ደንዳ ኤቃናዉ ዳንዳእከ፥ ታ ኩሸ መቶራ ደአይስ” ያጋሱ። እ ኮይድ ሶ ኤቃ ምስለታ ደምቤና።

36 ያይቆብ ይሎትድ ላባኮ፥ “ታኒ አይ ኢሳድና? ሀይሳ ኔኒ ታና ካላናዉ ታ አይ ቆሆ ኦꬃድና? 37 ሀእ ኔኒ ታ ሚሸ ኡባ ፕልጋዳ ኮያዳሳ። ነ ሶ ኤቃ ምስለታፐ አይ ደማዲ? ኤንቲ ኑ ናምአ ግዶን ፕርዳና መላ ነ ዳቦታ ስንꬃንነ ታ ዳቦታ ስንꬃን ሀይሳን ዎꬃ።

38 “ታኒ ኔራ ላታሙ ላይꬅ ኩመꬅ ደአስ። ነ ዶርሳትነ ዴሻት አዉጫይቦኮና ዎይኮ ነ ዉድያፐ እሱዋካ ቆታዳ ማብከ። 39 ዶእ ምዳ ጋዉፃካ ታ ነዉ ኤሀ ኤርከ፤ ታኒ ታፐ ጭጋይስ። ጋላስ ዎይኮ ቃማ ካይሶተትዳይሳታ ቃንፅሳሳ። 40 ጋላሳ ሱላን፥ ቃማ ሜጎን ታኒ ቆሄታስ። ማራ ꬍስኮ ꬍስካ ኤርከ። 41 ታኒ ሀይሳዳ ሀናዳ ነ ሶን ላታሙ ላይꬅ ደአስ። ታማነ ኦይዱ ላይꬅ ነ ናምኡ ማጫ ናይታ ግሾ፥ ኡሱፑን ላይꬅ ነ መህያ ግሾ ነዉ ኦꬃስ። ሽን ኔኒ ታ ዳሞዝያ ታሙ ቶሆ ላማዳሳ። 42 ታ አዋ ፆሳይ፥ አብራሃመ ፆሳይ፥ ይሳቃ ፆሳይ ታራ ግዶናባ ግድያኮ፥ ስይ ባይና ኔኒ ታና መላ ኩሸ ከሳ የዳዳሳ። ሽን ፆሳይ ታ መቱዋነ ታ ዳቡርሳ በእድ ዝነ ቃማ ነና ሀንቅስ” ያግስ።

ያይቆባነ ላባ ጫቁዋ

43 ላቢ ዛሪድ ያይቆባ፥ “ማጫሳት ታ ማጫ ናይታ፥ ኤንታ ናይት ታ ናይታ፥ ሀ መሄይካ ታ መህያ፥ ኔኒ በእያ ኡባይ ታባ። ሀች ሀ ማጫ ናይታ ቦላነ ኤንታ ናይታ ቦላ አይ ኦꬃናዉ ዳንዳአይና? 44 አነ ሃያ፥ ኔራነ ታራ ዎላ አነ ጫቆስ። ሄስ ነ ግዶንነ ታ ግዶን ማርካ ግዶ” ያግስ።

45 ሄሳ ግሾ፥ ያይቆብ እስ ሹቹ ኤክድ ቱሳꬆ ኤስስ። 46 ባ ዳቦታ፥ “ሹቹ ሺሽተ” ያግስ። ኤንቲ ሹቹ ሺሽድ ኬልዶሶና። ሄ ኬላ ማታን ካꬅ ምዶሶና። 47 ላቢ ሄ ኬላ፥ ይጋር-ሳሀዱታ* ግድ ሱንꬅስ። ያይቆብ ቃስ እያ ጋላዳ † ግድ ሱንꬅስ። 48 ላቢ፥ “ሀ ኬላይ ኔፐነ ታፐ ግዶን ሀች ማርካ” ያግስ። ሄሳ ግሾ፥ እያ ሱንꬃይ ጋላዳ ጌተትስ።

49 ላቢ፥ “ኑኒ እሶይ እሱዋፈ ሃክድ ደእያ በሳን ጎዳይ ነናነ ታና ናጎ” ግድ ሄ በሳ ምፅጳ ‡ ግድ ሱንꬅስ። 50 ላቢ፥ “ኔኒ ታ ማጫ ናይታ ናቅኮ፥ ዎይኮ ኔኒ ታ ማጫ ናይታ ቦላ ሀራ ማቾ ነ ኤክኮ፥ ታ ኤሮና እፅኮካ ነ ግዶንነ ታ ግዶን ፆሳይ ማርካ ግደይሳ አኬካ” ያግስ።

51 ላቢ ቃስካ፥ “ኬለትዳ ሹቻይነ ታኒ ነ ግዶንነ ታ ግዶን ኤስዳ ሹቻ ቱሳይ ሀይስሽ። 52 ታኒ ሀ ኬላፐ ነና ገናናዉ ኔኮ ካንꬆናዳ፥ ነካ ታና ገናናዉ ሀ ኬላፐነ ሀ ሹቻ ቱሳፈ ሀ አꬎናዳ ሀ ኬላይነ ሀ ሹቻ ቱሳይ ማርካ። 53 አብራሃመ ፆሳይ፥ ናኮራ ፆሳይ፥ ኤንታ አዋ ፆሳይ፥ ኑ ግዶን ፕርዶ” ያግስ። ያይቆብ ባ አዋ ይሳቃ ፆሳ ሱንꬃን ጫቅስ። 54 ያይቆብ ዙማ ቦላ ያርሾ ያርሽስ። ባ ዳቦታ ካꬅ ማናዉ ፄግስ። ኤንቲ ምድ ዙማ ቦላ አቅዶሶና።

55 ዎንተꬃ ጋላስ ጉራ ላቢ ደንድድ ባ ናይታ ናይታነ ባ ማጫ ናይታ አንጅድ፥ ዬርድ ባ ሶ ስምስ።

32

ያይቆባነ ኤሳዌ

1 ያይቆብ ደንድድ ባ ኦግያ ብሽን ፆሳ ኪታንቾት እያራ ጋሄትዶሶና። 2 ያይቆብ ኤንታ በእዳ ዎደ “ሀይሳቲ ፆሳ ኦላንቾታ” ያግድ፥ ሄ በሳ ማሀናይማ (ናምኡ ጉታ) ግድ ሱንꬅስ።

3 ያይቆብ ኤዶመ ቢታን ሳይረ ግያ በሳን ደእያ ባ እሻ ኤሳዌኮ ኪታ ባፐ ስን ኪትስ። 4 እ ኤንታ፥ “ህንተ ታ ጎዳ ኤሳዌስ ጋናባይ ሀይሳ፥ ‘ታኒ ነ አይለይ ያይቆብ ሀእ ጋካናው ላባ ማታን ጋምአስ። 5 ታዉ ሚዝ፥ ሀረይ፥ ዶርስነ ዴሽ፥ አደ አይለትነ ማጫ አይለት ደኦሶና። ሀእ ታኒ ሀ ኪታ ታ ጎዳ ስንꬃን ሳባ ደማንድናሻ ጋዳ ኪታስ ያግስ’ ያግተ” ያግድ ኪትስ።

6 ኪተትዳይሳት ያይቆባኮ ስሚድ፥ “ኑኒ ነ እሻ ኤሳዌኮ ብዳ። እካ ቃስ ኔራ ጋሄታናዉ ዬስ። እያራ ኦይዱ ፄቱ አሳይ ደኦሶና” ያግዶሶና።

7 ያይቆብ ዳሮ ባብድ ባራ ደእያ አሳ ናምኡ ጩጋን ሻክስ። ባ ዶርሳ፥ ዴሻ፥ ሚዛነ ግማለታ ናምኡ ጩጋን ሻክስ። 8 እ፥ “ኤሳዌይ ይድ እስ ጩጋ ኦልያባ ግድኮ፥ አትዳ ጩጋይ ከስ ኤካና” ግድ ቆፕስ።

9 ሄ ዎደ ያይቆብ ሀይሳዳ ያግድ ዎስስ፥ “አቤት ጎዳዉ፥ ታ አዋ አብራሃመ ፆሳዉ፥ ታ አዋ ይሳቃ ፆሳዉ፥ ታና፥ ‘ነ ቢታ፥ ነ ዳቦታኮ ስማ፥ ታኒ ነዉ ሎኦባ ኦꬃና ግዳይሶ፥ ታና ስአርክ’፥ 10 ኔኒ ነ አይልያስ ኬህዳባስነ አማነተꬃ ኡባስ ታኒ በሶና አስ። ታኒ ዮርዳኖሰ ሻፋ ፕንያ ዎደ ታዉ እስ ፃምአ ፃላል ደኤስ፤ ሽን ሀእ ታኒ ናምኡ ጩጋ ጎዳ ግዳስ። 11 ታኒ ነና ዎሳይስ ታ እሻ ኤሳዌ ኩሸፐ ታና አሻ። እ ይድ፥ ታናነ አየታ ኤንታ ናይታራ ꬋይሶና አገና ጋዳ ያያይስ። 12 ሽን ኔኒ ታና፥ ‘ታኒ ነዉ ቱማ ሎኦባ ኦꬃና። ታኒ ነ ሼሻ ታይባናዉ ዳንዳኤቶና አባ ሻፈዳ ኦꬃና’ ግዳይሳ ቆፓ” ያግስ።

13 ሄ ጋላስ ቃማ እ ያን አቅስ። ባዉ ደእያባ ኡባፈ ባ እሻ ኤሳዌስ እማናባ ቆርድ ከስስ። 14-15 እ፥ ናምኡ ፄቱ ማጫ ዴሻታነ ላታሙ ዴሻ ማራዘታ፥ ናምኡ ፄቱ ማጫ ዶርሳታነ ላታሙ ዶርሳ ማራዘታ፥ ሀስታሙ ꬋንꬅያ ግማለታ ኤንታ ማራታራ፥ ኦይታሙ ማጫ ሚዛታ፥ ታሙ ኮርማ ቦራታ፥ ላታሙ ማጫ ሀረታነ ታሙ አደ ሀረታ ቆርድ ከስስ። 16 ሄሳታ ዉደን ዉደን ሻክድ ባ አይለታስ እምድ፥ “ታፐ ስን ብድ ዉድያ ዉድያፐ ሃሆን ሃሆን ላግተ” ያግስ።

17 ስንꬃን ካለይሳ፥ “ታ እሻይ ኤሳዌይ ኔራ ጋሄትድ፥ ‘ኔኒ ኦደሴ? ኔኒ አዉ ባይ? ነ ስንꬃን ደእያ መሄ ኡባይ ኦደባዬ?’ ያግድ ኦይችኮ፥ 18 ነ እያኮ፥ ‘ሀይሳቲ ነ አይልያ ያይቆባሳ፥ እ ታ ጎዳ ኤሳዌስ እማናዉ የድዳይሳታ። እካ ኑፐ ጉየራ ዬስ’ ያጋ” ያግድ ኪትስ።

19 ቃስ ናምአንꬁዋ፥ ሄꬓንꬁዋነ ዉድያ ካልያ ሀራታ ኡባ፥ “ህንተ ኤሳዌራ ጋሄትያ ዎደ ሀይሳዳ ጌታ፤ 20 ‘ነ አይልያ ያይቆብ ኑፐ ጉየራ ዬስ’ ጎና አጎፍተ” ያግድ ኪትስ። እ፥ “ታኒ እማናዉ ስን የድዳይሳን እያ እርፅሳና። ኦን ኤር ሄሳፈ ጉየ፥ ታኒ እያራ ጋሄትያ ዎደ እ ታና ሞክ ኤካና” ያግድ ቆፕስ። 21 ሄሳ ግሾ፥ ባ እማናባ ባፐ ስን የድስ። ሽን እ ባ ሁጰን ሄ ጋላስ ቃማ ያን አቅስ።

ያይቆብ ፆሳራ ባፀቱዋ

22 ሄ ቃማ ያይቆብ ደንድድ፥ ባ ናምኡ ማቸታ፥ ባ ናምኡ አይለታ፥ ባ ናይታ ታማነ እሶታ ኤክድ፥ ያቦቃ ሻፋ ፕንስ። 23 እ ኤንታ ሻፋ ፕንꬅ ስሚድ ባዉ ደእያባ ኡባ ፕንꬅድ የድስ። 24 ሽን ያይቆብ ባርካ ጉየ አትስ።

ሄ ዎደ እስ አስ ሳእ ዎንታና ጋካናስ እያራ ባፀትሸ አቅስ። 25 ሄ ኡራይ እያ ፆናናዉ ዳንዳኦናይሳ በእዳ ዎደ ያይቆባስ ቡልፅያ መቀꬃ ቦችን፥ እያ ቡልፀይ ከሱዋፐ ከይስ። 26 ያትን ኡራይ እያ፥ “ሳእ ዎንታና ሀንያ ግሾ፥ ታና የዳ” ያግስ።

ሽን ያይቆብ፥ “ኔኒ ታና አንጆና ነና የድከ” ያግስ።

27 ኡራይ፥ “ነ ሱንꬃይ ኦኔ?” ያግድ ኦይችስ።

እ ዛሪድ፥ “ያይቆባ” ያግስ።

28 ኡራይ፥ “ኔኒ ፆሳራነ አሳራ ባፀታዳ ፆንዳ ግሾ፥ ህዛፐ ነ ሱንꬃይ ያይቆባ ጌተቶፎ፥ እስራኤለ (ፆሳራ ባፀትስ) ጌተቶ” ያግስ።

29 ያይቆብ ኡራ፥ “ነ ሱንꬃይ ኦኔ?” ያግድ ኦይችስ።

ሽን ኡራይ፥ “ኔኒ ታ ሱንꬃ አይስ ኦይቻይ?” ያግድ እያ አንጅስ።

30 ሄሳ ግሾ፥ ያይቆብ፥ “ታኒ ፆሳ ሶምኦን በአስ ሽን ፓፃ ደአይስ” ያግድ፥ ሄ በሳ ጵንኤላ (ፆሳ ሶምኦ) ግድ ሱንꬅስ። 31 እ ጵንኤላፐ ደንድያ ዎደ እያ ቦላ ፃልቀይ ዶልስ። እያ ቡልፀ ከሳይ ሳክያ ግሾ ዶጌስ። 32 ያይቆባ ቡልፀይ ዎድረ አሹዋ ማታን ቦሸትዳ ግሾ፥ እስራኤለ አሳይ መሄስ ቡልፀ አሾ ሀች ጋካናዉ ሞኮና።

33

ያይቆብ ኤሳዌራ ጋሄተꬃ

1 ያይቆብ ꬎቁ ግድ ፄልያ ዎደ ኤሳዌይ ባ ኦይዱ ፄቱ አሳራ የይሳ በእስ። ሄሳ ግሾ፥ ናይታ ልያስ፥ ራሄልስነ ናምኡ አይለታስ ሻክ እሚስ። 2 አይለታነ ኤንታ ናይታ ስንꬃን፥ ልያነ እ ናይታ ኤንታ ጌዶን፥ ራሄሎነ ዮሰፋ ዉርሰꬃን ዎꬅስ። 3 ሽን እ ባዉ ስን አꬍድ ባ እሻኮ ማትሸ ሳአ ጋክ ጋክ ላፑንቶሆ ዝግስ።

4 ሽን ኤሳዌይ እያራ ጋሄታናዉ ዎፅ ይድ እያ ቆꬍያ ቆምድ ዬርስ። ናምአይካ ዬክዶሶና። 5 ኤሳዌይ ꬎቁ ግድ ፄልድ ማጫሳታነ ናይታ በእድ፥ “ሀ ኔራ ደኤይሳት ኦናንቴ?” ያግድ ኦይችስ።

ያይቆብ፥ “ታ ጎዳዉ፥ ሀይሳቲ ፆሳይ ነ አይልያስ ባ ኬሀተꬃን እምዳ ናይታ” ያግስ። 6 አይለት ባንታ ናይታራ ሺቅድ እያዉ ዝግዶሶና። 7 ካልድ ልያራነ እ ናይታራ ይድ ዝግዶሶና። ዉርሰꬃን ዮሰፋራነ ራሄልራ ይድ ዝግዶሶና።

8 ኤሳዌይ፥ “ሀ ስንꬃን ብሸ ታራ ጋሄትዳ ዉደይ ኡባይ አይቤ?” ያግድ ኦይችስ።

ያይቆብ፥ “ታ ጎዳዉ፥ ሄስ ታኒ ነ ስንꬃን ሳባ ደማናዉ የድዳይሳታ” ያግስ።

9 ሽን ኤሳዌይ፥ “ታ እሻዉ፥ ታዉ ግድያ ሻሎይ ደኤስ፥ ነባይ ነዉ ግዶ” ያግስ።

10 ያይቆብ፥ “ሀያና፥ ሀእ ታኒ ነ ስንꬃን ሳባ ደምዳባ ግድኮ፥ ሀ ታኒ እመይሳ ኤካ። ኔኒ ታና ሞካ ኤክዳ ግሾ፥ ታ ነ ሶምኡዋ በኤይስ ፆሳ ሶምኦ በኤይሳ መላ። 11 ታኒ ነዉ ኤህዳ ሀ እሞታ ኤካ። ፆሳይ ታዉ ኬህ እምዳ ግሾ ኩምስ” ያግስ። ያይቆብ ዎስድ አጎና እፅዳ ግሾ፥ ኤሳዌይ እያ እሞታ ኤክስ።

12 ኤሳዌይ፥ “አነ የꬋ፥ ታኒ ኔራ እስፈ ባና” ያግስ።

13 ሽን ያይቆብ፥ “ታ ጎዳዉ፥ ናይት ሹጎ ግደይሳ ኤራሳ። ቃስ ታኒ ጋሎ ማራታ ꬋንꬅያ ዶርሳታነ ሚዛ ናጋናዉ ኮሼስ። አሳይ ኤንታ ሀር አቶሽን፥ እስ ጋላስ ምንꬅ ላግኮ፥ መሄ ኡባይ ሀይቃና። 14 ሄሳ ግሾ፥ ታ ጎዳዉ፥ ነ አይለታፐ ስንꬃታዳ ባ። ታኒ ሳይረን ታ ጎዳ ጋካናስ፥ ታ ስንꬃን ደእያ መህያነ ናይታ ሄመꬃ መላ ሎዳን ካላዳ ታ ጎዳ ታኒ ኤዶመን ጋካና” ያግስ።

15 ኤሳዌይ፥ “ያንኮ፥ ታኒ ታ አሳፐ ጉꬃራ ነዉ አሾ” ያግስ።

ሽን ያይቆብ፥ “ኮሸና፤ ታኒ ታ ጎዳ ስንꬃን ሳበትዳይስ ታዉ ግዳና” ያግስ።

16 ሄሳ ግሾ፥ ኤሳዌይ ሄ ጋላስ ኦገን ዎꬍድ ሳይረ ስምስ። 17 ሽን ያይቆብ ሱኮታ ብስ። ያን ባዉ ኬ ኬፅስ፥ ባ መሄታስ ሻቃራ ሻቃርስ። ሄሳ ግሾ፥ ሄ በሳ ሱኮታ (ኩያ ዎይኮ ጋባ) ግድ ሱንꬅስ።

18 ያይቆብ ማሰጰፆመፐ ስሚድ ካናነ ቢታን ደእያ ሴከማ ካታማ ሳሮን ጋክስ። እ ሄ ካታማስ ስንꬃ ባጋራ ዱንካነ ቶክድ ኡትስ። 19 ባ ዱንካንያ ቶክዲ ኡትዳ ጋድያ ሴከማ አዋ ሀሞራ ናይታፐ እስ ፄቱ ብራ ሳንትመን ሻምስ። 20 ያን ያርሾ በሲ ጊግስድ፥ “ጎዳ፥ እስራኤለ ፆሳ” ግድ ሱንꬅስ።

34

ሴከማነ ዲና

1 ልያ ያይቆባስ የልዳ ናእያ ዲና፥ ሄ ዎደ ካናነ ማጫሳታ በአናዉ ከያሱ። 2 ሄ ቢታ ሃርያ ህወ አድያ ሀሞራ ናአ ሴከም እዮ በእድ፥ ዳፍድ ኢስስ። 3 እያ ዎዛናይ ያይቆባ ናእዉ ዲናስ ቃትስ። እ እዉ ምሸትዳ ግሾ ሎኦ ቃላራ እዮ ኦድስስ። 4 ሴከም ባ አዋ ሀሞራ፥ “ታዉ ሀ ናእዉ ማቾ ኦይቻርክ” ያግስ።

5 ያይቆብ ባ ናእዉ፥ ዲና፥ አዝን ዳፍዳይሳ ስእዳ ዎደ እያ አደ ናይት መሄራ ባዞን ደኦሶና። ሄሳ ግሾ፥ ኤንቲ ያና ጋካናስ ስእ ግስ።

6 ሄሳፈ ጉየ፥ ሴከማ አዋ ሀሞር ያይቆባ ኦድሳናዉ ይስ። 7 ያይቆባ አደ ናይት ባዞፈ ይድ ሄሳ ስእዶሶና። ኤንቲ ሴከም ያይቆባ ናእዉ ዳፍድ፥ ኢስድ እስራኤለ ዬላይዳ ግሾ ዳሮ ይሎትዶሶና።

8 ሽን ሀሞር ኤንታኮ፥ “ታ ናአይ ሴከም ህንተ ናኤስ ዳሮ ምሸቴስ፥ ሀያና እዮ እያዉ ማቾ እመርከት። 9 ኑራ ኤከትተነ ገለትተ፥ ህንተ ማጫ ናይታ ኑስ እምተ፥ ኑ ማጫ ናይታካ ህንተዉ ኤክተ። 10 ህንተ ኑ ግዶን ዳናዉ ዳንዳኤታ። ቢታይ ዳሮ ዳልጋ፥ እያ ኦꬅድ ዛልእድ ህንተዉ አቆ ደማናዉ ዳንዳኤታ” ያግስ።

11 ሄ ዎደ ሴከም ዲና አዋነ እ እሻታ፥ “ታኒ ህንተ ስንꬃን ሳበትኮ፥ ህንተ ኮይያባ አይብባ ግድኮካ እማና። 12 ህንተ ምሽራ ናኤስ እሞታነ ኮይታ ህንተ ኮይዳ መላ ታና ኦይችተ። ታኒ ህንተ ታና ኦይችዳባ ኡባ እማና። ሽን ታኒ ማቻናዉ ናእዉ ታዉ እመርከት” ያግስ።

13 ባንታ ምችዉ ዲና ሴከም ቱንስዳ ግሾ፥ ያይቆባ አደ ናይት ሴከማስነ እያ አዋ ሀሞራስ ዎርዶትዶሶና። 14 ኤንታኮ፥ “ኑኒ ሄሳ መላ ፓላባ ኦꬃናዉ ዳንዳኦኮ፥ ኑኒ ኑ ምችዉ ቃፃረትቦና አሳስ እሞኮ፥ ሄስ ኑና ካዉሽያባ። 15 ህንተ ኑስ እስባ ኤሮ ጊኮ ኑ ህንተዉ ኤሮ ጋና። ሄስካ፥ ህንተ ቢታ አደ አሳ ኡባይ ቃፃረትድ ኑዳ ሀንኮ፥ 16 ኑኒ ኑ ማጫ ናይታ ህንተዉ እማናዉ ኤሮ ጋና። ህንተ ማጫ ናይታካ ኑስ ኤካና። ኑኒ ህንተ ግዶን ደእድ ህንተራ እስ አሰ ግዳና። 17 ሽን ህንተ ቃፃረታናዉ ኤሮ ጎና እፅኮ፥ ኑኒ ኑ ምችዉ ኤክ ባና” ያግዶሶና።

18 ያትን ሀ ኤንቲ ግዳባይ ሀሞራስነ እያ ናአ ሴከማስ ሎኦ ዳንስ። 19 ሄ ፓንꬃይ ባ አዋ ኬꬃን ደእያ ኡባፈ አꬍድ ቦንቸትዳ ግሾ ኮይዳባ ኦꬃናዉ እያዉ ማት ደኤስ። ያይቆባ ናእዉ ዳሮ ዶስዳ ግሾ፥ ኤንቲ ግዳባ ኦꬃናዉ ጉየ ግቤና። 20 ሄ ዎደ ሀሞርነ እያ ናአይ ሴከም ባንታ ካታማ ዳባባ ብድ፥ ባንታ ካታማ አሳስ ሀይሳዳ ያግድ ኦድዶሶና። 21 “ሀ አሳት ኑራ ስጋ ደኦሶና። ቢታይ ዳሮ ዳልጋ ግድያ ግሾ ኤንቲ ሀ ቢታን ጎዮ ዛልኦ። ኤንታ ማጫ ናይታካ ኑኒ ኤካና፥ ኤንትካ ኑ ማጫ ናይታ ኤኮና። 22 ሽን ኑራ ኤንቲ እስ አሳዳ ደአናዉ ኑኒ እስባ ኤሮ ጋናዉ ኮሼስ። ሄስካ፥ ኤንቲ ቃፃረትዳይሳዳ ኑ አደ አሳ ኡባይ ቃፃረታናይሳ። 23 ኑኒ ሄሳዳ ኦꬅኮ፥ ኤንታ መሄይነ፥ ኤንታ አቆ ኡባይ ኑባ ግደኔ? ሄሳ ግሾ፥ አነ ኑኒ ኤንቲ ገይሳ ኤሮ ጎስ። ኤንትካ ኑ ግዶን ደአና” ያግዶሶና።

24 ካታማ ዳባባ ሺቅዳ አሳት ኡባይ ሀሞራስነ እያ ናአ ሴከማስ፥ “ኤሮ” ግዶሶና። ያትን ሄ ካታማ አደ አሳት ኡባይ ቃፃረትዶሶና።

25 ሄꬓንꬆ ጋላስ፥ ኤንቲ ኡባይ ባንታ ቃፃራ ማዱንꬃ ሳከትሽን፥ ያይቆባ አደ ናይታፐ ናምአይ፥ ዲና እሻት፥ ስሞናራነ ሌወራ ባንታ ማሻ ኤክድ ኦንካ ኤሮና ካታማ ገልድ አደ አሳ ኡባ ዎꬍዶሶና። 26 ሀሞራነ እያ ናአ ሴከማ ማሻን ዎꬍድ፥ ባንታ ምችዉ ዲና ሴከማ ኬꬃፈ ኤክ ብዶሶና። 27 ያይቆባ ሀራ አደ ናይት አሀታ ቦላ ገልድ ባንታ ምችዉ ዲና ቱንስዳ ካታማ ኡባ ቦንቅዶሶና። 28 ኤንታ ዶርሳ ዉድያ፥ ሚዛ ዉድያ፥ ሀርያ፥ ካታማ ግዶን ደእያባነ ጋፃን ደእያባ ኡባ ኤክዶሶና። 29 ኤንታ ኬꬃን ደእያ አቁዋ ኡባ፥ ኤንታ ናይታ ኡባነ ማጫሳታ ኡባ ድእዶሶና።

30 ያይቆብ ስሞናነ ሌወ፥ “ህንተ ታ ቦላ ግታ መቶ ኤህደታ። ሀ ቢታን ደእያ ካናነትነ ፓርዘት ታና እፃና። ኑኒ ታይቦን ጉꬃ፥ ኤንቲ እስፈ ግድድ ታ ቦላ ደንድኮ፥ ታንነ ታ ሶ አሳይ ꬋያና” ያግስ።

31 ሽን ኤንቲ፥ “ያትን፥ እ ኑ ምችዉ ላይማ ማጫሳዳ ኦꬃናዉ በሲ?” ያግዶሶና።

35

ያይቆብ ቤተለ ስሙዋ

1 ሄሳፈ ጉየ፥ ፆሳይ ያይቆባ፥ “ደንዳዳ ፑደ ቤተለ ከያዳ ያን ደአ። ኔኒ ነ እሻ ኤሳዌፐ ባቃትዳ ዎደ ነዉ ቆንጭዳ ፆሳስ ያን ያርሾ በሲ ጊግሳ” ያግስ።

2 ሄሳ ግሾ፥ ያይቆብ ባ ሶ አሳነ እያራ ደኤይሳታ ኡባ፥ “ህንተ ግዶን ደእያ አላጋ ፆሳታ ድግተ። ህንተና ጌሽተ፥ ህንተ ማኡዋ ላምተ። 3 ሀይሳፈ ደንድድ ፑደ ቤተለ ቦስ። ታ መቱዋ ጋላስ ታዉ ስእዳ፥ ታኒ ብዳ በሳ ኡባን ታራ ግድዳ ፆሳስ ታኒ ያን ያርሾ በሲ ጊግሳና” ያግስ። 4 ኤንቲ ባንታዉ ደእያ አላጋ ፆሳታ ኡባነ ባንታ ሀይꬃን አꬅዳ ዎርቃታ ኡባ ከስድ ያይቆባስ እምዶሶና። ያይቆብ ሄሳታ ሴከማን ደእያ ዎላ ጋርሳን ሞግስ።

5 ሄሳፈ ጉየ፥ ያይቆብነ እያ አደ ናይት ደንድድ ብያደ ኤንታ ዩሹዋን ደእያ አሳ ቦላ ፆሳ ያሻይ ዎꬍዳ ግሾ ኤንታና ካልድ ኦይካናዉ ኦንካ ዳንዳእቤና።

6 ያይቆብነ እያራ ደእያ አሳ ኡባይ ካናነ ቢታን ደእያ ቤተለ ጌተትያ ሎዛ ጋክዶሶና። 7 ያን እ ያርሾ በሲ ጊግስስ። እ ሄ በሳ ኤል-ቤተለ (ቤተለ ፆሳ) ግድ ሱንꬅስ። እ ባ እሻፐ ባቃትድ ብያ ዎደ ፆሳይ እያዉ ቆንጭዳይ ሄ በሳና።

8 እርብቃ ድችያ ድቦራ ያን ሀይቃሱ። ቤተለፐ ጋርሳራ ደእያ ዎላ ጋርሳን እያ ሞገታሱ። ሄሳ ግሾ፥ ሄ ምꬃ ሱንꬃይ አሎን-ባኩተ (ዬሆ ዎላ) ጌተትስ።

9 ያይቆብ ማሰጰፆመፐ ስምዳፐ ጉየ፥ ፆሳይ እያዉ ዛር ቆንጭድ እያ አንጅስ። 10 ፆሳይ፥ “ነ ሱንꬃይ ያይቆባ። ሽን ህዛፐ ኔኒ ያይቆባ ጌተታካ፥ ነ ሱንꬃይ እስራኤለ ጌተታና” ያግድ እያ “እስራኤለ” ግድ ሱንꬅስ።

11 ቃስ ፆሳይ ያይቆባ፥ “ታኒ ኡባ ዳንዳእያ ፆሳ። ኔኒ የለታ፥ ዳራ። ደረይነ ካዎተꬃት ኔፐ ከዮ። ካዎትካ ነ ጉልባታፐ ከዮ። 12 ታኒ አብራሃመስነ ይሳቃስ እምዳ ቢታ፥ ነዉ እማና። ኔፐ ጉየ ታኒ ሀ ቢታ ነ ሼሻስ እማና” ያግስ። 13 ፆሳይ እያራ ኦደትዳ በሳፈ ፑደ ከይስ።

14 ያይቆብ ፆሳይ እያራ ኦደትዳ በሳን ቆፍስያ ሹቻ ማላ ኤስድ እያ ቦላ ዎይንያነ ዛይተ ትግስ። 15 ያይቆብ ፆሳይ እያራ ኦደትዳ በሳ “ቤተለ” ግድ ሱንꬅስ።

ራሄል ሀይቁዋ

16 ኤንቲ ሄሳፈ ጉየ፥ ቤተለፐ ደንድድ ብዶሶና። ኤንቲ ኤፍራታ ጋካናዉ ጉꬁ አትሽን፥ ራሄሎ እቀꬅ ኦይክን ዳሮ ዋየታሱ። 17 እቀꬃይ እዮ ዋይስዳ ዎደ እዮ የልስያራ፥ “ባቦፋ፤ ሀይስካ አደ ናአ” ያጋሱ። 18 ሽን እያ ሀይቆስ ማታዳ ሸምፖይ ከያና ሀንሽን፥ ባ ናአ በኖና (መቶ ናአ) ጋዳ ሱንꬃሱ። ሽን እያ አዋይ ብንያመ (ታ ኡሻቻ) ግድ ሱንꬅስ።

19 ሄሳፈ ጉየ፥ ራሄላ ሀይቃ አጋሱ። ቤተለመ ጌተትያ ኤፍራታ ኤፍያ ኦግያ ጋፃን ሞገታሱ። 20 ያይቆብ እ ዱፉዋ ቦላ ሀዉልተ ሹቹ ኤስስ። ሄ ሀዉልተይ ሀች ጋካናዉካ ራሄል ዱፉዋ ኤርሴስ።

21 እስራኤለይ ሄሳፈ ደንድድ ኤደራ ግምብያፈ ሄፍንꬃን ባ ዱንካንያ ቶክስ። 22 እስራኤለይ ሄ ቢታን ደእሽን፥ ሮቤል ባ አዋስ የልዳ አይለ ባልራ አቅስ። እስራኤለይ ሄ ኦዳ ስእስ።

ያይቆባ አደ ናይት ታማነ ናምአ። 23 ልያ ናይት ያይቆባ ባይራ ናአ ሮቤላ፥ ስሞና፥ ሌወ፥ ይሁዳ፥ ይሳኮራነ ዛብሎና። 24 ራሄል አደ ናይት ዮሰፋነ ብንያመ። 25 ራሄል አይለ ባል አደ ናይት ዳነነ ንፍታለመ። 26 ልያ አይለ ዛላፋ አደ ናይት ጋደነ አሴራ። ሀ ናይት ያይቆባስ ማሰጰፆመን የለትዳ አደ ናይታ።

27 ያይቆብ ከብሮና ጌተትያ ቅርያት-አርባ ማታን ማምረን ደእያ ባ አዋ ይሳቃ ሶ ብስ። ሄ በሳይ ካሰ አብራሃመይነ ይሳቅ ደእዳ በሳ። 28 ይሳቅ ፄታነ ሆስፑን ታሙ ላይꬅ ደእስ። 29 እ ዳሮ ዎድያ ደእድ ሎኦ ጭምድ፥ ሀይቅድ ባ ማይዛታን ጋሄትስ። እያ ናይት ኤሳዌይነ ያይቆብ እያ ሞግዶሶና።

36

ኤሳዌነ እያ የለተꬃ

1 ኤዶመ ጌተትያ ኤሳዌ የለተꬃይ ሀይሳፈ ካልድ ፃፈትዳይሳ፤ 2 ኤሳዌይ ካናነ ቢታ ማጫ ናይታፐ ባዉ ማቾታ ኤክስ። ኤንትካ ህተ አድያ ኤሎና ናእዉ አዶ፥ ህወ አድያ ፅባኦና ናአይ አን የልዳ ኦሆልባሞነ 3 እስማኤላ ናእዉ፥ ነባዮታ ምችዉ ባሰማቶ። 4 አዳ ኤሳዌስ ኤልፋዛ የላሱ። ባሰማታ ራጉኤላ የላሱ። 5 ኦሆልባማ የኡሳ፥ ያእላማነ ቆረ የላሱ። ካናነ ቢታን ኤሳዌስ የለትዳ አደ ናይት ሀይሳታ።

6 ኤሳዌይ ባ ማቸታ፥ ባ አደ ናይታነ ማጫ ናይታ፥ ባ ሶ አሳ ኡባ፥ ባ ሚዛነ ባ ሀራ መሄ ኡባ ካናነ ቢታን ሃርዳባ ኡባ ኤክድ ባ እሻ ያይቆባፐ ሃክድ ሀራ ቢታ ብስ። 7 ኤንታ ሻሎይ ዳርዳ ግሾ፥ ኤንቲ እስፈ ዳናዉ ዳንዳእቦኮና። ኤንታ መሄይ ዳርዳ ግሾ፥ ኤንቲ ደእያ ቢታይ ኤንታ ናምኣስ ግዶና እፅስ።

8 ያንን፥ ኤዶመ ጌተትያ ኤሳዌይ ደረይ ዳርያ ሳይረ ቢታን ደእስ።

9 ደረይ ዳርያ ሳይረ ቢታን ደእዳ ኤዶመታ ማይዛ ኤሳዌ የለተꬃይ ሀይሳፈ ካልድ ፃፈትዳይሳ፤ 10 ኤሳዌ አደ ናይታ ሱንꬃይ፥ ኤሳዌ ማቸ አድ ናኣ ኤልፋዛነ ኤሳዌ ማቸ ባሰማት ናአ ራጉኤላ።

11 ኤልፋዛ ናይት ተማና፥ ኦማራ፥ ፃፋ፥ ጋእታማነ ቀነዛ። 12 ቃስ ትምናአ ኤሳዌ ናአ ኤልፋዛስ አይለ። እያ ኤልፋዛስ አማለቃ የላሱ። ሀይሳቲ ኤሳዌ ማቸ አድ ናኣ ናይታ።

13 ራጉኤላ አደ ናይት ናሃታ፥ ዛራ፥ ሻማነ ሚዛ። ሀይሳቲ ኤሳዌ ማቸ ባሰማት ናአ ናይታ።

14 ፅባኦና ናአይ አን የልዳ ኦሆልባማ አደ ናይት ሀይሳታ፤ ኤንትካ የኡሳ፥ ያእላማነ ቆረ።

15 ኤሳዌ የለታ ሀላቃት ሀይሳፈ ካልድ ፃፈትዳይሳታ፤ ኤሳዌስ ባይራ ናአ ኤልፋዛ አደ ናይት፥ ሀላቃ ግድዳይሳት ተማና፥ ኦማራ፥ ፃፋ፥ ቃናዛ፥ 16 ቆረ፥ ጋእታማነ አማለቃ፤ ኤዶመ ቢታን ኤልፋዝ የልዳ ሀላቃት ሀይሳታ፤ ሄሳት ኡባይ አድ ናኣ ናይታ።

17 ኤሳዌ ናአ ራጉኤላ አደ ናይት፥ ሀላቃ ግድዳይሳት ናሃታ፥ ዛራሀ፥ ሻማነ ሚዛ፤ ኤዶመ ቢታን ራጉኤል የልዳ ሀላቃት ሀይሳታ፤ ኤንቲ ኤሳዌ ማቸ ባሰማት ናአ ናይታ።

18 ኤሳዌ ማቸ ኦሆልባም አደ ናይት፥ ሀላቃ ግድዳይሳት የኡሳ፥ ያእላማነ ቆረ፤ ኤንቲ አና ናኤ፥ ኤሳዌ ማቸ ኦሆልባምፐ የለትዳ ሀላቃታ።

19 ኤዶመ ጌተትያ ኤሳዌ አደ ናይት ሀይሳታ፤ ኤንታ ሀላቃትካ ሀይሳታ።

ሳይረ የለተꬃ

(1 ታር 1:38-42)

20 ኤዶመ ቢታን ደእያ ሆራ ሳይረ አደ ናይት ሀይሳፈ ካልድ ፃፈትዳይሳታ፤ ሄሳትካ ሎፃና፥ ሾባላ፥ ፅባኦና፥ አና፥ 21 ድሶና፥ ኤፀራነ ድሳና፤ ሄሳት፥ ኤዶመ ቢታን ደእያ ሳይረ አደ ናይት፥ ሆራታ ሀላቃታ።

22 ሎፃና አደ ናይት ሆራነ ሄማማ፤ ሎፃና ምችያ ትምናኦ።

23 ሶባላ አደ ናይት አልዋ፥ ማናሆታ፥ ኤባላ፥ ስፋነ ኦናማ።

24 ፅባኦና አደ ናይት አያነ አና፤ ሀይስ አን መላ ቢታን ባ አዋ ፅባኦና ሀረታ ሄምሸ ብልቦ ሃꬃ ፑልቱዋ ደምዳይሳ።

25 አና ናአይ ድሶና፤ ናእያ ቃስ ኦሆልባሞ።

26 ድሶና አደ ናይት ሄምዳና፥ ኤስባና፥ ይትራናነ ካራና።

27 ኤፀራ አደ ናይት ብልሃና፥ ዛዋናነ አቃና።

28 ድሳና አደ ናይት ኡፃነ አራና።

29 ሆራታ ሀላቃት ሀይሳታ፤ ሎፃና፥ ሾባላ፥ ፅባኦና፥ አና፥ 30 ድሶና፥ ኤፀራነ ድሳና። ሀይሳቲ ሳይረ ቢታን ባንታ ያራን ያራን ሻከትዳ ሆራታ ሀላቃታ።

ኤዶመ አይሰይሳታ

(1 ታር 1:43-54)

31 እስራኤለን ካዎይ ካዎታናፐ ካሰ ኤዶመ ቢታን ካዎትዳ ካዎት ሀይሳፈ ካልድ ፃፈትዳይሳታ።

32 ብኦራ ናአይ ባላቅ ኤዶመን ካዎትስ፤ እያ ካታማ ሱንꬃይ ድናባ ጌተቴስ።

33 ባላቅ ሀይቅን፥ ባሶራ አደይ ዛራ ናአይ ዮባብ እያ በሳን ካዎትስ።

34 ዮባብ ሀይቅን፥ ተማና አደይ ሁሳም ካዎትስ።

35 ሁሳም ሀይቅን፥ ባዳዳ ናአይ ሀዳድ፥ ምድያመታ ሞአበ ቢታን ፆንዳይስ ካዎትስ፤ እያ ካታማ ሱንꬃይ አዊታ ጌተትስ።

36 ሀዳድ ሀይቅን፥ ማስሬቃ አደይ ሳምል ካዎትስ።

37 ሳምል ሀይቅን፥ ሻፋ ማታን ደእያ ረሆቦታ አደይ ሳኡሊ ካዎትስ።

38 ሳኡሊ ሀይቅን፥ አክቦራ ናአይ ባአል-ሀናን ካዎትስ።

39 አክቦራ ናአ ባአል-ሀናን ሀይቅን፥ ሀዳድ ካዎትስ፤ እያ ካታማ ሱንꬃይ ፓኡ ጌተቴስ፤ እያ ማችያ መዛሃባ ናእያ ማፅሬዳ የልዳ ማሄፃቤሎ ጌተታዉሱ።

40 ኤሳዌ የለታ ሀላቃት ባንታ ያራን ያራን፥ ባንታ በሳን በሳን ባንታ ሱንꬃን ሱንꬃን ሀይሳታ፤ ትምና፥ አልዋ፥ የተታ፥ 41 ኦሆልባማ፥ ኤላ፥ ፕኖና፥ 42 ቃናዛ፥ ተማና፥ ምብሳራ፥ 43 ማግደላነ እራማ። ሀይሳቲ ባንታ አይስያ ቢታን፥ ባንታ ደእያሱዋን ደእያሱዋን ኤዶመ ሀላቃታ። ሀይስ ኤሳዌይ፥ ኤዶመታ አዋ።

37

ዮሰፋነ እያ እሻታ

1 ያይቆብ እያ አዋይ ይሳቅ ደእዳ ካናነ ቢታን ደእስ።

2 ያይቆባ የለተꬃ ታርከይ ሀይሳፈ ካልድ ፃፈትዳይሳ።

ዮሰፍ ታማነ ላፑን ላይꬃ ናአ ግድዳ ዎደ ባ አዋ ማቸታፐ፥ ባልፐነ ዝልፓፈ የለትዳ ባ እሻታራ መሄ ሄሜስ። እ ባ አዋስ ባ እሻት ኦꬅዳ ኢታባታ ኦዴስ።

3 እስራኤለይ ዮሰፋ ጭምድ የልዳ ግሾ፥ ባ ሀራ አደ ናይታ ኡባፈ አꬅድ ዶሴስ። ሄሳ ግሾ፥ እያዉ አሌቀትዳ ማኦ ጊግስስ። 4 እያ እሻት ኤንታ አዋይ እያ ኤንታፈ አꬅድ ዶሰይሳ በእዳ ዎደ እያ እፅዶሶና። ማልኦ ቃላካ እያኮ ኦደታናዉ ዳንዳእቦኮና።

5 እስ ዎደ ዮሰፍ አሙሆ አሙህድ፥ ባ እሻታስ ኦድን ኤንቲ እያ ካሰይሳፈ አꬅድ እፅዶሶና። 6 እ ኤንታኮ፥ “ታኒ አሙህዳ አሙሁዋ ስእተ። 7 ኑኒ ጋደን ግስተ ምርቅሽን ታ ምርቀይ ደንድድ ሉለ ኤቅስ። ህንተ ምርቀት ዩይ አꬍድ ታ ምርቅያስ ዝግዶሶና” ያግስ።

8 እያ እሻት፥ “ኔኒ ኑ ቦላ ካዎታዳ ኑና ሃራናዉ ቆፓይ?” ያግድ ኦይችዶሶና። ኤንቲ እያ አሙሁዋ ግሾነ እያ ኦዳ ግሾ፥ ካሰይሳፈ አꬅድ እፅዶሶና።

9 ቃስካ ዮሰፍ ሀራ አሙሆ አሙህድ ባ እሻታስ ኦድስ። “ሄኮ፥ ታኒ ሀራ አሙሆካ አሙሀስ። ሄ አሙሁዋን አው፥ አጌንነ ታማነ እስ ፆልንቶት ታዉ ዝጎሶና” ያግስ።

10 ባ እሻታስ ኦድዳ አሙሁዋ ባ አዋስ ኦድዳ ዎደ እያ አዋይ፥ “ሀይስ ዋንዳ አሙሆ? ቱማ ታኒ፥ ነ አያነ ነ እሻት ይድ፥ ነ ስንꬃን ዝጋነዬ?” ያግድ ሀንቀትስ። 11 እያ እሻት እያ ቃናትዶሶና፥ ሽን እያ አዋይ ሄ ኦዳ ባ ዎዛናን ዎꬅስ።

ዮሰፋ ባይዘተꬃ

12 እስ ጋላስ እያ እሻት ሴከማን ባንታ አዋ መሄታ ሄማናዉ ብዶሶና። 13 እስራኤለይ ዮሰፋ፥ “ነ እሻት ሴከማን መሄታ ሄመይሳ ኤራሳ። ሃያ፥ ታኒ ነና ኤንታኮ ኪታና” ያግስ።

ዮሰፍካ፥ “ኤሮ” ያግስ።

14 እ እያኮ፥ “ባዳ ነ እሻትነ መሄይ ሳሮ ግደይሳ በአዳ ኤንታባ ታዉ ያዳ ኦዳ” ያግድ ዮሰፋ ከብሮና ዛንጋራፐ ኪትስ።

ዮሰፍ ኪተትድ ሴከማ ብስ። 15 ያን ደምባ በሳን ኤንታ ኮሻን ያ ሃ ስመረትሽን፥ እስ አስ እያ ደምድ፥ “ላ ናአዉ፥ አይ ኮያይ?” ያግድ ኦይችስ።

16 እ፥ “ታ እሻታ ኮያይስ፤ ኤንቲ መህያ ሄምያ በሳ በእዳኮ፥ ሀያና ታዉ ኦዳርኪ” ያግስ።

17 ኡራይ፥ “ሀይሳፈ ብዶሶና፤ ኤንቲ፥ ‘ኑኒ ዶታነ ባና’ ግሽን ስአስ” ያግስ። ሄሳ ግሾ፥ ዮሰፍ ባ እሻታ ጌዶ ካል ብድ፥ ኤንታ ዶታነን ደምስ።

18 ሽን እ ሃሆን ደእሽን፥ ኤንቲ እያ በእዶሶና። እ ኤንታኮ ጋኮና ደእሽን፥ ኤንቲ እያ ዎꬋናዉ ማቀትዶሶና። 19 ኤንቲ እሶይ እሱዋኮ፥ “ህን በእተ፥ አሙሁዋ ጎዳይ ዬስ። 20 ሃይተ፥ እያ ዎꬍድ፥ ሀ ኦላታፐ እሱዋን የጎስ። ሄሳፈ ጉየ፥ ‘ዶእ እያ ምስ’ ያጋና። ያትድ፥ እያ አሙሁዋ ዉርሰꬃ በአና” ያግዶሶና።

21 ሮቤል ሄሳ ስእዳ ዎደ፥ ኤንታ ኩሸፐ እያ አሻናዉ ኮይድ፥ “እያ ዎꬎኮ፤ 22 እያ ዎꬋናፐ መላ ቢታን ደእያ ሀ ኦላን የግተ፤ እያ ቦላ ኩሸ ዎꬆፍተ” ያግስ። ሮቤል ሄሳ ግዳይ፥ እያ ኤንታ ኩሸፐ አሽድ ጉየ አዋኮ ዛራናሳ።

23 ዮሰፍ ባ እሻታኮ ጋክዳ ዎደ እ ማእዳ አሌቀትዳ ማኡዋ እያፐ ቃር ኤክዶሶና። 24 እያ ኤፍድ ሃꬅ ባይና መላ ኦላን የግዶሶና።

25 ኤንቲ ካ ምሽን ሀሳዮና እስማኤላ አሳት ጋላዳፐ ግብፀ ብሽን፥ ꬎቁ ግድ በእዶሶና። ኤንቲ ባንታ ግማለታ ቦላ ሳዉዋ፥ ማድያነ ካርብያ ጫንዶሶና።

26 ይሁድ ባ እሻታ፥ “ኑኒ ኑ እሻ ዎꬍድ፥ እያ ሱꬃ ቆትኮ ኑና አይ ማዳኔ? 27 ሃይተ፥ እያ እስማኤላ አሳስ ባይዞስ። እ ኑ እሻ፥ ኑ ሱꬁነ ኑ አሾ ግድያ ግሾ እያ ቦላ ኑ ኩሽያ ዎꬆኮ” ያግስ። እያ እሻት እያ ኦዳ ማእዶሶና። 28 ሄሳ ግሾ፥ ምድያመ ቢታ ዛልአንቾት ያራ አꬍሽን፥ እያ እሻት ዮሰፋ ኦላፈ ከስድ፥ እስማኤላ አሳታስ ላታሙ ብራ ሳንትመን ባይዝዶሶና። ኤንቲ ዮሰፋ ግብፀ ቢታ ኤፍዶሶና።

29 ሮቤል ኦላኮ ስሚድ፥ ዮሰፍ ያን ባይናይሳ በእዳ ዎደ፥ አዛንድ ባ ማኡዋ ዳክስ። 30 እ ጉየ ባ እሻታኮ ብድ፥ “ናአይ ያን ባዋ፤ ህዛ፥ ታኒ አይ ሀኖሻ?” ያግስ።

31 ኤንቲ ዮሰፋ ማኡዋ ኤክድ፥ እስ ዴሸ ሹክድ፥ ሄ ሱꬃን ናቅዶሶና። 32 አሌቀትዳ እያ ማኡዋ ባንታ አዋኮ ኤፍድ “ኑኒ ሀይሳ ደምዳ፤ ሀይስ ነ ናአ ማኡዋኮነ አነ በአ” ያግዶሶና።

33 ያይቆብ ማኡዋ ኤርድ፥ “ሀይስ ታ ናኣ ማኡዋ፤ ታ ናኣ ዶእ ምስ። ዮሰፍ ቱማካ ዛዘትስ” ያግስ።

34 ያይቆብ አዛንድ፥ ባ ማኡዋ ፔꬍስ። ካዮ ማኦ ማእድ፥ ባ ናኣስ ዳሮ ጋላስ ዬክስ። 35 እያ አደ ናይትነ ማጫ ናይት ኡባይ እያ ምንꬃናዉ ይዶሶና። ሽን እ ምነቶና እፅድ፥ “አካይ፥ ታኒ ዬሆይ ዬሆሽን ዱፎ ገላና” ያግድ፥ ዮሰፋስ ዬክስ።

36 ሄ ዎደ ምድያመ ቢታ አሳት ዮሰፋ፥ ግብፀ ካዋ ሞርናታነ ካዋ ናገይሳታ ሀላቃ ግድዳ ጶፅፋራስ ባይዝዶሶና።

38

ይሁዳነ ትማሮ

1 ሄ ዎደ ይሁድ ባ እሻታፐ ሻከትድ፥ አዱላማ ካታማን ደእያ ህራ ጌተትያ ኡራራ ዳናዉ ብስ። 2 ያን ይሁድ ሹአ ጌተትያ ካናነ ኡራ ናእዉ ማችስ። 3 እያ ይሁዳስ ቃንꬃታዳ አደ ናአ የላሱ። እ ሄ ናአ ኤራ ግድ ሱንꬅስ። 4 ቃስካ ቃንꬃታዳ አደ ናአ የላሱ። እያ ሄ ናአ ኦናና ጋዳ ሱንꬃሱ። 5 ዛራዳካ ሀራ አደ ናአ የላሱ። እያ ሄ ናኣ ሴላ ጋዳ ሱንꬃሱ። ሄ ናአይ የለትያ ዎደ ይሁድ አክዚባ ቢታና።

6 ይሁድ ባ ባይራ ናአ ኤራስ ትማሮ ጌተትያ ማቾ እሚስ። 7 ይሁዳ ባይራ ናአይ፥ ኤር፥ ጎዳ ስንꬃን ኢታ አስ ግድያ ግሾ፥ ጎዳይ እያ ዎꬍስ።

8 ይሁድ ኦናናኮ፥ “ዎጋይ ነና ኪተይሳ መላ ነ እሻ ማቸራ አቃ። ነ እሻስ ናአ የላዳ እያ ሱንꬃ ፄግሳ” ያግስ። 9 ሽን ኦናን የለታና ናይት እያባ ግዶናይሳ ኤርዳ ግሾ፥ ባ እሻ ማቸራ አቅያ ዎደ ባ እሻስ ናእ የለቶና መላ ባ አቱንꬃ ሳአን ጉሴስ። 10 እ ኦꬅዳባይ ጎዳ ስንꬃን ኢታባ ግድዳ ግሾ፥ ጎዳይ እያካ ዎꬍስ።

11 ሄሳፈ ጉየ፥ ይሁድ ባ ናኣ ማችዉ ትማሮ፥ “ታ ናአይ ሴል ድጫና ጋካናስ ነ አዋ ሶ ባዳ፥ አምኤተꬃን ደኣሻ” ያግስ። ሄሳ እ ግዳይ፥ እካ ባ እሻታዳ ሀይቃነኮነ ግድ ህርግዳ ግሾሳ። ሄሳ ግሾ፥ ትማራ ባዳ ባ አዋ ሶን ደአሱ።

12 ዳሮ ዎደፐ ጉየ፥ ይሁዳ ማችያ፥ ሹአ ናእያ ሀይቃሱ። ይሁድ ባ ካዮ ዎድያ ኦንግድ፥ ባ ዶርሳታ እክስያ ሜድያ አሳታኮ ትምና ጌተትያ በሲ ባ ላግያ አዱላማ አድያ ህረራ ብስ።

13 አሳይ ትማሮ፥ “ሄኮ፥ ነ አዝና አዋይ ይሁድ፥ ባ ዶርሳታ እክስያ ሜዳናዉ ትምና ቤስ” ያግድ ኦድዶሶና። 14 እያ ባ አምኤተꬃ ማኡዋ ላማዳ፥ ባና ባለꬃናዉ ሻሸ ኤካዳ ጉሉንታሱ። ያታዳ፥ ትምና ኤፍያ ኦግያ ዶናን ደእያ ኤናይመ ካታማ ጋፃን ኡታሱ። ሄሳ እያ ኦꬅዳይስ፥ ሴል ድጭድ ጋክንካ እያዉ ማቾ ግዳዳ እመቶናይሳ እያ ኤርዳ ግሾሳ።

15 እያ ባ ሶምኡዋ ጉሉንትዳ ግሾ፥ ይሁድ እዮ በእዳ ዎደ፥ ላይማ ማጫስ ግድ ቆፕስ። 16 ባ ናኣ ማችዉ ግደይሳ ኤሮና ደእሸ፥ ኦግያ ጋፃ ኢኮ ሺቅድ “ታራ አቃኔ?” ያግድ ኦይችስ።

እያ፥ “ታኒ ኔራ አቅኮ፥ ነ ታዉ አይ እማኔ?” ጋዳ ኦይቻሱ።

17 እ፥ “ታኒ ታ መህያፐ እስ ኮለ ነዉ የዳና” ያግስ።

እያ፥ “ኔኒ ሄሳ ታዉ የዳና ጋካናስ አይ ኦይꬃኔ?” ያጋሱ።

18 እ፥ “አይ ኦይꬆ?” ያግስ።

እያ፥ “ነ ማታምያ እያ ጎሹዋራነ ነ ኩሽያን ደእያ ፃምአ ኦይꬃ” ያጋሱ። እ ሄሳታ እምድ፥ ኢራ አቅስ፤ እያካ ቃንꬃታሱ። 19 እያ ሄሳፈ ደንዳዳ ብዳፐ ጉየ፥ ባ ጉሉንꬃ ቃራዳ፥ ባ አምኤተꬃ ማኡዋ ማአሱ።

20 ይሁድ ባ ኦይꬅዳባ ሄ ማጫሴፐ ዛር ኤካናዉ ዴሻ ባ ላግያ ህራ ቦላ እዉ የድስ። ሽን እ እዮ ደምቤና። 21 እ ሄ ቢታ አሳኮ፥ “ኤናይመ ካታማን፥ ኦገ ዶናን ኡትዳ ላይማ ማጫስያ አዉኔ?” ያግድ ኦይችስ።

አሳይ፥ “ላይማ ማጫስ ሀይሳን ኡባካ ባዋ” ያግዶሶና።

22 እ ይሁዳኮ ስሚድ፥ “ ‘ታኒ እዮ ደማብከ፤ ሄሳ ቦላካ ሄ ቢታ አሳይ፥ ላይማ ማጫስ ሀይሳን ኡባካ ባዋ’ ያግዶሶና” ያግስ።

23 ይሁድ፥ “ባ ኦይክዳይሳ ባዉ ኤኮ፥ አቶ ጊኮ፥ አስ ኑና ሚጫና። ህዛ ታኒ እዉ ዴሸ የዳስ ሽን ኔኒ እዮ ደማባካ” ያግስ።

24 ሄꬑ አጌና ግድሽን አሳይ፥ “ነ ናኣ ማጫስያ ትማራ ላይማታዳ ቃንꬃታሱ” ያግድ ይሁዳስ ኦድዶሶና።

ይሁድ፥ “እዮ ካረ ከስድ ታማን ፁግተ” ያግስ።

25 እዮ ካረ ከስያ ዎደ፥ “ታኒ ቃንꬃትዳይ ሀ ሚሸታ ጎዳሳ። ሀ ማታመይነ ፃምአይ ኦደባየኮ ኤራናዉ ዳንዳእኮ ኤራ” ጋዳ ባ አዝና አዋካ ኪታሱ።

26 ይሁድ ሄ ሚሸታ ኤርድ፥ “ታኒ ታ ናኣ ሴላስ እዮ እማቦና ግሾ፥ ታፐ እያ ፅሎ” ያግስ። ሄሳፈ ጉየ፥ እ ኢራ ዛሪድ አቅቤና።

27 እዉ የሎ ቃም ጋክያ ዎደ፥ እ ኡሎን መንተ ናይት ደኤይስ ኤረትስ። 28 እያ ማረትሽን፥ ኤንታፈ እሶይ ባ ኩሽያ ከስን የልስያራ፥ “ሀይስ ኮይሮ ከይስ” ጋናዉ ዞኦ ቃጭና ኤካዳ እያ ኩሸን ቃቻሱ። 29 ሽን እ ባ ኩሽያ ጉየ ኤክዳ ዎደ፥ እያ እሻይ ከይን እያ፥ “ኔኒ ዋናዳ ፖርፁ ጋዳ ከያዲ?” ያጋሱ። ሄሳ ግሾ፥ ፓረሳ (ፖርፁ ግስ) ጋዳ ሱንꬃሱ። 30 ሄሳፈ ጉየ፥ እያ ኩሸን ዞኦ ቃጭን ደእያ እያ እሻይ የለትስ። እያ ሱንꬃይ ዛራ (ዞኦ) ጌተትስ።

39

ዮሰፋነ ጶፅፋራ ማችዉ

1 እስማኤላ አሳት ዮሰፋ ግብፀ ቢታ ኤፍዶሶና። ግብፀ ካዋ ሞርናታፐ እሱዋስ፥ ካዋ ናገይሳታ ሀላቃስ ዮሰፋ ባይዝዶሶና።

2 ጎዳይ ዮሰፋራ ደእያ ግሾ፥ እ ኦꬅያባ ኡባ እያዉ እንጀይስ። ያትን፥ ባ ግብፀ ጎዳ ሶን ደእስ። 3 ጎዳይ እያራ ደኤይሳነ እ ኦꬅያባ ኡባ እያዉ እንጀይዳይሳ ጶፅፋር በእዳ ዎደ፥ 4 ዮሰፋ ዶስስ፥ ባዉ ማታ ኦሳንቾ ኦꬅስ። ጶፅፋር እያ ባ ኬꬃ ቦላነ ባዉ ደእያባ ኡባ ቦላ ሹምስ። 5 ሄ ዎደፐ ዶምድ፥ ጎዳይ ግብፀ ኡራ ኬꬃ ዮሰፋ ግሾ አንጅስ። ጎዳ አንጆይ ጶፅፋራ ሶንነ እያ ጋደን ደእያባ ኡባ ቦላ ዎꬍስ። 6 ሄሳ ግሾ፥ እ ምያ ካꬃፈ አትሽን፥ ባዉ ደእያ ሀራባ ኡባ ዮሰፋ ኩሸን ሼꬍስ።

ዮሰፍ የገልስነ ማላ ሎኦ አስ። 7 ጉꬃ ዎደፐ ጉየ፥ እያ ጎዳ ማችያ ዮሰፋ በአዳ፥ “ሃያ፥ ታራ ዝንአ” ያጋሱ።

8 ሽን እ እፅድ፥ ኢኮ፥ “በአ፥ ታ ጎዳይ፥ ባዉ ደእያባ ኡባ ታ ኩሸን የግዳ ግሾ፥ ባ ሶን ደእያባስ አይኮካ ህርገና። 9 ሀ ሶን ታፐ አይ ኦንካ ባዋ። ኔኒ እያ ማቾ ግድያ ግሾ፥ ኔፐ አትሽን፥ ሀራ፥ እ ታዉ እሞናባይ ባዋ። ያትን፥ ታኒ ዋታዳ ሀይሳ መላ ዳሮ ኢታባ ሀናዳ ፆሳ ቦላ ናጋራ ኦꬆ?” ያግስ። 10 እያ ሄ ኦዳ ዎንታ ዎንታ ዮሰፋስ ኦድንካ፥ እ ኢራ አቆና ይኮ እ ማታ ሺቆና እፅስ።

11 ሽን እስ ጋላስ እ ባ ኦሶ ኦꬃናዉ ሶ ገልያ ዎደ፥ ሶ አይለታፐ ኦንካ ሶን ባዋ። 12 እያ ዮሰፋ አፍላ ኦይካዳ፥ “ታራ ዝንአ” ያጋሱ። ሽን እ ባ አፍላ እ ኩሽያን የግ አግድ፥ ሶፐ ካረ ዎፅ ከይስ።

13 ዮሰፍ ባ አፍላ እ ኩሽያን የግ አግድ፥ ሶፐ ካረ ዎፅ ከይዳይሳ እያ በእዳ ዎደ፥ 14 ባ ሶ አይለታ ፄጋዳ፥ “ሄኮ፥ ታ አዝናይ ኤህዳ ሀ እብራወ ኡራይ ታና ካዉሻናዉ ኦይክስ። እ ታና ኢሳናዉ ታ ደእያሱዋ ገልስ፥ ሽን ታኒ ዋሳስ። 15 ያትን፥ እ ባ አፍላ ታ ማታን የግ አግድ፥ ሶፐ ካረ ዎፅድ ከይስ” ያጋሱ።

16 እ አዝናይ ሶ ያና ጋካናስ እያ ዮሰፋ አፍላ ባ ማታን ዎꬃሱ። 17 እ ይን፥ እያዉ ሀይሳዳ ጋዳ ኦዳሱ፤ “ሀይስ ነ ኤህዳ እብራወ አይለይ ታና ኢሳናዉ ታኮ ገልስ። 18 ሽን ታኒ ዋስን፥ ባ አፍላ ታ ማታን የግ አግድ፥ ሶፐ ካረ ዎፅ ከይስ” ያጋሱ።

19 እያ ጎዳይ ሀንዳባ ስእዳ ዎደ ዳሮ ይሎትስ። 20 እያ ጎዳይ ዮሰፋ ኤፍድ፥ ካዋ ቃሾ አሳይ ደእያ ቃሾ ኬꬃን የግስ።

21 ሽን ዮሰፍ ቃሾ ኬꬃን ደእያ ዎደ፥ ጎዳይ እያራ ደኤስ። ባ ኬሀተꬃ እያዉ ዳርስድ፥ ቃሾ ኬꬃ ካፑዋ ስንꬃን እያዉ ሳባ እሚስ። 22 ያንን፥ ቃሾ ኬꬃ ካፖይ ቃሾ አሳ ኡባ ዮሰፋ ኩሸን የግስ። ያን ኦሰትያባ ኡባስ አዋተꬃ እሚስ። 23 ጎዳይ ዮሰፋራ ግድድ፥ እ ኦꬅያባ ኡባ እያዉ እንጀይዳ ግሾ፥ ቃሾ ኬꬃ ካፖይ ዮሰፋ ኩሸን ደእያባስ አይኮካ ህርገና።

40

ዮሰፍ አሙሆ ብለꬃ

1 ጉꬃ ዎደፐ ጉየ፥ ግብፀ ካዋ ኡሻ ካፖይነ ካꬃ ካፖይ ባንታ ጎዳ፥ ግብፀ ካዋ ናቅዶሶና። 2 ካዎይ ሄ ናምኡ ካፖታ ቦላ ዳሮ ይሎትድ፥ 3 ዮሰፍ ቃሸትዳ፥ ቃሾ ኬꬃ ናገይሳታ ካፑዋ ሶን ኤንታ ቃችስ። 4 ናገይሰታ ሀላቃይ ኤንታ ዮሰፋስ ሼꬍስ፥ እካ ኤንታዉ ኪተቴስ። ኤንቲ ቃሾ ኬꬃን ዳሮ ዎደ ኡትዶሶና።

5 ግብፀ ካዋ ኡሻ ካፖይነ ካꬃ ካፖይ፥ ቃሾ ኬꬃን ደእሸ ናምአይካ እስ ቃማ ዱማ ዱማ አሙሆ አሙህዶሶና። ሄ አሙሆታስ ዱማ ዱማ ብርሸꬃይ ደኤስ። 6 ዮሰፍ ዎንታ ኤንታኮ ገልያ ዎደ ኤንቲ አዛንድ ኡትዳሽን በእስ። 7 እ ኤንታና፥ “ሀች ህንተ ሶምኦይ አይስ ꬉምዴ?” ያግድ ኦይችስ።

8 ኤንቲ፥ “ኑ ናምአይካ አሙሆ አሙህዳ፥ ሽን ኑስ ብርሽያ አስ ꬋይስ” ያግዶሶና።

ዮሰፍ ኤንታኮ፥ “አሙሆ ብርሽያ ኤራተꬃይ ፆሳባ ግደነዬ? አነ ህንተ አሙሁዋ ታዉ ኦድተ” ያግስ።

9 ያትን ኡሻ ካፖይ ባ አሙሁዋ ዮሰፋስ ኦድስ፤ “ታኒ ታ አሙሆን እስ ዎይነ ታ ስንꬃን በአስ። 10 ሄ ዎይንያስ ሄꬑ ታሸት ደኦሶና። እ ሀይፅድ፥ ጪይ ስሚድ ቴርስ። 11 ካዎ ዋንጭ ታ ኩሸን ደኤስ። ታኒ ዎይነ ቴራ ኤካዳ እያን ጉምአዳ፥ ሄ ዋንጫ ካዋ ኩሸን ዎꬃስ” ያግስ።

12 ዮሰፍ፥ “ሀ አሙሁዋ ብርሸꬃይ ሀይሳ፤ ሄꬑ ታሸት ሄꬑ ጋላሳታ። 13 ሄꬑ ጋላሳታ ግዶን ካዎይ ነና ቃሾፐ ብላና። እ ነና ካሰ ሹማተꬃኮ ዛራና። ካሰ ኔኒ ኡሻ ካፖ ግዳዳ ኦይሳዳ ኔኒ ካዋ ዋንጫ እያ ኩሽያን ዎꬃና። 14 ሽን ነዉ ሳእ ሎእዳ ዎደ ታና ዶጎፓ፤ ታዉ ኬሀ። ታባ ካዋስ ኦዳዳ፥ ሀ ቃሾ ኬꬃፈ ታና ከስሳ። 15 ታና እብራወ ቢታፈ ዎልቃን ኤህዶሶና። ሀር አቶሽን፥ ሀይሳን ታና ቃሾስ ጋꬅያባ አይብባካ ኦꬃብከ” ያግስ።

16 ካꬃ ካፖይ ዮሰፍ አሙሁዋ ሎይꬅድ ብርሽዳይሳ በእዳ ዎደ ዮሰፋኮ፥ “ታኒ አሙህዳ አሙሆይ ሀይሳ፤ ታ ሁጰን ሄꬑ ጋባተ ኡይꬅ ደኤስ፤ 17 ቦላ ባጋ ጋባትያን ግብፀ ካዋስ ዱማ ዱማ ካꬃ ቆሞፈ ኡከትዳ ኡይꬃይ ደኤስ። ሽን ካፎት ሄ ታ ሁጰን ደእያ ጋባትያፐ ሞሶና” ያግስ።

18 ዮሰፍ፥ “ሄ አሙሁዋ ብርሸꬃይ ሀይሳ፤ ሄꬑ ጋባተት ሄꬑ ጋላሳታ። 19 ሄꬑ ጋላሳ ግዶን ካዎይ ነና ቃሾፐ ብላና። ነ ቆꬍያ ቃንፅስድ ምꬃን ካቅሳና፤ ነ አሹዋካ ካፎይ ማና” ያግስ።

20 ሄꬓንꬆ ጋላሳን ግብፀ ካዎይ ባ የለትዳ ጋላሳን ባ ሞርናታ ኡባስ ግብራ ጊግስስ። ኡሻ ካፑዋነ ካꬃ ካፑዋ ብል ኤህድ ባ አሳ ስንꬃን ኤስስ። 21 ኡሻ ካፑዋ እያ ሹማተꬃኮ ዛርን፥ እ ካዋ ኩሽያን ዋንጫ ዎꬅስ። 22 ሽን ካዎይ ካꬃ ካፑዋ ካቅስስ። ኡባይካ ዮሰፍ ኤንታ አሙሁዋ ብርሽዳይሳዳ ሀንስ። 23 ሽን ኡሻ ካፖይ ዮሰፋ ሀሳዮና ዶግ አግስ።

41

ግብፀ ካዋ አሙሆ

1 ናምኡ ላይꬃፈ ጉየ፥ ግብፀ ካዎይ አሙሆ አሙህስ። ሄ አሙሁዋን እ ናይለ ሻፋ ጋፃን ኤቅስ። 2 ላፑን ኦርደነ ሞꬎ ሚዛት ናይለ ሻፋፐ ከይድ፥ ማታ ምሽን በእስ። 3 ኤንታፈ ካልድ፥ ሀራ ላፑን ግልቃ ሚዛት ናይለ ሻፋፐ ከይድ፥ ሻፋ ጋፃን ደእያ ሀራ ሚዛታ ማታን ኤቅዶሶና። 4 ሄ ግልቃ ሚዛት ላፑን ኦርደነ ሞꬎ ሚዛታ ምትዶሶና። ሄሳፈ ጉየ፥ ካዎይ ባርክስ።

5 እ ዛር ꬍስክድ፥ ሀራ አሙሆካ አሙህስ። ላፑን ሎኦነ ሙሩታ ሞርኤት እስ ማቃ ቦላ ከይዶሶና። 6 ኤንታፈ ካልድ፥ ሌኦነ ዶሎሀ ባጋ ጫርኮን ሹልዳ ሀራ ላፑን ሞርኤት ከይዶሶና። 7 ሄ ሌእዳ ሞርኤት ሎኦነ ሙሩታ ሞርኤታ ምትዶሶና። ሄሳፈ ጉየ፥ ካዎይ ባርክድ አሙሆ ግደይሳ ኤርስ። 8 ሳአይ ዎንትን ꬍስኮፈ እ ደንድያ ዎደ እያ ዎዛናይ ያርክስ። ሄሳ ግሾ፥ ግብፀን ደእያ ብታንቾታነ ኤራንቾታ ኡባ ካዎይ ፄግስድ ኤንታዉ ባ አሙሁዋ ኦድስ። ሽን እያዉ ሄ አሙሁዋ ብርሽያ አስ ꬋይስ።

9 ኡሻ ካፖይ ሄ ዎደ ግብፀ ካዋኮ፥ “ታኒ ታ ናቁዋ ሀች ሀሳያይስ። 10 እስ ዎደ ካዎይ ባ አይለታ ሀንቀትድ፥ ታናነ ካꬃ ካፑዋ ቃሾ ኬꬃን የግስ። 11 ያን ደእሸ ኑ ናምአት አሙሆ አሙህዳ። ሄ አሙሆታስ ዱማ ዱማ ብርሸꬃይ ደኤስ። 12 ሄ ዎደ ናገይሳታ ካፑዋ አይለይ፥ እብራወ ፓንꬃይ፥ ኑራ ቃሾን ደኤስ። ኑኒ ኑ አሙሁዋ እያዉ ኦድን፥ እ ኑስ ሁጰን ሁጰን አሙሁዋ ብልስ። 13 ያንን፥ ሄ ሀኖት እ ኑስ ብልዳይሳዳ ሀንዶሶና። ሄስ አይበ ጊኮ፥ ታኒ ታ ሹማተꬃኮ ስማስ፥ ሀንኮይ ካቀትስ” ያግስ።

14 ያትን፥ ግብፀ ካዎይ ዮሰፋ ፄግስስ። ኤንቲ እያ ቃሾ ኬꬃፈ ኤለስድ ኤህዶሶና። እ ሜደትድ ባ ማኡዋ ላምድ፥ ካዋኮ ገልስ። 15 ካዎይ ዮሰፋ፥ “ታኒ አሙሆ አሙሀስ፥ ሽን ታዉ እስ አስካ ብላናዉ ዳንዳእቤና። ታኒ፥ ነ አሙሆ ብላናዉ ዳንዳኤይሳ ስአስ” ያግስ።

16 ዮሰፍ፥ “ታኒ ሄሳ ዳንዳእከ፥ ሽን ፆሳይ ካዋስ ሎኦነ ልከ ብርሸꬅ እማና” ያግስ።

17 ካዎይ፥ “ታኒ ታ አሙሆራ ናይለ ሻፋ ጋፃን ኤቅዳሽን፥ 18 ላፑን ኦርደነ ሞꬎ ሚዛት ናይለ ሻፋፐ ከይድ፥ ማታ ሞሶና። 19 ኤንታፈ ካልድ፥ ሀራ ላፑን ግልቃነ ላፍዳ ሚዛት ከይዶሶና። ታኒ ሄሳ መላ ግልቃ ሚዝ ግብፀ ቢታን ኡባካ በአ ኤርከ። 20 ሄ ግልቃነ ላፍዳ ሚዛት ኮይሮ ከይዳ ላፑን ሞꬎ ሚዛታ ምትዶሶና። 21 ሽን ኤንታ ምትዳፐ ጉየ ካሰይሳዳ ግልቅ ኡትዳ ግሾ፥ ኤንቲ ምትዳባ ኦንካ ኤራናዉ ዳንዳእቤና። ሄሳፈ ጉየ ታኒ ባርካስ።

22 “ታኒ ታ አሙሁዋን ቃስ ላፑን ሎኦነ ሙሩታ ሞርኤት እስ ማቃ ቦላ ከይዳይሳታ በአስ። 23 ኤንታፈ ካልድ፥ ሌኦነ ዶሎሀ ባጋ ጫርኩዋን ሹልዳ ሀራ ላፑን ሞርኤት ከይዶሶና። 24 ሄ ሌእዳ ሞርኤት ላፑን ሎኦ ሞርኤታ ምዶሶና። ታኒ ሀ አሙሁዋ ብታንቾታስ ኦዳስ፥ ሽን ታዉ አሙሁዋ ብርሽያ አስ በንትቤና” ያግስ።

25 ሄሳፈ ጉየ ዮሰፍ ግብፀ ካዋኮ፥ “ካዋ አሙሆታ ብርሸꬃይ እስኖ። ፆሳይ ባ ኦꬃና ሀንያባ ካዋስ ቆንጭስስ። 26 ሄ ላፑን ሎኦ ሚዛት ላፑን ላይꬃታ፥ ቃስ ላፑን ሎኦ ሞርኤት ላፑን ላይꬃታ፥ ሀ አሙሆታ ብርሸꬃይ እስኖ። 27 ሄ ላፑን ግልቃነ ላፍዳ ሚዛት ላፑን ላይꬃታ፥ ቃስ ዶሎሀ ባጋ ጫርኩዋን ሹልዳ፥ ሌኦ ላፑን ሞርኤት ላፑን ኮሻ ላይꬃታ።

28 “ታኒ ካዋስ ኦድዳይሳዳካ፥ ፆሳይ ባ ኦꬃና ሀንያባ ካዋ በስስ። 29 ላፑን ዳሮ ካሎ ላይꬃት ግብፀ ቢታ ኡባን ያና። 30 ሽን ሄሳፈ ጉየ፥ ላፑን ኮሻ ላይꬃት ካልድ ያና። ሄ ዎደ ግብፀ ካሎይ ኡባይ ዶገታና፥ ኮሽ ቢታ ጫጫና። 31 ኮሻይ ዳሮ ኢታ ግድያ ግሾ ሄ ቢታ ካሎይ ዶገትድ አታና። 32 ናምኡ ኦግያን ካዋስ ሄ አሙሆይ በንትዳይ ፆሳይ ባ ቆፕዳባ ኦꬃናዉ ቃንፅዳ ግሾሳ። ሄሳ ፆሳይ ማታ ዎደን ኦꬃና።

33 “ሀእ ህዛ፥ ኔኒ ኤራንቾነ ጭንጫ አስ ኮያዳ ግብፀ ቢታን ሹማ። 34 ላፑን ካሎ ላይꬃን ካፅያ ካꬃፈ እቻሹ ኩሽያፐ እሱዋ ሺሻና አሳታ ሹማ። 35 ኤንቲ ያ ካሎ ላይꬃን ካꬃ ሺሽድ፥ ባንታ አዋተꬃን ካታማን ካታማን ምንጅድ ዎꬃና መላ ኪታ። 36 ቢታይ ኮሻን ꬋዮና መላ ሀ ካꬃይ ግብፀ ቢታን ላፑን ላይꬃን ደንዳና ኮሻስ ምንጀትድ ደኦ” ያግስ።

ዮሰፍ ግብፀ ቢታን ሹመተꬃ

37 ያትን ሄ ኦዳይ ግብፀ ካዋስነ እያ ሞርናታስ ሎኦ ግድድ በንትስ። 38 ሄሳ ግሾ፥ ካዎይ ኤንታኮ፥ “ዮሰፋፐ አꬍያ ሀራ ፆሳ አያናራ ደእያ አስ ደማናዉ ዳንዳኦኮ” ያግስ።

39 ሄሳፈ ጉየ፥ ካዎይ ዮሰፋ፥ “ፆሳይ ሀይሳ ኡባ ነና ኤርስዳ ግሾ፥ ነ መላ ኤራንቾይነ ጭንጫ አስ ኦንካ ባዋ። 40 ታኒ ነና ታ ቢታን ሹማስ። ታ አሳ ኡባይ ነዉ ኪተታና። ታፐ ሀር ኔፐ አꬍያ ኦንካ ባዋ። 41 ሄኮ፥ ታኒ ነና ግብፀ ቢታ ኡባ ቦላ ሹማስ” ያግስ። 42 ሄሳፈ ጉየ፥ ካዎይ ባ ፓራምያ ምግዱዋ ባ ብራꬍያፈ ከስድ፥ ዮሰፋ ብራን አꬅስ። ቦንቾ ማኦነ ቆ ዎርቃ እያ ማይዝስ። 43 ካዎይ ባ ናምአንꬆ ፓራ ጋርያ ዮሰፋ ቶግስስ። ቦንቾ ዎታዳረይ፥ “ዝግተ! ዝግተ!” ያግሸ እያፐ ስንꬃራ ሄመቴስ። ሄሳዳ ኦꬅድ፥ ካዎይ እያ ግብፀ ቢታ ኡባ ቦላ ሹምስ።

44 ሄሳፈ ጉየ፥ ካዎይ ዮሰፋ፥ “ታኒ ካዎ ግድኮካ ነ ኪቶና ኦንካ ግብፀ ቢታ ኡባን ባ ኩሽያ ዎይኮ ባ ቶሁዋ ቃፆፎ” ያግስ። 45 ካዎይ ዮሰፋ፥ “ፃፍናት-ፓእና” ግድ ሱንꬅስ። እ እያዉ ኦና ካታማ ካህንያ ጶፅፋራ ናእዉ አስናቶ ማቾ እሚስ። ያንን፥ ዮሰፍ ግብፀ ቢታ ኡባ ቦላ ማታ ኤክስ።

46 ዮሰፍ ግብፀ ካዋስ ኦሶ ኦይክያ ዎደ፥ እያዉ ላይꬅ ሀስታማ። ዮሰፍ ካዋ ስንꬃፈ ከይድ፥ ግብፀ ቢታ ኡባ ግዶን ሄመትስ። 47 ሄ ላፑን ካሎ ላይꬃን ቢታን ዳሮ ካꬅ ካፅስ። 48 ዮሰፍ ግብፀ ቢታን ሄ ላፑን ካሎ ላይꬃ ካꬃ ኡባ ሺሽድ፥ ካታማታን ምንጅስ። እስ እስ ካታማ ዩሹዋን ደእያ ጋድያፐ ካꬃ ኡባ ሄ ካታማታን ሺሽስ። 49 ዮሰፍ አባ ሻፍያ መላ ዳሮ ካꬃ ሺሽስ። ካꬃ ዳሮተꬃፈ ደንዶይሳን ማካናዉ ዳንዳኤትቦና ግሾ፥ ማክ ማክ ቆለይሳ አጋግስ።

50 ኮሻ ላይꬅ ያናፐ ስን፥ ኦና ካታማ ካህነ ጶፅፋራ ናኤ አስናትፐ ዮሰፍ ናምኡ አደ ናይታ የልስ። 51 ዮሰፍ ባ ባይራ ናኣ ሱንꬃ፥ “ፆሳይ ታና ታ መቱዋነ ታ አዋ ሶ አሳ ኡባ ዶግስስ” ግድ ምናሰ * ግድ ሱንꬅስ። 52 ናምአንꬆ ናኣ ሱንꬃካ፥ “ፆሳይ ታ መቶትዳ ቢታን ታዉ ናአ እሚስ” ግድ ኤፍሬማ † ግድ ሱንꬅስ።

53 ግብፀ ቢታን ደእያ ሄ ላፑን ካሎ ላይꬃት አꬍዶሶና። 54 ዮሰፍ ኦድዳይሳዳ ላፑን ኮሻ ላይꬃት ካል ይዶሶና። ሀራ ቢታ ኡባን ኮሽ ከይስ፥ ሽን ግብፀ ቢታ ኡባን ካꬃይ ደኤስ። 55 ግብፀ ቢታይ ኡባይ ኮሻትዳ ዎደ፥ አሳይ ካꬃስ ካዋኮ ዋስዶሶና። ካዎይ ግብፀ አሳ ኡባ፥ “ዮሰፋኮ ብድ፥ እ ኦደይሳ ኦꬅተ” ያግድ ኪትስ።

56 ኮሻይ ግብፀ ቢታ ኡባ ጋክዳ ዎደ፥ ዮሰፍ ካꬃ ምንጅዳ ሻለታ ኡባ ዶይድ፥ ካꬅ ግብፀ አሳስ ባይዝስ። 57 ቢታ ኡባን ኮሽ ሱልዳ ግሾ፥ ሳአን ደእያ አሳ ኡባይ ካꬅ ዮሰፋፐ ሻማናዉ ግብፀ ይዶሶና።

42

ዮሰፋ እሻት ግብፀ ቢታን

1 ያይቆብ ግብፀን ካꬅ ደኤይሳ ስእዳ ዎደ ባ አደ ናይታ፥ “ህንተ እሶይ እሱዋ አይስ ፄሌቲ? 2 ግብፀን ካꬅ ደኤይሳ ታኒ ስአስ፤ ያ ብድ፥ ኑኒ ሀይቆና መላ ጉꬃ ካꬅ ሻምተ” ያግስ። 3 ያትን፥ ዮሰፋ እሻት ታማት ካꬅ ሻማናዉ ግብፀ ብዶሶና። 4 ሽን ያይቆብ እ ቆሄታና ግድ ህርግዳ ግሾ ዮሰፋ እሻ ብንያመ እያ እሻታራ የድቤና። 5 ካናነ ቢታን ዎልቃማ ኮሽ ደእያ ግሾ፥ ካꬅ ሻማናዉ በይሳታራ እስራኤለ አደ ናይት ግብፀ ገልዶሶና።

6 ሄ ዎደ ዮሰፍ ሄ ቢታ አይስያ ግሾ ቢታን ደእያ አሳ ኡባስ ካꬅ ባይዜስ። ሄሳ ግሾ፥ ዮሰፋ እሻት ያ ጋክዳ ዎደ ባንታ ሶምኡዋ ሳአ ጋꬅድ እያዉ ዝግዶሶና። 7 ዮሰፍ ባ እሻታ በእዳ መላካ ኤር አግስ። ሽን እ ኤንታ ኤሮና አሳዳ ሀንድ፤ ኤንታኮ፥ “ህንተ አዉፐ ይደት?” ያግድ ኦይችስ።

ኤንቲ፥ “ካꬅ ሻማናዉ፥ ካናነ ቢታፈ ይዳ” ያግዶሶና።

8 ዮሰፍ ባ እሻታ ኤርስ፥ ሽን ኤንቲ እያ ኤርቦኮና። 9 ዮሰፍ ኤንታባ አሙህዳ ባ አሙሁዋ አኬክድ ኤንታኮ፥ “ህንተ ዎቻናዉ ይዳ አስ፥ ህንተ ኑ ቢታን ናጎይ ለፕያ ባጋይ አዉነኮ በአናዉ ይደታ” ያግስ።

10 ኤንቲ፥ “አካይ፥ ኑ ጎዳዉ፥ ኑኒ ዎቻናዉ ይዳ አስ ግዶኮ። ኑኒ ነ አይለት ካꬅ ሻማናዉ ይዳ። 11 ኑኒ ኡባይካ እስ አዋ ናይታ። ኑኒ ነ አይለት አማነትያ አስ” ያግዶሶና።

12 ዮሰፍ ኤንታኮ፥ “አካይ፥ ህንተ ኑ ቢታን ናጎይ ለፕያ ባጋይ አዉነኮ በአናዉ ይደታ” ያግስ።

13 ሽን ኤንቲ፥ “ኑኒ ነ አይለት ካናነ ቢታን ደእያ እስ ኡራ ናይታ፤ ኑኒ ታማነ ናምኡ እሻንታ። ዉርሰꬃ ካሎይ ሀእ ኑ አዋራ ሶን ደኤስ፥ እሶይ ሀይቅስ” ያግዶሶና።

14 ዮሰፍ ኤንታኮ፥ “ታኒ ህንተዉ ኦድዳይሳዳ ህንተ ቢታ ዎቸይሳታ። 15 ህንተ ፓጨታናይስ ሀይሳና፤ ቱማ ካዎይ ሀይቆ፥ ህንተ ዉርሰꬃ ካሎ እሻይ ሀይሳ ዮና እፅኮ፥ ህንተ ሀ በሳፈ ቤከታ። 16 ህንተ ኦደይስ ቱማ ግደይሳ ፓጫናዉ፥ ህንተፈ እሱዋ ኪትተ። እ ህንተ እሻ ኤክድ ዮ፥ አትዳይሳት ቃሾ ኬꬃን ጋምኤታ። ሄስ ሃኖና፥ ካዎይ ሀይቆ፥ ህንተ ቢታ ዎቸይሳታ” ያግስ። 17 ኤንታና ሄꬑ ጋላስ ቃሾ ኬꬃን ቃችስ።

18 ሄꬓንꬆ ጋላሳን ዮሰፍ ኤንታኮ፥ “ታኒ ፆሰ ያይያ አስ። ያንያ ግሾ፥ ህንተ እስባ ኦꬅኮ ህንተ ሸምፑዋ አሻና። 19 ህንተ ቱማካ አማነትያ አሰ ግድኮ፥ ህንተ እሻታፐ እሶይ ሀይሳን ቃሾ ኬꬃን ደኦ፤ አትዳይሳት ኮሻትያ ህንተ ሶ አሳስ ካꬅ ኤፍተ፤ 20 ሽን ህንተ ዉርሰꬃ እሻ ታኮ ኤህኮ፥ ህንተ ቃላይ ቱማታና፤ ህንተካ ሀይቆና አታና” ያግስ።

ኤንትካ እያ ኦዳ ኤሮ ግድ ኤክዶሶና።

21 ኤንቲ እሶይ እሱዋኮ፥ “ቱማ ኑኒ ኑ እሻስ ኦꬅዳባይ ኑና ካኤስ። እ ባ ሸምፑዋስ ዋትዋትድ ዎስያ ዎደ ኑኒ ስእሸ እፅዳ። ሄሳ ግሾ፥ ሀ ዋየይ ኑና ጋክስ” ያግዶሶና።

22 ሮቤል፥ “ታኒ ህንተና፥ ናኣ ቦላ ናጋራ ኦꬆፍተ ጋዳ ኦዳስ፥ ሽን ህንተ ስኦና እፅደታ። ሀእ እያ ሱꬃይ ኑና አቼስ” ያግስ። 23 ዮሰፍ ኤንታራ ቱርጁማነን ኦደትያ ግሾ ኤንቲ ግያባ እ ኤረይሳ ኤንቲ አኬክቦኮና፤ 24 እ ኤንታፈ ሀራሶ ብድ ዬክስ። ሽን ዛር ኤንታኮ ይድ፥ ኤንታዉ ጉጅድካ ኦድስ። እ ስሞና ኤንታ ግዶፈ ከስድ ኤንቲ በእሽን ቃችስ።

ዮሰፋ እሻት ካናነ ስሙዋ

25 ዮሰፍ ባ አይለታ፥ “ካꬃ ኤንታ ኦጎሩዋን ኩንꬅተ፤ ኤንታ ሚሽያካ ዛሪድ፥ ኤንታ ኦጎሩዋን ኦጎሩዋን የግተ። ኤንታዉ ኦገስ ሽንቀካ እምተ” ያግድ ኪትስ። 26 ኤንቲ እ ግዳይሳዳ ኦꬅዳፐ ጉየ፥ ዮሰፋ እሻት ካꬃ ባንታ ሀረታ ቦላ ጫንድ ብዶሶና።

27 ኤንቲ ቃማ አቅያ በሳን ኤንታፈ እሶይ ባ ሀርያስ ካꬃፈ የጋናዉ ባ ኦጎሩዋ ብልድ፥ ሄ ኦጎሩዋ ዶናን ደእያ ባ ሚሽያ ደምስ። 28 እ ባ እሻታኮ፥ “ታ ሚሸይ ታዉ ስምስ፤ ቱማ ሀይሳ በእተ፤ ታ ኦጎሩዋን ደኤስ” ያግስ።

ኤንቲ ዳጋምድ ኮኮርሸ፥ እሶይ እሱዋኮ ስሚድ፥ “ፆሳይ ኑ ቦላ ኦꬅዳባይ ሀይስ አይቤ?” ያግዶሶና።

29 ኤንቲ ካናነ ቢታን ደእያ ባንታ አዋ ያይቆባኮ ይድ፥ ባንታና ጋክዳባ ኡባ እያዉ ኦድዶሶና። 30 ኤንቲ እያኮ፥ “ሄ ቢታ ሃርያ ኡራይ፥ ኑና ሄ ቢታ ዎችያ አሳዳ ኦꬅድ ኑ ቦላ ይሎትድ ኦደትስ። 31 ሽን ኑኒ እያኮ፥ ‘ኑኒ አማነትያ አስ፥ ቢታ ዎቸይሳታ ግዶኮ። 32 ኑኒ ታማነ ናምኡ እሻንት እስ አዋ ናይታ። እሶይ ሀይቅስ፤ ዉርሰꬃ ካሎይ ካናነ ቢታን ሀእ ኑ አዋራ ደኤስ’ ያግዳ። 33 ያትን ሄ ቢታ ሃርያ ኡራይ ኑና፥ ‘ህንተ አማነትያ አሰ ግደይሳ ታኒ ኤራና መላ ህንተ እሻታፐ እሱዋ ሀይሳን ታ ማታን አግድ፥ ኮሻትያ ህንተ ሶ አሳስ ካꬅ ኤክድ ቢተ። 34 ህንተ ቢታ ዎቸይሳታ ግዶና፥ አማነትያ አስ ግደይሳ ታኒ ኤራና መላ፥ ህንተ ዉርሰꬃ እሻ ታኮ ኤክድ ዪተ። ያትኮ፥ ታኒ ሀን አትዳ ህንተ እሻ ህንተዉ ዛራዳ እማና። ህንተካ ሀ ቢታን ደእድ ዛልአናዉ ዳንዳኤታ’ ” ያግዶሶና።

35 ኤንቲ ባንታ ኦጎሩዋፐ ካꬃ ቆልሸ፥ ባንታ ኦጎሩዋን ኦጎሩዋን ባንታ ሚሽያ ቃሹዋራ ኡትዳይሳ ደምዶሶና። ኤንትነ ኤንታ አዋይ ሄ ቃሹዋራ ደእያ ሚሽያ በእድ ያይዶሶና። 36 ኤንታ አዋ ያይቆብ ኤንታኮ፥ “ህንተ ታና ታ ናይታፐ መላ አሽደታ። ዮሰፍ ባዋ፥ ስሞን ባዋ፥ ሀእ ቃስ ብንያመ ኤፋናዉ ኮዬታ። ኡባባይ ታዉ ዞኮ ዛርስ” ያግስ።

37 ሄሳፈ ጉየ፥ ሮቤል ባ አዋኮ፥ “ታኒ ብንያመ ነዉ ዛራዳ ኤሆና እፅኮ፥ ታ አደ ናይታ ናምኣካ ዎꬋ። ታና አማነታዳ እያ ታ ኩሸን የጋ፤ ታኒ እያ ዛራዳ ኤሀና” ያግስ።

38 ሽን ያይቆብ ኤንታኮ፥ “ታ ናአይ ህንተራ ቤና፤ እያ እሻይ ሀይቅን፥ አትዳይ እያ ፃላላ። ህንተ ኤፍሽን፥ ኦገን ኢታባይ እያ ጋክኮ፥ ህንተ ታ ጭማተꬃ አፉꬁ ሙዝሸ ታ ሀይቁዋ ማታየታ” ያግስ።

43

ዮሰፋ እሻት ናምአንꬆ ግብፀን

1 ካናነ ቢታን ኮሻይ ሀእካ ካሰይሳፈ አꬍድ ዎልቃምስ። 2 ያንን፥ ኤንቲ ግብፀፈ ኤህዳ ካꬃ ኡባ ምድ ኦንግን፥ ኤንታ አዋይ፥ “ቃስካ ግብፀ ብድ ኑስ ጉꬃ ካꬅ ሻምተ” ያግስ።

3 ሽን ይሁድ፥ “ሄ ኡራይ ኑና፥ ‘ህንተ እሻይ ህንተራ ዮና እፅኮ፥ ታ ሶምኡዋ ዛር በኤከታ’ ያግድ ምንꬅድ ኦድስ። 4 ኔኒ ኑ እሻ ኑራ የድኮ፥ ኑኒ ግብፀ ብድ ነዉ ካꬅ ሻማና። 5 ሽን ሄ ኡራይ፥ ‘ህንተ እሻይ ህንተራ ዮና እፅኮ ህንተ ታ ሶምኡዋ ዛር በኤከታ’ ” ያግዳ ግሾ፥ ኔኒ እያ የዶናባ ግድኮ ኑኒ ቦኮ።

6 ያትን እስራኤለይ፥ “ህንተ፥ ‘ኑስ ሀራ እሽ ደኤስ’ ግድ ኦድድ ሀ መቱዋ ታ ቦላ አይስ ኤህደቲ?” ያግስ።

7 ኤንቲ ዛሪድ፥ “ሄ ኡራይ ኑባነ ኑ ሶ አሳባ ምንꬅድ ኦይችስ። እ ኑኮ፥ ‘ህንተ አዋይ ፓፃ ደኢ? ህንተዉ ሀራ እሽ ደኢ?’ ያግድ ኦይችስ። ኑኒ እ ኦይችዳይሳ እያዉ ዛርዳ። እ ኑና፥ ‘ህንተ እሻ ኤክ ዪተ’ ጋናባ ኑ አዉደ ኤርዶ?” ያግዶሶና።

8 ይሁድ ባ አዋ እስራኤለኮ፥ “ኑኒ፥ ኔንነ ኑ ናይት ኮሻን ሀይቃናፐ ናኣ ታራ የዳ፥ ኑኒ ባና። 9 ናአ ታ ዋሰተꬃን እማ፤ እያባ ታና ኦይቻ። ታኒ እያ ነዉ ሳሮ ዛራዳ ኤሆና እፅኮ፥ ታ ደኦ ኡባን ነ ባደꬃይ ታና ጋኮ። 10 ኑ ጋምኦናባ ግድያኮ፥ ሀኖደ ናምአንꬆ ያ ስማና ሽን” ያግስ።

11 ኤንታ አዋይ እስራኤለይ፥ “ሄሳ ግድኮ ሃረይሳስ ኩሸ ገንꬅያባ፥ ሀ ቢታን ካፅያባ ኡባፈ ሎኦባ ዶርተ። ሄስካ፥ ቅባተ፥ ሽቶ፥ ዱማ ዱማ ሳዎ፥ ኤስነ፥ ኦቾሎነ ህንተ ኦጎሩዋን የግድ፥ ኤክድ ቢተ። 12 ህንተ ኦጎሩዋ ዶናን ስምዳ ሚሸይ ባለትዳባ ግዳናዉ ዳንዳእያ ግሾ፥ ሚሽያ ናምኡ ኩሸ ኦꬅድ ኤክ ቢተ። 13 ህንተ እሻ ኤክድ፥ ሄ ኡራኮ ኤለስድ ጉየ ቢተ። 14 እ ሀንኮ ህንተ እሻነ ብንያመ ህንተራ የዳና መላ ኡባ ዳንዳእያ ፆሳይ ሄ ኡራይ ህንተዉ ቃታናዳ ኦꬆ። ታና ግድኮ፥ ታ ናይታፐ መላ አትኮካ አታስ” ያግስ።

15 ሄሳ ግሾ፥ እሻንት ዎላ ባንታ እምያባታ፥ ናምኡ ኩሸ ሚሽያነ ብንያመ ባንታራ ኤክድ ብዶሶና። ኤንቲ ግብፀ ጋክድ፥ ዮሰፋ ስን ሺቅዶሶና። 16 ዮሰፍ ብንያመ ኤንታራ በእዳ ዎደ ባ ኬꬃ ካፑዋኮ፥ “ሀ አሳታ ታ ሶ ኤካዳ ባ። እስ መሄ ሹካዳ ጊግሳ፤ ኤንቲ ካꬅ ታራ ማና” ያግድ ኪትስ።

17 ያትን ካፖይ፥ ዮሰፍ ኪትዳይሳዳ ሄ አሳታ እያ ሶ ኤፍስ። 18 ኤንቲ ዮሰፋ ሶ ብሸ፥ ያይድ፥ “ኤንቲ ኑና ሀይሳ ኤህዳይ ኮይሮ ኑ ኦጎሩዋን ስምዳ ሚሽያ ግሾ ግዶና አገና። ኤንቲ ኑና ቆህድ አይለተꬃን ሃሮናነ ኑ ሀረታ ኤኮና አጎኮና” ያግ ህርግዶሶና።

19 ሄሳ ግሾ፥ ኤንቲ ዮሰፋ ሶ ፐንገ ጋክድ፥ ኬꬃ ካፑዋ ኦድስዶሶና። 20 “ጎዳዉ፥ ኑኒ ኮይሮ ካꬅ ሻማናዉ ሀይሳ ይዳ። 21 ጉየ ስምሸ ኑኒ ቃማ አቅያ በሳን ኦጎሩዋ ብልያ ዎደ ሁጰን ሁጰን ኑ ሚሸይ ፓጮና ኑ ኦጎሩዋን ደኤይሳ ደምዳ። ሄኮ፥ ኑኒ ሄ ሚሽያ ጉየ ኤክ ይዳ። 22 ሀእ ኑኒ ካꬃ ሻማናዉ ሀራ ሚሸ ኦይክ ይዳ። ኑ ሚሽያ ኑ ኦጎሩዋን ኦን የግዳኮ ኤሮኮ” ያግዶሶና።

23 እ ዛሪድ፥ “አይኮይ ባዋ፥ ያዮፍተ፤ ህንተ ፆሳይ፥ ህንተ አዋ ፆሳይ፥ ህንተ ኦጎሩዋን ህንተዉ ሚሸ እሚስ። ታኒ ህንተ ጭግዳ ሚሽያ ኩመꬅ ኤካስ” ያግስ። ሄሳፈ ጉየ፥ ስሞና ኤንታኮ ከስስ።

24 ሄ ኡራይ ሄ አሳታ ዮሰፋ ሶ ኤፍድ፥ ኤንታ ቶሁዋስ ሃ ኤህን፥ ኤንቲ ሜጨትዶሶና። ኤንታ ሀረታስካ ምያባ የግስ። 25 ኤንቲ ዮሰፋራ ካ ማናይሳ ስእዳ ግሾ ባንታ እማናባታ ዮሰፋስ ጊግስዶሶና።

26 ዮሰፍ ባ ሶ ገልዳ ዎደ ኤንቲ ኤህዳ ባንታ እምያባታ እያዉ እምድ፥ እያ ስንꬃን ሳአ ጋክድ ዝግዶሶና። 27 እ ኤንታ ሳሮተꬃ ኦይች ስሚድ፥ “ህንተ ታዉ ኦድዳ ህንተ ጭምዳ አዋይ ሎኦ ደኢ? ሀእካ እ ፓፃ ደኢ?” ያግስ።

28 ኤንቲ፥ “ኤ፥ ነ አይለይ፥ ኑ አዋይ ፓፃ ደኤስ፤ እ ሎኦ” ያግድ፥ ሆክድ እያዉ ዝግዶሶና።

29 እ ባ አየ ናኣ ብንያመ በእዳ ዎደ ኤንታኮ፥ “ህንተ ኦድዳ ዉርሰꬃ ህንተ እሻይ ሀይሴ?” ያግስ። ብንያመ፥ “ታ ናአዉ፥ ነና ፆሳይ አንጆ” ያግስ። 30 ዮሰፍ፥ እያ እሻባይ እያዉ ጎምፓን ሴልዳ ግሾ፥ ኤለስድ፥ ቆልአ ገልድ ያን ዬክስ።

31 እ ባ ሶምኡዋ ሜጨትዳፐ ጉየ ከይድ ባና ምንꬅድ፥ ካꬅ አꬃና መላ ኪትስ።

32 ኤንቲ ዮሰፋስ ዱማ፥ እያ እሻታስ ዱማ አꬅዶሶና። ግብፀ አሳይ እብራወ አሳታራ እስፈ መይስ ባንታና ካዉሽያባ ኦꬅ ፄልያ ግሾ እያራ ምያ ግብፀ አሳታስ ዱማ አꬅዶሶና። 33 ኤንቲ ዮሰፋ ስንꬃን ባይራይ ባ ባይራተꬃን፥ ካሎይ ባ ካሎተꬃን ማራን ኡትዶሶና። ኤንቲ እሶይ እሱዋ ፄልድ፥ ኤንታ ዋትድ ኡትስዳኮ በእድ ማላለትዶሶና። 34 ዮሰፋ ጋይታፐ ኤንታዉ ቁም ግሸቴስ፥ ሽን ብንያመስ ሀራታፐ አꬅድ እቻሹ ኩሸ እሚስ። ያንድ፥ ኤንቲ ዮሰፋራ ምድ ኡይድ ኡፋይትዶሶና።

44

ꬋይዳ ዋንጫ

1 ዮሰፍ ባ ኬꬃ ካፑዋ፥ “ኔኒ ሀ አሳት ቶካናዉ ደንዳእዳ ኬና ኤንታ ኦጎሩዋን ካꬅ ኩንꬃ። ኤንታ ኡባ ሚሽያ ኤንታ ኦጎሩዋ ዶናን ዶናን የጋ። 2 ያታዳ ዉርሰꬃ ካሉዋ ኦጎሩዋ ዶናን ታ ብራ ዋንጫነ እ ሻማናዉ ኤህዳ ሚሽያ የጋ” ያግድ ኪትስ። እ ዮሰፍ ግዳይሳዳ ኦꬅስ።

3 ሳእ ዎንትን ሄ አሳት ባንታ ሀረታ ኤክድ ባናዉ ደንድዶሶና። 4 ኤንቲ ሄ ካታማፐ ከይድ ሃክ ቦና ደእሽን፥ ዮሰፍ ባ ኬꬃ ካፑዋኮ፥ “ሀ አሳታ ጌዶ ካላ። ኔኒ ኤንታ ጋክዳ ዎደ ኤንታኮ፥ ‘ህንተ አይስ ኬሀ ኢታን ዛርደቲ? 5 ሀይስ ታ ጎዳይ ኡየይሳነ ፁራባ ደምያ ዋንጫ ግደይሳ ኤረከቲ? አይስ ካይሶትደቲ? ሀይስ ህንተ ኦꬅዳባይ ዳሮ ኢታባ’ ያጋ” ያግስ።

6 ያትን እ ኤንታ ጌዶ ካል ጋክድ፥ ሄ ግዳይሳዳካ ኤንታዉ ኦድስ። 7 ሽን ኤንቲ፥ “ጎዳዉ ሀይሳ መላባ አይስ ኦደታይ? ሄሳ መላባ ኦሶይ ኑፐ ነ አይለታፐ ሃኮ። 8 ኑኒ ሀር አቶሽን፥ ኑ ኦጎሩዋ ዶናፐ ደምዳ ሚሽያ ካናነ ቢታፈ ጉየ ዛሪድ ነዉ ኤህዳይሳ ኤራሳ። ነ ጎዳ ኬꬃፈ ኑኒ ዎርቃ ዎይኮ ብራ ዋት ካይሶታኔ? 9 ነ አይለታ ግዶን ሄ ዋንጫይ በንትዳ ኡራይ ሀይቆ። ቃስ አትዳ ኑካ ኑ ጎዳስ አይለ ግዳና” ያግዶሶና።

10 እ ኤንታኮ፥ “ሄሳ ግድኮ ሎኦ፥ ህንተ ግዳይሳዳ ሀኖ። ዋንጫ ኤክዳ ኦንካ ታ አይለ ግዳና፤ አትዳይሳት ሳሮን ቤታ” ያግስ።

11 ሄሳፈ ጉየ፥ ኤንቲ ኤለስድ ባንታ ኦጎሩዋ ኦጎሩዋ ሳአን ዎꬅድ ብልዶሶና። 12 ሄ ካፖይ ኡባፈ ባይራ ኦጎሩዋፐ ዶምድ ዉርሰꬃ ካሉዋይሳ ጋካናስ ኮይድ፥ ሄ ዋንጫ ብንያመ ኦጎሩዋፐ ደምስ። 13 ሄሳን ኤንቲ አዛንድ፥ ባንታ ማኡዋ ፔꬍዶሶና። ባንታ ኦጎሩዋ ሀረታ ቦላ ጫንድ፥ ጉየ ካታማ ስምዶሶና።

14 ይሁድ ባ እሻታራ ዮሰፋኮ ገልያ ዎደ ዮሰፍ ሶን ደኤስ፤ ኤንቲ እያ ስንꬃን ሳአን ጉፋንዶሶና። 15 ዮሰፍ ኤንታኮ፥ “ህንተ አይብ ፓላባ ኦꬅደቲ? ታ መላ አስ ፁራባ ደማናዉ ዳንዳኤይሳ ህንተ ኤረከትዬ?” ያግስ።

16 ይሁድ፥ “ታ ጎዳስ ኑኒ አይ ጋኔ? ኑኒ አይ ኦደትያባይ ደኢ? ኑ ፅሎተꬃ ኑኒ ዋት በሳኔ? ፆሳይ ነ አይለታ ናቁዋ ቆንጭስስ። ህዛ ኑኒካ ሄ ዋንጫይ በንትዳ ኡራይካ ታ ጎዳስ አይለ ግድዳ” ያግስ።

17 ሽን ዮሰፍ፥ “ሄሳ መላባ ኦꬃናይስ ታፐ ሃኮ፤ ታ ዋንጫይ እያፐ በንትዳ ኡራ ፃላል ታ አይለ ግዳና። ሀንኮ ህንተ ህንተ አዋኮ ጉየ ሳሮ ስምተ” ያግስ።

18 ይሁድ እያኮ ሺቅድ “ታ ጎዳዉ፥ ኔኒ ካዋ መላ ግድኮካ ታኒ ኔራ ኦደታናዉ ነና ዎሳይስ። ታና ነ አይልያ ሀንቀቶፋ። 19 ኔኒ ታ ጎዳይ ኑና ነ አይለታ፥ ‘ህንተዉ አው ዎይኮ እሽ ደኢ?’ ጋዳ ኦይቻዳሳ። 20 ኑኒካ፥ ‘ኑስ ጭምዳ አዋይ ደኤስ። እ ጭማተꬃን የልዳ ካሎ ናአይካ ደኤስ። ሄ ናኣ እሻይ ሀይቅስ፥ ባ አየን እስኖ፥ እያ አዋይ እያ ዳሮ ዶሴስ’ ያግዳ።

21 “ኔኒ ኑኮ፥ ‘ታኒ እያ በአና መላ ታዉ ኤህተ’ ያጋዳሳ። 22 ያትን ኑኒ፥ ‘ሄ ናአይ ባ አዋፐ ሻከታናዉ ዳንዳኤና፤ ሻከትኮ እያ አዋይ ሀይቃና’ ያግዳ። 23 ሽን ኔኒ፥ ‘ህንተ ካሎ እሻይ ህንተራ ዮና እፅኮ፥ ታ አይፍያ ዛር በኤከታ’ ያጋዳሳ። 24 ኑኒ ኑ አዋኮ ስሚድ ብዳ ዎደ ነ ግዳይሳ እያዉ ኦድዳ።

25 “ኑ አዋይ፥ ‘ጉየ ብድ ጉꬃ ካꬅ ሻምተ’ ያግን፥ 26 ኑኒ እያኮ፥ ‘ኑ ካሎ እሻይ ኑራ ቦና እፅኮ፥ ኡራ አይፍያ በአናዉ ዳንዳኦኮ። ኑ ካሎ እሻይ ኑራ ብያባ ግድኮ፥ ኑኒ ያ ባና’ ያግዳ።

27 “ያትን ኑ አዋይ ኑና፥ ‘ታ ማችያ ራሄላ ታዉ ናምኡ አደ ናይታ የልዳይሳ ህንተ ኤሬታ። 28 ኤንታፈ እሶይ ታፐ ሻከትድ ብን፥ እያ ዶእ ሞና አገና ያጋስ። ሀች ጋካናዉ ታኒ እያ በአብከ። 29 ሀይሳ ቃስ ታፐ ህንተ ሻክ ኤፍን፥ ኢታባይ እያ ጋክኮ፥ ህንተ ታና ታ ጭማተꬃን አፉꬁ ሙዝሸ ታ ሀይቁዋ ማታየታ’ ” ያግስ።

30-31 “ሄሳ ግሾ፥ ሀእ ታኒ ጉየ ታ አዋኮ ብያ ዎደ ብንያመይ ታራ ባናዉ በሴስ። ታ አዋይ ናኣ ሸምፖፈ ዶስያ ግሾ፥ ናአይ ኑራ ባይናይሳ በእኮ ሀይቃና። ኑኒ ነ አይለት ኑ አዋ ጭማተꬃ አፉꬃን ዱፎ ገልሶስ። 32 ታኒ ነ አይለይ ናኣ ታ ዋሰተꬃን ኤካስ። ቃስ፥ ‘ታ አዋዉ፥ ታኒ እያ ነዉ ሳሮ ዛራዳ ኤሆና እፅኮ ታ ደኡዋ ኡባን ነ ባደꬃይ ታና ጋኮ’ ያጋስ።

33 “ያንያ ግሾ፥ ታኒ ነ አይለይ ናኣ ግሾ አይለታዳ ሀይሳን አታና ናአይ ባ እሻታራ ጉየ ስሞ። 34 ናአይ ባይና ታኒ ዋናዳ ጉየ ታ አዋኮ ስማኔ? ታና ታ አዋይ ሴለታና ሴላ በሶፎ” ያግስ።

45

ዮሰፍ ባና ቆንጭሰꬃ

1 ሄ ዎደ ዮሰፍ ባ አይለታ ስንꬃን ገንጫናዉ ዳንዳእቦና ግሾ፥ “አሳ ኡባ ታ ስንꬃፈ ከስተ” ያግድ ዋስስ። ሄሳ ግሾ፥ ዮሰፍ ባ እሻታስ ባና ኤርስዳ ዎደ እያራ ኦንካ አላግ ባዋ። 2 እ ባ ቃላ ꬎቁ ኦꬅድ፥ ግብፀት እያ ስአና ጋካናዉ ዬክስ፤ ካዋ ሶ አሳይካ ሄ ዎርያ ስእዶሶና።

3 ዮሰፍ ባ እሻታኮ፥ “ታኒ ዮሰፋባይ። ታ አዋይ ሀኖ ጋካናስ ፓፃ ደኢ?” ያግድ ኦይችስ። ሽን እያ እሻት ዳሮ ዳጋምዳ ግሾ፥ እያዉ አይኮካ ዛራናዉ ዳንዳእቦኮና።

4 ያንን፥ ዮሰፍ ባ እሻታኮ፥ “ታኮ ሃ ሺቅተ” ያግስ። ኤንቲ እያኮ ሺቅን እ ኤንታ፥ “ታኒ ህንተ ታና ግብፀ ቢታ ባይዝዳ ህንተ እሻ ዮሰፋ። 5 ሀእ ህንተ ታና ባይዝዳ ግሾ፥ ቂሮቶፍተነ ህንተና ባዶፍተ። አይስ ጊኮ፥ ፆሳይ ታና ህንተፈ ስን ኪትዳይ አሳ ሸምፖ አሻናሳ። 6 ሀ ቢታ ኮሽ ገልን ሀይስ ናምአንꬆ ላይꬅ። አስ ጎዮና ዎይኮ ጫኮና ሀራ እቻሹ ላይꬃት ቡሮ ደኦሶና። 7 ሽን ታኒ ሳአን ህንተ ሼሻነ ህንተና ማላልስያ ኦገን አሻና መላ ፆሳይ ታና ህንተፈ ስን ኪትስ። 8 ሄሳ ግሾ፥ ታና ሀ በሳ ኪትዳይ ፆሳፈ አትሽን፥ ህንተና ግደከታ። እ ታና ግብፀ ካዋስ ዞርያ አዋ፥ እያ አቆ ኡባ ቦላ ጎዳነ ግብፀ ቢታ ሃርያ አስ ኦꬅስ።

9 “ሀእ ኤለስድ ጉየ ታ አዋኮ ብድ እያኮ፥ ነ ናአይ ዮሰፍ ሀይሳዳ ያጌስ ጊተ፤ ‘ፆሳይ ታና ግብፀ ቢታ ኡባ ቦላ ጎዳ ከስስ፤ ኔኒ ጋምኦና ታኮ ሃያ። 10 ነ ናይታ፥ ነ ናይታ ናይታ፥ ነ ዶርሳ፥ ነ ዴሻ፥ ነ መህያነ ነዉ ደእያባ ኡባ ኤካዳ ሃያ፤ ታ ማታን ጌሳመ ቢታን ደኣሳ። 11 ቡሮ እቻሹ ኮሻ ላይꬃት አትዶሶና። ነና፥ ነ ሶ አሳነ ነ መህያ ኮሽ ቆሆና መላ ታኒ ነና ሙዛና’ ” ያግስ።

12 ቃስካ ዮሰፍ ኤንታኮ፥ “ህንተካ፥ ታ እሻ ብንያመይካ፥ ሀ ህንተራ ኦደተይ ቱማ ታና ዮሰፋ ግደይሳ ህንተ አይፍያን በእደታ። 13 ታዉ ግብፀ ቢታን ደእያ ግታ ቦንቹዋነ ህንተ በእዳባ ኡባ ታ አዋስ ኦድተ። ታ አዋካ ኤለስድ ሃ ኤክድ ዪተ” ያግስ።

14 ዮሰፋራ ብንያመራ ናምአይ ዎሉ ቆምድ ዬክዶሶና 15 ዮሰፍ ዬክሸ ባ እሻታ ኡባ ዬርስ። ሄሳፈ ጉየ፥ እያ እሻት እያራ ኦደትዶሶና።

16 ዮሰፋ እሻታ ዩሳ ዎረይ ካዎ ኬꬅ ጋክዳ ዎደ ካዎይነ እያ ሞርናት ኡፋይትዶሶና። 17 ካዎይ ዮሰፋኮ፥ “ኔኒ ነ እሻታኮ ያጋ፤ ህንተ ሀረታ ጫንድ፥ ካናነ ቢታ ስምተ። 18 ህንተ አዋነ ህንተ ሶ አሳ ኤክድ፥ ጉየ ታኮ ሃ ዪተ። ታኒ ህንተዉ ግብፀ ቢታን ኡባፈ ሎእያ በሳ እምኮ፥ ሄ ቢታ ሞꬉዋ ህንተ ካሻና። 19 ቃስካ፥ ባንታ ናይታ፥ ባንታ ማቸታነ ባንታ አዋ ኤሀናዉ ግብፀፈ ግታ ፓራ ጋረ ኤክ ባና መላ ኤንታ ኪታ። 20 ግብፀ ቢታን ደእያ ኡባፈ አꬍድ ሎእያባይ ኤንታሳ ግድያ ግሾ፥ ባንታ አግድ ያ አቁዋስ ቆፖና መላ ኤንታዉ ኦዳ” ያግስ።

21 ያትን እስራኤለ አደ ናይት ካዎይ ግዳይሳዳ ኦꬅዶሶና። ዮሰፍ ካዎይ ኪትዳይሳዳ ግታ ፓራ ጋረታነ ኦገስ ሽንቀካ ኤንታዉ እሚስ። 22 ኤንታ ኡባስ ሁጰን ሁጰን ኦራꬃ ማኦ እሚስ። ሽን ብንያመስ ታማነ ኡሱፑን ክሎ ግራመ ዴፅያ ብራነ እቻሹ ኩመꬃ ማኦ እሚስ። 23 እ ባ አዋስ ግብፀን ደእያባፐ ሎእያባ ኡባ ታሙ አደ ሀረን ጫንድ፥ ቃስ ኦገስ ካꬅ፥ ኡይꬅነ ሀራ ካꬅ ታሙ ማጫ ሀረታን ጫንድ የድስ። 24 ያትድ፥ ዮሰፍ ባ እሻታ ሞይዝሸ፥ ኤንታኮ፥ “ኦግያን ብሸ ኦየቶፍተ” ያግስ።

25 ኤንቲ ግብፀፈ ደንድድ፥ ካናነ ቢታን ደእያ ባንታ አዋ ያይቆባኮ ስምዶሶና። 26 ኤንቲ ያይቆባኮ፥ “ዮሰፍ ፓፃ ደኤስ። እ ሄሳፈ አꬍድ ግብፀ ቢታ ኡባ ሃሬስ” ያግዶሶና። ያይቆብ ዳጋምድ፥ ዎዛና ꬋይዳ ግሾ፥ ኤንቲ ግያባ አማንበና። 27 ሽን ኤንቲ ዮሰፍ ኤንታዉ ኦድዳባ ኡባ እያዉ ኦድን፥ ቃስካ እያ ኤክ ያና መላ እ የድዳ ግታ ፓራ ጋረታ እ በእን እያዉ ሸምፖይ ስምስ። 28 እስራኤለይ፥ “ህዛ ታ አማነታስ። ታ ናኣ ዮሰፍ ሀኖ ጋካናስ ፓፃ ደኤስ። ታ ሀይቃናፐ ስን ባዳ እያ በአና” ያግስ።

46

ያይቆብ ግብፀ ቡሳ

1 እስራኤለይ ባዉ ደእያባ ኡባ ኤክድ፥ በርሳበ ጋክዳ ዎደ ባ አዋ ይሳቃ ፆሳስ ያርሾ ያርሽስ። 2 ፆሳይ ቃማ እስራኤለስ ቆንጭድ፥ “ያይቆባ፥ ያይቆባ” ያግስ።

እካ፥ “ሄኮ፥ አበ ጎዳዉ” ግድ ኮይስ።

3 ፆሳይ እያኮ፥ “ታኒ ፆሳ፥ ነ አዋ ፆሳ፤ ኔኒ ግብፀ ባናዉ ባቦፋ። ታ ነ ሼሻ ያን ግታ ደረ ከሳና። 4 ታኒ ኔራ እስፈ ግብፀ ባና፤ ታኒ ነ ሼሻ ያፐ ከሳዳ ሃ ኤሀና። ነ ሀይቅያ ዎደ ዮሰፍ ነ አይፍያ ኦይካና” ያግስ።

5 ሄሳፈ ጉየ፥ ያይቆብ በርሳበፐ ደንድስ። እስራኤለ አደ ናይት ባንታ አዋ ያይቆባ፥ ባንታ ናይታነ ባንታ ማቸታ ግብፀ ካዎይ ኤንታዉ የድዳ ግታ ፓራ ጋረ ቦላ ኡትስድ ኤፍዶሶና። 6 ኤንቲ ካናነ ቢታን ሃርዳ ሃሩዋነ መሄ ኡባ ኤክ ብዶሶና። ያይቆብ ባ ሶ አሳ ኡባ ኤክድ ግብፀ ብስ። 7 እ ባ ሶ አሳ ኡባ፤ አደ ናይታነ ባ አደ ናይታ ናይታ፥ ባ ማጫ ናይታነ ባ ማጫ ናይታ ናይታ፥ ኡባ ባራ ኤክድ ግብፀ ብስ።

8 እስራኤለራ ግብፀ ቢታ ብዳ እያ ናይታ ሱንꬃይ ሀይሳፈ ካልድ ፃፈትዳይሳ።

ያይቆባ ባይራ ናአይ ሮቤላ፤ 9 ሮቤላ አደ ናይት ሀኖካ፥ ፓላ፥ ሄስሮናነ ካርማ። 10 ስሞና አደ ናይት ያሙኤላ፥ ያምና፥ ኦሀዳ፥ ያክና፥ ፆሃራነ ካናነ ማጫሴፐ የልዳ ሳኡላ። 11 ሌወ አደ ናይት ገድሶና፥ ቃሀታነ መራራ። 12 ይሁዳ አደ ናይት ኤራ፥ ኦናና፥ ሴላ፥ ፓረሳነ ዛራ። ሽን ኤርነ ኦናን ካናነ ቢታን ሀይቅዶሶና። ፓረሳ አደ ናይት ሄስሮናነ ሀሙላ። 13 ይሳኮራ አደ ናይት ቶላ፥ ፑአ፥ ዮባነ ሽምሮና። 14 ዛብሎና አደ ናይት ሳረዳ፥ ኤሎናነ ያህላላ። 15 ሀ አደ ናይትነ ማጫ ናእያ ዲና፥ ልያ ማሰጰፆመ ቢታን ያይቆባስ የልዳይሳታ። ዲና ጉጅን እያ ናይትነ ናይታ ናይት ኩመꬅ ሀስታማነ ሄꬓ።

16 ጋደ አደ ናይት ፃፎና፥ ሀገ፥ ሹና፥ ኤፅቦና፥ ኤር፥ አሮዳነ አርኤላ። 17 አሴራ አደ ናይት ይምና፥ የሱዋ፥ ይስዋነ በርአ። ኤንታ ምችያ ሳራሆ። በርአ አደ ናይት ሄቤራነ ማልክኤላ። 18 ሀይሳቲ ላቢ ባ ናኤ ልያስ እምዳ ዛላፋ ያይቆባስ የልዳ ናይታ። ኤንቲ ኩመꬅ ታማነ ኡሱፑና።

19 ያይቆባ ማቸ ራሄል አደ ናይት ዮሰፋነ ብንያመ። 20 ኦና ካታማ ካህነ ጶፅፋራ ናእያ አስናታ ዮሰፋስ ግብፀን ምናሰነ ኤፍሬማ የላሱ። 21 ብንያመ ናይት ቤላ፥ በከራ፥ አስቤላ፥ ጌራ፥ ናማነ፥ ኤሀ፥ ኦሮሻ፥ ሙፍማ፥ ሁፍማነ አራዳ። 22 ሀይሳቲ ያይቆባስ የለትዳ ራሄል አደ ናይታ። ኤንቲ ኩመꬅ ታማነ ኦይዳ።

23 ዳነ አደ ናአይ ሁሽማ። 24 ንፍታለመ አደ ናይት ያህፄላ፥ ጉና፥ የፀራነ ሽለመ። 25 ሀይሳቲ ላፑናት ላቢ ባ ናኤ ራሄልስ እምዳ ባል ያይቆባስ የልዳ ናይታነ ናይታ ናይታ።

26 ያይቆባራ ግብፀ ብዳ፥ እያ ጉልባታፐ ከይዳ ናይት፥ እያ ናይታ ማቸታ ጉጆና ኡሱፑን ታማነ ኡሱፑና። 27 ግብፀን ዮሰፋስ የለትዳ ናምኡ ናይታ ጉጅኮ፥ ግብፀ ብዳ ያይቆባ ሶ አሳይ ኩመꬅ ላፑን ታማ።

28 ጌሳመ ቢታን ባንታና ሞካና መላ ያይቆብ ይሁዳ ባፐ ስን ዮሰፋኮ ኪትስ። ኤንቲ ያ ጋክያ ዎደ፥ 29 ዮሰፍ ባ ፓራ ጋርያ ጊግስድ፥ ባ አዋ እስራኤለራ ጋሄታናዉ ጌሳመ ብስ። ዮሰፍ ባ አዋ ደምዳ መላ እያ ቆꬍያን ፃፀትድ ዳሮ ዎደ ዬክስ።

30 እስራኤለይ ዮሰፋኮ፥ “ኔኒ ፓፃ ደእሽን፥ ታኒ ነ አይፍያ በእዳ ግሾ፥ ህዛ ታኒ ሀይቅኮካ አይኮይ ባዋ” ያግስ።

31 ሄሳፈ ጉየ፥ ዮሰፍ ባ እሻታነ ባ አዋ ሶ አሳታኮ፥ “ታኒ ግብፀ ካዋኮ ባዳ እያኮ፥ ‘ካናነ ቢታን ደእያ ታ እሻትነ ታ አዋ ሶ አሳይ ታኮ ይዶሶና። 32 ኤንቲ መሄ ሃረይሳታ፥ ኤንቲ ባንታራ ባንታ ዶርሳ፥ ባንታ ዴሻ፥ መህያነ ባንታዉ ደእያባ ኡባ ኤክድ ይዶሶና’ ያጋና። 33 ካዎይ ህንተና ፄግስድ፥ ‘ህንተ ኦሶይ አይቤ?’ ግድ ኦይችኮ፥ 34 ህንተ እያኮ፥ ‘ኑኒ ነ አይለት ናአተꬃፈ ዶምድ ኑ አዋታዳ መሄ ሄሞስ’ ያግተ። ዶርሰ ሃርያ አስ ግብፀ አሳን ካትዳባ ግድያ ግሾ፥ እ ህንተ ጌሳመ ቢታን ዳና መላ ኦꬃና” ያግስ።

47

1-2 ዮሰፍ ባ እሻታፐ እቻሻታ ዶርድ ግብፀ ካዋኮ ገልድ ሀይሳዳ ያግስ፤ “ታ አዋይነ ታ እሻት፥ ባንታ ዶርሳ፥ ባንታ ዴሻ፥ ባንታ መህያነ ባንታዉ ደእያባ ኡባ ኤክድ ካናነ ቢታፈ ይድ፥ ሀእ ጌሳመን ደኦሶና” ያግስ።

3 ካዎይ ሄ እሻታኮ፥ “ህንተ ኦሶይ አይቤ?” ያግድ ኦይችስ።

ኤንቲ ካዋኮ፥ “ኑኒ ነ አይለት ኑ አዋታዳ ዶርሰ ሃርያ አሳታ” ያግድ ዛርዶሶና። 4 ቃስካ ኤንቲ እያኮ፥ “ካናነ ቢታን ኮሽ ከይዳ ግሾነ ኑ መህያስ ምያባይ ꬋይዳ ግሾ፥ ኑኒ ሀይሳን ዳናዉ ይዳ። ሀያና ኑና ነ አይለታ ጌሳመ ቢታን ደኦ ጋርክ” ያግዶሶና።

5 ካዎይ ዮሰፋኮ፥ “ነ አዋይነ ነ እሻት ኔኮ ይዶሶና። 6 ህዛ ግብፀ ቢታይ ነ ኩሸና። ሀ ቢታን ኡባፈ አꬍድ ሎእያ በሳን ነ አዋነ ነ እሻታ ዎꬃ፤ ኤንቲ ጌሳመ ቢታን ደኦና። ኤንታ ግዶፈ ዱማ ቃራተꬅ ደኤይሳት ደእኮ፥ ሄሳታ ታ መህያ ቦላ ሹማ” ያግስ።

7 ሄሳፈ ጉየ፥ ዮሰፍ ባ አዋ ያይቆባ ገልስድ፥ ካዋ ስን አꬅስ። ያይቆብ ግብፀ ካዋ አንጅዳፐ ጉየ፥ 8 ካዎይ ያይቆባ፥ “ነዉ አፑን ላይꬄ?” ያግድ ኦይችስ።

9 ያይቆብ ካዋኮ፥ “ታኒ ዳቡርሳን ደእዳ ላይꬃይ ፄታነ ሀስታማ። ታ ላይꬃይ በን ታ አዋት ዳቡርሳን ደእዳ ላይꬃፈ ጉꬃነ መቶይ ዳርዳ ላይꬅ” ያግስ። 10 ሄሳፈ ጉየ፥ ያይቆብ ካዋ አንጅድ፥ እያ ስንꬃፈ ካረ ከይስ።

11 ዮሰፍ ካዎይ ኪትዳይሳዳ ባ አዋነ ባ እሻታ ግብፀ ቢታን ራምሰ ካታማ ማታን ደእያ ኡባፈ አꬍዳ አራዳ ቢታን ኤንታ ዎꬅስ። 12 ዮሰፍ ባ አዋስ፥ ባ እሻታስነ ባራ ደእያ ኡባስ ኤንታ ናይታ ታይቡዋዳ ካꬅ እሚስ።

ግብፀ ኮሻ

13 ቢታ ኡባን ኮሽ ሱልዳ ግሾ ቢታን ኡባን ካꬅ ባዋ፤ ግብፀይነ ካናነ ቢታይ ቆሄትዶሶና። 14 ዮሰፍ ግብፀ ካꬃ ባይዝድ፥ ግብፀንነ ካናነ ቢታታን ደእያ ሚሽያ ኡባ ሺሽድ ግብፀ ካዋ ኬꬃ ገልስስ። 15 ግብፀ ሚሸይነ ካናነ ሚሸይ ዉርዳ ዎደ ግብፀ አሳ ኡባይ ዮሰፋኮ ይድ “ኑስ ካꬅ እማ። ኑ ሚሸይ ዉርዳ ግሾ ኑኒ ነ ስንꬃን አይስ ኮሻን ሀይቃኔ?” ያግዶሶና።

16 ዮሰፍ ኤንታኮ፥ “ህንተ መህያ ኤክ ዪተ። ህንተ ሚሸይ ዉርዳባ ግድኮ፥ ታኒ ካꬃ ህንተ መህያራ ላማና” ያግስ። 17 ሄሳ ግሾ፥ ኤንቲ ባንታ መህያ ዮሰፋስ ኤህዶሶና። ዮሰፍ ኤንታ ፓራ፥ ዶርሳ፥ ዴሻ፥ ሚዛነ ሀርያ ካꬃራ ላምስ። እ ሄ ላይꬅ ኤንታ መህያ ኡባራ ካꬃ ላምድ፥ ኤንታ ሙዝድ ሻችስ።

18 ኤንቲ ካልያ ላይꬃን እያኮ ይድ “ኑኒ ኑ ጎዳፐ ቆስያባይ ባዋ፤ ኑ ሚሸይ ኡባይ ዉርስ። ኑ መህያካ ነዉ እም ድግዳ። ኑ ቦላፈነ ኑ ጋድያፐ አትሽን፥ ኑ ጎዳስ እማናባይ ሀራባይ ባዋ። 19 ኑኒ ነ በእሽን አይስ ኮሻን ሀይቃኔ? ኑ ጋደይካ አይስ ꬋዪ? ኑናካ ኑ ጋድያካ ሻማዳ ኑስ ካꬅ እማ። ኑኒ ካዋስ አይለታና፥ ኑ ጋደይካ እያባ ግዶ። ኑኒ ሀይቆና አታና መላ ኑ ጋደይካ ኦፆና መላ ዘረꬅ ኑስ እማ” ያግዶሶና።

20 ዮሰፍ ግብፀ ቢታ ኡባ ካዋስ ሻምስ። ኮሽ ሱልን፥ ግብፀ አሳይ ኡንኤትድ ባንታ ጋድያ ባይዝን ጋደይ ካዉዋባ ግድስ። 21 ዮሰፍ አሳ ኡባ ግብፀስ ሀ ጋፃፐ ህን ጋፃ ጋካናስ ካዋስ አይለ ኦꬅስ። 22 ሽን ካዎይ ካህነታስ ካꬅ እምያ ግሾ ዮሰፍ ኤንታ ጋድያ ሻምቤና። ሄሳ ግሾ፥ ባንታ ጋድያ ባይዝቦኮና።

23 ዮሰፍ አሳኮ፥ “ህዛ ሀች ታኒ ህንተናነ ህንተ ጋድያ ካዋስ ሻምዳ ግሾ፥ ዘረꬅ ኤፍድ ህንተ ጋደን ዘርተ። 24 ሽን ካꬃ ሺሽያ ዎደ አይፍዳባፐ እቻሹ ኩሽያፐ እስ ኩሽያ ካዋስ እምተ። አትዳ ኦይዱ ኩሸይ ህንተ ጋድያስ ዘረꬅ፥ ህንተዉነ ህንተ ሶ አሳስ ካꬅ ግዶ” ያግስ።

25 ኤንቲ፥ “ኔኒ ኑና አሻዳሳ። ኑ ጎዳ ስንꬃን ኑኒ ሳበትኮ፥ ኑኒ ካዋስ አይለታና” ያግዶሶና። 26 ሄሳ ግሾ፥ ዮሰፍ ግብፀ ቢታን አይፍዳባፐ እቻሹ ኩሽያፐ እሱዋ ካዋስ እመይሳ ህገ ከስስ። ሄ ዎጋይካ ሀች ጋካና ኤቅድ ደኤስ። ካህነታ ጋድያፐ አትሽን፥ ሀር ኡባይ ካዉዋባ ግድስ።

27 እስራኤለት ግብፀ ቢታን ጌሳመ ግያ በሳን ደእዶሶና። ኤንቲ ያን ዱረትዶሶና፤ የለት ዳርዶሶና።

28 ያይቆብ ግብፀ ቢታን ታማነ ላፑን ላይꬅ ደእስ። ያይቆብ ደእዳ ላይꬃይ ፄታነ ኦይታማነ ላፑና። 29 እስራኤለስ ሀይቅያ ዎደይ ማታትን፥ ባ ናኣ ዮሰፋ ፄግስድ ሀይሳዳ ያግስ፤ “ታኒ ነ ስንꬃን ሳበትዳባ ግድኮ፥ ነ ኩሽያ ታ ሸምፑዋ ቦላ ዎꬃ። ኔኒ ታዉ ምሸትያባ ግድኮ ታና ግብፀን ሞግከ ጋዳ ታዉ ጫቃ። 30 ሽን ታኒ ሀይቅያ ዎደ ታና ግብፀፈ ኤፋዳ፥ ታ ማይዛት ሞገትዳሱዋን ሞጋ” ያግስ።

ዮሰፍ፥ “ታኒ፥ ነና ነ ግዳይሳዳ ኦꬃና” ያግስ።

31 ያይቆብ እያኮ፥ “አነ ታዉ ጫቃ” ያግስ። ዮሰፍ እያዉ ጫቅስ። ሄሳፈ ጉየ፥ እስራኤለይ ባ ጉፍያ ቦላ ካትድ ፆሳ ጎይንስ።

48

ምናሰነ ኤፍሬማ

1 ሄሳፈ ጉየ፥ አሳይ፥ “ነ አዋይ ሳከቴስ” ያግድ ዮሰፋስ ኦድዶሶና። እ ባ ናምኡ አደ ናይታ ምናሰነ ኤፍሬማ ኤክድ ባ አዋ በአናዉ ብስ። 2 ያይቆብ፥ እያ ናአይ ዮሰፍ ይዳይሳ ስእዳ ዎደ፥ እስራኤለይ ባና ምንꬅድ ሂፃን ኡትስ።

3 ያይቆብ ዮሰፋ፥ “ኡባ ዳንዳእያ ፆሳይ ካናነ ቢታን ሎዛ ካታማን ታዉ ቆንጭድ፥ ታና አንጅስ። 4 እ ታና፥ ‘ታኒ ነ የለተꬃ ዳርሳና፥ ነና ዳሮ ደረ ኦꬃና። ሀ ቢታ ታኒ ኔፐ ጉየ፥ ነ ሼሻስ መርና ላታ ኦꬃዳ እማና’ ” ያግስ።

5 “ህዛ፥ ነ ናምኡ አደ ናይት፥ ታኒ ኔኮ ሃ ያናፐ ስን ግብፀን ነዉ የለትዳይሳት ታባ። ኤፍሬመይነ ምናሰይ ታዉ ሮቤላ መላነ ስሞና መላ። 6 ኤንታፈ ጉየ የለታናይሳት ነባ ግዶ። ኤንቲ ላታና ቢታይ ኤፍሬማ ሱንꬃንነ ምናሰ ሱንꬃን ግዶ። 7 ታኒ ማሰጰፆመፐ ስምሽን፥ ኤፍራታ ጋካናዉ ጉꬅ አትሽን፥ ራሄላ ካናነ ቢታን ሀይቃሱ። ታኒ እዮ ቤተለመ ጌተትያ ኤፍራታ ኤፍያ ኦግያ ጋፃን ሞጋስ” ያግስ።

8 እስራኤለይ ዮሰፋ አደ ናይታ ናምአታ በእዳ ዎደ፥ “ሀይሳቲ ኦናንቴ?” ያግድ ኦይችስ።

9 ዮሰፍ ባ አዋኮ፥ “ሀይሳቲ ፆሳይ ታዉ ሀ ቢታን እምዳ ናይታ” ያግስ።

ያትን እስራኤለይ፥ “ታኒ ኤንታ አንጃና መላ፥ ኤንታ ታኮ ሃ ሺሻ” ያግስ።

10 እስራኤለይ ጭምን እያ አይፈይ እፅዳ ግሾ፥ ፄላናዉ ዳንዳኤና። ሄሳ ግሾ፥ ዮሰፍ ባ አደ ናይታ እያኮ ሺሽን፥ ያይቆብ ኤንታ እድምድ ዬርስ። 11 እስራኤለይ ዮሰፋ፥ “ታኒ ነ አይፍያ በአና ጋዳ ቆፓብከ፥ ሽን ፆሳይ ሄኮ ነ ናይታካ ታና በስስ” ያግስ። 12 ዮሰፍ ባ ናይታ ያይቆባ ጉልባታፐ ደንꬅድ፥ ባ ሶምኡዋ ሳአ ጋꬅድ ዝግስ።

13 ዮሰፍ ባ ናምኡ አደ ናይታ፥ ኤፍሬማ እስራኤለስ ሀድርሳ ባጋራ፥ ምናሰ እስራኤለስ ኡሻቻ ባጋራ ኤስስ። 14 እስራኤለይ ባ ኩሽያ ባርባፅድ ኤፍሬም ካሎ ግድኮካ፥ ባ ኡሻቻ ኩሽያ ሁጰን ዎꬅስ። ምናሰይ ባይራ ግድኮካ፥ እስራኤለይ ባ ሀድርሳ ኩሽያ ምናሰ ሁጰን ዎꬅስ።

15 ሄሳፈ ጉየ፥ ያይቆብ ዮሰፋ ሀይሳዳ ያግድ አንጅስ፤

“ታ አዋት አብራሃመይነ ይሳቅ፥

እያ ስንꬃን ደእዳ ፆሳይ፥

ታ ደኦ ኡባን ሀች ጋካናዉ ታና ሄምዳ ፆሳይ ነና አንጆ።

16 ኢታባ ኡባፈ ታና አሽዳ፥

እያ ኪታንቾይ፥ ሀ ናይታ ናጎ።

ታ ሱንꬃይነ፥

ታ አዋታ አብራሃመ ይሳቃ ሱንꬃይ ኤንታን ፄገቶ።

ኤንቲ ሳአ ቦላ ዳሮ”

ያግድ አንጅስ።

17 ዮሰፍ ባ አዋይ ባ ኡሻቻ ኩሽያ ኤፍሬማ ሁጰን ዎꬅዳይሳ በእዳ ዎደ ዶስቤና። ሄሳ ግሾ፥ ኤፍሬማ ሁጵያፐ ደንꬅድ፥ ምናሰ ሁጰን ዎꬃናዉ ባ አዋ ኩሽያ ኦይክስ። 18 ዮሰፍ፥ “ታ አዋዉ፥ ሄሳ ግደና። ባይራይ ሀይሳ ነ ኡሻቻ ኩሽያ እያ ቦላ ዎꬃ” ያግስ።

19 ሽን እያ አዋይ እፅድ፥ “ታ ኤራይስ፥ ታ ናአዉ፥ ታ ኤራይስ። ምናሰይካ ግታ ደረ ግዳና፥ ሽን እያ ካሎ እሻይ እያፐ አꬍድ ግታታና። እያ ሼሻይካ ዳሮ ግታ ካዎተꬃ ግዳና” ያግስ።

20 እ ሄ ጋላስ ኤንታ አንጅሸ፥

“እስራኤለት አንጆ አንጅያ ዎደ፥

‘ፆሳይ ህንተና ኤፍሬማዳነ ምናሰዳ ኦꬆ’

ያግድ ህንተ ሱንꬃን አንጃና” ያግስ።

ያትድ ኤፍሬማ ምናሰፐ ስንꬃይስ።

21 ሄሳፈ ጉየ፥ እስራኤለይ ዮሰፋ፥ “ታኒ ሀይቃናዉ ማታስ፥ ሽን ፆሳይ ህንተራ ደኤስ። እ ህንተ አዋታ ቢታ ህንተና ጉየ ዛራና። 22 ታኒ አሞረታፐ ታ ማሻንነ ታ ዶንገን ኤክዳ ቢታ፥ ነ እሻታራ ነ ሻከታዳ ኤክያ ቢታ ቦላ ነዉ ጉጃዳ እማስ” ያግስ።

49

ያይቆብ ባ ናይታ አንጁዋ

1 ሄሳፈ ጉየ፥ ያይቆብ ባ አደ ናይታ ፄግድ፥ “ስንꬃፈ ሀናናባ ታኒ ህንተዉ ኦዳና መላ ሀ ሺቅተ” ያግስ።

2 “ህንተኖ ያይቆባ ናይቶ፥

እስፈ ሺቅድ ስእተ፤

ህንተ አዋይ እስራኤለይ ኦደይሳ ሀይዝተ።

3 “ሮቤላ፥ ታ ባይራ ናአዉ፥

ኔኒ ታ ዎልቃ፤ ታ ምኖተꬃስ ኮይሩዋ፤

ኔኒ ቦንቾንካ ዎልቃንካ ኡባፈ አꬋሳ።

4 ኔኒ ሃꬃ መላ፥ ኤቅዳሶን ደአካ፤

ነ እሻታ ቦላ ባይራተꬅ ነዉ በሰና።

ኔኒ ነ አዋ ሂፃን ከያዳሳ፤

ነ አዋ አርሳ ቱንሳዳሳ።

5 “ስሞንነ ሌወይ እሻታ፤

ኤንቲ ባንታ ማሻ ማካላተꬃስ ደንꬆሶና።

6 ኤንቲ ባንታ ሀንቁዋን አደ ዎꬍዶሶና፥

ባንታ አሙዋ ኩንꬃናዉ ቦራታ ጋድያ ቃንፅዶሶና።

ያንያ ግሾ፥ ታኒ ኤንታ ዞረታን ገልከ፤

ኤንታ ሺቁዋንካ ኡትከ።

7 ኤንታ ዎልቃማ ሀንቆይ

ኤንታ ዎዛና ኢታተꬃይ ባደትዳባ ግዶ።

ታኒ፥ ኤንታ ያይቆባ አሳ ግዶን ላላና።

እስራኤለ ቢታን ꬋርጫና።

8 “ይሁዳ፥* ነ እሻት ነና ጋላታና፤

ነ ኩሸይ ነ ሞርከታ ቆ ኦይካና፤

ነ አዋ ናይት ነዉ ሆክድ ዝጋና።

9 ይሁዳ፥ ኔኒ ዎዳላ ጋሞ፤

ታ ናአዉ፥ ኔኒ ሻንካፈ ዎꬍ ስሚድ፥

ጮጎትድ ዝንእዳ ጋሞ መላ።

ነና ቦቻናዉ ዳንዳኤይ ባዋ።

10 መርናዉ ሃረይስ ያና ጋካናዉ

ካዎተꬃ ፃምአይ፥

ይሁዳ ኩሸፐ ከየና፤

ካዎተꬃት እያዉ ኪተታና።

11 እ ባ ሀርያ ዎይነ ቦላ፥

ባ ሀረ ማራ ዶረትዳ ዎይነ ቦላ ቃቻና፤

እ ባ ማኡዋ ሱꬅ ዳንያ ዎይነ ኡሻን ሜጫና።

12 እያ አይፈይ ዎይነ ኡሻፈ አꬍድ ዱልካና፤

እያ አቻይ ፃማታፐ አꬍድ ቦፃና።

13 “ዛብሎን አባ ዶናን ዳና፤

እ አባ ዶናን ማርካበት ኤቅያ በሲ ግዳና፤

እያ ዛዋይ ስዶና ጋካና።

14 “ይሳኮር ምኖ ሀረ መላ፥

ጫናታ ግዶን ዝንኤስ።

15 ሽን እ ባ ሸምፕያ በሳይ ሎኦ ግደይሳነ

ባ ቢታይ ኡፋይሰይሳ ግደይሳ በእያ ዎደ፥

ጫና ቶካናዉ ባ ሀሽያ ዝቅ ኦꬅድ፥

አይለተꬃ ኦሶ ኦꬃና።

16 “ዳነይ† እስራኤለ ዘረꬃፈ እሱዋ ግድያ ባ አሳ ቦላ ፕርዳና።

17 ዳነይ ኦገ ጋፃን ደእያ ሾሻ መላ፥

ፓራ ሹቁልያ ዱክድ፥

ፓራ ቶግዳይሳ ጉየ የግያ ጎፐ መላ።

18 “አቤት ጎዳዉ፥ ታኒ ነ አሹዋ ናጋይስ።

19 “ጋደ፥ ቦንቀይሳት ቆሀና፤

ሽን እ ኤንታ ጌዶ ካልድ ኦይካና።

20 “አሴራ ቢታይ ኦርደ፤

እ ካዎታስ ሎኦ ካꬅ እማና።

21 “ንፍታለመይ ቃሸቶና የዳ ደእያ፥

ሎኦ ማራታ የልያ ገንኤ መላ።

22 “ዮሰፍ ሃꬃ ማታን ቶከትድ፥

ደረ ቦላ ዛእዳ፥ አይፈይ ኩምዳ ዎይነ መላ።

23 ዶንገን ዱከይሳት እያ ቦላ ደንዳና፤

ባንታ ዶንግያን ዱክሸ እያ ጎዳና።

24 ሽን ያይቆባ ፆሳ ዎልቃን፥

እስራኤለ ሄንꬃንቹዋ ናጉዋን፥

እያ ዶንገይ ምኖ፥ እያ ቀሰይ ፃላ ግዳና።

25 ነ አዋ ፆሳይ ነና ማዳና።

ኡባ ዳንዳእያ ፆሳይ፥

ቦላ ሳሎ አንጁዋን፥

ጋርሳ ጪሙዋ አንጁዋን፥

መሄንካ የሎንካ ነና አንጃና።

26 ነ አዋ አንጆይ በንፐ ምንድ ደእያ ዙማታ አንጁዋፈካ፥

መርናዉ ደእያ ደረታፐ በንትያ ኡፋይስያ አንጁዋፈካ አꬌስ።

ሀይስ ኡባይ ዮሰፋ ሁጰን፥

ባ እሻታ ግዶን ካፖ ግደይሳ ሊጰን ሸምፖ።

27 “ብንያመይ ቦንቅያ ሱꬉመ፤

ባ ኦልዳባ ዎንታ ሜስ፤

ባ ድእዳባ ኦማርስ ሻኬስ” ያግስ።

28 ሀይሳቲ ታማነ ናምኡ እስራኤለ ሼሻታ። ኤንታ አዋይ ኤንታ ሁጰን ሁጰን ኤንታዉ በሲያ አንጁዋ አንጅሸ ኤንታኮ ግዳባይ ሀይሳ።

ያይቆባ ሀይቁዋ

29 ሄሳፈ ጉየ፥ እ ኤንታ ሀይሳዳ ያግድ ኪትስ፤ “ታኒ ታ ማይዛታን ጋሄታና ሀናይስ። ታና ህተ አድያ ኤፍሮና ጋደን ደእያ ጎንጎሉዋን ታ አዋታ ማታን ሞግተ። 30 ሄስካ፥ ካናነ ቢታን፥ ማምረ ማታን ደእያ፥ ማክፌላን ደእያ ጎንጎሉዋ። ሄ ጎንጎሎይ አብራሃመይ ሞጎስ ህተ አድያ ኤፍሮናፐ እያ ጋድያራ ሻምዳ ዱፉዋ። 31 አብራሃመይነ እያ ማችያ ሳራ፥ ይሳቅነ እያ ማችያ እርብቃ ያን ሞገትዶሶና። ታኒ ቃስ ልያካ ያን ሞጋስ። 32 ሄ ጋደይነ እያን ደእያ ጎንጎሎይ ህተታፐ ሻመትዳይሳ። ታና ያን ሞግተ” ያግስ።

33 ያይቆብ፥ ባ ናይታ ኪታ ኦንግዳፐ ጉየ ባ ቶሁዋ ባ ሂፃን ሺሽ ኤክድ፥ ባ ማይዛታን ጋሄትስ።

50

1 ዮሰፍ ባ አዋ አሀ ቦላ ኩንድድ፥ ዬርሸ እያዉ ዬክስ። 2 ሄሳፈ ጉየ፥ ዮሰፍ ꬋለ ሺሽያ ባ ኦሳንቾታ፥ ባ አዋ እስራኤለ አሀ ሽቶ ትይድ መልሳና መላ ኪትስ። ኤንቲ ትይድ መልስዶሶና። 3 ሽቶ ትሻ ዎጋይ ኦይታሙ ጋላስ ኩመꬅ ኤኬስ። ግብፀ አሳት እያዉ ላፑን ታሙ ጋላስ ዬክዶሶና።

4 ዬሆ ጋላሳት አꬍዳ ዎደ፥ ዮሰፍ ግብፀ ካዋ ኦሳንቾታ፥ “ታኒ ህንተ ስንꬃን ሳባ ደምዳባ ግድኮ፥ ታዉ ካዋስ ሀይሳዳ ያግድ ኦድተ። 5 ‘ታ አዋይ ታና እስ ጫቆ ጫቅስስ። ታኒ ሀይቃናዉ ማታስ። ታኒ ታ ሁጰን ካናነ ቢታን ቦክዳ ጎንጎሎ ዱፉዋን ታና ሞጋ’ ያግስ። ሄሳ ግሾ፥ ‘ሀእ ታኒ ያ ባዳ ታ አዋ ሞጋዳ ስማና መላ ታና የዳርክ’ ያግተ” ያግስ።

6 ያትን ካዎይ፥ “እ ነና ጫቅስዳይሳዳ ባዳ ነ አዋ ሞጋ” ያግስ።

7 ያትን ዮሰፍ ባ አዋ ሞጋናዉ ብስ። ካዋ ሞርናት ኡባይ፥ ካዋ ኬꬃንነ ግብፀን ደእያ ግታ አሳት ኡባይ ዮሰፋ ካልድ ብዶሶና። 8 ዮሰፋ ሶ አሳ ኡባይ፥ እያ እሻትነ እያ አዋ ሶ አሳት ዮሰፋራ ብዶሶና። ኤንታ ዮጋ ናይት፥ ኤንታ ዶርሳት፥ ኤንታ ዴሻትነ ኤንታ ሚዛ ዉድያ ፃላል ጌሳመን አትስ። 9 ፓራ ጋረትነ ቶጋት እያራ ብዶሶና። እያ ካልድ ብዳ አሳይ ዳሮ።

10 ኤንቲ ዮርዳኖሰ ሻፋ ማታን ደእያ አፃደ ጌተትያ ዉዱማ ጋክድ፥ ባንታ ቃላ ꬎቁ ኦꬅድ፥ ዘሌልድ ዬክዶሶና። ያን ዮሰፍ ባ አዋ ዬሁዋን ላፑን ጋላስ ኡትስ። 11 ሄ ቢታን ደእያ ካናነ አሳት አፃደ ዉዱማን ሄ ዬሁዋ በእዳ ዎደ፥ “ግብፀት አይብ ይባታ ዬሆ ዬኮና?” ያግዶሶና። ሄሳ ግሾ፥ ዮርዳኖሰ ማታን ደእያ ሄ በሳይ አቤል-ምፅራማ (ግብፀታ ዬሆ) ጌተትስ።

12 ያይቆባ ናይት ኤንታ አዋይ ኤንታ ኪትዳይሳዳ ኦꬅዶሶና። 13 ኤንቲ እያ አሀ ካናነ ቢታ ኤፍድ፥ ማምረፐ ኡሻቻ ባጋን ደእያ ማክፌላ ጎንጎሉዋን ሞግዶሶና። ሄስካ፥ አብራሃመይ ህተ አድያ ኤፍሮናፐ ሞጎስ ሻምዳ ጋድያ። 14 ዮሰፍ ባ አዋ ሞግዳፐ ጉየ፥ ባ እሻታራነ እያ አዋ ሞጋናዉ እያራ ብዳ ሀራ አሳታ ኡባታራ ግብፀ ስምስ።

15 ባንታ አዋይ ሀይቅዳፐ ጉየ፥ ዮሰፋ እሻት ባንታ ግዶን፥ “ኑኒ እያዉ ኦꬅዳ ኢታባ ኡባስ ዮሰፍ ኑና ባ ኡሎን ሞርክድ ሀሎ ከያናዉ ኮይኮ ኑኒ ዋናኔ?” ያግዶሶና። 16 ሄሳ ግሾ፥ ዮሰፋኮ ያግድ ኪታ ኪትዶሶና፤ “ነ አዋይ ሀይቃናፐ ስን ኑኮ፥ 17 ‘ኔኒ፥ ነ እሻታ ናጋራነ ኤንታ ኢታ ናቁዋ ሀያና አቶ ያጋ ያግስ ግድ ኦድተ’ ያግስ። ሄሳ ግሾ፥ ሀእ ሀያና፥ ኑ ናጋራ፥ ነ አዋ ፆሳ አይለታ ናቁዋ አቶ ያጋ” ያግዶሶና። ዮሰፍ ሄሳ ስእድ ዬክስ።

18 ሄሳፈ ጉየ፥ እያ እሻት ባንታ ሁጰን እያኮ ይድ፥ እያ ስንꬃን ጉፋንድ፥ “ኑኒ፥ ነ አይለታ” ያግዶሶና።

19 ሽን ዮሰፍ ኤንታኮ፥ “ባቦፍተ፥ ታና ህንተዉ ፆሳ ግደትዬ? 20 ህንተ ታዉ ኢታ ኦꬅደታ፥ ሽን ሀእ ዳሮ አሳይ ሀይቆና አታና መላ ፆሳይ ሀይሳ ሎኦተꬃስ ኦꬅስ። 21 ሄሳ ግሾ፥ ህዛ ባቦፍተ። ታኒ ህንተናነ ህንተ ናይታ ሙዛና” ያግድ፥ ኤንታ ምንꬅድ ሎኦ ቃላ ሀሳይስ።

ዮሰፋ ሀይቁዋ

22 ዮሰፍ፥ እያዉ ላይꬅ ፄታነ ታማ ግዳና ጋካናስ ባ አዋ ሶ አሳራ ግብፀን ደእስ። 23 ኤፍሬማ ናይታነ፥ ኤንታ ናይታ ናይታ በእስ። ቃስ ምናሰ ናኣ ማክራ ናይታ፥ ባ ናይታ ኦꬅስ።

24 ሄሳፈ ጉየ፥ ዮሰፍ ባ እሻታ፥ “ታኒ ሀይቃናዉ ማታስ፥ ሽን ፆሳይ ህንተና ማዳናዉ ፆሞሳና። እ ህንተና ሀ ቢታፈ ከስድ፥ አብራሃመስ፥ ይሳቃስነ ያይቆባስ እማና ግድ ጫቅዳ ቢታ ኤፋና” ያግስ። 25 ዮሰፍ እስራኤለ ናይታ፥ “ፆሳይ ህንተና ማዳናዉ ፆሞስያ ዎደ፥ ህንተ ታ መቀꬃ ሀ ቢታፈ ኤክድ ቢተ” ያግድ ጫቅስስ።

26 ዮሰፍ ፄታነ ታሙ ላይꬅ ደእድ ሀይቅን፥ ሽቱዋን እያ አሀ ትይድ መልስዳፐ ጉየ፥ ግብፀ ቢታን ሳፅነን ዎꬅዶሶና።

* 2:7 አሰ፦ አሰ ገይስ እብራወꬆ ዶናን “አዳመ” ጌተቴስ። “አዳመ” ጉሳይ “ቢታ” ጉሱ።

† 2:13 ቶጰ ቢታ፦ በን ቶጰ ቢታይ ሀእ ደእያ ሱዳነፐነ ቶጰፈ ባጋ ኤኬስ።

‡ 2:23 ማጫ፦ እብራወꬆ ዶናን ማጫ ገይሳራነ አደ ገይሳራ ናምአይ እስኖ። እብራወꬆን “አደ” ገይስ “እሽ” ጌተቴስ፤ “ማጫ” ገይስ “እሻ” ጌተቴስ።

* 3:20 ሄዋኖ፦ ሀ ሱንꬃ ብርሸꬃይ “ደእያሮ” ጉሱ።

* 4:16 ኖዳ ቶይላትድ ዳቡርያ በሲ

† 4:25 ሴታ፦ እብራወꬆ ዶናን ሀ ሱንꬃ ብርሸꬃይ “እሚስ” ጉሱ።

* 5:29 ኖሄ፦ እብራወꬆ ዶናን ኖሄ ጌተትያ ሱንꬃስ ብርሸꬃይ “ሸምፖ” ጉሱ።

* 10:10 ሳናኦራ፦ ዎይኮ ባብሎነ

† 10:25 ፐለጋ፦ እብራወꬆ ዶናን ሀ ሱንꬃ ብርሸꬃይ “ሻከተꬅ” ጉሱ።

* 11:9 ባብሎነ፦ እብራወꬆ ዶናን ሀ ሱንꬃ ብርሸꬃይ “ዋላከትስ” ጉሱ

* 16:11 እስማኤላ፦ እብራወꬆ ዶናን “ፆሳይ ስኤስ” ጉሱ።

* 17:5 አብራመ፦ እብራወꬆ ዶናን አብራመ ጉሳይ ቦንቸትዳ አዋ ጉሱ።

† 17:5 አብራሃመ፦ እብራወꬆ ዶናን አብራሃመ ጉሳይ ዳሮ ደርያስ ዎይኮ ካዎተꬃታስ አዋ ጉሱ።

‡ 17:19 ይሳቃ፦ ሀ ሱንꬃ ብርሸꬃይ “እ ሚጬስ” ጉሱ

* 19:22 ዞኣረ፦ ጉሳይ “ጉꬃ” ጉሱ።

† 19:37 ሞአበ፦ እብራወꬆ ዶናን ሀ ሱንꬃ ብርሸꬃይ “ታ አዋፐ” ጉሱ።

‡ 19:38 በንኣማ፦ ሀ ሱንꬃይ “ታ አሳታ ዎይኮ ታ ዳቦታ ናኣ” ጉሱ።

* 20:16 እስ ሙኩሉ ብራ ሳንትመ፦ ሄስ ታማነ እስን ክሎ ግራመ ዴፅያ ዋላህ ባይና ብራ።

* 21:7 ሚቸ፦ “ይሳቃ” ጉሳይ “እ ሚጬስ” ጉሱ።

* 23:14-15 ኦይዱ ፄቱ ብራ ሳንትመ፦ ሀይስ ኦይዱ ክሎ ግራመነ ባጋ ዴፅያ ዋላህ ባይና ብራ።

* 26:20 ኤሴቃ ጉሳይ እብራወꬆ ዶናን ፓላማ ጉሱ።

† 26:21 ሲፅና ጉሳይ እብራወꬆ ዶናን ሞርከተꬅ ጉሱ።

‡ 26:22 እብራወꬆ ዶናን ሀ ቃላ ብርሸꬃይ ዳልጋ በሲ ጉሱ።

* 29:32 ሮቤላ፦ እብራወꬆ ዶናን ሀ ሱንꬃ ብርሸꬃይ “ሀሹ፥ አደ ናአ” ዎይኮ “ታ መቱዋ በእስ” ጉሱ።

† 29:33 ስሞና፦ ሀ ሱንꬃ ብርሸꬃይ እብራወꬆ ዶናን “ስእስ” ጉሱ።

‡ 29:34 ሌወ፦ ሀ ሱንꬃ ብርሸꬃይ “ዋፀታና” ጉሱ።

§ 29:35 ይሁዳ፦ እብራወꬆ ዶናን ሀ ሱንꬃይ “ጋላታ” ጉሱ።

* 30:6 ሀ ሱንꬃ ብርሸꬃይ እብራወꬆ ዶናን “ፕርድስ” ጉሱ።

† 30:8 ንፍታለመ ጌተትያ ሱንꬃ ብርሸꬃይ “ባፀ” ጉሱ።

‡ 30:11 ጋደ ጉሳይ “ሎኦ ቃዳ” ጉሱ።

§ 30:13 አሴራ ጌተትያ ሱንꬃ ብርሸꬃይ “ኡፋይስ” ጉሱ።

* 30:18 ይሳኮራ ጌተትያ ሱንꬃ ብርሸꬃይ “ዳሞዘ” ዎይኮ “ዎይቶ” ጉሱ።

† 30:20 ሀ ሱንꬃ ብርሸꬃይ “ቦንቾ” ጉሱ።

‡ 30:24 ሀ ሱንꬃ ብርሸꬃይ “ታዉ ጉጆ” ዎይኮ “ታፐ ቃርስ” ጉሱ።

* 31:47 ይጋር-ሳሀዱታ፦ አራምከ ዶናን “ማርካ ኬላ” ጉሱ።

† 31:47 ጋላዳ፦ እብራወꬆ ዶናን “ማርካ ኬላ” ጉሱ።

‡ 31:49 ምፅጳ፦ እብራወꬆ ዶና ናጎ በሲ ጉሱ።

* 41:51 ምናሰ፦ እብራወꬆ ዶናን ሀ ሱንꬃ ብርሸꬃይ “ዶግሴስ” ጉሱ።

† 41:52 ኤፍሬማ፦ እብራወꬆ ዶናን ሀ ሱንꬃ ብርሸꬃይ “ናአ እሜስ” ጉሱ።

* 49:8 ይሁዳ፦ ይሁዳ ጉሳይ እብራወꬆ ዶናን ጋላታ ጉሱ።

† 49:16 ዳነ፦ ዳነ ጉሳይ እብራወꬆ ዶናን ፕርዳ ጉሱ።

ከሳ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

ከሳ ማፃፋ

ጋꬃ ቆፋ

ሀ ማፃፋ ሱንꬃ ብርሸꬃይ “ከይድ ቡሱ” ዎይኮ “ከስ” ጉሱ። ሀ ማፃፋይ፥ እስራኤለ አሳይ ግብፀ ቢታ አይለተꬃ ዱሳፈ ዋንድ ከይዳኮ ቆንጭሴስ። ሀ ማፃፋይ ኦይዱ ግታ ቆፋታን ሻከቴስ።

1. እስራኤለ አሳይ አይለተꬃፈ ላአ ከስ

2. እስራኤለ አሳይ ሲና ዙማ ጋካናዉ ብዳ ቡሳ

3. ፆሳይ ባ አሳራ ጫቅዳ ጫቁዋነ እምዳ ዱማ ዱማ ህገታ

4. ጌሻ ዱንካንያ ኬፆ፥ እያ ግዶን ጎኤትያ ሚሸታነ ካህነታ ማኦ።

ሀ ማፃፋይ፥ ፆሳይ ባ አሳ አይለተꬃፈ ከስያ ዎደ አይ ኦꬅዳኮ፥ ቃስ ኡፋይሳ ቃላ እምዳ ደረ ዋትድ ኦꬅዳኮ ቆንጭስድ በሴስ።

ፆሳይ ያይቆባ ሼሽ ግድዳ እስራኤለ አሳ ግብፀ ቢታፈ ከስያ ዎደ ኤንታ ካለꬃና መላ ፆሳይ ፄግዳ አደይ ሙሰ።

ማፃፋ አይፈ ቆፋታ

እስራኤለ አሳ አይለተꬃ ዱሳ (1:1-22)

ሙሰ የለተꬅነ ናአተꬃ ዎድያ (2:1-25)

ሙሰይነ አሮን ግብፀ ካዉዋ ስንꬃን (3:1—6:30)

ታሙ ጋዶታነ ፓስካ ባኣለ (7:1—13:22)

እስራኤለ አሳይ ዞኦ አባ ፕነꬅ (14:1—15:21)

ዞኦ አባፈ ሲና ዙማ ጋካናዉ (15:22—18:27)

ታሙ ኪታታነ ሀራ ህገታ (19:1—24:18)

ጌሻ ዱንካንያነ እያ ግዶን ጎኤትያ ሚሸታ (25:1—27:21)

ካህነታስ እመትዳ ኪታ፥ ያርሾነ ሳምባታ (28:1—31:18)

እስራኤለ አሳይ ባንታዉ ኤቃ መꬍዶሶና (32:1-35)

ፆሳይ ባ ጫቁዋ ኦራꬅድ ሀራ ህገታ እሚስ (33:1—35:3)

ጌሻ ዱንካንያስ እመትዳ እሞታነ ካህነታ ማኦ (35:4—36:7)

ጌሻ ዱንካንያ ኬፅዳ ሂላንቾታ (36:8—38:31)

ካህነታ ማኦነ ጌሻ ዱንካንያ ኤሶ (39:1—40:30)

1

እስራኤለ አሳ ኡንኤተꬃ

1 ባንታ ሶ አሳ ኡባ ኤክድ፥ ያይቆባራ ግብፀ ብዳ እስራኤለ አደ ናይታ ሱንꬃይ ሀይሳፈ ካልድ ፃፈትዳይሳ፤ 2 ኤንትካ ሮቤላ፥ ስሞና፥ ሌወ፥ ይሁዳ፥ 3 ይሳኮራ፥ ዛብሎና፥ ብንያመ፥ 4 ዳነ፥ ንፍታለመ፥ ጋደነ አሴራ። 5 ያይቆባ ሼሻት ኡባይ ላፑን ታማ። ዮሰፍ ካሰካ ግብፀን ደኤስ። 6 ዎደፐ ጉየን ዮሰፍ፥ እያ እሻትነ ሄ የለተꬃ ኡባይ ሀይቅዶሶና። 7 ሽን እስራኤለ ሼሻይ የለትድ ግብፀ ቢታ ኩማና ጋካናዉ ታይቦን ዳርዶሶናነ ምንዶሶና።

8 ሄሳፈ ጉየ፥ ዮሰፋ ኤሮና ሀራ ካዎይ ግብፀ ቢታን ካዎትስ። 9 ሄ ካዎይ ባ አሳ፥ “ሄኮ፥ ሀ እስራኤለት ኑፐ አꬍድ የለተꬃንነ ዎልቃን ዳርዶሶና። 10 ኑኒ ሂላቶና እፅኮ ኤንቲ ታይቦን ካሰይሳፈ ሃ ዳራና። ቆፖና ኦል ደንድኮ ኤንቲ ኑ ሞርከታራ እስፍድ ኑና ኦልድ፥ ቢታ የግድ ባናዉ ዳንዳኦሶና” ያግስ። 11 ሄሳ ግሾ ዴፆ ኦሶን ኤንታ ኡንኤꬃና መላ ኤንታ ቦላ ኢታ ካፖታ ዎꬅዶሶና። ኤንቲ ፕቶማነ ራምሰ ጌተትያ ሻሎ ዎꬅያ ካታማታ ካዋስ ኬፅዶሶና። 12 ሽን ግብፀት ኤንታ ዳርስ ኡንኤꬅንካ ኤንቲ ሃ ዳርድ የለትዶሶናነ ቢታ ጋክዶሶና። ግብፀት እስራኤለታ እፅዳ ግሾ ያይዶሶና። 13 ኤንታና ኢታ ኦሶ ኦስስዶሶና። 14 ኡርቃ የꬍሶን፥ ስምንቶን ፁበ መꬎን ቃስ ጋደ ኦስሶን ኤንታ ደኡዋ ጫምስዶሶና። ቃይ ባይና ዴፆ ኦሶ ኡባ ኤንታ ኦስስዶሶና።

15 ግብፀ ካዎይ ቃንꬃ እብራወ ማጫሳታ ኡሎ ፕትያ ስፖሮነ ፑሆ ጌተትያ ናምኡ ማጫሳታኮ ሀይሳዳ ያግስ፤ 16 “እብራወ ማጫሳት የልያ ዎደ የለትዳ ናአይ አደ ግድኮ ዎꬍተ፥ ሽን ማጫ ግድኮ ፓፃ አግተ” ያግስ። 17 ሽን ኡሎ ፕተይሳት ፆሰ ባቢድ፥ ግብፀ ካዎይ ኪትዳይሳዳ ኦꬅቦኮና። ኤንቲ አደ ናይታ ፓፃ አግዶሶና። 18 ሄሳፈ ጉየ፥ ግብፀ ካዎይ ሄ ኡሎ ፕተይሳታ ፄግድ፥ “ህንተ አይስ ሀይሳ ኦꬅደቲ? አደ ናይታ አይስ ፓፃ አገቲ?” ያግድ ኤንታ ኦይችስ።

19 ኡሎ ፕተይሳት ዛሪድ፥ “እብራወ ማጫሳት ግብፀ ማጫሳታ መላ ግዶኮና። ኤንቲ ምኖ ግድያ ግሾ ኡሎ ፕተይሳት ጋካናፐ ስንꬃትድ የሎሶና” ያግዶሶና።

20 ሄሳ ግሾ ፆሳይ ኡሎ ፕተይሳታስ ኬህስ። እስራኤለ አሳይ ካሰይሳፈ ሃ ዳርሸነ ምንሸ ብዶሶና። 21 ቃስ ኡሎ ፕተይሳት ፆሳስ ያይዳ ግሾ ፆሳይ ኤንታዉ ኤንታ ሶ አስ እሚስ። 22 ሄሳፈ ጉየ ካዎይ ባ አሳ ኡባኮ፥ “እብራወታፐ የለትያ አደ ኡባ ናይለ ሻፋን የግተ፤ ሽን ማጫ ናእ የለትኮ ፓፃ አግተ” ያግድ ኪትስ።

2

ሙሰ የለተꬃ

1 ሄ ዎደ ሌወ ቆሞ ግድዳ እስ ኡራይ ሌወ ማጫስ እስዉ ኤክስ። 2 ሄ ማጫስያ አደ ናአ የላሱ። ናአይ ማላ ሎኦ ግደይሳ በአዳ ሄꬑ አጌና ቆሳሱ። 3 ሽን እያ ሄሳፈ ዳሮ ቆሳናዉ ዳንዳኦናይሳ ኤራዳ፥ ማቃፈ ዳቾ ዳዳዳ፥ ማደ መላባ ትያዳ ናኣ እያን ዎꬃሱ። ያታዳ ናይለ ሻፋ ጋፃን ማይጫ ግዶን ዎꬃሱ። 4 እያ ምችያ እያ ጋክያባ በአናዉ ሃሆን ኤቃሱ።

5 ግብፀ ካዉዋ ናእያ ቦላ ሜጨታናዉ ናይለ ሻፋ ዎꬋሱ። እ ማጫ አይለት ሃꬃ ዶናን ይያ ሃ ስመረቶሶና። እያ ዳቾ ማይጫ ግዶን ደማዳ፥ ባ አይልዉ ባዳ ኤሀና መላ ኪታሱ። 6 ዳቾ ዶያዳ ሄ ጉꬃ ናኣ በአሱ። እ ዬከይሳ በአዳ ቃታዳ፥ “ሀይስ እብራወታ ጉꬃ ናይታፐ እሱዋ” ያጋሱ።

7 ሄ ዎደ እያ ምችያ ካዉዋ ናኤኮ፥ “ሀ ናኣ ꬋንꬃና መላ እብራወ ማጫስ ነዉ ኤሆ?” ያጋዳ ኦይቻሱ።

8 እያ፥ “ኤ፥ ኤሀ” ያጋሱ። ናእያ ባዳ ናኣ አይዉ ኤሀሱ። 9 ካዉዋ ናእያ ማጫስዉ፥ “ሀ ናኣ ኤፋዳ፥ ታዉ ꬋንꬃ፤ ድቻ፤ ታኒ ነዉ ዳሞዘ ቃንፃና” ያጋሱ። ማጫስያ ናኣ ኤፋዳ ꬋንꬃሱ። 10 ናአይ ድጭን፥ ካዉዋ ናኤኮ ኤሀሱ፤ እ እዉ ናአ ግድስ። “ታኒ ሃꬃፈ እያ ከሳ ኤካስ” ጋዳ፥ እያ ሙሰ * ጋዳ ሱንꬃሱ።

ሙሰይ ምድያመ ቢታን

11 ሙሰይ ድጭዳፐ ጉየ እስ ጋላስ ባ አሳ በአናዉ ብድ፥ ኤንቲ ዴፆ ኦሶ ኦꬅሽን ኤንታ በእስ። ግብፀ አስ እሶይ እብራወታፐ እሱዋ ባ ያራ ዋꬍሽን በእስ። 12 እ ይያ ሃ ፄልን፥ ኦንካ ባይናይሳ በእድ፥ ሄ ግብፀ ኡራ ዎꬍድ ሻፈን ቆስስ። 13 ዎንተꬃ ጋላስ ከይድ፥ ናምኡ እብራወት ዋትሽን በእስ። ቆሄይሳኮ፥ “ኔኒ ነ ዳቡዋ አይስ ሾጫይ?” ያግድ ኦይችስ።

14 ሄ ኡራይ፥ “ነና ኑ ቦላ ሃረይሳነ ዳይና ኦꬅዳይ ኦኔ? ኔኒ ዝነ ግብፀ ኡራ ዎꬍዳይሳዳ፥ ታናካ ዎꬋናዉ ኮያይ?” ያግስ። ሙሰይ ሄ ዎደ፥ “ታኒ ኦꬅዳባይ አሳን ኤረትስ” ያግ ቆፕድ ያይስ።

15 ካዎይ ሄሳ ስእዳ ዎደ፥ ሙሰ ዎꬍሳናዉ ኮይስ። ሽን ሙሰይ በትድ፥ ምድያመ ቢታን ደአናዉ ብስ።

እስ ጋላስ እ ሃꬃ ኦላ ዶናን ኡትስ።

16 ሄ ዎደ ምድያመ ካህነ እሱዋስ ላፑን ማጫ ናይት ደኦሶና። ኤንቲ ባንታ አዋ ዶርሳታ ጎንገን ሃ ዱቅ ኡሻናዉ ይዶሶና። 17 ሄንꬃንቾት ይድ ማጫ ናይታ ጎድዶሶና። ሽን ሙሰይ ኤንታ ማድድ ኤንታ ዶርሳታ ሃ ኡሽስ።

18 ኤንቲ ባንታ አዋ የቶራኮ ይዳ ዎደ፥ “ሀች ዋን ኤለስ ይደቲ?” ያግድ ኦይችስ።

19 ኤንቲ ዛሪድ፥ “ግብፀ አስ እሶይ ኑና ሄንꬃንቾታፐ አሽስ። ሃ ዱቅድ ዶርሳታ ኡሽስ” ያግዶሶና።

20 እ ባ ማጫ ናይታ፥ “ያትን እ አዉን ደኢ? ህንተ ሄ ኡራ አይስ አግድ ይደቲ? ኑራ ካꬅ ማና መላ አነ እያ ፄግተ” ያግስ።

21 ሙሰይ ሄ አድያራ ያን ደአናዉ ቆፋ ቃችስ። ዮቶር ባ ናእዉ ስፖሮ ሙሰስ ማቾ ኦꬅድ እሚስ። 22 ስፖራ አደ ናአ የልን፥ ሙሰይ እያ፥ “ታኒ ሀ ቢታን በተ አስ” ግድ ገርሳማ ግድ ሱንꬅስ።

23 ዳሮ ላይꬃፈ ጉየ ግብፀ ካዎይ ሀይቅስ። ሽን እስራኤለት ባንታ አይለተꬃን ኡንኤትድ ዋስዶሶና። ባንታ አይለተꬃን ኤንቲ ዋስዳ ዋሶይ ፆሳኮ ጋክስ። 24 ፆሳይ ኤንታ ዋሱዋ ስእድ፥ እ አብራሃመራ፥ ይሳቃራነ ያይቆባራ ጫቅዳ ጫቁዋ ሀሳይስ። 25 ፆሳይ እስራኤለታ አይለተꬃ ኡንኣ በእድ ኤንታና ቆፕስ።

3

ሙሰ ፄገተꬃ

1 እስ ዎደ ሙሰይ ምድያመ ቢታ ካህንያ፥ ባ ቦሉዋ ዮቶራ ዶርሳነ ዴሻ ሄሜስ። እ ሄ ዉድያ ላግ ኤክድ መላ ቢታ ጋፃን ፆሳ ዙማ ጌተትድ ፄገትያ ኮሬባ * ዙማ ቦላ ኤፍስ። 2 ሄ በሳን ጎዳ ኪታንቾይ † ቱሽያን ኤፅያ ታማ ላጩዋ ግዶን እያዉ በንትስ። ሙሰይ ቱሸይ ታማን ኦይከትንካ ታማይ ቱሽያ ሞናይሳ በእድ፥ 3 “ታኒ ይያ ባዳ፥ ቱሸይ አይስ ታማን ሜተቶናኮ ሄ ኦራꬃባ ሺቃዳ በአና” ግድ ቆፕስ።

4 እ በአናዉ ሺቅዳይሳ ጎዳይ በእድ፥ ቱሽያ ግዶፈ፥ “ሙሰ! ሙሰ!” ግድ ፄግስ።

ሙሰይ፥ “ሄኮ፥ አበ ጎዳዉ” ግድ ኮይስ።

5 ፆሳይ እያኮ፥ “ሃ ሺቆፓ። ኔኒ ኤቅዳ ቢታይ ጌሽ ግድያ ግሾ፥ ነ ቶሁዋን ደእያ ጫማ ከሳ” ያግስ። 6 ጎዳይ እያኮ፥ “ታኒ ነ አዋታ፥ አብራሃመ፥ ይሳቃነ ያይቆባ ፆሳ” ያግስ። ሙሰይ ፆሳ ባአናዉ ያይዳ ግሾ፥ ባ ሶምኡዋ ካምስ።

7 ጎዳይ ቃስካ ሀይሳዳ ያግስ፤ “ታኒ ግብፀን ደእያ ታ አሳይ አይ መላ ዋያኮ በአስ። ኤንቲ ባንታና ኡንኤꬅድ ሃረይሳታፐ አሻና መላ ታኮ ዋስያ ዋሱዋ ስአስ። ኤንታ ዋያካ ኤራይስ። 8 ሄሳ ግሾ፥ ታኒ ኤንታ ግብፀ አሳ ኩሸፐ አሻናዉነ ሄ ቢታፈ ኤንታ ከሳዳ፥ ሀእ ካናነት፥ ህተት፥ አሞረት፥ ፓርዘት፥ ህወትነ ያቡሰት ደእያ ቢታ፥ ማꬅነ ኤስ ኩምዳ ሎኦ ቢታ ኤሀናዉ ዎꬋስ። 9 ታ ደርያ ዋሶይ ሀእ ታና ጋክስ። ግብፀ አሳት ኤንታ ቆህዳ ቆሁዋ ታኒ በአስ። 10 ሄሳ ግሾ ሀእ ኔኒ ታ አሳ እያ ቢታፈ ከሳና መላ ግብፀ ካዋኮ ታኒ ነና ኪታይስ” ያግስ።

11 ሽን ሙሰይ፥ “ካዋኮ ባናዉነ እስራኤለታ ግብፀፈ ከሳናዉ ታኒ ኦኔ?” ያግስ።

12 ፆሳይ ዛሪድ፥ “ታኒ ኔራ ግዳና። ቃስ ታኒ ነና ኪትዳይሳስ ማላይ ሀይሳ፤ ኔኒ ታ አሳ ግብፀፈ ከስያ ዎደ ሀ ዙማ ቦላ ህንተ ታና ጎይናና” ያግስ።

13 ሙሰይ ፆሳኮ፥ “ግዶሽን፥ ታኒ እስራኤለታኮ ባዳ ኤንታኮ፥ ‘ህንተ አዋታ ፆሳይ ታና ህንተኮ ኪትስ’ ያግኮ፥ ኤንቲ ታና፥ ‘እያ ሱንꬃይ ኦኔ?’ ያግድ ኦይችኮ፥ ታኒ ኤንታዉ ዎይጋዳ ዛሮ” ያግስ።

14 “ፆሳይ ሙሰኮ፥ ‘ደኤይስነ ዳናይስ፥ ታና’ ኔኒ እስራኤለታኮ፥ ‘ታን ታና ግድዳይስ’ ታና ህንተኮ ክትስ ያጋ” ያግስ።

15 ፆሳይ ዛሪድ፥ “ኔኒ እስራኤለታ ጎዳይ ህንተ አዋታ፥ አብራሃመ፥ ይሳቃነ ያይቆባ ፆሳይ፥ ታና ህንተኮ ኪትስ። ሀይስ ታ መርና ሱንꬃ፤ ያና የለተꬃ ኡባይ ሀ ሱንꬃን ታና ፄጋና።

16 “ባዳ እስራኤለ ጭማታ ሺሻዳ፥ ጎዳይ ህንተ አዋታ ፆሳይ፥ አብራሃመ፥ ይሳቃነ ያይቆባ ፆሳይ ነዉ ቆንጭዳይሳ ኦዳ። ግብፀን ኤንቲ ዋየትያ ዋይያ ታኒ ፆሞሳዳ በእዳይሳ ኤንታዉ ኦዳ። 17 ታኒ ኤንታና ግብፀ ዋያፐ ከሳዳ ማꬅነ ኤስ ኩምዳ፥ ካናነታ፥ ህተታ፥ አሞረታ፥ ፓርዘታ፥ ህወታነ ያቡሰታ ቢታ ኤፋናዉ ቃላ ገላስ።

18 “እስራኤለ ጭማት ነ ግያባ ስአና። ሄሳፈ ጉየ ኔንነ እስራኤለ ጭማት ግብፀ ካዋኮ ብድ፥ ‘ጎዳይ፥ እብራወታ ፆሳይ፥ ኑስ ቆንጭስ። ሀእ ኑኒ ሄꬑ ጋላሳ ኦገ መላ ቢታ ብድ፥ ጎዳስ፥ ኑ ፆሳስ ያርሾ ያርሻና መላ ኑና የዳ’ ያግተ። 19 ሽን ዎልቃን ግዶና እፅኮ፥ ግብፀ ካዎይ ህንተና የዶናይሳ ታኒ ኤራይስ። 20 ሄሳ ግሾ ታኒ ታ ዎልቃን ዱማ ዱማ ማላታታ ኦꬃዳ ግብፀታ ሾጫና። ሄሳፈ ጉየ እ ህንተና የዳና።

21 “ቃስ ታኒ ግብፀ አሳ ስንꬃን ቴሞ ህንተዉ እማና። ያንያ ግሾ ህንተ ከይያ ዎደ መላ ኩሸ ከየከታ። 22 እብራወ ማጫስ ኡባይ ባ ሾሮን ደእያ ግብፀ ማጫሳኮነ ባ ሶን ደእያ ግብፀ ማጫሳኮ ብድ፥ ብራ አሌቆ፥ ዎርቃነ ማኦ እምተ ግድ ኦይቻና። ህንተ ሄሳ ኤክድ ህንተ ናይታ ማይዛና። ሄሳዳ ኦꬅድ ህንተ ግብፀ ሻሎ ኡባ ኤክድ ባና” ያግስ።

4

ፆሳይ ሙሰስ እምዳ ዎልቃ

1 ሙሰይ፥ “ኤንቲ ታና አማኖና እፅድ፥ ዎይኮ ታኒ ግያባ ስኦና እፅድ፥ ‘ጎዳይ ነዉ ቆንጭቤና’ ጊኮ ዎይጎ?” ያግድ ኦይችስ።

2 ጎዳይ ሙሰኮ፥ “ነ ኩሽያን ደኤይስ አይቤ?” ያግድ ኦይችስ።

“ፃምአ” ያግስ።

3 ጎዳይ እያኮ፥ “አነ ሳአን የጋ” ያግስ። ሙሰይ ሄ ፃምኣ ሳአን የግን፥ ሾሽ ግድን፥ ሙሰይ እያፐ ዎፅስ። 4 ሄሳፈ ጉየ ጎዳይ፥ “ነ ኩሽያ የዳዳ እያ ጎይና ኦይካ” ያግስ። ሙሰይ ባ ኩሽያ የድድ ሾሻ ኦይክ ደንꬅን ሾሻይ እያ ኩሸን ስሚድ፥ ፃምአ ግድስ። 5 ጎዳይ፥ “ነ አዋታ ፆሳይ፥ አብራሃመ፥ ይሳቃነ ያይቆባ ፆሳይ ነዉ ቆንጭዳይሳ ኤንቲ አማናና መላ ሀይሳ ኦꬃ” ያግስ።

6 ካልድ ጎዳይ ሙሰኮ፥ “ነ ኩሽያ ነ ሾጰን ናቃ” ያግስ። ሙሰይ ባ ኩሽያ ሾጰን ናቅስ። እ ከስያ ዎደ እያ ኩሸይ ባሮ ሀርገን ኦይከትዳዳ ቦፅስ። 7 ጎዳይ እያኮ፥ “ነ ኩሽያ ነ ሾጰን ዛራዳ ናቃ” ያግስ። ሙሰይ ባ ኩሽያ ባ ሾጰን ዛር ናቅድ ከስያ ዎደ እያ ኩሸይ ስሚድ ሀንኮ አሳተꬃ መላ ግድስ።

8 ጎዳይ፥ “ኤንቲ ነና ዎይኮ ኮይሮ ማላታ አማኖና እፅኮ፥ ናምአንꬆ ማላታ አማናና። 9 ሽን ኤንቲ ሀ ናምኡ ማላታታ አማኖና እፅኮ፥ ዎይኮ ኔኒ ግያባ ስኦና እፅኮ፥ ናይለ ሻፋፐ ሃ ኤካዳ፥ መላ ቢታ ቦላ ጉሳ። ሄ ሃꬃይ ቢታ ቦላ ሱꬃን ላመታና” ያግስ።

10 ሙሰይ ጎዳኮ፥ “አቤት ጎዳዉ፥ ካሰካ ዎይኮ ሀእ ነ ታና ኦድሶ ኦይክዳይሳፈ ዶምን ኦድድ አማንꬆይ ታዉ ሀነና። ታ ጌሻዳ ኦደታናዉ ዳንዳእከ፤ ታ እንፃርሳይ ሉፋ” ያግስ።

11 ጎዳይ እያኮ፥ “አሳስ ዶና እምዳይ ኦኔ? ሙመ ዎይኮ ቱለ ኦይ ኦኔ? ፄልሰይነ ቆቅሰይ ኦኔ? ታና ጎዳ ግድክናዬ? 12 ሀእ ኔኒ ባ፤ ኔኒ ኦደታና መላ ታ ነና ማዳና። ነ ጋናባ ታ ነዉ እማና” ያግስ።

13 ሽን ሙሰይ፥ “ጎዳዉ፥ ሀያና፥ ሀራ አስ ኪታ” ያግስ።

14 ሄሳፈ ጉየ ጎዳይ ሙሰ ቦላ ዳሮ ሀንቀትድ እያኮ፥ “ሌወ ግድዳ ነ እሻ አሮን ባዌ? እ ኦዳ ሎይꬅድ ኤረይሳ ታ ኤራይስ። ሀእ እ ኔራ ጋሄታናዉ ይሸ ኦገ ቦላ ደኤስ፤ እ ነና በእያ ዎደ ዎዛናፐ ኡፋይታና። 15 ኔኒ፥ ‘ያጋ’፥ ጋዳ እያዉ ኦዳና። ታኒ ህንተ ናምአይካ ዎይግ ኦዳነኮነ ዋትድ ኦꬃነኮ ህንተና ታማርሳና። 16 እ ነ ዶና ግድድ አሳስ ነ ግሾ ኦዳና። ኔኒ ፆሳ በሳን ግዳዳ እ ጋናባ እያዉ ኦዳና። 17 ሀ ፃምአ ኤካ ባዳ እያራ ማላታ ኦꬃዳ በሳ” ያግስ።

ሙሰይ ግብፀ ስሙዋ

18 ሄሳፈ ጉየ ሙሰይ ባ ቦሉዋ ዮታራኮ ስም ብድ፥ “ሀኖ ጋካናዉ አሳይ ፓፃ ደእያኮ በአናዉ፥ ታኒ ጉየ ግብፀ ታ አሳኮ ቦ?” ያግስ። ዮቶር ሙሰኮ፥ “ኤ ባ፤ ሳሮ ጋካ” ያግስ።

19 ሙሰይ ምድያመ ቢታን ደእሽን ጎዳይ እያኮ፥ “ነና ዎꬋናዉ ኮይዳ አሳት ኡባይ ሀይቅዳ ግሾ ጉየ ግብፀ ስማዳ ባ” ያግስ። 20 ሙሰይ ባ ማችዉነ ባ አደ ናይታ ሀረ ቶግስድ ጉየ ግብፀ ስምስ። ሙሰይ ፆሳ ፃምአ ባ ኩሸን ኦይክድ ብስ።

21 ጎዳይ ሙሰ፥ “ኔኒ ግብፀ ስማዳ ብያ ዎደ፥ ታኒ ነዉ እምዳ ዎልቃን ግብፀ ካዉዋ ስንꬃን ማላታታ ኦꬃናይሳ ባሎፓ። ሽን ሄሳንካ እ አሳ የዶና መላ ታኒ እያ ዎዛና ሙምሳና። 22 ሄ ዎደ ታኒ ጎዳይ ግያባ ካዋስ ሀሳዳ ያጋዳ ኦዳ። ‘እስራኤል ታ ባይራ ናአ። 23 እ ታዉ ጎይናና መላ እያ የዳ ጋዳ ታኒ ነዉ ኦዳስ። ሽን ኔኒ የዶና እፃዳሳ። ሄሳ ግሾ፥ ታኒ ነ ባይራ አደ ናኣ ዎꬋና’ ያጌስ ጋዳ ኦዳ” ያግስ።

24 ኦገን ሸምፖ በሳን ጎዳይ ሙሰራ ጋሄትድ እያ ዎꬋናዉ ኮይስ። 25 እያ ማችያ ስፖራ ቃራ ሹቹ ኤካዳ፥ ባ ናኣ ቃፃራሱ። ቃፃራ ሾሁዋራ ሙሰ ቶሁዋ ቦቻሱ። እያ ሙሰኮ፥ “ኔኒ ታዉ ቱማ ሱꬃ መዳ” ያጋሱ። 26 ሄሳ ግሾ፥ ጎዳይ እያ ዎꬎና አግስ። ሄ ዎደ እያ ሙሰኮ፥ “ሀ ቃፃሩዋ ጋሶን ኔኒ አታዳሳ” ያጋሱ።

27 ሄ ዎደ ጎዳይ አሮናኮ፥ “ሙሰራ ጋሄታናዉ መላ ቢታ ባ” ያግስ። እ ብድ፥ ፆሳ ዙማ ቦላ ሙሰራ ጋሄትድ እያ ዬርስ። 28 ሙሰይ ግብፀ ብድ ጋናባነ ኦꬃና ማላታታ ኡባ ጎዳይ እያ ኪትዳይሳ አሮናስ ኦድስ። 29 ሙሰራነ አሮናራ ግብፀ ብድ፥ እስራኤለ ጭማታ ኡባ ሺሽዶሶና። 30 አሮን ጎዳይ ሙሰስ ኦድዳ ቃላ ኡባ ኤንታዉ ኦድስ። ቃስ ሙሰይ ማላታታ ሄ አሳ ስንꬃን ኦꬅስ። 31 ኤንትካ አማንዶሶና። ጎዳይ ኤንታዉ ቆፕዳይሳነ ኤንታ ዋይያ በእዳይሳ ስእዳ ዎደ ጉፋንድ ጎይንዶሶና።

5

ሙሰይነ አሮን ግብፀ ካዉዋ ስንꬃን

1 ሄሳፈ ጉየ ሙሰይነ አሮን ግብፀ ካዋኮ ብድ፥ “ጎዳይ፥ እስራኤለ ፆሳይ፥ ‘ታ አሳይ ታና ቦንቻናዉ መላ ቢታን፥ ባኣለ ኦꬃና መላ ኤንታ የዳ’ ያጌስ” ያግዶሶና።

2 ካዎይ፥ “ታኒ እያዉ ኪተታዳ እስራኤለ የዳናዉ እ፥ ጎዳይ ኦኔ? ታኒ ጎዳ ኤርከ፤ እስራኤላካ የድከ” ያግስ።

3 ኤንቲ ዛሪድ፥ “እብራወታ ፆሳይ ኑስ ቆንጭስ። ሀእ ኑኒ ጎዳስ፥ ኑ ፆሳስ፥ ያርሾ ያርሻናዉ ሄꬑ ጋላሳ ኦገ መላ ቢታ ባና መላ ኑና የዳርክ። ሄሳ ኑ ኦꬆና እፅኮ እ ኑና ሀርገን ዎይኮ ኦላን ꬋይሳና” ያግዶሶና።

4 ሽን ግብፀ ካዎይ፥ “ሙሰ፥ አሮና፥ አሳ አይስ ኦሶ ድገቲ? ጉየ ብድ ህንተ ኦሱዋ ኦꬅተ። 5 ሄኮ፥ ሀ ቢታን ህንተ ዳርደታ፤ ቃስ ህንተ አሳ ኦሶ ድገታ” ያግስ።

6 ካዎይ ሄ ጋላስ ግብፀ ካፖታነ እስራኤለታ ኦስሰይሳታ ሀይሳዳ ያግድ ኪትስ፤ 7 “ካሰይሳዳ ፁበ ኦꬃናው አሳስ ኡቱላ እሞፍተ። ኤንቲ ኡቱላ ባንታዉ ኮይድ ሺሾ። 8 ሽን ካሰይሳፈ ታይቡዋ ጉꬆና ኤንቲ ፁበ መꬍድ ሺሻና መላ ኪትተ፤ እስኖካ ፓጭሶፕተ። ኤንቲ፥ ‘ኑኒ ኑ ፆሳስ ያርሾ ያርሻና መላ ኑና የዳ’ ያግድ ታና ኦይቸይ ኤንታዉ ኦሶይ ጉፅዳ ግሾሳ። 9 ኤንቲ ኦሶን ጉንዳና መላነ ዎርዶ ኦዳ ስኦናዉ ኤንታዉ ዎደይ ዶና መላ ኦሶ ዴፅስተ” ያግድ ኪትስ።

10 ግብፀ ካፖትነ እስራኤለታ ኦስሰይሳት ከይድ፥ አሳኮ፥ “ካዎይ፥ ‘ታኒ ህንተዉ ኡቱላ እምከ። 11 ህንተ ብድ አዉፐካ ኮይድ ደምተ። ሽን ህንተ ኦꬅያ ፁበ ታይቡዋፐ እሶይካ ፓጨና’ ያግስ” ያግዶሶና። 12 ሄሳ ግሾ አሳይ ኡቱላ ኮያናዉ ግብፀ ቢታ ኡባን ላለትዶሶና። 13 ግብፀ ካፖት ኤንታዉ ኡቱል እመትን ኤንቲ ኦꬅያ ፁበ ታይቡዋ ኬና ኦꬅድ ሺሻና መላ ኤንታ ኡንኤꬅዶሶና። 14 ግብፀ ካፖት ባንታፈ ጋርሳራ ደእያ እስራኤለ ካፖታ፥ “ህንተ ካሰ ኦꬅያ ፁበ ኬና አይስ ኦꬅ ሺሽበከቲ?” ያግድ ዋꬍዶሶና።

15 ሄሳፈ ጉየ እስራኤለ ካፖት ካዋኮ ብድ፥ “አቤት ጎዳዉ፥ ኔኒ ነ አይለታ ሀይሳዳ አይስ ኦꬃይ? ያግድ ማጋንዶሶና። 16 ነ አይለታስ ኡቱል እመተና፥ ሽን ፁበ ኦꬃና መላ ኪተትዳ። ሄሳ ቦላ ኑና ዋꬎሶና፤ ሽን ባላይ ነ አሳ ቦላና” ያግዶሶና።

17 ሽን ካዎይ፥ “ህንተ ኦሶ ዶሶና አዛላታ፤ ህንተ ዎራ ዎꬍዳ አዛላታ። ህንተ፥ ‘ኑኒ ጎዳስ ያርሻናዉ ባና፤ ኑና የዳ’ ያግድ ዛር ዛር ታና ኦይቸይ ሄሳ ግሾሳ። 18 ሀእ ጉየ ብድ ኦꬅተ። ህንተዉ አይባ ኡቱልካ እመተና፥ ሽን ህንተ ካሰይሳ ኬና ፁበ ኦꬃናዉ በሴስ” ያግስ።

19 እስራኤለ ካፖት፥ ኤንቲ ካሰይሳ ኬና ፁበ ኦꬃና መላ ኪተትዳ ዎደ ኤንቲ መቶን ገልዳይሳ ኤርዶሶና።

20 ኤንቲ ካዉዋ ማታፐ ከይድ፥ ባንታና ካረን ናግያ ሙሰኮነ አሮናኮ ብዶሶና። 21 ኤንቲ ሙሰኮነ አሮናኮ፥ “ህንተ ኑና ካዎይነ እያ ሞርናት እፃና መላነ ዎꬋና መላ ህንተ ኦꬅዳይሳ ፆሳይ ፄሎ፤ እ ፕርዶ” ያግዶሶና።

ሙሰ ዎሳ

22 ሙሰይ ጎዳኮ ስሚድ፥ “ጎዳዉ፥ ኔኒ ሀ አሳ ቦላ መቶ አይስ ኤሀዲ? ኔኒ ታና ኪትዳይ ሄሳሴ? 23 ታኒ ነ ሱንꬃን ካዋስ ኦዳናዉ ብዳ ዎደፐ ዶምን እ ሀ አሳ ቦላ መቶ ሀ ዳርስስ። ቃስ ነካ ነ አሳ አሻባካ” ያግስ።

6

1 ሄሳፈ ጉየ ጎዳይ ሙሰኮ፥ “ታኒ ግብፀ ካዉዋ ቦላ ኦꬃናባ ሀእ ኔኒ በአና። እ ታ ደርያ የዳና መላ ታኒ ታ ዎልቃ እያ በሳና። እ ኤንታ ባ ቢታፈ ጎድድ ከሳና” ያግስ።

2 ፆሳይ ሙሰ፥ “ታኒ ጎዳ። 3 ታኒ አብራሃመስ፥ ይሳቃስነ ያይቆባስ ኡባ ዳንዳእያ ፆሳ ግዳዳ ቆንጫስ። ሽን ታኒ፥ ‘ጎዳ’ ጌተትያ ታ ሱንꬃን ታናተꬃ ኤንታ ኤርሳብከ። 4 ቃስ ታኒ ኤንቲ በተተꬃን ደእዳ ካናነ ቢታ እማና ጋዳ ኤንታራ ጫቃስ። 5 ቃስካ ግብፀ አሳት አይለይያ እስራኤለታ ዋሱዋ ታኒ ስአስ፤ ታ ጫቁዋካ ቆፓስ።

6 “ሄሳ ግሾ ኔኒ እስራኤለታኮ፥ ‘ታኒ ጎዳ። ታኒ ህንተና ግብፀ አይለተꬃፈ አሻዳ ከሳና። ታኒ ኤንታ ታ ምኖ አፃን ኢታ ፕርዳ ፕርዳዳ ህንተና ዎዛና። 7 ታኒ ህንተና ታ ደረ ኦꬃና፤ ታኒ ህንተ ፆሳ ግዳና። ግብፀ አይለተꬃፈ ታኒ ህንተና ከስዳ ዎደ፥ ታኒ ጎዳ ህንተ ፆሳ ግደይሳ ህንተ ኤራና። 8 ታኒ አብራሃመስ፥ ይሳቃስነ ያይቆባስ እማና ጋዳ ጫቅዳ ቢታ ህንተና ኤሀና። ሄ ቢታ ታኒ ህንተዉ ላታ ቢታ ኦꬃዳ እማና። ታኒ ጎዳ’ ያጋ” ያግስ።

9 ሙሰይ ሄሳ እስራኤለታስ ኦድስ፥ ሽን ኤንቲ አይለተꬃ ኡንአፈ ደንዶይሳን ኡፋይስ ቃንፅዳ ግሾ እ ግያባ ስእቦኮና።

10 ሄሳፈ ጉየ ጎዳይ ሙሰ፥ 11 “ባዳ ግብፀ ካዋስ፥ ‘እስራኤለታ ነ ቢታፈ የዳ’ ያጋዳ ኦዳ” ያግስ።

12 ሽን ሙሰይ፥ “ታ እንፃርሳይ ሉፋ። እስራኤለት ታና ስእቦኮና፥ ሽን ግብፀ ካዎይ ታና ዋንድ ስአኔ?” ያግስ።

13 ጎዳይ ሙሰነ አሮና፥ “ብድ፥ እስራኤላ አሳ ግብፀፈ ከሳና መላ፥ ታኒ ህንተና ኪትዳይሳ እስራኤለታስነ ግብፀ ካዋስ ኦድተ” ያግስ።

ሙሰነ አሮና የለታ

14 ሀይሳፈ ካልድ ፃፈትዳይሳት ኤንታ ማይዛታ፤ ያይቆባ ባይራ ናኣ ሮቤላ አደ ናይት፥ ሄኖከ፥ ፋሉ፥ ኤስሮመነ ካርማ። ሀይሳቲ ሮቤላ ሶ አሳስ ማይዛታ።

15 ስሞና አደ ናይት፥ ያሙኤላ፥ ያምና፥ ኦሀዳ፥ ያክና፥ ዞሃራነ ካናነ ቢታ ማጫሴፐ የለትዳ ሳኡላ። ሀይሳቲ ስሞና ሶ አሳስ ማይዛታ።

16 ሌወ አደ ናይት ገድሶና፥ ቃሃታነ ማራራ። ሌወይ ፄታነ ሀስታማነ ላፑን ላይꬅ ደእስ።

17 ገድሶና አደ ናይት ልብናነ ሳመአ ጌተቶሶና። ሀይሳቲ ባንታ ሶ አሳስ ማይዛታ።

18 ቃሃታ አደ ናይት አምራማ፥ እዛራ፥ ከብሮናነ ኡዝኤላ። ቃሃት ፄታነ ሀስታማነ ሄꬑ ላይꬅ ደእስ።

19 ማራራ አደ ናይት ማህላነ ሙሰ።

ባንታ የለተꬃ ማራን ሀይሳፈ ቆሞን ፃፈትዳይሳት ሌወ ሼሻታ።

20 አምራም ባ አዋ ምችዉ ዮከቤዶ ማችስ። እያ አሮናነ ሙሰ እያዉ የላሱ። አምራም ፄታነ ሀስታማነ ላፑን ላይꬅ ደእስ።

21 እዛራዳ ናይት፥ ቆረ፥ ነፈጋነ ዝክራ።

22 ኡዝኤላ አደ ናይት፥ ምሳኤላ፥ ኤልዛፋናነ ስትራ።

23 አሮን አምናዳበ ናእዉ፥ ናአሶና ምችዉ ኤልሰቦ ማችስ። እያ እያዉ ናዳበ፥ አብዮዳ፥ አላዛራነ እታማራ የላሱ።

24 ቆረ አደ ናይት፥ አስራ፥ ኤልቃናነ አብያሳፋ።

25 አሮና ናአይ አላዛር ፑትኤላ ናይታፐ እስንዉ ማችስ። እያ እያዉ ፕንሃሳ የላሱ።

ሀይሳቲ ሌወ ሼሻታነ ኤንታ ማይዛታ።

26 ጎዳይ፥ ሙሰነ አሮና እስራኤለ አሳ ያራን ያራን ኤንታ ሶ አሳራ ግብፀፈ ካለꬅድ ከሳና መላ ኪትስ። 27 እስራኤለታ ግብፀፈ ከስ የዳና መላ ግብፀ ካዋስ ኦድዳይ ኤንታ። 28 ጎዳይ ግብፀን ሙሰስ ኦድዳ ዎደ፥ 29 “ታኒ ጎዳ፤ ታኒ ነዉ ኦድያባ ኡባ ግብፀ ካዋስ ኦዳ” ያግስ።

30 ሽን ሙሰይ፥ “ታ ዶናይ ሉፋ ግደይሳ ነ ኤራሳ፥ ያትን ካዎይ ታኒ ኦድያባ ዋን ስአኔ?” ያግስ።

7

1 ጎዳይ ሙሰኮ፥ “ሄኮ ታኒ ነና ግብፀ ካዋስ ፆሳ መላ ኦꬃስ። ነ እሻ አሮን ነ ናበ ግድድ እያዉ ኦዳና። 2 ታኒ ነና ኪትዳ ኪታ ኡባ አሮናስ ኦዳ። እ፥ እስራኤለታ ባ ቢታፈ ከስ የዳና መላ ካዋስ ኦዳና። 3 ሽን ታኒ ካዉዋ ዎዛና ሙምሳና። ታኒ ግብፀ ቢታን ማላታታነ ማላልስያባታ ኦꬅኮካ፥ 4 እ ህንተ ኦድያባ ስኤና። ሄ ዎደ ታኒ ግብፀታ ፕርዳና፤ ታ ደርያ እስራኤለ ግብፀፈ ከሳና። 5 ሄስ ሀንያ ዎደ ታኒ ጎዳ ግድዳይሳ ግብፀት ኤራና” ያግስ።

6 ሙሰይነ አሮን ጎዳይ ኪትዳይሳዳ ኦꬅዶሶና። 7 ኤንቲ ካዋስ ኦድያ ዎደ፥ ሙሰስ ሆስፑን ታሙ ላይꬅ፤ አሮናስ ቃስ ሆስፑን ታማነ ሄꬑ ላይꬅ።

አሮና ፃምአ

8 ጎዳይ ሙሰነ አሮና፥ 9 “ካዎይ ህንተና፥ ማላታ ኦꬅድ ታና በስተ ጊኮ፥ አሮን ባ ፃምአ ኤክድ ካዉዋ ስንꬃን የጋና መላ እያዉ ኦዳ፤ ሄ ፃምአይ ሾሽ ግዳና” ያግስ። 10 ሙሰይነ አሮን ካዋኮ ብድ ጎዳይ ኤንታ ኪትዳይሳዳ ኦꬅዶሶና። አሮን ባ ፃምኣ ካዉዋ ስንꬃንነ እያ ሞርናታ ስንꬃን የግን ፃምአይ ሾሹ ግድስ። 11 ሄሳፈ ጉየ ካዎይ ማሮታነ ብታንቾታ ፄግስስ። ኤንትካ ባንታ ብታን ሄሳዳ ኦꬅዶሶና። 12 ኤንቲ ኡባይ ባንታ ፃምኣ ሳአን የግዳ ዎደ ፃምአት ሾሽ ግድዶሶና። ሽን አሮና ፃምአይ ኤንታ ፃምአታ ምትስ 13 ግዶሽን ጎዳይ ግዳይሳ መላ ካዋ ዎዛናይ ሙምስ። እ ኤንቲ ገይሳ ስኦና እፅስ።

ሃꬅ ሱꬁ ላመተꬃ

14 ጎዳይ ሙሰ፥ “ካዋ ዎዛናይ ሙምስ፤ እ አሳ የዶና እፅስ። 15 ዎንቶ ዎንታ ጉራ ሾሽ ላመትዳ ፃምኣ ኤካዳ፥ ናይለ ሻፋ ማታን ኤቃዳ፥ ካዉዋራ ጋሄታናዉ ናጋ። 16 እያኮ፥ ‘ጎዳይ፥ እብራወታ ፆሳይ ታ አሳይ መላ ቢታን ታዉ ጎይናና መላ የዳ’ ያግድ ታና ኔኮ ኪትስ። ሽን ኔኒ ሀኖ ጋካናዉ እፃዳሳ። 17 ጎዳይ፥ እ፥ ጎዳ ግደይሳ እ ኦꬅያባን ኔኒ ኤራና። ታኒ ናይለ ሻፋ ሃꬃ ታ ኩሸን ደእያ ፃምአን ሾጭኮ ሃꬃይ ሱꬅ ላመታና። 18 ናይለ ሻፋን ደእያ ሞሎይ ሀይቃና፤ ሻፋይካ ፅንቃና። ግብፀት ሄ ሻፋ ሃꬃ ኡያናዉ ዳንዳኦኮና” ያጋዳ ኦዳ።

19 ጎዳይ ሙሰኮ፥ “አሮን ግብፀን ደእያ ሃꬃታ ቦላ፥ ሻፋታ ቦላ፥ ዛራ ሃꬃታ ቦላ፥ ተቀ ሃꬃ ቦላነ ዱቀትዳ ሃꬅ ኡባ ቦላ ባ ፃምኣ ደንꬃና መላ ኦዳ። ሄ ዎደ ሃꬃ ኡባይ ሱꬅ ላመታና። ሀር አቶሽን ግብፀ ቢታን ምꬃፈነ ሹቻፈ ኦሰትዳ ሃ ትክያ ሚሸታን ደእያ ሃꬃይ ኡባይ ሱꬅ ላመታና ያጋ” ያግስ።

20 ሙሰይነ አሮን ጎዳይ ኪትዳይሳዳ ኦꬅዶሶና። ካዉዋ ስንꬃንነ እያ ሞርናታ ስንꬃን ባ ፃምኣ ደንꬅድ፥ ናይለ ሻፋ ሃꬃ ሾጭስ። ሃꬃ ኡባይ ሱꬅ ላመትስ። 21 ሄ ሻፋ ሃꬃን ደእያ ሞሎት ሀይቅዶሶና። ሻፋ ሃꬃይ ኢታ ፅንቅዳ ግሾ፥ ግብፀ አሳይ ኡያናዉ ዳንዳእቦኮና። ግብፀ ቢታ ኡባን ሱꬅ ኩምስ። 22 ሽን ግብፀ ብታንቾት ባንታ ብታን ሄሳዳ ኦꬅዶሶና። ጎዳይ ግዳይሳዳ ካዉዋ ዎዛናይ ሙምን፥ ሙሰይነ አሮን ኦድዳይሳ ስኦና እፅስ። 23 ካዎይ ሄ ሀንዳባ አይብንካ ታይቦና የግ አግድ ባ ጋꬎ ስሚድ ብስ። 24 ግብፀ አሳይ ናይለ ሻፋ ሃꬃ ኡያናዉ ዳንዳእቦና ግሾ፥ ኡይያ ሃꬅ ደማናዉ ሻፋ ጋፃን ኦላ ቦክዶሶና።

25 ጎዳይ ሃꬃ ሾጭ ስምን ላፑን ጋላስ ግድስ።

8

ሾ ጋዶ

1 ሄሳፈ ጉየ ጎዳይ ሙሰኮ፥ “ግብፀ ካዋኮ ባዳ፥ ‘ጎዳይ፥ ታዉ ጎይናና መላ ታ አሳ የዳ። 2 ኔኒ ኤንታ የዶና እፅኮ፥ ነ ቢታ ኡባን ሾ ጋዶ የዳና። 3 ናይለ ሻፋን ሾይ ኩማና። ኤንቲ ያፐ ከይድ ነ ካዎተꬃ፥ ነ ዝንእያ ክፍልያ፥ ነ ሂፃ፥ ነ ሞርናታ ኬꬃነ ነ ደርያ ኬꬃ ኡባን ገላና። ሄሳዳካ ነ ጮጨንነ ሙኑቃ ሚሸ ኡባን ገላና። 4 ሾት ነ ቦላ፥ ነ አሳ ቦላነ ነ ሹማታ ኡባ ቦላ ጉፓና ያጌስ’ ያጋዳ ኦዳ” ያግስ።

5 ጎዳይ ሙሰኮ፥ “አሮን ግብፀን ደእያ ሃꬃታ ቦላ፥ ዛራ ሃꬃታ ቦላነ ተቀ ሃꬃ ኡባ ቦላ ባ ፃምኣ ደንꬃና መላ ኦዳ” ያግስ።

6 አሮን ግብፀ ሃꬃታ ቦላ ባ ፃምኣ ደንꬅዳ ዎደ ሾት ከይድ፥ ግብፀ ቢታ ማእዶሶና። 7 ሽን ማሮትካ ባንታ ብታን ሄሳዳ ኦꬅድ ግብፀ ቢታን ሾ ከስዶሶና።

8 ካዎይ ሙሰነ አሮና ፄግስድ፥ “ሀ ሾታ ታፐነ ታ አሳፐ ድጋና መላ ጎዳ ህንተ ዎስኮ ታ ህንተ አሳ ጎዳስ ያርሾ ያርሻና መላ የዳና” ያግስ።

9 ሙሰይ ካዋኮ፥ “ሾት ኔፐ፥ ነ ሞርናታፐነ ነ አሳፐ ክቻና መላ ታ ዎሳናዉ ቃፃሮ እማ። ሄሳፈ ጉየ ሻፋ ሾት ኔፐነ ነ ኬꬃፈ ክችድ ናይለ ፃላላን ደአና” ያግስ።

10 ካዎይ ዛሪድ፥ “ዎንቶ ግዶ” ያግስ።

ሙሰይ፥ “ኑ ጎዳ ፆሳ መል ሀር ኦንካ ባይናይሳ ኔኒ ኤራና መላ ነ ግዳይሳዳ ኦꬃና። 11 ሾት ኔፐ፥ ነ ኬꬃፈነ፥ ነ ሞርናታፐ ክችድ ናይለ ሻፋ ፃላላን አታና” ያግስ።

12 ሙሰይነ አሮን ካዉዋ ማታፐ ከይድ፥ ካዉዋ ቦላ ጎዳይ ኤህዳ ሾታ ድጋና መላ ሙሰይ ጎዳ ዎስስ። 13 ጎዳይ ሙሰይ ኦይችዳይሳዳ ኦꬅን ሶን፥ ካረንነ ጌሻን ደእያ ሾት ሀይቅዶሶና። 14 ግብፀ አሳይ ሀይቅዳ ሾታ ሺሽድ ዶርዶሶና፤ ቢታ ኡባይ ፅንቅስ። 15 ሽን ሾት ሀይቅዳይሳ ካዎይ በእዳ ዎደ እያ ዎዛናይ ዛር ሙምስ። ጎዳይ ግዳይሳ መላ እ ሙሰነ አሮና ስኦና እፅስ።

ቦፀ ጋዶ

16 ሄሳፈ ጉየ፥ ጎዳይ ሙሰኮ “አሮን ባ ፃምአ ደንꬅድ ቢታ ባና ሾጫና መላ ኦዳ። ግብፀ ቢታ ኡባን ደእያ ባናይ ቦፀ ግዳና” ያግስ። 17 ኤንቲ ኪተትዳይሳዳ ኦꬅዶሶና። አሮን ፃምአራ ቢታ ባና ሾጭስ። ግብፀን ደእያ ባና ኡባይ ቦፀ ላመትድ መህያነ አሳ ማእስ። 18 ማሮትካ ባንታ ብታን ሄሳዳ ኦꬃናዉ ፓጭዶሶና፥ ሽን ፆነትዶሶና። ቦፀይ አሳ ቦላነ መህያ ቦላ ላለትስ። 19 ማሮት ካዋኮ፥ “ሀይስ ፆሳ ኦሶ” ያግዶሶና። ሽን ካዋ ዎዛናይ ሙምስ። ጎዳይ ግዳይሳ መላ እ ኤንታና ስኦና እፅስ።

ኡዱንፀ ጋዶ

20 ጎዳይ ሙሰ፥ “ጉራ ደንዳዳ፥ ካዎይ ሻፋ ብሽን እያራ ጋሄታዳ፥ ‘ጎዳይ፥ ታና ጎይናና መላ ታ አሳ የዳ። 21 ኔኒ ታ አሳ የዶና እፅኮ፥ ታኒ፥ ነ ቦላ፥ ነ ሞርናታ ቦላነ፥ ነ አሳ ቦላ ኡዱንፀ ጋዶ የዳና። ግብፀታ ኬꬃነ ኤንቲ ደእያ ቢታ ኡባን ኡዱንፀይ ኩማና። 22 ሽን ሄ ጋላስ ታ አሳይ ደእያ ጌሳመ ቢታን ኡዱንፀይ ዶናዳ ኤንታ ተቃዳ አሻና። ታኒ ጎዳይ፥ ሄ ዎደ ሀ ቢታን ታኒ ጎዳይ ኦይሳ ኔኒ ኤራና። 23 ታኒ፥ ታ አሳነ ነ አሳ ሻካና፤ ሄ ግታ ማላታይ ዎንቶ ሀናና’ ያጌስ ጋዳ ኦዳ” ያግስ።

24 ሄሳፈ ጉየ፥ ጎዳይ ግዳይሳዳ ኦꬅስ። ካዉዋ ጋꬎነ እያ ሞርናታ ሶ ዳሮ ኡዱንፀ ጋዶ የድስ። ኩመꬃ ግብፀ ቢታይ ኡዱንፀ ጋዶን ቆሄትስ።

25 ሄ ዎደ ካዎይ ሙሰነ አሮና ፄግስድ፥ “ብድ፥ ሀ ቢታን ህንተ ፆሳስ ያርሾ ያርሽተ” ያግስ።

26 ሽን ሙሰ ዛሪድ፥ “ሄስ ሀኖናባ። ኑኒ ጎዳስ፥ ኑ ፆሳስ ያርሽያ ያርሾይ ግብፀታ ማታን እፀትያ ግሾ፥ ሄሳ ኦꬆኮ። ኑ ያርሽሽን ኤንቲ በእኮ ኑና ሹቻን ጫዳና። 27 ኑና ኪትዳይሳ መላ፥ ኑኒ ጎዳስ፥ ኑ ፆሳስ ያርሾ ያርሻናዉ ሄꬑ ጋላስ ኦገ መላ ቢታ ባናዉ በሴስ” ያግስ።

28 ካዎይ ዛሪድ፥ “ጎዳስ፥ ህንተ ፆሳስ መላ ቢታ ብድ ያርሻና መላ ታኒ ህንተና የዳና። ሽን ህንተ ሃክድ ቦፕተ፤ ታዉ ዎስተ” ያግስ።

29 ሙሰይ ዛሪድ፥ “ታኒ ነ ማታፐ ከይዳ መላ ጎዳ ዎሳና። ሀ ኡዱንፀይ ዎንቶ ካዉዋፐ፥ እያ ሞርናታፐነ እያ አሳፐ ክቻና። ሽን ካዎይ አሳይ ጎዳስ ጎይናናይሳ ድግድ ዛር ኑና ጭሞፎ” ያግስ።

30 ሄሳፈ ጉየ ሙሰይ ካዉዋ ማታፐ ከይድ፥ ጎዳ ዎስስ። 31 ጎዳይ ሙሰይ ኦይችዳይሳዳ ኦꬅስ። ኡዱንፀይ ካዉዋፐ፥ እያ ሞርናታፐነ እያ አሳፐ እሶይካ አቶና ክችስ። 32 ሽን ሀእካ ካዉዋ ዎዛናይ ሙምን አሳ የዶና እፅስ።

9

መሄ ቦላ ይዳ ጋዶ

1 ጎዳይ ሙሰኮ፥ “ግብፀ ካዋኮ ባዳ፥ ጎዳይ፥ እብራወታ ፆሳይ ኔኮ፥ ‘ኤንቲ ታዉ ጎይናና መላ ታ አሳ የዳ። 2 ኔኒ የዶና ኤንታ እፅኮ፥ 3 ታኒ ነ ፓራታ ቦላ፥ ነ ሀረታ ቦላ፥ ነ ግማለታ ቦላ፥ ነ መህያ ቦላ፥ ነ ዶርሳታ ቦላነ ነ ዴሻታ ቦላ ኢታ ጋዶ የጋና። 4 ሽን ታኒ ጎዳይ እስራኤለ አሳ መህያ ግዶንነ ግብፀ አሳ መህያ ግዶን ዱማተꬅ መꬋና። እስራኤለ አሳ መህያፐ እሶይካ ሀይቀና። 5 ዎንቶ ታኒ ሄሳ ኦꬃና ግድ ጎዳይ ዎደ ቃንፅስ’ ያጋ” ያግስ።

6 ዎንተꬃ ጋላስ ጎዳይ ግዳይሳዳ ኦꬅስ። ግብፀ አሳ መሄ ኡባይ ሀይቅስ፥ ሽን እስራኤለ አሳ መህያፐ እሶይካ ሀይቅቤና። 7 ካዎይ ሀንዳባነ እስራኤለታ መህያፐ ሀር አቶሽን እሶይካ ሀይቆናይሳ አሰ ኪትድ፥ ኦይችድ ኤርስ። ሽን ሀእካ እያ ዎዛናይ ሙምዳ ግሾ አሳ የዶና እፅስ።

ክፃ ጋዶ

8 ሄሳፈ ጉየ፥ ጎዳይ ሙሰነ አሮና፥ “ጮጨፐ ብዶ ኩጭ ኤክድ፥ ካዎይ በእሽን ቦላ ꬋርጭተ። 9 ሄስ ግብፀ ቢታ ኡባ ቦላ ባና ግድድ ላለታና። ግብፀ ቢታን ደእያ አሳ ቦላነ መሄይ ቦላ ክፃ ጋዶ ኤሀና” ያግስ። 10 ኤንቲ ጮጨፐ ጉꬃ ብዶ ኤክድ ካዉዋ ስንꬃን ኤቅዶሶና። ሙሰይ ሄሳ ቦላ ላልን፥ አሳ ቦላነ መህያ ቦላ ክፃ ጋዶይ ዎꬍ አግስ። 11 ግብፀ አሳ ቦላ ዎꬍዳ ክፃይ ማሮታ ቦላካ ዎꬍዳ ግሾ ሙሰ ስንꬃን ኤቃናዉ ዳንዳእቦኮና። 12 ሽን ጎዳይ ሙሰስ ግዳይሳ መላ፥ ካዎይ ባ ዎዛና ሙምስዳ ግሾ፥ ሙሰነ አሮና ስኦና እፅስ።

ሻቻ ጋዶ

13 ሄሳፈ ጉየ፥ ጎዳይ ሙሰኮ፥ “ካዋኮ ጉራ ደንዳ ባዳ፥ ‘ጎዳይ፥ እብራወታ ፆሳይ፥ ታዉ ጎይናና መላ ታ አሳ የዳ። 14 ሀእ ነ እፃስ ጊኮ፥ ነ ሞርናታነ ነ አሳ ፃላላ ግዶናሽን ነ ቦላካ ኢታ ጋዶ ኤሀና። ሄ ዎደ አላመ ኡባን ጎድ ታ ፃላላ ግደይሳ ኔኒ ኤራና። 15 ታኒ ታ ኩሽያ ደንꬃዳ ነናነ ነ አሳ ጋዶን ሾጭዳባ ግድያኮ ሀእ ጋካናስ ህንተ ቢታ ቦላ ደኤከታሽን። 16 ሽን ታ ሱንꬃይ ቢታ ኡባን ኤረታና መላ ታኒ ታ ዎልቃ በሳናዉ ነና ደኦን ዎꬃስ። 17 ኔኒ ሀእካ ኦቶርታዳ ታ አሳ የዶና እፃዳሳ። 18 ታኒ ዎንቶ ሀኖደ ግብፀ ቢታይ መꬎቶሳፐ ሀች ጋካናዉ ቡክ ኤሮና ዎልቃማ ሻች ቡክሳና። 19 ሀእ ኔኒ ነ መህያነ ካረን ደእያባ ኡባ ኤለ ሶ ገልሳና መላ ኪታ። ሶ ገሎና አሳ ቦላነ መህያ ኡባ ቦላ ሻች ቡክድ፥ ኤንታ ዎꬋና ያጌስ’ ያጋ” ያግስ። 20 ካዉዋ ሞርናታፐ እሶት እሶት ጎዳይ ግዳይሳ ስእድ ያይዳ ግሾ፥ ባንታ አይለታነ ባንታ መሄታ ሶ ገልስዶሶና። 21 ሽን ሀራት ጎዳይ ግዳይሳ ስኦና እፅድ ባንታ አይለታነ ባንታ መህያ ካረን አጋግዶሶና።

22 ሄሳፈ ጉየ፥ ጎዳይ ሙሰ፥ “ግብፀ ቢታ ኡባ ቦላ፥ አሳ ቦላ፥ መህያ ቦላነ ጋደን ደእያ ካꬃ ቦላ ሻች ቡካና መላ ነ ኩሽያ ሳሎ ደንꬃ” ያግስ። 23 ሙሰይ ባ ፃምኣ ሳሎ ደንꬅዳ ዎደ፥ ጎዳይ ዎልቃማ ደሾነ ዎልአንꬅ የድስ። ሄሳዳ ኦꬅድ ጎዳይ ግብፀን ሻች ቡክስስ። 24 ጎዳይ ገደራ ሃራ ዎልቃማ ዎልአንꬅ የድስ። ሄሳ መላባይ ግብፀ ቢታን አስ ዱሱ ኦይኮደፐ ሀን ኤረና። 25 ሄ ሻቻይ ግብፀን ደእያ አሳነ መህያ ሾጭስ። ጋደን ደእያባ፥ ምꬅነ ማታ ኡባ ꬋይስስ። 26 እስራኤለት ደእያ ጌሳመ ቢታ ፃላላን ሻች ቡክቤና።

27 ካዎይ ሙሰነ አሮና ፄግስድ፥ “ታኒ ሀእ ናጋራ ኦꬃስ። ጎዳይ ቱማንቾ፤ ታንነ ታ አሳይ ባላ። 28 ደሾይነ ሻቻይ ኑ ቦላ ዳርድ ኡንኤꬅዳ ግሾ ኑስ ጎዳ ዎስተ። ታኒ ህንተና የዳና፤ ህዛፐ ህንተ ሀይሳን ጋምኤከታ” ያግስ።

29 ሙሰይ እያኮ፥ “ታኒ ሀ ካታማፐ ከይዳ ዎደ ታ ኩሽያ ደንꬃዳ ጎዳ ዎሳና። ደሾይነ ሻቻይ ኤቅያ ዎደ ሳአይ ጎዳባ ግደይሳ ኔኒ ሄሳን ኤራና። 30 ሽን ነነ ነ ሞርናት ሀእካ ጎዳ ፆሳ ያዮናይሳ ታኒ ኤራይስ” ያግስ።

31 ታልባይ ጪሸ፥ ባንጋይ ቆርፃ ግድያ ግሾ ኡባይ ሻቻን ꬋይስ። 32 ሽን ግስተይነ ሙርቃይ ጋክቦና ግሾ ሻቻን ꬋይቤና።

33 ሙሰይ ካዉዋ ማታፐ ከይድ፥ ካታማፐ ጋፃ ብድ ባ ኩሽያ ደንꬅድ ጎዳ ዎስስ። ያትን ደሾይ፥ ሻቻይነ እራይ ኤለስድ ኤቅ አግስ። 34 ሽን ካዎይ ሄ ኡባይ ኤቅዳይሳ በእዳ ዎደ ዛሪድ ናጋራ ኦꬅስ። እያራነ እያ ሞርናታራ ባንታ ዎዛና ጉጅድ ምንꬅዶሶና። 35 ጎዳይ ሙሰ ባጋራ ኦድዳይሳ መላ ካዉዋ ዎዛናይ ሙምን፥ እስራኤለታ የዶና እፅስ።

10

ቦለ ጋዶ

1 ሄሳፈ ጉየ፥ ጎዳይ ሙሰኮ፥ “ግብፀ ካዋኮ ባ። ታኒ ሀ ማላታታ ኤንታ ግዶን ኦꬃናዉ ኮያዳ ካዉዋ ዎዛናነ እያ ሞርናታ ዎዛና ሙምሳስ። 2 ታኒ ሄሳ ኦꬅዳይ ታ ማላታታን ዋታዳ ግብፀታ ሴርዳኮ ህንተ ህንተ ናይታስነ ህንተ ናይታ ናይታስ ኦዳና መላ ኮይዳ ግሾሳ። ሄ ዎደ ታኒ ጎዳ ግደይሳ ህንተ ኤራና” ያግስ።

3 ሙሰይነ አሮን ካዋኮ ብድ፥ “ጎዳይ፥ እብራወታ ፆሳይ ኔኮ፥ ‘ኔኒ ታዉ ኪተተꬅ እፀይ አዉደ ጋካናሴ? ታዉ ጎይናና መላ ታ አሳ የዳ። 4 ኔኒ ኤንታ የዶ እፅኮ፥ ዎንቶ ነ ቢታ ቦላ ታኒ ቦለ የዳና። 5 ቦለይ ዳሮተꬃፈ ደንዶይሳን ቢታ ኡባ ካማና። ኤንቲ ሻቻ ጋዱዋፐ አትዳ ጉꬃባነ ምꬃ ሀይꬅ ኡባ ማና። 6 ነ ኬꬃ፥ ነ ሞርናታ ኬꬃነ ግብፀ አሳ ኡባ ኬꬃ ኤንቲ ኩማና። ሄስ ነ ማይዛት ሀ ቢታን ደኦሳፐ ሀኖ ጋካናዉ በእዳ ኢታባፐ አꬍያባ ግዳና’ ያጌስ” ያግዶሶና።

ሄሳፈ ጉየ፥ ሙሰይ ካዉዋ ስንꬃፈ ከይድ ብስ።

7 ካዋ ሞርናት ካዋኮ፥ “ሀ ኡራይ አዉደ ጋካናዉ ኑስ ፅሄ ግዳኔ? አሳይ ጎዳ፥ ባንታ ፆሳ ጎይናና መላ ኤንታ የዳ። ግብፀ ቢታይ ꬋየይሳ ኔኒ አኬክኪ?” ያግዶሶና።

8 ካዎይ ሙሰነ አሮና ጉየ ፄግስድ፥ “ብድ ጎዳ፥ ህንተ ፆሳ ጎይንተ፥ ሽን በይሳት ኦናንቴ?” ያግስ።

9 ሙሰይ፥ “ኑኒ ብያ በሳን ጎዳ ቦንቻናዉ ባኣለ ኦꬃና ግሾ፥ ኑኒ ኑ ጉꬃ ናይታ፥ ኑ ጭማታ፥ ኑ አደ ናይታ፥ ኑ ማጫ ናይታ፥ ኑ ዶርሳታነ ኑ ሚዛታ ኤክድ እስፈ ባና” ያግስ።

10 ካዎይ፥ “ህንተ ህንተ ናይታነ ህንተ ማጫሳታ ኤክ ቦና መላ ታኒ ጎዳን ጫቅሳይስ። ህንተ ህንተ ዎዛናን ኢታባ ቆፕዳይስ ኤረቴስ። 11 ህንተ፥ ብድ ጎዳ ጎይናናዉ ኮያባ ግድኮ አደታ ፃላላ ኤክ ቢተ” ያግስ። ሄሳፈ ጉየ፥ ሙሰነ አሮና ካዉዋ ስንꬃፈ ጎደትድ ከይዶሶና።

12 ጎዳይ ሙሰኮ፥ “ቦለይ ይድ ሻቻ ጋዱዋፐ አትዳ ኡባ ማና መላ ነ ኩሽያ ግብፀ ቢታ ቦላ ደንꬃ” ያግስ።

13 ሙሰይ ባ ፃምኣ ግብፀ ቢታ ቦላ ደንꬅዳ ዎደ፥ ጎዳይ ዶሎሀ ባጋ ጫርኮ ሄ ቃማነ ጋላስ ኩመꬅ ቢታ ቦላ ጫርክስስ። ዎንትያ ዎደ ሄ ጫርኮይ ቦለ ኤህስ። 14 ቦለይ ግብፀ ቢታ ኡባ ጋክድ ማእስ። ሄሳ መላ ቦለ ጋዶይ ሄ ቢታን ካሰካ ሀንቤና፤ ስንꬃፈካ ሀነና። 15 ቢት ꬉማና ጋካናዉ ቦለይ ቢታ ኡባ ማእስ። ሄ ቦለይ ሻቻፈ አትድ ጋደን ድጭያባ ኡባነ ምꬃ አይፈ ኡባ ምዶሶና። ግብፀ ቢታን ደእያ ምꬃ ሀይꬅነ ጭልኦባ ኡባ ምድግስ።

16 ካዎይ ሙሰነ አሮና ኤለስ ፄግስድ፥ “ታኒ ጎዳ ህንተ ፆሳነ ህንተና ናቃስ። 17 ህዛ ታ ናጋራ ታዉ እስ ቶሆ አቶ ጊተ። ሀ ꬋይስያ ጋዱዋ ታፐ ድጋና መላ ጎዳ ህንተ ፆሳ ዎስተ” ያግስ።

18 ሙሰይ ካዉዋ ማታፐ ከይድ ጎዳ ዎስስ። 19 ጎዳይ ዉሎሀ ዎልቃማ ጫርኩዋ ኪትድ ቦልያ ቢታፈ ደንꬅድ፥ ዞኦ አባ የድስ። ግብፀ ቢታ ኡባን እስ ቦለይካ ሀይቅቤና። 20 ሽን ጎዳይ ካዉዋ ዎዛና ሙምስዳ ግሾ እስራኤለታ የዶና እፅስ።

ሳካና ꬉማ

21 ጎዳይ ሙሰ፥ “ግብፀ ቢታን አስ ኦይክ በእያ ꬉም ꬉማና መላ ነ ኩሽያ ሳሎ ደንꬃ” ያግስ። 22 ሙሰይ ባ ኩሽያ ሳሎ ደንꬅስ። ግብፀ ቢታ ኡባን ሄꬑ ጋላስ ኩመꬅ ሳካና ꬉማይ ꬉምስ። 23 ሄ ሄꬑ ጋላሳታን ግብፀት እሶይ እሱዋ በእቦኮና ዎይኮ ኦንካ ባ ሶፐ ከይቤና። ሽን እስራኤለት ደእያ ጌሳመን ፖኦይ ደኤስ።

24 ካዎይ ሙሰ ፄግስድ፥ “ብድ ህንተ ጎዳ ጎይንተ። ህንተ ማጫሳይነ ህንተ ናይት ህንተራ ባናዉ ዳንዳኦሶና። ህንተ ዶርሳ ዉድያነ ህንተ ሚዛ ዉድያ ፃላላ አግድ ቢተ” ያግስ።

25 ሽን ሙሰይ፥ “ኑኒ ፁሳ ያርሾነ ሀራ ያርሾ ጎዳ ፆሳስ ያርሻና መላ መሄ ኔኒ ኑስ እማናዉ ኮሼስ። 26 እሶይካ ጉየ አቶና ኑ መሄይ ኑራ ባናዉ ኮሼስ። ጎዳ፥ ኑ ፆሳ ጎይናናዉ መህያፐ ዶራናዉ በሰይ ኑና። ኑኒ ያ ጋኮና ደእሸ አይ መሄ ያርሻነኮ ኤራናዉ ዳንዳኦኮ” ያግስ።

27 ሽን ጎዳይ ካዉዋ ዎዛና ሙምስዳ ግሾ፥ እ ኤንታ የዳናዉ ኮይቤና። 28 ሄሳፈ ጉየ፥ ካዎይ ሙሰኮ፥ “ታ ስንꬃፈ ክቻ፤ ታ ስንꬃን ዛራ በንታዳ ነና ኤራ። ታ አይፍያ ነ በእዳ ጋላስ ሀይቃና” ያግስ። 29 ሙሰይ እያኮ፥ “ቱማካ ነ ግዳይሳዳ ኔኒ ታ አይፍያ ዛራዳ በአካ” ያግስ።

11

ባይራ ቦላ ይዳ ጋዶ

1 ጎዳይ ሙሰኮ፥ “ታኒ ግብፀ ካዉዋ ቦላነ እያ አሳ ቦላ እስ ሀራ ጋዶ የዳና። ሄሳፈ ጉየ፥ እ ህንተና ከስ የዳና። እ ህንተና ኡባ ጎድድ ከሳና። 2 እስራኤለ አሳይ፥ አደይነ ማጫስ ባንታ ሾሮታፐ ብራነ ዎርቃ አሌቆ ኦይቻና መላ ኤንታዉ ኦዳ” ያግስ። 3 ጎዳይ እስራኤለ አሳስ ግብፀታ ስንꬃን ቴሞ እሚስ። ግብፀ ካዉዋ ሞርናትነ አሳይ ሙሰ ዳሮ ቦንቸትዳ አሳዳ ፄልዶሶና።

4 ሙሰይ ካዋኮ፥ “ጎዳይ ሀይሳዳ ያጌስ፤ ‘ቃማ ብላሄ ታኒ ግብፀ ቢታ ግዶራ ካንꬃና። 5 ግብፀ ቢታን ደእያ ባይራ አደ ናእ ኡባይ፥ ካዋ አራታ ላታናዉ ደእያ ባይራ ናኣፐ ዶምድ፥ ዎፃን ጋጭያ ማጫ አይለ ባይራ ናአ ጋካናዉ፥ ባይራ የለትዳ መሄ ኡባይ ሀይቃና። 6 ግብፀ ቢታ ኡባን ሄሳፈ ካሰካ ስንꬃፈካ ሀኖና ግታ ዬሆይ ዬኬታና። 7 ሽን እስራኤለ አሳ ቦላ ዎይኮ ኤንታ መህያ ቦላ ካንካ ቦጨና።’ ሄ ዎደ ታኒ ጎዳይ ግብፀታ ግዶንነ እስራኤለ ግዶን ዱማተꬅ መይሳ ኔኒ ኤራና። 8 ነ ሞርናት ኡባይ ይድ ታ ስንꬃን ጉፋናና። ታ አሳ ኤካዳ ሀ ቢታፈ ከያና መላ ኤንቲ ታና ዎሳና። ሄሳፈ ጉየ፥ ታኒ ባና” ያግስ። ሙሰይ ሸነን ፁገትድ ካዋ ስንꬃፈ ከይድ ብስ።

9 ጎዳይ ሙሰስ ካሰ፥ “ግብፀ ቢታን ታኒ ማላልስያባ ዳርሳዳ ኦꬃና ጋሶ ካዎይ ህንተና ስኤና” ያግድ ኦድ ዎꬅስ። 10 ሙሰይነ አሮን ማላልስያባ ኡባ ካዋ ስንꬃን ኦꬅዶሶና። ሽን ጎዳይ ካዉዋ ዎዛና ሙምስዳ ግሾ፥ እስራኤለታ ባ ቢታፈ የዶና እፅስ።

12

ፓስካ

1 ጎዳይ ግብፀ ቢታን ሙሰነ አሮና ሀይሳዳ ያግስ፤ 2 “ሀ አጌናይ ህንተዉ ላይꬃስ ኮይሮ አጌና ግዶ። 3 እስራኤለ አሳ ኡባስ ሀ ዎጋ ኦድተ። ሀ አጌናይ ገልዳ ታማንꬆ ጋላሳን፥ እስ አስ ባ ሶ አሳስ እስ ማራዘ ዎይኮ እስ ኮለ ኤኮ። 4 ሄ ኬꬃ አሳ ታይቦይ ሄ መህያ ዉርስድ ማናዉ ዳንዳኦና እፅኮ፥ እያራነ እያ ማታ ሾሩዋራ ባንታ ሶ አሳ ታይቡዋ መላነ እስ እስ አስ ምድ ዉርሳናዉ ዳንዳእያ ኬና ኤክድ ሄ መህያ ሹክድ እስፈ ሞና። 5 ህንተ ዶርያ መሄይ ዶርሰ ዎይኮ ዴሸ ግዳናዉ ዳንዳኤስ፥ ሽን እስ ላይꬅ ኩምዳይሳነ እያ ቦላ ቦረይ ባይና አደ ግዶ። 6 ሀ አጌናስ ታማነ ኦይዳንꬆ ጋላስ ጋካናዉ ኤንታ ሄምተ። ሄ ጋላስ ኦማርስ ላድያ ዎደ እስራኤለ አሳ ማባራ ኡባይ ኤንታ ሹካናዉ በሴስ። 7 አሳይ ሄ ሱꬃፈ ኤክድ ኤንቲ ምያ ኬꬃ ዉላ ጋርሳ፥ ቆሙዋነ ቦኮሉዋ ትዮ። 8 አሹዋ ሄ ጋላስ ቃማ ታማን ጫጭድ ጫምያ ቦንጮራነ ኡይꬃራ ሚተ። 9 አሹዋ ቃየ ዎይኮ ካꬅድ ሞፕተ። ሁጵያ፥ ገዳታነ ኡሎ አሾታ ኡባ ጫጭድ ሚተ። 10 ሄ አሹዋፐ ዎንታና ጋካናዉ አይኮካ አሾፍተ። ዎንታና ጋካናዉ አትኮ ሄሳ ፁግተ። 11 ኦገስ ጊግያ ማኦ ማእድ፥ ህንተ ጫማ አꬅድ፥ ህንተ ፃምኣ ኦይክድ ኤሶን ሚተ። ሄስ ታና ጎዳ ቦንችያ ፓስካ ባኣለ ህንተዉ ግዶ።

12 “ታኒ ሄ ቃማ ግብፀራ ካንꬃዳ ባይራ የለትዳ ኡባ፥ አሳነ መህያ ዎꬋና። ግብፀ ኤቃታ ኡባ ፕርዳና፤ ታኒ ጎዳ። 13 ሄ ሱꬃይ ህንተ ደእያ ኬꬃ ኤርስያ ማላ ግዳና። ታኒ ግብፀታ ፕርድያ ዎደ ሄ ሱꬃ በአዳ ህንተና ቆሆና አጋ አꬋና።

14 “ሀ ጋላሳይ ታኒ ጎዳይ ህንተዉ ኦꬅዳይሳ ላይꬃን ላይꬃን ቆፍስያ ጎዳ ቦንችያ ባኣለ ግዶ” ያግስ።

15 “ላፑን ጋላስ ጋካናዉ እርሾይ ገሎና ኡይꬅ ሚተ። ኮይሮ ጋላስ እርሾ ህንተ ሶፐ ድግተ። ሄ ላፑን ጋላሳታን እርሾይ ደእያ ኡይꬅ ምያ አስ እስራኤለ አሳ ግዶፈ ዱፅድ ኩረቶ። 16 ኮይሮ ጋላሳንነ ላፑንꬃ ጋላሳን ጎይናናዉ ሺቅተ። ሄ ጋላሳታን አይብ ኦሶካ ኦꬆፍተ፥ ሽን ካꬅ ካꬃናዉ ዳንዳኤታ።

17 “ታኒ እስራኤለ ደርያ ግብፀፈ ከስዳይ ሄ ጋላስ ግድያ ግሾ ሀ ኡይꬃ ባልያ ላይꬃን ላይꬃን ቦንችተ። ሄስ ህንተዉ መርና ዎጋ ግዶ። 18 ኮይሮ አጌናን፥ ታማነ ኦይዳንꬆ ጋላስ ኦማርሳፈ ዶምድ፥ ላታማነ እስንꬆ ጋላስ ኦማርስ ጋካናዉ እርሾይ ገልቦና ኡይꬃ ሚተ። 19 ላፑን ጋላስ ጋካናዉ እርሾይ ህንተ ሶን በንቶፎ። እርሾይ ገልዳባ ምያ ቢታ አዉ ናአ ግድን ዎይኮ አሳ ጋደ አስ ግድን፥ ሄ ኬꬃ አዋይ እስራኤለ ማባራ ግዶፈ ኩረቶ። 20 እርሾይ ገልዳባ አይኮካ ሞፕተ። ህንተ ደእያሶን አዉንካ እርሾይ ገልቦና ኡይꬁ ሚተፐ አትሽን፥ እርሾይ ገልዳ ኡይꬁ ሞፕተ” ያግስ።

21 ሙሰይ እስራኤለ ጭማታ ኡባ ፄግስድ ሀይሳዳ ያግስ፤ “ህንተ እሶይ እሶይ ሶ ብድ ፓስካ ባኣለ ቦንቻናዉ ማራዘ ዎይኮ ኮለ ሹክተ። 22 ህሶጰ ምꬃ ሀይꬃፈ ዳንክ ኤክድ፥ ከረን ደእያ ሱꬃን የድ ኤክድ ዉላ ጋርሳ፥ ቆሙዋነ ቦኮሉዋ ትይተ። ዎንታና ጋካናዉ ህንተፈ እሶይካ ባ ኬꬃፈ ካረ ከዮፖ። 23 ጎዳይ ግብፀ ባይራታ ዎꬋናዉ ሄ ቢታራ ካንꬅያ ዎደ፥ ሄ ሱꬃ ዉላ ጋርሳ፥ ቆሙዋንነ ቦኮሉዋ ቦላ በእድ አግድ አꬋና። ሀይቆ ኤህያ ኪታንቾይ ህንተ ሶ ገልድ ህንተና ዎꬎና መላ ድጋና።

24 “ህንተነ ህንተ ናይት ሀ ኪታ መርናዉ ናግተ። 25 ጎዳይ ካሰ እማና ግድ ቃላ ገልዳ ቢታ ህንተ ገልያ ዎደ ሀ ዎጋ ኦꬅተ። 26 ህንተ ናይት ህንተና፥ ‘ሀ ባልያ ኑ አይስ ቦንችዉ?’ ግድ ኦይችያ ዎደ፥ 27 ህንተ ኤንታኮ፥ ‘ሀይስ ጎዳ ቦንችያ ፓስካ ያርሾ። ሄስካ ጎዳይ ግብፀ ቢታን እስራኤለ አሳ ኬꬃ አግድ፥ አꬍድ፥ ግብፀ ባይራታ ዎꬍድ፥ ኑና አሽዳ ግሾሳ’ ያግተ” ያግስ።

ሄሳፈ ጉየ፥ እስራኤለት ጉልባትድ ጎይንዶሶና። 28 እስራኤለት፥ ጎዳይ ሙሰነ አሮና ኪትዳይሳዳ ኦꬅዶሶና።

ግብፀን ባይራታ ሀይቁዋ

29 ግድ ብላሄ ጎዳይ ግብፀን ባይራ የለትዳ ኡባ፥ ካዉዋ አራታ ላታናዉ ደእያ ባይራ ናኣፐ ዶምድ፥ ቃሾ ኬꬃን ደእያ አሳታ ባይራ ናይታ ጋካናዉነ ባይራ የለትዳ መሄ ኡባይ ሀይቅዶሶና። 30 ካዎይ፥ እያ ሞርናትነ ግብፀ ቢታ አሳ ኡባይ ቃማ ደንድዶሶና። ግብፀ ቢታን አስ ሀይቅቦና እስ ኬꬅካ ባይና ግሾ፥ አሳይ ባንታ ቃላ ꬎቁ ኦꬅድ ግታ ዬሆ ዬክዶሶና። 31 ሄ ቃማ ካዎይ ሙሰነ አሮና ፄግስድ፥ “ህንተነ ህንተ እስራኤለት ታ ቢታፈ ከይድ ቢተ። ህንተ ታና ኦይችዳይሳዳ ብድ ህንተ ጎዳ ጎይንተ። 32 ህንተ ግዳይሳ መላ ህንተ ዶርሳነ መህያ ዉድያ ኤክድ ቢተ። ቃስ ህንተ ፆሳይ ታና አንጃና መላ ዎስተ” ያግስ።

33 ግብፀ አሳይ፥ “እስራኤለት ባንታ ቢታፈ ኤለስድ ከያና መላ ድርግስዶሶና። ህንተ ከዮና እፅኮ ኑ ኡባይ ዉሮስ” ያግዶሶና። 34 ሄሳ ግሾ፥ እስራኤለ አሳይ እርሾይ ገልቦና ሙናቃ ከረን ኩንꬅድ፥ ባንታ ማኡዋን ካምድ፥ ባንታ ሀሸን ቶክዶሶና። 35 እስራኤለት ሙሰይ ኤንታ ኪትዳይሳዳ ግብፀታ፥ ብራ አሌቆ፥ ዎርቃ አሌቆነ ማኦ እማና መላ ኦይችዶሶና። 36 ጎዳይ፥ እስራኤለት ግብፀታ ስንꬃን ሳበታናዳ ኦꬅን፥ ግብፀት ኤንቲ ኦይችዳባ ኡባ እምዶሶና። ሄሳዳ ያትድ ኤንቲ ግብፀታ ሻሉዋ ቦንቅ ኤክድ ብዶሶና።

እስራኤለ አሳይ ግብፀፈ ከሳ

37 እስራኤለት ራምሰ ካታማፐ ደንድድ ሱኮታ ጌተትያ በሲ ቶሆን ብዶሶና። አሳ ታይቦይ ናይታነ ማጫሳ ጉጆና ኡሱፑን ፄቱ ሙኩላ። 38 ቃስ ኤንታራ ሀራ ዳሮ ዋላካ አሳይ፥ መሄይነ ዶርሳ ዴሻ ዉደይ ላገትድ ብስ። 39 ግብፀፈ ኤንቲ ድርጎን ከይዳ ግሾ ካꬅ ካꬃናዉ ዎደ ꬋይዶሶና። ኤንቲ ከይሸ ኤክ ከይዳ እርሾይ ገልቦና ሙኑቃፐ ኤክድ ኡይꬅ ኡክዶሶና።

40 እስራኤለት ግብፀ ቢታን ደእዳ ላይꬃይ ኦይዱ ፄታነ ሀስታማ። 41 ኦይዱ ፄታነ ሀስታሙ ላይꬃይ ዉርያ ሄ ዉርሰꬃ ጋላስ ጎዳ አሳ ኡባይ ግብፀ ቢታፈ ከይዶሶና። 42 ጎዳይ ባ አሳ ናግድ፥ ግብፀፈ ከስዳ ዎደ ሳእ ቃማ። ሄ ቃማይ የለተꬃፈ የለተꬃ ጋካናዉ እስራኤለ አሳይ ባርክድ ናግሸ አቅያ፥ ጎዳስ ዱማትዳ ቃማ።

ፓስካ ባኣለ ቦንቾ ዎጋ

43 ጎዳይ ሙሰነ አሮና፥ “ፓስካ ጋላሳ ቦንችያ ዎጋይ ሀይሳ ያግስ፤ አሳ ጋደ አስ ፓስካ ካꬃፈ ሞፖ። 44 ህንተ ህንተ ሚሸን ሻምዳ አይለይ ቃፃረትዳፐ ጉየ ሞ። 45 ሽን ህንተራ ጋምእያ እማꬅነ ኡነ ኦꬅያ አስ እያፐ ሞፖ።

46 “ሄ ፓስካ ካꬃይ ካፅዳ ኬꬃን ያን ሚተ። ሄ አሹዋፐ አይኮካ ካረ ከሶፍተ። መቀꬃታፐ እሱዋካ መንꬆፍተ። 47 እስራኤለ ማባራ ኡባይ ፓስካ ባኣለ ቦንቻናዉ ኮሼስ።

48 “አሳ ጋደ አስ ግድድ ህንተ ግዶን ደእያ አስ ጎዳ ፓስካ ባኣለ ቦንቻናዉ ኮይኮ፥ እያራነ እያ ሶን ደእያ አደ ኡባይ ቃፃረቶ። ሄሳፈ ጉየ፥ እ ቢታ አዉ ናአዳ ታይበትድ ፓስካ ባኣለ ቦንቻናዉ ዳንዳኤስ። ሽን ቃፃረትቦና አስ እያፐ ሞፖ። 49 ሀ ዎጋይ ቢታ አዉ ናይታስነ ሀራ ቢታ አስ ግድድ ህንተ ግዶን ደእያ አሳስ እስኖ” ያግስ።

50 እስራኤለ ኡባይ፥ ጎዳይ ሙሰነ አሮና ኪትዳይሳዳ ኦꬅዶሶና። 51 ሄ ጋላስ ጎዳይ እስራኤለታ ጩጋን ጩጋን ግብፀ ቢታፈ ከስስ።

13

ባይር ኡባይ ጎዳስ ዱማ

1 ጎዳይ ሙሰኮ፥ 2 “ባይራ የለትዳ አደ ኡባ ታዉ ዱማያ። እስራኤለ አሳ ግዶን ባይራ የለትዳ ኡባይ፥ አሰ ዎይኮ መሄ ግድን ኡባይ ታባ” ያግስ።

3 ሄሳፈ ጉየ፥ ሙሰይ አሳኮ፥ “ሀ ጋላሳይ፥ ህንተ ግብፀ አይለተꬃፈ ከይዳ ጋላስ ግድያ ግሾ እያ ቆፕተ። ጎዳይ ባ ግታ ዎልቃን ህንተና ከስዳይ ሄ ጋላሳና ግድያ ግሾ፥ እርሾይ ገልዳባ አይኮካ ሞፕተ። 4 አቢባ አጌናን፥ ሀች ጋላሳን ህንተ ግብፀፈ ከይደታ። 5 ጎዳይ ካናነታ፥ ህተታ፥ አሞረታ፥ ህወታነ ያቡሰታ ቢታ ህንተና ላትሳናዉ ህንተ ማይዛታስ ጫቅስ። ጎዳይ ህንተና ማꬅነ ኤስ ኩምዳ ሄ ቢታ ጋꬅያ ዎደ ላይꬃን ላይꬃን ሀ ኮይሮ አጌናን ሀ ጋላሳ ቦንችተ። 6 ላፑን ጋላስ ኩመꬅ እርሾይ ገልቦና ኡይꬅ ሚተ። ላፑንꬃ ጋላሳይ ጎዳ ቦንችያ ባኣለ ግዳና። 7 ሄ ላፑን ጋላሳታን እርሾይ ገልቦና ኡይꬅ ሚተ። እርሾይ ዎይኮ እርሾይ ደእያባይ ህንተ ግዶንነ ህንተ ዛዋን በንቶፎ። 8 ሄ ጋላስ ኔኒ፥ ‘ታኒ ሀይሳ ኦይ ታኒ ግብፀፈ ከይያ ዎደ ጎዳይ ታዉ ኦꬅዳይሳ ቆፓናሳ’ ያጋዳ ነ ናይታስ ኦዳ። 9 ሀ ባለይ ህንተ ኩሸን ዎይኮ ህንተ ሶምኦን ቃሸትዳ ማላ ግድድ ህንተና ቆፍስያባ ግዳና። ጎዳይ ህንተና ባ ግታ ዎልቃን ግብፀፈ ከስዳ ግሾ፥ ጎዳ ዎጋይ ህንተ ዶናፐ ዎꬎና መላነ ሀራታስ ህንተ ኦዳና መላ ህንተና ቆፍሳና። 10 ሄሳ ግሾ፥ ህንተ ሀ ባልያ ላይꬃን ላይꬃን ባ ዎድያን ቦንችተ።

11 “ጎዳይ ህንተዉነ ህንተ ማይዛታስ እማና ግድ ጫቅዳ ካናነታ ቢታ ገልስድ፥ ሄ ቢታ ህንተዉ እምያ ዎደ፥ 12 ባይራ የለትዳ ኡባ ጎዳስ እማ። ነ መሄታን ባይራ የለትያ አደ ኡባይ ጎዳሳ። 13 ባይራ የለትያ ሀረ ማር ኡባ ዶርሳ ማራን ዎዛ። ዎዞና እፅኮ እያ ሞርግያ መንꬃ። ነ አደ ናይታ ግዶን ባይራ የለትዳ ኡባ ዎዛ። 14 ስንꬃራ ያና ላይꬃታን ነ ናይት ነና፥ ‘ሀይስ አይቤ?’ ግድ ኦይችኮ ኔኒ፥ ‘ጎዳይ ኑና ባ ግታ ዎልቃን ግብፀ አይለተꬃፈ ከስስ። 15 ግብፀ ካዎይ ባ ዎዛና ሙምስድ ኑና የዶና እፅን፥ ጎዳይ ግብፀ ቢታን ደእያ አሳፐ ዶምድ መሄ ጋካናዉ ባይራ ኡባ ዎꬍስ። ኑኒ ባይራ የለትዳ መሄ አደ ጎዳስ ያርሸይነ ባይራ አደ ናይታ ኑኒ ዎዘይ ሄሳሳ ያጋ። 16 ጎዳይ ኑና ባ ግታ ዎልቃን ግብፀፈ ከስዳ ግሾ፥ ሀ ባለይ ኑ ኩሸን ዎይኮ ኑ ሶምኦን ቃሸትዳ ማላ ግድድ ኑና ቆፍስያባ ግዳና’ ያጋ” ያግስ።

ሻራነ ታማ ቱኡሱ

17 ካዎይ አሳ የድዳ ዎደ፥ ፆሳይ ኤንታ ማታ ግድዳ ፍልስፄመ ቢታራ ካንꬅስያ ኦግያራ ካለꬅቤና። ፆሳይ ሄሳ ኦꬅዳይ፥ “አሳ ኦል ጋክኮ፥ ባንታ ቆፋ ላምድ ጉየ ግብፀ ስማና” ያግድ ቆፕዳ ግሾሳ። 18 ሄሳ ግሾ፥ ፆሳይ አሳ መላ ቢታ ኦግያራ ዩሽድ፥ ዞኦ አባኮ * ካለꬅስ። እስራኤለት ኦላስ ጊግድ ግብፀ ቢታፈ ከይዶሶና።

19 ዮሰፍ፥ “ፆሳይ ቱማ ህንተና አሻናዉ ያና። ሄ ዎደ ህንተ ታ መቀꬃ ሀ ቢታፈ ኤክድ ቢተ” ያግድ እስራኤለታ ጫቅስድ ዎꬅዳ ግሾ ሙሰይ እያ መቀꬃ ባራ ኤክድ ብስ።

20 ኤንቲ ሱኮታፐ ደንድድ መላ ቢታ ጋፃን ደእያ ኤታማን ኡትዶሶና። 21 ኤንቲ ጋላስነ ቃማ ሄመታና መላ ጋላስ ኤንታና ካለꬃናዉ ሻራ ቱሳን፥ ቃማ ፖእስድ ኤንታ ካለꬃናዉ ታማ ቱሳን ኤንታ ስንꬃን ብስ። 22 ጋላስ ሻራ ቱሳይ፥ ቃማ ታማ ቱሳይ አሳ ስንꬃፈ ክችቤና።

14

ዞኦ አባ ፕነꬅ

1 ሄሳፈ ጉየ፥ ጎዳይ ሙሰኮ፥ 2 “ኤንቲ ጉየ ስሚድ ምግዶላፐነ ዞኦ አባፈ ግዶን፥ ፕሀህሮታ ስንꬃን፥ ባኣል-ዛፎና ማታን ኡታና መላ ኦዳ። 3 ካዎይ፥ ‘እስራኤለት መላ ቢታ ከያናዉ ኦገ ꬋይድ ጮ ቶይላቶሶና’ ያግድ ቆፓና። 4 ታኒ ካዉዋ ዎዛና ሙምሳና፤ እ ኤንታ ጎዳና። ታኒ ካዋነ እያ ኦላንቾታ ኡባ ፆናዳ ቦንቸታና። ሄ ዎደ ግብፀት ታኒ ጎዳ ግደይሳ ኤራና” ያግስ። ሄሳ ግሾ እስራኤለት እ ኦድዳይሳዳ ኦꬅዶሶና።

5 አሳይ ከስ ኤክዳይሳ ግብፀ ካዎይ ስእድ፥ እያራነ እያ ሞርናታራ ባንታ ቆፋ ላምድ፥ “ኑኒ አይስ ሄሳ ኦꬅዶ? ኑኒ እስራኤለታ የድድ፥ ኑና ሀጋዝያ አስ አይስ ꬋያነ” ያግዶሶና። 6 ሄሳ ግሾ እ ባ ፓራ ጋርያ ኮርድ፥ ባ ኦላንቾታ ኤክድ ደንድስ። 7 እ ኡሱፑን ፄቱ ዶረትዳ ፓራ ጋረታነ ግብፀ ቢታን ደእያ ሀራ ጋረታ ኡባ ኤንታ ሀላቃታራ ኤክድ ብስ። 8 ጎዳይ ግብፀ ቢታ ካዉዋ ዎዛና ሙምስዳ ግሾ ያሽ ባይና ከሳ ቦላ ደእያ እስራኤለ አሳ የደꬅስ። 9 ግብፀ ካዉዋ ፓራት፥ ፓራ ጋረትነ ኦላንቾት እስራኤለታ ካልድ ብድ፥ አባ ዶናን ባኣል-ዛፎናነ ፕሀህሮታ ማታን ኤንቲ ኡትዳሽን ደምዶሶና።

10 ካዎይ ባ ኦላንቾታራ ይሽን እስራኤለት ደምድ ያይዶሶና፤ ባንታና ማዳና መላ ጎዳኮ ዋስዶሶና። 11 ኤንቲ ሙሰኮ፥ “ግብፀ ቢታን ኑስ ዱፎይ ꬋይዴ? ኑኒ መላ ቢታ ሀይቃና መላ ኑና ከስዳይ ሄሳሴ? ኑና ግብፀፈ አይስ ኤሀዲ? 12 ግብፀን ደእሸ ሀይስ ሀናናይሳ ኤርድ፥ ‘ኑና አጋ ኑኒ ግብፀታስ ሃረታና’ ያግድ ነዉ ኦድቦኮ? መላ ቢታን ሀይቃናፐ ኤንታዉ ሃረተይስ ኑስ ሎኦሽን” ያግዶሶና።

13 ሽን ሙሰይ ዛሪድ፥ “ያዮፍተ፤ ምንድ ኤቅተ። ጎዳይ ሀች ህንተና አሽያ አሹዋ ህንተ በአና። ሀች ህንተ በእያ ግብፀታ ዛር በኤከታ። 14 ህንተ ስእ ጊተ፤ ጎዳይ ህንተ ግሾ ኦለታና” ያግስ።

15 ጎዳይ ሙሰኮ፥ “ኔኒ አይስ ታኮ ዋሳይ? እስራኤለት ስን ሄመታና መላ ኦዳ። 16 ነ ፃምአ አባ ቦላ ደንꬃ፤ ሃꬃይ ሻከታና። እስራኤለት መላ ቢታራ አባ ፕንድ ባና። 17 ታኒ ግብፀታ ዎዛና ሙምሳና፤ ኤንቲ ህንተ ጌዶ ካልድ አባን ገላና። ታኒ ካዉዋ፥ እያ ኦላንቾታ፥ እያ ፓራ ጋርያነ እያ ፓራ ጋርያ ላገይሳታ ፆናዳ ቦንቸታና። 18 ታ ኤንታ ፆንዳ ዎደ፥ ታኒ ጎዳ ግደይሳ ግብፀት ኤራና” ያግስ።

19 ፆሳ ኪታንቾይ፥ እስራኤለ ኦላንቾታፐ ስንꬃራ ሄመተይስ ኤንታፈ ጉየ አꬍድ ሄመትስ። ሻራ ቱሳይ ኤንታ ስንꬃፈ ጉየ ባጋ አꬍድ፥ 20 ግብፀታስነ እስራኤለታስ ግዶን ኤቅስ። ሄ ሻራይ ግብፀታስ ꬉምስድ፥ እስራኤለታስ ፖእስስ። ያትን ቃማ ኩመꬅ ግብፀት እስራኤለታኮ ሺቅቦኮና።

21 ሙሰይ አባ ቦላ ባ ኩሽያ ምጭስ። ጎዳይ ሄ ቃማ ዎልቃማ ዶሎሀ ጫርኮ የድድ መላ ቢት በንታና ጋሶ አባ ሾጭስ። ሃꬃይ ሻከትስ። 22 ሃꬃይ ሻከትድ ናምኡ ባጋን ጎዳዳ ኤቅን፥ እስራኤለት መላ ቢታራ ሄመትድ ፕንዶሶና። 23 ግብፀ ካዉዋ ፓራት፥ እያ ፓራ ጋረትነ እያ ፓራ ጋርያ ላገይሳት ኤንታና ካልድ፥ አባን ገልዶሶና። 24 ሳእ ዎንታና ሀንሽን ጎዳይ ታማነ ሻራ ቱሳን ግድድ ግብፀ ኦላንቾታ ዱገ ፄልድ፥ ኤንታዉ ሀናናባ ꬋይስስ። 25 ፓራ ጋረታ ገርቶይ ገንደረቶና መላ ጎዳይ ኤንታ ፓራ ጋረታ ገርቱዋ ሳአራ ኦይꬅስ። ግብፀት፥ “ጎዳይ እስራኤለታ ማድድ ኑና ኦልያ ግሾ፥ ኑኒ ኤንታ አግድ ባቃቶስ” ያግዶሶና።

26 ጎዳይ ሙሰኮ፥ “ሃꬃይ ግብፀታ ቦላ፥ ኤንታ ፓራ ጋረታ ቦላነ ኤንታ ፓራ ጋርያ ላገይሳታ ቦላ ጉየ ስማና መላ ነ ኩሽያ አባ ቦላ ምጫ” ያግስ። 27 ሙሰይ ባ ኩሽያ አባ ቦላ ምጭን፥ ሳእ ዎንትያ ዎደ አባይ ባ ካሰ በሳ ጉየ ስምስ። ግብፀት ባቃታናዉ ኮይዶሶና፥ ሽን ጎዳይ ኤንታ አባን የግስ። 28 ሃꬃይ ጉየ ስሚድ፥ እስራኤለታ ካልድ አባን ገልዳ ፓራ ጋረታ፥ ፓራ ጋረታ ላገይሳታነ ግብፀ ኦላንቾታ ምትስ። ኤንታፈ እሶይካ አትቤና። 29 ሽን እስራኤለት አባ ግዶራ መላ ቢታራ ሄመትድ፥ ሃꬃይ ሻከትድ ጎዳዳ ኤቅዳሽን ፕንዶሶና። 30 ጎዳይ ሄ ጋላስ እስራኤለ አሳ ግብፀታ ኩሸፐ አሽስ። እስራኤለት ሀይቅድ ዝንእዳ ግብፀታ አባ ዶናን በእዶሶና። 31 እስራኤለት ጎዳይ ግብፀታ ቦላ በስዳ ግታ ዎልቃ በእዳ ዎደ ጎዳ ያይዶሶና። ጎዳነ እያ አይልያ ሙሰ አማንዶሶና።

15

ሙሰነ ማይራም ማዝሙረ

1 ሄ ዎደ ሙሰይነ እስራኤለ አሳይ ሀ ማዝሙርያ ጎዳስ የፅዶሶና።

እ ባ ግታ ፆኑዋን ቦንቸትዳ ግሾ፥

ታኒ ታ ጎዳስ ጋላታ ማዝሙርያ የፃና።

ፓራነ ፓራ ቶገይሳ አባን የግስ።

2 ጎዳይ ታ ምኖተꬃነ ታ ማዝሙርያ ጋሱዋ፥

እ ታና አሸይሳ።

እ ታ ፆሳ፤ ታኒ እያ ሳባና።

እ ታ አዋታ ፆሳ፤ ታኒ እያ ቦንቻና፤ ጋላታና።

3 ጎዳይ ኦላንቾ፤

እያ ሱንꬃይካ ጎዳ።

4 ግብፀ ካዉዋ ፓራ ጋረታነ እያ ኦላንቾታ አባን የግስ።

ግብፀ ካዉዋ፥ ኡባፈ አꬎ ግድዳ ቶራ ሞጮናታ፥ ዞኦ አባን ምትስስ።

5 ኤንታና ጪሞ ሃꬃይ ምትስ፤

ኤንቲ ሹቻዳ ጪሞን ምተትዶሶና።

6 “አቤት ጎዳዉ፥ ነ ኡሻቻ ኩሸይ ዎልቃን ጎባ፤

ነ ኩሸይ ሞርክያ መንረꬅስ።

7 ነ ግታ ፆኑዋን፥

ኔራ ኤቀተይሳታ ኦላዳሳ።

ነ ሸነይ ታማዳ ኤፅድ፥

ኤንታ ካፍለዳ ምስ።

8 ነ ሀንቁዋን ነ አባ ፑንን፥

ሃꬃይ ጎዳዳ ኤቅስ።

አባ ጪሞት ጋርሳን ሹቻዳ ምንዶሶና።

9 “ሞርከይ፥ ‘ታኒ ኤንታ የደꬃዳ ኦይካና፤

ታኒ ኤንታ ሻሉዋ ሻካዳ፥

ታ ኮይዳባ ኡባ ኤካና።

ታኒ ታ ማሻ ሾዳዳ ኤንታ ꬋይሳና’ ያግድ ጬቀትስ።

10 ሽን ኔኒ ኤንታ ፑንን፥ አባይ ኤንታ ምትስ።

ኤንቲ አባ ጪሙዋን ብራታዳ ምተትዶሶና።

11 አቤት ጎዳዉ፥ ፆሳታ ግዶን ነ ማል ኦኔ?

ጌሻተꬃን ያሸይ ነ ማል ኦኔ?

ቦንቾይ ዳጋንይነ ማላልስያባ ኦይ ነ ማል ኦኔ?

12 ኔኒ ነ ኡሻቻ ኩሽያ ምጭዳ ዎደ፥

ቢታይ ኤንታ ምትስ።

13 “ኔኒ ዎዝዳ አሳ ነ መርና ሲቁዋን ካለꬃዳሳ።

ኔኒ ነ ዎልቃን ኤንታ ነ ጌሻ ቢታ ገልሳዳሳ።

14 ካዎተꬃት ሄሳ ስእድ ያሻን ኮኮርዶሶና።

ፍልስፄመ ቢታ አሳትካ ኡንኤትዶሶና።

15 ሄ ዎደ ኤዶመ ቢታ ሀላቃት ዳጋምዶሶና፤

ሞአበ ቢታ ሃረይሳት ያሻን ኮኮርዶሶና፤

ካናነ አሳት ዳጋማን ዳቡርዶሶና።

16 ዳጋምነ ያሽ ኤንታ ኦይክስ።

አቤት ጎዳዉ፥ ኤንቲ ነ ዎልቃ ግታተꬃ በእድ፥

ነ አሳይ አꬋና ጋካናዉ፥

ኔኒ ዎዝዳ አሳይ አꬋና ጋካናዉ፥

ሹቻዳ ቶለትድ ኤቅዶሶና።

17 ኔኒ ኤንታ ኤሀዳ፥ ነ ዙማ ሁጰን ቶካና።

አቤት ጎዳዉ፥ ሄ በሳይ ኔኒ ነዉ ዳናዉ ዶርዳ በሲ፥

ኔኒ ነ ኩሽያን ምንꬃዳ ኬፅዳ ነ ኬ።

18 ጎዳይ መርና ጋካናዉ ካዎታና”

ያግድ የፅዶሶና።

19 እስራኤለት አባ ግዶራ መላ ቢታራ ፕንን፥ ግብፀ ካዉዋ ፓራት፥ እያ ፓራ ጋረትነ እያ ፓራ ቶገይሳት አባን ገልዳ ዎደ ጎዳይ ኤንታ ቦላ አባ ሃꬃ ዛርን ሃꬃይ ኤንታ ምትስ። 20 አሮና ምችያ፥ ናብያ ማይራማ ካራቦ ኤካሱ። ሀራ ማጫሳት ኡባይ ባንታ ካራቦ ኤክድ ባቅሸነ የፅሸ እዮ ካልዶሶና። 21 ማይራማ፥

“እ ባ ግታ ፆኑዋን ቦንቸትዳ ግሾ፥

ፓራነ ፓራ ቶገይሳታ እ አባን የግዳ ግሾ፥

እያዉ ማዝሙርያ የፅተ” ያጋዳ ኤንታዉ የፃሱ።

ጫሞ ሃꬅ

22 ሄሳፈ ጉየ፥ ሙሰይ ዞኦ አባ ማታፐ እስራኤለታ ደንꬅድ ሹራ መላ ቢታ ጋካናዉ ካለꬅስ። ሄ መላ ቢታን ኤንቲ ሄꬑ ጋላስ ሄመትዶሶና ሽን ሃ ደምቦኮና። 23 ኤንቲ ማራ ጌተትያ በሲ ጋክድ ሃ ደምዶሶና፥ ሽን ሃꬃይ ጫሞ ግድያ ግሾ ኡያናዉ ዳንዳእቦኮና። ሄሳ ግሾ ሄ በሳይ ማራ * ጌተትስ። 24 አሳይ፥ “ኑኒ አይ ኡያኔ?” ግድ ሙሰ ቦላ ዙዙምዶሶና።

25 ያንን፥ ሙሰይ ጎዳኮ ዋስስ፤ ጎዳይ እያ እስ ምꬅ በስስ። ሙሰይ ሄ ምꬃ ሃꬃን የግን ሃꬃይ ማልእስ።

ያን ጎዳይ ኤንታዉ ህገ እሚስ፤ ያን ጎዳይ ኤንታ ፓጭስ። 26 ሙሰይ ኤንታኮ፥ “ህንተ ህንተ ጎዳ ፆሳስ ኪተትተ፤ እ ኮያባ ኦꬅተ። ህንተ ታዉ ፖሎ ኪተትኮነ ታ ግያባ ስእኮ ግብፀታ ቦላ ታ የድዳ ሀርግያን ህንተና ፕርድከ። ታኒ ህንተና ፓꬅያ ጎዳ” ያግስ።

27 ሄሳፈ ጉየ ኤንቲ ኤልማ ብዶሶና። ያን ታማነ ናምኡ ሃꬃ ፑልቶትነ ላፑን ታሙ ዛምባ ምꬃት ደኦሶና። ኤንቲ ያን ሃꬃ ዶናን ኡትዶሶና።

16

ማናነ ኩራቾ

1 ግብፀፈ ከይዳ ናምአንꬆ አጌናን፥ ታማነ እቻሻንꬆ ጋላስ እስራኤለ አሳ ኡባይ ኤልማፐ ደንድድ፥ ኤልማፐነ ሲናፐ ግዶን ደእያ ሲነ ጌተትያ መላ ቢታ ይዶሶና። 2 እስራኤለ አሳ ኡባይ መላ ቢታን ሙሰ ቦላነ አሮና ቦላ ዙዙምዶሶና። 3 እስራኤለት ኤንታኮ፥ “ኑኒ ግብፀ ቢታን ጎዳ ኩሸን ሀይቅዳ ግዶርኮሽን። ሀር አቶ ኑኒ ያን ዎꬍ ኡትድ አሹዋነ ሀራ ካꬅ ኡባ ኑ ኮይዳ መላ ሞስ። ሽን ህንተ ኑና ኡባ ከስድ ሀ መላ ቢታ ኮሻን ዎꬍሴታ” ያግዶሶና።

4 ጎዳይ ሙሰኮ፥ “ታኒ ህንተዉ ሳሎፐ ካꬅ ቡክሳና። አሳይ ጋላስ ጋላስ ከይድ፥ ሀችስ ግድያባ ማፃናዉ ኮሼስ። አሳይ ታው ኪተትያኮነ ኪተቶናኮ ታኒ ኤንታ ሄሳን ፓጫና። 5 ሳምንታን ሳምንታን ኡሱፑንꬆ ጋላስ ኤንቲ ካሰ ማፀይሳስ ናምኡ ኩሸ ማፅድ ካꬆ” ያግስ።

6 ሄሳ ግሾ ሙሰይነ አሮን እስራኤለ አሳኮ፥ “ህንተና ግብፀ ቢታፈ ከስዳይ ጎዳ ግደይሳ ኦማርስ ህንተ ኤራና። 7 ህንተ ጎዳ ቦላ ዙዙምዳይሳ እ ስእዳ ግሾ፥ ዎንታ ጎዳ ቦንቹዋ ህንተ በአና። ህንተ ኑ ቦላ ዙዙማናዉ ኑኒ ኦኔ?” ያግዶሶና። 8 ሄሳፈ ጉየ ሙሰይ፥ “ህንተ ጎዳ ቦላ ዙዙምዳይሳ እ ስእዳ ግሾ፥ እ ህንተዉ ኦማርስ ማናዉ አሾ እመይነ ዎንታ ማናዉ ህንተ ኮይያ መላ ኡይꬁ እመይ ጎዳ ግደይሳ ህንተ ኤራና። ህንተ ኑ ቦላ ግዶናሽን ጎዳ ቦላ ዙዙመታ” ያግስ።

9 ሙሰይ አሮናኮ፥ “ኔኒ እስራኤለ አሳ ኡባ፥ ‘ጎዳይ ህንተ ዙዙንꬃ ስእዳ ግሾ፥ ይድ ጎዳ ስንꬃን ኤቅተ’ ያጋ” ያግስ። 10 አሮን እስራኤለ አሳ ኡባስ ኦድዳ ዎደ ኤንቲ መላ ቢታ ስሚድ፥ ሻራ ግዶራ ቆንጭዳ ጎዳ ቦንቹዋ በእዶሶና። 11-12 ጎዳይ ሙሰኮ፥ “ታኒ እስራኤለታ ዙዙንꬃ ስአስ። ኔኒ ኤንታዉ ‘ኦማርስ አሾ ህንተ ማና፤ ዎንታ ህንተ ኮይዳ መላ ኡይꬁ ኤካና። ሄ ዎደ ህንተ ታኒ ጎዳ ህንተ ፆሳ ግደይሳ ኤራና’ ያጋዳ ኦዳ” ያግስ።

13 ሄ ጋላስ ኦማርስ ኩራቾት ይድ፥ እስራኤለ አሳይ ደእያ በሳ ማእዶሶና። ዎንታ ኤንታ ሄራን አክ ቢታ ማእስ። 14 አካይ፥ ፅዝእዳ ዎደ ሌኦነ ላፋባይ መላ ቢታ ቦላ በንትስ። እካ ሻቻዳ ቦꬅ። 15 እስራኤለት ሄሳ በእዳ ዎደ እያ ኤሮና ግሾ፥ እሶይ እሱዋኮ፥ “ሀይስ አይቤ?” ያግዶሶና።

ያትን ሙሰይ ኤንታኮ፥ “ህንተ ማና መላ ጎዳይ እምዳ ካꬃይ ሀይሳ። 16 ጎዳይ፥ ‘አሳይ እሶይ እሶይ ባዉ ኮሸይሳ መላ ሺሾ፤ ሶን ደእያ እስ እስ አስ ባ ሁጰን ናምኡ ልትሮ ኤኮ’ ያጋ” ያግድ ኪትስ።

17 እስራኤለት ኪተትዳይሳዳ ኦꬅዶሶና፤ ባጋይ ዳርስድ፥ ባጋይ ጉꬅድ ሺሽዶሶና። 18 ኤንቲ ሺሽድ ልትሮን ማክያ ዎደ ዳርስ ሺሽዳይሳስ ፓላህቤና፤ ጉꬁ ሺሽዳይሳስካ ፓጭቤና። እሶይ እሶይ ባዉ ኮሸይሳ መላ ሺሽስ። 19 ሙሰይ ኤንታኮ፥ “ኦንካ እያፐ ዎንታስ አሾፎ” ያግድ ኪትስ። 20 ሽን ኤንታፈ እሶት እሶት ሙሰይ ኦድዳይሳ ስኦና እፅድ ዎንታስ ምንጅዶሶና። ኤንቲ ምንጅዳይስ ጉፁንትድ ፅንቅስ። ሄሳ ግሾ ሙሰይ ኤንታ ቦላ ሀንቀትስ። 21 ዎንታ ዎንታ አሳ ኡባይ ባንታዉ ኮሸይሳ መላ ሺሼስ። አዋይ ምችያ ዎደ ሳአን አትዳይስ ትልኤስ።

22 ኡሱፑንꬆ ጋላስ ኤንቲ ካሰ ሺሽያ ናምኡ ልትሩዋ ቦላ እያ መላ ጉጅድ እስ እስ አሳስ ኦይዱ ልትሮ ሺሾ። ያትን እስራኤለ ሀላቃት ብድ ሄሳ ሙሰስ ኦድዶሶና። 23 ሙሰይ ዛሪድ፥ “ዎንቶይ ሸምፖ ጋላስ ግድድ ጎዳ ቦንችያ ጌሻ ሳምባታ። ሄሳ ግሾ፥ ህንተ ኡክያባ ኡክተ፤ ዶይስያባ ዶይስተ። ዎንቶስ ዎꬅተ” ያግስ። 24 ኤንቲ ሙሰይ ኪትዳይሳዳ ዎንቶስ ዎꬅን፥ ፅንቅቤና ዎይኮ ጉፁንትቤና። 25 ሙሰይ ኤንታኮ፥ “ሀይሳ ሀች ሚተ፤ ሀች ጎዳ ቦንችያ ሸምፖ ሳምባታ ግድያ ግሾ፥ ህንተ ሀች ደንባን ደመከታ። 26 ህንተ ካꬃ ኡሱፑን ጋላሳታን ሺሻናዉ ዳንዳኤታ፥ ሽን ላፑንꬃ ጋላሳይ ሸምፖ ጋላስ ግድያ ግሾ አይብ ካꬅካ ሄ ዎደ ዴና” ያግስ።

27 ላፑንꬃ ጋላሳን እስ እስ አሳይ ሺሻናዉ ከይዶሶና፥ ሽን አይኮካ ደምቦኮና። 28 ያትን፥ ጎዳይ ሙሰኮ፥ “ታ ኪታነ ታ ህግያ ህንተ ናጎና እፀይ አዉደ ጋካናሴ? 29 ታኒ ህንተዉ ሳምባታ እምዳይሳ አኬክተ። ኡሱፑንꬆ ጋላሳን እ ህንተዉ ናምኡ ጋላሳ ካꬅ እመይ ሄሳ ግሾሳ። ላፑንꬃ ጋላሳን ኦንካ ካረ ከዮና ባ ሶን ባ ሶን ጋምኦ” ያግስ። 30 ሄሳ ግሾ፥ አሳይ ላፑንꬃ ጋላሳን ሸምፕስ።

31 እስራኤለ አሳይ ሄ ካꬃ ማና * ግድ ፄግዶሶና። ማናይ ዴቦ አይፈ መላ ግድድ ቦꬅ። እ ኤሳራ ኡክዳ ኡይꬃዳ ማልኤስ።

32 “ታኒ ህንተና ግብፀ ቢታፈ ከስዳ ዎደ መላ ቢታን ሙዝዳይ ማና ግደይሳ ያና የለተꬃይ በአና መላ እያፐ ናምኡ ክሎ ግራመ ዎꬅተ” ያግድ ጎዳይ ኪትዳይሳ ሙሰይ እስራኤለ አሳስ ኦድስ።

33 ሙሰይ አሮናኮ፥ “ናምኡ ክሎ ግራመ ማና ኤካዳ ፃሮን ቆላዳ ያና የለተꬃስ ጎዳይ ጎይነትያ በሳን ዎꬃ” ያግስ።

34 ጎዳይ ሙሰ ኪትዳይሳዳ፥ አሮን ማና ጎዳ ስንꬃን ታቦትያ ግዶን ዎꬅስ። 35 እስራኤለት ባንታ ደእያ ካናነ ቢታ ዛዋ ይድ ጋካናዉ ኦይታሙ ላይꬅ ማና ምዶሶና። 36 ሄ ዎደ አሳይ ማክያ ሚሸይ ላታማነ ናምኡ ልትሮ ኦይኬስ።

17

ዛላፈ ፑልትዳ ሃ

1 እስራኤለ አሳ ኡባይ ጎዳይ ኪትዳይሳዳ እስ በሳፈ ሀራ በሲ ዩይሸ፥ ሲን መላ ቢታፈ ደንድድ ራፍድማ ጌተትያ በሳን ኡትዶሶና። ሽን ኤንቲ ኡያናዉ ሃꬅ ሄ በሳን ꬋይስ። 2 ኤንቲ፥ “ኑስ ኡያናዉ ሃ እማ” ያግድ ሙሰራ ካጨትዶሶና።

ሙሰይ ዛሪድ፥ “ህንተ ታራ አይስ ካጨቴቲ? ጎዳ አይስ ፓጨቲ?” ያግስ።

3 ሽን አሳይ ያን ሃꬃ ሳሞትድ፥ “ኔኒ ኑና፥ ኑ ናይታነ ኑ መህያ ሳሞን ዎꬋናዉ ግብፀፈ ከሳዳ ሀይሳ አይስ ኤሀዲ?” ያግድ ሙሰ ቦላ ዛር ዛር ዙዙምዶሶና።

4 ያትን ሙሰይ፥ “ታኒ ሀ አሳ ዋቶ? ኤንቲ ታና ሹቻን ጫዳና ሀኖሶና” ያግድ ጎዳ ዎስስ።

5 ጎዳይ ሙሰኮ፥ “ኔኒ እስራኤለ አሳፐ ጭማታ ኔራ ኤካዳ አሳፐ ስን አꬋዳ ሄመታ። ቃስ ናይለ ሻፋ ሾጭዳ ፃምኣ ነ ኩሸን ኦይካዳ ባ። 6 ታኒ ኮሬባ ዙማን ዛላ ቦላ ነ ስንꬃን ኤቃና። ሄ ዛላ ሾጫ፤ አሳይ ኡያና ሃꬃይ እያፐ ከያና” ያግስ። ሙሰይ እስራኤለ ጭማታ ስንꬃን ሄሳ ኦꬅስ።

7 እስራኤለት፥ “ቱማ ጎዳይ ኑራ ደኢ?” ያግድ ዙዙምዳ ግሾነ ጎዳ ፓጭዳ ግሾ ሄ በሳ ማሳሀነ ማርባ * ግድ ሱንꬅስ።

እስራኤለነ አማለቃ ኦላ

8 አማለቃት ይድ ራፍድማን እስራኤለታ ኦልዶሶና። 9 ሙሰ እያሱኮ፥ “ኔኒ ዎንቶ አማለቃታ ኦላናዉ ጉꬃ አስ ዶራ። ታኒ ፆሳ ፃምኣ ኦይካዳ ዙማ ሁጰን ኤቃና” ያግስ።

10 ሙሰይ ኪትዳይሳዳ እያሱይ አማለቃታ ኦልስ። ሙሰይ፥ አሮንነ ሆር ዙማ ሁጰ ከይዶሶና። 11 ሙሰይ ባ ኩሽያ ደንꬅድ ጋምእያ ዎደ እስራኤለት ፆኖሶና፥ ሽን እ ባ ኩሽያ ዎꬅያ ዎደ አማለቃት ፆኖሶና። 12 ሙሰ ኩሸይ አርጋጭዳ ዎደ አሮናራነ ሁራራ ሹች ኤህድ ሙሰ እያ ቦላ ኡትስዶሶና። አሮንነ ሁር ኡሻቻራነ ሀድርሳራ ኤቅድ አዋይ ዉላና ጋካናዉ እያ ኩሽያ ካትስ ኦይክዶሶና። 13 ሄሳዳ ኦꬅድ እያሱይ አማለቃታ ማሻን ኦልድ ꬋይስስ።

14 ሄሳፈ ጉየ ጎዳይ ሙሰኮ፥ “ሀይስ ኡባ ዎደ ሀሳየታና መላ ሀ ፆኑዋ ታርክያ ፃፋ። ታኒ አማለቃታ ቡርፆራ ꬋይሳናይሳነ ኤንቲ ዶገታናይሳ እያሱስ ኦዳ” ያግስ። 15 ሙሰይ ያርሾ በሲ ጊግስድ፥ “ጎዳይ ታ ፆኑዋ ባንድራ” ግድ ሱንꬅስ። 16 እ፥ “ጎዳ ፆኖ ባንድራ ꬎቁ ኦꬅድ ኦይክተ። ጎዳይ አማለቃታ መርናዉ ኦላና” ያግስ።

18

ዮቶር ሙሰ ፆሞሱዋ

1 ምድያመ ቢታ ካህነይ፥ ሙሰ ቦሎይ ዮቶር፥ ጎዳይ ሙሰስነ ባ አሳ እስራኤለታስ ኦꬅዳባነ ኤንታና ግብፀፈ ከስዳባ ስእስ።

2 ሄ ዎደ ሙሰ ቦሎይ ዮቶር፥ እያ ማታን ሙሰይ አግድ ብዳ እያ ማችዉ ስፖሮነ፥ 3 እ ናምኡ ናይታ ኤክድ ይስ። ሙሰይ፥ “ታኒ አላጋ ቢታን በተ አስ ግዳስ” ግድ ባይራ ናኣ ገርሳማ ግድ ሱንꬅስ። 4 ካሉዋ ቃስ፥ “ታ አዋ ፆሳይ፥ ታና ግብፀ ካዉዋ ማሻፈ አሽስ” ግድ አላዛራ ግድ ሱንꬅስ።

5 ሙሰ ቦሎይ ዮቶር፥ እያ ማችዉነ እ አደ ናይታ ባራ ኤክድ፥ መላ ቢታን፥ ፆሳ ዙማ ማታን ደእያ ሙሰኮ ይስ። 6 እ ባንታ ዩሳ ኤርሳናዉ ሙሰኮ ኪትስ።

7 ሄሳ ግሾ፥ ሙሰይ ባ ቦሉዋ ሞካናዉ ከይድ፥ እያ ዝግ ሳሮꬅድ እያ ዬርስ። ኤንቲ እሶይ እሱዋ ሳሮꬅ ስሚድ ሙሰ ዱንካንያ ግዶ ገልዶሶና። 8 ጎዳይ እስራኤለታ አሻናዉ ግብፀ አሳ ቦላነ ኤንታ ካዉዋ ቦላ ኦꬅዳባ ኡባነ ኦገን ኤንታ ጋክዳ መቱዋ ኡባን ጎዳይ ዋት ማድዳኮ ሙሰይ ባ ቦሉዋስ ኦድስ።

9 ዮቶር ጎዳይ እስራኤለ አሳ ግብፀታ ኩሸፐ አሻናዉ ኦꬅዳ ሎኦ ኦሶታባ ስእድ ኡፋይትስ። 10 እ፥ “ህንተና ግብፀታፐ ኤንታ ካዉዋ ኩሽያፐ አሽድ፥ ግብፀ አይለተꬃፈ ከስዳ ጎዳይ፥ እ ጋላተቶ። 11 ኦቶሮን ኤንታ ቦላ ኢታባ ኦꬅዳ ግብፀታፐ እስራኤለታ አሻናዉ ሄሳ ኦꬅዳ ግሾ፥ ጎዳይ ፆሳታ ኡባፈ ግታ ግደይሳ ታኒ ሀእ ኤራስ” ያግስ። 12 ሄሳፈ ጉየ ዮቶር፥ ሙሰ ቦሎይ፥ ፁሳ ያርሾነ ሀራ ያርሾ ፆሳስ ያርሽስ። አሮንነ እስራኤለ ጭማት ኡባይ ፆሳ ስንꬃን እያራ ጌሻ ካꬃ ማናዉ ይዶሶና።

13 ዎንተꬃ ጋላስ ሙሰይ አሳስ ፕርዳናዉ ኡትስ። አሳይ ሙሰ ዩሹዋን ዎንታፈ ኦማርስ ጋካናዉ ኤቅድ ደኤስ። 14 ሙሰ ቦሎይ ሙሰይ አሳስ ኦይሳ ኡባ በእድ፥ “ኔኒ ነ ፃላላ ሀይሳ አይስ ኦꬃይ? አሳይ ዎንታፈ ኦማርስ ጋካናዉ ነ ዩሹዋን ኤሳዳ አይስ ነርካ ኦꬃይ?” ያግስ።

15 ሙሰይ ባ ቦሉዋኮ፥ “አሳይ ፆሳ ሸንያ ኦይቻናዉ ኮይድ ታኮ ይያ ግሾሳ። 16 ኤንታ ግዶን ኦድ ደእኮ ታኮ ዮሶና። ታ ኤንታ ግዶን ባልነ ቱም ኦነኮ ሻካይስ፤ ፆሳ ኪታነ ህግያ ኤንታዉ ኦዳይስ” ያግስ።

17 ሙሰ ቦሎይ፥ “ሀይስ ነ ኦይስ ሎኦ ግደና። 18 ነካ ኔኮ ይያ አሳ ኡባይ ዳቡረታ። ሀ ኦሶይ እስ አሳፐ ዳሮ ግድያ ግሾ፥ ኔኒ ነርካ ኦꬃናዉ ዳንዳአካ። 19 ሀእ ታኒ ነና ዞረይሳ ስአ፤ ፆሳይ ኔራ ግዳና። ኔኒ ሀ አሳ በሳን ግዳዳ ኤንታባ ፆሳስ ኦዳ። 20 ፆሳ ኪታነ ህግያ ኤንታ ታማርሳ። ኤንቲ ዋን ዳነኮነ አይ ኦꬃነኮ ኤንታ በሳ። 21 ቃስ አሳ ግዶን ኦዳ ሻክድ ኤርያ አሳታ፥ ፆሳ ያየይሳታ፥ አማንይሳታነ ዎꬋፈ ኤኮናይሳት ዶራ። ኤንታና አሳ ቦላ ሻላቃታ፥ ማቶ ሀላቃታ፥ ሀምሳላቃታነ አስራላቃታ ኦꬃዳ ሹማ። 22 ኤንቲ ኡባ ዎደ ካዉሻ ኦዳታ ባንታዉ ፕርዶ፥ ሽን ዴፆ ኦዳታ ኔኮ ኤሆ። ሄሳዳ ነ ኦꬅኮ ቶሆይ ነዉ ካዉያና። 23 ነ ኦꬃና መላ ፆሲ ኮየይ ሄሳ። ቃስ ነ ዳቡራካ ሀ አሳ ኡባይ ባ አላለይ ፖለትን ባ ሶ ባ ሶ ስማና” ያግስ።

24 ሙሰይ ዮቶራ ዞርያ ስእስ፤ እ ግዳባ ኡባ ኦꬅስ። 25 ሙሰይ እስራኤለታ ግዶፈ ኦዳ ሻክ ኤርያ አሳታ ዶርስ። ኤንታና አሳ ቦላ ሻላቃታ፥ ማቶ ሀላቃታ፥ ሀምሳላቃታነ አስራላቃታ ኦꬅድ ሹምስ። 26 ሹማት ካዉሻ ኦዳታ ባንታዉ ፕርድዶሶና፥ ሽን ዴፆ ኦዳታ ሙሰኮ ኤሆሶና።

27 ሄሳፈ ጉየ ሙሰይ ባ ቦሉዋ ሞይዝን፥ እ ባ ቢታ ስምስ።

19

ጎዳይ ሲና ዙማ ቦላ

1 እስራኤለ አሳይ ግብፀፈ ከይዳ ሄꬓንꬆ አጌናስ ኮይሮ ጋላሳን ሲና መላ ቢታ ጋክዶሶና። 2 ኤንቲ ራፍድማፐ ደንድድ ብድ፥ ሲና ዙማ ስንꬃን ደእያ መላ ቢታን ኡትዶሶና።

3 ሙሰይ ፆሳራ ጋሄታናዉ ዙማ ቦላ ከይስ። ጎዳይ ዙማ ሁጰፐ እያ ፄግድ፥ “ያይቆባ ሼሽ ግድዳ እስራኤለታስ ሀይሳዳ ያጋ፤ 4 ‘ታኒ ግብፀታ ቦላ ኦꬅዳባነ አርጋንꬅ ባ ናአ ባ ቀፍያን ቶከይስዳ ታ ህንተና ዋታ ቶካዳ ታኮ ኤህዳኮ ህንተ ህንተ ሁጰን በእደታ። 5 ሀእ ህንተ ታዉ ኪተትኮነ ታ ጫቁዋ ናግኮ፥ ቢታ ኩመꬃይ ታባ ግድኮካ ህንተ ታዉ ዶረትዳ ደረ ግዳና። 6 ህንተ ታዉ ጌሻ ደረ ግዳና፤ ህንተ ካዎተꬃን ካህነ ግድድ ታና ሀጋዛና።’ ኔኒ እስራኤለታስ ኦዳና ቃላይ ሀይሳ” ያግስ።

7 ሙሰይ ጉየ ብድ፥ ዙማኮ ጭማታ ፄግ ሺሽድ፥ ጎዳይ ኦድዳ ቃላ ኡባ ኤንታዉ ኦድስ። 8 ኤንቲ፥ “ጎዳይ ግዳባ ኡባ ኑኒ ኦꬃና” ያግዶሶና። ሙሰይ ኤንቲ ግዳይሳ ጎዳስ ኦድስ።

9 ጎዳይ ሙሰኮ “ታኒ ኔራ ሃሳይሽን አሳይ ስአናዳነ ኤንቲ ነና ኡባ ዎደ አማናናዳ ታኒ ሙምዳ ሻራራ ኔኮ ያና” ያግስ። ሄሳፈ ጉየ ሙሰይ አሳይ ግዳይሳ ጎዳስ ኦድስ።

10 ጎዳይ ሙሰኮ “ኔኒ አሳኮ ባዳ ሀችነ ዎንቶ ታራ ጋሄታናዉ ባንታና ጌሻና መላ ኤንታዉ ኦዳ። ኤንቲ ባንታ ማኡዋ ሜጭድ፥ 11 ሄꬓንꬆ ጋላሳስ ጊገቶ። ሄ ጋላስ አሳ ኡባይ ታና በእሽን ታኒ ሲና ዙማ ቦላ ዎꬋና። 12 ኔኒ ሀ ዙማ ዩሹዋን ዛዋ ዎꬃ። አሳይ ዙማ ከዮና ቦላ መላ ዎይኮ ዙማ ፃጱዋ ቦቾና መላ ኤንታዉ ኦዳ። ዙማ ቦችዳ ኦንካ ሀይቃና። 13 ሄ ኡራይ ሹቻን ጫደትድ ዎይኮ ዶንገን ዱከትድ ሀይቆ፤ እያ ኩሸን ኦንካ ቦቾፎ። መሄይ ዎይኮ አስ ሄሳዳ ሀይቆ። ሞይዘይ ፑነትያ ዎደ ኤንቲ ዙማ ቦላ ከያናዉ ዳንዳኦሶና” ያግስ።

14 ሙሰይ ዙማ ቦላፈ ዎꬍድ፥ አሳይ ፆሳ ጎይናናዉ ባንታና ጊግሳና መላ ኦድስ። ኤንትካ ባንታ ማኡዋ ሜጭዶሶና። 15 ሙሰይ አሳኮ፥ “ሄꬓንꬆ ጋላሳስ ጊገትተ፤ ህንተ ማቸታራ አቆፕተ” ያግስ።

16 ሄꬓንꬆ ጋላስ ዎንታ ጉራ ደሾይ ደችስ። ዎልአንꬅነ ሳካና ሻር ዙማ ማእድ በንትስ። ዎልቃማ ሞይዘ ዋሶይ ስኤትስ። አሳይ ዱንካንዳ በሳ ኡባን ያሻን ኮኮርዶሶና። 17 ሄሳፈ ጉየ፥ ሙሰይ አሳ ፆሳራ ጋꬃናዉ ኤንታና ዱንካንያፐ ከስድ ኤፍስ፤ ኤንቲ ዙማ ፃጶን ኤቅዶሶና። 18 ጎዳይ ሲና ዙማ ቦላ ታማ ላጮራ ዎꬍዳ ግሾ ሲና ደረይ ጩያን ካመትስ። ግታ ጮጨፐ ጩይ ከየይሳዳ እያፐ ጩይያ ዙለይ ሱረ ከይስ። አሳ ኡባይ ዳሮ ኮኮርዶሶና። 19 ሞይዝያ ዋሶይ ዳር ዳር ብዳ ዎደ ሙሰይ ኦድን፥ ፆሳይ ደሾን እያዉ ዛርስ። 20 ጎዳይ ሲና ዙማ ሁጰ ቦላ ዎꬍድ፥ ሙሰ ፑደ ዙማ ቦላ ፄግስ። ሙሰይ ዙማ ቦላ ከይስ። 21 ጎዳይ እያኮ፥ “ኔኒ ዱገ ባዳ አሳይ ታና በአና ግድ፥ ዛዋ አꬎና መላነ ኤንታፈ ዳሮይ ሀይቆና መላ ኤንታዉ ኦዳ። 22 ሀር አቶ ጎዳ ማት ሺቅያ ካህነትካ ባንታና ጌሾ። ኤንቲ ሄሳ ኦꬆና እꬅኮ ታ ኤንታ ሀንቃና” ያግስ።

23 ሙሰይ ጎዳኮ፥ “ኔኒ ዙማ ዱማይዳ ግሾነ ዛዋ እምዳ ግሾ አሳይ ዙማ ሁጰ ከያናዉ ዳንዳኦኮና” ያግስ።

24 ጎዳይ እያኮ፥ “ኔኒ ዱገ ባዳ አሮና ኔራ ኤካዳ ያ። ካህነትነ አሳይ ዛዋ ካንꬅድ ታኮ ይሸ ꬋዮና መላ ኤንታዉ ኦዳ” ያግስ። 25 ሄሳ ግሾ ሙሰይ አሳኮ ዎꬍድ ጎዳይ ግዳይሳ ኤንታዉ ኦድስ።

20

ታሙ ኪታታ

1 ፆሳይ እስራኤለ አሳኮ ሀይሳዳ ያግስ፤ 2 “ነና ግብፀፈ አይለተꬃፈ ከስዳ ጎዳይ ነ ፆሳይ ታና።

3 “ታፐ አትሽን፥ ሀራ ፆሰ ጎይኖፋ።

4 “ቦላ ሳሉዋን ደእያባ፥ ዎይኮ ጋርሳ ሳአን ደእያባ፥ ዎይኮ ሳአፐ ጋርሳን ሃꬃ ግዶን ደእያባ አይባካ ነዉ ጎይንያ ኤቃ ዳንሳዳ ኦꬆፋ። 5 ኤንታዉ ሆኮፋ ዎይኮ ኤንታ ጎይኖፋ። አይስ ጊኮ፥ ታኒ፥ ጎዳይ ነ ፆሳይ፥ ታ ቦንቹዋ ሀራ ፆሳታራ ኮፆና ፆሰ። ታና እፅያ አዋታ ናጋራ ግሾ ናይታ ሄꬓንꬆ ዎይኮ ኦይዳንꬆ የለተꬅ ጋካናዉ ሀንቃና። 6 ሽን ታና ሲቀይሳታነ ታ ኪታ ናገይሳታ ሼሻ ሙኩሉ የለተꬅ ጋካናዉ ኬሀና።

7 “ፆሳ ነ ጎዳ ሱንꬃ ሀዳን ደንꬆፋ። ጎዳይ ባ ሱንꬃ ሀዳን ደንይሳታ ሴሮና አገና።

8 “ሳምባታ ጌሻ ጋላስ ኦꬃዳ ናጋ። 9 ኔኒ ኦሶ ኦꬃናዉ በሲያ ኡሱፑን ጋላሳት ደኦሶና። 10 ሽን ላፑንꬃ ጋላሳይ ኔኒ ጎዳ ቦንችያ ሸምፖ ጋላስ። ሄ ጋላሳን አይባ ኦሶካ ኦꬆፋ። ኔኒ፥ ዎይኮ ነ ናይት፥ ዎይኮ ነ አይለት፥ ዎይኮ ነ መሄይ፥ ዎይኮ ነ ቢታን ደእያ አሳ ጋደ አሳት ሄ ጋላሳን ኦሶ ኦꬆፍተ። 11 ኡሱፑን ጋላሳ ግዶን ጎዳይ ሳሎታ፥ ሳኣ፥ አባነ ኤንታ ግዶን ደእያ ኡባ መꬍስ፥ ሽን ላፑንꬃ ጋላሳን ሸምፕስ። ሄሳ ግሾ ጎዳይ ሳምባታ ጋላሳ አንጅስነ ዱማይስ።

12 “ጎዳይ ነ ፆሳይ ነዉ እምያ ቢታን ነ ላይꬃይ አዱቃና መላ ነ አዋነ ነ አይዉ ቦንቻ።

13 “አሳ ዎꬎፓ።

14 “ላሞፋ።

15 “ካይሶቶፓ።

16 “ነ ላግያ ቦላ ዎርዶ ማርካቶፋ።

17 “ነ ላግያ ኬꬃ አሞቶፋ። ነ ላግያ ማችዉ፥ ዎይኮ እያ አይለታ፥ ዎይኮ እያ መህያ፥ ዎይኮ እያ ሀርያ፥ ዎይኮ እያዉ ደእያባ አይባካ አሞቶፋ” ያግስ።

18 አሳ ኡባይ ደሾይ ደቸይሳነ ሞይዘይ ፑነተይሳ ስእድ፥ ዎልአንꬃይ ዎልአመይሳነ ደረይ ጩየይሳ በእድ ያሻን ኮኮርሸ ሃሆን ኤቅዶሶና። 19 ኤንቲ ሙሰኮ፥ “ኔኒ ኑስ ኦዳ፤ ኑኒ ስአና። ሽን ኑኒ ሀይቆና መላ ፆሳይ ኑስ ኦዶፖ” ያግዶሶና። 20 ሙሰይ አሳኮ፥ “ያዮፍተ፤ ፆሳይ ህንተና ፓጫናዉነ ህንተ እያዉ ኪተትድ ናጋራ ኦꬆና መላ እ ይስ” ያግስ። 21 አሳይ ባንታ ደእያሱዋን ሃክድ ኤቅዳሽን፥ ፆሳይ ደእያሱዋ ሙምዳ ሻራኮ ሙሰይ ሺቅስ።

ያርሾ በሳታነ ኤቃታ

22 ሄሳፈ ጉየ፥ ጎዳይ ሙሰኮ “እስራኤለ አሳስ ሀይሳዳ ያጋዳ ኦዳ፤ ‘ሳሎፐ ታኒ ህንተዉ ኦድሽን ህንተ ታና ህንተ ሁጰን በእደታ። 23 ያንያ ግሾ፥ ብራ ኤቃ ዎይኮ ዎርቃ ኤቃ ህንተዉ ኦꬅድ ታ ቦላ ጉጅድ ጎይኖፍተ። 24 ነን ታዉ ያርሾ በሲ ኡርቃፈ ጊግሳ። ነ ዶርሳታፐነ ነ ቦራታፐ ኤካዳ ፁሳ ያርሾነ እስፈተꬃ ያርሾ እያ ቦላ ያርሻ። ህንተ ታና ጎይናና መላ ታኒ ዶርዳ በሳ ኡባን ህንተኮ ያዳ ህንተና አንጃና። 25 ህንተ ታዉ ያርሾ በሲ ሹቻፈ ኬፅያባ ግድኮ ማሰትዳ ሹቻፈ ኬፆፋ። ኔኒ ማስያ ሚሸን እያ ቦችኮ ቱንሳሳ። 26 ህንተ ከይሸ ካሎቶና መላ ታዉ ያርሾ በሲ ኮዶራ ከይያ በሳን ኬፆፋ’ ” ያግስ።

21

አይለ አይሶ ዎጋ

(ታይቦ 15:12-18)

1 ጎዳይ ሙሰ ባጋራ ባ ደርያስ እምዳ ዎጋይ ሀይሳ፤ 2 “ነ እብራወ አይለ ሻምኮ፥ እ ነዉ ኡሱፑን ላይꬅ ኦꬆ፥ ሽን ላፑንꬃ ላይꬃን አይኮካ ቃንፆና፥ አይለተꬃፈ ጮ የደቶ። 3 እ ማቾ ኤኮና ሻመትዳባ ግድኮ፥ ባርካ የደቶ። እ ማችድ፥ ሻመትዳባ ግድኮ፥ እያ ማችያካ እያራ የደቶ። 4 እያ ጎዳይ እያዉ ማቾ እምዳባ ግድኮነ ማችያ እያዉ አደ ናይታ ዎይኮ ማጫ ናይታ የልዳባ ግድኮ፥ እያ ማችያነ እ ናይት እያ ጎዳባ ግዶ፤ አደይ ባርካ የደቶ። 5 ሽን አይለይ፥ ‘ታኒ ታ ጎዳ፥ ታ ማችዉነ ታ ናይታ ዶሳይስ’ ግድ አይለተꬃፈ ከያናዉ ኮዮና እፅኮ፥ 6 እያ ጎዳይ፥ ጎዳ ስን እያ አꬆ። ያትድ፥ ፐንገ ዎይኮ ፐንገ ዝዝግያ ማታን እያ ኤስድ፥ እያ ሀይꬃ ጎꬃን ሉኮ። ሄሳፈ ጉየ፥ እ ባ ደኦ ላይꬃ ኡባን እያዉ አይለ ግዶ።

7 “እስ አስ ባ ማጫ ናእዉ አይለተꬃስ ባይዝኮ፥ አደ አይለታꬆ አይለተꬃፈ ከዮፖ። 8 እዮ ሻምድ ማቻናዉ ኤፍዳ ጎዳይ እዮ ዶሶና እፅኮ፥ እ ጎዳይ እዮ ደርያን ዎዝሶ። እ ጎዳይ እ ቦላ ኢታባ ኦꬅዳ ግሾ፥ እዮ አላጋስ ባይዛናዉ ዳንዳኤና። 9 እ እዮ ባ ናኣስ እማናዉ ኮይኮ፥ ባ ማጫ ናአꬆ ኦꬅድ ኤኮ። 10 እ ሀራ ማቾ እ ቦላ ኤክኮ፥ ኮይሮ ማቼስ ካꬅ፥ ማኦነ እንዳስ በሲያ ዎጋ እዉ ፓጭሶፖ። 11 እ ሀ ሄꬑባታ እዉ ኦꬆና እፅኮ፥ አይብ ሚሸካ ቃንፆና አይለተꬃፈ ከያዳ ቦ።”

ኢታ አስ ሴሮ ዎጋ

12 “አሰ ሾጭድ ዎꬍያ ኦንካ ሀይቃናዉ በሴስ። 13 እ ዎꬋናዉ ቆፖና እያፐ ሀይቅያባ ግድኮ፥ እ ባቃትድ አታና በሲ ታኒ እያዉ ጊግሳና። 14 ሽን አስ ቆፕድ ሀራ አስ ዎꬍኮ፥ ሄ ኡራይ ታ ያርሾ በሲ ቢኮ ያፐ ድጋዳ ሀራ በሳን ዎꬋ።

15 “ባ አዋ ዎይኮ ባ አይዉ ደችያ ኦንካ ሀይቆ።

16 “አሰ ባይዛናዉ ዎይኮ ሃራናዉ ዎልቃን ኦይክያ አስ ሀይቃናዉ በሴስ።

17 “ባ አዋ ዎይኮ ባ አይዉ ጫየይ ሀይቆ።

18 “ናምኡ አሳት ኦየትድ፥ እሶይ እሱዋ ሹቻን ጫድድ ቆእኮ፥ ዎይኮ ዡልትኮ፥ ሄ ደሸትዳይስ ሀይቆና አትድ ሀርግድ ሂፃን ፔእኮ፥ 19 ደንድድ ጉፈትድ ካረ ሄራን ሄመትኮ፥ ሄ ደችዳይስ ሀይቆፐ አቴስ። ግድኮካ እ እያ ኦሶፐ አሽዳ ግሾ፥ አጫናዉነ ፓፃና ጋካናዉ ሀርግሳናዉ ኮሼስ።

20 “እስ አስ ባ አደ አይልያ ዎይኮ ማጫ አይልዉ ፃምአን ሾጭድ ዎꬍኮ ሴረታናዉ በሴስ። 21 ሽን ሄ አይለይ እስ ዎይኮ ናምኡ ጋላሳ ግዶን ሀይቆና እፅኮ፥ እያ ጎዳይ ሴረቶፎ። ሄ አይለይ እያ ሻሎ ግድያ ግሾ እያ ሀይቆይ ባዉ ሴራ።

22 “ናምኡ አሳት እሶይ እሱዋራ ዋትድ ቃንፃትዳ ማጫስዉ ደችድ፥ እያ ቦሸታና መላ ኦꬅኮ፥ ሀራ ኢታ ቆሆ ጋꬆና እፅኮ፥ ሄ ደችዳ ኡራይ፥ ሄ ማቸ አዝናይ ኦይችያ አጫ ዳይናት ፕርድኮ ጭጎ። 23 ሽን ሄ ማጫሰ ደሸꬃይ ዳርኮ፥ ሸምፖ ግሾ ሸምፖ፥ 24 አይፈ ግሾ አይፈ፥ አቻ ግሾ አቸ፥ ኩሸ ግሾ ኩሸ፥ ቶሆ ግሾ ቶሆ፥ 25 ፁሳ ግሾ ፁስ፥ ማዱንꬃ ግሾ ማዱንꬅ፥ ቆኦ ግሾ ቆኦ ኤካናዉ ኮሼስ።

26 “እስ አስ ባ አደ አይልያስ ዎይኮ ማጫ አይሌስ አይፈ ባቅድ ቶይስኮ፥ ሄ አይፍያ ግሾ አይለተꬃፈ ከስ የዶ። 27 ሄሳዳካ፥ ባ አይልያ አቸ ዎይኮ ባ አይለ አቸ መንꬅኮ፥ ሄ አቻ ግሾ አይለተꬃፈ ከስ የዶ።

28 “ቦር አሰ ቃይጭድ ዎꬍኮ፥ ሄ ቦራይ ሹቻን ጫደት ሀይቆ። እያ አሾይ ሜተቶፎ፥ ሽን ቦራ ጎዳይ ሴረቶፎ። 29 ሽን ቦራይ ካሰካ ቃይጭያባ ግድኮነ ኮይሮትድ ቦራ ጎዳስ ኦደትን፥ እ ቃቾና እፅዳባ ግድኮ፥ ሄ ቦራይ አሰ ዎꬍኮ፥ ቦራይነ ቦራ ጎዳይ እስፈ ሹቻን ጫደትድ ሀይቆ። 30 ሽን ቦራ ጎዳይ አጫ ቃንፃና መላ ኦይሸትኮ፥ ኤንቲ ኦይችዳባ ቃንፅድ ባ ሸምፑዋ ዎዞ። 31 ቦራይ አደ ናአ ዎይኮ ማጫ ናአ ቃይጭድ ዎꬍኮ ፕርዳይ እያ መላ ግዶ። 32 ቦራይ አደ አይለ ዎይኮ ማጫ አይለ ቃይጭድ ዎꬍኮ፥ ቦራ ጎዳይ አይልያ ጎዳስ ሀስታሙ ብራ ሳንትመ ቃንፆ፤ ቦራይ ሹቻን ጫደትድ ሀይቆ።

33 “እስ አስ ኦላ ቦክድ ካሞና አግኮ ዎይኮ ካማ ደንꬅን ቦር ዎይኮ ሀረይ ሄ ኦላን ዉልኮ፥ 34 ሄ ኦላ ጎዳይ መህያ ጋትያ ቃንፆ። እ እያ ጎዳስ ጋትያ ቃንፅድ፥ ሀይቅዳ መህያ ባዉ ኤኮ።

35 “እስ አሳ ቦር ሀራ አሳ ቦር ጫድድ ዎꬍኮ፥ ፓፃ ቦራ ባይዝድ፥ እያ ሚሽያነ ሀይቅዳ ቦራ አሹዋ ናምአይ ሻክ ኤኮ። 36 ሽን ሄ ቦራይ ካሰካ ቃይጭያባ ግደይሳ ኤርሸ፥ እያ ጎዳይ ቃቾና አግዳባ ግድኮ፥ ሄ ኡራይ እያዉ ቦር ቃንፆ። ያትድ፥ ሄ ሀይቅዳይሳ ባዉ ኤኮ።”

22

ሻሎ ናጎ ዎጋ

1 “እስ አስ ቦር ዎይኮ ዶርሰ ካይስድ ሹክኮ፥ ዎይኮ ባይዝኮ፥ ቦራ ግሾ እቻሹ ቦራታ፥ ዶርሳ ግሾ ኦይዱ ዶርሳታ ጭጎ።

2 “ካይሶይ ኬ ቦክሸ ኦይከትድ ሾጨትድ ሀይቅኮ፥ ሾጭ ዎꬍዳይስ ኦይሸተና። 3 ሽን ሄስ ሀንዳይ ጋላስ ግድኮ፥ እ ሄ ጉስዳ ሱꬃ አጩዋን ኦይሸቴስ። ካይሶይ ባ ካይስዳይሳ ዛሮ፥ ሽን እያዉ ዛራናባይ ꬋይኮ ባ ሁጰን አይለተꬃስ ባይዘቶ። 4 እ ካይስዳ መሄይ ፓፃ ደእሸ እያ ኩሸን በንትኮ፥ ቦር ዎይኮ ሀረ ዎይኮ ዶርሰ ግድኮ፥ እ ካይስዳይሳስ ናምኡ ኩሸ ጭጎ።

5 “እስ አስ ባ መህያ ደንባን ዎይኮ ዎይነ ጋደን ሄምሽን፥ መሄይ ሀራ አሳ ካꬅ ሚኮ፥ እ ባ ካꬃፈ ዎይኮ ባ ዎይንያፐ ሎኡዋ አጫ ቃንፆ።

6 “እስ አስ ባ ጋደን ታማ ፁግሽን ታማይ ቡርያ ካንꬅድ ሀራ አሳ ጋደን ድጭያ ካꬃነ ዶርያ ሚኮ፥ ታማ ኦይꬅዳ ኡራይ አጮ ቃንፆ።

7 “እስ አስ ብራ ዎይኮ ሀራ አልኦ ሚሸ ባ ሾሩዋስ ሀዳራ እምን፥ ሄ ሾሩዋ ሶፐ ካይሶይ ሄ ሚሽያ ኤክኮነ ሄ ካይሶይ ኦይከትኮ፥ ሄ ካይሶይ ሚሽያ ናምኡ ኩሸ ጭጎ። 8 ሽን ካይሶይ በንቶና እፅኮ፥ ኡራይ ፆሳ ስን ሺቅድ፥ ባ ሾሩዋ ሚሽያ፥ እ ኤኮናይሳ ኤርሳናዉ ጫቆ።

9 “ናምኡ አሳት ቦራ ጋሶን ዎይኮ ሀረ ጋሶን ዎይኮ ዶርሳ ጋሶን ዎይኮ ማኦ ጋሶን ዎይኮ ሀራ ꬋይዳባ ጋሶን ሞተትድ፥ ፆሳ ስን ሺቅኮ፥ ፆሳይ እያ ቦላ ፕርድዳይስ ናምኡ ኩሸ ጭጎ።

10 “እስ አስ ሀረ ዎይኮ ቦር ዎይኮ ዶርሰ ዎይኮ ሀራ መሄ ሀዳራ እምዳሱዋን ሀይቅኮ ዎይኮ መእኮ ዎይኮ ኦንካ በኦና ካይሶተትኮ፥ 11 ሀዳራ ኤክዳይስ ባ ላግያ መህያ ካይሶቶናይሳ ጎዳ ስንꬃን ጫቆ። ሄ መህያ ጎዳይ ጫቁዋ ኤኮ፤ መሄይ እያፐ ꬋይዳ ኡራይ ጭጋናዉ ኮሸና። 12 ሽን መሄይ ካይሶተትዳባ ግድኮ፥ መህያ ጎዳስ ጭጎ። 13 ሄ መህያ ዶእ ምዳባ ግድኮ፥ ማርካ ግዳናዳ ጋዉፃ ኤሆ፤ ዶእ ምዳባ ግድኮ እያዉ ጭጎፎ።

14 “አስ ባ ሾሩዋፐ መሄ ዎስ ኤክኮ እያ ጎዳይ ባይና በሳን ሄ መሄይ ደሸትኮ ዎይኮ ሀይቅኮ፥ ሄ መህያስ ጭጋ እሞ። 15 ሽን እያ ጎዳይ እያራ ደእሽን ሄስ ሀንዳባ ግድኮ አጫ ቃንፆፎ። ሀሸ ኤክዳባ ግድኮ፥ ሄ ሀሸ ሚሸይ አጮ ጋተ ግዶ።

ዱሳ ዎጋታ

16 “እስ አስ እስ ጌላእዉ ጭምድ፥ ኢራ ዝንኤትያባ ግድኮ፥ እዉ አጫ እምድ፥ ባዉ ማቾ ኦꬆ። 17 እ አዋይ እዮ እያዉ እማናዉ ኮዮና እፅኮ፥ ጌላኦ ኤክያ ኡራይ አጫ እምያ ሚሸ መላ እ አዋስ እምድ አጮ።

18 “ብታ ብትያ ማጫስ ሀይቆ። *

19 “መሄራ ቱንያ ኦንካ ሀይቆ። *

20 “ፆሳፈ ሀራ ጎዳታስ ያርሽያ ኦንካ ሀይቆ። 21 ህንተ ግብፀ ቢታን በተ አስ ግድድ፥ ደእዳ ግሾ፥ በተ አስ ቆሆፕተ ዎይኮ ኡንኤꬆፍተ። 22 አምኤታነ ይኦታ ኡንኤꬆፍተ። 23 ህንተ ኤንታ ኡንኤꬅኮ፥ ኤንቲ ታኮ ዋሳና፤ 24 ታኒ ኤንታ ዋሱዋ ስአና። ሄ ዎደ ታ ህንተ ቦላ ሀንቀታዳ ህንተና ኦላን ዉርሳና። ህንተ ማቸት አምኦ፥ ህንተ ናይትካ አዉ ባይናይሳታ ግዳና።

25 “ህንተ ግዶን ደእያ ማንቆ ግድዳ ታ አሳፐ ኦደስካ ሚሸ ታልእኮ፥ የሎን ታልእያ አሳዳ የሎ ኦይቾፍተ። 26 ኔኒ እስባ ግሾ፥ እያ ማኡዋ ኦይክዳ አስ ደእኮ፥ አው ዉሎና ደእሽን እያ ማኡዋ ዛራ። 27 እ ማእድ አቀይ እ ፃላላ። እ ሀራ አይ ማእድ አቃናዉ ዳንዳኢ? ታኒ ቃትያ ፆሲ ግድያ ግሾ፥ እ ታኮ ዋስያ ዎደ ስአና።

28 “ፆሳ ቦላ * ጫሻ ቃላ ሃሳዮፓ፥ ዎይኮ ነ ደርያ አይሰይሳ ባዶፋ። 29 ነ ካꬃፈ፥ ነ ዎይነ ኡሻፈነ ነ ሻማሆ ዛይትያፐ ታዉ ያርሾ ያርሻ።

“ባይራ ግድድ የለትዳ አደ ናኣ ታዉ እማ። 30 ነ ሚዛፐነ ነ ዶርሳፈ ባይራ የለትዳይሳ ታዉ እማ። ኤንቲ ላፑን ጋላስ ጋካናዉ፥ ባንታ አየታራ ጋምኦ፤ ሆስፑንꬆ ጋላሳን ኤንታ ታዉ እማ።

31 “ህንተ ታዉ ጌሻ አስ ግዳናዉ ኮሼስ። ሄሳ ግሾ፥ ዶእ መንꬅድ ዎꬍዳ መሄ አሾ ሞፕተ፤ ሄሳ ካናስ የግተ።”

23

ሱረ ፕርዳ

1 “ዎርዶ ኦዳ ጋሰꬆፋ፤ ዎርዶ ማርካታዳ ባላ አስ ማዶፋ። 2 ኢታባ ኦꬃናዉ ዳሮ አሳ ካሎፋ። ፕርዳ ዎብሳናዉ ዳሮ አሳራ እስፋዳ ማርካቶፋ። 3 ማንቆይ ፕርዳስ ሺቅያ ዎደ እያ ማንቆተꬃ በአዳ ማዶፋ።

4 “ነ ሞርክያ ቦራይ ዎይኮ ሀረይ ꬋይን ደምኮ፥ ዛራዳ እያዉ ኤፋ። 5 ነና እፅያ ኡራ ሀረይ ጫናራ ኩንድን በአዳ፥ ኡራ ማዳዳ ደንꬆና አጋዳ አꬎፋ።*

6 “ፕርዳ ዳባባን ማንቆይ ፕርዳስ ሺቅያ ዎደ እያ ፕርዳ ዎቢሶፓ። 7 ኦናካ ማልተን ሞቶፓ፤ ፅሉዋ ዎꬎፓ። ሄሳ መላባ ኦꬅዳይሳ ታኒ ፕርዶና አግከ። 8 ዎꬋፈ ኤኮፋ፤ ዎꬋፈይ ሱረ ፄልያ አሳ አይፈ ቆቅሴስ፥ ፅሎታ ፕርዳ ምርቄስ።

9 “በታንቹዋ ናቆፋ። ህንተ ግብፀ ቢታን በተ አስ ግድድ ደእዳ ግሾ፥ አሳ ጋደ አስ ግዶይ አይ መላ ስኤትያኮ ኤሬታ።

ላፑንꬆ ላይꬅነ ላፑንꬆ ጋላስ

10 “ኔኒ ነ ጋድያ ኡሱፑን ላይꬅ ጎያዳ ማ። 11 ላፑንꬃ ላይꬃን ጋድያ ጎዮና ሻቻ፤ እያን ዶልድ ካፅያባ ሺሾፓ። ነ አሳ ግዶን ደእያ ማንቆት እያፐ ሞ፤ ቃስ ኤንታፈ አትዳይሳ ዶአት ሞ። ነ ዎይነ ጋድያነ ነ ሻማሆ ጋድያ ሄሳዳ ኦꬃ።

12 “ኔኒ ኡሱፑን ጋላስ ኦሶ ኦꬃ። ነ ቦራይነ ነ ሀረይ ሸምፓና መላነ ነ ሶን የለትዳ አይለይነ በተ አስ ሸምፓና መላ ላፑንꬃ ጋላሳን ኦሶ ኦꬆፋ። 13 ታኒ ህንተዉ ኦድዳባ ኡባ ምንꬅድ ኦꬅተ። ሀራ ፆሳታ ሱንꬃ ፄግድ ዎሶፍተ፤ ኤንታ ሱንꬃ ደንꬆፍተ።

ግታ ባኣለ ጋላሳታ

(ከሳ 34:18-26፤ ዛረ 16:1-17)

14 “ታና ቦንቻናዉ ላይꬃን ሄꬑ ባኣለ ጋላሳት ህንተዉ ደኦ። 15 ህንተ ግብፀፈ ከይዳ አቢባ ጌተትያ አጌናን፥ ታኒ ህንተና ኪትዳይሳዳ ኡይꬃ ባኣለ ቦንችተ። ላፑን ጋላስ እርሾ የግድ ኡክዳ ኡይꬅ ሞፕተ። ታና ጎይናናዉ ይሸ መላ ኩሸ ዮፕተ።

16 “ቃስ ህንተ፥ ህንተ ጋደን ዘርን፥ ኮይሮ ጋክዳ ካꬃ ጫክያ ዎደ ካꬃ ጫኮ ባኣለ ቦንችተ።

“ላይꬃ ዉርሰꬃን፥ ዎይንያነ ሄሳ መላ ምꬃታ አይፍያ ህንተ ጋደፐ ማፅያ ዎደ ሻቃራ ባኣለ ቦንችተ። 17 ላይꬃን ላይꬃን ቦንቸትያ ሀ ሄꬑ ባለታን አደ ኡባይ ታና፥ ህንተ ጎዳ ጎይናናዉ ዮ።

18 “ኔኒ ታዉ መሄ ያርሽያ ዎደ እርሾ የግድ ኡክዳ ኡይꬃራ ታዉ ያርሾፋ። ባኣለ ቦንችያ ጋላስ ያርሸትዳ ሞꬉዋፈ ዎንታስ አይብካ አቶፎ። 19 ህንተ ጋደን ባይራ ካፅዳ ካꬃ ኡባፈ ሎኡዋ ጎዳ፥ ህንተ ፆሳ ሶ ኤህተ። ዴሻ ማር ዎይኮ ዶርሳ ማር እያ አየ ማꬃን ዶይሶፓ።

ኡፋይሳ ቃላታነ ዎጋታ

20 “ነ ኦግያን ነና ናጋና ማላነ ታኒ ነዉ ጊግስዳ በሳ ነና ኤፋና መላ ታኒ ኪታንቾ ነ ስንꬃን ኪታና። 21 እ ኦድያባ ስአዳ እያዉ ኪተታ፤ እያ ቦላ ማካሎፋ። ታ እያዉ ማታ እምዳ ግሾ፥ ህንተ ናጋራ ኦꬅያባ ግድኮ፥ ህንተ ናጋራ ማረና። 22 ህንተ እያዉ ኪተትኮነ ታ ኪታ ኡባ ፖልኮ፥ ህንተ ሞርከታ ኡባ ሞርካና፤ ህንተራ ኤቀተይሳታ ታኒ ኦላና። 23 ታ ኪታንቾይ ህንተ ስንꬃን ብድ፥ ህንተና አሞረታ፥ ህተታ፥ ፓርዘታ፥ ካናነታ፥ ህወታነ ያቡሰታ ቢታ ኤሀና። ታኒ ኤንታ ꬋይሳና። 24 ኤንታ ፆሳታስ ዝጎፍተ ዎይኮ ጎይኖፍተ፥ ዎይኮ ኤንታ አማኖ ዎጋ ካሎፍተ። ኤንታ ፆሳታ ꬋይስተ፥ ኤንታ ኤቃ ሹቻታ መንረꬅተ። 25 ጎዳ፥ ህንተ ፆሳ ታና፥ ጎይንተ። ሄሳዳ ህንተ ኦꬅኮ፥ ታኒ ህንተ ካꬃነ ህንተ ሃꬃ አንጃና፤ ሀርግያካ ህንተ ግዶፈ ድጋና። 26 ህንተ ቢታን ማጫሳይ ቦሸተና፤ ማይነና። ታኒ ህንተ ላይꬃ አዱሳና።

27 “ታኒ ነ ሞርከታ ቦላ ታ ያሻ የዳና። ህንተራ ኤቀትያ ካዎተꬃታ ኡባ ዳጋንꬃና። ህንተ ሞርከት ኡባይ ህንተዉ ዞኮ ዛሪድ ባቃታና መላ ኦꬃና። 28 ታኒ ህንተ ሞርከታ ቦላ ካዠ የዳዳ ህወታ፥ ካናነታነ ህተታ ህንተ ስንꬃፈ ጎዳ ከሳና። 29 ሽን ቢታይ መላ አቶናዳነ ባዞ ዶእ ህንተና ዋይሶናዳ እስ ላይꬃን ኤንታ ጎድከ። 30 ሽን ህንተ ታይቦን ዳርድ፥ ምንድ፥ ሄ ቢታ ላታና ጋካናዉ ኤንታ ጉꬃራ ጉꬃራ ጎዳ ከሳና። 31 ታኒ ህንተ ዛዋ ዞኦ አባፈ ፍልስፄመ አባ፥ መላ ቢታፈ ብድ ኤፍራፂሳ ሻፋ ጋካናዉ ዳልግሳና። ሄ ቢታን ደእያ ኡባ ታኒ ህንተ ኩሸን አꬃዳ እማና፤ ህንተካ ኤንታ ጎድድ ከሳና። 32 ኤንታራ ዎይኮ ኤንታ ፆሳታራ ጫቆ ኦꬆፍተ። 33 ኤንታ ህንተ ቢታን ዎꬆፍተ። ሀንኮደ ኤንቲ ህንተና ታ ቦላ ናጋራ ኦስሳና። ኤንታ ፆሳታ ህንተ ጎይንኮ ህንተዉ ፅሄ ግዳና” ያግስ።

24

ፆሳይ ባ ጫቁዋ ምንꬅስ

1 ጎዳይ ሙሰኮ፥ “ኔኒ፥ አሮን፥ ናዳብ አብዮዳነ እስራኤለ ጭማታፐ ላፑን ታሙ አሳት ታኮ ዙማ ቦላ ከይድ፥ ሃሆን ኤቅድ፥ ጉፋንድ፥ ታዉ ጎይንተ። 2 ሽን ኔኒ ነርካ ታኮ ሺቃ፤ ሀራት ታ ማት ሺቆፖ። ቃስ አሳይካ ኔራ ዙማ ቦላ ከዮፖ” ያግስ።

3 ሙሰይ ብድ፥ ጎዳ ቃላነ ዎጋ ኡባ አሳስ ኦድን፥ አሳ ኡባይ እስ ቃላን፥ “ጎዳይ ግዳባ ኡባ ኑኒ ኦꬃና” ያግዶሶና። 4 ሙሰይ ጎዳይ ኦድዳባ ኡባ ፃፍስ።

ዎንተꬃ ጋላስ ጉራ ደንድድ፥ ዙማ ጋርሳን ያርሾ በሰ ጊግስስ። ታማነ ናምኡ እስራኤለ ሼሻታ ሱንꬃን፥ ታማነ ናምኡ ሹቻ ቱስ ኤስስ። 5 እስራኤለ ፓንꬃታ እ ኪትን፥ ኤንቲ ብድ ፁሳ ያርሹዋነ እስፈተꬃ ያርሹዋስ ኮርማታ ሹክድ፥ ጎዳስ ያርሽዶሶና። 6 ሙሰይ መህያ ሱꬃፈ ባጋ ኤክድ ከርያን ትግስ፤ አትዳ ባጋ ሱꬃ ያርሾ በሳን ꬋርጭስ። 7 ሄሳፈ ጉየ ጫቆ ማፃፋ ኤክድ፥ አሳስ ናባብን፥ ኤንቲ፥ “ጎዳይ ግዳባ ኡባ ኑኒ ኦꬃና፤ ኑኒ እያ ኪታ ፖላና” ያግዶሶና።

8 ሄሳፈ ጉየ፥ ሙሰይ ሄ ሱꬃ ኤክድ፥ አሳ ቦላ ꬋርጭድ፥ ኤንታ፥ “ጎዳይ ህንተዉ ሀ ኪታታ እምያ ዎደ ህንተራ ገልዳ ጫቁዋ ምንꬅያ ሱꬃይ ሀይሳ” ያግስ።

9 ሙሰይ፥ አሮን፥ ናዳብ፥ አብዮዳነ እስራኤለ ጭማታፐ ላፑን ታማይ ዙማ ቦላ ከይድ፥ 10 እስራኤለ ፆሳ በእዶሶና። እያ ቶሁዋፐ ጋርሳን ሳሎዳ ጌይዳ፥ ሳንፓረ ጌተትያ ሹቻፈ ኦሰትዳባ ዳንያ ደምባ በሲ ደኤስ። 11 ሽን ፆሳይ እስራኤለ አሳ ሀላቃታ ዎꬍቤና። ኤንቲ ፆሳ በእዶሶና፤ እያ ስንꬃን ምዶሶናነ ኡይዶሶና።

ሙሰይ ሲና ዙማ ቦላ

12 ጎዳይ ሙሰኮ፥ “ኔኒ ታኮ ዙማ ቦላ ሃ ከያዳ፥ ሀይሳን ጋምአ። ታ አሳይ ታዉ ኪተታና መላ ናምኡ ሎቸ ሹቻታ ቦላ ታ ኩሸን ታ ፃፍዳ ህገታ ነዉ እማና” ያግስ።

13 ሙሰይነ እያዉ ኪተትያ እያሱይ ባናዉ ደንድዶሶና፤ ሙሰይ ፆሳራ ጋሄታናዉ ዙማ ቦላ ከይስ። 14 ሙሰይ እስራኤለ ጭማታኮ፥ “ኑኒ ህንተኮ ስማና ጋካናዉ ሀይሳን ጋምእተ። አሮንነ ሁር ሀይሳን ህንተራ ደኦሶና፤ ኦድ ደእያ ኦንካ ኤንታኮ ቦ” ያግስ።

15 ሙሰይ ዙማ ቦላ ከይዳ ዎደ ሻራይ ዙማ ማእስ። 16 ጎዳ ቦንቾይ ሲና ዙማ ቦላ ኡትስ። ሄ ሻራይ ኡሱፑን ጋላስ ዙማ ቦላ ማእስ፤ ላፑንꬃ ጋላስ ጎዳይ ሻራ ግዶን ግድድ ሙሰ ፄግስ። 17 ዙማ ቦላ ቆንጭዳ ጎዳ ቦንቾይ እስራኤለታስ ታማ ላጮ ዳንድ በንትስ። 18 ሄሳፈ ጉየ፥ ሙሰይ ዙማ ሁጵያ ከይድ ሻራ ግዶ ገልስ፤ ያን ኦይታሙ ጋላስነ ኦይታሙ ቃማ ጋምእስ።

25

ፆሳ ኬꬃስ እመትዳ እሙዋ

1 ጎዳይ ሙሰኮ ሀይሳዳ ያግስ፤ 2 “ታዉ እሞታ ኤሀና መላ እስራኤለታስ ኦዳ። እያ ዎዛን እያ እማ እማ ግዳባ እምያ እሞታ አሳ ኡባፈ ታዉ ኤካ። 3 ህንተ ኤንታፈ ኤካና እሞታይ፥ ዎርቃ፥ ብራ፥ ናሰ ብራታ፥ 4 ካሎሰ ቃጭና፥ ኦቻ ቴራ ዳንያ ቃጭና፥ ዞኦ ቃጭናነ አልኦ ሊኖ፥ ዴሻ እክሰ፥ 5 ሃሸትድ ዞኦ ቃላመን ትየትዳ ዶርሳ እተ፥ ሎኦ ዶአ እተ፥ ሶቃላ ምꬅ፥ 6 ፆምፐስ ማድያ ሻማሆ ዛይተ፥ ሹማተꬃ ዛይትያንነ እፃንያን ጉዠትያ ሳዎታ፥ 7 ካህነ ሀላቃይ ማእያ ኤፉደ ጌተትያ ማኡዋ ቦላነ እያ ትራን ዎሰትያ ማርግደ ጌተትያ አልኦ ሹቻነ ሀራ አሌቆ ሹቻታ ኤሆ። 8 ታኒ ኤንታ ግዶን ዳና መላ ኤንቲ ታና ጎይንያ በሲ ጊግሶ።” 9 ዱንካንያነ እያ ግዶን ደእያ ሚሸታ ኡባ ታ ነና በሲያ ማራን ኦꬃ።

ጫቆ ታቦተ

(ከሳ 37:1-9)

10 “ሶቃላ ምꬃፈ፥ አዱሳተꬃይ ናምኡ ዋꬋነ ታካꬎ፥ ጎምፓይ እስ ዋꬋነ ታካꬎ፥ ጌሳይ እስ ዋꬋነ ታካꬎ ግድያ ሳፅነ ኦꬅተ። 11 ጋꬃነ ካርያ ዋላህ ባይና ዎርቃን ካማ፤ እያ ዩሹዋካ ዎርቃን ላንፃ። 12 ሄ ታቦትያስ ኦይዱ ዎርቃ ሳጋዮታ ኦꬃዳ፤ ኦይዱ ገዳታ ቦላ እስ ባጋራ ናምኡ ሳጋዮታ፥ ቃስ ሀንኮ ባጋራ ናምኡ ሳጋዮታ አꬃዳ ጋሰꬃ። 13 ታቦትያ ቶክያ ካሶ ምꬃታ ሶቃላ ምꬃፈ ከሳዳ ዎርቃን ላንፃ። 14 ታቦትያ ቶካናዉ እያ ምየን ደእያ ሳጋዮታን ካሶ ምꬃታ አꬃ። 15 ቶክያ ካሶ ምꬃት ታቦትያ ሳጋዮታ ግዶን ደኦ፤ ኤንቲ ያፐ ከዮፖ። 16 ታቦትያ ግዶን ታኒ ነዉ እምያ፥ ታሙ ኪታት ፃፈትዳ ናምኡ ሎቸ ሹቻታ ዎꬃ።

17 “ዋላህ ባይና ዎርቃፈ አዱሳተꬃይ ናምኡ ዋꬋነ ታካꬎ፥ ጎምፓይ እስ ዋꬋነ ታካꬎ ግድያ ናጋራ አቶተꬃ ካማ ኦꬃ። 18 ቀፈራ ደእያ ናምኡ ክሩበታ ዎርቃፈ ቆፃዳ ኦꬃ። 19 እስ ክሩብያ እስ ባጋ ጋፃን፥ ናምአንꬆ ክሩብያ ሀንኮ ባጋ ጋፃን ዎꬃዳ ናምኣ ታቦትያ ጉጵያራ ኦይꬃዳ ኦꬃ። 20 ክሩበት ዎልኮ ስም ኡትድ፥ ባንታ ቀፍያ ደንꬅድ፥ አቶተꬃ ካማ ካሞ። 21 ታኒ ነዉ እምያ ሎቸ ሹቻ ቦላ ፃፈትዳ ታሙ ኪታታ ታቦትያ ግዶን ዎꬃ። ያታዳ፥ ጉጵያ ታቦትያ ቦላ ዎꬃ። 22 ታቦትያ ጉጵያ ቦላ ደእያ ናምኡ ክሩበታፐ ግዶን ግዳዳ ታኒ ኔራ ጋሄታና። እስራኤለ አሳስ እምያ ኪታ ኡባ ታኒ ያን ነዉ እማና።”

ኡይꬃ ፃርጴዛ

23 “ሶቃላ ምꬃፈ አዱሳተꬃይ ናምኡ ዋꬋ፥ ጎምፓይ እስ ዋꬋ፥ ጌሳይ እስ ዋꬋነ ታካꬎ ግድያ እስ ፃርጴዛ ኦꬃ። 24 ያታዳ፥ ዋላህ ባይና ዎርቃን ላንፃ፤ እያ ዩሹዋካ ዎርቃን ላንፃ። 25 ሄሳዳካ፥ ጎምፓይ ታካꬎ ግድያ ጎሳ እያ ቦላ ዩሻ አꬃ። ያታዳ፥ እያ ዩሹዋ ዎርቃን ላንፃ። 26 ሄ ፃርጴዛስ ኦይዱ ዎርቃ ሳጋዮታ ኦꬃዳ፥ ፃርጴዛ ኦይዱ ቶሆታራ ኦይꬃ። 27 ፃርጴዛ ቶካናዉ ካሶ ምꬃታ አꬅያ ሳጋዮት ፃርጴዛ ጎሳ ማታን ሺቅድ ደኦ። 28 ሄ ቶክያ ካሶታ ሶቃላ ምꬃፈ ከሳዳ፥ ዎርቃን ላንፃ። 29 ሄሳዳካ፥ ሻተታነ ጭልፓታ፥ ዎይነ ያርሹዋ ዱቅያ ሚሸታነ ፁአታ ዋላህ ባይና ዎርቃፈ ኦꬃ። 30 ፃርጴዛይ ታቦትያስ ስንꬃ ባጋራ ኡቶ። ታ ስንꬃን ኡትያ ጌሻ ኡይꬃይ ኡባ ዎደ ፃርጴዛ ቦላፈ ꬋዮፖ።”

ፆምፐ ዎꬅያ ኮጫ

(ከሳ 37:17-24)

31 “ፆምፐ ዎꬅያ ኮጫ ዋላህ ባይና ዎርቃፈ ኦꬃ። ሄ ኮጫይ ኤቅያ ቶሁዋነ ቶማ ዎርቃፈ ቆፃዳ ኦꬃ። አሌቆስ ኦሰትያ ዋላፃት፥ ጋምቡꬃትነ ጪሻት ኡባይ እስኖ ግድድ ኦሰታናዉ በሴስ። 32 ናምኡ ባጋራ፥ ሄꬑ ሄꬑ ታሸታ እያዉ ከሳ። 33 ኡሱፑን ታሸታስ ፄራን ፄራን ሄꬑ ሄꬑ አሌቆ ጋምቡꬃትነ ጪሻት ደእያ ላውዘ ምꬃ ጪሸ ዳንያባይ ደኦ። 34 ፆምፕያ ዎꬅያ ኮጫ ግዶን ደእያ ቶማ ፄራን ኦይዱ አሌቆ ጋምቡꬃትነ ጪሻት ደእያ ላዉዘ ምꬃ ጪሸ ዳንያባይ ደኦ። 35 ታሸታፐ ጋርሳን፥ ናምኡ ታሸት ጋሄትያ በሳን እስ እስ ጋምቡꬅ ደኦ። 36 ጋምቡꬃይ፥ ታሸይነ ፆምፕያ ዎꬅያ ኮጫይ እስኖ ግድድ፥ ዋላህ ባይና ዎርቃፈ ቆፀትድ ኦሰቶ።

37 “ፆምፐ ዎꬅያ ኮጫ ቦላ ላፑን ፆምፐታ ጊግሳዳ፥ ኤንቲ ስን ፖአና መላ ꬎቁ ኦꬃዳ ዎꬃ። 38 ፆምፕያ ናጋናዉ ማድያ ቃጰታነ ኤንታ ዎꬅያባታ ዋላህ ባይና ዎርቃፈ ኦꬃ። 39 ፆምፐ ዎꬅያ ኮጫይነ እያ ሚሸት ኡባይ ሀስታማነ እቻሹ ክሎ ግራመ ግድያ ዋላህ ባይና ዎርቃፈ ኦሰቶ። 40 ታኒ ነና ዙማ ቦላ በስዳ ሌምሱዋ ካላዳ፥ አኬካዳ ኦꬃ።”

26

ጌሻ ዱንካነ

(ከሳ 36:8-38)

1 “ዱንካንያ ጋꬃ ባጋስ አልኦ ሊኖፐ ኦሰትዳ፥ ታሙ ገሸ ጊግሳ። ኤንታ ካሎሰ፥ ኦቻ ቴራ ዳነይሳንነ ዞኦ ቃጭናን ዳዳዳ ክሩበታ ምስልያራ አሌቅሳ። 2 ገሸት ኡባይ እስ ልከ ግዶ፤ አዱሳተꬃይ ላታማነ ኦይዳ፥ ጎምፓይ ቃስ ኦይዱ ዋꬋ ግዶ። 3 እቻሹ ገሸታ እስፈ ጋꬃዳ ስካ፤ ሀንኮ አትዳ እቻሻታ ሄሳዳ ኦꬃ። 4 እስፈ ጋሄትድ ስከትዳ ናምኡ ገሸታስ እሱዋ እሱዋ ጋፃን ካሎሰ አፍላፐ ኦሰትዳ ሳጋዮታ ኦꬃ። 5 እስፈ ስከትዳ ኮይሮ ማጋራጁዋ ቦላ ኮይሮ ማራን ካሎሰ አፍላፐ ኦሰትዳ እሻታሙ ሳጋዮታ ኦꬃ፤ ሄሳዳካ ናምአንꬆ ማጋራጁዋ ቦላ ዉርሰꬃ ጋፃን እሻታሙ ሳጋዮታ ኦꬃ። 6 ጌሻ ዱንካነይ እስኖ ግዳና መላ ናምኡን ሻከት ስከትዳ ገሸታ ዎል ጋꬅድ ኦይሰꬃናዉ፥ እሻታሙ ዎርቃፈ ኦሰትዳ ኦይክያባታ ኦꬃ።

7 “ጌሻ ዱንካንያ ቦላራ ካማና መላ ታማነ እስ ገሸታ ዴሻ እክሰፐ ኦꬃ። 8 ታማነ እስ ገሸት እስ ግና ግዶ፤ እስ እስ ማጋራጁዋ አዱሳተꬃይ ሀስታሙ ዋꬋ፥ ጎምፓይ ኦይዱ ዋꬋ ግዶ። 9 እቻሹ ገሸታ እስ ባጋራ፥ ኡሱፑን ገሸታ ሀንኮ ባጋራ ጋꬃዳ ስካ። ኡሱፑንꬆ ማጋራጆይ ዳኮየትድ፥ ዱንካንያስ ስንꬃ ባጋራ ዳቡለቶ። 10 ዎል ጋꬅ ስክዳ ገሸታፐ እስ ማጋራጁዋስ ማጫራ ቦላ እሻታሙ ሳጋዮታ ኦꬃ፤ ቃስ ሀንኮ ማጋራጁዋስ ማጫራ ቦላ እሻታሙ ሳጋዮታ ኦꬃ። 11 ናምኡን ሻከት ስከትዳ ገሸት እስ ካማ ግዳና መላ እሻታሙ ናሰ ብራታፐ ኦሰትዳ ኦይክያባታ ኦꬃ። 12 ሄ ዱንካንያ ገሸታፐ ፓላህዳ ባጋ ኤካዳ ጌሻ ዱንካንያስ ጉየ ባጋራ ካቃ። 13 ዱንካንያ ገሸታፐ አዱሳተꬃ ባጋራ ፓላህዳ ጎምፓይ እስ እስ ዋꬋ ግድዳ ገሸታ ጌሻ ዱንካንያስ ናምኡ ባጋራ ካቃ።

14 “ዱንካንያስ ቦላ ባጋራ ዳቡልድ ካማናዉ ዞኦ ቃላመን ትየትዳ ማራዘ እተነ ሎኦ ዶአ እተ ኦꬃ። 15 ጌሻ ዱንካንያ ቱቀታ ሶቃላ ምꬃፈ ኦꬃ። 16 እስ እስ ቱቅያ አዱሳተꬃይ ታሙ ዋꬋ፥ ጎምፓይ እስ ዋꬋነ ባጋ ግዶ። 17 ናምኡ ቱቀት እስፈ ኦይከታና መላ እስ እስ ቱቅያስ ኦይሰꬅያባይ ደኦ። ጌሻ ዱንካንያ ቱቀታ ኡባ ሄሳዳ ኦꬃ። 18 ጌሻ ዱንካንያ ዉሎሀ ባጋራ ላታሙ ቱቀታ ኦꬃ። 19 ኤንታና ኤሳናዉ ኤንታ ጋርሳን ብራ ብራታፐ ኦሰትዳ ኦይታሙ ሉሆይ ደእያ ቶሆታ ኦꬃ። እስ እስ ቱቅያስ ናምኡ ናምኡ ቶሆ ከሳ። 20 ጌሻ ዱንካንያ ፑደሀ ባጋራ ላታሙ ቱቀታ ኦꬃ። 21 ኤንታና ኤሳናዉ ኤንታ ጋርሳን ብራ ብራታፐ ኦሰትዳ ኦይታሙ ሉሆይ ደእያ ቶሆታ ኦꬃ። እስ እስ ቱቅያስ ናምኡ ናምኡ ቶሆ ከሳ። 22 ጌሻ ዱንካንያስ ጉየራ ዉሎሀ ባጋራ ኡሱፑን ቱቀታ ኦꬃ። 23 ጉየ ባጋራ ደእያ ማዛነታስ ናምኡ ቱቀታ ኦꬃ። 24 ሄ ማዛንያን ደእያ ቱቀት ቶሆፐ ሁጰ ጋካናዉ ኦይከቶ። ናምኡ ማዛነታ መꬍያ ናምኡ ቱቀታ ሄሳꬆ ኦሰታናዉ በሴስ። 25 ሄሳዳካ ናምኡ ናምኡ ቶሆይ ደእያ ሆስፑን ቱቀታ ኦꬃዳ፥ ኤንታዉ ብራ ብራታፐ ኦሰትዳ ታማነ ኡሱፑን ሉሆይ ደእያ ቶሆታ ኦꬃ።

26 “ቱኡቀታ ሳꬅድ ኦይꬅያ ሶቃላ ምꬃፈ ኦሰትዳ ታማነ እቻሹ ልዮታ ከሳ። ኤንታፈ እቻሻታ ጌሻ ዱንካንያስ እስ ባጋ ምየን ደእያ ቱቀታስ፥ 27 ቃስ እቻሻታ ሀንኮ ባጋ ምየን ደእያ ቱቀታስ፥ ሄሳዳካ አትዳ እቻሻታ ዉሎሀ ባጋን ደእያ ቱቀታስ ኦꬃ። 28 ሀ ጋፃ ቱቅያፐነ ያ ጋፃ ቱቅያፐ ይያ ልዮት ግዶ ቱቅያራ ኦይከቶ። 29 ቱኡቀታ ዎርቃን ላንፃ፤ ልዮታ ኦይካናዉ ማድያ ሳጋዮታ ዎርቃፈ ኦꬃ፤ ቃስ ልዮታ ዎርቃን ላንፃ። 30 ጌሻ ዱንካንያ ዙማ ቦላ ታ ነና በስዳይሳዳ ኦꬃ።

31 “አልኦ ሊኖፐ እስ ማጋራጆ ኦꬃዳ፥ እያ ካሎሰ፥ ኦቻ ቴራ ዳነይሳንነ ዞኦ ቃጭናን ዳዳዳ ክሩበታ ምስለን አሌቅሳ። 32 እያ ሶቃላ ምꬃፈ ኦꬃዳ፥ ዎርቃን ሜሸትዳ ኮጫታንነ ብራ ብራታፐ ኦሰትዳ ኦይዱ ቶሆይ ደእያ ቱሳታ ቦላ ካቃ። 33 ሄ ማጋራጁዋ ጌሻ ዱንካንያስ ካራን ደእያ ቃጰታፐ ጋርሳን ካቃ። ያታዳ ህገይ ፃፈትዳ ናምኡ ሎቸ ሹቻታ ኦይክዳ ጫቆ ታቦትያ ማጋራጁዋስ ጉየ ባጋን ዎꬃ። ሄ ገሸይ፥ ጌሻ በሳነ ኡባፈ ጌሻ በሳፈ ሻኬስ። 34 ናጋራ አቶተꬃ ካማን ጫቆ ታቦትያ ካማ። 35 ፃርጴዛ፥ ኡባፈ ጌሻ በሳፈ ካረራ፥ ጌሻ ዱንካንያፐ ፑደሀ ባጋን ዎꬃ፤ ፆምፐ ዎꬅያ ኮጫ ዱገሀ ባጋራ ዎꬃ።

36 “ዱንካንያ ፐንገ ማጋራጁዋ፥ አልኦ ሊኖፐ ጊግሳዳ፥ ካሎሰ፥ ኦቻ ቴራ ዳነይሳንነ ዞኦ ቃጭናን ዳዳዳ አሌቅሳ። 37 ማጋራጁዋስ እቻሹ ቱሳታ ሶቃላ ምꬃፈ ኦꬃዳ ዎርቃን ላንፃ፤ ኮጫትካ ዎርቃፈ ኦሰትዳይሳታ ግዶ። ቱሳታስ ናሰ ብራታፐ እቻሹ ቶሆታ ጊግሳ።”

27

ያርሾ በሲ

1 “ሶቃላ ምꬃፈ ያርሾ በሲ ኦꬃ። አዱሳተꬃይነ ጎምፓይ ኦይዱ ዋꬋነ ታካꬎ፥ ጌሳይ ሄꬑ ዋꬋ ግድዳ ኦይዱ ማዛነራ ደእያ ያርሾ በሲ ኦꬃ። 2 ኦይዱ ማዛነታ ቦላ ካጨ ዳንያባ ከሳ፤ ካጨት ያርሾ በሳራ እስኖ ግድድ ኦሰቶ። ያታዳ፥ ያርሾ በሳ ኡባ ናሰ ብራታን ላፃ። 3 እያዉ ጎኤትያ ሚሸታ፤ ብዶ ከስያ ከረታ፥ አካፋታ፥ ባልደታ፥ አሾ ቃጰታነ ጮጨታ ኡባ ናሰ ብራታፐ ኦꬃ። 4 ያታዳ፥ ናሰ ብራታፐ ዛርዛረ ዳንያባ ኦꬃዳ፥ እያዉ ኦይዱ ማዛነታ ቦላ ኦይዱ ሳጋዮታ ጊግሳ። 5 ሄ ዛርዛርያ ያርሾ በሳ ጎሳፈ ጋርሳን ያርሾ በሳስ ባጋ ዛዋ ጋꬃዳ ዎꬃ። 6 ሶቃላ ምꬃፈ ያርሾ በሳ ቶክያ ካሶ ምꬃታ ከሳዳ፥ ናሰ ብራታን ላንፃ። 7 ያርሾ በሳ ቶክያ ዎደ ማዳና መላ ሄ ካሶ ምꬃታ ናምኡ ምየራ ደእያ ሳጋዮታን አꬃ። 8 ታኒ ነና ዙማ ቦላ በስዳይሳዳ ያርሾ በሲ ፃዉላፐ ኦꬃዳ፥ ግዱዋ ካይስ ኦꬃ።”

ጌሻ ዱንካነ ዳባባ

9 “ጌሻ ዱንካንያ ዳባባ ገቻናዉ አልኦ ሊኖፐ ማጋራጆ ጊግሳ። ገሸታስ አዱሳተꬃይ ዱገሀ ባጋራ ፄቱ ዋꬋ ግዶ። 10 እያዉ ካተ ግዳና መላ ናሰ ብራታፐ ኦሰትዳ ላታሙ ቱሳታነ ላታሙ ቶሆታ ኦꬃ። ኤንታ ቦላ ብራ ብራታፐ ኦሰትዳ ፃምአታነ ካጨታ ኦꬃ። 11 ዳባባስ ፑደሀ ባጋራካ ሄሳዳ ኦꬃ።

12 “ዳባባስ ዉሎሀ ባጋ አዱሳተꬃይ እሻታሙ ዋꬋ ግድዳ ገሸት ኦሰትድ፥ ኤንታዉ ታሙ ቶሆይ ደእያ ቱሳት ደኦ። 13 ገልያ ዉላይ ደእያ፥ ዶሎሀ ባጋ ዳባባ ጎምፓይ እሻታሙ ዋꬋ ግዶ። 14 ዳባባ ፐንግያፈ እስ ባጋራ አዱሳተꬃይ ታማነ እቻሹ ዋꬋ ግድያ ገሸት ደኦ፤ ኤንታዉ ሄꬑ ቶሆይ ደእያ ሄꬑ ቱሳት ደኦ። 15 ሀንኮ ባጋራ ደእያ ገሸትካ ሄሳዳ ኦሰቶ።

16 “ዳባባ ገልያ ዉላስ አዱሳተꬃይ ላታሙ ዋꬋ ግድያ፥ አልኦ ሊኖፐ ማጋራጆ ጊግሳዳ፥ ካሎሰ፥ ኦቻ ቴራ ዳነይሳንነ ዞኦ ቃጭናን ዳዳዳ አሌቅሳ። ኤንቲ እያን ዘምፓና መላ ኦይዱ ቶሆራ ደእያ ኦይዱ ቱሳታ ጊግሳ። 17 ዳባባ ዩሹዋን ደእያ ቱሳት ኡባይ ብራ ብራታፐ ኦሰትዳ ፃምአታን ኦይከቶ፤ ኤንታ ካጨት ብራ ብራታፐ፥ ኤንታ ቶሆት ናሰ ብራታፐ ኦሰቶ። 18 ዳባባ አዱሳተꬃይ ፄቱ ዋꬋ፥ ጎምፓይ ኦይታሙ ዋꬋ፥ ጌሳይ እቻሹ ዋꬋ ግዶ። ማጋራጆት አልኦ ሊኖፐ፥ ኤንታ ቶሆትካ ናሰ ብራታፐ ኦሰቶ።

19 “ጌሻ ዱንካንያን ጎኤትያ ሚሸ ኡባይ፥ ዱንካንያነ ዳባባ ꬍሸት ኡባይ ናሰ ብራታፐ ኦሰቶ።

ፆምፐ ዛይተ

20 “ፆምፐይ ቃማ ፖእሸ አቃና መላ ጉምእ ፅልስዳ ሻማሆ ዛይተ ነዉ ኤሀና መላ እስራኤለ አሳ ኪታ። 21 አሮንነ እያ ናይት፥ ፖኦይ፥ ጎዳ ስንꬃን ኦማርሳፈ ዎንታ ጋካናዉ ፖአና መላ ጌሻ ዱንካንያ ግዶን፥ ማርካ ታቦትያ ስንꬃን ደእያ ማጋራጁዋፈ ካረ ባጋራ ኤꬆ። ሄስ እስራኤለ አሳስ መርና ዎጋ ግድድ ደኦ።

28

ካህነታ ማኦ

1 “ነ እሻ አሮናነ እያ ናይታ ናዳባ፥ አብዮዳ፥ አላዛራነ እታማራ ኔኮ ፄጋ። ኤንቲ ካህነ ግድድ ታዉ ሀጋዛና መላ እስራኤለ አሳ ግዶፈ ኤንታ ዱማያ። 2 እያዉ ቦንቾነ ቴማ እማና መላ ነ እሻ አሮናስ ቦንቾ ማኦታ ጊግሳ። 3 አሮን ካህነተꬃን ዱማትድ ታዉ ሀጋዛናዳ፥ ታኒ ሂላተꬅ እምዳ ኦሳንቾታ ኡባ ፄጋዳ፥ አሮናስ ማኦታ ጊግሳና መላ ኦዳ። 4 ኤንቲ ጊግሳና ማኦትካ ሀይሳታ፤ ትራን ማኤትያ ማኦ፥ ኤፉደ፥ አዱሳ ቃምሰ፥ አሌቀትድ ዳደትዳ ሻምዘ፥ ቃጨነ ዳንጮ። ነ እሻይ አሮንነ እያ ናይት ካህነ ግድድ ታዉ ሀጋዝሸ ማአና መላ ጌሻ ማኦታ ኤንታዉ ጊግሶ። 5 ኩሸ ሂላንቾት ሄ ማኦታ ዎርቃ ጫቻፈ፥ ካሎሰፐ፥ ኦቻ ቴራ ዳነይሳፈ ዞኦ ቃጭናፐነ አልኦ ሊኖፐ ጊግሶ።

ኤፉደ

(ከሳ 39:2-7)

6 “ኤፉደ ጌተትያ ማኡዋ ዎርቃ ጫቻ ቃጭናፐ፥ ካሎሰፐ፥ ኦቻ ቴራ ዳነይሳፈ፥ ዞኦ ቃጭናፐነ አልኦ ሊኖፐ ኩሸ ሂላንቾት አሌቅስድ ጊግሶ። 7 ናምኡ ሀሽያራ ዎꬍድ፥ ናምኡ ባጋ ዎል ጋꬅድ ቃቻናዉ ማድያ ቃንጎት ደኦ። 8 ኤፉደይ ኦሰትዳባፐ ሂላን ኦሰትዳ ዳንጮይ ኤፉድያራ ዎላ ኦሰትዳባ ግድድ እስፈ ኦይከቶ። 9 ማርግደ ጌተትያ ናምኡ ሹቻታ ኤካዳ፥ ታማነ ናምኡ ያይቆባ ናይታ ሱንꬃ ኤንታ ቦላ ዎጫዳ ፃፋ። 10 ኤንታ የለታ ማራዳ እስ ሹቻ ቦላ ኡሱፑን ሱንꬃታ፥ ሀንኮ ሹቻ ቦላ አትዳ ኡሱፑን ሱንꬃታ ዎጫዳ ፃፋ። 11 ሀ ናምኡ ሹቻታ ቦላ ታማነ ናምኡ ያይቆባ ናይታ ሱንꬃ ዎጫድ ፃፋናዉ ሂላንቾ ደማ፤ ሄ ፃፈትዳ ሹቻታ ኤፉድያ ቦላ ኦይꬃናዉ እያ ዩሹዋ ዎርቃን ላንፃ። 12 ያታዳ ታማነ ናምኡ እስራኤለ ሼሻ ቆፍስያባ ግዳና መላ ሀ ናምኡ ሹቻታ ኤፉድያራ ኦይꬃዳ ሀሽያራ አꬍያ ቃንጉዋ ቦላ ዎꬃ። ታኒ፥ ጎዳይ፥ ታ አሳ ኡባ ዎደ ሀሳያና መላ አሮን ኤንታ ሱንꬃ ባ ሀሽያን ቶኮ። 13 ሄ ሹቻታ ኦይከይሳ ዎርቃፈ ኦꬃ። 14 ቃስ ዋላህ ባይና ዎርቃፈ ዎዶሮዳ ዶቀትዳ ናምኡ ሳንꬃላታ ሀሽያራ አꬍያ ቃንጉዋራ ኦይከታና መላ ኦꬃ።

ትራን ማኤትያ ማኦ

15 “ጎዳ ሸንያ ኦይችድ ኤራናዉ፥ ትራን ማኤትያ ማኡዋ ኩሸ ሂላንቾን ኦስሳ። ሄ ትራን ማኤትያ ማኡዋ ዎርቃ ጫቻ ቃጭናፐ፥ ካሎሰፐ፥ ኦቻ ቴራ ዳነይሳፈ፥ ዞኦ ቃጭናፐነ አልኦ ሊኖፐ ኤፉድያዳ አሌቅስድ ጊግሶ። ካሎሰፐ ኦሰትዳባፐ ኦꬃዳ አሌቅሳ። 16 እያዉ ጌሳይነ ጎምፓይ እስ እስ ታካꬎ ግድድ ኦይዱ ማዛነይ ደኦ። 17 እያዉ ኦይዱ ማራን አልኦ ሹቻታ ዎꬃ። ኮይሮ ማራን ሳርድዮነ፥ ቶጳዘነ ጶልያ አልኦ ሹቻታ ዎꬃ። 18 ናምአንꬆ ማራን ባሉረ፥ ሳንፐረነ አልማዘ ጌተትያ አልኦ ሹቻታ ዎꬃ። 19 ሄꬓንꬆ ማራን ያክንተ፥ ከልቀዶነነ አመተስፅኖሳ ጌተትያ አልኦ ሹቻታ ዎꬃ። 20 ኦይዳንꬆ ማራን ብረለ፥ ማርግደ፥ ያስጵደ ጌተትያ አልኦ ሹቻታ ዎꬃ። ሀይሳቲ ኡባይ ዎርቃ ካቁዋ ቦላ ዎሰቶ። 21 እስራኤለ ናይታስ ቆፍሶ ግዳና መላ ሀ ታማነ ናምኡ አልኦ ሹቻታ፥ እስ እስ ያይቆባ ናይታ ሱንꬃይ፥ እስ እስ ሹቻ ቦላ ዎጨትድ ፃፈቶ።

22 “ትራን ማኤትያ ማኡዋስ ዋላህ ባይና ዎርቃፈ ዎዶሮዳ ዶቃዳ ሳንꬃላታ ኦꬃ። 23 ናምኡ ዎርቃ ምግዶታ ኦꬃዳ፥ ትራን ማኤትያ ማኡዋስ ቆሞ ጋፃ ማዛንያን ጋꬃዳ ኦይꬃ። 24 ሄ ናምኡ ዎርቃ ሳንꬃላታታ ምግዶታራ ጋꬃዳ ኦይꬃ። 25 ሀንኮ ባጋን ደእያ ናምኡ ሳንꬃላታ ጋፃ ናምኡ ቃንጎታራ ጋሰꬃ። ሄሳዳ ኦꬃዳ ስንꬃ ባጋራ፥ ሀሽያራ ዎꬍያ ኤፉድያ ቃንጉዋራ ጋሰꬃ። 26 ቃስ ናምኡ ዎርቃ ሳጋዮታ ኦꬃዳ፥ ኤፉድያፐ ጋꬃ ባጋራ ካልድ ደእያ ትራን ማኤትያ ማኡዋስ ናምኡ ማዛነታ ፄራን አꬃ። 27 ሄሳዳካ፥ ዎርቃፈ ሀራ ናምኡ ምግዶታ ኦꬃዳ፥ ኤፉድያስ ስንꬃ ባጋ ሀሽያራ ዎꬍያ ቃንጉዋስ ጋርሳ ባጋራ ጋሰꬃ። ኤፉድያ ስኩዋ ማታን ዳንጩዋፈ ቆሞ ባጋራ ኤንታ ጋሰꬃናዉ በሴስ። 28 ትራን ማኤትያ ማኡዋን ደእያ ምግዶታ ኤፉድያን ደእያ ምግዶታራ ጋꬃዳ ካሎሰ ቃጭናን ቃቻ። ሄሳዳ ኦꬅኮ፥ ትራን ማኤትያ ማኦይ ፄሳፈ ቆሞን ደእያ ግሾ፥ ቃሾይ ዶልኤና።

29 “አሮን ጌሻ በሳ ገልያ ዎደ እስራኤለ ማይዛታ ሱንꬃ ኦይክዳ፥ ትራን ማኤትያ ማኡዋ ማኦ። ያንያ ግሾ፥ ታኒ፥ ጎዳይ ኡባ ዎደ ታ አሳ ቆፓና። 30 ቃስ ሳማ የግያ ናምኡ ጌሻ ሹቻታ ትራን ማኤትያ ማኡዋን የጋ። * አሮን ጌሻ ዱንካንያ ገልያ ዎደ ባ ትራን ኤንታ ቶክድ ገሎ። ታ ሸንያ እስራኤለ አሳ ኤርሳናዉ ታ ስን ገልያ ዎደ ኡባን ትራ ኪስያፐ ꬋይሶፎ።

ሀራ ካህነ ማኦታ

31 “ኤፉድያፐ ቦላራ ማእያ አዱሳ ማኡዋ ኩመꬅ ካሎሰ አፍላፐ ጊግሳ። 32 ሄ አዱሰ ማኡዋስ ሁጰ አꬅያ ሉሆ መꬋ። ሄ ሉሆይ ፔቶና መላ ጉየ ቃላምአዳ ዩሻ አꬃዳ ስካ። 33 አዱሳ ማኡዋስ ዱገ ባጋ ማጫራ ዩሹዋን ካሎሰ፥ ኦቻ ቴራ ዳነይሳንነ ዞኦ ቃጭናፐ፥ ኦሮማነ ቴራ ምስለ መꬋ። ያታዳ ኤንታ ግዶን አꬃ አꬃ ዎርቃፈ ኦሰትዳ ዳላታ ኦꬃ። 34 ዎርቃ ዳላትነ ኦሮማነ ቴራ ምስለት ሄ አዱሰ ማኡዋስ ዱገ ባጋ ማጫራ ዩሹዋን አꬎ። 35 አሮን ካህነተꬃን ኦꬅያ ዎደ ሀ አዱሳ ማኡዋ ማኦ። ጎዳ ስን፥ ጌሻ በሳ ገልያ ዎደነ ከይያ ዎደ፥ ዳላይ ጊራና፤ እካ ሀይቀና። 36 ዋላህ ባይና ዎርቃፈ እስ አሌቆ ኦꬃዳ፥ እያ ቦላ ‘ጎዳስ ዱማትስ’ ያጋዳ ዎጫዳ ፃፋ። 37 ያታዳ ሁጵያ ቃጭያ ቦላ ካሎሰ ቃጭናራ ቃቻ። 38 አሮን እያ ባ ሶምኡዋን ዎꬆ። ሄሳን እስራኤለ አሳይ ጎዳስ እሞታ እምሸ ባልዳባይ ደእኮ፥ ሄ ባላ አሮን ቶኬስ። አሳይ ኤህያባ ጎዳይ ኤካና መላ እ ሄሳ ኡባ ዎደ ባ ሶምኡዋን ዎꬃናዉ ኮሼስ።

39 “አሮና ሻምዝያነ ቃጭያ አልኦ ሊኖፐ ዳዳ። ቃስ ዳንጩዋካ አልኦ ሊኖፐ ዳዳዳ አሌቅሳ። 40 አሮና ናይታስ ቦንቾነ ፑላ እማና መላ ሻምዘታ፥ ዳንጮታነ ሁጰን ዎꬅያ ቆበታ ጊግሳ። 41 ኔኒ ሀ ማኦታ ነ እሻ አሮናነ እያ ናይታ ማይዛ። ኤንቲ ካህነተꬃን ታዉ ሀጋዛና መላ ኤንታ ሻማሆ ዛይተን ትያዳ ታዉ ዱማያ። 42 ኤንታ ካሎይ ካመታና መላ ጋርሳን ማእያ ማኡዋ ፄሳፈ ብድ ዎድረ ጋካናዉ ካምያባ አልኦ ሊኖፐ ጫርቀፈ ሱረ ጊግሳ። 43 አሮንነ እያ ናይት ጌሻ ዱንካንያ ገልያ ዎደ ዎይኮ ጌሻ በሳን ካህነተꬃን ሀጋዛናዉ ያርሾ በሲ ሺቅያ ዎደ ሀ ማኦታ ማኦ። ሄሳዳ ሀንኮ፥ ኤንቲ ባንታ ቦላ ሀይቆ ኤሆኮና። ሄስ አሮናስነ እያ ሼሻታስ መርና ዎጋ ግዶ።

29

ካህነታ ሹሞ ዎጋ

(ሌወ 8:1-36)

1 “አሮንነ እያ ናይት ካህነተꬃን ታዉ ሀጋዛና መላ ኔኒ ኤንታ ዱማያናዉ ሀይሳዳ ኦꬃ፤ ቦረይ ባይና ዎፋኖነ ናምኡ ማራዘ ኤካ። 2 ጌሻ ግስተ ꬊለ ኤካዳ፥ እርሾ የጎና ሻማሆ ዛይተራ ግንዳዳ ኡይꬁ ኡካ። ቃስ ዛይተይ ገሎና ሀራ ኡይꬁ ኡካ፤ ሄሳዳካ፥ ሌኦ ኡይꬁ ኡካዳ ዛይተን ትያ። 3 ዎፋኑዋነ ናምኡ ማራዘታ ያርሽያ ዎደ ሄ ኡይꬃ ኡባ ጋይታን ዎꬃዳ ታዉ ሺሻ።

4 “ያታዳ አሮናነ እያ ናይታ ጌሻ ዱንካንያ ፐንገ ኤሀዳ ሃꬃን ኤንቲ ሜጨታና መላ ኦዳ። 5 ሄሳፈ ጉየ፥ ካህነተꬃ ማኦታ፥ ሻምዝያ፥ ኤፉድያ፥ ኤፉድያ ቦላራ ማእያ አዱሳ ማኡዋነ ትራን ማኤትያ ማኡዋ አሮና ማይዛ፤ ዳንጩዋካ ዳንጭሳ። 6 ቃጭያ ቃጭሳ፤ እያ ቦላ፥ ‘ጎዳስ ዱማትስ’ ጌተትድ ፃፈትዳ ዎርቃ አሌቁዋ ዎꬃ። 7 ትሻ ዛይትያ ኤካዳ እያ ሁጵያን ትጋዳ ትያ። 8 እያ ናይታ ኤሀዳ ሻምዝያ ማይዛ። 9 ኤንታ ፄሳ ዳንጭሳ፤ ኤንታ ሁጵያንካ ቆበ ዎꬃ። አሮናነ እያ ናይታ ያታዳ ካህነተꬃን ሹማ። ሄስካ፥ ኤንታዉ መርና ዎጋ ግዶ።

10 “ዎፋኑዋ ጌሻ ዱንካንያ ስን ኤሀዳ፥ አሮንነ እያ ናይት እያ ሁጵያን ባንታ ኩሽያ ዎꬃና መላ ኦꬃ። 11 ዎፋኑዋ ጌሻ ዱንካንያ ፐንግያን ጎዳ ስንꬃን ሹካ። 12 ዎፋኑዋ ሱꬃፈ ጉꬁ ኤካዳ ነ ብራꬍያን፥ ያርሾ በሳ ቦላ ደእያ ካጨታ ትያ። አትዳይሳ ያርሾ በሳፈ ጋርሳን ጉሳ። 13 ሄሳፈ ጉየ፥ ኡሎ አሹዋ ካምዳ ሞꬉዋ ኡባ፥ ትርያስ ሎኦ ባጋ፥ ናምኡ ክላሆታነ ኤንታ ካምዳ ሞꬉዋ ኤካዳ፥ ያርሾ በሳ ቦላ ዎꬃዳ ፁጋ። 14 ሽን ዎፋኑዋ ኡሎ አሹዋ፥ እያ ጋልባነ ማራጭያ ጉታፐ ጋፃ ከሳዳ ፁጋ። ሄስ ካህነታ ናጋራ ቁችያ ያርሾ።

15 “ናምኡ ማራዘታፐ እሱዋ ኤካዳ፥ አሮንነ እያ ናይት ባንታ ኩሽያ እያ ሁጰን ዎꬃና መላ ኦꬃ። 16 ሄ ማራዝያ ሹካዳ፥ ሱꬃ ያርሾ በሳን ኦይዱ ማዛነታን ዉርፃ። 17 እያ አሹዋ ቃንፀረꬃዳ፥ ኡሎ አሹዋነ ገዳ ሜጫዳ፥ ሁጵያ ሀራ ቆሞ አሾታራ እስፈ ያርሾ በሳን ዎꬃ። 18 ሄሳፈ ጉየ፥ ኩመꬃ አሹዋ ያርሾ በሳን ፁጋ። ሄስካ ጎዳስ ፁሳ ያርሾ። ሄ ያርሹዋ ሳዎይ ጎዳ ኡፋይሴስ።

19 “ቃስ ካህነተꬃ ዎጋስ ኤከትዳ ሀንኮ ማራዝያ ኤካዳ አሮንነ እያ ናይት ባንታ ኩሽያ እያ ሁጰን ዎꬃና መላ ኦዳ። 20 እያ ሹካዳ፥ ሱꬃፈ ጉꬁ ኤካዳ፥ አሮናስነ እያ ናይታስ ኡሻቻ ሀይꬃታስ ጋፃ፥ ኤንታ ኡሻቻ ኩሽያስነ ቶሁዋስ ዎጋ ብራታ ትያ። አትዳ ሱꬃ ያርሾ በሳ ኦይዱ ማዛነታን ዉርፃ። 21 ያርሾ በሳን ደእያ ሱꬃፈነ ትይያ ዛይትያፐ ጉꬁ ኤካዳ፥ አሮና ቦላነ እያ ማኡዋ ቦላ፥ ቃስካ እያ ናይታ ቦላነ ኤንታ ማኡዋ ቦላ ዉርፃ። ሄሳን አሮንነ እያ ናይት ባንታ ማኡዋራ ታዉ ዱማትዳይሳታ ግዳና።

22 “ሄ ማራዘይ ካህነታ ሹማ ዎጋስ ኤከትያ ግሾ፥ ጎይና ሞꬉዋ፥ ኡሎ አሹዋ ካምዳ ሞꬉዋ፥ ትርያ ካምዳ ሞꬍያ፥ ናምኡ ክላሆታ፥ ኤንታ ካምዳ ሞꬍያነ ኡሻቻ ጉየ ገዳ ቃንፃዳ ሻካ። 23 ጎዳ ስንꬃን ዎꬅዳ ኡይꬃታፐ፥ ዛይተይ ገልቦና ኡይꬃ፥ ዛይተራ ኡክዳ ኡይꬃነ ሌኦ ኡይꬃፈ እሱዋ ኤካ። 24 ኔኒ ሀ ካꬃ ኡባ አሮና ኩሽያንነ እያ ናይታ ኩሽያን ዎꬃ። ኤንቲ እያ ዩሾ ያርሾ ኦꬅድ ጎዳስ እምያ ያርሾ ኦꬅድ ጎዳ ስንꬃን ሺሾ። 25 ሄሳፈ ጉየ፥ ኤንታ ኩሸፐ ኤካዳ ያርሾ በሳ ቦላ ዎꬃ፤ ፁሳ ያርሹዋራ ጋꬃዳ፥ ጎዳ ሳዋና መላ ያርሾ በሳ ቦላ ታማን ፁጋ። 26 አሮን ካህነ ግድድ ሹመትያ ዎደ ሹክዳ ማራዝያ አንጋሱዋ ኤካዳ፥ ጎዳ ስንꬃን ዩሾ ያርሾ ኦꬃ። ሄስ ህንተና ጋክያ ግሾ ግዳና።

27 “ካህነይ ሹመትያ ዎደ፥ አሮናነ እያ ናይታ ካህነተꬃን ሹማናዉ ኤከትዳ አንጋሱዋነ ቶሆ አሹዋ ታዉ ዱማያ። ሄስካ፥ ካህነታ ጋክያ ግሾ ግዶ። 28 እስራኤለት ኡባይ ካህነ ሹማናዉ ዎይኮ አንጀታናዉ ጎዳስ አንጋሶነ ጉየ ቶሆ ያርሾ እምያ ዎደ አሾይ ታዉ ዱማትዳይሳ ግዶ። ሽን ግሾይ አሮናስነ እያ ናይታስ ጋኮ፤ ሄ ዎጋይ ላመቶፎ።

29 “አሮን ሀይቅዳ ዎደ እያ ናይት እያ ካህነተꬃ ማኡዋ ላቶ። ኤንቲ ካህነተꬃን ሹመትዳፐ ጉየ ሄ ማኡዋ ማኦ። 30 እያ ናይታፐ እያ በሳን ካህነ ግድድ፥ ጌሻ በሳን ሀጋዛናዉ ጌሻ ዱንካንያ ይያ ናእ ሄ ማኡዋ ላፑን ጋላስ ማኦ።

31 “አሮንነ እያ ናይት ካህነ ግድድ ሹመትያ ዎደ ሹከትዳ ማራዝያ አሹዋ ኤካዳ፥ ጌሻ በሳን ካꬃ። 32 አሮንነ እያ ናይት ማራዝያ አሹዋ ጋይታን አትዳ ኡይꬃራ ጌሻ ዱንካንያ ፐንገን ሞ። 33 ኤንቲ ካህነ ግድድ ሹመትያ ዎደ ናጋራ አቶተꬃስ ያርሸትዳ ሄ አሹዋ ሞና። ሽን ሄ ካꬃይ ጌሽ ግድዳ ግሾ፥ ካህነታ ፃላል ሞ፤ ሀራ አስ ኦንካ ሞፖ። 34 አሹዋፐነ ካꬃፈ ምሽን አትድ አቅኮ፥ ታማን ፁገቶ፤ ጌሽ ግድዳ ግሾ ሜተቶፎ።

35 “አሮንነ እያ ናይት ካህነ ግድድ ሹመትያ ዎደ፥ ታ ነና ኪትዳ ኡባ ኦꬃ፤ ባለይ ላፑን ጋላሳን ፖለቶ። 36 ናጋራ አቶተꬃስ እስ እስ ጋላሳን እስ ዎፋኖ ሹካዳ ያርሻ። ሄስ ያርሾ በሳ ጌሼስ። ያታዳ ያርሾ በሳ ፖሎ ጌሻናዉ ሻማሆ ዛይተ ትያ። 37 ሄሳ ላፑን ጋላስ ጋካናዉ ጋላስ ጋላስ ኦꬃ። ያትኮ ያርሾ በሳይ ፖሎ ጌሽ ግዳና። እ ፖሎ ጌሽ ግድዳ ግሾ፥ እያ ቦችያ አስ ዎይኮ ሀራባ ኡባይ ጌያና።

ጋላሳ ያርሾ

38 “ላይꬃን ላይꬃን ያርሾ በሳን ጋላስ ጋላስ እስ ላይꬅ ግድዳ ናምኡ ማራዘታ ያርሻ። 39 ማራዘታፐ እሱዋ ዎንታ፥ ቃስ ሀንኩዋ ኦማርስ ያርሻ። 40 ኮይሮ ማራዝያራ እስ ክሎ ግራመ ግድያ ጌሻ ሎኦ ግስተ ꬊለ፥ እስ ልትሮ ሻማሆ ዛይተራ ግንዳዳ ያርሻ። እስ ልትሮ ዎይነ ኡሻ ያርሾ ኦꬃዳ ጉሳ። 41 ሀንኮ ማራዝያ ኦማርስ ያርሻሸ ዎንታ ያርሾይሳ መላ ꬊለ፥ ዛይተነ ዎይነ ኡሻ ሺሻ። ሄስ ታዉ ያርሸትያ ካꬃ ያርሾ፤ እያ ሳዎይ ታና ኡፋይሰይሳ ግዳና።

42 “ላይꬃን ላይꬃን ሄ ፁሳ ያርሾይ ጌሻ ዱንካንያ ፐንገን፥ ጎዳ ስንꬃን ፓጭ ባይና ያሸታናዉ በሴስ። ሄ በሳን ታኒ ታ ደርያራ ጋሄታና፤ ኔራካ ያን ኦደታና። 43 ያን ታኒ እስራኤለታራ ጋሄታና፤ ታ ቦንቾይ ሄ በሳ ዱማያና። 44 ታኒ ጌሻ ዱንካንያነ ያርሾ በሳ ዱማያና፤ ኤንቲ ታዉ ካህነ ግድድ ሀጋዛና መላ አሮናነ እያ ናይታ ዱማያና። 45 ያታዳ፥ ታኒ እስራኤለታ ግዶን ዳና፤ ኤንታ ፆሳ ግዳና። 46 ኤንታ ግዶን ዳናዉ ግብፀፈ ኤንታ ከስዳ ጎዳይ፥ ኤንታ ፆሳይ ታና ግደይሳ ኤንቲ ኤራና። ታኒ ጎዳ፥ ኤንታ ፆሳ።

30

እፃነ ያርሽያ በሲ

(ከሳ 37:25-28)

1 “እፃነ ጩይስያ በሳ ሶቃላ ምꬃፈ መꬋ። 2 እያዉ ኦይዱ ማዛነይ ደኦ። አዱሳተꬃይነ ጎምፓይ እስ እስ ዋꬋ፥ ጌሳይ ናምኡ ዋꬋ ግዶ። ኦይዱ ማዛንያን ደእያ ካጨት እያራ ኦይከትድ ኦሰቶና። 3 እያዉ ቦላ ባጋ፥ እያ ኦይዱ ማዛነታነ እያ ካጨታ ዋላህ ባይና ዎርቃን ላንፃ። እያ ዩሹዋካ ዎርቃን ላንፃ። 4 ናምኡ ዎርቃ ሳጋዮታ ኦꬃዳ፥ ፃርጴዛ ቶካናዉ ማድያ ካሶ ምꬃታ አꬃናዉ ጎሳስ ናምኡ ባጋራ ኦይꬃ። 5 ካሶ ምꬃታ ሶቃላ ምꬃፈ ከሳዳ፥ ኤንታ ዎርቃን ላንፃ። 6 ሄ እፃነ ያርሾ ፃርጴዛ፥ ጫቆ ታቦትያ ስንꬃን ካቀትዳ ማጋራጁዋፈ ካረ ባጋራ ዎꬃ። ያን ታኒ ኔራ ጋሄታና።

7 “አሮን ዎንታ ዎንታ ፆምፐታ ጊግሳናዉ ይያ ዎደ፥ ሳውያ እፃነ ያርሽያ በሳን ጩይሶ። 8 ሄሳዳ፥ አሮን ኦማርስ ፆምፐታ ፆምፕያ ዎደካ እፃነ ጩይሶ። ሄ እፃንያ ያርሾይ ያና ላይꬃ ኡባን ጎዳ ስንꬃን ጩዮ። 9 ሀ ያርሾ በሳን ሀራ ድገትዳ እፃነ፥ ካꬃ ያርሾ፥ መሄ ያርሾነ ዎይነ ያርሾ ያርሾፋ። 10 አሮን፥ ናጋራ አቶተꬃስ ላይꬃፈ እስ ቶሆ ሹከትያ መህያ ሱꬃፈ ኤክድ፥ ሄ ያርሾ በሳ ማዛነታ ቦላ ደእያ ካጨታ ዎꬅድ ጌሾ ዎጋ ፖሎ። ሀ ዎጋይ ስንꬃራ ያና ዎደ ኡባን ላይꬃን ላይꬃን ፖለቶ። ሄ ያርሾ በሳይ ጌሽ ግድያ ግሾ ጎዳስ ዱማትስ” ያግስ።

ናጋራ አቶተꬃ ሚሸ

11 ሄሳፈ ጉየ፥ ጎዳይ ሙሰኮ ሀይሳዳ ያግስ፤ 12 “ኔኒ እስራኤለ አሳ ታይብያ ዎደ፥ እስ እስ አስ ባ ሸምፑዋ ዎዛናዉ ጎዳስ ሚሸ ቃንፆ። ያትኮ ኔኒ ኤንታ ታይብያ ዎደ ጋዶይ ኤንታ ቦላ ዬና። 13 ታይቦን ገልያ አስ ኦንካ ሁጰን ሁጰን ጌሻ ዱንካነን ኤረትዳ ምዛነ ግናን ብራ ጭጎ። እስ እስ አስ ሄሳ ታዉ ያርሾ ኦꬅድ እሞ። 14 ታይቦን ገልያ አስ ኦንካ ላይꬅ ላታማነ እያፐ ቦላ ግድዳ ኡባይ ጎዳስ ሄሳ ኤሆ። 15 ኤንቲ ባንታ ሸምፑዋ ዎዛናዉ ጎዳስ እሞታ እምያ ዎደ፥ ዱረይካ ማንቆይካ እስ ግና እሞፈ አትሽን፥ ዱረይ ዳርስድ ዎይኮ ማንቆይ ጉꬅድ እሞፎ። 16 ሄ ሚሽያ እስራኤለ አሳፐ ኤካዳ፥ ጌሻ ዱንካንያ ናጋናዉ ፔሻ። ሄ ሚሸይ ኤንታ ሸምፑዋ ዎዛናዉነ ታ ኤንታ ናጋና መላ ቆፍስያባ ግዳና” ያግስ።

ሜቻ ከረ

17 ጎዳይ ሙሰኮ ሀይሳዳ ያግስ፤ 18 “ሜቻ ከርያነ እያ ቶሁዋ ናሰ ብራታፐ መꬋ። እያን ሃ ትጋዳ ጌሻ ዱንካንያፐነ ያርሾ በሳፈ ግዶን ዎꬃ።* 19 አሮንነ እያ ናይት ባንታ ኩሽያነ ባንታ ቶሁዋ ያን ሜጨቶ። 20 ኤንቲ ጌሻ ዱንካንያ ገላናፐነ ያርሾ ያርሻናፐ ስን ሄሳ ኦꬃናዉ በሴስ። ሄሳ ኤንቲ ኦꬅኮ ሀይቆፐ አቶሶና። 21 ኤንቲ ሀይቆና መላ፥ ባንታ ኩሽያነ ባንታ ቶሁዋ ሜጨታናዉ በሴስ። ሄስ አሮናስነ እያ ሼሻታስ፥ ይያ የለተꬃ ኡባስ መርና ዎጋ ግዳና” ያግስ።

ሹማተꬃ ዛይተ

22 ጎዳይ ሙሰኮ ሀይሳዳ ያግስ፤ 23 “ጌሻ ሳዎታ፥ ሄሳትካ፤ ኡሱፑን ክሎ ግራመ ጉክያ ካርበ፥ ሄꬑ ክሎ ግራመ ሳውያ ቃራፋ፥ ሄꬑ ክሎ ግራመ ሳውያ ማታ፥ 24 ኡሱፑን ክሎ ግራመ ቡርጉደ ኤካ። ሄ ኡባይካ ጌሻ ዱንካነን ኤረትዳ ምዛንያ ግና ግዶ። ሄሳታ ቦላ ኦይዱ ልትሮ ዛይተ ጉጃ። 25 ሄሳታ ሽቶዳ ዋላካዳ፥ ሳውያ ጌሻ ዛይተ ኦꬃዳ፥ 26 ጌሻ ዱንካንያነ ጫቆ ታቦትያ ትያ። 27 ፃርጴዛነ እያ ሚሸታ፥ ፆምፐ ዎꬅያ ኮጫነ እያ ሚሸታ፥ እፃነ ጩይስያ ፃርጴዛ፥ 28 ፁሳ ያርሾ በስነ እያን ቦላ ደእያ ሚሸታ ኡባ፥ ሜቻ ከርያነ እያ ቶሁዋ ትያ። 29 ኤንቲ ፖሎ ጌሽ ግዳና መላ ኤንታ ዱማያ። ኤንታ ቦችያ ኦንካ ጌሽ ግዳና።

30 “ሄሳፈ ጉየ፥ አሮንነ እያ ናይት ካህነ ግድድ ታዉ ሀጋዛና መላ ኤንታ ትያዳ ዱማያ። 31 እስራኤለ አሳስ፥ ‘ሀይስ ጌሻ ሹማተꬃ ዛይተይ ይያ የለተꬃስ ታና ሀጋዛናዉ ማድያ ዛይተ ግዶ። 32 ሄ ዛይትያ ጮ አሳ ቦላ ጉሶፋ፤ ቃስ አይ ዛይተካ እያ ኦꬅዳ ኦግያን ኦꬆፋ። ዛይተይ ጌሽ ግድዳ ግሾ፥ ህንተካ እያ ጌሻተꬃ ኤርተ። 33 ሄ ሽቱዋ ጊግስያ አስ፥ ዎይኮ ካህነ ግዶና ሀራ አስ ትይያ ኦንካ ታ አሳ ግዶፈ ህለቶ’ ያጋ” ያግስ።

እፃነ

34 ጎዳይ ሙሰኮ ሀይሳዳ ያግስ፤ “ጌሻ ሳዎታ፥ ፆክያ ምꬃ ማደ፥ ꬋ ኬꬃን ደእያ ሽቶ፥ ሳውያ ማደነ ሳውያ እፃነ ኤካ፤ ኤንታ ኡባ ምዛነይ እስ ግና ግዶ። 35 ሽቶዳ ዋላሄትዳ እፃነ ኦꬃዳ ኤንታ ጎኤታ። ዋላህ ባይናነ ጌሽ ግዳና መላ እያን ማፅነ የጋ። 36 እያፐ ጉꬃራ ኤካዳ ሊቅሳ ጫዳዳ፥ ታኒ ኔራ ጋሄትያ ጌሻ ዱንካንያ ግዶን፥ ጫቆ ታቦትያ ስንꬃን ዉርፃ። ሄ እፃነይ ነዉ ፖሎ ጌሽ ግዶ። 37 ህንተዉ ጎኤታናዉ ሄ እፃንያ አይ ኦገንካ ጊግሶፕተ። ሄስ ታዉ ዱማትዳይሳ ግደይሳ ኤርተ። 38 ሄሳꬆ ኦꬅድ፥ እያ ሳዉዋ ስንግድ ኡፋይታናዉ ኮይያ ኦንካ፥ ታ አሳ ግዶፈ ꬋያና” ያግስ።

31

ባስልኤላነ ኤልያባ

1 ጎዳይ ሙሰኮ ሀይሳዳ ያግስ፤ 2 “ታኒ ይሁዳ ሼሻፐ ግድዳ ሁራ ናኣ ናኣ፥ ኡረ ናኣ፥ ባስልኤላ ዶራስ። 3 ታኒ እያ ታ አያናን ኩንꬃስ፤ ታኒ ሂላ፥ አኬካነ ኦሶ ኡባ ኦꬅያ ኤራ እያዉ እማስ። 4 ሄስካ፥ ሂላን ኦꬃና ኦሶታ ሀልችድ ዎርቃፈ፥ ብራፐነ ናሰ ብራታፐ ዱማ ዱማባ ከስድ ኦꬃናሳ። 5 ሄሳዳካ፥ አልኦ ሹቹ ማስድ ጊግሰይሳ፥ ምꬅ ማሰይሳነ ሀራ ኦሶ ኡባ ኦꬃና መላ ጭንጫተꬅ እማስ። 6 ቃስ እያ ማዳና መላ ዳነ ሼሽ ግድዳ አህሳማካ ናኣ ኤልያባ ዶራስ። ታኒ ነና ኪትዳባ ኡባ ኤንቲ ኦꬃና መላ ኩሸ ሂላ ኤርያ ሀራታ ኡባስ ግታ ኤራተꬅ እማስ። 7 ኤንቲ ኦꬃናባት፥ ጌሻ ዱንካንያ፥ ጫቆ ታቦትያ፥ እያ ቦላ ዎꬅያ ናጋራ አቶተꬃ ካማ፥ ዱንካንያ ግዶን ጎኤትያ ሚሸ ኡባ፥ 8 ፃርጴዛነ እያ ሚሸታ፥ ዋላህ ባይና ዎርቃፈ ኦሰትዳ ፆምፐ ዎꬅያ ኮጫነ እያ ሚሸ ኡባ፥ እፃነ ጩይስያ ፃርጴዛ፥ 9 ፁሳ ያርሾ በስነ እያ ሚሸ ኡባ፥ ሜቻ ከርያነ እያ ቶሁዋ፥ 10 አሮንነ እያ ናይት ካህነተꬃን ሀጋዝሸ ማእያ ካህነተꬃ ማኡዋ፥ 11 ሹማተꬃ ዛይትያነ ጌሻ በሳስ ሀንያ ሳውያ እፃንያ፥ ታኒ ነና ኪትዳይሳዳ ኤንቲ ኦꬃና” ያግስ።

ሳምባታ

12 ጎዳይ ሙሰ ሀይሳዳ ያግድ ኪትስ፤ 13 “እስራኤለ አሳ፥ ‘ታ ሳምባታ ናግተ። ሄስ ታኒ፥ ጎዳይ፥ ህንተና ታዉ ጌሻ ደረ ኦꬃዳ ዶርዳይሳ በሲያ ማላ ግድድ፥ ያና የለተꬃ ኡባስ ታፐነ ህንተፈ ግዶን ደኦ። 14 ሄ ጋላሳይ ጌሽ ግድያ ግሾ፥ እያ ቦንችተ። ሳምባታ ቦንቾናይነ ሄ ጋላሳን ኦሶ ኦꬅያ ኦንካ ታ አሳ ግዶፈ ꬋዮ ዎይኮ ሀይቆ። 15 ህንተ ኦሶ ኦꬃናዉ በሲያ ኡሱፑን ጋላሳት ደኦሶና። ሽን ላፑንꬃ ጋላሳይ ጎዳስ ዱማትዳ፥ ሸምፖ ጋላስ። ሳምባታ ጋላሳን ኦሶ ኦꬅያ ኦንካ ሀይቆ። 16 እስራኤለ የለተꬃ ኡባይ ሀ ሳምባታ ጋላሳ መርና ጫቆ ማላ ኦꬅድ ቦንቾ። 17 ታኒ ኡሱፑን ጋላሳን ሳሉዋነ ሳኣ መꬍዳ ግሾነ ላፑንꬃ ጋላሳን ኦሶ አጋዳ ሸምፕዳ ግሾ፥ ታ ግዶንነ እስራኤለታ ግዶን ሄስ መርናዉ ኤቅድ ደእያ ማላ ግዳና’ ያጋ” ያግስ።

18 ጎዳይ ሙሰ ሲና ዙማ ቦላ ኦድሰይሳ ኦንግዳ ዎደ፥ እ ባ ብራን ፃፍዳ ታሙ ኪታታ ኦይክዳ ናምኡ ሎቸ ሹቻታ ሙሰስ እሚስ።

32

ዎርቃ ማራ ምስለ

1 አሳይ፥ ሙሰይ ዙማ ቦላፈ ዎꬋናዉ ጋምእዳይሳ በእዳ ዎደ አሮናኮ ይድ፥ “ኑና ካለꬅሸ ናጋና ፆሳታ ኑስ ኦꬃ። ግብፀ ቢታፈ ኑና ከስዳ ሙሰይ ዋንዳኮ ኤሮኮ” ያግዶሶና። 2 አሮን ኤንታኮ፥ “ህንተ ማቸታ፥ ህንተ አደ ናይታነ ህንተ ማጫ ናይታ ሀይꬃን ደእያ ዎርቃ ከስድ፥ ታዉ ሃ ኤክድ ዪተ” ያግስ። 3 አሳ ኡባይ ባንታ ሀይꬃ ዎርቃ ከስድ፥ አሮናስ ኤህዶሶና። 4 እ ሄሳ ኤንታፈ ኤክድ፥ ታማን ሼሽዳፐ ጉየ፥ ቆፅድ፥ ዎርቃ ማራ ምስለ ኦꬅድ መꬍስ።

ኤንቲ፥ “እስራኤለቶ፥ ኑና ግብፀ ቢታፈ ካለꬅድ ከስዳ ኑ ፆሳት ሀይሳታ” ያግዶሶና። 5 አሮን ሄሳ በእዳ ዎደ፥ ሄ ማራ ስንꬃን ያርሾ በሰ ጊግስድ፥ “ዎንቶ ጎዳ ቦንችያ ባኣለ ጋላስ ግዳና” ያግድ ኤርስስ። 6 ዎንተꬃ ጋላስ ጉራ አሳይ ደንድድ፥ ፁሳ ያርሾነ እስፈተꬃ ያርሾ ያርሽዶሶና። ያትድ፥ አሳይ ማናዉነ ኡያናዉ ኡትዶሶና። ም ኡይ ስሚድ፥ ዱራናዉነ ፖኮባ ሀናናዉ ደንድዶሶና።

7 ጎዳይ ሙሰኮ፥ “ኔኒ ግብፀፈ ከሳዳ፥ ኤህዳ ነ አሳይ ናጋራ ኦꬅድ፥ ባንታና ቱንስዳ ግሾ ኤለሳዳ ዱገ ዎꬋ። 8 ታኒ ኤንታ ኪትዳ ኦግያፐ ኤንቲ ኤለስድ ሽረትዶሶና። ዎርቃ ሼሽድ ማራ ምስለ ኦꬅድ፥ ባንታዉ ኤቃ መꬍድ እያ ጎይንዶሶና። እያዉ ያርሽድ፥ ‘ኑና ግብፀ ቢታፈ ከስዳ ኑ ፆሳይ ሀይሳ’ ያግዶሶና። 9 ጎዳይ ሙሰኮ፥ ሀ አሳይ አይ መላ ዎዛና ሙመኮ ታ በአስ። 10 ሀእ ታ ሀንቆይ ኤንታ ቦላ ኤፅን፥ ታኒ ኤንታ ꬋይሳናዉ ጊገትዳ ግሾ፥ ኔኒ ታና ድጎፋ። ያታዳ፥ ታኒ ነና ግታ ደረ ኦꬃና” ያግስ።

11 ሽን ሙሰይ ባ ጎዳ፥ ፆሳ ሀይሳዳ ያግድ ዎስስ፤ “አቤት ጎዳዉ፥ ኔኒ ነ ግታ ዎልቃንነ ነ ምኖ ኩሽያን ግብፀፈ ከሳዳ ኤህዳ ነ አሳ ቦላ ነ ሀንቆይ አይስ ኤፂ?* 12 ነ ሄሳ ኦꬅያባ ግድኮ፥ ግብፀት፥ ‘ጎዳይ ኤንታና ደረታ ቦላ ዎꬋናዉነ ቢታፈ ፕትድ ꬋይሳናዉ ከስስ’ አይስ ጋኔ? ነ ያሽያ ሀንቁዋፈ ስማ። ነ አሳ ꬋይሳናዉ ቆፕዳይሳ አጋ። 13 ነ አይለታ አብራሃመ፥ ይሳቃነ ያይቆባ ሀሳያ። ኔኒ ኤንታዉ፥ ‘ታኒ ህንተ ሼሻ ሳሎ ፆልንቶዳ ዳርሳና፤ ታኒ ህንተዉ እማና ግዳ ሀ ቢታ ኡባ ህንተ ሼሻታስ እማና፤ ኤንቲ ሄ ቢታ መርናዉ ላታና’ ጋዳ ነ ሁጰን ነ ጫቅዳ ጫቁዋ ቆፓ” ያግስ። 14 ሄሳ ግሾ፥ ጎዳይ ባ ደርያ ቦላ ኢታባ ኤሀናዉ ቆፕዳይሳ አግድ፥ ኤንታ ማርስ።

15 ሙሰይ ናምኡ ባጋራ ፃፈትዳ፥ ታሙ ኪታት ደእያ ናምኡ ሎቸ ሹቻታ ባ ኩሸን ኦይክድ፥ ዙማፐ ዱገ ዎꬍስ። 16 ሄ ማሰትዳ ሹቻታ ጊግስዳይ ፆሳ፤ ሹቻታ ቦላ ዎጭድ ፃፍዳይካ ፆሳ።

17 እያሱይ አሳ ኮሽንቻ ስእዳ ዎደ፥ ሙሰኮ፥ “አሳይ ሲራትዳ በሳን ኦላ ዋሶይ ስኤቴስ” ያግስ።

18 ሙሰይ ዛሪድ፥ “ሀይስ ፆንዳ አሳ ጬቆ ዎይኮ ፆነትዳ አሳ ዬሆ ግዶናሽን፥ የꬃ ዋሶ” ያግስ።

19 ሙሰይ ጉታኮ ማትዳ ዎደ ማራነ ዱርሳ በእድ ዳሮ ሀንቀትስ። ሄ ዎደ ባ ኩሸን ኦይክድ ይዳ፥ ማሰትዳ ሹቻታ ዙማ ፃጶን ሆልድ መንረꬅስ። 20 ኤንቲ መꬍዳ ማራ ኤክድ፥ ታማን ፁግስ። ሄሳፈ ጉየ፥ ሊቃና ጋካናዉ ጋጭድ ሃꬃራ ማꬍድ፥ እስራኤለ አሳይ ኡያናዳ ኦꬅስ።

21 ሙሰይ አሮናኮ፥ “ሀ አሳይ ነዉ አይ ኦꬅን፥ ኤንታ ሀይሳ መላ ኢታ ናጋራ ባንታ ቦላ ኦꬃና መላ ኦꬃዲ?” ያግስ።

22 አሮን ዛሪድ፥ “ታ ጎዳዉ፥ ታና ሀንቀቶፋ። ሀ አሳይ ኢታባ ኦꬃናዉ አይ መላ ኮያኮ ነ ኤራሳ። 23 ኤንቲ፥ ‘ኑና ግብፀፈ ከስድ ኤህዳ፥ ሙሰይ ዋንዳኮ ኑ ኤሮኮ። ሄሳ ግሾ፥ ካለꬅያ ፆሳታ ኑስ ኦꬃ’ ያግዶሶና። 24 ታኒ ኤንታኮ፥ ‘ህንተ ሀይꬃን ደእያ ዎርቃ ከስድ፥ ሀምተ’ ያጋስ። ኤንቲ ታዉ እምዳ ዎርቃ ታኒ ታማን የግን፥ ሀ ማራ ምስለይ ከይስ” ያግስ።

25 አሮን አሳ ጮ የድ አግን፥ አሳይ ባ ሞርከታ ስንꬃን ካዉይድ፥ ካትዳይሳ ሙሰይ በእስ። 26 ሄሳ ግሾ፥ ሙሰይ ጉታ ገልያ ፐንግያን ኤቅድ፥ “ጎዳ ባጋ ግድያ አስ ኦንካ ታኮ ዮ” ያግስ። ሄ ዎደ ሌወት ኡባይ እያኮ ሺቅዶሶና።

27 እ፥ ኤንታኮ፥ “ጎዳይ፥ እስራኤለ ፆሳይ፥ ህንተ እሶይ እሶይ ህንተ ማሻ ሾድድ፥ ጉታስ ሀ ፐንገፈ ህን ፐንገ ጋካናዉ ብድ፥ ህንተ እሻታ፥ ህንተ ላገታነ ህንተ ሾሮታ ዎꬍተ” ያግስ። 28 ሌወት ሙሰይ ኪትዳይሳዳ ኦꬅድ፥ ሄ ጋላስ ሄꬑ ሙኩሉ ግድያ አሳ ዎꬍዶሶና። 29 ሙሰይ ሌወታኮ፥ “ሀች ህንተ፥ ህንተ ናይታነ ህንተ እሻታ ዎꬋናዉ ኪተትድ ህንተና ጎዳስ ዱማይደታ። ጎዳይ ህንተና አንጅስ” ያግስ።

30 ዎንተꬃ ጋላስ ሙሰይ አሳኮ፥ “ህንተ ኢታ ናጋራ ኦꬅደታ፤ ሽን ሀእ ታኒ ጎዳኮ ዙማ ቦላ ከያዳ፥ ኦን ኤር ህንተ ናጋራስ አቶተꬅ ደሞና አግከ” ያግስ። 31 ያትን ሙሰይ ጎዳኮ ስሚድ ብድ፥ “ሀ አሳይ ኢታ ናጋራ ኦꬅዶሶና፤ ኤንቲ ባንታዉ ዎርቃፈ ፆሰ መꬍዶሶና። 32 ሽን ሀያና፥ ሀእ ኤንታ ናጋራ አቶ ያጋ። ሄስ ሀኖናባ ጊኮ፥ ነ አሳ ነ ፃፍዳ ማዝጋብያፐ ታ ሱንꬃ ቁቻ” ያግስ።

33 ጎዳይ ዛሪድ ሙሰኮ፥ “ታኒ ታ ማዝጋብያፐ ቁቻና አሳ ሱንꬃይ፥ ታ ቦላ ናጋራ ኦꬅዳይሳታ ሱንꬃ። 34 ሀእ ባዳ፥ ሀ አሳ ታኒ ነዉ ኦድዳ በሳ ካለꬃ። ታ ኪታንቾይካ ነና ካለꬃናይሳ አኬካ፥ ሽን ታኒ ሀ አሳ ኤንታ ናጋራ ግሾ ሴራና ዎደይ ያናይስ አተና” ያግስ።

35 አሮን ዎርቃፈ ማራ ምስልያ መꬋናዳ ኦꬅዳይ አሳ ግድያ ግሾ፥ ጎዳይ አሳ ቦላ ዎልቃማ ጋዶ የድስ።

33

እስራኤለ አሳይ ሲና ዙማፐ ደንዱዋ

1 ሄሳፈ ጉየ፥ ጎዳይ ሙሰኮ፥ “ኔንነ ነ ግብፀፈ ከስዳ አሳይ ሀ በሳፈ ደንድድ፥ ታኒ አብራሃመስ፥ ይሳቃስ፥ ያይቆባስነ ኤንታ ሼሻታስ እማና ያጋዳ ጫቅዳ ቢታ ቢተ። 2 ታኒ ህንተ ስንꬃን ኪታንቹዋ ኪታና። ካናነታ፥ አሞረታ፥ ህተታ፥ ፓርዘታ፥ ህወታነ ያቡሰታ ታኒ ጎዳዳ ከሳና። 3 ማꬅነ ኤስ ጎግያ ሄ ቢታ ቢተ። ሽን ህንተ፥ ዎዛን ሙምዳ አስ ግድያ ግሾ ታ ህንተና ኦገን ꬋይሶና መላ ህንተራ ቢከ” ያግስ።

4 አሳይ ሄ ያሽያ ኦዳ ስእድ ዬክዶሶና። ሄ ዎደፐ ዶምድ ኡባይ ባንታ አሌቁዋ አꬅቦኮና። 5 ጎዳይ ሙሰኮ፥ እስራኤለ አሳስ ሀይሳዳ ያጋዳ ኦዳ ያግስ፤ “ህንተ ዎዛና ሙመ አስ። ታኒ ህንተራ ሀር አቶሽን ጉꬃ ዎደስካ ቢኮ፥ ህንተ ታፐ ꬋያና። ሀእ ህንተ፥ ህንተ አሌቆታ ከስተ፤ ታኒ ህንተ ቦላ ኦꬃናባ በሳና ያጋ” ያግስ። 6 ሄ ዎደ እስራኤለት ኮሬባ ዙማ አግድ ብዳፐ ጉየ፥ ባንታ አሌቆታ አꬅቦኮና።

ጋሄተꬃ ዱንካነ

7 እስራኤለ አሳይ ብሸ ሲራትያ ጉታ ኡባን ሙሰይ ዱንካንያ ጉታፐ ሃስድ ቶኬስ። ሄ ዱንካነይ፥ “ጎዳራ ጋሄትያ ዱንካነ” ጌተትድ ፄገትስ። ጎዳ ኦይቻናዉ ኮይያ ኡባይ ይያ ቤስ። 8 ሙሰይ ዱንካንያኮ ብያ ዎደ አሳ ኡባይ ባ ዱንካንያ ፐንገን ፐንገን ኤቅድ፥ ሙሰይ ይያ ገላና ጋካናዉ እያ በኦሶና። 9 ሙሰይ ይያ ገልዳፐ ጉየ፥ ሻራ ቱሳይ ዎꬍድ ዱንካንያ ፐንገን ኤቄስ። ጎዳይ ሻራ ግዶን ግድድ ሙሰራ ኦደቴስ። 10 አሳይ ሻራ ቱሳ ዱንካንያ ፐንግያን በእዳ ዎደ ኡባን፥ ባ ፐንገን ፐንገን ጉልባትድ ጎዳስ ጎይኖሶና። 11 አስ ባ ላገራ ኦደተይሳዳ ጎዳይ ሙሰራ ሶምኦን ኦደቴስ። ሄሳፈ ጉየ፥ ሙሰይ ጉታ ስሜስ። ሽን እያ ማድያ ናአተꬃይ፥ ናወ ናኣ እያሱይ፥ ጎዳራ ጋሄትያ ዱንካንያፐ ሻከተና።

ጎዳይ ባ አሳስ ገልዳ ቃላ

12 ሙሰይ ጎዳኮ፥ “ኔኒ ታና፥ ሀ አሳ ታ ግዳ ቢታ ካለꬃ ያጋዳሳ። ሽን ታራ ባና መላ ኔኒ ኪተይ ኦነኮ፥ ታና ኤርሳባካ። ኔኒ፥ ታና ኤረይሳነ ታናን ኡፋይተይሳ ታዉ ቆንጭሳዳሳ። 13 ሄስ ቱማ ግድኮ፥ ታ ነና ሀጋዛና መላነ ጉጃ ኡፋይሳና መላ ነ ኦግያ ታና ታማርሳ። ሀ አሳይ ነ ደረ ግደይሳ በአ” ያግስ።

14 ጎዳይ ዛሪድ፥ “ታኒ፥ ኔራ ባና መላነ ነዉ ሳሮ እማና መላ ኮያይ?” ያግስ።

15 ሙሰይ ዛሪድ፥ “ኔኒ ኑራ ቦናባ ግድኮ፥ ሀይሳፈ ኑና ከሶፋ። 16 ኔኒ ኑራ ቦናባ ግድኮ፥ ታናንነ ነ አሳን ነ ኡፋይትዳይሳ አሳ ኡባይ ዋትድ ኤራኔ? ቢታ ኡባን ደእያ ሀራ አሳ ኡባፈ ታንነ ነ አሳይ ዱማተይ ነ ኑራ ደኤይሳን ግደነዬ?” ያግስ።

17 ጎዳይ ሙሰኮ፥ “ታኒ ነና ኤርያ ግሾነ ነናን ኡፋይትዳ ግሾ፥ ነ ታና ኦይችዳይሳ ኡባ ኦꬃና” ያግስ።

18 ሙሰይ ጎዳኮ፥ “ሀያና ነ ኩመꬃ ቦንቹዋ ታና በሳ?” ያግስ።

19 ጎዳይ ዛሪድ፥ “ታኒ ታ ማሮታነ ታ ሎኦተꬃ ኡባ ነ ስንꬃራ አꬃና። ታ ጌሻ ሱንꬃ ነ ማታን አዋጃና። ታኒ ጎዳ፤ ታ ዶርዳይሳታ ማራናነ ኤንታዉ ቃታና። 20 ሽን ኦንካ ታ ሶምኡዋ በእድ ፓፃ ዶና ግሾ፥ ኔኒ ታ ሶምኡዋ በአካ” ያግስ።

21 ሽን፥ “ኔኒ ዛላ ቦላ ኤቃናዉ ሀይሳን ታ ማታን በሲ ደኤስ። 22 ታ ቦንቾይ አꬍያ ዎደ ታኒ ዛእዳ ዛላ ግዶን ነና ዎꬃና። ታ አꬋና ጋካናዉ ታ ኩሽያን ነና ካማና። 23 ሄሳፈ ጉየ፥ ታኒ ታ ኩሽያ ደንꬃና፤ ኔኒ ታ ዞኩዋ በአና፥ ሽን ታ ሶምኡዋ በአካ” ያግስ።

34

ዛሪድ ኦሰትዳ ሎቸ ሹቻታ

(ዛረ 10:1-5)

1 ጎዳይ ሙሰኮ፥ “ኮይሮይሳታ ዳንያ ናምኡ ሎቸ ሹቻታ ማሳዳ ጊግሳ። ታኒ ሄ ሹቻታ ቦላ ካሰ ኔኒ መንꬅዳ ሹቻታ ቦላ ደእያ ቃላታ ፃፋና። 2 ዎንቶ ዎንታ ጉራ ታራ ጋሄታናዉ ሲና ዙማ ሁጵያ ከያ። 3 ኔራ ኦንካ ከዮፖ ዎይኮ ዙማ ቦላ አዉንካ በንቶፎ። ሀር አቶሽን ዶርሳ ዎይኮ መሄ ዉደይ ዙማ ፃጶን ሄመቶፎ ዎይኮ ሞፖ” ያግስ።

4 ሄሳ ግሾ፥ ሙሰይ ኮይሮ ሹቻታ ዳንያ ናምኡ ሹቻታ ማስድ፥ ጎዳይ ኪትዳይሳዳ፥ ሹቻታ ኦይክድ ዎንታ ጉራ ሲና ዙማ ቦላ ከይስ። 5 ጎዳይ ሻራራ ዎꬍድ፥ እያራ ያን ኤቅድ፥ “ታኒ ጎዳ” ያግድ ባ ጌሻ ሱንꬃ አዋጅስ። 6 ጎዳይ ሙሰ ስንꬃራ አꬍሸ ሀይሳዳ ያግድ አዋጅስ፤ “ታኒ ፆሳ፥ ታ ሱንꬃይ ጎዳ። ታኒ፥ ቃይነ ማሮታይ ኩምዳ ፆሳ። ታኒ ዳንዳአንነ መርና ሲቆን ኩምዳይሳነ ዳሮ አማንይሳ። 7 ታኒ፥ ታ አሳስ ገልያ ቃላ ሙኩሉ የለተꬅ ጋካናዉ ናገይሳነ ኢታተꬃ፥ ማካላነ ናጋራ አቶ ገይሳ። ሽን ሄꬓንꬆነ ኦይዳንꬆ የለተꬅ ጋካናዉ አዋታ ናጋራ ግሾ ናይታ ሴሮና አግከ” ያግስ።

8 ሙሰይ ኤለስድ ቢታን ጉፋንድ ጎይንስ። 9 እ ዛሪድ፥ “አቤት ጎዳዉ፥ ኔኒ ታናን ኡፋይትያባ ግድኮ፥ ኑራ እስፈ የꬋ። ሀይስ አሳይ ስኦና አስ፤ ኑ ኢታተꬃነ ኑ ናጋራ አቶ ያጋዳ፥ ኑና ነ አሰ ኦꬃ” ያግስ።

10 ጎዳይ ሙሰኮ፥ “ታኒ እስራኤለ አሳራ ጫቃና። ሀይሳፈ ካሰ ቢታ ቦላ አዉንካ ሀን ኤሮና ማላልስያባ ነ አሳ ስንꬃን ኦꬃና። ታኒ ጎዳይ፥ አይ መላ ማላልስያባ ኦꬅያኮ፥ ኔኒ ኤንታ ግዶን ደእያ አሳይ በአና። 11 ሀች ታኒ ህንተና ኪትያ ኪታ ናግተ። ህንተ ስንꬃፈ አሞረታ፥ ካናነታ፥ ህተታ፥ ፓርዘታ፥ ህወታነ ያቡሰታ ታኒ ጎዳና። 12 ኤንቲ ህንተዉ ፅሄ ግዶና መላ ህንተ ገልያ ቢታን ደእያ አሳራ ጫቆፍተ። 13 ኤንታ ያርሾ በሳታ ላልተ፤ ጎይኖ ቱሳታ መንረꬅተ። አሼራ ጌተትያ ማጫ ፆሰ ምስለ ቱሳታ ቃንፀረꬅተ። 14 ታኒ ጎዳይ፥ ታ ቦንቹዋ ሀራ ፆሳታራ ኮፆና ፆሰ ግድያ ግሾ፥ ታፐ ሀራ ፆሳታስ ጎይኖፍተ። 15 ሄ ቢታን ደእያ አሳታራ አይባ ጫቆካ ጫቆፍተ። ኤንቲ ባንታ ፆሳታ ጎይንያ ዎደነ ኤንታዉ ያርሽያ ዎደ፥ ኤንቲ ህንተና ባንታራ እስፋና መላ ኦይችኮ፥ ህንተ ኤንቲ ባንታ ፆሳታስ ያርሽያ ካꬃ ማናዉ ፓጨትድ፥ ታዉ አማነቶና እፃና። 16 ቃስ ህንተ ኤንታ ማጫ ናይታፐ ህንተ አደ ናይታስ እምኮ፥ ሄ ዎደ ሄ ማጫ ናይት ባንታ ፆሳታ ጎይንድ፥ ህንተ አደ ናይትካ ታዉ አማነቶና እፅድ፥ ባንታ ፆሳታ ጎይናና መላ ኦꬃና።

17 “ብራታፐ ቆፀትድ፥ መትዳ ፆሳታ ጎይኖፍተ።

18 “ኡይꬃ ባኣለ ቦንችተ። ህንተ ግብፀፈ ከይዳይ፥ አቢባ አጌናን ግድያ ግሾ፥ ታኒ ህንተና ኪትዳይሳዳ፥ ሄ አጌናን፥ ላፑን ጋላስ ጋካናዉ ኡይꬅ ሚተ።

19 “ባይራ የለትያ አደ ናእ ኡባይነ ባይራ የለትያ መሄ አደ ኡባይ ታባ። 20 ኮይሮ የለትዳ ሀረ ማር ዶርሳ ማራራ ላማዳ ዎዛ። ዎዞና እፅኮ፥ እያ ሞርግያ መንꬃ። ባይራ የለትዳ አደ ናአ ኡባ ዎዛ።

“ኦንካ እምያባ ኦይኮና መላ ኩሸ ታ ስንꬃን ሺቆፖ።

21 “ኡሱፑን ጋላስ ኦꬅተ፥ ሽን ላፑንꬃ ጋላሳን ሸምፕተ። ዘርያ ዎደ ግድን ዎይኮ ካꬃ ጫክያ ዎደ ላፑንꬃ ጋላሳን ሸምፕተ።

22 “ኮይሮ ህንተ ግስትያ ጫኮ ዶምያ ዎደ፥ ካꬃ ሺሾ ባኣለ ቦንችተ። ቃስ ላይꬃ ዉርሰꬃ ካꬃ ሺሽያ ዎደ፥ ሻቃራ ባኣለ ቦንችተ። 23 ላይꬃን ሄꬑ ቶሆ እስራኤለ አደ ኡባይ መተꬃ ጎዳ፥ እስራኤለ ፆሳ ጎይናናዉ ዮ። 24 ካዎተꬃታ ታኒ ህንተ ስንꬃፈ የደꬃ ከሳዳ ህንተ ዛዋ አሳና። ህንተ ታና ጎይናናዉ ላይꬃን ሄꬑ ቶሆ ይያ ዎደ፥ ኦንካ ህንተ ቢታ ኦልድ ኤካናዉ አሞተና።

25 “ህንተ ታዉ መሄ ያርሽያ ዎደ፥ እርሾ የግድ ኡክዳ ኡይꬃራ ሽሾፕተ። ፓስካ ቦንችያ ጋላሳስ ያርሽዳ ያርሹዋፈ ዎንታስ አይባካ አሾፍተ።

26 “ህንተ ጋደን ባይራ ካፅዳ ካꬃፈ ኮይሮ አይፍያ ጎዳ ህንተ ፆሳ ኬꬅ ኤህተ።

“ዴሻ ማር እያ አየ ማꬃን ዶይሶፕተ” ያግስ።

27 ጎዳይ ሙሰኮ፥ “ታኒ ኔራነ እስራኤለ አሳራ ጫቆ ገለይ ሀ ቃላታን ግድያ ግሾ፥ ሀ ቃላታ ፃፋ” ያግስ። 28 ሙሰይ ሞናነ ኡዮና፥ ኦይታሙ ጋላስነ ኦይታሙ ቃማ ጎዳራ ዙማ ቦላ ጋምእስ። እ፥ ጫቆ ቃላ ገልዳ ታሙ ኪታታ ሎቸ ሹቻታን ፃፍስ።

ሙሰይ ሲና ዙማፐ ዎꬃ

29 ሙሰይ ጎዳራ ኦደትሸ ጋምእድ፥ ታሙ ኪታታ ኦይክዳ ናምኡ ሎቸ ሹቻታ ኤክድ ሲና ዙማፐ ዎꬍያ ዎደ እያ ሶምኦይ ጶሌስ፥ ሽን እ ሄሳ ኤርቤና። 30 አሮንነ እስራኤለ አሳ ኡባይ ሙሰ ፄልድ፥ እያ ሶምኦይ ጶለይሳ በእድ፥ እያኮ ሺቃናዉ ያይዶሶና። 31 ሽን ሙሰይ ኤንታ ፄግስ። አሮንነ እስራኤለ ሀላቃት ኡባይ እያኮ ሺቅን፥ እ ኤንታ ኦድስስ። 32 ሄሳፈ ጉየ፥ እስራኤለ አሳ ኡባይ እያኮ ሺቅን፥ ጎዳይ እያዉ ሲና ዙማ ቦላ እምዳ ኪታ ኡባ እ ኤንታዉ እሚስ።

33 ሙሰይ ኤንታራ ኦደተይሳ ዉርስዳ ዎደ ባ ሶምኡዋ ላፃናን ካምስ። 34 ሽን ሙሰይ ጎዳ ስን፥ እያራ ኦደታናዉ ገልያ ዎደ ላፃና ባ ሶምኡዋፈ ቃሬስ። ያፐ ከይያ ዎደ፥ ጎዳይ እያ ኪትዳባ ኡባ እስራኤለ አሳስ ኦዴስ። 35 ሄ ኡባን ኤንቲ እያ ሶምኦይ ጶለይሳ በኦሶና። ሄሳ ግሾ፥ ሙሰይ ጎዳራ ኦደታናዉ ባና ጋካናዉ፥ ባ ሶምኡዋ ላፃናን ካሜስ።

35

ሳምባታ ቦንቾ ዎጋ

1 ሙሰይ እስራኤለ አሳ ኡባ ፄግድ፥ “ህንተ ኦꬃና መላ ጎዳይ ኪትዳባይ ሀይሳ፤ 2 ሳምንታ ግዶን ኡሱፑን ጋላሳ ፃላላን ኦሶ ኦꬅተ፤ ሽን ላፑንꬃ ጋላሳይ ህንተዉ ጌሻ ጋላስ፤ ጎዳስካ ዱማትዳ ሸምፖ ሳምባታ። ሄ ጋላሳን ኦሶ ኦꬅያ ኦንካ ሀይቃናዉ በሴስ። 3 ሳምባታ ጋላስ ህንተ ሶን ታማ ኤꬆፍተ” ያግስ።

ጌሻ ዱንካንያስ እመትዳ እሙዋ

4 ሙሰይ እስራኤለ አሳኮ፥ “ጎዳይ ሀይሳዳ ያግድ ህንተና ኪትስ፤ 5 ጎዳስ ህንተ ዎዛናይ እሞ ግያባ እማናዉ ኤህተ። ህንተ እማናዉ ኤህያባት ዎርቃ፥ ብራ፥ ናሰ ብራታ፥ 6 ካሎሰ ቃጭና፥ ኦቻ ቴራ ዳንያ ቃጭና፥ ዞኦ ቃጭናነ አልኦ ሊኖ፥ ዴሻ እክሰ፥ 7 ዞኦ ቃላመን የግ ከስዳ ዶርሳ እተ፥ ሎኦ ዶአ እተ፥ ሶቃላ ምꬅ፥ 8 ፆምፐስ ሻማሆ ዛይተ፥ ሹማተꬃ ዛይተ፥ እያን የገትያ ሳዋነ እፃነ ሳዎ፥ 9 ኤፉድያስነ ትራን ማኤትያ ማኡዋስ ሀንያ ማርግደ ጌተትያ ሹቻነ ሀራ አሌቆታ ኤሆ።

ጌሻ ዱንካነን ጎኤትያ ሚሸታ

(ከሳ 39:32-43)

10 “ህንተ ግዶን ደእያ ኩሸ ሂላንቾ ኡባይ ይድ፥ ጎዳይ ኪትዳይሳ ኡባ ኦꬆ። 11 ጌሻ ዱንካንያ፥ እያ ጋꬃ ካማነ ካረ ካማ፥ ካቆታ፥ ቱቀታ፥ ልዮታ፥ ቱሳታነ ኤንቲ ኤቅያ ቶሆታ፤ 12 ታቦትያነ እያ ቶክያ ካሶ ምꬃታ፥ ናጋራ አቶተꬃ ካማነ ታቦትያ ገንꬅያ ማጋራጁዋ፤ 13 ፃርጴዛ፥ እያ ቶክያ ካሶ ምꬃታነ፥ እያ ሚሸታ ኡባነ ጎዳ ስንꬃን ዎꬅያ ጌሻ ኡይꬃ፤ 14 ፆምፐ ዎꬅያ ኮጫ፥ እያ ሚሸታ፥ ፆምፕያነ ፆምፐ ዛይትያ፤ 15 እፃነ ጩይስያ ፃርጴዛነ እያ ቶክያ ካሶታ፥ ሹማተꬃ ዛይትያነ ሳውያ እፃነ፥ ጌሻ ዱንካንያ ፐንገ ማጋራጁዋ፤ 16 ፁሳ ያርሾ በስነ እያ ናሰ ብራታ ዛርዛርያ፥ እያ ቶክያ ካሶታነ እያ ሚሸታ ኡባ፥ ናሰ ብራታፐ ኦሰትዳ ሜቻ ከርያነ እያ ቶሁዋ፤ 17 ዳባባ ጎዳ ገሸታ፥ ቱሳታነ ኤንታ ቶሆታ፥ ዳባባ ፐንገ ማጋራጁዋ፥ 18 ጌሻ ዱንካንያነ ዳባባ ዱንካንያ ቶለ ꬍሸታነ ኤንታ ዎዶሮታ፤ 19 አሮንነ እያ ናይት ጌሻ በሳን ሀጋዝሸ ማአናዉ አሌቀትድ ኦሰትዳ ቦንቾ ማኦታ ኦꬆ” ያግስ።

አሳይ ኤህዳ እሙዋ

20 ሄሳፈ ጉየ፥ እስራኤለ አሳ ኡባይ ሙሰ ስንꬃፈ ከይዶሶና። 21 አሳ ኡባይ ባ ዎዛናን እሞ እሞ ግዳባ ጌሻ ዱንካንያስ፥ እያ ግዶን ኦሰትያ ኦሶ ኡባስነ ቦንቾ ካህነ ማኦታስ ኮሽያባ ኡባ ኤህዶሶና። 22 እማናዉ ኮይዳ ማጭ አደ ኡባይ ዎርቃ አሌቆታ፥ ሲ ዎርቃታ፥ ምግዶታ፥ ቆ ዎርቃ ኤህድ፥ ጎዳስ እሞ ኦꬅድ እምዶሶና። 23 ካሎሰ ቃጭና፥ ኦቻ ቴራ ዳንያ ቃጭና፥ ዞኦ ቃጭና፥ አልኦ ሊኖ፥ ዎይኮ ዴሻ እክሰ፥ ዎይኮ ዞኦ ቃላመን የግ ከስዳ ዶርሳ እተ ዎይኮ፥ ሎኦ ዶአ እተይ ደእያ አስ ኡባይ ኤህስ። 24 ብራ ዎይኮ ናሰ ብራታ እማናዉ ዳንዳእያ ኡባይ ባንታ እሞታ ጎዳስ እምዶሶና። ቃስ ሶቃላ ምꬅ ደእያ አስ ኡባይ ዱማ ዱማ ኦሱዋስ ኤህስ።

25 ኩሸ ሂላ ማጫሳ ኡባይ ባንታ ኩሸን ሱቅዳ ካሎሰ ቃጭና፥ ኦቻ ቴራ ዳንያ ቃጭና፥ ዞኦ ቃጭናነ አልኦ ሊኖ ኤህዶሶና። 26 ቃስካ እሞታ እማናዉ ኮይዳ ማጫሳ ኡባይ ዴሻ እተፐ ዶቀትዳ ዎዶሮ ኤህዶሶና። 27 ሀላቃት ኤፉድያስነ ትራን ማኤትያ ማኡዋስ ሀንያ ማርግደነ ሀራ ሎኦ ሹቻታ፥ 28 ቃስካ ኤንቲ እፃነን፥ ሹማተꬃስነ ፆምፐስ ማድያ ሻማሆ ዛይተን የገትያ ሳዎ ኤህዶሶና። 29 እስራኤለ አሳ ኡባይ፥ ኦꬃና መላ ጎዳይ ሙሰ ባጋራ ኪትዳ ኦሱዋስ ሀንያ እሞታታ ኡባ ባንታ ዶሳን ጎዳስ ኤህዶሶና።

ኩሸ ሂላንቾታ

30 ሙሰይ እስራኤለ አሳኮ ሀይሳዳ ያግስ፤ “ጎዳይ ይሁዳ ሼሻፐ ግድዳ ሁራ ናኣ ናኣ፥ ኡረ ናኣ፥ ባስልኤላ ዶርስ። 31 ጎዳይ እያ ባ አያናን፥ ሂላን፥ አኬካንነ ኦሶ ኡባ ኦꬅያ ኤራን ኩንꬅስ። 32 ሄስካ፥ ሂላን ኦꬃና ኦሶታ ሀልችድ ዎርቃፈ፥ ብራፐነ ናሰ ብራታፐ ዱማ ዱማባ ከስድ ኦꬃናሳ። 33 ሄሳዳካ፥ አልኦ ሹቹ ማስድ ጊግሶ፥ ምꬅ ማሰꬅነ ሀራ ኦሶ ኡባ ኦꬃና መላ ጭንጫተꬅ እሚስ። 34 ቃስ እያስነ ዳነ ሼሽ ግድዳ አህሳማካ ናኣ ኤልያባስ፥ ባንታ ሂላ ሀራታ ታማርሳና መላ ኤራተꬅ እሚስ 35 ኤንቲ ዱማ ዱማ ኦሶ ኦꬃና መላ ኦሶ ሀልቾ ከሳና መላ፥ ካሎሰን፥ ኦቻ ቴራ ዳነይሳንነ ዞኦ ሱፈ ቃጭናን አልኦ ሊኖ አሌቅስድ፥ ዳድያ ሂላተꬅ እሚስ። ጎዳይ ኤንታ፥ ኤራተꬃን ኩንꬅስ። ኤንቲ ኡባይ ዱማ ዱማ ኦሶን ሉፅዳ ሂላንቾ ግድዶሶና።

36

1 “ሄሳ ግሾ፥ ባስልኤል፥ ኤልያብነ ጌሻ ዱንካንያ ኬፃና መላ ጎዳይ ሂላነ ኤራተꬅ እምዳ አሳ ኡባይ፥ ጎዳይ ኪትዳይሳዳ ኡባባ ኦꬃና” ያግስ።

እሙዋ ዳሮተꬃ

2 ሙሰይ ባስልኤላ፥ ኤልያባ፥ ጎዳይ ዱማ ኤራተꬅ እምዳይሳታነ ኦሶ ኦꬃናዉ ኮይያ ኡባ ፄግድ፥ ኦሱዋ ዶማና መላ ኪትስ። 3 ኤንቲ፥ እስራኤለ አሳይ ጌሻ ዱንካንያ ኦꬃናዉ ኤህዳ እሞ ኡባ ሙሰ ኩሸፐ ኤክዶሶና። ቃስ አሳይ ባ ዶሳን እምያ እሞታ ዎንታ ዎንታ ኤሁዋ አግቦኮና። 4 ያትን፥ ጌሻ ዱንካንያ ኦꬅያ ሂላንቾት ባንታ ኦሱዋ ኤስድ፥ ሙሰኮ ብድ፥ 5 “አሳይ፥ ጎዳይ ኪትዳ ኦሱዋስ ኮሸይሳፈ አꬅድ ኤሆ ቦላ ደኦሶና” ያግዶሶና።

6 ሙሰይ፥ “ጌሻ ዱንካንያ ኬፃናዉ ኦንካ እምያባ ኤሆፖ” ያግድ ኪትን፥ አሳይ ኤሄይሳ አጋግዶሶና። 7 ኤንቲ ኤህዳ እሞታይ ኦሶ ኡባ ኦꬅ ፖላናዉ ግድድ ፓላሄስ።

ጌሻ ዱንካነ ኦሱዋ

(ከሳ 26:1-37)

8 ኦሱዋ ኦይሳታፐ ሂላን አይሳት ጌሻ ዱንካንያ ኦꬅዶሶና። ኤንቲ እያ አልኦ ሊኖፐ፥ ካሎሰን ኦቻ ቴራ ዳነይሳንነ ዞኦ ቃጭናን አሌቅስድ ዳድዳ ታሙ ገሸታ ጊግስድ፥ እያ ቦላ ክሩበታ ምስልያ ስክዶሶና። 9 ማጋራጆት ኡባይ እስ ግና ግድድ፥ አዱሳተꬃይ ላታማነ ኦይዱ ዋꬋ፥ ጎምፓይ ኦይዱ ዋꬋ። 10 እቻሹ ገሸታ እስፈ ጋꬅድ ስክዶሶና፤ ቃስ ሀንኮ አትዳ እቻሹ ገሸታካ ሄሳዳ ኦꬅዶሶና። 11 እስፈ ጋꬅድ ስክዳ ገሸታፐ እስ ማጋራጁዋስ ዉርሰꬃ ጋፃን ካሎሰ አፍላፐ ኦሰትዳ ሳጋዮታ መꬍዶሶና። ቃስ እስፈ ጋꬅድ ስክዳ ሀንኮ ገሸታፐ እሱዋ ጋፃንካ ሄሳዳ ኦꬅዶሶና። 12 ኤንቲ እስፈ ስከትዳ ኮይሮ ማጋራጁዋ ቦላ ኮይሮ ማራን ካሎሰ አፍላፐ ኦሰትዳ እሻታሙ ሳጋዮታ፥ ሄሳዳካ ናምአንꬆ ማጋራጁዋ ቦላ ዉርሰꬃ ማራን፥ ሀንኮ ሳጋዮታ ግናን፥ እሻታሙ ሳጋዮታ ኦꬅዶሶና። 13 ኤንቲ ናምኡ ባጋን ደእያ ገሸታ ጋሰꬅድ እስኖ ኦꬃናዉ ዎርቃፈ እሻታሙ ኦይክያ በሳታ መꬍዶሶና።

14 ጌሻ ዱንካንያ ቦላራ ካማናዉ ታማነ እስ ገሸታ ዴሻ እክሰፐ ዳድዶሶና። 15 ታማነ እስ ገሸታ አዱሳተꬃ ላታማነ ኡሱፑን ዋꬋ፥ ጎምፓ ኦይዱ ዋꬋ ኦꬅድ መꬍዶሶና። 16 እቻሹ ገሸታ እስ ባጋራ፥ ቃስ ኡሱፑን ገሸታ ሀንኮ ባጋራ ጋꬅድ ስክዶሶና። 17 ዎል ጋꬅድ ስክዳ ገሸታፐ ዉርሰꬃ ማጋራጁዋ ማጫራን እሻታሙ ሳጋዮታ፥ ቃስ ዎል ጋꬅድ ስክዳ ሀንኮ ገሸታፐ ዉርሰꬃ ማጋራጁዋ ማጫራን እሻታሙ ሳጋዮታ መꬍዶሶና። 18 ናምኡ ባጋራ ደእያ ገሸታ ጋሰꬅድ እስ ካማ ኦꬃናዉ ናሰ ብራታፐ እሻታሙ ኦይክያ በሳታ መꬍዶሶና። 19 ዱንካንያ ካማናዉ ዞኦ ቃላመን የግ ከስዳ ዶርሳ እተ፥ ቃስ እያ ቦላራ ካማናዉ ሎኦ ዶአ እተ ጊግስዶሶና።

20 ጌሻ ዱንካንያ ቱቀታ ሶቃላ ምꬃፈ ከስዶሶና። 21 እስ እስ ቱቅያ አዱሳተꬃይ ታሙ ዋꬋ፥ ጎምፓይ እስ ዋꬋነ ታካꬎ። 22 እስ ቱቅያ እሱዋራ ጋሰꬃናዉ ናምኡ ሉሆት ደኦሶና። ጌሻ ዱንካንያ ቱቀታ ኡባ ሄሳዳ ኦꬅዶሶና። 23 ጌሻ ዱንካንያስ ዱገሀ ባጋራ ላታሙ ቱቀታ መꬍዶሶና። 24 እስ እስ ቱቀታስ ናምኡ ቶሆ መꬍድ፥ ሄ ቶሆታ ኦይꬃናዉ ኦይታሙ ሉሆታ ብራታፐ ጊግስዶሶና። 25 ጌሻ ዱንካንያስ ፑደሀ ባጋራ ላታሙ ቱቀታ መꬍዶሶና። 26 እስ እስ ቱቀታስ ናምኡ ቶሆ መꬍድ፥ ሄ ቶሆታ ኦይꬃናዉ ኦይታሙ ሉሆታ ብራታፐ ጊግስዶሶና። 27 ጌሻ ዱንካንያስ ጉየ ባጋን፥ ዉሎሀ ባጋራ ኡሱፑን ቱቀታ መꬍዶሶና። 28 ጌሻ ዱንካንያ ጉየ ባጋን ደእያ ማዛነታስ ናምኡ ቱቀታ ጊግስዶሶና። 29 ሄ ናምኡ ማዛነ ቱቀት ፃጶፐ ፄራ ጋካናዉ ኦይከት ብዶሶና። ናምኡ ማዛንያን ደእያ ናምኡ ቱቀት ሄሳዳ ሀንድ ኦሰትዶሶና። 30 ሄሳ ግሾ፥ እስ እስ ቱቅያስ ጋርሳን ናምኡ ናምኡ ቶሆት ደኦሶና። ሆስፑን ቱቀታስ ብራታፐ ኦሰትዳ ታማነ ኡሱፑን ቶሆት ደኦሶና።

31 ቃስ ኤንቲ ሶቃላ ምꬃፈ ታማነ እቻሹ ልዮታ ከስዶሶና። እቻሹ ልዮት ጌሻ ዱንካንያ እስ ባጋ ምየን፥ 32 ቃስ እቻሹ ልዮታ ሀንኮ ባጋ ምየን፥ ሄሳዳካ እቻሹ ልዮታ ጉየ ባጋራ ዉሎሀ ባጋን ዎꬅዶሶና። 33 ቱኡቀታስ ምየ ባጋራ ግዶን ደእያ ልዮይ፥ ሀ ጋፃፐ ያ ጋፃ ጋካናዉ ካንꬅ ከያና መላ ኦꬅዶሶና። 34 ቱኡቀታነ ልዮታ ዎርቃን ላንፅዶሶና። ልዮት ኤንታ ግዶራ ካንꬅ አꬋና መላ ዎርቃ ሳጋዮታ ቱቀታራ ኦይሰꬅዶሶና።

35 ማጋራጁዋ አልኦ ሊኖፐ ካሎሰን፥ ኦቻ ቴራ ዳነይሳንነ፥ ዞኦ ቃጭናን አሌቅስድ ኦꬅዶሶና። ሄ ማጋራጁዋ ቦላ ክሩበ ምስለታ ስክዶሶና። 36 ማጋራጁዋ ካቃናዉ ኦይዱ ቱሳታ ሶቃላ ምꬃፈ ጊግስድ፥ ዎርቃን ላንፅዶሶና። ያትድ ዎርቃ ሳጋዮታ ኤንታስ ጊግስዶሶና። ቃስ ቱሳታ ኤስያ ኦይዱ ቶሆታ ብራ ብራታፐ መꬍዶሶና። 37 ጌሻ ዱንካንያ ፐንግያስ አልኦ ሊኖፐ ካሎሰን፥ ኦቻ ቴራ ዳነይሳፈነ ዞኦ ቃጭናን አሌቅስድ ማጋራጆ ጊግስዶሶና። 38 ቃስ እያዉ ኮጫት ደእያ እቻሹ ቱሳታ መꬍድ፥ ኤንታዉ ፄራነ ቶሁዋ ዎርቃን ላንፅዶሶና። ቱሳታስ ናሰ ብራታፐ ኦሰትዳ እቻሹ ቶሆታ ጊግስዶሶና።

37

ታቦተ

(ከሳ 25:10-22)

1 ባስልኤል ታቦትያ ሶቃላ ምꬃፈ ጊግስስ። ታቦትያ አዱሳተꬃይ ናምኡ ዋꬋነ ባጋ፥ ጎምፓይነ ጌሳይ እስ ዋꬋነ ባጋ። 2 ታቦትያ ጊግስድ፥ ጋꬃነ ካርያ ዋላህ ባይና ዎርቃን ላንፅስ። እያ ዩሹዋ ቦላካ ዎርቃን ላንፅስ። 3 ኦይዱ ዎርቃ ሳጋዮታ ታቦትያስ ኦይዱ ገዳታ ቦላ፥ እስ ባጋራ ናምኡ ሳጋዮታ፥ ቃስ ሀንኮ ባጋራ ናምኡ ሳጋዮታ አꬅስ። 4 ያትድ ሶቃላ ምꬃፈ ኦሰትዳ ካሶታ ከስድ ኤንታ ዎርቃን ላንፅስ። 5 ታቦትያ ቶካናዉ፥ ታቦትያስ ምይያን ደእያ ሳጋዮታን ካሶታ አꬅስ።

6 ዋላህ ባይና ዎርቃፈ፥ አዱሳተꬃይ ናምኡ ዋꬋነ ባጋ፥ ጎምፓይ እስ ዋꬋነ ባጋ ግድዳ ናጋራ አቶተꬃ ካማ ኦꬅስ። 7 ቀፈይ ደእያ ናምኡ ክሩበታ ቆፀትዳ ዎርቃፈ ኦꬅድ፥ 8 እስ ክሩብያ እስ ባጋን፥ ሀንኮ ክሩብያ ሀንኮ ባጋን ዎꬅድ፥ አቶተꬃ ካሙዋራ እስኖ ኦꬅድ መꬍስ። 9 ክሩበት ባንታ ቀፍያ ምጭድ፥ አቶተꬃ ካሙዋ ካምድ፥ እሶይ እሱዋ ፄሎሶና።

ዳቦ ፃርጴዛ

(ከሳ 25:23-30)

10 አዱሳተꬃይ ናምኡ ዋꬋ፥ ጎምፓይ እስ ዋꬋ፥ ጌሳይ እስ ዋꬋነ ባጋ ግድዳ ፃርጴዛ ሶቃላ ምꬃፈ መꬍስ። 11 ዋላህ ባይና ዎርቃን እያ ላንፅድ፥ ዩሹዋካ ዎርቃን ላንፅስ። 12 ሄሳዳካ፥ ጎምፓይ ታካꬎ ግድያ ጎሰ ኦꬅድ፥ እያ ዎርቃን ዩሽ አꬅድ ላንፅስ። 13 ታቦትያ ቶካናዉ ማድያ ኦይዱ ዎርቃ ሳጋዮታ መꬍድ፥ ኦይዱ ገዳታ ኦይዱ ማዛነታ ቦላ ዎꬅስ። 14 ፃርጴዛ ቶካናዉ ካሶታ አꬅያ ሳጋዮት ፃርጴዛ ጎሳ ማታን ኦሰትዶሶና። 15 ፃርጴዛ ቶክያ ካሶ ምꬃታ ሶቃላ ምꬃፈ ከስድ፥ ዎርቃን ላንፅስ። 16 ሄሳዳካ፥ ፃርጴዛ ቦላ ዎꬅያ ዱማ ዱማ ሚሸታ ዋላህ ባይና ዎርቃፈ መꬍስ። ሄሳትካ ሳነታ፥ ጭልፓታ፥ ከረታ፥ ዎይነ ያርሾ ትግያ ፁአታ።

ፆምፐ ዎꬅያ ኮጫ

(ከሳ 25:1-40)

17 ሄሳፈ ጉየ፥ ባስልኤል ፆምፐ ዎꬅያ ኮጫ ዋላህ ባይና ዎርቃፈ ኦꬅስ። ኮጫ ኤስያ ቶሁዋነ ቶማ ቆፀትዳ ዎርቃፈ ጊግስስ። አሌቆስ ኦሰትያ፥ እያ ጋምቡꬃታ፥ እያ ዋላፃታነ እያ ጪሻታ ኡባ እያራ እስፈ ኦይꬅድ መꬍስ። 18 እስ ባጋራ ሄꬑ ታሸት፥ ቃስ ሀንኮ ባጋራ ሄꬑ ታሸት ደእያ ኡሱፑን ታሸታ እያ ምይያን መꬍስ። 19 ኡሱፑን ታሸታስ ፄራን ፄራን ሄꬑ ሄꬑ አሌቆ ጋምቡꬃትነ ጪሻት ደእያ ላዉዘ ምꬃ ጪሸ ዳንያባ መꬍስ። 20 ፆምፐ ዎꬅያ ኮጫ ግዶን ደእያ ቶማ ፄራን ኦይዱ አሌቆ ጋምቡꬃትነ ጪሻት ደእያ ላዉዘ ምꬃ ጪሸ ዳንያባ መꬍስ። 21 ዋꬃን ደእያ ሄꬑ ሄꬑ ታሸታፐ ጋርሳን እስ እስ ጋምቡꬅ ኦሰትስ። 22 ጋምቡꬃት፥ ታሸትነ ፆምፐ ዎꬅያ ኮጫይ እስኖ ግድድ፥ ዋላህ ባይና ዎርቃፈ ቆፀትድ ኦሰትዶሶና።

23 ፆምፐ ዎꬅያ ኮጫስ ላፑን ፆምፐታ፥ ፆምፐ ቶይስያ ቃጰታነ ኤንታ ዎꬅያባታ ዋላህ ባይና ዎርቃፈ ኦꬅስ። 24 ፆምፐ ዎꬅያ ኮጫነ እያዉ ጎኤትያ ሚሸ ኡባ ኦꬃናዉ ሀስታማነ እቻሹ ክሎ ግራመ ግድያ፥ ዋላህ ባይና ዎርቃ ኦንግስ።

እፃነ ፃርጴዛ

(ከሳ 30:1-5)

25 ባስልኤል እፃነ ጩይስያ ፃርጴዛ ሶቃላ ምꬃፈ ጊግስስ። እያዉ ኦይዱ ማዛነይ ደኤስ። ሄ ፃርጴዛስ አዱሳተꬃይነ ጎምፓይ እስ ዋꬋ፤ ቃስ ጌሳይ ናምኡ ዋꬋ። ኦይዱ ማዛንያን ደእያ ካጨት እያራ እስኖ ግድ ኦይከትድ ኦሰትዶሶና። 26 እያዉ ቦላ ባጋ፥ ኦይዱ ምያነ ካጨታ ዋላህ ባይና ዎርቃን ላንፅስ፥ እያ ዩሹዋካ ዎርቃን ላንፅድ ዩሽ አꬅስ። 27 እያዉ ጋፃ ቦላ ቶካናዉ ማድያ ናምኡ ዎርቃ ሳጋዮታ መꬍድ፥ ናምኡ ባጋ ምይያን ዎꬅስ። ኤንቲ እፃነ ፃርጴዛ ቶክያ ዎደ ካሶ ምꬃታ አꬃናዉ ማደይሳታ። 28 ካሶ ምꬃታ ሶቃላ ምꬃፈ ከስድ፥ ዎርቃን ላንፅስ።

29 ጌሻ ሹማተꬃ ዛይትያነ ሳውያ ሎኦ እፃነ ሽቶዳ ዋላክድ ኦꬅስ።

38

ፁሳ ያርሾ በሲ

1 ሶቃላ ምꬃፈ ፁሳ ያርሾ በሲ ኦꬅስ። ሄ ያርሾ በሳ አዱሳተꬃይነ ጎምፓይ፥ እቻሹ እቻሹ ዋꬋ፥ ቃስ ጌሳይ ናምኡ ዋꬋነ ታካꬎ። እያዉ ኦይዱ ማዛነይ ደኤስ። 2 ኦይዱ ማዛነታራ ኦይከትድ ኦሰትዳ ካጨታ መꬍስ። ያትድ፥ ሄ ያርሾ በሳ ናሰ ብራታን ላንፅስ። 3 ሄ ያርሾ በሳን ጎኤትያ ሚሸታ፥ ድስተታ፥ ባልደታ፥ አካፋታ፥ አሹዋ ቃጵያ ቃጰታነ ታማ ጮጨታ ኡባ ናሰ ብራታፐ መꬍስ። 4 ናሰ ብራታፐ ግተ ዳንያ ተቀ ያርሾ በሳስ ጊግስድ፥ ያርሾ በሳስ ግዶ ዛዋ ዩሽ አꬅድ ዎꬅስ። 5 ቶካናዉ ማድያ ካሶታ አꬃናዉ፥ ኦይዱ ሳጋዮታ መꬍድ፥ ኦይዱ ማዛነታ ቦላ ዎꬅስ። 6 ሶቃላ ምꬃፈ ያርሾ በሳ ቶክያ ካሶ ምꬃታ ከስድ፥ ናሰ ብራታን ላንፅስ። 7 ሀ ካሶታ ናምኡ ምየን ደእያ ሳጋዮታን አꬅስ። ያርሾ በሳ ፃዉላፐ ጊግስድ፥ ግዱዋ ካይስ ኦꬅስ።

ሜቻ ከረ

8 ናሰ ብራታፐ ሜቻ ከረነ እያ ዎꬅያ ቶሆ መꬍስ። ሄ ናሰ ብራታይ፥ ጌሻ ዱንካንያ ፐንገን ኦꬅያ ማጫሳት ኤህዳ ማስቶትያፐ ኤከትስ።

ጌሻ ዱንካነ ዳባባ

9 ጌሻ ዱንካንያስ ዳባባ ባጋ ገቻናዉ አልኦ ሊኖፐ ማጋራጆ ኦꬅስ። ዱገሀ ባጋ ገሸታስ አዱሳተꬃይ ፄቱ ዋꬋ። 10 ገሸታስ ካተ ግዳና መላ ላታሙ ቱሳታነ ኤንቲ ኤቅያ ቶሆታ ናሰ ብራታፐ ኦꬅስ። ኤንታ ፃምአታነ ካጨታ ብራ ብራታፐ ኦꬅስ። 11 ፑደሀ ባጋ ዳባባይካ ሄሳዳ ሀንድ ኦሰትስ። 12 ዉሎሀ ባጋ ገሸታ አዱሳተꬃይ እሻታሙ ዋꬋ። ኤንታዉ ታሙ ቱሳትነ ቱሳት ኤቅያ ታሙ ቶሆት ደኦሶና። ቱሳታስ ብራ ብራታፐ ኦሰትዳ ፃምአትነ ካጨት ደኦሶና። 13 ዳባባ ገልያ ፐንገይ ደእያ፥ ዶሎሀ ባጋ ማጋራጁዋ ጎምፓይ እሻታሙ ዋꬋ። 14 እስ ባጋራ ደእያ ማጋራጁዋ አዱሳተꬃይ ታማነ እቻሹ ዋꬋ። እያዉ ሄꬑ ቱሳትነ ቱሳት ኤቅያ ቶሆት ደኦሶና። 15 ሀንኮ ባጋራ ደእያ ማጋራጁዋ አዱሳተꬃይ ታማነ እቻሹ ዋꬋ። እያዉ ሄꬑ ቱሳትነ ቱሳት ኤቅያ ቶሆት ደኦሶና። 16 ዳባባ ዩሹዋን ደእያ ገሸት ኡባይ አልኦ ሊኖፐ ኦሰትዶሶና። 17 ቱኡሳት ኤቅያ ቶሆት ናሰ ብራታፐ ኦሰትዶሶና። ፃምአት፥ ካጨትነ ቱሳታ ፄራ ጎሳት ብራ ብራታፐ ኦሰትዶሶና። ዳባባ ዩሹዋን ደእያ ቱሳት ኡባይ ብራ ፃምአታን ኦይከትዶሶና። 18 ዳባባ ፐንግያን ደእያ ማጋራጁዋ አልኦ ሊኖፐ ኦꬅድ፥ ካሎሰን ኦቻ ቴራ ዳነይሳንነ ዞኦ ቃጭናን ዳድድ አሌቅስስ። እያዉ ሀንኮ ዳባባ ገሸታዳ አዱሳተꬃይ ላታሙ ዋꬋ፤ ቃስ ጌሳይ እቻሹ ዋꬋ። 19 እያ፥ ኦይዱ ቶሆት ደእያ ኦይዱ ቱሳታ ቦላ ካቅስ። ካጨት፥ ፃራ ካመይሳትነ ፃምአት ብራ ብራታፐ ኦሰትዶሶና። 20 ጌሻ ዱንካንያ ꬍሸትነ እያ ዩሹዋን ደእያ ገሸታ ꬍሸት ኡባይ ናሰ ብራታፐ ኦሰትዶሶና።

ጌሻ ዱንካነን ጎኤትያ ብራታ ሚሸታ

21 ታሙ ኪታታ ኦይክዳ ናምኡ ሎቸ ሹቻት ደእያ በሳን፥ ጌሻ ዱንካንያን፥ ጎኤትያ ሚሸታ ማዝጋበይ ሀይሳ። ሄ ሚሸታ ማዝጋባና መላ ካህንያ አሮና ናአ እታማራ አዋተꬃ ጋርሳን ደእያ ሌወታ ሙሰይ ኪትስ።

22 ይሁዳ ሼሻፐ ግድዳ ሁራ ናኣ ናኣ፥ ኡረ ናኣ፥ ባስልኤል፥ ጎዳይ ኪትዳይሳዳ ኡባባ ኦꬅስ። 23 ዳነ ሼሻፐ ግድዳ አህሳማካ ናኣ ኤልያብ፥ ኩሸ ሂላንቾይ፥ ኦꬅያባስ ኮይሮ ሀልቾ ከስያ አስ፤ እ፥ ካሎሰ፥ ኦቻ ቴራ ዳነይሳነ ዞኦ ቃጭናን አልኦ ሊኖ ዳድድ አሌቅስያ አስ። 24 ጌሻ ዱንካንያ ኦሱዋስ ሀናና መላ ጎዳስ እመትዳ ዎርቃይ ጌሻ ዱንካነን ኤረትዳ ምዛነን እስ ሙኩሉ ክሎ ግራመ ግድስ። 25 ታይቦን ደእያ አሳፐ ኤከትዳ ብራይ ጌሻ ዱንካነን ኤረትዳ ምዛነን፥ ሄꬑ ሙኩሉነ ኦይዱ ፄታነ ሀስታሙ ክሎ ግራመ ግድስ። 26 ሄስካ፥ ታይቦን ገልዳ አደ አሳይ፥ እሶይ እሶይ ጌሻ ዱንካነን ኤረትዳ ምዛንያ ልከን ኮየትያ ኡባ እምዶሶና። ላታሙ ላይꬅነ እያፐ ቦላ ግድዳ፥ ማዝጋበን ገልዳ፥ አደ አሳ ታይቦይ ኡሱፑን ፄታነ ሄꬑ ሙኩሉነ እቻሹ ፄታነ እሻታማ። 27 ጌሻ ዱንካንያነ ማጋራጆታ ኤሳናዉ ማድያ ፄቱ ቶሆታ ኦꬃናዉ 3,400 ክሎ ግራመ ብራ ብራታ ኤክዶሶና። ሄስካ፥ እስ እስ ቶሆይ ሀስታማነ ኦይዱ ክሎ ግራመ ብራ ብራታ ኤክስ። 28 ባስልኤል፥ አትዳ ሀስታሙ ክሎ ግራመ ብራ ብራታን ፃምአታ፥ ካጨታነ ቱሳታስ ፄራ ጎሳታ ኦꬅስ። 29 አሳይ ጎዳስ እምዳ ናሰ ብራታይ 2,425 ክሎ ግራመ። 30 ሄ ናሰ ብራታን ጌሻ ዱንካንያ ፐንግያ ኤስያ ቶሆታ፥ ግተ ዳንያባራ ናሰ ብራታ ያርሾ በሳነ እያ ግዶን ጎኤትያ ዱማ ዱማ ሚሸታ መꬍስ። 31 ቃስ ዳባባ ዩሹዋን ደእያ ድርሳ ቶሆትነ ፐንግያ ቦላ ኤቅዳ ቶሆት፥ ጌሻ ዱንካነይነ እያ ዩሹዋን ደእያ ዳባባ ድርሳ ꬍሸት ኡባይ ሄ ናሰ ብራታፐ ኦሰትዶሶና።

39

ካህነታ ማኦ

(ከሳ 28:1-14)

1 ካህነት ጌሻ ዱንካንያን ኦꬅያ ዎደ ማአና ቦንቾ ማኦታ፥ ካሎሰን፥ ኦቻ ቴራ ዳንያ ቃጭናፐነ ዞኦ ቃጭናን ዳድዶሶና። አሮን ማእያ ካህነተꬃ ማኡዋ ጎዳይ ሙሰ ኪትዳይሳዳ ኦꬅዶሶና።

2 ቃስ ኤፉድያ፥ ዎርቃፈ፥ ካሎሰፐ፥ ኦቻ ቴራ ዳንያ ቃጭናፐ፥ ዞኦ ቃጭናፐነ አልኦ ሊኖፐ ዳድዶሶና። 3 ኤንቲ ዎርቃ ቆፅድ፥ ሌእስድ፥ እያ ቃራርድ፥ ቃጭናዳ ከስዶሶና። ያትድ ካሎሰን፥ ኦቻ ቴራ ዳነይሳን፥ ዞኦ ቃጭናንነ አልኦ ሊኖን አሌቅስድ ዳድዶሶና። 4 ኤንቲ ናምኡ ሀሽያራ ዎꬍድ፥ ናምኡ ባጋ ዎል ጋꬅድ ኦይሰꬃናዉ ማድያ ቃንጎታ ኤፉድያስ ኦꬅዶሶና። 5 ጎዳይ ሙሰ ኪትዳይሳዳ፥ ሂላንቾይ አሌቅስዳ ዳንጮይካ ኤፉደይ ኦሰትዳይሳታፐ ኦሰትድ፥ ዎርቃን፥ ካሎሰን፥ ኦቻ ቴራ ዳነይሳን፥ ዞኦ ቃጭናንነ አልኦ ሊኖን ዳደትስ። 6 ኤንቲ ማርግደ ጌተትያ ሹቻታ ጊግስድ፥ ዎርቃፈ ኦሰትዳ ካቁዋ ቦላ ዎꬅዶሶና። ማታመ ቦላ ዎጭድ ፃፈይሳዳ፥ ሄ ሹቻታ ቦላ እስራኤለ ናይታ ሱንꬃ ዎጭድ ፃፍዶሶና። 7 ጎዳይ ሙሰ ኪትዳይሳዳ፥ ታማነ ናምኡ እስራኤለ ናይታ ቆፍስያባ ግዳና መላ ኤንታ፥ ኤፉድያ ቃንጎታን ዎꬅዶሶና።

ትራን ማኤትያ ማኦ

(ከሳ 28:15-30)

8 ኤንቲ፥ ትራን ማኤትያ ማኡዋ ኤፉደይ ኦሰትዳይሳታፐ ኦꬅድ፥ ኤፉድያዳ አሌቅስዶሶና። 9 እያዉ ኦይዱ ማዛነት ደኦሶና፤ ጌሳይነ ጎምፓይ እስ እስ ታካꬎ ግድድ፥ ዳኮየቴስ። 10 እያ ቦላ ኦይዱ ማራን እንቆ ጌተትያ አልኦ ሹቻታ ዎꬅዶሶና። ኮይሮ ማራን ሳርድዮነ፥ ቶጳዘነ ጶልያ አልኦ ሹቻታ፤ 11 ናምአንꬆ ማራን ባሉረ፥ ሳንፓረነ አልማዘ ጌተትያ አልኦ ሹቻታ፤ 12 ሄꬓንꬆ ማራን ያክንተ፥ ከልቀዶነነ አመተስፅኖሳ ጌተትያ አልኦ ሹቻታ፤ 13 ኦይዳንꬆ ማራን ብርለ፥ ማርግደነ ያስጵደ ጌተትያ አልኦ ሹቻታ ዎꬅዶሶና። ሄሳታ ኡባ ዎርቃፈ ኦሰትዳ ካቁዋ ቦላ ዎꬅዶሶና። 14 ታማነ ናምኡ ሹቻታ ቦላ እስ እስ እስራኤለ ናይታ ሱንꬃይ ዎጨትድ ፃፈትስ።

15 ትራን ማኤትያ ማኡዋስ ዋላህ ባይና ዎርቃፈ ዎዶሮዳ ዶቃዳ ሳንꬃላታ ኦꬃ። 16 ናምኡ ዎርቃ ካቆታነ ናምኡ ዎርቃ ሳጋዮታ መꬍድ፥ ናምኡ ዎርቃ ሳጋዮታ ትራን ማኤትያ ማኡዋስ ቆሞ ባጋን ደእያ ማዛነታራ ጋꬅድ ኦይሰꬅዶሶና። 17 ሄ ናምኡ ዎርቃ ሳንꬃላታታ ናምኡ ዎርቃ ሳጋዮታራ ጋꬅድ ኦይሰꬅዶሶና። 18 ሄ ሳንꬃላታታ፥ ሀንኮ ባጋ ፄራ፥ ናምኡ ካቆታራ ጋሰꬅዶሶና። ያትድ፥ ኤፉድያስ ስንꬃ ባጋራ፥ ሀሽያራ ዎꬍያ ቃንጎታራ ጋꬅድ ቃችዶሶና። 19 ቃስ ናምኡ ዎርቃ ሳጋዮታ መꬍድ፥ ኤፉድያስ ስንꬃ ባጋራ ደእያ ትራን ማኤትያ ማኡዋስ፥ ጋꬃ ባጋራ ደእያ ናምኡ ማዛነታ ፄራን አꬅዶሶና። 20 ሄሳዳካ፥ ዎርቃፈ ሀራ ናምኡ ምግዶታ ኦꬃዳ፥ ኤፉድያስ ስንꬃ ባጋ ሀሽያራ ዎꬍያ ቃንጉዋስ ጋርሳ ባጋራ፥ ስኩዋ ማታን ዳንጩዋፈ ቆሞ ባጋራ ኦይሰꬅዶሶና። 21 ጎዳይ ሙሰ ኪትዳይሳዳ፥ ትራን ማኤትያ ማኡዋ ቦላ ደእያ ምግዶታ ኤፉድያን ደእያ ምግዶታራ ጋꬅድ፥ ካሎሰ ቃጭና ቃችዶሶና። ትራን ማኤትያ ማኦይ ፄሳፈ ቆሞን ፔእያ ግሾ ቃሾይ ዶልኤና።

ሀራ ካህነ ማኦታ

(ከሳ 28:31-43)

22 ኤፉድያፐ ቦላራ ማኤትያ አዱሳ ማኦይ ኩመꬅ ካሎሰ አፍላፐ ጊግስዶሶና። 23 ሄ አዱሳ ማኡዋስ ሁጰ አꬅያ ሉሆ መꬍድ፥ ፔቶና መላ ጉየ ቃላምእድ፥ ዩሽ አꬅድ ስክዶሶና። 24 አዱሳ ማኡዋስ ዱገ ባጋ ማጫራ ዩሹዋን ካሎሰን፥ ኦቻ ቴራ ዳንያ ዞኦ ቃጭናንነ አልኦ ሊኖን፥ ኦሮማነ ቴራ ምስለታ መꬍዶሶና። 25 ኤንቲ ዋላህ ባይና ዎርቃፈ ዳላታ መꬍድ፥ አዱሳ ማኡዋስ ዱገ ባጋ ጋፃን፥ ኦሮማነ ምስለታ ግዶን ዎꬅዶሶና። 26 ጎዳይ ሙሰ ኪትዳይሳዳ፥ ኦሮማነ ቴራ ምስለታ፥ አዱሳ ማኡዋስ ዱገ ባጋ ማጫራ ዩሹዋን አꬅዶሶና።

27 ኤንቲ፥ ጎዳይ ሙሰ ኪትዳይሳዳ፥ አሮናስነ እያ ናይታስ፥ ሻምዘታ፥ 28 ሁጰ ቃጨታ፥ ኡከታነ ጋꬃ ሱረታ አልኦ ሊኖፐ ዳድድ ጊግስዶሶና። 29 ቃስ ዳንጩዋ ካሎሰን፥ ኦቻ ቴራ ዳንያ ቃጭናን፥ ዞኦ ቃጭናንነ አልኦ ሊኖን አሌቅስድ፥ ጊግስዶሶና።

30 ኤንቲ፥ ጌሻ ካላቻ ምስልያ ዋላህ ባይና ዎርቃፈ መꬍድ፥ እያ ቦላ፥ “ጎዳስ ዱማትስ” ግያ ቃላ ዎጭድ ፃፍዶሶና። 31 ያትድ፥ ጎዳይ ሙሰ ኪትዳይሳዳ፥ ሁጰ ቃጭያ ቦላ ካሎሰ ቃጭናራ ቃችዶሶና።

ኦሶይ ጋፃ ጋከꬃ

(ከሳ 35:10-19)

32 ጌሻ ዱንካንያ ኦሶ ኡባይ ኩመꬅ ፖለትስ። እስራኤለ አሳይ፥ ጎዳይ ሙሰ ኪትዳይሳዳ ኦꬅዶሶና። 33 ሄሳፈ ጉየ፥ ኤንቲ ጌሻ ዱንካንያነ እያ ሚሸታ ሙሰኮ ኤህዶሶና። ሄሳትካ፥ ካጨታ፥ ቱሳታ፥ ልዮታ፥ ቱቀታነ ኤንቲ ኤቅያ ቶሆታ። 34 ቦላ ካማስ፥ ዞኦ ቃላመን የግድ ከስዳ ዶርሳ እተ፥ ሃሸትዳ ዶአ እተ፥ ማጋራጁዋ፥ 35 ታሙ ኪታታ ኦይክዳ ታቦትያ፥ እያ ቶክያ ካሶ ምꬃታነ ናጋራ አቶተꬃ ካማ፥ 36 ፃርጴዛነ እያ ሚሸታ ኡባ፥ ጎዳ ስንꬃን ደእያ ጌሻ ዳቡዋ፥ 37 ዋላህ ባይና ዎርቃፈ ኦሰትዳ ፆምፐ ዎꬅያ ኮጫ፥ እያ ቦላ ደእያ ፆምፐታ፥ እያ ሚሸታ ኡባነ ፆምፐ ዛይተ፥ 38 ዎርቃፈ ኦሰትዳ ያርሾ በሲ፥ ሹማተꬃ ዛይተ፥ ሳውያ እፃነ፥ ጌሻ ዱንካንያ ፐንገ ማጋራጁዋ፥ 39 ናሰ ብራታፐ ኦሰትዳ ያርሾ በሲ፥ ናሰ ብራታ ተቅያ፥ ቶሆ ካሶ ምꬃታነ እያ ሚሸታ ኡባ፥ ሜቻ ከረነ እያ ዎይሳ፥ 40 ዳባባ ገልያ ፐንገ ማጋራጁዋ፥ ቱሳታነ፥ ኤንቲ ኤቅያ ቶሆታ፥ ዳባባ ማጋራጁዋ፥ ቶለ ዎዶሮታ፥ ꬍሸታ፥ ጌሻ ዱንካንያን ጎኤትያ ሚሸታ ኡባ፥ 41 ካህነት ጌሻ በሳን ማእያ ቦንቾ ማኦታ፥ አሮንነ እያ ናይት ማእያ ካህነተꬃ ማኦታ።

42 እስራኤለ አሳይ ኦሶ ኡባ፥ ጎዳይ ሙሰ ኪትዳይሳዳ ኦꬅዶሶና። 43 አሳይ፥ ኦሶ ኡባ፥ ጎዳይ ኪትዳይሳዳ ኦꬅዳይሳ ሙሰይ በእስ። ሄሳ ግሾ፥ ሙሰይ ኤንታ አንጅስ።

40

ጌሻ ዱንካነ ቶከꬅ

1 ጎዳይ ሙሰኮ ሀይሳዳ ያግስ፤ 2 “ኮይሮ አጌናን፥ ኮይሮ ጋላሳን፥ ጌሻ ዱንካንያ ቶካ። 3 ታሙ ኪታታ ኦይክዳ ጫቆ ታቦትያ እያ ግዶን ዎꬃዳ፥ እያ ስንꬃን ማጋራጁዋ ካቃ። 4 ፃርጴዛ ጋꬅ ገልሳዳ፥ ኮሽያ ሚሸታ ኡባ እያ ቦላ ዎꬃ። ፆምፐ ዎꬅያ ኮጫ ገልሳዳ እያ ቦላ ፆምፐታ ዎꬃ። 5 እፃነ ጩይስያ ዎርቃ ፃርጴዛ ጫቆ ታቦትያ ስንꬃን ዎꬃ። ጌሻ ዱንካንያ ፐንገ ማጋራጁዋ ካቃ። 6 ፁሳ ያርሾ በሲ ጌሻ ዱንካንያ ስንꬃን ዎꬃ። 7 ሜቻ ከርያ ጌሻ ዱንካንያፐነ ያርሾ በሳፈ ግዶን ዎꬃዳ፥ እያን ሃ ኩንꬃ። 8 ጌሻ ዱንካንያፐ ካረራ ዳባባ ዩሻ አꬃ ጊግሳዳ፥ ማጋራጁዋ ዱንካንያ ፐንገ ቦላ ካቃ።

9 “ያታዳ፥ ጌሻ ዛይትያ ኤካዳ፥ ጌሻ ዱንካንያነ እያ ግዶን ደእያ ኡባባ ትያዳ፥ ዱማያ፤ እ ጌሽ ግዳና። 10 ካላዳ፥ ፁሳ ያርሾ በስነ እያን ጎኤትያ ሚሸ ኡባ ትያዳ፥ ዱማያ፤ እ ፖሎ ጌሽ ግዳና። 11 ሜቻ ከርያነ እያ ዎꬅያ ሚሸታ ትያዳ፥ ዱማያ።

12 “አሮናነ እያ ናይታ ጌሻ ዱንካንያ ፐንገ ኤሀዳ ሃꬃን ኤንታ ሜጫ። 13 ካህነ ማኡዋ አሮና ማይዛዳ፥ እ ታዉ ካህነተꬃን ኦꬃና መላ እያ ትያዳ፥ ዱማያ። 14 እያ አደ ናይታካ ኤሀዳ ሻምዘ ማይዛ። 15 ኤንቲ ታዉ ካህነተꬃን ኦꬃና መላ፥ ኤንታ አዋይ ትየትዳይሳዳ፥ ኤንታካ ትያ። ሄ ትሻ ጋሶን፥ ያና ላይꬃ ኡባን፥ ኤንቲ ታዉ ካህነ ግድድ ኦꬃና” ያግስ።

16 ሙሰይ፥ ኡባባ ጎዳይ ኪትዳይሳዳ ኦꬅስ።

17 ሄሳ ግሾ፥ ኤንቲ ግብፀፈ ከይዳ ናምአንꬆ ላይꬃን፥ ኮይሮ አጌናን፥ ኮይሮ ጋላሳን ጌሻ ዱንካንያ ቶክስ። 18 ሙሰይ፥ ዱንካንያ ቶሆታ ኤስስ፥ ቱቀታ፥ ልዮታነ ቱሳታ አꬅስ። 19 ጎዳይ ኪትዳይሳዳ፥ ሙሰይ፥ ጋርሳ ካማነ ቦላ ካማ ዱንካንያ ቦላ ካምስ።

20 ያትድ፥ ታሙ ኪታታ ኦይክዳ ናምኡ ሎቸ ሹቻታ፥ ታቦትያ ግዶን ዎꬅስ። ቶሆ ካሶ ምꬃታ ታቦትያ ሳጋዮታን አꬅስ፤ ናጋራ አቶተꬃ ካማካ ታቦትያ ቦላ ዎꬅስ። 21 ታቦትያ ጌሻ ዱንካንያ ግዶ ገልስድ፥ ገሸ ማጋራጁዋ ካቅስ። ያትድ፥ ጎዳይ ኪትዳይሳዳ፥ ጫቆ ታቦትያ ካምስ።

22 ሙሰይ፥ ፃርጴዛ ጌሻ ዱንካንያ ግዶ ገልስድ፥ ማጋራጁዋፈ ካረራ፥ ፑደሀ ባጋን ዎꬅስ። 23 ጎዳይ ኪትዳይሳዳ፥ ጎዳ ስንꬃን ዎꬅያ ጌሻ ዳቡዋ እያ ቦላ ዎꬅስ።

24 ፆምፐ ዎꬅያ ኮጫ፥ ጌሻ ዱንካንያ ግዶ ገልስድ፥ ፃርጴዛፐ ስንꬃ ባጋራ ጌሻ ዱንካንያስ ዱገሀ ባጋን ዎꬅስ። 25 ጎዳይ ኪትዳይሳዳ፥ ሙሰይ፥ ጎዳ ስንꬃን ፆምፐታ ኦይꬅስ። 26 ሙሰይ፥ ዎርቃ ያርሾ በሳ ጌሻ ዱንካንያ ግዶ ገልስድ፥ ማጋራጁዋፈ ስንꬃ ባጋራ ዎꬅስ። 27 ጎዳይ ኪትዳይሳዳ፥ ሳውያ እፃነ እያ ቦላ ጩይስስ። 28 ጌሻ ዱንካንያ ፐንገን ማጋራጁዋ ካቅስ።

29 ፁሳ ያርሾ በሲ፥ ጌሻ ዱንካንያ ፐንገ ስንꬃን ዎꬅስ። ጎዳይ ኪትዳይሳዳ፥ እያ ቦላ ፁሳ ያርሾነ ካꬃ ያርሾ ያርሽስ።

30 ሜቻ ከርያ ጌሻ ዱንካንያፐነ ያርሾ በሳፈ ግዶን ዎꬅድ፥ እያን ሃ ኩንꬅስ። 31 ሙሰይ፥ አሮንነ እያ ናይት ባንታ ኩሽያነ ቶሁዋ እያን ሜጨትዶሶና። 32 ጎዳይ ኪትዳይሳዳ፥ ኤንቲ ጌሻ ዱንካንያ ገልያ ዎደ ዎይኮ ያርሾ በሲ ሺቅያ ዎደ ሄሳ ኦꬆሶና።

33 ጌሻ ዱንካንያነ ያርሾ በሳ ዩሽ አꬅድ ዳባባ ጊግስድ፥ ሄ ዳባባ ፐንገን ማጋራጆ ካቅስ። ሄሳዳ ኦꬅድ፥ ሙሰይ ኦሱዋ ፖልስ።

ጎዳ ቦንቹዋ

(ታይቦ 9:15-23)

34 ሄሳፈ ጉየ፥ ሻራይ ጌሻ ዱንካንያ ካምስ፤ ጎዳ ቦንቾይካ እያ ኩምስ። * 35 ሻራይ ጌሻ ዱንካንያ ካምዳ ግሾነ ጎዳ ቦንቾይ እያን ኩምዳ ግሾ፥ ሙሰይ እያ ግዶ ገላናዉ ዳንዳእቤና።

36 እስራኤለት ባንታ ደእያ በሳ የድድ፥ ባናዉ ደንደይ፥ ሄ ሻራይ ዱንካንያፐ ደንድያ ዎደና። 37 ሽን ሻራይ ደንዶና እፅኮ፥ ኤንቲ ባንታ ደእያ በሳ የድድ ቦኮና። 38 ጎዳ ሻራይ ጋላስ ጋላስ ጌሻ ዱንካንያ ካሜስ፥ ቃማ ቃማ ቃስ ሻራ ግዶን ታማይ ኤፄስ። እስራኤለ አሳይ ብያ ዎደ ኡባን ሄ ሻራ በኦሶና።

* 2:10 ሙሰ: እብራወꬆ ዶናን ሙሰ ጉሳይ “ከሶ” ጉሱ

* 3:1 ኮሬባ: ኮሬባ ዙማስ ሀራ ሱንꬃይ ሲና ዙማ።

† 3:2 ጎዳ ኪታንቾይ: ሀ በሳን ጎዳ ኪታንቾ ጌተትዳይ አሳስ ቆንጭያ ጎዳ ዎይኮ ፆሳ ጉሱ።

* 13:18 ዞኦ አባ እብራወꬆ ዶናን ሀ ቃላይ ማይረ አባ ጌተቴስ።

* 15:23 ማራ: ማራ ጉሳይ “ጫሞ” ጉሱ።

* 16:31 ማና: እብራወꬆ ዶናን ማና ጉሳይ “ሀይስ አይበ” ጉሱ።

* 17:7 ማሳሀነ ማርባ: እብራወꬆ ዶናን ማሳሀ ጉሳይ “ፓጮ” ጉሱ፥ ቃስ ማርባ ጉሳይ “ዙዙንꬅ” ጉሱ።

* 22:18 ዛረ 18:10-11.

* 22:19 ሌወ 18:23፤ 20:15.

* 22:28 ፆሳ ቦላ: “ዳይናታ ቦላ”

* 23:5 ዛረ 22:1-4.

* 28:30 ታይቦ 27:21፤ ዛረ 33:8፤ እዝ 2:63፤ ናህ 7:65.

* 30:18 ከሳ 38:8.

* 32:11 ታይቦ 14:13-19.

* 40:34 1 ካዎ 8:10-11፤ እሳ 6:4፤ ህዝ 43:4-5፤ ቆን 15:8.

ሌወታ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

ሌወታ ማፃፋ

ጋꬃ ቆፋ

ሌወታ ማፃፋይ፥ ሌወ ኮቻፈ ግድዳ ሌወት ዋትዲ ባንታ ኦሱዋ ኦꬃነኮ ቆንጭሴስ። ሄ ኦሶታፐ ኮይሮይ፥ አሳይ ኩመꬃ ፃላተꬃን ፆሳኮ ሺቃና መላ ያርሾ ሺሾ፤ ናምአንꬆይ፥ ቱናነ ቱና ግዶናባታ ሻክድ አሳ ፆሳ ስንꬃን ቱናተꬃፈ ጌሾ።

ማፃፋስ ጉልአ ቆፋይ ፆሳ ጌሻተꬅ። “ታኒ፥ ጎዳይ፥ ህንተ ፆሳይ፥ ጌሽ ግድያ ግሾ፥ ህንተካ ጌሽ ግድተ” ያግስ። ቃስ ፆሳ አሳይ ሀ ጌሽ ግድዳ እስራኤለ ፆሳራ ሽጵ ግድ ዳና መላነ ዋንድ እያ ጎይናናዉ በሲያኮ ፓድድ በሴስ።

ሌወታ ማፃፋን ዳሮ ኤረትዳ ኪታይ፥ የሱሲ ግታ ኪታ ግድ ናምአንꬆ ደꬃን ዎꬅዳ፥ “አሰ ኡባ ነ ሁጰዳ ዶሳ” ጌተትድ ፃፈትዳ ቃላ (ሌወ 19:18)።

ማፃፋ አይፈ ቆፋታ

ያርሾ ዎጋታ (1:1—7:38)

ካህነታ ሹሞ ዎጋ (8:1-36)

አሮና ያርሹዋ (9:1-24)

ናምኡ ካህነታ ሀይቁዋ (10:1-20)

ቱናነ ቱና ግዶናባታ (11:1—15:33)

አቶተꬃ ጋላስነ እያ ዎጋታ (16:1-34)

ዱማ ዱማ ህገታ (17:1—20:27)

ዱማ ዱማ ባለታ ቦንቾ ዎጋ (21:1—25:55)

አንጆነ ሴራ (26:1-46)

ቃላ ጫቆነ ያርሾ ዎጋታ (27:1-34)

1

ፁሳ ያርሾ

1 ጎዳ ፆሳይ፥ ጌሻ ዱንካንያ ግዶን ግድድ ሙሰ ፄግድ ያግስ፤ 2 እስራኤለ አሳስ ሀይሳዳ ያጋዳ ኦዳ፤ ህንተፈ ኦንካ ጎዳስ ያርሾ ያርሽያ ዎደ ባ መህያፐ፥ ባ ዶርሳፈነ ባ ዴሻፐ ኤሆ። 3 ሄ ያርሾይ መሄፐ ፁሳ ያርሾስ ግድኮ ቦረይ ባይና ዎፋኖ ግዶ። ጎዳይ ሄ ያርሹዋ ኤካና መላ ጌሻ ዱንካንያ ገልያ ፐንገን ያርሾ። 4 ያርሹዋ ያርሽያ ኡራይ ፁሳ ያርሾስ ኤህዳ መህያ ሁጰን ባ ኩሽያ ዎꬆ። ሄስ እያ ናጋራ አቶተꬃስ ጎዳይ ኤክዳ ያርሾ ግዳና። 5 እ ሄ ዎፋኑዋ ጎዳ ስንꬃን ሹኮ፤ ካህነት፥ አሮና ናይት ሄ ሱꬃ ኤክድ፥ ጌሻ ዱንካነ ገልያ ፐንገን ደእያ ያርሾ በሳ ኦይዱ ማዛነታ ቦላ ዉርፆ። 6 ሄ መህያ ጋልባ ቃርድ፥ አሹዋ ቆሞን ቆሞን ከሶ። 7 ካህንያ አሮና ናይት ያርሾ በሳን ምꬅ ዎꬅድ ታማ ኤꬆ። 8 ካህነት፥ አሮና ናይት ሄ ከስዳ አሹዋ ቦላ ሁጵያነ ሞꬉዋ ጉጅድ፥ ያርሾ በሳን ታማን ደእያ ምꬃ ቦላ ማራይድ ዎꬆ። 9 ሽን ሄ ኡራይ ኡሎ አሹዋነ ገዳታ ሃꬃን ሜጮ። ካህነይ ሄ ኡባ ያርሾ በሳን ፁጎ፤ ሄስ ጎዳስ ታማን ፁገትያ ሳዎ ቶንኩ ግያ ያርሾ ግዳና።

10 ፁገትያ ያርሾስ እ እምያ እሞይ ዶርሳፈ ዎይኮ ዴሻፐ ግድኮ፥ ቦረይ ባይና ማራዘ ዎይኮ ኮለ ግዶ። 11 ሄ መህያ ያርሾ በሳፈ ፑደሀ ባጋራ ጎዳ ስንꬃን ሹኮ። ካህነት፥ አሮና ናይት ሄ ሱꬃ ኤክድ ያርሾ በሳ ኦይዱ ማዛነታ ኡባ ቦላ ዉርፆ። 12 ሄ ኡራይ አሹዋ ቆሞን ቆሞን ከሶ፤ ካህነይ ሄ ከስዳ አሹዋ ቦላ ሁጵያነ ሞꬉዋ ጉጅድ፥ ያርሾ በሳን ታማን ደእያ ምꬃ ቦላ ማራይድ ዎꬆ። 13 ሽን ሄ ኡራይ ኡሎ አሹዋነ ገዳታ ሃꬃን ሜጮ፤ ካህነይ ሄ ኡባ ያርሾ በሳን ፁጎ፤ ሄስ ጎዳስ ታማን ፁገትያ ሳዎ ቶንኩ ግያ ያርሾ ግዳና።

14 ጎዳስ ያርሸትያ ፁሳ ያርሾይ ካፎ ግድኮ ሆለ ዎይኮ ኩራቾ ግዶ። 15 ካህነይ ሄሳ ኤክድ ቆꬍያ ኩሸራ ዱꬆ፤ ሁጵያ ያርሾ በሳ ቦላ ደእያ ታማን ፁጎ። እያ ሱꬃይ ያርሾ በሳ ምየራ ጉኮ። 16 ኡሎ አሹዋነ ቀፍያ ከስድ፥ ያርሾ በሳፈ ዶሎሀ ባጋራ ብዶ ቆልያ በሳን የጎ። 17 እ ሄ ካፉዋ ቀፈታ ኦይክድ ሻኮ፥ ሽን ኩመꬅ ሻኮፎ። ካህነይ ያርሾ በሳ ቦላ ደእያ ታማን ዎꬅድ ፁጎ፤ ሄስ ጎዳስ ታማን ፁገትያ ሳዎ ቶንኩ ግያ ያርሾ ግዳና።

2

ካꬃ ያርሾ

1 ኦንካ ካꬃ ያርሾ ጎዳስ ያርሽያ ዎደ ሄ ያርሾይ ሎኦ ꬊለ ግዶ፤ እያ ቦላ ዛይተነ እፃነ ጉጆ። 2 ሄሳ ካህነ ግድዳ አሮና ናይታኮ ኤሆ፤ ካህነት ሄ ሎኦ ꬊልያፈ እስ ኩጫ ኤክድ፥ ዛይተነ እፃነ ኡባ ጉጅድ ያርሾ በሳ ቦላ ታማን ፁጎ። ሄስ ጎዳስ ታማን ፁገትያ ሳዎ ቶንኩ ግያ ቆፍሶ ያርሾ ግዳና። 3 ካꬃ ያርሹዋፈ አትዳይስ አሮናስነ እያ ናይታስ ግዳና። ሄስ ጎዳስ ታማን ፁገትዳ ኡባፈ ጌሻ ያርሾ ግዳና።

4 ያርሸትያ ኡይꬃይ ጮጨን ኮምፐትዳ ግድኮ፥ ዛይተራ ሙኑቀትዳ ሎኦ ꬊለ ግዶ። ሄ ኡይꬃይ እርሾይ ባይና ዛይተን ሙኑቀትዳይሳ ዎይኮ ሌኦን ኡከትድ ዛይተን ትየትዳይሳ ግዶ። 5 ያርሸትያ ኡይꬃይ በሸን ኡከትዳባ ግድኮ፥ እርሾይ ባይና ዛይተን ሙኑቀትዳ ሎኦ ꬊለ ግዶ። 6 እያ መንꬃዳ እያ ቦላ ዛይተ ትጋዳ ካꬃ ያርሾ ኦꬃዳ ያርሻ። 7 ነ ያርሽያ ካꬃይ ኦቶን ካፅዳባ ግድኮ ዛይተን ሙኑቀትዳ ሎኦ ꬊለ ግዶ። 8 ሄሳዳ ሀንድ ጊግዳ ካꬃ ያርሹዋ ጎዳስ ኤሀዳ ካህንያስ እማ፤ ካህነይ ሄሳ ኤክድ ያርሾ በሳን ያርሾ። 9 ካህነይ ሄ ካꬃ ያርሹዋ ኤክድ፥ ያርሾ በሳን ፁሳ ያርሾ ኦꬅድ ታማን ፁጎ። ሄስ ጎዳስ ታማን ፁገትያ ሳዎ ቶንኩ ግያ ቆፍሶ ያርሾ ግዳና። 10 ካꬃ ያርሹዋፈ አትዳይስ አሮናስነ እያ ናይታስ ግዳና። ሄስ ጎዳስ ታማን ፁገትዳ ኡባፈ ጌሻ ያርሾ ግዳና።

11 ኔኒ እርሾ ዎይኮ ኤስ ጎዳስ ታማን ፁጋዳ ያርሻናዉ በሶና ግሾ ጎዳስ ህንተ ኤህያ ካꬃ ያርሾይ እርሾይ ደእያባ ግዶፖ። 12 ሀይሳታ ባይራ ያርሾ ኦꬅድ ጎዳስ ያርሻናዉ ዳንዳኤታ፥ ሽን ሳዎ ቶንኩ ግያ ያርሾ ኦꬅድ ጎዳስ ያርሾ በሳን ፁጎፍተ። 13 ማፅነይ፥ ኔኒ ነ ፆሳራ ጫቅዳ ጫቁዋስ ማላ ግድያ ግሾ ነ ካꬃ ያርሾ ኡባን ማፅነ የጋ። ነ ካꬃ ያርሾ ኡባ ማፅነን ማልኤꬃ። 14 ኔኒ ካꬃፈ ባይራ ጎዳስ ኤህያ ዎደ ጫጨትድ ሽርከትዳ ትያ ግዳናዉ በሴስ። 15 ሄስ ካꬃ ያርሾ ግድያ ግሾ እያ ቦላ ዛይተ ትጋ፤ እፃነ ዎꬃ። 16 ካህነይ ሄ ጫጨትድ ሽርከትዳነ ዛይተይ ትገትዳ ካꬃ ያርሹዋፈ ባጋ ኤክድ እፃነ ኡባራ ቆፍሶ ያርሾ ኦꬅድ ጎዳስ ታማን ፁጎ።

3

እስፈተꬃ ያርሾ

1 እስ አስ እስፈተꬃ ያርሾስ ባ መህያፐ ቦረይ ባይና ኡስ ዎይኮ ዎፋኖ ጎዳ ስን ሺሾ። 2 ያርሻናዉ ኤህዳ መህያ ሁጰን ባ ኩሽያ ዎꬅድ ጌሻ ዱንካንያ ፐንገን ሹኮ። ካህነት፥ አሮና ናይት ሱꬃ ኤክድ ያርሾ በሳ ኦይዱ ማዛንያ ቦላ ዉርፆ። 3 እስፈተꬃ ያርሹዋፈ ፁሳ ያርሾ ኦꬅድ ጎዳስ ሺሾ፤ ሄስካ ኡሎ አሹዋ ካምዳ ሞꬍያ፥ 4 ናምኡ ክላሆታ፥ ኤንታ ቦላ ደእያ ሞꬍያነ ትርያ ፄራ ባጋ ኤኮ። 5 አሮና ናይት ሄሳ ፁሳ ያርሹዋራ እስፈ ያርሾ በሳ ቦላ ደእያ ምꬃ ቦላ ዎꬅድ ፁጎ። ሄስ ጎዳስ ፁገትያ ሳዎ ቶንኩ ግያ ያርሾ ግዳና።

6 እስፈተꬃ ያርሾስ ሺቀይ ማጫ ዎይኮ አደ ዶርሰ ግድኮ ቦረይ ባይናባ ግዶ። 7 እስ አስ ዶርሳ ኡርገ ያርሽያባ ግድኮ ሄሳ ጎዳ ስንꬃን ሺሾ። 8 ሄ ዶርሳ ኡርግያ ሁጰን ባ ኩሽያ ዎꬅድ ጌሻ ዱንካንያ ፐንገን ሹኮ። አሮና ናይት ሱꬃ ኤክድ ያርሾ በሳ ኦይዱ ማዛንያ ቦላ ዉርፆ። 9 እስፈተꬃ ያርሹዋፈ ጎዳስ ፁሳ ያርሾ ኦꬅድ ያርሾ፤ ሄስካ ሞꬉዋ፥ ጎይናፐ ብድ ዞኮ መቀꬃ ጋካናዉ ደእያ ሞꬉዋ፥ ኡሎ አሹዋ ካምዳ ሞꬍያ፥ 10 ናምኡ ክላሆታ፥ ኤንታ ካምዳ ሞꬍያ ትርያ ፄራ ባጋ ኤኮ። 11 ካህነይ ሄሳ ጎዳስ ፁሳ ያርሾ ኦꬅድ ያርሾ በሳን ፁጎ።

12 እ ያርሸይ ዴሸ ግድኮ እ ሄሳ ጎዳ ስን ሺሾ። 13 እያ ሁጰን ባ ኩሽያ ዎꬅድ ጌሻ ዱንካንያ ስንꬃን ሹኮ። አሮና ናይት ሱꬃ ኤክድ ያርሾ በሳ ዩሹዋ ዉርፆ። 14 እ ሄ ያርሹዋፈ ኤክድ ጎዳስ ፁሳ ያርሾ ኦꬅድ ያርሾ፤ ሄስካ ኡሎ አሹዋ ካምዳ ሞꬍያ ኡባ፥ 15 ናምኡ ክላሆታ፥ ኤንታ ካምዳ ሞꬍያ ትርያ ፄራ ባጋ ኤኮ። 16 ካህነይ ሄሳ ጎዳስ ሳዎ ቶንኩ ግያ ያርሾ ኦꬅድ ያርሾ በሳን ፁጎ። ሞꬎ ኡባይ ጎዳባ።

17 ህንተ ሞꬎነ ሱꬅ ሞፕተ። ሄስ ህንተስነ ያና የለተꬃይ ደእያ በሳ አዉንካ ናግያ ዎጋ ግዶ።

4

ናጋራ ያርሾ

1 ጎዳይ ሙሰኮ ሀይሳዳ ያግስ፤ 2 ኔኒ እስራኤለ አሳስ ሀይሳዳ ያጋዳ ኦዳ፤ ኦንካ ቆፖና ናጋራ ኦꬅኮ ዎይኮ ጎዳ ኪታታፐ እሱዋ መንꬅኮ፥ 3 ዶረትዳ ካህነይ ናጋራ ኦꬅድ አሳ ጎመን ጋꬅኮ፥ እ ባ ኦꬅዳ ናጋራ ግሾ ቦረይ ባይና ዎፋኖ ጎዳስ ናጋራ ያርሾ ኦꬅድ ኤሆ። 4 ሄ ዎፋኑዋ ጌሻ ዱንካንያ ፐንገ ኤህድ፥ ሁጰን ባ ኩሽያ ዎꬅድ ጎዳ ስንꬃን ሹኮ። 5 ዶረትዳ ካህነይ ዎፋኑዋ ሱꬃፈ ጉꬃራ ኤክድ ጌሻ ዱንካንያ ገልስድ፥ 6 ባ ብራꬍያ ሱꬃን የድ ኤክድ ጌሻ ዱንካንያ ማጋራጁዋ ስንꬃን ጎዳ ስንꬃን ላፑን ቶሆ ዉርፆ። 7 ካህነይ ጉꬃ ሱꬅ ኤክድ ጌሻ ዱንካንያን ጎዳ ስንꬃን ሳውያ እፃነ ጩይስያ በሳን ደእያ ካጨታ ትዮ። አትዳ ሱꬃ ጌሻ ዱንካንያ ገልያ ፐንገ ባጋራ ደእያ ፁሳ ያርሾ በሳ ጋርሳን ጉሶ። 8 ናጋራ ያርሾስ ሹከትዳ ዎፋኑዋ ሞꬉዋ ኡባ፥ ኡሎ አሹዋ ማእዳ ሞꬉዋ፥ 9 ናምኡ ክላሆታ፥ ኤንታ ካምዳ ሞꬍያነ ትርያ ፄራ ባጋ ኤኮ። 10 እስፈተꬃ ያርሾስ ሹከትዳ ዎፋኑዋ ሞꬉዋ ከስዳይሳዳ እያፐ ሞꬉዋ ከሶ። ካህነይ ፁሳ ያርሾ ኦꬅድ ያርሾ በሳን ፁጎ። 11 ሽን ዎፋኑዋ ጋልባ፥ እያ አሹዋ ኡባ፥ እያ ሁጵያ፥ እያ ቶሆታ፥ ኡሎ አሹዋ፥ ቶጭያ፥ 12 አሹዋፐ አትዳይሳ ኡባ ጉታፐ ካረ ከስድ ብዶ የግያ ዎጋ መላ ጌሻ በሲ ኤፍድ ያን ታማን ፁጎ።

13 እስራኤለ ማባራ ኡባይ ቆፖና ናጋራ ኦꬅኮነ ጎዳ ኪታታፐ እሱዋ መንꬅኮ ሄስ ኤንታፈ ቆሰትኮካ ኤንታዉ ባላ ግድድ ታይበታና። 14 ኤንቲ ኦꬅዳ ናጋራ አኬክያ ዎደ ናጋራ ያርሾስ ሀንያ ዎፋኖ ጌሻ ዱንካንያ ስን ኤሆ። 15 ማባራ ጭማት ባንታ ኩሽያ ዎፋኑዋ ሁጰን ዎꬅድ ጎዳ ስንꬃን ሹኮ። 16 ዶረትዳ ካህነይ ዎፋኑዋ ሱꬃፈ ጉꬃራ ኤክድ ጌሻ ዱንካንያ ግዶ ገሎ። 17 እ ባ ብራꬍያ ሱꬃን የድ ኤክድ ማጋራጁዋ ስንꬃ ባጋራ ጎዳ ስንꬃን ላፑን ቶሆ ዉርፆ። 18 ቃስ ጉꬃ ሱꬅ ኤክድ፥ ጌሻ ዱንካንያ ግዶን ጎዳ ስንꬃን እፃነ ጩይስያ በሳን ደእያ ካጨታ ቦላ ትዮ። አትዳ ሱꬃ ጌሻ ዱንካንያ ገልያ ፐንግያ ባጋራ ደእያ ፁሳ ያርሾ በሳ ጋርሳን ጉሶ። 19 ሞꬎ ኡባ ኤክድ ያርሾ በሳን ፁጎ። 20 ሀ ዎፋኑዋካ ናጋራ ያርሾስ ሹከትዳ ዎፋኑዋ መላ ኦꬃዳ ሺሻ። ሄሳዳ ኦꬅድ፥ ካህነይ ናጋራ አቶተꬃ ዎጋ ፖላና፤ አሳ ናጋራይ አቶ ጌተታና። 21 ካህነይ ዎፋኑዋ ጉታፐ ካረ ከስድ፥ ኮይሮ ዎፋኖይ ፁገትዳይሳዳ እያካ ፁጎ፤ ሄስ ማባራስ ያርሸትያ ናጋራ ያርሾ።

22 አሳ ካለꬅያ ሹማታፐ እሶይ ቆፖና ናጋራ ኦꬅኮነ ጎዳ ፆሳ ኪታፐ እሱዋ መንꬅኮ ሄ ኡራይ ባላ። 23 እ ባ ኦꬅዳ ናጋራ አኬክዳፐ ጉየ፥ ቦረይ ባይና እስ ኮለ ኤሆ። 24 ሄ ኮልያ ሁጰን ባ ኩሽያ ዎꬅድ ፁሳ ያርሾይ ያርሸትያ በሳን ጎዳ ስንꬃን ሹኮ፤ ሄስ ናጋራ ያርሾ። 25 ካህነይ ባ ብራꬍያ ሱꬃን የድ ኤክድ፥ ፁሳ ያርሾ በሳን ደእያ ካጨታ ቦላ ትዮ፤ አትዳ ሱꬃ ቃስ ፁሳ ያርሾ በሳ ጋርሳን ጉሶ። 26 እስፈተꬃ ያርሾስ ሺቅዳ ሞꬉዋ ኡባ ፁግዳይሳዳ ሀ ኮልያ ሞꬉዋ ፁጎ። ሄሳዳ ኦꬅድ፥ ካህነይ ሄ ኡራ ናጋራ ቁሽሴስ፤ ሄ ኡራ ናጋራይ አቶ ጌተታና።

27 ማባራፐ እስ አስ ቆፖና ናጋራ ኦꬅኮነ ጎዳ ኪታፐ እሱዋ መንꬅኮ ሄ ኡራይ ባላ ግዴስ። 28 እ ባ ኦꬅዳ ናጋራ አኬክዳፐ ጉየ ቦረይ ባይና ማጫ ዴሽ ባ ናጋራ ግሾ ኤሆ። 29 ባ ኩሽያ ሄ ዴሸ ሁጰን ዎꬆ፤ ያትድ ፁሳ ያርሾ በሳን ናጋራ ያርሾ ኦꬅድ ሹኮ። 30 ሄሳፈ ጉየ፥ ካህነይ ሄ ዴሸ ሱꬃን ባ ብራꬍያ የድ ኤክድ ፁሳ ያርሾ በሳን ደእያ ካጨታ ቦላ ትዮ። አትዳ ሱꬃ ኡባ ያርሾ በሳፈ ጋርሳን ጉሶ። 31 እስፈተꬃ ያርሾስ ሹከትዳ መህያፐ ሞꬉዋ ከስዳይሳ መላ ሄ ዴሸ ሞꬉዋ ቃር ከስድ፥ ያርሾ በሳን ጎዳስ ሳዎ ቶንኩ ግያ ያርሾ ኦꬅድ ፁጎ። ሄሳዳ ኦꬅድ፥ ካህነይ ሄ ኡራ ናጋራ ቁሽሴስ፤ እያ ናጋራይ አቶ ጌተታና።

32 ሄ ኡራይ ባ ናጋራ ግሾ ያርሸይ ዶርሰ ግድኮ፥ ቦረይ ባይና ማጫ ዶርሰ ግዶ። 33 እ ባ ኩሽያ ሄ ዶርሰ ሁጰን ዎꬆ፤ ያትድ፥ ፁሳ ያርሾ መሄ ሹክያ በሳን ሹኮ። 34 ሄሳፈ ጉየ፥ ካህነይ ዶርሰ ሱꬃን ባ ብራꬍያ የድ ኤክድ ፁሳ ያርሾይ ያርሸትያ በሳን ደእያ ካጨታ ቦላ ትዮ። አትዳ ሱꬃ ያርሾ በሳፈ ጋርሳን ጉሶ። 35 እስፈተꬃ ያርሾስ ሹከትዳ መህያፐ ሞꬉዋ ከስዳይሳዳ ሄ ዶርሰ ሞꬉዋ ቆር ከስድ፥ ያርሾ በሳን ጎዳስ ፁሳ ያርሾ ኦꬅድ ፁጎ። ሄሳዳ ኦꬅድ፥ ካህነይ ሄ ኡራ ናጋራ ቁሽሴስ፤ እያ ናጋራይ አቶ ጌተታና።

5

1 እስ አስ ባ በእዳባ ዎይኮ ባ ኤርያባ ማርካታና መላ ኦይሸትድ ማርካቶና እፅኮ ሄ ኡራይ ናጋራ ኦꬅዳ ግሾ ሴረቶ።

2 እስ አስ ኤሮና ደእሸ ቱናባ፥ ሄስካ፥ ሀይቅዳ ዶአ ዎይኮ መሄ ዎይኮ ሳአራ ጎሸትያ ዶአታ ቦችኮ፥ ሄስ ቱና ግደይሳ እ ኤሮና እፅኮካ ቱና ግድያ ግሾ ባላ ግዴስ።

3 እስ አስ ኤሮና ደእሸ አሳ አሳተꬃፈ ጎግድ ቱንስያባ ቦችኮ፥ ሄስ ቱና ግደይሳ እ ኤሮና እፅኮ፥ ቱና ግድያ ግሾ ባላ ግዴስ።

4 እስ አስ ኢታባ ግድን ሎኦባ ኦꬃናዉ ኤሶን ጫቅኮነ ባ ጫቅዳይሳ ዶግድ፥ ጉየፐ እ አኬክዳ ዎደፐ ዶምድ ባላ ግዴስ።

5 እስ አስ ሀ ኦደትዳ ባላታፐ እሱዋ ኦꬅዳባ ግድኮ ባ ኦꬅዳ ናጋራ ፓፆ። 6 እ ባ ኦꬅዳ ናጋራ ግሾ ጎዳስ ባ መህያ ግዶፈ ማጫ ዶርሰ ዎይኮ ማጫ ዴሸ ናጋራ ያርሾ ኦꬅድ ሺሾ። ካህነይ ኤክድ ሄ ኡራ ናጋራ ቁሸꬃስ ያርሻና።

7 እስ አስ ባ ኦꬅዳ ናጋራ ግሾ ያርሻናዉ ዶርሰ ዎይኮ ዴሸ ሻማናዉ እያዉ ጋተይ ጋኮና እፅኮ ናምኡ ኩራቾታ ዎይኮ ናምኡ ሆለታ፥ እሱዋ ናጋራ ያርሾስ ቃስ እሱዋ ፁሳ ያርሾስ ኦꬅድ ጎዳስ ኤሆ። 8 እ ኤንታ ካህንያስ እሞ፤ ካህነይ ናምኡ ሆለታፐ እሱዋ ቆꬍያ ምርቅድ ዱꬆናሽን፥ ናጋራ ያርሾ ኦꬅድ ሺሾ። 9 ያትድ ሱꬃፈ ጉꬃራ ኤክድ፥ ያርሾ በሳ ማታን ዉርፆ፤ አትዳ ሱꬃ ያርሾ በሳ ጋርሳን ጉሶ፤ ሄስ ናጋራ ያርሾ። 10 ሀንኮ ሆልያ ቃስ ህገይ ኪተይሳዳ ፁሳ ያርሾ ኦꬅድ ፁጎ። ካህነይ ሀይሳዳ ኦꬅድ፥ ኡራይ ኦꬅዳ ናጋራ ቁሽሳናዉ ያርሾ ያርሼስ፤ ሄ ኡራ ናጋራይ አቶ ጌተታና።

11 ሽን እስ አስ ናምኡ ሆለ ዎይኮ ናምኡ ኩራቾ ኤሀናዉ ጋተይ ጋኮና እፅኮ፥ እስ ክሎ ግራመ ሎኦ ꬊለ ባ ናጋራ ግሾ ያርሾ ኦꬅድ ኤሆ። ሄ ꬊለይ ናጋራ ያርሾ ግድያ ግሾ ዛይተይ ዎይኮ እፃነይ እያ ቦላ ጉዠቶፎ። 12 እ ሄሳ ኤህድ ካህንያስ እሞ፤ ካህነይ ሄ ꬊልያፈ እስ ኩጫ ኤክድ፥ ጎዳስ ሺቅያ ካꬃ ያርሹዋራ ጋꬅድ፥ ቆፍሶ ኦꬅድ ያርሾ በሳን ፁጎ፤ ሄስ ናጋራ ያርሾ። 13 እስ አስ ሀ ናጋራታፐ እሱዋ ኦꬅኮ ሀይሳዳ ኦꬅድ እያ ናጋራ ቁሽሴስ፤ ሄ ኡራ ናጋራይ አቶ ጌተታና። ሄ ያርሹዋፈ አትዳይስ ካꬃ ያርሹዋዳ ካህንያስ ግዶ።

ናቆ ያርሾ

14 ጎዳይ ሙሰኮ ሀይሳዳ ያግስ፤ 15 ኦንካ ጎዳ ናቅኮነ ጌሻ ሚሸታ ቱንስድ ቆፖና ናጋራ ኦꬅኮ ባ ናቁዋስ ባ መህያ ግዶፈ ቦረይ ባይና እስ ማራዘ ጎዳስ ኤሆ። እያ ጋተይ ጌሻ ዱንካነን ኤረትዳ ምዛነ ግናን ጭገቶ፤ ሄስ ናቆ ያርሾ። 16 እ ጌሻ ሚሸታ ቦላ ናጋራ ኦꬅዳ ግሾ ኮይሮ ጭጋናዉ በሲያ ጋትያ ቦላ ፄታፐ ላታሙ ኩሸ ጉጅድ ካህንያስ እሞ። ካህነይ ሄሳ ማራዝያራ ጋꬅ ያርሽድ ኡራ ናቁዋ ቁሽሴስ፤ እያ ናጋራይ አቶ ጌተቴስ።

17 እስ አስ ቆፖናሽን፥ ጎዳ ኪታታፐ እሱዋ መንꬅድ ናጋራ ኦꬅኮ እ ሄሳ ኤሮና እፅኮካ ባላ ግድያ ግሾ ባ ናጋራን ሴረቶ። 18 እ ባ መህያፐ ቦረይ ባይናነ ጋተ ኩንꬅያ እስ ማራዘ ናቆ ያርሾስ ካህንያኮ ኤሆ። ካህነይ ሄ ማራዝያ ያርሽድ ኡራ ናቁዋ ቁሽሴስ፤ እያ ናቆይ አቶ ጌተቴስ። 19 እ ቱማፐ ጎዳ ናቅዳ ግሾ ሄስ ናቆ ያርሾ።

6

1 ጎዳይ ሙሰኮ ሀይሳዳ ያግስ፤ 2 እስ አስ ሀራ አስ ሀዳራ ዎꬅዳባ ዎይኮ ታልእዳባ ላህኮ ዎይኮ ቦንቅኮ ዎይኮ ጭምኮ፥ 3 ዎይኮ ꬋይዳባ ደምድ ታ በአብከ ግድ ዎርዶን ጫቅኮነ አስ ኦꬅያ ሀይሳ መላባፐ እሱዋ ኦꬅኮ፥ 4 ሄሳን ናጋራንቾ ግድድ በንትኮ፥ ካይስዳባ ዎይኮ ቦንቅዳባ ዎይኮ ሀዳራ ኤክዳባ ዎይኮ ꬋይን ደምዳባ፥ 5 ዎይኮ ዎርዶን ጫቅድ ኤክዳ ኩመꬃ ሻሉዋ ጎዳስ ዛሮ። ቃስ ባ ናቆ ያርሹዋ ያርሽያ ጋላስ ባ ኤክዳባ ቦላ ፄታፐ ላታሙ ኩሸ ጉጅድ ሻሉዋ ጎዳስ እሞ። 6 ቃስ ባ ናቁዋ ግሾ ጎዳስ ያርሾ ያርሽያ ዎደ ባ መህያ ግዶፈ ቦረይ ባይና እስ ማራዘ ካህንያኮ ኤሆ። ሄ ዶርሳይ ናቆ ያርሾስ ጋተ ኩንይሳ ግዶ። 7 ካህነይ ሄ ዶርሳ ያርሽድ ሄ ኡራ ናቁዋ ቁሽሴስ፤ ሄ ኡራ ናቆይ አቶ ጌተታና።

ፁሳ ያርሾ

8 ጎዳይ ሙሰኮ ሀይሳዳ ያግስ፤ 9 አሮናነ እያ አደ ናይታ ሀይሳዳ ያጋዳ ኪታ፤ ፁሳ ያርሹዋስ ደእያ ዎጋይ ሀይሳ፤ ፁሳ ያርሾይ ሳእ ዎንታና ጋካናዉ ያርሾ በሳን ደኦ። ታማይ ያርሾ በሳን ቃማ ኩመꬅ ኤፅሸ አቆ። 10 ካህነይ ሊኖፐ ዳደትዳ ቃምሰ ማእድ፥ ሱረ ዳንጭድ፥ ፁሳ ያርሹዋ ታማይ ምዳ ብዱዋ ካሽድ ያርሾ በሳ ምየን ላሎ። 11 ያትድ ማኡዋ ቃር ዎꬅድ ሀራ ማኦ ማእድ ሄ ብዱዋ ጉታፐ ጋፃ ኤፍድ ዎጋዳ ጌሻ በሳን ቆሎ። 12 ያርሾ በሳ ቦላ ደእያ ታማይ ቶኦና ኡባ ዎደ ኤፅሸ ደኦ። ካህነይ ዎንታ ዎንታ ምꬅ እያ ቦላ ጉጆ። ፆሳ ያርሹዋ ምꬃ ቦላ ማራን ዎꬅድ፥ እስፈተꬃ ያርሹዋ ሞꬉዋ እያ ቦላ ፁጎ። 13 ታማይ ያርሾ በሳ ቦላ ኡባ ዎደ ኤፅሸ ደኦ፤ ቶአናዉ ኮሸና።

ካꬃ ያርሾ

14 ካꬃ ያርሾስ እመትዳ ዎጋይ ሀይሳ፤ ካህነ ግድዳ አሮና ናይት ያርሾ በሳፈ ስንꬃ ባጋራ ጎዳ ስንꬃን ያርሾ። 15 ካህነይ እስ ኩጫ ሎኦ ꬊለነ ዛይተ ኤክድ ካꬃ ያርሹዋ ቦላ ደእያ እፃንያራ ያርሾ በሳን ጎዳስ ሳዎ ቶንኩ ግያ ቆፍሶ ያርሾ ኦꬅድ ፁጎ። 16 እያፐ አትዳይሳ አሮንነ እያ አደ ናይት ኡይꬅ ኡክድ ዱንካንያ ዳባባን ደእያ ጌሻ በሳን ሞ። 17 ሄ ኡይꬃይ እርሾይ ባይና ኡከቶ። ታማን ፁሳ ያርሹዋፈ ሄሳ ታኒ ኤንታዉ ግሾ ኦꬃዳ እማስ። ናጋራ ያርሹዋ መላነ ናቆ ያርሹዋ መላ እ ኡባፈ ጌሽ። 18 ጎዳስ ታማን ፁሳ ያርሹዋፈ ኤንታ ጋክያ ግሾ ግድያ ግሾ ያ የለተꬃን አሮና ኮቸ ግድዳ አደት ኡባይ ሄሳ ሞ። ሄ ያርሹዋ፥ ጌሽ ግዶና ኦንካ ቦቾፎ።

19 ጎዳይ ሙሰኮ ሀይሳዳ ያግስ፤ 20 አሮንነ እያ አደ ናይት ካህነተꬃን ትየትያ ዎደ እስ ክሎ ግራመ ግድያ ሎኦ ꬊለ ካꬃ ያርሾ ኦꬅድ ጎዳስ ኤሆ። እያፐ ባጋ ዎንታ፥ ባጋ ኦማርስ ያርሾ። 21 ሄ ꬊለይ ዛይተራ ዋላከትድ ሎይꬅ ሙኑቀትድ ባሸን ኡከቶ፤ እያ መንꬃዳ ያርሾ በሳን ሳዎ ቶንኩ ግያ ካꬃ ያርሾ ኦꬃዳ ጎዳስ ያርሻ። 22 ቃስ አሮና አደ ናይታፐ እያ ካህነተꬃ ላታናዉ ትየትያ ኦንካ ሄ ዎጋ ጊግሴስ። ሄስ ጎዳስ ኡባ ዎደ ያርሸትያ ያርሾ ግድያ ግሾ ኩመꬅ ፁገቶ። 23 ካህነይ ካꬃ ያርሹዋ ጉየ አሾና ፁጋናዉ ኮሼስ፤ እ ሜተታናዉ በሰና።

ናጋራ ያርሾ

24 ጎዳይ ሙሰኮ ሀይሳዳ ያግስ፤ 25 አሮናስነ እያ አደ ናይታስ ሀይሳዳ ያጋ፤ “ናጋራ ያርሾ ዎጋይ ሀይሳ፤ ናጋራስ ሹከትያ ያርሾይ ፁሳ ያርሾይ ሹከትያ በሳን ጎዳ ስንꬃን ሹከቶ። ሄ ያርሾይ ኡባፈ ጌሻ ያርሾ። 26 ሄ ያርሹዋ ያርሽያ ካህነይ ዱንካንያ ዳባባን ደእያ ጌሻ በሳን ሞ። 27 ሄ አሹዋ ቦችያ ኦንካ ጌሽ ግዶ፤ ቃስ ሹክሽን ሱꬅ ማኡዋ ቦችኮ ሄ ማኦይ ጌሻ በሳን ሜጨቶ። 28 አሾይ ካፅዳ ኦቶይ መቆ፤ ብራታ ድስተን ካፅዳባ ግድኮ ሄ ሚሽያ ቃጭድ ሃꬃን ሜጫናዉ ኮሼስ። 29 ካህነ ኮቻፈ አደ ግድዳ ኦንካ ሄ አሹዋ ሞ፤ ሄ ያርሾይ ኡባፈ ጌሽ። 30 ሽን ጌሻ በሳን ናጋራ አቶተꬃስ ሱꬃ ኤክድ ዱንካንያ ግዶ ገልዳባ ግድኮ ሄ መህያ አሾይ ሜተታናዉ ኮሸና፤ እ ታማን ፁገታናዉ በሴስ።”

7

ናቆ ያርሾ

1 ኡባፈ ጌሽ ግድያ ግሾ ናቆ ያርሾ ዎጋይ ሀይሳ፤ 2 ፁሳ ያርሾ መሄይ ሹከትያ በሳን ናቆ ያርሾ መሄይ ሹከቶ፤ እያ ሱꬃይ ያርሾ በሳ ኦይዱ ባጋን ዉርፀቶ። 3 እያ ሞꬉዋ ኡባ፥ ሄስካ ጎይናፐ ብድ ዞኮ መቀꬃ ጋካናዉ ደእያ ሞꬉዋ፥ ኡሎ አሹዋ ካምዳ ሞꬍያ፥ 4 ናምኡ ክላሆታ፥ ኤንታ ካምዳ ሞꬍያነ ትርያ ፄራ ባጋ ኤክድ ያርሾ። 5 ካህነይ ሀይሳታ ታማን ፁሳ ያርሾ ኦꬅድ ጎዳስ ያርሾ፤ ሄስ ናቆ ያርሾ። 6 ካህነ ያራ ግድዳ አደ ኡባይ ሄ ያርሾ አሹዋ ሞ። ሄ ያርሾይ ኡባፈ ጌሽ ግድያ ግሾ ጌሻ በሳን ሜተቶ።

7 ናቆ ያርሹዋነ ናጋራ ያርሹዋ ዎጋይ እስኖ። ሄ መህያ አሾይ ናጋራ አቶተꬃስ ያርሽዳ ካህንያስ እመቴስ። 8 ኦንካ ፁሳ ያርሾ መሄ ኤህን ኤክድ ያርሽያ ካህነይ ሄ መህያ ጋልባ ባዉ ኤኮ። 9 ጮጨን ኮምፐትዳ ዎይኮ ኦቶን ካፅዳ ዎይኮ ባሸን ኡከትዳ ኡባይ ሄ ያርሹዋ ያርሽዳ ካህንያስ እመቴስ። 10 ቃስ ዛይተራ ሙኑቀትዳ ዎይኮ ሙኑቀቶና ካꬃ ያርሾ ኡባይ አሮና አደ ናይታ ኡባስ እስ ግና ሻከትድ እመቴስ።

እስፈተꬃ ያርሾ

11 እስ አስ እስፈተꬃ ያርሾ ጎዳስ ያርሽያ ዎደ እያዉ ደእያ ዎጋይ ሀይሳ፤ 12 እ ያርሸይ ጋላታ ያርሾ ግድኮ ሄ ያርሹዋራ እስፈ ዛይተራ ሙኑቅዳ ኡይꬁ፥ እርሾይ ገሎና ኡከትድ ዛይተን ትየትዳ ሌኦ ኡይꬁነ ሎኦ ꬊለፈ ዛይተራ ሙኑቀትዳ ኡይꬁ ሺሾ። 13 ሄ እስፈተꬃ ያርሹዋራ እስፈ እርሾራ ኡከትዳ ኡይꬃ እሞታ ኦꬅድ ያርሾ። 14 ሄ እስ እስ ኡይꬃፈ እሱዋ ደንꬅድ ጎዳስ ያርሾ ኦꬅድ ኤሆ። ሄስ እስፈተꬃ ያርሹዋ ሱꬃ ዉርፅዳ ካህንያስ እመቶ። 15 ሄ መህያ አሾይ ሄ ጋላስ ሜተቶ፤ ዎንታስ አይብካ አቶፎ።

16 ሽን እያ ያርሾይ ጋሶ ያርሾ ዎይኮ ዶሳ ያርሾ ግድኮ ሄ አሾይ ሄ ያርሸትዳ ጋላስ ሜተቶ፤ እያፐ አተይ ደእኮ ዎንተꬃ ጋላስ ሜተቶ። 17 ሄ አሹዋፐ ፓላህድ ሄꬓንꬆ ጋላስ ጋካናዉ ጋምእኮ ሄስ ታማን ፁገቶ። 18 እስ አስ ሺሽዳ እስፈተꬃ ያርሾ አሾይ ሄꬓንꬆ ጋላሳን ሜተትኮ እያ ያርሾይ ኤከተና፤ ያርሾይ ያርሸትዳዳ ታይበተና። ሄ ያርሾይ ቱና፤ እያፐ ምዳ ኦንካ ባ ናጋራን ኦይሸቴስ።

19 ቱናባ ቦችዳ አሾይ ሜተቶፎ፤ እ ታማን ፁገታናዉ ኮሼስ። ሀራ አሹዋ ዎጋን ቱና ግዶና አስ ኦንካ ማና ጊኮ ሞ። 20 ሽን እስ አስ ቱና ግድ ኡትድ፥ ጎዳስ ሺቅዳ እስፈተꬃ ያርሾ አሹዋፐ ምያባ ግድኮ፥ ሄ ኡራይ አሳ ግዶፈ ኩረቶ። 21 እስ አስ ቱናባ ቦችኮ፥ አሳ ቱናተꬅ ግድን ዎይኮ ቱና መሄ ግድን ዎይኮ ሀራ እፀትያ ቱናባ ቦችድ፥ ጎዳስ ያርሸትዳ እስፈተꬃ ያርሾ አሹዋፐ ሚኮ፥ ሄ ኡራይ ባ አሳ ግዶፈ ኩረቶ።

22 ጎዳይ ሙሰኮ ሀይሳዳ ያግስ፤ 23 እስራኤለ አሳስ ሀይሳዳ ያጋዳ ኦዳ፤ ኮርማ ዎይኮ ማራዘ ዎይኮ ኮለ ሞꬎ አሹዋ ሞፕተ። 24 ሀይቅዳ መሄ ዎይኮ ዶእ ዎꬍዳ መህያ ሞꬉዋ ሀራባስ ጎኤትተፐ አትን፥ እያፐ አይባካ ሞፕተ። 25 ጎዳስ ታማን ፁሳ ያርሾስ ሺቅያ መህያ ሞꬎ አሹዋ ምያ ኦንካ ባ አሳ ግዶፈ ኩረቶ። 26 ህንተ ደእያ በሳን አዉን ግድኮካ፥ ካፎ ሱꬅ ዎይኮ መሄ ሱꬅ ሞፕተ። 27 ሱꬅ ምያ ኦንካ ባ አሳ ግዶፈ ኩረቶ።

ካህነታ ግሹዋ

28 ጎዳይ ሙሰኮ ሀይሳዳ ያግስ፤ 29 እስራኤለ አሳስ ሀይሳዳ ያጋዳ ኦዳ፤ ጎዳስ እስፈተꬃ ያርሾ ሺሽያ ኦንካ ሄ እስፈተꬃ ያርሹዋፈ ሻክድ ባ እሞታ ኦꬅድ ጎዳስ ዱማይድ ያርሾ። 30 ሄሳ እ ጎዳስ ታማን ፁሳ ያርሾ ኦꬅድ፥ ባ ኩሸን ኤክድ ኤሆ። ቃስ ሞꬉዋ አንጋሱዋራ ጋꬅ ኤህድ ዩሾ ያርሾ ኦꬅድ ጎዳ ስንꬃን ያርሾ። 31 ካህነይ ያርሾ በሳን ሞꬉዋ ፁጎ፤ ሽን አንጋሶይ አሮናስነ እያ አደ ናይታስ እመቶ። 32 ህንተ እስፈተꬃ ያርሹዋፈ ኡሻቻ ገዳ እሞታ ኦꬅድ ካህንያስ እምተ። 33 ሄ ኡሻቻ ገዳይ እስፈተꬃ ያርሹዋ ሱꬃነ ሞꬉዋ ያርሽያ ካህንያ ጋክያ ግሾ ግዶ። 34 ታኒ እስራኤለ አሳ እስፈተꬃ ያርሹዋፈ ዩሾ አንጋሱዋን ሺቅዳ ገዳ እስራኤለ አሳፐ ኤካዳ፥ ካህንያ አሮናስነ እያ አደ ናይታስ ግሾ ኦꬃዳ እማስ። ሄስ ኤንታ ጋክያ ኤንታ ግሾ ግድያ ግሾ እስራኤለ አሳይ መርናዉ ሄሳ ኤንታዉ እምሸ ዳና።

35 አሮንነ እያ አደ ናይት ካህነ ግድድ ሹመትዳ ጋላስ ጎዳስ ሺቅዳ ፁሳ ያርሹዋፈ፥ ሄስካ ኤንታዉ ግሾ ግድድ እመትስ። 36 ጎዳይ ኤንታ ካህነተꬃስ ትይዳ ጋላስ፥ ሄሳ ኤንታዉ እማና መላ እስራኤለ አሳ ኪትስ፤ ሄስ ያና የለተꬃን ኤቅድ ደእያ ዎጋ ግዳና።

37 ህዛ ፁሳ ያርሹዋ፥ ካꬃ ያርሹዋ፥ ናጋራ ያርሹዋ፥ ናቆ ያርሹዋ፥ ካህነት ትየትያ ዎደ ያርሸትያ ያርሹዋነ እስፈተꬃ ያርሹዋ ዎጋይ ሀይሳ። 38 እስራኤለ አሳይ ሲና መላ ቢታን ባንታ ያርሹዋ ጎዳስ ያርሻና መላ ጎዳይ ኪትዳ ጋላስ፥ ሲና ዙማ ቦላ ጎዳይ ሙሰ ኪትዳ ዎጋይ ሀይሳ።

8

ካህነታ ሹሞ ዎጋ

1 ጎዳይ ሙሰስ ሀይሳዳ ያግድ ኦድስ፤ 2 አሮናነ እያ አደ ናይታ፥ ኤንታራ እስፈ ካህነተꬃ ማኡዋ፥ ትዮ ዛይትያ፥ ናጋራ ያርሹዋ ሹከትያ ኮርማ፥ ናምኡ ማራዘታነ፥ እርሾይ ገልቦና ኡከትዳ ኡይꬃ ዎꬅያ ጋይታ ኤካዳ ያ። 3 ቃስ እስራኤለ አሳ ኡባ ፄጋዳ ዱንካንያ ፐንገ ሺሻ።

4 ሙሰይ ጎዳይ ኪትዳይሳዳ ኦꬅስ፤ አሳ ኡባይ ዱንካንያ ፐንገ ሺቅስ። 5 ሙሰይ አሳኮ፥ ታ ኦꬃና መላ ጎዳይ ኪትዳይስ ሀይሳ።

6 ሙሰይ አሮናነ እያ አደ ናይታ ኤህድ ሃꬃን ሜጭስ። 7 አሮና ማኡዋ ማይዝድ፥ ዳንጮ ዳንጭስስ፤ አዱሳ ማኡዋ ማይዝድ እያ ቦላ ኤፉደ ማኡዋ ማይዝስ። ኤፉድያ አሌቅስድ ዳድዳ ሳቅያን አሮና ፄሳራ ጋꬅድ ቃችስ። 8 ኤፉድያ ቦላ ትራ ኪሰ ስክድ እያን ኡሪመነ ቱሚመ ዎꬅስ። 9 አሮና ሁጰን ፃꬃ ቃጨ ዎꬅስ። ጎዳይ ሙሰ ኪትዳይሳዳ ፃꬃ ቃጭያ ስንꬃ ባጋራ ጌሻ ዎርቃ ጉቸ ምስልያ ዎꬅስ።

10 ሄሳፈ ጉየ ሙሰይ ትዮ ዛይትያ ኤክድ፥ ዱንካንያነ ዱንካንያ ግዶን ደእያ ሚሸ ኡባ ትይድ ዱማይስ። 11 ሄ ዛይትያፐ ኤክድ ያርሾ በሳ ቦላ ላፑን ቶሆ ዉርፅስ፤ እያ ሚሸታ፥ ሜቻ ከርያነ እያ ኡቱዋ ዱማያናዉ ሄ ዛይትያራ ትይስ። 12 ሄ ትዮ ዛይትያፐ ጉꬃራ ኤክድ አሮና ሁጰን ትግድ እያ ዱማይስ። 13 ጎዳይ ሙሰ ኪትዳይሳዳ ሙሰይ አሮና አደ ናይታ ስን አꬅድ ማኦ ማይዝድ ዳንጮ ዳንጭስስ። ኤንታ ሁጰን ፃꬃ ቃጨ ዎꬅስ።

14 ሙሰይ ናጋራ ያርሾስ ያርሸትያ ኮርማ ኤህስ፤ አሮንነ እያ አደ ናይት ሄ ኮርማ ሁጰን ባንታ ኩሽያ ዎꬅዶሶና። 15 ሙሰይ ሄ ኮርማ ሹክድ እያ ሱꬃን ባ ብራꬍያ የድ ኤክድ፥ ያርሾ በሳን ደእያ ካጨታ ትይድ ያርሾ በሳ ጌሽስ። አትዳ ሱꬃ ያርሾ በሳፈ ጋርሳን ጉስስ፤ ሄሳዳ ኦꬅድ ያርሾ በሳ ፆሳስ ዱማይድ ጌሽስ። 16 ሙሰይ ኡሎ አሹዋ ካምዳ ሞꬉዋ ኡባ፥ ትርያ ፄራ ባጋ፥ ክላሆታነ ኤንታ ካምዳ ሞꬉዋ ኤክድ፥ ያርሾ በሳን ፁግስ። 17 ሽን ጎዳይ ሙሰ ኪትዳይሳዳ ኮርማ ጋልባ፥ አትዳ አሹዋነ ቶጭያ ጉታፐ ጋፃ ከስድ ፁግስ።

18 ሄሳፈ ጉየ ሙሰይ ፁሳ ያርሾስ ማራዘ ኤህስ፤ አሮንነ እያ አደ ናይት ሄ ማራዝያ ሁጰን ባንታ ኩሽያ ዎꬅዶሶና። 19 ሙሰይ ሄ ማራዝያ ሹክስ፤ እያ ሱꬃ ያርሾ በሳ ኦይዱ ማዛነታ ቦላ ዉርፅስ። 20 ሙሰይ ማራዝያ አሹዋ ቆሞን ቆሞን ቃንፀረꬅስ፤ ሁጵያ፥ አትዳ አሹዋነ ሞꬉዋ ፁግስ። 21 ጎዳይ ሙሰ ኪትዳይሳዳ ኡሎ አሹዋነ ገዳታ ሜጭድ፥ ኩመꬃ ዶርሳ ጎዳስ ሳዎ ቶንኩ ግያ ፁሳ ያርሾ ኦꬅድ ያርሾ በሳን ፁግስ።

22 ካህነት ሹመትያ ዎደ ሺቅያ ናምአንꬆ ዶርሳ ሙሰይ ኤህስ፤ አሮንነ እያ አደ ናይት ሄ ዶርሳ ሁጰን ባንታ ኩሽያ ዎꬅዶሶና። 23 ሙሰይ ሄ ማራዝያ ሹክስ፤ እያ ሱꬃፈ ኤክድ፥ አሮናስ ኡሻቻ ሀይꬃ፥ ኡሻቻ ኩሽያ ዎጋ ብራꬍያነ፥ ኡሻቻ ቶሁዋ ዎጋ ብራꬍያ ትይስ። 24 ቃስ ሙሰይ አሮና አደ ናይታ ስን አꬅድ፥ ሄ ሱꬃፈ ኤክድ፥ ኤንታ ኡሻቻ ሀይꬃ፥ ኡሻቻ ኩሽያ ዎጋ ብራꬍያነ ኡሻቻ ቶሁዋ ዎጋ ብራꬍያ ትይስ። ያትድ፥ ሙሰይ አትዳ ሱꬃ ያርሾ በሳ ኦይዱ ማዛነታ ቦላ ዉርፅስ።

25 ሞꬉዋ፥ ጎይናፐ ብድ ዞኮ መቀꬃ ጋካናዉ ደእያ ሞꬉዋ፥ ትርያ ፄራ ባጋ፥ ክላሆታነ ኤንታ ካምዳ ሞꬉዋነ ኡሻቻ ገዳ ኤክስ። 26 ጎዳ ስንꬃን ደእያ ጋይታፐ እርሾይ ባይና ኡከትዳ እስ ኡይꬃ፥ ኡከትድ ዛይተን ትየትዳ እስ ኡይꬃነ ሌኦን ኡከትዳ ኡይꬃ ኤክድ ሞꬉዋ ቦላነ ኡሻቻ ገዳ ቦላ ዎꬅስ። 27 እ ሄ ካꬃ ኡባ አሮና ኩሸንነ እያ አደ ናይታ ኩሸን ዎꬅን፥ ጎዳ ስንꬃን ዩሾ ያርሾ ኦꬅድ ያርሽዶሶና። 28 ሙሰይ ሄ ካꬃ ኤንታ ኩሸፐ ኤክድ፥ ፁሳ ያርሹዋራ ጋꬅድ፥ ካህነታ ሹምያ ዎደ ጎዳስ ሳዎ ቶንኩ ግያ ያርሾ ኦꬅድ ያርሾ በሳን ፁግስ። 29 ቃስ ሙሰይ አንጋሱዋ ኤክድ፥ ዩሾ ያርሾ ኦꬅድ ጎዳ ስንꬃን ያርሽስ። ጎዳይ ሙሰ ኪትዳይሳዳ፥ ካህነታ ሹምያ ዎደ ያርሸትያ ማራዝያ አሹዋፐ ሄስ ሙሰ ጋክያ ግሾ።

30 ሙሰይ ትዮ ዛይትያፐነ ያርሾ በሳን ደእያ ሱꬃፈ ኤክድ፥ አሮና ቦላነ እያ ማኡዋ ቦላ፥ እያ አደ ናይታ ቦላነ፥ ኤንታ ማኡዋ ቦላ ዉርፅስ፤ አሮናነ እያ ማኡዋ፥ እያ ናይታነ ኤንታ ማኡዋ ዱማይስ።

31 ሙሰይ አሮናነ እያ አደ ናይታኮ ሀይሳዳ ያግስ፤ አሹዋ ዱንካንያ ፐንገን ካꬅተ፤ አሮንነ እያ አደ ናይት ታ ኪትዳይሳዳ ጋይታን ደእያ ጌሻ ኡይꬃራ ሚተ። 32 ሄ አሹዋፐነ ኡይꬃፈ ፓላህዳይ ደእኮ ታማን ፁግተ። 33 ካህነታ ሹምያ ዎጋይ ላፑን ጋላስ ኤክያ ግሾ ሄ ዎጋይ ፖለትያ ላፑን ጋላሳይ ዉራና ጋካናዉ ዱንካንያ ፐንገፈ ካረ ከዮፕተ። 34 ጎዳይ ኪትን ሀች ፖለትዳ ዎጋይ ህንተ ናጋራ ቁቻናሳ። 35 ዱንካንያ ፐንገን ላፑን ጋላስ ኩመꬅ ጋላስነ ቃማ ጋምእተ፤ ጎዳ ዎጋ ናግተ፤ እፅኮ ህንተ ሀይቃና። ታና ጎዳይ ኪትዳይ ሀይሳ። 36 አሮንነ እያ አደ ናይት ጎዳይ ሙሰ ባጋራ ኪትዳባ ኡባ ኦꬅዶሶና።

9

አሮና ኮይሮ ያርሹዋ

1 ሆስፑንꬃ ጋላስ ሙሰይ አሮና፥ እያ አደ ናይታነ እስራኤለ ጭማታ ፄግስ። 2 አሮናኮ ሀይሳዳ ያግስ፤ ቦረይ ባይና እስ ኮርማ ናጋራ ያርሾስ፥ ቃስ እስ ማራዘ ፁሳ ያርሾስ ጎዳ ስን ሺሻ። 3 ቦረይ ባይና እስ ኮለ ናጋራ ያርሾስ፥ እስ ላይꬅ ኩምዳ ማርነ ዶርሳ ኡርገ ፁሳ ያርሾስ ባንታዉ ኤሀና መላ እስራኤለ አሳስ ኦዳ። 4 ቃስ እስፈተꬃ ያርሾስ እስ ኮርማ፥ እስ ማራዘነ ካꬃ ያርሾስ ዛይተራ ሙኑቀትዳ ꬊለ ኤሀና መላ ኤንታዉ ኦዳ። ሀች ጎዳይ ህንተዉ ቆንጫና ግሾ ሄሳ ኦꬅተ።

5 ኤንቲ ሙሰይ ኪትዳባ ኡባ ጌሻ ዱንካንያ ስን ኤህዶሶና፤ ማባራ ኡባይ ሺቅድ ጎዳ ስንꬃን ኤቅዶሶና። 6 ሙሰይ ኤንታኮ፥ ጎዳ ቦንቾይ ህንተዉ ቆንጫና መላ ህንተ ኦꬃና መላ ጎዳይ ኪትዳይ ሀይሳ።

7 ሙሰይ አሮናኮ ሀይሳዳ ያግስ፤ “ያርሾ በሳኮ ሺቃዳ ነ ናጋራ ግሾ ናጋራ ያርሾነ ፁሳ ያርሾ ያርሻ። ጎዳይ ኪትዳይሳዳ አሳ ናጋራ አቶተꬃስ ያርሾ ያርሻ።”

8 አሮን ያርሾ በሳኮ ይድ፥ ባ ናጋራ ግሾ ያርሸትያ ማራ ሹክስ። 9 አሮና ናይት ሱꬃ ኤክድ እያዉ ኤህዶሶና፤ እ፥ ባ ብራꬍያ ሄ ሱꬃን የድ ኤክድ፥ ያርሾ በሳን ደእያ ካጨታ ትይስ፤ አትዳ ሱꬃ ያርሾ በሳፈ ጋርሳን ጉስስ። 10 ጎዳይ ሙሰ ኪትዳይሳዳ፥ አሹዋፐ ሞꬉዋ፥ ክላሆታነ ትርያ ፄራ ባጋ ኤክድ ያርሾ በሳን ፁግስ። 11 ሽን አትዳ አሹዋነ ጋልባ ጉታፐ ካረ ከስድ ፁግስ።

12 አሮን ፁሳ ያርሾስ ሺቅዳ መህያ ሹክስ፤ እያ ናይት ሱꬃ ኤክድ እያዉ ኤህዶሶና። እ ያርሾ በሳ ኦይዱ ማዛነታ ቦላ ዉርፅስ። 13 ኤንቲ አሹዋ ቆሞን ቆሞን ከስድ፥ ሁጵያራ ዎላ እያዉ ኤህዶሶና፤ እ ኤክድ ያርሾ በሳን ፁግስ። 14 ኡሎ አሹዋነ ገዳታ ሃꬃን ሜጭድ፥ ያርሾ በሳን ደእያ ፁሳ ያርሹዋ ቦላ ዎꬅድ ፁግስ።

15 ሄሳፈ ጉየ፥ አሮን አሳ ግሾ ያርሾ ያርሽስ። እ አሳ ናጋራ ግሾ ያርሸትያ ኮልያ ኤክድ ሹክስ፤ እ ካሰ ባ ናጋራ ያርሽዳይሳዳ ኤንታ ናጋራ ግሾ ያርሽስ። 16 ዎጋይ ኪተይሳዳ ፁሳ ያርሾስ ሺቅያ መህያ ኤህድ ያርሽስ። 17 ካꬃ ያርሹዋ ኤህድ፥ እያፐ እስ ኩጫ ኤክድ፥ ዎንታ ዎንታ ፁሳ ያርሹዋ ቦላ ጉጅድ ያርሾ በሳን ፁግስ።

18 አሮን ኮርማነ ማራዝያ አሳስ እስፈተꬃ ያርሾ ኦꬅድ ሹክስ፤ እያ አደ ናይት ሱꬃ እያዉ ኤህዶሶና፤ እ ሄ ሱꬃ ኤክድ ያርሾ በሳ ኦይዱ ማዛነታ ቦላ ዉርፅስ። 19 ኮርማነ ማራዝያ አሹዋፐ ሞꬉዋ፥ ጎይናፐ ብድ ዞኮ መቀꬃ ጋካናዉ ደእያ ሞꬉዋ፥ ኡሎ አሹዋ ካምዳ ሞꬉዋ፥ ክላሆታነ ትርያ ፄራ ባጋ ኤክድ፥ 20 ኤንቲ አንጋይሱዋ ቦላ ዎꬅን፥ አሮን ያርሾ በሳን ፁግስ። 21 ጎዳይ ሙሰ ኪትዳይሳዳ፥ አሮን አንጋይሱዋነ ኡሻቻ ገዳ ዩሾ ያርሾ ኦꬅድ ጎዳ ስንꬃን ዩሽስ።

22 ሄሳፈ ጉየ፥ አሮን ባ ኩሽያ አሳኮ ደንꬅድ ኤንታ አንጅስ። እ ናጋራ ያርሹዋ፥ ፁሳ ያርሹዋነ እስፈተꬃ ያርሹዋ ያርሽዳፐ ጉየ ያርሾ በሳፈ ዎꬍስ። 23 ሙሰይነ አሮን ጌሻ ዱንካንያ ግዶ ገልዶሶና፤ ኤንቲ ያፐ ከይድ አሳ አንጅዶሶና። ሄ ዎደ ጎዳ ቦንቾይ አሳ ኡባስ ቆንጭስ። 24 ጎዳ ማታፐ ታም ዎꬍድ፥ ያርሾ በሳን ደእያ ፁሳ ያርሹዋነ ሞꬉዋ ምስ። አሳ ኡባይ ሄሳ በእዳ ዎደ እልልዶሶና፤ ጉፋንድ ቦንችዶሶና።

10

ናዳባነ አብዮዳ ሀይቁዋ

1 አሮና አደ ናይት፥ ናዳብነ አብዮድ፥ ባንታ እፃነ ጩይስያ ሚሸ ኤክድ እያ ቦላ ታማ ዎꬅዶሶና፤ እያ ቦላ እፃነ ጉጅዶሶና። ጎዳይ ኤንታ ኪትቦና ጮ ታማ ጎዳ ስንꬃን ሺሽዶሶና። 2 ሄሳ ጋሶን ጎዳ ማታፐ ታም ይድ ኤንታ ምን፥ ኤንቲ ጎዳ ስንꬃን ሀይቅዶሶና። 3 ሙሰይ አሮናኮ፥ ጎዳይ፥

“ታኒ አሳ ግዶፈ ታኮ ሺቀይሳታ፥

ታ ጌሻተꬃ በሳና።

ቃስ አሳ ኡባ ስንꬃን

ታ ቦንቸታና”

ግድ ኦድዳይሳ ሀይሳ በአ።

አሮን ዛሮ እሞና ስእ ግስ።

4 ሙሰይ አሮና አዋ እሻ ኡዝኤላ አደ ናይታ ምሳኤላነ ኤልዛፋና ፄግድ፥ “ሃ ይድ ህንተ አዋ እሻ ናይታ አሀ ጌሻ ዱንካንያ ስንꬃፈ ደንꬅድ፥ ጉታፐ ጋፃ ከስተ” ያግስ። 5 ኤንቲ ይድ፥ ሙሰይ ኪትዳይሳዳ ኤንታ ካህነተꬃ ማኡዋራ ኤንታ አሀ ቶክድ፥ ጉታፐ ጋፃ ከስዶሶና።

6 ሙሰይ አሮናነ እያ አደ ናይታ፥ አላዛራነ እታማራ ሀይሳዳ ያግስ፤ “ህንተ ሀይቆና መላነ ጎዳይ ባ አሳ ቦላ ሀንቀቶና መላ ህንተ ሁጵያ ሜዶፕተ፤ ህንተ ማኡዋካ ዳኮፍተ። ሽን ህንተ እሻት፥ እስራኤለ አሳይ፥ ጎዳይ ባ ታማን ዎꬍዳይሳታስ ዬኮ። 7 ጎዳ ትዮ ዛይተይ ህንተ ቦላ ድእያ ግሾ ዱንካንያ ፐንገፈ ካረ ከዮፕተ፤ ከይኮ ህንተ ሀይቃና” ያግስ። ኤንቲ ሙሰይ ግዳይሳዳ ኦꬅዶሶና።

8 ጎዳይ አሮናኮ ሀይሳዳ ያግስ፤ 9 ህንተ ሀይቆና መላ ዱንካንያ ግዶ ገልያ ዎደ ነነ ነ ናይት ዎይነ ኡሽ ዎይኮ ሀራ ማꬆይያ ኡሽ ኡዮፕተ፤ ሄስ ስንꬃፈ ያና የለተꬃስ መርናዉ ኤቅድ ደእያ ዎጋ ግዳና። 10 ህንተ ጌሻባነ ጌሽ ግዶናባ ቃስ ቱናባነ ቱና ግዶናባ ሻክድ ኤርተ። 11 ጎዳይ ሙሰ ባጋራ ኦድዳ ዎጋ ኡባ እስራኤለ አሳ ታማርስተ።

12 ሙሰይ አሮናነ አትዳ እያ አደ ናይታ አላዛራነ እታማራ ሀይሳዳ ያግስ፤ ጎዳስ ፁሳ ያርሹዋፈ አትዳ ካꬃ ያርሹዋ ኤክድ እርሾ የጎና ኡክተ። እ ኡባፈ ጌሽ ግድያ ግሾ ያርሾ በሳ ማታን ሚተ። 13 ጎዳስ ፁሳ ያርሹዋፈ ሄስ ነናነ ነ አደ ናይታ ጋክያ ግሾ ግድያ ግሾ፥ ሄሳ ህንተ ጌሻ በሳን ሚተ፤ ሀይሳ ህንተ ኦꬃና መላ ጎዳይ ታና ኪትስ። 14 ሽን ዩሾ ያርሾስ ሺቅዳ አንጋሱዋነ ገዳ ኔኒ፥ ነ አደ ናይትነ ነ ማጫ ናይት ጌሻ በሳን ሚተ። ሄስ እስራኤለ አሳይ ሺሽያ እስፈተꬃ ያርሹዋፈ ነናነ ነ አደ ናይታ ጋክያ ህንተ ግሾ። 15 ጎዳስ ያርሽዳ ገዳነ ዩሾ ያርሾስ ሺቅዳ አንጋሱዋ ሞꬉዋራ እስፈ ጋꬅድ ጎዳ ስንꬃን ዩሾ ያርሾ ኦꬅድ ያርሻናዉ ሺቆ። ጎዳይ ኪትዳይሳዳ፥ ሄስ ነዉነ ነ አደ ናይታስ መርናዉ ህንተና ጋክያ ግሾ ግዳና።

16 ሙሰይ ናጋራ ያርሾስ ሺቅዳ ዴሻ ኤንቲ ዋትዳኮ ኤራናዉ ኮይድ ኦይችስ፤ እ ፁገትዳይሳ ኤርዳ ዎደ አትዳ አሮና አደ ናይታ፥ አላዛራነ እታማራ ቦላ ሀንቀትስ። 17 “ናጋራ ያርሾስ ሺቅዳ አሹዋ አይስ ጌሻ በሳን ምቤከቲ? እ ኡባፈ ጌሽ። ጎዳ ስንꬃን አሳ ናጋራ ድግድ አሳስ አቶተꬅ እማና መላ ሄስ ህንተዉ እመትስ። 18 ሄ መህያ ሱꬃይ ጌሻ ዱንካንያ ግዶ ገልቦና ግሾ፥ ታኒ ህንተና ኪትዳይሳዳ፥ ህንተ እያ ጌሻ በሳን ማናዉ በሴስ፥ ሽን አግደታ” ያግስ።

19 አሮን ሙሰኮ፥ “ሄኮ፥ ሀ አሳት ሀች ባንታ ናጋራ ያርሹዋነ ፁሳ ያርሹዋ ጎዳ ስን ኤህዶሶና። ግዶሽን፥ ሄሳ መላባይ ታ ቦላ ጋክስ። ታኒ ናጋራ ያርሹዋ ሀች ምዳባ ግድያኮ፥ ጎዳይ ኡፋይታናሽን አትዴ?” ያግስ። 20 ሙሰይ ሄሳ ስእዳ ዎደ እያ ዛሩዋን ኡፋይትስ።

11

ቱናነ ቱና ግዶና ዶአታ

1 ጎዳይ ሙሰኮነ አሮናኮ፥ 2 እስራኤለ አሳስ ሀይሳዳ ያግድ ኦድተ፤ “ቢታ ቦላ ደእያ መሄታፐነ ዶአታፐ ህንተ ማናይሳት ሀይሳታ፤ 3 ሹቁለይ ጳልቀትዳይሳታነ ዋሞትያ መሄታ ሚተ። 4 ሽን ዋሞትሸ ሹቁለይ ጳልቀቶናይሳታነ ሹቁለይ ጳልቀꬅ ግድድ ዋሞቶናይሳታ ሞፕተ። ግማለይ ዋሞቴስ፥ ሽን ሹቁለይ ጳልቀቶና ግሾ፥ ህንተዉ ቱና ግዶ። 5 ጉፓለይ ዋሞቴስ፥ ሽን ሹቁለይ ጳልቀቶና ግሾ፥ ህንተዉ ቱና ግዶ። 6 ኤሸይ ዋሞቴስ፥ ሽን ሹቁለይ ጳልቀꬅ ግዶና ግሾ፥ ህንተዉ ቱና ግዶ። 7 ጉዱንꬆ ሞፕተ፤ እያዉ ሹቁለይ ጳልቀꬅ፥ ሽን ዋሞቶና ግሾ፥ እ ህንተዉ ቱና። 8 ህንተ ሄሳታ ሞፕተ፤ ኤንታ ባዉታ ቦቾፍተ፤ ኤንቲ ህንተዉ ቱና።

9 “ሃꬃ ግዶን ደእያ መተꬃ ኡባፈ ህንተ ማናይሳት ሀይሳታ፤ አባ ግዶን ዎይኮ ሻፋ ሃꬃ ግዶን ደእያ ኡባፈ ቀፈይነ ፖቆይ ደእያ ኡባ ሚተ። 10 ሽን አባ ግዶን ዎይኮ ጎግያ ሃꬃን ደእያ ቀፈይነ ፖቆይ ባይና መተꬃት ህንተዉ ቱና ግድያ ግሾ ሞፕተ። 11 ሀይሳቲ ህንተዉ ቱና፤ ኤንታ ሞፕተ፤ ኤንታ ባዉታ ቦቾፍተ። 12 ቀፈይነ ፖቆይ ባይና ሃꬃ ግዶን ደእያ መተꬃት ኡባይ ህንተዉ ቱና።

13 “ካፎታፐ ህንተዉ ቱና ግድዳይሳትነ ህንተ ማናዉ በሶናይሳት ሀይሳታ፤ አርጋንꬅ፥ አንኮ፥ ሞሎ ካፎ፥ 14 ፅሎ፥ ጵርጮ ቆሞ ኡባ፥ 15 ቁሮ ኡባ 16 ያንቾ፥ ሶሎ፥ ቆለ፥ ጉቶ ኡባ፥ 17 ጉꬃ ጉቶ፥ ሀዛዞ፥ ዲድን፥ 18 ሃꬃ ኩቶ፥ ሽአ አንኮ፥ ዳረ አንኮ፥ 19 ስላጎ፥ ሳብሳነ እያ ቆሞ ኡባ፥ አያና ካፎነ ሽርሽቆ።

20 “ቀፈራ ደእያ ኦይዱ ቶሆን ሄመትያ ላፋ መተꬃት ኡባይ ህንተዉ ቱና። 21 ግዶሽን፥ ቀፈይ ደእያ ኦይዱ ቶሆን ሄመተይሳታፐ ኤንታ ቶሁዋፐ ቦላራ ጉፓናዉ ማድያ ቶሆይ ደኤይሳታ ሚተ። 22 ሄሳትካ፥ ቦለ ቆሞ ኡባ፥ ፃቆ ኡባነ ሰረ ኡባ። 23 ሽን ሀራ ቀፈራ ደእያ ኦይዱ ቶሆይ ደእያ መተꬃት ኡባይ ህንተዉ ቱና።

24 “ሀይሳቲ ህንተና ቱንሳና፤ ኤንታ ባዉታ ቦችያ ኦንካ ኦማርስ ጋካናዉ ቱና ግዳና። 25 ኤንታ ባዉታ ደንꬅያ ኦንካ ባ ማኡዋ ሜጮ፤ ሽን ኦማርስ ጋካናዉ እ ቱና ግዶ። 26 ሹቁለይ ደእሸ ጳልቀꬅ ግዶናይሳት ዎይኮ ዋሞቶናይሳት ኡባይ ህንተዉ ቱና፤ ኤንታ ቦችያ ኦንካ ቱኔስ። 27 ኦይዱ ቶሆታን ሄመትያ ዶአ ኡባፈ ግንደራ ሄመተይሳት ህንተዉ ቱና፤ ኤንታ ባዉታ ቦችያ ኦንካ ኦማርስ ጋካናዉ ቱኔስ። 28 ኤንታ ባዉታ ደንꬅያ ኦንካ ባ ማኡዋ ሜጮ፤ ሽን ኦማርስ ጋካናዉ እ ቱና። ኤንትካ ህንተዉ ቱና።

29 “ሳአራ ሄመተይሳታፐ ሀይሳቲ ህንተዉ ቱና። ኤንትካ ግሮ፥ ኤጨረ፥ ዱማ ዱማ ኮቸ፥ 30 ጌገ፥ ሀይላሾ፥ ኮርቸ፥ ዋካላነ ሻቃንቾ። 31 ሳአራ ሄመትያ ኡባፈ ሀይሳቲ ህንተዉ ቱና፤ ኤንታ ባዉታ ቦችያ ኦንካ ኦማርስ ጋካናዉ ቱና ግዴስ። 32 ኤንታ ባዉታ ቦችያ አይ ሚሸይካ ቱና ግዴስ፤ ምꬃ ሚሸይ ዎይኮ ማኦይ ዎይኮ ጋልብ ዎይኮ ኦጎሮይ ቱና ግዴስ። ኤንታ ባዉታይ ቦችዳ ሚሸ ኡባይ ሃꬃን ሙከትድ ኦማርስ ጋካናዉ ጋምኦ፤ ሄሳፈ ጉየ ጌሽ ግዳና። 33 ኤንታፈ እሱዋ ባዉታይ ኦቶ ግዶን ዎꬍድ በንትኮ፥ እያ ግዶን ደእያባ ኡባይ ቱና፤ ሄ ኦቱዋ መንꬅተ። 34 አይ ካꬅ ግድን ሄ ኦቱዋ ግዶን ደእያ ሃꬃፈ ፆክኮ፥ ሄ ካꬃይ ቱና ግዴስ፤ ኡየትያባ ግድን፥ ሄ ኦቱዋ ግዶን ደእኮ ቱና ግዴስ። 35 ሄ ባዉታፐ እሶይ ዎꬍዳ ሚሸ ኡባይ ቱና፤ ጮጨ ዎይኮ ኦቶ ግድኮካ መንꬅተ፤ ኤንቲ ህንተዉ ቱና። 36 ሄ ባዉታይ ቦችዳ ኡባይ ቱና ግድኮካ ፑልቶይነ ሃꬃ ኦል ቱነና። 37 ኤንታ ባዉታፐ እሶይ ዘረꬃ ካꬃ ቦላ ዎꬍኮ፥ ሄስ ቱነና። 38 ሽን ሄ ዘረꬃ ቦላ ሃꬅ ጉክድ ስምን፥ ኤንታ ባዉታፐ እሶይ እያ ቦላ ዎꬍኮ፥ ሄ ዘረꬃይ ህንተዉ ቱና።

39 “ሜተትያ መሄታፐ እሶይ ባዉትኮ፥ እያ ባዉታ ቦችያ ኦንካ ኦማርስ ጋካናዉ ቱና። 40 ኦንካ ሄ መህያ ባዉታፐ ሚኮ፥ ባ ማኡዋ ሜጮ፤ ኦማርስ ጋካናዉ እ ቱና። ኦንካ እያ ባዉታ ቶክድ ደንꬅኮ፥ ባ ማኡዋ ሜጮ፤ ኦማርስ ጋካናዉ እ ቱና።

41 “ሳአራ ጎሸትያ መተꬅ ኡባይ ህንተዉ ቱና፤ እያ ሞፕተ። 42 ኡሎራ ጎሸትያባ ግድን፥ ኦይዱ ቶሆራ ሄመትያባ ግድን፥ ዳሮ ቶሆይ ደእያባ ግድን፥ ሳአራ ጎሸትያ መተꬅ ኡባይ ህንተዉ ቱና ግድያ ግሾ ሞፕተ። 43 ሀ ሳአራ ጎሸትያ መተꬃታን ህንተና ቱንሶፕተ፤ ኤንታ ጋሶን ህንተ አሳተꬃ ቱንሶፕተ። 44 ታኒ ጎዳ፥ ህንተ ፆሳ። ታኒ ጌሽ ግድያ ግሾ፥ ህንተና ዱማይድ ጌሽ ግድተ። ሳአራ ጎሸትያባታን ህንተ አሳተꬃ ቱንሶፕተ። 45 ታኒ ህንተዉ ፆሰ ግዳናዉ ህንተና ግብፀ ቢታፈ ከስዳ ህንተ ጎዳ። ሄሳ ግሾ፥ ታኒ ጌሽ ግድያ ግሾ፥ ህንተካ ጌሽ ግድተ።

46 “መሄ፥ ካፎ፥ ሃꬃ ግዶን ቃፅያ መተꬅ ኡባነ ሳአራ ሄመትያ መተꬃ ኡባ ዎጋይ ሀይሳ። 47 ሄሳን ህንተ ቱናነ ቱና ግዶናይሳታ ግዶን፥ ቃስ ሜተትያነ ሜተቶና መተꬃታ ግዶን ደእያ ዱማተꬃ ሻክድ ኤራና።”

12

ማጫስ የል ስሚድ ጌይያ ዎጋ

1 ጎዳይ ሙሰኮ ሀይሳዳ ያግስ፤ 2 እስራኤለ አሳስ ሀይሳዳ ያጋዳ ኦዳ፤ “እስ ማጫስ ቃንꬃታዳ አደ ናአ የልኮ፥ ባ ኩሸ መቱዋ በእያ ዎደ ቱና ግደይሳዳ ላፑን ጋላስ ጋካናዉ ቱና ግዳና። 3 ሆስፑንꬃ ጋላስ ናአይ ቃፃረታናዉ ኮሼስ። 4 ሄሳፈ ጉየ፥ ማጫስያ ባ የሎ ሱꬃይ ፅዝአና ጋካናዉ ሀስታማነ ሄꬑ ጋላስ ጋምኦ፤ ቃስ ባ ጌይያ ጋላሳይ ዉራና ጋካናዉ ጌሻባ ቦቾፎ፤ ጌሻ ዱንካንያካ ገሎፖ።

5 “ሽን እስ ማጫስ ማጫ ናአ የልኮ፥ ባ ኩሸ መቶ በእዳ ዎደ እያ ቱና ግድዳይሳዳ ናምኡ ሳምንታ ጋካናዉ እያ ቱና ግዳና። ሄሳፈ ጉየ፥ ባ የሎ ሱꬃይ ፅዝአና ጋካናዉ ኡሱፑን ታማነ ኡሱፑን ጋላስ ጋምኦ።

6 “ማጫስያ አደ ናአ ዎይኮ ማጫ ናአ የላዳ ባ ጌይያ ዎድያ ኦንግዳፐ ጉየ፥ ፁሳ ያርሾስ እስ ላይꬃ ዶርሰነ ናጋራ ያርሾስ ቃስ እስ ሆለ ዎይኮ እስ ኩራቾ ጌሻ ዱንካንያ ፐንገን ደእያ ካህንያኮ ኤሆ። 7 ካህነይ ሄሳ ኤክድ ጎዳ ስንꬃን እ ናጋራ አቶተꬃስ ያርሼስ። ሄሳፈ ጉየ፥ እያ ጌያና። አደ ናአ ዎይኮ ማጫ ናአ የልያ ማጫሳስ ደእያ ዎጋይ ሀይሳ።

8 “ሽን እያ እስ ላይꬃ ዶርሰ ኤሀናዉ ዳንዳኦና እፅኮ፥ ናምኡ ሆለታ ዎይኮ ናምኡ ኩራቾታ ኤሆ። ኤንታፈ እሶይ ፁሳ ያርሾስ፥ ቃስ እሶይ ናጋራ ያርሾስ ግዶ። ሄሳዳ ኦꬅድ ካህነይ እ ናጋራ አቶተꬃስ ያርሼስ፤ እያካ ጌሽ ግዳና።”

13

ጎጋ ሀርገ ህገታ

1 ጎዳይ ሙሰኮነ አሮናኮ ሀይሳዳ ያግስ፤ 2 “እስ አሳ አሳተꬃ ቦላ ክፅ ዎꬍኮ ዎይኮ ሻቶይ ዎይኮ እራለይ ከይኮ እያ ጎጋይ ሀርገን ላመትኮ፥ ሄ ኡራ ካህንያ አሮናኮ ዎይኮ ካህነ ግድዳ እያ አደ ናይታፐ እሱዋኮ ኤሆ። 3 ካህነይ እያ ጎጋ ቦላ ደእያ ማዱንꬃ በኦ። ሄ ማዱንፅዳ በሳን ደእያ እክሰይ ቦፅኮነ ማዱንꬃይ ኦላትኮ፥ ሄስ ጎጋ ሀርገ። ካህነይ ሄሳ በእድ ኡራይ ቱና ግደይሳ ኤርሶ። 4 ሽን እያ ጎጋ ቦላ ደእያ ማዱንꬃይ ቦꬅ ግድድ፥ ጎጋፐ ካንꬅድ ኦላትቦናባ ግድኮ ሄ ማዱንꬃ ቦላ ደእያ እክሰይ ቦፆናባ ግድኮ፥ ካህነይ ሄ ኡራ ዱማ ኬꬃን ላፑን ጋላስ ጎርድድ ዎꬆ። 5 ላፑንꬃ ጋላስ ካህነይ እያ ዛሪድ በኦ፤ እ በእያ ዎደ ማዱንꬃይ ኡራ ጎጋ ቦላ ዳልጎና ካሰይስዳ ደእኮ፥ ካህነይ ሄ ኡራ ናምአንꬆ ዱማ ኬꬃን ላፑን ጋላስ ጎርድድ ዎꬆ። 6 ቃስካ ላፑንꬃ ጋላስ ካህነይ እያ በኦ፤ እ በእያ ዎደ ማዱንꬃይ ዳልጎና እፅድ ꬋይ ꬋይ ቢኮ፥ ካህነይ እ ቱና ግደይሳ ኤርሶ። ሄስ ጎኦ ግደይሳ ኤርሶ፤ ሄ ኡራይ ባ ማኡዋ ሜጭድ ቱና ግዶናይሳ ኤርሴስ። 7 ሽን እ ጌያናዉ ባና ካህንያ በስዳፐ ጉየ፥ ሄ ጎኦይ እያ ጎጋ ቦላ ዳልግ ዳልግ ቢኮ እ ዛሪድ ባና በሳናዉ ካህንያኮ ቦ። 8 ካህነይ እያ በኦ፤ ሄ ጎኦይ ኡራ ጎጋ ቦላ ዳልግ ዳልግ ቢኮ፥ ሄስ ጎጋ ሀርገ ግድያ ግሾ ካህነይ እ ቱና ግደይሳ ኤርሶ።

9 “ኦንካ ጎጋ ሀርገን ኦይከትኮ እያ ካህንያኮ ኤሆ። 10 ካህነይ እያ በእያ ዎደ እያ ጎጋ ቦላ ቦꬃ ክፅ ደእኮ፥ እክሰይ ቦꬅ ላምኮነ ሄ ክፃ ግዶን አሾይ በንትኮ፥ 11 ሄስ ጎጋ ቦላ ጋምእዳ ሀርገ ግድያ ግሾ፥ ካህነይ እ ቱና ግደይሳ ኤርሶ። እ ቱና ግደይስ ኤረትዳ ግሾ፥ እያ ዱማ ኬꬃን ጎርድድ ዎꬃናዉ ኮሸና። 12 ካህነይ ጎጋ ሀርገይ አድያ አሳተꬃ ቦላ ዳልግኮ፥ ሁጰፐ ቶሆ ጋካናዉ ኡባ ማእዳባ ግድኮ በኦ። 13 ሄ ጎጋ ሀርገይ እያ አሳተꬃ ኡባ ማእኮ፥ እያ አሳተꬃይ ኩመꬅ ላመትድ ቦꬅ ግድዳ ግሾ፥ እ ቱና ግዶናይሳ ካህነይ ኤርሶ። 14 ሽን ሄ ማዱንꬃ ግዶራ አሾይ በንትኮ እ ቱና። 15 ካህነይ ሄ አሹዋ በእድ ሄ ኡራይ ቱና ግደይሳ ኤርሶ። ሄ አሾይ ጎጋ ሀርገ ግድያ ግሾ እ ቱና። 16 ሽን ሄ አሾይ ቃስካ ላመትድ ቦፅኮ፥ ሄ ኡራይ ካህንያኮ ቦ። 17 ካህነይ እያ በኦ፤ እያ ማዱንꬃይ ቦፅዳባ ግድኮ፥ ሄ ኡራይ ቱና ግዶናይሳ ካህነይ ኤርሶ፤ እ ቱና ግዳና።

18 “እስ አሳ ቦላ መርኮይ ዎꬍድ ፓፅዳባ ግድኮ፥ 19 እያ በሳን ቦꬃ ክፃይ ዎꬍኮ ዎይኮ ዞእዳ እራለይ ከይኮ ሄ ኡራይ ካህንያኮ ቦ። 20 ካህነይ እያ በኦ፤ ሄ ማዱንꬃይ ኦላትኮ፥ ማዱንꬃ ቦላ ደእያ እክሰይ ላመትድ ቦፅኮ፥ ሄ ኡራይ ቱና ግደይሳ ካህነይ ኤርሶ። ሄስ መርኮዳ ዶምዳ ጎጋ ሀርገ። 21 ሽን ካህነይ በእያ ዎደ እክሰይ ቦፆናባ ግድኮ፥ ማዱንꬃይ ጎጋ ካንꬅድ ኦላትቦናባ ግድኮ፥ ቃስ ꬋይ ꬋይ ቢኮ፥ ካህነይ እያ ዱማ ኬꬃን ላፑን ጋላስ ጎርድድ ዎꬆ። 22 ሄስ እያ ጎጋ ቦላ ዳልግ ዳልግ ቢኮ፥ ሄስ ጎጋ ሀርገ ግድያ ግሾ ሄ ኡራይ ቱና ግደይሳ ካህነይ ኤርሶ። 23 ሽን ሄ እራለይ ዳልግ ዳልግ ቦና እስ በሳን ደእኮ፥ ሄስ መርኮይ ፓፅዳ ቤታ ግድያ ግሾ፥ ሄ ኡራይ ቱና ግዶናይሳ ኤርሶ።

24 “ታም እስ አስ ሚኮ ሄ ምዳ በሳን ቦꬃ ዎይኮ ዞኦ እራለይ ከይኮ፥ 25 ካህነይ ሄ በሳ በኦ። ሄ በሳን ደእያ እክሰይ ቦፅኮነ ሄ ማዱንꬃይ ኦላትኮ፥ ሄስ ጎጋ ሀርገ። እ ታማይ ምዳ በሳራ ከይዳ ግሾ ካህነይ እ ቱና ግደይሳ ኤርሶ። 26 ሽን ካህነይ በእያ ዎደ ሄ ማዱንꬃ ቦላ ደእያ እክሰይ ቦፆናባ ግድኮ፥ ማዱንꬃይ ጎጋ ካንꬅድ ኦላትቦናባ ግድኮነ ቃስ ꬋይ ꬋይ ብዳባ ግድኮ፥ ካህነይ እያ ዱማ ኬꬃን ላፑን ጋላስ ጎርድድ ዎꬆ። 27 ላፑንꬃ ጋላስ ካህነይ እያ በእያ ዎደ ሄ በሳይ ዳልግ ዳልግ ቢኮ፥ ሄስ ጎጋ ሀርገ ግድያ ግሾ እ ቱና ግደይሳ ካህነይ ኤርሶ። 28 ሽን ሄ ማዱንꬃይ ጎጋ ቦላ ዳልጎና አግድ እስ በሳን ኡትኮነ ꬋይ ꬋይ ቢኮ፥ ሄስ ታማይ ምዳ በሳን አትዳ ቤታ ግድያ ግሾ፥ እ ቱና ግዶናይሳ ካህነይ ኤርሶ።

29 “እስ አደይ ዎይኮ ማጫሳ ሁጰን ዎይኮ ጋጮ ቦላ ማዱንꬅ ከይኮ፥ 30 ካህነይ ሄ ማዱንꬃ በእያ ዎደ ማዱንꬃይ ጎጋ ካንꬅድ ኦላትኮ እያ ቦላ ደእያ እክሰይ ሌእድ ጋላልኦ ዳንኮ፥ ሄስ ሁጰን ዎይኮ ጋጮ ቦላ ከይያ ቃችያ ጎጋ ሀርገ ግድያ ግሾ፥ ሄ ኡራይ ቱና ግደይሳ ካህነይ ኤርሶ። 31 ቃስ ካህነይ ሄ ሀርግያ በእያ ዎደ ጎጋ ካንꬅድ ኦላትቦናባ ግድኮ፥ ካሬꬃ እክሰይ እያ ቦላ ꬋይኮ፥ ሄ ቃችያ ሀርገይ ደእያ ኡራ ካህነይ ዱማ ኬꬃን ላፑን ጋላስ ጎርድድ ዎꬆ። 32 ላፑንꬃ ጋላስ ካህነይ ሄ ሀርግያ በእያ ዎደ ቃችያ ሀርገይ ዳልጎናባ ግድኮ፥ እያ ቦላ ጋላልኦ ዳንያ እክሰይ ባይናባ ግድኮነ ጎጋ ካንꬅድ ኦላትቦናባ ግድኮ፥ 33 ሄ ኡራ ቃችያ በሳን ደእያ እክስያ ግዶናሽን፥ ማዱንꬃ ዩሾን ደእያ እክስያ ሜዶ። ካህነይ ሄ ኡራ ዱማ ኬꬃን ሀራ ላፑን ጋላስ ጎርድድ ዎꬆ። 34 ላፑንꬃ ጋላስ ካህነይ ሄ ቃችያ በሳ በእያ ዎደ ኡራ ጋልባ ቦላ ዳልጎና እፅኮነ ጎጋ ካንꬅድ ኦላቶና እፅኮ፥ ሄ ኡራይ ቱና ግዶናይሳ ካህነይ ኤርሶ። ኡራይ ባ ማኡዋ ሜጭድ ጌሽ ግዳና። 35 ሽን እ ጌይዳፐ ጉየ፥ ቃችያ ሀርገይ ሄ ኡራ ጋልባ ቦላ ዳልግ ዳልግ ቢኮ፥ 36 ካህነይ እያ በእያ ዎደ ሄ ቃችያ ሀርገይ ዳልግዳባ ግድኮ፥ ሄ ኡራይ ቱንዳ ግሾ ካህነይ ጋላልኦ ዳንያ እክስያ ኮዮፖ። 37 ሽን ካህነይ በእያ ዎደ ሄ ቃችያ በሳይ ዳልጎናባ ግድኮነ ካሬꬃ እክሰይ እያ ቦላ ዶልዳባ ግድኮ፥ ሄ ቃችያ በሳይ ፓፅስ። ሄ ኡራይ ቱና ግዶና ግሾ፥ እ ጌሽ ግደይሳ ካህነይ ኤርሶ።

38 “እስ አደ ዎይኮ ማጫሳ ጎጋ ቦላ ቦꬃ እራለይ ከይኮ፥ 39 ካህነይ በእያ ዎደ ኤንታ ጎጋ ቦላ ደእያ እራለይ ቡላ ግድኮ፥ ሄስ ጎጋ ቦላ ጮ ከይዳባ ግድያ ግሾ ሄ ኡራይ ቱና ግደና።

40 “እስ አሳስ ሁጰ ብናናይ ቆቆፈትኮ፥ ቦአ ግዴስፐ አትሽን፥ እ ቱና ግደና። 41 እስ አስ ስንꬃራ ቦአትኮ፥ እያ ቲሽ ምስፐ አትሽን፥ እ ቱና ግደና። 42 ሽን እያ ቦእ ዎይኮ ቲሽ ምዳይሳ ቦላ ዞኦ ዎይኮ ቦꬃ ማዱንꬅ ከይኮ፥ ሄስ እያ ቦአን ዎይኮ እያ ቲሻ ቦላ ከይዳ ጎጋ ሀርገ። 43 እያ ካህነይ በእያ ዎደ እያ ቦእ ዎይኮ ቲሽ ምዳይሳ ቦላ ደእያ ማዱንꬃይ ጋልባ ቦላ ከይያ ጎጋ ሀርገ መላ ዞኦ ግድኮ፥ 44 ሄ ኡራይ ቱማ ጎጋ ሀርገን ኦይከትዳ ሀርጋንቾ። እ ቱና ግድያ ግሾነ እያ ሀርገይ እያ ሁጰን ደእያ ግሾ እ ቱና ግደይሳ ካህነይ ኤርሶ።

45 “ጎጋ ሀርገይ ኦይክዳ አስ ፔትዳ ማኦ ማኦ፤ ባ ሁጵያ ፕፆፖ፤ ባ ዶና ካሞ፤ ባ ቃላ ꬎቁ ኦꬅድ፥ ‘ታኒ ቱና፥ ታኒ ቱና!’ ያጎ። 46 ሄ ሀርገይ እያ ቦላ ደእዳ ዎደ ኡባን እ ቱና። እ ቱና ግድያ ግሾ፥ አሳፐ ሻከትድ፥ ጉታፐ ካረን ባርካ ደኦ።

47 “አይ ማኦ ቦላ ቡቅዳ በሲ በንትኮ፥ ሄ ማኦይ ሱፈ ግድን ዎይኮ ሊኖ ግድን፥ 48 ቃጭናፐ ዎይኮ ሻሎፐ ዳደትዳ ሊኖ ዎይኮ ሱፈ ግድን፥ ጋልባ ዎይኮ ጋልባፈ ኦሰትዳ ማኦ ግድን፥ 49 ሄ ማኡዋ ቦላ በንትዳ ቡቃይ ጭሊሎ ዎይኮ ዞኦ ማላ በስኮ፥ እ ቃጭናፐ ዎይኮ ሻሎፐ ዳደትዳባ ግድን፥ ጋልባ ዎይኮ ጋልባፈ ኦሰትዳባ ግድን፥ ሄስ አሳፐ አሰ ኦይክያ ሀርገ ግድያ ግሾ፥ ሄሳ ካህነይ በሳናዉ ኮሼስ። 50 ካህነይ ሄ ቡቃ በእድ፥ ሄ ቡቅዳ ማኡዋ ዱማ ኬꬃን ላፑን ጋላስ ጎርድድ ዎꬆ። 51 ላፑንꬃ ጋላስ ካህነይ ሄ ማኡዋ በእያ ዎደ ሄ ማኡዋ ቦላ ደእያ ቡቃይ ዳልግ ዳልግ ቢኮ፥ እ ቃጭና ዎይኮ ሻሎ ግድን፥ ጋልባ ዎይኮ ጋልባፈ ኦሰትዳ ማኦ ግድን፥ ሄስ እሱዋፈ እሱዋ ኦይክያ ቡቃ ሀርገ ግድያ ግሾ ሄ ማኦይ ቱና። 52 ሄ ማኦይ ቃጭና ዎይኮ ሻሎ ግድን፥ ሊኖ ዎይኮ ሱፈ ግድን፥ ጋልባፈ ኦሰትዳባ አይባ ግድን፥ ካህነይ እያ ፁጎ። ሄስ እሱዋፈ እሱዋ ኦይክያ ቡቃ ሀርገ ግድያ ግሾ፥ እ ፁገታናዉ በሴስ።

53 “ሽን ካህነይ በእያ ዎደ ሄ ቡቃ ማኡዋ ቦላ ዳልግቦናባ ግድኮ፥ እ ቃጭና ዎይኮ ሻሎ ዎይኮ ጋልባፈ ኦሰትዳባ አይባ ግድን፥ 54 ሄ ቡቃይ ደእያ ማኡዋ ሜጫና መላ ካህነይ ኪቶ። ሄሳፈ ጉየ፥ ሄ ማኡዋ ዱማ ኬꬃን ሀራ ላፑን ጋላስ ጎርድድ ዎꬆ። 55 ሄ ማኦይ ሜጨትዳፐ ጉየ ቃስካ ካህነይ በእያ ዎደ ሄ ቡቃይ ባ ማላ ላሞናባ ግድኮነ ዳልግ ዳልግ ቦና እፅኮካ እ ቱና። ሄ ቡቃ በሳይ ማኡዋስ ጉየ ባጋራ ዎይኮ ስንꬃ ባጋራ ደእኮካ ሄ ማኦይ ታማን ፁገታናዉ ኮሼስ። 56 ሽን ሄ ማኡዋ ሜጭ ስምን ካህነይ በእያ ዎደ ቡቃይ ꬋይ ꬋይ ቢኮ፥ እ ጋልባ ግድን፥ ቃጭና ዎይኮ ሻሎ ግድን፥ ሄ ቡቃይ ደእያ በሳ ካህነይ ዳክድ ከሶ። 57 ሄሳፈ ጉየ፥ ማኡዋ ቦላ ስሚድ ከይኮ፥ ሄ ማኦይ ቃጭና ዎይኮ ሻሎ ግድን፥ ጋልባፈ ኦሰትዳባ ግድን፥ ሄስ ዳልግ ዳልግ ቢኮ ሄ ቡቃይ ደእያ ማኦይ ታማን ፁገታናዉ በሴስ። 58 ሽን ሜጨትዳ ማኦይ ቃጭና ዎይኮ ሻሎ ግድን፥ ዎይኮ ጋልባፈ ኦሰትዳባ ማኦ ግድን፥ ቡቃ ማላይ ꬋይኮ፥ ሄ ማኦይ ናምአንꬆ ሜጨቶ፤ ሄሳፈ ጉየ፥ እ ጌዬስ” ያግስ።

59 እስ ማኦይ ሱፈ ዎይኮ ሊኖ ግድን፥ ቃጭና ዎይኮ ሻሎ ግድን፥ ዎይኮ ጋልባፈ ኦሰትዳባ ግድን፥ ሄ ማኡዋ ጌሽ ዎይኮ ቱና ያግሳናዉ ዳንዳእያ ዎጋይ ሀይሳ።

14

ጎጋ ሀርገፈ ጌሾ ዎጋ

1 ጎዳይ ሙሰኮ ሀይሳዳ ያግስ፤ 2 ጎጋ ሀርገይ ኦይክዳ ኡራይ ጌይያ ጋላስ ኦꬃናዉ ኮሽያ ዎጋይ ሀይሳ። ሄ ኡራ ካህንያኮ ኤሀናዉ ኮሼስ። 3 ካህነይ ጉታፐ ጋፃ ከይድ እያ ሀርግያ በኦ። እ በእያ ዎደ ጎጋ ሀርገይ ኡራ አሳተꬃፈ ꬋይዳባ ግድኮ፥ 4 ካህነይ ናምኡ ቱና ግዶና ካፎታ፥ ዝጋ ምꬃ ቃንፆ፥ ዞኦ ቃጭናነ ህሶጰ ቦንጮ ሄ ሀርግያፈ ጌይያ ኡራ ግሾ ኤሀና መላ ኪቶ። 5 ሄሳፈ ጉየ፥ ካህነይ ናምኡ ካፎታፐ እሱዋ ፑልቶፈ ዱቅድ ከረን ቆልዳ ሃꬃ ቦላ ሹካና መላ ኪቶ። 6 ሀንኮ ካፉዋ ዞኦ ቃጭናራነ ህሶጰ ቦንጮራ ኤክድ፥ ከረን ደእያ ፑልቶ ሃꬃ ቦላ ሹክዳ ካፉዋ ሱꬃን ናቆ። 7 ሄ ሱꬃ፥ ሄ ጎጋ ሀርግያፈ ጌይያ ኡራ ቦላ ላፑን ቶሆ ዉርፆ፤ ሄ ኡራይ ቱና ግዶናይሳ ኤርሶ፤ ፓፃ ደእያ ካፉዋ ደምባ የዶ።

8 ሄ ሀርግያፈ ጌይያ ኡራይ ባ ማኡዋ ሜጮ፤ ባ አሳተꬃ ቦላ ደእያ እክሰ ኡባ ሜደቶ፤ ባ አሳተꬃ ሜጨቶ። ሄሳፈ ጉየ፥ እ ጌይድ ጉታ ገሎ፥ ሽን ባ ዱንካንያ ግዶ ገሎና ላፑን ጋላስ ካረን ጋምኦ። 9 ላፑንꬃ ጋላስ ባ ሁጵያ፥ ቡቻ፥ ዴሙዋነ ባ አሳተꬃ ቦላ ደእያ ሀራ እክሰ ኡባ ሜደቶ፤ ቃስ ባ ማኡዋ ሜጮ፤ ባ አሳተꬃካ ሜጨቶ፤ ሄሳፈ ጉየ፥ እ ጌሽ ግዳና።

10 ሆስፑንꬃ ጋላሳን ቦረይ ባይና ናምኡ ኡርገ ዶርሳታነ እስ ላይꬅ ግድዳ እስ ማጫ ዶርሰ ኤሆ። ቃስ ካꬃ ያርሾስ ዛይተራ ሙኑቀትዳ ሄꬑ ክሎ ግራመ ሎኦ ꬊለነ እስ ልትሮ ዛይተፐ ስኮ ኤሆ። 11 እያ ጌሽያ ካህነይ ኡራነ እ ኤህዳ ያርሾታራ እስፈ ጌሻ ዱንካንያ ፐንገን ጎዳ ስንꬃን ሺሾ።

12 ካህነይ ናምኡ ዶርሳ ኡርገታፐ እሱዋ ኤክድ፥ እስ ልትሮስ ስኮ ዛይተራ እስፈ ናቆ ያርሾ ኦꬅድ ሺሾ፤ ሄ ሺቅዳ ያርሹዋ ዩሾ ያርሾ ኦꬅድ ጎዳ ስንꬃን ሺሾ። 13 ያትድ፥ እ ሄ ዶርሳ ኡርግያ ናጋራ ያርሾነ ፁሳ ያርሾ ሹክያ ጌሻ በሳን ሹኮ። ናጋራ ያርሹዋ መላ ናቆ ያርሾይካ ካህንያስ እመቴስ፤ እካ ኡባፈ አꬍዳ ጌሽ። 14 ካህነይ ናቆ ያርሹዋ ሱꬃፈ ጉꬅ ኤክድ፥ ሄ ጌይያ ኡራስ ኡሻቻ ባጋ ሀይꬃ፥ ኡሻቻ ኩሽያ ዎጋ ብራꬍያነ ኡሻቻ ቶሁዋ ዎጋ ብራꬍያ ትዮ። 15 ሄሳፈ ጉየ፥ ካህነይ ዛይትያፐ ጉꬃራ ኤክድ፥ ባ ሀድርሳ ኩሽያ ቃቃን ትጎ።

16 ሄ ሀድርሳ ኩሽያ ቃቃን ደእያ ዛይትያ ባ ኡሻቻ ኩሸ ብራꬍያ የድ የድ ኤክድ፥ ጎዳ ስንꬃን ላፑን ቶሆ ዉርፆ። 17 ያትድ፥ ባ ኩሽያ ቃቃን ደእያ ዛይትያፐ ኤክድ፥ ጌይያ ኡራስ ኡሻቻ ሀይꬃ፥ ኡሻቻ ኩሽያ ዎጋ ብራꬍያነ ኡሻቻ ቶሁዋ ዎጋ ብራꬍያ ካሰ ናቆ ያርሹዋ ሱꬃ ትይዳ በሳን ትዮ። 18 ቃስ ባ ኩሽያ ቃቃን አትዳ ዛይትያ ካህነይ ጌይያ ኡራ ሁጰን ጉሶ፤ ያትድ ጎዳ ስንꬃን ሄ ኡራ ናጋራ አቶ ያግሶ።

19 ሄሳፈ ጉየ ካህነይ ጌይያ ኡራ ናጋራ አቶተꬃስ ሺቅዳ ያርሹዋ ያርሼስ፤ ካልድ ቃስ ፁሳ ያርሾስ ሺቅዳ መህያ ሹኬስ። 20 ካህነይ ፁሳ ያርሹዋ ካꬃ ያርሹዋራ እስፈ ያርሾ በሳን ዎꬅድ ፁጌስ፤ ያትድ ኡራ ናጋራ አቶ ያግሴስ፤ ሄ ኡራይ ጌዬስ።

21 ሽን ኡራይ ሄሳ ኡባ ኤሀናዉ ዳንዳኦና ማንቆ ግድኮ፥ ጎዳ ስንꬃን እያ ናጋራ አቶተꬃስ ዩሻናዉ ናቆ ያርሾስ እስ ዶርሳ ኡርገ ኤሆ። ካꬃ ያርሾስ ዛይተራ ሙኑቀትዳ እስ ክሎ ግራመ ሎኦ ꬊለነ እስ ልትሮ ዛይተፐ ስኩዋ ኤሆ። 22 ባዉ ዳንዳኤትዳ መላ ናምኡ ሆለ ዎይኮ ናምኡ ኩራቾ እሱዋ ናጋራ ያርሾስ፥ እሱዋ ፁሳ ያርሾስ ኤሆ።

23 ሆስፑንꬃ ጋላስ ባ ቱናተꬃፈ ጌይያ ኡራይ ጌሻ ዱንካንያ ፐንገን ጎዳ ስን ኤህድ ካህንያስ እሞ። 24 ካህነይ ናቆ ያርሾስ ይዳ ዶርሳ ኡርግያነ ዛይትያ ኤክድ፥ ዩሾ ያርሾ ኦꬅድ ጎዳ ስንꬃን ዩሾ። 25 ናቆ ያርሾስ ይዳ ዶርሳ ኡርግያ ሹኮ፤ ሄ ኡርግያ ሱꬃፈ ጉꬃራ ኤክድ፥ ሀ ጌይያ ኡራ ኡሻቻ ሀይꬃ፥ ኡሻቻ ኩሽያ ዎጋ ብራꬍያነ ኡሻቻ ቶሁዋ ዎጋ ብራꬍያ ትዮ። 26 ካህነይ ዛይትያፐ ጉꬃራ ባ ሀድርሳ ኩሽያ ቃቃን ትጎ። 27 ሀድርሳ ኩሽያ ቃቃን ደእያ ዛይትያፐ ኡሻቻ ኩሽያ ብራꬍያ የድ ኤክድ፥ ጎዳ ስንꬃን ላፑን ቶሆ ዉርፆ። 28 ካህነይ ባ ኩሽያ ቃቃን ደእያ ዛይትያፐ ጉꬃራ ኤክድ፥ ጌይያ ኡራስ ኡሻቻ ሀይꬃ፥ ኡሻቻ ኩሽያ ዎጋ ብራꬍያነ ኡሻቻ ቶሁዋ ዎጋ ብራꬍያ ካሰ ናቆ ያርሾ ሱꬃ ትይዳ በሳን ትዮ። 29 ጎዳ ስንꬃን ኡራ ናጋራ አቶተꬃስ ካህነይ ባ ኩሸን አትዳ ዛይትያ ጌይያ ኡራ ሁጰን ትጎ። 30 ሄሳፈ ጉየ፥ ጌይያ ኡራይ ባዉ ዳንዳኤትዳይሳ መላ ሆለ ዎይኮ ኩራቾ ኤሆ። 31 እሱዋ ናጋራ ያርሾስ ናምአንꬁዋ ፁሳ ያርሾስ ካꬃ ያርሹዋራ እስፈ ሺሾ። ካህነይ ጌይያ ኡራ ናጋራ ጎዳ ስንꬃን እያ ናጋራ አቶ ያግሶ። 32 ባ አሳተꬃ ቦላ ደእያ ጎጋ ሀርግያፈ ጌያናዉ ማንቆተꬅ ድግዳ ኡራስ ደእያ ዎጋይ ሀይሳ።

ኬꬃ ቦላ ከይያ ቡቃ

33 ጎዳይ ሙሰኮነ አሮናኮ ሀይሳዳ ያግስ፤ 34 “ታኒ ህንተዉ እምያ ካናነ ቢታ ህንተ ገልያ ዎደ ሄ ቢታን ደእያ ህንተ ኬꬃፈ እሱዋን ታኒ ቡቃ የድያ ዎደ፥ 35 ሄ ኡራይ ካህንያኮ ብድ፥ ‘ታ ኬꬃ ቦላ ቡቃ ዳንያባይ ደኤስ’ ያግድ ኦዶ። 36 ካህነይ ሶ ገልድ ቡቃ ቆሙዋ በአናፐ ካሰትድ፥ ሶን ደእያባይ ኡባይ ቱና ጌተቶና መላ ሶን ደእያባ ኡባ ካረ ከሳና መላ ኪቶ፤ ሄሳፈ ጉየ፥ ካህነይ በአናዉ ሶ ገሎ። 37 እ ገልድ በእያ ዎደ ቡቃይ ጎዳ ቦላ ጭሊሎ ዎይኮ ዞኦ ማላ በስኮነ ቃስ ጎዳ ምድ ኦላይድ ግዶ ገልኮ፥ 38 ካህነይ ካረ ከይድ፥ ኬꬃ ላፑን ጋላስ ጋካናዉ ጎርዶ። 39 ላፑንꬃ ጋላሳን ካህነይ ሄ ኬꬃ ዛሪድ ፄልያ ዎደ ሄ ቡቃይ ኬꬃ ጎዳ ቦላ ዳልግኮ፥ 40 ቡቃይ ደእያ ሹቻ ኡባ ጎዳፐ ሾድድ፥ ካታማፐ ጋፃ ከስድ ቱና በሳን የጋና መላ ኪቶ። 41 ካልድ ጎዳ ሜሽዳ ኡርቃ ሶ ባጋራ ቦክድ፥ ዩሽ አꬅድ ቆቆፋና መላ ኦꬆ፤ ያትድ ሄ ኡርቃ ካታማፐ ጋፃን ደእያ ቱና በሳን የጎ። 42 ሄሳፈ ጉየ፥ ሄ ሾደትዳ ሹቻታ በሳን ሀራ ሹቻታ ዎꬆ፤ ሀራ ኡርቃን ኬꬃ ሜሾ።

43 “ሹቻይ ሾደትን፥ ኡርቃይ ቆቆፈትን፥ ሀራ ኡርቃ ሜሽ ስምን፥ ቡቃይ ኬꬃ ግዶን ዛር በንትኮ፥ 44 ካህነይ ሄሳ በኦ። እ በእያ ዎደ ቡቃይ ሄ ኬꬃ ግዶን ዳልግኮ፥ ሄስ አሳፐ አሰ ኦይክያ ቡቃ ሀርገ ግድያ ግሾ ሄ ካꬃይ ቱና። 45 ሄሳ ግሾ ሄ ኬꬃ፥ እያ ሹቻ፥ እያ ምꬃነ እ ሜሸትዳ ኡርቃ ኡባ ላልድ ካታማፐ ጋፃ ኤፍድ፥ ቱና በሳን የጎ። 46 ሄ ኬꬃይ ጎርዳን ጋምእያ ዎደ እያ ግዶ ገልያ ኦንካ ኦማርስ ጋካናዉ ቱና። 47 ሄ ኬꬃን አቅያ ዎይኮ ካꬅ ምያ ኡራይ ባ ማኡዋ ሜጮ።

48 “ሽን ካህነይ ይድ ፄልያ ዎደ ኬꬃይ ሜሸትድ ስምን፥ ዛሪድ ዳልጎና እፅኮ፥ ቡቃይ ꬋይዳ ግሾ፥ ሄ ኬꬃይ ቱና ግዶናይሳ ካህነይ ኤርሶ። 49 ኬꬃ ጌሻናዉ ናምኡ ካፎታ፥ ዝጋ ምꬃ ቃንፆ፥ ዞኦ ቃጭናነ ህሶጰ ቦንጮ ኤሆ። 50 ካፎታፐ እሱዋ ፑልቶፈ ዱቅድ ከረን ቆልዳ ሃꬃን ሹኮ። 51 ሄሳፈ ጉየ፥ ዝጋ፥ ህሶጰ ቦንጩዋ፥ ዞኦ ቃጭናነ ፓፃ ደእያ ካፉዋ ኤክድ፥ ከረን ደእያ ሹከትዳ ካፉዋ ሱꬃንነ ፑልቶ ሃꬃን የድ ኤክድ ላፑን ቶሆ ሄ ኬꬃ ዉርፆ። 52 ያትድ፥ ካህነይ ሄ ኬꬃ ካፉዋ ሱꬃን፥ ፑልቶ ሃꬃን፥ ፓፃ ደእያ ካፉዋን፥ ዝጋ ምꬃን፥ ህሶጰ ቦንጩዋንነ ዞኦ ቃጭናን ጌሾ። 53 ፓፃ ደእያ ካፉዋ ካታማፐ ጋፃ የዶ። ሄሳዳ ኦꬅድ፥ ኬꬃ ጌሽያ ዎጋ ፖሌስ፤ ኬꬃይ ጌሽ ግዴስ።

54 “ዱማ ዱማ ጎጋ ሀርጌስነ ጎኦ ሀርጌስ እመትዳ ዎጋይ ሀይሳ። 55 ማኦ ቦላ ዎይኮ ኬꬃ ቦላ ከይያ ቡቃ ሀርገ ግድን፥ 56 ክፃ ግድን፥ መርኮ ግድን፥ እራለ ግድን፥ 57 እስባይ ቱና ግደይሳነ ቱና ግዶናይሳ ኤርስያ ዎጋይ ሀይሳ።”

15

አሳተꬃፈ ጎግድ ቱንስያባታ

1 ጎዳይ ሙሰኮነ አሮናኮ ሀይሳዳ ያግስ፤ 2 እስራኤለ አሳስ ሀይሳዳ ያግድ ኦድተ፤ “እስ አሳ አሳተꬃፈ ጎግያባይ ደእኮ ሄስ ቱና። 3 ጎግያባይ ደእያ ኡራ ቱና ኦꬅያ ዎጋይ ሀይሳ፤ ሄ ጎግያባይ አግን፥ አጎና እፅን፥ ሄ ኡራ ቱና ኦꬄስ።

4 “እያ አሳተꬃፈ ጎግያባይ ደእያ ኡራይ ዝንእያ ሂፃይነ ኡትያ ኦይደ ኡባይ ቱና። 5 እያ ሂፃ ቦችያ ኦንካ ባ ማኡዋ ሜጮ፤ ባ አሳተꬃካ ሜጨቶ፤ ያትድ ኦማርስ ጋካናዉ ቱና ግዴስ። 6 ጎግያባይ ደእያ ኡራይ ኡትዳባ ቦላ ኡትያ ኦንካ ባ ማኡዋ ሜጮ፤ ባ አሳተꬃካ ሜጨቶ፤ ያትድ ኦማርስ ጋካናዉ ቱና ግዴስ።

7 “ጎግያባይ ደእያ ኡራ አሳተꬃ ቦችያ ኦንካ ባ ማኡዋ ሜጮ፤ ባ አሳተꬃ ሜጨቶ፤ ያትድ ኦማርስ ጋካናዉ እ ቱና ግዴስ።

8 “ጎግያባይ ደእያ አስ ቱና ግዶና አሳ ቦላ ጩትኮ፥ ሄ ኡራይ ባ ማኡዋ ሜጮ፤ ባ አሳተꬃካ ሜጨቶ፤ ያትድ ኦማርስ ጋካናዉ እ ቱና ግዴስ።

9 “ጎግያባይ ደእያ ኡራይ ኡትያ ቶጋ ኮር ቱና። 10 እያፐ ጋርሳራ ደእያባ ቦችያ ኦንካ ኦማርስ ጋካናዉ ቱና ግዴስ፤ ቃስ ሄሳ ቶክያ ኦንካ ባ ማኡዋ ሜጮ፤ ባ አሳተꬃ ሜጨቶ፤ ያትድ ኦማርስ ጋካናዉ እ ቱና ግዴስ።

11 “ጎግያባይ ደእያ አስ ባ ኩሽያ ሜጨቶና ቦችያ አስ ኦንካ ባ ማኡዋ ሜጮ፤ ባ አሳተꬃ ሜጨቶ፤ ያትድ ኦማርስ ጋካናዉ ቱና ግዴስ።

12 “ጎግያባይ ደእያ ኡራይ ቦችያ ኦቶ ኡባ መንꬅተ፤ ምꬃፈ ኦሰትዳ ሚሸ ኡባይ ሃꬃን ሜጨቶ።

13 “ጎግያባይ ደእያ አስ ሄ ጎግያባፐ ጌይዳ ዎደፐ ላፑን ጋላስ ጋምኦ። ባ ማኡዋ ሜጮ፤ ባ አሳተꬃ ፑልቶ ሃꬃን ሜጨቶ፤ ያትድ እ ጌሽ ግዴስ። 14 ሆስፑንꬃ ጋላሳን ናምኡ ሆለታ ዎይኮ ናምኡ ኩራቾታ ኤክድ፥ ጌሻ ዱንካንያ ፐንገ፥ ጎዳ ስን ኤህድ ካህንያስ እሞ። 15 ካህነይ ሆለታፐ እሱዋ ናጋራ ያርሾስ፥ እሱዋ ቃስ ፁሳ ያርሾስ ያርሼስ፤ ያትድ ካህነይ ኡራ አሳተꬃፈ ጎግያባ ግሾ ጎዳ ስንꬃን እያ ናጋራ አቶ ያግሴስ።

16 “እስ አደፈ እያ አቱንꬃይ ጉክኮ፥ ባ ኩመꬃ አሳተꬃካ ሜጨቶ፤ ያትድ ኦማርስ ጋካናዉ እ ቱና ግዴስ። 17 አቱንꬃይ ቦችዳ ማኦ ኡባይ ዎይኮ ጋልባ ኡባይ ሃꬃን ሜጨቶ፤ ያትድ ኦማርስ ጋካናዉ ቱና ግዴስ። 18 እስ አደይ ማጫራ አቅን፥ እያ አቱንꬃይ ጉክኮ፥ ናምአይካ ሃꬃን ሜጨቶ፤ ያትድ ኦማርስ ጋካናዉ ኤንቲ ቱና ግዶሶና።

19 “እስ ማጫስ ባ ኩሸ መቶ በእኮ፥ ላፑን ጋላስ ጋካናዉ እያ ቱና፤ እዮ ቦችያ ኦንካ ኦማርስ ጋካናዉ ቱና።

20 “ባ ኩሸ መቶ ዎደ እያ ዝንእያ ሂፃይነ እያ ኡትያ ኦይደይ ኡባይ ቱና። 21 እያ ዝንእያ ሂፃ ቦችያ ኡባይ ባ ማኡዋ ሜጮ፤ ባ አሳተꬃካ ሜጨቶ፤ ያትድ ኦማርስ ጋካናዉ ቱና ግዶ። 22 እያ ኡትያባ ቦችያ ኡባይ ባ ማኡዋ ሜጮ፤ ባ አሳተꬃ ሜጨቶ፤ ያትድ ኦማርስ ጋካናዉ ቱና ግዶ። 23 እያ ዝንእያ ሂፃ ግድን ዎይኮ እያ ኡትያባ ቦችያ ኦንካ ኦማርስ ጋካናዉ ቱና።

24 “እስ ማጫስ ኩሸ መቶራ ደእያ ዎደ አደይ ኢራ አቅኮ፥ ሄ ኩሸ መቱዋ እ ቦችኮ፥ ላፑን ጋላስ ጋካናዉ እ ቱና ግዴስ፤ እ ዝንእያ ሂፃ ኡባይ ቱና ግዴስ።

25 “እስ ማጫስ፥ ባ ኩሸ መቶ ዎደይ አꬍን፥ ሱꬅ አጎና ጎግኮ ዎይኮ ኩሸ መቶ ዎደይ ባ ቃማፈ አꬍድ ጎግኮ፥ ኩሸ መቶ ዎደ እያ ቱና ግድዳይሳዳ ሱꬃይ ኤቃና ጋካናዉ እያ ቱና ግዳዉሱ። 26 ሱꬅ ኢፐ ጎግያ ዎደ እያ ዝንእያ ሂፃ ኡባይ፥ ባ ኩሸ መቶ በእያ ዎደ እያ ዝንእዳ ሂፃ መላነ እያ ኡትያ ኦይድያ መላ ቱና ግዴስ። 27 ሄ ቱንዳባታ ቦችያ ኦንካ ቱና ግድያ ግሾ እ ባ ማኡዋ ሜጮ፤ ባ አሳተꬃ ሜጨቶ፤ ያትድ ኦማርስ ጋካናዉ ቱና ግዴስ።

28 “ኢፐ ጎግያ ሱꬃይ ኤቅኮ፥ እያ ሄ ዎደፐ ዶማዳ ላፑን ጋላስ ጋምኦ፤ ሄሳፈ ጉየ፥ እያ ጌሽ ግዳና። 29 ሆስፑንꬃ ጋላስ እያ ናምኡ ሆለታ ዎይኮ ናምኡ ኩራቾታ ኤሀዳ ጌሻ ዱንካንያ ፐንገን ካህንያስ እሞ። 30 ካህነይ ሆለታፐ እሱዋ ናጋራ ያርሾስ፥ እሱዋ ፁሳ ያርሾስ ያርሾ። ያትድ፥ ካህነይ ኢፐ ጎግያ ቱናተꬃ ግሾ ጎዳ ስንꬃን እ ናጋራ አቶ ያግሴስ።

31 “እስራኤለ አሳይ ባንታ ግዶን ደእያ ጌሻ ዱንካንያ ቱንስድ፥ ሀይቆና መላ ኔኒ ሀይሳዳ ኦꬃዳ ኤንቲ ባንታና ቱንስያባፐ ዱማይድ ዳና መላ ናጋ።”

32 እያ አሳተꬃፈ ጎግያባይ ደእያ አሳስ፥ እያ አቱꬃይ ጉክን ቱንያ አደስ፥ 33 ባ ኩሸ መቶ ጋሶን ቱንያ ማጫሳስ፥ አደ ግድን ማጫ ግድን ጎግያባይ ደእያ አሳስነ ቱንዳ ማጫራ አቅያ አደስ እመትዳ ዎጋይ ሀይሳ።

16

ናጋራ አቶተꬃ ጋላሳ

1 አሮና አደ ናይት ናምአይ ጎዳ ስን ሺቅድ ሀይቅዳፐ ጉየ፥ ጎዳይ ሙሰኮ ሀይሳዳ ያግስ፦ 2 ታኒ ታቦትያ ናጋራ አቶተꬃ ካማ ቦላ ሻራን ግዳዳ ቆንጭያ ግሾ ማጋራጁዋፈ ጉየን ደእያ ኡባፈ ጌሻ በሳ ባ ኮይዳ ዎደ ገልድ ሀይቆና መላ ነ እሻ አሮናስ ኦዳ። 3 አሮን ናጋራ ያርሾስ እስ ዎፋኖ፥ ፁሳ ያርሾስ እስ ማራዘ ኤክድ ኡባፈ ጌሻ በሳ ገሎ። 4 አሮን ሊኖፐ ኦሰትዳ ጌሻ አዱሳ ቃምሰነ ጋርሳራ ማኤትያ ማኦ ማኦ። ሊኖፐ ኦሰትዳ ዳንጮ ዳንጮ፤ ሄሳዳ ባ ሁጰን ሊኖፐ ኦሰትዳ ፃꬃ ቃጨ ዎꬆ። ሄ ማኦት ጌሽ ግድያ ግሾ፥ ማአናፐ ስን ባ አሳተꬃ ሜጨቶ።

5 እስራኤለ ማባራይ ናጋራ ያርሾስ ናምኡ ኮለታ፥ ፁሳ ያርሾስ እስ ማራዘ አሮናስ ኤሆ። 6 አሮን ባ ናጋራስነ ባ ሶ አሳ ናጋራ አቶተꬃስ እስ ዎፋኖ ያርሾ። 7 ሄሳፈ ጉየ፥ ናምኡ ኮለታ ጌሻ ዱንካንያ ፐንገን ጎዳ ስን ኤሆ። 8 ሄ ናምኡ ዴሻታ ኤክድ እሱዋ ጎዳሳ፥ እሱዋ ቃስ አዛዘላሳ * ግድ ኤንታ ቦላ ሳማ የጎ። 9 አሮን ሳማን ጎዳስ ግድዳ ዴሻ ኤክድ ናጋራ ያርሾ ኦꬅድ ያርሾ። 10 ሽን ሳማን አዛዘላስ ግድዳ ዴሻ አሳ ናጋራ አቶተꬃስ መላ ቢታ የዳናዉ ፓፃ ደእሽን ጎዳስ ሺሾ።

11 አሮን ባ ናጋራስነ ባ ሶ አሳ ናጋራ አቶተꬃስ እስ ዎፋኖ ናጋራ ያርሾ ኦꬅድ ሺሾ። ያትድ ባ ናጋራ ግሾ ሄ ዎፋኑዋ ሹኮ። 12 ጎዳ ስንꬃን ደእያ ያርሾ በሳፈ እፃነ ጩይስያ ሚሸን ቦንቆ ኩንꬅድ፥ ሊቅድ ጋጨትዳ ሳውያ እፃነ ናምኡ ኩጫ ኤክድ ማጋራጁዋ ግዶ ገሎ። 13 ጎዳ ስንꬃን ደእያ ታማን እፃነ ዎꬆ። እ ሀይቆና መላ እፃንያ ጩያይ ታቦትያ ቦላ ደእያ ናጋራ አቶተꬃ ካማ ካሞ። 14 ዎፋኑዋ ሱꬃፈ ጉꬃራ ኤክድ፥ ባ ብራꬍያ የድ ኤክድ አቶተꬃ ካማ ስንꬃ ባጋ ዉርፆ። ናጋራ አቶተꬃ ካማ ስንꬃ ባጋራ ደእያ በሳ ላፑን ቶሆ ዉርፆ።

15 ሄሳፈ ጉየ፥ አሳ ናጋራ ግሾ ግድያ ዴሻ ሹክድ፥ እያ ሱꬃ ማጋራጁዋ ግዶ ኤህድ፥ ዎፋኑዋ ሱꬃ ዉርፅዳይሳዳ ናጋራ አቶተꬃ ካማነ ታቦትያ ስንꬃ ዉርፆ። 16 ኡባፈ ጌሻ በሳ እስራኤለ አሳ ቱናተꬃፈነ ናጋራፐ ጌሼስ። ኤንቲ ቱናባ ኦꬅሽን፥ ኤንታ ግዶን ደእያ ጌሻ ዱንካንያ ሀይሳዳ ኦꬅድ ጌሾ። 17 አሮን ኡባፈ ጌሻ በሳ ገልድ፥ ባ ናጋራ፥ ባ ሶ አሳ ናጋራነ ኩመꬃ እስራኤለ አሳ ናጋራ አቶተꬃስ ያርሽድ ከያና ጋካናዉ፥ ኦንካ ጌሻ ዱንካንያ ግዶን ደኦፖ።

18 ሄሳፈ ጉየ፥ ጎዳ ስንꬃን ደእያ ያርሾ በሳ ከይድ እያ ጌሾ። ዎፋኑዋ ሱꬃፈነ ዴሻ ሱꬃፈ ጉꬃራ ኤክድ፥ ያርሾ በሳ ዩሹዋን ደእያ ካጨታ ትዮ። 19 ሄ ሱꬃን ባ ብራꬍያ የድ ኤክድ ላፑን ቶሆ ዉርፆ፤ ሄሳዳ ኦꬅድ እስራኤለ አሳ ቱናተꬃፈ ሄ ያርሾ በሳ ጌሾ።

20 አሮን ኡባፈ ጌሻ በሳ፥ ጌሻ ዱንካንያነ ያርሾ በሳ ጌሽያ ዎጋ ፖልዳፐ ጉየ፥ ፓፃ ደእያ ዴሻ ሺሾ። 21 አሮን ባ ናምኡ ኩሽያ ፓፃ ደእያ ዴሻ ሁጰን ዎꬅድ፥ እስራኤለ አሳ ናቆ ኡባ፥ ኤንታ ማካላ ኡባ፥ ኤንታ ናጋራ ኡባ ፓፆ። ያትድ ሄ ዴሻ ሁጰን ሄሳ ቶሶ፤ ሄ ዴሻ ኤፋና መላ ጊግስዳ ኡራ ቦላ መላ ቢታ የዶ። 22 ዴሻይ ኤንታ ናጋራ ኡባ ቶክድ፥ አስ ባይና በሲ መላ ቢታ ቦ።

23 ሄሳፈ ጉየ፥ አሮን ጌሻ ዱንካንያ ብድ ኡባፈ ጌሻ በሳ ገሎ። ሊኖፐ ኦሰትዳ ካሰ እ ማእድ ገልዳ ማኡዋ ቃርድ ያን ዎꬆ። 24 ጌሻ በሳን ባ አሳተꬃ ሜጨትድ፥ ባ ካሰ ማኡዋ ማእ ከይድ ባ ናጋራነ አሳ ናጋራ አቶተꬃስ ፁሳ ያርሾ ያርሽሶ። 25 ናጋራ ያርሹዋ ሞꬉዋ ያርሾ በሳን ፁጎ።

26 ባዞ የደትያ ዴሻ ኤፍዳ ኡራይ ባ ማኡዋ ሜጮ፤ ባ አሳተꬃ ሜጨቶ፤ ያት ስሚድ ጉታ ገሎ።

27 ናጋራ አቶተꬃስ አሮን ኤንታ ሱꬃ ኡባፈ ጌሻ በሳ ኤህዳ ዎፋኑዋነ ዴሻ ጋልባ፥ አትዳ አሹዋነ ቶጭያ ጉታፐ ጋፃ ከስድ ፁጎ። 28 ሄሳ ፁግዳ ኡራይ ባ ማኡዋ ሜጮ፤ ባ አሳተꬃ ሜጨቶ፤ ሄሳፈ ጉየ፥ ጉታ ገሎ።

29 ሀይስ ህንተዉ መርና ዎጋ ግዶ፤ ላፑንꬃ አጌናይ ገልዳ ታማንꬆ ጋላስ ህንተና ካዉሽተ፤ ቢታ አዉ ናአ ግድን ዎይኮ ሀራ ቢታ አስ ግድን፥ አይ ኦሶካ ኦꬆፍተ። 30 አይስ ጊኮ ሄ ጋላሳይ ህንተ ናጋራ አቶተꬅ ደምያ ጋላስ፤ ህንተ ጎዳ ስንꬃን ህንተ ናጋራ ኡባፈ ጌያና። 31 ሄስ ህንተዉ ግታ ሳምባታ ሸምፖ ጋላስ ግዳና። ሄ ጋላስ ህንተና ካዉሽተ፤ ሄስ ህንተዉ መርና ዎጋ ግዶ። 32 ቃስ ባ አዋ በሳን ካህነ ግዳና መላ ትየትያነ ዱማትያ ካህነይ ጌሽ ግድዳ ሊኖፐ ኦሰትዳ ማኡዋ ማእድ፥ ናጋራ አቶተꬃ ዎጋ ፖሎ። 33 እ ኡባፈ ጌሻ በሳ፥ ገሻ ዱንካንያ፥ ያርሾ በሳ፥ ካህነታነ እስራኤለ አሳ ኡባ ጌሾ። 34 እስራኤለ አሳ ኡባ ናጋራ አቶተꬃስ ላይꬃን ላይꬃን እስ ቶሆ ኦꬃናዉ ሀይስ ህንተዉ መርና ዎጋ ግዶ። ጎዳይ ኪትዳይሳዳ ሙሰይ ኦꬅስ።

17

ሱꬁ ሞና መላ ድገትስ

1 ጎዳይ ሙሰኮ ሀይሳዳ ያግስ፤ 2 “አሮናስ እያ አደ ናይታስነ እስራኤለ አሳ ኡባስ ሀይሳዳ ያጋዳ ኦዳ፤ ጎዳይ ኪትዳይስ ሀይሳ፤ 3 እስራኤለ አሳፐ ኦንካ ቦር ዎይኮ ማራዘ ዎይኮ ኮለ ጉታን ዎይኮ ጉታፐ ጋፃን ሹክድ፥ 4 ጎዳስ እሞታ ኦꬅድ እማናዉ ጌሻ ዱንካንያ ፐንገ ጎዳ ስን ኤሆና እፅኮ፥ እ ሄ ሱꬃን ኦይሸቴስ። ሄ ኡራይ ሱꬁ ጉስዳ ግሾ ባ አሳ ግዶፈ ኩረቶ። 5 ሄሳ ግሾ፥ እስራኤለ አሳይ ያርሾ መሄ ጮ ደንባን ሹከይሳ አግድ፥ ጎዳ ስንꬃን ጌሻ ዱንካንያ ፐንገን ደእያ ካህንያኮ ኤሆ። ካህነይ ሄሳ ኤክድ፥ ጎዳስ እስፈተꬃ ያርሾ ኦꬅድ ሹኮ። 6 ካህነይ ጌሻ ዱንካንያ ፐንገን ደእያ ያርሾ በሳ ቦላ ሄ ሱꬃ ዉርፆ። ሞꬉዋ ጎዳስ ሳዎ ቶንኩ ግያ ያርሾ ኦꬅድ ፁጎ። 7 እስራኤለ አሳይ ጎዳ አግድ ካልዳ ቱና አያናታስ ዛሪድ ባንታ ያርሹዋ ያርሾፎ። ሄስ ኤንታዉነ ያና የለተꬃ ኡባስ መርና ዎጋ ግዶ።

8 “ኤንታኮ ሀይሳዳ ያጋ፤ እስራኤለ አሳፐ ግድን ዎይኮ ኤንታ ግዶን ደእያ አላጋ ቢታ አሳፐ ግድን፥ ኦንካ ፁሳ ያርሾ ዎይኮ ሀራ ያርሾ ሺሽያ ዎደ፥ 9 ጎዳስ ያርሻናዉ ጌሻ ዱንካንያ ፐንገ ኤሆና እፅኮ፥ ሄ ኡራይ ባ አሳ ግዶፈ ኩረቶ።

10 “እስራኤለ አሳፐ ዎይኮ ኤንታ ግዶን ደእያ አላጋ ቢታ አሳፐ ኦንካ ሱꬁ ሚኮ፥ ሄ ሱꬃ ምያ ኡራ ቦላ ታ ዞኮ ዛራና፤ ታኒ ሄ ኡራ አሳ ግዶፈ ኩራና። 11 አይስ ጊኮ አሾ ማእዳ ኡባ ደኦይ እያ ሱꬃ ግዶን ደኤስ፤ ሱꬅ ደኦይ እያ ግዶን ደእያ ግሾ ናጋራ አቶ ጊሴስ። ህንተ ናጋራ አቶተꬃስ ሱꬁ ያርሻና መላ ህንተዉ እማስ። 12 ታኒ እስራኤለ አሳኮ፥ ህንተፈ ዎይኮ ህንተ ግዶን ደእያ አላጋ ቢታ አሳፐ ኦንካ ሱꬁ ሞፖ ያግዳይ ሄሳ ግሾሳ።

13 “እስራኤለ አሳፐ ዎይኮ ኤንታ ግዶን ደእያ አላጋ ቢታ አሳፐ ኦንካ ሜተትያ ዶአ ዎይኮ ካፎ ሻንካትድ ዎꬍኮ፥ እያ ሱꬃ ሳአን ጉስድ ቢታ ካሞ። 14 አይስ ጊኮ አሾ ማእዳ ኡባ ደኦይ እያ ሱꬃ ግዶና። አሾ ማእዳ መተꬃታ ኡባ ደኦይ እያ ሱꬃ ግዶን ደእያ ግሾ፥ ሱꬁ ሞፕተ፤ ቃስ ምያ ኦንካ ባ አሳ ግዶፈ ኩረቶ ያጋዳ እስራኤለ አሳስ ኦዳስ።

15 “እስራኤለ አሳ ግድን ዎይኮ ኤንታ ግዶን ደእያ አላጋ ቢታ አሳ ግድን፥ ኦንካ ባዉታ ዎይኮ ዶእ ዎꬍዳባ ሚኮ፥ ባ ማኡዋ ሜጮ፤ ባ አሳተꬃ ሜጨቶ፤ ያትድ ኦማርስ ጋካናዉ ቱና ግዴስ። ሄሳፈ ጉየ፥ እ ጌሽ ግዳና። 16 ባ ማኡዋ ሜጮና እፅኮ፥ ባ አሳተꬃ ሜጨቶና አግኮ፥ እ ባ ናጋራ ባዉ ቶኬስ።”

18

ድገትዳ ማጫ አደ ጋሄተꬅ

1 ጎዳይ ሙሰኮ ሀይሳዳ ያግስ፤ 2 “እስራኤለ አሳስ ሀይሳዳ ያጋዳ ኦዳ፤ ታኒ ጎዳ፥ ህንተ ፆሳ። 3 ህንተ ካሰ ደእዳ ግብፀ አሳይ ኦይሳዳ ኦꬆፕተ፤ ዎይኮ ሀእ ታኒ ህንተና ገልስያ ካናነ ቢታ አሳይ ኦይሳዳ ኦꬆፕተ፤ ኤንታ ዎጋ ካሎፍተ። 4 ህንተ ታ ኪታ ኦꬅተ፤ ታ ዎጋ ናግተ፤ ታኒ ጎዳ፥ ህንተ ፆሳ። 5 ታ ኪታነ ታ ዎጋ ናግተ፥ ህንተ ሄሳ ኦꬅኮ ደኦን ዳና። ታኒ ጎዳ።

6 “ህንተፈ ኦንካ ባ ማታ ዳቦራ ፃሎፎ። ታኒ ጎዳ።

7 “ነ አይዉ ፃላዳ ነ አዋ ካዉሾፋ። እያ ነ አይዉ ግድያ ግሾ እዮ ፃሎፋ።

8 “ነ አዋ ማችዉ ፃላዳ ነ አዋ ካዉሾፋ።

9 “ነ ምችዉ ፃሎፋ፤ ሶን የለትዳ ዎይኮ ካረን የለትዳ ነ አዋ ናእዉ ዎይኮ ነ አየ ናእዉ ፃሎፋ።

10 “ነ ናኣ ናእዉ ዎይኮ ነ ናኤ ናእዉ ፃላዳ ነ ነና ካዉሾፋ።

11 “ነ ምቾ ግድያ ግሾ ነ አዋ ማቸ ናእዉ ፃሎፋ።

12 “ነ አዋ ምችዉ ፃሎፋ፤ እያ ነ አዋስ ማታ ዳቦ።

13 “ነ አየ ምችዉ ፃሎፋ፤ እያ ነ አየስ ማታ ዳቦ።

14 “ነ አዋ እሻ ማችዉ ፃሎፋ፤ እያ ነ አዋ እሻ ማችዉ። 15 ነ ናኣ ማችዉ ፃሎፋ፤ እያ ነ ናኣ ማችዉ።

16 “ነ እሻ ማችዉ ፃላዳ ነ እሻ ካዉሾፋ።

17 “አይዉነ እ ናእዉ ፃሎፋ፤ እ ናኤ ናእዉ ዎይኮ እ ናኣ ናእዉ ፃሎፋ። ኤንቲ እዉ ማታ ዳቦ ግድያ ግሾ፥ ሄስ ኢታ ቱና።

18 “ነ ማችያ ፓፃ ደእሽን፥ ነ ማቸ ምችዉ ዳዉꬆፋ።

19 “ኩሸ መቶራ ደእያ ማጫስ ፃሎፋ።

20 “ኔኒ ቱኖና መላ ነ ሾሩዋ ማችዉ ፃሎፋ።

21 “ነ ፆሳ ሱንꬃይ ጫየቶና መላ ነ ናይታፐ እሱዋ ታማን ፁጋዳ፥ ሞሎካ ግያ ኤቃስ ያርሾ ኦꬃዳ እሞፋ። ታኒ ጎዳ።

22 “ፆሳ ስንꬃን እፀትዳባ ግድያ ግሾ ማጫሳራ ጋሄተይሳዳ አደራ ጋሄቶፋ።

23 “ኔኒ ቱኖና መላ መሄራ ጋሄቶፋ፤ ማጫስ መሄራ ጋሄታናዉ መሄ ስን አꬎፎ። ሄስ ዎጋን ባይናባ።

24 “ታኒ ህንተ ስንꬃፈ የደꬅያ ካዎተꬃት ሄ ኦሶታን ቱንዳ ግሾ፥ ህንተ ሄ ኦሶታን ኤንታ መላ ቱኖፕተ። 25 ሀር አቶሽን፥ ቢታይካ ቱንዳ ግሾ፥ እያ ናጋራ ግሾ ታ እያ ሴራስ። ቢትያ ባናን ደኤይ አሳ ጩታሱ። 26 ሽን ህንተ ታ ህግያነ ታ ኪታ ናግተ። ህንተና ግድን ዎይኮ ህንተ ግዶን ደእያ አላጋ ቢታ አሳ ግድን ኦንካ ሄሳ መላ ቱና ኦሶ ኦꬆፕተ።

27 “ህንተፈ ካሰ ሀ ቢታን ደእዳ አሳይ ሄሳ መላ ቱናባ ኦꬅዳ ግሾ፥ ቢትያ ቱናሱ። 28 ህንተ ሀ ቢታ ቱንስኮ፥ ህንተፈ ካሰ ደእዳ ካዎተꬃታ ሀ ቢትያ ጩትዳይሳዳ ህንተናካ ጩቶና መላ ናገትተ። 29 ሄሳታ ዳንያ ቱና ኦሶታፐ እሱዋካ ኦꬅያ አስ ደእኮ፥ ሄ ኡራይ ባ አሳ ግዶፈ ኩረቶ። 30 ሄሳ ግሾ፥ ህንተፈ ካሰ ደእዳ አሳት ኦꬅዳ ቱና ኦሶታ ኡባ ኦꬅድ ህንተ ቱኖና መላ ታ ኪታ ናግተ፤ ታኒ ጎዳ፥ ህንተ ፆሳ” ያግስ።

19

ዱማ ዱማ ህገታ

1 ጎዳይ ሙሰኮ ሀይሳዳ ያግስ። 2 እስራኤለ አሳ ኡባስ ሀይሳዳ ያጋዳ ኦዳ፤ “ታኒ፥ ጎዳይ፥ ህንተ ፆሳይ፥ ጌሽ ግድያ ግሾ፥ ህንተካ ጌሽ ግድተ።

3 “ህንተፈ እሶይ እሶይ ባ አዋነ ባ አይዉ ቦንቾ፤ ታ ሳምባታ ቦንችተ። ታኒ ጎዳ፥ ህንተ ፆሳ።

4 “ታና አግድ ኤቃታ ጎይኖፍተ፤ ዎይኮ ብራታፐ ኦሰትዳ ፆሳታ ህንተዉ ኦꬆፕተ። ታኒ ጎዳ፥ ህንተ ፆሳ።

5 “ህንተ እስፈተꬃ ያርሾ ጎዳስ ያርሽያ ዎደ ሄ ያርሾይ ህንተ ግሾ ኤከታና መላ በሰይሳዳ ያርሽተ። 6 ሄ ያርሾይ ህንተ ያርሽዳ ጋላስ ዎይኮ ዎንተꬃ ጋላስ ሜተቶ፤ ሄꬓንꬆ ጋላስ ጋካናዉ አትዳይ ደእኮ ታማን ፁገቶ። 7 ሄꬓንꬆ ጋላስ ሜተትኮ፥ ሄስ ቱንስያባ፤ ታኒ ሄሳ ኤክከ። 8 ሄሳ ምያ ኦንካ ጎዳስ ጌሽ ግድዳባ ቱንስዳ ግሾ ባ ናጋራን ኦይሸታና። ሄ ኡራይ ባ አሳ ግዶፈ ኩረቶ።

9 “ህንተ ጋደን ካፅዳ ካꬃ ህንተ ጫክያ ዎደ ጋድያ ጋፃ ጋካናዉ ደኤይሳ ጫኮፍተ፤ ጫክ ስምን ደእያ ፖሽልያ ቆሮፕተ። 10 ነ ዎይነ አይፍያ ማፅያ ዎደ ምꬃ ቦላ ቆሰትድ አትዳይሳ ዎይኮ ሳአን ዎꬍዳ ዎይነ አይፍያ ማፆፓ። ሄሳ ማንቆታስነ በተ አሳስ አጋጋ። ታኒ ጎዳ፥ ህንተ ፆሳ።

11 “ካይሶቶፕተ።

“ዎርዶቶፕተ።

“እሶይ እሱዋ ጭሞፍተ።

12 “ታ ሱንꬃን ዎርዶ ጫቆፍተ፤ ህንተ ፆሳ ሱንꬃ ቱንሶፕተ። ታኒ ህንተ ጎዳ።

13 “ነ ሾሩዋ ቦላ ገነ ኦꬆፋ፤ ዎይኮ እያ ቦንቆፋ።

“ኡነ ኦꬅያ ኡራ ዳሞዝያ ድጋዳ፥ እስ ቃማካ ነ ማታን አይሶፓ።

14 “ቱልያ ጫዮፓ፤ ዎይኮ ቆቅያ ስንꬃን ꬉበ ዎꬆፋ፥ ሽን ኔኒ ፆሳስ ያያ። ታኒ ነ ጎዳ።

15 “ፕርዳ ጌላዮፕተ፤ ማንቁዋ እያ ማንቆተꬃ ግሾ ማዳዳ ፕርዶፋ፤ ዱርያ እያ ዱረተꬃ ግሾ ያያዳ አጎፋ። ሽን ነ ሾሩዋስ ሱረ ፕርዳ።

16 “ነ አሳ ግዶን ኢታ ዝግርስ ኤካዳ ዩዮፓ።

“ነ ሾሩዋ ሀይቆስ ጋꬅያባ አይኮካ ኦꬆፋ። ታኒ ነ ጎዳ።

17 “ነ እሻ ነ ዎዛናን እፆፋ። ነ ሾሩዋ ጋሶን ነ ናጋራ ኦꬆና መላ እያ ሀንቃ።

18 “ሀሎ ከዮፓ፤ ነ አሳፐ እሱዋ ቦላካ ሽፎፓ። ሽን ነ ሾሩዋ ነ ሁጰዳ ዶሳ። ታኒ ነ ጎዳ።

19 “ታ ኪታታ ናጋ።

“እስ ቆሞ መሄ ሀራ ቆሞ መሄራ ብራይስሶፓ።

“እስ ሾቃን ናምኡ ቆሞ ዘረꬅ ዘሮፓ።

“ናምኡ ቆሞፈ ኦሰትዳ ማኦ ማኦፋ።

20 “እስ አስ አዝናስ ኦይሸታዳ ደእሽን፥ ዎዞ ሚሸይ እመትድ ዉሮናሽን ዎይኮ ላአ ከዮናሽን፥ ሄ አይለራ አቅኮ ኤንቲ ሴረታናዉ በሴስ፥ ሽን ኤንቲ ሀይቃናዉ በሰና። 21 ግዶሽን፥ ሄ ኡራይ ባ ናቆ ያርሾስ ግድያ ማራዘ ጌሻ ዱንካንያ ፐንገን ጎዳ ስን ኤሆ። 22 ካህነይ ሄ ናቆ ያርሾ ማራዝያ ኤክድ፥ ኡራ ናጋራ አቶተꬃስ ጎዳ ስንꬃን ያርሼስ፤ እያ ናጋራይ አቶ ጌተታና።

23 “ህንተ ካናነ ቢታ ገልያ ዎደ አይፈ እምያ አይ ቆሞ ምꬅ ቶክኮካ፥ ሄ ምꬃ አይፈይ ሜተቶና መላ ድገትዳይሳ አኬክተ። ሄꬑ ላይꬅ ዉራና ጋካናዉ ሄ ምꬃ አይፈይ ሜተቶፎ። 24 ኦይዳንꬆ ላይꬃን ሄ ምꬃ አይፈይ ጎዳስ ጋላታስ ሺቅያ ጌሻ ያርሾ ግዳና። 25 እቻሻንꬆ ላይꬃን ሄ ምꬃ አይፍያ ሚተ። ህንተ ሄሳዳ ኦꬅኮ፥ ህንተ ምꬃ አይፈይ ዳራና። ታኒ ጎዳ፥ ህንተ ፆሳ።

26 “ሱꬅ እያ ግዶን ደእያ አሾ ሞፕተ። ማሮቶፕተ ዎይኮ ብቶፕተ።

27 “ህንተ ሁጰ ብናና ጋርሳራ ዩሽ አꬅድ ጪሮፕተ፤ ህንተ ቡቻ ዩሽ አꬅድ ሜዶፕተ።

28 “ሀይቅዳ አሳ ግሾ ህንተ አሳተꬃ ጋሮፕተ፤ ዎይኮ ጫቻ ቤታ ህንተ አሳተꬃ ቦላ መꬎፍተ። ታኒ ነ ጎዳ።

29 “ቢትያ ላይማተꬃንነ ቱናተꬃን ኩሞና መላ ነ ማጫ ናእዉ ላይማተꬃስ አꬃ እማዳ ቱንሶፓ።

30 “ታ ሳምባታ ቦንችተ፤ ታ ጎይነትያ በሳ ቦንችተ። ታኒ ጎዳ።

31 “ሞይትለ ኦድስያ አሳኮ ዎይኮ ማሮታኮ ቦፕተ፤ ህንተ ቱኖና መላ ኤንታ ኮዮፕተ። ታኒ ጎዳ፥ ህንተ ፆሳ።

32 “ዶንꬓ አስነ ጭማ አስ በእያ ዎደ ኡትዳ በሳፈ ደንዳ ኤቃዳ ኤንታ ቦንቻ፤ ነ ፆሳስ ያያ። ታኒ ጎዳ።

33 “ህንተ ቢታን ደእያ በተ አሰ ሱጎፕተ። 34 ህንተ ቢታን ደእያ በተ አስ ህንተ ጋደ አሳዳ ፄልተ፤ እያ ህንተ ሁጰዳ ዶስተ። ህንተ ካሰ ግብፀ ቢታን በተ አስ ግድድ ደእደታ። ታኒ ጎዳ፥ ህንተ ፆሳ።

35 “ህንተ ዋꬍያባን፥ ማክያባንነ ምዛነን ዎርዶቶፕተ። 36 ህንተ ምዛነይ፥ ህንተ ማክያባይነ ዋꬍያባይ እስኖ ግዶ። ታኒ ህንተና ግብፀ ቢታፈ ከሳዳ ኤህዳ ጎዳ ህንተ ፆሳ።

37 “ህንተ ታ ህግያነ ታ ኪታ ኡባ ናግተነ ኦꬅተ። ታኒ ጎዳ።”

20

ኪተተꬃ እፆይ ኤህያ ሴራ

1 ጎዳይ ሙሰኮ ሀይሳዳ ያግስ። 2 እስራኤለ አሳስ ሀይሳዳ ያጋዳ ኦዳ፤ “እስራኤለ አሳፐ ግድን፥ ዎይኮ ህንተ ግዶን ደእያ አላጋ አሳፐ ግድን፥ ኦንካ ባ ናአ ሞሎካ ጌተትያ ኤቃስ አꬅድ እምኮ፥ እ ሀይቆ፤ እስራኤለ አሳይ እያ ሹቻን ጫድድ ዎꬎ። 3 ባ ናኣ ሞሎካ ጌተትያ ኤቃስ እምድ ታ ዱንካንያ ቱንሰይነ ታ ጌሻ ሱንꬃ ካዉሸይ ታ ስንꬃን እፀትዳባ ግዳና። ታ አሳ ግዶፈ ሻካዳ ታኒ እያ ꬋይሳና። 4 ሽን ሄ ኡራ እስራኤለ አሳይ በእሸ ቀል ግድ አꬍኮነ ዎꬎና እፅኮ፥ 5 ታኒ ሄ አድያነ እያ ሶ አሳ ሞርካና፤ እያነ ሞሎካ ካልዳይሳታ ኤንታ ደርያ ግዶፈ ሻካዳ ꬋይሳና።

6 “ኦንካ ታና አማነቶና እፅድ ሞይትለ ፄግኮነ ማሮ ሶ ቢኮ፥ ታኒ እያዉ ሞርከ ግዳና፤ አሳ ግዶፈ እያ ꬋይሳና።

7 “ታኒ፥ ጎዳይ፥ ህንተ ፆሳ ግድያ ግሾ፥ ህንተ ህንተና ዱማይተ፤ ጌሽ ግድተ። 8 ታ ዎጋ ናግተ፤ እያ ፖልተ። ታኒ ህንተና ጌሽያ፥ ህንተ ጎዳ።

9 “ኦንካ ባ አዋ ዎይኮ ባ አይዉ ጫይኮ ሀይቆ። እ ባ አዋ ዎይኮ ባ አይዉ ጫይዳ ግሾ፥ እያ ሱꬃ አጮይ እያ ቦላ ግዶ።

10 “እስ አስ ባ ሾሩዋ ማችዉ ፃልኮ፥ ኤንቲ ናምአይ ሀይቆ። 11 እስ አስ ባ አዋ ማችዉ ፃልኮ፥ እ ባ አዋ ካዉሽስ፤ ኤንቲ ናምአይ ሀይቆ። ኤንታ ሱꬃ አጮይ ኤንታ ቦላ ግዶ። 12 እስ አስ ባ ናኣ ማችዉ ፃልኮ፥ ኤንቲ ናምአይ ሀይቆ። ኤንቲ ቱናባ ኦꬅዶሶና፤ ኤንታ ሱꬃ አጮይ ኤንታ ቦላ ግዶ።

13 “እስ አደይ ማጫሳራ ጋሄተይሳዳ አደራ ጋሄትኮ፥ ኤንቲ ናምአይ እፀትዳባ ኦꬅዳ ግሾ ሀይቆ። ኤንታ ሱꬃ አጮይ ኤንታ ቦላ ግዶ። 14 እስ አስ ናእዉነ አይዉ ማቾ ኤክኮ፥ ሄስ ቱናባ። ህንተ ግዶን ቱናተꬅ ዶና መላ እነ ኤንቲ ታማን ፁገቶ።

15 “እስ አስ መሄራ ጋሄትኮ፥ እ ሀይቆ፤ ሄ ሚዝዉ ዎꬍተ። 16 እስ ማጫስ መሄራ ጋሄትኮ ሄ ማጫስያነ ሄ መሄይ ናምአይ ሀይቆ፤ ኤንታ ሱꬃ አጮይ ኤንታ ቦላ ግዶ።

17 “እስ አስ ባ አዋ ናእዉ ዎይኮ ባ አየ ናእዉ ማቾ ኤክኮ፥ ሄስ ቱናባ። ኤንቲ ባንታ አሳ ግዶፈ ሻከትድ ሀይቆ። እ ባ ምችዉ ካዉሽዳ ግሾ፥ ባ ናጋራን ባዉ ኦይሸቶ። 18 እስ አስ ኩሸ መቶራ ደእያ ማጫሳራ አቅኮ፥ እ ቀꬃ ቃርዳ ግሾ፥ ኤንቲ ናምአይ ባንታ አሳ ግዶፈ ኩረቶ።

19 “ነ አየ ምችዉ ዎይኮ ነ አዋ ምችዉ ፃሎፋ፤ ሄሳ ኦይ ባ ማታ ዳቦተꬃ ካዉሼስ። ኤንቲ ናምአይ ባንታ ናጋራን ኦይሸቶ። 20 እስ አስ ባ አዋ እሻ ማችዉ ፃልኮ፥ እ ባ አዋ እሻ ካዉሽስ። ኤንቲ ባንታ ናጋራን ባንታዉ ኦይሸቶ፤ ኤንቲ ናምአይ ናአ የሎና ሀይቃና። 21 እስ አስ ባ እሻ ማችዉ ኤክኮ፥ ሄስ ቱና። እ ባ እሻ ካዉሽስ፤ ኤንቲ ናምአይ የሎ ꬋያና።

22 “ህንተ ዳና መላ ታ ህንተና ገልስያ ቢታይ ህንተና ጩቶና መላ ህንተ ታ ህግያነ ታ ኪታ ናግተ። 23 ታኒ ህንተ ስንꬃፈ ꬋይስያ አሳ ደኡዋ ዎጋ ካሎፍተ። ኤንቲ ሄሳ ኡባ ኦꬅዳ ግሾ፥ ታ ኤንታ እፃስ። 24 ህንተ ኤንታ ቢታ ላታና፤ ማꬅነ ኤስ ጎገይ ቢታ ህንተዉ እማና። ታኒ ህንተና ሀራ አሳፐ ዱማያዳ ከስዳ፥ ጎዳ ህንተ ፆሳ።

25 “ሄሳ ግሾ፥ ህንተ ቱናነ ቱና ግዶና መሄታነ ካፎታ ሻክድ ኤርተ። ታኒ ሄሳት ህንተዉ ቱና ጋዳ ዎꬅዳ መሄታ፥ ካፎታነ ቢታን ቃፅያባታ ኡባን ህንተና ቱንሶፕተ። 26 ታኒ ጎዳይ ጌሽ ግድያ ግሾነ ህንተ ታባ ግዳና መላ ህንተና ሀራ አሳፐ ዱማይዳ ግሾ፥ ህንተካ ታዉ ጌሽ ግድተ።

27 “አደይ ዎይኮ ማጭ ሞይትለራ ሃሳይኮ ዎይኮ ማሮትኮ፥ ኤንቲ ሀይቃናዉ በሴስ። ኤንቲ ሹቻን ጫደትድ ሀይቆ፤ ኤንታ ሱꬃ አጮይ ኤንታ ቦላ ግዶ።”

21

ካህነታስ እመትዳ ዎጋ

1 ጎዳይ ሙሰኮ፥ “ካህነ ግድዳ አሮና አደ ናይታስ ሀይሳዳ ያጋዳ ኦዳ። ህንተፈ ኦንካ 2 ባ ማታ ዳቦ፥ ባ አየ፥ ባ አዋ፥ ባ አደ ናኣ፥ ባ ማጫ ናኤ፥ ባ እሻ፥ 3 ዎይኮ አዝና ገሎና፥ እያ ሶን ደእያ ባ ምቸ አሀ ግዶና እፅኮ፥ ሀይቅዳ አሳ አሀ ቦችድ ባና ቱንሶፖ። 4 ኤኮንነ ገሎን ዳቦትዳ አሳ አሀ ቦችድ ባና ቱንሶፖ።

5 “ካህነት ካዮስ ባንታ ሁጵያነ ባንታ ቡቻ ሜዶፖ፤ ዎይኮ ባንታ አሳተꬃ ጋሮፖ። 6 ኤንቲ ጎዳስ ፁሳ ያርሾነ ካꬃ ያርሾ ሺሽያ ካህነታ ግድያ ግሾ ባንታ ፆሳስ ጌሽ ግዶ፤ ባንታ ፆሳ ሱንꬃ ቱንሶፖ። ሄሳ ግሾ፥ ኤንቲ ጌሽ ግዳናዉ በሴስ።

7 “ካህነት ባንታ ፆሳስ ጌሽ ግድያ ግሾ፥ ካህነት ላይማ ማጫስ፥ ጌላኦ ግዶና ማጫስ ዎይኮ አዝን የድዳ ማጫስ ኤኮፎ። 8 ካህነት ህንተ ፆሳስ ካꬃ ያርሾ ያርሸይሳታ ግድያ ግሾ፥ ህንተ ኤንታ ጌሽ ኦꬅድ ኤክተ። ህንተና ጌሽያ ጎዳይ፥ ታኒ፥ ጌሽ ግድያ ግሾ፥ ኤንቲ ጌሽ ግዶ። 9 ካህንያ ናእያ ላይማታዳ ባና ቱንስኮ፥ እያ ባ አዋ ካዉሻሱ፤ እያ ታማን ፁገታዳ ሀይቆ።

10 “ካህነ ሀላቃይ፥ እያ ሁጰን ትዮ ዛይተይ ጉክዳይስነ ካህነተꬃ ማኡዋ ማአናዉ ዱማትዳይስ፥ ባ ሁጵያፐ ፃꬃ ቃጭያ ደንꬆፎ፤ ባ ማኡዋ ዳኮፎ። 11 አህ ደእያ ሶ ገሎፖ፤ ሀር አቶሽን ባ አዋ ዎይኮ ባ አየ አሀ ግድኮካ፥ ሄሳ ቦችድ ባና ቱንሶፖ። 12 እያ ዱማያናዉ ትይዳ ፆሳ ዛይተይ እያ ቦላ ደእያ ግሾ፥ ካህነይ ጌሻ ዱንካንያፐ ከዮፖ፤ ጌሻ ዱንካንያ ቱንሶፖ። ታኒ ጎዳ።

13 “እ ኤክያ ማችያ ጌላኦ ግዶ። 14 አዝን ሀይቅዳ ማጫስ ዎይኮ አዝን የድዳ ማጫስ ዎይኮ ላይማ ማጫስ ማቾ ኤኮፎ። ሽን ባ አሳ ግዶፈ ጌላኦ ማጫ ናአ ዶርድ ማቾ ኤኮ። 15 ሄስ ሀኖና እፅኮ፥ ባ አሳ ግዶን ባ ናይታ ቱና ኦꬄስ። ታኒ እያ ጌሸይሳ፥ እያ ጎዳ።”

16 ጎዳይ ሙሰኮ ሀይሳዳ ያግስ። 17 “ኔኒ አሮናስ ሀይሳዳ ያጋዳ ኦዳ፤ ነ ኮቻፈ አሳተꬃን ቦረይ ደእያ ኦንካ ካꬃ ያርሾ ታዉ ያርሻናዉ በሰና። 18 አሳተꬃን ቦረይ ደእያ አስ፥ ሄስካ ቆቀ ዎይኮ ዎበ ዎይኮ ሶምኦይ ኢትዳ አስ ዎይኮ ላቆይ ደእያ አስ፥ 19 ዎይኮ ቶሆይ ዎይኮ ኩሸይ ስልዳ አስ፥ 20 ዎይኮ ኩና አስ ዎይኮ ዳሮ ቃንꬃ አስ ዎይኮ አይፈ ሙልጫ አስ ዎይኮ ፑሶይ ኦይክዳ አስ ዎይኮ እራለይ ደእያ አስ ዎይኮ ሹፋ አስ ታዉ ካꬃ ያርሾ ያርሻናዉ በሰና። 21 ካህንያ አሮና ኮቻፈ አሳተꬃን ቦረይ ደእያ አስ ኦንካ ጎዳስ ፁሳ ያርሾነ ካꬃ ያርሾ ሺሻናዉ ያርሾ በሳ ያናዉ በሰና። 22 እ ጌሻ ካꬃነ ኡባፈ ጌሽ ግድዳ ባ ፆሳ ካꬃ ማናዉ ዳንዳኤስ። 23 ሽን እያ አሳተꬃን ቦረይ ደእያ አስ ግድያ ግሾ፥ እ ታ ዱንካንያ ቱንሶና መላ ማጋራጁዋኮ ዎይኮ ያርሾ በሳኮ ሺቆፖ። ኤንታና ጌሽያ ጎዳይ ታና።”

24 ሙሰይ ሄሳ ኡባ አሮናስ፥ እያ አደ ናይታስነ እስራኤለ አሳ ኡባስ ኦድስ።

22

1 ጎዳይ ሙሰኮ ሀይሳዳ ያግስ፤ 2 ታ ጌሻ ሱንꬃ ኤንቲ ቱንሶና መላ፥ እስራኤለ አሳይ ታዉ ዱማይዳ እሞታታ አሮንነ እያ አደ ናይት ቦንቾን ኤክድ፥ ጌሻተꬃን ናጋና መላ ኤንታዉ ኦዳ። ታኒ ጎዳ።

3 ኤንታኮ ሀይሳዳ ያጋ፤ “ያና የለተꬃ ኡባን ህንተ ኮቻፈ ኦንካ ቱንድ ደእሸ፥ እስራኤለ አሳይ ጎዳስ ዱማይዳ ጌሻ ያርሹዋኮ ሺቅኮ፥ ሄ ኡራይ ታ ስንꬃን በንቶፎ። ታኒ ጎዳ።

4 “አሮና ኮቻፈ ጎጋ ሀርገይ ደእያ፥ ዎይኮ አሳተꬃፈ ጎግያባይ ደእያ ኦንካ ጌያና ጋካናዉ ጌሻ ያርሹዋ ሞፖ። አሀ ቦችድ ቱንዳባ ዎይኮ እያ አቱንꬃይ ጉክዳ ኡራ ቦችያ ኦንካ ቱና። 5 ቃስ ሳአራ ጎሸትያ ቱንስያባታ፥ ዎይኮ አይብባንካ ቱና ግድዳባ ቦችያ ኦንካ፥ 6 ዎይኮ ሄሳ መላባ ቦችያ ኦንካ፥ ኦማርስ ጋካናዉ ቱና ግዴስ። እ ባ አሳተꬃ ሃꬃን ሜጨቶና ደእሸ፥ ጌሻ ያርሹዋፈ ማናዉ ኮሸና። 7 አው ዉልያ ዎደ እ ጌሽ ግዴስ። ሄሳፈ ጉየ፥ ሄ ጌሻ ያርሹዋፈ ባና ጋክያ ግሹዋ ሞ። 8 ሀይቅዳባ ዎይኮ ዶእ ዎꬍዳ መሄ አሾ ሞፖ፤ ሄስ ቱንስያባ። ታኒ ጎዳ።

9 “ካህነት ታ ዎጋ ናጎ፤ ኤንቲ እያ ናጎና እፅድ ባንታ ባላን ሀይቃና። ኤንታ ጌሽያ ጎዳይ ታና።

10 “ሄ ጌሻ ያርሹዋ ካህንያ ሶ አሳፐ አትሽን፥ ሀራ አስ ሞፖ። ካህንያ ሶ ይዳ እማ ግድን፥ ቃፃረትድ ኦꬅያ አሰ ግድን ሞፖ። 11 ሽን ካህነይ ባ ብራን ሻምዳ አይለይ ዎይኮ እያ ሶን የለትዳ አይለይ ሄ ካꬃ ሞ። 12 ካህነ ግዶና አስ ገልዳ ካህንያ ናእያ ሄ ጌሻ ያርሹዋፈ ሞፖ። 13 ሽን እ አዝናይ ሀይቅኮ ዎይኮ እዮ የድኮ ቃስ እዉ ናእ ባይና እፅኮ፥ እያ ካሰ ባ ጌላኦተꬃን ደእዳይሳዳ ስማዳ ባ አዋ ሶን ደእኮ፥ እያ ባ አዋ ጋከይሳፈ ሞ። ሽን ሀራ አስ ኦንካ ሄሳፈ ሞፖ።

14 “እስ አስ ኤሮና ደእሸ ጌሻ ያርሹዋፈ ሚኮ፥ ሄ እ ምዳ ካꬃ ጋትያ ቦላ ፄታፐ ላታሙ ኩሸ ጉጅድ ካህንያስ እሞ። 15 እስራኤለ አሳይ ጎዳስ ያርሽያ ጌሻ ያርሹዋ ካህነት ቱንሶፖ። 16 ኤንቲ ባንታ ኤህዳ ጌሻ ያርሹዋ ባንታዉ ምድ ናጋራን ኦይሸታና መላ ኦꬆፎ። ኤንታ ጌሽያ ጎዳይ ታና።”

ኤከቶና ያርሾታ

17 ጎዳይ ሙሰኮ ሀይሳዳ ያግስ፤ 18 “አሮናስ፥ እያ አደ ናይታስነ እስራኤለ አሳ ኡባስ ሀይሳዳ ያጋዳ ኦዳ፤ እስራኤለ አስ ግድን ዎይኮ ኤንታ ግዶን ደእያ በተ አስ ግድን፥ ኦንካ ጎዳስ ፁሳ ያርሾ ባ ዶሳን እመይ ዎይኮ ባ ቃንገꬃ ጋይ፥ 19 ሄ ያርሾይ ኤከታና መላ ቦረይ ባይና ዎፋኖ፥ ዎይኮ ማራዘ ዎይኮ ኮለ ኤሆ። 20 ቦረይ ደእያ አይ መሄይካ ኤከቶና ግሾ ሄሳ ሺሾፕተ።

21 “እስ አስ ባ ቃንገꬃ ጋꬃናዉ እስፈተꬃ ያርሾ ጎዳስ ያርሽያ ዎደ ዎይኮ ባ መህያፐ ዶሳን እሞታ ጎዳስ ሺሽያ ዎደ ሄስ ኤከታና መላ ሄ መሄይ ቦረይ ባይናባ ግዶ። 22 ህንተ መህያፐ ቆቀ ዎይኮ መቆ ዎይኮ ዎበ ዎይኮ ግይያ ማዱንꬅ ዎይኮ ፑሶይ ዎይኮ ሻቶይ ደእያባ ጎዳስ ያርሾፍተ። ታማን ፁሳ ያርሾ ኦꬅድ ያርሾ በሳን ጎዳስ ሺሾፕተ። 23 እያ ቦላ ላቆይ መት ዎይኮ ቦላ ፓጭ ደእያ ኮርማ ዎይኮ ዶርሰ እስ አስ ባ ዶሳን እምያ ያርሾ ሺሻናዉ ዳንዳኤስ፤ ሽን ቃንገꬃ ጋሶስ ግድኮ ሄስ ኤከተና። 24 ሳንጋ ዎይኮ ማዱንፅዳባ ጎዳስ ያርሾፍተ። ህንተ ቢታን ሄሳ መላባ ኦꬆፕተ። 25 ህንተ ግዶን ደእያ አላጋ አሳታፐ ኤክዳ ሄሳ መላ መህያ ህንተ ፆሳስ ካꬃ ያርሾ ኦꬅድ ሺሾፕተ። ኤንታ ቦላ ቦረይ ደእያ ግሾ ህንተ ግሾ ኤከቶኮና።”

26 ጎዳይ ሙሰኮ ሀይሳዳ ያግስ፤ 27 “ቦራ ናእ ዎይኮ ማራዘይ ዎይኮ ኮለይ የለትያ ዎደ ላፑን ጋላስ ባ አየራ ጋምኦ። ሆስፑንꬃ ጋላሳፐ ዶምድ፥ ጎዳስ ፁሳ ያርሾ ኦꬅድ ሺሻናዉ ዳንዳኤቴስ። 28 ሚዝ ዎይኮ ዶርሰ እ ማራራ እስ ጋላስ ሹኮፍተ።

29 “ህንተ ጋላታ ያርሾ ጎዳስ ሺሽያ ዎደ ህንተ ያርሾይ ኤከታና መላ ያርሽተ። 30 ያርሾይ ያርሸትዳ ጋላስ ሜተትድ ዉራናዉ ኮሼስ፤ እያፐ ዎንቶስ አሾፍተ። ታኒ ጎዳ።

31 “ታ ኪታ ናግተነ ፖልተ። ታኒ ጎዳ። 32 ታ ጌሻ ሱንꬃ ቱንሶፕተ። ታ ጌሽ ግደይስ እስራኤለ አሳ ግዶን ኤረታናዉ በሴስ። ህንተና ጌሽያ ጎዳይ ታና። 33 ህንተ ፆሰ ግዳናዉ ህንተና ግብፀ ቢታፈ ከስዳይ ታና። ታኒ ጎዳ።”

23

ኤረትዳ ባኣለ ጋላሳታ

1 ጎዳይ ሙሰኮ ሀይሳዳ ያግስ፤ 2 እስራኤለ አሳስ ሀይሳዳ ያጋዳ ኦዳ፤ ጌሻ ሺቆ ያግድ አዋጅሸ፥ ህንተ ቦንቻናዉ በሲያ ኤረትዳ ጎዳ ባለት ሀይሳታ።

3 ህንተ ኡሱፑን ጋላስ ኦሶ ኦꬄታ፥ ሽን ላፑንꬃ ጋላሳይ ህንተ ሸምፕያ ሳምባታ ጋላስ። ሄ ጋላስ ጌሻ ሺቆ ሺቅተ፤ አይ ኦሶካ ኦꬆፕተ፤ ህንተ ደእያ በሳ ኡባን ሄስ ጎዳስ ሳምባታ።

ፓስካ ባዓለነ ኡይꬃ ባኣለ

(ታይቦ 28:16-25)

4 ኤንታ ዎደን ዎደን ጌሻ ሺቆ ኦꬅድ ህንተ ቦንቻናዉ በሲያ ኤረትዳ ጎዳ ባለት ሀይሳታ፤ 5 ኮይሮ አጌናን ታማነ ኦይዳንꬆ ጋላስ ሳእ ኦማርስያ ዎደ ጎዳ ፓስካይ ዶሜስ።

6 ሄ አጌናን ታማነ እቻሻንꬆ ጋላሳን ጎዳስ ኡይꬃ ባኣለ ጋላሳይ ዶሜስ። ሄሳ ግሾ ላፑን ጋላሳታን እርሾይ ገልቦና ኡይꬅ ሚተ። 7 ሄ ጋላሳታፐ ኮይሮ ጋላስ ጌሻ ሺቆ ሺቅተ፤ ኦሶ ኦꬆፕተ። 8 ላፑን ጋላስ ኡባ ጎዳስ ፁሳ ያርሾ ያርሽተ፤ ላፑንꬃ ጋላሳን ጌሻ ሺቆ ሺቅተ፤ ኦሶ ኦꬆፕተ።

ባይራ ካꬅ

9 ጎዳይ ሙሰኮ ሀይሳዳ ያግስ፤ 10 እስራኤለ አሳስ ሀይሳዳ ያጋዳ ኦዳ፤ ታኒ ህንተዉ እምያ ቢታ ገልድ ህንተ ካꬅ ጫክያ ዎደ፥ ሄ ካꬃ ኮይሮ ምርቅያ ካህንያስ ኤህተ። 11 ጎዳይ ህንተባ ኤካና መላ ሳምባታ ካልያ ዎንተꬃ ጋላስ ካህነይ ሄ ምርቅያ ጎዳ ስንꬃን ꬎቁ ኦꬅድ ዩሾ። 12 ህንተ ምርቅያ ዩሽዳ ሄ ጋላስ ቦረይ ባይና እስ ላይꬃ ማራዘ ፁሳ ያርሾ ኦꬅድ ጎዳስ ሺሽተ። 13 ሄ ያርሹዋራ እስፈ ሻማሆ ዛይተራ ሙኑቀትዳ ናምኡ ክሎ ግራመ ሎኦ ꬊለ ካꬃ ያርሾ ኦꬅድ ሺሽተ። ሄስ ጎዳስ ሳዎ ቶንኩ ግያ ፁሳ ያርሾ ግዳና፤ እያራ እስፈ እስ ልትሮ ግድያ ዎይነ ኡሽ ሺሽተ። 14 ሀ ያርሹዋ ህንተ፥ ህንተ ፆሳስ ሺሽያ ጋላሳይ ጋካናዉ፥ ዋቻ ካꬃፈ ቃየ ዎይኮ ጫጫ ዎይኮ ኡክድ ሞፕተ። ሄስ ህንተ ደእያ በሳ ኡባን ያና የለተꬃስ መርና ዎጋ ግዶ።

ካꬃ ሺሾ ባኣለ

(ታይቦ 28:26-31)

15 ህንተ ዩሾ ያርሾ ምርቅያ ኤህዳ ሳምባታ ዎንተꬃ ጋላሳፐ ዶምድ፥ ላፑን ሳምንታ ታይብተ። 16 ላፑንꬃ ሳምባታ ካልያ ዎንተꬃ ጋላሳይ ጋካናዉ እሻታሙ ጋላስ ታይብተ፤ ዋቻ ካꬃፈ ያርሾ ጎዳስ ሺሽተ። 17 ህንተ ደእያ በሳፈ ናምኡ ክሎ ግራመ ግድያ ሎኦ ꬊልያን እርሾ የግድ ኡክዳ ናምኡ ኡይꬅ ዩሾ ያርሾስ ኤክድ ዪተ። ሄስ ዋቻ ካꬃፈ ጎዳስ ሺቅያ ያርሾ ግዴስ። 18 ሄ ኡይꬃራ እስፈ ቦረይ ባይና እስ ላይꬅ ግድዳ ላፑን ዶርሳ ኡርገታ፥ እስ ዎፋኖነ ናምኡ ማራዘታ ሺሽተ። ኤንታ ካꬃ ያርሾራነ ኡሻ ያርሾራ እስፈ ጎዳስ ፁገትያ ሳዎ ቶንኩ ግያ ያርሾ ኦꬅድ ያርሽተ። 19 ቃስ እስ ኮለ ናጋራ ያርሾስ፥ እስ ላይꬅ ግድዳ ናምኡ ዶርሳ ኡርገታ እስፈተꬃ ያርሾስ ሺሽተ።

20 ካህነይ ባይራ ካꬃ፥ ኡይꬃነ ናምኡ ዶርሳ ኡርገታ ዩሾ ያርሾ ኦꬅድ፥ ጎዳ ስንꬃን ꬎቁ ኦꬅድ ዩሾ። ሄሳት ጎዳስ ጌሽ፤ ካህነታስ ቃስ ግሾ። 21 ሄ ጋላስ ህንተዉ ጌሻ ሺቆ ግዳና መላ አዋጅተ፤ ኦሶ ኦꬆፕተ። ሀይስ ህንተ ደእያ በሳ ኡባን ያና የለተꬃስ መርና ዎጋ ግዶ።

22 ህንተ ቢታን ካፅዳ ካꬃ ጫክያ ዎደ ጋድያ ጋፃ ጋካናዉ ጫኮፍተ፤ ጫክሽን አትዳ ፖሽልያ ቆሮፕተ፤ ሄሳ ማንቆታስነ በተ አሳስ አጋግተ። ታኒ ጎዳ ህንተ ፆሳ።

ሞይዘ ፑኖ ባኣለ

(ታይቦ 29:1-6)

23 ጎዳይ ሙሰኮ ሀይሳዳ ያግስ፤ 24 እስራኤለ አሳስ ሀይሳዳ ያጋዳ ኦዳ፤ ላፑንꬃ አጌናን ኮይሮ ጋላሳ ሸምፖ ጋላስ ኦꬅድ ቦንችተ፤ ሀሳይሶ ሞይዘ ፑንሸ ጌሻ ሺቆ ሺቅተ። 25 ሄ ጋላስ ጎዳስ ፁሳ ያርሾ ሺሽተፐ አትሽን፥ ኦሶ ኦꬆፕተ።

ናጋራ አቶተꬃ ጋላሳ

(ታይቦ 29:7-11)

26 ጎዳይ ሙሰኮ ሀይሳዳ ያግስ፤ 27 ላፑንꬃ አጌናን ታማንꬆ ጋላሳይ ናጋራ አቶተꬃ ጋላስ፤ ሄ ጋላስ ጌሻ ሺቆ ሺቅተ። ሄ ጋላስ ህንተና ካዉሽተ፤ ጎዳስ ፁሳ ያርሾ ሺሽተ። 28 ሄ ጋላሳይ ጎዳ ህንተ ፆሳ ስንꬃን ህንተ ናጋራይ ቁሸታና መላ ህንተ ናጋራ አቶተꬃ ጋላስ ግድያ ግሾ ሄ ጋላሳን ኦሶ ኦꬆፕተ። 29 ሄ ጋላስ ባናተꬃ ካዉሾና አስ ኦንካ ባ አሳ ግዶፈ ኩረቶ። 30 ሄ ጋላስ ኦሶ ኦꬅያ ኡራ ኦናካ ታኒ እያ አሳ ግዶፈ ኩራና። 31 ሄ ጋላስ ኦሶ ኦꬆፕተ። ሀይስ ህንተ ደእያ በሳ ኡባን ያና የለተꬃስ መርና ዎጋ ግዶ። 32 ሄስ ህንተዉ ዱማትዳ ሸምፖ ጋላስ፤ ሄ ጋላስ ህንተናተꬃ ካዉሽተ። ሄ አጌናን ኡዱፉንꬆ ጋላስ ኦማርሳፈ ዶምድ፥ ታማንꬃ ጋላስ ኦማርስ ጋካናዉ ህንተ ሳምባታ ቦንችተ።

ሻቃራ ባኣለ

(ታይቦ 29:12-40)

33 ጎዳይ ሙሰኮ ሀይሳዳ ያግስ፤ 34 እስራኤለ አሳስ ሀይሳዳ ያጋዳ ኦዳ፤ ላፑንꬃ አጌናን ታማነ እቻሻንꬆ ጋላሳፐ ዶምድ፥ ላፑን ጋላስ ጋካናዉ ጎዳስ ሻቃራ ባኣለ። 35 ሄ ጋላሳታፐ ኮይሮ ጋላሳን ጌሻ ሺቆ ሺቅተ፤ ኦሶ ኦꬆፕተ። 36 ላፑን ጋላስ ኡባን ጎዳስ ፁሳ ያርሾ ሺሽተ፤ ሆስፑንꬆ ጋላሳን ጌሻ ሺቆ ሺቅተ። ጎዳስ ፁሳ ካꬃ ያርሾ ሺሽተ። ሄ ጋላሳይ ባልያ ዉርሰꬃ ጋላስ ግድያ ግሾ፥ ኦሶ ኦꬆፕተ።

37 ፁሳ ያርሾ፥ ካꬃ ያርሾ፥ ሀራ ያርሾታነ ኡሻ ያርሾ ኮሽያ ዎደን ጎዳስ ሺሻናዉ ጌሻ ሺቆ ኦꬅድ አዋጃና ጎዳ ባለት ሀይሳታ። 38 ሀ ያርሾት ጎዳ ሳምባታታፐ፥ ጎዳስ እምያ እሞታታፐ፥ ቃንገꬃ እሞታታፐነ ዶሳን እምያ እሞታታፐ ዱማ።

39 ህንተ ጋደን ካፅዳ ካꬃ ሺሽዳፐ ጉየ፥ ታማነ እቻሻንꬆ ጋላሳፐ ዶምድ ላፑን ጋላስ ጋካናዉ ጎዳ ባኣለ ቦንችተ። ኮይሮ ጋላሳይነ ሆስፑንꬆ ጋላሳይ ህንተዉ ዱማ ሸምፖ ጋላስ ግዳና። 40 ኮይሮ ጋላስ ሎኦ ምꬃ አይፈ፥ ዛምባ ታሸ፥ ጭልኦ ምꬃ ሀይነ ሻፋ ጋፃን ድጭያ ምꬃ ሀይꬅ ኤክድ፥ ጎዳ ህንተ ፆሳ ስንꬃን ኡፋይትሸ ላፑን ጋላስ ባኣለ ቦንችተ። 41 ሄ ባልያ ላይꬃን ላይꬃን ላፑንꬃ አጌናን ላፑን ጋላስ ጎዳ ቦንችተ። ሄስ ያና የለተꬃስ መርና ዎጋ ግዶ። 42 ሄ ላፑን ጋላሳ ሻቃራን ደእተ፤ እስራኤለ አስ ግድዳ ኡባይ ሄ ሻቃራን ደኦ። 43 ታኒ ህንተና ግብፀ ቢታፈ ከስዳ ዎደ ሻቃራን ዳና መላ ኦꬅዳይሳ ያና የለተꬃይ ኤራና። ታኒ ጎዳ ህንተ ፆሳ።

44 ሄሳዳ ኦꬅድ፥ ሙሰይ ጎዳ ባለታ ቦንችያ ዎጋ እስራኤለ አሳስ ኦድስ።

24

ፆምፐታ ናጎ

1 ጎዳይ ሙሰኮ ሀይሳዳ ያግስ፤ 2 ፆምፐይ ቶኦና ኤፅሸ ዳና መላ እያዉ ኮሽያ ጉምእድ ፅልስዳ ሻማሆ ዛይተ ነዉ ኤሀና መላ እስራኤለ አሳ ኪታ። 3 ጌሻ ዱንካንያ ግዶን ደእያ ማርካተꬃ ማጋራጁዋፈ ካረ ባጋራ ኦማርሳፈ ዎንታ ጋካናዉ አሮን ጎዳ ስንꬃን ሄ ፆምፕያ ኡባ ዎደ ኤꬆ። ያና የለተꬃ ኡባስ ሄስ መርና ዎጋ ግዶ። 4 ፆምፐ ዎꬅያ ዋላህ ባይና ዎርቃ ኮጫ ቦላ ደእያ ፆምፐት ጎዳ ስንꬃን ኡባ ዎደ ኤፃና መላ አሮን ናጎ።

5 ታማነ ናምኡ ክሎ ግራመ ግድያ ሎኦ ꬊለ ኤካዳ ታማነ ናምኡ ኡይꬅ ኡካ። 6 ሄ ኡይꬃታ ኡሱፑና ኡሱፑና ናምኡ ማራን ጎዳ ስንꬃን ደእያ ዋላህ ባይና ዎርቃ ፃርጴዛ ቦላ ዎꬃ። 7 ጎዳስ ፁገታናዉ ሺቅዳ ካꬃ ያርሾ ግደይሳ ኤርሳናዉ፥ ናምኡ ማራታ ምየን ጌሻ እፃነ ዎꬃ። 8 ሀ ኡይꬃ ሳምባታን ሳምባታን ኡባ ዎደ አሮን እስራኤለ አሳ ግሾ መርና ጫቆ ኦꬅድ ጎዳ ስንꬃን ዎꬆ። 9 ሄስ አሮናነ እያ አደ ናይታ ጋክያ ግሾ፤ ኤንቲ እያ ጌሻ በሳን ሞ። ሄስ ጎዳስ ፁሳ ያርሹዋፈ ዎጋዳ አሮናነ እያ ናይታ ጋክያ ግሾ ግድያ ግሾ ኡባፈ ጌሽ።

ሱረ ፕርዳ

10 ባ አየን እስራኤለ፥ ባ አዋን ግብፀ አስ ግድዳ እስ ኡራይ ደኤስ። እስ ጋላስ እ ሀራ እስራኤለ አሳራ ሄራን ዋትስ። 11 ባ አየን እስራኤለ ግድዳ ኡራይ ጎዳ ሱንꬃ ጫይስ፤ ያትን እያ አሳይ ሙሰኮ ኤህዶሶና። ሄ ኡራ አይያ ዳነ ኮቸ ግድዳ ደብራ ናአ። እ ሱንꬃይ ሳሎምቶ። 12 ሄ ኡራ ዋታነኮ ጎዳ ሸነይ ቆንጫና ጋካናዉ እያ ናግስዶሶና።

13 ጎዳይ ሙሰ ሀይሳዳ ያግስ፤ 14 ሄ ጫይዳ ኡራ ጉታፐ ጋፃ ከሳ። እ ጫይሽን ስእዳ አሳ ኡባይ ባንታ ኩሽያ እያ ሁጵያ ቦላ ዎꬆ፤ እስራኤለ ማባራ ኡባይ እያ ሹቻ ጫድድ ዎꬎ። 15 እስራኤለ አሳስ ሀይሳዳ ያጋዳ ኦዳ፤ እስ አስ ባ ፆሳ ጫይኮ፥ እ ባ ናጋራን ኦይሸታና። 16 ጎዳ ሱንꬃ ጫይያ አስ ሀይቆ፤ እስራኤለ ማባራ ኡባይ እያ ሹቻን ጫዶ። በተ አስ ዎይኮ ጋደ አስ ጎዳ ሱንꬃ ጫይኮ ሀይቆ።

17 አሰ ዎꬍዳ አስ ሀይቆ። 18 አሳ መሄ ዎꬍዳ አስ ኦንካ ባ ዎꬍዳ መህያ ግሾ ፓፃ መህያ ቃንፆ። 19 እስ አስ ባ ሾሩዋ ቆህኮ፥ እ ኦꬅዳይሳዳ እያ ቦላ ኦሰቶ። 20 መንꬅኮ መኦ፤ አይፈ ግሾ አይፈ፤ አቻ ግሾ አቸ። አሳ ቦላ ቆሆ ጋꬅዳ ኦንካ እ ጋꬅዳ ቆሁዋዳ እያ ቦላ ጋኮ። 21 መሄ ዎꬍዳ አስ ሄ መህያ ጋትያ ቃንፆ፤ ሽን አሰ ዎꬍዳ አስ ሀይቆ። 22 በተ አሳስነ እስራኤለ አሳስ ህገይ እስኖ ግዶ። ታኒ ጎዳ ህንተ ፆሳ።

23 ሙሰይ ሄሳ እስራኤለ አሳስ ኦድስ፤ ኤንቲ ሄ ጫይዳ ኡራ ጉታፐ ጋፃ ከስድ፥ ሹቻን ጫድድ ዎꬍዶሶና። ያትድ እስራኤለ አሳይ ጎዳይ ሙሰ ኪትዳይሳዳ ኦꬅዶሶና።

25

ሳምባታ ላይꬅ

1 ሲና ዙማ ቦላ ጎዳይ ሙሰኮ ሀይሳዳ ያግስ። 2 ኔኒ እስራኤለ አሳስ ሀይሳዳ ያጋዳ ኦዳ፤ ታኒ ህንተዉ እምያ ቢታ ህንተ ገልያ ዎደ ቢትያ ባ ሁጰን ጎዳ ሳምባታ ቦንቾ። 3 ኡሱፑን ላይꬅ ኩመꬅ ህንተ ጋደን ዘርተ፤ ኡሱፑን ላይꬅ ኩመꬅ ህንተ ዎይነ ፄራ ፁንቅተ፤ እያ አይፍያ ማፅተ። 4 ሽን ላፑንꬃ ላይꬃይ ቢታስ ሸምፖ ሳምባታ፤ ሄስ ጎዳ ሳምባታ። ሄ ላፑንꬃ ላይꬃን ጋደን ዘሮፕተ፤ ህንተ ዎይነ ፄራ ፁንቆፍተ። 5 ህንተ ቢታን አሰቦ ካፅዳባ ሺሾፕተ፤ ዎይነ ፄራ ፁንቆፍተ፤ አይፍያ ማፆፕተ። ሄ ላይꬃይ ቢታስ ኩመꬅ ሸምፖ ላይꬅ ግዶ። 6 ሄ ሳምባታ ላይꬃን ቢታይ ኦሰቶና ደእሽን ካፅያ ካꬃ ኔኒ፥ ነ አደ አይለይ፥ ነ ማጫ አይለይ፥ ነ ሶን ኡነ ኦይ፥ ጉꬃ ዎደስ ደእያ በተ አስ ማናዉ ዳንዳኤስ። 7 ሄሳዳካ፥ ነ መህያስነ ነ ቢታን ደእያ ዶአታስ ግድያ ካꬅ ደማና፤ ቢታን ካፅያባ ኡባይ ሜተቶ።

እሻታማንꬆ ላይꬅ

8 ላይꬃታስ ግዶን ደእያ ላፑን ሳምባታታ ታይባ፤ ላፑን ሳምባታታስ ላይꬃ ታይቦይ ላፑን ቶሆ ላፑና፤ ሄስካ ኦይታማነ ኡዱፉን ላይꬅ። 9 ላፑንꬃ አጌናን፥ ታማንꬆ ጋላስ ቦንቸትያ ናጋራ አቶተꬃ ጋላሳን ሞይዘ ፑንያ አስ ቢታ ኡባ ኪታ። 10 እሻታማንꬆ ላይꬃ ዱማይድ፥ ሄ ቢታን ደእያ ኡባስ ላአተꬅ አዋጅተ። ሄስ ህንተዉ እሻታማንꬆ ላይꬃ ባኣለ። ሄ ዎደ ህንተ ኡባይ ህንተ ጋድያኮነ ህንተ ሶ አሳኮ ስምተ። 11 ሄ ላይꬃይ ህንተዉ እሻታማንꬆ ላይꬃ ባኣለ። ሄ ላይꬃን ዘሮፕተ፤ አሰቦ ካፅዳባ ጫኮፍተ፤ ፄራ ፁንቆና አይፍዳ ዎይነ አይፍያ ማፆፕተ። 12 ሄስ እሻታማንꬆ ላይꬃ ባኣለ ግድያ ግሾ እ ህንተዉ ጌሽ፤ ጎዮና ጮ ደንባን ካፅዳባ ሚተ።

13 ሄ እሻታማንꬆ ላይꬃ ባኣለ ዎደ አስ ኡባይ ባ ጋደ ስሞ።

14 ህንተ፥ ህንተ ሾሩዋፐ ጋደ ሻምኮ ዎይኮ እያዉ ባይዝኮ እሶይ እሱዋ ጭሞፍተ። 15 ህንተ እሻታማንꬆ ላይꬃ ባልያፐ ጉየ ደእያ ላይꬃታ ታይቡዋን ህንተ ሾሩዋፐ ሻምተ። ህንተ ሾሮይ ጋደይ ካꬅ እማናዉ ደእያ ላይꬃታ ታይቡዋዳ ባይዞ። 16 ላይꬃ ታይቦይ ዳሮ ግድኮ ጋተይ ዳሬስ፤ ላይꬃታ ታይቦይ ጉፅኮ ጋተይ ጉፄስ። ጋድያ ሎኦተꬃዳ ህንተ ሾሮይ ህንተዉ ባይዜስ። 17 ህንተ እሶይ እሱዋ ጭሞፍተ፤ ሽን ህንተ፥ ህንተ ፆሳ ያይተ። ታኒ ጎዳ፥ ህንተ ፆሳ።

18 ህንተ ሀ ቢታን ሳሮ ዳና መላ ታ ኪታ ፖልተ፤ ታ ህግያ ናግተ። 19 ቢታይ ባ አይፍያ ህንተዉ እምን ህንተ ካላና ጋካናዉ ማና፤ ሄ ቢታን ህንተ ሳሮ ዳና። 20 ሄኮ፥ ኑኒ ዘሮና አግድ፥ ቃስ ካꬅ ሺሾና አግድ፥ ላፑንꬃ ላይꬃን አይ ማኔ? ጊኮ፥ 21 ታኒ ኡሱፑንꬆ ላይꬃን ታ አንጁዋ ህንተዉ ኪታና፤ ቢታይ ሄꬑ ላይꬃስ ግድያ ካꬅ እማና። 22 ሆስፑንꬃ ላይꬃን ህንተ፥ ህንተ ቢታን ዘርያ ዎደ ሻቻ ካꬃ ማና። ህንተ ዘርያ ካꬃ ኡዱፉንꬆ ላይꬃን ሺሻና ጋካናዉ ሻቻ ካꬃ ማና።

ሻሎ ዛሮ ዎጋ

23 ቢታይ ታባ ግድያ ግሾነ ህንተ ሄ ቢታን እማነ በተ ግድድ ደእያ ግሾ ቢታ ስሞናዳ ኦꬅድ ባይዞፕተ። 24 ህንተ ኦይክዳ ጋድያ ጎዳት፥ ዎዛና ማታይ እስራኤለ ኡባን ናገታናዉ በሴስ።

25 እስ እስራኤለ አስ ማንቅድ ባ ጋድያፐ ባይዝኮ፥ እያ ማታ ዳቦይ ሄ ጋድያ እያዉ ዎዞ። 26 እያው ሄ ጋድያ ዎዝያ ዳቦይ ꬋይኮ፥ እ ዎንቶ ዱረትድ ዎዝያ ሚሸ ደምኮ ዛሪድ ዎዛናዉ ዳንዳኤስ። 27 ባ ባይዝዳ ዎደፐ ዶምድ ደእያ ላይꬃ ታይብድ፥ አትዳ ላይꬃ ሚሽያ ሻምዳይሳስ ዛሮ፤ ያትድ እ ባ ጋድያ ስሞ። 28 ሽን እያዉ ሄ ጋድያ ዎዛናዉ ግድያ ሚሸይ ꬋይኮ፥ እሻታማንꬆ ላይꬃ ባለይ ጋካናዉ ጋደይ ሻምዳ ኡራ ኩሸን ጋምኦ። እሻታማንꬆ ላይꬃ ባኣለ ዎደ እያ ጋደይ እያዉ ስሞ።

29 እስ አስ ግምበትዳ ካታማ ግዶን ደእያ ኬ ባይዝኮ፥ እ ባይዝዳ ዎድያፐ ብድ እስ ላይꬅ ኩማና ጋካናዉ ዛሪድ ዎዛናዉ ዳንዳኤስ። 30 ሽን እስ ላይꬃ ግዶን ዎዛናዉ ዳንዳኤቶና እፅኮ፥ ሄ ግምበትዳ ካታማ ግዶን ደእያ ኬꬃይ ሻምዳ ኡራስነ እያ ኮቻስ ግዴስ። እሻታማንꬆ ላይꬃ ባኣለ ዎደ ስመና። 31 ሽን ግምበትቦና ሄራን ደእያ ኬꬃት ጋደ መላ ዎዘቶሶና። እሻታማንꬆ ላይꬃ ባኣለ ዎደ ባይዝዳይሳስ ስሞሶና።

32 ግዶሽን፥ ሌወት ካታማታን ደእያ ባንታ ኬꬃ ባንታ ኮይዳ ዎደ ዎዛናዉ ዳንዳኦሶና። 33 ሌወታፐ እስ አስ ኤንታ ካታማ ግዶን ደእያ ኬꬃ ባይዝድ ዎዛናዉ ፆነትኮ፥ ሄ ኤንታ ካታማ ግዶን ደእያ ኬꬃይ እሻታማንꬆ ላይꬃ ባልያ ዎደ ስሜስ። ሌወታ ካታማ ግዶን ደእያ ኬꬃይ እስራኤለ አሳ ግዶን ሌወታሳ። 34 ሽን ኤንታ ካታማ ዩሹዋን ደእያ ሄንꬃ ቢታይ ኤንታዉ መርና አቆ ግድያ ግሾ ባይዘተና።

ታልኤ ዎጋ

35 እስ እስራኤለ አስ ማንቅድ ባና አይሳናዉ ፆነትኮ፥ እማꬃዳ ዎይኮ በተ አሳዳ እ ኔራ ዳና መላ ማዳ። 36 እያ ኔራ ዎꬃናዉ እያፐ የሎ ኤኮፋ ዎይኮ ዎ ሞፓ። ሽን ነ ፆሳ ያያ። 37 ነ ብራ እያዉ የሎራ ታልኦፋ፤ ነ ካꬃ እያዉ ዎራ ባይዞፓ። 38 ህንተዉ ካናነ ቢታ እማናዉነ ህንተ ፆሳ ግዳናዉ፥ ህንተና ግብፀ ቢታፈ ከስዳ፥ ታኒ፥ ጎዳ ህንተ ፆሳ።

39 እስ እስራኤለ አስ ማንቅድ፥ ባና ነዉ አይለ ኦꬅድ ባይዝኮ እያ አይለዳ ኦስሶፓ። 40 እ በተ አሳዳ ኡነ ኦꬅድ እሻታማንꬆ ላይꬃ ባለይ ጋካናዉ ኔራ ደኦ። 41 ሄ ዎደ እ ባ ናይታራ እስፈ ነ ሶፐ ከይድ ባ ሶ አሳኮ ቦ፤ ባ አዋ ጋደ ስሞ። 42 እስራኤለ አሳይ ታኒ ግብፀ ቢታፈ ከስዳ ታ አይለ ግድያ ግሾ ኤንቲ አይለተꬃስ ባይዘቶፎ። 43 ኔኒ ኤንታ ኡንኤꬃዳ ሃሮፓ፤ ሽን ኔኒ፥ ነ ፆሳ ያያ።

44 ነዉ አደነ ማጫ አይለይ ዳና መላ ኮይኮ፥ ነ ዩሹዋን ደእያ ካዎተꬃታፐ ሻማ። 45 ህንተ ቢታን ደእያ በተ አሳ ናይታ ሻማናዉ ዳንዳኤታ። ህንተ ቢታን ደእሸ የለትዳ ኤንታ ሶ አሳፐ ህንተዉ ሻሎ ኦꬃናዉ ዳንዳኤታ። 46 ህንተፈ ጉየ፥ ህንተ ናይት ኤንታ መርናዉ ላታና መላ ህንተ ናይታስ እምተ። ህንተ ኤንታ ኡባ ዎደ ህንተ አይለ ኦꬃናዉ ዳንዳኤታ፤ ሽን እስራኤለ አስ ኡንኤꬅድ ሃሮፕተ።

47 ነ ማታን ደእያ እማꬅ ዎይኮ በተ አስ ዱረትኮ፥ እያ ማታን ደእያ እስራኤለ ኡራይ ማንቅድ፥ ነ ማታን ደእያ እማꬃስ ዎይኮ በተ ኡራስ ዎይኮ እማꬃ አድያ ኮቻፈ እሱዋስ ባና ባይዝኮ፥ 48 እ ባይዘትድ ስምን፥ እያ ዎዛናዉ ዳንዳኤቴስ፤ እያ ዳቦታፐ እሶይ እያ ዎዞ። 49 እያ አዋ እሻይ፥ ዎይኮ እያ አዋ እሻ ናአይ ዎይኮ እያ ያራፐ ማታ ዳቦይ እያ ዎዞ፤ ዎይኮ እ ባ ሁጰን ዱረትድ ባና ዎዞ። 50 እ ባና ሻምዳ ኡራራ ግድድ፥ እ ባና ባይዝዳ ላይꬃፈ ዶምድ እሻታማንꬆ ላይꬃ ባለይ ጋካናዉ ደእያ ላይꬃታ ታይቦ። እያ ላአተꬃ ጋተይ፥ ሄ ላይꬃ ታይቡዋ ኬና ግዶ። እ ባና ሻምዳይሳራ ጋምእዳ ዎድያ ጋተይ እስ አስ ኡነ ኦꬅድ ደምያ ሚሽያራ ግና ግዶ። 51 እሻታማንꬆ ላይꬃ ባለይ ጋካናዉ ዳሮ ላይꬅ አትዳባ ግድኮ፥ ባ ባይዘትዳ ጋትያፐ ሄ ላይꬃ ታይቦን ባና ዎዝያ ጋትያ ቃንፆ። 52 እሻታማንꬆ ላይꬃ ባለይ ጋካናዉ አትዳ ላይꬃይ ጉꬃ ግድኮ፥ ባና ሻምዳይሳራ እስፈ ታይብድ፥ ሄ ላይꬃ ታይቦን ባና ዎዝያ ጋትያ ቃንፆ። 53 እ ላይꬃን ላይꬃን ኡነ ኦꬅያ አሳዳ ባና ሻምዳይሳራ ደኦ፤ እያ ጎዳይ እያ ኡንኤꬅድ ሃራናዉ በሰና።

54 ሽን እ ሄሳ መላ ሀኖን ዎዘቶና እፅኮ፥ እሻታማንꬆ ላይꬃ ባለይ ጋክያ ዎደ እነ እያ ናይት አይለተꬃፈ ከዮ። 55 እስራኤለ አሳይ፥ ታ ግብፀ ቢታፈ ከስዳ ታ አይለ። ታኒ፥ ጎዳ ህንተ ፆሳ።

26

ኪተተꬅ ኤህያ ዎይቶ

1 ጎይናናዉ ኤቃታ ኦꬆፍተ፤ ቃስ ሀዉልተ ዎይኮ ኤቃ ቱሱ ዎይኮ ሹቻ ኤቃ ኤሶፍተ። ታኒ ጎዳ፥ ህንተ ፆሳ። 2 ታ ሳምባታታ ናግተ፤ ታ ጎይኖ በሳ ቦንችተ። ታኒ ጎዳ።

3 ህንተ ታ ህግያ ካልኮነ ታ ኪታ ናግኮ፥ 4 ታኒ ህንተዉ እራ ዎደን ዎደን እማና፤ ቢታይ ካꬃ ዳርስድ ዶልሳና፤ ጋደን ደእያ ምꬃይ አይፋና። 5 ህንተ ካꬃ ሺሽድ ኦንጎና ደእሽን ዎይነ ማፅያ ዎደይ ጋካና፤ ዎይንያ ማፅድ ዉርሶና ካꬃ ዘርያ ዎደይ ጋካና። ህንተ ካላና ጋካናዉ ካꬅ ማና፤ ህንተ፥ ህንተ ቢታን ሳሮ ዳና።

6 ታኒ ቢታስ ሳሮተꬅ እማና፤ ኦንካ ህንተና ያሽሶና ህንተ ዝንአና። ኢታ ዶአታ ታኒ ቢታፈ ꬋይሳና፤ ህንተ ቢታን ናምአንꬆ ኦል ደንደና። 7 ህንተ ሞርከታ ህንተ የደꬃና፤ ኤንቲ ህንተ ስንꬃን ማሻን ሀይቃና። 8 ህንተፈ እቻሻይ ፄታ የደꬃና፤ ቃስ ፄታይ ታሙ ሙኩላ የደꬃና። ህንተ ሞርከት ህንተ ስንꬃን ማሻን ሀይቃና።

9 ታኒ ህንተና ማሮታ አይፈን በአና፤ ህንተና አይፍሳና፤ ህንተና ዳርሳና፤ ታኒ ታ ጫቁዋ ህንተራ ምንꬃና። 10 ህንተ ሻቻ ካꬃ ምድ ዉርሶና ደእሸ፥ ዋቻ ካꬃ ዎꬃናዉ፥ ሻቻ ካꬃ ድግድ በሰ ጊግሳና። 11 ታኒ ታ ደእያ በሳ ህንተ ግዶን ኦꬃና፤ ታኒ ህንተና እፅከ። 12 ታኒ ህንተ ግዶን ሄመታና፤ ህንተ ፆሳ ግዳና፤ ህንተ ታ አሰ ግዳና። 13 ህንተ ግብፀታስ አይለ ግዶና መላ ሄ ቢታፈ ህንተና ከስዳ ጎዳይ፥ ታኒ ህንተ ፆሳ። ታኒ ህንተ አይለተꬃ ቃምባራ መንꬃስ፤ ህንተ ꬎቁ ግድ ሄመታና መላ ኦꬃስ።

ኪተተꬃ እፆይ ኤህያ ሴራ

14 ሽን ህንተ ታና ስኦና እፅኮነ፥ ታ ኪታ ፖሎና እፅኮ፥ 15 ታ ዎጋ ካꬍኮ፥ ታ ኪታ ኡባ ፖሎና እፅድ ታ ጫቁዋ መንꬃናዉ ታ ህግያ ቦርኮ፥ 16 ሄ ዎደ ታኒ ህንተ ቦላ ሀይሳ ኦꬃና፤ ህንተ አኬኮና ደእሽን ያሽ፥ ግልቃተꬅ፥ ህንተ አይፍያ ተልጁምስያነ ህንተ አሳተꬃ መልስያ ምሻ ሀርገ ህንተ ቦላ የዳና። ህንተ ሞርከት ማና ግሾ ህንተ ዘርያ ዘረꬃይ መላ ግዳና። 17 ታ ህንተና ኢታ አይፈን ፄላና፤ ህንተ ሞርከታ ስንꬃን ህንተ ኩንዳና፤ ህንተና እፀይሳት ሃራና፤ ኦንካ የደꬆና ህንተ ባቃታና።

18 ሄሳ ኡባ ኦꬅንካ ህንተ ታና ስኦና እፅኮ፥ ታኒ ህንተ ናጋራ ግሾ ህንተ ሴራ ላፑን ዳኮ ኦꬃና። 19 ታ ህንተ ኦቶሩዋ መንꬃና፤ ሳሉዋ ብራታ፤ ሳአ ናሰ ብራታ ኦꬃና። 20 ህንተ ቢታይ ካꬅ፥ ህንተ ምꬃይ አይፈ እሞና ግሾ ህንተ ዎልቃይ ጮ በሳን ዉራና።

21 ህንተ ታዉ እፃስ ጊኮነ ታና ስኦና እፅኮ፥ ህንተ ናጋራ መላ ላፑን ዳኮ ጋዶ ታኒ ህንተ ቦላ ኤሀና። 22 ታኒ ህንተ ቦላ ባዞ ዶአታ የዳና፤ ኤንቲ ህንተ ናይታ ቦንቃና። ህንተ መሄታ ꬋይሳና፤ ህንተ ታይቡዋ ጉꬃና፤ ሄሳ ጋሶን ህንተ ሄመትያ ኦገይ ሁሳታና።

23 ሄ ሴራ ኡባን ህንተ ታኮ ስሞና እፅኮ፥ 24 ሄ ዎደ ታካ ህንተዉ እፃስ ጋና። ህንተ ናጋራ ግሾ ታኒ ታ ሁጰን ህንተና ላፑን ዳኮ ሴራና። 25 ታ ጫቁዋ ህንተ መንꬅዳ ግሾ፥ ኩሸ ዛራናዉ ማሻ ህንተ ቦላ ኤሀና። ህንተ፥ ህንተ ካታማታን ሺቅኮካ፥ ታኒ ህንተ ቦላ ጋዶ የዳና። ህንተ፥ ህንተ ሞርከታ ኩሸን አꬍድ እመታና። 26 ህንተ ካꬃ ታኒ ꬋይስያ ዎደ ታሙ ማጫሳት እስ በሸን ኡይꬁ ኡካና፤ ሄ ኡይꬃ ምዛነን ሻክድ ኤካና፤ ህንተ ሄሳ ማና ሽን ካለከታ።

27 ሀ ኡባን ህንተ ታና ስኦና እፅኮነ ህንተ ኢታተꬃን ጉጅድ ቢኮ፥ 28 ታ ህንተ ቦላ ሀንቆን ደንዳና። ህንተ ናጋራ ግሾ ታኒ ህንተና ላፑን ዳኮ ሴራና። 29 ህንተ፥ ህንተ አደ ናይታነ ህንተ ማጫ ናይታ አሹዋ ማና። 30 ታኒ፥ ህንተ ꬎቃ ጎይኖ በሳታ ꬋይሳና፤ ህንተ እፃነ ያርሽያ በሳ ላላና። ታኒ ህንተ አሀ ህንተ ኤቃታ አሀ ቦላ ሆላና፤ ታኒ ህንተና ፖሎ እፃና። 31 ታኒ ህንተ ካታማታ ባይሳ ኦꬃና፤ ህንተ ጎይኖ በሳታ ꬋይሳና፤ ህንተ ሳውያ ያርሹዋ ስንግከ። 32 ታኒ ህንተ ቢታ ꬋይሳና፤ ሄ ቢታን ደእያ ሞርከት ሄሳን ማላለታና። 33 ታኒ ህንተና ካዎተꬃታ ግዶን ላላና፤ ህንተ ቦላ ታ ማሻ ሾዳና። ህንተ ቢታይ ባይሳታና፤ ህንተ ካታማት ላለታና። 34 ህንተ ሞርከታ ቢታን ደእያ ዎደ፥ ባይሳ ጊግድ ደእያ ህንተ ቢታይ ባ ሳምባታ ቦንቻና። ሄ ዎደ ህንተ ቢታይ ሸምፓናነ ባ ሳምባታ ቦንችሸ ኡፋይታና። 35 ህንተ ሄ ቢታን ደእያ ዎደ ሳምባታታን ደምቦና ሸምፑዋ ሀእ ባይሳ ግድዳ ዎደ ደማና።

36 ህንተ ድኤትድ ብያ ዎደ ጉየ አትዳ አሳታ ዎዛናን ያሽ የዳና፤ ጫርኮይ ቃꬅያ ቦንጮ ግርሳይ ኤንታ ዳጋንꬃና፤ ኤንቲ ማሻፈ ባቃትያ መላ ባቃታና፤ ኤንታ ኦንካ የደꬆና ኩንዳና። 37 ኦንካ የደꬆና ኦላፐ ባቃትያዳ ባቃትሸ፥ እሶይ እሱዋራ ꬉበትድ ኩንዳና። ህንተ፥ ህንተ ሞርከታ ስንꬃን ኤቃናዉ ህንተዉ ዎልቅ ꬋያና። 38 ካዎተꬃታ ግዶን ህንተ ꬋያና፤ ህንተ ሞርከታ ቢታን ህንተ ምተትድ ꬋያና። 39 ሞርከታ ቢታን አትዳይሳት ባንታ ናጋራ ግሾነ ባንታ አዋታ ናጋራ ግሾ ግልቅድ ꬋያና።

40 ሽን ኤንቲ ባንታ ናጋራነ ታ ቦላ ማካልድ ስኦና እፅዳ ባንታ አዋታ ናጋራ ፓፅኮ፥ 41 ታ ኤንታ እፃናዳነ ኤንታ ሞርከታ ቢታ የደꬃናዳ ኦꬅዳ ባንታ ናጋራ አግኮነ ኤንታ ኪተቶና ዎዛናይ ስምኮ፥ 42 ታኒ ያይቆባራ፥ ይሳቃራነ አብራሃመራ ጫቅዳ ጫቁዋ ሀሳያና፤ ኤንታ ቢታ ዛራ ቆፓና። 43 ኤንታ ቢታይ ባይሳ አታና፤ ሄ ኤንቲ ꬋይን ባይሳ ግድድ ደእዳ ዎደን ቢታይ ሳምባታ ቦንችሸ ኡፋይታና። ኤንቲ ታ ኪታ ካꬍዳ ግሾነ ታ ዎጋ ለቅዳ ግሾ ባንታ ናጋራ ሴራ ኤካና።

44 ግዶሽን፥ ኤንቲ ባንታ ሞርከታ ቢታን ደእዳ ዎደ ኩመꬅ ꬋያና ጋካናዉ ኤንታራ ደእያ ታ ጫቁዋ መንꬅከ፤ ኤንታ የግከ። ታኒ፥ ጎዳ ኤንታ ፆሳ። 45 ታኒ ኤንታ ፆሳ ግዳናዉ፥ ካዎተꬃት ፄልሽን፥ ግብፀ ቢታፈ ከስዳ ኤንታ ማይዛታራ ታኒ ጫቅዳ ጫቁዋ ኤንታ ግሾ ሀሳያና። ታኒ ጎዳ።

46 ጎዳይ ሲና ዙማ ቦላ ሙሰ ባጋራ ባፐነ እስራኤለ አሳፐ ግዶን ዎꬅዳ ዎጋት ኪታትነ ህገት ሀይሳታ።

27

ዎዞ ዎጋ

1 ጎዳይ ሙሰኮ ሀይሳዳ ያግስ። 2 እስራኤለ አሳስ ሀይሳዳ ያጋዳ ኦዳ፤ እስ አስ ጎዳስ አሰ እማናዉ ቃንግኮ፥ ዎዞ ጋትያ ነ ጋማትዳይሳ መላ ሄ ኡራ ግሾ ሚሸ ቃንፆ። 3 ላታሙ ላይꬃፈ ብድ ኡሱፑን ታሙ ላይꬅ ጋካናዉ ደእያ አደ ግድኮ ጌሻ ዱንካነን ኤረትዳ ምዛነን ኡሱፑን ፄቱ ብራ ሳንትመ ቃንፆ። 4 ማጫ ግድኮ ሀስታሙ ብራ ሳንትመ ቃንፆ። 5 እቻሹ ላይꬃፈ ብድ ላታሙ ላይꬅ ጋካናዉ ደእያ አደ ግድኮ ላታሙ ብራ ሳንትመ ቃንፆ፤ ቃስ ማጫስ ግድኮ ታሙ ብራ ሳንትመ ቃንፆ። 6 እስ አጌናፐ ብድ እቻሹ ላይꬅ ጋካናዉ ደእያ አደ ግድኮ እቻሹ ብራ ሳንትመ ቃንፆ፤ ቃስ ማጫስ ግድኮ ሄꬑ ብራ ሳንትመ ቃንፆ። 7 ላይꬅ ኡሱፑን ታማነ እያፐ ቦላ ግድዳ አደ ግድኮ፥ ታማነ እቻሹ ብራ ሳንትመ፤ ቃስ ማጫስ ግድኮ ታሙ ብራ ሳንትመ ቃንፆ። 8 ቃንግዳ ኡራይ ኔኒ ጋማትዳይሳ ቃንፃናዉ ዳንዳኦና ማንቆ ግድኮ፥ እ ባ ቃንገꬃ ጋꬃናዉ እምዳ ኡራ ኤህድ ካህንያ ስንꬃን ኤሶ፤ ቃንገትዳ ኡራይ ቃንፃናዉ ዳንዳኤይሳ ኬና ቆፕድ ካህነይ ጋማቶ።

9 እስ አስ ጎዳስ ያርሾ ኦꬅድ እማናዉ ቃንግዳይ መሄ ግድኮ ጎዳስ እመትያ መሄ ኡባይ ጌሽ ግዴስ። 10 ሄ መህያ ግሾ ሀራ መሄ እሞፎ፤ ዎይኮ እያ ሀራ መሄራ ላሞፎ። ሎኡዋ ኢታራ ዎይኮ ኢታ ሎኡዋራ ላሞፎ፤ ሽን እ ላምኮ፥ ኮይሮ መሄይነ ላመ እምዳ መሄይ ናምአይካ ጌሽ ግዶ። 11 እስ አስ ጎዳስ ያርሾ ኦꬅድ እማናዉ ገፕዳ መሄይ ጌሽ ግዶና እፅኮ፥ ሄ ኡራይ ሄ መህያ ካህንያ ስን ኤሆ። 12 ሎኦ ግድን፥ ኢታ ግድን ካህነይ ሄ መህያ ጋማቶ፤ ካህነይ ጋማትዳይስ እያዉ ጋተ ግዶ። 13 ሽን ሄ መህያ ጎዳይ ዛሪድ ዎዛናዉ ኮይኮ፥ ሄ መህያ ጋትያ ቦላ ፄታፐ ላታሙ ኩሸ ጉጆ።

14 እስ አስ ባ ኬꬃ ጌሽ ኦꬅድ ጎዳስ ዱማይኮ፥ ሎኦ ግድን፥ ኢታ ግድን ካህነይ ሄ ኬꬃ ጋማቶ፤ ካህነይ ጋማትዳይስ እያዉ ጋተ ግዶ። 15 ባ ኬꬃ ጌሽ ኦꬅድ ጎዳስ ዱማይዳ ኡራይ ዛሪድ ዎዛናዉ ኮይኮ፥ ሄ ኬꬃ ጋትያ ቦላ ፄታፐ ላታሙ ኩሸ ጉጆ፤ ስሚድ ኬꬃይ እያባ ግዴስ።

16 እስ አስ ባ ላታ ጋድያፐ ሻክድ ጌሽ ኦꬅድ ጎዳስ ዱማይኮ፥ ሄ ጋድያ ጋተይ እያን ዘረትያ ዘረꬃን ጋማተቶ። ሄስካ ናምኡ ፄታነ ላታሙ ክሎ ግራመ ባንጋ ዘርያ ጋደ ግድኮ፥ እሻታሙ ሳቅለ ቃንፆ። 17 እ ባ ጋድያ እሻታማንꬆ ላይꬃ ባለፐ ዶምድ ጌሽ ኦꬅድ ጎዳስ ዱማይኮ፥ ሄ ጋድያ ኩመꬃ ጋትያ ቃንፆ። 18 ሽን እ ባ ጋድያ እሻታማንꬆ ላይꬃ ባለይ አꬍን፥ ጌሽ ኦꬅድ ጎዳስ ዱማይኮ፥ ካልድ ደእያ እሻታማንꬆ ላይꬃ ባለይ ጋካናዉ ደእያ ላይꬃታ ካህነይ ታይብድ፥ እያ ኩመꬃ ጋትያፐ ዎꬎ። 19 ሄ ጋድያ ጌሽ ኦꬅድ ጎዳስ ዱማይዳ ኡራይ ዛሪድ ዎዛናዉ ኮይኮ፥ ጋማተትዳ ጋትያ ቦላ ፄታፐ ላታሙ ኩሸ ጉጆ፤ ስሚድ ጋደይ እያባ ግዴስ። 20 ሽን እ ጋድያ ዛሪድ ዎዛናፐ ስን ሀራ አሳስ ባይዝኮ፥ ሄ ጋድያ ዎዛናዉ ዳንዳኤና። 21 እሻታማንꬆ ላይꬃ ባለይ ጋክን ጋደይ የደትያ ዎደ ሄ ጋደይ ናምአንꬆ ጉየ ስሞና ጎዳስ ጌሽ ግዶ፤ ሄ ጋደይ ካህነታባ ግዴስ።

22 እስ አስ ሀራ አሳፐ ሻምዳ ጋድያ ጌሽ ኦꬅድ ጎዳስ ዱማያናዉ ኮይኮ፥ 23 ካልያ እሻታማንꬆ ላይꬃ ባለይ ጋካናዉ ደእያ ጋትያ ካህነይ ጋማትኮ፥ ኡራይ ሄ ጋላስ ጋማትዳ ጋትያ ቃንፆ፤ ሄ ሚሸይ ጎዳስ ዱማትዳ ሚሸ ግዳና። 24 እሻታማንꬆ ላይꬃ ባለይ ጋክያ ዎደ ሄ ጋደይ ኮይሮ ላታን ኤክድ ባይዝዳ ኡራስ ስሜስ።

25 ኤንታ ጋተይ ጌሻ ዱንካንያን ኤረትዳ ምዛነን ጋማተቴስ። (እስ ሳቅለይ ላታሙ ጌራ ግዴስ)።

26 ሽን ኦንካ ባይራ የለትዳ መሄ ጎዳስ ዱማይድ ሺሻናዉ ዳንዳኤና፤ እ ካሰካ ጎዳባ። ሚዝ ዎይኮ ዶርሰ ግድን ጎዳባ። 27 ሄ መሄይ ጌሽ ግዶና እፅኮ፥ እ ጋማተትዳ ጋትያ ቦላ እቻሻፐ እስ ኩሸ ጉጅድ እያ ጎዳይ ዛሪድ ዎዞ። እ ዎዞና እፅኮ፥ ጋማተትዳ ጋትያን ሀራ አሳስ ባይዘቶ።

28 እስ አስ ጎዳስ ዱማይድ እምዳባይ አይባ ግድኮካ፥ አሰ ዎይኮ መሄ ዎይኮ እያ ላታ ጋደ ግድን፥ ባይዘተናነ ዎዘተና። እ ዱማይዳባ ኡባይ ጎዳስ ኡባፈ ጌሽ። 29 አሳ ግዶፈ ሀይቃና መላ ፕርደትዳ አስ ኦንካ ዎዘቶፎ፤ ሄ ኡራይ ሀይቆ።

30 ጋደን ካፅዳ ካꬅ ዎይኮ ምꬃ አይፈ ግድን ታማፈ እሶይ ጎዳባ። ሄስ ጎዳስ ጌሽ። 31 እስ አስ ባ አስራታ ዎዛናዉ ኮይኮ፥ እያ ጋትያ ቦላ ፄታፐ ላታሙ ኩሸ ጉጅድ ዎዞ። 32 ሚዛ አስራታ ዎይኮ ዶርሳ አስራታ ዎይኮ ዴሻ አስራታ ግድን፥ ሄንꬃንቹዋ ፃምአፈ ጋርሳራ አꬍያ ታማፈ እሶይ ጎዳስ ጌሽ። 33 ታማንꬆ መሄይ ኢታ ግድን፥ ሎኦ ግድን ዶሮፖ፤ ዎይኮ እያ ሀራራ ላሞፎ። ላምኮ፥ ኮይሮይነ ላመ እምዳ ናምአይ ጎዳስ ጌሽ ግዶሶና፤ ዛሪድ ዎዛናዉ ዳንዳኤተና።

34 ሲና ዙማ ቦላ ጎዳይ ሙሰ ባጋራ እስራኤለ አሳ ኪትዳ ኪታይ ሀይሳ።

* 16:8 አዛዘላሳ፦ እብራወꬆ ዶናን መላ ቢታ የደተይሳ ጉሱ።

ታይቦ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

ታይቦ ማፃፋ

ጋꬃ ቆፋ

ታይቦ ማፃፋይ፥ እስራኤለ አሳይ ሲና ዙማፐ ደንድዳ ዎደፐ ዶምድ፥ ፆሳይ ኤንታዉ እማና ግድ ቃላ ገልዳ ቢታስ ዶሎሀ ባጋ ዛዋ ጋካናዉ ሄመትዳ ኦይታሙ ላይꬃ ታርከ ኦዴስ። ማፃፋ ሱንꬃይ፥ እስራኤለ አሳይ ሲና ዙማፐ ደንድድ ባናፐ ስን፥ እስ የለታፐ ጉየ ዮርዳኖሰ ሻፋፐ ዶሎሀ ባጋን፥ ሞአበ ቢታን፥ ሙሰይ አሳ ታይብዳ ታይቡዋ በሴስ። ናምኡ ታይቦታፐ ግዶን ደእያ ዎደን፥ እስራኤለ አሳይ ካናነፐ ዱገሀ ባጋ ዛዋን ደእያ ቃደስ-ባርነ ማትድ ደኤስ። ግዶሽን፥ ኤንቲ ፆሳይ እማና ግዳ ቢታ ያራ ገላናዉ ዳንዳእቦኮና። ሄሳ ግሾ፥ ኤንቲ ሄ ሄራን ዳሮ ላይꬅ አꬅዳፐ ጉየ፥ ዮርዳኖሰ ሻፋፐ ዶሎሀ ባጋራ ደእያ ቢታ ጋክዶሶና። ኤንታፈ ባጋይ ያን ዳናዉ ቆፋ ቃችን፥ አትዳ አሳይ ዮርዳኖሰ ፕንድ፥ ካናነ ባናዉ ባንታና ጊግስዶሶና።

ታይቦ ማፃፋይ፥ ዳሮ መቶይ ጋክያ ዎደ ያይያነ ኡፋይስ ቃንፅያ አሳ ታርከ በሴስ። ፆሳ ቦላነ ኤንታ ካለꬃና መላ ፆሳይ ዶርዳ ሙሰ ቦላ ጌላተꬃን ደንድዳ አሳ ታርከ ቆንጭሴስ። አሳይ ዳቡራንቾነ ኪተቶና ደረ ግድኮካ፥ ፆሳይ አማንꬅያ ፆሰ ግድድ፥ ኤንታ ናግድ ዎꬅዳይሳ ታርከይ ኦዴስ። ሄሳዳካ፥ ሙሰይ እስ እስ ቶሆ ዳንዳአ ꬋይኮካ፥ ምኖ አማኖይ እያዉ ደእያ ግሾ፥ ፆሳስነ አሳስ አማነትድ ኦꬅያ አስ ግድድ በንትስ።

ማፃፋ አይፈ ቆፋታ

ኮይሮ ታይቡዋ (1:1—4:49)

ሌወታነ ዱማ ዱማ ህገ (5:1—8:26)

ፓስካ ባኣለ (9:1-23)

ሲና ዙማፐ ሞአበ ጋካናዉ ሄመትዳ ሄመꬃ (10:1—15:41)

አሳ ጌላተꬃ (16:1—17:13)

ካህነታነ ሌወታ (18:1—19:22)

ሞአበ ጋካናዉ ሄመትዳ ሄመꬅ (20:1—21:35)

ባላማነ ባላቃ (22:1—24:25)

አሳ አማነቶና እፁዋነ ናምአንꬆ ታይቡዋ (25:1—26:65)

ሰሎጳዳ ማጫ ናይታነ እያሱ ዶረተꬃ (27:1-23)

ዱማ ዱማ ህገታነ ባኣለ ዎደ ያርሾታ (28:1—30:16)

ምድያመታ ፆነተꬃነ ዮርዳኖሰ ፕነꬃ (31:1—36:13)

1

ኮይሮ እስራኤለ አሳ ታይበተꬃ

1 እስራኤለ አሳይ ግብፀ ቢታፈ ከይዳ ናምአንꬆ ላይꬃን፥ ናምአንꬆ አጌናን፥ ሄ አጌና ኮይሮ ጋላሳን፥ ጎዳይ ሲና መላ ቢታን ጌሻ ዱንካንያን ሙሰኮ ሀይሳዳ ያግስ፤ 2 “ኔራነ አሮናራ እስራኤለ አሳ ኡባ ኤንታ ኮቻን ኮቻን፥ ቃስ ኤንታ ሶ አሳን አሳን ታይባድ፥ አደ አሳ ሱንꬃ ፃፍተ። 3 ላይꬅ ላታማነ እያፐ ቦላ ግድዳ፥ ኦለታናዉ ዳንዳእያ እስራኤለ አሳ ኡባ ታይብተ። 4 ኮቻፐ ኮቻፐ እስ እስ አስ ባ ሶ አሳስ ሀላቃ ግድድ ህንተና ማዶ። 5 ህንተና ማዳና አሳ ሱንꬃይ ሀይሳፈ ካልድ ፃፈትዳይሳ።

ሮቤላፐ፥ ሻደኡራ ናኣ ኤልፁራ፤ 6 ስሞናፐ ሱርሳዳያ ናአ ሳሉምኤላ፤

7 ይሁዳፐ አምናዳበ ናኣ ናአሶና፤

8 ይሳኮራፐ ዙአራ ናኣ ናትናኤላ፤

9 ዛብሎናፐ ሄሎና ናኣ ኤልኣባ፤

10 ዮሰፋ ናይታፐ፥

ኤፍሬማፐ አምሁዳ ናኣ ኤልሻማአ፤

ምናሰፐ ፓዳዙራ ናኣ ጋማልኤላ፤

11 ብንያመፐ ጋድዮና ናኣ አብዳና፤

12 ዳናፐ አምሳዳያ ናኣ አክኤዘራ፤

13 አሴራፐ ኦክራና ናኣ ፓግኤላ፤

14 ጋዳፐ ራጉኤላ ናኣ ኤልያሳፋ፤

15 ንፍታለመፐ ኤናና ናአ አክራ፤

16 ሀ አሳይ ባንታ አዋታ ኬꬃ አሳፐ ካለꬃናዉ ዶረትዳ እስራኤለ ያራታ ሀላቃታ” ያግስ።

17 ያትን ሙሰይነ አሮን ሄ ዶረትዳ አሳታ ኤክድ፥ 18 ናምአንꬆ አጌናን ኮይሮ ጋላሳን ኩመꬃ ማባራ ፄግድ ሺሽዶሶና። አሳይ ባንታ ኮቻን ኮቻን፥ ቃስ ባንታ ሶ አሳን አሳን ላታሙ ላይꬅነ እያፐ ቦላ ግድዳ አደ ኡባይ ፃፈትስ። 19 ጎዳይ እያ ኪትዳይሳዳ ሙሰይ ኤንታ ሲና መላ ቢታን ታይብስ።

20-21 ኦለታናዉ ዳንዳእያ አደ ኡባይ፥ ላታሙ ላይꬅነ እያፐ ቦላ ግድዳ አደ ኡባይ ታይበትድ ሁጰን ሁጰን ፃፈትዶሶና። ኤንቲ ባንታ ኮቻን ኮቻንነ ባንታ ሶ አሳን ሻከትድ ሀይሳፈ ካልድ ደእያ ታይቦ ማራን ማዝጋበትዶሶና።

ባይራ ናኣ ሮቤላፐ 46,500 22-23 ስሞናፐ 59,300

24-25 ጋዳፐ 45,650

26-27 ይሁዳፐ 74,600

28-29 ይሳኮራፐ 54,400

30-31 ዛብሎናፐ 57,400

32-33 ዮሰፋ ናኣ ኤፍሬማፐ 40,500

34-35 ዮሰፋ ናኣ ምናሰፐ 32,200

36-37 ብንያመፐ 35,400

38-39 ዳነፐ 62,700

40-41 አሴራፐ 41,500

42-43 ንፍታለመፐ 53,400

44 ሙሰይ፥ አሮንነ ባንታ ሶ አሳፐ አሳፐ ዶረትዳ ታማነ ናምኡ እስራኤለ ኮቻ ሀላቃት ታይብዳ አሳይ ሀይሳታ። 45 ኦለታናዉ ዳንዳእያ አደ ኡባይ፥ ላታሙ ላይꬅነ እያፐ ቦላ ግድዳ አሳይ ባንታ ሶ አሳን አሳን ታይበትዶሶና። 46 ኩመꬃ አሳ ታይቦይ 603,550.

47 ሽን ሌወ ኮቻት ታይበትቦኮና። 48 ጋሶይካ ካሰ ጎዳይ ሙሰኮ ሀይሳዳ ያግስ፤ 49 “ሌወ ኮቻታ ታይቦፓ፤ ኤንታ አትዳ እስራኤለ አሳ ታይቦን ገልሶፋ። 50 ሌወታ፥ ጌሻ ዱንካንያንነ እያን ደእያ ሚሸታ ኡባ ቦላ ሀላቃ ኦꬃዳ ሹማ። ኤንቲ ዱንካንያነ እያን ደእያ ሚሸታ ቶካና፤ እያ ግዶን ኦꬃናነ እያ ዩሾን ዱንካናና። 51 ጌሻ ዱንካነይ ሾደትያ ዎደ ሌወት ሾዶ፤ ጌሻ ዱንካነይ ኤቅያ ዎደ ሌወት ኤሶ፤ ኤንታፈ ሀር ኦንካ እያኮ ሺቅኮ ሀይቆ። 52 ሀንኮ እስራኤለ አሳይ ባንታ ሄራንነ ባንታ ጩጋን ጩጋን ሻከትድ፥ ባንታ ዱንካንያ ዱንካኖና። 53 ሽን ጎዳ ሀንቆይ እስራኤለ ማባራ ቦላ ዎꬎና መላ ሌወት ዱንካንያ ዩሹዋን ባንታ ዱንካንያ ዱንካንድ ናጎ” ያግስ። 54 እስራኤለ አሳይ ጎዳይ ሙሰ ኪትዳ ኡባ ኦꬅዶሶና።

2

እስራኤለ ኮቻታ ማራ

1 ጎዳይ ሙሰነ አሮና ሀይሳዳ ያግስ፤ 2 እስራኤለ አሳይ ባንታ ኮቻን ኮቻን ማላነ ባንታ ኮቻ ኮቻ ኤርስያ ባንድራ ካልድ፥ ጌሻ ዱንካንያፐ ጉꬅ ሃክድ እያ ዩሹዋን ዱንካኖና።

3 ዶሎሀ ባጋራ ይሁዳ ኮቻይ ባንታ ማላ ካልድ ዱንካኖና። ይሁዳ ኮቻ ካለይ አምናዳበ ናኣ ናአሶና። 4 እያ ጩጋ ታይቦይ 74,600.

5 ይሁዳ ጋክድ ዱንካናናይ ይሳኮረ ኮቻ። ይሳኮራ ኮቻ ካለይ ዙአራ ናኣ ናትናኤላ። 6 እያ ጩጋ ታይቦይ 54,400.

7 እያፐ ካልድ ዛብሎና ኮቻይ ዱንካኔስ። ዛብሎና ኮቻ ካለይ ሄሎና ናኣ ኤልኣባ። 8 እያ ጩጋ ታይቦይ 57,400

9 ይሁዳ ባጋን ዱንካንዳ ኦላንቾታ ታይቦይ 186,400. እስራኤለ አሳይ ጉታ የድድ ብያ ዎደ ኮይሮት ከየይ ኤንታ።

10 ዱገሀ ባጋራ ሮቤላ ኮቻይ ባንታ ማላ ካልድ ዱንካኖና። ኤንታ ካለይ ሳድዮራ ናኣ ኤልሱራ። 11 እያ ጩጋ ታይቦይ 46,500. 12 ሮቤላ ጋክድ ዱንካነይ ስሞና ኮቻ። ስሞና ኮቻ ካለይ ዙርሻዳያ ናአ ሳሉምኤላ። 13 እያ ጩጋ ታይቦይ 59,300.

14 እያፐ ካልድ ጋደ ኮቻይ ዱንካኔስ። ኤንታ ካለይ ደኡኤላ ናኣ ኤልያሳፋ። 15 ኤንታ ጩጋ ታይቦይ 45,650.

16 ሮቤላ፥ ባጋን ዱንካንዳ ኦላንቾታ ታይቦይ 151,450. እስራኤለ አሳይ ጉታ የድድ ብያ ዎደ ናምአንꬆ ከየይ ኤንታ።

17 ሄሳፈ ጉየ ኮይሮ ከይያ ይሁዳ ጩጋፐነ ናምአንꬆ ከይያ ሮቤላ ጩጋፐ ግዶን ጌሻ ዱንካንያ ቶክድ ሌወት ገሎሶና። እስ እስ ኮቻይ ባንታ ዱንካንዳ ማራን ባንታ ማላ ኦይክድ ከዮ።

18 ዉሎሀ ባጋራ ኤፍሬማ ባጋይ ባንታ ማላ ካልድ ዱንካኖና። ኤንታና ካለይ አምሁዳ ናኣ ኤልሻማአ። 19 ኤንታ ጩጋ ታይቦይ 40,500. 20 ኤንታ ጋክድ ምናሰ ኮቻይ ዱንካኔስ። ኤንታና ካለይ ፓዳዙራ ናኣ ጋማልኤላ። 21 ኤንታ ኦላንቾታ ታይቦይ 32,200. 22 እያፐ ካልድ ዱንካነይ ብንያመ ኮቻ። ብንያመ ኮቻ ካለይ ግድኦና ናኣ አብዳና። 23 ኤንታ ጩጋ ታይቦይ 35,400. 24 ኤፍሬማ ባጋን ዱንካንዳ ኦላንቾታ ታይቦይ 108,100. እስራኤለ አሳይ ጉታ የድድ ብያ ዎደ ሄꬓንꬆ ከየይ ኤንታ።

25 ፑደሀ ባጋራ ዳነ ኮቻይ ባንታ ማላ ካልድ ዱንካኖና። ኤንታና ካለይ አምሳዳያ ናኣ አክኤዘራ። 26 ኤንታ ጩጋ ታይቦይ 62,700. 27 ኤንታና ጋክድ አሴራ ኮቻይ ዱንካኔስ። አሴራ ኮቻ ካለይ ኦክራና ናኣ ፓግኤላ። 28 ኤንታ ጩጋ ታይቦይ 41,500. 29 እያፐ ካልድ ንፍታለመ ኮቻይ ዱንካኔስ። ንፍታለመ ኮቻ ካለይ ኤናና ናኣ አክራ። 30 ኤንታ ጩጋ ታይቦይ 53,400

31 ዳነ ባጋን ዱንካንዳ ኦላንቾታ ታይቦይ 157,600. እስራኤለ አሳይ ጉታ የድድ ብያ ዎደ ዉርሰꬃን ከየይ ኤንታ።

32 ባንታ ኮቻን ኮቻን ሻከትድ ታይበትዳ እስራኤለ ኦላንቾታ ታይቦይ 603,550. 33 ሽን ጎዳይ ሙሰ ኪትዳይሳዳ፥ ሌወት ሀራ እስራኤለ አሳራ ታይበትቦኮና። 34 እስራኤለ አሳይ፥ ጎዳይ ሙሰ ኪትዳባ ኡባ ኦꬅዶሶና። ኤንቲ ባንታ ማላ ካልድ ዱንካንዶሶና፤ ቃስ ባንታ ኮቻነ ባንታ ሶ አሳ አሳ ካልድ ከዮሶና።

3

አሮና አደ ናይታ

1 ጎዳይ ሲና ዙማ ቦላ ሙሰራ ኦደትያ ዎደ ደእያ አሮናነ ሙሰ ሶ አሳይ ሀይሳፈ ካልድ ፃፈትዳይሳ። 2 አሮና አደ ናይታ ሱንꬃይ፥ ባይራይ ናዳባ፥ ካለይ አብዮዳ፥ አላዛራነ እታማራ። 3 ሄ አሮና አደ ናይት ኡባይ፥ ካህነ ግድድ ኦꬃናዉ ትየትድ ሹመትዶሶና። 4 ሽን ኤንታ ግዶፈ ናዳበይነ አብዮድ ሲና መላ ቢታን ጎዳ ስንꬃን ጌሽ ግዶና ታማን ያርሾ ያርሽድ ሀይቅዶሶና። ኤንታዉ ናእ ባዋ። ሄሳ ግሾ፥ ኤንታ አዋይ አሮን ፓፃ ደእዳ ላይꬃ ኡባን አላዛርነ እታማራ ፃላል ካህነ ግድድ ኦꬅዶሶና።

ሌወታ ኦሶ

5 ጎዳይ ሙሰኮ፥ 6 “ሌወ ኮቻታ ኤሀዳ ካህንያ አሮና ማዳና መላ ኤንታ እያ ስን ሺሻ። 7 ኤንቲ አሮናነ እስራኤለ ማባራ ኡባ ጌሻ ዱንካንያ ስንꬃን ዱማ ዱማ ኦሶ ኦꬅድ ማዶ። 8 ኤንቲ ጌሻ ዱንካንያ ግዶን ደእያ ሚሸ ኡባ አዋተꬃን አይሶ። እስራኤለ አሳ ግሾ ጌሻ ዱንካንያ ግዶን ኦሶ ኡባ ኤንቲ ኦꬆና። 9 አሮናነ እያ አደ ናይታ ማዳና መላ ሌወታ ሹማ። ኤንቲ እስራኤለ አሳ ግዶፈ ሻከትድ አሮና ማዳና መላ እመትዶሶና። 10 አሮናነ እያ አደ ናይታ ካህነ ኦꬃዳ ሹማ። ኤንታፈ ሀራ አስ ኦንካ ጌሻ ዱንካንያኮ ሺቅኮ ሀይቆ” ያግስ።

11 ቃስ ጎዳይ ሙሰኮ፥ 12 “ታኒ እስራኤለን የለትያ ባይራ አደ ናይታ ግሾ ሌወታ ኤካስ። ሌወት ታባ። 13 አይስ ጊኮ፥ ባይራ የለትዳ ኡባይ ታባ። ታ ግብፀ ቢታን ባይራ የለትዳ ኡባ ዎꬍዳ ጋላሳን፥ እስራኤለን ባይራ የለትዳባ ኡባ አሰ ግድን፥ መሄ ግድን፥ ታዉ ዱማያስ። ኤንቲ ታባ ግዳና። ታኒ ጎዳ” ያግስ።

ሌወታ ታይቡዋ

14 ቃስካ ጎዳይ ሙሰኮ ሲና መላ ቢታን፥ 15 “ሌወታ ኤንታ ኮቻን፥ ቃስ ኤንታ ሶ አሳን አሳን ታይባ። የለትን እስ አጌናነ እያፐ ቦላ ግድዳ አደ ናይታ ኡባ ታይባ” ያግስ። 16 ያትን ጎዳይ ኪትዳይሳዳ ሙሰይ ኤንታ ታይብስ።

17 ሌወ አደ ናይት ገድሶና፥ ቃሀታ ማራራ። 18 ገድሶና አደ ናይት ልብናነ ሳመአ ጌተቶሶና። 19 ቃሃታ አደ ናይት አምራማ፥ ይዝሃራ፥ ከብሮናነ ኡዝኤላ። 20 መራራ አደ ናይት ማህላነ ሙሳ ጌተቶሶና። ሌወታ ማይዛት ሀይሳታ።

21 ናምኡ ገድሶና ኮቻት ልብናነ ስምአ። 22 የለትን እስ አጌናነ እያፐ ቦላ ግድዳ አደ ናይታ ታይቦይ 7,500. 23 ገድሶና ኮቻት ጌሻ ዱንካንያፐ ጉየን ዉሎሀ ባጋን ዱንካንዶሶና። 24 ገድሶና ኮቻ ሶ አሳ ሀላቃይ ላኤላ ናኣ ኤልያሳፋ። 25 ገድሶና ኮቻስ ጌሻ ዱንካንያ ቦላ ደእያ አዋተꬃይ፥ ዱንካንያ፥ ጋꬃ ካማ፥ ካረ ካማ፥ ዉላ ማጋራጁዋ፥ 26 ዱንካንያ ዩሾን ደእያ ዳባባ ማጋራጁዋ፥ ያርሾ በሳ ማጋራጁዋ፥ ዳባባ ዉላ ማጋራጁዋ፥ ዎዶሮታነ እያን ጎኤትያ ሚሸታ ኡባ አዋተꬃን አይሶሶና።

27 ቃሃታ ኮቻት አምራማ፥ ይዝሃራ፥ ከብሮናነ ኡዝኤላ። 28 የለትን እስ አጌናነ እያፐ ቦላ ግድዳ አደ ናይታ ታይቦይ 8,600. ቃሃታ ኮቻት ጌሻ ዱንካንያ አዋተꬃን ናጎሶና። 29 ቃሃታ ኮቻት ጌሻ ዱንካንያፐ ዱገሀ ባጋራ ዱንካንዶሶና። 30 ቃሃታ ኮቻ ካለይ ኡዝኤላ ናኣ ኤልዛፋና። 31 ኤንቲ ታቦትያ፥ ፃርጴዛ፥ ፆምፐ ዎꬅያ ኮጫ፥ ያርሽሶ በሳ፥ ካህነት ጎኤትያ ጌሻ ዱንካንያ ሚሸታ፥ ኡባፈ ጌሻ በሳ ገልያ ዉላ ቦላ ደእያ ማጋራጁዋ አዋተꬃን አይሶ። 32 ሌወታ ሀላቃይ ካህንያ አሮና ናኣ አላዛራ። እ ጌሻ በሳን ኦይሳታስ ሹማ።

33 መራራ ኮቻት ማህላነ ሙሳ። 34 የለትን እስ አጌናነ እያፐ ቦላ ግድዳ አደ ናይታ ታይቦይ 6,200. 35 መራራ ኮቻ ካለይ አብካላ ናኣ ዙርኤላ። መራራ ኮቻይ ጌሻ ዱንካንያፐ ፑደሀ ባጋራ ዱንካንዶሶና። 36 መራራ ኮቻይ ዱንካንያ ቱቀታ፥ ልዮታ፥ ቱሳታነ ቱሳት ኤቅያ ገዳታ፥ ሄሳዳካ ግዶን ኮሽያ ሚሸታ ኡባ ኤንቲ አዋተꬃን አይሶሶና። 37 ጉጅድካ፥ ዱንካንያ ዩሾን ደእያ ዳባባ ቱሳታነ ኤንታ ገዳታ፥ ꬍሸታነ ዎዶሮታ አዋተꬃን አይሶሶና።

38 ጌሻ ዱንካንያ ስንꬃን ዶሎሀ ባጋራ ሙሰይ፥ አሮንነ እያ አደ ናይት ዱንካንዶሶና። ጌሻ ዱንካንያ ግዶን እስራኤላ አሳ ግሾ ኦሰትያ ኦሶ ኡባ ኤንቲ አዋተꬃን አይሶሶና። ሀራ አስ ጌሻ ዱንካንያኮ ሺቅኮ ሀይቆ።

39 ጎዳይ፥ ሙሰነ አሮና ኪትዳይሳ መላ እስ አጌናነ እያፐ ቦላ ግድዳ ሌወታ አደ ናይታ ታይቦይ 22,000.

ባይራ አደ ናይታ ዎዞ

40 ጎዳይ ሙሰኮ፥ “የለትን እስ አጌናነ እያፐ ቦላ ግድዳ እስራኤለ ባይራ አደ ናይታ ታይባዳ ኤንታ ሱንꬃ ፃፋ። 41 እስራኤለ ባይራ አደ ናይታ በሳን ሌወታ፥ ቃስ እስራኤለ ባይራ መህያ በሳን ሌወታ ባይራ መህያ ታዉ ኤካ። ታኒ ጎዳ” ያግስ። 42 ጎዳይ ሙሰ ኪትዳይሳዳ እስራኤለን ባይራ የለትዳ ኡባ ታይብስ። 43 የለትን እስ አጌናነ እያፐ ቦላ ግድዳ ባይራ አደ ናይታ ታይቦይ 22,273.

44 ጎዳይ ሙሰኮ፥ 45 “እስራኤለ ባይራ አደ ናይታ በሳን ሌወታ ታዉ ዱማያ። ቃስ እስራኤለ ባይራ መሄታ በሳን ሌወታ ባይራ መህያ ታዉ ዱማያ፤ ታኒ ጎዳ። 46 እስራኤለ ባይራ አደ ናይታ ታይቦይ ሌወታ ባይራ አደ ናይታ ታይቡዋፐ 273 አꬍያ ግሾ ሄ አትዳይሳታ ታዉ ዎዛ። 47 እሱዋስ እሱዋስ ጌሻ ዱንካነን ኤረትዳ ምዛነን እቻሹ ብራ ሳንትመን ዎዛ። 48 ሄ ዎዞ ሚሽያ አሮናስነ እያ አደ ናይታስ እማ” ያግስ። 49 ፓላህዳይሳታ ዎዞ ሚሽያ ሙሰይ ሺሽስ። 50 ጌሻ ዱንካንያ ምዛንያ ልከን እስራኤለ ባይራ አደ ናይታ ዎዞ ሚሽያ 1,365 ብራ ሳንትመ ኤክስ። 51 ጎዳይ ኪትዳይሳዳ ሙሰይ ዎዞ ሚሽያ አሮናስነ እያ አደ ናይታስ እሚስ።

4

ቃኣታ ኮቻስ እመትዳ ኦሶ

1 ጎዳይ ሙሰነ አሮና ሀይሳዳ ያግስ፤ 2 “ሌወ ኮቻታፐ ቃሃታ ኮቻታነ ኤንታ ሶ አሳ አሳ ሻካዳ ታይባ። 3 ላይꬅ 30-50 ጋክዳ አደ ኡባ ጌሻ ዱንካንያን ኦꬃናዉ ዳንዳኤይሳታ ታይባ። 4 ቃሃታ ኮቻት ጌሻ ዱንካንያን ኦꬃና ኦሶይ ዱንካንያን ጎኤትያ ጌሻ ሚሸታ አዋተꬃን ናጎ።

5 “አሳይ ጉታፐ ባናዉ ደንድያ ዎደ አሮንነ እያ አደ ናይት ጌሻ ዱንካንያ ግዶ ገልድ፥ ጫቆ ታቦትያ ስንꬃን ደእያ ማጋራጁዋ ዎꬍስድ ሄ ጫቆ ታቦትያ እያራ ፃፆ። 6 ሄ ካማ ቦላ ሊቆ ጋልባ ካሞ፤ እያ ቦላ ጉጅድ ካሎሰ ጫርቀ ካሞ፤ ቶክያ ካሶታ ሳጋዮታን አꬆ።

7 “ጎዳስ ሺቅያ ኡይꬃ ዎꬅያ ፃርጴዛ ቦላ ካሎሰ ጫርቀ ካሞ። ፃርጴዛ ቦላ ሳነታ፥ ጭልፓታ፥ ፁአታነ ዎይነ ኡሻ ያርሹዋ ዱቅያ ኦቶታ ዎꬆና። ኡይꬃይ ኡባ ዎደ ፃርጴዛ ቦላ ደኦ። 8 ሄ ኡባ ቦላ ዞኦ ጫርቀ ካምድ እያ ቦላ ቃስ ሊቆ ጋልባ ካሞ፤ ሄሳፈ ካልድ ቶክያ ካሶታ ሳጋዮታን አꬆ።

9 “ካሎሰ ጫርቀ ኤክድ ፆምፐ ዎꬅያ ኮጫ፥ እያ ፆምፐታራ፥ እያ ቃጰታራ፥ ብዶ ከስያ ከረታራነ ዛይተ ትግያ ፃሮታራ ኡባ ካሞ። 10 ያትድ እያ ሚሸታ ኡባ ሊቆ ጋልባን ካምድ ቶክያ አርሳ ቦላ ዎꬆና።

11 “ካልድ ዎርቃ ያርሾ ሳፅንያ ካሎሰ ጫርቀን ካሞ፤ ቃስ እያ ቦላራ ሊቆ ጋልባ የጎ። ያትድ ቶክያ ካሶታ ሳጋዮታን አꬆ። 12 ሄሳዳካ፥ ጌሻ ዱንካንያ ግዶን ጎኤትያ ሚሸታ ኡባ ካሎሰ ጫርቀን ፃፆ፤ እያ ቦላ ሊቆ ጋልባ የግድ፥ ቶክያ አልጋ ቦላ ዎꬆ።

13 “ናሰ ያርሾ በሳፈ ብዱዋ ፕትድ እያ ቦላ ኦቻ ቴራ ዳንያ ጫርቀ ካሞ። 14 ያርሾ በሳን ጎኤትያ ሚሸታ ኡባ፤ ታማ ጮጨታ፥ አሾ ቃጰታ፥ አካፋታነ ሃꬃ ከረታ እያ ቦላ ዎꬅድ፥ ሊቆ ጋልባ ካሞ። ያትድ ቶክያ ካሶታ ሳጋዮታን አꬆ። 15 አሮንነ እያ አደ ናይት፥ ጌሻባታነ እያን ጎኤትያ ጌሻ ሚሸታ ኡባ ካምዳፐ ጉየ እስራኤለ አሳይ ጉታፐ ደንድያ ዎደ ቃሃታ ኮቻይ ይድ ቶኮ። ሽን ኤንቲ ሀይቆና መላ ጌሻ ሚሸታ ቦቾፎ። ጌሻ ዱንካነይ በሳፈ ደንድያ ዎደ ቃሃታ ኮቻስ ደእያ አዋተꬃይ ሀይሳ።

16 “ካህንያ አሮና ናአይ አላዛር ፆምፐ ዛይትያ፥ ሳውያ እፃንያ፥ ያርሾ ካꬃነ ትዮ ዛይትያ፥ ሄሳዳካ ጌሻ ዱንካንያን ደእያ ዱማ ዱማ ጌሻ ሚሸታ ኡባ ቦላ አዋተꬅ ደኤስ” ያግስ።

17 ጎዳይ ሙሰኮነ አሮናኮ፥ 18 “ቃሃታ ኮቻይ ሌወ ኮቻ ግዶፈ ሀይቅድ ꬋያና መላ ኦꬆፍተ። 19 ኡባፈ ጌሻ ሚሽያኮ ሺቅድ ሀይቆና መላ አሮንነ እያ አደ ናይት ጌሻ ዱንካንያ ግዶ ገልድ፥ ቆሃታ ኮቻይ ሁጰን ሁጰን ኦꬃና ኦሱዋነ ቶካና ቶሁዋ ሻክድ በሶ። 20 ቃሃታ ኮቻይ ሀይቆናዳ ጌሻ ሚሸታ በአናዉ ጉꬃ ዎደስካ ዱንካንያ ግዶ ገሎፖ” ያግስ።

ገድሶና ኮቻስ እመትዳ ኦሶ

21 ጎዳይ ሙሰኮ፥ 22 “ሌወ ኮቻፈ ገድሶና ኮቻነ ኤንታ ሶ አሳ አሳ ሻካዳ ታይባ። 23 ላይꬅ 30-50 ጋክዳ አደ ኡባ ጌሻ ዱንካንያ ግዶን ኦꬃናዉ ዳንዳኤይሳታ ታይባ። 24 ገድሶና ኮቻት ኦꬃና ኦሶይ ሀይሳፈ ካልድ ደኤይሳ፤ 25 ኤንቲ ጌሻ ዱንካንያ ጋꬃ ካማ፥ ካረ ካማ፥ ቦላራ የገትያ ሊቆ ዶአ ጋልባ፥ ገልያ ዉላ ቦላ ካቀትያ ማጋራጁዋ ቶኮ። 26 ሄሳዳካ ጌሻ ዱንካንያነ ያርሾ በሳ ዩሹዋን ደእያ ዳባባ ማጋራጆታ፥ ዳባባ ገልያ ዉላ ቦላ ደእያ ገሸታ፥ ዎዶሮታነ እያዉ ጎኤትያ ሚሸታ ኡባ ቶኮ። ገድሶና ኮቻይ ሚሸታን ኦꬃናዉ በሲያ ኦሶ ኡባ ኦꬆ። 27 ቶሆ ግድን፥ ሀራ ኦሶ ግድን፥ ኤንቲ ኦꬅያ ኦሶ ኡባ አሮንነ እያ አደ ናይት ኤንታ ካል ኦስሶ። ኤንቲ ቶካናዉ በሲያባታ ኡባ ነ አዋተꬃን ኤንታዉ ግሻ። 28 ጌሻ ዱንካንያ ግዶን ገድሶና ኮቻይ ኦꬃና ኦሶይ ሀይሳ። ኤንታ ኦሱዋ ካህንያ አሮና ናአይ እታማር ካልድ ኦስሶ።

ማራራ ኮቻስ እመትዳ ኦሶ

29 “ሌወ ኮቻፈ መራራ ኮቻነ ኤንታ ሶ አሳ አሳ ሻካዳ ታይባ። 30 ላይꬅ 30-50 ጋክዳ አደ ኡባ ጌሻ ዱንካንያ ግዶን ኦꬃናዉ ዳንዳኤይሳታ ታይባ።

31 “ኤንቲ ዱንካንያ ቱቀታ፥ ልዮታ፥ ቱሳታ፥ ዱንካንያ ገዳታ፥ 32 ዱንካንያ ዩሾን ዳባባን ኤቅያ ቱሳታ፥ ሄ ቱሳታ ገዳታ፥ ꬍሸታ፥ ዎዶሮታነ እያን ኮሽያ ሚሸታ ኡባ ቶኮ። እሶይ እሶይ ቶካናዉ በሲያ ሚሽያ እያ ሱንꬃን ሻካዳ ግሻ። 33 ጌሻ ዱንካንያ ግዶን መራራ ኮቻይ ኦꬃና ኦሶይ ሀይሳ። ኤንቲ ኦꬃና ኦሶ ኡባ ካህንያ አሮና ናኣ እታማር አዋተꬃን ካልድ ኦስሶ” ያግስ።

ሌወ ኮቻ ታይቡዋ

34 ሙሰይ፥ አሮንነ እስራኤለ ሀላቃት ቃሃታ ኮቻ ኤንታ ሶ አሳን አሳን ሻክድ ታይብዶሶና። 35 ላይꬅ 30-50 ጋክዳ አደ ኡባ ጌሻ ዱንካንያ ግዶን ኦꬃናዉ ዳንዳኤይሳታ ታይብዶሶና። 36 ኤንታ ታይቦይ 2,750. 37 ጎዳይ ሙሰ ኪትዳይሳዳ ጌሻ ዱንካንያ ግዶን ኦꬃና መላ ሙሰይነ አሮን ታይብዳ ቃሃታ ኮቻት ሀይሳታ።

38 ገድሶና ኮቻት ባንታ ሶ አሳን አሳን ሻከትድ ታይበትዶሶና። 39 ላይꬅ 30-50 ጋክዳ አደት ኡባ ጌሻ ዱንካንያ ግዶን ኦꬃናዉ ዳንዳኤይሳታ 40 ታይቦይ 2,630. 41 ጎዳይ ሙሰ ኪትዳይሳዳ ጌሻ ዱንካንያ ግዶን ኦꬃና መላ ሙሰይነ አሮን ታይብዳ ገድሶና ኮቻት ሀይሳታ።

42 መራራ ኮቻት ባንታ ሶ አሳን አሳን ሻከትድ ታይበትዶሶና። 43 ላይꬅ 30-50 ጋክዳ አደት ኡባይ፥ ጌሻ ዱንካንያ ግዶን ኦꬃናዉ ዳንዳኤይሳታ 44 ታይቦይ 3,200. 45 ጎዳይ ሙሰ ኪትዳይሳዳ ጌሻ ዱንካንያ ግዶን ኦꬃና መላ ሙሰይነ አሮን ታይብዳ መራራ ኮቻት ሀይሳታ።

46 ሙሰይ፥ አሮንነ እስራኤለ ሀላቃት ሌወታ ኡባ ኤንታ ኮቻንነ ኤንታ ሶ አሳን አሳን ሻክድ ታይባ። 47 ላይꬅ 30-50 ጋክዳ አደት ኡባይ፥ ጌሻ ዱንካንያ ግዶን ኦꬃናዉኑነ ሚሸታ ቶካናዉ ዳንዳእያ፥ 48 ሌወታ ታይቦይ 8,580. 49 ጎዳይ ሙሰ ኪትዳይሳዳ፥ ኤንቲ ሁጰን ሁጰን ታይበትዶሶና። ሄሳዳካ ጎዳይ ሙሰ ኪትዳይሳዳ ኤንቲ ኦꬃና ኦሶይነ ቶካና ቶሆይ እመትስ።

5

ጌሻ ጉታ

1 ጎዳይ ሙሰኮ፥ 2 “እስራኤለ አሳይ ባሮ ሀርገን ኦይከትዳ አስ ዎይኮ አሳተꬃፈ ጎግያባይ ደእያ አስ ዎይኮ አሀ ቦችድ ቱንዳ አስ ኦናካ ባንታ ጉታፐ ከሳና መላ ኪታ። 3 ታ ኤንታ ግዶን ደእያ ጉታ ቱንሶና መላ ሀ ጌሽ ግዶና አሳት ማጫ ግድን አደ ኤንታ ግዶፈ ከሳዳ ጎዳ” ያግስ። 4 ጎዳይ ሙሰ ኪትዳይሳዳ እስራኤለ አሳይ ኤንታ ኡባ ጉታፐ ከስድ ጎድዶሶና።

ናቆ አጫ

5 ጎዳይ ሙሰኮ፥ 6 “ኔኒ እስራኤለ አሳስ ሀይሳ ኦዳ፤ አደ ግድን ዎይኮ ማጭ ግድን ኦንካ ጎዳስ አማነቶና እፅድ ሀራ አስ ናቅኮ ሄ ኡራይ ባላ ኦꬅስ። 7 እ ባ ናጋራ ፓፆ፤ ባ ናጋራ አጭያ ኩመꬃ አጫ ቦላ ፄታፐ ላታሙ ኩሸ ጉጅድ እ ናቅዳ ኡራስ ጭጎ። 8 ሽን ሄ ናቀትዳ ኡራይ ሀይቅዳባ ግድኮ፥ አጫ ኤካናዉ ማታ ዳቦይ እያዉ ꬋይኮ፥ ሄ አጫይ ጎዳስ ግድድ ካህንያስ እመቶ። ሄ አጫ ቦላ ጉጅድ እያ ናጋራ አቶተꬃስ ቆሆ ያርሾስ ግድያ ማራዘ ዶርስ እሞ። 9 ቃስ እስራኤለ አሳይ ጎዳስ እምያ ጌሻ እሞ ኡባይ ሄ ካህንያስ ግዶ። 10 እስ እስ አስ እምያ ጌሻ እሞታይ ሄ ኡራባ፥ ሽን ካህንያስ እምኮ ሄ እሞታይ ካህንያሳ” ያግስ።

አዝን ስꬍያ ማችዉ

11 ጎዳይ ሙሰኮ፥ 12 “እስራኤለ አሳስ ያጋዳ ኦዳ፤ እስ አድያ ማችያ ካረ ሄመታዳ እያዉ አማነቶና እፅኮ፥ 13 ሀራ አደራ አቅኮ፥ ቃስ ሄሳ እያ ባ አዝናፐ ቆስኮ፥ እያ ላይማትሽን በእዳ ማርክ ባይናባ ግድኮ፥ 14 እ አዝናይ እዮ ቱናሱ ግድ ስꬍኮ፥ ዎይኮ እያ ቱኖና ደእሽን እ ባ ማችዉ ስꬍኮ፥ 15 ሄ አደይ ባ ማችዉ ካህንያኮ ኤፎ። እ ግሾ ያርሻናዉ እስ ክሎ ግራመ ባንጋ ꬊለ ኤፎ። ሄ አደይ ባ ማችዉ ስꬍዳ ግሾ፥ እ ቆሁዋ ቆንጭስያ ካꬃ ያርሾ ግድያ ግሾ፥ ꬊልያ ቦላ ዛይተ ትጎፖ፤ እፃነ እያ ቦላ ዎꬆፎ።”

16 ካህነይ ሄ ማጫስዉ ጎዳ ስንꬃን ኤሶ። 17 ጌሻ ሃꬅ ከረን ኤኮ። ጌሻ ዱንካንያ ዉይግያፐ ቢታ ኤክድ ሄ ሃꬃን ጉጆ። 18 ሄ ማጫስዉ ጎዳ ስንꬃን ኤሶ፤ ሄ ማጫሰ ሁጵያ ብልድ ስꬍዳ ግሾ ያርሸትያ ቆሁዋ ቆንጭስያ ካꬃ ያርሾ እ ኩሸን ዎꬆ፤ ቃስ ካህነይ ባ ኩሸን ባደꬅ ኤህያ ጫሞ ሃꬃ ከረን ኦይኮ። 19 ሄሳፈ ጉየ ማጫስዉ ያግድ ጫቅሶ፤ “ኔኒ ሀራ አደራ አቃቦናባ ግድኮ፥ ነናተꬃ ቱንሳቦናባ ግድኮ፥ ባደꬅ ኤህያ ሃꬃይ ነዉ ጎመ ግዶፖ። 20 ሽን ኔኒ ነ አዝና አጋዳ ሀራ አደራ አቃዳ ቱንዳባ ግድኮ፥ 21 ጎዳይ ነ የሎ ኬꬃ ጉንድስድ፥ ነ ኡሉዋ ጋቢስድ ነ አሳ ስንꬃን ነና ባደትዳባ ኦꬆ። 22 ሀ ባደꬅ ኤህያ ሃꬃይ ነ ኡሉዋን ገልድ ነ ኡሉዋ ጋቢሶ፤ ነ የሎ ኬꬃ ጉንድሶ” ያግድ ጫቅሶ።

ማጫስያ፥ “አምንእ፥ ሄስ ታና ጋኮ” ያጎ።

23 “ሀይሳፈ ጉየ፥ ካህነይ ሄ ባደꬃ ፃፎ፤ ሄ ፃፍዳይሳ ከርያን ደእያ ሃꬃን ሜጮ። 24 ቃንገꬅ ኤህያ ሃꬃ ማጫስዉ ኡሻናፐ ስን፥ 25 ካህነይ ማጫሰ ኩሸፐ ያርሾ ꬊልያ ኤክድ፥ ደንꬆ ያርሾ ኦꬅድ ጎዳስ ያርሾ። 26 ካህነይ ያርሾ ካꬃፈ ዞለ ኤክድ ባላ ቆንጭስያ ያርሾ ኦꬅድ ያርሾ በሳን ፁጎ። ሄሳፈ ጉየ፥ ማጫስዉ ሄ ሃꬃ ኡሾ። 27 እያ ባ አዝናስ አማነቶና እፃዳ ቱንዳባ ግድኮ ባደꬃ ሃꬃይ እ ኡሉዋን ጫሞ ሳሆ መꬎ። እ ኡሎይ ጋባና፤ እ የሎ ኬꬃይካ ጉንዳና፤ እያ ባ አሳ ግዶን ባደትዳሮ ግዳና። 28 እያ ቱናቦናባነ ፅሎ ማጫስ ግድኮ፥ እያ ጌሽ ግዳና፤ ናአ የላናዉ ዳንዳአዉሱ።

29-30 “እስ አስ ባ ማችዉ ላይማታሱ ግድ ስꬍኮ ዎይኮ ቃናትኮ ያርሾ በሲ ኤህድ እዮ ኤሶ። ካህነይ ሄ ዎጋ ኡባ እ ቦላ ፖሎ። 31 አዝናይ፥ ቆሆይ ባይናባ ግዳና፥ ሽን ማችያ ባ ናጋራ ጋሶን ጋክያ ዋየ ኡባ ቶካና” ያግስ።

6

ናዝራወ ዎጋ

1 ጎዳይ ሙሰኮ፥ 2 “እስራኤለ አሳ ሀይሳዳ ጋዳ ኪታ፤ አደ ግድን ዎይኮ ማጫ ባና ጎዳስ ዱማይድ ናዝራወ ግዳናዉ ቃንግኮ፥ 3 ዎይነ ዎይኮ ሀራ ማꬆይያ ኡሽ ኡዮፖ። ጫላባነ ማꬆያባ ኡዮፖ፤ ዎይነ ቴራ፥ ትያነ መላ ሞፖ። 4 እ ባና ጎዳስ ዱማይዳ ዎደ ኡባን፥ ዎይነ አይፍያ ግድን ፖቁዋ ግድን ዎይኮ ኮቻ ግድን ሞፖ።

5 “እ ባና ጎዳስ ዱማይዳ ዎደ ኡባን፥ ባ ሁጵያ ሜደቶፎ ዎይኮ ቃንፀቶፎ። እ ባ ሁጰ ብናና አዱስድ ድቾ። እ ባና ጎዳስ ዱማይዳ ዎደይ ፖለታና ጋካናዉ ጌሽ ግዳናዉ ኮሼስ። 6 እ ባና ጎዳስ ዱማይዳ ዎደን ኡባን አሀኮ ሺቆፖ። 7 እ ባና ዱማይዳይሳ ኤርሰይ እያ ሁጵያ ግድያ ግሾ፥ እያ አዋይ ዎይኮ እያ አይያ ዎይኮ እያ እሻይ ዎይኮ እያ ምችያ ሀይቅኮ ኤንታ አሀ ቦችድ ባና ቱንሶፖ። 8 እ ባና ጎዳስ ዱማይዳ ዎደ ኡባን ጎዳስ ጌሽ።

9 “አስ እያ ማታን ቆፖና ሀይቅኮ፥ ጎዳስ ጌሽ ግድዳ ባ ሁጵያ ቱንስኮ ላፑን ጋላስ ጋምእድ ባ ሁጵያ ሜደቶ። 10 ሆስፑንꬃ ጋላሳን ናምኡ ሆለታ ዎይኮ ናምኡ ኩራቾታ ጌሻ ዱንካንያ ፐንገን ደእያ ካህንያስ ኤሆ። 11 ናዝራወይ አሀ ቦችድ ቱንዳ ግሾ ናጋራፐ እያ ጌሻናዉ ካህነይ ሆለታፐ እሱዋ ናጋራ ያርሾ፥ ሀንኩዋ ቃስ ፁሳ ያርሾ ኦꬅድ ያርሾ። ሄ ጋላስ እ ባ ሁጵያ ዎጋዳ ዛሪድ ጎዳስ ጌሾ፤ 12 እ ባና ዛሪድ ጎዳስ ዱማዮ። ያትድ እስ ላይꬃ ማራዘ ናቆ ያርሾ ኦꬅድ ያርሾ። እ ጎዳስ ዱማይዳ ሁጰይ ቱንዳ ግሾ፥ ካሰ እ ባና ጎዳስ ዱማይድ ደእዳ ዎደይ ታይበተና።

13 “እስ ናዝራወይ ባ ቃንገꬃ ዎድያ ኦንግዳ ዎደ ፖላና ዎጋይ ሀይሳ፤ ጌሻ ዱንካንያ ፐንገ ብድ፤ 14 ቦረይ ባይና እስ ላይꬃ ዶርሳ ኡርገ ፁሳ ያርሾስ፥ እስ ላይꬃ ኡዞ ዶርስ ናጋራ ያርሾስ፥ እስ ማራዘ እስፈተꬃ ያርሾስ ሄ በሳ ኤሆ። 15 ቃስ ካꬃ ያርሾነ ኡሻ ያርሾ ኤንታራ እስፈ ያርሻናዉ ኤሆ። ሄ ካꬃ ያርሾይ እርሾይ ገልቦና ሎኦ ꬊለ ሻማሆ ዛይተራ ኡከትዳ ኦርደ ኡይꬅነ ሻማሆ ዛይተን ትየትዳ ሌኦ ጋይታን ኤሆ።

16 “ካህነይ ሄ ኡባ ናጋራ ያርሾነ ፁሳ ያርሾ ኦꬅድ ጎዳስ ያርሾ። 17 ካህነይ ማራዝያ ጋይታን ደእያ ኡይꬃራ ጎዳስ እስፈተꬃ ያርሾ ኦꬅድ ያርሾ፤ ካልድ ካꬃ ያርሹዋነ ኡሻ ያርሹዋ ያርሾ። 18 ናዝራወይ ጎዳስ ዱማይዳ ባ ሁጵያ ጌሻ ዱንካንያ ፐንገን ሜደትድ፥ ብናና እስፈተꬃ ያርሾይ ኤፅያ ታማን የጎ።

19 “ናዝራወይ ባ ሁጵያ ሜደትዳፐ ጉየ፥ ካህነይ ዶይሰትዳ ማራዝያ ገዳ አሹዋ ጋይታን ደእያ ኦርደ ኡይꬃፈነ ሌኦ ኡይꬃፈ ኤክድ፥ ናዝራውያ ኩሸን ዎꬆ። 20 ያትድ ካህነይ ሄ ኡባ ዩሾ ያርሾ ኦꬅድ፥ ጎዳስ ያርሾ። ሄ ኡባይ ካህንያ ግሾ ግድያ አንጋሱዋራነ ገዳራ ካህንያስ ጌሻ ያርሾ ግዴስ። ሄሳፈ ጎዳስ ናዝራወይ ዎይነ ኡሻ ኡዮ። 21 ህዛ ጎዳስ ባና ዱማይዳ ናዝራወይ ኦꬃና መላ እመትዳ ዎጋይ ሀይሳ። ሽን ናዝራወይ ያርሻናዉ ኮሽያ ያርሾታፐ አꬅድ እማናዉ ቃንግዳባ ግድኮ፥ ባ ቃንገꬃ ጋꬃናዉ ኮሼስ” ያግስ።

ካህነት አንጅያ አንጁዋ

22 ጎዳይ ሙሰኮ፥ 23 “አሮንነ እያ አደ ናይት እስራኤለ አሳ አንጅያ ዎደ ሀይሳዳ ያግድ አንጅተ ያጋ፤

24 “ ‘ጎዳይ ህንተና አንጆ፥ ጎዳይ ህንተና ናጎ፤

25 ጎዳይ ባ ሶምኡዋ ህንተዉ ፖእሶ፤ እ ህንተዉ ቃቶ፤

26 ጎዳይ ባ ኬሀ አይፍያን ፄሎ፤ እ ህንተዉ ሳሮተꬅ እሞ’ ያግድ አንጅተ” ያጋ።

27 “ኤንቲ እስራኤለ አሳ ታ ሱንꬃን አንጅያ ዎደ ታ ኤንታ አንጃና” ያግስ።

7

ጌሻ ዱንካንያ አንጅሶ እሞታታ

1 ሙሰይ ጌሻ ዱንካንያ ቶክድ ኦንግዳ ዎደ ሄ ዱንካንያነ እያ ሚሽያ፥ ያርሾ በሳነ እያ ሚሽያ ኡባ ዛይተን ትይድ ጌሽስ። 2 ሄሳፈ ጉየ፥ እስራኤለ አሳ ኮቻን ኮቻን ታይብድ ካለꬅያ ዎደ ሀላቃ ግድዳ ኡባይ፥ 3 ጎዳስ እሞታ ሺሽዶሶና። ኤንቲ እምዳ እሞታይ ናምኡ ሀላቃ ሱንꬃን እስ ፓራ ጋረ፥ ቃስ እስ እስ ሀላቃ ሱንꬃን እስ እስ ቦሩ ኦꬅድ፥ ኡሱፑን ጋረታነ ታማነ ናምኡ ቦራታ ጌሻ ዱንካንያ ኤህዶሶና።

4 ጎዳይ ሙሰኮ፥ 5 “ጌሻ ዱንካንያ ኦሱዋስ ጎአና መላ ኔኒ ሄ እሞታ ኤንታፈ ኤካዳ፥ ኤንታ ኦሱዋስ ኦሱዋስ ኮሸይሳዳ ሻካዳ ሌወታስ እማ” ያግስ። 6 ሄሳ ግሾ፥ ሙሰይ ጋረታነ ቦራታ ኤክድ ሌወታስ እሚስ። 7 ገድሶና ኮቻስ ኮሸይሳዳ ሻክድ ኤንታ ኦሱዋስ ናምኡ ጋረታነ ኦይዱ ቦራታ እሚስ። 8 መራራ ኮቻስ ኮሸይሳዳ ሻክድ፥ ኤንታ ኦሱዋስ ኡይዱ ጋረታነ ሆስፑን ቦራታ እሚስ። ኤንታ ኦሱዋ አዋተꬃን ካለይ ካህንያ አሮና ናኣ እታማራ። 9 ሽን ቃሃታ ኮቻ ኦሶይ ዱንካንያ ጌሻ ሚሸታ ሀሸን ቶሆ ግድያ ግሾ ሙሰይ ኤንታዉ ፓራ ጋረነ ቦሩ እምቤና።

10 ሙሰይ ያርሾ በሲ ጎዳስ ዱማይዳ ጋላስ ሀላቃት ያርሾ በሳ ስን ባንታ እሞታ ኤህዶሶና። 11 ጎዳይ ሙሰኮ፥ “እስ እስ ጋላስ እስ እስ ሀላቃይ ያርሾ በሲ ጎዳስ ዱማያናዉ ባ እሞታ እሞ” ያግስ።

12 ኮይሮ ጋላስ ባ እሞታ ኤህዳይ ይሁዳ ኮቻፈ አምናዳበ ናኣ ናአሶና።

13 ናአሶን ኤህዳ እሞታይ ጌሻ ዱንካነን ኤረትዳ ምዛነን 1,500 ግራመ ብራፐ ኦሰትዳ ፕጫ ሳነ፥ 800 ግራመ ብራፐ ኦሰትዳ ኦላትያ ሳነ፥ ናምኣካ ካꬃ ያርሾ ያርሻናዉ ዛይተራ ዋላከትዳ ሎኦ ꬊለ ኩምዳይሳ፤ 14 ቃስ 110 ግራመ ዎርቃፈ ኦሰትዳ እፃነይ ኩምዳ ሻተ፤ 15 ፁሳ ያርሾስ፥ እስ ዎፋኖ፥ እስ ማራዘ፥ እስ ላይꬃ ኡርገ ዶርስ፤ 16 ናጋራ ያርሾስ እስ ኮለ፤ 17 እስፈተꬃ ያርሾስ ናምኡ ቦራታ፥ እቻሹ ማራዘታ፥ እቻሹ ኮለታነ እቻሹ ኡርገ ዶርሳታ ኤህስ።

ካልያ ሀንኮ ሀላቃትካ አምናዳበ ናአይ ናአሶን እምዳይሳዳ ባንታ እሞታ ኤህዶሶና።

18-23 ናምአንꬆ ጋላሳን ይሳኮራ ኮቻፈ ዙአራ ናአይ ናትናኤል ባ እሞታ ኤህስ።

24-29 ሄꬓንꬆ ጋላሳን ዛብሎና ኮቻፈ ሄሎና ናአይ ኤልኣብ ባ እሞታ ኤህስ።

30-35 ኦይዳንꬆ ጋላሳን ሮቤላ፥ ኮቻፈ ሻደኡራ ናአይ ኤልዙር ባ እሞታ ኤህስ።

36-40 እቻሻንꬆ ጋላሳን ስሞና ኮቻፈ ዙርሻዳያ ናአይ ሳሉምኤል ባ እሞታ ኤህስ።

41-47 ኡሱፑንꬆ ጋላሳን ጋደ ኮቻፈ ራጉኤላ ናአይ ኤልያሳፍ ባ እሞታ ኤህስ።

48-53 ላፑንꬃ ጋላሳን ኤፍሬማ ኮቻፈ አምሁዳ ናአይ ኤልሻማእ ባ እሞታ ኤህስ።

54-59 ሆስፑንꬃ ጋላሳን ምናሰ ኮቻፈ ፓዳዙራ ናአይ ጋማልኤል ባ እሞታ ኤህስ።

60-65 ኡዱፉንꬆ ጋላሳን ብንያመ ኮቻፈ ግዳኦና ናአይ አብዳን ባ እሞታ ኤህስ።

66-71 ታማንꬆ ጋላሳን ዳነ ኮቻፈ አምሳዳያ ናአይ አክኤዘር ባ እሞታ ኤህስ።

72-77 ታማነ እስንꬆ ጋላሳን አሴራ ኮቻፈ ኦክራና ናአይ ፓግኤል ባ እሞታ ኤህስ።

78-83 ታማነ ናምአንꬆ ጋላሳን ንፍታለመ ኮቻፈ ኤናና ናአይ አክራ ባ እሞታ ኤህስ።

84 ያርሾ በሳይ ትየትያ ዎደ ጎዳስ ዱማያናዉ እስራኤለ ሀላቃት ኤህዳ እሞታይ ሀይሳፈ ካልድ ደኤይሳ።

ብራፐ ኦሰትዳ ታማነ ናምኡ ፕጫ ሳነታነ ኦላትያ ሳነታ፤ ዎርቃፈ ኦሰትዳ ታማነ ናምኡ እፃነይ ኩምዳ ሻተታ ኤህዶሶና። 85 እሶይ እሶይ 1,500 ግራመ ብራፐ ኦሰትዳ ፕጫ ሳነ፤ ቃስ እሶይ እሶይ 800 ግራመ ብራፐ ኦሰትዳ ኦላትያ ሳነ፥ ጌሻ ዱንካነን ኤረትዳ ምዛነን ሄ ኡባ 28 ክሎ ግራመ ኤህዶሶና። 86 እፃነይ ኩምዳ ታማነ ናምኡ ዎርቃ ሻተታ 1.4 ክሎ ግራመ ጌሻ ዱንካነን ኤረትዳ ምዛነን ሺሽዶሶና። 87 ፁሳ ያርሾስ ሺቅዳ መሄይ ካꬃ ያርሹዋራ ዎላ ታማነ ናምኡ ዎፋኖታ፥ ታማነ ናምኡ ማራዘ፥ ታማነ ናምኡ እስ ላይꬃ ኡርገ ዶርስነ፥ ታማነ ናምኡ ኮለታ ናጋራ ያርሾስ ሺሽዶሶና። 88 እስፈተꬃ ያርሾስ ላታማነ ኦይዱ ቦራት፥ ኡሱፑን ታሙ ማራዘታ፥ ኡሱፑን ታሙ ኮለታ፥ ኡሱፑን ታሙ እስ ላይꬃ ኡርገ ዶርሳታ ሺሽዶሶና። ጌሻ ዱንካንያ ዱማያናዉ ትያ ዎደ ሺቅዳ ያርሾት ሀይሳታ።

89 ሙሰይ ጎዳራ ኦደታናዉ ጌሻ ዱንካንያ ገልያ ዎደ ጫቆ ታቦትያ ካማ ቦላ ደእያ ናምኡ ክሩበታፐ ግዶን ግድድ ጎዳይ ኦድሽን ስእስ።

8

ፆምፐታ ኡተꬃ ማራ

1 ጎዳይ ሙሰኮ፥ 2 “አሮን ላፑን ፆምፐታ ኮጫ ቦላ ዎꬅያ ዎደ ፖኦይ ስንꬃ ባጋራ ደእያ ሄራ ፖእሳና መላ ኦꬅድ ዎꬆ ጋዳ ኦዳ” ያግስ።

3 ጎዳይ ሙሰ ኪትዳይሳዳ፥ አሮን ፆምፐታ ኮጫ ቦላ ዎꬅድ ስንꬃ ባጋራ ደእያ ሄራ ፖእሳና መላ ኦꬅስ። 4 ፆምፐ ዎꬅያ ኮጫይ፥ ጎዳይ ሙሰ በስዳይሳዳ ቶማፐ ብድ ቦላ ጪሻ ጋካናዉ ቆፀትዳ ዎርቃፈ ኦሰትስ።

ሌወታ ጌሾ ዎጋ

5 ጎዳይ ሙሰኮ፥ 6 “እስራኤለ አሳ ግዶፈ ሌወታ ሻካዳ ዎጋዳ ኤንታ ጌሻ። 7 ኔኒ ኤንታ ጌሻናዉ ሀይሳዳ ኦꬃ፤ ጌሽያ ሃꬃ ኤካዳ ኤንታ ቦላ ዉርፃ፤ ኤንቲ ባንታ አሳተꬃ ኡባ ሜደቶ፤ ባንታ ማኡዋ ሜጮ፤ ያንድ ኤንቲ ዎጋዳ ጌሽ ግዳና። 8 ካልድ ኤንቲ እስ ዎፋኖነ ካꬃ ያርሾስ ግድያ ዛይተራ ዋላሄትዳ ሎኦ ꬊለ ኤኮ፤ ቃስ ኔኒ ናጋራ ያርሾስ ሀራ እስ ዎፋኖ ኤካ። 9 ሄሳፈ ጉየ እስራኤለ አሳ ኡባ ሺሻዳ፥ ሌወታ ጌሻ ዱንካንያ ስን ኤሀዳ ኤሳ። 10 እስራኤለ አሳይ ኤንታ ሁጵያ ቦላ ባንታ ኩሽያ ዎꬆ። 11 ሌወት እስራኤለ አሳ ግዶፈ ታዉ ዱማትድ ኦꬃና መላ ዩሾ ያርሾ ኦꬅድ አሮን ታ ስን ሺሾ። 12 ሌወት ባንታ ኩሽያ ናምኡ ዎፋኖታ ሁጰን ዎꬆ። ሌወታ ናጋራ አቶተꬃስ እሱዋ ናጋራ ያርሾ፥ ቃስ ሀንኩዋ ፁሳ ያርሾ ኦꬃዳ ጎዳስ ያርሻ።

13 “ሌወታ ሻካዳ ታዉ ዱማያ፤ አሮናነ እያ አደ ናይታ ኤንታ ቦላ ሹማ። 14 ሄሳዳ ኦꬃዳ ሌወታ እስራኤለ አሳፐ ታዉ ዱማያ፤ ኤንቲ ታባ ግዳና።

15 “ኔኒ ኤንታ ጌሽዳፐነ ዱማይዳፐ ጉየ ሌወት ጌሻ ዱንካንያን ባንታ ኦሱዋ ኦꬃናዉ ዮ። 16 እስራኤለ አሳ ግዶፈ ኩመꬅ ኤንቲ ታዉ እመትዶሶና፤ እስራኤለን ባይራ የለትዳ አደ ናይታ በሳን ሌወታ ታዉ ኤካስ። 17 እስራኤለ አሳ ግዶን ባይራ የለትዳ አሰ ግድን መሄ ግድን ኡባይ ታባ። ታኒ ግብፀ ቢታን ባይራ ኡባ ዎꬍዳ ዎደ ኤንታ ታዉ ዱማያስ። 18 እስራኤለን ባይራ የለትዳ አደ ናይታ በሳን ታዉ ሌወታ ኤካስ። 19 እስራኤለ አሳ ግዶፈ ሌወታ አሮናስነ እያ አደ ናይታስ እማስ። እስራኤለ አሳይ ጌሻ ዱንካንያኮ ሺቅድ ቆሄቶና መላ ሌወት እስራኤለ አሳ ግሾ ጌሻ ዱንካንያን ኦꬃናዉነ ናጋራ አቶተꬅ ኤሀናዉ ዶረትዶሶና” ያግስ።

20 ጎዳይ ሙሰ ኪትዳይሳዳ፥ ሙሰይ፥ አሮንነ እስራኤለ አሳ ኡባይ ሌወታ ዱማይዶሶና። 21 ሌወት ባንታና ጌሽዶሶና፤ ባንታ ማኡዋ ሜጭዶሶና። አሮን ኤንታ ጎዳስ ዱማ እሞ ኦꬅድ ሺሽስ፤ ኤንታዉ ናጋራ አቶተꬃስ ያርሽድ ኤንታ ጌሽስ። 22 ሄሳፈ ጉየ፥ ሌወት አሮናነ እያ አደ ናይታ አዋተꬃ ጋርሳን ግድድ ጌሻ ዱንካንያ ግዶን ባንታ ኦሱዋ ኦꬃናዉ ይዶሶና። ጎዳይ ሙሰ ሌወታ ዱማያናዉ ኪትዳይሳዳ ኤንቲ ኦꬅዶሶና።

23 ጎዳይ ሙሰኮ፥ 24 “ሀይስ ሌወት ኦꬃና ዎጋ፤ ላይꬅ ላታማነ እቻሻነ እያፐ ቦላ ግድዳ ሌወ አደ ኡባይ ጌሻ ዱንካንያን ኦꬃናዉ ዮ። 25 ሽን ላይꬅ እሻታሙ ግድያ ዎደ ባንታ ኦሱዋፐ ሸምፖ፤ ዛር ኦꬆፎ። 26 ኤንቲ ጌሻ ዱንካንያን ኦꬅያ ባንታ እሻታ ኦꬅ ማዳናዉ ዳንዳኦሶና። ሽን ኤንቲ ባንታዉ አይ ኦሶካ ኦꬆፎ። ህዛ ኔኒ ሌወታ ሀይሳዳ ኦስሳ” ያግስ።

9

ፓስካ ባኣለ

1 እስራኤለ አሳይ ግብፀፈ ከይዳ ናምአንꬆ ላይꬃን ኮይሮ አጌናን ሲና መላ ቢታን ጎዳይ ሙሰኮ ሀይሳዳ ያግስ፤ 2 “እስራኤለ አሳይ ፓስካ ባኣለ እያ ቃማን ቦንቾ። 3 ሀ አጌናን ታማነ ኦይዳንꬆ ጋላሳን እያ ቃማን ኦማርስ እያ ዎጋ ኡባዳነ እያ ኪታ ኡባዳ ቦንቾ” ያግስ። 4 ሄሳ ግሾ፥ ሙሰይ እስራኤለ አሳይ ፓስካ ባኣለ ቦንቻና መላ ኤንታዉ ኦድስ። 5 ጎዳይ ሙሰ ኪትዳይሳዳ፥ እስራኤለ አሳይ ኮይሮ አጌናን ታማነ ኦይዳንꬆ ጋላሳን፥ ኦማርስ ሲና መላ ቢታን ፓስካ ባኣለ ቦንችዶሶና።

6 ሽን ኤንታፈ ባጋት አሀ ቦችድ ቱንዳ ግሾ ሄ ጋላስ ፓስካ ባኣለ ቦንቻናዉ ዳንዳእቦኮና። ሄሳ ግሾ፥ ኤንቲ ሄ ጋላስ ሙሰኮነ አሮናኮ ይድ፥ 7 “ኑኒ አሀ ቦችዳ ግሾ ቱንዳ፥ ሽን ሄ ቃማን ሀራ እስራኤለ አሳራ ጎዳስ ያርሾ ያርሾና መላ አይስ ድገትዶ?” ያግዶሶና።

8 ሙሰይ ዛሪድ፥ “ጎዳይ ህንተባ ታዉ ኦዳና ጋካናዉ ጋምእሽተ” ያግስ።

9 ጎዳይ ሙሰኮ፥ 10 “እስራኤለ አሳኮ ሀይሳዳ ያጋ፤ ህንተፈ ዎይኮ ህንተ ኮቻፈ ኦንካ አሀ ቦችድ ቱንኮ ዎይኮ ኦገትዳባ ግድኮ፥ ፓስካ ባኣለ ቦንቻናዉ ዳንዳኤስ። 11 ናምአንꬆ አጌናን ታማነ ኦይዳንꬆ ጋላስ ኦማርስ ፓስካ ባኣለ ቦንቾ። ፓስካ ዶርሳ ኡይꬃራነ ጫሞ ቦንጮራ ሞ። 12 ሳአይ ዎንታና ጋካናዉ ዶርሳ አሹዋፐ አይብካ አቶፎ፤ ቃስ እያ መቀꬃፈ እሱዋካ መንꬆፎ። ፓስካ ባልያ ዎጋ ኡባ ኦꬆ። 13 ሽን ጌሽነ ኦገቶና አስ ፓስካ ቦንቾና እፅኮ፥ እ ታ አሳ ግዶፈ ኩረቶ። ጎዳ ያርሹዋ እያ ቃማን ያርሽቦና ግሾ ባ ናጋራ ግሾ ፕርዳ ኤኬስ።

14 “ህንተ ግዶን ደእያ በተ አስ ፓስካ ባኣለ ቦንቻናዉ ኮይኮ፥ ፓስካ ዎጋዳ ቦንቾ። በታንቾይነ ቢታ አዉ ናእ ኡባይ ሄ ዎጋꬆ ኦꬆ” ያግስ።

ታማ ሻራ

15 ጌሻ ዱንካነይ ቶከትዳ ጋላስ ሻራይ ጌሻ ዱንካንያ ማእስ። ኦማርሳፈ ዶምድ፥ ዎንታ ጋካናዉ ጌሻ ዱንካንያ ቦላራ ደእያ ሻራይ ታማ ዳኔስ። 16 ሄሳዳ ጋላስ ጋላስ ሻራይ ማኤስ፤ ቃማ ቃማ ሄ ሻራይ ታማዳ ፖኤስ። 17 ሄ ሻራይ ጌሻ ዱንካንያ ቦላፈ ደንድያ ዎደ ኡባን እስራኤለ አሳይ ባንታ ዱንካንዳ ጉታፐ ደንዶሶና። ቃስ ሄ ሻራይ ዎꬍያ በሳን እስራኤለ አሳይ ዱንካኖሶና። 18 እስራኤለ አሳይ ጎዳ ኪታን ጉታፐ ደንዶሶና፤ ቃስ ጎዳ ኪታን ዱንካኖሶና። ሻራይ ጌሻ ዱንካንያ ቦላ ጋምእያ ዎደ ኡባን ባንታ ዱንካንዳ ጉታን ጋምኦሶና። 19 ሻራይ ጌሻ ዱንካንያ ቦላ ዳሮ ጋላስ ጋምእኮካ፥ እስራኤለ አሳይ ጎዳ ኪታ ናጎሶናፐ አትሽን፥ አዉካ ቦኮና። 20 እስ እስ ቶሆ ሻራይ ጌሻ ዱንካንያ ቦላ ጉꬃ ጋላስ ጋምኤስ። ግድኮካ ኤንቲ ጎዳ ኪታን ዱንካኖሶና፤ ቃስ ጎዳ ኪታን ጉታፐ ደንዶሶና። 21 እስ እስ ቶሆ ሻራይ ኦማርሳፈ ዎንታና ጋካናዉ ፃላላ ጋምኤስ፤ ሻራይ ደንድያ ዎደ ኤንቲ ደንዶሶና። ጋላስ ግድን፥ ቃማ ግድን፥ ሻራይ ደንድያ ዎደ ኤንቲ ደንዶሶና። 22 ሻራይ ጌሻ ዱንካንያ ቦላ ናምኡ ጋላስ ግድን ዎይኮ እስ አጌና ዎይኮ እስ ላይꬅ ጋምእን እስራኤለ አሳይ ባንታ ዱንካንዳ ጉታን ጋምኦሶናፐ አትሽን፥ ቦኮና። ሽን ሻራይ ደንድያ ዎደ ኤንትካ ደንዶሶና። 23 ጎዳይ ሙሰ ኪትዳይሳዳ ኤንቲ ጎዳ ኪታን ዱንካኖሶና ቃስ ጎዳ ኪታን ጉታፐ ደንድድ ቦሶና።

10

ብራ ብራታፐ ኦሰትዳ ሞይዘታ

1 ጎዳይ ሙሰኮ፥ 2 አሳ ሺቆስ ፄጋናዉነ ዱንካንዳ ጉታፐ ደንꬃናዉ ማድያ ናምኡ ሞይዘታ ብራፐ ቆፃዳ መꬋ። 3 ሀ ናምኡ ሞይዘት ፑነትያ ዎደ አሳ ኡባይ ጌሻ ዱንካንያ ፐንገን ኔኮ ሺቆ። 4 ሽን እስ ሞይዘ ፃላል ፑነትኮ፥ እስራኤለ ኮቻ ሀላቃት ነ ስን ሺቆ። 5 ሞይዘይ ኮይሮ ፑነትያ ዎደ ጌሻ ዱንካንያፐ ዶሎሀ ባጋን ዱንካንዳ ኮቻይ ደንዶ። 6 ሞይዘይ ናምአንꬆ ፑነትያ ዎደ ዱገሀ ባጋን ዱንካንዳ ኮቻይ ደንዶ። ሞይዘይ ሄሳꬆ ፑነትያ ዎደ ጉታፐ ደንዳናዉ ማላ ግዶ። 7 አሳ ሺሻናዉ ሞይዘ ፑና፥ ሽን ሀንኮይሳዳ ዱማ ማላራ ፑኖፋ። 8 ካህነት፥ አሮና ናይት ሞይዘ ፑኖ። ሀይስ ነዉነ ያና የለተꬃ ኡባስ መርና ዎጋ ግዶ።

9 “ህንተ ጋድያ ቦላ ኦላ ደንꬅዳ ህንተ ሞርክያራ ህንተ ኦለታናዉ ከይያ ዎደ ሄ ሞይዘታ ጎችድ ፑንተ። ሄ ዎደ ጎዳይ፥ ህንተ ፆሳይ ህንተና አኬክድ፥ ህንተ ሞርከታፐ አሻና። 10 ህንተ ኡፋይሳ ጋላሳታን ሄስካ አጌና ፄሮን፥ ኤረትዳ ባለታን፥ ፁሳ ያርሾ ዎደንነ እስፈተꬃ ያርሾ ዎደ ሞይዘ ፑንተ። ሄስ ፆሳ ስንꬃን ህንተና አኬክስያባ ግዳና። ታኒ ጎዳ፥ ህንተ ፆሳ” ያግስ።

እስራኤለት ሲና የድድ ደንዱዋ

11 አሳይ ግብፀፈ ከይን፥ ናምአንꬆ ላይꬃን፥ ናምአንꬆ አጌናን፥ ላታማንꬆ ጋላሳን፥ ሻራይ ጌሻ ዱንካንያ ቦላፈ ደንድስ። 12 ያትን አሳይ ሲና መላ ቢታፈ ማራን ማራን ደንድዶሶና፤ ሻራይ ፓራና መላ ቢታ ጋክድ ዎꬍስ። 13 ጎዳይ ሙሰ ኪትዳይሳዳ ኤንቲ ባናዉ ኮይሮ ደንድዶሶና።

14 ኮይሮ ይሁዳ ኮቻ ባጋን ዱንካንዳ ኮቻይ ባንታ ማላ ኤክድ ከይዶሶና። ኤንታና ካለይ አምናዳበ ናኣ ናአሶና። 15 ይሳኮራ ኮቻ ካለይ ዙአራ ናኣ ናትናኤላ። 16 ዛብሎና ኮቻ ካለይ ሄሎና ናኣ ኤልኣባ።

17 ያትን፥ ጌሻ ዱንካነይ ሾደትን፥ ገድሶና ኮቻትነ መራራ ኮቻት ቶክድ ደንድዶሶና።

18 ካልድ ሮቤላ ኮቻ ባጋን ዱንካንዳ ኮቻይ ባንታ ማላ ኦይክደ ከይዶሶና። ሮቤላ ኮቻ ካለይ ሻደኡራ ናኣ ኤልዙራ። 19 ስሞና ኮቻ ካለይ ዙርሻዳያ ናኣ ሳሉምኤላ። 20 ጋደ ኮቻ ካለይ ራጉኤላ ናኣ ኤልያሳፋ።

21 ያትን ቃሃታ ኮቻይ ጌሻ ሚሸታ ቶክድ ደንድዶሶና። ኤንቲ ካልያ ጉታ ጋካናፐ ስን ጌሻ ዱንካነይ ቶከትድ ኡቴስ።

22 ካልድ ኤፍሬማ ኮቻ ባጋን ዱንካንዳ ኮቻት ባንታ ማላ ኦይክድ ከዮሶና። ኤፍሬማ ኮቻ ካለይ አምሁዳ ናኣ ኤልሻማአ። 23 ምናሰ ኮቻ ካለይ ፓዳዙራ ናኣ ጋማልኤላ። 24 ብንያመ ኮቻ ካለይ ጋድዮና ናኣ አብዳና።

25 ዉርሰꬃን ዳነ ኮቻ ባጋን ዱንካንዳ ኮቻይ፥ ኡባስ ጉየ ባጋራ ካተ ግድድ፥ ባንታ ማላ ኦይክድ ከይዶሶና። ዳነ ኮቻ ካለይ አምሳዳያ ናኣ አክኤዘራ። 26 አሴራ ኮቻ ካለይ ኦክራና ናኣ ፓግኤላ። 27 ንፍታለመ ኮቻ ካለይ ኤናና ናኣ አክራ። 28 እስራኤለ አሳይ ባንታ ዘረꬃን ዘረꬃን ጉታፐ ደንድድ ብያ ማራይ ሄሳ።

29 ሙሰይ ምድያመ አድያ ራጉኤላ ናኣ ሆባባኮ፥ “ጎዳይ ኑስ እማና ግዳ ቢታ ላታናዉ ቦስ፤ ጎዳይ እስራኤለ አንጃና ግዳ ግሾ ኑራ የꬋ፤ ኑኒ ነዉ ሎኦባ ኦꬃና” ያግስ።

30 ያትን ሆባብ፥ “አካይ፥ ታኒ ታ ቢታ ታ ዳቦታኮ ባና” ያግስ።

31 ሙሰይ ዛሪድ፥ “ሀያና፥ ኑና የጋዳ ቦፓ። ኑ ብያ መላ ቢታን ኑኒ ዱንካናና በሳ ነ ኤራሳ፤ ኑ ባና ኦግያ ኑና ካለꬃናዉ ዳንዳኣሳ። 32 ኔኒ ኑራ ቢኮ፥ ጎዳይ ኑስ እምያ አንጁዋ ኡባ ኑ ኔው ሻካና” ያግስ።

33 አሳይ ጎዳ ዙማፐ ደንድድ፥ ሄꬑ ጋላሳ ኦገ ብዶሶና። ጎዳ ጫቆ ታቦተይ ኤንቲ ሸምፓና በሲ ኮይሸ ሄꬑ ጋላስ ኤንታፈ ስን ስን ብስ። 34 ኤንቲ ዱንካንዳ ጉታፐ ደንድያ ዎደ ኡባን ጎዳ ሻራይ ጋላስ ጋላስ ኤንታፈ ቦላራ ደኤስ። 35 ታቦተይ ደንድያ ዎደ ኡባን ሙሰይ፥ “አቤት ጎዳዉ፥ ደንዳ፤ ነ ሞርከት ላለቶ፤ ነና እፀይሳት ነ ስንꬃፈ ባቃቶ” ያጌስ። 36 ታቦተይ ሸምፕያ ዎደ ኡባን ሙሰይ፥ “አቤት ጎዳዉ፥ ዳሮ ሙኩላን ታይበትያ እስራኤለ አሳኮ ስማ” ያጌስ።

11

ጎዳፐ ይዳ ታማ

1 እስራኤለ አሳይ ባንታና ጋክዳ መቱዋን ጎዳ ቦላ ዙዙምዶሶና። ኤንታ ዙዙንꬃ ጎዳይ ስእዳ ዎደ እያ ሀንቆይ ኤፅን፥ ፁግያ ታማ ኤንታ ቦላ የድስ፤ ሄ ታማይ ኤንቲ ዱንካንዳ ጉታፐ እስ ባጋ ጋፃ ምስ። 2 ያትን ሙሰይ ኤንታ ግሾ ጎዳ ዎሳና መላ ኤንቲ ሙሰኮ ይድ ዬክዶሶና። ሙሰይ ዎስን ታማይ ቶእስ። 3 ጎዳ ታማይ ኤንታ ግዶን ኤፅዳ ግሾ፥ ሄ በሳይ ታቤራ * ጌተትድ ፄገትስ።

4 እስራኤለታራ ግብፀፈ ከይዳ ዱማ ዱማ ደረይ ሀራ ካꬅ ማናዉ ዳሮ አሞትዶሶና። ኤንቲ፥ “ኑ አሾ አዉፐ ደማኔ? 5 ኑኒ ግብፀን ደእያ ዎደ ሚሸ ቃንፆና ምያ ሞሉዋ፥ ሌህያ፥ ሀባበ፥ ሹንኩርተ፥ ምስካት ባይና ሹንኩርተነ ቱሙዋ ሀሳዮስ። 6 ሽን ሀእ ኑ ቆይ ጎርደትስ፤ ኑ አይፈይካ ሀ ማናፈ አትሽን፥ ሀራባ አይባካ በኤና” ያግድ ዬክዶሶና።

7 ማናይ ዴቦ አይፈ ዳኔስ፤ እያ ማላይ ቦꬃ አድልኤ ጪሸ ዳኔስ። 8 ማናይ ቃማ ዎꬌስ፤ አሳይ ዩይድ እያ ማፅድ ዎፃን ጋጭድ ዎይኮ ኡዱላን ጫድድ ካꬆሶና። ያትድ ኡኮሶና፤ እያ ማልኦይ ሻማሆ ዛይተራ ኡከትዳ ኡይꬃ መላ። 9 ማን ቃማ ኤንታ ጉታን አካራ ዎꬌስ።

10 አሳይ ባንታ ዱንካንያ ፐንገን ፐንገን ኤቅድ ዬክሽን ሙሰይ ስእስ። ኤንቲ ጎዳ ሀንቁዋ ደንꬅዳ ግሾ፥ ሙሰይ ኡንኤትስ። 11 ሙሰይ ጎዳኮ፥ “ነ አይልያ፥ ታ ቦላ አይስ ሀ መቱዋ ኤሀዲ? ነ ታናን አይስ ኡፋይታብኪ? ነ ሀ አሳ ኡባ ቶሁዋ ታ ቦላ አይስ ዎꬃዲ? 12 ሀ አሳ ኡባ ታ ቃንꬃታድናዬ? ዎይኮ ኤንታ ታ የላድናዬ? ነ ኤንታ ማይዛታስ፥ እማና ጋዳ ጫቅዳ ቢታ ጋꬆ ጋዳ ናአ እድማዳ ድችያ አሴዳ ታ ክኦን አይስ ኤንታ የጋዲ? 13 ሀ አሳ ኡባስ ታ አሾ አዉፐ ኤሀኔ? ኤንቲ ታኮ ይድ፥ ‘ማናዉ ኑስ አሾ እማ’ ያግድ ዬኮሶና። 14 ታኒ ሀ አሳ ኡባ ታርካ ቶካናዉ ዳንዳእከ፤ ታዉ ሄስ ዴፆ ቶሆ። 15 ህዛ ኔኒ ታና ሀይሳዳ ኦꬃናፐ ታዉ ቃታ፤ ሀእ ታና ዎꬋ፤ ሀ መቱዋፐ ታ ሸምፓ አጋና” ያግስ።

ላፑን ታሙ አሳ ዶረተꬃ

16 ጎዳይ ሙሰኮ፥ “አሳ ካለꬃናዉ ዳንዳእያ እስራኤለ ሀላቃታፐ ላፑን ታሙ ጭማታ ዶራ። ኤንታ ጌሻ ዱንካንያኮ ኤሀዳ ነ ማታን ኤሳ። 17 ታኒ ዎꬋዳ ኔራ ያን ኦደታና፤ ታ ነዉ እምዳ አያናፐ ሻካዳ ኤንታ ቦላ ዎꬃና። ኔኒ አሳ ቶሁዋ ነርካ ቶኮና መላ ኤንቲ ነና ማዳና።

18 “ኔኒ አሳኮ ሀይሳዳ ያጋ፤ ‘ዎንቶ ህንተ አሾ ማና ግሾ ህንተና ጌሽተ። ኑ አሾ አዉፐ ደማኔ? ኑስ ግብፀን ሳእ ሎኦሽን’ ያግድ ህንተ ዬክዳ ዬሁዋ ጎዳይ ስእስ። ሀእ ጎዳይ አሾ እማና፤ ህንተካ ማና። 19 ህንተ ማናይ እስ ጋላስ ዎይኮ ናምኡ ጋላስ ዎይኮ እቻሹ ጋላስ ዎይኮ ታሙ ጋላስ ዎይኮ ላታሙ ጋላስ ፃላላ ግደና። 20 ሽን ‘ህንተ ግዶን ደእያ ጎዳ ህንተ ካꬍዳ ግሾነ ግብፀፈ ከዮና አትዳኮ ኑስ ሎኦሽን ግዳ ግሾ፥ ህንተዉ ሲራ ከያና ጋካናዉነ ህንተ ሳለታና ጋካናዉ እስ አጌና ኩመꬅ ህንተ አሾ ማና’ ያጋ” ያግስ።

21 ሽን ሙሰይ ጎዳኮ፥ “ሄኮ፥ ታ 600,000 አሳ ካለꬃሸ ደአይስ። ኔኒ እስ አጌና ኩመꬅ ኤንቲ አሾ ማና መላ እማና ጋሳ። 22 ሚዛ ዉደነ ዶርሳ ዉደ ኡባ ሹክን ኤንታዉ ግዳኔ? አባን ደእያ ሞሎ ኡባ ሺሽያኮ ኤንታዉ ግዳኔ?” ያግስ።

23 ያትን፥ ጎዳይ ሙሰኮ፥ “ጎዳ ኩሸይ ቃንዬ? ታኒ ነዉ ኦድያባይ ቱሜኮነ ዎርዶኮ ኔኒ ሀእ በአና” ያግስ።

24 ሄሳ ግሾ ሙሰይ ካረ ከይድ፥ ጎዳይ ግዳይሳ አሳስ ኦድስ። እስራኤለ ጭማታፐ ላፑን ታሙ አሳ ሺሽድ፥ ጌሻ ዱንካንያ ዩሾን ኤስስ። 25 ያትን፥ ጎዳይ ሻራራ ዎꬍድ እያራ ኦደትስ፤ እያ ቦላ ደእያ አያናፐ ኤክድ፥ ሄ ላፑን ታሙ ጭማታ ቦላ ዎꬅስ። አያናይ ኤንታ ቦላ ሸምፕዳ ዎደ ኤንቲ ናበዳ ትንብተ ኦድዶሶና። ሽን ሄሳፈ ጉየ ዛሪድ ትንብተ ኦድቦኮና።

26 ሄ ላፑን ታሙ ጭማታራ ፃፈትዳ አሳታፐ ኤልዳዳነ ሞዳዳ ጌተትያ ናምአት ዱንካንዳ ጉታን አትድ ጌሻ ዱንካንያኮ ይቦኮና። ሽን ኤንታ ቦላካ አያናይ ዎꬍን፥ ዱንካንዳ ጉታን ትንብተ ኦድዶሶና። 27 እስ ፓንꬃ አደይ ሙሰኮ ዎፅ ይድ፥ “ኤልዳድነ ሞዳድ ዱንካንዳ ጉታን ትንብተ ኦዶሶና” ያግስ።

28 ያንን፥ ባ ናአተꬃፈ ዶምድ፥ ሙሰ ማድያ ናወ ናኣ እያሱይ ሙሰኮ፥ “ታ ጎዳዉ፥ ሙሰ፥ ኤንታ ተቃ” ያግስ።

29 ሽን ሙሰይ ዛሪድ፥ “ታ ግሾ ነ ቃናታይ? ጎዳይ ባ አሳ ኡባ ቦላ ባ አያና ዎꬅድ ናበዳ ትንብተ ኦድስያባ ግድያኮ ታ ኡፋይታይስ” ያግስ። 30 ያትድ፥ ሙሰይነ እስራኤለ ጭማት ዱንካንዳ ጉታ ስምዶሶና።

31 ቆፖና ጎዳይ ጫርኮ ደንꬅድ፥ ሳአፐ ናምኡ ዋꬋ መላ ꬎቁ ግድ ፕራꬍያ ኩራቾታ አባፈ ኤህስ። ኤንታ ዱንካንያ ዩሹዋን ኡባ ባጋራ እስ ጋላሳ ኦገ መላ ሳአን ዎꬍዶሶና። 32 ሄ ጋላስነ ሄ ቃማ ኡባ፥ ቃስ ዎንተꬃ ጋላስካ አሳይ ካረ ከይድ፥ ሄ ኩራቾታ ኦይክድ ሺሽዶሶና። ኤንታፈ ኦንካ 10 ክሎ ግራመፐ ጉꬁ ሺሽበና። ኤንቲ ዱንካንያ ጉታ ዩሾን መልሳናዉ ምጭዶሶና። 33 ሽን አሾይ ቡሮ ኤንታ ዶናን ደእሽንነ ሜተትድ ዉሮና ደእሽን፥ ጎዳ ሀንቆይ አሳ ቦላ ኤፅስ፤ ጎዳይ አሳ ዎልቃማ ቦሻን ሾጭስ። 34 አሾ አሞትድ ሀይቅዳ አሳ ኤንቲ ሄ በሳን ሞግዳ ግሾ ሄ በሳይ ከብሮት-ሀታባ† ጌተትድ ሱንትስ። 35 አሳይ ሄ በሳፈ ደንድ ብድ ሀፀሮታ ጌተትያ በሳን ዱንካንዶሶና።

12

አሮንነ ማይራማ ሙሰራ ኤቀትዶሶና

1 ሙሰይ ቶጰ ቢታ ማጫስ ኤክዳ ግሾ፥ ማይራማነ አሮን ሙሰ ያግድ ቦርዶሶና። 2 “ጎዳይ ሙሰ ባጋራ ፃላላ ኦደትዴ? እ ኑ ባጋራ ኦድቤኔ?” ያግዶሶና። ጎዳይ ኤንቲ ግዳይሳ ስእስ። 3 ሙሰይ ቢታን ደእያ አሳ ኡባፈ አꬍያ አዳ አስ።

4 ቆፖና ጎዳይ ሙሰ፥ አሮናነ ማይራሞ፥ “ህንተ ሄꬓት ጌሻ ዱንካንያኮ ከይተ” ያግስ። ኤንትካ ከይዶሶና። 5 ጎዳይ ሻራ ቱሳራ ዎꬍድ ጌሻ ዱንካንያ ፐንገን ኤቅድ፥ አሮና! ማይራመ! ያግድ ፄግስ። ኤንቲ ናምአይ እያ ስን ሺቅን፥ 6 ጎዳይ፥ “ታ ኦደይሳ ስእተ፤ ህንተ ግዶን ናበይ ደእኮ፥ ታ እያዉ ቆንጫይስ፤ ቃስ እያዉ አሙሆን ኦዳይስ። 7 ሽን ታ አይለይ ሙሰ ሄሳዳ ግደና፤ እ ታ ኬꬃ ኡባን አማነትዳይሳ። 8 ታኒ ሙሰራ ሶምኦን ኦደታስፐ አትሽን፥ ሌምሶን ኦድከ። እ ታ ማላ በኤስ። ያትን፥ ህንተ ታ አይልያ ሙሰ ቦራናዉ አይስ ያይበከቲ?” ያግስ።

9 ጎዳ ሀንቆይ ኤንታ ቦላ ኤፅን፥ እ ኤንታ አግድ ብስ። 10 ሻራይ ጌሻ ዱንካንያ ቦላፈ ደንድዳ ዎደ ማይራማ ባሮ ሀርገን ምልፅ ጋዳ ቦፃሱ። አሮን ኢኮ ስሚድ ፄልያ ዎደ ባሮ ሀርገን ኦይከትዳሮ በእስ። 11 አሮን ሙሰኮ፥ “ሀይ ታ ጎዳዉ፥ ኑኒ ኤያተꬃን ኦꬅዳ ናጋራስ ኑና ሀይሳዳ ሴሮፓ። 12 እዮ ባ አየ ኡሎፐ ከይያ ዎደ እ አሳተꬃፈ ባጋይ ሜተትን፥ ሀይቅድ የለትዳ ናአ መላ ኦꬆፋ” ያግስ።

13 ያትን፥ ሙሰይ፥ “አቤት ጎዳዉ፥ እዮ ፓꬃርክ” ያግድ ጎዳ ዎስስ።

14 ጎዳይ ሙሰኮ፥ “እ አዋይ እ ሶምኦን ጩትያባ ግድያኮ፥ እያ ላፑን ጋላስ ዬላራ ጋምአዉሱ ግድኬ? ሄሳ ግሾ፥ ላፑን ጋላስ ዱንካንያ ጉታፐ እዮ ጋፃ ከሳዳ ዱማ በሳን ዎꬃ፤ ሄሳፈ ጉየ ስማዳ ዮ” ያግስ። 15 ያትን፥ ማይራማ ዱንካንያ ጉታፐ ጋፃ ከያዳ ላፑን ጋላስ ኡታሱ። እያ ስማና ጋካናዉ አሳይ ጉታ አግድ ባናዉ ደንድቤና። 16 ሄሳፈ ጉየ፥ አሳይ ሀፀሮታ ጌተትያ በሳፈ ደንድድ፥ ፓራና መላ ቢታን ዱንካንዶሶና።

13

ካናነ ዎቻናዉ ኪተትዳ አሳታ

1 ጎዳይ ሙሰኮ፥ 2 “ታኒ እስራኤለታስ እማና ካናነ ቢታ ዎቻና መላ ታማነ ናምኡ እስራኤለ ኮቻፈ እስ እስ አስ ሀላቃ ኦꬃዳ ኪታ” ያግስ።

3 ያትን ሙሰይ ጎዳይ ኪትዳይሳዳ ፓራና መላ ቢታፈ እስራኤለ ኮቻፈ ታማነ ናምኡ ሀላቃታ ኪትስ። 4 ኤንታ ሱንꬃይ ሀይሳፈ ካልድ ፃፈትዳይሳታ።

ሮቤላ ኮቻፈ ዛኩራ ናኣ ሳሙአ፤

5 ስሞና ኮቻፈ ሆራ ናኣ ሻፋፃ፤

6 ይሁዳ ኮቻፈ ዮፎና ናኣ ካለባ፤

7 ይሳኮራ ኮቻፈ ዮሰፋ ናኣ ይግኣላ፤

8 ኤፍሬማ ኮቻፈ ናወ ናኣ አውሰ፤

9 ብንያመ ኮቻፈ ራፉ ናኣ ፋልፃ፤

10 ዛብሎና ኮቻፈ ሶዳ ናኣ ጋድኤላ፤

11 ዮሰፋ ናኣ ምናሰ ኮቻፈ ሱሳ ናኣ ጋደ፤

12 ዳነ ኮቻፈ ጋማላ ናኣ አምኤላ፤

13 አሴራ ኮቻፈ ምካኤላ ናኣ ሳቱራ፤

14 ንፍታለመ ኮቻፈ ዋፍሳ ናኣ ናህባ፤

15 ጋደ ኮቻፈ ማካ ናኣ ገኡኤላ።

16 ሄ ቢታ ዎቻና መላ ሙሰይ ኪትዳ አሳታ ሱንꬃይ ሀይሳታ። ሙሰይ ናወ ናኣ አውሰ ሱንꬃ እያሱ ግድ ሱንꬃ ላምስ።

17 ሙሰይ ኤንታ፥ “ነገበ መላ ቢታ ካንꬅድ ፑደ ደረይ ዳርያ ቢታ ከይተ። 18 ቢታይ አይ መላ ቢታኮ፥ አሳይ አይ መላ ምኖኮነ ታይቦን ጉኮ ዳሮኮ በእተ። 19 ኤንቲ ደእያ ቢታይ ሎኦኮ ኢተኮ፥ ኤንታ ካታማት ድረትዳኮነ መላ ደእያኮ፥ 20 ቢታይ አራደኮ ላደኮ፥ ቢታይ ዎራን ካመትዳኮነ ቁኤኮ በእተ። ምንተ፤ ሄ ቢታን ደእያ ካꬃ አይፍያፐ ኤኮና ዮፕተ” ያግስ። ሄ ዎደይ ዎይነይ ቴርድ ማፀትያ ዎደ።

21 ኤንቲ ከይድ ሲና መላ ቢታፈ ዶምድ፥ ለቦ-ሀማታ ማታን ደእያ ረሆባ ጋካናዉ ደእያ ቢታ ዎችዶሶና። 22 ነገበ መላ ቢታ ካንꬅድ፥ ከብሮና ጋክዶሶና። ሄ በሳን አክማና፥ ሰሳያነ ታልማያ ጌተትያ ኤናቃ ኮቻት ደኦሶና። ከብሮን ግብፀን ደእያ ፆኣነ ካታማፐ ላፑን ላይꬅ ኮይሮትድ ኬፀትስ።

23 ያራ ካንꬅድ፥ ኤሽኮላ ዛንጋራ ብድ ጋክያ ዎደ ቴራ ዎይነ ታሽያራ ቃንፅዶሶና። ሄ ታሸይ ዴፆ ግድያ ግሾ ናምኡ አስ ካሶ አꬅድ ቶክዶሶና። እያ ቦላ ጉጅድ ኦሮማነነ ባላሰ ምꬃ አይፈ ኤክድ ይዶሶና። 24 እስራኤለ አሳይ ሄ በሳፈ ዎይነ ታሽያ ቃንፅዳ ግሾ ሄ በሳ ኤሽኮላ ዛንጋራ ግድ ፄግዶሶና።

25 ኤንቲ ሄ ቢታ ኦይታሙ ጋላስ ዎችድ ጉየ ስምዶሶና። 26 ፓራና መላ ቢታን ቃደሳን ደእያ ሙሰኮ፥ አሮናኮነ እስራኤለ ማባራ ኡባኮ ይዶሶና። ኤንቲ በእዳባ አሳ ኡባስ ኦድዶሶና፤ ሄ ቢታፈ ኤክድ ይዳ አይፍያካ ኤንታ በስዶሶና።

27 ኤንቲ ሙሰኮ፥ “ኔኒ ኑና የድዳ ቢታ ብዳ፤ ሄ ቢታን ማꬅነ ኤስ ጎጌስ፤ ሄ ቢታ አይፍያካ ሀይሳ በአ። 28 ሽን ሄ ቢታን ደእያ አሳይ ዎልቃማ፤ ኤንታ ካታማትካ ግምበ ድርሳን ድረትዳይሳታነ ግታ። ኑኒ ኡባፈ አꬅድ ኤናቃ ኮቻታ ያን በእዳ። 29 አማለቃት ነገበ መላ ቢታን፤ ህተትነ፥ ያቡሰት ደረይ ዳርያ አሞረታ ቢታን፤ ቃስ ካናነት መደትራነ አባ ዶናንነ ዮርዳኖሰ ሻፋ ጋፃን ደኦሶና” ያግዶሶና።

30 ያትን ካለብ አሳ ሙሰ ስንꬃን ስእ ኦꬅድ፥ “ኑኒ ፆናናዉ ዳንዳእያ ግሾ፥ ሀእ ከይድ ሄ ቢታ የግስድ አነ ኦይኮስ” ያግስ።

31 ሽን ካለባራ ብዳ አሳት፥ “ሄ ቢታ አሳይ ኑፐ አꬍድ ምንያ ግሾ፥ ኑኒ ኤንታ ፆናናዉ ዳንዳኦኮ” ያግዶሶና። 32 ኤንቲ ዩይድ ዎችዳ ቢታባ እስራኤለ አሳስ ሀይሳዳ ያግድ ኢታ ኦዳ ኦድዶሶና። “ኑኒ ዎችዳ ቢታይ ያን ደእያ አሳካ ምያ ቢታ፤ ያን ደእያ አሳይካ ዳሮ አዱሰ። 33 ኑኒ ያን ኤናቃ ኮቸ ግድዳ ንፍልመ አሳታ በእዳ። ኤንታ በእዳ አይፈን ኑና ፄልያ ዎደ ኑኒ ፃቆ መላ፤ ኤንትካ ኑና ሄሳዳ በኦሶና” ያግዶሶና።

14

አሳ ዙዙንꬃ

1 ሄ ዎደ ቃማ ማባራ ኡባይ ባንታ ቃላ ꬎቁ ኦꬅድ ዬክዶሶና። 2 እስራኤለ አሳይ ሙሰ ቦላነ አሮና ቦላ ዙዙምዶሶና። ኩመꬃ ማባራይ፥ “ኑኒ ግብፀ ቢታን ደእሸ ዎይኮ ሀ መላ ቢታን ሀይቅዳ ግዶርኮ። 3 ኑኒ ማሻን ዉራና መላ ጎዳይ ሀ ቢታ ኑና አይስ ኤሂ? ኑ ማቸትነ ኑ ናይት ድኤታና፤ ሄሳ ሀናናፐ ጉየ ግብፀ ስሞይ ኑስ ኬሄኔ?” ያግዶሶና። 4 ኤንቲ እሶይ እሱዋኮ፥ “ኑና ካለꬅያ አስ ዶርድ ጉየ ግብፀ ስሞስ” ያግዶሶና።

5 ያትን፥ ሙሰይነ አሮን ሄ በሳን ሺቅዳ እስራኤለ ማባራ ስንꬃን ሶምኦራ ሳአን ጉፋንዶሶና። 6 ቢታ ዎቻናዉ ብዳ አሳ ግዶፈ ናወ ናኣ እያሱይነ ዮፎና ናኣ ካለብ ባንታ ማኡዋ ፔꬍዶሶና። 7 እስራኤለ ማባራኮ፥ “ኑኒ ካንꬅ ከይድ ዎችዳ ቢታይ ዳሮ ሎኦ። 8 ጎዳይ ኑናን ኡፋይትያባ ግድኮ ማꬅነ ኤስ ጎግያ ቢታ ኑና ገልሳና፤ ሄ ቢታ ኑስ እማና። 9 ሄሳ ግሾ፥ ጎዳ ቦላ ማካሎፍተ። ሄ ቢታ አሳስ ያዮፍተ፤ ኤንቲ ኑስ ኦይꬅካ ግዶኮና። ኤንታዉ ኤሾይ ባዋ፤ ጎዳይ ኑራ ደኤስ፤ ህንተ ኤንታዉ ያዮፍተ” ያግዶሶና። 10 ያትን እስራኤለ ማባራይ ኤንታ ሹቻን ጫዳናዉ ደንድስ።

ሄ ዎደ ጎዳ ቦንቾይ ፆሳ ዱንካንያን እስራኤለ አሳ ኡባስ ቆንጭስ። 11 ጎዳይ ሙሰኮ፥ “ሀ አሳይ ታና ካይ አዉደ ጋካናሴ? ታኒ ኤንታ ግዶን ኦꬅዳ ማላታታ በእሸ፥ አዉደ ጋካናዉ ታናን አማኖና እፃኔ? 12 ታኒ ኤንታ ጋዶን ሾጫዳ ꬋይሳና፥ ሽን ነና ኤንታፈ ዳርያነ ምንያ ካዎተꬃስ አዋ ኦꬃና” ያግስ።

13 ሙሰይ ዛሪድ ጎዳኮ፥ “ኔኒ ነ ዎልቃን ሀ አሳ ግብፀፈ ከስዳይሳ ኤርያ ግብፀት ሄሳ ስእኮ ዎይጋኔ? 14 ኤንቲ ሄ ቢታን ደእያ አሳስ ሄሳ ኦዳና። አቤት ጎዳዉ፥ ኔኒ ሀ አሳራ ደኤይሳ ኤንቲ ስእዶሶና። አቤት ጎዳዉ፥ ኑኒ ነና በእዳይሳ፥ ነ ሻራይ ኑ ቦላ ኩያትዳይሳነ ጋላስ ሻራ ቱሳን፥ ቃማ ታማ ቱሳን ኔኒ ኑና ካለꬅዳይሳ ኤንቲ በእዶሶና። 15 ያትን፥ ሀእ ኔኒ ሀ አሳ ኡባ እስ ቶሆ ዎꬋ ꬋይስያባ ግድኮ ነ ካሰ ኦꬅዳይሳ ስእዳ ካዎተꬃት፥ 16 ‘ጎዳይ፥ ሀ አሳስ እማና ግድ ጫቅዳ ቢታ ኤንታ ገልሳናዉ ዳንዳእቦና ግሾ መላ ቢታን ዎꬍ ꬋይስስ ያግድ’ ኦዳና።

17 “ሄሳ ግሾ፥ ጎዳዉ፥ ነ ዎልቃ ኑና በሳ፤ ነ ኑስ ገልዳ ቃላ ቆፓ። 18 ‘ጎዳይ ኤለ ሀንቀተና፤ ማሮትነ ሲቆይ ኩምዳይሳ ናጋራነ ጌላተꬅ አቶ ገይሳ፤ ሽን ባልዳ ኡራ ሴሮና አገና። የልዳይሳታ ናጋራ ግሾ ሄꬓንꬆነ ኦይዳንꬆ የለተꬅ ጋካናዉ ናይታ ሴራና’ ያጋዳሳ። 19 ሀ አሳይ ግብፀፈ ከዮሶፐ ዶማዳ ሀች ጋካናዉ ኤንታ ማርዳይሳዳ ነ መርና ሲቁዋን ሀ አሳ ናጋራ አቶ ጋርክ” ያግስ።

20 ጎዳይ ዛሪድ፥ “ነ ኦይችዳይሳዳ ታ ኤንታ ማራና። 21 ሽን ታ ደኦ ግደይሳዳነ ታ ቦንቾይ ሳአ ኡባ ኩምዳይሳዳ፥ 22 ሀ አሳፐ እስ አስካ ሄ ቢታ በኤና። ግብፀ ቢታንነ መላ ቢታን ኦꬅዳ ማላታታ ሀ አሳት በእዶሶና፤ ሽን ኤንቲ ታሙ ቶሆ ታና ፓጭድ ታዉ ኪተቶና እፅዶሶና። 23 ሄሳ ግሾ፥ ታ ኤንታ ማይዛታስ እማና ጋዳ ጫቅዳ ቢታ ታና ካꬍዳይሳታፐ እሶይካ ገለና። 24 ሽን ታ አይለይ ካለብ ኤንታፈ ዱማትያ ግሾነ ታና ፖሎ ዎዛናፐ ካልዳ ግሾ፥ እ ካሰ ዎችዳ ቢታ እያዉ እማና፤ እያ ዘረꬃይካ ሄ ቢታ ላታና። 25 ሽን ሀእ አማለቃትነ ካናነት ዛንጋራን ደእያ ግሾ፥ ዎንቶ ዞኦ አባኮ ኤፍያ ኦግያ ኦይክድ መላ ቢታ ጉየ ስምተ” ያግስ።

ዙዙምዳ አሳ ሴረተꬃ

26 ጎዳይ ሙሰኮነ አሮናኮ፥ 27 “ሀ ኢታ አሳይ ታ ቦላ አዉደ ጋካናዉ ዙዙማኔ? ታኒ እስራኤለ አሳ ዙዙንꬃ ስአስ። 28 ሄሳ ግሾ፥ ኔኒ ኤንታዉ ሀይሳዳ ጋዳ ኦዳ፤ ‘ታኒ ታ ደኡዋን ጫቃይስ፤ ህንተ ግዳይሳዳ ታ ህንተዉ ኦꬃና።’ ታኒ፥ ጎዳይ ሀይሳ ኦዳይስ። 29 አሳይ ታይበትያ ዎደ ላይꬅ ላታማነ እያፐ ቦላ ግድዳ አስ ኡባይ ታ ቦላ ዙዙምዳ ግሾ፥ ህንተ አሀይ ሀ መላ ቢታን ኩንዳና። 30 ዮፎና ናአ ካለባፐነ ናወ ናአ እያሱፐ አትሽን፥ ህንተፈ ኦንካ ታ ህንተና ላትሳናዉ ጫቅዳ ሄ ቢታ ገለና። 31 ህንተ፥ ‘ኑ ናይት ድኤት አታና’ ግዳ ህንተ ናይታ፥ ሄ ህንተ ካꬍዳ ቢታ ገልሳና፤ ሄ ቢታይ ኤንታዉ ላታ ግዳና። 32 ሽን ህንተ አሀይ ሀ መላ ቢታን ኩንድድ አታና። 33 ህንተ አማነትቦና ግሾ፥ ህንተፈ ዉርሰꬃ አሀይ ሀ መላ ቢታን ኩንዳና ጋካናዉ፥ ህንተ ናይት ሀ መላ ቢታን ዋየትሸ ኦይታሙ ላይꬅ ዶርሰ ሄማና። 34 ህንተ ቢታ ዎችዳ ኦይታሙ ጋላሳ ታይቦን፥ እስ ጋላሳስ እስ ላይꬅ፥ ኦይታሙ ላይꬅ ህንተ ናጋራ ግሾ ዋየታና፤ ሄ ዎደ ታ ህንተ ቦላ አይ መላ ሀንቀትዳኮ ህንተ ኤራና። 35 እስፈ ታ ቦላ ደንድዳ ሀ ኢታ ማባራ ቦላ ታ ሀይሳዳ ኦꬃና፤ ኤንቲ ሀ መላ ቢታን ኩንድ አታና ሀይሳን ኤንቲ ሀይቃና፤ ታ ጎዳይ ሀይሳ ኦዳይስ” ያግስ።

36 ሄ ቢታ ዎቻና መላ ሙሰይ ኪትዳ አሳት ስሚድ፥ ሄ ቢታባ ኢታ ኦዳ ኦድድ፥ ሙሰ ቦላ አሳይ ዙዙማና መላ ኦꬅዳይሳት፥ 37 ጎዳ ስንꬃን ቦሻን ሀይቅዶሶና። 38 ሄ ቢታ ዎቻናዉ ብዳ አሳፐ ዮፎና ናአይ ካለብነ ናወ ናአይ እያሱ ፃላል አትዶሶና።

39 ሙሰይ ሄሳ እስራኤለ አሳስ ኦድዳ ዎደ አሳይ ዳሮ ዬክስ። 40 ዎንተꬃ ጋላስ ዎንታ ጉራ ደንድድ፥ ገዘ ቢታ ከይድ፥ “ኑኒ ናጋራ ኦꬅዳ፥ ሽን ሀእ ጎዳይ ኑስ እማና ግዳ በሳ ፑደ ከያና” ያግዶሶና።

41 ሽን ሙሰይ ኤንታኮ፥ “ጎዳ ኪታ ህንተ አይስ መንቲ? ህንተዉ ሀነና። 42 ጎዳይ ህንተራ ዶና ግሾ፥ ቦፕተ፤ ህንተ ሞርከት ህንተና ፆናና። 43 አማለቃ አሳራነ ካናነ አሳራ ህንተ ኦለትድ ማሻን ሀይቃና። ጎዳስ ህንተ ኪተቶና እፅዳ ግሾ፥ ጎዳይ ህንተራ ዴና” ያግስ።

44 ሽን ኤንቲ ጎዳ ጫቆ ታቦተይነ ሙሰይ ጉታፐ ደንዶና ደእሽን፥ ደረይ ዳርያ ቢታ ባናዉ ምንድ ደንድዶሶና። 45 ያንን ደረይ ዳርያ ቢታን ደእያ አማለቃ አሳይነ ካናነ አሳይ ኤንታ ኦላን ፆንድ፥ ሆርማ ጋካናዉ ኤንታ የደꬅዶሶና።

15

ያርሾ ዎጋ

1 ጎዳይ ሙሰኮ፥ 2 “እስራኤለ አሳ ሀይሳዳ ያጋ፤ ህንተ ዳና መላ ታ ህንተዉ እምያ ቢታ ገልያ ዎደ፥ 3 ፁሳ ያርሾ ግድን ዎይኮ ጋሶ ያርሾ ግድን ዎይኮ ዶሳን ያርሽያ ያርሾ ግድን ዎይኮ ባኣለ ጋላሳ ያርሾ ግድን፥ መሄፐ ዎይኮ ዶርሳፈ ጎዳስ ታማን ፁገትያ ሳውያ ያርሾ ያርሽተ። 4 ያርሹዋ ያርሽያ ኡራይ ካꬃ ያርሹዋስ እስ ክሎ ግራመ ሎኦ ꬊለ ሳይሶ ልትሮ ሻማሆ ዛይተን ሙኑቀትዳይሳ ኤሆ። 5 ቃስ ፁሳ ያርሾስ ዎይኮ ሀራ ያርሾስ ኤህያ እስ እስ ዶርሳራ ሳይሶ ልትሮ ዎይነ ኡሻ ያርሾ ኦꬅድ ጊግስተ። 6 ማራዘ ያርሽያ ዎደ ናምኡ ክሎ ግራመ ሎኦ ꬊለ እስ ልትሮነ ባጋ ሻማሆ ዛይተን ሙኑቀትዳይሳ ኤህተ። 7 ኡሻ ያርሹዋስ ስኮ ልትሮ ዎይነ ኡሻ ያርሹዋስ ኤህተ። ሄስ ጎዳስ ሳውያ ያርሾ ግዳና። 8 ጋሶ ዎይኮ እስፈተꬃ ያርሾስ ዎፋኖ ፁሳ ያርሾ ኦꬃዳ ጎዳስ ያርሽያ ዎደ፥ 9 ዎፋኑዋራ እስፈ ሄꬑ ክሎ ግራመ ሎኦ ꬊለ፥ ናምኡ ልትሮ ሻማሆ ዛይተን ሙኑቀትዳይሳ ካꬃ ያርሾ ኦꬃዳ ኤሀ። 10 ኡሻ ያርሹዋስ ባጋ ልትሮ ዎይነ ኡሻ ኤህተ። ሄስ ጎዳስ ሳውያ ፁሳ ያርሾ ግዳና።

11 “እስ እስ ዎፋኖይ ዎይኮ እስ እስ ማራዘይ ዎይኮ እስ እስ ኮለይ ያርሸትያ ዎደ ሀይሳዳ ሀንድ ኦሰቶ። 12 ዳሮ መሄይ ያርሸትያ ዎደ ያርሸትያ ካꬃ ያርሾይካ ሄሳዳ ዳሮ። 13 እስራኤለ አስ ግድዳ ኦንካ ሳውያ ፁሳ ያርሾ ጎዳስ ያርሽያ ዎደ ኡባን ሀይሳዳ ኦꬃናዉ ኮሼስ። 14 ያና የለተꬃን ህንተ ግዶን ደእያ በተ ዎይኮ ሀራ አስ ኦንካ ሳውያ ፁሳ ያርሾ ጎዳስ ያርሻናዉ ኮይኮ ሄሳዳ ኦꬃናዉ ኮሼስ። 15 ህንተዉነ ህንተ ግዶን ደእያ በተ አሳስ ሄ ዎጋይ እስኖ፤ ሄስ ያና የለተꬃስካ ኤቅድ ዳና ዎጋ፤ ህንተካ በተ አሳትካ ጎዳ ስንꬃን እስኖ። 16 ህንተዉነ ህንተ ግዶን ደእያ በተ አሳስ ህገይነ ዎጋይ እስኖ” ያግስ።

17 ጎዳይ ሙሰኮ፥ 18 “እስራኤለ አሳስ ሀይሳዳ ጋዳ ኦዳ፤ ታኒ ህንተና ኤፍያ ቢታ ህንተ ገልድ፥ 19 ሄ ቢታን ካፅያ ካꬅ ህንተ ምያ ዎደ ሄ ካꬃፈ ፄራ ከስድ ህንተ ጎዳስ ያርሽተ። 20 ሄስካ፥ ባይራ ካፅዳ ካꬃፈ ኡክዳ ኮይሮ ኡይꬅ፥ ግድሽን፥ ካꬅ ቡክያ ዉዱማፈ እምያ ያርሾ ኦꬅድ ያርሽተ። 21 የለተꬃ ኡባን ህንተ ቢታን ካፅዳ ካꬃፈ ኮይሩዋ ኡክድ ጎዳስ ያርሾ ያርሽተ።

22 “ጎዳይ፥ ሙሰስ ኦድዳ ኪታ ህንተ ኤሮና እፅድ ናጎና አትኮ፥ 23 ዎይኮ ጎዳይ እያ ባጋራ እምዳ ኪታ ኡባ፥ ጎዳይ እምዳ ጋላሳፐ ዶምድ ያና የለተꬃ ጋካናዉ ናጎና እፅኮ፥ 24 ቃስ ሄሳ እስራኤለ ማባራይ ኤሮና ኦꬅዳባ ግድኮ ማባራ ኡባይ ጎዳስ እስ ዎፋኖ ሳውያ ፁሳ ያርሾ ኦꬅድ፥ ዎጋይ ኪተይሳዳ ካꬃ ያርሹዋራነ ኡሻ ያርሹዋራ ያርሾ፤ ቃስ ናጋራ ያርሾ ኦꬅድ እስ ኮለ ያርሾ። 25 ካህነይ ኩመꬃ እስራኤለ ማባራስ ናጋራ አቶተꬃ ያርሾ ሺሼስ። ኤንቲ ኤሮና ባልዳ ባንታ ናቁዋ ግሾ ጎዳስ ፁሳ ያርሾነ ናጋራ ያርሾ ያርሽዳ ግሾ ኤንታ ናጋራይ አቶ ጌተታና። 26 እስራኤለ ማባራይነ ኤንታ ግዶን ደእያ በተ አሳይ ኤሮና ሄ ባላ ኦꬅዳ ግሾ አሳ ኡባ ናጋራይ አቶ ጌተታና።

27 “እስ አስ ኤሮና ናጋራ ኦꬅኮ እስ ላይꬃ ኮለ ናጋራ ያርሾ ኦꬅድ ያርሾ። 28 ኤሮና ደእሸ ናጋራ ኦꬅዳ ኡራስ ካህነይ ጎዳ ስንꬃን ናጋራ አቶተꬃ ዎጋ ፖሎ፤ እያ ናጋራይ አቶ ጌተታና። 29 ኤሮና ናጋራ ኦꬅዳ ኡራስ ካህነይ ጎዳ ስንꬃን ናጋራ አቶተꬃ ዎጋ ፖሎ፤ እያ ናጋራይ አቶ ጌተታና።

30 “ሽን እስራኤለ አስ ግድን ዎይኮ በተ አስ ግድን ኤርሸ ኦቶሮን ናጋራ ኦꬅያ ኡራይ ጎዳ ጫዬስ። ሄ ኡራይ ደርያ ግዶፈ ꬋዮ። 31 ሄ ኡራይ ጎዳ ኪታ ኤርሸ ካꬍዳ ግሾነ እያ ኪታ ካዉሽዳ ግሾ እያዉ ꬋዮይ በሴስ። እያ ባላይ እያ ቦላ ግዶ” ያግስ።

ሳምባታ መንꬅዳ ኡራ

32 እስ ጋላስ እስራኤለ አሳይ መላ ቢታን ደእሽን፥ እስ ኡራይ ሳምባታ ጋላስ ምꬅ ምፅሸ ኦይከትስ። 33 ሄ ኡራ አሳይ ሙሰኮ፥ አሮናኮነ እስራኤለ ማባራኮ ኤህዶሶና። 34 ኤንቲ እያ ቦላ ኦꬃናባ ኤርቦና ግሾ ቃሾን ጋምእስዶሶና። 35 ሄሳፈ ጉየ ጎዳይ ሙሰኮ፥ “ሀ ኡራይ ሀይቃናዉ በሴስ፤ እስራኤለ ማባራይ ባንታ ጉታፐ ጋፃ ከስድ ሹቻን ጫድድ ዎꬎ” ያግስ። 36 ያትን እስራኤለ ማባራ ኡባይ ጎዳይ ሙሰ ኪትዳይሳዳ፥ ጉታፐ ጋፃ ከስድ ሹቻን ጫድድ ዎꬍዶሶና።

አፍላ ማጫራ ዎጋ

37 ጎዳይ ሙሰኮ፥ 38 “እስራኤለ አሳስ ሀይሳዳ ጋዳ ኦዳ፤ ህንተነ ያና የለተꬃይ ህንተ አፍላ ጋፃን ማጫራ ከስድ ሄ ማጫራ ጋፃን ካሎሰ ቃጭና ስክተ። 39 ሄ ማጫራ ህንተ በእያ ዎደ ኡባን ታ ኪታታ፥ አኬክድ ፖሌታ፤ ታፐ ሃክድ ህንተ አይፍያ አሙዋነ ህንተ ዎዛና ቆፋ ካልድ ላመተከታ። 40 ሄ ማጫራ በእድ ህንተ ታ ኪታ ኡባ አኬክድ ፖላናነ ፆሳስ ዱማትዳይሳታ ግዳና። 41 ታኒ ጎዳ፥ ህንተ ፆሳ፤ ታ ህንተ ፆሳ ግዳናዉ ህንተና ግብፀፈ ከሳስ። ታኒ ጎዳ፥ ህንተ ፆሳ ያጋ” ያግስ።

16

ቆረ፥ ዳታነነ አቤሮ

1 ሌወ ኮቻፈ ቃሃታ ኮቸ ግድዳ ይስአራ ናአይ ቆረይ፥ ሮቤላ ኮቻፈ ኤልኣባ ናይት ዳታነይነ አቤሮይ ቃስ ፋለታ ናአይ ኦን፥ 2 ሙሰ ቦላ ደንድዶሶና። ኤንታራ ናምኡ ፄታነ እሻታሙ አሳት ደኦሶና፤ ሄ አሳት አሳን ኤረትዳይሳታነ ማባራ ካለይሳታ። 3 ኤንቲ ሙሰነ አሮና ስን ሺቅድ፥ “ህንተ ዳርስደታ፤ ማባራ ኡባይ ጌሽ፤ ጎዳይ ኤንታራ ደኤስ። ያትን፥ ጎዳ ማባራ ቦላ ህንተና አይስ ꬎቁ ꬎቁ ኦቲ?” ያግዶሶና።

4 ሙሰይ ሄሳ ስእዳ ዎደ ጎዳ ስንꬃን ጉፋንስ። 5 ቆረኮነ እያ ጩጋኮ፥ “ጎዳይ ዎንቶ ዎንታ ኦን እያ ባገኮነ ኦን ጌሸኮ በሳና፤ ሄ እ ዶርዳ ኡራ ባኮ ሺሻና፤ ሄ ኡራይ እያኮ ሺቃና። 6 ዎንቶ ዎንታ ኔራነ ነ አሳራ ሀይሳ ኦꬅተ፤ እፃነ ጩይስያ ሚሸ ኤክድ፥ 7 ቦንቆ ታማ እያን ዎꬅድ፥ ጎዳ ስንꬃን እፃነ ጩይስተ። ጎዳይ ዶርያ ኡራይ እ ጌሽ ግዳና። ህንተ፥ ሌወት ዛዋፐ አꬍደታ።”

8 ቃስካ ሙሰይ ቆረኮ፥ “ህንተ ሌወት ስእተ። 9 እስራኤለ ፆሳይ ህንተና ባ ማባራ ግዶፈ ዱማይድ፥ ጌሻ ዱንካንያን ኦꬃና መላነ ባ አሳ ስንꬃን ኤቅድ ሀጋዛና መላ ባኮ ሺሽዳይስ ህንተዉ ጉፅዴ? 10 እ ህንተናነ ህንተ እሻታ ሌወታ ኡባ ባኮ ሺሽስ፤ ሽን ሀእ ህንተ ካህነታ በሳ ኮዬታ። 11 ኔንነ ነ ጩጋ ኡባይ ጎዳ ቦላ ማካልድ ደንድደታ፤ ህንተ እያ ቦላ ዙዙማናዉ እ አሮን ኦኔ?” ያግስ።

12 “ያትድ፥ ሙሰይ፥ ኤልኣባ ናይታ፥ ዳታነነ አቤሮ ፄግስስ፤ ሽን ኤንቲ፥ ‘ኑኒ ቦኮ’ ያግዶሶና። 13 ኔኒ መላ ቢታን ኑና ዎꬋናዉ ማꬅነ ኤስ ጎግያ ቢታፈ ኑና ከስዳይስ ጉፅስ ጋዳ ሀእ ኑ ቦላ ሀላቃ ግዳናዉ ኮያይ? 14 ኔኒ ኑና ማꬅነ ኤስ ጎግያ ቢታ ገልሳባካ፤ ዎይኮ ኔኒ ኑስ ላታ ኦꬃዳ ጎሻ ጋደነ ዎይነ ጋደ እማባካ፤ ኔኒ ኑና ጭማሳ፤ ኑኒ ቦኮ” ያግዶሶና።

15 ያትን፥ ሙሰይ ዳሮ ሀንቀትድ፥ ጎዳኮ፥ “ኔኒ ኤንታ ያርሹዋ ኤኮፋ፤ ታ ኤንታፈ እሱዋካ ቆሀብከ፤ ቃስ ሀር አቶሽን እስ ሀረካ ኤንታፈ ኤካብከ” ያግስ።

16 ቃስ ሙሰይ ቆረኮ፥ “ዎንቶ ኔራነ ነ አሳራ ሄሳዳ አሮንካ ጎዳ ስን ሺቅተ። 17 እስ እስ አስ ባ እፃነ ጩይስያ ሚሽያ ኤኮ፤ እፃነካ እያን ዎꬆ፤ ኡባይ እስፈ ናምኡ ፄታነ እሻታሙ እፃነ ጩይስያ ሚሸ ግዴስ፤ እፃነ እያን ዎꬅድ ጎዳ ስን ሺሾ። ኔኒነ አሮን ህንተ እፃንያ ሄሳዳ ሺሽተ” ያግስ። 18 ያትን፥ እስ እስ አስ ባ ሚሸን እፃነነ ታማ ቦንቆ ዎꬅድ ጌሻ ዱንካንያ ፐንገን ሙሰራነ አሮናራ እስፈ ኤቅዶሶና። 19 ቆረይ ባ አሳራ ጌሻ ዱንካንያ ፐንገን ሙሰ ስንꬃንነ አሮና ስንꬃን ኤቅዶሶና። ሄ ዎደ ጎዳ ቦንቾይ ኩመꬃ ማባራስ ቆንጭስ። 20 ጎዳይ ሙሰኮነ አሮናኮ፥ 21 “ታኒ እስ ቶሆ ሀ አሳ ꬋይሳና ግሾ፥ ኤንታፈ ሻከትተ” ያግስ።

22 ሽን ሙሰይነ አሮን ሳአን ጉፋንድ፥ “አቤት ፆሳዉ፥ አሳ ሸምፖ ኡባ መꬍዳ ፆሳዉ፥ እስ አስ ናጋራ ኦꬅኮ፥ ኔኒ ኩመꬃ ማባራ ሀንቀታዬ?” ያግዶሶና።

23 ያትን፥ ጎዳይ ሙሰኮ፥ 24 “አሳስ ‘ቆረ፥ ዳታነነ አቤሮ ዱንካንያ ማታፐ ክችተ’ ጋዳ ኦዳ” ያግስ።

25 ሙሰይ ደንድድ፥ ዳታነኮነ አቤሮኮ ብን፥ እስራኤለ ጭማት እያ ካልዶሶና። 26 እ ማባራኮ፥ “ሀ ኢታ አሳ ዱንካንያ ማታፐ ክችተ፤ ኤንታባ አይብባካ ቦቾፍተ። አካይ፥ ጊኮ፥ ኤንታ ናጋራ ጋሶን ህንተካ ፕተትድ ꬋያና” ያግድ ምንꬅድ ኦድስ።

27 ያትን አሳይ ቆረ፥ ዳታነነ አቤሮ ዱንካንያ ማታፐ ክችዶሶና። ዳታነይነ አቤሮይ ካረ ከይድ፥ ባንታ ማቸታራነ ባንታ ናይታራ ባንታ ዱንካነታ ፐንገን ኤቅዶሶና። 28 ሙሰይ አሳኮ፥ “ታኒ ሀ ኦሶ ኡባ ኦꬃና መላ፥ ጎዳይ ታና ኪትዳይሳነ ታኒ ታ ሸነን ኦꬆናይሳ ህንተ ኤራናይ ሀይሳና። 29 ሀ አሳት አስ ሀይቀይሳዳ ሀይቅኮ ዎይኮ አሳ ቦላ ጋክያባ ፃላል ኤንታ ቦላ ጋክኮ ጎዳይ ታና ኪትቤና። 30 ሽን፥ ጎዳይ ኦራꬃባ ኦꬅድ፥ ቢታይ ዶየትድ ኤንታነ ኤንታዉ ደእያባ ኡባ ምትኮነ ኤንቲ ፓፃ ደእሸ ዱፎ ገልኮ ሄ ዎደ ሀ አሳት ጎዳ ካꬍዳይሳ ህንተ ኤራና” ያግስ።

31 እ ያግድ ኦንግዳ ዎደ ኤንቲ ኤቅዳ ቢታይ ዶየትድ፥ 32 ኤንታነ ኤንታ ሶ አሳ፥ ቆረ ጩጋ ኡባነ ኤንታዉ ደእያባ ኡባ ምትስ። 33 ያትን ኤንቲ ባንታዉ ደእያባ ኡባራ ፓፃ ደእሸ፥ ዱፎ ገልዶሶና። ቢታይ ኤንታ ቦላ ጎርደትስ፤ ኤንቲ ማባራ ግዶፈ ꬋይዶሶና። 34 ኤንታ ዋሱዋ ጋሶን ኤንታ ማታን ደእያ እስራኤለ አሳ ኡባይ፥ “ቢታይ ኑናካ ምታና ሀኔስ” ያግድ ባቃትዶሶና።

35 ቃስ ታም ጎዳ ማታፐ ይድ እፃነ ጩይስያ ናምኡ ፄታነ እሻታሙ አሳ ምስ።

36 ሄሳፈ ጉየ ጎዳይ ሙሰኮ፥ 37 “ካህነይ፥ አሮና ናኣ አላዛር ናሰ ብራታፐ ኦሰትዳ እፃነ ጩይስያ ሚሸታ ፁገትዳ አሳፐ ኤክድ፥ ሄ ሚሸት ጌሽ ግድያ ግሾ፥ ቦንቆ ታማ ሀራ ሶ ኤፍድ ላላና መላ ኦዳ። 38 ሄ ሚሸት ባንታ ደኡዋ ꬋይሳናዉ ናጋራ ኦꬅዳ አሳይ እፃነ ጩይስያ ሚሸ። ሄ ሚሸት ጎዳስ እመትዳ ግሾነ ጌሽ ግድያ ግሾ ሌእሳ ቆፃዳ ያርሾ በሳ ላንፃ። ሄስ እስራኤለ አሳስ ናግሶ ማላ ግዶ” ያግስ።

39 ያትን ካህነይ አላዛር እፃነ ጩይስያ ሚሸታ ኤክድ ያርሾ በሳ ላንፃናዉ ሌእስድ ቆፅስ። 40 ጎዳይ ሙሰ ባጋራ ኪትዳይሳዳ፥ አሮና ኮቸ ግዶና ኦንካ ጎዳ ስንꬃን እፃነ ጩይሳናዉ ሺቆና መላ፥ እፃስ ጊኮ፥ ቆረ ቦላነ እያ ካለይሳታ ቦላ ጋክዳይስ እያ ጋኮና መላ እስራኤለ አሳ አኬክሳናዉ ሀይሳታ ኦꬅስ።

41 ዎንተꬃ ጋላስ እስራኤለ ማባራ ኡባይ፥ “ጎዳ አሳ ህንተ ዎꬍደታ” ያግድ ሙሰ ቦላነ አሮና ቦላ ዙዙምዶሶና። 42 ኤንቲ ሙሰነ አሮና ቦላ ደንዳናዉ ሺቅድ፥ ኤንቲ ጌሻ ዱንካንያ ፄልያ ዎደ ሻራይ ጌሻ ዱንካንያ ካምን፥ ጎዳ ቦንቾይ ቆንጭስ።

43 ሄሳፈ ጉየ፥ ሙሰይነ አሮን ጌሻ ዱንካንያ ስን ይድ ኤቅዶሶና። 44 ያትን ጎዳይ ሙሰኮ፥ 45 “ሀ አሳ ግዶፈ ክችተ፤ ታ ኤንታ እስ ቶሆን ꬋይሳና” ያግስ።

ሙሰይነ አሮን ሳአን ጉፋንዶሶና። 46 ሙሰይ አሮናኮ፥ “እፃነ ጩይስያ ነ ሚሽያ ኤካዳ ያርሾ በሳፈ ቦንቆ ታማ ኤካዳ እያን ዎꬃ፤ እያ ቦላ እፃነ ጉጃዳ እስራኤለ ማባራኮ ኤፋ። ጎዳ ሀንቆይ እያ ማታፐ ከይ ክችስ፤ ቦሻይካ ዶምስ” ያግስ። 47 ያትን አሮን፥ ሙሰይ ኪትዳይሳዳ ባ እፃነ ጩይስያ ሚሽያ ኤክድ ማባራ ግዶ ዎፅድ ገልስ። ቦሻይ አሳ ዎꬎ ኦይክስ ሽን፥ አሮን እፃነ ጩይስድ አሳስ አቶተꬅ ኤህስ። 48 ያትድ፥ እ ሀይቅዳይሳታነ ፓፃታ ግዶን ኤቅን፥ ቦሻይ አግስ። 49 ቆረ ጋሶን ሀይቅዳ አሳይ አትሽን፥ ሄ ቦሻን ሀይቅዳ አሳ ታይቦይ 14,700. 50 ቦሻይ ኤቅዳፐ ጉየ፥ አሮን ጌሻ ዱንካንያ ፐንገን ደእያ ሙሰኮ ስምስ።

17

አሮና ፃምአ አጨꬃ

1 ጎዳይ ሙሰኮ፥ 2 “እስራኤለ አሳይ እስ እስ ኮቻ ሀላቃታፐ እስ እስ ፃምአ ኤክድ ታማነ ናምኡ ፃምአ ነዉ ኤሀና መላ ኤንታዉ ኦዳ። ሄ ፃምኣ ቦላ እስ እስ አሳ ሱንꬃ ፃፋ። 3 እስ እስ ኮቻ ሀላቃስ እስ ፃምአ ኮሽያ ግሾ፥ ሌወ ፃምኣ ቦላ አሮና ሱንꬃ ፃፋ። 4 ሄ ፃምአታ ጌሻ ዱንካንያ ግዶን ታ ኔራ ጋሄትያ ታቦትያ ስንꬃን ዎꬃ። 5 ታ ዶርያ ኡራ ፃምአይ አጫና፤ ሄሳዳ ኦꬃዳ ህንተ ቦላ እስራኤለ አሳ ዙዙንꬃ ታ ተቃና” ያግስ።

6 ሄሳ ሙሰይ እስራኤለ አሳስ ኦድን፥ ታማነ ናምኡ ሀላቃት ሁጰን ሁጰን እስ እስ ፃምአ ኤህዶሶና። አሮና ፃምአይካ ሄ ፃምአታ ግዶን ደኤስ። 7 ሙሰይ ሄ ፃምአታ ኡባ ጌሻ ዱንካንያ ግዶን ጎዳ ስንꬃን ዎꬅስ።

8 ዎንተꬃ ጋላስ ሙሰይ ጌሻ ዱንካንያ ግዶ ገልያ ዎደ ሌወ ኮቸ ግድዳ አሮና ፃምአይ አጭዳይሳ፥ ጋምቡፅዳይሳ፥ ጪይዳይሳነ ላዉዘ ምꬃ አይፈ አይፍዳይሳ በእስ። 9 ሙሰይ ፃምአ ኡባ ጎዳ ስንꬃፈ ኤህድ እስራኤለ አሳ በስስ። ኤንቲ ሀንዳባ በእዳፐ ጉየ እስ እስ ሀላቃይ ባንታ ፃምኣ ፃምኣ ኤክዶሶና። 10 ጎዳይ ሙሰኮ፥ “አሮና ፃምኣ ታቦትያ ስንꬃን ዛራዳ ዎꬃ። ማካልዳ እስራኤለ አሳይ ታ ቦላ ዙዙንꬃ አጎና እፅኮ ሀይቃናይሳ ኤንታዉ ማላታ ኦꬃዳ ዎꬃ” ያግስ። 11 ሙሰይ፥ ጎዳይ ኪትዳይሳዳ ኦꬅስ።

12 እስራኤለ አሳይ ሙሰኮ፥ “ሄሳ ግድኮ፥ ኑ ኡባይ ሀይቃና፤ ꬋያና። 13 ጌሻ ዱንካንያኮ ሺቅያ ኡባይ ሀይቃና ግድኮ፥ ኑ ኡባይካ ሀይቆስ ጉሰዬ?” ያግዶሶና።

18

ካህነታነ ሌወታ ኦሱዋ

1 ጎዳይ አሮናኮ፥ “ጌሻ ዱንካንያን ኦሰትያ ናጋራስ ኔኒ፥ ነ አደ ናይትነ ነ አዋ ሶ አሳይ ኦይሸታና፤ ህንተ ካህነተꬃ ኦሱዋን ፖለትያ ናጋራ ነነ ነ አደ ናይታ ፃላል ኦይሸታና። 2 ኔንነ ነ አደ ናይት ጌሻ ዱንካንያ ስንꬃን ኦꬅያ ዎደ ህንተና ኦꬅድ ማዳና መላ ሌወ ኮቸ ግድዳ ነ ዳቦታ ኤሀ። 3 ኤንቲ ህንተፈ ጋርሳን ጌሻ ዱንካንያ ኦሶ ኡባ ኦꬆና፤ ሽን ኤንትካ ህንተካ ሀይቆና መላ ኤንቲ ጌሻ ዱንካንያ ሚሽያኮነ ያርሾ በሳኮ ሺቆፖ። 4 ኤንቲ ህንተራ እስፈ ግድድ ጌሻ ዱንካንያን ደእያ ኦሶ ኡባ ኦꬆ። ሽን ሌወታፐ አትሽን፥ ሀራ አስ ኦንካ ህንተ ደእያ በሳ ሺቆፖ። 5 ዛሪድ እስራኤለ አሳ ቦላ ሀንቆይ ዎꬎና መላ ጌሻ ዱንካንያንነ ያርሾ በሳን ኦሰትያ ኦሱዋ ህንተ ፃላላ ኦꬅተ። 6 ሌወታ፥ ህንተ ዳቦታ፥ እስራኤለ አሳ ግዶፈ ታ ዶራስ። ኤንቲ ጌሻ ዱንካንያ ኦሱዋ ኦꬃና መላ ታኒ ኤንታ ታዉ ዱማያስ። 7 ሽን ያርሾ በሳንነ ማጋራጁዋፈ ጋꬃ ባጋን ደእያ ኦሱዋ ነነ ነ አደ ናይታ ፃላል ኦꬅተ። ካህነተꬃ ኦሱዋ ታኒ ህንተዉ እሞታ ኦꬃዳ እማስ፤ ሀራ አስ ኦንካ ሄ በሳ ሺቅኮ ሀይቆ” ያግስ።

8 ጎዳይ አሮናኮ፥ “እስራኤለ አሳይ ታዉ እምያ ጌሻ እሞታ ኡባ ታ ነዉ እማስ። ታኒ ነዉነ ነ አደ ናይታስ መርና ግሾ ኦꬃዳ እማስ። 9 ታዉ እመትያ ዳሮ ጌሻ እሙዋፐ ታማን ፁገቶና ባጋይ ህንተባ ግዳና። ኤንቲ ታዉ እምያ ጌሻ እሞ ኡባይ ካꬃ ያርሾ ግድን ናጋራ ያርሾ ግድን ናቆ ያርሾ ግድን ነዉነ ነ አደ ናይታስ ግዳና። 10 ህንተ ሄሳ ጌሻ በሳን ሚተ፤ አደ ኡባይ ሄሳ ሞ፤ ሄስ ህንተዉ ጌሽ ግዳና።

11 “ቃስ እስራኤለ አሳይ ታዉ ያርሽያ ዩሾ ያርሾ ኡባ ነዉ፥ ነ አደ ናይታስነ ነ ማጫ ናይታስ መርናዉ ግሾ ኦꬃዳ እማስ፤ ህንተ ሶ አሳ ግዶን ዎጋዳ ቱና ግዶና ኡባይ ሄሳ ሞ።

12 “እስራኤለ አሳይ ታዉ ባይራ ኦꬅድ እምያ ኮይሮ አይፍያፐ፥ ሻማሆ ዛይተ ኡባ፥ ያላጋ ዎይነ ኡባነ ካꬃ ኡባ ነዉ እማስ። 13 ኤንቲ ጎዳስ ኤህያ ጋደን ኮይሮ ጋክዳ አይፈይ ህንተሳ፤ ህንተ ሶ አሳ ግዶን ዎጋዳ ቱና ግዶና ኡባይ ሄሳ ሞ።

14 “እስራኤለ አሳ ግዶፈ ጎዳስ ዱማትዳ ኡባይ ህንተሳ። 15 ባይራ የለትዳ አስ ዎይኮ መሄይ እስራኤለ አሳይ ጎዳስ እምዳ ኡባይ ህንተሳ። ሽን ባይራ የለትዳ አደ ናአነ ባይራ የለትዳ ጌሽ ግዶና መሄ ህንተ ዎዛናዉ በሴስ። 16 እስ አጌና ናይታ ዎዛናዉ ጌሻ ዱንካነን ኤረትዳ ምዛነን እቻሹ ብራ ሳንትመ ዎዞ ጋተ ቃንፅተ። 17 ሽን ኤንቲ ጌሽ ግድያ ግሾ መሄ፥ ዶርሰነ ዴሻ ባይራ ህንተ ዎዛናዉ ኮሸና። ኤንታ ሱꬃ ያርሾ በሳ ቦላ ጉሳ፤ ጎዳስ ሳውያ ፁሳ ያርሾ ኦꬃዳ ኤንታ ሞꬎ አሹዋ ታማን ፁጋ። 18 አንጋሶይነ ኡሻቻ ገዳይ ዩሾ ያርሾን ነባ ግድዳይሳዳ ኤንታ አሾይካ ነባ። 19 እስራኤለ አሳይ ጎዳስ እምያ ጌሻ ያርሾ ኡባ ነዉ፥ ነ አደ ናይታስነ ነ ማጫ ናይታስ መርናዉ ግሾ ኦꬃዳ እማስ። ሄስ ታኒ ኔራነ ነ ኮቻራ ጫቅያ መርና ጫቁዋ።”

20 ቃስካ ጎዳይ አሮናኮ፥ “ኤንታ ቢታፈ ነና ጋክያ ግሾይ ዎይኮ ላት ባዋ፤ እስራኤለ አሳ ግዶን ነ ላታይነ ነና ጋክያ ግሾይ ታና።”

21 ጎዳይ፥ “ሌወት ጌሻ ዱንካንያን ኦꬅያ ኦሱዋስ ዳሞዘ ግዳና መላ እስራኤለ አሳይ ታዉ ኤህያ አስራታ ኡባ ኤንታዉ እማስ። 22 ሀችፈ ዶምድ እስራኤለ አሳይ ባንታ ናጋራ ጋሶን ሀይቆና መላ ጌሻ ዱንካንያኮ ሺቆፖ። 23 ጌሻ ዱንካንያ ግዶን ኦይሳትነ እያ ግዶን ፖለትያ ናጋራ ቶከይ ሌወታ። ሄስ የለተꬃ ኡባስ መርና ዎጋ። ሌወታስ እስራኤለ አሳ ግዶን ላት ባዋ። 24 ሄሳ ግሾ፥ እስራኤለ አሳይ ጎዳስ እምያ አስራታ፥ ታ ሌወታስ እማስ። ታኒ፥ ኤንታዉ እስራኤለ አሳ ግዶን ላት ባዋ ግዳይ ሄሳሳ” ያግስ።

25 ቃስ ጎዳይ ሙሰኮ፥ 26 “ኔኒ ሌወታኮ ሀይሳዳ ያጋ፤ ታኒ ህንተዉ ላታ ኦꬃዳ እምዳ አስራታ ህንተ እስራኤለ አሳፐ ኤክያ ዎደ ህንተ ሄ አስራታፐ አስራታ ጎዳስ እምተ። 27 ህንተ እሞይ ዉዱማፈ ሺቅዳ ካꬃዳ ዎይኮ ጉምእያ በሳፈ ሀእ ከይዳ ዎይነዳ ህንተዉ ታይበታና። 28 ሄሳዳካ እስራኤለ አሳፐ ህንተ ኤክያ አስራታ ኡባፈ ዱማ እሞ ጎዳስ እምተ፤ ህንተ አስራታፐ ጎዳ ግሾ ግድዳ እሞታ ካህንያ አሮናስ እምተ። 29 ህንተ ኤክያ እሞታ ኡባፈ ሎኡዋነ ጌሻ ጎዳስ ግሾ ኦꬅድ እማናዉ በሴስ። 30 ኡባፈ ሎኦ እሙዋ ህንተ እምያ ዎደ አትዳይስ ህንተዉ ቡከትያ ዉዱማ ካꬃዳነ ጉምኤትያ ዎይንያዳ ታይበታና። 31 አትዳይስ ጌሻ ዱንካንያን ህንተ ኦꬅያ ኦሱዋስ ዳሞዘ ግድያ ግሾ ህንተነ ህንተ ሶ አሳይ አዉንካ ማናዉ ዳንዳኤታ። 32 ሎኦ ባጋ ጎዳስ እምዳፐ ጉየ ህንተ ሚኮ ሄስ ህንተዉ ናጋራ ግደና። ሎኦ ባጋ ከሶና ደእሸ ሄ እሞታፐ ምድ ህንተ እስራኤለ አሳ እሞታ ቱንሶና መላ ናገትተ፤ ሄሳ ህንተ ኦꬆና እፅኮ ህንተ ሀይቃና” ያጋዳ ሌወታስ ኦዳ።

19

ጌሾ ሃ

1 ጎዳይ ሙሰኮነ አሮናኮ፥ 2 “ጎዳይ ህግያን ኪተትዳ ዎጋይ ሀይሳ፤ ቦርሶይ ባይና፥ እ ጋናን ቃምባር ዎꬍቦና ዞኦ ኡሱ ኤሀና መላ እስራኤለ አሳስ ኦድተ። 3 ካህንያ አላዛራስ እዮ እምተ፤ ጉታፐ እዮ ጋፃ ከስድ ካህንያ ስንꬃን ሹኮ። 4 ካህነይ አላዛር እ ሱꬃፈ ጉꬃራ ኤክድ ባ ብራꬍያን ጌሻ ዱንካንያኮ ስሚድ ላፑን ቶሆ ዉርፆ። 5 ካህነይ በእሽን ኡስያ ፁገቶ፤ ጋልባይ፥ አሾይ፥ ሱꬃይነ ቶጨይ ፁገቶ። 6 ካህነይ ዝጋ ምꬅ፥ ህሶጰ ታሸነ ዞኦ ቃጭና ኤክድ ኡስያ ኤፅያ ታማን የጎ። 7 ሄሳፈ ጉየ ካህነይ ባ ማኡዋነ ባ አሳተꬃ ሜጨትድ ጉታ ገሎ፤ ሽን ኦማርስ ጋካናዉ ዎጋዳ ቱና ግዳና። 8 ሄ ኡስዉ ፁግዳይስ ባ ማኡዋነ ባ አሳተꬃ ሜጨቶ፤ እካ ኦማርስ ጋካናዉ ዎጋዳ ቱና ግዳና።

9 “ሄሳፈ ጉየ፥ ሀራ ጌሻ አስ ኡስያ ፁገትዳ ብዱዋ ሺሽድ ጉታፐ ጋፃን ጌሻ በሳን ዎꬆ። እስራኤለ አሳይ ቱናተꬃፈ ጌሽያ ሃꬃን ጎኤታናዉ ሄስ ናገትድ ኡታና፤ ሄስ ናጋራፐ ጌሻናዉ ጎኤስ። 10 ቃስ ኡሴ ብዱዋ ሺሽዳ ኡራይካ ባ ማኡዋ ሜጮ፤ እ ኦማርስ ጋካናዉ ዎጋዳ ቱና ግዳና። ሀ ዎጋይ እስራኤለ አሳስነ ኤንታ ግዶን ደእያ ሀራ ደረ አሳስ መርና ዎጋ ግዳና።

11 “አሀ ቦችያ ኦንካ ላፑን ጋላስ ዎጋዳ ቱና ግዳና። 12 ቱናተꬃፈ ጌሽያ ሃꬃን ሄꬓንꬆ ጋላስነ ላፑንꬃ ጋላስ እ ባና ጌሾ፤ ሄሳፈ ጉየ፥ እ ዎጋዳ ጌሽ ግዳና። ሽን ሄꬓንꬆ ጋላስነ ላፑንꬃ ጋላስ እ ባና ጌሾና እፅኮ እ ጌሽ ግደና። 13 ሀይቅዳ አሳ አሀ ቦችያ ኦንካ ባና ጌሾና እፅኮ እ ጎዳ ዱንካንያ ቱንሴስ፤ ሄ ኡራይ እስራኤለ አሳ ግዶፈ ኩረቶ። ቱናተꬃፈ ጌሽያ ሃꬃይ እያ ቦላ ዉርፀትቦና ግሾ እ ቱና፤ እ ቱና ግድድ ጋምኤስ።

14 “እስ አስ ዱንካንያ ግዶን ሀይቅኮ ኦꬃና ዎጋይ ሀይሳ፤ ዱንካንያ ግዶ ገልያ ኦንካ፥ ቃስ ዱንካንያ ግዶን ደእያ ኦንካ ላፑን ጋላስ ጋካናዉ ቱና ግዳና። 15 ሄሳዳካ፥ ካመቶና ዶያ ደእያ ሚሸ ኡባይ ቱና ግዳና። 16 ቃስ ደንባን ሀይቅዳ አሳ አሀ ዎይኮ ሀርገትድ ሀይቅዳ አሳ አሀ ዎይኮ መቀꬅ ዎይኮ ዱፎ ቦችያ ኦንካ ላፑን ጋላስ ጋካናዉ ቱና ግዳና።

17 “ቱናተꬃፈ ጌሻናዉ ፁገትዳ ኡሴ ብዱዋፐ ጉꬃራ ኤካዳ ኦቶን የጋዳ ፑልቶ ሃ እያ ቦላ ትጋ። 18 ጌሻ አስ ህሶጰ ውርጮ ኤክድ ሃꬃን ናቅ ከስድ፥ ዱንካንያ፥ እያ ግዶን ደእያ ሚሽያነ አሳ ኡባ ቦላ ዉርፆ። ቃስ ሀይቅዳ አሳ አሀ ዎይኮ መቀꬅ ዎይኮ ዱፎ ዎይኮ ሀርገት ሀይቅዳ አስ ቦችዳ አሳ ቦላ ዉርፆ። 19 ጌይዳ አስ ሄꬓንꬆ ጋላስነ ላፑንꬃ ጋላስ ጌይቦና ኡራ ቦላ ዉርፆ። እ ላፑንꬃ ጋላስ ሄ ኡራ ቱናተꬃፈ ጌሾ፤ ሄ ጌይዳ አደይ፥ ባ ማኡዋነ ባ አሳተꬃ ሜጨቶ፤ ሄ ጋላስ ኦማርስ እ ጌሽ ግዳና።

20 “ሽን ቱና ኡራይ ባና ጌሾና እፅኮ፥ ሄ ኡራይ ጌሻ ዱንካንያ ቱንስዳ ግሾ፥ እስራኤለ አሳ ግዶፈ ኩረቶ፤ ቱናተꬃፈ ጌሽያ ሃꬃይ እያ ቦላ ዉርፀትቦና ግሾ እ ቱና። 21 ሀይስ ህንተዉ መርና ዎጋ ግዳና። ቱናተꬃፈ ጌሽያ ሃꬃ ዉርፅያ ኡራይ ባ ማኡዋ ሜጮ፤ ቃስ ቱናተꬃፈ ጌሽያ ሃꬃ ቦችያ ኦንካ ኦማርስ ጋካናዉ ቱና ግዳና። 22 ቱና ኡራይ ቦችያ አይብባይካ ቱኔስ፤ ቃስ ሄ ሚሽያ ቦችያ ኦንካ ኦማርስ ጋካናዉ ቱና ግዴስ” ያግስ።

20

ዛላፈ ፑልትዳ ሃ

(ከሳ 17:1-7)

1 ኮይሮ አጌናን እስራኤለ አሳ ኡባይ ሲና መላ ቢታ ጋክድ፥ ቃደሳ ጌተትያ በሳን ዱንካንዶሶና። ማይራማ ያን ሀይቃዳ ሞገታሱ።

2 ሄ በሳን አሳስ ሃꬅ ꬋይን፥ አሳይ ሙሰ ቦላነ አሮና ቦላ ደንድዶሶና። 3 ኤንቲ፥ “ኑ እሻት ጎዳ ስንꬃን ሀይቅዳ ዎደ ኑካ ሀይቅዳ ግዶርኮሽን። 4 ኑነ ኑ መሄይ ሀ መላ ቢታን ሀይቃና መላ ጎዳ ማባራ ሀ በሳ አይስ ኤህደቲ? 5 ግብፀፈ ከስድ ሀ ኢታ በሳ ኑና አይስ ኤህደቲ? ሀይሳን ካꬅ ዎይኮ ባላሰይ ዎይኮ ዎይነይ ዎይኮ ኦሮማነይ ባዋ፤ ሀር አቶሽን ኡየትያ ሃꬅካ ሀይሳን ባዋ” ያግድ ሙሰራ ካጨትዶሶና።

6 ያትን ሙሰይነ አሮን አሳ ማታፐ ጌሻ ዱንካንያ ፐንገ ብድ ሳአን ጉፋንዶሶና፤ ጎዳ ቦንቾይካ ኤንታዉ ቆንጭስ። 7 ጎዳይ ሙሰኮ፥ 8 “ነ ፃምአ ኤካ፤ ኔራነ ነ እሻ አሮናራ ማባራ ሺሽተ። ኤንታ ስንꬃን ዛላይ ሃ ከሳና መላ ኦዳ። ህንተ ዛላፈ ሃ ከስድ፥ ኤንታነ ኤንታ መህያ ኡሻና” ያግስ። 9 ጎዳይ ኪትዳይሳዳ ሙሰይ ጎዳ ስንꬃፈ ፃምኣ ኤክስ።

10 ሙሰይነ አሮን ማባራ ዛላ ስንꬃን ሺቃና መላ ኦꬅድ፥ አሳኮ፥ “ህንተኖ ጌላቶ፥ ስእተ፤ ሀ ዛላፈ ህንተዉ ኑኒ ቱማ ሃ ከሳኔ?” ያግስ። 11 ሙሰይ ባ ፃምአ ደንꬅድ ዛላ ናምኡ ቶሆ ሾጭስ፤ ሃꬅ ꬉቅድ ከይን ኤንትነ ኤንታ መሄት ኡይዶሶና።

12 ሽን ጎዳይ ሙሰኮነ አሮናኮ፥ “እስራኤለ አሳ ስንꬃን ህንተ ታ ጌሻተꬃ በሳናዉ አማነትቦና ግሾ ታ ኤንታዉ እምያ ቢታ ሀ አሳ ካለꬅድ ህንተ ገለከታ” ያግስ።

13 እስራኤለ አሳይ ጎዳራ ካጨትዳ ግሾነ ጎዳይ ባ ጌሻተꬃ ኤንታ ግዶን ቆንጭስዳ ግሾ ሄ በሳይ ማርባ * ሃꬃ ጌተትስ።

እስራኤለት ኤዶመራ አꬅ ድገትዶሶና

14 ኤዶመ ካዋኮ ሙሰይ ቃደሳፐ ሀይሳዳ ያግድ ኪታ የድስ። “ነ እሻይ እስራኤለይ ሀይሳዳ ያጌስ፤ ኑና ጋክዳ መቶ ኡባ ነ ስአዳሳ። 15 ኑ ማይዛት ዱገ ግብፀ ዎꬍዶሶና፤ ያን ኑኒ ዳሮ ላይꬅ ደእዳ። ግብፀት ኑናነ ኑ አዋታ ኡንኤꬅዶሶና። 16 ኑኒ ጎዳኮ ዋስን፥ እ ኑ ዋሱዋ ስእድ፥ ባ ኪታንቹዋ ኪትድ ኑና ግብፀፈ ከስስ። ሀእ ኑኒ ነ ቢታ ጋፃን ደእያ ቃደሳ ካታማን ደኦስ። 17 ሀያና፥ ኑኒ ነ ቢታራ ካንꬅድ አꬋና መላ ኦꬃርክ፤ ኑኒ ኦገፐ ጋፃ ከዮኮ፤ ነ ጎሻ ዎይኮ ዎይነ ጋደ ግዶ ገሎኮ፤ ኑኒ ሃꬃ ኦላፈ ሃ ኡዮኮ። ኑኒ ካዎ ኦገ ኦይክድ ባና፤ ኑኒ ነ ቢታራ ካንꬅድ አꬋና ጋካናዉ ሀድርስ ዎይኮ ኡሻች ጎኮ” ያግስ።

18 ሽን ኤዶመ አሳይ፥ “ኑ ቢታራ ካንꬅሶኮ፤ ህንተ ሀይሳራ ካንꬃናዉ ቆፕኮ፥ ኑኒ ደንድድ ህንተና ኦላና” ያግዶሶና።

19 ያትን እስራኤለ አሳይ፥ “ኑኒ ካዎ ኦግያራ ባና፤ ኑኒ ዎይኮ ኑ መሄይ ህንተ ሃꬃፈ ኡይኮ፥ ኑኒ ሄሳስ ጋተ ጭጋና፤ ኑኒ ቶሆራ አꬃ ፃላላ ኮዮስ፤ ሀራባ አይኮካ ኮዮኮ” ያግዶሶና።

20 ኤዶመ አሳይ ዛሪድ፥ “ህንተ ሀይሳራ አꬋናዉ ዳንዳኤከታ” ያግስ። ካልድ፥ ዳሮነ ዎልቃማ ኦላንቾታ ኤክድ እስራኤለ አሳ ኦላናዉ ከይስ። 21 ኤዶመ አሳይ ባንታ ቢታራ እስራኤለ አሳ አꬆና እፅን፥ እስራኤለ አሳይ ስሚድ ሀራ ኦገራ ብዶሶና።

22 እስራኤለ አሳ ኡባይ ቃደሳፐ ደንድድ ሆራ ዙማኮ ብዶሶና። 23 ኤዶመ ዛዋን ደእያ ሆራ ዙማን፥ ጎዳይ ሙሰኮነ አሮናኮ፥ 24 “አሮን ባ ማይዛታን ጋሄትያ ዎደይ ጋክስ። ህንተ ናምአይ ማርባ ሃꬃ ማታን ታ ኪታ ቦላ ጌላትዳ ግሾ እስራኤለ አሳስ ታ እምያ ቢታ እ ገለና። 25 አሮናነ እያ ናኣ አላዛራ ኤካዳ ሆራ ዙማ ቦላ ከያ። 26 አሮና ካህነተꬃ ማኡዋ ቃራዳ፥ እያ ናኣ አላዛራ ማይዛ። አሮን ያን ሀይቃና” ያግስ።

27 ጎዳይ ኪትዳይሳዳ ሙሰይ ኦꬅስ፤ እስራኤለ አሳ ኡባይ በእሽን፥ ኤንቲ ሆራ ዙማ ቦላ ከይዶሶና። 28 ሙሰይ አሮና ካህነተꬃ ማኡዋ ቃርድ እያ ናኣ አላዛራ ማይዝስ። አሮን ሄ ዙማ ሁጰን ሀይቅስ። ሙሰይነ አላዛር ዙማፐ ዎꬍዶሶና። 29 አሮን ሀይቅዳይሳ እስራኤለ አሳይ ኤርዳ ዎደ እስራኤለ አሳይ አሮናስ ሀስታሙ ጋላስ ዬክዶሶና።

21

አራዳ ፆነተꬃ

1 ካናነ ቢታን፥ ነገበ መላ ቢታን ደእያ አራዳ ካዎይ፥ እስራኤለ አሳይ አታርማ ኤፍያ ኦግያራ የይሳ ስእዳ ዎደ እስራኤለ አሳራ ኦለትድ ኤንታፈ ጉꬃ አሳ ድእዶሶና። 2 ሄ ዎደ እስራኤለ አሳይ፥ “ኔኒ ሀ አሳ ኑ ኩሸን አꬃዳ እምኮ፥ ኑኒ ኤንታነ ኤንታ ካታማታ ኩመꬅ ꬋይሳና” ያግድ ጎዳስ ቃንግዶሶና። 3 ጎዳይ እስራኤለ አሳ ዎሳ ስእድ፥ ካናነታ ኤንታ ኩሸን አꬅድ እምን፥ ኤንቲ ካናነታነ ኤንታ ካታማታ ኩመꬅ ꬋይስዶሶና። ሄሳ ግሾ፥ ሄ በሳይ ሆርማ * ጌተትድ ሱንትስ።

ናሰ ብራታፐ ኦሰትዳ ሾሹ

4 እስራኤለ አሳይ ሆራ ዙማፐ ደንድድ፥ ኤዶመ ቢታ ዩሹዋራ ባናዉ ዞኦ አባኮ ኤፍያ ኦግያራ ብዶሶና፤ ሽን ኦገ ቦላ አሳስ ዳንዳአይ ዉርስ። 5 አሳይ፥ “ኑኒ መላ ቢታ ሀይቃና መላ ግብፀፈ ኑና አይስ ከስደቲ? ካꬅ ባዋ፤ ሃꬅ ባዋ፤ ሀ ኢታ ካꬃይ ኑና ሻትስ” ያግድ ፆሳ ቦላነ ሙሰ ቦላ ዙዙምዶሶና።

6 ያትን፥ ጎዳይ አሳ ግዶ ማርዘራ ደእያ ሾሽ የድን፥ እስራኤለ አሳፐ ዳሮት ዱከትድ ሀይቅዶሶና። 7 አሳይ ሙሰኮ ይድ፥ “ኑኒ ጎዳ ቦላነ ነ ቦላ ዙዙምድ፥ ናጋራ ኦꬅዳ። ጎዳይ ሀ ሾሻታ ኑፐ ሃሳና መላ ኑስ ዎሳርክ” ያግዶሶና። ያትን፥ ሙሰይ አሳ ግሾ ዎስስ።

8 ሄ ዎደ ጎዳይ ሙሰኮ፥ “ናሰ ብራታፐ ሾሽ መꬋዳ፥ ኤንታ ስንꬃን ምꬃ ቦላ ካቃ፤ ሾሻን ዱከትዳ ኦንካ እያ በእኮ ፓፃና” ያግስ። 9 ያትን፥ ሙሰይ ናሰ ብራታፐ ሾሽ መꬍድ፥ ምꬃ ቦላ ካቅስ። ሾሻን ዱከትዳ አሳ ኡባይ ናሰ ብራታ ሾሻ በእድ ፓፅዶሶና።

ሆራ ዙማፐ ሞአበ ጋካናዉ

10 እስራኤለ አሳይ ሆራፐ ደንድድ ኦቦታ ጌተትያ በሳን ዱንካንዶሶና። 11 ኦቦታፐ ደንድድ፥ ሞአበፐ ስንꬃ ባጋን ደእያ መላ ቢታን፥ ዶሎሀ ባጋን አባሪማን ዱንካንዶሶና። 12 ያፐ ደንድድ፥ ዛሬዳ ዛንጋራን ዱንካንዶሶና። 13 ያፐ ደንድድ፥ አሞረታ ቢታ ጋፃ ጋካናዉ ደእያ መላ ቢታን አርኖና ሻፋፐ ሄፍንꬃን ዱንካንዶሶና። አርኖና ሻፋይ ሞአበ ቢታስነ አሞረ ቢታስ ግዶን ደእያ ዛዋ። 14 ሄሳ ግሾ፥ ጎዳ ኦላ ታርክያ ኦድያ ማፃፋን፥ “ሱፋ ሄራን ደእያ ዋሄባ ካታማነ አርኖና ሻፋ ዛንጋራ፥ 15 ኤራ ካታማነ ሞአበ ቢታ ዛዋ ጋካናዉ ደእያ ዛንጋራ” ያገትድ ፃፈትስ።

16 ኤንቲ ያፐ ደንድድ፥ ጎዳይ ሙሰኮ፥ “አሳ ሺሻ፤ ታ ኤንታዉ ሃ እማና” ያግድ ኦድዳ ቤራ ጌተትያ ሃꬃ ኦላኮ ብዶሶና።

17 ሄ ዎደ እስራኤለ አሳይ ሀ ማዝሙርያ የፅዶሶና።

“ሃꬃ ኦላዉ፥ ፑልታ፤

ህንተካ የፅተ።

18 ሀላቃት ቦክዳ ሃꬃ ኦላስ፥

ካለይሳት ካዎተꬃ ፃምአንነ ባንታ ፃምአን

ቦክዳ ሃꬃ ኦላስ የፅተ” ያግስ።

ኤንቲ ሄ መላ ቢታፈ ደንድድ ማታና ጌተትያ በሳ ብዶሶና። 19 ማታናፐ ናህልኤላ፥ ናሀልኤላፐ ባሞታ ጌተትያ በሳ ብዶሶና። 20 ባሞታፐ ደንድድ፥ ሞአበን ደእያ ዛንጋራ ብዶሶና፤ ሄ ዛንጋራይ ፕስጋ ዙማፐ ጋርሳን ባዙዋ ግናን ደኤስ።

ስሆናነ ኦገ ፆነተꬃ

21 ሄሳፈ ጉየ፥ እስራኤለ አሳይ አሞረ ካዋ ስሆነኮ ሀይሳዳ ያግድ ኪታ የድዶሶና። 22 “ሀያና፥ ኑ ነ ቢታራ ካንꬅድ አꬋና መላ ኦꬃርክ፤ ኑኒ ኦገፐ ጋፃ ከዮኮ፤ ነ ጎሻ ዎይኮ ዎይነ ጋደ ግዶ ገሎኮ፤ ኑኒ ሃꬃ ኦላፈ ሃ ኡዮኮ። ኑኒ ነ ቢታራ ካንꬅድ አꬋና ጋካናዉ ሀድርስ ዎይኮ ኡሻች ጎኮ” ያግስ።

23 ስሆነይ እስራኤለ አሳይ ባ ቢታራ ካንꬆና መላ ድግስ። እ ባ ኦላንቾታ ኡባ ሺሽድ፥ እስራኤለ አሳ ኦላናዉ መላ ቢታ ብስ፤ ያሃፃ ጌተትያ በሳ ብድ እስራኤለ አሳራ ኦለትስ። 24 እስራኤለ አሳይ ኦላን አሞረታፐ ዳሮታ ማሻን ዎꬍድ፥ አርኖና ሻፋፐ ዶምድ፥ አሞነታ ዛዋን ደእያ ያቦቃ ሻፋ ጋካናዉ ኦይክስ። አሞነ አሳ ቢታ ዛዋይ ግምበትድ ደእያ ግሾ፥ ኤንቲ ያ ገልቦኮና። 25 እስራኤለ አሳይ አሞረታ፥ ሀሰቦናነ እያ ዩሹዋን ደእያ ካታማታ ኡባ ፆን ኤክድ ያን ኡትዶሶና። 26 ሀሰቦና ካታማይ አሞረታ ካዋ ስሆነ ኡትያ ካታማ። ስሆነይ ካሰ ሞአበ ቢታ ካዋ ኦልድ፥ አርኖና ሻፋ ጋካናዉ ደእያ ቢታ ኡባ ኤክስ።

27 ሄሳ ግሾ፥ ሌምሶን ሀይሳዳ ያግዶሶና፤

“ሀሰቦናኮ ሃይተ፤

ሀ ካታማይ ዛሪድ ኬፀቶ፤

ስሆነ ካታማይ

ካሰ ባ በሳ ስሞ።

28 ታም ሀሰቦናፐ ከይስ፤

ላጮይ ስሆና ካታማን በንትስ፤

ሞአበን ደእያ ኤራ ꬋይስስ፤

አርኖና ꬎቃ በሳታ ምስ።

29 ሞአበ፥ ነና አየ!

ካሞሻ አሳይ ꬋይደታ።

ህንተ አደ ናይት ባቃታናዳ፥

ህንተ ማጫ ናይት ድኤታናዳ፥

አሞረታ ካዋ ስሆነስ እሚስ።

30 ኑኒ ህንተ ኮቻታ ሀሰቦናፐ ዶምድ፥

ድቦና ጋካናዉ ኩመꬅ ꬋይስዳ።

መደባ ማታን ደእያ ኖፋ ጋካናዉ

ደእያ ኡባ ታም ꬋይስስ” ያግዶሶና።

31 ያትድ፥ እስራኤለ አሳይ አሞረታ ቢታን ደእዶሶና። 32 ቃስ ሙሰይ ዎቸይሳታ ያእዜራ ካታማ የድን፥ እስራኤለ አሳይ ሄ ካታማነ እያ ሄራን ደእያ ጉꬃ ካታማታ ኦይክድ፥ ያን ደእያ አሞረታ ከስድ ጎድዶሶና።

33 ሄሳፈ ጉየ፥ እስራኤለ አሳይ ስሚድ፥ ባሳነ ኤፍያ ኦግያራ ከይዶሶና። ባሳነ ካዎይ ኦገይ ባ ኦላንቾታራ ኤድራአ ካታማን ኤንታራ ኦለታናዉ ከይስ። 34 ሽን ጎዳይ ሙሰኮ፥ “ሀ ኡራስ ባቦፋ፤ ህዛ፥ ካዋ ኦገ፥ እያ አሳነ እያ ቢታ ኡባ ነ ኩሸን አꬃዳ እማስ። ሀሰቦናን ኡትድ ሃርዳ አሞረታ ካዋ ስሆነ ቦላ ኦይሳዳ ኔኒ እያ ቦላ ኦꬃና” ያግስ። 35 ሄሳ ግሾ፥ እስራኤለ አሳይ ኦገ፥ እያ ናይታነ እያ አሳ ኡባ እሶይ አቶና ዎꬍድ እያ ቢታ ላትዶሶና።

22

ባላቅ ባላማ ፄግስስ

1 እስራኤለ አሳይ ደንድድ፥ እያርኮ ግናን፥ ዮርዳኖሰፐ ሄፍንꬃን ደእያ ሞአበ ደንባን ዱንካንዶሶና።

2 እስራኤለ አሳይ አሞረታ ቦላ ኦꬅዳይሳ ኡባ ስፎራ ናአይ ባላቅ ስእስ። 3 እስራኤለ አሳይ ዳሮ ግድዳ ግሾ፥ ሞአበት ዳሮ ዳጋምድ ያይዶሶና። 4 ሞአበት ምድያመ ጭማታኮ፥ “ቦር ማታ ፕትድ ምድ ꬋይሰይሳዳ ሀ ዉደ አሳይ ኑ ዩሹዋን ደእያ ኡባ ምድ ꬋይሳና” ያግዶሶና።

ሄ ዎደ ሞአበ ካዎይ፥ ስፎራ ናአይ ባላቅ፥ 5 አማዋ ቢታን፥ ኤፍራፂሳ ሻፋ ማታን፥ ፓቶራ ካታማን ደእያ ብኦራ ናኣ ባላማኮ ሀይሳዳ ያግድ ኪትስ። “ግብፀፈ ከይዳ ዳሮ አሳይ ቢታ ኡባ ማእድ፥ ታ ማታን ዱንካንዶሶና። 6 ኤንቲ ታፐ ዳሮ ዎልቃማ ግድያ ግሾ፥ ሀያና ያዳ ኤንታ ባዳርክ። ኦን ኤር፥ ታ ኤንታ ፆናናዉነ ቢታፈ ከሳናዉ ዳንዳአና። ህዛ፥ ኔኒ አንጀይስ አንጀተይሳ ቃስ ኔኒ ባደይስ ባደትዳባ ግደይሳ ታኒ ኤራይስ” ያግስ።

7 ሞአበ ጭማትነ ምድያመ ጭማት ባደꬃ ሚሽያ ኤክድ ባላማኮ ብድ ባላቅ ግዳይሳ እያዉ ኦድዶሶና። 8 ባላም ኤንታኮ፥ “ሀች ቃማ ሀይሳን አቅተ፤ ጎዳይ ታዉ ኦደይሳ ታ ህንተዉ ኦዳና” ያግስ። ያንን፥ ሞአበ ሀላቃት ባላማራ ጋምእዶሶና።

9 ፆሳይ ባላማ፥ “ሀይሳቲ ኔራ ደእያ አሳት ኦኔ?” ያግድ ኦይችስ።

10 ባላም ፆሳኮ፥ “ሞአበ ካዎይ፥ ስፎራ ናአይ ባላቅ፥ 11 ‘ግብፀፈ ከይዳ ዳሮ አሳይ፥ ኤንቲ ቢታ ኡባ ኩምዶሶና። ኔኒ ያዳ፥ ኤንታ ባዳርክ። ኦን ኤር፥ ታ ኤንታ ፆናናዉነ ቢታፈ ከሳናዉ ዳንዳኦና አግከ’ ያግድ ኤንታ ታኮ ኪትስ” ያግስ።

12 ያትን ፆሳይ ባላማኮ፥ “ኔኒ ኤንታራ ቦፓ፤ እስራኤለ አሳይ አንጀትዳ ደረ ግድያ ግሾ፥ ኔኒ ኤንታ ባዶፋ” ያግስ።

13 ዎንተꬃ ጋላስ ዎንታ ባላም ደንድድ፥ ባላቃ ሀላቃታኮ፥ “ታኒ ህንተራ ቦናዳ ጎዳይ ድግዳ ግሾ፥ ህንተ ቢታ ስምተ” ያግስ።

14 ሞአበ ሀላቃት ባላቃኮ ጉየ ስሚድ፥ “ባላም ኑራ ዮና እፅስ” ያግዶሶና።

15 ዛሪድ ባላቅ ካሰይሳታፐ አꬎ ቦንቸትዳነ ታይቦን ዳሮ ሀላቃታ እያኮ ኪትስ። 16 ኤንቲ ባላማኮ ብድ፥ “ስፎራ ናአይ ባላቅ፥ ‘ኔኒ ታኮ ያናይሳ ነና አይብካ ተቆፎ። 17 ታ ነዉ ዳሮ ዎይቶ እማና፤ ነ ኦይችያባ ኡባ ታ ነዉ ኦꬃና። ሀያና ያዳ ሀ አሳ ባዳርክ’ ያግስ” ያግድ ኦድዶሶና።

18 ሽን ባላም ኤንታኮ፥ “ባላቅ ሀር አቶሽን ባ ካዎተꬃን ኩምዳ ብራነ ዎርቃ ታዉ እምያባ ግድኮካ ጎዳ፥ ታ ፆሳ ኪታ መንꬃዳ አይኮካ ፓጭሳናዉ ዎይኮ ጉጃናዉ ዳንዳእከ። 19 ጎዳይ ታዉ በሲያ ሀራባይ ደእኮ ታ ኤራና መላ ህንተካ ሀች ቃማ ሀይሳን አቅተ” ያግስ።

20 ሄ ቃማ ፆሳይ ባላማኮ፥ “ሀ አሳይ ነና ፄጋናዉ ይዳ ግሾ፥ ኔኒ ኤንታራ ባ፤ ሽን ታ ነዉ ኦደይሳ ፃላላ ኦꬃ” ያግስ።

ባላማነ እያ ሃሪዉ

21 ያትን ዎንተꬃ ጋላስ ባላም ባ ሃሪው ኮርድ ሞአበ ሀላቃታራ ብስ። 22 ሽን እ ብያ ግሾ ፆሳይ ሀንቀትስ። ሄ ዎደ ባላም ባ ሃሪው ቶግድ፥ ባ ናምኡ አይለታራ ብሽን ጎዳ ኪታንቾይ እያ ተቃናዉ ኦገን ኤቅስ። 23 ጎዳ ኪታንቾይ ማሻ ሾድድ ኦገን ኤቅዳይሳ ሀሪያ በአዳ፥ ኦግያ አጋዳ ጎሻ ግዶ ገላሱ። ባላም ሀሪው ኦገን ዛራናዉ ሾጭስ።

24 ያትን፥ ጎዳ ኪታንቾይ ናምኡ ዎይነ ጋደታፐ ግዶን ያ ባጋራነ ሀ ባጋራ ግምበን ድረትዳ ፁንꬃ ኦገን ኤቅስ። 25 ሀርያ ጎዳ ኪታንቹዋ በእዳ ዎደ ግምበ ድርሳኮ ሺቅዳ፥ ባላማ ቶሁዋ ግምበ ድርሳራ ኦይꬃሱ፤ ያትን እ ሃሪው ናምአንꬆ ሾጭስ።

26 ሄሳፈ ጉየ፥ ጎዳ ኪታንቾይ ስንꬃ አꬍድ፥ ሀድርስ ዎይኮ ኡሻች ስማናዉ ኦገይ ባይና ፁንꬃ በሳን ኤቅስ። 27 ሀርያ ጎዳ ኪታንቹዋ በአዳ፥ ባላም ቶግድ ደእሽን ዝንአሱ፤ ባላም ዳሮ ይሎትድ፥ ባ ፃምአን ሃሪው ሾጭስ። 28 ሄሳፈ ጉየ፥ ጎዳይ ሀረይ ዶና ዶይን፥ ሀርያ ባላማ፥ “ታ ነዉ አይ ኢስን ታና ሄꬑ ቶሆ ሾጫዲ?” ያጋሱ።

29 ባላም ዛሪድ፥ “ኔኒ ታና ይሎይዳ ግሾሳ፤ ታ ኩሸን ማሽ ደእያባ ግድያኮ ታ ነና ሀእ ዎꬋናሽን” ያግስ።

30 ሃሪያ ባላማኮ፥ “ኔኒ ሀች ጋካናዉ ቶግያ ነ ሃሪው ግድክና? ታኒ ነዉ ሀይሳዳ ሀና ኤርያና?” ያጋሱ።

ባላም ዛሪድ፥ “ሀና ኤራካ” ያግስ።

31 ሄ ዎደ ጎዳይ ባላማ አይፍያ ዶይን፥ ጎዳ ኪታንቾይ ሾደትዳ ማሻ ኦይክድ ኦገን ኤቅዳይሳ በእስ። እ ልች ግድ ሶምኦራ ሳአን ጉፋንስ። 32 ጎዳ ኪታንቾይ፥ “ነ ሃሪው ሄꬑ ቶሆ አይስ ሾጫዲ? ነ ኦገይ ታ ስንꬃን ጌላ ግድያ ግሾ ታ ነና ተቃናዉ ያስ። 33 ሀርያ ታና በአዳ ታ ስንꬃፈ ሄꬑ ቶሆ ሀራ ሶ ስማሱ። ሀርያ ሀራ ሶ ስማቦናባ ግድያኮ፥ ሀኖደ ታ ነና ዎꬋዳ ሀርው አሻናሽን” ያግስ።

34 ባላም ዛሪድ፥ “ታኒ ናጋራ ኦꬃስ፤ ኔኒ ታና ተቃናዉ ኦገ ቦላ ኤቅዳይሳ ታ ኤራብከ። ነ ዶሶናባ ግድኮ ታ ሀእ ጉየ ስማና” ያግስ።

35 ሽን ኪታንቾይ ባላማኮ፥ “ኔኒ ሀ አሳታራ ባ፤ ሽን ታ ነዉ ኦደይሳ ፃላላ ኦዳ” ያግስ። ያትን፥ ባላም ባላቃ ቢታ ሀላቃታራ ብስ።

36 ባላም የይሳ ባላቅ ስእዳ ዎደ አርኖና ሻፋ ጋፃን ባ ቢታ ዛዋን ደእያ ሞአበታ ካታማን እያ ሞካናዉ ብስ። 37 ባላቅ ባላማኮ፥ “ኔኒ ኤለሳዳ ያና መላ ታ ኪታብክና? ኔኒ አይስ ታኮ ኤለሳዳ ያብኪ? ታኒ ነዉ ኩሸ ዛራናዉ ዳንዳእክና?” ያግስ።

38 ባላም ባላቃኮ፥ “ሄኮ፥ ሀእ ታ ኔኮ ያስ፤ ሽን ታ አይኮካ ታፐ ጋናዉ ዳንዳእከ። ፆሳይ ታና ኦዳ ግዳባ ፃላላ ኦዳና” ያግስ። 39 ያትን፥ ባላም ባላቃራ ቅርያት-ሀፆታ ካታማ ብስ። 40 ያን ባላቅ መሄነ ዶርሰ ያርሽድ፥ አሹዋፐ ጉꬃራ ባላማስነ እያራ ደእያ ሀላቃታስ እሚስ።

41 ዎንተꬃ ጋላስ ባላቅ ባላማ ባሞት-ባኣል ጌተትያ በሳ ከስስ፤ ባላም ያን ኤቅድ እስራኤለ አሳፐ ባጋ በእስ።

23

ባላማ ኮይሮ ሃሳያ

1 ባላም ባላቃኮ፥ “ሀይሳን ታዉ ላፑን ያርሾ በሳታ ግምባ፤ ቃስ ላፑን ኮርማታነ ላፑን ማራዘታ ታዉ ጊግሳ” ያግስ። 2 ባላም ግዳይሳዳ ባላቅ ኦꬅስ፤ ኤንቲ ናምአይ እስ እስ ያርሾ በሳን እስ ኮርማነ እስ ማራዘ ያርሽዶሶና።

3 ያትድ፥ ባላም ባላቃኮ፥ “ኔኒ ነ ያርሹዋ ማታን ደኣሻ፤ ታኒ ገደ ባና። ኦን ኤር ጎዳይ ታራ ጋሄታናዉ ዮና አገና፤ እ ታዉ ቆንጭስያባ ኡባ ታ ነዉ ኦዳና” ያግድ እስ ደረ ቦላ ከይስ። 4 ያን ፆሳይ ባላማራ ጋሄትን፥ ባላም፥ “ታኒ ላፑን ያርሾ በሳታ ጊግሳስ፤ እስ እስ ያርሾ በሳን እስ ኮርማነ እስ ማራዘ ያርሻስ” ያግስ።

5 ባላም ጋናባ ጎዳይ እያዉ ኦድድ፥ “ኔኒ ባላቃኮ ስማዳ እያዉ ሀ ኪታ ኦዳ” ያግስ። 6 ባላም ስምያ ዎደ ባላቅ ሞአበ ሀላቃታ ኡባራ ባ ያርሹዋ ማታን ኤቅስ።

7 ባላም ሀይሳዳ ያግድ ትንብተ ኦድስ፤

“ሞአበ ካዎይ፥ ባላቅ፥ ዶሎሀ ባጋ ደረታፐ፥

ሶረ ቢታፈ ታና ኤህስ፤

‘ሃ ያ፤ ያይቆባ ታዉ ባዳ፤

እስራኤለ አሳ ባዳ’ ያግስ።

8 ፆሲ ባድቦናይሳ ታ ዋታዳ ባዶ?

ጎዳይ፥ ባድቦናይሳ ታ ዋታዳ ባዶ?

9 ታ ꬎቃ ዛላ ሁጰን ኤቃዳ ኤንታ ፄላይስ፤

ዙማ ቦላ ኤቃዳ ኤንታ በአይስ።

ኤንቲ ባንታርካ ደእያ ደረ፤

ኤንቲ ሀራ ካዎተꬃታፐ ዱማ ግደይሳ ኤሮሶና።

10 ያይቆባ ባና ኦን ታይብ ኦንጋኔ?

እስራኤለ ሳይሱዋ ኦን ታይብ ካንꬃኔ?

ፅሎታ ሀይቁዋ ታ ሀይቃርክና፤

ታ ዉርሰꬃይ ኤንታይሳዳ ሀኖ” ያግስ።

11 ባላቅ ባላማኮ፥ “ኔኒ ታ ቦላ ኦꬅያባይ አይቤ? ታኒ ነና ታ ሞርከታ ባዳና መላ ኤሀስ፥ ሽን ኔኒ ኤንታ አንጃዳሳ፤ ሀራባ አይኮካ ኦꬃባካ” ያግስ።

12 ባላም ዛሪድ፥ “ጎዳይ ታዉ ኦደይሳፈ ሀራ ኦዶዬ?” ያግስ።

ባላማ ናምአንꬆ ሃሳያ

13 ባላቅ ባላማኮ፥ “ኤንታ ኔኒ በአናዉ ዳንዳእያ ሀራ በሲ ታራ የꬋ፤ ያንካ ነ ኤንታፈ ጉꬃራ በኣሳፐ አትሽን፥ ኡባ በአካ። ኔኒ ያን ኤቃዳ ኤንታ ባዳርክ” ያግስ። 14 ፕስጋ ደርያ ሁጰን ደእያ ፆፍማ ደምባ ኤፍስ። ያን ላፑን ያርሾ በሳታ ግምብድ፥ እስ እስ ያርሾ በሳን እስ ኮርማነ እስ ማራዘ ያርሽስ።

15 ባላም ባላቃኮ፥ “ኔኒ ሀይሳን ነ ያርሹዋ ማታን ደኣሻ፤ ታኒ ጎዳራ ጋሄታናዉ ገደ ባና” ያግስ።

16 ጎዳይ ባላማራ ጋሄትድ፥ “ኔኒ ባላቃኮ ስማዳ እያዉ ሀ ኪታ ኦዳ” ያግስ።

17 ባላም ስሚድ ያ ዎደ ባላቅ ሞአበ ቢታ ሀላቃታራ ያርሹዋ ማታን ኤቅዳይሳ ደምስ። ባላቅ እያኮ፥ “ጎዳይ ነዉ አይ ኦድዴ?” ያግስ።

18 ባላም ሀይሳዳ ያግድ ትንብተ ኦድስ፤

“ስፎራ ናአዉ፥ ባላቃ፥ ደንዳ፤

ታ ኦደይሳ ሎይꬃዳ ስአ።

19 ዎርዶታናዉ ፆሳይ አሰ ግደና፤

ባ ቆፋ ላማናዉ አሳ ናአ ግደና።

ኦድድ፥ ባ ኦድዳይሳ ኦኔ?

ዎይኮ ባ ግዳይሳ ፖለኔ?

20 ታኒ አንጃናዉ ኪታ ኤካስ፤

እ አንጅስ፤ ታ ላማናዉ ዳንዳእከ።

21 ያይቆባ ኮቻ ቦላ ኢታባይ ዬና፤

እስራኤለ አሳ መቶይ ጋከና።

ጎዳይ፥ ኤንታ ፆሳይ ኤንታራ ደኤስ፤

እ ኤንታዉ ካዎ ግደይሳ አዋጆሶና።

22 ፆሳይ ኤንታ ግብፀፈ ከስስ፤

እ ምኖ መንꬃዳ ኤንታዉ ኦለቴስ።

23 ያይቆባ ኮቻ ቦላ ብት ኦና፤

እስራኤለ አሳ ቆሀና ሙሩኖይ ባዋ።

ሄኮ፥ ያይቆባስነ እስራኤለስ

‘ፆሳይ ኦꬅዳባ በእተ’ ያጋና።

24 ሀ አሳይ ማጫ ጋሞዳ ደንዴስ፤

ባ ኦይክዳባ ማና ጋካናዉ፥

ባ ዎꬍዳይሳ ሱꬃ ኡያና ጋካናዉ፥

ሸምፖና ጋሞዳ ደንዶሶና” ያግስ።

25 ያትን፥ ባላቅ ባላማኮ፥ “ነ ኤንታ ኡባካ ባዶፋ፤ ኡባካ አንጆፋ” ያግስ።

26 ባላም ዛሪድ፥ “ታኒ ጎዳይ ግያባ ፃላላ ኦꬃና ጋዳ ነዉ ኦዳብክና?” ያግስ።

ባላማ ሄꬓንꬆ ሃሳያ

27 ባላቅ ባላማኮ፥ “ሃያ፤ ታ ነና ሀራ በሲ ኤፋና። ኦን ኤር፥ ሄሳን ፆሳይ ኡፋይትድ፥ ኔኒ ያን ኤቃዳ ኤንታ ባዳና መላ ኦꬃናዉ ዳንዳኤስ” ያግስ። 28 ባላቅ ባላማ ባዙዋ ዱገ ፄልያ ፓኦራ ዙማ ቦላ ኤፍስ።

29 ባላም፥ “ኔኒ ሀይሳን ታዉ ላፑን ያርሾ በሳታ ግምባ፤ ቃስ ላፑን ኮርማታነ ላፑን ማራዘታ ታዉ ጊግሳ” ያግስ። 30 ባላም ግዳይሳዳ ባላቅ ኦꬅስ፤ እስ እስ ያርሾ በሳን እስ ኮርማነ እስ ማራዘ ያርሽስ።

24

1 ባላም እስራኤለ አንጀይስ ጎዳ ኡፋይስዳይሳ እ በእዳ ዎደ ካሰ እ ኦይሳዳ ብታ ማላ ኮይቤና፥ ሽን ባ ሶምኡዋ መላ ቢታኮ ዛርስ። 2 እ ꬎቁ ግድ ፄልያ ዎደ እስራኤለ አሳይ ባ ኮቻን ኮቻን ዱንካንድ ኡትዳይሳ በእያ ዎደ ፆሳ አያናይ እያ ቦላ ዎꬍስ። 3 እ ሀይሳዳ ያግድ ትንብተ ኦድስ፤

“ብኦራ ናኣ ባላማ ትንብትያ፤

እያ አይፈይ ዶየትን ፄልያ አድያ ትንብትያ፤

4 ፆሳይ ግያባ ስኤይሳ ትንብትያ፤

እ ሶምኦራ ጉፋንን፥ እያ አይፈይ ዶየትዳይስ፤

ኡባ ዳንዳእያ ፆሳ ቆንጨꬃ በእዳ አድያ ትንብተይ ሀይሳ።

5 ያይቆባ፥ ነ ዱንካነት፥

እስራኤለ፥ ነ ጉታት፥

አይባ ሎኦና።

6 ኤንቲ ምጨትዳ ዛንጋራዳ፥

ሻፋ ጋፃን ደእያ አታክልትያ በሳዳ፥

ጎዳይ ቶክዳ ጎዳረ ኡꬃዳ፥

ሃꬃ ጋፃን ደእያ ዝጋ ምꬃዳ ሀኖሶና።

7 ኤንታ ፁጋይ ሃꬃን ኩማና፤

ኤንታ ኮቻይ ግድያ ሃꬅ ደማና።

ኤንታ ካዎይ ካዋ አጋጋፐ አꬋና፤

ኤንታ ካዎተꬃይ ቦንቸታና።

8 ፆሳይ ኤንታ ግብፀፈ ከስስ፤

እ ምኖ መንꬃዳ ኤንታዉ ኦለቴስ።

ኤንታ ሞርከታ መንረꬄስ፤

ኤንታ መቀꬃ ጋጬስ፤

ባ ዶንግያን ጫዴስ።

9 ኤንቲ ጋሞዳ ዝንእዶሶና፤

ማጫ ጋሞዳ ዛቁልዶሶና፤

ኤንታ ቦሸቻናዉ ዳንዳኤይ ኦኔ?

ኤንታ አንጅያ ኡባይ አንጀታና፤

ኤንታ ባድያ ኡባይ ባደታና” ያግስ።

10 ያትን፥ ባላቅ ባላማ ቦላ ይሎትስ። ባ ኩሽያ ባቅድ ባላማኮ፥ “ታ ሞርከታ ባዳና መላ ታ ነና ኤሀስ፥ ሽን ኔኒ ሄꬑ ቶሆ ኤንታ አንጃዳሳ። 11 ሀእ ኤለሳዳ ነ ሶ ባ፤ ታ ነና ዳሮባ ዎይታና ጋስ፥ ሽን ኔኒ ዎይቱዋ ኤኮና መላ ጎዳይ ነና ድግስ” ያግስ።

12 ባላም ባላቃኮ ዛሪድ፥ “ኔኒ ታኮ ኪትዳ አሳኮ፥ 13 ‘ባላቅ ሀር አቶሽን ባ ካዎተꬃን ኩምዳ ብራነ ዎርቃ ታዉ እምያባ ግድኮካ ጎዳይ ኦድዳይሳ መንꬃዳ ሎኦ ዎይኮ ኢታ ታ ሸነን ኦꬃናዉ ዳንዳእከ። ታኒ ጎዳይ ግያባ ፃላላ ኦዳና’ ጋዳ ነዉ ኦዳብክናዬ?” ያግስ።

ባላማ ኦይዳንꬆ ሃሳያ

14 ባላም ባላቃኮ፥ “ታኒ ሀእ ታ አሳኮ ባይስ፤ ሽን ነ ሃያ፤ እስራኤለ አሳይ ያና ዎድያን ነ አሳ ኦꬃናባ ታ ነዉ ኦዳና” ያግስ። 15 እ ባ ትንብትያ ሀይሳዳ ያግድ ኦድስ፤

“እያ አይፈይ ትሽ ኦꬅድ ፄልያ፥

ብኦራ ናኣ ባላማ ትንብተይ ሀይሳ።

16 ሀይስ ፆሳይ ግያባ ስኤይሳ ትንብትያ፥

ኡባ ዳንዳእያ ፆሳፈ

ግድዳ ኤራተꬅ ደእያ ኡራይ።

ልች ግድ ሶምኦራ ጉፋንን፥

እያ አይፈይ ዶየትዳይስነ

ኡባ ዳንዳእያ ፆሳ

ቆንጨꬃ በኤይሳ ትንብተይ ሀይሳ።

17 “ታኒ እያ በአይስ፥ ሽን ዎደይ ሀእ ግደና፤

ታ እያ ፄላይስ፥ ሽን ማታን ዴና።

ያይቆባ ሼሻፐ ፆልንቶይ ከያና፤

እስራኤለፐ ካዎተꬃ ፃምአይ ከያና።

ሞአበ አሳ ሶምኡዋ እ ጋጫና፤

ሴታ አሳ ኡባ ሁጵያ እ ትንቻና።

18 ኤዶመይ ፆነታና፤

እያ ሞርከይ ሳይረይ ኦይከታና፤

ሽን እስራኤለይ ምን ምን ባና።

19 ያይቆባፐ ሃረይስ ከያና፤

ካታማን ፓፃ አትዳይሳታ ꬋይሳና” ያግስ።

20 ሄሳፈ ጉየ፥ ባላም አማለቃ በእድ ሀይሳዳ ያግድ ትንብተ ኦድስ፤

“አማለቅ ካዎተꬃታ ግዶን ኮይሮ፥

ሽን ኤንታ ዉርሰꬃይ ꬋዮ” ያግስ።

21 ቃስ ባላም ቄና በእድ ሀይሳዳ ያግድ ትንብተ ኦድስ።

“ህንተ ደእያ በሳይ ሳሮ በሲ፤

ህንተ ኬꬃይ ዛላ ቦላ ኬፀትስ።

22 ሽን አሶረት ህንተና ድእያ ዎደ፥

ህንተ ቄና አሳይ ꬋያና” ያግስ።

23 ዉርሰꬃን ባላም ሀይሳዳ ያግድ ትንብተ ኦድስ፤

“ፆሳይ ሄሳ ኦꬅያ ዎደ፥

ኦን ደኦን ዳናዉ ዳንዳኢ?

24 ማርካበት ቆጵሮሳፐ ያና፤

ኤንቲ አሶረነ ኤቤራ ፆናና፤

ሽን ኤንትካ ቃስ ꬋያና” ያግስ።

25 ሄሳፈ ጉየ፥ ባላም ደንድድ ባ ሶ ስምስ፤ ባላቅካ ባ ኦግያ ብስ።

25

ሞአበት እስራኤለታ ባለꬅዶሶና

1 እስራኤለ አሳይ ሴፅማ ጌተትያ በሳን ዱንካንድ ደእሽን፥ እስራኤለ አደት ሞአበ ማጫታራ ላይማቶ ዶምዶሶና። 2 ሄ ማጫሳት ባንታ ፆሳታ ያርሹዋ ማና መላ ፄግዶሶና። ኤንቲ ሄ ያርሾ ካꬃ ምድ ኤንታ ፆሳታ ጎይንዶሶና። 3 እስራኤለት ብኤል-ፋጎራ ጌተትያ ኤቃ ጎይንዳ ግሾ ጎዳይ ኤንታ ቦላ ሀንቀትስ። 4 ያትን፥ ጎዳይ ሙሰኮ፥ “ጎዳ ሀንቆይ እስራኤለፐ ስማና መላ ካለꬅያ አሳ ኡባ ኤፋዳ ሴታ ጋላስ ጎዳ ስንꬃን ካቃ” ያግስ። 5 ሙሰይ እስራኤለ ዳይናታኮ፥ “ህንተ እሶይ እሶይ ብኤል-ፋጎራ ጌተትያ ኤቃ ጎይንዳ አሳ ኡባ ዎꬍተ” ያግስ።

6 ሙሰይነ ማባራይ ኡባይ ጌሻ ዱንካንያ ፐንገን ዬክሽን፥ እስራኤለታፐ እሶይ ምድያመ ማጫስዉ ኤንታ ስንꬃራ አꬅድ፥ ባ ኬꬃ አሳኮ ኤህስ። 7 ካህንያ አሮና ናኣ አላዛራ ናአይ ፕንሃስ ሄሳ በእዳ ዎደ ማባራ ግዶፈ ደንድድ፥ ቶራ ኤክድ፥ 8 እስራኤለ አድያ ካልድ ዱንካንያ ግዶ ገልድ፥ ኡራነ ማጫስዉ ቶራን ጫድድ ካንꬅ ከስስ። ሄስ ሀንን እስራኤለታ ዉርስያ ጋዶይ ኤቅስ። 9 ሽን ሄ ጋዶይ ላታማነ ኦይዱ ሙኩሉ አሳ ዎꬍስ።

10 ጎዳይ ሙሰኮ፥ 11 “ካህንያ አሮና ናኣ አላዛራ ናአይ ፕንሃስ እስራኤለ አሳ ግዶን ታኒ ታ ቦንቹዋስ ምሸተይሳዳ ምሸትዳ ግሾ፥ ታኒ ህንተ ቦላ ሀንቀትዳ ሀንቁዋ ዶሽስስ። ታኒ ታ ቃናትያን ኤንታ ፖሎ ꬋይሳብከ። 12 ሄሳ ግሾ፥ ታኒ ታ ሳሮተꬃ ጫቁዋ እያራ ጫቃናይሳ ፕንሃሳስ ኦዳ። 13 እ ባ ፆሳ ቦንቹዋስ ምሸትዳ ግሾነ እስራኤለ አሳስ ናጋራ አቶተꬃ ኤህዳ ግሾ፥ እነ እያ ኮቻይ መርናዉ ካህነ ግዳና” ያግስ።

14 ምድያመ ማጫሴራ ሀይቅዳ ኡራ ሱንꬃይ ሳሉ ናኣ ዝምራ ጌተቴስ። ሳሉ ስሞና ኮቻን እስ ኮቻ ሀላቃ። 15 ሀይቅዳ ምድያመ ማጫሰ ሱንꬃይ ኮዝቦ፤ እ አዋይ ዙር ምድያመታ ኮቻ ሀላቃ።

16 ጎዳይ ሙሰኮ፥ 17 “ምድያመ ቢታ አሳ ሞርክድ ኤንታ ዎꬍተ። 18 ኤንቲ ህንተና ሞርክድ ፓኦራን ጭምዶሶና ቃስ ቦሻ ጋላስ ፓኦራን ሀይቅዳ ምድያመታ ኮቻ ሀላቃ ናኤ ኮዝብ ጋሶን ህንተና ሞርክዶሶና” ያግስ።

26

ናምአንꬆ እስራኤለ አሳ ታይበተꬃ

1 ቦሻፐ ጉየ፥ ጎዳይ ሙሰኮነ ካህንያ አሮና ናኣ አላዛራኮ፥ 2 “ላይꬅ ላታማነ እያፐ ቦላ ግድዳ እስራኤለታ፥ ኦላናዉ ዳንዳኤይሳታ ኡባ፥ ኤንታ ኬꬃን ኬꬃን ታይብተ” ያግስ።

3 ያትን፥ ሙሰይነ ካህነይ አላዛር ዮርዳኖሰ ሻፋፐ ሄፍንꬃን፥ እያርኮ ማታን፥ ሞአበ ደንባን አሳ ሺሽድ፥ 4 “ጎዳይ ሙሰ ኪትዳይሳዳ፥ ላይꬅ ላታማነ እያፐ ቦላ አሳ ታይብዶሶና።”

ግብፀፈ ከይዳ እስራኤለ አሳይ ሀይሳታ።

5 እስራኤለ ባይራ ናኣ ሮቤላ ኮቻት ባንታ ኮቻን ኮቻን፥ ሀኖካ ኮቻ፥ ፋሉ ኮቻ፥ 6 ሄስሮና ኮቻነ ካርማ ኮቻ፤ 7 ሀይሳቲ ሮቤላ ኮቻታ፤ ኤንታ ኩመꬃ ታይቦይ 43,730. 8 ፋሉ ናአይ ኤልኣባ፤ 9 ኤልኣባ አደ ናይት ነሙኤላ፥ ዳታነነ አቤሮ። ዳታንነ አቤሮይ ማባራይ ዶርዳይሳታ፥ ሽን ኤንቲ ቆረነ እያ ካለይሳታራ ቶቢድ ጎዳ ቦላ ማካልድ ሙሰ ቦላነ አሮና ቦላ ደንድዶሶና። 10 ቢታይ ዶየትድ ኤንታ ቆረራ እስፈ ምትስ፤ ኤንታ ካልያ 250 አሳ ታም ምን ሀይቅዶሶና። ያትን፥ ሀራት ኤንታ በእድ ናገታና መላ ማላ ግድዶሶና። 11 ሽን ቆረ አደ ናይት ኡባይ ሀይቅድ ꬋይቦኮና።

12 ስሞና ዘረꬃይ ባንታ ኮቻን ኮቻን፥ ነሙኤላ ኮቻ፥ ያምና ኮቻ፥ ያክና ኮቻ፥ 13 ዛራ ኮቻነ ሳኡላ ኮቻ። 14 ሀይሳቲ ስሞና ኮቻታ፤ ኤንታ ኩመꬃ ታይቦይ 22,200.

15 ጋደ ዘረꬃይ ባንታ ኮቻ ኮቻን፥ ፅፎና ኮቻ፥ ሀግ ኮቻ፥ ሹና ኮቻ፥ 16 ኤስና ኮቻ፥ ኤራ ኮቻ፥ 17 አሮዳ ኮቻነ አርኤላ ኮቻ። 18 ሀይሳቲ ጋደ ኮቻታ፤ ኤንታ ኩመꬃ ታይቦይ 40,500.

19 ይሁዳ አደ ናይት ኤርነ ኦናን ካናነ ቢታን ሀይቅዶሶና። 20 ይሁዳ ኮቻት ባንታ ኮቻን ኮቻን፥ ሴላ ኮቻ፥ ፋረሳ ኮቻነ ዛራ ኮቻ። 21 ፋረሳ ኮቻይ ሄስሮናነ ሀሙላ። 22 ሀይሳቲ ይሁዳ ኮቻታ፤ ኤንታ ኩመꬃ ታይቦይ 76,500.

23 ይሳኮራ ዘረꬃይ ባንታ ኮቻን ኮቻን፥ ቶላ ኮቻ፥ ፑአ ኮቻ፥ 24 ያሱባ ኮቻነ ሽምሮና ኮቻ። 25 ሀይሳቲ ይሳኮራ ኮቻታ፤ ኤንታ ኩመꬃ ታይቦይ 64,300.

26 ዛብሎና ዘረꬃይ ባንታ ኮቻን ኮቻን፥ ሳረዳ ኮቻ፥ ኤሎና ኮቻነ ያህላላ ኮቻ። 27 ሀይሳቲ ዛብሎና ኮቻታ፤ ኤንታ ኩመꬃ ታይቦይ 60,500.

28 ዮሰፋ ናይታ ምናሰነ ኤፍሬማ ኮቻት ባንታ ኮቻን ኮቻን፥ 29 ምናሰይ ማክራ የልስ፥ ማክር ጋላዳ የልስ። 30 ጋላዳ ኮቻት፥ እዘራ ኮቸ፥ ከለጋ ኮቸ፥ 31 አስርኤላ ኮቸ፥ ሴከማ ኮቻ፥ 32 ሻምዳ ኮቸነ ሄፌራ ኮቸ። 33 ሄፌራ ናአይ ሰሎጳድ ማጫ ናአ ፃላላ የልስ፤ እያዉ አደ ናእ ባዋ። ሰሎጳዳ ማጫ ናይታ ሱንꬃይ ማህሎ፥ ኖኦ፥ ሆግሎ፥ ምልኮነ ትርፆ። 34 ሀይሳቲ ምናሰ ኮቻታ፤ ኤንታ ኩመꬃ ታይቦይ 52,700.

35 ኤፍሬማ ዘረꬃይ ባንታ ኮቻን ኮቻን፥ ሹቱላ ኮቻ፥ በከራ ኮቻ፥ ታሀና ኮቻታነ 36 ሹቱላ ናኣ ኤራና ኮቻታ። 37 ሀይሳቲ ኤፍሬማ ኮቻታ፤ ኤንታ ኩመꬃ ታይቦይ 32,500. ዮሰፋ ኮቻት ባንታ ኮቻን ኮቻን ሀይሳታ።

38 ብንያመ ዘረꬃይ ባንታ ኮቻን ኮቻን፥ ቤላ ኮቻ፥ አስቤላ ኮቻ፥ አክራ ኮቻ፥ 39 ሹፋማ ኮቻ፥ ሁፋማ ኮቻ፥ 40 ቤላ ናኣ አራዳ ኮቻነ ቤላ ናኣ ናማነ ኮቻ። 41 ሀይሳቲ ብንያመ ኮቻታ፤ ኤንታ ኩመꬃ ታይቦይ 45,600.

42 ዳነ ዘረꬃይ ሳማ ኮቻ። 43 ሹሃማ ኮቻ ኩመꬃ ታይቦይ 64,400.

44 አሴራ ዘረꬃይ ባንታ ኮቻን ኮቻን፥ ይምና ኮቻ፥ ይስዋ ኮቻ፥ በርአ ኮቻ፥ 45 በርአ ናአ ሄቤራ ኮቻነ በርአ ናኣ ማልክኤላ ኮቻ። 46 አሴራስ ሳራሆ ጌተትያ ማጫ ናእ ደአዉሱ። 47 ሀይሳቲ አሴራ ኮቻታ፤ ኤንታ ኩመꬃ ታይቦይ 53,400.

48 ንፍታለመ ዘረꬃይ ባንታ ኮቻን ኮቻን፥ ያህፄላ ኮቻ፥ ጉና ኮቻ፥ 49 የፀራ ኮቻነ ሽለመ ኮቻ። 50 ሀይሳቲ ንፍታለመ ኮቻታ፤ ኤንታ ኩመꬃ ታይቦይ 45,400.

51 ታይበትዳ እስራኤለ አደ አሳ ታይቦይ ኩመꬅ 601,730.

52 ጎዳይ ሙሰኮ፥ 53 “ሀ ኮቻታስ ኤንታ ሱንꬃ ሱንꬃ ታይቡዋን ቢታ ሻካዳ ላታ ኦꬃዳ ኤንታዉ እማ። 54 ታይቦን ዳረይሳታስ ዳርሳዳ ቃስ ታይቦን ጉፀይሳታስ ጉꬃዳ እማ። ኡባይካ ፃፈትዳ ባንታ ታይቡዋ ኬና ኤኮ። 55 ሽን ቢታይ ሳማን ሻከቶ፤ እስ እስ ኮቻይ ላታ ኤከይ ባ ኮቻ ሱንꬃን ግዶ። 56 እስ እስ ላታይ ታይቦን ዳሮታ ግዶንነ ታይቦን ጉꬃታ ግዶን ሳማን ሻከቴስ” ያግስ።

57 ባንታ ዘረꬃን ዘረꬃን ታይበትዳ ሌወ ኮቻት ሀይሳታ፤ ገድሶና ኮቻ፥ ቃሃታ ኮቻነ መራራ ኮቻ። 58 ሀይሳቲካ ቃስ ሌወ ኮቻታ፤ ልብና ኮቻ፥ ከብሮና ኮቻ፥ ሞሆላ ኮቻ፥ ሙሰ ኮቻነ ቆረ ኮቻ። ቃሃት አምራማ የልስ። 59 አምራማ ማቸ ሱንꬃይ ዮከቤዶ፤ እያ ግብፀን ሌወፐ የለትዳ ሌወ ናአ። እያ አሮና፥ ሙሰነ ኤንታ ምችዉ ማይራሞ የላሱ። 60 አሮናስ ናዳበ፥ አብዮዳ፥ አላዛራነ እታማራ ጌተትያ ኦይዱ ናይት ደኦሶና። 61 ሽን ናዳበይነ አብዮድ ጎዳ ስንꬃን ጌሽ ግዶና ታማን ያርሾ ያርሽዳ ግሾ ቦሻን ሀይቅዶሶና። 62 ላይꬅ እስ አጌናነ እያፐ ቦላ ግድዳ ሌወ አደ ናይታ ታይቦይ ላታማነ ሄꬑ ሙኩላ። እስራኤለ አሳ ግዶን ኤንታዉ ላታ ቢት እመትቦና ግሾ ኤንቲ እስራኤለታራ ታይበትቦኮና።

63 ዮርዳኖሰ ሻፋፐ ሄፍንꬃን፥ እያርኮ ማታን፥ ሞአበ ደንባን ሙሰይነ ካህነይ አላዛር እስራኤለ አሳ ታይብዳ ዎደ ታይበትዳ አሳይ ሀይሳ። 64 ሙሰይነ ካህነይ አሮን ኮይሮ ሲና መላ ቢታን እስራኤለ ታይብዳ ዎደ ታይበትዳ አሳፐ መፅ እስ አስካ አትቤና። 65 ጎዳይ ሀ እስራኤለታባ፥ “ኤንቲ ኡባይ መላ ቢታን ሀይቃና” ያግድ ኦድዳ ግሾ፥ ዮፎና ናኣ ካለባፐነ ናወ ናኣ እያሱፐ አትሽን፥ ሀር እስ አስካ አትቤና።

27

ሰሎጳዳ ማጫ ናይታ ኦይሻ

1 ሰሎጳድ ሄፌራ ናአ፤ ሄፌር ጋላዳ ናአ፤ ጋላድ ማክራ ናአ፤ ማክር ምናሰ ናአ፤ ምናሰይ ዮሰፋ ናአ። ሰሎጳዳ ማጫ ናይት ማህሎ፥ ኖኦ፥ ሆግሎ፥ ምልኮነ ትርፆ። 2 ሀ ማጫ ናይት ጌሻ ዱንካንያ ፐንገን ሙሰ ስንꬃን፥ ካህንያ አላዛራ ስንꬃን፥ ሀላቃታ ስንꬃንነ ማባራ ኡባ ስንꬃን ኤቅድ፥ 3 “ኑ አዋይ መላ ቢታን ሀይቅስ፤ እ ባ ናጋራ ጋሶን ሀይቅስፐ አትሽን፥ ጎዳ ቦላ ደንድዳ ቆረ ካለይሳታ ግዶን ዴና። እያዉ አደ ናእ ባዋ። 4 ያትን፥ ኑ አዋይ አደ ናአ የልቦና ግሾ እያ ሱንꬃይ እያ ኮቻ ግዶፈ ዋንድ ꬋዪ? ኑ አዋ ዳቦታ ግዶን ኑስ ላታ ቢታ እማ” ግዶሶና።

5 ያትን፥ ሙሰይ ኤንታ ኦይሻ ጎዳ ስን ሺሽስ። 6 ጎዳይ ሙሰኮ፥ 7 “ሰሎጳዳ ማጫ ናይታ ኦይሻይ ልከ፤ ኤንታ አዋ ዳቦታ ግዶን ኔኒ ኤንታዉ ላታ ቢታ እማ፤ እያ ግሾይ ኤንታ ላታ ግዶ። 8 ቃስ እስራኤለ አሳኮ፥ ‘እስ አስ አደ ናአ የሎና ሀይቅኮ እያ ማጫ ናይት ላቶ። 9 እያዉ ማጫ ናእ ባይናባ ግድኮ እያ እሻት ላቶ። 10 እያዉ እሽ ባይናባ ግድኮ እያ አዋ እሻት ላቶ። 11 እያዉ አዋ እሽ ባይናባ ግድኮ እያ ማታ ዳቦይ ላቶ። ታኒ ጎዳይ ነና ኪትዳይሳዳ ሀይስ እስራኤለ አሳስ ዎጋ ግዶ’ ” ያግስ።

ሙሰ በሳን እያሱ ዶረተꬃ

12 ጎዳይ ሙሰኮ፥ “አባሪማ ዙማ ቦላ ከያዳ ታ እስራኤለ አሳስ እምዳ ቢታ በአ። 13 ነ በእዳፐ ጉየ፥ ነ እሻ አሮናዳ ነካ ሀይቃዳ ነ ማይዛታን ጋሄታና። 14 ፂና መላ ቢታን፥ ማርባ ሃꬃ ማታን አሳይ ታ ቦላ ዙዙምዳ ዎደ ህንተ ናምአይ ኤንታ ስንꬃን ታና ጌሽ ኦꬅድ ቦንችቤከታ” ያግስ። (ማርባ ሃꬃይ ፂና መላ ቢታን፥ ቃደሳ ጌተትያ በሳን ደእያ ፑልቶ።)

15 ሙሰይ ጎዳኮ፥ 16 “አሳ ኡባስ ደኦ እምያ ጎዳ ፆሳዉ፥ ነ አሳይ ሄንꬃንቾይ ባይና ዉደ መላ ግዶናዳ፥ 17 ሀ አሳ ስንꬃን ከያነ ገልያ ቃስ ኤንታ ካለꬅድ ከስያነ ገልስያ እስ አስ ሀ ማባራ ቦላ ሹማ” ያግስ።

18 ጎዳይ ሙሰኮ፥ “አያናይ እያን ደእያ ናወ ናኣ እያሱ ኤካዳ ነ ኩሽያ እያ ቦላ ዎꬃ። 19 እያ ካህንያ አላዛራ ስንꬃንነ ማባራ ኡባ ስንꬃን ኤሳዳ ኤንቲ በእሽን ሹማ። 20 እስራኤለ ኡባይ እያዉ ኪተታና መላ ነ ማታፐ እያዉ ሻካዳ እማ። 21 እካ ኡሪመን ጎዳ ሸንያ ኦይችድ ሻክያ ካህንያ አላዛራ ስንꬃን ኤቆ። እያሱይነ እስራኤለ ማባራይ ኡባይ አላዛራ ኪታን ከዮነ ገሎ” ያግስ።

22 ሙሰይ ጎዳይ ኪትዳይሳዳ ኦꬅስ፤ እያሱ ኤፍድ፥ ካህንያ አላዛራ ስንꬃንነ ማባራ ኡባ ስንꬃን ኤስስ። 23 ጎዳይ ኪትዳይሳዳ ሙሰይ ባ ኩሽያ እያ ቦላ ዎꬅድ ሹምስ።

28

ጋላሳ ያርሹዋ

(ከሳ 29:38-46)

1 ጎዳይ ሙሰኮ፥ 2 “እስራኤለ አሳ ሀይሳዳ ያጋዳ ኪታ፤ ፁገትያ ሳውያ ካꬃ ያርሾ ዎደን ዎደን ታዉ ያርሽተ። 3 ጎዳስ ታማን ፁገትድ ያርሸትያ ያርሾይ ሀይሳ፤ ኩመꬃ ቦላራ ደእያ እስ ላይꬅ ኩምዳ ናምኡ ማራዘታ ዎንታ ዎንታ ፁሳ ያርሾ ኦꬅድ ያርሽተ። 4 ማራዘታፐ እሱዋ ዎንታ እሱዋ ቃስ ኦማርስ ያርሽተ። 5 ቃስ ሄ ማራዝያራ እስ ልትሮ ሻማሆ ዛይተን ሙኑቀትዳ እስ ክሎ ግራመ ሎኦ ግስተ ꬊለ ካꬃ ያርሾ ያርሽተ። 6 ሀይስ ጎዳ ኡፋይስያ ፁሳ ያርሾ። እካ ሲና ዙማ ቦላ ያርሸትዳ ኮይሮ ፁሳ ያርሾ። 7 ኮይሮ ማራዝያራ እስ ልትሮ ጫላ ዎይነ ኡሻ ያርሾ ኦꬅድ ያርሾ በሳን ጎዳስ ጉስተ። 8 ኦማርስ ናምአንꬆ ማራዝያ ያርሽያ ዎደ ኮይሮይሳ መላ ካꬃ ያርሹዋነ ኡሻ ያርሹዋ ጉጅድ ያርሽተ። እካ ጎዳ ኡፋይስያ ሳዎ ያርሾ ግዳና።”

ሳምባታ ያርሾ

9 “ሳምባታ ጋላስ ቦረይ ባይና እስ ላይꬅ ኩምዳ ናምኡ ማራዘታ ዛይተን ሙኑቀትዳ ናምኡ ክሎ ግራመ ሎኦ ግስተ ꬊለ ኤክድ ካꬃ ያርሾነ ኡሻ ያርሾ ኦꬅድ ያርሽተ። 10 ጋላስ ጋላስ ያርሸትያ ፁሳ ያርሹዋ ቦላ ሳምባታን ሳምባታን ህንተ ያርሻና ፁሳ ያርሾይነ ኡሻ ያርሾይ ሀይሳ።”

አጌና ፄሮ ያርሾ

11 “አጌን ፄርያ ኮይሮ ጋላስ ናምኡ ዎፋኖታ፥ እስ ማራዘነ እስ ላይꬅ ኩምዳ ቦረይ ባይና ላፑን ዶርሳ ኡርገታ ፁሳ ያርሾ ኦꬅድ ጎዳስ ያርሽተ። 12 እስ እስ ዎፋኑዋራ ሻማሆ ዛይተን ሙኑቀትዳ ሄꬑ ክሎ ግራመ ግድያ ሎኦ ግስተ ꬊለራ ካꬃ ያርሾ ኦꬅድ ያርሽተ። ቃስ ሻማሆ ዛይተን ሙኑቀትዳ ናምኡ ክሎ ግራመ ግድያ ሎኦ ግስተ ꬊልያ ማራዝያራ ዎላ ያርሻ። 13 ላፑን ማራዘታፐ እስ እስ ማራዘ ሻማሆ ዛይተን ሙኑቀትዳ እስ ክሎ ግራመ ሎኦ ግስተ ꬊለራ ፁገትያ ሳውያ ካꬃ ያርሾ ኦꬃዳ ጎዳስ ያርሻ። 14 ቃስ ኡሻ ያርሹዋ እስ እስ ዎፋኑዋስ ናምኡ ልትሮ ዎይነ፥ እስ ማራዝያስ እስ ልትሮነ ባጋ ዎይነ ኡሻነ እስ እስ ዶርሳ ኡርግያስ እስ ልትሮ ግድያ ዎይነ ኡሽ ሺሽተ። ሀይስ ላይꬃ ግዶን አጌን ፄርያ ኮይሮ ጋላሳን ኦሰትያ ፁሳ ያርሾ። 15 ጋላስ ጋላስ ያርሸትያ ፁሳ ያርሹዋ ቦላነ ኡሻ ያርሹዋ ቦላ እስ ኮለ ናጋራ ያርሾ ኦꬅድ ጎዳስ ያርሽተ።”

ፓስካ ያርሾ

(ሌወ 23:5-14)

16 “ኮይሮ አጌናን ታማነ ኦይዳንꬆ ጋላሳይ ጎዳ ፓስካ ቦንችያ ጋላስ ግዶ። 17 ቃስ ሄ አጌናን ታማነ እቻሻንꬆ ጋላሳን ኡይꬃ ባለይ ቦንቸቴስ፤ ሄ ጋላሳፐ ዶምድ ላፑን ጋላስ ጋካናዉ እርሾይ ገልቦና ኡይꬃ ሚተ። 18 ሄ ጋላሳታፐ ኮይሮ ጋላሳን ጎይናናዉ ሺቅተ፤ ሄ ጋላሳን አይ ኦሶካ ኦꬆፍተ። 19 ቦረይ ባይና ናምኡ ዎፋኖታ፥ እስ ማራዘነ እስ ላይꬅ ኩምዳ ላፑን ዶርሳ ኡርገታ ፁሳ ያርሾ ኦꬅድ ጎዳስ ያርሽተ። 20 እስ ዎፋኑዋራ ሻማሆ ዛይተን ሙኑቀትዳ ሄꬑ ክሎ ግራመ ሎኦ ግስተ ꬊለ፥ እስ ማራዝያራ ናምኡ ክሎ ግራመ ꬊለነ 21 ላፑን ዶርሳ ኡርገታፐ እስ እስ ዶርሳራ እስ ክሎ ግራመ ꬊለ ያርሽተ። 22 ቃስ እስ ዴሽ ደርያ ናጋራስ አቶተꬅ ግዳና መላ ናጋራ ያርሾ ኦꬅድ ያርሽተ። 23 ሄሳ ኡባ ዎደ ጋላስ ጋላስ ያርሸትያ ያርሹዋ ቦላ ጉጅድ ያርሽተ። 24 ኡባ ዎደ ኦሰትያ ፁሳ ያርሹዋ ቦላነ ኡሻ ያርሹዋ ቦላ ጉጅድ ላፑን ጋላስ ጎዳስ ሳውያ ካꬃ ያርሾ ኦꬅድ ያርሽተ። 25 ላፑንꬃ ጋላሳን ጎይኖስ ሺቅተ፤ ሄ ጋላስ አይ ኦሶካ ኦꬆፍተ።”

ካꬃ ሺሾ ባኣለ

(ሌወ 23:15-22)

26 “ካꬃ ሺሾ ባኣለ ሳምንታን ኮይሮ ጋላስ ጎይኖስ ሺቅያ ዎደ ህንተ ኦራꬃ ካꬃፈ ያርሾ ያርሽተ፤ ሄ ዎደ አይ ኦሶካ ኦꬆፍተ። 27 ናምኡ ዎፋኖታ፥ እስ ማራዝያነ እስ ላይꬅ ኩምዳ ላፑን ዶርሳ ኡርገታ ጎዳስ ሳውያ ፁሳ ያርሾ ኦꬅድ ያርሽተ። 28 እስ እስ ዎፋኑዋራ ሻማሆ ዛይተን ሙኑቀትዳ ሄꬑ ክሎ ግራመ ሎኦ ግስተ ꬊለ፥ እስ ዶርሳ ኡርግያራ ናምኡ ክሎ ግራመ ꬊለነ 29 ላፑን ዶርሳ ኡርገታፐ እስ እስ ኡርግያራ እስ ክሎ ግራመ ግስተ ꬊለ ኤክድ ያርሽተ። 30 እያ ቦላ ጉጅድ እስ ኮለ ናጋራ አቶꬃ ያርሾ ኦꬅድ ያርሽተ። 31 ጋላስ ጋላስ ያርሸትያ ያርሹዋ ቦላነ ኡሻ ያርሹዋ ቦላ ካꬃ ያርሾ ያርሽተ። ህንተ ያርሽያ መሄት ቦረይ ባይናባ ግዶ።”

29

ሞይዘ ፑኖ ያርሾ

1 “ላፑንꬃ አጌናስ ኮይሮ ጋላሳን ጎይናናዉ ሺቅተ፤ አይ ኦሶካ ኦꬆፍተ፤ ሄ ጋላሳይ ሞይዘይ ፑነትያ ጋላስ። 2 ቦረይ ባይና እስ ዎፋኖ፥ እስ ማራዘነ እስ ላይꬅ ኩምዳ ላፑን ዶርሳ ኡርገታ ሳውያ ፁሳ ያርሾ ኦꬅድ ጎዳስ ያርሽተ። 3 ሄ ዎፋኑዋራ ሻማሆ ዛይተን ሙኑቀትዳ ሄꬑ ክሎ ግራመ ሎኦ ግስተ ꬊለ፥ እስ ማራዝያራ ናምኡ ክሎ ግራመ ግስተ ꬊለነ፥ 4 ላፑን ዶርሳ ኡርገታፐ እስ እስ ኡርግያራ እስ ክሎ ግራመ ꬊለ ያርሽተ። 5 ቃስ እስ ኮለ ህንተዉ ናጋራ አቶተꬃስ ያርሽተ። 6 ዎጋይ ኪተይሳꬆ፥ አጌና ፄሮን ያርሸትያ ፁሳ ያርሾ ቦላ፥ ካꬃ ያርሾ ቦላ፥ ጋላስ ጋላስ ያርሸትያ ፁሳ ካꬃ ያርሾ ቦላነ ኡሻ ያርሾ ቦላ ጉጅድ ያርሽተ፤ ሄስ ጎዳ ሳውያ ፁሳ ያርሾ።

ናጋራ አቶተꬃ ያርሾ

7 “ላፑንꬃ አጌናን ታማንꬆ ጋላሳን አይ ኦሶካ ኦꬆፍተ፤ ህንተና ካዉሽድ ጎይኖስ ሺቅተ። 8 ቦረይ ባይና እስ ዎፋኖ፥ እስ ማራዘነ እስ ላይꬅ ኩምዳ ላፑን ዶርሳ ኡርገታ ሳውያ ፁሳ ያርሾ ኦꬅድ ጎዳስ ያርሽተ። 9 ካꬃ ያርሾ ኦꬅድ እስ ዎፋኖራ ሻማሆ ዛይተን ሄꬑ ክሎ ግራመ ሎኦ ግስተ ꬊለ፥ እስ ዶርሳ ኡርግያራ ናምኡ ክሎ ግራመ ꬊለነ 10 ላፑን ዶርሳ ኡርገታፐ እስ እስ ኡርግያራ እስ ክሎ ግራመ ꬊለ ያርሽተ። 11 ቃስ ናጋራ ያርሾ ኦꬅድ እስ ኮለ ያርሽተ። ናጋራ አቶꬃ ያርሹዋ ቦላ፥ ጋላስ ጋላስ ያርሸትያ ፁሳ ያርሹዋ ቦላ፥ ካꬃ ያርሹዋ ቦላነ ኡሻ ያርሹዋ ቦላ ሄሳ ጉጅድ ያርሽተ።

ሻቃራ ባኣለ ያርሾ

(ሌወ 23:33-44)

12 “ላፑንꬃ አጌናን ታማነ እቻሻንꬆ ጋላሳን፥ ዴፆ ኦሶ ኦꬆፍተ፤ ላፑን ጋላስ ኩመꬅ ጎዳ ቦንቻናዉ ሻቃራ ባኣለ ቦንችተ። 13 ቦረይ ባይና ታማነ ሄꬑ ዎፋኖታ፥ ናምኡ ማራዘታ፥ እስ ላይꬅ ኩምዳ ታማነ ኦይዱ ዶርሳ ኡርገታ ሳውያ ፁሳ ያርሾ ኦꬅድ ጎዳስ ያርሽተ። 14 ካꬃ ያርሾ ግዳና መላ ታማነ ሄꬑ ዎፋኖታፐ እስ እስ ዎፋኑዋራ ሻማሆ ዛይተን ሙኑቀትዳ ሄꬑ ክሎ ግራመ ሎኦ ግስተ ꬊለ፥ ናምኡ ማራዘታፐ እስ እስ ኡርግያራ ናምኡ ክሎ ግራመ ꬊለነ 15 ታማነ ኦይዱ ዶርሳ ኡርገታፐ እስ እስ ኡርግያራ እስ ክሎ ግራመ ꬊለ ያርሽተ። 16 ቃስ ናጋራ ያርሹዋስ እስ ኮለ ያርሽተ። ሄስ ጋላስ ጋላስ ፁሳ ያርሹዋ ቦላ፥ ካꬃ ያርሹዋ ቦላነ ኡሻ ያርሾ ቦላ ጉጅድካ ያርሽተ።

17 “ናምአንꬆ ጋላሳን ታማነ ናምኡ ቦረይ ባይና ዎፋኖታ፥ ናምኡ ማራዘታነ እስ ላይꬅ ኩምዳ ታማነ ኦይዱ ኡርገታ ያርሽተ። 18 ዎፋኖታራ፥ ማራዘታራነ ዶርሳ ኡርገታራ ካꬃ ያርሹዋነ ኡሻ ያርሹዋ ዎጋይ ኪተይሳ መላ ኤንታ ታይቡዋዳ ያርሽተ። 19 ጋላስ ጋላስ ያርሸትያ ፁሳ ያርሹዋ ቦላ፥ ካꬃ ያርሹዋ ቦላነ ኡሻ ያርሹዋ ቦላ ጉጅድ ናጋራ ያርሹዋስ እስ ኮለ ያርሽተ።

20 “ሄꬓንꬆ ጋላሳን ቦረይ ባይና ታማነ እስ ዎፋኖታ፥ ናምኡ ማራዘታ እስ ላይꬅ ኩምዳ ታማነ ኦይዱ ዶርሳ ኡርገታ ያርሽተ። 21 ዎፋኖታራ፥ ማራዘታራነ ዶርሳ ኡርገታራ ካꬃ ያርሹዋነ ኡሻ ያርሹዋ ዎጋይ ኪተይሳ መላ ኤንታ ታይቡዋዳ ያርሽተ። 22 ጋላስ ጋላስ ያርሸትያ ፁሳ ያርሹዋ ቦላ፥ ካꬃ ያርሹዋ ቦላነ ኡሻ ያርሹዋ ቦላ ናጋራ ያርሾስ እስ ኮለ ጉጅድ ያርሽተ።

23 “ኦይዳንꬆ ጋላሳን ቦረይ ባይና ታሙ ዎፋኖታ፥ ናምኡ ማራዘታነ እስ ላይꬅ ኩምዳ ታማነ ኦይዱ ዶርሳ ኡርገታ ያርሽተ። 24 ዎፋኖታራ፥ ማራዘታራነ ዶርሳ ኡርገታራ ካꬃ ያርሹዋነ ኡሻ ያርሹዋ ዎጋይ ኪተይሳ መላ ኤንታ ታይቡዋዳ ያርሽተ። 25 ጋላስ ጋላስ ያርሸትያ ፁሳ ያርሹዋ ቦላ፥ ካꬃ ያርሹዋ ቦላነ ኡሻ ያርሹዋ ቦላ ጉጅድ ናጋራ ያርሾስ እስ ኮለ ያርሽተ።

26 “እቻሻንꬆ ጋላሳን ቦረይ ባይና ኡዱፉን ዎፋኖታ፥ ናምኡ ማራዘታነ እስ ላይꬅ ኩምዳ ታማነ ኦይዱ ዶርሳ ኡርገታ ያርሽተ። 27 ዎፋኖታራ፥ ማራዘታራነ ዶርሳ ኡርገታራ ካꬃ ያርሹዋነ ኡሻ ያርሹዋ ዎጋይ ኪተይሳዳ ኤንታ ታይቡዋዳ ያርሽተ። 28 ጋላስ ጋላስ ያርሸትያ ፁሳ ያርሹዋ ቦላ፥ ካꬃ ያርሹዋ ቦላነ ኡሻ ያርሹዋ ቦላ ጉጅድ ናጋራ ያርሾስ እስ ኮለ ያርሽተ።

29 “ኡሱፑንꬆ ጋላሳን ቦረይ ባይና ሆስፑን ዎፋኖታ፥ ናምኡ ማራዘታነ እስ ላይꬅ ኩምዳ ታማነ ኦይዱ ዶርሳ ኡርገታ ያርሽተ። 30 ዎፋኖታራ፥ ማራዘታራነ ዶርሳ ኡርገታራ ካꬃ ያርሹዋነ ኡሻ ያርሹዋ ዎጋይ ኪተይሳ መላ ኤንታ ታይቡዋዳ ያርሽተ። 31 ጋላስ ጋላስ ያርሸትያ ፁሳ ያርሹዋ ቦላ፥ ካꬃ ያርሹዋ ቦላነ ኡሻ ያርሹዋ ቦላ ጉጅድ ናጋራ ያርሾስ እስ ኮለ ያርሽተ።

32 “ላፑንꬃ ጋላሳን ላፑን ዎፋኖታ፥ ናምኡ ማራዘታነ እስ ላይꬅ ኩምዳ ታማነ ኦይዱ ዶርሳ ኡርገታ ያርሽተ። 33 ዎፋኖታራ፥ ማራዘታራነ ዶርሳ ኡርገታራ ካꬃ ያርሹዋነ ኡሻ ያርሹዋ ዎጋይ ኪተይሳ መላ ኤንታ ታይቡዋዳ ያርሽተ። 34 ጋላስ ጋላስ ያርሸትያ ፁሳ ያርሹዋ ቦላ፥ ካꬃ ያርሹዋ ቦላነ ኡሻ ያርሹዋ ቦላ ጉጅድ ናጋራ ያርሾስ እስ ኮለ ያርሽተ።

35 “ሆስፑንꬃ ጋላሳን ጎይናናዉ ሺቅተ፤ አይ ኦሶካ ኦꬆፍተ። 36 ቦረይ ባይና እስ ዎፋኖ፥ እስ ማራዘ፥ እስ ላይꬅ ኩምዳ ላፑን ዶርሳ ኡርገታ ሳውያ ፁሳ ያርሾ ኦꬅድ ጎዳስ ያርሽተ። 37 ዎፋኖታራ፥ ማራዘታራነ ዶርሳ ኡርገታራ ካꬃ ያርሹዋነ ኡሻ ያርሹዋ ዎጋይ ኪተይሳዳ ኤንታ ታይቡዋዳ ያርሽተ። 38 ጋላስ ጋላስ ያርሸትያ ፁሳ ያርሹዋ ቦላ፥ ካꬃ ያርሹዋ ቦላነ ኡሻ ያርሹዋ ቦላ ጉጅድ ናጋራ ያርሾስ እስ ኮለ ያርሽተ።

39 “ህንተ ጋሶ ያርሹዋ ቦላነ ህንተ ዶሳ ያርሹዋ ቦላ ፁሳ ያርሾ፥ ካꬃ ያርሾ፥ ኡሻ ያርሾነ እስፈተꬃ ያርሾ ባልያ ቦንቻናዉ ኪተትዳ ዎድያን ያርሽተ” ያግስ።

40 ሙሰይ፥ ጎዳይ ባና ኪትዳይሳ ኡባ እስራኤለ አሳስ ኦድስ።

30

ጋሶ ዎጋ

1 ሙሰይ እስራኤለ ዘረꬃ ሀላቃታኮ፥ “ጎዳ ኪታይ ሀይሳ፤ 2 እስ አስ ጎዳስ እስባ ኦꬃናዉ ጫቅኮ ዎይኮ እስባፐ ባና ናጋናዉ ቃንግኮ ጉየ ጎና ፖሎ።

3 “ባ አዋ ሶን ደእያ ጌላእያ ጎዳስ እስባ ኦꬃናዉ ጫቅኮ ዎይኮ እስባፐ ባና ናጋናዉ ቃንግኮ፥ 4 እ አዋይ እያ ጫቅዳይሳ ዎይኮ እያ ቃንገትዳይሳ ስእድ፥ እዮ ድጎና እፅኮ፥ እያ ፖላናዉ ኮሼስ። 5 ሽን እ አዋይ ሄሳ ስእድ እዮ ድግኮ እ ጫቆይነ እ ቃንገꬃይ አታናዉ ዳንዳኤስ። እ አዋይ እዮ ድግዳ ግሾ ጎዳይ እዉ አቶ ጋና።

6 “ገሎና ማጫ ናእያ ጫቃዳ ደአሸ ዎይኮ እስባፐ ባና ናጋናዉ ቃንገታዳ ደአሸ አዝና ገልኮ፥ 7 እ አዝናይ ሄሳ ስእድ እዮ ድጎና እፅኮ እያ ባ ጫቁዋነ ባ ቃንገꬃ ፖላናዉ ኮሼስ። 8 ሽን እ አዝናይ ሄሳ ስእድ እዮ ድግኮ እያ ጫቅዳ ጫቆይ ዎይኮ ቃንገትዳ ቃንገꬃይ እዮ ጎመና። ሄሳ ጎዳይ እዉ አቶ ጋና።

9 “ሽን አምእያ ዎይኮ ሳዮ ማጫስ ጫቅዳ ጫቁዋ ዎይኮ ቃንግዳ ቃንገꬃ ፖላናዉ በሴስ።

10 “አዝናራ ደእያ ማጫስ ጫቅኮ ዎይኮ እስባ ኦꬃናዉ ቃንግኮ፥ 11 እ አዝናይ ሄሳ ስእድ እዮ ድጎና እፅኮ፥ እያ ጫቅዳ ጫቁዋነ ቃንገትዳ ቃንገꬃ ፖሎ። 12 እ አዝናይ ሄሳ ስእዳ ጋላስ እዮ ድግኮ እ ጫቆይ ዎይኮ እያ ኦꬃናዉ ቃንገትዳ ቃንገꬃይ እዮ ጎመና። እ አዝናይ ድግዳ ግሾ ጎዳይ እዉ አቶ ጋና። 13 እ አዝናይ እያ ጫቅዳ ጫቁዋ ዎይኮ እያ ባና ካዉሻናዉ ቃንገትዳ ቃንገꬃ ላላናዉ ዎይኮ ምንꬃናዉ ዳንዳኤስ። 14 ሽን እ አዝናይ ሄ ጋላስ ዎይኮ ዎንተꬃ ጋላስ አይኮካ ጎና እፅኮ፥ እ ጫቁዋ ዎይኮ እ ቃንገꬃ ምንꬅስ ጉሱ። እ ሄሳ ስእድ፥ ስእ ጊኮ እ ቆፋ ማእስ ጉሱ። 15 ሽን እ ሄሳ ስእ ጋምእድ ዛር ድግያባ ግድኮ ሄሳስ ኦይሸተይ እያ” ያግስ።

16 ህዛ ሀይስ አዝና ግዶንነ ማች ግዶን፥ ባ አዋራ ሶን ደእያ ጌላኦ ግዶንነ እ አዋ ግዶን ደእያ ጋሄተꬃባ ጎዳይ ሙሰስ እምዳ ዎጋ።

31

ምድያመ ቦላ ደንድዳ ኦላ

1 ጎዳይ ሙሰኮ፥ 2 “እስራኤለ አሳ ቆህዳ ግሾ ምድያመ አሳ ኦላዳ ሀሎ ከያ፤ ሄሳፈ ጉየ፥ ኔኒ ሀይቃዳ ነ ማይዛታ ጋካና” ያግስ።

3 ሄሳ ግሾ፥ ሙሰይ አሳኮ፥ “ምድያመ አሳ ኦልድ ጎዳ ሀሎ ከያና መላ ህንተ ግዶፈ ጉꬃ አሳ ኦላስ ዳንጭስተ። 4 እስ እስ እስራኤለ ኮቻፈ እስ ሙኩሉ አደ አሳ ኦላስ የድተ” ያግስ።

5 ሄሳ ግሾ፥ እስ እስ እስራኤለ ኮቻፈ እስ እስ ሙኩሉ አሳይ ከይድ፥ ታማነ ናምኡ ሙኩሉ ኦላንቾት ኦላስ ጊግዶሶና። 6 ሙሰይ ካህንያ አላዛራ ናኣ ፕንሃሳ አዋተꬃን፥ እስ እስ ኮቻፈ እስ እስ ሙኩሉ አስ ዶርድ ኦላስ የድስ፤ ፕንሃስ ብሸ ጌሻ ሚሸታነ ማላስ ፑንያ ዛየ ኤክድ ብስ። 7 ጎዳይ ሙሰ ኪትዳይሳዳ፥ ኤንቲ ምድያመ አሳ ኦልድ አደ ኡባ ዎꬍዶሶና። 8 እቻሹ ምድያመ ካዎታ፥ ኤዋ፥ ረቄማ፥ ዙራ፥ ሁራነ ሬባ ጌተትያ አሳታ ዎꬍዶሶና፤ ቃስ ብኦራ ናኣ ባላማካ ማሻን ዎꬍዶሶና። 9 እስራኤለ አሳይ ምድያመ ማጫሳነ ናይታ ድእዶሶና፤ ኤንታ መህያ፥ ዶርሳነ ዴሻ ዉድያነ ኤንታ ሚሸ ኡባ ድእዶሶና። 10 ኤንቲ ደእያ ካታማታነ ኤንታ ጉታታ ኡባ ፁግዶሶና። 11 አሳ መህያነ ደእዳባ ኡባ ኤክድ ብዶሶና። 12 ኤንቲ ድእዳ አሳ፥ መህያነ ሻሎ ኡባ እያርኮፈ ሄፍንꬃን፥ ዮርዳኖሰ ሻፋ ማታን ደእያ ሞአበ ደንባን ዱንካንዳ ሙሰኮ፥ ካህንያ አላዛራኮነ እስራኤለ ማባራኮ ኤህዶሶና።

13 ሙሰይ፥ ካህነያ አላዛርነ ማባራ ሀላቃት ኡባይ ዱንካንዳ ጉታፐ ጋፃ ከይድ ኤንታና ሞክዶሶና። 14 ሙሰይ ኦላፐ ስምዳ ቾራ ሞጮናታ፥ ሻላቃታነ ማቶ ሀላቃታ ቦላ ሀንቀትስ። 15 ሙሰይ ኤንታኮ፥ “ማጫሳ ኡባ አይስ ዎꬍቤከቲ? 16 ኤንቲ ባላማ ዞርያ ስእድ፥ ፐኦራ ጌተትያ በሳን እስራኤለ አሳይ ጎዳ አግድ፥ ቦሻን ሀይቃናዳ ኦꬅዳይ ማጫሳ ግደይሳ ዶግደቲ? 17 ሄሳ ግሾ፥ ሀእ አደ ናይታነ አደራ አቅዳ ማጫስ ኡባ ዎꬍተ። 18 ሽን አደራ አቅቦና ማጫ ናይታ ኡባ ህንተዉ አሽተ። 19 ህንተ ግዶፈ አሰ ዎꬍዳ አስ ዎይኮ አሀ ቦችዳ ኦንካ ጉታፐ ጋፃን ላፑን ጋላስ ኡቶ፤ ሄꬓንꬆ ጋላሳንነ ላፑንꬃ ጋላሳን ህንተናነ ህንተ ድእዳ አሳ ጌሽተ። 20 ሄሳዳካ ማኦ ኡባ፥ ጋልባፈ፥ ዴሻ እክሰፐነ ምꬃፈ ኦሰትዳባታ ኡባ ጌሽተ” ያግስ።

21 ካህነይ አላዛር ኦላፐ ስምዳ ኦላንቾታኮ፥ “ጎዳይ ሙሰስ እምዳ ህግያ ማራይ ሀይሳ፤ 22 ዎርቃ፥ ብራ፥ ናሰ፥ ብራታ፥ ቆርቆሮ፥ እርሳሰ፥ 23 ታማን ሜተቶናባት ኡባይ ታማን ጌያናዉ በሴስ። ሽን ታማን ሜተትያባት ጌሾ ሃꬃን ጌያናዉ በሴስ። 24 ላፑንꬃ ጋላሳን ህንተ ማኡዋ ሜጭተ፤ ህንተና ጌሽተ። ሄሳፈ ጉየ፥ ጉታ ገልተ” ያግስ።

ድእዳባ ሻከትዶሶና

25 ጎዳይ ሙሰኮ፥ 26 “ኔራ፥ ካህንያ አላዛራራነ እስራኤለ ማባራ ሀላቃት ድኤትዳ አሳነ መህያ ታይብተ። 27 ኦላ ብዳይሳታስነ ቦናይሳታስ ናምኡ ከስድ ሻክተ። 28 ኦላ ብዳይሳታ ግሹዋፐ አሰ ግድን ሚዝ ግድን ሀረ ግድን ዶርሰ ዎይኮ ዴሸ ግድን እቻሹ ፄታፐ እስኖ ጎዳስ እምተ። 29 ኤንታ ግሹዋፐ ኤክዳ ጎዳ እሞታ ካህንያ አላዛራስ እምተ። 30 ሀንኮ እስራኤለታ ጋክዳ ግሹዋፐ፥ አሰ ግድን ሚዝ ግድን ሀረ ግድን ዶርሰ ዎይኮ ዴሸ ግድን እሻታማፈ እስኖ ኤክድ ጎዳ ዱንካንያ አዋተꬃን አይስያ ሌወታስ እምተ” ያግስ። 31 ሙሰይነ ካህነይ አላዛር ጎዳይ ኪትዳይሳዳ ኦꬅዶሶና።

32-35 ኦላንቾት ባንታዉ ኤክን አትዳ ድኦይ 675,000 ዶርሳታ፥ 72,000 ሚዛታ፥ 61,000 ሀረታነ 32,000 ጌላኦ ማጫ ናይታ። 36 ኦላ ብዳይሳታ ጋክዳ ግሾይ 337,500 ዶርሳታ፤ 37 ኤንታፈ ጎዳስ እመትዳይ 675. 38 ሚዛት 36,000፤ ኤንታፈ ጎዳስ እመትዳይ 72. 39 ሀረት 30,500፤ ኤንታፈ ጎዳስ እመትዳይ 61. 40 ማጫሳት 16,000፤ ኤንታፈ ጎዳስ እመትዳይ 32. 41 ጎዳይ ሙሰ ኪትዳይሳዳ ጎዳ እሞታ ካህንያ አላዛራስ እሚስ።

42-46 ኦላ ቦና እስራኤለ ማባራ ጋክዳ ግሾይ ኦላ ብዳ አሳ ግሹዋራ እስ ግና፤ እካ 337,500 ዶርሳታ፥ 36,000 ሚዛታ፥ 30,500 ሀረታነ 16,000 ጌላኦ ማጫ ናይታ። 47 እስራኤለ ማባራ ጋክዳ ግሹዋፐ እሻታሙ አሳፐነ መህያፐ እሶ እሶ ከስድ ጎዳይ እያ ኪትዳይሳዳ ጌሻ ዱንካንያ አዋተꬃን አይስያ ሌወታስ እሚስ።

48 ሄሳፈ ጉየ፥ ቶራ ሞጮናት፥ ሻላቃትነ ማቶ ሀላቃት ሙሰኮ ሺቅድ፥ 49 “ኑኒ ነ አይለት ኑ አዋተꬃ ጋርሳን ደእያ ኦላንቾታ ታይብን እሶይካ ፓጭቤና። 50 ጎዳይ ኑ ሸምፑዋ አሽዳ ግሾ፥ ኑ እሶይ እሶይ ኤክዳ ዎርቃ አሌቆታ፥ ሳጋዮታ፥ ቶሆ አልቦታ፥ ምግዶታ፥ ሀይꬃ ዎርቃታነ ቆ ዎርቃታ ጎዳስ እማናዉ ኤክድ ይዳ” ያግዶሶና። 51 ሙሰይነ ካህነይ አላዛር ዎርቃ አሌቆታ ኡባ ኤንታፈ ኤክዶሶና። 52 ሻላቃትነ ማቶ ሀላቃት ጎዳስ እምዳ ዎርቃይ ናምኡ ፄቱ ክሎ ግራመ ግድስ። 53 ሀንኮ ኦላንቾት ኤህዳ ድኡዋ ባንታዉ ኤክዶሶና። 54 ሙሰይነ ካህነይ አላዛር ሻላቃታፐነ ማቶ ሀላቃታፐ ኤክዳ ዎርቃ ጎዳ ስንꬃን እስራኤለ አሳ ሀሳይስያባ ኦꬅድ ጌሻ ዱንካንያ ግዶ ኤህዶሶና።

32

ዮርዳኖሰፐ ሄፍንꬃን ኡትዳ ኮቻታ

1 ሮቤላነ ጋደ ኮቻስ ዳሮ መሄይ ደኤስ። ኤንቲ ያእዜራ ቢታይነ ጋላዳ ቢታይ መሄስ እንጀ ግደይሳ፥ 2 በእድ ሙሰኮ፥ ካህንያ አላዛራኮነ እስራኤለ ማባራ ሀላቃታኮ ይድ ሀይሳዳ ያግዶሶና። 3-4 “እስራኤለ አሳይ ላታና መላ ጎዳይ ማድዳ ቢታይ፥ አፃሮተይ፥ ድቦን፥ ያእዜር፥ ንምር፥ ሀሰቦን፥ ኤልያል፥ ሰባም፥ ናቦይነ ባኦን መሄስ እንጀ ቢታ፤ ኑስ ህንተ አይለታስ ዳሮ መሄይ ደኤስ። 5 ኑኒ ህንተ ስንꬃን ሳባ ደምዳባ ግድኮ፥ ሄ ቢታ ኑስ ህንተ አይለታ ላታ ኦꬅድ እምተ፤ ኑና ዮርዳኖሰ ሻፋፐ ሄፍንꬅ ፕንꬆፍተ” ያግዶሶና።

6 ሙሰይ ጋደ ኮቻታኮነ ሮቤላ ኮቻታኮ፥ “ህንተ ባጋ ግድዳ እስራኤለ አሳይ ኦላስ ብያ ዎደ ህንተ ሀይሳን ኡታናዉ ኮዬቲ? 7 ጎዳይ ኤንታዉ እምዳ ቢታ ኤንቲ ፕኖና መላ ህንተ አይስ ኤንታ ዎዛና ሹግሴቲ? 8 ቃደሳ ባርነፈ ሀ ቢታ ዎቻና መላ ህንተ አዋታ ታ የድዳ ዎደ ኤንትካ ሀይሳዳ ኦꬅዶሶና። 9 ኤንቲ ኤሽኮላ ዛንጋራ ጋካናዉ ብድ ሄ ቢታ በእ ስሚድ እስራኤለት ጎዳይ ኤንታዉ እምዳ ቢታ ገሎና መላ እስራኤለታ ዎዛና ሹግስዶሶና። 10 ጎዳይ ሄ ጋላስ ዳሮ ሀንቀትድ ሀይሳዳ ያግድ ጫቅስ፤ 11 ‘ባንታ ኩመꬃ ዎዛናፐ ታና ካልቦና ግሾ፥ ግብፀ ቢታፈ ከይዳይሳታፐ ላይꬅ ላታማነ እያፐ ቦላ ግድዳ አደ አሳፐ እሶይካ አብራሃመስ፥ ይሳቃስነ ያይቆባስ እማና ጋዳ ጫቅዳ ቢታ ገለኮና። 12 ባንታ ኩመꬃ ዎዛናፐ ካልዳ ግሾ፥ ቀነዛ ዮፎና ናኣ ካለባፐነ ናወ ናኣ እያሱፐ አትሽን፥ ሀር ኦንካ ገለና’ ያግስ። 13 ጎዳ ሀንቆይ እስራኤለ አሳ ቦላ ኤፅዳ ግሾ ጎዳ ስንꬃን ኢታ ኦꬅዳ ሄ የለተꬃ ኡባይ ꬋያና ጋካናዉ መላ ቢታን ኦይታሙ ላይꬅ ቶይላትዶሶና። 14 ህንተኖ፥ ናጋራንቾታ ናይቶ ህንተ አዋታ በሳን ኤቅድ ጎዳይ እስራኤለ አሳ ቦላ ጉጅድ ሀንቀታና መላ ኦꬄታ። 15 ህንተ ጎዳ ካሎና እፅኮ፥ እ ቃስካ ባ ደርያ መላ ቢታን አጋና። ኤንታና ጋክያ ꬋዩዋስ ህንተ ኦይሸታና” ያግስ።

16 ኤንቲ ሙሰኮ ሺቅድ፥ “ኑኒ ሀይሳን ኑ መህያስ ዳራ፥ ኑ ናይታስነ ኑ ማቸታስ ካታማ ኬፃናዉ ኮዮስ። 17 ሽን እስራኤለ አሳይ ባንታ በሳ ኤካና ጋካናዉ ኑኒ ኦላ ሚሸ ዳንጭድ ኤንታ ስንꬃን ከይድ ኦለታናዉ ጊገትዳ። ሄ ዎደ ሄ ቢታን ደእያ አሳይ ኑ ናይታነ ኑ ማቸታ ቆሆና መላ ግምበትድ ኡትዳ ካታማታን ደኦና። 18 እስራኤለ አሳ ኡባይ ባንታ ላታ ላታ ኤካና ጋካናዉ፥ ኑኒ ኑ ሶ ስሞኮ። 19 ኑኒ ኑ ላታ ዮርዳኖሰ ሻፋፐ ሀፍንꬃን ዶሎሀ ባጋን ላትዳ ግሾ፥ ዮርዳኖሰፐ ሄፍንꬃን ዉሎሀ ባጋን ኤንታራ ላታ ኤኮኮ” ያግዶሶና።

20 ሙሰይ ኤንታኮ፥ “ህንተ ገይስ ቱማ ግድኮ ሀይሳን ጎዳ ስንꬃን ኦላ ባናዉ ዳንጨትተ። 21 ጎዳይ ባ ሞርከታ ባ ስንꬃፈ ጎዳና ጋካናዉ ህንተ ኦላ ሚሽያ ዳንጭድ፥ ዮርዳኖሰ ሻፋ ጎዳ ስንꬃን ፕንኮ፥ 22 ሄ ቢታ ጎዳይ ፆንዳፐ ጉየ ህንተ ስማናዉ ዳንዳኤታ። ሄ ዎደ ህንተ ጎዳስነ እስራኤለ አሳስ ኦለትድ ፖልደታ ጉሱ። ቃስ ሄ ቢታይ ጎዳ ስንꬃን ህንተዉ ላታ ግዳና።

23 “ህንተ ሄሳ ኦꬆና እፅኮ ጎዳ ቦላ ናጋራ ኦꬄታ፤ ህዛ፥ ህንተ ናጋራ ግሾ ህንተና ሴር ጋካናይሳ ሎይꬅ ኤርተ። 24 ህንተ ህንተዉ ካታማታ፥ ህንተ መህያስ ዳራ ኬፅተ፥ ሽን ህንተ ገልዳ ቃላ ፖልተ” ያግስ።

25 ጋደ ኮቻይነ ሮቤላ፥ ኮቻይ ሙሰኮ፥ “ኑኒ ነ አይለት ነ ኪትዳይሳዳ ኦꬃና። 26 ኑ ናይት፥ ኑ ማቸት፥ ኑ ዶርሳትነ ኑ መሄይ ሀይሳን ጋላዳ ካታማታን ደእሾና። 27 ሽን ኑኒ ነ አይለት፥ ኦላንቾት ኡባይ፥ ኔኒ ኑ ጎዳይ ግዳይሳዳ ኦለታናዉ ጎዳ ስንꬃን ዮርዳኖሰ ሻፋ ፕናና” ያግዶሶና።

28 ሄሳ ግሾ፥ ሙሰይ ካህንያ አላዛራ፥ ናወ ናአ እያሱነ እስራኤለ ኮቻታ ሀላቃታ ኤንታባ ያግድ ኪትስ። 29 “ጋደ ኮቻይነ ሮቤላ ኮቻይ ኡባይ ኦላ ሚሽያ ዳንጭድ፥ ጎዳ ስንꬃን ህንተራ ዮርዳኖሰ ሻፋ ፕንኮነ ህንተ ሄ ቢታ ፆንኮ፥ ሄሳፈ ጉየ፥ ጋላዳ ቢታ ህንተ ኤንታ ላትስተ። 30 ሽን ኤንቲ ኦላ ሚሽያ ዳንጭድ፥ ህንተራ ፕንድ ኦላስ ቦና እፅኮ፥ ህንተዳ ኤንታዉ ካናነ ቢታን ላት እመቶ” ያግስ።

31 ያትን። ጋደ ኮቻይነ ሮቤላ ኮቻይ ዛሪድ፥ “ኑኒ ነ አይለት ጎዳይ ግዳይሳ ኦꬃና። 32 ኑኒ ኦላ ሚሽያ ዳንጭድ፥ ጎዳ ስንꬃን ካናነ ቢታ ገላናዉ ፕናና፤ ሽን ኑኒ ላትያ ላታይ ዮርዳኖሰፐ ሀፍንꬃ ባጋ ግዶ” ያግዶሶና።

33 ሄሳ ግሾ፥ ሙሰይ ጋደ ኮቻስ፥ ሮቤላ ኮቻስነ ዮሰፋ ናኣ ምናሰ ኮቻፈ ባጋስ አሞረ ካዋ ስሆና ካዎተꬃነ ባሳነ ካዋ ኦገ ካዎተꬃ ኤንታ ዩሹዋን ደእያ ካታማታራ እሚስ። 34 ጋደ ኮቻይ ድቦና፥ አፃሮታ፥ አሮኤራ 35 አፅሮት-ሻፋና፥ ያእዜራ፥ ዮግባ፥ 36 ቤት-ንምራነ ቤት-ሀራና ጌተትያ ግምበን ድረትዳ ካታማታ ዛሪድ ኬፅዶሶና፤ ባንታ መህያስ ዳራ ኬፅዶሶና።

37 ሮቤላ፥ ኮቻይ ሀሰቦና፥ ኤልኣላ፥ ቅራታይማ፥ 38 ናባ፥ ባኣል-ማኦናነ ሰባማ ጌተትያ ካታማታ ዛረꬅ ኬፅዶሶና፤ ሄ ካታማታ ሱንꬃ ላምዶሶና።

39 ምናሰ ናኣ ማክራ ኮቻት ጋላዳ ቢታ ኦል ኦይክድ ያን ደእያ አሞረታ ጎድዶሶና። 40 ሄሳ ግሾ፥ ምናሰ ናኣ ማክራ ኮቻስ ሙሰይ ጋላዳ ቢታ እምን ኤንቲ ያን ደእዶሶና። 41 ምናሰ ኮች ግድዳ ያእር ሄ ካታማታ ኦል ኦይክድ፥ “ያእራ ካታማታ” ያግድ ሱንꬅስ። 42 ኖባ ቃናታ ካታማነ እያ ዩሹዋን ደእያ ጉታታ ኦላን ኦይክደ፥ ባ ሱንꬃን “ኖባ” ግድ ሱንꬅስ።

33

ግብፀፈ ሞአበ ጋካናዉ

1 ሙሰይነ አሮን ካለꬅን፥ እስራኤለ አሳይ፥ ባንታ ጩጋን ጩጋን ግብፀፈ ከይድ ሲራትዳ ጉታታ ኦድያ ታርከይ ሀይሳ። 2 ጎዳይ ኪትዳይሳ መላ ሙሰይ ኤንቲ ሲራትዳ በሳታ ሱንꬃ ኡባ ካል ካል ፃፍስ።

3 እስራኤለ አሳይ ኮይሮ አጌናን፥ ታማነ እቻሻንꬆ ጋላሳን፥ ፓስካ ቦንችያ ናምአንꬆ ጋላስ ደንድድ፥ ግብፀ አሳ ኡባይ በእሽን፥ ያዮና ራምሰፐ ከይዶሶና። 4 ሄ ዎደ ግብፀ አሳይ ጎዳ ጋዶን ሀይቅዳ ባንታ ባይራ ናይታ ሞጎሶና። ሄሳዳ ኦꬅድ፥ ጎዳይ ኤንታ ፆሳታ ቦላ ፕርዳ ኤህስ።

5 እስራኤለ አሳይ ራምሰፐ ደንድድ ሱኮታ ጌተትያ በሳን ዱንካንዶሶና።

6 ሱኮታፐ ደንድድ መላ ቢታ ጋፃን ደእያ ኤታማን ዱንካንዶሶና።

7 ኤታማፐ ደንድድ ባአል-ፃፎናፐ ዶሎሀ ባጋን ደእያ ፕሀህሮታ ስሚድ ምግዶላ ማታን ዱንካንዶሶና።

8 ፕሀህሮታፐ ደንድድ፥ ዞኦ አባ ፕንድ፥ ሱዛ መላ ቢታ ብዶሶና። ኤታማ መላ ቢታን ሄꬑ ጋላስ ሄመትድ ማራን ዱንካንዶሶና።

9 ማራፐ ደንድድ ታማነ ናምኡ ፑልቶትነ ላፑን ታሙ ዛምባት ደእያ ኤልማን ዱንካንዶሶና።

10 ኤልማፐ ደንድድ ዞኦ አባ ማታን ዱንካንዶሶና።

11 ዞኦ አባ ማታፐ ደንድድ ሲና መላ ቢታን ዱንካንዶሶና።

12 ሲና መላ ቢታፈ ደንድድ ራፋቃን ዱንካንዶሶና።

13 ራፋቃፐ ደንድድ ኤሉሳን ዱንካንዶሶና።

14 ኤሉሳፐ ደንድድ ሃꬅ ባይና በሳን ራፍድማን ዱንካንዶሶና።

15 ራፍድማፐ ደንድድ ሲና መላ ቢታን ዱንካንዶሶና።

16 ሲና መላ ቢታፈ ደንድድ ክብሮት ሀትአዋን * ዱንካንዶሶና።

17 ክብሮት ሀትአዋፐ ደንድድ ሀፀሮታን ዱንካንዶሶና።

18 ሀፀሮታፐ ደንድድ እርትማን ዱንካንዶሶና።

19 እርትማፐ ደንድድ እርሞን-ፓሬዛን ዱንካንዶሶና።

20 እርሞን-ፓሬዛፐ ደንድድ ልብናን ዱንካንዶሶና።

21 ልብናፐ ደንድድ እርሳን ዱንካንዶሶና።

22 እርሳፐ ደንድድ ቃሄላታን ዱንካንዶሶና።

23 ቃሄላታፐ ደንድድ ሸፋራ ዙማን ዱንካንዶሶና።

24 ሸፋራ ዙማፐ ደንድድ ሀራዳን ዱንካንዶሶና።

25 ሀራዳፐ ደንድድ ማቅሄሎታን ዱንካንዶሶና።

26 ማቅሄሎታፐ ደንድድ ታሀታን ዱንካንዶሶና።

27 ታሀታፐ ደንድድ ታራን ዱንካንዶሶና።

28 ታራፐ ደንድድ ምትቃን ዱንካንዶሶና።

29 ምትቃፐ ደንድድ ሀሽሞናን ዱንካንዶሶና።

30 ሀሽሞናፐ ደንድድ ሞሰሮታን ዱንካንዶሶና።

31 ሞሰሮታፐ ደንድድ በን-ያእቃናን ዱንካንዶሶና።

32 በን-ያእቃናፐ ደንድድ ሆር-ሀግድጋዳን ዱንካንዶሶና።

33 ሆር-ሀግድጋዳፐ ደንድድ ዮፅባታን ዱንካንዶሶና።

34 ዮፅባታፐ ደንድድ አብሮናን ዱንካንዶሶና።

35 አብሮናፐ ደንድድ ኤፅዮን-ጋብራን ዱንካንዶሶና።

36 ኤፅዮን-ጋብራፐ ደንድድ ሲና መላ ቢታን ቃደሳን ዱንካንዶሶና።

37 ቃደሳፐ ደንድድ ኤዶመ ቢታ ዛዋን ደእያ ሆራ ዙማን ዱንካንዶሶና። 38 ካህነይ አሮን ጎዳ ኪታን ሆራ ዙማ ቦላ ከይድ፥ እስራኤለ አሳይ ግብፀ ቢታፈ ከይዳ ኦይታማንꬆ ላይꬃን፥ እቻሻንꬆ አጌናን፥ ኮይሮ ጋላሳን ያን ሀይቅስ። 39 አሮን ሆራ ዙማ ቦላ ሀይቅያ ዎደ እያዉ ላይꬅ ፄታነ ላታማነ ሄꬓ።

40 ነገበ መላ ቢታን ካናነን ደእያ አራዳ ካዎይ እስራኤለ አሳ ዩሳ ስእስ።

41 እስራኤለ አሳይ ሆራ ዙማፐ ደንድድ ፃልሞናን ዱንካንዶሶና።

42 ፃልሞናፐ ደንድድ ፑኖናን ዱንካንዶሶና።

43 ፑኖናፐ ደንድድ ኦቦታን ዱንካንዶሶና።

44 ኦቦታፐ ደንድድ ሞአበ ቢታ ዛዋን ደእያ አባሪማን ዱንካንዶሶና።

45 አባሪማፐ ደንድድ ድቦን-ጋዳን ዱንካንዶሶና።

46 ድቦን-ጋዳፐ ደንድድ አልሞን-ድብላታይማን ዱንካንዶሶና።

47 አልሞን-ድብላታይማፐ ደንድድ ናቦ ዙማ ስንꬃን አባሪማ ዙማታ ቦላ ዱንካንዶሶና።

48 አባሪማ ዙማታፐ ደንድድ እያርኮፈ ሄፍንꬃን፥ ዮርዳኖሰ ሻፋ ማታን ደእያ ሞአበ ደንባን ዱንካንዶሶና። 49 ዮርዳኖሰ ሻፋ ማታን ደእያ ሞአበ ደንባን፥ ቤት-ያሽሞታፐነ አቤል-ሳፅማ ዛንጋራፐ ግዶን ዱንካንዶሶና።

50 እያርኮፈ ሄፍንꬃን፥ ዮርዳኖሰ ሻፋ ማታን ደእያ ሞአበ ደምባን ጎዳይ ሙሰኮ፥ 51 “እስራኤለ አሳስ ያጋዳ ኦዳ፤ ዮርዳኖሰ ሻፋ ፕንድ፥ ካናነ ቢታ ህንተ ገልያ ዎደ 52 ሄ ቢታን ደእያ አሳ ኡባ ህንተ ስንꬃፈ የደꬅተ። ሹቻፈ ማሰትድ ኦሰትዳ ምስለታነ ሼሽድ መꬍዳ ኤቃታ ꬋይስተ። ꬎቃ ጎይኖ በሳታ ኡባ ላልተ። 53 ሄ ቢታ ታ ህንተዉ እምዳ ግሾ እያ ላትድ ያን ደእተ። 54 ህንተ ኮቻን ኮቻን ሳማ ከስድ ቢታ ሻከትተ። ታይቦን ዳርያ ኮቻታስ ዳልጋ ላታ እምተ፤ ታይቦን ጉፅያ ኮቻታስ ጉꬃ ላታ እምተ። ሳማን ኤንታ ጋክዳ ቢታይ ኤንታባ ግዳና። ቢታ ህንተ ማይዛታ ኮቻን ኮቻን ሻክድ ኤክተ። 55 ሽን ሄ ቢታን ደእያ አሳ ህንተ የደꬆና እፅኮ፥ ህንተ አሽዳይሳት ህንተ አይፍያስ ፕንጮ፥ ህንተ ምይያስ አጉንꬁ ግዳና፤ ህንተ ዳና ቢታን ኡባ ዎደ ኦላ ደንꬅድ ህንተና ዋይሳና። 56 ህንተ ኤንታ የደꬆና እፅኮ፥ ታ ኤንታ ቦላ ኦꬃናዉ ሀልችዳባ ህንተ ቦላ ኦꬃና ጋዳ ኦዳ” ያግስ።

34

እስራኤለ ቢታ ዛዋ

1 ጎዳይ ሙሰኮ፥ 2 “እስራኤለ አሳስ ሀይሳዳ ጋዳ ኦዳ፤ ህንተ ካናነ ገልያ ዎደ ታ ህንተዉ ላታ ኦꬃዳ እማና ቢታ ዛዋይ ሀይሳ። 3 ዱገሀ ባጋ ዛዋይ ሲና መላ ቢታፈ ደንድድ ኤዶመ ዛዋ ካንꬄስ። ዶሎሀ ባጋራ ህንተ ዛዋይ ማፅነ አባፈ ዱገ ባጋራ ዶምድ፥ 4 አቅራብማ አꬍያ በሳ ሻክድ ሲና ቢታ ባዙዋ ካንꬅድ ዱገሀ ባጋራ ቃደስ-ባርነ ጋኬስ። ያፐ ሀዳር-አዳራ ካንꬅድ አፅሞና ጋኬስ። 5 አፅሞናፐ ደንድድ ግብፀ ሻፋ ጉየ ስሚድ መደትራነ አባ ጋኬስ።

6 “ዉሎሀ ባጋ ዛዋይ መደትራነ አባ ጋፃ ግዳና።

7 “ፑደሀ ባጋ ዛዋይ መደትራነ አባ ካልድ ሆራ ዙማ ጋካናዉ ቤስ። 8 ሆራ ዙማፐ ሀማታ ገልያ በሳ ጋካናዉ ቤስ፤ ሄ ዛዋ ዉርሰꬃይ ፃዳዳ። 9 ያፐ ደንድድ ዝፍሮና ጋክድ፥ ሀፃር-ኤናናን ኤቄስ፤ ፑደሀ ባጋ ዛዋይ ሀይሳ።

10 “ዶሎሀ ባጋ ዛዋይ ሀፃር-ኤናናፐ ሳፋማ ማላ ጋኬስ። 11 ሳፋማ ማላፈ ደንድድ አይናፐ ዶሎሀ ባጋራ እርብላ ዱገ ዎꬍድ ከነሬታ አባፈ ዶሎሀ ባጋራ ደእያ ዙማታ ጋኬስ። 12 ሄሳፈ ህንተ ዛዋይ ዱገ ዮርዳኖሰ ሻፋ ዎꬍ ዛዋይድ ማፅነ አባ ጋኬስ። ህንተ ቢታ ዩሾ ዛዋት ሀይሳታ” ያግስ።

13 ሙሰይ እስራኤለ አሳ ሀይሳዳ ያግድ ኪትስ፤ “ኡዱፉን ባጋ ኮቻስ ህንተ ሳማ የግድ ሻካና ላታ ቢታይ ሀይሳ። 14 ሮቤላ ኮቻይ፥ ጋደ ኮቻይነ ምናሰ ኮቻፈ ባጋይ፥ 15 ባንታ ላታ እያርኮፈ ሄፍንꬃን፥ ዮርዳኖሰ ሻፋፐ ዶሎሀ ባጋን ኤክዶሶና” ያግስ።

16 ጎዳይ ሙሰኮ፥ 17 “ካህንያ አላዛራነ ናወ ናኣ እያሱይ ሄ ቢታ አሳስ ሻኮ። 18 ቃስ ቢታ ሻካናዉ ማዳና መላ እስ እስ ኮቻፈ እስ እስ ሀላቃ ዶርተ። 19 ኤንታ ሱንꬃይ ሀይሳፈ ካልድ ደኤይሳ።

ይሁዳ ኮቻፈ ዮፎና ናኣ ካለባ፤

20 ስሞና ኮቻፈ አምሁዳ ናኣ ሳላምኤላ፤

21 ብንያመ ኮቻፈ ክስሎና ናኣ ኤልዳዳ፤

22 ዳነ ኮቻፈ ዮግላ ናኣ ቡቃ፤

23 ዮሰፋ ናኣ ምናሰ ኮቻፈ ሱፌዳ ናኣ ሀንኤላ፤

24 ዮሰፋ ናኣ ኤፍሬማ ኮቻፈ ሽፍፃና ናኣ፤ ቃሙኤላ፤

25 ዛብሎና ኮቻፈ ፋርናካ ናኣ ኤልሳፋና፤

26 ይሳኮራ ኮቻፈ ሆዛ ናኣ ፓልፅኤላ፤

27 አሴራ ኮቻፈ ሳሎማ ናኣ አሁዳ፤

28 ንፍታለመ ኮቻፈ አምሁዳ ናኣ ፓዳህኤላ፤

29 ካናነ ቢታ እስራኤለ አሳስ ላታ ኦꬅድ ሻክድ እማና መላ ጎዳይ ኪትዳ አሳት ሀይሳታ” ያግስ።

35

ሌወታስ እመትዳ ካታማታ

1 እያርኮፈ ሄፍንꬃን፥ ዮርዳኖሰ ሻፋ ማታን ደእያ ሞአበ ደንባን፥ ጎዳይ ሙሰኮ ሀይሳዳ ያግስ፤ 2 “እስራኤለት ባንታ ላታፐ ሌወት ዳና ካታማታነ ኤንታ ዩሹዋን ሄንꬃ ቢታ እማና መላ ኤንታዉ ኦዳ። 3 ሄ ካታማት ኤንታዉ ዱሳ በሲ ግዶ፤ ሄንꬃ ቢታት ኤንታ ሚዛስ፥ ኤንታ ዶርሳስነ ኤንታ ሀራ መሄታስ ግዶ። 4 ህንተ ኤንታዉ እምያ ሄንꬃ ቢታይ ኡባ ባጋራ ካታማ ግምበ ድርሳፈ እስ ሙኩሉ ዋꬋ ግዶ። 5 ካታማ ግዶ ኦꬅድ ዶሎሀ ባጋራ ናምኡ ሙኩሉ ዋꬋ፥ ዱገሀ ባጋራ ናምኡ ሙኩሉ ዋꬋ፥ ዉሎሀ ባጋራ ናምኡ ሙኩሉ ዋꬋነ ፑደሀ ባጋራ ናምኡ ሙኩሉ ዋꬋ ዋꬍተ። ሌወት ሄ ሄራ ባንታ ካታማስ ሄንꬃ ቢታ ኦꬆ።

6 “ሌወታስ ህንተ እምዳ ካታማት፥ አሰ ዎꬍዳ ኡራይ ባቃትድ አትያ ኡሱፑን ካታማታ፤ ሄሳታ ቦላ ጉጅድካ፥ ኦይታማነ ናምኡ ሀራ ካታማታ ኤንታዉ እምተ። 7 ኦይታማነ ሆስፑን ካታማታ ኤንታ ሄንꬃ ቢታራ እስፈ ሌወታስ እምተ። 8 እስራኤለ አሳ ላታፐ ኤንታ ላታ መላ ዳሮ ኮቻፈ ዳሮ ካታማ፥ ጉꬃ ኮቻፈ ጉꬃ ካታማ ኤክድ ሌወታስ እምተ” ያግስ።

ባቃትድ አትያ ካታማታ

(ዛረ 19:1-13፤ እያ 20:1-9)

9 ጎዳይ ሙሰኮ፥ 10 “እስራኤለ አሳኮ ሀይሳዳ ያጋ፤ ዮርዳኖሰ ሻፋ ፕንድ፥ ካናነ ቢታ ህንተ ገልያ ዎደ፥ 11 እስ አስ ቆፖና አሰ ዎꬍዳባ ግድኮ ሄ ኡራይ ባቃትድ አታና መላ ካታማታ ህንተዉ ዶርተ። 12 ያን ሱꬁ ዛራናዉ ኮያ ሀይቅዳ ኡራ ዳቦታፐ እ አቴስ። ሸምፖ ዎꬍዳ ደርያ ስንꬃን ፕርዳስ ሺቆና ሀይቃናዉ በሰና። 13 ሀ ህንተ እምያ ኡሱፑን ካታማት ህንተ ባቃትድ አትያ ካታማ ግዶ። 14 ሄꬑ ካታማት ዮርዳኖሰ ሻፋፐ ዶሎሀ ባጋን ግዶ፤ ቃስ አትዳ ሄꬓት ካናነ ቢታን ግዶ። 15 ሀ ኡሱፑን ካታማት ኤሮና አሰ ዎꬍዳ እስራኤለ አሳይ፥ በታንቾትነ ጉꬃ ዎደስ ህንተ ግዶን ደእያ አሳት ባቃትድ አትያ በሲ ግዶ።

16 “እስ አስ ሀራ አስ ብራታ ሚሸን ሾጭድ ዎꬍኮ ሄ ኡራይ ሸምፖ ዎꬍስ፤ እ ሀይቆ። 17 እስ አስ ዎꬋናዉ ዳንዳእያ ሹቻን ሀራ አስ ጫድድ ዎꬍኮ ሄ ኡራይ ሸምፖ ዎꬍስ፤ እ ሀይቆ። 18 እስ አስ ዎꬋናዉ ዳንዳእያ ምꬃ ሚሸን ሀራ አስ ሾጭድ ዎꬍኮ ሄ ኡራይ ሸምፖ ዎꬍስ፤ እ ሀይቆ። 19 ሱꬁ ዛርያ ማታ ዳቦይ ሄ ሸምፖ ዎꬍዳይሳ ደምኮ ዎꬎ።

20 “እስ አስ ሀራ አስ ባ ዎዛናን ሞርክድ ሱግ የግኮ ዎይኮ ሀይቆ ግድ እያ ቦላ እስባ ሆልን ሄ ኡራይ ሀይቅኮ፥ 21 ዎይኮ ሞርክድ ባ ኩሸ ጩጩምድ ደችን ሄ ኡራይ ሀይቅኮ፥ እ ሸምፖ ዎꬍስ፤ እ ሀይቆ። ሱꬁ ዛርያ ማታ ዳቦይ ሸምፖ ዎꬍዳይሳ ደምኮ ዎꬎ።

22 “ሽን ሞርከተꬅ ባይናን፥ እስ አስ ሀራ አስ አኬኮና ሱግድ ዎይኮ ቆፖና እያ ቦላ እስባ ሆልኮ፥ 23 ዎይኮ ዎꬋናዉ ዳንዳእያ ሹቹ እ በኦና እያ ቦላ ሆልን፥ ሄ ኡራይ ሀይቅኮ፥ ሄሳን ሞርከተꬅ ባይና ግሾነ እያ ቆሀናዉ ቆፕድ ደንዶና ግሾ፥ 24 ዱላታይ እያ ግዶንነ እያ ሱꬃ ዛራናዉ ኮያ ኡራ ግዶን ፕርድያ ዎጋይ ካልድ ደእያ ዎጋꬆ ግዶ። 25 ኤሮና ዎꬍዳይሳ ሱꬃ ዛራናዉ ኮየይሳ ኩሸፐ ሄ ኡራ ዱላታይ አሽድ፥ እ ባቃትድ አትያ ካታማ ዛሮ። ሄ ዎደ ደእያ ዛይተን ትየትዳ ካህነ ሀላቃይ ሀይቃና ጋካናዉ እ ያን ደኦ።

26 “ሽን ኤሮና ዎꬍዳይስ ባቃትድ አትያ ካታማ ዛዋፐ በትኮ፥ 27 ሀይቅዳ ኡራ ዳቦይ እያ ደምድ ዎꬍኮ፥ ሸምፖ ዎꬎን ኦይሸተና። 28 ሄ ዎደ ደእያ ካህነ ሀላቃይ ሀይቃና ጋካናዉ ሄ ኤሮና ዎꬍዳ ኡራይ ባቃትድ አትያ ካታማን ኡቶ። ሽን ሄ ካህነ ሀላቃይ ሀይቅዳፐ ጉየ ኤሮና ዎꬍዳ ኡራይ ባ ሶ ስማናዉ ዳንዳኤስ።

29 “ሀ ዎጋይነ ህገይ ህንተ ደእያ ቢታን ህንተዉነ ህንተ ዘረꬃስ ኤቅድ ደእያ ዎጋ ግዶ።

30 “አሰ ዎꬍዳ ኦንካ እ ሸምፖ ዎꬍዳይሳ ናምኡ ዎይኮ ሄꬑ ማርክ ማርካትኮ ሀይቆ፥ ሽን እስ አሳ ማርካተꬃን ኦንካ ሀይቃናዉ በሰና። 31 ቃስ ሸምፖ ዎꬍዳ አሳፐ አጫ ኤኮፍተ፤ እ ሀይቃናዉ በሴስ። 32 ባቃትድ አትያ ካታማ በትዳ ኦደፈካ ካህነ ሀላቃይ ሀይቃናፐ ስን ባ ሶ ስማና መላ አጫ እያፐ ኤኮፍተ። 33 ሱꬅ ቢታ ቱንስያ ግሾ ሱꬁ ጉሶፍተ። ሱꬁ ጉስዳ ኡራ ሱꬃፈ አትሽን፥ ሱꬅ ጉክዳ ቢታ ሀራ ኦገራ ቱናተꬃፈ ጌሽያ ዎግ ባዋ። 34 ታኒ፥ ጎዳይ እስራኤለ አሳ ግዶን ደእያ ግሾ፥ ህንተ ደእያ ቢታ፥ ታኒ አቅያ ቢታ ቱንሶፕተ” ያግስ።

36

ሰሎጳዳ ማጫ ናይታ ላታ

1 ዮሰፋ ኮቻፈ፥ ምናሰ ናኣ ማክራ ናኣ ጋላዳ ኮቻ ሀላቃት ሙሰኮነ እስራኤለ ሀላቃታኮ ይድ 2 “ኑ ጎዳዉ፥ እስራኤለ አሳስ ላታ ቢታ ሳማን ሻካዳ እማና መላ ጎዳይ ነና ኪትስ፤ ቃስ ኑ እሻ ሰሎጳዳ ላታ እያ ማጫ ናይታስ እማና መላ ነና ኪትስ። 3 ኤንቲ ሀራ ኮቸ ግድዳ እስራኤለ አስ ገልኮ ኤንታ ላታይ ኑ አዋታ ላታፐ ኤከትድ ኤንታ ኤክያ ዘረꬃስ ጉዠቴስ። ሄሳ ግሾ፥ ኑስ ሳማን እመትዳ ላታይ ጉፄስ። 4 እስራኤለ አሳስ እሻታማንꬆ ላይꬃ ቦንችያ ባለይ ጋክያ ዎደ ኤንታ ላታይ ኤንታ ኤክዳ አሳ ኮቻስ ጉዠቴስ፤ ሄሳ ግድኮ ኤንታ ላታይ ኑ አዋታ ኮቻ ላታፐ ኤከታና” ያግዶሶና።

5 ሄሳ ግሾ፥ ሙሰይ ጎዳፐ ኤክዳ ኪታ እስራኤለ አሳስ ሀይሳዳ ያግድ ኦድስ፤ “ዮሰፋ ኮቻይ ግዳይስ ልከ። 6 ጎዳይ ሰሎጳዳ ማጫ ናይታባ ኪትዳይስ ሀይሳ፤ ኤንቲ ባንታዉ ዶስዳ አዝና ገላናዉ ዳንዳኦሶና፥ ሽን ኤንታ ኮቻፈ ግዳናዉ ኮሼስ። 7 እስራኤለ አሳ ላታይ እስ ኮቻፈ ሀራ ኮቻስ አꬎፎ፤ እስራኤለ አሳይ ባንታ ኮቻ ላታ ቢታ ምንꬅድ ናጎ። 8 እስራኤለ አሳ ግዶን ላታ ቢታ ኤክዳ ማጫስ ኦንካ ባ አዋ ኮቸ ግድዳ አዝና ገላናዉ ኮሼስ። ሄሳዳ ኦꬅኮ ኤንታ ኮቻ ላታይ ኤንታ ኩሸን ጋምኤስ። 9 ያትኮ፥ ላታይ እስ ኮቻፈ ሀራ ኮቻኮ አና። እስ እስ ኮቻይ ባ ላታ ቢታ ኦይክዳ መላ ዳና” ያግስ።

10 ያትን፥ ሰሎጳዳ ማጫ ናይት ጎዳይ ሙሰ ኪትዳይሳዳ ኦꬅዶሶና። 11 ሰሎጳዳ ማጫ ናይት፥ ማህሎ፥ ትርፆ፥ ሆግሎ፥ ምልኮነ ኖኦ ጌተተይሳት ባንታ አዋ እሻታ ናይታ ገልዶሶና። 12 ኤንቲ ዮሰፋ ናኣ ምናሰ ናይታ ኮቻፈ አዝና ገልዶሶና፤ ኤንታ ላታይ ኤንታ አዋ ኮቻስ ግድስ። 13 እያርኮፈ ሄፍንꬃን፥ ዮርዳኖሰ ሻፋ ማታን፥ ደእያ ሞአበ ደንባን ሙሰ ባጋራ፥ ጎዳይ እስራኤለ አሳስ ኪትዳ ህገትነ ዎጋት ሀይሳታ።

* 11:3 ታቤራ፦ ጉሳይ “ታማ ፁስ” ጉሱ።

† 11:34 ከብሮት-ሀታባ፦ ሀ ሱንꬃ ብርሸꬃይ “አሞ ዱፎ” ጉሱ።

* 20:13 ማርባ፦ ካጨተꬅ ጉሱ።

* 21:3 ሆርማ፦ ኩመꬅ ዎይኮ ፖሎ ꬋይሶ ጉሱ

* 33:16 ክብሮት ሀትአዋን፦ አሞ ዱፎ ጌተትያ በሲ

ዛረꬆ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

ዛረꬆ ማፃፋ

ጋꬃ ቆፋ

“ዛረꬆ ማፃፋ” ጌተትያ ሀ ማፃፋይ፥ እስራኤለ አሳይ ዳሮ ዎደ መላ ቢታን ሄመትዳፐ ጉየ፥ ካናነ ጋካናዉ ጉꬁ አትሽን፥ ሞአበ ቢታን ጋምእዳ ዎደ ኡባን፥ ሙሰይ ሀይቃናፐ ስን፥ ዛር ዛር ኤንታዉ ኦድዳ ኦዳ ኦይክስ።

ሙሰይ ሀ ማፃፋ እስራኤለ አሳስ ዛሪድ ፃፍዳ ግሾ ሀ ማፃፋይ፥ “ዛረꬆ ዎጋ” ጌተትድ ሱንትስ።

ሙሰይ፥ አꬍዳ ኦይታሙ ላይꬃታ ግዶን ፖለትዳ፥ ግታ ግታ ኦሶታ ሀሳይድ ኦዴስ። ፆሳይ ኤንታ መላ ቢታን ዋትድ ካለꬅዳኮ አሳ ሀሳይስድ፥ ኤንቲ ፆሳስ አማነትዳ አስ ግዳና መላነ ሱረተꬃን ኪተታና መላ ቆፍሴስ።

ሙሰይ ታሙ ኪታታ ዛር ዛር ኦድድ፥ ኮይሮ ኪታ ብርሸꬃ ኤንታዉ ቆንጭስስ። አሳይ ፆሳ ፃላላ ጎይናና መላ ሀሳይሴስ። እያራ ጋꬅድ፥ እስራኤለ አሳይ ኡፋይስ ኦꬅዳ ቢታን አቃና ዱማ ዱማ አይሶ ዎጋ ኦድስ። ሙሰይ፥ ፆሳይ ኤንታራ ጫቅዳ ጫቆይ አይ መለኮ ኤንታዉ ብርሽድ፥ ኤንቲ ሄ ጫቁዋ ኦራꬅድ አማነታና መላ ኤንታ ቆፍሴስ።

እያሱይ፥ ሙሰ በሳን ሹመትድ ፆሳ አሳ ካለꬅያ አስ ግድስ። ሙሰይ፥ ፆሳይ አማነትያ ፆሰ ግደይሳ ሳባናዉ ከይድ፥ ማዝሙረ የፅዳፐነ እስራኤለ ኮቻ ኡባ አንጅዳፐ ጉየ፥ ዮርዳኖሰ ሻፋፐ ዶሎሀ ባጋን ደእያ ሞአበ ቢታን ሀይቅስ።

ማፃፋ አይፈ ቆፋይ፥ ፆሳይ ባ ሲቁዋን ዶርዳ ባ አሳ አሽዳይሳነ አንጅዳይሳ ኦዴስ። ፆሳ አንጆይ ኤንታፈ ሻከቶና ደኦን ዳና መላ ፆሳይ ኤንታዉ ኦꬅዳባ ኡባ አኬክሴስ። ኤንቲ ኡባ ዎደ ፆሳ ዶሳና መላነ እያዉ ኪተታና መላ ኤንታ ዞሬስ።

ማፃፋ ዋና ቆፋ ኦይክዳ ፅቅሰይ፥ የሱሲ “ኪታ ኡባፈ አꬍያ ኪታ” ያግድ ኦድዳ ቃላ ኦይክዳ (6:4-6) ክፍልያ። ሄስካ፥ “ነኖ፥ እስራኤለ ስአ፤ ጎዳይ ኑ ፆሳይ እስ ፆሲ። ጎዳ፥ ነ ፆሳ ነ ኩመꬃ ዎዛናፐ፥ ነ ኩመꬃ ሸምፑዋፈነ ነ ኩመꬃ ዎልቃፈ ዶሳ” ያጌስ። ሀ ክፍለይ እስራኤለ ካዎተꬃይ ኩመꬅ ዎስያ ኤረትዳ ዎሳ ክፍለ።

ማፃፋ አይፈ ቆፋታ

ሙሰይ በን አꬍዳ ታርከ ቆፍሴስ (1:1—4:49)

ፆሲ አሳፐ ኮየይ አይበኮ ሙሰይ አኬክሴስ (5:1—28:68)

አሳይ ባንታ ጫቅዳ ቃላ ፖላናዉ በሴስ (29:1—30:20)

እያሱይ አሳ ካለꬃናዉ ሹመተꬃ (31:1-13)

አሳይ ፆሳ ዶጋና (31:14-29)

ሙሰ ማዝሙረ (31:30—32:47)

ሙሰይ ቢታ በእስ፤ እስራኤለ ኮቻ አንጅስ (32:48—33:29)

ሙሰ ሀይቁዋ (34:1-12)

1

እስራኤለት ሲናፐ ደንድዶሶና

1 ሀ ማፃፋን ፃፈትዳ ቃላ ኡባይ ዮርዳኖሰ ሻፋፐ ሄፍንꬃን ደእያ መላ ቢታን ኤንቲ ደእሽን፥ ሙሰይ እስራኤለ አሳስ ኦድዳ ቃላ። ሄ ዎደ ኤንቲ ሱፋፐ ስንꬃ ባጋራ ፓራና ካታማስ እስ ባጋራ፥ ቃስ ቶፌላ፥ ላባና፥ ሀፀሮታነ ድዛባ ካታማታ ግዶን ደእያ ዮርዳኖሰ ዛንጋራን ደኦሶና። 2 ሳይረ ደርያ ባጋራ ኮሬባ ዙማፐ ብድ ቃደስ-ባርነ ጋካናዉ ቶሆን ታማነ እስ ጋላሳ ኦገ።

3 ግብፀፈ ኤንቲ ከይዳ ኦይታማንꬆ ላይꬃን፥ ታማነ እስንꬆ አጌናን፥ ኮይሮ ጋላሳን፥ ጎዳይ ኤንታባ ሙሰ ኪትዳባ ኡባ እስራኤለ አሳስ ኦድስ። 4 ሄስ ሀንዳይ ሀሰቦና ካታማን ካዎትድ አሞረታ ሃርያ ስሆናነ አስታሮታንነ ኤድራአን ካዎትድ ባሳነ ሃርያ ኦገ፥ ሙሰይ ፆንዳፐ ጉየና።

5 አሳይ ዮርዳኖሰፐ ዶሎሀ ባጋራ፥ ሞአበን ደእሽን፥ ሙሰይ ሀ ህግያ ሀይሳዳ ያግድ ኤንታዉ ቆንጭሰꬅ ዶምስ።

6 ኑኒ ኮሬባ ዙማ ቦላ ደእሽን፥ ጎዳይ፥ ኑ ፆሳይ ኑኮ ሀይሳዳ ያግስ። “ህንተ ሀ ደርያ ቦላ ዳሮ ጋምእደታ። 7 ዱንካንያ ላልተ፤ ደንድድ ደረይ ዳርያ አሞረታ ቢታነ አራባን ደእያ ኤንታ ዩሹዋን ደእያ ቢታ ኡባ ቢተ። ሄስካ ዮርዳኖሰ ዛንጋራ፥ ገዘነ ጋꬋ ቢታ፥ ነገባነ መደትራነ አባ ጋፃ አꬍተ። ካናነ ቢታ ቢተ፤ ልባኖሰ ደረታ ካንꬅድ፥ ኤፍራፂሳ ሻፋ ጋካናዉ ቢተ። 8 ሄኮ፥ ታኒ ህንተዉ ሀ ቢታ እማስ። ብድ ህንተ አዋታስ፥ አብራሃመስ፥ ይሳቃስ፥ ያይቆባስነ ኤንታ ሼሻስ እማናዉ ጎዳይ ጫቅዳ ቢታ ላትተ” ያግስ።

ሙሰይ ሀላቃታ ሹምስ

(ከሳ 18:13-27)

9 ሙሰይ አሳኮ፥ “ሄ ዎደ ታኒ ህንተዉ ሀይሳዳ ያጋዳ ኦዳስ፤ ታኒ ታርካ ህንተና ቶካናዉ ዳንዳእከ። 10 ጎዳይ፥ ህንተ ፆሳይ ህንተ ታይቡዋ ሳሎ ፆልንቶዳ ዳርስስ። 11 ጎዳይ ህንተ አዋታ ፆሳይ፥ ህንተና ሀይሳፈ አꬅድ ሙኩሉ ቶሆ ጉጅድ ዳርሶነ እ ግዳይሳዳ ህንተና አንጆ። 12 ሽን ህንተ መቱዋ፥ ህንተ ቶሁዋነ ህንተ ኦሻ ኡባ ታኒ ታርካ ዋታ ቶካናዉ ዳንዳአይና? 13 ህንተ ኮቻታፐ ጭንጫ፥ አኬካንቾነ ቦንቸትዳ አሳታ ዶርተ፤ ታኒ ህንተ ቦላ ኤንታ ሀላቃ ኦꬃና” ያግስ።

14 ህንተ ዛሪድ፥ “ነ ቆፋይ ሎኦ” ያግደታ። 15 ሄሳ ግሾ፥ ታኒ ህንተ ኮቻፈ ጭንጫነ ቦንቸትዳ አሳታ ኤካዳ፥ ሻላቃ፥ ማቶ ሀላቃ፥ ሀምሳላቃነ አስራላቃ፥ ህንተና አይሰይሳታ ኦꬃዳ ህንተ ቦላ ሹማስ።

16 ታኒ ኤንታ፥ “ህንተ እሻታ ግዶን ደእያ ኦዳ ስእተ፤ ሄ ኦዳይ እስ እስራኤለ አሳፐነ እያ እሻፐ ግዶን ዎይኮ እስራኤለ አሳፐነ ሀራ ደረ አሳፐ ግዶን ደእያባ ግድኮካ፥ ኦዳ ስእድ ሱረ ፕርድተ። 17 ፕርድ ፆሳባ ግድያ ግሾ፥ ህንተ ፕርዳን እስ ባጋ ማዶፍተ፤ ግታ ስኤይሳዳ ጉꬃ ስእተ፤ አሳ ሶምኦስ ያዮፍተ። ዳሮ ዴፆ ግድዳ ኦዳታ ታኮ ኤህተ፤ ሄሳ ታኒ ስአና።” 18 ህንተ ኦꬃናባ ኡባ ታ ሄ ዎደ ህንተና ኪታና።

ካናነ ዎቻናዉ ኪተትዳ አሳታ

(ታይቦ 13:1-33)

19 ሄሳፈ ጉየ፥ “ኑኒ ኮሬባ ዙማፐ ደንድዳ፤ ጎዳይ ኑ ፆሳይ ኑና ኪትዳይሳዳ፥ ደረይ ዳርያ አሞረታ ቢታ ብያ ኦገን ደእያ ሄ ህንተ በእዳ ግታነ ያሽያ መላ ቢታ ካንꬅድ ቃደስ-ባርነ ጋክዳ። 20 ጎዳይ ኑ ፆሳይ ኑና ላትስያ፥ ደረይ ዳርያ አሞረታ ቢታይ ሀይሳ። 21 ጎዳይ ህንተ ፆሳይ ሀ ቢታ ህንተዉ እሚስ። ጎዳይ ህንተ አዋታ ፆሳይ ህንተዉ ኦድዳይሳዳ ከይድ፥ ሀ ቢታ ላትተ፤ ያዮፍተ፤ ኡፋይስ ቃንፆፍተ” ያጋስ።

22 ህንተ ኡባይ ታኮ ይድ፥ “ሄ ቢታ ፆሞስድ፥ ኑ ባናዉ በሲያ ኦግያባነ ገላና ካታማታ ሀኖታ ነዉ ኤህያ አሳታ ኑፐ ስን የዶስ” ያግደታ።

23 ሄ ቆፋይ ታዉ ሎኦ ዳንን፥ ህንተፈ ታማነ ናምኡ አሳ፥ ኮቻፈ ኮቻፈ እስ አስ ዶራስ። 24 ኤንቲ ብድ፥ ሄ ደረይ ዳርያ ቢታ ካንꬅድ፥ ኤሽኮላ ዛንጋራ ጋካናዉ ደእያ ቢታ ዎችዶሶና። 25 ሄ ቢታን ዶልያባፐ ጉꬃ አይፈ ባንታ ኩሸን ኦይክድ ኑኮ ይዶሶና። ቃስ፥ “ጎዳይ ኑ ፆሳይ ኑስ እምያ ቢታይ ሎኦ ቢታ” ግያ ዎረ ኤክድ ይዶሶና።

26 ሽን ህንተ ጎዳ ህንተ ፆሳ ኪታ እፃስ ግድ ያ ቦና እፅደታ። 27 ህንተ ዱንካንያ ግዶን እሶይ እሱዋራ ሀይሳዳ ያግድ ዙዙምደታ። “ጎዳይ ኑና እፅዳ ግሾ፥ ꬋይሳናዉ አሞረ ቢታ አሳታ ኩሸን አꬅድ እማናዉ ግብፀ ቢታፈ ከስስ። 28 ያትን ያ አይስ ባኔ? ኑ እሻት፥ ‘ሄ ቢታን ደእያ አሳት ኑፐ ዳሮሶናነ አዱቆሶና። ካታማትካ ግታነ ሳሎ ጋካናዉ ግምበትዳይሳታ። ሄሳ ቦላ ቃስ አናቀ ጌተትያ ዳሮ አዱሳ አሳታ ያን በእዳ’ ያግድ፥ ኑ ዎዛና ትልእስዶሶና” ያግደታ።

29 ያትን ታኒ፥ “ያዮፍተ ዎይኮ ዳጋሞፍተ። 30 ህንተ ስንꬃራ ብያ ጎዳይ ህንተ ፆሳይ ካሰ ግብፀን ህንተ አይፍያ ስንꬃን ህንተዉ ኦꬅዳይሳዳ ሀእካ ህንተዉ እ ኦለታና። 31 ቃስ ህንተ ሀ መላ ቢታ ጋካናዉ ይዳ ኦገ ኡባን አስ ባ ናአ ቶከይሳዳ ጎዳይ ህንተ ፆሳይ ህንተና ቶክዳይሳ በእደታ” ያጋስ።

32-33 ሀ ኡባይ ሀንንካ፥ ህንተ ዱንካናና በሳነ ህንተ ባና ኦግያ በሳናዉ ቃማ ታማ ቱሳን፥ ጋላስ ሻራ ቱሳን ህንተና ካለꬅዳ ጎዳ ህንተ ፆሳ አማንበከታ።

34 “ጎዳይ ህንተ ሃሳያ ስእድ ሀንቀትስ፤ ሀይሳዳ ያግድ ጫቅስ፤ 35 ታኒ ህንተ ማይዛታስ እማና ጋዳ ጫቅዳ ሀ ሎኦ ቢታ፥ ሀ ኢታ የለተꬃፈ እሶይካ በኤና። 36 ሀ ቢታ በአናይ ዮፎና ናኣ ካለባ ፃላላ። እ የꬍዳ ቢታ እያስነ እያ ኮቻስ እማና፤ እ ባ ኩመꬃ ዎዛናፐ ጎዳ ካልስ” ያግድ ጫቅስ።

37 ህንተ ጋሶን ጎዳይ ታ ቦላካ ሀንቀትድ፥ ሀይሳዳ ያግስ፤ “ሀር አቶሽን፥ ነካ ሄ ቢታ ገላካ። 38 ሽን ነና ማድያ ናወ ናአይ፥ እያሱይ ሄ ቢታ ገላና። እ እስራኤለ አሳ ሄ ቢታ ላትሳናዉ ደእያ ግሾ ኔኒ እያ ምንꬃ። 39 ህንተ፥ ኑ ናይት ድኤታና ግዳ ጉꬃት፥ ኢታነ ኬሀ ሻክድ ኤሮና ህንተ ናይት ሄ ቢታ ገላና። ታኒ ሄ ቢታ ኤንታዉ እማና፤ ኤንትካ ላታና። 40 ሽን ህንተ ጉየ ስሚድ፥ ዞኦ አባ ኤፍያ ኦግያ ኦይክድ፥ መላ ቢታ ቢተ” ያግስ።

41 ህንተ ዛሪድ፥ “ኑኒ ጎዳ ቦላ ናጋራ ኦꬅዳ፤ ሀእ ኑኒ ጎዳይ ኑ ፆሳይ ኪተይሳዳ፥ ከይድ ኦለታና” ያግደታ። ህንተ ኡባይ ኦላ ሚሸ ዳንጭድ፥ ደረይ ዳርያ ቢታ ከይድ ኦለታናይሳ ላፋባ ኦꬅድ ቆፕደታ።

42 ሽን ጎዳይ ታኮ፥ “ታኒ ኤንታራ ዶና ግሾ፥ ኤንቲ ከይድ ኦለቶና መላ ኦዳ። አካይ፥ ጊኮ፥ ኤንታ ሞርከት ኤንታ ፆናና” ያግስ። 43 ያግን፥ ታኒ ህንተዉ ኦዳስ፥ ሽን ህንተ ጎዳ ኪታ እፅደታፐ አትሽን፥ ታ ኦደይሳ ስእቤከታ፤ ያትድ ኦቶሮን ደረይ ዳርያ ቢታ ከይደታ። 44 ሄ ደረይ ዳርያ ቢታን ደእያ አሞረት ህንተራ ኦላ ጋሄትድ፥ ህንተና ማꬅ ጎደይሳዳ ጎድድ፥ ሳይረ ቢታፈ ብድ ሆርማ ጋካናዉ ሾጭዶሶና። 45 ህንተ ጉየ ስሚድ፥ ጎዳኮ ዬክደታ፤ ሽን ጎዳይ ህንተ ዬሁዋ ስእቤና ዎይኮ ሀይዝቤና። 46 ሄሳ ግሾ፥ ህንተ ቃደሳን አዱሳ ዎደ ጋምእደታ።

2

መላ ቢታን ብፃትዳ ዎደታ

1 ሄሳፈ ጉየ፥ ጎዳይ ታና ኪትዳይሳዳ፥ ኑኒ ዞኦ አባ ኤፍያ ኦግያ ኦይክድ ጉየ ስሚድ መላ ቢታ መቶትሸ፥ ደረይ ዳርያ ሳይረ ቢታን ዳሮ ጋላሳ ቶይላትሸ ዩይዳ።

2 ሄሳፈ ጉየ፥ ጎዳይ ታኮ ሀይሳዳ ያግስ። 3 “ሀ ደረይ ዳርያ ቢታ አዱሳ ዎደ ዩይዳይስ ህንተዉ ግዳና፤ ፑደሀ ባጋ ስሚድ ቢተ። 4 አሳ ኔኒ ያጋዳ ኪታ፤ ‘ሳይረን ደኤይ ኤሳዌ ናይታ ህንተ እሻታ ግድያ ግሾ ኤንታ ቢታራ ህንተ ካንꬄታ። ኤንቲ ህንተዉ ያያና፥ ሽን ህንተ ኬህ ናገትተ። 5 ታኒ ኤንታ ቢታፈ ቶሆይ የꬍያ በሳ መላ ህንተዉ እሞና ግሾ ኤንታራ ኦለቶፍተ። ታኒ ደረይ ዳርያ ሳይረ ቢታ ላታ ኦꬃዳ ኤሳዌስ ኮይሮታዳ እማስ። 6 ህንተ ምያ ካꬃነ ኡያ ሃꬃ ኤንታፈ ሚሸን ሻምተ’ ” ያጋዳ ኪታ።

7 ጎዳይ ህንተ ፆሳይ ህንተ ኦꬅዳባ ኡባ አንጅስ፤ ህንተ ሀ ዎልቃማ መላ ቢታን ሄመትያ ዎደ ህንተና ናግስ። ኦይታሙ ላይꬃ ኡባን ጎዳይ ህንተ ፆሳይ ህንተራ ደእስ፤ ህንተዉ አይባካ ፓጭስቤና።

8 ሄሳ ግሾ፥ “ኑኒ ኑ እሻታ ግድያ ኤሳዌ ናይት ደእያ ሳይረ ቢታራ ካንꬅድ ብዳ። ቃስ ኤላታነ ኤፅዮን-ጋብራ ካታማታፐ ደንድድ፥ ማፅነ አባኮ ጋꬅያ ኦግያ አግድ፥ ሞአበ መላ ቢታራ አꬍዳ። 9 ጎዳይ ታኮ፥ ‘ታኒ ኤንታ ቢታፈ አይባካ ህንተዉ እሞና ግሾ፥ ሞአበ አሳራ ካጨቶፍተ ዎይኮ ኤንታ ኦሎፕተ። ኤራ ካታማ ታኒ ላታ ኦꬃዳ ሎፀ ኮቻስ ኮይሮ እማስ’ ” ያግስ።

10 (ሄ ቢታን ካሰ ምኖነ ዳሮ ግድዳ፥ ቃስ አናቀ ኮቻታዳ አዱሰ ግድዳ ኤምመታ ጌተትያ አሳት ደእዶሶና። 11 ኤንቲ አናቀታዳ ራፋይመታ ጌተቶሶና። ሽን ሞአበ አሳይ ኤንታ ኤምመታ ግድ ፄጎሶና። 12 ሆራ ቢታ አሳይ ካሰ ሳይረን ደእዶሶና፥ ሽን እስራኤለ አሳይ ላታና መላ ጎዳይ ኤንታዉ እምዳ ቢታን ኤንቲ ኦꬅዳይሳዳ ኤሳዋ ኮቻት ሆራታ ኤንታ ቢታፈ ሾድዶሶና። ቃስ ባንታ ስንꬃፈ ኤንታ ꬋይስድ ኤንታ በሳን ኡትዶሶና።)

13 ጎዳይ ኑኮ፥ “ሀእ ደንድተ፥ ዛረአዳ ሻፋ ፕንተ” ያግን፥ ኑኒ ዛረዳ ሻፋ ፕንዳ። 14 ኑኒ ቃደስ-ባርነፈ ደንድድ፥ ዛረዳ ሻፋ ፕናና ጋካናዉ ሀስታማነ ሆስፑን ላይꬅ አꬍስ። ሄ ዎደ ጎዳይ ኤንታዉ ጫቅዳይሳዳ ኦላስ ጋክዳ አደ ኡባይ ዉርስ። 15 ዱንካንዳ ጉታፐ ኤንቲ ኩመꬅ ꬋያና ጋካናዉ፥ ጎዳ ኩሸይ ኤንታ ቦላ ዴፅስ።

16 ኦላስ ጋክዳ አደ አሳ ኡባይ ኩመꬅ ꬋይዳፐነ አሳ ግዶፈ ሀይቅድ ዉርዳፐ ጉየ፥ 17 ጎዳይ ታኮ፥ 18 “ኤራ ኦግያራ ሀች ህንተ ሞአበ ቢታ ካንꬄታ። 19 ህንተ አሞነ አሳ ቢታ ጋክያ ዎደ ኤንታ ቦቾፍተ ዎይኮ ኤንታራ ኦየቶፍተ። አሞነ አሳታ ቢታፈ አይብባካ ታኒ ህንተዉ ላታ ኦꬃዳ እምከ። ታኒ ሄ ቢታ ሎፀ ኮቻስ ላታ ኦꬃዳ ኮይሮ እማስ” ያግስ።

20 [ሄ ቢታይ ካሰ ያን ደእያ አሳይ ፄገትያ ሱንꬃ ራፋይመታ ቢታ ጌተትድ ፄገቴስ። ቃስ አሞነት ኤንታ ዛምዙመታ ግድ ፄጎሶና። 21 ኤንቲ አናቀታዳ አዱሰ፥ ምኖነ ዳሮ ደረ፥ ሽን ጎዳይ ኤንታ ꬋይስን፥ አሞነት ኤንታ ቢታ ላትድ ኡትዶሶና። 22 ጎዳይ ሳይረን ደእያ ኤሳዌ ኮቻስ ኦꬅዳይሳዳ፥ ኤንታ ቦላ ኦꬅስ። ሄስካ እ ሄ ቢታን ደእያ ሆራታ ꬋይስን፥ ኤሳዌ ኮቻይ ኤንታ ቢታ ላትድ ሀች ጋካናዉ ኡትዶሶና። 23 ጋዛ ጋካናዉ ደእያ ሄራን ደእያ አዌት፥ ካፍቶረ ቢታፈ ይዳ ካፍቶረት ኤንታ ꬋይስድ ኤንታ ቢታን ኡትዶሶና።]

24 ቃስካ ጎዳይ ኑኮ፥ “ደንድተ፤ አርኖና ሻፋ ፕንተ። ሄኮ፥ አሞረ ቢታ አስ ግድዳ ሀሰቦና ካዋ ስሆናነ እያ ቢታ ታ ህንተ ኩሸን አꬃዳ እማስ፤ እያ ኦልድ እያ ቢታ ላትተ። 25 ሀችፈ ዶምን ሳሎፐ ጋርሳን ደእያ አሳ ኡባይ ህንተዉ ያያና መላ ታኒ ኦꬃና። ኤንቲ ህንተባ ስእያ ዎደ ኡባን ያሻን ኮኮራና” ያግስ።

ስሆነ ፆነተꬃ

(ታይቦ 21:21-30)

26 ሄሳፈ ጉየ፥ ቅደሞታ መላ ቢታፈ ሀሰቦና ካዋ ስሆናስ ኪታንቾታ ቦላ ሀይሳዳ ያጋዳ ሳሮ ቃላ ኪታስ። 27 “ኑና ነ ቢታራ አꬃርክ፤ ኑኒ ዎጋ ኦግያ ፃላላ ኦይክድ ባና፤ እያፐ ኡሻች ዎይኮ ሀድርስ ጎኮ። 28 ኑኒ ምያ ካꬃስነ ኡያ ሃꬃስ ሚሸ ቃንፃና። ኑ ኮየይ ነ ቢታራ ካንꬅ አꬃ ፃላላ። 29 ሳይረን ደእያ ኤሳዌ ኮቻትነ፥ ኤራን ደእያ ሞአበ ኮቻት ኑና አꬅዳይሳዳ ጎዳይ ኑ ፆሳይ፥ ኑስ እምያ ቢታስ ዮርዳኖሰ ሻፋ ኑኒ ፕናና ጋካናዉ ያራ ኑና አꬃ” ያጋስ። 30 ሽን ሀሰቦና ካዎይ ስሆነይ ኑና አꬆና እፅስ። ጎዳይ ህንተ ፆሳይ ሀእ ኦꬅዳይሳዳ እያ ህንተ ኩሸን አꬅድ እማናዉ ኮይዳ ግሾ እያ ዎዛና ሙምስስድ፥ ኦቶራንቾ ኦꬅስ።

31 ሄሳፈ ጉየ ጎዳይ ታኮ፥ “ሄኮ፥ ስሆናነ እያ ቢታ ታ ነዉ አꬃዳ እሞ ዶማስ፤ ሀእ ፆናዳ እያ ቢታ ላታ” ያግስ።

32 ስሆነይ ባ ኦላንቾታ ኡባ ኤክድ ያሃፃ ጌተትያ በሳን ኑራ ኦለታናዉ ከይስ። 33 ሽን ጎዳይ ኑ ፆሳይ ኑስ እያ አꬅድ እምን፥ እያ፥ እያ አደ ናይታነ እያ ኦላንቾታ ኡባ ኑኒ ዎꬍዳ። 34 ሄ ዎደ ኑኒ እያ ካታማታ ኡባ ኦይክድ፥ እያን ደእያ አደ፥ ማጫነ ናአ ኡባ አሾና ꬋይስዳ። 35 ኤንታ መህያነ ኑኒ ኦይክዳ ካታማታፐ ድእዳይሳ ፃላላ ኑስ ኤክዳ። 36 አርኖና ዛንጋራ ጋፃን ደእያ አሮኤራፐነ ሄ ዛንጋራ ግዶን ደእያ ካታማፐ ብድ ጋላዳ ቢታ ጋካናዉ ኑራ ኤቀትዳ እስ ካታምካ ዴና። ጎዳይ ኑ ፆሳይ ኤንታ ኡባ ኑ ኩሸን አꬅድ እሚስ። 37 ሽን ኑኒ አሞነ ቢታኮ፥ ያቦቃ ሻፋ ጋፃን ደእያ ቢታኮ፥ ገዘ ቢታን ደእያ ካታማታኮነ ጎዳይ ኑ ፆሳይ ኑኒ ቦና መላ ድግዳ በሳ ኡባ ሺቅቦኮ።

3

ኦገ ፆነተꬃ

(ታይቦ 21:31-35)

1 ሄሳፈ ጉየ፥ ኑኒ ስሚድ ባሳነ ኤፍያ ኦግያራ ከይዳ። ባሳነ ካዎይ ኦገይ፥ ባ ኦላንቾታ ኡባራ ኤድራአ ጌተትያ በሳን ኑራ ኦለታናዉ ከይስ። 2 ሽን ጎዳይ ታኮ፥ “እያዉ ያዮፋ፤ ታኒ እያ፥ እያ ኦላንቾታነ እያ ቢታ ኡባ ነ ኩሸን አꬃዳ እማስ። ሀሰቦናን ኡትድ ካዎትዳ አሞረታ ካዋ ስሆና ቦላ ኦꬅዳይሳዳ ኔኒ እያ ቦላ ኦꬃና” ያግስ።

3 ሄሳ ግሾ፥ ጎዳይ ኑ ፆሳይ ባሳነ ካዋ ኦገነ እያ አሳ ኡባ ኑ ኩሸን አꬅድ እሚስ፤ ኑኒ ኤንታፈ እሱዋካ አሾና ዉርስድ ዎꬍዳ። 4 ሄ ዎደ ኑኒ እያ ካታማታ ኡባ ኦይክዳ፤ ኑኒ ኦይክቦና እስ ካታምካ ዴና፤ ሄስካ፥ ባሳነ ካዋ ኦገይ አርጎባ ቢታን አይስያ ኡሱፑን ታሙ ካታማታ ኡባ ኦይክዳ። 5 ሀ ካታማት ኡባይ አዱሳ ግምበን ድረትዳይሳታነ ፐንገት ኮበትዳይሳታ። ግምበ ድርስ ባይና ዳሮ ጉታትካ ደኦሶና። 6 ሀሰቦና ካዋ ስሆና ቦላ ኦꬅዳይሳዳ ኑኒ ኤንታ ኩመꬅ ꬋይስዳ። ኤንታ ካታማታን ደእያ አደ፥ ማጫነ ናአ አሾና ꬋይስዳ። 7 ሽን መሄ ኡባነ ካታማታፐ ድእዳባ ኑስ ኤክዳ።

8 ሄ ዎደ ኑኒ አርኖና ዛንጋራፐ ብድ አርሞና ዙማ ጋካናዉ ደእያ ቢታ፥ ዮርዳኖሰ ሻፋፐ ዶሎሀ ባጋራ ደእያ ናምኡ አሞረ ቢታታ ካዎታፐ ኤክዳ። 9 (ስዶና ቢታ አሳይ አርሞና ዙማ፥ ስርዮና ግድ ፄግያ ዎደ፥ አሞረ ቢታ አሳይ ሳንራ ግድ ፄጎሶና።) 10 ኑኒ ደምባ ቢታን ደእያ ካታማታ ኡባ፥ ጋላዳ ቢታ ኡባ፥ ባሳነ ቢታ ኡባነ ባሳነ ቢታን ኦገይ ሃርያ ሳላካነ ኤድራአ ካታማታ ጋካናዉ ደእያ በሳ ኦይክዳ። 11 (ራፋይመታፐ አትዳይ ባሳነ ካዋ ኦገ ፃላላ። እያ አርሳይ ብራታ አርስ፤ ሄ አርሳይ ሀች ጋካናዉ ራባ ጌተትያ አሞነታ ካታማን ደኤስ፤ እያ አዱሳተꬃይ ሆስፑን ዋꬋ፤ ጎምፓይ ኦይዱ ዋꬋ።)

ዮርዳኖሰፐ ሄፍንꬃን ኡትዳ ኮቻታ

(ታይቦ 32:1-42)

12 ሄ ቢታ ኑኒ ላትዳፐ ጉየ፥ አርኖና ሻፋ ዶናን ደእያ አሮኤራ ካታማፐ ዶምድ ደእያ በሳነ ደረይ ዳርያ ጋላዳ ቢታፈ ባጋ ጉጃዳ እያ ካታማታራ ሮቤላስነ ጋደ ኮቻስ ታኒ እማስ። 13 ጋላዳፐ አትዳይሳነ ኦገይ ሃርያ ባሳነ ቢታ ኡባ ምናሰ ኮቻ ባጋስ እማስ፤ ሄስካ፥ አርጎባ ካዎተꬃ። (ሄ ባሳነ ቢታይ ኡባይ ራፋይመታ ቢታ ጌተትድ ፄገቴስ። 14 ምናሰ ኮቻፈ ያእር ኩመꬃ አርጎባ ቢታ ላትስ፤ ሄስካ ጌሹረታነ ማእካታ ቢታ ጋፃ ጋካናዉ ደእያ ባሳነ ቢታ። እ ሄ ካታማታ ባ ሱንꬃን ፄገታና መላ ኦꬅስ፤ ሄሳ ግሾ፥ ኤንቲ ሀች ጋካናዉ፥ ያእራ ካታማታ ጌተትድ ፄገቶሶና።)

15 ጋላዳ ቢታ ምናሰ ኮቸ ግድዳ ማክራስ እማስ። 16 ሮቤላነ ጋደ ኮቻስ ጋላዳፐ ብድ አርኖና ሻፋ ማታ ጋካናዉ ደእያ ቢታ እማስ። ዱገሀ ባጋራ አርኖና ሻፋፐ ባጋይ ኤንታ ዛዋ፤ ቃስ ፑደሀ ባጋራ አሞነታ ቢታስ ጋፃ ግድዳ ያቦቃ ሻፋይ ዛዋ። 17 ዉሎሀ ባጋራ፥ ኤንታ ዛዋይ አራባን ደእያ ዮርዳኖሰ ሻፋ ጋኬስ፤ ሄስካ ጋልላ አባፈ ዶምድ ፕስጋ ዙማ ፃጶን ደእያ ማፅነ አባ (ሃይቆ አባ) ጋካናሳ።

18 ሄ ዎደ ታኒ ህንተና ሀይሳዳ ያጋዳ ኪታስ። “ጎዳይ ህንተ ፆሳይ ሄ ቢታ ህንተ ላታና መላ ህንተዉ እሚስ። ህዛ ህንተዉ ደእያ ቶራንቾታ ኡባ ኦላ ሚሸ ዳንጭስድ፥ ህንተ እሻታ ግድዳ እስራኤለ አሳፐ ስን አꬅተ። 19 ህንተዉ ዳሮ መሄይ ደኤይሳ ታኒ ኤራይስ፤ ሄሳ ግሾ፥ ህንተ ማቸት፥ ህንተ ናይትነ ህንተ መሄይ ታኒ ህንተዉ እምዳ ካታማታን ደእሾና። 20 ጎዳይ ህንተና ሸምፕስዳይሳዳ ህንተ እሻታ ሸምፕሳና ጋካናዉነ ዮርዳኖሰ ሻፋፐ ሄፍንꬃን ጎዳይ፥ ህንተ ፆሳይ ኤንታዉ እምያ ቢታ ኤንቲ ኤካና ጋካናዉ ኤንታዉ ኦለትተ። ሄሳፈ ጉየ፥ ታኒ ህንተዉ እምዳ ቢታ ስመታ” ያግስ።

21 ታኒ ሄ ዎደ እያሱ ሀይሳዳ ያጋዳ ኪታስ። “ጎዳይ፥ ህንተ ፆሳይ ሀ ናምኡ ካዎታ ቦላ ኦꬅዳባ ኡባ ኔኒ ነ አይፈን በአዳሳ፤ ህንተ ኦይካናዉ ብያ ካዎተꬃታ ኡባ ቦላ ጎዳይ ሄሳዳ ኦꬃና። 22 ህንተዉ ኦለተይ ጎዳ ህንተ ፆሳ ግድያ ግሾ፥ ኤንታዉ ያዮፍተ” ያጋስ።

ሙሰይ ካናነ ገልቤና

23 ሄ ዎደ ታኒ ሀይሳዳ ያጋዳ ጎዳ ምንꬃዳ ዎሳስ። 24 “ኡባ ሃርያ ጎዳዉ፥ ነ ግታተꬃነ ነ ምኖ ኩሽያ ታና፥ ነ አይልያ በሳናዉ ዶማዳሳ። ነ ኦꬅያ ዎልቃማ ኦሶታ ኦꬃናዉ ዳንዳኤይ ሳሎን ግድን ሳአን ሀራ ፆሲ ደኢ? 25 ጎዳዉ፥ ታኒ ባዳ ዮርዳኖሰ ሻፋፐ ሄፍንꬃን ደእያ ደረይ ዳርያ ሎኦ ቢታነ ልባኖሰ ደርያ በአና መላ ታና የዳርክ” ያግስ።

26 ሽን ጎዳይ ህንተ ጋሶን ታና ሀንቀትድ ስኦናን እፅስ። ጎዳይ ታኮ፥ “ህዛ ነዉ ግዳና፤ ሀ ኦዳ ናምአንꬆ ደንꬃዳ ሃሳዮፓ። 27 ሄሳ አጋዳ ደንዳ፤ ፕስጋ ዙማ ቦላ ከያ፤ ያን ኤቃዳ ሄ ቢታ ዉሎሀ ባጋ፥ ፑደሀ ባጋ፥ ዱገሀ ባጋነ ዶሎሀ ባጋ ነ አይፍያ ꬎቁ ኦꬃዳ ፄላ። ኔኒ ሀ ዮርዳኖሰ ሻፋ ፖሎ ፕናካ። 28 ሽን ኔኒ እያሱ ኪታ፤ እያ ዞራነ ምንꬃ። እ ሀ አሳ ካለꬅድ ፕንꬃናነ ሀ ኔኒ በእያ ቢታ ኤንታ ላትሳና” ያግስ።

29 ሄሳ ግሾ፥ ኑኒ ቤት-ፓኦራ ስንꬃን ደእያ ዛንጋራን ጋምእዳ።

4

ሙሰይ እስራኤለ አሳ ዞርስ

1 ሀእካ እስራኤለ አሳዉ፥ ህንተ ደኦን ዳና መላነ ጎዳይ፥ ህንተ ማይዛታ ፆሳይ፥ ህንተዉ እምያ ቢታ ህንተ ላታና መላ ታ ህንተና ታማርስያ ዎጋነ ህግያ ስእተነ ኦꬅተ። 2 ታ ህንተና ኪትያ፥ ጎዳ ህንተ ፆሳ ኪታ ናግተፐ አትሽን፥ እያ ቦላ አይኮካ ጉጆፍተ፤ እያፐ አይኮካ ፓጭሶፕተ። 3 ብኤል-ፋጎራ ዙማ ቦላ ጎዳይ ኦꬅዳባ ህንተ፥ ህንተ አይፈን በእደታ። ጎዳይ፥ ህንተ ፆሳይ ብኤል-ፋጎራ ኤቃ ጎይንዳይሳታ ኡባ ህንተ ግዶፈ ꬋይስስ። 4 ሽን ህንተ ጎዳስ፥ ህንተ ፆሳስ አማነትዳ ግሾ፥ ሀች ጋካናዉ ኡባይካ ደኦን ደኤታ።

5 ሄኮ፥ ህንተ ላታናዉ ገልያ ቢታን ኦꬃና መላ ጎዳይ፥ ታ ፆሳይ ታና ኪትዳ ዎጋነ ህግያ ታ ህንተና ታማርሳስ። 6 ህንተ ኤንታ ናግተነ ኦꬅተ። ህንተ ሄሳ ኦꬅኮ፥ ህንተ አይ መላ ጭንጨኮ ሀራ አሳይ ህንተና በአና። ኤንቲ ሀ ዎጋባ ስእያ ዎደ፥ “ቱማካ ሀ ግታ ካዎተꬃይ ጭንጫነ አኬካንቾ ካዎተꬅ” ያጋና። 7 ኑኒ እያ ፄግያ ዎደ ኡባን ጎዳይ፥ ኑ ፆሳይ ኑስ ማታ ግደይሳዳ ፆሲ ማታ ግድዳ ሀራ አይ ዎልቃማ ካዎተꬅ ደኢ? 8 ታኒ ሀች ህንተ ስንꬃን ዎꬅያ ሀ ህገ ኡባ መላ ፅሎ ግድዳ ዎግነ ህገይ ደእያ ሀራ አይ ግታ ካዎተꬅ ደኢ?

9 ህዛ ነ ደኦ ላይꬃ ኡባን ሀ ነ በእዳባ ኡባ ዶጎና መላነ ነ ዎዛናን ዎꬃና መላ ናገታ። ነ ናይታነ ነ ናይታ ናይታ ታማርሳ። 10 ኮሬባ ዙማ ቦላ ጎዳ፥ ህንተ ፆሳ ስንꬃን ህንተ ኤቅዳ ዎደ ጎዳይ ታኮ፥ “ታ ቃላ ኤንቲ ስእድ፥ ባንታ ላይꬃ ኡባን ታዉ ያያና መላነ ባንታ ናይታ ሄሳ ታማርሳና መላ አሳ ታኮ ሺሻ” ግዳይሳ አኬክተ። 11 ሄ ዎደ ህንተ ሺቅድ ዙማ ፃጶን ኤቅደታ፤ ሳሎ ጋካናዉ ታም ኤፅስ። ሄ ዙማ ፃጶይ ሳካና ꬉማንነ ሻራን ጎዘትስ። 12 ጎዳይ ታማ ግዶን ግድድ ህንተዉ ኦድስ። ህንተ እያ ግርሳ ስእደታፐ አትሽን፥ እያ ማላ በእቤከታ። 13 ህንተ ኦꬃና መላ እ ህንተና ኪትዳ ባ ጫቁዋ ህንተዉ ኦድስ፤ ሄስካ ታሙ ኪታታ። እ ኤንታ ናምኡ ሎቸ ሹቻታ ቦላ ፃፍስ። 14 ህንተ ላታናዉ ብያ ቢታን ኦꬃና መላ ዎጋነ ህግያ ህንተና ታማርሳና መላ ጎዳይ ታና ሄ ዎደ ኪትስ።

ኤቃ ጎይኖይ ናጋራ

15 ጎዳይ ኮሬባ ዙማ ቦላ ታማ ግዶን ግድድ ህንተዉ ኦድዳ ጋላስ ህንተ እያ ማላ በእቦና ግሾ ሎይꬅ ናገትተ። 16 አደ ዎይኮ ማጫ መꬎን ኦሰትዳባ ግድን፥ 17 ሳአን ደእያ ዶአ ኡባ ሌምሶን ግድን፥ ሳሎራ ፓልያ ካፎ ኡባ ሌምሶን ግድን፥ 18 ሳአ ቦላ ኡሎራ ጎሸትያ መተꬃ ሌምሶን ግድን፥ ሃꬃ ግዶን ደእያ ሞሎ ሌምሶን ግድን፥ ህንተ ቱኖና መላ ህንተዉ ፆሰ ኦꬅድ መꬎፍተ። 19 ሳሎ ፑደ ፄልዳ፥ ጎዳይ ነ ፆሳይ ሳሎፐ ጋርሳን ደእያ ካዎተꬃታስ እምዳ አዋ፥ አጌና፥ ፆልንቶታነ ሳሎ መተꬃታ ኡባ በእዳ፥ ነ ኤንታዉ ጎይናዳ ባሎና መላ ናገታ። 20 ሽን ጎዳይ ህንተና ሀች ህንተ ሀንዳይሳዳ ባዉ ዱማትዳ አሰ ኦꬃናዉ ብራታ ሴርስያ ጮጨ መላ ግድዳ ግብፀፈ ከስድ ኤህስ።

21 ህንተ ጋሶን ጎዳይ ታና ሀንቀትድ፥ ዮርዳኖሰ ፕኖና መላነ ጎዳይ ህንተ ፆሳይ፥ ላታ ኦꬅድ ህንተዉ እምያ ሎኦ ቢታ ታኒ ገሎና መላ ጫቅስ። 22 ሄሳ ግሾ፥ ታኒ ዮርዳኖሰ ሻፋ ፕኖና ሀ ቢታን ሀይቃና፥ ሽን ህንተ ፕንድ ሄ ሎኦ ቢታ ላቴታ። 23 ህዛ ጎዳይ፥ ህንተ ፆሳይ ህንተራ ጫቅዳ ጫቁዋ ዶጎፕተ። ጎዳይ፥ ነ ፆሳይ ነና ኦꬆፋ ግዳ አይ መꬎን ኦሰትዳ ምስለ ነዉ ኤቃ ኦꬆና መላ ናገታ። 24 ጎዳይ፥ ነ ፆሳይ ምያ ታማነ ቃናትያ ፆሲ።

25 ነ ናይታነ፥ ናይታ ናይታ የላዳ ሄ ቢታን አዱሳ ዎደ ደእያ ዎደ አይ መꬎን ኦሰትዳ ምስለ ጎይናዳ ቱንኮ፥ ቃስ ጎዳ፥ ነ ፆሳ ሀንቀꬃናዉ እያ ስንꬃን ኢታባ ኦꬅኮ፥ 26 ህንተ ዮርዳኖሰ ሻፋ ፕንድ ላታናዉ ብያ ቢታፈ እሶይካ አቶና ኤለ ꬋያናዉ ደኤይሳስ፥ ታ ሀች ህንተ ቦላ ሳሎነ ሳአ ማርካያይስ። ህንተ ፖሎ ꬋያናፐ አትሽን፥ ሄ ቢታን አዱሳ ዎደ ደኤከታ። 27 ጎዳይ ህንተና ሀራ አሳ ግዶን ላላና፤ ህንተና እ ላልያ ካዎተꬃታ ግዶን ህንተ ታይቦይ ጉꬃ ግዳና። 28 ያን ህንተ ምꬃፈነ ሹቻፈ አሳ ኩሸን ጊግዳ በኦና፥ ስኦና፥ ሞናነ ስንጎና ፆሳታ ጎይናና። 29 ሽን ያን ደአሸ ነ ጎዳ፥ ነ ፆሳ ኮያና፤ ነ እያ ኩመꬃ ዎዛናፐነ ኩመꬃ ሸምፖፈ ኮይኮ ደማና። 30 ሄ መቶ ኡባ ግዶን ነ ኡንኤታዳ ደእያ ዎደ ዉርሰꬃን ጎዳኮ፥ ነ ፆሳኮ ስማናነ እያ ቃላስ ኪተታና። 31 ጎዳይ፥ ነ ፆሳይ ማሮተꬃን ኩምዳ ፆሰ ግድያ ግሾ፥ እ ነና አገና ዎይኮ ꬋይሰና፤ ነ ማይዛታስ ጫቅዳ ጫቁዋ ዶገና።

32 ጎዳይ ቢታን አሰ መꬍዳ ጋላሳፐ ዶምድ፥ ህንተፈ ካሰ አꬍዳ ዎድያ አነ ፕልግተ፤ ሄሳ መላ ግታባይ ፖሎ ሀን ኤርያኮ ዎይኮ ስኤትድ ኤርያኮ ሳሉዋስ ሀ ጋፃፐ ያ ጋፃ ጋካናዉ አነ ኦይችተ። 33 ታማ ላጮ ግዶን ጎዳይ ሃሳይን ስእድ፥ ህንተ ꬋዮና ደኦን ደኤይሳዳ ጎዳይ ኦድሽን ስእድ፥ ደኦን ደእዳ ሀራ አስ ደኢ? 34 ዎይኮ ጎዳይ፥ ህንተ ፆሳይ ህንተ ፄልሽን፥ ግብፀ ቢታን ህንተዉ ኦꬅዳይሳዳ ፓጨን፥ ማላታን፥ ማላልስያባን፥ ኦላን፥ ዎልቃማ ኩሸንነ ምጨትዳ ቀሰን፥ ግታ ያሻን ሀራ ካዎተꬃ ግዶ ገልድ፥ እስ ካዎተꬃ ባዉ ኤካናዉ ቡተትዳ ሀራ ፆሲ ደኢ? 35 ጎዳይ፥ ፆሰ ግደይሳ ህንተ ኤራና መላ ሄሳ እ ህንተና በስስ፤ እያፐ አትሽን፥ ሀራ ፆሲ ባዋ። 36 እ ህንተና ታማርሳናዉ ኮይዳ ግሾ፥ ባ ግርሳ ሳሎፐ ስስስ። ቃስ ሀ ሳአን ባ ግታ ታማ ህንተና በስስ፤ ሄ ታማ ግዶፈ ህንተ እያ ቃላ ስእደታ። 37 እ ሄሳ ኦꬅዳይ ህንተ አዋታ ሲቅድ፥ ኤንታፈ ጉየ የለትያ ኤንታ ሼሻታ ዶርዳ ግሾ፥ ህንተና ግብፀፈ ባ ግታ ዎልቃን ከስስ። 38 ሀች ህንተ በኤይሳዳ፥ ህንተና ገልሳናዉነ ኤንታ ቢታ ህንተዉ ላታ ኦꬅድ እማናዉ፥ ህንተፈ ዳርያነ ዎልቃምያ ካዎተꬃታ ህንተ ስንꬃፈ የደꬅድ ከስስ። 39 ህዛ፥ ቦላ ሳሎን ግድን፥ ጋርሳ ሳአን ግድን፥ ጎዳይ ፆሰ ግደይሳ ኤርተ፤ ህንተ ዎዛናን ዎꬅተ፤ ሀራ ፆሲ ባዋ። 40 ሄሳ ግሾ፥ ህንተዉነ ህንተፈ ጉየ ህንተ ናይታስ ኡባባይ ሎኦ ግዳና መላ፥ ቃስ ጎዳይ ህንተ ፆሳይ ህንተዉ መርናዉ እምያ ቢታን ህንተ ላይꬃይ አዱቃና መላ፥ ታኒ ሀች ህንተና ኪትያ ዎጋነ ህግያ ናግተ።

ባቃትድ አትያ ካታማታ

41 ሄሳፈ ጉየ፥ ሙሰይ ዮርዳኖሰ ሄፍንꬃን ዶሎሀ ባጋራ ሄꬑ ካታማታ ዱማይስ። 42 ሄሳ እ ዱማይዳይ ካሰ ሞርከተꬅ ባይና ደእሽን፥ ኤሮና ደእሸ አሰ ዎꬍዳ አስ ያ ባቃታና መላሳ። ሄ ኡራይ ሄ ካታማታፐ እሱዋኡ ባቃትድ ባ ሸምፑዋ አሻናዉ ዳንዳኤስ። 43 ሄሳ ግሾ፥ ሮቤላ ኮቻስ ጋꬋን ደረ ቦላ ደእያ ቦሶራ ካታማ፥ ጋደ ኮቻስ ጋላዳን ደእያ ራሞታነ ምናሰ ኮቻስ ባሳነን ደእያ ጎላና ካታማታ ዱማይስ።

እመትዳ ህግያ ብርሸꬃ

44 ሙሰይ እስራኤለ አሳስ እምዳ ጎዳ ህገይ ሀይሳ፤ 45 ሙሰይ ሀ ዎጋ፥ አዋጁዋነ ህግያ ኤንቲ ግብፀፈ ከይዳ ዎደ እሚስ። 46 ሄስ ኤንታዉ እመትዳይ ኤንቲ ቤት-ፓኦራ ካታማ ስንꬃን ደእያ ዮርዳኖሰፐ ዶሎሀ ባጋራ ደእያ ዛንጋራን ደእሽና። ሄ በሳይ ሙሰይነ እስራኤለ አሳይ ግብፀፈ ከይዳ ዎደ ኦልድ ፆንዳ፥ ሀሰቦናን ኡትድ አሞረ ሃርያ ካዋ ስሆና ቢታ። 47 ሄ ዎደ ኤንቲ እያ ቢታነ ባሳነ ካዋ ኦገ ቢታ፥ ሄስካ ዮርዳኖሰፐ ዶሎሀ ባጋን ደእያ ናምኡ አሞረ ካዎታ ላትዶሶና። 48 ሄ ቢታይ አርኖና ዛንጋራን አሮኤራ ካታማፐ ብድ፥ ስርዮና ደርያ ጋኬስ፤ ስርዮና ጌተትድ ፄገትያ ደረይ አርሞና ዙማ። 49 ሄ ቢታይ ዮርዳኖሰፐ ዶሎሀ ባጋራ ደእያ አራባ ቢታ ኡባ ኤክድ ብድ፥ ፕስጋ ደርያ ፃጶን ደእያ ማፅነ አባ ጋኬስ።

5

ታሙ ኪታታ

(ከሳ 20:1-17)

1 ሙሰይ እስራኤለ አሳ ኡባ እስፈ ፄግድ፥ ሀይሳዳ ያግስ፤ “ህንተኖ፥ እስራኤለ አሳዉ ታኒ ሀች ህንተዉ ኦድያ ዎጋነ ህግያ ስእተ፤ ኤንታ ታማርተ፤ ምንꬅድ ናግተ። 2 ጎዳይ፥ ኑ ፆሳይ ኮሬባ ዙማ ቦላ ኑራ ጫቅስ። 3 ጎዳይ ሄ ጫቁዋ ጫቅዳይ ኑ አዋታ ፃላላራ ግዶናሽን፥ ሀች ደኦን ደእያ ኑ ኡባራ ጫቅስ። 4 ሄ ዙማ ቦላ ኤፅያ ታማ ግዶን ግድድ፥ ጎዳይ ሶምኦን ህንተራ ሃሳይስ። 5 ታኒ ሄ ዎደ ጎዳይ ግያባ ህንተዉ ኦዳናዉ፥ ጎዳፐነ ህንተፈ ግዶን ኤቃስ። ህንተ ታማስ ያይድ ዙማ ቦላ ከይበከታ። ጎዳይ ሀይሳዳ ያግስ።

6 “ግብፀ ቢታፈ፥ አይለተꬃ ኬꬃፈ ነና ዎዝዳይ ታኒ ጎዳ፥ ነ ፆሳ።

7 “ታፐ አትሽን፥ ሀራ ፆሳት ነዉ ደኦፖ።

8 “ቦላ ሳሎን ደእያባ ግድን፥ ጋርሳ ሳአን ደእያባ ግድን፥ ዎይኮ ሃꬃ ግዶን ደእያባ ግድን፥ አይ ምስለ ነዉ ኤቃ ኦꬆፋ። 9 ነ እያዉ ሆኮፋ ዎይኮ እያዉ ጎይኖፋ። ታኒ ታና እፀይሳታ አዋታ ናጋራ ግሾ፥ ናይታ ሄꬓንꬆነ ኦይዳንꬆ የለታ ጋካናዉ ሴራይስ። ታኒ፥ ጎዳይ፥ ነ ፆሳይ ቃናትያ ፆሳ። 10 ሽን ታኒ ታና ሲቀይሳታነ ታ ኪታ ናገይሳታ ሙኩሉ የለታ ጋካናዉ ታ መርና ሲቁዋ በሳይስ።

11 “ጎዳ፥ ነ ፆሳ ሱንꬃ ጮ ፄጎፓ። ጎዳይ ባ ሱንꬃ ጮ ፄግያ ኡራ ሴሮና አገና።

12 “ጎዳይ፥ ነ ፆሳይ ነና ኪትዳይሳዳ ሳምባታ ጋላሳ ጌሽ ኦꬃዳ ናጋ። 13 ኔኒ ነ ኦሶ ኡባ ኡሱፑን ጋላሳን ኦꬃ። 14 ሽን ላፑንꬃ ጋላሳይ ጎዳስ፥ ነ ፆሳስ ሳምባታ። ሄ ጋላስ አይ ኦሶካ ኦꬆፋ። ኔኒ ዎይኮ ነ አደ ናአይ ዎይኮ ነ ማጫ ናእያ ዎይኮ ነ ኦሳንቾይ ዎይኮ ነ ኦሳንችያ ዎይኮ ነ ቦራይ ዎይኮ ነ ሀረይ ዎይኮ ነ ሀራ መሄት ዎይኮ ነ ካታማን ደእያ በተ አስ ሄ ጋላስ አይ ኦሶካ ኦꬆፕተ። ኔኒ ሸምፐይሳዳ ነ አደ አይለይትነ ማጫ አይለት ሸምፖ። 15 ኔኒ ግብፀ ቢታን አይለ ግዳዳ ደእዳይሳ ዶጎፓ። ጎዳይ፥ ነ ፆሳይ ባ ዎልቃማ ኩሽያንነ ባ ምጨትዳ ቀስያን ያፐ ነና ከስዳይሳ ዶጎፓ። ጎዳይ፥ ነ ፆሳይ ሳምባታ ጋላስ ኔኒ ናጋና መላ ኪትዳይ ሄሳ ግሾሳ።

16 “ጎዳይ፥ ነ ፆሳይ ነዉ እምያ ቢታን ነ ላይꬃይ አዱቃና ማላነ ነዉ ሎአና መላ ጎዳይ፥ ነ ፆሳይ ነና ኪትዳይሳዳ ነ አዋነ ነ አይዉ ቦንቻ።

17 “ዎꬎፓ።

18 “ላሞፋ።

19 “ካይሶቶፓ።

20 “ዎርዶ ማርካቶፋ።

21 “ሀራ አሳ ማቾ አሞቶፋ፤ እያ ኬꬃ፥ እያ ሾቃ፥ እያ አደ አይልያ ዎይኮ እያ ማጫ አይልዉ ዎይኮ እያ ቦራ ዎይኮ እያ ሀርያ ዎይኮ እያዉ ደእያባ አይባካ አሞቶፋ” ያግስ።

22 ዙማ ቦላ ታማ፥ ሻራነ ꬉማ ግዶፈ ጎዳይ ꬎቁ ግዳ ግርሳን ዱላታ ኡባስ ኦድዳ ቃላት ሀይሳታ። እ ኤንታ ቦላ አይባካ ጉጅቤና፤ ኤንታ ናምኡ ሎቸ ሹቻታ ቦላ ፃፍድ ታዉ እሚስ።

23 ዙማይ ታማን ፁገትሽን፥ ꬉማ ግዶፈ ግርሳ ህንተ ስእዳ ዎደ ህንተ ኮቻ ሀላቃትነ ጭማት ታኮ ይድ፥ 24 ሀይሳዳ ያግዶሶና፤ “ኑኒ ጎዳ፥ ኑ ፆሳ ግርሳ ታማ ግዶፈ ስእዳ ዎደ ጎዳይ፥ ኑ ፆሳይ ባ ቦንቹዋነ ባ ግታተꬃ ኑና በስስ። ፆሲ አሳራ ሃሳይን ስእድ አስ ደኦን ዳናዉ ዳንዳኤይሳ ሀች ኑኒ በእዳ። 25 ሽን ሀ ዎልቃማ ታማይ ኑና ꬋይሳናዉ ዳንዳኤስ፤ ያትን፥ ኑኒ አይስ ሀይቃኔ? ጎዳ፥ ኑ ፆሳ ቃላ ኑኒ ናምአንꬆ ስእኮ ሀይቃና። 26 አሾ ማእዳ አሳን ኑኒ ስእዳይሳዳ ታማ ግዶን ግድድ ኦድሽን፥ ደኦ ፆሳ ቃላ ስእድ ደኦን ደእዳ አስ ኦኔ? 27 ሄሳ ግሾ፥ ኔኒ ሺቃዳ ጎዳይ፥ ኑ ፆሳይ ግያባ ኡባ ስአ፤ ጎዳይ፥ ኑ ፆሳይ ነዉ ኦድያባ ኑስ ኦዳ፤ ኑካ ስእድ ኪተታና” ያግደታ።

28 ህንተ ታዉ ኦድሽን ጎዳይ፥ ህንተ ግያባ ስእድ፥ ታኮ ሀይሳዳ ያግስ፤ “ሀ አሳይ ነዉ ኦድያባ ኡባ ስአስ፤ ኤንቲ ግዳባ ኡባይ ልከ። 29 ኤንታዉነ ኤንታ ናይታስ መርናዉ ኡባባይ እንጀታና መላ ታዉ ያያናዉነ ታ ኪታ ናጋናዉ ኤንታዉ ኡባ ዎደ ሄሳ መላ ዎዛን ደኤረነ። 30 ሀእ ኔኒ ባዳ ኤንቲ ባንታ ዱንካንያ ስማና መላ ኦዳ። 31 ሽን ኔኒ ሀይሳን ታ ማታን ጋምአ። ኤንቲ ላታና መላ ታኒ ኤንታዉ እምያ ቢታን ኤንቲ ኦꬃናባ ኔኒ ኤንታ ታማርሳና ታ ኪታ፥ ታ አዋጁዋነ ታ ህግያ ኡባ ታ ነዉ ኦዳና” ያግስ።

32 ህንተኖ፥ እስራኤለ አሳዉ፥ ጎዳይ፥ ህንተ ፆሳይ ህንተና ኪትዳባ ኡባ ኦꬃናዉ ናገትተ፤ እያፐ ኡሻች ዎይኮ ሀድርስ ጎፕተ። 33 ህንተ ደኦን ዳና መላ፥ ኡባይ ህንተዉ እንጀታና መላነ ህንተ ላትያ ቢታን ህንተ ላይꬃይ አዱቃና መላ፥ ጎዳይ ህንተ ፆሳይ ህንተና ኪትዳ ኪታ ናግተ።

6

ግታ ኪታ

1 ህንተ ላታናዉ ብያ ቢታን ህንተ ኦꬃና መላ ታ ህንተና ታማርሳና መላ ጎዳይ፥ ህንተ ፆሳይ ታና ኪትዳ ኪታይ፥ አዋጆይነ ህገይ ሀይሳ። 2 ነ ላይꬃይ አዱቃና መላ ነ፥ ነ ናይትነ ነ ናይታ ናይት ጎዳ ነ ፆሳ ያይተ፤ ታ ሀች ነዉ እምያ ጎዳ አዋጅያነ ህግያ ነ ላይꬃ ኡባን ናጋ። 3 ነኖ፥ እስራኤለ ስአ፤ ኡባባይ ነዉ እንጀታና መላነ ጎዳይ ነ አዋታ ፆሳይ፥ ነዉ ግዳይሳዳ ማꬅነ ኤስ ጎግያ ቢታን ነ ዳራና መላ ሀ ህገታ ስአ፤ ምንꬃዳ ናጋ።

4 ነኖ፥ እስራኤለ ስአ፤ ጎዳይ ኑ ፆሳይ እስ ፆሲ። 5 ነ ጎዳ፥ ነ ፆሳ ነ ኩመꬃ ዎዛናፐ፥ ነ ኩመꬃ ሸምፑዋፈነ ነ ኩመꬃ ዎልቃፈ ዶሳ። 6 ሀች ታ ነና ኪትያ ሀ ኪታ ነ ዎዛናን ዎꬃ። 7 ኤንታ ኔኒ ነ ናይታ ታማርሳ፤ ኔኒ ነ ሶን ኡትያ ዎደ፥ ኦገ ሄመትያ ዎደ፥ ዝንእያ ዎደነ ደንድያ ዎደ ኤንታባ ሃሳያ። 8 ማላ ኦꬃዳ ነ ኩሸን ኤንታ ቃቻ፤ ቃስ ነ ሶምኦን ማላዳ ዎꬃ። 9 ነ ፐንገ ዝዝገታ ቦላነ ነ ድርሳ ፐንግያ ቦላ ኤንታ ፃፋ።

10 ጎዳይ፥ ነ ፆሳይ ነዉ እማና ግድ ነ አዋታስ አብራሃመስ፥ ይሳቃስነ ያይቆባስ ጫቅዳ፥ ነ ኬፃቦና ግታነ ሎኦ ካታማት ኩምዳ ቢታ ነዉ እማና። 11 ኔኒ ሺሻቦና ዱረተꬃን ኩምዳ ኬꬃታ፥ ነ ቦካቦና ሃꬃ ኦላታ፥ ነ ቶካቦና ዎይነነ ሻማሆ ነዉ እምያ ዎደ፥ ኔኒ ማዳ ካልዳ ዎደ፥ 12 ነና ግብፀ አይለተꬃ ቢታፈ ከስዳ፥ ጎዳ ዶጎና መላ ናገታ። 13 ጎዳ፥ ነ ፆሳ ያያ፤ እያ ፃላላ ጎይና፤ እያ ሱንꬃን ጫቃ። 14 ነ ዩሾን ደእያ አሳይ ጎይንያ ሀራ ፆሳታ ጎይኖፋ። 15 ነ ግዶን ደእያ ጎዳይ፥ ነ ፆሳይ ቃናትያ ፆሱ። እያ ሀንቆይ ነ ቦላ ኤፃና፤ እ ነና ቢታ ቦላፈ ፕትድ ꬋይሳና። 16 ማሳሀን ህንተ እያ ፓጭዳይሳዳ ጎዳ ህንተ ፆሳ ፓጮፕተ። 17 ጎዳይ፥ ህንተ ፆሳይ ህንተና ኪትዳ እያ ኪታ፥ እያ ዎጋነ እያ አዋጁዋ ምንꬅድ ናግተ። 18 ነዉ ኡባባይ እንጀታና መላ ጎዳ ስንꬃን ነ ሱረባነ ሎኦባ ኦꬃ። ሄሳ ኦꬅኮ፥ ነዉ እማናዉ ጎዳይ ነ አዋታስ ጫቅዳ፥ ሄ ሎኦ ቢታ ነ ላታና። 19 ጎዳይ ግዳይሳዳ ኔኒ፥ ነ ሞርከታ ኡባ ነ ስንꬃፈ ጎዳና።

20 ዎደፐ ነ ናይት፥ “ጎዳይ፥ ኑ ፆሳይ ህንተና ኪትዳ ሀ ዎጋ፥ አዋጅያነ ህግያ ብርሸꬃይ አይቤ?” ያግድ ህንተና ኦይችያ ዎደ፥ 21 ነ ኤንታዉ ሀይሳዳ ያጋዳ ዛራና፤ “ኑኒ ግብፀ ቢታን ግብፀ ካዋ አይለታ፥ ሽን ጎዳይ ባ ምኖ ኩሽያን ኑና ግብፀፈ ከስስ። 22 ጎዳይ ኑ ፄልሽን፥ ግብፀ ቢታ ቦላ፥ ግብፀ ካዋ ቦላነ እያ ሹማታ ኡባ ቦላ ግታነ ያሽያ ማላታታነ ማላልስያባታ ኦꬅስ። 23 ሽን እ ኑ ማይዛስ እማና ግድ ጫቅዳ ቢታ ኑስ እማናዉ ኑና ግብፀፈ ከስስ። 24 ያትድ ሀች ህንተ በኤይሳዳ ኑስ ኡባ ዎደ ሎኦ ግዳና መላነ ኑኒ ደኦን ዳና መላ፥ ጎዳይ፥ ሀ አዋጆታ ኡባ ኑን ናጋና መላነ ጎዳስ ኑ ፆሳስ ያያና መላ ኪትስ። 25 እ ኑና ኪትዳይሳዳ፥ ጎዳ፥ ኑ ፆሳ ስንꬃን ሀ ኪታ ኡባ ምንꬅድ ናግኮ፥ ሄስ ኑስ ፅሎተꬅ ግዳና” ያግተ።

7

1 ጎዳይ፥ ነ ፆሳይ ነ ላታናዉ ብያ ቢታ ነና ገልስያ ዎደነ ኔፐ ዎልቃማነ ምንያ ላፑን ካዎተꬃታ፥ ሄሳትካ ህተታ፥ ገርገሰታ፥ አሞረታ፥ ካናነታ፥ ፓርዘታ፥ ህወታነ ያቡሰታ ነ ስንꬃፈ ጎድያ ዎደ፥ 2 ጎዳይ ነ ፆሳይ ነ ኩሸን አꬅድ እምን፥ ነ ኤንታ ፆንያ ዎደ፥ ኤንታ ኩመꬅ ꬋይሳ። ኤንታራ አይብባካ ጫቆፋ፤ ኤንታዉ ቃቶፋ። 3 ኤንታራ ኤከቶፋ፤ ገለቶፋ። ነ ማጫ ናይታ ኤንታ አደ ናይታስ እሞፋ ዎይኮ ኤንታ ማጫ ናይታ ነ አደ ናይታስ ኤኮፋ። 4 ኤንቲ ነ ናይታ ታና ካለይሳ አግድ ሀራ ኤቃታ ጎይናና መላ ኦꬃና። ሄ ዎደ ጎዳ ሀንቆይ ነ ቦላ ኤፃና፤ ነና ኤለስድ ꬋይሳና። 5 ሄሳ ግሾ፥ ኤንታ ያርሾ በሳ ላልተ፤ ጎይንያ ሹቻ ኤቃታ መንረꬅተ። አሼራ ጌተትያ ኤቃ ምስልያ ትንቸረꬅተ፤ ኩሸን ኦሰትዳ ምስለታ ታማን ፁግተ። 6 ኔኒ፥ ነ ጎዳ ፆሳስ ጌሻ ደረ። ጎዳይ፥ ነ ፆሳይ ነና ባዉ ዱማ አስ ኦꬅድ ቢታ ቦላ ደእያ አሳ ኡባፈ ነና ዶርስ።

7 ጎዳይ ህንተና ዶስዳይነ ዶርዳይ ህንተ ሀራ አሳፐ ታይቦን ዳርዳ ግሾ ግደና። ህንተ ሀራ አሳ ኡባፈ ታይቦን ጉꬃ። 8 ሽን ጎዳይ ህንተና ዶስዳ ግሾነ ህንተ ማይዛታስ ጫቅዳ ጫቁዋ ናግዳ ግሾ፥ እ ህንተና አይለተꬃ ቢታፈ፥ ግብፀ ካዋ ኩሸፐ፥ ባ ዎልቃማ ኩሽያን ከስስነ ዎዝስ። 9 ሄሳ ግሾ፥ ጎዳይ፥ ህንተ ፆሳይ ፆሴ ግደይሳ ኤርተ። እ ባና ዶሰይሳታስነ ባ ኪታ ናገይሳታስ ሙኩሉ የለተꬅ ጋካናዉ፥ ባ ሲቁዋ ናግያ አማነትያ ፆሲ። 10 ሽን እ ባና እፀይሳታ ሴራናዉነ ꬋይሳናዉ ጉየ ጌና። 11 ሄሳ ግሾ፥ ታኒ ሀች ነዉ እምያ ኪታ፥ አዋጁዋነ ህግያ ናጋ።

12 ነ ሀ ኪታ ስአዳ ምንꬅ ናግኮ፥ ጎዳይ፥ ነ ፆሳይ ህንተ ማይዛታስ ጫቅዳይሳዳ ባ ሲቆ ጫቁዋ ነዉ ናጋና። 13 እ ነና ዶሳና፤ ነና አንጃና፤ ነ ታይቡዋ ዳርሳና። ቃስ እ ነዉ እማናዉ ነ ማይዛታስ ጫቅዳ ቢታን ነ ኡሎ አይፍያ፥ ቢታ አይፍያ፤ ካꬃ፥ ዎይንያ፥ ዛይትያ፥ መሄ ማራታነ ዶርሳ ማራታ ዳርስድ ነና አንጃና። 14 ነ ሀራ አሳፐ አꬋዳ አንጀትዳይሳ ግዳና። አደይ ዎይኮ ማጭ ዎይኮ ነ መሄይ ማይነና። 15 ጎዳይ ሀርገ ኡባፈ ነና ናጋና። ነኒ ግብፀ ቢታን ኤርያ ኢታ ሀርግያ ነ ቦላ ኤሄና፥ ሽን እ ነና እፅያ ኡባ ቦላ ሄ ሀርግያ ኤሀና። 16 ጎዳይ፥ ነ ፆሳይ ነዉ አꬅድ እምያ አሳ ኡባ ቃቶና ꬋይሳ። ሄስ ነዉ ፅሄ ግዳና ግሾ፥ ኤንታ ፆሳታ ጎይኖፋ።

17 ኔኒ፥ ነ ዎዛናን፥ “ሀ ካዎተꬃት ታፐ ምኖሶና፤ ያትን፥ ታ ኤንታ ዋታዳ ጎዳዳ ከሳኔ?” ጋናዉ ዳንዳኣሳ። 18 ሽን ኤንታዉ ያዮፋ። ጎዳይ፥ ነ ፆሳይ፥ ግብፀ ካዋ ቦላነ ግብፀ ቢታ ኡባ ቦላ ኦꬅዳይሳ አኬካ። 19 ጎዳይ፥ ነ ፆሳይ ነና ግብፀፈ ከስያ ዎደ ኦꬅዳ ግታ ጋዶታ፥ ማላታታ፥ ማላልስያባታ፥ እያ ዎልቃማ ኩሽያነ እያ ምጨትዳ ቀስያ ነ፥ ነ አይፈን በአዳሳ። ሀች ነ ያይያ አሳ ኡባ ቦላ ጎዳይ፥ ነ ፆሳይ ሄሳዳ ኦꬃና። 20 ቃስ ኔፐ ባቃትድ ቆሰትዳይሳት ꬋያና ጋካናዉ ጎዳይ፥ ነ ፆሳይ ኤንታ ግዶን ካዠ የዳና። 21 ሄሳ ግሾ፥ ነ ኤንታዉ ያዮፋ፤ ኔራ ደእያ ጎዳይ፥ ነ ፆሳይ፥ ግታነ ያሽያ ፆሲ። 22 ጎዳይ፥ ነ ፆሳይ ሄ ካዎተꬃታ ጉꬃራ ጉꬃራ ጎድድ፥ ነ ስንꬃፈ ꬋይሳና። ነ ኤንታ ኡባ እስ ቶሆ ꬋይሳካ፤ ሄሳ ነ ኦꬅኮ፥ ቢታን ደእያ ዶአት ዳርድ ነና ዋይሳና። 23 ሽን ጎዳይ፥ ነ ፆሳይ ኤንታ ነ ኩሸን አꬅድ እማና፤ ኤንቲ ꬋያና ጋካናዉ እ ኤንታ ዳጋንꬃና። 24 ኤንታ ካዎታ ነ ኩሸን አꬅድ እማና። ነ ኤንታ ሱንꬃ ሳሎፐ ጋርሳን ቁቻዳ ꬋይሳና። ኦንካ ኔራ ኤቀትድ ዳንዳኤና፤ ነ ኤንታ ꬋይሳና።

25 ኩሸን ኦሰትዳ ኤንታ ኤቃ ምስለታ ታማን ፁጋ። ሄ ምስለታ ቦላ ደእያ ብራ ዎይኮ ዎርቃ አሞቶፍተ፤ ነባ ኦꬃዳ ኤኮፋ። ሄስ ጎዳስ፥ ነ ፆሳስ ቱና ግድያ ግሾ፥ እያፐ ነ ኤክኮ ነዉ ፅሄ ግዳና። 26 ኤንቲ ባንታ ሁጰን ቃንገትዳይሳታ ግድያ ግሾ፥ ነ ሄ ቱና ኤቃታ ነ ሶ ገልሳዳ፥ ኤንታ መላ ባደትዳይሳታ ግዶፓ። ኤንታ ኩመꬅ እፃ፤ ሻተታ።

8

ጎዳ ዶጎፕተ

1 ህንተ ደኦን ዳና መላ፥ ህንተ ታይቦይ ዳራና መላነ ጎዳይ ካሰ ህንተ ማይዛታስ እማና ግድ ጫቅዳ ቢታ ገልድ፥ ህንተ ላታና መላ ሀች ታ ህንተና ኪትያ ኪታ ኡባ ምንꬅድ ናግተ። 2 ጎዳይ፥ ነ ፆሳይ ነዉ እምዳ ኪታ ነ ናግያኮነ ናጎናኮ፥ ነ ዎዛና ቆፋ ኤራናዉ ነና ፓጫናዉነ ነና አዳ ኦꬃናዉ ኦይታሙ ላይꬅ ኩመꬅ ነና መላ ቢታን ዋት ካለꬅዳኮ አኬካ። 3 አዳተꬅ ኤርሳናዉ ነና ኮሻይስስ፤ ያትድ ነ ዎይኮ ነ ማይዛት ኤሮና ማና ነና ሙዝስ። ሄሳ እ ኦꬅዳይ አስ ጎዳ ዶናፐ ከይያ ቃላ ኡባናፐ አትሽን፥ ካꬃ ፃላላን ደኦናይሳ ነና ታማርሳናሳ። 4 ሀ ኦይታሙ ላይꬃታ ግዶን ነ ማእዳ ማኦይ ዉርቤና፤ ነ ቶሆይ ክፅቤና። 5 አስ ባ ናአ ሴረይሳዳ ጎዳይ፥ ነ ፆሳይ ነና ሴሮይሳ አኬካ።

6 እያዉ ያያሸነ እያ ቦንቻሸ ጎዳ ነ ፆሳ ኪታ ናጋ። 7 ጎዳይ ነ ፆሳይ ነና ዛንጋራፐነ ደርያፐ ጎግያ ሻፋትነ ፑልቶት ደእያ ሎኦ ቢታ ገልሳናዉ ኤህስ። 8 ሄ ቢታይ ግስተይነ ባንግ፥ ዎይነይነ ባላሰይ፥ ኦሮማነይ፥ ሻማሆ ዛይተይነ ኤስ ኩምዳ ቢታ። 9 ሄ ቢታይ አይኮይካ ፓጮና ህንተ ካልድ ምያ ቢታ። ሄ ቢታይ ብራት ሹቻዳ ገላ ግድዳ ቢታ። ዙማፐ ማዳበ ብራታ ቦክድ ኤክያ ቢታ። 10 ነ ማዳ ካልዳ ዎደ ነው እ እምዳ ሎኦ ቢታ ግሾ፥ ጎዳ ነ ፆሳ ጋላታ። 11 ታ ሀች ነና ኪትያ እያ ኪታ፥ እያ ህግያነ እያ አዋጁዋ ናጎና እፃዳ፥ ጎዳ ነ ፆሳ ዶጎና መላ ናገታ። 12 ነ ማዳ ካልያ ዎደ፥ ሎኦ ኬꬅ ኬፃዳ እያን ደእያ ዎደ፥ 13 ነ መሄይነ ዶርሳይ ዳርያ ዎደ፥ ነዉ ብርነ ዎርቅ ዳጋየትያ ዎደ፥ ነዉ ደእዳባይ ኡባይ ዳርያ ዎደ፥ 14 ሄ ዎደ፥ ነ ዎዛናይ ኦቶርቶና መላ፥ ግብፀ አይለተꬃ ኬꬃፈ ነና ዎዝዳ ጎዳ፥ ነ ፆሳ ዶጎና መላ ናገታ። 15 እ ነና ኢታ ሾሻይነ ኮርነይ ኩምዳ፥ ሃꬅ ባይና፥ ግታነ ያሽያ መላ ቢታራ ነና ካለꬅዳይሳ ዶጎፓ። እ ነዉ መላ ቢታን ዛላፈ ሃ ꬉስስ። 16 ነ ማይዛት ኤሮና ማና እ ነና መላ ቢታን ሙዝስ። ዉርሰꬃን ነዉ ኡባባይ እንጀታና መላ ነና አዳ ኦꬃናዉነ ፓጫናዉ ሄሳ ኦꬅስ። 17 ኔኒ፥ “ታ ዎልቃይነ ታ ኩሸ ምኖተꬃይ ሀ ዱረተꬃ ታዉ ኤህስ” ጎና መላ ናገታ። 18 ሽን ነ ዱረታና መላ ነዉ ዎልቃ እምዳይ ጎዳ፥ ነ ፆሳ ግደይሳ አኬካ። እ ሄሳ ኦꬅዳይ፥ ሀች ነ በኤይሳዳ፥ ነ ማይዛታራ ጫቅዳ ጫቁዋ ምንꬃናሳ።

19 ሽን ህንተ ጎዳ ህንተ ፆሳ አግድ፥ ሀራ ፆሳታ ካልኮ፥ ኤንታዉ ሆክኮነ ጎይንኮ፥ ህንተ ቱማ ꬋያናይሳ ታ ሀች ማርካታይስ። 20 ጎዳይ፥ ህንተ ፆሳይ ሀራ ካዎተꬃታ ህንተ ስንꬃፈ ꬋይስዳይሳዳ ህንተ እያዉ ኪተቶና እፅኮ ህንተናካ ꬋይሳና።

9

ኪተተꬃ እፆ

1 ነኖ፥ እስራኤለ ስአ፤ ኔፐ ግታትያነ ዎልቃምያ ካዎተꬃታ፥ ግምበይ ሳሎ ጋክዳ ግታ ካታማታ ላታናዉ ሀች ዮርዳኖሰ ፕናሳ። 2 ሄ ቢታን ደእያ አሳይ ምኖነ አዱሰ። ኔኒ፥ “ኦንካ ኤንታራ ኤቀታናዉ ዳንዳኦና አናቀ ኮቻታ” ግሽን ስአዳሳ። 3 ሽን ምያ ታማዳ ኔፐ ስንꬃራ በይ ጎዳ፥ ነ ፆሳ ግደይሳ ሀች ኤራ። እ ኤንታ ꬋይሳናነ ነ ስንꬃን ኤንታ ካዉሻና። ጎዳይ ነዉ ግዳይሳዳ ነ ኤንታ ጎዳዳ ከሳናነ ኤለሳዳ ꬋይሳና።

4 ጎዳይ፥ ነ ፆሳይ ኤንታ ነ ስንꬃፈ ጎድዳፐ ጉየ፥ ነ ዎዛናን፥ “ታኒ ፅሎ ግድያ ግሾ፥ ሀ ቢታ ታ ላታና መላ ጎዳይ ታና ኤህስ” ጎፓ። ጎዳይ ኤንታ ነ ስንꬃፈ የደꬅድ ከስዳይ ኤንቲ ኢታ ግድያ ግሾሳ። 5 ነ ኤንታ ቢታ ላታናዉ ይዳይ ነ ፅሎነ ሱረ ግድያ ግሾ ግደና። ሽን ጎዳይ፥ ነ ፆሳይ ኤንታ ነ ስንꬃፈ ጎድዳይ ሀ ካዎተꬃት ኢታ ግድያ ግሾነ በን ነ ማይዛታስ አብራሃመስ፥ ይሳቃስነ ያይቆባስ ጫቅዳ ጫቁዋ ናጋናሳ። 6 ህዛ ነ ሄሳ አኬካ። ጎዳይ፥ ነ ፆሳይ ሀ ሎኦ ቢታ ነና ላትሰይ ነ ፅሎተꬃ ግሾሳ ግደና፤ ነኒ ዎዛን ሙምዳ አስ።

ዎርቃ ማር

7 ጎዳ፥ ህንተ ፆሳ መላ ቢታን ዋትድ ይሎይዳኮ ዶጎፕተ። ህንተ ግብፀ ቢታፈ ከይዳ ጋላሳፐ ዶምድ፥ ሀች ሀ በሳ ጋካናዉ ጎዳ ቦላ ማካልደታ። 8 ኮሬባ ዙማ ቦላ ጎዳይ ህንተና ꬋይሳናዉ ደንዳና ጋካናዉ ህንተ ጎዳ ይሎይደታ። 9 ጎዳይ ህንተራ ጫቅዳ ጫቆይ ፃፈትዳ ሎቸ ሹቻታ ኤካናዉ ታኒ ዙማ ቦላ ከይዳ ዎደ፥ ያን ካꬅ ሞናነ ሃ ኡዮና ኦይታሙ ጋላስነ ኦይታሙ ቃማ ጋምአስ። 10 ሄሳፈ ጉየ፥ ፆሳ ብራን ፃፈትዳ ናምኡ ሎቸ ሹቻታ ጎዳይ ታዉ እሚስ። ህንተ ዙማ ፃጶን ሺቅዳ ዎደ ታማ ግዶን ጎዳይ ህንተዉ እምዳ ኪታት ሄ ሎቸ ሹቻ ቦላ ፃፈትድ ኡትዶሶና። 11 ኦይታሙ ጋላሳፐነ ቃማፈ ጉየ፥ ጎዳይ ባ ጫቆ ቃላይ ፃፈትዳ ናምኡ ሎቸ ሹቻታ ታዉ እሚስ። 12 ሄሳፈ ጉየ፥ ጎዳይ ታኮ፥ “ኤለሳዳ ሀይሳፈ ዱገ ዎꬋ፤ ኔኒ ግብፀፈ ከስዳ ነ አሳይ ቱንስ፤ ኤንቲ ታ ኪታ ኤሶን አግድ፥ ኩሸን ኦሰትዳ ኤቃ ጎይናናዉ ስምዶሶና” ያግስ።

13 ቃስካ ጎዳይ ታኮ፥ “ታኒ ሀ አሳ በአስ፤ ኤንቲ ቱማ ዎዛና ሙመ አስ። 14 ህዛ ታ ኤንታ ꬋይሶና መላነ ኤንታ ሱንꬃ ቢታ ቦላፈ ቁቾና መላ ታና ድጎፋ። ታ ነና ኤንታፈ ምኖነ ዳርያ ካዎተꬅ ከሳና” ያግስ።

15 ታኒ ጫቆ ቃላይ ፃፈትዳ ናምኡ ሎቸ ሹቻታ ታ ኩሸን ኦይካዳ ዙማ ቦላፈ ዎꬋስ፤ ሄ ዎደ ታማ ላጮይ ዙማ ቦላ በንቴስ። 16 ሄ ዎደ ጎዳ፥ ህንተ ፆሳ ቦላ ህንተ ናጋራ ኦꬅዳይሳ በአስ። ህንተ ማራ ምስለን ኦሰትዳ ዎርቃ ኤቃ ጊግስደታ። ጎዳይ፥ ህንተና ኪትዳ ኦግያፐ ኤሶን ሀራ ሶ ስምደታ። 17 ታኒ ታ ኩሸን ኦይክዳ ናምኡ ሎቸ ሹቻታ ሆላዳ ህንተ በእሽን መንꬃስ። 18 ሄሳፈ ጉየ፥ ጎዳ ይሎያናዉ ህንተ እያ ስንꬃን ኢታ ኦሶ ኦꬅድ፥ ናጋራ ኦꬅዳ ግሾ፥ ካሰይሳዳ ኦይታሙ ጋላስነ ኦይታሙ ቃማ ጎዳ ስንꬃን ጉፋናዳ ጋምአስ፤ ሄ ዎደ ታ ካꬅ ማብከ፤ ሃ ኡያብከ። 19 ጎዳይ ህንተ ቦላ ይሎትድ ꬋይሳናዉ ደንድዳ ግሾ ታኒ ያያስ። ሽን ጎዳይ ዛሪድ ታና ስእስ። 20 ቃስ ጎዳይ ይሎትድ አሮናካ ꬋይሳናዉ ኮይስ፤ ሽን ታኒ ሄ ዎደ አሮናስ ዎሳስ። 21 ታኒ ህንተ ናጋራን ኩምዳ ሄ ማራ ምስልያ ኤካዳ፥ ታማን ፁጋስ። እያ ትንቸረꬃ ጋጫዳ ꬊለ ከሳስ፤ ሄ ꬊልያ ዙማፐ ጎግያ ሃꬃራ የዳስ።

22 ቃስ ህንተ ታበራን፥ ማሳሀንነ ቅብሮት-ሀታዋን ጎዳ ይሎይደታ። 23 ጎዳይ ህንተኮ፥ “ብድ፥ ታኒ ህንተዉ እምዳ ቢታ ላትተ” ያግድ፥ ቃደስ-ባርነፈ የድዳ ዎደካ ህንተ ጎዳ፥ ህንተ ፆሳ ኪታ እፅድ ማካልደታ። እያዉ አማነትበከታ ዎይኮ እያ ቃላስ ኪተትበከታ። 24 ታኒ ህንተና ኤርዳ ዎድያፐ ዶምድ፥ ህንተ ጎዳስ ማካልደታ።

25 ጎዳይ ህንተና ꬋይሳና ግዳ ግሾ፥ ታኒ ኦይታሙ ጋላስነ ኦይታሙ ቃማ ጎዳ ስንꬃን ጉፋናዳ ጋምአስ። 26 ታኒ ጎዳ ፆሳኮ ሀይሳዳ ያጋዳ ዎሳስ፤ “አቤት ኡባ ሃርያ ጎዳዉ፥ ኔኒ ነ ግታ ዎልቃን ዎዝዳነ ነ ምኖ ኩሸን ግብፀፈ ከስዳ፥ ነ ላታ ግድዳ ነ አሳ ꬋይሶፋ። 27 ነ አይለታ፥ አብራሃመ፥ ይሳቃነ ያይቆባ ቆፓ፤ ኤንታ ዎዛና ምኖተꬃ፥ ኤንታ ኢታተꬃነ ኤንታ ናጋራ ታይቦፓ። 28 ሄስ ሀኖና አትኮ፥ ኔኒ ኑና ያፐ ከስዳ ግብፀ አሳይ፥ ‘ጎዳይ ኤንታዉ እማና ግዳ ቢታ ገልሳናዉ ዳንዳእቦና ግሾነ ኤንታ እፅዳ ግሾ፥ መላ ቢታን ዎꬋናዉ ኤንታ ከስስ’ ያጋና። 29 ግዶሽን፥ ሀ አሳይ ኔኒ ነ ግታ ዎልቃንነ ነ ምጨትዳ ቀሰን ግብፀፈ ከስዳ ነ ላታ ግድዳ ነ አሳ” ያጋስ።

10

ናምአንꬆ ታሙ ኪታታ

(ከሳ 34:1-10)

1 ሄ ዎደ ጎዳይ ታኮ፥ “ኮይሮይሳ መላ ናምኡ ሎቸ ሹቻታ ጊግሳዳ ታኮ ዙማ ቦላ ከያ። ቃስ እያ ዎꬃናዉ ምꬃፈ ታቦተ ኦꬃ። 2 ታኒ ካሰ ነ መንꬅዳ ሹቻታ ቦላ ደእያ ቃላታ ሀ ሹቻታ ቦላ ፃፋና፤ ነ ኤንታ ታቦትያ ግዶን ዎꬃ” ያግስ።

3 ታኒ ሶቃላ ምꬃፈ ታቦተ ኦꬃስ። ካሰይሳ መላ ናምኡ ሎቸ ሹቻታ ጊግሳስ፤ ሄ ሹቻታ ታ ኩሸን ኦይካዳ ዙማ ቦላ ከያስ። 4 ህንተ ዙማ ፃጶን ሺቅዳ ጋላስ፥ ታማ ግዶፈ ጎዳይ ህንተዉ ኦድዳ ቃላታ፥ ሄስካ ታሙ ኪታታ፥ ካሰ ፃፍዳይሳታ ሄ ሹቻታ ቦላ ጎዳይ ፃፍድ ኤንታ ታዉ እሚስ። 5 ሄሳፈ ጉየ፥ ታኒ ዙማ ቦላፈ ዎꬋዳ፥ ጎዳይ ታና ኪትዳይሳዳ፥ ሄ ሹቻታ ታ ኦꬅዳ ታቦትያ ግዶን ዎꬃስ፤ ሀእካ ኤንቲ ያን ደኦሶና።

6 እስራኤለ አሳይ ባኣሮታ በንያቃናፐ ደንድድ፥ ሙሰራ ብዶሶና። አሮን ያን ሀይቅድ ሞገትስ፤ እያ ናአይ አላዛር እያ ላትድ፥ እያ በሳን ካህነ ሀላቃ ግድስ። 7 ኤንቲ ያፐ ጉድጎዳ ጌተትያ በሳ ብዶሶና፤ ያፐ ቃስ ጎግያ ሃꬃት ደእያ ዮፅባታ ጌተትያ በሳ ብዶሶና። 8 ሄ ዎደ ጎዳ ጫቆ ታቦትያ ቶካና መላ፥ ጎዳ ስንꬃን ኤቅድ እያ ሀጋዛና መላነ ሀች ጋካናዉ ኤንቲ ኦይሳ መላ ጎዳ ሱንꬃን አንጃና መላ ሌወ ኮቻ ጎዳይ ባዉ ዱማይስ። 9 ሄሳ ግሾ፥ ሌወ ኮቻስ ኤንታ እሻታ ግዶን ግሾይ ዎይኮ ላት ባዋ፤ ጎዳይ፥ ህንተ ፆሳይ ኤንታዉ ግዳይሳዳ ኤንታ ላታይ ጎዳ።

10 ታኒ ካሰይሳዳ ኦይታሙ ጋላስነ ኦይታሙ ቃማ ዙማ ቦላ ጋምአስ። ጎዳይ ዛሪድ ታ ዎሳ ስእድ ህንተና ꬋይሳናዉ ኮይቤና። 11 ጎዳይ ታኮ፥ “ታኒ ኤንታ አዋታስ እማና ጋዳ ጫቅዳ ቢታ ኤንቲ ገላና መላነ ላታና መላ ሀ አሳ ካለꬃ” ያግስ።

ፆሳስ ኪተተꬅ

12 ነኖ፥ እስራኤለ፥ ጎዳይ ኔፐ ኮየይ ሀይሳ፤ ጎዳ፥ ነ ፆሳ ያያ፤ እያ ኦግያ ኡባን ባ፤ እያ ዶሳ፤ ነ ኩመꬃ ዎዛናፐነ ነ ኩመꬃ ሸምፑዋፈ ጎዳ ነ ፆሳስ ኦꬃ። 13 ነዉ እንጀታና መላ ታ ሀች ነዉ እምያ ጎዳ ኪታታነ አዋጆታ ናጋ።

14 ሳሎይነ ሳሎፐ ቦላራ ደእያ ሳሎት፥ ቃስ ሳእነ ሳአን ደእያ ኡባይ ጎዳ፥ ነ ፆሳባ ግደይስ ቱማ። 15 ግዶሽን፥ ጎዳይ ህንተ ማይዛታን ኡፋይትድ፥ ኤንታ ሲቅስ፤ ሀች ህንተ በኤይሳዳ ኤንታፈ ጉየን ኤንታ ሼሽ ግድዳ ህንተና ካዎተꬃታ ኡባፈ አꬅድ ዶርስ። 16 ሄሳ ግሾ፥ ህንተ ዎዛና ቃፃርተ፤ ህዛፐ ህንተ ዎዛና ምንꬆፍተ። 17 ጎዳይ፥ ህንተ ፆሳይ ፆሳታ ፆስነ ጎዳታ ጎዳ። እ ግታ ፆሲ፤ እ ዎልቃማነ ያሽያ ፆሲ። እ ሶምኦ በእድ ፕርደና፤ ዎꬋፈ ኤከና። 18 እ ይኦታስነ አምኤታስ ሱረ ፕርዴስ፤ በታንቹዋ ሲቅድ፥ እያዉ ካꬅነ ማኦ እሜስ። 19 ህንተካ በታንቾታ ሲቅተ፤ ህንተ ህንተ ሁጰን በተ አስ ግድድ ግብፀን ደእደታ። 20 ጎዳ፥ ነ ፆሳ ያያ፤ እያዉ ኦꬃ፤ እያራ ኦይከታ፤ እያ ሱንꬃን ጫቃ። 21 ኔኒ ነ አይፈን በእዳ ግታነ ያሽያ ማላልስያባታ ነዉ ኦꬅዳይ፥ እ ነ ጋላታ፤ ነ ፆሳ። 22 ግብፀ ቢታ ዎꬍዳ ህንተ ማይዛት ኩመꬅ ላፑን ታማ፤ ሀእ ጎዳይ፥ ህንተ ፆሳይ ህንተና ሳሎ ፆልንቶታዳ ዳርስስ።

11

1 ህዛ ጎዳ፥ ነ ፆሳ ዶሳ፤ እያ አዋጁዋ፥ ዎጋ፥ እያ ህግያነ እያ ኪታ ኡባ ዎደ ናጋ። 2 ህንተ ናይት በኦናባነ ኤሮናባ ግድኮካ፥ ህንተ ሀች ጎዳ ሴራ፥ እያ ግታተꬃ፥ እያ ዎልቃማ ኩሽያነ ምጨትዳ ቀስያ በእዳይሳ አኬክተ። 3 ህንተ እ ኦꬅዳ ማላታታነ ግብፀ ካዋ ቦላነ እያ ቢታ ኡባ ቦላ ኦꬅዳ ማላልስያባታ በእደታ። 4 ኤንቲ ህንተና ካልድ ጎድዳ ዎደ፥ ጎዳይ ግብፀ ቢታ ኦላንቾታ፥ ኤንታ ፓራታነ ፓራ ጋረታ ዞኦ አባን ምትስድ፥ ሀች ጋካናዉ ኤንታ ኩመꬅ ꬋይስዳይሳ በእደታ። 5 ህንተ ሀ በሳ ጋካናዉ መላ ቢታን ጎዳይ ህንተዉ ኦꬅዳባ ህንተ ኤሬታ። 6 ሮቤላ ኮቻፈ ኤልኣባ ናይታ ግድዳ ዳታነ ቦላነ አቤሮ ቦላ ጎዳይ ኦꬅዳይሳ አኬክተ። እስራኤለ አሳ ኡባይ በእሽን፥ ቢታይ ዶየትድ፥ ኤንታ፥ ኤንታ ሶ አሳ፥ ኤንታ ዱንካንያነ ሸምፖራ ደእያ ኤንታባ ኡባ ምትስ። 7 ጎዳይ ኦꬅዳ ሀ ግታ ኦሶታ ኡባ ህንተ፥ ህንተ አይፈን በእደታ።

8 ህዛ ህንተ ምኖ ግዳና መላነ ዮርዳኖሰ ፕንድ ህንተ ኤካናዉ ብያ ቢታ ላታና መላ ታኒ ሀች ህንተና ኪትያ ኪታ ኡባ ናግተ። 9 ህንተ ኪተትኮ፥ ጎዳይ ህንተ ማይዛታስነ ኤንታ ኮቻስ እማና ግድ ጫቅዳ፥ ማꬅነ ኤስ ጎግያ ቢታን ህንተ አዱሳ ላይꬅ ዳና። 10 ነ ላታናዉ ብያ ቢታይ፥ ነ ከያዳ ይዳ ግብፀ ቢታ መላ ግደና። ግብፀን ነ ካꬅ ዘራዳ፥ ጎሻ ቢታ ኡባ አታክልተ በሳዳ ሃ ኡሻሳ። 11 ሽን ዮርዳኖሰ ፕንድ ህንተ ላታናዉ ብያ ቢታይ፥ ደረይነ ዛንጋራይ ደእያ፥ ሳሎ እራን አልያ ቢታ። 12 ሄ ቢታይ፥ ጎዳይ ነ ፆሳይ ናግያ ቢታ፤ ላይꬃ ዶመꬃፈ ብድ ላይꬃ ዉርሰꬃ ጋካናዉ ጎዳ፥ ነ ፆሳ አይፈይ እያ ቦላ ደእያ ቢታ።

13 ሄሳ ግሾ፥ ጎዳ፥ ህንተ ፆሳ ሲቅኮ፥ ህንተ ኩመꬃ ዎዛናፐነ ህንተ ኩመꬃ ሸምፑዋፈ እያ ጎይንኮ፥ ታኒ ሀች ህንተዉ እምያ ኪታ ህንተ ናግኮ፥ 14 ነ ካꬅ፥ ዎይነይ ዛይተይ ፓጮና ሺሻና መላ ቶርቸነ ስላ እራ ዎደን ዎደን ቡክሳና። 15 ጎዳይ ነ መህያስ ማታ ዳርሳና፤ ነ ማና፤ ካላና።

16 ህንተ ዎዛና ሀራ ሶ ዛሪድ፥ ሀራ ፆሳታ ጎይኖና መላነ ሆኮና መላ ናገትተ። 17 ሄሳ ህንተ ኦꬅኮ፥ ጎዳ ሀንቆይ ህንተ ቦላ ኤፃና፤ እራይ ቡኮና መላነ ካꬅ ዶሎና መላ እ ሳሉዋ ጎርዳና። ህንተ ጎዳይ ህንተዉ እምያ ሎኦ ቢታፈ ኤሶን ꬋያና።

18 ህዛ፥ ሀ ኪታታ ህንተ ዎዛናንነ ህንተ ቆፋን ዎꬅተ። ማላዳ ኤንታ ህንተ ኩሸን ቃችተ፤ ቃስ ህንተ ሶምኦን ቃችተ። 19 ህንተ ናይታ ታማርስተ። ህንተ ሶን ደእያ ዎደ፥ ኦገን ሄመትያ ዎደ፥ ዝንእያ ዎደነ ደንድያ ዎደ ኤንታዉ ኦድተ። 20 ህንተ ፐንገ ዝዝግያ ቦላነ ህንተ ድርሳ ፐንግያ ቦላ ፃፍተ። 21 ሄሳ ህንተ ኦꬅኮ፥ ጎዳይ ህንተ ማይዛታስ እማና ግድ ጫቅዳ ቢታን፥ ህንተ ላይꬃይነ ህንተ ናይታ ላይꬃይ ሳአፐ ቦላራ ደእያ ሳሎ መላ ግዳና።

22 ህንተ ጎዳ፥ ህንተ ፆሳ ዶስኮ፥ እያ ኦገ ኡባን ህንተ ቢኮ፥ እያዉ አማነትኮ፥ ታ ሀች ህንተዉ እምያ ኪታ ህንተ ምንꬅድ ናግኮ፥ 23 ጎዳይ ሀ ካዎተꬃታ ኡባ ህንተ ስንꬃፈ ጎድድ ከሳና። ህንተፈ ዳርያነ ዎልቃምያ ካዎተꬃታ ቢታ የግስድ ኤካና። 24 ቶሆን ህንተ የꬍዳ ቢታ ኡባይ ህንተባ ግዳና። ህንተ ዛዋይ ዱገሀ መላ ቢታፈ ብድ ልባኖሰ ጋካናዉነ ኤፍራፂሳ ሻፋፐ ብድ ግታ አባ ጋካናዉ ግዳና። 25 ህንተራ አይ አስካ ኤቀታናዉ ዳንዳኤና፤ ጎዳይ፥ ህንተ ፆሳይ ህንተዉ ግዳይሳዳ ህንተ ብያ ሶ ኡባን አሳይ ህንተና በእድ ዳጋማና መላነ ህንተዉ ያያና መላ ኦꬃና።

26 ሄኮ፥ ታ ሀች ህንተ ስንꬃን አንጆነ ባደꬅ ዎꬃይስ። 27 ታ ሀች ህንተና ኪትያ ጎዳ፥ ህንተ ፆሳ ኪታ ናግኮ፥ ህንተ አንጀታና። 28 ሽን ታኒ ህንተና ሀች ኪትያ ጎዳ፥ ህንተ ፆሳ ኪታ ናጎና እፅድ፥ ሀራ ፆሳታ ጎይናናዉ እያ ኦግያፐ ደሽኮ፥ ህንተ ባደታና። 29 ጎዳይ፥ ህንተ ፆሳይ ህንተ ላታናዉ ብያ ቢታ ህንተና ገልስያ ዎደ፥ ባደꬃ ጋርዛና ዙማ ቦላ፥ አንጁዋ ኤባላ ዙማ ቦላ አዋጅተ። 30 ሀ ዙማት ዮርዳኖሰ ሻፋፐ ሄፍንꬃን ኦግያፐ ዉሎሀ ባጋን፥ አራባን ደእያ ካናነታ ቢታን፥ ጋልጋላ ስንꬃን ደእያ ሞረ ምꬃ ማታን ደኦሶና። 31 ህንተ ሀእ ጎዳይ፥ ህንተ ፆሳይ ህንተዉ እምያ ቢታ ላታናዉ ዮርዳኖሰ ሻፋ ፕናና ሀኔታ። ህንተ ሄ ቢታ ኤክድ ያን ደእያ ዎደ፥ 32 ታ ሀች ህንተዉ እምያ አዋጆታነ ህግያ ኡባ ምንꬅድ ናግተ።

12

ጎዳይ ዶርዳ ጎይኖ በሳ

1 ህንተ ላታና መላ ጎዳይ፥ ህንተ አዋታ ፆሳይ ህንተዉ እምዳ ቢታን ህንተ ደእዳ ዎደ ኡባን ህንተ ኦꬃናዉ በሲያ አዋጆትነ ህገት ሀይሳታ። 2 ህንተ ላትያ ቢታን ደእያ ካዎተꬃታስ ደርያ ቦላ፥ ዙማ ቦላነ እስ እስ ምꬃ ጋርሳን ደእያ ጎይኖ በሳታ ꬋይስተ። 3 ኤንታ ያርሾ በሳታ ላልተ፤ ኤንታ ጎይኖ ሹቻ ቱሳታ መንረꬅተ። አሼራ ጌተትያ ኤንታ ኤቃ ምስልያ ታማን ፁግተ፤ ኩሸን ኦሰትዳ ኤንታ ፆሳታ ምስለታ ꬋይስተ፤ ኤንታ ሱንꬃታ ሄ በሳፈ ቁችተ።

4 ጎዳ፥ ህንተ ፆሳ ኤንቲ ባንታ ፆሳ ጎይንያ ኦገን ጎይኖፍተ። 5 ጎዳይ፥ ህንተ ፆሳይ ህንተ ኮቸ ኡባ ግዶፈ ባ ሱንꬃይ ያን ፄገታና መላ ዶርዳ በሳ ኮይተ። ሄ በሳ ህንተ ባናዉ ኮሼስ። 6 ህንተ ፁሳ ያርሹዋ፥ ሀራ ያርሹዋ፥ ህንተ አስራታ፥ ህንተ እሙዋ፥ ህንተ ቃንገꬃ፥ ህንተ ዶስድ እምያ እሙዋ፥ ህንተ መህያፐነ ዶርሳፈ ባይራ ሄ በሳ ኤህተ። 7 ጎዳይ፥ ህንተ ፆሳይ ህንተና አንጅዳ ግሾ፥ ሄሳን፥ ጎዳይ፥ ህንተ ፆሳይ ደእያ በሳን፥ ህንተነ ህንተ ሶ አሳይ ማና፤ ህንተ ኩሸይ ኦꬅዳባ ኡባን ህንተ ኡፋይታና።

8 ሀች ሀይሳን ህንተ እሶይ እሶይ፥ ዶስዳባ ኦይሳዳ ሄ ዎደ ኦከታ። 9 ጎዳይ፥ ህንተ ፆሳይ ህንተዉ እምያ ሸምፖ ቢታ ቡሮ ጋክበከታ። 10 ሽን ህንተ ዮርዳኖሰ ፕንድ፥ ጎዳይ ህንተ ፆሳይ እምያ ሄ ቢታ ላትድ ያን ኡታና። ህንተና ተቅዳ ሞርከታፐ እ ህንተና ሸምፕስያ ግሾ ያን ዎፑ ግድ ህንተ ዳና። 11 ሄ ዎደ ጎዳይ፥ ህንተ ፆሳይ ባ ሱንꬃይ ሄሳን ፄገታናዉ ዶርዳ ሄ በሳን፥ ታ ህንተና ኪትያባ ኡባ፥ ፁሳ ያርሹዋ፥ ሀራ ያርሹዋ፥ ህንተ አስራታ፥ ህንተ እሙዋነ ህንተ ቃንገꬃ ኡባ ያ ኤሄታ። 12 ህንተ፥ ህንተ አደ ናይትነ ህንተ ማጫ ናይት፥ ህንተ አደ አይለትነ ማጫ አይለት ህንተራ ላታ ኤክቦና ህንተ ካታማን ደእያ ሌወታራ እስፈ ያን ጎዳ፥ ህንተ ፆሳ ስንꬃን ኡፋይታና። 13 ኔኒ ፁሳ ያርሹዋ ነ ኮይዳ በሳን ጮ ያርሾና መላ ናገታ። 14 ኔኒ፥ ነ ኮቻፈ እሱዋን፥ ጎዳይ ዶርዳ በሳን፥ ነ ፁሳ ያርሹዋ ያርሻ፤ ታ ነና ኪትዳ ኡባ ያን ኦꬃ።

15 ግዶሽን ነ ደእያ በሳን አዉንካ ነ መህያፐ ጎዳይ ነና አንጅዳይሳዳ ሹካዳ ማ። ዎጋዳ ቱና ግድን ዎይኮ ቱና ግዶና አስ ኦንካ ጋራነ ገንኤ መይሳዳ ነ መህያፐ ሹካዳ ማ። 16 ሽን ሱꬅ ሃꬃዳ ሳአን ጉሳፈ አትሽን፥ ሞፓ። 17 ነ ካꬃፈ፥ ዎይንያፐነ ዛይትያፐ እምያ አስራታ፥ ነ መህያፐነ ዶርሳ ዉድያፐ እምያ ባይራ፥ ጎዳስ ቃንግዳባ ኡባነ ነ ዶሳን እምያ እሙዋ ኡባ ነ ደእያ ሄራን ሞፓ። 18 ሽን ነኒ፥ ነ አደ ናይትነ ነ ማጫ ናይት፥ ነ አደ አይለትነ ማጫ አይለት ኔራ ላታ ኤክቦና ነ ካታማን ደእያ ሌወታራ እስፈ ጎዳይ፥ ነ ፆሳይ ዶርዳ በሳን፥ ጎዳ፥ ነ ፆሳ ስንꬃን፥ ሀ ያርሾ ኡባ ማ። ነ ዳቡራዳ ሺሽዳባን ጎዳ፥ ነ ፆሳ ስንꬃን ኡፋይታ። 19 ነ ደኦ ላይꬃ ኡባን ሌወታ ቀል ጎና መላ ናገታ።

20 እ ነዉ ገልዳ ቃላዳ ጎዳይ ነ ፆሳይ ነ ዛዋ ዳልግስያ ዎደ ነና አሾ ማናዉ ኮሽያ ዎደ ነ ኮይዳ መላ ማ። 21 ሽን ጎዳይ፥ ነ ፆሳይ ባ ሱንꬃይ ያን ፄገታና መላ ዶርዳ በሳይ ነዉ ሃክኮ፥ ጎዳይ ነዉ እምዳ ነ መሄ ዎይኮ ዶርሳ ዉድያፐ ታ ነና ኪትዳይሳዳ፥ ነ ኮይዳ መላ ነ ካታማን ሹካዳ ማ። 22 ዎጋዳ ቱና ግድን ዎይኮ ቱና ግዶና አስ ኦንካ ጋራ ዎይኮ ገንኤ መይሳዳ ሞ። 23 ደኦይ ሱꬃን ደእያ ግሾ፥ ሱꬅ ደእያ አሾ ሞና መላ ናገታ፤ ሄሳ ግሾ፥ ደኦ አሾራ ጋꬃዳ ሞፓ። 24 ሱꬅ ሃꬃዳ ቢታን ጉሳፈ አትሽን፥ ሞፓ። 25 ነዉነ ኔፐ ጉየራ ያና ነ ናይታስ እንጀታና መላ ሱꬅ ሞፓ። ሄሳ ነ ኦꬅኮ ጎዳ ኡፋይሳሳ።

26 ሽን ነ ጎዳስ ዱማይዳባነ እያዉ ቃንግዳባ ኤካዳ፥ ጎዳይ ዶርዳ በሳ ባ። 27 ፁሳ ያርሾ አሹዋነ ሱꬃ ጎዳ፥ ነ ፆሳ ያርሾ በሳን ያርሻ። ሀራ ያርሾ ሱꬃ ጎዳ፥ ነ ፆሳ ያርሾ በሳ ማታን ጉሳዳ አሹዋ ማ። 28 ነዉነ ነ ናይታስ እንጀታና መላ ታ ነና ኪትያ ኪታ ምንꬃዳ ናጋ። ሄሳ ነ ኦꬅኮ፥ ጎዳ ነ ፆሳ ኡፋይስያባነ ሱረባ ኦꬃሳ።

29 ነ ላታናዉ ብያ ካዎተꬃ፥ ጎዳይ ነ ፆሳይ ነ ስንꬃፈ ꬋይስያ ዎደነ ነ ኤንታ ቢታ ላትያ ዎደ፥ 30 ኤንቲ ነ ስንꬃፈ ꬋይዳፐ ጉየ፥ ነ ኤንታ ፆሳታ ጎይናዳ፥ ፅሄን ኦይከቶና መላ ናገታ። ኔኒ፥ “ሀ ካዎተꬃት ባንታ ፆሳታ ዋትድ ጎይኖና?” ያጋዳ ካላዳ ኦይቾና መላ ናገታ። 31 ኤንቲ ባንታ ፆሳታ ጎይንያ ዎደ ጎዳይ እፅያ ኡባ ኦꬅያ ግሾ፥ ጎዳ ነ ፆሳ ነ ሄሳዳ ጎይናናዉ በሰና። ኤንቲ ሀር አቶሽን፥ ባንታ አደ ናይታነ ማጫ ናይታ ባንታ ፆሳታስ ያርሾ ኦꬅድ ታማን ፁጎሶና።

32 ህዛ ታ ነና ኪትዳባ ኡባ ኦꬃ፤ እያ ቦላ ጉጆፋ፤ እያፐ ፓጭሶፓ።

13

ሀራ ፆሳታ ጎይኖፋ

1 ነ ግዶን ትንብተ ኦድያ ዎይኮ አሙሆ ብርሽያ አስ ደንድድ፥ ማላታነ ማላልስያባታ ኦꬅኮ፥ 2 እ ኦድዳ ማላታይ ዎይኮ ማላልስያባይ ቱማ ግድድ ፖለትን፥ እ ኔኮ፥ “አነ ካሰ ነ ኤሮና ሀራ ፆሳታ ጎይኖስ” ያግኮ፥ 3 ነ እያ ኡባራካ ስኦፓ። ህንተ ኩመꬃ ዎዛናፐነ ኩመꬃ ሸምፑዋፈ ጎዳ ህንተ ፆሳ ዶስያኮነ ዶሶናኮ ፓጫናዉ ሄሳ ኦꬄስ። 4 ጎዳ ህንተ ፆሳ ካልተ፤ እያዉ ያይተ፤ እያ ኪታ ናግተ፤ እያ ቃላ ስእተ፤ እያዉ ጎይንተ፤ እያፐ ዱፆፍተ። 5 ህንተና ግብፀ አይለተꬃፈ ዎዝዳ ጎዳ፥ ህንተ ፆሳ ቦላ ህንተ ማካላና መላ ታማርስያ ናበ ዎይኮ አሙሆ ብርሽያ ኡራ ዎꬍተ። ሄሳ መላ አስ ህንተ ጎዳ፥ ህንተ ፆሳ ኪታፐ ካረ ከያና መላ ኦꬅያ ግሾ፥ እያ ዎꬍተ፤ ኢታ ህንተ ግዶፈ ድግተ።

6 ሀር አቶሽን፥ ነ እሻይ ዎይኮ ነ አደ ናአይ ዎይኮ ነ ማጫ ናእያ ዎይኮ ነ ዶስያ ማችያ ዎይኮ ነ ማታ ላገይ፥ “ካሰ ነነ ነ ማይዛት ጎይን ኤሮና ፆሳታ ጎይናናዉ የꬋ። 7 ቢታ ሀ ጋፃፐ ያ ጋፃ ጋካናዉ ደእያ፥ ነ ዩሾ ኡባን ማታንነ ሃሆን ደእያ አሳ ኡባይ ጎይንያ ፆሳታ ጎይናናዉ የꬋ” ያግድ ባለꬅኮ፥ 8 እያዉ ኤሮ ጎፓ፤ እ ገይሳ ስኦፓ። እያዉ ቃታዳ እያ ሸምፑዋ አሾፋ፤ 9 እያ ዎꬋናዉ በሴስ። እያ ዎꬋናዉ ኮይሮ ነ ዶማ፤ ሄሳፈ ጉየ፥ አሳ ኡባይ ካልድ ዎꬎ። 10 እ ሀይቃና ጋካናዉ ሹቻን ጫዳ፤ እ ነና ግብፀ ቢታፈ፥ አይለተꬃ ኬꬃፈ ከስዳ ጎዳ፥ ነ ፆሳፈ ነና ሻካናዉ ኮዬስ። 11 እስራኤለ አሳይ ሄሳ ስእድ ያያና፤ ቃስ ሄሳ መላ ኢታባ ዛሪድ ህንተ ግዶን ኦንካ ኦና።

12 ጎዳይ፥ ነ ፆሳይ ነ ዳና መላ እምዳ ካታማፐ እሱዋን ነ ደእያ ዎደ፥ 13 ነ አሳ ግዶን ኢታት ደንድድ፥ አሳኮ፥ “ኑኒ ኤሮና ፆሳታ ጎይናናዉ ደንድተ” ያግድ ባለꬅሽን ነ ስእኮ፥ 14 ሄ ሀኖታ ኦይቻ፤ ምንꬃዳ ፕልጋ። ሄ ነ ግዶን ኦሰትዳ ቱናባይ ቱማ ግደይሳ ሻካዳ ኤርኮ፥ 15 ሄ ካታማን ደእያ አሳ ኡባ ማሻን ዉርሳ፤ ሄ ካታማነ እያን ደእያ መህያ አሾና ꬋይሳ። 16 ሄ ካታማፐ ነ ኤክዳ ድኦ ኡባ ካታማ ዳባባ ሺሻዳ፥ ሄ ካታማነ እያ ድኡዋ ኡባ ጎዳስ፥ ነ ፆሳስ፥ ፁሳ ያርሾ ኦꬃዳ ዉርሳዳ ፁጋ። እ መርናዉ ዛሪድ ኬፀቶና ላለꬃ ዶረ ግድድ አታና። 17 ሀ ድገትዳ ሚሸታፐ አይብካ ነ ኩሸን በንቶፎ። ጎዳይ ባ ዎልቃማ ሀንቁዋፈ ስሚድ፥ ነና ማራና፤ እ ነዉ ቃታና። ካሰ ነ ማይዛታስ ጫቅዳ ጫቁዋዳ ነ ታይቡዋ ዳርሳና። 18 ታኒ ሀች ነና ኪትያ ኪታ ኡባ ነ ናጋዳ፥ ጎዳ፥ ነ ፆሳስ ኪተትኮ፥ ጎዳ ነ ፆሳ ኡፋይስያባ ኦꬅኮ፥ ሀ ግዳባይ ነዉ ፖለታና።

14

ቱናነ ቱና ግዶና ካꬅ

(ሌወ 11:1-47)

1 ህንተ፥ ጎዳ ህንተ ፆሳ ናይታ፤ ሀይቅዳ አሳስ ህንተ አሳተꬃ ጋሮፕተ፤ ህንተ ሁጵያ ቡሉሶፕተ። 2 ህንተ፥ ጎዳ ህንተ ፆሳስ ጌሻ ደረ፤ ጎዳይ ህንተና ባ አሰ ግዳና መላ ቢታን ደእያ አሳ ኡባፈ ባዉ ዶርስ።

3 ኔኒ ቱናባ አይባካ ሞፓ። 4 ነ ማና መሄትነ ዶአት ሀይሳታ፤ ቦር፥ ዶርሰ፥ ዴሸ፥ 5 ዶገ፥ ባቾ፥ ዎሽኤ፥ ዎራ ዴሽ፥ ዋልያ፥ ጋራነ ዙማ ዶርሰ። 6 ሹቁለይ ጳልቀትዳይሳነ ዋሞትያ መሄታነ ዶአታ ኡባ ሚተ። 7 ሽን ሹቁለይ ጳልቀቶናይሳታነ ዋሞቶናይሳታ ሞፓ፤ ሄስካ ግማለ፥ ኤሸነ ጉፓለ። ሀይሳቲ ዋሞቶሶና፥ ሽን ኤንታ ሹቁለይ ጳልቀትቦና ግሾ፥ ኤንቲ ህንተዉ ቱና። 8 ጉዱንꬆስ ሹቁለይ ጳልቀꬅ፥ ሽን ዋሞቶና ግሾ እ ህንተዉ ቱና። እያ አሹዋ ሞፓ፤ እያ ባዉታ ቦቾፍተ።

9 ሃꬃ ግዶን ደእያ መተꬃታ ግዶፈ ህንተ ማናይሳት ሀይሳታ፤ ሞሎ መላ ቀፈይነ ፖቆይ ደእያ ኡባ ሚተ። 10 ሽን ሞሎ መላ ቀፈይነ ፖቆይ ባይናይሳታ ሞፕተ ሄስ ህንተዉ ቱና።

11 ቱና ግዶና ካፎ ኡባ ሚተ። 12 ሽን ካፎታፐ ህንተ ሞና አጋና ካፎት ሀይሳታ፤ አርጋንꬅ፥ ባዞ አንኮ፥ ካሬꬃ አንኮ፥ 13 ጵርጮ፥ ፅሎ ኮቸ ኡባ፥ 14 ቆራሰ ኮቸ ኡባ፥ 15 ያንቾ፥ ሃꬃ ካፎ፥ ቃማ ካፎ ኮቸ ኡባ፥ 16 ላፋ ጉቶ፥ ዲድን፥ ሃꬃ ኩቶ፥ 17 ባዞ ጉቶ፥ ሞሎ ካፎ፥ ሶሌ፥ ሀዛዞ፥ 18 ሳብሳ ጌተትያ ካፎ ኮቸ ኡባ፥ አያና ካፎነ ሽርሽቆ። 19 ቀፈራ ደእያ ላፋ መተꬃት ኡባይ ህንተዉ ቱና፤ ኤንታ ሞፕተ። 20 ሽን ቀፈራ ደእያባታፐ ቱና ግዶናይሳታ ሚተ።

21 ኔኒ፥ ጎዳ ነ ፆሳስ ጌሻ አስ ግድያ ግሾ፥ ባዉታ ኡባ ሞፓ። ሄሳ ህንተ ካታማን ደእያ በተ አሳይ ማና መላ ኤንታዉ እማናዉ ዳንዳኤታ፤ ዎይኮ ሀራ ቢታ አሳስ ባይዛናዉ ዳንዳኤታ።

ዴሻ ናአ እያ አየ ማꬃራ ካꬆፋ።

አስራታ እሞ ዎጋ

22 ነ ጋደን ላይꬃን ላይꬃን ካፅያ ካꬃ አይፈ ኡባፈ አስራታ ከሳ። 23 ነ ኡባ ዎደ ጎዳስ ነ ፆሳስ፥ ያሽ ታማራና መላ ባ ሱንꬃይ ፄገታና መላ እ ዶርዳ በሳን፥ ነ ካꬃ፥ ዎይነ ኡሻነ ዛይትያ አስራታ፥ ነ ዶርሳፈነ መህያፐ ባይራ የለትዳይሳ ያን፥ ጎዳ፥ ነ ፆሳ ስንꬃን ማ። 24 ጎዳይ ነ ፆሳይ ባ ሱንꬃይ ፄገታና መላ ዶርዳ በሳይ፥ ነ ደእያ በሳፈ ዳሮ ሃሆ ግድኮ፥ ጎዳይ ነና አንጃና መላ ነ አስራታ ያ ኤፋናዉ ዳንዳኦናባ ግድኮ፥ 25 ሄ አስራታ ባይዛዳ ሚሽያ ጎዳይ፥ ነ ፆሳይ ዶርዳ በሳ ኤፋ። 26 ሄ ሚሽያን ነ ኮይዳ ሚዝ ዎይኮ ዶርሰ ዎይኮ ዎይነ ኡሽ ዎይኮ ሀራ ምኖ ኡሽ ዎይኮ ሀራ ነ ኮይያባ ሻማዳ፥ ነነ ነ ሶ አሳይ ጎዳ፥ ነ ፆሳ ስንꬃን ሄሳ ማዳ ኡፋይታ።

27 ኤንቲ ኔራ ሻከትድ ኤክዳ ሀራ ላት ኤንታዉ ባይና ግሾ፥ ሄሳ ነ ኦꬅያ ዎደ ነ ካታማን ደእያ ሌወታ ዶጎፓ። 28 ሄꬓንꬆ ላይꬃን ላይꬃን ነ ካꬃ አስራታ ኤሀዳ ነ ካታማን ሺሻ። 29 ሄሳ ነ ካታማን ደእያ፥ ኔራ ሻክትድ ኤክዳ ሀራ ላት ባይና ሌወት፥ በተ አሳይ፥ ይኦ ናይትነ አምኤት ይድ ሞ። ያትኮ፥ ነ ኦꬅያ ኦሶ ኡባን ጎዳይ፥ ነ ፆሳይ ነና አንጃና።

15

ላፑንꬃ ላይꬅ

(ሌወ 25:1-7)

1 “ላፑንꬃ ላይꬃ ዉርሰꬃን ታልኤ አጮ ኡባ ማራ። 2 ነ አጮ ማራና ዎጋይ ሀይሳ፤ እስራኤለ ግድዳ ባ እሻስ ታልእዳ ኦንካ ሄ አጩዋ ማሮ። ጎዳ ማሮተꬃይ አዋጀትዳ ግሾ፥ እስራኤለ ግድዳ ባ እሻስ ታልእዳ ባ ታልእያ ኦይቾፎ። 3 ሀራ ቢታ አሳስ ነ ታልእዳ አጩዋ ኤካናዉ ዳንዳኣሳ፥ ሽን ነ ኮቻስ ታልእዳባ ኡባ ማራ።

4 “ነ ላታና መላ ጎዳይ፥ ነ ፆሳይ ነዉ አቆ ኦꬅድ እምያ ቢታን፥ ጎዳይ ነና አንጃና ግሾ ነ ግዶን ማንቆይ ዴና። 5 ነ ጎዳስ ነ ፆሳስ ኪተትኮ፥ ታ ሀች ነና ኪትያ ኪታ ኡባ ናግኮ፥ ነ ፖሎ አንጀታና። 6 ጎዳይ፥ ነ ፆሳይ ነዉ ኦድዳይሳዳ ነና አንጃና፤ ዳሮ ካዎተꬃት ህንተፈ ታልአና፥ ሽን ህንተ እሱዋፈካ ታልኤከታ። ቃስ ነ ካዎተꬃታ ሃራና፥ ሽን እሶይካ ነና ሃረና።

7 “ጎዳይ፥ ነ ፆሳይ ነዉ እምያ ቢታን ደእያ ካታማታፐ እሱዋን ደእያ እስራኤለ አስ ማንቅድ በንትኮ፥ እያዉ ኡሎ ምኖፋ፤ ነ ኩሽያ ሺሻ ኤኮፋ። 8 ነ ኩሽያ እያዉ ብርሻ፤ እያ ኮሽያባ ታልአ።

9 “አጮ ማርያ ላፑንꬃ ላይꬅ ማትስ” ጋዳ፥ ማንቆ እስራኤለ አስ ታልኤ ድጎፋ፤ ሄሳ መላ ኢታ ቆፍ ነ ዎዛናን ገሎፖ። ነ እያዉ ታልኦና እፅን፥ እ ፆሳኮ ዬክኮ፥ ሄስ ነዉ ናጋራ ግዳና። 10 ነ እያዉ ኬሀተꬃን እማ፤ ነ ዎዛናን አይስ እምያና ጋዳ ኡዘቶፋ። ሄሳ ነ ኦꬅኮ፥ ጎዳይ ነ ፆሳይ ነና ኦይክዳባን የꬍዳባን ኡባን አንጃና። 11 አዉደካ ግድን፥ ቢታ ቦላፈ ማንቆይ ꬋዮና ግሾ፥ ነ እስራኤለታስ፥ ማንቆታስነ መቶታንቾታስ ህንተ ኬሀ ግዳና መላ ኪታይስ።

አይለታ ኦይꬃ ዎጋ

(ከሳ 21:1-11)

12 አደ ግድን ማጫ ግድን፥ እስራኤለ አስ፥ አይለ ኦꬅድ ሻምኮ፥ እ ነዉ ኡሱፑን ላይꬅ ኦꬆ፤ ላፑንꬃ ላይꬃን አይለተꬃፈ ላአ ከዮ። 13 ነኒ አይለተꬃፈ እያ ከሳ የድያ ዎደ መላ ኩሸ የዶፋ። 14 ጎዳይ ነ ፆሳይ ነና አንጅዳይሳ መላ ነ መህያፐ፥ ሻልያፐነ ዎይነ ጉምኤꬃፈ ኤንታዉ ኬሀተꬃን እማ። 15 ነኒ ካሰ ግብፀ ቢታን አይለ ግድዳይሳነ ጎዳይ ነ ፆሳይ ነና ያፐ ዎዝዳይሳ ዶጎፓ። ታ ሀች ሀ ኪታ ነዉ እመይ ሄሳሳ።

16 ሽን ነ አይለይ ነናነ ነ ኬꬃ አሳ ዶስዳ ግሾነ ኔራ ደኦይ እያዉ ሎኦ ግድያ ግሾ፥ “ታኒ ነ ሶፐ ቢከ” ያግኮ፥ 17 እያ ፐንገ ኤፋዳ፥ ጎꬅ ኤካዳ፥ እያ ሀይꬃ ሉካ። ያትኮ፥ እ ነዉ መርናዉ አይለ ግዳና፤ ቃስ ማጫ አይለስካ ሄሳዳ ኦꬃ። 18 እያ ኔኒ አይለተꬃፈ ከሳዳ የድያ ዎደ ኔኒ ቆሄታስ ጋዳ ቆፖፋ። እ ሀ ኡሱፑን ላይꬃታ ግዶን አስ ኡነ ኦይሳፈ ዳኮ ዳሮ ነዉ ኦꬅስ። ሄሳ ግሾ፥ ኔኒ ኦꬅያባ ኡባን ጎዳይ፥ ነ ፆሳይ ነና አንጃና።

ባይራ የለትያ ማራታ

19 ነ መህያፐነ ነ ዶርሳ ዉድያፐ ባይራ የለትዳ አደ ኡባ ጎዳስ፥ ነ ፆሳስ ዱማያ። ነ ዱማይዳ መህያፐ ባይራ የለትዳ ቦራ ጎዮፓ፤ ነ ዶርሳ ዉድያፐ ባይራ የለትዳ ዶርሳ እክስያ ሜዶፓ። 20 ነነ ነ ሶ አሳይ ጎዳይ ዶርያ በሳን ጎዳ፥ ነ ፆሳ ስንꬃን ሄሳታ ላይꬃን ላይꬃን ማ። 21 ሽን ነ ያርሽያ መህያ ቦላ ቦርስያባይ በንትኮ፥ እ ዎበ ዎይኮ ቆቀ ዎይኮ ሀራ ኢታ ቦርስያባይ እያ ቦላ ደእኮ፥ ሄሳ ጎዳስ፥ ነ ፆሳስ ያርሾፋ። 22 ሄሳ ነ ደእያ ነ ካታማን ማ፤ ዎጋዳ ቱና ግዶና አስ ግድን ዎይኮ ቱና አስ ግድን ጋራነ ገንኤ አሾዳ ሞ። 23 ግዶሽን፥ ነ እያ ሱꬃ ሃꬃዳ ሳአን ጉሳፈ አትሽን፥ ሞፓ።

16

ፓስካ ባኣለ

(ከሳ 12:1-20)

1 አቢባ አጌናን ጎዳ፥ ነ ፆሳ ፓስካ ባኣለ ቦንቻ፤ ጎዳይ፥ ነ ፆሳይ ነና አቢባ አጌናን ቃማ ግብፀፈ ከስስ። 2 ኔኒ ዶርሳፈነ መሄ ዉድያፐ ጎዳይ ባ ሱንꬃይ ፄገታና መላ ዶርዳ በሳን፥ ጎዳስ፥ ነ ፆሳስ፥ ፓስካ ያርሻ። 3 ሄ ያርሹዋ ነ ምያ ዎደ እርሾይ ገልዳ ኡይꬃራ ሞፓ። ኔኒ ግብፀ የዳዳ ኤሶን ከይያ ዎደ ኦꬅዳይሳዳ እርሾይ ገልቦና መቶ ኡይꬃ ላፑን ጋላስ ኩመꬅ ማ። ነ ደኦ ላይꬃ ኡባን ነ ግብፀፈ ከይዳ ጋላሳ ሀሳያና። 4 ነ ቢታ ኡባን ላፑን ጋላሳስ አይባ እርሾይ በንቶፎ። ቃስ ነ ኮይሮ ጋላስ ኦማርስ ያርሽዳ አሹዋፐ ዎንታስ አይብካ አቶፎ።

5 ነ ፓስካ ያርሹዋ ጎዳይ ነ ፆሳይ ነዉ እምያ ካታማ አዉንካ ጮ ሹኮፋ። 6 ጎዳይ ነ ፆሳይ ባ ሱንꬃይ ፄገታና መላ ዶርያ በሳን ነ ፓስካ ያርሹዋ ሹካ። ቃስ አው ዉልያ ዎደ ግብፀፈ ነ ከይዳ ግሾ ሄ ሳትያን ሹካ። 7 ጎዳይ፥ ነ ፆሳይ ዶርያ በሳን፥ ያን ካꬃዳ ማ፤ ያታዳ ሳእ ዎንትያ ዎደ ነ ሶ ሶ ባ። 8 ኡሱፑን ጋላስ ኩመꬅ እርሾይ ገልቦና ኡይꬃ ማ፤ ላፑንꬃ ጋላስ ጎዳ፥ ነ ፆሳ ጎይናናዉ ሺቃ፤ ሄ ጋላስ አይ ኦሶካ ኦꬆፋ።

ሳምንታ ባኣለ

(ከሳ 34:22፤ ሌወ 23:15-21)

9 ነ ካꬃ ጫካ ኦይክዳ ኮይሮ ዎድያፐ ዶማዳ፥ ላፑን ሳምንታ ኩመꬅ ታይባ። 10 ያታዳ፥ ጎዳይ፥ ነ ፆሳይ ነና አንጅዳይሳ መላ ነ፥ ነ ዶሳን እምያ እሙዋ ኤሀዳ፥ ጎዳ፥ ነ ፆሳ ሳምንታ ባኣለ ቦንቻ። 11 ሄሳን ኔኒ፥ ነ አደ ናይት፥ ነ ማጫ ናይት፥ ነ አደ አይለትነ ነ ማጫ አይለት፥ ነ ካታማን ደእያ ሌወት፥ በተ አሳይ፥ ይኦ ናይትነ ነ ግዶን ደእያ አምኤት ኡባይ፥ ጎዳይ፥ ነ ፆሳይ ባ ሱንꬃይ ፄገታና መላ ዶርያ በሳን ኡፋይትተ። 12 ኔኒ ግብፀ ቢታን አይለ ግድዳይሳ ሀሳያዳ ሀ ዎጋ ናጋ።

ሻቃራ ባኣለ

(ሌወ 23:33-43)

13 ነ ዉዱማፈ ነ ካꬃ፥ ዎይነ የꬍያ በሳፈ ነ ዎይንያ ሺሽዳፐ ጉየ፥ ላፑን ጋላስ ሻቃራ ባኣለ ቦንቻ። 14 ኔኒ፥ ነ አደ ናይትነ ማጫ ናይት፥ ነ አደ አይለትነ ማጫ አይለት፥ ነ ካታማን ደእያ ሌወት፥ በተ አሳይ፥ ይኦ ናይትነ አምኤት ኡባይ ሄ ባልያን ኡፋይትተ። 15 ጎዳይ ዶርያ በሳን ላፑን ጋላስ ጎዳ፥ ነ ፆሳ፥ ባኣለ ቦንቻ። ነ ኡፋይታና መላ ነ አይፍስዳባንነ ነ ኩሸ ኦሶ ኡባን ጎዳይ፥ ነ ፆሳይ ነና አንጃና።

16 ህንተ ቢታን ደእያ አደ ኡባይ ላይꬃን ሄꬑ ቶሆ፥ ኡይꬃ ባኣለ ዎደ፥ ሳምንታ ባኣለ ዎደነ ሻቃራ ባኣለ ዎደ ጎዳ፥ ህንተ ፆሳ ስንꬃን፥ እ ዶርያ በሳን በንቶ። ኤንቲ ጎዳ ስን ይሸ፥ መላ ኩሸ ዮፖ። 17 ጎዳይ፥ ነ ፆሳይ ነና አንጅዳይሳ መላ እሶይ እሶይ ባዉ ዳንዳኤይሳ መላ እሞ።

ፅሎ ፕርዳ

18 ጎዳይ፥ ህንተ ፆሳይ እምያ ካታማታን እስ እስ ኮቻስ ዳይናነ ሀላቃ ህንተዉ ሹምተ፤ ኤንቲ አሳስ ፅሎ ፕርዳ ፕርዶ። 19 ፅሎ ፕርዳ ዎቢሶፓ፤ ሶምኦ በአዳ ማዶፋ፤ ዎꬋፈ ኤኮፋ። ዎꬋፈይ ጭንጫታ አይፍያ ቆቅሴስ፥ ፅሎታ ቃላ ጌላዬስ። 20 ነ ደኦን ዳና ማላነ ጎዳይ ነ ፆሳይ ነዉ እምያ ቢታ ነ ላታና መላ ፅሎ ፕርዳ።

21 ኔኒ ጎዳ፥ ፆሳ ያርሾ በሳ ማታን አሼራ ኤቃ ምስልያ ኤሶፋ። 22 ህንተ ጎዳይ፥ ፆሳይ እፅያ ጎይኖ ሹቻ ቱሱ ነዉ ኤሶፋ።

17

1 ጎዳስ፥ ነ ፆሳስ፥ ቦርስያባይ ደእያ መሄ ዎይኮ ዶርሰ ያርሾ ኦꬃዳ ሺሾፓ፤ ሄስ ፆሳ ስንꬃን እፀትዳባ።

2 ጎዳይ፥ ነ ፆሳይ ነዉ እምያ ካታማታፐ አዉንካ አደ ዎይኮ ማጫ ግድን ጎዳ፥ ነ ፆሳ ስንꬃን ኢታባ ኦꬅኮነ እያ ጫቁዋ መንꬅድ በንትኮ፥ 3 ታ ኪታ አግድ፥ ሀራ ፆሳታ፥ አዋ ዎይኮ አጌና ዎይኮ ሳሎ ፆልንቶ ጎይንዳ አስ ደእኮ፥ 4 ሄሳ መላባ ህንተ ስእኮ፥ ሄ ኦዳ ምንꬅድ ፕልጋ። ህንተ ኮይን፥ ሄሳ መላ ቱናባይ እስራኤለ ግዶን ኦሰትዳይስ ቱማነ ጌሽ ግድኮ፥ 5 ሄ ኢታ ኦꬅዳ አድያ ዎይኮ ማጫስዉ ነ ካታማፐ ጋፃ ከሳዳ፥ ሹቻን ጫዳዳ ዎꬋ። 6 እስ አስ ናምኡ ዎይኮ ሄꬑ ማርክ ማርካቶና ደእሽን ሀይቆፎ፤ እስ አሳ ማርካን አይ አስካ ሀይቆፎ። 7 እያ ቦላ ማርካትዳ አሳት ኮይሮ እያ ሹቻን ጫዶ፤ ኤንታ ካልድ ሀንኮ አሳይ ጫዶ። ሄሳዳ ኦꬃዳ፥ ኢታ ነ ግዶፈ ድጋ።

8 ህንተ ስን ሺቅያ ሞቶይ ዴፆ ግድኮ፥ ሄስካ፥ ሸምፖ ዎꬎ፥ ሾቸ፥ ማዱንꬅ፥ ዱማ ዱማ ሞቶታ ጎዳይ፥ ነ ፆሳይ ዶርዳ በሳ ኤሀ። 9 ካህነ ግድዳ ሌወታኮነ ዳይናታኮ ሄ ሞቱዋ ሺሻ፤ ሄ ሞቱዋ ኤንቲ ፕርዶ። 10 ጎዳይ ዶርዳ በሳን ኤንቲ ፕርድዳይሳዳ ኦꬃ፤ ነ ኦꬃና መላ ኤንቲ ኪትያባ ኡባ አኬካዳ ኦꬃ። 11 ኤንቲ ነና ታማርስዳ ህግያዳነ ኤንቲ ኦድዳ ፕርዳዳ ኦꬃ፤ ኤንቲ ፕርድዳ ፕርዳፈ ኡሻች ዎይኮ ሀድርስ ጎፓ። 12 ጎዳስ፥ ነ ፆሳስ ኦꬅያ ዳይናስ ዎይኮ ካህንያስ ኪተቶና እፅያ አስ ደእኮ፥ ሄ ኡራይ ሀይቆ። ሄሳዳ ኦꬃዳ፥ ኢታ እስራኤለ ግዶፈ ድጋ። 13 አሳ ኡባይ ሄሳ ስእድ ያያና፤ ዛሪድ ሄሳ መላ ኢታ ኦꬅያ አስ ዴና።

ካዎ ፄልያ ዎጋታ

14 ጎዳይ፥ ነ ፆሳይ ነዉ እምያ ቢታ ላታዳ፥ ያን ደኦ ዶምያ ዎደ፥ ነ ዩሾን ደእያ ካዎተꬃታዳ፥ “ኑካ ኑ ቦላ ካዎ ካዎꬃና” ያግኮ፥ 15 ነ ካዎꬃና ካዎይ ጎዳይ፥ ነ ፆሳይ ነዉ ዶርዳይሳ ግዳናዉ በሴስ። ሄስካ፥ ነ አሳ ግዶፈ ዶረትዳይሳ ግዶፐ አትሽን፥ ሀራ ቢታ አስ ነ ቦላ ካዎꬆፋ። 16 ጎዳይ፥ “ሄ ኦግያራ ግብፀ ስሞፕተ” ያግዳ ግሾ፥ ሄ ካዎይ ዳሮ ፓራ ሺሻናዉ በሰና፤ ባ አሳካ ፓራ ሻማና መላ ግብፀ የዶፎ። 17 እያ ዎዛና ባለꬆና መላ ካዎይ ዳሮ ማቾ ኤኮፎ፤ ዳሮ ዎርቃነ ብራ ሺሾፖ።

18 እ ባ አራታን ኡትያ ዎደ ሌወ ኮቸ ግድዳ ካህነት ናግያ ማፃፋፐ ሀ ህግያ ዱቅድ ባዉ ኤኮ። 19 እ ሀ ህግያ ቃላነ ዎጋ ናጎነ ፖሎ ኤርድ ጎዳስ፥ ባ ፆሳስ፥ ያሽ ታማራና መላ፥ ሀ ማፃፋይ እያራ ደኦ፤ እካ ሀ ማፃፋ ባ ደኦ ላይꬃ ኡባን ናባቦ። 20 እ ባ ዎዛናን፥ “ታኒ ታ ላገታፐ አꬋይስ” ግድ ባ እሻታ ቦላ ኦቶርተና። እካ ፆሳ ህግያፈ ሀድርስ ዎይኮ ኡሻች ጌና። እ ባ ካዎተꬃን አዱሳ ላይꬅ ካዎታና፤ እያ ናይት እስራኤለ ቢታን ዳሮ ላይꬅ ካዎታና።

18

ካህነታነ ሌወታ ግሹዋ

1 ሌወ ኮቸ ግድዳ ካህነታስነ አትዳ ኤንታ ኮቻስ እስራኤለ ግዶን ላታ ቢት ባዋ። አሳይ ጎዳስ ሺሽያ ፁሳ ያርሾይ ኤንታ ግሾ ግድያ ግሾ እያ ምሸ ዳና። 2 ኤንታዉ ኤንታ እሻታ ግዶን ላት ዴና፤ ጎዳይ ኤንታዉ ግዳይሳዳ እ ኤንታ ላታ።

3 ኮርማ ዎይኮ ዶርሰ አሳይ ያርሾስ ሺሽዳይሳፈ ካህነታ ግሾይ ሀይሳ፤ ምሳይ፥ ጋጮይነ ኡሎ አሾይ ኤንታዉ እመቶ። 4 ነ ካꬃፈ፥ ዎይንያፐነ ዛይትያፐ ኮይሮ ጋክዳ አይፍያነ ነ ዶርሳ እክስያፐ ባይራ ካህነታስ እማ። 5 ሌወት ጎዳ ሱንꬃን መርናዉ ካህነ ግድድ ኦꬃና መላ ነ ኮቻ ግዶፈ ጎዳይ፥ ነ ፆሳይ ኤንታ ዶርስ።

6 እስ ሌወይ እስራኤለ ቢታን ደእያ እስ ካታማፐ ደንድድ፥ ጎዳይ ዶርያ በሳ ባናዉ ኮይኮ፥ 7 እ ብያ በሳን ደእያ ሌወት ጎዳ ስንꬃን ኤቅድ ኦይሳዳ እካ ጎዳ ባ ፆሳ ስንꬃን ኤቅድ ኦꬆ። 8 ባና ጋክያ ግሹዋ ኤክዳባ ግድኮካ፥ ካህነት ጎኤትያ ኡባ ኤንታራ ግና ሻከትድ ኤኮ።

እፀትዳ ኦሶታ

9 ጎዳይ ነ ፆሳይ እምዳ ቢታ ነ ገልያ ዎደ ሄ ቢታን ደእያ አሳይ ኦꬅያ እፀትዳ ኦሶታ ኦꬆፋ። 10 ባ አደ ናኣ ዎይኮ ማጫ ናእዉ ያርሾስ ታማን ፁግያ ኦንካ ነ ግዶን በንቶፎ። ብት፥ ማራጨ በኤይ፥ ማሮተይ፥ ህግሸይ፥ 11 ሞይትለ በኤይ፥ ሀይቅዳ አሳ አያና ፄገይ፥ ዎይኮ ሀይቅዳ አሳ አያናራ ኦደተይ ነ ግዶን ደኦፖ። 12 ሄሳ መላባ ኦꬅያ ኦንካ ጎዳ ማታን እፀትዳ አስ። ኤንቲ ሄሳ መላ ቱና ኦꬅያ ግሾ፥ ጎዳይ ነ ፆሳይ ሄ ካዎተꬃታ ነ ስንꬃፈ ጎዳና። 13 ሽን ነኒ ጎዳ ነ ፆሳ ስንꬃን ቦረይ ባይናይሳ ግዳ። 14 ነኒ ላታናዉ ብያ ቢታን ደእያ ካዎተꬃት ሙሩነይሳታነ ብተይሳታ፤ ሽን ነ ሄሳ ኦꬆና መላ ጎዳይ ነ ፆሳይ ነና ድግስ።

ፆሳይ ደንꬃና ናብያ

15 ጎዳይ፥ ነ ፆሳይ ነ ኮቻ ግዶፈ ታ መላ ናበ ነዉ ደንꬃና። ነ እ ገይሳ ስአ። 16 ኮሬባ ዙማ ቦላ ነ ሺቅዳ ዎደ ጎዳ ነ ፆሳ ሀይሳዳ ያጋዳ ኦይቻዳሳ፤ “ታ ሀይቆና መላ ጎዳ፥ ታ ፆሳ ግርሳ ዛራዳ ስእከ፤ ሀ ዎልቃማ ታማ ዛራዳ በእከ” ያጋዳሳ።

17 ጎዳይ ታኮ፥ “ኤንቲ ቱማ ግዶሶና። 18 ታ ኤንታ ኮቻ ግዶፈ ነ መላ ናበ ኤንታዉ ደንꬃና፤ ታኒ ታ ቃላ እያ ዶናን ዎꬃና፤ እ፥ ታ ኪትያ ኡባ ኤንታዉ ኦዳና። 19 እ ታ ሱንꬃን ኦድያ ታ ቃላ ስኦና ኦናካ ታ ኦይቻና። 20 ሽን ታ ኪቶናባ ታ ሱንꬃን ኦድያ ዎይኮ ሀራ ፆሳታ ሱንꬃን ኦድያ ሄ ናበይ ሀይቆ” ያግስ።

21 ኔኒ፥ “ናበይ ኦድያ ቃላይ ፆሳፈ ግዶናይሳ ታ አይብን ሻካዳ ኤራኔ?” ያግኮ፥ 22 ሄ ናበይ ጎዳ ሱንꬃን ኦድዳ ቃላይ ፖለቶና እፅኮ፥ ሄስ ጎዳይ ኦድቦና ቃላ ግደይሳ ኤራሳ። ሄ ናበይ ኦድያ ቃላይ ዎርዶ ግድዳ ግሾ እያ ያዮፋ።

19

ባቃትድ አትያ ካታማታ

(ታይቦ 35:9-34፤ እያ 20:1-9)

1 ጎዳይ፥ ነ ፆሳይ ነዉ እምያ ቢታን ደእያ ካዎተꬃታ ꬋይስያ ዎደነ ነ ኤንታ ጎዳዳ፥ ኤንታ ካታማታንነ ኤንታ ኬꬃታን ዱሱ ዶምያ ዎደ፥ 2 ጎዳይ፥ ነ ፆሳይ ላታ ኦꬅድ እምያ ቢታን ደእያ ካታማታፐ ሄꬑ ካታማታ ነዉ ዱማያ። 3 ጎዳይ፥ ነ ፆሳይ ነዉ ላታ ኦꬅድ እምያ ቢታ ሄꬓ ከሳዳ ሻካ። ያታዳ አሰ ዎꬍዳ ኦንካ ሄ ካታማታኮ ኤሶን ባቃትድ አታና መላ ኦገ ጊግሳ።

4 እስ አስ ካሰ ሞርከተꬅ ባይና ደእሽን፥ ኤሮና ባ ላግያ ዎꬍኮ፥ እ ሄ ካታማታፐ እሱዋኮ ባቃትድ ባ ሸምፑዋ አሾ። 5 ናምኡ አሳት ምꬅ ቃንፃናዉ ዎራ ብን፥ እሶይ ምꬃ ቃንፅሽን፥ ምꬃፈ ካልታ አይፈይ ኮለትድ ሀንኩዋ ዎꬍኮ፥ ዎꬍዳ ኡራይ ሀ ሄꬑ ካታማታፐ እሱዋኮ ባቃትድ፥ ባ ሸምፑዋ አሾ። 6 ባቃትድ አትያ ካታማይ እስን ፃላላ ግድኮ፥ ዎꬍዳ ኡራይ ኤሶን ዎፅድ ጋካናዉ ኦገይ አዱሰ ግድኮ፥ ሱꬅ ዛርያ ማታ ዳቦይ ጎድ ጋክድ፥ ይሎን ደንድድ ሀይቃናዉ በሶና ኡራ ዎꬋናዉ ዳንዳኤስ። እ ባ ላግያ ዎꬍዳይ ካሰ ሞርከተꬅ ደእያ ግሾ ግደና። 7 ህንተ ሄꬑ ካታማታ ዱማይ ዎꬃና መላ ታ ነና ኪተይ ሄሳሳ።

8 ጎዳይ፥ ነ ፆሳይ ካሰ ነ ማይዛታስ ጫቅዳይሳዳ ነ ዛዋ ዳልግስኮነ ነ ማይዛታስ እማና ግዳ ቢታ ኡባ ነዉ እምኮ፥ 9 ሀ ሄꬑ ካታማታ ቦላ ሀራ ሄꬑ ካታማታ ጉጃ። ሀች ታ ነና ኪትያ ኡባ ነ ፖልኮ፥ ጎዳ ነ ፆሳ ዶስኮነ እ ነና ታማርስዳ ኦግያን ምናዳ ደእኮ፥ ሀ ቢታይ ነዉ እመታና። 10 ሄሳ ነ ኦꬅኮ፥ ጎዳይ፥ ነ ፆሳይ ላታ ኦꬅድ ነዉ እምያ ቢታን ፅሎ አሳ ሱꬅ ጉከና፤ ነካ ሱꬅ ጉሳዳ ኦይሸታካ።

11 ሽን እስ አስ ባ ሾሩዋ እፅድ፥ ቆሰት ናግድ እያ ዎꬍድ፥ ሀ ካታማታፐ እሱዋኮ ባቃትኮ፥ 12 እ ደእያ ካታማን ደእያ ጭማት እ ባቃትዳ ካታማፐ ኤህስድ፥ ኩሸ ዛራናዉ ኮየይሳስ አꬅድ እሞ። 13 እያዉ አይባካ ቃቶፋ፤ ነዉ ኡባባይ እንጀታና መላ፥ ፅሎ ሱꬅ ጉስዳ ኡራ እስራኤለ ግዶፈ ድጋ።

ማርካተꬃባ

14 ጎዳይ ነ ፆሳይ ነኒ ላታና መላ እምያ ቢታን፥ በን አሳይ ኤስዳ ጋደ ዛዋ ሾዶፋ።

15 እስ አስ ባላ ኦꬃናዉ እስ ማርካ ፃላል ግደና። ናምኡ ዎይኮ ሄꬑ ማርክ ማርካትን፥ ሄ ሞቶይ ፕርደታናዉ ኮሼስ።

16 እስ አስ ሀራ አስ ዎርዶን ሞትኮ፥ 17 ሞተይስነ ሞተተይስ ናምአይ ጎዳ ስንꬃን፥ ካህነታ ስንꬃንነ ዳይናታ ስንꬃን ኤቆ። 18 ዳይናት ሄ ኦዳ ምንꬅድ ፕልጎ፤ ሄ ኡራይ ባ እሻ ዎርዶን ሞተይስ ቱማ ግድኮ፥ 19 ሄ ሞተተይስ ኤካናዉ ደእያ ሴራ ሞተይስ ሴረቶ። ሄሳዳ ኦꬃዳ፥ ኢታ ኡራ ነ ግዶፈ ድጋ። 20 ሄሳዳ ኦꬅኮ፥ ሀራ አሳይ ሄሳ ስእድ ያያና፤ ሄሳ መላ ኢታ ኦሶይ ዛሪድ ኦሰተና። 21 ሄሳ መላ ኢታ ኦሶ ኦꬅዳይሳስ ቃቶፋ፤ ሸምፖ ግሾ ሸምፖ፤ አይፈ ግሾ አይፈ፤ አቻ ግሾ አቸ፤ ኩሸ ግሾ ኩሸ፤ ገዳ ግሾ ገዳ መንꬃ።

20

ኦላባ

1 ነኒ ሞርከታራ ኦለታናዉ ብያ ዎደ፥ ኤንታ ፓራት፥ ፓራ ጋረትነ ኤንታ ኦላንቾት ኔፐ ዳርን በአዳ፥ ኤንታዉ ያዮፋ፤ ነና ግብፀፈ ከስዳ ጎዳይ፥ ነ ፆሳይ ኔራ ደኤስ። 2 ህንተ ኦላ ዶማናፐ ኮይሮ፥ ካህነይ ኦላንቾታ ስን አꬍድ ሀይሳዳ ያጎ፤ 3 “እስራኤለ አሳዉ፥ ስእተ፤ ሀች ህንተ፥ ህንተ ሞርከታራ ኦለታናዉ ሀኔታ። ህዛ ህንተ ዎዛናይ ዳጋሞፎ፤ ያዮፍተ፤ ኤንታ ስንꬃን ኮኮሮፕተ፤ ህርጎፍተ። 4 ጎዳይ፥ ህንተ ፆሳይ ህንተራ ብያ ግሾ፥ ህንተ ሞርከታ ኦልድ፥ ህንተዉ ፆኖ እማና” ያጎ።

5 ቶራ ሞጮናት ኦላንቾታኮ፥ “ኦራꬃ ኬꬅ ኬፅድ ገልቦና አስ ደእኮ፥ እ ኦላን ሀይቅን፥ ሀራ አስ እያ ኬꬃን ገሎና መላ እ ሶ ስሞ። 6 ዎይኮ ዎይነ ቶክድ፥ አይፈ ሞና አስ ደእኮ፥ እ ኦላን ሀይቅን፥ ሀራ አስ እያ ዎይነ አይፍያ ሞና መላ እ ሶ ስሞ። 7 ማቾ ኦይችድ ኤክቦና አስ ደእኮ፥ እ ኦላን ሀይቅን፥ ሀራ አስ እያ ማችዉ ኤኮና መላ እ ሶ ስሞ” ያጎ። 8 ቶራ ሞጮናት ጉጅድ ሀይሳዳ ያጎ፤ “ሀ አሳ ግዶን ያያነ ህርግያ ኦንካ ደእኮ፥ እ ባ ላገታ ዎዛና ያሻን ትልእሳናፐ ሶ ስሞ” ያጎ። 9 ቶራ ሞጮናት ሄሳ አሳስ ኦድ ዉርስያ ዎደ ጩጋስ ጩጋስ ቶራ ሞጮናታ ዶሮ።

10 እስ ካታማ ኦላናዉ ባዳ ነ እያኮ ማትያ ዎደ፥ ኮይሮትድ ሳሮራ ኤንቲ ኩሸ እማና መላ ኦይቻ። 11 ኤንቲ ሳሮራ ባንታ ኩሽያ እምድ፥ ባንታ ግምበ ፐንግያ ዶይድ ነና ገልስኮ፥ ሄ ካታማን ደእያ አሳ ኡባይ ነዉ ዴፆ ኦሶ ኦꬅድ ሀጋዞ። 12 ሄ ካታማ አሳይ ነዉ ሳሮራ ኩሸ እሞና እፅድ፥ ኦላስ ጊገትኮ፥ ነ ሄ ካታማ ዩሹዋ ተቃ። 13 ጎዳይ፥ ነ ፆሳይ ኤንታ ነዉ አꬅድ እምያ ዎደ ሄ ካታማን ደእያ አደ ኡባ ማሻን ዉርሳ። 14 ግዶሽን፥ ማጫሳ፥ ናይታ፥ መህያነ ካታማን ደእያ ኡባባ ነዉ ድአ። ጎዳይ፥ ነ ፆሳይ ነዉ እምያ ነ ሞርከታ ሻሉዋ ጎኤታ። 15 ነ ደእያ በሳፈ ሃክድ ደእያ ካታማታ ነ ኦይክያ ዎደ ሄሳዳ ኦꬃ።

16 ሽን ጎዳይ፥ ነ ፆሳይ ነዉ ላታ ኦꬅድ እምያ ቢታን ሸምፖራ ደእያባ እሱዋካ አሾና ዎꬋ። 17 ጎዳይ፥ ነ ፆሳይ ኪትዳይሳዳ ህተታ፥ አሞረታ፥ ካናነታ፥ ፓርዘታ፥ ህወታነ ያቡሰታ ዉርሳዳ ዎꬋ። 18 ሄስ ሀኖና እፅኮ፥ ኤንቲ ባንታ ፆሳታ ጎይንሸ ኦꬅያ እፀትዳ ኦሶታ ህንተ ኦꬃና መላ ህንተና ታማርስድ፥ ጎዳ ህንተ ፆሳ ቦላ ህንተ ናጋራ ኦꬃና መላ ደንꬃና።

19 እስ ካታማ ኦይካናዉ ዩሹዋ ነ ተቃዳ፥ ዳሮ ጋላስ ኦለታሸ ጋምእያ ዎደ፥ እያን ደእያ አይፈ እምያ ምꬃ አይፍያ ማፐ አትሽን፥ ቃንፆፋ። ነ ዩሹዋ ተቅድ ኦለይ አሰፐ አትሽን፥ ደንባን ደእያ ምꬃ ግደና። 20 ግዶሽን፥ ነ አይፈ እሞና ሀራ ምꬃታ ቃንፃዳ፥ ኔራ ኦለትያ ካታማይ ኩንዳና ጋካናዉ ያን ሚፃ ኬፃ።

21

ዎꬍዳ ኡራይ ኤረቶና ሀይቆ

1 ነ ላታና መላ ጎዳይ፥ ነ ፆሳይ ነዉ እምያ ቢታን፥ ኦን ዎꬍዳኮ ኤረቶና አህ ኩንድድ በንትኮ፥ 2 ህንተ ዳይናትነ ጭማት ብድ፥ አሀይ ኩንድዳ በሳፈ ማታ ካታማታ ጋካናዉ ደእያ ሃሆተꬃ ዋꬎ። 3 ሄሳፈ ጉየ፥ አሀይ ኩንድዳ በሳስ ማትያ ካታማ ጭማት፥ ዋታቦናነ ሞርገን ቃምባር ዎꬍቦና ኡስ ኤኮ። 4 እዮ ጎግያ ሃꬅ ደእያ ጎየትድ ኤሮናነ ዘረትድ ኤሮና ዛንጋራ ኤፍድ፥ ሄ ኡሴ ቆꬍያ ምርቅድ መንꬆ። 5 ሄሳ መላ ቆሁዋነ ኦሻ ሻክድ ፕርዳናዉ ጎዳይ፥ ህንተ ፆሳይ ባ ስንꬃን ኦꬃና መላነ ባ ሱንꬃን አንጃና መላ ኤንታ ዶርዳ ግሾ፥ ሌወ ኮቸ ግድዳ ካህነት ሄ በሳ ቦ። 6 ሄሳፈ ጉየ፥ አሀይ ኩንድዳ በሳስ ማትያ ካታማ ጭማት ዛንጋራን ቆ ምርቅድ ዎꬍዳ ኡሴ ቦላ ባንታ ኩሽያ ሜጨትድ፥ 7 “ኑ ኩሸይ ሀ ሱꬃ ጉስቤና፤ ኑ አይፈይ ሄሳ በእቤና። 8 አቤት ጎዳዉ፥ ኔኒ ዎዝዳ ነ አሳ፥ እስራኤለ ማራ፤ ሀ ፅሎ ሱꬃ ነ አሳ ቦላ ናቆ ኦꬃዳ ታይቦፓ። ሀ ፅሎ ሱꬃ ግሾ ኑ ናጋራይ አቶ ጋ” ያጎ። 9 ነኒ ጎዳ አይፍያ ስንꬃን ሄሳዳ ኦꬃዳ፥ ፅሎ ሱꬃይ ጉክዳ ናጋራ ነ ግዶፈ ድጋ።

ኦላን ድኤትዳ ማጫሳታባ

10 ነ ሞርከታራ ነ ኦለታናዉ ከይን፥ ጎዳይ፥ ነ ፆሳይ ኤንታ ነ ኩሸን አꬅድ እምን፥ ኤንታ ድእያ ዎደ፥ 11 ድኤትዳ አሳ ግዶን እስ ማላ ሎኦ ማጫስ በአዳ፥ እዉ ምሸታዳ ማቻናዉ ኮይኮ፥ 12 እዮ ነ ሶ ኤሀ። እ ሁጵያ ሜዳ፤ እ ፁጉንꬃ ጭጋ፤ 13 ድኤትያ ዎደ ደእያ ማኡዋ ላማዳ፥ እስ አጌና ነ ሶን ኡታዳ፥ ባ አዋስነ ባ አየስ ካዮቶ። ሄሳፈ ጉየ፥ እዮ ማቻ። 14 ያታ ስማዳ፥ ኢራ ዱሳይ ነና ኡፋይሶና እፅኮ፥ እያ ባ ኮይዳ ሶ ባና መላ እዮ የዳ። ኔኒ እዮ ማቾ ኦꬃዳ ኢራ እስፈ አቅዳ ግሾ፥ እዮ ሚሸን ባይዛናዉ ዎይኮ አይለ ኦꬃናዉ በሰና።

ባይራ ናአ ላታ ማታ

15 እስ አሳስ እ ዶስያነ ዶሶና ናምኡ ማቸት ደእኮ፥ ሄ ናምአይካ እያዉ አደ ናአ የልኮ፥ ባይራይ እ ዶሶና ማቸፔ የለትዳባ ግድኮ፥ 16 እ ባ ናይታ ባ ሻሉዋ ላትስያ ዎደ፥ እ ዶሶናርፐ የለትዳ ባይራይ ደእሽን፥ እ ዶስያርፐ የለትዳ ካሉዋ ባይራያናዉ በሰና። 17 ሀራ ናይታስ እመይሳፈ እያዉ ናምኡ ኩሸ አꬅድ እምድ እ ዶሶናር ናአይ ባይራ ግደይሳ ኤርሳናዉ በሴስ። ሄ ናአይ እያዉ ኩሸ ቶሆ ጳልቅዳ ባይራ ግድያ ግሾ፥ ባይራተꬃ እ ኤካናዉ በሴስ።

ዱማ ዱማ ህገታ

18 አዋስነ አየስ ኪተቶና እፅዳ፥ ኤንቲ ሴርንካ ስሞና፥ ዎዛና ሙመነ ማካላንቾ ግድዳ ናእ ደእኮ፥ 19 አዋይነ አይያ ሄ ካታማ ፐንገን ደእያ ጭማታኮ እያ ኤሆ። 20 ኤንቲ ጭማታኮ፥ “ሀይስ ኑ ናአይ ዎዛና ሙመነ ማካላንቾ፤ እ ኑስ ኪተተና፤ እ ያራምባነ ኡሻንቾ” ያግድ ኦዶ። 21 ሄሳፈ ጉየ፥ ሄ ካታማን ደእያ አደ ኡባይ እያ ሹቻን ጫድድ ዎꬎ። ሄሳዳ ኦꬅድ ህንተ ግዶፈ ኢታ ኡራ ꬋይስተ፤ እስራኤለ ኡባይ ሄሳ ስእድ ያያና።

22 እስ አስ ሀይቆ ፕርድስያ ባላ ኦꬅኮ፥ ነ እያ ምꬃ ቦላ ካቃዳ ዎꬍኮ፥ 23 ሄ ምꬃ ቦላ እያ አሀይ አቆፖ፤ እያ ሄ ጋላስ ሞጋ። ምꬃ ቦላ ካቀትድ ሀይቅያ ኦንካ ፆሳን ባደትዳይሳ። ጎዳይ፥ ነ ፆሳይ ነዉ ላታ ኦꬅድ እምያ ነ ቢታ ቱንሶፓ።

22

1 እስራኤለ አሳ ቦር ዎይኮ ዶርስ ꬋይድ ብሽን ደምኮ አጋ አꬎፋ፤ ላጋ ኤሀዳ እያ ጎዳስ እማ። 2 ሄ መህያ ጎዳይ ነ ሄራ አስ ግዶና እፅኮ ዎይኮ እያ ጎዳይ ኦነኮ ነ ኤሮና እፅኮ፥ እያ ጎዳይ ኮይሸ ያና ጋካናዉ ነ ሶ ኤፋ፤ እ ኮይሸ ዪኮ እያዉ እማ። 3 ሄሳዳ ሀረ ዎይኮ ማኦ ዎይኮ አይባካ ꬋይዳባ ደምኮ፥ ሄሳዳ ኦꬃ።

4 እስራኤለ አሳ ሀረይ ዎይኮ ቦር ኦገን ኩንድን በእኮ፥ ማዳዳ ደንꬃፈ አትሽን፥ አጋዳ አꬎፋ።

5 ማጫስ አደ ማኦ ማኦፎ፤ አደይካ ማጫሳ ማኦ ማኦፎ። ሄሳ መላባ ኦꬅያ ኦናካ ጎዳይ፥ ህንተ ፆሳይ እፄስ።

6 ነ ኦገ ብሽን፥ ምꬃ ቦላ ግድን፥ ሳአን ባ ናኣ ዎይኮ ባ ጱጱልያ ሀጵዳ ካፎ ደምኮ፥ እዮ፥ እ ናይታራ ኦይካዳ ነ ሶ ኤፎፓ። 7 ናይታ ኤፋናዉ ዳንዳኣሳ፤ ሽን አይዉ ባና መላ የዳ አጋ። ሄሳዳ ኦꬅኮ፥ ኔኒ ዱረታዳ አዱሳ ላይꬅ ዳና።

8 ኦራꬃ ኬꬅ ኬፅያ ዎደ ካራፐ አስ ኩንድ ሀይቅን ነ ኦይሸቶና መላ ኬꬃ ቦላ ካተ ጊግሳ።

9 ነ ዎይነ ጋደን ናምኡ ቆሞ ካꬅ ዘሮፓ፤ ሄሳዳ ኦꬅኮ፥ ነ ዘርዳ ካꬃይነ ዎይነይ ናምአይካ ኢታና።

10 ቦርነ ሀረ እስፈ ዋፃዳ ጎዮፓ።

11 ሱፈፐነ ሊኖፐ ኦሰትዳ ማኦ ማኦፋ።

12 ነ ማእያ ማኦይ ኦይዱ ባጋራ ማጫር ደእያባ ግዶ።

ኤኮ ገሎ ጌሻተꬅ

13 እስ አስ ማቾ ኤክ ስሚድ እዮ ዶሶና እፅድ፥ 14 “ሀ ማችው ታ ኤክያ ዎደ ኩመꬅ ግዱኩ” ያግድ እዮ ኢስድ ኦደትኮ፥ 15 ናኤ አዋይነ ናኤ አይያ እ ጌላኦተꬃ ማላ ኤፍድ፥ ካታማ ፐንገን ደእያ ጭማታ በሶ። 16 ናኤ አዋይ ጭማታስ ሀይሳዳ ያግድ ኦዶ፤ “ታኒ ታ ናእዉ ሀ ኡራስ ማቾ ኦꬃዳ እማስ፥ ሽን እዮ እፅስ። 17 እ፥ ‘ነ ናእያ ኩመꬅ ግዱኩ’ ያግድ እዮ ኢስድ ኦድስ። ግዶሽን፥ ‘ታ ናኤ ጌላኦተꬃ ማላ ሀይሳ በእተ’ ” ያግድ፥ እ ጌላኦተꬃ ኤርስያ ጫርቅያ በሶ። 18 ያትኮ፥ ሄ ካታማ ጭማት እያ ጋራፎ። 19 እ እስራኤለ ጌላኤ ሱንꬃ ኢስዳ ግሾ፥ ጭማት እያ ፄቱ ብራ ሳንትመ * አጭስድ፥ ናኤ አዋስ እሞ። ናእያ እያዉ ማቾ ግዳዳ ደኦ፤ ባ ደኦ ላይꬃ ኡባን እዮ የዳናዉ በሰና።

20 እያ ሞቶይ ቱማ ግድድ፥ ናእያ ኩመꬅ ግዶና እፅኮ፥ 21 እያ ባ አዋ ሶን ደአሸ ላይማትዳ ግሾ፥ ናእዉ እ አዋ ካረ ኤህድ፥ ሄ ካታማ አደት እዮ ሹቻን ጫድድ ዎꬎ። እስራኤለ ግዶን እያ ቦርሶባ ኦꬃሱ፤ ሄሳዳ ኦꬃዳ ነ ግዶፈ ኢታ ድጋ።

22 እስ አስ ሀራ አሳ ማችራ ላይማትሸ ኦይከትኮ፥ እነ እያራ ላይማትዳ ማጫስያ ሀይቆ። ሄሳዳ ኦꬃዳ ነ ግዶፈ ኢታ ድጋ።

23 እስ አስ ሀራ አሳስ ኦይሸታ ጊግዳ ጌላእዉ ካታማ ግዶን ደምድ ኢራ ላይማትኮ፥ 24 ኤንታ ናምኣ ካታማፐ ጋፃ ከስድ፥ ሹቻን ጫድድ ዎꬍተ። ናእያ ሀይቀይ፥ ካታማ ግዶን ደአሸ፥ አስ አሻና መላ ዋሳቦና ግሾሳ። ናአይ ሀይቀይ፥ ሀራ አሳስ ጊግዳ ጌላእዉ ኢስዳ ግሾሳ። ሄሳዳ ኦꬃዳ ነ ግዶፈ ኢታ ድጋ።

25 እስ አስ አሳስ ጊግዳ ጌላእዉ አስ ባይና በሳን ዎልቃን ኦይክድ፥ እዮ ኢስኮ፥ እያ ፃላል ሀይቆ። 26 እያ ሀይቆስ ጋꬅያ ናጋራ ኦꬃቦና ግሾ፥ ናኤ ቦላ አይባካ ኦꬆፕተ። ሄስ እስ አስ ጮ ደንድድ ሀራ አስ ዎይሳ መላ። 27 እ እዮ አስ ባይና በሳን ደምድ ኦይክን፥ ሄ ጌላእያ ዋሳሱ፥ ሽን እዮ አሽያ አስ በንትቤና።

28 እስ አስ ኦይሸታቦና ጌላእዉ ኦይክድ፥ እ ጌላኦተꬃ ኤክድ ኦይከተኮ፥ 29 ናኤ አዋ እሻታሙ ብራ ሳንትመ † አጮ። ያትድ ናእዉ ባዉ ማቾ ኦꬆ። ባ ደኦ ላይꬃ ኡባን እዮ የዶፎ።

30 እስ አስ ባ አዋ ማችዉ ኤክድ፥ ባ አዋ ካዉሾፎ።

23

ፆሳ ሺቆፐ ድግያ ጋሶታ

1 ሳንጋትዳ ዎይኮ ቃራተትዳ አደይ ጎዳ ሺቁዋ ገሎፖ።

2 ላይማተꬃን የለትዳ አስ ጎዳ ሺቁዋ ገሎፖ። ሀር አቶሽን ታማንꬆ የለተꬅ ጋካናዉ፥ እያ ኮቻፈ ኦንካ ጎዳ ሺቁዋ ገሎፖ። 3 አሞነ አስ ግድን ዎይኮ ሞአበ አስ ግድን፥ ጎዳ አሳ ሺቁዋ ገሎፖ። ሀር አቶሽን ታማንꬆ የለተꬅ ጋካናዉ ኤንታ አሰ ግድዳ ኦንካ ጎዳ አሳ ሺቁዋ ገሎፖ። 4 ኔኒ ግብፀፈ ከያዳ ብሽን፥ ኤንቲ ካꬃራነ ሃꬃራ ነና ሞክቦኮና። ኤንቲ ማሰጰፆመን ፓቶራ ካታማን ደእያ ብኦራ ናኣ ባላም ነና ባዳና መላ ሻምዶሶና። 5 ጎዳይ፥ ነ ፆሳይ ነና ዶስዳ ግሾ ባላማ ስእቤና፤ እያ ባደꬃ ነዉ አንጆን ላምስ። 6 ነ ደኦ ላይꬃ ኡባን ኤንቲ ሳሮ ዳና መላነ ዱረታና መላ አሞቶፋ። 7 ኤዶመት ነዉ ዳቦ ግድያ ግሾ ኤንታ ካꬎፓ፤ ነ ኤንታ ቢታን በተ አስ ግዳዳ ደእዳ ግሾ ግብፀታ ካꬎፓ። 8 ኤንታ ሄꬓንꬆ የለተꬃይ ጎዳ ሺቁዋ ገላናዉ ዳንዳኦሶና።

ጉታ ቱናተꬃፈ ናጎ

9 ነ ሞርከታ ኦላናዉ ከያዳ ዱንካንዳ በሳን ነና ቱናተꬃፈ ናጋ። 10 ቃማ አሙሆን አቱንꬃይ ጉክን፥ እርፃባይ እያ ቦላ ደእያ ኦንካ ጉታፐ ጋፃ ከይድ ያን ጋምኦ። 11 ሳእ ኦማርስያ ዎደ ባ አሳተꬃ ሜጨትድ፥ አው ዉልያ ዎደ ጉታ ስሞ።

12 ነ ዎራ ሼሽ ኡትያ በሲ ጉታፐ ካረን ጊግሳ። 13 ሼሻስ ኡትያ ኦላ ቦክያ ሚሸ ኦላ ሚሸራ ጋꬃዳ ኦይካ፤ ሼሻስ ኡታ ስማዳ ኦላን ቢታ ዛራ። 14 ጎዳይ፥ ነ ፆሳይ ነና ናጋናዉነ ነ ሞርከታ ነ ኩሸን አꬅድ እማናዉ፥ ነ ጉታን ስመረቴስ። እ ያን ሻትያባ በእድ፥ ነና አግድ ስሞና መላ ነ ጉታይ ጌሽ ግዳናዉ ኮሼስ።

ዱማ ዱማ ህገታ

15 ባ ጎዳፐ ባቃትድ፥ ኔኮ ይዳ አይልያ ዛራዳ እያ ጎዳስ እሞፋ። 16 እ ነ ካታማታፐ እሱዋን፥ ባ ኮይዳ በሳን ባ ኮይዳ ዎደ ጋካናዉ ደኦ፤ እያ ኡንኤꬆፋ።

17 እስራኤለ አሳፐ ኦንካ አደ ግድን ዎይኮ ማጫ ግድን፥ ኤቃ ጎይንያ አሳይ ኦይሳዳ ላይማቶፖ። 18 አደ ግድን ዎይኮ ማጫስ ግድን፥ ላይማተꬃን ደምዳ ሚሸ ቃንገꬅ ጋꬃናዉ ጎዳ ነ ፆሳ ኬꬅ ኤሆፖ። ኤንታ ናምኣ ጎዳይ ነ ፆሳይ እፄስ።

19 ህንተ ኮቸ ግድዳ እስራኤለ አሳስ ሚሸ ዎይኮ ካꬅ ዎይኮ ሀራባ ታልአዳ የሎ ኤኮፋ። 20 ሀራ ቢታ አሳፐ የሎ ኤካናዉ ዳንዳኣሳ፤ ሽን ኔኒ ላታናዉ ገልያ ቢታን ነ ኦꬅያባ ጎዳይ፥ ነ ፆሳይ አንጃና መላ ነ ኮቸ ግድዳ እስራኤለ አሳስ የሎራ ታልኦፋ።

21 ጎዳስ፥ ነ ፆሳስ፥ እማናዉ ቃንገትዳባ ጋꬃናዉ ጋምኦፋ። ጎዳይ ነ ፆሳይ ነ ቃንግዳይሳ ኩመꬅ ኔፐ ኮይያ ግሾ፥ ፖሎና እፅኮ ነዉ ናጋራ ግዳና። 22 ሽን ነ ቃንጎና አግኮ ሄስ ናጋራ ግደና። 23 ጎዳስ ነ ፆሳስ፥ እማና ግዳ ነ ዶናን ኦደትዳባ ኔኒ ዶሳን እማና ግዳ ግሾ፥ ነ እንፃርሳን ኦደትዳባ ፖላ።

24 ኔኒ እስ አሳ ዎይነ ጋደ ግዶራ አꬍያ ዎደ ዎይንያፐ ኮይዳ መላ ማ፥ ሽን እያፐ አይባካ ነ ኦይክዳ ሚሸን የጎፋ። 25 እስ አሳ ጋደራ ኔኒ አꬍያ ዎደ ሄ ጋድያን ደእያ ትያፐ ዱꬃዳ ማ፤ ሽን ካꬃፈ ጫካዳ ነ ሶ ኤፎፓ።

24

1 እስ አስ ማቾ ኤክ ስሚድ፥ እስ ኢታባ እ ቦላ ደምድ እዮ እፅድ፥ ፕርማ ዳክድ፥ የድኮ፥ 2 እያ ሶፐ ከያዳ፥ ሀራ አዝና ገልኮ፥ 3 ሄ ናምአንꬆ አዝናይ እዮ ዶሶና እፅድ፥ ፕርማ ዳክድ፥ እዮ ባ ሶፐ ከስድ የድኮ፥ ዎይኮ እዮ ኤክዳ ናምአንꬆ አዝናይ ሀይቅኮ፥ 4 እያ ቱንዳ ግሾ፥ ኮይሮ ኤክዳ አዝናይ፥ ዛሪድ እዮ ኤኮፎ። ሄስ ጎዳ ስንꬃን እፀትዳባ፤ ነ ጎዳይ፥ ነ ፆሳይ ነ እምያ ቢታን ሄሳ መላ ናጋራ ኦꬆፋ።

5 ኦራꬃ ማቾ ኤክዳ አስ ኦላስ ቦፖ፤ ሀራ ዴፆ ኦሶ ኦꬆፎ። እስ ላይꬅ አꬋና ጋካናዉ አዉካ ቦና ባ ማችዉ ኡፋይሶ።

6 እስ አሳ ዎፃ ዎይኮ ማይደ አጮስ ኦይኮፋ፤ ሄስ ኬꬃ አሳይ ምያባ ꬋይድ ሀይቆ ጉሱ።

7 እስ እስራኤለ ግድዳ ባ እሻ ካይሶት ኤፍድ፥ አይለ ከሰይ ዎይኮ ሀራስ ባይዝያ ኡራይ ሀይቆ። ሄሳዳ ኦꬃዳ ኢታ ኡራ ነ ግዶፈ ድጋ።

8 ጎጋ ሀርገፈ ነና ምንꬃዳ ናጋ፤ ሌወ ኮቸ ግድዳ ካህነት ነና ታማርስያ ኡባ ፖላ፤ ታ ኤንታዉ እምዳ ኪታ ናጋ። 9 ኔኒ ግብፀፈ ከያዳ ኦገን ደእሽን፥ ጎዳይ ነ ፆሳይ ማይራም ቦላ ኦꬅዳይሳ አኬካ።

10 እስ አሳስ እስባ ታልአዳ፥ ኦይꬅያባ ኦይቻናዉ እያ ሶ ገሎፓ። 11 ኔኒ ካረን ኤቅዳሽን፥ ነ ታልእዳ ኡራይ ኦꬅያባ ሶፐ ከስድ ነዉ እሞ። 12 እ ማንቆ ግድኮ፥ ኔኒ አጮስ ኦይክዳ እያ ማኡዋ ነ ሶን አይሶፓ። 13 እ ማእድ አቃና መላ ሳእ ኦማርስያ ዎደ እያዉ ጉየ ዛራ፤ እ ነና ጋላታና። ሄስ ጎዳ ነ ፆሳ ስንꬃን ነዉ ፅሎተꬃ ኦሶ ግድድ ታይበታና።

14 ማንቆነ ማደ ኮይድ ዶካለትዳ፥ እስራኤለ ግድዳ ነ እሻ ግድን ዎይኮ ነ ካታማታፐ እሱዋን ደእያ ሀራ ቢታ አስ ናቆፋ። 15 እ ሀች ኦꬅዳይሳ ሀች ኤካናዉ ምንꬅድ ኮይያ ግሾ፥ አው ዉሎና እያዉ ቃንፃ። ሄስ ሀኖና እፅኮ፥ ማንቆይ ጎዳኮ ዋስን ሄስ ነዉ ናጋራ ግዳና።

16 ናይት ኦꬅዳ ናጋራ ግሾ፥ አዋታ ዎꬋናዉ በሰና፤ ቃስ አዋት ኦꬅዳ ናጋራ ግሾ ናይታ ዎꬋናዉ በሰና። ኦንካ ባ ኦꬅዳ ናጋራን ናጋራን ሀይቃናዉ በሴስ።

17 ሀራ ቢታ አሳ ፕርዳነ ይኦ ናይታ ፕርዳ ዎቢሶፓ፤ አምኤ ማኡዋ አጮ ግሾ ኦይኮፋ። 18 ኔኒ ግብፀ ቢታን አይለ ግድዳይሳነ ጎዳይ ነ ፆሳይ ነና ያፐ ዎዝድ ከስዳይሳ አኬካ። ታኒ ነና ኪተይ ሄሳ ግሾሳ።

19 ኔኒ ካꬅ ጫክያ ዎደ ነ ዶግዳ ምርቅያ ኤካናዉ ጉየ ስሞፋ። ጎዳይ፥ ነ ፆሳይ ነ ኩሸ ኦሶ ኡባን ነና አንጃና መላ ሄሳ በተ አሳስ፥ ይኦ ናይታስነ አምኤታስ አጋጋ። 20 ኔኒ ሻማሆ አይፈ ማፅያ ዎደ ዉርሳዳ ማፃናዉ ናምአንꬆ ጉየ ስሞፋ። አትዳይሳ በተ አሳስ፥ ይኦ ናይታስነ አምኤታስ አጋጋ። 21 ኔኒ ዎይነ አይፈ ማፅያ ዎደ ዉርሳዳ ማፃናዉ ናምአንꬆ ጉየ ስሞፋ። አትዳይሳ በተ አሳስ፥ ይኦ ናይታስነ አምኤታስ አጋጋ። 22 ኔኒ ግብፀ ቢታን አይለ ግዳዳ ደእዳይሳ ዶጎፓ። ታኒ ነና ኪተይ ሄሳ ግሾሳ።

25

1 ናምኡ አሳት ኦየትድ ፕርዳ ኬꬅ ቢኮ፥ ዳይናት ፅሉዋ ነ ልከ ግድ፥ ናቅዳይሳ ነ ባላ ግድ ፕርዶ። 2 ባልዳይሳ ጋራፎ በሲያባ ግድኮ፥ እያ ትራራ ዝንእስድ ዞኮን ሾጫና መላ ዳይናይ ኪቶ። እ ጋራፈተይ ዳይና ስንꬃንነ እ ኦꬅዳ ባላ መላ ግዶ። 3 እ ኦይታሙ ጋካናዉ ጋራፈታናዉ ዳንዳኤስ፥ ሽን ሄሳፈ ዳሮፖ። ሄሳፈ ዳርኮ ነ እሻይ ነ ስንꬃን ካዉያና።

4 ዉዱማን ካꬅ የꬍያ ቦራ ዶና ቃቾፋ።

5 እስፈ ደእያ እሻታፐ እሶይ ናአ የሎና ሀይቅኮ፥ እያ ማችያ ሀራ አስ ገሎፖ። እ አዝና እሻይ እዮ ኤክድ፥ እዉ ኮሽያባ ኩንꬆ። 6 ሀይቅዳ እሻ ሱንꬃይ እስራኤለ አሳ ግዶፈ ቁሸትድ ꬋዮና መላ እያ፥ ኮይሮ የልያ አደ ናአይ ሀይቅዳ እሻ ሱንꬃን ፄገቶ።

7 ግዶሽን፥ እ ባ እሻ ማችዉ ኤካናዉ ኮዮና እፅኮ፥ ማጫስያ ካታማ ፐንገን ደእያ ጭማታኮ ባዳ፥ “ታ አዝና እሻይ ባ እሻ ሱንꬃይ እስራኤለን ዳና መላ ኮይቤና፤ ታና ኤክድ፥ ታዉ ኮሽያባ ኩንꬆና እፅስ” ያጋዳ ኦዶ። 8 ካታማ ጭማት እያ ፄግድ ኦይችን፥ እ ሀእካ፥ “ታኒ እዮ ኤክከ” ጊኮ፥ 9 ማጫስያ ጭማታ ስንꬃን እያኮ ሺቃዳ፥ እያ ጫማፈ እሱዋ ከሳዳ፥ እያ ሶምኦን ጩታዳ፥ “ባ እሻስ ዘረꬅ ዳና መላ ኮዮና አሳ ቦላ ሀይሳ መላ ካዉሽ ጋካናዉ በሴስ” ያጎ። 10 ያትን፥ ሄ ኡራ ሶ አሳይ እስራኤለ ኮቻ ግዶን፥ “ጫማ ከስዳ አሳ ሶ” ጌተትድ ፄገትሸ ዳና።

11 ናምኡ አሳት ዋትሽን፥ እሱዋ ማችያ ያዳ፥ ባ አዝና ሾጨይሳ ኩሸፐ አሻናዉ፥ ባ ኩሽያ የዳዳ ሀንኩዋ አደተꬃ ኦይክኮ፥ 12 እ ኩሸይ ቃይ ባይና ቃንፀቶ።

13 ግታነ ጉꬅ ግድዳ ናምኡ ምዛነ ኦይኮፋ። 14 ዳሮነ ጉꬅ ማክያ ናምኡ ማካ ሚሸይ ነዉ ዶፖ። 15 ጎዳይ፥ ነ ፆሳይ ነዉ እምያ ቢታን አዱሳ ላይꬅ ነ ዳና መላ ልከ ምዛነይነ ማካ ሚሸይ ነዉ ደኦ። 16 ጎዳይ ነ ፆሳይ ሄሳ መላባ ኦꬅድ፥ ባለꬅያ ኦናካ እፄስ።

17 ነ ግብፀፈ ከያዳ ኦገ ቦላ ደእሽን፥ አማለቃት ነ ቦላ ኦꬅዳባ አኬካ። 18 ኤንቲ ፆሰ ያዮና ደረ፤ ነ ኦግያን ኤንቲ ኔራ ኤቀትዶሶና። ነ ብሽን፥ ዳቡርድ ጉየ አትዳ አሳ ኡባ ዎꬍዶሶና። 19 ሄሳ ግሾ፥ ጎዳይ ነ ፆሳይ ነና ሄ ቢታ ላትስድ፥ ነ ዩሹዋን ደእያ ሞርከታፐ ነና ሸምፕስያ ዎደ ሀ ቢታን ኤንታ ሀሳይያ አስ ꬋያና ጋካናዉ አማለቃታ ኡባ ꬋይሳ፤ ሄሳ ኦꬃናይሳ ዶጎፓ።

26

ባይራ ካꬃ ያርሾነ አስራታ

1 ጎዳይ፥ ነ ፆሳይ ነና ላትስያ ቢታ ገላዳ፥ ዎፑ ጋዳ ዱስ ኦይክያ ዎደ፥ 2 ጎዳይ፥ ነ ፆሳይ ነዉ እምያ ቢታን ሞክዳ ካꬃ ኡባፈ ባይራ፥ ጎዳይ ነ ፆሳይ ባ ሱንꬃይ ፄገታና መላ ዶርዳ በሳ ኤካዳ ባ። 3 ሄ ዎደ አዋትያ ካህንያኮ ባዳ፥ “ጎዳይ ታዉ እማና ግድ ካሰ ኑ ማይዛታስ ጫቅዳ በሳ ኑና ገልስዳ ጎዳስ፥ ኑ ፆሳስ፥ ሀች ማርካታይስ” ያግተ። 4 ካህነይ ካꬃ ነ ኩሸፐ ኤክድ፥ ጎዳ ነ ፆሳ ያርሾ በሳ ስንꬃን ዎꬆ። 5 ሄሳፈ ጉየ፥ ጎዳ ነ ፆሳ ስንꬃን ሀይሳዳ ያጋ፤ “ታ ማይዛይ በሳፈ በሰ ዩይሸ ደእዳ ሶረ ቢታ አስ፤ እ ታይቦን ጉꬃ አሳታራ ግብፀ ዎꬍድ ያን ደእስ። እ ያን ደእሸ ግታ፥ ዎልቃማነ ታይቦን ዳሮ ደረ ግድስ። 6 ሽን ግብፀት ኑኒ አይለ ግድድ ኦꬃና መላ ኡንኤꬅዶሶና፤ ካዉሽዶሶና። 7 ያትን፥ ኑኒ ጎዳኮ፥ ኑ አዋታ ፆሳኮ ዋስዳ። ጎዳይ ኑ ዋሱዋ ስእስ፤ ኑ ዋይያ፥ ኑ ዳቡራነ ኑ ኡንኤተꬃ በእስ። 8 ጎዳይ ባ ዎልቃማ ኩሽያን፥ ባ ምጨትዳ ቀስያን፥ ግታ ዳጋማን፥ ማላታንነ ማላልስያባታን ኑና ግብፀፈ ከስስ። 9 ሀ በሳ ኑና ኤህድ፥ ማꬅነ ኤስ ጎግያ ሀ ቢታ ኑስ እሚስ። 10 ሄኮ፥ ጎዳይ ኑስ እምዳ ቢታ አይፍያፐ ባይራ ኤሀስ” ያጋዳ፥ ካꬃ ጎዳ ነ ፆሳ ስንꬃን ዎꬃዳ፥ እያ ስንꬃን ጉፋና። 11 ነዉነ ነ ሶ አሳስ ጎዳይ፥ ነ ፆሳይ እምዳ ሎኦባ ኡባን ኡፋይታሸ፥ ጎዳ ጋላታ። ሌወትነ ነ ግዶን ደእያ በተ አሳ ኡባይካ ኔራ ኡፋይቶ።

12 አስራታ ከስያ ሄꬓንꬆ ላይꬃን፥ ነ ካꬃፈ አስራታ ከሳ ኦንግዳፐ ጉየ ነ ካታማን ደእያ ሌወታስ፥ በተ አሳስ፥ ይኦታስነ አምኤታስ እማዳ ኤንቲ ካልድ ማና መላ ኦꬃ። 13 ጎዳ፥ ነ ፆሳኮ፥ “ታኒ ታ ሶፐ ዱማትዳ ካꬃ እሞታ ከሳዳ፥ ነ ታና ኪትዳይሳዳ ሌወታስ፥ በተ አሳስ፥ ይኦታስነ አምኤታስ እማስ። ታኒ ነ ኪታፐ እሱዋካ መንꬃብከ፤ እሱዋካ ዶጋ አጋብከ። 14 ታ ካዮትያ ዎደካ፥ ሄ አስራታፐ አይባካ ማብከ፤ ታ ቱንዳ ዎደካ እያ ቦቻብከ፤ ሀይቅዳ አሳስ እያፐ እማብከ። ታኒ ጎዳ፥ ታ ፆሳ ቦንቻስ፤ እ ታና ኪትዳባ ኡባ ፖላስ። 15 ነኒ ደእያ ጌሻ በሳፈ፥ ሳሎፐ ዱገ ፄላ፤ ነ ደርያ እስራኤለ አንጃ፤ ካሰ ኑ ማይዛታስ ነ እማና ጋዳ ጫቅዳ ማꬅነ ኤስ ጎግያ ቢታ ኑስ አንጃ” ያጋ።

ፆሳስ ዱማትዳ ደረ

16 ነ ሀ አዋጆታነ ዎጋታ ናጋና መላ ጎዳይ ነ ፆሳይ ሀች ነና ኪትስ። ሄሳ ግሾ፥ ነ ኩመꬃ ዎዛናፐነ ኩመꬃ ሸምፑዋፈ ኤንታ ናጋ። 17 ጎዳይ፥ ነው ፆሰ ግደይሳነ ነኒ እያ ኦግያን ባናዉ፥ እያ ዎጋ፥ እያ ኪታነ ህግያ ናጋናይሳ ሀች ኤርሳዳሳ። 18 ጎዳይ ባ ገልዳ ቃላዳ ነኒ እያ ደረ ግደይሳ፥ እያዉ ቡዞ ሚሸ ግደይሳነ እያ ኪታ ኡባ ናገይሳታ ግደይሳ ሀች ነና ኤርስስ። 19 ሄሳ ነኒ ኦꬅኮ፥ እ መꬍዳ ደረ ኡባፈ አꬅድ ነና ጋላታን፥ ሱንꬃንነ ቦንቾን ግታ ደረ ኦꬃና። እ ገልዳ ቃላዳ ነኒ እያዉ ጌሻ ደረ ግዳና።

27

ኤባላን ደእያ ያርሾ በሳ

1 ሄሳፈ ጉየ፥ ሙሰይነ እስራኤለ ጭማት አሳኮ፥ “ታኒ ሀች ህንተና ኪትያ ኪታ ናግተ። 2 ዮርዳኖሰ ሻፋ ፕናዳ፥ ጎዳይ ነ ፆሳይ ነዉ እምያ ቢታ ገልያ ዎደ ግታ ሹቻታ ኤሳዳ ኖራ ትያ። 3 ጎዳይ፥ ነ አዋታ ፆሳይ ነዉ እማና ግዳይሳዳ ማꬅነ ኤስ ጎግያ ቢታ፥ ጎዳይ ነ ፆሳይ ነዉ እምያ ቢታ ነ ፕንያ ዎደ ሀ ህገታ ኡባ ሄ ሹቻታ ቦላ ፃፋ። 4 ኔኒ ዮርዳኖሰ ፕንዳ ዎደ ታ ነና ሀች ኪትዳይሳዳ ሀ ሹቻታ ኤባላ ዙማ ቦላ ኤሳዳ ኤንታ ቦላ ኖራ ትያ። 5 ሄ በሳን ጎዳስ፥ ነ ፆሳስ፥ ብራት ቦቾና ሹቻፈ ያርሾ በሲ ጊግሳ። 6 ጎዳስ፥ ነ ፆሳስ ያርሾ በሲ ማሰትቦና ሹቻፈ ኦꬃ፤ እያ ቦላ ጎዳስ፥ ነ ፆሳስ ፁሳ ያርሾ ያርሻ። 7 እስፈተꬃ ያርሹዋ ሺሻዳ ማሸ ጎዳ፥ ነ ፆሳ ስንꬃን ኡፋይታ። 8 ሀ ህገታ በንታና መላ ኦꬃዳ ሀ ሹቻታ ቦላ ቆንጨን ፃፋ” ያግስ።

ኤባላፐ ዎꬍያ ባደꬅ

9 ሙሰይነ ሌወ ግድዳ ካህነት እስፈ አሳኮ፥ “እስራኤለ፥ ስእ ጋዳ ዎዛናፐ ስአ፤ ሀች ነ ጎዳ፥ ነ ፆሳ ደረ ግዳዳሳ። 10 ታ ሀች ነዉ እምያ ጎዳ፥ ነ ፆሳ አዋጆታ ናጋነ ኪተታ” ያግስ።

11 ሄ ጋላስ ሙሰይ አሳ ሀይሳዳ ያግድ ኪትስ። 12 “ህንተ ዮርዳኖሰ ፕንዳፐ ጉየ ጋርዛና ዙማ ቦላ ኤቅድ አሳ አንጃናይሳት፥ ስሞና፥ ሌወ፥ ይሁዳ፥ ይሳኮራ፥ ዮሰፋነ ብንያመ ኮቻታ። 13 ቃስ ኤባላ ዙማ ቦላ ኤቅድ አሳ ባዳናይሳት፥ ሮቤላ፥ ጋደ፥ አሴራ፥ ዛብሎና፥ ዳነነ ንፍታለመ ኮቻታ።

14 “ሌወት ባንታ ቃላ ꬎቁ ኦꬅድ፥ እስራኤለ አሳኮ ሀይሳዳ ያጎ።

15 ጎዳ ስንꬃን እፀትዳባ ግድያ ግሾ፥ ኩሸ ሂላንችጮይ ምꬅ ማስድ፥ ብራታ ሼሽድ ዎይኮ ሹች ቆፅድ ኦꬅዳ ኤቃ ጌማን ጎይንያ ኦንካ ባደትዳይሳ ግዶ” ጊኮ፥

አሳ ኡባይ፥ “አምንእ” ያጎ።

16 “ባ አዋ ዎይኮ ባ አይዉ ካዉሽያ ኦንካ ባደትዳይሳ ግዶ” ጊኮ፥

አሳ ኡባይ፥ “አምንእ” ያጎ።

17 “ባ ሾሩዋ ዛዋ ሱግያ አስ ባደትዳይሳ ግዶ” ጊኮ፥

አሳ ኡባይ፥ “አምንእ” ያጎ።

18 “ቆቀይ ባናዉ በሲያ ኦግያፐ ሀራ ሶ ዛርያ አስ ባደትዳይሳ ግዶ” ጊኮ፥

አሳ ኡባይ፥ “አምንእ” ያጎ።

19 “በተ አሳ፥ ይኦ ናይታነ አምኤታ ፕርዳ ጌላይያ አስ ባደትዳይሳ ግዶ” ያግኮ፥

አሳ ኡባይ፥ “አምንእ” ያጎ።

20 “ባ አዋ ማችዉ ፃልድ፥ ባ አዋ ቦንቹዋ ቃርያ አስ ባደትዳይሳ ግዶ” ጊኮ፥

አሳ ኡባይ፥ “አምንእ” ያጎ።

21 “መሄራ ቱንያ አስ ባደትዳይሳ ግዶ” ጊኮ፥

አሳ ኡባይ፥ “አምንእ” ያጎ።

22 “ባ ምቾ ግድዳ አዋ ዎይኮ አየ ናኤራ ቱንያ አስ ባደትዳይሳ ግዶ” ጊኮ፥

አሳ ኡባይ፥ “አምንእ” ያጎ።

23 “ባ ማቸ አየራ ቱንያ አስ ባደትዳይሳ ግዶ” ጊኮ፥

አሳ ኡባይ፥ “አምንእ” ያጎ።

24 “አሰ ጌማን ዎꬍያ አስ ባደትዳይሳ ግዶ” ጊኮ፥

አሳ ኡባይ፥ “አምንእ” ያጎ።

25 “ሚሸን ሻመትድ፥ ፅሎ አስ ዎꬍያ አስ ባደትዳይሳ ግዶ” ጊኮ፥

አሳ ኡባይ፥ “አምንእ” ያጎ።

26 “ሀ ህገታ ናጎና አስ ባደትዳይሳ ግዶ” ጊኮ፥

አሳ ኡባይ፥ “አምንእ” ያጎ።

28

ኪተተꬅ ኤህያ አንጆ

(ሌወ 26:3-13፤ ዛረ 7:12-24)

1 ኔኒ ጎዳ ነ ፆሳስ ፖሎ ኪተትኮ፥ ሀች ታ ነዉ እምያ ኪታ ኡባ ምንꬃዳ ናግኮ፥ ጎዳይ፥ ነ ፆሳይ ቢታን ደእያ ካዎተꬃታ ኡባፈ አꬅድ ነና ꬎቁ ꬎቁ ኦꬃና። 2 ኔኒ ጎዳ፥ ነ ፆሳስ ኪተትኮ፥ ሀይሳፈ ካልድ ደእያ አንጆ ኡባይ ነባ ግዳና።

3 ነ ካታማንነ ነ ጎሻን አንጀትዳይሳ ግዳና።

4 ነ ኡሎ አይፈይ፥ ነ ካꬃይ፥ ነ መሄይ፥ ነ ዶርሳትነ ነ ዴሻት አንጀትዳይሳታ ግዳና።

5 ነ ኬሸይነ ነ ሙናቃ ሚሸይ አንጀትዳይሳ ግዳና።

6 ነ ከሳይነ ነ ገሎይ አንጀትዳይሳ ግዳና።

7 ነ ቦላ ደንድያ ነ ሞርከታ፥ ጎዳይ ነ ስንꬃን ፆነትዳይሳታ ኦꬃና። ኤንቲ ነ ቦላ እስ ኦገራ ያና፥ ሽን ላፑን ኦገራ ነ ስንꬃፈ ባቃታና።

8 ጎዳይ ነ ኩሸይ ኦይክያባነ ነ ሻልያ አንጃና፤ ጎዳይ፥ ነ ፆሳይ ነዉ እምያ ቢታን ነና አንጃና።

9 ኔኒ ጎዳ፥ ነ ፆሳ ኪታ ናግኮነ እያ ኦግያን ቢኮ፥ እ ነዉ ጫቅዳይሳዳ ጎዳይ ነና ባዉ ጌሻ ደረ ኦꬅድ ኤሳና። 10 ሄሳፈ ጉየ፥ ቢታን ደእያ አሳ ኡባይ ጎዳይ ባ ሱንꬃን ነና ፄግዳይሳ በእድ ያያና። 11 ጎዳይ ነዉ እማናዉ ነ ማይዛታስ ጫቅዳ ሄ ቢታን፥ ነ ኡሎ አይፍያ፥ ነ መህያ፥ ነ ጎሻ አይፍያ ዳርስድ አንጃና። 12 ነ ኩሸ ኦሶ ኡባ አንጃናዉነ፥ ጎዳይ ነ ቢታስ እራ ዎደን ዎደን ቡክሳናዉ ባ ምንጃ ኬꬃ፥ ሳሎ ፐንግያ ነዉ ዶያና። ኔኒ ዳሮ ካዎተꬃታስ ገደ ታልአናፐ አትሽን፥ ኦደፈካ ሃ ታልአካ። 13 ጎዳይ ነና ኡባስ ካጨ ከሳናፐ አትሽን፥ ጎይና ከሰና። ሀች ታ ነዉ እምያ፥ ጎዳ፥ ነ ፆሳ ኪታ ስአዳ፥ ምንꬃዳ ናግኮ፥ ነ ቦላ ግዳናፐ አትሽን፥ ጋርሰ ግዳካ። 14 ታ ነዉ ሀች እምዳ ኪታፐ ሀድርስ ዎይኮ ኡሻች ጋዳ፥ ሀራ ፆሳታ ካሎፋ፤ ኤንታ ጎይኖፋ።

ኪተቶና እፆይ ኤህያ ባደꬅ

(ሌወ 26:14-46)

15 ሽን ኔኒ ጎዳ፥ ነ ፆሳስ ኪተቶና እፃዳ፥ ሀች ታ ነና ኪትያ ዎጋነ ህግያ ኡባ ናጎና እፅኮ፥ ሀይሳፈ ካልድ ደእያ ባደꬃት ኡባይ ነ ቦላ ያናነ ነና ደማና።

16 ነ ካታማንነ ነ ጎሻን ባደትዳይሳ ግዳና።

17 ነ ኬሸይነ ሙናቃ ሚሸይ ባደትዳይሳ ግዳና።

18 ነ ኡሎ አይፈይ፥ ነ ካꬃ አይፈይ፥ ነ መሄይ፥ ነ ዶርሳይነ ዴሻይ ባደትዳይሳ ግዳና።

19 ነ ከሳይነ ነ ገሎይ ባደትዳይሳ ግዳና።

20 ኔኒ ኢታ ኦሶ ኦꬃዳ ታና አግዳ ግሾ፥ ኔኒ ኤሶን ꬋያና ጋካናዉ ነ ኦꬅያ ኦሶ ኡባን ጎዳይ ባደꬅ፥ ዳጋማነ ካዉሻተꬅ የዳና። 21 ኔኒ ላታናዉ ብያ ቢታፈ ꬋያና ጋካናዉ ጎዳይ፥ ጋዶይ ኔፐ ዱፆና መላ ኦꬃና። 22 ጎዳይ ነና ግልቃተꬃን፥ ምሻን፥ ማዱንꬃን፥ ፁግያ አዋን፥ ኮሻን፥ ዎልኦንነ ካꬅ ꬋይስያ ሀርመን ነ ꬋያና ጋካናዉ ሾጫና። 23 ኔፐ ቦላራ ደእያ ሳሎይ ናሰ ብራታ ግዳና፤ ኔፐ ጋርሳራ ደእያ ቢታይ ብራታ ግዳና። 24 ጎዳይ ነ ቢታን ቡክያ እራ ብዶነ ባና ከሳና፤ ኔኒ ꬋያና ጋካናዉ ሳሎፐ ባን ቡካና።

25 ጎዳይ ነና ነ ሞርከታን ፆንሳና። ነኒ ኤንታ ኦላናዉ እስ ኦገራ ከያና፤ ሽን ላፑን ኦገራ ነ ኤንታ ስንꬃፈ ባቃታና። ቢታን ደእያ ካዎተꬅ ኡባይ ነ ቦላ ጋክዳባ በእድ፥ ያሻን ኮኮራና። 26 ነ አሀይ ሳሎ ካፎታስነ ባዞ ዶአታስ ካꬅ ግዳና፤ ኤንታ የደꬅያ ኦንካ ዴና።

27 ጎዳይ ነና ፓፆይ ባይና ግብፀ ጋዶን፥ ክፃን፥ ማዱንꬃንነ ፑሶ ሄርገን ሾጫና። 28 ጎዳይ ነና ጎሻተꬃን፥ ቆቀተꬃንነ ዳጋማን ሾጫና። 29 ሴታ ጋላስ ኔኒ ቆቀይ ታታፈይሳዳ ታታፋና፤ ነ ኦꬅያባ ኡባይ ነዉ ጊጎና እፃና። ነ ደኦ ላይꬃ ኡባን ነ ኡንኤታናነ ቦንቀታዳ ዳና። ነና ማድያ አስ ደማካ።

30 ነ ማቾ ኦይቻ ጊግሳና፥ ሽን እዮ ሀር ዳፍ ኤክድ ኢሳና። ኔኒ ኬ ኬፃና፥ ሽን እያን ደአካ። ዎይነ ቶካና፥ ሽን እያ አይፍያ ማካ። 31 ነ ቦራይ ነ ስንꬃን ሹከታና፥ ሽን እያ አሹዋ ማካ። ነ ሀረይ ኔፐ ዎልቃን ኤከታና፥ ሽን ነዉ ጉየ ስመና። ነ ዶርሳት ነ ሞርከታስ እመታና፥ ኤንታ አሻናዉ ነና ማድያ አስ ዴና። 32 ነ አይፈይ በእሽን ነ አደ ናይትነ ማጫ ናይት ሀራ ካዎተꬃስ እመታና። ኤንቲ ስምን በአና ጋዳ ፄልሽን፥ ነ አይፈይ ቶሉ ግድ አታና፤ ሄሳ ድጋናዉ ነዉ ዎልቅ ዴና። 33 ነ ቢታ አይፍያነ ነ ጫዋ ኡባ ነ ኤሮና አስ ማና፤ ነ ደኦ ላይꬃ ኡባን ኡንኤትዳይሳነ ናቀትዳይሳ ግዳና። 34 ነ በእያ ኢታት ነና ጎሻና። 35 ጎዳይ ፓፆይ ባይና ኢታ ማዱንꬃን ነ ጉልባታነ ነ ዎድርያ ሀርግሳና፤ ቶሆፐ ሁጰ ጋካናዉ፥ ነና ሄ ማዱንꬃን ሾጫና።

36 ጎዳይ ነናነ ነ ካዋ፥ ነናነ ነ ማይዛታ ኤሮና አሳ ቢታ ኤፋና። ሄሳን ኔኒ ምꬃፈነ ሹቻፈ ኦሰትዳ ሀራ ፆሳታ ጎይናና። 37 ጎዳይ ነና ላልያ ሀራ ካዎተꬃታ ግዶን ኔኒ ሚቻስነ ካሳስ አታና።

38 ኔኒ ዳሮ ካꬅ ነ ጎሻን ዘራና፤ ሽን ቦለይ ምድግን፥ ጉꬃ ካꬅ ሺሻና። 39 ዎይነ ቶካዳ እያ ሀርማና፥ ሽን ጉፁነይ እያ ምድግን፥ እያፐ አይፈ ደማካ ዎይኮ እያፐ ኡያካ። 40 ነ ቢታ ኡባን ሻማሆይ ዶላና፥ ሽን አይፈይ ቆቆፈትድ ዉርያ ግሾ፥ ሻማሆ ዛይተ ደማካ። 41 ነ አደነ ማጫ የላና፥ ሽን ኦል ድእድ ኤፍያ ግሾ ኤንቲ ኔራ ዶኮና። 42 ነ ምꬃነ ነ ቢታ አይፍያ ቦለይ ዉርሳና።

43 ነ ግዶን ደእያ በተ አሳይ ነ ቦላ ꬎቁ ꬎቁ ጋና፥ ሽን ነ ጉየ አታዳ ዝቅ ዝቅ ጋና። 44 እ ነዉ ታልአናፐ አትሽን፥ ነ እያዉ ታልአካ፤ እ ሁጰ ግዳና፤ ኔኒ ጎይና ግዳና።

45 ጎዳ፥ ነ ፆሳ፥ ነ ኪተቶና እፅዳ ግሾነ እያ ዎጋነ ህግያ ናጎና እፅዳ ግሾ፥ ነ ꬋያና ጋካናዉ ሀ ባደꬃት ኡባይ ነ ቦላ ዎꬋና፤ ነና ኤንቲ የደꬃና። 46 ሀ ባደꬃት ነ ቦላነ ነ ኮቻ ቦላ መርናዉ ማላታነ ማላልስያባ ግዳና። 47 ነዉ ሳእ እንጀትዳ ዎደ ጎዳ፥ ነ ፆሳ ኡፋይሳንነ ጋላታን ጎይኖና ግሾ፥ 48 ነና ኮሻን፥ ሳሞን፥ ካሎተꬃንነ መቶን ኡባባ ꬋያዳ፥ ጎዳይ ነ ቦላ የድያ ነ ሞርከታስ ሃረታና። ጎዳይ ነና ꬋይሳና ጋካናዉ ነ ሞርገን ብራታ ቃምባራ ዎꬃና።

49 ጎዳይ ነ ኤንታ ቃላ ኤሮና ካዎተꬃታ፥ ቢታ ጋፃፐ አንኮይ ፕራꬍድ ዎይሳዳ ነ ቦላ ኤሀና። 50 ኤንቲ ዎዛና ምኖታ፤ ጭማ ቦንቾናይሳታ፤ ናይታስ ቃቶናይሳታ። 51 ነ ꬋያና ጋካናዉ ኤንቲ ነ መህያነ ጎሻ አይፍያ ማና። ኔኒ ꬋያና ጋካናዉ ነ ካꬃ፥ ነ ዎይንያ፥ ነ ዛይትያ፥ ነ ሚዛነ ነ ዶርሳ ዉድያ ማሮኮና። 52 ጎዳይ፥ ነ ፆሳይ ነዉ እምያ ቢታን ደእያ ነ አማነትያ አዱሰነ ምኖ ድርሳት ላለታና ጋካናዉ ነ ካታማ ዩሹዋ ተቅድ ነና ኡንኤꬃና።

53 ነ ሞርከት ካታማ ተቅድ ነና ኡንኤꬅያ ዎደ ምያባ ꬋያዳ፥ ጎዳይ ነ ፆሳይ ነዉ እምዳ ነ ኡሎ አይፈ ግድዳ ነ አደ ናይታነ ነ ማጫ ናይታ ማና። 54 ነ ግዶን ሀር አቶሽን ካሰ እንጀን ደእዳ አስካ ባ እሻስ፥ ባ ዶስያ ማቸስነ ባ የልዳ ናይታስ ባ ካꬃፈ ሻከና። 55 ሞርከት ካታማ ተቅድ ኡንኤꬅያ ዎደ ማናባይ ሀር ባይና ግሾ፥ ምያ ባ ናይታ አሹዋፐ ሀራ ኦደስካ እመና። 56 ነ ግዶን ካሰ እንጀን ደእዳ፥ ባ እንጅያፈ ደንዶይሳን ሳአ የꬋናዉ ሻተትያ ማጫስያ፥ ባ ዶስያ አዝናስነ ባ የልዳ ናይታስ ኡዘታና። 57 ሞርከት እያ ደእያ ካታማ ተቅድ እዮ ኡንኤꬅዳ ግሾነ ዋይስዳ ግሾ፥ እዉ ሀር ምያባይ ꬋይን፥ ባ የልዳ ናኣነ ዶኣ ኤንታ ጋꬆና ጌማን ባርካ ማና።

58 ሀ ማፃፋን ፃፈትዳ ህገታ ነ ናጎና እፅኮ፥ ማላልስያነ ያሽያ ጎዳ፥ ነ ፆሳ ሱንꬃ ቦንቾና እፅኮ፥ 59 ነ ቦላነ ነ ኮቻ ቦላ ጎዳይ፥ ያሽያ ጋዶ፥ ዳሮ ዎደ ጋምእያ፥ ፓፆይ ባይና ኢታ ሀርገ የዳና።

60 ካሰ ግብፀ አሳ ቦላ በአዳ፥ ነ ያይዳ ግብፀ ሀርገ ኡባ ዛሪድ ነ ቦላ ኤሀና፤ ሄ ሀርገይ ነና የደና። 61 ጉጅድካ፥ ሀ ህገ ማፃፋን ፃፈትቦና ሀርገታነ ጋዶታ ኡባ ነ ꬋያና ጋካናዉ ጎዳይ ነ ቦላ ኤሀና። 62 ጎዳ፥ ህንተ ፆሳ ህንተ ስኦና እፅዳ ግሾ፥ ሳሎ ፆልንቶዳ ዳርዳ ህንተፈ ጉꬅ አታና። 63 ጎዳይ፥ ህንተዉ ሎኦባ ኦꬅያ ዎደነ ህንተ ታይቦይ ዳርያ ዎደ ኡፋይትዳይሳዳ ሀእ ህንተ ቦላ ጋዶ ኤህያ ዎደነ ህንተና ꬋይስያ ዎደ ኡፋይታና፤ ህንተ ላታናዉ ብያ ቢታፈ ሾደትድ ꬋያና።

64 ጎዳይ ነና ሀ ጋፃፐ ያ ጋፃ ጋካናዉ ካዎተꬃታ ኡባ ግዶን ላላና። ያን ነኒ ዎይኮ ነ ማይዛት ኤሮና ሀራ ምꬅነ ሹቻ ፆሳታ ጎይናና። 65 ሄ ካዎተꬃታ ግዶን ህንተ ሸምፖ ደመከታ፤ ቶሆይ የꬍያ በስካ ነዉ ዴና። ያን ጎዳይ ነዉ ቆፋን ኩምዳ ጉገ፥ አሞን አርጋጭዳ አይፈነ ኡፋይስ ቃንፅዳ ዎዛና እማና። 66 ነ ደኦይ ህርጋን ኩማና፤ ጋላስነ ቃማ ዳጋማንነ ሀይቆ ያሻን ኡንኤታዳ ዳና። 67 ነ ዎዛናን ኩምዳ ያሻፈነ ነ አይፈይ በእያ ፓላባፐ ደንዶይሳን፥ ዎንትያ ዎደ ነኒ፥ “አዉደ ቃማንዴሻ” ቃስ ቃምያ ዎደ፥ “አዉደ ዎንታንደሻ” ያጋና። 68 ታ ነና፥ “ዛራዳ ሀ ኦግያራ ባካ” ግዳ ኦግያራ ጎዳይ ነና ዛሪድ ማርካበን ጉየ ግብፀ የዳና። ያን ነኒ አይለ ግዳናዉ ነ ሞርከታስ ነና ባይዛናዉ ኮያና፥ ሽን ህንተና አይለያናዉ ሻምያ አስ ደመከታ።

29

ሞአበን ዛር ኢምዳ ጫቁዋ

1 ጎዳይ ኮሬባ ዙማን፥ እስራኤለ አሳራ ጫቅዳ ጫቁዋ ቦላ ጉጅድ ሞአበን ኤንታራ ጫቃናዉ ሙሰ ኪትዳ ጫቆ ቃላት ሀይሳታ። 2 ሙሰይ እስራኤለ አሳ ኡባ ፄግ ሺሽድ፥ ሀይሳዳ ያግስ።

ጎዳይ ግብፀ ካዋ ቦላ፥ እያ ኦላንቾታ ቦላነ እያ ቢታ ኡባ ቦላ ኦꬅዳባነ ጋꬅዳባ ህንተ፥ ህንተ አይፈን በእደታ። 3 ኤንታ ቦላ ጋꬅዳ ኢታ መቶታ፥ ማላልስያባታነ ግታ ማላታታ ህንተ፥ ህንተ አይፈን በእደታ። 4 ሽን ሀች ጋካናዉ ጎዳይ፥ ህንተዉ አኬክያ ዎዛና፥ ፄልያ አይፈነ ስእያ ሀይꬅ እምቤና። 5 ጎዳይ ኦይታሙ ላይꬅ ኩመꬅ ህንተና መላ ቢታን ካለꬅያ ዎደ ህንተ ማኦይ ዉርቤና፥ ህንተ ጫማይ ጭምቤና። 6 ጎዳይ፥ ህንተ ፆሳ ግደይሳ ህንተ ኤራና መላ ኡይꬅ ምቤከታ፤ ዎይነ ዎይኮ ሀራ ማꬆይያ ኡሽ ኡይቤከታ።

7 ኑኒ ሀ በሳ ጋክዳ ዎደ ሀሰቦና ካዎይ ስሆንነ ባሳነ ካዎይ ኦገይ ኑራ ኦለታናዉ ከይዶሶና፥ ሽን ኑኒ ኤንታ ፆንዳ። 8 ኤንታ ቢታ ኤክድ፥ ሮቤላነ ጋደ ኮቻስ፥ ቃስ ምናሰ ኮቻፈ ባጋስ ላታ ኦꬅድ እምዳ።

9 ህንተ ኦይክያባይነ የꬍያባይ ህንተዉ አንጀታና መላ ሀ ጫቆ ቃላታ አማነትድ ናግተ። 10 ሀች ህንተ ኡባይ፥ ኮቻታ ሀላቃት፥ ጭማት፥ ሹማትነ እስራኤለ አሳ ኡባይ ሀይሳን ጎዳ ስንꬃን ኤቅደታ። 11 ህንተ ናይታራ፥ ህንተ ማቸታራ፥ ህንተ ግዶን ደእድ፥ ምꬅ ምፅያነ ሃ ትክያ ሀራ ቢታ አሳራ እስፈ ሀይሳን ኤቅደታ። 12 ጎዳ፥ ህንተ ፆሳራ ቃላ ገላናዉ ሀይሳን ኤቅደታ። ጎዳይ ሀ ቃላ ሀች ህንተራ ጫቆን ምንꬃና። 13 ጎዳይ ህንተና ባ አሰ ኦꬅድ ምንꬃና፤ ህንተዉነ ህንተ ማይዛታስ፥ አብራሃመስ፥ ይሳቃስነ ያይቆባስ ጫቅዳይሳዳ እ ህንተዉ ፆሰ ግዳና። 14 ጎዳይ ሀ ጫቆ ቃላ ኤሰይ ህንተ ፃላላራ ግደና። 15 ሀች ሀይሳን፥ ጎዳ፥ ኑ ፆሳ ስንꬃን ኤቅዳ ኑ ኡባራነ ስንꬃፈ ያና የለታ ኡባራ ኤሴስ።

16 ኑኒ ግብፀን ዋንድ ደእዳኮነ ሀእ ጋካናዉ ኦገን ደእያ ካዎተꬃታ ግዶራ ዋንድ ካንꬅድ ይዳኮ ኤሬታ። 17 ኤንታ ግዶን ደእያ እፀትዳ ምꬃ፥ ሹቻ፥ ብራነ ዎርቃ ኤቃ ምስለታ በእደታ። 18 ሀ ህንተፈ ኦንካ አደ ግድን ማጫ ግድን፥ እስ ሶ አስ ግድን፥ እስ ኮች ግድን ጎዳ፥ ኑ ፆሳፈ፥ ሃክድ ሀራ ካዎተꬃታ ፆሳታ ጎይኖና መላ ናገትተ። ሄሳ መላ ጫምያነ ዎꬍያ አይፈ አይፍያ አስ ህንተ ግዶን ደኦፖ።

19 ሀ ጫቆ ቃላ ስእድ፥ ባ ዎዛናን፥ “ታ ሸነን ታኒ ቢኮካ፥ መቶይ ባዋ” ያግድ ባና ጭምኮ፥ ሄሳ መላ አስ ሎኦታ ቦላነ ኢታታ ቦላ ꬋዮ ኤሄስ። 20 ጎዳ ሀንቆይነ ቃናተይ ሄሳ መላ አሰ ቦላ ኤፅድ ከያና። ሀ ማፃፋን ፃፈትዳ ባደꬅ ኡባይ እያ ቦላ ያና፤ ሳሎፐ ጋርሳን እያ ሱንꬃ ጎዳይ ቁቻና። 21 ጎዳይ ሀ ህገ ማፃፋን ፃፈትዳ ባደꬃ ጫቆ ቃላዳ ሄ ኡራ እስራኤለ ግዶፈ ሻክድ ꬋይሳና።

22 ያና የለተꬃይ፥ ህንተ ሼሻይነ ሃሆ ቢታፈ ያ ሀራ ቢታ አሳይ፥ ጎዳይ ህንተ ቦላ ኤህዳ ጋዱዋነ ሀርግያ በአና። 23 ቢታ ኡባይ ዲነንነ ማፅነን ኩማና፤ ቶከትያባይ ዴና፤ ዶልያባይ በንተና፤ ማትነ ምꬅ ዶለና። ጎዳይ ባ ሀንቆን ꬋይስዳ ሶዶማዳነ ጋሞራዳ፥ አዳማዳነ ፃቦይማ ካታማታዳ ሀናና። 24 ካዎተꬃት፥ “ጎዳይ ሀ ቢታ ቦላ ሀይሳ መላባ አይስ ኦꬅዴ? ሀ ዎልቃማ ሀንቁዋስ ጋሶይ አይቤ?” ያጋና።

25 አሳይ ዛሪድ፥ “ኤንቲ ጎዳይ፥ ኤንታ አዋታ ፆሳይ፥ ኤንታ ግብፀፈ ከስዳ ዎደ ኤንታራ ገልዳ ጫቆ ቃላ መንꬅዳ ግሾሳ። 26 ኤንቲ ኤሮና ፆሳታስነ እ ጎይኖፍተ ግዳ ፆሳታ ጎይንዶሶና። 27 ሄሳ ግሾ፥ ጎዳይ ሀንቀትድ፥ ሀ ማፃፋን ፃፈትዳ ባደꬃታ ኡባ ኤንታ ቦላ ኤህስ። 28 ጎዳይ ዎልቃማ ሀንቆ ሀንቀትድ፥ ኤንታ ቢታፈ ኤንታና ሾድድ ሀራ ቢታ የደꬅስ” ያጋና።

29 ፁራይ ኑ ጎዳ ኑ ፆሳሳ፥ ሽን ኑኒ ሀ ህገ ቃላ ኦꬃና መላ ቆንጭዳይሳት መርናዉ ኑሳነ ኑ ናይታሳ።

30

ፆሳኮ ስሞን በንትያ አንጆ

1 ሀች ታ ነ ስንꬃን ዎꬅዳ አንጆይነ ባደꬃይ ነ ቦላ ጋክያ ዎደ ጎዳይ፥ ነ ፆሳይ ነና ላልያ ሀራ ካዎተꬃታ ግዶን ደእሸ ሀይሳ ነ አኬክኮ፥ 2 ነነ ነ ናይት ጎዳ፥ ነ ፆሳኮ፥ ስማዳ፥ ነ ኩመꬃ ዎዛናፐነ ነ ኩመꬃ ሸምፑዋፈ ታ ሀች ነና ኪትያ ህግያስ ኪተትኮ፥ 3 ያን ጎዳይ፥ ነ ፆሳይ ነ ድኤትዳ ቢታፈ ነና ዛራና። እ ህንተዉ ቃትድ ህንተና ላልዳ ካዎተꬃታ ኡባ ግዶፈ ዛሪድ ሺሻና። 4 ቢታ ጋፃፐ ጋፃ ጋካናዉ ነ ላለትኮካ፥ ያፐ ጎዳይ፥ ነ ፆሳይ ነና ዛሪድ ሺሻና። 5 ነ አዋት ካሰ ላትዳ ቢታ፥ ነካ ላታና መላ ጎዳይ፥ ነ ፆሳይ ነና ሄ ቢታ ኤሀና። ያን ነና ነ አዋታፐ አꬅድ ዱረያና፤ ነ ታይቡዋ ዳርሳና።

6 ነ ደኦን ዳና መላነ ጎዳ፥ ነ ፆሳ ነ ኩመꬃ ዎዛናፐነ ነ ኩመꬃ ሸምፑዋፈ ዶሳና መላ እ ነዉነ ነ ናይታስ ኪተትያ ዎዛና እማና። 7 ጎዳይ፥ ነ ፆሳይ ሀ ባደꬃታ ኡባ ነ ሞርከታነ ነና ጎደይሳታ ቦላ ኤሀና። 8 ሀች ታ ነና ኪትያ ህግያ ነ ናጋና፤ ዛራዳ ጎዳስ፥ ነ ፆሳስ ኪተታና። 9 ሄ ዎደ ጎዳይ ነ ፆሳይ ነና ነ ኩሸ ኦሶ ኡባን፥ ነ ኡሎ አይፍያን፥ መህያንንነ ነ ጎሻ አይፍያን ነና ዳርስድ አንጃና። ጎዳይ ካሰ ነ አዋታ አንጅድ ኡፋይትዳይሳዳ ነና አንጅድ ኡፋይታና። 10 ሄስ ሀናናይ ሀ ህገ ማፃፋን ፃፈትዳ ጎዳ፥ ነ ፆሳ ህግያነ ዎጋ ናጋዳ፥ ጎዳ፥ ነ ፆሳኮ ነ ኩመꬃ ዎዛናፐነ ነ ኩመꬃ ሸምፑዋፈ ስምኮ።

11 ሀች ታ ነና ኪትያ ኪታት ሄሳ መላ ዴፆ ግዶኮና፤ ኔፐ ሃኮኮና። 12 ኔኒ፥ “ኑኒ ስእድ ኪተታና መላ ሳሎ ከይድ ኑስ ዎꬍሳናይ ኦኔ?” ጎና መላ ሳሎና ግደና። 13 “ኑኒ ስእድ ኪተታና መላ ኑስ አባ ፕንድ ኤሀናይ ኦኔ?” ጎና መላ አባፈ ሄፍንꬃና ግደና። 14 ቃላይ ነዉ ዳሮ ማታን ደኤስ፤ ነ ኦꬃና መላ ቃላይ ነ ዎዛናንነ ነ ዶናን ደኤስ።

15 ሄኮ፥ ታ ሀች ነ ስንꬃን ደኦነ ሎኦተꬅ፥ ሀይቆነ ꬋዮ ዎꬃስ። 16 ነ ጎዳ፥ ነ ፆሳ ዶስኮ፥ እያ ኦግያን ቢኮ፥ እያ ኪታ፥ እያ አዋጁዋነ እያ ህግያ ታግኮ፥ ነ ደኦን ዳናነ ዳራና። ነ ላታናዉ ገልያ ቢታን ጎዳይ፥ ነ ፆሳይ ነና አንጃና።

17 ሽን ነ ዎዛናይ ጎዳፐ ሃክን፥ እያዉ ኪተቶና እፃዳ፥ ሀራ ፆሳታስ ጉፋናዳ ኤንታ ጎይንኮ፥ 18 ህንተ ኡባይ ꬋያናይሳ ታ ሀች ህንተዉ ኦዳይስ። ዮርዳኖሰ ፕንድ ህንተ ላታናዉ ብያ ቢታን ህንተ ላይꬃይ አዱቀና።

19 ታ ህንተ ስንꬃን ደኦነ ሀይቆ፥ አንጆነ ባደꬅ ዎꬅዳይሳስ ሀች ሳሎነ ሳአ ህንተ ቦላ ማርካያና። ህዛ ህንተነ ህንተ ሼሻይ ደኦን ዳና መላ ደኦ ዶርተ። 20 ጎዳ ነ ፆሳ ዶሳ፤ እያ ቃላ ስአ፥ እያዉ ኪተታ፤ እያራ ኦይከታ። ሄሳዳ ሀንኮ፥ ጎዳይ ካሰ ነ ማይዛታስ፥ አብራሃመስ፥ ይሳቃስነ ያይቆባስ እማናዉ ጫቅዳ ቢታን ነነ ነ ሼሻይ አዱሳ ላይꬅ ዳና።

31

እያሱይ ሙሰ በሳን ሱንትስ

1 ሙሰይ ባ ኦዳ ዉርስዳፐ ጉየ እስራኤለ አሳኮ ሀይሳዳ ያግስ፤ 2 “ሀእ ታዉ ፄታነ ላታሙ ላይꬅ ግድዳ ግሾ፥ ህዛፐ ጉየ ካለꬃናዉ ዳንዳእከ። ጎዳይ ታኮ፥ ‘ነ ዮርዳኖሰ ፕናካ’ ያግስ። 3 ጎዳይ፥ ነ ፆሳይ ነ ስን አꬍድ ነና ካለꬃና። ያን ደእያ ካዎተꬃታ እ ꬋይሳና ግሾ፥ ኤንታ ቢታ ነ ላታና። ጎዳይ ግዳይሳዳ እያሱይ ህንተና ካለꬃና። 4 ጎዳይ አሞረ ካዎታ ስሆናነ ኦገ ፆንድ፥ ኤንታ ቢታ ꬋይስዳይሳዳ ህንተ ሞርከታ ሄሳዳ ኦꬃና። 5 ጎዳይ ኤንታ ህንተዉ አꬅድ እምን፥ ህንተ ኤንታ ቦላ ታ ህንተና ኪትዳይሳዳ ኦꬃና። 6 ምንተ፤ ገንጭተ፤ ያዮፍተ። ኤንታ በእድ ዳጋሞፕተ። ጎዳይ ህንተ ፆሳይ ህንተራ ግዳና፤ እ ህንተና የገና፥ አገና” ያግስ።

7 ሙሰይ እያሱ ፄግድ፥ እስራኤለ አሳ ኡባ ስንꬃን ሀይሳዳ ያግስ፤ “ምና፤ ገንጫ። ነ ሀ አሳራ እስፈ ጎዳይ ኤንታ ማይዛታስ እማና ግድ ጫቅዳ ቢታ ገላሳ፤ ሄ ቢታ ኤንታ ላትሳሳ። 8 ጎዳይ፥ እ ባ ሁጰን ኔራ ግድድ ነና ካለꬃና። እ ነና የገና፤ አገና። ሄሳ ግሾ፥ ያዮፋ፤ ኡፋይስ ቃንፆፋ” ያግስ።

ህገይ ቆንጨን ናባበቶ

9 ሙሰይ ሀ ህግያ ፃፍድ፥ ጎዳ ቃላ ጫቆ ታቦትያ ቶክያ ካህነ ግድዳ ሌወ ናይታስነ እስራኤለ ጭማታስ እሚስ። 10 ሙሰይ ኤንታኮ፥ “አጮ ኡባይ አቶ ጌተትያ ላፑንꬃ ላይꬃ ዉርሰꬃን፥ ሻቃራ ባለይ ቦንቸትያ ጋላስ፥ ሀ ህግያ ꬎቁ ኦꬅድ ናባብተ። 11 ጎዳ፥ ህንተ ፆሳ ስንꬃን፥ እ ዶርዳ በሳን፥ እያ ጎይናናዉ እስራኤለ አሳ ኡባይ ሺቅያ ዎደ ኤንታዉ ናባብተ። 12 ኤንቲ ኡባይ ስእድ፥ ጎዳ፥ ህንተ ፆሳስ ያሽ ታማራና መላ ሀ ህገ ቃላ ኡባ ናጋና መላ አደታ፥ ማጫሳታ፥ ናይታነ ህንተ ቢታን ደእያ ሀራ ቢታ አሳ እስፈ ሺሽተ። 13 ሀ ህገ ቃላ ኤሮና ኤንታ ናይትካ ዮርዳኖሰ ፕንድ፥ ህንተ ላታናዉ ብያ ቢታን፥ ህንተ ደእያ ላይꬃ ኡባን ሀ ህግያ ስኦ፤ ጎዳስ፥ ህንተ ፆሳስ፥ ያሽ ታማሮ” ያግድ ኪትስ።

እስራኤለ ጌላተꬃይ ኮይሮትድ ኦደትስ

14 ጎዳይ ሙሰኮ፥ “ነ ሀይቅያ ዎደይ ማትስ። እ ካለꬃና ዎጋ ታ እያዉ እማና መላ እያሱ ፄጋዳ፥ እያራ እስፈ ዱንካንያ ፐንገ ሺቅተ” ያግን፥ ሙሰይነ እያሱይ ዱንካንያ ፐንግያኮ ሺቅዶሶና።

15 ጎዳይ ዱንካንያ ፐንገን ኤቅዳ ሻራ ቱሳን ኤንታዉ ቆንጭስ።

16 ጎዳይ ሙሰኮ፥ “ኔኒ ማታ ዎደ ሀይቃዳ ነ አዋታን ጋሄታሳ። ኔፐ ጉየ፥ ሀ አሳይ ታዉ አማነቶናይሳታ ግዳና፤ ታ ኤንታራ ገልዳ ጫቁዋ መንꬃና። ኤንቲ ታና አግድ፥ ባንታ ላትያ ቢታን ደእያ ኤቃታ ካላና። 17 ሄስ ሀንያ ዎደ ታ ሀንቆይ ኤንታ ቦላ ኤፃና፤ ታ ኤንታ አጋጋና፤ ታ ሶምኡዋ ኤንታፈ ሀራ ሶ ዛራና። ኤንቲ ꬋያና፤ ኢታ መቶይነ ꬋዮይ ኤንታ ቦላ ያና። ሄ ዎደ ኤንቲ፥ ‘ቱማ ሀ መቶይ ኑና ጋክዳይ ኑ ፆሳይ ኑ ግዶን ባይና ግሾ ግደኔ?’ ያጋና። 18 ሀራ ፆሳታ ጎይንድ፥ ኤንቲ ኦꬅዳ ኢታ ኦሱዋ ግሾ፥ ታ ሄ ጋላስ ታ ሶምኡዋ ኤንታፈ ሀራ ሶ ዛራና።

19 “ሀእ ሀ ማዝሙርያ ፃፋዳ፥ እስራኤለ አሳ ኡባ ታማርሳ። ሀ ማዝሙረይ ታዉ እስራኤለ አሳ ቦላ ማርካ ግዳና መላ ኤንታ የፅሳ። 20 ኤንታ ማይዛታስ ገልዳ ቃላዳ፥ ማꬅነ ኤስ ጎግያ ቢታ ታ ኤንታ ገልሳ ስምን፥ ኤንቲ ም ካልድ ጎብዳፐ ጉየ፥ ሀራ ፆሳታ ጎይንድ፥ ታና ካꬋና፤ ታ ጫቁዋ መንꬃና። 21 ዳሮ መቶይነ ꬋዮይ ኤንታ ቦላ ጋክዳ ዎደ ሀ ማዝሙረይ ኤንታ ናይታፐ ባለቶና ግሾ፥ ኤንታ ቦላ ማርካ ግዳና። ታኒ ጫቅዳ ቢታ ኤንታ ቡሮ ገልሶና ደእሽን፥ ሃራ ኤንቲ ቆፕያ ቆፋ ታኒ ኤራይስ” ያግስ። 22 ሙሰይ ሄ ጋላስ ማዝሙርያ ፃፍድ፥ እስራኤለ አሳ ታማርስስ።

23 ሄሳፈ ጉየ፥ ጎዳይ ናወ ናኣ እያሱኮ፥ “ምና፥ ገንጫ፤ ታ ኤንታዉ እማናዉ ቃላ ገልዳ ቢታ እስራኤለ አሳ ኤፋዳ ገልሳ። ታ ኔራ ግዳና” ያግስ።

24 ሙሰይ ሀ ህገታ ኮይሮፐ ዉርሰꬅ ጋካናዉ ፃፍድ ዉርስዳፐ ጉየ፥ 25 ጎዳ፥ ቃላ ጫቆ ታቦትያ ቶክያ ሌወታ ሀይሳዳ ያግድ ኪትስ፤ 26 “ጎዳ ህገይ ፃፈትዳ ሀ ማፃፋ ኤፍድ፥ ጎዳ፥ ህንተ ፆሳ ቃላ ጫቆ ታቦትያ ማታን ዎꬅተ። ያን እ ህንተ ቦላ ማርካ ግዳና። 27 ህንተ አይ መላ ጌለኮነ ዎዛና ኢተኮ ታ ኤራይስ። ቱማ፥ ታ ህንተራ ደእዳ ላይꬃ ኡባን ህንተ ጎዳስ ማካላታ፥ ሽን ታ ሀይቅን፥ ኡባ ዋንድ ማካላንደቲ? 28 ሄሳ ግሾ፥ ሀይሳ ኡባ ታ ኤንታዉ ኦዳናዉነ ሳሎነ ሳአ ታ ኤንታ ቦላ ማርካያናዉ ህንተ ኮቻ ሀላቃታነ ደርያ ካለꬅያ አሳ ኡባ ታዉ ሺሽተ። 29 ታ ሀይቅዳፐ ጉየ፥ ህንተ ቱማ ኢታ አሰ ግዳናይሳነ ታኒ ህንተና ታማርስዳ ኪታፐ ሀራ ሶ ስማናይሳ ታኒ ኤራይስ። ህንተ እያ ስንꬃን ኢታባ ኦꬅድ፥ ጎዳ ይሎይያ ግሾ፥ ዎደፐ እ ህንተ ቦላ ኢታ ጋዶ ኤሀና” ያግስ።

ሙሰ ማዝሙርያ

30 ሄሳፈ ጉየ፥ ሙሰይ ሀ ማዝሙረ ቃላታ ዉራና ጋካናዉ ሺቅዳ እስራኤለ ማባራ ኡባ ናባብድ ስስስ።

32

1 ሳሎቶ፥ ታኒ ኦደይሳ ስእተ፤

ቢታይ ታ ዶና ቃላ ሀይዞ።

2 ታ ትምርተይ እራ መላ ቡኮ፤

ታ ቃላይ አካዳ ዎꬎ።

ማታ ቦላ ዎꬍያ ፃሳዳ

ዶላ ቦላ ዎꬍያ ፑሰዳ ዎꬎ።

3 ታኒ ጎዳ ሱንꬃ አዋጃና፤

ግታተꬃ ኑ ፆሳስ እምተ።

4 እ ኑ ዛላ፤ እያ ኦሶይ ፖሎ፤

እያ ኦገይ ሱረ።

ፆሳይ አማንይሳ፤ ዎርዶይ ባይናይሳ፤

እ ቱማንቾነ ሱረ።

5 እያ ስንꬃን ባንታ ቱናተꬃ በስዶሶና፤

ኤንቲ እያ ናአ ግዶኮና፤

ኤንቲ ኢታነ ጌላ የለተꬅ።

6 ህንተኖ፥ ኤያነ አኬክ ባይና አሳዉ፥

ህንተ ጎዳስ እምያ ዛሮይ ሀይሴ?

እ ህንተና መꬍዳ ህንተ አዋ ግደኔ?

ህንተና መꬍድ ምንꬅ ኤስዳይ እያ ግደኔ?

7 በን ዎድያ ቆፓ፤

አꬍዳ የለተꬃ አኬካ።

ነ አዋ ኦይቻ፤ እ ነዉ ኦዳና፤

ጭማታ ኦይቻ፤ ኤንቲ ነዉ ቆንጭሳና።

8 ኡባፈ ዎልቃማይ ካዎተꬃታስ

ኤንታ ላታ ሻክዳ ዎደ፥

አሳ ዘረꬅካ ዱማይዳ ዎደ፥

እስራኤለ አሳ ታይቡዋ መላ፥

አሳስ ኤንታ ዛዋ ኤስስ።

9 ጎዳ ጋክዳ ግሾይ እስራኤለ፤

ያይቆብ እያ ጋክዳ ላታ።

10 እ ኤንታ መላ ቢታን፥

አይኮይ ባይና መላ ቢታን፥

ጫርኮይ ባቅሽን ደምስ።

እያዉ ጎንዳለ ግድስ፥ እያ ናግስ፤

ባ አይፈ ናኤዳ ምንꬅድ ናግስ።

11 አርጋንꬅ ባ ናአ ፓሎ ታማርሰይሳዳ፥

ባ ምጭዳ ቀፍያን ጋክድ አሸይሳዳ፥

ጎዳይ ባ ቀፍያን ሀጵድ ኤንታ አሽስ።

12 ጎዳይ ባ ፃላላ ኤንታ ካለꬅስ፤

ሀራ አላጋ ፆሲ እያራ ባዋ።

13 እ ቢታስ ꬎቃ በሳ ኤንታ ከስስ፤

ጎሻ አይፍያ ኤንታ ሙዝስ።

ዛላ ቆጶፐ ኤንታ ኤስ ካልስስ፤

ሹቻ ቢታፈ በንትያ ዛይተ ኡሽስ።

14 ኤንታ መህያፐ ቄሳ ማꬅ፥

ዶርሳፈነ ዴሻፐ ፃማታ ማꬅ፥

ሞꬎ ዶርሰነ ዴሻ አሾ ምዶሶና።

ባሳነ ዶርሳነ ዴሻ አሹዋ፥

ሎኦ ግስተ ኡይꬃራ ምዶሶና፤

ሱꬅ ዳንያ ዎይነ ኡሻ ኡይዶሶና።

15 ሽን እስራኤለይ ኦርድስ፤ ማካልስ፤

ምድ ካልድ ሞሎትስ።

ባና መꬍዳ ፆሳ አግስ፤

ባ አቶተꬃ ዛላ ካዉሽስ።

16 ኤንቲ አላጋ ፆሳታ ጎይንድ፥

እያ ቃናትስዶሶና።

እፀትዳ ባንታ ኤቃታን

እያ ሀንቀꬅዶሶና።

17 ፆሰ ግዶናይሳታስ፥

ካሰ ኤንቲ ኤሮና ፆሳታስ፥

ዝነ ደንድዳይሳታስ፥

ኤንታ አዋት ጎይንቦና

ፆሳታስ ያርሽዶሶና።

18 ኤንታዉ ደኦ እምያ ዛላ ዶግዶሶና፤

የልድ ድችዳ ፆሳ አግዶሶና።

19 አደ ናይትነ ማጫ ናይት እያ ይሎይዶሶና፤

ጎዳይ ሄሳ በእድ ኤንታ ካꬍስ።

20 እ፥ “ኤንቲ ጌላነ አማነቶና ደረ ግድያ ግሾ፥

ታኒ ታ ሶምኡዋ ኤንታፈ ገንꬃና፤

ኤንታ ዉርሰꬃ ስእ ጋዳ በአና” ያግስ።

21 ፆሰ ግዶናይሳታን ታና ቃናትስዶሶና፤

ባንታ ኤቃታን ታና ይሎይዶሶና።

ታኒ ኤንታ ካትዳ አሳን ቃናትሳና፤

ኤያ አሳን ኤንታ ይሎያና።

22 ታ ሀንቆይ ታማዳ ኤፃና፤

ስኦለ ጋካናዉ ፁጋና።

ቢታን ደእያባ ኡባ ማና፥

ደርያ ባሱዋ ጋካናዉ ፁጋና።

23 “ታኒ ኤንታ ቦላ መቶ ዶራና፤

ታ ዶንግያን ኤንታ ዱካና።

24 ታ ኤንታ ቦላ ኢታ ኮሻ የዳና፤

ኤንቲ ሀርገንነ ጋዶን ዉራና።

ኤንታ ቦላ ኢታ ባዞ ዶአታነ

ዱክድ ዎꬍያ ኢታ ሾሻታ የዳና።

25 ኤንታ፥ ማሽ ኦገ ቦላ ዉርሳና፤

ኬꬃ ጋርሳን ዳጋም ካዎታና።

ናአተꬃ አደትነ ማጫት ዉራና፤

ጉꬃ ናይትነ ጭማት አቶኮና።

26 ታ ኤንታ ꬋይሳናዉነ

ኤንታ ሀሳይያ አስ

ዶና መላ ኦꬃናዉ ቆፓስ።

27 ሽን ኤንታ ሞርከት፥ ‘ፆንዳይ ኑና፤

ሀ ኡባ ኦꬅዳይ ጎዳ ግደና፤

ያግድ ኦቶሮን ጬቀቶና መላ ጋዳ አጋጋስ’ ” ያግስ።

28 እስራኤለ አሳይ ዎዛን ባይና አስ፤

ኤንቲ አኬኮኮና።

29 ኤንቲ ጭንጭድ አኬክዳኮ ሀይሳ ኤራና፥

ባንታ ዉርሰꬃካ ሻካናሽን።

30 ጎዳይ ኤንታ ፆሳይ ኤንታ ባይዞናኮ፥

ኤንታ መꬍዳ ዎልቃማይ አꬅድ እሞናኮ፥

ዋትድ እስ አስ ሙኩሉ አሳ፥

ኑምኡ አስ ታሙ ሙኩሉ አሳ ፆኒ?

31 ኑ ዛላይ ኑ ሞርከታ ዛላ መላ

ግዶናይሳ ኤንቲ ኤሮሶና።

32 ኤንታ ዎይነይ ሶዶመ ዎይንያፐ ዬስ፥

ኤንቲ ጋሞራ ጎሻን ዶልዶሶና፤

አይፍያን ማርዘይነ ጫሞይ ኩምስ።

33 ኤንታ ዎይነይ ሾሻ ማርዘ፤

ዎꬍያ ሶጎ።

34 ጎዳይ፥ “ታ ሄሳ ዶጋድና?

ታ ማዝጋበን ፃፋብክና?

35 ኤንታዉ ꬋዮ ጋላስ ማትስ፤

ኤንታ ቦላ ጋካናባይ ኤለሴስ።

ሄ ዎደ ኤንታ ቶሆይ ꬉበታና፤

ታ ሀሎ ከያናነ ኩሸ ዛራና።”

36 ኤንታ ዎልቃይ ዉርዳይሳነ

ኤንታ ማድያ አስ ባይናይሳ በእዳ ዎደ፥

ጎዳይ ባ አሳስ ፕርዳና፤ ባ አይለታስ ቃታና።

37 ፆሳይ ኤንታኮ፥ “ኤንቲ አማነትያ ኤንታ ፆሳት አዉኔ?

ኤንቲ ባቃትድ ቆሰትያ ኤንታ ዛላይ አዉኔ?” ያጋና።

38 ኤንታ ሞꬎ ያርሹዋ ምዳይሳት፥

ኤንታ ዎይነ ኡሻ ያርሹዋ ኡይዳይሳት፥

ሀእ ደንድድ ኤንታ ማዶ፤ ኤንታ አሾ።

39 “ቱማ፥ ጎድ ታና፤ ፆሲ ታ ፃላላ፤

ታፐ አትሽን፥ ሀራ ፆሲ ባዋ።

ዎይነ ፓይ ታና፤

ታ ማዱንፅሳይስ፤ ታ ፓꬃይስ፤

ታ ኩሸፐ ኦንካ አሸና።

40 ታ ኩሽያ ደንꬃዳ ሀይሳዳ ያጋና፤

ታኒ መርናዉ ደኦ፤

41 ጶልያ ታ ማሻ ሌፋዳ፥

ፕርዳናዉ ታ ኩሸን ኦይክያ ዎደ፥

ታ ሞርከታ ቦላ ታ ሀሎ ከያና፤

ታና እፀይሳታስ ኩሸ ዛራና።

42 ታ ዶንገይ ኤንታ ሱꬃን ማꬆታና፤

ታ ማሻይ ኤንታ አሹዋ ማና።

ታና እፅያ ኡባ ማርከ፤

ማዱንፅዳይሳትነ ድኤትዳይሳት ሀይቃና።”

43 ካዎተꬃቶ፥ ጎዳ አሳራ ኡፋይትተ፤

እ ባ አይለታ ሱꬃ አጫና።

ባ ሞርከታ ቦላ ሀሎ ከያና፤

ቢታን ደእያ ባ አሳ ናጋራ አቶ ጋና።

44 ሙሰይነ ናወ ናአይ እያሱይ እስራኤለ አሳ ሺሽድ፥ ሀ ማዝሙርያ ኡባ አሳይ ስእሽን የፅዶሶና።

45 ሙሰይ ሀ ቃላ ኡባ እስራኤለ አሳስ ኦድ ዉርስዳፐ ጉየ፥ 46 ኤንታኮ፥ “ሀ ህገ ቃላ ኡባ ህንተ ናይት ናጋና መላነ ኪተታና መላ ሀች ታ ህንተዉ ማርካ ኦꬃዳ እምያ ቃላ ኡባ ህንተ ዎዛናን ዎꬅተ። 47 ሀ ቃላይ ህንተዉ ደኦፐ አትሽን፥ ጮ ቃላ ግደና። ህንተ ሀ ቃላ ናግኮ፥ ዮርዳኖሰ ፕንድ ላታና ቢታን አዱሳ ላይꬅ ዳና” ያግስ።

48 ሄ ጋላስ ጎዳይ ሙሰ ሀይሳዳ ያግስ፤ 49 “ሞአበን፥ እያርኮ ካታማፐ ስንꬃ ባጋራ ደእያ አባሪማ ዙማታፐ እሱዋ ግድዳ ናቦ ዙማ ቦላ ከያ፤ ያን እስራኤለ አሳ ታ ላትሳና፥ ካናነ ቢታ ሃሆን ፄላ። 50 ነ እሻ አሮን ሆራ ዙማ ቦላ ሀይቅድ፥ ባ ማይዛታ ጋክዳይሳዳ ነካ ሀ ዙማ ቦላ ሀይቃዳ ነ ማይዛታ ጋካና። 51 ህንተ ናምአይ እስራኤለ አሳ ስንꬃን ታዉ አማነትበከታ። ሲና መላ ቢታን፥ ቃደሳ ማታን ደእያ ማርባ ሃꬃ ማታን ታ ጌሻተꬃ እስራኤለ አሳ በስበከታ። 52 ሄሳ ግሾ፥ ኔኒ ሄ ቢታ ሃሆን ፄላናፐ አትሽን፥ ታ እስራኤለ አሳ ላትሳና ቢታ ገላካ” ያግስ።

33

ሙሰይ እስራኤለ ኮቻ አንጅስ

1 ፆሳ አስ ግድዳ ሙሰይ ሀይቃናፐ ስን፥ እስራኤለ አሳ አንጅዳ አንጆ ቃላይ ሀይሳ።

2 ሙሰይ፥ “ጎዳይ ሲና ዙማፐ ይስ፤

ሳይረ ዙማፐ ኑ ቦላ ፖእስ።

ፓራና ዙማፐ ጶልስ።

ሙኩላን ታይበትያ ኪታንቾት እያራ ደኦሶና፤

እያ ኡሻቻን ታማ ላጮይ ደኤስ።

3 ጎዳዉ ኔኒ ነ አሳ ዶሳዳሳ፤

ጌሻት ኡባይ ነ ኩሸን ደኦሶና።

ነ ቶሁዋ ጋርሳን ኡባይ ጉልባትድ ጎይኖሶና፤

ኔፐ ኪታ ኤኮሶና።

4 ሙሰይ እምዳ ህግያ

እስራኤለ አሳ ላታ ኤኮሶና።

5 እስራኤለ ዘረꬃት ደርያ ሀላቃታራ ሺቅዳ ዎደ፥

ጎዳይ ባ አሳ፥ እስራኤለ ቦላ ካዎትስ።

6 “ሮቤላ ኮቻይ ታይቦን ጉꬃ ግድኮካ፥

እ ሀይቆፎ፤ ፓፃ ደኦ።”

7 ሙሰይ ይሁዳ ኮቻባ፥

“ጎዳዉ፥ ይሁዳ ዋሱዋ ስአ፤

ሀንኮ እያ ያራታራ እያ ቡአ።

ኤንታ ኩሽያ ምንꬃ፤

ኤንቲ ባንታ ሞርከታራ ኦለትያ ዎደ

ኤንታ ማዳ።

8 ሙሰይ ሌወ ኮቻባ፥

ነ ቱሚመይነ ኡሪመይ፥

ኔኒ ማሳሀን ፓጭዳነ ማርባን ፓላምዳ፥

ነ ጌሻ አሳሳ።

9 ባንታና የልዳይሳታፐ፥

ባንታ እሻታፐነ ባንታ ናይታፐ አꬅድ፥

ኤንቲ ነዉ አማነትዶሶና፤

ነ ጫቆ ቃላ ናግዶሶና።

10 ኤንቲ ነ ዎጋ ያይቆባ፥

ነ ህግያ እስራኤለ ታማርሶሶና።

ኤንቲ ነ ስንꬃን እፃነ ጩይሶሶና፤

ያርሾ በሳን ፁሳ ያርሾ ያርሾሶና።

11 አቤት ጎዳዉ፥ ሌወታ አንጃ፤

ኤንታ ኩሸ ኦሱዋን ነ ኡፋይታ።

ኤንታ ቦላ ደንድያ ሞርከታ መንረꬃ

ዛር ደንዶና መላ ኤንታ ሞርከታ ጫዳ።”

12 ብንያመ ኮቻባ፥

“ጎዳን ዶሰትዳይ እያን አማነትድ ደኤስ፤

ቃማ ጋላስ እ ኤንታ ናጌስ፤

ባ ሀሽያን ቶክድ ሸምፕሴስ።”

13 ዮሰፋ ኮቻባ፥

“ጎዳይ፥ ሳሎፐ እራን፥

ሳአፐ ፑልቶ ሃꬃን

ኤንታ ቢታ አንጆ።

14 አዋን ካፅድ ዶረትዳ አይፈንነ

ዎደን ዎደን ካፅያ አይፈን አንጀቶ።

15 በንፐ ደእያ ደረትነ

ዙማት ሎኦ አይፈን አንጀቶ።

16 ኤንታ ቢታይ ሎኦባይ ኩምዳ ቢታ ግዶ፤

ቱሽያ ግዶን ኤፅያ ታማን ቆንጭዳ ጎዳይ እያ አንጆ።

ሀ አንጆት ኡባይ ዮሰፋ ኮቻ ጋኮ፤

እ ባ እሻታ ግዶን ሀላቃ ግዶ።

17 ዮሰፍ ኮይሮ የለትዳ ኮርማዳ ምኖ፤

እያ ካጨት መንꬃ ካጨዳ ምኖ።

እያ ካጨት ታሙ ሙኩሉን ታይበትያ ኤፍሬማ ኮቻታ፤

ሙኩላን ታይበትያ ምናሰ ኮቻታ።

ሄ ካጨታን እ ካዎተꬃታ ቃይጫና፤

ቢታ ጋፃ ጋካናዉ እ ኤንታ ሱጋና።”

18 ዛብሎና ኮቻባ፥

“ዛብሎና፥ ኔኒ ነ ከሳን ኡፋይታ፤

ይሳኮራ፥ ኔኒ ነ ዱንካንያን ኡፋይታ።

19 ኤንቲ አሳ ባንታ ዙማኮ ፄጋና፤

ያን ኤንቲ ጌሻተꬃ ያርሾ ያርሻና።

ባንታ አቁዋነ ባንታ ዱረተꬃ፥

አባፈነ አባ ጋፃን ደእያ ሻፍያፐ ደማና” ያግስ።

20 ጋደ ኮቻባ፥

“ኤንታ ቢታ ዳልግስዳ ጎዳይ ጋላተቶ፤

ጋድ ሞርከ ሶምኦ ዎይኮ ቀሰ መንꬃናዉ፥

ጋሞዳ ናጌስ።

21 ኤንቲ ሎኦ ቢታ ባንታዉ ዶርዶሶና፤

ሀላቃታስ ግዳ ቢታ ኤንቲ ኤክዶሶና።

እስራኤለ ሀላቃት ሺቅዳ ዎደ፥

ጎዳ ጌሻ ሸንያ ሻክድ ኤርዶሶና

እስራኤለስ ሱረ ፕርዳ ፕርድዶሶና” ያግስ።

22 ዳነ ኮቻባ፥

“ዳነይ ዎዳላ ጋሞ መላ፤

እ ባሳነፐ ጉፕድ ከያና” ያግስ።

23 ንፍታለመ ኮቻባ፥

“ንፍታለመይ ጎዳ አꬎ ኬሀተꬃን፥

እያ አንጁዋን ዱረትስ፤

ኤንታ ቢታይ አባፈ ዱገሀ ባጋ ጋኬስ” ያግስ።

24 አሴራ ኮቻባ፥

“አሴር ሀራ ኮቻታፐ አꬍድ አንጀትዳይሳ፤

ባ እሻታን ዶሰትዳይሳ ግዶ፤

እያ ቢታይ ሻማሆ ዛይተን ዱረቶ።

25 እያ ካታማት ብራታ ፐንገን ጎርደትድ ናገቶ፤

ባ ላይꬃ ኡባን እ ዎልቃማ ግዶ።

26 እስራኤለ፥ ሳሎፐ ነና ማዳናዉ፥

ባ ግታተꬃን ሻራ ቦላ ሄመትያ፥

ነ ፆሳ መላ ፆሲ ኦኔ?

27 መርና ፆሳይ ነ ደእያ በሲ፤

እያ መርና ኩሸት ኔፐ ጋርሳራ ደኦሶና።

እ ነ ሞርከታ ነ ስንꬃፈ ከስድ፥

‘ኤንታ ꬋይሳ’ ያግስ።

28 ሄሳ ግሾ፥ እስራኤለ ኮቻይ፥

ሳሎ እራይ ቡክያ በሳን፥

ካꬅነ ዎይነይ ኩምዳ ቢታን፥

ህርግ ባይና ሳሮ ዳና።

29 እስራኤለ፥ ነ አንጀታዳይሳ፤

ጎዳይ አሽዳ ነ መል ኦኔ?

እ ነዉ ጎንዳለነ ማድያ ማሻ፤

ነ ሞርከት ነ ስንꬃን ጉፋናና፤

ነ ኤንታ ባሱዋ ላላና” ያግስ።

34

ሙሰ ሀይቁዋ

1 ሙሰይ ሞአበ ደምባፈ ደንድድ፥ ናቦ ዙማ ሁጵያ፥ ቃስ እያርኮፈ ዶሎሀ ባጋራ ደእያ ፕስጋ ዙማ ሁጵያ ጋክስ። ያን ጎዳይ ዳነ ጋካናዉ ደእያ ጋላዳ ቢታ፥ 2 ንፍታለመ ቢታ ኡባ፥ ኤፍሬመነ ምናሰ ቢታ፥ ዉሎሀ ባጋራ ብድ መደትራነ አባ ጋካናዉ ደእያ ይሁዳ ቢታነ 3 ዱገሀ ባጋራ ዞኣረፐ ደንድድ፥ ዛምብ ደእያ እያርኮ ካታማ፥ ዛንጋራን ደእያ ደምባ ኡባ በስስ። 4 ጎዳይ ሙሰኮ፥ “ታኒ ህንተ ሼሻስ እማና ጋዳ አብራሃመስ፥ ይሳቃስነ ያይቆባስ፥ ጫቅዳ ቢታይ ሀይሳ። ሀእ ኔኒ ነ አይፈን በአና መላ ኦꬃስ፥ ሽን ኔኒ ያ ፕናካ” ያግስ።

5 ጎዳ አይለይ፥ ሙሰይ፥ ጎዳይ ግዳይሳዳ፥ ያን ሞአበ ቢታን ሀይቅስ። 6 ጎዳይ ቤት-ፓኦራ ካታማፐ ስንꬃ ባጋን ሞአበ ዛንጋራን እያ ሞግስ። ሽን ሀች ጋካናዉ እ ሞገትዳ ዱፉዋ ኤርያ አስ ባዋ። 7 ሙሰይ ሀይቅያ ዎደ እያዉ ላይꬅ ፄታነ ላታማ፤ ሽን እያ አይፈይ እፅቤና፤ እያ ዎልቃይ ዳቡርቤና። 8 እስራኤለ አሳይ ሞአበ ደንባን ሀስታሙ ጋላስ ሙሰስ ዬክዶሶና። ሄሳፈ ጉየ፥ ባለይ ደንድን፥ ዬሆ ዎደይ ዉርስ።

9 ሙሰይ፥ ባ በሳን ኦꬃና መላ፥ እያ ቦላ ባ ኩሽያ ዎꬅዳ ግሾ፥ ናወ ናአይ እያሱይ ጭንጫተꬃ አያናን ኩምስ። እስራኤለ አሳይ እያሱስ ኪተትዶሶና፤ ጎዳይ ሙሰ ባጋራ እምዳ ኪታ ናግዶሶና።

10 ጎዳ ሶምኦን ኦድስዳ፥ ሙሰ መላ ናበይ፥ እስራኤለ ቢታን ደንድቤና። 11 ጎዳይ ሙሰ ግብፀ ካዋኮ፥ እያራ ኦꬅያ ሞርናታኮነ ኩመꬃ አሳኮ የድድ፥ እያ ባጋራ ማላታታነ ማላልስያባታ ኡባ ኦꬅዳ፥ ሙሰ መላ ሀራ ናበይ ኦንካ ባዋ። 12 እስራኤለ ኡባ ስንꬃን ግታ ዎልቃን ማላልስያባ ኦꬅዳ፥ ሙሰ መላ አስ ኦንካ ባዋ።

* 22:19 ፄቱ ብራ ሳንትመ፦ እስ ክሎነ ባጋ ግራመ ዴፅያ ብራ ሳንትመ

† 22:29 እሻታሙ ብራ ሳንትመ ኡሱፑን ፄቱ ግራመ ዴፅያ ብራ ሳንትመ።

እያሱ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

እያሱ ማፃፋ

ጋꬃ ቆፋ

እያሱ ማፃፋይ፥ እቻሹ ሙሰ ማፃፋታ ካልድ ፃፈትዳ ማፃፋ። እስራኤለ አሳይ ሙሰ በሳን ሹመትዳ እያሱይ ካለꬅን፥ ኦላ ፆንድ፥ ካናነ ቢታ ዋት ኦይክዳኮ ኦድያ ታርከ። ሀ ማፃፋይ ሱንትዳይ፥ እስራኤለ አሳ ካለꬃና መላ ሙሰ በሳን ሹመትዳ እያሱ ሱንꬃና።

እያሱ ማፃፋይ ፃፈትዳ ዋና ጋሶይ፥ ፆሳይ እስራኤለ አሳስ ካናነ ቢታ እማና ግድ ጫቅዳ ጫቁዋ ፖልዳ፥ አማንꬅያ ፆስ ግደይሳ በሳናሳ (23:14)። እስራኤለ አሳይ ሀእካ ዮርዳኖሰ ሻፋፐ ዉሎሀ ባጋን ደእያ ሞአበ ደንባን ዱንካንድ ደኦሶና (ዛረ 34:1)። እያሱ ማፃፋይ ሄꬑ ክፍለታን ሻከቴስ።

1. ፆሳ ኪታን፥ እያሱይ ሙሰ በሳን ሹመተꬃነ እስራኤለ አሳይ ካናነ ገላናዉ ጊገተꬃ (1:1—5:15) ኦዴስ። ፆሳይ እያሱኮ፥ “ህንተ ቶሆይ የꬍያ በሲ ኡባ ህንተዉ እማስ” ያግስ።

2. እስራኤለ አሳይ ፆሰ ኪተትድ፥ ሚፃን ተቀትዳ ቢታ፥ ድረትዳ ካታማታነ ዳንጨትዳ ኦላንቾታ ቦላ ዋንድ ፆኖ ደምዳኮ ኦዴስ (6:1—13:7)

3. እያሱይ ታማነ ናምኡ እስራኤለ ኮቻታስ ቢታ ግሹዋ፥ ካለባስ ላታ ቢታ እሙዋ፥ ባቃትድ አትያ ካታማታነ ሌወታስ እምዳ ካታማታ ፓድድ ኦድያ ክፍለ (13:1—22:34)።

ማፃፋይ ባ ቆፋ፥ እያሱይ ሻከታና ዎይኮ ሀይቃና ሀንሸ ኦደትዳ ኦዳን ፃፄስ። ዉርሰꬃን፥ ማፃፋይ እያሱነ አላዛራ ሀይቁዋ በስድ ቃቼስ። ሀ ማፃፋ ቁልፐ ፅቅሰይ (24:15) ቦላ፥ “ህንተ ጎይናና ፆሳ ሀች ዶርተ። ሽን ታኒ፥ ታ ሶ አሳራ ኑ ጎዳ ጎይናና” ግያ ክፍልያ።

ማፃፋ አይፈ ቆፋታ

ዮርዳኖሰ ፕነꬅነ እያርኮ ኦይከተꬅ (1:1—6:27)

እያሱይ ሙሰ በሳን ሹመትስ (1:1-18)

ናምኡ ዎችያ አሳት እያርኮ ቡሳ (2:1-24)

ዮርዳኖሰ ፕነꬅነ ቆፍሶ ሹቻታ (3:1—5:1)

ኦራꬃ የለተꬃይ ቃፃረትስ (5:2-15)

እያርኮነ ጋየ ካታማታ (6:1—8:29)

እስራኤለ አሳይ ካናነ ቢታ ኦይከꬃ (8:30—12:24)

እስራኤለ አሳይ ኦይክቦና ቢታ (13:1-7)

ዮርዳኖሰፐ ዶሎሀ ባጋን ደእያ ቢታ (13:8-33)

ዮርዳኖሰፐ ዉሎሀ ባጋን ደእያ ቢታ (14:1—19:51)

ቆሰትድ አትያ ካታማታ (20:1-9)

ሌወታስ እመትዳ ካታማታ (21:1-45)

ዶሎሀፐ ይዳ ኮቻት ባንታ ቢታ ስሙዋ (22:1-34)

እያሱ ዉርሰꬃ ኦዳነ ሀይቁዋ (23:1—24:33)

1

ፆሳይ እያሱ ኪትስ

1 ጎዳ አይለይ ሙሰይ ሀይቅዳፐ ጉየ፥ ጎዳይ ሙሰ ማድያ ናወ ናኣ እያሱ፥ ሀይሳዳ ያግስ፤ 2 “ታ አይለይ፥ ሙሰይ ሀይቅስ። ሄሳ ግሾ፥ ኔራነ ሀ አሳ ኡባይ ደንድድ፥ ታኒ እስራኤለ አሳስ እማናዉ ደእያ ቢታ ገላናዉ፥ ዮርዳኖሰ ሻፋ ፕንተ። 3 ታኒ ሙሰስ ኦድዳይሳዳ፥ ህንተ ቶሆይ የꬍያሶ ኡባ ህንተዉ እማስ። 4 ህንተ ዛዋይ ዱገሀ ነገበ መላ ቢታፈ ደንድድ፥ ፑደሀን ደእያ ልባኖሰ ዙማ ጋካናሳ። ቃስ ዶሎሃ ባጋን ደእያ ኤፍራፂሳ ዎጋ ሻፋፐ ደንድድ፥ ህተታ ቢታ ኡባ ኤክድ ዉሎሀ ባጋን ደእያ መደትራነ አባ ጋካናሳ። 5 እያሱ፥ ነ ላይꬃ ኡባን ኦንካ ኔራ ኤቀታናዉ ዳንዳኤና። ታኒ ሙሰራ ግድዳይሳዳ፥ ኔራካ ግዳና። ታኒ ነና የግከ፤ አግከ። 6 አይኮይ ባዋ ምና። ታኒ ኤንታ ማይዛታስ እማና ጋዳ ጫቅዳ ቢታ ኔን ሀ አሳ ላትሳና። 7 አይኮይ ባዋ ምና። ታ አይለይ ሙሰይ ነዉ እምዳ ህግያ ኡባ ምንꬃዳ ናጋ። ኔን ብያ በሳ ኡባን ነዉ እንጀታና መላ እያፐ ኡሻች ዎይኮ ሀድርስ ጎፓ። 8 ሀ ህገ ማፃፋይ ነ ዶናፐ ሻከቶፎ። እያን ፃፈትዳባ ኡባ ምንꬃዳ ናጋናዉ ጋላስነ ቃማ እያ ቆፓ። ሄሳ ነ ኦꬅኮ፥ ነዉ ኡባባይ እንጀታናነ ፖለታና። 9 ነ ብያ በሳ ኡባን ታኒ ጎዳይ ነ ፆሳይ ኔራ ደእያ ግሾ፥ ባቦፋ፤ ህርጎፋ፤ ያጋዳ ነዉ ኦዳይስ” ያግስ።

10 ሄሳፈ ጉየ፥ እያሱይ ደርያ ሀላቃታ ሀይሳዳ ያግስ፤ 11 “አሳይ ዱንካንድ ደእያ ጉታ ብድ፥ ሄꬑ ጋላሳ ጋርሳን፥ ‘ጎዳይ፥ ህንተ ፆሳይ፥ ህንተዉ እምያ ቢታ ላታናዉ ዮርዳኖሰ ሻፋ ፕንያ ግሾ፥ ህንተዉ ሽንቀ ጊግስተ’ ያግድ ደርያስ ኦድተ” ያግስ።

12 እያሱይ፥ ሮቤላነ ጋዳ ኮቻታ ቃስ ምናሰ ኮቻታፐ ባጋ ሀይሳዳ ያግስ፤ 13 “ጎዳይ፥ ህንተ ፆሳይ፥ ህንተና ሸምፕሳና፥ ሀ ቢታ ህንተዉ እማና ያግድ፥ ጎዳ አይለይ ሙሰይ ኦድዳይሳ ቆፕተ። 14 ህንተ ማቸት፥ ህንተ ናይትነ ህንተ መሄይ ዮርዳኖሰ ሻፋፐ ሀፍንꬃን ሙሰይ ህንተዉ እምዳ ቢታን ደእሾና። ሽን ህንተ ኦላንቾት ባንታ ኦላ ሚሽያ ኦይክድ፥ ህንተ አሳፐ ስንꬃትድ፥ ኦለታናዉ ዮርዳኖሰ ሻፋ ፕኖና። 15 ጎዳይ ህንተና ሸምፕስዳይሳዳ፥ ኤንታካ ሸምፕሳና ጋካናዉነ ጎዳይ ህንተ ፆሳይ ኤንታዉ እምያ ቢታ ኤንቲ ላታና ጋካናዉ፥ ኤንታ ማድተ፤ ኦለትተ። ያትድ፥ ስም ይድ፥ ዮርዳኖሰ ሻፋፐ ሀፍንꬃን ዶሎሀ ባጋን፥ ጎዳ አይለይ ሙሰይ እምዳ ህንተ ቡዞ ቢታን ደእተ” ያግስ።

16 ኤንቲ ዛሪድ እያሱኮ፥ “ነ ኑና ኪትዳ ኡባ ኑኒ ኦꬃና፤ ነ ኪትያሶ ኡባ ባና። 17 ኑኒ ሙሰስ ኡባባን ኪተትዳይሳዳ፥ ነዉካ ኪተታና። ጎዳይ፥ ነ ፆሳይ ሙሰራ ግድዳይሳዳ፥ ኔራካ ግዶ። 18 ኔራ ኤቀተይነ ነ ኪታ እፅያ ኦንካ ደእኮ፥ ሀይቆ። ግዶሽን ኔን ምና” ያግዶሶና።

2

ራቦነ ዎችያ አሳታ

1 ናወ ናአይ እያሱይ፥ ቢታ ዎች በእያ ናምኡ አሳታ ሴፅማ * ጌተትያ በሳፈ ቆሳን ኪትሸ፥ “ብድ ቢታ ዎችተ፤ ቃስ እያርኮ ካታማ ዱማይድ ዎችተ” ያግድ ኪትስ።

ኤንቲ ብድ፥ ራቦ ጌተትያ ላይማተꬃን አቅያ አሰ ሶ አቃናዉ ገልዶሶና። 2 እያርኮ ካዎይ፥ “እስራኤለ አሳፐ ኪተትዳይሳት ሀ ቢታ ዎቻናዉ ሀች ቃማ ይዶሶና” ግያ ኦዳ ስእስ።

3 ያትን፥ እያርኮ ካዎይ ራብኮ፥ “ነ ሶ ገልዳ አሳት ቢታ ዎቻናዉ ይዳ አስ ግድያ ግሾ፥ ኤንታና ከሳዳ እማ” ያግድ ኪትስ።

4 ሽን ማጫስያ ሄ ናምኡ አሳታ ቆታዳ፥ “ኤ አሳት ታኮ ይዶሶና፥ ሽን ኤንቲ አዉፐ ይዳኮ ታ ኤርከ። 5 ኦማርስ ካታማ ፐንግያ ጎርዳና ሀንያ ዎደ፥ ኤንቲ ከይድ ብዶሶና። ኤንቲ አዉ ብዳኮ ታ ኤርከ። ኤለስድ ኤንታ ህንተ ካልኮ፥ ኦይካና” ያጋዳ ኤንታዉ ኦዳሱ። 6 ሽን እያ አሳታ ዳሳ ቦላ ከሳዳ ታልባ ጮይና ግዶን ቆሳሱ። 7 ያትን፥ ካዎይ ኪትዳ አሳት ዎቸይሳታ ኮይሸ፥ ዮርዳኖሰ ሻፋ ፕንꬅያ ኦግያ ጋካናዉ ብዶሶና። ኤንቲ ካታማፐ ቡሮ ከይዳ መላ ካታማ ፐንገይ ጎርደትስ።

8 ዎቸይሳት ꬍስካናፐ ካሰታዳ፥ እያ ኤንታኮ ከያዳ፥ 9 ሀይሳዳ ያጋሱ፤ “ጎዳይ ሀ ቢታ ህንተዉ እምዳይሳ ታ ኤራይስ። ጋሶይካ፥ ህንተፈ ደንድዳይሳን ግታ ያሻን አሳ ኡባይ ትልእስ። 10 ግብፀ ቢታፈ ህንተ ከይዳ ዎደ፥ ጎዳይ ህንተ ስንꬃን ዞኦ አባ ዋት መልስዳኮ ኑ ስእዳ። ቃስ ዮርዳኖሰ ሻፋፐ ዶሎሀ ባጋራ ደእያ አሞረ ካዎታ ናምአታ፥ ስሆናነ ኦገ ህንተ ዋትድ ዎꬍዳኮነ ኤንታ ካታማ ዋትድ ꬋይስዳኮ ኑ ስእዳ። 11 ኑኒ ሄሳ ስእዳ ዎደ፥ ኑ ዎዛናይ ያሻን ትልእስ። ህዛ፥ ህንተ ጎዳይ፥ ፆሳይ ሳሉዋካ ሳኣካ ሃረይስ እያ ግደይሳ ኑ ኤርዳ። 12 ሄሳ ግሾ፥ ታ ህንተዉ ኬህዳይሳዳ ህንተ ታ አዋ ሶ አሳስ ኬሀናዳ ጎዳ ሱንꬃን ጫቅተ። ሄሳስ አማንꬅያ ማላ ታዉ እምተ። 13 ታ አዋነ ታ አይዉ፥ ታ እሻታነ ታ ምቸታ ኤታ ሶ አሳ ኡባ ዎꬎኮ ግድ ጫቅተ” ያጋሱ።

14 ሄ አሳት ዛሪድ፥ “ኑ ነዉ ጫቅዳ ጫቁዋ ፖሎና እፅኮ፥ ፆሳይ ኑና ዎꬎ። ኑ ኦꬅያባ ነ አሳስ ቆንጭሶና እፅኮ፥ ጎዳይ ሀ ቢታ ኑስ እምያ ዎደ፥ ኑኒ ነዉ አማነታናነ ኬሀና” ያግዶሶና።

15 ራኣብ ኬꬃይ ካታማ ግምበ ድርሳራ ኦይከትድ ኬፀትዳ ግሾ፥ ማስኮትያራ ዎዶሮ ዱገ የዳዳ፥ ኤንታና ዱገ ዎꬍሳሱ። 16 ራኣባ ኤንታኮ፥ “ህንተና ኮየይሳት ደሞና መላ ደርያኮ፥ ብድ ኤንቲ ስማና ጋካናዉ ያን ሄꬑ ጋላስ ቆሰትተ። ያን ስሚድ፥ ህንተ ብያ በሳ ባናዉ ዳንዳኤታ” ያጋሱ።

17-18 አሳት ዛሪድ፥ “ኑኒ ሀ ቢታ ኦይካናዉ ገልያ ዎደ፥ ሀ ዞኦ ዎዶሩዋ ነ ኑና ዎꬍስዳ ማስኮትያን ቃቾና እፅኮነ ነ አዋ፥ ነ አይዉ፥ ነ እሻታነ ነ ሶ አሳ ኡባ ነ ሶ ሺሾና እፅኮ፥ ነ ኑና ጫቅስዳ ጫቆይ ኑስ ጎመ ግደና። 19 ኦንካ ነ ሶፐ ካረ ከይድ ሀይቅኮ፥ ሄስ እያ ጎመ። ኑኒ ሄሳስ ኦይሸቶኮ። ኔራ ሶን ደእሸ ኦንካ ቆሄትኮ፥ እያ ሱꬃ ጎመይ ኑና ጋኮ። 20 ሽን ኑ ኦꬅያባ ኔን አሳስ ቆንጭስኮ ኔን ኑና ጫቅስዳ ጫቆይ ኑስ ጎመ ግደና” ያግዶሶና።

21 እያ ዛራዳ፥ “ህንተ ቃላዳ ሀኖ” ጋዳ ኤንታ ሞይዛሱ። ኤንቲ ብዳፐ ጉየ፥ ሄ ዞኦ ዎዶሩዋ ማስኮትያን ቃቻሱ።

22 ኤንቲ ደርያኮ ብድ፥ ኤንታ ኮየይሳት እያርኮ ስማና ጋካናዉ ያን ሄꬑ ጋላስ ቆሰትዶሶና። ኤንታ ኮየይሳት ኦገ ኡባን ኮይዶሶና፥ ሽን ደምቦኮና። 23 ሄሳፈ ጉየ ሄ ናምኡ አሳት ደርያፐ ዎꬍዶሶና። ዮርዳኖሰ ፕንድ፥ ናወ ናኣ እያሱኮ ይድ፥ ባንታና ጋክዳባ ኡባ ኦድዶሶና። 24 ኤንቲ እያሱኮ፥ “ጎዳይ ቱማ ሄ ቢትዉ ኑስ አꬅድ እምስ። ቃስ ሄ ቢታን ደእያ አሳ ኡባይ፥ ኑስ ያይድ ትልእዶሶና” ያግዶሶና።

3

እስራኤለ አሳይ ዮርዳኖሰ ፕነꬃ

1 ዎንተꬃ ጋላስ፥ ዎንታ ጉራ እያሱይነ አሳይ ሴፅማ ጌተትያ በሳፈ ደንድድ፥ ዮርዳኖሰ ሻፋ ብድ፥ ፕኖና ያን ዱንካንዶሶና። 2 ሄꬑ ጋላሳፐ ጉየ፥ ሀላቃት ኤንቲ ዱንካንዳ ጉታ ገልድ፥ 3 “ሌወ ኮቸ ግድዳ ካህነት ቶክዳ፥ ጎዳ፥ ህንተ ፆሳ ጫቆ ታቦትያ ህንተ በእዳ ዎደ ዱንካንዳ ጉታፐ ደንድድ ኤንታ ካልተ። 4 ህንተ ካሰ ሀ ኦግያራ ብድ ኤሮና ግሾ፥ ህንተ ባና ኦግያ ኤንቲ በሳና። ሽን ጫቆ ታቦትያኮ ሺቆፕተ። ህንተ ግዶንነ ጫቆ ታቦትያ ግዶን ናምኡ ሙኩሉ ዋꬋ ግድያ ሃሆተꬅ ደኦ” ያግድ ኦድዶሶና።

5 እያሱይ አሳኮ፥ “ጎዳይ ዎንቶ ህንተ ግዶን ማላልስያባ ኦꬃና ግሾ፥ ህንተናተꬃ ጌሽተ” ያግስ። 6 ቃስ ካህነታስ፥ “ጫቆ ታቦትያ ቶክድ፥ አሳፐ ስን አꬍተ” ያግድ ኪትስ። ካህነት ጫቆ ታቦትያ ቶክድ፥ አሳፐ ስን አꬍዶሶና።

7 ጎዳይ እያሱኮ፥ “ታኒ ሙሰራ ግድዳይሳዳ፥ ኔራካ ግዳናይሳ አሳ ኡባይ ኤራና መላ ሀች እስራኤለ ኡባ ስንꬃን ነና ꬎቁ ꬎቁ ኦሶ ዶማና። 8 ኔን፥ ጫቆ ታቦትያ ቶክያ ካህነታስ፥ ‘ዮርዳኖሰ ሻፋ ዶና ጋክያ ዎደ ሃꬃ ግዶ ገልድ ኤቅተ’ ጋዳ ኪታ” ያግስ።

9 እያሱይ እስራኤለ አሳኮ፥ “ሃ ይድ ጎዳ፥ ህንተ ፆሳ ቃላ ስእተ። 10 ደኦ ፆሳይ ህንተ ግዶን ደኤይሳ ህንተ ኤራናይ፥ ካናነታ፥ ህተታ፥ ህወታ፥ ፓርዘታ፥ ገርገሰታ፥ አሞረታነ ያቡሰታ ህንተ ስንꬃፈ እ ጎድድ ከሰይሳና። 11 ቢታ ኡባ ጎዳ ጫቆ ታቦተይ ህንተፈ ስንꬃትድ፥ ዮርዳኖሰ ሻፋ ፕናና። 12 ህዛ ታማነ ናምኡ እስራኤለ ዘረꬃታፐ እስ እስ አስ ዶርተ። 13 ቢታ ኡባ ጎዳ ጫቆ ታቦትያ ቶክዳ ካህነታ ቶሆይ ዮርዳኖሰ ሃꬃ የꬍያ ዎደ ሃꬃይ ኤቃና። ቆሞፈ ዱገ ጎግያ ዮርዳኖሰ ሃꬃይ እስ ቦላ ሺቅድ ዶረታና” ያግስ።

14 አሳይ ዮርዳኖሰ ሻፋ ፕናናዉ ዱንካንዳ ጉታፐ ደንድያ ዎደ፥ ጫቆ ታቦትያ ቶክዳ ካህነት አሳ ስንꬃን ቦሶና። 15 ካꬅ ሺሽያ ዎደ ዮርዳኖሰ ሻፋይ መꬋይሳዳ ክፅኮካ፥ ጫቆ ታቦትያ ቶክዳ ካህነት ዮርዳኖሰ ሻፋ ጋክድ፥ ኤንታ ቶሆይ ሃꬃ ጋፃ የꬍዳ ዎደ፥ 16 ቆሞፈ ዱገ ጎግያ ሃꬃይ ኤቅስ። ዛርታና ማታን ደእያ አዳማ ካታማ ጋካናዉ ሺቅድ ዶረትስ። ዱገ ማፅነ አባኮ ጎግያ ሃꬃይ ኤቅስ። ያንን፥ አሳይ እያርኮ ካታማ ፕንዶሶና። 17 እስራኤለ አሳይ መላ ቢታራ ፕንድ ዉራና ጋካናዉ ጎዳ ጫቆ ታቦትያ ቶክዳ ካህነት ዮርዳኖሰ ሻፋ ግዶን መላ ቢታን ኤቅዶሶና።

4

ሀሳይሶ ሹቻታ

1 አሳ ኡባይ ዮርዳኖሰ ፕንዳፐ ጉየ ጎዳይ እያሱኮ፥ 2 “እስ እስ እስራኤለ ኮቻፈ እስ እስ አስ ኤካዳ ታማነ ናምኡ አሳታ ዶራ። 3 ሄ አሳት ዮርዳኖሰ ሻፋ ግዶን ካህነት ኤቅዳ በሳፈ ታማነ ናምኡ ሹቻታ ኤካና መላነ ሄ ሹቻታ ሀች ህንተ ዱንካንድ አቅያ በሳን ዎꬃና መላ ኦዳ” ያግስ።

4 እያሱይ እስራኤለ ዘረꬃታፐ ዶረትዳ ታማነ ናምኡ አሳታ ፄግስ። 5 ኤንታኮ፥ “ጎዳ ህንተ ፆሳ ጫቆ ታቦተይ ደእያ በሳ ጉየ ዮርዳኖሰ ሻፋ ገልድ፥ እስ እስ እስራኤለ ዘረꬃታ ታይቦን ኡባይ እስ እስ ሹች ህንተ ሀሸን ቶክተ። 6 ሀ ሹቻት፥ ጎዳይ ሀች ኦꬅዳባ ህንተና ቆፍስያ ማላታ ግዳና። ዎንቶ ህንተ ናይት፥ ‘ሀ ሹቻት አይብሴ?’ ያግድ ኦይችያ ዎደ፥ 7 ህንተ ዛሪድ፥ ‘ጎዳ ጫቆ ታቦተይ ፕንያ ዎደ ዮርዳኖሰ ሃꬃይ ጎገꬅ አግስ። ሄሳ ግሾ፥ ሀ ሹቻት ሀ በሳን ሀንዳባ እስራኤለ አሳ ኡባ ዎደ ቆፍስያባ ግዳና’ ” ያግስ።

8 ሄ አሳት እያሱይ ኪትዳይሳዳ ኦꬅዶሶና። ጎዳይ እያሱስ ኦድዳይሳዳ፥ እስራኤለ ዘረꬃታ ታይቦን ዮርዳኖሰ ሻፋፐ ታማነ ናምኡ ሹቻታ ኤፍድ፥ ኤንቲ አቅያ በሳን ዎꬅዶሶና። 9 እያሱይ፥ ካህነት ዮርዳኖሰ ሻፋን ጫቆ ታቦትያ ቶክድ፥ ኤቅዳ በሳን ታማነ ናምኡ ሹቻታ ኤስስ። ሄ ሹቻት ሀች ጋካናዉ ያን ደኦሶና። 10 ሙሰይ እያሱ ኪትዳይሳ መላ፥ ጎዳይ እያሱ ኪትዳባ ኡባይ ፖለታና ጋካናዉ፥ ጫቆ ታቦትያ ቶክዳ ካህነት ዮርዳኖሰ ሻፋን ኤቅድ ጋምእዶሶና። አሳይ ኤለስድ ሻፋ ፕንዶሶና። 11 አሳ ኡባይ፥ ፕንዳፐ ጉየ፥ ጎዳ ጫቆ ታቦትያ ቶክዳ ካህነት አሳፐ ስን አꬍድ ካለꬅዶሶና። 12 ሙሰይ ኪትዳይሳዳ፥ ሮቤላነ ጋዳ ኮቻት፥ ቃስ ምናሰ ኮቻፈ ባጋይ ኦላስ ዳንጨትድ፥ አሳፐ ስንꬃትድ ፕንዶሶና። 13 ዳሮተꬃን ኦይታሙ ሙኩሉ ግድያ ኦላንቾት፥ ጎዳ ስንꬃን፥ እያርኮ ማታን ደእያ ደንባን ኦለታናዉ ሺቅዶሶና። 14 ሄ ጋላስ፥ ጎዳይ እያሱ እስራኤለ አሳ ኡባ ስንꬃን ꬎቁ ꬎቁ ኦꬅስ። ኤንቲ ሙሰ ቦንችዳይሳዳ እያሱካ እያ ደኦ ላይꬃ ኡባን ቦንችዶሶና።

15 ጎዳይ እያሱኮ፥ 16 “ጫቆ ታቦትያ ቶክዳ ካህነት ዮርዳኖሰ ሻፋፐ ከያና መላ ኦዳ” ያግስ። 17 እያሱይ ካህነት ዮርዳኖሰ ሻፋፐ ከያና መላ ኦድስ። 18 ጎዳ ጫቆ ታቦትያ ቶክዳ ካህነት ዮርዳኖሰ ሻፋፐ ከይዶሶና። ኤንታ ቶሆይ መላ ቢታ የꬍዳ ዎደ ኤለስድ፥ ዮርዳኖሰ ሃꬃይ ባ በሳ ስሚድ፥ ካሰ ጎገይሳዳ ጋፃ ጋክድ ጎገꬅ ኦይክስ።

19 አሳይ ኮይሮ አጌናን ታማንꬆ ጋላሳን ዮርዳኖሰ ሻፋ ፕንድ፥ እያርኮስ ዶሎሀ ባጋን ደእያ ጋልጋላን ዱንካንዶሶና። 20 እያሱይ ዮርዳኖሰ ሻፋፐ ኤከትዳ ታማነ ናምኡ ሹቻታ ጋልጋላን ኤስድ፥ 21 እስራኤለ አሳኮ ሀይሳዳ ያግስ፤ “ዎንቶ ህንተ ናይት፥ ‘ሀ ሹቻት አይብሴ?’ ያግድ ህንተና ኦይችያ ዎደ፥ 22 ‘እስራኤለ አሳይ ዮርዳኖሰ ሻፋ መላ ቢታራ የꬍድ ፕንዳይሳ ቆፍስያባ’ ያግድ ኦዴታ። 23 ኑኒ ፕናና ጋካናዉ፥ ጎዳይ፥ ኑ ፆሳይ ዞኦ አባ ካሰ ኑ ስንꬃን መልስዳይሳዳ፥ ህንተካ ፕናና ጋካናስ፥ ጎዳይ፥ ህንተ ፆሳይ ዮርዳኖሰ ሻፋ ህንተ ስንꬃን መልስዳይሳ ኦድተ። 24 ሄሳ ግሾ፥ ቢታን ደእያ አሳ ኡባይ፥ ጎዳ ዎልቃይ አይ መላ ግቴኮ ኤራና፤ ህንተካ ጎዳ፥ ህንተ ፆሳ፥ መርናዉ ቦንቻና” ያግስ።

5

እስራኤለ አሳ ቃፃረተꬃ

1 ዮርዳኖሰ ሻፋፐ ዉሎሀ ባጋን ደእያ አሞረታ ካዎትነ መደትራነ አባ ላንቀን ደእያ ካናነታ ካዎት ኡባይ፥ እስራኤለ አሳይ ፕናና ጋካናስ ዮርዳኖሰ ሻፋ ጎዳይ ዋት መልስዳኮ ስእዳ ዎደ ኤንታ ዎዛናይ ትልእን፥ እስራኤለ አሳራ ኤቀታናዉ ፃላተꬅ ꬋይዶሶና።

2 ሄ ዎደ ጎዳይ እያሱኮ፥ “ሳሎ ሹቹ ቃራያዳ እስራኤለ አደ አሳ ናምአንꬆ ቃፃራ” ያግስ። 3 እያሱይ ቃራ ሳሎ ሹቻ ኤክድ፥ “ቃፃራ ደረ” ጌተትያ በሳን እስራኤለታ ቃፃርስ። 4 እ ሄሳ ኦꬅዳይ፥ ግብፀፈ ከይዳ አደታን ላይꬅ ኦላስ ጋክዳ ኡባይ መላ ቢታን ሀይቅ ዉርዳ ግሾሳ። 5 ግብፀፈ ከይዳ አደ አሳ ኡባይ፥ ቃፃረትዶሶና፥ ሽን ግብፀፈ ብሸ መላ ቢታን የለትዳ አደ ናይት ቃፃረትቦኮና። 6 ግብፀፈ ከይያ ዎደ ላይꬅ ኦላስ ጋክዳ አደ አሳ ኡባይ ጎዳስ ኪተቶና እፅዳ ግሾ፥ ኤንቲ ሀይቅድ ዉራና ጋካናስ እስራኤለት መላ ቢታን ኦይታሙ ላይꬅ ዩይዶሶና። ጎዳይ፥ ኑስ እማና ግድ ኤንታ ማይዛታስ ጫቅዳ ኤስነ ማꬅ ጎግያ አራዳ ቢታ ሀይቅዳ ኤንታ ናይት ላቶና መላ ካሰ ጫቅስ። * 7 ሄሳ ግሾ እያሱይ ቃፃርዳይ ጎዳይ ኤንታ በሳን ደንꬅዳ ኤንታ ናይታ። ኤንቲ ኦገ ቦላ የለትዳ ግሾ ቃፃረትቦኮና።

8 አሳ ኡባይ፥ ቃፃረትዳፐ ጉየ፥ ኤንታ ማዱንꬃይ ፓፃና ጋካናዉ ኤንቲ ዱንካንዳ በሳን ጋምእዶሶና። 9 ጎዳይ እያሱኮ፥ “ሀች ታኒ ግብፀታ ቦርያ * ህንተፈ ድጋስ” ያግስ። ሄሳ ግሾ፥ ሄ በሳ ሱንꬃይ ሀች ጋካናዉ ጋልጋላ † ጌተትድ ፄገቴስ።

10 እስራኤለ አሳይ እያርኮ ደንባን ጋልጋላ ጌተትያ በሳን ዱንካንድ፥ ኮይሮ አጌናን ታማነ ኦይዳንꬆ ጋላሳን ኦማርስ ፓስካ ባልያ ቦንችዶሶና። 11 ፓስካፐ ጉየ፥ ዎንተꬃ ጋላስ፥ ሄ ጋድያን ዶልዳ ካꬃ አይፍያ፥ ኡይꬁነ ትያ ጫጫ ምዶሶና። 12 ሄ ጋድያን ሞክዳ ካꬃ ኤንቲ ምዳ ዎንተꬃ ጋላስ ማናይ ዎይሳ አግስ። ሄ ዎደፐ ዶምድ እስራኤለ አሳይ ማና ደምቦኮና። ሄሳፈ ጉየ ኤንቲ ካናነን ካፅዳ ካꬃ ምድ ደእዶሶና።

እያርኮ ኩንደꬃ

13 እያሱይ እያርኮ ማታን ደእያ ዎደ ማሻ ኦይክድ ባ ስንꬃን ኤቅዳ እስ አደ በእስ። እያሱይ እያኮ ሺቅድ፥ “ኔን ኑ ባጋየ ዎይኮ ኑ ሞርከታ ባጌ?” ያግድ ኦይችስ።

14 አደይ ዛሪድ፥ “ታኒ ኦደ ባጋካ ግድከ። ሽን ታ ጎዳ ቶራ ሞጮና ግዳዳ ያስ” ያግስ።

እያሱይ ሳአን ኩንድ ጎይንድ፥ “ታ ጎዳዉ፥ ታ ኦꬃናባ ታዉ ኦዳ” ያግስ።

15 ጎዳ ቶራ ሞጮናይ እያሱኮ፥ “ኔን ኤቅዳ በሳይ ጌሽ ግድያ ግሾ፥ ነ ቶሁዋፐ ጫማ ከሳ” ያግስ። ያትን እያሱይ እ ግዳይሳዳ ኦꬅስ።

6

1 እስራኤለ አሳስ ያይዳ ግሾ፥ እያርኮ ካታማ ግምበ ድርሳ ፐንገት ጎርደትዶሶና። ኦንካ ካታማ ገላናዉነ ከያናዉ ዳንዳኤና። 2 ጎዳይ እያሱኮ፥ “እያርኮ ካታማ እያ ካዉራነ እያ ምኖ ኦላንቾታራ ነ ኩሸን አꬃ እማስ። 3 ኔራነ ነ ኦላንቾታራ ሳልፕድ፥ ጋላሳን እስ ቶሆ ኡሱፑን ጋላስ ጋካናዉ፥ ካታማ ግምበ ድርሳ ዩሹዋ ዩይተ። 4 ላፑን ካህነት እሶይ እሶይ ሞይዘ ኦይክድ፥ ጎዳ ጫቆ ታቦትያ ስንꬃን ቦ። ላፑንꬃ ጋላስ ካህነት ሞይዘ ፑንያ ዎደ ህንተ ካታማ ላፑን ቶሆ ዩይተ። 5 ካህነት ሞይዘ ጎችድ ፑኑዋ ህንተ ስእያ ዎደ፥ አሳ ኡባይ ኤለስድ ባንታ ቃላ ꬎቁ ኦꬅድ ዋሶ። ሄሳፈ ጉየ፥ ካታማ ግምበ ድርሳይ ኩንዳና። ሄ ዎደ አሳ ኡባይ ግዶ ላዉሁ ግድ ገላና” ያግስ።

6 ናወ ናአ እያሱ ካህነታ ፄግድ፥ “ጎዳ ጫቆ ታቦትያ ቶክተ። ህንተፈ ላፑን ካህነት ሞይዘ ኦይክድ፥ ጫቆ ታቦትያፐ ስን አꬍድ ቦ” ያግስ። 7 አሳኮ ቃስ፥ “ብድ፥ ካታማ ዩሹዋን ዩይተ፤ ኦላንቾት ጎዳ ጫቆ ታቦትያ ስንꬃን ሄመቶና” ያግድ ኪትስ።

8 እያሱይ ኦድዳይሳዳ፥ ላፑን ካህነት ላፑን ሞይዘ ፑንሸ ጎዳ ስንꬃን ሄመትዶሶና፤ ቃስ ጎዳ ጫቆ ታቦተይ ኤንታ ካልስ። 9 ኦላስ ዳንጭዳይሳት ሞይዘ ፑንያ ካህነታ ስንꬃን ሄመቶሶና። ካህነት ቃንፆና ሞይዘ ፑንያ ዎደ ደረይ ታቦትያፐ ጉየራ ካሌስ። 10 ሽን እያሱይ፥ “ታ ህንተና ዋሶ ጎናሽን ዋሶፍተ ዎይኮ ህንተ ቃላ ስሶፍተ፤ ሀር አቶሽን እስ ቃላካ ኦደቶፍተ። ታ ህንተና ዋሶ ግያ ሄ ጋላስ ዋስተ” ያግድ አሳ ኪትስ። 11 ሄሳ ግሾ፥ ጎዳ ጫቆ ታቦተይ ሄ ካታማ እስ ቶሆ ዩያናዳ ኦꬅስ። ያትድ አሳይ ባንታ ዱንካንዳ ጉታ ስሚድ፥ ያን አቅዶሶና።

12 ዎንተꬃ ጋላስ እያሱይ ጉርድ ደንድስ፤ ካህነትካ ጎዳ ጫቆ ታቦትያ ቶክዶሶና። 13 ላፑን ሞይዘታ ኦይክዳ ላፑን ካህነት ባንታ ሞይዝያ ቃንፆና ፑንሸ ጫቆ ታቦትያ ስንꬃን ቦሶና። ሞይዘይ ቃንፆና ፑነትያ ዎደ ኦላንቾት ካህነታፐ ስንꬃን ቃስ ደረይ ታቦትያፐ ጉየራ ካሌስ። 14 ናምአንꬆ ጋላስ ካታማ እስ ቶሆ ዩይድ፥ ባንታ ዱንካንዳ ጉታ ስምዶሶና። ኡሱፑን ጋላስ ጋካናዉ ሄሳዳ ኦꬅዶሶና።

15 ላፑንꬃ ጋላስ ጎንተይ ዋꬍሽን ደንድድ፥ ካሰይሳዳ ካታማ ላፑን ቶሆ ዩይዶሶና። ሄ ጋላሳ ፃላላ ካታማ ላፑን ቶሆ ኤንቲ ዩይዶሶና። 16 ላፑንꬃ ዩሹዋን፥ ካህነት ሞይዘ ፑንያ ዎደ፥ እያሱይ አሳኮ፥ “ጎዳይ ሀ ካታማ ህንተዉ አꬅድ እምዳ ግሾ፥ ዋስተ” ያግድ ኪትስ።

17 “ካታማይነ እያ ግዶን ደእያባ ኡባይ ጎዳስ ቃንገትዳባ ግድድ ꬋያናዉ በሴስ። ኑኒ ቢታ ፆሞሳና መላ የድዳ አሳታ ቆሳዳ አሽዳ፥ ላይምያ ራባነ እ ሶን ደእያ አሳ ፃላል አታናዉ በሴስ። 18 ሽን ህንተ መቶነ ቆሆ እስራኤለ ጉታ ቦላ ኤሆና መላ ꬋያናዉ በሲያባፐ አይባካ አሞትድ ኤኮናዳ ህንተ ሁጰስ ናገትተ። 19 ብራይነ ዎርቀይ፥ ናሰ ብራታፐ ኦሰትዳ ሚሸት ኡባይ፥ ጎዳስ ዱማትዳባ ግዶ። ኤንቲ ጎዳ ሚሽያ ምንጅያ ሻልያን ደኦ” ያግስ።

20 ሄሳ ግሾ፥ ሞይዘይ ፑነትስ፤ አሳይ ዋስስ። ደረይ ሞይዘ ፑኑዋ ስእዳ ዎደ ባንታ ቃላ ꬎቁ ኦꬅ ዋስን፥ ካታማ ግምብያ ድርሳይ ኩንድስ። ሄ ሳተን አሳይ ላዉሁ ግድ ገልድ ካታማ ኦይክዶሶና። 21 ባንታ ማሻ ደንꬅድ፥ ማጫ አደ፥ ናአ ጭማ፥ መሄ፥ ዶርሰ፥ ሀረነ ካታማን ሸምፖራ ደእያባ ኡባ ዎꬍዶሶና።

22 እያሱይ ቢታ ፆሞሳናዉ ኪተትዳ ናምኡ አሳታኮ፥ “ላይመ ራብ ሶ ብድ፥ ካሰ ህንተ እዉ ጫቅዳይሳዳ፥ እዮነ እ ሶ አሳ ኡባ ከስተ” ያግስ። 23 ኤንቲ ብድ፥ ራቦ፥ እ አዋ፥ እ አይዉ፥ እ እሻታነ እ ዳቦታ ኡባ እስራኤለ አሳይ ዱንካንዳ ጉታፐ ጋፃ ከስድ ዎꬅዶሶና። 24 ያት ስሚድ ካታማነ እያ ግዶን ደእያባ ኡባ ፁግዶሶና። ሽን ብራነ ዎርቃ፥ ናሰ ብራታፐ ኦሰትዳ ሚሸታ ጎዳ ሚሽያ ምንጅያ ሻልያን ዎꬅዶሶና። 25 ሽን ላይምያ ራባ እያርኮ ፆሞሳና መላ ኪተትዳ አሳታ ቆሳዳ አሽዳ ግሾ፥ እያሱይ እዮ፥ እ አዋ ሶ አሳነ ኢራ ደእያ ዳቦታ ኡባ ሀይቆፐ አሽስ። እ ኮቻት ሀች ጋካናዉ እስራኤለ ቢታን ደኦሶና።

26 ሄ ዎደ እያሱይ፥

“እያርኮ ካታማ ዛር ኬፃናዉ ደንድያ ኦንካ፥

ጎዳ ስንꬃን ባደትዳባ ግዶ።

ቡሮ ባስያ ዎደ እያ ባይራ ናአይ ሀይቆ፥

ፐንግያ አꬅያ ዎደ እያ ተሾ ናአይ ሀይቆ”

ያግድ ባድስ።

27 ጎዳይ እያሱራ ግድዳ ግሾ፥ እያ ሱንꬃይ ቢታ ኡባ ጋክስ።

7

አካና ናጋራ

1 እስራኤለ አሳይ ድገትዳባ ቦችድ፥ ጎዳስ ኪተቶና እፅዶሶና። ይሁዳ ኮቸ ግድዳ ካርማ ናአይ፥ ዘብዳ ናኣ ናአይ፥ ዛራ ናአይ አካን፥ ድገትዳባታፐ ኤክድ እስራኤለ ቦላ ጎዳ ሀንቁዋ ደንꬅስ።

2 እስራኤለ አሳይ እያርኮ ማታን ዱንካንድ ደእሽን፥ እያሱይ ቤት-አዌና ማታን ቤተለፐ ዶሎሀ ባጋን ደእያ ጋየ ካታማነ እያ ሄራ ፆሞስድ ያና መላ ጉꬃ አሳታ ኪትስ። ኪተትዳ አሳት ብድ፥ ጋየ ካታማ ፆሞስዶሶና።

3 ኤንቲ እያሱኮ ስሚድ ይድ፥ “ጋየ ካታማ ኦላናዉ አሳ ኡባይ ባናዉ ኮሸና፤ ናምኡ ዎይኮ ሄꬑ ሙኩሉ ኦላንቾት ቢኮ ግዳና። ያን ጉꬃ አስ ደእያ ግሾ፥ አሳ ኡባይ ዳቡራናዉ በሰና” ያግዶሶና። 4 ያትን፥ ሄꬑ ሙኩሉ ግድያ አሳት ኦላናዉ ጋየ ካታማ ብዶሶና። ሽን እስራኤለት ጋየ ካታማ አሳ ስንꬃፈ ባቃትዶሶና። 5 ጋየ ካታማ አሳይ እስራኤለ አሳፐ ሀስታማነ ኡሱፑን አሳ ዎꬍድ፥ ካታማ ድርሳ ፐንግያፈ ዶምድ፥ ሸባርመ ጋካናዉ እስራኤለ አሳ ዎꬍሸ ጎድዶሶና። እስራኤለ አሳ ዎዛናይ ትልእድ፥ ሃ ግድስ።

6 ያንን፥ እያሱይነ እስራኤለ ጭማት አዛንድ፥ ባንታ ማኡዋ ዳክዶሶና። ጎዳ ታቦትያ ስንꬃን ኦማርስ ጋካናዉ ጉፋንዶሶና። ባንታ ሁጰን ብዶ ቆልዶሶና። 7 ያትን፥ እያሱይ፥ “ሀይእ ጎዳ ፆሳዉ፥ ዮርዳኖሰ ሻፋ ፕንꬃዳ ነ ኑና ኤህዳይ አሞረታስ ኑና አꬃ እማናሴ? ዮርዳኖሰፐ ሄፍንꬃን ደእዳኮ ኑስ ሎኦሽን። 8 አቤት ጎዳዉ፥ እስራኤለ አሳይ ፆነትድ፥ ባንታ ሞርከታ ስንꬃፈ ባቃትኮ፥ ታ ዎይጎ? 9 ካናነትነ ሀ ቢታን ደእያ አሳ ኡባይ፥ ሄሳ ስእድ፥ ኑና ተቅድ፥ ቢታፈ ꬋይሳና። ያትን፥ ነ ግታ ሱንꬃ ግሾ ነ ኦꬃናይ አይቤ?” ያግስ።

10 ጎዳይ እያሱኮ፥ “አይስ ጉፋናዲ? ደንዳ ኤቃ። 11 እስራኤለ አሳይ ቆህዶሶና፤ ታ ኤንታና ኪትዳ ኪታ ናጎና እፅድ፥ ጫቁዋ መንꬅዶሶና። ኤንቲ ድገትዳባፐ ኤክዶሶና፤ ካይሶትዶሶና፤ ዎርዶትዶሶና፤ ቃስ ሄ ሚሽያ ባንታ ሚሽያራ ዋላክዶሶና። 12 ሄሳ ግሾ፥ እስራኤለ አሳይ ባንታ ሞርከታ ስንꬃን ኤቃናዉ ዳንዳእቦኮና። ኤንቲ ꬋያናዉ በሲያ ግሾ፥ ባንታ ሞርከታ ስንꬃፈ ጉየ ስሚድ ባቃትዶሶና። ህንተ ግዶፈ ꬋያናዉ በሲያባ ህንተ ꬋይሶና እፅኮ፥ ህዛፐ ታ ህንተራ ግድከ።”

13 ባዳ አሳ ጌሻ። ጎዳይ፥ እስራኤለ ፆሳይ፥ “ህንተ ኤካናዉ በሶናባ ኤክዳ ግሾ፥ ዎንቶስ ህንተናተꬃ ጌሽተ” ያጌስ ጋዳ ኦዳ። እስራኤለ አሳዉ፥ ሄሳ ህንተ ግዶፈ ድጎና እፅኮ፥ ህንተ ሞርከታ ስንꬃን ኤቃናዉ ዳንዳኤከታ። 14 ዎንቶ ዎንታ፥ ህንተ ዛርያን ዛርያን ሺቅተ። ጎዳይ ሻክያ ዛረይ ባ ኮቻን ኮቻን ሺቆ። ጎዳይ ሻክያ ኮቻይ ባ ሶ አሳን አሳን ሺቆ፤ ቃስ ጎዳይ ሻክያ ሶ አሳይ፥ እሶይ እሶይ ባዉ ሺቆ። 15 ድገትዳባ ኤክዳ ኡራይ ጎዳ ጫቁዋ መንꬅዳይነ እስራኤለ አሳ ቆህዳይ እያ ግድያ ግሾ፥ እነ እያዉ ደእያባ ኡባይ ታማን ፁገቶ።

16 እያሱይ ዎንተꬃ ጋላስ ጉራ ደንድድ፥ ኮቻን ኮቻን እስራኤለ አሳ ሺሽን፥ ጎዳይ ይሁዳ ኮቻይ ባላ ግደይሳ በስስ። 17 እያሱይ ይሁዳ ኮቻ ሺሽን፥ ጎዳይ ዛራሀ ኮቻይ ባላ ግደይሳ በስስ። ዛራሀ ኮቻ ሺሽን፥ ጎዳይ ዛብዳ ሶ አሳይ ባላ ግደይሳ በስስ። 18 ዛብዳ ሶ አሳይ እሶይ እሶይ ባዉ ሺቅን፥ ዉርሰꬃን ጎዳይ ዛብዳ ናአ ናኣ፥ ካርማ ናኣ አካን ባላ ግደይሳ ቆንጭስስ። 19 እያሱይ አካናኮ፥ “ታ ናአዉ፥ ጎዳ፥ እስራኤለ ፆሳ ቦንቻ፤ አነ ነ ኦꬅዳባ ታዉ ቆሶና ኦዳ” ያግስ።

20 አካን ዛሪድ፥ “ኤ ቱማ፥ ታኒ ጎዳ እስራኤለ ፆሳ ናቃስ። ታኒ ኦꬅዳይ ሀይሳ፤ 21 ኑኒ ድእድ ኤክዳ ሚሽያ ግዶፈ እስ ሎኦ ሳናኦራ ቢታ ካባ፥ ናምኡ ክሎ ግድያ ብራታ ብራነ ባጋ ክሎ ግድያ ዎርቃ በአዳ አሞታስ፤ ኤካስ። ያታዳ ታ ዱንካንያ ግዶን ቢታ ቦካዳ ብራ ጋርሳራ ዎꬃዳ ሞጋስ።”

22 ያትን፥ እያሱይ አሰ ኪትስ። ኤንቲ ዎፅ ብድ ዱንካንያ ግዶን ብራ ጋርሳራ ዎꬅድ ሞግዳ ሚሸታ ደምዶሶና። 23 ኪተትድ ብዳ አሳት ሄ ሚሸታ ዱንካንያፐ እያሱኮነ እስራኤለ አሳ ኡባኮ ኤህድ፥ ጎዳ ስንꬃን ዎꬅዶሶና።

24 ያትን እያሱይነ እስራኤለ አሳ ኡባይ፥ አካና፥ ብራ፥ ካባ፥ ዎርቃ፥ እያ አደ ናይታነ እያ ማጫ ናይታ፥ እያ መህያ፥ እያ ሀረታ፥ እያ ዶርሳታ፥ እያ ዱንካንያነ እያዉ ደእያባ ኡባ መቶ ዛንጋራ ጌተትያ በሳ ኤፍዶሶና። 25 እያሱይ አካናኮ፥ “ሀ መቱዋ ኑ ቦላ አይስ ኤሀዲ? ጎዳይ ሀች ነ ቦላ መቶ ኤሀና” ያግስ።

ያትን እስራኤለ አሳ ኡባይ፥ አካናነ እያ ሶ አሳ ሹቻን ጫድ ዎꬍድ፥ እያዉ ደእያባ ኡባራ ዎል ጋꬅድ ታማን ፁግዶሶና። 26 ኤንቲ አካና ቦላ ሀች ጋካናዉ በንትያ ዳሮ ሹች ኬልዶሶና። ያትን፥ ጎዳይ ባ ኤፅያ ሀንቁዋፈ ስምስ። ሀች ጋካናዉ ሄ በሳይ መቶ ዛንጋራ * ጌተትድ ፄገቴስ።

8

ጋየ ካታማ ኩንደꬃ

1 ጎዳይ እያሱኮ፥ “ያዮፋ፤ ህርጎፋ፤ ኦላንቾታ ኡባ ኔራ ኤካዳ፥ ጋየ ካታማ ኦላናዉ ከያ። ጋየ ካዋ፥ እያ አሳ፥ እያ ካታማነ እያ ቢታ ታ ነ ኩሸን አꬃዳ እማስ። 2 ኔን እያርኮ ቦላነ እያ ካዋ ቦላ ኦꬅዳይሳዳ ጋየ ቦላነ እያ ካዋ ቦላ ኦꬃና። ሽን ህንተ ሀእ ኦልድ ድእያ ሻሎነ መሄ ህንተዉ ኤክተ። ካታማፐ ጉየ ባጋራ ቆፖና መንꬃ ገላናዉ ጊገታ።”

3 ሄሳ ግሾ፥ እያሱይነ ኦላንቾት ኡባይ፥ ጋየ ካታማ ኦላናዉ ደንድዶሶና። እያሱይ ባ ኦላንቾታ ግዶፈ ሀስታሙ ሙኩሉ ግድያ ምኖ ኦላንቾታ ዶርድ ቃማ የድሸ፥ 4 ኤንታና ሀይሳዳ ያግድ ኪትስ፤ “ብድ ካታማፐ ጉየ ባጋራ ቆሰትድ ናግተ። ካታማፐ ሃክድ ቦናሽን፥ መንꬅ ገላናዉ ጊግድ ናግተ። 5 ታነ ታራ ደእያ አሳ ኡባይ፥ ካታማኮ ሺቃና። ሄ ዎደ ጋየ ካታማ አሳይ ኑና ኦላናዉ ያ ዎደ ካሰይሳዳ ኑ ኤንታ ስንꬃፈ ጉየ ስሚድ ባቃታና። 6 ኤንቲ ከሰይሳዳ ኑ ኤንታ ስንꬃፈ ባቃትያ ዳንን፥ ኑፐ ባቃቶሶና ግድ፥ ካታማፐ ኑ ኤንታ ሃሳና ጋካናዉ ኑና ካላና። 7 ሄ ዎደ ህንተ ቆሰትዳ በሳፈ ከይድ ካታማ ኦይክተ። ጎዳይ ህንተ ፆሳይ ካታማ ህንተ ኩሸን አꬅድ እማና። 8 ካታማ ኦይክዳፐ ጉየ፥ ጎዳይ ኪትዳይሳ መላ ታማን ፁግተ። ታ ህንተና ኪታስ” ያግስ።

9 ሄሳፈ ጉየ እያሱይ ኦላንቾታ ኪትስ። ኤንቲ ብድ ጋየ ካታማፐ ዉሎሀ ባጋን ቤተለፐነ ጋየፐ ግዶን ቆሰትድ ናግዶሶና። ሽን እያሱይ ሄ ቃማ አሳራ አቅስ።

10 ዎንተꬃ ጋላስ ጉራ እያሱይ ደንድድ፥ ኦላንቾታ ፄግስ። ያትድ፥ እነ እስራኤለ ጭማት ኦላንቾታ ካለꬅድ ጋየ ካታማ ብዶሶና። 11 እያራ ደእያ ኦላንቾት ኡባይ፥ ስን ብድ ጋየ ካታማ ማትድ፥ ካታማፐ ፑደሀ ባጋን ዱንካንዶሶና። ኤንታፈነ ጋየ ካታማፐ ግዶን ዛንጋር ደኤስ። 12 እያሱይ እቻሹ ሙኩሉ ኦላንቾታ ዶርድ፥ ካታማፐ ዉሎሀ ባጋራ፥ ቤተለፐነ ጋየፐ ግዶን ቆስድ ዎꬅስ። 13 ኦላንቾታፐ ባጋ ካታማፐ ፑደሀ ባጋራ፥ ቃስ ካታማ መንꬅድ ገላና ኦላንቾታ ዉሎሀ ባጋራ በሰ በሰ ኦይꬅስ። ሄ ቃማ እያሱይ ሄ ዛንጋራን አቅስ።

14 ጋየ ካታማ ካዎይ ሄሳ በእዳ ዎደ፥ ባ ኦላንቾታ ኡባ ኤክድ፥ እስራኤለ አሳራ ኦለታናዉ ደምባ ቢታ ከይዶሶና። ሽን ካዎይ ካታማፐ ጉየ ባጋራ ቆሰት ኡትዳ ኦላንቾት ደኤይሳ ኤርቤና። 15 እያሱይነ እስራኤለ አሳ ኡባይ ፆነትዳባ ዳንድ፥ ኤንታ ስንꬃፈ መላ ቢታ ስሚድ ባቃትዶሶና። 16 ጋየ ካታማን ደእያ አሳ ኡባይ፥ ኤንታ የደꬃናዉ ፄገረት ከይድ፥ እያሱ ጎድሸ ካታማፐ ሃክድ ብዶሶና። 17 ጋየ ዎይኮ ቤተለን ደእያ አሳ ኡባይ፥ እስራኤለ አሳ የደꬃናዉ ካታማ የግድ ከይን ካታማ ፐንገያ ናግያ አስ ꬋይዳ ግሾ፤ ዶያ አትስ።

18 ሄሳፈ ጉየ ጎዳይ እያሱኮ፥ “ነ ቶራ ጋየ ካታማ ቦላ ደንꬃ። ታኒ ጋየ ካታማ ነ ኩሸን አꬃዳ እማና” ያግስ። ያትን እያሱይ ባ ቶራ ካታማ ቦላ ደንꬅስ። 19 እያሱይ ባ ቶራ ደንꬅዳ ዎደ ቆሰትዳ ኦላንቾት ባንታ በሳፈ ደንድድ፥ ካታማ ገል ኦይክድ፥ ኤለስድ ታማን ፁግዶሶና።

20 ጋየ ካታማ አሳይ ጉየ ስሚድ ፄልያ ዎደ፥ ካታማ ጩያይ ሳሎ ደንድሽን በእዶሶና። መላ ቢታ ባቃትዳ እስራኤለ አሳይ፥ ባንታና የደꬅያ አሳ ቦላ ጉየ ስምዳ ግሾ፥ ኤንቲ አዉ ባጋራካ ከስ ኤካናዉ ዳንዳእቦኮና። 21 እያሱነ እያራ ደእያ አሳ ኡባይ፥ ቆሰት ኡትዳ ኦላንቾት ካታማ ኦይክዳይሳነ ጩያይ ሳሎ ደንድዳይሳ በእዳ ዎደ ጉየ ስሚድ፥ ጋየ ካታማ አሳ ዎꬍዶሶና። 22 ካታማ ገልድ ኦይክዳ ኦላንቾትካ ካታማፐ ኤንታ ቦላ ከይዶሶና። ያትን፥ ጋየ አሳይ እስራኤለ ኦላንቾታን ኡባ ባጋራ ተቀትዳ ግሾ፥ እሶይካ አቶና ዎይኮ ከስ ኤኮና ኡባ ዎꬍድ ዉርስዶሶና። 23 ሽን ጋየ ካታማ ካዋ ደእድ፥ እያሱኮ ኤህዶሶና።

24 እስራኤለ አሳይ ጋየ ካታማ አሳ ኤንታና የደꬅዳ በሳን ማሻን ዎꬍድ ኦንግዳፐ ጉየ፥ ኡባይ ጉየ ካታማ ስሚድ፥ ካታማን አትዳ አሳ ኡባ ማሻን ዎꬍዶሶና። 25 ሄ ጋላስ ጋየ ካታማን ሀይቅዳ አደይነ ማጭ ታማነ ናምኡ ሙኩላ። 26 እያሱይ ጋየ ካታማን ደእያባ ኡባ ኦንጋና ጋካናዉ ካታማ ቦላ ደንꬅዳ ቶራ ዱገ ዎꬅቤና። 27 ሽን ጎዳይ እያሱ ኪትዳይሳ መላ እስራኤለ አሳይ ሄ ካታማ መህያነ ሻሉዋ ባንታዉ ድእዶሶና። 28 እያሱይ ጋየ ካታማ ፁግስ፤ ሄ ካታማይ ሀች ጋካናዉ ላለꬃ ዶረነ አስ ባይና በሲ ግድድ አትስ። 29 እያሱይ፥ ጋየ ካታማ ካዋ ዎꬍድ ኦማርስ ጋካናዉ ምꬃ ቦላ ካቅስ። አው ዉልያ ዎደ፥ እያ አሀ ካታማ ገልያ ፐንገን የጋና መላ ኦꬅስ። እያ ቦላ ዳሮ ሹቻ ኬልዶሶና፤ ሄ ኬላ ሹቻይ ሀች ጋካናዉ ሄ በሳን ደኤስ።

ጫቆ ቃላይ ኦራፅስ

30 ሄሳፈ ጉየ፥ እያሱይ ኤባላ ደርያ ቦላ ጎዳስ እስራኤለ ፆሳስ ያርሾ በሲ ኬፅስ። 31 ጎዳ አይለይ ሙሰይ እስራኤለ አሳ ኪትዳይሳዳነ ህገ ማፃፋን ፃፈትዳይሳዳ፥ ያርሾ በሳ ማሰትቦናነ ብራት ቦችቦና ሹቻፈ ኬፅድ፥ እያ ቦላ ጎዳስ ፁሳ ያርሾነ እስፈተꬃ ያርሾ ያርሽዶሶና። 32 እያሱይ፥ እስራኤለ አሳ ስንꬃን፥ ሙሰ ህግያ ሹቻ ቦላ ዛሪድ ፃፍስ። 33 እስራኤለ አሳ አንጃና መላ ጎዳ አይለይ ሙሰይ ኪትዳይሳዳ እስራኤለ አሳ ኡባይ፥ አሳ ጋደ አሳታ፥ ኤንታ ጭማት፥ ኤንታ ሹማትነ ዳይናት ኡባይ፥ ጎዳ ጫቆ ታቦትያ ቶክዳ ሌወ ኮቸ ግድዳ ካህነታ ስንꬃን ኡሻቻ ባጋንነ ሀድርሳ ባጋን ኤቅዶሶና። ኤንታፈ ባጋይ ጋርዛና ዙማ ስንꬃን፥ ቃስ ባጋይ ኤባላ ደርያ ስንꬃን ኤቅዶሶና። * 34 ህገ ማፃፋን ፃፈትዳይሳዳ፥ እያሱይ ህገ ቃላ ኡባ፥ አንጁዋነ ባደꬃ ናባብስ። 35 ሙሰይ ኪትዳ ህግያ እያሱይ፥ እስራኤለ አሳ ኡባስ፥ ማጫሳስ፥ ናይታስነ፥ አሳ ጋደ አሳስ እስ ቃላካ አሾና ናባብስ።

9

ጋባኦናታ ጭሙዋ

1 ዮርዳኖሰ ሻፋፐ ዉሎሀ ባጋን ደረይ ዳርያ ቢታንነ ጋꬋን መደትራነ አባፈ ብድ ልባኖሰ ጋካናዉ ደእያ ህተታ፥ አሞረታ፥ ካናነታ፥ ፓርዘታ፥ ህወታነ ያቡሰታ ካዎት ኡባይ፥ ጋየ አሳይ ፆነትዳይሳ ስእዳ ዎደ፥ 2 እያሱነ እስራኤለታ ኦላናዉ እስፈ ሺቅድ ዞረትዶሶና።

3 ጋባኦና አሳይ እያሱይ እያርኮ ቦላነ ጋየ ካታማ ቦላ ኦꬅዳባ ስእድ፥ 4 እያሱ ጭማናዉ ኮይዶሶና። ኤንቲ ሽንቀ ቃችድ፥ ጭማ ዎይነ ኦጎሮነ ጩርቃ ቃርፂቴ ሀረ ቦላ ጫንድ፥ እያሱኮ አሰ ኪትዶሶና። 5 ኪተትዳ አሳት ዉርዳ ጫማ አꬅዶሶና፤ ፔትዳ አፍላ ማእዶሶና፤ ኤንቲ ኦይክዳ ሽንቀይካ መልዳባነ መቀርትዳባ። 6 ኤንቲ እስራኤለ አሳይ ዱንካንዳ ጉታ ጋልጋላ ብድ፥ እያሱኮነ እስራኤለ አሳኮ፥ “ኑኒ ሃሆ ጋደፐ ይዳ። ኑ ይዳይ ህንተራ ጫቀትድ ሳሮ ዳናሳ” ያግዶሶና።

7 ያትን፥ እስራኤለ አሳይ ጋባኦነ አሳኮ፥ “ህንተ ኑ ማታን ደእያ አሰኮሽ? ኑ አይብን ኤርድ ህንተራ ጫቀታኔ?” ያግዶሶና።

8 ኤንቲ እያሱኮ፥ “ኑ ነ አይለታ” ያግድ ዛርዶሶና።

እያሱይ ዛሪድ፥ “ህንተ ኦናንቴ? አዉፐ ይደቲ?” ያግድ ኦይችስ።

9 ኤንቲ ዛሪድ፥ “ኑኒ ነ አይለት ጎዳይ ህንተ ፆሳይ ግብፀን ኦꬅዳይሳ ስእዳ ግሾ፥ ዳሮ ሃሆ ጋደፐ ይዳ። 10 ቃስ ዮርዳኖሰ ሻፋፐ ሄፍንꬃን ዉሎሀ ባጋን ደእያ ናምኡ አሞረ ካዎታ፥ ሀሰቦና ካዋ ስሆናነ አስታሮተን ደእያ ባሳነ ካዋ ኦገ ቦላ እ ኦꬅዳይሳ ኑ ስእዳ። 11 ኑ ቢታ ጭማትነ ኑ ቢታን ደእያ ኡባይ፥ ኦገስ ሽንቀ ጊግስ ኦይክድ ብድ ኤንታራ ጋሄትድ፥ ኤንታኮ፥ ‘ኑ ህንተ አይለታ፤ ኑ ይዳይ ህንተራ ጫቀትድ ሳሮ ዳናሳ’ ያግተ።

12 “ኑ ኦይክዳ ሽንቅያ በእተ። ኑ ሶፐ ኤክድ ከይያ ዎደ ሆኦ፥ ሽን ሀእ መልዳይሳነ ፑሉምዳይሳ በእተ። 13 ሀ ዎይንያ ኦጎሮታን ኑ ኩንꬅያ ዎደ ኦራꬅ፥ ሽን ሀእ ዳከትዳይሳ በእተ። ኦግያ ሃሆተꬃፈ ደንዶይሳን ኑ ማኦይነ ኑ ጫማይ ዉርስ” ያግዶሶና። 14 ሽን ጎዳ ሸንያ ኦይቾና ደእሸ፥ እስራኤለ አሳይ ኤንታ ሽንቅያፈ ጉꬃራ ኤክዶሶና። 15 ያትን፥ እያሱይ ህንተና ዎꬎኮ ግድ ሳሮ ጫቆ ኤንታራ ጫቀትስ። እስራኤለ ጭማትካ ሄ ጫቁዋ መንꬆኮ ግድ ጫቅዶሶና።

16 ኤንታራ ጫቅዳ ሄꬓንꬆ ጋላሳን ሄ አሳት ኤንታ ቢታን ደኤይሳነ ኤንታዉ ሾሮ ግደይሳ እስራኤለ አሳይ ስእዶሶና። 17 እስራኤለ አሳይ ሄꬑ ጋላስ ሄመትድ፥ ሄ አሳት ደእያ ካታማታ ጋክዶሶና። ኤንታ ካታማት ጋባኦና፥ ካፍራ፥ ባሮተነ ቅርያት-ይኣርማ ጌተትድ ፄገቶሶና። 18 ሽን እስራኤለ ጭማት ኤንታዉ ጎዳ፥ እስራኤለ ፆሳ ሱንꬃን ጫቅዳ ግሾ፥ እስራኤለ አሳይ ኤንታ ዎꬍቦኮና። ያትን፥ አሳ ኡባይ ጭማታ ቦላ ዙዙምዶሶና። 19 ሽን እስራኤለ ጭማት፥ “ኑ ኤንታዉ ጎዳ እስራኤለ ፆሳ ሱንꬃን ጫቅዳ ግሾ፥ ሀእ ኤንታ ቦቻናዉ ዳንዳኦኮ። 20 ኑኒ ኤንታዉ ሀይሳዳ ኦꬃና፤ ኑኒ ኤንታዉ ጫቅዳ ጫቁዋ መንꬅን ጎዳ ሀንቆይ ኑ ቦላ ዮናዳ ኤንታ ዎꬎኮ። 21 ኤንቲ ደኦ ጊተ። ግዶሽን እስራኤለ አሳ ኡባስ ምꬅነ ሃ ሺሸይሳታ ግዶ” ያግዶሶና። ሄሳ ግሾ፥ ጭማት ባንታ ጫቁዋ ናግዶሶና።

22 እያሱይ ጋባኦና አሳ ፄግድ፥ “ኑ ማታን ደእሸ፥ ‘ኑኒ ዳሮ ሃሆ ቢታፈ ይዳ’ ግድ፥ ኑና አይስ ጭምደቲ? 23 ህንተ ሄሳ ኦꬅዳ ግሾ፥ ባደትዳይሳታ። ህንተ መርናዉ ታ ፆሳ ኬꬃን ምꬅነ ሃ ሺሽያ አይለ ግዳና” ያግስ።

24 ኤንቲ ዛሪድ፥ “ኑኒ ነ አይለት፥ ጎዳይ ህንተ ፆሳይ ሀ ቢታን ደእያ አሳ ኡባ ꬋይስድ፥ ቢታ ህንተዉ እማናዉ ባ አይልያ ሙሰስ ኦድዳይሳ ስእዳ። ሄሳ ግሾ፥ ህንተዉ ባብድ ሀይሳ ኦꬅዳ። 25 ሀእ ኑኒ ነ ኩሸን ደኦስ። ነዉ ሎኦነ ሱረ ዳንድ በንትዳባ ኦꬃ” ግድ ዛርዶሶና። 26 እያሱይ እስራኤለ አሳይ ኤንታ ዎꬎና መላ አሽስ። 27 ሄ ጋላስ እያሱይ፥ ጋባኦና አሳታ እስራኤለታስነ ጎዳይ ዶርዳ በሳን ደእያ እያ ያርሾ በሳስ ሃነ ምꬅ ሺሽያ አስ ግዳና መላ ኦꬅስ። ጋባኦና አሳት ሀች ጋካናዉ ሄሳ ኦꬆሶና።

10

አው ኤቅስ

1 እያሱይ እያርኮ ካታማ ኦል ꬋይስድ፥ እያ ካዋ ዎꬍዳይሳዳ፥ ጋየ ካታማ ኦል ꬋይስድ፥ እያ ካዋ ዎꬍዳይሳ የሩሳላመ ካዎይ አዶን-ፀደቅ ስእስ። ቃስ ጋባኦና አሳይ እስራኤለ አሳራ ሳሮ ዳናዉ ጫቀትዳይሳ ስእስ። 2 ጋባኦን ሀንኮ ካዎ ካታማታዳ ግታ ካታማ፤ ሄ ካታማይ ጋየ ካታማፐ አꬌስ፤ እያን ደእያ አደትካ ምኖ ኦላንቾ ግደይሳ ኤርያ ግሾ፥ አዶንፀደቅነ እያ አሳይ ዳሮ ያይዶሶና። 3 ሄሳ ግሾ፥ የሩሳላመ ካዎይ አዶን-ፀደቅ፥ ከብሮና ካዋ ሆሀማስ፥ ያርሙታ ካዋ ፕራማስ፥ ላክሶ ካዋ ያፍአስነ፥ ኤግሎና ካዋ ዳብራስ ሀይሳዳ ያግድ ኪትስ፤ 4 “ጋባኦና አሳይ እያሱራነ እስራኤለ አሳራ ሳሮ ደአናዉ ጫቅዳ ግሾ፥ ኤንታ ኦላናዉ ይድ ታና ማድተ” ያግስ። 5 ሀ እቻሹ አሞረ ካዎት ባንታ ኦላንቾታ እስፈ ጋꬅድ፥ ጋባኦና ኦልዶሶና።

6 ጋባኦና አሳይ ጋልጋላን ዱንካንዳ እያሱኮ፥ “ኑና ነ አይለታ አጎፋ፤ ኤለሳ ያዳ ኑና አሻ። ደረይ ዳርያ ቢታን ደእያ አሞረ ካዎት ኡባይ ኑና ኦላናዉ ባንታ ኦላንቾታ እስኖ ኦꬅዳ ግሾ፥ ነ ኑና ማዳ” ያግድ ኪትዶሶና።

7 ሄሳ ግሾ፥ እያሱይ፥ ባራ ደእያ ኦላንቾታነ ምኖ አሳታ ኡባ፥ ጋልጋላፐ ኤክድ ብስ። 8 ጎዳይ እያሱኮ፥ “ኤንታዉ ባቦፋ፤ ታኒ ኤንታ ነ ኩሸን አꬃዳ እማስ። ኤንታፈ እስ አስካ ኔራ ኤቀታናዉ ዳንዳኤና” ያግስ። 9 እያሱይ ጋልጋላፐ ቃማ ኩመꬅ ሄመትሸ አቅድ፥ ጋባኦነ አሳይ ቆፖና ደእሽን ኤንታ ቦላ ኦላ ደንꬅስ። 10 ጎዳይ እስራኤለ አሳ ስንꬃን ኤንታዉ ዎዛና ካሀ ꬋይስስ። እስራኤለ አሳይ ኤንታ ጋባኦናን ዎꬍዶሶና። እስራኤለት ኤንታ ቤት-ሆሮና ኤፍያ ኦግያ ኦይꬅድ ጎድሸ፥ አዜቃነ ማቀዳ ጋካናዉ ጎድዶሶና። 11 ኤንቲ ቤት-ሆሮናፐ ዱገ አዜቃ ኤፍያ ኦግያራ እስራኤለ አሳ ስንꬃፈ ባቃትሽን፥ ጎዳይ ግታ ሻቻ ሹቹ ሳሎፐ ኤንታ ቦላ ቡክስስ። እስራኤለ አሳይ ዎꬍዳ አሳፐ፥ ሻቻይ ዎꬍዳ አሳይ ዳሮ።

12 ጎዳይ እስራኤለ አሳስ አሞረታ፥ አꬅድ እምዳ ጋላስ፥ እስራኤለ አሳይ ስእሽን፥ እያሱይ፥

“አዋይ ጋባኦና ቦላ ዉሎና ኤቆ።

አጌናይካ ኤሎና ዛንጋራ ቦላ ኤቆ”

ያግድ ጎዳ ዎስስ።

13 እስራኤለ አሳይ ባንታ ሞርከታ ፆናና ጋካናዉ፥ አዋይ ዉሎና ኤቅስ፤ አጌናይካ ባ ደእያ በሳፈ ቃፅቤና።

ሄስ ያሻራ ማፃፋን ፃፈትስ። አዋይ ሳሎስ ግዶን ቃፆና ኤቅስ፤ እስ ጋላስ ኩመꬅ አዋይ ዉሎና ጋምእስ። 14 ጎዳይ አሳ ቃላ ስእዳ ሄ ጋላሳ መላ ጋላስ ሀይሳፈ ካሰካ ሀይሳፈ ስንꬃንካ ዴና። ቱማካ ጎዳይ እስራኤለ አሳስ ኦለትስ። 15 ሄሳፈ ጉየ፥ እያሱይነ እያ ኦላንቾት ባንታ ዱንካንዳ ጉታ ጋልጋላ ስምዶሶና።

እቻሹ አሞረ ካዎታ ሀይቁዋ

16 ሄ እቻሹ አሞረ ካዎት ባቃትድ፥ ማቀዳ ጎንጎሉዋን ቆሰትዶሶና። 17 እቻሹ ካዎት፥ ማቀዳ ጎንጎሉዋን ቆሰትድ ደእሽን ደምዳይሳ እያሱስ ኦድዶሶና።

18 እያሱይ ዛሪድ፥ “ግታ ሹቻታ ጎንዶርስድ፥ ጎንጎሉዋ ዶና ጎርድተ፤ ኤንታ ናጋና መላ አሰ ያን ዎꬅተ። 19 ሽን ህንተ ያን ጋምኦፍተ፤ ኤንቲ ባንታ ካታማ ገልድ አቶና መላ ህንተ ሞርከታ ጎድድ ኤንታ ዎꬍተ። ጎዳይ ህንተ ፆሳይ ኤንታ ህንተ ኩሸን አꬅድ እምስ” ያግስ። 20 ጉꬃ አሳት ባቃትድ ባንታ ግምበትዳ ካታማ ገልድ አትኮካ፥ እያሱይነ እስራኤለ አሳይ አሳ ኡባ ዎꬍዶሶና። 21 ሄሳፈ ጉየ፥ እስራኤለ አሳ ኡባይ ሳሮን ስሚድ፥ እያሱይ ዱንካንድ ደእያ ጉታ ማቀዳ ይዶሶና። ሄ ዎደፐ ዶምድ ኦንካ እስራኤለ አሳ ቦላ እስ ቃላካ ኦደታናዉ ፃልዳ አስ ባዋ።

22 ሄሳፈ ጉየ፥ እያሱይ፥ “ጎንጎሉዋ ዶና ዶይድ፥ ሄ እቻሹ ካዎታ ከስድ፥ ታዉ ሀ ኤክድ ዪተ” ያግስ። 23 ጎንጎሉዋ ዶና ዶይድ፥ የሩሳላመ ካዋ፥ ከብሮና ካዋ፥ ያርሙታ ካዋ፥ ላክሶ ካዋነ ኤግሎና ካዋ እያኮ ኤህዶሶና። 24 ኤንቲ ሄ ካዎታ እያኮ ኤህዳ ዎደ፥ እያሱይ እስራኤለ አሳ ኡባ ባኮ ፄግድ፥ ባራ ብዳ ቶራ ሞጮናታኮ፥ “ሃ ይድ፥ ህንተ ቶሁዋ ሀ ካዎታ ቆꬍያን ዎꬅተ” ያግስ። ኤንቲ ይድ ኪተትዳይሳዳ ኦꬅዶሶና። 25 እያሱይ ኤንታኮ፥ “ህንተ ኦለትያ ህንተ ሞርከታ ቦላ ጎዳይ ሀይሳዳ ኦꬃና ግሾ፥ አይኮይ ባዋ ያዮፍተ፤ ምንተ” ያግስ።

26 እያሱይ ሄ እቻሹ ካዎታ ዎꬍድ፥ እቻሹ ምꬃ ቦላ ካቅስ፤ ኤንታ አሀይ ኦማርስ ጋካናዉ ያን ፔእስ። 27 አው ዉልያ ዎደ እያሱይ፥ “አሀ ዎꬍስድ፥ ኤንቲ ካሰ ቆሰትዳ ጎንጎሉዋን ሆልተ። ያትድ፥ ሄ ጎንጎሉዋ ዶና ግታ ሹቻን ጎርድተ” ያግድ ኪትስ። ሄ ሹቻት ሀች ጋካናዉ ያን ደኦሶና።

28 ሄ ጋላስ እያሱይ ማቀዳ ካታማ ኦይክስ፤ ካታማ ካዋካ ዎꬍስ፤ ካታማን ደእያ አሳ ኡባ እስ አስካ አሾና ꬋይስስ። እያርኮ ካታማ ካዋ ቦላ ኦꬅዳይሳዳ፥ ማቀዳ ካታማ ካዋ ቦላ ኦꬅስ።

ዱገሀ ካታማታ ፆነተꬃ

29 ያፐ ስሚድ፥ እያሱይነ እያ ኦላንቾት ኡባይ ማቀዳፐ ብድ ልብና ካታማ ኦልዶሶና። 30 ጎዳይ ሄ ካታማነ ካታማ ካዋ ኤንታ ኩሸን አꬅድ እምስ። እያሱይ ካታማን ደእያ አሳፐ እሱዋካ አሾና ማሻን ዎꬍስ። እያርኮ ካታማ ካዋ ቦላ ኦꬅዳይሳዳ ልብና ካታማ ካዋ ቦላ ኦꬅስ።

31 እያሱይነ እያ ኦላንቾት ልብና ካታማፐ ላክሶ ካታማ ብድ፥ ሄ ካታማ ኦልዶሶና። 32 ጎዳይ ላክሶ ካታማ እስራኤለ አሳ ኩሸን አꬅድ እምን፥ እያሱይ ሄ ካታማ ዩሹዋ ተቅድ ናምአንꬆ ጋላሳን ኦይክስ። ልብና ካታማን ኦꬅዳይሳዳ ላክሶ ካታማን ደእያ አሳ ኡባ ማሻን ዎꬍስ። 33 ሄ ዎደ፥ ገዘራ ካዎይ ሆራም፥ ላክሶ ካዋ ማዳናዉ ይስ፥ ሽን እያሱይ እያነ እያ ኦላንቾታ ꬋይስስ፤ ኤንታፈ እስ አስካ አትቤና።

34 ሄሳፈ ስሚድ፥ እያሱይነ እያ ኦላንቾት ኡባይ ላክሶ ካታማፐ ኤግሎና ካታማ ብድ፥ ሄ ካታማ ዩሹዋ ተቅድ ኦልዶሶና። 35 ሄ ጋላስ ኤግሎና ካታማ ኦይክድ፥ ላክሶ ካታማን ኦꬅዳይሳዳ ማሻን አሰ ኡባ ዎꬍዶሶና።

36 ያት ስሚድ፥ እያሱይነ እያ ኦላንቾት ኤግሎናፐ ከብሮና ብድ፥ ከብሮና ኦልዶሶና። 37 ሄ ካታማነ እያ ዩሹዋን ደእያ ጉꬃ ካታማታ ኦይክድ እያን ደእያ አሳነ ካዋ ዎꬍዶሶና። እያሱይ ኤግሎናን ኦꬅዳይሳዳ ሄ ካታማ ቦላካ ኦꬅስ።

38 ሄሳፈ ጉየ፥ እያሱይነ እያራ ደእያ እስራኤለ ኦላንቾት ጉየ ስሚድ ዳብራ ካታማ ኦልዶሶና። 39 ሄ ካታማነ እያ ዩሹዋን ደእያ ጉꬃ ጉታታ ኦይክድ፥ እያን ደእያ አሳነ ካዋ ዎꬍዶሶና። እያሱይ ከብሮናነ ልብና ካታማታ ቦላ ኦꬅዳይሳዳ ዳብራ ቦላ ኦꬅስ።

40 እያሱይ ሄ ቢታን ደእያ ካታማታ ኡባ ኦይክስ። ደረይ ዳርያ ቢታን፥ ነገበ ጋꬋን፥ ሎቡዋነ ኤንታ ካዎታ ኡባ ኦይክስ። ጎዳይ እስራኤለ ፆሳይ እያ ኪትዳይሳዳ፥ ቢታ ቦላ ደእያ አስ እሱዋካ አሾና ኡባ ዎꬍድ ꬋይስስ። 41 እያሱይ ቃደስ-ባርነፈ ብድ ጋዛ ጋካናዉ ቃስ ጎሸና ቢታፈ ብድ ጋባኦና ጋካናዉ ደእያ ኡባ ኦልድ ፆንስ። 42 ጎዳይ፥ እስራኤለ ፆሳይ፥ እስራኤለታስ ኦለትዳ ግሾ እያሱይ ሀ ካዎታነ ኤንታ ቢታ ኡባ ኦልድ ኦይክስ። 43 ሄሳፈ ጉየ፥ እያሱይነ እስራኤለ ኦላንቾት ባንታ ዱንካንዳ ጉታ ጋልጋላ ስምዶሶና።

11

ፑደሀ ካዎታ ፆነተꬃ

1 ሀዞራ ካዎይ ያብን፥ እስራኤለታ ፆኑዋ ስእዳ ዎደ ማዶና ካዋ ዮባባስ፥ ሽምሮና ካዋስ፥ አዝፋ ካዋስ፥ 2 ፑደሀ ገዘን ደእያ ካዎታስ፥ ከነሬታ አባፈ ዱገሀ ባጋን ዮርዳኖሰ ዛንጋራን ደእያ ካዎታስ፥ ናፋት-ዶራፐ ዉሎሀ ባጋራ ጋꬋን ደእያ ካዎታስ ኪታ የድስ። 3 ቃስ ዶሎሀነ ዉሎሀ ባጋን ደእያ ካናነታስ፥ አሞረታስ፥ ህተታስ፥ ፓርዘታስ፥ ደረይ ዳርያ ቢታን ደእያ ያቡሰታስነ ምፅጳን አርሞና ዙማፐ ጋርሳን ደእያ ህወታስ ኪትስ። 4 ኤንቲ ኡባይ፥ ባንታ ኦላንቾታ፥ ፓራታነ ፓራ ጋረታ እስፈ ጋꬅድ ይዶሶና። ኤንታ ታይቦይ አባ ጋፃን ደእያ ሻፈ መላ። 5 ሄ ካዎት ኡባይ ባንታ ዎልቃ እስፈ ጋꬅድ፥ እስራኤለታ ኦላናዉ መሮመ ሃꬃ ማታን ዱንካንዶሶና።

6 ጎዳይ እያሱኮ፥ “ነ ኤንታዉ ባቦፋ፤ ታኒ ዎንቶ ሀኖደ ኤንታ ኡባ ዎꬋዳ እስራኤለ አሳስ አꬃ እማና። ኔን ኤንታ ፓራታ ጋድያ ቃንፃና፤ ኤንታ ፓራ ጋረታካ ታማን ፁጋና” ያግስ። 7 እያሱይነ እያ ኦላንቾት ኡባይ ኤንቲ ቆፖና ደእሽን መሮመ ሃꬃ ማታን ኤንታ ቦላ ከይድ ኦልዶሶና። 8 ጎዳይ ኤንታና እስራኤለታ ኩሸን አꬅድ እምስ። እስራኤለት ኤንታ ኦልድ፥ ግታ ስዶናነ ማስሮታ ጋካናዉ፥ ቃስ ዶሎሀ ባጋን ደእያ ምፅጳ ዛንጋራ ጋካናዉ ኤንታና የደꬅዶሶና። ኤንታፈ እስ አስካ አሾና ኡባ ዎꬍዶሶና። 9 እያሱይ፥ ጎዳይ ኪትዳይሳዳ ኡባ ቦላ ኦꬅስ፤ ኤንታ ፓራታ ጋድያ ቃንፅስ፤ ኤንታ ጋረታ ፁግስ።

10 ያትድ፥ እያሱይ ጉየ ስሚድ፥ ሀዞራ ኦል ኦይክድ፥ ካዉዋካ ማሻን ዎꬍስ። ሄ ዎደ ሀዞራ ካዎተꬃይ ሀራ ካዎተꬃ ኡባስ ሁጰ። 11 እስራኤለ አሳይ ሀዞራን ደእያ አሳ ኡባ ማሻን ዎꬍዳ ግሾ ሸምፖራ አትዳ አስ ባዋ። ሄ ካታማይ ታማን ፁገትስ።

12 ጎዳ አይለይ ሙሰይ ኪትዳይሳዳ፥ እያሱይ ሄ ካታማታነ ኤንታ ካዎታ ኡባ ድእስ። እስ አስካ አሾና አሳ ኡባ ማሻን ዎꬍስ። 13 ግዶሽን፥ እያሱይ ፁግዳ ሀዞራ ካታማፐ አትሽን፥ ዞዘ ቦላ * ኬፀትዳ ካታማታ እስራኤለ አሳይ ፁግቦኮና። 14 እስራኤለ አሳይ ሄ ካታማታፐ ቦንቅዳ፥ ሚሽያነ መሄ ኡባ ባንታዉ ኤክዶሶና። እስ አስካ አሾና አሳ ኡባ ማሻን ዎꬍዶሶና። 15 ጎዳይ ባ አይልያ ሙሰ ኪትዳይሳዳ፥ ሙሰይ እያሱ ኪትስ፤ እያሱይካ ኪታ ፖልስ። ጎዳይ ሙሰ ኪትዳባፐ እስባካ እያሱይ አሽቤና፤ ኡባ ኦꬅስ።

16 እያሱይነ እያ ኦላንቾት ደረይ ዳርያ ቢታ፥ ነገበ መላ ቢታ፥ ጎሸና ቢታ ኡባ፥ ዉሎሀ ባጋን ደእያ ጋꬋነ ዮርዳኖሰ ዛንጋራ ኦልድ ኦይክስ። 17 እ ሳይረ ካንꬅስያ ሀላቃ ዙማፐ ብድ፥ አርሞና ዙማፐ ጋርሳ ባጋን ደእያ ልባኖሰ ዛንጋራነ ባኣል-ጋደ ጋካናዉ ደእያ ቢታታ ኦይክስ። ኤንታ ካዎታ ኡባ ሾጭስ፤ ድእድ ዎꬍስ። 18 እያሱይ ዳሮ ዎደ ሄ ካዎታ ኡባራ ኦለትስ። 19 ጋባኦናን ደእያ ህወታፐ አትሽን፥ ሀራ ካታም እስራኤለታራ ሳሮ ዳናዉ ጫቅዳይ ባዋ። እስራኤለት ሀራ ካታማታ ኡባ ኦላን ፆንድ ኦይክዶሶና። 20 ጎዳይ ሙሰ ኪትዳይሳዳ፥ እያሱይ ኤንታ ማሮት ባይና ኡባ ዎꬋና መላ ጎዳይ ኤንታ ዎዛና ሙምስድ እስራኤለታ ኦላና መላ ደንꬅስ።

21 ሄ ዎደ እያሱይ ብድ ደረይ ዳርያ ከብሮናን፥ ዳብራን፥ አናባን፥ ደረይ ዳርያ ይሁዳንነ እስራኤለን ደእያ አዱሳታ፥ አናቀ ኮቻታ ዎꬍድ ኦንግስ። እያሱይ ኤንታነ ኤንታ ካታማታ ኩመꬅ ꬋይስስ። 22 አናቀ ኮቻታፐ ኦንካ እስራኤለ ቢታን አትቤና፥ ሽን ጋዛን፥ ጋታንነ አሽዶዳን ጉꬃት አትዶሶና። 23 ጎዳይ ሙሰ ኪትዳይሳዳ እያሱይ ቢታ ኡባ ኦይክድ፥ እስራኤለ አሳ ኮቻን ኮቻን ሻክድ ላትስስ።

ሄሳፈ ጉየ ቢታይ ኦላፐ ሸምፕስ።

12

ፆነትዳ ካዎታ

1 እስራኤለ አሳይ ዮርዳኖሰ ሻፋፐ ዶሎሀ ባጋራ ደእያ አርኖና ዛንጋራፐ ብድ አርሞና ዙማ ጋካናዉ፥ ቃስ ዶሎሀ ባጋራ ዮርዳኖሰ ዛንጋራ ጋካናዉ ደእያ ቢታ ኡባ ኦልድ ኦይክስ። ሄ ፆነትዳ ካዎት ሀይሳፈ ካልድ ፃፈትዳይሳታ፤ 2 ሀሰቦናን ኡትድ ሃርያ አሞረታ ካዋ ስሆና። እ ጋላዳ ቢታስ ባጋ ኤክድ፥ አርኖና ዛንጋራ ማታን ደእያ አሮራፐ ደንድድ፥ አሞነታ ዛዋ ያቦቃ ሻፋ ጋካናዉ ደኤይሳ ሃሬስ። 3 ቃስ ዶሎሀ ባጋራ ዮርዳኖሰ ዛንጋራን ከነሬታ አባፈ ብድ፥ ቤት-ያሽሞታ ባጋራ ማፅነ አባ ካንꬅድ፥ ፕስጋ ደርያፐ ጋርሳ ባጋራ ደእያ ቢታታ ሃሬስ።

4 ሄሳዳካ፥ ራፋይመታ ሼሻፐ ዉርሰꬅ ግድዳ፥ አስታሮተነ ኤድራአ ሃርያ፥ ባሳነ ካዋ ኦገ ፆንስ። 5 ኦገይ፥ ሃርያ ዛዋይ ፑደሀን አርሞና ዙማ፥ ዶሎሀን ሳላካ ካታማ ጋክድ፥ ዉሎሀን ጌሹረታነ ማካታ ዛዋ ጋካናዉ ደእያ ባሳነ ቢታ ኡባ ጋኬስ። ሀሰቦና ካዋ ስሆና ቢታ ጋላዳ ፑደሀ ባጋ ጉጅድ ሃሬስ።

6 ጎዳ አይለይ ሙሰይ ካለꬅን፥ እስራኤለ አሳይ ሀ ካዎታ ፆንዶሶና። ጎዳ አይለይ ሙሰይ ኤንታ ቢታ ሮቤላ ኮቻታስ፥ ጋዳ ኮቻታስነ ምናሰ ኮቻፈ ባጋስ ሻክድ ላትስስ።

7 እያሱይነ እስራኤለ አሳይ ዮርዳኖሰ ሻፋፐ ዉሎሀ ባጋን ደእያ ካዎታ ኡባ ፆንዶሶና። ሄ ቢታይ ልባኖሰ ዛንጋራን ደእያ ባኣል-ጋደፐ ብድ፥ ዱገሀ ባጋራ ሳይረ ማታን ደእያ ሀላቃ ደርያ ጋኬስ። እያሱይ ሄ ቢታ ሻክድ፥ እስራኤለ ኮቻታስ ላታ ቢታ ኦꬅድ እምስ። 8 ሄ እ እምዳ ቢታይ፥ ደረይ ዳርያ ቢታ፥ ዉሎሀ ባጋን ደእያ ጋꬋ፥ ዮርዳኖሰ ዛንጋራ፥ ይሁዳነ ነገበ መላ ቢታ። ሄ ቢታይ ካሰ ህተት፥ አሞረት፥ ካናነት፥ ፓርዘት፥ ህወትነ ያቡሰት ደእያ ቢታ። 9 እስራኤለ አሳይ ፆንዳ ካዎት ሀይሳፈ ካልድ ፃፈትዳይሳታ፤ እያርኮ ካዋ፥ ቤተለ ማታን ደእያ ጋየ ካዋ፥ 10 የሩሳላመ ካዋ፥ ከብሮና ካዋ፥ 11 ያርሙታ ካዋ፥ ላክሶ ካዋ፥ 12 ኤግሎና ካዋ፥ ገዘራ ካዋ፥ 13 ዳብራ ካዋ፥ ገደራ ካዋ፥ 14 ሆርማ ካዋ፥ አራዳ ካዋ፥ 15 ልብና ካዋ፥ አዱላማ ካዋ፥ 16 ማቀዳ ካዋ፥ ቤተለ ካዋ፥ 17 ታፑሀ ካዋ፥ ሄፌራ ካዋ፥ 18 አፌቃ ካዋ፥ ሳሮና ካዋ፥ 19 ማዶና ካዋ፥ ሀዞራ ካዋ፥ 20 ሽምሮን-ማሮና ካዋ፥ አዝፋ ካዋ፥ 21 ታናካ ካዋ፥ ማግዶ ካዋ፥ 22 ቃደሳ ካዋ፥ ቃርመሎሳን ደእያ ዮቅናመ ካዋ፥ 23 ገዘን ደእያ ዶራ ካዋ፥ ጋልጋላን ደእያ ጎይማ ካዋነ 24 ትርሳ ካዋ።

ኤንቲ ኩመꬅ ሀስታማነ እስ ካዎታ።

13

ቡሮ ኦይከትቦና ቢታ

1 እያሱይ ዳሮ ጭምዳ ዎደ ጎዳይ እያኮ፥ “ኔን ጭማዳሳ፤ ነ ላይꬃይካ ሱገትስ፥ ግዶሽን ኦይከቶና አትዳ ዳሮ ቢታት ደኦሶና። 2 ኦይከትቦና ቢታት ሀይሳታ፤ ፍልስፄመታነ ጌሹረታ ቢታ ኡባ። 3 ግብፀፈ ዶሎሀ ባጋን ደእያ ሽሆራ ሻፋፐ ብድ፥ ፑደሀ ባጋን ደእያ ኤክሮና ቢታ ጋካናዉ ደእያ ቢታ ኡባ። ሄ ቢታት ካናነ ቢታ ጌተቶሶና። ኤንትካ እቻሹ ፍልስፄመ ካዎት አይስያ ጋዛ፥ አሽዶዳ፥ አስቀሎና፥ ጋተነ ኤክሮና ጌተትያ ካታማታ። አዌታ ቢታይካ ቡሮ ኦይከትቤና። 4 ዱገሀ ባጋን ደእያ ካናነታ ቢታነ፥ ስዶናታ ቢታ ግድዳ ማራፐ ብድ አሞረታ ዛዋ አፌቃ ጋካናዉ ደእያ ቢታይ ኦይከትቤና። 5 ገባላታ ቢታይነ ባኣል-ጋደፐ ዶሎሀ ባጋን ደእያ አርሞና ዙማፐ ብድ፥ ሀማታ ፕኖ ጋካናዉ ቡሮ ኦይከትቤና። 6 ልባኖሰፐ ብድ ማሰሮና ጋካናዉ ገዘ ቢታን ደእያ ስዶናታ ኡባ ታኒ እስራኤለታ ስንꬃፈ ጎዳ ከሳና። ታኒ ነና ኪትዳይሳዳ ሄ ቢታ እስራኤለ አሳስ ላታ ኦꬃዳ ሻካ። 7 ኔን ሄ ቢታ ኡዱፉን ኮቻታስነ ምናሰ ኮቻፈ ባጋስ ሻካ” ያግስ።

ዮርዳኖሰፐ ዶሎሀ ባጋ ቢታ

8 ሮቤላ ኮቻይ፥ ጋዳ ኮቻይነ ምናሰ ኮቻፈ ባጋይ ጎዳ አይለይ ሙሰይ ዮርዳኖሰፐ ሄፍንꬃን፥ ዶሎሀ ባጋን ደእያ ቢታ ካሰ ላታ ኦꬅድ ኤንታዉ እምስ። 9 ኤንታ ቢታይ አርኖና ዛንጋራ ማታን ደእያ አሮኤራፐ ብድ፥ ሄ ዛንጋራን ደእያ ካታማፐ ብድ፥ መደባ ገዝያ ካንꬅድ ድቦና ጋካናሳ። 10 ቃስ ሀሰቦናን ኡትድ አሞነታ ዛዋ ጋካናዉ ሃርያ አሞረታ ካዋ ስሆና ካታማታ ኡባ ጋኬስ። 11 ሄሳዳካ፥ ጋላዳታ፥ ጌሹረታነ ማእካታ ቢታ ኡባ፥ አርሞና ዙማ ኡባነ ሳላካ ጋካናዉ ደእያ ባሳነ ቢታ ኡባ ኦይኬስ። 12 አስታሮተንነ ኤድራአን ኡትድ፥ ሃርዳ ባሳነ ካዋ ኦገ ቢታ ኡባ ኦይኬስ፤ ሄ ቢታይ ካሰ ራፋይመታፐ አትዳ ቢታ። ሙሰይ ኤንታ ፆንድ ቢታፈ ጎድድ ከስስ። 13 ሽን እስራኤለ አሳይ ጌሹረታነ ማእካታ ጎድድ ከስቦኮና። ኤንቲ ሀች ጋካናዉ እስራኤለ አሳ ግዶን ደኦሶና።

14 ሙሰይ ሌወ ኮቻስ ላታ ቢታ እምቤና። ጎዳይ፥ እስራኤለ ፆሳይ፥ ኤንታዉ ኪትዳይሳዳ ታማን ፁሳ ያርሾ ኤንታዉ ላታ ኦꬅድ እምስ።

15 ሙሰይ ሮቤላ ኮቻስ ኤንታ ኮቻን ኮቻን ላታ እምስ። 16 ኤንታ ቢታይ አርኖና ዛንጋራ ማታን ደእያ አሮኤራፐ ብድ፥ ሄ ዛንጋራን ደእያ ካታማ ካንꬅድ ገዘ መደባ ጋኬስ። 17 ሀሰቦና፥ ገዘ ካታማታ፥ ድቦና፥ ባሞት-ባኣላ፥ ቤት-ባል-መኦና፥ 18 ያሃፃ፥ ቀደሞታ፥ መፋታ፥ 19 ቅራታይማ፥ ሰባማ፥ ደረይ ዳርያ ዛንጋራን ደእያ ፀረት-ሻሃረ፥ 20 ቤት-ፓኦራ፥ ፕስጋ ዙማፐ ጋርሳን ደእያ ቢታነ ቤት-ያሽሞታ ጌተትያ ቢታታ ኡባ ጋኬስ። 21 ቃስ ገዘን ደእያ ካታማታነ ሀሰቦናን ኡትድ ሃርዳ አሞረታ ካዋ ስሆና ቢታ ኡባ ጋኬስ። ሙሰይ ካዋ ስሆናነ ምድያመታ ሀላቃታ ኤዋ፥ ረቄማ፥ ፁራ፥ ሁራነ ሬባ ኦልድ ፆንስ። ሀይሳቲ ካዋ ስሆናፐ ጋርሳን ሄ ቢታ ሃረይሳታ። 22 እስራኤለ አሳይ ማሩዋ፥ ብኦራ ናኣ፥ ባላማ ዎꬍዶሶና። 23 ሮቤላ ኮቻስ ዉሎሀ ባጋ ዛዋይ ዮርዳኖሰ ሻፋ። ሮቤላ ኮቻስ ኮቻን ኮቻን ላታ ግድድ እመትዳ ካታማትነ ጉታት ሀይሳታ።

24 ሙሰይ ጋዳ ኮቻስ ኤንታ ኮቻን ኮቻን ላታ ቢታ ሻክድ እምስ። 25 ኤንታ ቢታይ ያእዜራ፥ ጋላዳን ደእያ ካታማታ ኡባነ አሞነታ ቢታፈ ባጋ ኤክድ፥ ራባ ዶሎሀ ባጋን ደእያ አሮኤራ ጋኬስ። 26 ሄሳዳካ፥ ሀሰቦናፐ ደንድድ፥ ራሞት-ምፅጳነ በፆንማ ጋኬስ። ቃስ ማህናይማፐ ብድ ዳቤራ ዛዋ ጋኬስ። 27 ቃስ ዮርዳኖሰ ዛንጋራን፥ ሀሰቦና ካዋ ስሆና ካዎተꬃፈ አትዳ፥ ቤት-ሀራመ፥ ቤት-ንምራ፥ ሱኮታነ ፃፎና ጌተትያ ካታማታ ኤኬስ። ኤንታ ዛዋይ ዉሎሀ ባጋን ዮርዳኖሰ ሻፋ፥ ቃስ ፑደሀ ባጋን ከነሬታ አባ ጋኬስ። 28 ጋዳ ኮቻስ ኮቻን ኮቻን ላታ ቢታ ግድድ እመትዳ ካታማትነ ጉታት ሀይሳታ።

29 ሙሰይ ምናሰ ኮቻፈ ባጋስ ኤንታ ኮቻን ኮቻን ላታ ቢታ እምስ። 30 ኤንታ ቢታይ ማህናይማነ ባሳነ ቢታ ኡባ ጋክ ኦይኬስ። ባሳነ ካዋ ኦገ ካዎተꬃ ኡባነ ባሳነን ደእያ ኡሱፑን ታሙ ያእራ ካታማታ ኦይኬስ። 31 ቃስ ጋላዳፐ ባጋነ ባሳነን ኦገ ካዎተꬃስ ዋና ካታማ ግድዳ አስታሮተነ ኤድራአ ጌተትያ ካታማታ ጋኬስ። ሄ ኡባይ ምናሰ ናአ ማክራ ኮቻስ ኤንታ ኮቻን ኮቻን ጋክዳይሳ።

32 ሙሰይ ዮርዳኖሰፐ ሄፍንꬃን፥ እያርኮፈ ዶሎሀ ባጋን ደእያ ሞአበ ደንባን ደእሸ ሻክድ እምዳ ቢታይ ሀይሳ። 33 ሽን ሙሰይ ሌወ ኮቻስ ላታ ቢታ እምቤና። ጎዳይ፥ እስራኤለ ፆሳይ ኤንታ ላታ።

14

ዮርዳኖሰፐ ዉሎሀ ባጋ ቢታታ

1 ካህነይ አላዛር፥ ናወ ናአይ እያሱይነ እስራኤለ ሶ አሳ ሀላቃት፥ ካናነ ቢታ ኤንታ ኮቻን ኮቻን ሻክን፥ እስራኤለ አሳ ጋክዳ ቢታይ ሀይሳፈ ካልድ ደኤይሳ። 2 ጎዳይ ሙሰ ኪትዳይሳዳ ላታ ቢታይ ኡዱፉናነ ባጋ ኮቻስ ሳማን ሻከትስ። 3 ሙሰይ ካሰ ናምአነ ባጋ ኮቻስ ዮርዳኖሰፐ ዶሎሀ ባጋን ደእያ ቢታ እምስ፥ ሽን ሌወ ኮቻስ ኤንታ ግዶን ላታ ቢታ እምቤና። 4 ዮሰፋ ናይት ምናሰይነ ኤፍሬመይ ናምኡ ኮቸ ግድዶሶና። ሌወ ኮቻስ ዱሳ ካታማታነ መሄ ሄምያ ቢታ እምስፐ አትሽን፥ ላታ ቢታ እምቤና። 5 ጎዳይ ሙሰ ኪትዳይሳዳ እስራኤለ አሳይ ቢታ ሻከትድ ኤክዶሶና።

ከብሮነይ ካለባስ እመትስ

6 እስ ጋላስ ይሁዳ አሳይ እያሱኮ ጋልጋላ ይዶሶና። ኤንታፈ እሶይ፥ ቀነዛ ኮቻይ፥ ዮፎና ናአይ ካለብ እያሱኮ፥ “ኑኒ ቃደስ-ባርነን ደእያ ዎደ ጎዳይ ናብያ ሙሰ ባጋራ ነባነ ታባ ኦድዳይሳ ኤራሳ። 7 ጎዳ አይለይ ሙሰይ ሀ ቢታ ዎቻና መላ ቃደስ-ባርነፈ ታና ኪትያ ዎደ ታዉ ላይꬅ ኦይታማ። ሄ ዎደ ታኒ አማንꬅያ ኦዳ ሙሰስ ኤሀስ። 8 ታራ ብዳ አሳት አሳ ዎዛና ያሻን ትልእስዶሶና፥ ሽን ታኒ ጎዳ፥ ፆሳ ፖሎ ካላስ። 9 ሄ ጋላስ ሙሰይ፥ ‘ኔን፥ ጎዳ፥ ፆሳ ፖሎ ካልዳ ግሾ፥ ነ ቶሆይ የꬍዳ ቢታይ ነዉነ ነ ኮቻስ መርና ላታ ቢታ ግዳና’ ግድ ታዉ ጫቅስ። 10 እያሱ፥ አነ ቆፓ፤ ጎዳይ ሄሳ ሙሰስ ኦድ ስምን ሀች ኦይታማነ እቻሹ ላይꬅ ግድስ። እስራኤለ አሳይ መላ ቢታን ስመረትያ ዎደ ኡባን ሀች ጋꬃናዉ ጎዳይ ታና ፓፃ ዎꬅስ። ሀእ ታዉ ላይꬅ ሆስፑን ታማነ እቻሻ ግድስ። 11 ታዉ ሄ ዎደ ደእያ ምኖተꬃይ ሀችካ ደኤስ። ኦለታናዉ፥ ከያናዉነ ገላናዉ ታዉ ሀእካ ዎልቅነ ፃላተꬅ ደኤስ። 12 ሄ ዎደ ጎዳይ ታዉ እማና ግድ ጫቅዳ ሄ ደረይ ዳርያ ቢታ ታዉ እማ። ሄ ቢታን አናቀት ደኤይሳነ ኤንታ ካታማት ግታነ ግምበትዳ ካታማ ግደይሳ ሄ ዎደ ነ ስአዳሳ። ግድኮካ ጎዳይ ግዳይሳዳ እ ታራ ግድኮ፥ ኤንታ ሄ ቢታፈ ታኒ ጎዳና” ያግስ።

13 እያሱይ ዮፎና ናአ ካለባ አንጅድ፥ ከብሮና እያዉ ላታ ኦꬅ እምስ። 14 እ ጎዳ፥ እስራኤለ ፆሳ ፖሎ ካልዳ ግሾ፥ ከብሮና ሀች ጋካናዉ ቀነዛ ኮቻ ዮፎና ናኣ ካለባ ኮቻስ ላታ ቢታ ግድስ። 15 ካሰ ከብሮና ሱንꬃይ ቅርያት-አርባ ጌተቴስ። አርብ፥ አናቀታ ግዶን ኤረትዳ ግታ አሰ።

ሄሳፈ ጉየ፥ ቢታይ ኦላፐ ሸምፕስ።

15

ይሁዳ ላታ

1 ይሁዳ ኮቻስ ኤንታ ኮቻን ኮቻን ሻከትዳ ቢታይ ኤዶመን ዛዋትድ፥ ዱገሀ ባጋን ደእያ ፂነ መላ ቢታ ዉርሰꬃ ጋኬስ። 2 ዱገሀ ባጋን ኤንታ ዛዋይ ማፅነ አባፈ ዱገሀ ባጋን ዉርሰꬃ ጋፃ ጋኬስ። 3 አክራብማ ፕኑዋ ካንꬅድ፥ ፂነፐ ብድ፥ ቃደስ-ባርነስ ዱገሀ ባጋ ጋኬስ። ቃስ ሄፅሮና ካንꬅድ፥ አዳረ ከይድ፥ ቃርቃኮ ስሜስ። 4 ሄሳፈ ቃስ አፅሞና ካንꬅድ፥ ግብፀ ሻፋ ጋክድ፥ መደትራነ አባን ዛዋቴስ። ዱገሀ ባጋን ደእያ ይሁዳ ዛዋይ ሄሳ።

5 ዶሎሀ ባጋ ዛዋይ ማፅነ አባ ብድ፥ ዮርዳኖሰ ሻፋ ዉርሰꬃ ጋኬስ። ፑደሀ ባጋ ዛዋይ ቃስ ዮርዳኖሰ ሻፋይ ገልያሱዋፕ ብድ፥ 6 ቤት-ሆግላ ከዬስ። ያፐ ቤት-አራባ ባጋራ ካንꬅድ፥ ሮቤላ ናኣ ቦሃና ቆፍሶ ሹቻን ዛዋቴስ። 7 ያፐ ዛዋይ አኮራ ዛንጋራፐ ዳብራ ከይድ፥ ዛንጋራፐ ዱገሀ ባጋን ደእያ አዱምማ ፕኑዋ ስንꬃ ባጋን አግድ ፑደሀ ባጋራ ጋልጋላ ስሜስ። ሄሳፈ ቃስ ኤንሸመሸ ፑልቱዋ ካንꬅድ፥ ኤንሮጌላን ዛዋቴስ። 8 ሄሳፈ ህኖማ ዛንጋራ ካንꬅድ፥ ያቡሰታ ካታማ ግድዳ የሩሳላመ ዱገሀ ባጋ ጋኬስ። ካልድ ዛዋይ ህኖመ ዛንጋራፐ ዉሎሀ ባጋን ደእያ ዙማ ሁጵያ ከይድ፥ ፑደሀ ባጋን ራፋይመ ዛንጋራ ጋኬስ። 9 ሄ ዙማ ሁጵያፐ ብድ፥ ናፍቶሀ ፑልቱዋ ካንꬅድ፥ ኤፍሮና ዙማ ቦላ ደእያ ካታማታኮ ከዬስ። ሄሳፈ ቃስ ባኣላ ዎይኮ ቅርያት-ይኣርማ ስሜስ። 10 ባላ ፑደሀ ባጋራ ዛዋይድ፥ ሳይረ ዙማኮ ዉሎሀ ባጋ ምርቀትድ፥ ይኣርመ ዎይኮ ክሳሎነ ደርያ ጋክድ፥ እያፐ ዱገ ቤት-ሳሜሳ ዎꬍድ፥ ትምና ፕኔስ። 11 ሄ ዛዋይ ኤቅሮና ፑደሀ ባጋራ ካንꬅድ፥ ሽክሮና ምርቀትድ፥ ባላ ዙማራ ብድ፥ ያብንኤላን ዛዋቴስ። ሄ ዛዋ ዉርሰꬃይ መደትራነ አባ ግድድ፥ 12 ዉሎሀ ባጋ ዛዋይ መደትራነ አባስ ጋፃ ግዴስ። ይሁዳ ኮቻይ ደእዳ ቢታ ዛዋይ ሀይሳ።

ካለባ ቢታ

(አይሰ 1:11-15)

13 ጎዳይ ኪትዳይሳዳ፥ እያሱይ፥ ዮፎና ናኣ ካለባ ጋክያ ላታ ይሁዳ ቢታፈ ቅርያት-አርባ ጌተትያ ከብሮና እምስ። አርብ አናቀ አዋ። 14 ካለብ አናቀ ኮቻታ፥ ሰሳያ፥ አክማናነ ታልማያ ጌተትያ ሄꬓታ ከብሮናፐ ከስስ። 15 ሄሳፈ ደንድድ፥ ዳብራን ደእያ አሳ ኦላናዉ ብስ። ዳብራ ካታማይ ካሰ ቅርያት-ሰፈራ ጌተቴስ። 16 ካለብ፥ “ቅርያት-ሰፈራ ኦልድ፥ ኦይክያ አድያስ ታኒ፥ ታ ናእዉ አክሶ እማና” ያግስ። 17 ያትን፥ ካለባ እሻ ቃናዛ ናአይ፥ ጎቶንያል ሄ ካታማ ኦልድ ኦይክን፥ ካለብ ባ ናእዉ አክሶ እያዉ እምስ።

18 አክሳ ጎቶንያላ ገልያ ዎደ እ አዋይ እዉ ጋደ እማናዳ ዎሳና መላ ጎቶንያል እዮ ዞርስ። እያ ባቁሎ ቦላፈ ዎꬍን፥ ካለብ እዮ፥ “አይ ኮያይ?” ያግድ ኦይችስ።

19 እያ ዛራዳ፥ “ነ ካሰ ታዉ ዎይትዳ ቢታይ መላ ቢታ ግድያ ግሾ፥ ሃꬃ ፑልቶይ ደእያ ቢታ ታዉ ጉጃዳ እማርክ” ያጋሱ። ያትን፥ ካለብ ቆሞንነ ጋርሳን ደእያ ፑልቶ ሃꬃ እዉ እምስ።

ይሁዳ ካታማታ

20 ይሁዳ ኮቻት ባንታ ኮቻን ኮቻን ኤክዳ ላታይ ሀይሳፈ ካልድ ፃፈትዳይሳ። 21 ዱገሀ ባጋን ኤዶመ ጋፃን ደእያ ይሁዳ ካታማት፥ ቃብዱኤላ፥ ኤደራ፥ ያጉራ፥ 22 ቂና፥ ድሞና፥ አዳዳ፥ 23 ቃደሳ፥ ሀፆራ፥ ይትናና፥ 24 ዚፋ፥ ፀለማ፥ ባሎታ፥ 25 ሀፆር-ሀዳታ፥ ቅርዮት-ሄፅሮና ዎይኮ ሀፆራ፥ 26 አማማ፥ ሻማአ፥ ሞሎዳ፥ 27 ሀፃር-ጋዳ፥ ሄሽሞና፥ ቤት-ፓለፃ፥ 28 ሀፃር-ሹኣላ፥ በርሳበህ፥ ብዝዮታ፥ 29 ባኣላ፥ እዩማ፥ ኤፀማ፥ 30 ኤልቶላዳ፥ ከስላ፥ ሆርማ፥ 31 ፅቅላጋ፥ ማድማና፥ ሳንሳና፥ 32 ለባዎታ፥ ሽልሃማ፥ አይናነ እርሞና። ሀ ካታማት ባንታ ጉታታራ እስፈ ላታማነ ኡዱፉና።

33 ዉሎሀ ባጋን ዙማ ፃጶን ደእያ ካታማት፥ ኤሽታኦላ፥ ፆርአ፥ አሽና፥ 34 ዛኖሀ፥ ኤንጋንማ፥ ታፑሀ፥ ኤናማ፥ 35 ያርሙታ፥ አዱላማ፥ ሶኮ፥ አዜቃ፥ 36 ሻእራይማ፥ አድታይማ፥ ገደራነ ገደሮታይማ። ሀ ካታማት ባንታ ጉታታራ እስፈ ታማነ ኦይዳ።

37 ቃስ ሀራ ካታማት፥ ፅናና፥ ሀዳሻ፥ ምግዳል-ጋዳ፥ 38 ድልአና፥ ምፅጳ፥ ዮቅትኤላ፥ 39 ላክሶ፥ ቦፅቃታ፥ ኤግሎና፥ 40 ካቦና፥ ላህማሳ፥ ክትሊሻ፥ 41 ገደሮታ፥ ቤት-ዳጎና፥ ናእማናነ ማቀዳ። ሀ ካታማት ባንታ ጉታታራ እስፈ ታማነ ኡሱፑና።

42 ቃስ ልብና፥ ኤተራ፥ አሸና፥ 43 ይፍታሄ፥ አሽና፥ ነፅባ፥ 44 ቃእላ፥ አክዚባነ ማሬሳ። ሀ ካታማት ባንታ ጉታታራ እስፈ ኡዱፉና።

45 ሄሳዳካ፥ ኤቅሮና ካታማይ ባ ጉታራ ያን ደኤስ። 46 ኤቅሮናፐ ዉሎሀ ባጋን አሽዶዳ ካታማይነ እያ ጉታት ደኦሶና።

47 ቃስ አሽዶዳነ ጋዛ ካታማት ባንታ ጉታታራ ብድ፥ ግብፀ ሻፋ ዛዋነ መደትራነ አባ ላንቅያ ጋካናዉ ደኦሶና።

48 ደረይ ዳርያ ካታማት፥ ሳምራ፥ ያትራ፥ ሶኮ፥ 49 ዳነ፥ ቅርያት-ሰፈራ ዎይኮ ዳብራ፥ 50 አናባ፥ ኤሽታሞአ፥ አንማ፥ 51 ጎሸና፥ ሆሎናነ ግሎ። ሀ ካታማት ባንታ ጉታታራ እስፈ ታማነ እስኖ።

52 ቃስ አራባ፥ ዱማ፥ ኤሽአና፥ 53 ያንማ፥ ቤት-ታፑሀ፥ አፌቃ፥ 54 ሁምፃ፥ ከብሮና ዎይኮ ቅርያት-አርባነ ፅኦራ። ሀ ካታማት ባንታ ጉታታራ እስፈ ኡዱፉና።

55 ቃስ ማኦና፥ ቃርመሎሳ፥ ዚፋ፥ ዩፃ፥ 56 እዝራኤለ፥ ዮቅድኣማ፥ ዛኖሀ፥ 57 ቃይና፥ ግብአነ ትምና። ሀ ካታማት ባንታ ጉታታራ እስፈ ታማ።

58 ሄሳዳካ ሀልሁላ፥ ቤት-ፁራ፥ ጋዶራ፥ 59 ማእራታ፥ ቤት-አኖታነ ኤልትቆና። ሀ ካታማት ባንታ ጉታታራ እስፈ ኡሱፑና።

60 ቃስ ቅርያት-ባኣለ ዎይኮ ቅርያት-ይኣርማነ ራባ። ሀ ካታማት ባንታ ጉታታራ እስፈ ናምአ።

61 መላ ቢታን ቃስ ቤት-አራባ፥ ምድና፥ ሰካካ፥ 62 ንብሻና፥ ማፅነ ካታማነ ኤንጋደ። ሀ ካታማት ባንታ ጉታታራ እስፈ ኡሱፑና።

63 ግዶሽን፥ ይሁዳ አሳይ የሩሳላመን ደእያ ያቡሰታ ጎድድ ከሳናዉ ዳንዳእቦኮና። ሄሳ ግሾ፥ ያቡሰት ሀች ጋካናዉ የሩሳላመን ይሁዳ አሳራ እስፈ ደኦሶና።

16

ኤፍሬማነ ምናሰ ላታ

1 ዮሰፋ ኮቻታ ጋክዳ ላታ ቢታይ ዱገሀ ባጋራ እያርኮ ማታን ደእያ ዮርዳኖሰን ዶሜስ። እያርኮ ፑልቱዋስ ዉሎሀ ባጋ ጋፃፐ ብድ፥ መላ ቢታ ካንꬅድ፥ ደረይ ዳርያ ቢታ ኤክድ፥ ቤተለ ጋኬስ። 2 ቤተለፐ ብድ፥ አርከት ደእያ አፃሮት-አዳረ ካንꬅድ፥ ሎዛ ጋኬስ። 3 ሄሳፈ ዉሎሀ ባጋን ደእያ ያፍሌፃታ ቢታ ዱገ ዎꬍድ፥ ጋርሳ ቤት-ሆሮና ጋክድ፥ ያፐ ገዘራ ካንꬅድ፥ መደትራነ አባን ዛዋቴስ።

4 ዮሰፋ ኮቻት፥ ምናሰነ ኤፍሬማ ኮቻት፥ ባንታና ጋክያ ቢታ ላትዶሶና።

5 ኤፍሬማ ኮቻ ኤንታ ኮቻን ኮቻን ጋክዳ ቢታይ ሀይሳ፤ ኤንታ ዛዋይ ዶሎሀ ባጋራ ደእያ አፃሮት-አዳረፐ ብድ፥ ቆሞ ባጋ ቤት-ሆሮና ከዬስ። 6 ያፐ ካንꬅድ መደትራነ አባን ዛዋቴስ። ቃስ ፑደሀ ባጋራ ደእያ ዛዋይ ምክማታታ። ያፐ ዶሎሀ ባጋራ ደእያ ታናት-ሴሎኮ ምርቀትድ፥ ያኖሀ ጋኬስ። 7 ያኖሃፐ ደንድድ፥ አፃሮተነ ናአራተ ዎꬍድ፥ እያርኮ ጋክድ፥ ዉርሰꬃይ ዮርዳኖሰ ሻፋን ኤቄስ። 8 ጋፃ ዛዋይ ታፑሀፐ ብድ፥ ዉሎሀ ባጋራ ደእያ ቃና ሻፋ ላንቅያ ኦይክድ፥ መደትራነ አባን ኤቄስ። ኤፍሬማ ኮቻይ ባንታ ኮቻን ኮቻን ላትዳ ቢታይ ሀይሳ። 9 ሄስ ምናሰ ኮቻ ላታ ግዶን ኤፍሬማ ኮቻስ እመትዳ ካታማታነ ኤንታ ጉታታ ኡባ ጉጄስ። 10 ግዶሽን፥ ኤፍሬማ ኮቻይ ገዘራን ደእያ ካናነታ ጎድድ ከስቦኮና። ሄሳ ግሾ፥ ካናነት ሀች ጋካናዉ ኤፍሬማ ኮቻ ግዶን ደኦሶና። ሽን ኤፍሬማ ኮቻስ አይለትድ ኦꬆሶና።

17

1 ዮሰፋ ባይራ ናኣ ምናሰ ኮቻስ እመትዳ ላታ ቢታይ ካልድ ደኤይሳ፤ ጋላዳ አዋይ ማክር ምናሰ ባይራ ናአ። ማክር ምኖ ኦላንቾ ግድዳ ግሾ፥ ጋላዳነ ባሳነ ቢታ ኤክዶሶና። 2 ዮርዳኖሰ ሻፋፐ ዉሎሀ ባጋራ ደእያ ቢታይ ሀንኮ አትዳ ምናሰ ኮቻስ፥ አብኤዘራስ፥ ሄለቃስ፥ አስርኤላስ፥ ሴከማስ፥ ሄፌራስነ ሻምዳአስ እመትስ። ሀይሳቲ ዮሰፋ ናኣ ምናሰ ኮቻታ።

3 ሄፌራ ናኣ ሰሎጳዳ፥ ጋላዳ ናኣ ሄፌራ፥ ማክራ ናኣ ጋላዳ፥ ምናሰ ናኣ ማክራ። ሰሎጳዳስ ማጫ ናአፐ አትሽን፥ አደ ናእ ባዋ። ሄ ማጫ ናይታ ሱንꬃይ ማህሎ፥ ኖኦ፥ ሆግሎ፥ ምልኮነ ትርፆ። 4 ኤንቲ ካህንያ አላዛራኮ፥ ናወ ናኣ እያሱኮነ ደርያ ጭማታኮ ብድ፥ “ኑ ዳቦታዳ ኑስካ ላታ ቢታ እማና መላ ጎዳይ ሙሰ ኪትስ” ያግዶሶና። ያትን፥ ጎዳይ ኪትዳይሳዳ ኤንታ ዳቦታዳ ኤንታዉካ ላታ ቢታ እምስ። 5 ምናሰ ኮቻት ዮርዳኖሰ ሻፋፐ ዶሎሀ ባጋን ደእያ ጋላዳነ ባሳነ ቦላ ጉጅድ ታሙ ቢታታ ሳማን ኤክዶሶና። 6 ሄሳ ግሾ፥ ምናሰ ኮቻፈ ማጫ ናይት አደ ናይታራ እስፈ ላታ ቢታ ሻከትዶሶና። ጋላዳ ቢታይ አትዳ ምናሰ ኮቻስ ግድስ።

7 ምናሰ ኮቻ ቢታ ዛዋይ አሴራፐ ብድ፥ ሴከማፐ ዶሎሀ ባጋን ደእያ ምክማታታ ጋኬስ። ሄ ዛዋይ ያፐ ካንꬅድ፥ ዱገሀ ባጋን አንታፑሀን ደእያ ደርያ ጉጄስ። 8 ታፑሀ ቢታይ ምናሰ ኮቻሳ፥ ሽን ምናሰ ዛዋን ደእያ ታፑሀ ካታማይ ኤፍሬማ ኮቻሳ። 9 ቃስ ሄ ዛዋይ ያፐ ብድ፥ ቃና ሻፋን ዛዋቴስ። ምናሰ ካታማታ ግዶን ኤፍሬማ ካታማትካ ደኦሶና። ሽን ምናሰ ዛዋይ ቃና ሻፋፐ ፑደሀ ባጋራ ብድ መደትራነ አባን ኤቄስ። 10 ሻፋፐ ዱገሀ ባጋን ደእያ ቢታይ ኤፍሬማሳ፤ ቃስ ፑደሀ ባጋን ደእያ ቢታይ ምናሰሳ። ምናሰ ቢታ ዛዋይ መደትራነ አባ ጋኬስ። እያዉ ፑደሀ ባጋራ አሴር፥ ቃስ ዶሎሀ ባጋራ ይሳኮር ዛዋቴስ። 11 ይሳኮራነ አሴራ ቢታታ ግዶን፥ ቤት-ሳና፥ ይብላማ፥ ዶራ፥ ኤንዶራ፥ ታናካነ ማግዶ ጌተትያ ካታማትነ ጉታት ምናሰሳ። 12 ሽን ምናሰ ኮቻት ሄ ካታማታን ደእያ አሳታ ከስድ ካታማታ ኦይካናዉ ዳንዳእቦኮና። ሄሳ ግሾ፥ ካናነት ያን ዱስ ኦይክዶሶና። 13 እስራኤለ አሳይ ዎልቃን ምንኮካ፥ ካናነት ዎልቃ ኦሶ ኦꬃና መላ ኡንኤꬅዶሶናፐ አትሽን፥ ኤንታ ኩመꬅ ጎድድ ከስቦኮና።

14 ዮሰፋ ኮቻይ፥ “ጎዳይ ኑና አንጅድ፥ ዳርስስ፤ ያትን፥ አይስ እስ ሳማ ፃላላ ላታ ቢታ ኑስ እማዲ?” ያግድ እያሱ ኦይችዶሶና።

15 እያሱይ ዛሪድ፥ “ህንተ ዳሮ ግድኮ፥ ደረይ ዳርያ ኤፍሬማ ቢታይ ህንተዉ ጉፅዳባ ግድኮ፥ ፓርዘትነ ራፋይመት ደእያ ቢታ ብድ ዎራ ቄፅተ” ያግስ።

16 ዮሰፋ ኮቻይ፥ “ሄ ደረይ ዳርያ ቢታይካ ኑስ ግደና። ቃስ ቤት-ሳና ካታማንነ እያ ጉታን ደኤይሳታስነ እዝራኤለ ዛንጋራን ደእያ ካናነታስ ብራታ ፓራ ጋረት ደኦሶና” ያግዶሶና።

17 ያትን እያሱይ ዮሰፋ ኮቸ ግድዳ ኤፍሬማነ ምናሰ፥ “ህንተ ዳሮነ ዎልቃማ፤ ህንተዉ እስ ሳማ ፃላላ ግዳናዉ በሰና። 18 ሄሳ ግሾ፥ ደረይ ዳርያ ቢታይ ህንተባ ግዳና። ሄ ገዘይ ዎራ ግድኮካ ቄፅድ፥ ጋፃ ጋካናዉ ህንተባ ኦꬅተ። ካናነታስ ብራታ ፓራ ጋረት ደእኮካ፥ ቃስ ኤንቲ አይ ምኖ ግድኮካ ህንተ ኤንታ ጎድድ ከሳናዉ ዳንዳኤታ” ያግስ።

18

አትዳ ቢታ ሻሆ

1 ቢታ ኦል ፆንድ ኦይክዳፐ ጉየ፥ እስራኤለ አሳ ኡባይ ሴሎን ሺቅድ፥ ጎዳ ጎይኖ ዱንካንያ ያን ኤስዶሶና። 2 ሽን እስራኤለ አሳፐ ላታ ቢታ ኤክቦና ላፑን ኮቻት አትዶሶና።

3 ሄሳ ግሾ፥ እያሱይ እስራኤለ አሳኮ፥ “ጎዳይ ህንተ አዋታ ፆሳይ ህንተዉ እምዳ ቢታ ላቶና አዉደ ጋካናዉ ጋምአኔ? 4 እስ እስ ኮቻፈ ሄꬑ ሄꬑ አሳታ ዶርተ። እስ እስ ኮቻይ ላታና ቢታ ኤንቲ ዩይድ፥ ፆሞስ በእድ፥ ማዝጋብድ ያና መላ ታ ኤንታ ኪታና። ኤንቲ ሄ ቢታባ ፃፍ ኤክድ፥ ስሚድ ታኮ ያና። 5 ሄ ቢታ ላፑን በሳን ሻካና። ይሁዳ ኮቻይ ዱገሀ ባጋን፥ ዮሰፋ ኮቻይ ፑደሀ ባጋን ደእያ ባንታ ቢታ ኦይክዳ መላ ዳና። 6 ሀ ላፑን በሳን ሻከታና ቢታ ቆንጭስ ፃፍድ ኤክ ዪተ። ጎዳ፥ ኑ ፆሳ ስንꬃን ኤንታዉ ሳማ የጋና። 7 ግዶሽን፥ ሌወ ኮቻት ካህነ ግድድ፥ ጎዳስ ኦꬅያ ግሾ፥ ህንተራ ላታ ቢታ ኤኮኮና። ጋዳ ኮቻይ፥ ሮቤላ ኮቻይነ፥ ምናሰ ኮቻፈ ባጋይ ዮርዳኖሰ ሻፋፐ ዶሎሀ ባጋን፥ ጎዳ አይለይ፥ ሙሰይ ኤንታዉ እምዳ ቢታ ኮይሮትድ ላትዶሶና” ያግስ።

8 ሄ አሳት ቢታ ፆሞስድ፥ ፃፋናዉ ባናፐ ስን፥ እያሱይ፥ “ብድ ቢታ ዩይድ ፆሞስድ ፃፍተ፤ ስሚድ ታኮ ዪተ። ታኒ ሀይሳን፥ ሴሎን፥ ጎዳ ስንꬃን ህንተዉ ሳማ የጋና” ያግድ ኪትስ። 9 አሳት ብድ፥ ቢታ ኡባ ዩይዶሶና። ካታማታ ኡባ ፃፍድ፥ ቢታ ዋት ላፑን በሳን ሻካነኮ ቆንጭስዶሶና። ያት ስሚድ፥ እያሱይ ዱንካንዳ ጉታ፥ ሴሎ ስምዶሶና። 10 እያሱይ ጎዳ ስንꬃን፥ ሴሎን ኤንታዉ ሳማ የግስ። አትዳ እስራኤለ ዘረꬃታ ጋክያ ላታ ቢታ ሻክድ እምስ።

ብንያመ ላታ

11 ኮይሮ ሳማይ ብንያመ ኮቻ ኤንታ ኮቻን ኮቻን ጋክስ። ኤንታ ጋክዳ ቢታይ ይሁዳፐነ ዮሰፋ ኮቻፈ ግዶን ደኤስ። 12 ፑደሀ ባጋራ ኤንታ ዛዋይ ዮርዳኖሰፐ ደንድድ፥ እያርኮ ፑደ ከይድ፥ ዉሎሀ ባጋን ደእያ ደረይ ዳርያ ቢታ ካንꬅድ፥ ቤት-አዌና መላ ቢታን ኤቄስ። 13 ሄ ዛዋይ ዱገሀ ባጋራ ካሰ ሎዛ ጌተትድ ፄገትያ ቤተለ ካንꬅድ፥ ዱገሀ አፃሮት-አዳረ ዎꬍድ፥ ቤት-ሆሮናፐ ዱገሀ ባጋን ደእያ ዙማን ዛዋቴስ። 14 ሄ ዛዋይ ዱገሀ ባጋራ ቤት-ሆሮና ስንꬃን ደእያ ዙማፐ ዉሎሀ ባጋ ፃፀትድ፥ ይሁዳ ኮቻ ካታማ ግድዳ፥ ቅርያት-ባኣለ ዎይኮ ቅርያት-ይኣርማ አꬌስ። ሄስ ዉሎሀ ባጋራ ደእያ ዛዋ። 15 ዱገሀ ባጋ ዛዋይ ዉሎሀ ባጋራ ቅርያት-ይኣርመፐ ደንድድ፥ ናፍቶሀ ፑልቶታን ዛዋቴስ። 16 ሄሳፈ ሄ ዛዋይ ዱገ ብድ ራፋይመ ዛንጋራፐ ፑደሀ ባጋን ደእያ ሄኖማ ዛንጋራፐ ስንꬃ ባጋራ ዱገ ዎꬌስ። ያፐ ያቡሰታ ካታማፐ ዱገሀ ባጋን ደእያ ላንቅያ ኦይክድ፥ ህኖመ ዛንጋራ ዎꬍድ፥ ኤንሮጌላን ዛዋቴስ። 17 ያፐ ፑደሀ ባጋ ምርቀትድ ኤንሸመሸ ባጋራ አዱምማ ዙማ ስንꬃን ደእያ ገልሎታ ጋኬስ። ያፐ ቃስ ሮቤላ ናኣ ቦሃና ሹቻኮ ዱገ ዎꬌስ። 18 ቃስ ቤት-አራባ ፑደሀ ባጋ ላንቅያ ኦይክድ፥ ዱገ ዮርዳኖሰ ዛንጋራ ዎꬌስ። 19 ሄሳፈ ቤት-ሆግላ ፑደሀ ላንቅያ ካንꬅ ብድ፥ ዮርዳኖሰ ሻፋይ ጎግድ ገልያ ማፅነ አባፈ ፑደሀ ባጋ ጋፃ ጋኬስ። ሀይስ ዱገሀ ባጋ ዛዋ። 20 ዶሎሀ ባጋ ዛዋይ ዮርዳኖሰ ሻፋ። ብንያመ ኮቻት ላትዳ ቢታይ ኡባ ባጋራ ዛዋትዳ ዛዋይ ሀይሳ።

21 ብንያመ ኮቻይ ባንታ ኮቻን ኮቻ ላትዳ ካታማት፥ እያርኮ፥ ቤት-ሆግላ፥ ኤመቅ-ቃፅፃ፥ 22 ቤት-አራባ፥ ዛማራይመ፥ ቤተለ፥ 23 አዊመ፥ ፓራ፥ ኦፍራ፥ 24 ከፋር-አሞና፥ ኦፍናነ ግብአ። ኤንቲ ኩመꬅ ታማነ ናምኡ ካታማ። ኤንታ ዩሹዋን ደእያ ጉታትካ ኤንታ ቦላ ጉዠቶሶና። 25 ቃስ ጋባኦና፥ ራማ፥ በኤሮታ፥ 26 ምፅጳ፥ ከፍራ፥ ሞፃ፥ 27 ረቄማ፥ ይርጳኤላ፥ ታራላ፥ 28 ፀላአ፥ ኤለፋ፥ የሩሳላመ ጌተትያ ያቡሰታ ካታማ፥ ግብአነ ቅርያት-ይኣርማ። ኤንቲ ኩመꬅ ታማነ ኦይዱ ካታማ። ኤንታ ዩሹዋን ደእያ ጉታትካ ኤንታ ቦላ ጉዠቶሶና። ብንያመ ኮቻይ ባንታ ኮቻን ላትዳ ቢታይ ሀይሳ።

19

ስሞና ላታ

1 ናምአንꬆ ሳማይ ስሞና ኮቻ ኤንታ ኮቻን ኮቻን ጋክስ። ኤንቲ ላትዳ ቢታይ ይሁዳ ኮቻት ላትዳ ቢታ ግዶን ደኤስ። 2 ኤንቲ ላትዳ ካታማት፥ በርሳበ ዎይኮ ሴባ፥ ሞላዳ፥ 3 ሀፃር-ሹኣላ፥ ባላ፥ ኤፀማ፥ 4 ኤልቶላዳ፥ ባቱላ፥ ሆርማ፥ 5 ፅቅላጋ፥ ቤት-ማርካቦታ፥ ሀፃር-ሱሳ፥ 6 ቤት-ላባኦታነ ሻሩሀ። ኤንቲ ኩመꬅ ታማነ ሄꬓ ካታማ። ኤንታ ዩሹዋን ደእያ ጉታት ኤንታ ቦላ ጉዠቶሶና። 7 ቃስ ሀራ በሳን አይና፥ እርሞና፥ ኤተራነ አሻና ጌተትያ ኦይዱ ካታማታነ ኤንታ ዩሹዋን ደእያ ጉታታ ኦይክዶሶና። 8 ስሞና ቢታይ ዱገሀ ባጋን ደእያ ባእላት-ባኤራ ዎይኮ ራማ ካታማታነ ኤንታ ዩሹዋን ደእያ ጉታታ ኡባ ጋኬስ። ስሞና ኮቻይ ባንታ ኮቻን ኮቻን ላትዳ ቢታይ ሀይሳ። 9 ይሁዳ ኮቻታ ጋክዳ ቢታይ ዳልጋ ግድዳ ግሾ፥ እያፐ ሻከትድ፥ ስሞና ኮቻታስ እመትስ።

ዛብሎና ላታ

10 ሄꬓንꬆ ሳማይ ዛብሎና ኮቻ ኤንታ ኮቻን ኮቻን ጋክስ። ኤንቲ ላትዳ ቢታይ ሳርዳ ጋኬስ። 11 ያፐ ደንድድ ዛዋይ ዉሎሀ ባጋን ደእያ ማርአላ ካንꬅድ፥ ዳባሼታ ቦችሸ፥ ዮቅናማ ማታን ደእያ ሃꬃ ጋኬስ። 12 ሳርዳፐ ዶሎሀ ባጋ ምርቀትድ፥ ክስሎት-ታቦራ ካንꬅድ ዳብራታንነ ያፋን ዛዋቴስ። 13 ያፐ ዉሎሀ ባጋራ ካንꬅድ፥ ጋት-ሄፌራነ እት-ቃፅናና ጋክድ፥ እርሞናኮነ ነአኮ ምርቀቴስ። 14 ፑደሀ ባጋ ዛዋይ ሀናቶነ ዩይድ፥ ይፍታሄ ዛንጋራን ዛዋቴስ። 15 ሄ ዛዋይ ቃፃታ፥ ናህላላ፥ ሽምሮና፥ ይዳላነ ቤተለመ ጌተትያ ካታማታ ኦይኬስ። ኤንቲ ኩመꬅ ታማነ ናምኡ ካታማ፤ ኤንታ ዩሹዋን ደእያ ጉታት ኤንታ ቦላ ጉዠቶሶና። 16 ዛብሎና ኮቻት ባንታ ኮቻን ኮቻን ላትዳ ካታማትነ ኤንታ ዩሹዋን ደእያ ጉታት ሀይሳታ።

ይሳኮራ ላታ

17 ኦይዳንꬆ ሳማይ ይሳኮራ ኮቻ ኤንታ ኮቻን ኮቻን ጋክስ። 18 ኤንታ ዛዋይ እዝራኤለ፥ ካሱሎታ፥ ሱኔማ፥ 19 ሀፋራይማ፥ ሽኦና፥ አናሃራታ፥ 20 ራብታ፥ ቅሶና፥ አቤፃ፥ 21 ራመታ፥ ኤንጋንማ፥ ኤንሀዳነ ቤት-ጳፀፃ ኦይኬስ። 22 ሄ ቢታ ዛዋይ ታቦረ፥ ሻሀፁማነ ቤት-ሳሜሳ ቦችሸ ብድ፥ ዮርዳኖሰ ሻፋን ዛዋቴስ። ኤንቲ ኩመꬅ ታማነ ኡሱፑን ካታማ፤ ኤንታ ዩሹዋን ደእያ ጉታት ኤንታ ቦላ ጉዠቶሶና። 23 ይሳኮራ ኮቻይ ባንታ ኮቻን ኮቻን ላትዳ ቢታ ግዶን ደእያ ካታማትነ ኤንታ ዩሹዋን ደእያ ጉታት ሀይሳታ።

አሴራ ላታ ቢታ

24 እቻሻንꬆ ሳማይ አሴራ ኮቻ ኤንታ ኮቻን ኮቻን ጋክስ። 25 ኤንታ ቢታ ዛዋይ፥ ሄልቃታ፥ ሀላ፥ በፀና፥ አዝፋ፥ 26 አላመለከ፥ አማዳነ ምሻላ ኤኬስ። ዉሎሀ ባጋራ ቃርመሎሳንነ ስሆር-ልብናታን ዛዋቴስ። 27 ቃስ ዶሎሀ ባጋራ ቤት-ዳጎናኮ ምርቀትድ፥ ዛብሎናነ ይፍታህኤላ ዛንጋራ ቦችሸ ብድ፥ ፑደሀ ባጋራ ቤት-ኤመቃነ ንኤላ ጋኬስ። ቃስ ፑደሀ ባጋራ ካቡላ፥ 28 ኤብሮና፥ ረሆባ፥ ሀሞናነ ቃና ካንꬅድ፥ ስዶናን ዛዋቴስ። 29 ሄ ዛዋይ ራማ ዩይድ፥ ግምበን ድረትዳ ፅሮሳ ካታማ ጋክድ፥ ሆሳኮ ምርቀትድ፥ መደትራነ አባን ዛዋቴስ። ቃስ ማሀላባ፥ አክዚባ፥ 30 ኡማ፥ አፌቃነ ረሆባ ጌተትያ ካታማታ ጋክድ ዛዋቴስ። ኤንቲ ኩመꬅ ላታማነ ናምኡ ካታማ፤ ኤንታ ዩሹዋን ደእያ ጉታት ኤንታ ቦላ ጉዠቶሶና። 31 አሴራ ኮቻይ ባንታ ኮቻን ኮቻን ላትዳ ካታማትነ ኤንታ ዩሹዋን ደእያ ጉታት ሀይሳታ።

ንፍታለመ ላታ

32 ኡሱፑንꬆ ሳማይ ንፍታለመ ኮቻ ኤንታ ኮቻን ኮቻን ጋክስ። 33 ኤንታ ዛዋይ ሄለፋፐነ ዛናንመ ዎላፐ ብድ፥ አዳም-ነቀባ፥ ያብንኤላነ ላቁማ ካንꬅድ፥ ዉርሰꬃይ ዮርዳኖሰ ሻፋን ኤቄስ። 34 ቃስ ሄ ዛዋይ ዉሎሀ ባጋራ አዝኖት-ታቦራኮ ምርቀትድ፥ ሁቆቃን ኤቄስ። ሄ ዛዋይ ዱገሀ ባጋን ዛብሎና፥ ዉሎሀ ባጋን አሴራ፥ ዶሎሀ ባጋን ዮርዳኖሰ ሻፋ ካንꬅድ ይሁዳን ጋኬስ። 35 ግምበን ድረትዳ ካታማት፥ ፅድማ፥ ፄራ፥ ሀማታ፥ ራቃታ፥ ከነሬታ አባ፥ 36 አዳማ፥ ራማ፥ ሀፆራ፥ 37 ቄደሻ፥ ኤድራአ፥ ኤንሀፆራ፥ 38 ይርኦና፥ ማግደላ፥ ሆረማ፥ ቤት-አናታነ ቤት-ሳሜሳ ካታማታ ኦይኬስ። ሄ ካታማት ኩመꬅ ታማነ ኡዱፉና፤ ኤንታ ዩሹዋን ደእያ ጉታት ኤንታ ቦላ ጉዠቶሶና። 39 ንፍታለመ ኮቻይ ባንታ ኮቻን ኮቻን ላትዳ ካታማትነ ኤንታ ዩሹዋን ደእያ ጉታት ሀይሳታ።

ዳነ ላታ

40 ላፑንꬃ ሳማይ ዳነ ኮቻ ኤንታ ኮቻን ኮቻን ጋክስ። 41 ኤንቲ ላትዳ ካታማት ፆርአ፥ ኤሽታኦላ፥ እርሸመሻ፥ 42 ሻአልብማ፥ ኤሎና፥ ይታላ፥ 43 ኤሎና፥ ትምና፥ ኤቅሮና፥ 44 ኤልታቃ፥ ግብቶና፥ ባላታ፥ 45 የሁዳ፥ በነባራቃ፥ ጋት-ርሞና፥ 46 ማያርቆና፥ ራቆናነ ዮጰ ካታማ ዩሹዋን ደእያ ሄራታ ኦይኬስ። 47 ዳነ ኮቻይ ኤንታ ላታ ቢታይ ኤንታፈ ኤከትን፥ ላሸማ ካታማ ብድ፥ ኦላን ፆንድ፥ ሄ ካታማን ደእያ አሳ ማሻን ዎꬍድ፥ ሄ ቢታ ባንታባ ኦꬅዶሶና። ሄ ካታማ ሱንꬃ ላምድ፥ ባንታ አዋ ዳነ ሱንꬃን ዳነ ግድ ሱንꬅዶሶና። 48 ዳነ ኮቻት ባንታ ኮቻን ኮቻን ላትዳ ካታማትነ ኤንታ ዩሹዋን ደእያ ጉታት ሀይሳታ።

49 እስራኤለ አሳይ ቢታ ሻሁዋ ኦንግዳ ዎደ፥ ናወ ናኣ እያሱስ ላታ ቢታ እምዶሶና። 50 ጎዳይ ካሰ ኪትዳይሳዳ እያሱይ ደረይ ዳርያ ኤፍሬማን ደእያ ትምናት-ሳራ ካታማ እማና መላ ኦይችን፥ እያዉ እምዶሶና። ሄ ካታማ ዛር ጊግስድ፥ ያን ደእስ። 51 ካህነይ አላዛር፥ ናወ ናኣ እያሱይነ እስራኤለ ሶ አሳ ሀላቃት ሴሎን፥ ጎዳ ስንꬃን ፆሳ ዱንካንያ ፐንገን ሳማ የግድ፥ ሻክዳ ላታ ቢታይ ሀይሳ። ኤንቲ ቢታ ያት ሻክድ ኦንግዶሶና።

20

ባቃትድ አትያ ካታማታ

1 ሄሳፈ ጉየ ጎዳይ እያሱኮ ሀይሳዳ ያግስ፤ 2 “ታኒ ሙሰ ባጋራ ኪትዳይሳዳ፥ ‘አሳይ ባቃትድ አትያ ካታማታ ዱማያና መላ’ እስራኤለ አሳስ ኦዳ። 3 ኦንካ ቆፖናነ ኤሮና አሰ ዎꬍኮ፥ ያ ባቃትድ ጉክዳ ሱꬃ ግሾ ሱꬅ ዛራናዉ ኮያ ኡራፐ አታና። 4 አሰ ዎꬍዳይስ ሄ ካታማታፐ እሱዋኮ ባቃትድ ብድ፥ ካታማ ፐንገን ኤቅድ፥ ሀንዳባ ኡባ ሄ ካታማ ጭማታስ ኦዶ። ሄሳፈ ጉየ፥ ኤንቲ ባንታ ካታማ ኤፍድ፥ እ ዳና በሲ እምኮ ኤንታራ ያን ደኦ። 5 ሱꬃ ግሾ ሱꬅ ዛራናዉ ኮያ ኡራይ እያ ካልድ ዪኮ፥ እ ባ እሻ ኤርድ፥ ቆሀናዉ ኮይድ ዎꬍቦና ግሾ ሄ ካታማ ጭማት እያ አꬅድ እሞፎ። 6 ሻንጎ ስንꬃን ሺቅድ፥ ፕርደታና ጋካናዉነ ሄ ዎደ ደእያ ካህነ ሀላቃይ ሀይቃና ጋካናዉ ሄ ካታማን ደኦ። ሄሳፈ ጉየ፥ ባቃትድ ከይዳ ካታማ ጉየ ስሚድ ባ ሶ ገሎ” ያግስ።

7 ያትን እስራኤለ አሳይ ደረይ ዳርያ ንፍታለመን ጋልላን ደእያ ቃደሳ፥ ደረይ ዳርያ ኤፍሬማን ደእያ ሴከማነ ደረይ ዳርያ ይሁዳን ደእያ ቅርያት-አርባ ዎይኮ ከብሮና ዱማይዶሶና። 8 ዮርዳኖሰ ሻፋፐ ሄፍንꬃን፥ እያርኮፈ ዶሎሀ ባጋን ꬎቃን፥ መላ ቢታን፥ ሮቤላ፥ ኮቻታ ቢታን ደእያ ቦሶራ፥ ጋዳ ኮቻታ ቢታን፥ ጋላዳን ደእያ ራሞታነ ምናሰ ኮቻታ ቢታን፥ ባሳነን ደእያ ጎላና ዱማይዶሶና። 9 እስራኤለ አሳይነ ኤንታ ግዶን ደእያ በታንቾት ባቃትድ አታና መላ ዱማትዳ ካታማት ሀይሳታ። ኦንካ ኤሮና ደእሸ አሰ ዎꬍኮ፥ ሻንጎ ስንꬃን ፕርደቶና ደእሸ፥ ሀይቆና አታናዉ ሀ ካታማታፐ እሱዋኮ ባቃታናዉ ዳንዳኤስ።

21

ሌወታ ካታማታ

1-2 ሄሳፈ ጉየ፥ እስራኤለ አሳይ ካናነ ቢታን፥ ሴሎን ዱንካንድ ደእሽን፥ ሌወ ሶ አሳ ሀላቃት ካህንያ አላዛራኮ፥ ናወ ናኣ እያሱኮነ እስራኤለ ሀላቃታኮ ይድ፥ “ኑኒ ዳና ካታማታነ መሄ ሄምያ ቢታ ኑስ እማና መላ፥ ጎዳይ ሙሰ ባጋራ ኪትስ” ያግዶሶና። 3 ሄሳ ግሾ፥ ጎዳይ ኪትዳይሳዳ፥ እስራኤለ አሳይ ሌወታስ ካታማታነ መሄ ሄምያ ቢታ ባንታ ቢታፈ ሻክድ፥ እምዶሶና።

4 ኮይሮ ሳማይ ቃሃታ ኮቻስ ከይስ። ካህንያ አሮና ኮቻይ፥ ይሁዳ፥ ስሞናነ ብንያመ ኮቻፈ ታማነ ሄꬑ ካታማታ ሳማን ኤክዶሶና። 5 አትዳ ቃሃታ ኮቻይ፥ ኤፍሬማ፥ ዳነነ ዉሎሀ ባጋን ደእያ ምናሰ ኮቻፈ ታሙ ካታማታ ሳማን ኤክዶሶና።

6 ገድሶና ኮቻይ፥ ይሳኮራ፥ አሴራ ንፍታለመነ ዶሎሀ ባጋን ደእያ ምናሰ ኮቻፈ ታማነ ሄꬑ ካታማታ ሳማን ኤክዶሶና።

7 መራራ ኮቻይ፥ ሮቤላ፥ ጋደነ ዛብሎና ኮቻፈ ታማነ ናምኡ ካታማታ ኤክዶሶና።

8 ጎዳይ ሙሰ ባጋራ ኪትዳይሳዳ፥ እስራኤለ አሳይ ሀ ካታማታነ መሄ ሄምያ ቢታ ሌወታስ ሳማን ሻክድ እምዶሶና።

9 እስራኤለ አሳይ ይሁዳነ ስሞና ኮቻፈ ካልድ ሱንꬃን ፄገትዳ ካታማታ እምዶሶና። 10 ኮይሮ ሳማይ ሌወ ኮቻፈ የለትዳ፥ ቃሃታ ኮቸ ግድዳ አሮና ያራስ ከይን፥ ኤንታዉ እመትዳ ካታማት ሀይሳታ፤ 11 ደረይ ዳርያ ይሁዳን ደእያ ቅርያት-አርባ ዎይኮ ከብሮነነ እያ ዩሹዋን ደእያ ሄንꬃ ቢታታ ኤንታዉ እምዶሶና። (አርብ አናቀ አዋ።) 12 ሽን ኮይሮ ሄ ካታማ ዩሹዋን ደእያ ቢታነ ጉታታ ዮፎና ናኣ ካለባስ ላታ ኦꬅድ እምዶሶና። 13 ካህንያ አሮና ያራስ አሰ ዎꬍዳ አስ ባቃትድ አትያ ከብሮነነ ሄንꬃ ቢታ፥ ልብናነ ሄንꬃ ቢታ፥ 14 ያትራነ ሄንꬃ ቢታ፥ ኤሽታሞአነ ሄንꬃ ቢታ፥ 15 ሆሎናነ ሄንꬃ ቢታ፥ ዳብራነ ሄንꬃ ቢታ፥ 16 አይናነ ሄንꬃ ቢታ፥ ዩፃነ ሄንꬃ ቢታ፥ ቤት-ሳሜሳነ ሄንꬃ ቢታ። ሀይሳቲ ይሁዳፐነ ስሞናፐ ኤከትዳ፥ ካታማት ኩመꬅ ኡዱፉና። 17 ብንያመ ኮቻፈ ኤከትዳ ኦይዱ ካታማት፥ ጋባኦናነ ሄንꬃ ቢታ፥ ግብአነ ሄንꬃ ቢታ፥ 18 አናቶተነ ሄንꬃ ቢታ፥ አልሞናነ ሄንꬃ ቢታ። 19 አሮና ኮቸ ግድዳ ካህነታስ እመትዳ ካታማትነ ሄንꬃ ቢታት ታማነ ሄꬓ።

20 ሌወ ኮቸ ግድዳ፥ አትዳ ቃሃታ ኮቻስ፥ ኤፍሬማስ እመትዳ ቢታፈ ሻከትድ እመትስ። 21 ቃስ ኤንታዉ ደረይ ዳርያ ኤፍሬማን፥ አሰ ዎꬍዳ አስ ባቃትድ አትያ ኦይዱ ካታማት ሴከማነ ሄንꬃ ቢታ፥ ገዘራነ ሄንꬃ ቢታ፥ 22 ቅብፃይማነ ሄንꬃ ቢታ፥ ቤት-ሆሮናነ ሄንꬃ ቢታ እምዶሶና። 23 ዳነ ኮቻፈ ሻከት እመትዳ ኦይዱ ካታማት፥ ኤልታቃነ ሄንꬃ ቢታ፥ ግበቶናነ ሄንꬃ ቢታ፥ 24 ኤሎናነ ሄንꬃ ቢታ፥ ጋት-ርሞናነ ሄንꬃ ቢታ። 25 ምናሰ ኮቻ ባጋፈ ሻከት እመትዳ ናምኡ ካታማት፥ ታናካነ ሄንꬃ ቢታ፥ ጋት-ርሞናነ ሄንꬃ ቢታ። 26 አትዳ ቃሃታ ኮቻት ሄንꬃ ቢታራ እስፈ ታሙ ካታማ ኤክዶሶና።

27 ሀራ ሌወ ኮቸ ግድዳ ገድሶና ኮቻስ እመትዳ ቢታይ፥ ምናሰ ኮቻ ባጋፈ አሰ ዎꬍዳ አስ ባቃትድ አትያ ናምኡ ካታማት፥ ባሳነን ደእያ ጎላናነ ሄንꬃ ቢታ፥ በኤሽትራነ ሄንꬃ ቢታ። 28 ይሳኮራ ኮቻፈ እመትዳ ኦይዱ ካታማት፥ ቅሶናነ ሄንꬃ ቢታ፥ ደብራታነ ሄንꬃ ቢታ። 29 ያርሙታነ ሄንꬃ ቢታ፥ ኤንጋንማነ ሄንꬃ ቢታ። 30 አሴራ ኮቻፈ ሻከት እመትዳ ኦይዱ ካታማት ምሻላነ ሄንꬃ ቢታ፥ አብዶናነ ሄንꬃ ቢታ፥ 31 ሄልቃተነ ሄንꬃ ቢታ፥ ረሆባነ ሄንꬃ ቢታ። 32 ንፍታለመ ኮቻፈ ሻከት እመትዳ ሄꬑ ካታማት፥ አሰ ዎꬍዳ አስ ባቃትድ አትያ፥ ጋልላን ደእያ ቃደሳነ ሄንꬃ ቢታ፥ ሀሞት-ዶራነ ሄንꬃ ቢታ፥ ቃርታናነ ሄንꬃ ቢታ። 33 ገድሶና ኮቻት ሄንꬃ ቢታራ እስፈ ታማነ ሄꬑ ካታማታ ኤክዶሶና።

34 ሌወ ኮቸ ግድዳ አትዳ መራራ ኮቻት፥ ዛብሎና ኮቻፈ ሻከት እመትዳ ኦይዱ ካታማት፥ ዮቅናማነ ሄንꬃ ቢታ፥ ቃርታናነ ሄንꬃ ቢታ፥ 35 ድምናነ ሄንꬃ ቢታ፥ ናህላላነ ሄንꬃ ቢታ ኤክዶሶና። 36 ሮቤላ፥ ኮቻፈ ሻከትድ እመትዳ ኦይዱ ካታማት፥ ቦሶራነ ሄንꬃ ቢታ፥ ያሃፃነ ሄንꬃ ቢታ፥ 37 ቅደሞታነ ሄንꬃ ቢታ፥ መፋታነ ሄንꬃ ቢታ። 38 ጋዳ ኮቻፈ ሻከትድ እመትዳ ኦይዱ ካታማት፥ ጋላዳን አሰ ዎꬍዳ አስ ባቃትድ አትያ፥ ራሞታነ ሄንꬃ ቢታ፥ ማህናይመ፥ 39 ሀሰቦና፥ ያእዜራ። 40 ሌወ ኮቸ ግድዳ አትዳ መራራ ኮቻይ ኤክዳ ካታማት ታማነ ናምአ።

41 እስራኤለ አሳይ ላትዳ ቢታፈ ሌወ ኮቻስ እመትዳ ካታማት ሄንꬃ ቢታራ እስፈ ኦይታማነ ሆስፑና። 42 ሄ ካታማታ ኡባ ዩሹዋን ሄንꬃ ቢታት ደኦሶና።

43 ጎዳይ ኤንታ አዋታስ እማና ግድ ጫቅዳ ቢታ ኡባ እስራኤለ አሳስ እምስ። ኤንቲ ሄ ቢታ ላትድ፥ ያን ደእዶሶና። 44 ጎዳይ ኤንታ አዋታስ ጫቅዳይሳዳ፥ ኤንታ ሳሮን ዎꬅስ። ኤንቲ ኦላስ ከይዳ ዎደ ኡባን ኤንታ ሞርከት ኤንታራ ኤቀታናዉ ዳንዳእቦኮና። 45 ጎዳይ እስራኤለ አሳስ እማና ግድ ጫቅዳ ሎኦባ ኡባ ፖልስፐ አትሽን፥ እሶይካ አትቤና።

22

ዶሎሀ ባጋ ኮቻት ስምዶሶና

1 ሄሳፈ ጉየ፥ እያሱይ ሮቤላ፥ ጋደነ ምናሰ ኮቻፈ ባጋ ፄግድ፥ 2 “ጎዳ አይለይ ሙሰይ ህንተና ኪትዳ ኡባ ፖልደታ፤ ቃስ ታዉ ኪተትደታ። 3 ሄ ኡባን ሀች ጋካናዉ ህንተ እሻታ የግቤከታ። ጎዳ፥ ህንተ ፆሳ ኪታ ኡባ ፖልደታ። 4 ጎዳይ ህንተ ፆሳይ ህንተዉ ጫቅዳ ቃላዳ፥ ህንተ እሻታ ሸምፕስስ። ሄሳ ግሾ፥ ጎዳ አይለይ ሙሰይ ህንተዉ ዮርዳኖሰ ሻፋፐ ዶሎሀ ባጋን እምዳ፥ ላታ ቢታን ደእያ ህንተ ሶ ሶ ስምተ። 5 ጎዳ አይለይ ሙሰይ ህንተና ኪትዳ ህግያ ምንꬅድ ናግተ። ጎዳ ህንተ ፆሳ ሲቅተ። እያ ኦግያፐ ደሾፕተ፤ እያ ኪታ ፖልተ። እያራ ሽጵ ግድ ደእተ፤ ህንተ ኩመꬃ ዎዛናፐነ ኩመꬃ ሸምፑዋፈ እያዉ ኦꬅተ” ያግስ።

6 እያሱይ ኤንታ አንጅድ የድን ኤንቲ ባንታ ሶ ስምዶሶና። 7 እያሱይ፥ ምናሰ ኮቻ ባጋስ ባሳነን ላታ ቢታ እምስ። አትዳ ባጋ ኮቻስ ቃስ ዮርዳኖሰፐ ዉሎሀ ባጋን ላታ ቢታ እምስ። እያሱይ ኤንታ አንጅድ ሞይዝሸ፥ 8 ህንተ፥ “ዳሮ መሄ፥ ብራ፥ ዎርቃ፥ ናሰ፥ ብራታነ ዳሮ ማኦ ኤክድ ህንተ ሶ ስማና ሀኔታ። ሄሳ ግሾ፥ ህንተ ሞርከታፐ ድእዳይሳ ህንተ እሻታራ ሻከትተ” ያግስ።

9 ሮቤላ፥ ጋድነ ምናሰ ኮቻ ባጋይ ባንታ ላታ ቢታ ስምዶሶና። ኤንቲ፥ ጎዳይ ሙሰ ባጋራ ኪትን ላትዳ ጋላዳ ቢታ፥ ካናነ ቢታን፥ ሴሎን ደእያ እስራኤለ አሳፐ ሻከትድ ብዶሶና።

ዶሎሀ ባጋ ያርሾ በሳ

10 ሮቤላ፥ ጋድነ ምናሰ ኮቻፈ ባጋይ ዮርዳኖሰ ማታን ካናነ ቢታን ደእያ ጋልሎታ ይድ፥ ሻፋ ማታን ማላልስያ ግታ ያርሾ በሲ ኬፅዶሶና። 11 ሮቤላ፥ ጋድነ ምናሰ ኮቻፈ ባጋይ ዮርዳኖሰ ማታን፥ ጋልሎታን፥ ካናነ ቢታን ያርሾ በሲ ኬፅዳይሳ አትዳ እስራኤለ አሳይ ስእዶሶና። 12 እስራኤለ አሳይ ሄሳ ስእድ፥ ኤንታ ኦላናዉ ሴሎን ሺቅዶሶና።

13 ሄሳፈ ስን እስራኤለ አሳይ፥ ካህንያ አላዛራ ናኣ ፕንሃሳ፥ ጋላዳን ደእያ ሮቤላ፥ ጋደነ ምናሰ ኮቻፈ ባጋታኮ የድዶሶና። 14 እስ እስ ኮቻይ ባ ሶ ሀላቃታፐ እስ እስ አሰ ዶርድ፥ ታሙ አስ ፕንሃሳራ የድዶሶና።

15 ኤንቲ ሮቤላ፥ ጋድነ ምናሰ ኮቻፈ ባጋይ ጋላዳ ብድ፥ 16 “ጎዳ አሳይ፥ ‘እስራኤለ ፆሳ ቦላ ደእያ ህንተ አማኑዋ አይስ ፓጭሴቲ? ህንተዉ ያርሾ በሲ ኬፅድ፥ ጎዳፐ ሃክደታ። እያ ቦላ አይስ ማካልደቲ? 17 ፐኦራን ኑ ኦꬅዳ ናጋራይ ግደኔ? ጎዳ አሳ ቦላ ቦሽ ዎꬍስ፤ ሀች ጋካናዉ ኑኒ ሄ ናጋራፐ ጌይቦኮ። 18 ጎዳ ቦላ ሀች ህንተ ዞኮ ዛርደታ። ሀች ህንተ እያ ቦላ ዞኮ ዛርኮ ዎንቶ እ ኩመꬃ እስራኤለ አሳ ሀንቃና። 19 ህንተ ደእያ ቢታይ ቱንዳባ ግድኮ፥ ጎዳ ዱንካነይ ደእያ ቢታ፥ ሃ ኑኮ ይድ፥ ኑ ላታ ሻከትተ። ሽን ጎዳ፥ ኑ ፆሳ ያርሾ በሳፈ ሀራ ያርሾ በሲ ኬፅድ ፆሳ ቦላ ዎይኮ ኑ ቦላ ማካሎፍተ። 20 ዛራ ናአይ አካን ድገትዳባ ኤክድ፥ ናጋራ ኦꬅዳ ግሾ፥ ኩመꬃ እስራኤለ አሳ ቦላ ጎዳ ሀንቆይ ዎꬍቤነዬ? እያ ናጋራ ጋሶን ሀይቅዳይ እያ ፃላላ ግደና’ ” ያግዶሶና።

21 ያትን ሮቤላ፥ ጋደነ ምናሰ ኮቻፈ ባጋይ ሀይሳዳ ያግድ ዛርዶሶና። 22 “ጎዳ ፃላል ፆሰ! ጎዳ ፃላል ፆሰ! ኑኒ ሀይሳ አይስ ኦꬅዳኮ እ ኤሬስ፤ ህንተካ ኤራና መላ ኑ ኮዮስ። ኑኒ ጎዳ ቦላ ማካልዳባነ ኪተቶና እፅዳባ ግድኮ፥ ሀች ኑና ፓፃ ዎꬆፍተ። 23 ኑ ጎዳስ ኪተቶና እፅድ፥ ፁሳ ያርሹዋ፥ ካꬃ ያርሹዋነ እስፈተꬃ ያርሹዋ ያርሻናዉ ያርሾ በሲ ኬፅዳባ ግድኮ፥ ጎዳይ ኑና ሀንቆ። 24 ኑ ሄሳ ቆፕድ ኬፅቦኮ። ኑኒ ያርሾ በሲ ኬፅዳይ፥ ዎንቶ ህንተ ናይት፥ ኑ ናይታኮ፥ ‘ህንተዉ ጎዳ፥ እስራኤለ ፆሳራ አይ ጋሄተꬅ ደኢ? 25 ጎዳይ ኑ ግዶንነ ሮቤላነ ጋዳ ኮቻ ግዶን ዮርዳኖሰ ሻፋ ዛዋ ዎꬅስ። ሄሳ ግሾ፥ ጎዳራ ህንተዉ ጋሄተꬅ ባዋ’ ጋንደሻ ግድ ያይዳ ግሾሳ። ቃስ ህንተ ኮቻይ ኑ ኮቻ ጎዳ ጎይኖ ድጎና አጎኮና” ያግድ ቆፕዳ።

26 “ኑ ያርሾ በሲ ኬፅዳይ ሄሳሳ። ፁሳ ዎይኮ ሀራ ያርሾ ያርሻናሳ ግደና። 27 ኑኒ ያርሾ በሲ ኬፅዳይ፥ ፁሳ፥ እስፈተꬃነ ሀራ ያርሹዋ ያርሽሸ ደእዳይሳስነ ጎዳ ዱንካንያ ስንꬃን ጎይንሸ ደእዳይሳስ፥ ኑ ግዶንነ ህንተ ግዶን ቃስ ካልያ የለታ ግዶን ሄስ ማርካ ግዳና መላሳ። ሄስ ህንተ ናይት ኑ ናይታኮ፥ ‘ህንተዉ ጎዳራ አይ ጋሄተꬅካ ባዋ’ ያጎና መላ ማዳና። 28 ኤንቲ ዎደፐ ኑኮ ዎይኮ ኑ ኮቻኮ ሄሳዳ ጊኮ፥ ኑ ናይት ዛሪድ፥ ‘ኑ አዋት ጎዳስ ኬፅዳ ያርሾ በሳ ሌምሱዋ ሀይሳ በእተ። ሄስ ህንተ ግዶንነ ኑ ግዶን ማርካ ግዳና መላሳፈ አትሽን፥ ፁሳ ዎይኮ ሀራ ያርሾ ያርሻናሳ ግደና’ ጋናዉ ዳንዳአና መላሳ። 29 ኑ ጎዳ ቦላ ማካላናይስ ኑፐ ሃኮ። ጎዳ ኑ ፆሳ ዱንካንያ ስንꬃን ደእያ ያርሾ በሳፈ ሀራ ፁሳ፥ ካꬃነ ሀራ ያርሾ በሲ ኬፅድ ፆሳ ጎይኖ አጎኮ” ያግድ ዛርዶሶና።

30 ካህነይ ፕንሃስነ እያራ ደእያ እስራኤለ ሀላቃት፥ ሮቤላ፥ ጋደነ ምናሰ ኮቻፈ ባጋይ ኦድዳይሳ ስእድ፥ ኡፋይትዶሶና። 31 ካህንያ አላዛራ ናአይ ፕንሃስ፥ ሮቤላ፥ ጋደነ ምናሰ ኮቻታኮ፥ “ጎዳይ ኑራ ደኤይሳ ኑ ሀች ኤርዳ። ህንተ ጎዳ ቦላ ማካልቤከታ። ህንተ እስራኤለ አሳ ጎዳ ፕርዳፈ አሽደታ” ያግስ።

32 ካህንያ አላዛራ ናአይ ፕንሃስነ እያራ ደእያ ሀላቃት ጋላዳን ደእያ ሮቤላነ ጋዳ ኮቻ ማታፐ ካናነን ደእያ እስራኤለ አሳኮ ስሚድ፥ ሀንዳባ ኤንታዉ ኦድዶሶና። 33 እስራኤለ አሳይ ኡፋይትድ፥ ፆሳ ጋላትዶሶና። ሄሳፈ ጉየ፥ ሮቤላነ ጋዳ አሳት ደእያ ቢታ ኦልድ ꬋይሳናዉ ኦደትቦኮና።

34 ሮቤላነ ጋዳ ኮቻይ፥ “ሀ ያርሾ በሳይ ጎዳ ፃላል ፆሳ ግደይሳስ ኑስ ማርካ” ያግድ፥ ሄ ያርሾ በሳ “ማርካ” ግድ ሱንꬅዶሶና።

23

እያሱ ዉርሰꬃ ቃላ

1 ዳሮ ዎደ ጋካናዉ ጎዳይ እስራኤለ አሳ ኤንታ ዩሹዋን ደእያ ሞርከታፐ ሸምፕስስ። ሄ ዎደ እያሱይ ጭምን፥ ላይꬅ ሱገትስ። 2 እያሱይ፥ እስራኤለ አሳ ኡባ፥ ጭማታ፥ ሀላቃታ፥ ዳይናታነ ቶራ ሞጮናታ እስፈ ፄግድ፥ “ታኒ ሀእ ዳሮ ጭማስ። 3 ጎዳይ፥ ህንተ ፆሳይ ሀ ቢታን ደእያ ካዎተꬃታ ኦል ፆናና መላ ዋትድ ህንተና ማድዳኮ በእደታ። 4 ዶሎሀን ዮርዳኖሰ ሻፋ፥ ዉሎሀን መደትራነ አባ ጋካናዉ ደእያ ኦይከትዳ ቢታነ ኦይከቶና ቢታ ኡባ ህንተ ኮቻስ ሻካ እማስ። 5 ጎዳይ፥ ህንተ ፆሳይ ኤንታ ህንተ ስንꬃፈ ጎድድ ከሳና። ጎዳይ፥ ህንተ ፆሳይ ህንተዉ ጫቅዳይሳዳ ህንተ ኤንታ ቢታ ላታና።

6 “ሙሰ ህገ ማፃፋን ፃፈትዳ ኡባ ምንድ ናግተነ ፖልተ፤ እያፐ ኡሻች ዎይኮ ሀድርስ ጎፕተ። 7 ህንተ ግዶን አትዳ ደርያራ ዋላከቶፍተ። ኤንታ ፆሳታ ሱንꬃ ፄጎፕተ ዎይኮ ኤንታ ሱንꬃን ጫቆፍተ። ኤንታዉ ኦꬆፍተ ዎይኮ ኤንታዉ ጎይኖፍተ። 8 ሽን ሀች ጋካናዉ ህንተ ኦꬅዳይሳዳ ጎዳ ህንተ ፆሳስ አማነትተ።

9 “ጎዳይ፥ ግታነ ምኖ ካዎተꬃታ ህንተ ስንꬃፈ ጎድድ ከስስ። ህንተራ ሀች ጋካናዉ ኦንካ ኤቀታናዉ ዳንዳእቤና። 10 ጎዳይ፥ ህንተ ፆሳይ ህንተዉ ጫቅዳይሳዳ፥ እ ህንተዉ ኦለትያ ግሾ፥ ህንተፈ እስ አስ ሙኩሉ አሳ የደꬃና። 11 ጎዳ፥ ህንተ ፆሳ ኡባ ዎደ ሲቅተ። 12 ሽን ህንተ ጉየ ስሚድ፥ ህንተ ግዶን አትዳ ደርያራ ዋላከትኮ፥ ህንተ ኤንታ ማጫሳ፥ ቃስ ኤንቲ ህንተ ማጫሳ ኤክድ ኤንታራ ቃሸትኮ፥ 13 ጎዳይ፥ ህንተ ፆሳይ ሄ ደርያ ህንተ ስንꬃፈ ጎድድ ከሶናይሳ ኤርተ። ጎዳይ፥ ህንተ ፆሳይ ህንተዉ እምዳ ሀ ሎኦ ቢታፈ ህንተ ꬋያና ጋካናዉ፥ ኤንቲ ህንተዉ ፅሄነ ግተ ግዳና። ኤንቲ ህንተ ዞኩዋስ ልሶ፥ ህንተ አይፍያስ አጉንꬁ ግዳና።

14 “ሀእ ታ ሀይቃናዉ ማታስ። ጎዳይ፥ ህንተ ፆሳይ ህንተዉ እማና ግድ ጫቅዳ ሎኦባ ኡባፈ እሶይካ አትቦናይሳ ህንተ ኡባይ፥ ህንተ ዎዛናንነ ሸምፑዋን ኤሬታ። እ ህንተዉ እማና ግድ ጫቅዳባፐ እሶይካ አቶና ኡባይ ፖለትስ። 15 ጎዳይ፥ ህንተ ፆሳይ ህንተራ ጫቅዳ ጫቁዋ ህንተ መንꬅድ፥ ሀራ ፆሳታስ ኦꬅኮነ ጎይንኮ፥ ጎዳ ሀንቆይ ህንተ ቦላ ኤፃና። 16 ጎዳይ፥ ህንተ ፆሳይ ህንተዉ እማና ግድ ጫቅዳ ሎኦባ ኡባ አሾና ፖልዳይሳዳ፥ እ ህንተዉ እምዳ ሀ ሎኦ ቢታፈ ህንተና ꬋይሳና ጋካናዉ ኢታ ኡባ ህንተ ቦላ ኤሀና። እ ህንተዉ እምዳ ሎኦ ቢታፈ ኤለስድ ህንተ ꬋያና።”

24

ሴከማን ጫቆ ቃል ኦራፅስ

1 እያሱይ እስራኤለ አሳ ኡባ ሴከማን ፄግስ። ጭማታ፥ ሀላቃታ፥ ዳይናታነ ኦላ ሞጮናታ ፄግን፥ ኤንቲ ፆሳ ስንꬃን ሺቅዶሶና። 2 እያሱይ አሳኮ፥ “ጎዳይ እስራኤለ ፆሳይ ሀይሳዳ ያጌስ፤ ‘በን ህንተ አዋት ኤፍራፂሳ ሻፋፐ ሄፍንꬃን፥ ሀራ ፆሳታስ ጎይንሸ ደእዶሶና። ኤንታፈ እሶይ አብራሃመነ ናኮራ አዋ ታራ። 3 ሽን ህንተ አዋ አብራሃመ፥ ኤፍራፂሳ ሻፋፐ ሄፍንꬃን ደእያ ቢታፈ ፄጋዳ፥ ካናነ ቢታን ካለꬃስ። እያ ኮቻ ዳርሳስ፤ ይሳቃካ እያዉ እማስ። 4 ይሳቃስ ያይቆባነ ኤሳዌ እማስ። ኤሳዌ፥ ደረይ ዳርያ ሳይረ ቢታ ላትሳስ፥ ሽን ያይቆብነ እያ ናይት ግብፀ ብዶሶና።

5 “ ‘ጉየፐ ሙሳነ አሮና ኪታዳ ግብፀ ቢታ ጋዶን ሾጫስ፤ ዉርሰꬃን ህንተና ከሳስ። 6 ህንተ አዋታ ግብፀፈ ከስዳ ዎደ ዞኦ አባኮ ብዶሶና። ግብፀት ፓራታንነ ፓራ ጋረታን ህንተ አዋታ ጉየ ዛራናዉ የደꬅዶሶና። 7 ኤንቲ ታኮ ዋስዳ ዎደ ኤንታ ግዶንነ ግብፀታ ግዶን ꬉማ የጋስ። ያታዳ፥ አባይ ኤንታ ቦላ ስማናዳነ ኤንታ ምታናዳ ኦꬃስ። ታኒ ግብፀታ ቦላ ኦꬅዳባ ህንተ ህንተ አይፈን በእደታ። ህንተ መላ ቢታን ዳሮ ዎደ ደእደታ። 8 ሄሳፈ ጉየ፥ ዮርዳኖሰ ሻፋፐ ዶሎሀ ባጋን ደእያ አሞረታ ቢታ ህንተና ኤሀስ። ኤንቲ ህንተና ኦልዶሶና፥ ሽን ታ ህንተዉ ፆኖ እማስ። ታ ኤንታ ꬋይስን፥ ህንተ ኤንታ ቢታ ላትደታ። 9 ሄሳፈ ጉየ፥ ሞአበ ቢታ ካዎይ፥ ስፎራ ናአይ ባላቅ፥ ደንድድ፥ እስራኤለታራ ኦለትስ። እ ህንተና ባዳና መላ ብኦራ ናኣ፥ ባላማ ፄግስ። 10 ሽን ታ ባላማ ስአብከ፤ እ ህንተና አንጃና መላ ኦꬃዳ፥ ህንተና ባላቃ ኩሽያፐ አሻስ። 11 ህንተ ዮርዳኖሰ ሻፋ ፕንድ፥ እያርኮ ይደታ። እያርኮ አሳይ፥ አሞረት፥ ፓርዘት፥ ካናነት፥ ህተት፥ ገርገሰት፥ ህወትነ ያቡሰት ህንተራ ኦለታናዉ ደንድዶሶና፥ ሽን ታ ህንተና ፆንሳስ። 12 ዮርዳኖሰ ሻፋፐ ዶሎሀ ባጋን ደእያ ናምኡ አሞረ ካዎታ ቦላ ኦꬅዳይሳዳ፥ ካዠ ኪታዳ ኤንታና ህንተ ስንꬃፈ ጎዳ ከሳስ። ሄስ ሀንዳይ፥ ህንተ ማሻና ዎይኮ ህንተ ዶንግያና ግደና። 13 ህንተ ቄፅ ከስቦና ቢታነ ህንተ ኬፅቦና ካታማታ ታኒ ህንተዉ እምን ደኤታ። ሀእ ህንተ ቶክቦና ዎይነ አይፍያነ ሻማሆ አይፍያ ሜታ’ ” ያጌስ።

14 ቃስካ እያሱይ ካልድ፥ “ጎዳ ቦንችተ፤ ፖሎ አማነተꬃንነ ሱረ ዎዛናን እያዉ ኪተትተ። ህንተ ማይዛት ኤፍራፂሳ ሻፋፐ ሄፍንꬃንነ ግብፀን ጎይንዳ ኤቃታ አግድ ጎዳ ጎይንተ። 15 ህንተ ጎዳ ጎይናናዉ ኮዮና እፅኮ፥ ህንተ አዋት ኤፍራፂሳ ሻፋፐ ሄፍንꬃን ደእሸ ጎይንዳ ኤቃታ ግድን፥ ዎይኮ ሀእ ህንተ ደእያ አሞረታ ኤቃታ ግድን፥ ህንተ ጎይናና ፆሳ ሀች ዶርተ። ሽን ታኒ፥ ታ ሶ አሳራ ኑ ጎዳ ጎይናና” ያግስ።

16 አሳይ ዛሪድ፥ “ጎዳ አግድ፥ ሀራ ኤቃ ፆሳታ ጎይናናይስ ኑፐ ሃኮ። 17 ኑ ጎዳ ፆሳይ ኑናነ ኑ አዋታ ግብፀ አይለተꬃፈ ከስስ፤ እ ኦꬅዳ ግታ ማላታታ በእዳ። ኑ ካንꬅድ አꬍዳ ቢታ ኡባን ጎዳይ ኑና ናግስ። 18 ጎዳይ አሞረታነ ሄ ቢታን ደእያ ሀራ ካዎተꬃታ ኑ ስንꬃፈ ጎድድ ከስስ። ሄሳ ግሾ፥ እ ኑ ፆሳ ግድያ ግሾ ኑ እያ ጎይናና” ያግዶሶና።

19 እያሱይ ዛሪድ፥ “ጎዳይ ጌሽነ ቃናትያ ፆስ * ግድያ ግሾ፥ ህንተ እያ ጎይናናዉ ዳንዳኤከታ። እ ህንተ ናቁዋ ዎይኮ ህንተ ናጋራ አቶ ጌና። 20 ህንተ ጎዳስ ዞኮ ዛሪድ፥ ኤቃ ፆሳታ ጎይንኮ፥ እ ህንተዉ ካሰ ሎኦ ግድኮካ ስሚድ ህንተና ቆሀናነ ꬋይሳና” ያግስ።

21 አሳይ ዛሪድ፥ “ኑ ሀራ ኤቃ ፆሳታ ጎይኖኮ፤ ኑኒ ጎዳ፥ እያ ፃላላ ጎይናና” ያግስ።

22 እያሱይ፥ “ህንተ ጎዳ ጎይናና ግዳይሳስ ህንተ፥ ህንተ ሁጰን ማርካ” ያግስ።

ኤንትካ፥ “ኤ ኑኒ ማርካ” ያግዶሶና።

23 እያሱይ ዛሪድ፥ “ህንተ ግዶን ደእያ ኤቃ ፆሳታ ድግተ፤ ህንተ ዎዛና ጎዳኮ፥ እስራኤለ ፆሳኮ ዛርተ” ያግስ።

24 ኤንትካ፥ “ኑኒ ጎዳ፥ ኑ ፆሳ ጎይናና፤ እያ ኪታ ናጋና” ያግዶሶና።

25 ሄ ጋላስ እያሱይ፥ ሴከማን አሳይ ፆሳራ ጫቃና መላ ኦꬅስ። ኤንቲ ካላና ህግያ ኤንታዉ ጊግስድ፥ 26 ህገ ማፃፋን ፃፍስ። ሄሳፈ ጉየ፥ እስ ግታ ሹች ኤክድ፥ ጎዳ ዱንካንያ ማታን ደእያ ዎላ ጋርሳን ኤስስ። 27 እያሱይ አሳኮ፥ “ሀ ሹቻ በእተ፤ እ ኑ ቦላ ማርካ። ጎዳይ ኑስ ኦድዳባ ኡባ ሀ ሹቻይ ስእስ። ህንተ ፆሳ ቦላ ማካልኮ፥ ሀ ሹቻይ ህንተ ቦላ ማርካ ግዳና” ያግስ።

እያሱነ አላዛራ ሀይቁዋ

28 ያትድ፥ እያሱይ አሳ ኡባ ሞይዝስ። አሳ ኡባይ ባንታ ላታ ቢታ ስሚድ ብዶሶና። 29 ጎዳ አይለይ፥ ናወ ናኣ እያሱይ ፄታነ ታሙ ላይꬃን ሀይቅስ። 30 አሳይ እያ ጋኣሳ ዙማፐ ፑደሀ ባጋን፥ ደረይ ዳርያ ኤፍሬማን ደእያ እያ ላታ ቢታን፥ ትምናት-ሳራን እያ ሞግዶሶና።

31 እያሱይ ፓፃ ደእዳ ዎደ ኡባን እስራኤለ አሳይ ጎዳ ጎይንዶሶና። እያፐ ጉየ፥ ፆሳይ እስራኤለ አሳስ ኦꬅዳ ኦሶ ኡባ ባንታ አይፈን በእዳ ጭማታ ዎደ ኡባን ጎዳ ጎይንዶሶና።

32 እስራኤለ አሳይ ግብፀ ቢታፈ ኤክ ከይዳ፥ ዮሰፋ መቀꬃ ሴከማን ሞግዶሶና። ሄ በሳ ያይቆብ ሴከማ አዋ ሀሞራ ናይታፐ እስ ፄቱ ብራ ሳንትመን ሻምስ። ሄ ቢታ ጉየፐ ዮሰፋ ኮቻይ ላትዶሶና።

33 አሮና ናአይ አላዛር ሀይቅድ፥ እያ ናኣ ፕንሃሳስ እመትዳ ደረይ ዳርያ ኤፍሬማ ቢታን ደእያ ግብአን ሞገትስ።

* 2:1 ሴፅማ ሀ ቃላይ እብራወꬆ ዶናን ሶቃላ ጉሱ።

* 5:6 ታይቦ 14:28-35.

* 5:9 ግብፀ ቦርያ፦ ግብፀ ቦርያ ጌተትዳይ ኤንቲ ግብፀን አይለተꬃን ደእዳይሳ በሳና።

† 5:9 ጋልጋላ፦ እብራወꬆ ዶናን ጋልጋላ ጉሳይ “ድግስ” ዎይኮ “ጎንዶርስስ” ጉሱ።

* 7:26 መቶ ዛንጋራ፦ እብራወꬆ ዶናን አኮራ ዛንጋራ ጌተቴስ።

* 8:33 ዛረ 11:29፤ 27:11-14.

* 11:13 ዞዘ ቦላ፦ ሄስ መꬎ ዞዘ ግዶናሽን ካታማት ኦላን ላለትን ካሰ ቢታ ደንꬆናሽን እያ ቦላ ኬፅሽን ዶረትድ ዞዘ ግድስ ጉሱ።

* 24:19 ቃናትያ ፆስ፦ ፆሳይ ባ ቦንቹዋ ሀራራ ሻከቶና ፆስ ዎይኮ ባርካ ደእያ ዎይኮ ዱማ ፆስ ግደይሳ በሳናሳ።

አይሰይሳታ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

አይሰይሳታ ማፃፋ

ጋꬃ ቆፋ

አይሰይሳታ ማፃፋይ ፃፈትዳይ፥ ፆሳይ እማና ግድ ጫቅዳ ቢታ ገልዳ እስራኤለ አሳይ ካናነ ቢታን ዋንድ ደእዳኮ፥ እያሱፐ ዶምድ ሳሜላ ሀይቁዋ ጋካናዉ ደእያ ዋና ዋና ታርከታ ቆንጭስድ በሳናሳ። እስራኤለ አሳይ ፆሳይ ኤንታዉ እምዳ ቢታን፥ ፆሳራ ኤንቲ ገልዳ ጫቁዋ መንꬅድ፥ ኤቃ ጎይኖን ባንታና ቱንስድ፥ አይ መላ ኢትዳ ደኦ ደእዳኮ ማፃፋይ ሎይꬅድ በሴስ።

ሄ ዎደይ እስራኤለ አሳ ታርከን ህገይ ባይና ዎደ። ሀ ታርከት “አይሰይሳታ” ጌተትያ ምኖ አሳት ኦꬅዳባ በሶሶና። ሀ አይሰይሳታፐ ዳሮ ባጋይ ኦላ ካለꬅያ አሳታ። ኤንታፈ ዳሮ ኤረትዳይሳት፥ ድቦራ (4:1—5:31)፤ ገድዮና (6:1—6:35)፤ ሳምሶና (13:1—16:31)።

ሀ ማፃፋፐ ኑኒ ደምያ ትምርተይ፥ እስራኤለ አሳይ ፆሳ ስንꬃን ሳሮ ደኤይ ኤንቲ ፆሳስ አማነትድ ደእዳ ዎደ ፃላላና። ኤንቲ እያዉ አማነቶና እፅያ ዎደ ኡባን፥ ኤንታ ቦላ ቆሆይነ ꬋዮይ ዬስ። ኤንቲ ፆሳ ቦላ ዞኮ ዛሮሶና፤ ፆሳይ አላጋ ካዎተꬃታስ ኤንታ አꬅድ እሜስ፤ ኤንቲ ባንታና አሻና መላ ፆሳኮ ዋሶሶና፤ ፆሳይ ኤንታ ግሾ ኦለትያነ ኤንታ አሽያ አሰ ደንꬄስ። ሄሳፈ ኑኒ በእያባይ፥ አሳይ ፆሳስ አማነቶና እፅዳ ጋሶን ኤንታ ቦላ ቆሆይነ ꬋዮይ ጋክኮካ፥ ኤንቲ ባንታ ናጋራ ፓፅድ እያኮ ስምዳ ዎደ ኡባን፥ ፆሳይ ኤንታ አሻናዉ ጊግድ ኡትስ።

ማፃፋ አይፈ ቆፋታ

እስራኤለ አሳይ ቢታስ ባጋ ፃላላ ኦይከꬃ (1:1-36)

ፆሳይ አይሰይሳታ እስራኤለ አሳስ ዶሩዋ (2:1—3:6)

ጎቶንያላ፥ ናኦዳነ ሳምጋራ (3:7-31)

ድቦራ፥ ባራቃነ ያብና (4:1—5:30)

ገድዮና (5:31—8:35)

አብመለከ (9:1-57)

ቶላ፥ ያእራነ ዮፍታሄ (10:1—12:7)

እብፃና፥ ኤሎና፥ አብዶና (12:8-15)

ሳምሶና (13:1—16:31)

ዳነ ኮቻነ ኤንታ ጎይኖ በሳ (17:1—18:31)

ብንያመ ኮቻ ቦላ ደንድዳ ኦላ (19:1—21:25)

1

አትዳ ቢታ ኦልድ ኦይከꬃ

1 እያሱይ ሀይቅዳፐ ጉየ እስራኤለ አሳይ፥ “ካናነ ቢታ ኦላናዉ ኑ ኮቻታፐ ኮይሮትድ ከያናይ ኦኔ?” ያግድ ጎዳ ኦይችዶሶና።

2 ጎዳይ፥ “ይሁዳ ኮቻይ ኮይሮትድ ከዮ። ታኒ ቢታ እያ ኩሸን አꬃዳ እማስ” ያግስ።

3 ይሁዳ አሳይ ባንታ እሻታ፥ ስሞና ኮቻታ፥ “ኑኒ ካናነታ ኦላና መላ ኑና ግሾን ጋክዳ ቢታ ኑራ የꬍተ። ኑካ ህንተና ግሾን ጋክዳ ቢታ ህንተራ ባና” ያግስ። ስሞና ኮቻይ ይሁዳ ኮቻራ እስፈ ኦላናዉ ብስ። 4 ጎዳይ ካናነታነ ፓርዘታ ኤንታ ኩሸን አꬅድ እምን፥ ቤዘቃ ካታማን ታሙ ሙኩሉ አሳ ዎꬍዶሶና። 5 ቤዘቃ ካታማን ካዋ አዶን-ቤዘቃ ደምድ፥ እያራ ኦለትድ ካናነታነ ፓርዘታ ፆንዶሶና። 6 አዶን-ቤዘቅ ባቃትያ ዎደ ኤንቲ የደꬅ ኦይክድ፥ እያ ኩሽያነ እያ ቶሁዋ ዎጋ ብራታ ቃንፅዶሶና።

7 አዶን-ቤዘቅ፥ “ኩሸነ ቶሆ ዎጋ ብራታ ታኒ ቃንፅዳ ላፑን ታሙ ካዎት ታ ጋይታፐ ዎꬍዳ ቲፍያ ማፅድ ሞሶና። ታኒ ኤንታ ቦላ ኦꬅዳይሳዳ ፆሳይ ታ ቦላ ኦꬅስ” ያግስ። እያ የሩሳላመ ኤህን ያን ሀይቅስ።

8 ይሁዳ አሳይ የሩሳላመ ኦል ኦይክድ አሳ ማሻን ዎꬍድ፥ ካታማ ታማን ፁግዶሶና። 9 ሄሳፈ ጉየ፥ ይሁዳ አሳይ ደረይ ዳርያ ቢታን፥ ነገባ መላ ቢታንነ ጋꬋን ደእያ ካናነታ ኦላናዉ ብዶሶና። 10 ካሰ ቅርያት-አርባ ጌተትያ ከብሮና ካታማን ደእያ ካናነታ ኦልድ ሰሳያ፥ አክማናነ ታልማያ ጌተትያ ኮቻታ ፆንዶሶና።

11 ያፐ ደንድድ ይሁዳ አሳይ ደብራ ካታማን ደእያ አሳ ኦላናዉ ብዶሶና። ደብራ ካታማይ ካሰ ቅርያት-ሰፈራ ጌተቴስ። 12 ካለብ፥ “ቅርያት-ሰፈራ ኦልድ ኦይክያ ኡራስ ታኒ ታ ናእዉ አክሶ እማና” ያግስ። 13 ካለባ ካሎ እሻ ቃናዛ ናአይ ጎቶንያል ሄ ካታማ ኦልድ ኦይክን፥ ካለብ ባ ናእዉ አክሶ እያዉ እሚስ።

14 አክሳ ጎቶንያላ ገልያ ዎደ፥ እ አዋይ እዉ ጋደ እማናዳ ዎሳና መላ ጎቶንያል እዮ ዞርስ። እያ ባቁሎ ቦላፈ ዎꬍሽን ካለብ ታ ናተ፥ “አይ ኮያይ?” ያግድ ኦይችስ።

15 እያ፥ “ታዉ ዎይቶ እማ። ኔኒ ካሰ ታዉ እምዳ ቢታይ ቃኤ ግድዳ ግሾ ሃꬃ ፑልቶታ ታዉ እማርክ” ያጋሱ። ካለብ ቆሞ ፑልቱዋነ ጋርሳ ፑልቱዋ እዉ እሚስ።

16 ሙሰይ ቦሉዋ ቀናት ኮቻት ይሁዳ አሳራ ዛምባ ካታማ ጌተትያ እያርኮ ካታማፐ ደንድድ አራዳ ካታማፐ ዱገሀ ባጋራ፥ ነገባን ደእያ ይሁዳ መላ ቢታ ብድ ያን ደእያ አሳ ግዶን ኡትዶሶና። 17 ይሁዳ አሳይ ስሞና አሳራ እስፈ ብድ፥ ፃፋታ ካታማን ደእያ ካናነታ ፆንድ ካታማ ኩመꬅ ꬋይስድ፥ ሄ ካታማ ሆርማ * ግድ ሱንꬅዶሶና። 18 ይሁዳ አሳይ ጉጅድ ጋዛ፥ አስቃሎና፥ ኤቅሮናነ ኤንታ ዩሹዋን ደእያ ጉታታ ኦይክዶሶና። 19 ጎዳይ ይሁዳ አሳራ ደእያ ግሾ፥ ደረይ ዳርያ ቢታ ላትዶሶና። ሽን ደምባ ቢታን ደእያ አሳታስ ብራታፐ ኦሰትዳ ኦላ ፓራ ጋረት ደእያ ግሾ፥ ይሁዳ አሳይ ኤንታ ጎድድ ከሳናዉ ዳንዳእቦኮና። 20 ሙሰይ ኪትዳይሳዳ፥ ከብሮና ካታማ ካለባስ እምን ካለብ አናቀ ኮቸ ግድዳ ሄꬑ ኮቻታ ጎድድ ከስስ። 21 ሽን ብንያመ ኮቻት የሩሳላመን ደእያ ያቡሰታ ጎድድ ከስቦኮና። ሄ ዎደፐ ዶምን ያቡሰት ብንያመ ኮቻታራ እስፈ የሩሳላመን ደእዶሶና።

22 ቃስ ዮሰፋ ኮቻት ቤተለ ካታማ ኦልዶሶና፤ ፆሳይ ኤንታራ ደኤስ። 23 ዮሰፋ ኮቻት ካሰ ሎዛ ጌተትያ ቤተለ ካታማ ዎችያ አሳታ ኪትዶሶና። 24 ኤንቲ ካታማፐ ከይያ እስ አድያ ደምድ፥ “ካታማ ግዶ ዋንድ ገላናዉ ዳንዳኤትያኮ ኑና በሳ፤ ኑኒ ነዉ ኬሀና” ያግዶሶና። 25 እ ኤንታ በስን ካታማን ደእያ አሳ ማሻን ቡꬅዶሶና፤ ሽን ሄ አድያነ እያ ሶ አሳ ኡባ አሽዶሶና። 26 ጉይፐ ሄ አደይ ህተታ ቢታ ብድ፥ ያን ካታማ ኬፅድ ሎዛ ግድ ሱንꬅስ። ሀች ጋካናዉ ሄ ካታማይ ሄ ሱንꬃን ፄገቴስ።

27 ምናሰ ኮቻት ቤት-ሳና፥ ታናካ፥ ዶራ፥ ይብላማ ማግዶነ ኤንታ ዩሹዋን ደእያ ጉታታን ደእያ አሳታ ጎድድ ከስቦኮና። ያትን፥ ካናነት ያን ዱሱ ኦይክዶሶና። 28 እስራኤለ አሳይ ምንዳ ዎደ ካናነታ ባንታዉ ዎልቃን ኦስስዶሶና፤ ሽን ኤንታ ኩመꬅ ቢታፈ ከስድ ጎድቦኮና። 29 ኤፍሬማ ኮቻትካ ገዘራ ካታማን ደእያ ካናነታ ጎድድ ከስቦኮና፤ ያትን፥ ካናነት ያን ኤንታራ ደእዶሶና። 30 ዛብሎና ኮቻት ቅትሮናንነ ናህላላን ደእያ አሳታ ጎድድ ከስቦኮና፤ ያትን፥ ካናነት ያን ኤንታራ እስፈ ደእዶሶና። ሽን ዛብሎና ኮቻት ኤንታ ባንታዉ ዎልቃን ኦስስዳሶና። 31 አሴራ ኮቻት አኮን፥ ስዶናን፥ አህላባን፥ አክዚባን፥ ሄልባን፥ አፌቃንነ ረሆባን ደእያ አሳታ ጎድ ከስቦኮና። 32 ካናነት ከዮና አትዳ ግሾ አሴራ ኮቻት ኤንታራ ያን እስፈ ደእዶሶና። 33 ንፍታለመ ኮቻት ቤት-ሳሜሳንነ ቤት-አናታን ደእያ አሳታ ጎድ ከስቦኮና፤ ሽን ካናነታራ ያን እስፈ ደእዶሶና። ቤት-ሳሜሳነ ቤት-አናታ አሳታ ባንታዉ ዎልቃን ኦስስዶሶና። 34 አሞረት ዳነ ኮቻታ ደረይ ዳርያ ቢታ የደꬅዶሶና፤ ኤንቲ ደምባ ቢታ ዎꬎና መላ ተቅዶሶና። 35 አሞረት ሄሬሳ ደርያን፥ ኤሎናንነ ሻአልብማን ዱሱ ኦይክዶሶና፤ ሽን ዮሰፋ ኮቻት ምን ምን ብድ ባንታዉ ዎልቃን ኦስስዶሶና። 36 አሞረታ ቢታ ዛዋይ ሰላአ ማታን ደእያ አክራብማ ፑደꬃ ከዬስ።

2

ጎዳ ኪታንቾይ ቦክማን

1 ጎዳ ኪታንቾይ ጋልጋላፐ ቦክማ ብድ፥ እስራኤለ አሳኮ ሀይሳዳ ያግስ፤ “ታኒ ህንተና ግብፀፈ ከሳዳ በን ህንተ ማይዛታስ እማና ጋዳ ጫቅዳ ቢታ ህንተና ገልሳዳ፥ ‘ታኒ ህንተራ ጫቅዳ ጫቁዋ መንꬅከ፤ 2 ህንተ ሀ ቢታን ደእያ አሳታራ ጫቆፍተ፤ ኤንታ ያርሾ በሳ ላልተ’ ያጋስ። ሽን ህንተ ታዉ ኪተትበከታ፤ አይስ ሄሳ ሀንደቲ? 3 ሄሳ ግሾ፥ ታኒ ኤንታ ህንተ ስንꬃፈ ጎድከ፤ ኤንቲ ህንተዉ ሞርከ ግዳና፤ ኤንታ ፆሳት ህንተዉ ፅሄ ግዳና” ያግስ። 4 ጎዳ ኪታንቾይ እስራኤለ አሳስ ሄሳ ኦድዳ ዎደ አሳይ ባንታ ቃላ ꬎቁ ኦꬅድ ዬክዶሶና። 5 ያትድ ሄ በሳ ቦክማ * ያግድ ሱንꬅድ ያን ጎዳስ ያርሽዶሶና።

ኪተተꬃ እፆይ ኤህያ መቶ

6 እያሱይ እስራኤለ አሳ የድዳፐ ጉየ፥ አሳይ እሶይ እሶይ ባና ጋክዳ ላታ ቢታ ኤካናዉ ብስ። 7 እያሱይ ፓፃ ደእያ ላይꬃንነ ጎዳይ እስራኤለ አሳስ ኦꬅዳ ግታ ኦሶ ኡባ በእዳ ጭማት ደእያ ዎደ አሳይ ጎዳስ ኪተትዶሶና።

8 ጎዳ አይለይ፥ ናወ ናአይ እያሱይ ላይꬃይ ፄታነ ታማ ግድን ሀይቅስ። 9 ኤንቲ እያ ጋኣሳ ዙማፐ ፑደሀ ባጋን፥ ኤፍሬማ ገዘ ቢታን፥ ትምናት-ሳራሀ ጌተትያ በሳን እያ ላታ ቢታን ሞግዶሶና። 10 ሄ የለተꬃ ኡባይ ሀይቅድ ባንታ ማይዛታን ጋሄትዶሶና። ሄሳፈ ጉየ ጎዳ ዎይኮ ጎዳይ እስራኤለ አሳስ ኦꬅዳባ ኤሮና ሀራ የለተꬅ ደንድስ።

11 ሄሳፈ ጉየ፥ እስራኤለ አሳይ ጎዳ ስንꬃን ኢታባ ኦꬅዶሶና፤ ባኣለ ኤቃ ምስለታ ጎይንዶሶና። 12 ግብፀ ቢታፈ ኤንታ ከስዳ ጎዳ፥ ባንታ ማይዛታ ፆሳ አግዶሶና። ኤንታ ዩሹዋን ደእያ አሳ ኤቃታኮ ስሚድ፥ ኤንታዉ ጎይንዶሶና፤ ሄሳን ጎዳ ሀንቀꬅዶሶና። 13 ቃስ ጎዳ አግድ፥ ባኣለነ አስታሮተ ኤቃ ጎይንዶሶና። 14 ያትን፥ ጎዳ ሀንቆይ እስራኤለ አሳ ቦላ ኤፅስ፤ ቦንቀይሳት ኤንታ ቦንቃና መላ ኦꬅስ። ኤንታ ዩሹዋን ደእያ ሞርከታስ አꬅድ እሚስ። ያትን፥ ኤንቲ ባንታ ሞርከታራ ኤቀታናዉ ዳንዳእቦኮና። 15 ኤንቲ ኦለታናዉ ከይያ ዎደ ኡባን፥ ጎዳይ ካሰ ኤንታዉ ኦድዳይሳዳነ ጫቅዳይሳዳ ኤንቲ ፆነታና መላ እ ኤንታ ቦላ ደንድስ። ያትን፥ ኤንቲ ዳሮ ኡንኤትዶሶና።

16 ያትን፥ ጎዳይ አይሰይሳታ ኤንታዉ ደንꬅን፥ ኤንቲ እስራኤለ አሳ ቦንቀይሳታ ኩሸፐ አሽዶሶና። 17 ግዶሽን እስራኤለ አሳይ ሃረይሳታስ ኪተትቦኮና፤ ጎዳስ አማነቶና እፅድ ሀራ ፆሳታ ጎይንዶሶና። ኤንታ አዋት ጎዳስ ኪተትድ ሄመትዳ ኦግያ አግድ ሀራ ሶ ስምዶሶና። 18 ጎዳይ ኤንታዉ አይሰይሳታ ደንꬅዳ ዎደ ኡባን እ አይሰይሳታራ እስፈ ግድድ ሄ አይሰይስ ፓፃ ደእያ ላይꬃ ኡባን ኤንታ ሞርከታ ኩሸፐ አሽስ። ኤንቲ ኡንአንነ መቶን ግድድ ጎዳኮ ዋስያ ዎደ ኡባን ጎዳይ ኤንታዉ ቃቴስ። 19 ሽን አይሰይስ ሀይቅዳፐ ጉየ፥ አሳይ ጉየ ስሚድ፥ ካሰ ኤንታ አዋት ኦꬅዳ ኢታፐ አꬍዳ ኢታ ኦꬅዶሶና። ኤንቲ ሀራ ፆሳታኮ ስሚድ፥ ኤንታዉ ጎይንዶሶና። ባንታ ኢታ ኦሱዋነ ጌላ ኦግያ አጎና እፅዶሶና። 20 ጎዳይ እስራኤለ አሳ ቦላ ይሎ ኤፅድ፥ “ሀ አሳይ ታኒ ኤንታ ማይዛታስ ጫቅዳ ጫቁዋ መንꬅዳ ግሾነ ታዉ ኪተቶና እፅዳ ግሾ፥ 21 እያሱይ ሀይቅያ ዎደ ቢታ ቦላ አትዳ ካዎተꬃታፐ እሱዋካ ታኒ ኤንታ ስንꬃፈ ጎዳዳ ከስከ። 22 እስራኤለ አሳይ ካሰ ባንታ ማይዛታዳ ታ ኦግያ ካልያኮነ ካሎናኮ ፓጫናዉ ታኒ ሀ አትዳ ካዎተꬃታ ጎኤታና” ያግስ። 23 ሄሳ ግሾ፥ ጎዳይ ሄ ካዎተꬃት ቢታፈ ጎደቶና ጋምአና መላ ኦꬅስ። እ ኤንታ ኤለስድ ጎድ ከስቤና፤ ኤንታ እያሱስ አꬅድ እምቤና።

3

1 ካናነን ኦላ ሜዘትቦና እስራኤለ አሳ ፓጫናዉ ጎዳይ ካናነን አሽዳ አሳይ ሀይሳታ። 2 እ ሄሳ ኦꬅዳይ ሀይሳፈ ካሰ ኦላ ሜዘትቦና እስራኤለ የለተꬃ ኦላ ሂላ ታማርሳናሳ። 3 ሄሳትካ እቻሹ ፍልስፄመ ሀላቃታ፥ ካናነታ፥ ስዶናታነ ባኣል-አርሞና ዙማፐ ዶምድ ሀማታ ጋካናዉ ልባኖሰ ዙማ ቦላ ደእያ ህወታ። 4 ጎዳይ ሙሰ ባጋራ ካሰ እስራኤለ ማይዛታስ እምዳ ኪታ ኤንቲ ኪተትያኮነ ኪተቶናኮ ፓጫናዉ ኤንታ ከሶና አግስ። 5 ያትን፥ እስራኤለ አሳይ ካናነታራ፥ ህተታራ፥ አሞረታራ፥ ፓርዘታራ፥ ህወታራነ ያቡሰታራ እስፈ ደእዶሶና። 6 ኤንታ ማጫ ናይታ ባንታዉ ኤክዶሶና፤ ባንታ ማጫ ናይታ ኤንታ አደ ናይታስ እምዶሶና። ያትድ ኤንታ ፆሳታ ጎይንዶሶና።

ጎቶንያላ

7 እስራኤለ አሳይ ጎዳ ስንꬃን ኢታባ ኦꬅዶሶና። ኤንቲ ጎዳ ባንታ ፆሳ ዶግድ፥ ባኣለነ አሼራ ጌተትያ ፆሳታ ጎይንዶሶና። 8 ሄሳ ግሾ፥ ጎዳ ሀንቆይ እስራኤለ አሳ ቦላ ኤፅስ። ጎዳይ ማሰጰፆመ ካዋ ኩሻን-ርሻታይም ኤንታ ሃራና መላ አꬅድ እምን፥ ኤንቲ እያዉ ሆስፑን ላይꬅ ሃረትዶሶና።

9 ሽን እስራኤለ አሳይ ጎዳኮ ዋስዳ ዎደ ኤንታ አሽያ፥ ካለባ ካሎ እሻ ቃናዘ ናኣ ጎቶንያላ ደንꬅስ። 10 ጎዳ አያናይ እያ ቦላ ዎꬍን፥ እ እስራኤለ ቦላ ፕርደይሳ ግድስ። እ ኦላስ ከይዳ ዎደ ጎዳይ ማሰጰፆመ ካዋ ኩሻን-ርሻታይማ እያዉ አꬅድ እምን ፆንስ። 11 ያትን፥ ቢታይ ኦይታሙ ላይꬅ ዎፑ ግድ ደእስ። ሄሳፈ ጉየ፥ ቃናዘ ናአይ ጎቶንያል ሀይቅስ።

ናኦዳ

12 እስራኤለ አሳይ ዛሪድ ጎዳ ስንꬃን ኢታባ ኦꬅዶሶና። ሄሳ ግሾ፥ ጎዳይ ሞአበ ካዎይ ኤግሎን እስራኤለ ቦላ ዎልቃታናዳ ኦꬅስ። 13 ኤግሎን አሞነታነ አማለቃታ ሺሽድ እስራኤለ አሳ ኦል ፆንድ፥ ዛምባ ካታማ እያርኮ ኦይክስ። 14 ያትን፥ እስራኤለ አሳይ ሞአበ ካዋ ኤግሎናስ ታማነ ሆስፑን ላይꬅ ሃረትዶሶና።

15 ሽን እስራኤለ አሳይ ጎዳኮ ዋስዳ ዎደ ኤንታ አሽያ፥ ብንያመ ኮቸ ግድዳ ጌራ ናኣ ናኦዳ፥ ሀድርሳ ኩሸን ኦይሳ ደንꬅስ። እስራኤለ አሳይ ናኦዳ ሞአበ ካዋ ኤግሎናኮ ጊራራ ኪትስ። 16 ናኦድ ናምኡ ባጋራ ቃራትዳ እስ ዋꬋ ማሸ ጊግስድ ኡሻቻ ባጋን ባ ማኡዋ ጋርሳን ዳንጭስ። 17 ሄሳፈ ጉየ፥ ዳሮ ኦርደ ግድዳ ሞአበ ካዋ ኤግሎናስ ጊራ ኤፍድ እሚስ። 18 ናኦድ ጊራ ካዋስ እምዳፐ ጉየ፥ ጊራ ቶክድ ብዳ አሳ ሞይዝስ። 19 ሽን ናኦድ ጋልጋላ ማታን ደእያ ማሰትዳ ሹቻታ ማታፐ ኤግሎናኮ ጉየ ስም ብድ፥ “ካዋዉ፥ ታ ነዉ ኦድያ እስ ፁር ደኤስ” ያግስ።

ካዎይ፥ “ስእ ጋ” ያግስ። እያ ናገይሳት ኡባይ ካረ ከይዶሶና።

20 ሄ ዎደ ካዎይ ፖቅያ ቦላ እስ ክፍልያን ባርካ ኡትዳሽን፥ ናኦድ እያኮ ሺቅድ፥ “ፆሳይ ነዉ ኪትዳባይ ደኤስ” ያግን፥ ካዎይ ባ ኡትዳ በሳፈ ደንድ ኤቅስ። 21 ናኦድ ባ ሀድርሳ ኩሽያ የድድ፥ ኡሻቻ ባጋ ፄሳን ደእያ ማሻ ሾድድ፥ ካዋ ኡሉዋን ድርግም ኦꬅስ። 22 ማሻ ቱይተይ አቶና ኡሎ ግዶ ገልድ፥ ዞኩዋራ ካንꬅ ከይስ። ሞꬎይ ካምዳ ግሾ ናኦድ ማሻ ካዋ ኡሉዋፐ ሾድቦና። 23 ሄሳፈ ጉየ፥ ናኦድ ካረ ከይድ፥ ክፍልያ ፐንግያ ጎርድድ እያ ቦላ ቁልፕስ።

24 ናኦድ ብዳፐ ጉየ አይለት ይድ፥ ፐንገይ ጎርደትዳይሳ በእድ፥ “ካዎይ ግዶ ክፍልያን ሼሻስ ኡቶና አገና” ያግድ ቆፕዶሶና። 25 ኤንቲ ሳለታና ጋካናዉ ናግዶሶና። ሽን ካዎይ ፐንግያ ዶዮና እፅን፥ ቁልፐ ኤክድ ፐንግያ ዶይድ፥ ባንታ ጎዳይ ሀይቅድ፥ ዉይገን ኩንድዳይሳ በእዶሶና።

26 ኤንቲ ያን ኤቅድ ናግሽን፥ ናኦድ ከስ ኤክድ ኤቃ ሹቻታ ማታራ አꬍድ ሳኢራ ባቃትስ። 27 እ ብድ ደረይ ዳርያ ኤፍሬማ ቢታ ጋክዳ ዎደ እስራኤለ አሳይ ኦላስ ሺቃና መላ ሞይዘ ፑንን፥ አሳይ እያ ካልድ ዱገ ዎꬍዶሶና። 28 እ ኤንታኮ፥ “ታና ካልተ፤ ጎዳይ ህንተ ሞርከታ፥ ሞአበታ ህንተ ኩሸን አꬅድ እሚስ” ያግስ። ኤንቲ እያ ካል ዎꬍድ፥ ዮርዳኖሰ ሻፋ ፕንያ በሳ ኦይክዶሶና። ሞአበ አሳፐ እስ አስካ ያራ አꬎና መላ ተቅዶሶና። 29 ሄ ዎደ ሞአበ አሳፐ ታሙ ሙኩሉ ግድያ ዶረትዳ ምኖ ኦላንቾታ ዎꬍዶሶና፤ እስ አስካ ከስ ኤክቤና። 30 ሄ ጋላስ እስራኤለ አሳይ ሞአበ አሳ ፆንዶሶና። ቢታይ ሆስፑን ታሙ ላይꬅ ዎፑ ግድ ደእስ።

ሳምጋራ

31 ናኦዳፐ ጉየ፥ አናታ ናአይ ሳምጋር ደንድድ፥ ፍልስፄመ አሳፐ ኡሱፑን ፄቱ አሳ ቦሩ ላግያ ብራታ ፃምአን ዎꬍድ እስራኤለ አሳ አሽስ።

4

ድቦራነ ባራቃ

1 ናኦድ ሀይቅዳፐ ጉየ እስራኤለ አሳይ ጎዳ ስንꬃን ዛሪድ ኢታባ ኦꬅዶሶና። 2 ሄሳ ግሾ፥ ጎዳይ ሀፆራ ካታማን ደእያ ካናነ ካዋ እያብሳስ ኤንታ አꬅድ እሚስ። እያ ቶራ ሞጮናይ ሀሮሴት ሀጎይማ ካታማን ደእያ ስሳራ። 3 እያብሳስ ኡዱፉን ፄቱ ብራታ ፓራ ጋረት ደእያ ግሾነ እ እስራኤለ አሳ ቃይ ባይና ላታሙ ላይꬅ ኡንኤꬅዳ ግሾ ኤንቲ ማዶ ደማናዉ ጎዳኮ ዋስዶሶና።

4 ሄ ዎደ ላፍዶታ ማችያ፥ ናብያ ድቦራ እስራኤለ አሳ ካለꬃዉስ። 5 ድቦራ ደረይ ዳርያ ኤፍሬማ ቢታን፥ ራማፐነ ቤተለፐ ግዶን ደእያ ድቦራ ዛምባ ጋርሳን ኡታዳ ፕርዳዉሱ። እስራኤለ አሳይ ፕርዳ ደማናዉ ኢኮ ዮሶና። 6 እስ ጋላስ ድቦራ አብኖማ ናኣ ባራቃ ንፍታለመ ቢታን ደእያ ቃደሳፐ ፄግሳዳ፥ “ጎዳይ እስራኤለ ፆሳይ ነና ሀይሳዳ ያግድ ኪትስ፤ ‘ንፍታለመነ ዛብሎና ዛርያፐ ታሙ ሙኩሉ አሳ ኤካዳ ታቦረ ዙማ ቦላ ከያ። 7 ታኒ ያብና ቶራ ሞጮናታ ስሳር ፓራ ጋረታነ ኦላንቾታ ኤክድ፥ ቅሶና ሻፋን ነና ኦላናዉ ያና መላ ኦꬃና። ያን ታኒ ነዉ እያ አꬃዳ እማና’ ያጌስ” ያጋሱ።

8 ባራቅ፥ “ኔኒ ታራ ቢኮ ታኒ ባና፤ ሽን ኔኒ ታራ ቦና እፅኮ ታኒ ቢከ” ያግስ።

9 እያ ዛራዳ፥ “ኤሮ፥ ታኒ ኔራ ባና፤ ሽን ጎዳይ ስሳራ ማጫሳ ኩሸን አꬅድ እማና ግሾ ታ ቡሳይ ነዉ ቦንቾ ግደና” ያጋሱ። ሄሳ ግሾ ድቦራ ደንዳዳ፥ ባራቃራ ቃደሳ ባሱ። 10 ባራቅ ንፍታለመነ ዛብሎና ኮቻታ ቃደሳ ፄግን፥ ታሙ ሙኩሉ አስ እያ ካልድ ከይስ፤ ድቦራካ እያራ ባሱ።

11 ሄ ዎደ ቄና አስ ግድዳ ሄቤር፥ ሙሰ ቦሎይ፥ ሆባባ ያራይ ሀራ ቄናታፐ ሻከትድ ቃደሳ ማታን ዘናንመን ደእያ ዎላ ማታን ባ ዱንካንያ ቶክስ።

12 አብኖማ ናአይ ባራቅ ታቦረ ዙማ ብዳይሳ ስሳር ስእዳ ዎደ፥ 13 ኡዱፉን ፄቱ ብራታ ፓራ ጋረታነ ባራ ደእያ አሳ ኡባ ፄግስድ፥ ሀሮሴት-ሀጎይማፐ ቅሶና ሻፋ ሺሽስ።

14 ያትን ድቦር ባራቃኮ፥ “ሀች ጎዳይ ስሳራ ነ ኩሸን አꬅድ እምያ ጋላስ ግድያ ግሾ ደንዳ። ሄኮ፥ ጎዳይ ነዉ ስን አꬍስ” ያጋሱ። ባራቅ ታሙ ሙኩሉ ኦላንቾታ ካለꬅድ፥ ታቦረ ዙማፐ ዎꬍስ። 15 ጎዳይ ስሳራ፥ እያ ፓራ ጋረታነ እያ ኦላንቾታ ኡባ ባራቃ ማሻስ አꬅድ እሚስ። ያትን፥ ስሳር ባ ፓራ ጋርያፐ ዎꬍድ ቶሆን ባቃትስ። 16 ባራቅ ፓራ ጋረታነ ኦላንቾታ ሀሮሴት-ሀጎይማ ጋካናዉ የደꬅስ። ስሳራ ኦላንቾት ኡባይ ማሻን ሀይቅዶሶና፤ እስ አስካ አትቤና።

17 ሄ ዎደ ሀፆራ ካዎይ ያብን ሄቤራ ኬꬃ አሳራ ሳሮ ደኤስ። ሄሳ ግሾ፥ ስሳር ቶሆን ባቃትድ፥ ቄና አስ ግድዳ ሄቤራ ማቸ ያኤል ዱንካንያ ጋክስ። 18 ያኤላ ስሳራ ሞካናዉ ከያዳ፥ “ታ ጎዳዉ፥ ገላ፤ ሃ ገላ፤ ያዮፋ” ያጋሱ። እ ዱንካንያ ግዶ ኢኮ ገልን እያ አፍላራ ካማስ።

19 ስሳር፥ “ታና ሳሜስ፤ ሃ ታና ኡሻርክ” ያግስ። እያ ማꬃ ኦጎሮ ዶያዳ ኡሻሱ፤ ያታዳ ዛራዳ ካማሱ። 20 ሄሳፈ ጉየ፥ እ፥ “ዱንካንያ ፐንገን ኤቃ። አይ አስካ ይድ፥ ‘ሀይሳን አስ ደኢ?’ ያግድ ኦይችኮ፥ ‘ባዋ’ ያጋ” ያግስ።

21 ስሳር ዳሮ ዳቡርዳ ግሾ ꬍስኮ ሀይቅ አግስ። ሄቤራ ማችያ ያኤላ ናርቃነ ዱንካነ ꬍሸ ኤካዳ፥ ሎዳራ እያኮ ሺቃዳ ꬍሽያ ሀይꬃ ካረን ꬍሻዳ፥ ሳአራ ኦይꬅን ስሳር ሀይቅስ።

22 ባራቅ ስሳራ ኮይሸ ይን፥ ያኤላ እያ ሞካናዉ ካረ ከያዳ፥ “ሃያ፤ ነ ኮይያ አድያ ታኒ ነና በሳና” ያጋሱ። ሄሳ ግሾ፥ ኢራ ዱንካንያ ግዶ ገልድ፥ ስሳራ ሀይꬃ ካረን ꬍሸይ ገልን እያ አሀይ ሳአን ዝንእዳይሳ በእስ።

23 ሄ ጋላስ ፆሳይ እስራኤለ አሳይ ካናነ ካዋ ያብና ፆናና መላ ኦꬅስ። 24 ያብና ካዋ ꬋይሳና ጋካናዉ እስራኤለ አሳይ እያ ቦላ ምን ምን ብስ።

5

ፆኖ ገረርስ

1 ሄ ጋላስ ድቦራነ አብኖማ ናአይ ባራቅ ሀ ማዝሙርያ የፅዶሶና።

2 ሀላቃት እስራኤለ አሳ ካለꬅዳ ግሾ፥

አሳይካ ባና አꬅድ እምዳ ግሾ፥

ጎዳ ጋላትተ።

3 ህንተኖ ካዎቶ፥ ስእተ፤

ህንተኖ ሃረይሳቶ፥ ሀይዝተ፤

ታኒ ጎዳስ የፃና።

እስራኤለ ፆሳ ጋላታና።

4 አቤት ጎዳዉ፥ ኔኒ ሳይረ ዙማፐ ደንድያ ዎደ፥

ኤዶመ ቢታፈ ነ ከይያ ዎደ፥

ቢት ቃፅስ፤ ሳሎፐ እር ቡክስ፤

ሃꬅ ሻራፐ ጎግስ።

5 ሲና ጎዳ፥

እስራኤለ ፆሳ ስንꬃን፥

ደረት ቃፅዶሶና፤

6 አናታ ናኣ ሳምጋራ ዎደነ

ያኤላ ዎደ ኦገይ ዶገትስ፤

ዛልአንቾት ዩሾ ኦገራ ቦሶና።

7 ድቦር እስራኤለ አሳስ፥

አዮ ግዳዳ ደንዳና ጋካናዉ፥

እስራኤለ ጉታት ባይሳትዶሶና፤

8 እስራኤለ አሳይ አላጋ ፆሳታ ዶርዳ ዎደ፥

ቢታ ቦላ ኦል ደንድስ።

ኦይታሙ ሙኩሉ እስራኤለ ኦላንቾታ ግዶን፥

እስ ጎንዳለይ ዎይኮ እስ ቶር በንትቤና።

9 ታ ዎዛናይ እስራኤለ ቶራ ሞጮናታራ፥

አሳ ግዶፈ ዶሳን ባንታና አꬅድ፥

እምዳይሳታራ ደኤስ።

ጎዳ ጋላትተ፤

10 ህንተኖ፥ ቦꬃ ሀረታ ቶገይሳቶ፥

ሎኦ ግላስያ ቦላ ኡትድ ድንጫከተይሳቶ፥

ኦገ ጋፃራ ሄመተይሳቶ ሀይሳ ስእተ።

11 ሃꬃ ኦላታ ማታን፥

ሺቅዳ አሳ የꬃ ስእተ።

ኤንቲ ጎዳ ፆኑዋ የፆሶና፤

እስራኤለ አሳ ፆኑዋ ኦዶሶና።

ሄሳፈ ጉየ፥ ጎዳ አሳይ

ካታማ ፐንገታኮ ዎꬍዶሶና።

12 ድቦራ፥ ደንዳ! ደንዳ!

ደንዳ! ደንዳዳ ማዝሙረ የፃ።

አብኖማ ናአዉ፥ ባራቃ፥ ደንዳ!

ነ ድእዳባ ኤካዳ ያ።

13 ሄሳፈ ጉየ፥ አትዳ አሳት፥

ሀላቃታኮ ዎꬍዶሶና።

ጎዳ አሳት ኦለታናዉ ጊግድ

ባራቃኮ ይዶሶና።

14 አማለቃ ኮቻት በን ደእዳ በሳን

ደእያ ኤፍሬማ አሳት ይዶሶና።

ብንያመ አሳት ኤንታ ካልዶሶና።

ማክራፐ ሀላቃት፥

ዛብሎናፐ ካዎተꬃ

ፃምአ ኦይከይሳት ይዶሶና።

15 ይሳኮራ ሀላቃት ድቦራራ ደኦሶና፤

ኤ፥ ይሳኮረ አሳይ ባራቃራ ይዶሶና፤

ኤንቲ እያ ካልድ፥ ዛንጋራ ገልዶሶና።

ሽን ሮቤላ ኮቻት ቆፋን ሻከትድ፥

ባንታ ዎዛናን ሄትዶሶና።

16 ኤንቲ አይስ አትዶና?

ዶርሳታ ሄማናሰዬ?

ሮቤላ ኮቻት ቆፋን ሻከትድ፥

ባንታ ዎዛናን ሄትዶሶና።

17 ጋደ ኮቻት ዮርዳኖሰ ፕንꬃን አትስ፥

ዳና ኮቻት ማርካበታን አትዶሶና።

አሴራ ኮቻት ባንታ ደእያሶን፥

አባ ጋፃን አትዶሶና።

18 ዛብሎና ኮቻት፥

ባንታና ሀይቆስ አꬅድ እምዶሶና።

ንፍታለመ ኮቻት፥

ቶራ ደንባን ባንታና አꬅድ እምዶሶና።

19 ማግዶ ፑልቶታ ማታን ታናካን፥

ካዎት ኦለትዶሶና።

ካናነ ካዎት ያን ኦለትድ፥

ብራ ዎይኮ ሀራባ ድእቦኮና።

20 ሳሎፐ ፆልንቶት ኦለትዶሶና፤

ባንታ ዩሻን ስሳራ ኦልዶሶና።

21 ቅሶና ሻፋይ ኤንታ ኤፍስ፤

በንፐ ደእያ ቅሶን ኤንታ ሾክስ።

ታ ሸምፐ፥ ምና፤ ስን ሆርዶፋ።

22 ፓራት አዳርስሸ ይዶሶና፥

ባንታ ቶሁዋን ቢታ ጊርሶሶና።

23 ጎዳ ኪታንቾይ ሀይሳዳ ያግስ፤

“መሮዛ ባድተ!

ያን ደእያ አሳ ኢስድ ባድተ!

ኤንቲ ጎዳ ማዳናዉ ይቦኮና፤

እያ ዎልቃማ ሞርከታ ኦላናዉ ከይቦኮና።”

24 ቄና አስ ግድዳ ሄቤራ ማችያ፥

ያኤል ማጫሳ ኡባፈ አንጀትዳሮ ግዶ።

ዱንካነን ደእያ ማጫሳ ኡባፈ፥

እያ አንጀትዳሮ ግዶ።

25 ስሳር እዮ ሃ ኦይችን ማꬅ እማሱ፤

ሎኦ ኦጎሮን መቅዳ ማꬅ ኤሀሱ።

26 ባ ሀድርሳ ኩሸን ዱንካነ ꬍሸ፥

ባ ኡሻቻ ኩሸን

ኦሳንቾታ ናርቃ ኦይካሱ።

ስሳራ ሁጰን ꬍሻሱ፤

እያ ሀይꬃ ካረራ ካንꬃ ከሳሱ።

27 እ ቶሁዋ ጋርሳን ኩንድስ፤

እ ቶሁዋ ማታን ዞሄትስ።

እ ቶሁዋ ጋርሳን ኩንድስ፤

ሄ ኩንድዳ በሳን ሀይቅስ።

28 ስሳራ አይያ ማስኮተራ ካረ ፄላሱ፤

“ታ ናኣ ፓራ ጋረይ አይስ ጋምእዴ?

ፓራት አይስ ኤለስድ ስምቦኮና?”

ያጋዳ ባና ኦይቻሱ።

29 እ ጭንጫ ማጫሳት እ ኦይሻ ዛርዶሶና፤

ሽን እያ ባ ቆፋን ዛራ ዛራዳ ያጋሱ።

30 “ኤንቲ ድኦ ደምድ ሻከቶና አጎኮና፤

እስ እስ አደስ ኢስ ገላኦይ ዎይኮ

ናምኡ ጌላኦት ጋኮና አገና።

ኤንቲ ስሳራስ ሎእያ ማኦ እማና፤

ታዉካ ቆን ማእያ፥

አሌቀትዳ ማኦ ኤሀና” ያጋሱ።

31 አቤት ጎዳዉ፥ ነ ሞርከት ኡባይ ሀይሳዳ ሀይቆ፤

ሽን ነና ዶሰይሳት ዎንታ ፃልቀዳ ጶሎ።

ሄሳፈ ጉየ፥ ቢታይ ኦይታሙ ላይꬅ ዎፑ ግድ ደእስ።

6

ገድዮና

1 እስራኤለ አሳይ ጎዳ ስንꬃን ዛሪድ ኢታባ ኦꬅዶሶና። ሄሳ ግሾ፥ ጎዳይ ኤንታ ምድያመ አሳስ አꬅድ እምን ላፑን ላይꬅ ኤንታ ሃርዶሶና። 2 ምድያመ አሳይ እስራኤለ አሳ ኡንኤꬅን፥ ኤንታፈ አታናዉ ደረ ቦላ፥ ጎንጎሎንነ ሆምኦን ባንታ ካꬃ ቆስዶሶና። 3 እስራኤለ አሳይ ካꬅ ዘርያ ዎደ ኡባን፥ ምድያመ አሳይ አማለቃ አሳራነ ዶሎሀ ባጋ አሳራ ይድ ኤንታ ኦሎሶና። 4 ኤንቲ ሄ ቢታን ዱንካንድ፥ ጋዛ ጋካናዉ፥ ቢታ ቦላ ዶልዳባ ኡባ ꬋይሶሶና። ዶርሰ፥ መሄነ ሀረ ላግድ ኤፍያ ግሾ፥ እስራኤለ አሳስ አይባካ አሾኮና። 5 ባንታ መህያነ ባንታ ዱንካንያ ኤክድ፥ ቦለይ ያዳ ዳርድ ዮሶና። ኤንታነ ኤንታ ግማለታ ታይባናዉ ዳንዳኤተና፤ ኤንቲ ይሸ ቢታ ꬋይሶሶና። 6 እስራኤለ አሳይ ምድያመታ ጋሶን ዳሮ መቶትዶሶና፤ ማደ ደማናዉ ጎዳኮ ዋስዶሶና።

7 ምድያመታ ጋሶን እስራኤለ አሳይ ጎዳኮ ዋስዳ ዎደ፥ 8 ጎዳይ ኤንታዉ እስ ናበ ኪትን፥ ናበይ ኤንታኮ፥ “ጎዳይ እስራኤለ ፆሳይ ሀይሳዳ ያጌስ፤ ግብፀፈ፥ አይለተꬃ ቢታፈ ታ ህንተና ከሳስ። 9 ታኒ ህንተና ግብፀ አሳ ኩሸፐነ ኡንኤꬅያ አሳ ኡባ ኩሸፐ አሻስ። ህንተ ስንꬃፈ ኡንኤꬅያ አሳ ጎዳዳ ኤንታ ቢታ ህንተዉ እማስ። 10 ታኒ ህንተና፥ ‘ታኒ ጎዳ ህንተ ፆሳ፤ ህንተ ኤንታ ቢታ ላትዳ አሞረታ ፆሳታ ጎይኖፍተ’ ያጋስ። ሽን ህንተ ታ ቃላ ስኦና እፅደታ” ያግስ።

11 ሄሳፈ ጉየ፥ ጎዳ ኪታንቾይ ኦፍራ ጌተትያ በሳን ደእያ አበዜራ አድያ እዮኣሳ ዎላ ጋርሳን ኡትስ። ሄ ዎደ እዮኣሳ ናአይ ገድዮን ምድያመ አሳፐ ቆሰተድ ዎይነ ጉምእያ በሳን ግስተ ቡኬስ። 12 ያን ጎዳ ኪታንቾይ እያዉ ቆንጭድ፥ “ላ ነኖ፥ ምኖ ኦላንቻዉ፥ ጎዳይ ኔራ ደኤስ” ያግስ።

13 ገድዮን፥ “ታ ጎዳዉ፥ ጎዳይ ኑራ ደእያባ ግድኮ ሀ መቶ ኡባይ ኑና አይስ ጋክዴ? ኑ አዋት፥ ‘ጎዳይ ኑና ግብፀ ቢታፈ ከስስ’ ያግድ ኑስ ኦድዳ ማላልስያ እያ ኦሶት ኡባይ አዉን ደኢ? ሽን ሀእ ጎዳይ ኑና ኩመꬅ አግስ፤ ምድያመ አሳስ አꬅድ እሚስ” ያግስ።

14 ሄሳፈ ጉየ ጎዳይ እያኮ ስሚድ፥ “ነዉ ደእያ ሀ ዎልቃን ባዳ እስራኤለ አሳ ምድያመ ኩሸፐ አሻ። ነና ኪተይ ታና” ያግስ።

15 ገድዮን ዛሪድ፥ “አቤት ጎዳዉ፥ ታኒ እስራኤለ አሳ ዋታዳ አሾ? ታ ያራይ ምናሰ ኮቻ ኡባፈ አꬍዳ ላፋ፤ ታኒ ታ አዋ ሶ አሳ ኡባፈ ጉꬃ” ያግስ።

16 ጎዳይ፥ “ታኒ ኔራ ግዳና፤ እስ አስ ሾጭያ መላ ኔኒ ምድያመ አሳ ሾጫዳ ፆናና” ያግስ።

17 ገድዮን፥ “ኔኒ ታናን ኡፋይትያባ ግድኮ፥ ቱማ ታራ ኦደተይ ኔኒ ጎዳ ግድኮ፥ ነና ኤርስያ ማላ ታና በሳ። 18 ታኒ ጉየ ስማ ባዳ ታ ያርሹዋ ኤሀና ጋካናዉ ሀያና ሀይሳፈ ቦፓ” ያግስ።

ጎዳይ፥ “ኔኒ ስማና ጋካናዉ ታኒ ሀይሳን ናጋና” ያግስ።

19 ገድዮን ሶ ገልድ፥ ኡርገ ዴሽ ሹክድ ካꬅስ፤ ታሙ ክሎ ግራመ ግድያ ꬊለ ኤክድ ኡይꬅ ኡክስ። አሹዋ ጋይታን ዎꬅድ፥ ጫምባ ሻተን ትግድ፥ ዎላ ጋርሳን ኡትዳ ጎዳ ኪታንቹዋስ ሺሽስ። 20 ፆሳ ኪታንቾይ፥ “አሹዋነ ኡይꬃ ሀ ሹቻ ቦላ ዎꬃ፤ ጫምባ እያ ቦላ ትጋ” ያግስ። ገድዮን ኪተትዳይሳዳ ኦꬅስ። 21 ጎዳ ኪታንቾይ ባ ኩሸን ኦይክዳ ፃምኣ ፄራን አሹዋነ ኡይꬃ ቦችን ታም ሹቻ ግዶፈ ከይድ፥ አሹዋነ ኡይꬃ ምስ። ሄሳፈ ጉየ፥ ጎዳ ኪታንቾይ እያ ስንꬃፈ ጌምስ።

22 ገድዮን በእዳይ ጎዳ ኪታንቹዋ ግደይሳ አኬክዳ ዎደ፥ “ጎዳ ፆሳዉ ታና አየ! ታኒ ጎዳ ኪታንቹዋ ታ አይፈን በአስ” ያግስ።

23 ሽን ጎዳይ፥ “ሳሮይ ነዉ ግዶ፤ ያዮፋ! ነ ሀይቃካ” ያግስ። 24 ገድዮን ጎዳስ ያርሾ በሲ ያን ጊግስድ፥ “ጎዳይ ሳሮ ፆሲ” ያግድ ፄግስ። ሄ ያርሾ በሳይ አብኤዜራ ኮቻባ ግድዳ ኦፍራን ሀች ጋካናዉ ኤቅድ ደኤስ።

25 ሄ ቃማ ጎዳይ ገድዮናኮ፥ “ነ አዋ ኮርማታፐ ላፑን ላይꬅ ግድዳ ሎኦ ኮርማ ኤካ። ነ አዋይ ባኣለ ኤቃስ ያርሽያ በሳ ላላ፤ እያ ማታን ደእያ አሼራ ኤቃ ምስልያ መንረꬃ የጋ። 26 ሀ ዙማ ሁጰን ጎዳስ ነ ፆሳስ፥ ሹቻን ያርሾ በሲ ሎይꬃዳ ጊግሳ። ሄሳፈ ጉየ፥ ኔኒ መንረꬅዳ አሼራ ኤቃ ምስልያ ቀረꬃ ኤꬃዳ፥ ሄ ኮርማ ፁሳ ያርሾ ኦꬃዳ ያርሻ” ያግስ። 27 ገድዮን ባ ኦሳንቾታፐ ታማታ ኤክድ፥ ጎዳይ እያዉ ኦድዳይሳዳ ኦꬅስ። ሽን እ ባ አዋ ሶ አሳስነ ካታማን ደእያ አሳስ ያይዳ ግሾ ጋላስ ኦꬃናይሳ አግድ ቃማ ኦꬅስ።

28 ዎንታ ጉራ ካታማ አሳይ ደንድያ ዎደ ባኣለ ኤቃ ያርሾ በሳይ ላለትን፥ እያ ማታን ደእያ አሼራ ምስለይ መቅድ ዎꬍዳይሳ በእዶሶና። ቃስ ሄ በሳን ያርሾ በሲ ጊግዳይሳነ እያ ቦላ ኮርማ ያርሽዳይሳ በእዶሶና። 29 ኤንቲ እሶይ እሱዋ፥ “ላ ሀይሳ ኦꬅዳይ ኦኔ?” ያግድ ኦይችዶሶና። ኤንቲ ሄሳ ፕልግድ በእዳ ዎደ ሄሳ ኦꬅዳይ እዮኣሳ ናኣ ገድዮና ግደይሳ ኤርዶሶና። 30 ሄሳፈ ጉየ፥ ካታማ አሳይ እዮኣሳኮ፥ “ባኣለ ያርሾ በሳ ላልዳ ግሾነ እያ ማታን ደእያ አሼራ ምስልያ መንረꬅድ የግዳ ግሾ ነ ናኣ ሃ ከሳ፤ ኑ እያ ዎꬋና” ያግዶሶና።

31 ሽን እዮኣስ ባ ቦላ ደንድዳ አሳኮ፥ “ህንተ ባኣለስ ሞተተቲ? ዎይኮ ህንተ እያ አሻናዉ ኮዬቲ? ህንተ ግዶፈ እያዉ ሞተትያ አስ ደእኮ፥ ሳእ ዎንታናዉ እ ሀይቆ። ባኣለይ ፆሰ ግድኮ ባ ያርሾ በሳ ላልዳይሳራ እ ባዉ ሞተቶ” ያግስ። 32 ሄ ጋላስ እዮኣስ፥ “ላለትዳይ እያ ያርሾ በሳ ግድያ ግሾ እያራ ባኣለይ ሞተቶ” ያግድ ገድዮና የሩባኣላ ግድ ሱንꬅስ።

33 ሄሳፈ ጉየ፥ ምድያመ፥ አማለቃነ ዶሎሀ ባጋ ቢታ አሳይ እስፈ ሺቅድ፥ ዮርዳኖሰ ሻፋ ፕንድ እዝራኤላ ዛንጋራን ዱንካንዶሶና። 34 ጎዳ አያናይ ገድዮና ቦላ ዎꬍን አብኤዘራ ኮች ግድዳ አሳ ኡባይ ባና ካላና መላ ኤንታ ፄጋናዉ ሞይዘ ፑንስ። 35 ምናሰ ኮቻ ኡባስ ኪታ የድድ፥ ባና ካላና መላ ኤንታ ፄግስስ። ቃስ አሴራ፥ ዛብሎናነ ንፍታለመ ኮቻታስ ኪታ የድን፥ ኤንቲ እያራ ኦላስ ባናዉ ከይዶሶና።

36 ገድዮን ፆሳኮ፥ “ነ ታዉ ቃላ ገልዳይሳዳ እስራኤለ አሳ አሻናዉ ታና ዶርዳባ ግድኮ፥ 37 ሄኮ፥ ታኒ ግስተ ቡክያ ዉዱማን ፓደትዳ ዶርሰ እክሰ ዎꬃና። ሀራ ቢታ ኡባይ መላ ግድድ ሄ እክስያ ቦላ ፃላላ አክ ዎꬍኮ ነ ኦድዳይሳዳ እስራኤለ አሳ ታ ኩሸን አሻናይሳ ታ ኤራና” ያግስ። 38 እ ግዳይሳዳ ሀንስ። ዎንተꬃ ጋላስ ዎንታ ጉራ ደንድድ፥ ዶርሳ እክስያ ጉምእዳ ዎደ እስ ፃሮ ግድያ ሃꬅ እያፐ ከይስ።

39 ቃስ ገድዮን፥ “ሀያና ሀንቀቶፋ፤ ታኒ ነና ጉጃዳካ ሀራ ኦይሾ ኦይቻና። ዶርሳ እክስያ ቦላ ሀራ ማላ በሳና መላ ኦይቻይስ። ሀእ ዶርሳ እክሰይ መላ ግድን ዩሹዋን ደእያ ቢታይ አካትድ ላካናዳ ኦꬃ” ያግስ። 40 ሄ ቃማ ፆሳይ ሄ ማላ ኦꬅስ። ዎንተꬃ ጋላስ ዶርሳ እክሰይ መላ ግድን ቢታ ኡባይ አካትድ ላክስ።

7

ገድዮን ምድያመ ፆኑዋ

1 ዎንተꬃ ጋላስ የሩባኣላ ጌተትያ ገድዮንነ እያራ ደእያ አሳ ኡባይ ዎንታ ጉራ ደንድድ ብድ፥ ሀሮዳ ፑልቱዋ ማታን ዱንካንዶሶና። ምድያመ አሳይ ኤንታፈ ፑደሀ ባጋራ ሞረ ዙማ ማታን ደእያ ዛንጋራን ዱንካንዶሶና። 2 ጎዳይ ገድዮናኮ፥ “ኔራ ደእያ አሳይ ዳሮ ግድያ ግሾነ እስራኤለ አሳይ፥ ‘ኑኒ ኑ ዎልቃን ፆንዳ’ ግድ ታ ቦላ ጬቀቶና መላ ታኒ ምድያመታ ህንተ ኩሸን አꬃዳ እምከ። 3 ሄሳ ግሾ፥ አሳኮ፥ ‘ያይያ አስ ደእኮ ጋላዳ ዙማፐ ስሚድ ጉየ ባ ሶ ሶ ቦ’ ያጋዳ አዋጃ” ያግስ። ያትን፥ ላታማነ ናምኡ ሙኩሉ አሳይ ጉየ ስምን ታሙ ሙኩሉ አስ አትስ።

4 ግዶሽን፥ ጎዳይ ገድዮናኮ፥ “ሀእካ አሳይ ዳሮ። ነ ኤንታ ኤካዳ ዱገ ሻፋ ዎꬋ፤ ታኒ ኤንታ ያን ፓጫና። ታኒ፥ ‘ሀይስ ኔራ ቦ’ ገይስ ኔራ ቦ፤ ታኒ፥ ‘ሀይስ ኔራ ቦፖ’ ገይስ ቦፖ” ያግስ።

5 ገድዮን አሳ ሻፉ ኤክድ ብስ። ጎዳይ እያኮ፥ “ሀ አሳ ግዶፈ ጉልባትድ ሃ ኡየይሳታነ ካናዳ ሃ እንፃርሳን ኡየይሳታ ሻካ” ያግስ። 6 ባንታ ኩሸን ሃ ኡየይሳታ ታይቦይ ሄꬑ ፄታ፤ ሽን አትዳይሳት ኡባይ ሃ ጉልባትድ ኡይዶሶና።

7 ጎዳይ ገድዮናኮ፥ “ባንታ ኩሸን ሃ ኮጰትድ ኡይዳ ሄꬑ ፄቱ አሳታን ታኒ ህንተና አሻና፤ ምድያመታ ህንተዉ አꬃዳ እማና። ሽን አትዳ አሳ ኡባይ ባ ሶ ሶ ስሞ” ያግስ። 8 ሄሳ ግሾ፥ ገድዮን አሳታ ሽንቅያነ ኤንታ ሞይዝያ ኤክዳ ሄꬑ ፄቱ አሳታ ባራ አሽድ፥ ሀንኮ አሳ ኡባ ኤንታ ሶ ሶ የድስ። ሀ ኡባይ ሀንያ ዎደ ምድያመ ኦላንቾት ኤንታፈ ጋርሳ ባጋራ ደእያ ዛንጋራን ዱንካንድ ኡትዶሶና። 9 ሄ ቃማ ጎዳይ ገድዮናኮ፥ “ታኒ ነዉ አꬃዳ እምዳ ግሾ ደንዳዳ ኤንቲ ዱንካንዳ በሳን ደእሽን ኦላ። 10 ኔኒ ኤንታ ኦላናዉ ያይኮ ነ ኦሳንቹዋ ፑራ ኤካዳ ኤንቲ ዱንካንዳ በሳ ዱገ ዎꬋ። 11 ኤንቲ ግያባ ስአ። ሄሳፈ ጉየ፥ ኔኒ ኤንታ ኦላናዉ ምኖተꬅ ደማና” ያግስ።

ገድዮንነ እያ አይለይ ፑር፥ ምድያመት ዱንካንዳ በሳ ማታን ናግያ ኦላንቾታኮ ብዶሶና። 12 ሄ ዎደ ቦለዳ ዳርዳ ምድያመት፥ አማለቃትነ ዶሎሀ ባጋ አሳ ኡባይ ዛንጋራን ዱንካንድ ኡትዶሶና። ኤንታ ግማለት አባ ጋፃን ደእያ ሻፈ መላ ታይባናዉ ዳንዳኤተና።

13 ገድዮን ያ ጋክያ ዎደ እስ አደይ ባ አሙሁዋ ባ ላግያስ ኦድሽን ስእስ። ሄስካ፥ “እስ ባንጋ ኡይꬅ ኦኮለት ጋክድ ምድያመታ ዱንካንያ ዶምእስ፤ ዱንካነይ ሽረት ዎꬍድ ምጨትስ” ያግስ።

14 እያ ላገይ ዛሪድ፥ “ሄስ እስራኤለ አድያ፥ እዮኣሳ ናኣ ገድዮና ማሻፈ አትሽን፥ ሀራባ ግደና። ፆሳይ ምድያመነ ምድያመታራ ደእያ ኦላንቾታ ኡባ ገድዮናስ አꬅድ እሚስ” ያግስ።

15 ገድዮን ሄ አሙሁዋነ እያ ብርሸꬃ ስእዳ ዎደ ጉልባትድ ፆሳ ጎይንስ። እስራኤለ አሳይ ዱንካንዳ በሳ ጉየ ስሚድ፥ “ደንድተ፤ ጎዳይ ምድያመ ኦላንቾታ ህንተ ኩሸን አꬅድ እሚስ” ያግስ። 16 ሄꬑ ፄቱ አሳታ ሄꬑ ጩጋን ሻክድ ኤንታዉ ሁጰን ሁጰን እስ እስ ሞይዘነ ግዶን ኤፅያ ፆምፐይ ደእያ እስ እስ ፃሮ እሚስ። 17 ገድዮን ኤንታኮ፥ “ታና ፄልተ፤ ታኒ ኤንቲ ዱንካንዳ በሳ ጋክያ ዎደ ኦይሳዳ ህንተካ ኦꬅተ። 18 ታነ ታራ ደኤይሳት ኡባይ ሞይዘ ፑንይ ዎደ ህንተካ ኤንቲ ዱንካንዳ በሳ ዩሹዋን ኤቅድ ሞይዘ ፑንሸ፥ ‘ጎዳሳነ ገድዮናሳ’ ያግድ ዋስተ” ያግስ።

19 ግድ ብላሄ ግድያ ዎደ ናገይሳት ላመትዳፐ ጉየ ገድዮንነ እያራ ደእያ ፄቱ አሳት ብድ፥ ምድያመት ዱንካንዳ በሳ ጋክድ ባንታ ሞይዝያ ፑንዶሶና፤ ኦይክዳ ፃሩዋ መንꬅዶሶና። 20 ሀራ ባጋራ ደእያ ናምኡ ጩጋይ ሄሳዳ ኦꬅዶሶና። ባንታ ሀድርሳ ኩሸን ኤፅያ ፆምፐ፥ ባንታ ኡሻቻ ኩሸን ሞይዘ ኦይክድ፥ “ጎዳነ ገድዮና ማሻ” ያግድ ዋስዶሶና። 21 አሳ ኡባይ ምድያመት ዱንካንዳ በሳ ዩሾን ባ በሳን በሳን ኤቅዳሽን፥ ምድያመ ኦላንቾት ኡባይ ዋስሸ ባቃትዶሶና። 22 ሄꬑ ፄቱ አሳይ ባንታ ሞይዝያ ፑንዳ ዎደ ሞርከ ኦላንቾት ባንታ ማሻ እሶይ እሱዋ ቦላ ደንꬃና መላ ጎዳይ ኦꬅስ። አትዳ ኦላንቾት ፃራራኮ ስሚድ ቤት-ሽፃ ጋካናዉ፥ ያፐ አꬍድ፥ ፃባታ ማታን ደእያ አቤል-ማሆላ ጋካናዉ ባቃትዶሶና። 23 ሄሳፈ ጉየ ንፍታለመ፥ አሴራነ ምናሰ ኮቻት ፄገትድ፥ ሺቅድ ምድያመታ የደꬅዶሶና። 24 ደረይ ዳርያ ኤፍሬማ ቢታን ደእያ አሳኮ ገድዮን ኪትድ፥ “ምድያመታ ኦላናዉ ዱገ ዎꬍድ ቤት-ባራ ጋካናዉ ደእያ ዮርዳኖሰን ገልያ ሻፋታ ኤንታፈ ካሰትድ ኦይክተ” ያግስ። ኤፍሬማ አሳ ኡባይ ፄገትድ፥ ሺቅድ ቤት-ባራ ጋካናዉ ዮርዳኖሰን ገልያ ሻፋታ ኦይክዶሶና። 25 ኤንቲ ኦሬባነ ዘባ ጌተትያ ናምኡ ምድያመ ሀላቃታ ድእዶሶና። ኦሬባ፥ “ኦሬባ ዛላ” ጌተትያ በሳን፥ ቃስ ዘባ፥ “ዘባ ዎይነ ጉምእያ በሲ” ጌተትያ በሳን ዎꬍዶሶና። ሄሳፈ ጉየ፥ አትዳ ምድያመታ የደꬅድ፥ ኦሬባነ ዘባ ቆꬍያ ቃንፅድ ኤንታ ሁጵያ፥ ዮርዳኖሰ ሻፋፐ ሄፍንꬃን ደእያ ገድዮናኮ ኤህዶሶና።

8

ዛብሄላነ ስልማና

1 ኤፍሬማ አሳይ ገድዮናኮ፥ “ምድያመታ ኦላናዉ ባሸ ኑና አይስ ፄጋብኪ? ኑ ቦላ ሄሳ መላባ አይስ ኦꬃዲ?” ያግድ ይሎትዶሶና።

2 ሽን ገድዮን፥ “ህንተ ኦꬅዳይስ ታ ኦꬅዳይሳፈ አኔ? ታ ኮቻይ አብኤዘር ሺሽዳ ካꬃፈ ህንተ ኤፍሬማ ኮቻት ቆርዳ ቡይ አኔ? 3 ምድያመ ሀላቃታ፥ ኦሬባነ ዘባ ፆሳይ ህንተ ኩሸን አꬅድ እሚስ። ህንተ ኦꬅዳይሳ መላ ታኒ አይ ኦꬃናዉ ዳንዳእያና?” ያግስ። እ ያግን ኤንቲ ዛርብዶሶና።

4 ገድዮንነ እያራ ደእያ ሄꬑ ፄቱ አሳይ ዮርዳኖሰ ሻፋ ፕንዶሶና። ኤንቲ አይ ዳቡርኮካ ባንታ ሞርከታ የደꬆ አግቦኮና። 5 ኤንቲ ሱኮታ ጋክዳ ዎደ ገድዮን ሄ ካታማ አሳኮ፥ “ታ አሳይ ዳቡርዳ ግሾ፥ ሀያና ጉꬃ ካꬅ እመርከት። ታኒ ምድያመ ካዎታ ዘባነ ሳልሞና የደꬃሸ ደአይስ” ያግስ።

6 ሱኮታ ካታማ ሀላቃት፥ “ዘባነ ሳልሞና ኔኒ ድአባካሽን ነ ኦላንቾታስ አይስ ካꬅ እማኔ?” ያግዶሶና።

7 ገድዮን፥ “ሎኦ አይኮይ ባዋ፤ ጎዳይ ዘባነ ሳልሞና ታ ኩሸን አꬅድ እምያ ዎደ ታኒ ባዞ አጉንꬃንነ ፁንዱቀን ህንተና ዋꬋና” ያግስ። 8 ያፐ ደንድድ ፓኑኤላ ብድ፥ ያን ደእያ አሳካ ሄ ኦይሻ ኦይችን፥ ፓኑኤላ አሳይ ሱኮታ አሳይ ዛርዳይሳዳ ዛርዶሶና። 9 እ ፓኑኤላ አሳኮ፥ “ታኒ ፆናዳ ሳሮ ስምያ ዎደ ህንተ ካታማ ናግያ ሀ አዱሳ ግምብያ ላላና” ያግስ።

10 ሄ ዎደ ዘብነ ሳልሞን ዶሎሀ ባጋፈ ይዳ ኦላንቾታፐ አትዳ 15,000 ኦላንቾታራ ቃርቆራን ደኦሶና። ኤንታፈ 120,000 ኦላንቾት ኦላን ሀይቅዶሶና። 11 ገድዮን ኖባፐነ ዮግባፐ ዶሎሀ ባጋን ደእያ ባዞ ኦግያራ ብድ፥ ያን ደእያ ኦላንቾት ቆፖና ደእሽን ኦላ ደንꬅስ። 12 ናምኡ ምድያመ ካዎት ዘብነ ሳልሞን ባቃትዶሶና፤ ሽን ገድዮን ኤንታ የደꬅ ጋክድ ድእስ። ኤንታ ኦላንቾት ኡባይ ዎልቃማ ዳጋማን ኩንድዶሶና። 13 እዮኣሳ ናአይ ገድዮን ሄሬሳ ባጋራ ኦላፐ ስምስ። 14 ሱኮታፐ እስ ናአተꬃ ናኣ ኦይክድ ኦይችስ። ሄ ናአይ ላፑን ታማነ ላፑን ሱኮታ ሀላቃታነ ጭማታ ሱንꬃ ፃፍድ እያዉ እሚስ። 15 ሄሳፈ ጉየ፥ ገድዮን ሱኮታ ይድ፥ “ ‘ዘባነ ሳልሞና ኔኒ ድአባካሽን፥ ዳቡርዳ ነ አሳስ አይስ ካꬅ እማኔ?’ ግድ ታ ቦላ ቀልቅስደታ፤ ሽን ዘባነ ሳልሞና ሀይሳ በእተ” ያግስ። 16 ገድዮን ባዞ አጉንꬅነ ፁንዱቀ ኤክድ ሱኮታ ሀላቃታ ዋꬍስ። 17 ቃስ ፓኑኤላን ካታማ አዱሳ ግምበ ሻኩዋ ላልድ ካታማን ደእያ አደታ ዎꬍስ።

18 ያትድ ገድዮን ዘባነ ሳልሞና፥ “ህንተ ታቦረን አይ መላ አስ ዎꬍደቲ?” ያግድ ኦይችስ።

ኤንቲ፥ “ነ መላ አስ፤ ኤንቲ ካዎ ናአ ዳኖሶና” ያግድ ዛርዶሶና።

19 ገድዮን፥ “ኤንቲ ታ እሻታ፤ ኤንቲ ታ አየ ናይታ። ደኦ ፆሲ ኤርያ መላ ኤንታ ህንተ ዎꬎናባ ግድያኮ ታ ህንተና ዎꬍከሽን” ያግስ። 20 ባ ባይራ ናኣ የተራኮ፥ “ደንዳዳ፥ ሀይሳታ ዎꬋ” ያግስ። የተር ቡሮ ዮጋ ግድያ ግሾ ያይድ ባ ማሻ ሾድቤና።

21 ዘብነ ሳልሞን ገድዮናኮ፥ “ህዛ ነ ኑና ዎꬋ፤ አደ ኦሶ ኦꬃናዉ አደ ኮሼስ” ያግዶሶና። ያትን፥ ገድዮን ኤንታ ዎꬍስ፤ ኤንታ ግማለታ ቆን ደእያ አሌቆ ኡባ ኤክስ።

22 እስራኤለ አሳይ ገድዮናኮ፥ “ኔኒ ኑና ምድያመታፐ አሽዳ ግሾ ኔኒ፥ ነ ናአይነ ነ ናኣ ናአይ ኑና ሃርተ” ያግስ።

23 ሽን ገድዮን፥ “ታኒ ህንተና ሃርከ፤ ታ ናአይካ ህንተና ሃረና፤ ጎዳይ ህንተና ሃራና” ያግስ። 24 እ ኤንታኮ፥ “ታ ህንተና እስባ ኦይቻይስ፤ ህንተ ኡባይ ድእድ ኤህዳ ሀይꬃ ዎርቅያፈ ታዉ እምተ” ያግስ። (እስማኤላ አሳስ ሀይꬃን ዎርቃ አሶይ ዎጋ።)

25 እስራኤለ አሳይ ዛሪድ፥ “ኤሮ፥ ኡፋይትድ እማና” ያግዶሶና። አፍላ ሂፅድ፥ አሳ ኡባይ ድእድ ኤህዳ ሀይꬃ ዎርቅያ የግዶሶና። 26 ገድዮን ኤክዳ ሀይꬃ ዎርቀይ ላታሙ ክሎ ግራመ ዴፄስ። ሄስካ፥ ሀራ አሌቆታ፥ ቆን አꬅያ ጎዝዳታ፥ ምድያመ ካዎት ማእያ ኦቻ ቴራ ዳንያ ማኦታነ ኤንታ ግማለታ ቆꬍያፐ ኤከትዳ አሌቆታ ጉጆናሽና። 27 ገድዮን ዎርቃ ኤቃ ምስልያ ጊግስድ፥ ባ ደእያ ኦፍራ ካታማን ዎꬅስ። እስራኤለ አሳ ኡባይ ጎዳ አግድ ሄ ኤቃ ምስልያ ጎይንዶሶና፤ ሄስ ገድዮናስነ እያ ሶ አሳስ ፅሄ ግድስ።

28 ሄሳዳ ሀንድ፥ ምድያመ አሳይ እስራኤለ አሳስ ሃረትስ፤ ኤንቲ እስራኤለ አሳ ቦላ ናምአንꬆ ደንድቦኮና። ገድዮን ሀይቃና ጋካናዉ ኦይታሙ ላይꬅ ቢታይ ዎፑ ግድ ደእስ።

ገድዮና ሀይቁዋ

29 የሩባኣላ ጌተትያ ገድዮን፥ እዮኣሳ ናአይ ባ ሶ ስሚድ ደእስ። 30 ገድዮን ዳሮ ማቾ ኤክዳ ግሾ፥ እያዉ ላፑን ታሙ አደ ናይት የለትዶሶና። 31 ሴከማን ደእያ ላገꬅያ እያዉ አደ ናኣ የልን፥ እያ ሱንꬃ አብመለከ * ያግድ ሱንꬅስ። 32 እዮኣሳ ናአይ ገድዮን ሎኦ ጭምድ ሀይቅስ፤ ባ አዋ እዮኣሳ ዱፎን ሞገትስ። ሄ ዱፎይ አበዜራ ኮቻት ደእያ ኦፍራን ደኤስ።

33 ገድዮን ሀይቅዳፐ ጉየ፥ እስራኤለ አሳይ ጎዳ አግድ ባኣለ ፆሳታ ጎይንዶሶና። ባኣል-ብሪታ† ጌተትያ ኤቃ ባንታዉ ፆሰ ኦꬅዶሶና። 34 እስራኤለ አሳይ ባንታ ዩሹዋን ደእያ ሞርከታ ኡባፈ ኤንታ አሽዳ ጎዳ ባንታ ፆሳ ሀሳይቦኮና። 35 እስራኤለ አሳስ ኦꬅዳ ሎኦ ኦሱዋ ግሾ የሩባኣላ ጌተትያ ገድዮና ሶ አሳስ ሎኦ ኩሸ ዛርቦኮና።

9

አብመለከ

1 ገድዮና ናአይ፥ አብመለከይ ሴከማን ደእያ ባ አየ ዳቦታኮ ብድ፥ ኤንታነ ባ አየ ኮቻታ ሀይሳዳ ያግስ፤ 2 “ሴከማን ደእያ አሳ፥ ‘ገድዮና ላፑን ታሙ ናይት ኡባይ ህንተና ሃርኮ ሎኦዬ? ዎይኮ እስ አስ ሃርኮ ሎኦ?’ ያግድ ኦይችተ። ታኒ ህንተ አሾነ ህንተ መቀꬅ ግደይሳ ዶጎፕተ” ያግስ።

3 እያ አየ ዳቦት ሀ ቃላ ኡባ እያ ግሾ ሴከማ አሳስ ኦድን፥ አብመለከይ ኤንታዉ ዳቦ ግድዳ ግሾ ሴከማ አሳይ እያ ካላናዉ ዶስዶሶና። 4 ኤንቲ ባኣል-ብሪታ ኤቃ ኬꬃፈ ላፑን ታሙ ብራ ሳንትመ ኤክድ እያዉ እምዶሶና።

አብመለከይ ሄ ብራን ኢታ አሳታነ ቦንቀይሳታ ሻምድ ባና ካላናዳ ኦꬅስ። 5 ኦፍራን ደእያ ባ አዋ ሶ ብድ፥ ላፑን ታሙ ባ እሻታ ገድዮና ናይታ፥ እስ ሹቻ ቦላ ጎይርስ። ሽን ገድዮና ናአይ፥ ተሾይ፥ እዮአታም ቆሰትድ ሀይቆና አትስ። 6 ሄሳፈ ጉየ፥ ሴከማ አሳይነ ቤት-ምሎ አሳይ እስፈ ሺቅድ፥ ሴከማን ኤቃ ቱሳ ማታን ደእያ ጎይኖ ዎላኮ ብድ ያን አብመለከ ካዎꬅዶሶና።

7 እዮአታም ሄሳ ስእዳ ዎደ ጋርዛና ደርያ ቦላ ከይድ ባ ቃላ ꬎቁ ኦꬅድ፥ “ህንተኖ ሴከማ አሳዉ፥ ፆሳይ ህንተና ስአና መላ ታ ኦደይሳ ስእተ። 8 እስ ጋላስ ምꬃት ኡባይ ሺቅድ፥ ባንታ ቦላ ካዎ ካዎꬃናዉ ብድ ሻማሆ፥ ‘ሃያ፥ ኑ ቦላ ካዎታ’ ያግዶሶና። 9 ሽን ሻማሆይ፥ ‘ፆሳታነ አሳታ ቦንችስያ ዛይተ እመይሳ አጋዳ ምꬃታ ቦላ ካዎቶ?’ ያግድ ዛርስ።

10 “ያትን፥ ምꬃት ባላሰ ምꬃ፥ ‘ሃያ፥ ኑ ቦላ ካዎታ’ ያግዶሶና። 11 ሽን ባላሰይ፥ ‘ማልኦነ ሎኦ ግድዳ አይፈ እመይሳ አጋዳ ምꬃታ ቦላ ካዎታናዉ ቦ?’ ያግድ ዛርስ።

12 “ያትን፥ ምꬃት ዎይነኮ፥ ‘ሃያ፥ ኑ ቦላ ካዎታ’ ያግዶሶና። 13 ሽን ዎይነይ፥ ‘ፆሳታነ አሳታ ኡፋይስያ ኡሻ እመይሳ አጋዳ ምꬃታ ቦላ ካዎታናዉ ቦ?’ ያግድ ዛርስ።

14 “ያትን፥ ዉርሰꬃን ምꬃት ኡባይ ፁንዱቀኮ፥ ‘ሃያ፥ ኑ ቦላ ካዎታ’ ያግዶሶና። 15 ፁንዱቀይ፥ ‘ህንተ ቱማ ታና ህንተ ቦላ ካዎꬃናዉ ኮይኮ፥ ሃ ይድ ታ ኩያን ሸምፕተ። ሄሳ ህንተ እፅኮ፥ ፁንዱቀ ታሽያፐ ታም ከይድ ልባኖሰ ዝጋ ሞ’ ያግስ።

16 “ህንተ አብመለከ ካዎꬅዳይ ቱማተꬃንነ ሱረተꬃኔ? ገድዮን ህንተዉ ኦꬅዳባ አኬክድ እያ ሶ አሳስ ሎኦ ኩሸ ዛርደቲ? 17 ታ አዋይ ህንተዉ ኦለትዳይሳ አኬክተ፤ ምድያመ አሳፐ ህንተና አሻና ያግድ፥ ባና ሀይቆስ አꬅድ እሚስ። 18 ሽን ህንተ ሀች ታ አዋ ሶ አሳ ቦላ ደንድድ፥ እያ ላፑን ታሙ ናይታ እስ ሹቻ ቦላ ጎይርደታ። ገድዮና አይለፈ የለትዳ አብመለከይ ህንተዉ ዳቦ ግድዳ ግሾ ሴከማን ካዎꬅደታ። 19 ሀእ ስሚድ ገድዮናስነ እያ ሶ አሳስ ህንተ ኦꬅዳ ኦሶይ ቱማተꬃንነ ሱረተꬃን ግድኮ አብመለከራ ኡፋይትተ፤ እካ ህንተራ ኡፋይቶ። 20 ሽን ሄስ ሀኖና እፅኮ አብመለከፐ ታም ከይድ ሴከማነ ቤት-ምሎ አሳ ሞ። ቃስ ሴከማ አሳፐነ ቤት-ምሎ አሳፐ ታም ከይድ አብመለከ ሞ” ያግስ። 21 እዮአታም ባ እሻ አብመለከስ ያይዳ ግሾ ባቃትድ ቤራ ብድ ያን ደእስ።

22 አብመለከይ እስራኤለ ቢታን ሄꬑ ላይꬅ ካዎትስ። 23 ሄሳፈ ጉየ፥ ፆሳይ አብመለከ ግዶንነ ሴከማ አሳ ግዶን ኢታ አያና ኪትን ሴከማ አሳይ አብመለከ ቦላ ማካልዶሶና። 24 ፆሳይ ሄሳ ኦꬅዳይ፥ አብመለከይ ባ እሻታ ዎꬍዳ ግሾነ ኤንታ ዎꬋና መላ ሴከማ አሳይ እያ ምንꬅዳ ግሾሳ። 25 ሴከማ አሳይ ጉꬃ አስ ዶርድ ደርያ ሁጵያን ኡትድ አብመለከ ቦላ ሞርከተꬃን ደንዳና መላ ኦꬅዶሶና። ኤንቲ ኦገራ አꬍያ አሳ ኡባ ቦንቅዶሶና፤ አብመለከይ ሄሳ ስእስ።

26 ሄ ዎደ ኤቤዳ ናአይ ጋል ባ እሻታራ ሴከማ ይን፥ ሴከማ አሳይ እያን አማነትዶሶና። 27 ኡባይ ባንታ ጋደ ብድ ዎይነ ማፅዶሶና፤ ዎይንያ አግድ ግታ ግብራ ጊግስዶሶና። ባንታ ኤቃ ኬꬃ ገልድ ያን ምሸነ ኡይሸ አብመለከ ጫይዶሶና። 28 ኤቤዳ ናአይ ጋል፥ “ኑኒ ሴከማ አሳይ እያዉ ሃረታናዉ አብመለከይ ኦኔ? እ የሩባኣላ ናኣ ግደኔ? ዛቡል ሀ ካታማ ሃራና መላ አብመለከይ ሹምዳይሳ ግደኔ? ሄሳፈ ሴከማ ሼሽ ግድዳ ሀሞረ አሳስ ሃረታና። 29 ሀ አሳ ካለይ ታና ግድያኮ አብመለከ ድጋናሽን። አብመለከ ፄጋዳ፥ ‘ነ ኦላንቾታ ዳርሳ ኤካዳ ኦለታናዉ ሃያ’ ያጋናሽን” ያግስ።

30 ኤቤዳ ናአይ ጋል ግዳይሳ ካታማ ሃርያ ዛቡል ስእዳ ዎደ ዳሮ ይሎትስ። 31 ቆሳን አብመለከኮ አሰ ኪትድ፥ “ኤቤዳ ናአይ ጋልነ እያ እሻት ሴከማ ይድ ያን ደእያ አሳ ነ ቦላ ደንꬆሶና። 32 ሄሳ ግሾ፥ ኔንነ ኔራ ደእያ አሳይ ቃማ ደንድድ እስ በሳን ዙግድ ናግተ። 33 ዎንተꬃ ጋላስ አው ዶልያ ዎደ ኤንቲ ቆፖና ካታማ ኦልተ። ጋልነ እያራ ደእያ አሳይ ህንተና ኦላናዉ ከይያ ዎደ ህንተ ኮይዳ መላ ኤንታ ቦላ ኦꬅተ” ያግስ።

34 አብመለከይነ እያራ ደእያ አሳ ኡባይ ቃማ ደንድድ ሴከማፐ ካረራ ኦይዱ ጩጋን ሻከትድ ዙግዶሶና። 35 አብመለከይነ እያራ ደእያ አሳይ ኤቤዳ ናአይ ጋል ከይድ ካታማ ፐንግያን ኤቅዳይሳ በእድ ቆሰትዳ በሳፈ ከይዶሶና። 36 ጋል አሳ በእዳ ዎደ ዛቡላኮ፥ “ሄኮ፥ አሳይ ደርያ ሁጵያፐ ዎꬌስ” ያግስ።

ዛቡል፥ “ሀይስ ደርያ ኤሾፐ አትሽን፥ አሰ ግደና” ያግድ ዛርስ።

37 ጋል ዛሪድ፥ “ሄኮ፥ አሳይ ደርያስ ግዱዋ ኦይክድ ዎꬌስ፤ ሀራ ጩግ ቃስ ማሮታ ዎላይ ደእያ ኦግያራ ዬስ” ያግስ።

38 ዛቡል ጋላኮ፥ “ ‘ኑኒ እያዉ ሃረታናዉ አብመለከይ ኦኔ?’ ያግዳ ነ ዶናይ ሀእ አዉ ብዴ? ሀይሳቲ ኔኒ ካꬍዳ አሳ ግዶኮናዬ? ሀእ ከያዳ ኤንታራ ኦለታ” ያግስ። 39 ጋል ሴከማ አሳ ካለꬅ ከይድ አብመለከራ ኦለትስ። 40 አብመለከይ የደꬅን ጋል ባቃትስ፤ ካታማ ፐንግያ ጋካናዉ ዳሮት ደሸትድ ኩንድዶሶና። 41 አብመለከይ አሩማን ደእን፥ ዛቡል ጋላነ እያ እሻታ ሴከማፐ የደꬅድ ከስስ።

42 ዎንተꬃ ጋላስ ሴከማ አሳይ ጎሻስ ብዳይሳ አብመለከይ ስእስ። 43 እ ባ አሳ ኤክድ ሄꬑ ጩጋን ሻክድ፥ እስ በሳን ዙግድ ናጋናዳ ኦꬅስ። አሳይ ካታማፐ ከየይሳ በእዳ ዎደ ኤንታ ዎꬋናዉ ቆሰትዳ በሳፈ ከይስ። 44 አብመለከይነ እያራ ደእያ ጩጋይ ስን ዎፅ ብድ፥ ካታማ ፐንግያን ኤቅዶሶና። አትዳ ናምኡ ጩጋይ ጎሻን ደእያ አሳ ኦልድ ዎꬍዶሶና። 45 ጋላስ ኩመꬅ አብመለከይ አሳራ ኦለትድ ኦይክዳፐ ጉየ ካታማን ደእያ አሳ ኡባ ዎꬍስ፤ ካታማ ꬋይስስ፤ ቢታ ቦላ ማፅነ ላልስ።

46 ሴከማ አዱሳ ግምብያ ግዶን ደእያ አሳ ኡባይ ሄሳ ስእዳ ዎደ ባኣል-ባርታ ኤቃ ኬꬃን ደእያ ጎንጎሉዋን ቆሰትዶሶና። 47 አብመለከይ ኤንቲ ያን ሺቅዳይሳ፥ 48 ስእድ እነ እያራ ደእያ አሳ ኡባይ ሳልሞና ደርያ ከይዶሶና። አብመለከይ ካልታ ኤክድ ምꬃ ታሸ ቃንፅድ፥ ባ ሀሽያን ቶክስ። ባራ ደእያ አሳኮ፥ “ታኒ ኦꬅሽን በእዳይሳዳ ህንተ ኤለስድ ኦꬅተ” ያግስ። 49 አሳ ኡባይ ምꬃ ታሸ ቃንፅ ኤክድ፥ አብመለከ ካልስ። ሄ ታሸታ ሳአ ኬꬃ ቦላ ዶርድ አሳይ እያ ግዶን ደእሽን ታማ ኦይꬅዶሶና። እያን ደእያ አሳ ኡባይ ሀይቅዶሶና። ሀይቅዳ አደይነ ማጫሳ ታይቦይ እስ ሙኩሉ ግዳና።

50 አብመለከይ ተሜሳ ብድ ካታማ ተቅድ ኦይክስ። 51 ሄ ካታማ ግዶን እስ ምኖ አዱሳ ግምበይ ደኤስ። ካታማ አሳይ ማጭ፥ አደይ፥ ካለይሳትነ ሀራ አሳ ኡባይ አቶና ዎፅድ አዱሳ ግምብያ ግዶ ገልዶሶና። ፐንግያ ጎርድድ ግምብያ ሁጰ ከይዶሶና። 52 አብመለከይ ኦልሸ አዱሳ ግምብያ ጋክድ ታማን ፁጋናዉ ፐንግያኮ ሺቅስ። 53 ሽን እስ ማጫስያ አብመለከ ሁጰን ዎፃ ማይደ ሆላዳ እያ ጉግያ ጳልቃ የጋሱ። 54 እያ ኦላ ሚሽያ ቶክያ ናአተꬃ ኤለስ ፄግድ፥ “አብመለከ ማጫስ ዎꬍስ ጎናዳ ነ ማሻ ሾዳዳ ታና ዎꬋ” ያግስ። ያግን ናአተꬃይ ጫድን እ ሀይቅስ። 55 እስራኤለ አሳ ኡባይ አብመለከይ ሀይቅዳይሳ በእድ ባ ሶ ሶ ብስ።

56 አብመለከይ ላፑን ታሙ ባ እሻታ ዎꬍድ፥ ባ አዋ ቦላ እ ኦꬅዳ ጎምያ ፆሳይ እያ ቦላ ዛርስ። 57 ፆሳይ ሴከማ አሳ ኢታተꬃ ኡባ ኤንታ ቦላ ዛርስ። ሄሳዳ ሀንድ ገድዮና ናአይ እዮአታም ባድዳ ባደꬃይ ኤንታ ጋክስ።

10

ቶላ

1 አብመለከይ ሀይቅዳፐ ጉየ፥ ይሳኮራ ኮቸ ግድዳ ዶዳ ናኣ፥ ፑሀ ናአይ ቶል፥ እስራኤለ አሳ አሻናዉ ደንድስ። እ ደረይ ዳርያ ኤፍሬማ ቢታን ሳምራን ደእስ። 2 ቶል እስራኤለ አሳ ላታማነ ሄꬑ ላይꬅ አይስስ። ቶል ሀይቅድ፥ ሳምራን ሞገትስ።

ያእራ

3 ቶላፐ ካልድ፥ ጋላዳ አደይ ያእር ደንድስ። እ እስራኤለ አሳ ላታማነ ናምኡ ላይꬅ አይስስ። 4 እያዉ ሀስታሙ ባቁሎ ቶግያ ሀስታሙ አደ ናይት ደኦሶና። ኤንታዉ ጋላዳ ቢታን ሀስታሙ ካታማት ደኦሶና። ሄ ካታማት ሀች ጋካናዉ ያእራ ካታማታ ጌተትድ ፄገቶሶና። 5 ያእር ሀይቅድ ቃሞናን ሞገትስ።

ዮፍታሄ

6 ቃስካ እስራኤለ አሳይ ጎዳ ስንꬃን ኢታባ ኦꬅዶሶና። ኤንቲ ባኣለነ አስታሮታ ኤቃታ፥ ሶረ ፆሳታ፥ ስዶና ፆሳታ፥ ሞአበ ፆሳታ፥ አሞነ ፆሳታነ ፍልስፄመ ፆሳታ ጎይንዶሶና። ኤንቲ ጎዳ አጋግዶሶና፤ እያ ጎይንቦኮና። 7 ጎዳይ እስራኤለ አሳ ቦላ ሀንቀትድ፥ ኤንታ ፍልስፄመ አሳስነ አሞነ አሳስ አꬅድ እሚስ። 8 ሄ ላይꬅ ፍልስፄመትነ አሞነት እስራኤለ አሳ ኡንኤꬅዶሶና። ዮርዳኖሰ ሻፋፐ ዶሎሀ ባጋን፥ አሞረት ካሰ ደእዳ ጋላዳ ቢታን ደእያ እስራኤለ አሳ ኤንቲ ታማነ ሆስፑን ላይꬅ ሃርዶሶና። 9 ቃስካ አሞነ አሳይ ይሁዳ፥ ብንያመነ ኤፍሬማ ኮቻታ ኦላናዉ ዮርዳኖሰ ሻፋ ፕንዶሶና፤ እስራኤለ አሳይ ዳሮ ኡንኤትዶሶና።

10 ሄሳፈ ጉየ፥ እስራኤለ አሳይ፥ “ኑኒ ነና ኑ ፆሳ አግድ፥ ባኣለ ጎይንድ፥ ናጋራ ኦꬅዳ” ያግድ ጎዳኮ ዋስዶሶና።

11 ጎዳይ ኤንታኮ፥ “ግብፀት፥ አሞረት፥ አሞነት፥ ፍልስፄመት፥ 12 ስዶናት፥ አማለቃትነ ሞኣነት ህንተና ኡንኤꬅን፥ ህንተ ታኮ ዋስን፥ ታኒ ህንተና ኤንታ ኩሸፐ አሻብክና? 13 ሽን ህንተ ታና አግድ ሀራ ፆሳታ ጎይንደታ፤ ህዛፐ ታኒ ህንተና አሽከ። 14 ብድ ህንተ ዶርዳ ፆሳኮ ዋስተ። ህንተና መቶይ ጋክያ ዎደ አነ ኤንቲ አሾ” ያግድ ዛርስ።

15 ሽን እስራኤለ አሳይ ዛሪድ ጎዳኮ፥ “ኑኒ ናጋራ ኦꬅዳ። ነ ኮይዳባ ኑ ቦላ ኦꬃ፤ ሽን ሀያና ሀች ኑና አሻ” ያግዶሶና። 16 አላጋ ፆሳታ ባንታ ግዶፈ ድግድ፥ ጎዳ ጎይንዶሶና። ጎዳይ እስራኤለ አሳ ኡንኤተꬃ በእድ ምሸትስ።

17 ሄሳፈ ጉየ፥ አሞነ ኦላንቾት ኦላስ ጊግድ፥ ጋላዳን ሺቅዶሶና። እስራኤለ አሳይ እስፈ ሺቅድ ጋላዳን ምፅጳን ዱንካንዶሶና። 18 ጋላዳ ቢታ ሀላቃት ባንታ ግዶን፥ “አሞነ ኦላንቾታራ ኮይሮትድ ኦላ ጋሄታናይ ኦኔ? ሄ አደይ ጋላዳ ቢታን ደእያ አሳ ኡባስ ሀላቃ ግዳና” ያግዶሶና።

11

1 ጋላዳ ቢታን ደእያ ዮፍታሄይ ምኖ ኦላንቾ። እያ አዋ ሱንꬃይ ጋላዳ፤ ሽን እያ አይያ ላይማ ማጫስ። 2 ጋላዳ ማችያ እያዉ አደ ናይታ የላሱ። ኤንቲ ድጭድ ጋክዳ ዎደ ባንታ እሻ ዮፍታሄ፥ “ኔኒ ሀራ ማጫሳፐ የለትዳ ናአ ግድያ ግሾ ኑ አዋ አቁዋፐ አይኮካ ላታካ” ያግድ ሶፐ የደꬅዶሶና። 3 ያትን፥ ዮፍታሄይ ባ እሻታፐ ባቃትድ፥ ቶባ ቢታን ደእስ። ያን እ ደእሽን ጉꬃ ዎራንꬖት እያኮ ሺቅድ እያ ካልዶሶና።

4 ጉꬃ ዎደፐ ጉየ አሞነት እስራኤለታራ ኦለትዶሶና። 5 አሞነት እስራኤለታራ ኦለትዳ ዎደ ጋላዳ ቢታ ጭማት ቶባፐ ዮፍታሄ ዛሪድ ኤሀናዉ ብዶሶና። 6 ኤንቲ እያኮ፥ “አሞነታ ኑኒ ኦላና መላ ያዳ ኑስ ሀላቃ ግዳ” ያግዶሶና።

7 ሽን ዮፍታሄይ፥ “ታና እፅድ፥ ታ አዋ ኬꬃፈ የደꬅቤከቲ? ሀእ ህንተና መቶይ ጋክን ታኮ አይስ ይደቲ?” ያግስ።

8 ጋላዳ ጭማት፥ “ግዶሽን ሀእ ኑኒ ኔኮ ስምዳ፤ ኔኒ ኦላ ካለꬃዳ አሞነታ ኑስ ኦላና መላነ ጋላዳ ቢታስ ሀላቃ ግዳና መላ ኮዮስ” ያግዶሶና።

9 ዮፍታሄይ፥ “አሞነታራ ኦለታና መላ ህንተ ታና ጉየ ዛርን፥ ጎዳይ ኤንታ ታ ኩሸን አꬅድ እምኮ፥ ህንተ ቱማ ታና ሀላቃ ኦꬃኔ?” ያግስ።

10 ጋላዳ ጭማት፥ “ጎዳይ ኑ ግዶን ማርካ፤ ኔኒ ግያባ ኑ ኦꬃና” ያግዶሶና። 11 ዮፍታሄይ ጋላዳ ጭማታራ ብስ፤ ኤንቲ እያ ባንታ ሀላቃነ ካለይሳ ኦꬅዶሶና። ዮፍታሄይ ምፅጳን ጎዳ ስንꬃን ዛሪድ ቃላ ገልስ።

12 ዮፍታሄይ አሞነ ካዋኮ አሰ ኪትድ፥ “ኔኒ ኑ ቢታ ኦላና መላ ኑኒ ነዉ አይ ኦꬅዶ?” ያግድ ኦይችስ።

13 አሞነ ካዎይ ዮፍታሄይ ኪትዳ አሳኮ፥ “እስራኤለ አሳይ ግብፀፈ ከይዳ ዎደ አርኖና ሻፋፐነ ያቦቃ ሻፋፐ ግዶን፥ ዮርዳኖሰ ሻፋ ጋካናዉ ደእያ ታ ቢታ ኤክዶሶና። ሀእ ታ ቢታ ታዉ ሳሮን ዛርተ” ያግድ ዛርስ።

14 ዮፍታሄይ ናምአንꬆ አሞነ ካዋኮ አሰ ኪትስ። 15 ኪተትዳ አሳይ፥ “እስራኤለ አሳይ ሞአበ ቢታ ዎይኮ አሞነ ቢታ ኤክቤና። 16 እስራኤለ አሳይ ግብፀፈ ከይዳ ዎደ ባዞ ካንꬅ ብድ፥ ዞኦ አባ ጋክስ፤ ያፐ ቃደሳ ብስ። 17 እስራኤለ አሳይ ኤዶመ ካዋኮ፥ ‘ነ ቢታራ ኑና አꬃርኪ?’ ያግድ አሰ ኪትስ፤ ሽን ኤዶመ ካዎይ አꬆና እፅስ። ሄሳዳካ፥ ሞአበ ካዋኮ ኪትን፥ እካ አꬆና እፅስ፤ ያትን፥ እስራኤለ አሳይ ቃደሳን ጋምእስ።

18 “ዉርሰꬃን ኤንቲ ባዙዋ ካንꬅድ፥ ኤዶመነ ሞአበ ቢታ ጋፃ ኦይክድ፥ ሞአበ ቢታፈ ዶሎሀ ባጋራ ይድ አርኖና ሻፋፐ ሄፍንꬃ ባጋን ዱንካንዶሶና። ሽን አርኖና ሻፋይ ሞአበ ዛዋ ግድዳ ግሾ ሞአበ ባጋ ፕንቦኮና።

19 “ሄሳፈ ጉየ፥ እስራኤለ አሳይ ሀሰቦና ካታማን ደእያ አሞረታ ካዋ ስሆናኮ አሰ ኪትድ፥ ‘ሀያና፥ ነ ቢታራ ኑና አꬃርክ’ ያግድ ኦይችስ። 20 ሽን ስሆነይ እስራኤለ አሳ አማነቶና ግሾ አꬃናዉ ኮይቤና። እ ባ ኦላንቾታ ኤክድ ያሃፃን ዱንካንድ እስራኤለ አሳ ኦልስ። 21 ጎዳይ እስራኤለ ፆሳይ ስሆናነ እያ ኦላንቾታ እስራኤለ አሳ ኩሸን አꬅድ እምን፥ ኤንታ ፆንዶሶና። ያን ደእያ አሞረታ ቢታ ኡባ ላትዶሶና። 22 አርኖና ሻፋፐ ብድ ያቦቃ ሻፋ ጋካናዉ፥ ባዙዋፈ ብድ ዮርዳኖሰ ሻፋ ጋካናዉ ደእያ አሞረታ ቢታ ኡባ ኤክዶሶና።

23 “ሄሳዳ ኦꬅድ ጎዳይ፥ እስራኤለ ፆሳይ ባ አሳ እስራኤለ ስንꬃፈ አሞረታ የደꬅድ ꬋይስስ። ያትን፥ ኔኒ ዛራዳ ነዉ ኤካናዉ ዋታ ቆፓይ? 24 ኔኒ ነ ፆሳይ ካሞሽ ነዉ እመይሳ ኤክኪ? ሽን ኑኒ፥ ጎዳይ ኑ ፆሳይ ኑስ እምዳባ ኡባ ላትድ ዳና። 25 ግዶሽን ኔኒ ስፎራ ናኣ፥ ሞአበ ካዋ ባላቃፐ ምናይ? እ እስራኤለ አሳራ ኦየትደ ዎይኮ ኦለትዴ? 26 እስራኤለ አሳይ ሀሰቦና፥ አሮኤራነ ኤንታ ዩሹዋን ደእያ ጉታታ ኡባ፥ ቃስ አርኖና ሻፋ ማታን ደእያ ካታማታ ኡባ ላትድ ሄꬑ ፄቱ ላይꬅ ደእስ። ያትን፥ ሄ ዎደ አይስ ዎꬃ ኤካብኪ? 27 ታኒ ህንተና አይኮካ ቆሀብከ፤ ሽን ታና ኦላናዉ ደንዳዳ ናቀይ ነና። ፕርድያ ጎዳይ ሀች እስራኤለፐነ አሞነፐ ግዶን ፕርዶ” ያግስ።

28 ሽን ዮፍታሄይ ኪትዳ ኪታ አሞነታ ካዎይ ስኦና እፅስ።

29 ሄ ዎደ ጎዳ አያናይ ዮፍታሄ ቦላ ዎꬍን፥ ጋላዳነ ምናሰ ቢታ ካንꬅ ብድ፥ ጋላዳ ቢታን ደእያ ምፅጳ ስምስ። ያፐ ኦላንቾታ ካለꬅድ አሞነ ቢታ ብስ። 30 ዮፍታሄይ ጎዳስ ቃንገትድ፥ “ኔኒ አሞነታ ታ ኩሸን አꬃዳ እምኮ፥ 31 ታኒ ኦላ ፆናዳ ሶ ስምያ ዎደ ታና ሞካናዉ ታ ሶፐ ከይያ አይብካ ኔሳ፤ ታኒ እያ ፁግያ ያርሾ ኦꬃዳ ነዉ ሺሻና” ያግስ።

32 ሄሳፈ ጉየ፥ ዮፍታሄይ አሞነታ ኦላናዉ ዛዋ ብን፥ ጎዳይ ኤንታ እያ ኩሸን አꬅድ እሚስ። 33 አሮኤራፐ ብድ ምንታነ አቤል-ክራምማ ጋካናዉ ደእያ ላታሙ ካታማታ ኦልድ ꬋይስስ፤ ዳሮ አሳ ዎꬍስ። ሄሳፈ ጉየ፥ አሞነት እስራኤለታስ ሃረትዶሶና።

34 ዮፍታሄይ ባ ሶ ምፅጳ ስምያ ዎደ እያ ናእያ ካራቦ ኦይካዳ የፃሸነ ዱራሸ እያ ሞካናዉ ከያሱ። እያዉ ኢፐ አትሽን፥ ሀራ ናእ ባዋ። 35 እ እዮ በእዳ ዎደ አዛንድ ባ ማኡዋ ዳክድ፥ “ሀይ ታ ናተ! ታና ካዉሻዳሳ፤ ታና መቶን የጋዳሳ። ታኒ ጎዳስ ቃንጋስ፤ ጋꬆና አጋናዉ ዳንዳእከ” ያግስ።

36 ናእያ፥ “ታ አዋዉ፥ ኔኒ ጎዳስ ቃንግዳባ ግድኮ፥ ጎዳይ ነ ሞርከታ፥ አሞነታ ቦላ ኔኒ ሀሎ ከይዳ ግሾ ነ ቃንግዳባ ታ ቦላ ፖላ” ያጋሱ። 37 ሽን እያ ባ አዋኮ፥ “ታዉ እስባ ኦꬃርክ። ታኒ አዝና ገሎና አትያ ግሾ፥ ታ ላገታራ ባዳ ዙማ ቦላ ታ ጌላኦተꬃስ ዬካና መላ ናምኡ አጌናስ ታና የዳርክ” ያጋዳ ኦይቻሱ።

38 እ፥ “ባ” ያግድ፥ ናምኡ አጌናስ እዮ የድስ። እያ ባ ላገታራ ዙማ ቦላ ከያዳ ባ ጌላኦተꬃስ ኤንታራ ዬካሱ። 39 ናምኡ አጌናፐ ጉየ፥ ባ አዋኮ ስማዳ ያሱ። እ አዋይ ጎዳስ ቃንግዳ ባ ቃንገꬃ ጋꬅስ፤ እያ ጌላኦሽን ሀይቃሱ።

ሄ ዎደፐ ዶምድ፥ 40 እስራኤለ ማጫ ናይት ላይꬃን ላይꬃን ኦይዱ ጋላስ ባንታ ሶፐ ሃክ ብድ፥ ጋላዳ አድያ ዮፍታሄ ናኤስ ዬከይስነ ካዮተይስ ሜዘ ግድስ።

12

ዮፍታሄነ ኤፍሬማ አሳ

1 ኤፍሬማ አሳይ ኦላ ባናዉ ፄገትድ፥ ዮርዳኖሰ ሻፋ ፕንድ፥ ፃፎና ጋክዳ ዎደ ዮፍታሄኮ፥ “አሞነታ ኦላናዉ ዛዋ ፕናዳ ባሸ ኑኒ ኔራ ባና መላ አይስ ፄጋብኪ? ኑኒ ነ ቦላ ጎርድድ ነ ኬꬃን ታማ የዳና” ያግዶሶና።

2 ዮፍታሄይ ኤንታኮ፥ “ታንነ ታ አሳይ አሞነታራ ዳሮ ባፀን ገልዳ ዎደ ህንተና ፄጋስ፤ ሽን ህንተ ታና ኤንታፈ አሽበከታ። 3 ህንተ ታና አሾናይሳ በእዳ ዎደ ዛዋ ፕናዳ ታ ሸምፑዋስ ቃቶና አሞነታ ኦላናዉ ባስ፤ ጎዳይ ኤንታ ታ ኩሸን አꬅድ እሚስ። ያትን፥ ህንተ ሀች አይስ ታና ኦላናዉ ይደቲ?” ያግስ።

4 ዮፍታሄይ ጋላዳ አሳ ኡባ ሺሽድ፥ ኤፍሬማ አሳራ ኦለትን ጋላዳ አሳይ ፆንዶሶና። ኤፍሬማ አሳይ ካሰ ኤንታ፥ “ህንተ ጋላዳ አሳይ ካሰ ኤፍሬማነ ምናሰ ኮቻታ ካድድ ይዳይሳታ ግደከቲ?” ያጎሶና።

5 ኤፍሬማ አሳይ ከስ ኤኮናዳ ዮርዳኖሰ ሻፋ ፕኑዋ ኡባ ጋላዳት ኦይክዶሶና። ከስ ኤካናዉ ኮይያ ኤፍሬማ አስ ፕናናዉ ኦይችያ ዎደ ጋላዳት፥ “ኔኒ ኤፍሬማ አሴ?” ያግድ ኦይቾሶና። እ፥ “ግድከ” ጊኮ፥ 6 ኤንቲ፥ “አነ፥ ‘ሽቦሌተ’ ጋ” ያጎሶና። ሽን እ፥ “ሽ” ጌተትያ ፕዳልያ ሎይꬅ ፄጋናዉ ዳንዳኦና ግሾ፥ “ስቦሌተ” ያጌስ። እ ሄሳ ግያ ዎደ ኦይክድ፥ ዮርዳኖሰ ሻፋ ፕንያ በሳን ዎꬎኦሶና። ሄ ዎደ ያን ኤፍሬማ አሳፐ ኦይታማነ ናምኡ ሙኩሉ አሳይ ሀይቅስ።

7 ዮፍታሄይ እስራኤለ አሳ ኡሱፑን ላይꬅ አይስስ። ጋላዳ አደይ ዮፍታሄይ ሀይቅድ ጋላዳን ደእያ እስ ካታማን ሞገትስ።

እብፃና፥ ኤሎና፥ አብዶና

8 ዮፍታሄፐ ካልድ፥ ቤተለመን እብፃን እስራኤለ አሳ ሃርስ። 9 እብፃናስ ሀስታሙ አደ ናይትነ ሀስታሙ ማጫ ናይት ደኦሶና። እ ባ ማጫ ናይታ ባ ኮቸ ግዶና አደ ናይታስ እሚስ፤ ባ አደ ናይታስ ባ ኮቸ ግዶና ማጫ ናይታ ጊግስድ እሚስ። እብፃን እስራኤለ ላፑን ላይꬅ አይስስ። 10 ሄሳፈ ጉየ፥ እብፃን ሀይቅድ ቤተለመን ሞገትስ።

11 እብፃናፐ ካልድ ዛብሎና ኮቸ ግድዳ ኤሎን እስራኤለ አሳ ታሙ ላይꬅ ሃርስ። 12 ሄሳፈ ጉየ ኤሎን ሀይቅድ ዛብሎና ቢታን ደእያ አያሎናን ሞገትስ።

13 ኤሎናፐ ካልድ፥ ፕራቶና አደይ፥ ህላላ ናአይ አብዶን እስራኤለ አይስስ። 14 አብዶናስ ላፑን ታሙ ባቁሎታ ቶግያ ኦይታሙ አደ ናይትነ ሀስታሙ ናአ ናእ ደኤስ። አብዶን እስራኤለ ሆስፑን ላይꬅ አይስስ። 15 ሄሳፈ ጉየ፥ ህላላ ናአይ አብዶን ሀይቅድ ደረይ ዳርያ አማለቃን፥ ኤፍሬማ ቢታን፥ ፕራቶና ጌተትያ ዱፎን ሞገትስ።

13

ሳምሶና የለተꬃ

1 እስራኤለ አሳይ ጎዳ ስንꬃን ቃስካ ኢታባ ኦꬅዶሶና። ያትን፥ ጎዳይ ኤንታ ኦይታሙ ላይꬅ ፍልስፄመ አሳ ኩሸን አꬅድ እሚስ።

2 ሄ ዎደ ፆርአ ካታማን ማኑሄ ጌተትያ እስ አደይ ደኤስ። እ ዳነ ኮቸ፤ እያ ማችያ ማይንꬅ ግድዳ ግሾ እያዉ ናአ የላቡኩ። 3 እስ ጋላስ ጎዳ ኪታንቾይ ሄ ማጫሴስ ቆንጭድ፥ “ኔኒ ማይንꬅ፤ ነዉ ናእ ባዋ፤ ሽን ነ ቃንꬃታና፤ አደ ናአካ የላና። 4 ሄሳ ግሾ፥ ዎይነ ዎይኮ ማꬆይያ ኡሽ ኡዮና መላነ ቱናባ አይባካ ሞና መላ ናገታ። 5 ነ ቃንꬃታዳ አደ ናአ የላና። ናአይ የለትዳ ዎድያፐ ዶምድ ፆሳስ ዱማትዳ ናዝራወ ግድያ ግሾ እያ ሁጵያ ሜዶፓ። እ እስራኤለ ፍልስፄመታ ኩሸፐ አሾ ዶማና” ያግስ።

6 ማጫስያ ባዳ፥ ባ አዝናስ ሀይሳዳ ያጋዳ ኦዳሱ፤ “እስ ፆሳ አስ ታኮ ይስ፤ እያ መꬎይ ፆሳ ኪታንቾ መላ ዳሮ ያሼስ። እ አዉፐ ይዳኮ ታኒ እያ ኦይቻብከ፤ እካ ባ ሱንꬃ ታዉ ኦድቤና። 7 ሽን እ ታኮ፥ ‘ነ ቃንꬃታና፤ አደ ናአ የላና። ናአይ የለትዳ ዎደፐ ዶምድ ሀይቃና ጋካናዉ ፆሳስ ዱማትዳ ናዝራወ ግድያ ግሾ ዎይነ ዎይኮ ማꬆይያ ኡሽ ኡዮፓ፤ ቱናባካ ሞፓ’ ያግስ” ያጋሱ።

8 ሄሳፈ ጉየ፥ ማኑሄይ፥ “አቤት ጎዳዉ፥ ናአይ የለትያ ዎደ አይ ኦꬃናዉ ኮሽያኮ ኤርሳና መላ ኔኒ ኪትዳ ፆሳ ኡራይ ኑኮ ስሚድ ያና መላ ኦꬃርክ” ያግድ ጎዳ ዎስስ።

9 ፆሳይ ማኑሄ ዎሳ ስእስ። ማችያ ጋደን ኡትዳሽን ፆሳ ኪታንቾይ ናምአንꬆ ይስ፤ ሽን ሄ ዎደ እ አዝናይ ማኑሄይ ኢራ ዴና። 10 ማችያ ኤለሳዳ ባ አዝናኮ ባዳ፥ “ሄደ ታኮ ይዳ አደይ ሀች ታዉ ቆንጭስ” ያጋሱ።

11 ማኑሄይ ኡትዳ በሳፈ ደንድድ፥ ባ ማችዉ ካል ብድ ኡራኮ፥ “ታ ማቸራ ኦደትዳይ ነኔ?” ያግድ ኦይችስ።

ኡራይ፥ “ኤ፥ ታና” ያግስ።

12 ማኑሄይ፥ “ኔኒ ኦድዳ ቃላይ ፖለትያ ዎደ የለታና ናኣ ደኡዋስነ ኦሱዋስ ዎጋይ አይቤ?” ያግድ እያ ኦይችስ።

13 ጎዳ ኪታንቾይ፥ “ነ ማችያ ታኒ ኦድዳ ኡባፈ ናገቶ። 14 ዎይነ ምꬃፈ በንትያባ አይባካ ሞፖ፤ ዎይነ ዎይኮ ማꬆይያ ኡሽ ኡዮፖ፤ ቱና ግድዳባ ሞፖ። ታኒ እዉ ኦድዳ ኡባ ኦꬆ” ያግስ።

15 ማኑሄይ ጎዳ ኪታንቹዋኮ፥ “ኑኒ ነዉ እስ ኡርገ ዴሽ ሹክድ ጊግሳና ጋካናዉ ሀያና ጉꬁ ጋምአርክ” ያግስ።

16 ጎዳ ኪታንቾይ፥ “ታኒ ጋምእያኮካ ነ ካꬃ ሚከ። ሽን ኔኒ ፁሳ ያርሾ ጊግሳናዉ ኮይኮ፥ ጎዳስ ያርሻናዉ ዳንዳኣሳ” ያግስ። እ ጎዳ ኪታንቾ ግደይሳ ማኑሄይ ኤርቤና።

17 ማኑሄይ ጎዳ ኪታንቹዋኮ፥ “ኔኒ ኦድዳ ቃላይ ፖለትያ ዎደ ኑኒ ነና ቦንቻና መላ ነ ሱንꬃይ ኦኔ?” ያግድ ኦይችስ።

18 ጎዳ ኪታንቾይ፥ “ነ ታ ሱንꬃ አይስ ኦይቻይ? ታ ሱንꬃይ ማላልሰይሳ”* ያግድ ዛርስ።

19 ማኑሄይ ኡርገ ዴሽነ ካꬃ ያርሹዋ ኤክድ ሹቻ ቦላ ጎዳስ ያርሽስ። ማኑሄይነ እያ ማችያ ፄልሽን፥ ጎዳይ ማላልስያባ ኦꬅስ። 20 ያርሾ በሳፈ ታማ ላጮይ ፑደ ላፅድ ከይሽን፥ ጎዳ ኪታንቾይ ታማ ላጩዋ ግዶራ ሳሎ ከይስ። ማኑሄይነ እያ ማችያ ሄሳ በእድ ሶምኦራ ሳአን ጉፋንዶሶና። 21 ጎዳ ኪታንቾይ ማኑሄስነ እያ ማቼስ ዛር በንቶና አግን፥ ማኑሄይ እ ጎዳ ኪታንቾ ግድዳይሳ ሄ ዎደ አኬክስ።

22 ማኑሄይ ባ ማቸኮ፥ “ኑኒ ፆሳ በእዳ ግሾ ሀይቃና” ያግስ።

23 ሽን እያ ማችያ፥ “ጎዳይ ኑና ዎꬋናዉ ኮይዳባ ግድያኮ፥ ፁሳ ያርሹዋነ ካꬃ ያርሹዋ ኑፐ ኤከና ዎይኮ ሀ ኡባ ኑና በሰና ዎይኮ ሀይሳ ኑስ ኦደና” ያጋዳ ዛራሱ።

24 ማችያ አደ ናአ የላሱ፤ እያ ሱንꬃ ሳምሶና ጋዳ ፄጋሱ። ናአይ ድጭስ፤ ጎዳይካ እያ አንጅስ። 25 ናአይ ፆርአፈነ ኤሽታኦላፐ ግዶን ደእያ ዳነ ጉታን ደእሽን ጎዳ አያናይ እያ ደንꬆ ዶምስ።

14

ሳምሶን ማቾ ኤኩዋ

1 እስ ጋላስ ሳምሶን ትምና ዎꬍስ፤ ያን እስ ፍልስፄመ ጌላእዉ በእስ። 2 እ ሶ ስሚድ ባ አዋነ ባ አይዉ፥ “ታኒ ትምናን እስ ፍልስፄመ ጌላእዉ በአስ፤ ሀእ እዮ ታዉ ኦይችድ እምተ” ያግስ።

3 ሽን እያ አዋነ አይያ፥ “ማቾ ኦይቻናዉ ሀ ቃፃረትቦና ፍልስፄመታኮ ባናዉ ነና አይ ኮሽዴ? ኑ ኮቻ ግዶን ዎይኮ ኑ አሳ ኡባ ግዶን ነዉ ሀንያ ማጫ ናአ ደማናዉ ዳንዳአብኪ?” ያግድ ኦይችዶሶና።

ሽን ሳምሶን ባ አዋኮ፥ “ታኒ እዮ ዶስዳ ግሾ፥ እዮ ኦይቻዳ ታዉ እማ” ያግስ። 4 ፍልስፄመታ ኦላናዉ ጎዳይ ጋሶ ኮይድ፥ ሄሳ ኤንታ ቦላ ኦይሳ ሳምሶና አዋይነ አይያ ኤርቦኮና። ሄ ዎደ ፍልስፄመት እስራኤለታ ሃሮሶና።

5 ሳምሶን ባ አዋራነ ባ አየራ ትምና ዎꬍስ። ኤንቲ ትምና ዎይነ ጋደ ማታራ ካንꬅድ አꬍያ ዎደ እስ ዎዳላ ጋሞይ ጉድሸ እያ ቦላ ከይስ። 6 ሄ ዎደ ጎዳ አያናይ ሳምሶና ቦላ ዎልቃን ዎꬍስ፤ እ ዴሻ ማር ዱሰረይሳዳ ባ ኩሸን አይኮካ ኦይኮና ጋሙዋ ዱሰረꬅ የግስ። ባ ኦꬅዳይሳ ባ አዋስነ ባ አየስ ኦድቤና። 7 ሄሳፈ ጉየ ብድ ጌላእዉ ኦድስስ፤ እዮ ዶስስ።

8 ጉꬃ ዎደፐ ጉየ እዮ ኤካናዉ ያ ስሚድ ብስ። ኦግያ ብሸ ባ ዎꬍዳ ጋሞ ባዉታ በአናዉ ኦገፐ ጋፃ ከይድ ብያ ዎደ ጋሞ ባዉታ ግዶን ማꬅ ኤስ ኤስዳይሳ በእስ። 9 ሄ ኤሳፈ ጉꬃራ ቃንፅ ኤክድ ምሸ ኦግያ ብስ። ባ አዋነ ባ አይዉ ጋክድ፥ ባ ኦይክዳ ኤሳፈ ጉꬃራ እምን፥ ኤንትካ ምዶሶና። ሽን ሳምሶን ሄ ኤሳ ጋሞ ባዉታ ግዶፈ ኤክዳይሳ ኤንታዉ ኦድቤና።

10 እያ አዋይ ጌላእዉ በአናዉ እ ሶ ብን፥ ሳምሶን ያን ግብራ ጊግስስ። ሄሳ መላ ግብራይ ያጋኖን ናአተꬃት ኦꬅያ ሜዘትዳ ዎጋ። 11 ፍልስፄመ አሳይ እያ በእዳ ዎደ እያራ ጋምአና መላ ሀስታሙ ናአተꬃታ ዶርድ የድዶሶና። 12 ሳምሶን ኤንታ፥ “አነ ህንተ ኤርያኮ እስ ቃንእሸ ታ ህንተና ኦይቻና። ያጋኖይ ቦንቸትያ ላፑን ጋላሳ ግዶን ሀ ቃንእሽያ ብርሸꬃ ታዉ ህንተ ኦድያባ ግድኮ ታኒ ህንተዉ ሀስታሙ ሊኖ አፍላነ ሀስታሙ ኩመꬃ ማኦ እማና። 13 ሽን ህንተ ታዉ ብርሸꬃ ኦዳናዉ ዳንዳኦና እፅኮ ህንተ ታዉ ሀስታሙ ሊኖ አፍላነ ሀስታሙ ኩመꬃ ማኦ እሜታ” ያግድ ኦይችስ።

ኤንቲ፥ “ኤሮ፥ ነ ቃንእሽያ ኑስ ኦዳ” ያግዶሶና።

14 እ፥

“መይሳፈ ሜተትያባይ በንትስ፤

ምኑዋ ጋርሳፈ ማልእያባይ ከይስ” ያግስ።

ሄꬑ ጋላስ ጋካናዉ ኤንቲ ቃንእሽያ ብርሻናዉ ዳንዳእቦኮና።

15 ኦይዳንꬆ ጋላስ ኤንቲ ሳምሶና ማችዉ፥ “ነ አዝና ጭማዳ ቃንእሽያ ብርሸꬃ እ ኑስ ኦዳና መላ ኦꬃ። ሄስ ሀኖና እፅኮ፥ ኑኒ ነናነ ነ አዋ ኬꬃ ታማን ፁጋና። ህንተ ኑና ፄግዳይ ኑና ማንቅሳናሴ?” ያግዶሶና።

16 ያትን፥ ሳምሶና ማችያ ዬካሸ እያኮ ሺቃዳ፥ “ኔኒ ታና ዶሳካ፤ ነ ታና ዳሮ እፃሳ። ኔኒ ታ ቢታ አሳ ቃንእሸ ኦይቻዳ ብርሸꬃ ታዉ ኦዳባካ” ያጋሱ።

እ ዛሪድ፥ “ሄሳ ታኒ ታ አዋስነ ታ አየስ ኦዳብከ። ያትን፥ ነዉ አይስ ኦዶ?” ያግስ። 17 ያጋኖይ ቦንቸትያ ላፑን ጋላሳ ኡባን ዬካዳ ሸምፖ ድጋሱ። ላፑንꬃ ጋላስ ቃንእሽያ ብርሸꬃ እዉ ኦድስ፤ እያ ባዳ ባ ቢታ አሳስ ኦዳሱ።

18 ያትን፥ ላፑንꬃ ጋላስ አው ዉላናፐ ስን ካታማ አሳይ፥

“ኤሳፈ አꬍድ ማልእያባይ፥

ጋሞፈ አꬍድ ምንያባይ አይቤ?”

ያግድ ቃንእሽያ ብርሸꬃ ኦድዶሶና።

ሳምሶን ኤንታኮ፥ “ህንተ ታ ኡሰን ጎዮናባ ግድያኮ፥ ታ ቃንእሽያ ብርሸꬃ ኤረከታሽን” ያግስ።

19 ሄሳፈ ጉየ፥ ጎዳ አያናይ እያ ቦላ ዎልቃን ዎꬍን፥ አስቃሎና ዎꬍድ፥ ሀስታሙ አስ ዎꬍስ። ኤንታ ማኡዋ ቃር ኤክድ ቃንእሽያ ብርሽዳ አሳስ እሚስ። ሀንዳባ ኡባን ዳሮ ሸነትድ ባ አዋ ሶ ስምስ። 20 ሳምሶና ማችያ ዋና ላዛንꬅ ግድዳ እያ ላግያስ እመታሱ።

15

ሳምሶን ፍልስፄመታ ሀሎ ከይስ

1 ጉꬃ ዎደፐ ጉየ፥ ግስተ ጫካ ዎደ ሳምሶን ባ ማችዉ በአናዉ እስ ኡርገ ኮለ ኤክድ ብስ። ናኤ አዋኮ፥ “ታኒ ታ ማችያ ደእያ ክፍልያ ገላናዉ ኮያይስ” ያግስ።

ሽን እ አዋይ እ ገሎናዳ ድግስ። 2 እ አዋይ ሳምሶናኮ፥ “ኔኒ እዮ እፅዳባ ዳንን እዮ ነ ላዛንꬃስ እማስ። ሽን እ፥ ካሎ ምችያ ኢፐ አꬋዳ ማላ ሎኦ ግደኬ? እዮ ኤካ” ያግስ።

3 ሳምሶን፥ “ታኒ ሀእ ፍልስፄመ አሳ ቦላ ኢታባ ኦꬅኮ ባላ ግድከ” ያግስ። 4 ሄሳፈ ጉየ፥ ብድ ሄꬑ ፄቱ ዎርካናታ ኦይክድ ናምኣ ናምአ ጎይና እስፈ ጋꬅ ቃችድ ጎይናታፐ ግዶን ፆምፐ ዎꬅድ ቃችስ። 5 ፆምፕያን ታማ ኦይꬅድ ቡሮ ጫከትቦና ፍልስፄመታ ካꬃ ግዶ ዎርካናታ የድስ። ታማይ ጫከትዳ ካꬃ፥ ኤቆን ደእያ ካꬃ፥ ዎይንያነ ሻማሁዋ ምስ።

6 ፍልስፄመት፥ “ሀይሳ ኦꬅዳይ ኦኔ?” ያግድ ኦይችዶሶና።

አሳይ፥ “ሄሳ ኦꬅዳይ ሳምሶና። ትምና አስ ግድዳ እያ ቦሎይ፥ እያ ማችዉ እያ ላዛንꬃስ እምዳ ግሾ ሄሳ ኦꬅስ” ያግዶሶና። ፍልስፄመት ብድ እዮነ እ አዋ ታማን ፁግዶሶና።

7 ሳምሶን ኤንታኮ፥ “ህንተ ሄሳ ኦꬅዳ ግሾ ታ ሀሎ ከዮና አግከ” ያግስ። 8 እ ኤንታ ዎልቃማ ኢታ ሾች ሾጭድ ዳሮታ ዎꬍስ። ሄሳፈ ጉየ ብድ፥ ኤታማ ጎንጎሉዋን ደእስ።

9 ፍልስፄመ አሳይ ይድ ይሁዳን ዱንካንድ ለሀ ካታማ ኦልስ። 10 ይሁዳ አሳይ፥ “አይስ ኑና ኦላናዉ ይደቲ?” ያግድ ኦይችዶሶና።

ኤንቲ፥ “ኑኒ ሳምሶና ኦይክድ ቃቻናዉነ እ ኑ ቦላ ኦꬅዳይሳዳ እያ ቦላ ኦꬃናዉ ይዳ” ያግድ ዛርዶሶና። 11 ያትን፥ ይሁዳፐ ሄꬑ ሙኩሉ አሳይ ኤታማ ጎንጎሉዋ ብድ፥ ሳምሶና፥ “ኑና ሃረይ ፍልስፄመ ግደይሳ ኤርኪ? ያትን፥ ኑ ቦላ ሀይሳ መላ ፓላባ አይስ ኦꬃይ?” ያግዶሶና።

እ ዛሪድ፥ “ኤንቲ ታ ቦላ ኦꬅዳይሳዳ ታንካ ኤንታ ቦላ ኦꬃስ” ያግስ።

12 ኤንቲ ዛሪድ፥ “ኑኒ ይዳይ ነና ቃችድ፥ ፍልስፄመታስ አꬅድ እማናሳ” ያግዶሶና።

ሳምሶን ዛሪድ፥ “ህንተ ኑ ነና ዎꬎኮ ግድ ታዉ ጫቅተ” ያግስ።

13 ኤንቲ፥ “ኤሮ፥ ኑኒ ነና ቃችድ ኤንታዉ አꬅድ እማናፐ አትሽን፥ ዎꬎኮ” ያግድ ዛርዶሶና። ሄሳ ግሾ፥ ናምኡ ኦራꬃ ዎዶሮን ቃችድ ጎንጎሉዋፐ ከስድ ኤፍዶሶና።

14 ሳምሶን ለሀ ብዳ ዎደ ፍልስፄመት ቡራቅሸ እያኮ ይዶሶና። ጎዳ አያናይ እያ ቦላ ዎልቃን ዎꬍስ። እያ ኩሸይ ቃሸትዳ ዎዶሮይ ሻሎይ ታማ በእድ ዱፀረተይሳዳ ዱፀረት ዎꬍስ። 15 ማታ ዎደ ሀይቅዳ ሀረ ጋጮ ደምድ፥ እያራ ሙኩሉ አስ ዎꬍስ። 16 ሳምሶን፥

“ሀረ ጋጮን፥

አሀ ቦላ አሀ ዶራስ።

ሀረ ጋጮን

ሙኩሉ አስ ዎꬋስ” ያግስ። 17 ሃሳያ ዉርስዳፐ ጉየ፥ ባ ኦይክዳ ጋጩዋ ሆልድ ሄ በሳ ራማት-ለሀ* ያግድ ፄግስ።

18 ሳምሶን ዳሮ ሳሞትድ፥ “ኔኒ ሀይሳ መላ ግታ ፆኖ ታዉ ነ አይልያስ እማዳሳ። ያትን፥ ታኒ ሀእ ሳሞን ሀይቆ? ሀ ቃፃረቶና አሳ ኩሸን ዎꬎ?” ያግድ ፆሳኮ ዋስስ። 19 ፆሳይ ለሀን ደእያ አፎ ካካ ጳልቅን እያፐ ሃꬅ ከይስ። ሳምሶን ሄ ሃꬃ ኡይድ አልዳ ዎደ እያዉ ሸምፖይ ስምስ። ሄሳ ግሾ፥ ሄ በሳ አይን-ሀቆረ† ያግድ ፄግስ። ሄ በሳይ ሀች ጋካናዉ ለሀን ደኤስ።

20 ፍልስፄመት ቢታ ሃርያ ዎደ ሳምሶን እስራኤለ ላታሙ ላይꬅ አይስስ።

16

ሳምሶናነ ዳልላ

1 እስ ጋላስ ሳምሶን ፍልስፄመ ካታማ ግድዳ ጋዛ ካታማ ብስ፤ ያን እስ ላይማ ማጫስ በእድ ኢራ አቃናዉ እ ሶ ገልስ። 2 ጋዛ ካታማ አሳይ ሳምሶን ኤንታ ካታማ ይዳይሳ ስእድ ኬꬃ ተቅድ ቃማ ኩመꬅ ናግሸ ካታማ ፐንግያን አቅዶሶና። ሳእ ዎንትኮ ዎꬋና ግድ ናግሸ ዶና ጱቆና አቅዶሶና። 3 ሽን ሳምሶን ያን ግድ ብላሄ ጋካናዉ ጋምእስ። ብላሄ ደንድድ ካታማ ድርሳ ፐንግያ፥ ፐንግያ ኦይክያ ናምኡ ቱሳታነ ኮበ ብራታታ እስፈ ሾድስ። ሄ ኡባ ሀሸን ቶክድ ከብሮናፐ ስንꬃ ባጋራ ደእያ ዙማ ሁጰ ከስስ።

4 ጉꬃ ዎደፐ ጉየ ሳምሶን ሶረቃ ዛንጋራን ደእያ እስ ዳልሎ ጌተትያ ማጫስዉ ዶስስ። 5 ፍልስፄመ ሀላቃት ኢኮ ብድ፥ “ኔኒ እያ ጭማዳ፥ ሄ ዎልቃ ኡባ እ አዉፐ ደምያኮነ ኑኒ እያ ዋት ፆንድ ቃቻናዉ ዳንዳእያኮ ኦይቻ። ኑኒ እሶይ እሶይ ነዉ ታማነ እስ ክሎ ግራመ ብራ ሳንትመ እማና” ያግዶሶና።

6 ሄሳ ግሾ ዳልላ ሳምሶናኮ፥ “ሀይሳ መላ ምኖተꬅ ነ አዉፐ ደምዳኮ፥ ሀያና ታዉ ኦዳርኪ። አስ ነና ቃችድ ዋትድ ነ ዎልቃ ዳቡርሳናዉ ዳንዳኢ?” ያጋሱ።

7 ሳምሶን፥ “ታና ላፑን እርፃ ዳፎራ አስ ቃችኮ ዳቡራዳ ሀራ አሳዳ ሀናና” ያግድ ዛርስ።

8 ፍልስፄመ ሀላቃት ዳልላስ ላፑን እርፃ ዳፎታ ኤህን እያ ሳምሶና ቃቻሱ። 9 ቆልአን አሰ ቆታ ዎꬃዳ፥ “ሳምሶና፥ ፍልስፄመት ይዶሶና” ጋዳ ፄጋሱ። ሽን ሻሎይ ታም ኦይክን ዱፀረተይሳዳ ዳፎታ ዱሰረꬅ የግስ። ሀእካ እያ ምኖተꬃ ፁራይ ኤረትቤና።

10 ዳልላ ሳምሶናኮ፥ “ኔኒ ታና ኤያ ኦꬃሳ፤ ነ ታዉ ዎርዶ ኦዳዳሳ። ሀእካ ነና ዋት ቃቻናዉ ዳንዳኤትያኮ ሀያና ታዉ ኦዳ” ያጋሱ።

11 እ ዛሪድ፥ “አስ ጎኤትቦና ኦራꬃ ዎዶሮን ታና ቃችኮ ዳቡራዳ ሀራ አሳዳ ሀናና” ያግስ።

12 ዳልላ ኦራꬃ ዎዶሮ ኤካዳ ሳምሶና ቃቻሱ። ቆልአን አሰ ቆታ ዎꬃዳ፥ “ሳምሶና፥ ፍልስፄመት ይዶሶና” ያጋሱ። ሽን እ ዎዶሩዋ ባ ቀስያፐ ሻሎዳ ዱሰረꬅ የግስ።

13 ዳልላ ሳምሶናኮ፥ “ሀእ ጋካናዉ ነ ታና ጭማሳ፤ ኔኒ ታዉ ዎርዶ ኦዳዳሳ። ሀእካ ነና ዋትድ ቃቻናዉ ዳንዳኤትያኮ ሀያና ታዉ ኦዳ” ያጋሱ።

እ ዛሪድ፥ “ታ ሁጵያ ላፑን ብናና ዳꬃታ ቃጭናራ ጋꬃዳ፥ ቁፃራዳ ዳድኮ፥ ታኒ ዳቡራዳ ሀራ አሳዳ ሀናና” ያግስ።

14 ሄሳፈ ጉየ፥ ሳምሶን ꬍስክዳሽን፥ ዳልላ እያ ሁጵያ ላፑን ብናና ዳꬃታ ቃጭናራ ጋꬃዳ ዶቃሱ። ሄሳፈ ጉየ፥ “ሳምሶና፥ ፍልስፄመት ይዶሶና” ያጋሱ። እ ꬍስኮፈ ባርክድ፥ ባ ብናናይ ዶቀትድ ቶለትዳ በሳፈ ሾድ ኤክስ።

15 ያትን እያ፥ “ነ ዎዛናይ ታራ ዴና፥ ‘ዎይጋዳ ታ ነና ዶሳይስ’ ጋይ? ሄꬑ ቶሆ ታና ጭማዳሳ። ኔኒ ሀ ምኖተꬃ አዉፐ ደምያኮ ታዉ ኦዳ” ያጋሱ። 16 ጋላስ ጋላስ ኦይቻዳ እ ሀይቆ አሞታና ጋካናዉ እያ ዋይሳሱ።

17 ዉርሰꬃን ሳምሶን፥ “ታ አየ ኡሎፐ ዶምን ታኒ ፆሳስ ዱማትዳ ናዝራወ ግድዳ ግሾ፥ ታ ሁጰ ብናናይ ሜደትድ ኤረና። ታ ብናናይ ሜደትኮ፥ ታ ዎልቃይ ታፐ ኤከትን፥ ታኒ ዳቡራዳ ሀራ አሳዳ ሀናና” ያግድ፥ ባ ፁራ ኡባ እዉ ኦድስ።

18 ባ ዎዛናን ደእያባ ኡባ እ ኦድዳይሳ ዳልላ በእዳ ዎደ፥ “ባ ዎዛናን ደእያባ ኡባ ታዉ ኦድዳ ግሾ፥ አነ እስ ቶሆ ስሚድ ዪተ” ያጋዳ ፍልስፄመ ሀላቃታስ ኪታ የድን ኤንቲ ብራ ኤክድ ኢኮ ይዶሶና። 19 ዳልላ ሳምሶና ባ ዎድረ ቦላ ꬍስክሳዳ እስ አስ ፄግን ይድ፥ እያ ሁጵያ ላፑን ዳꬃ ብናና ሜድን እያ ዎልቃይ እያፐ ꬋይስ። ሄሳፈ ጉየ፥ እያ ዋይሶ ዶማሱ። 20 እያ፥ “ሳምሶና፥ ፍልስፄመት ይዶሶና” ያጋሱ።

እ ꬍስኮፈ ባርክድ፥ ካሰይሳዳ ዱሰረꬃዳ ባና ያግድ ቆፕስ፤ ሽን ጎዳይ እያፐ ሻከትዳይሳ ኤርቤና።

21 ፍልስፄመት እያ ኦይክዳፐ ጉየ፥ እያ ናምኡ አይፈታ ዎጭ ከስዶሶና። ጋዛ ካታማ ኤፍድ ናሰ ብራታ ሳንꬃላታን ቃችድ ቃሾ ኬꬃን ካꬅ ጋጭስዶሶና። 22 ኤንቲ እያ ሁጵያ ብናና ሜድዳፐ ጉየ፥ ብናናይ ስሚድ ዶሎ ዶምስ።

ሳምሶና ሀይቁዋ

23 ፍልስፄመ ሀላቃት፥ “ኑ ፆሳይ ኑ ሞርክያ ሳምሶና ኑ ኩሸን አꬅድ እሚስ” ያግድ ባንታ ፆሳ ዳጎናስ ያርሾ ያርሻናዉነ ኡፋይታናዉ እስፈ ሺቅዶሶና።

24 አስ ኡባይ እያ በእዳ ዎደ፥ “ኑ ቢታ ꬋይስዳነ ኑፐ ዳሮታ ዎꬍዳ ኑ ሞርክያ፥ ኑ ፆሳይ ኑ ኩሸን አꬅድ እሚስ” ያግድ ባንታ ፆሳ ጋላትዶሶና። 25 ኤንቲ ዳሮ ኡፋይትዳ ግሾ፥ “ዱርድ ኑና ኡፋይሳና መላ ሳምሶና ፄግተ” ያግዶሶና። ሳምሶና ቃሾ ኬꬃፈ ፄግድ ኤህን፥ እ ኤንታ ስንꬃን ዱርዳፐ ጉየ ቱሳታፐ ግዶን ኤስዶሶና።

26 ሳምሶን ባ ኩሽያ ኦይክድ ካለꬅያ ናኣኮ፥ “ታኒ ኤንታን ዘምፓዳ ኤቃና መላ ኬꬃ ቶክዳ ቱሳታ ታና ኦይꬃ” ያግስ። 27 ኬꬃ ግዶን አደይነ ማጫስ፥ ሄሳዳካ ፍልስፄመ ሀላቃት ኡባይ ኩምድ ደኦሶና። ሳምሶን ዱርሽን፥ ፖቅያ ቦላ ኡትድ በእያ ሄꬑ ሙኩሉ ግድያ አደይነ ማጫስ በኦሶና።

28 ሄ ዎደ ሳምሶን፥ “አቤት ኡባ ሃርያ ጎዳዉ፥ ታና ቆፓርክ። አቤት ፆሳዉ፥ ፍልስፄመት ታ ናምኡ አይፈታ ከስዳ ግሾ፥ ሀሎ ከያና መላ ታና እስ ቶሆ ምንꬃርክ!” ያግድ ጎዳ ዎስስ። 29 ሳምሶን ኬꬃ ቶክዳ ግዶ ቱሳታ ናምኣካ ኦይክስ። እሱዋ ኡሻቻ ኩሸን፥ እሱዋ፥ ሀድርሳ ኩሸን ኦይክዳፐ ጉየ፥ 30 “ታኒ ፍልስፄመታራ እስፈ ሀይቃና” ያግድ ዋስስ። ባዉ ደእያ ዎልቃ ኡባን ሱግን፥ ኬꬃይ ሀላቃታ ቦላነ ጋርሳን ደእያ አሳ ኡባ ቦላ ኩንድስ። ሳምሶን ፓፃ ደእሸ ዎꬍዳ አሳፐ ሀይቅሸ ዎꬍዳ አሳይ ዳሮ።

31 እያ እሻትነ እያ ዳቦት ኡባይ ይድ፥ እያ አሀ ኤክዶሶና። ፆርአፈነ ኤሽታኦላፐ ግዶን እያ አዋ ማኑሄ ዱፉዋን ሞግዶሶና። ሳምሶን እስራኤለ ላታሙ ላይꬅ አይስስ።

17

ምካ ኤቃታ

1 ደረይ ዳርያ ኤፍሬማ ቢታን ምካ ጌተትያ እስ አደይ ደኤስ። 2 እስ ጋላስ ሚክ ባ አይዉ፥ “ኔፐ አስ ታማነ እስ ክሎ ግራመ ብራ ሳንትመ ካይስን ኔኒ ሄ ካይስዳ አድያ ባድሽን ታ ስአስ። ሄ ሚሸይ ታ ማታን ደኤስ፤ ታኒ ኤካስ” ያግስ።

እያ አይያ፥ “ታ ናአዉ፥ ነና ጎድ አንጆ” ያጋሱ። 3 ናአይ ታማነ እስ ክሎ ግራመ ብራ ሳንትመ አየስ ዛርስ። እያ አይያ፥ “ባደꬃይ ታ ናኣ ጋኮና መላ ታኒ ሀ ሚሽያ ጎዳስ ዱማያና። ብራ ሼሽድ፥ ምꬃፈ ኦሰትዳ ኤቃ ምስልያ ትያናዉ ጎኤታና፤ ብራ ታ ነዉ ዛራና” ያጋሱ።

4 ናአይ ሚሽያ ባ አየስ ዛርን፥ እያ ሄ ብራፐ ናምኡ ፄቱ ብራ ሳንትመ ኤካዳ፥ ምꬅ ማስድ፥ ብራ ሼሽ ትይድ፥ ኤቃ ምስለ መꬍያ፥ እስ ሂላስ እማሱ። እ ኦꬅዳ ምስለይ ምካ ሶን ኡትስ።

5 ምካስ ኤቃ ጎይንያ ኬꬅ ደኤስ። እ ኤፉደነ ሶ ግዶ ኤቃ ምስለታ ጊግስድ፥ ሄ ኬꬃን ባ ናይታፐ እሱዋ ካህነ ኦꬅድ ሹምስ። 6 ሄ ዎደ እስራኤለ ቢታን ካዎይ ባዋ፤ አስ ኡባይ ባዉ ሎኦ ዳንዳባ ኦꬄስ።

7 ሄ ዎደ ይሁዳ ቢታን ቤተለመ ካታማን ሌወ ኮቸ ግድዳ እስ ናአተꬃይ ደኤስ። 8 ሀ አደይ ባዉ ደእያ በሲ ኮያናዉ ቤተለመ ካታማፐ ደንድድ ደረይ ዳርያ ኤፍሬማ ቢታን ደእያ ምካ ሶ ጋክስ። 9 ምክ፥ “አዉፐ ያዲ?” ያግድ ኦይችስ።

አደይ፥ “ታኒ ይሁዳ ቢታ ቤተለመ ካታማፐ ያስ፤ ታኒ ሌወ ኮቸ። ሀእ ታኒ ደእያ በሲ ኮያይስ” ያግድ ዛርስ።

10 ሚክ እያኮ፥ “ታራ ደአ፤ ታዉ አዋነ ካህነ ግዳ። ታኒ ነዉ ላይꬃን ላይꬃን ታሙ ብራ ሳንትመ፥ ኩመꬃ አፍላነ ምያባ እማና” ያግስ። 11 ናአተꬃ ሌወይ ምካራ እስፈ ዳናዉ ገልስ፤ ምካስ የልዳ ናአዳ ሀንስ። 12 ሚክ እያ ባ ካህነ ኦꬅድ ሹምን እያ ሶን ደእስ። 13 ሚክ፥ “እስ ሌወይ ታዉ ካህነ ግድዳ ግሾ ጎዳይ ታባ ሎይꬃናይሳ ኤራይስ” ያግስ።

18

ምካነ ዳነ ኮቻ

1 ሄ ዎደ እስራኤለ ቢታን ካዎይ ባዋ። ሄ ዎደይ ጋካናዉ ዳነ ኮቻት እስራኤለ ኮቻታ ግዶን ላትዳ ቢት ባዋ። ኤንቲ ባንታዉ ደእያ ቢታ ኮይሸ ደኦሶና። 2 ሄሳ ግሾ፥ ዳነ ኮቻት ባንታ ግዶፈ እቻሹ ምኖ ኦላንቾታ ዶርድ ቢታ ዎቻና መላ ፆርአፈነ ኤሽታኦላፐ ኤንታ ኪትዶሶና።

ኤንቲ ደረይ ዳርያ ኤፍሬማ ቢታ ጋክድ ምካ ሶን አቅዶሶና። 3 ኤንቲ ምካ ሶን ደእያ ዎደ ሌወ ኮቸ ግድዳ ናአተꬃ እያ ኦዳን ኤርዶሶና። ኤንቲ እያኮ ሺቅድ፥ “ነና ሀይሳ ኤህዳይ ኦኔ? ሀይሳ አይስ ያዲ?” ያግድ ኦይችዶሶና።

4 እ ዛሪድ፥ “ሚክ ታዉ ዳሞዘ ቃንፅን፥ ታኒ እያዉ ካህነ ግዳዳ ኦꬃይስ” ያግስ።

5 ኤንቲ፥ “ኑኒ ብያ ኦገይ ኑስ ሱራነ፥ ሱረነ ሀያና ኑስ ፆሰ ኦይቻ” ያግዶሶና።

6 ካህነይ፥ “ሳሮ ቢተ፤ ህንተ ብያ ኦግያን ጎዳይ ህንተራ ግዳና” ያግስ።

7 ሄሳፐ ጉየ፥ እቻሹ አሳት ያፐ ደንድድ፥ ላይሻ ካታማ ጋክዶሶና። ያን ደእያ አሳይ ስዶና ቢታ አሳዳ ሳሮን ደኤይሳ በእዶሶና፤ አሳት ኦንካ ስꬎና ዎፑ ግዳ አስ፤ ኤንታዉ አይኮይካ ፓጮና ኡባባይ ኩምዳ አስ። አይ አሳራካ ጋሄቶና ስዶና አሳፐ ሃክድ ባንታዉ ዱማ ደኦሶና።

8 እቻሹ አሳት ፆርአንነ ኤሽታኦላን ደእያ ባንታ እሻታኮ ስምዶሶና፤ ኤንታ እሻት፥ “አይ ዎረ ኤክድ ይደቲ?” ያግዶሶና።

9 ኤንቲ ዛሪድ፥ “ቢታይ ዳሮ አራዳ ግደይሳ ኑ በእዳ። አነ ደንድድ ላይሻ ኦሎስ። ሀይሳን ኦሶ ꬋይድ ጮ ኡቶፍተ፤ ኤለ ብድ ኦይክተ። 10 ህንተ ያ ብድ፥ ኦናነ ስꬎና ኡትዳ አሳኮ ጋካና። ቢታይ ዳልጋ፤ አሳስ ኮሽያ ኡባባይ ሄ ቢታን ደኤስ። ፆሳይ ሄ ቢታ ህንተዉ እሚስ” ያግዶሶና።

11 ያትን፥ ዳነ ኮቻፈ ቶራ ዳንጭዳ ኡሱፑን ፄቱ አሳት ፆርአፐነ ኤሽታኦላፐ ደንድድ ብዶሶና። 12 ይሁዳ ቢታን ቅርያት-ይኣርማፐ ዉሎሀ ባጋራ ኡትዶሶና። ሄሳ ግሾ፥ ሄ በሳይ ሀች ጋካናዉ ዳነ ጉታ ጌተትድ ፄገቴስ። 13 ያፐ ደንድድ ደረይ ዳርያ ኤፍሬማ ቢታን ደእያ ምካ ሶ ይዶሶና።

14 ላይሻ ቢታ ዎቻናዉ ብዳ እቻሹ አሳት ባንታ እሻታኮ፥ “ሀ በሳን፥ ሀ ኬꬃታፐ እሱዋን ኤፉደይ፥ ሶ ግዶ ኤቃ ምስለትነ ምꬃፈ ኦꬅድ ብራ ሼሽድ ትይዳ ምስለይ ደኤይሳ ኤሬቲ? አነ አይ ኦꬃናዉ ኮሽያኮ ቆፕተ” ያግዶሶና። 15 ኤንቲ ኦግያፐ ስሚድ፥ ሌወ ኮቸ ግድዳ ናአተꬃ ካህነይ ደእያ ምካ ሶ ብድ እያ ሳሮꬅዶሶና። 16 ሄ ዎደ ኡሱፑን ፄቱ ዳነ ኦላንቾት ኦላ ሚሸ ኦይክድ ፐንገ ቦላ ኤቅዶሶና። 17 ኤንቲ ሄ ካህንያራ ያን ኤቅዳሽን፥ ቢታ ዎችያ እቻሹ አሳት ምካ ሶ ገልድ፥ ምꬃፈ ኦꬅድ፥ ብራ ሼሽድ፥ ትይዳ ኤቃ ምስልያ፥ ኤፉድያነ ሶ ግዶ ኤቃ ምስለታ ኤክዶሶና።

18 ሄ ዎደ ካህነይ ኤንታ፥ “ዋተቲ?” ያግድ ኦይችስ።

19 ኤንቲ እያ፥ “ሀይዛ፥ እስ ቃላካ ፖጎፓ። ኑራ ባዳ ኑስ አዋነ ካህነ ግዳ። እስ ኬꬃ አሳስ ካህነ ግደይሳፈ እስራኤለ ግድያ እስ ኮቻስ ካህነ ግደይስ ነዉ ሎኤኔ?” ያግዶሶና። 20 ካህነይ ሄሳ ስእድ ኡፋይትድ ኤፉድያ፥ ሶ ግዶ ኤቃ ምስለታነ ምꬃፈ ኦꬅድ ብራ ሼሽድ ትይዳ ምስልያ ኤክድ ኤንታራ ብስ።

21 ያፐ ደንድድ፥ ባንታ ናይታ፥ ባንታ መህያነ ባንታዉ ደእያባ ኡባ ስን አꬅድ ብዶሶና። 22 ኤንቲ ምካ ሶፐ ሃክድ ብዳፐ ጉየ፥ ሚክ ባ ሾሮታ ፄግን፥ ዳነ አሳታ ካልድ ጋክዶሶና። 23 ኤንታ ጋክድ ዋስን፥ ዳነ አሳት ጉየ ስሚድ፥ “ዋናዲ? ሀ አሳ ኡባ አይስ ሺሻዲ?” ያግድ ምካ ኦይችዶሶና።

24 ሚክ ዛሪድ፥ “ታኒ መꬍዳ ታ ፆሳታነ ታዉ ኦꬅያ ካህንያ ቦንቅደታ። ያትን ታዉ አትዳባይ አይቤ? ታና፥ ‘ዎይግድ ዋናድ፥ ጌቲ?’ ” ያግስ።

25 ዳነ አሳት፥ “አነ ዶና ፖጋዳ ነና ኤራ! ሀ ሸነራ ደእያ አሳ ኔኒ ደንꬅኮ፥ ኤንቲ ነ ቦላ ደንዳና፤ ነናነ ሶ አሳ ኡባ ꬋይሳና” ያግዶሶና። 26 ዳነ አሳት ባንታ ኦግያ ብዶሶና። ምክካ ኤንቲ ባፐ ዳሮ ምኖ ግደይሳ በእድ ባ ሶ ስምስ።

27 ዳነ አሳት ሚክ መꬍዳ ፆሳታነ እያ ካህንያ ኤክድ፥ ሌሳን ኦናካ ስꬎና ሳሮ ደእያ አሳታኮ ብድ፥ አሳ ኡባ ማሻን ዎꬍድ ካታማ ታማን ፁግዶሶና። 28 ላይሻ ካታማይ ስዶናፐ ሃክድ ደእያ ግሾነ ኤንቲ ሀራ አሳራ ጋሄትድ ኤሮና ግሾ ኤንታ አሻናዉ ኦንካ ዳንዳእቤና። ላይሻ ካታማይ ቤት-ረሆባ ጌተትያ በሳ ማታን ደእያ ዛንጋራን ደኤስ።

ዳነ አሳት ካታማ ዛር ኬፅድ ያን ደእዶሶና። 29 ካታማ ሱንꬃ በን ባንታ ማይዛ ያይቆባ ናኣ ዳነ ሱንꬃን ላምድ፥ ዳነ ያግድ ሱንꬅዶሶና፤ ሽን ኮይሮ ሄ ካታማይ ላይሻ ጌተቴስ። 30 ዳነ አሳት ባንታዉ ኤቃ ምስልያ ያን ዎꬅድ፥ ሙሰ ናኣ ገድሶናፐ የለትዳ ዮናታና ባንታ ካህነ ኦꬅዶሶና። እያ ኮቻት አሳይ ድኤትድ ብዳ ዎደ ጋካናዉ ያን ካህነ ግድዶሶና። 31 ሄሳዳ ሀንድ፥ ጌሻ ዱንካነይ ሴሎን ደእዳ ላይꬃ ኡባን ሚክ ኦꬅዳ ምስለት ያን ጋምእዶሶና።

19

እስ ሌወነ እያ ላገꬅዉ

1 እስራኤለ ቢታን ካዎይ ባይና ዎደ ደረይ ዳርያ ኤፍሬማ ቢታን፥ ሃሆ በሳን፥ ሌወ ኮቸ ግድዳ እስ ኡራይ ደኤስ። ሄ ኡራይ ይሁዳ ቢታን፥ ቤተለመ ካታማፐ እስ ላገꬆ ባዉ ኤህስ። 2 ሽን እያራ ኦየታዳ ይሁዳ ቢታን ቤተለመ ካታማን ደእያ ባ አዋ ሶ ባዳ ያን ኦይዱ አጌና ኡታሱ። 3 እ አዝናይ እዮ ጭማትድ ሶ ዛራናዉ ባ አይልያነ ናምኡ ሀረታ ኤክድ ብስ። እ ያ ጋክያ ዎደ እያ ሞካ ኤካዳ ባ አዋ ሶ ገልሳሱ፤ እ አዋይ እያ በእዳ ዎደ ኡፋይትድ ሞክስ። 4 ናኤ አዋይ እያ የዶና እፅን፥ ያን እያራ ምሸነ ኡይሸ ሄꬑ ጋላስ ጋምእስ። 5 ኦይዳንꬆ ጋላስ ዎንታ ጉራ ደንድድ፥ ባናዉ ጊግዶሶና። ሽን ናኤ አዋይ ባ ናኤ አዝናኮ፥ “ጉꬃ ካꬅ ማዳ ጋሽታዳ ባ” ያግስ። 6 ናምኡ አሳት ኡትድ እስፈ ምዶሶናነ ኡይዶሶና። ሄሳፈ ጉየ ናኤ አዋይ እያኮ፥ “ሀያና፥ ሀች ኡፋይታዳ ሀይሳን አቃ” ያግስ። 7 ሌወይ ባናዉ ደንድን፥ ናኤ አዋይ ቦና መላ ዎስን ቃስካ ያን አቅስ።

8 እቻሻንꬆ ጋላስ ዎንታ ጉራ ባናዉ ደንድን፥ ናኤ አዋይ፥ “ሀያና፥ ጉꬃ ካꬅ ማዳ፥ ጋሽታዳ ኦማርስ ባ” ያግስ። ኤንቲ ናምአይካ እስፈ ካꬅ ምዶሶና።

9 ሌወይ ባ ላገራነ ባ አይልያራ ባናዉ ከይን፥ ናኤ አዋይ፥ “ሄኮ፥ ሳእ ቃምስ፤ ሀእካ አቅተ፤ ዎንታ ጉራ ደንድድ ህንተ ሶ ቢተ” ያግስ።

10 ሽን እ ያን አቃናዉ ኮይቦና ግሾ ባ ላገꬅዉ፥ ባ አይልያነ ናምኡ ጫነትዳ ሀረታ ኤክድ ያቡሰ ጌተትያ የሩሳላመ ካታማ ጋክዶሶና። 11 ኤንቲ ያቡሰ ማትያ ዎደ ሳእ ዳሮ ኦማርስን፥ አይለይ፥ “ሀይሳን፥ ያቡሰታ ካታማን አቅኮ ዋናኔ?” ያግድ ባ ጎዳ ኦይችስ።

12 ሽን እያ ጎዳይ፥ “ሀይሳን፥ እስራኤለ አስ ባይና አላጋ ካታማ ቦኮ። ግብአ ካታማ ጋካናዉ ባና” ያግስ። 13 ቃስካ ባ አይልያኮ፥ “ሃያ፥ ኑኒ ግብአን ዎይኮ ራማን አቅያ በሲ ደማና” ያግስ። 14 ሄሳ ግሾ ባንታ ኦግያ ኦይክድ ብዶሶና። ብንያመ ቢታን ግብአ ካታማ ኤንቲ ማትያ ዎደ አው ዉልስ። 15 ኤንቲ ግብአ ካታማ ገልድ አቃናዉ ያ ብዶሶና። ሄ ካታማ አሳይ ዱላታ ኡትያ በሳን ኡትዶሶና፤ ሽን ኤንታ ባ ሶ ኤፍድ አይስያ አስ በንትቤና።

16 ኤንቲ ያን ኡትዳሽን፥ ሳእ ኦማርስን ጋደፐ ባ ሶ ስምያ እስ ጭማ አደይ ኤንታ ማታራ አꬍስ። ሀ አደይ ካሰ ደረይ ዳርያ ኤፍሬማ ቢታፈ ይዳ አስ፤ ሽን ሀእ ግብአ ካታማን ደኤስ። ሄ ቢታን ብንያመ ኮቻፈ የለትዳ አሳይ ደኦሶና። 17 ሄ ጭማ አደይ፥ ካታማ አሳይ ዱላታ ኡትያ በሳን ኡትዳ አድያ በእድ፥ “አዉፐ ያዲ? አዉ ባይ?” ያግድ ኦይችስ።

18 ሌወይ ዛሪድ፥ “ኑኒ ይሁዳ ቢታን ቤተለመ ካታማፐ ይዳ። ሀእ ደረይ ዳርያ ኤፍሬማ ቢታን፥ ሃሆ በሳን ደእያ ፆሳ ኬꬅነ ኑ ሶ ቦስ። ኑና ባ ሶ ኤፍድ አይስያ አስ ደምቦኮ። 19 ኑ ሀረታስ ኡቱልነ ካለይ ደኤስ፤ ታዉ፥ ታ ላገስነ ታ አይልያስ ግድያ ካꬅነ ዎይነ ኡሽ ደኤስ፤ ኑስ ኮሽያባ ኡባ ኦይክዳ” ያግስ።

20 ጭማ አደይ፥ “ሳሮይ ህንተዉ ግዶ፤ ታ ሶ የꬍተ፤ ታ ሶን አቅተ፤ ህንተ ኮያባ ኡባ ታ ህንተዉ እማና። ሀ ካታማ ዳባባን ህንተ አቃናዉ በሰና” ያግስ። 21 ኤንታ ባ ሶ ኤፍስ፤ ኤንታ ሀረታስ ምያባ የግስ። እማꬃት ባንታ ቶሁዋ ሜጨትድ ካሆ ምዶሶና።

22 ኤንቲ ኡፋይትሽን፥ ካታማፐ ኢታ አሳት ይድ፥ ኬꬃ ተቅድ፥ ፐንግያ ቆፀꬅ ዶምዶሶና። ኤንቲ ጭማ አድያኮ፥ “ሀ ነ ሶ ገልዳ አድያ ሃ ከሳ፤ ኑኒ እያራ ጋሄታናዉ ኮዮስ” ያግዶሶና።

23 ሄ ኬꬃ ጎዳይ፥ “ሀነና፤ ታ እሻቶ፥ ሄሳ መላ ፓላባ ኦꬆፕተ፤ ሀ አደይ ታ እማ። 24 ሄኮ፥ ታ ጌላኦ ናእያነ እያ ላገꬅያ ሀይሳን ደኦሶና። ታኒ ኤንታ ህንተዉ ካረ ከሳና፤ ህንተ ኤንታ ቦላ ኮይዳባ ኦꬅተ፤ ሽን ሀ አድያ ቦላ ሄሳ መላ ኢታባ ኦꬆፍተ” ያግስ።

25 ሽን አሳት እ ግዳይሳ ስኦና እፅዶሶና። ሌወይ ባ ላገꬅዉ ካረ ሆልስ። ሳእ ዎንታና ጋካናዉ ቃማ ኩመꬅ ታራን ታራን ኢራ ዎልቃን ጋሄትድ፥ እዮ ፓፃ ካእሸ አይስዶሶና፤ ሳእ ዎንታና ሀንሽን እዮ የድ አግዶሶና። 26 ዎንታናዉ ጎንተይ ዞእያ ዎደ ያዳ፥ እ ጎዳይ አቅዳ ጭማ አድያ ኬꬃ ፐንገን ኩንዳሱ፤ ፃልቀይ ዶላና ጋካናዉ ያን ዝንአሱ።

27 ዎንታ እ ጎዳይ ደንድድ፥ ባ ኦግያ ባናዉ ፐንግያ ዶይድ ከይያ ዎደ እያ ላገꬅያ ኬꬃ ፐንገን ባ ኩሽያ ምጫዳ ጉፋንዳሮ በእስ። 28 እ ጎዳይ፥ “ደንዳ፤ አነ ቦስ” ያግስ። ሽን እያ አይኮካ ዛራቡኩ። ያትን፥ እ አሀ ሀረን ጫንድ ባ ሶ ብስ። 29 እ ባ ሶ ጋክዳ ዎደ ማሻ ኤክድ፥ ባ ላገ አሀ ታማነ ናምኡ በሳን ቃንፀረꬅድ፥ እስ እስ ቃንፁዋ ታማነ ናምኡ እስራኤለ ኮቻታስ የድስ።

30 ሄሳ በእዳ ኡባይ፥ “እስራኤለ አሳይ ግብፀ ቢታፈ ከዮደፐ ሀች ጋካናዉ ሀይሳ መላባይ ሀንቤና፤ ኑካ በእቦኮ። አነ ሀይሳ ቆፕ በእድ፥ አኬካን ዞረትድ፥ አይ ኦꬃነኮ ኑስ ኦድተ” ያግዶሶና።

20

እስራኤለት ኦላስ ጊገተꬅ

1 ዳነፐ በርሳበ ጋካናዉ ጋላዳን ደእያ እስራኤለ አስ ኡባይ እስ አሳዳ ምፅጳን ጎዳ ስንꬃን እስፈ ሺቅዶሶና። 2 ሄ ሺቅዳ ፆሳ አሳራ፥ እስራኤለ ዛረ ኡባ ሀላቃት ደኦሶና። ኤንታ ግዶን ማሸ ዳንጭድ ኦለታናዉ ዳንዳእያ 400,000 ኦላንቾት ደኦሶና። 3 ሄ ዎደ እስራኤለ አሳይ ምፅጳን ሺቅዳይሳ ብንያመ አሳይ ስእዶሶና።

እስራኤለ አሳይ፥ “ሀ ኢታባይ ዋንድ ሀንዳኮ ኑስ ኦድተ” ያግዶሶና።

4 ሀይቅዳ ላገ አዝናይ፥ ሌወይ፥ ሀይሳዳ ያግድ ዛርስ፤ “ታንነ ታ ላገꬅያ ሳእ ቃምን አቃናዉ ብንያመ ቢታን ደእያ ግብአ ካታማ ይዳ። 5 ግብአ ካታማ አሳት ታና ዎꬋናዉ ይድ፥ ኬꬃ ዩሹዋ ተቅዶሶና። ሽን ጉየፐ ታ ላገራ ዎልቃን፥ ታራን ታራን ጋሄትድ እዮ ዎꬍዶሶና። 6 ታኒ እ አሀ ኤካዳ ቃንፀረꬃስ፤ ኤንቲ ሀ ኢታባነ ዬላባ እስራኤለን ኦꬅዳ ግሾ እስራኤለ አሳይ ደእያ ቢታ ኡባ እስ እስ ቃንፆ የዳስ። 7 ህዛ፥ ህንተ ኡባይ እስራኤለ አስ፤ ዞረትድ በሲያ ፕርዳ እምተ” ያግስ።

8 አሳ ኡባይ እስፈ ደንድድ፥ “ኑ ግዶፈ ኦንካ ባ ዱንካንያ ዎይኮ ባ ኬꬃ ጉየ ስመና። 9 ኑኒ ግብአ ቦላ ሀይሳ ኦꬃና፤ ሳማ የግድ፥ ግብአ ካታማ ኦላናዉ ባና አሳታ ዶራና። 10 እስራኤለ ዛረ ኡባፈ ኦላ ብያ አሳስ ሽንቀ ጊግሳና መላ ፄታፐ ታማ፥ ሙኩላፐ ፄታ፥ ታሙ ሙኩላፐ እስ ሙኩላ ዶርድ ኤካና። አትዳ ኦላንቾት ብንያመ ቢታን ደእያ ግብአ ብድ፥ እስራኤለ ቦላ ሀይሳ መላ ኢታባ ኦꬅዳ አሳ ቦላ ሀሎ ከያናዉ ቦ” ያግዶሶና። 11 እስራኤለ አሳ ኡባይ ካታማ ኦላናዉ እስፈ ሺቅዶሶና።

12 እስራኤለ ኮቻት ብንያመ ኮቻ ኡባስ ሀይሳዳ ያግድ አሰ ኪትዶሶና፤ “ህንተ ግዶን ሀንዳ ሀ ኢታባይ አይቤ? 13 ኑኒ ኤንታ ዎꬍድ፥ እስራኤለፐ ኢታባ ꬋይሳና መላ ግብአን ደእያ ሄ ኢታ አሳታ ከስድ ኑስ እምተ” ያግዶሶና።

ሽን ብንያመት እስራኤለ አሳይ ኦድዳይሳ ስኦና እፅዶሶና። 14 ኤንቲ እስራኤለ አሳራ ኦለታናዉ ባንታ ካታማታፐ ከይድ እስፈ ግብአን ሺቅዶሶና። 15 ሄ ጋላስ ብንያመ ካታማታፐ ይዳ ማሻን ኦለትያ ላታማነ ኡሱፑን ሙኩሉ ኦላንቾታ ሺሽዶሶና። ሄስካ ግብአን ደእያ አሳ ግዶፈ ዶረትዳ ላፑን ፄቱ አሳፐ ሀራ። 16 ሀ ኦላንቾታ ግዶፈ ላፑን ፄቱ አሳት ሀድርሳ ኩሸን ኦይሳታ፤ ኤንቲ ያምባርሻን ሹቹ ሆልድ፥ ሀር አቶሽን እስ ብናናካ ባሎኮና። 17 ብንያመ አሳ ጉጆና፥ እስራኤለ አሳይ ማሻን ኦለትያ 400,000 ኦላንቾታ ሺሽዶሶና።

18 እስራኤለ አሳይ ደንድድ፥ ቤተለ ብድ፥ “ብንያመ አሳ ኦላናዉ ኑፐ ስንꬃትድ ከያናይ ኦኔ?” ያግድ ፆሳ ኦይችዶሶና።

ጎዳይ፥ “ይሁዳ ኮቻይ ስንꬃትድ ከዮ” ያግስ።

19 ዎንተꬃ ጋላስ ዎንታ ጉራ እስራኤለ አሳይ ደንድድ ግብአ ካታማ ማታን ሺቅዶሶና። 20 ሄሳፈ ጉየ እስራኤለ አሳይ ብንያመ አሳ ኦላናዉ ብድ ግብአ ካታማ ማታን ሳልፕዶሶና። 21 ሄ ጋላስ ብንያመ አሳይ ግብአፐ ከይድ፥ እስራኤለ አሳፐ 22,000 ኦላንቾታ ዎꬍዶሶና። 22 እስራኤለ አሳይ እሶይ እሱዋ ምንꬅን፥ ኮይሮ ጋላስ ኤንቲ ኦላስ ሳልፕዳ በሳን ናምአንꬆ ሳልፕዶሶና። 23 እስራኤለ አሳይ ብድ ሳእ ቃማና ጋካናዉ ጎዳ ስንꬃን ዬክዶሶና። ኤንቲ፥ “ኑ እሻታራ፥ ብንያመ አሳታራ ኦለታናዉ ናምአንꬆ ከይኖ?” ያግድ ጎዳ ኦይችዶሶና።

ጎዳይ፥ “ኤ፥ ኤንታራ ኦለታናዉ ከይተ” ያግስ።

24 እስራኤለ አሳይ ብንያመ አሳራ ኦለታናዉ ናምአንꬆ ሺቅዶሶና። 25 ናምአንꬆ ጋላስካ ብንያመ አሳይ ግብአ ካታማፐ ከይድ፥ እስራኤለ ኦላንቾታፐ ማሻን ኦለትያ 28,000 አሳ ዎꬍዶሶና።

26 ሄሳፈ ጉየ፥ እስራኤለት ኡባይ ቤተለ ብድ ዬክዶሶና፤ ያን ፆምሸ ሳእ ቃማና ጋካናዉ፥ ጎዳ ስንꬃን ኡትዶሶና። ጎዳ ስንꬃን ፁሳ ያርሾነ እስፈተꬃ ያርሾ ሺሽዶሶና። 27 ሄ ዎደ ፆሳ ጫቆ ታቦተይ ቤተለ ካታማን ደእያ ግሾ እስራኤለ አሳይ ጎዳ ኦይችዶሶና። 28 ሄ ዎደ አሮና ናአይ፥ አላዛራ ናአይ ፍንሃስ ካህነተꬃን ኦꬄስ። እስራኤለ አሳይ፥ “ኑ እሻ ግድዳ ብንያመ አሳራ ኦለታናዉ ከይኖየ አትኖ” ያግድ ጎዳ ኦይችዶሶና።

ጎዳይ፥ “ብድ ኦለትተ፤ ታኒ ኤንታ ዎንቶ ህንተ ኩሸን አꬃዳ እማና” ያግስ።

29 እስራኤለ አሳይ ጉꬃ ኦላንቾት ግብአ ካታማ ዩሹዋን ዙግድ ናጋና መላ ኦꬅዶሶና። 30 ሄꬓንꬆ ጋላስ እስራኤለ ኦላንቾት ካሰይሳዳ ብንያመ ኦላንቾታ ኦላናዉ ብድ፥ ግብአ ካታማፐ ስንꬃ ባጋራ ሳልፕዶሶና። 31 ብንያመ አሳይ ኤንታራ ኦለታናዉ ካታማፐ ከይድ፥ ኤንታ ካል ከይድ ሃክድ ብዶሶና። ካሰይሳዳ ቤተለነ ግብአ ኤፍያ ዳልጋ ኦገታንነ ደምባታን እስራኤለ አሳፐ ሀስታሙ ግድያ አሳ ዎꬍዶሶና። 32 ብንያመ አሳይ፥ “ኑኒ ካሰይሳዳ ኤንታ ፆንዳ!” ያግዶሶና።

ሽን እስራኤለ አሳይ፥ “ኤንቲ ካታማፐ ሃክድ፥ ኦግያ ቦላ ከያና መላ አነ ኑኒ ባቃቶስ” ያግድ ዎፅዶሶና። 33 እስራኤለ አሳ ኡባይ ባንታ በሳፈ ደንድድ፥ ባኣል-ታማራ ጌተትያ በሳን ሳልፕያ ዎደ ግብአ ደንባን ዙግድ ኡትዳ እስራኤለት ከይዶሶና። 34 እስራኤለ አሳፐ ዶረትዳ ታሙ ሙኩሉ አሳይ ግብአ ቦላ ኦላ ደንꬅዶሶና፤ ኦላይ ዳሮ ዎልቃምስ። ሄ ኡባይ ሀንያ ዎደ ብንያመ አሳስ ꬋዮይ ማትዳይሳ ኤርቦኮና። 35 እስራኤለት ብንያመ አሳ ቦላ ፆኖ ደማና መላ ጎዳይ ኦꬅስ። ሄ ጋላስ እስራኤለ አሳይ ብንያመ አሳፐ ማሻን ኦለትያ ላታማነ እቻሹ ሙኩሉነ እስ ፄቱ ኦላንቾታ ዎꬍዶሶና። 36 ሄሳፈ ጉየ፥ ብንያመ አሳይ ፆነትዳይሳ ኤርዶሶና።

እስራኤለ አሳይ ግብአ ካታማ ዩሹዋን ዙግድ ኡትዳ ኦላንቾታን አማነትዳ ግሾ፥ ብንያመ አሳን ፆነትዳባ ዳንድ ጉየ ሺቅዳ ግሾሳ። 37 ቆሰትድ ናግያ ኦላንቾት ግብአ ካታማ ኤለስ ዎፅ ገልድ ካታማ ግዶን ደምዳ ኡባ ዎꬍዶሶና። 38 ቆሰትድ ናግያ አሳትነ እስራኤለ አሳይ ጩያ ሻራዳ ደንꬃና መላ ካሰ ዞረት ኡትዶሶና። 39 ኦላ ደንባን ደእያ እስራኤለ አሳይ ባቃተይሳ አግድ፥ ጉየ ስሚድ፥ ኤንታ ኦልዶሶና።

ብንያመ አሳይ እስራኤለ አሳፐ ሀስታሙ ግድያ አሳ ዎꬍድ፥ “ካሰይሳዳ ሀእካ ኑ ኤንታ ፆንዳ” ያግዶሶና። 40 ሽን ማላ ጩያይ ካታማፐ ፑደ ከስ ዶምስ። ብንያመ አሳይ ጉየ ፄልያ ዎደ ካታማይ ታማን ፁገትን፥ ጩያይ ፑደ ከየይሳ በእዶሶና። 41 ሄሳፈ ጉየ፥ እስራኤለት ብንያመ አሳ ቦላ ጉየ ስምዶሶና። ብንያመ አሳይ ዉራና ሀነይሳ ኤርዳ ግሾ ዳጋምዶሶና። 42 ሄሳ ግሾ፥ ኤንቲ እስራኤለ አሳ ስንꬃፈ ባዞ ስሚድ ባቃትዶሶና፤ ሽን ከስ ኤካናዉ ዳንዳእቦኮና። ካታማታፐ ከይዳ እስራኤለ ኦላንቾት ግዱዋን ኤንታ ዎꬍ ዉርስዶሶና። 43 እስራኤለት ብንያመ አሳ ተቅድ፥ ግብአ ካታማፐ ዶሎሀ ባጋራ ደእያ በሳ ጋካናዉ የደꬅድ ዳሮታ ዎꬍዶሶና። 44 ያን ብንያመ አሳፐ ታማነ ሆስፑን ሙኩሉ ምኖ ኦላንቾት ሀይቅዶሶና፤ 45 ኤንታፈ አትዳይሳት ጉየ ስሚድ፥ ባዙዋ ካንꬅድ፥ እርሞና ዛላኮ ባቃትዶሶና። እስራኤለት ኤንታፈ እቻሹ ሙኩሉ አሳ ኦገ ቦላ ዎꬍዶሶና። ኤንታፈ አትዳይሳታ ግዶማ ጋካናዉ የደꬅድ ናምኡ ሙኩሉ አሳ ዎꬍዶሶና። 46 ሄ ጋላስ ብንያመ አሳፐ ማሻን ኦለትያ ላታማነ እቻሹ ሙኩሉ ምኖ ኦላንቾት ሀይቅዶሶና።

47 ሽን ኡሱፑን ፄቱ አሳት ባዙዋ ካንꬅድ፥ እርሞና ዛላኮ ባቃትድ፥ ያን ኦይዱ አጌና ጋምእዶሶና። 48 እስራኤለ አሳይ አትዳ ብንያመ አሳኮ ጉየ ስሚድ፥ አደነ ማጫ፥ ናይታነ መህያ ኡባ ዎꬍዶሶና፤ ሄራን ደእያ ካታማታ ኡባ ታማን ፁግዶሶና።

21

ብንያመ ኮቻስ ማቾ ኮሽ

1 እስራኤለ አሳይ ምፅጳን ሺቅዳ ዎደ፥ “ኑ ግዶፈ ኦንካ ብንያመ አሳስ ባ ናአ ማቾ እሞፎ” ያግድ ጫቅ ኡትዶሶና። 2 እስራኤለት ቤተለ ካታማ ብድ፥ ያን ሳእ ቃማና ጋካናዉ ፆሳ ስንꬃን ኡትድ፥ ባንታ ቃላ ꬎቁ ኦꬅድ ዬክዶሶና። 3 ኤንቲ፥ “አቤት ጎዳዉ፥ እስራኤለ ፆሳዉ፥ ሀይስ እስራኤለን አይስ ሀንዴ? ሀች እስራኤለ አሳ ግዶፈ እስ ኮቻይ አይስ ፓጭዴ?” ያግዶሶና።

4 ዎንተꬃ ጋላስ ጉራ ደንድድ፥ ያርሾ በስ ጊግስድ፥ ፁሳ ያርሾነ እስፈተꬃ ያርሾ ሺሽዶሶና። 5 እስራኤለት፥ “እስራኤለ ዛረ ኡባፈ ጎዳ ስንꬃን ሺቅያ በሳ ዮና ኮቻይ ኦኔ?” ያግድ ኦይችዶሶና። ኤንቲ ሄሳ ኦይችዳ ጋሶይ፥ “ምፅጳ ካታማን ጎዳ ስንꬃን ሺቃናዉ ይቦና አስ ኦንካ ሀይቆ” ያግድ ካሰ ጫቅዳ ግሾሳ።

6 እስራኤለ አሳይ ባንታ እሻታስ፥ ብንያመ ኮቻታስ ቃትድ፥ “ሀች እስራኤለፐ እስ ኮቻይ ꬋይስ። 7 ኑኒ ኑ ማጫ ናይታ ኤንታዉ እሞና መላ ጎዳን ጫቅዳ ግሾ ሀይቆፐ አትዳ ብንያመ ኮቻት ማቾ ኤካና መላ ኑኒ አይ ኦꬅኖ?” ያግዶሶና። 8 ቃስካ ኤንቲ፥ “እስራኤለ ኮቻታፐ ምፅጳን ጎዳ ስን ዮናይ ኦኔ?” ያግድ ኦይችዶሶና። ጋላዳን ደእያ ያበሳ ካታማፐ እስ አስካ ቃንገꬅ ጋꬃናዉ ዮናይሳ በእዶሶና። 9 ኤንቲ አሳ ታይብዳ ዎደ ጋላዳን ደእያ ያበሳፐ እስ አስካ በንትቤና።

10 ሄሳ ግሾ፥ ማባራይ 12,000 ምኖ ኦላንቾታ ጋላዳን ደእያ ያበሳ ካታማ ኪትዶሶና። ብድ፥ “ያበሳን ደእያ ማጫሳነ ናይታ እሱዋካ አሾና ማሻን ቡꬅተ። 11 ሄሳዳ ኦꬅድ፤ አደነ አደራ አቅዳ ማጫ ኡባ ዎꬍተ” ያግድ ኪትዶሶና። 12 ያበሳ ካታማን ደእያ አሳ ግዶፈ አደራ አቅቦና ኦይዱ ፄቱ ጌላኦ ማጫ ናይታ ደምዶሶና። ኤንታ ካናነ ቢታን፥ ሴሎን ዱንካንዳ ጉታ ኤክድ ይዶሶና።

13 ሄሳፈ ጉየ፥ ኩመꬃ ማባራይ እርሞና ዛላ ማታን ደእያ ብንያመ አሳራ ስገታናዉ ጭማ የድዶሶና። 14 ብንያመ አሳት ስሚድ ይዶሶና። እስራኤለ አሳይ ያበሳ ካታማፐ ዎꬎና ኤህዳ ጌላኦ ናይታ ኤንታዉ እምዶሶና። ሽን ጌላኦታ ታይቦይ አደታ ታይቡዋራ ግንቤና።

15 እስራኤለ ኮቻታ ግዶን ደእያ እስፈተꬃይ ዱፃና መላ ጎዳይ ኦꬅዳ ግሾ አሳይ ብንያመታስ ዳሮ ቃትዶሶና። 16 ማባራ ጭማት፥ “ብንያመ ኮቻታፐ ማጫስ ሀይቅድ ዉርዳ ግሾ፥ ሀይቆፐ አትዳ አደታስ ኑኒ ማጫስ ዋትድ ደማኔ? 17 እስራኤለ አሳ ግዶፈ ቁሸትድ ꬋዮና መላ ብንያመ ኮቻታፐ አትዳይሳታ ላትያ ናእ ዳናዉ ኮሼስ። 18 ግዶሽን፥ ኑኒ ኑ ማጫ ናይታፐ ኤንታዉ እማናዉ ዳንዳኦኮ። እስራኤለ አሳይ ካሰ፥ ‘ባ ናአ ብንያመ ኮቻስ እምያ ኡራይ ባደትዳይሳ ግዶ’ ያግድ ጫቀትድ ኡትዶሶና” ያግዶሶና።

19 ያትን፥ ጭማት፥ “ሄኮ፥ ላይꬃን ላይꬃን ሴሎን ጎዳ ቦንችያ ባለይ ማትስ” ያግዶሶና። ሴሎይ ቤተለፐ ፑደሀ ባጋራ፥ ላቦናፐ ዱገሀ ባጋራ፥ ቤተለፐ ሴከማ ኤፍያ ኦግያፐ ዶሎሀ ባጋራ ደኤስ። 20 ሄሳ ግሾ፥ ጭማት፥ ብንያመ አሳታ ሀይሳዳ ያግድ ኪትዶሶና፤ “ብድ ዎይነ ጋደ ግዶን ቆሰትድ፥ 21 ናግተ። ሴሎ ካታማ ማጫ ናይት ባኣለ ጋላስ ካራቦ ኦይክድ፥ የፅሸነ ዱርሸ ያ ዎደ ህንተ ዎይነ ጋደ ግዶፈ ከይተ። ሴሎ ማጫ ናይታፐ ዳፍ ኤክድ፥ ብንያመ ቢታ ኤፍተ። 22 ኤንታ አዋት ዎይኮ ኤንታ እሻት ኑኮ ማጋናናዉ ያ ዎደ ኑኒ ኤንታኮ፥ ‘ሀያና፥ ኤንታ ኑስ እምተ፤ ኑኒ ኤንታ ኦላ በሳፈ ኡንኤꬅድ ኤክቦኮ። ህንተ ዶስድ እምቦና ግሾ ባላ ግደከታ’ ያጋና” ያግዶሶና።

23 ብንያመ አሳይ እስራኤለ ጭማት ግዳይሳዳ ኦꬅዶሶና። እሶይ እሶይ ሴሎን የፅያ ማጫ ናይታፐ ባዉ ማቾ ዳፍድ ኤክስ። ኤንቲ ባንታ ላታ ቢታ ስሚድ፥ ካታማታ ዛር ኬፅድ ያን ደእዶሶና። 24 ሄ ዎደ እስራኤለ አሳይ ያፐ ላለትድ፥ እሶይ እሶይ ባ ኮቻኮ፥ ባ ኮቻኮነ ባ ሶ አሳኮ ብስ።

25 ሄ ዎደ እስራኤለ ቢታን ካዎይ ባዋ፤ አስ ኡባይ ባዉ ሎኦ ዳንዳባ ኦꬄስ።

* 1:17 ሆርማ፦ ሀ ሱንꬃ ብርሸꬃይ ꬋይሶ ጉሱ።

* 2:5 ቦክማ፦ እብራወꬆ ዶናን ሀ ሱንꬃ ብርሸꬃይ ዬከይሳታ ጉሱ።

* 8:31 አብመለከ፦ ሀ ሱንꬃ ብርሸꬃይ ታ አዋይ ካዎ ጉሱ።

† 8:33 ባኣል-ብሪታ፦ ሀ ሱንꬃ ብርሸꬃይ ባኣለ ጫቆ ጉሱ።

* 13:18 ማላልሰይሳ፦ ታ ሱንꬃ ነ ኤራናዉ ዎይኮ ኦይካናዉ ዳንዳኦና ግሾ ታ ሱንꬃይ ማላልሰይሳ ያግድ እያ ሱንꬃይ ማላልስያ ኦሶን ቆንጨይሳ በስስ።

* 15:17 ራማት-ለሀ፦ ሀ ሱንꬃ ብርሸꬃይ “ጋፓታ ደረ” ጉሱ።

† 15:19 አይን-ሀቆረ፦ ሀ ሱንꬃ ብርሸꬃይ ፄገይሳታ ፑልቶ ጉሱ።

ኡሩት ማፃፋ

1

2

3

4

ኡሩት ማፃፋ

ጋꬃ ቆፋ

መቶይ፥ ሀይቆይ፥ ኮሽነ ሳሞይ ኩምዳ ኡሩት ታርከይ፥ ኢታተꬅነ ጌላተꬅ ኩምዳ አይሰይሳታ ዎደን ሀንዳ ታርከ። ባ የለተꬃን ሞአበ ቢታ አስ ግድዳ ኡሩታ እስ እስራኤለ አድያ ማቾ። እ አዝናይ ሀይቅዳ ዎደ ኡሩታ ባ አዝና አየስ አማነትዳ ማጫስ። ሄሳዳካ፥ እስራኤለ ፆሳስ ዎልቃማ ሲቆይ አቅዳ ማጫስ ግዳሱ። እስራኤለ ታርከን አላጋ ቢታፈ ካዋ ዳዊታ ሼሻን፥ ጉየፐ የሱሳ የለታ ሱሳን፥ ገልዳ ማጫሳፐ እስንያ ኡሩቶ።

ሀ ቃንꬃ ማፃፋን፥ በሰ ኤክዳ ጫቆይ ኡሩታ ኑሃምራ ጫቅዳ ጫቁዋ። ሄስካ፥ ኡሩታ፥ “ታኒ ኔፐ ሻከታና መላነ ነና አጋዳ ጉየ ስማና መላ ታና ዋይሶፓ። ኔኒ ብያ ሶ አዉ ግድኮካ ታኒ ባና፤ ኔኒ ደእያ ሶ አዉንካ ታኒ ዳና። ነ ደረይ ታ ደረ ግዳና፥ ነ ፆሳይ ታ ፆሰ ግዳና። ነ ሀይቅያ ሶን ታ ሀይቃና፥ ያን ሞገታና። ሀይቆፐ አትሽን፥ ሀራባይ ታና ኔፐ ሻክኮ፥ ጎዳይ ታና ፕርዶ” (1:16-17) ያጋዳ ጫቅዳ ጫቁዋ።

ዉርሰꬃን፥ ባ ኮይሮ አዝናስ ዳቦ ግድዳ ሀራ አስ ገላሱ። ሄ ኤኮ ገሎ ታርክያን፥ እስራኤለ ኮይሮ ካዎ ግድዳ ዳዊታስ ዎጋ አዋ እሰየ የላሱ።

ማፃፋ አይፈ ቆፋታ

ኑሃማ ኡሩትራ ቤተለመ ስሞ (1:1-22)

ኡሩታ ቦኤዘራ ጋሄተꬅ (2:1-23)

ኑሃማ ኡሩትስ ቆፕዳ ቆፋ (3:1-18)

ቦኤዝ ኡሩቶ ማችስ (4:1-22)

1

ኑሃሞነ ኡሩቶ

1 እስራኤለ ቢታ ዳይናት አይስያ ዎደ ሄ ቢታን ኮሽ ከይስ። እስ አደይ ባ ማቸራነ ባ ናምኡ አደ ናይታራ ይሁዳ ቢታን ቤተለመ ካታማፐ ደንድድ ሞአበ ቢታ ጉꬃ ዎደ ያን ዳናዉ በትስ። 2 ሄ አድያ ሱንꬃይ አበመለከ፥ እያ ማቸ ሱንꬃይ ኑሃሞ፥ እያ ናምኡ አደ ናይታ ሱንꬃይ ማሀሎናነ ከለዎና። ኤንቲ ይሁዳ ቤተለመን ደእያ ኤፍራታ ያራ። ኤንቲ ሞአበ ብድ ያን ደእዶሶና።

3 ኤንቲ ያን ደእሽን ኑሃም አዝናይ አበመለከይ ሀይቅን፥ እያ ባ ናምኡ ናይታራ አታሱ። 4 ሄ ናይት ሞአበ ቢታ ማጫ ናይታፐ ኦርፋነ ኡሩቶ ጌተተይሳታ ማችድ፥ ታሙ ላይꬅ ደኣፐ ጉየ፥ 5 ማሀሎንነ ከለዎን ናምአይካ ሀይቅዶሶና። ኑሃማ እ አዝናይነ ናምኡ ናይት ሀይቅን ባርካ አታሱ።

6 እያ ሞአበን ደእሽን፥ ጎዳይ ባ አሳ እስራኤለስ ኬህድ ካꬅ ኤንታዉ እምዳይሳ ስአዳ ባ ናምኡ ናይታ ማቸታራ ሞአበ ቢታፈ ጉየ ስማናዉ ደንዳሱ። 7 እያ ባ ደእያ በሳፈ ናምኡ ባ ናይታ ማቸታራ ጉየ ይሁዳ ኤፍያ ኦገ ቦላ ከይዶሶና።

8 ኑሃማ ባ ናይታ ማቸታኮ፥ “ህንተ ኡባትካ ህንተ አየ ሶ፥ አየ ሶ ስምተ። ህንተ ሀይቅዳይሳታስነ ታዉ ኬህዳይሳዳ ጎዳይ ህንተዉ ኬሆ። 9 ህንተ ገላና አዝናታ ሶን ጎዳይ ህንተዉ ሸምፖ እሞ” ያጋዳ ዬራዳ ኤንታና አንጃሱ።

ኤንትካ ባንታ ቃላ ꬎቁ ኦꬅድ ዬክድ፥ 10 “ኑካ ኔራ ነ አሳኮ ባና” ያግዶሶና።

11 ሽን ኑሃማ ኤንታኮ፥ “ታ ናይቶ ህንተ ሶ ስምተ። ህንተ ታራ አይስ ቤቲ? ህንተዉ አዝና ግዳና አደ ናይታ ህዛፐ ጉየ የላና ዳኒ? 12 ታ ናይቶ ስምተ፥ ታኒ አዝና ገሎናዳ ጭማስ። እ ዎና ታኒ የላና ግያኮ ኡባ ሀች ቃማ አዝና ገላዳ አደ ናአ የልያኮካ፥ 13 ሄሳት ድጭድ ጋካና ጋሶ ኤንታና ናጋነዬ? ኤንታ ግሾ ግድ አዝና ገሎና አታናዬ? ታ ናይቶ፥ ሄስ ሀኖናባ ግደይሳ ህንተ ኤሬታ። ጎዳይ ታና ኡንኤꬅዳ ግሾ ህንተፈ ታ አꬎ ጫመታስ” ያጋሱ።

14 ሄሳን ኤንቲ ባንታ ቃላ ꬎቁ ኦꬅድ ዳርስ ዬክዶሶና። ኦርፍ ባ አዝና አይዉ ዬራዳ ጉየ ስማሱ። ሽን ኡሩታ ኢፐ ሻከትከ ጋዳ ጋንታ ካና ሻሾ ግዳሱ።

15 ኑሃማ ዛራዳ፥ “በአ፥ ነ አዝና እሻ ማችያ ባ አሳኮነ ባ ፆሳታኮ ስማሱ፥ ነካ ኢራ ስማዳ ባ” ያጋሱ።

16 ሽን ኡሩታ ዛራዳ፥ “ታኒ ኔፐ ሻከታና መላነ ነና አጋዳ ጉየ ስማና መላ ታና ዋይሶፓ። ኔኒ ብያ ሶ አዉ ግድኮነ ታ ባና፥ ኔኒ ደእያ ሶ አዉንካ ታኒ ዳና። ነ ደረይ ታ ደረ ግዳና፥ ነ ፆሳይ ታ ፆሳ ግዳና። 17 ነ ሀይቅያ ሶን ታ ሀይቃና፥ ያን ሞገታና። ሀይቆፐ አትሽን፥ ሀራባይ ታና ኔፐ ሻክኮ፥ ጎዳይ ታና ፕርዶ።” 18 ኡሩታ ኢራ ባናዉ ቃንፅዳይሳ ኑሃማ ኤራዳ ስእ ጋሱ።

19 ያፐ ናምኡ ማጫሳት ቤተለመ ጋካናዉ ብዶሶና። ብድ ኤንቲ ቤተለመ ጋክዳ ዎደ ሄ ካታማ አሳ ኡባይ ኤንታባን ማላለትዶሶና። ቃስ ማጫሳይ፥ “ሀና ኑሃሞ?” ያግዶሶና።

20 እያ ዛራዳ ኡባ ዳንዳእያ ፆሳይ ታ ደኡዋ ዳሮ ጫመꬅዳ ግሾ፥ “ታና ኑሃሞ ጎፕተ፤ ‘ማራ’ ጊተ። 21 ታኒ ኩመꬅ ከያዳ ባስ፥ ሽን ጎዳይ ታና መላ ኩሸ ዛርስ። ጎዳይ ታና ካዉሽስ፤ ኡባ ዳንዳእያ ፆሳይ ታና ኡንኤꬅስ። ታና አይስ ኑሃመ ግድ ፄገቲ?” ያጋሱ።

22 ሄሳዳ ሀናዳ ኑሃማ ባ ናኣ ማቸ ሞአበ ኡሩትራ ስማሱ። ኤንቲ ቤተለመ ጋክዳይ ባንግ ቡሮ ጫካ ዶመትያ ዎደና።

2

ኡሩታ ቦኤዛ ጋደን

1 ኑሃምስ እ አዝና አበመለከ ባጋራ ዳቦꬅያ፥ ቦኤዛ ጌተትያ እስ ኤረትዳ ዱረ አደይ ደኤስ። 2 እስ ጋላስ ሞአበ ኡሩታ ኑሃሞ፥ “ታዉ ቃትያ አስ ካላዳ ቡ ቆራናዉ ካꬅ ጫክያ በሲ ቦሻ?” ያጋሱ።

እያካ፥ “ኤ ታ ናተ ባ” ያጋሱ።

3 ሄሳ ግሾ፥ ኡሩታ ባዳ ካꬃ ጫክያ አሳ ጌዱዋፐ ቡ ቆሮ ዶማሱ። ፕኮ መላ ቡꬍያ ቆርያ ጋደይ አበመለከ ዳቡዋ ቦኤዛ ጋደ ግድስ። 4 ሄኮ፥ ጉꬃ ዎደፐ ቦኤዝ ቤተለመፐ ጋደ ብድ፥ ካꬅ ጫክያ አሳ፥ “ጎድ ዎልቃ እሞ” ግድ ሳሮꬅስ።

ኤንቲ ዛሪድ፥ “ጎድ አንጆ” ያግዶሶና።

5 ያትን፥ ቦኤዝ ካꬅ ጫከይሳታ ካፑዋ፥ “ሀና ናአተꬃ ማጫስያ ኦኔ?” ያግድ ኦይችስ።

6 ካꬃ ጫከይሳታ ካፖይ ዛሪድ፥ “ሀና የገልስያ ኑሃምራ ሞአበ ቢታፈ ይዳ ሞአበ ማጫስ። 7 እያ ታና፥ ‘ካꬃ ጫከይሳታ ጌዱዋ ካላዳ ምርቅያ ግዶፈ ቡ ቆሮ?’ ጋዳ ኦይቻሱ። ሀእ ቡሮ ሸምፓናዉ ኡታውስ፤ ዎንታ ጉራ ዮደፐ ሀኖ ጋካናዉ ሀይሳን ቆራሸ ጋምአሱ” ያግስ።

8 ቦኤዝ ኡሩቶ፥ “ታ ናተ ስአ፤ ህዛፐ ቡ ቆራናዉ ሀራ ጋደ ቦፓ። ቃስ ሀይሳፈ አዉካ ቃፆፋ። ታ ማጫ አይለታራ ሀይሳን ፔአ። 9 አሳይ ካꬅ ጫክያ በሳ ፄላ ፄላዳ ማጫ አይለታራ ግዳዳ ኤንታ ጌዶ ካላዳ ቆራ። አደ አይለት ነና ቦቾናዳ ታኒ ኤንታዉ ኦዳስ። ቃስ ነና ሳምኮ፥ አደ አይለት ትክድ ዎꬅዳ ሃꬃፈ ፓቃዳ ኡያ” ያግስ።

10 ኡሩታ ሾጫ ዝጋዳ፥ “ታኒ አላጋ ግድክና? ኔኒ ሀይሳ መላ ታዉ ቃትዳይ አይባሰ?” ያጋሱ።

11 ቦኤዝ ዛሪድ፥ “ነ አዝናይ ሀይቆሳፐ ዶምን፥ ኔኒ ነ አዝና አየስ ኦꬅዳባ ኡባ፥ ኔኒ ነ አይዉ፥ ነ አዋነ ነ የለትዳ ቢታ አጋዳ፥ ነ ኤሮና ደርያራ ዳናዉ ይዳይሳ ታኒ ጌሻዳ ስአስ። 12 ኔኒ ኦꬅዳባስ ጎድ ነዉ ኩሸ ዛሮ። ኔኒ እያ ቀፍያ ጋርሳን አታና ጋዳ ይዳ፥ እስራኤለ ጎዳይ ፆሳይ ነዉ ኩመꬃባ እሞ” ያግስ።

13 ኡሩታ፥ “ታ ጎዳዉ፥ ኔኒ ታዉ ዳሮ ቃታዳሳ፤ ታኒ ነ አይለታፐ እስንዉካ ጋክከ፥ ሽን ታዉ ኬሀባ ሀሳያዳ፥ ታና ምንꬃዳሳ” ያጋሱ።

14 ቁማ ምያ ዎደ ቦኤዝ፥ “ሃ ሺቃ፤ ኡይꬁ ኤካዳ ዎይንያን ቱሻዳ ማ” ያግስ። እያካ ካꬃ ጫክያ አሳ ማታን ኡታሱ። ቦኤዝ እዉ ባንጋ ሻሽ እሚስ፤ እያ ማዳ ካልን ካꬃይ ግድድ ፓላህስ።

15 እያ ቡ ቆራናዉ ደንድያ ዎደ፥ ቦኤዝ ባ አይለታ፥ “ምርቅያ ግዶፈካ እያ ቆርኮ እዮ ዬላዮፕተ። 16 ኡባካ ምርቅያፈ ሾድድ እዉ የግተ እያ ኤኮ፤ እዮ ካጮፍተ” ያግስ።

17 ሄሳን ኡሩታ ኦማርስ ጋካናዉ ቆራሱ። እያ ቆራ ፐእዳይሳ ቆፅን፥ ታሙ ክሎ ግራመ ባንጋ ግደይሳ ኤካሱ። 18 እያ ሄ ካꬃ ባአ ኤካዳ ካታማ ስማሱ፤ እያ አይ መላ ቆርዳኮ ኤሀዳ ባ አዝና አይዉ በሳሱ። ቃስ እያ ምሽን አትዳ ካꬅ ኤህዳይሳ ከሳዳ እዉ እማሱ።

19 እ አዝና አይያ፥ “ሀች ሀይሳ አዉፐ ቆራዲ? አዉን ኦꬃ ፔአዲ? ነዉ ሀይሳዳ ኬህዳ ኡራይ አንጀቶ” ያጋሱ።

ያግን ኡሩታ እያ ባ ኦꬃ ፔእዳ ጋድያ ጎዳባ ባ አዝና አየስ ኦዳሱ። “ታኒ ሀች ኦꬃዳ ፔእዳ ጋድያ ጎዳ ሱንꬃይ ቦኤዛ ጌተቴስ” ያጋሱ።

20 ኑሃማ ዛራዳ፥ “ሀይቅዳይሳታስነ ደኦን ደኤይሳታስ ባ ኬሀተꬃ አግቦና ጎዳይ እያ አንጆ” ያጋሱ። ጉጃዳካ፥ “ሀ አደይ ኑስ ማታ ዳቦ፤ ኑና ኡባ ዎዛናዉ ጋꬅያ አሳታፐ እሶይ እያ” ያጋሱ።

21 ሞአበ ኡሩታ፥ “እ ታና፥ ‘ታ ካꬃይ ጫከትድ ዉራና ጋካናዉ፥ ታ ኦሳንቾታፐ ሻከቶናሽን ያዳ ቡ ቆራ’ ያግስ” ያጋሱ።

22 ኑሃማ ባ ናአ ማቸ ኡሩትኮ፥ “ታ ናተ፥ ቱማካ ቦኤዛ ጋድያን ኦꬅያ ማጫሳታራ ቢኮ ነዉ ሎኦ። ሀራ አሳ ጋደ ቢኮ ነና መቶꬃና” ያጋሱ።

23 ሄሳ ግሾ፥ ባንጋይነ ግስትያ ጫካይ ዉራና ጋካናዉ ኡሩታ ቦኤዛ ማጫ አይለታኮ ሺቃዳ፥ ቡꬍያ ቆራሸ ጋምአሱ። ቃስ ባ አዝና አየራ እስፈ ደአሱ።

3

ኡሩታ ካꬅ ቡክያ ዉዱማን

1 እስ ጋላስ ኑሃማ ባ ናአ ማችዉ፥ “ታ ናተ፥ ኔኒ ጊግን ዳና መላ ታኒ ነዉ ዉላ ኮያኮ ዋናኔ? 2 ኔኒ ኤንታራ ጋምእዳ ማጫ አይለታ ጎዳይ፥ ቦኤዝ፥ ኑስ ማታ ዳቦ ግደነዬ? እ ሀች ቃማ ዉዱማን ባንጋ ፑናና። 3 ኔኒ ሜጨታዳ ሽቶ ትየታ፤ ነ ሎኦ ማኡዋ ማአዳ፥ ዱገ ዉዱማን ባ፤ ባዳ ቦኤዝ ምድ ኡይድ ስማና ጋካናዉ እያ አይፈን ከዮፓ። 4 እ ሂፃ አꬍያ ዎደ እ አዉን ꬍስክያኮ በአዳ፥ እያ አፍላ ቃራዳ እያ ቶሆሶን ዝንአ አጋ። ኔኒ ሀናናባ እ ነዉ ኦዳና” ያጋሱ።

5 ኡሩታ፥ “ኔኒ ግዳባ ኡባ ታ ኦꬃና” ያጋሱ። 6 ሄሳ ግሾ፥ ኡሩታ ደንዳዳ ዱገ ሞꬅ ባዳ፥ እ አዝና አይያ እዉ ኦድዳባ ኡባ ኦꬃሱ።

7 ቦኤዝ ምድ ኡይድ ባ ቦላ ፓሽክስዳፐ ጉየ፥ ካꬃ ጫቻ ማታን አꬍድ ዝንእስ። ኡሩታ ለፓራ ሺቃዳ፥ እያ ቶሁዋ ቃራዳ ዝንአሱ። 8 ግድ ብላሄ ግድያደ እ ዳጋም ደንድድ ሽረትያ ዎደ፥ እስ ማጫስ እያ ቶሆሶን ዝንእዳሮ ደምስ።

9 እካ፥ “ኔኒ ኦኔ?” ያግድ ኦይችስ።

እያ፥ “ታኒ ነ አይልዉ ኡሩቶ፤ ኔኒ ታ አዝናስ ማታ ዳቦነ ታና ዎዛናዉ ዳንዳኤይ ነና ግድያ ግሾ ታ ቦላ ነ አፍላ የጋ” ያጋሱ።

10 ቦኤዝ ዛሪድ፥ “ታ ናተ፥ ጎዳይ ነና አንጆ! ሀ ኬሀተꬃይ ካሰ ነ ኦꬅዳይሳፈ አꬌስ። ኔኒ ማንቆ ዎይኮ ዱረ ግድዳ ናአተꬃ አደ ኮያባካ። 11 ሀእ ታ ናተ ባቦፋ። ኔኒ ኦይችዳባ ኡባ ነዉ ታኒ ኦꬃና። ታ ካታማን ደእያ አሳ ኡባይ ኔኒ ሎኦ ማጫስ ግደይሳ ኤሬስ። 12 ታኒ ማታ ዳቦ ግደይስ ቱማ፤ ሽን ታፐ ዳሮ ማተይ ደኤስ። 13 ሀች ቃማ ሀይሳን አቃ። ዎንቶ እ ነና ዎዛናዉ ኮይኮ ሎኦ፥ ዎዞ። ሽን እ ዎዛናዉ ኮዮና እፅኮ፥ ደኦ ጎዳይ ኤርያ መላ፥ ታኒ ነና ዎዛና። ሳእ ዎንታና ጋካናዉ ሀይሳን ዝንአ” ያግስ።

14 ሄሳ ግሾ፥ እያ ቦኤዛ ቶሆሶን ሳእ ዎንታና ጋካናዉ ዝንአዳ አቃሱ። ቦኤዝ፥ “ማጫስ ካꬃ ሞꬅ ይዳይሳ ኦንካ ኤሮፖ” ግዳ ግሾ ኡሩታ አስ አሰ ሻክድ ኤሮና ዎደ ዎንታ፥ ዳሮ ጉራ ደንዳሱ።

15 ቦኤዝ እዮ፥ “ነ ማእዳ ይዳ ላፃና ሀ በሳ” ያግስ። እያ በስን ላታሙ ክሎ ግራመ ባንጋ ማክ ቆልድ እዮ ባእስስ። እካ ባአዳ ጉየ ካታማ ባሱ።

16 ኡሩታ ባ አዝና አየኮ ስማዳ ይን፥ ኑሃማ፥ “ታ ናተ፥ ነ ብዳ አላለይ ዋንዴ?” ያጋዳ ኦይቻሱ።

ኡሩታካ ቦኤዝ ኦꬅዳባ ኡባ ኦዳሱ፤ 17 ጉጃዳካ፥ “ ‘ነ አዝና አየኮ መላ ኩሸ ቦፓ’ ግድ ሀይሳ ላታሙ ክሎ ግራመ ባንጋ እሚስ” ያጋሱ።

18 ያግን ኑሃማ፥ “ታ ናተ፥ አይብ ሀናኔኮ ኤረታና ጋካናዉ ናጋ። አደይ ሀች ሀ አላለይ ኦገ ኦይኮና ሸምፐና” ያጋሱ።

4

ቦኤዝ ኡሩቶ ዎዝስ

1 ቦኤዝ ፑደ ካታማ ፐንግያ ማታን ደእያ ዳባባን ከይድ ኡትስ። እ ያን ኡትዳሽን ካሰ እ ኦድዳ ማታ ዳቦይ ሄ በሳ ይን፥ ቦኤዝ እያኮ፥ “ላ፥ ሀ ሺቃዳ ሀይሳን ኡታ” ያግስ። እካ፥ ሺቅድ ኡትስ።

2 ቦኤዝ ሄ ካታማ ጭማታፐ ታሙ አሳታ ዶርድ፥ “ሀይሳን ኡትተ” ያግስ። ኤንትካ ኡትዶሶና። 3 ቦኤዝ ባ ማታ ዳቡዋኮ “ሞአበ ቢታፈ ስማዳ ይዳ ኑሃማ፥ ኑ እሻ አበመለከ ጋድያ ባይዛና ጋዉሱ። 4 ሄሳ ግሾ፥ ሀይሳን ኡትዳ አሳ ስንꬃንነ ታ ካታማ ጭማታ ስንꬃን፥ ዎዛ ጋዳ ታ ነዉ ኦዳናዉ ቆፓስ። ኔፐ ሀር ማት ባይና ግሾ ኔኒ ዎዛናዉ ኮይኮ ዎዛ፤ እፅኮ፥ ኔፐ ካልያ ማታ ዳቦይ ታና ግድያ ግሾ ታና ኤርሳ” ያግስ።

እ “ታኒ ዎዛና” ያግስ።

5 ቦኤዝ፥ “ኑሃምፐነ ሞአበ ኡሩትፐ ጋድያ ነ ሻምያ ጋላስ አምእዉ ኡሩቶካ ዎዛ፤ ያትኮ ሀይቅዳይሳ ሱንꬃይ እያ ላታ ጋድያን ፄገታና” ያግስ።

6 ሀ ማታ ዳቦይ፥ “ሄሳ ግድኮ፥ ታኒ ዎዛናዉ ዳንዳእከ፤ አይስ ጊኮ፥ ሄስ ታ ቡዞ ላታ ቆሄስ። ሄሳ ግሾ፥ ኔኒ ዎዛ፥ ታኒ ዳንዳእከ” ያግስ።

7 በን ዎደ እስራኤለ ቢታን ዎዙዋነ ላታ ዱꬃናዉ ባይዝያ ዎይኮ ላትስያ ባጋይ ባ ጫማ ቶሁዋፐ ከስድ፥ ሀንኮ ሻምያ ዎይኮ ላትያ ባጋስ እሜስ። እስራኤለ ቢታን ዛልኤስነ ላታስ ማራይ ሀይሳ።

8 ሄሳ ግሾ፥ ሄ ማታ ዳቦይ ቦኤዛኮ፥ “ኔኒ ዎዛ” ግድ፥ ባ ጫማ ቶሁዋፐ ከስድ እሚስ።

9 ያትን፥ ቦኤዝ ጭማታነ አሳ ኡባ፥ “ታኒ አበመለከስ፥ ከልዎናስነ ማህሎናስ ደእያባ ኡባ ኑሃምፐ ሻምዳይሳስ ሀች ህንተ ማርካ። 10 ቃስ ሀይቅዳይሳ ሱንꬃይ ኤንታ ሶ አሳ ሱንꬃ ግዶፈ ዎይኮ ካታማ አሳ ታይቡዋፐ ꬋዮናዳ እያ ሱንꬃ እያ ላታ ጋድያን ፄግሳናዉ ካሰ ማህሎና ማችዉ ኡሩቶካ ታኒ ዎዘይሳስ ሀች ህንተ ኡባይ ማርካ” ያግስ።

11 ካታማ ፐንግያ ዳባባን ደእያ ጭማትነ አሳ ኡባይ፥ “ኤ፥ ሀይሳስ ኑኒ ማርካ! ጎዳይ ሀኖ ነ ኤክያ ማጫስዉ፥ እስራኤለ አሳ ማይዛ አየታ ግድዳ ራሄልዳነ ልያዳ ኦꬆ። ኔንካ ኤፍራታን ዱረ ግዳ፥ ነ ሱንꬃይ ቤተለመን ኤረቶ። 12 ነ ኬꬃይ፥ ጎዳይ፥ ሀ ናአተꬃ ማጫሴፐ ነዉ እምያ ዘረꬃን ትማራ ይሁዳስ የልዳ ፋረሳ ኬꬃዳ ኦꬆ” ያግስ።

ቦኤዛ ሼሻ

13 ሄሳዳካ ኦꬅድ፥ ቦኤዝ ኡሩቶ ኤክስ እያካ እያዉ ማቾ ግዳሱ። ጎዳይ እዮ ቃንꬃታና መላ ኦꬅን አደ ናአ የላሱ። 14 ማጫሳት ኑሃሞ፥ “ሀች ነና ሄማና አስ ꬋይስቦና ጎዳይ ጋላተቶ! እያ ሱንꬃይ እስራኤለን ꬎቁ ጎ! 15 እያን ነዉ ሳኢ ስማና፥ ነ ጭምያ ዎደ እ ነና ሄማና። አይስ ጊኮ፥ ላፑን አደ ናይታፐካ አꬃዳ ነና ሲቅያራነ ነዉ ኬህያራ፥ ነ ናአ ማችያ ነዉ ናአ የላሱ” ያግዶሶና።

16 ኑሃማ ናኣ እድማሱ፤ ሎይꬃ ድቻሱ። 17 እ ሾሮ ማጫሳት፥ “ኑሃምስ አደ ናእ የለትስ” ያግድ እያ ሱንꬃካ ዮበዳ ግዶሶና። ዮበድ ዳዊታ አዋ እሰየ የልዳይሳ።

18 ፋረሳ የለተꬃይ ሀይሳፈ ካልድ ፃፈትዳይሳ፤

ፋረስ ሄስሮና የልስ፤

19 ሄስሮን ራመ የልስ፤

ራመይ አምናዳበ የልስ፤

20 አምናዳበይ ናአሶና የልስ፤

ናአሶን ሳልሞና የልስ፤

21 ሳልሞን ቦኤዛ የልስ፤

ቦኤዝ ዮበዳ የልስ፤

22 ዮበድ እሰየ የልስ፤

እሰየይ ዳዊታ የልስ።

1 ሳሜላ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

1 ሳሜላ ማፃፋ

ጋꬃ ቆፋ

ሳሜላ ማፃፋን ኮይሮ ሻሆይ፥ እስራኤለ አሳይ ዳይናት አይስያ ካዎተꬃፈ ካዎት አይስያ ካዎተꬃኮ ፕንዳ ሀኖታ ኦዴስ። ሀ ላመይ እስራኤለ አሳ ደኡዋን ኦꬃናዉ ዳንዳእዳይ፥ ሄꬑ አሳታ ጋሶና። ኤንታፈ ኮይሮይ፥ ዉርሰꬃን ደእዳ፥ አይሰይሳታ ግዶፈ ግታ ግድዳ ናብያ ሳሜላ። ሳሜል ሌወ ኮቸ ግዶና እፅኮካ ካህነታዳ ያርሾ ያርሽስ (7:17)። ናምአንꬆይ፥ እስራኤለስ ኮይሮ ካዎ ግድዳ ሳኦላ፤ ሄꬓንꬆይ፥ ማታ ኦይካናፐ ካሰ እያ ታርከይ ሳሜላነ ሳኦላ ታርክያራ ጋሄትድ ደእያ ዳዊታ። ኤንታ ቦላ ቆሆ ጋꬅዳ ግሾ፥ ናአተꬃይ ሳሜል አይስያ አስ ግድድ ደንድያ ዎደ፥ ፍልስፄመ አሳይ እስራኤለ ኦልድ ታቦትያ ድእድ፥ ቅርያት-ይኣርመን ዎꬅዶሶና (4:1—7:2)።

ሀ ማፃፋስ ዋና ኪታይ፥ ጋልአ ጫቆን ደእያ ሀራ ታርከ ማፃፋታዳ ፆሳስ አማነተꬅ፥ አንጆስነ እንጀ ዱሳስ ጋይሳነ ኪተተꬅ እፆይ ኩንደꬅነ ꬋዮ ኤሄይሳ በሴስ። ሄስካ፥ ፆሳይ ካህንያ ኤለስ ኦድዳይሳዳ፥ “ታና ቦንቸይሳታ ታኒ ቦንቻና፤ ታና ካይሳት ባንታዉ ካታና” ግዳ ቃላ (2:30) ቆንጭስ።

ሀ ማፃፋይ ካዎይ ሃርያ ካዎተꬅ ኤስያ ዎደ አሳስ ስኤትያ ሀኖታ ቆንጭሴስ። እስራኤለ አሳስ ኤረትዳ ቱማ ካዎይ ፆሰ። ሽን ጉየፐ አሳይ ኦይሻ ደንꬅን፥ ፆሳይ ኤንታዉ ካዎ ዶርስ። ሄስ ሀንኮካ፥ እስራኤለ አሳ ግድን፥ ኤንታና አይስያ ካዋ ግድን፥ ፆሳ ግታተꬃፈነ እያ ፕርዳፈ ጋርሳን ደኤይሳ ኤራናዉ በሴስ (2:7-10)።

ማፃፋ አይፈ ቆፋታ

ሳሜላ የለተꬅነ ናአተꬃ ዎድያ (1:1—2:10)

ሳሜል ጌሻ ዱንካንያ ግዶን (2:11—3:2)

ታቦትያ ድኤተꬃነ ስሙዋ (4:1—7:2)

ሳሜል እስራኤለ ካለꬅያ አስ ግድስ (7:3-17)

ሳኦል ካዎ ግዳናዉ ሹመተꬃ (8:1—11:15)

ሳሜላ ሻከተꬃ ሃሳያ (12:1-25)

ሳኦላ ኮይሮ አይሶ ላይꬃታ (13:1—15:35)

ዳዊቲ ካዎ ግዳናዉ ዶረተꬃ (16:1—16:23)

ዳዊቲ ጎልያዳ ዎꬉዋነ ሳኦል ዳዊታ ዎꬋናዉ ኮሻ (17:1—18:30)

ዮናታን፥ ሳሜልነ አብመለከይ ዳዊታ ማዱዋ (19:1—21:9)

ዳዊቲ ሳኦላፐ ባቃቱዋነ ሳኦል ካህነታ ዎꬉዋ (21:10—22:23)

ዳዊቲ ሳኦላ ዎꬋናዉ ኮይቤና (23:1—26:25)

ዳዊቲ ፍልስፄመ ባቃቱዋነ ሳኦል ሳሜላ ሞይትለ ኦድሱዋ (27:1—28:25)

ዳዊቲ ባ ሶ አሳ ዛርስ (29:1—30:31)

ሳኦላነ እያ ናይታ ሀይቁዋ (31:1-13)

1

ሳሜላ የለተꬃ

1 ደረይ ዳርያ ኤፍሬማ ቢታን፥ ራማ ካታማን ደእያ፥ ኤፍሬማ ኮቸነ ዙፋ ኮቸ ግድዳ፥ ህልቃና ጌተትያ እስ አደይ ደኤስ። እ ይሮሃማ ናአ፤ ይሮሃም ኤልሁ ናአ፤ ኤልሁ ቶሁ ናአ፤ ቶሁይ ዙፋ ናኣ። 2 ህልቃናስ ናምኡ ማቸት ደኦሶና፤ እስነ ሱንꬃይ ሃኖ፤ ሀንኮር ሱንꬃይ ፕናኖ። ፕናንስ ናይት ደኦሶና፥ ሽን ሃናስ ናእ ባዋ።

3 ህልቃን ላይꬃን ላይꬃን ኡባፈ ዎልቃማ ጎዳ ጎይናናዉነ እያዉ ያርሻናዉ ሴሎ ቤስ። ኤል ናይት ናምአይ፥ አፍናንነ ፍንሃስ ጎዳ ካህነ ግድድ ሴሎን ሀጋዞሶና። 4 ህልቃን ያርሾ ያርሽያ ዎደ ኡባን አሹዋፐ እስ እስ ኩሸ ባ ማቸ ፕናንስ፥ ባ አደ ናይታስነ ማጫ ናይታስ ሁጰን ሁጰን እሜስ። 5 ጎዳይ ሃኖ የሎ ድግኮካ፥ ህልቃን እዮ ዶስያ ግሾ፥ እዉ ናምኡ ኩሸ እሜስ። 6 ጎዳይ ሃኖ የሎ ድግዳ ግሾ፥ እ ዳዉꬅያ እዮ ቶቻዳ ይሎያዉሱ። 7 ሄስ ላይꬃን ላይꬃን ኡባ ዎደ ሀንያባ። ሃና ጎዳ ኬꬅ ብዳ ዎደ ኡባን እ ዳዉꬅያ እያ ዬካና ጋካናዉነ ካꬅ እፃና ጋካናዉ ይሎያዉሱ። 8 እ አዝናይ ህልቃን፥ “ሃነ፥ ነ አይስ ዬካይ? አይስ ካꬅ ሚኪ? ነ ዎዛናይ አይስ አዛኒ? ታኒ ነዉ ታሙ ናይታፐ አꬍክናዬ?” ያጌስ።

9 እስ ጋላስ ኤንቲ ሴሎን ምዳፐነ ኡይዳፐ ጉየ፥ ሃና ደንዳ ኤቃሱ። ካህነይ ኤል ጎዳ ኬꬃ ፐንግያ ማታን ባ ኡትያ በሳን ኡትስ። 10 ሃና ዳሮ አዛንዳ ግሾ ጫመታዳ ዬካሸ ጎዳ ዎሳሱ። 11 እያ ሀይሳዳ ያጋዳ ቃንገታሱ፤ “ኡባፈ ዎልቃማ ጎዳዉ፥ ታና ነ አይልዉ በአ። ታ መቱዋ በአዳ፥ ታና ሀሳያ፤ ታና ነ አይልዉ ዶጎፓ። ኔኒ ታዉ ነ አይሌስ አደ ናአ እምኮ፥ እያ ደኦ ላይꬃ ኡባን ታኒ እያ ነዉ እማና፤ እያ ሁጰይ ፖሎ ሜደተና” ያጋሱ።

12 ሃና ጎዳ ዎሳ አዱስዳ ዎደ ኤል እ ዶና በኤስ። 13 ሃና ባ ዎዛናን ፆሳ ዎስያ ዎደ እ መተርሻይ ቃፄስ፥ ሽን እ ቃላይ ስኤተና፤ ሄሳ ግሾ፥ ኤል እዮ ማꬆትዳዳ ቆፕስ። 14 እ፥ “ኔኒ አዉደ ጋካናዉ ማꬆታይ? ዎይነ ኡሻ ኔፐ ድጋ” ያግስ።

15 ሃን ዛራዳ፥ “ታ ጎዳዉ፥ ግደና፤ ታኒ ዳሮ አዛንዳ ማጫስ፤ ታኒ ታ ሸምፑዋፈ ጎዳ ዎሳይስፐ አትሽን፥ ዎይነ ዎይኮ ማꬆይያ ኡሹ ኡያብከ። 16 ታኒ መቶይነ አዛኖይ ዳርዳ ግሾ ዎሳይስ። ታና ነ አይልዉ ፓና ማጫስ ኦꬃዳ ቆፖፋ” ያጋሱ።

17 ኤል ዛሪድ፥ “ሳሮ ባ፤ ኔኒ ዎስያባ እስራኤለ ፆሳይ ነዉ እሞ” ያግስ።

18 ሃና፥ “ነ አይልያ ነ ስንꬃን ሳባ ደሞ” ያጋሱ። ሄሳፈ ጉየ፥ እያ ባ ኦግያ ባዳ ካꬅ ማሱ፤ ሄሳፈ ስማዳ እያ አዛናቡኩ።

19 ዎንተꬃ ጋላስ ጉራ ደንድድ፥ ህልቃንነ እያ ሶ አሳይ ጎዳ ጎይንዳፐ ጉየ፥ ራማ ካታማን ደእያ ባንታ ሶ ስምዶሶና። ህልቃን ባ ማቸ ሃንራ አቅስ፤ ጎዳይ እዮ ቆፕስ። 20 እያ ቃንꬃታዳ አደ ናአ የላሱ። ሃና፥ “ታኒ ጎዳ ዎስን እ ታና ስእስ” ጋዳ እያ ሱንꬃ ሳሜላ ሱንꬃሱ።

21 ህልቃን ባ ሶ አሳ ኡባራ ላይꬃ ያርሾ ጎዳስ ያርሻናዉነ ቃንገꬃ ጋꬃናዉ ሴሎ ብስ። 22 ሽን ሃና ባቡኩ። እያ ባ አዝናኮ፥ “ናአይ ꬋንꬅ ዱꬅዳፐ ጉየ፥ እያ ኤፋዳ፥ ጎዳስ እማና፤ እ መርናዉ ያን ዳና” ያጋሱ።

23 ህልቃን፥ “ነና ሎእዳባ ኦꬃ፤ እ ꬋንꬅ ዱꬃና ጋካናዉ ሶን ጋምአናዉ ዳንዳኣሳ፤ ጎዳይ ባ ገልዳ ቃላ ነዉ ፖሎ” ያግስ። ሃና ባ ናኣ ꬋንꬅ ዱꬃና ጋካናዉ ሶን ጋምአሱ።

24 ሃና ናአይ ꬋንꬅ ዱꬅዳፐ ጉየ፥ ናኣነ ሄꬑ ላይꬃ ዎፋኖ * ላታሙ ክሎ ግራመ ꬊለነ ኦጎሮ ኩመꬃ ዎይነ ኡሹ ኤካዳ ሴሎን ደእያ ጎዳ ኬꬅ ባሱ፤ ሄ ዎደ ናአይ ጉꬃ። 25 ኤንቲ ዎፋኑዋ ሹክዳፐ ጉየ ናኣ ኤልኮ ኤፍዶሶና። 26 ሃና፥ “ታ ጎዳዉ፥ ነ ሸምፖይ ኤሮ፤ ነ ስንꬃን ኤቃዳ ጎዳ ዎስዳ ማጫስያ ታና። 27 ሀ ናኣ እማና መላ ዎስን፥ ጎዳይ ታ ዎስዳባ እሚስ። 28 ሄሳ ግሾ፥ ታኒ እያ ጎዳስ እማስ፤ እ ባ ደኦ ላይꬃ ኡባን ጎዳስ እመትስ” ያጋሱ። ኤንቲ ያን ጎዳ ጎይንዶሶና።

2

ሃን ዎሳ

1 ሃና ሀይሳዳ ያጋዳ ዎሳሱ፤

“ታ ዎዛናይ ጎዳን ኡፋይቴስ፤

ታ ካጨይ * ጎዳን ꬎቁ ግስ።

ታ ሞርከታ ቦላ ታኒ ጬቀታይስ፤

ነ አሾይ ታና ኡፋይሴስ።

2 ጎዳ መላ ጌሽ ባዋ፤

ነ መል ኦንካ ባዋ።

ኑ ፆሳፈ አትሽን፥

ሀራ ዛል ባዋ።

3 ኦቶሮ ሃሳያ አግተ፤

ኦቶሮ ቃል ህንተ ዶናፐ ከዮፖ።

ጎዳ ፆሳይ ኡባ ኤሬስ፤

አሳ ኦሶ ይግድ ፄሌስ።

4 ኦላንቾታ ዶንገይ መቅስ፤

ሽን ዳቡራንቾት ዎልቃ ደምዶሶና።

5 ካልዳይሳት ኮሻትድ ኡነትዶሶና፤

ሽን ኮሻትዳይሳት ሀእ ካልዶሶና።

ማይንꬅያ ላፑን ናይታ የላሱ፤

ሽን ዳሮ ናይታ የልዳራ ባርካ አታሱ †

6 ጎዳይ ዎꬌስ፥ ፓꬄስ፤

ስኦለን የጌስ፥ ያፐ ከሴስ።

7 ጎዳይ ዱረዬስ፤ ጎዳይ ማንቀꬄስ፤

ካዉሼስ፤ ꬎቁ ኦꬄስ።

8 እ ማንቆታ ባናፐ ደንꬄስ፤

መቶታንቾታ ብዶፐ ደንꬄስ።

ኤንታ ቦንቾ አሳራ ኡትሴስ፤

ቦንቾ አራታ ላትሴስ።

ቢታ ባሶት ጎዳሳ፤

ኤንታ ቦላ አላምያ ኤስስ።

9 “እ ጌሻታ ቶሁዋ ናጌስ፤

ሽን ኢታታ ꬉማን ስእ ኦꬃና፤

አስ ባ ዎልቃን ፆነና፤

10 ጎዳራ ኤቀተይሳት ሊቃና፤

ጎዳይ ሳሎፐ ኤንታ ቦላ ዳዳዳ ደቻና።

ጎዳይ ሳአን ደእያ ኡባ ፕርዳና፤

እ ባ ካዋስ ምኖተꬅ እማና፤

እ ባ ትይዳይሳስ ፆኖ እማና።”

11 ሄሳፈ ጉየ፥ ህልቃን ራማን ደእያ ባ ሶ ብስ፤ ሽን ናአይ ሳሜል ካህንያ ኤልፐ ጋርሳራ ጎዳስ ኦꬄስ።

ኤል ናይታ ኢታተꬅ

12 ኤል አደ ናይት ኢታ፤ ኤንቲ ጎዳ ቦንቾኮና። 13 ሄ ዎደ ካህነት አሳራ ደእያ ጋሄተꬃን ኦꬅያ ዎግ ደኤስ። ሄስካ አሳይ ያርሾ ያርሽያ ዎደ ካህንያ ኦሳንቾይ ሄꬑ አቻራ ደእያ ቃጰ ኤክድ ቡሮ አሾይ ካፅሽን ዬስ። 14 ዶይስያ ኦቱዋን ዎይኮ ድስትያን ዎይኮ ፃሩዋን ባ ቃጵያ የድድ፥ አይ ቆሞ አሾ ግድኮካ ከስ ኤፍድ ካህንያስ እሜስ። ያርሾ ያርሻናዉ ሴሎ ያ እስራኤለ አሳ ኡባ ቦላ ኤንቲ ሀይሳዳ ኦꬆሶና። 15 ቃስ ሞꬉዋ ያርሾ በሳን ፁጋናፐ ስን ካህንያ ኦሳንቾይ ያርሾ ያርሽያ አድያኮ ብድ፥ “ካህነይ ቃየ አሾፐ አትሽን፥ ካፅዳ አሾ ኔፐ ኤኮና ግሾ፥ እያዉ ጫጫናዉ አሾ ሀማ” ያጌስ።

16 አደይ ዛሪድ፥ “ኮይሮትድ ሞꬎይ ፁገቶ፤ ሄሳፈ ጉየ፥ ነ ኮየይሳ ኤካ” ያጌስ፤ ሽን ካህንያ አይለይ፥ “አካይ፥ ታዉ ሀእ እማ፥ ነ ድግኮ፥ ታኒ ዎልቃን ኤካና” ያጌስ።

17 ጎዳስ እምያ ያርሹዋ ኤል ናይት ካꬍዳ ግሾ፥ ኤንታ ናጋራይ ጎዳ ስንꬃን አꬍድ ዳርስ።

18 ሽን ሳሜል ናአ ደእሸ ሊኖፐ ኦሰትዳ ኤፉደ ‡ ማኦ ማእድ ጎዳ ስንꬃን ኦꬄስ። 19 ሳሜላ አይያ ላይꬃን ላይꬃን ጉꬃ ቆለ ጊግሳዳ፥ ላይꬃ ያርሾ ያርሻናዉ ባ አዝናራ ባሸ እያዉ ኤካዳ ባዉሱ። 20 ኤል ህልቃናነ እያ ማችዉ፥ “ህንተ ጎዳስ ዱማይድ እምዳ ሀ ናኣ በሳን ጎዳይ ነዉ ሀ ማቸፈ ሀራ ናይታ እሞ” ያግድ አንጄስ፤ ያትን፥ ኤንቲ ባንታ ሶ ስሞሶና። 21 ጎዳይ ሃና አንጅን፥ ቃንꬃታዳ ሄꬑ አደ ናይታነ ናምኡ ማጫ ናይታ የላሱ። ናአይ ሳሜል ጎዳ ስንꬃን ድጭስ።

22 ኤል ዳሮ ጭምስ። እያ ናይት እስራኤለ አሳ ኡባ ቦላ ኦꬅዳ ኢታባነ ጌሻ ዱንካንያ ፐንገን ጎዳስ ኦꬅያ ማጫሳታራ ቱንዳይሳ ስእስ። 23 ሄሳ ግሾ ኤንታኮ፥ “ህንተ ሀይሳ መላባ አይስ ኦቲ? ህንተ ኢታ ኦሱዋ ታኒ አሳ ኡባፈ ስአስ። 24 ታ ናይቶ፥ ሄሳ አግተ፤ ጎዳ አሳይ ህንተና ግያባይ ሎኦ ግደና። 25 እስ አስ አሰ ናቅኮ፥ ፆሳይ እያዉ ጋናታና፤ ሽን አስ ጎዳ ናቅኮ፥ እያዉ ጋናታናይ ኦኔ?” ያግስ።

ጎዳይ ኤንታና ዎꬋናዉ ኮይዳ ግሾ ኤንቲ ባንታ አዋ ዞርያ ስኦና እፅዶሶና።

26 ናአይ ሳሜል ጎዳ ስንꬃንነ አሳ ስንꬃን ድጭስነ ሳበትስ።

ኤል ኬꬃ ቦላ ኦደትዳ ትንብተ

27 እስ ጋላስ ናበይ ኤልኮ ይድ፥ “ጎዳይ ሀይሳዳ ያጌስ። ‘ነ አዋ ሶ አሳይ ግብፀ ቢታን ፓሮና ኩሸን ደእያ ዎደ ታ ኤንታዉ ቆንጫብክና? 28 ነ አዋይ ካህነ ግድድ ታ ያርሾ በሳ ከያና መላ፥ እፃነ ጩይሳና መላነ ታ ስንꬃን ኤፉደ ማእድ ኦꬃና መላ እስራኤለ ዛረ ኡባፈ እያ ዶራስ። እስራኤለ አሳይ ታማን ያርሽያ ያርሾ ኡባ ታኒ ነ አዋ ኮቻስ እማስ። 29 ታኒ ታ ደእያ በሳን ሺቃና መላ ኪትዳ ታ ያርሹዋነ እሙዋ ህንተ አይስ ካꬍደቲ? ታ አሳ እስራኤለ፥ ታዉ ሺሽዳ ያርሾ ኡባፈ ዶረትዳይሳ ምድ ሞꬋና መላ ኦꬃዳ ነ ናይታ ታፐ አꬃዳ አይስ ቦንቻዲ?’

30 “ሄሳ ግሾ፥ ጎዳይ፥ እስራኤለ ፆሳይ ሀይሳዳ ያጌስ። ነ ኮቻይነ ነ አዋ ኮቻይ መርናዉ ታዉ ኦꬃና። ሽን ሀእ ሄስ ታፐ ሃኮ፤ ታና ቦንቸይሳታ ቦንቻና፤ ታና ካይሳት ካታና። 31 ነ ኮቻን አስ ጬጎና መላ ታኒ ነ ዎልቃነ ነ አዋ ሶ አሳ ዎልቃ ꬋይስያ ዎደይ ያና። 32 ኔኒ ታ ኬꬃን መቶ በአና፤ ታኒ እስራኤለ አሳስ እምያ አንጁዋ ኔኒ በአዳ ቃናታና፤ ሽን ነ ሶ አሳን ጬጋና አስ ኦንካ ባዋ። 33 ታኒ ታ ያርሾ በሳፈ ꬋይሶና አስ ደእኮ፥ እያ ጋሶን ነ አይፈይ አፉፅሸ ቆቃና፤ ነ ዎዛናይ አዛኖን ፁገታና፤ ነ ኮቻ ኡባይ ናአተꬃን ሀይቃና። 34 ነ ናይት ናምአይ፥ አፍናንነ ፍንሃስ እስ ጋላስ ሀይቃና፤ ሄሳ ነዉ ማላ ግዳና። 35 ታ ዎዛናዳነ ታ ቆፋዳ ኦꬅያ ታዉ አማነትያ ካህነ ደንꬃና። ታኒ እያዉ አማነትዳ ሶ አስ እማና፤ ታኒ ትይዳ ካዋ ስንꬃን ኤንቲ ኡባ ዎደ ኦꬃና። 36 ነ ኮቻ ግዶፈ አትዳ ኡባይ ጉꬃ ሚሸ ዎይኮ ባሶ ኡይꬅ ዎሳናዉ ይድ፥ እያ ስንꬃን ጉፋንድ፥ ‘ታኒ ምያባ ደማና መላ ካህነ ኦꬃዳ ታና ሹማርክ’ ያጋና” ያግስ።

3

ሳሜላ ፄገተꬃ

1 ናአይ ሳሜል ኤልፐ ጋርሳራ ጎዳስ ኦꬄስ፤ ጎዳ ቃላይ ሄ ዎደ ዳሮ አልኦ፤ ቆንጨꬅካ ባዋ። 2 አይፈይ ዳቡርን ዋየትድ ፄልያ ኤል እስ ቃማ ባ በሳን ዝንእስ። 3 ሄ ዎደ ፆሳ ፆምፐይ ቡሮ ቶእቤና፤ ጎዳ ታቦተይ ደእያ ኬꬃን ሳሜል ꬍስክስ። 4 ጎዳይ ሳሜላ ፄግስ፤ ሳሜል፥ “ዬ” ግድ ኮይስ። 5 እ ኤልኮ ዎፅ ብድ፥ “ኔኒ ፄግን ሄኮ ያስ” ያግስ።

ሽን ኤል፥ “ታ ነና ፄጋብከ፤ ባዳ ዝንአ” ያግን፥ ሳሜል ብድ ዝንእስ።

6 ቃስ ጎዳይ፥ “ሳሜላ” ያግድ ናምአንꬆ ፄግን፥ ሳሜል ደንድድ፥ ኤልኮ ብድ፥ “ኔኒ ፄግን ሄኮ ያስ” ያግስ።

ሽን ኤል፥ “ታ ናአዉ፥ ታ ነና ፄጋብከ፤ ባዳ ዝንአ” ያግስ።

7 ጎዳ ቃላይ ቡሮ እያዉ ቆንጭቦና ግሾ፥ ሳሜል ጎዳ ግደይሳ ኤርቤና። 8 ጎዳይ ሳሜላ ሄꬓንꬆ ፄግን ደንድድ፥ ኤልኮ ብድ፥ “ኔኒ ፄግን ሄኮ ያስ” ያግስ።

ሄሳን ጎዳይ ናኣ ፄግዳይሳ ኤል አኬክድ፥ 9 “ባዳ ዝንአ፤ እ ነና ፄግያባ ግድኮ፥ ‘ጎዳዉ፥ ኦዳ፤ ታ ነ አይለይ ስአይስ’ ያጋ” ግድ፥ ኤል እያዉ ኦድን፥ ሳሜል ባ በሳ ብድ ዝንእስ።

10 ሄሳፈ ጉየ፥ ጎዳይ ይድ እያ ማታን ኤቅድ፥ ካሰይሳዳ፥ “ሳሜላ፥ ሳሜላ” ያግድ ፄግስ።

ሳሜል፥ “ነ አይለይ ስኤስ፥ ኦዳ” ያግስ።

11 ጎዳይ ሳሜላ፥ “ሄኮ፥ ታኒ አሳ ሀይꬃስ ኢትያ እስባ እስራኤለ ቦላ ኦꬃና ሀናይስ። 12 ሄ ጋላስ ታኒ ኤል ሶ አሳ ቦላ ኦꬃና ጋዳ ኦድዳ ኡባ ኮይሮፐ ዉርሰꬅ ጋካናዉ ፖላና። 13 ኤል ኤርድ ሴሮና አግዳ እያ ናይታ ናጋራ ግሾ፥ ታኒ እያ ሶ አሳ ቦላ መርናዉ ፕርዳናይሳ እያዉ ካሰ ኦዳ ዎꬃስ። 14 ሄሳ ግሾ፥ ‘ኤል ሶ አሳ ናጋራይ ያርሾንነ እሞን ፖሎ አቶ ጌተተና’ ያጋዳ ታኒ እያ ሶ አሳስ ካሰ ጫቃስ” ያግስ።

15 ሳሜል ዎንታና ጋካናዉ ꬍስክስ፤ ዎንትን ደንድድ፥ ፆሳ ኬꬃ ፐንግያ ዶይስ። ሳሜል ቆንጭዳባ ኤልስ ኦዳናዉ ያይስ። 16 ኤል፥ “ታ ናአዉ፥ ሳሜላ” ያግድ ፄግስ።

ሳሜል፥ “ዬ” ግድ ኮይስ።

17 ኤል፥ “ጎዳይ ነዉ ኦድዳይ አይቤ? ታፐ አይኮካ ቆሶፓ፤ ኔኒ ፆሳይ ነዉ ኦድዳባፐ እስባካ ታፐ ቆስኮ፥ ፆሲ ነና ፕርዶ” ያግድ ኦይችስ። 18 ሳሜል አይኮካ ቆሶና ኡባ ኤልስ ኦድስ። ኤል፥ “እ ጎዳ፤ ባና ሎእዳባ ኦꬆ” ያግስ።

19 ሳሜል ድጭሸ ብስ፤ ጎዳይ እያራ ደኤስ። ሳሜል ኦድዳባፐ እስ ቃልካ ሳአን ዎና። 20 ዳነፐ በርሳበ ጋካናዉ፥ ሳሜል ቱማ ጎዳ ናበ ግደይሳ እስራኤለ አሳ ኡባይ ኤርስ። 21 ጎዳይ ሴሎን ቆንጬስ፤ ያን ባ ቃላን ባናተꬃ ሳሜላስ ቆንጭሴስ።

4

ታቦትያ ድኤተꬅ

1 ሳሜል ኦድዳ ቃላይ እስራኤለ ኡባ ጋክስ። እስራኤለት ፍልስፄማታራ ኦለታናዉ ከይዶሶና፤ እስራኤለት አበንኤዘራን ዱንካንን፥ ፍልስፄመት አፌቃን ዱንካንዶሶና። 2 ፍልስፄመት ጩጋን ጩጋን ግድድ፥ እስራኤለታራ ኦለታናዉ ደንድዶሶና፤ ኦላይ ምንዳ ዎደ ፍልስፄመት እስራኤለታ ፆንድ ኦይዱ ሙኩሉ ግድያ አሳ ዎꬍዶሶና። 3 ኦላንቾት ዱንካንዳ ጉታ ስምዳ ዎደ እስራኤለ ጭማት፥ “ሀች ጎዳይ ኑና ፍልስፄመታ ኩሸን አይስ አꬅድ እምዴ? ኑራ ባና መላነ ኑ ሞርከታ ኩሸፐ ኑና አሻና መላ ጎዳ ታቦትያ ሴሎፐ አነ ኤሆስ” ያግዶሶና። 4 ሄሳ ግሾ፥ አሳይ ሴሎ ኪትን፥ ክሩበታ ግዶን አራታን ኡትያ ኡባፈ ዎልቃማ ጎዳ ታቦትያ ኤህዶሶና። ኤል ናይት ናምአይ አፍናንነ ፍንሃስ ጫቆ ታቦትያራ ያን ደኦሶና።

5 ጎዳ ጫቆ ታቦተይ አሳይ ዱንካንዳ ጉታ ጋክዳ ዎደ እስራኤለ ኡባይ ቢት ቃፃና ጋካናዉ ባንታ ቃላ ꬎቁ ኦꬅድ፥ “ጎዳ ጫቆ ታቦተይ ጋክስ” ያግድ ዋስዶሶና።

6 እስራኤለታ ዋሱዋ ፍልስፄመት ስእድ፥ “እብራወታ ጉታን ስኤትያ ዎልቃማ ዋሶይ አይቤ?” ያግዶሶና።

ጎዳ ታቦተይ ኤንታ ጉታ ይዳይሳ ፍልስፄመት ኤርዳ ዎደ፥ 7 ያይድ ሀይሳዳ ያግዶሶና፤ “ፆሳይ ኤንታ ጉታ ይስ፤ ኑና አየ! ሀይሳ መላባይ ሀይሳፈ ካሰ ሀን ኤረና። 8 ኑና አየ! ሀ ዎልቃማ ፆሳ ኩሸፐ ኑና አሻናይ ኦኔ? ሀ ፆሳይ ግብፀታ መላ ቢታን ዱማ ዱማ ጋዶን ሾጭስ። 9 ህንተኖ ፍልስፄመቶ፥ ምንተ! አደ ግድተ! ሄስ ሀኖና እፅኮ፥ ህንተ ኤንታ ካሰ አይለተꬃን ሃርዳይሳዳ ኤንቲ ህንተና ሃራና። አደ ግድተ፤ ኦለትተ” ያግዶሶና።

10 ፍልስፄመት ኦለትድ፥ እስራኤለታ ፆንን እስራኤለት ባንታ ሶ ሶ ባቃትዶሶና። ሄ ኦላን ዳሮ አሳይ ሀይቅዶሶና፤ እስራኤለ ቶሆ ኦላንቾታፐ ሀስታሙ ሙኩሉ አሳይ ሀይቅዶሶና። 11 ፆሳ ታቦተይ ድኤትስ፤ ኤል ናይት ናምአይ፥ አፍናንነ ፍንሃስ ሀይቅዶሶና።

ኤል ሀይቁዋ

12 ሄ ጋላስ ብንያመ ኮቸ ግድዳ እስ አደይ ኦላ ደምባፈ ዎፅሸ ይድ ሴሎ ጋክስ። ባ አዛኑዋ ኤርሳናዉ እ ባ ማኡዋ ዳክድ፥ ባ ሁጰን ቢታ ቆልስ። 13 ሄ አደይ ጋክያ ዎደ ኤል ባ ዎዛናን ፆሳ ታቦትያስ ህርግዳ ግሾ ናግሸ ኦገ ዶናን ደእያ ባ ኦይድያን ኡትስ። አደይ ካታማ ገልድ፥ ሀንዳባ ኦድን፥ ካታማ ኡባይ ዋሶ ጎች አግስ።

14 ኤል ሄ ዋሱዋ ስእድ፥ “ሀይስ አይብ ዋሶ?” ያግስ።

አደይ ኤለስ ብድ ኤልስ ኦድስ። 15 ኤል ኡዱፉን ታማነ ሆስፑን ላይꬅ ግድዳ ጭማ፤ እያ አይፈይ ዳቡርድ ፄሎ አግስ። 16 አደይ ኤልኮ፥ “ኦላ ደምባፈ ይዳይ ታና፤ ታኒ ሀች ያፐ ባቃታዳ ያስ” ያግስ።

ኤል፥ “ታ ናአዉ፥ ያትን ዋንዴ?” ያግድ ኦይችስ።

17 አደይ፥ “እስራኤለት ፍልስፄመታ ስንꬃፈ ባቃትዶሶና፤ ዳሮ አስ ዉርስ፤ ነ ናይት ናምአይ አፍናንነ ፍንሃስ ሀይቅዶሶና፤ ፆሳ ታቦተይ ድኤትስ” ያግስ።

18 አደይ ፆሳ ታቦትያባ ኦድዳ ዎደ ፐንግያ ማታን ደእያ ባ ኦይድያፐ ኤል ጉየ ኩንድስ። እ ጭማነ ሞሎ ግድያ ግሾ ሞርገይ መቅን ሀይቅስ። ኤል እስራኤለ ቢታ ኦይታሙ ላይꬅ ሃርስ።

19 ኤል ናኣ ፕንሃሳ ማችያ የላናዉ ዎደይ ዉርዳ ቃን። ፆሳ ታቦተይ ድኤተꬃ፥ ባ ቦሉዋነ ባ አዝና ሀይቁዋ ስእዳ ዎደ ቆፖና እቀꬅ እዮ ኦይክን የላሱ። 20 እ ሸምፖይ ከይያ ዎደ የልሰይሳት፥ “አደ ናአ የላዳሳ፤ ያዮፋ” ያግዶሶና። ሽን ኤንታዉ አይኮካ ዛራቡኩ፤ ኤንቲ ግያባካ ስአቡኩ። 21 እያ ባ ናኣ እካቦዳ * ጋዳ ሱንꬃሱ፤ ፆሳ ታቦተይ ድኤትዳ ግሾነ ባ ቦሎይነ ባ አዝናይ ሀይቅዳ ግሾ፥ “ቦንቾይ እስራኤለፐ ሻከትስ” ያጋሱ። 22 እያ፥ “ፆሳ ታቦተይ ድኤትዳ ግሾ ቦንቾይ እስራኤለፐ ሻከትስ” ያጋሱ።

5

ታቦተይ ፍልስፄመ ካታማታን

1 ፍልስፄመት ፆሳ ታቦትያ ድእዳፐ ጉየ አበንኤዘራፐ አሽዶዳ ኤፍዶሶና። 2 ፆሳ ታቦትያ ኤፍድ፥ ዳጎነ ኤቃ ኬꬃን ገልስድ፥ ዳጎነ ምስልያ ማታን ዎꬅዶሶና። 3 አሽዶዳ አሳይ ዎንተꬃ ጋላስ ጉራ ደንድድ በእያ ዎደ ጎዳ ታቦትያ ስንꬃን ዳጎን ጉፋንዳይሳ በእዶሶና። ዳጎነ ደንꬅድ፥ ካሰ በሳን ኤስዶሶና። 4 ቃስ ዎንተꬃ ጋላስ ጉራ ደንድድ በእያ ዎደ ጎዳ ታቦትያ ስንꬃን ዳጎን ሳአን ጉፋንዳይሳ በእዶሶና። ሄ ዎደ ዳጎነ ሁጰይነ እያ ናምኡ ኩሸይ መቅድ ፐንግያ ቦላ ደኤስ፤ ሀንኮ አሳተꬃይ ዱማ አትስ። 5 ሀች ጋካናዉ ዳጎነ ካህነትነ አሽዶዳን ደእያ ዳጎነ ኬꬃ ገልያ አሳት ኡባይ ዳጎነ ፐንግያ የꬎና ፃምባል አይ ሄሳ ግሾሳ።

6 አሽዶዳ ካታማ ቦላነ እያ ሄራን ደእያ አሳ ቦላ ጎዳ ኩሸይ ዴፅስ፤ ጎዳይ ክፃ ሀርገ የድድ ኤንታ ሴርስ።

7 አሽዶዳ ካታማ አሳይ ሀንዳባ በእዳ ዎደ፥ “እስራኤለ ፆሳ ኩሸይ ኑ ቦላነ ኑ ፆሳ ዳጎነ ቦላ ዴፅዳ ግሾ፥ እስራኤለ ፆሳ ታቦተይ ኑ ማታን ጋምኦፎ” ያግዶሶና። 8 ሄሳ ግሾ፥ እቻሹ ፍልስፄመ ሀላቃታ ኡባ ፄግድ፥ “እስራኤለ ፆሳ ታቦትያ ዋትኖ?” ያግድ ኦይችዶሶና።

ሀላቃት፥ “እስራኤለ ፆሳ ታቦተይ ጋተ ካታማ ቦ” ያግድ ዛርዶሶና። እስራኤለ ፆሳ ታቦትያ ጋተ ኤፍዶሶና።

9 ሽን ታቦተይ ጋተ ጋክዳፐ ጉየ፥ ጎዳ ኩሸይ ሄ ካታማ ቦላ ዴፅድ፥ ዳሮ ዳጋንꬅስ። ካታማን ደእያ አሳ ናአፐ ጭማ ጋካናዉ ክፃ ሀርገን ሾጭስ። 10 ሄሳ ግሾ፥ ፆሳ ታቦትያ ኤቅሮና ካታማ የድዶሶና።

ፆሳ ታቦተይ ኤቅሮና ገልያ ዎደ፥ ኤቅሮና አሳይ፥ “ኑናነ ኑ አሳ ꬋይሳናዉ እስራኤለ ፆሳ ታቦትያ ኑኮ ኤህዶሶና” ያግድ ዋስዶሶና። 11 ሄሳ ግሾ፥ ኤንቲ ፍልስፄመ ሀላቃታ ፄግድ፥ “ኑናነ ኑ አሳ ꬋይሳናፐ ስን እስራኤለ ፆሳ ታቦትያ ሀይሳፈ ድግተ፤ እያ እያ በሳ ጉየ ዛርተ” ያግዶሶና። ጎዳ ኩሸይ ካታማ ቦላ ዴፅዳ ግሾ ካታማ ኡባይ ሀይቆ ዳጋማን ኦይከትስ። 12 ሀይቆፐ አትዳ አሳ ክፃ ሀርገይ ኡንኤꬅዳ ግሾ ሄ ካታማ አሳ ዬሆይ ሳሎ ጋክስ።

6

ታቦተይ እስራኤለ ስምስ

1 ጎዳ ታቦተይ ፍልስፄመ ቢታን ላፑን አጌና ኡትስ። 2 ሄ ዎደ ፍልስፄመ አሳይ ባንታ ካህነታነ ማሮታ ፄግድ፥ “ጎዳ ታቦትያ ኑኒ ዋትኖ? ኑኒ ጉየ እያ በሳ እያ ዋት የዳኔኮ ኑስ ኦድተ” ያግዶሶና።

3 ኤንቲ ዛሪድ፥ “እስራኤለ ፆሳ ታቦትያ ጉየ የድሸ መላ ኩሸ የዶፍተ። አይ ሀንድካ ናጋራ ያርሾራ የድተ። ሄሳ ኦꬅኮ ህንተ ፓፃና፤ እያ ኩሸይ ህንተ ቦላፈ አይስ ክችቦናኮ ህንተ ኤራና” ያግዶሶና።

4 ፍልስፄመ አሳይ፥ “ኑኒ የዳናዉ በሲያ ናጋራ ያርሾይ አይቤ?” ያግድ ኦይችዶሶና።

ኤንቲ፥ “ህንተናነ ህንተ ሀላቃታ ጋክዳ ጋዶይ እስኖ ግድያ ግሾ፥ ፍልስፄመ ሀላቃታ ታይቦን እቻሹ ዎርቃ ክፃታነ እቻሹ ዎርቃ ኤጨረታ የድተ። 5 ህንተ ሄ ክፃታነ ህንተ ቢታ ꬋይስያ ሄ ኤጨረታ ምስለታ መꬍድ፥ እስራኤለ ፆሳስ ቦንቾ እምተ። ኦን ኤር እ ህንተ ቦላፈ፥ ህንተ ፆሳታ ቦላፈነ ህንተ ቢታ ቦላፈ ባ ኩሽያ ደንꬃና። 6 ግብፀ አሳይነ ኤንታ ካዎይ ዞረ ኤኮና እፅዳይሳዳ ህንተ አይስ ዞረ ኤከከቲ? ጎዳይ ኤንታ ዳሮ ሴርን እስራኤለት ባንታ ኦግያ ባና መላ የድቦኮና? 7 ሀእ እስ ኦራꬃ ጋረ ጊግስተ፤ ቃምባራ ዎꬅቦና ናምኡ ꬋንꬅያ ሚዛታ ሄ ጋርያን ዋፅተ፤ ሽን ማራታ ኤንታፈ ዱꬅድ ሶን አሽተ። 8 ጎዳ ታቦትያ ጋርያ ቦላ ዎꬅተ፤ ናጋራ ያርሾስ ጊግስዳ ዎርቃ ክፃታነ ዎርቃ ኤጨረታ ሳፅነን የግድ ጎዳ ታቦትያ ማታን ዎꬅድ እ ባና መላ የድተ። 9 ሽን እ ብያ በሳ በእተ፤ እ ባ ዛዋ ኦይክድ፥ ቤት-ሳሜሳ ስሚድ ብያባ ግድኮ፥ ሀ ጋዱዋ ኑ ቦላ ኤህዳይ ጎዳ ግደይሳ በሴስ። ሽን እ ሀራ ሶ ቢኮ ሀይስ ኑ ቦላ ጮ ጋክስፐ አትሽን፥ ኑና ደችዳይ ጎዳ ኩሸ ግዶናይሳ ኤራና” ያግድ ዛርዶሶና።

10 ኤንቲ ጌተትዳይሳዳ ኦꬅዶሶና፤ ናምኡ ꬋንꬅያ ሚዛታ ኤክድ፥ ጋረን ዋፅዶሶና፤ ማራታ ሶ ዛሪድ ጎርድዶሶና። 11 ኤንቲ ጎዳ ታቦትያ፥ ዎርቃ ክፃነ ኤጨረ ምስለት ደእያ ሳፅንያ ጋረን ዎꬅዶሶና። 12 ሄሳፈ ጉየ፥ ሚዛት ቤት-ሳሜሳ ኤፍያ ኦግያ ኦይክድ ገደ ሃ ጎና “ህምባ” ግድ ዋስሸ ብዶሶና። ፍልስፄመ ሀላቃት ሚዛታ ጌዶ ካልድ፥ ቤት-ሳሜሳ ዛዋ ጋካናዉ ብዶሶና።

13 ቤት-ሳሜሳ አሳይ ሄ ዎደ ዛንጋራን ግስተ ጫኮሶና፤ ኤንቲ ꬎቁ ግድ ፄልድ፥ ታቦትያ በእድ ኡፋይትዶሶና። 14 ጋረይ ቤት-ሳሜሳን ደእያ እያሱ ጌተትያ ኡራ ጋደ ጋክድ፥ እስ ግታ ሹቻ ማታን ኤቅስ። ኤንቲ ጋርያ ምꬃ ቀርድ፥ ፁሳ ያርሾ ኦꬅድ ሄ ሚዛታ ጎዳስ ያርሽዶሶና። 15 ሌወት ጎዳ ታቦትያነ ዎርቃ ሚሸት ደእያ ሳፅንያ ጋርያፐ ዎꬍስድ፥ ግታ ሹቻ ቦላ ዎꬅዶሶና። ሄ ጋላስ ቤት-ሳሜሳ አሳይ ጎዳስ ፁሳ ያርሾነ ሀራ ያርሾታ ያርሽዶሶና። 16 እቻሹ ፍልስፄመ ሀላቃት ሀንዳባ ኡባ በእድ ሄ ጋላስ ኤቅሮና ስምዶሶና።

17 ዎርቃ ክፃት ፍልስፄመ ሀላቃት ናጋራ ያርሾ ኦꬅድ ጎዳስ ኪትዳ አሽዶዳ፥ ጋዛ፥ አስቃሎና፥ ጋተነ ኤቅሮና ጌተትያ እቻሹ ካታማታ ሱንꬃን እሱዋ እሱዋ እምዶሶና። 18 ዎርቃ ኤጨረታ ታይቦይ ፍልስፄመ ሀላቃታ እቻሻይ ደእያ ግምበትዳ ካታማታነ ሄራን ደእያ ጉታታ ታይቡዋ መላ። ቤት-ሳሜሳን ደእያ እያሱ ጌተትያ ኡራ ጋደን ጎዳ ታቦትያ ዎꬅዳ ግታ ሹቻይ ሀች ጋካናዉ ማርካ ግድድ ደኤስ።

19 ሽን ኤንቲ ጎዳ ታቦትያስ ግዶ ባጋ በእዳ ግሾ ጎዳይ ቤት-ሳሜሳ አሳፐ ላፑን ታሙ አሳታ ዎꬍስ። ጎዳይ ኤንታፈ ዳሮ አሳ ዎꬍዳ ግሾ አሳይ ዬክዶሶና። 20 ሄሳ ግሾ፥ ቤት-ሳሜሳ አሳይ፥ “ጎዳ ስንꬃን፥ ሀ ጌሻ ፆሳ ስንꬃን ኦን ኤቃናዉ ዳንዳኢ? ታቦተይ ኑፐ ከይድ ኦደኮ ባኔ?” ያግዶሶና። 21 ቅርያት-ይኣርማን ደእያ አሳኮ ኪታ የድድ፥ “ፍልስፄመ አሳይ ጎዳ ታቦትያ ዛርዶሶና፤ ይድ እያ ህንተኮ ኤክተ” ያግዶሶና።

7

1 ቅርያት-ይኣርማ አሳይ ይድ፥ ጎዳ ታቦትያ ኤፍድ ደረ ሁጰን ደእያ አምናዳበ ሶን ዎꬅዶሶና። ጎዳ ታቦትያ ናጋና መላ አምናዳበ ናኣ አላዛራ ዱማይድ ሱንꬅዶሶና።

ሳሜላ ሹመተꬃ

2 ታቦተይ ቅርያት-ይኣርማን ዳሮ ዎደ ጋምእስ፤ ያን ላታሙ ላይꬅ ኡትስ። እስራኤለ አሳ ኡባይ አዛንድ ጎዳ ኮይዶሶና።

3 ሳሜል እስራኤለ አሳኮ፥ “ኩመꬃ ዎዛናፐ ህንተ ጎዳኮ ስምዳባ ግድኮ፥ አላጋ ፆሳታነ አስታሮተ ኤቃ ህንተ ግዶፈ ድግተ። ህንተናተꬃ ጎዳስ ሼꬍተ፤ እያ ፃላላስ ኪተትተ፤ እ ህንተና ፍልስፄመታ ኩሸፐ አሻና” ያግስ። 4 ሄሳ ግሾ፥ እስራኤለ አሳይ ባኣለነ አስታሮተ ኤቃ ባንታ ግዶፈ ድግድ፥ ጎዳ ፃላላ ጎይንዶሶና።

5 ሄሳፈ ጉየ፥ ሳሜል፥ “እስራኤለታ፥ ኡባይ ምፅጳ ሺቅተ፤ ታኒ ያን ህንተዉ ጎዳ ዎሳና” ያግስ። 6 ኤንቲ ምፅጳ ሺቅድ ሃ ዱቅድ፥ ጎዳ ስንꬃን ጉስዶሶና፤ ሄ ጋላስ ፆምዶሶና፤ ሄ በሳን፥ “ኑኒ ጎዳ ቦላ ናጋራ ኦꬅዳ” ያግድ ፓፅዶሶና። ምፅጳን ሳሜል እስራኤለ አሳ ቦላ ዳይናትስ።

7 እስራኤለት ምፅጳን ሺቅዳይሳ ፍልስፄመ አሳይ ስእዳ ዎደ ኤንታ ኦላናዉ ከይዶሶና። እስራኤለት ሄሳ ስእድ፥ ፍልስፄመታስ ያይዶሶና። 8 እስራኤለ አሳይ ሳሜላኮ፥ “ፍልስፄመ አሳ ኩሸፐ ኑና አሻና መላ ኔኒ ጎዳ፥ ኑ ፆሳ ዎሳ አጎፋ” ያግዶሶና። 9 ሳሜል እስ ꬋምያ ዶርሳ ናአ ኤክድ፥ ኩመꬅ ፁሳ ያርሾ ኦꬅድ ጎዳስ ያርሽስ፤ እስራኤለ አሳ ግሾ ጎዳ ዎስስ፤ ጎዳይ እያ ዎሳ ስእስ።

10 ሳሜል ፁሳ ያርሾ ያርሽያ ዎደ ፍልስፄመት እስራኤለታ ኦላናዉ ሺቅዶሶና። ሽን ሄ ጋላስ ፍልስፄመታ ቦላ ጎዳይ ግታ ዳዳ ጉንꬅድ ዳጋንꬅን፥ ኤንቲ እስራኤለታ ስንꬃፈ ባቃትዶሶና። 11 እስራኤለት ምፅጳፈ ከይድ፥ ፍልስፄመታ የደꬅድ፥ ቤት-ካራፐ ጋርሳ ባጋራ ደእያ በሳ ጋካናዉ ኦገ ቦላ ዎꬍዶሶና።

12 ሄሳፈ ጉየ፥ ሳሜል እስ ሹቹ ኤክድ፥ ምፅጳፈነ ሸናፐ ግዶን ኤስስ፤ “ሀእ ጋካናዉ ጎዳይ ኑና ማድስ” ያግድ ሄ በሳ አበንኤዘራ ግድ ሱንꬅስ።* 13 ፍልስፄመ አሳይ ፆነትዶሶና፤ ኤንቲ እስራኤለ ቢታ ቦላ ናምአንꬆ ደንድቦኮና። ሳሜል ደእዳ ላይꬃ ኡባን ጎዳ ኩሸይ ፍልስፄመ አሳ ቦላ ዴፅስ። 14 ፍልስፄመ አሳይ ኤቅሮናፐ ጋተ ጋካናዉ እስራኤለፐ ድእዳ ካታማት እስራኤለስ ስምዶሶና። እስራኤለ አሳይ ባንታ ካሰ ዛዋ ፍልስፄመ አሳ ኩሸፐ ዎꬅ ኤክዶሶና። እስራኤለ አሳይነ አሞረ አሳይ ሳሮ ደእስ።

15 ሳሜል ባ ደኦ ላይꬃ ኡባን እስራኤለ ቦላ ፕርዴስ። 16 ሳሜል ላይꬃን ላይꬃን ቤተለ፥ ጋልጋላነ ምፅጳ ዩይድ እስራኤለ ቦላ ፕርዴስ። 17 እያ ኬꬃይ ራማን ደእያ ግሾ ያ ስሚድ ሄ በሳንካ እስራኤለ ቦላ ፕርዴስ። እ ራማን ጎዳስ ያርሾ በሲ ኬፅስ።

8

እስራኤለት ካዎ ኮይዶሶና

1 ሳሜል ጭምዳ ዎደ ባ ናይታ እስራኤለ ቦላ ዳይና ኦꬅድ ሹምስ። 2 እያ ባይራ ናኣ ሱንꬃይ እዩኤላ፤ ካሎ ናአ ሱንꬃይ አብያ፤ ኤንቲ በርሳበን ፕርዶሶና። 3 ሽን እያ ናይት ባንታ አዋ ኦግያ ካልቦኮና። ኤንቲ በሶና ጎአ ደማናዉ ጉየ ስምዶሶና፤ ዎꬋፈ ኤክዶሶና፥ ሱረ ፕርዳ ዎቢስዶሶና።

4 ሄሳ ግሾ፥ እስራኤለ ጭማት እስፈ ሺቅድ፥ ሳሜላኮ ራማ ይድ፥ 5 “ሄኮ ኔኒ ጭማዳሳ፤ ነ ናይት ነ ኦግያ ካሎኮና፤ ሀራ ካዎተꬃት ኦይሳዳ ኑና አይስያ ካዎ ሀእ ኑስ ሹማ” ያግዶሶና።

6 ኤንቲ፥ “ኑና አይስያ ካዎ ኑስ እማ” ግድ ኦይችዳይስ ሳሜላ ኡፋይስቤና። ሄሳ ግሾ፥ ሳሜል ጎዳ ዎስስ። 7 ጎዳይ ሳሜላ፥ “ታኒ ኤንታ ቦላ ካዎቶናዳ ነና ግዶናሽን ታና እፅዳ ግሾ አሳይ ኔኮ ግያባ ኡባ ስአ። 8 ኤንታ ታኒ ግብፀፈ ከስዳ ዎድያፐ ዶምድ ሀች ጋካናዉ ታና አግድ፥ ሀራ ፆሳታ ጎይንሸ ደእዶሶና። ሀእ ኤንቲ ታ ቦላ ኦꬅዳ ኡባ ነ ቦላ ኦꬆሶና። 9 ሀእ ኤንቲ ግያባ ስአ፤ ሽን ኤንታ ቦላ ካዎታና ካዋ ዎጋ ኤንታዉ ምንꬃዳ ኦዳ” ያግስ።

10 ካዎ ኦይችዳ ደርያስ ጎዳይ ኦድዳ ቃላ ኡባ ሳሜል ያግድ ኦድስ። 11 “ህንተ ቦላ ካዎታና ካዎይ ኦꬃናባይ ሀይሳ፤ እ ህንተ አደ ናይታ ኤክድ፥ ፓራ ጋረ አሳታነ ፓራ አሳታ ኦꬃና፤ ኤንቲ እያ ጋርያ ስንꬃን ዎፃና። 12 ኤንታፈ አትዳይሳታ ሻላቃታነ ሀምሳላቃታ፥ ሀራታ እያ ቢታ ጎየይሳታ እያ ካꬃ ጫከይሳታ፥ ቃስ ሀራታ እያ ኦላ ሚሸነ ፓራ ጋረ ሚሸ ኦይሳታ ከሳና። 13 ህንተ ማጫ ናይታካ ኤፍድ፥ ባዉ ሽቶ ጊግሰይሳታ፥ ካይሳታነ ኡከይሳታ ኦꬃና። 14 ህንተ ጎሻፈ፥ ዎይነ ጋደፐነ ሻማሆ ጋደፐ ሎኦ በሳታ ኤክድ፥ ባ ሞርናታስ እማና። 15 ካꬃፈነ ዎይንያፐ ታማፈ እስ ኩሽያ ኤክድ ባ ሹማታስነ ባ ሞርናታስ እማና። 16 ህንተ አደ አይለታፐ፥ ማጫ አይለታፐ፥ ህንተ ናአተꬃታፈነ ህንተ ሀርያፐ ሎኤይሳ ባዉ ጎኤታናዉ ኤካና። 17 ህንተ ዶርሳፈነ ዴሻፐ ታማፈ እስ ኩሸ ኤካና፤ ህንተ እያ ኦሳንቾ ግዳና። 18 ሄ ጋላሳይ ጋክዳ ዎደ ህንተ ዶርዳ ካዎይ ጋꬅያ ቆሁዋ ግሾ ዋሳና፤ ሽን ሄ ጋላስ ጎዳይ ህንተ ዋሱዋ ስኤና” ያግስ።

19 ግዶሽን፥ አሳይ ሳሜላ ቃላ ስኦና እፅድ፥ “አካይ፥ ኑስ ካዎይ ደኦ። 20 ሀራ ካዎተꬃታ መላ ኑና ካለꬅያ፥ ኑ ስንꬃን ብያነ ኑ ኦላ ኦለትያ ካዎይ ደኦ።”

21 ሳሜል አሳ ቃላ ኡባ ስእድ፥ ጎዳስ ኦድስ። 22 ጎዳይ ሳሜላኮ፥ “ኤንታ ቃላ ስአ፤ ኤንታ ቦላ ካዎ ካዎꬃ” ያግስ።

ሳሜል እስራኤለ አሳኮ፥ “ህንተ ሶ ሶ ስምተ” ያግስ።

9

ሳኦላነ ሳሜላ

1 ብንያመ ኮቸ ግድዳ እስ ቂሳ ጌተትያ አደይ ደኤስ፤ እ ኤረትዳ አስ። እ አብኤላ ናአ፤ አቤል ፃሮራ ናአ፤ ፃሮር ባኮራተ ናአ፤ ባኮራት ብንያመ ኮቸ ግድዳ አፌቃ ናአ። 2 እያዉ ሳኦላ ጌተትያ እስ ማላ ሎኦ ግድዳ ፓንꬃ ናእ ደኤስ። እስራኤለታ ግዶን እያ መላ ማላ ሎኦይ ባዋ፤ እ አስ ኡባይ እያ ሀሸፐ ጋርሳን አትያ አዱሳ አስ።

3 እስ ጋላስ ሳኦላ አዋ ቂሳ ሀረት ꬋይዶሶና፤ ቂስ ባ ናኣ ሳኦላኮ፥ “ኦሳንቾታፐ እሱዋ ኤካዳ ሀረታ ኮያናዉ ባ” ያግስ። 4 ኤንቲ ደረይ ዳርያ ኤፍሬማ ቢታራነ ሻልሻ ቢታራ ኮይሸ አꬍዶሶና፥ ሽን ሀረታ ደምቦኮና። ቃስ ሻአልማ ቢታራ ኮይሸ አꬍዶሶና፥ ሽን ያንካ ሀረት ዶኮና። ብንያመ ቢታራ አꬍዶሶና፥ ሽን ያንካ ደምቦኮና።

5 ኤንቲ ዙፋ ቢታ ጋክዳ ዎደ ሳኦል ባራ ደእያ ኦሳንቹዋኮ፥ “ሃያ፤ አነ ጉየ ስሞስ፤ አዋይ ሀረታባ ቆፐይሳ አግድ፥ ኑስ ህርጋና” ያግስ።

6 ሽን ኦሳንቾይ፥ “ሄኮ፥ እስ ቦንቸትዳ ፆሳ አስ ሀ ካታማን ደኤስ፤ እ ኦድያ ኡባይ ፖለቴስ። አነ ሀእ ያ ቦስ፤ ኦን ኤር ኑ ባና ኦግያ እ ኑስ ኦዳነኮ” ያግስ።

7 ሳኦል፥ “ኑ ብያባ ግድኮ እያዉ አይ እማኔ? ኑ ኦይክዳ ካꬃይ ዉርስ፤ ኑ ፆሳ አሳስ እምያባይ ባዋ። ኑስ አይብ ደኢ?” ያግስ።

8 ኦሳንቾይ ዛሪድ፥ “ታ ኩሸን ጉꬃ ብራ ሳንትመይ ደኤስ፤ ኑ ባና ኦግያ ኑስ ኦዳና መላ ፆሳ ኡራስ ሀኖ እማና” ያግስ።

9 (በን ዎደ እስራኤለ ቢታን እስ አስ ፆሰ ኦይቻናዉ ብሸ፥ “አነ ቆንጨꬅ በእያ አሳኮ ቦስ” ያጌስ። ሀእ ናበ ጌተተይስ ሄ ዎደ ቆንጨꬅ በእያ አስ ጌተቴስ።) 10 ሳኦል ዛሪድ፥ “ሎኦ፤ የꬋ” ያግን፥ ፆሳ ኡራይ ደእያ ካታማ ብዶሶና። 11 ኤንቲ ፑደ ካታማ ከይሽን፥ ሃ ትካናዉ ያ ጌላኦታራ ኦገን ጋሄትድ፥ “ቆንጨꬅ በእያ አስ ሀይሳን ደኢ?” ያግድ ኦይችዶሶና።

12 ኤንቲ፥ “ኤ ደኤስ፤ እ ህንተፈ ስንꬃን ደኤስ፤ ኤለስድ ቢተ። ሀች አሳይ ꬎቃ ጎይኖ በሳን ያርሾ ያርሽያ ግሾ፥ እ ኑ ካታማ ይስ። 13 ህንተ ካታማ ገልያ ዎደ እ ማናዉ ꬎቃ ጎይኖ በሳ ከዮና ደእሽን ህንተ እያ ደማና። እ ያርሹዋ አንጃናዉ ኮሽያ ግሾ እ ጋኮና ደእሽን አሳይ ካꬃ ሜና። እ አንጅዳፐ ጉየ ፄገትዳይሳት ማና። ኤለ ከይተ፤ ህንተ እያ ሀእ ደማና” ያግዶሶና። 14 ኤንቲ ካታማ ገልያ ዎደ ሳሜል ጎይኖ በሳ ከያናዉ ብሸ ኤንታራ ጋሄትስ።

15 ሳኦል ያናፐ ካሰ ጋላስ ሳሜላስ ጎዳይ ሀይሳዳ ያግድ ቆንጭስስ፤ 16 “ዎንቶ ሀኖደ ብንያመ ቢታፈ እስ አስ ታ ኔኮ የዳና፤ እ ታ አሳ እስራኤለ ካለꬃና መላ ትያ። እ ታ አሳ ፍልስፄመ ኩሸፐ አሻና፤ ታ አሳ ዋሶይ ታኮ ጋክዳ ግሾ ታ ኤንታ በአስ” ያግስ።

17 ሳሜል ሳኦላ በእዳ ዎደ ጎዳይ፥ “ታኒ ነዉ ኦድዳ ኡራይ ሀይሳ፤ እ ታ አሳ ካለꬃና” ያግስ።

18 ሳኦል ግምበ ድርሳ ፐንግያ ማታን ደእያ ሳሜላኮ ሺቅድ፥ “ቆንጨꬅ በእያ ኡራ ሶይ አዉነኮ ታዉ ኦዳርኪ?” ያግስ።

19 ሳሜል ዛሪድ፥ “ቆንጨꬅ በኤይ ታና። ሀች ህንተ ታራ ምያ ግሾ ታፐ ስንꬃትድ ጎይኖ በሳ ቢተ። ታኒ ነና ዎንቶ ጉራ የዳና፤ ነ ዎዛናን ደእያ ኡባ ታ ነዉ ኦዳና። 20 ሄꬑ ጋላሳፐ ስን ꬋይዳ ሀረታባ ግድኮ ኤንቲ በንትዳ ግሾ ህርጎፋ። እስራኤለ አሳ ኡባ አሞይ ኦኔ? ነናነ ነ አዋ ሶ አሳ ግደኔ?”* ያግስ።

21 ሳኦል ዛሪድ፥ “ሽን ታኒ እስራኤለ ዛረ ኡባፈ ላፋ ግድዳ ብንያመ ኮቸ ግድክና? ታ ሶ አሳይ ብንያመ ኮቻ ግዶን ጉꬃ ግደኔ? ኔኒ አይስ ታዉ ሀይሳ መላባ ኦዳይ?” ያግስ።

22 ሄሳፈ ጉየ፥ ሳሜል ሳኦላነ እያ ኦሳንቾይ ኤፍድ፥ ዳልጋ ኬꬅ ገልስድ ሄ በሳ ፄገትዳ ሀስታሙ ግድያ አሳ ግዶን ቦንቾ በሳን ኡትስስ። 23 ሳሜል ካꬅ ካይሳኮ፥ “ነ ማታን ዱማ ዎꬃሻ ጋዳ ታኒ ነዉ እምዳ አሹዋ ሀማ” ያግስ።

24 ካꬅ ካይስ ምሳ አሹዋ ኤህድ፥ ሳኦላ ስንꬃን ዎꬅስ። ሳሜል ሳኦላኮ፥ “ታ ነዉ ዱማ ሻካዳ ዎꬅዳ አሾይ ሀይሳ፤ ኤካዳ ማ። ታኒ እማꬃታ ፄግዳ ዎደፐ ዶማዳ ሀይሳ ነዉ አሻስ” ያግስ። ሄ ጋላስ ሳኦል ሳሜላራ ምስ። 25 ኤንቲ ጎይኖ በሳፈ ዱገ ካታማ ዎꬍን፥ ኬꬃ ቦላ ደእያ በሳን ሳሜል ሳኦላራ ኦደትስ።

26 ሳእ ዎንትን፥ ሳሜል ሳኦላ ኬꬃ ቦላፈ ፄግድ፥ “ደንዳ፤ ታ ነና ሞይዛና” ያግስ። ሳኦል ደንድን፥ ናምአይ ኦገ ቦላ ከይዶሶና። 27 ኤንቲ ካታማ ጋፃ ጋክሽን፥ ሳሜል ሳኦላኮ፥ “ነ ኦሳንቾይ ስን ባና መላ ኦዳ” ያግስ። ኦሳንቾይ ስን አꬍድ ብን፥ ሳሜል ሳኦላኮ፥ “ፆሲ ግዳባ ታ ነዉ ኦዳና መላ ሀይሳን ጉꬁ ጋምአ” ያግስ።

10

1 ሄ ዎደ ሳሜል ትግያባራ ዛይተ ኤክድ፥ ሳኦላ ሁጰን ትይስ። ሳኦላ ዬርድ፥ ሀይሳዳ ያግስ፤ “ባ አሳ እስራኤለ ካለꬃና መላ ጎዳይ ነና ትይስ። * 2 ኔኒ ሀች ታፐ ሻከታዳ ብያ ዎደ ራሄል ዱፉዋ ማታን ብንያመ ዛዋን ደእያ ፃልፃሀ ጌተትያ በሳን ናምኡ አሳታራ ጋሄታና። ኤንቲ ነና፥ ‘ነ ኮያናዉ ብዳ ሀረት በንትዶሶና፤ ሀእ ነ አዋይ ሀረታ ቆፐይሳ አግድ፥ ታ ናአይ ዋንደሻ?’ ያግድ ነዉ ህርጌስ” ያግድ ኦዳና።

3 ኔኒ ሄ በሳፈ ደንዳዳ፥ ታቦረ ግታ ምꬃ ጋካናዉ ባና። ፆሳኮ ቤተለ ብያ ሄꬑ አሳት ያን ኔራ ጋሄታና። ኤንታፈ እሶይ ሄꬑ ዴሻ ማር ቶክስ፤ ናምአንꬆይ ሄꬑ ኡይꬅ ቶክስ፤ ሄꬓንꬆይ ኦጎሮ ኩምꬃ ዎይነ ቶክስ። 4 ኤንቲ ነና ሳሮꬃና፤ ነዉ ናምኡ ኡይꬁ እማና፤ ነ ኤንታ ኩሸፐ ሄ ኡይꬃ ኤካናዉ ኮሼስ።

5 “ሄሳፈ ጉየ፥ ኔኒ ፍልስፄመ ኦላንቾታ ጩጋይ ደእያ ፆሳ ደርያ ግብአ ባና። ኔኒ ሄ ካታማ ጋክያ ዎደ ዲꬃራ ካራቦራ፥ ሱሱልኤነ ዛየ ፑንድ ካእሸነ ትንብተ ኦድሸ፥ ጎይኖ በሳፈ ዎꬍያ ናበ ጩጋራ ጋሄታና። 6 ጎዳ አያናይ ነ ቦላ ዎልቃን ዎꬋና፤ ኔኒ ኤንታራ ትንብተ ኦዳና፤ ኔኒ ላመታዳ ሀራ አስ ግዳና። 7 ሀ ማላት ፖለትያ ዎደ ፆሳይ ኔራ ደእያ ግሾ ነ ኦꬃናዉ ዳንዳእያባ ኡባ ኦꬃ።

8 “ኔኒ ታፐ ስንꬃታዳ ጋልጋላ ዎꬋ። ታኒ ፁሳ ያርሾነ ሳሮተꬃ ያርሾ ያርሻናዉ ኔኮ ባና። ታ ኔኮ ባዳ ነ ኦꬃናባ ኦዳና ጋካናዉ ላፑን ጋላስ ጋምአ” ያግስ።

ሳኦል ካዎትስ

9 ሳኦል ሳሜላፐ ሻከትዳ ዎደ ፆሳይ ሳኦላ ዎዛና ላምስ፤ ሳሜል ኦድዳ ማላት ኡባይ ሄ ጋላስ ሀንዶሶና። 10 ሳኦልነ እያ አይለይ ግብአ ጋክያ ዎደ ናበ ጩጋይ እያራ ጋሄትስ። ፆሳ አያናይ እያ ቦላ ዎልቃራ ዎꬍን እ ኤንታ ግዶን ትንብተ ኦደትስ። 11 ሳኦላ ካሰ ኤርያ ኡባይ እ ናበታራ ትንብተ ኦደተይሳ በእዳ ዎደ፥ “ቂሳ ናአይ ዋንዴ? ሳኦል ናበ ያሬ?” ያግዶሶና። 12 ሄ በሳን ደእያ እስ ኡራይ፥ “ኑ ኤንታ አዋይ ኦነኮ ኤርዉ?” ያግድ ኦይችስ። ሄሳ ግሾ፥ “ሳኦል ናበ ኮቼ?” ገይስ ሀይሰ ግድስ። 13 ሳኦል ትንብተ ኦደይሳ ዉርስዳፐ ጉየ ጎይኖ ዙማ ቦላ ከይስ።

14 ሳኦላ አዋ እሻይ ሳኦላነ እያ አይልያ፥ “አዉ ብደቲ?” ያግስ።

ሳኦል፥ “ሀረታ ኮያናዉ ብዳ፤ ሀረት በንቶና እፅን ሳሜላ ኦይቻናዉ ብዳ” ያግስ።

15 ሳኦላ አዋ እሻይ፥ “ሀያና ሳሜል ነዉ ግዳባ ታዉ ኦዳርኪ” ያግስ።

16 ሳኦል፥ “ሀረት በንትዳይሳ ናበይ ሳሜል ኑስ ጌሽድ ኦድስ” ያግስ። ሽን “ነ ካዎ ግዳና” ግድ ሳሜል እያዉ ኦድዳይሳ ባ አዋ እሻስ ኦድቤና።

17 ሄሳፈ ጉየ፥ ሳሜል ምፅጳን እስራኤለ አሳ ጎዳ ስንꬃን ሺሽስ። 18 ኤንታ፥ “ጎዳይ፥ እስራኤለ ፆሳይ ሀይሳዳ ያጌስ፤ ‘ታኒ እስራኤለ ግብፀፈ ከሳስ፤ ግብፀ አሳ ኩሸፐነ ህንተና ኡንኤꬅያ ካዎተꬃታ ኡባ ኩሸፐ አሻስ።’ 19 ሽን ሀች ህንተና ህንተ መቱዋፐነ ዋያፐ አሽያ ታና ህንተ ፆሳ እፅደታ። ‘አካይ፥ ኑስ ካዎ ካዎꬃ’ ያግደታ። ሄሳ ግሾ፥ ሀእ ህንተ፥ ህንተ ኮቻን ኮቻን ግድድ ጎዳ ስን ሺቅተ” ያግስ።

20 ሳሜል እስራኤለ ዛረ ሺሽን፥ ብንያመ ኮቻይ ዶረትስ። 21 ብንያመ ኮቻ ሺሽን፥ ማፅራ ኮቻይ ዶረትስ። ዉርሰꬃን ቂሳ ናአይ ሳኦል ዶረትስ፤ ኤንቲ እያ ኮይዶሶና፥ ሽን እ በንትቤና። 22 ሄሳ ግሾ ኤንቲ፥ “አደይ ሀ በሳ ይዴ?” ያግድ ጎዳ ኦይችዶሶና።

ጎዳይ፥ “ኤ፥ ሳኦል ሚሸ ግዶን ቆሰትድ ኡትስ” ያግስ።

23 ኤንቲ ዎፅ ብድ፥ ቆሰትዳ በሳፈ ከስ ኤህዶሶና። አሳ ግዶን እ ኤቅያ ዎደ አስ ኡባይ እያ ሀሸፐ ጋርሳራ አትያ አዱሳ አስ። 24 ሳሜል አሳኮ፥ “ጎዳይ ዶርዳ አድያ በእቴ? እያ ዳንያ አስ ሀ አሳ ግዶን ኦንካ ባዋ” ያግስ።

አሳ ኡባይ ባንታ ቃላ ꬎቁ ኦꬅድ፥ “ካዎይ ብራታ ቱስ ግዶ” ያግስ።

25 ሄሳፈ ጉየ፥ ሳሜል ካዎተꬃ ዎጋ አሳስ ኦድስ፤ ፃꬃ ማፃፋን ሄ ዎጋ ፃፍድ ጎዳ ስንꬃን ዎꬅስ። ያትድ ሳሜል አሳ ኡባ ባ ሶ ሶ ሞይዝስ።

26 ሳኦል ባ ሶ ግብአ ብስ፤ ፆሳይ ኤንታ ዎዛና ቦችዳ ምኖ አሳት ሳኦላራ ብዶሶና። 27 ሽን እስ እስ ፓꬆና አሳት፥ “ሀ አደይ ኑና ዋትድ አሻኔ?” ያግዶሶና። ኤንቲ እያ ካꬍድ፥ እያዉ አይ እሞታካ እምቦኮና። ሽን ሳኦል ስእ ግስ።

11

ሳኦል አሞነታ ፆንስ

1 እስ አጌናፐ ጉየ፥ * አሞነ ካዎይ ናኦስ ደንድድ፥ ጋላዳን ደእያ ያበሳ ካታማ ተቅስ። ያበሳ አሳይ፥ “ኔኒ ኑራ ጫቃ፤ ኑኒ ነዉ ሃረታና” ያግዶሶና።

2 ናኦስ፥ “ታኒ ህንተራ ጫቃናይ ህንተ ኡሻቻ አይፍያ ዎጫ ከሳዳ እስራኤለ ካዉሽዳፐ ጉየና” ያግስ።

3 ያበሳ ጭማት ናኦሳኮ፥ “እስራኤለ ቢታ ኡባ ኑኒ ኪታ የዳና መላ ላፑን ጋላስ ታካ፤ ኑና አሽያ አስ ꬋይኮ ኑኒ ነዉ ኩሸ እማና” ያግዶሶና።

4 ኪተትዳ አሳይ ሳኦል ደእያ በሳ ግብአ ጋክድ ሀ ኦዳ አሳስ ኦድዶሶና፤ አሳ ኡባይ ባንታ ቃላ ꬎቁ ኦꬅድ ዬክዶሶና። 5 ሄ ዎደ ሳኦል ባ ቦራታ ላግድ ጎሻፈ ይሸ፥ “አሳይ ዋንዴ? አይስ ዬኮና?” ያግድ ኦይችስ። ኤንቲ ያበሳ አሳይ ግዳባ እያዉ ኦድዶሶና።

6 ሀ ቃላ ሳኦል ስእዳ ዎደ ፆሳ አያናይ እያ ቦላ ዎልቃን ዎꬍስ፤ ሳኦል ሸነ ኤፅስ። 7 ሳኦል ዋፃ ቦራታ ሙፀረꬅድ፥ “ሳኦላነ ሳሜላ ካልድ፥ ከዮና አሳ ቦራት ሀይሳዳ ሙፀታና” ያግድ ኪተትዳ አሳታ ቦላ እስራኤለ ቢታ ኡባ የድስ።

ሄ ዎደ አሳ ኡባይ ጎዳስ ያይዶሶና፤ ኤንቲ እስ አሳዳ ሀንድ ከይዶሶና። 8 ሳኦል ቤዘቃን ኤንታ ሺሽድ ታይብዳ ዎደ እስራኤለ አሳይ ሄꬑ ፄቱ ሙኩሉ፤ ይሁዳ አሳይ ሀስታሙ ሙኩሉ ግድስ። 9 ኪተትዳ አሳይ፥ “ብድ ያበሳ ጋላዳ አሳስ፥ ‘ዎንቶ ፃልቀይ ምችያ ዎደ ኑኒ ህንተና አሻና ያግድ ኦድተ’ ” ያግዶሶና። ኪተትዳ አሳይ ብድ፥ ያበሳ አሳስ ሄሳ ኦድን፥ ኤንቲ ዳሮ ኡፋይትዶሶና።

10 ያበሳ አሳይ አሞነታኮ፥ “ኑኒ ዎንቶ ህንተዉ ኩሸ እማና፤ ህንተ ኑ ቦላ ዶስዳባ ኦꬅተ” ያግዶሶና።

11 ዎንተꬃ ጋላስ ሳኦል ባ አሳ ሄꬑ ጩጋን ሻክስ። ኤንቲ ሳእ ዎንትያ ዎደ አሞነ አሳይ ዱንካንዳ ጉታ ገልድ፥ ፃልቀይ ምቻና ጋካናዉ አሞነታ ጎይርዶሶና። ጎይረተꬃፈ አትዳይሳት ናምኡ አስ እስፈ ዶናዳ ባዉ ባዉ ባቃቲስ።

12 እስራኤለ አሳይ ሳሜላኮ፥ “ሳኦል ኑ ቦላ ካዎታነ ያግዳ አሳት ኦናንቴ? ኤንቲ ኦነኮ ከስተ፤ ኑ ኤንታ ዎꬋና” ያግስ።

13 ሽን ሳኦል፥ “ሀች ጎዳይ እስራኤለ አሽዳ ግሾ እስ አስካ ሀይቀና” ያግድ ዛርስ።

14 ሳሜል፥ “ሃይተ፤ ጋልጋላ ብድ፥ ያን ሳኦል ካዎ ግደይሳ ዛሪድ ኤርሶስ” ያግስ። 15 ሄሳ ግሾ፥ አሳ ኡባይ ጋልጋላ ብድ፥ ጎዳ ስንꬃን ሳኦል ካዎ ግደይሳ ኤርስዶሶና። ያን እስፈተꬃ ያርሾ ጎዳ ስንꬃን ያርሽዶሶና። ሳኦልነ እስራኤለ አሳ ኡባይ ሄ በሳን ባኣለ ኡፋይሳን ቦንችዶሶና።

12

ሳሜላ ዉርሰꬃ ሃሳያ

1 ሳሜል እስራኤለ ኡባኮ፥ “ህንተ ታዉ ኦድዳ ኡባ ስአዳ፥ ህንተ ቦላ ካዎ ካዎꬃስ። 2 ሀእ ህንተና ካለꬃናዉ ካዎይ ደኤስ። ታኒ ዳሮ ጭማዳ ፑሉማስ፤ ታ ናይት ህንተራ ደኦሶና። ታኒ ታ ናአተꬃፈ ዶማዳ ሀች ጋካናዉ ህንተና ካለꬃስ። 3 ሄኮ፥ ታኒ ህንተ ስንꬃን ኤቃስ፤ ጎዳ ስንꬃንነ እ ትይዳ ካዋ ስንꬃን ታ ቦላ ማርካትተ። ታኒ ኦደ ቦሩ ኤካድና? ኦደ ሀረ ኤካድና? ኦና ጭማድና? ኦና ኡንኤꬃድና? በአሸ በኦናዳ ሀናናዉ ኦደፈ ዎꬋፈ ኤካድና? ሀይሳታፐ እሱዋ ታኒ ኦꬅዳባ ግድኮ ታዉ ኦድተ፤ ታ ቃንፃና” ያግስ።

4 ኤንቲ ዛሪድ፥ “ኔኒ ኑና ጭማባካ፤ ዎይኮ ኑና ኡንኤꬃባካ፤ ነ ኦደ ኩሸፐ አይባካ ኤካባካ” ያግዶሶና።

5 ሳሜል፥ “ህንተ ታ ኩሸን አይ ባላካ ደምቦናይሳ ጎዳይነ እ ትይዳ ካዎይ ሀች ህንተ ቦላ ማርካ” ያግስ።

አሳይ፥ “ኤ፥ ፆሳይ ማርካ” ያግዶሶና።

6 ቃስካ ሳሜል፥ “ሙሰነ አሮና ዶርዳይነ ህንተ ማይዛታ ግብፀፈ ከስዳይ ጎዳ። 7 ሀእ ህንተዉነ ህንተ ማይዛታስ ጎዳይ ኦꬅዳ ፅሎ ኦሶ ኡባስ ታኒ ህንተነራ ጎዳ ስንꬃን ሞተታና መላ ሀይሳን ኤቅተ። 8 ያይቆብነ እያ ሶ አሳይ ግብፀን ደእሽን፥ ግብፀ አሳይ ኤንታ ኡንኤꬅዳ ዎደ ህንተ ማይዛት ጎዳኮ ዋስዶሶና። ጎዳይ ሙሰነ አሮና ኪትስ፤ ኤንቲ ህንተ ማይዛታ ግብፀፈ ከስድ ሀይሳን ዎꬅዶሶና።

9 “ሽን እስራኤለ አሳይ ጎዳ ባንታ ፆሳ ዶግዶሶና። ጎዳይ ኤንታ ሀፆራ ቶራ ሞጮና ስሳራ ኩሸን፥ ፍልስፄመ አሳ ኩሸንነ ሞአበ ካዋ ኩሸን አꬅድ እምን ኤንታ ኦልዶሶና። 10 ኤንቲ፥ ‘ኑኒ ናጋራ ኦꬅዳ፤ ጎዳ አግድ፥ ባኣለነ አስታሮታ ጎይንዳ። ሽን ሀእ ነ ኑና ኑ ሞርከታ ኩሸፐ አሻ፤ ኑኒ ነና ጎይናና’ ያግድ ጎዳኮ ዋስዶሶና። 11 ጎዳይ ገድዮና፥ * ባራቃ፥ † ዮፍታሄነ ሳሜላ ኪትድ፥ ህንተ ዩሾ ኡባን ደእያ ሞርከታ ኩሸፐ ህንተና አሽስ። ያትን፥ ህንተ ሳሮ ደእደታ።

12 “አሞነ ካዎይ ናኦስ ህንተኮ ይዳይሳ በእዳ ዎደ ጎዳይ ህንተ ፆሳይ ህንተ ካዎ ግድኮካ፥ ህንተ፥ ‘አካይ፥ ኑኒ ካዎ ኮዮስ’ ያግደታ። 13 ሀእ ህንተ ዶርዳነ ኦይችዳ ካዎይ ሀይስሽ። ሄኮ፥ ጎዳይ ህንተ ቦላ ካዎꬅስ። 14 ህንተ ጎዳስ ያይኮ፥ እያዉ ኪተትኮ፥ እያ ቃላ ስእኮ፥ እያ ኪታ ቦላ ማካሎና እፅኮ፥ ህንተነ ህንተ ቦላ ካዎትያ ካዎይ ጎዳ ህንተ ፆሳ ካልኮ ኡባባይ ሱራና። 15 ሽን ህንተ ጎዳ ቃላስ ኪተቶና እፅኮነ እያ ኪታ ቦላ ማካልኮ፥ ጎዳ ፕርዳይ ካሰ ህንተ አዋታ ቦላ ይዳይሳዳ ህንተ ቦላካ ያና።

16 “ህዛ ምንድ ኤቅተ፤ ጎዳይ ህንተ አይፍያ ስንꬃን ኦꬃና ግታባ በእተ። 17 ሀእ ግስተ ጫካ ዎደ ግደኔ? ጎዳይ ዳዳነ እራ የዳና መላ ታኒ ጎዳ ዎሳና። ህንተ ካዎ ኦይችድ፥ ጎዳ ስንꬃን አይ መላ ኢታባ ኦꬅዳኮ ህንተ አኬካና” ያግስ።

18 ሳሜል ጎዳ ዎስስ፤ ጎዳይ ሄ ጋላስ ዳዳነ እራ የድስ፤ ሄሳ ግሾ፥ አሳይ ጎዳነ ሳሜላ ዳሮ ያይዶሶና።

19 አሳይ፥ “ኑኒ ካዎ ኦይችድ፥ ኑ ናጋራ ኡባ ቦላ ሀ ኢታተꬃ ጉጅዳ ግሾ ኑኒ ነ አይለት ሀይቆና መላ ኑስ ጎዳ ነ ፆሳ ዎሳርክ” ያግስ።

20 ሳሜል አሳኮ፥ “ያዮፍተ፤ ህንተ ሀ ኢታተꬃ ኡባ ኦꬅደታ፤ ሽን ህንተ ኩመꬃ ዎዛናን ጎዳስ ኪተትተ፤ እያ ካሎ አጎፍተ። 21 ፓꬆናባ ግድያ ግሾ ማዶናነ አሾና ኤቃታ ካሎፍተ። 22 ጎዳይ ባ ግታ ሱንꬃ ግሾ ባ አሳ አገና፤ እ ህንተና ባ አሰ ኦꬃናዉ ኡፋይቴስ። 23 ህንተ ግሾ ዎሳ አጋዳ ጎዳ ቆሆይ ታፐ ሃኮ፤ ታኒ ህንተና ሎኦነ ሱረ ኦግያ ታማርሳና። 24 ጎዳ ያይተ፤ ህንተ ኩመꬃ ዎዛናን አማነትድ፥ እያዉ ኪተትተ፤ ህንተዉ እ ኦꬅዳ ግታባ ሀሳይተ። 25 ሽን ህንተ ዛር ዛር ናጋራ ኦꬅኮ፥ ህንተነ ህንተ ካዎይ ꬋያና” ያግስ።

13

ሳሜል ሳኦላ ሀንቀትስ

1 ሳኦል ካዎትያ ዎደ እያዉ ላይꬅ ሀስታማ፤ እ እስራኤለ ቦላ ናምኡ ላይꬅ ካዎትዳፐ ጉየ፥ 2 እስራኤለታ ግዶፈ ሄꬑ ሙኩሉ አስ ዶርስ። ኤንታፈ ናምኡ ሙኩሉ አሳይ ምክማሳንነ ደረይ ዳርያ ቤተለ ቢታን ሳኦላራ ደኤስ። እስ ሙኩሉ አሳይ ቃስ ብንያመን ደእያ ግብአን ዮናታናራ ደኤስ፤ አትዳ አሳ ሳኦል ኤንታ ሶ ሶ የድስ።

3 ዮናታን ግብአን * ደእያ ፍልስፄመ ኦላንቾታ ኦልስ፤ ፍልስፄመ አሳይ ሄሳ ስእዶሶና። ሄሳፈ ጉየ፥ ሳኦል፥ “እብራወት ሀይሳ ስኦ” ግድ ቢታ ኡባን ሞይዘ ፑንስስ። 4 ሳኦል ፍልስፄመ አሳ ኦልድ ፆንዳይሳ እስራኤለ አሳይ ስእዶሶና፤ እስራኤለ አሳይ ፍልስፄመ አሳ ማታን እፀትዳይሳታ ግደይሳ ኤርዶሶና። እስራኤለ አሳይ ሳኦላ ካላናዉ ፄገትድ ጋልጋላን ሺቅዶሶና።

5 ፍልስፄመ አሳይ እስራኤለ አሳ ኦላናዉ ሄꬑ ሙኩሉ ፓራ ጋረታራ፥ ኡሱፑን ሙኩሉ ፓራ አሳታራነ አባ ዶናን ደእያ ሻፈዳ ዳርዳ ኦላንቾታራ ሺቅዶሶና። ኤንቲ ብድ፥ ቤት-አዌናፐ ዶሎሀ ባጋራ ደእያ ምክማሳን ዙግድ ኡትዶሶና። 6 እስራኤለ አሳይ ሳእ ኤንታዉ ኢታ ግደይሳነ ኦላንቾት ዳጋምዳይሳ በእዳ ዎደ ጎንጎሎን፥ ቡረን፥ ዛላ ግዶን፥ ካካን፥ ሃꬃ ኦላን ቆሰትዶሶና። 7 እብራወታፐ ጉꬃት ዮርዳኖሰ ሻፋ ፕንድ፥ ጋደነ ጋላዳ ቢታ ብዶሶና። ሽን ሳኦል ጋልጋላን አትስ፤ እያራ ደእያ ኦላንቾት ኡባይ ያሻን ኮኮርዶሶና።

8 ሳኦል ሳሜል ኬርዳ ላፑን ጋላስ ጋካናዉ ጋምእስ፤ ሽን ሳሜል ጋልጋላ ይቤና፤ ያትን፥ ሳኦላራ ደእያ ኦላንቾት ላለተꬅ ዶምዶሶና። 9 ሄሳ ግሾ፥ ሳኦል፥ “ፁሳ ያርሾነ እስፈተꬃ ያርሾታ ታዉ ኤህተ” ያግድ፥ ፁሳ ያርሾ ያርሽስ። 10 ሳኦል ፁሳ ያርሹዋ ያርሽድ ፖልዳፐ ጉየ ሳሜል ይስ። ያትን፥ ሳኦል ሳሜላ ሞካናዉ ካረ ከይስ።

11 ሳሜል፥ “ሀ ኔኒ ኦꬅዳባይ አይቤ?” ያግድ ሳኦላ ኦይችስ።

ሳኦል፥ “አሳይ ላለታናዉ ማትዳይሳ፥ ነካ ግዳ ዎድያን ያናዉ ጋምእዳይሳነ ፍልስፄመት ምክማሳን ሺቅዳይሳ ታኒ በአስ። 12 ሄሳ ግሾ፥ ‘ፍልስፄመት ታራ ኦለታናዉ ጋልጋላ ዎꬋና ሀኖሶና፤ ታኒ ጎዳ ማዶ ኦይቻብከ’ ጋዳ ቆፓስ። ያትን፥ ፁሳ ያርሾ ያርሻናይስ ታዉ አቶናባ ግድስ” ያግድ ዛርስ።

13 ሳሜል፥ “ኔኒ ቦዛባ ኦꬃዳሳ፤ ጎዳይ፥ ነ ፆሳይ ነዉ እምዳ ኪታ ናጋባካ። ኔኒ ናግዳኮ ጎዳይ ሀች ነ ካዎተꬃ እስራኤለ ቦላ መርናዉ ምንꬃናሽን። 14 ሽን ሀእ ነ ካዎተꬃይ ጋምኤና፤ ኔኒ ጎዳ ኪታ ናጋቦና ግሾ፥ ጎዳይ ባ ዎዛናዳ ኦꬅያ አስ ደምስ፤ ባ አሳ ካለꬃና መላ እያ ዶርስ” ያግስ።

15 ሳሜል ጋልጋላፐ ደንድድ፥ ብንያመን ደእያ ግብአ ብስ። ሳኦል ባራ ደእያ አሳ ታይብን፥ አሳይ ኡሱፑን ፄቱ ግድስ። 16 ሳኦል፥ እያ ናኣ ዮናታንነ ኤንታራ ደእያ አሳይ ብንያመን ደእያ ግብአን ጋምእዶሶና፤ ፍልስፄመ አሳይ ምክማሳን ዱንካንዶሶና። 17 ፍልስፄመ ኦላንቾት ሄꬑ ጩጋን ሻከትድ ከይዶሶና። ኤንታፈ እስ ጩጋይ ሹኣላ ቢታን ደእያ ኦፍራኮ ስሚድ ብስ፤ 18 ናምአንꬆይ ቤት-ሆሮናኮ ብስ፤ ሄꬓንꬆ ጩጋይ መላ ቢታ ስንꬃን ደእያ ሳቦይማ ዛንጋራ ዱገ ፄልያ ዛዋ ኦግያ ኦይክድ ብስ።

19 ፍልስፄመ አሳይ፥ “እብራወት ማሸነ ቶራ ቆፆፎ” ግዳ ግሾ፥ እስራኤለ ቢታን ብራታ ቆፅያ አስ ባዋ። 20 ሄሳ ግሾ፥ እስራኤለ አሳይ ባንታ ማራሻ፥ ኮንተ፥ ካልታነ ባጫ ፖሽሳናዉ ፍልስፄመ ቦሶና። 21 ማራሻነ ኮንተ ፖሽሳናዉ ሆስፑን ግራመ ዴፅያ ብራ ቃንፆሶና፤ ካልታነ ፆፀ ፖሽሳናዉ ኦይዱ ግራመ ቃንፆሶና። 22 ሄሳ ግሾ፥ ኦላ ጋላስ ሳኦልነ እያ ናኣ ዮናታን አትሽን፥ ሀራታ ኩሸን ቶርነ ማሽ ባዋ። 23 ፍልስፄመ ጩጋይ ምክማሳ ፕንꬅ ባናዉ ከይስ።

14

ዮናታን ፍልስፄመታ ኦልስ

1 እስ ጋላስ ሳኦላ ናአይ ዮናታን ባ ኦላ ሚሽያ ቶክያ ፓንꬃኮ ሀይሳዳ ያግስ፤ “ሃያ፤ ሄፍንꬃን ደእያ ፍልስፄመት ዱንካንዳ ጉታ አነ ቦስ” ያግስ። ሽን ባ አዋስ ሄሳ ኦድቤና።

2 ሄ ዎደ ሳኦል ግብአ ማታን ምግሮናን፥ ኦሮማነ ምꬃ ጋርሳን ደኤስ። እያራ ኡሱፑን ፄቱ አሳት ደኦሶና። 3 ሴሎን ጎዳ ካህነ ግድዳ ኤል ናአይ፥ ካህነይ ፍንሃስ የልዳ እካቦዳ እሻይ፥ አክፁባ ናአይ፥ አክይ ኤፉደ ማእድ፥ ኤንታ ግዶን ደኤስ። ዮናታን ኤንታ ግዶን ባይናይሳ ኦንካ ኤርቤና።

4 ዮናታን ፍልስፄመት ዱንካንዳ ጉታ ፕናናዉ ብያ ኦግያ ቦላ ኡሻቻ ባጋንነ ሀድርሳ ባጋን፥ እሶይ ቦፀፃ፥ ሀንኮይ ሳና ጌተትያ ናምኡ ፖፀትዳ ግታ ዛላት ደኦሶና። 5 ዛላታፐ እሶይ ፑደሀ ባጋን ምክማሳ ስንꬃን ደእያ ዎደ፥ እሶይ ቃስ ዱገሀ ባጋን ግብአ ስንꬃን ደኤስ።

6 ዮናታን ባ ኦላ ሚሽያ ቶክያ ፓንꬃኮ፥ “ሃያ፤ ሀ ቃፃረትቦና አሳይ ዱንካንዳ ጉታ አነ ቦስ። ጎዳይ ኑ ግሾ ኦለቶና አገና፤ ዳሮ አሳን ግድን ጉꬃ አሳን፥ አሻናይስ ጎዳ ፆነና” ያግስ።

7 እያ ኦላ ሚሽያ ቶከይስ፥ “ኔኒ ቆፕዳባ ኡባ ኦꬃ፤ ጉየ ጎፓ፤ ታ ዎዛናይ ኔራ ደኤስ” ያግስ።

8 ዮናታን፥ “ያኮ ሃያ፤ ሄፍንꬅ ፕንድ አሳስ በንቶስ። 9 ኤንቲ፥ ‘ኑኒ ህንተኮ ያና ጋካናዉ ያን ናግተ’ ጊኮ፥ ኑኒ ደእያ በሳን ናጋናፐ አትሽን፥ ኤንታኮ ቦኮ። 10 ሽን ኤንቲ፥ ‘ኑኮ ሃ ዪተ’ ጊኮ፥ ኑኒ ኤንታኮ ከያና። ሄስ ጎዳይ ኤንታ ኑ ኩሸን አꬅድ እምዳይሳስ ማላ ግዳና” ያግስ።

11 ኤንቲ ናምአይ ከይድ ፍልስፄመታስ በንትዳ ዎደ ፍልስፄመት፥ “ሄኮ፥ እብራወት ባንታ ቆሰትዳ ኦላፈ ዙምድ ከዮሶና” ያግዶሶና። 12 ፍልስፄመ ኦላንቾት፥ ዮናታናነ ኦላ ሚሽያ ቶከይሳ ፄግድ፥ “ሃ ኑኮ ከይተ፤ ኑኒ ህንተና እስባ በሳና” ያግዶሶና።

ሄሳ ግሾ፥ ዮናታን ባ ኦላ ሚሽያ ቶከይሳኮ፥ “ታና ካላዳ ሀ ከያ። ጎዳይ ኤንታ እስራኤለ ኩሸን አꬅድ እሚስ” ያግስ።

13 ዮናታን ባ ኦላ ሚሽያ ቶከይሳ ካለꬅድ፥ ቶሆንነ ኩሸን ዙምድ ከይስ። ፍልስፄመታ ዮናታን ሾጭድ የግን፥ እያ ኦላ ሚሽያ ቶከይስ ካልድ ኤንታ ዎꬍስ። 14 ሄ ኮይሮ ኦላን ዮናታንነ እያ ኦላ ሚሽያ ቶከይስ ባጋ ቦራ ሶ ጋደን ላታሙ ግድያ አስ ዎꬍዶሶና። 15 ሄሳፈ ጉየ፥ ጉታንንን ጎሻን፥ ኦላስ ከይዳ አሳትነ ናጎን ደእያ ፍልስፄመት ዳጋምዶሶና። ቢት ቃፅስ፤ ሄ ዳጋማይ ፆሳፈ ኪተትስ።

16 ሳኦል ብንያመ ቢታን፥ ግብአን ዎꬅዳ ዎችያ አሳት፥ ፍልስፄመ ኦላንቾት ያራ ሃራ ፕስክ ግድ ላለተይሳ በእዶሶና። 17 ያትን፥ ሳኦል ባራ ደእያ አሳኮ፥ “አነ ኦላንቾታ ሺሽድ ኑ ግዶፈ ኦን ብዳኮ በእተ” ያግስ። ኤንቲ ሺሽድ ታይብያ ዎደ ዮናታንነ እያ ኦላ ሚሽያ ቶከይስ ባይናይሳ በእዶሶና።

18 ሳኦል ካህንያ አክያ፥ “ፆሳ ታቦትያ ሃ ኤካዳ ያ” ያግስ። ሄ ዎደ ታቦተይ እስራኤለራ ደኤስ * 19 ሳኦል ካህንያራ ሃሳይሽን፥ ፍልስፄመት ዱንካንዳ ጉታን ዎጫማይ ዳር ዳር ብስ። ሄሳ ግሾ፥ ሳኦል ካህንያ፥ “ታቦትያፐ ነ ኩሽያ ከሳ” ያግስ።

20 ሄሳፈ ጉየ፥ ሳኦልነ እያ ኦላንቾት ሺቅድ ኦላ ብዶሶና። ፍልስፄመ አሳ ኡባይ ሀናና ባ ꬋይድ፥ ባንታ ማሻን እሶይ እሱዋ ቡꬅዶሶና። 21 ካሰ ፍልስፄመ አሳራ ዎላ ኦላ በሳ ብዳ እብራወት ኤንታ አግድ፥ ሳኦላራነ ዮናታናራ ደእያ እስራኤለ አሳራ ዋላከትዶሶና። 22 ደረይ ዳርያ ኤፍሬማ ቢታን ቆሰትዳ ሀራ እስራኤለትካ ፍልስፄመት ባቃተይሳ ስእዶሶና። ኤንትካ እስራኤለታራ ዋላከትድ የደꬆ ኦይክዶሶና። 23 ጎዳይ ሄ ጋላስ እስራኤለ አሳ አሽስ። ቤት-አዌናፐ ሄፍንꬅ ጋካናዉ ኦላይ ካንꬅስ።

ዮናታና ኤሳ ሙሳ

24 ሄ ጋላስ እስራኤለ አሳይ ኮሻን ላባንዶሶና። ሳኦል፥ “ሳእ ቃማናፐ ስን ታኒ ታ ሞርከታ ሀሎ ከዮና ደእሽን፥ ካꬅ ምያ ኦንካ ባደትዳይሳ ግዶ” ያግድ አሳ ጫቅስድ ዎꬅስ። ሄሳ ግሾ፥ ኦላንቾታፐ ካꬅ ዶናኮ ሺሽዳ አስ ኦንካ ባዋ።

25 ኦላንቾት ኡባይ ዎራ ግዶ ገልያ ዎደ ምꬃ ቦላ ኤስ ደኤስ። 26 ኤንቲ ዎራ ግዶን ኤስ ፆከይሳ በእዶሶና፤ ሽን ጫቁዋ ያይዳ ግሾ፥ እስ አስካ ባ ኩሽያ ዶናኮ ሺሽበና። 27 ሽን ዮናታን እያ አዋይ አሳራ ኦዳ ቃችዳይሳ ስእቤና። ሄሳ ግሾ፥ ባ ኩሸን ደእያ ፃምአ ፄራ እልሎ ኤሳን የድ ከስድ፥ ላጭን እያ አይፈይ ፄልስ። 28 ሄሳፈ ጉየ፥ ኦላንቾታፐ እሶይ፥ “ነ አዋይ ኦላንቾታ ኡባ፥ ‘ሀች ካꬅ ምያ አስ ባደትዳይሳ ግዶ’ ያግድ፥ ጫቅስድ ዎꬅስ፤ አሳ ኡባይ ላባንዳይ ሄሳሳ” ያግስ።

29 ዮናታን፥ “ታ አዋይ ቢታስ መቶ መꬍስ። ታኒ ሀ ኤሳፈ ጉꬃራ ላጭዳ አይ መላ ምንዳኮ በአ። 30 አሳይ ባ ሞርከታፐ ድእዳ ካꬃፈ ሀች ምዳባ ግድያኮ ሎኦሽን፤ ኤንቲ ዎꬋና ፍልስፄመታ ታይቦይካ አይ መላ ዳራነሽን” ያግስ።

31 ሄ ጋላስ እስራኤለ አሳይ ምክማሳፐ ኤሎና ጋካናዉ ፍልስፄመታ ሾጭ ስሚድ ዳቡርዶሶና። 32 ኤንቲ ድእዳ ዶርሳታ፥ ሚዛታነ ማራታ ሹክድ ሱꬃ ጉሶና ምዶሶና። 33 እስ አስ ሳኦላኮ፥ “ሄኮ፥ አሳይ ሱꬃራ ደእያ አሾ ምድ፥ ጎዳ ስንꬃን ናጋራ ኦꬆሶና” ያግስ።

ሳኦል፥ “ህንተ ናጋራ ኦꬅደታ፤ ግታ ሹቹ ጎንዶርስድ ኤለ ታኮ ሃ ሺሽተ” ያግስ። 34 ሄሳፈ ጉየ፥ “አሳ ግዶ ብድ፥ ‘ህንተ እሶይ እሶይ ህንተ መሄታነ ዶርሳታ ታኮ ሃ ኤህተ፤ ሀይሳን ዎጋዳ ሹክድ ሚተ። ሱꬃራ ደእያ አሾ ምድ፥ ጎዳ ስንꬃን ናጋራ ኦꬆፕተ’ ያጋ” ያግስ።

ሄሳ ግሾ፥ ሄ ቃማ እሶይ እሶይ ባ ቦራ ኤህድ ያን ሹክዶሶና። 35 ሳኦል ሄ በሳን ጎዳስ ያርሾ በሲ ግምብስ፤ ጎዳስ ያርሾ በሲ ግምብሽን ሀይስ እያዉ ኮይሮ።

36 ሳኦል፥ “ሀች ቃማ ፍልስፄመታ ካል፥ ብድ ሳእ ዎንታና ጋካናዉ ኤንታባ ኡባ ቦንቆስ፤ ኤንታፈ እሱዋካ አሾና ዎꬎኦስ” ያግስ።

ኤንቲ፥ “ኤሮ፥ ነና ሎእዳባ ኦꬃ” ያግድ ዛርዶሶና።

ሽን ካህነይ፥ “አነ ፆሳ ሸነይ አይበኮ ኦይቾስ” ያግስ።

37 ሄሳ ግሾ፥ ሳኦል፥ “ፍልስፄመ አሳ ካላዳ ቦ? ኔኒ ኤንታ እስራኤለ ኩሸን አꬃዳ እማኔ?” ያግድ ፆሳ ኦይችስ። ሽን ሄ ጋላስ ፆሳይ እያዉ ዛሮ እምቤና።

38 ሳኦል፥ “ካለይሳታ ፄግድ፥ ኡባይ ሃይተ፤ ሀች አይባ ናጋር ኦሰትዳኮ አነ ቆርድ ደሞስ። 39 እስራኤለ አሽያ ደኦ ጎዳይ ኤርያ መላ። ታ ናአ ዮናታና ግድኮካ፥ ሀይቃናዉ በሴስ” ያግስ። ሽን አሳፐ እስ አስካ ዶና ፖግቤና።

40 ሄሳፈ ጉየ፥ ሳኦል እስራኤለ አሳኮ፥ “ህንተ ኡባይ ያ ባጋን ኤቅተ፤ ታንነ ታ ናኣ ዮናታን ሀ ባጋን ኤቃና” ያግስ።

አሳይ፥ “ኤሮ፥ ነና ሎእዳባ ኦꬃ” ያግዶሶና።

41 ሄሳፈ ጉየ፥ ሳኦል፥ “ታዉ ልከ ዛሮ እማ” ያግድ ጎዳ እስራኤለ ፆሳ ዎስስ። ሳማይ ሳኦላ ቦላነ ዮናታና ቦላ ዎꬍን አሳይ ጌይስ። 42 ቃስ ሳኦል፥ “ታ ቦላነ ታ ናኣ ዮናታና ቦላ ሳማ የግተ” ያግስ። ሳማይ ዮናታና ቦላ ዎꬍስ።

43 ሳኦል ዮናታና፥ “አነ ኔኒ ኦꬅዳባ ኦዳ” ያግስ።

ዮናታን፥ “ታኒ ጉꬃ ኤሳ እልሎ ታ ፃምኣ ፄራን ቦቻዳ ላጫስ። ሄኮ ታኒ ሀይሳን ደአይስ፤ ሀይቆስ ጊገታስ” ያግስ።

44 ሳኦል፥ “ዮናታና፥ ኔኒ ሀይቆና እፅኮ፥ ፆሲ ታና ፕርዶ” ያግስ።

45 ሽን አሳይ ሳኦላኮ፥ “ዮናታን፥ እስራኤለስ ሄሳ መላ ግታ ፆኑዋ ኤህዳይስ ሀይቃኔ? ሄስ ፖሎ ሀነና! ደኦ ፆሲ ኤርያ መላ! እያ ሁጵያፐ እስ ብናንካ ቢታን ዎና። እ ሀች ሀይሳ ፆሳ ማዶን ኦꬅስ” ያግዶሶና። ያትድ አሳይ ዮናታና አሽን፥ እ ሀይቆፐ አትስ።

46 ሄሳፈ ጉየ፥ ሳኦል ፍልስፄመ አሳ የደይሳ አግን ኤንቲ ባንታ ቢታ ስምዶሶና።

47 ሳኦል እስራኤለ ቦላ ካዎትዳፐ ጉየ፥ ኡባ ባጋራ ደእያ ባ ሞርከታ ኦልስ። ሄሳትካ፥ ሞአበታ፥ አሞነታ፥ ኤዶመታ፥ ሱባ ካዎታነ ፍልስፄመታ። ኦላናዉ ብዳ በሳ ኡባን ፆንስ። 48 እ ምንድ ኦለትስ፤ አማለቃታ ፆንስ፤ እስራኤለ አሳ ቦንቀይሳታ ኩሸፐ አሽስ።

49 ሳኦላ አደ ናይት ዮናታና፥ የሱዋነ ማልክሳ፤ እያዉ ባይራ ናኤ ሱንꬃይ መራቦ፤ ካሎ ናኤ ሱንꬃይ መልኮሎ። 50 እያ ማችያ፥ አክማሳ ናእያ አክናሆሞ። እያ ቶራ ሞጮናይ እያ አዋ እሻ ኔራ ናኣ አበኔራ። 51 ሳኦላ አዋ ቂስነ አበኔራ አዋ ኔር አብኤላ ናይታ።

52 ሳኦል ደእዳ ላይꬃ ኡባን ፍልስፄመታራ ሞርከተꬃን ኦለትዳ መላ ደእስ። ምኖ አስ ዎይኮ ፃላ አስ ደምዳ ዎደ ኡባን እ ሄ ኡራ ባ ኦላንቾታን ጉጄስ።

15

ሳኦል ቦረትስ

1 ሳሜል ሳኦላኮ፥ “ባ አሳ እስራኤለ ቦላ ኔኒ ካዎታናዳ ትያና መላ ጎዳይ ኪትዳይ ታና። ሄሳ ግሾ፥ ጎዳ ቃላ ስአ። 2 ኡባፈ ዎልቃማ ጎዳይ ሀይሳዳ ያጌስ፤ ‘እስራኤለት ግብፀፈ ከይድ ያ ዎደ አማለቃት ኦገን ኤንታራ ኤቀትዳ * ግሾ ታኒ አማለቃታ ሴራና። 3 ሀእ ባዳ አማለቃታ ሾጫ፤ ኤንታዉ ደእያባ ኡባ ፖሎ ꬋይሳ። ኤንታ አሾፋ፤ ማጫነ አደ፥ ናይታነ ዮጋ ናይታ፥ ሚዝነ ዶርሰ፥ ግማለነ ሀረ ኡባ ዎꬋ’ ” ያግስ።

4 ሳኦል አሳ ፄግድ፥ ፀላመ ጌተትያ በሳን ታይብስ። ታይብያ ዎደ እስራኤለፐ ናምኡ ፄቱ ሙኩሉ ቶሆ ኦላንቾታ፤ ይሁዳፐ ታሙ ሙኩሉ አስ ደምስ። 5 ሳኦል አማለቃታ ካታማ ብድ እስ ሻፋን ቆሰትድ ኡትስ። 6 ሳኦል፥ “እስራኤለት ግብፀፈ ከይያ ዎደ ህንተ ኤንታዉ ኬህዳ ግሾ ታኒ ህንተና አማለቃታራ እስፈ ꬋይሶና መላ ደንድድ ኤንታ ግዶፈ ከይተ” ያግድ ቄና አሳስ ኦድስ። ያትን ቄና አሳይ አማለቃታ ግዶፈ ከይድ ብዶሶና።

7 ሳኦል አማለቃታ ሀውላፐ ዶምድ፥ ግብፀፈ ዶሎሀ ባጋን ደእያ ሹራ ጋካናዉ ሾጭስ። 8 አማለቃታ ካዋ አጋጋ ፓፃ ድእስ፤ እያ አሳ ኡባ ማሻን ዎꬍድ ዉርስስ። 9 ሽን ሳኦልነ እያ ኦላንቾት፥ አጋጋነ ሎኦ ዶርሳታ፥ ሚዛታ፥ አንቃራ ማራታነ ማራዘታ፥ ሄሳዳካ ሀራ ሎኦባታ ኡባ አሽዶሶና። ኤንቲ ሀይሳታ ፖሎ ዎꬋናዉ ኮይቦኮና፤ ሽን ኤንቲ ላፋታነ ፓꬆናይሳታ ꬋይስዶሶና።

10 ጎዳይ ሳሜላኮ፥ 11 “ሳኦል ታና ካለይሳ አግድ፥ ታ ኪታ ናግቦና ግሾ፥ ታኒ ሳኦላ ካዎꬅዳይሳን ቂሮታስ” ያግስ። ሳሜል ሄሳ ስእዳ ዎደ ኡንኤትድ ቃማ ኩመꬅ ጎዳኮ ዋስስ።

12 ሳሜል ዎንታ ጉራ ደንድድ፥ ሳኦላራ ጋሄታናዉ ብስ። ሽን አሳይ፥ “ሳኦል ቃርመሎሳ ካታማ ብድ፥ ያን ባና ሀሳይስያ ሀዉልተ ኤስዳፐ ጉየ፥ ጋልጋላ ዎꬍስ” ያግድ ኦድዶሶና።

13 ሳሜል ሳኦላ ደምዳ ዎደ ሳኦል ሳሜላኮ፥ “ጎዳይ ነና አንጆ፤ ታኒ ጎዳ ኪታ ፖላስ” ያግስ።

14 ሽን ሳሜል ሳኦላኮ፥ “ያትን፥ ሀ ታኒ ስእያ ዶርሳ ዋሶይነ መሄ ዋሶይ አይቤ?” ያግስ።

15 ሳኦል፥ “ኦላንቾት ሀይሳታ አማለቃታፐ ኤህዶሶና፤ ኤንቲ ጎዳስ፥ ነ ፆሳስ ያርሻናዉ፥ ኡባፈ ሎእያ ዶርሳታነ መሄታ አሽዶሶና፥ ሽን ሀራታ ኡባ ꬋይስዳ” ያግስ።

16 ሳሜል፥ “አነ አጋጋ፤ ጎዳይ ዝነ ቃማ ታዉ ኦድዳባ ታ ነዉ ኦዳና” ያግስ።

ሳኦል፥ “ኤሮ ኦዳ” ያግስ።

17 ሳሜል ዛሪድ፥ “ነ አይፈ ስንꬃን ነ ጉꬃ ግድኮካ፥ እስራኤለ ዘረꬃስ ካዎ ግዳብኪ? እስራኤለ ቦላ ካዎታና መላ ጎዳይ ነና ትይስ። 18 ጎዳይ፥ ‘ኔኒ ባዳ ኢታ ግድዳ አማለቃታ ኩመꬅ ꬋይሳ፤ ኤንቲ ዉራና ጋካናዉ ዎꬋ’ ያግድ ኪትስ። 19 ያትን፥ አይስ ጎዳስ ኪተታብኪ? ድኦስ ያረታዳ ጎዳ ስንꬃን አይስ ኢታባ ኦꬃዲ?” ያግስ።

20 ሳኦል፥ “ታኒ ጎዳስ ኪተታስ፤ እ ታና ኪትዳይሳዳ ባዳ አማለቃታ ዎꬋ ዉርሳስ፤ ኤንታ ካዋ አጋጋ ኤሀስ። 21 ሽን ኦላንቾት ድኡዋፐ ሎእያ ዶርሰነ መህያ ጎዳስ፥ ነ ፆሳስ፥ ጋልጋላን ያርሻናዉ ኤህዶሶና” ያግስ።

22 ሳሜል፥ “ጎዳይ ባ ቃላስ ኪተተይሳን ኡፋይተይሳ መላ ፁሳ ያርሾንነ ሀራ ያርሾን ኡፋይቲ? ሄኮ፥ ኪተተꬅ ያርሾፈ አꬌስ፤ እያ ስስ ዶርሳ ሞꬎ ያርሸይሳፈ አꬌስ። 23 ጌላተꬅ ማሮꬆ ናጋራ መላ፤ ቃስ ኦቶሮይ ኢታ ኤቃ ጎይኖ መላ። ኔኒ ጎዳ ቃላ እፅዳ ግሾ ጎዳይ ነ ካዎ ግዶና መላ እፅስ” ያግስ።

24 ሳኦል፥ “ታኒ ናጋራ ኦꬃስ፤ ጎዳ ኪታነ ነ ቃላ ቶቻስ። ታኒ አሳስ ያይዳ ግሾ ኤንቲ ግዳባ ኦꬃስ። 25 ሀእ ታ ናጋራ አቶ ጋርክ፤ ታኒ ጎዳ ጎይናና መላ ታራ የꬋርክ” ያግስ።

26 ሳሜል፥ “ታኒ ኔራ ስማዳ ቢከ፤ ኔኒ ጎዳ ቃላ እፅዳ ግሾ ነ እስራኤለ ቦላ ካዎ ግዶና መላ ጎዳይ እፅስ” ያግስ።

27 ሳሜል ባናዉ ደንድን፥ ሳኦል እያ ማኡዋ ማጫራ ኦይክን፥ ማኦይ ዳከትስ። 28 ሳሜል፥ “ጎዳይ ሀች እስራኤለ ካዎተꬃ ኔፐ ዳክድ ኔፐ ሎእያ ሀራ አሳስ እሚስ። 29 እስራኤለ ቦንቾይ፥ ፆሳይ ዎርዶተና ዎይኮ ባ ቆፋ ላመና፤ ባ ቃላ ላማናዉ እ አስ ግደና” ያግስ።

30 ሳኦል፥ “ታኒ ናጋራ ኦꬃስ፤ ሽን ታ ቢታ ጭማታ ስንꬃንነ እስራኤለ አሳ ስንꬃን ታና ቦንቻ። ታኒ ጎዳ፥ ነ ፆሳ ጎይናና መላ ታራ የꬋርክ” ያግድ ዎስስ።

31 ሄሳ ግሾ፥ ሳሜል እያራ እስፈ ብን፥ ሳኦል ጎዳ ጎይንስ።

32 ሳሜል፥ “አማለቃታ ካዋ አጋጋ ታኮ ኤህተ” ያግስ።

አጋግ ኮኮርሸ * ሳሜላኮ ይድ፥ “ቱማ ሀይቆይ ሀይሳዳ ጫሚ?” ያግስ። †

33 ሳሜል አጋጋኮ፥ “ነ ማሻይ ማጫሳ ናይታፐ መላ አሽዳይሳዳ ነ አያካ ማጫሳ ግዶን ናይታፐ መላ አታና” ያግስ። ሳሜል አጋጋ ጎዳ ስንꬃን ጋልጋላን ቃንፀረꬅስ።

34 ሳሜል ደንድድ፥ ራማ ብስ፤ ሳኦልካ ባ ሶ ግብአ ብስ። 35 ሳሜል ሀይቃና ጋካናዉ ሳኦላ በአናዉ ስሚድ ብቤና፥ ሽን ሳሜል ሳኦላ ግሾ ዬክስ። ሳኦላ እስራኤለ ቦላ ካዎ ኦꬅዳይሳስ ጎዳይ አዛንስ።

16

ዳዊቲ ካዎተꬃስ ትየትስ

1 ጎዳይ ሳሜላኮ፥ “እስራኤለ ቦላ እ ካዎ ግዶና መላ ታኒ እፅዳ ሳኦላስ ኔኒ አዉደ ጋካናዉ ዬካይ? አነ ካጨን ዛይተ ኩንꬃዳ ቤተለመ አድያ እሰየኮ ባ፤ ካዎ ግዳና መላ ታኒ እያ ናይታ ግዶፈ እሱዋ ዶራ ዎꬃስ” ያግስ።

2 ሳሜል፥ “ታኒ ዋናዳ ቦ? ሳኦል ስእድ ታና ዎꬋና” ያግስ።

ጎዳይ፥ “እስ ኡስ ኤካ ባዳ፥ ‘ታኒ ጎዳስ ያርሻናዉ ያስ’ ያጋ። 3 እሰየካ ያርሾስ ፄጋ። ነ ኦꬃናባ ታ ነና በሳና፤ ታ ነና በሰይሳ ትያ” ያግስ።

4 ሳሜል ጎዳይ ኦድዳይሳ ኦꬅስ፤ ቤተለመ ብድ ካታማ ጭማታራ ጋሄትዳ ዎደ ኤንቲ ኮኮርሸ እያኮ ይድ፥ “ነ ሳሮ ያዲ?” ያግድ ኦይችዶሶና።

5 ሳሜል፥ “ኤ፥ ሳሮ ያስ፤ ታ ጎዳስ ያርሻናዉ ያስ፤ ህንተካ ጌይድ ታራ ያርሾስ የꬍተ” ያግስ። ቃስ እሰየነ እያ ናይታ ጌሽድ ኤንታ ያርሾስ ፄግስ።

6 ኤንቲ ያ ጋክያ ዎደ ሳሜል እሰየ ናኣ ኤልያባ በእድ፥ “ቱማ እያ ስንꬃን ኤቅዳ፥ ጎዳይ ትያ ኡራይ ሀይሳ” ያግድ ቆፕስ።

7 ሽን ጎዳይ ሳሜላ፥ “እያ ማላ ዎይኮ እያ አዱሳተꬃ ፄሎፋ፤ ታኒ እያ ካꬋስ። ታኒ ጎዳይ አስ በኤይሳዳ በእከ፤ አስ ሶምኦ በኤስ፥ ሽን ጎዳይ ዎዛና በኤስ” ያግስ።

8 እሰየይ አብናዳበ ፄግድ፥ ሳሜላ ስን አꬅን፥ ሳሜል፥ “ጎዳይ ሀይሳካ ዶርቤና” ያግስ። 9 እሰየይ ሳማ አꬅን፥ ሳሜል፥ “ጎዳይ ሀይሳካ ዶርቤና” ያግስ። 10 ሄሳዳ ኦꬅድ፥ እሰየይ ባ ናይታ ላፑናታ ሳሜላ ስን አꬅስ፤ ሽን ሳሜል እሰየኮ፥ “ጎዳይ ሀይሳታ ዶርቤና” ያግስ። 11 ሳሜል፥ “ነዉ ደእያ አደ ናይት ሀይሳታ ፃላሌ?” ያግድ እሰየ ኦይችስ።

እሰየይ፥ “ኡባፈ ካሎ ናአይ አትስ፤ ሽን እ ዶርሰ ሄማናዉ ብስ” ያግስ።

ሳሜል፥ “ኪታዳ እያ ኤህሳ፤ እ ያና ጋካናዉ ኑ ማናዉ ኡቶኮ” ያግስ። 12 እሰየይ ኪትድ ናኣ ኤህስስ፤ ሄ ናአይ አርሰ፤ አይፈይ ሎኦነ ማላ ሎኦ ናአ።

ጎዳይ ሳሜላ፥ “ታ ዶርዳይ ሀይሳ ግድያ ግሾ ደንዳ ኤቃዳ ትያ” ያግስ። 13 ሳሜል ካጨን ኩምዳ ዛይተ ኤክድ፥ እያ እሻታ ስንꬃን ዳዊታ ትይስ። ሄ ጋላሳፐ ዶምድ፥ ጎዳ አያናይ ዳዊታ ቦላ ዎልቃን ዎꬍስ። ሄሳፈ ጉየ፥ ሳሜል ደንድድ፥ ራማ ብስ።

ዳዊቲ ሳኦላ ጋꬎን

14 ጎዳ አያናይ ሳኦላፐ ሻከትን ጎዳፐ ኪተትዳ ኢታ አያናይ ሳኦላ ዋይሴስ። 15 ሳኦላ አይለት፥ “ፆሳፈ ኪተትዳ ኢታ አያናይ ነና ዋይሴስ። 16 ኑኒ ዲꬅ ዲፅያ አስ ኮይድ ኤሀና መላ ኑ ጎዳይ ባ አይለታ ኪቶ። ፆሳፈ ኪተትዳ ኢታ አያናይ ነና ኦይክያ ዎደ ሄ ኡራይ ዲꬅ ዲፅኮ ነዉ ሎኦ ግዳና” ያግዶሶና።

17 ሳኦል ባ አይለታ፥ “ዲꬅ ዲፅያ አስ ኮይድ ታዉ ኤህተ” ያግስ።

18 አይለታፐ እሶይ፥ “ቤተለመን እሰየስ ዲꬅ ዲፅያ እስ ናእ ደኤስ። ሄ ናአይ ፃላነ ቶራንቾ። እ ማላ ሎኦነ ጭንጫ፤ ጎዳይ እያራ ደኤስ” ያግስ።

19 ሳኦል እሰየኮ ኪትድ፥ “ዶርሰ ሄምያ ነ ናኣ ዳዊታ ታዉ የዳ” ያግስ። 20 እሰየይ ኡይꬁነ ኦጎሮ ዎይነ ኡሹ ሀረን ጫንድ፥ እስ ኮለ ጎሽስድ ባ ናኣ ዳዊታራ ሳኦላስ የድስ።

21 ዳዊቲ ሳኦላኮ ይድ ኦሶ ዶምስ። ሳኦል ዳዊታ ዳሮ ዶስስ፤ ዳዊቲ ሳኦላስ ኦላ ሚሸ ቶከይሳ ግድስ። 22 ሳኦል፥ “ዳዊቲ ታዉ ኦꬅሸ ታ ማታን ጋምኦ፤ ታኒ እያ ዶሳስ” ያግድ እሰየኮ ኪትስ።

23 ሄሳፈ ስምን፥ ፆሳፈ ኪተትዳ ኢታ አያናይ ሳኦላ ኦይክያ ዎደ ኡባን ዳዊቲ ዲꬅ ኤክድ ዲፄስ። እ ዲፅያ ዎደ ኢታ አያናይ ሳኦላ የዴስነ እያዉ ሎኤስ።

17

ዳዊታነ ጎልያዳ

1 ፍልስፄመት ባንታ ኦላንቾታ ይሁዳን ደእያ ሶኮ ጌተትያ በሳን ኦላስ ሺሽዶሶና። ኤንቲ ሶኮፐነ አዜቃፐ ግዶን ደእያ ኤፌስ-ዳምማ ጌተትያ በሳን ሺቅድ ኡትዶሶና። 2 ሳኦልነ እስራኤለት ኤላ ዛንጋራን ሺቅድ፥ ፍልስፄመታራ ኦለታናዉ ከይዶሶና። 3 ፍልስፄመ ኦላንቾት እስ ባጋ ዙማ ቦላ ሳልፕን፥ እስራኤለት ሀንኮ ባጋ ዙማን ሳልፕዶሶና፤ ዛንጋራይ ኤንታዉ ግዶን ደኤስ።

4 ጋተ ካታማን ደእያ ጎልያዳ ጌተትያ እስ ቶራ ቃራ አደይ ፍልስፄመት ዱንካንዳ ጉታፐ ከይስ፤ እያ ጌሳይ ኡሱፑን ዋꬋነ ታካꬎ። 5 እ እሻታማነ ላፑን ክሎ ግራመ ዴፅያ ናሰ ብራታ ፁሩረ ማእስ፤ ቃስ ናሰ ብራታ ባርኔፃ ባ ሁጰን ዎꬅስ። 6 ናሰ ብራታ ጋምባለ ባ ቶሆን አꬅስ፤ ባ ሀሽያን ናሰ ብራታ ቶራ ቶክስ። 7 እያ ቶራ ቶማይ ዋንዳራሸ መላ ኦርደ፤ እያ ቶራ አይፈይ ላፑን ክሎ ግራመ ዴፄስ፤ እያ ጎንዳልያ ቶክያ እስ አደይ እያ ስንꬃን ሄመቴስ።

8 ጎልያድ ኤቅድ ባ ቃላ ꬎቁ ኦꬅድ፥ “እስራኤለ ኦላንቾታ ቦላ ሀይሳዳ ያግድ ጋይሬስ፤ ህንተ ዋናና ግድ ኦላስ ከይደቲ? ታኒ ፍልስፄመ አስ፤ ህንተ ቃስ ሳኦላ አይለታ ግደከቲ? አነ ህንተ ግዶፈ እስ አስ ዶርተ፤ ሄ አደይ ታኮ ዱገ ዎꬎ። 9 ሄ አደይ ታራ ኦለትድ ታና ዎꬍኮ፥ ኑኒ ህንተ አይለ ግዳና፤ ሽን ታኒ እያ ፆናዳ ዎꬍኮ ህንተ ኑ አይለ ግዳናነ ኑስ ሃረታና” ያግስ። 10 ቃስካ ሄ ፍልስፄመ አደይ፥ “ታኒ ሀች እስራኤለ ኦላንቾታ ማንዳይስ፤ ታዉ እስ አስ እምተ፤ አነ ናምአይ ኦለታና” ያግስ። 11 ሳኦልነ እስራኤለት ፍልስፄመ አድያ ቃላ ስእድ ዳጋምዶሶና፥ ዳሮ ያይዶሶና።

12 ዳዊቲ ይሁዳ ቢታን ቤተለመን ደእያ ኤፍራታ አድያ እሰየ ናአ። እሰየስ ሆስፑን አደ ናይት ደኦሶና፤ ሳኦላ ካዎተꬃ ላይꬃን እሰየይ ዳሮ ላይꬅ ደእዳ ጭማ። 13 እሰየ ሄꬑ ባይራ አደ ናይት ሳኦላ ካልድ ኦላ ብዶሶና። ኤንታ ሱንꬃይ:- ባይራይ ኤልያባ፤ ካሎይ አምናዳበ፤ ሄꬓንꬆይ ሳማ። 14 ዳዊቲ ናይታ ኡባፈ ካሎ፤ ባይራ ሄꬑ ናይት ሳኦላ ካልዶሶና። 15 ሽን ዳዊቲ ባ አዋ ዶርሳታ ሄማናዉ ሳኦላ ማታፐ ቤተለመ ስመረቴስ።

16 ሄ ፍልስፄመ አደይ ኦይታሙ ጋላስ ዎንታነ ኦማርስ ይድ እስራኤለታ ማንዴስ።

17 እስ ጋላስ እሰየይ ባ ናኣ ዳዊታ ሀይሳዳ ያግስ፤ “ሀ ጫጨትዳ ትያፐ ላታሙ ክሎ ግራመነ ሀ ታሙ ኡይꬃታ ኤካዳ ነ እሻታስ ኤፋዳ ነ እሻት ዱንካንዳ ጉታ ኤለ ጋꬃ። 18 ሀ ታሙ ኑካ ፕላ ኤንታ ሻላቃስ ኤፋ፤ ነ እሻት ዋን ደእያኮ በአዳ፥ ኤንቲ ሳሮ ደኤይሳስ ማላታ ኤንታፈ ኤካዳ ያ። 19 ካዎይ ሳኦል፥ ነ እሻትነ እስራኤለ አሳ ኡባይ ፍልስፄመታራ ኦለትሸ ኤላ ዛንጋራን ደኦሶና” ያግስ።

20 ዳዊቲ ጉራ ደንድድ ዶርሳታ ሀራ አስ ሄንꬅድ፥ እሰየይ ኪትዳባ ጫን ኤክድ ብስ። እስራኤለ ኦላንቾት ባንታ ቃላ ꬎቁ ኦꬅድ ጋይርሸ ኦላስ ከይሽን ዳዊቲ ጋክስ። 21 እስራኤለትነ ፍልስፄመት እሶይ እሱዋኮ ስሚድ ሳልፕዶሶና። 22 ዳዊቲ ባ ኤህዳባ ሽንቀ ናገይሳ ኩሸን ዎꬅድ፥ ኦላ ሳልፕያ ግዶ ዎፅ ብድ፥ ባ እሻታ ሳሮꬅስ። 23 ዳዊቲ ባ እሻታራ ሃሳይሽን፥ ጋተፐ ይዳ ቶራ ቃራይ፥ ፍልስፄመ ጎልያድ ባ ሳልፕያፈ ጋፃ ከይድ ካሰይሳዳ እስራኤለታ ማንድሽን ዳዊቲ ስእስ። 24 እስራኤለ አሳ ኡባይ ሄ አድያ በእዳ ዎደ ዳሮ ያይድ ባቃትዶሶና።

25 እስራኤለ አሳይ እሶይ እሱዋኮ፥ “ሀ ከይያ አድያ በእደቲ? እ ቱማ እስራኤለ ማንዳናዉ ከይስ። ሀ አድያ ዎꬍያ ኡራስ ካዎይ ሳኦል ዳሮ ሻሎ እማና፤ ባ ናእዉካ እያዉ እማና፤ እያ አዋ ኬꬃ አሳይ እስራኤለን ካዎ ጊራ ጊረና” ያግዶሶና።

26 ዳዊቲ ባ ማታን ኤቅዳ አሳ፥ “ሀ ፍልስፄመ አድያ ዎꬍድ፥ ሀ ዬላ እስራኤለፐ ደንꬅያ ኡራስ አይበ ኦሰታናይ? ሀ ቃፃረትቦና ፍልስፄመይ ደኦ ፆሳ ኦላንቾታ ማንደይ እ ኦኔ?” ያግድ ኦይችስ።

27 ኤንቲ፥ “ሀ አድያ ዎꬍያ ኡራስ ሀይስ ሀይስ ኦሰታና” ያግድ ካሰይሳዳ ዛርዶሶና።

28 ዳዊቲ አሳራ ኦደተይሳ እያ ባይራ እሻይ ኤልያብ ስእድ፥ ዳዊታ ቦላ ሸነ ኤፅስ። “ኔኒ ሀ በሳ አይስ ያዲ? ሄ ጉꬃ ዶርሳታ ባዞን ኦደስ የጋዲ? ነ ኦቶሩዋነ ነ ዎዛና ኢታተꬃ ታ ኤራይስ፤ ኔኒ ኦላ በአናዉ ያዳሳ” ያግስ።

29 ዳዊቲ፥ “ታኒ ሀእ አይ ኦꬃድና? ሀር አቶሽን ኦደታናዉካ ዳንዳእክና?” ያግስ። 30 ዳዊቲ ባ እሻ አግድ፥ ሀራ አሳኮ ስሚድ፥ ካሰይሳዳ ኦይችን አሳይ እያዉ ካሰይሳዳ ዛርዶሶና።

31 ዳዊቲ ኦድዳይሳ ስእዳ አሳይ ሳኦላስ ኦድን፥ ሳኦል ዳዊታ ፄግስስ። 32 ዳዊቲ ሳኦላኮ፥ “ሀ አድያ ጋሶን ኦደ ዎዛንካ ትልኦፎ፤ ታኒ ነ አይለይ ባዳ፥ ሀ ፍልስፄመ አድያራ ኦለታና” ያግስ።

33 ሳኦል ዳዊታኮ፥ “ኔኒ ናአ፤ እ ባ ናአተꬃፈ ዶምድ ኦላ ሜዘትድ ድጭዳ ግሾ፥ ሀ ፍልስፄመ አድያራ ኔኒ ኦለታናዉ ዳንዳአካ” ያግስ።

34 ሽን ዳዊቲ፥ “ታኒ፥ ነ አይለይ ታ አዋ ዶርሳታ ሄምያ ዎደ ጋሞይ ዎይኮ ጋርማፌለይ ከይድ ዶርሰ ኦይክያ ዎደ፥ 35 እያ ካላ ባዳ እያ ዶናፐ ዎꬃ ኤካይስ። ታኮ ስምያ ዎደ ቆꬍያ ጩላዳ ዎꬋይስ። 36 ታኒ ነ አይለይ ጋሞነ ጋርማፌለ ዎꬋስ፤ ሀ ቃፃረትቦና ፍልስፄመ አደይ ደኦ ፆሳ ኦላንቾታ ጉꬅዳ ግሾ እ ኤንታፈ እሱዋዳ ሀናና። 37 ጋሞፈነ ጋርማፌለፐ ታና አሽዳ ጎዳይ፥ ሀ ፍልስፄመ አድያ ኩሸፐ ታና አሻና” ያግስ።

ሳኦል ዳዊታኮ፥ “ባ፥ ጎዳይ ኔራ ግዶ” ያግስ።

38 ሳኦል ባ ማኡዋ ዳዊታ ማይዝስ፤ ዳዊታ ሁጰን ናሰ ብራታ ባርኔፃ ዎꬅስ፤ ናሰ ብራታ ፁሩርያ ዳዊታ ማይዝስ። 39 ዳዊቲ ባ ኦላ ማኡዋ ቦላ ማሻ ዳንጭድ ሄመትድ በእስ። ሽን ሄሳ መላ ማኦ ማእድ ኤሮና ግሾ ሄመታናዉ ዳንዳእቤና።

ሄሳ ግሾ፥ ዳዊቲ ሳኦላኮ፥ “ታኒ ሀይሳ መላ ማኦ ማአዳ ሜዘታቦና ግሾ ሀይሳራ ባናዉ ዳንዳእከ” ያግድ ኦላ ማኡዋ ቃርስ። 40 ዳዊቲ ባ ሄንꬃ ፃምአ ኦይክድ፥ ሻፋፐ እቻሹ ሙሉሙቀ ሹቹ ዶር ኤክድ፥ ባ ሄንꬃ ቃርፂታን የግድ፥ ባ ያምባርሻ ኦይክድ፥ ጎልያዳኮ ሺቅስ።

41 ጎልያድ ባ ጎንዳልያ ቶክያ አድያራ እስፈ ሄመትሸ ዳዊታኮ ማትስ። 42 እ ዳዊታ ትሽ ኦꬅ ፄልድ፥ ዳዊቲ አርሰ፥ ማላ ሎኦነ ናአ ግደይሳ በእድ ካꬍስ። 43 እ ዳዊታኮ፥ “ኔኒ ፃምአ ኦይካዳ ታኮ ያናዉ ታና ካና ጋዲ?” ያግስ። ባ ፆሳታ ሱንꬃን ዳዊታ ባድስ። 44 ካልድ ዳዊታኮ፥ “ሃያ፤ ታኒ ነ አሹዋ ሳሎ ካፎታስነ ሳአ ዶአታስ እማና” ያግስ።

45 ዳዊቲ፥ “ኔኒ ማሻ፥ ቶራነ ጉምባ ኦይካዳ ታኮ ያሳ፤ ሽን ታኒ ኡባፈ ዎልቃማ ጎዳ ሱንꬃን፥ ኔኒ ጉꬅዳ እስራኤለ ኦላንቾታ ፆሳ ሱንꬃን ነ ቦላ ያይስ። 46 ሀች ጎዳይ ነና ታ ኩሸን አꬅድ እማና፤ ታኒ ነና ሾጫና፤ ነ ቆꬍያ ሙጫ ሆላና። ፍልስፄመ ኦላንቾታ አሀ ሳሎ ካፎታስነ ሳአ ዶአታስ ሀች እማና። ሄ ዎደ እስራኤለን ፆሲ ደኤይሳ ሳአን ደእያ አሳ ኡባይ ኤራና። 47 ጎዳይ ባ አሳ አሻናዉ ቶራ ዎይኮ ማሸ ኮዮናይሳ ሀይሳን ሺቅዳ አሳ ኡባይ ኤራና። ኦላይ ጎዳባ ግድያ ግሾ፥ እ ህንተና ኡባ ኑ ኩሸን አꬅድ እማና” ያግስ። 48 ፍልስፄመ አደይ ደንድድ፥ ዳዊታራ ኦላ ጋሄታናዉ ሺቅዳ ዎደ ዳዊቲ እያራ ጋሄታናዉ ኦላ ደምባ ዎፅድ ብስ። 49 ዳዊቲ ባ ቃርፂታን ኩሸ የድድ፥ እስ ሹቹ ኤክ ያምባርድ፥ ፍልስፄመ አድያ ሶምኡዋን ጫድስ። ሹቻይ እያ ሶምኡዋ ሉክድ ገልስ፤ ያትን፥ አደይ ባ ሶምኡዋራ ሳአን ኩንድስ።

50 ዳዊቲ ፍልስፄመ አድያ ያምባርሻንነ ሹቻን ፆንስ። ዳዊቲ ባ ኩሸን ማሽ ባይና ፍልስፄመ አድያ ጫድድ ዎꬍስ። 51 ዳዊቲ ዎፅ ብድ፥ እያ ቦላ ከይ ኤቅድ፥ እያ ዎꬍድ፥ ፍልስፄመ አድያ ማሻ ሾሁዋፐ ሾድድ፥ እያ ቆꬍያ ሙጭ የግስ።

ፍልስፄመት ባንታ ቶራ ቃራይ ሀይቅዳይሳ በእዳ ዎደ ባቃትዶሶና። 52 እስራኤለ አሳይነ ይሁዳ አሳይ ደንድድ ገሬርሸ፥ ፍልስፄመታ ጋተነ ኤቅሮና ፐንገታ ጋካናዉ የደꬅዶሶና። ፍልስፄመ አሳ አሀይ ጋተነ ኤቅሮና ጋካናዉ ሻእራይማ ኤፍያ ኦግያ ኡባን ኩንድስ። 53 እስራኤለ አሳይ ፍልስፄመታ የደꬅ ስሚድ፥ ኤንቲ ዱንካንዳ ጉታ ቦንቅዶሶና። 54 ዳዊቲ ፍልስፄመ አድያ ሁጵያ የሩሳላመ ኤህስ፤ ሽን ፍልስፄመ አድያ ኦላ ሚሽያ ባ ዱንካንያ ግዶን ዎꬅስ።

55 ዳዊቲ ፍልስፄመ አድያራ ኦለታናዉ ብሽን፥ ሳኦል በእድ፥ ቶራ ሞጮና አበኔራ፥ “ሀ ናአይ ኦደ ናኤ?” ያግድ ኦይችስ።

አበኔር ዛሪድ፥ “ካዋዉ፥ ቱማ ነ አሾ ታኒ እያ ኤርከ” ያግስ።

56 ካዎይ ዛሪድ፥ “ሀ ናአይ ኦደ ናኤኮ አነ ኦይቻ” ያግስ።

57 ዳዊቲ ፍልስፄመ አድያ ዎꬍድ ስምዳ ዎደ አበኔር እያ ሳኦላ ስን ኤህስ። ሄ ዎደ ዳዊቲ ሙጭዳ ፍልስፄመ አድያ ሁጵያ ባ ኩሸን ኦይክድ ኡትስስ። 58 ሳኦል፥ “ታ ናአዉ፥ ነ ኦደ ናኤ?” ያግድ ኦይችስ።

ዳዊቲ ዛሪድ፥ “ታኒ ቤተለመን ደእያ ነ ኦሳንቹዋ፥ እሰየ ናአ” ያግስ።

18

ዳዊታነ ዮናታና

1 ዳዊቲ ሳኦላራ ሃሳያ ዉርስዳፐ ጉየ፥ ሳኦላ ናአይ ዮናታን ዳዊታራ ዳሮ ማታ ዳቦተꬅ መꬍስ፤ ዮናታን ዳዊታ ባ ሸምፑዋዳ ዶስስ። 2 ሄ ጋላሳፐ ዶምድ፥ ሳኦል ዳዊታ ባራ ዎꬅስ፤ ባ አዋ ሶ ጉየ ስሞና መላ ድግስ። 3 ዮናታን ዳዊታ ባ ሁጰዳ ዶስያ ግሾ እያራ ጫቅስ። 4 ዮናታን ባ ማእዳ ካባ፥ ባ ኦላ ማኡዋ፥ ባ ማሻ፥ ባ ዶንግያነ ባ ሳቅያ ከስድ ዳዊታስ እሚስ።

5 ሳኦል ኪትዳ ኡባ ዳዊቲ ናገትድ ኦꬅያ ግሾ፥ ሳኦል ዳዊታ ባ ኦላንቾታ ግዶን ሀላቃ ኦꬅድ ሹምስ። ሄስ አሳ ኡባነ እያ ሞርናታ ኡፋይስስ።

6 ዳዉተ ፍልስፄመ አድያ ጎልያዳ ዎꬍን፥ አሳይ ሶ ስምያ ዎደ ማጫሳይ ኡፋይሳ የꬅ የፅሸነ ዱርሸ፥ ካራቦ ባቅሸነ ዲꬅ ዲፅሸ፥ ካዋ ሳኦላ ሞካናዉ እስራኤለ ካታማታ ኡባፈ ከይዶሶና። 7 ማጫሳት ዱርሸ፥

“ሳኦል ሙኩላታ ዎꬍስ፤

ዳዊቲ ታሙ ሙኩላታ ዎꬍስ”

ያግድ የፅዶሶና። 8 ሳኦላ ሀ የꬃይ ሻትን፥ ዳሮ ሀንቀትስ። ሳኦል ባ ቆፋን፥ “ዳዊቲ፥ ‘ታሙ ሙኩላታ ዎꬋዳሳ ግድ፥ ታና ሙኩላታ ዎꬋዳሳ’ ግዶሶና። ያትን፥ ካዎተꬃፈ አትሽን ሀር አይብ አትዴ?” ያግስ። 9 ሄ ዎደፐ ዶምድ ሳኦል ዳዊታ ቃናተ አይፈን ፄሌስ።

10 ዎንተꬃ ጋላስ ኢታ አያን ፆሳፈ ኪተትድ ሳኦላ ኦይክን፥ ሳኦል ባ ሶን ኤልሞቴስ። ዳዊቲ ካሰይሳዳ ዲꬅ ዲፅሽን ሳኦል ቶራ ባ ኩሸን ኦይክድ ኡትስ። 11 እ፥ “ዳዊታ ጎዳራ ጋꬃዳ ስካና” ያግ ቆፕድ ቶራ ፆንግስ። ሽን ዳዊቲ ናምኡ ቶሆ እያፐ አትስ።

12 ጎዳይ ሳኦላ አግድ ዳዊታራ ደእያ ግሾ ሳኦል ዳዊታ ያይስ። 13 ሳኦል ዳዊታ ባ ስንꬃፈ ሃሳናዉ ኮይድ ሙኩሉ ኦላንቾታስ ሀላቃ ኦꬅስ። ያትን፥ ዳዊቲ ባ ጩጋ ኦላስ ካለꬅስ። 14 ጎዳይ ዳዊታራ ደእያ ግሾ እ ኦꬅያባይ ኡባይ እያዉ እንጀቴስ። 15 ዳዊቲ ኦꬅያባ ኡባይ እንጀተይሳ ሳኦል በእድ እያዉ ዳሮ ያይስ። 16 ሽን ዳዊቲ ኤንታ ኦላን ካለꬅያ ግሾ እስራኤለ አሳይነ ይሁዳ አሳ ኡባይ እያ ዶሶሶና።

17 ሳኦል ዳዊታኮ፥ “ታ ናአ ባይርያ መራባ ሀናሹ፤ ታኒ እዮ ነዉ ማቾ እማና፤ ኔኒ ምኖ አስ ግዳ፤ ጎዳ ኦላ ኦለታ” ያግስ። ሳኦል ባ ዎዛናን፥ “ታኒ እያ ቦችከ፤ ፍልስፄመት እያ ዎꬎ” ያግድ ቆፕስ። 18 ሽን ዳዊቲ፥ “ካዎራ ቦሎታናዉ ታኒ ኦኔ? ታ ሶ አሳይ አይቤ? ዎይኮ ታ አዋ ያራይ እስራኤለ አሳ ግዶን አይቤ?” ያግስ። 19 ሽን ሳኦላ ናእያ መራባ ዳዊታስ እመትያ ዎደይ ጋክን፥ ማሆላ አድያ አድርኤላስ እመታሱ።

20 ግዶሽን፥ ሳኦላ ናእያ መልኮላ ዳዊታ ዶሳሱ፤ ሳኦል ሄሳ ስእድ ኡፋይትስ። 21 እ ባ ዎዛናን፥ “እያዉ ፅሄ ግዳና መላነ ፍልስፄመት እያ ዎꬋና መላ ታኒ ምልኮሎ ዳዊታስ እማና” ያግድ ቆፕስ። ሄሳ ግሾ፥ ሳኦል ዳዊታ፥ “ኔኒ ታራ ቦሎታናዉ ናምአንꬆ ቃዳ ነዉ እማስ” ያግስ።

22 ሳኦል ባ ኦሳንቾታ ፄግድ፥ “ ‘ካዎይ ነናን ኡፋይትስ፤ እያ አይለት ኡባይ ነና ዶሶሶና፤ ሀእ ኔኒ ካዉዋራ ቦሎታ’ ያግድ ዱማ ዳዊታስ ኦድተ” ያግድ ኪትስ።

23 ሳኦል ግዳይሳዳ ኤንቲ ዳዊታስ ኦድዶሶና። ሽን ዳዊቲ፥ “ካዎራ ቦሎታናይስ ህንተዉ ላፋባ ዳንዬ? ታኒ ማንቆነ ኤረቶና አስ” ያግድ ዛርስ።

24 ሳኦላ ሞርናት ዳዊቲ ግዳባ ሳኦላስ ኦድዶሶና። 25 ሳኦል ባ አይለታኮ፥ “ዳዊታስ ሀይሳዳ ያግድ ኦድተ፤ ‘ካዎይ ባ ሞርከታ ሀሎ ከያናዉ ፄቱ ፍልስፄመ አሳታ ቃራትድ ኤሀና መላፐ አትሽን፥ ኔፐ ሀራ ኮይታ ኮየና’ ያግተ” ያግስ። ሳኦል ሄሳ ግዳይ ዳዊቲ ፍልስፄመታ ኩሸን ሀይቃና መላ ቆፕዳ ግሾሳ።

26 ሳኦላ አይለት ሳኦል ግዳባ ዳዊታስ ኦድዶሶና፤ ካዋራ ቦሎታናይስ ዳዊታ ኡፋይስስ። ዎደይ አꬋናፐ ስን፥ 27 ዳዊቲነ እያ አሳይ ደንድ ብድ ፍልስፄመታፐ ናምኡ ፄቱ አሳ ዎꬍዶሶና። ዳዊቲ ካዋራ ቦሎታናዉ ሄ አሳታ ቃራት ኤህድ፥ ካዋስ ኩመꬅ ታይብድ ሼꬍስ። ሳኦል ባ ናእዉ መልኮሎ ዳዊታስ እሚስ።

28 ሳኦል ጎዳይ ዳዊታራ ደኤይሳነ እያ ናእያ ምልኮላ ዳዊታ ዶሰይሳ ኤርስ። 29 ሳኦል ዳዊታስ ካሰይሳፈ አꬅድ ያይስ። ሳኦል ባ ደኦ ላይꬃ ኡባን ዳዊታስ ሞርከ ግድስ።

30 ፍልስፄመ ኦላንቾት ኦላስ ከስ አግቦኮና። ሽን ኦላስ ከይዳ ዎደ ኡባን ሳኦላ ቶራ ሞጮናታፐ አꬅድ ፆኖይ ሀነይ ዳዊታሳ፤ ሄሳ ግሾ እ ኤረትዳ አስ ግድስ።

19

ሳኦል ዳዊታ ዎꬋናዉ ኮይስ

1 ዳዊታ ዎꬋና መላ ሳኦል ባ ናኣ ዮናታናስነ ባ ኦሳንቾታስ ኦድስ። ሽን ሳኦላ ናአይ ዮናታን ዳዊታ ዳሮ ዶሴስ። 2 ሄሳ ግሾ፥ ዮናታን ዳዊታኮ፥ “ታ አዋይ ሳኦል ነና ዎꬋናዉ ኮይያ ግሾ ዎንቶ ዎንታ ነና ናጋ፤ እስ በሳን ቆሰታዳ ደኣሻ። 3 ታኒ ታ አዋራ ባዳ፥ ኔኒ ቆሰትዳ ጋድያን ኤቃና፤ ታኒ ነባ እያዉ ኦዳዳ፥ እያፐ ስእያባ ነዉ ኦዳና” ያግድ ኪትስ።

4 ዮናታን ዳዊታ ናሽድ፥ ባ አዋ ሳኦላኮ ሀይሳዳ ያግስ፤ “ካዎይ ባ አይልያ ዳዊታ ቆህድ ናጋራ ኦꬆፎ፤ እ ነና ቆህቤና፤ እ ኦꬅዳባይ ነና ዳሮ ጎእስ። 5 እ ፍልስፄመ አድያ ዎꬍዳ ዎደ ባ ሸምፑዋስ ቃትቤና። ጎዳይ እስራኤለ ኡባስ ግታ ፆኖ እሚስ፤ ሄሳ በአዳ ነካ ኡፋይታዳሳ። ያትን፥ ኔኒ ጌሻ አስ ቆሀናዉ አይስ ቆፓይ? ጋሶይ ባይና ዳዊታ ዎꬋናዉ አይስ ኮያይ?” ያግስ።

6 ሳኦል ዮናታን ኦድዳባ ስእድ፥ “ደኦ ፆሲ ኤርያ መላ፥ ታኒ ዳዊታ ዎꬍከ” ያግድ ጫቅስ።

7 ዮናታን ዳዊታ ፄግድ ኤንቲ ኦደትዳባ ኡባ እያዉ ኦድስ። ያትድ ዳዊታ ሳኦላኮ ኤህን ዳዊቲ ካሰይሳዳ ሳኦላራ ደእስ።

8 ፍልስፄመታራ ዛሪድ ሀራ ኦል ደንድስ፤ ዳዊቲ ከይድ ፍልስፄመታራ ኦለትድ፥ ኤንታ ግታ ሾቹ ሾጭን፥ ኤንቲ እያ ስንꬃፈ ባቃትዶሶና።

9 ሄሳፈ ስምን፥ ሳኦል ቶራ ኦይክድ ባ ሶን ኡትዳሽን፥ ኢታ አያን ጎዳፐ ኪተትድ እያ ኦይክስ። ያትን፥ ዳዊቲ ዲꬅ ዲፅሽን፥ 10 ሳኦል ዳዊታ ጎዳራ ጋꬅድ ስካናዉ ቶራ ፆንግስ፤ ሽን ዳዊቲ እያፐ ደሽ ግድ አትን፥ ቶራይ ጎዳን ቶከትስ። ሄ ቃማ ዳዊቲ ከስ ኤክድ ባቃትስ።

11 ዳዊታ ኬꬃን ናግድ ዎንታ ዎꬋና መላ ሳኦል አሰ ኪትስ።

ዳዊታ ማችያ መልኮላ፥ “ሀች ቃማ ኔኒ ነ ሸምፑዋ አሾና እፅኮ፥ ዎንቶ ሀይቃሳ” ያጋዳ ዳዊታስ ኦዳሱ። 12 ምልኮላ ዳዊታ ማስኮተራ ከስን፥ ዳዊቲ ከስ ኤክድ ባቃትስ። 13 ሄሳፈ ጉየ መልኮላ ኤቃ ምስለ ኤካዳ አርሳን ዝንእሳሱ፤ ሁጰሶን ዴሻ እክሰ ዎꬃዳ አፍላ ማይዛሱ።

14 ዳዊታ ኦይክድ ኤሀና መላ ሳኦል አሰ ኪትን ምልኮላ፥ “ዳዊቲ ሳከትስ” ያጋሱ።

15 ዳዊታ በአና መላ ሳኦል ሄ አሳታ ጉየ ኪትድ፥ “ታኒ ዳዊታ ዎꬋና መላ እያ አልጋራ ቶክድ ኤክ ዪተ” ያግስ። 16 ሽን አሳት ሶ ገልያ ዎደ ኤቃ ምስለይ አርሳን ዝንእዳይሳነ እያ ሁጰሶን ዴሻ እክሰይ ደኤይሳ ደምዶሶና።

17 ሳኦል መልኮሎ፥ “ኔኒ አይስ ሀይሳዳ ኦꬃዳ ታና ጭማዲ? ታ ሞርከይ ከስ ኤካና መላ አይስ ኦꬃዲ?” ያግስ።

ምልኮላ ዛራዳ፥ “እ ታኮ፥ ‘ታና ከሳዳ የዳ፤ እፅኮ ታ ነና ዎꬋና’ ያግስ” ያጋሱ።

18 ዳዊቲ ከስ ኤክድ ራማን ደእያ ሳሜላኮ ብድ ሳኦል ባና ኦꬅዳ ኡባ እያዉ ኦድስ። ዳዊትነ ሳሜል ናዮታ ብድ ያን ኡትዶሶና። 19 ሳኦል ዳዊቲ ራማን ደእያ ናዮታን ደኤይሳ ስእስ። 20 ዳዊታ ኦይክድ ኤሀና መላ አሰ ያ ኪትስ። ሽን ናበ ጩጋይ ሳሜላ ካለꬁዋን ትንብተ ኦድሽን በእዳ ዎደ ሳኦል የድዳ አሳታ ቦላ ፆሳ አያናይ ዎꬍን፥ ኤንትካ ትንብተ ኦድዶሶና። 21 ሳኦል ሄሳ ስእዳ ዎደ ሀራ አስ የድስ፤ ኤንትካ ቃስ ትንብተ ኦድዶሶና። ሳኦል ሄꬓንꬆ አሰ የድን ኤንትካ ትንብተ ኦድዶሶና። 22 ዉርሰꬃን፥ ሳኦል ባ ሁጰን ራማ ብድ፥ ሴኩን ደእያ ግታ ኦላ ጋክድ፥ “ሳሜልነ ዳዊቲ አዉን ደኦና?” ያግድ ኦይችስ።

ኤንቲ፥ “ህንን ራማን ደእያ ናዮታን ደኦሶና” ያግድ ዛርዶሶና።

23 ሄሳ ግሾ፥ ሳኦል ራማን ደእያ ናዮታ ብስ፤ ቃስ ፆሳ አያናይ እያ ቦላካ ዎꬍን፥ ራማን ደእያ ናዮታ ጋካናዉ ትንብተ ኦድሸ ብስ። 24 እ ባ ማኡዋ ቃርድ፥ ሳሜላ ስንꬃን ትንብተ ኦድስ፤ ጋላስነ ቃማ ኩመꬅ ካሎ ዝንእስ። አሳይ፥ “ሳኦልካ ናበታፐ እሱዋ ግድደየ” ገይስ ሄሳሳ።

20

ዮናታን ዳዊታ ማድስ

1 ዳዊቲ ራማን ደእያ ናዮታፐ ባቃትድ፥ ዮናታናኮ ብድ፥ “ታኒ አይ ኦꬃድና? ታ ባላይ አይቤ? ነ አዋይ ታና ዎꬋናዉ ኮየይ ታኒ እያ አይ ቆህኔ?” ያግድ ኦይችስ።

2 ዮናታን፥ “ሄስ ኔፐ ሃኮ፤ ኔኒ ሀይቃካ። ጉꬃባ ግድን፥ ግታባ ግድን፥ ታ አዋይ ታፐ ቆስድ አይኮካ ኦና። ታ አዋይ ታፐ አይስ ሄሳ ቆስዴ? ሄስ ሀነና” ያግድ ዛርስ።

3 ሽን ዳዊቲ፥ “ነ ታና ዶሰይሳ ነ አዋይ ሎይꬅ ኤሬስ። እ ባ ዎዛናን፥ ዮናታን ሀ ኦዳ ኤሮፖ፤ እ ኤርኮ አዛናና” ያግስ። ሽን፥ “ደኦ ፆሲ ኤርያ መላ፥ ነ ሸምፖይ ኤሮ፤ ታፐነ ሀይቆፐ ግዶን እስ ታንጎ ፃላል አትስ” ያግድ ጫቅስ።

4 ዮናታን፥ “ኔኒ ኦꬃ ግዳባ አይባካ ታኒ ነዉ ኦꬃና” ያግስ።

5 ዳዊቲ ዛሪድ፥ “ዎንቶ አጌና ፄሮ ባኣለ ቦንችያ ጋላስ፤ ታኒ ካዉዋራ ካꬅ ማናዉ ኮሼስ። ሽን ዎንት ፔእን ኦማርስ ጋካናዉ ታኒ ጋደን ቆሰታና። 6 ነ አዋይ ታና ኮይኮ፥ ኔኒ፥ ‘ዳዊቲ ባ አሳራ ላይꬃ ያርሾ ያርሽያ ዎደ ግድያ ግሾ ባ ሶ ቤተለመ ባናዉ ታና ኦይችድ ብስ’ ያጋ። 7 እ፥ ‘ያኮ ሎኦ’ ጊኮ፥ ታዉ ነ አይልያስ ሳሮ፤ ሽን እ ሀንቀትኮ፥ እ ታና ቆሀናዉ ባ ዎዛናን ቆፕዳይሳ ሄሳን ኤራ። 8 ሽን ኔኒ ታዉ ነ አይልያስ ሎኦባ ኦꬃ፤ ኔኒ ታራ ነ አይልያራ ጎዳ ስንꬃን ጫቃዳሳ። ታኒ ባላ ግድኮ፥ ታና ነ ዎꬋ፤ ነ አዋስ ታና አꬃዳ እሞፋ” ያግስ።

9 ዮናታን፥ “ሄስ ኔፐ ሃኮ፤ ታ አዋይ ነና ቆሀናዉ ቆፕዳባ ታ ኤርዳኮ፥ ነዉ ኦድክና?” ያግስ።

10 ዳዊቲ “ነ አዋይ ነዉ ኢታ ዛሮ ዛርኮ፥ ታዉ ኦዳናይ ኦኔ?” ያግድ ኦይችስ።

11 ዮናታን፥ “ሃያ፤ ጋደ ቦስ” ያግን፥ ናምአይ ጋደ ብዶሶና።

12 ዮናታን ዳዊታኮ፥ “ጎዳይ እስራኤለ ፆሳይ ኤሮ፥ ታኒ ዎንት ፔእን ታ አዋይ ነባ ግያባ ስአዳ ነዉ እ ቆፕያ ቆፋይ ሎኦ ግድኮ ታኒ ኪታዳ ነና ኤርሳና። 13 ሽን ታ አዋይ ነና ቆሀናዉ ኮያባ ግድኮ፥ ሄሳ ታኒ ነና ኤርሶናነ ኔኒ ሳሮን ከሳ ኤካና መላ ኦꬆና እፅኮ፥ ጎዳይ ታና ፕርዶ፤ ጎዳይ ታ አዋራ ግድዳይሳዳ ኔራ ግዶ። 14 ታ ደኦ ላይꬃ ኡባን ታ ሀይቆና መላ ጎዳ ሲቁዋ ታና በሳ። 15 ጎዳይ ዳዊታ ሞርከታ ኡባ ቢታፈ ꬋይስያ ዎደካ ነ ሲቁዋ ታ ሶ አሳስ በሳ” ያግስ።

16 ሄሳ ግሾ፥ ዮናታን፥ “ጎዳይ ዳዊታ ሞርከታ ፕርዶ” ያግድ ዳዊታ ሶ አሳራ ጫቅስ። 17 ዮናታን ዳዊታ ባ ሁጰዳ ዶስያ ግሾ፥ “ኔኒ ታና ቱማ ዶሰይሳ ቆንጭሳናዉ ታዉ አነ ናምአንꬆ ጫቃ” ያግስ።

18 ሄሳፈ ጉየ፥ ዮናታን፥ “ዎንቶ አጌና ፄሮ ባኣለ ቦንችያ ጋላስ፤ ኔኒ ኡትያ በሳይ መላ አትኮ ነ ባይናይስ ኤረታና። 19 ዎንት ፔእን ኦማርስ ባዳ፥ ሀ መቶይ ዶምዳ ጋላስ ኔኒ ቆሰትዳ በሳን፥ ኤፀላ ዛላፈ ጉየራ ቆሰታ። 20 ታኒ እስባ ቦላ ፆንግያ አሳዳ ሀናዳ ሄꬑ ዶንገ ቶራታ ሄ ዛላ ምየ የዳና። 21 ሄሳፈ ጉየ፥ ‘ባዳ ዶንገ ቶራታ ኮያ’ ያጋዳ እስ ናአ ኪታና። ታኒ እያኮ፥ ‘ዶንገ ቶራት ኔፐ ሀ ባጋራ ደኦሶና፤ ሃ ኤካዳ ያ’ ግያባ ግድኮ፥ ሃያ፤ ደኦ ጎዳይ ኤርያ መላ፥ ነዉ ሳእ ሳሮ፤ ነና አይኮይካ ቦቸና። 22 ሽን ታኒ ናኣኮ፥ ‘ዶንገ ቶራት ኔፐ ህን ባጋራ ደኦሶና’ ግያባ ግድኮ፥ ኔኒ አጋዳ ባ፤ ጎዳይ ነ ባና መላ ኮይያ ግሾ ባ። 23 ኔራ ታራ ኦደትዳ ኦዳስ ጎዳይ ኑ ግዶን መርናዉ ማርካ” ያግስ።

24 ሄሳ ግሾ፥ ዳዊቲ ጋደን ቆሰትስ። አጌና ፄሮ ባኣለ ቦንችያ ጋላስ ጋክዳ ዎደ ካዎይ ሳኦል ግብራ ቦላ ኡትስ። 25 ካዎይ ባ ኡትያ በሳን ጎዳ ማታን ኡትስ፤ ዮናታን እያፐ ስንꬃ ባጋን፥ አበኔር ሳኦላ ማታን ኡትስ፤ ሽን ዳዊታ በሳይ መላ ደኤስ። 26 ሳኦል ሄ ጋላስ አይኮካ ግቤና። ሳኦል ባ ዎዛናን፥ “ዳዊቲ ዎጋዳ ጌዮና መላ እስባይ እያ ጋክስ፤ እ ጌይቤና” ያግድ ቆፕስ። 27 ሽን ዎንተꬃ ጋላስ፥ አጌናይ ፄርን ናምአንꬆ ጋላስ ዳዊታ በሳይ መላ ደኤስ። ሳኦል ባ ናኣ ዮናታና ፄግድ፥ “እሰየ ናአይ ዝነካ ሀችካ ግብራ ማናዉ አይስ ይበኔ?” ያግድ ኦይችስ።

28 ዮናታን፥ “ዳዊቲ ቤተለመ ባና ግድ ታና ምንꬅድ ኦይችስ። 29 እ ታኮ፥ ‘ኑ ሶ አሳይ ካታማን ያርሾ ያርሽያ ግሾነ ታ ያን በንታና መላ ታ እሻይ ታና ኪትዳ ግሾ ታና የዳርክ። ታ ነ ስንꬃን ሳባ ደምዳባ ግድኮ ታኒ ታ እሻታ በአና መላ ታና የዳ’ ያግድ ኦይችስ። ካዋ ግብራፐ ማናዉ እ ዮናይ ሄሳ ግሾሳ” ያግድ ዛርስ።

30 ሳኦል ዮናታና ቦላ ሸነ ኤፅ ከይድ፥ “ላ፥ ጌላነ ማካላንቾ ማጫሰ ናአዉ፥ ኔኒ ነዉ ካዉሸ፥ ነ አየስ ዬላ ኤሀናዉ እሰየ ናኣራ ላገተይሳ ታ ኤርክናዬ? 31 እሰየ ናአይ ሀ ሳአ ቦላ ደእዳ ፔሻን ነ ዎይኮ ነ ካዎተꬃይ ኤቀና። ሀእ ኪታዳ ኤለ ኤህሳ፤ እ ሀይቃናዉ በሴስ” ያግስ።

32 ዮናታን ባ አዋ፥ “እ አይስ ሀይቂ? እ አይ ኢታባ ኦꬅዴ?” ያግድ ኦይችስ።

33 ሳኦል ዮናታና ዎꬋናዉ ቶራ እያ ቦላ ፆንግስ። ሄሳ ግሾ፥ ዮናታን ባ አዋ ሳኦል፥ ዳዊታ ዎꬋናዉ ቆፕዳይሳ ጌሽድ ኤርስ። 34 ዮናታን ሸነትድ ግብራ ቦላፈ ደንድስ፤ ባ አዋይ፥ ዳዊታ ካዉሽዳ ግሾ ዮናታን አዛንድ፥ አጌና ፄሮ ባኣለ ቦንችያ ናምአንꬆ ጋላስ ካꬅ ምቤና።

35 ዮናታን ባራ እስ ናአ ኤክድ ዎንታ ጉራ ዳዊታራ ጋሄታናዉ ጋደ ብስ። 36 ዮናታን፥ “ታኒ ዱክያ ዶንገ ቶራታ ዎፃ ባዳ ኤካዳ ያ” ያግስ። ናአይ ዎፅያ ዎደ እስ ዶንገ ቶራ ሄፍንꬅ ዱክስ። 37 ናአይ ዮናታና ዶንገ ቶራይ ዎꬍዳ በሳ ጋክያ ዎደ ዮናታን ናኣ ፄግድ፥ “ዶንገ ቶራይ ኔፐ ህን ባጋራ ደኤኔ?” 38 ዮናታን ናኣ፥ “ኤለሳ፤ ባ፤ ኤቆፋ” ያግድ ባ ቃላ ꬎቁ ኦꬅድ ኦድስ። ናአይ ዶንገ ቶራ ማፅድ ባ ጎዳስ ኤህስ። 39 ዮናታናፐነ ዳዊቲፐ አትሽን፥ ናአይ ሄ ፁራ ኤረና። 40 ዮናታን ባ ኦላ ሚሽያ ናኣስ እምድ፥ “ሀይሳ ካታማ ኤካዳ ባ” ያግስ።

41 ናአይ ብዳፐ ጉየ፥ ዳዊቲ ሄ ዛላ ጉየፐ ከይድ ዮናታና ስንꬃን ጉልባትድ፥ ባ ሶምኡዋ ሳአ ጋꬅድ ሄꬑ ቶሆ ዝግስ። ሄሳፈ ጉየ፥ እሶይ እሱዋራ ዬረትድ ዬክዶሶና፥ ሽን ዳዊቲ ዮናታናፐ አꬎ ዬክስ።

42 ዮናታን፥ “ሳሮ ባ፤ ‘ነ ግዶንነ ታ ግዶን፥ ነ ኮቻ ግዶንነ ታ ኮቻ ግዶን፥ ጎዳይ መርናዉ ማርካ ግዶ’ ያግድ ኑ ናምአይ ጎዳ ሱንꬃን ጫቅዳ” ያግስ። ሄሳፈ ጉየ፥ ዳዊቲ ደንድድ ብስ፤ ዮናታንካ ካታማ ጉየ ስምስ።

21

ዳዊቲ ሳኦላፐ ባቃትስ

1 ዳዊቲ ካህንያ አብመለከኮ ኖባ ብስ። አብመለከይ ዳዊታራ ጋሄታናዉ ኮኮርሸ ይድ፥ “ኔኒ ነርካ ዋናዳ ያዲ? ኔራ አስ ዋንድ ባዌ?” ያግድ ኦይችስ።

2 ዳዊቲ ካህንያ አብመለከ፥ “ካዎይ ታኮ፥ ‘ታኒ ነና ኪትዳ ኪታነ ታ ነዉ ኦድዳባ ኦንካ ኤሮፖ’ ያግድ ታና ኪትስ። ታ አሳት እስ በሳን ታራ ጋሄታና መላ ኦዳ ዎꬃስ። 3 ሀእ ነ ኩሸን አይብ ደኢ? እቻሹ ኡይꬅ ዎይኮ ነዉ ደእያባ ታዉ እማ” ያግስ።

4 ካህነይ ዛሪድ፥ “ጮ አስ ምያ ኡይꬅ ታዉ ባዋ፤ ሽን ነ አሳት ባንታና ማጫሳፐ ናግዳባ ግድኮ፥ ኤንቲ ማናዉ ዳንዳእያ ጌሻ ኡይꬅ ደኤስ” ያግስ።

5 ዳዊተይ ዛሪድ፥ “ቱማ ኑኒ ሀ ኪታ ኤክድ ከይዳፐ ዶምድ፥ ማጫሳፐ ናገትዳ፤ ሀር አቶሽን ሀራ ኪታካ ኤክድ ከይያ ዎደ ኤንቲ ባንታ ጌሻተꬃ ናጎሶና። ሽን ሀች ዋንድ ጌያናዉ ኮሸኔ?” ያግስ። 6 ሄሳ ግሾ፥ ካህነይ ዳዊታስ ጌሻ ኡይꬃ እሚስ። ካህንያስ ደእያ ኡይꬃይ፥ ጎዳ ስንꬃን ዎꬃናዉ ሄ ጋላስ ሆኦ ኡይꬃራ ላመትዳ ኡይꬃፈ አትሽን፥ ሀር ባዋ።

7 ሳኦላ አይለታፐ እሶይ፥ እያ መህያ ሄመይሳታ ሀላቃይ፥ ዶይቃ ጌተትያ ኤዶመ አደይ፥ ሄ ጋላስ ጎዳ ስንꬃን ናግሸ ደኤስ።

8 ዳዊቲ አብመለከኮ፥ “ቶር ዎይኮ ማሽ ነዉ ዳንዴሻ? ካዋ ኪታይ ኤሶያ ግሾ ታኒ ታ ማሻ ዎይኮ ሀራ ኦላ ሚሸ ኤሀብከ” ያግድ ኦይችስ።

9 አብመለከይ፥ “ኔኒ ኤላ ዛንጋራን ዎꬍዳ ፍልስፄመ አድያ ጎልያዳ ማሻይ ሀይሳን ደኤስ፤ ጩርቃራ ፃፀትድ፥ ኤፉደ ማኡዋፐ ጉየ ባጋራ ደኤስ። ኔኒ ኮያባ ግድኮ እያ ኤካ፤ እያፐ አትሽን፥ ሀራ ማሽ ሀይሳን ባዋ” ያግስ።

ዳዊቲ፥ “እያ መላ ማሽ ባዋ፤ እያ ታዉ ሀማ” ያግስ።

10 ሄ ጋላስ ዳዊቲ ሳኦላፐ ባቃትድ፥ ጋተ ካዋ አንኩሳኮ ብስ። 11 ሽን አንኩሳ ሞርናት፥ “ሀይስ ዳዊቲ ባ ቢታን ካዎ ግደኔ? ማጫሳይ የፅሸነ ዱርሸ፥ ‘ሳኦል ሙኩሉ ዎꬍስ፤ ዳዊቲ ታሙ ሙኩሉ ዎꬍስ’ ያግድ ሳቢዳ አድያ ግደኔ?” ያግዶሶና።

12 ዳዊቲ ኤንታ ሃሳያ ባ ዎዛናን ስእድ፥ ጋተ ካዋ አንኩሳ ዳሮ ያይስ። 13 ሄሳ ግሾ፥ ዳዊቲ ኤንታ ስንꬃን ጎሹ ዳንስ። ኤንቲ እያ ኦይካና ሀንያ ዎደ ጎሻዳ ፐንገ እብꬃ ቃጨꬅ ኦይክስ፤ ቡቻራ ሳሶ ቆልስ። 14 አንኩስ ባ ኦሳንቾታኮ፥ “ሄኮ፥ ሀ አደይ ጎዬስ፤ ህንተ አይስ እያ ታኮ ኤህደቲ? 15 ሀ አደይ ታ ስንꬃን ጎያናዳ ህንተ ኤህዳይ፥ ታ ማታን ሀር ጎየይ ꬋይነዬ? ሀ አደይ ታ ሶ ገላናዉ በሲ?” ያግስ።

22

ዳዊቲ አዱላማንነ ምፅጳን

1 ዳዊቲ ጋተፐ ባቃትድ፥ አዱላማ ማታን ደእያ ጎንጎሉዋ ብስ። እያ እሻትነ እያ አዋ ሶ አሳ ኡባይ ሄሳ ስእዳ ዎደ ያ እያኮ ብዶሶና። 2 መቶትዳይ፥ አጮትዳይነ ሳእ ኢትዳ ኡባይ ዳዊታኮ ሺቅን፥ ኤንታ ታይቦይ ኦይዱ ፄቱ ግድስ፤ እ ኤንታ ሀላቃ ግድስ።

3 ዳዊቲ ያፐ ደንድድ ሞአበን ደእያ ምፅጳ ብድ ሞአበ ካዋ፥ “ፆሳይ ታዉ ኦꬃናባ ታ ኤራና ጋካናዉ ታ አዋነ አይዉ ነ ማታን ዎꬃርክ” ያግድ ዎስስ። 4 ዳዊቲ ኤንታ ሞአበ ካዋ ማታን ዎꬅስ፤ ዳዊቲ ቆሰትዳ በሳን ደእያ ዎደ ኡባን ኤንቲ ካዋ ማታን ደእዶሶና።

5 ሄሳፈ ጉየ፥ ናበይ ጋድ ዳዊታኮ ይድ፥ “ቆሰትዳ በሳን ጋምኦፋ፤ ሀይሳፈ ደንዳዳ ይሁዳ ቢታ ባ” ያግስ፤ ዳዊቲ ያፐ ከይድ ሄረታ ዎራ ብስ።

6 ዳዊቲነ እያ አሳይ በንትዳይሳ ሳኦል ስእስ። ሳኦል ግብአ ማታን ደእያ ደረ ቦላ፥ ታማርስከ ምꬃ ጋርሳን ቶራ ኦይክድ ኡትስ፤ እያ ሞርናት እያ ዩሹዋን ኤቅዶሶና። 7 ሳኦል ኤንታኮ፥ “ህንተኖ፥ ብንያመ አሳዉ፥ ስእተ፤ እሰየ ናአይ ጋደነ ዎይነ ቶክያ በሲ ህንተ ኡባስ እማኔ? ሻላቃታነ ማቶ ሀላቃታ ኦꬅድ ህንተና ሹማኔ? 8 ህንተ ኡባይ ታ ቦላ ማቀትደታ፤ ታ ናአይ እሰየ ናኣራ ጫቅዳባ ታዉ ኦንካ ኦድቤና። ህንተፈ እስ አስካ ታዉ ቃተና፤ ሀች ሀንዳይሳዳ ታ ናአይ ታ አይልያን ታና ዎꬍሳናዉ ደንꬅዳይሳ ታዉ ኦንካ ኦድቤና” ያግስ።

9 ሳኦላ ሞርናታራ ኤቅዳ ኤዶመ አደይ ዶይቅ፥ “እሰየ ናአይ አክፁባ ናኣ አብመለከኮ ኖባ ብዳይሳ ታኒ በአስ። 10 ዳዊቲ አይ ኦꬃነኮ አብመለከይ ጎዳ ኦይችስ፤ ያትድ ዳዊታስ ሽንቀነ ፍልስፄመ አድያ ጎልያዳ ማሻ እያዉ እሚስ” ያግድ ሳኦላስ ኦድስ።

11 ሄሳፈ ጉየ፥ አክፁባ ናኣ ካህንያ አብመለከነ ኖባን ካህነ ግድድ ደእያ እያ አዋ ሶ አሳ ኡባ ካዎይ ፄግስን፥ ኤንቲ ካዋኮ ይዶሶና። 12 ሳኦል፥ “አክፁባ ናአዉ፥ ስአ” ያግስ።

አብመለከይ፥ “ኤሮ ታ ጎዳዉ” ያግስ።

13 ሳኦል፥ “ኔራ እሰየ ናኣራ ታ ቦላ አይስ ማቀትደቲ? ኔኒ እያዉ ኡይꬅነ ማሸ እማዳ፥ እ ታና ዎꬋናዉ ደንዳና መላ እያ ግሾ ፆሳ አይስ ኦይቻዲ?” ያግስ።

14 አብመለከይ፥ “ነ ኦሳንቾታ ኡባ ግዶን ዳዊቲ መላ አማነተይ፥ ካዋ ቦሎይ፥ ነና ናገይሳታ ኪተይነ ነ ሶ አሳ ግዶን ዳሮ ቦንቸተይ እያ መል ኦኔ? 15 ታኒ እያ ግሾ ፆሳ ኦይችሽን፥ ሀይስ ታዉ ኮይሮ? ግደና፥ ካዋዉ፥ ታና ነ አይልያ ዎይኮ ታ አዋ ሶ አሳ ኡባ አይኮካ ሞቶፓ። ታኒ ነ አይለይ ሀ ኦዳባ ጉꬃ ግድን ዎይኮ ግታ ግድን ኤርከ” ያግስ።

16 ካዎይ፥ “አብመለከ፥ ነነ ነ አዋ ሶ አሳ ኡባይ ሀይቃና” ያግስ። 17 ሳኦል ባ ማታን ኤቅድ ናገይሳታ፥ “ጎዳ ካህነታ ዎꬍተ፤ ኤንቲ ዳዊታ ማድዶሶና። ዳዊቲ ባቃትዳይሳ ኤርሸ ታዉ ኦድቦኮና” ያግስ። ሽን ካዋ ናገይሳት ጎዳ ካህነታ ቦላ ባንታ ኩሽያ ደንꬆና እፅዶሶና።

18 ካዎይ ዶይቃ፥ “ኤንታ ነ ዎꬋ” ያግድ ኪትስ። ኤዶመ አደይ ዶይቅ ካህነታ ሾጭድ፥ ሄ ጋላስ ኤፉደ ማእዳ ሆስፑን ታማነ እቻሹ ካህነታ ዎꬍስ። 19 ቃስ ዶይቅ ካህነታ ካታማ፥ ኖባ ማሻን ዉርስስ፤ ሄ ካታማን ደእያ አደነ ማጫ፥ ናይታነ ዮጋ ናይታ፥ መሄታ፥ ሀረታነ ዶርሳታ ማሻን ዎꬍስ።

20 ሽን አክፁባ ናኣ አብመለከ ናይታፐ አብያታራ ጌተትያ እስ ናአይ ከስ ኤክድ፥ ዳዊታኮ ባቃትስ። 21 እ፥ ሳኦል ጎዳ ካህነታ ዎꬍዳይሳ ዳዊታስ ኦድስ። 22 ዳዊቲ አብያታራ፥ “ኤዶመ አደይ ዶይቅ ሄ በሳን ደኤይሳ ታኒ በእዳ ዎደ እ ሳኦላስ ኦዳናይሳ ሄ ጋላስ ኤራስ። ነ አዋ ሶ አሳ ኡባ ሀይቆስ ጋꬅዳይ ታና። 23 ህዛ ኔኒ ታራ ደአ፤ ያዮፋ። ነና ዎꬋናዉ ኮይያ ኡራይ ታና ዎꬋናዉ ኮዬስ፤ ኔኒ ታ ማታን ሳሮ ዳና” ያግስ።

23

ዳዊቲ ቃእላ አሽስ

1 ፍልስፄመት ቃእላ ኦልድ፥ ዉዱማን ደእያ ካꬃ ቦንቅዳይሳ ዳዊቲ ስእስ።

2 ዳዊቲ፥ “ታኒ ባዳ ፍልስፄመታ ኦሎ?” ያግድ ጎዳ ኦይችስ።

ጎዳይ፥ “ባ፤ ፍልስፄመታ ኦላ፤ ቃእላ አሻ” ያግስ።

3 ሽን ዳዊታ ካለይሳት፥ “ኑኒ ሀይሳን ይሁዳ ቢታን ደእሸ ዳሮባን ያዮስ። ፍልስፄመታራ ኦለታናዉ ቃእላ ኑ ቢኮ ኑና ኡባ ሳእ መታና” ያግዶሶና።

4 ዳዊቲ ዛሪድ ጎዳ ኦይችን ጎዳይ፥ “ፍልስፄመታ ታኒ ነዉ አꬃ እማና፤ ደንዳዳ ቃእላ ባ” ያግስ። 5 ዳዊቲነ እያ ካለይሳት ቃእላ ብድ፥ ፍልስፄመታራ ኦለትድ ኤንታ መህያ ድእዶሶና። ኤንታፈ ዳሮ አሳ ዎꬍድ፥ ዳዊቲ ቃእላ አሳ አሽስ።

6 አብመለከ ናአይ አብያታር ዳዊታኮ ቃእላ ባቃትዳ ዎደ ኤፉደ ማኡዋ ኤክድ ብስ።

7 ዳዊቲ ቃእላ ብዳይሳ ሳኦል ስእድ፥ “ፆሳይ ዳዊታ ታ ኩሸን አꬅድ እሚስ፤ ዳዊቲ ግምበን ድረትዳ ካታማ ገልድ ባና ባዉ ቃችስ” ያግስ። 8 ቃእላ ብድ፥ ዳዊቲነ እያ አሳ ተቃና መላ ሳኦል ባ ኦላንቾታ ኡባ ፄግስ።

9 ሳኦል ባ ቦላ ኢታባ ኦꬃናዉ ማቅዳይሳ ዳዊቲ ኤርድ ካህንያ አብያታራኮ፥ “ኤፉድያ ሃ ኤካ ያ” ያግስ። 10 ዳዊቲ፥ “አቤት ጎዳዉ፥ እስራኤለ ፆሳዉ፥ ታ ጋሶን ሳኦል ቃእላ ꬋይሳናዉ ማቅዳይሳ ታኒ ነ አይለይ ስአስ። 11 ቃእላ አሳይ ታና ሳኦላስ አꬅድ እማነሻ? ታኒ ነ አይለይ ስእዳይሳዳ ሳኦል ቱማካ ሃ ያነሻ? አቤት ጎዳዉ፥ እስራኤለ ፆሳዉ፥ ታዉ ነ አይልያስ ኦዳ” ያግስ።

ጎዳይ ዳዊታኮ፥ “ኤ፤ ሳኦል ያና” ያግድ ዛርስ።

12 ዳዊቲ፥ “ቃእላ አሳይ ታናነ ታ አሳ ሳኦላስ አꬅድ እማነሻ?” ያግድ ዛሪድ ጎዳ ኦይችስ።

ጎዳይ፥ “ኤ፤ ኤንቲ ህንተና አꬅድ እማና” ያግስ። 13 ዳዊቲነ ኡሱፑን ፄቱ ግድያ አደት ቃእላፐ ከይድ፥ እስ በሳፈ ሀራ በሲ ዩይዶሶና። ዳዊቲ ቃእላፐ ባቃትዳይሳ ሳኦል ስእዳ ዎደ ባናዉ ቆፕዳይሳ አጋግስ።

14 ዳዊቲ ባዞ ሚፃታንነ ዚፋ መላ ቢታን ደእያ ዙማታ ቦላ ደእስ። ሳኦል እያ ደማናዉ ኡባ ጋላስ ኮዬስ፥ ሽን ፆሳይ እያ ሳኦላ ኩሸን አꬅድ እምቤና። 15 ዳዊቲ ዚፋ መላ ቢታን ደእያ ሆረሳን ደእሽን፥ ሳኦል እያ ዎꬋናዉ ከይዳይሳ ዳዊቲ ኤርስ። 16 ሳኦላ ናኣ ዮናታን ደንድድ፥ ዳዊታኮ ሆረሳ ብድ ዳዊቲ ጎዳ ዎልቃን ምናናዳ ዞርድ፥ 17 “ያዮፋ፤ ታ አዋ ሳኦል ነና ኩሸራካ ቦቸና፤ ኔኒ እስራኤለ ቦላ ካዎታና፤ ታንካ ኔፐ ጋርሳራ ሃራና፤ ታ አዋይ ሳኦል ሄሳ ሎይꬅድ ኤሬስ” ያግስ። 18 ኤንቲ ናምአይ ጎዳ ስንꬃን እሶይ እሱዋራ ጫቅዶሶና፤ ዳዊቲ ሆረሳን ጋምእን ዮናታን ባ ሶ ብስ።

19 ዚፋ አሳይ ሳኦላኮ ግብአ ብድ፥ “ዳዊቲ ያስሞናፐ ዱገሀ ባጋን፥ ሀክላ ዙማ ቦላ ሆረሳ ሚፃታን ኑ ማታን ቆሰትድ ደኤስ። 20 ካዋዉ፥ ሀእካ ነ ዶስዳ ዎደ ዱገ ዎꬋ፤ ኑኒ እያ ነ ኩሸን አꬅድ እማና” ያግዶሶና።

21 ሳኦል፥ “ህንተ ታዉ ቆፕዳ ግሾ ህንተና ጎዳይ አንጆ። 22 ብድ አነ ጉጅድካ ጌሽተ፤ ዳዊቲ ዳሮ ቶሆ አዉ ብያኮካ ኦን እያ በእዳኮ፥ ሻክድ ኤርተ፤ እ ገነ አስ ግደይሳ ታ ስአስ። 23 ዳዊቲ ቆሰትያ በሳታ ኡባ በእድ፥ ሙሩታ ኦዳ ኤክድ ታኮ ስሚድ ዪተ። ሄሳፈ ጉየ፥ ታኒ ህንተራ ባና፤ እ ሄ ሄራን ደእኮ፥ ታኒ እያ ይሁዳ ቢታ ኡባን ደማና ጋካናዉ ኮያና” ያግስ።

24 ሄሳ ግሾ፥ ኤንቲ ሳኦላፐ ስንꬃትድ ዚፋ ብዶሶና። ሄ ዎደ ዳዊቲነ እያ አሳይ ያስሞናፐ ዱገሀ ባጋራ ደእያ ማኦና መላ ቢታን አራባ ጋꬋን ደኦሶና። 25 ሳኦልነ እያ አሳይ ዳዊታ ኮያናዉ ብዶሶና። ዳዊቲ ሄሳ ስእዳ ዎደ ዛላኮ ዎꬍድ፥ ማኦና ባዙዋን ኡትስ። ሳኦል ሄሳ ስእዳ ዎደ ማኦና ባዙዋን ዳዊታ ኮይሸ ብስ። 26 ሳኦል ዙማፐ እስ ባጋ ምይያራ ቤስ፤ ዳዊቲነ እያ አሳይ ሀንኮ ባጋ ምይያራ ቦሶና። ኤንቲ ሳኦላፐ ባቃታናዉ ኤሶቶሶና፤ ሳኦልነ እያ አሳት፥ ዳዊቲነ እያ አሳታ ኦይካናዉ ማት ኡትዶሶና። 27 ሽን፥ “ኤለሳዳ ሃያ፤ ፍልስፄመት ኑ ቢታ ኦላናዉ ይዶሶና” ግያ ሀራ ኪት ሳኦላ ጋክስ። 28 ሳኦል ዳዊታ ኮየይሳ አግድ፥ ፍልስፄመታራ ኦለታናዉ ብስ። ሄሳ ግሾ፥ ሄ በሳይ “ከስ ኤክድ አትያ ዛላ” ጌተትስ። 29 ዳዊቲ ሄ በሳፈ ከይድ፥ ኤንጋዳ ማታን ደእያ ሚፃታን ኡትስ።

24

ዳዊቲ ሳኦላ ዎꬎና አግስ

1 ሳኦል ፍልስፄመታ ኦልድ ስምዳፐ ጉየ፥ ዳዊቲ ኤንጋዳ ባዙዋን ደኤስ ገይሳ ስእስ። 2 ሳኦል እስራኤለ ግዶፈ ዶረትዳ ሄꬑ ሙኩሉ አሳ ኤክድ፥ ዳዊታነ እያ አሳ ኮያናዉ፥ “ባዞ ዴሻታ ዛላ” ጌተትያ በሳ ማታ ብስ።

3 ሳኦል ኦግያ ዶናን ዶርሳ ግርብያ ማታን ደእያ ጎንጎሉዋ ግዶ ገልድ ሼአናዉ ኡትስ። ዳዊቲነ እያ አሳይ ጎንጎሉዋስ ጉየ ባጋራ ሺቅድ ኡትዶሶና። 4 ዳዊታ አሳይ፥ “ ‘ሄኮ፥ ታኒ ነ ሞርክያ ነ ኩሸን አꬃ እማና፤ ኔኒ እያ ቦላ ኮይዳባ ኦꬃና’ ያግድ ጎዳይ ነዉ ኦድዳ ጋላሳይ ሀች” ያግዶሶና። ዳዊቲ ሳኦላ ኤርሶና ሺቅድ ሳኦላ ማኡዋ ማጫራፐ ቃንፅ ኤክስ።

5 ዳዊቲ ሳኦላ ማኡዋ ማጫራ ቃንፅዳ ግሾ እያ ዎዛናይ ቂሮትስ። 6 ዳዊቲ ባ አሳኮ፥ “ጎዳይ ትይዳ ካዋ፥ ታ ጎዳ ቦላ ታኒ ሄሳ ኦꬃናይስ ዎይኮ እያ ቦላ ታ ኩሽያ ደንꬃናይስ ታፐ ሃኮ፤ ጎዳይ ትይድ እያ ካዎꬅስ” ያግስ። 7 ዳዊቲ ሀይሳዳ ግድ፥ ሳኦላ ባ አሳን ቦሽሶና ድግስ። ሳኦል ጎንጎሉዋ ግዶፈ ከይድ ባ ኦግያ ብስ።

8 ሳኦል ብዳፐ ጉየ፥ ዳዊቲ ጎንጎሉዋ ግዶፈ ከይድ፥ “ታ ጎዳዉ፥ ካዋዉ” ያግድ ሳኦላ ፄግን፥ ሳኦል ጉየ ስሚድ ፄልስ። ዳዊቲ ሳአን ጉፋንድ ሳኦላስ ዝግስ። 9 ዳዊቲ ሳኦላኮ፥ “ዳዊቲ ነና ቆሀናዉ ኮዬስ” ግያ አሳ ኔኒ አይስ ስአይ? 10 ሀች ሀ ጎንጎሉዋን ጎዳይ ነና ታዉ አꬅድ እምዳይሳ ኔኒ ነ አይፈን በአዳሳ። ታኒ ነና ዎꬋና መላ ጉꬃ አሳት ታና ደንꬅዶሶና። ሽን፥ “እ፥ ጎዳይ ትይድ ካዎꬅዳይሳ ግድያ ግሾ ታኒ ታ ጎዳ ቦላ ታ ኩሽያ ደንꬅከ” ያጋዳ ነና አጋስ። 11 ታ አዋዉ፥ ታ ኩሸን ደእያ ነ ማኡዋ ማጫራ ሀይሳ ፄላ። ነ ማኡዋ ማጫራፐ ቃንፃ ኤካስ፥ ሽን ነና ዎꬋብከ። ታኒ ነና ቆሆናይሳነ ነ ቦላ ማካሎናይሳ አኬካ፤ ታኒ ነና ቆሀብከ፥ ሽን ኔኒ ታና ዎꬋናዉ ሻንካታሳ። 12 ነባነ ታባ ጎዳይ ፕርዶ፤ ጎዳይ ኔኒ ታና ቆህዳይሳ ሃሉዋ ከሶ፥ ሽን ታኒ ነ ቦላ ታ ኩሽያ ደንꬅከ። 13 “ኢታ ኦይሳታፐ ኢት ከዬስ” ግያ በን ሌምሶይ ደኤስ። ሄሳ ግሾ፥ ታኒ ነና ኩሸንካ ቦችከ።

14 “እስራኤለ ካዎይ ኦደ ቦላ ደንዲ? ኦና ኦይካናዉ ካሊ? ሀይቅዳ ካና ዎይኮ ካስቶለ ጎድዬ? 15 ጎዳይ ኑ ቦላ ዳናቶ፤ ነባነ ታባ እ ፕርዶ፤ ታ ግሾ እ ሞተቶ፤ ነ ኩሸፐ ታና እ አሾ” ያግስ።

16 ዳዊቲ ሃሳያ ዉርስዳ ዎደ ሳኦል ዳዊታኮ፥ “ታ ናአ ዳዊታ፥ ሄስ ነ ቃሌ?” ያግድ ሳኦል ባ ቃላ ꬎቁ ኦꬅድ ዬክስ።

17 “ኔኒ ታፐ አꬍዳ ፅሎ፤ ታኒ ነዉ ኢታባ ኦꬅን፥ ኔኒ ታዉ ሎኦባ ኦꬃዳሳ። 18 ጎዳይ ታና ሀች ነዉ አꬅድ እምን ኔኒ ታና ዎꬋቦና ግሾ ኔኒ ታዉ ሎኦባ ኦꬃዳ በሳዳሳ። 19 አስ ባ ሞርከ ደምድ ቆሆና የድዬ? ኔኒ ታዉ ሀች ኦꬅዳ ኬሀተꬃ ግሾ፥ ጎዳይ ነና አንጆ። 20 ኔኒ እስራኤሌ ካዎ ግዳናይሳነ እስራኤለ ካዎተꬃይ ነ ማታ ጋርሳን ኤቃናይሳ ታ ኤራይስ። 21 ህዛ ታ ኮቻ ꬋይሶና መላነ ታ ሱንꬃ ታ አዋ ሶ አሳ ግዶፈ ቁቾና መላ ጎዳ ሱንꬃን ታዉ ጫቃ” ያግስ።

22 ዳዊቲ ሳኦላስ ጫቅስ። ሄሳፈ ጉየ፥ ሳኦል ባ ሶ ስሚድ ብስ፤ ዳዊቲነ እያ አሳይ ባንታ ሚፃ ብዶሶና።

25

ዳዊታ ፥ ናባላነ አብግያ

1 ሳሜል ሀይቅን፥ እስራኤለ አሳ ኡባይ ሺቅድ፥ እያዉ ዬክዶሶና፤ ራማ ካታማን እያ ሞግዶሶና።

ሄሳፈ ጉየ፥ ዳዊቲ ማኦና መላ ቢታ ብስ። 2 ማኦና መላ ቢታን፥ ቃርመሎሳን ሻሎይ ደእያ እስ ዱረ አደይ ደኤስ። እያዉ እስ ሙኩሉ ዴሻትነ ሄꬑ ሙኩሉ ዶርሳት ደኦሶና። እ ኤንታ እክስያ ቃርመሎሳን ሜዴስ። 3 ሄ አድያ ሱንꬃይ ናባላ፥ እ ካለባ ያራ፤ እያ ማቸ ሱንꬃይ አብግያ። እያ አኬካንቾነ ማላ ሎኦ ማጫስ፥ ሽን እ አዝናይ ዎዛን ባይና ኢታ አስ።

4 ዳዊቲ መላ ቢታን ደእሸ፥ ናባል ዶርሳ እክሰ ሜደይሳ ስእስ። 5 ዳዊቲ ታሙ ፓንꬃታ ሀይሳዳ ያግድ ኪትስ፤ “ናባላኮ ቃርመሎሳ ብድ፥ ታ ሱንꬃን እያ ሳሮꬅተ። 6 ‘ነ ባረይ አዱቆ! ሳሮይ ነዉነ ነ ሶ አሳስ ግዶ፤ ነዉ ደእያ ኡባስ ሳሮይ ግዶ! 7 ነ ዶርሳ እክሰ ሜደይሳ ታኒ ስአስ፤ ነ ዶርሳ ሄመይሳት ኑራ ደእዳ ዎደ ኑኒ ኤንታ ገንቦኮ፤ ኤንቲ ቃርመሎሳን ደእዳ ዎደ ኡባን ኤንታባፐ አይብካ ፓጭቤና። 8 ሄሳ ኔኒ ነ አይለታ ኦይችኮ ኤንቲ ነዉ ኦዳና። ኑኒ ሀች ግብራ ጋላስ ኔኮ ይዳ ግሾ፥ ታ ፓንꬃታስ ሀያና ኬሀ። ነ ኩሸን ደእያባፐ ነ አይለታስነ ነ ናኣ ዳዊታስ ሀያና እማ’ ያግተ” ያግድ ኪትስ።

9 ዳዊታ አሳት ናባላኮ ጋክድ፥ ዳዊታ ሱንꬃነ ኪታ እያዉ ኦድድ፥ እ ጋናባ ናግሸ ያን ኡትዶሶና።

10 ናባል፥ “ዳዊቲ ኦኔ? እሰየ ናአይ ኦኔ? ሀ ዎድያን ዳሮ አይለት ባንታ ጎዳታፐ ባቃቶሶና። 11 ታ ካꬃ፥ ታ ሃꬃነ ታ ዶርሳታ ሜደይሳታስ ሹከትዳ አሹዋ ኤካዳ፥ ጉዬይ ኤረቶና አሳስ አይስ እሞ?” ያግስ።

12 ዳዊቲ አሳት ጉየ ስም ብድ ናባል ግዳባ ኡባ ዳዊታስ ኦድዶሶና። 13 ዳዊቲ፥ “ህንተ ማሻ ዳንጭተ” ያግን፥ ኡባይ ባንታ ማሻ ዳንጭዶሶና፤ ዳዊቲካ ባ ማሻ ዳንጭስ። ዳዊቲ ኦይዱ ፄቱ ግድያ አሳታራ ደንድድ ብስ፤ ናምኡ ፄቱ አሳይ ኤንታባ ናግድ አትስ።

14 ናባላ አይለታፐ እሶይ ናባላ ማቸ አብግያኮ ሀይሳዳ ያግስ፤ “ዳዊቲ መላ ቢታን ደእሸ ኑ ጎዳ ሳሮ ጋናዉ አሰ ኪትስ፥ ሽን እ ኤንታ ጫይድ የድስ። 15 ግዶሽን፥ ሀ አሳት ኑስ ዳሮ ሎኦ፤ ኤንቲ ኑና ገንቦኮና፤ ኑኒ ኤንታራ ባዞን ፔእዳ ዎደ ኡባን ኑባፐ አይኮይካ ፓጭቤና። 16 ኑኒ ኑ ዶርሳ ዉድያ ኤንታ ማታን ሄምያ ዎደ፥ ቃማነ ጋላስ ኤንቲ ኑስ ድርስ ግድዶሶና። 17 ኑ ጎዳ ቦላነ እያ ሶ አሳ ቦላ ኢታባይ ጋካና ሀንያ ግሾ፥ ሀያና ሀ ኦዳ ዋታነኮ ቆፓ። ኑ ጎዳይ አሳ ዞረ ስኦና ኢታ አስ ግድያ ግሾ፥ ኦንካ እያ ሃሳይሳናዉ ዳንዳኤና” ያግስ።

18 አብግያ ኤሶን ናምኡ ፄቱ ኡይꬁ፥ ናምኡ ኦጎሮ ዎይነ ኡሹ፥ እቻሹ ጫጨትዳ ዶርሳታ፥ እሻታሙ ክሎ ግራመ ጫጨትዳ ትያ፥ እስ ፄቱ ኡከትዳ ዎይነ ሞርኤነ ናምኡ ፄቱ ባላሰ ኑካ ኤካዳ ሀረታ ቦላ ጫናሱ። 19 ባ አይለታኮ፥ “ህንተ ስንꬃትድ ቢተ፤ ታ ህንተና ካላና” ያጋሱ፤ ሽን ባ አዝና ናባላስ አይኮካ ኦዳቡኩ። 20 ባ ሀርያ ቶጋዳ ዙማ ሎቡዋ ዱገ ዎꬍያ ዎደ ዳዊቲነ እያ አሳይ ይሸ ኢራ ጋሄትዶሶና።

21 ዳዊቲ፥ “እያባፐ አይኮይካ ፓጮና መላ ታኒ ሀ አድያ ሻሉዋ ናግዳይ ጮ መላ፤ ታኒ ኦꬅዳ ሎኦ ኦሱዋስ እ ታዉ ኢታ ኩሸ ዛርስ። 22 ዎንቶ ዎንታ ጋካናዉ፥ እያባ ግድዳ አደታፐ እሱዋ ታ ፓፃ አግኮ፥ ፆሲ ታና ፕርዶ” ያግስ።

23 አብግያ ዳዊታ በእዳ ዎደ ሀርያፐ ኤሶታ ዎꬋዳ፥ ዳዊታ ስንꬃን ጉፋናዳ ዝጋሱ። 24 እያ ቶሁዋ ቦላ ኩንዳዳ፥ “ታ ጎዳዉ፥ ታ ባላይ ታ ቦላ ግዶ! ታ እስባ ኦዳና፤ ታ ነ አይልያ ግያባ ስአ። 25 ሀ ዎዛን ባይና አደይ፥ ናባል * ግያባ ስኦፓ፤ እ ባ ሱንꬃዳ ኤያ። ታ ጎዳዉ፥ ነ ኪትዳ አሳታ ታ ነ አይልያ በአብከ። 26 ደኦ ጎዳይ ኤርያ መላ፥ ነ ሸምፖይ ኤርን፥ ነ ሱꬁ ጉሶናዳነ ሀሎ ከዮናዳ ነና ተቅዳይ ጎዳ። ነ ሞርከትነ ነና ቆሀናዉ ኮየይሳት ናባላዳ ሀኖ። 27 ሀ እሞታይ ታኒ ነ አይልያ ነዉ፥ ታ ጎዳስ ኤህዳይስ ነና ካልያ አሳታስ እመቶ። 28 ታ ጎዳዉ፥ ነ አይለ ናጋራ አቶ ያጋ! ኔኒ ጎዳ ኦላ ኦለትያ ግሾ፥ ጎዳይ ነናነ ነ ሼሻ ካዎያና። ነ ደኦ ላይꬃ ኡባን ኢታተꬅ ነ ቦላ በንቶፎ። 29 አይ አስካ ነና ዎꬋናዉ ኮይኮ፥ እስ አስ ባ አልኦ ሻሉዋ ናገይሳዳ ጎዳይ፥ ነ ፆሳይ ነና ሳሮ ናጋና። ሽን ያምባርሻን ሹቹ ሆለይሳዳ እ ነ ሞርከታ ሆላና። 30 ጎዳይ፥ ታ ጎዳስ ኦꬃናዉ ቃላ ገልዳ ኬሀተꬃ ኡባ ኦꬅያ ዎደነ እስራኤለ ቦላ ካዎꬅያ ዎደ፥ 31 ታ ጎዳይ አዛንያ ጋሶይ ዎይኮ ቂሮያባይ ባዋ። ጋሶይ ባይና ሱꬁ ጉስዳባይ ዎይኮ ሀሎ ከይዳባይ ባይና ግሾ ነ ዎዛናይ ዳጋመና። ጎዳይ ነዉ ሎኦባ ኦꬅዳ ዎደ ታና ነ አይልዉ ዶጎፓ” ያጋሱ።

32 ዳዊቲ አብግያኮ፥ “ታራ ጋሄታና መላ ሀች ነና ኪትዳ ጎዳይ፥ እስራኤለ ፆሳይ ጋላተቶ። 33 ታኒ አሳ ሱꬁ ጉሶናዳነ ሀሎ ከዮናዳ ነ ሎኦ ቆፋይ ታና ተቅዳ ግሾ ኔኒ አንጀታ። 34 ታ ነና ቆሆናዳ ተቅዳ ደኦ ጎዳይ፥ እስራኤለ ፆሳይ ኤርያ መላ ነ ታራ ጋሄታናዉ ኤለሳዳ ዮናኮ፥ ሳእ ዎንታና ጋካናዉ ናባላ አሳፐ እስ አደይካ ፓፃ አተና” ያግስ። 35 አብግያ እያዉ ኤህዳ እሞታ እ ኩሸፐ ዳዊቲ ኤክድ፥ “ነ ሶ ሳሮ ባ፤ ታኒ ነ ግዳባ ስአስ፤ ነ ኦይሻካ ኤካስ” ያግስ።

36 አብግያ ስማዳ ናባላኮ ያ ዎደ፥ ካዎ ሶን ጊግያ ግብራ መላ ግብራ ሙዝሸ ሶን ኡትስ። ናባል ዳሮ ማꬆትድ፥ ባ ዎዛናን ኡፋይትያ ግሾ ሳእ ዎንታና ጋካናዉ አብግያ እያዉ አይኮካ ኦዳቡኩ። 37 ዎንታ ናባላ ማꬆይ ስምዳፐ ጉየ፥ እያ ማችያ ሀንዳባ ኡባ እያዉ ኦዳሱ፤ ናባላ ዎዛናይ ዎꬍን፥ እ ዳቡርስ። 38 ታሙ ጋላሳፐ ጉዬ ጎዳይ ናባላ ሾጭን፥ እ ሀይቅስ።

39 ናባል ሀይቅዳይሳ ዳዊቲ ስእዳ ዎደ፥ “ጎዳይ ጋላተቶ! ናባል ታና ጫይዳይሳ ሀሎ ጎዳይ ከስስ። ታኒ እያ አይለይ ኢታባ ኦꬆና መላ ታና ተቅስ። ናባል ኦꬅዳ ኢታባ ጎዳይ እያ ቦላ ዛርስ” ያግስ።

ሄሳፈ ጉየ፥ ዳዊቲ አብግያ ኤካናዉ ኮይድ ኪታ የድስ። 40 ዳዊታ አይለት ቃርመሎሳን ደእያ አብግያኮ ብድ፥ “ዳዊቲ ነና ማቻናዉ ዶስዳ ግሾ ኑኒ ነና ኤካናዉ ይዳ” ያግዶሶና።

41 አብግያ ጉፋና ዝጋዳ፥ “ታኒ ነ አይልያ ነዉ ኪተታናዉነ ነ አይለታ ቶሁዋ ሜጫናዉ ጊገታ ኡታስ” ያጋሱ። 42 አብግያ ኤለሳ ደንዳዳ ባ ሀርያ ቶጋሱ፥ እያ ባ እቻሹ ማጫ አይለታራነ ዳዊታ ኪትዳ ኣሳራ ባዳ ዳዊታ ገላሱ።

43 ዳዊቲ ካሰ እዝራኤለ ማጫስዉ አክናሆሞ ኤክድ ደኤስ፤ ኤንቲ ናምአይ እያ ማቸታ። 44 ሳኦል ዳዊታ ማችዉ፥ ባ ናእዉ መልኮሎ ጋልማ አድያ ሌሳ ናኣ ፋልፃስ እሚስ።

26

ዳዊቲ ዛርድካ ሳኦላ ዎꬎና አግስ

1 ዚፋ አሳይ ሳኦላኮ ግብአ ብድ፥ “ዳዊቲ ያስሞና ስንꬃን ደእያ ሀክላ ዙማን ቆሰትስ?” ያግዶሶና። 2 ሳኦል፥ እስራኤለታፐ ዶረትዳ ሄꬑ ሙኩሉ አስ ኤክድ፥ ዳዊታ ኮያናዉ ዚፋ መላ ቢታ ብስ። 3 ሳኦል ያስሞና ስንꬃን ደእያ ሀክላ ዙማ ቦላ ደእያ ኦግያ ማታን ዱንካንስ፤ ሽን ዳዊቲ ሄ መላ ቢታን ኡትስ። ሳኦል እያ ካልድ ይዳይሳ ዳዊቲ ኤርዳ ዎደ፥ 4 ዎችያ አስ የድድ፥ ሳኦል ቱማ ሄ በሳ ጋክዳይሳ ሻክድ ኤርስ። 5 ዳዊቲ ደንድድ፥ ሳኦል ዱንካንዳ በሳ ብድ ሳኦልነ ቶራ ሞጮናይ ኔራ ናአይ አበኔር ዝንእዳ በሳ በእስ። ሳኦል ዱንካንዳ ጉታን ኦላንቾት እያ ዩሹዋ ተቅን እ ꬍስክስ።

6 ዳዊቲ ህተ አድያ አብመለከነ ፃሩያ ናኣ እዮኣባ እሻ አብሳያ፥ “ሳኦል ዱንካንዳ በሳ ታራ ባናይ ኦኔ?” ያግድ ኦይችስ።

አብሳይ፥ “ታኒ ኔራ ባና” ያግስ።

7 ሄሳ ግሾ፥ ዳዊቲነ አብሳይ ሄ ቃማ ኦላንቾታኮ ያ ዎደ ሳኦል ባ ሁጰ ሶን ቶራ ኤስድ፥ ዱንካንያ ግዶን ዝንእዳይሳ ደምዶሶና። አበኔርነ ኦላንቾት እያ ዩሹዋን ዝንእዶሶና።

8 አብሳይ፥ “ፆሳይ ነ ሞርክያ ሀች ነ ኩሸን አꬅድ እሚስ፤ ታኒ ቶራን እያ እስ ቶሆ ሳአራ ኦይꬃዳ ጫዳና፤ እያ ዛራ ጫዳናዉ ኮሸና” ያግስ።

9 ሽን ዳዊቲ አብሳያኮ፥ “ኔኒ እያ ዎꬎፓ፤ ጎዳይ ትይዳ ካዋ ቦላ ባ ኩሽያ ደንꬅያ ኦናካ ጎዳይ ሴራና። 10 ደኦ ጎዳይ ኤርያ መላ፥ ፆሳይ እያ ዎꬋና፤ እ ባ ጋላሳን ዎይኮ ኦላን ሀይቃና። 11 ጎዳይ ትይዳ ካዋ ቦላ ታ ኩሽያ ደንꬆናዳ ታና ጎዳይ ተቆ። አነ እያ ሁጰ ሶን ደእያ ቶራነ ሃꬃ ኦይክያ ሚሽያ ኤክድ ቦስ” ያግስ።

12 ዳዊቲ ሳኦላ ሁጰ ሶን ደእያ ቶራነ ሃ ኦይክያ ሚሽያ ኤክን፥ ኤንቲ ብዶሶና። ኤንታ ኦንካ በእቤና ዎይኮ ኦንካ ኤርቤና ዎይኮ ኦንካ ባርክቤና። ጎዳይ ኤንታ ቦላ ዎልቃማ ꬍስኮ የድዳ ግሾ ኡባይ ꬍስኮ ሀይቅ አግዶሶና።

13 ዳዊቲ ሄፍንꬅ ፕንድ፥ ኤንታፈ ሃክድ ሀራ ደረ ቦላ ከይድ ኤቅስ። 14 ዳዊቲ ሳኦላ ኦላንቾታነ ኔራ ናኣ አበኔራ ፄግድ፥ “አበኔራ፥ ታኒ ፄግያ ዎደ ስእኪ?” ያግድ ዋስስ።

አበኔር፥ “ቃላ ꬎቁ ኦꬅ ፄግድ ካዋ ꬍስኮ ድገይ ኦኔ?” ያግስ።

15 ዳዊቲ፥ “ኔኒ ዎዛናማ አስ ግድኪ? እስራኤለ ግዶን ነ መላ አስ ኦኔ? ያትን፥ ካዋ፥ ነ ጎዳ አይስ ናግኪ? እስ አስ ካዋ፥ ነ ጎዳ ዎꬋናዉ ብስ። 16 ነ ኦꬅዳባይ ሎኦ ግደና። ደኦ ጎዳይ ኤርያ መላ፥ ነነ ነ ኦላንቾት ፆሳይ ትይዳ ህንተ ጎዳ ናግቦና ግሾ ህንተ ሀይቃናዉ በሴስ። ካዋ ቶራይነ እያ ሁጰ ሶን ደእያ ሃ ኦይክያ ሚሸይ አዉን ደእያኮ በአ” ያግስ።

17 ዳዊታ ቃላ ግደይሳ ሳኦል ኤርድ፥ “ታ ናአዉ ዳዊታ፥ ሄስ ነ ቃሌ?” ያግስ።

ዳዊትቲ፥ “ኤ፥ ታ ጎዳዉ፥ ካዋዉ፥ ሄስ ታ ቃላ። 18 ታ ጎዳዉ፥ ታና ነ አይልያ ኔኒ አይስ ካላይ? ታኒ አይ ኦꬃድና? ታ ባላይ አይቤ? 19 ታ ጎዳዉ፥ ካዋዉ፥ ኔኒ ነ አይልያ ቃላ ስአና መላ ታ ነና ዎሳይስ። ጎዳይ ነና ታ ቦላ ደንꬅዳባ ግድኮ፥ እ ያርሾ ኤኮ። ሽን አስ ነና ደንꬅዳባ ግድኮ፥ ‘ባዳ ሀራ ፆሳታ ጎይና’ ያግዶሶና። ጎዳ ቢታን ታዉ ደእያ ላታፐ ኤንቲ ታና ጎድዳ ግሾ ኤንቲ ጎዳ ስንꬃን ባደትዳባ ግዶ! 20 ሀእ ጎዳ ስንꬃፈ ሃክድ፥ አላጋ ቢታን ደእያ ኡራ ሱꬃ ጉሶፋ። እስ አስ ኩራቾ ሻንካታናዉ ደረ ቦላ ከየይሳዳ፥ እስራኤለ ካዎይ ካስቶለ ኮያናዉ ከይስ” ያግስ።

21 ሳኦል፥ “ታኒ ነና ቆሀስ። ታ ናአዉ፥ ዳዊታ፥ ሃ ስማ! ሀች ነ ታ ሸምፕዉ ሀይቆፐ አሽዳ ግሾ ታኒ ነና ዛራዳ ገንከ። ቱማ ታኒ ኤያባ ሀናስ፤ ግታ ባላ ባላስ” ያግስ።

22 ዳዊቲ ዛሪድ፥ “ካዋዉ፥ ነ ቶራይ ሀይስሽ፥ ነ አሳፐ እስ አስ ይድ ኤኮ። 23 እስ እስ አሳስ እያ ፅሎተꬃ መላነ እያ አማነተꬃ መላ ጎዳይ ጋተ ቃንፄስ። ሀች ጎዳይ ነና ታ ኩሸን አꬅድ እሚስ፤ ሽን ጎዳይ ትይዳ ካዋ ቦላ ታኒ ታ ኩሽያ ዎꬃናዉ ኮያብከ። 24 ሀች ነ ሸምፑዋ ታ አሽዳይሳዳ ጎዳይ ታና መቶ ኡባፈ አሽድ ቦንቾ” ያግስ።

25 ሳኦል፥ “ታ ናአዉ፥ ዳዊታ፥ ኔኒ አንጀታ። ኔኒ ግታባ ኦꬃና፤ ነዉ እንጀታና” ያግስ። ዳዊቲ ባ ኦግያ ብስ፤ ሳኦልካ ባ ሶ ስምስ።

27

ዳዊቲ ፍልስፄመ ባቃትስ

1 ዳዊቲ ባ ዎዛናን፥ “እስ ጋላስ ታኒ ሳኦላ ኩሸን ዳፋታና፤ ታኒ ፍልስፄመ ቢታ ባቃታናፐ አትሽን፥ ሀራባይ ታዉ ሎኤና። ያንኮ፥ ሳኦል እስራኤለ ቢታ ኡባን ታና ኮየይሳ አጋና፤ ታኒ እያ ኩሸፐ ከሳ ኤካና” ያግድ ቆፕስ።

2 ሄሳ ግሾ፥ ዳዊቲነ እያራ ደእያ ኡሱፑን ፄቱ አሳት ደንድድ፥ ጋተ ካዋ ማኦካ ናኣ አንኩሳኮ ብዶሶና። 3 ዳዊቲነ እያ አሳይ አንኩሳራ ጋተን ኡትዶሶና። አሳ ኡባይ ባ ሶ አሳ አሳ ኤክድ ብስ፤ ዳዊቲካ ባ ማቸታ፥ እዝራኤለ አክናሆሞነ ናባላ አምእዉ፥ ቃርመሎሳ ማጫስዉ፥ አብግያ ኤክድ ብስ። 4 ዳዊቲ ጋተ ባቃትስ ገይሳ ስእድ፥ ሳኦል ዛሪድ እያ ኮየይሳ አግስ።

5 ዳዊቲ ካዋ አንኩሳኮ፥ “ኔኒ ታናን ኡፋይትኮ፥ ታኒ ያን ዳና መላ ነ ካዎተꬃን ደእያ ካታማታፐ እሱዋ ታዉ እማ። ታኒ ነ አይለይ ካዎይ ደእያ ካታማን ኔራ አይስ ኡታኔ?” ያግስ።

6 ሄ ጋላስ አንኩስ ፅቅላጋ ካታማ ዳዊታስ እሚስ፤ ሀች ጋካናዉ ፅቅላጋ ካታማይ ይሁዳ ካዎታባ ግድድ አትስ። 7 ዳዊቲ ፍልስፄመ ቢታን እስ ላይꬅነ ኦይዱ አጌና ደእስ።

8 ዳዊቲነ እያ አሳት ፑደ ከይድ፥ ጌሹረታ፥ ጋርዘታነ አማለቃታ ኦሎሶና። በንፐ ዶምድ፥ ሄ አሳት ሹራፐ ብድ ግብፀ ጋካናዉ ደእያ ቢታን ደእዶሶና። 9 ዳዊቲ ሄ ቢታ ኦልያ ዎደ ኡባን ሄ ቢታን ደእያ ማጫ ግድን፥ አደ ግድን፥ ፓፃ አግቤና። ዶርሰነ መሄ፥ ሀረነ ግማለ ማኦ ድኤስ፤ ያትድ አንኩሳኮ ስሜስ። 10 አንኩስ፥ “ሀች አዉን ኦልደቲ?” ግድ ዳዊታ ኦይቼስ።

ዳዊቲ፥ “ይሁዳ ዱገሀ ባጋ ዎይኮ ይራማኤላ ዱገሀ ባጋ ዎይኮ ቄና ዱገሀ ባጋ ኦልዳ” ያጌስ።

11 ኤንታፈ እስ አስ ጋተ ብድ፥ “ዳዊቲ ሀይሳ ኦꬅስ” ግድ ኦዶና መላ ዳዊቲነ እያ አሳት ማጫ አደ አሾና ዎꬍዶሶና። ዳዊቲ ፍልስፄመ ቢታን ደእዳ ዎደ ኡባን ሀይሳዳ ኦꬅስ። 12 አንኩስ ዳዊታን አማነትድ፥ “ዳዊቲ ባ አሳን፥ እስራኤለን ዳሮ እፀትስ፤ ሄሳ ግሾ፥ እ ታዉ መርናዉ አይለ ግዳና” ያግድ ቆፕስ።

28

ሳኦላነ ሞይትለ ፄግያ ማጫስዉ

1 ሄ ዎደ ፍልስፄመ አሳት እስራኤለታ ኦላናዉ ባንታ ኦላንቾታ ሺሽዶሶና። አንኩስ ዳዊታኮ፥ “ነነ ነ አሳት ታራ ኦላስ ባናይሳ ቱማ ኤራ ኡታ” ያግስ።

2 ዳዊቲ፥ “ሄሳ ግድኮ፥ ታ ነ አይለይ ኦꬃናባ ነ በአና” ያግስ።

አንኩስ፥ “ዳሮ ሎኦ፤ ታኒ ነና ታ ደኦ ላይꬃ ኡባን ታና ናገይሳ ኦꬃና” ያግስ።

3 ሀይሳፈ ካሰ ሳሜል ሀይቅን፥ እስራኤለ አሳ ኡባይ እያዉ ዬክድ፥ እያ ካታማን ራማን እያ ሞግዶሶና። ሳኦል ሞይትለ ፄገይሳታነ ማሮታ እስራኤለ ቢታፈ የደꬅድ ከስስ።

4 ፍልስፄመ ኦላንቾት ሺቅድ፥ ሱኔማ ካታማን ዱንካንዶሶና፤ ሳኦል እስራኤለ አሳ ኡባ ሺሽድ፥ ግልቦአ ዙማን ዱንካንስ። 5 ሳኦል ፍልስፄመ ኦላንቾታ በእድ ያይስ፤ እያ ዎዛናይ ዳሮ ዳጋምስ። 6 ሄሳ ግሾ፥ አይ ኦꬃነኮ ጎዳ ኦይችስ፤ ሽን ጎዳይ አሙሆን ዎይኮ ኡሪመን * ዎይኮ ናበታ ባጋራ እያዉ ኦድቤና። 7 ሄሳፈ ጉየ፥ ሳኦል ባ አይለታ፥ “ሞይትለ ፄግያ ማሮ ታዉ ኮይተ፤ ታኒ ኢኮ ባዳ እዮ ኦይቻና” ያግድ ኪትስ።

ሳኦላ አይለት፥ “ሞይትለ ፄግያ እስ ማሮይ ኤንዶራን ደአኡሱ” ያግዶሶና።

8 ያግን ሳኦል ባና ኤርሶና መላ ሀራ ማኦ ማእድ፥ ናምኡ አሳታ ኤክድ፥ ቃማ ሄ ማሬኮ ብድ፥ ማጫስዉ፥ “ሀያና፥ ታዉ እስ ሞይትለ ፄጋርክ፤ ታኒ ሱንꬃ ኦድያ አሳ ታዉ ደንꬃርክ” ያግስ።

9 ያግን ማጫስያ፥ “ሞይትለ ፄገይሳታነ ማሮታ እስራኤለ ቢታፈ ሳኦል ዋት የደꬅ ከስዳኮ፥ ቱማ ኔኒ ኤራሳ። ታና ዎꬍሳናዉ ኔኒ ታዉ አይስ ፅሄ የጋይ?” ያጋሱ።

10 ያግን ሳኦል ማጫስዉ፥ “ደኦ ፆሳይ ኤርያ መላ፥ ኔኒ ሀይሳ ግሾ ሴረታካ” ያግድ ጎዳን ጫቅስ።

11 ማጫስያ፥ “ታኒ ነዉ ኦና ደንꬆ?” ያጋዳ ኦይቻሱ።

ሳኦል፥ “ሳሜላ ታዉ ደንꬃ” ያግስ።

12 ማጫስያ ሳሜላ በአዳ፥ ዋሶ ጎቻዳ፥ ሳኦላኮ፥ “ኔኒ ታና አይስ ጭማዲ? ኔኒ ሳኦላ ግድክ!” ያጋሱ።

13 ካዎይ፥ “ያዮፋ! ነዉ አይበ በንተይ?” ያግስ።

ማጫስያ፥ “እስ ሞይትለይ ቢታ ግዶፈ ከይሽን በአስ” ያጋሱ።

14 ሳኦል ማጫስዉ፥ “እ አይ ዳኒ?” ያግስ።

ማጫስያ፥ “ካባ ማእዳ እስ ጭማ አደይ ከይስ” ያጋሱ።

ሳኦል ሄ አደይ ሳሜላ ግደይሳ ኤርድ፥ እያ ስንꬃን ሳአን ጉፋንስ።

15 ሳሜል ሳኦላኮ፥ “ታና ደንꬃዳ አይስ ዋይሳይ?” ያግስ።

ሳኦል፥ “ታኒ ዳሮ ኡንኤታስ፤ ፍልስፄመ አሳት ታና ኦሎሶና፤ ፆሳይ ታፐ ሻከትስ፤ ናበታ ባጋራ ዎይኮ አሙሆን እ ታኒ ኦይችያባ ኦደና። ሄሳ ግሾ፥ ታኒ ኦꬃናባ ነ ታዉ ኦዳና መላ ነና ፄጋስ” ያግስ።

16 ሳሜል፥ “ጎዳይ ሻከትድ ነዉ ሞርከ ግድኮ ታና አይስ ዞረ ኦይቻይ? 17 ጎዳይ ታ ባጋራ ካሰት ኦድዳባ ኦꬅስ፤ ጎዳይ ካዎተꬃ ኔፐ ኤክድ፥ ነ ሾሩዋ ዳዊታስ እሚስ። 18 ኔኒ ጎዳስ ኪተታቦና ግሾነ እያ ኤፅያ እያ ሸንያ አማለቃ ቦላ ፖላቦና ግሾ ጎዳይ ሀች ሀይሳ ነ ቦላ ኤህስ። 19 ነናነ እስራኤለ፥ ጎዳይ ፍልስፄመታስ አꬅድ እማና፤ ነነ ነ አደ ናይት ዎንቶ ታናን ጋሄታና፤ ጎዳይ እስራኤለ ኦላንቾታ ፍልስፄመታስ አꬅድ እማና” ያግስ።

20 ሳኦል ሳሜላ ኦዳ ስእድ ያይዳ ግሾ ዳቡርድ፥ ባና ዶግድ ሳአን ኩንድስ። ሳኦል ቃማነ ጋላስ ካꬅ ምቦና ግሾ እያዉ ዎልቅ እፅስ። 21 ሄ ማጫስያ ሳኦላኮ ያዳ፥ እ ዳሮ ኮኮረይሳ በአዳ፥ “ታኒ ነ አይልያ ነዉ ኪተታስ፤ ኔኒ ታና ኦይችዳባ ታ ሸምፑዋ ዶጋዳ ኦꬃስ። 22 ሀእ ታኒ ነ አይልያ ግያባ ሀያና ስአ፤ ኔኒ ማዳ ጋሽታዳ ነ ኦግያ ባና መላ ታኒ ነዉ ጉꬃ ካꬅ ጊግሳስ” ያጋሱ።

23 ሳኦል፥ “ሚከ” ያግስ። ሽን እያ አሳት ሄ ማጫሴራ ግድድ እያ ዎስዶሶና፤ ኤንታ ዎሳ ስእስ፤ ቢታፈ ደንድድ ሂፃን ኡትስ። 24 ሄ ማጫስያ ባ ሶን ደእያ አንቃራ ማራ ሹካሱ፤ ꬊለ ኤካ ሙኑቃዳ፥ ኡይꬅ ኡካሱ። 25 ያታዳ ካꬃ ሳኦላስነ እያ አሳታስ አꬅን፥ ኤንቲ ምዶሶና። ሄ ቃማ ደንድድ ብዶሶና።

29

አንኩስ ዳዊታ ፅቅላጋ ዛርስ

1 ፍልስፄመት ባንታ ኦላንቾታ ኡባ አፌቃን ሺሽዶሶና። እስራኤለት እዝራኤለን ደእያ ፑልቶ ሃꬃ ማታን ዱንካንዶሶና። 2 ፍልስፄመ ሀላቃት ባንታ ኦላንቾታ ፄታንነ ሙኩሉ ጩጋን ሳልፕስዶሶና፤ ዳዊቲነ እያ አሳይ አንኩሳራ እስፈ ግድድ ጉየ ባጋራ ሳልፕዶሶና። 3 ፍልስፄመ ሀላቃት ኤንታ በእድ፥ “ሀ እብራወት ሀይሳን አይ ኦꬆና?” ያግዶሶና።

አንኩስ፥ “ሀይስ እስራኤለ ካዋ ሳኦላ አይልያ ዳዊታ ግደኔ? እ ዳሮ ዎደ ታራ አꬅስ፤ እ ሳኦላ ካድድ ከዮደፐ ሀች ጋካናዉ ታኒ እያፐ ባላ ደማብከ” ያግስ።

4 ሽን ፍልስፄመ ሀላቃት አንኩሳ ቦላ ሀንቀትድ፥ “ሀ አድያ ኔኒ እያዉ እምዳ ካታማ ጉየ ዛራ። ኦላይ ጎብያ ዎደ እ ኑ ቦላ ስሚድ ደንዶና መላ እ ኑራ ኦላ ቦፖ። እ ባ ጎዳራ ስገታናዉ ኑ አሳታ ቆꬍያ ቃንፆፈ አትሽን፥ ሀራ አይ ኦꬃኔ? 5 ሀይሳፈ ካሰ ማጫሳይ፥ ‘ሳኦል ሙኩላታ ዎꬍስ፤ ዳዊቲ ታሙ ሙኩላታ ዎꬍስ’ ያግድ ዱርሸነ የፅሸ ሳቢዳይ ዳዊታ ግደኔ?” ያግዶሶና።

6 ሄሳ ግሾ፥ አንኩስ ዳዊታ ፄግድ፥ “ደኦ ጎዳይ ኤርያ መላ፥ ኔኒ አማንꬅያ አስ፤ ኔኒ ታራ ኦላስ በይሳ ታ ዶሳይስ። ኔኒ ታኮ ዮሳፐ ሀች ጋካናዉ ታኒ ነ ቦላ ባላ ደማብከ። ሽን ሀላቃት ኔኒ ኦላስ በይሳ ዶሶኮና። 7 ኔኒ ጉየ ስማዳ ሳሮ ባ፤ ፍልስፄመ ሀላቃታ ኡፋይሶናባ አይኮካ ኦꬆፋ” ያግስ።

8 ዳዊቲ፥ “ታኒ አይ ኦꬃድና? ታኒ ኔራ ደኦደፐ ሀች ጋካናዉ ነ ታፐ አይ ባላ ደማዲ? ያትን፥ ካዋ፥ ታ ጎዳ ሞርከታራ አይስ ኦለትክና?” ያግስ።

9 አንኩስ፥ “ፆሳ ኪታንቾዳ ኔኒ ታዉ ሎኦ ግደይሳ ታኒ ኤራይስ። ሽን ፍልስፄመ ሀላቃት፥ ‘እ ኑራ ኦላ ቦፖ’ ያግዶሶና። 10 ነነ ኔራ ይዳ ነ ጎዳ አይለታራ ዎንቶ ጉራ ደንድድ ቢተ” ያግስ።

11 ሄሳ ግሾ ዳዊቲነ እያ አሳት ፍልስፄመ ስማናዉ ዎንታ ጉራ ደንድዶሶና፤ ፍልስፄመት እዝራኤለ ብዶሶና።

30

ዳዊቲ አማለቃታ ኦልስ

1 ዳዊቲነ እያ አሳት ሄꬓንꬆ ጋላስ ፅቅላጋ ጋክዶሶና። አማለቃት ነገባነ ፅቅላጋ ኦልድ፥ ፅቅላጋ ታማን ፁግዶሶና። 2 ፅቅላጋን ደእያ ማጫሳነ ናአፐ ጭማ ጋካናዉ ደእያ ኡባ ድእዶሶና፤ ኤንታፈ እስ አስካ ዎꬎና ኤንታ ኡባ ድእድ ኤፍዶሶና።

3 ዳዊቲነ እያ አሳት ፅቅላጋ ጋክያ ዎደ ካታማይ ታማን ፁገትዳይሳነ ኤንታ ማቸት፥ አደ ናይትነ ማጫ ናይት ድኤትዳይሳ በእዶሶና። 4 ዳዊቲነ እያራ ደእያ አሳይ ባንታ ዎልቃይ እፃና ጋካናዉ ዋስድ ዬክዶሶና። 5 ዳዊታ ማቸት እዝራኤለ አክናሆማነ ካሰ ናባላ ማችያ ቃርመሎሳ አብግያ ናምአይካ ድኤትዶሶና።

6 እያ አሳይ ባንታ አደ ናይትነ ማጫ ናይት ድኤትዳ ግሾ ይሎትድ ዳዊታ ሹቻን ጫዳናዉ ኦደትን፥ ዳዊቲ ዳሮ ኡንኤትስ። ግዶሽን፥ ዳዊቲ ጎዳን ባ ፆሳን ምነትስ።

7 ዳዊቲ አብመለከ ናኣ ካህንያ አብያታራኮ፥ “ኤፉድያ ኤካዳ ያ” ያግን፥ አብያታር ኤፉድያ ዳዊታስ ኤህስ። 8 ዳዊቲ፥ “ታኒ፥ ታና ኦልያ አሳታ ካላዳ ጋካኔ?” ያግድ ጎዳ ኦይችስ።

ጎዳይ፥ “ኤ፤ ኤንታ ካላዳ ባ፤ ቱማ ኤንታ ነ ጋካና፤ ቱማ ድኡዋ ዛራና” ያግስ።

9 ዳዊቲነ እያራ ደእያ ኡሱፑን ፄቱ አሳት ደንድድ ቦሶራ ሻፋ ጋክያ ዎደ ኤንታፈ ጉꬃ አሳት ያን አትዶሶና። 10 ናምኡ ፄቱ አሳይ ሻፋ ፕናናዉ ዳሮ ዳቡርዶሶና። ሽን ዳዊቲነ ኦይዱ ፄቱ አሳይ ካልዶሶና።

11 ኤንቲ እስ ግብፀ አስ ደንባን ደምድ፥ ዳዊታኮ ኤህድ፥ እያዉ ሃነ ካꬅ እምዶሶና። 12 ባላሰ ኦንጎቾነ ናምኡ ዎይነ ኑካ እያዉ እምን ምድ ጋሽትስስ። እ ሄꬑ ጋላስነ ሄꬑ ቃማ ካꬅ ሞና ሃ ኡዮና ጋምእስ። 13 ዳዊቲ፥ “ኔኒ ኦደ አይሌ? አዉፐ ያዲ?” ያግድ አድያ ኦይችስ።

አደይ፥ “ታኒ አማለቃ አድያስ አይለትዳ ግብፀ አስ፤ ሄꬑ ጋላሳፐ ካሰ ታ ሳከትን፥ ታ ጎዳይ ታና የግ አግድ ብስ። 14 ኑኒ ይሁዳ ዛዋ፥ ከልታወታ ዱገሀ ባጋነ ካለባ ዱገሀ ባጋ ኦልድ ፅቅላጋ ታማን ፁግዳ” ያግስ።

15 ዳዊቲ፥ “ኔኒ ታና ሄ ኦልዳ ጩጋታኮ ካለꬃናዉ ዳንዳአይ?” ያግድ ኦይችስ።

እ ዛሪድ፥ “ኔኒ ታና ዎꬎና መላነ ታ ጎዳስ አꬃዳ እምከ ጋዳ ታዉ ፆሳን ጫቃ፤ ታኒ ነና ኤንታኮ ካለꬃና” ያግስ።

16 ዳዊቲ ካለꬅድ ኤንታኮ ጋꬅስ። ኤንቲ ፍልስፄመፐነ ይሁዳፐ ዳሮ ድኦ ድእዳ ግሾ ኡፋይትድ ምሸነ ኡይሸ ላለትድ ኡትዶሶና። 17 ሄ ጋላስ ኦማርሳፈ ዶምድ ዎንተꬃ ጋላስ ኦማርስ ጋካናዉ ዳዊቲ ኤንታ ሾጭስ። ግማለ ቶግድ ባቃትዳ ኦይዱ ፄቱ ፓንꬃታፐ አትሽን፥ ሀር እስ አስካ አትቤና። 18 አማለቃ አሳት ኤፍዳ ኡባ፥ ባ ናምኡ ማቸታራ እስፈ ዳዊቲ ዎስስድ ኤክስ። 19 አሳት ድእድ ኤፍዳባፐ እስባይካ ፓጭቤና፤ ናእ ዎይኮ ጭም፥ አደይ ዎይኮ ማጭ፥ ሄሳዳካ ኤንቲ ድእድ ኤፍዳ ሀራባ ኡባይ ፓጮና ደእሽን ዳዊቲ ኡባ ዛርስ። 20 ዳዊቲ ዶርሰ፥ ዴሸነ መሄ ኡባ ድእስ፤ ዳዊቲ አሳይ እ ድእዳ መህያ ሀንኮ መህያፐ ስንꬃራ ላግሸ፥ “ሀይስ ዳዊታ ድኦ” ያግዶሶና።

21 ዳዊቲ ዳቡርድ ቦሶራ ሻፋ አቻን አትዳ ናምኡ ፄቱ አሳኮ ይስ። ኤንቲ ዳዊታነ እያራ ደእያ አሳ ሞካናዉ ከይዶሶና። ዳዊቲ ባ አሳራ ሺቅድ ኤንታ ሳሮꬅስ። 22 ሽን ዳዊታራ ብዳ አሳታ ግዶፈ ፓꬆና ኢታ አሳት፥ “ኤንቲ ኑራ ቦና ግሾ ኑኒ ዛሪድ ኤህዳባፐ አይኮካ ኤንታዉ ሻኮኮ፤ ኤንቲ ባንታ ናይታነ ባንታ ማቸታ ኤክድ ቦና” ያግዶሶና።

23 ዳዊቲ ዛሪድ፥ “ታ እሻቶ፥ ጎዳይ ኑስ እምዳባን ህንተ ሀይሳዳ ኦꬃናዉ በሰና። እ ኑና ናግድ፥ ኑና ኦልዳ ጩጋታ ኑስ አꬅድ እሚስ። 24 ህንተ ግያባ ኦንካ ኤከና። ኦለታናዉ ብዳይሳታነ ኑባ ናግሸ ሀይሳን ጋምእዳይሳታ ግሾይ እስኖ፤ ኡባይ ግና ሻከታና” ያግስ። 25 ሄ ጋላሳፐ ዶምድ ሀች ጋካናዉ እስራኤለ ቢታን ሄስ ህገነ ዎጋ ግድስ።

26 ዳዊቲ ፅቅላጋ ጋክዳ ዎደ ባ ላገ ግድዳ ይሁዳ ጭማታኮ፥ “ጎዳ ሞርከታፐ ድኤትዳባፐ ታኒ ህንተዉ እመይሳ ኤክተ” ያግድ ጉꬃራ የድስ። 27 እ ሄሳ ቤተለን፥ ራሞታ ነገባንነ ያትራን ደኤይሳታስ፥ 28 አሮኤራን፥ ስፍሞታን፥ ኤሽታሞአንነ 29 ራካላን፥ ይራህማኤላን፥ ቄና ካታማታን፥ 30 ሆርማና፥ ቦራሳና፥ አታካንነ 31 ከብሮናን ደኤይሳታስ የድስ። እነ እያ አሳት ዩይዳ በሳ ኡባን ደእያ አሳስ የድስ።

31

ሳኦላ ሀይቁዋ

(1 ታር 10:1-12)

1 ፍልስፄመት እስራኤለታራ ኦለትዶሶና፤ እስራኤለት ፍልስፄመታ ስንꬃፈ ባቃትዶሶና፤ ዳሮ እስራኤለት ግልቦአ ደርያ ቦላ ሀይቅዶሶና። 2 ፍልስፄመት ሳኦላነ እያ አደ ናይታ የደꬅድ፥ እያ አደ ናይታ ዮናታና፥ አምናዳበነ ማልክሳ ዎꬍዶሶና። 3 ኦላይ ተቅድ ሳኦላ ኡንኤꬅስ፤ ዶንገን ዱከይሳት እያ ጫድድ ዳሮ ማዱንፅስዶሶና።

4 ሳኦል ባ ኦላ ሚሽያ ቶከይሳኮ፥ “ሀ ቃፃረትቦናይሳት ይድ፥ ታና ጫድድ ካኦና መላ ነ ማሻን ታና ጫዳዳ ዎꬋ” ያግስ።

ሽን እያ ኦላ ሚሽያ ቶከይስ ያይድ እፅን፥ ሳኦል ባ ማሻ ሳአን ኤስድ፥ እያ ቦላ ኩንድስ። 5 እያ ኦላ ሚሽያ ቶከይስ ሳኦል ሀይቅዳይሳ በእድ፥ እካ ባ ማሻ ሳአን ኤስድ፥ እያ ቦላ ኩንድድ እያራ እስፈ ሀይቅስ። 6 ሀይሳዳ ሀንድ፥ ሳኦልነ እያ ሄꬑ አደ ናይት፥ እያ ኦላ ሚሽያ ቶከይስነ እያ አሳት ኡባይ ሄ ጋላስ ሀይቅዶሶና።

7 ዛንጋራንነ ዮርዳኖሰ ሻፋፐ ሄፍንꬃ ባጋራ ደእያ እስራኤለ አሳይ፥ እስራኤለ ኦላንቾት ባቃትዳይሳ፥ ሳኦልነ እያ ናይት ሀይቅዳይሳ በእድ ባንታ ካታማ አግድ ባቃትዶሶና። ፍልስፄመት ይድ፥ ሄ ካታማታ ኦይክዶሶና።

8 ዎንተꬃ ጋላስ ፍልስፄመት አሀ ቦላፈ ኦላ ሚሸታ ቃርድ ኤካናዉ ይድ፥ ሳኦልነ እያ ሄꬑ አደ ናይት ግልቦአ ደርያ ቦላ ሀይቅድ ዝንእዳይሳታ ደምዶሶና። 9 ኤንቲ ሳኦላ ቆꬍያ ቃንፅድ እያ ኦላ ሚሽያ ቃር ኤክዶሶና። ያትድ ባንታ ኤቃ ኬꬃንነ ባንታ አሳ ግዶን ፆኑዋ አዋጃና መላ ፍልስፄመ ቢታ ኡባስ ኪታ የድዶሶና። 10 ሳኦላ ኦላ ሚሽያ አስታሮተ ጌተትያ ኤንታ ማጫ ፆሰ ኬꬃን ዎꬅዶሶና። ሳኦላ አሀ ቤት-ሳና ካታማ ግምብያ ቦላ ምስማረን ꬍሽድ ካቅዶሶና።

11 ፍልስፄመት ሳኦላ ኦꬅዳባ ጋላዳን ደእያ ያበሳ አሳይ ስእዳ ዎደ፥ 12 ምኖ አሳት ቃማ ደንድ ብድ፥ ሳኦላ አሃነ እያ ናይታ አሀ ቤት-ሳና ካታማ ግምብያ ቦላፈ ዎꬍስድ ያበሳ ካታማ ኤህድ፥ ያን ፁግዶሶና። 13 ሄሳፈ ጉየ፥ ኤንታ መቀꬃ ማፅ ኤክድ፥ ያበሳን ደእያ ታማርስከ ምꬃ ጋርሳን ሞግዶሶና፤ ያትድ ላፑን ጋላስ ፆምዶሶና።

* 1:24 ሜꬑ ላይꬃ ዎፋኖ፦ እብራወꬆ ብርሸꬃይ ሄꬑ ዎፋኖ ጌስ፤ ቃስ ግርከ ብርሸꬃይ ሄꬑ ላይꬃ ዎፋኖ ጌስ።

* 2:1 ካጨይ፦ ሀ በሳንነ ሀራ በሳን አጨይ ምኖተꬃ ማላ።

† 2:5 ባርካ አታሱ፦ ሀራ ብርሸꬃይ ዳቡራሱ ጉሱ።

‡ 2:18 ኤፉደ፦ እብራወꬆ ዶናን ካህነይ ማእያ ማኦ ቃንꬃ ጉሱ።

* 4:21 እካቦዳ፦ እብራወꬆ ዶናን ሀ ሱንꬃ ብርሸꬃይ “ቦንቾይ ባዋ” ጉሱ።

* 7:12 አበንኤዘራ፦ ሀ ሱንꬃ ብርሸꬃይ “ማዶ ሹቹ” ጉሱ።

* 9:20 እስራኤለ ኡባን ኮየተይ ነና ግድኪ?

* 10:1 ግርከ ብርሸꬃይ፥ “ኔኒ እያ አሳ ካለꬃዳ ኤንታ ዩሹዋን ደእያ ሞርከታ ኩሸፐ ኤንታ አሻና። እያ ላታ ኔኒ ካለꬃና መላ ጎዳይ ነና ትይዳይሳስ ሀይስ ማላ” ያግድ ጉጅስ።

* 11:1 ግርከ ብርሸꬃይ እስ አጌናፐ ጉየ ግድ ጉጄስ

* 12:11 ገድዮና፦ እብራወꬆ ዶናን የሩባኣላ ጌተቴስ

† 12:11 ባራቃ፦ እብራወꬆ ዶናን ባዳና ጌተቴስ

* 13:3 ጋባኦናን

* 14:18 “ኤፉድያ ሃ ኤካዳ ያ” ያግስ። ሄ ዎደ አክይ ኤፉደ ማእድ እስራኤለ አሳ ስንꬃን ደኤስ

* 15:2 ከሳ 17:8-14፤ ዛረ 25:17-19.

* 15:32 ኮኮርሸ፦ ዎይኮ ቃሸትድ

† 15:32 ቱማ ሀይቆይ ሀይሳዳ ጫሚ ቱማ ታ ሀይቃናዉ በሰና

* 25:25 ናባላ፦ ናባላ ጉሳይ ኤያ ጉሱ።

* 28:6 ከሳ 28:30.

2 ሳሜላ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

2 ሳሜላ ማፃፋ

ጋꬃ ቆፋ

ናምአንꬆ ሳሜላ ማፃፋይ ኮይሮ ሳሜላ ማፃፋ ካሌስ። ሀ ማፃፋይ ዳዊቲ ኮይሮ ዱገሀ ባጋን ደእያ ይሁዳ ካዎ ግድድ (ሸም 1-4)፥ ጉꬁ ጋምእድ፥ ፑደሀ ባጋን ደእያ እስራኤለ ጉጅድ ኩመꬃ ቢታ ካዎ ግድድ ሃርዳ ታርከታ ኦዴስ (ሸም 5-24)። ሀ ማፃፋይ ዳዊቲ ባ ካዎተꬃ ዳልግሳናዉነ ባ ማታ ምንꬃናዉ፥ ሶራነ ካረራ ደእያ ሞርከታራ ኦለትዳ ኦላ ሎይꬅድ ቆንጭሴስ።

ዳዊቲ ፆሳ ኬꬅ ኬፃናዉ ኮይስ፥ ሽን እ ሄሳ ኦꬃና መላ ፆሲ ዶስቤና ዎይኮ ኮይቤና (7:1-3)።

ፆሲ ዳዊታራ ጫቅዳባ ግድኮካ፥ እ ኦርዮ ማቸ በርሳብራ ላይማትዳ ዎደ እያ ካዎተꬃይነ እያ ሶ አሳይ መቶ ቦላ ዎꬍዶሶና (ሸም 13-18፤ 20-21)። ሄሳ ጋሶን እያ ሶ አሳ ግዶን ኢታባይ መትስ፤ እያ ናይታፐ ዳሮት ሀይቅዶሶና።

ዳዊቲ ኦꬅዳ ግታ ኦሶታፐ ጉꬃት፥ እስራኤለ ካዎተꬃ ሀራ ካዎተꬃት ቆሆና መላ ናግስ (1 ሳሜ 31)፤ ታማነ ናምኡ እስራኤለ ኮቻት እስፈ ዳና መላ ኦꬅስ፤ ካዎተꬃ አቆ ዎጋ ዎꬅስ (2 ሳሜ 8:15-18)። ዳዊቲ ባ ዱሳን ናጋር ዎይኮ ቦረይ ባይና አስ ግደና፥ ሽን እስ ቱማ ፆሳፈ አትሽን ሀራ ፆሲ ጎይንቤና። ይሁዳ ካዎተꬃይ ኤቅድ ደእዳ ዎደ ኡባን፥ ፆሳይ ዳዊታስ ጫቅዳ ጫቁዋ ናግስ።

ማፃፋ አይፈ ቆፋታ

ዳዊቲ ሳኦላስ ዬሁዋ (1:1-27)

ዳዊቲ ይሁዳ ቦላ ካዎቱዋ (2:1—4:12)

ዳዊቲ እስራኤለ ኡባ ቦላ ካዎቱዋ (5:1—6:23)

ፆሳይ ዳዊታስ ጫቅዳ ጫቁዋ (7:1-29)

ዳዊቲ ኦለትዳ ኦላ (8:1—10:19)

ዳዊታነ በርሳቦ (11:1—12:31)

ዳዊታ ሶን መትዳ ጌላተꬃ (13:1—14:33)

አበሰሎመ ጌላተꬃነ ሀራ ሀኖታታ (15:1—21:22)

ናምኡ ዳዊታ ማዝሙረታ (22:1—23:7)

ዳዊታ ቶራ ሞጮናታ (23:8-39)

ዳዊቲ እስራኤለ አሳ ታይቡዋ (24:1-25)

1

ዳዊቲ ሳኦላ ሀይቁዋ ስእስ

1 ሳኦል ሀይቅዳፐ ጉየ፥ ዳዊቲ አማለቃታ ፆን ስሚድ ፅቅላጋን ናምኡ ጋላስ ጋምእስ። 2 ሄꬓንꬆ ጋላስ እስ አደይ ባ ማኡዋ ዳክድ፥ ባ ሁጰን ባና ቆልድ፥ ሳኦል ዱንካንዳ ጉታፐ ይስ። እ ዳዊታኮ ይድ ሳአን ጉፋንድ ዝግስ። 3 ዳዊቲ፥ “ኔኒ አዋፐ ያዲ?” ያግድ ኦይችስ።

እ ዛሪድ፥ “ታኒ እስራኤለት ዱንካንዳ ጉታፐ ከሳ ኤካዳ ያስ” ያግስ።

4 ዳዊቲ፥ “አነ ሀንዳባ ታዉ ኦዳ” ያግስ።

እ ዛሪድ፥ “ኑ ኦላንቾት ኦላፐ ባቃትዶሶና፤ ኑ አሳፐ ዳሮት ሀይቅዶሶና፤ ሳኦልነ እያ ናአይ ዮናታን ሀይቅዶሶና” ያግስ።

5 ዳዊቲ እያዉ ኦድዳ ፓንꬃ፥ “ሳኦልነ እያ ናኣ ዮናታን ሀይቅዳይሳ ኔኒ አይብን ኤራይ?” ያግድ ኦይችስ።

6 ፓንꬃይ፥ “ታኒ ግልቦአ ደርያ ቦላ ደእሽን፥ ሳኦል ባ ቶራ ጉፈትድ ኤቅዳይሳ በአስ፤ ፓራ ጋረትነ ፓራ አሳት ሳኦላኮ ማታትዶሶና። 7 ሄ ዎደ ሳኦል ጉየ ስሚድ ታና ደምድ ፄግስ። ታኒ፥ ‘ዬ’ ያጋዳ ኮያስ። 8 ሳኦል፥ ‘ኔኒ ኦኔ?’ ያግድ ኦይችን፥ ‘ታኒ አማለቃ አስ’ ያጋዳ ዛራስ። 9 ሄሳፈ ጉየ ሳኦል፥ ‘ታኒ ማዱንፃዳ፥ ሀይቆስ ጋካስ፤ ኔኒ ታ ቦላ ከይያ ኤቃዳ ታና ዎꬋ’ ያግስ። 10 እ ኩንድዳፐ ጉየ ሀይቆፐ አቶናይሳ ኤርዳ ግሾ ታኒ እያ ቦላ ከያ ኤቃዳ እያ ዎꬋስ። እያ ሁጰን ደእያ ካላቻነ እያ ቀሰን ደእያ አምባርያ ኤካዳ ኔኮ ታ ጎዳኮ ያስ” ያግስ።

11 ዳዊቲነ ዳዊታ አሳይ ካዮትድ፥ ባንታ ማኡዋ ዳክዶሶና። 12 ኤንቲ ሳኦል፥ ዮናታን፥ ጎዳ ኦላንቾትነ እስራኤለ አሳይ ኦላን ዉርዳ ግሾ ኦማርስ ጋካናዉ ካዮትዶሶና፤ ዬክዶሶና፤ ፆምዶሶና።

13 ዳዊቲ ሄሳ ኤንታዉ ኤህዳ ፓንꬃ፥ “ነ አዉፐ ያዲ?” ያግድ ኦይችስ።

እ ዛሪድ፥ “ታኒ በተ አስ ግድድ ደእያ አማለቃ አድያ ናአ” ያግስ።

14 ዳዊቲ፥ “ጎዳይ ትይዳ ካዋ ዎꬋናዉ ነ ኩሽያ ደንꬃሸ ዋናዳ ያያብኪ?” ያግስ። 15 ዳዊቲ ባ አሳታፐ እሱዋ ፄግድ፥ “እያ ዎꬋ” ያግን፥ እ አማለቃ ፓንꬃ ጫድድ ዎꬍስ። 16 ዳዊቲ አማለቃ አድያኮ፥ “ጎዳይ ትይዳ ካዋ ታኒ ዎꬋስ” ያጋዳ “ኔኒ ነ ዶናን ማርካትዳ ግሾ ነ ሱꬃ ጎመይ ነና ኦይኮ” ያግስ።

ዳዊቲ ሳኦላስነ ዮናታናስ ዬክስ

17 ዳዊቲ ሳኦላስነ እያ ናኣ ዮናታናስ ሀይሳዳ ያግድ ዘሌልስ። 18 ይሁዳ አሳይ፥ “ዶንገ ዬሆ” ጌተትያ ሀ ዘለልሳ ታማራና መላ ኪትስ፤ ሀ ዘለልሳይ ያሻራ * ማፃፋን ፃፈትስ።

19 “ነኖ እስራኤለ፥ ነ ሀላቃት፥

ꬎቃ በሳን ሀይቅዶሶና።

ዎልቃማት ዋንድ ኩንድዶና!

20 ፍልስፄመ ማጫ ናይት ሄሳ ስእድ ኡፋይቶና መላ፥

ቃፃረትቦና አሳ ማጫ ናይት ሀሹ ጎና መላ፥

ሀይሳ ጋተ ካታማን ኦዶፕተ

አስቃሎና ኦገታን አዋጆፍተ።

21 ህንተኖ ግልቦአ ደረቶ፥

ህንተ ቦላ እር ቡኮፎ፤ አክ ዎꬎፎ።

ሄ በሳን ዎልቃማታ ጎንዳለይ ቱንዳ ግሾ፥

ሳኦላ ጎንዳለይ ዛይተን ቁሸትቦና ግሾ፥

ሄ ጋድያን ካꬅ ዶሎፖ።

22 ጎይረትዳይሳታ ሱꬃፈ፥

ዎልቃማታ ሞꬉዋፈ፥

ዮናታና ዶንገይ ጉየ ግቤና፤

ሳኦላ ማሻይ ካሎና ስምቤና።

23 ሳኦልነ ዮናታን ዶሰተይሳታ፤

ሀይቆንነ ፓፃን ሻከትቦኮና።

ኤንቲ አርጋንꬃፈ አꬍድ ኤሶ፤

ጋሞፈ አꬍድ ምኖ።

24 ህንተኖ እስራኤለ ማጫሳዉ፥

ዞኦነ አሌቆ ማኦ ማይዝዳይሳስ፥

ህንተ ማኡዋ ዎርቃን አሌቅስዳ ሳኦላስ ዬክተ።

25 ዎልቃማት ኦላን ዋንድ ኩንድዶና?

ዮናታን ꬎቃ በሳን ሀይቅስ።

26 ታ እሻ ዮናታና፥ ታ ነዉ አዛናይስ፤

ነ ታዉ ዳሮ አልኦ።

ኔኒ ታና ዶስያ ዶሶይ ማላልሴስ፤

ማጫ ሲቆፐካ አꬌስ።

27 ዎልቃማት ዋንድ ኩንድዶና?

ኦላ ሚሸይካ ዋንድ ꬋይዴ?”

ያግድ ዳዊቲ ዘሌልስ።

2

ዳዊቲ ይሁዳ ቦላ ካዎትስ

1 ሄሳፈ ጉየ፥ ዳዊቲ፥ “ይሁዳ ካታማታፐ እሱዋ ቦ?” ያግድ ጎዳ ኦይችስ።

ጎዳይ፥ “ኤ፥ ባ” ያግስ።

ዳዊቲ፥ “አዉ ቦ” ያግድ ኦይችስ።

ጎዳይ፥ “ከብሮና ባ” ያግድ ዛርስ።

2 ዳዊቲ ባ ናምኡ ማቸታ፥ እዝራኤለ አክናሆማነ ካሰ ናባላ ማችዉ ቃርመሎሳ አብግያ ኤክድ ከብሮና ካታማ ብስ። 3 ዳዊቲ ባራ ደእያ አሳታነ ኤንታ ሶ አሳ ኡባ ኤህን፥ ከብሮናንነ እያ ሄራን ደእያ ካታማታን ደእዶሶና። 4 ይሁዳ አሳት ከብሮና ካታማ ይድ፥ ዳዊታ ትይድ ይሁዳ ቦላ ካዎꬅዶሶና።

ዳዊቲ ያበሳ ጋላዳ አሳይ ሳኦላ ሞግዳይሳ ስእዳ ዎደ፥ 5 እ አሰ ኪትድ፥ “ህንተ ህንተ ጎዳ ሳኦላ ሞግዳ ግሾ ሄ ኬሀተꬃስ ጎዳይ ህንተና አንጆ። 6 ጎዳይ ሲቁዋነ ቱማተꬃ ህንተዉ ቆንጭሶ፤ ታንካ ሀ ኬሀተꬃ ግሾ ህንተዉ ሎኦ ኩሸ ዛራና። 7 ህዛ ምንተ፤ ፃልተ፤ ህንተ ጎዳይ ሳኦል ሀይቅስ። ይሁዳ አሳይ ታና ትይድ፥ ባንታ ቦላ ካዎꬅዶሶና” ያግስ።

ናምኡ ኬꬃታ ግዶን ደእያ ኦላ

8 ሳኦላ ቶራ ሞጮናይ ኔራ ናአይ አበኔር ሳኦላ ናኣ እያቡስተ ኤክድ፥ ማህናይማ ጌተትያ በሳ ኤፍስ። 9 እያ ጋላዳን፥ አሴራን፥ እዝራኤላን፥ ኤፍሬማን፥ ብንያመንነ እስራኤለ ቢታ ኡባን ካዎꬅስ። 10 ሳኦላ ናአይ፥ እያቡስተይ እስራኤለ ቦላ ካዎትያ ዎደ እያዉ ኦይታሙ ላይꬅ፤ እ ናምኡ ላይꬅ ካዎትስ። ግዶሽን፥ ይሁዳ አሳይ ዳዊታ ካልዶሶና። 11 ዳዊቲ ከብሮናን ይሁዳ ቦላ ላፑን ላይꬅነ ባጋ ካዎትስ።

12 ኔራ ናአይ አበኔርነ ሳኦላ ናአይ እያቡስተ አሳይ ማህናይማፐ ጋባኦና ብዶሶና። 13 ፃሩያ ናአይ እዮኣብነ ዳዊታ አሳይ ጋባኦና ኦላ ሃꬃ ማታን ኤንታራ ጋሄትዶሶና። እስ ጩጋይ ኦላ ሃꬃፈ ሄፍንꬃን ኡትን፥ እስ ጩጋይ ሀፍንꬃን ኡትስ። 14 አበኔር እዮኣባኮ፥ “አነ ህንተፈነ ኑፐ ፓንꬃት ደንድድ፥ ኑ ስንꬃን ኦለቶ” ያግስ።

እዮኣብ፥ “ኤሮ፥ ደንድድ ኦለቶ” ያግስ። 15 ሄሳ ግሾ፥ ብንያመፐ ሳኦላ ናኣ እያቡስተስ ታማነ ናምኡ አሳት ከይድ፥ ዳዊታስ ኤቅዳ ታማነ ናምኡ አሳታራ ኦላ ጋሄትዶሶና። 16 እሶይ እሶይ ባ ሞርክያ ሁጵያ ኦይክድ፥ ማሻን ምየን ጫድስ፤ ሄሳዳ ሀንድ ላታማነ ኦይዳይ ሀይቅዶሶና። ሄሳ ግሾ ጋባኦናን ደእያ ሄ በሳይ ማሻ ቢታ ጌተትስ። 17 ሄ ጋላስ ዎልቃማ ኦላ ኦለትድ፥ ዳዊታ አሳይ አበኔራነ እስራኤለ አሳ ፆንስ።

18 ፃሩያ ናይት ሄꬓይ እዮኣብ፥ አብስነ አሳሄል ሄ በሳን ደኦሶና፤ አሳሄል ዎሽኤዳ ኤሶን ዎፅድ፥ 19 አሳሄል አበኔራ ኡሻች ዎይኮ ሀድርስ ጎና የደꬅስ። 20 አበኔር ጉየ ስሚድ፥ “አሳሄላ፥ ነኔ?” ያግድ ኦይችስ።

አሳሄል፥ “ኤ ታና” ያግስ።

21 አበኔር፥ “ኡሻች ዎይኮ ሀድርስ ስማዳ፥ አሳታፐ እሱዋ ኦይካዳ እያ ኦላ ሚሽያ ኤካ” ያግስ። ሽን አሳሄል እያ የደይሳ አጎና እፅስ።

22 ቃስካ አበኔር፥ “ታኒ ነና ሳአራ ጋꬃዳ ኦይꬆና ደእሽን፥ ታና የደይሳ አጋ! ነና ዎꬋዳ ታኒ ነ እሻ እዮኣባ ሶምኡዋ ዋታዳ ፄላኔ?” ያግድ ዋስስ። 23 ሽን አሳሄል እያ የደይሳ አጎና እፅስ። ሄሳ ግሾ፥ አበኔር ቶራ ጉየ የድድ፥ አሳሄላ ኡሉዋ ጫድን ቶራይ ዞኮራ ካንꬅድ ከይስ። አሳሄል ሄ በሳን ኩንድድ ሀይቅስ፤ አሳሄል ሀይቅዳ በሳ ጋክዳ አሳ ኡባይ ያን ኤቅስ።

24 ሽን እዮኣብነ አብስ አበኔራ ጎድዶሶና፤ አው ዉልያ ዎደ ጋባኦና መላ ቢታኮ ኤፍያ ኦግያን ጋዳፐ ስንꬃ ባጋራ ደእያ አማ ዙማኮ ጋክዶሶና። 25 ብንያመ አሳይ አበኔራኮ ሺቅዶሶና፤ እስ ጩጋ መꬍድ እስ ዙማ ቦላ ኤቅዶሶና። 26 አበኔር እዮኣባ ፄግድ፥ “መርናዉ ኦለትሸ ዳነዬ? ሀይሳ ዉርሰꬃይ ጫሞ ግዳናይሳ ኔኒ ኤርኪ? ነ አሳይ፥ ባንታ እሻታ ጎደይሳ አጋና መላ አይስ ኦድኪ?” ያግስ።

27 እዮኣብ፥ “ደኦ ፆሳይ ኤሮ! ኔኒ ኦዶናባ ግድያኮ ታ አሳይ ባ እሻታ ሳእ ዎንታና ጋካናዉ ጎዳ አጎኮና” ያግስ። 28 እዮኣብ ሞይዘ ፑንን አሳ ኡባይ ኤስስ። እስራኤለታ ዛር ጎድቦኮና ዎይኮ ኦልቦኮና። 29 አበኔርነ እያ አሳይ ሄ ቃማ ኩመꬅ ሄመትድ አራባ ጋꬋ ጋክዶሶና። ዮርዳኖሰ ሻፋ ፕንድ፥ በትሮና ካንꬅድ ማህናይመ ይዶሶና።

30 እዮኣብ አበኔራ ጎደይሳ አግድ፥ ባ አሳ ኡባ እስ በሲ ሺሽድ ፄልያ ዎደ፥ አሳሄላ ጉጆና ዳዊታ አሳፐ ታማነ ኡዱፉን አስ ፓጭስ። 31 ሽን ዳዊታ አሳይ አበኔራራ ደእያ ብንያመ ኮቻታፐ ሄꬑ ፄታነ ኡሱፑን ታሙ አስ ዎꬍዶሶና። 32 አሳሄላ አሀ ኤክድ፥ ቤተለመ ካታማን ደእያ እያ አዋ ዱፎን ሞግዶሶና። እዮኣብነ እያ አሳይ ቃማ ኩመꬅ ሄመትድ ሳእ ዎንትያ ዎደ ከብሮና ጋክዶሶና።

3

1 ሳኦላ ሶ አሳይነ ዳዊታ አሳይ ዳሮ ዎደ ኦለትዶሶና፤ ዳዊቲ ኦላን ምን ምን ብያ ዎደ ሳኦላ አሳይ ዳቡር ዳቡር ብስ።

2 ከብሮናን ዳዊታስ ናይት የለትዶሶና፤ እዝራኤለ አክናሆማ የልዳ ባይራ ናአይ አምኖና፤ 3 ቃርመሎሳ አብግያ ካሰ ናባላ ማችያ የልዳ ክልኣብ ናምአንꬆ ናአ። ጋሹራ ካዋ ታልማያ ናእያ ማእካ የልዳ አበሰሎመይ ሄꬓንꬆ ናአ። 4 ኦይዳንꬆይ ሃግታ ናኣ አዶና፤ እቻሻንꬆይ አብፃላ ናኣ ሳፋፃ። 5 ኡሱፑንꬆይ ዳዊታ ማቸ ኤግል ናኣ ይትራኣማ፤ ሀ ናይት ኡባይ ከብሮናን የለትዶሶና።

አበኔር ዳዊታራ ጫቅስ

6 ሳኦላ ሶ አሳራነ ዳዊታ ሶ አሳራ ኦለትያ ዎደ አበኔር ሳኦላ አሳ ቦላ ምን ምን ብስ። 7 ሳኦላስ እዮሄላ ናአ ግድዳ እርፅፎ ጌተትያ እስ ላገꬅያ ደአዉሱ፤ እያቡስተይ አበኔራኮ፥ “ታ አዋ ላገራ አይስ አቃዲ?” ያግድ ኦይችስ።

8 አበኔር እያ ኦዳን ዳሮ ይሎትድ፥ “ታና ኔኒ ይሁዳኮ ስምዳ ጋታ ካና ጋድዬ? ታኒ ነ አዋ ሳኦላስ፥ እያ እሻታስነ እያ ዳቦታስ አማነታዳ ደአስ፤ ነናካ ዳዊታስ አꬃዳ እማብከ። ሽን ሀእ ኔኒ ታና ሀ ማጫሰ ግሾ ሞታሳ! 9 ፆሳይ ዳዊታስ ኦꬃና ግድ ጫቅዳ ቃላ ታኒ ፖሎና እፅኮ፥ ፆሲ ታና ፕርዶ። 10 ሳኦላ ኮቻፈ ካዎተꬃ ዎስስድ፥ ዳነፐ በርሳበ ጋካናዉ እስራኤለ ቦላነ ይሁዳ ቦላ፥ ዳዊታ አራታ ምንꬃናዉ ጎዳይ ጫቅስ” ያግስ። 11 እያቡስተይ አበኔራስ ያይዳ ግሾ ሀራ ቃላ ፖግቤና።

12 አበኔር ዳዊታኮ፥ “ቢታይ ኦሴ? ኔኒ ታራ ጫቃ፤ እስራኤለ አሳ ኡባይ ኔኮ ስማና መላ ታ ነና ማዳና” ያግድ አሰ ኪትስ።

13 ዳዊቲ፥ “ሎኦ! ታ ኔራ ጫቃና። ሽን ታኒ ነና እስባ ኦይቻይስ፤ ኔኒ ታና በአናዉ ያ ዎደ ሳኦላ ናእዉ መልኮሎ ኤኮና ዮፓ” ያግስ። 14 ሄሳፈ ጉየ፥ ዳዊቲ ሳኦላ ናአ እያቡስተኮ፥ “ፄቱ ፍልስፄመታ ቃራታዳ ኮይታ ኦꬃዳ እምዳ ታ ማችዉ መልኮሎ ታዉ እማ” ያግድ አሰ ኪትስ። 15 እያቡስተይ አሰ ኪትድ እ አዝና ላዉሻ ናአ ፓልፅኤላፐ ከስ ኤክስ። 16 እ አዝናይ ብራቅማ ካታማ ጋካናዉ ዬክሸ እ ጌዶ ካልስ። አበኔር እያኮ፥ “ጉየ ሶ ባ” ያግን አደይ ጉየ ስሚድ ብስ።

17 አበኔር እስራኤለ ጭማታኮ ብድ፥ “ዳዊቲ ህንተ ቦላ ካዎታና መላ ዳሮ ዎደ አሞትደታ። 18 ሀእ ፖልተ! ጎዳይ፥ ‘ታ አሳ እስራኤለ፥ ፍልስፄመታ ኩሸፐነ ኤንታ ሞርከታ ኡባ ኩሸፐ ታ አይልያ ዳዊታ ባጋራ አሻና’ ግዳይሳ ሀሳይተ” ያግስ። 19 አበኔር ብንያመ ኮቻታስ ሄሳ ኦድስ። እስራኤለ አሳይነ ብንያመ አሳ ኡባይ ኦꬃናዉ ኮይዳ ኡባ ዳዊታስ ኦዳናዉ አበኔር ከብሮና ብስ።

20 አበኔር ባራ ላታሙ አስ ኤክድ፥ ከብሮና ብን፥ ዳዊቲ እያዉነ እያ አሳስ ግብራ ጊግስስ። 21 አበኔር ዳዊታኮ፥ “ኤንቲ ኔራ ጫቃና መላነ ነ ዎዛናይ አሞትያ ኡባ ነ ሃራና መላ ታ ባዳ እስራኤለ አሳ ካዋስ ታ ጎዳስ ሺሻና” ያግስ። ያግን ዳዊቲ አበኔራ ሞይዝድ ሳሮ የድስ።

እዮኣብ አበኔራ ዎꬍስ

22 ሄ ዎደ ዳዊታ አሳይነ እዮኣብ ኦላፐ ዳሮባ ድእድ ስምዶሶና። ሽን ዳዊቲ እያ ሳሮ ባ ግድ የድዳ ግሾ፥ አበኔር ከብሮናን ዳዊታራ ዴና። 23 እዮኣብነ እያራ ደእያ ኦላንቾት ጋክያ ዎደ አሳይ፥ “ኔራ ናኣ አበኔር ካዋ ዳዊታኮ ይን፥ ካዎይ እያ የድን ሳሮ ብስ” ያግድ ኦድዶሶና።

24 ሄሳ ግሾ፥ እዮኣብ ካዋኮ ብድ፥ “ሄስ ዋንድ ሀንዴ? አበኔር ኔኮ ይን፥ አይስ የዳዲ? ሄኮ እ ብክችስ! 25 ኔራ ናአይ አበኔር ነና ጭማናዉ፥ ኔኒ ገልያሶነ ከያሶ በአናዉነ ኔኒ ኦꬅያ ኡባ ኤራናዉ ይስ” ያግስ።

26 እዮኣብ ዳዊታ ስንꬃፈ ከይድ፥ አበኔራ ጌዶ ኪታ የድን፥ ኤንቲ እያ ሲራ ኦላ ሃꬃ ማታፐ ጉየ ዛርዶሶና፤ ሽን ዳዊቲ ሄሳ ኤረና። 27 አበኔር ከብሮና ስሚድ ይዳ ዎደ እዮኣብ እያራ ዱማ ኦደታናዉ ኮይዳ ዳንስድ ድርሳ ፐንግያኮ ደእያ ክፍልያነ እያ ኤፍስ። ባ እሻ አሳሄላ ሱꬃ ዛራናዉ አበኔራ ኡሎን ጫድን አበኔር ሄ በሳን ሀይቅስ።

28 ዳዊቲ ጉየፐ ሄሳ ስእዳ ዎደ፥ “ታንነ ታ ካዎተꬃይ ኔራ ናኣ አበኔራ ሱꬃ ግሾ ጎዳ ስንꬃን መርናዉ ኦይሸቶኮ። 29 እያ ሱꬃይ እዮኣባነ እያ አዋ ሶ አሳ አቾ፤ ማዱንꬅ ደእያ አስ ዎይኮ ጎጋ ሀርገይ ደእያ አስ ዎይኮ ዎበ አስ ዎይኮ ማሻን ሀይቅያ አስ ዎይኮ ኮሻትያ አስ እዮኣባ ኮቻን ꬋዮፖ” ያግስ። 30 ጋባኦናን ከይዳ ኦላን ባንታ እሻ አሳሄላ አበኔር ዎꬍዳ ግሾ፥ እዮኣብነ እያ እሻ አብስ አበኔራ ዎꬍዶሶና።

31 ዳዊቲ እዮኣባነ እያራ ደእያ አሳ፥ “ህንተ ማኡዋ ዳክተ፤ ባና ቆልተ፤ አበኔራ ሀላ ስንꬃን ዬክተ” ያግስ። ካዎ ዳዊቲ ሀላ ካልድ ዱፎ ብስ። 32 አበኔር ከብሮናን ሞገትስ፤ ካዎይ ባ ቃላ ꬎቁ ኦꬅድ ዱፎን ዬክስ፤ አሳ ኡባይ ዬክዶሶና። 33 ካዎይ አበኔራስ፥

“አበኔር ኤያ አሳዳ ሀይቃናዉ በሲ?

34 ነ ኩሸይ ቃሸትቤና፤

ነ ቶሆይ ሳንꬃላታን ኦይከትቤና።

አስ ኢታ አሳ ኩሸን ሀይቀይሳዳ ሀይቅስ”

ያግድ ዘሌልስ። አሳ ኡባይ አበኔራስ ዛሪድ ዬክዶሶና።

35 ሄ ጋላስ ዳዊቲ ካꬅ ማና መላ አሳይ እያ ሾቢዶሶና። ሽን ዳዊቲ፥ “አዋ አይፈይ ደእሽን፥ ካꬅ ዎይኮ ሀራባ ባርኮ ፆሲ ታና ፕርዶ” ያግድ ጫቅስ። 36 ካዎይ ኦꬅዳባ አሳ ኡባይ በእድ ኡፋይትዶሶና፤ ቱማካ ካዎይ ኦꬅዳባ ኡባይ አሳ ኡፋይስስ። 37 ሄሳ ግሾ፥ ሄ ጋላስ ዳዊታ አሳይነ እስራኤለ አሳ ኡባይ ካዎይ ኔራ ናኣ አበኔራ ዎꬍስቦናይሳ ኤርዶሶና።

38 ካዎይ ባ አይለታኮ፥ “እስራኤለ ቢታን ግታ አስነ ሀላቅ ሀይቅዳይሳ ህንተ አኬከከቲ? 39 ታኒ ፆሳይ ትይዳ ካዎ ግድኮካ፥ ታኒ ዳቡራንቾ፤ ሀይሳቲ ፃሩያ ናይት ታ ቦላ ምንዶሶና፤ ኢታ ኦꬅዳይሳታስ ጎዳይ ኤንታ ኦሱዋዳ ዛሮ” ያግስ።

4

እያቡስተ ሀይቁዋ

1 ሳኦላ ናአይ እያቡስተይ አበኔር ከብሮናን ሀይቅዳይሳ ስእዳ ዎደ እያ ዎዛናይ ትልእስ፤ እስራኤለ አሳ ኡባይካ ዳጋምስ። 2 ሳኦላ ናኣ እያቡስተስ ኦላ ካለꬅያ ናምኡ ሀላቃት ደኦሶና፤ እሱዋ ሱንꬃይ ባአና፤ ሀንኮይ ቃስ ራካባ። ኤንቲ ብንያመ ኮቸ ግድዳ ባኣሮተ አድያ እርሞና ናይታ። ባኣሮተይ ብንያመ ባጋዳ ታይበቴስ። 3 ባኣሮታን ደእዳ ኮይሮ አሳት ግታይማ ቢታ ባቃትድ፥ ሀች ጋካናዉ በተ አሳዳ ያን ደእዶሶና።

4 ሳኦላ ናኣ ዮናታናስ ናምኡ ቶሆይ ስልዳ ናእ ደኤስ፤ ሳኦላነ ዮናታና ሀይቁዋ ዎረይ እዝራኤለፐ ስኤትያ ዎደ እ እቻሹ ላይꬃ ናአ። ሄ ናኣ ድችያራ እያ ኤካዳ ባቃትሽን ናአይ ኩንድን እያ ቶሆይ ስልስ፤ ሄ ናኣ ሱንꬃይ መምፕቦስተ።

5 ባኣሮተ አድያ እርሞና ናይት ረካብነ ባኣን እያቡስተ ሶ ብድ ሴታ ጋላስ ጋክዶሶና። ኤንቲ ጋክያ ዎደ እ ሸምፓናዉ አልጋ ቦላ ዝንእስ። 6 ኤንቲ ግስተ ኮይያ አሳዳ ሀንድ ሶ ገልድ፥ እያ ኡሉዋን ጫድዶሶና። ረካብነ እያ እሻ ባኣን ለፓራ ከይድ ብዶሶና።

7 እያቡስተይ ቆልአን አርሳን ዝንእዳይሳ ደምድ፥ እያዉ ኡሉዋን ጫድድ ዎꬍዶሶና፤ እያ ሁጵያ ቃንፅ ኤክድ፥ አራባ ጋꬋ ኤፍያ ኦግያ ኦይክድ፥ ቃማራ ብዶሶና። 8 እያቡስተ ሁጵያ ከብሮናን ደእያ ዳዊታስ ኤህዶሶና። ካዋ፥ “ነና ዎꬋናዉ ኮይያ ነ ሞርክያ ሳኦላ ናኣ እያቡስተ ሁጵያ ሀይሳ በአ። ሳኦላ ቦላነ እያ ናይታ ቦላ ካዋ ኑ ጎዳ ግሾ ፆሳይ ሀች ሀሎ ከይስ” ያግዶሶና።

9 ሽን ባኣሮተ አድያ እርሞና ናይታ ረካባነ እያ እሻ ባአና ዳዊቲ ሀይሳዳ ያግስ፤ “መቶ ኡባፈ ታና አሽዳ ደኦ ጎዳይ ኤርያ መላ። 10 ታዉ ምሽራቾ ኦድያ አሳዳ፥ ‘ሳኦል ሀይቅስ’ ያግድ ታዉ ኦድን፥ ታኒ እያ ፅቅላጋን ኦይካዳ ዎꬋስ፤ ታኒ እያ ምሽራቹዋስ እምዳ ዎይቶይ ሀይሳ። 11 ባ ሶን ባ አርሳን ዝንእዳ ፅሎ አድያ ዎꬍዳ ኢታ አሳታስ እያ ሃሉዋ ከየይስ አይ መላ ኢታንደሻ! እያ ሱꬃ ታኒ ህንተ ኩሸፐ አቻና፤ ህንተና ታኒ ቢታ ቦላፈ ꬋይሳና!” ያግስ።

12 ረካባነ ባአና ዎꬋና መላ ዳዊቲ ባ ኦላንቾታ ኪትን፥ ኦላንቾት ኤንታ ዎꬍዶሶና። ኤንታ ኩሽያነ ቶሁዋ ቃንፅድ፥ ከብሮናን ኦላ ሃꬃ ማታን ካቅዶሶና። እያቡስተ ሁጵያ ኤፍድ፥ አበኔራ ዱፎን ከብሮናን ሞግዶሶና።

5

ዳዊቲ እስራኤለ ቦላ ካዎትስ

(1 ታር 11:1-9፤ 14:1-7)

1 እስራኤለ ዛረ ኡባይ ዳዊታኮ ከብሮና ይድ፥ “ኑኒ ነ አሾነ ነ ሱꬁ። 2 ካሰ ሳኦል ኑስ ካዎ ግድድ ደእያ ዎደካ እስራኤለ አሳ ኦላስ ካለꬅዳይ ነና። ጎዳይ ነና፥ ‘ኔኒ ታ አሳ እስራኤለ ሄማና፤ ኤንታ ቦላ ካዎታና’ ያግድ ቃላ ገልስ” ያግዶሶና። 3 እስራኤለ ጭማት ኡባይ ካዋ ዳዊታኮ ከብሮና ይዶሶና፤ እ ኤንታራ ከብሮናን ጎዳ ስንꬃን ጫቅስ፤ እስራኤለ ቦላ ካዎታና መላ ዳዊታ ትይዶሶና።

4 ዳዊቲ ካዎትያ ዎደ እያዉ ሀስታሙ ላይꬅ፤ እ ኦይታሙ ላይꬅ ካዎትስ። 5 ከብሮናን ይሁዳ ቦላ ላፑን ላይꬅነ ኡሱፑን አጌና ካዎትስ፤ የሩሳላመን እስራኤለ ቦላነ ይሁዳ ቦላ ሀስታማነ ሄꬑ ላይꬅ ካዎትስ።

6 የሩሳላመን ደእያ ያቡሰ አሳ ኦላናዉ ዳዊቲነ እያ አሳይ ብዶሶና። ያቡሰ አሳይ፥ “ዳዊቲ ሀ ካታማ ገላናዉ ዳንዳኤና” ግድ ቆፕዳ ግሾ ሀር አቶሽን፥ “ቆቀትነ ዎበት ነና ተቃናዉ ዳንዳኦሶና፤ ነ ሀ ካታማ ገላካ” ያግዶሶና። 7 ግዶሽን፥ ዳዊቲ ፅዮነን ደእያ ኤንታ ሚፃ ኦይክን፥ እያ ዳዊታ ካታማ ግዳሱ።

8 ሄ ጋላስ ዳዊቲ፥ “ያቡሰ አሳ ኦልድ ኦይክያ ኦንካ ዳዊታ ሞርከ ግድዳ ዎበትነ ቆቀት ደእያ በሳ ጋካናዉ ሻፋራ ፑደ ከያናዉ ኮሼስ” ያግስ። ሄሳ ግሾ፥ “ቆቀትነ ዎበት ጋꬎ ገሎኮና” ጌተትስ። 9 ዳዊቲ ሄ ሚፃ ኦይክድ፥ ያን ደእስ፤ ሄ ሚፃ ዳዊታ ካታማ ያግድ ሱንꬅስ። ዳዊቲ ሚሎፐ ዶምድ ሄ ካታማ ዩሽድ ግምብስ። 10 ኡባፈ ዎልቃማ ጎዳይ ፆሳይ እያራ ደእያ ግሾ ዳዊቲ ምን ምን ብስ።

11 ፅሮሳ ካዎይ ክራም ዳዊታስ ካዎ ጋꬎ ኬፃና መላ ዝጋ ምꬅ፥ አናፀታነ ሹቹ ማሰይሳታ የድን፥ ኤንቲ እያዉ ኬ ኬፅዶሶና። 12 ጎዳይ እስራኤለ ቦላ እያ ካዎ ኦꬅድ ምንꬅዳይሳነ ባ አሳ እስራኤለ ግሾ እያ ካዎተꬃ ꬎቁ ኦꬅድ ቦንችዳይሳ ዳዊቲ ኤርስ።

13 ዳዊቲ ከብሮናፐ የሩሳላመ ይዳፐ ጉየ፥ ሀራ ላገꬆታነ ማቸታ ጉጅድ ኤክን፥ ሀራ ማጫ ናይትነ አደ ናይት እያዉ የለትዶሶና። 14 የሩሳላመን እያዉ የለትዳ አደ ናይታ ሱንꬃይ ሳሙአ፥ ሾባባ፥ ናታና፥ ሶሎሞነ፥ 15 ይብሃራ፥ ኤልሹአ፥ ነፈጋ፥ ያፍአ፥ 16 ኤልሻማአ፥ ኤልያዳነ ኤልፋላፃ።

ዳዊቲ ፍልስፄመታ ፆንስ

(1 ታር 14:8-17)

17 ዳዊቲ እስራኤለ ቦላ ካዎ ግድድ ትየትዳይሳ ፍልስፄመት ስእዳ ዎደ ኤንቲ ኡባይ ዳዊታ ኮያናዉ ከይዶሶና፤ ሽን ዳዊቲ ሄሳ ስእድ ሚፃን ብድ ገልስ። 18 ፍልስፄመት ብድ፥ ራፋይመ ዛንጋራን ላለትድ ኡትዶሶና። 19 ሄሳ ግሾ፥ ዳዊቲ፥ “ታኒ ባዳ ፍልስፄመታ ኦሎ? ኔኒ ኤንታ ታዉ አꬃዳ እማኔ?” ያግድ ጎዳ ኦይችስ።

ጎዳይ፥ “ኤ ኦላ፤ ቱማ ታ ኤንታ ነዉ አꬃዳ እማና” ያግስ።

20 ዳዊቲ ባአል-ፓራስመ ጌተትያ በሳ ብድ፥ ያን ኤንታ ፆንስ። እ፥ “ድኦ ሃꬅ መንꬅድ ከየይሳዳ ጎዳይ ታ ሞርከታ ታ ስንꬃን መንረꬅስ” ያግስ። ሄሳ ግሾ፥ ሄ በሳ ሱንꬃይ ባአል-ፓራስመ* ጌተትስ። 21 ፍልስፄመት ባንታ ኤቃታ ሄ በሳን የግድ ብን፥ ዳዊቲነ እያ አሳይ ሄ ኤቃታ ኤክድ ብዶሶና።

22 ፍልስፄመት ጉየ ብድ፥ ናምአንꬆ ራፋይመ ዛንጋራን ላለትድ ኡትዶሶና። 23 ዳዊቲ ጎዳ ናምአንꬆ ኦይችን፥ ጎዳይ፥ “ኤንታ ጉየ ባጋራ ተቃዳ ዎላ ስንꬃን ኤንታ ኦላ፥ ሽን ኤንታዉ ሶምኦን ከዮፓ። 24 ዎላ ምꬃ ፄራን ሳልፐ ቃላ ኔኒ ስእያ ዎደ ፍልስፄመ ኦላንቾታ ሾጫናዉ ጎዳይ ኔፐ ስን አꬍዳይሳ ኤራዳ ኤለሳ” ያግስ። 25 ዳዊቲ ጎዳይ ኪትዳይሳዳ ኦꬅስ፤ ጌባፐ ገዘራ ጋካናዉ ፍልስፄመ ኦላንቾታ ዎꬍስ።

6

ታቦተይ የሩሳላመ ስምስ

(1 ታር 13:1-14፤ 15:25—16:6)

1 እስራኤለ ግዶፈ ዶረትዳ ሀስታሙ ሙኩሉ አሳታ ዳዊቲ ዛሪድ ሺሽስ። 2 ዳዊቲነ እያ አሳ ኡባይ ይሁዳ ባላ * ካታማፐ ደንድድ፥ ክሩበታፐ ግዶን ባ ካዎተꬃ አራታ ቦላ ኡትዳ ኡባፈ ዎልቃማ ጎዳ ሱንꬃን ፄገትዳ ፆሳ ታቦትያ ኤሀናዉ ብዶሶና። 3 ኤንቲ ፆሳ ታቦትያ ኦራꬃ ጋረን ዎꬅድ፥ ደረ ሁጰን ደእያ አምናዳበ ሶፐ ኤህዶሶና። አምናዳበ ናይት ኦዝነ አህዮይ ኦራꬃ ጋርያ ካለꬆሶና። 4 ደረ ሁጰን ደእያ አምናዳበ ሶፐ ፆሳ ታቦትያ ኤህያ ዎደ አህዮይ ታቦትያፐ ስንꬃራ ሄመቴስ። 5 ዳዊቲነ እስራኤለ አሳ ኡባይ ዲꬃን፥ ማስንቆን፥ ካራቦን ዳላንነ ሻሾተን ካእሸ ባንታ ኩመꬃ ዎልቃን ጎዳ ስንꬃን ኡፋይትድ ቦንቾሶና።

6 ናኮን ካꬃ ቡክያ ዉዱማ ጋክያ ዎደ ቦራት ꬉበትን፥ ኦዝ ባ ኩሽያ የድድ፥ ፆሳ ታቦትያ ኦይክስ። 7 ኦዝ ታቦትያ ቦችዳ ግሾ ጎዳ ሀንቆይ እያ ቦላ ኤፅስ። ፆሳይ እያ ሾጭን ሄ በሳን ፆሳ ታቦትያ ማታን ሀይቅስ። 8 ጎዳ ሀንቆይ ኦዛ ሾጭዳ ግሾ ዳዊቲ አዛንስ። ሄ በሳይ ሀች ጋካናዉ ኦዝ ሾጨትዳ በሳ ጌተቴስ።

9 ሄ ጋላስ ዳዊቲ ጎዳ ያይዳ ግሾ “ጎዳ ታቦተይ ታኮ ዋንድ ያኔ?” ያግስ። 10 ሄሳ ግሾ፥ እ ጎዳ ታቦትያ ባራ ዳዊታ ካታማ ኤሀናዉ ኮይቤና። ሄሳ አግድ ጋተ አድያ አብዳራ ሶ ኤፍስ። 11 ጎዳ ታቦተይ አብዳራ ሶን ሄꬑ አጌና ጋምእስ፤ ጎዳይ አብዳራነ እያ ሶ አሳ ኡባ አንጅስ።

12 ፆሳ ታቦትያ ግሾ ጎዳይ አብዳራ ሶ አሳነ እያዉ ደእያ ኡባ አንጅዳይሳ ካዎይ ዳዊቲ ስእስ። ሄሳ ግሾ፥ ዳዊቲ አብዳራ ሶ ብድ፥ ፆሳ ታቦትያ ዳዊታ ካታማ ኡፋይሳን ኤህስ። 13 ዳዊቲ ጎዳ ታቦትያ ቶክዳ አሳት ኡሱፑና ታንጎ ታንግዳ ዎደ ኤንታ ኤስድ፥ እስ ኮርማነ እስ አንቃራ ማር ያርሽስ። 14 ዳዊቲ ሊኖፐ ኦሰትዳ ኤፉደ ማእድ፥ ባዉ ደእያ ዎልቃ ኡባን ጎዳ ስንꬃን ዱርስ። 15 ዳዊቲነ እስራኤለ አሳ ኡባይ ኡፋይሳን እልልሸነ ሞይዘ ፑንሸ ጎዳ ታቦትያ ዳዊታ ካታማ ኤህዶሶና።

16 ጎዳ ታቦተይ ዳዊታ ካታማ ገልያ ዎደ ሳኦላ ናእያ መልኮላ ማስኮተራ ፄላዳ፥ ካዎይ ዳዊቲ ጎዳ ስንꬃን ጉፕሽንነ ዱርሽን በአዳ ባ ዎዛናን ካꬋሱ።

17 ዳዊቲ ጎዳ ታቦትያ ዎꬃናዉ ቶልዳ ዱንካንያ ግዶን ታቦትያ ዎꬅን፥ ዳዊቲ ፁሳ ያርሾነ እስፈተꬃ ያርሾ ጎዳስ ያርሽስ። 18 ዳዊቲ ፁሳ ያርሾነ እስፈተꬃ ያርሾ ያርሽዳፐ ጉየ ኡባፈ ዎልቃማ ጎዳ ሱንꬃን አሳ አንጅስ። 19 እስራኤለ አሳ ኡባስ፥ ማጫስ አደስ ሁጰን ሁጰን እስ እስ ኡይꬅ፥ እስ እስ ቃንፆ አሾነ እስ እስ ዎይነ ኑካ ግሽስ። ሄሳፈ ጉየ አሳ ኡባይ ባ ሶ ሶ ስምስ።

20 ዳዊቲ ባ ሶ አሳ አንጃናዉ ሶ ስምዳ ዎደ ሳኦላ ናእያ መልኮላ እያ ሞካናዉ ከያዳ፥ “ፓꬆና አሳት ካሎ ሄመተይሳዳ ሀች እስራኤለ ካዎይ ባ ማጫ አይለታ ስንꬃን ካሎትድ አይ መላ ቦንቸትደ!” ያጋሱ።

21 ዳዊቲ፥ “ነ አዋፐነ እያ ሶ አሳፐ አꬅድ ባ አሳ እስራኤለ ካለꬃና መላ ታና ዶርዳ ጎዳ ስንꬃን ዱራስ። ታኒ ጎዳ ቦንቾስ ዱርሳ አግከ። 22 ታኒ ሀይሳፈ አꬃዳ ቡሮ ታና ቶቻና፤ ታናተꬃ ዝቅ ኦꬃና። ሽን ኔኒ ግዳ ማጫ አይለታ ስንꬃን ታ ቦንቸታና” ያግስ።

23 ሳኦላ ናእያ መልኮላ ሀይቃና ጋካናዉ ናአ የላቡኩ።

7

ፆሳይ ዳዊታስ ገልዳ ቃላ

(1 ታር 17:1-15)

1 ካዎይ ባ ጋꬎን ዎፑ ግድ ኡትዳፐነ ጎዳይ እያ ዩሹዋን ደእያ እያ ሞርከታፐ ሸምፕስዳፐ ጉየ፥ 2 ናብያ ናታናኮ፥ “ታኒ ዝጋፐ ኬፀትዳ ኬꬃን ደአይስ፥ ሽን ፆሳ ታቦተይ ዱንካነን ደኤስ” ያግስ።

3 ናታን፥ “ኦꬃናዉ ነ ዎዛናን ቆፕዳባ ኡባ ኦꬃ፤ ጎዳይ ኔራ ደኤስ” ያግስ።

4 ሽን ሄ ቃማ ጎዳ ቃላይ ናታናኮ ይድ፥ 5 “ባዳ ታ አይልያ ዳዊታ ሀይሳዳ ያጋ፤ ‘ታኒ ዳና ኬꬃ ኬፃናይ ነና ግዳካ። 6 ታኒ እስራኤለታ ግብፀ ቢታፈ ከስዳ ዎደፐ ዶማዳ ሀች ጋካናዉ ኬꬃን ደአብከ፤ ታኒ ዱንካነን ያነ ሃነ ዩያሸ ደአስ። 7 ታኒ እስራኤለ አሳራ ዩይዳ በሳ ኡባን ታ አስ እስራኤለ ሄማና መላ ታኒ ሹምዳ፥ “ታዉ ዝጋ ምꬃን አይስ ኬ ኬፃብኪ?” ጋዳ ኦይቻብከ’ ያግስ።

8 “ህዛ፥ ታ አይልያ ዳዊታስ ኦዳ፤ ‘ኡባፈ ዎልቃማ ጎዳይ ኔኮ ሀይሳዳ ያጌስ፤ ታኒ ነና ሄንꬃ በሳፈ፥ ዶርሰ ሄምያ ሶፐ ደንꬃዳ ታ አሳ እስራኤለ ካለꬃና መላ ኦꬃስ። 9 ኔኒ ብዳ በሳ ኡባን ታኒ ኔራ ግዳስ፤ ነ ሞርከታ ኡባ ነ ስንꬃፈ ꬋይሳስ። ሀእ ዛራዳ ታኒ ሀ ሳአን ኤረትዳ ግታ አሳታዳ ነ ሱንꬃ ግታያና። 10 ታኒ ታ አሳ እስራኤለስ በሰ እማዳ፥ ኤንታ ሄ በሳን ቶካና። ኤንቲ ባንታ በሳን ዳና፤ ናምአንꬆ ዳጋሞኮና። ካሰ ዳይናታ ዎደፐ ዶምድ ሀንዳይሳዳ ህዛፐ ጉየ ኤንታ ኢታ አስ ሃረና። 11 ታኒ ነና ነ ሞርከታ ኡባፈ ሸምፕሳና።

“ ‘ሄሳ ቦላ ጉጅድ ጎዳይ ባ ሁጰን ታኒ ነዉ ኬ ኬፃና * ያግድ ኦድስ። 12 ነ ባረይ ዉርን፥ ሀይቃዳ ነ ማይዛታ ነ ጋክያ ዎደ ነ ጉልባታፐ ከይዳ ናአ ታኒ ደንꬃና፤ እያ ካዎተꬃ ምንꬃና። 13 ታ ሱንꬃስ ኬ ኬፃናይ እያ፤ ታኒ እያ አራታ መርናዉ ምንꬃ ኤሳና። 14 ታኒ እያዉ አዋ ግዳና፤ እካ ታዉ ናአ ግዳና። እ ባልያ ዎደ ታኒ እያ አሳ ፃምአን፥ አስ ሾጭያ ልሶን ሴራና። 15 ሽን ታኒ ነ ስንꬃፈ ድግዳ ሳኦላፐ ታ ኬሀተꬃይ ኤከትዳይሳዳ እያፐ ኩምꬅ ኤከተና። 16 ነ ኮቻትነ ነ ካዎተꬃይ ታ ስንꬃን መርናዉ ዳና፤ ነ አራታይ መርናዉ ምንድ ኤቃና’ ” ያጋ።

17 ናታን ጎዳይ እያዉ ቆንጨꬃን በስዳ ቃላ ኡባ ዳዊታስ ኦድስ።

ዳዊታ ዎሳ

(1 ታር 17:16-27)

18 ሄሳፈ ጉየ፥ ካዎይ ዳዊቲ ግዶ ገልድ ጎዳ ስንꬃን ኡትድ ሀይሳዳ ያግድ ዎስስ። “አቤት ታ ጎዳ ፆሳዉ፥ ሀች ጋካናዉ ኔኒ ሀይሳ ኡባ ኦꬃናዉ ታ ኦኔ? ታ ሶ አሳይካ አይቤ? 19 አቤት ታ ጎዳዉ፥ ፆሳዉ፥ ሀይስ ነ አይፈ ስንꬃን ጉꬃ ዳንን፥ ስንꬃፈ ነ አይልያ ኮቻታስ ኦꬃናባ ኦዳዳሳ። ታ ጎዳ ፆሳዉ፥ ኔኒ አሳራ ኦደትያ ኦገይ ሀይሴ?

20 “ሀይሳፈ አꬍያባ ታኒ፥ ዳዊቲ አይ ጋናዉ ዳንዳእያና? ታ ጎዳ ፆሳዉ፥ ኔኒ ታና ነ አይልያ ኤራሳ። 21 ኔኒ ነ ቃላ ግሾ፥ ነ ዎዛና ቆፋዳ ሀ ግታባ ኦꬃዳ ታና ነ አይልያ በሳዳሳ።

22 “አቤት ታ ጎዳ ፆሳዉ፥ ኔኒ ግታ። ነ መል ባዋ፤ ኑኒ ኑ ሀይꬃን ስእዳይሳዳ ኔፐ አትሽን፥ ሀራ ፆሲ ባዋ። 23 ነ አሰ ኦꬃናዉ ግብፀፈ ዎዝዳ ነ አሳ እስራኤለ ዳንያ ሀራ ካዎተꬅ ሳአ ቦላ ባዋ። ኔኒ ኤንታዉ ኦꬅዳ ግታነ ማላልስያ ኦሶታ ጋሶን ነ ሱንꬃይ ቢታን ኤረትስ። ኔኒ ነ አሳ ስንꬃፈ ሀራ ካዎተꬃታነ ኤንታ ፆሳታ ጎዳ ከሳዳሳ። 24 ነ አሳ እስራኤለ መርናዉ ነባ ኦꬃዳሳ፤ ምንꬃዳሳ። አቤት ጎዳዉ፥ ነ ኤንታ ፆሳ ግዳዳሳ።

25 “አቤት ታ ጎዳዉ፥ ፆሳዉ፥ ኔኒ ነ አይልያስነ እያ ኬꬃስ ኦꬃና ጋዳ ገልዳ ቃላ መርናዉ ናጋ፤ ነ ቃላꬆ ኦꬃ። 26 ሄሳን ነ ሱንꬃይ መርናዉ ግታ ግዳና። አሳይ ነና፥ ‘ኡባፈ ዎልቃማ ጎዳይ እስራኤለ ፆሳ’ ያጋና። ነ አይልያ ዳዊታ ኮቻትካ ነ ስንꬃን ምንድ ኤቃና።

27 “አቤት ኡባፈ ዎልቃማ ጎዳዉ፥ እስራኤለ ፆሳዉ፥ ኔኒ፥ ‘ነ ኮቻት መርናዉ ካዎታና’ ያጋዳ ታዉ ነ አይልያስ ጫቃዳሳ። ሄሳ ግሾ፥ ታኒ ነ አይለይ ሀ ዎሳ ዎሳናዉ ፃላስ። 28 አቤት ታ ጎዳ ፆሳዉ፥ ኔኒ ፆሰ! ነ ቃላይ ቱማ፤ ኔኒ ሀ ሎኦባታ ኦꬃና ጋዳ ታዉ ነ አይልያስ ኦዳዳሳ። 29 ነ ስንꬃን መርናዉ ዳና መላ ነ አይልያ ኮቻ አንጃ። አቤት ታ ጎዳ ፆሳዉ ነ ግዳይሳዳ ነ አንጅኮ ነ አይልያ ኬꬃይ መርናዉ አንጀታና” ያግድ ዎስስ።

8

ዳዊታ ፆኖታ

(1 ታር 18:1-17)

1 ሄሳፈ ጉየ፥ ካዎይ ዳዊቲ ፍልስፄመታ ፆንድ ሃርስ፤ ያትድ መተግ-አማ ካታማ * ፍልስፄመታ ኩሸፐ ኤክስ።

2 ዳዊቲ ቃስ ሞአበታ ፆንስ። እ ኤንታ ቢታን ዝንእስድ ኩሸን ዋꬍስ፤ ኤንታፈ ናምኡ ኩሽያ ዎꬍድ፥ ሄꬓንꬆ ኩሽያ ፓፃ አግስ። ያትን ሞአበት ዳዊታስ ሃረትድ ጊርዶሶና።

3 ረሆባ ናአይ፥ ሱባ ካዎይ፥ አድራዛር ኤፍራፂሳ ሻፋ ማታን ደእያ ባ ዛዋ ዛራናዉ ብዳ ዎደ ዳዊቲ እያ ኦልድ ፆንስ። 4 ዳዊቲ እያ አሳፐ እስ ሙኩሉነ ላፑን ፄቱ ፓራ አሳታነ ላታሙ ሙኩሉ ቶሆ አሳታ ድእስ። ዳዊቲ ጋረታ ጎቻናዉ ፄቱ ፓራታ አሽድ ሀራ ፓራታ ኡባስ ጋድያ ግልዳይስ።

5 ዳማስቆን ደእያ ሶረ ኦላንቾት ሱባ ካዋ አድራዛራ ማዳናዉ ይዳ ዎደ ዳዊቲ ኤንታፈ ላታማነ ናምኡ ሙኩሉ አሳ ዎꬍስ። 6 ዳዊቲ ሶረ ካዎተꬃን፥ ዳማስቆን፥ ኦላንቾታስ ሚፃ መꬍስ። ያትን ሶረ አሳይ ዳዊታስ ሃረትድ ጊርዶሶና። ዳዊቲ ብዳ በሳ ኡባን ጎዳይ እያዉ ፆኖ እሚስ።

7 አድራዛራ ቶራ ሞጮናት ኦይክያ ዎርቃ ጎንዳልያ ዳዊቲ ኤክድ የሩሳላመ ኤህስ። 8 በፃሀነ በሮታ ጌተትያ አድራዛራ ካታማታፐ ካዎይ ዳዊቲ ዳሮ ናሰ ብራታ ኤክስ።

9 አድራዛራ ኦላንቾታ ኡባ ዳዊቲ ፆንዳይሳ ሀማታ ካዎይ ቶእ ስእስ። 10 ዳዊቲ አድራዛራ ኦልድ ፆንዳ ዎደ ሀዳድዘር ቶአራራ ኦለትሸ ጋምእዳ ግሾ እያ ሀሹ ጋናዉነ ሳሮꬃናዉ ባ ናኣ ዮራማ ዳዊታኮ ኪትስ። ዮራም ዎርቃፈ፥ ብራፐነ ናሰ ብራታፐ ኦሰትዳ እሞታታ ዳዊታስ ኤህስ። 11 ካዎይ ዳዊቲ ካሰ ጊርስያ ካዎተꬃታ ኡባፈ ኤክዳ ዎርቃነ ብራ ኦꬅዳይሳዳ ሀ እሞታታካ ጎዳስ ዱማይስ። 12 እ ፆንዳ ካዎተꬃት ኤዶመ፥ ሞአበ፥ አሞነ፥ ፍልስፄመነ አማለቃ። ሄሳዳካ ረሆባ ናኣ፥ ሱባ ካዋ አድራዛራ ኤክዳ ዲኡዋ ጎዳስ ዱማይስ።

13 ማፅነ ዛንጋራን ታማነ ሆስፑን ሙኩሉ ኤዶመ † አሳታ ዳዊቲ ዎꬍድ ስምዳፐ ጉየ እያ ሱንꬃይ ከይስ። 14 ዳዊቲ ኤዶመ ቢታን ኦላንቾታ ሚፃ መꬍስ፤ ሄ ቢታይ ዳዊታስ ሃረትስ። ዳዊቲ ብዳ በሳ ኡባን ጎዳይ እያዉ ፆኖ እሚስ።

ዳዊታ ሞርናታ

15 ዳዊቲ እስራኤለ ኡባ ቦላ ካዎትስ፤ ባ አሳ ኡባ ፅሎተꬃንነ ሱረ ፕርዳን አይስስ። 16 ፃሩያ ናአይ እዮኣብ ቶራ ሞጮና ግድሽን፥ አህሉዳ ናአይ እዮሳፈፅ ታርከ ፃፈ። 17 አህፁባ ናአይ ሳዶቅነ አብያታራ ናአይ አብመለከ ካህነ ግድሽን፥ ሳራይ ቃስ ፃፈ። 18 ዮዳሄ ናአይ ባናያስ ካዋ ናገይሳታ ‡ ሀላቃ ግድሽን፥ ዳዊታ አደ ናይት ካዋ ዞረይሳታ። §

9

ዳዊታነ መምፕቦስተ

1 ዳዊቲ፥ “ዮናታና ግሾ ታኒ እያዉ ኬሀተꬅ ኦꬃናዉ ሳኦላ ኬꬃፈ አትዳ አስ ደእሻ?” ያግድ ኦይችስ።

2 ሄ ዎደ ሲባ ጌተትያ እስ አይለይ ሳኦላ ሶን ደኤስ። እ ዳዊታ ስን ያና መላ ፄግን፥ ካዎይ፥ “ኔኒ ሲቤ?” ያግድ ኦይችስ።

ሲብ፥ “ኤ፥ ታኒ ነ አይልያ ሲባ” ያግስ።

3 ካዎይ፥ “ፆሳ ኬሀተꬅ ታኒ በሳና መላ ሳኦላ ኬꬃፈ አትዳ አስ ባዌ?” ያግስ።

ሲብ፥ “ናምኡ ቶሆይ ስልዳ ዮናታና ናይታፐ እሶይ ሀኖ ጋካናዉ ፓፃ ደኤስ” ያግስ።

4 ካዎይ፥ “እ አዉን ደኢ?” ያግስ።

ሲብ፥ “ሎዶባራ ጌተትያ በሳን አምኤላ ናኣ ማክራ ሶን ደኤስ” ያግስ።

5 ካዎይ ዳዊቲ ሎዶባራፐ አምኤላ ናኣ ማክራ ሶፐ መምፕቦስተ ኤህስስ።

6 ሳኦላ ናኣ ዮናታና ናአይ መምፕቦስተይ ዳዊታኮ ይድ፥ ዳዊታ ስንꬃን ዝግድ ቦንችስ።

ዳዊቲ፥ “መምፕቦስተ” ያግድ ፄግስ።

እ፥ “አበ ታ ጎዳዉ፥ ታ ነ አይልያ” ያግስ።

7 ዳዊቲ፥ “ያዮፋ፤ ነ አዋ ዮናታና ግሾ ታኒ ነዉ ኬሀና። ነ አዋ አዋ ሳኦላ ጋድያ ኡባ ታኒ ነዉ ዛራና፤ ቃስ ኔኒ ኡባ ዎደ ታ ጋይታፐ ማና” ያግስ።

8 መምፕቦስተይ ዝግድ፥ “ሀይቅዳ ካና ዳንያ ታና ኔኒ ዉዳዳ ፄላናዉ ነ አይለይ ታኒ ኦኔ?” ያግስ።

9 ካዎይ ሳኦላ አይልያ ሲባ ፄግድ፥ “ሳኦላባነ እያ ሶ አሳባ ግድዳባ ኡባ ታኒ ነ ጎዳ ናኣ ናኣስ እማስ። 10 ነ ጎዳ ናኣ ናአይ ማና መላ ኔኒ፥ ነ ናይትነ ነ አይለት እያ ጋድያ ጎይድ፥ ካፅዳ ካꬃ እያዉ ኤህተ። ግዶሽን፥ ነ ጎዳ ናኣ ናአይ መምፕቦስተይ ኡባ ዎደ ታ ጋይታፐ ማና” ያግስ። ሲባስ ታማነ እቻሹ አደ ናይትነ ላታሙ አይለት ደኦሶና።

11 ሲብ፥ “ኔኒ ታ ጎዳይ፥ ካዎይ ነ አይልያ ኪትዳ ኡባ ታኒ ነ አይለይ ኦꬃና” ያግስ። ሄሳ ግሾ፥ መምፕቦስተይ ካዋ ናይታፐ እሱዋ መላ ካዎ ጋይታፐ ሜስ።

12 መምፕቦስተስ ምካ ጌተትያ ጉꬃ ናእ ደኤስ። ሲባ ሶን ደእያ አሳ ኡባይ መምፕቦስተስ አይለ ግድዶሶና። 13 ናምኡ ቶሆት ስልዳ መምፕቦስተይ ኡባ ዎደ ካዋ ጋይታፐ ምሸ የሩሳላመን ደእስ።

10

ዳዊቲ ሶረታነ አሞነታ ፆንስ

(1 ታር 19:1-19)

1 ሄሳፈ ጉየ፥ አሞነታ ካዎይ ሀይቅን እያ ናአይ ሀኑኒ እያ በሳን ካዎትስ። 2 ዳዊቲ፥ “እያ አዋይ ታዉ ኬህዳይሳዳ ናኦሳ ናኣ ሀኑናስ ታካ ኬሀና” ያግስ። ሄሳ ግሾ፥ እያ ምንꬃናዉ ዳዊቲ አሰ እያኮ ኪትስ።

ዳዊቲ ኪትዳ አሳይ አሞነ ቢታ ጋክዳ ዎደ፥ 3 አሞነ ሀላቃት ባንታ ጎዳ ሀኑናኮ፥ “ዳዊቲ ሀ አሳ ኪትዳይ ነ አዋ ቦንችድ ነና ምንꬃናዉ ኮይዳ ግሾ ዳኒ? እ አሰ ኪትዳይ ሀ ካታማ ዎች በእድ ኦላናሳ” ያግዶሶና። 4 ሀኑኒ ዳዊቲ ኪትዳ አሳታ ኦይክድ፥ ኤንታ ቡቻፈ ባጋ ሜድስ፤ ኤንታ ማኡዋ ጋርሳፈ ዱለ ጋካናዉ ቃንፅድ ኤንታ የድስ።

5 ዳዊቲ ሄሳ ስእድ፥ ኤንቲ ዬላትዳ ግሾ፥ “ህንተ ቡቻይ ድጫና ጋካናዉ እያርኮን ደእሽተ፤ ሄሳፈ ጉየ ሃ ዪተ” ያግድ አሰ ኪትስ።

6 አሞነት ዳዊቲ ኤንታ ሞርክዳይሳ ኤርዳ ዎደ ቤት-ረሆባነ ሱባን ደእያ አራመ አሳፐ ላታሙ ሙኩሉ ቶሆ ኦላንቾታ፥ ፆባፐ ታማነ ናምኡ ሙኩሉ አሳታነ ማካ ካዉዋፐ እስ ሙኩሉ አሳታ ሻምዶሶና።

7 ዳዊቲ ሄሳ ስእዳ ዎደ እዮኣባ ኩመꬃ ኦላንቾታራ ኤንታ ቦላ የድስ። 8 አሞነት ከይድ፥ ካታማ ፐንግያን ኦላስ ሳልፕዶሶና፤ ሱባፈነ ረሆባፐ ይዳ አራመ አሳት፥ ፆባ አሳትነ ማካ አሳት ደንባን ዱማ ሳልፕዶሶና።

9 እዮኣብ ባና ኦል ስንꬃራነ ጉየራ ተቅዳይሳ በእድ፥ እስራኤለ ኦላንቾታፐ ምኖታ ዶርድ ሶረ አሳታ ስንꬃን ኤስስ። 10 አትዳ አሳታ ባ እሻ አብስ ኪታና መላ ኦꬅድ አሞነታ ስንꬃን ሳልፕስስ። 11 እዮኣብ አብሳኮ፥ “ሶረ አሳት ታ ቦላ ዎልቃምኮ ነ ያዳ ታና ማዳ፤ አሞነ አሳት ነ ቦላ ዎልቃምኮ ታ ባዳ ነና ማዳና። 12 ህዛ ምና! ኑ አሳ ግሾነ ኑ ፆሳ ካታማታ ግሾ፥ አነ ምን ኦለቶስ። ጎዳይ ባና ሎእያባ ኦꬆ” ያግስ።

13 እዮኣብነ እያራ ደእያ ኦላንቾት ሶረ አሳታ ኦላናዉ ከይዶሶና፤ ሶረ አሳት እያ ስንꬃፈ ባቃትዶሶና። 14 ሶረ አሳት ባቃትዳይሳ አሞነ አሳት በእዳ ዎደ ኤንትካ አብሳ ስንꬃፈ ባቃትድ፥ ካታማ ገልዶሶና። እዮኣብ አሞነታ ኦለይሳ አግድ፥ የሩሳላመ ስምስ።

15 ሶረ አሳት እስራኤለ አሳይ ኤንታ ፆንዳይሳ ኤርዳ ዎደ ባንታ ኦላንቾታ ኡባ ሺሽዶሶና። 16 ካዎይ ሀዳድዘር ሶረ አሳታ ኤፍራፂሳ ሻፋ ሄፍንꬃፈ ኪትድ ኤህስን፥ ኤላማ ብዶሶና። አድራዛራ ቶራ ሞጮናይ ሾባክ ኤንታ ካለꬄስ።

17 ዳዊቲ ሄሳ ስእዳ ዎደ፥ እስራኤለ ኦላንቾታ ሺሽድ፥ ዮርዳኖሰ ሻፋ ፕንድ ኤላማ ጋክስ። ሶረ አሳት በሰ ኦይክድ፥ ጊግድ፥ ዳዊታራ ኦለትዶሶና። 18 ሽን ሶረ አሳት እስራኤለታ ስንꬃፈ ባቃትዶሶና። ዳዊቲይ ሶረ ኦላንቾታፐ ፓራ ጋረ ላግያ ላፑን ፄቱ አሳታነ ኦይታሙ ሙኩሉ ቶሆ ኦላንቾታ ዎꬍስ። ኤንታ ቶራ ሞጮና ሾባክካ ሄ በሳን ሾጨትድ ሀይቅስ። 19 አድራዛራስ ሃረትድ ደእያ ካዎት እስራኤለት ኤንታ ፆንዳይሳ ኤርዳ ዎደ እስራኤለታራ ስገትድ፥ ኤንታዉ ሃረትዶሶና። ሄሳፈ ስምን፥ ሶረ አሳት አሞነ አሳታ ማዳናዉ ያይዶሶና።

11

ዳዊታነ በርሳቦ

1 ላይꬃ ላመን * ካዎት ኦላስ ከይያ ዎደ ዳዊቲ ባ አሳራነ እስራኤለ ኦላንቾታራ እስፈ እዮኣባ ኦላስ የድስ። ኤንቲ አሞነ ኦልድ፥ ራባ ካታማ ተቅዶሶና። ሽን ዳዊቲ የሩሳላመን አትስ።

2 እስ ጋላስ ኦማርስ ዳዊቲ ባ ሂፃፐ ደንድድ፥ ኬꬃ ቦላ ደእያ በሳ ከይድ ሄመትሸ ቦላ ሜጨትያ እስ ማጫስ በእስ፤ ሄ ማጫስያ ዳሮ ማላ ሎኦ። 3 ዳዊቲ እያ ኦነኮ ኤራናዉ ኮይድ አሰ ኪትስ። ኪተትዳ አደይ፥ “እያ ኤልያባ ናእዉ፥ ህተ አድያ ኦርዮና ማችዉ በርሳቦ” ያግስ። 4 ዳዊቲ አሰ ኪትድ፥ እዮ ኤህስስ፤ ኢራ አቅስ። ሄ ዎደ እያ ኩሸ መቶይ አꬍን፥ ጌያዳ ደአዉሱ። እያ ባ ሶ ስማዳ ባሱ። 5 ጉየፐ እያ ቃንꬃትዳይሳ ኤርዳ ዎደ ዳዊታኮ፥ “ነዉ ቃንꬃታስ” ያጋሱ።

6 ዳዊቲ፥ “ህተ አድያ ኦርዮና ሃ የዳ” ያግድ እዮኣባኮ ኪትስ። እዮኣብ ኦርዮና ዳዊታኮ የድስ። 7 ኦርዮን ይን ዳዊቲ፥ “እዮኣብ አይ መሌ? ኦላንቾት አይ መሌ? ኦላይ ዋኒ?” ያግድ ኦይችስ። 8 ዳዊቲ ኦርዮናኮ፥ “ሶ ባዳ ሸምፓ” ያግን፥ ኦርዮን ካዎ ጋꬎፐ ከይድ ብስ። ካዎይ ኦርዮና ጉየራ ካꬅ የድስ። 9 ሽን ኦርዮን ሶ ቦና ካዎ ጋꬎ ድርሳ ፐንግያን ባ ጎዳ አይለታራ አቅስ።

10 ኦርዮን ባ ሶ ቦናይሳ ዳዊቲ ስእድ፥ “ኔኒ ሃሆሶፐ ያዳሳ ግድኪ? ነ ሶ አይስ ባብኪ?” ያግድ ኦይችስ።

11 ኦርዮን ዳዊታኮ፥ “ታቦተይ፥ እስራኤለ አሳይ፥ ይሁዳ አሳይ፥ ታ ሀላቃይ እዮኣብነ ካዋ አሳይ ደንባን ዱንካነን ደኦሶና። ያትን ታ ዋናዳ ሶ ባዳ ሞ፥ ኡዮ፥ ቃስ ታ ማቸራ ዋናዳ አቆ? ነ ሸምፖይ ኤሮ! ታኒ ሀይሳ መላባ ኦꬅከ” ያግድ ዛርስ።

12 ዳዊቲ፥ “እስ ጋላስ ሀይሳን ጋምአ፤ ዎንቶ ነና ጉየ የዳና” ያግስ። ኦርዮን ሄ ጋላስነ ዎንተꬃ ጋላስ የሩሳላመን ጋምእስ። 13 ዳዊቲ ሾቢን ኦርዮን እያራ ምስ፤ እ ማꬆታና ጋካናዉ ዳዊቲ እያ ኡሽስ። ሽን ሄ ዎደ ኦማርስ ኦርዮን ባ ሶ ቦና፥ ባ ሂፃ ሂፅድ ባ ጎዳ አይለታራ አቅስ።

14 ዎንተ ዳዊቲ እዮኣባስ ዳብዳበ ፃፍድ፥ ኦርዮና ቦላ የድስ። 15 ዳዊቲ ባ ዳብዳብያን፥ “ኦርዮና ኦላይ ጎብያ በሳን ስንꬃ ባጋ አꬃ። እ ሾጨትድ ሀይቃና መላ እያ ማታፐ ሃክተ” ያግስ።

16 እዮኣብ ሄ ካታማ ተቅዳ ዎደ እ ኤርያ ምኖ ሞርከ ኦላንቾት ደእያ በሳን ኦርዮና ኤስስ። 17 ካታማ አሳት ከይድ እዮኣባራ ኦለትዶሶና። ዳዊታ ኦላንቾታፐ ጉꬃ አሳት ሀይቅዶሶና፤ ኦርዮን ህተ አደይካ ሀይቅስ።

18 እዮኣብ ኦላን ሀንዳባ ኡባ ዳዊታስ ኪትስ። 19 እዮኣብ ኪተትድ ብያ አድያኮ፥ “ኦላን ሀንዳባ ነ ካዋስ ኦዳ ዉርስዳ ዎደ፥ 20 ካዎይ ሸነትድ፥ ‘ህንተ ኤንታራ ኦለታናዉ ካታማኮ አይስ ሺቅደቲ? ኤንቲ ግምብያ ቦላ ኤቅድ ዶንገን ዱካናይሳ ኤረከቲ? 21 ገድዮና ናአይ አብመለከይ ዋንድ ሀይቅዳኮ አኬከከቲ? ማይደ ግምብያ ቦላራ ዱገ ሆላዳ ተበሳ ጌተትያ በሳን ዎꬍዳይ እስ ማጫስ ግደኬ? ያትን፥ ህንተ ግምብያኮ አይስ ሺቅደቲ?’ ያግድ ኦይችኮ፥ ኔኒ፥ ‘ነ አይለይ፥ ህተ አደይ ኦርዮንካ ሀይቅስ’ ” ያጋ።

22 ኪተትዳይስ ብድ እዮኣብ ኪትዳባ ኡባ ዳዊታስ ኦድስ። 23 አደይ፥ “ኑ ሞርከት ኑፐ ዎልቃምዶሶና፤ ኑራ ኦለታናዉ ካታማ ጋፃን ደእያ ደምባ በሳ ከይዶሶና። ሽን ኑ ኤንታ ካታማ ፐንግያ ጋካናዉ ጉየ ዛሪድ የደꬅዳ። 24 ሄሳፈ ጉየ፥ ዶንገን ዱከይሳት ግምብያ ቦላ ግድድ ነ አይለታ ዶንገን ዱክዶሶና። ካዋዉ፥ ነ አሳታፐ ጉꬃት ሀይቅዶሶና፤ ነ አይለይ፥ ህተ አደይ ኦርዮንካ ሀይቅስ” ያግስ።

25 ዳዊቲ ኪተትዳይሳኮ፥ “ኔኒ እዮኣባኮ ሀይሳዳ ያጋ፤ ‘ቶሪ ገደካ ሃካ ምያ ግሾ ሀይሳስ አዛኖፓ፤ ካታማ ኦላዳ ኦይካናዉ ምና’ ያጋዳ እያ ምንꬃ” ያግስ።

26 ኦርዮና ማችያ ባ አዝናይ ሀይቅዳይሳ ስእዳ ዎደ እያዉ ዬካሱ። 27 እያ ካዮ ዎꬃ ስምን፥ ዳዊቲ ኪትድ እዮ ባ ሶ ኤህስ። እያ እያዉ ማቾ ግዳዳ አደ ናአ የላሱ። ሽን ዳዊቲ ኦꬅዳ ኦሶይ ኢታ ግድያ ግሾ ጎዳይ ኡፋይትቤና።

12

ናታን ዳዊታ ሀንቀትስ

1 ጎዳይ ናብያ ናታና ዳዊታኮ ኪትን፥ ናታን እያኮ ይድ፥ “እስ ካታማን ናምኡ አሳት ደኦሶና፤ ኤንታፈ እሶይ ዱረ፤ ቃስ ሀንኮይ ማንቆ። 2 ዱረ አድያስ ዳሮ ዶርስነ መሄይ ደኤስ። 3 ሽን ማንቆ አድያስ ሻምድ ሄምያ እስ ዶርሳ ማሬፐ አትሽን፥ ሀር ባዋ። ሄ ዶርስያ እያ ሶን እያ ናይታራ እስፈ ድጫሱ። እ ባ ምያ ካꬃፈ ሙዜስ፤ ባ ኡያ ኡሻፈ ኡሼስ፤ እያ እያ ክኦነ ዝንአዉሱ። ሄ ዶርስያ እያዉ ማጫ ናአ መላ።

4 “እስ ጋላስ እስ እማꬅ ዱርያ ሶ ይስ። ዱረይ ባ ዶርሳፈ ዎይኮ ባ መሄፐ ሹክድ፥ እማ ሞካናዉ ኮይቤና። ሽን እ ሄ ማንቆ አድያ ዶርስዉ ኤክድ፥ ሄ እማꬃስ ምያባ ጊግስስ” ያግስ።

5 ዳዊቲ ሄ ዱረ አድያ ቦላ ሸነ ኤፅድ፥ “ደኦ ጎዳይ ኤርያ መላ፥ ሀይሳ ኦꬅዳ አደይ ሀይቃናዉ በሴስ። 6 ቃስ ቃይ ባይና እ ሄሳ ኦꬅዳ ግሾ፥ ሄ ዶርሳ ማረ ግሾ ኦይዱ ኩሸ ዛራናዉ ኮሼስ” ያግስ።

7 ናታን ዳዊታኮ፥ “ሄ አደይ ነና! ጎዳይ እስራኤለ ፆሳይ ሀይሳዳ ያጌስ፤ ‘ታኒ ነና እስራኤለ ቦላ ትያዳ ካዎꬃስ፤ ሳኦላ ኩሽያፐ ነና አሻስ። 8 ታኒ ነ ጎዳ፥ ሳኦላ ኬꬃ ነዉ እማስ፤ ነ ጎዳ ማቸታ ነ ክኦን የጋስ። እስራኤለ አሳነ ይሁዳ አሳ ታኒ ነዉ እማስ። ሀ ኡባይ ጉፅስ ጊኮ፥ ታኒ ነዉ ሀራ ጉጃ እማናሽን። 9 ሀይሳ መላ ኢታባ ጎዳ ስንꬃን ኦꬃዳ፥ አይስ ጎዳ ቃላ ካꬋዲ? ህተ አድያ ኦርዮና ማሻን ዎꬋዳሳ፤ እያ ማችዉ ነው ኤካዳሳ። አሞነ አሳታ ማሻን እያ ዎꬋዳሳ። 10 ኔኒ ታና ካꬋዳ፥ ህተ አድያ ኦርዮና ማችዉ ኤክዳ ግሾ ነ ሶ አሳፐ ማሽ ሻከተና’ ” ያጌስ።

11 ጎዳይ ሀይሳዳ ያጌስ፤ “ታኒ ነ ሶ አሳ ግዶፈ ነ ቦላ ኢታ ኤሀና፤ ነ ማቸታ ኔኒ ፄልሽን ደንꬃዳ፥ ነዉ ማትያ አድያስ እማና፤ ሴታ ጋላስ ሄ አደይ ነ ማቸታራ ዝንአና። 12 ኔኒ ሄሳ ጌማን ኦꬃዳሳ፤ ሽን ታኒ ሴታ ጋላስ እስራኤለ አሳ ኡባ ስንꬃን ኦꬃና” ያግስ።

13 ያትን፥ ዳዊቲ፥ “ታኒ ጎዳ ቦላ ናጋራ ኦꬃስ” ያግስ።

ናታን፥ “ጎዳይ ነ ናጋራ አቶ ግስ፤ ኔኒ ሀይቃካ። 14 ሽን ነ ሀይሳ ኦꬃዳ፥ ጎዳ ሞርከት እያ ካꬋና መላ ኦꬅዳ ግሾ የለትዳ ናአይ ቱማ ሀይቃና” ያግስ።

15 ናታን ባ ሶ ብዳፐ ጉየ፥ ኦርዮና ማችያ ዳዊታስ የልዳ ናኣ ጎዳይ ሾጭን እ ሀርግስ። 16 ዳዊቲ ባ ናኣ ግሾ ፆሳ ዎስስ፤ ዳዊቲ ፆምስ፤ ባ ክፍልያ ገልድ ቃማ ቃማ ሳአን ዝንእ አቄስ። 17 እያ ሶ ጭማት እያ ሳአፐ ደንዳና መላ እያ ማታን ኤቅድ ዎስዶሶና፤ ሽን እ ደንዶና እፅስ፤ እ ኤንታራ ካꬅ ምቤና።

18 ላፑንꬃ ጋላስ ናአይ ሀይቅስ። ዳዊታ አይለት ናኣ ሀይቁዋ ኦዳናዉ ያይድ፥ “ናአይ ፓፃ ደእሽን ኑኒ ዳዊታስ ኦድን፥ ስኦና እፅስ። ያትን፥ ናአይ ሀይቅዳይሳ ኑኒ ዋትድ እያዉ ኦዳኔ? ኦን ኤር፥ እ ባና ቆሀነኮሺ?” ያግዶሶና።

19 ባ አይለት እሶይ እሱዋራ ካልካሸይሳ ዳዊቲ ስእዳ ዎደ ናአይ ሀይቅዳይሳ ኤርስ። ዳዊቲ፥ “ናአይ ሀይቅዴ?” ያግድ ኦይችስ።

ኤንቲ፥ “ኤ ሀይቅስ” ያግዶሶና።

20 ያትን፥ ዳዊቲ ሳአፐ ደንድድ ሜጨትስ፤ ቅባተ ትየትስ፤ ባ ማኡዋ ላምድ፥ ጎዳ ኬꬅ ገልድ ጎይንስ። ሄሳፈ ጉየ ባ ሶ ብድ፥ ካꬅ ኦይችን፥ ኤንቲ እያ ስን አꬅን ምስ።

21 እያ አይለት፥ “ኔኒ ሀይሳዳ አይስ ሀናዲ? ናአይ ፓፃ ደእሽን ፆማዳሳነ ዬካዳሳ፤ ሽን ናአይ ሀይቅን ደንዳዳ፥ ካꬅ ማዳሳ” ያግዶሶና።

22 ዳዊቲ፥ “ናአይ ፓፃ ደእሽን ታኒ ፆማስነ ዬካስ፤ ጎዳይ ታና ማርን፥ ናአይ ፓፃነኮነ” ጋዳ ቆፓስ። 23 ሽን፥ “ናአይ ሀይቅን፥ ታኒ አይስ ፆሞ? ታኒ ናኣ ጉየ ዛራናዉ ዳንዳእያና? ታኒ እያኮ ባናፐ አትን፥ እ ታኮ ዬና” ያግስ።

24 ሄሳፈ ጉየ፥ ዳዊቲ ባ ማችዉ በርሳቦ ምንꬅስ። ዳዊቲ ኢኮ ገልድ ኢራ አቅስ፤ እያ እያዉ አደ ናአ የላሱ። ናኣ ሶሎሞነ ግድ ሱንꬅስ፤ ጎዳይ ሄ ናኣ ዶስስ። 25 ጎዳይ ናኣ ዶስዳ ግሾ፥ እያ ሱንꬃ “ይድድያ” ግድ ሱንꬃና መላ ናብያ ናታና ኪትስ።

26 ሄ ዎደ እዮኣብ አሞነታ ካታማ ራባ ኦልድ ካዎ ሚፃ ኦይክስ። 27 እዮኣብ ዳዊታኮ፥ “ታኒ ራባ ካታማ ኦላዳ፥ ሃ ዱቅያ በሳ ኦይካስ። 28 ሀእ አትዳ ኦላንቾታ ሺሻዳ ካታማ ኦላዳ ኦይካ። ሄስ ሀኖና እፅኮ፥ ታኒ ካታማ ኦይካዳ ታ ሱንꬃን ፄገታና መላ ኦꬃና” ያግስ።

29 ዳዊቲ ባ ኦላንቾታ ኡባ ሺሽድ፥ ራባ ካታማ ብድ፥ ኦልድ ኦይክስ። 30 ኤንታ ካዋ ካላቻ እያ ሁጰፐ ኤክስ። ሄ ዎርቃ ካላቻይ ሀስታማነ እቻሹ ክሎ ግራመ ዴፄስ። እያ ግዶን እንቆ ጌተትያ አልኦ ሹች ደኤስ። ሄ ካላቻ ዳዊቲ ባ ሁጰን ዎꬅስ። ዳዊቲ ካታማፐ ዳሮ ድኦ ድእስ። 31 ሄ ካታማን ደእያ አሳ ከስድ፥ ማጋዘን፥ ብራታ ኮንተንነ ብራታ ካልታን ኦꬃና መላ ኦꬅስ። ቃስ ኤንቲ ፁበ መꬋና መላ ኦꬅስ። አሞነ ካታማ ኡባን ደእያ አሳ እ ሀይሳዳ ኦꬅስ። ሄሳፈ ጉየ፥ ዳዊቲነ እያ ኦላንቾት የሩሳላመ ስምዶሶና።

13

አምኖናነ ትማሮ

1 እስ ዎደ ሀይሳዳ ሀንስ። ዳዊታ ናኣ አበሰሎመስ ትማሮ ጌተትያ እስ ማላ ሎኦ ምቻ ደአዉሱ። ዳዊታ ናአይ አምኖን ትማሮ ዶስስ። 2 አምኖን ባ ምችዉ ትማሮ ዶስዳ ግሾ እዮ ቆፕሸ ዳሮ ግልቅስ። እያ ጌላኦ ግድዳ ግሾ እዮ አይኮካ ኦꬃናዉ ዳንዳኤቶናባ እያዉ ዳንስ።

3 ሽን አምኖናስ ዳዊታ እሻ ሳማ ናኣ እዮናዳባ ጌተትያ ላገይ ደኤስ፤ እዮናዳብ ዳሮ ኤጫ አስ። 4 እዮናዳብ፥ “ኔኒ ካዎ ናአ ግዳሸ ዎንታ ዎንታ አይስ ግልቃይ? ኔኒ ታዉ አይስ ኦድኪ?” ያግድ አምኖና ኦይችስ።

አምኖን፥ “ታ እሻ አበሰሎመ ምችዉ ትማሮ ታኒ ዶሳስ” ያግስ።

5 እዮናዳብ፥ “ሀርገትያ አሳዳ ሀናዳ ሂፃን ዝንአ። ነ አዋይ ነና በአናዉ ያ ዎደ፥ ‘ታ ምችያ ትማራ ያዳ ታዉ ምያባ እሞ፤ ታኒ እዮ በእሽን ታ ስንꬃን ካꬃዳ ታና ባርሶ’ ያጋዳ ኦይቻ” ያግስ።

6 አምኖን ሀርገትዳ አሳዳ ሀንድ ሂፃን ዝንእስ። ካዎይ እያ በአናዉ ያ ዎደ አምኖን፥ “ታ ምችያ ትማራ ያዳ፥ ታ በእሽን ታ ስንꬃን ኡይꬅ ኡካዳ ታና ባ ኩሸራ ባርሶ” ያግስ።

7 ዳዊቲ፥ ካዎ ጋꬎን ደእያ ትማርኮ ኪትድ፥ “ነ እሻ አምኖና ሶ ባዳ እያዉ ካꬅ ካꬃ” ያግስ። 8 ትማራ ባ እሻ አምኖና ሶ ባሱ፤ ሄ ዎደ እ ሂፃን ዝንእስ። ትማራ ጉꬃ ꬊለ ሙኑቃዳ አምኖን በእሽን ኡይꬅ ኡካሱ። 9 ትማራ ኡይꬃ ባሸፐ ከሳዳ እያዉ አꬃሱ፤ ሽን እ ሞና እፅስ።

አምኖን፥ “አሳ ኡባ ካረ ከስተ” ያግን፥ አሳ ኡባይ እያ ማታፐ ከይስ። 10 ሄሳፈ ጉየ አምኖን፥ “ታኒ ነ ኩሸፐ ማና መላ ካꬃ ሃ ቆልአ ኤካዳ ያ” ያግስ። ትማራ ባ ኡክዳ ኡይꬃ ኤካዳ፥ ባ እሻ አምኖና ስን ሺሻሱ። 11 ትማራ ካꬃ እያኮ ሺሽያ ዎደ እዮ ኦይክድ፥ “ታ ምቸ፥ ሃያ! ታራ ዝንአ” ያግስ።

12 እያ፥ “ታ እሻዉ፥ አካይ ሀነና! ታና ዎልቃንꬆፋ! ሀይሳ መላባይ እስራኤለን ሀን ኤረና፤ ሀይሳ መላ ቦርሶባ ኦꬆፋ። 13 ታ ፖኩዋ ታኒ ዋታዳ ገንꬃናዉ ዳንዳእያና? ቃስ ነካ እስራኤለ ግዶን ካዉሻ አስ ግዳና። ሀያና ካዋ ኦይቻ፤ ታኒ ነና ገላናይሳ እ ድገና” ያጋሱ። 14 ሽን እ እዮ ስኦና እፅስ። እ ዎልቃማ ግድያ ግሾ፥ እዮ ዎልቃን ኦይክድ ኢስስ።

15 ሄሳፈ ጉየ፥ አምኖን እዮ ዳሮ እፅስ፤ ካሰ እዮ ዶስዳይሳፈ አꬅድ እፅስ። አምኖን፥ ደንዳ፥ “ከያ! ከያዳ ባ!” ያግስ።

16 እያ፥ “ኔኒ ታና ከያዳ ባ ገይስ ካሰ ነ ታ ቦላ ኦꬅዳ ኢታፐ አꬌስ” ያጋሱ።

ሽን እ እዮ ስኦና እፅስ። 17 አምኖን ባ አይልያ ፄግድ፥ “ሀ ማጫስዉ ታ ስንꬃፈ ከሳ፤ እዮ ካረ ከሳዳ ዉላ ጎርዳ” ያግስ። 18 አይለይ እዮ ካረ ከስድ ዉላ ጎርድስ።

ጌላኦ ግድዳ ካዎ ማጫ ናይት ማእያ አሌቆ ማኦ ማአሱ። 19 ትማራ ብዶ ባ ሁጰን ቆላዳ፥ ባ ማእዳ አሌቆ ማኡዋ ዳካዳ፤ ባ ሁጵያ ኦይካዳ፥ ዋሶ ጎቻሸ ባሱ።

20 እ እሻ አበሰሎመይ እዮ በእዳ ዎደ፥ “ነ እሻይ አምኖን ነና ኢስዴ? ታ ምቸ፥ ኔኒ ሀእ ስእ ጋ። እ ነ እሻ፤ ሀ ኦዳ ነ ኡሎን ኦይኮፋ” ያግስ። ያትን፥ ትማራ አዛናሸ፥ አሳን ከዮና ባ እሻ አበሰሎመ ሶን ደአሱ።

21 ካዎይ ዳዊቲ ሀ ኦዳ ስእዳ ዎደ ዳሮ ይሎትስ። 22 አበሰሎመይ አምኖናኮ ጫማ ማልአ ፖግቤና። ባ ምችዉ ትማሮ ኢስዳ ግሾ አምኖና ሞርክስ።

አበሰሎመይ አምኖና ዎꬍስ

23 ናምኡ ላይꬃፈ ጉየ፥ ኤፍሬማ ዛዋ ማታን ሀፆራ ጌተትያ በሳነ አበሰሎመይ ዶርሳ እክሰ ሜዴስ። ካዋ አደ ናይት ኡባይ ሄ በሳ ያና መላ አበሰሎመ ኤንታ ፄግስ። 24 አበሰሎመይ ካዋኮ ብድ፥ “ታኒ ነ አይለይ ታ ዶርሳታ እክስያ ሜድሳይስ፤ ነነ ነ ሞርናት ኑራ የርከቲ?” ያግስ።

25 ካዎይ፥ “አካይ፥ ታ ናአዉ! ኑ ኡባይ ቢኮ፥ ነዉ ቶሆ ግዳና” ያግስ። አበሰሎመይ ካዋ ዳሮ ሾቢንካ ካዎይ ቦና እፅስ፤ ሽን አበሰሎመ አንጅስ።

26 አበሰሎመይ፥ “ኔኒ ቦና እፅኮ፥ ታ እሻ አምኖን ኑራ ቦ” ያግስ።

ካዎይ፥ “እ ኔራ አይስ ቢ?” ያግስ። 27 ሽን አበሰሎመይ ሾቢድ አጎና እፅን፥ ዳዊቲ አምኖናነ ባ አደ ናይታ እያራ የድስ።

28 አበሰሎመይ ባ አይለታኮ፥ “አምኖን ዎይነ ኡይድ ማꬆትያ ዎደ ታኒ ህንተና፥ ‘አምኖና ሾጭተ’ ያጋዳ ኪትያ ዎደ እያ ዎꬍተ። ያዮፍተ! ህንተና ኪተይ ታና። ምንተ! ፃልተ!” ያግድ ኪትስ። 29 አበሰሎመ አይለት እ ኪትዳይሳዳ አምኖና ዎꬍዶሶና። ሄሳፈ ጉየ፥ ካዋ አደ ናይት ኡባይ ደንድድ፥ ባንታ ባቁሉዋ ባቁሉዋ ቶግድ ባቃትዶሶና።

30 ኤንቲ ቡሮ ኦገ ቦላ ደእሽን፥ “አበሰሎመየ ካዋ ናይታ ኡባ ዉርስስ፤ ኤንታፈ እሶይካ አትቤና” ጌተትያ ዎረይ ዳዊታ ጋክስ። 31 ካዎይ ደንድ ኤቅድ፥ አዛንድ፥ ባ ማኡዋ ዳክድ ቢታን ዝንእስ። እያ አይለት ኡባይ ባንታ ማኡዋ ዳክድ፥ እያ ማታን ኤቅዶሶና።

32 ዳዊታ እሻ ሳማ ናአይ እዮናዳብ፥ “ታ ጎዳዉ፥ ካዎ ናይት ኡባይ ሀይቅዶሶና ጋዳ ቆፖፋ፤ አምኖና ፃላል ሀይቅስ። አምኖን ባ ምችዉ ትማሮ ኢስዳ ጋላሳፐ ዶምን፥ አበሰሎመይ እያ ቦላ ኦꬃናዉ ቆፕዳባይ ሀንስ። 33 ህዛ ሀይቅዳይ አምኖና ፃላላ ግድያ ግሾ፥ ‘ካዋ አደ ናይት ኡባይ ሀይቅዶሶና’ ግያ ዎርያ ካዎይ ቱማ ጎፖ” ያግስ።

34 ሄ ዎደ አበሰሎመይ ባቃትስ።

ናግያ አደይ ꬎቁ ግድ ፄልያ ዎደ ዉሎሀ ባጋራ ደእያ ኦግያራ ደረ ላንቅያ ኦይክድ ዳሮ አሳይ የይሳ በእድ ካዋስ ኦድስ። 35 ሄ ዎደ እዮናዳብ፥ “ሄኮ፥ ታኒ ነ አይለይ ኦድዳይሳዳ ካዋ አደ ናይት ይዶሶና” ያግስ።

36 እ ኦድ ዉርስያ ዎደ ካዋ አደ ናይት ገልድ ባንታ ቃላ ꬎቁ ኦꬅድ ዋስዶሶና። ቃስ ካዎይነ እያ ሞርናት ኡባይ ይባታ ዬሆ ዬክዶሶና።

37 አበሰሎመይ ባቃትድ፥ ገሹራ ካዎ ግድዳ አምሁዳ ናኣ ታልማያኮ ብስ። ሽን ካዎይ ዳዊቲ ባ ናኣስ ዳሮ ጋላስ ዬክስ።

38 አበሰሎመይ ባቃትድ ገሹራ ቢታ ብዳፐ ጉየ ያን ሄꬑ ላይꬅ ደእስ። 39 ካዎይ ዳዊቲ አምኖና ሀይቁዋን ጋክዳ አዛንያፐ ምንዳ ግሾ፥ አበሰሎመ በአናዉ ላሞትስ።

14

አበሰሎመይ የሩሳላመ ስምስ

1 ፃሩያ ናአይ እዮኣብ ካዎይ ዳዊቲ አበሰሎመ ላሞትዳይሳ ኤርስ። 2 ሄሳ ግሾ፥ እዮኣብ ተቁሄ ካታማ ኪትድ፥ እስ ጭንጫ ማጫስ ኤህስስ። ኢኮ፥ “ኔኒ ካዮትያ አሳዳ ሀና፤ ካዮ ማኦ ማአ፤ ቅባተ ትየቶፋ፤ ዳሮ ዎደፐ ዶምድ፥ ሀይቅዳ አሳስ ካዮትያ ማጫሳዳ ሀና። 3 ካዋኮ ባዳ ሀ ቃላ እያዉ ኦዳ” ያግስ። እዮኣብ እያ ካዋስ ኦዳናባ እዉ ኦድስ።

4 ተቁሄ ማጫስያ ካዋኮ ባዳ ቢታን ጉፋናዳ፥ “ካዋዉ፥ ታና ማዳርክ!” ያጋሱ።

5 ካዎይ፥ “ነና አይበ መትዳይ?” ያግድ ኦይችስ።

እያ፥ “ታኒ አዝን ሀይቅዳ ማጫስ። 6 ታዉ ነ አይሌስ ናምኡ አደ ናይት ደኦሶና። ኤንቲ እሶይ እሱዋራ ደንባን ዋትዶሶና፤ ኤንታ ሻካናዉ አስ ꬋይን፥ እሶይ እሱዋ ሾጭድ ዎꬍስ። 7 ታ ዳቦት ኡባይ ታ ቦላ ደንድድ፥ ‘ባ እሻ እ ዎꬍዳ ግሾ ኑኒ እያ ዎꬋና መላ ባ እሻ ዎꬍዳ ኡራ ኑስ ሀማ፤ ያትድ ኑኒ ላትያ አስ ꬋይሳና’ ያግዶሶና። ኤንቲ ታዉ ላታስ አትዳ እስ ዱንቻ ቶይሶሶና፤ ታ አዝና ሱንꬃነ እያ ኮቻ ቢታፈ ꬋይሶሶና” ያጋሱ።

8 ካዎይ ማጫሴኮ፥ “ነ ሶ ባ፤ ታ ነ ግሾ ኪታና” ያግስ።

9 ሽን ተቁሄ ማጫስያ፥ “ታ ጎዳዉ፥ ካዋዉ፥ ጎመይ ታናነ ታ አዋ ሶ አሳ ኦይኮ፤ ሽን ካዎይነ እያ አራታይ ጌሽ ግዶ” ያጋሱ።

10 ካዎይ፥ “ነ ቦላ ዶና ፖግያ ኦናካ ታኮ ኤሀ፤ እ ነና ናምአንꬆ ቦቸና” ያግስ።

11 ማጫስያ፥ “ሱꬁ ዛርያ ኡራይ ቆሆ ቦላ ቆሆ ኤሆናዳነ ታ ናኣካ ዎꬎናዳ ካዎይ ጎዳ፥ ባ ፆሳ ሱንꬃን ታዉ ጫቆ” ያጋሱ።

ካዎይ፥ “ደኦ ጎዳይ ኤርያ መላ፥ ነ ናኣ ብናናፐ እሶይካ ሳአን ዎና” ያግስ።

12 ማጫስያ ዛራዳ፥ “ታ ጎዳዉ፥ ታ ካዋዉ፥ ታ እስባ ኦደቶ” ያጋሱ።

ካዎይ፥ “ሃሳያ” ያግስ።

13 ማጫስያ፥ “ያትን፥ ኔኒ ፆሳ ደርያ ቦላ ሀይሳ መላ ቆሆ አይስ ኦꬃዲ? ካዎይ ꬋይዳ ባ ናኣ ጉየ ዛርቤና። ባ ኦድዳ ቃላን ካዎይ ባላ ግደኔ? 14 ኑ ኡባይ ሀይቃና፤ ጉክዳ ሃꬅ ስሞናይሳዳ ኑ ስሞኮ። ሽን ፆሳይ ሸምፖ ꬋዮ ዶሰና፤ ዶገትዳ አስ ኩመꬅ ꬋዮና መላ እያዉ ኦገ ጊግሴስ።

15 “ታና አሳይ ያሽስያ ግሾ ታ ጎዳ፥ ካዋስ፥ ሀይሳ ኦዳናዉ ሀእ ያስ። ‘ታኒ ነ አይልያ፥ ታኒ ካዋስ ኦዳና፤ ኦን ኤር፥ ታኒ እያ አይልያ ኦይችዳባ ካዎይ ኦꬆና አገና። 16 ካዎይ ስእድ፥ ፆሳይ ኑስ እምዳ ላታፐ ታናነ ታ ናኣ ꬋይሳናዉ ኮይያ አሳ ኩሸፐ አሻና’ ጋዳ ቆፓስ። 17 ሄሳዳካ ካዎይ ሎኦነ ኢታ ሻካናዉ ፆሳ ኪታንቾ መላ ግድያ ግሾ፥ ታ ጎዳ ካዋ ነ ቃላይ ታና ሸምፕሶ። ጎዳይ፥ ነ ፆሳይ ኔራ ግዶ” ያጋሱ።

18 ካዎይ፥ “ታኒ ነና ኦይቻና፤ ኔኒ ታፐ ቆቶፋ” ያግስ።

ማጫስያ፥ “ታ ጎዳይ፥ ካዎይ ኦደቶ” ያጋሱ።

19 ካዎይ ማጫስዉ፥ “ሀይሳ ኡባን እዮኣባ ኩሸይ ኔራ ደኢ?” ያግድ ኦይችስ።

ማጫስያ፥ “ታ ጎዳዉ፥ ካዋዉ፥ ነ ሸምፖይ ኤሮ! ኔኒ ታ ጎዳይ፥ ካዎይ፥ ኦድዳ ኡባፈ ኡሻች ዎይኮ ሀድርስ ጋናዉ ዳንዳእያ አስ ባዋ። ኤ፥ ሀይሳ ታና ኪትዳይ፥ ነ አይለ ዶናን ሀይሳ ዎꬅዳይ ነ አይልያ እዮኣባ። 20 ነ አይለይ እዮኣብ ሀይሳ ኦꬅዳይ ሀእ ደእያ ሀኖታ ላማናሳ። ካዋዉ፥ ነ ፆሳ ኪታንቾ መላ ጭንጫ ግድያ ግሾ ቢታን ሀንያባ ኡባ ኤራሳ” ያጋሱ።

21 ካዎይ እዮኣባኮ፥ “ሎኦ! ታኒ ሀይሳ ኦꬃና! ባዳ ሄ ናአተꬃ አበሰሎመ ኤካዳ ያ” ያግስ።

22 እዮኣብ ካዋ ስንꬃን ጉፋንድ፥ “ታ ጎዳዉ፥ ካዋዉ፥ ባ አይለይ ኦይችዳባ ኦꬃናዉ ኤሮ ግዳ ግሾ፥ ነ ስንꬃን ሳባ ደምዳይሳ ነ አይለይ ሀች ኤርስ” ያግስ።

23 ሄሳፈ ጉየ፥ እዮኣብ ደንድድ ገሹራ ብድ አበሰሎመ የሩሳላመ ኤክድ ይስ። 24 ሽን ካዎይ፥ “አበሰሎመይ ባ ሶ ባናዉ በሴስ፤ እ ታ ሶምኦን ከዮፖ” ያግስ። አበሰሎመይ ባ ሶ ብስ፤ ካዋ ሶምኡዋ በእቤና።

25 እስራኤለ ግዶን ማላ ሎኦተꬃን አበሰሎመ መላ ሳበትዳ አስ ባዋ። ሁጰፐ ቶሆ ጋካናዉ እያን ቦርያባይ ባዋ። 26 እ ባና ዴፅያ ዎደ ባ ሁጵያ ቃንፅሴስ። ባ ሁጵያ ቃንፅስያ ዎደ ኡባን ምዛነን ማዛኔስ፤ እያ ብናናይ ካዎ ምዛነ ልከን ናምኡ ክሎ ግራመፐ አꬌስ። 27 አበሰሎመስ ሄꬑ አደ ናእነ እስ ማጫ ናእ የለትዶሶና፤ ማጫ ናኤ ሱንꬃይ ትማሮ፤ እያ ማላ ሎኦ ናአ።

28 አበሰሎመይ ናምኡ ላይꬅ ኩመꬅ ካዋ ሶምኦ በኦና የሩሳላመን ደእስ። 29 አበሰሎመይ፥ “ታኒ ነና ካዋኮ ኪታናዉ ኮይያ ግሾ ታኮ ሃያ” ያግድ እዮኣባኮ ኪትስ፤ ሽን እዮኣብ ዮና እፅስ። ናምአንꬆ ኪትስ፤ ሽን እዮኣብ ሀእካ ዮና እፅስ። 30 አበሰሎመይ ባ አይለታኮ፥ “ሄኮ፥ ታ ጋድያ ማታን እዮኣባስ ጋደይ ደኤስ፤ እያን ባንግ ደኤስ። ብድ እያን ታማ የድተ” ያግስ። አበሰሎመ አይለት እዮኣባ ባንጋን ታማ የድዶሶና።

31 እዮኣብ አበሰሎመ ሶ ብድ፥ “ነ አይለት ታ ባንጋን አይስ ታማ የድዶና?” ያግድ ኦይችስ።

32 አበሰሎመይ፥ “ታ ፄግን ነ ዮና እፅዳ ግሾሳ። ኔኒ ካዋኮ ባዳ፥ ‘ታኒ ገሹራፐ አይስ ያድና? ታኒ ሀኖ ጋካናዉ ያን ደእዳኮ ሎኦሽን’ ያጌስ ጋዳ ታዉ ኦይቻና መላ ኮያስ። ሀእ ታኒ ካዋ ሶምኦ በአናዉ ኮያይስ፤ ታኒ ባላ ግድኮ፥ እ ታና ዎꬎ” ያግስ።

33 እዮኣብ ካዋኮ ብድ፥ አበሰሎመይ ግዳይሳ ኦድስ። ካዎይ አበሰሎመ ፄግስስ፤ አበሰሎመይ ሶ ገልድ፥ ካዋ ስንꬃን ጉፋንድ ዝግስ፤ ካዎይ አበሰሎመ ዬርስ።

15

አበሰሎመ ማቁዋ

1 ሄሳፈ ጉየ፥ አበሰሎመይ እስ ፓራ ጋረ፥ ፓራታነ ባ ስንꬃን ዎፃናዉ እሻታሙ አሳታ ጊግስስ። 2 አበሰሎመይ ጉራ ደንድድ፥ ካታማ ፐንግያን ኤቄስ። ሞቶይ ደእያ አይ አስካ ካዋ ስን ፕርዳስ ብያ ዎደ አበሰሎመይ ፄግድ፥ “ኔኒ አዉ ካታማፐ ያይ?” ያግድ ኦይቼስ። ሄ ኡራይ፥ “ታ ነ አይለይ እስራኤለ ዛረ እሱዋፈ ያስ” ያግድ እያዉ ዛሬስ። 3 አበሰሎመይ፥ “ሄኮ፥ ነ ኦዳይ ሎኦነ ሱረ፤ ሽን ካዋ ባጋፈ ነና ስአናይ ባዋ” ያጌስ። 4 አበሰሎመይ ጉጅድ፥ “ታ እስራኤለ ቦላ ፕርዳናዉ ሹመትዳባ ግዳርክናሽን። ሄስ ሀንዳኮ፥ ሞቶይ ዎይኮ ኦድ ደእያ ኦንካ ታኮ ይን፥ ታኒ እያዉ ሱረ ፕርዳ ፕርዳናሽን” ያጌስ።

5 ኦንካ እያኮ ይድ እያዉ ዝግያ ዎደ አበሰሎመይ ባ ኩሽያ የድድ ሄ አድያ ኦይክድ ዬሬስ። 6 ፕርደታናዉ ካዋኮ ያ እስራኤለ ኡባስ አበሰሎመይ ሄሳዳ ሀንድ እስራኤለ አሳ ዎዛና ኤክስ።

7 ኦይዱ ላይꬃፈ ጉየ፥ አበሰሎመይ፥ “ታኒ ጎዳስ ቃንግዳ ቃንገꬃ ጋꬃናዉ ከብሮና ባና። 8 ታኒ ነ አይለይ ሶረ ቢታን ገሹራ ካታማን ደአሸ፥ ‘ታና ጎዳይ የሩሳላመ ጉየ ዛርኮ፥ ጎዳስ ጎይናና’ ያጋዳ ቃንጋስ” ያግስ።

9 ካዎይ፥ “ሳሮ ባ” ግን፥ እ ደንድድ ከብሮና ካታማ ብስ።

10 ሽን አበሰሎመይ እስራኤለ ዛረ ኡባስ ቆሳን ኪታ የድድ፥ “ሞይዘ ፑኖ ህንተ ስእዳ ዎደ፥ ‘አበሰሎመይ ከብሮናን ካዎትስ’ ያግተ” ያግስ። 11 አበሰሎመይ ፄግን፥ የሩሳላመፐ እያራ ብዳ አሳታ ታይቦይ ናምኡ ፄታ። ኤንቲ ሄ ሀኖታባ አይኮካ ኤሮና አሽከተꬃን ብዶሶና። 12 አበሰሎመይ ያርሾ ያርሽያ ዎደ ዳዊታ ዞርያ አሳፐ እሱዋ አክፆፈላ ግሎ ካታማፐ ፄግስስ። ካዋ ቦላ ደንድዳ ማቆይ ጎብስ፤ አበሰሎመ ካልያ አሳ ታይቦይ ጉጅ ጉጅ ብስ።

ዳዊቲ ባቃትስ

13 እስ ኪተትዳ አስ ይድ ዳዊታኮ፥ “እስራኤለ አሳ ዎዛናይ አበሰሎመራ ደኤስ” ያግስ።

14 ዳዊቲ ባራ የሩሳላመን ደእያ ባ ሞርናታኮ፥ “ደንድተ! ኑኒ ባቃቶስ! ያኖና እፅኮ፥ ኑ ግዶፈ አይ አስካ አበሰሎመፐ ከስ ኤከና። ኑኒ ኤለስድ ባናዉ ኮሼስ፤ ሀንኮደ፥ እ ኤለስ ይድ ኑና ꬋይሳና፤ ኑ ካታማ ማሻን ቡꬃና” ያግስ።

15 ካዋ ሞርናት፥ “ኑ ጎዳይ፥ ካዎይ ዶርዳ ኡባ ኑኒ ነ አይለት ኦꬃናዉ ጊግድ ኡትዳ” ያግዶሶና።

16 ካዎይ ከይድ ቶሆራ ብስ፤ እያ ሶ አሳይነ እያ ሞርናት ኡባይ እያራ ብስ፤ ሽን ባ ጋꬉዋ ናጋና መላ ታሙ ላገꬆታ ሶን አሽስ። 17 ካዎይ ከይን አሳ ኡባይ እያራ ሃሆን ደእያ እስ ኬꬃ ማታን ኤቅዶሶና። 18 እያ አሳት ኡባይ እያፐ ስንꬃራ ሳልፕድ አꬍዶሶና፤ ኤንታ ካልድ ካዋ ናገይሳት ሳልፕዶሶና። ቃስ ኤንታ ካልድ ጋተ ካታማፐ ይዳ ኡሱፑን ፄቱ አሳት፥ ካዋ ስንꬃራ ሳልፕድ አꬍዶሶና።

19 ካዎይ ጋተ አድያ እታያኮ፥ “ኔኒ ኑራ አይስ ያይ? ጉየ ስማዳ፥ ካዋ አበሰሎመራ ደኣሻ። ኔኒ አሳ ቢታ አስ፤ ነ ድኤታዳ ይዳ አስ። 20 ኔኒ ዝነ ያዳሳ፤ ታኒ ታ ሁጰን ብያ ሶ ኤሮና ደአሸ፥ ነና ዋታዳ ዳቡርሶ? ጉየ ስማ፤ ነ ቢታ አስ ኔራ ኤፋ። ጎዳይ ነዉ ኬሆነ አማነቶ!” ያግስ።

21 ሽን እታይ፥ “ደኦ ጎዳይ ኤርያ መላ፥ ታ ጎዳይ ካዎይ ኤርያ መላ፥ ታ ጎዳይ ካዎይ ደእያ አዉንካ፥ ፓፃን ግድን ሀይቆን ታኒ ነ አይለይ ኔፐ ሻከትከ” ያግስ።

22 ዳዊቲ፥ “ሎኦ! ባ፥ አꬋ” ያግስ። ጋተ አደይ እታይ አሳራነ ናይታራ አሳ ኡባራ ብስ።

23 ሄ አሳ ኡባይ ብያ ዎደ ሄ ቢታ አሳይ ባንታ ቃላ ꬎቁ ኦꬅድ ዬክዶሶና። ካዎይ ቀድሮና ዛንጋራ ፕንስ፤ አሳ ኡባይ መላ ቢታኮ ስሚድ ብስ።

24 ካህነይ ሳዶቅ ሄ በሳን ደኤስ፤ ፆሳ ጫቆ ታቦትያ ቶክያ ሌወትነ ካህንያ አብያታር ያን ደኦሶና። አሳ ኡባይ ካታማፐ ከይድ ዉራና ጋካናዉ ፆሳ ታቦትያ ሳአን ሸምፕስዶሶና።

25 ሄሳፈ ጉየ ካዎይ ሳዶቃኮ፥ “ፆሳ ታቦትያ ካታማ ጉየ ዛራ። ጎዳይ ታናን ኡፋይትያባ ግድኮ፥ እስ ጋላስ ጉየ ዛሪድ ባ ታቦትያነ ባ ኬꬃ በሳና። 26 ሽን እ፥ ‘ነናን ኡፋይትከ’ ጊኮ፥ እ ባና ሎእያባ ኦꬆ፤ ታኒ ጊገታ ኡታስ” ያግስ።

27 ቃስ ካዎይ ካህንያ ሳዶቃኮ፥ አነ አኬካ “ኔኒ ነ ናኣ አክማሳነ አብያታራ ናኣ ዮናታና ኤክዳ ካታማ ሳሮ ባ። 28 ህንተ ታዉ ኪታና ጋካናዉ ታኒ መላ ቢታን ደእያ ሻፋ ፕኑዋን ደአሻና” ያግስ። 29 ሄሳ ግሾ፥ ሳዶቅነ አብያታር ፆሳ ታቦትያ የሩሳላመ ጉየ ኤፍድ ያን ደእዶሶና።

30 ሽን ዳዊቲ ዬክሸ ሻማሆ ደርያ ቦላ ከይስ። እ አዛኖን ባ ሁጵያ ጉሉንትድ መላ ቶሆን ሄመትስ፤ እያራ ደእያ አሳት ጉሉንትድ ዬክሸ ፑደ ከይዶሶና። 31 አክፆፈል አበሰሎመራ ማቀትዳይሳ ዳዊቲ ስእዳ ዎደ “ጎዳዉ፥ አክፆፈላ ዞርያ ኤያተꬅ ላማ” ያግድ ዎስስ።

32 ዳዊቲ አሳይ ፆሳ ጎይንያ ዙማ ሁጰ ጋክዳ ዎደ፥ አርካያ አድያ * ኩስ ባ ማኡዋ ዳክድ፥ ባ ሁጵያን ባና ቆልድ፥ ዳዊታራ ጋሄታናዉ ይስ። 33 ዳዊቲ፥ “ኔኒ ታራ ቢኮ ታዉ ቶሆ ግዳና። 34 ሽን ኔኒ ካታማ ጉየ ስማዳ አበሰሎመኮ፥ ‘ካዋዉ፥ ሀይሳፈ ካሰ ታኒ ነ አዋ አይለ ግድዳይሳዳ ሀእ ነዉካ አይለ ግዳና’ ያግኮ፥ አክፆፈላ ዞርያ ላላዳ ታና ማዳና። 35 ካህነት ሳዶቅነ አብያታር ኔራ ያን ደኦሶና ግዶኮና? ኔኒ ካዎ ጋꬎን ስእያባ ኡባ ኤንታዉ ኦዳ። 36 ሳዶቃ ናኣ አክማስነ አብያታራ ናኣ ዮናታን ያን ኤንታራ ደኦሶና፤ ኔኒ ስእያባ ኡባ ኤንታ ቦላ ታዉ ኪታ” ያግስ።

37 አበሰሎመይ የሩሳላመ ገልሽን፥ ዳዊታ ላገይ ኩስ ካታማ ጋክስ።

16

ዳዊታነ ሲባ

1 ዳዊቲ ደርያ ሁጵያራ ሄፍንꬅ አꬍሽን፥ ሲባ ጌተትያ መምፕቦስተ አይለይ እያራ ጋሄትስ። ናምኡ ፄቱ ኡይꬁ፥ እስ ፄቱ ዛብበ ኑካ፥ እስ ፄቱ ትያ አይፈ፥ እስ ኦጎሮ ዎይነ ኡሹ ናምኡ ሀረታን ጫንስ።

2 ካዎይ፥ “ሀይሳ አይስ ኤሀዲ?” ያግድ ኦይችስ።

ሲብ፥ “ሀረታ፥ ካዋ ሶ አሳይ ቶጋና መላ፥ ኡይꬃነ ትይያ አይፍያ አሳይ ማና መላነ ዎይነ ኡሻይ ባዞን ዳቡርያ አሳት ኡያና መላሳ” ያግስ።

3 ካዎይ፥ “ነ ጎዳ ናኣ ናአይ አዉን ደኢ?” ያግድ ኦይችስ።

ሲብ፥ “ ‘እስራኤለ አሳይ ታ አዋ ካዎተꬃ ሀች ታዉ ዛር እማና’ ያግድ የሩሳላመን ኡትስ” ያግስ።

4 ካዎይ፥ “መምፕቦስተስ ደእያባ ኡባይ ነዉ ግዶ” ያግስ።

ሲብ፥ “አቤት ጎዳዉ፥ ካዋዉ! ታኒ ነ ስንꬃን ቴሞ ደማይስ” ያግድ ቢታን ጉፋንዳ ዝጋይስ።

ዳዊታነ ሳም

5 ካዎይ ዳዊቲ ብራቅማ ካታማ ያ ዎደ ሳኦላ ዳቦ ግድዳ እስ አደይ ያፐ ከይስ። እያ ሱንꬃይ ጌራ ናኣ ሳም። እ ዳዊታ ባድሸ ከይስ። 6 ኦላንቾትነ ካዋ ናገይሳት ኡሻቻራነ ሀድርሳራ ዳዊታ ተቅድ ደእሽን፥ ሳም ዳዊታ ቦላነ ካዋ ሞርናታ ቦላ ሹቹ ሆልስ። 7 ሳም ዳዊታ ባድሸ፥ “ክቻ፤ ሀ ኢታይ ክቻ! አሳ ሱꬁ ጉስያ ሀ ፓꬆናይስ ክቻ። 8 ኔኒ ሳኦላ በሳን ካዎታዳሳ፤ ኔኒ ጉስዳ ሳኦላ ሶ አሳ ሱꬃ ኡባ ጎዳይ ነ ቦላ ዛርስ። ጎዳይ ካዎተꬃ ነ ናኣ አበሰሎመስ እሚስ፤ ኔኒ ሱꬁ ጉስዳ አስ ግድያ ግሾ፥ ነዉ ꬋዮ ዎደይ ጋክስ” ያግስ።

9 ሄሳፈ ጉየ፥ ፃሩያ ናአይ አብስ፥ ካዋኮ፥ “ሀ ባዉታ ካናይ፥ ታ ጎዳ ካዋ አይስ ባዲ? ታኒ ባዳ እያ ቆꬍያ ቃንፃና” ያግስ።

10 ካዎይ፥ “ህንተኖ፥ ፃሩያ ናይቶ፥ ህንተራ ታራ አይብ ጋꬂ? ጎዳይ፥ ‘ዳዊታ ባዳ’ ያግዳ ግሾ እ ባድያባ ግድኮ፥ ‘ኔኒ አይስ ሄሳ ኦꬃይ?’ ያግድ ኦይቻናዉ ዳንዳኤይ ኦኔ?” ያግስ።

11 ሄሳፈ ጉየ፥ ዳዊቲ አብሳነ ባ ሞርናታ፥ “ታ ናአይ፥ ታ አሾይ፥ ታና ዎꬋናዉ ኮዬስ፤ ያትን፥ ሀ ብንያመ አደይ ዋት አጋነ! ጎዳይ እያ ኪትዳ ግሾ እ ባዴስ፥ እያ ቦቾፍተ። 12 ኦን ኤር፥ ጎዳይ ታ መቱዋ በእድ፥ ታኒ ሀች ኤክያ ባደꬃ ግሾ ታዉ ኬሀ ቆፓኔኮ” ያግስ።

13 ሄሳፈ ጉየ፥ ዳዊቲነ እያ አሳይ ኦግያ ኦይክድ ቦሶና። ሳም ዙማ ምያራ ብሸ ዳዊታ ባዴስ፤ ሹቹ ሆሌስ፤ እያ ቦላ ቢታ ላሌስ። 14 ካዎይነ እያራ ደእያ አሳት ባንታ ብያ በሳ ዳቡርድ ጋክን ካዎይ ያን ሸምፕስ።

አበሰሎመነ እያ ሞርናታ

15 አበሰሎመይነ እስራኤለ አሳ ኡባይ የሩሳላመ ገልዶሶና፤ አክፆፈል ኤንታራ ደኤስ። 16 ዳዊታ ላገይ አርካያ ኮቻይ ኩስ አበሰሎመኮ ይድ፥ “ካዎይ ብራታ ቱሱ ግዶ! ካዎይ ሙኩሉ ላይꬅ ካዎቶ!” ያግስ።

17 አበሰሎመይ፥ “ኔኒ ነ ላግያ ዶስያ ዶሶይ ሀይሴ? ነ ላግያራ አይስ ባብኪ?” ያግስ።

18 ኩስ፥ “አካይ! ጎዳይ፥ ሀ አሳይነ እስራኤለ አሳይ ዶርዳይሳስ ታኒ አቃና፤ ታኒ እያራ አታና። 19 ህዛ ታኒ ታ ጎዳ ናኣስ ኦꬆና ኦደስ ኦꬃኔ? ታኒ ነ አዋስ ኦꬅዳይሳዳ ሀእ ነዉካ ኦꬃና” ያግስ።

20 አበሰሎመይ አክፆፈላኮ፥ “ኔኒ አነ ኑና ዞራ፤ ኑኒ አይ ኦꬅኖ?” ያግስ።

21 አክፆፈል፥ “ካዎ ጋꬎ ናጋናዉ ሶን አትዳ ነ አዋ ላገꬆታራ ባዳ ዝንአ። ኔኒ ነ አዋ ካዉሽዳይሳ እስራኤለ አሳ ኡባይ ስአና፤ ኔራ ደእያ ኡባ ኩሸይ ምናና” ያግስ። 22 ካዎ ኬꬃ ፖቅያ ቦላ አበሰሎመስ ዱንካነ ቶክዶሶና፤ አሳ ኡባይ ፄልሽን አበሰሎመይ ገልድ ባ አዋ ላገꬆታራ ዝንእስ።

23 ሄ ዎደ አክፆፈል ዞርያ ዞረይ እስ አስ ጎዳ ኦይችድ ኤክያ ዞረ መላ። ዳዊቲነ አበሰሎመይ አክፆፈላ ዞርያ ሄሳዳ ኦꬅድ ኤክዶሶና።

17

1 ሄሳፈ ጉየ አክፆፈል፥ “ሀች ቃማ ታኒ ታማነ ናምኡ ሙኩሉ አሳታ ዶራዳ ዳዊታ የደꬃዳ ኦይካና። 2 እ ዳቡርድ ዎልቃ ꬋይድ ደእሽን ታኒ እያ ቦላ ዎꬋና። ታኒ እያ ዳጋንꬃና፤ ያን እያራ ደእያ አሳ ኡባይ ባቃትያ ዎደ ታኒ ካዋ ፃላላ ሾጫና። 3 ያታዳ ታኒ አሳ ኡባ ኔኮ ዛራና። ኔኒ እስ አሳ ፃላላ ዎꬋናዉ ኮያሳ፤ ሀንኮ አሳይ ሳሮ አታና” ያግስ። 4 አክፆፈላ ዞረይ አበሰሎመነ እስራኤለ ጭማታ ኡባ ኡፋይስስ።

5 አበሰሎመይ፥ “ቃስ አርካያ ኮቻ ኩሳ ፄግተ፤ እ ግያባ አነ ስኦስ” ያግስ። 6 ኩስ እያኮ ይዳ ዎደ አበሰሎመይ፥ “አክፆፈል ዞርዳ ዞረይ ሀይሳ፤ ኑኒ እ ግያባ ኦꬃናዉ በሲ? በሶናባ ግድኮ፥ ነ ቆፋይ አይቤ?” ያግስ።

7 ኩስ፥ “አክፆፈል ዞርዳ ዞረይ ሀ ዎድያን ሎኦ ግደና። 8 ነ አዋይነ ነ አዋ አሳት ምኖ ኦላንቾታ ግደይሳነ ባ ማራታ ቦንቀትዳ ማሄ መላ ያሸይሳታ ግደይሳ ኔኒ ኤራሳ። ነ አዋይ ኦላ ሜዘትዳ አስ፤ እ ቃማ ባ ኦላንቾታራ አቀና። 9 እ ሀኖደ ጎንጎሎ ግዶን ዎይኮ ሀራ በሳን ቆሰትድ ኡትስ። እ ህንተ ጩጋታ ኮይሮትድ ቆህኮ፥ ሄሳ ስእዳ ኦንካ፥ ‘አበሰሎመ ካልድ ብዳ አሳይ ሾጨትዶሶና’ ያጋና። 10 ነ አዋይ ቶራ ቃራ ግደይሳነ እያራ ደእያ አሳይ ምኖ ግደይሳ እስራኤለ አሳ ኡባይ ኤርያ ግሾ፥ ሀር አቶሽን ጋሞዳ ምኖታ ዎዛናይ ትልአና።

11 “ሽን ታኒ ነና ዞረይ ሀይሳ፤ አባ ጋፃን ደእያ ሻፈ መላ ዳርዳ፥ ዳነፐ በርሳበ ጋካናዉ ደእያ እስራኤለ ኡባ ኔኮ ሺሻ፤ ያታዳ ኔኒ ኤንታ ኦላስ ካለꬃ። 12 ኑኒ እያ ደምዳ በሳ አዉንካ ሾጫና፤ አክ ሳአን ዎꬍያዳ ኑኒ እያ ቦላ ዎꬋና። እያ ግድን ዎይኮ እያራ ደእያ አሳ ግድን እሶይካ ፓፃ አተና። 13 እ ካታማ ገልኮካ፥ እስራኤለ አሳ ኡባይ ዎዶሮ ኤህድ፥ ካታማ ግዶን እስ ሹች አጎና ሄ ካታማ ጎችድ ዛንጋራን የጋና” ያግስ።

14 አበሰሎመይነ እስራኤለ አሳ ኡባይ፥ “አርካያ ኮቻ ኩሳ ዞረይ አክፆፈላ ዞርያፐ ሎኦ” ያግዶሶና። ጎዳይ አበሰሎመ ቦላ ኢታባ ኤሀናዉ ቆፕዳ ግሾ አክፆፈላ ዞርያ ኤኮናዳ ኦꬅስ።

15 ኩስ ካህነታ ሳዶቃነ አብያታራ፥ “አክፆፈል አበሰሎመነ እስራኤለ ጭማታ ሀይሳ ሀይሳ ግድ ዞርስ፤ ታንካ ኤንታ ሀይሳ ሀይሳ ጋዳ ዞራስ። 16 ሀእ ዳዊታኮ ኤሶን ኪትድ፥ ‘ባዞን ደእያ ሻፋ ጋፃን ሀች ቃማ አቆፓ፤ ሄፍንꬅ ፕና ክቻ! ሄስ ሀኖና እፅኮ፥ ካዎይነ እያራ ደእያ አሳ ኡባይ ꬋያና’ ያግድ ኦድተ” ያግስ።

17 ዮናታንነ አክማስ ቆንጨን ካታማ ገልሽን ኤንታ አስ በኦና መላ አይኖጌላ ጌተትያ በሳን ኡትድ ናጎሶና። እስ ማጫ አይልያ ያዳ ኤንታዉ ኦድን፥ ኤንቲ ብድ ካዋ ዳዊታስ ኦዶሶና። 18 ሽን እስ ፓንꬃይ ኤንታ በእድ አበሰሎመስ ኦድስ። ሄሳ ግሾ፥ ኤንቲ ናምአይ ሄ በሳፈ ኤሶን ክችድ ብራቅማ ካታማን እስ አድያ ሶ ጋክዶሶና። ሄ አድያ ሶ ማታን ሃꬃ ኦል ደኤስ፤ ኤንቲ ሄ ኦላን ገልዶሶና። 19 ሄ አድያ ማችያ ኦንካ ኤሮናዳ ኦላ ዶና ካማዳ እያ ቦላ ካꬅ ምጫሱ።

20 አበሰሎመ አይለት አድያ ሶ ይድ ማችዉ፥ “አክማስነ ዮናታን አዉን ደኦና?” ያግድ ኦይችዶሶና።

ማችያ፥ “ኤንቲ ሻፋ ፕንድ ብዶሶና” ያጋሱ። ኤንቲ ኮይን፥ በንቶና እፅን፥ የሩሳላመ ስምዶሶና።

21 ሄ አሳት ብዳፐ ጉየ፥ ናምኡ አሳት ኦላፈ ከይድ፥ ካዋ ዳዊታስ ኦዳናዉ ብዶሶና። ዳዊታኮ፥ “አክፆፈል ህንተ ቦላ ሀይሳ ሀይሳ ኦꬃና ግድ ዞር ዎꬅዳ ግሾ ኤሶን ደንድድ፥ ሻፋ ፕንተ” ያግዶሶና። 22 ዳዊቲነ እያራ ደእያ አሳ ኡባይ ዮርዳኖሰ ፕንድ ብዶሶና። ሳእ ዎንትያ ዎደ ኡባይ ፕንድ ዉርዶሶና።

23 አክፆፈል ባ ዞረይ ኤከትቦናይሳ ኤርዳ ዎደ ባ ሀርያ ኮርድ ባ ደእያ ካታማ ብስ። አክፆፈል ባ ሶ ጊግስድ ሱለትድ፥ ሀይቅድ ባ አዋ ዱፎን ሞገትስ።

24 አበሰሎመይነ እያራ ደእያ አሳ ኡባይ ዮርዳኖሰ ፕንያ ዎደ ዳዊቲ ማሀናይማ ካታማ ጋክስ። 25 አበሰሎመይ ባ ኦላንቾታ ቦላ እዮኣባ በሳን አማሳያ ሹምስ። አማሳይ እስራኤለ አድያ ዮቶራ ናአ። ዮቶር ናኦሳ ናእዉ፥ እዮኣባ አይዉ ፃሩያ ምችዉ አብግያ ኤክስ። 26 እስራኤለትነ አበሰሎመይ ጋላዳ ቢታን ዱንካንዶሶና።

27 ዳዊቲ ማሀናይማ ካታማ ጋክያ ዎደ አሞነ ቢታን ራባፐ ይዳ ናኦሳ ናአይ ሾብ፥ ሎዶባራ ካታማፐ ይዳ አምኤላ ናአይ ማክርነ ኦሮጋልማ ካታማፐ ይዳ ጋላዳ አደይ ባርዝለይ፥ 28 ሂፅያባታ፥ ከረታነ ሻተታ ኤህዶሶና። ቃስ ኤንቲ ግስተ፥ ባንጋ፥ ꬊለ፥ ሻሽ፥ ቆምኦሎነ ምስረ፥ 29 ኤስ፥ ፕላ፥ መቃ ማꬅነ ዶርሰ ዳዊታነ እያ አሳይ ማና መላ ኤክድ ይዶሶና። ሄሳ ኤንቲ ኤህዳይ፥ “አሳይ ባዞን ኮሻትስ፥ ዳቡርስ፥ ሳሞትስ” ግድ ቆፕዳ ግሾሳ።

18

አበሰሎመ ሀይቁዋ

1 ዳዊቲ ባራ ደእያ አሳ ታይብድ ሻላቃታነ ማቶ ሀላቃታ ኤንታ ቦላ ሹምስ። 2 ዳዊቲ አሳ ሄꬑ ጩጋን ሻክስ፤ እስ ጩጋ እዮኣብ፥ ናምአንꬆ ጩጋ እዮኣባ እሻይ፥ ፃሩያ ናአይ አብስ፥ ሄꬓንꬆ ጩጋ ጋተ አደይ እታይ ኪቴስ። ካዎይ አሳኮ፥ “ቱማ ታ ህንተራ እስፈ ባና” ያግስ።

3 ሽን አሳይ፥ “ኔኒ ባናዉ በሰና! ኑኒ ባቃትያኮ ኤንቲ ኑና ኮዮኮና፤ ሀር አቶሽን ኑፐ ባጋይ ሀይቅያኮካ ኑባ ዉዳ ጎኮና። ሽን ኔኒ ነ ፃላላ ታሙ ሙኩሉፐ ዳራሳ። ሄሳ ግሾ፥ ኔኒ ካታማን ኡታዳ ኑስ ማዶ ኪትኮ ሎኦ” ያግስ።

4 ካዎይ፥ “ህንተና ሎእያባ ታ ኦꬃና” ያግስ።

ዳዊቲ ድርሳ ፐንግያ ማታን ኤቅድ፥ አሳ ኡባይ ፄታንነ ሙኩላን ሳልፕድ ከይሽን በእስ። 5 ካዎይ እዮኣባ፥ አብሳነ እታያ፥ “ታ ግሾ ግድ፥ ሄ ናአተꬃ አድያ አበሰሎመ ቆሆፕተ” ያግድ ኪትስ። ካዎይ ሄሳ ሀላቃታስ ኦድያ ዎደ ኦላንቾት ኡባይ ስእዶሶና።

6 ዳዊታ ኦላንቾት እስራኤለታራ ኦለታናዉ ኤፍሬማ ዎራን ሳልፕዶሶና። 7 ሄ በሳን ዳዊታ ኦላንቾት እስራኤለ ኦላንቾታ ፆንዶሶና። ሄ ጋላስ ዳሮ አስ ዉርስ፥ ላታሙ ሙኩሉ አስ ሀይቅስ። 8 ኦላይ ጋፃረ ኡባ ጋክስ፤ ሄ ጋላስ ዎር ዉርስዳ አሳይ ማሽ ዉርስዳ አሳፐ ዳሮ።

9 አበሰሎመይ ቆፖና ደእሸ ዳዊታ አሳራ ጋሄትስ። አበሰሎመይ ባ ባቁሉዋ ቶግዳሽን ዳሻ ዎላ ጋርስ ባቁሎይ ገልን፥ አበሰሎመ ሁጰይ ምꬃን ኦይከትስ። እ ቶግዳ ባቁሎይ እያ ቶሁዋ ጋርሳፈ ብን፥ አበሰሎመይ ጫርኮ ቦላ ካቃትድ አትስ። 10 አሳፐ እሶይ ሄሳ በእድ፥ “አበሰሎመይ እስ ዎላ ቦላ ካቀትዳይሳ ታ በአስ” ያግድ እዮኣባስ ኦድስ።

11 እዮኣብ ባዉ ኦድዳ አድያ፥ “ዬ፥ በአስ ጋይ? ያትን አይስ እያ ዎꬋብኪ? ነ ሄሳ ኦꬅዳባ ግድያኮ፥ ታኒ ነዉ ታሙ ብራ ሳንትመነ እስ ሳቀ እማናሽን” ያግስ።

12 አደይ ዛሪድ፥ “ኔኒ ሙኩሉ ብራ ሳንትመ ታ ኩሸን ዎꬅያኮካ ታኒ ካዋ ናኣ ቦላ ታ ኩሽያ ደንꬅከ! ኑኒ ኡባይ ስእሽን፥ ካዎይ ነና፥ አብሳነ እታያ፥ ‘ታ ግሾ ግድ፥ ናአተꬃ አበሰሎመ ቆሆፕተ’ ያግድ ኪትስ። 13 ታኒ ካዋ እፃዳ አበሰሎመ ዎꬍዳባ ግድያኮ፥ ካዎይ ኡባ ስኤይሳዳ ሄሳ ስአናይስ አተና። ሄ ዎደ ኔኒ ሃክ ኤቅያ አሳፐ እሱዋ ግዳና” ያግስ።

14 እዮኣብ፥ “ታኒ ኔራ ኦደታሸ ዎደ ዉርስከ” ያግድ ሄꬑ ቶራ ኤክድ፥ አበሰሎመይ ዎላ ቦላ ካቀትድ፥ ፓፃ ደእሽን ዎዛና አይፈን ጫድስ። 15 እዮኣባ ኦላ ሚሽያ ቶክያ ታሙ አሳት አበሰሎመ ዩሹዋ ተቅድ እያ ሾጭድ ዎꬍዶሶና።

16 ሄሳፈ ጉየ፥ እዮኣብ ኦላ ኤሳናዉ ሞይዘ ፑንን አሳይ እስራኤለታ የደይሳ አግስ። 17 ኤንቲ አበሰሎመ ኤፍድ ዎራን ደእያ ግታ ኦላን የግድ፥ ግታ ሹቹ እያ ቦላ ዶርዶሶና። ሄ ዎደ እስራኤለ አሳ ኡባይ ባ ሶ ሶ ባቃትስ።

18 አበሰሎመይ ፓፃ ደእሸ፥ “ታ ሱንꬃን ፄገትያ አደ ናእ ታዉ ባዋ” ያግድ፥ ባና ቆፍስያ ሹቹ ማስዳ ሀዉልተ ካዎ ዛንጋራን ኤስድ ሄ ሀዉልትያ ባ ሱንꬃን ፄግስ። ሀች ጋካናዉ ሄ ሀዉልተይ “አበሰሎመ ሀዉልትያ” ጌተቴስ።

ዳዊቲ አበሰሎመስ ዬክስ

19 ሄሳፈ ጉየ፥ ሳዶቃ ናኣ አክማስ እዮኣባኮ፥ “እያ ሞርከታ ኩሸፐ ጎዳይ እያ አሽዳ ምሽራቹዋ ስሳናዉ ታኒ ካዋኮ ዎፃ ባዳ ኦዳና” ያግስ።

20 እዮኣብ፥ “አካይ! ሀች ኔኒ ምሽራቾ ኦድያ ጋላስ ግደና፤ ሀራ ጋላስ ኦዳናዉ ዳንዳኣሳ። ካዋ ናአይ ሀይቅዳ ግሾ ሀች ኦዳናዉ ኮሸና” ያግስ።

21 እዮኣብ ቶጰ አስ ግድዳ እስ አድያ ፄግድ፥ “ባዳ፥ ነ በእዳባ ካዋስ ኦዳ” ያግስ። ሄ አደይ እዮኣባስ ጉፋን ዝግድ ዎፅስ።

22 ሳዶቃ ናአይ አክማስ ናምአንꬆ እዮኣባኮ፥ “አይብካ ሀኖ፤ ታኒ ሀ ቶጰ አድያ ጌዶ ዎፃና” ያግስ።

እዮኣብ፥ “ታ ናአዉ፥ ነዉ ዎይቶይ ባይናባን አይስ ዎፃናዉ ኮያይ?” ያግስ።

23 አክማስ፥ “አይብካ ሀኖ፤ ታኒ ዎፃናዉ ኮያይስ” ያግስ።

እዮኣብ፥ “ያኮ ዎፃ” ያግስ። ሄሳ ግሾ፥ አክማስ ደምባ ኦግያ ኦይክድ ዎፅሸ ብድ ቶጰ አድያ የግድ አꬍስ።

24 ዳዊቲ ሶ ፐንግያፈነ ካረ ፐንግያፈ ግዶን ኡትዳሽን፥ ናግያ ኡራይ ኬꬃ ቦላ ከይድ፥ እስ አደይ ባርካ ዎፅሸ የይሳ በእስ። 25 ናግያ ኡራይ ካዋ ፄግድ ኦድስ።

ካዎይ፥ “እ ባርካ ደእኮ፥ ምሽራቾ ኤክድ ዬስ” ያግስ። ዎፅያ አደይ ኤንታኮ ማትሸ ይስ።

26 ናገይስ ሀራ ዎፅያ አስ በእድ ፐንግያ ናግያ አድያኮ፥ “ሀራ አስካ ባርካ ዎፅሸ ዬስ” ያግስ።

ካዎይ፥ “ሀ አደይካ ቃስ ምሽራቾ ኤክድ ዬስ” ያግስ።

27 ናገይስ፥ “ኮይሮ አድያ ዎꬃይ ሳዶቃ ናኣ አክማሳ ዎꬃ ታዉ ዳኔስ” ያግስ።

ካዎይ፥ “እ ሎኦ አስ፤ እ ሎኦ ኦዳራ ዬስ” ያግስ።

28 አክማስ ካዋ ፄግድ፥ “ኡባባይ ሎኦ!” ያግስ። ካዋ ስንꬃን ጉፋን ዝግድ፥ “ታ ጎዳ፥ ካዋ ቦላ ባንታ ኩሽያ ደንꬅዳ አሳታ ነዉ አꬅድ እምዳ ጎዳይ፥ ነ ፆሳይ ጋላተቶ” ያግስ።

29 ካዎይ፥ “ናአተꬃይ፥ አበሰሎመይ ሳሮ?” ያግድ ኦይችስ።

አክማስ፥ “እዮኣብ ታና ኪታና ሀንያ ዎደ ዎልቃማ ዋሶ ስአስ፥ ሽን እ አይበኮ ታኒ ኤራብከ” ያግስ።

30 ካዎይ፥ “ያ ሺቃ ኤቃ” ያግን እ ሃክድ ኤቅስ።

31 ሄሳፈ ጉየ፥ ቶጰ አደይ ጋክድ፥ “ታ ጎዳዉ፥ ካዋዉ፥ ታ ነዉ ምሽራቾ ኦዳይስ! ነ ቦላ ደንድያ ኡባ ኩሸፐ ጎዳይ ሀች ነና አሽስ” ያግስ።

32 ካዎይ ቶጰ አድያኮ፥ “ናአተꬃ አደይ አበሰሎመይ ሳሮ?” ያግድ ኦይችስ።

ቶጰ አደይ፥ “ታ ጎዳዉ፥ ካዋዉ፥ ነ ሞርከትነ ነ ቦላ ኢታባ ኦꬃናዉ ደንደይሳት ኡባይ ሄ ናአተꬃ አድያዳ ሀኖና” ያግስ።

33 ካዎይ ዳሮ አዛንስ፤ ፐንግያፈ ቆሞ ባጋን ደእያ ኬꬃ ገልድ ዬክስ። ካዎይ፥ “ዪ፥ ታ ናአዉ አበሰሎመ ታሳ! ታ ናአዉ ታሳ! ነ ግሾ ታ ሀይቃርክና! ዪ፥ ታ ናአዉ አበሰሎመ ታሳ!” ያግድ ዬክስ።

19

1 ካዎይ፥ “ባ ናኣ አበሰሎመስ ዬከስነ ዘሌለስ” ያግድ እዮኣባስ ኦድዶሶና። 2 ካዎይ ባ ናኣስ ዬከይሳ ስእዳ ግሾ፥ ሄ ጋላስ ኤንቲ ኡባይ ፆንዳ ፆኖይ ዬሆን ላመትስ። 3 ኦላፐ ባቃትድ ዬላን ጉየ ስምዳ ኦላንቾዳ ሄ ጋላስ አሳይ ዶና ፖጎና ካታማ ገልዶሶና። 4 ካዎይ ጉሉንትድ፥ ባ ቃላ ꬎቁ ኦꬅድ፥ “ዪ፥ ታ ናአዉ አበሰሎመ! ዪ፥ ታ ናአዉ! አበሰሎመ ዪ!” ያግድ ዘሌልስ።

5 ሄሳፈ ጉየ፥ እዮኣብ ካዋ ሶ ብድ፥ “ነና፥ ነ አደ ናይታ፥ ነ ማጫ ናይታ፥ ነ ማቸታነ ነ ላገꬆታ አሽዳ ነ አሳ ኡባ ሀች ኔኒ ካዉሻዳሳ። 6 ነና እፀይሳታ ኔኒ ዶሳሳ፤ ነና ዶሰይሳታ ኔኒ እፃሳ። ነ ኦላንቾትነ ኤንታ ሀላቃት ነዉ አይኮካ ግዶናይሳ ኔኒ ሀች ቆንጭሳዳሳ። ኑኒ ኡባይ ሀይቅን፥ አበሰሎመይ ሀች ፓፃ አትዳኮ ኔኒ ኡፋይታናይሳ ታ በአስ። 7 ሀእ ደንዳ! ካረ ከያዳ ነ አሳ ምንꬃ። ታ ጎዳ ሱንꬃን ጫቃይስ፤ ኔኒ ከዮና እፅኮ፥ ሀች ቃማ ኔራ እስ አስካ አተና። ናአተꬃፈ ሀች ጋካናዉ ነና ጋክዳ ኢታ ኡባፈ ሀይስ ነዉ አꬍዳ ኢታ ግዳና” ያግስ።

ዳዊቲ የሩሳላመ ስምስ

8 ሄሳ ግሾ፥ ካዎይ ደንድድ ፐንግያ ማታን ኡትስ። ካዎይ ፐንገን ኡትዳይሳ አሳ ኡባይ ስእዳ ዎደ ካዋኮ ይዶሶና።

ሄ ዎደ እስራኤለ አሳ ኡባይ ባንታ ሶ ሶ ባቃትዶሶና። 9 እስራኤለ ኮቻት ኡባይ እሶይ እሱዋራ ሀይሳዳ ያግድ ፓላምዶሶና፤ “ካዎይ ዳዊቲ ኑና ኑ ሞርከታ ኩሸፐ አሽስ፤ ኑና ፍልስፄመታ ኩሸፐ ዎስስስ፤ ሽን እ ሀእ አበሰሎመ ጋሶን ቢታ አግድ ባቃትስ። 10 ኑ ቦላ ካዎታናዳ ኑኒ ትይዳ አበሰሎመይ ኦላን ሀይቅስ። ያትን፥ ካዋ ጉየ ኤሀናባ ህንተ አይስ ስእ ግደቲ?” ያግዶሶና።

11 ካዎይ ዳዊቲ ካህነታ ሳዶቃነ አብያታራ ኪትድ፥ ይሁዳ ጭማታኮ ሀይሳዳ ያግስ፤ “እስራኤለ አሳ ኡባይ ኦደትያ ኦዳይ ካዋ ጋክስ። ያትን፥ ካዋ እያ ጋꬎ ዛር ኤሀናዉ ህንተ አይስ ጉየ አቴቲ? 12 ህንተ ታ እሻታ፤ ህንተ ታ አሾነ ታ ሱꬁ። ያትን፥ ካዋ ጉየ ዛር ኤሀናዉ ህንተ አይስ ሀራታፐ ጉየ አቴቲ?” ያግስ። 13 ቃስ ዳዊቲ አማሳኮ፥ “ኔኒ ታ አሾነ ታ ሱꬁ ግድኪ? ሀችፈ ዶምን፥ ታኒ ነና እዮኣባ በሳን ታ ቶራ ሞጮና ኦꬆና እፅኮ፥ ፆሲ ታና ፕርዶ” ያግስ።

14 እ ይሁዳ አሳ ኡባ ዎዛና እስኖ ኦꬅድ ሻምስ። ሄሳ ግሾ፥ ኤንቲ ካዋኮ ኪትድ፥ “ኔራ ነ አሳራ ኡባይ ሃ ስምተ” ያግዶሶና። 15 ካዎይ ስሚድ፥ ዮርዳኖሰ ሻፋ ጋካናዉ ይስ። ይሁዳ አሳይ ካዋ ዮርዳኖሰ ሻፋ ፕንꬃናዉ ጋልጋላ ብዶሶና።

16 ብራቅማ አደይ፥ ብንያመ ኮቻይ፥ ጌራ ናአይ ሳም ዳዊታ ሞካናዉ ኤለስድ ይሁዳ አሳራ ብስ። 17 እያራ ብንያመ ኮቸ ግድዳ ሙኩሉ አሳይ፥ ሳኦላ አይለይ ሲብ፥ ታማነ እቻሹ እያ ናይትነ ላታሙ አይለት እያራ ደኦሶና። ኤንቲ ካዎይ ደእያ በሳ ዮርዳኖሰ ሻፋ ድርግሸ ብዶሶና። 18 ካዋ ሶ አሳ ኤሀናዉነ ካዋ ኡፋይስያባ ኦꬃናዉ ፕንያ በሳራ ፕንዶሶና።

ጌራ ናአይ ሳም ዮርዳኖሰ ሻፋ ፕንዳ ዎደ ካዋ ስንꬃን ጉፋንድ፥ 19 “ካዋዉ ታ ናጋራ ታይቦፓ። ታ ጎዳይ፥ ካዎይ፥ የሩሳላመፐ ከይያ ዎደ ታኒ ነ አይለይ ቆህዳ ቆሁዋ ሀሳዮፓ። ሄሳ ነ ኡሎን ኦይኮፋ። 20 ነ አይለይ ታኒ ናጋራ ኦꬅዳይሳ ኤራይስ፤ ሽን ታ ጎዳ፥ ካዋ ሞካናዉ ዮሰፋ ሶ አሳ * ኡባፈ ኮይሮታዳ ታኒ ሀች ያስ” ያግስ።

21 ፃሩያ ናአይ አብስ፥ “ሳም ጎዳይ ትይዳ ካዋ ባድዳ ግሾ ሀይቃናዉ በሰነዬ?” ያግስ።

22 ዳዊቲ አብሳኮ፥ “ህንተኖ፥ ፃሩያ ናይቶ፥ ህንተና ጋꬅያባይ አይቤ? ህንተ ሀች ታዉ ሞርከ ግዴት! ሀች እስራኤለን አይ አስካ ሀይቀና! ሀች እስራኤለ ካዎይ ታና!” ያግስ።

23 ካዎይ ሳም፥ “ነ ሀይቃካ” ያግድ ጫቅስ።

24 ቃስ ሳኦላ ናአይ መምፕቦስተይ ካዋ ሞካናዉ ዱገ ዎꬍስ። ካዎይ ብዳ ጋላሳፐ ዶምድ እ ሳሮን ጉየ ስምያ ጋላስ ጋካናዉ መምፕቦስተይ ባ ቶሁዋነ ባ ማኡዋ ሜጭቤና፤ ባ ቡቻ ሜድቤና። 25 መምፕቦስተይ ካዉዋራ ጋሄታናዉ የሩሳላመፐ ይዳ ዎደ ካዎይ፥ “መምፕቦስተ፥ ኔኒ ታራ አይስ ባብኪ?” ያግድ ኦይችስ።

26 መምፕቦስተይ፥ “ታ ጎዳዉ ካዋዉ፥ ታኒ ነ አይለይ ስላ ግድያ ግሾ ‘ታኒ ቶጋዳ ካዉዋራ ባና መላ ታ ሀርያ ኮራ’ ያጋስ። ሽን ታ አይለይ ሲብ ታና ጭምስ። 27 ታ ጎዳ፥ ካዋስ ዎርዶ ኦድድ ታ ሱንꬃ ኢስስ። ኔኒ ታ ጎዳይ፥ ካዎይ ፆሳ ኪታንቾ መላ ግድያ ግሾ ነና ሎእዳባ ኦꬃ። 28 ታ አዋ ሶ አሳ ኡባይ ሀይቃናዉ በሴስ፥ ሽን ታኒ ነ አይለይ ነ ጋይታፐ መይሳታራ ማና መላ ታዉ በሰ እማዳሳ። ያትን፥ ሄሳፈ አꬍያባ ካዋ ኦይቻናዉ ታዉ አይ ማት ደኢ?” ያግስ።

29 ካዎይ ዛሪድ፥ “ኔኒ ዳሮባ ኦደታናዉ ኮሸና። ኔራ ሲባራ ጋድያ ሻከትድ ኤካና መላ ኪታስ” ያግስ። 30 መምፕቦስተይ፥ “ታ ጎዳይ፥ ካዎይ ሳሮ ሶ ስማፈ አትሽን፥ ኡባይ ሲባስ ግዶ” ያግስ።

31 ጋላዳ አደይ ባርዝለይ ካዉዋራ እስፈ ዮርዳኖሰ ፕንድ እያ ሞይዛናዉ ሮጋልማፐ ይስ። 32 ባርዝለይ ላይꬅ ሆስፑን ታሙ ግድዳ ጭማ አስ። እ ዳሮ ዱረ ግድያ ግሾ ካዎይ ማሀናይማ ካታማን ደእያ ዎደ ካዋስ ኮሽያባ እሚስ። 33 ካዎይ እያኮ፥ “ኔኒ ታራ የሩሳላመ የꬋ፤ ታኒ ነዉ ኮሽያባ እማና” ያግስ።

34 ሽን ባርዝለይ፥ “ታኒ ህዛፐ ዳሮ ላይꬅ ደእከ፤ ታኒ ካዉዋራ የሩሳላመ አይስ ቦ? 35 ታኒ ሀእ ሆስፑን ታሙ ላይꬃ አስ፤ ታኒ ኢታነ ሎኦ ሻካዳ ኤራናዉ ዳንዳእያና? ታኒ ነ አይለይ ታ ምያባነ ኡያባ ማልኡዋ ሻካዳ ኤራናዉ ዳንዳእያና? ታኒ አደነ ማጫ የꬅ ሻካዳ ስአናዉ ዳንዳእያና? ያትን፥ ታኒ ነ አይለይ፥ ታ ጎዳዉ ካዋዉ አይስ ቶሆ ግዶ? 36 ታኒ ነ አይለይ ነና ዮርዳኖሰ ፕንꬃና። ሽን ካዎይ ታዉ ኩሸ ዛራናዉ አይስ ኮሺ? 37 ታኒ ታ አዋነ ታ አየ ዱፉዋ ማታን ታ ካታማን ሀይቃና መላ ስማይስ። ነ አይለይ ክምሃም ሀይስሽ፤ ታ ጎዳ፥ ካዉዋራ እ ቦ፤ ነና ኡፋይስያባ እያዉ ኦꬃ” ያግስ።

38 ካዎይ፥ “ክምሃም ታራ ፕኖ፤ ነና ኡፋይስያባ ታኒ እያዉ ኦꬃና። ቃስ ኔኒ ታና ኦይችያባ አይባ ግድኮካ ታኒ ነዉ ኦꬃና” ያግስ። 39 ሄሳፈ ጉየ፥ አሳ ኡባይ ዮርዳኖሰ ፕንዶሶና፤ ካዎይካ ፕንስ። ካዎይ ባርዝለ ዬርድ አንጅስ፤ ባርዝለይ ባ ሶ ስምስ።

40 ካዎይ ዮርዳኖሰ ፕንድ ጋልጋላ ብያ ዎደ ክምሃም እያራ እስፈ ብስ። ይሁዳ ኦላንቾት ኡባይነ እስራኤለ ኦላንቾታፐ ባጋት ካዉዋራ ብዶሶና።

41 እስራኤለ ኡባይ ካዋኮ ብድ፥ “ኑ እሻት፥ ይሁዳ አሳይ ካዋነ እያ ሶ አሳ ቆስድ፥ እያ አሳራ እስፈ ዮርዳኖሰ አይስ ፕንꬅዶና?” ያግዶሶና።

42 ይሁዳ አሳይ፥ “ኑኒ ሄሳ ኦꬅዳይ ካዎይ ኑስ ማታ ዳቦ ግድያ ግሾሳ። ያትን፥ ህንተ ሄሳስ አይስ ይሎተቲ? ኑኒ ካዉዋፐ አይኮ ምዶ? ዎይኮ ኑኒ እያፐ አይኮ ኤክዶ?” ያግዶሶና።

43 እስራኤለ አሳይ፥ “ካዉዋፐ ታሙ ኩሸይ ኑሳ፤ ዳዊታ ማታን ኑስ ህንተፈ አꬎ ማት ደኤስ! ያትን፥ ህንተ ኑና አይስ ካꬍደቲ? ካዋ ጉየ ዛሪድ ኤሀናዉ ኮይሮትድ ኦድዳይ ኑና ግዶኮ?” ያግዶሶና።

ሽን እስራኤለ አሳፐ ይሁዳ አሳይ ዳሮ ዎልቃንꬅድ ሃሳይዶሶና።

20

ሳበእ ዳዊታ ቦላ ደንድስ

1 ብንያመ ኮቸ ግድዳ ብክራ ናአይ ሳበአ ጌተትያ መቶ መꬍያ አደይ ያን ደኤስ። ሄ አደይ ሞይዘ ፑንድ፥ “ኑስ ዳዊታራ ግሾይ ባዋ! እሰየ ናኣራ ኑስ ላት ባዋ! እስራኤለ አሳዉ፥ ኡባይ ህንተ ሶ ሶ ገልተ!” ያግስ። 2 እስራኤለ አሳ ኡባይ ዳዊታ አግድ፥ ብክራ ናኣ ሳበኤራራ ብዶሶና። ሽን ይሁዳ አሳይ ዮርዳኖሰፐ የሩሳላመ ጋካናዉ አጎና ባንታ ካዋ ካልዶሶና።

3 ዳዊቲ የሩሳላመን ደእያ ባ ጋꬎ ስምዳ ዎደ፥ ካዎ ጋꬎ ናጋና መላ አሽዳ ታሙ ላገꬆታ ኤፍድ እስ ኬꬃን ናግስድ ዎꬅስ። ኤንታዉ ኮሽያባ እሚስ፥ ሽን ኤንታራ አቅቤና። ኤንቲ ሄ ኬꬃን ናገትድ፥ ሀይቃና ጋካናዉ አምኦ ግድድ ደእዶሶና።

4 ካዎይ አማሳኮ፥ “ይሁዳ አሳ ኡባ ሄꬑ ጋላሳን ታዉ ፄጋዳ ሺሻ፤ ነካ ኤንታራ ሺቃ” ያግስ። 5 አማስ ይሁዳ አሳ ፄጋናዉ ብስ፤ ሽን ካዎይ ግዳ ጋላሳን ስማናዉ ዳንዳእቤና።

6 ዳዊቲ አብሳኮ፥ “ሀእ ብክራ ናኣ ሳበእ አበሰሎመፐ አꬅድ ኑና ቆሀና። ነ ጎዳ ኦላንቾታ ኤካዳ ኔኒ እያ ጌዶ ካላ። ሄስ ሀኖና እፅኮ እ ግምበትዳ ካታማታ ደምድ ኑፐ ከስ ኤካና” ያግስ። 7 እዮኣባ አሳይ፥ ካዋ ናገይሳትነ ምኖ ኦላንቾት ኡባይ አብሳራ ብክራ ናኣ ሳበአ ጌዶ ካላናዉ የሩሳላመፐ ከይድ ብዶሶና።

8 ኤንቲ ብድ ጋባኦናን ደእያ ዎጋ ዛላ ጋክያ ዎደ አማስ ኤንታራ ጋሄታናዉ ይስ። እዮኣብ ኦላ ማኡዋ ማእ ኡትስ፤ ባ ፄሳን ማሻ ዳንጭስ። እ ታንግሽን እያ ማሻይ ሾሁዋፐ ከስ ኤክድ ዎꬍስ።

9 እዮኣብ፥ “ታ እሻዉ፥ ነ ሳሮ ደአይ?” ያግድ፥ አማሳ ዬራናዉ ባ ኡሻቻ ኩሽያን እያ ቡቻ ኦይክስ። 10 ሽን አማስ እዮኣባ ሀድርሳ ኩሽያን ደእያ ማሻ በእቦና ግሾ፥ እያፐ ናገትቤና። እዮኣብ እያ ኡሉዋን ጫድድ ማራጭያ ቢታን ዛዝስ። አማስ እስ ጫቻን ሀይቅዳ ግሾ ዛር ጫድቤና።

እዮኣብነ እያ እሻ አብስ ብክራ ናኣ ሳበአ ጌዶ ካልዶሶና። 11 እዮኣባ አሳፐ እሶይ አማሳ አሀ ማታን ኤቅድ፥ “እዮኣባ ዶሰይነ ዳዊታባ ግድያ ኦንካ እዮኣባ ካሎ” ያግስ። 12 አማስ ሱꬃን ኢትድ ኦግያስ ግዶን ኩንድድ ዝንእስ። ኦላንቾት ኡባይ ይድ፥ ሄ በሳን ኤቅዳይሳ ሄ አደይ በእድ፥ አማሳ አሀ ኦግያፐ ሾቃን ጎች ከስድ፥ እያ ቦላ ማኦ የግስ። 13 አማሳ ኦገፐ ድግዳፐ ጉየ፥ ብክራ ናኣ ሳበአ ጌዶ ካላናዉ ኦላንቾት ኡባይ እዮኣባራ ብዶሶና።

14 ሳበእ እስራኤለ ኮቻታ ቢታራ ካንꬅድ፥ አቤል-ቤት-ማእካ ካታማ ጋክስ። በራታ ቢታራ ካንꬅሽን፥ አሳ ኡባይ ሺቅድ እያ ካልዶሶና። 15 እዮኣባራ ደእያ አሳይ ጋክድ፥ ሳበእ ደእያ አቤል-ቤት-ማእካ ካታማ ተቅዶሶና። ኤንቲ ካታማ ግምብያስ ጉየ ባጋራ ቢታ ዶርዶሶና። እዮኣባራ ደእያ አሳይ ግምብያ ላላናዉ ቆፆሶና። ኤንቲ ቆፅሽን፥ 16 ካታማፐ እስ ጭንጫ ማጫስ ኤንታ ፄጋዳ፥ “ስእተ! ስእተ! ብድ፥ እዮኣባ ፄግተ። ታኒ እያዉ ኦዳናባይ ደኤስ” ያጋሱ። 17 እ ማጫሴኮ ይን፥ እያ፥ “ኔኒ እዮኣቤ?” ያጋዳ ኦይቻሱ።

እዮኣብ፥ “ኤ፥ ታና” ያግስ።

ማጫስያ፥ “ታኒ ነ አይልያ ግያባ ስአ” ያጋሱ።

እዮኣብ፥ “ታኒ ስአይስ” ያግስ።

18 ማጫስያ፥ “በን ዎደ አሳይ፥ ‘ነ ኦይሻስ አብኤላ ካታማ ባ’ ጊኮ ኦድ ዉሬስ። 19 እስራኤለ ግዶን ሳሮነ አማንꬅያ አስ ኑና። እስራኤለ ቢታን አዮ ግድዳ ካታምዉ ኔኒ ꬋይሳናዉ ቆፓሳ። ኔኒ ጎዳ ላታ ቢታ አይስ ꬋይሳናዉ ኮያይ?” ያጋሱ።

20 እዮኣብ፥ “ሄስ ታፐ ሃኮ! ካታማ ꬋይሶይ ዎይኮ ላለꬅ ታፐ ሃኮ! 21 ኑ ቆፋይ ሄሳ ግደና። ደረይ ዳርያ ኤፍሬማ ቢታን ብክራ ናኣ ሳበአ ጌተትያ አደይ ካዋ ዳዊታ ቦላ ደንድስ። ሄ አድያ ታዉ እምተ፤ ታኒ ካታማ የዳዳ ባና” ያግስ።

ማጫስያ፥ “እያ ሁጵያ ግምብያ ቦላራ ነዉ ሆላና” ያጋሱ።

22 ሄሳፈ ጉየ፥ ማጫስያ ባ ጭንጫ ዞርያራ አሳኮ ባሱ። አሳይ ብክራ ናኣ ሳበአ ቆፐ ቃንፅድ ሁጵያ እዮኣባስ ሆልዶሶና። ያትን፥ እዮኣብ ሞይዘ ፑንን አሳ ኡባይ ካታማፐ ከይድ፥ ባ ሶ ሶ ብን፥ እዮኣብ ካዋኮ የሩሳላመ ስምስ።

23 እዮኣብ እስራኤለ ኦላንቾታ ኡባ ሀላቃ ግድሽን፥ ዮዳሄ ናአይ ባናያስ ዳዊታ ናገይሳታ ሀላቃ። 24 አዶንራም ዎልቃ ኦሶ ኦይሳታ ሀላቃ ግድሽን፥ አህሉዳ ናአይ እዮሳፍፅ ሀንዳባ ፃፈይሳ። 25 ሱስ ዋና ፃፈ ግድሽን፥ ሳዶቅነ አብያታር ካህነ። 26 ቃስ ያእራ አደይ እርክ ዳዊታ ካህነታፔ እሱዋ።

21

ጋባኦናታ ሀሎ ከሳ

1 ዳዊታ ካዎተꬃ ላይꬃን ቢታይ ሄꬑ ላይꬅ ኩመꬅ ኮሻትስ። ሄሳ ግሾ፥ ዳዊታ ጎዳ ኦይችን፥ ጎዳይ፥ “ሄስ ሀንዳይ ሳኦልነ እያ ሶ አሳይ ጋባኦና አሳ ዎꬍዳ ግሾ ሱꬃ ጎመይ ኤንታ ጋክስ” ያግስ።

2 ያትን ካዎይ ጋባኦና አሳ ፄግድ ኦድስስ። ጋባኦና አሳት እስራኤለ ዛረ ግዶናሽን፥ ኤንቲ አሞረ አሳፐ አትዳይሳታ። እስራኤለት ኤንታ አሻናዉ ኤንታራ ጫቅዶሶና፤ ሽን ሳኦል እስራኤለስነ ይሁዳስ ምሸትዳ ግሾ፥ ኤንታ ኩመꬅ ꬋይሳናዉ ኮይስ። 3 ዳዊቲ ጋባኦና አሳ፥ “ታኒ ህንተዉ አይ ኦꬆ? ጎዳ ላታ ህንተ አንጃና መላ ታኒ ህንተና አይ አጮ?” ያግስ።

4 ኤንቲ ዛሪድ፥ “ኑኒ ሳኦላፐ ዎይኮ እያ ሶ አሳፐ ዎርቃ ዎይኮ ብራ ኦይቾኮ። ቃስ እስራኤለ ግዶፈ እስ አስካ ዎꬋናዉ ኑስ ማት ባዋ” ያግዶሶና።

ዳዊቲ፥ “ያትን፥ ታኒ ህንተዉ አይ ኦꬃና መላ ኮዬቲ?” ያግድ ኦይችስ።

5 ኤንቲ፥ “ሳኦል ኑና ꬋይስስ፤ ኑፐ አይ አስካ እስራኤለ ቢታን አዉንካ ፓፃ ዶና መላ ማቀትስ። 6 ሄሳ ግሾ፥ ሳኦላ ኮቻፈ ላፑን አደታ ኑስ እማ። ጎዳይ ዶርድ እያ ካዎꬅዳ ሳኦላ ካታማን፥ ግብአን፥ ጎዳ ስንꬃን ኑኒ ኤንታ ካቃና” ያግዶሶና።

ካዎይ፥ “ታኒ ኤንታ ህንተዉ አꬃዳ እማና” ያግስ።

7 ሳኦላ ናአይ ዮናታንነ ዳዊቲ ጎዳ ስንꬃን ጫቅዳ ጫቁዋ ግሾ፥ ሳኦላ ናኣ፥ ዮናታና ናኣ መምፕቦስተ ካዎይ አሽስ። 8 ሽን ካዎይ ዳዊቲ እዮሄላ ናእያ ራፅፋ ሳኦላስ የልዳ ናምኡ አደ ናይታ፥ አርሞናነ መምፕቦስተ፥ ቃስ ሳኦላ ናእያ መሮባ፥ ማሆላ አድያ ባርዝለ ናኣ አድርኤላስ የልዳ እቻሹ አደ ናይታ ኤክስ። 9 ጋባኦና አሳስ አꬅድ እምን፥ ኤንቲ ጎዳ ስንꬃን ዙማ ሁጰን ካቅዶሶና፤ ላፑናይ እስፈ ሀይቅዶሶና። ኤንቲ ባንጋ ጫካ ዶምያ ዎደ ሀይቅዶሶና።

10 እዮሄላ ናእያ ራፅፋ ካዮ አፍላ ኤካዳ ዛላ ቦላ ባዉ ሂፃዳ፥ ካꬅ ጫክያ ዎድያፐ ብድ አሀታ ቦላ እር ቡካና ጋካናዉ ጋላስ ካፎይ፥ ቃማ ዶእ ቦቾናዳ ናጋሱ።

11 ሳኦላ ላገꬅያ፥ እዮሄላ ናእያ ራፅፋ ኦꬅዳይሳ ዳዊቲ ስእስ። 12 ዳዊቲ ብድ፥ ሳኦላ መቀꬃነ እያ ናኣ ዮናታና መቀꬃ ጋላዳን ደእያ ያበሳ አሳፐ ኤክስ። ፍልስፄመት ሳኦላነ እያ ናይታ ግልቦአ ደርያ ቦላ ዎꬍድ፥ ቤት-ሳና ጉታራፐ ያበሳ አሳይ ካይሶትድ ኤክዶሶና። 13 ዳዊቲ ሳኦላ መቀꬃነ እያ ናኣ ዮናታና መቀꬃ ሄ በሳፈ ኤህስ። ቃስ ካቀትዳ ላፑን አሳታ መቀꬃካ ሺሽስ። 14 ሳኦላ መቀꬃነ እያ ናኣ ዮናታና መቀꬃ ብንያመ ቢታን ፀላ ካታማን እያ አዋ ቂሳ ዱፉዋን ሞግዶሶና። ካዎይ ኪትዳባ ኡባ ኤንቲ ፖልዶሶና። ሄሳፈ ጉየ፥ ኤንቲ ሄ ቢታ ግሾ ዎስዳ ዎሳ ፆሳይ ስእስ።

ፍልስፄመታራ ኦለትዳ ኦላ

(1 ታር 20:4-8)

15 ፍልስፄመታ ግዶንነ እስራኤለ አሳ ግዶን ዛሪድ ኦል ደንድን፥ ዳዊቲ ባ አሳራ ብስ። ፍልስፄመታራ ኦለትድ ዳዊቲ ዳቡርስ። 16 ራፋያ ያራፐ ይሽብብኖባ ጌተትያ አደይ ደኤስ። ናሰ ብራታፐ ኦሰትዳ እ ኦይክያ ቶራይ ሄꬑ ክሎ ግራመነ ባጋ፤ እ ኦራꬃ ማሽ ዳንጭድ፥ ዳዊታ ዎꬋናዉ ቆፕድ ደኤስ። 17 ሽን ፃሩያ ናአይ አብስ ዳዊታ አሽስ፤ እ ፍልስፄመ አድያ ዎꬍስ። ሄሳፈ ጉየ፥ ዳዊታ አሳይ፥ “እስራኤለ ፆምፐይ ቶኦናዳ ኔኒ ዛራዳ ኑራ ኦላ ባካ” ያግድ ጫቅዶሶና።

18 ጎባ ጌተትያ በሳን ፍልስፄመታራ ሀራ ኦል ደንድስ። ሄ ዎደ ኩሳታ አደይ ሳባክ፥ ራፋ ያራ ግድዳ ሳፋ ጌተትያ ኡራ ዎꬍስ። 19 ቃስካ ሄ በሳን ፍልስፄመታራ ሀራ ኦል ደንድን፥ ቤተለመፐ ይዳ ያእራ ናኣ፥ ኤልሀናን፥ ቶራ ቶማይ ዋንዳራሸ መላ ግድዳ ጋተ አድያ ጎልያዳ ዎꬍስ።

20 ቃስካ ጋተን ሀራ ኦል ደንድስ። ሄ በሳን እስ አዱሳ አደይ ደኤስ። ሄ አድያስ እስ እስ ኩሽያንነ እስ እስ ቶሁዋን ኡሱፑን፥ ዎል ቦላ ላታማነ ኦይዱ ብራት ደኦሶና። እካ ራፋያ ያራፐ ግድዳ አስ። 21 ሄ አደይ እስራኤለ ቡሻይዳ ዎደ ዳዊታ እሻ ሳማ ናአይ ዮናታን እያ ዎꬍስ።

22 ሀ ኦይዳት ጋተን ደእያ ራፋያ ያራታ። ኤንታ ዳዊቲነ እያ አሳይ ዎꬍዶሶና።

22

ዳዊታ ፆኖ ማዝሙረ

(ማዝ 18:1-50)

1 ጎዳይ ሳኦላ ኩሸፐነ እያ ሞርከታ ኡባ ኩሸፐ አሽዳ ጋላስ ዳዊቲ ጎዳስ ሀ ማዝሙርያ የፅስ።

2 ጎዳይ ታ ዛላ፤

ታዉ ሚፃ፤

እ ታና አሸይሳ።

3 ታ ፆሳይ ታኒ ባቃታዳ አትያ ዛላ፤

እ ታ ጎንዳልያ፤

እ ታ አቶተꬃ ዎልቃ።

እ ታኒ ባቃታዳ አትያ በሲ፤

ነ ታና ማካላንቾታ ኩሸፐ አሻሳ።

4 ጋላት በሲያ ጎዳ ታኒ ፄጋና፤

ታኒ ታ ሞርከታፐ አታና።

5 ሀይቆ ዙለይ ታና ተቅስ፤

ꬋዮ ድኦይ ታና ዳጋንꬅስ።

6 ስኦለ ዎዶሮይ ታና ቃቻና ሀኔስ፤

ሀይቆይ ፅሄዳ ታና ኦይክስ።

7 ታና መቶይ ኡንኤꬅን ጎዳ ፄጋስ፤

ታና ማዳና መላ ታ ፆሳኮ ዋሳስ።

እ ባ ኬꬃን ታ ቃላ ስእስ፤

ታ ዋስዳ ዋሶይ እያ ሀይꬃን ዎꬍስ።

8 ፆሳይ ሀንቀትዳ ግሾ፥

ቢት ቃፅስ፤ ቡቀትስ፤

ሳሎታ ፃጶይ ኮኮርስ፤ ቃፅስ

9 እያ ሲꬍያፐ ጩያይ ከይስ፤

እያ ዶናፐ ታማ ላጮይነ

ፁግያ ቦንቆይ ከይስ።

10 ሳሉዋ ጳልቅድ ዱገ ዎꬍስ፤

እያ ቶሁዋፐ ጋርሳራ ሳካና ꬉም ደኤስ።

11 ክሩበታን ኡትድ ፓልስ፤

ጫርኮ ቀፍያ ቦላ ኡትድ ብስ።

12 ባና ꬉማን ተቅስ፤

እያ ዱንካነይ እራራ ስከትዳ ሻራ።

13 እያ ስንꬃን ደእያ ፖኡዋፐ

ታማ ቦንቆይ ከዬስ።

14 ጎዳይ ሳሎፐ ጉምስ፤

ኡባፈ ꬎቃ ፆሳይ ባ ቃላ ስስስ።

15 ባ ዶንግያ ዱክድ፥ ባ ሞርከታ ላልስ፤

ዎልአንꬃ ፖኦ ኪትድ፥ ኤንታ የደꬅስ።

16 ጎዳይ ሴርዳ ዎደነ

ሀንቀትድ ፔኑቅዳ ዎደ፥

አባ ግዶን ቢታይ በንትስ፤

ሳኣ ባሶይካ ቆንጭስ።

17 ጎዳይ ቦላፈ ኩሸ የድድ፥

ታና ኦይክስ፤

ጪሞ ሃꬃፈ ታና ከስስ።

18 እ ታና ታ ዎልቃማ ሞርከታፐ፥

ታ ዎልቃፈ ቦላ ግድዳ ታና እፀይሳታፐ አሽስ።

19 ታ መቱዋ ጋላስ ኤንቲ ታ ቦላ ደንድዶሶና፤

ሽን ጎዳይ ታና ዘምፕሰይሳ።

20 እ ታና ዳልጋ በሲ ከስስ፤

ታናን ኡፋይትዳ ግሾ ታና አሽስ።

21 ታ ፅሎተꬃዳ ጎዳይ ታዉ ቃንፅስ፤

ታ ኩሸ ጌሻተꬃዳ ታዉ ዛርስ።

22 አይስ ጊኮ ታኒ ጎዳ ኦግያ ካላስ፤

ቃስ ታ ፆሳ አጋዳ ኢታ ኦꬃብከ።

23 ታኒ እያ ህግያ ኡባ ናጋስ፤

እያ ዎጋ ፖላናይሳ አጋብከ።

24 ታኒ እያ ስንꬃን ሱረ ደአስ፤

ታና ናጋራፐ ናጋስ።

25 ጎዳይ ታዉ ታ ፅሎተꬃዳነ

ታ ጌሻተꬃዳ ዛርስ።

26 ኔኒ ኬሀታስ ኬሀ፤

ሱረታስ ኔኒ ሱረ።

27 ጌሻታስ ኔኒ ጌሽ፤

ሽን ጌላታስ ኔኒ ሞርከ።

28 ባንታና ካዉሸይሳታ አሻሳ፤

ሽን ኦቶራንቾታ ካዉሻሳ።

29 አቤት ጎዳዉ፥ ታ ፆምፐይ ነና፤

ጎዳይ ታ ꬉማ ፖእስስ።

30 ነ ማዱዋን ታ ሞርከታ የꬋዳ ባና፤

ታ ፆሳን ግምበ ድርሳ ጉፓ አꬋና።

31 ፆሳ ኦገይ ሱረ፤

ጎዳ ቃላይ ጌሽ፤

እያኮ ባቃትያ ኡባስ እ ጎንዳለ።

32 ጎዳይ አትሽን፥ ሀራ ፆሲ ኦኔ?

ኑ ፆሳይ አትሽን፥ ሀራ ዛል ኦኔ?

33 ፆሳይ ታዉ ምኖ ሚፃ፤

እ ታ ኦግያ ፖሎ ኦꬄስ።

34 እ ታ ቶሁዋ ገንኤ ቶሆዳ ምንꬄስ፤

ታና ꬎቃ በሳን ምንꬅድ ኤሴስ።

35 እ ታ ኩሽያ ኦላስ ሎህሴስ፤

ታ ቀሰይ ናሰ ብራታ ዶንገ ዱኬስ።

36 ታና አሽያ ነ ጎንዳልያ ታዉ እማዳሳ፤

ነ ካትሶይ ታና ግታዬስ።

37 ታ ሄመꬃ ዳልግሳሳ፤

ታ ጋድያ ምንꬃሳ።

38 ታ ሞርከታ የደꬃዳ መንረꬃስ፤

ኤንቲ ꬋዮና ደእሽን ጉየ ስምከ።

39 ኤንቲ ዛሪድ ደንዶና መላ ሾጫስ፤

ታ ቶሁዋፐ ጋርሳን ኩንድዶሶና።

40 ኦላስ ታዉ ዎልቃ ዳንጭሳዳሳ፤

ታ ሞርከታ ታዉ ጉልባትሳዳሳ።

41 ታ ሞርከታ ታ ስንꬃፈ ባቃትሳዳሳ፤

ታና እፀይሳታ ꬋይሳስ።

42 ማደ ኮይድ ዋስዶሶና፤

ሽን ኦንካ ኤንታ አሽቤና።

ጎዳ ኤንቲ ፄግዶሶና፤

ሽን እ ኤንታዉ ኮይቤና።

43 ታኒ ኤንታ ባናዳ ሊቅሳስ፤

ኦገ ኡርቃዳ ኤንታ የꬋስ።

44 ማካላ ታ አሳፐ ታና አሻዳሳ፤

ካዎተꬃታ ቦላ ታና ሹማዳሳ፤

ታ ኤሮና አሳይ ታዉ ሃረትስ።

45 አላጋ ደረይ ታና አዳሼስ፤

ታ ዎርያ ስእድ ታዉ ኪተቶሶና።

46 ኤንቲ ዎልቃ ꬋይዶሶና፤

ባንታ ሚፃፐ ኮኮርሸ ከይድ ዮሶና።

47 ጎዳይ ደኦን ደኤስ! ታ ዛላይ አንጀቶ።

ታና አሽያ ዛላይ ꬎቁ ꬎቁ ጎ።

48 እ ታ ሃሉዋ ከይያ ፆሳ፤

ካዎተꬃታ ታፐ ጋርሳን ሃርሴስ።

49 ታ ሞርከታፐ ታና አሼስ፤

ታ ሞርከታ ቦላ ታና ꬎቁ ꬎቁ ኦꬃሳ፤

ኦዳ መꬍያ አሳፐ ታና አሻሳ።

50 አቤት ጎዳዉ ታኒ ካዎተꬃታ ግዶን ነና ጋላታና፤

ነ ሱንꬃ የፃና።

51 ፆሳይ ባ ካዋስ ግታ ፆኖ እሜስ፤

ባ ትይዳ ዳዊታስነ እያ ኮቻስ፥

መርና ሲቁዋ በሴስ።

23

ዳዊታ ዉርሰꬃ ሃሳያ

1 ሀይስ ዳዊታ ዉርሰꬃ ሃሳያ።

እሰየ ናኣ ዳዊታ ዉረሰꬃይ ሀይሳ፤

እ ያይቆባ ፆሳን ትየትዳይሳ፤

ፆሳይ እያ ꬎቁ ꬎቁ ኦꬅዳይሳ፤

እስራኤለን ሎኦ ማዝሙረ የፀይሳ።

2 “ጎዳ አያናይ ታ ባጋራ ኦዴስ፤

እያ ቃላይ ታ እንፃርሳን ደኤስ።

3 እስራኤለ ፆሳይ ታዉ ኦድስ፤

እስራኤለ ዛላይ ሀይሳዳ ያግስ።

‘ፅሎተꬃን ሃርያ ካዎይ፥

ፆሳ ያሻን አይስያ ካዎይ፥

4 እ ሻር ባይና ጉራ ዶልያ

ፃልቀ ፖኦ መላ።

እ እር ቡክድ አꬍን፥

ቢታፈ ማታ ዶልስያ ቦቃልሳ መላ።’

5 ቱማ ታ ኬꬃ አሳይ ፆሳ ስንꬃን ሱረ፤

እ ታራ መርናዉ ጫቅስ፤

ሀ ጫቆይ ጊግድ፥ ምንድነ ናገትድ ደኤስ።

ፆሳይ ታዉ ፆኖ እማና፤

ታ አሞትዳባ ኡባ እ ቱማ ፖላና።

6 ሽን ኢታ አሳት ኡባይ

ኩሸን ሺሻናዉ ሀኖና አጉንꬃዳ ዎራ ሆለታና።

7 አጉንꬁ ቦችያ ኦንካ

ዋለ ዎይኮ ፃምአ ባ ኩሸን ኦይካናዉ ኮሼስ፤

ሄስ ባ ደእያ በሳን ኤፃና” ያግስ።

ዳዊታራ ደእያ ምኖ አሳታ

(1 ታር 11:10-41)

8 ምኖ ዳዊታ አሳታ ሱንꬃይ ሀይሳፈ ካልድ ደኤይሳታ። ኮይሮይ፥ ታክሞና የለታ ግድዳ ዮሴብ-በስትቤተ ጌተቴስ፤ እ ሄꬓታ ሀላቃ፤ እስ ቶሆ ኦላን ባ ቶራን ሆስፑን ፄቱ አስ ዎꬍስ።

9 ሄꬓታፐ እሶይ፥ እያ ካልያ ናምአንꬆይ፥ አሆሀ ሼሽ ግድዳ ዶዶ ናኣ አላዛራ። እስ ጋላስ እነ ዳዊቲ ኦላስ ሺቅዳ ፍልስፄመታ ማንድዶሶና፤ እስራኤለ አሳይ ጉየ ስምስ። 10 ሽን እ ባ በሳን ምን ኤቅድ፥ እያ ኩሸይ አርጋጭድ ማሻራ ኦይከታና ጋካናዉ ፍልስፄመታ ሾጭስ። ሄ ጋላስ ጎዳይ ግታ ፆኖ እሚስ። ኦላይ ኤቅን፥ ኦላንቾት አላዛራኮ ስሚድ ይዶሶና፤ ሽን ኤንቲ ሀይቅዳ ፍልስፄመታፐ ኦላ ማኦ ቃርዶሶናፐ አትሽን፥ ሀራባ ኦꬅቦኮና።

11 እያፐ ካለይ ቃስ አሮዳ የለታ ግድዳ አጋ ናኣ ሳማ። እስ ጋላስ ፍልስፄመት ምስረይ ኩምዳ ሾቃን፥ ሌህ ጌተትያ በሳን ሺቅን፥ እስራኤለት ኤንታ ስንꬃፈ ባቃትዶሶና። 12 ሽን ሳም ሾቃ ግዶን ሙርት ኤቅድ ኦለትስ። ፍልስፄመታ ዎꬍስ፤ ሄ ጋላስ ጎዳይ ዎልቃማ ፆኖ እሚስ።

13 ካꬃ ጫካ ዎደ ሀስታሙ ምኖ አሳታፐ ሄꬓት አዱላማ ጎንጎሉዋ ዳዊታኮ ብዶሶና። ሄ ዎደ ፍልስፄመ ኦላንቾት ራፋይመ ዛንጋራን ዱንካንዶሶና። 14 ሄ ዎደ ዳዊቲ ሚፃን ደኤስ፤ ፍልስፄመ ኦላንቾታ ጩጋይ ቃስ ቤተለመን ኦላ ካምበ ደኤስ። 15 ዳዊቲ ሃ ኡያናዉ አሞትድ፥ “ቤተለመ ካታማ ፐንግያ ማታን ደእያ ኦላፐ ሃ ታና ኦነ ኡሻናይ” ያግስ። 16 ሀ ሄꬑ ምኖ አሳት ፍልስፄመ ኦላንቾታ ጉታ ካንꬅድ፥ ቤተለመ ካታማ ፐንገን ደእያ ኦላፈ ሃ ዱቅድ ዳዊታስ ኤህዶሶና። ሽን እ ኡዮና እፅድ፥ ጎዳ ስንꬃን ትግድ፥ 17 “አቤት ጎዳዉ፥ ሀይሳ ኡያናይስ ታፐ ሃኮ! ሀ ሃꬃ ባንታ ሸምፑዋ ባይዝድ ኤህዳ አሳታ ሱꬁ ግደኔ?” ያግድ ኡዮና እፅስ።

ሀ ሄꬑ ምኖ አሳት ሀይሳ ኦꬅዶሶና።

18 ፃሩያ ናኣ እዮኣባ እሻይ አብስ ሀስታማታ ሀላቃ፤ እ ሄꬑ ፄቱ አሳታ ባ ቶራን ኦልድ ዎꬍስ፤ እካ ሄꬓታዳ ኤረትስ። 19 እ ሀስታማታፐ አꬍድ ቦንቸትዳ አስ፤ እ ሄꬓታ መላ ኤረትዳ አስ ግዶና እፅኮካ ሀስታማታስ ሀላቃ።

20 ቃብፅኤላ የለታ ግድዳ ዮዳሄ ናአይ ባናያስ ምኖ ኦሶ ኦꬅዳ ግታ አስ። እ ናምኡ ኤረትዳ ሞአበ አሳታ ዎꬍስ። እስ ዎደ ሻች ዎꬍያ ጋላስ ኦላን ዎꬍድ ጋሞ ዎꬍስ። 21 ቃስ እስ ግታ ግብፀ አድያ ዎꬍስ፤ ግብፀ አደይ ቶራ ኦይክስ፤ ሽን እ ፃምአ ኦይክድ እያኮ ብድ፥ እያ ኩሸፐ ቶራ ዳፍ ኤክድ፥ እያ ቶራራ እያ ዎꬍስ። 22 ዮዳሄ ናአይ ባናያስ ሀይሳ ኦꬅስ፤ እያ ሱንꬃይ ሄꬓታይሳዳ ኤረትስ። 23 እ ሀስታማታ ግዶን ዳሮ ቦንቸትዳ አስ፥ ሽን እ ሄꬓታ ታይቡዋን ዴና። ዳዊቲ እያ ባና ናግያ ዎታዳረታስ ቶራ ሞጮና ኦꬅስ።

24 ሄ ሀስታማታ ግዶን ደኤይሳት፥ እዮኣባ እሻ አሳሄላ፥ ቤተለመ የለታ ግድዳ ዶዳ ናኣ ኤልያና፥ 25 አሮዳ የለታ ግድዳ ሳማነ ኤልቃ፥ 26 ፋልፃ ያራ ግድዳ ሰለሳ፥ ታቆሀ አድያ ኤስካ ናኣ እራሳ፥ 27 አናቶተ የለታ ግድዳ አብኤዘራ፥ ኩሳ የለታ ግድዳ ማቡናያ፥ 28 አሆሀ ያራ ግድዳ ፃልሞና፥ 29 ናፆፋ የለታ ግድዳ ማህራያነ ባአና ናኣ ሄለባ። ብንያመ ቢታን፥ ግብአ የለታ ግድዳ ርባያ ናኣ እታያ፥ 30 ጵርአቶና የለታ ግድዳ ባናያ፥ ጋኣሳ ዛንጋራ ማታፐ ይዳ ህዳያ፥ 31 አራባ የለታ ግድዳ አባልቦና፥ ባርሁማ አድያ አዝሞታ፥ 32 ሻአልቦና የለታ ግድዳ ኤልያባ፥ አሳና ናይታ፥ ዮናታና፥ 33 አሮዳ የለታ ግድዳ ሳማነ ሻራ ናኣ አህኣማ፥ 34 ማእካ የለታ ግድዳ አሀስባያ ናኣ ኤልፋላፃ፥ ግሎ የለታ ግድዳ አክፆፈላ ናኣ ኤልኣማ፥ 35 ቃርመሎሳ የለታ ግድዳ ሄፅራ፥ አራባ የለታ ግድዳ ፓኣራ፥ 36 ሱባ የለታ ግድዳ ናታና ናኣ ይግኣላ፥ ጋደ የለታ ግድዳ ባና፥ 37 አሞነ የለታ ግድዳ ሰለቃ፥ ፃሩያ ናኣ እዮኣባ ኦላ ሚሽያ ቶክያ ባኤሮታ የለታ ግድዳ ናህራያ፥ 38 ያትራ ያራ ግድያ እራያነ ጋሬባ፥ 39 ህተ አድያ ኦርዮና። ኤንቲ ኩመꬅ ሀስታማነ ላፑና።

24

ዳዊቲ አሳ ታይብስ

(1 ታር 21:1-27)

1 ጎዳ ሀንቆይ ቃስካ እስራኤለ ቦላ ኤፅስ፤ ጎዳይ ዳዊታ ኤንታ ቦላ ደንꬅድ፥ “ባዳ እስራኤለነ ይሁዳ አሳ ታይባ” ያግስ። 2 ሄሳ ግሾ፥ ካዎይ ቶራ ሞጮናታ እዮኣባነ ባራ ደኤይሳታኮ ሀይሳዳ ያግስ፤ “እስራኤለ ኮቻታ ዳነፐ በርሳበ ጋካናዉ ታኒ ኤራና መላ እስራኤለ አሳ ብድ ታይብተ” ያግስ።

3 ሽን እዮኣብ፥ “ጎዳይ ነ ፆሳይ ሀ ደእያ አሳ ቦላ ፄቱ ኩሸ ጉጆ! ሄሳ ታ ጎዳ፥ ካዋ አይፈይ በኦ! ሽን ታ ጎዳይ፥ ካዎይ አይስ ሄሳ መላባ ኦꬃናዉ ኮዪ?” ያግስ። 4 ሽን ካዋ ቃላይ እዮኣባነ ቶራ ሞጮናታ ፆንን፥ ኤንቲ ካዋ ስንꬃፈ ከይድ፥ እስራኤለ አሳ ታይባናዉ ብዶሶና።

5 ኤንቲ ዮርዳኖሰ ፕንድ ዱገሀ ባጋን ደእያ፥ ዛንጋራ ግዶን ደእያ አሮኤራ ካታማን ዱንካንዶሶና፤ ያፐ ጋደ ካንꬅድ እያዜራ ጋክዶሶና። 6 ያፐ ኤንቲ ጋላዳነ ህተታ ቢታን ደእያ ቃደሳ ብዶሶና፤ ያፐ ቃስ ዳነ ብዶሶና፤ ያራ ስዶና ጋክዶሶና። 7 ያፐ ደንድድ፥ ፅሮሳ ሚፃነ ህወታነ ካናነታ ካታማ ኡባ ብዶሶና። ዉርሰꬃን ይሁዳ ነገባን ደእያ በርሳበ ብዶሶና።

8 ኤንቲ ቢታ ኡባ ዩይሸ ኡዱፉን አጌናነ ላታሙ ጋላስ ጋምእድ፥ የሩሳላመ ስምዶሶና።

9 እዮኣብ አሳ ታይቡዋ ካዋ ኤርስስ፤ እስራኤለን ማሻን ኦለታናዉ ዳንዳእያ ሆስፑን ፄቱ ሙኩሉ ምኖ ኦላንቾት፥ ይሁዳን ቃስ እቻሹ ፄቱ ሙኩሉ ኦላንቾት ደኦሶና።

10 አሳ ታይብዳፐ ጉየ፥ ዳዊታ ዎዛናይ ህርግን፥ ዳዊቲ፥ “ታኒ ሀ ኦሱዋን ግታ ናጋራ ኦꬃስ። ሽን ሀእ አቤት ጎዳዉ፥ ታኒ ነና ዎሳይስ፤ ታ ናጋራ፥ ነ አይልያ ናጋራ አቶ ጋ። ታኒ ዳሮ ቦዛባ ሀናስ” ያግስ።

11 ዎንተꬃ ጋላስ ዳዊቲ ሂፃፐ ደንድያ ዎደ ዳዊታስ ቆንጨꬅ በእያ፥ ናብያ ጋደኮ ጎዳ ቃል ይስ። 12 “ባዳ፥ ዳዊታኮ፥ ‘ታኒ ነና ሄꬑባፐ እሱዋ ዶራና መላ በሳይስ፤ ታኒ ነ ቦላ ፖላናዉ ኤንታፈ እሱዋ ዶራ’ ያጌስ ጎዳይ” ያግስ።

13 ጋድ ዳዊታኮ ብድ፥ “ሄꬑ ላይꬅ ነ ቢታ ቦላ ኮሻ ኤሆዬ? ዎይኮ ነ ሞርከት ነና የደꬅን፥ ሄꬑ አጌና ኤንታ ስንꬃፈ ባቃታነዬ? ዎይኮ ነ ቢታ ቦላ ሄꬑ ጋላስ ጋዶይ ያናይሳ ዶራይ? አነ ሀእ ቆፓዳ ታኒ ታና ኪትዳይሳስ ዛራናባ ኦዳ” ያግስ።

14 ዳዊቲ ጋደኮ፥ “ታኒ ዳሮ ኡንኤታስ። ጎዳ ማሮታይ ግታ ግድያ ግሾ፥ ኑኒ እያ ኩሸን ኩንዳና፤ ታና አሳ ኩሸን የጎፎ” ያግስ።

15 ሄሳ ግሾ፥ ዎንታፈ ብድ እ ግዳ ጋላሳይ ጋካናዉ ጎዳይ እስራኤለ ቢታን ጋዶ ኪትስ። እስራኤለ ቢታን ዳነፐ ብድ በርሳበ ጋካናዉ ላፑን ታሙ ሙኩሉ አስ ሀይቅስ። 16 የሩሳላመ ꬋይሳናዉ ኪታንቾይ ባ ኩሽያ ምጭዳ ዎደ አሳ ቦላ ጋክዳ ጋዶይ ጎዳ አዛንꬅዳ ግሾ፥ አሳ ሾጭያ ኪታንቹዋኮ፥ “ግዳና! ነ ኩሽያ ዛራ” ያግስ። ጎዳ ኪታንቾይ ሄ ዎደ ያቡሰ አድያ ኦርና ዉዱማን ደኤስ።

17 አሳ ሾጭያ ኪታንቹዋ ዳዊቲ በእዳ ዎደ ጎዳኮ፥ “ናጋራ ኦꬅዳይ ታና፤ ታ ባላስ! ሀ ዶርሳት አይ ኦꬅዶና? ሀያና፥ ታናነ ታ አዋ ሶ አሳ ነ ሴራና መላ ታኒ ዎሳይስ” ያግስ።

ዳዊቲ ያርሾ በሲ ጊግስስ

18 ሄ ጋላስ ጋድ ዳዊታኮ ይድ፥ “ባዳ፥ ያቡሰ አድያ ኦርና ዉዱማን ጎዳስ ያርሾ በሲ ጊግሳ” ያግስ። 19 ዳዊቲ፥ ጎዳይ ጋደ ባጋራ ኪትዳይሳዳ ኦꬃናዉ ፑደ ብስ። 20 ኦርን ዱገ ፄልያ ዎደ፥ ካዎይነ እያ አሳት ባኮ የይሳ በእስ። እ ጋፃ ከይድ፥ ጉፋንድ ካዋስ ዝግስ።

21 ኦርን፥ “ታ ጎዳይ ካዎይ ባ አይልያኮ፥ አይስ ይዴ?” ያግስ።

ዳዊቲ፥ “አሳ ቦላፈ ጋዶይ ስማና መላ ታኒ ጎዳስ ያርሾ በሲ ጊግሳናዉ ነ ዉዱማ ሻማናዉ ያስ” ያግስ።

22 ኦርን፥ “ታ ጎዳይ፥ ካዎይ ባ ኮይዳባ ኤክድ ያርሾ! ፁሳ ያርሾስ ቦራት ደኦሶና፤ ኤሶ ምꬃስ ቃስ ካꬅ ቡክያ ሚሸይነ ቦራ ቃምባር ደኤስ። 23 ካዋዉ፥ ሀይሳ ኡባ ኦርን ካዋስ እምስ” ያግስ። ጉጅድ ኦርን፥ “ጎዳይ ነ ፆሳይ ነ ያርሹዋ ኤኮ” ያግስ።

24 ሽን ካዎይ፥ “አካይ፥ ታኒ ታ ሚሸን ሻማና። ታ ጎዳ፥ ፆሳስ ፁሳ ያርሾ ጋተይ ባይና ያርሽከ” ያግስ።

ሄሳ ግሾ፥ ካዎይ ዉዱማነ ቦራታ ኦርናፈ እሻታሙ ብራ ሳንትመን ሻምስ። 25 ዳዊቲ ሄ በሳን ያርሾ በሲ ጊግስድ ፁሳ ያርሾነ እስፈተꬃ ያርሾ ጎዳስ ያርሽስ። ጎዳይ ቢታ ግሾ ዎሰትዳ ዎሳ ስእድ፥ ጋዱዋ እስራኤለፐ ድግስ።

* 1:18 ያሻራ፦ ፅሎታ ማፃፋ ጉሱ

* 5:20 ባአል-ፓራስመ፦ ሀ ሱንꬃ ብርሸꬃይ “መንꬅድ ገልዳ ጎዳ” ጉሱ።

* 6:2 ይሁዳ ባላ፦ ቅርያት ይኣርመ ጉሱ።

* 7:11 ነ አራታን ኡትያ ሼሽ እማና።

* 8:1 መተግ-አማ፦ 1 ታርከ ማፃፋን ፃፈትዳይሳዳ ጋተነ እያ ሄራን ደእያ ጉታታ በሴስ።

† 8:13 አራመ ዎይኮ ሶረ ጉሱ።

‡ 8:18 ካዋ ናገይሳታ፦ ከርታወታነ ከልታወታ ጌተቶሶና።

§ 8:18 ካዋ ዞረይሳታ፦ ዎይኮ ካህነታ

* 11:1 ላይꬃ ላመ፦ እስራኤለ ላይꬃ ላመይ ማጋብተፐነ ማዘፐ ግዶን ደእያ ቃማ።

* 15:32 አርካያ አድያ ገይስ በሰ ግዶናሽን ኮቸ ግዳናዉ ዳንዳኤስ።

* 19:20 ዎይኮ ፑደሀ ባጋን ደእያ እስራኤለ ዘረꬃ ኡባፈ ጉሱ።

1 ካዎታ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

1 ካዎታ ማፃፋ

ጋꬃ ቆፋ

ካዎታ ማፃፋ ኮይሮ ክፍለይ፥ ናምኡ ሳሜላ ማፃፋታን ዶመትዳ፥ እስራኤለ ካዎታ ታርከ ዜቶን ኦዴስ። ማፃፋ ሄꬑ ዋና ዋና ክፍለታን ሻክድ በአናዉ ዳንዳኤቴስ።

1. ሶሎሞነይ ባ አዋ ዳዊታ በሳን እስራኤለነ ይሁዳ ቦላ ካዎቱዋነ እያ አዋ ዳዊታ ሀይቁዋ ኦድያ ታርከ (1:1—2:12)።

2. ሶሎሞነ ካዎተꬃ አይሱዋነ እ ኦꬅዳ ኦሱዋ ኦድያ ታርከ (2:13—11:43)።

3. ሮብኣም ካዎትዳ ዎደ፥ እስራኤለይ ፑደሀነ ዱገሀ ባጋ ካዎተꬃ ጌተትድ ናምኡ ከይድ ሻከትዳይሳነ ሄ ካዎተꬃት ክርስቶስ የለታናፐ ስን፥ ኡዱፉን ፄቱ ላይꬅ ጋካናዉ ሃርዳ ዱማ ዱማ ካዎታ ታርከ (12:1—22:53)።

ሀ ማፃፋን እስ እስ ካዎይ ፕርደተይ፥ እ ፆሳስ አማነትያ አማነተꬃ መላ። ሄሳዳካ ሄ ቢታ ድቻይነ ቢታይ ደምያ እንጀይ፥ ሄ ካዎይ ፆሳስ አማነትዳ አማነተꬃ ኬና። ፑደሀ ባጋ ካዎተꬃ ካዎት ኡባይ ፓጨን ኩንድዶሶና። ሽን ይሁዳ ካዎታ ታርከይ ኢታታባ ግድን ሎኦታባ ኦዴስ።

ኮይሮ ካዎታ ማፃፋን፥ ፆሳ ዶና ግድድ ትንብተ ኦድድ፥ አሳይ ኤቃ ጎይኖና መላነ ፆሰ ኪተተꬅ እፆና መላ ምንꬅድ ናግስዳ ናበት ደኦሶና። ኤንታ ግዶፈ ዳሮ ኤረትዳይ፥ ኤልያሳ ግድሽን፥ እ ባኣለ ናበታራ ኤቀትዳ ኤቀተꬃይ ማፃፋን ፃፈትስ (ሸም 18)።

ማፃፋ አይፈ ቆፋታ

ሶሎሞነይ እስራኤለ ቦላ ካዎ ግዱዋ (1:1-53)

ዳዊቲ ዉርሰꬃ ቃላታነ ሀይቁዋ (2:1-12)

ሶሎሞነይ ካዎተꬃ ኩመꬅ ኦይꬃ (2:13-46)

ሶሎሞነ ጭንጫተꬃነ እያ ሞርናታ (3:1—4:34)

ፆሳ ኬꬃ ኬፁዋነ አንጅሱዋ (5:1—8:66)

ሶሎሞነ ካዎተꬃን ሀንዳ ሀኖታ (9:1—10:29)

ሶሎሞነ አማነተꬃ እፁዋነ እያ ሞርከታ (11:1-43)

ፑደሀ ኮቻታ ሻከተꬃነ (12:1-33)

ናበት እዮርባማ ቦርዶሶና (13:1—14:20)

ይሁዳነ እስራኤለ ካዎተꬃታ (14:21—16:34)

ናብያ ኤልያሳ (17:1—19:21)

ካዋ አካባነ ኤልዛቤሎ (20:1—22:40)

ይሁዳ ካዋ እዮሳፈፃነ እስራኤለ ካዋ አካዛ (22:41-53)

1

አዶንያስ ካዎታናዉ ኮይስ

1 ካዎይ ዳዊቲ ዳሮ ጭምድ ዎደ ሱግስ። እያ አይለት ማኦ እያ ቦላ ዶርንካ እያ ሆኦና እፅስ። 2 ሄሳ ግሾ፥ እያ ሞርናት፥ “ካዋ ማታን ዳና መላነ እያ ሄማና መላ እስ ጌላኦ ኑ ነዉ ኮያና። ኑ ጎዳ ካዋ ሆኤꬃናዉ እያ ማታን ዝንአናዉ ዳንዳአዉሱ” ያግዶሶና። 3 ኤንቲ እስራኤለ ቢታ ኡባን ኮይድ አብሳ ጌተትያ እስ ማላ ሎኦ ጌላኦ ሱናማ ካታማፐ ደምድ፥ ካዋስ ኤህዶሶና። 4 ሄ ጌላእያ ዳሮ ማላ ሎኦ። እያ ካዋ ሄማሱነ እያዉ ኦꬃሱ፤ ሽን ካዎይ ኢራ አቅ ኤረና።

5 ሃግታ ናአይ አዶንያስ፥ “ታ ካዎታናዉ ኮያይስ” ያግድ ደንድስ፤ ፓራ ጋረታ፥ ፓራታነ ባ ስንꬃን ዎፅያ እሻታሙ አሳታ ጊግስስ። 6 እያ አዋይ፥ “ነ ሀይሳ አይስ ኦꬃይ?” ግድ እያ ኦይች ኤረና። አዶንያስ ዳሮ ማላ ሎኦ፤ እ አበሰሎመ ካልድ የለትስ። 7 አዶንያስ ፃሩያ ናኣ እዮአባራነ ካህንያ አብያታራራ ዞረትን፥ ኤንቲ እያ ማዳናዉ ጊግዶሶና። 8 ሽን ካህንያ ሳዶቅ፥ ዮዳሄ ናአይ ባናይ፥ ናብያ ናታን፥ ሳም፥ ረስምነ ዳዊቲ ናገይሳት አዶንያሳራ ዶኮና። 9 እስ ጋላስ አዶንያስ ኤንሮጌላ ፑልቱዋ ማታን ዞሄለታ ዛላ ጌተትያ በሳን ዶርሳታ፥ መሄታነ ማራታ ያርሽስ። ካዎ ናይታ ባ እሻታ ኡባነ ካዋስ ኦꬅያ ይሁዳ አሳታ ኡባ ባ ያርሾ በሳ ፄግስ። 10 ሽን ናበይ ናታና፥ ባናያ፥ ካዋ ናገይሳታነ ባ እሻ ሶሎሞነ ፄግቤና።

11 ሄሳፈ ጉየ፥ ናታን ሶሎሞነ አይዉ በርሳበኮ ብድ፥ “ኑ ጎዳይ፥ ዳዊቲ ኤሮና ደእሽን፥ ሃግታ ናአይ አዶንያስ ካዎትዳይሳ ነ ስአብኪ? 12 ነ ነ ሸምፑዋነ ነ ናኣ ሶሎሞነ ሸምፑዋ ዋታዳ አሻነኮ ታ ነና ዞራይስ። 13 ካዋ ዳዊታኮ ገላዳ፥ ‘ታ ጎዳዉ፥ ካዋዉ ቱማ፥ ታፐ ጉየ ነ ናአይ ሶሎሞነይ ካዎታና፤ እ ታ አራታን ኡታና’ ያጋዳ ታዉ ነ አይሌስ ጫቃብኪ? ያትን፥ አዶንያስ ዋንድ ካዎትዴ? 14 ኔኒ ካዉዋራ ሃሳይሽን ታ ገላዳ፥ ነ ኦዳይ ቱማ ግደይሳ ኦዳና” ያግስ።

15 በርሳባ ካዋ ሃሳይሳናዉ እ ደእያ ኬꬃ ገላሱ፤ ሱናማፐ ይዳ አብሳ ካዋ ሄማዉሱ። 16 በርሳባ ካዋ ስንꬃን ቦንቾን ሶምኡዋ ሳአ ጋꬃዳ ዝጋሱ።

ካዎይ፥ “አይ ኮያዲ?” ያግድ ኦይችስ።

17 እያ፥ “ታ ጎዳዉ፥ ታዉ ነ አይሌስ፥ ‘ታፐ ጉየ ነ ናአይ ሶሎሞነይ ካዎታና፤ እ ታ አራታን ኡታና’ ጋዳ ጎዳን፥ ነ ፆሳን፥ ታዉ ጫቃዳሳ። 18 ሄኮ፥ ሀእ አዶንያስ ካዎትስ፤ ነ ታ ጎዳይ፥ ካዎይ ሄሳ ኤራካ። 19 እ ዳሮ መሄታ፥ ማራታነ ዶርሳታ ያርሽድ፥ ካዋ ናይታ ኡባ፥ ካህንያ አብያታራነ ቶራ ሞጮና እዮኣባ ፄግስ፤ ሽን ነ አይልያ ሶሎሞነ ፄግቤና። 20 ታ ጎዳዉ ካዋዉ፥ ታ ጎዳፐ ካዉዋፐ ጉየ ኦን ነ አራታን ኡታኔኮ ኤራናዉ እስራኤለ አሳ ኡባ አይፈይ ነና ፄሌስ። 21 ሄስ ሀኖና እፅኮ ታ ጎዳይ ካዎይ ሀይቅድ ባ ማይዛታን ጋሄትያ ዎደ ታነ ታ ናአይ ሶሎሞነይ ዳፋባ ኦꬅዳ አሳዳ ታይበታና” ያጋሱ።

22 በርሳባ ቡሮ ካዉዋራ ሃሳይሽን፥ ናበይ ናታን ካዎ ኬꬅ ጋክስ። 23 ናበይ ይዳይሳ አሳይ ካዋስ ኦድዶሶና። ናታን ካዋ ስን አꬍድ፥ ባ ሶምኡዋ ሳአ ጋꬅድ ዝግስ።

24 ናታን፥ “ታ ጎዳዉ ካዋዉ፥ ኔፐ ጉየ አዶንያስ ካዎታናይሳነ ነ አራታን ኡታናይሳ ኦዳዲ? 25 ሀች እ ዳሮ መሄታ፥ ማራታነ ዶርሳታ ያርሽድ፥ ካዋ ናይታ ኡባ፥ ቶራ ሞጮናታነ ካህንያ አብያታራ ፄግስ። ኤንቲ ሀእ እያራ ምሸነ ኡይሸ፥ ‘ካዎይ አዶንያስ ብራታ ቱስ ግዶ’ ያግሸ ደኦሶና። 26 ሽን ታና ነ አይልያ፥ ካህንያ ሳዶቃ፥ ዮዳሄ ናኣ ባናያነ ነ አይልያ ሶሎሞነ ፄግቤና። 27 ሀይስ ታ ጎዳ ካዉዋፐ ጉየ እያ አራታን ኦን ኡታኔኮ ባ አይለታ ኤርሶና ደእሸ ታ ጎዳይ ካዎይ ኦꬅዳባዬ?” ያግስ።

ዳዊቲ ሶሎሞነ ካዎꬅስ

28 ካዎይ ዳዊቲ፥ “በርሳቦ ታዉ ፄግተ” ያግን ካዎይ ደእያ በሳ ገላዳ እያ ስንꬃን ኤቃሱ። 29 ሄ ዎደ ካዎይ፥ “ታና መቶ ኡባፈ አሽዳ ጎዳይ ኤርያ መላ። 30 ጎዳን፥ እስራኤለ ፆሳን ታ ነዉ ጫቅዳ ጫቁዋ ቱማ ሀች ፖላና፤ ታፐ ጉየ ነ ናአይ ሶሎሞነይ ካዎታና፤ ታ አራታን፥ እ ታ በሳን ኡታና” ያግድ ጫቅስ።

31 በርሳባ ካዋ ስንꬃን ባ ሶምኡዋ ሳአ ጋꬃዳ ዝጋዳ፥ “ታ ጎዳይ፥ ካዎይ ዳዊቲ መርናዉ ካዎቶ!” ያጋሱ።

32 ሄሳፈ ጉየ ካዎይ ዳዊቲ፥ “ታዉ ካህንያ ሳዶቃ፥ ናብያ ናታናነ ዮዳሄ ናኣ ባናያ ፄግተ” ያግን፥ ኤንቲ ገልድ፥ ካዋ ስንꬃን ኤቅዶሶና። 33 ካዎይ “ታ አይለታ ህንተራ ኤክድ ብድ፥ ታ ናኣ ሶሎሞነ ታ ቶግያ ባቁሉዋ ቶግስድ፥ ግዮነ ፑልቱዋኮ ኤፍተ። 34 ያን ካህንያ ሳዶቅነ ናብያ ናታን እያ ትይድ እስራኤለ ቦላ ካዎዮ። ሞይዘ ፑንሸ፥ ህንተ ቃላ ꬎቁ ኦꬅድ፥ ‘ካዎይ ሶሎሞነይ ብራታ ቱሱ ግዶ’ ያግተ። 35 ህንተ እያ አጃብድ እያራ ቢተ፤ እ ታ አራታን ኡትድ፥ ታ በሳን ካዎቶ። ታኒ እስራኤለነ ይሁዳ ሃርያ አስ ኦꬃዳ እያ ሹማስ” ያግስ።

36 ዮዳሄ ናኣ ባናይ ዛሪድ፥ “አምንእ! ጎዳይ፥ ታ ጎዳ ካዋ ፆሳይ ሄሳ ፖሎ! 37 ጎዳይ ታ ጎዳራ ካዉዋራ ግድዳይሳዳ ሶሎሞነራ ግዶ፤ እያ አራታ ታ ጎዳ ካዋ ዳዊቲ አራታፐ አꬅድ ግታዮ” ያግስ።

38 ሄሳ ግሾ፥ ካህነይ ሳዶቅ፥ ናበይ ናታን፥ ዮዳሄ ናአይ ባናይነ ካዋ ናገይሳት ሶሎሞነ ካዎይ ዳዊቲ ቶግያ ባቁሉዋ ቶግስድ፥ ግዮነ ኤፍዶሶና። 39 ካህነይ ሳዶቅ ጌሻ ዱንካንያፐ ዛይተ ካጨን ትግ ኤክድ፥ ሶሎሞነ ትይድ ካዎꬅስ። ኤንቲ ሞይዘ ፑንን፥ አሳ ኡባይ ባ ቃላ ꬎቁ ኦꬅድ፥ “ካዎይ ሶሎሞነይ መርናዉ ካዎቶ!” ያግዶሶና። 40 አሳ ኡባይ እያ ካልድ ብዶሶና፤ ኤንቲ ቢት ቃፃና ጋካናዉ ሱሱልኤ ፑንሸነ ዱርሸ ዳሮ ኡፋይትዶሶና።

41 አዶንያስነ እያራ ደእያ እማꬃት ግብራ ምድ ዉርስሸ ሄሳ ስእዶሶና። እዮኣብ ሞይዘ ፑኖ ስእድ፥ “ሀ ካታማን ስኤትያ ዎጫማ ግርሳይ አይቤ?” ያግድ ኦይችስ።

42 እ ቡሮ ኦደትሽን፥ ካህንያ አብያታራ ናአይ ዮናታን ጋክ ዎꬍስ። አዶንያስ፥ “አነ ሃ ገላ። ነ መላ ሎኦ አስ ሎኦ ዎረ ኤሆና አገና” ያግስ።

43 ዮናታን፥ “አካይ፥ ታኒ ሎኦ ዎረ ኤሀብከ! ኑ ጎዳይ ካዎይ ዳዊቲ ሶሎሞነ ካዎꬅስ። 44 እያ አጃባና መላ ካዎይ ካህንያ ሳዶቃ፥ ናብያ ናታና፥ ዮዳሄ ናኣ ባናያነ ካዋ ናገይሳታ እያራ የድስ፤ ኤንቲ ካዎይ ቶግያ ባቁሉዋ እያ ቶግስዶሶና። 45 ካህነይ ሳዶቅነ ናበይ ናታን፥ ግዮነ ፑልቱዋ ማታን እያ ትይድ ካዎꬅዶሶና፤ ኤንቲ እልልሸነ ዱርሸ ብዶሶና፤ ካታማን ስኤትያ ግርሳይ ሄሳ። 46 ሶሎሞነይ አራታን ኡትስ። 47 ሄሳ ቦላካ፥ ካዋ ሞርናት ኑ ጎዳ ካዋ ዳዊታኮ ሺቅድ፥ ‘ነ ፆሳይ ሶሎሞነ ሱንꬃ ነይሳፈ አꬅድ ከሶ፤ እያ አራታ ነይሳፈ አꬅድ ግታዮ!’ ያግድ አንጅዶሶና። ካዎይ ባ አልጋን ደእሸ ሆክድ ፆሳ ጎይንስ። 48 ጉጅድካ፥ ‘ታ በሳን ካዎꬅድ፥ ታ አራታን ኡትስድ፥ ታና ሀች ታ አይፈን በሲያ ጎዳይ፥ እስራኤለ ፆሳይ ጋላተቶ!’ ” ያግስ።

49 አዶንያሳ እማꬃት ኡባይ ሄሳ ስእዳ ዎደ ዳጋምድ፥ ላለትዶሶና። 50 አዶንያስ ሶሎሞነ ያይድ፥ ያርሾ በሳ ካጨታ ኦይክድ ዎስስ። 51 አሳይ ሶሎሞነ፥ “አዶንያስ ካዋ ሶሎሞነ ያይድ፥ ያርሾ በሳ ካጨታ ኦይክድ፥ ‘ካዎይ ሶሎሞነይ ታና ባ አይልያ ማሻን ዎꬍከ ግድ ሀች ታዉ ጫቆ’ ” ያጌስ ግድ ኦድዶሶና።

52 ሶሎሞነይ ዛሪድ፥ “እ ባ ሀኑዋ ሎይꬅኮ፥ ሀር አቶሽን እያ ሁጰ ብናናፐ እሶይካ ቦሸተና፤ ሽን እያን ኢታተꬅ በንትኮ እ ሀይቃና” ያግስ። 53 ካዎይ ሶሎሞነይ፥ አዶንያሳ ያርሾ በሳፈ ኤሀና መላ አሰ ኪትስ። አዶንያስ ይድ፥ ሶሎሞነስ ዝግስ፤ ሶሎሞነይ እያኮ፥ “ነ ሶ ባ” ያግስ።

2

ዳዊቲ ሶሎሞነ ዞርስ

1 ዳዊታስ ሀይቅያ ዎደይ ማትን፥ ባ ናኣ ሶሎሞነ ሀይሳዳ ያግድ ኪትስ፤ 2 “ታ ሀይቅያ ዎደይ ማትስ። ሄሳ ግሾ፥ ምና፤ አሰ ግዳ። 3 ጎዳይ ነ ፆሳይ ኪትዳባ ናጋ፤ እያ ኦግያን ሄመታ፤ ሙሰ ማፃፋን ፃፈትዳ እያ አዋጁዋ፥ እያ ኪታ፥ እያ ህግያነ እያ ዎጋ ናጋ። ሄሳ ነ ኦꬅኮ፥ ነ ኦꬅያባ ኡባይነ ነ ብያ በሳ ኡባይ ነዉ እንጀታና። 4 ጎዳይ፥ ‘ነ ኮቻት ባንታ ደኡዋን ናገትድ ደእኮ፥ ኤንቲ ታ ስንꬃን ባንታ ኩመꬃ ዎዛናፐነ ባንታ ኩመꬃ ሸምፑዋፈ አማነትድ ሄመትኮ፥ እስራኤለ አራታን ኡትያ አስ ነዉ ꬋየና’ ” ያግዳ ኡፋይሳ ቃላ ታዉ ፖላና።

5 ጉጅድካ፥ “ፃሩያ ናአይ እዮኣብ እስራኤለ ናምኡ ቶራ ሞጮናታ ኔራ ናኣ አበኔራነ የተራ ናኣ አማሳ ዎꬍድ፥ እ ኦꬅዳባ ነ ኤራሳ። ሄስካ፥ ኦል ባይናሽን ሳሮ ዎደ ኤንታ ዎꬍድ፥ ሄ ሱꬃን ባ ፄሳ ሳቅያነ ባ ቶሁዋ ጫማ ትይስ። 6 ነ እያ ነ ጭንጫተꬃዳ ኦꬃ፤ እ ጬግድ ሳሮ ሀይቃናዳ ኦꬆፋ።

7 “ሽን ታኒ ነ እሻ አበሰሎመፐ ባቃትያ ዎደ ኤንቲ ታዉ ምየ ግድዳ ግሾ፥ ጋላዳ ቢታን ደእያ ባርዝለ ናይታስ ኬሀባ ኦꬃ፤ ኤንቲ ነ ጋይታፐ ምያ አሳራ ሞ።

8 “ታኒ ማሀናይማ ካታማ ብዳ ዎደ ታና ኢታ ባደꬅ ባድዳ ብንያመ ቢታን ብራቅማ ካታማፐ ይዳ ጌራ ናኣ ሳም ኔራ ደኤይሳ ቆፓ። እ ታራ ጋሄታናዉ ዮርዳኖሰ ሻፋ ይዳ ዎደ፥ ‘ታ ነና ዎꬍከ’ ጋዳ ጎዳን እያዉ ጫቃስ። 9 ሽን ሀእ ኔኒ እያ ፅሎ አሳዳ ታይቦፓ። ነ ጭንጫ አስ ግድያ ግሾ አይ ኦꬃነኮ ኤራሳ። ነ ሄ ጭማ አድያ ሱꬃራ ሞጋ” ያግስ።

10 ዳዊቲ ሀይቅድ፥ ባ ማይዛታን ጋሄትስ፤ ባ ካታማን ሞገትስ። 11 ዳዊቲ እስራኤለ ቦላ ኦይታሙ ላይꬅ ካዎትስ፤ ከብሮናን ላፑን ላይꬅ፥ የሩሳላመን ሀስታማነ ሄꬑ ላይꬅ ካዎትስ። 12 ሶሎሞነይ ባ አዋ ዳዊታ አራታን ኡትስ፤ እያ ካዎተꬃይ ዳሮ ምንስ።

ሶሎሞነ አራታይ ምንስ

13 ሃግታ ናአይ አዶንያስ፥ ሶሎሞነ አየ በርሳብኮ ብን በርሳባ፥ “ነ ታኮ ሳሮ ያዲ?” ያጋዳ እያ ኦይቻሱ።

እ፥ “ኤ፤ ሳሮ ያስ” ያግድ ዛርስ። 14 ጉጅድካ፥ “ታኒ ነና ኦይችያባይ ደኤስ” ያግስ።

እያ፥ “ኦይቻ” ያጋሱ።

15 አዶንያስ፥ “ካዎታናዉ በሰይ ታና ግደይሳነ እስራኤለ አሳ ኡባይ ታና ባንታዉ ካዎዳ ፄለይሳ ኔኒ፥ ነ ሁጰን ኤራሳ። ሽን ሀኖይ ፆሳፈ ግድዳ ግሾ ኦዳይ ላመትን ካዎተꬃይ ታ እሻኮ ዩይስ። 16 ሀእ ታኒ ነና እስባ ኦይቻና። ሀያና ታና ዬላዮፓ” ያግስ።

እያ፥ “ኦይቻ” ያጋሱ።

17 እ፥ “ካዎይ ሶሎሞነይ ነና እፃስ ጌና፤ ሄሳ ግሾ፥ ሱናማ ማጫስዉ አብሶ ታዉ ማቾ ኦꬃዳ ኤካና መላ ሀያና ታዉ እያ ኦይቻርክ” ያግስ።

18 በርሳባ፥ “ዳሮ ሎኦ፤ ታ ሄሳ ካዋስ ኦዳና” ያጋሱ።

19 ሄሳ ግሾ፥ በርሳበይ አዶንያሳ ኪታ ኦዳናዉ ሶሎሞነኮ ገልን፥ ካዎይ ደንድ ኤቅድ፥ እዉ ዝግስ። ባ አራታን ኡትስ፤ ባ አየስ ሀራ አራታ ኤህስድ፥ ባፐ ኡሻቻ ባጋን ኡትስስ።

20 በርሳባ፥ “ታ ነና እስ ጉꬃባ ኦይችያባይ ደኤስ፤ ሀያና ታና ዬላዮፓ” ያጋሱ።

ካዎይ ዛሪድ፥ “ታ አየ፥ ኦይቻ። ታ ነና ዬላይከ” ያግስ።

21 እያ፥ “ሱናማ ማጫስዉ አብሶ ነ እሻይ አዶንያስ ማቾ ኦꬅድ ኤካናዉ ኮይያ ግሾ እያዉ እማርክ” ያጋሱ።

22 ካዎይ ሶሎሞነይ ዛሪድ፥ “ሱናማ ማጫስዉ አብሶ ነ አዶንያስ አይስ ኦይቻይ? እ ታ ባይራ ግደኔ? ኔኒ እያዉ ካዎተꬅ አይስ ኦይችኪ? ቃስ ካህንያ አብያታርነ ፃሩያ ናአይ እዮኣብ እያራ ደኦሶና ግዶኮና?”

23 ካዎይ ሶሎሞነይ ጎዳን ጫቅድ፥ “አዶንያስ ሀይሳ ኦይችዳ ግሾ ታኒ እያ ዎꬎና እፅኮ፥ ጎዳይ ታና ፕርዶ! 24 ታና፥ ታ አዋ ዳዊቲ አራታን ኡትስድ፥ ታ ካዎተꬃ ምንꬅ ኤስድ፥ ታ ኮቻታስ ባ ቃላ ፖልዳ ጎዳይ ኤርያ መላ፥ አዶንያስ ሀች ሀይቃና!” ያግስ። 25 ካዎይ ሶሎሞነይ ዮዳሄ ናአ ባናያ ኪትን፥ እ ብድ አዶንያሳ ሾጭድ ዎꬍስ።

26 ሄሳፈ ጉየ፥ ካዎይ ሶሎሞነይ፥ ካህንያ አብያታራኮ፥ “ኔኒ ነ ቢታ አናቶታ ባ። ኔኒ ሀይቃናዉ በሳሳ፥ ሽን ታ ነና ዎꬍከ። ኔኒ ታ አዋ ዳዊቲ ስንꬃን ኡባ ሃርያ ጎዳ ታቦትያ ቶካዳሳ፤ ቃስ ታ አዋ መቱዋ ኡባ እያራ ኤካዳሳ” ያግስ። 27 ሶሎሞነይ፥ አብያታር ጎዳ ካህነ ግድዳ በሳፈ ድግድ፥ ጎዳይ ሴሎን ኤለ ሶ አሳስ ኦድዳ ቃላ ፖልስ።

28 አበሰሎመ እፅድ፥ አዶንያሳ ማድዳ እዮኣባ ሀ ኦዳይ ጋክን፥ ባቃትድ ጎዳ ዱንካንያኮ ብድ፥ ያርሾ በሳ ካጨታ ኦይክስ። 29 እዮኣብ ባቃትድ ጎዳ ዱንካንያኮ ብድ፥ ያርሾ በሳ ማታን ደኤይሳ ካዋ ሶሎሞነይ ስእዳ ዎደ፥ ዮዳሄ ናኣ ባናያ፥ “ባዳ እያ ዎꬋ” ግድ ኪትስ። 30 ባናይ ጎዳ ዱንካንያ ግዶ ገልድ እዮኣባኮ፥ “ካዎይ ነና ሀ በሳፈ ከያ ጌስ” ያግስ።

ሽን እ ዛሪድ፥ “ከይከ! ታ ሀይሳን ሀይቃና” ያግስ።

ባናይ፥ ብድ እዮኣብ ግዳይሳ ካዋስ ኦድስ።

31 ካዎይ፥ “እ ግዳይሳዳ እያ ኦꬃ፤ እያ ዎꬋዳ ሞጋ! እዮኣብ ፅሎ አሳ ሱꬁ ጉስዳ ዳፋፐ ታናነ ታ አዋ ሶ አሳ ጌሻሳ። 32 እ ጉስዳ ሱꬃ አጩዋ ጎዳይ እያዉ ቃንፃና። እ፥ ታ አዋ ዳዊቲ ኤሮናሽን፥ ባፐ ፅሎ ግድዳ ናምኡ አሳታ ማሻን ዎꬍስ። እስራኤለ ቶራ ሞጮናይ፥ ኔራ ናአይ አበኔርነ ይሁዳ ቶራ ሞጮናይ የተራ ናአይ አማስ፥ ሱረ አስ ሽን ዎꬍስ። 33 እዮኣብ ሀ አሳታ ዎꬍዳ ግሾ፥ ኤንታ ሱꬃ አጮይ መርናዉ እዮኣባ ቦላነ እያ ኮቻ ቦላ ዎꬎ። ዳዊቲ ቦላነ እያ ሶ አሳ ቦላ፥ እያ ኮቻ ቦላነ እያ አራታ ቦላ መርናዉ ጎዳ ሳሮይ ግዶ” ያግስ።

34 ሄሳ ግሾ፥ ዮዳሄ ናአይ ባናይ ከይድ፥ እዮኣባ ሾጭድ ዎꬍን፥ እ መላ ቢታን ደእያ ባ ጋደን ሞገትስ። 35 ካዎይ ዮዳሄ ናኣ ባናያ እዮኣባ በሳን ቶራ ሞጮና ኦꬅድ ሹምስ፤ ቃስ አብያታራ በሳን ካህንያ ሳዶቃ ሹምስ።

36 ሄሳፈ ጉየ፥ ካዎይ ሶሎሞነይ ሳማ ፄግድ፥ “ነዉ የሩሳላመን ኬ ኬፃዳ፥ ያን ደአ፤ ሀራ ሶ አዉካ ቦፓ። 37 ነ ካታማፐ ከያዳ፥ ቀድሮና ዛንጋራ ፕንዳ ጋላስ ሀይቃናይሳ ኤራ። ነ ሱꬃ ጎመይ ነና ኦይካና” ያግስ።

38 ሳሚ ዛሪድ፥ “ኔኒ ገይስ ሎኦ፤ ታኒ ነ አይለይ ነ ታ ጎዳይ ካዎይ ግዳይሳዳ ኦꬃና” ያግስ። ሳም የሩሳላመን ዳሮ ዎደ ደእስ።

39 ሽን ሄꬑ ላይꬃፈ ጉየ፥ ሳማ አይለታፐ ናምአት ማእካ ናኣ፥ ጋተ ካዋ አንኩሳኮ ብድ፥ “ነ አይለት ጋተን ደኦሶና” ግድ ሳማስ ኦድዶሶና። 40 እ ባ ሀርያ ኮርድ፥ ባ አይለታ ኮያናዉ አንኩሳኮ ጋተ ብድ፥ ያፐ ባ አይለታ ዛሪድ ኤህስ።

41 ሳሚ የሩሳላመፐ ጋተ ብድ ስምዳይሳ ሶሎሞነይ ስእዳ ዎደ፥ 42 ሳማ ፄግድ፥ “ኔኒ የሩሳላመፐ ሀራ ሶ ብዳ ዎደ ሀይቃናይሳ ኤራ” ጋዳ ታ ነና ጎዳን ጫቅሳብክና? ሄ ዎደ ኔኒ፥ “ነ ገይስ ሎኦ፤ ኤሮ፥ ታ ኪተታና” ጋዳሳ።

43 ያትን፥ “ጎዳን ጫቅዳ ጫቁዋነ ታ ኪታ አይስ ናጋብኪ? 44 ታ አዋ ዳዊታ ቦላ ነ ኦꬅዳ ኢታ ኦሶ ኡባ ነ ዎዛናይ ኤሬስ። ነ ኦꬅዳ ኢታ ኦሱዋ ጎዳይ ነዉ ዛራና። 45 ሽን ካዎይ ሶሎሞነይ አንጀታና፤ ዳዊታ አራታይ ጎዳ ስንꬃን መርናዉ ሳሮ ዳና” ያግስ።

46 ካዎይ፥ ዮዳሄ ናኣ ባናያ ኪትን፥ እ ብድ፥ ሳም ሾጭድ ዎꬍስ።

ያትን፥ ካዎተꬃይ ሶሎሞነ ኩሸን ምንድ አትስ።

3

ሶሎሞነይ ጭንጫተꬃስ ዎስስ

(2 ታር 1:3-12)

1 ሶሎሞነይ ግብፀ ካዋራ ቦሎትድ፥ እያ ናእዉ ባዉ ማቾ ኤክስ። ባ ካዎ ጋꬎ፥ ፆሳ ኬꬃነ የሩሳላመ ዩሹዋ ድርሳ ግምብድ ኦንጋና ጋካናዉ እዮ ዳዊታ ካታማን ዎꬅስ። 2 ጎዳ ሱንꬃን ፆሳ ኬꬃይ ቡሮ ኬፀትቦና ግሾ አሳይ ሄ ዎደ ꬎቃ ጎይኖ በሳን ያርሽሸ ጋምእስ። 3 ሶሎሞነይ ጎዳ ዶስያ ባ አዋ ዳዊቲ ዎጋን ሄመትስ። ሽን ꬎቃ ጎይኖ በሳን ያርሽሸነ እፃነ ጩይስሸ ጋምእስ። 4 ካዎይ ያርሾ ያርሻናዉ ጋባኦና ብስ፤ ሄ በሳይ ሀራ ኡባፈ አꬍድ ኮሽያ ꬎቃ ጎይኖ በሲ። ሶሎሞነይ ሙኩሉ መሄ ኤህድ፥ ሄ ያርሾ በሳን ፁሳ ያርሾ ያርሽስ። 5 ጎዳይ ሶሎሞነስ ጋባኦናን ቃማ አሙሆን ቆንጭድ፥ “ታ ነዉ አይ እማና መላ ኮያይ?” ያግስ።

6 ሶሎሞነይ፥ “ነ አይለይ፥ ታ አዋይ ዳዊቲ ነዉ አማነትዳ፥ ፅሎነ ሱረ አስ ግድዳ ግሾ፥ ኔኒ እያ ዶሳዳሳ። ኔኒ ሀ ኬሀተꬃን፥ ሀች እያ አራታን ኡትያ አደ ናኣ እያዉ እማዳሳ።

7 “አቤት ጎዳዉ፥ ታ ፆሳዉ፥ ኔኒ ታና ነ አይልያ፥ ታ አዋ ዳዊታ በሳን ካዎꬃዳሳ። ሽን ታኒ ጉꬃ ናአ ግድያ ግሾ፥ አሳ ዋታዳ ካለꬃኔኮ ኤርከ። 8 ታኒ፥ ነ አይለይ ነ ዶርዳ አሳ ግዶንነ ታይቦይ ባይና አሳ ግዶን ደአይስ። 9 ሄሳ ግሾ፥ ታኒ ነ አሳ አይሳናዉ ሎኦነ ኢታ ሻካዳ ኤራና መላ ታዉ ነ አይልያስ አኬካ ዎዛና እማ። ሄስ ሀኖና እፅኮ፥ ሀ ነ ግታ አሳ ኦን ካለꬃናዉ ዳንዳኢ?” ያግስ።

10 ሶሎሞነይ ሄሳ ኦይችዳ ግሾ፥ ጎዳይ ኡፋይትስ። 11 ፆሳይ እያኮ፥ “ኔኒ ነዉ ላይꬅ አዱቃና መላ ዎይኮ ዱረ ግዳናዉ ዎይኮ ነ ሞርከት ሀይቃና መላ ኦይቾናሽን፥ ሀ አሳ ሱረ ፕርዳን አይስያ ጭንጫተꬅ ኦይችዳ ግሾ፥ 12 ሄኮ፥ ነ ኦይችዳይሳ ታ ነዉ እማና። ሀይሳፈ ካሰ ነ መል ባይናይሳዳ ህዛፐ ጉየ ነ ማል ደንዶናዳ ጭንጫተꬅነ አኬካ ዎዛና ነዉ እማና። 13 ቃስ ነ ኦይቾናባካ ታ ነዉ እማና፤ ኔኒ ደእዳ ላይꬃ ኡባን ሀራ ካዎይ ደሞና ዱረተꬃነ ቦንቹዋ ታ ነዉ እማና። 14 ነ አዋይ ዳዊቲ ሄመትዳይሳዳ ታ ኦግያን ነ ሄመትኮ፥ ታ ዎጋነ ታ ኪታ ናግኮ፥ ታ ነ ላይꬃ አዱሳና” ያግስ። 15 ሶሎሞነይ ꬍስኮፈ ባርክድ፥ ሄኮ፥ ፆሳይ እያዉ አሙሆን ኦድዳይሳ አኬክስ። እ፥ የሩሳላመ ስሚድ፥ ጎዳ ጫቆ ታቦትያ ስንꬃን ኤቅድ፥ ፁሳ ያርሾነ እስፈተꬃ ያርሾ ያርሽስ። ያትድ፥ ባ ሞርናታስ ግብራ ጊግስስ።

ሶሎሞነይ ሱረ ፕርድስ

16 እስ ጋላስ ናምኡ ላይማ ማጫሳት ካዋ ሶሎሞነኮ ይድ፥ እያ ስንꬃን ኤቅዶሶና። 17 ኤንታፈ እስንያ፥ “ታ ጎዳዉ፥ ታንነ ሀ አስያ እስ ኬꬃን ደኦስ። ያን እያ ታራ እስፈ ደእሽን፥ ታ እስ ናአ የላስ። 18 ታ ናአይ የለትዳ ሄꬓንꬆ ጋላስ ሀ ማጫስያካ እስ ናአ የላሱ። ሄ ኬꬃን ኑፐ፥ ናምኣፈ ሀራ አስ ኦንካ ባዋ።

19 “እስ ቃማ እያ ባና ናኣ ቦላ ዝንእዳ ግሾ፥ ሀ ማጫሰ ናአይ ሀይቅስ። 20 እያ ቃማ ደንዳዳ፥ ታኒ፥ ነ አይልያ ꬍስክዳሽን፥ ታ ናኣ ታ ምየፐ ኤካዳ፥ ባ ክኦን ዎꬃዳ፥ ባ ሀይቅዳ ናኣ ታ ክኦን ዎꬃሱ። 21 ዎንታ ታኒ ታ ናኣ ꬋንꬃናዉ ደንድያ ዎደ፥ ሄኮ ሀይቅስ። ሽን ታኒ ዎንታ ፖኦን ትሽ ኦꬃዳ ፄልያ ዎደ፥ ሄኮ፥ ታ ናኣ ግደና” ያጋሱ።

22 ሀንኮ ማጫስያ፥ “አካይ፥ ፓፃ ደኤይስ ታ ናኣ፤ ሀይቅዳይስ ነ ናኣ” ያጋሱ።

ሽን ኮይሮ ማጫስያ ዛራዳ፥ “አካይ፥ ሀይቅዳይስ ነ ናኣ፤ ፓፃ ደኤይስ ታ ናኣ” ያጋሱ። ሄሳዳ ግድ ኤንቲ ካዋ ስንꬃን ፓላምዶሶና።

23 ካዎይ ሶሎሞነይ፥ “ሀ ማጫስያ፥ ‘ፓፃ ደእያ ናአይ ታይሳ፤ ሀይቅዳይስ ነይሳ’ ያጋዉሱ፤ ሀንክያካ፥ ‘አካይ፥ ነ ናአይ ሀይቅዳይሳ፤ ታ ናአይ ፓፃ ደኤይሳ’ ያጋዉሱ” ያግስ።

24 ካዎይ፥ “ታዉ ማሻ ኤክድ ዪተ” ያግን፥ ኤንቲ እያዉ ማሻ ኤህዶሶና። 25 ካዎይ፥ “ፓፃ ደእያ ናኣ ናምኡ ከስድ ቃንፅድ፤ እስ ባጋ ሀንስ እምተ፤ እስ ባጋ ህንስ እምተ” ያግስ።

26 ፓፃ ደእያ ናአይ እባ ግድዳ ማጫስያ ባ ናኣስ ምሸታዳ፥ “ታ ጎዳዉ፥ ፓፃ ደእያ ናኣ እዉ እማ! እያ ዎꬎፓ” ያጋሱ።

ሽን ሀንክያ፥ “ታዉካ ነዉካ ግዶፖ፤ ናምኡ ከይድ ቃንፀቶ” ያጋሱ።

27 ካዎይ፥ “ናኣ ዎꬎፕተ፤ ሀ ፓፃ ደእያ ናኣ ሀ ኮይሮ ማጫሴስ እምተ፤ ናኣ አይያ እዮ” ያግድ ፕርድስ።

28 እስራኤለ አሳ ኡባይ ካዎይ ፕርድዳ ፕርዳ ስእዳ ዎደ፥ ኤንቲ ካዋ ዳሮ ቦንችዶሶና። አሳስ ፅሎተꬃን ፕርዳናዉ እያዉ ጭንጫተꬅ ፆሳፈ እመትዳይሳ በእዶሶና።

4

ሶሎሞነ ሞርናታ

1 ካዎይ ሶሎሞነይ እስራኤለ ቢታ ኡባ ቦላ ካዎትስ። 2 እ ሹምዳ አሳይ ሀይሳፈ ካልድ ፃፈትዳይሳታ፤ ሳዶቃ ናአይ አዛርያስ ካህነ፤ 3 ሺሻ ናይት ኤልሆረፍነ አክይ ዋና ፃፈታ፤ አህሉዳ ናአይ እዮሳፈፅ ታርከ ፃፈ፤ 4 ዮዳሄ ናአይ ባናይ ቶራ ሞጮና፤ ሳዶቅነ አብያታር ካህነታ። 5 ናታና ናአይ አዛርያስ ደርያ አይሰይሳታ ሀላቃ፤ ናታና ናአይ ካህነይ፥ ዛቡድ ካዋ ዞረይሳ፤ 6 አህሳር ካዎ ጋꬎ ሀላቃ፤ አብዳ ናአይ አዶንራም ማዳ ኦይሳታ ሀላቃ።

7 ቃስ ሶሎሞነስ እስራኤለ ቢታን ታማነ ናምኡ ደረ አይስያ ሀላቃት ደኦሶና፤ ኤንቲ ካዋስነ ካዋ ሶን ደእያ አሳ ኡባስ ምያ ካꬃ ኤሄይሳታ። ኤንታፈ እሶይ እሶይ ላይꬃ ግዶን እስ እስ አጌና ካꬅ ኤሄስ። 8 ኤንታ ሱንꬃይ ሀይሳፈ ካልድ ፃፈትስ።

በንሁር ደረይ ዳርያ ኤፍሬማ ቢታ አይሰይሳ። 9 ባንፀቃር ማቃፃ፥ ሻአልብማ፥ ቤት-ሳሜሳነ ኤሎን-ቤት-ሀና ካታማታ አይሰይሳታ። 10 በንሄሰድ አሩቦታ ቢታ አይሰይሳ፤ ሶኮ ቢታይነ ሄፌራ ቢታይ ኡባይ እያባ። 11 በን-አምናዳብ፥ በናፎታ ዶራ ቢታ አይሰይሳ፤ እ ሶሎሞነ ናእዉ ፃፋቶ ኤክስ። 12 አህሉዳ ናአይ ባአና፥ ታናካነ ማግዶ ካታማታ፥ እዝራኤለፐ ጋርሳን ፃርታና ማታን ደእያ ቤት-ሳና ቢታ ኡባ፥ ቤት-ሳናፐ ብድ አቤል-ማሆላራ ካንꬅድ፥ ዮቅማኣማ ፕንꬅ ጋካናዉ ደእያ ካታማታ አይሴስ። 13 በንግቤር ጋላዳን ራሞታ ካታማ፥ ጋላዳን ምናሰ ናኣ ያእራ ካታማታ፥ ባሳነን አርጎባ ቢታነ ዩሾን ግምበይነ ግምበ ፐንገታስ ናሰ ብራታ ልዮት ደእያ ኡሱፑን ታሙ ካታማታ አይሴስ። 14 እዶ ናአይ አህናዳብ ማሀናይማ ቢታ አይሴስ። 15 አክማስ ንፍታለመ ቢታ አይሴስ፤ እ ሶሎሞነ ናእዉ ባስማቶ ኤክስ። 16 ኩሳ ናአይ ባኣን አሴራ ቢታነ ባሎታ ካታማ አይሴስ። 17 ፓሩሀ ናአይ እዮሳፈፅ ይሳኮራ ቢታ አይሴስ። 18 ኤላ ናአይ ሳም ብንያመ ቢታ አይሴስ። 19 ኡረ ናአይ ጋቤር፥ ጋላዳ ቢታን አሞረ ካዎይ ስሆንነ ባሳነ ካዎይ ኦገይ ካዎትዳ ቢታ አይሴስ፤ ሄ ቢታታ አይሰይ እያ ፃላላ።

ሶሎሞነ ዱረተꬃ

20 ይሁዳ አሳይነ እስራኤለ አሳይ አባ ጋፃን ደእያ ሻፈዳ ዳርዶሶና፤ ኤንቲ ምሸነ ኡይሸ ኡፋይትድ ደእዶሶና። 21 ሶሎሞነይ ኤፍራፂሳ ሻፋፐ ዶምድ ፍልስፄመ ቢታ ጋካናዉ፥ ያፐ ካንꬅድ ግብፀ ዛዋ ጋካናዉ ደእያ ካዎተꬃታ ኡባ ሃርስ። ሄ ቢታ አሳት እያዉ ጊራ ጊርዶሶና፤ እያ ደኦ ላይꬃ ኡባን እያዉ ሃረትዶሶና።

22 ሶሎሞነስ ጋላስ ጋላስ ሺቅያ ካꬅ፤ እሻታሙ ኩንታለ ሎኦ ꬊለ፥ ፄቱ ኩንታለ ጮ ꬊለ፥ 23 ꬊከትዳ ታሙ ሳንጋታ፥ የዳን ምዳ ላታሙ መሄነ ፄቱ ዶርሳታ፤ ቃስ ጮፎሾታ፥ ጋራታ፥ ገንኤታነ ኦርደ ኩቶታ ኮሼስ።

24 ሶሎሞነይ ኤፍራፂሳ ሻፋፐ ዶሎሀ ባጋራ ደእያ ካዎተꬃታ ኡባ ትፍሳ ካታማፐ ዶምድ ጋዛ ካታማ ጋካናዉ ሃርስ፤ ባ ዩሹዋን ደእያ ቢታ ኡባራ ሳሮ ደእስ። 25 እያ ደኦ ላይꬃ ኡባን ይሁዳ አሳይነ እስራኤለ አሳይ ዳነፐ በርሳበ ጋካናዉ፥ ኡባይ ባ ዎይነ ጋርሳንነ ባላሰ ጋርሳን ሳሮ ደእዶሶና።

26 ሶሎሞነስ ኦላ ፓራ ጋረታ ጎችያ ኦይታሙ ሙኩሉ ጋፃታ ፓራትነ ታማነ ናምኡ ሙኩሉ ፓራ አሳት ደኦሶና። 27 ሄ ደርያ አይሰይሳት አጌናን አጌናን ካዎይ ሶሎሞነይነ እያ ግብራ ማናዉ ይዳ አሳ ኡባይ ምያባ ሺሾሶና። ኤንቲ እያፐ አይባካ ፓጭሶኮና። 28 ኤንቲ ጋረ ፓራትነ ሀንኮ ፓራት ማናዉ ባንጋነ ፔን ኤንታ ጋክዳ ዳላ ኤህድ እያ ምንጃ ኬꬃን ዎꬅዶሶና።

29 ፆሳይ ሶሎሞነስ ጭንጫተꬅ፥ አኬካነ ዳልጋ ዎዛና እሚስ። 30 ሶሎሞነ ጭንጫተꬃይ ዶሎሀ ባጋራ ደእያ አሳ ጭንጫተꬃፈነ ግብፀታ ጭንጫተꬃፈ አꬌስ። 31 እ አሳ ኡባፈ አꬍያ ጭንጫ፤ እያ ጭንጫተꬃይ፥ ኤዝራሄ አድያ ኤታናፐ፥ ማሆላ ናይታ ሄማናፐ፥ ካልኮላፐነ ዳርዳአፐ አꬌስ። እያ ሱንꬃይ ዩሹዋን ደእያ ካዎተꬃታ ኡባ ጋክስ። 32 እ ሄꬑ ሙኩሉ ሌምሶታ ኦድስ፤ እያ ማዝሙረት እስ ሙኩሉነ እቻሻ። 33 ሶሎሞነይ ልባኖሰ ዝጋፐ ዶምድ፥ ግምበ ኬꬃ ቦላ ዶልያ ህሶጰ ምꬃ ጋካናዉ ሌምስድ ኦድስ። ሄሳዳካ፥ መሄታባ፥ ዶአታባ፥ ካፎታባ፥ ሳአራ ጎሸትያ መተꬃታባ ሞሎታባ ታማርስስ። 34 እያ ጭንጫተꬃ ስእዳ ሳአን ደእያ ካዎት ኡባይ ኪትን፥ ካዎተꬃ ኡባፈ አሳይ ሶሎሞነ ጭንጫተꬃ ስአናዉ ዮሶና።

5

ፆሳ ኬꬅ ኬፃናዉ ጊገተꬃ

(2 ታር 2:1-18)

1 ፅሮሳ ካዎይ ክራም ዳዊታራ ስጋን ጋምእዳ ግሾ፥ ሶሎሞነይ ባ አዋ ዳዊታ በሳን ካዎታናዉ ትየትዳይሳ ስእድ፥ አሰ ሶሎሞነኮ ኪትስ። 2 ሶሎሞነይ ዛሪድ፥ 3 “ጎዳይ እያ ሞርከታ እያ ቶሁዋፐ ጋርሳን ሃርሳና ጋካናዉ፥ ታ አዋ ዳዊታ ቦላ ደንድዳ ኦላ ጋሶን፥ ጎዳ ባ ፆሳ ሱንꬃስ ፆሳ ኬꬅ ኬፅቦናይሳ ነ ኤራሳ። 4 ሽን ሀእ ጎዳይ ታ ፆሳይ ታዉ ሸምፖ እሚስ፤ ታዉ አይባ ሞርከይ ዎይኮ ኢታባ ኦይ ባዋ። 5 ጎዳይ ታ አዋ ዳዊታስ፥ ‘ታኒ ነ በሳን፥ ነ አራታን ካዎꬅያ ነ ናአይ ታ ሱንꬃስ ኬ ኬፃና’ ግዳይሳዳ ታኒ ጎዳ ታ ፆሳ ሱንꬃስ ኬꬅ ኬፃናዉ ሀልቻስ። 6 ሄሳ ግሾ፥ ልባኖሰፐ ዝጋ ማስያ አሳታ የዳ፤ ታ አሳት ነ አሳታራ ኦꬃና። ነ አሳታስ ነ ቃንፃ ግዳባ ታ ቃንፃና። ስዶና አሳታዳ ምꬃ ማሰꬃ ሂላ ኑ አሳይ ኤሮናይሳ ነ ኤራሳ” ያግስ።

7 ክራም ሶሎሞነ ኪታ ስእድ ዳሮ ኡፋይትስ፤ “ሀ ግታ ካዎተꬃ ሃራና መላ ዳዊታስ ሀ ጭንጫ ናኣ እምዳ ጎዳይ ጋላተቶ” ያግስ።

8 ሄሳፈ ጉየ ክራም ሶሎሞነኮ ሀይሳዳ ያግድ ኪትስ፤ “ነ ኪትዳ ኪታይ ታና ጋክስ። ኔኒ ኮይዳባ ታኒ ኦꬃና፤ ዝጋነ ፂዳ ታ ነዉ ሺሻና። 9 ታ አሳይ ዱሩማ ጪነꬃ ልባኖሰፐ አባኮ ጋዛና። ታኒ ቃሽሳዳ፥ አባ ቦላራ ቶከትድ ነ ኮይያ በሲ ጋꬃናዳ ኦꬃና፤ ያን ኤንቲ ብርሽድ ነ አሳስ እማና። ሄሳፈ ጉየ፥ ኔኒ ነ ባጋራ ታ ካዎ ኬꬃን ደእያ አሳስ ምያባ ኪታዳ ታ አሙዋ ፖላና” ያግስ።

10 ሄሳዳ ኦꬅድ ክራም ሶሎሞነይ ኮይዳ ኬና ዝጋነ ፂዳ እሚስ። 11 ሶሎሞነይ ካዎ ኬꬃን ደእያ አሳይ ማና መላ 20,000 ኩንታለ ግስተነ 400,000 ልትሮ ሻማሆ ዛይተ ላይꬃን ላይꬃን ፓጮና ክራማስ እሚስ። 12 ጎዳይ ሶሎሞነስ እማና ግዳይሳዳ፥ እያዉ ጭንጫተꬅ እሚስ። ክራምነ ሶሎሞነይ ባንታ ግዶን ሳሮ ደእዶሶና፤ ኤንቲ ናምአይ ባንታ ግዶን ጫቅዶሶና።

13 ካዎይ ሶሎሞነይ እስራኤለ 30,000 ማዳ ኦይሳታ ዶርድ ከስስ። 14 አዶንራማ ጌተትያ አድያ ኤንታ ቦላ ሀላቃ ኦꬅድ ሹምስ። ሄ ኦሳንቾታ ታሙ ታሙ ሙኩላን ሻክድ፥ ሄꬑ ጩጋ ከስስ፤ እስ እስ ጩጋይ ታራን ታራን ብድ፥ እስ አጌና ልባኖሰን ኦꬃናዳነ ናምኡ አጌና ባንታ ሶን ዳናዳ ኦꬅስ። 15 ሶሎሞነስ ቶሆ ቶክያ 70,000 አሳትነ ሹቹ ቆእያ 80,000 አሳት ገዘ ቢታን ደኦሶና። 16 ኤንታ ቦላ ሀላቃ ግድድ ኦስስያ 3,300 አሳታ ሹምስ። 17 ካዋ ሶሎሞነ ኪታን፥ ፆሳ ኬꬃ ባሱዋስ ግዳና መላ ግታ ሹቻታ ቆእድ ጊግስዶሶና። 18 ሶሎሞነ አሳይነ ክራማ አሳይ ኩሸ ሂላ ኤረይሳት፥ ገባላ አሳራ ግድድ፥ ፆሳ ኬꬃ ኬፃናዉ ምꬅ ቃንፅድ፥ ሹቻ ቆእድነ ማስድ ጊግስዶሶና።

6

ፆሳ ኬꬃይ ኬፀትስ

1 እስራኤለ አሳይ ግብፀ ቢታፈ ከይዳ 480 ላይꬃን፥ ሶሎሞነይ እስራኤለ ቦላ ካዎትዳ ኦይዳንꬆ ላይꬃን፥ ዚፋ ጌተትያ ናምአንꬆ አጌናን፥ ሶሎሞነይ ጎዳ ፆሳ ኬꬅ ኬፃናዉ ዶምስ። 2 ሶሎሞነይ ኬፅዳ ፆሳ ኬꬃይ አዱሳተꬃይ ኡሱፑን ታሙ ዋꬋ፤ ጎምፓይ ላታሙ ዋꬋ፤ ጌሳይ ሀስታሙ ዋꬋ። 3 ፆሳ ኬꬅ ገልያ በሳን ደእያ ባራንዳ ጎምፓይ ፆሳ ኬꬃ ጎምፓ መላ ላታሙ ዋꬋ፤ ኬꬃ አዱሳተꬃይ ፆሳ ኬꬃ ገልያ በሳ ጋካናዉ ታሙ ዋꬋ። 4 ፆሳ ኬꬃስ ሶ ባጋራ ዳልጋ፥ ካረ ባጋራ ፁንꬃ ማስኮተት ደኦሶና። 5 ፆሳ ኬꬃ ማታን፥ ጌሻ በሳነ ኡባፋ ጌሻ በሳ ዩሹዋን ሀራ ፖቀ ኬፅስ፤ ሄ ዩሹዋን ክፍለታ ኬፅስ። 6 ኮይሮ ፖቅያ ጎምፓይ እቻሹ ዋꬋ፤ ናምአንꬆ ፖቅያ ጎምፓይ ኡሱፑን ዋꬋ፤ ሄꬓንꬆ ፖቅያ ጎምፓይ ላፑን ዋꬋ። እስ እስ ፖቅያ ጎዳይ ጋርሳ ባጋራ ደእያ ጎዳፐ ሌኦ። ጌሻ በሳ ካንꬅድ ገሎና መላ ፆሳ ኬꬃ ጎዳስ ካረ ባጋራ ተቀ ዎꬅስ።

7 ፆሳ ኬꬃይ ሹቻ ቆእያ በሳን ማሰትዳ ሹቻ ፃላላን ግምበትስ፤ ፆሳ ኬꬃይ ግምበትያ ዎደ ናርቃ፥ ካልታ፥ ዎይኮ ሀራ አይ ብራታ ግርስ ፆሳ ኬꬃን ስኤትቤና።

8 ጋርሳራ ደእያ ፖቅያ ገልያ ፐንገይ ፆሳ ኬꬃፈ ዱገሀ ባጋራ ደኤስ፤ ሄ በሳፈ ናምአንꬆ ፖቅያነ ሄꬓንꬆ ፖቅያ ባናዉ የꬍድ ከይያ ደꬃት ደኦሶና። 9 ሄሳዳ ኦꬅድ፥ ሶሎሞነይ ኬꬃ ኬፅድ ዉርስስ፤ ኮርንስያ ማሰትዳ ዝጋ ምꬃን ካምስ። 10 ፆሳ ኬꬃ ዩሹዋን ፖቀታ ኬፅድ ኦንግስ፤ ኤንታ እሱዋ እሱዋ ጌሳይ እቻሹ ዋꬋ ግድድ፥ ጎዳራ ዝጋ ምꬃን ኦይከትስ።

11 ጎዳይ ሶሎሞነኮ፥ 12 “ሀ ኔኒ ኬፅያ ፆሳ ኬꬃን፥ ኔኒ ታ አዋጁዋ ካልኮ፥ ታ ዎጋ ኦꬅኮ፥ ታ ኪታ ናግኮነ ታ ኪታ ኪተትኮ፥ ታኒ ነ አዋ ዳዊታስ እምዳ ኡፋይሳ ቃላ ነ ባጋራ ፖላና። 13 ታኒ እስራኤለ አሳ ግዶን ዳና፤ ታኒ ታ አሳ እስራኤለ አግከ” ያግስ። 14 ሶሎሞነይ ፆሳ ኬꬃ ኬፅድ ኦንግስ።

15 ፆሳ ኬꬃ ጋꬃ ባጋ ጎዳ፥ ዉይገፐ ብድ ካራ ጋካናዉ ማሰትዳ ዝጋ ምꬃን ካምስ፤ ዉይግያን ማሰትዳ ፂዳ ምꬅ ሂፅስ። 16 ፆሳ ኬꬃ ግዶን ኡባፈ ጌሻ በሳ መꬋናዉ ጉየ ባጋራ ላታሙ ዋꬋ ግድያ በሰ ሻክድ፥ ዉይገፐ ካራ ጋካናዉ ማሰትዳ ዝጋ ጎዳ ኤስስ። 17 ሄ ኡባፈ ጌሻ በሳፈ ስንꬃ ባጋራ ደእያ ዉይግያ አዱሳተꬃይ ኦይታሙ ዋꬋ። 18 ፆሳ ኬꬃ ሶ ባጋይ ጎሰነ ጪሻ ምስልያ መꬍዳ ማሰትዳ ዝጋ ምꬃን ካመትስ፤ ኡባይ ዝጋፐ ኦሰትስ፤ አይ ሹችካ በንተና።

19 ሶሎሞነይ ጎዳ ጫቆ ታቦትያ ዎꬃናዉ ፆሳ ኬꬃ ግዶን ኡባፈ ጌሻ በሳ ጊግስስ። 20 ኡባፈ ጌሻ በሳይ ላታሙ ዋꬋ አዱሰ፥ ላታሙ ዋꬋ ዳልጋነ ላታሙ ዋꬋ ꬎቃ። ሶሎሞነይ ሄ ኡባፈ ገሻ በሳ ጋꬃ ባጋ ዋላህ ባይና ዎርቀን ላንፅስ፤ ያርሾ በሳይ ማሰትዳ ዝጋ ምꬃን ካመትስ። 21 ሶሎሞነይ ፆሳ ኬꬃ ግዱዋ ዋላህ ባይና ዎርቀን ላንፅስ፤ ዎርቃን ላንፀትዳ ቆልአ ገልያ ፐንግያ ቦላ ያነ ሃነ ጋክያ ዎርቃ ሳንꬃላታ ቶልድ አሌቅስስ። 22 ኬꬃ ግዶ ባጋ ዎርቃን ላንፅስ፤ ኡባፈ ጌሻ በሳ ስንꬃን ደእያ ያርሾ በሳ ዎርቃን ላንፅስ።

23 ኡባፈ ጌሻ በሳን ዎꬃናዉ እሶይ እሶይ ታሙ ዋꬋ አዱቅያ ሻማሆፐ ኦሰትዳ ናምኡ ክሩበ ምስለታ ማስድ ጊግስስ። 24 ኮይሮ ክሩብያ ቀፈይ፥ እሶይ እቻሹ ዋꬋ፤ ናምአንꬆይ እቻሹ ዋꬋ፤ ኮይሮ ቀፍያ ፄራፐ ብድ ናምአንꬆ ቀፍያ ፄራ ጋካናዉ ታሙ ዋꬋ። 25 ናምአንꬆ ክሩበይ ታሙ ዋꬋ፤ ናምኡ ክሩበታ ሀኖታይነ መꬎይ እስ መላ። 26 እስ ክሩብያ ጌሳይ ታሙ ዋꬋ፤ ናምአንꬆ ክሩብያ ጌሳይ ሄሳ መላ። 27 ሶሎሞነይ ፆሳ ኬꬃን ደእያ ኡባፈ ጌሻ በሳን ክሩበታ ዎꬅስ። ኤንታ ቀፈይ ምጨትድ ኡትስ፤ እስ ክሩብያ ቀፈይ እስ ባጋ ጎዳ ቦችያ ዎደ፥ ሀንኮ ክሩብያ ቀፈይ ሀንኮ ባጋ ጎዳ ቦቼስ፤ ኤንታ ናምኣ ቀፈይ ሶ ግዶን እሶይ እሱዋ ቦቾሶና። 28 ሶሎሞነይ ክሩበታ ዎርቃን ላንፅስ።

29 ቆልአነ ዉይገ ጎዳ ኡባ ክሩበታ፥ ዛምባነ ጪሻ ምስለን አሌቅስስ። 30 ፆሳ ኬꬃ ግዶ ክፍልያ ዉይግያ ካረ ባጋ ክፍልያ ዉይግያ ዎርቃን ላንፅስ።

31 ኡባፈ ጌሻ በሳ ገልያ ፐንግያን ሻማሆ ምꬃፈ ሳንቃ ጊግስስ። ፐንገ ጎባነታስ እቻሹ ባጋራ ማዛነይ ደኤስ። 32 ሻማሆ ምꬃፈ ኦሰትዳ ናምኡ ሳንቃታ ቦላ ክሩበታ፥ ዛምባነ ጪሻ ምስለ ጊግስድ ሳንቃታ፥ ክሩበታነ ዛምባ ዎርቃን ላንፅስ። 33 ሄሳዳካ፥ ፆሳ ኬꬃ ገልያ ፐንግያ ሻማሆፐ ኦሰትዳ ኦይዱ ማዛነራ ደእያ ሳንቃ ጊግስስ። 34 እ ሄ ፐንግያ እስ እስ ሳንቃይ ግዶን ዳኮትድ ዶየትያ ናምኡ ሳንቃታ ከስስ። 35 ክሩበታ፥ ዛምባነ ጪሻ ምስለታ ኤንታ ቦላ ዎꬅስ፤ ኤንታ ቦላ ዎርቃ እስ ግና ኦꬅድ ላንፅስ።

36 ሶ ባጋራ ደእያ ዳባባ ግምብስ፤ ሄ ግምብያ ቦላ ማሰትዳ ሄꬑ ሹቹ፥ እሱዋ እሱዋ ቦላ ዎꬅድ፥ እስ ማሰትዳ ዝጋ ኤንታ ቦላ ዎꬅድ ግምብስ።

37 ፆሳ ኬꬃ ባሶይ ሶሎሞነይ ካዎትዳ ኦይዳንꬆ ላይꬃን፥ ዚፋ ጌተትያ ናምአንꬆ አጌናን ባሰትስ። 38 ሶሎሞነይ ካዎትዳ ታማነ እስንꬆ ላይꬃን፥ ቡላ ጌተትያ ሆስፑንꬆ አጌናን ፆሳ ኬꬃይ ሀልችዳይሳ መላ ኬፀትድ ዉርስ። ሶሎሞነይ ፆሳ ኬꬃ ላፑን ላይꬃን ኬፅድ ዉርስስ።

7

ሶሎሞነ ካዎ ጋꬎ

1 ሶሎሞነይ ባ ጋꬉዋ ታማነ ሄꬑ ላይꬃን ኬፅድ ዉርስስ። 2 “ልባኖሰ ዎራ ኬꬃ” ጌተትያ ኬꬃ ሶሎሞነይ ኬፅስ፤ ሄ ኬꬃ አዱሳተꬃይ ፄቱ ዋꬋ፤ ጎምፓይ እሻታሙ ዋꬋ፤ ጌሳይ ሀስታሙ ዋꬋ። ዝጋ ቱቀት ኦይዱ ማራን ኤቅዶሶና፤ ማሰትዳ ዝጋ ምꬃት ኤንታ ቦላ ዎꬍዶሶና፤ 3 ዝጋ ምꬃት ሄꬑ ማራን፥ እስ እስ ማራን ታማነ እቻሹ ምꬃት ደኦሶና፤ ኤንቲ ኩመꬅ ኦይታማነ እቻሻ። 4 ሄ ኬꬃስ ማስኮተት ሄꬑ ማራን ደኦሶና፤ ኤንቲ እሶይ እሱዋ ስንꬃን ደኦሶና። 5 ፐንገትነ ማስኮተት ኦይዱ ማዛነራ ደኦሶና፤ ማስኮተት ሄꬑ ማራን ግድድ፥ እሶይ እሱዋ ስንꬃን ደኦሶና።

6 ሶሎሞነይ፥ “ቱኡቀይ ኩምዳ ኬꬅ” ጌተትያ ኬꬅ ኬፅስ፤ ሄ ኬꬃ አዱሳተꬃይ እሻታሙ ዋꬋ፤ ጎምፓይ ሀስታሙ ዋꬋ። ሄ ኬꬃ ስንꬃን ዳሮ ቱቀን ዘምፕዳነ ቦላራ ካራን ካመትዳ ባራንድ ደኤስ። 7 ሶሎሞነይ ፕርዳ አራታይ ደእያ “ፕርዳ ኬꬅ” ኬፅስ፤ ሄ ኬꬃይ ዉይገፐ ብድ ካራ ጋካናዉ ዝጋን ካመትድ ኡትስ። 8 ፕርዳ ኬꬃፈ ጉየ ባጋራ ደእያ ሀራ ዳባባን ባዉ ዳናዉ ካዎ ጋꬎ ሀንኮ ኬꬃታዳ ኦꬅድ ኬፅስ። ባ ማቸ፥ ግብፀ ካዋ ናኤስ፥ ሄ ኬꬃ መላ ሀራ ኬ ኬፅስ።

9 ሀ ኬꬃት ኡባይ፥ ካረፐ ዶምድ ድርሳፈ ሶራ ደእያ ግታ ጉታራ ጋካናዉ፥ ባሱዋፐ ዶምድ ካራ ጋካናዉ፥ ልክድ ማስዳነ ሶራነ ካረራ ጊግስዳ ሎኦ ሹቻን ኦሰትዶሶና። 10 ግምበይ ሂፀትዳይ ታሙ ዋꬋ ዎይኮ ሆስፑን ዋꬋ ግድያ ሎኦ ማሰትዳ ግታ ሹቻና። 11 ቦላ ባጋራ ልከትድ ማሰትዳ ሎኦ ሹችነ ዝጋ ምꬅ ደኤስ። 12 ግታ ዳባባ ዩሹዋን ደእያ ግምበይ ፆሳ ኬꬃዳነ ባራንዳዳ ማሰትዳ ሄꬑ ሹቹ፥ እሱዋ እሱዋ ቦላ ዎꬅድ፥ እስ ማሰትዳ ዝጋ ኤንታ ቦላ ዎꬅድ ግምብስ።

ፆሳ ኬꬃ ሚሸታ

13 ካዎይ ሶሎሞነይ፥ ክራማ ጌተትያ አድያ ፅሮሳፐ ኤህስ። 14 ክራማ አይያ አምኦ፤ እያ ንፍታለመ ኮቸ። እያ አዋይ ፅሮሳ አስ። ክራም ናሰ ብራታ ቆፅያ ሂል ደእያ አሰ፤ እ ናሰ ብራታ ቆፅድ ኦꬅያባን ዳሮ ሎህዳ አስ፤ እ ሶሎሞነኮ ይድ እያ ኦሶ ኡባ ኦꬅስ።

15 ክራም እሱዋ እሱዋ ጌሳይ ታማነ ሆስፑን ዋꬋ አዱቅድ፥ ዩሾይ ታማነ ናምኡ ዋꬋ ዳልግዳ ናምኡ ቱሳታ ናሰ ብራታ ሴርስድ ከስስ። ሄ ቱሳ ኦርደተꬃይ ኦይዱ ብራ። ናምአንꬆ ቱቀይካ ሄሳ መላ። 16 ሄሳዳካ፥ ቱሳታ ሁጰን ዎꬃናዉ ናምኡ ጉምቦታ ናሰ ብራታ ሼሽድ፥ መꬍስ፤ እስ እስ ጉምቦይ እቻሹ ዋꬋ አዱቄስ። 17 ቱኡሳ ሁጰን ደእያ እስ እስ ጉምቦታ ግተዳ ኦꬅዳ ላፑን ሳንꬃላታ ኦꬅስ። 18 ቱሳታ ፄራን ደእያ ጉምቦታ አሌቅሳናዉ ናምኡ ማራን ኦሮማነ ምስለ አሌቅስስ። 19 ባራንዳን ኤቅዳ ቱሳታ ቦላ ደእያ ጉምቦት ጪሻ መꬎን አሌቀትዶሶና፤ ኤንታ ጌሳይ ኦይዱ ዋꬋ። 20 ናምኡ ቱቀታ ሁጰን ደእያ ጉምቦታን ገርቶ ግድድ ኡትዳ በሳፈ ቦላ ባጋራ፥ ሳንꬃላታ ግትያ ካልድ፥ ናምኡ ፄቱ ኦሮማነ ምስለት ናምኡ ማራን ዩይ አꬍድ ደኦሶና። 21 ክራም ሄ ናምኡ ቱሳታ ፆሳ ኬꬃ ባራንዳ ማታን ኤስስ። ኡሻቻ ባጋራ ኤቅዳ ቱሳ ያክና ግድ ሱንꬅስ፤ ሀድርሳ ባጋራ ኤቅዳ ቱሳ ቦኤዛ ግድ ሱንꬅስ። 22 ቱሳታ ሁጰን ደእያ ጉምቦት ጪሸ ዳንድ መትዶሶና። ሄሳዳ ሀንድ ቱሳታ ኦሶይ ፖለትስ።

23 ክራም አባ ሳንያ ጌተትያ እስ ዳሮ ግታ ሳንያ ናሰ ብራታ ሼሽድ መꬍስ። ሄ አባ ሳንያ ዶናይ ሀ ጋፃፐ ያ ጋፃ ጋካናዉ ታሙ ዋꬋ፤ ጌሳይ እቻሹ ዋꬋ፤ ዩሾይ ሀስታሙ ዋꬋ። 24 አባ ሳንያ ዶናን ካረ ባጋራ ዝቅ ግድ፥ እያራ ኦይከትድ መትዳ ጎሰ ምስለት ደኦሶና፤ ሄ ጎሰታ ምስለት ናምኡ ማራን፥ እስ እስ ዋꬋን ታማይ ታማይ ዩይ አꬍድ ሹየትዶሶና።

25 አባ ሳነይ ናሰ ብራታፐ መትዳ ታማነ ናምኡ ቦራታ ምስለታ ዞኩዋን ኡትስ። ቦራ ምስለታፐ ሄꬓት ፑደሀ ባጋ፥ ሄꬓት ዶሎሀ ባጋ፥ ሄꬓት ዱገሀ ባጋ፥ ሄꬓት ዉሎሀ ባጋ ስሚድ ፄሎሶና። አባ ሳነይ ኤንታ ቦላ ኡትስ። 26 አባ ሳነይ ኦይዱ ብራ ኦርደ፤ እያ ዶናይ ዋንጫ ዶና መላ፤ ጪሸ ዳኔስ። አባ ሳነይ ኦይታማነ እቻሹ ሙኩሉ ልትሮ ግድያ ሃ ኦይኬስ።

27 ክራም ታሙ ጋረታ ናሰ ብራታፐ መꬍስ። ሄ ጋረት እሶይ እሶይ ኦይዱ ዋꬋ አዱሰ፤ ኦይዱ ዋꬋ ዳልጋነ ሄꬑ ዋꬋ ꬎቃ። 28 ሄ ጋረት ሀይሳዳ ኦሰትዶሶና፤ ፑደ ኤቅዳ ኦይዱ ብራታ ቦላ ፕድ ግዳ ሎቸ ናሰ ብራታት ኦይከትድ ኡትዶሶና። 29 ሄ ብራታ ቦላ ጋሞ፥ ቦርነ ክሩበ ምስለት ደኦሶና፤ ጋሞነ ቦራ ምስለታፐ ሁጰራነ ቶሆራ ደእያ ብራታታ ቦላ ቆፅድ መꬍዳ ጪሻ ኤንጩርሳ ምስለት ደኦሶና። 30 እስ እስ ጋርያስ ናሰ ብራታፐ ኦꬅዳ ኦይዱ ገርቶትነ ገርቶታ ጋꬅድ ዋፅያ ናሰ ብራታ ካሶት ደኦሶና። ሄሳዳካ፥ ኦይዱ ማዛነን ከርያ ዘምፕስያባት ደኦሶና። ሄ ዘምፕስያባት ጪሻ ኤንጩርሳ ምስለታን አሌቀትድ ኡትዶሶና። 31 ጋርያ ዘምፕስያ ሚሸታ ሁጰን ገርቶት ኡትዳ ዶያ በሲ ደኤስ፤ ሄ ዶያይ ጋርያ ፄራፐ ፑደ እስ ዋꬋ ꬎቁ ግድ፥ ዱገ ታካꬎ ዝቅ ግድ መትስ። ሄ ዶያ በሳ ዶና ዩሾይ ምስለን አሌቀትስ። 32 ገርቶታ ጌሳይ እስ ዋꬋነ ታካꬎ፤ ገርቶት ሎቸ ናሰ ብራታታስ ጋርሳ ባጋራ ደኦሶና። ገርቶት ኦይከትድ ኡትዳ ካሶት ጋርያራ ኦይከትድ ኡትዶሶና። 33 ገርቶት ኦላ ፓራ ጋረ ገርቶታ መላ መትዶሶና፤ ገርቶታ ጋꬅድ ኦይክያ ካሶት፥ ማጫራትነ ኤንታ ኦይክያ ሚሸት ኡባይ ናሰ ብራታፐ ኦሰትዶሶና። 34 ሄ ጋረታ ኡባ ማዛነታስ ኤንታ ቶሆሶራ ቶሆሶራ ኤንታራ እሶ ግድድ ኦይከትዳ ናሰ ብራታፐ ኦሰትዳ ዘምፖት ደኦሶና። 35 እስ እስ ጋርያ ሁጰ ባጋ ዩሹዋን ታካꬎ አዱቅያ ክርክሮይ ደኤስ፤ ዘምፖትነ ሎቸ ናሰ ብራታት ጋርያራ ኦይከትድ፥ እሶ ግድድ ኦሰትዶሶና። 36 ሀ ዘምፖታፐነ ሎቸ ናሰ ብራታታፐ ግዶን ደእያ ዶያ በሳ ኡባይ ክሩበን፥ ጋሞንነ ዛምባ ምስለተን አሌቀትድ ኡትዶሶና፤ ኤንታ ዩሾይ ጪሻ ኤንጩርሳ ምስለን አሌቀትድ ኡትስ። 37 ህዛ ታሙ ጋረት ሀይሳዳ ኦሰትዶሶና፤ ኤንታ ላንፅዳ ሚሸይ እስኖ ግድያ ግሾ ኤንታ ጌሳይነ ኤንታ መꬎይ እስ መላ።

38 ክራም ሜጨትያ ታሙ ከረታ ናሰ ብራታፐ መꬍስ፤ እስ እስ ከርያ ጎምፓይ ኦይዱ ዋꬋ ዳልጋ ግድድ፥ ሆስፑን ፄቱ ልትሮ ሃ ኦይኬስ፤ ታሙ ጋረታስ ሁጰን ሁጰን እስ እስ ሜጨትያ ከረይ ደኤስ። 39 ክራም እቻሹ ጋረታ ፆሳ ኬꬃፈ ፑደሀ ባጋራ፥ እቻሹ ጋረታ ፆሳ ኬꬃፈ ዱገሀ ባጋራ ዎꬅስ፤ ናሰ ብራታፐ ኦሰትዳ አባ ሳንያ ፆሳ ኬꬃፈ ዱገሀ ዶሎሀ ባጋ ዛሪድ ኤስስ።

40 ክራም ቃጰታ፥ አካፋታነ ፃሮታ መꬍስ፤ ያትድ ካዋ ሶሎሞነስ ፆሳ ኬꬃ ኦሱዋ ኦꬅድ ፖልስ። 41 እ ኦꬅዳ ኦሶት፥ ናምኡ ቱሳታ፥ ቱሳታ ሁጰን ደእያ ሳነ ዳንያ ናምኡ ጉምቦታ፥ ቱሳታ ቦላ ደእያ ናምኡ ጉምቦታ አሌቅስያ ናምኡ ሳንꬃላታታ፥ 42 እስ እስ ጉምቡዋ ቦላ ናምኡ ማራን ናሰ ብራታፐ ኦሰትዳ እስ እስ ፄቱ ኦሮማነ ምስለታ፥ ኩምꬅ ኦይዱ ፄቱ ኦሮማነ ምስለታ፥

43 ታሙ ጋረታ፥ ጋረታ ቦላ ኡትያ ታሙ ሜቻ ከረታ፥

44 አባነ እያ ካትስያ ታማነ ናምኡ ቦራ ምስለታ፥

45 ከረታ፥ አካፋታነ ፃሮታ።

ክራም ካዋ ሶሎሞነስ ፆሳ ኬꬃ ኦሱዋስ መꬍዳ ሚሸታ ኡባ ቁሸትዳ ናሰ ብራታፐ መꬍስ። 46 ካዎይ ሶሎሞነይ ሱኮታፐነ ፃርታናፐ ግዶን፥ ዮርዳኖሰ ደንባን ደእያ፥ ናሰ ብራታ ሼሽያ በሳን ሀይሳታ ኦስስስ። 47 ናሰ ብራታፐ ኦሰትዳ ሚሸይ ዳሮ ግድዳ ግሾ፥ ሶሎሞነይ እያ ማዛንስቤና፤ ሄሳ ግሾ፥ አይ መላ ዴፅያኮ ልከይ ኤረትቤና።

48 ሶሎሞነይ ፆሳ ኬꬃ ግዶን ደእያ ሚሸታ ኡባ ዎርቃፈ መꬍስስ። ሄሳትካ፥ ዎርቃፈ ኦሰትዳ ያርሾ በሳ፥ ጎዳ ስንꬃን ዎꬅያ ኡይꬃይ ኡትያ ፃርጴዛ፥ 49 ኡባፈ ጌሻ በሳፈ ስንꬃን ኡሻቻ ባጋራነ ሀድርሳ ባጋራ ኤቅዳ እቻሹ እቻሹ ፆምፐ ዎꬅያ ኮጫታ፥ ጪሻታ፥ ፆምፐታነ ቃጰታ፥ 50 ፁአታ፥ ፆምፐ ቶይስያባታ፥ ፃሮታ፥ እፃነ ጩይስያባታ፥ ታማ ኤክያ ሚሸታ፥ ኡባፈ ጌሻ በሳ ቆልአ ፐንገታነ ፆሳ ኬꬃ ካረ ባጋ ፐንገታ ኦይክዳ ማፃፈታ። ሀ ሚሸት ኡባይ ዋላህ ባይና ዎርቃፈ ኦሰትዶሶና።

51 ካዎይ ሶሎሞነይ ፆሳ ኬꬃ ኦሱዋ ኡባ ፖልዳፐ ጉየ፥ እያ አዋይ ዳዊቲ ጎዳስ ዱማይድ ዎꬅዳ ብራ፥ ዎርቃነ ሀራ ሚሸታ ኡባ ኤህድ፥ ፆሳ ኬꬃ ሻሎ ምንጅያ ኬꬃን ዎꬅስ።

8

ታቦተይ ፆሳ ኬꬅ ገልስ

(2 ታር 5:2—6:2)

1 ሄሳፈ ጉየ፥ ካዎይ ሶሎሞነይ ጎዳ ታቦትያ ዳዊታ ካታማፐ፥ ፅዮነፐ ከስድ፥ ፆሳ ኬꬅ ኤሀናዉ እስራኤለ ጭማታ፥ ኮቻታ ሀላቃታነ እስራኤለ ሶ አሳታ ካለይሳታ የሩሳላመ ካታማን ሺሽስ። 2 ኤታንማ ጌተትያ ላፑንꬃ አጌናን፥ ሻቃራ ባለይ ቦንቸትያ ዎደ እስራኤለ አሳ ኡባይ ካዋ ሶሎሞነኮ ሺቅዶሶና።

3 እስራኤለ ጭማት ኡባይ ሺቅን፥ ካህነት ታቦትያ ደንꬅዶሶና። 4 ሌወትነ ካህነት፥ ጎዳ ታቦትያ፥ ዱንካንያነ እያ ግዶን ደእያ ጌሻ ሚሸታ ኡባ ቶክድ ኤህዶሶና። 5 ካዎይ ሶሎሞነይነ እያራ ደእያ እስራኤለ አሳይ ታቦትያ ስንꬃን ሺቅድ፥ ታይባናዉ ዳንዳኤቶና ዳሮ ዶርሰነ መሄ ያርሽዶሶና።

6 ሄሳፈ ጉየ፥ ካህነት ጎዳ ጫቆ ታቦትያ ፆሳ ኬꬃን ኡባፈ ጌሻ በሳ ኤህድ፥ ክሩበታ ቀፈታፐ ጋርሳ ባጋራ ዎꬅዶሶና። 7 ምጨትድ ኡትዳ ክሩበታ ቀፈት ታቦትያነ ታቦትያ ቶክያ ካሶታ ካምዶሶና። 8 ካሶት ዳሮ አዱሰ ግድያ ግሾ ኤንታ ፄራይ ኡባፈ ጌሻ በሳ ስንꬃን ቆንጨን በንቶሶና። ሽን ጌሻ በሳፈ ካረራ በንታናዉ ዳንዳኤና። ኤንቲ ሀች ጋካናዉ ሄ በሳን ደኦሶና። 9 እስራኤለ አሳይ ግብፀ ቢታፈ ከይዳ ዎደ ጎዳይ ኤንታራ ጫቅዳ ኮሬባ ዙማን ሙሰይ ዎꬅዳ ናምኡ ሎቸ ሹቻታ ፃላላፐ አትሽን፥ ታቦትያ ግዶን ሀራባይ አይብካ ባዋ።

10 ካህነት ፆሳ ኬꬃፈ ከይዳ ዎደ ፆሳ ኬꬃይ ሻራን ኩምስ። 11 ሄ ሻራ ጋሶን ካህነት ባንታ ኦሱዋ ኦꬃናዉ ዳንዳእቦኮና፤ ጎዳ ቦንቾይ ፆሳ ኬꬃ ኩምስ።

12 ሄሳፈ ጉየ፥ ሶሎሞነይ፥ “አቤት ጎዳዉ፥ ኔኒ፥ ‘ታኒ ꬉማ ሻራን ዳና’ ያጋዳሳ። 13 ታኒ ነዉ ቦንቾ ኬꬅ፥ መርናዉ ኔኒ ያን ዳና በሲ ኬፃስ” ያግስ።

14 እስራኤለ ማባራይ ኩመꬅ ያን ኤቅዳሽን፥ ካዎይ ኤንታኮ ስሚድ፥ ሀይሳዳ ያግድ ኤንታዉ ዎስስ።

15 “ጎዳይ እስራኤለ ፆሳይ ጋላተቶ! ታ አዋ ዳዊታስ ባ ዶናን ኦድዳ ኡፋይሳ ቃላ ባ ኩሸን ፖልስ። እ ኦድዳ ኡፋይሳ ቃላይ፥ 16 ‘ታኒ ታ አሳ፥ እስራኤለ ግብፀፈ ከስዳ ጋላሳፐ ዶምን፥ ታ ሱንꬃይ እያን ዳና መላ ኬ ኬፃናዉ እስራኤለ ኮቻታ ግዶን እስ ካታማካ ዶራብከ። ሽን ታ አሳ እስራኤለ ካለꬃና መላ ታኒ ዳዊታ ዶራስ’ ያግስ።

17 “ታ አዋይ ዳዊቲ፥ ጎዳ እስራኤለ ፆሳ ሱንꬃስ ኬ ኬፃናዉ ባ ዎዛናን ቆፕስ። 18 ሽን ጎዳይ፥ ታ አዋ ዳዊታኮ፥ ‘ኔኒ ታ ሱንꬃስ ኬ ኬፃናዉ ነ ዎዛናን ቆፕዳ ግሾ ሎኦባ ኦꬃዳሳ። 19 ግዶሽን፥ ኬ ኬፃናይ ነና ግዳካ፤ ታ ሱንꬃስ ኬ ኬፃናይ ነ ጉልባታፐ የለታና ነ ናኣ’ ያግስ።

20 “ጎዳይ ገልዳ ባ ኡፋይሳ ቃላ ፖልስ። ጎዳይ ካሰ ገልዳ ኡፋይሳ ቃላዳ ታኒ ታ አዋ ዳዊታ በሳን ካዎታስ፤ እስራኤለ ካዎተꬃ አራታን ኡታስ። ጎዳ እስራኤለ ፆሳ ሱንꬃስ ኬ ኬፃስ። 21 ጎዳይ ኑ አዋታ ግብፀፈ ከስዳ ዎደ ኤንታራ ጫቅዳ ጫቆ ታቦትያ ዎꬃና በሲ ጊግሳስ” ያግስ።

ሶሎሞነ ዎሳ

(2 ታር 6:12-42)

22 ሄሳፈ ጉየ፥ ሶሎሞነይ ጎዳ ያርሾ በሳ ስንꬃን፥ ኩመꬃ እስራኤለ ማባራ ግዶን ኤቅድ፥ ባ ኩሽያ ምጭድ፥ 23 ሀይሳዳ ያግድ ዎስስ፤ “አቤት ጎዳዉ፥ እስራኤለ ፆሳዉ፥ ቦላ ሳሉዋን ጋርሳ ሳአን ነ መላ ፆሲ ባዋ። ኔኒ ነ ጫቁዋ ናጋሳ። ባ ኩመꬃ ዎዛናን ነ ስንꬃን ሄመትያ ነ አይለታ ነ መርና ሲቁዋን ዶሳዳሳ። 24 ነ አይልያስ፥ ታ አዋ ዳዊታስ፥ ኔኒ ኦꬃና ጋዳ ገልዳ ቃላ ናጋዳሳ። ኔኒ ካሰ ነ ዶናን ኦድዳይሳ ሀች ነ ኩሸን ፖላዳሳ።

25 “ሀእካ ጎዳዉ፥ እስራኤለ ፆሳዉ፥ ኔኒ ነ አይልያስ፥ ታ አዋ ዳዊታስ፥ ‘ኔኒ ታ ስንꬃን ሄመትዳይሳዳ ነ ናይትካ ታ ስንꬃን ሄመትድ ባንታ ኦግያ ናግኮ፥ ታ ስንꬃን እስራኤለ ካዎተꬃ አራታን ኡትያ አስ ኔኒ ꬋያካ’ ያግዳ ቃላ ፖላ። 26 አቤት እስራኤለ ፆሳዉ፥ ኔኒ ነ አይልያስ፥ ታ አዋ ዳዊታስ ገልዳ ነ ቃላ ሀእካ ፖላ።

27 “ሽን ፆሳይ ቱማ ሳአን ዳነዬ? ሄኮ፥ ሳሎት፥ ኡባፈ ꬎቃ ሳሎይካ ነና ኦይካናዉ ዳንዳኤና። ያትን፥ ታኒ ኬፅዳ ኬꬃይ ነዉ አይ መላ ጉፃንደሻ! 28 ግዶሽን፥ አቤት ጎዳዉ፥ ታ ፆሳዉ፥ ታኒ ነ አይለይ ሀች ዎስያ ዎሳነ ዋሱዋ ስአ። 29 ‘ታ ሱንꬃይ ሄ በሳን ዳና’ ግዳ ሀ ኬꬃ ነ አይፈይ ቃማነ ጋላስ ፄሎ። ታኒ ነ አይለይ ሀ በሳኮ ስማዳ ዎስያ ዎሳ ስአ። 30 ታኒ ነ አይለይነ ነ አሳይ እስራኤለይ፥ ሀ ፆሳ ኬꬃኮ ስሚድ፥ ዎስያ ዎሳ ስአ። ነ ደእያ በሳን ሳሎን ስአዳ ኑስ አቶ ያጋ።

31 “እስ አስ ባ ላግያ ቆህድ፥ ቆሀብከ ግድ ካድን፥ እያ ጫቅሳናዉ ፆሳ ኬꬅ ኤህን፥ እያ ግዶን ደእያ ያርሾ በሳ ስንꬃን እ ጫቅኮ፥ 32 ኔኒ ሳሎን ስአዳ ኦꬃ። ነ አይለታ ግዶን ፕርዳ። ናቅዳ ኡራ ቦላ ፕርዳዳ፥ እ ኦꬅዳባ እያ ቦላ ዛራ፤ ፅሉዋስ ፕርዳዳ እያ ፅሎተꬃ ቆንጭሳ።

33 “ነ አሳይ እስራኤለይ ነ ቦላ ናጋራ ኦꬅዳ ግሾ ባንታ ሞርከታን ፆነትድ፥ ኔኮ ስሚድ ነ ሱንꬃ ፄግኮ፥ ሀ ኬꬃን ነና ዎስኮነ ኔኮ ዋስኮ፥ 34 ኔኒ ሳሎን ስአ። ነ አሳ እስራኤለ ናጋራ አቶ ጋ፤ ያታዳ ኔኒ ካሰ ኤንታ ማይዛታስ እምዳ ቢታ ኤንታ ጉየ ዛራ።

35 “ነ አሳይ ነ ቦላ ናጋራ ኦꬅዳ ግሾ ሳሎይ ጎርደትን፥ እር ቡኮና እፅን፥ ኤንቲ ሀ በሳ ስሚድ፥ ዎስኮነ ኔኒ ኤንታ ኡንኤꬅዳ ግሾ ነ ሱንꬃ ፄግድ፥ ባንታ ናጋራፐ ስምኮ ኔኒ ሳሎን ስአ። 36 ነ አይለታ፥ እስራኤለ ናጋራ አቶ ጋ። ኤንቲ ሄመታናዉ በሲያ ሎኦ ኦግያ ኤንታ ታማርሳ፤ ነ አሳ ላትስዳ ቢታን እራ ቡክሳ።

37 “ቢታ ቦላ ኮሽ ዎይኮ ጋዶይ ያ ዎደ፥ ጫርኮይ ካꬃ ሾጭድ ዎይኮ ሀርመይ ꬋይስያ ዎደ፥ ቦለይ ዎይኮ ጉምቡሮይ ቢታ ቦላ ያ ዎደ፥ ሞርከይ ኤንታ ካታማታ ተቅያ ዎደ፥ ጋዶይነ ሀርገይ ያ ዎደ፥ 38 ነ አሳ እስራኤለፐ ኦንካ ነና ዎስኮነ ኔኮ ዋስኮ ቃስ አይ አስካ ባ ዎዛናን ኡንኤትድ ሀ ፆሳ ኬꬃኮ ስሚድ ባ ኩሽያ ምጭኮ፥ 39 ነ ደእያ በሳን ሳሎን ስአ። ኤንታ ናጋራ አቶ ጋ፤ ኤንታ ማዳ። ኔኒ አሳ ዎዛና ኤረይሳዳ አሳ ኡባስ እያ ኦሱዋዳ ኦሱዋዳ እማ። አሳ ኡባ ዎዛና ኤረይ ነ ፃላላ። 40 ያንኮ፥ ኔኒ ኑ ማይዛታስ እምዳ ቢታን ደእያ ዎደ ኡባን ኤንቲ ነዉ ያያና።

41 “ነ አሳ እስራኤለፐ ግዶናሽን፥ አላጋ ቢታ አሳይ፥ ነ ግታ ሱንꬃ ግሾ ሃሆ ቢታፈ ይዳ አስ ደእኮ፥ 42 ነ ግታ ሱንꬃ ስእድ፥ ሃሆ ቢታፈ ይድ፥ ሀ ፆሳ ኬꬃኮ ስሚድ ነና ዎስኮ፥ 43 ኔኒ ደእያ በሳን ሳሎን ስአ። ነ አሳት፥ እስራኤለት ኤረይሳዳ ሳአን ደእያ አሳ ኡባይ ነ ሱንꬃ ኤራና መላነ ነዉ ያያና መላ፥ ታኒ ኬፅዳ ሀ ፆሳ ኬꬃይ ነና ጎይንያ በሲ ግደይሳ ኤንቲ ኤራና መላ አላጋ ቢታ አሳይ ዎስያባ ኤንታዉ ፖላ።

44 “ነ አሳት ባንታ ሞርከታ ኦላና መላ ነ ኪትዳ በሳ ብድ፥ ኤንቲ ኔኒ ዶርዳ ሀ ካታማኮነ ታኒ ነ ሱንꬃስ ኬፅዳ ኬꬃኮ ስሚድ ጎዳ ነና ዎስኮ፥ 45 ኤንታ ዎሳነ ዋሱዋ ሳሎን ስአዳ ኤንታዉ ፆኖ እማ።

46 “ናጋራ ኦꬆና አስ ባይና ግሾ ኤንቲ ነ ቦላ ናጋራ ኦꬅን፥ ኔኒ ኤንታ ሀንቀታዳ ሞርከታስ አꬃዳ እምን፥ ሞርከት ኤንታ ድእድ፥ ሃሆ ግድን ማታ በሲ ኤፍኮካ፥ 47 ኤንቲ ሄ ድኤትዳ ቢታን ደእሸ፥ ባንታ ዎዛናን ናጋራፐ ስምኮ፥ ሄ ድኤትዳ ቢታን ደእሸ፥ ‘ኑኒ ናጋራ ኦꬅዳ፤ ኑኒ ባልዳ፤ ኑኒ ኢታ ሀንዳ’ ያግድ ኔኮ ዋስኮ፥ 48 ኤንታና ድእድ ኤፍዳ ሞርከታ ቢታን ደእሸ፥ ባንታ ኩመꬃ ዎዛናንነ ባንታ ኩመꬃ ቆፋን ኔኮ ስምኮ፥ ኔኒ ኤንታ ማይዛታስ እምዳ ኤንታ ቢታኮ፥ ነ ዶርዳ ካታማኮነ ታኒ ነ ሱንꬃስ ኬፅዳ ኬꬃኮ ስሚድ፥ ነና ዎስኮ፥ 49 ኤንታ ዎሳነ ኤንታ ዋሱዋ ነ ደእያ በሳን ሳሎን ስአዳ ኤንታዉ ፕርዳ። 50 ነ አሳይ ነ ቦላ ኦꬅዳ ናጋራነ ቆህዳ ቆሁዋ አቶ ጋ፤ ኤንታ ድእድ ኤፍዳ አሳት ኤንታዉ ቃታና መላ ኦꬃ። 51 ኤንቲ፥ ብራታ ሴርስያ ጮጨ ታማዳ ፁግያ ግብፀ ቢታፈ ኔኒ ከስዳ ነ አሳታነ ነ ቡዞ ላታታ።

52 “ታኒ ነ አይለይነ ነ አሳይ እስራኤለይ ዎስያ ዎሳ ነ አይፈይ ፄሎ። ኤንቲ ዋስያ ዎደ አዉደካ ኔኒ ኤንታ አላ። 53 አቤት ጎዳዉ፥ ፆሳዉ፥ ኔኒ ካሰ ኑ አዋታ ግብፀፈ ከስያ ዎደ ነ አይልያ ሙሰ ባጋራ ኦድዳይሳዳ ኤንታ ሳአን ደእያ ካዎተꬃታ ኡባ ግዶፈ ነዉ ቡዞ ኦꬃናዉ ዱማይዳ ደረ” ያግድ ዎስስ።

54 ሶሎሞነይ ዎሳ ፖልዳፐ ጉየ፥ ባ ኩሽያ ምጭድ ያርሾ በሳ ስንꬃን ጉልባትዳ በሳፈ ደንድ ኤቅስ። 55 እስራኤለ ማባራ ኡባ ባ ቃላ ꬎቁ ኦꬅድ ሀይሳዳ ያግድ አንጅስ፤ 56 “ባ ገልዳ ቃላዳ ባ አሳ እስራኤለ ሸምፕስዳ ጎዳይ ጋላተቶ፤ እ ባ አይልያ ሙሰ ባጋራ እምዳ ሎኦ ኡፋይሳ ቃላ ኡባይ ፖለትስ። 57 ጎዳይ ኑ ፆሳይ ካሰ ኑ አዋታራ ደእዳይሳዳ ኑራካ ደኦ፤ እ ኑና ኩመꬅ አገና፤ የገና። 58 ኑኒ እያ ኦገታን ሄመታና መላነ እ ኑ አዋታስ እምዳ ኪታነ ዎጋ ናጋና መላ ኑ ዎዛና ባኮ ዛሮ። 59 ጋላስ ጋላስ ኑስ ኮሽያባ እማናዉ ጎዳይ ታና ባ አይልያነ ባ አሳ እስራኤለ ማዳና መላ፥ ታኒ ጎዳ ስንꬃን ዎስዳ ዎሳት ቃማነ ጋላስ ጎዳኮ፥ ኑ ፆሳኮ፥ ሺቆ። 60 ሄሳን፥ ሳአን ደእያ አሳ ኡባይ ጎዳይ ፆሰ ግደይሳነ እያፐ አትሽን፥ ሀራ ፆሲ ባይናይሳ ኤራና። 61 ሀች ህንተ ኦꬅዳይሳዳ ህንተ እያ ዎጋዳ እያዉ ኪተታናዉ ህንተ ዎዛናይ ጎዳስ፥ ኑ ፆሳስ አማነተይሳ ግዶ” ያግድ አንጅስ።

ፆሳ ኬꬃ አንጅሶ

(2 ታር 7:4-10)

62 ሄሳፈ ጉየ ካዎይነ እስራኤለ አሳ ኡባይ እስፈ ጎዳ ስንꬃን ያርሾ ያርሽዶሶና። 63 ሶሎሞነይ ጎዳስ እስፈተꬃ ያርሾ ያርሻናዉ 22,000 ቦራታነ 120,000 ዶርሳታ ሺሽስ። ሄሳዳ ኦꬅድ ካዎይነ እስራኤለ አሳ ኡባይ ጎዳ ኬꬃ አንጅስዶሶና። 64 ካዎይ ሶሎሞነይ ፆሳ ኬꬃ ስንꬃን ደእያ ዳባባ ግዶ ክፍልያ ሄ ጋላስ ዱማይስ። ሄ በሳን ፁሳ ያርሾ፥ ካꬃ ያርሾነ እስፈተꬃ ያርሹዋፈ ሞꬉዋ ያርሽስ። እ ሄሳ ኦꬅዳይ ጎዳ ስንꬃን ደእያ ናሰ ብራታፐ ኦሰትዳ ያርሾ በሳይ ፁሳ ያርሾ፥ ካꬃ ያርሾነ እስፈተꬃ ያርሹዋፈ ሞꬉዋ ያርሻናዉ ጉፅዳ ግሾሳ።

65 ሄ ዎደ ሶሎሞነይነ እስራኤለ አሳ ኡባይ ላፑን ጋላስ ሻቃራ ባኣለ ቦንችዶሶና፤ እስራኤለ ዛዋን ሀማታ ፕኑዋፐ ብድ ግብፀ ሻፋ ጋካናዉ ደእያ ዳሮ አሳይ ጎዳ ስንꬃን ባኣለ ቦንቻናዉ ሺቅስ። 66 ዎንተꬃ ጋላስ ካዎይ አሳ ሞይዝስ፤ አሳይ ካዋ አንጅድ፥ ጎዳይ ባ አይልያ ዳዊታስነ ባ አሳ እስራኤለስ ኦꬅዳ ኬሀተꬃን ዎዛናፐ ኡፋይትሸ ባ ሶ ባ ሶ ብስ።

9

ፆሳይ ሶሎሞነስ ዛሪድ ቆንጭስ

(2 ታር 7:11-22)

1 ሶሎሞነይ ፆሳ ኬꬃነ ካዎ ጋꬎ ኬፅድ ዉርስዳ ዎደ ባ ዎዛናን ኦꬃናዉ አሞትዳ ኡባ ፖልዳፐ ጉየ፥ 2 ጋባኦናን ካሰ ቆንጭዳይሳዳ ጎዳይ ዛሪድ እያዉ ቆንጭስ።

3 ጎዳይ፥ “ኔኒ ታ ስንꬃን ዎስዳ ዎሳነ ዋሱዋ ታኒ ስአስ። ኔኒ ኬፅዳ ኬꬃይ መርናዉ ታ ሱንꬃይ እያን ፄገታና መላ ኦꬃዳ ጌሻስ። ታ አይፈይነ ታ ዎዛናይ ኡባ ዎደ ያን ዳና። 4 ሽን ኔኒ ነ አዋይ ዳዊቲ ሄመትዳይሳዳ ቦረይ ባይና ሱረተꬃን ታ ስንꬃን ሄመትኮ፥ ታ ኪታ ኡባ ኦꬅኮነ ታ ዎጋነ ታ ህግያ ናግኮ፥ 5 ታኒ ነ አዋ ዳዊታስ፥ ‘እስራኤለ ካዎተꬃ አራታን ኡትያ አስ ኔኒ ኩመꬅ ꬋያካ’ ” ግዳይሳዳ ነ አራታ እስራኤለ ቦላ መርናዉ ምንꬃዳ ኤሳና።

6 “ሽን ነ ዎይኮ ነ ናይት ታና ካሎ አግድ ጉየ ስምኮ፥ ታኒ ህንተና ኪትዳ ታ ኪታነ ታ ዎጋ ናጎና እፅድ አላጋ ፆሳታ ጎይንኮ፥ 7 እስራኤለ አሳ ታኒ ካሰ ኤንታዉ እምዳ ቢታፈ ሾዳና፤ ታኒ ታ ሱንꬃስ ጌሽዳ ሀ ኬꬃ አጋና። እስራኤለት አሳ ኡባ ግዶን ካስነ ሚቻስ አታና። 8 ሀ ማላልስያ ፆሳ ኬꬃይ ላለትድ ላለꬃ ዶረ ግዳና። ማታራ አꬍያ አሳ ኡባይ ዳጋምድ፥ ‘ጎዳይ ሀ ቢታነ ሀ ፆሳ ኬꬃ አይስ ሀይሳዳ ኦꬅዴ?’ ያጋና። 9 አሳይ ዛሪድ፥ ‘ኤንታ ማይዛታ ግብፀፈ ከስዳ፥ ጎዳ ባንታ ፆሳ ኤንቲ አግድ፥ አላጋ ፆሳታ ካልዳ ግሾነ ኤንታ ጎይንዳ ግሾ ጎዳይ ኤንታ ቦላ ሀ ኢታባ ኡባ ኤህስ’ ” ያግድ ዛራና።

ሶሎሞነ ሀራ ኦሶታ

(2 ታር 8:1-18)

10 ሶሎሞነይ ሀ ናምኡ ኬꬃታ፥ ፆሳ ኬꬃነ ባ ካዎ ጋꬎ ኬፅዳ ላታማንꬆ ላይꬃ ዉርሰꬃን፥ 11 ፅሮሳ ካዎይ ክራም ፂዳ፥ ዝጋነ ዎርቃ ኡባ እምዳ ግሾ፥ ጋልላን ደእያ ላታሙ ካታማታ ሶሎሞነይ እያዉ እሚስ። 12 ሽን ክራም ፅሮሳፐ ከይድ፥ ሶሎሞነይ እያዉ እምዳ ካታማታ በአናዉ ብዳ ዎደ ካታማት እያ ኡፋይስቦኮና። 13 ክራም ሶሎሞነኮ፥ “ታ እሻዉ፥ ሀይሳቲ ነ ታዉ እምዳ ካታማት አይባ ካታሜ?” ያግስ። ሄሳ ግሾ፥ እ ሄ ካታማታ፥ “ፓꬆና ቢታ” ያግድ ሱንꬅስ። ሄ ሄራይ ሀች ጋካናዉ ሄ ሱንꬃን ፄገቴስ። 14 ክራም 4,000 ክሎ ግራመ ዎርቃ ካዋ ሶሎሞነስ ካሰ የድስ።

15 ፆሳ ኬꬃ፥ ካዎ ጋꬎ፥ ሚሎ፥ የሩሳላመ ካታማ ግምብያ፥ ሀፆራ፥ ማግዶነ ገዘራ ግምባናዉ ካዋ ሶሎሞነስ ኦሳንቾት ደኦሶና። 16 ግብፀ ካዎይ ካሰ ገዘራ ኦይክድ ታማን ፁግስ። ካታማን ደእያ ካናነ አሳታ ዎꬍስ፤ ሶሎሞነይ ኤክዳ ባ ናእዉ ዎይቶ ኦꬅድ እሚስ። 17 ሶሎሞነይ ገዘራነ ጋርሳ ቤት-ሀሮና ዛሪድ ኬፅስ። 18 ባእላታ፥ ይሁዳ መላ ደእያ ታማራ፥ 19 ቡቁራ ምንጅያ ካታማታ ኡባ፥ ባ ፓራታነ ፓራ ጋረታ ናግያ ካታማታ፥ የሩሳላመን፥ ልባኖሰንነ እ ሃርያ ቢታ ኡባን ኬፃናዉ ኮይዳ ኡባ ኬፅስ።

20 አሞረታፐ፥ ህተታፐ፥ ፓርዘታፐ፥ ህወታፐነ ያቡሰታፐ አትዳ አሳት ኡባይ እስራኤለ አሰ ግዶኮና። 21 ኤንቲ እስራኤለ አሳይ ቢታፈ ዉርስድ ꬋይሳናዉ ዳንዳኦና እፅን ሄ ቢታን አትዳ አሳ ኮቻታ። ሶሎሞነይ ኤንታ አይለ ኦꬅን፥ ኤንቲ ሀች ጋካናዉ አይለተꬃን ኦꬆሶና። 22 ሽን ሶሎሞነይ እስራኤለ አሳፐ ኦናካ አይለ ኦꬅቤና። ኤንቲ እያዉ ሞርናታ፥ ኦላንቾታ፥ ቶራ ሞጮና፥ ፓራ ጋረ ላግያ አሳስ ሀላቃነ ፓራ አስ ግድድ ኦꬅዶሶና። 23 ኤንቲ ሶሎሞነይ ኦስስያ ኬꬃ ኬፀይሳታ ሀላቃታ፤ ኤንቲ እቻሹ ፄታነ እሻታማ።

24 ግብፀ ካዋ ናእያ ዳዊታ ካታማፐ ሶሎሞነይ እዉ ኬፅስዳ ኬꬃ ይዳፐ ጉየ፥ እ ሚሎ ካታማ ግምብስ።

25 ሶሎሞነይ ጎዳስ ግምብዳ ያርሾ በሳን ፁሳነ እስፈተꬃ ያርሾ ላይꬃን ሄꬑ ቶሆ ያርሼስ። ጎዳ ስንꬃን እፃነ ጩይሴስ፤ ሄሳን ፆሳ ኬꬃይ ፖለትስ።

26 ሄሳፈ ጉየ፥ ካዎይ ሶሎሞነይ ኤዶመ ቢታን ዞኦ አባ ጋፃን፥ ኤሎታ ማታን ደእያ ኤፅዮን-ጋብራን ማርካበታ ኦꬅስ። 27 ካዎይ ክራም ሶሎሞነ አሳራ ኦꬃና መላ ማርካበ ላጎን ሎህዳ ባ አሳታ ኪትስ። 28 ኤንቲ ኦፍራ ቢታ ብድ 14,000 ክሎ ግራመ ዎርቃ ካዋ ሶሎሞነስ ኤክድ ይዶሶና።

10

ሳባ ካውዉ

(2 ታር 9:1-12)

1 ሳባ ካውያ ጎዳይ ሶሎሞነስ ቆንጭስዳ ማላልስያ ጭንጫተꬃ ዎርያ ስአዳ፥ ዴፆ ኦይሻታ ኤካዳ እያ ፓጫናዉ ባሱ። 2 ሳዉዋ፥ ዳሮ ዎርቃነ አልኦ ሹቹ ጫንዳ ዳሮ ግማለ ጩጋራ ዳሮ አጃባን የሩሳላመ ጋካዳ ሶሎሞነ ስን ሺቃሱ። ባ ዎዛናን ደእያ ኡባ ሶሎሞነ ኦይቻሱ። 3 ሶሎሞነይ እያ ኦይችዳባ ኡባ ዛርስ፤ እዉ ብርሾናሽን፥ እያፐ ጌምድ አትዳባይ አይብካ ባዋ። 4 ሳባ ካውያ ሶሎሞነ ጭንጫተꬃ፥ እ ኬፅዳ ካዎ ጋꬉዋ፥ 5 እያ ጋይታን ሺቅያ ካꬃ፥ እያ ሞርናት ኡትያ ኡተꬃ፥ እያ አይለት ኦꬅያ ኦሱዋ፥ ኤንቲ ማእያ ማኡዋ፥ ኤስ ዱቀይሳታነ ፆሳ ኬꬃን ሺሽያ ፁሳ ያርሹዋ በእዳ ዎደ እ ዎዛናይ ዳሮ ማላለትስ።

6 እያ፥ ካዋ ሶሎሞነኮ፥ “ነባነ ነ ጭንጫꬃባ ታኒ ታ ቢታን ደአሸ ስእዳይስ ቱማ። 7 ሽን ታኒ ያዳ፥ ታ አይፈን በአና ጋካናዉ ኤንቲ ታዉ ኦድዳባ አማናብከ። ሄኮ፥ አሳይ ታዉ ኦድዳይስ ባጋ ጋከና፤ ነ ጭንጫተꬃይነ ነ ዱረተꬃይ ታኒ ስእዳይሳፈ ዳሮ አꬌስ። 8 ኡባ ዎደ ነ ስንꬃን ኤቅድ፥ ነ ጭንጫተꬃ ስእያ ነ አሳትነ ነ ሞርናት አይ መላ ቃዳራ ደእያ አሰ! 9 ነናን ኡፋይትድ፥ ነና እስራኤለ ካዎተꬃ አራታን ኡትስዳ ጎዳይ ነ ፆሳይ ጋላተቶ! ጎዳይ እስራኤለ አሳ መርናዉ ሲቅዳ ግሾ ኔኒ ሱረ ፕርዳነ ፅሎተꬅ ኦꬃና መላ እ ነና ካዎꬅስ” ያጋሱ።

10 ሳባ ካውያ 4,000 ክሎ ግራመ ዎርቃ፥ ዳሮ ሳዎነ አልኦ ሹቹ ካዋ ሶሎሞነስ እማሱ። ሳባ ካውያ ካዋ ሶሎሞነስ እምዳይሳ መላ ዳሮ ሳዎ ሄሳፈ ስምን ኦንካ ኤህቤና።

11 (ካዋ ክራማ ማርካበት፥ ኦፍራፐ ዎርቃ ኤህዳይሳት ያፐ ዳሮ ሳንዳለ ምꬅነ አልኦ ሹቹ ኤህዶሶና። 12 ካዎይ ሶሎሞነይ ሄ ሳንዳለፐ ፆሳ ኬꬃነ ካዎ ጋꬎ ቱቀታ፥ ዛማረታስ ዲꬅነ ማስንቆ ኦስስስ። ሄሳ መላ ሳንዳለይ ሄ ዎደፐ ስምን ይድ ኤረና፤ በንት ኤረና።)

13 ካዎይ ሶሎሞነይ እማናዉ በሲያ እሞታታፐ ሀራ፥ ሳባ ካውያ አሞታዳ እያ ኦይችዳባ ኡባ እዉ እሚስ። ሄሳፈ ጉየ፥ ሳባ ካውያ ባ አጃባራ ደንዳዳ ባ ቢታ ስማሱ።

ሶሎሞነ ቦንቹዋ

(2 ታር 9:13-28)

14 ሶሎሞነይ ላይꬃን ላይꬃን ኤክያ ዎርቃይ 23,000 ክሎ ግራመ። 15 ሄስ ዛልአንቾታፐ ኤክያ ቃራፃ፥ አራበ ካዎታፐነ እስራኤለ ቢታን ሃረይሳታፐ ኤክያ ጊራ ጉጀና። 16 ሶሎሞነይ ናምኡ ፄቱ ግታ ጎንዳለታ ዎርቃፈ ቆፅድ ኦስስስ። እስ እስ ጎንዳልያን ኡሱፑን ክሎ ግራመ ግድያ ዎርቀይ ገልስ። 17 ቃስ ሄꬑ ፄቱ ጉꬃ ጎንዳለታ ዎርቃፈ ቆፅድ ኦስስስ። እስ እስ ጉꬃ ጎንዳልያን ናምኡ ክሎ ግራመ ግድያ ዎርቀይ ገልስ። ካዎይ ሄ ጎንዳለታ “ልባኖሰ ዎራ” ጌተትያ ባ ካዎ ጋꬎን ዎꬅስ።

18 ቃስ ካዎይ እስ ግታ አራታ ዳንጋርሳ ዛለፐ ኦስስድ ጌሻ ዎርቃን ላንፅስስ። 19 አራታይ ደእያ በሳ ፑደ ከያናዉ የꬍያ ኡሱፑን ደꬃት ደኦሶና። ሄ አራታስ ጉየ ባጋራ ሁጵያ ቦላ ገርቶይ ደኤስ። አራታስ ናምኡ ባጋራ ቀሰ ዘምፕስያ በሳት ደኦሶና፤ ሄ ናምኡ በሳታ ምየን ኤቅዳ እስ እስ ጋሞ ምስለይ ደኤስ። 20 ሄ አራታ ቦላ ከይያ ኡሱፑን ደꬃታስ ያ ባጋራነ ሀ ባጋራ እስ እስ ጋሞ ምስለይ፥ ኩመꬅ ታማነ ናምኡ ምስለት ደኦሶና። ሄሳ መላ አራት ሀራ ካዎተꬃን አዉንካ ኦሰትቤና።

21 ካዎይ ሶሎሞነይ ኡሹ ኡያ ሚሸ ኡባይ ዎርቃፈ ኦሰትስ፤ “ልባኖሰ ዎራ” ጌተትያ ካዎ ጋꬎን ደእያ ሚሸ ኡባይ ዋላህ ባይና ዎርቃፈ ኦሰትስ። ሶሎሞነ ዎደ ብራስ ጎእ ባይና ግሾ ብራፐ ኦሰትዳባይ ባዋ። 22 ካዋ ክራማ ማርካበታራ ዛልእያ ግታ ማርካበት አባን ደኦሶና። ሄ ማርካበት ዎርቃ፥ ብራ፥ ዳንጋርሳ ዛለ፥ ገለሾ፥ ቃረነ አያና ካፎ ጫንድ ሄꬑ ላይꬃፈ እስ ቶሆ ስሞሶና።

23 ካዎይ ሶሎሞነይ ዱረተꬃንነ ጭንጫተꬃን ሳአን ደእያ ካዎታ ኡባፈ አꬌስ። 24 ሳአን ደእያ አስ ኡባይ እያኮ ያናዉነ ፆሳይ እያ ዎዛናን ዎꬅዳ ጭንጫተꬃ ስአናዉ ኮዬስ። 25 ላይꬃን ላይꬃን ያ ኡባይ እያዉ ዎርቃ፥ ብራ፥ ማኦ፥ ኦላ ሚሸ፥ ሳዎ፥ ፓራነ ባቁሎ እሞታ ኤክድ ዮሶና።

26 ሶሎሞነይ ፓራ ጋረታነ ፓራታ ሺሽስ፤ እያዉ 1,400 ፓራ ጋረትነ 12,000 ፓራት ደኦሶና። እ ኤንታ ፓራ ጋረታ ካታማታንነ ባራ የሩሳላመን ዎꬅስ። 27 ካዎይ የሩሳላመን ብር ሹቻዳ፥ ዝግ ዙማ ፃጶን ድጭያ ቦባዳ ዳራናዳ ኦꬅስ። 28 ሶሎሞነ ፓራት ግብፀፈነ ቃወ ቢታፈ ዮሶና። ካዋ ዛልአንቾት ኤንታ ቃወፐ ሻምድ ኤሆሶና። 29 ኤንቲ እስ እስ ፓራ ጋረ ኡሱፑን ፄቱ ብራ ሳንትመን፥ እስ እስ ፓራ ፄታነ እሻታሙ ብራ ሳንትመን ግብፀፈ ሻምድ ኤሆሶና። ኤንቲ ህተታ ካዎታስነ ሶረ ካዎታስ ባይዞሶና።

11

ሶሎሞነ ማቸታ

1 ካዎይ ሶሎሞነ ዳሮ አላጋ ቢታ ማጫሳታ ዶስስ። ሄሳት ግብፀ ካዋ ናኤፐ ሀራ ሞአበታ፥ አሞነታ፥ ኤዶመታ፥ ስዶናታነ ህተታ ማጫሳታ። 2 ጎዳይ እስራኤለ አሳስ፥ “ኤንቲ ህንተ ዎዛና ባለꬅድ ባንታ ኤቃታኮ ዛርያ ግሾ ሀ አሳታራ ኤኮንነ ገሎን ዋላከቶፍተ” ያግድ ካሰ ኦድስ። ሽን ሶሎሞነ ኤንታ ሲቁዋን ቃሸትስ። 3 ሶሎሞነስ ካዎ ናአ ግድዳ ላፑን ፄቱ ማቸትነ ሄꬑ ፄቱ ላገꬆት (ቁባተት) ደኦሶና። ሄ ማቸት እያ ፆሳፈ ሃስዶሶና። 4 ሶሎሞነይ ጭምሸ ብያ ዎደ እያ ማቸት እያ ዎዛና ሀራ ፆሳታኮ ዛርዶሶና። እያ አዋ ዳዊቲ ኩመꬃ ዎዛናን ጎዳስ ሃረትዳይሳዳ እ ባ ጎዳ ፆሳስ ሃረትቤና። 5 ሶሎሞነይ አስታሮቶ ጌተትያ ስዶናታ ፆሴስነ ሞሎካ ጌተትያ እፀትዳ አሞነታ ኤቃ ጎይንስ። 6 ሶሎሞነይ ጎዳ ስንꬃን ኢታባ ኦꬅስ፤ እያ አዋ ዳዊቲ ካልዳይሳዳ ጎዳ ፖሎ ካልቤና።

7 ሶሎሞነይ ካሞሻ እፀትዳ ኤቃስነ ሞሎካ ጌተትያ አሞነታ ኤቃስ የሩሳላመፐ ዉሎሀ ባጋን ደእያ ደረ ሁጰን ꬎቃ ጎይኖ በሳታ ኬፅስ። 8 አላጋ ቢታፈ ኤክዳ ባ ማቸታስ ሄሳዳ ጊግስን፥ ኤንቲ ባንታ ኤቃታስ ያን እፃነ ጩይዶሶናነ ያርሾ ያርሽዶሶና።

9 እያዉ ናምኡ ቶሆ ቆንጭዳ ጎዳ እስራኤለ ፆሳፈ ሶሎሞነ ዎዛናይ ሃክዳ ግሾ፥ ጎዳይ እያ ሀንቀትስ። 10 ሀራ ፆሳታ ካሎናዳ ጎዳይ ሶሎሞነ ኪትስ፥ ሽን ሶሎሞነይ ጎዳ ኪታ ናግቤና። 11 ሄሳ ግሾ፥ ጎዳይ ሶሎሞነኮ፥ “ኔኒ ሀይሳዳ ሀንዳ ግሾነ ታ ጫቁዋነ ታ ዎጋ ነ ናጎና ግሾ ታኒ ነ ካዎተꬃ ኔፐ ኤካዳ ነ አይለታፐ እሱዋስ እማና። 12 ግዶሽን፥ ነ አዋ ዳዊታ ግሾ ታኒ ሀይሳ ነ ደኦ ላይꬃን ኦꬅከ፥ ነ ናኣ ኩሸፐ ኤካና። 13 ሄስ ሀንኮካ፥ ካዎተꬃ ነ ናኣ ኩሸፐ ኡባ ኤክከ፤ ታ አይልያ ዳዊታ ግሾነ ታኒ ዶርዳ የሩሳላመ ግሾ እስ ኮቸ እያዉ እማና” ያግስ።

ሶሎሞነ ሞርከታ

14 ሄሳፈ ጉየ፥ ጎዳይ ኤዶመ ቢታ ካዎታ ኮቸ ግድዳ፥ ኤዶመ አድያ ሀዳዳ ሶሎሞነ ቦላ ሞርከ ኦꬅድ ደንꬅስ። 15 ካሰ ዳዊቲ ኤዶመ አሳታራ ኦለትዳ ዎደ ሀይቅዳይሳታ ሞጋናዉ ብዳ ቶራ ሞጮናይ እዮኣብ ኤዶመን ደእያ አደታ ኡባ ዎꬍድ ዉርስስ። 16 ኤዶመን ደእያ አደታ ኡባ ꬋይሳና ጋካናዉ እዮኣብነ እስራኤለ አሳ ኡባይ ያን ኡሱፑን አጌና ኡትዶሶና። 17 ሽን ሄ ዎደ ጉꬃ ናአ ግድዳ ሀዳድ፥ ባ አዋስ ኦꬅዳ ኤዶመ ሞርናታፐ ጉꬃታራ ግብፀ ባቃትስ። 18 ኤንቲ ምድያመፐ ደንድድ ፓራና ብዶሶና፤ ፓራነፐ ባንታራ አሰ ኤክድ ግብፀ ካዋኮ ብዶሶና። ካዎይ ሀዳዳስ እስ ኬꬅነ ጋደ እምድ ካꬅ እያዉ የድስ። 19 ሀዳድ ካዋ ዳሮ ኡፋይስን፥ ካዎይ ባ ማቸ፥ ፃፍናስ ምችዉ እያዉ ማቾ ኦꬅድ እሚስ። 20 እያ ጋኑባታ ጌተትያ ናአ እያዉ የላሱ። ፃፍናሳ እያ ካዎ ጋꬎን ድቻሱ፤ ጋኑባት ያን ካዋ ናይታራ እስፈ ደእስ።

21 ሀዳድ ግብፀን ደእሸ ዳዊቲነ ኢያ ቶራ ሞጮናይ እዮኣብ ሀይቅዳይሳ ስእድ፥ ካዋኮ፥ “ታኒ ታ ቢታ ስማና መላ ታና የዳ” ያግስ።

22 ካዎይ እያ፥ “ነዉ ሀይሳን አይብ ፓጭን፥ ነ ቢታ ባናዉ ኮያይ?” ያግድ ኦይችስ።

ሀዳድ፥ “ታዉ አይብካ ፓጭቤና፥ ሽን ታኒ ባና” ያግስ።

23 ቃስካ ፆሳይ ኤልያዳ ናኣ ራዞና ሶሎሞነ ቦላ ሞርከ ኦꬅድ ደንꬅስ። ራዞን ሱባ ካዋ አድራዛራፐ ባቃትስ። 24 ዳዊቲ ሱባ ኦላንቾታ ꬋይስዳ ዎደ ራዞን ባዉ አሰ ሺሽድ ፓኖታ ሀላቃ ግድስ። ፓኖት ዳማስቆ ብድ፥ ኦይክድ ያን ኡትድ ራዞና ካዎꬅዶሶና። 25 ሀዳድ መꬍዳ መቱዋ ቦላ ጉጅድ፥ ሶሎሞነይ ደእዳ ላይꬃ ኡባን ራዞን እስራኤለታስ ሞርከ ግድስ። ራዞን ሶረን ካዎትድ እስራኤለ አሳስ ሞርከ ግድስ።

እዮርባም ሶሎሞነ ቦላ ደንድስ

26 ሄሳዳካ ናባፃ ናአይ እዮርባም ሶሎሞነ ቦላ ማካልድ ደንድስ። እ ሶሎሞነ አይለታፐ እሱዋ። እ ኤፍሬማ ቢታን ደእያ ፃሬዳፐ ይዳ አስ፤ እያ አየ ሱንꬃይ ፅሩአ፤ እያ አምኦ። 27 ካዋ ቦላ እ ማካልድ ደንድዳ ታርከይ ሀይሳፈ ካልድ ፃፈትዳይሳ። ሄ ዎደ ሶሎሞነይ ሚሎ ግምቤስነ ባ አዋ ዳዊታ ካታማ ግምበ ድርሳ ዩሹዋን ደእያ ኦላ ኩንꬄስ። 28 እዮርባም ምኖ አስ፤ ሶሎሞነይ ሀ ናአተꬃይ ባ ኦሱዋ ዋትድ ሎይꬅ ኦꬅያኮ በእድ፥ ዮሰፋ *ቢታን ኦꬅያ ማዳ ኦꬅያ አሳ ቦላ ሀላቃ ኦꬅድ ሹምስ።

29 እስ ጋላስ እዮርባም የሩሳላመፐ ከይድ ብሽን፥ ሴሎፐ ይዳ ናበይ አክይ ኦራꬃ ማኦ ማእድ እያራ ኦገን ጋሄትስ። ደንባን ኤንታ ናምኣ ፃላል ደኦሶና። 30 አክይ ባ ማእዳ ኦራꬃ ማኡዋ ኦይክድ፥ ታማነ ናምአ ከስድ ዳክስ። 31 እዮርባማኮ፥ “ታሙ ዳከꬃ ነዉ ኤካ። ጎዳይ እስራኤለ ፆሳይ ሀይሳዳ ያጌስ፤ ‘ሄኮ፥ ታኒ ካዎተꬃ ሶሎሞነ ኩሸፐ ኤካዳ ታሙ ኮቻታ ነዉ እማና። 32 ሽን ታ አይልያ ዳዊታ ግሾነ እስራኤለ ዛረ ኡባ ግዶፈ ታኒ ዶርዳ የሩሳላመ ግሾ እስ ኮቸ እያዉ አጋና። 33 ታኒ ሄሳ ኦꬅያ ጋሶይ፥ ሶሎሞነይ ታና አግድ ስዶና ፆስዉ አስታሮቶ፥ ሞአበ ፆሳ ካሞሻነ አሞነ ፆሳ ሞሎካ ጎይንዳ ግሾሳ። ቃስ ታ ኦግያን ሄመቶና እፅዳ ግሾነ እያ አዋይ ዳዊቲ ኪተትዳይሳዳ ታ ዎጋነ ታ ህግያ ናጎና እፅዳ ግሾሳ።

34 “ ‘ግዶሽን፥ ታኒ ካዎተꬃ ሶሎሞነ ኩሸፐ ዉርሳ ኤክከ። ታኒ ዶርዳይሳ ግሾነ ታ ኪታነ ታ ዎጋ ናግዳ ታ አይልያ ዳዊታ ግሾ ሶሎሞነይ ደኦን ደእሽን ሄሳ ኦꬅከ። 35 ታኒ ካዎተꬃ እያ ናኣ ኩሸፐ ኤካዳ ታሙ ኮቻታ ነዉ እማና። 36 ታ ሱንꬃይ ያን ፄገታና መላ ታኒ ዶርዳ የሩሳላመን፥ ኡባ ዎደ ታ አይልያ ዳዊታ ኮቻይ ካዎታና መላ ታኒ እስ ኮቸ እያ ናኣስ እማና። 37 ታኒ ነና ኤካና፤ ነ ዎዛናይ ዶስዳ ኡባ ኔኒ ሃራና፤ ኔኒ እስራኤለ ቦላ ካዎታና። 38 ታኒ ነና ኪትያባ ኔኒ ኦꬅኮ፥ ታ ኦግያን ሄመትኮነ ታ አይለይ ዳዊቲ ናግዳይሳዳ ታ ዎጋነ ታ ኪታ ናጋዳ፥ ታ ስንꬃን ሱረባ ኦꬅኮ፥ ታ ኔራ ግዳና። ዳዊታስ ኦꬅዳይሳዳ ነ ኮቻት ካዎተꬃን ምናናዳ ኦꬃና፤ እስራኤለ ነዉ እማና። 39 ሶሎሞነ ናጋራ ግሾ ታኒ ዳዊታ ኮቻ ሴራና፤ ሽን መርናዉ ሴርከ’ ” ያግስ። 40 ሶሎሞነይ ኢዮርባማ ዎꬋናዉ ኮይስ፤ ሽን እዮርባም ግብፀ ካዋ ሽሻቃኮ ባቃትድ፥ ሶሎሞነይ ሀይቃና ጋካናዉ ግብፀን ጋምእስ።

ሶሎሞነ ሀይቁዋ

(2 ታር 9:29-31)

41 ሶሎሞነ ሀንዳ ሀራባይ፥ እ ኦꬅዳባይ፥ እያ ጭንጫተꬃይ ሶሎሞነ ታርከ ማፃፋን ፃፈትስ። 42 ሶሎሞነይ እስራኤለ ቦላ የሩሳላመን ኦይታሙ ላይꬅ ካዎትስ። 43 ሄሳፈ ጉየ፥ ሶሎሞነይ ሀይቅድ፥ ባ ማይዛን ጋሄትስ፤ ባ አዋ ዳዊታ ካታማን ሞገትስ። እያ ናአይ ሮብኣም እያ በሳን ካዎትስ።

12

ታሙ እስራኤለ ኮቻታ ሻከተꬅ

(2 ታር 10:1-19)

1 እስራኤለ አሳ ኡባይ ሮብኣማ ካዎያናዉ ሴከማ ብዳ ግሾ እካ ያ ብስ። 2 ካዋ ሶሎሞነፐ ባቃትድ፥ ግብፀን ደእያ ናባፃ ናአይ እዮርባም ሄሳ ስእዳ ዎደ ግብፀፈ ስሚድ ይስ። 3 እስራኤለ አሳይ እዮርባማ ኪትድ ፄግስን፥ እነ እስራኤለ ማባራ ኡባይ ሮብኣማኮ ብድ፥ 4 “ነ አዋይ ኑና ዴፆ ቃምባራ ቶስስ፤ ሽን ሀእ እ ኑና ኦስስያ ዎልቃማ ኦሱዋነ ዴፆ ቃምባራ ኑስ ካዉሻርክ። ያትኮ፥ ኑኒ ነዉ ሃረታና” ያግዶሶና።

5 ሮብኣም ኤንታኮ፥ “ብድ ሄꬓንꬆ ጋላስ ስሚድ ታኮ ዪተ” ያግን አሳይ ብዶሶና።

6 ሄሳፈ ጉየ፥ ካዎይ ሮብኣም፥ እያ አዋይ ሶሎሞነይ ደኦን ደእያ ዎደ፥ ሶሎሞነ ዞርያ ጭማታ፥ “ሀ አሳስ ዎይጋዳ ዛራ ጌቲ?” ያግድ ዞረ ኦይችስ።

7 ጭማት ዛሪድ፥ “ሀች ኔኒ ሀ አሳስ አይለ ግዳዳ ኦꬅኮነ ኤንታ ኦይሻስ ሎኦ ቃላ ዛርኮ፥ ኡባ ዎደ ኤንቲ ነዉ አይለ ግዳና” ያግዶሶና።

8 ሽን ሮብኣም ጭማት ዞርዳ ዞርያ አግድ፥ እያራ ድጭድ እያዉ ኦꬅያ ናአተꬃታ ዞረ ኦይችስ። 9 እ ኤንታኮ፥ “ህንተ ታና አይ ዞረቲ? ‘ነ አዋይ ኑና ቶስዳ ዴፆ ቃምባራ ኑስ ካዉሻርክ’ ግያ ሀ አሳስ ዎይጋዳ ዛሮ?” ያግድ ኦይችስ።

10 ናአተꬃት ዛሪድ፥ “ ‘ነ አዋይ ኑና ዴፆ ቃምባራ ቶስስ፤ ሽን ኔኒ ኑስ ካዉሻርክ’ ግያ አሳስ፥ ‘ታ ጉꬃ ብራይ ታ አዋ ፄሳፈ ኦርዴስ። 11 ታ አዋይ ህንተዉ ቃምባራ ዴፀꬅስ፤ ሽን ታኒ እያፐ አꬃዳ ዴፀꬃና። ታ አዋይ ህንተና ልሶን ጋራፍስ፤ ሽን ታኒ ህንተና ኮርነዳ ዱክያ ልሶን ጋራፋና’ ያጋዳ ዛራ” ያግዶሶና።

12 ካዎይ፥ “ሄꬓንꬆ ጋላስ ስሚድ ታኮ ዪተ” ግዳይሳዳ እዮርባምነ አሳ ኡባይ ሄꬓንꬆ ጋላስ ሮብኣማኮ ስሚድ ይዶሶና። 13 ካዎይ ጭማታ ዞርያ አግድ ኤንታዉ ሀንቆን ዛርስ። 14 ናአተꬃት ዞርዳ ዞርያ ካልስ። እ ኤንታኮ፥ “ታ አዋይ ህንተ ቃምባራ ዴፀꬅስ፤ ሽን ታኒ እያፐ አꬃዳ ዴፀꬃና። ታ አዋይ ህንተና ልሶን ጋራፍስ፤ ሽን ታኒ ህንተና ኮርነዳ ዱክያ ልሶን ጋራፋና” ያግድ ዛርስ። 15 ጎዳይ ሴሎፐ ይዳ አክያ ባጋራ ካሰ ናባፃ ናኣ እዮርባማስ ኦድዳ ቃላይ ፖለታና መላ ሄስ ጎዳፐ ሀንዳ ግሾ ካዎይ አሳይ ግያባ ስኦና እፅስ።

16 እስራኤለ አሳ ኡባይ ካዎይ ኤንቲ ገይሳ ስኦና እፅዳይሳ በእድ ሀይሳዳ ያግዶሶና፤ “ዳዊታፐ ኑና ጋክያ ግሾይ አይቤ? እሰየ ናኣፐ ኑኒ ላትያባይ አይቤ? እስራኤለ አሳዉ፥ ህንተ ሶ ህንተ ሶ ስምተ። ዳዊታ፥ ነ ኬꬃ ናጋ” ያግድ፥ እስራኤለ አሳ ኡባይ ባንታ ሶ ባንታ ሶ ስምዶሶና። 17 ሽን ሮብኣም ይሁዳን ደእያ እስራኤለ አሳ ቦላ ካዎትስ።

18 ካዎይ ሮብኣም ማዳ ኦይሳታ ሀላቃ አዶንራማ እስራኤለ አሳኮ ኪትን፥ ኤንቲ ሹቻን ጫድድ ዎꬍዶሶና። ያትን፥ ካዎይ ሮብኣም ባ ፓራ ጋርያን ገልድ የሩሳላመ ባቃትስ። 19 ሄ ዎደፐ ዶምድ ሀች ጋካናዉ ታሙ እስራኤለ ኮቻት ዳዊታ ኮቻፈ ካዎትዳ ካዎታ ቦላ ማካልዶሶና። 20 እዮርባም ግብፀፈ ስምዳይሳ እስራኤለ አሳ ኡባይ ስእዳ ዎደ እያ ባንታ ማባራኮ ፄግድ እስራኤለ ቦላ ካዎꬅዶሶና። ዳዊታ ኮቻፈ ካዎትዳ ካዎታስ አማነትዳይ ይሁዳ ኮቻ ፃላላ።

21 ሶሎሞነ ናአይ ሮብኣም የሩሳላመ ጋክዳ ዎደ፥ እስራኤለ አሳራ ኦለትድ፥ ካዎተꬃ ባዉ ዛራና መላ ሮብኣም ይሁዳፐነ ብንያመፐ ዶረትዳ 180,000 ኦላንቾታ ሺሽስ። 22 ሽን ፆሳ ቃላይ ፆሳ አስ ግድዳ ሳማየኮ ሀይሳዳ ያግድ ይስ። 23 “ሶሎሞነ ናኣ፥ ይሁዳ ካዋ ሮብኣማስ፥ ይሁዳስ፥ ብንያመስነ አትዳ አሳ ኡባስ ሀይሳዳ ያጋ፤ 24 ጎዳይ ህንተኮ፥ ‘ህንተ ዳቦታራ፥ እስራኤለታራ ኦለታናዉ ቦፕተ። ሀይሳ ታኒ ኦꬅዳ ግሾ ህንተ ኡባይ ህንተ ሶ ህንተ ሶ ስምተ’ ያጋዳ ኦዳ” ያግስ። ኤንቲ ጎዳ ቃላ ስእድ ሶ ብዶሶና።

ዎርቃ ማራታ

25 ሄሳፈ ጉየ እዮርባም ደረይ ዳርያ ኤፍሬማ ቢታን ደእያ ሴከማ ሚፃ ኦꬅ ግምብድ፥ ያን ደእስ፤ ያፐ ከይድ ብድ ጵንኤላ ግምብስ።

26 እዮርባም ባ ዎዛናን፥ “ካዎተꬃይ ዳዊታ ኮቻስ ስማና። 27 ሀ አሳይ ፆሳ ኬꬃን ያርሾ ያርሻናዉ የሩሳላመ ብያባ ግድኮ፥ ኤንቲ ባንታ ጎዳኮ፥ ካዋ ሮብኣማኮ ስማና። ኤንቲ ታና ዎꬍድ፥ ይሁዳ ካዋ ሮብኣማኮ ስማና” ያግድ ቆፕስ።

28 ካዎይ ዞረትዳፐ ጉየ ዎርቃፈ ናምኡ ማራ ምስለታ መꬍድ፥ አሳኮ፥ “ህንተ ህዛፐ የሩሳላመ ቡሳይ ግዳና። ህንተኖ እስራኤለ አሳዉ፥ ሄኮ፥ ህንተና ግብፀፈ ከስዳ ህንተ ፆሳት ሀይሳታ!” ያግስ። 29 ኤንታፈ እሱዋ ቤተለን፥ እሱዋ ዳነን ዎꬅስ። 30 ሀ ሀኖታይ ኤንታዉ ናጋራ ግድስ፤ አሳይ ሄ ማራ ምስልያ ጎይናናዉ ዳነ ጋካናዉ ብዶሶና።

31 እዮርባም ደረ ሁጰን ꬎቃ ጎይኖ በሳታ ጊግስድ ሌወ ኮቸ ግዶና እፅኮካ ኦናካ ካህነ ኦꬅድ ሹምስ። 32 ይሁዳን ቦንቸይሳዳ ሆስፑንꬆ አጌናን ታማነ እቻሻንꬆ ጋላሳን ባኣለ ቦንቻናዳ እዮርባም ቃማ ቃችድ ያርሾ ያርሽስ። እ ሀይሳዳ ሀንድ ቤተለ ብድ፥ ባ መꬍዳ ማራ ምስልያስ ያርሾ ያርሽስ። ባ መꬍዳ ꬎቃ ጎይኖ በሳታን ካህነታ ቤተለን ሹምስ። 33 እ ባ ሁጰን ዶርዳ ሆስፑንꬆ አጌናን፥ ታማነ እቻሻንꬆ ጋላስ ቤተለ ብድ ሄ ጋላሳይ እስራኤለ አሳስ ባኣለ ግዳና መላ አዋጅስ። እፃነ ጩይሳናዉ ያርሾ በሳ ከይስ።

13

ይሁዳፐ ይዳ ናበ

1 ሄኮ፥ እዮርባም ያርሾ ሺሻናዉ ያርሾ በሳ ማታን ኤቅዳሽን፥ ጎዳይ ኪትዳ፥ ፆሳ አስ ግድዳ እስ ናበይ ይሁዳፐ ይስ። 2 ጎዳይ ኪትን ሄ ያርሾ በሳ ቦላ ሀይሳዳ ያግድ ዋስስ፤ “ያርሾ በሳዉ፥ ያርሾ በሳዉ፥ ጎዳይ ኔኮ ያጌስ። ሄኮ፥ ዳዊታ ኬꬃስ እዮስያሳ ጌተትያ እስ ናእ የለታና። ሄ ናአይ ሀእ ሀይሳን ꬎቃ ያርሾ በሳን ያርሽሸ ደእያ ካህነታ ነ ቦላ ያርሻና፤ አሳ መቀꬃ ነ ቦላ ፁጋና” ያግስ። 3 ሄ ጋላስ ፆሳ አደይ ሀይሳዳ ያግድ ማላታ እሚስ፤ “ጎዳይ ኦድዳ ማላታይ ሀይሳ፤ ሄኮ፥ ሀ ያርሾ በሳይ ጳልቀታና፤ እያ ቦላ ደእያ ብዶይ ላለታና” ያግስ።

4 ካዎይ እዮርባም ፆሳ አደይ ቤተለን ደእያ ያርሾ በሳ ቦላ ዋስዳ ዋሱዋ ስእዳ ዎደ ያርሾ በሳፈ ባ ኩሽያ ማልድ፥ “ሄ አድያ ኦይክተ!” ያግስ። ሽን እ፥ አድያ ማልዳ ኩሸይ በሳን መልድ አትን፥ ባ ኩሽያ ጉየ ዛሪድ ኤካናዉ ዳንዳእቤና። 5 ፆሳ አደይ ጎዳ ቃላን እምዳ ማላታን ያርሾ በሳይ ጳልቀትድ ዎꬍን፥ እያ ቦላ ደእያ ብዶይካ ላለትስ። 6 ካዎይ እዮርባም ፆሳ አድያ፥ “ታ ኩሸይ ካሰይሳዳ ሀናና መላ ታዉ ጋናታ፤ ጎዳ ነ ፆሳ ዎሳ” ያግስ። ፆሳ አደይ ካዋስ ጋናትድ ጎዳ ዎስን፥ ካዋ ኩሸይ ስሚድ ካሰይሳዳ ሀንስ።

7 ካዎይ ናብያኮ፥ “ታራ ታ ሶ የꬋ፤ ካꬅ ማ፤ ታ ነዉ እሞታ እማና” ያግስ።

8 ሽን ፆሳ አደይ፥ “ሀር አቶሽን ኔኒ ነ አቁዋፐ ባጋ ታዉ እምያኮካ፥ ታኒ ኔራ ቢከ፤ ሀይሳን ካꬅ ሚከ፥ ሃ ኡይከ። 9 ጎዳ ቃላይ፥ ‘ኔኒ ካꬅ ሞፓ፥ ሃ ኡዮፓ፥ ነ ይዳ ኦግያራ ስማዳ ቦፓ’ ያግስ ግድ ካዋስ ዛርስ።” 10 ሄሳ ግሾ፥ እ ሀራ ኦገራ ብስ፤ እ ቤተለ ይዳ ኦግያራ ስሚድ ብቤና።

11 ሄ ዎደ ቤተለን እስ ጭማ ናበይ ደኤስ። ሄ ጋላስ ፆሳ አደይ ቤተለን ኦꬅዳባ ኡባ ሄ ጭማ አድያ ናይት ይድ እያዉ ኦድዶሶና። ቃስ ሄ አደይ ካዋስ ኦድዳ ቃላ ኤንቲ ባንታ አዋስ ኦድዶሶና። 12 አዋይ፥ “እ አዉ ባጋራ ብዴ?” ያግን፥ ይሁዳፐ ይዳ ፆሳ አደይ ብዳ ኦግያ ማልዶሶና። 13 እ ባ ናይታኮ “ታዉ ኤለ ሀረ ኮርተ” ያግን፥ ኤንቲ እያዉ ሀረ ኮርን ቶግስ። 14 ፆሳ አድያ ጌዶ ካልድ ብስ። እስ ዎላ ኩያን ኡትዳይሳ ደምድ፥ “ይሁዳፐ ይዳ ፆሳ አደይ ነኔ?” ያግድ ኦይችስ።

አደይ፥ “ኤ ታና” ያግስ።

15 ጭማ ናበይ፥ “ካꬅ ማናዉ ታራ ታ ሶ የꬋ” ያግስ።

16 ፆሳ አደይ ዛሪድ፥ “ታኒ ጉየ ስማዳ ኔራ ባናዉ ዎይኮ ሀ በሳን ኔራ ካꬅ ማናዉ ዎይኮ ሃ ኡያናዉ ዳንዳእከ። 17 ጎዳ ቃላይ ታኮ ‘ኔኒ ሄ በሳን ካꬅ ሞፓ፥ ሃ ኡዮፓ፥ ነ ይዳ ኦግያራ ስማዳ ቦፓ’ ያግስ” ያግስ።

18 ጭማ ናበይ፥ “ታካ ኔዳ ናበ። ጎዳይ ኪትዳ ኪታንቾይ ታኮ፥ ‘ካꬅ ማና መላነ ሃ ኡያና መላ እያ ዛራዳ ኔራ ነ ሶ ኤካዳ ያ’ ” ያግስ። ሽን ጭማ አደይ እያዉ ዎርዶ ኦድስ። 19 ሄሳ ግሾ፥ ፆሳ አደይ ስሚድ እያራ እያ ሶ ብድ ምስነ ኡይስ።

20 ኤንቲ ጋይታ ቦላ ኡትዳሽን፥ ጎዳ ቃላይ እያ ጉየ ዛርዳ ኤህዳ ጭማ ናብያኮ ይስ። 21 ይሁዳፐ ይዳ ፆሳ አድያስ ባ ቃላ ꬎቁ ኦꬅድ፥ “ጎዳይ ሀይሳዳ ያጌስ፤ ‘ኔኒ ጎዳ ቃላ ኪተታባካ፤ ጎዳይ ነ ፆሳይ ነና ኪትዳ ኪታ ናጋባካ። 22 ሄ በሳን ሞፓ ዎይኮ ኡዮፓ’ ግዳ በሳ ጉየ ስማዳ ያን ካꬅ ማዳሳ፤ ሃ ኡያዳሳ። ህዛ ነ አሀይ ነ አዋታ ዱፎን ሞገተና” ያግስ።

23 ፆሳ አደይ ምድ ኡይድ ስምን እያ ጉየ ዛሪድ ኤህዳ ጭማ ናበይ ባ ሀርያ እያዉ ኮርስ። 24 እ ኦግያ ብሽን ጋሞይ ከይድ እያ ዎꬍን፥ አሀይ ኦግያን ኩንድስ፤ ሀረይነ ጋሞይ ናምአይ አሀ ማታን ኤቅዶሶና። 25 ሄኮ፥ ሄ ኦግያራ አꬍያ አሳይ አህ ኦገን ኩንድዳይሳነ ጋሞይ አሀ ማታን ኤቅድይሳ በእድ፥ ብድ ጭማ ናበይ ደእያ ካታማን ኦድዶሶና።

26 እያ ጉየ ዛርዳ ጭማ ናበይ ሄሳ ስእዳ ዎደ ሀይሳዳ ያግስ፤ “ሄስ ጎዳ ቃላስ ኪተቶና እፅዳ ፆሳ አድያ። ጎዳ ቃላይ እያዉ ኮይሮትድ ኦድዳይሳዳ ጎዳይ ጋሞን እያ ጋꬅስ፤ ያትን፥ ጋሞይ እያ መንረꬅድ ዎꬍስ” ያግስ።

27 ሄሳፈ ጉየ፥ ጭማ ናበይ ባ ናይታ፥ “ታዉ ሀረ ኮርተ” ያግን ኤንቲ እያዉ ሀረ ኮርዶሶና። 28 እ ከይድ ብያ ዎደ ኦግያን ኩንድዳ አሀ፥ አሀ ማታን ኤቅዳ ሀርያነ ጋሙዋ ደምስ። ጋሞይ አሀ ምቤና ዎይኮ ሀርያ መንꬅቤና። 29 ጭማ ናበይ ፆሳ አድያ አሀ ደንꬅድ፥ ሀርያ ዞኮን ዎꬅድ፥ ዬካናዉነ ሞጋናዉ ጉየ ባ ካታማ ኤክድ ብስ። 30 ባዉ ጊግስድ ዎꬅዳ ዱፎን አሀ ሞግስ። እያዉ፥ “ታ እሻዉ ታሳ! ታ እሻዉ ታሳ!” ያግድ ዬክስ።

31 እያ ሞግ ስሚድ ባ ናይታኮ ሀይሳዳ ያግስ፤ “ታ ሀይቅያ ዎደ ፆሳ አደይ ሞገትዳ ዱፎን ታና ሞግተ። ታ መቀꬃ እያ መቀꬃ ማታን ዎꬅተ። 32 ቤተለ ካታማን ደእያ ያርሾ በሳ ቦላነ ሳማረ ካታማን ደእያ ꬎቃ ጎይኖ በሳታ ቦላ ጎዳይ ኪትን፥ ሄ አደይ ዋስድ ኦድዳ ትንብተይ ቱማ ፖለታና” ያግስ።

33 ሄስ ሀንንካ እዮርባም ባ ኢታ ኦግያፐ ስምቤና። ꬎቃ ጎይኖ በሳታስ ሌወ ኮቸ ግዶና ኦናካ ካህነ ኦꬅድ ሹምስ። ካህነ ግዳናዉ ኮይያ ኦናካ ꬎቃ ጎይኖ በሳን ሹሜስ። 34 እዮርባማ ኬꬃ አሳ ꬋይሳናዉነ ቢታ ቦላፈ ቁቻናዉ ጋꬅዳ ናጋራይ ሄሳ።

14

አክያ ትንብተ

1 ሄ ዎደ እዮርባማ ናአይ አብይ ሀርገትስ። 2 እዮርባም ባ ማችዉ፥ “ደንዳ፤ ኔኒ እዮርባማ ማቾ ግደይሳ ኦንካ ኤሮና መላ ነ ማኡዋ ላማዳ ሴሎ ባ። ሄኮ፥ ታኒ ሀ አሳ ቦላ ካዎታናይሳ ታዉ ኦድዳ ናበይ አክይ ያን ደኤስ። 3 ታሙ ኡይꬁ፥ ጉꬃ ዳቦነ እስ ኦቶ ኤስ እያዉ ኤካዳ ባ። ሀ ሀርግዳ ናአባ እ ነዉ ኦዳና” ያግስ።

4 እዮርባማ ማችያ እ ግዳይሳዳ ኦꬃዳ አክያ ሶ ሴሎ ባሱ። አክይ ጭምዳ ግሾ እያ አይፈይ ፄላናዉ ዳንዳኤና። 5 ሽን ጎዳይ አክያኮ፥ “ሄኮ፥ እዮርባማ ማችያ ሀርገትዳ ባ ናአባ ኦይቻናዉ ኔኮ ያዉሱ። ኔኒ እዉ ሀይሳ ሀይሳ ያጋዳ ኦዳ። እያ ኔኮ ጋክያ ዎደ ሀራ ማጫስ ዳናና” ያግስ።

6 አክይ ፐንገን ቶሆ ግርስ ስእድ ሀይሳዳ ያግስ፤ “እዮርባማ ማቸ፥ አነ ሃ ገላ። ኔኒ አይስ ሀይሳ መላ ሀራ አስ ዳናዲ? ታኒ ኢታ ኪታ ነዉ ኦዳና። 7 ኔኒ እዮርባማኮ ባዳ፥ ጎዳይ እስራኤለ ፆሳይ ሀይሳዳ ያጌስ ያጋ፤ ‘ታኒ ነና አሳ ግዶፈ ꬎቁ ኦꬃስ፤ ታ አሳ እስራኤለ ቦላ ነና ካዎꬃስ። 8 ዳዊታ ኮቻፈ ካዎተꬃ ኤካዳ ነዉ እማስ፤ ሽን ኔኒ ታ አይልያ ዳዊታ መላ ግዳካ። እ ታ ኪታ ናግስ፤ ታ ስንꬃን ሱረባ ፃላላ ኦꬅሸ ባ ኩመꬃ ዎዛናን ታና ካልስ። 9 ኔፐ ካሰ ደእያ ኡባይ ኦꬅዳይሳፈ አꬍያ ኢታባ ኔኒ ኦꬃዳሳ። ኔኒ ነዉ ሀራ ፆሳታነ ብራፐ መꬍዳ ኤቃታ መꬋዳሳ። ያታዳ ታና ሀንቀꬃዳሳ፤ ታዉ ዞኮ ዛራዳሳ። 10 ሄሳ ግሾ፥ ታኒ እዮርባማ ኬꬃ አሳ ቦላ ኢታባ ኤሀና። እስራኤለ ቢታን እዮርባማ ኬꬃ አሳፐ አይለ ግድን ዎማኖ እስ አደካ አሾና ꬋይሳና። ከምኤለይ ታማን ፁገትድ ዉረይሳዳ ታኒ እዮርባማ ኬꬃ ፁጋዳ ዉርሳና። 11 እዮርባማ ኮቸ ግድድ ካታማን ሀይቅያ ኦናካ ካናት ማና፤ ጋፃረን ሀይቀይሳታ ሳሎ ካፎት ማና። ታኒ ጎዳይ ሀይሳ ኦዳስ!’ ” ያግስ።

12 እዮርባማ ማቸኮ፥ “ኔኒ ደንዳዳ ነ ሶ ባ። ነ ቶሆይ ካታማ ገልያ ዎደ ናአይ ሀይቃና። 13 እስራኤለ ኡባይ ናኣስ ዬክድ ሞጋና። እዮርባማ ኬꬃን ጎዳ እስራኤለ ፆሳ ስንꬃን እያን ሎኦባይ በንትዳ ግሾ፥ እዮርባማ ኬꬃፈ እያ ፃላል ሞገታና። 14 ቃስ እዮርባማ ኬꬃ ꬋይስያ ካዎ ጎዳይ ባዉ እስራኤለ ቦላ ደንꬃና። 15 ጎዳይ እስራኤለ ሾጫና፤ ሃꬃ ግዶን ማይረይ ቃፀይሳዳ ጎዳይ ሄ ዎደ እስራኤለ ቃꬃና። አሼራ ጌተትያ ፆሰ ምስለ ኤስድ፥ ጎዳ ሀንቀꬅዳ ግሾ፥ ኤንታ አዋታስ እ እምዳ ሎኦ ቢታፈ ኤንታ ሾዳና፤ ኤንታ ኤፍራፂሳ ሻፋፐ ሄፍንꬃን ላላና። 16 እዮርባም ኦꬅዳ ናጋራ ግሾነ እስራኤለ አሳ ናጋራ ኦስስዳ ግሾ ጎዳይ እስራኤለ አጋና” ያግስ።

17 እዮርባማ ማችያ ባዳ ትርሳ ጋካዳ፥ ፐንገ የꬍያ ዎደ ናአይ ሀይቅስ። 18 ባ አይልያ ናብያ አክያ ባጋራ ጎዳይ ኦድዳይሳዳ እያ ሞግዶሶና፤ እስራኤለ አሳ ኡባይ እያዉ ዬክዶሶና።

19 እዮርባም ኦꬅዳ ሀራባይ፥ እ ኦለትዳ ኦላይነ እያ አይሶ ማራይ፥ ሄኮ፥ እስራኤለ ካዎታ ታርከ ማፃፋን ፃፈትድ ደኤስ። 20 እዮርባም ላታማነ ናምኡ ላይꬅ ካዎትድ ሀይቅስ። እያ በሳን እያ ናአይ ናዳብ ካዎትስ።

ይሁዳ ካዋ ሮብኣማ

(2 ታር 11:5—12:15)

21 ሶሎሞነ ናአይ ሮብኣም ይሁዳን ካዎትስ፤ ሮብኣም ካዎትያ ዎደ እያዉ ላይꬅ ኦይታማነ እስኖ። ጎዳይ ባ ሱንꬃይ ፄገታና መላ እስራኤለ ኮቻታ ቢታ ኡባ ግዶፈ ዶርዳ የሩሳላመ ካታማን፥ ሮብኣም ታማነ ላፑን ላይꬅ ካዎትስ። እያ አየ ሱንꬃይ ናእሞ፤ እያ አሞነ ቢታ አስ። 22 ይሁዳ አሳይ ጎዳ ስንꬃን ኢታባ ኦꬅዶሶና። ባንታ ኦꬅዳ ናጋራን ባንታ አዋታፐ አꬍድ ጎዳ ሀንቀꬅዶሶና። 23 ቃስ ኤንቲ ꬎቃ ጎይኖ በሳታ፥ ኤቃ ሹቻታነ አሼሮ ጌተትያ ፆሰ ምስለታ ደረ ቦላነ እርፃ ምꬃታ ጋርሳን ኤስዶሶና። 24 ሀር አቶሽን፥ ኤንታ ꬎቃ ጎይኖ በሳን፥ ጎይኖ ዎጋ ኦꬅድ አደይ አደራ ጋሄቴስ። ጎዳይ እስራኤለ ስንꬃፈ ከስዳ ካዎተꬃት ኦꬅያ እፀትዳ ኦሶታ ኡባ እስራኤለ አሳይ ኦꬅዶሶና።

25 ሮብኣም ካዎትዳ እቻሻንꬆ ላይꬃን ግብፀ ካዎይ ሽሻቅ የሩሳላመ ካታማ ቦላ ኦላ ደንꬅስ። 26 ፆሳ ኬꬃነ ካዎ ጋꬎን ደእያ ሻሉዋ፥ ሶሎሞነይ ቆፅስዳ ዎርቃ ጎንዳለታ ኡባ ቦንቅድ ኤክስ። 27 ያትን፥ ካዎይ ሮብኣም ሄ ጎንዳለታ ግሾ ናሰ ብራታፐ ሀራ ጎንዳለታ ኦስስስ። ኤንቲ ናገታና መላ ካዎ ጋꬎ ፐንግያ ናገይሳታ ሀላቃታስ እሚስ። 28 ካዎይ ፆሳ ኬꬅ ብያ ዎደ ናገይሳት ጎንዳለታ ኦይኮሶና፤ እ ስሚድ ብያ ዎደ ኤንቲ ዛሪድ ናገይሳታ ኬꬃን ዎꬆሶና።

29 ሮብኣም ሀንዳ ሀራባይነ እ ኦꬅዳ ኡባይ ይሁዳ ካዎታ ታርከ ማፃፋን ፃፈትስ። 30 ሮብኣምነ እዮርባም ኡባ ዎደ ኦላን ደእዶሶና። 31 ሮብኣም ሀይቅድ ባ ማይዛታን ጋሄትስ፤ ዳዊታ ካታማን ደእያ ባ አዋታ ዱፎን ሞገትስ። እያ አየ ሱንꬃይ ናእሞ፤ እያ አሞነ ቢታ አስ፤ ሮብኣማ በሳን እያ ናአይ አብይ ካዎትስ።

15

ይሁዳ ካዋ አብያ

(2 ታር 13:1—14:1)

1 ናባፃ ናአይ እዮርባም ካዎትዳ ታማነ ሆስፑንꬆ ላይꬃን አብይ ይሁዳን ካዎትስ። 2 አብይ የሩሳላመን ሄꬑ ላይꬅ ካዎትስ። እያ አይያ አበሰሎመ ናአ፤ እ ሱንꬃይ ማእኮ። 3 እያፐ ካሰ፥ እያ አዋይ ኦꬅዳ ናጋራ ኡባ ኦꬅስ። እያ ዎዛናይ እያ አዋ አዋይ ዳዊታ ዎዛናይ ፖሎ ግድዳይሳዳ ጎዳ፥ ባ ፆሳ ስንꬃን ፖሎ ግደና። 4 ግዶሽን፥ እያፐ ጉየ የሩሳላመን ካዎታና መላነ የሩሳላመ ሳሮተꬃ ናጋና መላ ጎዳይ እያ ፆሳይ፥ ዳዊታ ግሾ አብያስ እስ አደ ናኣ እሚስ። 5 ጎዳይ ሄሳ ኦꬅዳይ፥ ዳዊቲ ህተ አድያ ኦርዮና ቦላ ናጋራ ኦꬅዳይሳፈ አትሽን፥ ባ ደኦ ላይꬃ ኡባን ጎዳ ኪታፐ እስባካ ባልቤና። 6 አብይ ደእዳ ላይꬃ ኡባን ሮብኣምነ እዮርባም ኦለትሸ ደእዶሶና።

7 አብይ ሀንዳ ሀራባይነ እ ኦꬅዳባ ኡባይ ይሁዳ ካዎታ ታርከ ማፃፋን ፃፈትስ። አብይነ እዮርባም ኦለትሸ ደእዶሶና። 8 አብይ ሀይቅድ ባ ማይዛታን ጋሄትስ፤ እ ዳዊታ ካታማን ሞገትስ፤ እያ በሳን እያ ናአይ አስ ካዎትስ።

ይሁዳ ካዋ አሳ

(2 ታር 15:16—16:6)

9 እስራኤለ ካዎይ እዮርባም ካዎትዳ ላታማንꬆ ላይꬃን አስ ይሁዳን ካዎትስ። 10 አስ የሩሳላመን ኦይታማነ እስ ላይꬅ ካዎትስ። እያ ዎጋ አየ ሱንꬃይ ማእኮ፤ እያ አበሰሎመ ናአ። 11 አስ ባ ማይዛይ ዳዊቲ ኦꬅዳይሳዳ፥ ጎዳ ስንꬃን ሱረባ ኦꬅስ። 12 ጎይኖ ዎጋ ኦꬅድ አደይ አደራ ላይማተሳታ አስ ቢታፈ ꬋይስስ። እያፐ ካሰ ደእያ ካዎት መꬍዳ ኤቃ ምስለታ ኡባ መንረꬅስ። 13 እያ ዎጋ አይያ ማእካ አሼራ ጌተትያ ፆሴስ ቱና ኤቃ ምስለ መꬍዳ ግሾ፥ ካዎ አዮ ጌተትያ ቦንቾ በሳፈ እዮ ድግስ። አስ ሄ ኤቃ ምስልያ ቃንፀረꬅድ ቀድሮና ዛንጋራን ፁግስ። 14 አስ ꬎቃ ጎይኖ በሳታ ኡባ ꬋይሶና አግኮካ፥ እ ባ ደእዳ ላይꬃ ኡባን ፆሳስ አማነትያ አስ ግድድ ደእስ። 15 እነ እያ አዋይ ፆሳስ ዱማይድ ዎꬅዳ ብራ፥ ዎርቃነ ሀራ ሚሸታ ኤህድ፥ ፆሳ ኬꬃን ዎꬅስ።

16 ይሁዳ ካዎይ አስነ እስራኤለ ካዎይ ባኦስ፥ ባንታ ላይꬃ ኡባን ኦላን ደእዶሶና። 17 እስራኤለ ካዎይ ባኦስ ይሁዳ ቦላ ደንድድ፥ ይሁዳ ካዋ አሳ ቢታፈ ኦንካ ገሎና መላነ ከዮና መላ ተቃናዉ ራማ ዩሹዋ ግምብስ።

18 ሄሳ ጋሶን ካዎይ አስ ፆሳ ኬꬃንነ ካዎ ጋꬎን ደእያ ዎርቃነ ብራ ኡባ ከስድ ባ ሞርናታ ኩሸን ዎꬅስ። ሄዝዮና ናኣ ናኣ፥ ፃብርሞና ናኣስ፥ ዳማስቆን ደእያ አራመ ካዋ በን-ሀዳዳ እሞታ ኦꬅድ የድሸ ሀይሳዳ ያግስ፤ 19 “ካሰ ታ አዋራነ ነ አዋራ ጫቅዳይሳዳ፥ አነ ታራነ ኔራ ጫቆስ። ሄኮ፥ ታኒ ሀ ብራነ ዎርቃ ታኒ ነዉ እሞታ ኦꬃዳ የዳስ። እስራኤለ ካዎይ ባኦስ ባ ኦላንቾታ ታ ቢታፈ ከሳና መላ ኔኒ ካሰ እያራ ጫቅዳ ጫቁዋ መንꬃ” ያግስ።

20 በን-ሀዳድ ካዎይ አስ ግዳይሳ ኤክድ፥ ባ ቶራ ሞጮናታ እስራኤለ ካታማታ ኦላናዉ የድስ። ኤንቲ እዮና፥ ዳነነ አቤል-ቤት-ማእካ ካታማታ፥ ጋልላ አባ ማታን ደእያ ቢታነ ንፍታለመ ቢታራ ጋꬅድ ኦይክዶሶና። 21 ካዎይ ባኦስ ሄሳ ስእድ፥ ራማ ግምበይሳ አግድ ትርሳ ብስ።

22 ሄሳፈ ጉየ ካዎይ አስ ይሁዳን ደእያ አሳ ኡባ ኪትን፥ እሶይካ አቶና ደንድድ፥ ባኦስ ያን ጎኤትያ ሹቻነ ምꬃ ራማፐ ጋዝዶሶና። ካዎይ አስ ምፅጳንነ ብንያመን ደእያ ግብአ ግምብስ።

23 አስ ሀንዳ ሀራባይ፥ እያ ምኖተꬃይ ኡባይ፥ እ ኦꬅዳባ ኡባይነ እ ኬፅዳ ካታማት ይሁዳ ካዎታ ታርከ ማፃፋን ፃፈትስ። ሽን እ ጭምዳ ዎደ ባ ቶሁዋ ሳከትስ። 24 አስ ሀይቅድ፥ ባ ማይዛታን ጋሄትድ ባ ማይዛ ዳዊታ ካታማን ሞገትስ። እያ ናአይ እዮሳፈፅ እያ በሳን ካዎትስ።

እስራኤለ ካዋ ናዳባ

25 ይሁዳ ካዎይ አስ ካዎትዳ ናምአንꬆ ላይꬃን እዮርባማ ናአይ ናዳብ እስራኤለን ካዎትስ፤ እ እስራኤለ ቢታን ናምኡ ላይꬅ ካዎትስ። 26 ናዳብ ካሰ ባ አዋ ኦግያንነ እስራኤለ አሳ ኦስስዳ እያ ናጋራ ኦግያን ሄመትድ ጎዳ ስንꬃን ኢታባ ኦꬅስ።

27 ይሳኮራ ኮቸ ግድዳ አክያ ናአይ ባኦስ ናዳባ ቦላ ማቀትስ። ሄ ዎደ ናዳበይነ እያ ኦላንቾት ፍልስፄመን ደእያ ግባቶና ካታማ ዩሾን ደኦሶና። 28 ይሁዳ ካዎይ አስ ካዎትዳ ሄꬓንꬆ ላይꬃን ባኦስ ናዳባ ዎꬍድ እያ በሳን እ ባዉ ካዎትስ። 29 ባኦስ ካዎቶ ዶምዳ መላ እዮርባማ ሶ አሳ ኡባ ዎꬍድ ዉርስስ። ጎዳይ ሴሎፐ ይዳ ባ አይልያ፥ ናብያ አክያ ባጋራ ኦድዳይሳዳ እዮርባማ ኬꬃ አሳ ኡባይ ሀይቅ ዉርስ። 30 ሄስ ሀንዳይ፥ እዮርባም ባ ሁጰን ኦꬅዳ ናጋራንነ እስራኤለ አሳ እ ኦስስዳ ናጋራን ጎዳ እስራኤለ ፆሳ ሀንቀꬅዳ ግሾሳ።

31 ናዳብ ሀንዳ ሀራባይነ እ ኦꬅዳባ ኡባይ እስራኤለ ካዎታ ታርከ ማፃፋን ፃፈትስ። 32 ይሁዳ ካዎይ አስነ እስራኤለ ካዎይ ባኦስ ባንታ ካዎተꬃ ላይꬃ ኡባን ኦለትዳ መላ ደእዶሶና።

እስራኤለ ካዋ ባኦሳ

33 ይሁዳ ካዎይ አስ ካዎትዳ ሄꬓንꬆ ላይꬃን አክያ ናአይ ባኦስ እስራኤለ ቦላ ካዎትስ፤ እ ትርሳ ካታማን ኡትድ ላታማነ ኦይዱ ላይꬅ ካዎትስ። 34 እዮርባም እስራኤለ አሳ ናጋራ ኦስስዳይሳዳ እካ ሄ ኦግያን ሄመትድ ጎዳ ስንꬃን ኢታባ ኦꬅስ።

16

1 ሀናና ናኣ ግድዳ፥ እዩ ባጋራ ጎዳ ቃላይ ባኦሳባ ሀይሳዳ ያግስ፤ 2 “ታኒ ነና ባናፐ ደንꬃዳ ታ አሳ እስራኤለ ቦላ ሀላቃ ኦꬃስ፤ ሽን ኔኒ እዮርባማ ኦግያን ሄመታዳሳ። ቃስ ታ አሳ እስራኤለ ናጋራ ኦስሳዳ ኤንታ ናጋራን ታና ሀንቀꬃዳሳ። 3 ሄኮ፥ ታኒ ባኦሳነ እያ ሶ አሳ ፕታና ሀናይስ። ባኦሳ፥ ታኒ ነ ሶ አሳ ናባፃ ናኣ እዮርባማ ሶ አሳዳ ኦꬃና። 4 ባኦሳ ኮቸ ግድድ ካታማን ሀይቅያ ኦናካ ካን ማና፤ ቃስ ጋፃረን ሀይቅያ ኦናካ ሳሎ ካፎት ማና” ያግስ።

5 ባኦስ ሀንዳ ሀራባይ፥ እ ኦꬅዳባይነ እያ ምኖተꬃይ እስራኤለ ካዎታ ታርከ ማፃፋን ፃፈትስ። 6 ባኦስ ሀይቅድ ባ ማይዛታን ጋሄትድ፥ ትርሳ ካታማን ሞገትስ። እያ ናአይ ኤል እያ በሳን ካዎትስ። 7 ጉጅድካ፥ ጎዳይ፥ ናብያ እዩ ባጋራ ባኦሳ ቦላነ እያ ሶ አሳ ቦላ ትንብተ ኦድዳ ጋሶይ፥ ባኦስ ኦꬅዳ ናጋራ ግሾነ እዮርባምነ እያ ሶ አሳይ ኦꬅዳይሳዳ ኢታባ ኦꬅድ፥ ጎዳ ሀንቀꬅዳ ግሾሳ። ቃስ እ እዮርባማ ሶ አሳ ኡባ ዎꬍድ ዉርስዳ ግሾሳ።

እስራኤለ ካዋ ኤላ

8 ይሁዳ ካዎይ አስ ካዎትዳ ላታማነ ኡሱፑንꬆ ላይꬃን፥ ባኦሳ ናአይ ኤል እስራኤለን ካዎትስ። ትርሳ ካታማን ኡትድ ናምኡ ላይꬅ ካዎትስ። 9 ካዋ ቶራ ሞጮናታፐ እሱዋ ግድድ፥ እያ ፓራ ጋረታፐ ባጋ ኪትያ ዝምር ካዋ ቦላ ማቀትስ። ካዎይ ኤል ሄ ዎደ ትርሳን ደእያ ካዎ ጋꬎ አዋተꬃን አይስያ አርፃ ሶን ማꬆትድ ኡትስ። 10 ይሁዳ ካዎይ አስ ካዎትዳ ላታማነ ላፑንꬃ ላይꬃን ዝምር፥ አርፃ ሶ ገልድ ካዋ ዎꬍድ እያ በሳን ባዉ ካዎትስ።

11 ዝምራ ካዎትዳ መላ ባኦሳ ሶ አሳ ኡባ ዎꬍስ። ባኦስ ዳቦ ግድን ላገ ግድን እስ አደካ ፓፃ አሽቤና። 12 ናብያ እዩ ባጋራ ጎዳይ ባኦሳ ቦላ ኦድዳ ቃላዳ ዝምር ባኦሳ ሶ አሳ ኡባ ዎꬍድ ꬋይስስ። 13 ሄስ ሀንዳይ ባኦስነ እያ ናአይ ኤል ባንታ ኤቃ ጎይንድ ኦꬅዳ ናጋራ ጋሶንነ እስራኤለ አሳ ኦስስዳ ናጋራ ጋሶን፥ ጎዳ እስራኤለ ፆሳ ሀንቀꬅዳ ግሾሳ።

14 ኤል ሀንዳ ሀራባይነ እ ኦꬅዳባይ እስራኤለ ካዎታ ታርከ ማፃፋን ፃፈትስ።

እስራኤለ ካዋ ዝምራ

15 ይሁዳ ካዎይ አስ ካዎትዳ ላታማነ ላፑንꬃ ላይꬃን ዝምር ትርሳን ላፑን ጋላሳ ፃላላ ካዎትስ። ሄ ዎደ እስራኤለ ኦላንቾት ግባቶና ጌተትያ ፍልስፄመ ካታማ ዩሹዋ ተቅዶሶና። 16 እስራኤለ አሳይ ዝምሪ ካዋ ቦላ ማቀትድ እያ ዎꬍዳይሳ ስእዳ ዎደ ቶራ ሞጮና ኦምራ ሄ ጋላስ ሄ በሳን እስራኤለ ካዎ ኦꬅድ ካዎꬅዶሶና። 17 ኦምርነ እስራኤለ አሳይ ግባቶናፐ ከይድ ትርሳ ካታማ ተቅዶሶና። 18 ካታማይ ኦይከትዳይሳ በእዳ ዎደ ዝምር ካዎ ጋꬎ ግዶን ደእያ ግምብያ ገልድ ካዎ ጋꬎ ታማን ኦይꬅስ፤ እካ ሀይቅስ። 19 ሄስ ሀንዳይ እዮርባም ኦꬅዳ ናጋራነ እስራኤለ አሳ ኦስስዳ ናጋራ ካልድ ዝምር ጎዳ ስንꬃን ኢታባ ኦꬅዳ ግሾሳ።

20 ዝምር ሀንዳ ሀራባይነ እ ማቅዳ ማቆይ እስራኤለ ካዎታ ታርከ ማፃፋን ፃፈትስ።

እስራኤለ ካዋ ኦምራ

21 ሄ ዎደ እስራኤለ አሳይ ናምኡ ከይድ ሻከትስ። አሳፐ ባጋይ ግናታ ናኣ ትብና ካዎꬃናዉ ኮይን፥ ባጋይ ቃስ ኦምራ ካዎꬃናዉ ኮይስ። 22 ሽን ኦምራ ማድያ አሳይ ግናታ ናኣ ትብና ማድያ አሳፐ ምንዳ ግሾ ትብን ሀይቅን ኦምር ካዎትስ።

23 ይሁዳ ካዎይ አስ ካዎትዳ ሀስታማነ እስንꬆ ላይꬃን፥ ኦምር እስራኤለ ቦላ ካዎትድ ታማነ ናምኡ ላይꬅ ሃርስ፤ እያፐ ኡሱፑን ላይꬃ ትርሳን ሃርስ። 24 ኦምር ሳማርያ ዙማ ሳምራ ጌተትያ አድያፈ 6,000 ብራ ሳንትመን ሻምድ፥ ያን ካታማ ኬፅስ። ሄ ካታማ ሄ ዙማ ጎዳ ሱንꬃን ሳማረ ግድ ሱንꬅስ።

25 ሽን ኦምር ጎዳ ስንꬃን ኢታባ ኦꬅስ፤ እ ካሰ ደእዳ ካዎታ ኡባፈ አꬅድ ናጋራ ኦꬅስ። 26 ኦምር ናባፃ ናአይ እዮርባም ኦꬅዳ ናጋራነ እስራኤለ አሳ ኦስስዳ ናጋራ ካልስ፤ ሄ ፓꬆና ኤቃ ጋሶን ጎዳ፥ እስራኤለ ፆሳ ሀንቀꬅስ።

27 ኦምር ሀንዳ ሀራባይ፥ እ ኦꬅዳባይነ እያ ምኖተꬃይ እስራኤለ ካዎታ ታርከ ማፃፋን ፃፈትስ። 28 ኦምር ሀይቅድ ባ ማይዛታን ጋሄትድ፥ ሳማረን ሞገትስ። እያ ናአይ አካብ እያ በሳን ካዎትስ።

እስራኤለ ካዋ አካባ

29 ይሁዳ ካዎይ አስ ካዎትዳ ሀስታማነ ሆስፑንꬆ ላይꬃን፥ ኦምራ ናአይ አካብ እስራኤለን ካዎትስ። ኦምራ ናአይ አካብ ሳማረን እስራኤለ ቦላ ላታማነ ናምኡ ላይꬅ ካዎትስ። 30 ኦምራ ናአይ አካብ ባፐ ስን ካዎትዳ ካዎታ ኡባፈ አꬍያ ኢታባ ጎዳ ስንꬃን ኦꬅስ። 31 ናባፃ ናአይ እዮርባም ኦꬅዳ ናጋራ ላፋባ ግድ ቆፎ ፃላላ ግዶናሽን፥ ስዶና ካዋ ኤትባላ ናእዉ ኤልዛቤሎ ባዉ ማቾ ኤክድ፥ ባኣለ ኤቃስ ኦሶነ ጎይኖ ዶምስ። 32 ሳማረን እ ኬፅስዳ ባኣለ ኤቃ ኬꬃን ያርሾ በሲ ኬፅስ። 33 ቃስ አካብ አሼራ ጌተትያ ፆሰ ምስልያ ኤስድ፥ ባፐ ስን ደእዳ ካዎታ ኡባፈ አꬅድ ጎዳ እስራኤለ ፆሳ ሀንቀꬅያ ናጋራ ኦꬅስ።

34 አካባ ካዎተꬃ ዎደ ቤተለፐ ይዳ፥ ህኤላ አደይ እያርኮ ዛሪድ ኬፅስ። ናወ ናኣ እያሱ ባጋራ ጎዳይ ኦድዳይሳዳ፥ ህኤል እያርኮ ኬፃናዉ ባስያ ዎደ አቤሮ ጌተትያ ባይራ ናአይ ሀይቅስ። ቃስ ሳንቃ አꬅያ ዎደ ሳጉባ ጌተትያ ካሎ ናአይ ሀይቅስ።

17

ኤልያሳ ቁሮይ ሙዝስ

1 ጋላዳን ተስባፐ ይዳ ናበይ፥ ኤልያስ ካዋ አካባ ሀይሳዳ ያግስ፤ “ታኒ እያዉ ኦꬅያ ጎዳይ፥ እስራኤለ ፆሳይ ኤሮ! ካልድ ያና ላይꬃታን፥ ታኒ ኦዶና ደእሽን፥ ሳአን እር ቡከና ዎይኮ ፃሳተና” ያግስ።

2 ሄሳፈ ጉየ፥ ጎዳ ቃላይ ኤልያሳኮ ይድ ሀይሳዳ ያግስ፤ 3 “ሀይሳፈ ደንዳዳ ዶሎሀ ባጋ ባ፤ ያን ዮርዳኖሰ ሻፋፐ ዶሎሀ ባጋራ ደእያ ኮራታ ዛንጋራን ቆሰታ። 4 ኔኒ ሄ ሻፋፐ ሃ ኡያና፤ ቁሮት ነና ሄ በሳን ካꬅ ሙዛናዳ ታ ኤንታ ኪታስ” ያግስ። 5 ኤልያስ ጎዳይ ግዳይሳዳ ኦꬅስ፤ ዮርዳኖሰ ሻፋፐ ዶሎሀ ባጋራ ደእያ ኮራታ ዛንጋራ ብድ ያን ኡትስ። 6 ዎንታነ ኦማርስ ቁሮት ኡይꬅነ አሾ ኤልያሳስ ኤሆሶና፤ እ ሻፋፐ ሃ ኡይስ። 7 ቢታን እር ቡኮና ግሾ፥ ጉꬃ ዎደፐ ጉየ ሻፋይ መልስ።

ኤልያሳነ ሳራፕታ አምእዉ

8 ሄሳፈ ጉየ፥ ጎዳ ቃላይ ኤልያሳኮ ሀይሳዳ ያግስ፤ 9 “ሀ በሳፈ ደንዳዳ፥ ስዶና ማታን ደእያ ሳራፕታ ባዳ ያን ደኣሻ። ሄኮ፥ እስ አምእያ ካꬅ ነና ሙዛና መላ ታኒ ኪታስ” ያግስ።

10 ኤልያስ ደንድድ ሳራፕታ ብድ ካታማ ፐንግያ ጋክያ ዎደ፥ ሄኮ፥ እስ አምእያ ምꬅ ምፃዉሱ። ኤልያስ ማጫስዉ ፄግድ፥ “ሀያና፥ ታዉ ሃ ኡያናዉ ቡለራ ኤካዳ ያ” ያግስ። 11 ማጫስያ ሃ ኤሀናዉ ብሽን እ ፄግድ፥ “ሀያና ጉꬃ ባሶ ኡይꬅካ ኤካዳ ያ” ያግስ።

12 ማጫስያ ዛራዳ፥ “ጎዳይ፥ ነ ደኦ ፆሳይ ኤሮ! ታዉ ኡይꬅ ባዋ። ታዉ ኦቶን እስ ኩጫ ꬊለይነ ጉꬃ ዛይተ ፃላል ፃሮን ደኤስ። ታኒ ሀይሳ ይዳይ ጉꬃ ምꬅ ምፃዳ፥ ሶ ስማዳ፥ ህኖ ታዉነ ታ ናኣስ እስ ቶሆ ኡክድ ምድ ሀይቃና” ያጋሱ።

13 ኤልያስ ዛሪድ፥ “አይኮይ ባዋ፥ ያዮፋ፤ ባዳ ነ ካꬃ ካꬃ። ሽን ኮይሮ ነ ꬊልያፈ ጉꬃ ኡይꬅ ላቃዳ ታዉ ኤካዳ ያ፤ ሄሳፈ ጉየ፥ ነዉነ ነ ናኣስ ኡካ። 14 ጎዳይ፥ እስራኤለ ፆሳይ፥ ‘ሳኣ ቦላ እር ቡካና ጋካናዉ ꬊለይ ኦቱዋፐ ዛይተይ ፃሩዋፐ ዉረና’ ያጌስ” ያግስ።

15 ሄሳ ግሾ፥ ማጫስያ ባዳ፥ ኤልያስ ግዳይሳዳ ኦꬃሱ፤ ሄሳዳ ሀንን፥ ኤልያስ፥ ማጫስያነ እ ሶ አሳይ ዳሮ ዎደስ ግድያ ካꬅ ደምዶሶና። 16 ጎዳይ ኤልያሳ ባጋራ ኦድዳ ቃላ ናግድ፥ ኦቱዋፐ ꬊለይ ፃሩዋፐ ዛይተይ ዉርቤና።

17 ጉꬃ ዎደፐ ጉየ ሄ ማጫሰ ናአይ ሀርግስ፤ ሀርገይ ጎብሸ ብን፥ ዉርሰꬃን ናአይ ሀይቅስ። 18 ማጫስያ ኤልያሳኮ፥ “ፆሳ አድያዉ፥ ነ ታ ቦላ ሀይሳዳ አይስ ኦꬃዲ? ነ ታ ናጋራ ሀሳይሳዳ ታ ናኣ ዎꬋናዉ ያዲ?” ያጋሱ።

19 ኤልያስ፥ “ነ ናኣ ሃ ኤካዳ ያ” ያግስ። ናኣ እ ክኡዋፐ ኤክድ፥ ፑደ ባ ደእያ ፖቅያ ኤፍድ ባ አርሳን ዝንእስስ። 20 ያትድ ጎዳኮ ሀይሳዳ ያግድ ዋስስ፤ “አቤት ጎዳዉ፥ ታ ፆሳዉ፥ ሀ ታኒ ደእያ አምኤ ናኣ ዎꬋዳ፥ ሀይሳ መላ መቶ እ ቦላ አይስ ኤሀይ?” ያግስ። 21 ሄሳፈ ጉየ ናኣ ቦላ ሄꬑ ቶሆ ዛቁልድ፥ “አቤት ጎዳው፥ ታ ፆሳዉ፥ ሀ ናኣ ፓꬃ” ያግድ ዎስስ።

22 ጎዳይ ኤልያሳ ዎሳ ስእስ። ናኣ ሸምፖይ ስምን፥ ናአይ ፓፅስ። 23 ኤልያስ ናኣ ኤክድ ፖቅያፐ ዱገ ዎꬍስ፤ ናኣ አየስ እምድ፥ “ሄኮ ነ ናአይ ፓፅስ” ያግስ።

24 ማጫስያ፥ “ኔኒ ፆሳ አስ ግደይሳነ ነ ዶናፐ ከይያ ጎዳ ቃላይ ቱማ ግደይሳ ታኒ ሀእ ኤራስ” ያጋሱ።

18

ኤልያሳነ ባኣለ ናበታ

1 እር ቡኮና አግን ሄꬓንꬆ ላይꬃን፥ ጎዳይ ኤልያሳኮ፥ “ባዳ ካዋ አካባስ ቆንጫ። ታ ቢታን እራ ቡክሳና” ያግስ። 2 ኤልያስ አካባስ ቆንጫናዉ ደንድድ ብስ።

ሄ ዎደ ሳማረን ዎልቃማ ኮሽ ከይስ። 3 አካብ ባ ካዎ ጋꬉዋ አዋተꬃን አይስያ አብድዩ ፄግስ። አብድዩይ ጎዳ ምንꬅድ አማንያ አስ። 4 ኤልዛቤላ ጎዳ ሱንꬃን ናበታ ዎꬍዳ ዎደ አብድዩይ ኤንታፈ ፄታታ ኤክድ፥ እሻታማን እሻታማን ሻክድ፥ ጎንጎሎ ግዶን ቆስድ፥ ካꬅነ ሃ እምሸ ጋምእስ።

5 አካብ አብድዩ ፄግድ፥ “ማታ ደምድ ፓራታነ ባቁሎታ ሀይቆፐ አሻናዉ ቢታን ፑልቶይ ደእያ በስነ ሻፋ ጋፃን ኡባ ባ” ያግስ። 6 ኤንቲ ቢታን አዉ ባጋ ባነኮ ሻከትድ ኤክን፥ አካብ እስ ኦግያ ኦይክድ ባርካ ብስ፤ አብድዩይ ሀራ ኦገ ኦይክድ ባርካ ብስ።

7 አብድዩይ ባ ኦግያ ኦይክድ ብሽን፥ ሄኮ፥ ኤልያስ እያራ ጋሄትስ። አብድዩይ ኤልያሳ ኤርድ ባ ሶምኡዋን ጉፋንድ፥ “ታ ጎዳዉ ኤልያሳ፥ ሀይስ ነኔ?” ያግስ።

8 ኤልያስ፥ “ኤ ታና፤ ኔኒ ባዳ፥ ሄኮ፥ ኤልያስ ሀይሳን ደኤስ ያጋዳ ነ ጎዳስ ኦዳ” ያግስ።

9 አብድዩይ ዛሪድ፥ “ታ ነና አይ ቆህን ነ ታና ነ አይልያ ሀይቆ ጋዳ አካባ ኩሸን አꬃዳ እማይ? 10 ጎዳይ፥ ነ ደኦ ፆሳይ ኤሮ! ታ ጎዳይ ነና ኮያና መላ ኪትቦና ቢት ዎይኮ ካዎተꬅ ባዋ። ኤንቲ፥ ‘ኤልያስ ሀይሳን ባዋ’ ግያ ዎደ ነ ያን ባይናይስ ቱማ ግደይሳ ኤራናዉ አካብ ደርያ አይሰይሳታ ጫቅሴስ። 11 ሀእ ኔኒ፥ ‘ባዳ፥ ኤልያስ ሀይሳን ደኤስ’ ያጋዳ ኦዳ” ያጋሳ።

12 “ታ ነና አጋዳ ብያ ዎደ ጎዳ አያናይ ነና ደንꬅድ፥ ታ ኤሮና በሲ ኤፋና። ታ አካባስ ኦድን፥ እ ነና ደሞና እፅኮ፥ ታና ዎꬋና። ታኒ ነ አይለይ ናአተꬃፈ ዶማዳ ጎዳ ያይያ አስ። 13 ኤልዛቤላ ጎዳ ናበታ ዎꬍዳ ዎደ፥ ታኒ ኤንታፈ ፄታ ኤካዳ፥ እሻታማን እሻታማን ሻካዳ እስ ጎንጎሎን ቆሳዳ፥ ካꬅነ ሃ እማስ። ያትን፥ ታኒ ኦꬅዳባይ ነዉ ታ ጎዳስ ኦደትቤኔ? 14 ሀእ ኔኒ፥ ‘ባዳ፥ ሄኮ፥ ኤልያስ ሀይሳን ደኤስ’ ያጋዳ ኦዳ ያጋሳ። ታ ኦድኮ እ ታና ዎꬋና” ያግስ።

15 ኤልያስ፥ “ታኒ እያዉ ኪተትያ፥ ኡባፈ ዎልቃማ ጎዳይ ኤሮ! ቱማ ታኒ ሀች አካባስ ቆንጫና” ያግስ።

16 አብድዩይ አካባኮ ብድ አካባስ ኦድን፥ አካብ ኤልያሳራ ጋሄታናዉ ብስ። 17 አካብ ኤልያሳ በእዳ ዎደ፥ “እስራኤለ ቢታ ቡቀይ ነኔ?” ያግስ።

18 ኤልያስ ዛሪድ፥ “እስራኤለ ቢታ ቡቀይ ታና ግዶናሽን፥ ጎዳ ኪታ አግድ፥ ባኣለ ኤቃታ ጎይንድ፥ ቢታ ቡቀይ ነናነ ነ አዋ ሶ አሳ። 19 ሀእ፥ እስራኤለ አሳ ኡባ ቃርመሎሳ ዙማ ቦላ ታኮ ሺሻ። ኤልዛቤል ግብራ ምያ ኦይዱ ፄታነ እሻታሙ ባኣለ ናበታነ ኦይዱ ፄቱ አሼራ ናበታ እስፈ ሀ በሳ ሺሻ” ያግስ።

20 ሄሳ ግሾ፥ አካብ ኪትድ፥ እስራኤለ አሳ ኡባነ ናበታ ቃርመሎሳ ዙማ ቦላ ሺሽስ። 21 ኤልያስ ሺቅዳ አሳኮ ብድ፥ “አዉደ ጋካናዉ ናምኡ ዎዛናን ዳኔ? ጎዳይ ፆሰ ግድኮ እያ ጎይንተ፤ ባኣለይ ፆሰ ግድኮ እያ ጎይንተ” ያግስ። ግዶሽን፥ አሳይ እያዉ እስ ቃላካ ዛርቤና።

22 ሄሳፈ ጉየ፥ ኤልያስ፥ “ጎዳ ናበታፐ ታ ፃላል አታስ፤ ሽን ባኣለ ናበት ኦይዱ ፄታነ እሻታማ። 23 አነ ኑስ ናምኡ ኮርማታ እመቶ። ሄ ኮርማታፐ እሱዋ ኤንቲ ዶሮ፤ ኮርማ ሹክድ ቃንፀረꬆ፤ አሹዋ ምꬃ ቦላ ዎꬆ፤ ሽን ታማ ኤꬆፎ። ታኒ ናምአንꬆ ኮርማ ጊግሳዳ፥ ምꬃ ቦላ ዎꬃና፤ ታካ ታማ ኤꬅከ። 24 ህንተ፥ ህንተ ፆሳ ሱንꬃ ፄግተ፤ ታካ ጎዳ ሱንꬃ ፄጋና። ስእድ ያርሹዋ ምያ ታማ ኪትያ ፆሳይ፥ እ፥ ፆሰ ግዶ” ያግስ።

አሳይ፥ “ነ ግያ ቆፋይ ሎኦ” ያግዶሶና።

25 ሄሳ ግሾ፥ ኤልያስ ባኣለ ናበታኮ፥ “ህንተ ዳሮ ግድያ ግሾ፥ እስ ኮርማ ዶርድ ኮይሮትድ ጊግስተ። ህንተ ፆሳ ሱንꬃ ፄግተ፤ ሽን እያን ታማ ኤꬆፍተ” ያግስ።

26 ኤንቲ ባንታዉ እመትዳ ኮርማ ኤክድ ጊግስዶሶና።

ዎንታፈ ሴታ ጋላስ ጋካናዉ ባኣለ ሱንꬃ ፄግድ፥ “ባኣለ፥ ኑና ስአ” ያግድ ዎስዶሶና። ሽን ስኤትያ ግርስ ባዋ፤ ዛርያ አስ በንትቤና። ባንታ ጊግስዳ ያርሾ በሳ ዩሹዋን ዱርዶሶና።

27 ሳእ ሴታ ጋላሳ ግድን፥ ኤልያስ፥ “ህንተ ቃላ ꬎቁ ኦꬅድ ዎስተ! እ ፆሰ ግደነ! ኦን ኤር፥ እ ቆፋን ገልዳኮ ዎይኮ እያዉ ኦሶይ ዳርዳኮ ዎይኮ ማንዳርዳኮ ዎይኮ ꬍስክዳባ ግድኮ ደንꬃናዉ ኮሼስ” ያግድ ቀልቅስስ።

28 ኤንቲ ባንታ ቃላ ꬎቁ ኦꬅድ ዎስዶሶና። ካሰ ባንታ ጎይንያ ዎጋዳ ባንታ አሳተꬃራ ሱꬅ ጎጋና ጋካናዉ ቶራንነ ማሻን ባንታና ጫድዶሶና። 29 ኦማርስ ያርሾ ሺሽያ ዎደይ ጋካናዉ ኤንቲ ትንብተ ኦድዶሶና፤ ሽን ስኤትያ ግርስ ባዋ፤ ኤንታና ሀይዝድ ዛሮ እምያ አስ ꬋይስ።

30 ሄሳፈ ጉየ፥ ኤልያስ፥ “ሃ ታኮ ሺቅተ” ያግስ። አሳይ እያኮ ሺቅን፥ ላለትዳ ጎዳ ያርሾ በሳ ዛሪድ ግምብስ። 31 ጎዳ ቃላይ ያይቆባኮ፥ “ነ ሱንꬃይ እስራኤለ ግዳና” ያግድ ኦድዳ፥ ያይቆባ ናይታ ኮቻታ ታይቡዋን ታማነ ናምኡ ሹቻታ ኤክስ። 32 ጎዳ ሱንꬃን ሄ ሹቻታ ኬልድ፥ ያርሾ በሲ ግምብድ፥ ታማነ ኦይዱ ልትሮ ሃ ኦይክያ ኦላ ያርሾ በሳ ዩሾን ቦክስ።

33 ሄሳፈ ጉየ፥ ያርሾ በሳን ምꬅ ዎꬅድ፥ ኮርማ አሹዋ እያ ቆሙዋን ቆሙዋን ቃንፀረꬅድ፥ ምꬃ ቦላ ዎꬅስ። አሳኮ፥ “ኦይዱ ባ ሃ ኩንꬅድ፥ ያርሹዋ ቦላነ ምꬃ ቦላ ጉስተ” ያግስ፤ ኤንቲ ጉስዶሶና። 34 ቃስካ፥ ኤልያስ፥ “ናምአንꬆ ጉጅተ” ያግስ፤ ኤንቲ ናምአንꬆ ጉጅዶሶና።

ቃስካ፥ ኤልያስ፥ “ሄꬓንꬆ ጉጅተ” ያግስ፤ ሄꬓንꬆ ጉጅዶሶና። 35 ሃꬃይ ያርሾ በሳ ዩሹዋን ጎግድ፥ ኦላን ኩምስ።

36 ኦማርሳ ያርሾ ሺሽያ ዎደ ናበይ ኤልያስ ያርሾ በሳኮ ሺቅድ ሀይሳዳ ያግድ ዎስስ፤ “አቤት ጎዳዉ፥ አብራሃመ ፆሳዉ፥ ይሳቃ ፆሳዉ፥ እስራኤለ ፆሳዉ፥ ኔኒ እስራኤለ ቢታን ፆሰ ግደይሳ፥ ታኒ ነ አይለ ግደይሳነ ታኒ ሀይሳ ኡባ ነ ቃላን ኦꬅዳይስ ሀች ኤረቶ። 37 አቤት ጎዳዉ፥ ታዉ ኮያ። ኔኒ፥ ጎዳይ ፆሰ ግደይሳነ ኤንታ ዎዛና ኔኮ ዛረይ ነና ግደይሳ ሀ አሳይ ኤራና መላ ታዉ ኮያ!” ያግስ።

38 ጎዳ ታማይ ሳሎፐ ዎꬍድ፥ ፁሳ ያርሹዋ፥ ምꬃ፥ ሹቻነ ቢታ ምስ፤ ኦላን ደእያ ሃꬃ ላጭስ። 39 አሳ ኡባይ ሄሳ በእዳ ዎደ፥ ባንታ ሶምኦራ ሳአን ጉፋንድ፥ “ጎዳይ ፆሰ! ጎዳ ፃላል ፆሰ!” ያግዶሶና።

40 ኤልያስ፥ “ባኣለ ናበታ ኦይክተ፤ ኤንታፈ እስ አስካ ከስ ኤኮፎ” ያግስ። አሳይ ኤንታ ኦይክዶሶና፤ ኤልያስ ኤንታ ቅሶና ሻፋ ኤፍድ ዎꬍስ።

ጎዳይ እራ ቡክስስ

41 ኤልያስ አካባኮ፥ “ከያዳ ባ፤ ማ፤ ኡያ፤ ታኒ፥ ዎልቃማ እራ ጉንꬅ ስአይስ” ያግስ። 42 ሄሳ ግሾ፥ አካብ ማናዉነ ኡያናዉ ብስ። ሽን ኤልያስ ቃርመሎሳ ዙማ ቦላ ከይድ፥ ባ ሶምኡዋ ባ ጉልባታ ግዶ ገልስድ ሆክስ።

43 ኤልያስ ባ አይልያኮ፥ “አነ ባዳ፥ አባኮ ስማዳ ፄላ” ያግስ።

እያ አይለይ ብድ ፄልድ፥ “አይብካ በንተና” ያግስ።

ኤልያስ ባ አይልያ ላፑን ቶሆ፥ “ቃስካ ባዳ ፄላ” ያግስ።

እያ አይለይ ላፑን ቶሆ ፄልስ። 44 ላፑንꬆን፥ “ኩሸ ቃቃፐ ዳሮና ጉꬃ ሻር አባፈ ከይሽን በአስ” ያግስ።

ኤልያስ፥ “ባዳ፥ ‘እር ነና ቡሱ ድጎና መላ ነ ፓራ ጋርያን ኡታዳ ነ ሶ ባ’ ያጋዳ አካባስ ኦዳ” ያግስ።

45 ጉꬃ ዎደፐ ጉየ ሳሎይ ካሬꬃ ሻራን ዱልክስ፤ ጫርኮይ ጫርክስ፤ ዎልቃማ እር ቡክስ። አካብ ፓራ ጋርያን ኡትድ እዝራኤላ ካታማ ብስ። 46 ጎዳ ዎልቃይ ኤልያሳ ቦላ ዎꬍስ። ኤልያስ ባ ማኡዋ ፄሳን ፑደ ስቅድ፥ እዝራኤላ ካታማ ጋካናዉ አካባ ስንꬃን ዎፅስ።

19

ኤልያስ ሲና ዙማ ቦላ

1 ኤልያስ ኦꬅዳባ ኡባነ ባኣለ ናበታ ኡባ ማሻን ዎꬍዳይሳ አካብ ኤልዛቤልስ ኦድስ። 2 ኤልዛቤላ፥ “ኔኒ ሄ ናበታ ቦላ ኦꬅዳይሳዳ ዎንቶ ሀኖደ ታኒ ነ ቦላ ኦꬆና እፅኮ፥ ፆሳት ታና ፕርዶ” ያጋዳ ኤልያሳኮ ኪታሱ።

3 ኤልያስ ባ ሸምፑዋስ ያይድ፥ ባ አይልያ ኤክድ፥ ይሁዳ ቢታን ደእያ በርሳበ ብስ። 4 እስ ጋላሳ ኦገ መላ ቢታን ሄመትስ። እ ሄመꬃ አግድ እስ ሳንካራ ኩያ ጋርሳን ኡትድ፥ “አቤት ጎዳዉ፥ ታዉ ግዳና፤ ታኒ ታ ማይዛታፐ አꬍድከ፤ ታ ሸምፑዋ ኤካ” ያግድ ሀይቆ ዎስስ።

5 ሄሳፈ ጉየ፥ ሳንካራ ኩያ ጋርሳን ዛቁልድ ꬍስክስ። እ ꬍስክዳሽን፥ ሄኮ፥ እስ ኪታንቾይ እያ ቦችድ፥ “ደንዳ፤ ማ” ያግስ። 6 እ ደንድድ ፄልያ ዎደ፥ ሄኮ፥ ሹቻ ምሻን ኡከትድ፥ ካፅዳ ኡይꬅነ ኦቶ ሃꬅ እያ ሁጰሶን በእስ። እ ምድ ኡይዳፐ ጉየ ስሚድ ꬍስክስ። 7 ጎዳ ኪታንቾይ ናምአንꬆ ይድ፥ “ኤልያሳ፥ ኔኒ ባና ኦገይ ዳሮ አዱሰ ግድያ ግሾ፥ ደንዳዳ ማ” ያግስ።

8 ኤልያስ ደንድድ ምስ፥ ኡይስ። ሄ እ ምዳ ካꬃ ዎልቃን ፆሳ ዙማ ኮሬባ ጋካናዉ ኦይታሙ ጋላስነ ኦይታሙ ቃማ ሄመትስ። 9 እ ያ ጋክድ፥ ጎንጎሎ ግዶ ገልድ አቅስ።

ጎዳይ፥ “ኤልያሳ፥ ሀይሳን አይ ኦꬃይ?” ግያ ፆሳ ቃላይ እያኮ ይስ።

10 ኤልያስ፥ “ኡባፈ ዎልቃማ ጎዳ ፆሳስ ታኒ ዳሮ ምሸታስ። እስራኤለ አሳይ ኔራ ጫቅዳ ጫቁዋ መንꬅስ፤ ነ ያርሾ በሳ ላልዶሶና፤ ነ ናበታ ማሻን ዎꬍዶሶና። ታኒ ታርካ አታስ፤ ሀእ ኤንቲ ታ ሸምፑዋ ዎꬋናዉ ኮዮሶና” ያግስ።

11 ጎዳይ፥ “ሀይሳፈ ከያዳ ደርያ ሁጰን ታ ስንꬃን ኤቃ” ያግስ። ኤልያስ ኤቅዳሽን፥ ሄኮ፥ ጎዳይ እያ ማታራ አꬍስ። ሄ ዎደ ዎልቃማ ጫርኮይ ዙማ ጳልቀረꬅስ፤ ዛላታ ትንቸረꬅስ፤ ሽን ጎዳይ ሄ ጫርኩዋ ግዶን ባዋ። ጫርኩዋፈ ጉየ ቢት ቃፅስ፤ ሽን ጎዳይ ሄ ቢታ ቃፁዋን ባዋ። 12 ቢታ ቃፁዋፐ ጉየ ታም ከይስ፤ ሽን ጎዳይ ታማ ግዶን ባዋ። ታማፐ ጉየ ካልካሽ ስኤትስ። 13 ኤልያስ ሄ ካልካሻ ስእዳ ዎደ ባ ሶምኡዋ አፍላን ካምድ፥ ካረ ከይድ ጎንጎሉዋ ፐንገን ኤቅስ።

ሄኮ፥ እስ ግርስ ኤልያሳኮ፥ “ኤልያሳ፥ ሀይሳን አይ ኦꬃይ?” ያግስ።

14 ኤልያስ፥ “ኡባፈ ዎልቃማ ጎዳ ፆሳስ ታኒ ምሸታስ። እስራኤለ አሳይ ኔራ ጫቅዳ ጫቁዋ መንꬅዶሶና፤ ነ ያርሾ በሳ ላልዶሶና፤ ነ ናበታ ማሻን ዎꬍዶሶና። ታኒ ታርካ አታስ፤ ኤንቲ ታ ሸምፑዋ ኤካናዉ ኮዮሶና” ያግስ።

15 ጎዳይ እያኮ፥ “ኔኒ ይዳ ኦግያራ ጉየ ስማዳ ዳማስቆ መላ ቢታ ባ። ኔኒ ያ ጋክያ ዎደ አዛሄላ፥ ሶረ ቦላ ካዎ ኦꬃዳ ትያ። 16 ናምሳ ናኣ፥ እዩ እስራኤለ ቦላ ካዎ ኦꬃዳ ትያ። ነ በሳን ናበ ኦꬃዳ አቤል-ማሆላ አድያ ሳፋፃ ናኣ ኤልሳ ትያ። 17 አዛሄላ ማሻፈ ከስ ኤክያ ኡባ እዩይ ዎꬋና፤ እዩ ማሻፈ ከስ ኤክያ ኡባ ኤልስ ዎꬋና። 18 ሽን ባኣለ ኤቃ ጎይኖና ዎይኮ ባንታ ዶናን ባኣለ ኤቃ ዬሮና 7,000 አሳ ታኒ እስራኤለን ታዉ አሻና” ያግስ።

ኤልያስ ኤልሳ ፄግስ

19 ኤልያስ ሄ በሳፈ ደንድድ ብሸ ሳፋፃ ናአይ ኤልስ ታማነ ናምኡ ዋፃ ቦራን ጋደ ጎይሽን ደምስ፤ ኤልስ ታማነ ናምአንꬆ ዋፃን ጎዬስ። ኤልያስ እያ ማታራ አꬍሸ ባ አፍላ እያ ቦላ የግስ። 20 ኤልስ ቦራታ ኤስድ፥ ኤልያሳ ጌዶ ዎፅ ብድ፥ “ታኒ ታ አዋነ ታ አይዉ ዬራ ሳሮꬃዳ ያና፤ ያፐ ስማዳ ነና ካላና” ያግስ።

ኤልያስ፥ “ኤሮ ባ፤ ታ ነና ድግከ” ያግስ።

21 ሄሳ ግሾ፥ ኤልስ ጉየ ስሚድ ዋꬃ ቦራታ ሹክስ፤ ቦራ ሚሽያ ቀርድ አሹዋ ካꬅድ፥ አሳስ አꬅን አሳይ ምዶሶና። ሄሳፈ ጉየ፥ ደንድ ብድ፥ ኤልያሳስ ኪተትስ።

20

ሶረይ ሳማረ ኦልስ

1 ሶረ ካዎይ በን-ሀዳድ ባ ኦላንቾታ ኡባ ሺሽስ። ሀስታማነ ናምኡ ካዎታን፥ ኤንታ ፓራታንነ ፓራ ጋረታን ማደትድ፥ ሳማረ ካታማ ተቅድ፤ እያ ኦልስ። 2 እስራኤለ ካዋ አካባኮ አሰ ኪትድ ሀይሳዳ ያግስ፤ 3 “ነ ብራይነ ነ ዎርቃይ ታባ፤ ነ ማቸትነ ነ ናይታፐ ሎኦት ታባ” ያግስ።

4 እስራኤለ ካዎይ ዛሪድ፥ “ኤ፥ ታ ጎዳዉ ካዋዉ፥ ነ ግዳይሳ መላ፤ ታካ ታዉ ደእያባ ኡባይ ነባ” ያግስ።

5 ቃስካ፥ ኪተትዳ አሳት ናምአንꬆ ብድ፥ “በን-ሀዳድ ሀይሳዳ ያጌስ፤ ‘ነ ብራነ ነ ዎርቃ፥ ነ ማቸታነ ነ ናይታ ታዉ ሼꬋ’ ጋዳ ኪታስ። 6 ሽን ዎንቶ ሀኖደ ነ ካዎ ጋꬉዋነ ነ ሞርናታ ኬꬃ ፕልጋና መላ ታ ኦሳንቾታ የዳና። ኤንቲ ነ ሎኦባ ጋዳ ዎꬅዳባ ኡባ ኤፋና” ያግዶሶና።

7 እስራኤለ ካዎይ ቢታ ጭማታ ኡባ ሺሽድ፥ “ሀ አደይ ኑና ꬋይሳናዉ ኮየይሳ በእተ። እ ታ ማቸታነ ታ ናይታ፥ ታ ብራነ ታ ዎርቃ ኤካናዉ ኪትን፥ ታ እፃብከ” ያግስ።

8 ጭማትነ አሳ ኡባይ፥ “እ ኦድያባ ስኦፓ! ዎይኮ እያዉ ኤሮ ጎፓ” ያግዶሶና።

9 ሄሳ ግሾ፥ አካብ በን-ሀዳድ ኪትዳ አሳታኮ፥ “ህንተ ታ ጎዳ ካዋ፥ ‘ኔኒ ኮይሮ ኪትዳ ኪታ ታ ፖላና፤ ሽን ሀ ናምአንꬆ ኪታ ፖላናዉ ዳንዳእከ’ ያጌስ ግድ ኦድተ” ያግስ።

ኪተትዳ አሳት ብድ ሄሳ በን-ሀዳዳስ ኦድዶሶና። 10 በን-ሀዳድ፥ “ታና ካልያ አሳስ ሳማረ ካታማን እስ ኩጫ ቢት ጋክኮ ፆሳት ታና ፕርዶ” ያግስ።

11 እስራኤለ ካዎይ ኪተትድ ይዳይሳታኮ፥ “ ‘ቱማ ኦላንቾይ ኦላፐ ስምሸ ጋይረስፐ አትሽን፥ ቡሮ ብሸ ጋይረና’ ያግድ ኦድተ” ያግስ።

12 በን-ሀዳድነ ካዎት፥ ባንታ ዱንካንያ ግዶን ኡሹ ኡይሸ ሄሳ ስእዳ ዎደ ካዎይ ባ ኦላንቾታኮ፥ “ኦላናዉ ሳልፕተ” ያግድ ኪትን፥ ኤንቲ ካታማ ኦላናዉ ሳልፕዶሶና።

13 ሄኮ፥ እስ ናበይ እስራኤለ ካዋ አካባኮ፥ “ጎዳይ ‘ሀ ዳሮ ኦላንቾታ ኡባ በአ? ታኒ ሀች ኤንታ ነ ኩሸን አꬃዳ እማና፤ ታ ጎዳ ግደይሳ ኔኒ ሄ ዎደ ኤራና’ ያጌስ” ያግስ።

14 አካብ፥ “ኦላ ዶማናይ ኦኔ?” ያግስ።

ናበይ፥ “አዉራጃ ሃረይሳት ኪትያ ናአተꬃ ኦላንቾት ዶሞ” ያግስ።

ካዎይ፥ “አትያ ኦላንቾታ ኦን ኪታኔ?” ያግስ።

ናበይ፥ “ኔኒ ኪታ” ያግስ።

15 ሄሳ ግሾ፥ አካብ አዉራጃ ሃረይሳት ኪትያ ናአተꬃ ኦላንቾታ፥ 232 ሺሽስ። ቃስ 7,000 አትዳ እስራኤለ አሳ ሺሽስ።

16 በን-ሀዳድ ባና ማድዳ ሀስታማነ ናምኡ ካዎታራ እስፈ ዱንካንያን ኡትድ ኡሻን ማꬆትዳሽን፥ ሴታ ጋላስ እስራኤለ ኦላንቾት ኦላስ ከይዶሶና። 17 አዉራጃ ሃረይሳት ኪትያ ናአተꬃ ኦላንቾት ኮይሮ ከይድ ብዶሶና።

በን-ሀዳድ ፆሞሳና መላ ኪትዳ አሳት፥ “ሳማረፐ አሳይ ከይድ ዩሳ ቦላ ደኤስ” ያግድ ኦድስ።

18 በን-ሀዳድ፥ “ኤንቲ ስገታናዉ ይን፥ ዎይኮ ኦለታናዉ ይን፥ ኤንታ ፓፃ ኦይክተ” ያግስ።

19 አዉራጃ ሃረይሳት ኪትያ ናአተꬃ ኦላንቾት ሳልፕድ፥ ካታማፐ ጋፃ ከይዶሶና፤ እስራኤለ ኦላንቾት ኤንታ ካልድ ከይዶሶና። 20 እሶይ እሶይ ባራ ኦላ ጋሄትዳ ሞርክያ ዎꬍዶሶና። ሶረ አሳይ ባቃትን፥ እስራኤለ አሳት ካልድ የደꬅዶሶና። ቃስ ሶረ ካዎይ በን-ሀዳድ ባ ፓራ አሳታራ ባ ፓራን ከስ ኤክድ ብስ። 21 እስራኤለ ካዎይ ኦላስ ከይድ፥ ፓራታነ ፓራ ጋረታ ድእስ፤ ሶረ አሳካ ዎꬎ ቡꬅስ።

22 ሄሳፈ ጉየ፥ ናበይ እስራኤለ ካዋኮ ብድ፥ “ባዳ ነና ምንꬃ። ኦꬃናዉ በሲያባ አኬካዳ ኦꬃ። ዎንቶ ላይꬅ ቦነ ሶረ ካዎይ ነና ናምአንꬆ ኦላናዉ ያና” ያግስ።

23 ሶረ ካዋ ሞርናት እያ ሀይሳዳ ያግድ ዞርዶሶና፤ “ኤንታ ፆሳት ደረ ፆሳታ፤ ኤንቲ ኑና ፆንዳይ ሄሳ ግሾሳ። ሽን ኑ ኤንታራ ደንባን ኦለትያኮ ቱማ ኑ ኤንታ ፆናና። 24 ኔኒ እስባ ኦꬃ፤ ሀስታማነ ናምኡ ካዎታ ኪትያ ሀላቃተꬃፈ ደንꬃዳ ኤንታ በሳን ሀራ ሀላቃታ ሹማ። 25 ኑኒ እስራኤለታራ ደንባን ኦለትድ ፆናናዉ ዳንዳአና መላ ነዉ ካሰ ዉርዳ ኦላንቾታ በሳን ኦላንቾታ፥ ፓራታ በሳን ፓራታ፥ ፓራ ጋረታ በሳን ፓራ ጋረታ ዎꬃዳ ጊግሳ” ያግዶሶና። ካዎይ በን-ሀዳድ ኤንታ ዞርያ ኤክድ ሄሳዳ ኦꬅስ።

26 ካልያ ላይꬅ ቦነ በን-ሀዳድ ሶረ ኦላንቾታ ሺሽድ፥ እስራኤለታራ ኦለታናዉ አፌቃ ብስ። 27 እስራኤለ ኦላንቾት ሺቅድ፥ ሽንቀነ ኦላ ሚሸ ኤክድ፥ ኤንታራ ኦለታናዉ ናምኡ ጩጋ ግድድ ከይዶሶና። እስራኤለት ናምኡ ጉꬃ ዴሻ ዉደ ዳንድ፥ ኤንታኮ ስሚድ ኡትዶሶና፤ ሽን ሶረት ጋፃርያ ኡባ ማእዶሶና።

28 እስ ፆሳ ናበይ እስራኤለ ካዋኮ ብድ፥ “ጎዳይ ሀይሳዳ ያጌስ፤ ‘ሶረ አሳይ፥ ፆሳይ ደረ ፆሰፈ አትሽን፥ ደምባ ፆሲ ግደና ያግዳ ግሾ፥ ሀ ዳሮ ኦላንቾታ ታኒ ነ ኩሸን አꬃዳ እማና። ሄ ዎደ ታኒ ጎዳ ግደይሳ ኔንነ ነ አሳይ ኤራና’ ” ያግስ።

29 ሶረትነ እስራኤለት ዎልኮ ስም ሳልፕድ፥ ላፑን ጋላስ ታክዶሶና። ላፑንꬃ ጋላሳን ኦላ ጋሄትዶሶና። እስራኤለት እስ ጋላሳን ሶረ አሳፐ 100,000 ቶሆ አሳ ዎꬍዶሶና። 30 ኤንታፈ አትዳይሳት ከስ ኤክድ፥ አፌቃ ካታማ ገልዶሶና። ገልዳይሳታፐ 27,000 አሳ ቦላ ካታማ ድርሳ ግምበይ ኩንድድ ዎꬍስ።

በን-ሀዳድ ካታማ ግዶ ባቃትድ፥ እስ ኬꬃ ቆልአን ቆሰትስ። 31 እያ ሞርናት፥ “ሄኮ፥ እስራኤለ ካዎት፥ ማርያ ካዎታ ግደይሳ ኑ ስእዳ። ኑኒ ካዮ ማኦ ማእድ፥ ኑ ፄሳን ዎዶሮ ዳንጭድ፥ እስራኤለ ካዋኮ ቦስ፤ ኦን ኤር፥ እ ነና ፓፃ አሾና አገና” ያግዶሶና። 32 ኤንቲ ካዮ ማኦ ማእድ፥ ዎዶሮ ባንታ ፄሳን ዳንጭድ፥ እስራኤለ ካዋኮ ብዶሶና። እያኮ “ነ አይለይ በንሀዳድ፥ ታና ዎꬎፓ ያግድ ዎሴስ” ያግዶሶና።

ካዎይ፥ “እ ሀኖ ጋካናዉ ፓፃ ደኢ? እ ታ እሻ” ያግስ።

33 አካብ ሎኦ ማላ ሃሳያ ዳንን፥ አሳት እያ ኦዳ ኤለስ ኤክድ፥ “ኤ፥ ነ እሻይ በንሀዳድ ፓፃ ደኤስ” ያግዶሶና።

እ ኤንታኮ፥ “ብድ እያ ሃ ኤክድ ዪተ” ያግስ። በንሀዳድ ይን፥ አካብ እያ ባ ፓራ ጋርያ ቦላ ከስድ ኡትስስ።

34 በንሀዳድ አካባኮ፥ “ታ አዋይ ነ አዋፐ ኤክዳ ካታማታ ታ ነዉ ዛራና። ታ አዋይ ሳማረን ግያ ኤስዳይሳዳ ነካ ዳማስቆን ግያ ኤሳ” ያግስ።

አካብ ዛሪድ፥ “ታኒ ሀ ጫቁዋ ጋሶያዳ ነና የዳና” ያግስ። እያራ ጫቅድ እያ የድስ።

አካባ ቦላ ኦደትዳ ትንብተ

35 ናበታ ጩጋፐ እስ አደይ፥ ጎዳይ ኪትን፥ እስ ባ ላገ ናብያኮ፥ “ታና ሾጫ” ያግስ፤ ሽን ሄ ናበይ ሾጮና እፅስ። 36 ሄ ናበይ እያኮ፥ “ኔኒ ጎዳ ኪታ እፅዳ ግሾ፥ ሄኮ፥ ነ ታፐ ሻከታዳ ብያ ዎደ ነና ጋሞይ ዎꬋና” ያግስ። ናበይ እያፐ ሻከትድ ብያ ዎደ ጋሞይ ከይድ እያ ዎꬍስ።

37 ናበይ ሀራ እስ አደ ደምድ፥ “ታና ሾጫ” ያግስ። አደይ እያ ሾጭን፥ ናበይ ማዱንፅስ።

38 ናበይ እያ ኦናተꬃይ ኤረቶና መላ ጉሉንትድ ካዋ ናግሸ ኦገ ዶናን ኤቅስ። 39 ካዎይ አꬍያ ዎደ፥ ናበይ ካዋ ፄግድ፥ “ታኒ ነ አይለይ ኦላን ደእሽን፥ ሄኮ፥ እስ አደይ ታኮ ይድ፥ ‘ሀ ድኤትዳ አድያ ናጋ። ሀ አደይ ꬋይያባ ግድኮ፥ ነ ሸምፖይ እያ ሸምፑዋራ ጋደ ዎይኮ 3,000 ብራ ሳንትመ ቃንፃሳ’ ያግስ። 40 ታኒ ነ አይለይ ኦሶይ ዳርን፥ ያ ሃ ግሽን፥ አደይ ከስ ኤክድ ꬋይስ” ያግስ።

እስራኤለ ካዎይ፥ “ኔኒ ነ ቦላ ፕርዳዳሳ” ያግስ።

41 ናበይ ባ ጉሉንꬃ ቃር የግያ ዎደ ናበታፐ እሱዋ ግደይሳ ካዎይ ኤርስ። 42 ናበይ ካዋኮ፥ “ጎዳይ፥ ‘ታኒ፥ እ ሀይቃናዉ በሴስ ያግዳ አድያ ነ የድዳ ግሾ፥ ነ ሸምፖይ እያ ሸምፑዋ በሳን፥ ነ አሳይ እያ አሳ በሳን ግዳና’ ” ያግስ። 43 እስራኤለ ካዎይ ይሎትሸነ አዛንሸ ሳማረን ደእያ ባ ጋꬎ ስምስ።

21

ናቡተ ዎይነ ጋድያ

1 ሳማረ ካዋ አካባ ጋꬎ ማታን ናቡተስ እዝራኤለን ዎይነ ጋደይ ደኤስ። 2 አካብ ናቡተኮ፥ “ታ ጋꬉዋ ማታን ደእያ ግሾ፥ ታ አታክልተ ቶክያ በሲ ኦꬃናዉ ነ ዎይነ ጋድያ ታዉ እማ። እያ ግሾ ነዉ ታ ሀራ ሎኦ ዎይነ ጋደ እማና፤ ዎይኮ ነ ዶስኮ እያ ጋትያ ታ ነዉ ቃንፃና” ያግስ።

3 ናቡተይ ዛሪድ፥ “ታኒ ታ አዋታፐ ላትዳ ጋደ ነዉ እሚስያባፐ ጎዳይ ታና አሾ” ያግስ።

4 እዝራኤለ አደይ ናቡተይ፥ “ታኒ ታ አዋታፐ ላትዳ ጋደ ነዉ እምከ” ግዳ ግሾ፥ አካብ ይሎትሸነ አዛንሸ ባ ሶ ብድ፥ ጎዳኮ ስም ዝንእድ፥ ካꬅካ ሞና እፅስ።

5 እያ ማችያ ኤልዛቤላ እያኮ ገላዳ፥ “ነና ሀይሳዳ ይሎይዳይ አይቤ? አይስ ካꬅ ሞና እፃይ?” ያጋዳ ኦይቻሱ።

6 አካብ፥ “እዝራኤለ አደይ ናቡተይ፥ ‘ነ ዎይነ ጋድያ ታዉ ባይዛ ዎይኮ ነ ዶስኮ እያ ግሾ ታ ነዉ ሀራ ዎይነ ጋደ እማና’ ያግን፥ እ፥ ‘ታ ዎይነ ጋድያ ነዉ እምከ’ ያግን፥ ታ ሄሳ ግሾ ይሎትስ” ያግስ።

7 ኤልዛቤላ፥ “ነ እስራኤለ ቦላ ካዎ ግዳ ኡታዳ ሀይሳዳ ሀናይ? ደንዳዳ ማ! ዎዛናፐ ኡፋይታ! እዝራኤለ አድያ ናቡተ ዎይነ ጋድያ ታኒ ነዉ እምሳና” ያጋሱ።

8 ሄሳ ግሾ፥ እያ አካባ ሱንꬃን ዳብዳበ ፃፋዳ፥ እያ ቦላ ማታመ ዎꬃሱ። ናቡተራ እስፈ ካታማን ደእያ ጭማታስነ ግታ አሳታስ ኪታሱ። 9 ዳብዳበ ሀይሳዳ ያጋዳ ፃፋሱ፤ “እስ ጋላስ ፆማ አዋጅተ፤ አሳ እስፈ ሺሽተ፤ ናቡተ ቦንቾ በሳን ኡትስተ። 10 ናቡተይ፥ ‘ፆሳነ ካዋ ጫይስ’ ያግድ ማርካትያ ናምኡ ማርካታ ሺሽድ፥ ማርካታናዳ ኦꬅተ። ሄሳፈ ጉየ፥ ካታማፐ ጋፃ ከስድ፥ ሹቻን ጫድድ ዎꬍተ” ያጋዳ ፃፋሱ።

11 ሄሳ ግሾ፥ ናቡተራ እስፈ ካታማን ደእያ ጭማትነ ግታ አሳት ኤልዛቤላ ኤንታዉ ፃፍዳ ዳብዳብያን ግዳይሳዳ ኦꬅዶሶና። 12 ኤንቲ ፆማ አዋጅድ፥ ናቡተ አሳ ግዶን ቦንቾ በሳን ኡትስዶሶና። 13 ናምኡ ዎርዶ ማርካት ይድ፥ እያኮ ስም ኡትድ፥ አሳ ስንꬃን፥ “ናቡተይ ፆሳነ ካዋ ጫይስ” ያግድ ዎርዶ ማርካትዶሶና። ናቡተ ካታማፐ ጋፃ ከስድ፥ ሹቻን ጫድድ ዎꬍዶሶና።

14 ጭማት ኤልዛቤልኮ፥ “ናቡተይ ሹቻን ጫደትድ ሀይቅስ” ያግድ ኪትዶሶና።

15 ናቡተይ ሹቻን ጫደትድ ሀይቅዳይሳ ኤልዛቤላ ስእዳ ዎደ፥ “እዝራኤለ አድያ ናቡተይ ነዉ ሚሸን ባይዛናዉ እፅዳ ዎይነ ጋድያ ባዳ ኤካ። እ ሀእ ሀይቅስ” ያጋሱ። 16 እዝራኤለ አደይ ናቡተይ ሀይቅዳይሳ አካብ ስእድ፥ ናቡተ ዎይነ ጋድያ ባዉ ኤካናዉ ደንድድ ብስ።

17 ሄሳፈ ጉየ፥ ተስባ አድያ ኤልያሳኮ ጎዳ ቃላይ ይድ፥ 18 “ሳማረን ካዎትዳ እስራኤለ ካዋ አካባራ ጋሄታናዉ ባ። ሄኮ፥ እ ናቡተ ዎይነ ጋድያ ኤካናዉ ብድ፥ ያን ደኤስ። 19 ጎዳይ ሀይሳዳ ያጌስ ጋዳ እያዉ ኦዳ፤ ‘አድያ ዎꬋዳ እያ ጋድያ ነዉ ኤካዳሳ ግድኪ?’ ያጋ። ቃስ ጎዳይ፥ ‘ናቡተ ሱꬃ ካናት ላጭዳ በሳን ነ ሱꬃካ ካናት ላጫና’ ” ያግስ።

20 አካብ ኤልያሳ በእዳ ዎደ፥ “ታ ሞርክያዉ፥ ታና ደማዲ?” ያግስ።

ኤልያስ፥ “ኤ፥ ነና ደማስ። ኔኒ ጎዳ ስንꬃን ኢታባ ኦꬃናዉ ነና ናጋራስ ባይዛዳሳ። 21 ጎዳይ ኔኮ ሀይሳዳ ያጌስ፤ ‘ሄኮ፥ ታኒ ነ ቦላ ኢታባ ኤሀና። ታኒ ነ ኮቻታ ꬋይሳና፤ ታኒ እስራኤለ ቢታን አካባ ሶ አሳፐ አይለ ግድን ዎማኖ ግድን፥ እስ አደይ አቶና ꬋይሳና። 22 ኔኒ እስራኤለ አሳ ናጋራ ኦስሳዳ ታና ሀንቀꬅዳ ግሾ፥ ታ ነ ሶ አሳ ናባፃ ናኣ እዮርባማ ሶ አሳዳነ አክያ ናኣ ባኦሳ ሶ አሳዳ ኦꬃና።’ 23 ቃስ ጎዳይ ኤልዛቤልባ ኦድሸ፥ ‘እዝራኤለ ካታማ ግምበ ድርሳ ላንቀን ካናት ኤልዛቤሎ ማና’ ያጌስ። 24 አካባ ኮቸ ግድድ ካታማን ሀይቅያ ኦናካ ካን ማና፤ ጋፃርያን ሀይቅያ ኦናካ ሳሎ ካፎት ማና” ያግስ።

25 ባ ማችያ ኤልዛቤላ ደንꬅን፥ ጎዳ ስንꬃን ኢታባ ኦꬃናዉ ባና ናጋራስ ባይዝዳ አካባ መላ አስ ባዋ። 26 አካብ፥ ጎዳይ እስራኤለ አሳ ስንꬃፈ ጎድድ ከስዳ አሞረታ ኤቃ ጎይንድ ዳሮ እፀትዳባ ሀንስ።

27 አካብ ሄሳ ስእዳ ዎደ ባ ማኡዋ ዳክድ፥ ካዮ ማኦ ማእድ ፆምስ። ካዮ ማኦ ማእድ ꬍስኬስ፤ አዛንሸ ሄመቴስ።

28 ሄሳፈ ጉየ ጎዳ ቃላይ ተስባ አድያ ኤልያሳኮ ይድ፥ 29 “አካብ ባና ታ ስንꬃን ዋትድ ካዉሽዳኮ በአዲ? እ ታ ስንꬃን ባና ካዉሽዳ ግሾ፥ ታኒ ꬋዩዋ እያ ዎደ ኤህከ። ሽን ታኒ እያ ናኣ ዎደን እያ ሶ አሳ ቦላ ሀ ꬋዩዋ ኤሀና” ያግስ።

22

አካባነ ዎርዳንቾ ናበታ

(2 ታር 18:2-27)

1 ሶረይነ እስራኤለይ ኦለቶና ሄꬑ ላይꬅ ሳሮ ደእዶሶና። 2 ሄꬓንꬆ ላይꬃን፥ ይሁዳ ካዎይ እዮሳፈፅ እስራኤለ ካዋ በአናዉ ብስ። 3 እስራኤለ ካዎይ ባ ሞርናታኮ፥ “ጋላዳን ደእያ ራሞታ ካታማይ ኑባ ግደይሳነ ኑኒ ሀኖ ጋካናዉ ሄ ካታማ ሶረ ካዉዋፐ ኤካናዉ አይኮካ ኦꬆናይሳ ኤረከቲ?” ያግስ። 4 እ፥ እዮሳፈፃ፥ “ጋላዳን ደእያ ራሞታ ካታማ ኦላናዉ ታራ ባኔ?” ያግድ ኦይችስ።

እዮሳፈፅ ዛሪድ፥ “ኤ፥ ኔኒ ኦላ ባናዉ ጊግያ ዎደ ታ ኔራ ባና። ታ ኦላንቾት ነ ኦላንቾታ፤ ታ ፓራት ነ ፓራታ” ያግስ። 5 ቃስ፥ እዮሳፈፅ እስራኤለ ካዋ፥ “ግዶሽን፥ ስንꬃታዳ ጎዳ ኦይቻ” ያግስ።

6 እስራኤለ ካዎይ ኦይዱ ፄቱ ናበታ እስፈ ሺሽድ፥ “ጋላዳን ደእያ ራሞታ ካታማ ኦላናዉ ቦየ ቦፖ” ያግድ ኦይችስ።

ኤንቲ፥ “ባ፤ ጎዳይ ሄ ካታማ ካዋ ኩሸን አꬅድ እማና” ያግዶሶና።

7 ሽን እዮሳፈፅ፥ “ኑኒ ጎዳ ኦይቻናዉ ዳንዳእያ ሀራ ናበይ ሀይሳን ባዌ?” ያግስ።

8 እስራኤለ ካዎይ ዛሪድ፥ “ኑኒ እያ ባጋራ ጎዳ ኦይቻናዉ ዳንዳእያ እስ አደይ ደኤስ። እ፥ ይምላ ናኣ ምክያሳ። ሽን እ ኡባ ዎደ ታባ ኢታባፐ አትሽን፥ ሎኦባ ኦዶና ግሾ ታ እያ እፃይስ።”

እዮሳፈፅ፥ “ካዎይ ሄሳ ጎፖ!” ያግስ።

9 ሄሳ ግሾ፥ እስራኤለ ካዎይ ባ ሞርናታፐ እሱዋ ፄግድ፥ “ይምላ ናኣ ምክያሳ ኤለ ኤካዳ ያ” ያግስ።

10 እስራኤለ ካዎይነ ይሁዳ ካዎይ እዮሳፈፅ ባንታ ካዎተꬃ ማኡዋ ማእድ፥ ሳማረ ካታማ ገልያ ፐንግያ ማታን ደእያ ዉዱማን ባንታ ካዎተꬃ አራታን ኡትዶሶና፤ ናበት ኡባይ ኤንታ ስንꬃን ትንብተ ኦዶሶና። 11 ኤንታፈ እሶይ፥ ካናነ ናአይ ሰደቅያስ ብራታ ካጨታ ጊግስድ፥ “ጎዳይ ሀይሳዳ ያጌስ፤ ‘ሶረት ꬋያና ጋካናዉ ነ ኤንታ ሀ ካጨታን ቃይጫና’ ” ያግስ። 12 ሀራ ናበት ኡባይ፥ “ጋላዳን ደእያ ራሞታ ካታማ ባዳ ኦላ፤ ፆና። ጎዳይ ሄ ካታማ፥ ካዋ ኩሸን አꬅድ እማና” ያግድ ኦድዶሶና።

13 ምክያሳ ፄጋናዉ ኪተትድ ብዳ አደይ፥ “ሄኮ፥ ናበት ኡባይ እስ ዶና ግድድ፥ ‘ካዎይ ሀ ኦላ ፆናና’ ያግድ ኦድዶሶና። ሄሳ ግሾ፥ ሀያና ነ ኦዳይካ ኤንታይሳ መላ ግዶ፤ ነ ሎኦባ ኦዳ” ያግስ።

14 ሽን ምክያስ፥ “ጎዳይ ኤርያ መላ፥ ጎዳይ ታዉ ኦድያባ ታ ኦዳና” ያግስ።

15 ምክያስ ካዋኮ ይዳ ዎደ፥ ካዎይ፥ “ምክያሳ፥ ኑ ጋላዳን ደእያ ራሞታ ካታማ ኦላናዉ ቢኖ ቦፖ” ያግድ ኦይችስ።

ምክያስ፥ “ባዳ ኦላ፤ ነ ፆናና። ጎዳይ ሄ ካታማ ካዋ ኩሸን አꬅድ እማና” ያግስ።

16 ካዎይ፥ “ነ ጎዳ ሱንꬃን ታዉ ቱማ ኦዳና መላ ታ ነና አፑን ቶሆ ጫቀꬆ?” ያግስ።

17 ምክያስ፥ “እስራኤለ ኦላንቾት ኡባይ ሄንꬃንቾይ ባይና ዶርሳዳ ደርያ ቦላ ላለትዳይሳ ታ በአስ። ጎዳይ፥ ‘ሀይሳታስ ጎድ ባዋ። ኤንቲ ኡባይ ባንታ ሶ ሶ ሳሮ ቦ’ ” ያግስ።

18 እስራኤለ ካዎይ እዮሳፈፃኮ፥ “እ ታባ ኢታባ ኦዴስፐ አትሽን፥ ሎኦባ ኦድ ኤረና ጋዳ፥ ታ ነዉ ኦዳብክና?” ያግስ።

19 ምክያስ ጉጅድ፥ “ህዛ ጎዳይ ግያባ ስአ! ጎዳይ ባ አራታን ኡትን፥ ሳሎ ኪታንቾት ኡባይ እያ ኡሻቻንነ ሀድርሳን ኤቅዳሽን በአስ። 20 ጎዳይ፥ ‘አካብ ጋላዳን ደእያ ራሞታ ካታማ ብድ፥ ያን ሀይቃና መላ ባለꬃናይ ኦኔ?’ ያግስ። እሶይ ሀይሳዳ ግያ ዎደ ሀንኮይ ቃስ ሄሳዳ ጌስ። 21 ዉርሰꬃን እስ አያን ከይድ ጎዳ ስንꬃን ኤቅድ፥ ‘ታ እያ ባለꬃና’ ” ያግስ።

22 ጎዳይ፥ “ነ ዋታ ባለꬃኔ?” ያግስ።

አያናይ፥ “ታ ባዳ፥ እያ ናበታ ኡባ ዶናን ዎርዶ አያና ግዳና” ያግስ።

ጎዳይ፥ “ነ እያ ባለꬃና፤ ነዉ ሄስ ሀናና። ባዳ ባለꬃ” ያግስ።

23 ምክያስ ጉጅድካ፥ “ሄኮ፥ ጎዳይ ነ ቦላ ꬋዮ ኤሀናዉ ቃችዳ ግሾ ነ ናበታ ኡባ ዶናን ዎርዶ አያና ዎꬅስ” ያግስ።

24 ሄሳፈ ጉየ፥ ከናና ናአይ ሰደቅያስ ሺቅድ፥ ምክያሳ ባቅድ፥ “ጎዳ አያናይ ታና አግድ ዋንድ ነዉ ኦዳናዉ ብዴ?” ያግስ።

25 ምክያስ፥ “ሄኮ፥ ኔኒ ቆሰታናዉ ቆልአ ገልያ ጋላስ ሄሳ ደማና” ያግስ።

26 እስራኤለ ካዎይ ባ ኦላንቾታፐ እሱዋ፥ “ምክያሳ ኦይካዳ ካታማ ሃርያ አሞነስነ ታ ናኣ እዮኣሳስ ኤፋዳ እማ። 27 ካዎይ ስማና ጋካናዉ ሀ አድያ ቃሾ ኬꬃን ዎꬅተ። ታኒ ሳሮ ስማና ጋካናዉ፥ ጉꬃ ኡይꬃፈነ ሃꬃፈ ሀራባ አይኮካ እያዉ እሞፕተ” ያግስ።

28 ምክያስ፥ “ቱማ ነ ሳሮ ስምያባ ግድኮ፥ ጎዳይ ታዉ ኦድቤና” ያግስ። ቃስካ፥ ምክያስ፥ “አሳ ኡባይ ታ ኦድዳይሳ አኬክተ” ያግስ።

አካባ ሀይቁዋ

(2 ታር 18:28-34)

29 ሄሳፈ ጉየ፥ እስራኤለ ካዎይነ ይሁዳ ካዎይ እዮሳፈፅ ጋላዳን ደእያ ራሞታ ካታማ ብዶሶና። 30 እስራኤለ ካዎይ እዮሳፈፅ፥ “ታ ማኡዋ ላማዳ፥ ሀራ አስ ዳናዳ ኦላ ገላና፤ ሽን ኔኒ ነ ካዎ ማኡዋ ማአ” ያግስ። እስራኤለ ካዎይ ማኡዋ ላምድ፥ ሀራ አስ ዳንድ ኦላ ገልስ።

31 ሶረ ካዎይ ባ ፓራ ጋረታ ኪትያ ሀስታማነ ናምኡ አሳታኮ፥ “ካዋ ፃላል አትሽን፥ ሀራ ኦደራካ ኦለቶፍተ” ያግድ ኪትስ።

32 ፓራ ጋርያ ኪተይሳት እዮሳፈፃ በእዳ ዎደ፥ “ቱማ ሀይስ እስራኤለ ካዋ” ያግዶሶና። እያራ ኦለታናዉ ስምን እዮሳፈፅ ዋስስ። 33 ፓራ ጋረታ ኪተይሳት፥ እ እስራኤለ ካዋ ግዶናይሳ በእድ፥ እያ የደይሳ አጋግዶሶና።

34 ግዶሽን፥ እስ አደይ ጮ ባ ዶንግያ ዱክድ፥ እስራኤለ ካዋ ኦላ ማኦይ ጋሄትያ በሳራ ጫድን፥ እስራኤለ ካዎይ ባ ጋርያ ላግያ አድያኮ፥ “ጋርያ ጉየ ዛራዳ፥ ታና ኦላ ግዶፈ ከሳ፤ ታኒ ኢታ ጫቸ ጫደታስ” ያግስ። 35 ሄ ጋላስ ኦላይ ጎብያ ዎደ፥ እስራኤለ ካዎይ አካብ ባ ፓራ ጋርያ ግዶን ዘምፕድ፥ ሶረታ ስንꬃን ታክስ። እያ ሱꬃይ ፓራ ጋርያ ግዶ ጉክን፥ እ ኦማርስ ሀይቅስ።

36 አዋይ ዉላናዉ ማትሽን፥ “አሳ ኡባይ ባ ካታማ ካታማ ቦ! አሳ ኡባይ ባ ቢታ ቢታ ቦ!” ግያ ኪት ስኤትስ።

37 ኤንቲ ካዋ ሳማረ ካታማ ኤፍድ ያን ሞግዶሶና። 38 ላይማ ማጫሳት ሜጨትያ፥ ተቀትድ ኡትዳ ሳማረ ሃꬃን ጋርያ ሜጭዶሶና። ጎዳይ ካሰ ኦድዳ ቃላዳ እያ ሱꬃ ካናት ላጭዶሶና።

39 አካብ ሀንዳ ሀራባይ፥ እ ኦꬅዳባ ኡባይ፥ ዳንጋርሳ ዛለን ካዎ ጋꬎ ኬፅዳባነ ግምብዳ ካታማታባይ ኡባይ እስራኤለ ካዎታ ታርከ ማፃፋን ፃፈትስ። 40 አካብ ሀይቅድ ባ ማይዛታን ጋሄትስ፤ እያ በሳን እያ ናአይ አካዝያስ ካዎትስ።

ይሁዳ ካዋ እዮሳፈፃ

(2 ታር 20:31—21:1)

41 እስራኤለ ካዎይ አካብ ካዎትዳ ኦይዳንꬆ ላይꬃን አሳ ናአይ እዮሳፈፅ ይሁዳን ካዎትስ። 42 እ ካዎትያ ዎደ ላይꬅ እያዉ ሀስታማነ እቻሻ፤ እ የሩሳላመን ላታማነ እቻሹ ላይꬅ ካዎትስ። እያ አይያ ሽልሀ ናእዉ አዙቦ። 43 እዮሳፈፅ ባ አዋ አሳ ኦግያን ሄመትስ፤ እ ሄ ኦግያፐ ገደ ሃ ግቤና፤ ጎዳ ስንꬃን ሱረባ ኦꬅስ። ግዶሽን፥ ꬎቃ ጎይኖ በሳታ ꬋይስቤና፤ አሳይ ሄ በሳን ያርሾነ እፃነ ጩይሰꬅ አግቤና። 44 እዮሳፈፅ እስራኤለ ካዉዋራ ስገትስ።

45 እዮሳፈፅ ሀንዳ ሀራባይ፥ እያ ምኖተꬃይነ እ ኦለትዳ ኦላይ ይሁዳ ካዎታ ታርከ ማፃፋን ፃፈትስ። 46 እያ አዋይ አስ ካዎትዳ ዎድያፐ ዶምን፥ አትዳ አደራ አደራ ላይማተይሳታ ቢታፈ ድግስ።

47 ሄ ዎደ ኤዶመ ቢታን ካዎይ ባዋ፤ ሄ ቢታን ሹመትዳ ሀላቅ ሃርስ።

48 ኦፍራ ቢታፈ ዎርቃ ኤሀና መላ እዮሳፈፅ ግታ ማርካበታ ኦስስስ፤ ሽን ሄ ማርካበት ኤፅዮን-ጋብራን መቀረትዶሶናፐ አትሽን፥ ኩምꬅ ብቦኮና። 49 ሄ ዎደ አካባ ናአይ አካዝያስ፥ “ታ ኦሳንቾት ነ ኦሳንቾታራ እስፈ ማርካብያን ቦ” ያግስ፤ ሽን እዮሳፈፅ እፅስ።

50 እዮሳፈፅ ሀይቅድ ባ ማይዛታን ጋሄትስ። ባ ማይዛ ዳዊታ ካታማን ሞገትስ። እያ በሳን እያ ናአይ እዮራም ካዎትስ።

እስራኤለ ካዋ አካዝያሳ

51 ይሁዳ ካዎይ እዮሳፈፅ ካዎትዳ ታማነ ላፑንꬆ ላይꬃን፥ አካባ ናአይ አካዝያስ እስራኤለ ቦላ ሳማረን ካዎትስ፤ እስራኤለ ቦላ ናምኡ ላይꬅ ካዎትስ። 52 አካዝያስ ጎዳ ስንꬃን ኢታባ ኦꬅስ፤ ባ አዋነ ባ አየ ኦግያንነ እስራኤለ አሳ ናጋራ ኦስስዳ፥ ናባፃ ናኣ እዮርባማ ኦግያን ሄመትስ። 53 አካዝያስ ባኣለ ኤቃስ ኦꬅስ፤ እያ ጎይንስ። እያ አዋይ ካሰ ኦꬅዳይሳዳ፥ ጎዳ እስራኤለ ፆሳ ሀንቀꬅስ።

* 11:28 ዮኤፋ ናይት ምናሰነ ኤፍሬማ። እስ እስ ካሰ ማፃፋት ምናሰነ ኤፍሬማ ቢታን ጎሶና።

2 ካዎታ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

2 ካዎታ ማፃፋ

ጋꬃ ቆፋ

ናምአንꬆ ካዎታ ማፃፋይ፥ 1 ካዎታ ማፃፋፔነ ሳሜላ ማፃፋፔ ካልድ ፃፈትዳ ማፃፋ። ሀ ማፃፋን ኤልሳነ ኤልያሳ ታርከይ ዳሮ ቆንጭድ ፃፈትስ። ሀ ማፃፋይ፥ ይሁዳ ታርከ ዳርስድ ኦድኮካ፥ እስራኤለይ ኩመꬅ ꬋያና ጋካናዉ ይሁዳነ እስራኤለ ካዎታ ታርከ አꬅ አꬅ ደንꬅድ ኦዴስ።

2 ካዎታ ማፃፋ ናምኡ ዋና ዋና ክፍለታን ሻክድ በአናዉ ዳንዳኤቴስ።

1. ክርስቶስ የለታናፐ ስን 900 ላይꬃ ባጋፈ ዶምድ፥ ክርስቶስ የለተናፐ ስን 722 ላይꬃን ፑደሀ ባጋ ካዎተꬃይ ኩንዳና ጋካናዉ ደእያ ናምኡ ካዎተꬃታ ታርከ (ሸም 1-17)።

2. እስራኤለ ካዎተꬃ ኩንደꬃፔ ብድ፥ ክርስቶስ የለታናፔ ስን 586 ላይꬃን ካዎይ ናቡካዳናፆሬይ የሩሳላመ ካታማ ኦይክድ ꬋይስዳ ዎደ ጋካናዉ ደእያ ይሁዳ ካዎተꬃ ታርከ (ሸም 18-25)።

ሀ ꬋዮ ኡባይ እስራኤለ ቦላ ይዳ ጋሶይ፥ ይሁዲነ እስራኤለ አሳይ ሄሳዳካ ኤንታ ካዎት ፆሳስ አማነተꬃ አግዳ ግሾሳ። የሩሳላመ ካታማይ ላለትዳይነ ይሁዳ አሳፐ ዳሮ ባጋይ ባንታ ቢታፈ በትዳይ ሄሳ ጋሶና።

“ጎዳይ ሀንቀትዳ ግሾ፥ የሩሳላመ አሳ ቦላነ ይሁዳ አሳ ቦላ ሀይስ ሀንስ፤ ዉርሰꬃን እ፥ ኤንታ ባ ስንꬃፈ ድግስ።”

2 ካዎታ ማፃፋ ዳሮ ኤረትዳ ናበይ፥ ኤልያሳ በሳን ደንድዳ ኤልሳ።

ማፃፋ አይፈ ቆፋታ

ኤልያስ እስራኤለ ካዋ አካዛ ቦርስ (1:1-18)

ናብያ ኤልሳ (2:1—8:15)

ይሁዳነ እስራኤለ ካዎታ (8:16—16:20)

እስራኤለ ካዋ ሆሰነ ፑደሀ ካዎተꬃ ኩንደꬃ (17:1-41)

ይሁዳ ካዋ ህዝቅያሳነ አሶረ ኦይከተꬃ (18:1—20:21)

ኢታ ግድዳ ይሁዳ ካዎ ምናሰነ አሞፀ (21:1-26)

እዮስያሳ አይሱዋነ ህገ ማፃፋ (22:1—23:30)

ዉርሰꬃ ይሁዳ ካዎታ (23:31—24:20)

ባብሎነ ድኡዋነ የሩሳላመ ኩንደꬃ (25:1-30)

1

ኤልያሳነ ካዋ አካዝያሳ

1 አካብ ሀይቅዳፐ ጉየ፥ ሞአበ አሳይ እስራኤለ ቦላ ደንድዶሶና።

2 ሄ ዎደ ካዎይ አካዝያስ ሳማረ ካታማ ቦላ ደእያ ፖቅያ ባራንዳፈ ኩንድድ ደሸትስ። ሄሳ ግሾ አሳታኮ፥ “ብድ፥ ታኒ ሀ ሀርግያፈ ፓፃነኮ ፓፆናኮ ኤቅሮና ፆሳ ብኤል-ዘቡላ አነ ኦይችተ” ያግድ ኪትስ።

3 ሽን ጎዳ ኪታንቾይ ተስባ አድያ ኤልያሳ ሀይሳዳ ያግስ፤ “ፑደ ባዳ፥ ሳማረ ካዎይ ኪትዳ አሳታራ ጋሄታዳ፥ ‘ህንተ ኤቅሮና ፆሳ ብኤል-ዘቡላ ኦይቻናዉ ብዳይ፥ እስራኤለን ፆሲ ꬋይነዬ?’ 4 ጎዳይ ሀይሳዳ ያጌስ፤ ‘ካዋዉ፥ ኔኒ ሀይቃናፐ አትሽን፥ ሀ ዝንእዳ ሂፃፐ ደንዳካ’ ያጌስ” ያጋ። ሄሳ ግሾ፥ ኤልያስ ብድ ኤንታዉ ኦድስ።

5 ኪተትዳ አሳት ካዋኮ ጉየ ስምን፥ “አይስ ስምደቲ?” ያግድ ኤንታ ኦይችስ።

6 ኤንቲ፥ “እስ አደይ ኑራ ጋሄታናዉ ይድ፥ ህንተና ኪትዳ ካዋኮ ስሚድ፥ ሀይሳዳ ያግድ ኦድተ። ጎዳይ ኔኮ፥ ‘ኤቅሮና ፆሳ ብኤል-ዘቡላ ኦይቻናዉ ኔኒ አሰ ኪተይ፥ እስራኤለን ፆሲ ꬋይነዬ? ሄሳ ግሾ፥ ኔኒ ሀይቃናፐ አትሽን፥ ሀ ዝንእዳ ሂፃፐ ደንዳካ’ ያጌስ” ያግዶሶና።

7 ካዎይ፥ “ህንተራ ጋሄታናዉ ይድ፥ ሀይሳ ህንተዉ ኦድዳ አደይ አይ መላ አሴ?” ያግድ ኦይችስ።

8 ኤንቲ፥ “እክሰፐ ኦሰትዳ ማኦ ማእድ፥ ባ ፄሳን ዳፎ ዳንጬስ” ያግድ ዛርዶሶና።

ካዎይ፥ “ሄስ ተስባ አድያ ኤልያሳ” ያግስ።

9 ሄሳፈ ጉየ፥ ካዎይ እስ ቶራ ሞጮና እሻታሙ ዎታዳረታራ ኪትስ። ቶራ ሞጭናይ ደረ ሁጰን ኡትዳ ኤልያሳኮ ከይድ፥ “ፆሳ አሶ፥ ካዎይ ነና፥ ዱገ ዎꬋዳ ሃያ” ያጌስ።

10 ሽን ኤልያስ ቶራ ሞጮናኮ፥ “ታኒ ፆሳ አስ ግድኮ፥ ታም ሳሎፐ ዎꬍድ፥ ነናነ ነ ዎታዳረታ ሞ” ያግድ ዛርስ። ታም ሳሎፐ ዎꬍድ፥ እያነ እያ ዎታዳረታ ምስ።

11 ካዎይ ሀራ ቶራ ሞጮና እሻታሙ ዎታዳረታራ ኤልያሳኮ ኪትስ። ቶራ ሞጮናይ ኤልያሳኮ፥ “ፆሳ አሶ፥ ካዎይ ነና ዱገ ዎꬋዳ ሃያ” ያጌስ።

12 ኤልያስ፥ “ታኒ ፆሳ አስ ግድኮ፥ ታም ሳሎፐ ዎꬍድ፥ ነናነ ነ ዎታዳረታ ሞ” ያግስ። ፆሳ ታም ሳሎፐ ዎꬍድ፥ እያነ እያ ዎታዳረታ ምስ።

13 ካዎይ ሄꬓንꬆ ሀራ ቶራ ሞጮና እሻታሙ ዎታዳረታራ ኤልያሳኮ ኪትስ። ቶራ ሞጮናይ ኤልያሳኮ ብድ፥ እያ ስንꬃን ጉልባትድ፥ “ፆሳ አሶ፥ ሀያና ታውነ ታራ ደእያ አሳስ ቃታ፤ ኑ ሸምፑዋ ሀይቆፐ አሻ። 14 ሄኮ፥ ታም ሳሎፐ ዎꬍድ፥ ካሰ ናምኡ ቶራ ሞጮናታነ ኤንታ ዎታዳረታ ምስ። ሽን ሀእ ታዉ ቃታ!” ያግድ ዎስስ።

15 ጎዳ ኪታንቾይ ኤልያሳኮ፥ “ያዮፋ! እያራ ዱገ ዎꬋ” ያግስ።

ኤልያስ ደንድድ፥ እያራ ካዋኮ ዱገ ብስ። 16 “ጎዳይ ሀይሳዳ ያጌስ፤ ‘እስራኤለን ፆሲ ꬋይነ፥ ኔኒ ኤቅሮና ፆሳ ብኤል-ዘቡላ ኦይቻናዉ አሰ ኪትዳይ? ኔኒ ሀይሳ ኦꬅዳ ግሾ፥ ሀይቃና! ነ ዝንእዳ ሂፃፐ ደንዳካ’ ” ያጌስ።

17 ኤልያስ ኦድዳ ፆሳ ቃላዳ አካዝያስ ሀይቅስ፤ አካዝያሳስ አደ ናእ ባይና ግሾ፥ እያ እሻይ እዮራም እያ በሳን ካዎትስ። ሄስ ሀንዳይ እዮሳፈፃ ናአይ እዮራም ይሁዳን ካዎትዳ ናምአንꬆ ላይꬃና። 18 አካዝያስ ኦꬅዳ ሀራባ ኡባይ እስራኤለ ካዎታ ታርከ ማፃፋን ፃፈትድ ደኤስ።

2

ኤልያስ ሳሎ ኤከትስ

1 ጎዳይ ኤልያሳ ጎተን ሳሎ ኤፋናዉ ሀንያ ዎደ፥ ኤልያስነ ኤልስ ጋልጋላፐ ደንድድ ብዶሶና። 2 ኤልያስ ኤልሳኮ፥ “ጎዳይ ታና ቤተለ ኪትዳ ግሾ፥ ሀያና ኔኒ ሀይሳን ጋምኣሻ” ያግስ።

ሽን ኤልስ፥ “ጎዳይ ኤርያ መላ፥ ነ ሸምፖይ ኤሮ! ታኒ ኔፐ ሻከትከ” ያግስ። ኤንቲ ዱገ ቤተለ ዎꬍዶሶና።

3 ቤተለን ደእያ ናበታ ጩጋይ ኤልሳኮ ከይድ፥ “ጎዳይ ሀች ነ ጎዳ ኔፐ ሻክድ ኤፋና ሀነይሳ ኤራይ?” ያግድ ኦይችዶሶና።

ኤልስ፥ “ኤ ኤራይስ፤ ሽን ህንተ ስእ ጊተ” ያግድ ዛርስ።

4 ኤልያስ ኤልሳኮ፥ “ጎዳይ ታና እያርኮ ኪትዳ ግሾ፥ ሀያና ኔኒ ሀይሳን ጋምኣሻ” ያግስ።

ሽን ኤልስ፥ “ጎዳይ ኤርያ መላ፥ ነ ሸምፖይ ኤሮ! ታኒ ኔፐ ሻከትከ” ያግድ ዛርስ። ሄሳ ግሾ፥ ኤንቲ እያርኮ ብዶሶና።

5 እያርኮን ደእያ ናበታ ጩጋይ ኤልሳኮ ከይድ፥ “ጎዳይ ሀች ነ ጎዳ ኔፐ ሻክድ ኤፋና ሀነይሳ ኤራይ?” ያግድ ኦይችዶሶና።

እ፥ “ኤ ኤራይስ፤ ሽን ህንተ ስእ ጊተ” ያግድ ዛርስ።

6 ኤልያስ ኤልሳኮ፥ “ጎዳይ ታና ዮርዳኖሰ ሻፋ ኪትዳ ግሾ፥ ሀያና ኔኒ ሀይሳን ጋምኣሻ” ያግስ።

ኤልስ፥ “ጎዳይ ኤርያ መላ፥ ነ ሸምፖይ ኤሮ! ታኒ ኔፐ ሻከትከ” ያግስ። ኤንቲ ናምአይ እስፈ ብዶሶና።

7 ናበታፐ እሻታሙ አሳት ኤንታ ካልድ፥ ዮርዳኖሰ ሻፋ ጋካናዉ ብዶሶና። ኤልያስነ ኤልስ ሻፋ ዶናን ኤቅዳሽን፥ ናበት ኤንታፈ ጉꬁ ሃክድ ኤቅዶሶና። 8 ሄ ዎደ ኤልያስ ባ አፍላ ኤክድ ፃፅድ፥ እያራ ሃꬃ ሾጭን፥ ሃꬃይ ያነ ሃነ ሻከትን መላ ቢታራ ፕንዶሶና። 9 ኤልያስ ኤልሳኮ፥ “ታኒ ኔፐ ኤከታናፐ ስን፥ ነዉ አይ ኦꬃና መላ ኮያይ?” ያግስ።

ኤልስ፥ “ነ አያናይ ታ ቦላ ናምኡ ኩሸ ግዳና መላ፥ ታኒ ነና ዎሳይስ” ያግድ ዛርስ።

10 ኤልያስ፥ “ኔኒ ዋይስያ ኦይሾ ኦይቻዳሳ። ሽን ታኒ ኔፐ ኤከትያ ዎደ ኔኒ ታና ፄልያባ ግድኮ፥ ሄስ ነዉ ሀናና። ነ በኦና እፅኮ ሀነና” ያግስ።

11 ኤንቲ እስፈ ኦደትሸ ሄመትሽን፥ ታማ ፓራትነ ታማ ጋረት ኤንታ ናምኣፈ ግዶን ገልድ፥ ሻክስ። ኤልያስ ጎተን ሳሎ ከይስ። 12 ኤልስ ሄሳ በእድ፥ “ታ አዋዉ፥ ታ አዋዉ! እስራኤለ ፓራቶነ ፓራ ጋረቶ!” ያግድ ዋስስ። ሄሳፈ ስምን፥ እ ኤልያሳ ዛሪድ በእቤና።

ኤልስ አዛንድ፥ ባ ማኡዋ ናምአ ከስድ፥ ዳክስ። 13 ኤልያሳፐ ዎꬍዳ ማኡዋ ደንꬅድ፥ ጉየ ስሚድ፥ ዮርዳኖሰ ሻፋ ዶናን ኤቅስ። 14 ኤልያሳፐ ዎꬍዳ ማኡዋ ኤክድ፥ እያራ ሃꬃ ሾጭድ፥ “ጎዳይ ኤልያሳ ፆሳይ አዉን ደኢ?” ያግስ። ኤልስ ሃꬃ ሾጭዳ ዎደ፥ ሃꬃይ ያነ ሃነ ሻከትን፥ ሻፋ ፕንስ።

15 እያርኮ ይዳ ናበታ ጩጋይ ኤልሳ በእዳ ዎደ፥ “ኤልያሳ አያናይ ኤልሳ ቦላ ሸምፕስ” ያግዶሶና። ኤንቲ እያራ ጋሄታናዉ ይድ፥ እያ ስንꬃን ጉፋንዶሶና። 16 ኤንቲ፥ “ኑኒ ነ አይለት እሻታሙ ምኖ አሳት ሀይሳን ደኦስ። ሀያና ኑኒ ነ ጎዳ ኮያናዉ ባና። ኦን ኤር፥ ጎዳ አያናይ እያ ኤክድ፥ እስ ዙማ ሁጰን ዎይኮ ዛንጋራ ግዶን የጎና አገና” ያግዶሶና።

ኤልስ፥ “አካይ፥ ቦፕተ” ያግስ። 17 ሽን አካይ ጉሳይ እያ ዬላያና ጋካናዉ፥ ኤንቲ እያ ዎስድ አጎና እፅን፥ “ቢተ” ያግስ። ኤንቲ እሻታማይ ብድ ሄꬑ ጋላስ ኩመꬅ ኮይድ፥ እያ ደምቦኮና። 18 ኤልስ እያርኮን ደእሽን፥ ኤንቲ እያኮ ስሚድ ይዶሶና። እ፥ “ታኒ ህንተና ‘ቦፕተ’ ያጋብክና?” ያግስ።

19 ሄሳፈ ጉየ፥ እያርኮን ደእያ አሳት ኤልሳ፥ “ኔኒ ኑ ጎዳይ በኤይሳዳ ሀ ካታማይ ዱሳስ ሎኦ። ሽን ሃꬃይ ኢታ፤ ቃስ ቢታይካ አይፈና” ያግዶሶና።

20 እ፥ “አነ ኦራꬃ ከረን ማፅነ የግድ፥ ኤክ ዪተ” ያግድ ኪትን፥ እያዉ ኤህዶሶና። 21 ኤልስ ፑልቱዋኮ ብድ፥ ማፅንያ እያን የግድ፥ “ጎዳይ፥ ‘ታኒ ሀ ሃꬃ ፓꬃስ፤ ህዛፐ ሀ ሃꬃይ ሀይቆስ ጋሶ ግደና፤ ቢታይካ አይፋና’ ያጌስ” ያግስ። 22 ኤልስ ኦድዳይሳዳ ሀች ጋካናዉ፥ ሄ ሃꬃይ ፅሎ ግድስ።

23 ኤልስ ያፐ ደንድድ፥ ፑደ ቤተለ ከይስ። እ ኦገ ቦላ ደእሽን፥ ያላጋ አደ ናይት ካታማፐ ከይድ፥ “ላ ሀ ቦአዉ፥ ከያ! ላ ሀ ቦአዉ፥ ከያ” ያግድ እያ ቀልቅስዶሶና።

24 ኤልስ ጉየ ስም ፄልድ፥ ኤንታ ጎዳ ሱንꬃን ባድስ። ያትን፥ ናምኡ ማጫ ባባንꬃት ከይድ፥ ናይታፐ ኦይታማነ ናምኡ ያላጋታ ፑዘረꬅድ ዎꬍዶሶና። 25 ኤልስ ያፐ ደንድድ፥ ቃርመሎሳ ዙማ ቦላ ከይስ፤ ያፐ ቃስ ሳማረ ስምስ።

3

ሞአበይ እስራኤለ ቦላ ደንድስ

1 ይሁዳ ካዎይ እዮሳፈፅ ካዎትዳ ታማነ ሆስፑንꬆ ላይꬃን፥ አካባ ናአይ እዮራም ሳማረን እስራኤለ ቦላ ካዎትስ፤ እ ታማነ ናምኡ ላይꬅ ካዎትስ። 2 እ፥ ጎዳ ስንꬃን ኢታባ ኦꬅስ። ሽን ባ አዋነ ባ አየ ኤልዛቤል መላ ኢታ ግደና፤ እያ አዋይ ኦꬅዳ ባኣለ ኤቃ ድግስ። 3 ናባፃ ናአይ እዮርባም እስራኤለ አሳ ኦስስዳ ናጋራን ኦይከትስ፤ እያፐ ሃክቤና።

4 ሞአበ ካዎይ ሞስ ዶርሰ ሄምያ አስ። እ እስራኤለ ካዋስ 100,000 አንቃራ ዶርሳታነ 100,000 ኡርገ ዶርሳታ እክስያ ላይꬃን ላይꬃን ጊሬስ። 5 ሽን እስራኤለ ካዎይ አካብ ሀይቅዳፐ ጉየ፥ ሞአበ ካዎይ ሞስ እስራኤለ ቦላ ማካልስ።

6 ሄ ዎደ ካዎይ እዮራም ሳማረ ከይድ፥ እስራኤለ ኡባ ሺሽስ። 7 ይሁዳ ካዋ እዮሳፈፅ ኪታ የድድ፥ “ሞአበ ካዎይ ታ ቦላ ማካልስ፤ ሞአበራ ኦለታናዉ ኔኒ ታራ ባኔ?” ያግስ።

እዮሳፈፅ፥ “ኤ ባና፤ ታኒ ነና፤ ታ አሳይ ነ አሰ፤ ታ ፓራይ ነ ፓራ ያግድ” ዛርስ። 8 እዮሳፈፅ፥ “ኑኒ አዉራ ብድ ኤንታ ኦላኔ?” ያግድ ኦይችስ።

ካዋ እዮራም፥ “ኤዶመ መላ ቢታ ኦግያራ ካንꬅ ብድ ኦላና” ያግድ ዛርስ።

9 ሄሳ ግሾ፥ እስራኤለ ካዎይ፥ ይሁዳ ካዎይነ ኤዶመ ካዎይ ኦላስ ከይዶሶና። ኤንቲ ላፑን ጋላሳ ኦገ ዩይድ ብዳፐ ጉየ፥ ኦላንቾታስነ ኤንታ መህያስ አይብ ሃꬅ አትቤና። 10 ሄ ዎደ እስራኤለ ካዎይ፥ “ጎዳይ ኑና ሀ ሄꬑ ካዎታ እስፈ ሞአበ ካዋስ አꬅድ እማናዉ ፄግዳ ግሾ ኑና አየ!” ያግስ። 11 ሽን እዮሳፈፅ፥ “ኑኒ እያ ባጋራ ጎዳ ኦይቻናዉ ሀይሳን ናበይ ባዌ?” ያግድ ኦይችስ።

እስራኤለ ካዋ ቶራ ሞጮናታፐ እሶይ፥ “ኤልያሳ ኩሸን ሃ ቆልያ ሳፋፃ ናአይ ኤልስ ሀይሳን ደኤስ” ያግድ ዛርስ። 12 እዮሳፈፅ፥ “ኤ፥ እ ቱማ ናበ” ያግስ። እስራኤለ ካዎይ፥ እዮሳፈፅ፥ ኤዶመ ካዎይነ ኤልሳኮ ብዶሶና።

13 ኤልስ እስራኤለ ካዋኮ፥ “ታናነ ነና ጋይ አይቤ? ባዳ ነ አዋይነ ነ አይያ ኦይችዳ ናበታ ኦይቻ” ያግስ።

እስራኤለ ካዎይ ዛሪድ፥ “አካይ፥ ሀ ሄꬑ ካዎታ እስፈ ሞአበ ካዋስ አꬅድ እማናዉ ኑና ፄግዳይ ጎዳባይ!” ያግስ።

14 ኤልስ፥ “ታኒ እያዉ ኦꬅያ ደኦ ጎዳይ ኤሮ! ይሁዳ ካዋ እዮሳፈፃ ግሾ ጎናኮ ታኒ ነና አይፈንካ ፄልከሽን። 15 አነ ሀእ ታዉ ዲꬅ ዲፅያ አስ ኤህተ” ያግስ።

ዲፀይስ ዲፅሽን፥ ጎዳ ዎልቃይ እያ ቦላ ዎꬍስ። 16 ኤልስ፥ “ሀ መላ ዛንጋራ ኡባን ኦላ ቦክተ። 17 ጎዳይ፥ ‘ጫርኮ ዎይኮ እራ በኤከታ፥ ሽን ሀ ቦክዳ ዛንጋራን ሃꬅ ኩማና፤ ህንተ፥ ህንተ መሄይነ ህንተ ጫና መሄይ ኡያና’ ያጌስ። 18 ሀይስ ፆሳ ስንꬃን ላፋባ፤ ቃስ እ ሞአበ ህንተዉ አꬅድ እማና። 19 ግምበትዳ ካታማታነ ግታ ካታማታ ኡባ ህንተ ፆናና። ሎኦ ምꬃታ ኡባ ቃንፃና፤ ሃꬃ ፑልቶታ ኡባ ህንተ ባራና፤ አራዳ ሾቃታ ኡባ ኢስድ ሹች ኩምዳ ቢታ ኦꬃና” ያግስ።

20 ዎንተꬃ ጋላስ ዎንታ ያርሾ ያርሽያ ዎደይ ጋክን፥ ኤዶመ ባጋራ ሃꬅ ጎግድ፥ ቢታን ኤልስ።

21 ሞአበ አሳይ፥ ሄꬑ ካዎት ኤንታ ኦላናዉ ይዳይሳ ስእድ፥ ናአተꬅ፥ ጭም፥ ኦላ ሚሸ ቶካናዉ ዳንዳእያ አሳ ኡባይ ፄገትድ፥ ባንታ ቢታ ዛዋ ናግዶሶና። 22 ኤንቲ ጉራ ደንድያ ዎደ ሃꬃ ቦላ ዎꬍዳ ፃልቀይ ዞእድ፥ ኤንታዉ ሱꬁ ዳንድ በንትስ። 23 ኤንቲ፥ “ሀይሳ ሱꬃ በእተ! ካዎት ባንታ ግዶን እሶይ እሱዋራ ኦለትድ፥ ሀይቅ ዉርዶሶና። ሞአበ ብድ፥ አነ ኤንታ ሚፃ ቆጭሮስ” ያግዶሶና።

24 ሞአበ አሳይ እስራኤለ ሚፃ ብን፥ እስራኤለት ደንድድ፥ ኤንታ ሾጭዶሶና። ሾጭድ ኤንታ ቢታ ኦይክድ፥ ሞአበ አሳ ዎꬍዶሶና። 25 ካታማታ ኦልድ ꬋይስዶስና። አሳ ኡባይ ሁጰን ሁጰን እስ እስ ሹቹ ኤክድ፥ አራዳ ሾቃት ኡባይ ካመታና ጋካናዉ፥ ኤንታ ቦላ ሆልዶሶና። ፑልቶ ኡባ ባርድ፥ ሎኦ ምꬃ ኡባ ቃንፅዶሶና። ቅር-ሄሬሰራ ካታማ ግምብያ ፃላል አትስ፤ ሽን ያምባርሻን ኦልያ አሳት ሄ ካታማ ሾጭዶሶና።

26 ሞአበ ካዎይ ኦላይ ባ ቦላ ጎብዳይሳ በእዳ ዎደ ማሻ ዳንጭዳ ላፑን ፄቱ አሳታ ኤክስ። ኦላ ግዱዋ ዳክድ፥ ኤዶመ ካዋኮ ፕናናዉ ደንድስ፤ ሽን እያዉ ሀኖና እፅስ። 27 ሄሳፈ ጉየ፥ ባ በሳን ካዎታናዉ ደእያ ባ ባይራ ናኣ ኤክድ፥ ካታማ ግምብያ ቦላ ታማን ፁግድ ያርሽስ። ሞአበት እስራኤለታ ቦላ ሀንቆ ሱልዶሶና። እስራኤለት ሄ ካታማ አግድ፥ ባንታ ቢታ ስምዶሶና።

4

አምኤ ዛይተ

1 ናበታፐ እሱዋ ማችያ ኤልሳኮ ባዳ፥ “ነ አይለይ፥ ታ አዝናይ ሀይቅስ። እ ጎዳ ያይያ አስ ግደይሳ ኔኒ ኤራሳ። ሽን ሀእ እያ አጮ አዋይ ታ ናይታ ናምአ ባዉ አይለ ኦꬃናዉ ኮዬስ” ያጋዳ እያዉ ኦዳሱ።

2 ኤልስ፥ “ያትን ታኒ ነዉ አይ ኦꬆ? ነ ሶን አይበ ደኤይ? አነ ታዉ ኦዳ” ያግስ።

ማጫስያ፥ “ታዉ፥ ነ አይሌስ ጉꬃ ፃሮን ደእያ ዛይተፐ አትሽን፥ ሀራባይ አይብካ ባዋ” ያጋሱ።

3 ኤልስ፥ “ባዳ ነ ሾሮታ ኡባፈ ካይሳ ኦቶታ ጋርፃ። ጋርፃሸ ጉꬁ ጋርፆፋ። 4 ሄሳፈ ጉየ፥ ሶ ገላዳ፥ ነ ቦላነ ነ ናይታ ቦላ ካርያ ጎርዳ። ኦቶ ኡባን ዛይተ ትጋ፤ ዛይተይ ኩምዳ ኦቶታ እስ ባጋ አꬃ” ያግስ።

5 ማጫስያ ባዳ፥ ካርያ ባ ቦላነ ባ ናይታ ቦላ ጎርዳሱ። ኤንቲ እዉ ኦቶታ ሺሽን፥ እያ ዛይትያ ትገꬅ ኦይካሱ። 6 ኦቶ ኡባይ ኩምዳ ዎደ፥ ማጫስያ ባ ናኣኮ፥ “አነ ታዉ ሀራ ኦቶ ኤካዳ ያ” ያጋሱ።

ሽን ናአይ ዛሪድ፥ “ሀር እስ ኦቶይካ ዴና” ያግስ። ሄሳፈ ጉየ፥ ዛይተይ ጎገይሳ አጋግስ።

7 ማጫስያ ስማ ባዳ ኤልሳስ ኦዳሱ። እ፥ “ባዳ ዛይትያ ባይዛዳ፥ ነ አጩዋ ቃንፃ። አትዳይሳ ኔንነ ነ ናይት ጎኤትድ ዳናዉ ዳንዳኤታ” ያግስ።

8 እስ ጋላስ ኤልስ እስ ዱረ ማጫስያ ደእያ ሱኔማ ካታማ ብን፥ ማጫስያ ሾባዳ፥ እያ ካꬅ ሙዛሱ። ሄ ጋላሳፐ ዶምን፥ እ ያራ አꬍያ ዎደ ኡባን ካꬅ ማናዉ እ ሶ ገሌስ። 9 እያ ባ አዝናኮ፥ “ሄኮ፥ ኡባ ዎደ ኑ ማታራ አꬍያ አደይ ፆሳ አስ ግደይሳ ታኒ ኤራይስ። 10 አነ እስ ጉꬃ ክፍለ ፖቅያ ቦላ እያዉ ኬፆስ፤ እያ ግዶን አርስ፥ ኦይደ፥ ፃርጴዛነ ፆምፐ ዎꬆስ። እ ኑኮ ይዳ ዎደ ኡባን ያ ገላናዉ ዳንዳኤስ” ያጋሱ።

11 እስ ጋላስ ኤልስ ሱናማ ካታማ ይድ፥ ባ ክፍልያ ፑደ ከይድ ያን ሸምፕስ። 12 ባ አይልያ ግያዛኮ፥ “ባዳ ማጫስዉ ፄጋ” ያግን፥ ግያዝ ፄግን፥ እያ ያዳ ኤልሳ ስንꬃን ኤቃሱ። 13 ኤልስ ግያዛኮ፥ “ሀ ማጫስያ ሀ ኡባ ኑስ ኦꬃሱ። ኑኒ ነዉ አይ ኦꬅኖ? ኑኒ ብድ፥ ካዋ ዎይኮ ቶራ ሞጮና ኦድሳናባይ አይብ ደእያኮ እዮ ኦይቻ” ያግስ።

ማጫስያ፥ “ታኒ ሀይሳን ታ አሳ ግዶን ደአይስ” ያጋሱ።

14 ኤልስ ግያዛ፥ “ያትን፥ ታኒ እዉ አይ ኦꬆ?” ያግድ ኦይችስ።

ግያዝ፥ “እዉ ናእ ባዋ፤ እ አዝናይ ጭምስ” ያግስ።

15 ኤልስ፥ “ማጫስዉ ፄጋ” ያግስ። ግያዝ እዮ ፄግስ፤ እያ ያዳ፥ ፐንገን ኤቃሱ። 16 ኤልስ፥ “ዎንቶ ላይꬅ ሀኖደ ኔኒ አደ ናአ እድማና” ያግስ።

ማጫስያ፥ “አካይ፥ ታ ጎዳዉ፥ ኔኒ ፆሳ አስ ግድክ፥ ታዉ ዎርዶቶፓ” ያጋሱ።

17 ሽን ማጫስያ ቃንꬃታሱ፤ ኤልስ እዉ ኦድዳይሳዳ፥ ካልያ ላይꬅ አደ ናአ የላሱ።

18 ናአይ ድጭስ፤ እስ ጋላስ ካꬃ ጫክያ አሳታራ ደእያ ባ አዋኮ ብስ። 19 ባ አዋኮ፥ “ዎ ታና ሁጰይ ዎꬌስ! ዎ ታና ሁጰይ ዎꬌስ!” ያግስ።

እያ አዋይ እስ አይልያ፥ “ቶካዳ አየኮ ኤፋ” ያግድ ኪትስ።

20 አይለይ ናኣ ኤክድ፥ አየኮ ኤፍስ። ሴታ ጋላስ ግዳና ጋካናዉ፥ ናአይ ባ አየ ክኦን ኡትስ፤ ሄሳፈ ጉየ፥ ናአይ ሀይቅ አግስ። 21 ማጫስያ ናኣ ፑደ ኤፋዳ፥ ፆሳ አድያ አርሳን ዝንእሳሱ። ያታዳ እያ ቦላ ካረ ጎርዳዳ ባሱ።

22 ባ አዝና ፄጋዳ፥ “ታኒ ፆሳ አድያኮ ኤለ ባዳ ያና መላ፥ አይለታፐ እሱዋነ ሀረታፐ እሱዋ ታዉ የዳ” ያጋሱ።

23 እ፥ “ሀች አጌና ፄሮ ጋላስ ዎይኮ ሳምባታ ግደና፤ ነና እያኮ ኤፈይ አይቤ?” ያግስ።

እያ ዛራዳ፥ “አይብካ ባዋ” ያጋሱ። 24 እያ ሀረ ጫናዳ፥ ባ አይልያ፥ “ሀርያ ላጋ! ታኒ ነዉ ኦዳና ጋካናዉ፥ ለፕ ኦꬃዳ ላጎፋ” ያጋሱ። 25 ማጫስያ ያፐ ደንዳዳ፥ ቃርመሎሳ ዙማን ደእያ ፆሳ አድያኮ ባሱ።

ኤልስ ማጫስው ሃሆን በእድ፥ ባ አይልያ ግያዛ፥ “በአ፥ ሱናማን ደእያ ማጫስያ ያዉሱ። 26 እዮ ሞካናዉ ዎፃ ባዳ፥ ‘ኔኒ ሳሮ? ነ አዝናይ ሳሮ? ነ ናአይ ሳሮ?’ ያጋዳ ኦይቻ” ያግስ።

ማጫስያ፥ “ኑኒ ኡባይካ ሳሮ” ያጋሱ።

27 ማጫስያ ዙማ ቦላ ደእያ ፆሳ አድያኮ ጋክዳ ዎደ፥ ሆካዳ እያ ቶሁዋ ኦይካሱ።

ግያዝ ማጫስዉ ድጋናዉ ሺቅስ፤ ሽን ፆሳ አደይ፥ “አጋ! እያ ግታ መቶን ደአዉሱ፤ ሽን ጎዳይ ታፐ ሄሳ ገንꬅስ። እ መቱዋ ታዉ ኦድቤና” ያግስ።

28 ማጫስያ፥ “ታ ጎዳዉ፥ ኔኒ ታዉ ናአ እማና መላ ታኒ ነና ኦይቻድና? ታኒ ነና፥ ‘ታና ጮ ጭሞፋ ያጋብክና?’ ” ያጋሱ።

29 ኤልስ ግያዛኮ፥ “ነ አዱሳ ማኡዋ ነ ሳቅያን ስርቃ፤ ታ ፃምአ ኤካዳ ኤለሳ። ኦገን ኦደራካ ጋሄትኮ፥ ሳሮꬆፋ፤ ኦንካ ነና ሳሮትኮ፥ ዛራዳ ሳሮ ጎፓ። ታ ፃምአ ናኣ ሶምኡዋ ቦላ ዎꬃ” ያግስ።

30 ሽን ናኣ አይያ፥ “ደኦ ጎዳይ ኤርያ መላ፥ ነ ሸምፖይ ኤሮ! ታኒ ነና የጋዳ ቢከ” ያጋሱ። ኤልስ ደንድድ፥ እዮ ካልስ። 31 ግያዝ ኤንታፈ ስንꬃትድ ብድ፥ ፃምአ ናኣ ሶምኡዋ ቦላ ዎꬅስ። ሽን ግርስ ዎይኮ ሸምፖይ ባዋ። ያትን ግያዝ ኤልሳራ ጋሄታናዉ ስም ይድ፥ “ናአይ ባርክቤና” ያግድ ኦድስ።

32 ኤልስ ሶ ገልድ፥ ሄኮ፥ ናኣ አሀይ እያ አርሳን ዝንእዳይሳ በእስ። 33 ባ ቦላነ ናኣ ቦላነ ካርያ ጎርድድ፥ ጎዳ ዎስስ። 34 ናኣ አሀ ቦላ ከይድ፥ ባ ዶና እያ ዶናን፥ ባ አይፍያ እያ አይፍያን፥ ባ ኩሸታ እያ ኩሸታራ ጋꬅድ ዝንእስ፤ ናኣ አሳተꬃይ ሆእስ። 35 ኤልስ ደንድድ፥ ሶ ግዶን ያ ሃ ስመረትስ። ናምአንꬆ ስሚድ፥ ናኣ ቦላ ዝንእስ፤ ናአይ ላፑን ቶሆ ሀꬍሽዳፐ ጉየ ፄልስ።

36 ኤልስ ግያዛ ፄግድ፥ “ሱናማ ማጫስዉ ፄጋ” ያግስ። ግያዝ እዮ ፄግን፥ እያ ይዳ ዎደ፥ ኤልስ፥ “ነ ናኣ ኤካ” ያግስ። 37 ማጫስያ ኤልሳ ቶሁዋ ቦላ ኩንዳዳ፥ ሳአን ጉፋናሱ፤ ባ ናኣ ኤካዳ ካረ ከያሱ።

38 ኤልስ ጋልጋላ ስሚድ ይዳ ዎደ፥ ቢታን ኮሽ ደኤስ። ናበታ ጩጋይ እያ ስንꬃን ኡትድ ደእሽን፥ እ ባ አይልያ፥ “ዎጋ ኦቶ ታማ ቦላ ዎꬃዳ፥ ናበታስ ዎፀ ካꬃ” ያግስ። 39 ኤንታፈ እሶይ ቦንጮ ማፅድ ኤሀናዉ ዎራ ብድ፥ ኤጨረ ሌሄ ዳንያባ ደምስ። ቶካናዉ ዳንዳኤይሳ ኬና ዳሮ ኤጨረ ሌሄ ኤክድ ይስ፤ እ አይበኮ ኤሮና አንጭድ፥ ኦቱዋን የግስ። 40 አሳይ ማና መላ ዎፅያ ከስዶሶና፤ ኤንቲ ዎፅያ ቱሽ ባሪ በእድ፥ “ናብያዉ፥ ሀ ኦቱዋን ዎꬍያባይ ደኤስ” ያግድ ዋስዶሶና። አሳይ ማናዉ ዳንዳእቦኮና።

41 ኤልስ፥ “አነ ታዉ ꬊለ ኤክድ ዪተ” ያግስ። ሄ ꬊልያ ኦቱዋን ቆልድ፥ “አሳይ ማናዳ ዎፅያ ትግተ” ያግስ። ሄሳፈ ጉየ፥ ኦቱዋን ኢታባይ በንትቤና።

42 ኮይሮ ጋክዳ ካꬃፈ ኡከትዳ ላታሙ ባንጋ ዳቡዋ፥ ትያ ካꬃራ እስፈ ባ ኦጎሩዋን የግድ፥ ፆሳ አድያስ ኤህያ እስ አደይ ባኣል-ሻልሻፔ ይስ። ኤልስ ባ አይልያ፥ “ማና መላ አሳስ አꬃ” ያግስ።

43 እያ አይለይ፥ “ታኒ ፄቱ አሳ ስን ሀይሳ ዋታዳ አꬆ?” ያግድ ኦይችስ።

ሽን ኤልስ፥ “ማና መላ አሳስ አꬃ፤ ጎዳይ ‘ኤንቲ ምድ ካልን፥ ቲፈይ አታና’ ” ያግስ። 44 ሄሳ ግሾ፥ አይለይ ኤንታ ስን አꬅን፥ ኤንቲ ምዶሶና፤ ጎዳይ ግዳይሳዳ ቲፈይ አትስ።

5

ንእማን ጎጋ ሀርገፈ ፓፁዋ

1 አራመ ካዋስ ምኖ ቶራ ሞጮና ግድዳ ንእማን፥ ባ ጎዳን ዳሮ ዶሰትዳነ ቦንቸትዳ አስ። እያ ባጋራ ጎዳይ አራመ ኦላንቾታስ ፆኖ እሚስ። ንእማኔይ ቶራ ቃራ፤ ሽን ጎጋ ሀርገይ እያ ቦላ ደኤስ።

2 እስ ዎደ አራመ ቢታፈ ፓኖት እስራኤለ ቢታ ብድ፥ እስ ማጫ ናአ እስራኤለፐ ድእዶሶና። ሄ ናእያ ንእማነ ማቼስ አይለ ግዳሱ። 3 ሄ ናእያ ባ ጎዳተኮ፥ “ታ ጎዳይ ሳማረን ደእያ ናብያኮ ብዳ ግድያኮ፥ እ ፓፃናሽን” ያጋሱ።

4 ንእማን ባ ጎዳኮ ብድ፥ እስራኤለፐ ይዳ ናእያ ግዳይሳ እያዉ ኦድስ። 5 አራመ ካዎይ ንእማነኮ፥ “ባ፥ ታኒ እስራኤለ ካዋስ ዳብዳበ ፃፋና” ያግስ። ንእማን 3,000 ብራ ሳንትመ፥ 6,000 ዎርቃ ሳንትመ ታሙ ኩመꬃ ማኦ ኤክድ ብስ። 6 እ፥ ኤክድ ብዳ ዳብዳበይ፥ “ሀ ጎጋ ሀርግያፈ ኔኒ ታ አይልያ፥ ንእማነ ፓꬃና መላ ሀ ዳብዳብያራ ታኒ እያ ኔኮ የዳስ” ያግስ።

7 እስራኤለ ካዎይ ዳብዳብያ ናባብዳ ዎደ፥ ባ ማኡዋ ዳክድ፥ “ታኒ እያ ዎꬋናዉነ ፓꬃናዉ ፆሰዬ? ታኒ እስ አስ እያ ጎጋ ሀርገፈ ፓꬃና መላ ሀ አደይ ታኮ አይስ ኪትዴ? እ ታራ ኦየታናዉ ጋሶ ኮየይሳ በእተ” ያግስ።

8 ፆሳ አስ ግድዳ ኤልስ እስራኤለ ካዎይ ባ ማኡዋ ዳክዳይሳ ስእዳ ዎደ አሰ ኪትድ፥ “ነ ማኡዋ አይስ ዳካዲ? እያ ሃ ታኮ የዳ፤ እስራኤለን ናበይ ደኤይሳ ታኒ እያ ኤርሳና” ያግስ።

9 ንእማን ባ ፓራታነ ፓራ ጋረታራ ብድ፥ ኤልሳ ካረን ኤቅስ። 10 ኤልስ፥ “ባዳ ዮርዳኖሰ ሻፋን ላፑን ቶሆ ሜጨታ፤ ነ ሀርግያፈ ኔኒ ፓፃናነ ጌያና” ያግድ ኦዳና መላ ባ አይልያ እያኮ ኪትስ።

11 ሽን ንእማን ሀንቀትድ፥ “እ ታኮ ይድ፥ ጎዳ ባ ፆሳ ሱንꬃ ፄግድ፥ ባ ኩሽያ ታ ማዱንꬃ ቦላ ዎꬅድ፥ ታና ሀ ጎጋ ሀርግያፈ ፓꬄስ ጋዳ ቆፓስ። 12 ዳማስቆ ሻፋት፥ አባንነ ፋርፋር እስራኤለን ደእያ ሻፋታፐ አꬎኮናዬ? ያትን ታኒ ኤንታን ሜጨታዳ ጌይክና?” ያግድ ሀንቀትድ፥ ጉየ ስምስ።

13 እያ አይለት እያኮ ሺቅድ፥ “ኑ ጎዳዉ፥ ናበይ ግታባ ኦꬃና መላ ነዉ ኦድዳኮ፥ ኔኒ ኦꬅክዬ? እ ነና፥ ‘ባዳ ሜጨታዳ ጌይያ’ ግዳይስ አይስ ዴፅዴ?” ያግዶሶና። 14 እ ዱገ ዎꬍድ፥ ፆሳ አደይ እያዉ ኦድዳይሳዳ ዮርዳኖሰ ሻፋን ላፑን ቶሆ ሙከትድ ሜጨትስ። እያ አሳተꬃይ ናአ አሳተꬃዳ ሀንስ፤ ፓፅድ ጌይስ።

15 ሄሳፈ ጉየ፥ ንእማንነ እያራ ይዳ አሳ ኡባይ ኤልሳኮ ጉየ ብዶሶና። ንእማን እያ ስንꬃን ኤቅድ፥ “ሄኮ፥ እስራኤለ ፆሳፈ አትሽን፥ ሀራ ፆሲ ባይናይሳ ታኒ ሀእ ኤራስ። ሀያና ሀእ ታኒ፥ ነ አይለይ እምያ እሞታ ኤካ” ያግስ።

16 ኤልስ፥ “ታኒ እያዉ ኦꬅያ ጎዳይ ኤርያ መላ፥ ታኒ ኔፐ አይባካ ኤክከ” ያግስ። ኤልስ እሞታ ኤካናዳ ንእማን ዎስን እፅስ።

17 ንእማን፥ “ኔኒ ኤኮና እፅኮ፥ ታዉ ናምኡ ባቁሎ ጫና ቢታ እማና መላ ታኒ ነና ዎሳይስ። ታኒ ነ አይለይ ሀችፈ ዶማዳ ፁሳ ያርሾ ነ ፆሳ ያርሻናፐ አትሽን፥ ሀራ ፆሳታስ ያርሽከ። 18 ሽን ጎዳይ ታዉ ነ አይልያስ እስባ አቶ ጎ። ታ ካዎይ እርሞና ኤቃ ጎይናናዉ ገልያ ዎደ፥ ታንካ እያ አጃባዳ ገላዳ ጎይናናዉ ኮሼስ። ጎዳይ ታዉ ነ አይልያስ ሄሳ አቶ ጎ” ያግስ።

19 ኤልስ፥ “ሳሮ ጋካ!” ያግስ። ንእማን ደንድድ ብስ።

እ ጉꬁ ሃክድ ብሽን፥ 20 ፆሳ አስ ግድዳ ኤልሳ አይለይ ግያዝ፥ “ታ ጎዳይ፥ ኤልስ ሶረ ንእማን ኤህዳባፐ አይባካ ኤኮና ጮ የድስ። ጎዳይ ኤርያ መላ፥ ታኒ እያ ጌዶ ዎፃ ባዳ፥ እያፐ እስባ ኤካና” ያግድ ቆፕስ። 21 ሄሳ ግሾ፥ ግያዝ ንእማነ ካልስ። ባ ጌዶ ዎፅያ ንእማነ በእድ፥ እያራ ጋሄታናዉ ፓራ ጋርያፐ ዎꬍድ፥ “አይበ፥ ሳሮ ግደኔ?” ያግድ ኦይችስ።

22 ግያዝ፥ “አይኮይ ባዋ፤ ሳሮ! ሽን ታና ታ ጎዳይ፥ ‘ደረይ ዳርያ ኤፍሬማ ቢታፈ ናበታ ባጋ ግድዳ ናምኡ ፓንꬃት ታኮ ይዶሶና። ሀያና ኤንታዉ ሄꬑ ሙኩሉ ብራ ሳንትመነ ናምኡ ኩመꬃ ማኦ እማ’ ያግድ ኪትስ” ያግስ።

23 ንእማን፥ “ህዛ ሀያና ኡሱፑን ሙኩሉ ብራ ሳንትመ ኤካ” ያግስ። ንእማን ግያዛ ሾቢድ፥ ብራ ናምኡ ካርፂታን የግድ፥ ናምኡ ኩመꬃ ማኦነ ናምኡ አይለታ ቶስድ፥ ግያዛፐ ስን የድስ። 24 ግያዝ ደእያ ዙማ ኤንቲ ጋክዳ ዎደ፥ ብራነ ማኡዋ ኤንታፈ ኤክድ፥ ሶ ገልስስ። ያትድ ኤንታ ሞይዝን፥ ኤንቲ ብዶሶና።

25 ሄሳፈ ጉየ፥ ሶ ገልድ፥ ባ ጎዳ ኤልሳ ስንꬃን ኤቅስ። ኤልስ፥ “አዉ ባዲ?” ያግድ ኦይችስ።

ግያዝ፥ “ታኒ ነ አይለይ አዉካ ባብከ” ያግድ ዛርስ።

26 ሽን ኤልስ፥ “አደይ ኔራ ጋሄታናዉ ፓራ ጋርያፐ ዎꬍያ ዎደ፥ ታ አያናይ ኔራ ደኤስ ግደኔ? ሀ ዎደይ፥ ሚሸነ ማኦ፥ ዎይኮ ሻማሆነ ዎይነ ጋደ፥ ዎይኮ ዶርሳ ዉደነ ሚዛ ዉደ፥ ዎይኮ አደነ ማጫ አይለ ኤክያ ዎዴ? 27 ሄሳ ግሾ፥ ንእማነ ኦይክዳ ጎጋ ሀርገይ ነናነ ነ ኮቻ ኡባ መርናዉ ኦይካና” ያግስ። ግያዝ ኤልሳ ስንꬃፈ ከይድ ብሽን፥ ሄ ሀርገይ እያ ኦይክን፥ እያ ጎጋይ ሻቻዳ ቦፅስ።

6

ሃꬃን ዎꬍዳ ቤፀ አይፈ

1 ናበታ ጩጋይ፥ ኤልሳኮ፥ “ሄኮ፥ ኑኒ ደእያ በሳይ ኑስ ዳሮ ፁምስ። 2 ኑኒ ኡባይ ምꬅ ቃንፃናዉ ዮርዳኖሰ ሻፋ ቦስ። ያን ኑስ ዱሳ በሲ ኬፆስ” ያግዶሶና። ኤልስ፥ “ቢተ” ያግስ።

3 ናበታፐ እሶይ፥ “ሀያና ኔንካ ኑራ ነ አይለታራ የꬋርኪ?” ያግስ። ኤልስ፥ “ኤሮ ባና” ያግድ ዛርስ፤ 4 ኤንታራ እስፈ ብስ። ኤንቲ ዮርዳኖሰ ጋክዳ ዎደ ምꬅ ቃንፆ ዶምዶሶና። 5 ሽን ኤንታፈ እሶይ ምꬅ ቃንፅሽን፥ ቤፅያ አይፈይ ከስ ኤክድ፥ ሃꬃን ዎꬍስ። ሄ አደይ፥ “ታ ጎዳዉ፥ ታኒ ጋርፃ ኤክዳ ቤፀ፤ ታኒ ህዛ ዋኖ!” ያግድ ዋስስ።

6 ኤልስ፥ “አዉን ገልዴ?” ያግድ ኦይችስ፤ አደይ ገልዳ በሳ በስስ። ኤልስ ፃምአ ቃንፅድ፥ ሃꬃን ሆልስ፤ ቤፅያ አይፈይ ሃꬃ ቦላ ቶከትስ። 7 ኤልስ አድያ፥ “ከሳዳ ኤካ” ያግስ። አደይ ባ ኩሽያ የድድ ኤክስ።

አራመ ኦላንቾታ

8 አራመ ካዎይ እስራኤለታራ ኦለትሸ ደኤስ። እ ባ ቶራ ሞጮናታራ፥ “ታኒ ዱማ ዱማ በሳን ሚፃ መꬋና” ያግስ።

9 ኤልስ፥ “አራመ አሳይ ሄ በሳን ቆሰትዳ ግሾ፥ ሄ በሳራ ያ ቦፓ” ያግድ እስራኤለ ካዋስ ኪታ የድስ። 10 ሄሳ ግሾ፥ እስራኤለ ካዎይ ፆሳ አስ ማልዳ በሳ አሰ ኪትድ፥ ያን ደእያ አሳይ ናገታና መላ ኦድስ። ካዎይ ናገታና መላ ኤልስ ዎደን ዎደን ኦዴስ።

11 ሀ ሀኖታይ አራመ ካዋ ዳሮ ሀንቀꬅን፥ ባ ቶራ ሞጮናታ ፄግድ፥ “ኑ ግዶን እስራኤለ ካዋ ባጋ ግድድ ደኤይ ኦነኮ አነ ታዉ ኦድተ” ያግድ ኦይችስ።

12 እያ ቶራ ሞጮናታፐ እሶይ፥ “ታ ጎዳዉ፥ ካዋዉ፥ ኑ ግዶን ሄሳ ኦꬅያ ኦንካ ባዋ። ሽን ኔኒ ነ ቆልአን ኦደትያባ ኡባ እስራኤለን ደእያ ናበይ ኤልስ እስራኤለ ካዋስ ኦዴስ” ያግስ።

13 ካዎይ፥ “ታኒ አሰ ኪታዳ እያ ድአና መላ ብድ አዉን ደእያኮ ኮይተ” ያግስ። ኤንቲ፥ “ሄኮ፥ እ፥ ዶታነን ደኤስ” ያግድ ኦድዶሶና።

14 ካዎይ ዳሮ ኦላንቾታ ፓራታራነ ፓራ ጋረታራ ያ የድስ። እ የድዳ አሳት ቃማ ይድ፥ ካታማ ተቅዶሶና። 15 ኤልሳ አይለይ ዎንተꬃ ጋላስ ጉራ ደንድድ፥ ካረ ከይያ ዎደ፥ ኦላንቾት ፓራታራነ ፓራ ጋረታራ ካታማ ተቅዶሶና። ሄ አይለይ፥ “ሄኮ፥ ኑኒ ꬋይዳ! ታ ጎዳዉ፥ ኑ ዋንኖ?” ያግድ ኦይችስ።

16 ኤልስ፥ “ያዮፋ! ኑራ ደኤይሳት ኤንታራ ደኤይሳታፐ አꬎሶና” ያግድ ዛርስ።

17 ሄሳፈ ጉየ፥ ኤልስ፥ “አቤት ጎዳዉ፥ እ በአና መላ እያ አይፍያ ዶያ” ያግድ ዎስስ። ጎዳይ ኤልሳ አይልያ አይፍያ ዶይን፥ ሄኮ፥ ኤልሳ ዩሾ ኡባን ደእያ ታማ ፓራትነ ፓራ ጋረት ዙማ ማእስ።

18 ሶረት እያ ተቅዳ ዎደ ኤልስ፥ “ሀ አሳታ አይፍያ ቆቅሳርክ” ያግድ ጎዳ ዎስስ። ኤልስ ዎስዳይሳዳ ጎዳይ ኤንታ አይፍያ ቆቅስስ። 19 ሄሳፈ ጉየ፥ ኤልስ፥ “ኦገይ ሀይሳራ ዴና፤ ካታማይ ሀይሳ ግደና። ህንተ ኮይያ ኡራ ታ ህንተና በሳና፤ ታና ካልተ” ያግድ፥ ኤንታ ካለꬅድ፥ ሳማረ ካታማ ኤፍስ።

20 ኤንቲ ሳማረ ካታማ ገልዳ ዎደ ኤልስ፥ “አቤት ጎዳዉ፥ ሀ አሳት ፄላና መላ ኤንታ አይፍያ ዶያ” ያግስ። ጎዳይ ኤንታ አይፍያ ዶይን፥ ሄኮ፥ ኤንቲ ሳማረ ግዶን ደኤይሳ በእዶሶና። 21 እስራኤለ ካዎይ ኤንታ በእዳ ዎደ፥ “ታ አዋዉ፥ ታኒ ኤንታ ዎꬎ? ታኒ ኤንታ ዎꬎ?” ያግድ ኦይችስ።

22 ኤልስ፥ “አካይ፥ ዎꬎፓ! ሀር አቶሽን፥ ኔኒ ነ ማሻንነ ነ ዶንግያን ድእዳይሳታካ ዎꬋናዉ በሰና። ኤንቲ ምድ ኡይድ ባንታ ጎዳኮ ባና መላ ካꬅ ኤንታ ሙዛ” ያግስ። 23 ሄሳ ግሾ፥ እስራኤለ ካዎይ ኤንታዉ ግብራ ጊግስን፥ ኤንቲ ምዳፐነ ኡይዳፐ ጉየ፥ ኤንታ የድን፥ ባንታ ጎዳኮ ስምዶሶና። ሄ ዎደፐ ዶምን፥ አራመት እስራኤለታ ቦላ ደንደይሳ አጋግዶሶና።

24 ሄሳፈ ጉየ፥ አራመ ካዎይ ዎልደ-አዳር ባ ኦላንቾታ ኡባ ሺሽድ፥ ሳማረ ካታማ ተቅስ። 25 ሄሳ ጋሶን ሳማረ ካታማን ግታ ኮሽ ገልን፥ እስ ሀረ ሁጰይ ሆስፑን ታሙ ብራ ሳንትመን፥ ናምኡ ፄቱ ግራመ ግድያ ሆለ ሽእ እቻሹ ብራ ሳንትመን ባይዘትስ።

26 እስራኤለ ካዎይ ካታማ ድርሳ ግምብያ ቦላራ አꬍሽን፥ እስ ማጫስያ፥ “ታ ጎዳዉ፥ ካዋዉ፥ ታና ማዳርክ” ያጋዳ ዋሳሱ።

27 ካዎይ፥ “ነና ጎዳይ ማዶና እፅኮ፥ ታኒ ነዉ ማዶ አዉፐ ኤሀኔ? ካꬃ ቡክያ ዉዱማፈየ፥ ዎይነ አይፍያ ጉምእያ በሳፌ?” ያግስ። 28 ካዎይ፥ “ነ መቶይ አይቤ?” ያግድ ኦይችስ።

ማጫስያ ዛራዳ፥ “ሀ ማጫስያ፥ ‘ሀች ማናዉ ነ ናአ ኤካዳ ያ፤ ቃስ ዎንቶ ታ ናኣ ማና’ ያጋሱ። 29 ያትን፥ ታ ናኣ ካꬅድ ምዳ፤ ዎንተꬃ ጋላስ ታኒ፥ ‘ኑኒ ማናዉ ነ ናኣ ኤካዳ ያ’ ያጋስ። ሽን እያ ባ ናኣ ቆሳሱ” ያጋሱ።

30 ካዎይ ማጫስያ ኦድዳይሳ ስእድ፥ ባ ማኡዋ ዳክስ። እ ግምብያ ቦላራ አꬍሽን፥ አሳይ ጋርሳ ባጋራ እ ማእዳ ካዮ ማኡዋ በእዶሶና። 31 ካዎይ፥ “ሳፋፃ ናኣ ኤልሳ ጉገይ እያ ቦላ ሀች ፔእኮ፥ ፆሲ ታና ፕርዶ!” ያግስ።

32 ሄ ዎደ ኤልስ ባ ሶን ኡትስ፤ ጭማትካ እያራ እስፈ ደኦሶና። ካዎይ ባፐ ስን አሰ ኪትስ፤ ሽን ሄ አደይ ጋካናፐ ስን፥ ኤልስ ጭማታኮ፥ “ሀ ሸምፖ ዎይስ ታ ቆꬍያ ሙጭሳናዉ አሰ ኪትዳይሳ ህንተ በኤቲ? ሄ ኪተትዳይስ ይዳ ዎደ እብ ጎርድድ ገልሶፍተ፤ እያ ጎዳይካ እያ ካልድ ይሸ ደኤስ” ያግስ። 33 እ ጭማታራ ኦደትሽን፥ ሄኮ፥ ኪተትዳይስ ጋክ ዎꬍስ፤ እ፥ “ሀ መቶይ ጎዳፐ ይስ። ያትን፥ ታኒ ጎዳ አይስ ናግያና?” ያግስ።

7

1 ኤልስ፥ “ጎዳ ቃላ ስአ! ጎዳይ ሀይሳዳ ያጌስ። ዎንቶ ሀኖደ ሄꬑ ክሎ ግራመ ግስተ ꬊለይ ዎይኮ ኡሱፑን ክሎ ግራመ ባንግ ሳማረ ካታማ ፐንገን እስ ብራ ሳንትመን ባይዘታና” ያግስ። 2 ካዋስ ማታትያ ሀላቃይ ፆሳ አድያኮ፥ “ጎዳይ ሳሎ ማስኮተታ ዶያኮካ ሄስ ሀነና” ያግስ። ሽን ኤልስ ዛሪድ፥ “ኔኒ ሄሳ ነ አይፍያን በአና፤ ሽን እያፐ ማካ” ያግስ።

3 ካታማ ገልያ ፐንግያን ግታ ጎጋ ሀርገይ ኦይክዳ ኦይዱ አሳት ደኦሶና። ኤንቲ እሶይ እሱዋኮ፥ “ኑኒ ሀይቃና ጋካናዉ፥ ሀይሳን አይስ ጋምአኔ? 4 ኑኒ ካታማ ገልኮ፥ ኮሽ ደእያ ግሾ፥ ኑኒ ያን ሀይቃና። ቃስ ሀይሳን ጋምእኮካ ሀይቃና። ሄሳ ግሾ፥ አራመታ ሚፃ አነ ቦስ። ኤንቲ ኑና አሽኮ አታና፤ ኤንቲ ዎꬍኮ ሀይቃና” ያግዶሶና። 5 ሳእ ꬉምያ ዎደ ደንድድ፥ አራመታ ሚፃ ብዶሶና። ኤንቲ ብድ ሚፃ ጋክያ ዎደ፥ ሄኮ፥ እስ አስካ ያን ባዋ። 6 ሄስ ሀንዳይ፥ ጎዳይ ፓራ ጋረታ፥ ፓራታነ ዳሮ ኦላንቾታ ቃላ አራመ አሳ ስስስ። ያትን ኤንቲ እሶይ እሱዋኮ፥ “ሄኮ፥ እስራኤለ ካዎይ ኑና ኦልሳናዉ፥ ህተነ ግብፀ ካዎታ ኡነይድ ኤህስ” ያግዶሶና። 7 ሄሳ ግሾ፥ ኤንቲ ደንድድ፥ ባንታ ሚፃ፥ ባንታ ዱንካንያ፥ ባንታ ፓራታነ ባንታ ሀረታ ኩመꬅ የግ አግድ፥ ሳእ ꬉማ ደእሽን፥ ባንታ ሸምፑዋ አሻናዉ ባቃትዶሶና።

8 ሄ ግታ ጎጋ ሀርገይ ኦይክዳ አሳት አራመታ ሚፃ ጋክድ፥ ኤንታ ዱንካነታፐ እሱዋ ገልድ፥ ምዶሶናነ ኡይዶሶና፤ ብራ፥ ዎርቃነ ማኦ ኤክድ ቆትዶሶና። ናምአንꬆ ስሚድ፥ ሀራ ዱንካንያ፥ ገልድ እያፐ ኤክዳይሳ ቆትዶሶና።

9 ሄሳፈ ጉየ፥ ኤንቲ እሶይ እሱዋ፥ “ኑኒ ሎኦባ ኦꬅቦኮ። ሀች ምሽራቾ ጋላስ፤ ሽን ኑኒ ስእ ግዳ። ሳእ ዎንታና ጋካናዉ፥ ስእ ግድ ኡትኮ፥ ኑኒ ሴረታና። አነ፥ ሀእ ብድ፥ ካዎ ጋꬎን ደእያ አሳስ ኦዳና” ያግዶሶና። 10 ሄሳ ግሾ፥ ኤንቲ ብድ፥ ካታማ ፐንግያ ናገይሳታ ፄግድ፥ “ኑኒ አራመ ሚፃ ብዳ፤ ሽን፥ ሄኮ፥ እስ አስ ዎይኮ አሳ ግርስ ሄ በሳን ባዋ። ቃሸትዳ ፓራታ ፃላልነ ሀረት ደኦሶና፤ ቃስ ኤንቲ አግድ ብዳ ዱንካነት ደኦሶና” ያግዶሶና። 11 ፐንግያ ናገይሳት ፄግድ፥ ካዎ ጋꬎን ደእያ አሳስ ኦድዶሶና። 12 ካዎይ ቃማ ደንድድ፥ “አራመት ኑና ኦꬅዳባ ታኒ ህንተዉ ኦዳና። ኑኒ ኮሻትዳይሳ ኤንቲ ኤሮሶና። ሄሳ ግሾ፥ ባንታ ሄራፐ ከይድ፥ ጋፃርያን ቆሰትድ፥ ኤንቲ ካታማፐ ካረ ከይን፥ ኑኒ ኤንታ ፓፃ ኦይክድ፥ ካታማ ገላና ያግድ ቆፕዶሶና” ያግድ ባ ሹማታስ ኦድስ።

13 ካዋ ሀላቃታፐ እሶይ፥ “ሀ ካታማን አትዳ አሳይ ካሰ ሀይቅዳ አሳ መላ ሀይቆፐ አተና። ሄሳ ግሾ፥ ሀንዳባ ኤራናዉ አነ አሳ ዶሮስ። አትዳ እቻሹ ፓራታራ አነ ኤንታ ሶረታ ሚፃ የዶስ” ያግስ። 14 ጉꬃ አሳታነ ናምኡ ፓራ ጋረታ ዶርዶሶና። ካዎይ ኤንታ ሶረ ኦላንቾታ ጌዶ የድድ፥ “ብድ ሀንያባ በእተ” ያግድ ኪትስ። 15 አሳት ኤንታ ጌዶ ካልድ፥ ዮርዳኖሰ ሻፋ ጋካናዉ ብዶሶና። አራመ አሳት ባቃትሸ የግዳ ማኦይነ ኦላ ሚሸይ ኦግያን ኩምስ። ኪተትዳ አሳት ጉየ ስሚድ፥ ካዋስ ኦድዶሶና።

16 አሳይ ብድ፥ አራመታ ሚፃ ቦንቅዶሶና። ጎዳይ ግዳይሳዳ ሄꬑ ክሎ ግራመ ግስተ ꬊለይ ዎይኮ ኡሱፑን ክሎ ግራመ ባንግ እስ ብራ ሳንትመን ባይዘትስ። 17 ካዎይ ባዉ ማትያ ሀላቃ ፐንገ ናገይሳታ ሀላቃ ኦꬅድ ሹምስ፤ ሽን አሳይ እያ ፐንገን የꬍስ። ካዎይ ኤልሳኮ ብዳ ዎደ፥ ኤልስ ሀ ሀላቃ ቦላ ኦድዳይሳዳ አደይ ሀይቅስ። 18 ፆሳ አስ ግድዳ ኤልስ ካሰ ካዋስ፥ “ዎንቶ ሀኖደ ሄꬑ ክሎ ግራመ ግስተ ꬊለይ ዎይኮ ኡሱፑን ክሎ ግራመ ባንግ ሳማረ ካታማን እስ ብራ ሳንትመን ባይዘታና” ያግስ።

19 ሄ ዎደ ሀላቃይ ኤልሳኮ፥ “ጎዳይ ሳሎ ማስኮተታ ዶያኮካ ሄስ ሀነና” ያግስ። ኤልስ፥ “ሄኮ፥ ኔኒ ሄሳ ነ አይፈን በአና፤ ሽን እያፐ ማካ” ያግድ ዛርስ። 20 ኤልስ ኦድዳይሳዳ፥ ሄ አደይ፥ አሳይ ፐንገን የꬍን ሀይቅስ።

8

ሱናማ ማጫስዉ

1 ኤልስ፥ ሀይቅዳ እ ናኣ ፓꬅዳ ማጫስዉ፥ “ነ ሶ አሳ ኤካዳ ሀይሳፈ ባዳ ኔኒ ዳንዳእያ በሳን አዉንካ ደአ። ጎዳይ ላፑን ላይꬃ ኮሻ ሀ ቢታ ቦላ የድስ” ያግስ። 2 ማጫስያ ኤልስ ኦድዳይሳዳ ባ ሶ አሳራ ባዳ፥ ፍልስፄመ ቢታን ላፑን ላይꬅ ደአሱ። 3 ላፑንꬃ ላይꬃ ዉርሰꬃን ማጫስያ ፍልስፄመ ቢታፈ ስማሱ። ባ ኬꬃነ ባ ጋድያ ኦይቻናዉ ካዋኮ ባሱ።

4 ሄ ዎደ ካዎይ ፆሳ አስ ግድዳ ኤልሳ አይልያ ግያዛራ ኦደትሸ፥ “ኤልስ ኦꬅዳ ግታ ኦሶ ኡባ አነ ታዉ ኦዳ” ያግስ። 5 ኤልስ ሀይቅዳ ናኣ ዋትድ ፓꬅዳኮ፥ ግያዝ ካዋስ ኦድሽን፥ ሄኮ፥ ኤልስ እ ናኣ ፓꬅዳ ማጫስያ ባ ኬꬃነ ባ ጋድያ ኦይቻናዉ ያሱ። ግያዝ፥ “ታ ጎዳዉ፥ ካዋዉ፥ ማጫስያ ሀናሹ፤ ኤልስ ሀይቆፐ ፓꬅዳ እ ናአይካ ሀይስሽ” ያግስ። 6 ካዎይ ማጫስዉ ኦይችን፥ እያዉ ኦዳሱ። ሄሳ ግሾ፥ ካዎይ ሀላቃ ፄግድ፥ “ሀ ማጫሴባ ግድዳ ኡባነ እያ አጋ ብዳ ዎድያፐ ሀች ጋካናዉ እ ጋደን ሞክዳ ኡባ እዉ ዛራ” ያግድ ኪትስ።

7 ኤልስ ዳማስቆ ካታማ ብድ ጋክያ ዎደ፥ ሶረ ካዎይ ዎልደ-አዳር ሳከቴስ። እ፥ “ፆሳ አስ ሀይሳ ይስ” ግያ ዎረ ስእስ።

8 ካዎይ አዛሄላኮ፥ “እምያባ ኤካዳ ፆሳ አድያራ ጋሄታናዉ ባዳ፥ ‘ታኒ ሀ ሀርግያፈ ፓፃኔ?’ ያጋዳ ጎዳ ኦይቻ” ያግስ።

9 ሄሳ ግሾ፥ አዛሄል ዳማስቆን ደእያ ዱማ ዱማ ቆሞ ሙሩታፐ ኦይታሙ ግማለን ጫንድ፥ ኤልሳራ ጋሄታናዉ ብስ። ኤልሳ ስንꬃን ኤቅድ፥ “ነ ናአይ አራመ ካዎይ ዎልደ-አዳር፥ ‘ታኒ ሀ ሀርግያፈ ፓፃኔ?’ ያግድ፥ ነና ኦይቻናዳ ታና ኔኮ ኪትስ” ያግስ።

10 ኤልስ አዛሄላኮ፥ “ኔኒ ባዳ እያኮ፥ ‘ቱማ ኔኒ ፓፃና’ ያጋ። ሽን እ ቱማ ሀይቃናይሳ ታና ጎዳይ በስስ” ያግስ። 11 አዛሄል ዬላታና ጋካናዉ፥ ኤልስ እያ ትሽ ኦꬅድ ፄልድ ዬክስ።

12 ያትን፥ አዛሄል፥ “ታ ጎዳይ አይስ ዬኪ?” ያግድ ኦይችስ።

ኤልስ፥ “ኔኒ እስራኤለ አሳ ቦላ ኦꬃና ኢታባ ታኒ ኤርያ ግሾ ዬካይስ። ኤንታ ሚፃ ኔኒ ታማን ፁጋና፤ ኤንታ ፓንꬃታ ኔኒ ማሻን ዎꬋና። ቃስ ኤንታ ዮጋ ናይታካ ኔኒ ሹቻን መንረꬃና፤ ኤንታ ቃንꬃ ማጫሳታ ኡሉዋ ኔኒ ዳካና” ያግድ ዛርስ።

13 አዛሄል ዛሪድ፥ “ታኒ ነ አይለይ፥ ፓና ካናይ፥ ሀይሳ መላ ግታባ ዋታዳ ኦꬃናዉ ዳንዳእያና?” ያግስ። ኤልስ ዛሪድ፥ “ኔኒ አራመ ቢታን ካዎታናይሳ ታና ጎዳይ በስስ” ያግስ።

14 ሄሳፈ ጉየ፥ አዛሄል ኤልሳፈ ሻከትድ፥ ባ ጎዳኮ ስምስ። ዎልደ-አዳር፥ “ኤልስ ነና ዎይግዴ?” ያግድ ኦይችስ። አዛሄል፥ “ኔኒ ቱማ ፓፃና” ያግስ።

15 ሽን ዎንተꬃ ጋላስ አዛሄል ቡሉኮ ኤክድ፥ ሃꬃን ሙክድ፥ ካዋ እያራ ቱጭን፥ ካዎይ ሀይቅስ። አዛሄል እያ በሳን ባዉ ካዎትስ።

ይሁዳ ካዋ እዮራማ

(2 ታር 21:1-20)

16 አካባ ናአይ፥ እስራኤለ ካዎይ እዮራም ካዎትዳ እቻሻንꬆ ላይꬃን፥ ይሁዳ ካዋ እዮሳፈፃ ናአይ እዮራም ይሁዳን ካዎትስ። 17 እዮራም ካዎትያ ዎደ እያዉ ላይꬃይ ሀስታማነ ናምአ፤ እ የሩሳላመን ሆስፑን ላይꬅ ካዎትስ። 18 እዮራም አካባ ናእዉ ማቾ ኤክዳ ግሾ፥ አካባ ሶ አሳይ ሄመትዳይሳዳ ካሰ እስራኤለ ካዎታ ኦግያን ሄመትስ፤ ጎዳ ስንꬃን ኢታባ ኦꬅስ። 19 ግዶሽን፥ ባ አይልያ ዳዊታ ግሾ፥ ጎዳይ ይሁዳ ꬋይሳናዉ ኮይቤና፤ ዳዊታ ኮቻይ መርናዉ ካዎታናዉ ደኤይሳ ጎዳይ ኡፋይሳ ቃላ እሚስ።

20 እዮራም ካዎትዳ ዎደ፥ ኤዶመ አሳይ ይሁዳ ካዋ ቦላ ማካልድ፥ ባንታዉ ካዎ ካዎይዶሶና። 21 ሄሳ ግሾ፥ እዮራም ባ ፓራ ጋረታ ኡባራ ፃእራ ጌተትያ በሳ ብስ። ኤዶመ አሳት እያነ እያ ፓራ ጋረታ ሀላቃታ ተቅዶሶና፤ ሽን እዮራም ቃማ ደንድድ፥ ከስ ኤክድ ብስ። እያ ኦላንቾት ባቃትድ፥ ጉየ ሶ ስምዶሶና። 22 ሄ ዎደፐ ዶምድ ሀች ጋካናዉ፥ ኤዶመ አሳይ ይሁዳ አሳስ ሃረትቦኮና። ልብና አሳይ ቃስ ሄ ዎደ ማካልስ።

23 እዮራም ሀንዳ ሀራባይነ እ ኦꬅዳባ ኡባይ ይሁዳ ካዎታ ታርከ ማፃፋን ፃፈትስ። 24 እዮራም ሀይቅድ፥ ባ ማይዛታን ጋሄትስ። ባ ማይዛ ዳዊታ ካታማን ሞገትስ፤ እያ በሳን እያ ናአይ አካዝያስ ካዎትስ።

ይሁዳ ካዋ አካዝያሳ

(2 ታር 22:1-6)

25 አካባ ናአይ፥ እስራኤለ ካዎይ እዮራም ካዎትዳ ታማነ ናምአንꬆ ላይꬃን፥ ይሁዳ ካዋ፥ እዮራማ ናአይ አካዝያስ ይሁዳን ካዎትስ። 26 አካዝያስ ካዎትዳ ዎደ፥ እያዉ ላይꬅ ላታማነ ናምአ፤ እ የሩሳላመን እስ ላይꬅ ካዎትስ። እያ አየ ሱንꬃይ ጎቶሎ፤ እያ እስራኤለ ካዋ ኦምራ ናኣ ናእዉ። 27 እ ኤንታዉ ቦሎ ግድዳ ግሾ፥ አካባ ሶ አሳ ኦግያን ሄመትስ፤ አካባ ሶ አሳይ ኦꬅዳይሳዳ፥ እ ጎዳ ስንꬃን ኢታባ ኦꬅስ።

28 አካዝያስ አራመ ካዋ አዛሄላራ ጋላዳን ደእያ ራሞታ ካታማን ኦለታናዉ ብድ፥ አካባ ናኣ እዮራማራ እስፈ ብን፥ አራመ አሳት እዮራማ ጫድዶሶና። 29 እዮራም አራመ ካዋ አዛሄላራ ኦለትያ ዎደ፥ አራመ አሳት ጫድዳ ጫቻፈ ፓፃናዉ እዝራኤለ ስምስ። እዮራማ ናአይ፥ ይሁዳ ካዎይ አካዝያስ፥ ጫደትዳ አካባ ናኣ እዮራማ ኦይቻናዉ ዱገ እዝራኤለ ብስ።

9

እዩ ትየተꬃ

1 ናበይ ኤልስ ናበታ ጩጋፐ እስ አስ ፄግድ፥ “ነ ማኡዋ ማአዳ፥ ፃሮ ዛይትያ ነ ኩሸን ኦይካዳ፥ ጋላዳን ደእያ ራሞታ ባ። 2 ያ ጋካዳ፥ እዮሳፈፃ ናኣ፥ ናምሳ ናኣ ናኣ እዩ ኮያ። እያ ደማዳ፥ እያ ላገታፐ እያ ሻካዳ ቆልአ ገልሳ። 3 ሄሳፈ ጉየ፥ ፃሮ ዛይትያ ኤካዳ፥ እያ ሁጵያን ትጋዳ፥ ‘ነና እስራኤለ ቦላ ካዎ ኦꬃ ትያና መላ ጎዳይ ታና ኪትስ’ ያጋ። ያታዳ ፐንግያ ዶያዳ፥ ኤለሳዳ ባቃታ” ያግስ።

4 ሄሳ ግሾ፥ ፓንꬃ ናበይ ጋላዳን ደእያ ራሞታ ብስ። 5 እ ያ ጋክዳ ዎደ ቶራ ሞጮናይ እስፈ ዞረትሽን ደምድ፥ “ጎዳዉ፥ ታኒ ነዉ ኦድያባይ ደኤስ” ያግስ።

እዩይ፥ “ኑ ግዶፈ ኦደስ ኦዳኔ?” ያግድ ኦይችስ።

ናበይ፥ “ጎዳዉ፥ ነዉ ኦዳና” ያግድ ዛርስ። 6 እዩይ ደንድድ ሶ ገልን፥ ናበይ እያ ሁጰን ዛይተ ትግድ፥ “ጎዳይ እስራኤለ ፆሳይ፥ ነና ሀይሳዳ ያጌስ፥ ‘ኔኒ ጎዳ ደርያ፥ እስራኤለ ቦላ ካዎታና መላ ታኒ ነና ትያስ። 7 ኔኒ ነ ጎዳ አካባ ኮቻ ꬋይሳና። ታኒ ኤልዛቤላ ጉስዳ ናበታ፥ ታ አይለታ ሱꬃነ ታ ሀራ አይለታ ሱꬃ ሃሉዋ ከሳና። 8 አካባ ኮቻ ኡባይ ꬋያና፤ ታኒ እስራኤለን አካባ ኮቻፈ አይለ ግድን፥ ዎማኖ ግድን፥ አደ ኡባ ꬋይሳና። 9 አካባ ኮቻ ናባፃ ናኣ እዮርባማ ኮቻዳነ አክያ ናኣ ባኦሳ ኮቻዳ ኦꬃና። 10 ኤልዛቤሎ፥ እዝራኤላ ጎሻን ካናት ማና፤ ኦንካ እዮ ሞገና’ ” ያግስ። ሄሳ ኦድዳፐ ጉየ፥ ፐንግያ ዶይድ ባቃትስ።

11 እዩይ ባ ላገ ግድዳ ቶራ ሞጮናታኮ ብዳ ዎደ፥ ኤንቲ፥ “ሳእ ሳሮ? ሀ ጎሻይ ኔኮ አይስ ይዴ?” ያግድ ኦይችስ።

እዩይ፥ “ሀ አድያባነ እያ ኦዳ ህንተ ኤሬታ” ያግስ።

12 ኤንቲ፥ “ሀይስ ዎርዶ። አነ ኔኒ ኑስ ኦዳ” ያግዶሶና።

እዩይ፥ “ኔኒ እስራኤለ ቦላ ካዎ ግዳና መላ ታኒ ነና ትያናዳ ጎዳይ ታና ኪትስ” ያግስ።

13 ሄ ዎደ ኤንቲ ባንታ ማኡዋ ቃርድ፥ እዩይ የꬍድ ከይያ ደꬃን ሂፅድ፥ ሞይዘ ፑንዶሶና። ባንታ ቃላ ꬎቁ ኦꬅድ፥ “እዩይ ካዎትስ” ያግዶሶና።

ካዋ እዮራማ ሀይቁዋ

14 እዮሳፈፃ ናአይ፥ ናምሳ ናኣ ናአይ እዩይ፥ እዮራማ ቦላ ማቀትስ። ሄስ ሀንያ ዎደ፥ እስራኤለ አሳ ኡባይ አራመ ካዋ አዛሄላ ጋላዳን ደእያ ራሞታን ናጋናዉ ብዶሶና። 15 ሽን ኤንታፈ ካዎይ እዮራም ሶረ ካዋ አዛሄላራ ኦለትዳ ዎደ፥ አራመ ቢታ አሳይ እያ ጫድዳ ጫቻስ እዝራኤለ ይስ።

እዩይ ሀላቃታ፥ “ህንተ ቆፋይ ሄሳ ግድኮ፥ ሀ ካታማፐ እስ አስካ ከይድ፥ እዝራኤለ ካታማን ሀ ኦዳ ኦዶናዳ ተቅተ” ያግስ። 16 ሄሳፈ ጉየ፥ እዩይ ፓራ ጋርያን ከይድ፥ እዝራኤለ ብስ። እዮራም ፓፅቦናይስ ያን ሸምፔስ። ቃስ ይሁዳ ካዎይ አካዝያስ እያ ኦይቻናዉ ያ ዱገ ብስ።

17 እዝራኤላ ግምብያ ቦላ ኤቅድ ዎቸይሳ ፄግድ፥ “እስ ጩጋ የይሳ ታዉ በንቴስ” ያግስ።

እዮራም፥ “ኤንታራ ጋሄታናዳ እስ ፓራ የዳ። ፓራዋይ ብድ፥ ‘ሳእ ሳሮ?’ ያጎ” ያግስ።

18 ፓራዋይ እዩራ ጋሄታናዉ ብድ፥ “ካዎይ ነና፥ ‘ሳአይ ሳሮ?’ ያጌስ” ያግስ።

እዩይ፥ “ሳሮባን ነና ጋꬅያባይ ባዋ። ታ ጉየ አꬋዳ ታና ካላ” ያግድ ዛርስ።

ዎቸይስ ካዋ፥ “ኪተትዳይስ ኤንታኮ፥ ጋክስ፤ ሽን ጉየ ስምቤና” ያግድ ኦድስ።

19 ሄሳ ግሾ፥ ካዎይ ናምአንꬆ ፓራዋ ኤንታኮ ኪትስ። እ ኤንታኮ ይድ፥ “ካዎይ ህንተና፥ ‘ሳእ ሳሮ?’ ያጌስ” ያግስ።

እዩይ፥ “ነዉ ሳሮራ አይ ጋሄተꬅ ደኢ? ታ ጉየ አꬋዳ ታና ካላ” ያግስ።

20 ዎቸይስ፥ “ናምአንꬆ ፓራዋይ ኤንታኮ ጋክስ፤ ሽን ጉየ ስሚድ ይቤና። ቃስ ጋርያ ላጎይ ናምሳ ናኣ ናኣ እዩ ላጉዋ መላ፤ እ ጎያ አሳዳ ላጌስ” ያግድ ኦድስ።

21 ካዎይ እዮራም፥ “ታዉ ፓራ ጋረ ጊግስተ” ያግድ ኪትስ። ኤንቲ ፓራ ጋረ ጊግስዶሶና፤ እስራኤለ ካዎይ እዮራም ይሁዳ ካዎይ አካዝያስ ባንታ ጋርያን ጋርያን ኡትድ፥ እዩራ ጋሄታናዉ ብድ፥ እዝራኤለ ናቡተ ጋደን እያ ደምዶሶና። 22 እዮራም እዩ በእዳ ዎደ፥ “እዩ፥ ሳእ ሳሮ?” ያግድ ኦይችስ።

እዩይ፥ “ነ አየ ኤልዛቤል ላይማተꬃይነ ብታይ ደእሽን፥ ሳሮይ አዉን ደኢ?” ያግድ ዛርስ።

23 እዮራም ባ ፓራ ጋርያ ጉየ ዛሪድ ባቃትድ፥ አካዝያሳ ፄግድ፥ “አካዝያሳ፥ ሀይስ ማካላ” ያግስ። 24 እዩይ፥ ባ ዶንግያ ባ ኩመꬃ ዎልቃን ዳፍድ፥ እዮራማ ናምኡ ካትሶታፐ ግዶን ዱክስ። ዶንገ ቶራይ እያ ዎዛናራ ካንꬅድ ከይን፥ ባ ጋርያ ግዶን ኩንድስ። 25 እዩይ ቶራ ሞጮና ብድቃራኮ፥ “እዮራማ ደንꬃዳ፥ ናቡተ ጋደን ኦላ። ኔራ ታራ እስፈ እዮራማ አዋ አካባ ካልድ ቶግድ ብሽን፥ ጎዳይ እያ ቦላ ትንብተ ኦድዳይስ አኬካ። 26 ሄ ዎደ ጎዳይ፥ ‘ናቡተ ሱꬃነ እያ አደ ናይታ ሱꬃ ታኒ ዝነ በአስ፤ ሄሳ አጩዋ ታኒ ነና ቱማ ሀ ጋደን ቃንፅሳና’ ያግስ። ሀእ ስሚድ ጎዳይ ግዳይሳዳ፥ እዮራማ ደንꬃዳ፥ ሀ ጋደን ሆላ” ያግስ።

27 ይሁዳ ካዎይ አካዝያስ ሄሳ በእዳ ዎደ፥ ቤት-ሀጋና ባቃትስ። እዩይ እያ ካልድ የደꬅድ፥ “እያካ ዎꬍተ” ያግስ። ኤንቲ እያ ካልድ፥ ይብላማ ማታን ደእያ ጉራ ፑደꬃን እያ ጋርያ ቦላ ጫድዶሶና። እ ማግዶ ባቃትድ፥ ያን ሀይቅስ። 28 እያ አይለት ጋርያን እያ ኤክድ፥ የሩሳላመ ኤፍዶሶና፤ እያ ማይዛታ ማታን ዳዊታ ካታማን ሞግዶሶና።

29 አካባ ናአይ እዮራም ካዎትዳ ታማነ እስንꬆ ላይꬃን አካዝያስ ይሁዳን ካዎትስ።

ኤልዛቤል ሀይቁዋ

30 ሄሳፈ ጉየ፥ እዩይ እዝራኤላ ብስ። ኤልዛቤላ ሄሳ ስእዳ ዎደ፥ ባ አይፍያ ትያዳ፥ ባ ሁጵያ ፕፃዳ፥ ማስኮትያራ ዱገ ኦግያ ፄላሱ። 31 እዩይ ፐንገራ ገልሽን፥ “ላ ነ ጎዳ ዎꬍዳ ዘምራ ሀይሳ ሳሮ ያዲ?” ያጋሱ።

32 እዩይ ፑደ ማስኮትያኮ ፄልድ፥ “ታ ባጋ ግዳናይ ኦኔ? ኦኔ?” ያግስ። ናምኡ ዎይኮ ሄꬑ ሹፋት እያ ፄልዶሶና። 33 እዩይ፥ “እዮ ዱገ ሆልተ” ያግስ። ኤንቲ እዮ ዱገ ሆልዶሶና። እ ሱꬃይ ጎዳ ቦላነ ፓራታ ቦላ ꬋርጨትስ፤ ፓራት ባንታ ቶሁዋን እዮ የꬍዶሶና።

34 እዩይ ካዋ ኬꬅ ገልድ፥ ምስነ ኡይስ። እ፥ “ሀ ባደትዳ ማጫስዉ ኤፍድ ሞግተ፤ አይ ግድኮካ እያ ካዎ ናአ” ያግስ። 35 ሽን ኤንቲ እዮ ሞጋናዉ ብድ፥ እ ጉግያፈ፥ ቶሆታፐነ ኩሸታፐ አትሽን፥ ሀራባ ደምቦኮና።

36 ኤንቲ ስሚድ፥ እያዉ ኦድዶሶና፤ እ፥ “ጎዳይ ባ አይልያ ትስባ ኤልያሳ ባጋራ፥ ‘እዝራኤለ ጋደን ኤልዛቤል አሹዋ ካናት ማና። 37 አትዳይስ እዝራኤላን ፕቶ መላ የገታና። ሄሳ ግሾ ኦንካ፥ “ሀና ኤልዛቤሎ” ጋናዉ ዳንዳኤና’ ያግድ ኦድዳ ቃላይ ሀይሳ” ያግስ።

10

አካባ ኮቻ ኡባይ ሀይቅስ

1 አካባስ ሳማረ ካታማን ላፑን ታሙ አደ ናይት ደኦሶና። እዩይ ሳማረ ካታማ ሀላቃታስ፥ ጭማታስነ አካባ ኮቻታ ድቸይሳታስ ሀይሳዳ ያግድ ዳብዳበ ፃፍስ። 2 “ህዛ ህንተ ጎዳ ኮቻት፥ ፓራት፥ ፓራ ጋረት፥ ዩሾይ ግምበትዳ ካታማትነ ኦላ ሚሸት ህንተዉ ደእያ ግሾ፥ ሀ ዳብዳበይ ህንተና ጋክዳ መላ፥ 3 ህንተ ጎዳ ናይታፐ ሎኦ ግድዳይሳ ዶርድ፥ እያ አዋ አራታን ኡትስተ፤ ህንተ ጎዳ ኬꬃስ ኦለትተ” ያግስ።

4 ሽን ኤንቲ ዳሮ ያይድ፥ “ሄኮ፥ ናምኡ ካዎት እያ ስንꬃን ኤቃናዉ ዳንዳእቦኮና፥ ሽን ኑኒ ዋንድ ኤቃኔ?” ያግዶሶና። 5 ሄሳ ግሾ፥ ካዎ ጋꬎ አዋተꬃን አይሰይስ፥ ካታማ ሀላቃይ፥ ጭማትነ አካባ ኮቻታ ድቸይሳት፥ እዩኮ ሀይሳዳ ያግድ ኪትዶሶና፤ “ኑኒ ነ አይለታ፤ ኔኒ ግያባ ኡባ ኑኒ ኦꬃና። ኑ ቦላ ኦናካ ካዎዮኮ። ነና ሎእዳባ አይባካ ኦꬃ” ያግድ ኪትዶሶና።

6 እዩይ ኤንታዉ ናምአንꬆ ዳብዳበ ፃፍሸ፥ “ህንተ ታ ባጋ ግድድ፥ ታዉ ኪተታናዉ ጊግዳባ ግድኮ፥ ህንተ ጎዳ ናይታ ቆꬍያ ሙጭተ፤ ኤንታ ጉግያ ኤክድ፥ ዎንቶ ሀኖደ እዝራኤለ ዪተ” ያግስ። ላፑን ታሙ ካዋ ኮቻት ባንታና ድችያ፥ ካታማን ኤረትዳ አሳታራ ደኦሶና። 7 ሄ ካዋ ኮቻታ ድችያ አሳታኮ ዳብዳበይ ጋክዳ ዎደ፥ ላፑን ታሙ ካዋ ኮቻታ ዎꬍዶሶና። ኤንታ ቆꬍያ ሙጭድ፥ ኤንታ ጉግያ ኬሸን ኤክድ፥ እዝራኤላን ደእያ እዩስ የድዶሶና።

8 ኪተትዳ አሳይ፥ “ኤንቲ ካዋ ኮቻታ ጉግያ ኤክድ ይዶሶና” ያግድ እዩስ ኦድዶሶና።

እዩይ፥ “ዎንቶ ዎንታ ጋካናዉ፥ ካታማ ገልያ ፐንግያን ኤንታ ናምኡ በሳን ዶርድ ዎꬅተ” ያግድ ኪትስ።

9 ዎንተꬃ ጋላስ ዎንታ እዩይ ካረ ከይድ፥ አሳ ኡባ ስንꬃን ኤቅድ፥ “ህንተ ፅሎ፤ ሄኮ፥ ታ ጎዳ ቦላ ማቀታዳ ዎꬍዳይ ታና። ሽን ሀይሳታ ኡባ ዎꬍዳይ ኦኔ? 10 ጎዳይ አካባ ኮቻታ ቦላ ኦድዳ ቃላፐ እሶይካ ሳአን ዎꬎናይሳ ህንተ ኤርተ። ጎዳይ ባ አይልያ ኤልያሳ ባጋራ ኦድዳባ ፖልስ” ያግስ። 11 ሄሳ ግሾ፥ እዩይ እዝራኤላን አትዳ አካባ ኮቻታ፥ እያ ግታ አሳታ፥ እያ ላገታነ እያ ካህነታ ኡባ፥ እሶይካ አቶና ዎꬍስ።*

12 ሄሳፈ ጉየ፥ እዩይ ደንድድ፥ ሳማረ ብድ ሄንꬃንቾታ ሞꬁ ጋክድ፥ 13 ይሁዳ ካዋ አካዝያሳ ዳቦታራ ጋሄትድ፥ “ህንተ ኦኔ?” ያግድ ኦይችስ።

ኤንቲ፥ “ኑኒ አካዝያሳ ዳቦታ፤ ካዋ ኮቻታነ ካወ ኤልዛቤል ናይታ ሳሮꬃናዉ ቦስ” ያግዶሶና።

14 እዩይ ባ አሳታ፥ “ኤንታ ፓፃ ኦይክተ” ያግድ ኪትን፥ ኤንታ ፓፃ ኦይክድ፥ ሄንꬃንቾታ ሞꬃን ደእያ ሃꬃ ኦላ ማታን ኤንታ ኦይታማነ ናምአታ ዎꬍዶሶና፤ እ ኤንታፈ እሱዋካ አሽቤና።

15 እዩይ ሄ በሳፈ ደንድድ፥ ራካባ ናኣ እዮናዳባራ ጋሄትድ፥ እያ ሳሮꬅድ፥ “ታ ቆፋይነ ነ ቆፋይ እስኖ። ኔኒ ታ ባጋ ግዳኔ?” ያግስ።

እዮናዳብ፥ “ኤ ግዳና” ያግድ ዛርስ።

እ “አነ ታ ኩሽያ ኦይካ” ያግስ። እያ ኩሽያ ኦይክን ፑደ ጋርያ ቦላ ከስስ። 16 “ታራ የꬋ፤ ታኒ ጎዳስ ዋናዳ ምሸትያኮ በአ” ያግስ፤ እያ ባ ጋርያ ቦላ ኡትስስ። 17 እዩይ ሳማረ ይዳ ዎደ፥ አካባ ኮቻፈ አትዳ ኡባ ዎꬍስ፤ ጎዳይ ኤልያሳስ ኦድዳ ቃላዳ ኤንታ ꬋይስስ።

ባኣለ ናበታ ሀይቁዋ

18 ሄሳፈ ጉየ፥ እዩይ አሳ ኡባ እስፈ ሺሽድ፥ “አካብ ባኣለ ኤቃ ጉꬃራ ጎይንስ፤ ሽን ታኒ እያፐ ዳሮ ጎይናና። 19 ሀእ ባኣለ ናበታ፥ እያ ጎይነይሳታ፥ እያ ካህነታ ኡባ ፄግድ ሺሽተ። ኤንታፈ እስ አስካ ፓጮናዳ ናግተ። ታኒ ባኣለ ኤቃስ ዳሮ ያርሾ ያርሻና ሀናይስ። ሄ በሳ ዮና አስ ፓፃ አተና” ያግስ። ሽን እዩይ ባኣለ ኤቃ ጎይነይሳታ ጭምድ ꬋይሳናዉ ሄሳ ኦꬅስ።

20 እዩይ፥ “ባኣለ ኤቃ ጎይናና ጋላሳ አዋጅተ” ያግን፥ ኤንቲ አዋጅዶሶና። 21 ሄሳፈ ጉየ፥ እዩይ እስራኤለ ቢታ ኡባ ኪትን፥ ባኣለ ኤቃ ጎይነይሳታፐ እስ አስካ አቶና ኡባይ ይዶሶና። ኡባይ ባኣለ ኤቃ ኬꬃ ጋፃፐ ጋፃ ጋካናዉ ቅልፅ ግድ ኩምስ።

22 እዩይ፥ ማኦ ኬꬃ ናግያ አድያኮ፥ “ባኣለ ጎይነይሳታ ኡባስ ማኦ ከሳ” ያግስ። አደይ ኤንታዉ ማኦ ኤህስ።

23 ሄሳፈ ጉየ፥ “እዩይነ ራካባ ናአይ እዮናዳብ ባኣለ ኤቃ ኬꬃ ገልዶሶና። እዩይ፥ ባኣለ ኤቃ ጎይነይሳታፐ አትሽን፥ ጎዳ አይለታፐ እስ አስካ ህንተ ግዶን ዶናዳ ፄልተ” ያግስ። 24 ሄሳፈ ጉየ፥ ኤንቲ ፁሳ ያርሾታነ ሀራ ያርሾታ ያርሻናዉ ግዶ ገልዶሶና።

እዩይ ባኣለ ኤቃ ኬꬃፈ ካረራ ሆስፑን ታሙ አሳታ ጊግስድ ዎꬅስ። ኤንታኮ፥ “ህንተፈ እስ አደይ ታኒ ህንተ ኩሸን እምያ አሳፐ እሱዋ የድኮ፥ እያ ሸምፖይ ሄ አድያ ሸምፑዋ በሳን ገላና” ያግስ።

25 እዩይ ፁሳ ያርሹዋ ፖልዳፐ ጉየ፥ ናገይሳታነ ሀላቃታ፥ “ግዶ ገልድ፥ ኤንታ ዎꬍተ። ኤንታፈ እስ አስካ ከስ ኤኮና መላ” ያግድ ኪትን፥ ኤንታ ማሻን ዉርስዶሶና። ኤንታ አሀ ካረ ጎችድ ከስዶሶና፤ ባኣለ ኤቃ ኬꬃ ቆልአ ገልዶሶና። 26 ባኣለ ኤቃ ኬꬃፈ ኤቃ ቱሳታ ከስድ ፁግዶሶና። 27 ባኣለ ኤቃ ሹቻታ ትንቸረꬅዶሶና፤ ባኣለ ኤቃ ኬꬃካ ላልዶሶና። ሄ በሳ ሼሻ ኬꬅ ከስዶሶና፤ ሀች ጋካናዉ ሄ በሳይ ሼሻ ኬꬅ ግድድ አትስ።

28 ሄሳዳ ኦꬅድ፥ እዩይ ባኣለ ኤቃ እስራኤለፐ ꬋይስስ። 29 ግዶሽን፥ ናባፃ ናአይ እዮርባም እስራኤለ አሳ ኦስስዳ ናጋራ ኦሶ አግቤና። ቤተለንነ ዳነን እዮርባም ኤስዳ ዎርቃ ማራ ምስለታ ጎይንስ። *

30 ጎዳይ እዩኮ፥ “ኔኒ ታ ስንꬃን ሱረባ ኦꬅዳ ግሾነ ታ ቆፋን ደእያባ ኡባ ኔኒ አካባ ኮቻታ ቦላ ፖልዳ ግሾ፥ ነ ኮቻት ኦይዳንꬆ የለታ ጋካናዉ፥ እስራኤለ አራታን ኡታና” ያግስ። 31 እዩይ ጎዳ እስራኤለ ፆሳ ህግያ ባ ኩመꬃ ዎዛናፐ ምንꬅድ ናግቤና፤ ቃስ እስራኤለ አሳ ናጋራ ኦስስዳ እዮርባማ ናጋራፐ ሃክቤና።

እዩ ሀይቁዋ

32 ሄ ዎደ ጎዳይ እስራኤለ ቢታፈ ባጋ ሻኮ ዶምስ። አራመ ካዎይ አዛሄል እስራኤለ ቢታፈ ዳሮ በሳታ ፆንድ ኦይክስ። 33 ዮርዳኖሰ ሻፋፐ ዶሎሀ ባጋራ ደእያ ጋላዳነ ባሳነ ቢታ ኡባ ኦይክስ። ሄ ቢታይ አርኖና ሻፋ ማታን ደእያ አሮኤራ ካታማፐ ዶምድ፥ ሮቤላ ቢታ፥ ጋደ ቢታነ ምናሰ ቢታ ጋኬስ።

34 እዩይ ሀንዳ ሀራባይ፥ ኦꬅዳባ ኡባይነ እያ ምኖተꬃይ ኡባይ እስራኤለ ካዎታ ታርከ ማፃፋን ፃፈትስ። 35 ሄሳፈ ጉየ፥ እዩይ ሀይቅድ፥ ባ ማይዛታን ጋሄትስ፤ እ ሳማረን ሞገትስ። እያ በሳን እያ ናአይ እዮአካዝ ካዎትስ። 36 እዩይ ሳማረን ኡትድ እስራኤለ ቦላ ላታማነ ሆስፑን ላይꬅ ካዎትስ።

11

ይሁዳ ካውዉ ጎቶሎ

(2 ታር 22:10—23:15)

1 አካዝያሳ አይያ ጎቶላ ባ ናአይ ሀይቅዳይሳ በእዳ ዎደ፥ ደንዳዳ ካዋ ኮቻ ኡባ ꬋይሳሱ። 2 ሽን ካዋ እዮራማ ናእያ፥ አካዝያሳ ምችያ ዮሳቤታ፥ ሀይቃናዉ ደእያ ካዋ ናይታ ግዶፈ አካዝያሳ ናኣ እዮኣሳ ካይሳዳ ኤካሱ። እያነ እያ ድችያሮ ኤፋዳ ኬꬃን ቆሳዳ፥ ጎቶላ ዎꬎናዳ አሻሱ። 3 ጎቶላ ቢታ ሃርያ ዎደ ኡባን፥ ናአይ ዮሳቤት ማታን፥ ፆሳ ኬꬃን ኡሱፑን ላይꬅ ቆሰትድ ደእስ።

4 ላፑንꬃ ላይꬃን ዮዳሄይ ካዋ ናገይሳታነ ካዎ ጋꬎ ናገይሳታ ሀላቃታስ ኪትድ፥ ባኮ ፆሳ ኬꬅ ኤህስ። ኤንታራ ጫቅድ፥ ኤንታ ፆሳ ኬꬃን ጫቅስስ፤ ኤንታ ካዋ ናኣ እዮኣሳ በስስ። 5 እ ኤንታ፥ “ህንተ ኦꬃናባይ ሀይሳ፤ ሳምባታን ናጋናዉ ገልያ ማራይ ጋክዳ ህንተ ሄꬑ ጩጋፐ እስ ጩጋ ካዋ ኬꬃ ናጎ። 6 እስ ጩጋይ ሱራ ፐንግያ ናጎ፤ እስ ጩጋ ናገይሳታፐ ጉየ ባጋራ ደእያ ፐንግያ ናጎ። 7 ሳምባታ ጋላስ ናጎፐ ከይያ ሀንኮ ናምኡ ጩጋይ ኩመꬅ ካዋ ቦላ መቶይ ጋኮና መላ ፆሳ ኬꬃ ናጎ። 8 ኦላ ሚሸ ኦይክድ፥ ካዋ ግዶን ዎꬅድ፥ ካዎይ ከይያ ዎደነ ገልያ ዎደ ኡባን እያራ እስፈ ደኦ። ህንተኮ ሺቅያ ኦናካ ዎꬍተ” ያግስ።

9 ሄ ሀላቃት፥ ካህነይ ዮዳሄ ኪትዳባ ኡባ ኦꬅዶሶና። ኤንቲ ኡባይ ሳምባታ ጋላሳን ናጎ ማራይ ጋክዳይሳታነ ናጉዋ ማራ ፖልዳይሳታ ኤክድ፥ ካህንያ ዮዳሄኮ ይዶሶና። 10 ካህነይ ፆሳ ኬꬃን ደእያ፥ በን ካዋ ዳዊታ ጎንዳለታነ ቶራታ ኡባ ሀላቃታስ እሚስ። 11 ናገይሳት እሶይ እሶይ ኦላ ሚሸታ ባንታ ኩሸን ኦይክድ፥ ፆሳ ኬꬃፈ ሀድርሳ ባጋፈ ዶምድ፥ ኡሻቻ ባጋ ጋካናዉ፥ ያርሾ በሳ ማታንነ ፆሳ ኬꬃ ማታን ካዋ ዩሹዋን ኤቅዶሶና። 12 ዮዳሄይ ካዋ ናኣ ካረ ከስድ፥ እያ ሁጰን ካላቻ ዎꬅስ። ህገ ማፃፋ እያዉ እምድ፥ ትይድ፥ እያ ካዎꬅስ። አሳይ ኩሸ ባቅድ፥ ባ ቃላ ꬎቁ ኦꬅድ፥ “ካዎይ ብራታ ቱሱ ግዶ!” ያግስ።

13 ካውያ ጎቶላ ናገይሳታ ዎጫማነ አሳ ዎጫማ ስእዳ ዎደ፥ አሳኮ ፆሳ ኬꬅ ባሱ። 14 ካዎይ ካሰ ካዎት ሀነይሳዳ ቱሳ ማታን ኤቅድይሳ በአሱ። ሀላቃትነ ሞይዘ ፑነይሳት ካዋ ማታን ደኦሶና። ሄ ቢታ አሳ ኡባይ ኡፋይትድ፥ ሞይዘ ፑንን፥ ጎቶላ ባ ማኡዋ ዳካዳ፥ “ሄኮ፥ ሀይስ ማካላ! ሀይስ ማካላ!” ያጋዳ ዋሳሱ። *

15 ካህነይ ዮዳሄይ ቶራ ሞጮናታኮ፥ “ጎቶሎ ፆሳ ኬꬃን ዎꬎፕተ! ኢፐ ያራነ ሃራ ሳልፕዳ ሳልፐታ ግዶን ዎꬅተ፤ እዮ አሻናዉ ቆፕያ አስ ደእኮ ዎꬍተ!” ያግስ። 16 ኤንቲ እዮ ኦይክድ፥ ካዎ ጋꬎ ኤፍድ፥ ፓራ ፐንግያን እዮ ዎꬍዶሶና።

17 አሳይ ጎዳ አስ ግዳና መላ፥ ካዎይ ዮዳሄይነ አሳይ ጎዳራ ጫቃና መላ ኦꬅስ። ቃስ ካዋፐነ አሳፐ ግዱዋን ጫቅስስ። 18 ሄ ዎደ ይሁዳ አሳ ኡባይ ባኣለ ኤቃ ኬꬅ ብድ፥ ሄ ኬꬃ ላልስ፤ ያርሾ በሳታነ እያ ምስለታ ትንቸረꬅስ። ባኣለ ኤቃ ካህንያ ማታና ያርሾ በሳታ ስንꬃን ዎꬍዶሶና።

ሄሳፈ ጉየ፥ ካህንያ ዮዳሄይ ፆሳ ኬꬃን ናገይሳታ ዎꬅስ። 19 ባራ ቶራ ሞጮናታ፥ ካዋ ናገይሳታ፥ ካዎ ጋꬎ ናገይሳታነ ይሁዳ አሳ ኡባ ኤክን፥ ኤንቲ ካዋ ፆሳ ኬꬃፈ ዱገ ኤህስ። ናገይሳታ ፐንግያ ባጋራ ካዎ ኬꬅ እስፈ ገልድ፥ ካዎይ ባ አራታን ኡትስ። 20 ይሁዳ አሳ ኡባይ ኡፋይትዶሶና፤ ጎቶላ ካዎ ጋꬎን ማሻን ሀይቅዳፐ ጉየ ካታማይ ዎፑ ግስ።

21 እዮኣስ ካዎትያ ዎደ ላፑን ላይꬃ ናአ።

12

ይሁዳ ካዋ እዮኣሳ

(2 ታር 24:1-16)

1 እዩይ፥ እስራኤለ ቢታን ካዎትዳ ላፑንꬆ ላይꬃን፥ እዮኣስ ይሁዳን ካዎትስ፤ እ የሩሳላመን ኦይታሙ ላይꬅ ካዎትስ። እያ አየ ሱንꬃይ ሳቦ፤ እያ በርሳበ ማጫስ። 2 ካህነይ ዮዳሄይ፥ እያ ታማርስዳነ ዞርዳ ግሾ፥ እ ደእዳ ላይꬃ ኡባን እዮኣስ ጎዳ ስንꬃን ሱረባ ኦꬅስ። 3 አሳይ ሄ በሳን ያርሾነ እፃነ ጩይሰꬅ አግቦና ግሾ፥ ꬎቃ ጎይኖ በሳታ ꬋይስቤና።

4 እዮኣስ ካህነታ ፄግድ፥ “ፆሳ ኬꬃ ያ ጌሻ ሚሸ ኡባ ሺሽተ። ሄስካ ሁጰ ታይቡዋ ዎደ እመትያ ሚሽያነ አሳይ ባ ሸነን ፆሳ ኬꬅ ኤህያ ሚሽያ። * 5 ካህነት ኡባይ ሄ ሚሽያ ኤህያ አሳፐ ባንታ ግሹዋ ግሹዋ ኤክድ፥ ፆሳ ኬꬃ ግዶን ኢትዳ ኡባ ሎይꬃና” ያግስ።

6 ሽን ካዎይ እዮኣስ ካዎትዳ ላታማነ ሄꬓንꬆ ላይꬅ ጋካናዉ፥ ካህነት ፆሳ ኬꬃ ኦራꬅቦኮና። 7 ካዎይ እዮኣስ ካህንያ ዮዳሄነ ሀራ ካህነታ ፄግድ፥ “ፆሳ ኬꬃ ግዶን ኢትዳ በሳታ አይስ ኦራከቲ? ሚሸ ፆሳ ኬꬃ ኦራꬃናዉ እምተፐ አትሽን፥ ህንተዉ እመትያ ሚሽያ ህንተ ኩሸን ኦይኮፍተ” ያግስ።

8 ካህነት፥ “አሳፐ ሀራ ሚሸ ኤኮኮ፤ ፆሳ ኬꬃ ግዶን ኢትዳ በሳ ኦራꬃና” ያግድ ዛርዶሶና።

9 ያትን፥ ካህንያ ዮዳሄይ እስ ሳፅነ ኤክድ፥ እያ ካማ ሉክድ፥ ያርሾ በሳ ማታን ፆሳ ኬꬅ ገልያ ፐንግያ ኡሻቻ ባጋራ ዎꬅስ። ፐንግያ ናግያ ካህነት ፆሳ ኬꬃ ይዳ ሚሽያ ኡባ ሳፅንያን የጎሶና። 10 ኤንቲ ሳፅንያን ዳሮ ሚሸይ ዳጋየትዳይሳ በእዳ ዎደ ኡባን፥ ካዎ ፃፈይነ ካህነ ሀላቃይ ይድ፥ ሚሽያ ታይብድ፥ ካርፂታን ቆሎሶና።

11 ታይበትዳ ሚሽያ ሳላእዳፐ ጉየ፥ ፆሳ ኬꬃ ኦሱዋ ፄላና መላ ሱንትዳ አሳስ እሞሶና። ኤንቲ ሚሽያ ኤክድ፥ ፆሳ ኬꬃን አናፀታስነ ግምበይሳት እሞሶና። 12 ሚሽያ ሹቹ ማሰይሳታስነ ቆኤይሳታስ ቃንፃናዉ፥ ፆሳ ኬꬃ ኦራꬃናዉ፥ ሳንቃ፥ ሹቹነ ኮሽያ ሀራባታ ሻማናዉ ጎኤቶሶና። 13 ፆሳ ኬꬃ ይዳ ሚሽያፐ ፆሳ ኬꬃ ብራ ቡርጩኮታ፥ ቃጰታ፥ ከረታነ ሞይዘታ ዎይኮ ዎርቃነ ብራ ሚሸታ ኦꬃናዉ ከስቦኮና። 14 ሄ ሚሸ ኡባይ ፆሳ ኬꬃ ኦራꬅያ አሳስ ቃንፀትስ። 15 ፆሳ ኬꬃ ኦሱዋ ፄላናዉ ሱንትዳ አሳት አማነትዳ አስ ግድዳ ግሾ፥ “ሚሽያን አይ አይ ኦꬅደቲ?” ያግድ ኦይችዳ አስ ኦንካ ባዋ። * 16 ናቆ ያርሾነ ናጋራ ያርሾስ ቃንፀትያ ሚሸይ ካህነታስ ገለስፐ አትሽን፥ ፆሳ ኬꬃ ኦራꬅያ ሚሸ ሳፅንያን ገለና። *

17 ሄ ዎደ አራመ ካዎይ አዛሄል ብድ፥ ጋተ ካታማ ኦልድ ኦይክስ። ካልድ የሩሳላመ ኦላናዉ ስምስ። 18 ሽን ይሁዳ ካዎይ እዮኣስ እያፐ ካሰ ካዎትዳ ይሁዳ ካዎት እዮሳፈፅ፥ እዮራምነ አካዝያስ ጎዳስ ዱማይዳ ሚሸታ፥ ባ እሞታ፥ ፆሳ ኬꬃ እሞታነ ካዎ ጋꬎ ሻሎ ምንጅያ በሳን ደእያ ዎርቃ ኡባ ኤክስ። አራመ ካዋስ አዛሄላስ የድን፥ አዛሄል የሩሳላመ ኦላናዉ ደንዶይሳ አጋግስ።

19 ካዎይ እዮኣስ ሀንዳ ሀራባይነ እ ኦꬅዳባ ኡባይ ይሁዳ ካዎታ ታርከ ማፃፋን ፃፈትስ። 20 ሄሳፈ ጉየ፥ እያ ሞርናት እያ ቦላ ማቀትድ፥ ሲላ ኤፍያ ኦግያን ሚሎ ጌተትያ ኬꬃን ዎꬍዶሶና። 21 እያ ዎꬍዳ ኦሳንቾት ስምአታ ናኣ ዮዛካራነ ሾሜራ ናኣ ዮዛባታ። እዮኣስ ዳዊቲ ካታማን ባ ማይዛታ ዱፎን ሞገትስ፤ እያ በሳን እያ ናአይ አማስያስ ካዎትስ።

13

እስራኤለ ካዋ እዮአካዛ

1 አካዝያሳ ናአይ፥ ይሁዳ ካዎይ እዮኣስ ካዎትዳ ላታማነ ሄꬓንꬆ ላይꬃን፥ እዩ ናአይ እዮአካዝ እስራኤለ ቦላ ካዎትስ፤ እ ሳማረን ኡትድ ታማነ ላፑን ላይꬅ ካዎትስ። 2 እ፥ እስራኤለ አሳ ባለꬅዳ እዮርባማ ሶ አሳ ናጋራ ካልድ፥ ጎዳ ስንꬃን ኢታባ ኦꬅስ፤ እ ሄ ናጋራ ኦሶ አግቤና። 3 ሄሳ ግሾ፥ ጎዳ ሀንቆይ እስራኤለ ቦላ ሱልስ፤ ጎዳይ ኤንታ ዳሮ ዎደ አራመ ካዋ አዛሄላ፥ ሄሳዳካ እያ ናኣ ዎልደ-አዳራ ኩሸን አꬅድ እሚስ።

4 ሄሳፈ ጉየ፥ እዮአካዝ ጎዳ ዎስስ። ጎዳይ እያ ዎሳ ስእስ፤ ሶረ ካዎይ እስራኤለ አይ መላ ኢታ መቶን ኡንኤꬅዳኮ ጎዳይ በእስ። 5 እስራኤለ አሳ አሽያ አስ እምን፥ ኤንታ አራመ ኩሸፐ ከስ ኤክዶሶና። እስራኤለ አሳይ ካሰይሳዳ ባንታ ሶን ሳሮን ደእዶሶና። 6 ሄስ ሀንንካ እስራኤለ አሳ ባለꬅዳ እዮርባማ ሶ አሳ ናጋራፐ ስምቦኮና፤ ኤንቲ ሄ ናጋራ ኦሶ አግቦኮና። ቃስ አሼራ ጌተትያ ፆሰ ኤቃ ምስለይ ሳማረን ኤቅድ ደኤስ። 7 እዮአካዛስ እሻታሙ ፓራ አሳታ፥ ታሙ ጋረታ፥ 10,000 ቶሆ ኦላንቾታ፥ ሀራ ኦላንቾታ ፃላል አትዶሶና። አራመ ካዎይ ኤንታ ꬋይስስ፤ እ ኤንታ ዉዱማን ደእያ ሱላዳ ኦꬅስ።

8 እዮአካዝ ሀንዳ ሀራባይ፥ እ ኦꬅዳባ ኡባይነ እያ ምኖተꬃይ እስራኤለ ካዎታ ታርከ ማፃፋን ፃፈትስ። 9 እዮአካዝ ሀይቅድ፥ ባ ማይዛታ ጋክስ፤ እያ በሳን እያ ናአይ ዮኣስ ካዎትስ።

እስራኤለ ካዋ ዮኣሳ

10 ይሁዳ ካዎይ እዮኣስ ካዎትዳ ሀስታማነ ላፑንꬆ ላይꬃን፥ እዮአካዛ ናአይ ዮኣስ ሳማረን እስራኤለ ቦላ ካዎትስ፤ እ ታማነ ኡሱፑን ላይꬅ ካዎትስ። 11 ዮኣስ ጎዳ ስንꬃን ኢታባ ኦꬅስ። እስራኤለ አሳ ባለꬅዳ ናባፃ ናኣ እዮርባማ ናጋራፐ እሱዋካ አሾና ኦꬅስ፤ እ ሄ ናጋራ ኦሶ አግቤና።

12 ዮኣስ ሀንዳ ሀራባይ፥ እ ኦꬅዳባ ኡባይነ ይሁዳ ካዋ አማስያሳራ ኦለትዳ ኦላይ እስራኤለ ካዎታ ታርከ ማፃፋን ፃፈትስ። 13 ዮኣስ ሀይቅድ፥ ባ ማይዛታ ጋክስ፤ ሳማረን እስራኤለ ካዎታራ ሞገትስ። እያ በሳን እያ ናአይ እዮርባም ካዎትስ።

ኤልሳ ሀይቁዋ

14 ኤልስ ሀይቆስ ጋꬅያ ሀርገ ሀርገትስ፤ እስራኤለ ካዎይ ዮኣስ እያ በአናዉ ብድ፥ “ታ አዋዉ፤ ታ አዋዉ፥ ኔኒ እስራኤለ አሳስ ዎልቃነ ጎንዳለ!”* ያግድ ዬክስ።

15 ኤልስ፥ “ዶንገነ ዶንገ ቶራ ኤካዳ ያ” ያግን፥ ዮኣስ ኤህስ።

16 ኤልስ ካዋኮ፥ “ዶንግያ ጊግሳ ኦይካ” ያግስ፤ እ ዶንግያ ጊግስድ ኦይክዳሽን፥ ኤልስ ባ ኩሽያ ካዋ ኩሽያ ቦላ ዎꬅስ።

17 ኤልስ፥ “ዶሎሀ ባጋ ማስኮትያ ዶያ” ያግስ። እ ዶይን፥ ኤልስ፥ “ዶንገ ቶራን ዱካ” ያግስ። እ ዱክን ኤልስ፥ “ሀይስ ጎዳ ዶንገ! ሀይስ አራመ አሳ ፆንያ ዶንገ! ኔኒ አራመ አሳ አፌቃን ፆናና ጋካናዉ ኦላና” ያግስ።

18 ሄሳፈ ጉየ፥ ኤልስ ካዋኮ፥ “ዶንገ ቶራታ ኤካ” ያግስ። እ ኤክን፥ ኤልስ፥ “ቢታ ጫዳ” ያግስ። እ ሄꬑ ቶሆ ቢታ ጫድድ አጋግስ። 19 ፆሳ አደይ፥ ካዋ ቦላ ሀንቀትድ፥ “እቻሹ ቶሆ ዎይኮ ኡሱፑን ቶሆ ቢታ ጫድዳባ ግድያኮ፥ ኔኒ አራመ አሳ ፆናዳ ኩመꬅ ꬋይሳናሽን! ኔኒ ሀእ ኤንታ ሄꬑ ቶሆ ፃላላ ፆናና” ያግስ።

20 ኤልስ ሀይቅድ ሞገትስ። ሞአበ ፓኖት እስራኤለ ቢታ ቦላ ላይꬃን ላይꬃን ደንዶሶና። 21 እስ ጋላስ ጉꬃ እስራኤለ አሳት እስ ኡራ አሀ ሞግሸ፥ ሄኮ፥ ሞአበ ፓኖታ በእዶሶና። ኡራ አሀ ኤልሳ ዱፉዋ ግዶ ሆልድ ባቃትዶሶና። አሀይ ኤልሳ መቀꬃ ቦላ ዎꬍድ፥ ፓፅድ ደንድ ኤቅስ።

22 እዮአካዝ ካዎትዳ ላይꬃ ኡባን ሶረ ካዎይ አዛሄል እስራኤለ ኡንኤꬅስ። 23 ሽን ጎዳይ አብራሃመራ፥ ይሳቃራነ ያይቆባራ ጫቅዳ ጫቁዋ ግሾ፥ ኤንታዉ ኬህስ፥ ቃትስ፥ ቆፕስ። ሀች ጋካናዉ እ ኤንታ ꬋይስቤና ዎይኮ ባ ስንꬃፈ ድግቤና።

24 አራመ ካዎይ አዛሄል ሀይቅን፥ እያ በሳን እያ ናአይ ዎልደ-አዳር ካዎትስ። 25 አዛሄል እያ አዋ እዮአካዝ ኦላን ኦይክዳ ካታማታ፥ እዮአካዛ ናአይ ዮኣስ አዛሄላ ናኣ ዎልደ-አዳራፐ ኤክስ። ዮኣስ እያ ሄꬑ ቶሆ ፆንድ፥ እስራኤለ ካታማታ ዛርስ።

14

ይሁዳ ካዋ አማስያሳ

(2 ታር 25:1-24)

1 እዮአካዛ ናአይ፥ እስራኤለ ካዎይ ዮኣስ ካዎትዳ ናምአንꬆ ላይꬃን፥ ይሁዳ ካዋ እዮኣሳ ናአይ አማስያስ ካዎትስ። 2 እ ካዎትያ ዎደ ላይꬅ እያዉ ላታማነ እቻሻ፤ እ የሩሳላመን ላታማነ ኡዱፉን ላይꬅ ካዎትስ። እያ አየ ሱንꬃይ ዮዳኖ፤ እያ የሩሳላመ ማጫስ። 3 አማስያስ ጎዳ ስንꬃን ሱረባ ኦꬅስ፤ ሽን እያ ማይዛይ ዳዊቲ ኦꬅዳይሳዳ ግዶናሽን፥ ባ አዋ እዮኣሳ ኦግያ ካልስ። 4 አሳይ ꬎቃ ጎይኖ በሳታ ꬋይስቤና፤ አሳይ ሄ በሳን ያርሾ ያርሸይሳነ እፃነ ጩይሰይሳ አግቦኮና።

5 አማስያስ ካዎተꬃ ምንꬅድ ኦይክዳፐ ጉየ፥ ካሰ ካዋ፥ ባ አዋ እዮኣሳ ዎꬍዳ ሹማታ ዎꬍስ። 6 ሙሰ ህገ ማፃፋን ፃፈትዳይሳዳ፥ ጎዳይ፥ “ናይት ኦꬅዳ ናጋራ ግሾ፥ አዋታ ዎꬋናዉ በሰና፤ ቃስ አዋት ኦꬅዳ ናጋራ ግሾ፥ ናይታ ዎꬋናዉ በሰና። አስ ኡባይ ባ ኦꬅዳ ናጋራን ናጋራን ሀይቃናዉ በሴስ”* ያግድ ኪትዳይሳዳ ባ አዋ ዎꬍዳ አሳ ናይታ ዎꬍቤና። 7 አማስያስ ማፅነ ዛንጋራን ታሙ ሙኩሉ ኤዶመ አሳ ዎꬍድ፥ ሴላ ካታማ ኦላን ኦይክድ፥ ሄ በሳ ዮቅትኤላ ግድ ሱንꬅስ፤ ሀች ጋካናዉ ሄ ሱንꬃን ፄገቴስ።

8 ሄሳፈ ጉየ፥ አማስያስ እዩ ናኣ ናኣ፥ እዮአካዛ ናኣ፥ ዮኣሳኮ፥ “ሃያ፤ አነ ናምአይ ኦላ ጋሄቶስ” ያግድ አሰ ኪትድ ማንድስ። 9 ሽን እስራኤለ ካዎይ ዮኣስ፥ ይሁዳ ካዋ አማስያሳኮ፥ “ልባኖሰን ደእያ ክንቾተይ፥ ልባኖሰን ደእያ ዝጋኮ፥ ‘ነ ናእዉ ታ ናኣስ እማ’ ያግስ። ሽን ልባኖሰን ደእያ እስ ዶአይ ያራ ካንꬅድ፥ ሄ ክንቾትያ የꬍስ። 10 ኤ፥ ኔኒ ቱማ ኤዶመ ቢታ ፆናዳሳ፤ ሀእ ኦቶርታዳሳ። ኔኒ ነ ፆኑዋን ኡፋይታዳ፥ ነ ሶን ዎፑ ጋዳ ኡታ። ነ ቦላነ ነ ቢታ ይሁዳ ቦላ መቶነ ꬋዮ ኤህያባ አይስ ደንꬃይ?” ያግድ ዛርስ።

11 ሽን አማስያስ እያ ስእቤና። እስራኤለ ካዎይ ዮኣስ ኦላስ ከይን፥ እነ ይሁዳ ካዎይ አማስያስ ይሁዳን ደእያ ቤት-ሳሜሳ ካታማን ኦላ ጋሄትዶሶና። 12 እስራኤለይ ይሁዳ ፆንን፥ ይሁዳ አሳ ኡባይ ባቃትድ፥ ባንታ ሶ ባንታ ሶ ብዶሶና። 13 እስራኤለ ካዎይ ዮኣስ አካዝያሳ ናኣ ናኣ፥ እዮኣሳ ናኣ፥ ይሁዳ ካዋ አማስያሳ ቤት-ሳሜሳ ካታማን ድእስ። የሩሳላመ ድርሳ ግምብያ፥ ኤፍሬማ ፐንግያፈ ብድ፥ ማዛነ ፐንግያ ጋካናዉ ደእያ ኦይዱ ፄቱ ዋꬋ ግድያ በሳ ላልስ። 14 ፆሳ ኬꬃንነ ካዎ ጋꬎን ሻሎ ምንጅያ ኬꬃን ደእያ ዎርቃ፥ ብራነ ሚሸ ኡባ ኤክስ፤ ቃስ ኦይꬅ ግድድ ድኤትዳ አሳካ ኤክድ፥ ሳማረ ስምስ።

15 ዮኣስ ሀንዳ ሀራባይ፥ እ ኦꬅዳባይ፥ እያ ምኖተꬃይነ ይሁዳ ካዋ አማስያሳራ ኦለትዳባይ እስራኤለ ካዎታ ታርከ ማፃፋን ፃፈትስ። 16 ዮኣስ ሀይቅድ፥ ባ ማይዛታ ጋክስ፤ ሳማረን እስራኤለ ካዎታራ ሞገትስ። እያ በሳን እያ ናአይ እዮርባም ካዎትስ።

17 እዮአካዛ ናአይ፥ እስራኤለ ካዎይ ዮኣስ ሀይቅዳፐ ጉየ፥ ዮኣሳ ናአይ፥ ይሁዳ ካዎይ አማስያስ ታማነ እቻሹ ላይꬅ ደእስ። 18 አማስያስ ሀንዳ ሀራባይ ይሁዳ ካዎታ ታርከ ማፃፋን ፃፈትስ።

19 አማስያሳ ዎꬋናዉ አሳይ የሩሳላመን ማቀትስ፤ ያትን እ ላክሶ ካታማ ባቃትስ። ሽን ኤንቲ እያ ጌዶ ላክሶ ካታማ አሰ ኪትን፥ እያ ያን ዎꬍዶሶና። 20 ዎꬍድ እያ አሀ ፓራን ጫን ኤህድ፥ ዳዊታ ካታማን የሩሳላመን እያ ማይዛታራ ሞግዶሶና። 21 ሄሳፈ ጉየ፥ ይሁዳ አሳ ኡባይ ታማነ ኡሱፑን ላይꬃ ናኣ አዛርያሳ እያ አዋ አማስያሳ በሳን ካዎꬅዶሶና። 22 እያ አዋይ አማስያስ ሀይቅዳፐ ጉየ፥ አዛርያስ ኤላታ ካታማ ዛር ኬፅድ፥ ይሁዳን ጋꬅስ።

እስራኤለ ካዋ ናምአንꬆ እዮርባማ

23 እዮኣሳ ናአይ፥ ይሁዳ ካዎይ አማስያስ ካዎትዳ ታማነ እቻሻንꬆ ላይꬃን፥ እስራኤለ ካዋ ዮኣሳ ናአይ እዮርባም ሳማረን ካዎትስ፤ እ ኦይታማነ እስ ላይꬅ ካዎትስ። 24 ናምአንꬆ እዮርባም ጎዳ ስንꬃን ኢታባ ኦꬅስ፤ እስራኤለ አሳ ናጋራ ኦስስዳ ናባፃ ናኣ እዮርባም ኦግያፐ ሃክቤና። 25 ጋት-ሄፈራ አድያ አማተ ናኣ ናብያ፥ ባ አይልያ ዮናሳ ባጋራ ጎዳይ እስራኤለ ፆሳይ ባ ቃላን ኦድዳይሳዳ፥ ሀማታ ፕኑዋ ጌተትያ በሳፈ ዶምድ፥ ማፅነ አባ ጋካናዉ ደእያ እስራኤለ ዛዋ ዮኣሳ ናአይ እዮርባም ፆንድ ዛርስ። * 26 እስራኤለን አሳ ኡባይ አይለ ግድን፥ ዎማኖ ግድን፥ አይ መላ ኡንኤትዳኮ፥ ጎዳይ በእስ፤ ኤንታ ማድያ ኦንካ ባዋ። 27 ጎዳይ እስራኤለ አሳ ሱንꬃ ሳሎፐ ጋርሳን ቁቻና ግቤና። ሄሳ ግሾ፥ ጎዳይ ኤንታ ዮኣሳ ናኣ እዮርባማ ባጋራ አሽስ።

28 እዮርባም ሀንዳ ሀራባይ፥ እ ኦꬅዳባ ኡባይ፥ ኦለትዳባይነ ይሁዳ ባጋ ግድዳ ዳማስቆነ ሀማታ ካታማታ እስራኤለስ ዛርዳባይ እስራኤለ ካዎታ ታርከ ማፃፋን ፃፈትስ። 29 እዮርባም ሀይቅድ፥ ባ ማይዛታ፥ እስራኤለ ካዎታ ጋክስ፤ እያ በሳን እያ ናአይ ዛካርያስ ካዎትስ።

15

ይሁዳ ካዋ አዛርያሳ

(2 ታር 26:1-23)

1 እስራኤለ ካዎይ እዮርባም ካዎትዳ ላታማነ ላፑንꬃ ላይꬃን፥ ይሁዳ ካዋ አማስያሳ ናአይ አዛርያስ ካዎትስ። 2 እ ካዎትዳ ዎደ፥ እያዉ ላይꬅ ታማነ ኡሱፑና፤ እ የሩሳላመን እሻታማነ ናምኡ ላይꬅ ካዎትስ። እያ አየ ሱንꬃይ ይኮሎ፤ እያ የሩሳላመ ማጫስ። 3 እያ አዋይ አማስያስ ኦꬅዳይሳዳ፥ እካ ጎዳ ስንꬃን ሱረባ ኦꬅስ። 4 ግዶሽን፥ ሄ በሳን ያርሾ ያርሸይሳነ እፃነ ጩይሰይሳ አሳይ አግቦና ግሾ፥ ꬎቃ ጎይኖ በሳታ ꬋይስቤና፤ 5 ጎዳይ አዛርያሳ ጉꬃ ጎጋ ሀርገን ኦይꬅስ፤ ሀይቃና ጋካናዉ ሄ ሀርገይ እያ የድቦና ግሾ፥ ዱማ ኬꬃን ባርካ ደእስ። ሄ ዎደ ካዋ ናአይ እዮአታም ካዎ ጋꬎን ደእድ፥ ቢታ ሃርስ።

6 አዛርያስ ሀንዳ ሀራባይነ እ ኦꬅዳባ ኡባይ ይሁዳ ካዎታ ታርከ ማፃፋን ፃፈትስ። 7 አዛርያስ ሀይቅድ፥ ባ ማይዛታ ጋክስ፤ ዳዊታ ካታማን ባ ማይዛታራ ሞገትስ። እያ በሳን እያ ናአይ እዮአታም ካዎትስ። *

እስራኤለ ካዋ ዛካርያሳ

8 ይሁዳ ካዎይ አዛርያስ ካዎትዳ ሀስታማነ ሆስፑንꬆ ላይꬃን፥ እዮርባማ ናአይ ዛካርያስ እስራኤለ ቦላ ሳማረን ካዎትስ፤ እ ኡሱፑን አጌና ካዎትስ። 9 እያ ማይዛት ኦꬅዳይሳዳ፥ እካ ጎዳ ስንꬃን ኢታባ ኦꬅስ፤ ናባፃ ናአይ እዮርባም እስራኤለ አሳ ኦስስዳ ናጋራ ኦሶ አግቤና። 10 እያቤሳ ናአይ ሳሎም ዛካርያሳ ቦላ ማቀትድ፥ ይብላማ ጌተትያ በሳን ዎꬍድ እያ በሳን ባዉ ካዎትስ።

11 ዛካርያስ ሀንዳ ሀራባይነ እ ኦꬅዳባ ኡባይ እስራኤለ ካዎታ ታርከ ማፃፋን ፃፈትስ። 12 ሄሳዳ ሀንድ፥ ጎዳይ እዩስ፥ “ነ ኮቻይ ኦይዳንꬆ የለታ ጋካናዉ፥ እስራኤለ ካዎተꬃ አራታን ኡታና” ያግድ ኦድዳ ቃላይ ፖለትስ። *

እስራኤለ ካዋ ሳሎማ

13 ይሁዳ ካዎይ ኦዝያን ካዎትዳ ሀስታማነ ኡዱፉንꬆ ላይꬃን፥ ያበሳ ናአይ ሳሉም ካዎትስ፤ እ ሳማረን እስ አጌና ካዎትስ። 14 ጋደ ናአይ ምናሄም ትርሳ ካታማፐ ሳማረ ብስ። ሳማረን ደእያ ያበሳ ናኣ ሳሉማ ዎꬍድ እያ በሳን ባዉ ካዎትስ።

15 ሳሉም ሀንዳ ሀራባይነ እ ማቀትዳ ማቆይ እስራኤለ ካዎታ ታርከ ማፃፋን ፃፈትስ። 16 ሄ ዎደ ምናሄም ትርሳፈ ደንድድ፥ ትፍሳነ፥ ያን ደእያ አሳነ ካታማ ሄራን ደእያ ቢታታ ኡባ ኦልስ። ኤንቲ ባንታ ካታማ ድርሳ ፐንግያ እያዉ ዶዮና እፅዳ ግሾ፥ ትፍሳ ኦልድ ꬋይስስ፤ ቃስ ያን ደእያ ቃንꬃ ማጫሳ ኡባ ኡሉዋ ዳክስ።

እስራኤለ ካዋ ምናሄማ

17 ይሁዳ ካዎይ አዛርያስ ካዎትዳ ሀስታማነ ኡዱፉንꬆ ላይꬃን፥ ጋደ ናአይ ምናሄም እስራኤለ ቦላ ካዎትስ፤ እ ሳማረን ታሙ ላይꬅ ካዎትስ። 18 እ ጎዳ ስንꬃን ኢታባ ኦꬅስ፤ ናባፃ ናአይ እዮርባም እስራኤለ አሳ ኦስስዳ ናጋራፐ ሃክቤና።

19 ሄሳፈ ጉየ፥ አሶረ ካዎይ ተልገልተልፈልሶር እስራኤለ ቦላ ደንድስ። ካዎተꬃን ባና ምንꬃና መላነ ማዳና መላ፥ ምናሄም ተልገልተልፈልሶራስ 34,000 ክሎ ግራመ ብራ ሳንትመ እሚስ። 20 ምናሄም ሄ ሚሽያ እስራኤለ አሳ ዎልቃን ከስስ፤ አሶረ ካዋስ እማናዉ ዱረ አስ ኡባይ እሶይ እሶይ እሻታሙ ብራ ሳንትመ ከስዶሶና። ሄሳዳ ኦꬅን፥ አሶረ ካዎይ እስራኤለ ቢታ አግድ፥ ባ ቢታ ስምስ።

21 ምናሄም ሀንዳ ሀራባይነ እ ኦꬅዳባ ኡባይ እስራኤለ ካዎታ ታርከ ማፃፋን ፃፈትስ። 22 ምናሄም ሀይቅድ፥ ባ ማይዛታን ጋሄትስ፤ እያ በሳን እያ ናአይ ፓቅስያስ ካዎትስ።

እስራኤለ ካዋ ፋቅስያሳ

23 ይሁዳ ካዎይ አዛርያስ ካዎትዳ እሻታማንꬆ ላይꬃን፥ ምናሄማ ናአይ ፓቅስያስ እስራኤለ ቦላ ሳማረን ካዎትስ፤ እ ናምኡ ላይꬅ ካዎትስ። 24 ፓቅስያስ ጎዳ ስንꬃን ኢታባ ኦꬅስ፤ ናባፃ ናአይ እዮርባም እስራኤለ አሳ ኦስስዳ ናጋራ ኦሶ አግቤና። 25 እያ ቶራ ሞጮናታፐ እሶይ፥ ራማላ ናአይ ፓቁሄይ እያ ቦላ ማቀትድ ደንድስ። ጋላዳ አሳፐ እሻታሙ አደታ ባራ ኤክድ፥ ሳማረን ካዎ ጋꬎን ደእያ ሚፃ ገልስ። ፓቁሄይ፥ ፓቅስያሳ፥ አርጎባነ አርያ እስፈ ዎꬍድ እያ በሳን ባዉ ካዎትስ።

26 ፓቅስያስ ሀንዳ ሀራባይነ ኦꬅዳባ ኡባይ እስራኤለ ካዎታ ታርከ ማፃፋን ፃፈትስ።

እስራኤለ ካዋ ፋቁሄ

27 ይሁዳ ካዎይ አዛርያስ ካዎትዳ እሻታማነ ናምአንꬆ ላይꬃን፥ ራማላ ናአይ ፓቁሄይ እስራኤለ ቦላ ሳማረን ካዎትስ፤ እ ላታሙ ላይꬅ ካዎትስ። 28 ፓቁሄይ ጎዳ ስንꬃን ኢታባ ኦꬅስ፤ ናባፃ ናአይ እዮርባም እስራኤለ አሳ ኦስስዳ ናጋራፐ ሃክቤና።

29 እስራኤለ ካዋ ፓቁሄ ዎድያን አሶረ ካዎይ ተልገልተልፈልሶር ይድ፥ እዮና፥ አቤል-ቤት-ማእካ፥ ያኖሀ፥ ቃደሳነ ሀፆራ ኦልድ ኦይክስ፤ ቃስ ጋላዳ፥ ጋልላነ ንፍታለመ ቢታ ኡባ ኦልድ፥ አሳ ድእድ አሶረ ቢታ ኤፍስ።

30 አዛርያሳ ናአይ እዮአታም ካዎትዳ ላታማንꬆ ላይꬃን፥ ኤላ ናአይ ሆሰይ ራማላ ናኣ ፓቁሄ ቦላ ማቀትድ ዎꬍድ፥ እያ በሳን ባዉ ካዎትስ።

31 ፓቁሄይ ሀንዳ ሀራባይነ ኦꬅዳባ ኡባይ እስራኤለ ካዎታ ታርከ ማፃፋን ፃፈትስ።

ይሁዳ ካዋ እዮአታማ

(2 ታር 27:1-9)

32 ራማላ ናአይ፥ እስራኤለ ካዎይ ፓቁሄይ ካዎትዳ ናምአንꬆ ላይꬃን፥ ይሁዳ ካዋ አዛርያስ ናአይ እዮአታም ካዎትስ። 33 እዮአታም ካዎትያ ዎደ እያዉ ላይꬅ ላታማነ እቻሻ፤ እ የሩሳላመን ታማነ ኡሱፑን ላይꬅ ካዎትስ። እያ አየ ሱንꬃይ ያሩሾ፤ ያሩሻ ሳዶቃ ናእዉ። 34 ባ አዋይ አዛርያስ ኦꬅዳይሳዳ፥ እዮአታም ጎዳ ስንꬃን ሱረባ ኦꬅስ። 35 ግዶሽን፥ ሄ በሳን ያርሾነ እፃነ ጩይሰꬅ አግቦና ግሾ፥ አሳይ ꬎቃ ጎይኖ በሳታ ꬋይስቤና። እዮአታም ፆሳ ኬꬃ ገልያ ቆሞ ባጋ ፐንግያ ዛሪድ ኬፅስ።

36 እዮአታም ሀንዳ ሀራባይነ ኦꬅዳባ ኡባይ ይሁዳ ካዎታ ታርከ ማፃፋን ፃፈትስ። 37 ሄ ዎደ ጎዳይ አራመ ካዋ ራአሶናነ ራማላ ናኣ፥ እስራኤለ ካዋ ፓቁሄ ይሁዳ ቢታ ኦላና መላ ደንꬅስ። 38 እዮአታም ሀይቅድ፥ ባ አዋ ዳዊታ ካታማን ባ ማይዛታራ ሞገትስ፤ እያ በሳን እያ ናአይ አካዝ ካዎትስ።

16

ይሁዳ ካዋ አካዛ

(2 ታር 28:1-27)

1 ራማላ ናአይ ፓቁሄይ ካዎትዳ ታማነ ላፑንꬆ ላይꬃን፥ እዮአታማ ናአይ አካዝ ይሁዳን ካዎትስ። 2 እ ካዎትያ ዎደ ላይꬅ እያዉ ላታማ፤ የሩሳላመን ታማነ ኡሱፑን ላይꬅ ካዎትስ። እያ ማይዛይ ዳዊቲ ሱረባ ኦꬅዳይሳዳ፥ ጎዳ ባ ፆሳ ስንꬃን ሱረባ ኦꬅቤና። 3 እ ካሰ ደእዳ እስራኤለ ካዎታ ኦግያን ሄመትስ። ቃስ ጎዳይ እስራኤለ አሳ ስንꬃፈ ጎድድ ከስዳ አሳታ ዎጋ፥ እፀትዳ ኦግያ ካልድ፥ ባ አደ ናኣ ታማራ አꬅድ ያርሽስ። * 4 አካዝ ꬎቃ ጎይኖ በሳታን፥ ዙማታ ቦላነ ዳሻ ምꬃታ ኡባ ጋርሳን ያርሾ ያርሽስ፤ እፃነ ጩይስስ።

5 ሄሳፈ ጉየ፥ አራመ ካዎይ ራአሶንነ ራማላ ናአይ፥ እስራኤለ ካዎይ ፓቁሄይ የሩሳላመ ኦላናዉ ይድ ተቅዶሶና፤ ሽን አካዛ ፆናናዉ ዳንዳእቦኮና። * 6 ሄ ዎደ አራመ ካዎይ ራአሶን ኤላታ ካታማ ዛር ኤክድ፥ ይሁዳ አሳ ጎድድ ከስስ። ያትን ኤዶመ አሳት ኤላታ ካታማ ይድ፥ ሀች ጋካናዉ ያን ደኦሶና።

7 ሄሳ ግሾ፥ አካዝ አሶረ ካዋ ተልገልተልፈልሶራኮ ኪታ የድድ፥ “ታኒ ነ ናአነ ነ አይለ። ሀያና ሃያ፤ ታና ኦልያ አራመ ካዋ ኩሸፐነ እስራኤለ ካዋ ኩሸፐ አሻ” ያግስ። 8 ቃስ አካዝ ፆሳ ኬꬃነ ካዎ ጋꬎን ሻሎ ምንጅያ በሳን ደእያ ብራነ ዎርቃ ኤክድ፥ አሶረ ካዋስ እሞታ ኦꬅድ የድስ። 9 አካዛ ኦይሻ ኤክድ፥ አሶረ ካዎይ ዳማስቆ ካታማ ኦል ኦይክድ፥ አሳ ድእድ፥ ቂራ ኤፍስ፤ ካዋ ራአሶናካ ዎꬍስ።

10 ካዎይ አካዝ አሶረ ካዋ ተልገልተልፈልሶራራ ጋሄታናዉ ዳማስቆ ብስ። ዳማስቆን ደእያ ያርሾ በሳ በእድ፥ እያ ዳንያ ያርሾ በሲ ኬፃና መላ፥ ሄ ያርሾ በሳ ምስልያነ ኬፅያ ሀኖታ ካህንያ ኡራያ ኪትስ። 11 ካዎይ አካዝ ዳማስቆፈ ስሚድ ያናስ፥ ካህነይ ኡራይ እያ ዳንያ ያርሾ በሲ ጊግስስ።

12 ካዎይ ዳማስቆፈ ስምዳ ዎደ፥ ያርሾ በሳይ ኦሰትድ ፖለትዳይሳ በእድ፥ ያርሾ በሳኮ ሺቅድ፥ 13 ፁሳ ያርሾነ ካꬃ ያርሾ ያርሽስ። ቃስ ኡሻ ያርሹዋ ጉስስ፤ እስፈተꬃ ያርሾ ሱꬃካ ያርሾ በሳ ቦላ ꬋርጭስ። 14 ናሰ ብራታፐ ኦሰትድ፥ ጎዳስ ዱማትድ ኡትዳ ያርሾ በሳይ፥ ኦራꬃ ያርሾ በሳፈነ ፆሳ ኬꬃፈ ግዶን ደኤስ። አካዝ ሄ ጋልአ ያርሾ በሳ ደንꬅድ፥ ባ ኦስስዳ ኦራꬃ ያርሾ በሳፈ ፑደሀ ባጋን ዎꬅስ።*

15 ካዎይ አካዝ ካህንያ ኡራያ ሀይሳዳ ያግድ ኪትስ፤ “ሀ ግታ ያርሾ በሳን ዎንታ ፁሳ ያርሾ፥ ኦማርስ ሺሽያ ካꬃ ያርሾ፥ ካዎይ ሺሽያ ፁሳ ያርሾነ ካꬃ ያርሾ፥ አሳ ኡባይ ሺሽያ ፁሳ ያርሾ፥ ካꬃ ያርሹዋነ ኡሻ ያርሹዋ ያርሾ በሳን ሺሻ። ናሰፐ ኦሰትዳ ሀንኮ ያርሾ በሳ ታኒ ታዉ ኦይችያ በሲ ኦꬃና” ያግስ። 16 ኡራይ ካዎይ አካዝ ኪትዳይሳዳ ኦꬅስ።

17 ካዎይ አካዝ ፆሳ ኬꬃ ግዶን ጎኤትያ፥ ናሰ ብራታፐ ኦሰትዳ ጋረታ ሎቸ ብራታ ቃንፅድ፥ ምየፐ ድግድ ሜጨትያ ከረታ ጋረታ ቦላፈ ደንꬅስ። ቃስ ግታ ከረታ፥ እያ ዘምፕስዳ ናሰ ብራታ ቦራ ምስለታ ቦላፈ ደንꬅድ፥ ሹቻ ባሱዋ ቦላ ዎꬅስ።* 18 አሶረ ካዋ ግሾ፥ አካዝ ሳምባታ ጋላስ ፆሳ ኬꬃ ግዶን ካዋ አራታይ ምጨትያ ꬎቁ ግዳ በሳነ ካዎይ ፆሳ ኬꬅ ገልያ ካረ ኦግያ ጎርድድ፥ ዩይ አꬍድ ገላና መላ ኦꬅስ።

19 ካዎይ አካዝ ሀንዳ ሀራባይነ እ ኦꬅዳባ ኡባይ ይሁዳ ካዎታ ታርከ ማፃፋን ፃፈትስ። 20 አካዝ ሀይቅድ፥ ባ ማይዛታን ጋሄትስ፤ ዳዊታ ካታማን ባ ማይዛታራ ሞገትስ፤ እያ በሳን እያ ናአይ ህዝቅያስ ካዎትስ። *

17

እስራኤለ ካዋ ሆሰ

1 ይሁዳ ካዎይ አካዝ ካዎትዳ ታማነ ናምአንꬆ ላይꬃን፥ ኤላ ናአይ ሆሰይ እስራኤለ ቦላ ሳማረን ካዎትስ፤ እ ኡዱፉን ላይꬅ ካዎትስ። 2 እ፥ ጎዳ ስንꬃን ኢታባ ኦꬅስ፤ ግድኮካ፥ እያፐ ካሰ ደእዳ እስራኤለ ካዎት ኦꬅዳይሳ መላ ኢታባ ኦꬅቤና።

3 አሶረ ካዎይ ሳልምናሶር ይድ፥ እያራ ኦላ ጋሄትን፥ ሆሰይ ፆነትድ፥ እያዉ ጊርስ። 4 ሽን ጉꬃ ላይꬃፈ ጉየ፥ ካዎይ ሆሰይ፥ ግብፀ ካዋ ሰጎራስ ኪታ የድድ፥ ባና ማዳና መላ ኦይችስ። ካሰይሳዳ አሶረ ካዋስ ጊራ እመይሳ አጋግስ። ካዎይ ሳልምናሶር ሄሳ ስእዳ ዎደ እያ ኦይꬅድ፥ ቃሾ ኬꬅ ገልስስ።

5 አሶረ ካዎይ እስራኤለ ቢታ ኡባ ቦላ ደንድድ፥ ሄꬑ ላይꬅ ጋካናዉ ሳማረ ካታማ ተቅስ። 6 ሆሰይ ካዎትዳ ኡዱፉንꬆ ላይꬃን አሶረ ካዎይ ሳማረ ካታማ ኦይክስ፤ እስራኤለ አሳ ኤክድ፥ አሶረ ቢታ ኤፍስ። ኤንታፈ ባጋ አላሀንነ አቦራን፥ ባጋ ቃስ ጎዛና ሻፋ ማታን፥ አትዳይሳታ ሜዶና ካታማታን ዎꬅስ።

ኤቃ ጎይኖ ጋሶን ድኤተꬅ

7 ሀይስ ኡባይ ሀንዳይ፥ እስራኤለ አሳይ ጎዳ ባንታ ፆሳ ቦላ፥ ኤንታ ግብፀፈ፥ ግብፀ ካዋ ኩሸፐ ከስዳይሳ ቦላ ናጋራ ኦꬅዳ ግሾሳ። ቃስ ኤንቲ ሀራ ፆሳታስ ጎይንድ፥ 8 ጎዳይ ኤንታ ስንꬃፈ ጎድድ ከስዳ ሀራ ካዎተꬃታ ዎጋ ካልዳ ግሾሳ። ሄሳ ቦላ ቃስ እስራኤለ ካዎት ዶምዳ ኢታ ዎጋ ካልዳ ግሾሳ። 9 እስራኤለ አሳይ ጎዳ ባንታ ፆሳ ቦላ ጌማን ኢታባ ኦꬅዶሶና፤ ጉꬃ ሞꬃፈ ብድ፥ ግታ ካታማ ጋካናዉ ደእያ በሳ ኡባን ባንታዉ ꬎቃ ጎይኖ በሳታ መꬍዶሶና። 10 ቃስ ኤንቲ ኤቃ ሹቻታነ አሼራ ጌተትያ ፆሰ ምስለታ ዙማ ሁጰ ኡባንነ ዳሻ ምꬃ ኡባ ጋርሳን ኤስዶሶና። 11 ጎዳይ በን ኤንታ ስንꬃፈ ጎድድ ከስዳ አላጋ አሳይ ኦꬅዳይሳዳ፥ ꬎቃ በሳ ኡባን እፃነ ጩይስዶሶና። ኤንቲ ኢታባ ኦꬅድ ጎዳ ሀንቀꬅዶሶና። 12 ጎዳይ ኤንታ፥ “ጎይኖፍተ” ያግዳ ኤቃ ጎይንዶሶና። 13 ጎዳይ እስራኤለ አሳነ ይሁዳ አሳ ባ ናበታ ባጋራነ ቆንጨꬅ በእያ ኡባ ባጋራ፥ “ህንተ ኢታ ኦግያፐ ስምተ፤ ታኒ ናበታ፥ ታ አይለታ ባጋራ፥ ህንተ አዋት ኪተታናዳ እምዳ ህግያን ፃፈትዳ ዎጋነ አዋጁዋ ናግተ” ያግስ። 14 ሽን ኤንቲ ስኦና እፅዶሶና። ጎዳ ባንታ ፆሳ አማነትቦና ባንታ አዋታዳ ሞርገ ምንꬅዶሶና። 15 ኤንቲ እያ ዎጋ፥ እ ኤንታ አዋታራ ጫቅዳ ጫቁዋነ እያ ናግሱዋ ካꬍዶሶና። ኤንቲ ላፋ ኤቃታ ጎይንድ፥ ባንታ ሁጰንካ ላፋ ግድዶሶና።

ጎዳይ ኤንታ፥ “ህንተ ዩሹዋን ደእያ አላጋ አሳይ ኦይሳዳ ኦꬆፍተ” ያግዳ ኪታ እፅድ፥ ኤንታ ደኡዋ ዎጋ ካልዶሶና። 16 ጎዳ ባንታ ፆሳ ኪታ ኡባ አጋግዶሶና። ማር ዳንያ፥ ናምኡ ጎይኖ ምስለታነ አሼራ ጌተትያ ኤቃ ምስልያ መꬍዶሶና። ሳሎን ደእያ ፆልንቶ ኡባ ጎይንዶሶናነ ባኣለ ኤቃ ሀጋዝዶሶና። 17 ኤንቲ ባንታ አደ ናይታነ ማጫ ናይታ ታማ ግዶራ አꬅዶሶና። ማሮታነ ሞይትለ ፄገይሳታ ዞረ ኦይችዶሶና። ሄሳ መላ ኢታባ ኦꬃናዉ ባንታና ባይዝድ፥ ጎዳ ሀንቀꬅዶሶና። 18 ሄሳ ግሾ፥ ጎዳይ እስራኤለ ቦላ ሀንቀትድ ኤንታ ባ ስንꬃፈ ድግን፥ ይሁዳ ኮቻ ፃላል አትስ።

19 ቃስ ይሁዳ አሳይካ፥ ጎዳ ባንታ ፆሳ ኪታ ናግቦኮና፤ ኤንቲ እስራኤለ አሳ ዎጋ ካልዶሶና። 20 ሄሳ ጋሶን፥ ጎዳይ እስራኤለ ኮቻታ ኡባ አጋግስ። እ ኤንታ ኡንኤꬅድ፥ ባ ስንꬃፈ ድጋና ጋካናዉ፥ ቦንቅያ አሳ ኩሸን የግስ።

21 ጎዳይ እስራኤለ አሳ ዳዊታ ኮቻ ካዎተꬃፈ በን ሻክዳ ዎደ፥ እስራኤለ አሳይ ናባፃ ናኣ እዮርባማ ባንታዉ ካዎꬅዶሶና። ሄሳፈ ጉየ፥ እስራኤለ አሳይ ጎዳ ካሎናዳ እዮርባም ድግስ፤ እ ኤንታ ግታ ናጋራ ኦስስስ። 22 እስራኤለ አሳይ እዮርባም ኦꬅዳ ናጋራ ኡባ ኦꬅዶሶና፤ እያፐ ስምቦኮና። 23 ጎዳይ ናበታ፥ ባ አይለታ ኡባ ባጋራ ካሰ ኦድዳይሳዳ ኤንታ ባ ስንꬃፈ ድግስ። እስራኤለ አሳይ ባንታ የለትዳ ቢታፈ ድኤትድ፥ አሶረ ቢታ ብድ፥ ሀች ጋካናዉ ያን ደእዶሶና።

አሶረት እስራኤለ ቢታን

24 አሶረ ካዎይ ባብሎነ ቢታን ደእያ ኩታ፥ አዋና፥ ሀማታነ ሳፋርዋይማ ካታማታን ደእያ አሳ ኤህድ፥ እስራኤለ አሳ በሳን፥ ሳማረ ካታማታን ዎꬅስ። ኤንቲ ሄ ካታማታ ኦይክድ፥ ያን ደእዶሶና።

25 ኤንቲ ኮይሮ ያን ዱሱ ዶምዳ ዎደ፥ ጎዳ ጎይንቦኮና። ሄሳ ጋሶን፥ ጎዳይ ኤንታ ግዶ ጋሞታ የድን፥ ጋሞት ኤንታ ግዶፈ ባጋታ መንረꬅድ ዎꬍዶሶና። 26 ያትን፥ አሶረ ካዋስ፥ “ኔኒ ኤሀዳ ሳማረ ካታማታን ዎꬅዳ አሳይ፥ ሀ ቢታ ፆሳ ዎጋ ኤሮኮና። ሄኮ፥ ያትን፥ ኤንታ መንረꬅ ዎꬍያ ጋሞታ ኤንታ ቦላ የድስ” ያግድ ኦድዶሶና።

27 አሶረ ካዎይ፥ “ህንተ ሳማረፐ ድእድ ኤህዳ ካህነታፐ እሱዋ ዛሪድ፥ ያ የድተ። እ ያ ብድ፥ ሄ ቢታ ፆሳ ዎጋ ኤንታ ታማርሶ” ያግድ ኪትስ። 28 ሄሳ ግሾ፥ ሳማረፐ ድእድ ኤህዳ ካህነታፐ እሶይ ቤተለን ዳናዉ ይድ፥ ጎዳ ጎይኖ ዎጋ ኤንታ ታማርስስ።

29 ግዶሽን፥ ሳማረን ኡትዳ አሳይ ባንታዉ ጎይንያ ኤቃ ምስለታ ባ ደእያ በሳን በሳን መꬍዶሶና። ኤንቲ ደእያ ካታማታን፥ ካሰ ባንታዉ ኬፅዳ ꬎቃ ጎይኖ በሳታን ኤፍድ ዎꬅዶሶና። 30 ሄሳዳ ኦꬅድ፥ ባብሎነ አሳይ ሱኮት-ባኖባ ጌተትያ ኤቃ ምስለታ መꬍዶሶና። ኩታ አሳይ አርጋላ ጌተትያ ኤቃ ምስለታ መꬍዶሶና። ሀማታ አሳይ እስማታ ጌተትያ ኤቃ ምስለታ መꬍዶሶና። 31 አዋዋ አሳይ አልባዛራነ ታርታቃ ጌተትያ ኤቃ ምስለታ መꬍዶሶና። ሳፋርዋይማ አሳይ ቃስ አድራመለክነ አናመለካ ጌተትያ ባንታ ፆሳታስ ባንታ ናይታ ታማን ፁግድ ያርሽዶሶና። 32 ኤንቲ ጎዳ ጎይንዶሶና፤ ሽን ባንታ ግዶፈ ዱማ ዱማ አሳ ዶርድ፥ ꬎቃ ጎይኖ በሳታን ካህነ ኦꬅድ ሹምዶሶና። 33 ኤንቲ ጎዳ ጎይንዶሶና፤ ግድኮካ፥ ባንታ ይዳ ቢታ ቢታ አሳ ሜዝያ ካልድ፥ ባንታ ፆሳታካ ጎይንዶሶና። 34 ኤንቲ ሀች ጋካናዉ ካሰ ሜዘትዳይሳዳ ኦꬆሶና።*

ኤንቲ ቱማ ጎዳ ጎይኖኮና ዎይኮ ጎዳይ እስራኤለ ግድ ሱንꬅዳ ያይቆባ ዘረꬃስ እምዳ አዋጁዋነ ዎጋ፥ ህግያነ ኪታ ናጎኮና። 35 ጎዳይ እስራኤለ አሳራ በን ጫቅዳ ዎደ፥ ኤንታ ሀይሳዳ ያግድ ኪትስ፤ “ሀራ ፆሳታ ጎይኖፍተ፤ ኤንታዉ ጉልባቶፕተ፤ ኤንታዉ ኦꬆፍተ ዎይኮ ኤንታዉ ያርሾፍተ። * 36 ሽን ግብፀፈ ህንተና ባ ግታ ዎልቃንነ ባ ምጨትዳ ኩሸን ከስዳ ጎዳስ ኦꬅተ፤ እያዉ ጉልባትተ፤ እያዉ ያርሾ ያርሽተ። * 37 ጎዳይ ህንተዉ ፃፍዳ አዋጁዋነ ዎጋ፥ ህግያነ ኪታ ኡባ ዎደ ናግተ፤ ሀራ ፆሳታ ጎይኖፍተ። 38 ታኒ ህንተራ ጫቅዳ ጫቁዋ ዶጎፕተ፤ ሀራ ፆሳታ ጎይኖፍተ። 39 ሄሳ አግድ፥ ጎዳ ህንተ ፆሳ ጎይንተ። ህንተ ሞርከታ ኡባፈ ህንተና አሻናይ ታና” ያግድ ኪትስ። 40 ሽን ኤንቲ እያዉ ኤሮ ጎና እፅድ፥ ካሰ ባንታ ሜዝያ ካልዶሶና። 41 ሄ አሳት ጎዳ ጎይንሸካ፥ እስ ባጋራ ባንታ ኤቃ ምስለታ ጎይኖሶና። ሀች ጋካናዉ ኤንታ ኮቻይ ኤንታ አዋት ጎይነይሳዳ ጎይንሸ ደኦሶና።

18

ይሁዳ ካዋ ህዝቅያሳ

(2 ታር 29:1-2፤ 31:1)

1 ኤላ ናአይ ሆሰይ እስራኤለን ካዎትዳ ሄꬓንꬆ ላይꬃን፥ ይሁዳ ካዋ አካዛ ናአይ ህዝቅያስ ይሁዳን ካዎትስ። 2 እ ካዎትያ ዎደ ላይꬅ እያዉ ላታማነ እቻሻ፤ የሩሳላመን ላታማነ ኡዱፉን ላይꬅ ካዎትስ። እያ አየ ሱንꬃይ አብያ ጌተቴስ፤ እያ ዛካርያሳ ናእዉ። 3 እያ ማይዛይ ዳዊቲ ኦꬅዳይሳዳ፥ ህዝቅያስ ጎዳ ስንꬃን ሱረባ ኦꬅስ። 4 አሳይ ꬎቃ ጎይኖ በሳታ ድግስ። ኤቃ ቱሳታ መንረꬅስ። አሼራ ጌተትያ ፆሰ ምስልያ ቃንፅ የግስ። ቃስ ሙሰይ ናሰ ብራታፐ መꬍዳ፥ ናሁሽታና ጌተትያ ሾሻ ምስልያ መንረꬅስ። ሄ ዎደይ ጋካናዉ እስራኤለ አሳይ እያዉ እፃነ ጩይስሸ ጋምእስ።

5 ህዝቅያስ ጎዳ እስራኤለ ፆሳ አማንስ፤ ይሁዳ ካዎታ ኡባ ግዶን እያ መላ ካዎይ እያፐ ካሰ ግድን፥ እያፐ ጉየ ግድን በንትቤና። 6 እ ጎዳራ ኦይከትስ፤ ጎዳ ካሎ አግቤና፤ ጎዳይ ሙሰ ኪትዳ ኪታታ ናግስ። 7 ጎዳይ እያራ ግድስ፤ እ ኦꬅያባ ኡባይ እያዉ እንጀትስ። እ አሶረ ካዋ ቦላ ማካልድ፥ እያዉ ሃረቶና እፅስ። 8 እ፥ ፍልስፄመ አሳ ኦልድ ጉꬃ ሞꬃታፐ ብድ፥ ግታ ካታማ ጋካናዉ፥ ጋዛነ እያ ዩሾን ደእያ ቢታት አቶና ኤንቲ ደእያ በሳታ ኡባ ፆንስ።

9 ካዎይ ህዝቅያስ ካዎትዳ ኦይዳንꬆ ላይꬃን፥ ኤላ ናአይ እስራኤለ ካዎይ፥ ሆሰይ ካዎትዳ ላፑንꬆ ላይꬃን፥ አሶረ ካዎይ ሳልምናሶር እስራኤለ ቦላ ደንድድ፥ ሳማረ ካታማ ተቅስ። 10 ሄꬓንꬆ ላይꬅ ሳማረ ካታማ ፆንስ። ያትን፥ ህዝቅያስ ካዎትዳ ኡሱፑንꬆ ላይꬃን፥ እስራኤለ ካዎይ ሆሰይ ካዎትዳ ኡዱፉንꬆ ላይꬃን፥ ሳማረ ካታማይ ፆነትስ። 11 አሶረ ካዎይ እስራኤለ አሳ አሶረ ቢታ ኤፍድ፥ ኤንታፈ ባጋ አላሀንነ አቦራ ካታማታን፥ ባጋ አጎዛ ሻፋ ማታን ባጋ ቃስ ሜዶና ካታማታን ዎꬅስ። 12 ሄስካ ኤንቲ ጎዳስ ባንታ ፆሳስ ኪተቶና እፅድ፥ ጎዳ ጫቁዋ፥ ጎዳ አይለይ፥ ሙሰይ ኪትዳ ኪታ ኡባ መንꬅዳ ግሾሳ። ኤንቲ እያ ኪታ ስአናዉነ ኪተታናዉ ኮይቦኮና።

አሶረ ማንደꬃ

(2 ታር 32:1-19፤ እሳ 36:1-22)

13 ካዎይ ህዝቅያስ ካዎትዳ ታማነ ኦይዳንꬆ ላይꬃን፥ አሶረ ካዎይ ሳናክሬም ግምበትዳ ይሁዳ ካታማታ ኡባ ኦልድ ኦይክስ። 14 ያትን፥ ይሁዳ ካዎይ ህዝቅያስ ላክሶ ካታማን ደእያ አሶረ ካዋ ሳናክሬማስ ኪታ የድድ፥ “ታኒ ባላስ፤ ሀያና ታ ቢታ የዳዳ ከያ። ኔኒ ታና ኦይችዳባ አይባካ ታ ነዉ እማና” ያግስ።

አሶረ ካዎይ፥ ይሁዳ ካዋ ህዝቅያሳኮ፥ “ኔኒ 10,000 ክሎ ግራመ ብራነ 1,000 ክሎ ግራመ ዎርቃ ታዉ የዳ” ያግስ። 15 ህዝቅያስ ፆሳ ኬꬃን፥ ካዎ ጋꬎን ሻሎ ምንጅያ በሳን ደእያ ብራ ኡባ እያዉ የድስ። 16 ሄ ዎደ ይሁዳ ካዎይ ህዝቅያስ፥ ፆሳ ኬꬃ ፐንግያ ሳንቃታ ትይዳ ዎርቃነ እ ባ ሁጰን ፐንገ ቱቀታ ትይዳ ዎርቃ ቃርድ፥ አሶረ ካዋስ የድስ።

17 አሶረ ካዎይ፥ ታርታና፥ ራፌሳነ ራስፋቅሳ ጌተትያ ሄꬑ ቶራ ሞጮናታ፥ ዳሮ ኦላንቾታራ ላክሶ ካታማፐ ካዋ ህዝቅያሳኮ የሩሳላመ የድስ። ኤንቲ ብድ፥ የሩሳላመ ጋክድ፥ ማኦ ሜጭያ አድያ ጋደ ኤፍያ ኦግያፐ ቆሞ ባጋራ ደእያ፥ ዳጋትዳ ሃꬃይ ጎግያ ዛራ ላንቀን ኤቅዶሶና። 18 ኤንቲ ካዋ ፄግን፥ ካዎ ጋꬎ አዋተꬃን አይስያ ካልቀ ናአይ ኤልያቄም፥ ዋና ፃፈይ ሳምናስነ አሳፋ ናአይ ታርከ ፃፈይ ዮኣስ እያኮ ካረ ከይዶሶና።

19 አሶረታ ሀላቃይ፥ “ህዝቅያሳስ ሀይሳዳ ያግድ ኦድተ። አሶረ ካዎይ፥ ዎልቃማይ ነና ሀይሳዳ ያጌስ፤ ‘ኔኒ አይብን አማነታዲ? 20 ኦላ ኦለታናዉ ነዉ ጭንጫተꬅነ ዎልቅ ደኤስ ያጋሳ። ሽን ኔኒ አይብን አማነታዳ ታ ቦላ ሀይሳ ማካላዲ? 21 ሄኮ፥ ኔኒ ግብፀ ካዎይ ማዳና ጋዳ ቆፕያባ ግድኮ፥ መቅዳ ማይረ ፃምአን ካትያ አሳ መላ። ፃምአይ መቅን፥ ፕንጮይ ኩሸ ጫደስነ ማዱንፅሴስ። ግብፀ ካዎይ ባናን አማነትያ አሳ ኡባስ ሄሳ መላ’ ” ያግስ።

22 ሽን ኔኒ፥ “ኑኒ ጎዳን ኑ ፆሳን አማነቶስ” ያግኮ፥ ህዝቅያስ፥ ይሁዳ አሳነ የሩሳላመ አሳ፥ “ህንተ የሩሳላመን ደእያ ያርሾ በሳን ጎይናናዉ ኮሼስ” ግድ፥ ꬎቃ ጎይኖ በሳታነ ያርሾ በሳታ ድግዳይ እያ ግደኔ?

23 ሀእ ሃያ፤ ታ ጎዳ አሶረ ካዉዋራ ማንደታ። ኔኒ ቶጋናዉ ዳንዳእያ፥ ግድያ አስ ደምኮ፥ ናምኡ ሙኩሉ ፓራታ ታኒ ነዉ እማና። 24 ኔኒ፥ “ግብፀት ፓራ አሳታነ ፓራ ጋረታ ታዉ የዳና” ጋዳ አማንኮ፥ ታ ጎዳ ቶራ ሞጮናታፐ እስ ጉꬃካ ዛራናዉ ዳንዳአካ። 25 ሄሳ ቦላ ቃስ፥ ታኒ ሀእ ቱማ ጎዳ ኪት ባይና ሀ ቢታ ꬋይሳናዉ ኮያድና? ጎዳይ ባ ሁጰን ታና፥ “ሄ ቢታ ባዳ፥ ኦላዳ ꬋይሳ” ያግስ።

26 ሄሳፈ ጉየ፥ ካልቀ ናአይ ኤልያቄም፥ ሳምናስነ ዮኣስ አሶረታ ቶራ ሞጮናኮ ሀይሳዳ ያግዶሶና፤ “ኑኒ ብርሸꬅ ኤርያ ግሾ፥ ሀያና ኑስ ነ አይለታስ አራምከ ዶናን ኦዳ። ድርሳ ግምብያ ሁጰ ሶን ደእያ አሳይ ስኦና መላ፥ እብራወꬆ ዶናን ኦዶፓ” ያግዶሶና። 27 ሽን ቶራ ሞጮናይ ዛሪድ፥ “ሀ ቃላ ታኒ ህንተዉነ ህንተ ጎዳ ፃላላስ ኦዳናዉ ታ ጎዳይ ታና ኪትደዬ? ህንተራ እስፈ ባንታ ሽአ ማናዉነ ባንታ ሼሻ ኡያናዉ ደእያ፥ ሀ ድርሳ ግምብያ ቦላ ኡትዳ አሳ ኡባሳ ግደነዬ?” ያግስ።

28 አሶረ ቶራ ሞጮናይ ደንድ ኤቅድ፥ ባ ቃላ ꬎቁ ኦꬅድ፥ እብራወꬆ ዶናን ሀይሳዳ ያግስ፤ “አሶረ ካዎይ ዎልቃማይ ህንተና ግያባ ስእተ! 29 ካዎይ ህንተኮ ሀይሳዳ ያጌስ፤ ‘ህዝቅያስ ህንተና ጭሞፎ፤ እ ህንተና ታ ኩሸፐ ከስ ኤካናዉ ዳንዳኤና። 30 ጎዳይ ቱማ ኑና አሻና፤ ሀ ካታማይካ አሶረ ካዋ ኩሸን ገለና’ ያግድ ህንተ ጎዳን አማነታና መላ ኦꬆፎ” ያጌስ።

31 ህንተ ህዝቅያስ ኦድያባ ስኦፕተ። አሶረ ካዎይ፥ “ታራ ስገትተ፤ ሃ ታኮ ከይተ። ህንተ ኡባይ ህንተ ዎይንያፐነ ህንተ ባላስያፐ ማና፤ ህንተ ቦክዳ ኦላፈ ሃ ኡያና። 32 ታኒ ያዳ፥ ህንተና ህንተ ቢታ ዳንያ ቢታ ኤፋና። ሄ ቢታይ ካꬅነ ዎይነይ፥ ኡይꬅነ ዎይነ ጋደይ ኩምዳ ቢታ፤ ሻማሆ ዛይተይነ ኤስ ኩምዳ ቢታ። ህንተ ታዉ ኪተትኮ፥ ደኦን ዳና፤ ሀይቀከታ። ህዝቅያስ፥ ‘ጎዳይ ኑና አሻና’ ያግድ ህንተና ጭመይሳ ስኦፕተ። 33 ሀራ ካዎተꬃታ ፆሳታፐ ባ ቢታ አሶረ ካዋ ኩሸፐ አሽዳ ፆሲ ደኢ? 34 ሀማታ ፆሳትነ አርፋዳ ፆሳት አዉን ደኦና? ሳፋርዋይማ፥ ሄናነ እዋ ፆሳት አዉን ደኦና? ኤንቲ ሳማረ ታ ኩሸፐ ከስ ኤክዶና? 35 ሀ ቢታታ ፆሳታ ኡባ ግዶን፥ ባ ቢታ ታ ኩሸፐ አይ ፆሲ አሽዳሽን፥ ጎዳይ የሩሳላመ ታ ኩሸፐ አሻኔ?” ያግስ።

36 ካዎይ ካሰ፥ “ኤንታዉ አይኮካ ዛሮፕተ” ያግድ ኦድዳ ግሾ፥ አሳይ እስ ቃላካ ዛሮና ስእ ግዶሶና። 37 ካልቀ ናአይ ካዎ ጋꬎ አዋተꬃን አይስያ ኤልያቄም፥ ዋና ፃፈይ ሳምናስነ ታርከ ፃፈይ አሳፋ ናአይ ዮኣስ ባንታ ማኡዋ ዳክድ፥ ህዝቅያሳኮ ብድ፥ አሶረታ ቶራ ሞጮናይ ግዳባ ኡባ እያዉ ኦድዶሶና።

19

ህዝቅያስ እሳያሳ ዞረ ኦይችስ

(እሳ 37:1-7)

1 ካዎይ ህዝቅያስ ሄሳ ስእዳ ዎደ፥ ባ ማኡዋ ዳክድ፥ ካዮ ማኦ ማእድ፥ ፆሳ ኬꬅ ገልስ። 2 ካዎ ጋꬎ አዋተꬃን አይስያ ኤልያቄም፥ ዋና ፃፈይ ሳምናስነ ጭማ ካህነት ካዮ ማኦ ማእድ፥ አሞፀ ናኣ ናብያ እሳያሳኮ ባና መላ ኪትስ። 3 ኤንቲ እሳያሳኮ ብድ፥ “ህዝቅያስ ሀይሳዳ ያጌስ፤ ‘ሀች ጋላሳይ መቶ ጋላስ፥ ሴራ ጋላስነ ዬላ ጋላስ። ሄስካ ናእ የለታናዉ ዎደይ ጋክን፥ ባናካዳ የላናዉ ዎልቅ ꬋይዳ ማጫሳ መላ። 4 ደኦ ፆሳ ጫያና መላ፥ እያ ጎዳይ፥ አሶረ ካዎይ፥ ኪትዳ ቶራ ሞጮና ቃላ ኡባ፥ ጎዳይ ነ ፆሳይ ስኦና አገና። ቃስ ጎዳይ፥ ነ ፆሳይ ሄ ስእዳ ቃላ ጋሶን እያ ሴሮና አገና። ሄሳ ግሾ፥ ኑ አሳ ግዶፈ ፓላህድ አትዳይሳታስ ዎሳ’ ” ያግዶሶና።

5 ካዋ ህዝቅያሳ አይለት እሳያሳኮ ብዳ ዎደ፥ 6 እሳያስ ኤንታ ሀይሳዳ ያግስ፤ “ህንተ ጎዳስ ሀይሳዳ ያግድ ኦድተ፤ ‘አሶረ ካዋ አይለት ታና ጫይሽን፥ ኔኒ ስእዳ ጫሻ ቃላስ ያዮፋ። 7 ሄኮ፥ ታኒ እያ ግዶ እስ አያና የዳና፤ እ ሄ ዎርያ ስእድ ባ ቢታ ስማና። እ ባ ቢታ ብድ፥ ያን ማሻን ሀይቃናዳ ኦꬃና’ ” ያግስ።

8 አሶረ ካዎይ ላክሶ ካታማፐ ደንድድ ብዳይሳ አሶረታ ቶራ ሞጮናይ ስእድ፥ ጉየ ስሚድ ካዎይ ልብና ካታማን ኦለተይሳ ደምስ።

9 ካዎይ ሳናክሬም፥ “ሄኮ፥ ቶጰ ካዎይ ትርሃቅ ነና ኦላናዉ ይስ” ግያ ዎርያ ስእድ፥ ህዝቅያሳስ ሀይሳዳ ያግድ ኪትስ። 10 “ይሁዳ ካዋዉ ህዝቅያሳ፥ ኔኒ አማነትያ ፆሳይ፥ ‘የሩሳላመይ አሶረ ካዋ ኩሸን ገለና’ ያግድ ጭሞፎ። 11 አሶረ ካዎት ቢታ ኡባ ꬋይስድ፥ ኦꬅዳባ ኔኒ ስአዳሳ። ያትን፥ ኔኒ አታና ዳኒ? 12 በን ታ ማይዛት ꬋይስዳ ቢታ ፆሳት፥ ሄሳትካ፥ ጎዛና፥ ካራነነ ራፌሳ ቢታ ፆሳትነ ታላሳራን ደእያ ኤደነ ፆሳት ሄ ቢታ ꬋዮፐ አሽዶና? 13 ሀማታ ካዎይ፥ አርፋዳ ካዎይ፥ ሳፋርዋይማ ካዎይ፥ ሄና ካዎይነ እዋ ካዎይ አዉን ደኦና?” ያግድ ኪትስ።

14 ህዝቅያስ ዳብዳብያ ኪተትዳ አሳፐ ኤክድ ናባብስ። ዳብዳብያ ፆሳ ኬꬅ ኤፍድ፥ ጎዳ ስንꬃን ምጭስ። 15 ያትድ፥ ጎዳ ሀይሳዳ ያግድ ዎስስ፤ “አቤት ጎዳዉ፥ ክሩበታፐ ግዶን ኡትያ እስራኤለ ፆሳዉ፥ ሳኣ ካዎተꬃታ ኡባ ቦላ ነ ፃላል ፆሰ፤ ሳሉዋነ ሳኣ ኔኒ መꬋዳሳ።* 16 አቤት ጎዳዉ፥ ነ ሀይꬃ ሃ ዛራዳ ስአ። አቤት ጎዳዉ፥ ነ አይፍያ ዶያዳ ፄላ። ነና፥ ደኦ ፆሳ ጫያናዉ ሳናክሬም የድዳ ቃላ ስአ። 17 አቤት ጎዳዉ፥ አሶረ ቢታ ካዎት ካዎተꬃታነ ኤንታ ቢታ ꬋይሰይስ ቱማ። 18 ኤንታ ፆሳታ ታማን ፁግድ ꬋይስዶሶና፤ ኤንታ ፆሳት ካሰካ አሳ ኩሸይ ማስድ ከስዳ ምꬅነ ሹቹ ግድያ ግሾ፥ ቱማ ፆሳታ ግዶኮና፤ ሄሳ ግሾ፥ ኤንቲ ኤንታ ꬋይስዶሶና። 19 አቤት ጎዳዉ፥ ነ ፃላል ፆሰ ግደይሳ ሳኣ ካዎተꬃት ኡባይ ኤራና መላ፥ ሀእ ዛራዳ፥ ጎዳዉ፥ ኑ ፆሳዉ፥ ኔኒ ኑና እያ ኩሸፐ አሻ” ያግድ ዎስስ።

እሳያስ ካዋስ የድዳ ኪታ

(እሳ 37:21-38)

20 ሄሳፈ ጉየ፥ አሞፀ ናአይ እሳያስ ህዝቅያሳኮ ሀይሳዳ ያግድ ኪትስ፤ “ጎዳይ እስራኤለ ፆሳይ ሀይሳዳ ያጌስ። ኔኒ አሶረ ካዋ ሳናክሬማ ጋሶን ታና ዎስዳ ዎሳ ስአስ።”

21 ጎዳይ ሳናክሬማባ ሀይሳዳ ያጌስ።

“ፅዮነ ጌላእያ ነና ካꬋዉሱ፤

ነና ቦራዉሱ፤

የሩሳላመ ማጫ ናእያ

ባ ሁጵያ ቃꬅዳ ነና ቀልቅሳዉሱ።

22 ኔኒ ጫይዳይነ

ቶችዳይ ኦኔ?

ኔኒ ነ ቃላ ኦደ ቦላ ꬎቁ ኦꬃዲ?

ኦቶሮን ꬎቁ ጋዳ ኦና ፄላዲ?

ሄሳ ኔኒ ኦꬅዳይ ታ ቦላ፥

እስራኤለ ጌሻ ቦላ ግደነ!

23 ኔኒ ኪትዳ አሳ ባጋራ ጎዳ ጫያዳሳ።

ቃስ ሀይሳዳ ያጋዳሳ፤

ታኒ ታዉ ደእያ ዳሮ ፓራ ጋረታን

ꬎቃ ደረታ ሁጰ፥

ልባኖሰ ዙማ ሁጵያ ከያስ።

ከያዳ ኡባፈ አዱቅያ ዝጋታነ

ኡባፈ ሎእያ ፂዳታ ቃንፃስ።

ታኒ እያዉ ዉርሰꬃ ጋፃነ

ስክዳ ዎራ ጋካስ።

24 ታኒ አላጋ ቢታታን ሃꬃ ኦላ

ቦካዳ፥ ሃꬃ ያፐ ኡያስ።

ግብፀ ቢታን ጎግያ ሃ ኡባ

ታኒ ታ ቶሁዋን የꬋዳ መልሳስ” ያጋዳሳ።

25 “ዳሮ ዎደፐ ካሰ ኔኒ

ግምበትዳ ካታማታ ላላዳ፥

ላለꬃ ዶረ ከሳና መላ፥

ታኒ ቆፋ ቃችዳይሳ ኔኒ ስአብኪ?

ታኒ ሀእ ፖልያ ሀልቾታ

በን ሀልቻ ዎꬃስ።

26 ሄሳ ግሾ፥ ኤንታ አሳስ ዎልቅ እፅን፥

ኤንቲ ካዉይዶሶናነ ዬላትዶሶና።

ኤንቲ ጋደ ማታ መላ፤

ጎሻን ሞክዳ ጫርሻ መላ።

ኤንቲ ኬꬃ ሁጰን ዶልያ ሻራፋ መላ

ካፆና ደእሽን፥

ሌገይ ምዳ ካꬃዳ ሀንዶሶና።

27 ሽን ኔኒ ኡትያ በሳ፥

ከይያነ ገልያ በሳ፥

ታ ቦላ ኔኒ ሸነትዳ ሸንያ ታኒ ኤራይስ።

28 ኔኒ ታ ቦላ ይሎትዳ ግሾነ

ነ ኦቶሩዋካ ታኒ ስእዳ ግሾ፥

ታኒ ነ ሲꬍያን ዳፎ አꬃና፤

ነ ዶናን ብፃላ ባርሳና።

ያታዳ ነ ይዳ ኦግያራ

ታኒ ነና ጉየ ዛራና” ያግስ።

29 እሳያስ ካዋ ህዝቅያሳኮ ሀይሳዳ ያግስ፤ “ሀይስ ፖለታናይሳስ ማላታይ ሀይሳ፤ ሀ ላይꬅ ህንተ አሰቦ ካፅዳ ካꬅ ማና፤ ላይꬅ ቃስ ሀ ላይꬅ ካፅዳ አሰቦ ማና። ሽን ካልያ ላይꬅ ህንተ፥ ህንተዉ ዘርተነ ጫክተ፤ ዎይነ ቶክተነ እያ ሚተ። 30 ይሁዳ አሳፐ አትዳይሳት ፃጶ የድድ፥ አይፈ አይፍያ ምꬃ መላ ግዳና። 31 አትዳይሳት የሩሳላመፐ ከያና፥ ፓላህዳይሳት ፅዮነፐ ያና። ኡባፈ ዎልቃማ ጎዳ ምሻይ ሄሳ ኦꬃና።

32 “ሄሳ ግሾ፥ አሶረ ካዉዋባ ጎዳይ ሀይሳዳ ያጌስ፤ ‘አሶረ ካዎይ ሀ ካታማ ገለና፤ ዎይኮ ሀይሳን ባ ዶንገ ዱከና። እ ባ ጎንዳልያ ኦይክድ፥ ሀ ካታማ ስን አና፤ ዎይኮ ካታማ ዩሹዋ ቢታ ዶረን ተቀተና። 33 አሶረ ካዎይ ባ ይዳ ኦግያራ ጉየ ስማና፤ እ ሀ ካታማ ገለና። ታኒ ጎዳይ ሀይሳ ኦዳስ።’ 34 ታኒ ታ ቦንቹዋ ግሾነ ታ አይልያ ዳዊታ ግሾ፥ ሀ ካታማ ተቃዳ አሻና” ያግስ።

35 ሄ ቃማ ጎዳ ኪታንቾይ ከይድ፥ አሶረ አሳይ ዱንካንዳ በሳን እስ ፄታነ ሆስፑን ታማነ እቻሹ ሙኩሉ አደታ ዎꬍስ። ያትን አሳይ ዎንታ ደንድድ በእያ ዎደ፥ ሄኮ፥ አህ ሄራን ኩምስ። 36 አሶረ ካዎይ ሳናክሬም ደንድድ፥ ጉየ ስም ብድ፥ ናናወ ካታማን ኡትስ። 37 እስ ጋላስ ሳናክሬም ባ ፆሳ ናሳራካ ኤቃ ኬꬃን ጎይንሽን፥ እያ ናይት አድራመለክነ ሳርሳር ማሻን እያ ዎꬍድ፥ አራራተ ቢታ ባቃትዶሶና። እያ ናአይ አስራዶን እያ በሳን ካዎትስ።

20

ካዋ ህዝቅያሳ ፓፁዋ

(2 ታር 32:24-26፤ እሳ 38:1-8፥ 21-22)

1 ሄ ዎደ ካዎይ ህዝቅያስ ሀርግድ፥ ሀይቃናዉ ማትስ። አሞፀ ናአይ ናበይ እሳያስ እያኮ ብድ፥ “ጎዳይ፥ ‘ኔኒ ነ ሀርግያፈ ፓፃካ፤ ነ ሀይቃና፤ ሄሳ ግሾ፥ ነ ኬꬃ ጊግሳ’ ” ያግስ።

2 ህዝቅያስ ጎዳኮ ስሚድ፥ ፆሳ ዎስስ። 3 “አቤት ጎዳዉ፥ ታኒ ነ ስንꬃን ቱማተꬃን፥ ኩመꬃ ዎዛናን ሄመትዳይሳነ ነና ኡፋይስያባ ኦꬅዳይሳ ኔኒ ቆፓና መላ ታኒ ነና ዎሳይስ” ያግድ፥ ዳሮ ጫመትድ፥ ዬክድ ዎስስ።

4 እሳያስ ካዋ ስንꬃፈ ከይድ፥ ካዎ ጋꬎ ዳባባ ካንꬅድ ቦና ደእሽን፥ ጎዳ ቃላይ ሀይሳዳ ያግሸ እያኮ ይስ። 5 “ጉየ ስማዳ ባዳ ታ አሳ ካለꬅያ ህዝቅያሳስ ሀይሳዳ ያጋዳ ኦዳ። ጎዳይ፥ ነ ማይዛ ዳዊታ ፆሳይ ሀይሳዳ ያጌስ፤ ‘ታኒ ነ ዎሳ ስአስ፤ ነ አፉꬃ በአስ። ሄኮ፥ ታኒ ነና ፓꬃና፤ ሄꬑ ጋላሳፐ ጉየ፥ ኔኒ ፆሳ ኬꬅ ባና። 6 ነ ላይꬃ ቦላ ታኒ ነዉ ታማነ እቻሹ ላይꬅ ጉጃና። ታኒ ነናነ ሀ ካታማ አሶረ ካዋ ኩሸፐ አሻና። ታኒ ታ ቦንቹዋ ግሾነ ታ አይልያ ዳዊታ ግሾ፥ ሀ ካታማስ ኦለታዳ አሻና’ ያጌስ” ያግስ። 7 እሳያስ፥ “ባላሰ ቴራ ዳፅድ፥ እያ ክፃ ቦላ ዎꬅተ፤ እ ፓፃና” ያግስ።

8 ህዝቅያስ እሳያሳ፥ “ጎዳይ ታና ፓꬃናይሳነ ታኒ ሄꬓንꬆ ጋላስ ፆሳ ኬꬃ ባናይሳስ ማላታይ አይቤ?” ያግድ ኦይችስ።

9 እሳያስ፥ “ጎዳይ ባ ግዳ ቃላ ፖላናዉ ነዉ ማላታ እማና። ህዛ ኔኒ ሀይሳታፐ አዉሳ ዶራይ? ኩያይ ታሙ ደꬃ ስንꬃ ባና መላ ኮያዬ? ታሙ ደꬃታ ጉየ ባና መላ ኮያይ?” ያግድ ኦይችስ።

10 ህዝቅያስ፥ “ኩያይ ስን ባናይስ መተና፤ ኩያይ ጉየ ስማናዳ ኦꬃ” ያግስ። 11 ናበይ እሳያስ ጎዳ ዎስን፥ ጎዳይ ካዎይ አካዝ ግምብስዳ ደꬃ ቦላ ሸምፕዳ ኩያይ ታሙ ደꬃ ጉየ ዛርስ።

ባብሎነፐ ኪተትዳ አሳታ

(እሳ 39:1-8)

12 ሄ ዎደ ባልዳና ናአይ፥ ባብሎነ ካዎይ፥ ማሮዳክ ባልዳን ህዝቅያስ ሀርግዳይሳ ስእዳ ግሾ፥ ዳብዳበነ እሞታ ህዝቅያሳስ የድስ። 13 ህዝቅያስ ኪተትድ ይዳ አሳታ ሞክስ። ባ ሻሎ ምንጅያ ኬꬃን ደእያ ብራ፥ ዎርቃ፥ ሳዉዋ፥ አልኦ ዛይትያ፥ ባ ኦላ ሚሽያነ ባ ሻሎ ምንጅያ ኬꬃን ደእያባ ኡባ ኤንታ በስስ። ባ ሶን ዎይኮ ባ ጋꬎን ደእያባ ኡባፈ ህዝቅያስ ኤንታ በሶና አግዳባይ አይብካ ባዋ።

14 ናበይ እሳያስ ካዋ ህዝቅያሳኮ ብድ፥ “ሀ አሳት ዎይግዶና? ኤንቲ አዉፐ ይዶና?” ያግድ ኦይችስ።

ህዝቅያስ፥ “ኤንቲ ታኮ ሃሆ ቢታፈ፥ ባብሎነፐ ይዶሶና” ያግስ።

15 እሳያስ፥ “ኤንቲ ነ ሶን አይ አይ በእዶና?” ያግስ።

ህዝቅያስ፥ “ኤንቲ ታ ጋꬎን ደእያ ኡባ በእዶሶና፤ ታ ሻሎ ምንጅያ ኬꬃን ደእያባፐ ታኒ ኤንታ በሳቦናባይ ባዋ” ያግስ።

16 እሳያስ ህዝቅያሳኮ፥ “ጎዳይ ግያባ ስአ። 17 ‘ሄኮ፥ ነ ጋꬎን ደእያባ ኡባይነ ነ ማይዛት ሀች ጋካናዉ ሺሽዳባ ኡባይ ድኤትድ፥ ባብሎነ ቢታ ባና ጋላስ ያና፤ እያፐ አይብካ አተና። 18 ቃስ ነዉ የለታና፥ ነ አሾነ ነ ሱꬁ ግድዳ ነ አደ ናይት ድኤትድ ብድ፥ ባብሎነ ካዎ ጋꬎን ሹፋ ግድድ ኦꬃና’ ” ያግስ።

19 ህዝቅያስ ዛሪድ፥ “ኔኒ ኦድዳ ጎዳ ቃላይ ሎኦ” ያግስ። ህዝቅያስ፥ “ታኒ ደእዳ ላይꬃን ሳሮይነ ዎፓተꬅ ዳና ግደነ” ያግድ ቆፕስ።

ህዝቅያሳ ሀይቁዋ

(2 ታር 32:32-33)

20 ህዝቅያስ ሀንዳ ሀራባይ፥ እያ ምኖተꬃይነ ሃꬃ ዜርድ፥ ቢታ ግዶራ ሃ ካታማ ገልስዳባይ ይሁዳ ካዎታ ታርከ ማፃፋን ፃፈትስ። 21 ህዝቅያስ ሀይቅድ፥ ባ ማይዛታን ጋሄትስ፤ እያ በሳን እያ ናአይ ምናሰይ ካዎትስ።

21

ይሁዳ ካዋ ምናሰ

(2 ታር 33:1-20)

1 ምናሰይ ካዎትያ ዎደ እያዉ ላይꬅ ታማነ ናምአ፤ እ የሩሳላመን እሻታማነ እቻሹ ላይꬅ ካዎትስ፤ እያ አየ ሱንꬃይ ሄፍሴቦ።

2 ጎዳይ እስራኤለ አሳ ስንꬃፈ ጎድድ ከስዳ አሳታ ደኡዋ ዎጋ ካልድ፥ ምናሰይ ጎዳ ስንꬃን ኢታባ ኦꬅስ። 3 እያ አዋይ ህዝቅያስ ላልዳ፥ ꬎቃ ጎይኖ በሳታ እ ዛረድ ኬፅስ፤ እስራኤለ ካዎይ አካብ ኦꬅዳይሳዳ፥ ባኣለ ፆሳስ ያርሾ በሳታነ አሼራ ፆሰ ምስለታ መꬍስ። ቃስ ሳሎ ፆልንቶታ ኡባ ጎይንስ፤ ኤንታና ሀጋዝስ። 4 ጎዳይ፥ “ታኒ ታ ሱንꬃ የሩሳላመን ፄግሳና” ያግድ ኦድዳ ፆሳ ኬꬃን ሀራ ፆሳታስ ያርሾ በሳታ ጊግስስ። 5 ፆሳ ኬꬃን ደእያ ናምኡ ዳባባታን ሳሎ ፆልንቶታ ኡባስ ያርሾ በሳታ ጊግስስ። 6 ባ ናኣ ታማ ግዶራ አꬅስ። እ ባ ሁጰን ብታንቾነ ሙሩንያ አስ ግድድ፥ ማሮታነ ሞይትለታ ዞረ ኦይችስ። ጎዳ ስንꬃን ዳሮ ኢታባ ኦꬅድ፥ እያ ሀንቀꬅስ።

7 ማሰትድ ከይዳ አሼራ ፆሰ ምስልያ ኤህድ፥ ፆሳ ኬꬃ ግዶን ኤስስ። ሄ ፆሳ ኬꬃይ፥ ጎዳይ ዳዊታነ እያ ናኣ ሶሎሞነ፥ “እስራኤለ ዛረ ኡባ ግዶፈ ታኒ ዶርዳ ሀ ፆሳ ኬꬃን የሩሳላመን ታኒ ታ ሱንꬃ መርናዉ ፄግሳና። 8 እስራኤለ አሳ ታኒ ኪትዳ ኪታ ኡባነ ታ አይለይ ሙሰይ ኤንታዉ እምዳ ህግያ ኡባ ናግድ ኦꬅኮ፥ ታኒ ኤንታ ማይዛታስ እምዳ ቢታፈ ኤንታ ደንꬃዳ ꬋይስከ” ያግዳ ፆሳ ኬꬃ። 9 ሽን አሳይ ስኦናን እፅስ፤ ጎዳይ እስራኤለ አሳ ስንꬃፈ ꬋይስዳ ሀራ ካዎተꬃታፐ አꬍድ ኢታ ኦꬃና መላ ምናሰይ ኤንታ ባለꬅስ።

10 ጎዳይ ባ አይለ ግድዳ ናበታ ባጋራ ሀይሳዳ ያግስ፤ 11 “ይሁዳ ካዎይ ምናሰይ ሀ ቱና ኦሱዋ ኦꬅስ፤ ባፐ ካሰ ደእዳ አሞረ አሳ ኡባ ናጋራፐ አꬍያ ኢታ ናጋራ ኦꬅስ። ይሁዳ አሳ ባ መꬍዳ ኤቃ ምስልያ ጎይንስድ፥ ናጋራ ኦስስስ። 12 ጎዳይ፥ እስራኤለ ፆሳይ ሀይሳዳ ያጌስ፤ ‘ሄኮ፥ ስእያ አሳ ኡባ ሀይꬃስ ኢትያ ꬋዮ የሩሳላመ ቦላነ ይሁዳ ቦላ ኤሀና ሀናይስ። 13 ሳማረ ቦላ የግዳ ዋꬋ ዎዶሩዋ፥ የሩሳላመ ቦላ የጋና፤ አካባ ሶ አሳ ቦላ የድዳ ቱምብያ፥ የሩሳላመ ቦላ የዳና። እስ አስ ከረ ሜጭድ ጉፋንꬅድ መልሰይሳዳ፥ ታኒ የሩሳላመ ቁቻዳ ጉፋንꬃና። 14 ታ አሳፐ አትዳይሳታ ታኒ የጋ አጋና፤ ታኒ ኤንታ ኤንታ ሞርከታ ኩሸን አꬃዳ እማና። ኤንታ ሞርከት ኡባይ ኤንታ ኦይካናነ ቦንቃና። 15 ኤንታ ማይዛት ግብፀፈ ከዮሶፐ ሀች ጋካናዉ፥ ኤንቲ ታ ስንꬃን ኢታባ ኦꬅዳ ግሾነ ታና ሀንቀꬅዳ ግሾ፥ ታኒ ሀይሳ ኦꬃና’ ” ያግስ።

16 ምናሰይ ይሁዳ አሳ፥ ጎዳ ስንꬃን ናጋራ ኦስስዳይሳ ቦላ ጉጅድ፥ ፅሎ አሳ ዎꬍስ፤ የሩሳላመ ጋፃፐ ጋፃ ጋካናዉ፥ ሱꬃን ኩንꬅስ።

17 ምናሰይ ሀንዳ ሀራባይ፥ እ ኦꬅዳባይ፥ እ ኦꬅዳ ናጋራይ ይሁዳ ካዎታ ታርከ ማፃፋን ፃፈትስ። 18 ምናሰይ ሀይቅድ፥ ባ ማይዛታን ጋሄትስ፤ ባ ጋꬉዋ ማታን ደእያ ኦዛ ጋደን ሞገትስ፤ እያ በሳን እያ ናአይ አሞን ካዎትስ።

ይሁዳ ካዋ አሞነ

(2 ታር 33:21-25)

19 አሞን ካዎትያ ዎደ፥ እያዉ ላይꬅ ላታማነ ናምአ፤ እ የሩሳላመን ናምኡ ላይꬅ ካዎትስ። እያ አየ ሱንꬃይ ማሱላሞ፤ እያ ዮፅባ አድያ ሀሩሰ ናአ። 20 እያ አዋይ፥ ምናሰይ ኦꬅዳይሳዳ፥ አሞነይካ ጎዳ ስንꬃን ኢታባ ኦꬅስ። 21 እ ባ አዋይ ሄመትዳ ኦግያን ሄመትስ፤ ባ አዋይ ኦꬅዳ ኤቃታስ እካ ኦꬅስ፤ ኤንታ ጎይንስ። 22 ጎዳ፥ ባ ማይዛታ ፆሳ አግስ፤ ጎዳ ኦግያን እ ሄመትቤና።

23 አሞነ ሹማት እያ ቦላ ማቀትድ፥ ካዎ ጋꬎን እያ ዎꬍዶሶና። 24 ሄሳፈ ጉየ፥ ይሁዳ አሳይ ካዋ አሞነ ቦላ ማቀትዳ ኡባታ ዎꬍዶሶና። አሞነ በሳን እያ ናኣ እዮስያሳ ካዎꬅዶሶና።

25 አሞን ሀንዳ ሀራባይነ እ ኦꬅዳባ ኡባይ ይሁዳ ካዎታ ታርከ ማፃፋን ፃፈትስ። 26 አሞን ኦዛ ጋደን ባ ዱፉዋን ሞገትስ፤ እያ በሳን እያ ናአይ እዮስያስ ካዎትስ።

22

ይሁዳ ካዋ እዮስያሳ

(2 ታር 34:1-2)

1 እዮስያስ ካዎትያ ዎደ፥ እያዉ ላይꬅ ሆስፑና፤ እ የሩሳላመን ሀስታማነ እስ ላይꬅ ካዎትስ። እያ አየ ሱንꬃይ ይድዳ፤ እያ ባፁሮታ አድያ አዳያ ናአ። * 2 እዮስያስ ጎዳ ስንꬃን ሱረባ ኦꬅስ፤ ኡሻች ሀድርስ ጎና ባ ማይዛ ዳዊታ ኦግያን ሄመትስ።

ህገ ማፃፋይ በንትስ

(2 ታር 34:8-28)

3 ካዎይ እዮስያስ ባ ካዎትዳ ታማነ ሆስፑንꬆ ላይꬃን፥ ማሱላማ ናኣ ናኣ፥ ኤዛላሳ ናኣ፥ ዋና ፃፍያ ሳፋና፥ ፆሳ ኬꬃን ሀይሳዳ ያግድ ኪትስ። 4 “አሳይ ፆሳ ኬꬅ ኤህን፥ ፆሳ ኬꬃ ፐንግያ ናገይሳት አሳፐ ሺሽዳ ሚሽያ ታይባናዳ፥ ካህነ ሀላቃ ካልቀኮ ባ። 5 ካህነ ሀላቃይ ሚሽያ ፆሳ ኬꬃ ኦራꬃናዉ ሀላቃታስ እማና መላ ኦዳ። ኤንትካ ፆሳ ኬꬃ ኦራꬅያ ኦሳንቾታስ፥ 6 አናፀታስ፥ ግምበይሳትስነ ሹቹ ማሰይሳታስ ቃንፆ። ቃስ ፆሳ ኬꬃ ኦራꬃናዉ፥ ምꬅነ ቆኤትዳ ሹቹ ሻመይሳታስ ቃንፆ። 7 ኦሱዋ አዋተꬃን ፄለይሳት አማንꬅያ አስ ግድያ ግሾ፥ ኤንታ ኩሸን ገልዳ ሚሽያን አይ አይ ኦꬅዳኮ፥ ኤንታ ኦይቻናዉ ኮሸና”* ያግስ።

8 ሄሳፈ ጉየ፥ ካህነ ሀላቃይ ካልቀይ ዋና ፃፍያ ሳፋናኮ፥ “ህገ ማፃፋ ፆሳ ኬꬃን ደማስ” ያግስ። ማፃፋ ሳፋናስ እምን ሳፋን ኤክድ ናባብስ።

9 ዋና ፃፈይ ሳፋን ካዋኮ ብድ፥ “ፆሳ ኬꬃን ደእያ ሚሽያ ነ ሹማት ኤክድ፥ ፆሳ ኬꬃ ኦራꬃናዉ ሀላቃታስ እምዶሶና” ያግስ። 10 ካልድ፥ ዋና ፃፈይ ሳፋን፥ “ካህነይ ካልቀይ ታዉ እምዳ ማፃፋ ሀይሳ በአ” ያግድ ካዋ ስንꬃን ማፃፋ ናባብስ።

11 ናባብን ካዎይ ህገ ማፃፋን ደእያ ቃላ ስእዳ ዎደ፥ አዛንድ ባ ማኡዋ ዳክስ። 12 ካዎይ፥ ካህንያ ካልቀ፥ ሳፋና ናኣ አክቃማ፥ ምክያሳ ናኣ አክቦራ፥ ዋና ፃፍያ ሳፋናነ ካዋ ኦሳንቹዋ አሳያ ሀይሳዳ ያግድ ኪትስ። 13 “ብድ፥ ታ ግሾ፥ ሀ አሳ ግሾነ ይሁዳ ኡባ ግሾ፥ ሀ በንትዳ ማፃፋ ቃላባ አነ ጎዳ ኦይችተ። ኑኒ ፃፈትዳ ኡባባ ኦꬃናዉ፥ ኑ ማይዛት ሀ ማፃፋ ቃላስ ኪተትቦና ግሾ፥ ኑ ቦላ ሱልዳ ጎዳ ሀንቆይ ዳሮ” ያግስ።

14 ያግን ካህነይ ካልቅያስ፥ አክቃም፥ አክቦር፥ ሳፋንነ አሳይ ማጫ ናብዉ ህልዳና ኦይቻናዉ ብዶሶና። ህልዳና ሀርሃሳ ናኣ ትቅዋ ናአ፥ ፆሳ ኬꬃ ማኡዋ ናግያ ሳሌማ ማቾ። እያ የሩሳላመን ናምአንꬆ ጉታን ደአውሱ። ሄ ብዳ አሳት ኢራ ኦደትዶሶና።

15 ህልዳና፥ “ጎዳይ እስራኤለ ፆሳይ ሀይሳዳ ያጌስ፤ ህንተና ታኮ ኪትዳ አድያስ ኦድተ። 16 ጎዳይ ሀይሳዳ ያጌስ፤ ‘ይሁዳ ካዎይ ናባብዳ ማፃፋን ፃፈትዳ ኢታ ቃላ ኡባ ታኒ ሀ በሳኒኔ ኢያን ደእያ አሳ ቦላ ኤሀና ሀናይስ። 17 ኤንቲ ታና አግድ፥ ሀራ ፆሳታስ እፃነ ጩይስዶሶና፤ ኤንቲ ባንታ ኩሸን ኦꬅዳባ ኡባን ታና ሀንቀꬅዶሶና። ሄሳ ግሾ፥ ታ ሀንቆይ ሀ በሳ ቦላ ኤፅስ፤ ቶአናዉ ዳንዳኤና’ ያጌስ። 18 ጎዳ ኦይቻናዉ ህንተና ኪትዳ ካዋኮ ሀይሳዳ ያግተ፤ ‘ጎዳይ እስራኤለ ፆሳይ ኔኒ ስእዳ ቃላባ ሀይሳዳ ያጌስ። 19 ታኒ ሀ በሳኒኔ ኢያን ደእያ አሳ ባደꬃስነ ꬋዮስ አꬃዳ እማና ግዳ ቃላ ስእዳ ዎደ፥ ነ ዎዛናይ ሹግን፥ ታ ስንꬃን ነና ካዉሽዳ ግሾነ ነ ማኡዋ ዳካዳ፥ ታ ስንꬃን ዬክዳ ግሾ፥ ታኒ ነ ዎሳ ስአስ። 20 ሄሳ ግሾ፥ ታኒ ነና ሳሮን ነ ማይዛታን ጋꬃና፤ ኔኒ ሳሮ ሞገታና። ታኒ ሀ በሳኒኔ ኢያን ደእያ አሳ ቦላ ኤሀና ኢታባ ነ አይፈይ በኤና’ ያጌስ” ያጋሱ። ኤንቲ ብድ፥ ሀ ኦደትዳባ ካዋስ ኦድዶሶና።

23

እዮስያስ ኤቃ ጎይኖ ꬋይስስ

(2 ታር 34:3-7፥ 29-33)

1 ካዎይ እዮስያስ ይሁዳ ጭማታነ የሩሳላመ ጭማታ ኡባ ሺሽስ። 2 ካዎይ ፑደ ፆሳ ኬꬅ ከይስ፤ ይሁዳ አሳይ፥ የሩሳላመን ደእያ አሳይ፥ ካህነትነ ናበት፥ ጉꬃፈ ግታ ጋካናዉ ኡባይ እያራ እስፈ ፑደ ፆሳ ኬꬅ ከይዶሶና። ፆሳ ኬꬃፈ በንትዳ ጫቆ ቃላ ማፃፋ ኡባ ካዎይ ኤንታዉ ናባብስ። 3 ካዎይ ቱሳ ማታን ኤቅድ፥ ኤንቲ ጎዳ ኦግያን ሄመታናነ፥ እያ ህግያ፥ እያ ዎጋነ እያ ኪታ ኩመꬃ ዎዛናንነ ኩመꬃ ቆፋን ናጋናዉ፥ ቃስ ሀ ማፃፋን ፃፈትዳ ጫቁዋ ኦꬃናዉ ጎዳ ስንꬃን ጫቅስ። አሳ ኡባይካ እያራ ጫቅዶሶና።

4 ካዎይ ካህነ ሀላቃ ካልቀ፥ እያፐ ጋርሳራ ደእያ ካህነታነ ፐንገ ናገይሳታ ባኣለ፥ አሼራነ ሳሎ ፆልንቶታ ጎይናናዉ ጊግስዳ ሚሸታ ኡባ ፆሳ ኬꬃፈ ከሳናዳ ኪትስ። ካዎይ ሄሳታ የሩሳላመፐ ጋፃ ከስድ፥ ቀድሮና ዛንጋራን ፁግድ፥ ብዱዋ ቤተለ ኤፍስ።

5 ይሁዳ ካታማታንነ የሩሳላመ ዩሹዋን ደእያ ꬎቃ ጎይኖ በሳ ኡባን እፃነ ጩይሳናዉ ይሁዳ ካዎት ሱንꬅዳ ኤቃታ ካህነታ ኡባ ኦሶፐ ከስስ። ባኣለስ፥ አዋስ፥ አጌናስ፥ ፆልንቶታስነ ሳሎን ደእያ ሀራ መተꬃታስ እፃነ ጩይሰይሳታ ኡባ ድግስ።

6 አሼራ ፆሰ ምስልያ ፆሳ ኬꬃፈ ከስድ፥ የሩሳላመ ካታማፐ ጋፃ ኤፍድ፥ ቀድሮና ዛንጋራ ኤፍድ፥ ያን ፁግስ። ፁገትዳይስ ጋጭድ፥ ꬊለ ከስስ፤ ባና ደርያ ዱፎ ቦላ ላልስ።

7 ፆሳ ኬꬃ ግዶን ጎይኖ ዎጋ ኦꬅድ፥ አደይ አደራ ላይማትያ ኬꬃታ ላልስ፤ ሄ ኬꬃታን ማጫሳት አሼራ ኤቄስ ገሸ ሱቆሶና።

8 እዮስያስ ካህነታ ኡባ ይሁዳ ካታማታፐ ኤህድ፥ ካሰ ካህነት እፃነ ጩይስያ ꬎቃ ጎይኖ በሳታ፥ ግብአፐ ብድ በርሳበ ጋካናዉ ደኤይሳታ ቱንስስ። ካታማ ሃርያ እያሱ ፐንግያፈ ሀድርሳ ባጋራ ደእያ ꬎቃ ጎይኖ በሳካ ላልስ። 9 ꬎቃ ጎይኖ በሳ ካህነት የሩሳላመን ጎዳ ያርሾ በሳ ፑደ ዮኮና፤ ሽን ኤንቲ ሀራ ካህነታራ እስፈ እርሾይ ገልቦና ዳቦ ሞሶና።

10 ካዎይ እዮስያስ ሄኖማ ዛንጋራን ደእያ ቶፈታ ያርሾ በሳ ቱንስስ። ሞሎካ ፆሳስ እስ አስካ ባ አደ ናኣ ዎይካ ማጫ ናአ ታማ ግዶራ አꬆና መላ ድግስ። *

11 ይሁዳ ካዎት ፆሳ ኬꬃ ገልያ ፐንግያን አዋስ ዱማይድ ዎꬅዳ ፓራታ ድግስ። አዋ ፓራት ናታን-መለካ ሀላቃ ክፍልያ ማታን ደእያ ዳባባን ደኦሶና። ሄሳፈ ጉየ፥ አዋስ ዱማይድ ዎꬅዳ ፓራ ጋረታ እዮስያስ ታማን ፁግስ።

12 አካዛ ኬꬃ ፖቅያ ቦላ ይሁዳ ካዎት ጊግስዳ ያርሾ በሳታን ምናሰይ ፆሳ ኬꬃን ደእያ ናምኡ ዳባባታ ግዶን ጊግስዳ ያርሾ በሳታ ካዎይ እዮስያስ ላልስ። ኤንታ ሄ በሳፈ ድግድ ትንቸረꬅድ፥ ቀድሮና ዛንጋራን ሆልስ። *

13 ካዎይ የሩሳላመ ካታማፐ ዶሎሀ ባጋራ፥ ቱናተꬃ ዙማፐ ዱገሀ ባጋን ደእያ ꬎቃ ጎይኖ በሳታ ቱንስስ። ሄ ꬎቃ በሳት እስራኤለ ካዎይ ሶሎሞነይ፥ ቱና ፆሳታ፥ ስዶና ፆሰ አስታሮቶ፥ ሞአበ ፆሳ ካሞሻነ አሞነ ፆሳ ሞሎካ ጎይናናዉ ጊግስዳ ꬎቃ በሳታ። 14 ካዎይ እዮስያስ ጎይኖ ሹቻ ቱሳታካ መንረꬅድ፥ አሼራ ፆሰ ምስለታካ ቃንፀረꬅስ። ኤንቲ ኤቅዳ በሳን ሀይቅዳ አሳ መቀꬅ ኩንꬅስ።

15 እስራኤለ አሳ፥ ናጋራ ኦስስዳ ናባፃ ናአይ እዮርባም ቤተለን ꬎቃ በሳን ጊግስዳ ያርሾ በሳ ካዎይ እዮስያስ ላልስ። ላልድ ሄ ያርሾ በሳ ሹቻታካ መንረꬅድ፥ ꬊለ ከስስ፤ አሼር ምስልያካ ፁግስ። 16 ሄሳፈ ጉየ፥ እዮስያስ ዩሹዋ ፄልድ፥ ዙማ ላንቀን ደእያ ዱፎታ በእስ፤ መቀꬃታ ዱፎታፐ ከስድ፥ ያርሾ በሳ ቦላ ዎꬅድ፥ ታማን ፁግስ። ያትድ ያርሾ በሳ ቱንስስ። ሄስ ሀንዳይ ፆሳ አስ ካሰ አዋጅዳ ጎዳ ቃላ ማራና። 17 ሄሳፈ ጉየ ካዎይ፥ “ሀ በንተይስ ኦደ ዱፎ?” ያግድ ኦይችስ።

ቤተለ አሳይ፥ “ይሁዳፐ ይድ፥ ቤተለ ያርሾ በሳ ቦላ ሀእ ኔኒ ኦꬅዳባይ ፖለታናይሳ ካሰትድ ኦድዳ ናብያ ዱፎ” ያግዶሶና። *

18 ካዎይ፥ “ደኦ ጊተ፤ ኦንካ እያ መቀꬃ ሀይሳፈ ቃꬆፎ” ያግስ። ሄሳ ግሾ፥ ሳማረፐ ይዳ ናበት አድያ መቀꬃራ እስፈ እያ መቀꬃ ቦቾና አጋግዶሶና።

19 እስራኤለ ካዎት ሳማረ ካታማታን ኦስስድ፥ ጎዳ ሀንቀꬅዳ፥ ꬎቃ ጎይኖ በሳታ እዮስያስ ድግስ፤ ቤተለን ኦꬅዳይሳዳ፥ ኤንታ ቦላካ ኦꬅስ። 20 እ ጎይኖ ꬎቃ በሳን ኦꬅያ ካህነታ ኡባ ያርሾ በሳ ቦላ ዎꬍስ፤ ቃስ ሄ ያርሾ በሳ ቦላ አሳ መቀꬃ ፁግስ። ሄሳ ኡባ ኦꬅድ፥ የሩሳላመ ስምስ።

እዮስያስ ፓስካ ባኣለ ቦንችስ

(2 ታር 35:1-19)

21 ካዎይ አሳ ኡባ፥ “ሀ ጫቆ ማፃፋን ፃፈትዳይሳዳ ጎዳስ፥ ህንተ ፆሳስ ፓስካ ባኣለ ቦንችተ” ያግድ ኪትስ። 22 እስራኤለ ሃርያ ዳይናታ ዎደፐ ዶምድ፥ እስራኤለ ካዎታ ዎደነ ይሁዳ ካዎታ ዎደ ኡባን ሀይሳ መላ ፓስካ ባኣለ ኩመꬅ ቦንቸት ኤረና። 23 ሽን ካዎይ እዮስያስ ካዎትዳ ታማነ ሆስፑንꬆ ላይꬃን የሩሳላመ ካታማን ጎዳ ቦንቻናዉ ፓስካ ባለይ ቦንቸትስ።

24 ካህነ ሀላቃይ ካልቅያስ ፆሳ ኬꬃን በንትዳ ማፃፋን ፃፈትዳ ህግያ ቃላ ምንꬃናዳ፥ ቱና አያና ፄገይሳታነ ማሮታ፥ ሶ ግዶ ኤቃ ምስለታ፥ ኤቃ ሚሸታነ ይሁዳ ቢታንነ የሩሳላመ ካታማን በንትዳ ሀራ እፀትዳባታ ኡባ እዮስያስ ꬋይስስ። 25 ሙሰ ህግያዳ ባ ኩመꬃ ዎዛናን፥ ባ ኩመꬃ ሸምፑዋንነ፥ ባ ኩመꬃ ዎልቃን ጎዳኮ ስምዳ እዮስያሳ መላ ካዎይ፥ እያፐ ካሰ ግድን፥ እያፐ ጉየ ደንድቤና።

26 ምናሰይ ጎዳ ሀንቀꬃናዉ ኦꬅዳ ኢታ ኦሶ ኡባ ግሾ፥ ጎዳይ ይሁዳ ቦላ ሀንቀትዳ ባ ሸንያፐ ስምቤና። 27 ጎዳይ፥ “ታኒ እስራኤለ ታ ስንꬃፈ ድግዳይሳዳ፥ ይሁዳካ ታ ስንꬃፈ ድጋና፤ ታኒ ዶርዳ ካታማ፥ የሩሳላመነ ‘ታ ሱንꬃይ ሀይሳን ዳና’ ግዳ ሀ ኬꬃ ድጋና” ያግስ።

እዮስያሳ ካዎተꬃ ዉርሰꬃ

(2 ታር 35:20—36:1)

28 እዮስያስ ሀንዳ ሀራባይነ እ ኦꬅዳባይ ኡባይ ይሁዳ ካዎታ ታርከ ማፃፋን ፃፈትስ። 29 እዮስያሳ ዎደ ግብፀ ካዎይ ናኮይ፥ አሶረ ካዋ ኦላን ማዳናዉ ኤፍራፂሳ ሻፋ ብስ። ካዎይ እዮስያስ እያራ ኦለታናዉ ባ ኦላንቾታ ኤክድ ከይስ። ሽን ካዎይ ናኮይ እያራ ማግዶን ጋሄትድ፥ እያ ዎꬍስ። 30 አይለት እያ አሀ ፓራ ጋረ ቦላ ዎꬅድ፥ ማግዶፐ የሩሳላመ ኤህድ፥ እያ ቡዞ ዱፉዋን ሞግዶሶና። ሄ ቢታ አሳይ እዮስያሳ ናኣ እዮአካዛ ዶርድ፥ እያ አዋ በሳን እያ ትይድ ካዎꬅዶሶና።

ይሁዳ ካዋ እዮአካዛ

(2 ታር 36:2-4)

31 እዮአካዝ ካዎትያ ዎደ፥ ላይꬅ እያዉ ላታማነ ሄꬓ፤ እ የሩሳላመን ሄꬑ አጌና ካዎትስ። እያ አየ ሱንꬃይ ሀሙፃሎ፤ እያ ልብና ካታማ ደእያ ኤርምያሳ ናአ። 32 እያ ማይዛት ኦꬅዳይሳዳ፥ እዮአካዝ ጎዳ ስንꬃን ኢታባ ኦꬅስ። 33 እዮአካዝ የሩሳላመን ካዎተናዳ ግብፀ ካዎይ ናኮይ ሀማታ ቢታን እርብላን እያ ቃችድ ሄꬑ ሙኩሉነ ኦይዱ ፄቱ ክሎ ግራመ ዴፅያ ብራነ ሀስታማነ ኦይዱ ክሎ ግራመ ዴፅያ ዎርቃ ይሁዳ አሳ ጊርስስ። 34 ካዎይ ናኮይ እዮስያሳ ናኣ ኤልያቄመ እያ አዋ በሳን ካዎꬅስ፤ እያ ሱንꬃ እዮአቄማ ያግድ ላምስ። ሽን እዮአካዛ ግብፀ ኤፍን፥ እ ያን ሀይቅስ። *

ይሁዳ ካዋ እዮአቄማ

(2 ታር 36:5-8)

35 እዮአቄም፥ ካዎይ ናኮይ ኦይችዳ ብራነ ዎርቃ ጊራ እያዉ እሚስ። ሄ ጊራ ቃንፃናዉ እዮአቄም ሄ ቢታ አሳይ ደምያ ኬና ብራፐነ ዎርቃፈ ጊራ ሺሽስ።

36 እዮአቄም ካዎትያ ዎደ ላይꬅ እያዉ ላታማነ እቻሻ፤ እ የሩሳላመን ታማነ እስ ላይꬅ ካዎትስ። እያ አየ ሱንꬃይ ዛብዶ፤ እያ ሩማ ካታማን ደእያ ፓዳያ ናአ። * 37 እዮአቄም ባ ማይዛት ኦꬅዳይሳዳ፥ ጎዳ ስንꬃን ኢታባ ኦꬅስ።

24

1 እዮአቄማ ዎደ ባብሎነ ካዎይ ናቡካዳናፆር ይሁዳ ቦላ ደንድስ። እዮአቄም እያዉ ሄꬑ ላይꬃ ሃረትዳፐ ጉየ፥ ናቡካዳናፆራ ቦላ ማካልስ። * 2 ጎዳይ ካልዳወታ ፓኖታ፥ ሶረ ፓኖታ፥ ሞአበ ፓኖታነ አሞነ ፓኖታ እዮአቄማ ቦላ የድስ፤ ባ አይለታ ናበታ ባጋራ ጎዳይ ካሰ ኦድዳይሳዳ፥ ይሁዳ ቢታ ꬋይሳናዳ ሀይሳታ የድስ። 3 ካዎይ ምናሰይ ኦꬅዳ ናጋራ ጋሶን ጎዳይ ይሁዳ አሳ ባ ስንꬃፈ ድጋናዉ ሀ ꬋዩዋ የድስ። 4 እ ፅሎ አሳ ሱꬁ ጉስድ፥ የሩሳላመን ኩንꬅዳ ግሾ፥ ጎዳይ ምናሰስ ሄ ናጋራ አቶ ጋናዉ ኮይቤና።

5 እዮአቄም ሀንዳ ሀራባይነ እ ኦꬅዳባ ኡባይ ይሁዳ ካዎታ ታርከ ማፃፋን ፃፈትስ። 6 እዮአቄም ሀይቅድ፥ ባ ማይዛታ ጋክስ፤ እያ በሳን እያ ናአይ ዮአክን ካዎትስ። 7 ግብፀ ካዎይ ናምአንꬆ ባ ቢታፈ ደንድድ፥ ኦላስ ይቤና፤ ግብፀ ሻፋፐ ዶምድ፥ ብድ ኤፍራፂሳ ሻፋ ጋካናዉ፥ ግብፀ ካዎይ ሃርዳ ቢታ ኡባ ባብሎነ ካዎይ ኤክስ።

ይሁዳ ካዋ ዮአክና

(2 ታር 36:9-10)

8 ዮአክን ካዎትያ ዎደ ላይꬅ እያዉ ታማነ ሆስፑና፤ ዮአክን፥ የሩሳላመን ሄꬑ አጌና ካዎትስ። እያ አየ ሱንꬃይ ናስታ፤ እያ የሩሳላመ አድያ ኤልናታና ናአ። 9 ዮአክን ባ አዋይ ኦꬅዳይሳዳ፥ ጎዳ ስንꬃን ኢታባ ኦꬅስ።

10 ሄ ዎደ ባብሎነ ካዋ ናቡካዳናፆራ ኦላንቾት የሩሳላመ ይድ፥ ካታማ ተቅዶሶና። 11 ባብሎነ ካዎይ ናቡካዳናፆር ሄ ካታማ ይስ። 12 ይሁዳ ካዎይ እዮአክና፥ እያ አይያ፥ እያ አይለት፥ እያ ሀላቃትነ ካዎ ጋꬎ ሹማት ኡባይ ባብሎነ ካዋስ ኩሸ እምዶሶና። *

ዮአክን ካዎትዳ ሆስፑንꬆ ላይꬃን፥ ባብሎነ ካዎይ ዮአክና ቃችስ። 13 ፆሳ ኬꬃነ ካዎ ጋꬎን ደእያ ሻሉዋ ኡባ ሄ በሳፈ ደንꬅድ ኤፍስ። ጎዳይ ካሰ ኦድዳይሳዳ ካዎይ ሶሎሞነይ ፆሳ ኬꬃን ጊግስዳ ዎርቃ ሚሸታ ኡባ ባብሎነ ካዎይ ቃንፀረꬅስ። 14 ናቡካዳናፆር የሩሳላመ አሳ፥ ሀላቃታ ኡባ፥ ኦላንቾታ ኡባ፥ ኩሸ ሂላንቾታነ ብራታ ቆፀይሳታ ኡባ፥ 10,000 አሳ የሩሳላመፐ ድእድ ኤፍን፥ ቢታን ማንቆ አሳ ፃላል አትስ።

15 ናቡካዳናፆር እዮአክና ድእድ፥ እያ አይዉ፥ እያ ማቸታ፥ እያ ሞርናትነ ቢታን ደእያ ግታ አሳ ኡባ ባብሎነ ኤፍስ። * 16 ሄ አሳፐ 7,000 አሳት ኦላንቾታ፤ 1,000 አሳት ዱማ ዱማ ኩሸ ሂላንቾታ፤ ኤንቲ ኡባይ ምኖነ ኦላ ኦለታናዉ ዳንዳኤይሳታ። 17 ሄሳፈ ጉየ፥ ባብሎነ ካዎይ ዮአክና በሳን እያ አዋ እሻ ማታና ካዎꬅስ፤ እያ ሱንꬃ ሰደቅያሳ ያግድ ላምስ። *

ይሁዳ ካዋ ሰደቅያሳ

(2 ታር 36:11-12፤ ኤርም 52:1-3)

18 ሰደቅያስ ካዎትያ ዎደ፥ ላይꬅ እያዉ ላታማነ እስኖ፤ እ ታማነ እስ ላይꬅ የሩሳላመን ካዎትስ። እያ አየ ሱንꬃይ አምፃሎ፤ እያ ልባና ካታማን ደእያ ኤርምያሳ ናአ። * 19 እዮአቄም ኦꬅዳይሳዳ፥ ሰደቅያስ ጎዳ ስንꬃን ኢታባ ኦꬅስ። 20 ጎዳይ ሀንቀትዳ ግሾ፥ የሩሳላመ አሳ ቦላነ ይሁዳ አሳ ቦላ ሀይስ ሀንስ፤ ዉርሰꬃን ኤንታ እ ባ ስንꬃፈ ድግስ።

ሰደቅያስ ባብሎነ ካዋ ቦላ ማካልስ። *

25

1 ሰደቅያስ ካዎትዳ ኡዱፉንꬆ ላይꬅ፥ ታማንꬆ አጌናን፥ ታማንꬆ ጋላስ፥ ባብሎነ ካዎይ ናቡካዳናፆር ባ ኦላንቾታ ኡባ ኤክድ፥ የሩሳላመ ተቅስ፤ እያ ዩሹዋን ቢታ ዶርድ ተቅስ። * 2 ሰደቅያስ ካዎትዳ ታማነ እስንꬆ ላይꬅ ጋካናዉ፥ ካታማይ ተቀትድ ጋምእስ።

3 ሄሳ ጋሶን ቢታን ኮሽ ሱልን፥ ሄ ላይꬅ ኦይዳንꬆ አጌናን፥ ኡዱፉንꬆ ጋላሳን አሳስ ምያባይ ꬋይስ። 4 ካታማ ዩሾ ግምበይ እስ ባጋራ መቅን፥ ካልዳወት ዩይ አꬍድ ናግኮካ፥ ይሁዳ ካዋ ኦላንቾት ኩመꬅ ቃማ ካዎ ጋደ ኤፍያ ኦግያ ኦይክድ፥ ናምኡ ድርሳ ግምበት ጋሄትያ ፐንግያራ ከይድ ባቃትዶሶና። ኤንቲ ዮርዳኖሰ ድልባኮ ስሚድ ባቃትዶሶና። * 5 ሽን ባብሎነ ኦላንቾት ካዋ የደꬅድ፥ እያርኮ ደምባ ጋꬅሸ ኦይክዶሶና። እያ ኦላንቾት ኡባይ እያፐ ሻከትድ ላለትዶሶና። 6 ሄሳፈ ጉየ፥ ኤንቲ እያ ራብላ ካታማን ደእያ ናቡካዳናፆራኮ ኤፍዶሶና። ባብሎነ ካዎይ ሰደቅያሳ ቦላ ፕርድስ። 7 ሰደቅያሳ ናይታ፥ ሰደቅያስ ፄልሽን ዎꬍዶሶና። እያ አይፈታ ዎጭ ከስድ፥ ሳንꬃላታን ቃችድ፥ ባብሎነ ቢታ ኤፍዶሶና። *

ፆሳ ኬꬃ ላለተꬅ

(ኤርም 52:12-33)

8 ናቡካዳናፆር ባብሎነን ካዎትዳ ታማነ ኡዱፉንꬆ ላይꬃን፥ እቻሻንꬆ አጌናን፥ ላፑንꬆ ጋላሳን፥ ካዋ ሞርናታፐ እሶይ፥ ካዋ ናገይሳታ ሀላቃይ ናቡዛርዳን የሩሳላመ ገልስ። 9 ፆሳ ኬꬃ፥ ካዎ ጋꬎነ የሩሳላመን ደእያ ኬꬃ ኡባ፥ ግታ ኬꬅ ጌተትያ ኡባ ፁግስ። 10 ባብሎነ ኦላንቾት ኡባይ ካዋ ናገይሳታ ሀላቃ ኪታን የሩሳላመ ካታማ ዩሹዋን ደእያ ድርሳ ግምብያ ኡባ ላልዶሶና። 11 ናቡዛርዳን ካታማንነ ይሁዳን አትዳ አሳታ፥ ካድድ ባብሎነ ኦላንቾታን ጋሄትዳ አሳታ ኡባ ኦይክድ፥ ድእድ ኤፍስ። 12 ሽን ናቡዛርዳን ዉርሰꬃ ማንቆታፐ ጉꬃታ ዎይነ ቶካናዳነ ጋደ ጎያናዳ ይሁዳን አሽስ።

13 ባብሎነ አሳት ፆሳ ኬꬃን ደእያ ናሰ ብራታፐ መꬍዳ ቱሳታ፥ ጫና ጋረታነ ግታ ከረታ መንረꬅዶሶና፤ ናሰ ብራታ ኡባ ባብሎነ ኤፍዶሶና። * 14 ከረታ፥ አካፋታ፥ ፆምፐ ፄራ ፕትያባታ፥ ጭልፓታነ ያርሾ ዎደ ጎኤትያ ናሰ ብራታ ሚሸታ ኡባ ኤፍዶሶና። * 15 ካዋ ናገይሳታ ሀላቃይ ናቡዛርዳን ዎርቃፈ ኦሰትዳ ሚሸታ ዎርቃꬆ፥ ብራፐ ኦሰትዳ ሚሸታ ብራꬆ ኦꬅ ኤክድ፥ እፃነ ጩይስያ ሻተታነ ፃሮታ ኡባ ኤፍስ። 16 ካዎይ ሶሎሞነይ ፆሳ ኬꬃ ኦሶስ ጊግስዳ ናምኡ ቱሳታ፥ ግታ ከረታነ ጫና ጋረታ፥ ናሰ ብራታ ምዛነን ልካናዉ ዳንዳኤትቤና። 17 ናምኡ ቱሳት እስ መላ ግድድ፥ እሱዋ እሱዋ ጌሳይ ታማነ ሆስፑን ዋꬋ፤ ቃስ እስ እስ ቱሳ ሁጰን ደእያ ጉምቦት ሄꬑ ዋꬋ አዱሰ። ሄ ጉምቦታ ዩሾይ ናሰ ብራታ ግተንነ ኦሮማነ ቴራ ምስለን አሌቀትስ።

ይሁዳ አሳ ድኤተꬅ

(ኤርም 52:24-27)

18 ካዋ ናገይሳታ ሀላቃይ ናቡዛርዳን፥ ካህነ ሀላቃ ሳራያ፥ እያ ካልያ ካህንያ ሶፎንያሳነ ፐንገ ናግያ ሀራ ሄꬑ አሳታ ኦይክስ። 19 ሄ ዎደይ ጋካናዉ፥ ካታማን ደእያ አሳፐ ይሁዳ ቶራ ሞጮና፥ ካዋ ዞረይሳታፐ እቻሹ አሳታ፥ ቶራ ሞጮናታ ፃፍያ፥ ኦላንቾታ ዶርያ ሀራ ኡሱፑን ታሙ አሳታ ኤፍስ። 20 ሀላቃይ ናቡዛርዳን ኤንታ ኡባ፥ ባብሎነ ካዋኮ ራብላ ካታማ ኤፍስ። 21 ባብሎነ ካዎይ ኤንታ ኡባ ሀማታ ቢታን ራብላ ካታማን ዎꬍስ። ሄሳዳ ሀንድ፥ ይሁዳ አሳይ ባንታ ቢታፈ ድኤትድ ብዶሶና።

22 ካዎይ ናቡካዳናፆር ሳፋና ናኣ ናኣ፥ አክቃማ ናኣ ጎዶልያ ይሁዳን አትዳ አሳ ቦላ ሹምስ። 23 ኩሸ እምቦና ይሁዳ ቶራ ሞጮናትነ ኦላንቾት ሄሳ ስእዳ ዎደ፥ ምፅጳን ደእያ ጎዶልያራ ጋሄትዶሶና። ሄ ሀላቃት ናታና ናኣ እስማኤላ፥ ቃረያ ናኣ ዮሃና፥ ናፆፋ አድያ ታንሁመታ ናኣ ሳራያነ ማካታ አድያ ያዛና ናኣ። 24 ጎዶልያ ኤንታዉነ ኤንታ ኦላንቾታስ “ሀይሳታስነ ኤንታ ሀላቃታስ ያዮፍተ። ሀ ቢታን ደእተ፤ ባብሎነ ካዋስ ሃረትተ፤ ሄሳ ህንተ ኦꬅኮ ኡባባይ ህንተዉ እንጀታና” ያግድ ኤንታዉ ጫቅስ።

25 ሽን ላፑንꬆ አጌናን፥ ካዎ ኮች ግድዳ ኤልሳማ ናኣ ናታና ናአይ እስማኤል ታሙ አሳራ ምፅጳ ብድ፥ ጎዶልያ፥ ይሁዳ አሳነ እያራ ደእያ ባብሎነ አሳ ኡባ ዎꬍስ። 26 ሄሳፈ ጉየ፥ ባብሎነ አሳስ ያይድ፥ ይሁዳ አሳይ፥ ጉꬅ ግት አቶናሽን፥ ቶራ ሞጮናት ኡባይ ግብፀ ቢታ ባቃትዶሶና።

ዮአክን ቃሾፐ ብለተꬃ

(ኤርም 52:31-34)

27 ዮአክን ድኤትድ ብዳ ሀስታማነ ላፑንꬆ ላይꬃን፥ ታማነ ናምአንꬆ አጌናን፥ ላታማነ ላፑንꬆ ጋላሳን፥ ዮር-ማሮዳክ* ካዎትዳ ላይꬅ፥ ይሁዳ ካዋ ዮአክና ማርድ ቃሾፐ ብልስ። 28 ዮር-ማሮዳክ፥ ዮአክናራ ሎኦ ቃላ ኦደትድ፥ ባብሎነን ድኦን ደእያ ሀራ ካዎታ ኡባፈ አꬅድ፥ እያ ቦንችስ። 29 ሄሳ ግሾ፥ ዮአክን ቃሾ ኬꬃን ማእዳ ማኡዋ ላምድ፥ አትዳ ባ ደኦ ላይꬃ ኡባን ካዎ ጋይታፐ ምስ። 30 ጋላስ ጋላስ እያዉ ኮሽያባ ኡባ ባብሎነ ካዎይ እሚስ።

* 10:11 ሆሰ 1:4.

* 10:29 1 ካዎ 12:28-30.

* 11:14 2 ካዎ 23:3.

* 12:4 ከሳ 30:11-16.

* 12:15 2 ካዎ 22:7.

* 12:16 ሌወ 7:7.

* 13:14 2 ካዎ 2:12.

* 14:6 ዛረ 24:16.

* 14:25 ዮና 1:1.

* 15:7 እሳ 6:1.

* 15:12 2 ካዎ 10:30.

* 16:3 ዛረ 12:31፤ 18:10.

* 16:5 እሳ 7:1.

* 16:14 ከሳ 27:1-2፤ 2 ታር 4:1.

* 16:17 1 ካዎ 7:23-39፤ 2 ታር 4:2-6.

* 16:20 እሳ 14:28.

* 17:34 መ 32:28፤ 35:10.

* 17:35 ከሳ 20:5፤ ዛረ 5:9.

* 17:36 ዛረ 6:13.

* 19:15 ከሳ 25:2.

* 22:1 ኤርም 3:6.

* 22:7 2 ካዎ 12:15.

* 23:10 ሌወ 18:1፤ ኤርም 7:31፤ 19:1-6፤ 32:35.

* 23:12 2 ካዎ 21:5፤ 2 ታር 33:5.

* 23:17 1 ካዎ 13:30-32.

* 23:34 ኤርም 22:11-12.

* 23:36 ኤርም 22:18-19፤ 26:1-6፤ 35:1-19.

* 24:1 ኤርም 25:1-38፤ ዳነ 1:1-2.

* 24:12 ኤርም 22:24-30፤ 24:1-10፤ 29:1-2.

* 24:15 ህዝ 17:12.

* 24:17 ኤርም 37:1፤ ህዝ 17:13.

* 24:18 ኤርም 27:1-22፤ 28:1-17.

* 24:20 ህዝ 17:15.

* 25:1 ኤርም 21:1-10፤ 34:1-5፤ ህዝ 24:2.

* 25:4 ህዝ 33:21.

* 25:7 ህዝ 12:13.

* 25:13 1 ካዎ 7:15-26፤ 2 ታር 3:15-17.

* 25:14 1 ካዎ 7:45፤ 2 ታር 4:16.

* 25:27 ዮር-ማሮዳካ፦ ሀራ ሱንꬃይ አመል-ማሮዳካ ጌተቴስ።

1 ታርከ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

1 ታርከ ማፃፋ

ጋꬃ ቆፋ

ታርከ ማፃፋት፥ ሳሜላ ማፃፋነ ካዎታ ማፃፋን ደእያ ታርከታራ ጉꬃራ ጋሄትኮካ፥ እስራኤለ ድኤተꬃፈ ስን ደእያ ሀኖታታ ዱማ ኦገራ ቆንጭሶሶና። ታርከ ማፃፋታን እስራኤለ ካዎታ አይሶ ታርከይ ናምኡ አይፈ ቆፋታ ብርሽድ ኦዴስ።

1. ሸምፖ 1-9 ጋካናዉ ደእያ ክፍልያን፥ አዳመፐ አብራሃመ ጋካናዉ፥ አብራሃመፐ ዳዊታ ጋካናዉ፥ ዳዊታፐ ባብሎነ ድኡዋ ጋካናዉ ደእያ እስራኤለ ዎዘተꬃ ታርከ ኦዴስ። አሳ ናአ ታርከይ ዶመትዳ ዎደፐ ዶምድ ድኦፐ ጉየ ደእያ ዎደ ጋካናዉ ፆሳይ ባ አሳ ዋትድ ዶርዳኮነ ናግዳኮ ሀ ክፍለይ ኦዴስ። እስራኤለነ ይሁዳ ካዎተꬃት ናጋራ ኦꬅኮካ፥ ፆሳይ ባ አሳስ ገልዳ ኡፋይሳ ቃላ ይሁዳ ኮቻ ባጋራ ፖልዳይሳ ሀ ክፍለይ በሴስ።

2. ሸምፖ 10-29 ጋካናዉ ደእያ ክፍለይ፥ ዳዊታ ካዎተꬃ ታርክያ ኦይክስ። ሀ ክፍልያን ዳዊተራ ደእያ ምኖ አሳትነ (ሸም 11-12)፥ ዳዊቲ ፆንዳ ዎልቃማ ፆኖት (14:18-20) ስንꬃ በሲ ደምዶሶና። ዳዊታ ዎደ ደእያ ሌወት፥ ካህነትነ ዛማረት ግታ ሱንꬁ ኤክዶሶና (ሸም 23-26)። ፆሳ ኬꬃ ኬፅዳይ ሶሎሞነ ግድኮካ፥ ፆሳ ኬꬃን ጎይኖ ዎጋ ኮይሮ ኤስዳይ ዳዊታ ግደይሳ ሀ ክፍለይ ኤርሴስ።

ማፃፋ አይፈ ቆፋታ

አዳመ ኮቻይ ካዋ ሳኦላ ጋካናዉ (1:1—10:14)

ዳዊታ ካዎቱዋነ የሩሳላመ ኦይከተꬃ (11:1—12:40)

ጫቆ ታቦተይ የሩሳላመ ዩሳ (13:1—17:27)

ዳዊታ ፆኖታነ አሳ ታይቡዋ (18:1—21:30)

ዳዊቲ ፆሳ ኬꬅ ኬፃናዉ ጊገተꬃ (22:1—29:20)

ሶሎሞነ ካዎቱዋነ ዳዊታ ሀይቁዋ (29:21-30)

1

አዳመፐ አብራሃመ ጋካናዉ

(መ 5:1-32፤ 10:1-32፤ 11:10-26)

1 አዳመይ ሴታ የልስ፤ ሴት ሄኖሳ የልስ፤ ሄኖስ ቃይናና የልስ፤ 2 ቃይናን ማላልኤላ የልስ፤ ማላልኤል ያረዳ የልስ፤ 3 ያረድ ሄኖከ የልስ፤ ሄኖከይ ማቱሳላ የልስ፤ ማቱሳል ላመሀ የልስ፤ 4 ላመህ ኖሄ የልስ፤ ኖሄይ ሴማ፥ ካማነ ያፈታ የልስ።

5 ያፈታ አደ ናይት ጋመራ፥ ማጎገ፥ ማዳያ፥ ያዋና፥ ቶቤላ፥ ሞሳሀነ ትራሳ። 6 ጋመራ አደ ናይት አስካናዛ፥ እርፋታነ ተጋርማ። 7 ያዋና አደ ናይት ኤልሳ፥ ታርሰሳ፥ ክፅማነ ሮዳ።

8 ካማ አደ ናይት ኩሻ፥ ምፅራይማ፥ ፉፃነ ካናነ። 9 ኩሻ አደ ናይት ሳባ፥ ኤዉላፀ፥ ሳብታ፥ ራእማነ ሳብቃታ። ራእማ አደ ናይት ሳባነ ድዳና። 10 ኩሽ ናምሩደ የልስ። ናምሩደይ ቢታ ቦላ ዎልቃማ ኦላንቾ ግድስ። 11 ምፅራይም ሉደታ፥ አናምመታ፥ ላሀበታ፥ ናፍቱሄታ፥ 12 ፓትሮሳታ፥ ፍልስፄመታ፥ ማይዛ ግድዳ ካስሉሄማታነ ቃፍቶረታ ኮቻታ ማይዛ። 13 ካናነይ ባይራ ናኣ ስዶናነ እያ ካሉዋ ሄታ የልስ። 14 ካናነይ ያቡሰታ፥ አሞረታ፥ ገርገሰታ፥ 15 ህወታ፥ አርከታ፥ ሲናታ፥ 16 አርዳወታ፥ ሳማረታነ ሀማተታ የልስ።

17 ሴማ አደ ናይት ኤላማ፥ አሶረ፥ አርፋክሳደ፥ ሉደ፥ አራማ፥ ኡፅ፥ ሁላ፥ ገተራነ ሞሳሀ። 18 አርፋክሳድ ሳላ የልስ፤ ሳል ኤቦራ የልስ። 19 ኤቦሪ ናምኡ ናይታ የልስ፤ እሶይ የለትዳ ዎደ ሳእ ሻከትዳ ግሾ እያ ሱንꬃይ ፋለቃ ጌተትስ፤ እያ እሻ ሱንꬃይ ዮቅፃና። 20 ዮቅፃን አልሞዳዳ፥ ሳለፋ፥ ሀዛርሞታ፥ ያራሀ፥ 21 ሀዶራማ፥ ኡዛላ፥ ድቅላ፥ 22 ኦባላ፥ አብማላ፥ ሳባ፥ 23 ኦፍራ፥ አዉላፃነ ዮባባ የልስ። ሀይሳቲ ዮቅፃና ኮቻታ።

24 ሴማፐ አብራሃመ ጋካናዉ ደእያ የለታይ ሀይሳፈ ካልድ ፃፈትዳይሳታ፤ ሴማ፥ አርፋክሳደ፥ ሳላ፥ 25 ኤቦራ፥ ፋለቃ፥ ራጋ፥ 26 ሳሩጋ፥ ናኮራ፥ ታራነ 27 አብራሃመ ጌተትያ አብራመ።

እስማኤላ ሼሽ

(መ 25:12-16)

28 አብራሃመ አደ ናይት ይሳቃነ እስማኤላ። 29 ኤንታ የለታይ ሀይሳፈ ካልድ ፃፈትስ።

እስማኤላ ባይራ ናአይ ናባዮታ፤ ሄሳፈ ካልድ፥ ቀዳረ፥ አድቤላ፥ ምብሳማ፥ 30 ምስማ፥ ዱማ፥ ማሳ፥ ኩዳነ፥ ቴማ፥ 31 እፁራ፥ ናፍሳነ ቀድማ የልስ። ሀይሳቲ እስማኤላ ናይታ።

32 አብራሃመይ ኬፁራፐ የልዳ አደ ናይት ዝምራና፥ ዮቅሳና፥ ማዳነ፥ ምድያመ፥ ያስቦቃነ ስዋ። ዮቅሳና አደ ናይት ሳባነ ድዳና። 33 ምድያመ አደ ናይት ገፈራ፥ ኤፈራ፥ ሄኖሀ፥ አብዳነ ኤልዳ። ሀይሳቲ ኬፁራ ኮቻታ።

ኤሳዌ ሼሽ

(መ 36:1-19)

34 አብራሃመይ ይሳቃ የልስ። ይሳቃ አደ ናይት ኤሳዌነ እስራኤለ። 35 ኤሳዌ አደ ናይት ኤልፋዛ፥ ራጉኤላ፥ የኡሳ፥ ያእላማነ ቆረ። 36 ኤልፋዛ አደ ናይት ተማና፥ ኦማራ፥ ስፎ፥ ጎቶማ፥ ቀነዛ፥ ትምናነ አማለቃ። 37 ራጉኤላ አደ ናይት ናሆታ፥ ዛራ፥ ሳማነ ምዛ።

ኤዶመን ደእዳ ሳይረ አሳታ

(መ 36:20-30)

38 ኤዶመን ኮይሮ ደእዳ ሳይረ አደ ናይት ሎፃነ፥ ሶባላ፥ ዝባኦና፥ አና፥ ድሶና፥ ኤፀራነ ድሳና። 39 ሎፃነ አደ ናይት ሆራነ ሄማማ፤ ሎፃነ ምችያ ትምናኦ። 40 ሶባላ አደ ናይት አልዋ፥ ማናሆታ፥ ኤባላ፥ ስፋነ ኦናማ። ፅባኦና አደ ናይት አያነ አና። 41 አና ናአይ ድሶና። ድሶና አደ ናይት ሄምዳና፥ ኤስባና፥ ይትራናነ ካራና። 42 ኤፀራ አደ ናይት ብልሃና፥ ዛዋናነ አቃና። ድሳና አደ ናይት ኡፃነ አራና።

ኤዶመ ካዎታ

(መ 36:31-43)

43 እስራኤለን ካዎይ ካዎታናፐ ካሰ ኤዶመ ቢታን ካዎትዳ ካዎት ሀይሳፈ ካልድ ፃፈትዳይሳታ።

ብኦራ ናአይ ባላቅ ካዎትስ፤ እያ ካታማ ሱንꬃይ ድናባ።

44 ባላቅ ሀይቅን፥ ባሶራ አደይ ዛራ ናአይ ዮባብ እያ በሳን ካዎትስ።

45 ዮባብ ሀይቅን፥ ተማና አደይ ሁሳም እያ በሳን ካዎትስ።

46 ሁሳም ሀይቅን፥ ሞአበ ቢታን ምድያመታ ፆንዳ ባዳዳ ናአይ ሀዳድ እያ በሳን ካዎትስ፤ እያ ካታማ ሱንꬃይ አዊታ።

47 ሀዳድ ሀይቅን፥ ማስሬቃ አደይ ሳምል እያ በሳን ካዎትስ።

48 ሳምል ሀይቅን፥ ሻፋ ማታን ደእያ ረሆቦታ አደይ ሳኡሊ እያ በሳን ካዎትስ።

49 ሳኡሊ ሀይቅን፥ አክቦራ ናአይ ባአል-ሀናን እያ በሳን ካዎትስ።

50 ባአል-ሀናን ሀይቅን፥ ሀዳድ እያ በሳን ካዎትስ፤ እያ ካታማ ሱንꬃይ ፓኡ። እያ ማችያ መዛሃባ ናኤ ማፅሬድ ናእዉ ማሄፃቤሎ። ሄሳፈ ጉየ፥ ሀዳድ ሀይቅስ።

51 ኤዶመ ኮቻታ ሀላቃት ሀይሳታ፤ ትምናአ፥ አልዋ፥ የተታ፥ 52 ኦሆልባማ፥ ኤላ፥ ፕኖና፥ 53 ቃናዛ፥ ተማና፥ ምብሳራ፥ 54 ማግደላነ እራማ። ሀይሳቲ ኤዶመ ሀላቃታ።

2

ይሁዳ ሼሽ

1 እስራኤለ አደ ናይት ሀይሳታ፤ ሮቤላ፥ ስሞና፥ ሌወ፥ ይሁዳ፥ ይሳኮራ፥ ዛብሎና፥ 2 ዳነ፥ ዮሰፋ፥ ብንያመ፥ ንፍታለመ፥ ጋደነ አሴራ።

3 ካናነ ማጫሰ ሰዋፐ ይሁድ የልዳ ሄꬑ አደ ናይት ኤራ፥ ኦናናነ ሴላ። ይሁዳ ባይራ ናአይ ኤር ጎዳ ስንꬃን ኢታባ ኦꬅዳ ግሾ ጎዳይ እያ ዎꬍስ። 4 ይሁድ ባ ናኣ ማቸ ትማርፐ ፋረሳነ ዛራ የልስ። ይሁዳስ እቻሹ አደ ናይት ደኦሶና።

5 ፋረሳ አደ ናይት ሄስሮማነ ሀሙላ።

6 ዛራ አደ ናይት ዝምራ፥ ኤታና፥ ሄማና፥ ካልኮላነ ዳራ፤ ኤንቲ ኩመꬅ እቻሻ። 7 ዛራ ኮቸ ግድዳ ካርማ ናአይ አካን ፆሳስ ዱማትዳ ድኡዋፐ ካይሶትድ እስራኤለ አሳ ኡንኤꬅዳይሳ። 8 ኤታና ናአይ አዛራ።

ኤስሮመፐ ዳዊታ ጋካናዉ

9 ሄስሮን የልዳ ናይት ይራምኤላ፥ አራመነ ካለባ። 10 አራም አምናዳበ የልስ። አምናዳበይ ይሁዳ ኮቻታ ሀላቃ ናአሶና የልስ። 11 ናአሶን ሳልሞና የልስ፤ ሳልሞን ቦኤዛ የልስ፤ 12 ቦኤዝ እዮበዳ የልስ፤ እዮበድ እሰየ የልስ። 13 እሰየይ ባ ባይራ ናኣ ኤልያባ፥ ካሎ ናኣ አምናዳበ፥ ሄꬓንꬆ ናኣ ሳማ፥ 14 ኦይዳንꬆ ናኣ ናትናኤላ፥ እቻሻንꬆ ናኣ ራዳያ፥ 15 ኡሱፑንꬆ ናኣ አሳማ፥ ላፑንꬆ ናኣ ዳዊታ የልስ። 16 እሰየ ማጫ ናይት ፃሩዮነ አብግያ። ፃሩይ ናይት ሄꬓት አብሳያ፥ እዮኣባነ አሳሄላ። 17 አብግያ አማሳ የላሱ፤ አማሳ አዋይ እስማኤላ አድያ የተራ።

ኤስሮመ ሼሽ

18 ሄስሮና ናኣ ካለባስ አዙቦነ ይርኦቶ ጌተትያ ናምኡ ማቸት ደኦሶና። እ አዙብፐ የሳራ፥ ሶባባነ አርዶና የልስ። 19 አዙብ ሀይቅን፥ ካለብ ኤፍራቶ ኤክስ፤ ኤፍራታ ሁራ የላሱ። 20 ሁር ኡረ የልስ፤ ኡረይ ባስልኤላ የልስ።

21 ሄስሮናስ ላይꬅ ኡሱፑን ታሙ ግድን፥ ጋላዳ አዋ ማክራ ናእዉ ኤክድ ሳጉባ የልስ። 22 ሳጉብ ያእራ የልስ። ያእር ጋላዳ ቢታን ደእያ ላታማነ ሄꬑ ካታማታ ሃርስ። 23 ሽን ገሹራነ ሶረ ካዎት ያእራ ካታማታ ቃናታነ እያ ዩሹዋን ደእያ ኡሱፑን ታሙ ካታማታ ኦልድ ኦይክዶሶና፤ ያን ደእያ አሳ ኡባይ ጋላዳ አዋ ማክራ ኮቸ። 24 ሄስሮን ካለባ ኤፍራታ ጌተትያ በሳን ሀይቅዳፐ ጉየ፥ ሄስሮና ማችያ አብያ ተቁሄ አዋ አሽሁራ የላሱ።

ይርማኤላ ሼሽ

25 ሄስሮና ባይራ ናኣ ይራማኤላ ባይራ ናአይ ራማ፤ ካሎት ቡና፥ ኦረና፥ ኦፄማነ አክያ። 26 ይራህምኤላስ አታሮ ጌተትያ ሀራ ማቻ ደአዉሱ፤ አታራ ኦናማ አይዉ።

27 ይራማኤላ ባይራ ናኣ ራማ ናይት ማአሳ፥ ያምናነ ኤቀራ።

28 ኦናማ ናይት ሻማያነ ያዳ።

ሳማየ ናይት ናዳበነ አብሱራ። 29 አብሱራ ማችያ አብካላ አህባናነ ሞልዳ የላሱ። 30 ናዳባ አደ ናይት ሰልዳነ አፋይማ፤ ሰልድ ናአ የሎና ሀይቅስ። 31 አፋይማ ናአይ ይሽአ፤ ይሽአ ናአይ ሶሳና፤ ሶሳና ናአይ አህላያ።

32 ሻማያ እሻ ያዳ ናይት የተራነ ዮናታና፤ የተር ናአ የሎና ሀይቅስ። 33 ዮናታና ናይት ፈልታነ ዛዛ።

ሀይሳቲ ይራማኤላ ኮቻታ።

34 ሶሳናስ ማጫ ናአፐ አትሽን፥ አደ ናእ ባዋ። ሶሳናስ እዮሄላ ጌተትያ ግብፀፈ አይለይ ደኤስ። 35 ሶሳን ባ ናእዉ ባ አይልያ እዮሄላስ እምን፥ አታያ ናአ የላሱ። 36 አታይ ናታና የልስ፤ ናታን ዛባዳ የልስ፤ 37 ዛባድ ኤፍላላ የልስ፤ ኤፍላል ኦቤዳ የልስ፤ 38 ኦቤድ እዩ የልስ፤ እዩይ አዛራ የልስ፤ 39 አዛርያስ ከለሳ የልስ፤ ከለስ ኤልኣሳ የልስ፤ 40 ኤልኣስ ስስማያ የልስ፤ 41 ስስማይ ሳሎማ የልስ፤ ሳሎም ይቃማ የልስ፤ ይቃም ኤልሳማ የልስ።

ካለባ ሼሽ

42 ይራማኤላ እሻ ካለባ ባይራ ናአይ ሞሳ። ሞሳ ናአይ ዚፋ፤ ዚፋ ናአይ መሬሳ፤ መሬሳ ናአይ ከብሮና። 43 ከብሮና ናይት ቆራሀ፥ ተፉዋ፥ ረቄማነ ሻማያ። 44 ሻማየይ ዮርቃኣማ አዋ ራሃማ የልስ። ረቄም ሻማያ የልስ። 45 ሻማያ ናአይ ማኦና። ማኦን ቤት-ፁራ የልስ።

46 ካለባ ላገꬅያ ኤፋ፥ ሀራና፥ ሞዳነ ጋዜዛ የላሱ፤ ሀራን ጋዜዛ ጌተትያ ሀራ አደ ናአ የልስ።

47 ያህዳያ ናይት ረገማ፥ እዮአታማ፥ ገሻና፥ ፋለፃ፥ ኤፋነ ሻፋ።

48 ካለባ ላገꬅያ ማእካ ሸበራነ ትርሃና የላሱ። 49 ቃስካ መድማና አዋ ሻፋነ ማክቤናነ ግብአ አዋ ሱሳና የላሱ።

ካለባ ማጫ ናኤ ሱንꬃይ አክሶ።

50 ካለባ ናይት ሀራት ሀይሳፈ ካልድ ፃፈትዶሶና። ካለብ ባ ባይራ ናኣ ሁራ ባ ማቸ ኤፍራታፐ የልስ። ሁራ ናይት ቅርያት-ይኣርማ አዋ ሶባላ፥ 51 ቤተለመ አዋ ሳልሞናነ ቤት-ጋደራ አዋ ሀሬፋ። 52 ቅርያት-ይኣርማ አዋ ሶባላ ያራት ሀሮኤታታነ ማኑሆታ ያራታፐ ባጋታ። 53 ቅርያት-ይኣርማ ያራት ያትረታ፥ ፑተታ፥ ሹማተታነ ምሽረታ። ፆርአትነ ኤሽታኦለት ሀይሳታፐ የለትዶሶና። 54 ቤተለመ አዋ ሳልሞና ያራት ናፆፋታ፥ አፅሮት-ቤተዮአበታ፥ ማኑሆታ ያራታፐ ባጋታነ ፆርአታ። 55 ያበፃ ካታማን ደእያ ፃፈታ ያራት ትርኤታ፥ ሽምአታነ ሱካታ። ሀይሳቲ ረካባታ አዋ ሀማታፐ የለትዳ ቄናታ።

3

ዳዊታ ሼሽ

1 ከብሮና ካታማን ዳዊቲ የልዳ ናይት ሀይሳፈ ካልድ ፃፈትዳይሳታ፤ እዝራኤለ ማጫሰ አክናሆምፐ የልዳ ባይራ ናአይ አምኖና። ቃርመሎሳ ማጫሰ አብግያፐ የልዳ ናምአንꬆ ናአይ ዳነላ። 2 ገሹራ ካዋ ታልማያ ናእያ ማእካ የልዳ ሄꬓንꬆ ናአይ አበሰሎመ። አግታ የልዳ ኦይዳንꬆ ናአይ አዶንያሳ። 3 አብፃላ የልዳ እቻሻንꬆ ናአይ ሳፋፃ። ኤግላ የልዳ ኡሱፑንꬆ ናአይ ይትርሃማ። 4 ዳዊቲ ሀ ኡሱፑን ናይታ ከብሮናን የልስ። ዳዊቲ ከብሮናን ላፑን ላይꬅነ ኡሱፑን አጌና ካዎትስ።

የሩሳላመን ሀስታማነ ሄꬑ ላይꬅ ካዎትስ። 5 ዳዊቲ የሩሳላመን አምኤላ ናኤ በርሳበፐ የልዳ ኦይዱ ናይት ሳሙሳ፥ ሶባባ፥ ናታነነ ሶሎሞነ። 6 ቃስ ሀራ ኡዱፉን አደ ናይት እያብሃራ፥ ኤልሹአ፥ ኤልፋላፃ፥ 7 ኖጋ፥ ነፈቃ፥ ያፋያ፥ 8 ኤልሳማ፥ ኤልዳሄነ ኤልፋላፃ። 9 ሀ አደ ናይታ ኡባ ቦላ ዳዊታስ ላገꬆታፐ የለትዳ ሀራ አደ ናይት ደኦሶና፤ ትማሮ ጌተትያ ምቻ ኤንታዉ ደአዉሱ።

ይሁዳ ካዎታ

10 ካዋ ሶሎሞነ የለታይ ሀይሳፈ ካልድ ፃፈትዳይሳ። ሶሎሞነ ናአይ ሮብኣማ፤ ሮብኣማ ናአይ አብያ፤ አብያ ናአይ አሳ፤ አሳ ናአይ እዮሳፈፃ፤ 11 እዮሳፈፃ ናአይ እዮራማ፤ እዮራማ ናአይ አካዝያሳ፤ አካዝያሳ ናአይ እዮኣሳ፤ 12 እዮኣሳ ናአይ አማስያሳ፤ አማስያሳ ናአይ አዛርያሳ፤ አዛርያሳ ናአይ እዮአታማ፤ 13 እዮአታማ ናአይ አካዛ፤ አካዛ ናአይ ህዝቅያሳ፤ ህዝቅያሳ ናአይ ምናሰ፤ 14 ምናሰ ናአይ አሞፀ፤ አሞፀ ናአይ እዮስያሳ። 15 እዮስያሳ ናአይ ባይራይ ዮሃናና፤ ናምአንꬆይ እዮኣቀመ፤ ሄꬓንꬆይ ሰደቅያሳ፤ ኦይዳንꬆይ ሳሎማ። 16 እዮኣቀመ ናይት እኮንያናነ ሰደቅያሳ።

ካዎታ የለታ ሱሳ

17 ድኤትድ ባብሎነ ብዳ እኮንያና አደ ናይት ሳላትያላ፥ 18 ማልክራማ፥ ፓዳያ፥ ሸናፃራ፥ ይቃማ፥ ሆሻማነ ናዳባ። 19 ፓዳያ አደ ናይት ዛሩባበላነ ሳመአ። ዛሩባበላ አደ ናይት ማሱላማነ ሀናና፤ ኤንታ ምችያ ሳሎምቶ። 20 ሀይሳታ ቦላ ሀራ እቻሹ አደ ናይት ዛሩባበላስ ደኦሶና፤ ኤንትካ ሀሹባ፥ ኦሄላ፥ ባራካ፥ ሀሳድያነ ዮሻብ-ሄሰዳ።

21 ሀናና አደ ናይት ፓላፃነ የሻያ። የሻያ ናአይ ራፋያ፤ ራፋያ ናአይ አርናና፤ አርናና ናአይ አብድዩ፤ አብድዩ ናአይ ሳካና፤ 22 ሳካና ናአይ ሻማያ። ሻማያ ናይት እቻሻት ሀፁሳ፥ ይግኣላ፥ ባርሀ፥ ናአራነ ሻፋፃ። 23 ናአራ ናይት ሄꬓት ኤልዮአና፥ ህዝቅያሳነ አዝርቃማ። 24 ኤልዮአና ናይት ላፑናት ሆዳዋ፥ ኤልያሴባ፥ ፓላያ፥ አቁባ፥ ዮሃናና፥ ዳላያነ አኔና።

4

ሀራ ይሁዳ ሼሽ

1 ይሁዳ ኮቻት ፓረሳ፥ ሄስሮና፥ ካርማ፥ ሆራነ ሶባላ።

2 ሶባላ ናአይ ራይ ያሃታ የልስ፤ ያሃት አሁማያነ ላሀዳ የልስ። ሀይሳቲ ፆርአታ ያራታ። 3 ኤፃማ አደ ናይት እዝራኤለ፥ ይሽማነ ይድባሻ፤ ኤንታ ምችያ ሀፅለልፖኖ። 4 ፓኑኤል ጋዶራ የልስ። ኤፀር ሁሻ የልስ። ሁር ባ አየ ኤፍራታስ ባይራ ናአ፤ ሁር ቤተለመ አዋ። ሀይሳቲ ሁራ ያራታ።

5 ተቁሄ አዋ አሽሁራስ ሄሎነ ናእራ ጌተትያ ናምኡ ማቸት ደኦሶና። 6 ናእራ አሁዛማ፥ ሄፌራ፥ ተምናነ አሽታራ አሽሁራስ የላሱ፤ ሀይሳቲ ናእር ናይታ። 7 ሄላ አደ ናይት ደረታ፥ ይፅሃራነ ኤትናና። 8 ቆፀ አደ ናይት አኑባ፥ ፆበባነ አሀርሄላ።

9 ያበፅ ባ እሻታፐ አꬍድ ቦንቸትዳ አስ። እያ አይያ፥ “ታኒ እያ ኢታ እቀꬃን የልዳ ግሾ፥ እያ ሱንꬃይ ያበፃ” ጋዳ ፄጋሱ። 10 ያበፅ እስራኤለ ፆሳ ፄግድ፥ “አቤት ፆሳዉ፥ ታና አንጃ፤ ታ ዛዋ ዳልግሳ። ነ ኩሸይ ታራ ግዶ፤ ታና አዛንꬆና መላ ቆህያባፐ ናጋ” ያግድ ዎስን ፆሳይ እያ ዎሳ ስእስ።

11 ሹሀ እሻይ ካሉባ ማህራ የልስ፤ ማህር ኤሽቶና የልስ። 12 ኤሽቶን ቤት-ራፋ፥ ፓሰሀነ እርናሀሻ አዋ ታህና የልስ። ታህን ናሃሳ ካታማ አሳ የልስ። ሀይሳቲ ረካ ቢታን ደእዶሶና።

13 ቀነዛ አደ ናይት ጎቶንያላነ ሳራያ፤ ጎቶንያላ አደ ናይት ሀታታነ ማኦኖታያ። 14 ማኦኖታይ ኦፍራ የልስ። ሳራይ እዮኣባ የልስ። እዮኣብ ኩሸ ሂላታ ዛንጋራ ጌተትያ በሳን ደእያ አሳ የልስ።

15 ዮፎነ ናኣ ካለባ ናይት እራ፥ ኤላነ ናኣማ። ኤላ ናአይ ቀነዛ።

16 ይሀልኤላ ናይት ዚፋ፥ ዝፋሀ፥ ትራያነ አሳርኤላ።

17 ኤዝራ አደ ናይት የተራ፥ መሬዳ፥ ኤፈራነ ያሎና። መሬድ ግብፀ ካዋ ናእዉ ብትያ ኤክን እያ ማይራሞ፥ ሻማያነ ይሽባ የላሱ። ይሽብ ኤሽታሞአ የልስ። 18 ይሁዳ ቢታፈ ኤክዳ ማችያ ጋዶራ አዋ የረዳ፥ ሶኮ አዋ ሄቤራነ ዛኖሀ አዋ ያቅትኤላ የላሱ። 19 ናሀማ ምቸ፥ ሆድያ ማቸ ናይት ጋርማን ደእያ ቃእላ አዋነ ማእካን ደእያ ኤሽታሞአ አዋ።

20 ሽሞና ናይት አምኖና፥ እርና፥ በንሀናነ ትሎና።

ይሽአ ናይት ዞሄታነ በንዞሄታ።

21 ይሁዳ ናኣ ሴላ ኮቻት ሌካ አዋ ኤራ፥ ማሬሳ አዋ ለአዳነ ቤት-አሽበአ ካታማን ደእያ ሊኖ ማኦ ዳደይሳታ ያራታ። 22 ሀራት ቃስ ዮቅማ፥ እዮኣሳ፥ ያሹብለሄማ፥ ሞአበ ሃርዳ ሳራፋነ ኮዘባ ካታማን ደእያ አሳታ። ሀ የለታ ማዝጋበይ በንፐ ዶምድ ደኤስ። 23 ሀይሳቲ ናፃእማንነ ጋዴራን ደእያ መቃ ሚሸ መꬍያ አሳታ። ኤንቲ ካዋ ኦሶ ኦꬃናዉ እያራ እስፈ ደእዶሶና።

ስሞና ሼሽ

24 ስሞና ናይት ነሙኤላ፥ ያምና፥ ያርባ፥ ዛራነ ሳኡላ። 25 ሳኡላ ናአይ ሳሉማ፤ ሳሉማ ናአይ ምብሳማ፤ ምብሳማ ናአይ ማስማአ፤ 26 ማስማአ ናአይ ሀሙኤላ፤ ሀሙኤላ ናአይ ዛኩራ፤ ዛኩራ ናአይ ሳመአ። 27 ሳመእ ታማነ ኡሱፑን አደ ናይታነ ኡሱፑን ማጫ ናይታ የልስ። ሽን እያ እሻቲ ዳሮ ናአ የልቦኮና። ይሁዳ ኮቻዳ ስሞና ኮቻይ ዳርቦኮና።

28 ስሞና ኮቻት በርሳበ ካታማንነ ሞላዳ፥ ሀፃር-ሹኣላ፥ 29 ባላ፥ ኤፀማ፥ ቶላዳ፥ 30 ባቱኤላ፥ ሆርማ፥ ፅቅላጋ፥ 31 ቤት-ማርካቦታ፥ ሆፃር-ሱስማ፥ ቤት-ብራነ ሻኣርማ ካታማታን ደእዶሶና። ዳዊቲ ካዎታና ጋካናዉ ሀይሳቲ ካታማታ ግድድ ደእዶሶና። 32 ቃስ ኤንታ ጉታት ኤፃማ፥ አይና፥ እርሞና፥ ቶከናነ አሻና። ኤንቲ ኩመꬅ እቻሹ ካታማታ። 33 ባኣለ ጋካናዉ ሀ ካታማታ ዩሹዋን ደእያ ጉታት ኡባይ ኤንታን ጉጀቶሶና። ሀይሳቲ ኤንቲ ደእያ በሳታነ ባንታ የለታ ማራ ማዝጋበን ፃፍድ ኦይክዶሶና።

34 ስሞና ያራታ ሀላቃት ሀይሳፈ ካልድ ፃፈትዳይሳታ። ኤንቲ ማሾባባ፥ ያምለካ፥ አማስያሳ ናኣ እዮስያ፥ 35 እዩኤላነ ዮሽባ ናኣ እዩ። እዩ አዋ አዋይ አሳኤላ ናአ ሳራያ። 36 ሀራ ሀላቃት ቃስ ኤልዮአና፥ ያይቆባ፥ ያሾሀያ፥ አሳያ፥ አድኤላ፥ ያስምኤላ፥ ባናያነ 37 ዚዛ። ዚዝ ሽፋ ናአ፤ ሽፍ አሎና ናአ፤ አሎን ያዳያ ናአ፤ ያዳይ ሽምራ ናአ፤ ሽምር ሻማያ ናአ። 38 ስሞና ያራታ ሀላቃት ሀይሳታ።

ኤንታ አዋታ ኮቻይ ዳርሸ ብስ። 39 ኤንቲ ባንታ መህያስ ሄምያ በሲ ኮይሸ ጋዶራ ገልያ በሳ ማታን ደእያ ዛንጋራፐ ዶሎሀ ባጋራ ደእያ በሳ ጋካናዉ ብዶሶና። 40 ያን አራዳነ ሎኦ ሄምያ በሲ ደምዶሶና፤ ሄ ቢታይ ዎፓተꬅነ ሳሮይ ኩምዳ ዳልጋ ቢታ። በን ዎደ ሄ ቢታን ደእዳይሳት ካማ ኮቻ። 41 ሀይሳፈ ቆሞን ሱንꬃይ ፃፈትዳ ስሞና ኮቻት ይሁዳ ካዋ ህዝቅያሳ ዎደ ጋዶራ ቢታ ብድ ያን ደእያ ካማ ኮቻነ ማኡና አሳታ ኦልድ ꬋይስዶሶና። ሄ ቢታን ኤንታ መህያስ ሄምያ በሲ ደእያ ግሾ፥ ስሞና ኮቻት ሀች ጋካናዉ ያን ኡትዶሶና።

42 ስሞና ኮቻፈ እቻሹ ፄቱ አሳይ ሳይረ ዙማ ብዶሶና። ኤንታ ሀላቃት ይሽአ ናይታ ፓላፃ፥ ናራ፥ ራፋያነ ኡዝኤላ። 43 ባቃትድ አትዳ አማለቃ አሳ ꬋይስድ ኤንቲ ሀች ጋካናዉ ሄ ቢታን ደኦሶና።

5

ሮቤላ ሼሽ

1 እስራኤለ ባይራ ናኣ ሮቤላ የለታይ ሀይሳፈ ካልድ ፃፈትዳይሳ። ሮቤል ባይራ ናአ፤ ሽን ባ አዋ ሂፃ ቱንስዳ ግሾ፥ ባይራተꬃ ማታይ እስራኤለ ናኣ ዮሰፋ ናይታስ እመትስ። ሄሳ ግሾ፥ እያ የለታይ ባይራተꬃ ማራ ናግድ ፃፈትቤና። 2 ይሁድ ባ እሻታፐ አꬍድ ምኖ፤ ባይራተꬃይ ዮሰፋስ እመትዳባ ግድኮካ፥ እስራኤለ አሳ ሃረይስ ይሁዳፐ ከይስ። 3 እስራኤለ ባይራ ናኣ ሮቤላ አደ ናይት ሄኖሀ፥ ፓላ፥ ሄስሮናነ ካርማ።

4 እዩኤላ ናአይ ሻማያ፤ ሻማያ ናአይ ጎጋ፤ ጎጋ ናአይ ሳመአ፤ 5 ሳማአ ናአይ ምካ፤ ምካ ናአይ ራያ፤ ራያ ናአይ ብኤላ። 6 ብኤላ ናአይ አሶረ ካዎይ ተልገልተልፈልሶሪ ድእድ ኤፍዳ ብኤራ፤ ብኤር ሮቤላ ኮቻታ ሀላቃ። 7 ብኤራ ዳቦት፥ ባንታ የለታ ማዝጋበን ፃፍዳ ሮቤላ ያራታ ሀላቃት እዩኤላነ፥ ዛካርያሳ። 8 ብኤል አዛዛ ናአ፤ አዛዝ ሻማአ ናአ፤ ሻማእ እዩኤላ ኮቸ። እዩኤላ ኮቻት አሮኤራ ካታማን፥ ነቦ ቢታንነ ባኣል-ማኦና ቢታን ደእዶሶና።

9 ሮቤላ ኮቻታስ መሄይ ጋላዳን ዳርዳ ግሾ፥ ኤንቲ ያፐ ዶሎሀ ባጋ ብድ፥ ኤፍራፂሳ ሻፋ ጋካናዉ ደእያ መላ ቢታን ኡትዶሶና። 10 ሳኦላ ላይꬃን አጋራ ያራታራ ሮቤላ ያራት ኦለትድ ፆንዶሶና። ጋላዳፐ ዶሎሀ ባጋራ ደእያ አጋራ ያራታ ቢታን ኡትዶሶና።

ጋደ ሼሻ

11 ጋደ ኮቻት ሮቤላ ኮቻታፐ ፑደሀ ባጋን፥ ሳልካ ጋካናዉ ደእያ ባሳነ ቢታን ኡትዶሶና። 12 እዩኤል ኮይሮ ያራታስ ሀላቃ፤ ሳፋም ናምአንꬆ ያራታስ ሀላቃ። ያናይነ ሳፋም ባሳነን ኡትዳ ያራታስ ሀላቃ። 13 ኤንታ ዳቦት፥ ባንታ ሶ አሳን አሳን፥ ምካኤላ፥ ማሱላማ፥ ሳባ፥ ዮራያ፥ ያቅካና፥ ዙኤነ ኤቤራ። ኤንቲ ኩመꬅ ላፑና። 14 ሀይሳቲ አብካላ ናይት ቡዛ ኮቻታ። ቡዝ የዳያ የልስ፤ የዳየይ እየሳያ የልስ፤ እየሳይ ምካኤላ የልስ፤ ምካኤል ጋላዳ የልስ፤ ጋላድ እዳያ የልስ፤ እዳይ ሁራ የልስ፤ ሁር አብሃላ የልስ። 15 ኤንታ ሶ አሳ ሀላቃይ ጉና ናኣ ናኣ አብድኤላ ናኣ አካ። 16 ኤንቲ ጋላዳንነ ባሳነን፥ ያን ደእያ ካታማታንነ ሳሮና ቢታን መሄይ ሄመትያ በሳታን ኡትዶሶና። 17 ሀይሳታ የለታይ ይሁዳ ካዋ እዮአታማ ዎደ እስራኤለ ካዋ እዮርባማ ዎደ ማዝጋበን ፃፈትስ።

18 ሮቤላ ኮቻፈ፥ ጋደ ኮቻፈነ ምናሰ ኮቻ ባጋፈ ጎንዳለ ኦይከይሳት፥ ማሸ ዳንጨይሳትነ ዶንገ ዱከይሳት ምኖነ ኦላን ሎህዳይሳት 44፥ 760. 19 ኤንቲ አጋራ ያራራ፥ እፁራ ያራራ፥ ናፈሳራነ ኖዳባራ ኦለትዶሶና። 20 ኤንቲ ሄ አሳራ ኦለትሸ ፆሳኮ ዋስዳ ግሾ፥ ማዶ ደምዶሶና። ኤንቲ ፆሳን አማነትዳ ግሾ፥ እ ኤንታዉ ዎሰትስ። ሄሳ ግሾ፥ አጋራ ያራትነ ኤንታራ ደእያ ሀራት ኤንታ ኩሸን ገልዶሶና። 21 ባንታ ሞርከታፐ እሻታሙ ሙኩሉ ግማለታ፥ ናምኡ ፄታነ እሻታሙ ሙኩሉ ዶርሳታ፥ ናምኡ ሙኩሉ ሀረታነ ፄቱ ሙኩሉ አሳ ድእድ ኤፍዶሶና። 22 ኦላይ ፆሳባ ግድዳ ግሾ ዳሮት ሀይቅዶሶና። ድኤተꬃ ዎደይ ጋካናዉ ሄ ቢታን ደእዶሶና።

ምናሰ ኮቻፈ ባጋ

23 ምናሰ ኮቻፈ ባጋ ያራይ ባሳነፐ ዶምድ፥ ባኣል-አርሞና፥ ሳንራነ አርሞና ዙማ ጋካናዉ ደእያ ቢታን ኡትዶሶና፤ ኤንቲ ሄ ቢታን ዳርዶሶና። 24 ኤንታ ሶ ሀላቃት ኤፈራ፥ ይሽአ፥ ኤልኤላ፥ አዝርኤላ፥ ኤርምያሳ፥ ሆዳዋነ እዮድኤላ። ሀይሳቲ ኤንታ ሶ አሳን ኤረትዳይሳታ፥ ፃላነ ዎልቃማ።

25 ሽን ባንታ ማይዛታ ፆሳስ አማነትቦኮና፤ ፆሳይ ኤንታ ስንꬃፈ ꬋይስዳ ሄ ቢታ ፆሳታ ጎይንዶሶና። 26 ሄሳ ግሾ፥ እስራኤለ ፆሳይ አሶረ ካዋ ፖሀ (ሄስካ ተልገልተልፈልሶራ) አያና ደንꬅድ ሮቤላ ኮቻ፥ ጋደ ኮቻነ ምናሰ ኮቻፈ ባጋ ድእድ፥ ሀላሀ፥ ሀቦራነ ሃራ ቢታነ ጎዛና ሻፋ ኤፍስ። ኤንቲ ሀች ጋካናዉ ያን ደኦሶና።

6

ሌወ ሼሽ

1 ሌወ አደ ናይት ገድሶና፥ ቃሃታነ ማራራ።

2 ቃሃታ አደ ናይት አምራማ፥ ይስሃራ፥ ከብሮናነ ኡዝኤላ።

3 አምራማ አደ ናይት አሮና፥ ሙሰነ ማይራሞ።

አሮና አደ ናይት ናዳባ፥ አብዮዳ፥ አላዛራነ እታማራ።

4 አላዛር ፕንሃሳ የልስ፤ ፕንሃስ አብሱ የልስ፤ አብሱይ ቡቃ የልስ፤ 5 ቡቅ ኦዛ የልስ፤ 6 ኦዝ ዛራ የልስ፤ ዛራህ ማራዮታ የልስ፤ 7 ማራዮት አማረ የልስ፤ አማረይ አክፆባ የልስ፤ 8 አክፆብ ሳዶቃ የልስ፤ ሳዶቅ አክማሳ የልስ፤ 9 አክማስ አዛርያሳ የልስ፤ አዛርያስ ዮሃና የልስ፤ 10 ዮሃን አዛርያሳ የልስ። ሶሎሞነይ የሩሳላመን ኬፅስዳ ፆሳ ኬꬃን ኦꬅዳ ካህነይ አዛርያሳ። 11 አዛርያስ አማረ የልስ፤ አማረይ አክፆባ የልስ፤ 12 አክፆብ ሳዶቃ የልስ፤ ሳዶቅ ሳሉማ የልስ፤ 13 ሳሉም ካልቀ የልስ፤ ካልቀይ አዛርያሳ የልስ፤ 14 አዛርያስ ሳራያ የልስ፤ ሳራይ እዮሳደቃ የልስ። 15 ጎዳይ ይሁዳነ የሩሳላመ ናቡካዳናፆራን ድኤታና መላ ኦꬅዳ ዎደ እዮሳደቅ ድኤትድ ብስ።

16 ሌወ አደ ናይት ገድሶና፥ ቃሃታነ ማራራ። 17 ገድሶና አደ ናይታ ሱንꬃይ ልብናነ ሳመአ። 18 ቃሃታ አደ ናይት አምራማ፥ ይስሃራ፥ ከብሮናነ ኡዝኤላ። 19 ማራራ አደ ናይት ማህላነ ሙሰ። ባንታ ሶ አሳን አሳን ፃፈትዳ ሌወ ያራይ ሀይሳ።

20 ገድሶና ናአይ ልብና፤ ልብና ናአይ ያሃታ፤ ያሃታ ናአይ ዛማታ። 21 ዛማታ ናአይ ዮኣካ፤ ዮኣካ ናአይ አዶ፤ አዶ ናአይ ዛራ፤ ዛራ ናአይ ያትራ።

22 ቃሃታ ናአይ አምናዳበ፤ አምናዳበ ናአይ ቆረ፤ ቆረ ናአይ አሴራ፤ 23 አሴራ ናአይ ሄልቃና፤ ሄልቃና ናአይ አብሳፋ፤ አብሳፋ ናአይ አሴራ፤ 24 አሴራ ናአይ ታሀታ፤ ታሀታ ናአይ ኡርኤላ፤ ኡርኤላ ናአይ ኦዝያና፤ ኦዝያና ናአይ ሳዉላ።

25 ሄልቃና አደ ናይት አማሳነ አክሞታ። 26 አክሞታ ናአይ ሄልቃና፤ ሄልቃና ናአይ ፆፋያ፤ ፆፋያ ናአይ ናሃታ፤ 27 ናሃታ ናአይ ኤልያባ፤ ኤልያባ ናአይ ይሮሃማ፤ ይሮሃማ ናአይ ህልቃና።

28 ሳሜላ ባይራ ናአይ እዩኤላ፤ ካሎይ አብያ።

29 ማራራ አደ ናይት ማህላ፤ ማህላ ናአይ ልብና፤ ልብና ናአይ ሳመአ፤ ሳመአ ናአይ ኦዛ፤ 30 ኦዛ ናአይ ሳምአ፤ ሳምአ ናአይ ሀግያ፤ ሀግያ ናአይ አሳያ።

ፆሳ ኬꬃ ዛማረታ

31 ዳዊቲ ታቦትያ የሩሳላመ ኤህዳፐ ጉየ፥ ጎዳ ኬꬃን ሹምዳ ዛማረታ ሀላቃት ሀይሳፈ ካልድ ፃፈትዳይሳታ። 32 ሶሎሞነይ የሩሳላመን ጎዳ ፆሳ ኬꬃ ኬፃና ጋካናዉ፥ ጎዳ ታቦተይ ደእያ ዱንካንያ ስንꬃን እሶይ እሶይ ባ ማራን ማራን ማዝሙረ የፅሸ ጎዳስ ኦꬅዶሶና። 33 ባንታ አደ ናይታራ የፅዳይሳት ሀይሳፈ ካልድ ፃፈትዳይሳታ።

ቃሃታ ያራፐ ዛማርያ ሄማና፤ ሄማን እዩኤላ ናአ፤ እዩኤላ ሳሜላ ናአ፤ 34 ሳሜል ሄልቃና ናኣ፤ ህልቃን ይሮሃማ ናአ፤ ይሮሃም ኤልኤላ ናአ፤ ኤልኤል ቶሀ ናአ፤ 35 ቶህ ፆፋያ ናአ፤ ፆፋያ ሄልቃና ናአ፤ ህልቃን ማሃታ ናአ፤ ማሃት አማሳያ ናአ፤ 36 አማሳይ ሄልቃና ናአ፤ ሄልቃን እዩኤላ ናአ፤ እዩኤላ አዛርያሳ ናአ፤ አዛርያስ ሶፎንያሳ ናአ፤ 37 ሶፎንያስ ታሀታ ናአ፤ ታሀት አሴራ ናአ፤ አሴር አብሳፋ ናአ፤ አብሳፍ ቆረ ናአ፤ 38 ቆረይ ይሳራ ናአ፤ ይሳር ቃሃታ ናአ፤ ቃሃት ሌወ ናአ፤ ሌወይ እስራኤለ ናአ።

39 ሄማና ዳቦይ አሳፍ እያ ኡሻቻ ባጋራ ኤቅድ ኦꬄስ። አሳፍ ባራካ ናአ፤ ባራካ ስምአ ናአ፤ 40 ሽምእ ምካኤላ ናአ፤ ምካኤል ባአሳያ ናአ፤ ባኣስ ማልክያ ናአ፤ 41 ማልከይ ኤታና ናአ፤ ኤታን ዛራ ናአ፤ ዛር አዳያ ናአ፤ 42 አዳይ ኤታና ናአ፤ ኤታን ዛማታ ናአ፤ ዛማት ሳመአ ናአ፤ 43 ሳመእ ያሃታ ናአ፤ ያሃት ገድሶና ናአ፤ ገድሶን ሌወ ናአ።

44 ኤንታፈ ሀድርሳ ባጋራ ኤንታ ዳቦት፥ ማራራ ያራት ኤቆሶና። ኤታን ቂሳ ናአ፤ ቂስ አብድ ናአ፤ አብድ ማሉካ ናአ፤ 45 ማሉክ ሀሻባያ ናአ፤ ሀሻባያ አማስያሳ ናአ፤ አማስያስ ካልቀ ናአ፤ 46 ክልቀይ አሜሳ ናአ፤ አሜስ ባና ናአ፤ ባን ሳማራ ናአ፤ 47 ሳማር ማህላ ናአ፤ ማህል ሙሰ ናአ፤ ሙስ ማራራ ናአ፤ ማራር ሌወ ናአ። 48 ኤንታ ዳቦ ግድዳ ሌወት ፆሳ ዱንካንያን ኦꬃናዉ ሱንትዶሶና።

አሮና ሼሽ

49 ሽን አሮንነ እያ ኮቻት እፃነ ጩይሶሶና፤ ያርሾ በሳን ፁሳ ያርሾ ያርሾሶና። ፆሳ አይለይ ሙሰይ ኪትዳይሳዳ ኡባፈ ጌሻ በሳን ጎይንያ ጎይኖ ኡባስነ ፆሳይ እስራኤለ ናጋራ አቶ ያግስያ ያርሹዋ ያርሻናዉ አዋተꬅ ኤንታዉ ደኤስ።

50 አሮና የለታይ ሀይሳፈ ካልድ ፃፈትዳይሳታ። አሮና ናአይ አላዛራ፤ አላዛራ ናአይ ፕንሃሳ፤ ፕንሃሳ ናአይ አብሱ፤ 51 አብሱ ናአይ ቡቃ፤ ቡቃ ናአይ ኦዛ፤ ኦዛ ናአይ ዛራሀ። 52 ዛራሀ ናአይ ማራዮታ፤ ማራዮታ ናአይ አማረ፤ አማረ ናአይ አክፁባ፤ 53 አክፁባ ናአይ ሳዶቃ፤ ሳዶቃ ናአይ አክማሳ።

54 አሮና ኮቻት ዳና መላ ኤንታዉ እመትዳ በሳት ሀይሳፈ ካልድ ፃፈትዳይሳ።

ኮይሮ ሳማይ ቃሃታ ያራስ ከይዳ ግሾ 55 ይሁዳን ደእያ ከብሮና ካታማነ እያ ዩሹዋን ደእያ ሄንꬃ በሳታ ኤንታዉ እምዶሶና። 56 ሽን ከብሮና ጎሻ ጋደታነ እያ ዩሹዋን ደእያ ጉታታ ዮፎነ ናኣ ካለባስ እምዶሶና። 57 አሮና ናይታስ ባቃትድ አትያ ካታማታ፥ ከብሮና፥ ያትራ፥ ልብና፥ ኤሽታሞአነ ኤንታ ሄራን ደእያ ሄንꬃ በሳታ። 58 ሆሎና፥ ዳብራነ ኤንታ ሄራን ደእያ ሄንꬃ በሳታ፥ 59 አሳና፥ ቤት-ሳሜሳነ ኤንታ ሄራን ደእያ ሄንꬃ በሳታ እምዶሶና። 60 ቃስ ብንያመ ቢታ ዛዋፐ ግብአ፥ ጋለማታ፥ አናቶተነ ኤንታ ሄራን ደእያ ሄንꬃ በሳታ ኤንታዉ እምዶሶና። አሮና ናይታስ እመትዳ ካታማት ኩመꬅ ታማነ ሄꬓ። 61 ምናሰ ያራ ባጋ ቢታፈ ታሙ ካታማታ አትዳ ቃሃታ ያራስ እምዶሶና።

62 ይሳኮራ፥ አሴራ፥ ንፍታለመነ ባሳነን ደእያ ምናሰ ያራ ቢታ ዛዋፐ ታማነ ሄꬑ ካታማታ ገድሶና ያራስ እምዶሶና።

63 ሮቤላ፥ ጋደነ ዛብሎና ቢታ ዛዋፐ ታማነ ናምኡ ካታማታ ማራራ ያራስ እምዶሶና።

64 ሄሳዳ ኦꬅድ፥ እስራኤለ አሳይ ሌወታስ ሀ ካታማታነ ኤንታ ሄራን ደእያ ሄንꬃ ቢታ እምዶሶና። 65 ይሁዳፐ፥ ስሞናፐነ ብንያመ ቢታ ዛዋፐ ሀይሳፈ ቆሞን ፃፈትዳ ካታማታ ኤንታዉ እምዶሶና።

66 ቃሃታ ያራፐ ጉꬃት ኤፍሬማ ቢታ ዛዋፐ ካታማታነ ኤንታ ሄራን ደእያ ሄንꬃ በሳታ ኤክዶሶና። 67 ኤንታዉ አሳይ ባቃትድ አትያ ካታማታ፥ ደረይ ዳርያ ኤፍሬማ ቢታን ደእያ ሴከማ፥ ገዘራ፥ 68 ዮቅምኣማ፥ ቤት-ሆሮና፥ 69 ኤሎና፥ ጋት-ርሞናነ ኤንታ ሄራን ደእያ ሄንꬃ በሳታ እምዶሶና። 70 ምናሰ ኮቻ ባጋፈ አኔራ፥ ብልኣማነ ኤንታ ሄራን ደእያ ሄንꬃ በሳታ፥ አትዳ ቃሃታ ያራስ እምዶሶና።

71 ምናሰ ኮቻ ባጋፈ ባሳነን ደእያ ጎላና፥ አስታሮታነ ኤንታ ሄራን ደእያ ሄንꬃ በሳታ ገድሶና ያራስ እምዶሶና። 72 ይሳኮራ ኮቻፈ ቃደሳ፥ ዳብራተነ ኤንታ ሄራን ደእያ ሄንꬃ በሳታ፥ 73 ራሞታ፥ አነማናነ ኤንታ ሄራን ደእያ ሄንꬃ በሳታ እምዶሶና። 74 አሴራ ኮቻፈ ማሻላ፥ አብዶና፥ 75 ሁቆቃ፥ ረሆባነ ኤንታ ሄራን ደእያ ሄንꬃ በሳታ እምዶሶና። 76 ንፍታለመ ኮቻፈ ጋልላን ደእያ ቃደሳ፥ ሀሞና፥ ቅራታይማነ ኤንታ ሄራን ደእያ ሄንꬃ በሳታ እምዶሶና።

77 አትዳ ማራራ ያራስ ዛብሎና ኮቻፈ እርሞና፥ ታቦረነ ኤንታ ሄራን ደእያ ሄንꬃ በሳታ እምዶሶና። 78 ሮቤላ ኮቻፈ እያርኮፈ ሄፍንꬃን ዮርዳኖሰፐ ዶሎሀ ባጋራ፥ ꬎቃ ደንባን ደእያ ቦሶራ፥ ያሳነ፥ 79 ቅድሞታ፥ መፋታነ ኤንታ ሄራን ደእያ ሄንꬃ በሳታ እምዶሶና። 80 ጋደ ኮቻፈ ጋላዳን ደእያ ራሞታ፥ ማሀናይማ፥ 81 ሀሰቦና፥ እያዜራነ ኤንታ ሄራን ደእያ ሄንꬃ በሳታ እምዶሶና።

7

ይሳኮራ ሼሽ

1 ይሳኮራ ኦይዱ አደ ናይት ቶላ፥ ፑዋ፥ ያሱባነ ሽምሮና።

2 ቶላ አደ ናይት ኦዛ፥ ራፋያ፥ ይርኤላ፥ ህማያ፥ ይብሳማነ ሽሙኤላ፤ ሀይሳቲ ቶላ ሶ አሳ ሀላቃታ። ኤንቲ ዎልቃማነ ምኖ አስ። ዳዊታ ዎደ ኤንታ ታይቦይ 22,600.

3 ኦዛ ናአይ ይዝራሀ፣ ይዝራሀ ናይት ምካኤላ፥ አብድዩ፥ እዩኤላነ ይሽያ፤ ሀ እቻሻት ሶ አሳ ሀላቃታ። 4 ባንታ ሶ አሳ የለታዳ ኦዛ ያራፐ ኦላንቾት 36,000፤ ኤንታዉ ዳሮ ማቸትነ ናይት ደኦሶና።

5 ይሳኮራ ኮቻፈ ኦላንቾት ባንታ የለታ ማዝጋበን ታይበትድ፥ ኩመꬅ 87,000 ግድዶሶና።

ብንያመ ሼሽ

6 ብንያመ ሄꬑ አደ ናይት ቤላ፥ በከራነ ይድኤላ።

7 ቤላ አደ ናይት ኤሰቦና፥ ኦዛ፥ ኡዝኤላ፥ እያርሞታነ እራ፤ ሀ እቻሻት ሶ አሳ ሀላቃታ። ኤንቲ ዎልቃማነ ምኖ አስ። ባንታ የለታን ታይበትዳ ኦላንቾት 22,034 ግድዶሶና።

8 በከራ አደ ናይት ዛምራ፥ እዮኣሳ፥ አላዛራ፥ ኤልዮአና፥ ኦምራ፥ እያርሞታ፥ አብያ፥ አናቶታነ አለሜታ። 9 ባንታ የለታ ማዝጋበን ታይበትዳ ዎልቃማነ ምኖ አሳት 20,200 ግድዶሶና።

10 ይድኤላ ናአይ ብልሃና። ብልሃና አደ ናይት ይኡሳ፥ ብንያመ፥ ኤሁዳ፥ ክንአና፥ ዘታና፥ ታርሰሳነ አክሳራ፤ 11 ሀይሳቲ ባንታ ሶ አሳ ሀላቃ፤ ዎልቃማነ ምኖ አስ። ባንታ የለታዳ ታይበትዳ ኦላንቾት 17,200. 12 ሱፍምነ ሁፍም እራ ናይታ። ሁሽም አሄረ ናአ።

ንፍታለመ ሼሻ

13 ንፍታለመ ናይት ያህፅኤላ፥ ጉና፥ የፀራነ ሽለማ፤ ሀይሳቲ ባላ ኮቻታ።

ምናሰ ሼሽ

14 ምናሰ ኮቻት ሀይሳፈ ካልድ ፃፈትዳይሳታ። ምናሰ ሶረ ላገፈ የልዳ አደ ናይት አስርኤላነ ጋላዳ አዋ ማክራ። 15 ማክር ሁፍማፐነ ሳፍማፐ እስ እስ ማቾ ኤክስ። ማክራ ምቸ ሱንꬃይ ማእኮ። ማክራ ናአይ ካሎይ ሰሎጳዳ፤ ሰሎጳድ ማጫ ናአ ፃላላ የልስ።

16 ማክራ ማችያ ማእካ ፓሬሳነ ሱሮሳ ጌተትያ ናምኡ አደ ናይታ የላሱ። ፓረሳ ናይት ኡላማነ ራቄማ። 17 ኡላማ ናአይ ባዳና። ሀይሳቲ ምናሰ ናኣ ናአ ማክራ ናኣ ጋላዳ ኮቻታ።

18 ጋላዳ ምችያ ሀሞለከታ፥ እሱደ፥ አብኤዘራነ ማህላ የላሱ።

19 ሻምዳ አደ ናይት አህያ፥ ሴከማ፥ ልቃነ አንኣማ።

ኤፍሬማ ሼሽ

20 ኤፍሬማ ናአይ ሹቱላ፤ ሹቱላ ናአይ ባረዳ፤ ባረዳ ናአይ ታሀታ፤ ታሀታ ናአይ ኤላዳ፤ ኤላዳ ናአይ ታሀታ፤ 21 ታሀታ ናአይ ዛባዳ፤ ዛባዳ ናአይ ሹቱላ።

ኤፍሬማስ ኤደራነ ኤላዳ ጌተትያ ሀራ ናምኡ ናይት ደኦሶና። ኤንቲ ጌተ አሳ መሄ ካይስን አሳይ ኤንታ ዎꬍስ። 22 ሄሳ ግሾ፥ ኤንታ አዋይ ኤፍሬም ዳሮ ዎደ አዛንን እያ እሻት እያ ምንꬃናዉ ይዶሶና።

23 ሄሳፈ ጉየ፥ እ ባ ማቸራ አቅስ፤ እያ ቃንꬃታዳ አደ ናአ የላሱ። ኤፍሬማ ሶ ጋክዳ ኢታ መቱዋ ግሾ እ ባ ናኣ ባርአ ግድ ሱንꬅስ።

24 ሸእራ ጌተትያ ኤፍሬማ ናእያ ደአዉሱ፤ ጋርሳን ቤት-ሆሮና፥ ቆሞን ኡዘን-ሼራ ጌተትያ ካታማታ ኬፃሱ።

25 ኤፍሬማ አደ ናአይ ራፋ፤ ራፋ ናአይ ረሼፋ፤ ረሼፋ ናአይ ቴላ፤ ቴላ ናአይ ታሀና፤ 26 ታሀና ናአይ ላዳና፤ ላዳና ናአይ አምሁዳ፤ አምሁዳ ናአይ ኤልሳማ፤ 27 ኤልሳማ ናአይ ናወ፤ ናወ ናአይ እያሱ።

28 ኤፍሬማ ኮቻት ኤክድ ባንታዉ ዳና በሲ ኦꬅዳ ቢታይ፥ ቤተለነ እያ ዩሹዋን ደእያ ጉታታ፤ ዶሎሀ ባጋን ናአራ፥ ዉሎሀ ባጋን ገዘራነ ኤንታ ዩሹዋን ደእያ ጉታታ፥ ሴከማ፥ አያነ ኤንታ ዩሹዋን ደኢያ ጉታታ ኡባ ኦይኬስ። 29 ምናሰ ቢታ ዛዋን ደእያ ቤት-ሳናነ እያ ዩሹዋን ደእያ ጉታታ፥ ታናካነ እያ ዩሹዋን ደእያ ጉታታ፥ ማግዶነ እያ ዩሹዋን ደእያ ጉታታ፥ ዶራነ እያ ዩሹዋን ደእያ ጉታታ። እስራኤለ ናኣ ዮሰፋ ኮቻት ሀ ካታማታን ደእዶሶና።

አሴራ ሼሽ

30 አሴራ አደ ናይት ይምና፥ የሱዋ፥ ይስዋነ በርአ፤ ኤንታ ምችያ ሳራሆ።

31 በርአ አደ ናይት ሄቤራነ በርዛወታ አዋ ማልካኤላ።

32 ሄቤር ያፍለፃ፥ ሳሜራ፥ ሆታማ የልስ፤ ኤንታ ምቸ ሱንꬃይ ሶሳኖ።

33 ያፍለፃ አደ ናይት ፓሳካ፥ ብምሃላነ አስታ።

34 ሳሜራ አደ ናይት አካ፥ ሮጋ፥ ያሁባነ አራመ።

35 ሆታማ አደ ናይት ፆፋ፥ ይምና፥ ሰለሳነ አማላ።

36 ፆፋ አደ ናይት ሱሀ፥ ሀርነፈራ፥ ሶጋላ፥ ቤራ፥ ይምራ፥ 37 በፀራ፥ ሆዳ፥ ሳማ፥ ሰልሳ፥ ይትራናነ ብኤራ።

38 የተራ አደ ናይት ዮሮና፥ ፕስፓነ አራ። 39 ኡላ አደ ናይት ኤራ፥ ሀንኤላነ እርፃ።

40 ሀይሳቲ ኡባት አሴራ ኮቻታ። ኤንቲ ባንታ ሶ አሳ ሀላቃታነ ዶረትዳ ዎልቃማነ ምኖ አስ። ባንታ የለታዳ ታይበትዳ ኦላንቾት 26,000 ግድዶሶና።

8

ብንያመ ሼሽ

1 ብንያመ ባይራ ናአይ ቤላ፤ ካሎይ አስቤላ፤ ሄꬓንꬆይ አህራ፤ 2 ኦይዳንꬆይ ኖሄ፤ እቻሻንꬆይ ራፋ።

3 ቤላ አደ ናይት አዳረ፥ ጌራ፥ አብሁዳ፥ 4 አብሱ ናእማነ፥ አሆሀ፥ 5 ጌራ፥ ሳፉፋማነ ክራማ።

6-7 ኤሁዳ አደ ናይት ናእማነ፥ አክያነ ጌራ። ኤንቲ ግብአን ደእዳነ ጉየፐ ማናሃታ ቢታ ድኤትድ ብዳ ባንታ ሶ አሳ ሀላቃታ። ኤንታ ያ ካለꬅድ ኤፍዳይ ኦዛነ አሁዳ አዋ ጌራ።

8 ሻሀራም ባ ማቸታ ሁሽሞነ ባኢራ የድዳፐ ጉየ ሞአበ ቢታን አደ ናይታ የልስ። 9 ሻሀራም ባ ማቸ ሆድሽፐ ዮባባ፥ ድባያ፥ ሜሳ፥ ማልካማ፥ 10 የኡፃ፥ ሳክያነ ምርማ የልስ። እያ ናይት ኡባይ ባንታ ሶ አሳ ሀላቃታ ግድዶሶና። 11 እ ባ ማቸ ሁሽምፐ፥ አብፁባነ ኤልፋኣላ የልስ።

12 ኤልፋኣላ አደ ናይት ኤቤራ፥ ማሸማነ ሻመዳ። ሻመድ ኦኖነ ሎዳ ካታማታነ ኤንታ ሄራን ደእያ ጉታታ ኬፅስ።

13 ሻሀራም በርአነ ሸምአ የልስ። ኤንቲ ኤሎና ካታማን ደእያ ባንታ ሶ አሳ ሀላቃታ። ኤንቲ ጌተ ካታማን ደእያ አሳ ጎድዶሶና። 14 በርአ አደ ናይት ሻሀራማ፥ አህያ፥ ሻሻቃ፥ ይረሞታ።

15 ዛባዳ፥ አራዳ፥ ኤደራ፥ 16 ምካኤላ፥ ይሽጳነ ዮሀ።

17 ኤልፋላአ አደ ናይት ዛባዳ፥ ማሱላማ፥ ህዝቃ፥ ሄቤራ፥ 18 ይሽማራያ፥ ዩዝላነ ዮባባ።

19 ሳመአ አደ ናይት ያቅማ፥ ዝክራ፥ ዝባዳ 20 ኤላናያ፥ ፅልታያ፥ ኤለላ፥ 21 አዳያ፥ ብራያነ ሽምራታ።

22 ሻሻቃ አደ ናይት ይሽጳና፥ ኤቤራ፥ ኤልኤላ፥ 23 አብዶና፥ ዝክራ፥ ሀናና፥ 24 ሀናንያ፥ ኤላማ፥ አንቶታ፥ 25 ይፍዳያነ ፓኑኤላ።

26 ይሮሃማ አደ ናይት ሸምሽራያ፥ ሸሃራ፥ አታላ፥ 27 ያረሻ፥ ኤልይአሳነ ዝክራ።

28 ሀይሳቲ ባንታ የለታን የሩሳላመን ኡትዳ ባንታ ሶ አሳ ሀላቃታ።

29 ጋባኦና አዋይ ይኤል ጋባኦና ካታማን ደእስ፤ እያ ማቸ ሱንꬃይ ማእኮ። 30 እያ ናኣ ባይራይ አብዶና፤ ሀራ እያ አደ ናይት ፁራያ፥ ቂሳ፥ ባኣላ፥ ኔራነ ናዳባ፥ 31 ገዶራ፥ አህያ፥ ዘከራነ 32 ማቅሎታ። ማቅሎት ሽምአ የልስ። ሀይሳቲ የሩሳላመን ደእያ ባንታ ዳቦታ ማታን ደእዶሶና።

33 ኔር ቂሳ የልስ፤ ቂስ ሳኦላ የልስ። ሳኦል ዮናታና፥ ማልክሳ፥ አብናዳበነ አስባኤላ የልስ። 34 ዮናታና ናአይ ማርባኣላ የልስ፤ ማርባኣል ምክያሳ የልስ።

35 ምክያሳ አደ ናይት ፕቶና፥ መለካ፥ ታረአነ አካዛ። 36 አካዝ ያሆአዳ የልስ። ያሆኣድ አለሜታ፥ አዝማወታነ ዝምራ የልስ። ዝምር ሞፃ የልስ፤ 37 ሞፅ ብንአ የልስ፤ ብንእ ራፋ የልስ፤ ራፍ ኤልኣሳ የልስ፤ ኤልኣስ አፄላ የልስ።

38 አፄላስ ኡሱፑን አደ ናይት ደኦሶና። ኤንታ ሱንꬃይ አዝርቃማ፥ ቦኬራ፥ እስማኤላ፥ ሻኣራ፥ አብድዩነ ሀናና።

39 አፄላ እሻ ኤሸቃስ ሄꬑ ናይት ደኦሶና። እያ ናአይ ባይራይ ኡላማ፤ ካሎይ ይኡሳ፤ ሄꬓንꬆይ ኤልፋላፃ።

40 ኡላማ ናይት ዎልቃማነ ምኖ አስ፤ ኤንቲ ዶንገን ዱከይሳታ። ኡላማስ ፄታነ እሻታሙ ግድያ ናይትነ ናይታ ናይት ደኦሶና።

ሀይሳቲ ኡባይ ብንያመ ኮቻታ።

9

የሩሳላመን ደእያ አሳ

1 እስራኤለ አሳ ኡባይ ባ የለታን የለታን፥ እስራኤለ ካዎታ ማፃፋን ፃፈትድ ደኤስ።

ይሁዳ አሳይ ጎዳስ አማነትቦና ግሾ ባብሎነ ቢታ ድኤትድ ብዶሶና። 2 ኮይሮ ስሚድ ባንታ ቢታንነ ባንታ ካታማታን ኡትዳይ ጉꬃ እስራኤለ አሳታ፥ ካህነታ፥ ሌወታነ ፆሳ ኬꬃ ኦሳንቾታ። 3 ይሁዳፐ፥ ብንያመፐ፥ ኤፍሬማፐነ ምናሰፐ ጉꬃ አሳት ይድ የሩሳላመን ደእዶሶና።

4 ይሁዳ ናኣ ፓረሳ ያራፐ ኡታይ የሩሳላመን ደኤይሳታስ ሀላቃ። ኡታይ አምሁዳ ናአ፤ አምሁድ ኦምራ ናአ፤ ኦምር እምራ ናአ፤ እምር ባና ናአ።

5 ይሁዳ ናኣ ሴላ ያራፐ አሳይነ እያ ናይት የሩሳላመን ደኤይሳታስ ሀላቃ።

6 ይሁዳ ናኣ ዛራ ያራፐ ይኡኤል የሩሳላመን ደኤይሳታስ ሀላቃ።

ይሁዳ ኮቻ ታይቦይ ኡሱፑን ፄታነ ኡዱፉን ታማ።

7 ብንያመ ያራ ሀላቃት ሀይሳፈ ካልድ ፃፈትዳይሳታ።

ማሱላማ ናኣ ሳሉ፥ ሆዳዋ ናኣ ማሱላማ፥ ሀሰናኡ ናኣ ሆዳዋ፥ 8 ይሮሃማ ናኣ ይብናያ፥ ኦዛ ናኣ ኤላ፥ ምክራ ናኣ ኦዛ፥ ሳፋፃ ማሱላማ፥ ራኡላ ናኣ ሳፋፃ፥ ይብና ናኣ ራጉኤላ። 9 ብንያመ ኮቻ ታይቦይ ኡዱፉን ፄታነ እሻታማነ ኡሱፑና። ሀይሳቲ ኡባይ ባንታ ሶ አሳ ሀላቃታ።

10 የሩሳላመን ደእዳ ካህነት ሀይሳፈ ካልድ ፃፈትዳይሳታ።

ኤንቲ ዮዳሀ፥ ዮራባ፥ ያክናነ 11 ፆሳ ኬꬃን አዋትያ አዛርያሳ። አዛርያስ ካልቀ ናአ፤ ካልቀይ ማሱላማ ናአ፤ ማሱላም ሳዶቃ ናአ፤ ሳዶቅ ማርዮታ ናአ፤ ማርዮት አክፆባ ናአ።

12 ሀራት ቃስ ይሮሃማ ናኣ አዳያነ አድኤላ ናኣ ማእሰያ። ይሮሃም ፓስኮራ ናአ፤ ፓስኮር ማልክያ ናአ። አድኤል ያህዜራ ናአ፤ ያህዜር ማሱላማ ናአ፤ ማሱላም ማሽልሞታ ናአ፤ ማሽልሞት እመራ ናአ።

13 ባንታ ሶ አሳስ ሀላቃ ግድዳ ካህነታ ታይቦይ 1,760. ሀይሳቲ ፆሳ ኬꬃን ኦꬃናዉ ዳንዳእያ አሳታ።

14 የሩሳላመን ደእያ ሌወት ሀይሳፈ ካልድ ፃፈትዳይሳታ።

ሀሹባ ናአይ ሻማየይ ማራራ ያራ። ሀሹብ አዝርቃማ ናአ፤ አዝርቃም ሀሳባያ ናአ።

15 ሀራት ቃስ ባቅባቃራ፥ ሄሬሳ፥ ጋላላነ ማታና። ማታን ምካ ናአ፤ ምክ ዝክራ ናአ፤ ዝክር አሳፋ ናአ።

16 ሀራት ቃስ ናፆፋታ ጉታን ኡትዳይ አብድዩነ ባራካ። አብድዩይ ሻማእያ ናአ፤ ሻማኤይ ጋላላ ናአ፤ ጋላል የዱቱና ናአ፤ ባራክ አሳ ናአ፤ አስ ኤልቃና ናአ።

17 ካዎ ፐንግያ ናገይሳት፥ ሳሉማ፥ አቁባ፥ ታልሞና፥ አህማናነ ኤንታ እሻታ፤ ሳሉም ኤንታ ሀላቃ። 18 ኤንቲ ዉሎሀ ባጋራ ደእያ፥ ካዎ ፐንግያ ናግዶሶና። ሀይሳፈ ካሰ ኤንቲ ሌወት ዱንካንዳ ጉታ ናጎሶና።

19 አብሳፋ ናኣ ናአይ ቆረ ናአይ ሳሉም ቆረ ያራ። ቆረ ያራይ ካሰ ጎዳ ዱንካንያ ናግዳይሳዳ ሳሉምነ ቆረ ኮቸ ግድዳ እያ ዳቦት ፆሳ ኬꬃ ፐንግያ ናጎሶና።

20 አላዛራ ናአይ ፕንሃስ ካሰ ቆረ ያራ ሀላቃ፤ ጎዳይ እያራ ደኤስ።

21 ማሱላማ ናአይ ዛካርያስ ዱንካንያ ግዶ ገልያ ፐንግያ ናጌስ።

22 ፐንግያ ናጋናዉ ዶረትዳይሳት ኩመꬅ ናምኡ ፄታነ ታማነ ናምአ፤ ሄሳት ባንታ ጉታን ጉታን ታይበትድ ፃፈትዶሶና። ኤንታ ያራስ ሀ አዋተꬃ እምዳይ ካዋ ዳዊታነ ናብያ ሳሜላ። 23 ሄሳ ግሾ፥ ኤንትነ ኤንታ ናይት ፆሳ ኬꬃ ፐንግያ ናጎሶና። 24 ኦይዱ ባጋራ ዶሎሀን፥ ዉሎሀን፥ ፑደሀን ዱገሀን እስ እስ ፐንገይ ደኤስ፤ ሄ ፐንገታ ናገይሳት ደኦሶና። 25 ሄ ጉታን ደእያ ኤንታ ዳቦት ላፑንꬃ ጋላሳን ጋላሳን ላመትድ፥ ናግድ ኤንታ ማዶሶና።

26 ፐንግያ ናግያ ኦይዱ ሌወት ሀላቃ፤ ኤንቲ ፆሳ ኬꬃ ክፍለታነ ክፍለታ ግዶን ደእያ ሚሸታ አዋተꬃን አይሶሶና። 27 ፆሳ ኬꬃ ናገይነ ዎንታ ጉራ ካርያ ዶየይ ኤንታ ግድያ ግሾ ያን አቆሶና።

28 ሌወታፐ ጉꬃት ጎይኖ ዎደ ጎኤትያ ሚሸታ ናጎሶና፤ ሄ ሚሸታ ካረ ከሰይነ ሶ ገልሰይ ኤንታ። 29 ኤንታፈ እሶት እሶት ፆሳ ኬꬃን ጎኤትያ ሀራ ሚሸታ፥ ꬊለ፥ ዎይነ ኡሹ፥ ዛይተ፥ እፃነነ ሳዎታ አዋተꬃን አይሶሶና። 30 ሽን ካህነታ ናይታፐ ባጋት ሳዉዋ ዋላኮሶና።

31 ቆረ ኮቻፈ ሳሉማ ባይራ ናአይ ማታታስ ያርሾ ኡይꬃ ኡክስያ አዋተꬅ ደኤስ። 32 ቃሃታ ያራ ግድያ ኤንታ ዳቦታፐ ባጋት ሳምባታን ሳምባታን ፃርጴዛ ቦላ ዎꬅያ ኡይꬃ ጊግስያ አዋተꬅ ኤክዶሶና።

33 ሌወ ኮቻፈ ጉꬃ ሀላቃት ፆሳ ኬꬃን የፀይሳታ። ቃማነ ጋላስ ኤንቲ ኦꬅያ ግሾ ሀራ ኦሶ ኦꬆና ፆሳ ኬꬃ ድርሳ ግዶን ደእያ ኬꬃታን ደኦሶና።

34 ሀይሳቲ ኡባይ ሌወ ሶ አሳ ሀላቃታ፤ ኤንቲ የሩሳላመን ደእዶሶና።

ካዋ ሳኦላ ሼሽ

35 ጋባኦና አዋይ ይኤል ጋባኦና ካታማን ደእስ፤ እያ ማቸ ሱንꬃይ ማእኮ። 36 እያ ናአይ ባይራይ አብዶና፤ እያ ናይት ሀራት ፁራያ፥ ቂሳ፥ ባኣላ፥ ኔራ፥ ናዳባ፥ 37 ጋዶራ፥ አህያ፥ ዛካርያሳነ ምክሎታ። 38 ምክሎት ስምአ የልስ። ሀይሳቲ የሩሳላመን ደእያ ባንታ ዳቦታ ማታን ደእዶሶና።

39 ኔር ቂሳ የልስ፤ ቂስ ሳኦላ የልስ። ሳኦል ዮናታና፥ ማልክሳ፥ አብናዳበነ ኤሽባኣላ የልስ። 40 ዮናታና ናአይ ማርባኣላ የልስ፤ ማርባኣል ምክያሳ የልስ።

41 ምክያሳ ናይት ፕቶና፥ መለካ፥ ታረአነ አካዛ። 42 አካዝ ያእራ የልስ። ያእር አለሜታ፥ አዝማወታነ ዝምራ የልስ። ዝምር ሞፃ የልስ፤ 43 ሞፅ ብንአ የልስ፤ ብንእ ራፋያ የልስ፤ ራፋይ ኤልኣሳ የልስ፤ ኤልኣስ አፄላ የልስ።

44 አፄላስ ኡሱፑን አደ ናይት ደኦሶና። ኤንታ ሱንꬃይ አዝርቃማ፥ ቦኬራ፥ እስማኤላ፥ ሻኣራ፥ አብድዩነ ሀናና።

10

ካዋ ሳኦላ ሀይቁዋ

(1 ሳሜ 31:1-13)

1 ፍልስፄመት እስራኤለ አሳራ ኦለትዶሶና። እስራኤለት ፍልስፄመታ ስንꬃፈ ባቃትዶሶና። ሄ ዎደ ዳሮ እስራኤለ አሳይ ግልቦአ ደርያ ቦላ ሀይቅዶሶና። 2 ፍልስፄመት ሳኦላነ እያ አደ ናይታ ጎድ ኤፍድ ሳኦላ ናይታ ዮናታና፥ አብናዳባነ ማልክሳ ዎꬍዶሶና። 3 ኦላይ ሳኦላ ተቅድ ኡንኤꬅስ፤ ዶንገን ዱከይሳት ሳኦላ ደምድ ማዱንፅስዶሶና።

4 ሳኦል ባ ኦላ ሚሽያ ቶከይሳኮ፥ “ሀ ቃፃረትቦና ፍልስፄመት ታና ካኦና መላ ነ ማሻን ታና ዎꬋ” ያግስ።

ሽን እያ ኦላ ሚሽያ ቶከይስ ዳሮ ያይዳ ግሾ እፅስ፤ ሄሳ ግሾ፥ ሳኦል ባ ማሻ ሳአን ኤስድ እያ ቦላ ኩንድድ ሀይቅስ። 5 እያ ኦላ ሚሽያ ቶከይስ ሳኦል ሀይቅዳይሳ በእድ፥ እካ ባ ማሻ ሳአን ኤስድ እያ ቦላ ኩንድድ ሀይቅስ። 6 ሄሳዳ ሀንድ ሳኦል፥ እያ ሄꬑ ናይትነ እያ ሶ አሳ ኡባይ ሄ ጋላስ ሀይቅዶሶና። 7 ዛንጋራን ደእያ እስራኤለት ኡባይ ባንታ ኦላንቾት ባቃትዳይሳ፥ ሳኦልነ እያ ናይት ሀይቅዳይሳ በእዳ ዎደ ባንታ ካታማታ አግድ ባቃትዶሶና። ፍልስፄመት ይድ ሄ ካታማታን ደእዶሶና።

8 ዎንተꬃ ጋላስ ፍልስፄመት አሀታ ቦላፈ ኦላ ሚሸታ ቃር ኤካናዉ ይድ፥ ሳኦልነ እያ ናይት ግልቦአ ደርያን ሀይቅድ፥ ዝንእዳይሳታ ደምዶሶና። 9 ኤንቲ ሳኦላ ቆꬍያ ቃንፅድ እያ ኦላ ሚሽያ ቃር ኤክዶሶና። ያትድ ባንታ ኤቃታ ኬꬃንነ ባንታ አሳ ግዶን ፆኑዋ አዋጃና መላ ፍልስፄመ ቢታ ኡባስ አሰ ኪትዶሶና። 10 ኤንቲ ሳኦላ ኦላ ሚሽያ ባንታ ፆሳታ ኬꬃታፐ እሱዋን ዎꬅዶሶና፤ እያ ሁጵያ ባንታ ፆሳ ዳጎና ኤቃ ኬꬃን ካቅዶሶና።

11 ፍልስፄመት ሳኦላ ቦላ ኦꬅዳባ ኡባ ጋላዳን ደእያ ያበሳ ካታማ አሳይ ስእዳ ዎደ፥ 12 ምኖ አሳት ኡባይ ብድ፥ ሳኦላ አሃነ እያ ናይታ አሀ ኤክድ ያበሳ ካታማ ኤህዶሶና። ያበሳን ደእያ ዎላ ጋርሳን ኤንታ ሞግዶሶና፤ ያትድ ላፑን ጋላስ ፆምዶሶና።

13 ሳኦል ጎዳስ አማነትቦና ግሾ ሀይቅስ። ጎዳ ቃላ እ ናግቤና፤ ጎዳ ዞረ ኦይቸይሳ አግድ፥ 14 ሞይትለ ፄግያ አስ ዞረ ኦይችስ። ሄሳ ግሾ፥ ጎዳይ እያ ዎꬍድ እያ ካዎተꬃ እሰየ ናኣ ዳዊታስ አꬅድ እሚስ።

11

ዳዊቲ እስራኤለ ቦላ ካዎትስ

(1 ሳሜ 5:1-10)

1 ሄሳፈ ጉየ፥ እስራኤለ አሳ ኡባይ እስፈ ከብሮናን ደእያ ዳዊታኮ ብድ፥ “ኑኒ ነ ሱꬁነ ነ አሾ። 2 ካሰ ሳኦል ካዎ ግድድ ደእያ ዎደካ፥ እስራኤለ አሳ ኦላስ ካለꬅዳይ ነና። ጎዳይ ነ ፆሳይ፥ ‘ታ አሳ እስራኤለ ኔኒ ሄማና፤ ኤንታ ቦላ ኔኒ ካዎታና’ ” ያግስ። 3 እስራኤለ ጭማት ኡባይ ካዋ ዳዊታኮ ይዳ ዎደ እ ኤንታራ ከብሮናን ጎዳ ስንꬃን ጫቅስ። ጎዳይ ሳሜላ ባጋራ ኦድዳ ቃላዳ ዳዊቲ እስራኤለ ቦላ ካዎታናዳ ኤንቲ እያ ትይዶሶና።

4 ዳዊቲነ እስራኤለ አሳ ኡባይ የሩሳላመ ካታማ ብዶሶና። ሄ ዎደ ያቡሰ አሳይ ሄ በሳን ደእያ ግሾ ሄ ካታማይ ያቡሰ ጌተቴስ። 5 ያቡሰት ዳዊታኮ፥ “ኔኒ ሀ ካታማ ገላናዉ ዳንዳአካ” ያግዶሶና። ግዶሽን፥ ዳዊቲ ፅዮነን ደእያ ኤንታ ሚፃ ኦይክን፥ ፅዮነይ ዳዊቲ ካታማ ጌተትስ። 6 ዳዊቲ ባ ኦላንቾታ፥ “ያቡሰታ ኮይሮትድ ኦልያ ኦንካ ቶራ ሞጮና ግዳና” ያግስ። ፃሩያ ናአይ እዮኣብ ኮይሮትድ ኦልድ ሀላቃ ግድስ። 7 ዳዊቲ ሄ ሚፃን ደእዳ ግሾ ሄ ካታማይ ዳዊታ ካታማ ጌተትስ።

8 ዳዊቲ ሚሎፐ ዶምድ ሄ ካታማ ዛሪድ ኬፅስ፤ አትዳ ባጋ እዮኣብ ዛሪድ ኬፅስ። 9 ኡባፈ ዎልቃማ ጎዳይ እያራ ደእያ ግሾ ዳዊቲ ምን ምን ብስ።

ምኖ ግድዳ ዳዊታ አሳታ

(2 ሳሜ 23:8-39)

10 ምኖ ግድዳ ዳዊታ አሳት ሀይሳፈ ካልድ ፃፈትዶሶና። ጎዳይ እስራኤለስ ግዳ ቃላዳ ዳዊቲ ካዎታና መላ ሀ አሳት እስራኤለ አሳራ ዳሮ ማድዶሶና። ቃስ እያ ካዎተꬃ ምንꬅዶሶና።

11 ምኖ ግድዳ ዳዊተ አሳት ሀይሳፈ ካልድ ደኤይሳታ። ኤንታፈ ሄꬓት ዳሮ ኤረትዳይሳታ። ሄꬓታፐ ኮይሮይ ሀክሞና አድያ ያሾብኣማ፤ እ እስ ቶሆ ኦላን ሄꬑ ፄቱ አሳ ባ ቶራን ዎꬍስ። 12 እያ ካለይ፥ ሄꬑ ምኖ አሳታፐ እሶይ አሆሀ አድያ ዶዳ ናአ አላዛራ። 13 ፍልስፄመ አሳይ ኦለታናዉ ፓስዳምማ ጌተትያ በሳ ሺቅዳ ዎደ አላዛር ዳዊታራ ደኤስ። እስራኤለ ኦላንቾት ፍልስፄመ አሳታ ስንꬃፈ ባቃትያ ዎደ አላዛር ባንጋ ጋደን ደኤስ። 14 እነ እያ አሳት ጋድያ ግዶን ፍልስፄመ አሳራ ኦለትን፥ ጎዳይ ግታ ፆኖ እምድ ኤንታ አሽስ።

15 ፍልስፄመ ኦላንቾት ራፋይመ ዛንጋራን ዱንካንዳ ዎደ ሀስታሙ ሀላቃታፐ ሄꬓት ዳዊቲ ደእያ አዱላማ ጎንጎሉዋን ደእያ ዛላኮ ብዶሶና። 16 ሄ ዎደ ዳዊቲ ሚፃን ደኤስ፤ ፍልስፄመ ኦላንቾታፐ እስ ጩጋይ ቤተለመ ኦልድ ኦይክስ። 17 ዳዊቲ ሃ ኡያናዉ አሞትድ፥ “ቤተለመ ፐንግያ ማታን ደእያ ፑልቶ ሃꬃፈ ታና ኡሻናይ ኦነ!” ያግስ። 18 ሄꬑ ምኖ አሳት ፍልስፄመት ዱንካንዳ በሳ ካንꬅ ብድ ቤተለመ ፐንግያ ማታን ደእያ ፑልቶ ሃꬃፈ ዱቅድ ዳዊታስ ኤህዶሶና። ሽን ዳዊቲ ኡዮና እፅድ ሃꬃ ጎዳ ስንꬃን ትግስ። 19 “ሀ ሃꬃ ኡሽ ታፐ ሃኮ! ባንታ ሸምፑዋ ባይዝድ ኤህዳ ሀ አሳታ ሱꬃ ታኒ ኡዮ? ኤንቲ ባንታ ሸምፑዋ አꬅድ እምድ ኤህዶሶና” ያግስ። ሄሳ ግሾ፥ ዳዊቲ ሃꬃ ኡይቤና። ሄꬑ ምኖ አሳት ሄሳ ኦꬅዶሶና።

20 እዮኣባ እሻይ አብስ ሀስታሙ ኦላንቾታስ ሀላቃ። እ ባ ቶራን ሄꬑ ፄቱ አሳ ዎꬍድ፥ እካ ሀ ሄꬓታዳ ኤረትዳ አስ ግድስ። 21 አብስ ሄꬓታራ ታይበቶና እፅኮካ፥ እ ሄꬓታፐ አꬍድ ቦንቸትዳ አስ፤ እ ኤንታዉ ሀላቃ ግድስ።

22 ቃብፄላ አደይ ዮዳሄ ናአይ ባናይ ምኖ አስ፤ እ ምኖ ኦሶ ኦꬅስ። እ ናምኡ ኤረትዳ ሞአበ አሳታ ዎꬍስ። ቃስ ሻች ዎꬍዳ እስ ጋላስ ኦላ ግዶ ገልድ ጋሞ ዎꬍስ። 23 ባናይ እቻሹ ዋꬋ ግድያ ግብፀ አድያ ዎꬍስ። ግብፀ አድያ ኩሸን ዋንዳራሸ መላ ቶር ደኤስ፤ ሽን ባናይ ፃምአ ኦይክድ አድያኮ ብድ እያ ኩሽያን ደእያ ቶራ ዳፍ ኤክድ እያ ቶራን እያ ዎꬍስ። 24 ዮዳሄ ናአይ ባናይ ሀይሳ ኦꬅስ። እያ ሱንꬃይ ሄ ሄꬓታይሳዳ ኤረትስ። 25 እ ሀስታማታ ግዶን ዳሮ ቦንቸትስ፤ ሽን እ ሄꬓታ ታይቡዋን ዴና። ዳዊቲ እያ ባና ናገይሳታ ሀላቃ ኦꬅስ።

26 ምኖ አሳት እዮኣባ እሻ አሳሄላ፥ ቤተለመ አድያ ዶዳ ናኣ ኤልያና፥ 27 ሀሮዳ አድያ ሳሞታ፥ ፕሎና አድያ ሰለሳ፥ 28 ተቁሄ አድያ ኤስካ ናኣ እራ፥ አናቶታ አድያ አብኤዘራ፥ 29 ኩሳታ አድያ ሳባካ፥ አሆሀ አድያ ኤላያ፥ 30 ናፆፋ አድያ ኖኤራነ ባናሀ ናኣ ሄለዳ፥ 31 ብንያመን ደእያ ግብአ አድያ ራባያ ናአ ኤታያ፥ ፕርአቶና አድያ ባናያሳ፥ 32 ጋኣሳ ዛንጋራ ማታፐ ይዳ ኡራያ፥ አራባ አድያ አብኤላ፥ 33 ባርሁማ አድያ አዝሞታ፥ ሳአልቦና አድያ አብኤላ፥ 34 ግዞና አድያ ሀሰማ፥ ሀራራ አድያ ሻገ ናአ ዮናታና፥ 35 ሀራራ አድያ ሳካራ ናአ አህኣማ፥ ኡረ ናኣ ኤልፋላ፥ 36 ማኬራ አድያ ሄፌራ፥ ፕሎና አድያ አክያ፥ 37 ቃርመሎሳ አድያ ሄፅራ፥ ኤዝባያ ናኣ ናእራያ፥ 38 ናታና እሻ እዩኤላ፥ ሀግራ ናኣ ምብሃራ፥ 39 አሞነ አድያ ፀለቃ፥ ፃሩያ ናኣ እዮኣባ ኦላ ሚሽያ ቶክያ ባኤሮታ አድያ ናህራያ፥ 40 ያትራ አድያ እራነ ጋሬባ፥ 41 ህተ አድያ ኦርዮና፥ አህላያ ናኣ ዛባዳ፥ 42 ሮቤላ ኮቸ ግድዳ ሺዛ ናኣ አድና። እ ሮቤላ ኮቻታ ሀላቃ፤ ሀስታማት እያራ እስፈ ደኦሶና። 43 ሀራ ምኖ አሳት ማእካ ናኣ ሀናና፥ ምታነ አድያ እዮሳፈፃ፥ 44 አስታሮታ አድያ ኦዝያና፥ አሮኤራ አድያ ሆታማ ናይታ ሻማአነ ይኤላ፥ 45 ሽምራ ናኣ ይድኤላነ እያ እሻ ቲፃ አድያ ዮሀ፥ 46 ማሃዋ አድያ ኤልኤላ፥ ኤልናማ ናይታ ይርባያነ ዮሻዋ፥ ሞአበ አድያ ይትማ፥ 47 ፆባ አድያ ኤልኤላ፥ ኦቤዳነ ያእስኤላ።

12

ዳዊታ ካልዳ ኦላንቾታ

1 ዳዊቲ ቂሳ ናኣ ሳኦላፐ ባቃትድ ፅቅላጋን ኡትዳ ዎደ እያኮ ይዳ አሳት ሀይሳፈ ካልድ ፃፈትዳይሳታ። ኤንታ ካሰ ዳዊታ ኦላን ማድዳ ምኖ አሳታ ግዶን ደኦሶና። 2 ኤንቲ ዶንገን ዱከይሳታ፤ ቃስ ኡሻቻ ኩሸንነ ሀድርሳ ኩሸን ያምባራናዉነ ዶንገ ዱካናዉ ዳንዳኦሶና። ኤንቲ ብንያመ ኮቸ ግድዳ ሳኦላ ኮቻታ። 3 ኤንታ ሀላቃይ አህኤዘራ፤ እያፐ ካልድ እዮኣሳ፤ ኤንቲ ግብአ አድያ ሻማአ ናአ።

ሀራት ቃስ አዝማወ ናይታ ግድዳ ይዝኤላነ ፓላፃ፥ ባራካ፥ አናቶተ አድያ እዩ፥ 4 ሀስታማታ ግዶን ዎልቃማ ግድድ፥ ኤንታ ካለꬅያ ጋባኦና አድያ ይሽማእያ፥ ኤርምያሳ፥ ያሀዝኤላ፥ ዮሃና፥ ገዳራ አድያ ዮዛባታ፥ 5 ኤሉዛያ፥ ያርሞታ፥ ባላያ፥ ሳማራ፥ ሀርፋ አድያ ሳፋፃ፥ 6 ቆረ ኮቸ ግድዳ ኤልቃና፥ ይሽያ፥ አዛርኤላ፥ ዮኤዘራነ ያሾብኣማ፥ 7 ጋዶራ አድያ ይሮሃማ ናይታ ዮኤላነ ዛባዳ።

8 ዳዊቲ ባዞን ደእያ ሚፃን ደእሽን፥ ጋደ ኮቻፈ ጉꬃ አሳት እያኮ ይዶሶና። ኤንቲ ምኖነ ኦላስ ጊግዳይሳታ፤ ጎንዳለነ ቶራ ኦይካናዉ ዳንዳኤይሳታ። ኤንታ ሶምኦይ ጋሞ ሶምኦ መላ፤ ኤንቲ ደረ ሁጰራ ጉፕያ ገንኤ መላ ኤሶቶሶና። 9 ኤንታ ሀላቃይ ኤፀራ፤ ናምአንꬆይ አብድዩ፤ ሄꬓንꬆይ ኤልኣባ፤ 10 ኦይዳንꬆይ ምስማና፤ እቻሻንꬆይ ኤርምያሳ፤ 11 ኡሱፑንꬆይ አታያ፤ ላፑንꬆይ ኤልኤላ፤ 12 ሆስፑንꬆይ ዮሃና፤ ኡዱፉንꬆይ ኤልዛባዳ፤ 13 ታማንꬆይ ኤርምያሳ፤ ታማነ እሳንꬆይ ማክባናያ። 14 ሀይሳቲ ጋደ ኮቻ ኦላንቾታስ ሀላቃታ። ኤንታፈ ዝቃይ ማቶ ሀላቃ፤ ꬎቃይ ቃስ ሻላቃ ግድስ። 15 ዮርዳኖሰ ሻፋይ፥ ጋፃፐ ጋፃ ጋክድ ክፅዳ ኮይሮ አጌናን ፕንዳይሳት ሀይሳታ። ኤንቲ ዛንጋራን ዶሎሀነ ዉሎሀ ባጋን ደእያ አሳ ኡባ የደꬅዶሶና።

16 ብንያመ ኮቻፈነ ይሁዳ ኮቻፈ ጉꬃ አሳት ዳዊቲ ደእያ ሚፃ ብዶሶና። 17 ዳዊቲ ኤንታራ ጋሄታናዉ ከይድ፥ “ህንተ ታና ማዳናዉ ሳሮ ታኮ ይዳባ ግድኮ ታ ዎዛናይ ህንተራ ግዳና። ሽን ህንተ ታና ታ ሞርከታስ አꬅድ እማናዉ ይዳባ ግድኮ፥ ህንተና ኤርተ! ታኒ ኦꬅዳ ኢታባይ ባይና ግሾ ኑ አዋታ ፆሳይ ሄሳ በኦ፤ እ ህንተና ፕርዶ!” ያግስ።

18 ሄሳፈ ጉየ፥ ሀስታማታ ሀላቃ አማሳያ ቦላ ፆሳ አያናይ ዎꬍን፥

“ዳዊታ፥ ኑኒ ነይሳታ!

እሰየ ናአዉ፥ ኑኒ ኔራ ደኦስ!

ሳሮይ ነዉ ግዶ!

ነና ማደይሳታስ ሳሮይ ግዶ!

ነ ፆሳይ ነና ማዳና” ያግስ።

ዳዊቲ ኤንታ ኤክድ ባ ኦላንቾታስ ሀላቃ ኦꬅስ።

19 ዳዊቲ ፍልስፄመታራ ግድድ ሳኦላ ኦላናዉ ብዳ ዎደ፥ ምናሰ ኮቻፈ ጉꬃ አሳት ዳዊታራ ጋሄትዶሶና። ሽን ፍልስፄመታ ሀላቃት ዳዊቲነ ዳዊታ አሳይ ባንታራ ቦናዳ ድግዶሶና። ዳዊቲነ ዳዊታ አሳይ፥ ኤንታ ካዋ ሳኦላስ አꬅድ እማነኮ ግድ ያይዳ ግሾ ፍልስፄመት ዞረትዳፐ ጉየ ኤንታ ጉየ ዛርዶሶና። 20 ዳዊቲ ፅቅላጋ ስምዳ ዎደ ምናሰ ኮቻፈ ዳዊታ ማዳናዉ ከይዳ አሳት አድና፥ ዮዛባታ፥ ይድኤላ፥ ምካኤላ፥ ዮዛባታ፥ ኤልሀነ ፅልታያ። ሀይሳቲ ካሰ ምናሰ ቢታን ሻላቃ። 21 ኤንቲ ኡባይ ምኖነ ዎልቃማ አስ ግድያ ግሾ ዳዊቲ ዙግድ ኦልያ አሳ ኦልድ እያ ማድዶሶና። 22 ዳዊቲ ኦላንቾት፥ ፆሳ ኦላንቾዳ ዳራና ጋካናዉ እያ ማድያ አሳይ ጋላስ ጋላስ ጉዠቴስ።

23 ጎዳይ እያዉ ግዳይሳዳ ሳኦላ ካዎተꬃ ዳዊታኮ ዛራናዉ ዳንጨትድ ዳዊታኮ ከብሮና ብዳ ኦላንቾታ ታይቦይ ሀይሳፈ ካልድ ፃፈትዳይሳታ። 24 ጎንዳለነ ቶራ ኦይክድ ኦላስ ጊግዳ ይሁዳ ኮቻይ 6,800. 25 ስሞና ኮቻፈ ኦላስ ጊግዳ ምኖነ ዎልቃማ ኦላንቾት 7,100. 26 ሌወ ኮቻፈ 4,600. 27 አሮና ኮቻ ሀላቃይ ዮዳሄ፤ ዮዳሄራ እስፈ 3,700 አሳት ደኦሶና። 28 ሳዶቅ ናአተꬅ፥ ምኖነ ዎልቃማ አስ፤ ሳዶቃ ሶ አሳፐ ላታማነ ናምኡ ሀላቃት እያራ ደኦሶና። 29 ብንያመ ኮቸ ግድዳ ሳኦላ ዳቦት 3,000. ሽን ብንያመ ኮቻፈ ዳርያ ባጋይ ሳኦላ ሶ አሳስ ሄ ዎደ ጋካናዉ አማነትዶሶና። 30 ኤፍሬማ ኮቻፈ ባንታ ሶ አሳን ኤረትዳ ምኖነ ዎልቃማ አሳት 20,800. 31 ዳዊታ ካዎያናዉ ባናዉ ዶረትዳ ምናሰ ኮቻፈ ባጋት 18,000. 32 እስራኤለ አሳይ አይ ኦꬃናዉ በሲያኮ ዎድያባ ሻክድ ኤርያ አኬካንቾ አሳት፥ ይሳኮራ ኮቻ ሀላቃት፥ ናምኡ ፄታ፤ ኤንታ ዳቦት ኡባይ ኤንታዉ ኪተቶሶና። 33 ኦላ ሚሸ ኡባ ኦይክድ ባንታ ኩመꬃ ዎዛናን ዳዊታ ማዳናዉ ጊግዳ ኦላንቾታን ዛብሎና ኮቻይ 50,000. 34 ንፍታለመ ኮቻፈ 1,000 ሀላቃትነ ጎንዳለነ ቶራ ኦይክያ 37,000 አሳት ኤንታራ ደኦሶና። 35 ዳነ ኮቻፈ ኦላስ ጊግዳ አሳት 28,600. 36 ኦላስ ከያናዉ አሴራ ኮቻፈ ጊግዳ አሳት 40,000. 37 ዮርዳኖሰ ሻፋፐ ሄፍንꬃ ዶሎሀ ባጋን ደእያ ሮቤላ ኮቻፈ ጋደ ኮቻፈነ ምናሰ ኮቸ ባጋፈ ኦላ ሚሸ ኡባ ኦይክድ ይዳ አሳት 120,000.

38 ሀ ኡባ ኦላንቾት ዳዊታ እስራኤለ ቦላ ካዎꬃናዉ ባንታ ቆፋ ቃችድ፥ ከብሮና ካታማ ይዶሶና። ቃስ እስራኤለፐ አትዳይሳት ዳዊታ ካዎꬃናዉ እስ ዎዛናን ግድዶሶና። 39 ኤንታ ዳቦት ኤንታዉ ኮሽያባ ጊግስዳ ግሾ ምሸነ ኡይሸ ዳዊታራ ሄꬑ ጋላስ ኡትዶሶና። 40 እስራኤለ አሳስ ኡፋይስ ግድያ ግሾ፥ ፑደሀ ባጋን ደእያ ይሳኮራፐ፥ ዛብሎናፐነ ንፍታለመፐ ዳሮ አሳይ ꬊለ፥ ባላሰ ኑካ፥ ዎይነ ቴራ፥ ዎይነ ኡሹነ ዛይተ ሀረን፥ ባቁሎን፥ ግማለንነ ቦራን ጫንድ ኤህዶሶና፤ ቃስ ኤንቲ መሄነ ዶርሰ ሹክድ ማናዉ ኤህዶሶና።

13

ታቦተይ እስራኤለ ስምስ

(2 ሳሜ 6:1-11)

1 ዳዊቲ ሻላቃታራነ ማቶ ሀላቃታራ ዞረትስ። 2 እስራኤለ አሳ ኡባ፥ “ህንተዉ ሎኦ ዳንያባ ግድኮነ ጎዳ ኑ ፆሳ ሸነ ግድኮ፥ እስራኤለ ቢታ ጋፃን ደእያ ኑ ዳቦት፥ ሄሳዳካ ባንታ ካታማታንነ ሄንꬃ በሳታን ደእያ ካህነትነ ሌወት ኑኮ ሺቃና መላ አሰ ኪቶስ። 3 ሳኦላ ካዎተꬃ ዎደ ቀል ጌተትዳ ኑ ፆሳ ታቦትያ አነ ዛሪድ ኤሆስ” ያግስ። 4 ዳዊታ ኦዳይ ሎኦ ግድዳ ግሾ አሳ ኡባይ ማእስ።

5 ሄሳ ግሾ፥ ዳዊቲ ፆሳ ታቦትያ ቅርያት-ይኣርመፐ ኤሀና መላ ግብፀ ዛዋፐ ዶምድ ሀማታ ፕኖ ጋካናዉ ደእያ እስራኤለ አሳ ኡባ ሺሽስ። 6 ዳዊቲነ እስራኤለ አሳ ኡባይ ክሩበታፐ ግዶን ባ አራታ ቦላ ኡትዳ ጎዳ ሱንꬃይ ፄገትዳ ፆሳ ታቦትያ ኤሀናዉ ይሁዳ ቢታን ደእያ ባላ ጌተትያ ቅርያት-ይኣርማ ብዶሶና። 7 ፆሳ ታቦትያ ኦራꬃ ፓራ ጋረን ዎꬅድ፥ አምናዳበ ሶፐ ኤህዶሶና፤ ኦዝነ አህዮይ ጋርያ ላጎሶና። 8 ዳዊቲነ እስራኤለ አሳ ኡባይ ዲꬅነ ማስንቆ ካእሸ፥ ካራቦ ባቅሸ፥ ዳላ ጊርስሸ፥ ዛየ ፑንሸ ባንታ ኩመꬃ ዎልቃን ፆሳ ስንꬃን ኡፋይትድ፥ የፅሸ ፆሳ ቦንችዶሶና።

9 ኤንቲ ክዶና ዉዱማ ጋክያ ዎደ ቦራት ꬉበትዳ ግሾ ኦዝ ታቦትያ ኦይካናዉ ባ ኩሽያ የድስ። 10 ኦዛ ኩሸይ ታቦትያ ቦችዳ ግሾ፥ ጎዳ ሀንቆይ ኦዛ ቦላ ኤፅስ። ሄሳ ግሾ፥ ጎዳይ እያ ፃድክን፥ እ ሄ በሳን ፆሳ ስንꬃን ሀይቅስ።

11 ጎዳይ ሀንቀትድ ኦዛ ዎꬍዳ ግሾ፥ ዳዊቲ ይሎትስ። ሀች ጋካናዉ ሄ በሳይ ኦዝ ꬉከትዳ በሳ ጌተቴስ። 12 ሄ ጋላስ ዳዊቲ ፆሳ ያይዳ ግሾ፥ “ፆሳ ታቦትያ ታኮ ዋታ ኤሀናዉ ዳንዳእያና?” ያግስ። 13 ዳዊቲ ታቦትያ የሩሳላመ ኤፋናፐ ግድ ጋተ አድያ አብዳራ ሶ ኤፍስ። 14 ፆሳ ታቦተይ አብዳራ ሶን እያ ሶ አሳራ ሄꬑ አጌና ጋምእስ። ጎዳይ እያ ሶ አሳነ እያዉ ደእያ ኡባ አንጅስ።

14

ዳዊታ ሶ አሳ

(2 ሳሜ 5:11-16)

1 ፅሮሳ ካዎይ ክራም ዳዊታስ ጋꬎ ኬፃና መላ ኪተትያ አሳታ፥ ሹቹ ማሰይሳታነ አናፀታ ዝጋ ምꬃራ የድስ። 2 ጎዳይ እስራኤለ ቦላ እያ ካዎ ኦꬅድ ምንꬅዳይሳነ ባ አሳ እስራኤለ ግሾ እያ ካዎተꬃ ቦንችዳይሳ ዳዊቲ ኤርስ።

3 ሄሳፈ ጉየ፥ ዳዊቲ የሩሳላመን ሀራ ማቾ ኤክድ አደ ናይታነ ማጫ ናይታ የልስ። 4 ዳዊቲ የሩሳላመን የልዳ አደ ናይት ሳሙሳ፥ ሶባባ፥ ናታና፥ ሶሎሞነ፥ 5 ይብሃራ፥ ኤልሱአ፥ ኤልፋላፃ፥ 6 ኖጋ፥ ናፈጋ፥ ያፋያ፥ 7 ኤልሳማ፥ ኤልዳና፥ ኤልፋላፃ።

ዳዊቲ ፍልስፄመታ ፆንስ

(2 ሳሜ 5:17-25)

8 ዳዊቲ እስራኤለ ኡባ ቦላ ካዎ ግድድ ትየትዳይሳ ፍልስፄመት ስእዳ ዎደ ኡባይ ዳዊታ ኦልድ ኦይካናዉ ከይዶሶና። ዳዊቲ ሄሳ ስእድ ኤንታራ ኦለታናዉ ከይስ። 9 ፍልስፄመት ራፋይመ ዛንጋራ ይድ ኦይክዶሶና። 10 ዳዊቲ፥ “ታኒ ፍልስፄመታ ኦሎ? ኔኒ ኤንታ ታዉ አꬃ እማኔ?” ያግድ ፆሳ ኦይችስ።

ጎዳይ፥ “ባዳ ኦላ፤ ታኒ ኤንታ ነዉ አꬃ እማና” ያግስ።

11 ዳዊቲነ እያ አሳይ ባአል-ፓራስመ ጌተትያ በሳ ብድ ያን ኤንታ ፆንዶሶና። ዳዊቲ፥ “ሃꬅ ꬉስድ ከየይሳዳ ፆሳይ ታ ሞርከታ ግዶራ ታና ካንꬅስስ” ያግስ። ሄ በሳ ሱንꬃይ ባአል-ፓራስመ ጌተትስ። 12 ፍልስፄመት ባንታ ኤቃታ ሄ በሳን የግድ ብን፥ ዳዊቲ ኪትድ ኤንታ ኤቃታ ፁግስስ።

13 ፍልስፄመት ዛር ሄ ዛንጋራ ይድ ኦልዶሶና። 14 ዳዊቲ ፆሳ ዛሪድ ኦይችስ። ፆሳይ፥ “ኤንታ ጉየራ ዩያ አꬋዳ ዎላ ማታን ኤቃዳ ኦላፐ አትሽን፥ ስንꬃ ባጋራ ከዮፓ። 15 ዎላ ሁጰን ሳልፐ ግርስ ኔኒ ስእያ ዎደ ኦላናዉ ከያ። ሄስ ፍልስፄመ ኦላንቾታ ሾጫናዉ ፆሳይ ኔፐ ስን አꬍዳይሳስ ማላ” ያግስ። 16 ፆሳይ ኪትዳይሳዳ ዳዊቲ ኦꬅስ። ጋባኦናፐ ገዘራ ጋካናዉ እስራኤለ አሳይ ፍልስፄመ ኦላንቾታ ዎꬍዶሶና። 17 ዳዊታ ሱንꬃይ ቢታ ኡባ ጋክስ። ካዎተꬃ ኡባይ ዳዊታስ ያያና መላ ጎዳይ ኦꬅስ።

15

ታቦተይ የሩሳላመ ስምስ

1 ዳዊቲ ባ ካታማን ባዉ ኬ ኬፅስ፤ ፆሳ ታቦትያስ በሰ ጊግስድ፥ ዱንካነ ኤስስ። 2 ዳዊቲ፥ “ፆሳ ታቦትያ ቶካናዳነ መርናዉ ፆሳስ ኦꬃናዳ ጎዳይ ዶርዳይ ሌወታ ግድያ ግሾ ሀር ኦንካ ፆሳ ታቦትያ ቶካናዉ በሰና” ያግስ። 3 ዳዊቲ ጎዳ ታቦትያስ ጊግስዳ በሳ ታቦትያ ኤሀና መላ እስራኤለ አሳ ኡባ የሩሳላመ ሺሽስ። 4 ካልድ ዳዊቲ አሮና ኮቻታነ ሌወታ ፄግድ ሺሽስ። 5 ቃሃታ ያራፐ ሀላቃይ ኡርኤልነ እስ ፄታነ ላታሙ እያ ዳቦት ይዶሶና። 6 ማራራ ያራፐ ሀላቃይ አሳይነ ናምኡ ፄታነ ላታሙ እያ ዳቦት ይዶሶና። 7 ገድሶና ያራፐ ሀላቃይ እዩኤልነ ፄታነ ሀስታሙ እያ ዳቦት ይዶሶና። 8 ኤልዛፋና ያራፐ ሀላቃይ ሻማእነ ናምኡ ፄቱ እያ ዳቦት ይዶሶና። 9 ከብሮና ያራፐ ሀላቃይ ኤልኤልነ ሆስፑን ታሙ እያ ዳቦት ይዶሶና። 10 ኡዝኤላ ያራፐ ሀላቃይ አምናዳበይነ ፄታነ ታማነ ናምኡ እያ ዳቦት ይዶሶና።

11 ዳዊቲ ካህነታ ሳዶቃነ አብያታራ፥ ሌወታ ኡርኤላ፥ አሳያ፥ እዩኤላ፥ ሻማአ፥ ኤልኤላነ አምናዳበ ፄግስ። 12 ኤንታኮ፥ “ህንተ ሌወ ኮቻስ ሀላቃታ። ጎዳ እስራኤለ ፆሳ ታቦትያ ታኒ ጊግስዳ በሳ ኤሀናዉ ህንተነ ህንተ ዳቦት ጌይተ። 13 ህንተ ሌወት ኮይሮ ፆሳ ታቦትያ ቶክቦና ግሾነ ኑኒ እያ ዎጋ መላ ዋት ኤፋነኮ ፆሳ ኦይችቦና ግሾ፥ ጎዳይ ኑ ፆሳይ ኑና ሴርስ” ያግስ።

14 ጎዳ እስራኤለ ፆሳ ታቦትያ ኤሀናዉ ካህነትነ ሌወት ባንታና ጌሽዶሶና። 15 ጎዳይ ሙሰ ባጋራ ካሰ ኪትዳይሳዳ ሌወት ፆሳ ታቦትያ ባንታ ሀሽያን ካሶራ ቶክዶሶና።

16 ዲꬅ፥ ማስንቆነ ዳላ ካእሸ ኡፋይሳ የꬅ የፃና መላ ባንታ ዳቦ ግድዳ ሌወታፐ ዛማረታ ሹማና መላ ዳዊቲ ኪትስ። 17 ሌወት እዩኤላ ናኣ ሄማና፥ እያ ዳቦታፐ ባራካ ናኣ አሳፋነ ኤንታ ዳቦታፐ ማራራ ያራ ቁሳያ ናኣ ኤታና ሹምዶሶና። 18 ቃስ ናምአንꬆ ደꬃን ዛካርያሳ፥ ያዝኤላ፥ ሻምራሞታ፥ ይኤላ፥ ኡና፥ ኤልኣባ፥ ባናያ፥ ማእሰያ፥ ማትታ፥ ኤልፋላ፥ ምቅነያነ ፐንገ ናግያ አብድዩነ ይኤላ ሹምዶሶና።

19 ናሰ ዳላ ቃꬃና መላ ሄማን አሳፍነ ኤታን ሹመትዶሶና። 20 ቃስ ዛካርያስ፥ ያእዝኤል፥ ሻምራሞት፥ ይኤል፥ ኡን፥ ኤልኣብ፥ ማእሰይነ ባናይ ማስንቆ ካኦሶና። 21 ማትታ፥ ኤልፋል፥ ምቅነይ፥ አብድዩይ ይኤልነ አዛዘይ ዲꬅ ዲፆሶና።

22 ሌወታ ሀላቃይ ካናነይ ማዝሙረ ኤርያ ግሾ ኤንታ ካለꬃናዉ ሹመትስ። 23 ባራክነ ኤልቃን ታቦትያ ዱንካንያ ፐንግያ ናጋናዉ ዶረትዶሶና። 24 ካህነት ሳባን፥ እዮሳፈፅ፥ ናትናኤል፥ አማሳይ፥ ዛካርያስ፥ ባናይነ አላዛር ፆሳ ታቦትያ ስንꬃን ሞይዘ ፑናናዉ ዶረትዶሶና። ኦቤድ-ኤዶመይነ ይሄይ ታቦትያ ናጋናዉ ዶረትዶሶና።

25 ዳዊቲ፥ እስራኤለ ጭማትነ ሻላቃት ጎዳ ጫቆ ታቦትያ አብዳራ ሶፐ ኤሀናዉ ኡፋይትሸ ብዶሶና። 26 ጎዳ ጫቆ ታቦትያ ቶክዳ ሌወታ ፆሳይ ማድዳ ግሾ ኤንቲ ላፑን ኮርማነ ላፑን ማራዘ ያርሽዶሶና። 27 ዳዊቲ፥ ታቦትያ ቶክዳ ሌወት፥ ማዝሙረ የፀይሳትነ ኤንታ ሀላቃይ ካናነይ ሊኖፐ ኦሰትዳ ማኦ ማእዶሶና። ዳዊቲካ ሊኖፐ ኦሰትዳ ኤፉደ ማእስ። 28 ሄሳዳ ኦꬅድ፥ እስራኤለ ኡባይ ኡፋይትድ ሞይዘነ ዛየ ፑንሸ፥ ዳላ ቃꬅሸ፥ ዲꬅነ ማስንቆ ካእሸ ጎዳ ጫቆ ታቦትያ ኤህዶሶና።

29 ጎዳ ጫቆ ታቦተይ ዳዊታ ካታማ ገልዳ ዎደ ሳኦላ ናእያ መልኮላ ካዎይ ዳዊቲ ኡፋይትድ ዱርሽንነ ካእሽን ማስኮተራ በአዳ ባ ዎዛናን ካꬋሱ።

16

1 ኤንቲ ፆሳ ታቦትያ ኤህድ ዳዊቲ ታቦትያ ዎꬃናዉ ኤስዳ ዱንካንያ ግዶን ዎꬅድ፥ ፁሳ ያርሾነ እስፈተꬃ ያርሾ ፆሳስ ያርሽዶሶና። 2 ዳዊቲ ፁሳ ያርሾነ እስፈተꬃ ያርሾ ያርሽድ ፖልዳፐ ጉየ ጎዳ ሱንꬃን አሳ አንጅስ። 3 እስራኤለ አሳ ኡባስ ማጫስነ አደስ፥ ሁጰን ሁጰን እስ ሙመ ኡይꬅ፥ እስ ቃንፆ አሾነ እስ ዎይነ ኑካ ግሽስ።

4 ጎዳ ታቦትያ ስንꬃን ኦꬃና መላነ ጎዳ እስራኤለ ፆሳ ሳባና መላ፥ ጋላታና መላነ ቦንቻና መላ ጉꬃ ሌወታ ዳዊቲ ሹምስ። 5 ሌወታ ሀላቃይ አሳፋ፤ አሳፋ ካልድ ዛካርያሳ። ዛካርያሳ ካልድ ደኤይ ይኤላ፥ ሻምራሞታ፥ ይኤላ፥ ማትታ፥ ኤልኣባ፥ ባናያነ ኦቤድ-ኤዶመ። ኤንቲ ማስንቆነ ዲꬅ ዲፃናዉ ሹመትዶሶና፤ ሽን አሳፍ ዳላ ግርሳናዉ ሹመትስ። 6 ካህነይ ባናይነ ያሀዝኤል ፆሳ ጫቆ ታቦትያ ስንꬃን ኡባ ዎደ ሞይዘ ፑናናዉ ሹመትዶሶና። 7 ሄ ጋላስ ዳዊቲ አሳፍነ እያ ዳቦት ጎዳ ሳባና መላ ሀ ማዝሙርያ ኮይሮ ኪትስ።

ጋላታ ማዝሙረ

(ማዝ 105:1-15፤ 96:1-13፤ 106:1፥ 47-48)

8 ጎዳ ጋላትተ፤ እያ ሱንꬃ ፄግተ፤

እያ ኦሱዋ ካዎተꬃታ ግዶን ኦድተ።

9 እያ ሳቢተ፤ ጋላታ ማዝሙርያ እያዉ የፅተ፤

ማላልስያ እያ ኦሶ ኡባ ኦድተ።

10 እያ ጌሻ ሱንꬃን ጬቀትተ፤

ጎዳ ኮየይሳታ ዎዛናይ ኡፋይቶ።

11 ጎዳነ እያ ዎልቃ በእተ፤

ኡባ ዎደ እያ ስንꬃ ኮይተ።

12-13 ህንተኖ፥ እስራኤለ ኮቻቶ፥

ዶረትዳ ያይቆባ ናይቶ፥

እያ ማላታ፥ እ እምዳ ፕርዳነ ማላልስያባታ ሀሳይተ።

14 እ ጎዳ ኑ ፆሳ፤

እያ ፕርዳይ ቢታ ኡባ ቦላና።

15 እያ ጫቁዋ መርናዉ

ሙኩሉ የለተꬃ ጋካናዉ፥

እያ ቃላ ናግተ።

16 አብራሃመራ ጫቅዳ ጫቁዋ ናጌስ፤

ይሳቃስ ገልዳ ቃላ ምንꬄስ።

17 ያይቆባስ ዎጋ፥

እስራኤለስ መርና ጫቁዋ፥

ኦꬅድ ምንꬅስ።

18 “ታኒ ነዉ ካናነ ቢታ እማና፤

እ ነ ኮቻስ ላታ ግዳና” ያግስ።

19 ሄስ ህንተ ታይቦን ጉꬃነ

ካናነን በተ ግድድ ደእያ ዎደ ሀንስ።

20 እስ ደርያፐ ሀራ ደረ ፕንዶሶና፤

እስ ካዎተꬃፈ ሀራ ካዎተꬅ ዩይዶሶና።

21 ፆሳይ ኤንታ ኦንካ ናቃና መላ እምቤና፤

ኤንታ ግሾ ካዎታ ሴርስ።

22 “ታኒ ትይዳይሳታ ቦቾፍተ፤

ታ ናበታ ቆሆፕተ” ያግስ።

23 ሳአን ደእያ አሳ ኡባይ ጎዳስ የፅተ፤

እያ አሹዋ ጋላስ ጋላስ ኦድተ። *

24 ካዎተꬃታ ግዶን እያ ቦንቹዋ፥

ማላልስያ እያ ኦሱዋ አሳ ኡባ ግዶን አዋጅተ።

25 ጎዳይ ግታ፤ አꬎ ጋላታይ እያዉ በሴስ፤

ፆሳታ ኡባፈ አꬍድ ቦንቸታናዉ በሴስ።

26 ሀራ ካዎተꬃታ ፆሳት ኡባይ ኤቃታ፤

ሽን ጎዳይ ሳሎታ መꬍዳ ፆሳ።

27 እያ ስንꬃን ቦንቾይነ ቴም ደኤስ፤

ምኖተꬅነ ኡፋይስ እ ደእያ በሳን ደኤስ።

28 ህንተኖ፥ ቢታ ካዎተꬃቶ፥

ጎዳ ቦንቾነ ዎልቃ እምተ።

29 እያ ሱንꬃስ በሲያ ቦንቾ እምተ፤

ያርሾ ኤክድ እያ ስን ዪተ፤

እያ ጌሻተꬃ ቴማን ጎዳ ጎይንተ።

30 ቢታን ደእያ አሳ ኡባይ እያ ስንꬃን ኮኮርተ፤

ሳአይ ምን ኤቅዳ ግሾ ቃፀና።

31 ሳሎት ኡፋይቶ፤ ሳእ ሀሹ ጎ!

ካዎተꬃታ ግዶን ኤንቲ “ጎዳይ ካዎትስ!” ያጎ።

32 አባይነ እያ ግዶን ደእያ ኡባይ ጉሞ፤

ጋደይነ እያን ደእያ ካꬃ ኡባይ ኡፋይቶ።

33 ሄ ዎደ ዎራን ደእያ ምꬃ ኡባይ

ኡፋይሳን ጎዳ ስንꬃን የፃና።

እ ሳኣ ቦላ ፕርዳናዉ ዬስ።

34 ጎዳይ ኬሀ ግድያ ግሾነ

እያ ሲቆይ መርናሳ ግድያ ግሾ፥

ጎዳ ጋላትተ።

35 “አቤት ኑና አሽያ ፆሳዉ ኑና አሻ፤ *

ኑኒ ነ ጌሻ ሱንꬃ ጋላታና መላነ

ነ ቦንቹዋን ኑ ቦንቸታና መላ፥

ካዎተꬃታ ግዶፈ ሺሻዳ ኑና አሻ” ያግተ።

36 ጎዳይ እስራኤለ ፆሳይ፥

መርናፐ መርና ጋካናዉ ጋላተቶ!

አሳ ኡባይ፥ “አምንእ” ግድ፥ ጎዳ ጋላትዶሶና።

37 ጎዳ ጫቆ ታቦትያ ስንꬃን ጋላስ ጋላስ ጎይኖስ ኮሽያባ ኡባ ዎደ ኤንቲ ኦꬃና መላ ዳዊቲ አሳፋነ እያ ዳቦታ ዎꬅስ። 38 ቃስ ኦቤድ-ኤዶመነ ኡሱፑን ታማነ ሆስፑን እያ ዳቦታ ኤንታራ ኦꬃና መላ ዎꬅስ፤ የዱቱና ናኣ ኦቤድ-ኤዶመነ ሆሳ ፐንግያ ናጋና መላ ዎꬅስ።

39 ካህነይ ሳዶቅነ እያራ ኦꬅያ ካህነት ጋባኦናን ደእያ ꬎቃ በሳን፥ ዱንካንያ ስንꬃን ኦꬃና መላ ኤንታ ያን አግስ። 40 ጎዳይ እስራኤለስ እምዳ ህግያን ፃፈትዳይሳዳ ኤንቲ ዎንታነ ኦማርስ ኡባ ዎደ ፁሳ ያርሾ ያርሻና መላ ኦꬅስ። 41 እያ ሲቆይ መርናሳ ግድያ ግሾ ጎዳ ማዝሙረን ጋላታና መላ ሄማና፥ የዱቱናነ ዶረትዳ ሀራታ ዳዊቲ ኤንታራ እስፈ ዎꬅስ። 42 ሄማንነ የዱቱን ሞይዘ ፑኖሶና፥ ዳላ ጊርሶሶና ጋላታ ማዝሙረ የፅሸ ካእያ ሀራ ሚሸታ ካኦሶና። የዱቱና አደ ናይት ፐንግያ ናጋናዉ ሹመትዶሶና።

43 ሄሳፈ ጉየ አሳ ኡባይ ባ ሶ ሶ ብስ። ዳዊቲካ ባ ሶ አሳ አንጃናዉ ስምስ።

17

ናታን ዳዊታስ ኦድዳ ትንብተ

(2 ሳሜ 7:1-17)

1 ዳዊቲ ባ ጋꬎን ኡትዳፐ ጉየ ናብያ ናታናኮ፥ “ታኒ ዝጋፐ ኬፀትዳ ኬꬃን ደአይስ፤ ሽን ጎዳ ጫቆ ታቦተይ ዱንካነ ግዶን ደኤስ” ያግስ።

2 ናታን ዳዊታኮ፥ “ጎዳይ ኔራ ደእያ ግሾ ነ ዎዛናይ ቆፕዳባ ኡባ ኦꬃ” ያግስ።

3 ሽን ሄ ቃማ ጎዳ ቃላይ ናታናኮ ሀይሳዳ ያግሸ ይስ፤ 4 “ባዳ ታ አይልያ ዳዊታኮ ሀይሳዳ ያጋ፤ ‘ታኒ ዳና ኬ ኬፃናይ ነና ግዳካ። 5 ታኒ እስራኤለ ግብፀፈ ከስዳ ዎደፐ ዶማዳ ሀች ጋካናዉ ኬꬃን ደአብከ፤ ታኒ ዱንካነፐ ዱንካነ፥ በሳፈ በሲ ዩያሸ ደአስ። 6 ታኒ እስራኤለ አሳ ኡባራ ዩይዳ በሳ ኡባን፥ ታ አሳ ሄማና መላ ታኒ ሹምዳ አሳፐ ኦና ታዉ ዝጋ ኬꬅ አይስ ኬፃብኪ?’ ጋዳ ኦይቻብከ” ያጌስ።

7 “ሄሳ ግሾ፥ ታ አይልያ ዳዊታኮ ባዳ ኡባፈ ዎልቃማ ጎዳይ ሀይሳዳ ያጌስ፤ ‘ታኒ ነና ዶርሰ ሄምያ በሳፔ ደንꬃዳ ታ አሳ እስራኤለ ካለꬃና መላ ኤሀስ። 8 ኔኒ ብዳ በሰ ኡባን ታኒ ኔራ ግዳስ፤ ነ ሞርከታ ኡባ ነ ስንꬃፈ ድጋስ። ህዛ ታኒ ሀ ሳአን ኤረትዳ ግታ አሳዳ ነ ሱንꬃ ግታያና። 9 ታኒ ታ አሳ እስራኤለስ በሰ እማዳ፥ ኤንታ ሄ በሳን ቶካና። ሄሳ ግሾ፥ ኤንቲ ባንታ በሳን ደአና፤ ኤንቲ ዛሪድ ዋባቆኮና። ካሰ ታኒ ታ አሳ እስራኤለ ቦላ ዳይናታ ሹማዳ ዎደ ሞርከት ናቅዳይሳዳ፥ 10 ዛሪድ ኢታ አሳት ኤንታ ናቆኮና። ታኒ ነ ሞርከታ ኡባ ነዉ ሃርሳና።

“ ‘ሄሳ ቦላ ጎዳይ ባ ሁጰን ነዉ ኬ ኬፃናይሳ ኦዴስ። 11 ነ ሀይቃዳ ነ ማይዛታን ጋሄትያ ዎደ ታኒ ኔፐ ጉየ ነ ናይታፐ እሱዋ ደንꬃዳ እያ ካዎተꬃ ምንꬃና። 12 ታዉ ኬ ኬፃናይ * እያ፤ ታኒ እያ አራታ መርናዉ ምንꬃ ኤሳና። 13 ታኒ እያዉ አዋ ግዳና፤ እካ ታዉ ናአ ግዳና። ኔፐ ስን ካዎትዳ ሳኦላፐ ታ ማሮተꬃ† ኤክዳይሳዳ ታኒ እያፐ ኤክከ። 14 ታኒ እያ ታ አሳ ቦላነ ታ ካዎተꬃ ቦላ መርናዉ ሹማና፤ እያ አራታይ መርናዉ ምን ኤቃና’ ” ያግስ።

15 ናታን ፆሳይ እያዉ ቆንጭስዳ ቃላ ኡባ ዳዊታስ ኦድስ።

ዳዊታ ዎሳ

(2 ሳሜ 7:18-29)

16 ሄሳፈ ጉየ፥ ካዎይ ዳዊቲ ዱንካንያ ግዶ ገልድ፥ ጎዳ ስንꬃን ኡትድ፥ ሀይሳዳ ያግድ ዎስስ፤ “አቤት ጎዳዉ፥ ፆሳዉ ኔኒ ሀይሳ ኡባ ታዉ ኦꬃናዉ ታኒ ኦኔ? ታ ሶ አሳይካ አይቤ? 17 አቤት ጎዳዉ፥ ሄስ ነ አይፍያ ስንꬃን ጉꬃ ዳንን፥ ነ አይልያ ሶ አሳስ ስንꬃፈ ሀናናባ ኦዳዳሳ። ኔኒ ታና ግታ አስ ኦꬃዳ ፄላዳሳ። 18 ኔኒ ታና ነ አይልያ ቦንችዳ ግሾ፥ ዳዊቲ አይ ጋናዉ ዳንዳኢ? ኔኒ ታና ነ አይልያ ኤራሳ። 19 አቤት ጎዳዉ፥ ነ አይልያ ግሾነ ነ ዎዛና ቆፋዳ ሀ ግታባ ኡባ ኦꬃዳ፥ ሀ ግታ ኡፋይሳ ቃላ ኡባ ታና ኤርሳዳሳ። 20 አቤት ጎዳዉ፥ ነ መል ኦንካ ባዋ። ኑኒ ኑ ሀይꬃን ስእዳይሳዳ ኔፐ አትሽን፥ ሀራ ፆሲ ባዋ። 21 ኔኒ ነ አሰ ኦꬃናዉ ዎዝዳ ነ አሳ እስራኤለ ዳንያ ሀራ ካዎተꬅ ሳአ ቦላ ባዋ። ኔኒ ኦꬅዳ ግታነ ማላልስያ ኦሶታ ጋሶን ነ ሱንꬃይ ቢታን ኤረትስ። ኔኒ ግብፀፈ ዎዝዳ ነ አሳ ስንꬃፈ ካዎተꬃታ ጎዳ ከሳዳሳ። * 22 ኔኒ ነ አሳ እስራኤለ መርናዉ ነባ ኦꬃዳሳ። አቤት ጎዳዉ፥ ኔኒ ኤንታ ፆሰ ግዳዳሳ።

23 “አቤት ጎዳዉ፥ ኔኒ ነ አይልያስነ እያ ሶ አሳስ ኦድዳባይ መርናዉ ምንድ ደኦ፤ ኔኒ ኦꬃና ግዳይሳዳ ኦꬃ። 24 ‘ኡባፈ ዎልቃማ ጎዳይ፥ እስራኤለ ፆሳይ ቱማ እስራኤለ ፆሰ’ አሳይ ጋናዳ ነ ሱንꬃይ መርናዉ ምንድ ዳናነ ግታ ግዳና። ነ አይልያ ዳዊታ ሶ አሳይ ነ ስንꬃን ምንድ ዳና።

25 “አቤት ታ ፆሳዉ፥ ኔኒ ነ አይልያስ ኬ ኬፃና ጋዳ ቆንጭሳዳሳ። ሄሳ ግሾ፥ ታኒ ነ አይለይ ሀ ዎሳ ዎሳናዉ ምናስ። 26 አቤት ጎዳዉ፥ ኔኒ ፆሰ! ኔኒ ሀ ሎኦ ኡፋይሳ ቃላ ታዉ ነ አይልያስ ኦꬃና ጋዳሳ። 27 ነ ስንꬃን መርናዉ ዳና መላ ነ አይልያ ሶ አሳ አንጃናዉ ኮያዳሳ። አቤት ጎዳዉ፥ ነ አንጅዳይስ መርናዉ አንጀትዳይሳ ግዳና” ያግድ ዎስስ።

18

ዳዊታ ፆኖታ

(2 ሳሜ 8:1-18)

1 ሄሳፈ ጉየ፥ ዳዊቲ ፍልስፄመታ ፆንድ ሃርስ፤ ጌተ ካታማነ እያ ጉታታ ፍልስፄመታ ኩሸፐ ኤክስ። 2 ዳዊቲ ሞአበ አሳ ፆንን፥ ኤንቲ እያዉ ሃረትድ ጊርዶሶና።

3 ሀማታ ካታማ ማታን ደእያ ሱባ ካዎይ አድራዛር፥ ባ ካዎተꬃ ኤፍራፂሳ ሻፋ ጋካናዉ አሳናዉ ብሽን ዳዊቲ እያ ኦልስ። 4 ዳዊቲ አድራዛራፐ እስ ሙኩሉ ፓራ ጋረታ፥ ላፑን ሙኩሉ ፓራ አሳታነ ላታሙ ሙኩሉ ቶሆ አሳታ ድእስ። ዳዊቲ ፄቱ ጋረታስ ግድያ ፓራታ አሽድ ሀራ ፓራታ ኡባስ ገዳ ፃጱዋ ቃንፅስ።

5 ዳማስቆ ካታማን ደእያ ሶረት ሱባ ካዋ አድራዛራ ማዳናዉ ይዳ ዎደ ዳዊቲ ኤንታፈ 22,000 አሳ ዎꬍስ። 6 ሄሳፈ ጉየ፥ ሶረ ቢታን ዳማስቆ ካታማን ኦላ ሚፃ መꬍስ። ሶረ አሳት ዳዊታስ ሃረትድ ጊርዶሶና። ዳዊቲ ብዳ በሳ ኡባን ጎዳይ እያዉ ፆኖ እሚስ።

7 ዳዊቲ አድራዛራ ኦሳንቾት ቶክዳ ዎርቃ ጎንዳለታ ኤክድ የሩሳላመ ኤፍስ። 8 ቃስ ዳዊቲ አድራዛር ሃርያ ፀባሀነ ኩና ካታማታፐ ዳሮ ናሰ ብራታ ኤክስ። ሄሳፈ ጉየ፥ ሶሎሞነይ ሄ ናሰ ብራታፐ ኦሰትዳ ከረታ፥ ቱሳታነ ዱማ ዱማ ሚሸታ ኦꬅስ።

9 ዳዊቲ ሱባ ካዋ አድራዛራ ኦላንቾታ ኡባ ፆንዳይሳ ሀማታ ካዎይ ቶይ ስእስ። 10 ቶይ አድራዛራራ ኦለትሸ ጋምእዳ ግሾ ዳዊቲ አድራዛራ ኦልድ ፆንዳ ግሾ እያ ሀሹ ጋናዉነ ሳሮꬃናዉ ባ ናኣ ሀዶራማ ካዋ ዳዊታኮ ኪትስ። ሀዶራም ዎርቃፈ፥ ብራፐነ ናሰ ብራታፐ ኦሰትዳ ሚሸታ እሞታ ኤክድ ብስ። 11 ካዎይ ዳዊቲ ኤዶመፐ፥ ሞአበፐ፥ አሞነፐ፥ ፍልስፄመታፐነ አማለቃታፐ ድእድ ኤክዳ ብራነ ዎርቃ ሀ ሚሸታራ ጋꬅድ ጎዳስ ዱማይድ ዎꬅስ።

12 ፃሩያ ናአይ አብስ ኤዶመ አሳፐ 18,000 አሳ፥ ማፅነ ዛንጋራን ዎꬍስ። 13 ዳዊቲ ኤዶመን ኦላ ሚፃ መꬍስ፤ ያትን፥ ሄ ቢታ አሳ ኡባይ ዳዊታስ ሃረትስ። ዳዊቲ ብዳ በሳ ኡባን ጎዳይ እያዉ ፆኖ እሚስ።

14 ሄሳዳ ኦꬅድ፥ ዳዊቲ እስራኤለ ኡባ ቦላ ካዎትድ ባ አሳ ኡባ ፅሎተꬃንነ ሱረ ፕርዳን አይስስ። 15 ፃሩያ ናአይ እዮኣብ ቶራ ሞጮና፤ አህሉዳ ናአይ እዮሳፈፅ ታርከ ፃፈ። 16 አህፁባ ናአይ ሳዶቅነ አብያታራ ናአይ አብመለከይ ካህነ፤ ሳራይ ዋና ፃፈ። 17 ዮዳሄ ናአይ ባናይ ዳዊቲ ናግያ አሳ ሀላቃ፤ ዳዊታ አደ ናይት እያ ካዎተꬃን ꬎቃ በሳ ኦይክዳ ሀላቃታ።

19

ዳዊቲ አሞነታ ፆኑዋ

(2 ሳሜ 10:1-19)

1 ሄሳፈ ጉየ፥ አሞነ ካዎይ ናኦስ ሀይቅን እያ ናአይ እያ በሳን ካዎትስ። 2 ዳዊቲ፥ “እያ አዋይ ናኦስ ታዉ ኬህዳ ግሾ ታኒ እያ ናኣ ሀኑናስ ኬሀና” ያግስ። ሀኑና አዋይ ሀይቅዳ ግሾ ዳዊቲ እያ ምንꬃናዉ አሰ ኪትስ።

ዳዊቲ ኪትዳ አሳት ሀኑና ምንꬃናዉ አሞነ ጋክዳ ዎደ፥ 3 አሞነ ሞርናት ሀኑናኮ፥ “ዳዊቲ ነ አዋ ቦንችድ ነና ምንꬃናዉ ሀ አሳታ ኪትስ ጋዳ ኔ ቆፓይ? እ ሀ አሳ ኪትዳይ ሀ ካታማ ዎችድ፥ ኦላናሳ” ያግዶሶና።

4 ሀኑኒ ዳዊቲ ኪትዳ አሳታ ኦይክድ፥ ኤንታ ቡቻ ሜድስ፤ ኤንታ ማኡዋ ጋርሳፈ ዱለ ጋካናዉ ቃንፅድ ኤንታ የድስ። 5 ሄሳ ግሾ፥ አሳት ዳሮ ዬላትዶሶና። ዳዊቲ ሄሳ ስእድ፥ ኤንታኮራ አስ ኪትድ፥ “ህንተ ቡቻይ ድጫና ጋካናዉ እያርኮ ካታማን ደእተ፤ ሄሳፈ ጉየ ሃ ዪተ” ያግስ።

6 አሞነት ባንታ ኩሸን ዳዊቲ ኤንታ ሞርካና መላ ኦꬅዳይሳ ኤርዳ ዎደ ማሰጰፆመንነ ሶረን ደእያ ማእካነ ሱባ ካታማታፐ ፓራ ጋረታነ ፓራታ ጋርፃናዉ 34,000 ክሎ ግራመ ብራ ሳንትመ የድዶሶና። 7 32,000 ፓራ ጋረታ፥ ፓራታ፥ ማእካ ካዋነ እያ ኦላንቾታ ሚሸን ጋርፅን ይድ መዳባን ዱንካንዶሶና። ቃስ አሞነት ባንታ ካታማፐ ከይድ ኦላስ ጊገትዶሶና።

8 ዳዊቲ ሄሳ ስእዳ ዎደ እዮኣባነ ኦላንቾታ የድስ። 9 አሞነት ከይድ ካታማ ፐንገን ኦላስ ሳልፕዶሶና። ኤንታ ማዳናዉ ይዳ ካዎት ባንታ በሳ ኦይክድ ደንባን ሺቅዶሶና።

10 እዮኣብ ኦል ስንꬃራነ ጉየራ ተቅዳይሳ በእዳ ዎደ እስራኤለታ ግዶፈ ምኖ ኦላንቾታ ዶርድ፥ ሶረ ኦላንቾታ ስንꬃን ሳልፕስስ። 11 አትዳ አሳ ባ እሻ አብሳ አዋተꬃ ጋርሳን ዎꬅስ፤ ኤንቲ አሞነታ ስንꬃን ሳልፕዶሶና። 12 እዮኣብ ባ እሻ አብሳኮ፥ “ሶረ አሳት ታ ቦላ ዎልቃምኮ፥ ኔኒ ያዳ ታና ማዳ። አሞነ አሳት ነ ቦላ ዎልቃምኮ፥ ታኒ ያዳ ነና ማዳና። 13 ህዛ ምና! ኑ አሳ ግሾነ ኑ ፆሳ ካታማታ ግሾ አነ ምንድ ኦለቶስ። ጎዳይ ባና ሎእያባ ኦꬆ” ያግስ።

14 ሄሳፈ ጉየ፥ እዮኣብነ እያራ ደእያ አሳይ ሶረ ኦላንቾታራ ኦለታናዉ ከይዶሶና። ያትን፥ ሶረ አሳይ እያ ስንꬃፈ ባቃትዶሶና። 15 ሶረ አሳይ ባቃትዳይሳ አሞነ አሳይ በእዳ ዎደ ኤንትካ እያ እሻ አብሳያ ስንꬃፈ ባቃትድ ካታማ ገልዶሶና። ሄሳፈ ጉየ፥ እዮኣብ የሩሳላመ ስምስ።

16 ሶረ አሳይ እስራኤለ አሳይ ኤንታ ፆንዳይሳ ኤርዳ ዎደ አሰ ኪትድ ኤፍራፂሳ ሻፋፐ ሄፍንꬃራ ደእያ ሶረ አሳ ኤህዶሶና። ቶራ ሞጮናይ አድራዛር፥ ሾፋክ ኤንታ ካለꬄስ።

17 ዳዊቲ ሄሳ ስእዳ ዎደ እስራኤለ ኦላንቾታ ሺሽድ፥ ዮርዳኖሰ ሻፋ ፕንድ ሶረ አሳራ ኦለታናዉ ኤንታ ስንꬃን ሳልፕዶሶና። ዳዊቲ ኤንታራ ኦለታናዉ ሳልፕን ኤንትካ እያራ ኦለትዶሶና። 18 ሶረ አሳይ እስራኤለታ ስንꬃፈ ባቃትዶሶና፤ ዳዊቲ ሶረ አሳፐ ፓራ ጋረ ላግያ 7,000 አሳነ 40,000 ቶሆ አሳነ ኤንታ ቶራ ሞጮና ሾፋካ ዎꬍስ። 19 አድራዛራ ኦላንቾት እስራኤለታን ፆነትዳይሳ ኤርዳ ዎደ ዳዊታራ ስገትድ፥ እያዉ ሃረትዶሶና። ሄሳፈ ጉየ፥ ሶረ አሳይ አሞነ አሳ ማዳናዉ ዶስቦኮና።

20

ዳዊቲ ራባ ኦልድ ኦይክስ

(2 ሳሜ 12:26-31)

1 ላይꬃ ላመን ካዎት ኦላስ ከይያ ዎደ እዮኣብ ኦላንቾታ ካለꬅድ አሞነ ቢታ ኦልድ ራባ ካታማ ኦይክስ። ሽን ዳዊቲ የሩሳላመን አትስ፤ እዮኣብ ራባ ካታማ ኦልድ ꬋይስስ። 2 ሄሳፈ ጉየ ዳዊቲ ይድ ኤንታ ካዋ ዎርቃ ካላቻ እያ ሁጰፐ ኤክስ። ካላቻ ዴፆይ ሀስታማነ ኦይዱ ክሎ ግራመ ግድስ፤ እያ ግዶን አልኦ ሹች ደኤስ። ሄ ካላቻ ኤክድ ዳዊቲ ባ ሁጰን ዎꬅስ። ቃስ ዳዊቲ ሄ ካታማፐ ዳሮ ድኦ ድእስ። 3 ካታማን ደእያ አሳ ከስድ ማጋዘን፥ ኮንተንነ ካልታን ኦስስስ። አሞነን ደእያ አሳ ኡባ ሄሳዳ ኦስስስ። ሄሳፈ ጉየ፥ ዳዊቲነ እያ አሳ ኡባይ የሩሳላመ ስምስ።

ፍልስፄመታራ ኦለትዳ ኦላ

(2 ሳሜ 21:15-22)

4 ሄሳፈ ጉየ፥ ፍልስፄመራ ገዘራን ኦል ደንድን፥ ኩሳታ አደይ ሳባክ፥ ራፋይመ ያራ ግድዳ ስፋያ ዎꬍስ። ያትን፥ ፍልስፄመት ፆነትዶሶና።

5 ፍልስፄመታራ ደንድዳ ሀራ ኦላን ቃስ ያእራ ናአይ ኤልያን፥ ቶራ ቶማይ ዋንዳራሸ መላ ግድዳ፥ ጌተ አድያ ጎልያዳ እሻ፥ ላህማ ዎꬍስ።

6 ቃስ ሀራ ኦል ጌተን ደንድስ። ሄ በሳን እስ ዎጋ አዱሳ አደይ ደኤስ። ሄ አድያስ እስ እስ ኩሽያንነ እስ እስ ቶሁዋን ኡሱፑን፥ ዎል ቦላ ላታማነ ኦይዱ ብራት ደኦሶና። እካ ራፋ ያራ። 7 ሄ ኡራይ እስራኤለታራ ቄለትዳ ዎደ ዳዊታ እሻ ሳምአ ናአይ ዮናታን እያ ዎꬍስ። 8 ሀይሳቲ ጌተን ደእያ ራፋ ያራታ፤ ኤንቲ ዳዊቲ ኩሸንነ እያ አሳ ኩሸን ሀይቅዶሶና።

21

ዳዊቲ አሳ ታይብስ

(2 ሳሜ 24:1-25)

1 ፃለሄይ እስራኤለ ቦላ መቶ ኤሀናዉ ኮይድ፥ ዳዊቲ እስራኤለ አሳ ታይባና መላ ደንꬅስ። 2 ዳዊቲ እዮኣባኮነ ቶራ ሞጮናታኮ፥ “ዳነፐ በርሳበ ጋካናዉ ብድ፥ እስራኤለ አሳ ታይብተ። ያትድ፥ አሳ ታይቦይ አፑነኮ ታና ኤርስተ” ያግስ።

3 ሽን እዮኣብ፥ “ጎዳይ፥ ሀ ደእያ ባ አሳ ቦላ ፄቱ ኩሸ ጉጆ! ታ ጎዳዉ፥ ካዋዉ፥ ኤንቲ ኡባይ ታ ጎዳ አይለታ ግዶኮናዬ? ታ ጎዳይ ሄሳ መላባ ኦꬃናዉ አይስ ኮዪ? እስራኤለ ቦላ አይስ ባላ ኦꬃይ?” ያግስ። 4 ሽን ካዋ ቃላይ እዮኣባ ፆንን፥ እዮኣብ ከይድ እስራኤለ ቢታ ኡባ ዩይድ የሩሳላመ ስምስ። 5 እዮኣብ ታይብዳ አሳ ታይቡዋ ዳዊታስ እሚስ። እስራኤለ ቢታ ኡባን ማሻን ኦለታናዉ ዳንዳእያ እስ 1,100,000 አሳት ደኦሶና። ቃስ ይሁዳ ቢታን ማሻን ኦለታናዉ ዳንዳእያ 470,000 አሳት ደኦሶና። 6 እዮኣብ ካዋ ኪታ ዶስቦና ግሾ ሌወታነ ብንያመ ኮቻታ ታይቤና።

7 ፆሳይ ሄሳን ኡፋይትቦና ግሾ እስራኤለ ሴርስ። 8 ዳዊቲ ፆሳኮ፥ “ታኒ ሀይሳን ግታ ናጋራ ኦꬃስ። ሽን ሀእ ነና ዎሳይስ፤ ነ አይልያ ናጋራ አቶ ጋ፤ ታኒ ዳሮ ኤያባ ሀናስ” ያግስ።

9 ጎዳይ ዳዊታ ቆንጨꬅ በእያ ጋደኮ ሀይሳዳ ያግስ፤ 10 “ባዳ ዳዊታኮ፥ ጎዳይ፥ ‘ታኒ ነና ሄꬑ ዶሮ በሳይስ፤ ታኒ ነ ቦላ ኦꬃና መላ ኤንታፈ ታዉ እሱዋ ዶራ’ ያጌስ” ያጋ።

11 ጋድ ዳዊታኮ ብድ፥ “ጎዳይ ሀይሳታፐ እሱዋ ዶራ ያጌስ፤ 12 ሄꬑ ላይꬃ ኮሻ ዎይኮ ሄꬑ አጌና ነ ሞርከታ ኩሸን አꬋዳ እመታናይሳ ዎይኮ ሄꬑ ጋላስ ጎዳ ማሻይ ነ ቢታ ሾጫናይሳነ ጋዶ እስራኤለ ቦላ ኤህያ ሀይቆ ኪታንቾ ኪተይሳፈ አዉሳ ዶራይ? ታና ኪትዳይሳስ ኦዳናባ ታዉ ኦዳ” ያግስ።

13 ዳዊቲ ጋደኮ፥ “ታኒ ዳሮ ኡንኤታስ። ጎዳ ማሮታይ ግታ ግድያ ግሾ ታኒ እያ ኩሸን ኩንዳና፤ አሳ ኩሸን ኩንድከ” ያግስ።

14 ሄሳ ግሾ፥ ጎዳይ እስራኤለ ቦላ ጋዶ የድን፥ 70,000 እስራኤለ አሳት ሀይቅዶሶና። 15 ፆሳይ የሩሳላመ ꬋይሳናዉ ኪታንቾ ኪትስ። ሽን ኪታንቾይ የሩሳላመ ꬋይሳናዉ ዶምዳ ዎደ ጎዳይ አዛንስ። ꬋይስያ ኪታንቹዋኮ፥ “አጋ! ህዛ ግዳና!” ያግስ። ሄ ዎደ ጎዳ ኪታንቾይ ያቡሰ አድያ ኦርና ዉዱማ ማታን ኤቅስ።

16 ኪታንቾይ ባ ማሻ ባ ኩሸን ኦይክድ የሩሳላመ ꬋይሳናዉ ሳአፐነ ሳሎፐ ግዶን ኤቅዳይሳ ዳዊቲ በእስ። ሄ ዎደ ዳዊቲነ ጭማት ካዮ ማኦ ማእድ፥ ሳአን ጉፋንዶሶና። 17 ዳዊቲ፥ “አሳይ ታይበታና መላ ኦꬅዳይ ታና ግድክና? ናቅዳይነ ኢታባ ኦꬅዳይ ታና። ሽን ሀ ዶርሳት አይ ኦꬅዶና? አቤት ጎዳዉ፥ ታ ፆሳዉ፥ ሀያና ነ ኩሸይ ታናነ ታ ሶ አሳ ሴሮ። ነ ኩሸይ ነ አሳ ሴሮፖ!” ያግስ።

18 ጎዳ ኪታንቾይ ጋደኮ ሀይሳዳ ያግስ፤ “ዳዊቲ ያቡሰ አድያ ኦርና ዉዱማ ብድ ጎዳስ ያርሾ በሲ ግምባና መላ ኦዳ” ያግስ። 19 ጎዳ ሱንꬃን ጋድ ኦድዳይሳ ስእድ ዳዊቲ ብስ።

20 ሄ ዎደ ኦርንነ እያ ኦይዱ አደ ናይት ዉዱማን ግስተ ቆፆሶና። እ ጉየ ስሚድ ኪታንቾ በእስ፤ እያራ ደእያ ኦይዱ ናይት በእድ ቆሰትዶሶና። 21 ዳዊቲ ኦርናኮ ይዳ ዎደ ኦርን እያ በእድ፥ ዉዱማፈ ጋፃ ከይድ ዝግድ ሳሮꬅስ።

22 ዳዊቲ፥ “ጋዶይ አሳ ቦላፈ ክቻና መላ ታኒ ጎዳስ ያርሾ በሲ ኬፃና መላ ነ ዉዱማ ታዉ ባይዛ። ታኒ ነዉ ኩመꬃ ጋትያ ቃንፃና” ያግስ።

23 ኦርን፥ “ኤካ፤ ታ ጎዳይ ካዎይ ባና ኡፋይስያባ ኦꬆ። ሄኮ፥ ቦራት ፁሳ ያርሾስ፥ ካꬃ ቡክያ ሚሽያ ኤꬃናዉ፥ ግስተ ካꬃ ያርሾስ እማና። ታኒ ሀ ኡባ ነዉ እማና” ያግስ።

24 ሽን ካዎይ ዳዊቲ፥ “አካይ፥ ታኒ ኩመꬃ ጋተ ቃንፃዳ ሻማና። ታኒ ነባነ ታ ሚሸን ሻሞናባ ኤካዳ ፁሳ ያርሾ ኦꬃዳ ጎዳስ ያርሽከ” ያግስ።

25 ዳዊቲ ዉዱማ ኡሱፑን ፄቱ ዎርቃ ሳንትመን ሻምስ። 26 ዳዊቲ ያን ጎዳስ ያርሾ በሲ ኬፅስ። ያትድ ፁሳ ያርሾነ እስፈተꬃ ያርሾ ያርሽስ። ጎዳ ዎስን፥ ጎዳይ ፁሳ ያርሹዋ ቦላ ሳሎፐ ታማ የድድ እያዉ ዛርስ።

27 ጎዳይ ኪታንቹዋ ኪትን፥ ኪታንቾይ ባ ማሻ ሾሁዋን ዛርስ። 28 ዳዊቲ፥ ጎዳይ እያ ዎሳ ዛርዳይሳ በእድ፥ ያቡሰ አድያ ኦርና ዉዱማን ዛሪድ ያርሽስ። 29 ሙሰይ መላ ቢታን ጊግስዳ፥ ጎዳ ዱንካነይነ ፁሳ ያርሾ በሳይ ሄ ዎደ ጋባኦናን ጎይንያ ꬎቃ በሳን ደኤስ። 30 ሽን ዳዊቲ ጎዳ ኪታንቹዋ ማሻ ያይዳ ግሾ ፆሳ ኦይቻናዉ ሄ በሳ ባናዉ ዳንዳእቤና።

22

1 ሄሳፈ ጉየ፥ ዳዊቲ፥ “ጎዳ ፆሳ ኬꬃይነ እስራኤለ አሳይ ፁሳ ያርሾ በሳይ ሀይሳን ግዳና” ያግስ።

ፆሳ ኬꬅ ኬፃናዉ ጊገተꬅ

2 ዳዊቲ እስራኤለ ቢታን ደእያ በተ አሳታ ሺሻና መላ ኪትስ። ፆሳ ኬꬃ ኬፃናዉ ሹቹ ማሰይሳት ማስድ ሎይꬃና መላ ኤንታ ግዶፈ ዶርስ። 3 ዳዊቲ፥ ድርሳ ፐንግያ ጊግሳናዉ ምስማረነ ማፃፈ ቆፃናዉ ዳሮ ብራታነ ዛው ባይና ናሰ ብራታ ጊግስስ። 4 ስዶናነ ፅሮሳ አሳት ዳዊታስ ዝጋ ኤህያ ግሾ ዳዊቲ፥ ታይቦይ ባይና ዝጋ ጊግስስ። 5 ዳዊቲ፥ “ታ ናአይ ሶሎሞነይ ዮጋነ ኤራተꬃን ሎህቤና። ጎዳስ ኬፀትያ ኬꬃይ ቢታ ኡባን ኤረትዳነ ቦንቸትዳ ሎኦ ኬ ግዳናዉ በሴስ። ሄሳ ግሾ፥ እያዉ ኮሽያባ ታኒ ጊግሳና” ያግስ። ዳዊቲ ሀይቃናፐ ስን ዳሮባ ጊግስድ ዎꬅስ።

6 ሄሳፈ ጉየ፥ ዳዊቲ ባ ናኣ ሶሎሞነ ፄግድ፥ ጎዳስ እስራኤለ ፆሳስ ኬ ኬፃና መላ ኪትስ። 7 ዳዊቲ ሶሎሞነኮ፥ “ታ ናአዉ፥ ታኒ ጎዳ ታ ፆሳ ሱንꬃስ ኬꬅ ኬፃናዉ ታ ዎዛናን ቆፓስ። 8 ግዶሽን፥ ጎዳ ቃላይ፥ ‘ኔኒ ዳሮ ሱꬅ ጉሳዳሳ፤ ዳሮ ኦላ ኦለታዳሳ። ኔኒ ሀ ሳኣ ቦላ ታ ስንꬃን ዳሮ ሱꬅ ጉስዳ ግሾ ታ ሱንꬃስ ኬ ኬፃካ። 9 ግዶሽን፥ ሳሮነ ሸምፖ ግድዳ ናእ የለታና፤ እያ ዩሹዋን ደእያ ሞርከታፐ ታኒ እያ ሸምፕሳና። እያ ሱንꬃይ ሶሎሞነ፤ ታኒ እያ ካዎተꬃ ላይꬃን እስራኤለ አሳስ ሳሮተꬅነ ዎፓ እማና። 10 እ ታ ሱንꬃስ ኬ ኬፃና። እ ታ ናአ ግዳና፤ ታኒ እያዉ አዋ ግዳና። እያ አራታ እስራኤለን መርናዉ ምንꬃዳ ኤሳና’ ” ያግስ።

11 “ህዛ ታ ናአዉ፥ ጎዳይ ኔራ ግዶ። ጎዳ ነ ፆሳ ኬꬃ ኬፃና መላ ጎዳይ ካሰ ኦድዳይሳዳ ነና ፖልሶ። 12 ጎዳይ ነና እስራኤለ አሳ ቦላ ካዎ ኦꬅያ ዎደ፥ ጎዳ ነ ፆሳ ህግያ ናጋና መላ ጎዳይ ነዉ ጭንጫተꬅነ አኬካ እሞ። 13 ጎዳይ ሙሰ ባጋራ እስራኤለስ እምዳ ዎጋነ ኪታ ኔኒ ናግኮ ኡባይ ነዉ ሀናና። ምና፤ ያዮፋ፤ ዳጋሞፋ፥ ኡፋይስ ቃንፆፋ! 14 ታኒ ታዉ ዳንዳኤትዳ መላ ጎዳ ኬꬃ ኬፃናዉ 3,400 ክሎ ግራመ ዎርቃ፥ 34,000 ክሎ ግራመ ብራ፥ ዛው ባይና ናሰነ ብራታ ሺሻስ፤ ሄሳዳካ ምꬅነ ሹቹ ጊግሳስ። ነካ ነ ባጋራ ሄሳ ቦላ ሀራ ጉጃናዉ ኮሼስ። 15 ነ ማታን ዳሮ ኦሳንቾት ሹቹ ቆኤይሳትነ ማሰይሳት፥ አናፀትነ ኡባ ኦሶ ኦꬃናዉ ዳንዳእያ ሂላንቾት ደኦሶና። 16 ዎርቃ፥ ብራ፥ ናሰነ ብራታ ኦꬅያ አሳስ ዛው ባዋ። ህዛ ኔኒ ኦሱዋ ዶማ፤ ጎዳይ ኔራ ግዶ” ያግስ።

17 እስራኤለ ካለይሳት ኡባይ ባ ናኣ ሶሎሞነ ማዳና መላ ዳዊቲ ሀይሳዳ ያግድ ኪትስ፤ 18 “ጎዳይ፥ ህንተ ፆሳይ ሀእ ጋካናዉ ህንተራ ደኤነዬ? እ ህንተና ኡባ ባጋራ ሸምፕስበነዬ? ሀ ቢታን ደእያ አሳ እ ታ ኩሸን አꬅድ እምዳ ግሾ ሀ ቢታይ ጎዳስነ እያ አሳስ ሃረትስ። 19 ህዛ ጎዳ ህንተ ፆሳ ኮያናዉ ህንተ ዎዛናነ ህንተ ሸምፑዋ እምተ። ጎዳ ሱንꬃስ ኬፀትዳ ኬꬃ ግዶን ጎዳ ጫቆ ታቦትያነ ፆሳ ጌሻ ሚሸታ ኤህድ ዎꬃና መላ ደንድድ ጎዳ ፆሳ ኬꬃ ኬፅተ” ያግስ።

23

ሌወታ

1 ዳዊቲ ጭምዳ ዎደ ባ ናኣ ሶሎሞነ እስራኤለ ቦላ ካዎꬅስ።

2 ዳዊቲ እስራኤለ ካለይሳታ ኡባ፥ ካህነታነ ሌወታ እስፈ ሺሽስ። 3 ላይꬅ ሀስታማነ እያፐ ቦላ ግድዳ ሌወት ታይበትድ ኩመꬅ 38,000 ግድዶሶና። 4 ኤንታፈ ጎዳ ኬꬃ አዋተꬃን አይስያ 24,000 ሌወታ ካዎይ ዎꬅስ፤ 6,000 ሌወታ ሀላቃታነ ፕርዳ ዳይናታ ኦꬅድ ዎꬅስ። 5 4,000 ሌወታ ፐንገ ናገይሳታ ኦꬅድ ዎꬅስ። ቃስ ጎዳ ጋላታናዉ ዳዊቲ ጊግስዳ የꬃ ሚሸን ጎዳ ጋላትያ 4,000 ሌወታ ዎꬅስ።

6 ዳዊቲ ሌወ አደ ናይታ ገድሶና፥ ቃሃታነ ማራራ ኤንታ ያራን ያራን ሄꬑ ጩጋን ሻክስ።

ገድሶናታ

7 ገድሶና አደ ናይት ላእዳነነ ሳምአ። 8 ላእዳነ ሄꬑ አደ ናይት ይኤላ፥ ዘታማነ እዩኤላ። 9 ሳመአ ሄꬑ አደ ናይት ሳሎሞታ፥ ሀዝኤላነ ሀራና፤ ሀይሳቲ ላእዳነ ያራ ሀላቃታ። 10 ሳማአ ኦይዱ አደ ናይት ያሃታ፥ ዚዛ፥ ኡሳነ ባርአ። 11 ኡስ ባይራ፥ ዚዝ ካሎ። ሽን ኡሳስነ ባርአስ ናይት ዳሮና ግሾ ኤንቲ እስ ያራዳ ታይበትዶሶና።

ቃሃተታ

12 ቃሃታ ኦይዱ አደ ናይት አንባራማ፥ ይስሃራ፥ ከብሮናነ ኡዝኤላ። 13 አንባራማ አደ ናይት አሮናነ ሙሰ። አሮንነ እያ ኮቻይ ኡባፈ ጌሽ ግዳና መላ ዱማትዶሶና። ኤንቲ ጎዳ ስንꬃን እፃነ ጩይሳናዉ፥ ጎዳስ ኦꬃናዉነ ጎዳ ሱንꬃን አሳ አንጃናዉ መርናዉ ዱማትዶሶና። 14 ፆሳ አሰ ግድዳ ሙሰ ናይታ ሌወ ኮቻታራ ጋꬅድ ታይብዶሶና። 15 ሙሰ ናይት ገድሶና አላዛራ። 16 ገድሶና ናይታ ግዶፈ ሀላቃይ ሳቡኤላ። 17 አላዛራ ናአይ ራሃባ። አላዛራስ ሀራ ናእ ባዋ፤ ሽን ራሃባስ ናይት ዳሮ።

18 ይስሃራ ናይታ ሀላቃይ ሳሎምታ። 19 ከብሮና ናአይ ባይራይ ይርያ፤ ካሎይ አማረ፤ ሄꬓንꬆይ ያሀዝኤላ፤ ኦይዳንꬆይ ያቅምኣማ። 20 ኡዝኤላ ባይራ ናአይ ምክያሳ፤ ካሎይ ይሽያ።

ማራራታ

21 ማራራ ናይት ማህላነ ሙሳ። ማህላ ናይት አላዛራነ ቂሳ። 22 አላዛር ማጫ ናአፐ አትሽን፥ አደ ናአ የሎና ሀይቅስ። ሄሳ ግሾ፥ ኤንታ አዋ እሻ ቂሳ ናይት ኤንታ ማችዶሶና። 23 ሙሳ ሄꬑ ናይት ማህላ፥ ኤደራነ ይረሞታ።

24 ሌወ የለታን ባንታ ኮቻንነ ሶ አሳን ባንታ ሱንꬃን ማዝጋበትዳ ሌወ ኮቻት ሀይሳታ። ላይꬅ ላታማነ እያፐ ቦላ ግድዳ ሌወ ኮቻት ኡባይ ጎዳ ፆሳ ኬꬃን ኦꬅዶሶና። 25 ዳዊቲ፥ “ጎዳይ፥ እስራኤለ ፆሳይ ባ አሳ ሸምፕስስ። ጎዳይ የሩሳላመን መርናዉ ዳና። 26 ሌወት ዱንካንያነ እያ ግዶን ጎኤትያ ሚሸታ ህዛፐ ጉየ ቶካናዉ በሰና” ያግስ። 27 ዳዊቲ ዉርሰꬃ ኪታን፥ ላይꬅ ላታማነ እያፐ ቦላ ግድዳ ሌወት ታይበትዶሶና። 28 ኤንቲ ጎዳ ፆሳ ኬꬃን ኦꬅያ አሮና ኮቻታ ማዶሶና። ጎዳ ፆሳ ኬꬃን ካረራነ ሶራ ኦꬆሶና፤ ጌሻ ሚሸ ኡባ ቱኖና መላ ናጎሶና። 29 ኤንቲ ፆሳ ስንꬃን ዎꬅያ ኡይꬃ፥ ካꬃ ያርሾስ ሺሽያ ꬊልያ፥ እርሾይ ባይና ኡይꬃነ ዛይተራ ሙኑቀትያ ꬊልያ አዋተꬃን አይሶሶና፤ ፆሳ ኬꬃን ማከትያባነ ልከያባ ኡባ አዋተꬃን ፄሎሶና። 30 ቃስ ኤንቲ ኡባ ጋላስ ዎንታነ ኦማርስ ጎዳ ጋላታናዉነ ሳባናዉ ኤቆሶና። 31 ሳምባታ ጋላስ፥ አጌና ፄሮን፥ ዎጋይ ኪትያ ሀራ ባኣለ ጋላሳይ ጋክያ ዎደ ጎዳስ ፁሳ ያርሾ ያርሾሶና። ኤንታዉ እመትዳ ታይቡዋዳነ ኪታዳ ኡባ ዎደ ጎዳ ስንꬃን ኦꬆሶና። 32 ዱንካንያነ ጎዳ ፆሳ ኬꬃ ናጋና መላነ ባንታ እሻ ግድዳ፥ አሮና አደ ናይታ፥ ማዳና መላ አዋተꬅ ሌወታስ እመትስ።

24

ካህነታ ኦሶ ሻሁዋ

1 አሮና ኮቻት ባንታ ኦሶ ማራን ሀይሳፈ ካልድ ፃፈትዳይሳታ። አሮና አደ ናይት ናዳባ፥ አብዮዳ፥ አላዛራነ እታማራ። 2 ሽን ናዳበይነ አብዮዳ ናአ የሎና ባንታ አዋፐ ስን ሀይቅዶሶና። ሄሳ ግሾ፥ አላዛርነ እታማር ካህነ ግድዶሶና። 3 ዳዊቲ አላዛራ ያራፐ ሳዶቃ፥ እታማራ ያራፐ አብመለከ ኤክድ አሮና ኮቻታ ኤንታ ኦሱዋ ማራን ጩጋን ጩጋን ሻክስ። 4 አላዛራ ያራታ ሀላቃት እታማራ ያራታ ሀላቃታፐ ዳር በንትዳ ግሾ አላዛራ ያራት ታማነ ኡሱፑን ጩጋን ሻከትን እታማራ ያራት ሆስፑን ጩጋን ሻከትዶሶና። 5 አላዛራ ያራታ ግዶንነ እታማራ ያራታ ግዶን ፆሳ ኬꬃ ሀላቃትነ ፆሳ ኦሱዋስ በሲያ ሀላቃት ደእያ ግሾ ኦሶይ ኤንታዉ ሳማን ሻከቴስ። 6 አላዛራ ያራትነ እታማራ ያራት ባንታ ማራን ማራን ሳማ ከስዶሶና። ሌወ ኮቸ ግድዳ ናትናኤላ ናአይ ፃፈይ ሻማየይ ኤንታ ማዝጋቤስ። ካዎይነ እያ ሞርናት፥ ካህነይ ሳዶቅነ አብያታራ ናአይ አብመለከይ፥ ካህነታነ ሌወታ ያራታ ሀላቃት ኡባይ ሄሳስ ማርካ።

7 ኮይሮ ሳማይ ዮኣርባስ ከይስ፤ ናምአንꬆይ ያዳያስ ከይስ። 8 ሄꬓንꬆይ ሀርማስ ከይስ። ኦይዳንꬆይ ሳኦርማስ ከይስ። 9 እቻሻንꬆይ ማልክያስ ከይስ። ኡሱፑንꬆይ ምያምናስ ከይስ። 10 ላፑንꬆይ አቆሳስ ከይስ፤ ሆስፑንꬆይ አብያስ ከይስ። 11 ኡዱፉንꬆይ እያሱስ ከይስ። ታማንꬆይ ሳካናስ ከይስ። 12 ታማነ እስንꬆይ ኤልያሴባስ ከይስ። ታማነ ናምአንꬆይ ያቅናስ ከይስ። 13 ታማነ ሄꬓንꬆይ ሁፓስ ከይስ። ታማነ ኦይዳንꬆይ የሸባስ ከይስ። 14 ታማነ እቻሻንꬆይ ብልጋስ ከይስ። ታማነ ኡሱፑንꬆይ እመራስ ከይስ። 15 ታማነ ላፑንꬆይ ሄዝራስ ከይስ። ታማነ ሆስፑንꬆይ ሀፍፄፃስ ከይስ። 16 ታማነ ኡዱፉንꬆይ ፓታሀስ ከይስ። ላታማንꬆይ የዘከላስ ከይስ። 17 ላታማነ እስንꬆይ ያክናስ ከይስ። ላታማነ ናምአንꬆይ ጋሙላስ ከይስ። 18 ላታማነ ሄꬓንꬆይ ዳላያስ ከይስ። ላታማነ ኦይዳንꬆይ ማዛስ ከይስ።

19 ጎዳይ እስራኤለ ፆሳይ ኤንታ ማይዛ አሮና ኪትን፥ እ ኤንታዉ ዎꬅዳ ዎጋꬆ፥ ባንታ ፆሳ ኬꬃ ገልያ ዎደ፥ ኤንቲ ኦꬃና ማራይ ሀይሳ።

ሀራ ሌወታ

20 ሀራ ሌወ ኮቻታ ሀላቃት፥ ሀይሳፈ ካልድ ፃፈትዳይሳታ።

የህዳይ ሳቡኤላ ባጋራ አምራማ ኮቸ።

21 ይሸይ ራሃባ ኮቸ።

22 ያሃት ሳሎምታ ባጋራ ይስሃራ ኮቸ።

23 ይርየይ፥ አማረይ፥ ያሀዝኤልነ ይቃምኣም ከብሮና ኮቸ።

24 ሻምር ምክያሳ ባጋራ ኡዝኤላ ኮቸ።

25 ዛካርያስ ምክያሳ እሻ ይሽያ ባጋራ ኡዝኤላ ኮቸ።

26 ማህል፥ ሙስነ ያእዝ ማራራ ኮቻታ። 27 ያእዛ ሄꬑ አደ ናይት ሾሃማ፥ ዛኩራነ እባራ። 28 ማህላ ናምኡ አደ ናይት አላዛራነ ቂሳ። አላዛራስ አደ ናእ ባዋ። 29 ቂሳ ይራህማኤላ ጌተትያ አደ ናእ ደኤስ። 30 ሙሳ ሄꬑ አደ ናይት ማህላ፥ ኤደራነ ይረሞታ።

ሀይሳቲ ሌወ ኮቻታ ሀላቃታ።

31 ካሰ ኤንታ ዳቦት አሮና ኮቸ ግድዳ ካህነት ኦꬅዳይሳዳ ሀይሳቲካ ካዎይ ዳዊቲ፥ ሳዶቅ፥ አብመለከይ፥ ካህነታነ ሌወታ ሀላቃት ደእያ በሳን ሳማ የግዶሶና። ባይራ እሻ ሶ አሳስነ ካሎ እሻ ሶ አሳስ እስ ግና ሳም ዎꬍስ።

25

ፆሳ ኬꬃ ዛማረታ

1 ዳዊቲነ ሌወታ ሀላቃት፥ አሳፋ፥ ሄማናነ የዱቱና ናይታፐ ሱሱልኤን፥ ዲꬃንነ ዳላን ትንብተ ኦዳና መላ ዱማይዶሶና። ሀ ኦሱዋስ ዱማትዳ አሳ ሱንꬃይ ሀይሳፈ ካልድ ፃፈትዳይሳ።

2 አሳፋ ናይት ዛኩራ፥ ዮሰፋ፥ ናታናነ አሳርኤላ። አሳፋ ናይት አሳፋፐ ጋርሳራ ኦꬆሶና፤ አሳፍ ካዋ ኪታን ትንብተ ኦዴስ።

3 የዱቱና ናይት ጋዳልያ፥ ፃራ፥ ያሻያ፥ ሳምአ፥ ሀሳባያነ ማትታ። ሀ ኡሱፑናት ማስንቆን ጎዳ ጋላትሸነ ቦንችሸ ባንታ አዋ፥ ናብያ የዱቱናፐ ጋርሳራ ኪተቶሶና።

4 ሄማና ናይት ቡቃያ፥ ማታና፥ ኡዝኤላ፥ ሳቡኤላ፥ ያርሞታ፥ ሀናንያ፥ ሀናና፥ ኤልኣታ፥ ግዳልታ፥ ኦሮማንትኤዘራ፥ ዮሽባቃሻ፥ ማሎታ፥ ሆትራነ ማዝኣታ። 5 ሀይሳቲ ኡባይ ካዋስ ቆንጨꬅ በእያ ሄማና ናይታ። ፆሳይ እማና ግዳይሳዳ ሄማና ꬎቁ ꬎቁ ኦꬃና መላ ሀ ታማነ ኦይዱ አደ ናይታነ ሄꬑ ማጫ ናይታ እያዉ እሚስ። 6 ሀይሳቲ ኡባይ ፆሳ ኬꬃን ዳላ ቃꬃናዉ፥ ዲꬅነ ማስንቆ ካእድ ጎይናናዉ ባንታ አዋፐ ጋርሳራ ደኦሶና።

አሳፍ፥ የዱቱንነ ሄማን ካዉዋፐ ጋርሳራ ደኦሶና። 7 ሄሳት ባንታ ዳቦታራ ግድድ ፆሳስ ሺቅያ ማዝሙረን ሎህዳይሳታ፤ ኤንቲ ኩመꬅ 288. 8 ኤንቲ ባንታ ኦሱዋ ሻክድ ኤራናዉ ናእ ጭም፥ አስታማረይ ታማረይ ሻሆይ ባይና ሳማ የግዶሶና።

9 ኮይሮ ሳማይ አሳፋ ናኣ ዮሰፋስ ከይስ። ናምአንꬆ ሳማይ ጋዳላስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 10 ሄꬓንꬆ ሳማይ ዛኩራስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 11 ኦይዳንꬆ ሳማይ ፃራስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 12 እቻሻንꬆ ሳማይ ናታናስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 13 ኡሱፑንꬆ ሳማይ ቡቃያስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 14 ላፑንꬃ ሳማይ ይሽራኤላስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 15 ሆስፑንꬆ ሳማይ ያሻያስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 16 ኡዱፉንꬆ ሳማይ ማታናስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 17 ታማንꬆ ሳማይ ሳምአስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 18 ታማነ እስንꬆ ሳማይ ኡዝኤላስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 19 ታማነ ናምአንꬆ ሳማይ ሀሳባያስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 20 ታማነ ሄꬓንꬆ ሳማይ ሳቡኤላስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 21 ታማነ ኦይዳንꬆ ሳማይ ማትታስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 22 ታማነ እቻሻንꬆ ሳማይ ያርሞታስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 23 ታማነ ኡሱፑንꬆ ሳማይ ሀናና ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 24 ታማነ ላፑንꬆ ሳማይ ዮሽባቃሻስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 25 ታማነ ሆስፑንꬆ ሳማይ ሀናንያስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 26 ታማነ ኡዱፉንꬆ ሳማይ ማሎታስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 27 ላታማንꬆ ሳማይ ኤልኣታስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 28 ላታማነ እስንꬆ ሳማይ ሆትራስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 29 ላታማነ ናምአንꬆ ሳማይ ግዳልታስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 30 ላታማነ ሄꬓንꬆ ሳማይ ማህዝኣታ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ። 31 ላታማነ ኦይዳንꬆ ሳማይ ኦሮማንትኤዘራስ ከይስ፤ እ፥ እያ ናይትነ እያ ዳቦት ኩመꬅ ታማነ ናምአ።

26

ፆሳ ኬꬃ ፐንገ ናገይሳታ

1 ፆሳ ኬꬃ ፐንግያ ናገይሳት ሀይሳፈ ካልድ ፃፈትዳይሳታ።

ኮይሮይ ቆረ ኮቻፈ አሳፋ አደ ናይታፐ ቆረ ናአ ማሱላማ። 2 ማሱላም ላፑን አደ ናይታ የልስ፤ ኤንቲ ባንታ የለታ ማራን ዛካርያሳ፥ ይድኤላ፥ ዮዞባታ፥ ያትንኤላ፥ 3 ኤላማ፥ ይሆናነ ኤልሆና።

4 ፆሳይ ኦቤድ-ኤዶማ አንጅዳ ግሾ፥ እ ሆስፑን አደ ናይታ የልስ። ኤንቲ ባንታ የለታ ማራን ሻማያ፥ ዮዛባታ፥ እዮኣሳ፥ ሳካራ፥ ናትናኤላ፥ 5 አምኤላ፥ ይሳኮራነ ፑላታ። 6 ኦቤድ-ኤዶማ ናአይ ሻማየይ ኡሱፑን አደ ናይታ የልስ፤ ኤንቲ ምኖ አስ ግድዳ ግሾ፥ ባንታ አዋ ሶ አሳስ ሀላቃ ግድዶሶና። 7 ሻማያ ናይት ኦትና፥ ራፋኤላ፥ ዮቤዳነ ኤልዛባዳ፤ ኤንታ እሻት ኤልሁይነ ሳማክ ቃራ አሳታ። 8 ሀይሳቲ ኡባይ ኦቤድ-ኤዶማ ኮቻታ፤ ኤንቲ፥ ኤንታ ናይታነ ኤንታ ዳቦት ኦሶስ ምኖ። ኦቤድ-ኤዶማ ኮቻት ኩመꬅ ኡሱፑን ታማነ ናምአ።

9 ማሱላማስ ምኖ ናይትነ ምኖ ዳቦት ደኦሶና፤ ኤንቲ ኩመꬅ ታማነ ሆስፑና።

10 ማራራ ያራፐ ሆሳ ጌተትያ አድያስ ኦይዱ አደ ናይት ደኦሶና። ሽምር ባይራ ናአ ግደና፥ ሽን እያ አዋይ እያ ሀላቃ ኦꬅስ። 11 እያ እሻት ካልቀ፥ ዛባላነ ዛካርያሳ። ሆሳ ናይትነ እያ ዳቦት ኩመꬅ ታማነ ሄꬓ።

12 ፆሳ ኬꬃ ፐንግያ ናገይሳት ባንታ ሶ አሳ ሀላቃታ ጩጋን ጩጋን ሻከትዶሶና። ሀራ ሌወታዳ ኤንታካ ፆሳ ኬꬃ ኦሶይ ሻሆን ጋክስ። 13 እስ እስ ፐንግያ ናጋናዉ ባንታ ሶ አሳን አሳን ናአ ጭማ ጎና ሳማ የግዶሶና። 14 ዶሎሀ ፐንግያ ናጋናዉ ሳማይ ሳላማስ ከይስ። ሎኦ ዞረ ዞርያ እያ ናኣ ዛካርያሳ ፑደሀ ፐንግያ ናጋናዉ ሳም ከይስ። 15 ኦቤድ-ኤዶማስ ዱገሀ ፐንግያ ናጋናዉ ሳም ከይስ። እያ ናይታስ ቡቁራ ምንጅያ ኬꬃ ናጋናዉ ሳም ከይስ። 16 ዉሎሀ ፐንግያነ ቆሞ ባጋራ ደእያ ሻለኮታ ፐንግያ ናጋናዉ ሳም ሱፍማስነ ሆሳስ ከይስ። ናጎይ ማራን ማራን ጋኬስ።

17 ጋላስ ጋላስ ዶሎሀ ባጋራ ኡሱፑን፥ ፑደሀ ባጋራ ኦይዳ፥ ዱገሀ ባጋራ ኦይዱ ሌወት ናጎሶና። ቃስ ቡቁራ ምንጅያ ኬꬃ ናምኡ ናምኡ ሌወት ናጎሶና። 18 ዉሎሀ ባጋራ ዳባባኮ ኤፍያ ኦግያ ኦይዱ፥ ቃስ ዳባባ ናምኡ ሌወት ናጎሶና። 19 ህዛ ቆረስነ ማራራ ኮቻስ እመትዳ ፐንገ ናጎ ኦሶይ ሀይሳ።

ምንጃ ኬꬃ ሹማታ

20 አክያ ጌተትያ ሌወይ ፆሳ ኬꬃን ደእያ ቡቁራነ ፆሳስ ዱማይ ዎꬅዳ እሞታታ ናጋናዉ ሹመትስ። 21 ገድሶና ናኣ ላዳና ያራፐ ይኤል ዱማ ዱማ ሶ አሳስ አዋተስ። 22 ይኤላ ናይት ዘታማነ እያ እሻ እዩኤላ፤ ኤንቲ ፆሳ ኬꬃን ደእያ ቡቁራ ናጋናዉ ሹመትዶሶና።

23 አምራማ፥ ይስሃራ፥ ከብሮናነ ኡዝኤላ ያራታስ ኦሶይ ሻከትድ እመትስ። 24 ሙሰ ናኣ ገድሶና ያራ ግድዳ ሳቡኤል ፆሳ ኬꬃን ደእያ ቡቁራ ናገይሳታ ሀላቃታ ቦላ ሹመትስ። 25 እ ገድሶና እሻ አላዛራ ባጋራ ሳሎሞታስ ዳቦ። አልአዛር ራሃብያ የልስ፤ ራሃብ የሻያ የልስ፤ የሻይ ዮራማ የልስ፤ ዮራም ዝክራ የልስ፤ ዝክር ሳሎምታ የልስ። 26 ሳሎሞትነ እያ ዳቦት ካዎይ ዳዊቲ፥ እያ ሶ አሳ ሀላቃት፥ ሻላቃት፥ ማቶ ሀላቃትነ ቶራ ሞጮናታ ፆሳስ ዱማይዳ ሚሸ ኡባ ቦላ ሹመትዶሶና። 27 ሀ አሳት ኦላን ድኤትድ ይዳ ሚሸታፐ ባጋ ፆሳ ኬꬃን ዱማይድ ዎꬅዶሶና። 28 ቆንጨꬅ በእያ ሳሜል፥ ቂሳ ናአይ ሳኦል፥ ኔራ ናአይ አበኔርነ ፃሩያ ናአይ እዮኣብ ካሰ ዱማይድ ዎꬅዳ እሞታ ኡባ ሳሎሞትነ እያ ዳቦት ናጎሶና።

29 ይስሃራ ያራታፐ ካናነይነ እያ ናይት ፆሳ ኬꬃፈ ካረራ ደእያ ኦሶን እስራኤለ አሳ አይሳናዉነ ዳይናታናዉ ሹመትዶሶና።

30 ከብሮና ያራታፐ ሀሻብነ እያ ዳቦት 1,700 ምኖ አሳት፥ ጎዳ ኦሱዋስነ ካዋ ኦሱዋስ ዮርዳኖሰፐ ዉሎሀ ባጋራ ደእያ እስራኤለ አሳ ቦላ ሹመትዶሶና። 31 ከብሮና ያራታ ማዝጋብያ ማራን ይርይ ኤንታ ሀላቃ። ዳዊቲ ካዎትዳ ኦይታማንꬆ ላይꬃን ማዝጋበን ኮይን ኤንታ አሳ ግዶፈ ምኖ አሳት ጋላዳ ቢታን ያእዜራ ጌተትያ በሳን በንትዶሶና። 32 ኤንታ ሶ አሳስ ሀላቃ ግድዳ ይርያ ዳቦት ምኖት 2,700. ካዎይ ዳዊቲ ፆሳ ኦሱዋስነ ካዋ ኦሱዋስ ሮቤላ፥ ጋደነ ምናሰ ኮቻታፐ ባጋታ ቦላ ኤንታ ሹምስ።

27

እስራኤለ ቶራ ሞጮናታ

1 ባንታ ጩጋን ጩጋን ካዎተꬃ አይስያ እስራኤለ ሶ አሳ ሀላቃት፥ ሻላቃትነ ማቶ ሀላቃት ሀይሳፈ ካልድ ፃፈትዳይሳታ። እስ እስ ጩጋን 24,000 አሳት ደኦሶና። እስ እስ ጩጋይ ላይꬃን እስ አጌና ማራን ማራን ካዎተꬃ ኦሶ ኦꬃናዉ ከዬስ።

2 ኮይሮ አጌናን ከያ ጩጋ ካለይ ዛብድኤላ ናኣ ያሾብኣማ፤ እያ ጩጋን 24,000 አስ ደኤስ። 3 ያሾብኣም ፓረሳ ኮቸ፤ እ ኮይሮ አጌናስ ቶራ ሞጮናታ።

4 ናምአንꬆ አጌናን ከይያ ጩጋ ካለይ አሆሀ አድያ ዶዳያ፤ እያ ጩጋን 24,000 አስ ደኤስ። ሄ ጩጋ ካለꬅያ ናምአንꬆ ሀላቃይ ምክሎታ።

5 ሄꬓንꬆ አጌናን ከይያ ጩጋ ካለይ ካህንያ ዮዳሄ ናኣ ባናያ፤ እያ ጩጋን 24,000 አስ ደኤስ። 6 ባናይ ሀስታሙ ኤረትዳ አሳታ ግዶን ምኖ አስ፤ ቃስ ሀስታማታ ሀላቃ። እያ በሳን እያ ናአይ አምዛባድ ሀላቃ ግድስ።

7 ኦይዳንꬆ አጌናን ከይያ ጩጋ ካለይ እዮኣባ እሻ አሳሄላ፤ እያ ጩጋን 24,000 አስ ደኤስ። እያ በሳን እያ ናአይ ዛባድ ሀላቃ ግድስ።

8 እቻሻንꬆ አጌናን ከይያ ጩጋ ካለይ ይስሃራ ያራፐ ሻምሁታ፤ እያ ጩጋን 24,000 አስ ደኤስ።

9 ኡሱፑንꬆ አጌናን ከይያ ጩጋ ካለይ ተቁሄ አድያ እስካ ናኣ እራ፤ እያ ጩጋን 24,000 አስ ደኤስ።

10 ላፑንꬃ አጌናን ከይያ ጩጋ ካለይ ኤፍሬማ ኮቸ ግድዳ ፕሎና አድያ ሰለሳ፤ እያ ጩጋን 24,000 አስ ደኤስ።

11 ሆስፑንꬃ አጌናን ከይያ ጩጋ ካለይ ሁሻ አድያ ስባካያ፤ እያ ጩጋን 24,000 አስ ደኤስ። ስባካይ ይሁዳ ኮቸነ ዛራ ያራ።

12 ኡዱፉንꬆ አጌናን ከይያ ጩጋ ካለይ ብንያመ ኮቸ ግድዳ አናቶተ አድያ አብኤዘራ፤ እያ ጩጋን 24,000 አስ ደኤስ።

13 ታማንꬆ አጌናን ከይያ ጩጋ ካለይ ናፆፋ አድያ ዛራ ያራ ግድዳ ማህራ፤ እያ ጩጋን 24,000 አስ ደኤስ።

14 ታማነ እስንꬆ አጌናን ከይያ ጩጋ ካለይ ኤፍሬማ ኮቸ ግድዳ ፕርአቶና አድያ ባናያ፤ እያ ጩጋን 24,000 አስ ደኤስ።

15 ታማነ ናምአንꬆ አጌናን ከይያ ጩጋ ካለይ ጎቶንያላ ያራፐ ግድዳ ናፆፋ ሄልዳያ፤ እያ ጩጋን 24,000 አስ ደኤስ።

እስራኤለ ሞርናታ

16 እስራኤለ ኮቻታ አይሳናዉ ሹመትዳይሳት ሀይሳፈ ካልድ ፃፈትዳይሳታ።

ሮቤላ ኮቻ አይሰይ ዝክራ ናኣ አላዛራ።

ስሞና ኮቻ አይሰይ ማእካ ናኣ ሳፋፃ።

17 ሌወ ኮቻ አይሰይ ቃሙኤላ ናኣ ሀሳባያ።

አሮና ኮቻ አይሰይ ሳዶቃ።

18 ይሁዳ ኮቻ አይሰይ ዳዊታ እሻ ኤልሁ።

ይሳኮራ ኮቻ አይሰይ ምካኤላ ናኣ ኦምራ።

19 ዛብሎና ኮቻ አይሰይ አብድዩ ናኣ ያሽማያ።

ንፍታለመ ኮቻ አይሰይ አዝርኤላ ናኣ ያርሞታ።

20 ኤፍሬማ ኮቻ አይሰይ አዛዛ ናኣ ሆሰአ።

ምናሰ ኮቻፈ ባጋ አይሰይ ፓዳያ ናኣ እዩኤላ።

21 ጋላዳን ደእያ ምናሰ ኮቻፈ ባጋ አይሰይ ዛካርያሳ ናኣ እዶ።

ብንያመ ኮቻ አይሰይ አበኔራ ናኣ የእስኤላ።

22 ዳነ ኮቻ አይሰይ ይሮሃማ ናኣ አዛርኤላ።

ሀይሳቲ እስራኤለ ኮቻ አይሰይሳታ።

23 ጎዳይ እስራኤለ አሳ ሳሎ ፆልንቶዳ ዳርሳና ግዳ ግሾ ዳዊቲ ላታሙ ላይꬅነ እያፐ ጋርሳራ ደኤይሳታ ታይቦን ገልስቤና። 24 ፃሩያ ናአይ እዮኣብ አሳ ታይቦ ዶምድ ዉርሶና አግስ። አሳ ታይብዳ ግሾ ጎዳይ እስራኤለ አሳ ቦላ ሀንቀትዳ ግሾ ኤንታ ታይቦይ ካዋ ዳዊታ ታርከ ማዝጋበን ፃፈትቤና።

ካዋ ቡቁራ አይስያ አሳታ

25 ካዎ ቡቁራ ምንጅያ በሳ አዋተꬃን አይስያ አሳ ሱንꬃይ ሀይሳፈ ካልድ ፃፈትዳይሳታ። አድኤላ ናኣ አዝሞት ካዎ ኬꬃ ቡቁራ አዋተꬃን አይሴስ።

ኦዝያና ናአይ ዮናታን ጋፃረን፥ ካታማንነ ጉታን ደእያ ካዎ ኬꬃ ሚሸታ አዋተꬃን አይሴስ። 26 ካሉባ ናአይ እዝር ጎሻንቾታ አዋተꬃን አይሴስ። 27 ራማ አደይ ሳመእ ዎይነ ጋደታ አዋተꬃን አይሴስ። ሳፋማ አደይ ዛብድ ዎይነ ኡሻ ምንጅያ ኬꬃ አዋተꬃን አይሴስ።

28 ጋዳራ አደይ ባአል-ሀናን ዙማ ቦላ ደእያ ዛይተ ሻማሁዋነ ቦባ አዋተꬃን አይሴስ። ዛይተ ዎꬅያ ኬꬃ አዋተꬃን አይሰይ እዮኣሳ። 29 ሳሮና ደንባን ሄመትያ መህያ አዋተꬃን አይሰይ ሳሮና አድያ ሳፅራ። ዛንጋራን ሄመትያ መህያ አዋተꬃን አይሰይ አድላያ ናኣ ሻፋፃ። 30 ግማለታ አዋተꬃን አይሰይ እስማኤላ አድያ ኡብሳ። ሀረታ አዋተꬃን አይሰይ መሮኖታ አድያ የህዳያ። 31 ዶርሳታነ ዴሻታ አዋተꬃን አይሰይ አጋራ አደይ ያዝዛ። ሀይሳቲ ኡባይ ዳዊታ ሻሉዋ ቦላ አዋተይሳታ።

32 ዳዊታ አዋ እሻይ፥ ፃፈይ ዮናታን አኬካነ ካዋ ዞርያ አስ። ሀክሞና ናአይ ይኤል ካዋ ናይታ ታማርሴስ። 33 አክፆፈል ካዋ ዞረይሳ። አርካ አደይ ኩስ ካዋ ላገ። 34 አክፆፈል ሀይቅን፥ እያ በሳን ባናያ ናአይ ዮዳሄይነ አብያታር ካዋ ዞርያ አስ ግድዶሶና፤ እዮኣብ ካዋ ቶራ ሞጮና።

28

ፆሳ ኬꬃ ሀልቹዋ

1 እስራኤለ ሀላቃት ኡባይ የሩሳላመን ሺቃና መላ ካዎይ ዳዊቲ ኪትስ። ሄሳ ግሾ፥ እስ እስ ኮቻ ሀላቃት፥ ካዎ ሞርናት፥ ሻላቃት፥ ማቶ ሀላቃት፥ ካዋስነ ካዋ ናይታስ ደእያ ሻሉዋነ መህያ አይሰይሳት፥ ካዎ ጋꬎን ኦይሳት፥ ኤረትዳነ ምኖ አሳት ኡባይ የሩሳላመን ሺቅዶሶና።

2 ካዎይ ዳዊቲ ደንድ ኤቅድ ሀይሳዳ ያግስ፤ “ታ እሻቶ፥ ታ አሳዉ፥ ስእተ! ጎዳ ጫቆ ታቦትያ ዎꬅያነ ኑ ፆሳ ቶሆይ ሸምፕያ ኬꬃ ኬፃናዉ ታ ዎዛናን ቆፓስ፤ ኮሽያባ ኡባ ጊግሳስ። 3 ሽን ፆሳይ፥ ‘ኔኒ ኦላንቾነ ሱꬅ ጉስዳ አስ ግድያ ግሾ ታ ሱንꬃስ ኬ ኬፃካ’ ያግስ። 4 ታኒ እስራኤለ ቦላ መርናዉ ካዎታናዳ፥ ጎዳይ እስራኤለ ፆሳይ ታ አዋ ሶፐ ታና ዶርስ። ካለꬃናዳ ኮይሮ ይሁዳ ኮቻ ዶርስ፤ ይሁዳ ኮቻፈ ታ አዋ ሶ አሳ ዶርስ፤ ታ አዋ ናይታ ግዶፈ ታና ዶርድ እስራኤለ ኡባ ቦላ ካዎያናዉ ዶስስ። 5 ጎዳይ ታዉ ዳሮ ናይታ እሚስ፤ ታ ናይታ ኡባፈ ጎዳ ካዎተꬃ አራታን ኡትድ እስራኤለ ቦላ ካዎታናዳ ታ ናኣ ሶሎሞነ ዶርስ።

6 “ጎዳይ፥ ‘ታ ኬꬃነ ታ ዳባባ ኬፃናይ ነ ናኣ ሶሎሞነ። እ ታዉ ናአ ግዳና መላ ታኒ እያ ዶራስ፤ ታኒ እያዉ አዋ ግዳና። 7 እ ሀእ ኦይሳዳ ታ ኪታነ ታ ህግያ ምንድ ናግኮ ታኒ እያ ካዎተꬃ መርናዉ ምንꬃና’ ያግስ። 8 ህዛ ጎዳ ሺቆ ግድዳ እስራኤለ አሳ ኡባይ በእሽን፥ ኑ ፆሳይ ስእሽን፥ ጎዳ ህንተ ፆሳ ኪታ ኡባ ህንተ ምንꬅድ ናጋና መላ ታኒ ህንተዉ ኦዳይስ። ያትኮ፥ ህንተ ሀ ሎኦ ቢታ ላታና፤ ህንተ ናይታካ መርናዉ ላትሳና።

9 “ሶሎሞነ፥ ታ ናአዉ፥ ፆሳይ አሳ ዎዛናነ ቆፋ ኡባ ኤርያ ግሾ ነ አዋ ፆሳ ኤራ፤ ኩመꬃ ዎዛናንነ ሸነን እያዉ ኦꬃ። ኔኒ እያ ኮይኮ እ ነዉ በንታና፤ ሽን ኔኒ እያ አግኮ እ ነና መርናዉ አጋና። 10 ፆሳ ኬꬃ ኬፃና መላ ጎዳይ ነና ዶርዳይሳ ዶጎፓ፤ ኦሶ ኡባ ምናዳ ኦꬃ” ያግስ።

11 ሄሳፈ ጉየ፥ ዳዊቲ ባ ናኣ ሶሎሞነስ ፆሳ ኬꬃ፥ ባራንዳ፥ ቡቁራ ምንጅያ ኬꬃ፥ ፖቅያነ ግዶ ክፍለታ፥ ሄሳዳካ ናጋራ አቶተꬃ ካማ ዎꬅያ ክፍልያ ሀልቹዋነ ቆፋ እሚስ። 12 ዳዊቲ ጎዳ ኬꬃ ዳባባ ኬፃናዉ ባ ዎዛናን ደእያ ቆፋ፥ እያ ዩሹዋን ደእያ ኡባ ክፍለታ ሀልቹዋነ ፆሳ ኬꬃ ቡቁራ ዎꬅያ ክፍልያነ ጎዳስ ዱማትዳ እሞታታ ዎꬅያ ክፍለታ ኦሱዋ ቆፋ እሚስ።

13 ሄሳዳካ ዳዊቲ ካህነታነ ሌወታ ኦሶ ማራ፥ ፆሳ ኬꬃ ኦሶ ማራነ ፆሳ ኬꬃ ሚሸታ ናግያ ማራ ኦድያ ቆፋ እያዉ እሚስ።

14 ዱማ ዱማ ኦሶስ ጎኤትያ ሚሸታ ኦꬃናዉ ማድያ ዎርቃነ ብራ ምዛነን ልክስድ ሶሎሞነስ እሚስ። 15 ሄስካ ፆምፐ ዎꬅያ ዎርቃ ኮጫታነ እያ ፆምፐታ፥ ፆምፐ ዎꬅያ ብራ ኮጫታነ እያ ፆምፐታ፥ 16 ጎዳ ስንꬃን ኡይꬁ ዎꬅያ ዎርቃ ፃርጴዛታ፥ ብራ ፃርጴዛታ፥ 17 ዎርቃ ቃጰታ፥ ዎርቃ ከረታ፥ ዎርቃ ዋንጫታ፥ ዎርቃ ፃሮታ፥ ብራ ፃሮታ 18 እፃነ ጩይስያ ጌሻ ዎርቃ ሳፅነ፥ ጎዳ ጫቆ ታቦትያ ቦላ ባንታ ቀፍያ ምጭድ ካምያ ክሩበታ ዎꬅያ ዎርቃ ጋርያ ጊግስያ ሀልቹዋ እያዉ እሚስ። 19 ዳዊቲ፥ “ጎዳይ ባ ኩሽያ ታ ቦላ ዎꬅድ ሀ ፃፈትዳ ቆፋ ኡባ ታና ኤርስስ” ያግስ።

20 ዳዊቲ ባ ናኣ ሶሎሞነኮ፥ “ህዛ ምና! ኦሱዋ ኦꬃ! ጎዳይ ታ ፆሳይ ኔራ ደእያ ግሾ ያዮፋ፤ ዳጋሞፋ! ፆሳ ኬꬃ ኦሶይ ፖለታና ጋካናዉ ፆሳይ ነና የገናነ አገና። 21 ፆሳ ኬꬃን ደእያ ኦሶ ኡባስ ካህነትነ ሌወት ሹመትዶሶና። ኩሸ ሂል ደእያ አሳ ኡባይ ነና ኦሶ ኡባን ማዳና። ሀላቃትነ አሳ ኡባይ ነዉ ኪተታና” ያግስ።

29

ፆሳ ኬꬃስ እመትዳ እሞታታ

1 ሄሳፈ ጉየ፥ ካዎይ ዳዊቲ ሺቅዳ አሳ ኡባ ሀይሳዳ ያግስ፤ “ፆሳይ ዶርዳ ታ ናኣ ሶሎሞነይ ዮጋነ ኤራተꬃን ሎህቤና። ሀ ኬፀታና ኬꬃይ አሳ ኬꬅ ግዶናሽን ጎዳ ፆሳ ኬꬅ ግድያ ግሾ ኦሶይ ግታ። 2 ታኒ ታዉ ደእያ ዎልቃ መላ ታ ፆሳ ኬꬃስ ዎርቃን ኦሰትያባስ ዎርቃ፥ ብራን ኦሰትያባስ ብራ፥ ናሰ ብራታን ኦሰትያባስ፥ ናሰ ብራታ፥ ብራታን ኦሰትያባ ብራታነ ምꬃን ኦሰትያባስ ምꬅ ጊግሳ ዎꬃስ። ቃስ ማርግደ፥ እብነባራደ፥ ዱማ ዱማ ማል ደእያ አሌቆ ሹቻታ፥ አልኦ ሹቻታነ ሀራ ሹቻታ ጊግሳዳ ዎꬃስ። 3 ፆሳ ኬꬃ ታኒ ዳሮ ዶስያ ግሾ፥ ታኒ ታ ፆሳ ኬꬃስ ጊግስዳይሳፈ ሀራ ታ ቡዞ ሻሉዋፐ ዎርቃነ ብራ እማስ። 4 ኬꬃ ጎዳ ላንፃናዉ 100,000 ክሎ ግራመ ኦፍራ ዎርቃነ 240,000 ክሎ ግራመ ዋላህ ባይና ብራ እማስ። 5 ኩሸ ሂላንቾት ኦꬃና ኦሶ ኡባስ ዎርቃን ኦሰትያባስ ዎርቃ፥ ብራን ኦሰትያባስ ብራ እማስ። ያትን፥ ሀች ህንተፈ ባ ሸነን ባና ጎዳስ ዱማየይ ኦኔ?” ያግስ።

6 እስራኤለ ኮቻታ ሶ አሳ ሀላቃት፥ ኮቻታ ሀላቃት፥ ሻላቃት፥ ማቶ ሀላቃትነ ካዎ ሞርናት ባንታ ሸነን ባንታዉ ደእያባ ዶሳን እምዶሶና። 7 ኤንቲ ፆሳ ኬꬃ ኦሱዋስ 170,000 ክሎ ግራመ ዎርቃ፥ 340,000 ክሎ ግራመ ብራ፥ 620,000 ክሎ ግራመ ናሰ ብራታነ 3,000,000 ክሎ ግራመ ብራታ እምዶሶና። 8 አልኦ ሹች ደእያ አሳ ኡባይ ቡቁራ አይስያ ገድሶና ያራ ግድዳ ይኤላ ባጋራ ጎዳ ፆሳ ኬꬃ ቡቁራ ምንጅያ ኬꬃስ እሚስ። 9 አሳይ ባ ሸነን ባ ኩመꬃ ዎዛናን ጎዳስ እምዳ ግሾ ኡፋይትስ፤ ካዎይ ዳዊቲካ ዳሮ ኡፋይትስ።

ዳዊታ ዎሳ

10 ሄሳ ግሾ፥ ዳዊቲ ደርያ ኡባ ስንꬃን ሀይሳዳ ያግድ ጎዳ ጋላትስ፤ “አቤት ጎዳዉ፥ ኑ አዋ እስራኤለ ፆሳዉ ኔኒ መርናፐ መርናዉ ጋላተታ። 11 አቤት ጎዳዉ፥ ሳሎንነ ሳአን ደእያ ኡባይ ነባ! ግታተꬅ፥ ዎልቅ፥ ቦንቾይ፥ ፆኖይነ አንግ ነባ! አቤት ጎዳዉ፥ ማት ነባ፤ ኔኒ ኡባፈ ቦላነ ሁጰ። 12 ዱረተꬅነ ቦንቾይ ኔፐ ዬስ፤ ኔኒ ኡባባ ሃራሳ። ዎልቅነ ምኖተꬅ ነ ኩሸና፤ ኔኒ አሳ ኡባ ግታነ ምኖ ኦꬃናዉ ዳንዳኣሳ። 13 ሀእካ ኑ ፆሳዉ፥ ኑኒ ነና ጋላቶስ፤ ነ ቦንቾ ሱንꬃ ሳቦስ።

14 “ኑኒ ሀይሳ መላ እማናዉ ታነ ታ አሳይ ኦኔ? ኡባይ ኔፐ ዬስ፤ ኑኒ ነ ኩሸፐ ኤክዳባ ነዉ ዛሪድ እምዳ። 15 ካሰ ኑ አዋታዳ ኑካ ነ ስንꬃን በተ አስነ እማ። ሀ ሳአን ኑ ደኦ ላይꬃይ ኡፋይስ ባይና ኩያ መላ። 16 አቤት ጎዳዉ፥ ኑ ፆሳዉ፥ ነ ጌሻ ሱንꬃስ ኑኒ ኬ ኬፃናዉ ሺሽዳ ኡባይ ነ ኩሸፐ ይዳባ፤ ኡባይ ነባ።

17 “ታ ፆሳዉ ኔኒ ዎዛና ፓጨይሳነ ሱረተꬅ ዶሰይሳ ታኒ ኤራይስ። ታኒ ታ ዎዛና ሱረተꬃን ታ ሸነን ሄሳ ኡባ እማስ። ሀ በሳን ደእያ ነ አሳይ ነዉ ባ ሸነን ኡፋይሳን እምዳይሳ ታኒ በአስ። 18 አቤት ጎዳዉ፥ ኑ ማይዛታ አብራሃመ፥ ይሳቃነ እስራኤለ ፆሳዉ፥ ነ አሳ ዎዛናን ሀ ግታ ሲቁዋ መርናዉ ናጋ፤ ኤንታ ዎዛና ኔኮ ዛራ። 19 ነ ዎጋ፥ ነ ኪታነ ነ ህግያ ናጋና መላነ ታኒ ቆፓዳ ጊግሳዳባን ፆሳ ኬꬃ ኬፃና መላ ታ ናኣ ሶሎሞነስ ኩመꬃ ዎዛና እማ” ያግድ ዎስስ።

20 ሄሳፈ ጉየ፥ ዳዊቲ ደርያኮ፥ “ጎዳ ህንተ ፆሳ ጋላትተ” ያግስ። ደረ ኡባይ ጎዳ ባንታ አዋታ ፆሳ ጋላትዶሶና። ሳአን ጉፋንድ ጎዳ ጎይንዶሶና፤ ካዋስካ ቦንቾ እምዶሶና።

ሶሎሞነይ ካዎ ግደይስ ኤረትስ

21 ዎንተꬃ ጋላስ አሳይ ያርሾነ ፁሳ ያርሾ ጎዳስ ያርሽዶሶና። ሄስካ እስ ሙኩሉ ኮርማ፥ እስ ሙኩሉ ማራዘ፥ እስ ሙኩሉ ዶርሳ ኡርገ፥ ኡሻ ያርሾነ ሀራ ዳሮ ያርሾ ያርሽዶሶና። 22 አሳይ ሄ ጋላስ ጎዳ ስንꬃን ዳሮ ኡፋይትድ ምስነ ኡይስ። ያትድ አሳይ ካዋ ዳዊታ ናኣ ሶሎሞነ ናምአንꬆ ዛይተ ትይድ እያ ካዎተꬃን ምንꬅስ። ሳዶቃ ካህነ ግዳና መላ ጎዳ ስንꬃን ትይዶሶና።

23 ሄሳፈ ጉየ፥ ሶሎሞነይ ባ አዋ ዳዊታ በሳን ጎዳ ካዎተꬃ አራታን ኡትስ። እያዉ ኡባባይ እንጀትስ፤ እስራኤለ ኡባይ እያዉ ኪተትዶሶና። 24 ሀላቃት፥ ምኖ አሳትነ ካዋ ዳዊታ ናይት ካዋ ሶሎሞነስ ኪተታናዉ ቃላ ገልዶሶና። 25 ጎዳይ ሶሎሞነ እስራኤለ አሳ ኡባ ስንꬃን ꬎቁ ꬎቁ ኦꬅስ፤ ካሰ እስራኤለ ካዎታስ እመትቦና ቦንቾ ሶሎሞነስ እሚስ።

ዳዊታ ሀይቁዋ

26 እሰየ ናአይ ዳዊቲ እስራኤለ ኡባ ቦላ ካዎትስ። 27 ዳዊቲ እስራኤለ ቦላ ኦይታሙ ላይꬅ ካዎትስ፤ ከብሮናን ላፑን ላይꬅ፥ የሩሳላመን ሀስታማነ ሄꬑ ላይꬅ ካዎትስ። 28 ዳዊቲ ዳሮ ላይꬅ ደእድ፥ ዱረትድ፥ ቦንቸትድ፥ ሎኦ ጭምድ ሀይቅስ። እያ በሳን እያ ናአይ ሶሎሞነይ ካዎትስ። 29 ዳዊቲ ኮይሮፐ ዶምድ ዉርሰꬅ ጋካናዉ ኦꬅዳባይ፥ ቆንጨꬅ በእያ ሳሜላ፥ ናብያ ናታናነ ቆንጨꬅ በእያ ጋደ ታርከ ማፃፋን ፃፈትስ። 30 እ ዋት ሃርዳኮ፥ ዋንዳ ዎልቃማ አሴኮ፥ እ ኦꬅዳባይ፥ እስራኤለ አሳይነ ሄራን ደእያ ካዎተꬃት ኡባይ ሀንዳባይ ሄ ማፃፋታን ፃፈትስ።

* 16:23 ማዝ 96:1-13.

* 16:35 ማዝ 106:47-48.

* 17:12 ኬ ኬፃናይ፦ ሀ በሳን ኬ ኬፃናይ ጌተትያ ሶ አሳ ዎይኮ ሼሻ ዎይኮ የለተꬃ ድቻናይ እያ ጉሱ። ፓይዶ 17፥ 23፥ 24፥ 25፥ 27 ፄላ

† 17:13 ማሮተꬃ፦ ሀ በሳን ኦደትዳ ማሮተꬃይ ዱፆና ሲቆ ዎይኮ መርናዉ አጎና ሲቆ ዎይኮ ላመቶና ሲቆ ጉሱ።

* 17:21 ዛረ 4:7.

2 ታርከ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

2 ታርከ ማፃፋ

ጋꬃ ቆፋ

2 ታርከ ማፃፋይ ፃፈትዳይ፥ ጫሞ ግድዳ ካሰ ኤንታ ዱሳ ቆንጭሳናዉ ግዶናሽን፥ ባንታ ቢታን ዎፑ ግድ ዳናዉ ኤንታው ደእያ ኮሻ በሳናሳ። ሄሳዳካ ዳሮ ኦገራ ቆሄትድ ደእያ ድኦፐ ስምዳ፥ እስራኤለ አሳ አማኑዋ ደንꬃናነ ፆሲ ኤንታዉ ገልዳ ኡፋይሳ ቃላ በሳናሳ።

2 ታርከ ማፃፋይ ናምኡ ክፍለን ሻከቴስ።

1. ሸምፖ 1-9 ጋካናዉ ደእያ ክፍለይ ካዎ ሶሎሞነ ካዎተꬃ ዎድያ ኦዴስ። ሄ ዎደይ እስራኤለ ቢታን ሳሮይ፥ ዎልቅ፥ ድችነ ቦንቾይ ደእያ ዎደ። ሄ ዎደይ ፆሲ ጎይነትያ ቱማ ጎይኖ በሳይ ዎይኮ ፆሳ ኬꬃይ ኬፀትዳ ዎደነ አንጀትዳ ዎደ (ሸም 2-7)።

2. ሸምፖ 10-36 ጋካናዉ ደእያ ክፍለይ ካዎይ ሶሎሞነይ ሀይቅዳፐ ጉየ ይሁዳን ካዎትዳ ካዎታነ ካዎተꬃይ ሻከትዳይሳ ኦዴስ። ይሁዳ ካዎተꬃይ አያና ደኦን ዳቡርዳነ ፆነትዳ ዎደ ባንታ ደኡዋን ምንድ ደእዳ ካዎትነ ኤንቲ ቢታ ቦላ ኤህዳ ላመይ ሀ ክፍልያን ቆንጭድ በንቴስ። ሄ ካዎታፐ ጉꬃት፥ ካዋ አሳ (ሸም 14-15)፤ ካዋ እዮሳፈፃ (ሸም 17፥ 19-20)፤ ካዋ እዮኣሳ (ሸም 24)፤ ካዋ ህዝቅያሳ (ሸም 29-32)፤ ካዋ እዮስያሳ (ሸም 34-35)።

2 ታርከ ማፃፋይ ሎኦ ካዎታ ታርከ ፃላላ ግዶናሽን፥ ይሁዳ አሳ ድኦስ ጋꬅዳ ኢታ ካዎታካ በሴስ። ሄ ኢታ ካዎታ ጋሶን ክ.የ.ስ. 586 ላይꬃን የሩሳላመይ ꬋይስ፤ ፆሳ ኬꬃይካ ላለትስ።

ማፃፋ አይፈ ቆፋታ

ሶሎሞነ ጭንጫተꬃነ ዱረርተꬃ (1:1-17)

ፆሳ ኬꬃ ኬፀተꬅነ አንጀተꬅ (2:1—7:22)

ሶሎሞነ ዎድያነ እያ ሀይቁዋ (8:1—9:31)

ፑደሀ ባጋ ኮቻታ ማካላተꬅ (10:1-19)

ይሁዳ ካዎታ (11:1—28:27)

ካዋ ህዝቅያሳነ አሶረ ኦላ (29:1—32:33)

ካዋ ምናሰነ አሞነ ካዋ (33:1-25)

ህገ ማፃፋይ በንትስ (34:1—35:27)

ዉርሰꬃ ይሁዳ ካዎታ (36:1-16)

የሩሳላመ ላለተꬃነ አይሁደታ ስሙዋ (36:17-23)

1

ሶሎሞነይ ጭንጫተꬃስ ዎስስ

(1 ካዎ 3:1-15)

1 ጎዳይ እያ ፆሳይ እያራ ደእያ ግሾነ እያ ዳሮ ግታይዳ ግሾ ዳዊታ ናአይ ካዎይ ሶሎሞነይ ባ ካዎተꬃ ምንꬅስ።

2 ሶሎሞነይ እስራኤለ ኡባ፥ ሻላቃታ፥ ማቶ ሀላቃታ፥ ዳናታ፥ እስራኤለ አሳ ካለꬅያ ኡባነ ሶ አሳ ሀላቃታ ፄግድ ሺሽስ። 3 ሄሳፈ ጉየ፥ ሶሎሞነይነ ሺቅዳ አሳ ኡባይ ጋባኦናን ደእያ ꬎቃ ጎይኖ በሳ ብዶሶና። ጎዳ አይለይ ሙሰይ መላ ቢታን ኦꬅዳ ዱንካነይ ያን ደኤስ። 4 ካሰ ዳዊቲ ታቦትያስ የሩሳላመን ዱንካነ ቶክድ፥ ቅርያት-ይኣርመፐ እ ጊግስድ ዎꬅዳ በሳ ኤህስ። 5 ሁራ ናኣ ኡረ ናአይ ባፃልኤል ናሰ ብራታፐ ኦꬅዳ ያርሾ በሳይ፥ ጋባኦናን ጎዳ ዱንካንያ ስንꬃን ደኤስ። ሶሎሞነይነ ሺቅዳ አሳይ ጎዳስ ያን ጎይንዶሶና። 6 ሶሎሞነይ ዱንካንያ ስንꬃን ደእያ ናሰ ብራታፐ ኦሰትዳ ያርሾ በሳኮ፥ ጎዳ ስን ብድ፥ እስ ሙኩሉ ፁሳ ያርሾ ያርሽስ።

7 ሄ ጋላስ ቃማ ፆሳይ ሶሎሞነስ ቆንጭድ፥ “ታ ነዉ አይ እማና መላ ኮያይ?” ያግስ።

8 ሶሎሞነይ፥ “ነ ታ አዋ ዳዊታ ግታ ሲቆን ዶሳዳሳ፤ ታና እያ በሳን ካዎꬃዳሳ። 9 አቤት ጎዳዉ፥ ፆሳዉ፥ ነ ታ አዋ ዳዊታስ ካሰ ግዳ ቃላይ ፖለቶ። ነ ታና ሳአን ደእያ ባናዳ ዳርዳ አሳ ቦላ ካዎꬅዳ ግሾ፥ 10 ታ ሀ አሳ ካለꬃና መላ ታዉ ጭንጫተꬅነ አኬካ እማ። ሄስ ሀኖና እፅኮ፥ ሀ ግታ አሳ ኦን አይሳናዉ ዳንዳኢ?” ያግስ።

11 ፆሳይ ሶሎሞነኮ፥ “ነ ዱረተꬅ ዎይኮ ሻሎ ደማናዉ ዎይኮ ቦንቸታናዉ ዎይኮ ነ ሞርከት ሀይቃና መላ ዎይኮ ነ ላይꬃይ አዱቃና መላ ኦይቾናሽን ታ ነና ካዎꬅዳ ታ አሳ አይሳናዉ ጭንጫተꬅነ አኬካ ኦይችዳ ግሾ፥ 12 ነዉ ጭንጫተꬅነ አኬካ እማና። ቃስ ኔፐ ካሰ ደእዳ ካዎታስ ዎይኮ ኔፐ ጉየ ደንዳና ካዎታስ ባይና ዱረተꬅ፥ ሻሎነ ቦንቾ ነዉ እማና” ያግስ።

13 ሶሎሞነይ ዱንካነይ ጋባኦናን ደእያ፥ ꬎቃ ጎይኖ በሳፈ ስሚድ፥ የሩሳላመ ብድ እስራኤለ ቦላ ካዎትስ።

14 ሶሎሞነይ ፓራ ጋረታነ ፓራታ ሺሽስ። እያዉ እስ ሙኩሉነ ኦይዱ ፄቱ ፓራ ጋረትነ ታማነ ናምኡ ሙኩሉ ፓራት ደኦሶና። እ ኤንታ ፓራ ጋረታ ካታማታንነ ባራ የሩሳላመን ዎꬅስ። 15 ካዎይ ዎርቃይነ ብራይ የሩሳላመን ሹቻዳ ዶረታናዳ፥ ጋꬋን ቦቢ ድጭያ መላ ዝጋ ምꬅ ዳራና መላ ኦꬅስ። 16 ሶሎሞነ ፓራት ግብፀፈነ ቃወ ቢታፈ ይዶሶና። ካዋ ዛልአንቾት ኤንታ ቃወፐ ሚሸን ሻምድ ኤሆሶና። 17 ኤንቲ እስ እስ ፓራ ጋርያ ኡሱፑን ፄቱ ብራ ሳንትመን፥ እስ እስ ፓራ እስ ፄታነ እሻታሙ ብራ ሳንትመን ግብፀፈ ሻምድ፥ ህተታ ካዎታ ኡባስነ ሶረ ካዎታስ ባይዞሶና።

2

ፆሳ ኬꬅ ኬፃናዉ ጊገተꬅ

(1 ካዎ 5:1-18)

1 ሶሎሞነይ ጎዳ ሱንꬃስ ኬነ ባዉ ጋꬎ ኬፃናዉ ሀልችስ። 2 ሶሎሞነይ ቶሆስ ላፑን ታሙ ሙኩሉ አሳነ ገዘ ቢታን ሹቹ ቆአናዉ ሆስፑን ታሙ ሙኩሉ አሳ ዶርስ። ቃስ ኤንታ ዎችያ ሄꬑ ሙኩሉነ ኡሱፑን ፄቱ አሳታ ኤንታ ቦላ ሹምስ።

3 ሶሎሞነይ ፅሮሳ ካዋ ክራማስ ኪታ ኪትድ፥ “ታ አዋይ ዳዊቲ ባ ጋꬎ ኬፃና መላ ኔኒ ዝጋ የድዳይሳዳ ታዉካ የዳ። 4 ሄኮ፥ ሀእ ታ ጎዳ፥ ታ ፆሳ ሱንꬃስ ኬ ኬፃናዉ ሀናይስ። ታ ያን ሳዎ ቶንኩ ግያ እፃነ ጩይሳናዉ፥ ኡባ ዎደ ጎዳ ስንꬃን ኡይꬃ ዎꬃናዉነ ዎንታነ ኦማርስ፥ ሳምባታ ጋላሳን፥ አጌን ፄርያ ዎደነ ጎዳ ኑ ፆሳ ባኣለ ጋላሳታን ፁሳ ያርሾ ያርሻናዉ፥ ፆሳ ኬꬃ ዱማያና። እስራኤለ አሳይ መርናዉ ኦꬃና መላ ኪተትዳ ኦሶት ሀይሳታ።

5 “ኑ ፆሳይ ሀራ ፆሳታ ኡባፈ ግታ ግድያ ግሾ፥ ታ ኬፃናዉ ሀንያ ፆሳ ኬꬃይ ግታ። 6 ሽን እያዉ ኬ ኬፃናዉ ዳንዳኤይ ኦኔ? ሳሎፐ ꬎቃ ሳሎይ እያዉ ግደና! ያትን፥ ታ እያ ስንꬃን እፃነ ጩይሳናዉነ ታ እያዉ ኬ ኬፃናዉ ኦኔ?

7 “ህዛ አሌቆ ኦሶ፥ ዎርቃ፥ ብራ፥ ናሰነ ብራታ ሴርስያ ኦሱዋነ ዞኦ ማኡዋ፥ ኦቻ ቴራ ዳንያ ማኡዋነ ካሎሰ ማኡዋ ጊግስያ ኤራተꬅ ደእያ አሰ ታዉ የዳ። ታ አዋይ ዳዊቲ ይሁዳንነ የሩሳላመን ደእያ ኩሸ ሂላንቾታ ዶር ዎꬅስ፤ እ ኤንታራ እስፈ ኦꬃና። 8 ልባኖሰን ደእያ ነ አሳት ምꬃ ዋት ቃንፅያኮ ኤረይሳ ታ ኤራይስ። ሄሳ ግሾ፥ ኔኒ ታዉ ልባኖሰፐ ዝጋ፥ ፂዳነ ፃይꬃ ምꬅ የዳ። ታ አሳት ነ አሳታራ ግድድ፥ 9 ዳሮ ምꬃ ጊግሳና። ታኒ ኬፅያ ፆሳ ኬꬃይ ግታነ ማላልስያባ። 10 ምꬅ ቃንፅያ ነ አይለታ ታኒ ላታሙ ሙኩሉ ኩንታለ ግስተነ ላታሙ ሙኩሉ ኩንታለ ባንጋ፥ ኦይዱ ፄቱ ሙኩሉ ልትሮ ዎይነነ ኦይዱ ፄቱ ሙኩሉ ልትሮ ሻማሆ ዛይተ እማና” ያግስ።

11 ፅሮሳ ካዎይ ክራም ሶሎሞነኮ ዳብዳበ የድሸ፥

“ጎዳይ ባ አሳ ዶስያ ግሾ፥ እ ነና ኤንታ ቦላ ካዎꬅስ።”

12 ክራም ጉጅድ፥ “ፆሳ ኬꬃነ ባዉ ጋꬎ ኬፃና መላ ጭንጫ፥ አኬካነ ሂላ ናኣ ካዋ ዳዊታስ እምዳ፥ ሳሎ ሳኣ መꬍዳ ጎዳይ፥ እስራኤለ ፆሳይ ጋላተቶ።

13 “ታኒ ክራም-አብ ጌተትያ ሂላንቾነ አኬካ አድያ ነዉ የዳስ። 14 እያ አይያ ዳነ ኮቸ፤ እያ አዋይ ፅሮሳ ቢታ አሳ። እ ዎርቃ፥ ብራ፥ ናሰ ብራታ፥ ብራታ፥ ሹቹነ ምꬅ ኦꬅያ አስ፤ ኦቻ ቴራ ዳንያ ማኦ፥ ካሎሰ ማኦ፥ ዞኦ ማኦነ ሊኖ ማኦ ጊግስያ ኦሶ ኤሬስ። እ ዱማ ዱማ አሌቆታ ከስድ፥ ኦደይሳዳ ኡባ ኦꬃናዉ ዳንዳኤስ። እ ኩሸ ሂላን ሎህዳ ነ አሳራነ ካሰ ነ አዋ፥ ዳዊታስ ኦꬅዳ አሳራ እያ ኦስሳ። 15 ህዛ ነ ታ ጎዳይ እማና ግዳ ግስትያነ ባንጋ፥ ዛይትያነ ዎይንያ የዳ። 16 ኔኒ ልባኖሰፐ ኮይዳ ምꬅ ኑ ቃንፅድ ቃችድ፥ አባ ቦላራ ቶከትድ፥ ኔኮ ዮጰ ባናዳ ኦꬃና። ያፐ ኔኒ የሩሳላመ ጋካናዉ ኤፍሳና” ያግስ።

17 እያ አዋይ ዳዊቲ ካሰ ታይብዳይሳዳ፥ ሶሎሞነይ እስራኤለ ቢታን ደእያ ካረ ቢታ አሳ ኡባ ታይብስ። ኤንቲ ፄታነ እሻታማነ ሄꬑ ሙኩሉነ ኡሱፑን ፄታ ግድዶሶና። 18 ሶሎሞነይ ሄ አሳፐ ላፑን ታሙ ሙኩሉ አሳ ቶሆስ፥ ሆስፑን ታሙ ሙኩሉ አሳ ገዘ ቢታን ሹቻ ቆአናዉ ዶርስ፤ ኤንታ ዎቻናው ሄꬑ ሙኩሉነ ኡሱፑን ፄቱ አሳ ሹምስ።

3

ሶሎሞነይ ፆሳ ኬꬅ ኬፁዋ

1 ሶሎሞነ አዋይ ዳዊቲ ፆሳ ኬꬃይ ኬፀታና በሳ ሞረ ደርያን የሩሳላመን ጊግስስ። ሄ በሳይ ጎዳይ ዳዊታስ ቆንጭዳ ያቡሰ አድያ ኦርና ዉዱማ። 2 ሶሎሞነይ ባ ካዎትዳ ኦይዳንꬆ ላይꬃን፥ ናምአንꬆ አጌናን ፆሳ ኬꬃ ኬፃናዉ ዶምስ።

3 ሶሎሞነይ ፆሳ ኬꬃ ኬፃናዉ ባስዳ ባሱዋ አዱሳተꬃይ ኡሱፑን ታሙ ዋꬋ፤ ጎምፓይ ላታሙ ዋꬋ። 4 ፆሳ ኬꬃ ገልያ በሳን ደእያ ባራንዳ ጎምፓይ ፆሳ ኬꬃ ጎምፓዳ ላታሙ ዋꬋ፤ አዱሳተꬃይ ላታሙ ዋꬋ። 5 ፐንገ ጎዳ ፂዳ ፃላላን ልጭድ ካምስ፤ ጌሻ ዎርቃን ትይስ፤ ዛምባ ምስለነ ሳንꬃላታ ምስለን አሌቅስስ። 6 ፆሳ ኬꬃ አልኦ ሹቻን አሌቅስስ፤ እ አሌቅስዳ ዎርቃይ ፓርዋይማ ቢታፈ ይዳ ዎርቃ። 7 ጎዳታ፥ ቱቀታ፥ ጎባነታነ ፐንገታ ዎርቃን ትይስ፤ ጎዳ ቦላ ክሩበ ምስለ መꬍስ።

8 ሶሎሞነይ ኡባፈ ጌሻ በሳ ኬፅስ። ሄ በሳ አዱሳተꬃ ፆሳ ኬꬃ ጎምፓዳ ላታሙ ዋꬋ፤ ጎምፓይ ላታሙ ዋꬋ። ሄ በሳ ጎዳ ላታሙ ሙኩሉ ክሎ ግራመ ሙሩቶ ዎርቃን ትይስ። 9 ኤንቲ ጎኤትዳ ምስማረይ እቻሹ ፄታነ ላፑን ታሙ ግራመ ዎርቃፈ መትስ። ፖቀን ደእያ ክፍለታካ ዎርቃን ትይስ።

10 ሶሎሞነይ ኡባፈ ጌሻ በሳን ናምኡ ክሩበ ምስለታ ጊግስድ ዎርቃን ትይስ። 11 ሄ ክሩበታ ቀፈይ ምጨትድ፥ ላታሙ ዋꬋ፤ ኮይሮ ክሩብያ ኮይሮ ቀፈይ እቻሹ ዋꬋ ግድድ፥ ፆሳ ኬꬃ ጎዳ ቦቼስ፤ ናምአንꬆ ቀፈይ እቻሹ ዋꬋ ግድድ፥ ሀራ ክሩብያ ቀፍያ ቦቼስ። 12 ናምአንꬆ ክሩብያ ኮይሮ ቀፈይ እቻሹ ዋꬋ ግድድ፥ ፆሳ ኬꬃ ጎዳ ቦቼስ፤ ናምአንꬆ ቀፈይ እቻሹ ዋꬋ ግድድ፥ ኮይሮ ክሩብያ ቀፍያ ቦቼስ። 13 ሀ ናምኡ ክሩበታ ቀፈይ ምጨትድ፥ ላታሙ ዋꬋ ግድስ፤ ኤንቲ ባንታ ሶምኡዋ ጌሻ በሳኮ ዛሪድ፥ ባንታ ቶሆን ኤቅዶሶና።

14 ሶሎሞነይ ካሎሰ ማኡዋ፥ ኦቻ ቴራ ዳንያ ማኡዋፐነ፥ ዞኦ ማኡዋፐ ሊኖፐ ዳደትዳ ማኡዋፐ ማጋራጆ ኦꬅድ፥ እያ ቦላ ክሩበታ ምስለ መꬍስ።

15 ሶሎሞነይ ፆሳ ኬꬃ ስንꬃን እሱዋ እሱዋ አዱሳተꬃይ ሀስታማነ እቻሹ ዋꬋ ግድዳ ናምኡ ቱሳታ ኦስስድ፥ ኤንታ ሁጰን እቻሹ ዋꬋ ጉምቦታ ዎꬅስ። 16 ቃስ ሳንꬃላታ ግተዳ መꬍስድ፥ ቱሳታ ሁጰን ዎꬅስ፤ ፄቱ ኦሮማነ ቴራ ምስለታ መꬍስድ፥ ሳንꬃላታ ቦላ ዎꬅስ። 17 ቱሳታፐ እሱዋ ፆሳ ኬꬃ ስንꬃን ኡሻቻ ባጋራ፥ ናምአንꬁዋ ቃስ ሀድርሳ ባጋራ ኤስስ። ኡሻቻ ባጋራ ደእያ ቱሳ ያክና ሱንꬅድ፥ ሀድርሳ ባጋራ ደእያ ቱሳ ቦኤዛ ሱንꬅስ።

4

ፆሳ ኬꬃ ሚሸታ

(1 ካዎ 7:23-51)

1 ሄሳፈ ጉየ፥ ሶሎሞነይ አዱሳተꬃ ላታሙ ዋꬋ፥ ጎምፓይ ላታሙ ዋꬋ፥ ꬎቃተꬃይ ታሙ ዋꬋ ግድያ ያርሾ በሳ ናሰ ብራታፐ ኦስስስ።

2 ቃስ ናሰ ብራታ ሴርስድ፥ ዶናይ ያ ጋፃፐ ሀ ጋፃ ጋካናዉ ታሙ ዋꬋ፥ አዱሳተꬃይ እቻሹ ዋꬋነ ዩሾይ ሀስታሙ ዋꬋ ግድያ አባ ሳነ መꬍስስ። 3 አባ ሳነ ዶናን ካረ ባጋራ ዩይ አꬍድ፥ እያራ ኦይከትድ መትዳ ምስለት ደኦሶና፤ ሄ ምስለት ናምኡ ማራን ደእያ ቦራታ ምስለታ።

4 ሄ አባ ሳነ ናሰ ብራታፐ መትዳ ታማነ ናምኡ ቦራታ ምስለታስ ዞኩዋን ኡትስ። ቦራታፐ ሄꬓት ፑደሀ ባጋ፥ ሄꬓት ዉሎሀ ባጋ፥ ሄꬓት ዱገሀ ባጋ፥ ሄꬓት ቃስ ዶሎሀ ባጋ ስሚድ ፄልያባ ዳኖሶና። አባ ሳነ ኤንታ ቦላ ኡትስ፤ ኤንታስ ጉየ ባጋይ ግዶኮ ስም ኡትስ። 5 አባ ሳነይ እስ ታካꬎ መላ ኦርደ፤ እያ ዶናይ ዋንጫ ዶና መላ፤ ሱፈ ጪሽ ዳኔስ። ሄ አባ ሳነይ ኡሱፑን ታሙ ሙኩሉ ልትሮ ግድያ ሃꬃ ኦይከይሳ።

6 ሶሎሞነይ ሜጨትያ ታሙ ከረታ፤ ኦስስድ፥ እቻሻ ኡሻቻ ጋርሳ ባጋራ፥ እቻሻ ሀድርሳ ባጋራ ዎꬅስ። ኤንታን ፁሳ ያርሾ አሾይ ሜጨቴስ፤ ሽን አባ ሳነ ሃꬃን ካህነት ሜጨቶሶና።

7 ሄሳፈ ጉየ፥ ሶሎሞነይ ኤንታዉ እመትዳ ሀልቹዋዳ ፆምፐ ዎꬅያ ታሙ ኮጫታ ዎርቃፈ ኦꬅድ፥ እቻሻ ኡሻቻ ባጋራ፥ እቻሻ ሀድርሳ ባጋራ ፆሳ ኬꬃን ዎꬅስ። 8 ታሙ ፃርጴዛታ ኦꬅድ፥ እቻሻ ኡሻቻ ባጋራ፥ እቻሻ ሀድርሳ ባጋራ ፆሳ ኬꬃ ግዶን ዎꬅስ። ቃስ ፄቱ ድስተታ ዎርቃፈ ኦꬅስ። 9 ሶሎሞነይ ካህነታስ ግዶ ዳባባ፥ ካረ ባጋ ግታ ዳባባ ጊግስስ፤ ዳባባስ ፐንገታ ጊግስድ፥ ፐንገታ ናሰ ብራታን ላንፅስ። 10 አባ ሳንያ ፆሳ ኬꬃፈ ጋርሳን ዶሎሀ ባጋን ዎꬅስ።

11 ክራም ከረታ፥ አካፋታነ ፃሮታ መꬍስ፤ ክራም ካዋ ሶሎሞነስ ፆሳ ኬꬃን ኦሶ ኦꬅድ ፖልስ። 12 እ ኦꬅዳ ኦሶትካ ናምኡ ቱሳታ፥ ቱሳታ ሁጰን ዎꬅያ ሳነ መላ ናምኡ ጉምቦታ፥ ቱሳታ ቦላ ደእያ ናምኡ ጉምቦታ አሌቅስያ ናምኡ ግተ ዳንያ ሳንꬃላታ፥ 13 እስ እስ ቱቅያ ቦላ ናምኡ ማራን ናሰ ብራታፐ ኦሰትዳ እስ እስ ፄቱ ኦሮማነ ቴራ ምስለታ፥ ኩመꬅ ኦይዱ ፄቱ ኦሮማነ ቴራ ምስለታ፥ 14 ኦይደታነ ኦይደታ ቦላ ኡትያ ሜቻ ታሙ ከረታ፥ 15 አባ ሳነይነ እያፐ ጋርሳን ደእያ ታማነ ናምኡ ቦራ ምስለታ፥ 16 ከረታ፥ አካፋታ፥ ቃጰታነ ሀራ ሚሸታ ኡባ።

ክራም-አብ ካዋ ሶሎሞነስ ፆሳ ኬꬃ ኦሱዋስ መꬍዳ ሀ ሚሸታ ኡባ ጌሻ ናሰ ብራታፐ መꬍስ። 17 ካዎይ ሶሎሞነይ ሱኮታፐነ ፃሬዳፐ ግዶን፥ ዮርዳኖሰ ደንባን ደእያ ናሰ ብራታ ሼሽያ በሳን ሀ ኡባ ኦስስስ። 18 ናሰፐ መትዳ ሀ ሚሸ ኡባይ ዳሮ ግድዳ ግሾ፥ አይ መላ ዴፅያኮ ልከይ ኤረትቤና።

19 ሶሎሞነይ ፆሳ ኬꬃን ደእያ ሚሸታ ኡባ ዎርቃፈ ኦስስስ። ሄስካ ዎርቃፈ ኦሰትዳ ያርሾ በሳ፥ ጎዳ ስንꬃን ዎꬅያ ኡይꬃይ ኡትያ ፃርጴዛ፥ 20 ዎጋ መላ ኡባፈ ጌሻ በሳ ስንꬃን ፖአና መላ ፆምፐ ዎꬅያ ዎርቃ ኮጫ፥ ዎርቃ ፆምፐታ፥ 21 ዋላህ ባይና ዎርቃፈ ኦሰትዳ ጪሻ ምስለታ፥ ፆምፐታነ ቃጰታ፥ 22 ፆምፐ ቶይስያባታ፥ ፃሮታ፥ እፃነ ጩይስያባታነ ታማ ኤክያ ቃጰታ። ሀ ሚሸት ኡባይ ጌሻ ዎርቃፈ ኦሰትዶሶና። ፆሳ ኬꬃስ ካረ ባጋ ፐንገታነ ኡባፈ ጌሻ በሳ ገልያ ፐንገታ ዎርቃን ትይስ።

5

1 ሶሎሞነይ ፆሳ ኬꬃ ኦሶ ኡባ ፖልዳፐ ጉየ እያ አዋይ ዳዊቲ ጎዳስ ዱማይድ ዎꬅዳ ብራ፥ ዎርቃነ ሀራ ሚሸታ ኡባ ኤህድ፥ ፆሳ ኬꬃ ቡቁራ ምንጅያ በሳን ዎꬅስ።

ታቦተይ ፆሳ ኬꬅ ገልስ

(1 ካዎ 8:1-9)

2 ሄሳፈ ጉየ፥ ካዎይ ሶሎሞነይ ጎዳ ቃላ ጫቆ ታቦትያ ዳዊታ ካታማ ግድዳ ፅዮነፐ ኤሀና መላ እስራኤለ ጭማታ፥ እስራኤለ ኮቻታነ ሶ አሳ ሀላቃታ የሩሳላመ ሺሽስ። 3 እስራኤለ አሳ ኡባይ ላፑንꬆ አጌናን፥ ሻቃራ ባለይ ቦንቸትያ ዎደ ካዋኮ ሺቅዶሶና። 4 እስራኤለ ጭማት ኡባይ ጋክን፥ ሌወት ታቦትያ ደንꬅዶሶና። 5 ሌወትነ ካህነት ታቦትያ፥ ዱንካንያነ እያ ግዶን ደእያ ጌሻ ሚሸታ ኡባ ቶክድ ኤህዶሶና። 6 ካዎይ ሶሎሞነይነ እያራ ደእያ እስራኤለ ማባራ ኡባይ ታቦትያ ስንꬃን ሺቅድ፥ ታይባናዉ ዳንዳኤቶና ዳሮ ዶርሰነ መሄ ያርሽዶሶና።

7 ካህነት ጫቆ ታቦተይ ፆሳ ኬꬃ ኡባፈ ጌሻ በሳ ኤህድ፥ ክሩበታ ምስለታ ቀፈታፐ ጋርሳራ ዎꬅዶሶና። 8 ምጨትድ ኡትዳ ክሩበታ ቀፈት ታቦትያነ ታቦትያ ቶክያ ካሶታ ካምዶሶና። 9 ካሶት ዳሮ አዱሰ ግድያ ግሾ፥ ኤንታ ፄራይ ኡባፈ ጌሻ በሳ ስንꬃን ደእያ ጌሻ በሳን ኤቅዳ አስ በአናዉ ዳንዳኤስ፤ ሽን ጌሻ በሳፈ ካረራ በንተና። ኤንቲ ሀች ጋካናዉ ሄ በሳን ደኦሶና። 10 እስራኤለ አሳይ ግብፀ ቢታፈ ከይዳ ዎደ ጎዳይ ኤንታራ ጫቅዳ ኮሬባ ዙማን ሙሰይ ዎꬅዳ ናምኡ ሎቸ ሹቻታፐ አትሽን፥ ታቦትያ ግዶን ሀራባይ ባዋ።

11 ሄ በሳን ደእያ ካህነት ኡባይ ባንታ ኦꬅያ በሳን በሳን ሻከቶና ደእሸ ባንታና ጎዳስ ዱማይዶሶና። 12 ማዝሙረ ዛማርያ ሌወት ኡባይ፥ አሳፍ፥ ሄማንነ ኤዶታፐ፥ ኤንታ ናይትነ ኤንታ ዳቦት ሊኖ ጌተትያ ማኦ ማእዶሶና። ሄ ማኡዋ ማእድ፥ ዳላ፥ ዲꬅነ ማስንቆ ኦይክድ፥ ያርሾ በሳፈ ዶሎሀ ባጋራ ኤቅዶሶና። 13 ፄታነ ላታሙ ካህነት ሞይዘ ፑናናዉ ኤንታራ ኤቅዶሶና። ኤንቲ ኡባይ ሞይዘ ፑንሸ፥ ዳላ ቃꬅሸ፥ ዲꬅ ዲፅሸነ ሀራ ሚሸታ ካእሸ፥

“ጎዳይ ኬሀ!

እያ ሲቆይ መርናሳ”

ያግድ ጎዳ ሳቦሶና።

14 ጎዳ ቦንቾይ ፆሳ ኬꬃ ኩምዳ ግሾ፥ ሻራ ጋሶን ካህነት ባንታ ኦሱዋ ኦꬃናዉ ዳንዳእቦኮና።

6

ሶሎሞነ ሃሳያ

(1 ካዎ 8:12-21)

1 ሶሎሞነይ፥ “አቤት ጎዳዉ፥ ‘ታ ꬉማ ሻራን ዳና’ ያጋዳሳ። 2 ሽን ታኒ ኔኒ ያን መርናዉ ዳና ሎኦ ኬ ነዉ ኬፃስ” ያግስ።

3 እስራኤለ ሺቆይ ያን ኤቅዳሽን፥ ካዎይ ኤንታኮ ስሚድ፥ ኤንታ ሀይሳዳ ያግድ አንጅስ፤ 4 “ጎዳይ እስራኤለ ፆሳይ ጋላተቶ! ታ አዋ ዳዊታስ ባ ዶናን ኦድዳ ኡፋይሳ ቃላ ባ ኩሸን ፖልስ። ሄ እ ኦድዳ ኡፋይሳይ፥ 5 ‘ታኒ ታ አሳ እስራኤለ ግብፀፈ ከሳዳ ኤህዳ ዎደፐ ዶምን፥ ታ ሱንꬃይ እያን ፄገታና መላ ታዉ ኬ ኬፃናዉ እስራኤለ ኮቻታ ግዶን አይ ካታማካ ዶራብከ፤ ዎይኮ እ ታ አሳ እስራኤለ ካለꬃና መላ ኦናካ ዶራብከ። 6 ሽን ሀእ ታ ሱንꬃይ የሩሳላመን ፄገታና መላ ታኒ የሩሳላመ ዶራስ፤ ቃስ ታ አሳ እስራኤለ ካለꬃና መላ ዳዊታ ዶራስ።’

7 “ታ አዋይ ዳዊቲ ጎዳ እስራኤለ ፆሳ ሱንꬃስ ኬ ኬፃናዉ ባ ዎዛናን ቆፕስ። 8 ሽን ጎዳይ ታ አዋ ዳዊታኮ፥ ‘ኔኒ ታ ሱንꬃስ ኬ ኬፃናዉ ነ ዎዛናን ቆፕዳ ግሾ ሎኦ ኦꬃዳሳ። 9 ግዶሽን፥ ታዉ ኬ ኬፃናይ ነና ግዳካ፤ ታ ሱንꬃስ ኬ ኬፃናይ ነ ጉልባታፐ ከያና ነ ናኣ።’

10 “ጎዳይ ባ ግዳ ኡፋይሳ ቃላ ፖልስ። ጎዳይ ካሰ እምዳ ኡፋይሳዳ ታኒ ታ አዋ ዳዊታ በሳን ካዎታዳ እስራኤለ ካዎተꬃ አራታን ኡታስ። ቃስ ጎዳ እስራኤለ ፆሳ ሱንꬃስ ኬ ኬፃስ። 11 ጎዳይ እስራኤለራ ጫቅዳ ጫቆይ ፃፈትዳ ሎቸ ሹቻት ደእያ ታቦትያ እያ ግዶን ዎꬃስ” ያግስ።

ሶሎሞነ ዎሳ

(1 ካዎ 8:22-53)

12-13 ሶሎሞነይ አዱሳተꬃይ እቻሹ ዋꬋ፥ ጎምፓይ እቻሹ ዋꬋነ ꬎቃተꬃይ ሄꬑ ዋꬋ ግድዳ ማድራከ ናሰ ብራታፐ ኦꬅድ ዳባባ ግዶን ዎꬅስ። ሶሎሞነይ ጎዳ ያርሾ በሳ ስንꬃን፥ እስራኤለ ማባራይ ደእያ በሳን ኤቅድ፥ ባ ኩሽያ ምጭድ እስራኤለ ሺቁዋ ስንꬃን ጉልባትስ። 14 እ ሀይሳዳ ያግድ ዎስስ፦

“አቤት ጎዳዉ፥ እስራኤለ ፆሳዉ፥ ሳሎን ዎይኮ ሳአን ነ መላ ፆሲ ባዋ። ኔኒ ነ ኡፋይሳ ቃላ ናጋሳ፤ ባንታ ኩመꬃ ዎዛናፐ ነ ስንꬃን ሄመትዳ ነ አይለታ መርና ሲቁዋን ዶሳዳሳ። 15 ነ አይልያ፥ ታ አዋ ዳዊታስ ኔኒ ኦꬃና ጋዳ ኦድዳ ቃላ ናጋዳሳ። ኔኒ ካሰ ነ ዶናን ኦድዳይሳ ነ ኩሸን ሀች ፖላዳሳ። 16 አቤት ጎዳዉ፥ እስራኤለ ፆሳዉ ኔኒ ነ አይልያ፥ ታ አዋ ዳዊታስ፥ ‘ኔኒ ታ ስንꬃን ሄመትዳይሳዳ ነ ናይትካ ታ ህግያን ሄመታናዉ ባንታ ኦግያ ናግኮ፥ እስራኤለ አራታን ኡትያ አሰ ꬋያካ’ ያግዳ ቃላ ፖላ። 17 አቤት ጎዳዉ፥ እስራኤለ ፆሳዉ፥ ኔኒ ነ አይልያ ዳዊታስ ኦድዳ ነ ኡፋይሳ ቃላይ ፖለቶ።

18 “ሽን ፆሲ ቱማ፥ አሳራ ሳአን ደእዬ? ሄኮ፥ ሳሎይ፥ ኡባፈ ꬎቃ ሳሎይ ነና ኦይካናዉ ዳንዳኤና። ያትን፥ ሀ ታ ኬፅዳ ኬꬃይ ነዉ አይ መላ ጉፃንደሻ! 19 ግዶሽን፥ አቤት ጎዳዉ፥ ታ ፆሳዉ፥ ታ ዎሳ፥ ነ አይልያ ዎሳነ ፄሳ ስአ። ታኒ ነ አይለይ ነ ስንꬃን ዎስያ ዎሳነ ዋሱዋ ስአ። 20 ኔኒ፥ ‘ታ ሱንꬃይ ሄ በሳን ፄገታና’ ግዳ ሀ ፆሳ ኬꬃኮ፥ ነ አይፈይ ቃማ ጋላስ ፄሎ። ታኒ ነ አይለይ ሀ ኬꬃኮ ስማዳ ዎስያ ዎሳ ስአ። 21 ታኒ ነ አይለይነ ነ አሳይ እስራኤለይ ሀ ነ ኬꬃኮ ስሚድ ዎስያ ዎሳ ስአ። ነ ደእያ በሳን ሳሎን ስአዳ ኑስ አቶ ያጋ።

22 “እስ አስ ባ ሾሩዋ ቆህድ አካይ ግን፥ እያ ጫቀꬃናዉ ሀ ነ ኬꬃ ኤህን፥ እያ ግዶን ደእያ ያርሾ በሳ ስንꬃን እ ጫቅኮ፥ 23 ኔኒ ሳሎን ስአዳ ኦꬃ። ነ አይለታ ግዶን ፕርዳ። ቆህዳ ኡራ ቦላ ፕርዳዳ፥ እ ኦꬅዳባ እያ ቦላ ዛራ፤ ፅሉዋ ፆንሳዳ እያዉ እያ ፅሎተꬃዳ ዛራ።

24 “ነ አሳይ እስራኤለይ ነ ቦላ ናጋራ ኦꬅድ፥ ሞርከን ፆነትድ፥ ኔኮ ስሚድ፥ ነ ሱንꬃ ፄግድ፥ ሀ ኬꬃን ነና ዎስኮ፥ 25 ነ ሳሎን ስአ። ነ አሳ እስራኤለ ናጋራ አቶ ያጋ፤ ነ ካሰ ኤንታዉነ ኤንታ ማይዛታስ እምዳ ቢታ ኤንታ ዛራ።

26 “ነ አሳይ ነ ቦላ ናጋራ ኦꬅን፥ ሳሎይ ጎርደትኮ፥ እር ቡኮና እፅን፥ ኤንቲ ሀ በሳ ስሚድ፥ ዎስኮ ነ ኤንታ ኡንኤꬅዳ ግሾ፥ ነ ሱንꬃ ፄግድ፥ ባንታ ናጋራፐ ስምኮ፥ 27 ነ ሳሎን ስአ። ነ አይለታ ናጋራ፥ ነ አሳ እስራኤለ ናጋራ አቶ ያጋ። ኤንቲ ሄመታናዉ በሲያ ሎኦ ኦግያ ኤንታ ታማርሳ፤ ኔኒ ነ አሳስ እምዳ ቢታን እራ ቡክሳ።

28 “ቢታ ቦላ ኮሽ ዎይኮ ቦሽ ዎይኮ ሌገይ ዎይኮ ቦለይ ዎይኮ ጎንዶይ ꬋይስን ዎይኮ ሞርከይ ኤንታ ካታማታ ተቅን ዎይኮ ꬋዮይ ዎይኮ ሀርገይ ይን፥ 29 ነ አሳ እስራኤለፐ ኦንካ ዎይኮ ነ አሳ ኡባይ ነና ዎስኮ፥ አይ አስካ ባ ዎዛናን ኡንኤትያባነ አዛንያባ ኤርድ፥ ሀ ፆሳ ኬꬃኮ ስሚድ፥ ባ ኩሽያ ምጭኮ፥ 30 ነ ደእያ በሳን ሳሎን ስአ። ኤንታ ናጋራ አቶ ያጋ፤ ኤንታዉ ኦꬃ። ኔኒ አሳ ዎዛና ኤረይሳዳ አሳ ኡባስ እያ ኦሱዋዳ ኦሱዋዳ እማ። አሳ ኡባ ዎዛና ኤረይ ነ ፃላላ። 31 ሄስካ ነ ኑ ማይዛታስ እምዳ ቢታን ባንታ ደኦ ላይꬃ ኡባን ነዉ ያያና መላነ ነ ኦግያን ሄመታና መላሳ።

32 “እስራኤለ ግዶና ሀራ ቢታ አስ ነ ግታ ሱንꬃ ግሾነ ኔኒ ነ አሳስ ኦꬅዳ ማላልስያ ኦሶታ ግሾ ሃሆ ቢታፈ ይድ፥ ሀ ፆሳ ኬꬃኮ ስሚድ ዎስኮ፥ 33 ነ ደእያ በሳን ሳሎን ስአ። ሀራ ቢታ አሳይ ኦይችያባ ኡባ ኦꬃ። ሀ አላምያን ደእያ አሳ ኡባይ ነ ሱንꬃ ኤራናዳነ ነ አሰ ግድዳ እስራኤለዳ ነዉ ያያናዳ ታ ኬፅዳ ሀ ኬꬃይ ነ ጎይነትያ በሲ ግደይሳ ኤንቲ ኤራናዳ ሀራ ቢታ አሳይ ነና ዎስያባ ኡባ ኦꬃ።

34 “ኤንቲ ባንታ ሞርከታ ኦላና መላ ነ ኪትያ ዎደ ነ ዶርዳ ሀ ካታማኮነ ታ ነ ሱንꬃ ግሾ ኬፅዳ ሀ ኬꬃኮ ስሚድ ነና ዎስኮ፥ 35 ኤንታ ዎሳነ ኤንታ ኦይሻ ሳሎን ስአ፤ ኤንታ ኦይሻ ዛራ።

36 “ናጋራ ኦꬆና አስ ባይና ግሾ ነ አሰ ግድዳ እስራኤለይ ናጋራ ኦꬅድ ነና ቆህኮ ኔኒ ሸነታዳ ሞርከታስ አꬃ እምን ሞርከት ኤንታ ድእድ ሃሆ ዎይኮ ማታ ቢታ ኤንታ ኤፍን፥ 37 ኤንቲ ሄ ድኤትዳ ቢታን ደእሸ ባንታ ዎዛናን ናጋራፐ ስምኮ፥ ‘ኑኒ ናጋራ ኦꬅዳ፤ ኑኒ ቆህዳ፤ ኑኒ ኢታባ ሀንዳ’ ያግድ ነና ዎስኮ፥ 38 ባንታና ድእድ ኤፍዳ ሞርከታ ቢታን ደእሸ ኤንቲ ባንታ ኩመꬃ ዎዛናንነ ኩመꬃ ቆፋን ኔኮ ስምኮ፥ ኔኒ ኤንታ ማይዛታስ እምዳ ቢታኮ፥ ኔኒ ዶርዳ ካታማኮነ ታኒ ነ ሱንꬃ ግሾ ኬፅዳ ኬꬃኮ ስሚድ ነና ዎስኮ፥ 39 ኤንታ ዎሳነ ኦይሻ ነ ደእያ በሳን ሳሎን ስአ፤ ኤንታዉ ፕርዳ፤ ኤንታ ናጋራ አቶ” ያጋ።

40 “አቤት ታ ፆሳዉ፥ ሀ በሳን ዎስያ ዎሳ ነ አይፈይ ፄሎ፤ ነ ሀይꬃይ ስኦ።

41 “አቤት ጎዳዉ፥ ፆሳዉ፥ ደንዳ፤

ዎልቃማ ነ ታቦትያራ ነ ሸምፖ በሳ ገላ።

አቤት ጎዳዉ፥ ፆሳዉ፥ ነ ካህነት አቶተꬅ ኤኮ፤

ነ ጌሻ አሳት ነ ኬሀተꬃን ኡፋይቶ።

42 አቤት ጎዳዉ፥ ፆሳዉ፥ ኔኒ ትይዳ ካዋ አጎፋ፤

ነ አይልያ ዳዊታስ

ነ ጫቅዳ መርና ሲቁዋ ቆፓ”* ያግስ።

7

ፆሳ ኬꬃ አንጅሱዋ

(1 ካዎ 8:62-66)

1 ሶሎሞነይ ዎሳ ፖልዳ ዎደ ሳሎፐ ታም ዎꬍድ ፁሳ ያርሹዋነ ሀራ ያርሹዋ ምስ። ጎዳ ቦንቾይ ፆሳ ኬꬃ ኩምስ። 2 ጎዳ ቦንቾይ ፆሳ ኬꬃ ኩምዳ ግሾ ካህነት ፆሳ ኬꬃ ገላናዉ ዳንዳእቦኮና። 3 እስራኤለ አሳ ኡባይ ታም ሳሎፐ ዎꬍሽንነ ጎዳ ቦንቾይ ፆሳ ኬꬃ ኩምሽን በእዳ ዎደ ባንታ ሶምኡዋ ሳአ ጋꬅድ ጎይንዶሶና።

“ጎዳይ ኬሀ!

እያ ሲቆይ መርናሳ”

ያግድ ጎዳ ጋላትዶሶና።

4 ካዎይነ አሳ ኡባይ ጎዳ ስንꬃን ያርሾ ያርሽዶሶና። 5 ካዎይ ሶሎሞነይ ላታማነ ናምኡ ሙኩሉ ኮርማታነ ፄታነ ላታሙ ሙኩሉ ዶርሳታ ያርሽስ። ሄሳዳ ኦꬅድ፥ ካዎይነ አሳ ኡባይ ፆሳ ኬꬃ ጎዳስ ዱማይዶሶና። 6 ካህነት ባንታዉ ጊግዳ በሳን ኤቅን፥ ሌወት ካዎይ ዳዊቲ ጎዳ ሳባናዉ ካሰ ኦꬅዳ ማዝሙረ የፅያ ሚሸታ ኦይክድ ኤንታ ስንꬃን ኤቅድ፥ “እያ ሲቆይ መርናሳ” ያግድ የፅሸ ጎዳ ጋላትዶሶና። ካህነት ሌወታ ስንꬃን ኤቅድ ሞይዘ ፑንን እስራኤለ አሳ ኡባይ ኤቅስ።

7 ሶሎሞነይ ፆሳ ኬꬃ ስንꬃን ደእያ ግዶ ዳባባ ዱማይስ። ሄ በሳን ፁሳ ያርሾነ እስፈተꬃ ያርሹዋፈ ሞꬉዋ ያርሽስ። እ ሄሳ ኦꬅዳይ፥ ጎዳ ስንꬃን ደእያ ናሰ ብራታፐ ኦሰትዳ ያርሾ በሳይ፥ ፁሳ ያርሹዋ፥ ካꬃ ያርሹዋነ እስፈተꬃ ያርሹዋፈ ሞꬉዋ ያርሻናዉ ጉፅዳ ግሾሳ።

8 ሄ ዎደ ሶሎሞነይነ እስራኤለ አሳ ኡባይ ላፑን ጋላስ ባኣለ ቦንችዶሶና። እስራኤለ አሳይ ሀማታፐ ብድ ግብፀ ሻፋ ጋካናዉ ደእያ ዳሮ አሳይ ሄ በሳን ሺቅዶሶና። 9 አሳይ ያርሾ በሳ አንጅስያ ባኣለ ላፑን ጋላስ ቃስ ሻቃራ ባኣለ ሀራ ላፑን ጋላስ ቦንችዶሶና። ሆስፑንꬃ ጋላስ ዉርሰꬃ ሺቆ ሺቅዶሶና። 10 ሶሎሞነይ ላፑንꬃ አጌናን፥ ላታማነ ሄꬓንꬆ ጋላሳን አሳ ሞይዝስ። አሳይ፥ ጎዳይ ዳዊታስ፥ ሶሎሞነስነ ባ አሳ እስራኤለስ ኦꬅዳ ኬሀተꬃን ኡፋይትሸ ባ ሶ ሶ ብዶሶና።

ፆሳይ ሶሎሞነስ ቆንጭስ

11 ሶሎሞነይ ፆሳ ኬꬃነ ካዎ ጋꬎ ኬፅድ ዉርስስ። ሶሎሞነይ ፆሳ ኬꬃንነ ባ ጋꬎን ኦꬃናዉ ባ ዎዛናን ቆፕዳባ ኡባ ፖልስ። 12 ጎዳይ ሶሎሞነስ ቃማ ቆንጭድ፥ “ታኒ ነ ዎሳ ስአስ፤ ታኒ ሀ ፆሳ ኬꬃ ያርሾ በሲ ግዳና መላ ዶራስ። 13 እር ቡኮና መላ ታ ሳሉዋ ጎርድያ ዎደ ዎይኮ ካꬅ ማና መላ ቦለ ኪትያ ዎደ ዎይኮ ታ አሳ ቦላ ጋዶ የድያ ዎደ 14 ታ ሱንꬃን ፄገትዳ ታ አሳይ ባንታ አሳተꬃ ካዉሽድ ዎስኮ፥ ታና ኮይኮ፥ ባንታ ኢታ ኦግያፐ ስምኮ፥ ታ ሳሎን ኤንታ ዎሳ ስአና፤ ኤንታ ናጋራ አቶ ጋና፤ ኤንታ ቢታ ፓꬃና። 15 ሀእ ሀ በሳን ዎሰትያ ዎሳ ታ አይፈይ ፄላና፤ ታ ሀይꬃይ ስአና። 16 ሀእ ታ ሱንꬃይ መርናዉ እያን ዳና መላ ሀ ኬꬃ ዶራስነ ጌሻስ። ታ አይፈይነ ታ ዎዛናይ ኡባ ዎደ ሀ ኬꬃን ዳና።

17 “ነ አዋይ ዳዊቲ ኦꬅዳይሳዳ ኔኒ ታ ስንꬃን ሄመትኮ፥ ታ ኪታ ኡባ ኦꬅኮ፥ ታ ዎጋነ ታ ህግያ ናግኮ፥ 18 ታኒ ነ አዋ ዳዊታራ፥ ‘ነ ኮቻፈ እስራኤለ ቦላ ካዎ ግድያ አስ ꬋያካ’ ያጋዳ ጫቅዳይሳዳ ነ አራታ ምንꬃዳ ኤሳና።

19 “ሽን ህንተ ታና አግድ ታ ህንተዉ እምዳ ዎጋነ ህግያ አግኮ፥ ሀራ ፆሳታ ጎይንኮነ ኤንታዉ ኦꬅኮ፥ 20 ታኒ ካሰ ህንተዉ እምዳ ቢታፈ ህንተና ꬎቆላና፤ ታ ሱንꬃስ ዱማይዳ ሀ ኬꬃካ አጋጋና። ታ ሀ ኬꬃ ካዎተꬃ ኡባ ግዶን ሚቻስነ ቀልቅሰꬃስ ኦꬃና። 21 ሀ ፆሳ ኬꬃይ ዳሮ ማላልስያባ ግድኮካ፥ እያ ማታራ አꬍያ ኡባይ ማላለትድ፥ ‘ጎዳይ ሀ ቢታነ ሀ ፆሳ ኬꬃ አይስ ሀይሳዳ ኦꬅዴ?’ ” ያጋና። 22 አሳይ ዛሪድ፥ “ሀይሳ ኡባ ኤንታ ቦላ ኤህዳይ፥ ኤንታና ግብፀፈ ከስዳ ኤንታ ማይዛታ ፆሳ አግድ ሀራ ፆሳታ ካልዳ ግሾነ ኤንታ ጎይንዳ ግሾሳ” ያጋና።

8

ሶሎሞነይ ኦꬅዳ ሀራ ኦሶታ

(1 ካዎ 9:10-28)

1 ሶሎሞነይ ፆሳ ኬꬃነ ባዉ ጋꬎ ኬፅዳ ላታማንꬆ ላይꬃ ዉርሰꬃን፥ 2 ካዎይ ክራም እምዳ ካታማታ ሶሎሞነይ ዛር ኬፅድ እስራኤለ አሳ ሄ ካታማታን ዎꬅስ።

3 ሶሎሞነይ ሀማታነ ሱባ ጌተትያ ቢታ ብድ ኦይክስ። 4 ያትድ መላ ቢታን ደእያ ታድሞራ ካታማነ ሻሎ ምንጅያ ካታማታ ሀማታ ቢታን ኬፅስ። 5 ሄሳዳካ፥ ሶሎሞነይ ቆሞ ቤት-ሆሮናነ ጋርሳ ቤት-ሆሮና ጌተትያ ካታማታ ዛሪድ ኬፅስ። ሄ ካታማት ድርስ፥ ፐንገይነ ኮበይ ደእያ ድረትድ ኡትዳ ካታማታ። 6 ባላታ ካታማ፥ ቡቁራ ምንጅያ ካታማታ ኡባ፥ ባ ፓራታነ ፓራ ጋረታ ዎꬅያ ካታማታ ኡባነ እ ኬፃናዉ አሞትዳ ኡባ የሩሳላመን፥ ልባኖሰንነ ባ ሃርያ ቢታ ኡባን ኬፅስ።

7 እስራኤለ ግዶናሽን ሀራ ቢታ አሳታፐ አትዳ ህተታ፥ አሞረታ፥ ፓርዘታ፥ ህወታነ ያቡሰታ፥ 8 እስራኤለ አሳይ ዉርስድ ꬋይሶና አግዳ አሳ ዎልቃ ኦሶ ኦꬃና መላ ሶሎሞነይ ዶርስ፤ ሀች ጋካናዉ ኤንቲ ኦꬆሶና። 9 ሽን ሶሎሞነይ እስራኤለ አሳፐ ኦናካ አይለ ኦꬅድ ኦስስቤና። ኤንቲ እያ ኦላንቾታ፥ ቶራ ሞጮናታ፥ ፓራ ጋረ ላገይሳታ ሀላቃታነ ፓራ አሳታ ግድድ ኦꬅዶሶና። 10 ኤንታ ግዶፈ ናምኡ ፄታነ እሻታሙ አሳት ካዋ ሶሎሞነ ኦሱዋ አዋተꬃን ኦስሶሶና።

11 ሶሎሞነይ፥ “ጎዳ ታቦተይ ገልዳ በሳይ ጌሽ ግድያ ግሾ፥ ታ ማችያ፥ ፋሮና ናእያ፥ እስራኤለ ካዋ ዳዊታ ጋꬎን ዳናዉ በሱኩ” ያግድ፥ ግብፀ ካዋ ናእዉ ዳዊታ ካታማፐ ደንꬅድ እዉ ኬፀትዳ ኬꬃን ዎꬅስ።

12 ሶሎሞነይ ሄ ዎደ ፆሳ ኬꬃ ስንꬃን ጎዳስ ኬፅዳ ያርሾ በሳን ፁሳ ያርሾ ጎዳስ ያርሽስ። 13 ሙሰ ህገይ ኪተይሳዳ ጋላስ ጋላስ ፁሳ ያርሾ ያርሼስ። ሶሎሞነይ ሳምባታ ጋላሳን፥ አጌና ፄሮንነ ላይꬃን ሄꬑ ቶሆ ቦንቸትያ ባለታን፥ ሄስካ ኡይꬃ ባለን፥ ሳምንታ ባለንነ ሻቃራ ባለን ጎዳስ ያርሾ ያርሼስ።

14 እያ አዋይ ዳዊቲ ካሰ ኪትዳይሳዳ ካህነታ ኤንታ ኦሶን ኦሶን ሻክድ ሹምስ፤ ጋላስ ጋላስ ማዝሙረን ሳባና መላነ ካህነታ ማዳና መላ ሌወታ ሻክድ ሹምስ። ፆሳ አስ ግድዳ ዳዊቲ ኪትዳይሳዳ ፐንገ ናግያ አሳታ እስ እስ ፐንግያ ናጋና መላ ሹምስ። 15 ሄሳዳካ፥ ካሰ ዳዊቲ ቡቁራ ምንጅያ በሳነ ሀራ አላለታባ ካህነታነ ሌወታ ኪትዳይሳዳ እሶይካ አቶና ኡባይ ፖለትስ።

16 ሶሎሞነይ ቆፕዳ ኦሶ ኡባይ ኦሰትድ ዉርስ፤ ፆሳ ኬꬃይ ባሰትዳ ዎድያፐ ዶምድ ፖለታና ጋካናዉ ኦሶ ኡባይ ሎኦ ኦሰትስ።

17 ሄ ዎደ ካዎይ ሶሎሞነይ ኤዶመ ቢታን ዞኦ አባ ዶናን ደእያ ኤፅዮን-ጋብራነ ኤሎታ ብስ። 18 ካዎይ ክራም ማርካበታነ ማርካብያ ላጎን ሎህዳ አሳታ ሶሎሞነስ የድስ። ኤንቲ ሶሎሞነ አሳታራ እስፈ ኦፍራ ቢታ ብድ ያፐ 15,000 ክሎ ግራመ ዎርቃ ካዋ ሶሎሞነስ ኤህዶሶና።

9

ሳባ ካውዉ

(1 ካዎ 10:1-13)

1 ሳባ ካውያ ሶሎሞነ ዎርያ ስአዳ፥ ሰመንከን እያ ፓጫናዉ ሳዎ፥ ዳሮ ዎርቃነ አልኦ ሹቹ ጫነትዳ ዳሮ ግማለራ፥ ዳሮ አዣባን የሩሳላመ ባሱ። ባ ዎዛናን ደእያባ ኡባ ሶሎሞነስ ኦዳሱ። 2 ሶሎሞነይ እያ ኦይችዳባ ኡባስ ዛሮ እሚስ፤ እ እዉ ብርሾና እያፐ ጌምድ አትዳባይ አይብካ ባዋ። 3 ሳባ ካውያ ሶሎሞነ ጭንጫተꬃ፥ እ ኬፅዳ ጋꬉዋ፥ 4 እያ ጋይታን ሺቅያ ካꬃ፥ እያ ሞርናት ኡትያ ኡተꬃ፥ እያ ኦሳንቾት ኦꬅያ ኦሱዋነ ማእያ ማኡዋ፥ እያ ኡሻ ትግያ አሳት ማእያ ማኡዋነ ጎዳ ኬꬃን እ ያርሽያ ፁሳ ያርሹዋ በእዳ ዎደ እ ዎዛናይ ዳሮ ማላለትስ።

5 እያ ካዋኮ፥ “ነባነ ነ ጭንጫተꬃ ታኒ ታ ቢታን ደአሸ ስእዳይስ ቱማ። 6 ሽን ታ ያዳ ታ አይፈን በአና ጋካናዉ ኤንቲ ታዉ ኦድዳባ አማናብከ። ነ ጭንጫተꬃ ግታተꬃስ ባጋካ ታዉ ኦድቦኮና፤ ታ ስእዳይሳፈ ነ ዳሮ ግታታሳ። 7 ኡባ ዎደ ነ ስንꬃን ኤቅድ ነ ጭንጫተꬃ ስእያ ነ አሳትነ ነ ሞርናት አይ መላ አንጀትዶና! 8 ነናን ኡፋይትድ፥ ነና ባ ካዎተꬃ አራታን ኡትስዳ ጎዳይ ነ ፆሳይ ጋላተቶ! ነ ፆሳይ እስራኤለ ሲቅዳ ግሾነ መርናዉ ምንꬅ ኤሳናዉ ኮይዳ ግሾ ኔኒ ሱረ ፕርዳነ ፅሎተꬃ ኦꬃና መላ እ ነና ኤንታ ቦላ ካዎ ኦꬅስ” ያጋሱ።

9 ካውያ ኦይዱ ሙኩሉ ክሎ ግራመ ዎርቃ፥ ዳሮ ሳዎነ አልኦ ሹቹ ካዋ ሶሎሞነስ እማሱ፤ ሳባ ካውያ ካዋ ሶሎሞነስ እምዳ ሽቱዋ መላ ሽቶይ ባዋ።

10 ቃስ ኦፍራፐ ዎርቃ ኤህዳ ክራማነ ሶሎሞነ አሳት ያፐ ሰንዳለ ምꬅነ አልኦ ሹቹ ኤህዶሶና። 11 ካዎይ ሳንዳለ ምꬃ ፆሳ ኬꬃስነ ካዎ ጋꬎስ ደ መꬋናዉ፥ ሄሳዳካ ዛማረታስ ማስንቆነ ዲꬅ ኦꬃናዉ ጎኤትስ። ሄሳ መላ የꬃ ሚሸት ሃይሳፈ ካሴ ይሁዳ ቢታን በንትቤና።

12 ካዎይ ሶሎሞነይ ሳባ ካውያ ኮይዳባነ ኦይችዳባ ኡባ እዉ እሚስ። እያ፥ እያዉ ኤህዳይሳፈ አꬅድ እዉ እሚስ። ሄሳፈ ጉየ፥ ሳባ ካውያ ባ አዣባራ ደንዳዳ ባ ቢታ ስማሱ።

ሶሎሞነ አቁዋ

(1 ካዎ 10:14-25)

13 ሶሎሞነይ ላይꬃን ላይꬃን ኤክያ ዎርቃይ ላታማነ ሄꬑ ሙኩሉ ክሎ ግራመ። 14 ሄስካ ዛልአንቾታፐ ኤክያ ቃራፃ፥ አራበ ቢታ ካዎታፐነ እስራኤለ ቢታን ሃረይሳታፐ ኤክያ ዎርቃነ ብራ ጉጆናሽና። 15 ካዎይ ሶሎሞነይ እስ እስ ጎንዳለይ ላፑን ክሎ ግራመ ግድያ ናምኡ ፄቱ ዎጋ ጎንዳለታ ዎርቃፈ ኦስስስ። 16 እሶይ እሶይ ሄꬑ ክሎ ግራመ ግድያ ሄꬑ ፄቱ ጉꬃ ጎንዳለታ ዎርቃፈ ኦስስስ። ካዎይ ሄ ጎንዳለታ “ልባኖሰ ዎራ” ጌተትያ ካዎ ጋꬎን ዎꬅስ።

17 ካዎይ ዳንጋርሳ ዛለፐ እስ ግታ አራታ ኦስስድ ዋላህ ባይና ዎርቃን ላንፅስ። 18 አራታይ ደእያ በሳ ከያናዉ የꬍያ ኡሱፑን ደꬃት ደኦሶና። አራታራ ኦይከትድ ኡትዳ ዎርቃፈ ኦሰትዳ ቶሆ የꬍያ በሲ ደኤስ። አራታስ ናምኡ ባጋራ ኩሸ ሸምፕስያ ዘምፖት ደኦሶና፤ ሄ ዘምፖታ ማታራ ያ ባጋንነ ሀ ባጋን ኤቅዳ እስ እስ ጋሞ ምስለይ ደኤስ። 19 ሄ አራታይ ደእያ በሳ ከይያ ኡሱፑን ደꬃታ ቦላ ያ ባጋራነ ሀ ባጋራ ኤቅዳ ታማነ ናምኡ ጋሞ ምስለት ደኦሶና። ሄሳ መላ አራት ሀራ ካዎተꬃን አዉንካ ኦሰትቤና።

20 ካዎይ ሶሎሞነይ ኡሹ ኡያ ሚሸ ኡባይ ዎርቃፈ ኦሰትስ፤ “ልባኖሰ ዎራ” ጌተትያ ካዎ ጋꬎን ደእያ ሚሸ ኡባይ ዋላህ ባይና ዎርቃፈ ኦሰትስ። ሶሎሞነ ዎደ ብር ዳርዳ ግሾ ታይቦን ገለና። 21 ካዋስ ክራማ አሳት ላግያ ዛልኤ ማርካበታ ደኦሶና። ሄ ማርካበት ዎርቃነ ብራ፥ ዳንጋርሳ ዛለ፥ ቃረታነ ገለሾታ ጫንድ ሄꬑ ላይꬃፈ እስ ቶሆ ኤሆሶና።

22 ካዎይ ሶሎሞነይ ዱረተꬃንነ ጭንጫተꬃን ሳአን ደእያ ካዎታ ኡባፈ አꬌስ። 23 ሳአን ደእያ ካዎት ኡባይ ፆሳይ እያ ዎዛናን ዎꬅዳ ጭንጫተꬃ ስአናዉ ኮዮሶና። 24 ላይꬃን ላይꬃን እያኮ ያ ኡባይ እያዉ ዎርቃነ ብራ፥ ማኦታ፥ ኦላ ሚሸ፥ ሽቶ፥ ፓራነ ባቁሎታ እሞታ ኤሆሶና።

25 ሶሎሞነ ፓራታስነ ጋረታስ ኦይዱ ሙኩሉ ዛዳሎት ደኤስ፤ ታማነ ናምኡ ሙኩሉ ፓራ አሳት ደኦሶና። ሶሎሞነይ ሄሳታ ዱማ ዱማ ካታማታንነ የሩሳላመን ዎꬅስ። 26 ሶሎሞነይ ኤፍራፂሳ ሻፋፐ ዶምድ፥ ፍልስፄመ ቢታነ ግብፀ ዛዋ ጋካናዉ ደእያ ካዎታ ኡባ ሃርስ። 27 ካዎይ የሩሳላመን ብር ሹቻዳ ኬለታናዳ ዝጋ ምꬅ ይሁዳ ዙማታ ፃጶን ድጭያ ቦባዳ ዳራና መላ ኦꬅስ። 28 ሶሎሞነይ ፓራታ ግብፀፈነ ሀራ ቢታ ኡባፈ ኤህሴስ።

ሶሎሞነ ሀይቁዋ

(1 ካዎ 11:41-43)

29 ኮይሮፐ ዉርሰꬅ ጋካናዉ ሶሎሞነ ታርከይ ናብያ ናታና ታርከ ማፃፋን፥ ሴሎ አድያ ናብያ አክያ ማፃፋንነ ናባፃ ናኣ እዮርባማ ዎደ ጋካናዉ ደእያ ናብያ እዶ ቆንጨꬃ ማፃፋን ፃፈትስ ግደኔ? 30 ሶሎሞነይ እስራኤለ ቦላ የሩሳላመን ኦይታሙ ላይꬅ ካዎትስ። 31 ሄሳፈ ጉየ፥ ሶሎሞነይ ሀይቅድ ባ ማይዛታን ጋሄትስ፤ ባ አዋ ዳዊታ ካታማን ሞገትስ። እያ ናአይ ሮብኣም እያ በሳን ካዎትስ።

10

እስራኤለት ኦሮብኣማ ቦላ ማካልዶሶና

(1 ካዎ 12:1-20)

1 እስራኤለ አሳ ኡባይ ኦሮብኣማ ካዎያናዉ ሴከማ ብዳ ግሾ እካ ያ ብስ። 2 ናባፃ ናአይ እዮርባም ካዋ ሶሎሞነፐ ባቃትድ ግብፀን ደኤይስ፥ ሄሳ ስእዳ ዎደ ግብፀፈ ይስ። 3 እስራኤለ አሳ ኡባይ እዮርባማስ ኪትድ ፄግስን፥ እነ ሺቅዳ እስራኤለ አሳ ኡባይ ሮብኣማኮ ብድ፥ 4 “ነ አዋይ ኑና ዴፆ ቃምባራ ቶስስ፤ ሽን ሀእ እ ኑና ኦስስያ ዎልቃማ ኦሱዋነ ዴፆ ቃምባራ ኑስ ካዉሽሳ፤ ያትኮ፥ ኑ ነዉ ሃረታና” ያግዶሶና።

5 ሮብኣም፥ “ሄꬓንꬆ ጋላስ ስሚድ፥ ታኮ ዪተ” ያግስ። አሳይ ስሚድ ብዶሶና።

6 ሄሳፈ ጉየ፥ ካዎይ ሮብኣም እያ አዋይ ሶሎሞነይ ፓፃ ደእያ ዎደ ሶሎሞነ ዞርዳ ጭማታ፥ “ሀ አሳስ ዎይጋዳ ዛራ ጌቲ?” ያግድ ኤንታና ዞረ ኦይችስ።

7 ጭማት ሮብኣማኮ፥ “ነ ሀ አሳስ ኬህኮ፥ ኤንታ ኡፋይስኮነ ኤንታዉ ሎኦ ቃላ ዛርኮ ኤንቲ ኡባ ዎደ ነዉ ሃረታና” ያግዶሶና።

8 ሽን ሮብኣም ጭማት ዞርዳ ዞርያ አግድ እያራ ድጭድ፥ እያራ ኦꬅያ ያላጋታ ዞረ ኦይችስ። 9 እ ኤንታኮ፥ “ህንተ ታና ዞርያባይ አይቤ? ‘ነ አዋይ ኑና ቶስዳ ዴፆ ቃምባራ ኑስ ካዉሽሳ’ ግያ ሀ አሳስ ዎይጋዳ ዛሮ?” ያግድ ኦይችስ።

10 እያ ላገት ዛሪድ፥ “ ‘ነ አዋይ ኑና ዴፆ ቃምባራ ቶስስ፤ ሽን ነ ኑስ ካዉሻርክ’ ግያ አሳስ፥ ‘ታ ግልአ ብራይ ታ አዋ ፄሳፈ ኦርደ። 11 ታ አዋይ ህንተና ዴፆ ቃምባራ ቶስስ፤ ሽን ታ እያፐ አꬃዳ ዴፀꬃና። ታ አዋይ ህንተና ልሶን ዋꬍስ፤ ሽን ታ ህንተና ኮርነዳ ዱክያ ልሶን ዋꬋና’ ያጋዳ ዛራ” ያግዶሶና።

12 ካዎይ፥ “ሄꬑ ጋላሳፐ ጉየ ስሚድ ታኮ ዪተ” ግዳይሳዳ እዮርባምነ አሳይ ስሚድ ይዶሶና። 13 ካዎይ ሮብኣም ጭማት ዞርዳ ዞርያ አግድ ኤንታዉ ኢታ ዛሮ ዛርስ። 14 እያ ላገት ዞርዳ ዞርያ ካልድ፥ “ታ አዋይ ህንተና ቃምባራ ቶስስ፤ ሽን ታኒ እያፐ አꬃዳ ዴፀꬃና። ታ አዋይ ህንተና ልሶን ዋꬍስ፤ ሽን ታኒ ህንተና ኮርነዳ ዱክያ ልሶን ዋꬋና” ያግድ ዛርስ። 15 ጎዳይ ሴሎ አድያ ናብያ አክያ ባጋራ ናባፃ ናኣ እዮርባማስ ኦድዳ ቃላይ ፖለታና መላ ፆሳፈ ሀንዳ ግሾ ካዎይ አሳይ ገይሳ ስኦና እፅስ።

16 እስራኤለ አሳ ኡባይ ካዎይ ኤንቲ ገይሳ ስኦና እፅዳይሳ በእድ ካዋኮ፥ “ዳዊታፐ ኑና ጋክያባይ አይቤ? እሰየ ናኣፐ ኑኒ ላታናባይ ባዋ! እስራኤለ አሳዉ፥ ህንተ ሶ ሶ ቢተ! ዳዊታ፥ ኔኒ ነ ኬꬃ ናጋ!” ያግዶሶና። ሄሳ ግሾ፥ እስራኤለ አሳይ ባንታ ሶ ሶ ብዶሶና። 17 ሽን ሮብኣም ይሁዳ ቢታን ደእያ እስራኤለ አሳ ቦላ ካዎትስ።

18 ካዎይ ሮብኣም ባ ኦሳንቾታ ሀላቃ አዶራማ እስራኤለ አሳኮ ኪትስ፤ ኤንቲ እያ ሹቻን ጫድድ ዎꬍዶሶና። ሄ ዎደ ካዎይ ሮብኣም ባ ፓራ ጋረን ኡትድ የሩሳላመ ባቃትስ። 19 ሄ ዎደፐ ዶምድ ሀች ጋካናዉ ታሙ እስራኤለ ዛረት ዳዊታ ኮቻፈ ካዎትዳ ካዎታ ቦላ ማካልዶሶና።

11

1 ሮብኣም የሩሳላመ ካታማ ጋክዳ ዎደ እስራኤለ ቢታ አሳራ ኦለትድ ካዎተꬃ ባዉ ዛራና መላ ይሁዳፐነ ብንያመ ኮቻፈ ዶረትዳ 180,000 ኦላንቾታ ሺሽስ። 2 ሽን ጎዳ ቃላይ ፆሳ አስ ግድዳ ሻማያኮ ይስ። 3 “ሶሎሞነ ናኣ፥ ይሁዳ ካዋ ሮብኣማ፥ ይሁዳንነ ብንያመን ደእያ እስራኤለ አሳ ኡባ ሀይሳዳ ያጋ፤ 4 ‘ህንተ እሻ ግድዳ እስራኤለታራ ኦለታናዉ ቦፕተ። ሄሳ ታኒ ኦꬅዳ ግሾ ህንተ ኡባይ ህንተ ሶ ሶ ስምተ’ ያጌስ” ያጋ። ኤንቲ ጎዳ ቃላ ስእድ እዮርባማ ኦላናዉ በይሳ አግድ ስምዶሶና።

ሮብኣማ ሚፃታ

5 ሮብኣም የሩሳላመን ኡትድ ሀይሳፈ ካልድ ፃፈትዳ ይሁዳነ ብንያመ ካታማታን ሚፃታ ኬፅስ። 6 ሄ ካታማት ቤተለመ፥ ኤፃማ፥ ተቁሄ፥ 7 ቤት-ፁራ፥ ሶኮ፥ አዱላማ፥ 8 ጌተ፥ ማሬሳ፥ ዚፋ፥ 9 አዶራይማ፥ ላክሶ፥ አዜቃ፥ 10 ፆርአ፥ ኤሎናነ ከብሮና። 11 ሮብኣም ካታማታ ምንꬅድ ኤንታዉ ሀላቃታ ሹምስ፤ ካꬅ፥ ዛይተነ ዎይነ ኡሻ ያን ዎꬅስ። 12 ሄ ኬፀትዳ ካታማታ ኡባን ጎንዳለነ ቶራ ዎꬅስ፤ ያትድ ኤንታ ዳሮ ምንꬅስ። ሄሳዳ ኦꬅድ ይሁዳነ ብንያመ ሃርስ።

13 እስራኤለ ኡባን ደእያ ካህነትነ ሌወት ኡባይ ባንታ ደእያ በሳፈ ሮብኣማኮ ይዶሶና። 14 ሌወት ባንታ ሄንꬃ ቢታነ ባንታ ሻሉዋ አግድ ይሁዳነ የሩሳላመ ይዶሶና። ኤንቲ ካህነ ግድድ ጎዳስ ኦꬆና መላ እዮርባምነ እያ ናይት ድግዶሶና። 15 እዮርባም ꬎቃ ጎይኖ በሳንነ እ ኤስዳ ዴሸነ ማራ ምስለታስ ኦꬅያ ሀራ ካህነታ ሹምስ። 16 እስራኤለ ፆሳ ባንታ ዎዛናፐ ጎይናናዉ ኮይዳይሳት ጎዳስ ባንታ አዋታ ፆሳስ ያርሾ ያርሻናዉ ኩመꬃ እስራኤለፐ ሌወታ ካልድ የሩሳላመ ይዶሶና። 17 ኤንታ ዩሳይ ይሁዳ ካዎተꬃ ምንꬅስ፤ ኤንቲ ሄꬑ ላይꬅ ኩመꬅ ሶሎሞነ ናኣ ሮብኣማ ማድዶሶና። ኤንቲ ካዋ ዳዊታ ኦግያነ ካዋ ሶሎሞነ ኦግያ ካልድ፥ ሄꬑ ላይꬅ ሳሮ ደእዶሶና።

ሮብኣማ ሶ አሳ

18 ሮብኣም ማህላቶ ጌተትያ ማቾ ኤክስ። ማህላት አዋይ ዳዊታ ናኣ ያርሞታ፤ እ አይያ እሰየ ናኣ ኤልያባ ናእዉ አብካሎ። 19 ማህላታ ኦሮብኣመስ የኡሳ፥ ሳማረነ ዛሃማ ጌተትያ አደ ናይታ የላሱ። 20 ሄሳፈ ጉየ፥ አበሰሎመ ናእዉ ማእኮ ኤክስ፤ ማእካ አብያ፥ አታያ፥ ዚዛነ ሳሎምታ ጌተትያ አደ ናይታ የላሱ። 21 ሮብኣም ባ ማቸታፐ ባ ላገꬆታፐ አꬅድ አበሰሎመ ናእዉ ማእኮ ዶስስ። እያዉ ታማነ ሆስፑን ማቸትነ ኡሱፑን ታሙ ላገꬆት ደኦሶና። እ ላታማነ ሆስፑን አደ ናይታነ ኡሱፑን ታሙ ማጫ ናይታ የልስ። 22 ሮብኣም ማእክ ናኣ አብያ ባ በሳን ካዎያናዉ ቆፕዳ ግሾ እያ እሻታ ቦላ እያ ሀላቃ ኦꬅድ ሹምስ። 23 ሮብኣም ጭንጭድ ባ አደ ናይታ ይሁዳን፥ ብንያመ ቢታንነ ግምበትዳ ካታማታን ሻክ ሻክ ሹምስ፤ ኤንታዉ ዳሮ ካꬅነ ዳሮ ማቾ ደምስ።

12

ሽሻቅ የሩሳላመ ቦላ ደንድስ

(1 ካዎ 14:25-28)

1 ሮብኣማ ካዎተꬃይ ምንድ ኤቅዳ ዎደ እነ እስራኤለ አሳ ኡባይ ጎዳ ህግያ አጋግዶሶና። 2 ኤንቲ ጎዳስ አማነቶና እፅዳ ግሾ ሮብኣም ካዎትዳ እቻሻንꬆ ላይꬃን ግብፀ ካዎይ ሽሻቅ የሩሳላመ ቦላ ደንድስ። 3 እያዉ እስ ሙኩሉነ ናምኡ ፄቱ ፓራ ጋረት፥ ኡሱፑን ታሙ ሙኩሉ ፓራ አሳትነ ታይቦይ ባይና ሊበ፥ ሱካነ ቶጰ ኦላንቾት ደኦሶና። 4 ካዎይ ሽሻቅ ግምበትዳ ይሁዳ ካታማታ ኦይክድ የሩሳላመ ጋካናዉ ይስ።

5 ሄሳፈ ጉየ፥ ናበይ ሻማየይ ሮብኣማነ ሽሻቃ ያይድ የሩሳላመን ሺቅድ ደእያ ይሁዳ ሀላቃታኮ ይድ፥ “ጎዳይ፥ ‘ህንተ ታና አግዳ ግሾ፥ ታ ህንተና ሽሻቃ ኩሸን የጋስ’ ” ያግስ።

6 እስራኤለ ሀላቃትነ ካዎይ ሮብኣም፥ ባንታና ካዉሽድ፥ “ጎዳይ ፅሎ” ያግዶሶና።

7 ኤንቲ ባንታና ካዉሽዳይሳ ጎዳይ በእዳ ዎደ ሻማያኮ ሀይሳዳ ያግስ፤ “ኤንቲ ባንታና ካዉሽዳ ግሾ ታ ኤንታ ꬋይስከ፤ ታ ኤንታ አሻና። ታ ሀንቆይ ሽሻቃ ባጋራ የሩሳላመ ቦላ ጉከና። 8 ግዶሽን፥ ታዉ ሃረተይሳንነ ሀራ ካዎታስ ሃረተይሳን ደእያ ዱማተꬃ ኤንቲ ኤራና መላ ሽሻቃስ ሃረታና” ያግስ።

9 ግብፀ ካዎይ ሽሻቅ የሩሳላመ ኦልድ፥ ፆሳ ኬꬃንነ ካዎ ጋꬎን ደእያ ሻሎ ኡባ ኤክስ። ሶሎሞነይ ዎርቃፈ ኦስስዳ ጎንዳለታ ቦንቅስ። 10 እ ኤፍዳ ዎርቃ ጎንዳለታ ግሾ ካዎይ ሮብኣም ናሰ ብራታፐ ሀራ ጎንዳለታ ኦስስድ ካዎ ጋꬎ ፐንገ ናገይሳታ ሀላቃታ ኩሸን ዎꬅስ። 11 ካዎይ ፆሳ ኬꬅ ገልያ ዎደ ኡባን ፐንግያ ናገይሳት ሄ ጎንዳለታ ኦይክድ እያ ካሎሶና። ካዎይ ስምኮ ኤንቲ ዛሪድ ናገይሳታ ኬꬃን ዎꬆሶና። 12 ሮብኣም ባና ካዉሽዳ ግሾ እ ꬋዮና መላ ጎዳ ሀንቆይ እያፐ ስምስ። ይሁዳ ቢታ ኡባን ቃስ ሳእ እንጀትስ።

13 ካዎይ ሮብኣም ባና ምንꬅድ የሩሳላመን ካዎትስ፤ ሮብኣም ካዎትዳ ዎደ እያዉ ላይꬅ ኦይታማነ እስኖ። ጎዳይ ባ ሱንꬃይ ያን ፄገታና መላ እስራኤለ ቢታ ኡባን ዶርዳ፥ የሩሳላመን ታማነ ላፑን ላይꬅ ካዎትስ። ሮብኣማ አይያ አሞነ ማጫስ ናእሞ። 14 ሮብኣም ጎዳ ዎዛናፐ ጎይናናዉ ኮይቦና ግሾ ኢታባ ኦꬅስ።

15 ሮብኣም ባ ካዎተꬃ ዎድያን ኦꬅዳባይ ኮይሮፐ ዉርሰꬅ ጋካናዉነ እያ የለታ ማራይ፥ ናብያ ሻማያ ታርከ ማፃፋንነ ቆንጨꬅ በእያ እዶ ታርከ ማፃፋን ፃፈትስ ግደኔ? ሮብኣም ነ እዮርባም ኡባ ዎደ ኦለትሸ ደእዶሶና። 16 ሮብኣም ሀይቅድ ባ ማይዛታ ጋክስ፤ እ ዳዊታ ካታማን ሞገትስ። እያ በሳን እያ ናአይ አብይ ካዎትስ።

13

ይሁዳ ካዋ አብያ

(1 ካዎ 15:1-8)

1 ካዎይ እዮርባም ካዎትዳ ታማነ ሆስፑንꬆ ላይꬃን አብይ ይሁዳን ካዎትስ። 2 አብይ የሩሳላመን ሄꬑ ላይꬅ ካዎትስ። እያ አየ ሱንꬃይ ምካዮ፤ እያ ግብአ አድያ ኡርኤላ ናአ።

አብይነ እዮርባም ኦለትሸ ደእዶሶና። 3 አብይ ዶረትዳ ኦይዱ ፄቱ ሙኩሉ ምኖ ኦላንቾታ ኤክድ ኦላስ ከይስ። እዮርባም ዶረትዳ ሆስፑን ፄቱ ሙኩሉ ምኖ ኦላንቾታ ኤክድ አብያራ ኦለታናዉ ከይስ።

4 ሄሳፈ ጉየ፥ አብይ ደረይ ዳርያ ኤፍሬማ ቢታን ደእያ ፃማራይማ ደርያ ሁጰን ኤቅድ፥ ሀይሳዳ ያግስ፤ “ነኖ፥ እዮርባማ፥ ህንተኖ፥ እስራኤለ አሳዉ፥ ኡባይ ታ ግያባ ስእተ! 5 ጎዳይ እስራኤለ ፆሳይ ዳዊታነ እያ ኮቻይ እስራኤለ ቦላ መርናዉ ካዎታና መላ ዳዊታራ ማፅነን ጫቅዳይሳ ኤረከትዬ? 6 ግዶሽን፥ ዳዊታ ናኣ ሶሎሞነ አይለይ፥ ናባፃ ናአይ እዮርባም ደንድድ ባ ጎዳ ቦላ ማካልስ። 7 ሮብኣም ዮጋ፥ ኤር ባይናይሳነ ኤንታራ ኤቀታናዉ ዳንዳኦና ዎደ ፓꬆና ላፋ አሳት እዮርባማኮ ሺቅድ ሶሎሞነ ናኣ ሮብኣማ ቦላ ደንድዶሶና።

8 “ጎዳይ ዳዊታ ኮቻስ እምዳ ካዎተꬃራ ህንተ ኤቀታናዉ ቆፔታ። ህንተ ሄሳ ቆፕዳይ ህንተ ዳሮ ግድያ ግሾነ ፆሳታ ግዳና መላ እዮርባም ዎርቃፈ መꬍዳ ማራት ህንተራ ደእያ ግሾሳ። 9 ጎዳስ ኦꬅያ አሮና ኮቸ ግድዳ ኦꬅያ ካህነታነ ሌወታ ህንተ የደꬅደታ። ሀራ ቢታ አሳይ ኦይሳዳ ህንተዉ ሀራ ካህነታ ሹምደታ። ባና ዱማያናዉ እስ ዎፋኖነ ላፑን ማራዘ ኤክድ ያ ኦናካ ዎርዶ ፆሳታስ ካህነ ኦꬅድ ሹማታ።

10 “ግዶሽን፥ ኑስ ጎዳይ ኑ ፆሳ፤ ኑኒ እያ አግቦኮ። ካህነ ግድድ ኦꬅያ አሮና ኮቻት ኑስ ደኦሶና፤ ሌወት ኤንታ ማዶሶና። 11 ኤንቲ ኡባ ጋላስ ዎንታነ ኦማርስ ጎዳስ ፁሳ ያርሾ ያርሾሶናነ ሳውያ እፃነ ጩይሶሶና። ጎዳ ስንꬃን ዎꬅያ ኡይꬃ ጌሻ ፃርጴዛ ቦላ ዎꬆሶና። ኦማርስ ኦማርስ ፆምፐ ዎꬅያ ኮጫ ቦላ ታማ ኦይꬆሶና። ኑኒ ጎዳ ኑ ፆሳ ኪታ ናጎስ፤ ሽን ህንተ እያ አግደታ። 12 ፆሳይ ኑራ ደኤስ፤ እ ኑና ካለꬄስ። ኦላ ሞይዘ ፑንያ እያ ካህነት ኑራ ደኦሶና፤ ኑኒ ህንተራ ኦላ ዶማናዉ ሞይዘ ፑናና። እስራኤለ አሳዉ፥ ጎዳራ ህንተ አዋታ ፆሳራ ኦለቶፍተ! ህንተ እያ ፆናናዉ ዳንዳኤከታ” ያግስ።

13 ሄ ዎደ እዮርባም ባ ኦላንቾታፐ እስ ጩጋ ኤንታፈ ጉየራ ዙግድ ናጋና መላ የድስ። አትዳ እስራኤለ ኦላንቾት ይሁዳ ኦላንቾታ ስንꬃን ደእያ ዎደ ዙግድ ናግያ ኦላንቾት ኤንታፈ ጉየራ ደኦሶና። 14 ይሁዳ ኦላንቾት ጉየ ስሚድ ፄልያ ዎደ ኤንታ ኦላናዉ ይዳይሳት ጉየራነ ስንꬃራ ደኤይሳ በእዳ ዎደ ጎዳኮ ዋስዶሶና፤ ካህነት ሞይዘ ፑንዶሶና። 15 ይሁዳ ኦላንቾት ኦላ ዋሶ ዋስዳ ዎደ ጎዳይ እዮርባማነ እስራኤለ አሳ ኡባ አብያ ስንꬃንነ ይሁዳ ስንꬃን ፆንስ። 16 እስራኤለ ኦላንቾት ይሁዳ ኦላንቾታ ስንꬃፈ ባቃትን ፆሳይ ኤንታ ይሁዳ ኦላንቾታ ኩሸን አꬅድ እሚስ። 17 አብይነ እያ ኦላንቾት ኤንታ ዲፍ ኦꬅድ ዉርስዶሶና። ሄ ኦላን 500,000 ዶረትዳ እስራኤለ ኦላንቾት ሀይቅዶሶና። 18 እስራኤለ አሳይ ሄ ዎደ ፆነትዶሶና፤ ይሁዳ አሳይ ጎዳን ባንታ አዋታ ፆሳን አማነትዳ ግሾ ኤንታ ፆንዶሶና።

19 አብይ እዮርባማ የደꬅድ እያፐ ቤተለ፥ ይሻናነ ኤፍሮና ኤንታ ጉታታራ ኦይክስ። 20 አብይ ደእዳ ላይꬃን እዮርባም ስሚድ ምንቤና። ጎዳይ እዮርባማ ሾጭን ሀይቅስ።

21 ግዶሽን፥ አብይ ምን ምን ብስ። አብይ ታማነ ኦይዱ ማቾ ኤክድ ላታማነ ናምኡ አደ ናይታነ ታማነ ኡሱፑን ማጫ ናይታ የልስ። 22 አትዳ አብይ ታርከይ፥ እ ኦꬅዳባይነ እ ኦድዳባይ ናብያ እዶ ታርከ ማፃፋን ፃፈትስ።

14

ይሁዳ ካዋ አሳ

1 አብይ ሀይቅድ ባ ማይዛታ ጋክስ፤ እ ዳዊታ ካታማን ሞገትስ። እያ በሳን እያ ናአይ አስ ካዎትስ። እ ካዎትዳ ዎደ ቢታይ ታሙ ላይꬅ ዎፑ ግድ ደእስ።

2 አስ ጎዳ ባ ፆሳ ስንꬃን ሎኦባነ ሱረባ ኦꬅስ። 3 አስ አላጋ ፆሳታስ ያርሽያ በሳታነ ꬎቃ ጎይኖ በሳታ ꬋይስስ። ጎይናናዉ ሹቻፈ ኦሰትዳ ቱሳታ መንረꬅስ። አሼራ ጌተትያ ፆሳ ምስለታ ቃንፀረꬅድ የግስ። 4 ይሁዳ አሳይ ጎዳ ባንታ አዋታ ፆሳ ኮያና መላ፥ እያ ህግያነ እያ ዎጋ ናጋና መላ አስ ኪትስ። 5 ꬎቃ ጎይኖ በሳታነ እፃነ ጩይስያ በሳታ ይሁዳ ካታማታፐ ꬋይስዳ ግሾ እያ ካዎተꬃ ላይꬃን ቢታይ ዎፑ ግድ ደእስ። 6 ካዎይ አስ ይሁዳ ካታማታስ ሚፃታ ኬፅስ። ጎዳይ እያ ሸምፕስዳ ግሾ ቢታይ ሸምፕስ፤ እያ ላይꬃን እያራ ኦንካ ኦለትቤና።

7 አስ ይሁዳ አሳኮ፥ “አነ ኑኒ ሀ ካታማታ ኤሶስ፤ ኤንታ ዩሾን ሚፃታ ኬፆስ፤ አዱሳ ሻኮ፥ ፐንገታነ ጎርደታ ጊግሶስ። ኑኒ ጎዳ ኑ ፆሳ ኮይዳ ግሾ ቢታይ ሀእካ ኑባ። ኑኒ እያ ኮይዳ፤ እ ኑስ ኡባ ባጋራ ሸምፖ እሚስ” ያግስ። ሄሳ ግሾ፥ ኤንቲ ካታማታ ኬፅድ ፖልዶሶና።

8 አሳስ ይሁዳ ኮቻፈ ዎጋ ጎንዳለታነ ቶራታ ዳንጭዳ ሄꬑ ፄቱ ሙኩሉ ኦላንቾት ደኦሶና። ብንያመ ኮቻፈ ጉꬃ ጎንዳለታ ዳንጭዳነ ዶንገን ዱከይሳት ናምኡ ፄታነ ሆስፑን ታሙ ሙኩሉ ኦላንቾት ደኦሶና። ሄሳት ኡባይ ምኖ ኦላንቾታ።

9 ዛራሀ ጌተትያ እስ ቶጰ አደይ እስ ምሎነ ኦላንቾታነ ሄꬑ ፄቱ ፓራ ጋረታ ኤክድ ይሁዳ ኦላናዉ ይድ ማርሳ ጋክስ። 10 አስ እያራ ኦለታናዉ ከይድ ባ ኦላንቾታ ማርሳ ማታን ደእያ ፃፋታ ዛንጋራን ሳልፕስስ። 11 አስ ጎዳ ባ ፆሳ ሀይሳዳ ያግድ ዎስስ፤ “አቤት ጎዳዉ፥ ዎልቅ ባይና ኦላንቾታ ዎልቃማ ኦላንቾታፐ አሸይ ነ መል ባዋ። አቤት ጎዳዉ፥ ኑ ፆሳዉ፥ ኑኒ ነናን አማነትድ፥ ሀ ዎልቃማ ኦላንቾታራ ኦለታናዉ ነ ሱንꬃን ይዳ ግሾ ነ ኑና ማዳ። አቤት ጎዳዉ፥ ነ ኑ ፆሳ፤ ነና አስ ፆነና” ያግስ።

12 ጎዳይ ቶጰ ኦላንቾታ አሳ ስንꬃንነ ይሁዳ ኦላንቾታ ስንꬃን ሾጭን ቶጰ ኦላንቾት ባቃትዶሶና። 13 አስነ እያራ ደእያ አሳይ ኤንታ ገራራ ጋካናዉ የደꬅዶሶና። ቶጰ ኦላንቾታፐ ዳሮይ ሀይቅዳ ግሾ ኤንቲ ስሚድ ምናናዉነ ኦለታናዉ ዳንዳእቦኮና። ሄሳዳ ሀንድ፥ ቶጰ ኦላንቾት ጎዳንነ እያ ኦላንቾታን ፆነትዶሶና። ካዋ አሳ ኦላንቾት ዳሮ ድኦ ድእዶሶና። 14 ሄ ሄራን ደእያ አሳይ ጎዳይ ኦꬅዳባ በእድ ዳሮ ዳጋምስ። አሳ ኦላንቾት ገራራ ዩሹዋን ደእያ ካታማታ ኡባ ቦንቅድ ꬋይስዶሶና። 15 ቃስ መሄ ሞꬃታ ኦልድ፥ ዳሮ ዶርሳነ ግማለታ ድእድ፥ የሩሳላመ ስምዶሶና።

15

ካዎይ አስ ኤህዳ ላመ

1 ኦዴዳ ናኣ አዛርያሳ ቦላ ፆሳ አያናይ ዎꬍስ። 2 ካዋ አሳራ ጋሄታናዉ አዛርያስ ብድ፥ “አሳ፥ ይሁዳ አሳዉነ ብንያመ አሳዉ ስእተ! ህንተ ጎዳራ ግድኮ እካ ህንተራ ግዳና። ህንተ እያ ኮይኮ እ ህንተዉ በንታና፤ ሽን ህንተ እያ አግኮ እ ህንተና አጋና። 3 እስራኤለ አሳይ ቱማ ፆሲ ባይና፥ ታማርስያ ካህነይነ ህገይ ባይና ዳሮ ዎደ ደእዶሶና። 4 ሽን ባንታና መቶይ ጋክዳ ዎደ ኤንቲ ጎዳኮ፥ እስራኤለ ፆሳኮ ስሚድ እያ ኮይን እ ኤንታዉ በንትስ። 5 ሄ ዎደ ቢታን ደእያ አሳ ኡባይ ዳጋማን ደእያ ግሾ ሳሮተꬃን ከይድ ገልያ ኦንካ ባዋ። 6 ፆሳይ ኤንታ ዱማ ዱማ መቶን የግዳ ግሾ ደረይ ደርያ፥ ካታማይ ካታማ ኡንኤꬄስ። 7 ግዶሽን፥ ህንተ፥ ህንተ ኦሱዋስ ዎይቶይ ደእያ ግሾ ምንተ፤ ጉየ ጎፕተ!” ያግስ።

8 ካዎይ አስ ሀ ቃላነ ኦዴዳ ናአይ ናበይ አዛርያስ ኦድዳ ቃላ ስእዳ ዎደ ምንስ። አስ ይሁዳነ ብንያመ ቢታ ኡባፈነ እ ኦይክዳ ደረይ ዳርያ ኤፍሬማ ቢታን ደእያ እፀትዳ ኤቃ ምስለታ ꬋይስስ። ፆሳ ኬꬃ ስንꬃን ደእያ ጎዳ ያርሾ በሳ ኦራꬅስ።

9 እያ ጎዳይ ፆሳይ እያራ ደኤይሳ በእዳ ግሾ ዳሮ አሳይ እስራኤለፐ እያኮ ይዶሶና። ይሁዳ አሳነ ብንያመ አሳ ኡባ፥ ኤንታራ ደእያ ኤፍሬማ ኮቻታ፥ ምናሰ ኮቻታነ ስሞና ኮቻታ አስ ሺሽስ። 10 አስ ካዎትዳ ታማነ እቻሻንꬆ ላይꬃን፥ ሄꬓንꬆ አጌናን አሳይ የሩሳላመን ሺቅዶሶና። 11 ሄ ጋላስ ኤንቲ ድእድ ኤህዳባፐ ላፑን ፄቱ ኮርማታነ ላፑን ሙኩሉ ዶርሳታ ጎዳስ ያርሽዶሶና። 12 ጎዳ ባንታ አዋታ ፆሳ ባንታ ኩመꬃ ዎዛናንነ ባንታ ኩመꬃ ሸምፑዋን ኮያናዉ ጫቅዶሶና። 13 ጎዳ እስራኤለ ፆሳ ኮዮና አስ፥ ናአ ግድን ጭም፥ አደ ግድን ማጭ ሀይቆ። 14 ሄሳ ግታ ዋሶን፥ እልልሳን፥ ሞይዘንነ ዛየን ባንታ ጎዳስ ጫቅዶሶና። 15 ይሁዳ አሳ ኡባይ ባንታ ኩመꬃ ዎዛናን ሀ ጫቁዋ ጫቅዳ ግሾ ኡፋይትዶሶና። ጎዳ ኤንቲ ምንꬅድ ኮይን እ ኤንታዉ በንትስ። ጎዳይ ኤንታዉ ኡባ ባጋራ ዎፓ እሚስ።

16 ቃስ፥ ካዎይ አስ ባ አዋ አይያ ማእካ አሼራ ጌተትያ ማጫ ፆሴ ኤቃ ምስለ ኦꬅዳ ግሾ ካዋ አይዉ ጌተትያ ቦንቹዋፈ እዮ ድግስ። አስ ሄ ኤቃ ምስልያ ቃንፀረꬅድ ቀድሮና ዛንጋራን ፁግስ። 17 ꬎቃ ጎይኖ በሳታ እስራኤለ ቢታፈ ꬋይሶና እፅኮካ አስ ባ ደእዳ ላይꬃ ኡባን ጎዳስ አማነትዳ አስ ግድድ ደእስ። 18 እነ እያ አዋይ ጎዳስ ዱማይዳ ብራ፥ ዎርቃነ ሀራ ሚሸታ ኤህድ ፆሳ ኬꬃን ዎꬅስ። 19 አስ ካዎትዳ ሀስታማነ እቻሻንꬆ ላይꬅ ጋካናዉ ኦል ባዋ።

16

ካዋ አሳ ዉርሰꬃ ላይꬃታ

(1 ካዎ 15:16-22)

1 አስ ካዎትዳ ሀስታማነ ኡሱፑንꬆ ላይꬃን እስራኤለ ካዎይ ባኦስ ይሁዳ ቦላ ደንድስ። ይሁዳ ካዋ አሳኮ ኦንካ ገሎና መላነ ከዮና መላ ተቃናዉ ራማን ሚፃ ኬፅስ። 2 ካዎይ አስ ፆሳ ኬꬃንነ ባ ካዎ ጋꬎን ደእያ ቡቁራ ምንጅያ ኬꬃፈ ዎርቃነ ብራ ኤክድ ዳማስቆን ደእያ ሶረ ካዋ ዎልደ-አዳራስ ሀይሳዳ ያግድ የድስ። 3 “ካሰ ታ አዋራነ ነ አዋራ ጫቅዳይሳዳ ታራነ ኔራ ጫቆስ። ሄኮ፥ ታ ነዉ ብራነ ዎርቃ የዳስ። እስራኤለ ካዎይ ባኦስ ባ ኦላንቾታ ታ ቢታፈ ከሳና መላ ነ ካሰ እያራ ጫቅዳ ጫቁዋ ላላ” ያግስ።

4 ካዎይ ዎልደ-አዳር፥ አስ ግዳይሳ ኤክድ ባ ቶራ ሞጮናታ እስራኤለ ኦላና መላ የድስ። ኤንቲ እዮና፥ ዳነነ አቤል-ማይማ ጌተትያ ካታማታነ ንፍታለመ ቢታን ደእያ ቡቁራ ምንጅያ ካታማታ ኡባ ፆንዶሶና። 5 ባኦስ ሄሳ ስእድ ራማን ኦꬅያ ሚፃ አጋግስ።

6 ካዎይ አስ ይሁዳ አሳ ኡባ ሺሽስ፤ አሳይ ባኦስ ካሰ ያን ጎኤትያ ሹቻነ ምꬃ ራማፐ ኤክድ ግብአነ ምፅጳ ካታማታን ሚፃ ኬፅስ።

7 ሄ ዎደ ቆንጨꬅ በእያ አናን ይሁዳ ካዋ አሳኮ ይድ፥ “ኔኒ ሶረ ካዋን አማነታዳ፥ ጎዳን ነ ፆሳን፥ አማነታቦና ግሾ ሶረ ካዋ ኦላንቾት ነ ኩሸፐ ከስ ኤክዶሶና። 8 ቶጰነ ሊበ አሳት ዳሮ ፓራ ጋረትነ ፓራት ደእያ ዳሮ ኦላንቾታ ግዶኮናዬ? ሽን ኔኒ ጎዳን አማነትዳ ግሾ ጎዳይ ኤንታ ነ ኩሸን አꬅድ እሚስ። 9 ባ ኩመꬃ ዎዛናን ጎዳን አማነትያ አስ ምንꬃናዉ ጎዳ አይፈይ ሳኣ ኡባ ፄሌስ። ኔኒ ኤያተꬃ ኦሶ ኦꬅዳ ግሾ ህዛፐ ኦል ኔፐ ሻከተና” ያግስ።

10 አስ ቆንጨꬅ በእያ ኡራ ቦላ ዳሮ ሀንቀትዳ ግሾ እያ ሳንꬃላታን ቃችድ ቃሾ ኬꬃን የግስ። አስ ሄ ዎደ እስ እስ አሳታ ዳሮ ኡንኤꬅስ።

11 ሄኮ፥ አስ ኦꬅዳባይ ኮይሮፐ ዉርሰꬅ ጋካናዉ ይሁዳ ካዎታነ እስራኤለ ካዎታ ታርከ ማፃፋን ፃፈትስ። 12 አስ ካዎትዳ ሀስታማነ ኡዱፉንꬆ ላይꬃን ቶሆ ሳከትስ፤ ሳሆይ ዳርኮካ፥ እ አክመታ ኮይስፐ አትሽን፥ ጎዳ ኮይቤና። 13 አስ ካዎትዳ ኦይታማነ እስንꬆ ላይꬃን ሀይቅድ ባ ማይዛታ ጋክስ። 14 ኤንቲ እያ ዳዊታ ካታማን ዛላ ዎጭድ ከስዳ ዱፎን ሞግዶሶና። እያ አሀ ዱማ ዱማ ሽቶን ትየትዳ አርሳ ቦላ ዎꬅዶሶና። ኤንቲ እያ ቦንቹዋስ ዳሮ ምꬅ ዶር ኤꬅድ ዬክዶሶና።

17

ይሁዳ ካዋ እዮሳፈፃ

1 አሳ ናአይ እዮሳፈፅ ባ አዋ በሳን ካዎትስ፤ እዮሳፈፅ እስራኤለ ኦላናዉ ባና ጊግስስ። 2 ሚፅ ኦሰትዳ ይሁዳ ካታማታን ኦላንቾታ ዎꬅስ፤ ይሁዳ ቢታንነ እያ አዋይ አስ ኦልድ ኦይክዳ ኤፍሬማ ቢታን ኦላንቾታ ዎꬅስ።

3 እዮሳፈፅ፥ እያ አዋይ ዳዊቲ ኮይሮ ሄመትዳ ኦግያን ሄመትዳ ግሾነ ባኣለ ኤቃ ጎይኖና እፅዳ ግሾ ጎዳይ እያ አንጅስ። 4 እዮሳፈፅ ባ አዋ ኦገን ሄመትድ ጎዳ ኪታ ፖልስ። እስራኤለ ካዎት ኦꬅዳ ኢታ ኦሶታ ኦꬅቤና። 5 ጎዳይ እያ ይሁዳ ካዎተꬃን ምንꬅድ ኤስስ። ይሁዳ አሳ ኡባይ እያዉ እሞታ ኤህዶሶና፤ እ ዳሮ ዱረትስነ ቦንቸትስ። 6 እዮሳፈፅ ጎዳስ ኩመꬃ ዎዛናን ኦꬅያ አስ። ꬎቃ ጎይኖ በሳታነ አሼራ ጌተትያ ፆሰ ኤቃ ምስለታ ይሁዳ ቢታፈ ꬋይስስ።

7 እዮሳፈፅ ካዎትዳ ሄꬓንꬆ ላይꬃን ይሁዳ ካታማታን ታማርሳና መላ ባ ሞርናታ በንሃላ፥ አብድዩ፥ ዛካርያሳ፥ ናትናኤላነ ምክያሳ የድስ። 8 ኤንታራ ጉꬃ ሌወታ ሻማያ፥ ናታና፥ ዛባዳ፥ አሳሄላ፥ ሳምራሞታ፥ ዮናታና፥ አዶንያሳ፥ ፆባነ ፆባዶና የድስ፤ ቃስ ኤንታራ ካህነታ ኤልሳማናነ እዮራማ የድስ። 9 ኤንቲ ጎዳ ህገ ማፃፋ ኤክድ ይሁዳ ቢታን ደእያ ካታማታ ኡባ ብድ ያን አሳ ታማርስዶሶና።

10 ይሁዳ ዩሾን ደእያ ካዎተꬃታ ኡባ ጎዳይ ያሽስን፥ ኤንቲ እዮሳፈፃራ ኦለትቦኮና። 11 ፍልስፄመፐ ጉꬃ አሳት እዮሳፈፃስ እሞታነ ብራ ጊራ ኤህዶሶና፤ አራባት እያዉ ላፑን ሙኩሉነ ላፑን ፄቱ ዶርሳ ኡርገታነ ላፑን ሙኩሉነ ላፑን ፄቱ ኮለታ ኤህዶሶና። 12 እዮሳፈፅ ምን ምን ብስ። ይሁዳን ሚፃታነ ሻሎ ምንጅያ ካታማታ ኬፅስ። 13 ይሁዳ ካታማታን ዳሮባ ምንጅስ።

የሩሳላመን እያዉ ምኖ ኦላንቾት ደኦሶና። 14 ኤንቲ ባንታ አዋታ ሶ አሳን አሳን ሀይሳፈ ካልድ ፃፈትዶሶና። ይሁዳ ኮቻፈ ሻላቃይ አድና፤ እያራ ሄꬑ ፄቱ ሙኩሉ ምኖ ኦላንቾት ደኦሶና።

15 አድና ካልድ ደእያ ሀላቃይ ዮሃና፤ እያራ ናምኡ ፄታነ ሆስፑን ታሙ ሙኩሉ ምኖ ኦላንቾት ደኦሶና።

16 ጎዳስ ባ ሸነን ባና ዱማይዳ ዝክራ ናአይ አማሳይ እያ ካልድ ደእያ ሄꬓንꬆ ሀላቃ፤ እያራ ናምኡ ፄቱ ሙኩሉ ምኖ ኦላንቾት ደኦሶና።

17 ብንያመ ኮቻፈ ሀላቃይ ምኖ ኦላንቹዋ ኤልያዳ፤ እያራ ዶንገነ ጎንዳለ ኦይክያ ናምኡ ፄቱ ሙኩሉ ኦላንቾት ደኦሶና።

18 ኤልያዳ ካልድ ደእያ ሀላቃይ ዮዛባታ፤ እያራ ኦላ ባናዉ ዳንጭዳ እስ ፄታነ ሆስፑን ታሙ ሙኩሉ ኦላንቾት ደኦሶና።

19 ሀይሳቲ ካዋስ የሩሳላመን ኦꬅዳይሳታ፤ ሀይሳቲ ይሁዳን ግምበትዳ ካታማታን ደእያ ካዎይ ዎꬅዳ ኦላንቾታፐ ሀራ።

18

ምክያስ አካባስ ኦድዳ ትንብተ

(1 ካዎ 22:1-28)

1 እዮሳፈፅ ዳሮ ዱረተꬅነ ቦንቾ ደምዳፐ ጉየ አካባራ ቦሎትስ። 2 ጉꬃ ላይꬃፈ ጉየ እዮሳፈፅ አካባ በአናዉ ሳማረ ብስ። አካብ እያዉነ እያራ ደእያ አሳስ ዳሮ ዶርስነ ቦሩ ሹክስ። ያትድ እዮሳፈፃ ጋላዳን ደእያ ራሞታ ኦላናዉ ባራ ባና መላ ማቅስ። 3 እስራኤለ ካዎይ አካብ ይሁዳ ካዋ እዮሳፈፃኮ፥ “ጋላዳን ደእያ ራሞታ ኦላናዉ ታራ ባኔ?” ያግድ ኦይችስ።

እዮሳፈፅ፥ “ኤ፥ ታ ኔራ ባና፤ ታ ኦላንቾት ነ ኦላንቾታ፤ ኑ ኔራ ባና” ያግስ። 4 እዮሳፈፅ እስራኤለ ካዋኮ፥ “ግዶሽን፥ ነ ኮይሮታዳ ጎዳ ኦይቻ” ያግስ።

5 እስራኤለ ካዎይ ኦይዱ ፄቱ ናበታ ሺሽድ፥ “ታ ጋላዳን ደእያ ራሞታ ኦላናዉ ቦየ ቦፖ?” ያግድ ኦይችስ።

ኤንቲ፥ “ባ፤ ፆሳይ ነ ኩሸን አꬅድ እማና” ያግዶሶና።

6 ሽን እዮሳፈፅ፥ “ኑ ጎዳ ኦይቻናዉ ዳንዳእያ ሀራ ናበይ ሀይሳን ባዌ?” ያግስ።

7 እስራኤለ ካዎይ እዮሳፈፃኮ፥ “ኑ እያ ባጋራ ጎዳ ኦይቻናዉ ዳንዳእያ ሀራ ናበይ ይምላ ናአይ ምክያስ ደኤስ። ሽን እ ኡባ ዎደ ታዉ ኢታባ ኦዴስፐ አትሽን፥ ሎኦባ ኦድ ኤሮና ግሾ ታ እያ ዶስከ” ያግስ።

እዮሳፈፅ፥ “ካዎይ ሀይሳዳ ጋናዉ በሰና” ያግስ።

8 እስራኤለ ካዎይ ባ ሞርናታፐ እሱዋ ፄግድ፥ “ይምላ ናኣ ምክያሳ ኤለ ኤካዳ ያ” ያግስ።

9 እስራኤለ ካዎይነ ይሁዳ ካዎይ እዮሳፈፅ ካዎ ማኦ ማእድ፥ ሳማረ ካታማ ገልያ ፐንገን ባንታ አራታን ኡትን ናበት ኡባይ ኤንታ ስንꬃን ትንብተ ኦዶሶና። 10 ኤንታፈ እሶይ፥ ክንአና ናአይ ሰደቅያስ ብራታፐ ካጨታ ጊግስድ አካባኮ፥ “ጎዳይ፥ ‘ሶረት ꬋያና ጋካናዉ ነ ኤንታ ሀ ካጨታን ቃይጫና’ ያጌስ” ያግስ።

11 ሀራ ናበት ኡባይ፥ “ጎዳይ ራሞታ ነ ኩሸን አꬅድ እማና ግሾ ባ፤ ኦላዳ ፆና” ያግዶሶና።

12 ምክያሳ ፄጋናዉ ኪተትድ ብዳ ኡራይ፥ “ሄኮ፥ ሀራ ናበት ኡባይ እስ ዶና ግድድ ካዎይ ፆናናይሳ ኦድዶሶና። ነ ኦዳይካ ኤንታ ኦዳ መላ ግዶ፤ ሎኦባ ኦዳ” ያግስ።

13 ሽን ምክያስ፥ “ደኦ ጎዳይ ኤርያ መላ፥ ፆሳይ ታዉ ቆንጭስዳባ ኦዳና” ያግስ።

14 ምክያስ ካዋኮ ይዳ ዎደ ካዎይ፥ “ምክያሳ ኑኒ ጋላዳን ደእያ ራሞታ ኦላናዉ ቢኖየ ቦፕኖ?” ያግድ ኦይችስ።

ምክያስ ካዋኮ፥ “ኤንቲ ነ ኩሸን አꬍድ እመታና ግሾ ባዳ ኦላ” ያግስ።

15 ካዎይ፥ “ጎዳ ሱንꬃን ቱማ ኦዳ፤ ሀራባ ታዉ ኦዶና መላ ታኒ ነና አፑን ቶሆ ጫቅሶ” ያግስ።

16 ምክያስ፥ “ታ እስራኤለ ኦላንቾት ኡባይ ሄንꬃንቾይ ባይና ዶርሳዳ ደርያ ቦላ ላለትዳይሳ በአስ። ጎዳይ፥ ‘ሀይሳታ ካለꬅያ አስ ባዋ፤ ኤንቲ ኡባይ ባንታ ሶ ሶ ሳሮ ቦ’ ያጌስ” ያግስ።

17 እስራኤለ ካዎይ እዮሳፈፃኮ፥ “እ ታዉ ኢታፐ አትሽን፥ ሎኦ ኦድ ኤረና ጋዳ ታኒ ነዉ ኦዳብክና?” ያግስ።

18 ምክያስ ጉጅድ ሀይሳዳ ያግስ፤ “ሀእ፥ ጎዳይ ግያባ ስአ! ጎዳይ ባ አራታን ኡትን ሳሎ ኦላንቾት እያ ኡሻቻ ባጋንነ እያ ሀድርሳ ባጋን ኤቅዳይሳታ በአስ። 19 ጎዳይ፥ ‘እስራኤለ ካዎይ አካብ ጋላዳን ደእያ ራሞታ ብድ ያን ሀይቃናዳ እያ ባለꬃናይ ኦኔ?’ ” ያግስ።

እሶይ፥ “ሀይሳዳ ግያ ዎደ ሀንኮይ ሄሳዳ” ግስ።

20 ዉርሰꬃን እስ አያን ከይድ ጎዳ ስንꬃን ኤቅድ፥ “ታኒ እያ ባለꬃና” ያግስ።

ጎዳይ፥ “ዋታዳ ባለꬃኔ?” ያግስ።

21 አያናይ፥ “ታ ባዳ፥ እያ ናበታ ኡባ ዶናን ዎርዶ አያና ግዳና” ያግስ።

ጎዳይ፥ “ኤ፥ ነ እያ ባለꬃና፤ ነዉ ሀናና፤ ባዳ ባለꬃ” ያግስ።

22 ምክያስ፥ “ሄኮ፥ ጎዳይ ነና ꬋይሳናዉ ቆፕዳ ግሾ ነ ናበታ ዶናን ዎርዶ አያና ዎꬅስ” ያግስ።

23 ክንአና ናአይ ሰደቅያስ ሺቅድ፥ ምክያሳ ባቅድ፥ “ጎዳ አያናይ ታና አግድ ነዉ ኦዳናዉ አዉራ አꬍዴ?” ያግስ።

24 ምክያስ፥ “ሄኮ፥ ነ ቆሰታናዉ ቆልአ ገልያ ዎደ ሄሳ ደማና” ያግስ።

25 እስራኤለ ካዎይ ባ ኦላንቾታፐ እሱዋ ፄግድ፥ “ምክያሳ ኦይካ ኤፋዳ ካታማ ሃርያ አሞነስነ ታ ናኣ እዮኣሳስ እማ። 26 ካዎይ ኤንታኮ፥ ‘ሀ አድያ ቃሾ ኬꬃን የግተ፤ ታ ሳሮ ስማና ጋካናዉ ጉꬃ ኡይꬃፈነ ሃꬃፈ አትሽን፥ ሀራባ አይባካ እያዉ እሞፕተ’ ” ያግድ ኪትስ።

27 ምክያስ፥ “ቱማ፥ ነ ሳሮ ስማናባ ግድኮ፥ ጎዳይ ታዉ ኦድቤና። ቃስ፥ አሳዉ፥ ታ ኦድያባ አኬክተ” ያግስ።

አካባ ሀይቁዋ

(1 ካዎ 22:29-35)

28 ሄሳፈ ጉየ፥ እስራኤለ ካዎይነ ይሁዳ ካዎይ እዮሳፈፅ ጋላዳን ደእያ ራሞታ ብዶሶና። 29 እስራኤለ ካዎይ እዮሳፈፃኮ፥ “ታኒ ታ ማኡዋ ላማዳ ሀራ አስ ዳናዳ ኦላ ገላና፤ ሽን ኔኒ ነ ካዎ ማኡዋ ማአ” ያግስ። እስራኤለ ካዎይ ባ ማኡዋ ላምድ ሀራ አስ ዳንድ ኦላ ገልስ።

30 ሶረ ካዎይ ባ ፓራ ጋረታ ኪትያ አሳታኮ፥ “ግታ ግድን ጉꬅ፥ ሀራ ኦደራካ ኦለቶፍተ፤ እስራኤለ ካዋ ፃላላ ኮይድ ዎꬍተ” ያግድ ኪትስ።

31 ፓራ ጋረታ ኪተይሳት እዮሳፈፃ በእዳ ዎደ፥ “ሀይስ እስራኤለ ካዋ” ያግድ እያራ ኦለታናዉ ስምዶሶና። እዮሳፈፅ ዋስን ጎዳይ እያ ማድድ ኤንታ ኩሸፐ አሽስ። 32 ፓራ ጋረታ ኪተይሳት እ እስራኤለ ካዋ ግዶናይሳ በእድ እያ ጎደይሳ አጋግዶሶና።

33 እስ ኡራይ ጮ ባ ዶንግያ ዱክያ ዎደ እስራኤለ ካዋ ኦላ ማኦይ ጋሄትያ ሀሽያን ጫድስ። ካዎይ ባ ጋርያ ላግያ አድያኮ፥ “ጋርያ ጉየ ዛራዳ ታና ኦላ ግዶፈ ከሳ፤ ታኒ ኢታ ጫቸ ጫደታስ” ያግስ። 34 ኦላይ ጎብያ ዎደ እስራኤለ ካዎይ አካብ ባ ፓራ ጋርያ ግዶን ዘምፕድ፥ ኦማርስ ጋካናዉ ሶረታ ስንꬃን ጋምእስ። አው ዉልያ ዎደ እ ሀይቅስ።

19

1 ሄሳፈ ጉየ፥ ካዎይ እዮሳፈፅ የሩሳላመን ደእያ ባ ጋꬎ ሳሮ ስምስ። 2 ቆንጨꬅ በእያ፥ አናና ናአይ እዩይ ካዋ እዮሳፈፃራ ጋሄታናዉ ከይድ፥ “ኔኒ ኢታታ ማዳናዉ ዎይኮ ጎዳ እፀይሳታ ዶሳናው በሲ? ሄሳ ግሾ፥ ጎዳ ሀንቆይ ነ ቦላ ይስ። 3 ግዶሽን፥ አሼራ ኤቃ ምስለታ ቢታፈ ድግዳ ግሾነ ፆሳ ኮያናዉ ነ ዎዛና ጊግስዳ ግሾ ኔኒ ሎኦባ ኦꬃዳሳ” ያግስ።

እዮሳፈፅ ዳይናታ ሹምስ

4 እዮሳፈፅ የሩሳላመን ደእስ። በርሳበፐ ዶምድ ደረይ ዳርያ ኤፍሬማ ቢታ ጋካናዉ አሳ ግዶን ዩይድ፥ ጎዳኮ፥ ኤንታ አዋታ ፆሳኮ ኤንታ ዛርስ። 5 ይሁዳ ቢታን ደእያ ግምበትዳ ካታማታ ኡባን ዳይናታ ሹምስ። 6 ኤንታኮ፥ “ህንተ ፕርደይ አሳሳ ግዶናሽን፥ ህንተ ፕርድያ ዎደ ጎዳይ ህንተራ ደእያ ግሾ ህንተ ፕርድያ ዎደ ናገትተ። 7 ሀእካ ጎዳስ ያይተ፤ ጎዳ ኑ ፆሳ ማታን ናቆይ፥ ሶምኦ ፄልድ ማደይነ ዎꬋፈ ኤኮይ ባይና ግሾ አኬክድ ፕርድተ” ያግስ።

8 ቃስ፥ ጎዳ ህግያ ፖልሳና መላነ አሳ ግዶን ደንድያ ሞቱዋ ፕርዳና መላ ሌወታፐ፥ ካህነታፐነ እስራኤለ አሳ ሶ ሀላቃታፐ ጉꬃ አሳታ እዮሳፈፅ የሩሳላመን ሹምስ። 9 እዮሳፈፅ ኤንታ ሀይሳዳ ያግድ ኪትስ፤ “ጎዳስ ያሻን፥ አማነተꬃንነ ኩመꬃ ዎዛናን ኦꬅተ። 10 ባንታ ካታማን ደእያ ህንተ እሻት ሸምፖ ዎꬎን፥ ህገ ዎይኮ ኪታ ዎይኮ አዋጆ መንꬆን ህንተኮ ዪኮ፥ ኤንቲ ጎዳ ስንꬃን ባላ ግዶናዳ፥ እያ ሀንቆይ ህንተ ቦላነ ህንተ እሻታ ቦላ ዮናዳ ኤንታ ሴርተ። ህንተ ኤንታ ሴርኮ ህንተ ህንተ ሁጰን ባላ ግደከታ። 11 ጎዳባ ግድዳ ኡባን ካህነታ ሀላቃ አማረ፤ ካዎባ ግድዳ ኡባን ይሁዳ ኮቻስ ሀላቃ ግድዳ እስማኤላ ናኣ ዛባዳ ሹማስ። ሌወት ህንተ ቦላ ሀላቃ ግዳና። ህንተ ምንድ ኦꬅተ፤ ሱረባ ኦይሳራ ጎዳይ ግዶ” ያግስ።

20

ሞአበነ አሞነ ፆነተꬅ

1 ሄሳፈ ጉየ፥ ሞአበትነ አሞነት ማኡናት እዮሳፈፃ ቦላ ደንድዶሶና። 2 ጉꬃ አሳት እዮሳፈፃኮ ይድ፥ “ማፅነ አባፈ ሄፍንꬃን ደእያ ኤዶመፐ ዳሮ ኦላንቾት ነና ኦላናዉ ይዶሶና። ኤንቲ ሀሳሶን-ታማራን ደኦሶና” ያግድ ኦድዶሶና። (ሀሳሶን-ታማር ኤንጋዳስ ሀራ ሱንꬁ።)

3 እዮሳፈፅ ያይዳ ግሾ ጎዳ ኦይቻናዉ ቆፋ ቃችስ፤ ይሁዳ ቢታ ኡባን ፆማ አዋጅስ። 4 ይሁዳ አሳ ኡባይ ጎዳፐ ማዶ ኮያናዉ ሺቅዶሶና፤ ኤንቲ ጎዳፐ ማዶ ኮያናዉ ይሁዳ ካታማ ኡባፈ ይዶሶና።

5 እዮሳፈፅ፥ ይሁዳነ የሩሳላመ ሺቁዋ ግዶን፥ ፆሳ ኬꬃን ደእያ ኦራꬃ ዳባባ ስንꬃን ኤቅስ። 6 ባ ቃላ ꬎቁ ኦꬅድ፥ “አቤት ጎዳዉ፥ ኑ አዋታ ፆሳዉ፥ ሳሎን ደእያ ፆሳይ ነና ግድኪ? ሳአን ደእያ ካዎተꬃታ ኡባ ሃረይ ነና። ግታተꬅነ ዎልቅ ነ ኩሸን ደእያ ግሾ ኔራ ኤቀታናዉ ዳንዳኤይ ባዋ። 7 አቤት ኑ ፆሳዉ፥ ካሰ ሀ ቢታን ደእያ አሳ፥ እስራኤለ ስንꬃፈ የደꬃዳ ነ ላግያ አብራሃመ ዘረꬃስ መርናዉ እምዳይ ነና ግድኪ? 8 ኤንቲ ሀ ቢታን ደእዶሶና፤ ያን ነ ሱንꬃስ ኬ ኬፅድ፥ 9 ‘ኑ ቦላ ኢታ መቶይ ዎይኮ ኦል ዎይኮ ጋዶይ ዎይኮ ኮሽ ጋክኮ፥ ነ ሱንꬃይ ደእያ ነ ኬꬃ ስንꬃንነ ነ ስንꬃን ኤቅድ፥ ኑ መቱዋን ኔኮ ዋሳና። ነ ኑ ዋሱዋ ስአዳ ኑና አሻና’ ያግዶሶና።

10 “ሄኮ፥ ሀእካ፥ እስራኤለ አሳይ ግብፀፈ ከይዳ ዎደ፥ ኤንታ ቢታ ኦሎና መላ ኦꬃዳ ኤንታ ꬋይሶና መላ ድግዳ አሞነት፥ ሞአበትነ ሳይረት ሀ ቢታን ደኦሶና። 11 ኑ ኦꬅዶባስ ኤንቲ ኑስ ዛርዳባ በአ። ነ ኑስ እምዳ ላታ ቢታፈ ኤንቲ ኑና የደꬃናዉ ይዶሶና። 12 አቤት ኑ ፆሳዉ፥ ነ ኤንታ ፕርድኪ? ኑና ኦላናዉ ይዳ ሀ ዳሮ ኦላንቾታራ ኦለታናዉ ኑስ ዎልቅ ባዋ። ኑኒ ኦꬃናባ ኤሮኮ፤ ሽን ኑ አይፈት ነና ፄሎሶና” ያግስ።

13 ይሁዳ አሳ ኡባይ ባንታ ናይታራነ ባንታ ማቸታራ ሺቅድ ጎዳ ስንꬃን ኤቅዶሶና።

14 ሄ ዎደ ዛካርያሳ ናአይ ያሀዝኤል ሺቁዋ ግዶን ኤቅዳሽን ጎዳ አያናይ እያ ቦላ ዎꬍስ። ዛካርያስ ባናያ ናአ፤ ባናይ ይኤላ ናአ፤ ይኤል ማታና ናአ፤ ማታን ሌወ ኮቸነ አሳፋ ያራ። 15 ጎዳ አያናይ ያሀዝኤላ ቦላ ዎꬍን፥ “ካዋዉ እዮሳፈፃ፥ ይሁዳንነ የሩሳላመን ደእያ አሳዉ፥ ኡባይ ስእተ! ጎዳይ ህንተና ያጌስ። ‘ሀ ዳሮ ኦላንቾታ ጋሶን ያዮፍተነ ዳጋሞፕተ። ኦላይ ህንተባ ግዶናሽን ፆሳባ። 16 ዎንቶ ኤንታ ቦላ ከይድ ፂፃ ጌተትያ በሳ ፑደ ከይሽን ይሩኤላ መላ ቢታን ደእያ ዛንጋራ ዉርሰꬃን ህንተ ኤንታ ደማና። 17 ሀ ኦላ ኦለተይ ህንተና ግደከታ። ይሁዳነ የሩሳላመ አሳዉ፥ ህንተ በሳ በሳ ኦይክድ ምንድ ኤቅተ። ጎዳይ ህንተና አሽያ አሹዋ በእተ። ያዮፍተ፤ ዳጋሞፍተ፤ ዎንቶ ኤንታ ቦላ ከይተ፤ ጎዳይ ህንተራ ግዳና’ ” ያግስ።

18 እዮሳፈፅ ሶምኦ ሳአ ጋꬅድ ጎይንስ፤ ይሁዳ አሳ ኡባይ የሩሳላመን ደእያ አሳ ኡባይ ጎዳ ስንꬃን ኩንድድ ጎይንዶሶና። 19 ቃሃታነ ቆረ ኮቻፈ ጉꬃ ሌወት ኤቅድ ባንታ ቃላ ꬎቁ ኦꬅድ፥ ጎዳ እስራኤለ ፆሳ ጋላትዶሶና።

20 ኤንቲ ዎንታ ጉራ ደንድድ ተቁሄ መላ ቢታ ብዶሶና። ኤንቲ ከይዳ ዎደ እዮሳፈፅ ደንድ፥ “ይሁዳንነ የሩሳላመን ደእያ አሳዉ ታኒ ገይሳ ስእተ። ጎዳን፥ ህንተ ፆሳን አማነትተ፤ ህንተ ምናና፤ ናበታ አማንተ ኡባይ ህንተዉ እንጀታና” ያግስ። 21 እዮሳፈፅ አሳራ ዞረትዳፐ ጉየ፥

“ጎዳ ጋላትተ፥

እያ ሲቆይ መርናሳ” ያግድ የፅሸነ እያ ጌሻ ቦንቹዋ ሳቢሸ ኦላንቾታ ስንꬃራ ብያ አሳታ ሹምስ።

22 ኤንቲ ማዝሙረ የꬅነ ጋላታ ዶምዳ ዎደ ይሁዳ ኦላናዉ ይዳ አሞነታ ቦላ፥ ሞአበታ ቦላነ ሳይረታ ቦላ ጎዳይ ዳጋማ የድስ። 23 አሞነትነ ሞአበት ሳይረታ ቦላ ደንድድ፥ ኤንታ ኩመꬅ ꬋይስዶሶና። ኤንቲ ሳይረታ ꬋይስዳፐ ጉየ ባንታ ግዶን እሶይ እሱዋ ꬋይስዶሶና። 24 ይሁዳ አሳይ መላ ቢታን ደእያ ኦላንቾታ በአናዉ ይዳ ዎደ ባንታ ሞርከት ደእያ በሳ በእዶሶና። ኤንታ አሀይ ቢታን ዝንእዳይሳ ደምዶሶና፤ ኤንታፈ እስ አስካ ከስ ኤክቤና።

25 ሄሳፈ ጉየ፥ እዮሳፈፅነ እያ አሳይ ድኦ ኤካናዉ ብድ ሽንቀ፥ ኦላ ሚሸ፥ ማኦታነ ሀራ አልኦ ሚሸታ ደምዶሶና። ሽን ድኦ ኡባ ኤፋናዉ ዳንዳእቦኮና፤ ድእዳባይ ዳሮ ግድዳ ግሾ ሺሻናዉ ሄꬑ ጋላስ ኤክስ። 26 ኤንቲ ኦይዳንꬆ ጋላሳን ባራካ ዛንጋራን ሺቅድ ጎዳ ጋላትዶሶና። ሄሳ ግሾ ሄ በሳ “አንጆ ዛንጋራ” ያግድ ሱንꬅዶሶና።

27 ሄሳፈ ጉየ፥ ይሁዳ አሳይነ የሩሳላመ አሳ ኡባይ እዮሳፈፅ ካለꬅን፥ ኡፋይሳን የሩሳላመ ስምዶሶና። 28 ኤንቲ የሩሳላመ ጋክድ ዲꬃራ፥ ማስንቆራነ ዛየራ ፆሳ ኬꬅ ገልዶሶና።

29 እስራኤለ ሞርከታ ጎዳይ ኦልዳይሳ ቢታን ደእያ ካዎተꬃት ኡባይ ስእዳ ዎደ ያይዶሶና። 30 ያትድ ፆሳይ እዮሳፈፃስ ኡባ ባጋራ ሸምፖ እምዳ ግሾ እያ ካዎተꬃይ ሳሮተꬅ ደምስ።

እዮሳፈፃ ዉርሰꬃ

(1 ካዎ 22:41-50)

31 እዮሳፈፅ ይሁዳን ካዎትያ ዎደ እያ ላይꬅ ሀስታማነ እቻሻ፤ እ የሩሳላመን ላታማነ እቻሹ ላይꬅ ካዎትስ። እያ አይያ ሽልሀ ናእዉ አዙቦ። 32 እዮሳፈፅ ባ አዋ አሳ ኦግያን ሄመትስ፤ እ ሄ ኦግያፐ ሀድርስ ኡሻች ግቤና፤ ጎዳ ስንꬃን ሱረባ ኦꬅስ። 33 ግዶሽን፥ ꬎቃ ጎይኖ በሳታ ꬋይስቤና፤ አሳይ ቡሮ ባ ኩመꬃ ዎዛናን ባንታ አዋታ ፆሳኮ ስምቤና።

34 እዮሳፈፅ ኦꬅዳባይ ኮይሮፐ ዉርሰꬅ ጋካናዉ እስራኤለ ካዎታ ታርከ ማፃፋን፥ ሀናና ናኣ እዩ ታርከ ማፃፋን ፃፈትስ።

35 እስ ዎደ ይሁዳ ካዎይ እዮሳፈፅ ኢታባ ኦꬅዳ እስራኤለ ካዋ አካዝያሳራ እስፈተꬅ ኦꬅስ። 36 ናምአይ ዛልኤ ማርካበ መꬋናዉ ዞረትዶሶና፤ ኤፅዮን-ጋብራን ማርካበታ መꬍዶሶና። 37 ግዶሽን ማሬሳ አደይ ዶዳ ናአይ አላዛር፥ “ኔኒ አካዝያሳራ እስፈተꬅ መꬍዳ ግሾ ነ ኦꬅዳባ ጎዳይ ꬋይሳና” ያግድ እዮሳፈፃ ቦላ ትንብተ ኦድስ። ሄሳ ግሾ፥ ማርካበት መቅዶሶና፤ ኤንቲ ዛልኤ ኦሱዋ ኦꬃናዉ ዳንዳእቦኮና።

21

1 ሄሳፈ ጉየ፥ እዮሳፈፅ ሀይቅድ ባ ማይዛታራ ጋሄትስ። ዳዊታ ካታማን ባ ማይዛታ ዱፎን ሞገትስ። እያ በሳን እያ ናአይ እዮራም ካዎትስ።

ይሁዳ ካዋ እዮራማ

(2 ካዎ 8:17-24)

2 እዮራማ እሻት አዛርያሳ፥ ይኤላ፥ ዛካርያሳ፥ አ ዛርያሳ፥ ምካኤላነ ሳፋፃ፤ ሀይሳቲ ይሁዳ ካዋ እዮሳፈፃ ናይታ። 3 ኤንታ አዋይ እዮሳፈፅ ኤንታዉ ዳሮ ብራ፥ ዎርቃ፥ አልኦ ሚሸነ ግምበትዳ ካታማታ እሚስ። ሽን እዮራም እያዉ ባይራ ናአ ግድያ ግሾ ካዎተꬃ እያዉ እሚስ። 4 እዮራም ባ አዋ ካዎተꬃ ኤክድ ምንዳ ዎደ ባ እሻታ ኡባነ እስ እስ እስራኤለ ሀላቃታ ማሻን ዎꬍስ።

5 እዮራም ካዎትያ ዎደ እያዉ ላይꬅ ሀስታማነ ናምአ፤ የሩሳላመን ሆስፑን ላይꬅ ካዎትስ። 6 እዮራም አካባ ናእዉ ኤክዳ ግሾ አካባ ሶ አሳይ ሄመትዳይሳዳ ካሰ እስራኤለ ካዎታ ኦግያን ሄመትስ፤ ጎዳ ስንꬃን ኢታባ ኦꬅስ። 7 ግዶሽን፥ ጎዳይ ካሰ ዳዊታራ ጫቅዳ ጫቁዋ ግሾ ዳዊታ ኮቻ ꬋይሳናዉ ኮይቤና። ዳዊታ ኮቻይ መርናዉ ካዎታና መላ ጎዳይ እያዉ ጫቅስ።

8 እዮራማ ካዎተꬃ ላይꬃን፥ ኤዶመ አሳይ ይሁዳ ካዋ ቦላ ማካልድ ባንታዉ ካዎ ካዎꬅዶሶና። 9 ሄሳ ግሾ፥ እዮራም ቶራ ሞጮናታነ ፓራ ጋረታ ኤክድ ኤዶመ ኦላናዉ ብስ። ኤዶመ አሳይ እያነ እያ ፓራ ጋረታ ሀላቃታ ኦልዶሶና። ሽን እዮራምነ እያ አሳይ ቃማ ደንድድ ባቃትዶሶና። 10 ሄ ዎደፐ ዶምድ ሀች ጋካናዉ ኤዶመ አሳይ ይሁዳ አሳስ ሃረትቦኮና። እዮራም ጎዳ፥ ባ አዋታ ፆሳ አግዳ ግሾ ልብና አሳይ ሄ ዎደ ይሁዳ ካዋ ቦላ ማካልዶሶና።

11 እዮራም ይሁዳ ገዘ ቢታን ꬎቃ ጎይኖ በሳታ ጊግስስ፤ የሩሳላመን አሳ ላይማታና መላ ኦꬅስ፤ ይሁዳ አሳካ ባለꬅስ። 12 ናበይ ኤልያስ እዮራማስ ዳብዳበ ሀይሳዳ ያግድ ፃፍስ፤ “ጎዳይ፥ ነ አዋ ዳዊታ ፆሳይ፥ ‘ኔኒ ነ አዋ እዮሳፈፃ ዎይኮ ይሁዳ ካዋ አሳ ኦግያን ሄመታናይሳ አጋዳ፥ 13 እስራኤለ ካዎታ ኦግያን ሄመታዳሳ። አካባ ሶ አሳይ ኦꬅዳይሳዳ ይሁዳንነ የሩሳላመን ደእያ አሳይ ኤቃ ጎይናና መላ ኦꬃዳሳ። ቃስ ኔፐ ሎእያ፥ ነ አዋ ሶ አሳ፥ ነ እሻታ ዎꬋዳሳ። 14 ሄሳ ግሾ፥ ጎዳይ ነ አሳ፥ ነ ናይታ፥ ነ ማቸታነ ነዉ ደእያ ኡባ ዎልቃማ ጋዶን ሾጫና። 15 ነና ማራጨ ሀርገይ ኦይክን፥ ማራጨይ ካረ ከያና ጋካናዉ ነ ኢታ ሳከታና።’ ”

16 ጎዳይ ፍልስፄመታነ ቶጰ ማታን ደእያ አራበታ እዮራማ ኦላና መላ ደንꬅስ። 17 ኤንቲ ይሁዳ ቦላ ደንድድ ካዎ ጋꬎን ደእያ ሚሸ ኡባ፥ ካዋ አደ ናይታነ እያ ማቸታ ድእዶሶና። ቃስ፥ እያ ናይታ ኡባፈ ካሎ ግድዳ አካዝያሳፐ * አትሽን፥ ሀራ እስ ናእካ አትቤና።

18 ሄሳፈ ጉየ፥ ጎዳይ ፓፃናዉ ዳንዳኦና ማራጨ ሀርገን እዮራማ ሾጭስ። 19 ናምኡ ላይꬃ ግዶን ሀርገይ እያ ቦላ ጎብስ፤ እያ ማራጨይ ካረ ከይስ፤ እ ኢታ ሳከትድ ሀይቅስ። እያ ሞግያ ዎደ አሳይ ካሰ ማይዛታስ ኦꬅዳይሳዳ እያ ቦንቾስ ምꬅ ዶርድ ታማ ኤꬅቦኮና።

20 እዮራም ካዎትያ ዎደ እያዉ ላይꬅ ሀስታማነ ናምአ፤ እ የሩሳላመን ሆስፑን ላይꬅ ካዎትስ። እ ሀይቅያ ዎደ ኦንካ አዛንቤና። እዮራም ዳዊታ ካታማን ሞገትስፐ አትሽን፥ ካዎታ ዱፎን ሞገትቤና።

22

ይሁዳ ካዋ አካዝያሳ

(1 ካዎ 8:25-29፤ 9:21-28)

1 አራበታራ ይዳ ፓንጋት፥ እዮራማ ባይራ ናይታ ኡባ ዎꬍዳ ግሾ የሩሳላመ አሳይ እዮራማ ናኣ፥ ኡባፈ ካሉዋ፥ አካዝያሳ እያ በሳን ካዎꬅዶሶና። ሄሳ ግሾ፥ እዮራማ ናአይ አካዝያስ ኤንታ ቦላ ካዎ ግድስ። 2 አካዝያስ ካዎትያ ዎደ እያዉ ላይꬅ ላታማነ ናምአ። * እ የሩሳላመን እስ ላይꬅ ካዎትስ፤ እያ አይያ ጎቶላ፥ ዛንብራ ናኣ ናአ።

3 አካዝያስ ኢታተꬃን ባናዳ እያ አይያ ዞርዳ ግሾ እ አካባ ሶ አሳ ኦግያን ሄመትስ። 4 እያ አዋይ ሀይቅዳፐ ጉየ አካባ ሶ አሳይ እያ ዞርያ ግሾ ꬋያና ጋካናዉ አካባ ሶ አሳዳ እካ ጎዳ ስንꬃን ኢታባ ኦꬅስ። 5 አካዝያስ አካባ ሶ አሳ ዞርያ ካልድ፥ አካባ ናኣ፥ እስራኤለ ካዋ እዮራማራ እስፈ ሶረ ካዋ አዛሄላ ኦላናዉ ጋላዳን ደእያ ራሞታ ብስ። ያን ሶረ አሳት እዮራማ ጫድዶሶና። 6 እዮራም፥ ሶረ ካዋ አዛሄላራ ኦለትዳ ኦላን ጫደትዳ ግሾ ፓፃናዉ እዝራኤለ ብስ። እዮራማ ናአይ፥ ይሁዳ ካዎይ፥ አካዝያስ፥ ጫደትዳ አካባ ናኣ እዮራማ፥ ኦይቻናዉ እዝራኤለ ብስ።

7 አካዝያስ እዮራማ ኦይቻናዉ ብዳ ቡሳ፥ ፆሳይ አካዝያሳስ ሀይቆ ጋሶ ኦꬅስ። አካዝያስ እዮራማ ሶ ጋክዳ ዎደ አካባ ኮቻ ꬋይሳና መላ ጎዳይ ዶርዳ፥ ናምሳ ናኣ እዩ፥ ሞካናዉ ናምአይ ከይዶሶና። 8 እዩይ አካባ ኮቻ ቦላ ፕርዳ ፖልያ ዎደ ይሁዳ ሀላቃታነ አካዝያሳ ማድያ እያ ዳቦታ ናይታ ደምድ ዎꬍስ። 9 እዩይ አካዝያሳ ኮይሽን ሳማረን ቆሰትድ ደእያ በሳፈ እዩ አሳት ደምድ እያኮ ኤህድ ዎꬍዶሶና። “ባ ኩመꬃ ዎዛናን ጎዳ ኮይዳ እዮሳፈፃ ናአ” ያግድ ሞግዶሶና።

ሄሳ ግሾ፥ አካዝያሳ ሶ አሳፐ ካዎታናዉ ዳንዳእያ አስ ኦንካ አትቤና።

ጎቶሎነ እዮኣሳ

(2 ካዎ 11:1-3)

10 አካዝያሳ አይያ ጎቶላ ባ ናአይ ሀይቅዳይሳ ስእዳ ዎደ ደንዳዳ ይሁዳ ካዋ ኮቸ ኡባ ꬋይሳሱ። 11 ሽን ካዋ እዮራማ ናእያ ዮሳቤታ ሀይቃናዉ ደእያ ካዎ ናይታ ግዶፈ አካዝያሳ ናኣ እዮኣሳ ካይሳዳ ኤካሱ። እያነ እያ ድችያሮ ቆልአን ቆሳሱ። ሄሳዳ ኦꬃዳ ጎቶላ ዎꬎናዳ ካዋ እዮራማ ናእያ አካዝያሳ ምችያ ካህንያ ዮዳሄ ማችያ ዮሳቤታ እያ ቆሳሱ። 12 ጎቶላ ሃርያ ዎደ ኡባን ናአይ ኤንታ ማታን ፆሳ ኬꬃን ኡሱፑን ላይꬅ ቆሰትድ ደእስ።

23

1 ላፑንꬃ ላይꬃን ዮዳሄይ ምንድ ማቶ ሀላቃታ ይሮሃማ ናኣ አዛርያሳ፥ ይሆና ናኣ ይስማኤላ፥ ኦቤዳ ናኣ አዛርያሳ፥ አዳያ ናኣ ማእሰያነ ዝክራ ናኣ ኤልሳፋፃ ሺሽድ ኤንታራ ጫቅስ። 2 ኤንቲ ይሁዳ ኡባ ብድ ያን ደእያ ሌወታነ እስራኤለ ያራታ ሀላቃታ ኡባ ኤክድ የሩሳላመ ይዶሶና።

3 ሄ ሺቅዳ አሳ ኡባይ ፆሳ ኬꬃን ካዉዋራ ጫቅዶሶና። ዮዳሄይ፥ “ካዋ ናኣ ሀይሳ በእተ! ጎዳይ ካሰ ዳዊታ ኮቻስ ቃላ ገልዳይሳዳ እ ካዎቶ። 4 ህንተ ኦꬃናዉ በሲያባይ ሀይሳ፤ ሳምባታ ጋላስ ፆሳ ኬꬅ ገልያ ካህነታፐነ ሌወታፐ ስኮይ ፐንግያ ናግተ። 5 ቃስ ስኮይ ካዎ ጋꬎ ናግተ፤ ስኮይ ቃስ ባሶ ፐንግያ ናግተ። አሳ ኡባይ ፆሳ ኬꬃ ዳባባን ሺቆ። 6 ኦꬅያ ካህነታፐነ ሌወታፐ አትሽን፥ ኦንካ ፆሳ ኬꬅ ገሎፖ። ኤንቲ ጌሽ ግድያ ግሾ ገሎና፤ ሽን ሀራ አሳ ኡባይ ጎዳ ኪታ ናግሸ ፆሳ ኬꬃፈ ካረራ ደኦ።

7 “ሌወት ኦላ ሚሸ ባንታ ኩሸን ኩሸን ኦይክድ ካዋ ግዶይድ እ ከይያ ዎደነ ገልያ ዎደ እያራ ግዶ። ፆሳ ኬꬅ ገልያ ኦንካ ሀይቆ” ያግስ።

8 ሌወትነ ይሁዳ አሳ ኡባይ ካህነይ ዮዳሄይ ኪትዳ ኡባ ኦꬅዶሶና። ካህነይ ዮዳሄይ ኦሶፐ ከያናዉ በሲያ ሌወታ ከስድ የድቦና ግሾ፥ እሶይ እሶይ ሳምባታ ጋላስ ኦሶ ገለይሳታነ ኦሶፐ ከይያ ባ አሳ ኤክስ። 9 ካህነይ ዮዳሄይ ፆሳ ኬꬃን ደእያ፥ ካዋ ዳዊታ ቶራ፥ ግታነ ጉꬃ ጎንዳለታ ቶራ ሞጮናታስ እሚስ። 10 ካህነይ ዮዳሄይ አሳ ኡባይ ኦላ ሚሸ ባ ኩሸን ኩሸን ኦይክድ ፆሳ ኬꬃ ዱገሀፐ ፑደሀ ጋካናዉ ያርሾ በሳ ማታንነ ፆሳ ኬꬃ ማታን ካዋ ዩሾን ኤቃናዳ ኦꬅስ። 11 ዮዳሄ ካዋ ናኣ እዮኣሳ ካረ ከስድ፥ እያ ሁጰን ካላቻ ዎꬅስ፤ ካዎታ ህገ ማፃፋ እያዉ እምድ ካዎይስ። ዮዳሄይነ እያ ናይት እዮኣሳ ትይድ፥ “ካዎይ ብራታ ቱሱ ግዶ” ያግዶሶና።

12 አሳይ የፅሸነ ካዋ ሳቢሸ ኡፋይተይሳ ጎቶላ ስእዳ ዎደ አሳኮ ፆሳ ኬꬅ ባሱ። 13 ካዎይ ፐንገን ቱሳ ማታን ኤቅዳይሳ በአሱ። ሀላቃትነ ዛየ ፑነይሳት ካዋ ማታን ደኦሶና፤ ይሁዳ አሳ ኡባይ ኡፋይትሸ ዛየ ፑኖሶና፤ ማዝሙረ የፀይሳት ስን አꬍድ ባንታ የꬃ ሚሸን ጋላቶሶና። ጎቶላ ባ ማኡዋ ፔꬋዳ፥ “ሀይስ ጌላተꬅ! ሀይስ ጌላተꬅ!” ያጋዳ ዋሳሱ።

14 ካህነይ ዮዳሄይ ቶራ ሞጮናታኮ፥ “ጎቶላ ፆሳ ኬꬃን ዎꬎፕተ፤ እዮ ሳልፕያ ግዶራ አꬅድ ካረ ከስተ፤ እዮ አሻናዉ ኮይያ አስ ደእኮ ዎꬍተ!” ያግስ። 15 ሄሳ ግሾ፥ ኤንቲ እዮ ኦይክድ ካዎ ጋꬎ ኤፍድ ፓራ ፐንገን እዮ ዎꬍዶሶና።

16 ካህነይ ዮዳሄይ ባ ሁጰን፥ አሳ ኡባይነ ካዎይ፥ ጎዳ አስ ግዳናዉ ጫቅዶሶና። 17 ሄ ዎደ አሳ ኡባይ ባኣለ ኤቃ ኬꬅ ብድ፥ ኬꬃ ላልድ፤ ያርሾ በሳታነ ምስለታ ትንቸረꬅዶሶና። ማታና ጌተትያ ባኣላ ካህንያ ያርሾ በሳታ ስንꬃን ዎꬍዶሶና።

18 ዮዳሄይ ካህነታነ ሌወታ ፆሳ ኬꬃ ኦሱዋስ ሀላቃ ኦꬅድ ሹምስ። ኤንታ ኦሶይ ሙሰ ህግያን ፃፈትዳይሳዳነ ካዎይ ዳዊቲ ኦድዳይሳዳ ያርሾ ያርሻናይሳ። ቃስ ካዎይ ዳዊቲ ኦድዳይሳዳ ማዝሙረ የፅሸ ቦንቻናይሳ። 19 ህግያን ፃፈትዳይሳዳ ቱና አስ ገሎና መላ ዮዳሄይ ፆሳ ኬꬃ ፐንገን ናገይሳታ ዎꬅስ።

20 ዮዳሄይ ቶራ ሞጮናታ፥ ግታ አሳታ፥ ደርያ ሃረይሳታነ ሄ ቢታ አሳ ኡባ ኤክድ ካዋ ፆሳ ኬꬃፈ ዱገ ኤህስ። ቆሞ ባጋ ፐንገራ ካዎ ጋꬎ ገልድ ካዋ አራታ ቦላ ኡትስዶሶና። 21 ይሁዳ አሳ ኡባይ ኡፋይትስ። ጎቶላ ማሻን ሀይቅዳፐ ጉየ ካታማይ ዎፑ ግስ።

24

ይሁዳ ካዋ እዮኣሳ

(1 ካዎ 12:1-16)

1 እዮኣስ ካዎትያ ዎደ እያዉ ላይꬅ ላፑና፤ እ የሩሳላመን ኦይታሙ ላይꬅ ካዎትስ። እያ አየ ሱንꬃይ ሳቦ፤ እያ በርሳበ ማጫስ። 2 ካህነይ ዮዳሄይ ደእዳ ላይꬃ ኡባን እዮኣስ ጎዳ ስንꬃን ሱረባ ኦꬅስ። 3 ዮዳሄይ ካዋ እዮኣሳስ ናምኡ ማቾ እምን ኤንቲ እያዉ አደ ናይታነ ማጫ ናይታ የልዶሶና።

4 ጉꬃ ዎደፐ ጉየ እዮኣስ ፆሳ ኬꬃ ኦራꬃናዉ ቆፕስ። 5 እዮኣስ ካህነታነ ሌወታ ሺሽድ፥ “ይሁዳ ብድ ህንተ ፆሳ ኬꬃ ላይꬃን ላይꬃን ኦራꬃናዉ እስራኤለ ኡባፈ ሚሸ ሺሽተ፤ ሄሳ ሀእ ኤለስድ ኦꬅተ” ያግስ። ሽን ሌወት ኤለስድ ኦꬅቦኮና። 6 ሄሳ ግሾ፥ ካዎይ ካህነ ሀላቃ ዮዳሄ ፄግድ፥ “ጎዳ አይለይ ሙሰይነ የሩሳላመ አሳይ ፆሳ ዱንካንያ ኦሱዋስ ከሳና መላ ኪትዳ ጊራ የሩሳላመፐነ ይሁዳፐ ሺሻና መላ ሌወታ አይስ ኪታብኪ?” ያግስ። 7 ሄ ዎደ ኢታ ማጫሰ ጎቶላ ናይት ፆሳ ኬꬃ መንꬅዶሶና። ኤንቲ ጎዳ ኬꬃን ደእያ ጌሻ ሚሸ ኡባ ኤክድ ባኣለ ጎይናናዉ ጎኤትዶሶና።

8 ካዎይ ሌወታ ኪትን፥ ኤንቲ ሳፅነ ጊግስድ፥ ፆሳ ኬꬃ ፐንግያፈ ካረ ባጋራ ዎꬆሶና። 9 ፆሳ አይለይ ሙሰይ መላ ቢታን ደእሸ፥ እስራኤለ አሳፐ ሺሻና መላ ኪትዳ ጊራ ጎዳስ ኤሀና መላ ይሁዳንነ የሩሳላመን ሌወት አዋጅዶሶና። 10 ሀላቃትነ አሳ ኡባይ ኡፋይትድ ሳፅነይ ኩማና ጋካናዉ ጊራ የግዶሶና። 11 ሳፅነይ ሌወታ ባጋራ ካዎ ሞርናታኮ ጋክን ሳፅንያ ግዶን ዳሮ ሚሸይ ዳጋየትዳይሳ በእዳ ዎደ ኡባን ካዎ ፃፈይነ ካህነ ሀላቃይ ይድ ሳፅንያፐ ሚሸ ከስድ ሳፅንያ በሳን ዛር ዎꬆሶና። ኤንቲ ኡባ ዎደ ሄሳ ኦꬅድ ዳሮ ሚሸ ዳጋይዶሶና።

12 ሄ ሚሽያ ካዎይነ ዮዳሄይ ፆሳ ኬꬃ ኦሱዋ ኦꬃና መላ ሹመትዳ አሳታስ እሞሶና። ኤንቲ ፆሳ ኬꬃ ኦራꬃናዉ ሹቹ ማሰይሳታ፥ አናፀታ፥ ብራታነ ናሰ ብራታ ኦሳንቾታ ቃፃርዶሶና። 13 ኦሳንቾት ፆሳ ኬꬃ ምን ኦꬅድ ካሰይሳዳ ኦራꬅዶሶና። 14 ፆሳ ኬꬃ ኦራꬆ ኦሶይ ዉርዳ ዎደ ፓላህዳ ዎርቃነ ብራ ካዋኮነ ዮዳሄኮ ኤህዶሶና። ኤንቲ ሄ ዎርቃነ ብራ ፆሳ ኬꬃ ጋꬃ ኦሱዋስ ጎኤትያ ሚሸታ፥ ፁሳ ያርሾስ ሀንያ ሳነታነ ሀራ ዱማ ዱማ ሚሸታ ኦꬅዶሶና።

ዮዳሄይ ደእዳ ላይꬃን ኡባን ፆሳ ኬꬃን ፁሳ ያርሾይ ያርሸቴስ።

15 ዮዳሄይ ዳሮ ጭምድ ሀይቅስ፤ እ ሀይቅያ ዎደ እያዉ ላይꬅ ፄታነ ሀስታማ። 16 ዮዳሄይ እስራኤለን ፆሳስነ ፆሳ ኬꬃስ ሎኦባ ኦꬅዳ ግሾ ዳዊታ ካታማን ካዎታ ዱፎን እያ ሞግዶሶና።

እዮኣሳ ኢታተꬃ

17 ዮዳሄይ ሀይቅዳፐ ጉየ ይሁዳ ሀላቃት ይድ ካዋ ስንꬃን ጉፋንዶሶና፤ ካዎይ ኤንታ ኦይሻ ስእስ። 18 ኤንቲ ጎዳ ባንታ ማይዛታ ፆሳ ኬꬃ አግድ፥ አሼር ምስለታነ ኤቃታ ጎይንዶሶና። ኤንቲ ቆሁዋ ግሾ ይሁዳ ቦላነ የሩሳላመ ቦላ ጎዳ ሀንቆይ ዎꬍስ። 19 ኤንታ ዛራና መላ ጎዳይ ናበታ ኤንታኮ ኪትስ። ናበት ኤንታዉ ማርካትዶሶና፤ ሽን ኤንቲ ስኦና እፅዶሶና።

20 ሄሳፈ ጉየ፥ ካህንያ ዮዳሄ ናኣ ዛካርያሳ ቦላ ፆሳ አያናይ ዎꬍን ዛካርያስ አሳ ስንꬃን ኤቅድ፥ “ፆሳይ፥ ‘ህንተ ጎዳ ኪታ አይስ መንቲ? ሄስ ህንተዉ ኢታ። ህንተ ጎዳ አግዳ ግሾ እካ ህንተና አግስ’ ” ያጌስ። 21 ኤንቲ እያ ቦላ ማቀትዶሶና። ካዎይ ኤንታ ኪትን፥ ፆሳ ኬꬃ ዳባባን፥ እያ ሹቻን ጫድድ ዎꬍዶሶና። 22 ካዎይ እዮኣስ ዛካርያሳ አዋይ ዮዳሄይ እያዉ ኦꬅዳ ኬሀተꬃ ሀሳዮና አግድ እያ ናኣ ዛካርያሳ ዎꬍስስ። ዛካርያስ ሀይቅሸ፥ “ጎዳይ ሀይሳ በኦ፤ እ ሀሎ ከዮ” ያግስ።

23 ላይꬃ ላመን፥ ሶረ ኦላንቾት እዮኣሳ ኦላናዉ ይዶሶና። ይሁዳነ የሩሳላመ ኦልድ ሀላቃታ ኡባ ዎꬍድ፥ ድኡዋ ኤክድ ዳማስቆን ደእያ ባንታ ካዋስ የድዶሶና። 24 ሶረ ኦላንቾት ታይቦን ጉꬃ፤ ሽን ይሁዳ አሳይ ጎዳ ባንታ አዋታ ፆሳ አግዳ ግሾ፥ ጎዳይ ዳሮ ግድዳ ኤንታ ኦላንቾታ ሶረ ኦላንቾታ ኩሸን አꬅድ እሚስ። ኤንቲ ሀይሳዳ ኦꬅድ እዮኣሳ ቦላ ፕርድዶሶና።

25 ሶረ ኦላንቾት እያፐ ሻከትያ ዎደ እዮኣስ ዳሮ ማዱንፅድ ደኤስ። ካህንያ ዮዳሄ ናኣ ሱꬃ ግሾ እያ ሹማት እያ ቦላ ማቀትድ፥ እ ባ ሂፃን ዝንእዳሽን ዎꬍዶሶና። እ ሀይቅን ዳዊታ ካታማን ሞግዶሶና፤ ሽን ካዎታ ዱፎን እያ ሞግቦኮና። 26 እዮኣሳ ቦላ ማቀትዳይሳት አሞነ ማጫሰ ስማት ናኣ ዛባዳነ ሞአበ ማጫሰ ስማርት ናኣ ዮዛባታ። 27 ሄኮ፥ እዮኣሳ አደ ናይታ ታርከይ፥ እያዉ ኦደትዳ ትንብተይነ እ ፆሳ ኬꬃ ኦራꬅዳባይ ካዎታ ታርከ ማፃፋን ፃፈትድ ደኤስ። እዮኣስ ሀይቅን እያ በሳን እያ ናአይ አማስያስ ካዎትስ።

25

ይሁዳ ካዋ አማስያሳ

(2 ካዎ 14:2-6)

1 አማስያስ ካዎትያ ዎደ እያዉ ላይꬅ ላታማነ እቻሻ፤ እ የሩሳላመን ላታማነ ኡዱፉን ላይꬅ ካዎትስ። እያ አየ ሱንꬃይ ዮኣዶ፤ እያ የሩሳላመ ማጫስ። 2 አማስያስ ጎዳ ስንꬃን ሱረባ ኦꬅስ፤ ግዶሽን፥ ኩመꬃ ዎዛናፐ ግደና። 3 አማስያስ ካዎተꬃ ምንꬅዳፐ ጉየ ባ አዋ ዎꬍዳ አሳታ ዎꬍስ። 4 ግዶሽን፥ ኤንታ ናይታ ዎꬍቤና። ኤንታ ናይታ ዎꬎና አግዳ ጋሶይ፥ ጎዳይ፥ ሙሰ ህገ ማፃፋን ኪትዳይሳዳ፥ “ናይት ኦꬅዳ ናጋራ ግሾ አዋታ ዎꬋናዉ በሰና፤ አዋት ኦꬅዳ ናጋራ ግሾ ናይታ ዎꬋናዉ በሰና። አስ ኡባይ ባ ኦꬅዳ ናጋራን ናጋራን ሀይቃናዉ በሴስ” ያግዳ ግሾሳ።

5 አማስያስ ይሁዳ አሳ ሺሽድ ባንታ አዋታ ኬꬃን ኬꬃን ሻላቃታነ ማቶ ሀላቃታ ሹምስ። እ ላታሙ ላይꬅነ እያፐ ቦላ ግድዳ ይሁዳ ኮቻታነ ብንያመ ኮቻታ ኡባ ታይብድ ጎንዳለነ ቶራ ኦይክድ ኦላስ ጊግዳ ሄꬑ ፄቱ ሙኩሉ ዶረትዳ አሳታ ደምስ። 6 እስራኤለፐ እስ ፄቱ ሙኩሉ ምኖ አሳታ ሄꬑ ሙኩሉነ ኦይዱ ፄቱ ክሎ ግራመ ብራን አማስያስ ሻምስ። 7 ሽን እስ ፆሳ አስ እያኮ ይድ፥ “ካዋዉ፥ ጎዳይ እስራኤለራነ ኤፍሬማራ ዶና ግሾ፥ እስራኤለ ኦላንቾት ኔራ ቦፖ። 8 ኤንቲ ታና ምንꬃና ጋዳ ነ ቆፕኮ፥ ፆኖይነ ፆነተꬅ ፆሳባ ግድያ ግሾ ፆሳይ ነና ነ ሞርከታ ስንꬃን ካዉሻና። ግዶሽን፥ ነ ፃላላ ባ፤ ምናዳ ኦለታ” ያግስ።

9 አማስያስ ፆሳ አድያኮ፥ “ታኒ እስራኤለ ኦላንቾታስ ቃንፅዳ ብራይ ኡባይ ዋናኔ?” ያግስ።

ፆሳ አደይ፥ “ጎዳይ ነዉ ሄሳፈ አꬅድ እማናዉ ዳንዳኤስ” ያግስ። 10 ሄሳ ግሾ፥ አማስያስ ኤፍሬማፐ ይዳ ኦላንቾት ባንታ ሶ ሶ ባና መላ ኦꬅስ። ኤንቲ ይሁዳ አሳ ቦላ ዳሮ ሀንቀትሸ ባንታ ሶ ሶ ስምዶሶና።

11 ሄሳፈ ጉየ፥ አማስያስ ባና ምንꬅድ፥ ባ ኦላንቾታ ካለꬅድ፥ ማፅነ ዛንጋራ ብን እያ ኦላንቾት ሳይረፐ ታሙ ሙኩሉ አሳ ዎꬍዶሶና። 12 ሀራ ታሙ ሙኩሉ ኦላንቾታ ፓፃ ድእድ፥ ኤንታ አፎ ዶና ኤፍድ፥ አፉዋን ዱገ ሆልን፥ ጋርሳን ደእያ ሹቻን አሳ ኡባይ መቀረትድ ዉርዶሶና። 13 ሽን ሄ ዎደ አማስያስ ባራ ኦላስ ቦና መላ ጉየ ዛርዳ እስራኤለ ኦላንቾት ሳማረፐ ቤት-ሆሮና ጋካናዉ ደእያ ይሁዳ ካታማታ ኦልዶሶና። ኤንቲ ይሁዳ አሳፐ ሄꬑ ሙኩሉ ዎꬍድ ዳሮ ድኦ ኤክዶሶና።

14 አማስያስ ኤዶመታ ዎꬍድ ስምያ ዎደ ኤንታ ኤቃታ ኤክድ ይስ። ኤንታ ፆሰ ኦꬅ ኤስድ ኤንታ ጎይንስ፤ እፃነ ጩይስስ። 15 ጎዳ ሀንቆይ አማስያሳ ቦላ ኤፅን፥ ጎዳይ አማስያሳኮ ናበ ኪትስ። ሄ ናበይ ብድ፥ “ባንታ አሳ ነ ኩሸፐ አሻናዉ ዳንዳእቦና ፆሳታ አይስ ዞረ ኦይቻዲ?” ያግስ።

16 ናበይ ቡሮ ኦዳ ቦላ ደእሽን ካዎይ፥ “ነና ካዎ ዞርያ አስ ኦꬅዳይ ኦኔ? ስእ ጋ! ነ አይስ ሀይቃናዉ ኮያይ?” ያግስ።

ናበይ ኦዳ ኤስድ፥ “ነ ሀይሳ ኦꬅዳ ግሾነ ታ ዞርያ ስኦና እፅዳ ግሾ ፆሳይ ነና ꬋይሳናዉ ቆፕዳይሳ ሀእ ኤራስ” ያግስ።

17 ሄሳፈ ጉየ፥ ይሁዳ ካዎይ አማስያስ ባና ዞርያ አሳታራ ዞረትድ፥ እስራኤለ ካዋ እዩ ናኣ ናኣ፥ እዮአካዛ ናኣ፥ እዮኣሳኮ አሰ ኪትድ፥ “ሃያ፤ አነ ናምአይ ኦላ ጋሄቶስ” ያግድ ማንድስ።

18 እስራኤለ ካዎይ እዮኣስ ይሁዳ ካዋ አማስያሳኮ ሀይሳዳ ያግስ፤ “ልባኖሰን ደእያ ክንቾተይ ልባኖሰን ደእያ ዝጋኮ ኪታ የድድ፥ ‘ነ ናእዉ ታ ናኣስ እማ’ ያግስ። ሽን ልባኖሰን ደእያ እስ ዶእ ያራ አꬍሸ ክንቾትያ የꬍስ። 19 ‘ታኒ ኤዶመ ፆናስ’ ጋዳ ነ ዎዛናን ኦቶሮን ኩማዳሳ። ሽን ሀእ ነ ሶን ዎፑ ጋዳ ኡታ፤ ነ ቦላነ ይሁዳ ቦላ መቶነ ꬋዮ ኤሀናዉ አይስ ደንꬃይ?” ያግድ ዛርስ።

20 ሽን አማስያስ ስኦና እፅስ። ኤንቲ ኤዶመ ፆሳታ ጎይንዳ ግሾ ፆሳይ ኤንታ፥ ኤንታ ሞርከታ ኩሸን አꬅድ እማናዉ ኮይስ። 21 ሄሳ ግሾ፥ እስራኤለ ካዎይ እዮኣስ ኦላናዉ ከይን እነ ይሁዳ ካዎይ አማስያስ ይሁዳን ደእያ ቤት-ሳሜሳን ኦላ ጋሄትዶሶና። 22 ይሁዳ አሳይ ፆነትዶሶና፤ ይሁዳ አሳ ኡባይ ባቃትድ ባንታ ሶ ሶ ብዶሶና። 23 ካዎይ እዮኣስ አካዝያሳ ናኣ ናኣ፥ እዮኣሳ ናኣ፥ ይሁዳ ካዋ አማስያሳ ቤት-ሳሜሳን ድእድ፥ የሩሳላመ ኤህስ። ኤፍሬማ ድርሳ ፐንግያፈ ብድ ማዛነ ፐንግያ ጋካናዉ ደእያ ኦይዱ ፄቱ ዋꬋ ግድያ የሩሳላመ ድርሳ ግምብያ ላልስ። 24 ፆሳ ኬꬃን ደእያ ዎርቃነ ብራ ኡባ፥ ኦቤድ-ኤዶመይ ናግያ ሚሽያነ ካዎ ጋꬎን ደእያ ሚሽያ ኡባ ኤክስ፤ ቃስ ኦይꬁ ኦꬅድ ኦይክዳ አሳታ ኤክድ ሳማረ ስምስ።

25 እዮአካዛ ናአይ፥ እስራኤለ ካዎይ እዮኣስ ሀይቅዳፐ ጉየ እዮኣሳ ናአይ፥ ይሁዳ ካዎይ አማስያስ ታማነ እቻሹ ላይꬅ ደእስ። 26 አማስያስ ኦꬅዳባ ኡባይ ኮይሮፐ ዉርሰꬅ ጋካናዉ ይሁዳ ካዎታነ እስራኤለ ካዎታ ታርከ ማፃፋን ፃፈትድ ደኤስ ግደኔ? 27 አማስያስ ጎዳ ካሎ አግዳፐ ጉየ ኤንቲ እያ ቦላ የሩሳላመን ማቀትዶሶና። እ ላክሶ ባቃትስ። ሽን ኤንቲ እያ ጌዶ አሰ ኪትን ኤንቲ እያ ያን ዎꬍዶሶና። 28 እያ አሀ ፓራን ጫን ኤህድ፥ ዳዊታ ካታማን እያ ማይዛታራ ሞግዶሶና።

26

ይሁዳ ካዋ ኦዝያና

(2 ካዎ 14:21-22፤ 15:1-7)

1 ሄሳፈ ጉየ፥ ይሁዳ አሳ ኡባይ ታማነ ኡሱፑን ላይꬅ ግድዳ ኦዝያና እያ አዋ አማስያሳ በሳን ካዎꬅዶሶና። 2 እያ አዋይ አማስያስ ሀይቅዳፐ ጉየ እ ኤሎታ ካታማ ዛር ኬፅስ።

3 ኦዝያን ካዎትያ ዎደ እያዉ ላይꬅ ታማነ ኡሱፑና፤ እ የሩሳላመን እሻታማነ ናምኡ ላይꬅ ካዎትስ። እያ አየ ሱንꬃይ ይኮሎ፤ እያ የሩሳላመ ማጫስ። 4 እያ አዋይ አማስያስ ኦꬅዳይሳዳ እካ ጎዳ ስንꬃን ሱረባ ኦꬅስ። 5 ፆሳስ ያሽ ታማርስዳ ዛካርያሳ ዎደ እ ፆሳስ አማነትድ ኦꬅስ። ጎዳ እ ኮይዳ ዎደ ኡባን ፆሳይ እያ አንጅስ።

6 ኦዝያን ፍልስፄመታራ ኦለታናዉ ከይድ ጋተ ካታማነ እያ ሄራ፥ ያብና ካታማነ እያ ሄራነ አሽዶዳ ካታማነ እያ ሄራ ላልስ። ያትድ አሽዶዳ ካታማ ማታንነ ፍልስፄመ ግዶን ካታማታ ኬፅስ። 7 ፆሳይ ኦዝያናስ ፍልስፄመታ፥ ጉርባላን ደእያ አራበታነ ማኡነታ ቦላ ፆኖ እሚስ። 8 አሞነት ኦዝያናስ ጊርዶሶና። ኦዝያን ዳሮ ምንዳ ግሾ እያ ሱንꬃይ ግብፀ ዛዋ ጋካናዉ ከይስ።

9 ኦዝያን ማዛነ ፐንግያ ማታን፥ ዛንጋራ ፐንግያ ማታንነ ድርሳ ማዛንያ ማታን አዱሳ ግምበ ሻኮታ ኤስድ፥ የሩሳላመ ባሱዋ ምንꬅስ። 10 እያዉ ዙማ ፃጶንነ ደንባን ዳሮ መሄይ ደእያ ግሾ ሄ በሳታን አዱሳ ግምበ ሻኮታ ግምብድ ዳሮ ሃꬃ ኦላታ ቦክስ። እ ጎሸ ዶስያ ግሾ ደረ ቦላነ አራዳ ቢታን እያዉ ዳሮ ጎሻንቾትነ ዎይነይ ቶከይሳት ደኦሶና።

11 ኦዝያናስ ኦላስ ጊግዳ ዳሮ ኦላንቾት ደኦሶና። ኦላንቾታ ፃፈይ ይኤልነ ሀላቃይ ማእሰይ ኦላንቾታ ሱንꬃ ማዝጋበን ፃፍዶሶና። ኤንታ ሀላቃይ ሀናና። 12 ባንታ አዋታ ሶ አሳ ቦላ ሀላቃትያ ምኖ አሳት ናምኡ ሙኩሉነ ኡሱፑን ፄታ። 13 ካዋ ሞርከታራ ኦለትድ፥ ባንታ ኩመꬃ ዎልቃን ካዋ ማዳናዉ ከይያ ሄꬑ ፄታነ ላፑን ሙኩሉነ እቻሹ ፄቱ ኦላንቾት ኤንታ ጋርሳን ደኦሶና። 14 ኦዝያን ኦላንቾታ ኡባስ ጎንዳለ፥ ቶራ፥ ብራታ ባርኔፃ፥ ትራን ማእያ ፁሩረ፥ ዶንገነ ያምባርሻ ሹቹ ጊግስስ። 15 ኦዝያን የሩሳላመን ደእያ ሂላንቾት ዎችያ አዱሳ ግምበ ሻኮታነ ካታማ ድርሳ ግምበ ማዛነታ ቦላ ዶንገ ዱክያ ሚሸታነ ግታ ግታ ሹቻታ ፕፅርድ ሆልያ ሚሸታ ኦስስስ። ፆሳይ እያ ማድን እ ዳሮ ምንስ፤ እያ ሱንꬃይ ኡባ በሳን ከይስ።

16 ሽን ኦዝያን ምንዳ ዎደ ኦቶርትስ፤ ኦቶሮይ እያ ኩንደꬃስ ጋꬅስ። ኦዝያን ጎዳ ባ ፆሳ አማነቶና እፅድ እፃነ ጩይስያ በሳን እፃነ ጩይሳናዉ ፆሳ ኬꬅ ገልስ። 17 ካህነይ አዛርያስነ ምኖ ግድዳ ሆስፑን ታሙ ጎዳ ካህነት እያ ካልድ ገልዶሶና። 18 ካህነት እያኮ፥ “ኦዝያና፥ ኔኒ ጎዳስ እፃነ ጩይሳናዉ በሳካ። እፃነ ጩይሳናዉ በሰይ፥ ጌይድ ደእያ አሮና ኮቸ ግድዳ ካህነት ፃላላ። ሀ ጌሻ በሳፈ ከያ! ኔኒ ጎዳ ፆሳ ቦላ ናጋራ ኦꬃዳሳ፤ ኔኒ እያፐ ቦንቾ ደማካ” ያግዶሶና።

19 ግዶሽን፥ እፃነ ጩይሳናዉ ባ ኩሸን እፃነ ጩይስያ ሚሸ ኦይክድ ደእሸ ሀንቀትስ። ኦዝያን ካህነታ ሀንቀትሸ ፆሳ ኬꬃን እፃነ ጩይስያ በሳ ማታን ካህነታ ስንꬃን ኤቅዳሽን፥ እያ ሶምኦን ባሮ ሀርገይ በንትስ። 20 ካህነ ሀላቃይ አዛርያስነ ሀራ ካህነት ኡባይ እያ ፄልያ ዎደ እያ ሶምኦን ባሮ ሀርገይ በንትዳይሳ በእድ፥ ኤለስድ እያ ፆሳ ኬꬃፈ ከስዶሶና። እካ ጎዳይ እያ ሴርዳይሳ ኤርዳ ግሾ ኤለስድ ያፐ ከይድ ብስ። 21 ካዎይ ኦዝያን ሀይቃና ጋካናዉ ሄ ሀርግያራ ደእስ፤ ፆሳ ኬꬅ ገሎና መላ ድገትስ። ሄ ሀርግያ ጋሶን ዱማ ኬꬃን ባርካ ደእስ። ሄ ዎደ እያ ናአይ እዮአታም፥ ካዎ ጋꬎ አዋተꬃን ኦይክድ ቢታ ሃሬስ።

22 ካዎይ ኦዝያን ኦꬅዳ ሀራባ ኡባ ኮይሮፐ ዉርሰꬅ ጋካናዉ አሞፀ ናአይ፥ ናበይ እሳያስ ፃፍስ። 23 ኦዝያን ሀይቅድ ባ ማይዛታ ጋክስ። አሳይ እያ፥ “ባሮ ሀርገን ኦይከትዳይሳ” ያግድ፥ ካዎታ ዱፉዋ ማታን ሞግዶሶና። እ ሀይቅን እያ በሳን እያ ናአይ እዮአታም ካዎትስ።

27

ይሁዳ ካዋ እዮአታማ

(2 ካዎ 15:32-38)

1 እዮአታም ካዎትያ ዎደ እያዉ ላይꬅ ላታማነ እቻሻ፤ እ የሩሳላመን ታማነ ኡሱፑን ላይꬅ ካዎትስ። እያ አየ ሱንꬃይ ያሩሾ፤ እያ ሳዶቃ ናአ። 2 እያ አዋይ ኦዝያን ኦꬅዳይሳዳ እዮአታም ጎዳ ስንꬃን ሱረባ ኦꬅስ። እያ አዋይ ፆሳ ኬꬅ ገልዳይሳዳ እ ገልበና፤ ግዶሽን፥ አሳይ ናጋራ ኦሶ አግቤና።

3 እዮአታም ፆሳ ኬꬅ ገልያ ቆሞ ፐንግያ ዛሪድ ኦꬅስ፤ የሩሳላመ ኦፌላ ደርያ ቦላ ዳሮ ኦሶ ኦꬅስ። 4 ደረይ ዳርያ ይሁዳ ቢታን ካታማታ ኬፅስ፤ ዎር ዳርያ ዙማ ቦላ ሚፃነ አዱሳ ግምበ ሻኮታ ግምብስ።

5 እዮአታም አሞነ ካዉዋራ ኦለትድ ፆንስ። አሞነት ሄ ላይꬅ ሄꬑ ሙኩሉነ ኦይዱ ፄቱ ክሎ ግራመ ብራ፥ ታሙ ሙኩሉ ኩንታለ ግድያ ግስተነ ታሙ ሙኩሉ ኩንታለ ግድያ ባንጋ እያዉ ጊርዶሶና። አሞነት ናምአንꬆ ላይꬅነ ሄꬓንꬆ ላይꬅ ሄሳዳ እያዉ ጊርዶሶና። 6 እዮአታም ጎዳ ባ ፆሳ ስንꬃን ሱረ ሄመትዳ ግሾ ዳሮ ምንስ።

7 እዮአታማ ዎደ ኦሰትዳ ኦሶት፥ እ ኦለትዳ ኦላይነ እ ኦꬅዳባ ኡባይ እስራኤለ ካዎታነ ይሁዳ ካዎታ ታርከ ማፃፋን ፃፈትስ። 8 እዮአታም ካዎትያ ዎደ እያዉ ላይꬅ ላታማነ እቻሻ፤ እ የሩሳላመን ታማነ ኡሱፑን ላይꬅ ካዎትስ። 9 እዮአታም ሀይቅድ ባ ማይዛታ ጋክስ። ኤንቲ እያ ዳዊታ ካታማን ሞግዶሶና። እያ በሳን እያ ናአይ አካዝ ካዎትስ።

28

ይሁዳ ካዋ አካዛ

(2 ካዎ 16:1-5)

1 አካዝ ካዎትያ ዎደ እያዉ ላይꬅ ላታማ፤ እ የሩሳላመን ታማነ ኡሱፑን ላይꬅ ካዎትስ። አካዝ ባ ማይዛይ ዳዊቲ ሱረባ ኦꬅዳይሳዳ ጎዳ ስንꬃን ሱረባ ኦꬅቤና፤ 2 እ ካሰ ደእዳ እስራኤለ ካዎታ ኦግያን ሄመትስ። ጉጅድ፥ ባኣለ ኤቃ ጎይናናዉ ምስለታ መꬍስ። 3 ህኖማ ዛንጋራን እፃነ ጩይስስ፤ ጎዳይ እስራኤለ አሳ ስንꬃፈ ጎድድ ከስዳ አሳ፥ እፀትዳ ኦግያ ካልድ ባ አደ ናይታ ታማን ፁግድ ኤቃስ ያርሽስ። 4 አካዝ ꬎቃ ጎይኖ በሳታን፥ ደረ ሁጰነ ምꬃ ኩያ ጋርሳን ያርሾ ያርሽስነ እፃነ ጩይስስ።

5 ሄሳ ግሾ፥ ጎዳይ እያ ፆሳይ እያ ሶረ ካዋ ኩሸን አꬅድ እሚስ። ኤንቲ እያ ፆንድ፥ እያ አሳፐ ዳሮታ ድእድ፥ ዳማስቆ ኤፍዶሶና። ቃስ፥ ጎዳይ እያ እስራኤለ ካዋ ኩሸን አꬅድ እምን፥ ካዎይ ኢታ ሾች ሾጭስ። 6 ይሁዳ አሳይ ጎዳ፥ ባንታ ማይዛታ ፆሳ አግዳ ግሾ ራማላ ናአይ ፓቁሄይ ይሁዳ ኦላንቾታፐ እስ ፄታነ ላታሙ ሙኩሉ ምኖ አሳታ እስ ጋላስ ዎꬍስ። 7 ኤፍሬማ ኮቸ ግድዳ ምኖ ኦላንቾይ ዝክር፥ ካዋ ናኣ ማእሰያ፥ ካዎ ጋꬎ ሹማ አዝርቃማነ ካዋ ካልድ ደእያ ኤልቃና ዎꬍስ። 8 እስራኤለ አሳይ ባንታ ዳቦታፐ ናምኡ ፄቱ ሙኩሉ ማጫሳ፥ አደ ናይታነ ማጫ ናይታ ድእዶሶና፤ ኤንቲ ዳሮ ድኡዋ ኤክድ ሳማረ ብዶሶና።

9 ጎዳ ናበይ ኦዴዳ ጌተትያ አደይ ሳማረን ደኤስ። ኦዴድ ሳማረ ብያ ኦላንቾታራ ጋሄታናዉ ከይድ፥ “ጎዳይ፥ ህንተ አዋታ ፆሳይ ይሁዳ ሀንቀትዳ ግሾ ህንተ ኩሸን አꬅድ እሚስ። ሽን ህንተ ኤንታ ሳሎ ጋክዳ ሀንቆን ዎꬍደታ። 10 ሄስ ግዶና እፅን ይሁዳነ የሩሳላመ ማጫነ አድያ ህንተ አይለ ኦꬃናዉ ቆፔታ። ያትን፥ ህንተ ኤንታዳ ሀንድ ጎዳ፥ ህንተ ፆሳ ቦላ ናጋራ ኦꬅደታ ግደከቲ? 11 ሀእ ታ ህንተዉ ኦደይሳ ስእተ። ጎዳ ሀንቆይ ህንተ ቦላ ዎꬍዳ ግሾ ህንተ ድእድ፥ ቃችዳ ህንተ ዳቦታ የድተ” ያግስ።

12 ሄሳፈ ጉየ፥ ኤፍሬማ ኮቻ ሀላቃታፐ ዮሃናና ናአይ አዛርያስ፥ ማሽልሞታ ናአይ ባራክ፥ ሳሎማ ናአይ ይዝቃነ ሀድላያ ናአይ አማስ ኦላፐ ስምዳይሳታ ቦላ ደንድዶሶና። 13 ኤንቲ “ሄ ድኤትዳ አሳታ ኑኮ ኤሆፕተ! ካሰ ኑኒ ጎዳ ቦላ ኦꬅዳ ናጋራነ ናቁዋ ቦላ ሀራ ጉጄታ። ኮይሮካ ኑ ናጋራይ ዳሮ ግድያ ግሾ እስራኤለ ቦላ ጎዳ ሀንቆይ ዎꬍስ” ያግዶሶና።

14 ሄሳ ግሾ፥ ኦላንቾት ድኤትዳ አሳታነ ሚሽያ ሀላቃታ ስንꬃንነ ደሪያ ስንꬃን እምዶሶና። 15 ሱንꬃይ ሀይሳፈ ቆሞን ፃፈትዳ አሳት ደንድ ኤቅድ፥ ድኤትዳ አሳ ኤክዶሶና። ኤንታ ግዶን ካሎ ደኤይሳታስ ድኡዋፐ ማኦነ ጫማ እምዶሶና። ኤንታ ሙዝዶሶናነ ኡሽዶሶና፤ ኤንታ ማዱንꬃ ቦላ ዛይተ ትይዶሶና። ዳቡርዳይሳታ ሀረ ቶግስድ ኤንታ እሻታኮ ዛምብ ደእያ እያርኮ ካታማ ኤፍዶሶና። ሄሳፈ ጉየ፥ ኤንቲ ሳማረ ስምዶሶና።

16 ሄ ዎደ ካዎይ አካዝ አሶረ ካዎይ ባና ማዳና መላ ኪታ የድስ። 17 ኤዶመ አሳት ናምአንꬆ ይሁዳ ቦላ ደንድድ፥ ዳሮ አሳ ድእድ ኤፍዶሶና። 18 ፍልስፄመት ዙማ ፃጶንነ ይሁዳ ጋꬋን፥ ነገበ መላ ቢታን ደእያ ካታማታ ኦልድ ቤት-ሳሜሳ፥ ኤሎና፥ ጋደሮታ፥ ሶኮ፥ ትምና፥ ግምዞነ ኤንታ ሄራን ደእያ ጉታታ ኦይክድ ያን ደእዶሶና። 19 ይሁዳ ካዎይ አካዝ ይሁዳ አሳ ናጋራ ኦስስዳ ግሾነ ጎዳስ አማነትቦና ግሾ ጎዳይ ይሁዳ ካዉሽስ። 20 አሶረ ካዎይ ተልገልተልፈልሶር አካዛኮ ይድ እያ መቶ በስስፐ አትሽን፥ ማድቤና። 21 አካዝ ፆሳ ኬꬃፈ፥ ካዎ ጋꬎፐነ ሀላቃታፐ ዳሮባ ኤክድ፥ አሶረ ካዋስ እሚስ። ሽን ሄስ እያ አይኮካ ማድቤና።

22 ካዎይ አካዝ ኡንኤትዳ ዎደ ጎዳስ አማነቶና እፅድ መቶ ቦላ መቶ ጉጅስ። 23 ባና ፆንዳ ዳማስቆ ፆሳታስ ያርሽሸ፥ “ሶረ ካዎታ ፆሳት ኤንታ ማድዳ ግሾ ታናካ ኤንቲ ማዳና መላ ታኒ ኤንታዉ ያርሻና” ያግስ። ሽን ሄ ፆሳት እያዉነ እስራኤለ አሳ ኡባስ ꬋዮ ኤህዶሶና። 24 አካዝ ፆሳ ኬꬃ ሚሸታ ኡባ ሺሽድ ትንቸረꬅስ። ፆሳ ኬꬃ ፐንገታ ጎርድስ። የሩሳላመን ዱማ ዱማ በሳን ባዉ ያርሾ በሲ ኬፅስ። 25 አካዝ ሀራ ፆሳታስ እፃነ ጩይሳናዉ ይሁዳን ደእያ ካታማታ ኡባን ꬎቃ ጎይኖ በሳታ መꬍስ። ያትድ ጎዳ፥ ባ አዋታ ፆሳ ሀንቀꬅስ።

26 ሄኮ፥ አካዛ ዎደን ኦሰትዳ ሀራ ኦሶት ኮይሮፐ ዉርሰꬅ ጋካናዉ ይሁዳ ካዎታነ እስራኤለ ካዎታ ታርከ ማፃፋን ፃፈትስ። 27 አካዝ ሀይቅድ፥ ባ ማይዛታ ጋክስ። የሩሳላመ ካታማን እያ ሞግዶሶና፤ ሽን እያ እስራኤለ ካዎታ ዱፉዋን ሞግቦኮና። እያ በሳን እያ ናአይ ህዝቅያስ ካዎትስ።

29

ይሁዳ ካዋ ህዝቅያሳ

(2 ካዎ 18:1-3)

1 ህዝቅያስ ካዎትያ ዎደ እያዉ ላይꬅ ላታማነ እቻሻ፤ እ የሩሳላመን ላታማነ ኡዱፉን ላይꬅ ካዎትስ። እያ አየ ሱንꬃይ አቡ፤ እያ ዛካርያሳ ናአ። 2 እያ ማይዛይ ዳዊቲ ኦꬅዳይሳዳ ህዝቅያስ ጎዳ ስንꬃን ሱረባ ኦꬅስ።

3 ህዝቅያስ ባ ካዎትዳ ኮይሮ ላይꬃን፥ ኮይሮ አጌናን፥ ፆሳ ኬꬃ ፐንገታ ዶይድ ኦራꬅስ። 4 ካህነታነ ሌወታ ፆሳ ኬꬃ ዶሎሀ ባጋራ ደእያ ዳባባን ሺሽስ። 5 ኤንታኮ፥ “ሌወቶ፥ ታ ኦደይሳ ስእተ! ህንተናተꬃ ጌሽተ፤ ጎዳ ህንተ አዋታ ፆሳ ኬꬃ ጌሽተ፤ ፆሳ ኬꬃ ቱንስያባ ኡባ ድግተ። 6 ኑ አዋት አማነትቦኮና፤ ጎዳ፥ ኑ ፆሳ ስንꬃን ኢታባ ኦꬅዶሶና። ኤንቲ ጎዳ አግድ፥ ጎዳይ ደእያ በሳፈ ባንታ ሶምኦ ሀራ ሶ ዛሪድ፥ እያዉ ባንታ ዞኩዋ ዛርዶሶና። 7 ቃስ፥ ኤንቲ ፆሳ ኬꬃ ፐንገታ ጎርድዶሶና፤ ፆምፐታ ቶይስዶሶና። ፆሳ ኬꬃን እስራኤለ ፆሳስ እፃነ ጩይስቦኮና ዎይኮ ፁሳ ያርሾ ያርሽቦኮና። 8 ሄሳ ግሾ፥ ጎዳ ሀንቆይ ይሁዳ ቦላነ የሩሳላመ ቦላ ዎꬍስ። ህንተ፥ ህንተ አይፈን በኤይሳዳ ጎዳይ ኤንታ ቦላ ያሽ፥ ዳጋማነ ህርጋ የድስ። 9 ሄሳ ጋሶን፥ ኑ አዋት ማሻን ሀይቅዶሶና፤ ኑ ናይትነ ኑ ማቸት ድኤትዶሶና። 10 ጎዳ ሀንቆይ ኑ ቦላፈ ክቻና መላ ታኒ ጎዳራ፥ እስራኤለ ፆሳራ ጫቃናዉ ታ ዎዛናን ቆፓስ። 11 ታ ናይቶ፥ ህንተ ጎዳ ስንꬃን ኤቃና መላ፥ እያዉ ኦꬃና መላ፥ እያ ኦሳንቾ ግዳና መላነ እፃነ ጩይሳና መላ ጎዳይ ህንተና ዶርዳ ግሾ ቀል ጎፕተ” ያግስ።

12 ሄ በሳን ደእያ ሌወት ሀይሳፈ ካልድ ፃፈትዳይሳታ።

ቃሃታ ያራፐ አማሳያ ናኣ ማሃታነ አዛርያሳ ናኣ እዩኤላ።

ማራራ ያራፐ አብዳ ናኣ ቂሳነ ይሀልኤላ ናኣ አዛርያሳ።

ገድሶና ያራፐ ዚማ ናኣ እዮአክናነ ዮኣሀ ናኣ ኤደና።

13 ኤልፃፋና ያራፐ ሽምራነ ኡዝኤላ።

አሳፋ ያራፐ ዛካርያሳነ ማታና።

14 አማና ያራፐ ይኤላነ ሳመአ።

ኤዶታመ ያራፐ ሻማያነ ኡዝኤላ።

15 ኤንቲ ባንታ ዳቦታ ሺሽድ ባንታና ጌሽዳፐ ጉየ ካዎይ ኤንታ ኪትዳይሳዳ ጎዳ ህግያዳ ፆሳ ኬꬅ ጌሾ ዶምዶሶና። 16 ሄሳ ግሾ፥ ካህነት ጎዳ ኬꬃ ጌሻናዉ ገልዶሶና፤ ፆሳ ኬꬃ ግዶን ደእያ ቱናባ ኡባ ከስድ፥ ፆሳ ኬꬃ ዳባባ ኤህዶሶና። ያትን ሌወት ኤክድ ቀድሮና ዛንጋራን ሆልዶሶና። 17 ኤንቲ ኮይሮ አጌናን፥ ኮይሮ ጋላስ ፆሳ ኬꬃ ጌሾ ዶምዶሶና፤ ሄ አጌናን ሆስፑንꬆ ጋላስ ባራንዳ ጋክዶሶና። ሀራ ሆስፑን ጋላስ ፆሳ ኬꬃ ጎይኖስ ጊግስዶሶና። ኮይሮ አጌናን ታማነ ኡሱፑንꬆ ጋላስ ኤንቲ ኦሱዋ ፖልዶሶና።

18 ሌወት ካዋ ህዝቅያሳኮ ገልድ፥ “ኑኒ ፆሳ ኬꬃ፥ ፁሳ ያርሾ በሳነ ያርሾ በሳን ጎኤትያ ሚሸ ኡባ፥ ጎዳ ስንꬃን ዎꬅያ ኡይꬃ ፃርጴዛነ ሄ ፃርጴዛን ደእያ ሚሸታ ኡባ ጌሽዳ። 19 ካዎይ አካዝ ካዎትድ ደእያ ዎደ ፆሳስ አማነቶና እፅድ ኤፍዳ ሚሸ ኡባ ኑ ዛሪድ ጌሽዳ። ሄኮ፥ ኑ ጌሽዳ ሚሸ ኡባይ ጎዳ ያርሾ በሳ ስንꬃን ደኤስ” ያግዶሶና።

20 ካዎይ ህዝቅያስ ዎንተꬃ ጋላስ ዎንታ ጉራ ደንድድ ካታማ ሀላቃታ ሺሽድ፥ ኤንታራ እስፈ ፆሳ ኬꬅ ብስ። 21 ኤንቲ ካዎተꬃ ግሾ፥ ፆሳ ኬꬃ ግሾነ ይሁዳ አሳ ግሾ፥ ላፑን ኮርማታ፥ ላፑን ማራዘታ፥ ላፑን ዶርሳ ኡርገታነ ላፑን ኮለታ ናጋራ ያርሾስ ኤህዶሶና። አሮና ኮቸ ግድያ ካህነት፥ ጎዳ ያርሾ በሳን ሀይሳታ ያርሻና መላ ካዎይ ኪትስ። 22 ካህነት ኮርማታ ሹክድ ሱꬃ ያርሾ በሳ ቦላ ꬋርጭዶሶና። ማራዘታ ሹክድ ሱꬃ ያርሾ በሳ ቦላ ꬋርጭዶሶና። ዶርሳ ኡርገታ ሹክድ ሱꬃ ያርሾ በሳ ቦላ ꬋርጭዶሶና። 23 ናጋራ ያርሾስ ሀንያ ኮለታ ካዋ ስንነ አሳ ስን ኤህዶሶና፤ ኤንቲ ኡባይ ባንታ ኩሽያ ዴሻታ ቦላ ዎꬅዶሶና። 24 ካዎይ ፁሳ ያርሾነ ናጋራ ያርሾ ያርሻና መላ ኤንታ ኪትዳ ግሾ ካህነት ዴሻታ ሹክድ እስራኤለ አሳ ኡባ ናጋራይ አቶ ጌተታና መላ ኤንታ ሱꬃ ያርሾ በሳን ያርሽዶሶና።

25 ጎዳይ ካዋስ ቆንጨꬅ በእያ ጋደነ ናብያ ናታና ባጋራ ካዋ ዳዊቲ ኪትዳ ኪታ ህዝቅያስ ካልድ፥ ሌወታ፥ ዳላ፥ ዲꬅነ ማስንቆ ኦይꬅድ ፆሳ ኬꬃን ኤስስ። 26 ሌወት ዳዊቲ ጎኤትያ የꬃ ሚሸታ ኦይክን፥ ካህነት ዛየ ኦይክድ ኤቅዶሶና። 27 ኤንቲ ፁሳ ያርሾ ያርሻና መላ ህዝቅያስ ኪትስ። ፁሳ ያርሾይ ያርሸትያ ዎደ ዛየይነ እስራኤለ ካዋ ዳዊታ የꬃ ሚሸታን ጎዳስ የꬅ ዶመቴስ። 28 ፁሳ ያርሾይ ፖለታና ጋካናዉ ሺቆ ኡባይ ጎዳ ጎይኔስ፤ የፀይሳት የፆሶና፤ ዛየ ፑነይሳት ፑኖሶና። 29 ካህነት ያርሹዋ ፖልዳ ዎደ ካዎይነ እያራ ደእያ አሳ ኡባይ ጉልባትድ ጎይንዶሶና። 30 ካዎይ ዳዊቲነ ቆንጨꬅ በእያ አሳፍ ፃፍዳ ጋላታ ማዝሙረ ጎዳስ የፃና መላ ካዎይ ህዝቅያስነ ሀላቃት ሌወታ ኪትዶሶና፤ ኤንቲ ኡባይ ኡፋይሳን ጋላትሸ ጉልባትድ ጎይንዶሶና።

31 ሄሳፈ ጉየ፥ ህዝቅያስ፥ “ሀእ ህንተ ህንተና ጎዳስ ዱማይደታ። ያርሾነ ጋላታ ያርሾ ፆሳ ኬꬅ ኤህተ” ያግስ። ሺቅዳ አሳይ ያርሾነ ጋላታ ያርሾ ኤህዶሶና፤ ዎዛን ዶስዳ አሳይ ፁሳ ያርሾ ኤህዶሶና። 32 ሄ ሺቅዳ አሳይ ኤህዳ ፁሳ ያርሾ ታይቦይ ላፑን ታሙ ኮርማታ፥ ፄቱ ማራዘታነ ናምኡ ፄቱ ዶርሳ ኡርገታ፤ ሄ ኡባይ ጎዳስ ፁሳ ያርሾ። 33 እስፈተꬃ ያርሾስ ኡሱፑን ፄቱ ኮርማታነ ሄꬑ ሙኩሉ ዶርሳት ሺቅዶሶና። 34 ግዶሽን፥ ፁሳ ያርሾ ኡባ ሹክድ፥ ጋልባ ቃራናዉ ደእያ ካህነት ታይቦን ጉꬃ ግድያ ግሾ ኦሶይ ዉራና ጋካናዉነ ሀራ ካህነት ባንታና ጌሻና ጋካናዉ ኤንታ ዳቦ ግድዳ ሌወት ማድዶሶና። ባንታና ጌሾን ሌወት ካህነታፐ አꬍድ አማነቶሶና። 35 ፁሳ ያርሾራ ሺቅያ እስፈተꬃ ያርሹዋ፥ ሞꬉዋነ ኡሻ ያርሹዋ ጉጅያ ዎደ ፁሳ ያርሾይ ዳሮ።

ሄሳዳ ሀንድ ፆሳ ኬꬃ ኦሶይ ዛሪድ ዶምስ። 36 ህዝቅያስነ አሳ ኡባይ ኦሱዋ ኤለስድ ፖላና መላ ፆሳይ ኤንታ ማድዳ ግሾ ዳሮ ኡፋይትዶሶና።

30

ፓስካ ባኣለ ቦንቾ

1 ህዝቅያስ ጎዳ እስራኤለ ፆሳ ፓስካ ባኣለ ቦንቻናዉ የሩሳላመን ደእያ ፆሳ ኬꬃ እስራኤለ አሳይነ ይሁዳ አሳይ ያና መላ ኪትስ። ቃስ፥ ኤፍሬማ አሳስነ ምናሰ አሳስ ዳብዳበ ፃፍስ። 2 ካዎይ፥ ሀላቃትነ የሩሳላመን ሺቅዳ አሳ ኡባይ ፓስካ ባኣለ ናምአንꬆ አጌናን ቦንቻናዉ ቆፋ ቃችዶሶና። 3 ግድያ ካህነት ባንታና ጌሽቦና ግሾነ ዳሮ አሳይ የሩሳላመን ሺቅቦና ግሾ አሳይ ፓስካ እያ ዎደን ቦንቻናዉ ዳንዳእቦኮና። 4 ሄ ቆፋይ ካዋነ ሺቅዳ አሳ ኡፋይስስ። 5 ሄሳ ግሾ፥ ጎዳ እስራኤለ ፆሳ ፓስካ የሩሳላመን ቦንቻናዉ በርሳበፐ ዶምድ ዳነ ጋካናዉ ደእያ እስራኤለ አሳ ኡባይ ያና መላ አዋጃናዉ ቆፋ ቃችዶሶና። ሀ ፓስካ ባልያ ካሰ ህግያን ፃፈትዳይሳዳ ዳሮ አስ ቦንችቤና።

6 ካዎይ ኪታን፥ ኪተትዳይሳት፥ ካዋነ ሹማታ ዳብዳብያ ኤክድ እስራኤለነ ይሁዳ ኡባ ብዶሶና።

ዳብዳበይ ሀይሳዳ ያጌስ፤ “እስራኤለ አሳዉ፥ አሶረ ካዋ ኩሸፐ አትዳ ህንተኮ ስማና መላ ህንተካ ጎዳኮ፥ አብራሃመ፥ ይሳቃነ እስራኤለ ፆሳኮ ስምተ! 7 ህንተ ካሰ በእዳይሳዳ ኤንታ ቦረስ አꬅድ እማና ጋካናዉ ባንታ ጎዳስ፥ ባንታ አዋታ ፆሳስ አማነትቦና ህንተ አዋታዳነ ህንተ እሻታዳ ሀኖፕተ። 8 ህንተ ጎዳስ ኪተትተ፤ ካሰ ህንተ አዋታዳ ስእሸ እፃስ ጎፕተ! ህንተናተꬃ ፆሳስ እምተ። ጎዳይ መርናዉ ጌሽዳ ፆሳ ኬꬃ ዪተ። ጎዳ ሀንቆይ ህንተፈ ስማና መላ ጎዳ ህንተ ፆሳ ጎይንተ። 9 ህንተ ጎዳኮ ስምኮ ህንተ እሻትነ ህንተ ናይት ባንታና ድእዳይሳታ ስንꬃን ማሮታ ደምድ ሀ ቢታ ስማና። ጎዳይ ህንተ ፆሳይ ቃተይሳነ ማረይሳ ግድያ ግሾ ህንተ እያኮ ስምኮ ባ ሶምኡዋ ህንተፈ ቆሰና” ያግስ።

10 ኪተትዳይሳት ኤፍሬማነ ምናሰ ቢታ ካንꬅድ ዛብሎና ቢታ ጋካናዉ ካታማፐ ካታማ ብዶሶና። ሽን ሄ ካታማታን ደእያ አሳይ ኤንታ ካꬍድ ኤንታ ቦላ ሚጭዶሶና። 11 ግዶሽን፥ አሴራፐ፥ ምናሰፐነ ዛብሎና ጉꬃ አሳት ባንታና ካዉሽድ የሩሳላመ ይዶሶና። 12 ካዎይነ ካዋ ሹማት ጎዳ ቃላ ማራን ኪትዳይሳ ፖላናዉ እስ ዎዛናን ግዳና መላ ፆሳ ኩሸይ ይሁዳ ቦላ ደኤስ።

13 ናምአንꬆ አጌናን ኡይꬃ ባኣለ ቦንቻናዉ ዳሮ አስ የሩሳላመን ሺቅስ። 14 ኤንቲ ደንድድ፥ የሩሳላመን ደእያ ያርሾ በሳታ ላልድ፥ እፃነ ጩይስያ ሚሸ ኡባ ድግድ፥ ቀድሮና ዛንጋራን የግዶሶና። 15 ናምአንꬆ አጌናን፥ ታማነ ኦይዳንꬆ ጋላሳን ፓስካ ዶርሳ ሹክዶሶና። ባንታና ጌሽቦና ካህነትነ ሌወት ዬላትድ፥ ባንታና ጌሽዶሶና፤ ፁሳ ያርሾ ፆሳ ኬꬅ ኤህዶሶና። 16 ፆሳ አስ ግድዳ ሙሰ ዎጋዳ ፆሳ ኬꬃ ግዶን ባንታ በሳን በሳን ኤቅዶሶና፤ ካህነት ሌወታ ኩሸፐ ኤክዳ ሱꬃ ꬋርጭዶሶና።

17 አሳ ግዶፈ ዳሮት ባንታና ጌሽቦና ግሾነ ዶርሳታ ሹኮና መላ ድገትዳ ግሾ ሌወት ኤንታዉ ፓስካ ዶርሳታ ሹክዶሶና። 18 ኤፍሬማፐ፥ ምናሰፐ፥ ይሳኮራፐነ ዛብሎና ኮቻፈ ዳሮ አሳይ ህገይ ኪተይሳዳ ባንታና ጌሽቦናባ ግድኮካ ፓስካ ባኣለ ግብራ ምዶሶና። ግዶሽን፥ ካዎይ ህዝቅያስ፥ “አቤት ኬሀ ጎዳዉ፥ 19 ህገይ ኪተይሳዳ ሀይሳቲ ባንታና ጌሾናባ ግድኮካ ኤንቲ ነና ጎዳ፥ ባንታ አዋታ ፆሳ ኮያናዉ ባንታ ዎዛና ጊግስዳ ግሾ ነ ኤንታዉ አቶ ያጋ” ያግድ ዎስስ። 20 ጎዳይ ህዝቅያሳ ዎሳ ስእድ ኤንታዉ አቶ ግስ።

21 የሩሳላመን ሺቅዳ እስራኤለ አሳይ ላፑን ጋላስ ኩመꬅ ኡይꬃ ባልያ ግታ ኡፋይሳን ቦንችዶሶና። ሌወትነ ካህነት የꬃ ሚሸን የፅሸ ጋላስ ጋላስ ጎዳ ጋላቶሶና። 22 ህዝቅያስ ጎዳ ጎይኖ ዎጋ ካለሶን ኤረትዳ ሌወታ ምንꬅስ።

አሳ ኡባይ እስፈተꬃ ያርሾ ያርሽሸ፥ ጎዳ ባንታ አዋታ ፆሳ ጋላትሸ፥ ምሸነ ኡይሸ ባኣለ ላፑን ጋላስ ቦንችዶሶና። 23 ሺቆይ ሀራ ላፑን ጋላስ ጉጅድ ባኣለ ቦንቻናዉ ዞረ ቃችድ ላፑን ጋላስ ኡፋይትድ ቦንችዶሶና። 24 ይሁዳ ካዎይ ህዝቅያስ ያርሾ ያርሻናዉ እስ ሙኩሉ ኮርማታ፥ ላፑን ሙኩሉ ዶርሳታነ ዴሻታ አሳስ እሚስ፤ ቃስ ሀላቃት እስ ሙኩሉ ኮርማታነ ታሙ ሙኩሉ ዶርሳታ አሳስ እምዶሶና፤ ዳሮ ካህነት ባንታና ጌሽዶሶና። 25 ይሁዳ አሳይ፥ ካህነት፥ ሌወት፥ እስራኤለፐ ይዳ አሳይ፥ ባኣለ ቦንቻናዉ ይዳ በተ አሳይነ ይሁዳ ቢታን ደእዳ አሳ ኡባይ ኡፋይትዶሶና። 26 ዳዊታ ናኣ፥ እስራኤለ ካዋ ሶሎሞነ ዎድያፐ ዶምን ሀች ጋካናዉ የሩሳላመን ሄሳ መላ ባለይ ቦንቸትድ ኤሮና ግሾ የሩሳላመን አሳይ ዳሮ ኡፋይትዶሶና። 27 ካህነትነ ሌወት ደንድድ፥ ጎዳይ አሳ አንጃና መላ ዎስን ፆሳይ ሳሎን፥ ባ ደእያ ጌሻ በሳን ኤንታ ዎሳ ስእስ።

31

ህዝቅያስ ጎይኖ ዎጋ ኦራꬅስ

1 ባለይ ፖለትዳ ዎደ ሄ በሳን ደእያ እስራኤለ ኡባይ ይሁዳ ካታማታ ብድ ኤቃ ሹቻታ ትንቸረꬅዶሶና፤ አሼራ ኤቃ ምስለታ ቃንፀረꬅዶሶና። ይሁዳን፥ ብንያመን ኤፍሬማንነ ምናሰ ቢታን ደእያ ꬎቃ ጎይኖ በሳታነ ያርሾ በሳታ ላልዶሶና። ኤንቲ ሄ ኡባ ꬋይስዳፐ ጉየ እስራኤለ አሳ ኡባይ ባንታ ካታማነ ባንታ ሶ ሶ ስምዶሶና።

2 ህዝቅያስ ካህነታነ ሌወታ ኤንታ ኦሶ ማራን ጩጋን ጩጋን ሻክድ ኤስስ። ኤንቲ ፁሳ ያርሾነ እስፈተꬃ ያርሾ ጎዳስ ያርሻና መላነ ፆሳ ኬꬃ ፐንገን ጎዳ ጋላታናነ ሳባና መላ ኦꬅስ። 3 ጎዳ ህግያን ፃፈትዳይሳዳ ዎንታነ ኦማርስ ፁሳ ያርሾነ ሳምባታን፥ አጌና ፄሮንነ ሀራ ባኣለ ጋላሳታን ሺቅያ ያርሹዋስ ኮሽያ መሄታ ካዎይ ባፐ እሜስ።

4 ጎዳ ህግያን ፃፈትዳይሳዳ ካህነትነ ሌወት ባንታ ኩመꬃ ዎድያ ጎዳ ኦሶስ ፔሻና መላ ኤንታዉ በሲያባ እማና መላ የሩሳላመ አሳ ካዎይ ኪትስ። 5 እስራኤለ አሳይ ካዋ ኪታ ስእዳ ዎደ ካꬃፈ፥ ዎይነ ኡሻፈ፥ ዛይትያፐ፥ ኤሳፈነ ጋደን ካፅዳባፐ ባይራ ጎዳስ እምዶሶና፤ ባንታዉ ደእያባ ኡባፈ አስራታ ከስዶሶና። 6 ይሁዳ ካታማታን ደእያ እስራኤለ አሳይነ ይሁዳ አሳይ ባንታ መሄታፐ፥ ዶርሳታፐ አስራታ እምዶሶና፤ ጎዳ፥ ባንታ ፆሳስ፥ ዱማይድ ዎꬅዳባ ኤህድ ዶርዶሶና። 7 ኤንቲ ሄꬓንꬆ አጌናን ኤሆ ዶምድ ላፑንꬃ አጌናን ፖልዶሶና። 8 ህዝቅያስነ ሀላቃት ዶረትዳይሳ ይድ በእዳ ዎደ ኤንቲ ጎዳነ ጎዳ አስ ግድዳ እስራኤለ አንጅዶሶና።

9 ህዝቅያስ ዶረትዳ እሞታባ ካህነታነ ሌወታ ኦይችስ።

10 ሳዶቃ ያራ ግድዳ ካህነ ሀላቃይ አዛርያስ፥ “ባንታ እሙዋ ፆሳ ኬꬅ ኤሆ ዶምን ኑ ምድ ካልዳ። ጎዳይ ባ አሳ አንጅዳ ግሾ ዳሮ ፓላህስ” ያግስ።

11 ህዝቅያስ ፆሳ ኬꬃን ምንጃ ክፍለታ ጊግሳና መላ ኪትን አሳይ ጊግስዶሶና። 12 አስራታ፥ ባይራባነ ዱማትዳ እሞታታ አማነተꬃን ክፍለታ ገልስዶሶና። ሌወ ግድዳ ኮናነይ ምንጃ ኬꬃ ቦላ ዋና ግድድ ሹመትስ። እያ እሻይ ሳመእ እያዉ ናምአንꬆ ግድድ ሹመትስ። 13 ካዎይ ህዝቅያስነ ካህነ ሀላቃይ አዛርያስ ሹምን ኮናነፐነ ሳመአፐ ጋርሳራ ኦꬅያ ሌወት፥ ይኤላ፥ አዛዛ፥ ናሃታ፥ አሳሄላ፥ ያርሞታ፥ ዮዛባታ፥ ኤልኤላ፥ ይስማካ፥ ማሃታነ ባናያ። 14 ዶሎሀ ባጋ ፐንግያ ናገይሳታ ሀላቃይ ሌወይ፥ ይምና ናአይ፥ ቆረይ፥ አሳይ ዶሳን ፆሳስ ኤህዳ እሙዋ ኤካናዉነ ግሻናዉ ሹመትስ። 15 ካህነት ደእያ ካታማታን ግታፐ ጉꬁ ጋካናዉ ደእያ ባንታ እሻታስ አማነትድ፥ ኤንታ ኦሱዋዳ ኦሱዋዳ ሻክድ እማና መላ ኤደን፥ ምንያምን፥ እያሱይ፥ ሻማኤይ፥ አማረይነ ሳካን ቆረፐ ጋርሳራ ሹመትዶሶና። 16 ባንታ ጩጋን ጩጋን ባንታ ኦሱዋ ጋላስ ጋላስ ፆሳ ኬꬃን ኦይሳታስ ላይꬅ፥ ሄꬓነ እያፐ ቦላ ግድዳ አደ ኡባስ ኤንታ ግሹዋ ሻክድ እምዶሶና። 17 ባንታ አዋታ ሶ አሳን አሳን ታይበትዳ ካህነታስነ ላይꬅ፥ ላታማነ እያፐ ቦላ ግድዳ ሌወታስ ባንታ ኦሱዋዳ ኦሱዋዳ ባንታ ጩጋን ጩጋን ደኤይሳታስ ግሽዶሶና። 18 ኤንቲ አማነትድ ባንታና ጌሽዳ ግሾ ኤንቲ ባንታ የለታ ማራን ታይበትያ ዎደ ባንታ ናይታራነ ማቸታራ እስፈ ፃፈትዶሶና። 19 ባንታ ካታማታ ዩሾን ደእያ ሄንꬃ ጋደታን ዎይኮ ሀራ ካታማታን ደእያ ካህነ ግድዳ አሮና ሼሻስ፥ ኤንታ ግዶን ደእያ አደ ኡባስነ ሌወታ የለታ ማዝጋበን ፃፈትዳይሳታስ ካꬅ ግሻናዉ ሹመትዶሶና።

20 ካዎይ ህዝቅያስ ጎዳ ባ ፆሳ ስንꬃን ሎኦ፥ ሱረነ ቱማ ግድዳባ ይሁዳ ቢታ ኡባን ኦꬅስ። 21 ህዝቅያስ ፆሳ ኬꬃስ ኦꬅዳ ኦሶ ኡባን፥ ፆሳ ህግያነ ዎጋ ናግድ ፆሳ ባ ኩመꬃ ዎዛናን ኮይዳ ግሾ እያዉ ኡባይ እንጀትስ።

32

ሳናክሬም የሩሳላመ ቦላ ደንድስ

(2 ካዎ 18:13-17፤ 19:14-19፥ 35-37፤ እሳ 36:1-22፤ 37:8-38)

1 ካዎይ ህዝቅያስ አማነተꬃን ጎዳስ ኦꬅዳፐ ጉየ አሶረ ካዎይ ሳናክሬም ይሁዳ ቢታ ቦላ ደንድስ፤ ፆንድ ባዉ ኤካናዉ ቆፕድ ግምበትዳ ካታማታ ተቅስ።

2 ሳናክሬም የሩሳላመ ኦላናዉ ይዳይሳ ህዝቅያስ በእዳ ዎደ፥ 3 ካታማፐ ካረራ ጎግያ ፑልቶ ሃꬃታ ተቃናዉ ባ ሹማታነ ቶራ ሞጮናታ ዞረ ኦይችስ፤ ኤንቲ እያ ማድዶሶና። 4 ዳሮ አሳይ ሺቅድ፥ “አሶረ ካዎት ይድ አይስ ሃ ደማኔ?” ያግድ ፑልቶታነ ጎግያ ሃꬃታ ተቅዶሶና።

5 ሄሳፈ ጉየ፥ ህዝቅያስ ምን ኦꬅድ፥ ላለትዳ ድርሳ ግምበ ኡባ ዛሪድ ግምብስ፤ እያ ቦላ አዱሳ ሻኮ ሻክስ። ሄ ድርሳ ግምብያፈ ካረ ባጋራ ሀራ ድርሳ ግምበ ግምብስ። ዳዊታ ካታማን ደእያ ሚሎ ጌተትያ በሳ ምንꬅስ፤ ዳሮ ኦላ ሚሸነ ጎንዳለ ጊግስስ።

6 ኦላ ሀላቃታ አሳ ቦላ ሹምስ፤ ኤንታ ኡባ ካታማ ፐንግያ ማታን ደእያ ዳባባን ሺሽድ፥ 7 “ምንተ፤ ገንጭተ፤ ኑራ ደኤይስ ኤንታራ ደኤይሳፈ አꬍያ ግሾ አሶረ ካዋነ እያ ኦላንቾታ በእድ ያዮፍተ፥ ዳጋሞፕተ። 8 እያራ አሳ ዎልቅ ደኤስ፤ ሽን ኑራ ጎዳይ ኑ ፆሳይ ኑና ማዳናዉነ ኑስ ኦለታናዉ ደኤስ” ያግድ ኤንታ ምንꬅስ። ይሁዳ ካዎይ ህዝቅያስ ኦዳን አሳይ ምነትስ።

9 ሄሳፈ ጉየ፥ አሶረ ካዎይ ሳናክሬም ባ ኦላንቾታራ ላክሶ ካታማ ተቅድ ደእሽን፥ ይሁዳ ካዋ ህዝቅያሳኮነ የሩሳላመን ደእያ ይሁዳ አሳ ኡባኮ ባ ሹማታ ኪትስ። 10 አሶረ ካዎይ ሳናክሬም፥ “ተቀትዳ የሩሳላመ ካታማን ህንተ ኦናን አማነትድ ኡትደቲ? 11 ህዝቅያስ፥ ‘ጎዳይ፥ ኑ ፆሳይ ኑና፥ አሶረ ካዋ ኩሸፐ አሻና’ ያግድ ጭምድ ህንተና ኮሻንነ ሳሞን ዎꬋናዉ ሀኔስ። 12 ꬎቃ ጎይኖ በሳታነ ያርሾ በሳታ ድግድ፥ ይሁዳነ የሩሳላመ አሳ፥ ‘እስ ያርሾ በሳ ስንꬃን ጎይንተ፤ ያርሹዋ እያ ቦላ ፁግተ’ ያገይ ህዝቅያሳ ግደኔ?

13 “ታነ ታ አዋት ሀራ ካዎተꬃታ ቦላ ኦꬅዳባ ህንተ ኤረከቲ? ኤንታ ፆሳት ባንታ ቢታ ታ ኩሸፐ አሻናዉ ዳንዳእዶና? 14 ታ አዋት ꬋይስዳ ሀ ካዎተꬃታ ፆሳታ ኡባ ግዶን ባ አሳ ታ ኩሸፐ አሻናዉ ዳንዳእዳይ ኦኔ? ያትን፥ ህንተ ፆሳይ ህንተና ታ ኩሸፐ ዋት አሻናዉ ዳንዳኢ? 15 ህዛ ህዝቅያስ ህንተና ባለꬆፎ ዎይኮ ሄሳዳ ጭሞፎ። ህንተ ህዝቅያሳ አማኖፕተ። እያ አሳ ታ ኩሸፐ ዎይኮ ታ አዋታ ኩሸፐ አሻናዉ ዳንዳእዳ ሀራ ቢታ ፆሳት ዎይኮ ካዎተꬃታ ፆሳት ባዋ። ያትን፥ ሄስ ህንተ ፆሳይ ህንተና ታ ኩሸፐ አሻናዉ ዋንድ ዳንዳኢ?” ያግዶሶና።

16 ሳናክሬማ ሹማት ጎዳ ፆሳ ቦላነ እያ አይልያ ህዝቅያሳ ቦላ ሀራ ዳሮባ ሃሳይዶሶና። 17 ሳናክሬም ጎዳ እስራኤለ ፆሳ ጫይድ፥ “ሳአ ቦላ ደእያ ካዎተꬃታ ፆሳት ባንታ አሳ ታ ኩሸፐ አሾናይሳዳ ህዝቅያሳ ፆሳይካ ባ አሳ ታ ኩሸፐ አሻናዉ ዳንዳኤና” ያግድ ዳብዳበ ፃፍስ። 18 ሳናክሬማ ሹማት ካታማ ኦይካናዉ ኮይድ፥ ድርሳ ግምበ ቦላ ኡትዳ የሩሳላመ አሳ ያሽሳናዉነ ዳጋንꬃናዉ ባንታ ቃላ ꬎቁ ኦꬅድ፥ እብራወꬆ ዶናን ኤንታ ቦላ ዋስዶሶና። 19 አሳ ኩሸን ኦሰትዳ፥ ሀ ሳአን ደእያ ሀራ ካዎተꬃታ ፆሳታ ቦላ ኦደትዳይሳዳ የሩሳላመ ፆሳ ቦላካ ኦደትዶሶና።

20 ካዎይ ህዝቅያስነ አሞፀ ናአይ፥ ናበይ እሳያስ ሄሳ ግሾ ዎሳን ሳሎ ፆሳኮ ፑደ ዋስዶሶና። 21 ፆሳይ ባ ኪታንቹዋ ኪትድ አሶረ ኦላንቾታነ ቶራ ሞጮናታ ꬋይስስ። ሄሳ ግሾ፥ አሶረ ካዎይ ካዉይድ፥ ባ ቢታ ስምስ፤ እ ባ ፆሳ ኬꬃ ገልዳ ዎደ እያ ናይት እያ ሄ በሳን ማሻን ዎꬍዶሶና።

22 ሄሳዳ ኦꬅድ፥ ጎዳይ ህዝቅያሳነ የሩሳላመ አሳ አሶረ ካዋ ሳናክሬማ ኩሸፐነ ሀራ ሞርከታ ኩሸፐ አሽስ፤ ኤንታ ሾሮ ቢታታ ኡባፈ ኤንታ ሸምፕስስ። 23 ዳሮ አሳይ ጎዳስ እሞታ፥ ይሁዳ ካዋ ህዝቅያሳስ አልኦ ሚሸ ኤህዶሶና። ሄ ዎደፐ ዶምድ ካዎተꬃ ኡባይ ህዝቅያሳ ዳሮ ቦንችዶሶና።

ህዝቅያሳ ኦቶሩዋነ እያ ሀይቁዋ

(2 ካዎ 20:1-3፥ 12-19፤ እሳ 38:1-3፤ 39:1-8)

24 ሄ ዎደ ህዝቅያስ ሀርግድ፥ ሀይቃናዉ ማትድ ጎዳ ዎስስ። ጎዳይ ዎሰትድ እያ ፓꬃናዉ ማላ እሚስ። 25 ሽን ህዝቅያስ ኦቶርትዳ ግሾ ጎዳይ እያዉ ኬህዳ ኬሀስ በሲያ ዛሮ እምቤና። ሄሳ ጋሶን፥ እያ ቦላ፥ ይሁዳ ቦላነ የሩሳላመ ቦላ ጎዳ ሀንቆይ ይስ። 26 ግዶሽን፥ ዉርሰꬃን ህዝቅያስ ባ ኦቶሩዋ አግድ የሩሳላመ አሳታራ ባናተꬃ ካዉሽስ። ህዝቅያስ ካዎ ግድድ ደእያ ዎደ ጎዳ ሀንቆይ ኤንታ ቦላ ይቤና።

27 ህዝቅያሳስ ዳሮ ዱረተꬅነ ቦንቾይ ደኤስ። ህዝቅያስ ባ ብራ፥ ዎርቃ፥ አልኦ ሹቻ፥ ሳዎ፥ ጎንዳለነ ሀራ አልኦ ሚሸ ኡባ ምንጅያ ኬꬅ ኬፅስ። 28 ካꬃ፥ ዎይነ ኡሻነ ዛይተ ዎꬅያ ኬ ኬፅስ። መሄ ዳራነ ዶርስነ ዴሽ ኤቅያ ግርበ ኦꬅስ። 29 ፆሳይ እያዉ ዳሮ አቆ እምዳ ግሾ ባዉ ካታማታ ኬፅስ፤ ዳሮ ዶርሰነ መሄ ሺሽስ። 30 ቆሞ ባጋን ደእያ ግዮነ ፑልቶ ሃꬃ ዜርድ፥ ሃꬃይ ዉሎሀ ባጋን ደእያ ዳዊታ ካታማኮ ዱገ ጎጋና መላ ኦꬅዳይ ህዝቅያሳ። ህዝቅያስ ኦꬅዳባ ኡባን እንጀትዳ አስ። 31 ሽን ይሁዳ ቢታን ሀንዳ ማላልስያ ኦሶታባ ኦይቻናዉ ባብሎነፐ ኪተትዳ አሳት ህዝቅያሳኮ ይዳ ዎደ ጎዳይ እያ ፓጫናዉነ እያ ዎዛናን ደእያባ ኤራናዉ እያ የድ በስስ።

32 ህዝቅያስ ኦꬅዳ ሀራባይነ እያ ኬሀተꬃይ አሞፀ ናኣ፥ ናብያ እሳያሳ ቆንጨꬃ ማፃፋንነ ይሁዳነ እስራኤለ ካዎታ ታርከ ማፃፋን ፃፈትስ። 33 ህዝቅያስ ሀይቅድ፥ ባ ማይዛታን ጋሄትን ቆሞ ባጋራ ደእያ ዳዊታ ኮቻታ ዱፎን እያ ሞግዶሶና። እ ሀይቅን፥ ይሁዳ አሳይነ የሩሳላመ አሳይ እያ ቦንችዶሶና። እያ በሳን እያ ናአይ ምናሰይ ካዎትስ።

33

ይሁዳ ካዋ ምናሰ

(2 ካዎ 21:1-9)

1 ምናሰይ ካዎትያ ዎደ እያዉ ላይꬅ ታማነ ናምአ፤ እ የሩሳላመን እሻታማነ እቻሹ ላይꬅ ካዎትስ። 2 ጎዳይ እስራኤለ አሳ ስንꬃፈ ጎድድ ከስዳ አሳ፥ እፀትዳ ኦግያ ካልድ ጎዳ ስንꬃን ኢታባ ኦꬅስ። 3 ምናሰይ ባ አዋይ ህዝቅያስ ላልዳ፥ ꬎቃ ጎይኖ በሳታ ዛሪድ ኬፅስ። ባኣለ ያርሾ በሳታነ አሼራ ጌተትያ ኤቃ ምስለታ መꬍስ፤ ሳሎ ፆልንቶታ ጎይንስ፤ ኤንታዉ ጉፋንስ። 4 ጎዳይ፥ “ታ ሱንꬃይ መርናዉ የሩሳላመን ዳና” ያግድ ዎꬅዳ ፆሳ ኬꬃን ምናሰይ ሀራ ፆሳታስ ያርሾ በሲ ጊግስስ። 5 ፆሳ ኬꬃን ደእያ ናምኡ ዳባባታን ሳሎ ፆልንቶት ጎይነትያ ያርሾ በሲ ጊግስስ። 6 ህኖማ ዛንጋራን ባ አደ ናይታ ታማን ፁግድ ያርሽስ። እ ብታነ ሙሩኖ ኦꬅስ፤ ማሮꬅስ፤ ሞይትለነ ቱና አያና ዞረ ኦይችስ። ጎዳ ስንꬃን ዳሮ ኢታባ ኦꬅድ ፆሳ ይሎይስ።

7 ባ ኦꬅዳ ኤቃ ምስልያ ኤፍድ ፆሳ ኬꬃን ኤስስ። ሄ ፆሳ ኬꬃይ፥ ፆሳይ ዳዊታስነ እያ ናኣ ሶሎሞነስ፥ “እስራኤለ ዛረ ኡባ ግዶፈ ታኒ ዶርዳ ፆሳ ኬꬃንነ የሩሳላመን ታ ሱንꬃ መርናዉ ፄግሳና። 8 ሙሰ ባጋራ ታ እስራኤለ አሳ ኪትዳ ኪታ፥ ህግያነ ዎጋ ኡባ ኤንቲ ናግኮ፥ ታኒ ኤንታ ማይዛታስ እምዳ ቢታፈ ኤንታ ሾድከ” ያግስ። 9 ሽን ምናሰይ ይሁዳ አሳነ የሩሳላመ አሳ ባለꬅድ፥ ጎዳይ እስራኤለ አሳ ስንꬃፈ ꬋይስዳ ሀራ ካዎተꬃታፐ አꬍያ ኢታ ኦꬃና መላ ኦꬅስ።

10 ጎዳይ ምናሰስነ እያ አሳስ ኦድስ፤ ሽን ኤንቲ እያ ስኦና እፅዶሶና። 11 ሄሳ ግሾ፥ ጎዳይ አሶረ ኦላንቾታ ኤንታ ቦላ ደንꬅስ። ኤንቲ ምናሰ ስን ዳፎ አꬅድ ኦይክዶሶና፤ ናሰ ብራታ ሳንꬃላታን ቃችድ፥ ባብሎነ ኤፍዶሶና። 12 ምናሰይ ኡንኤትዳ ዎደ ጎዳ ባ ፆሳ ማዶ ዎስስ፤ ባ አዋታ ፆሳ ስንꬃን ባናተꬃ ዳሮ ካዉሽስ። 13 ፆሳይ ምናሰ ዎሳ ስእስ፤ የሩሳላመ ስሚድ ዛሪድ ካዎታና መላ ኦꬅስ። ጎዳይ ቱማ ፆሲ ግደይሳ ምናሰይ ሄሳን ኤርስ።

14 ሄሳፈ ጉየ፥ ምናሰይ ግዮነ ፑልቱዋ ማታን ደእያ በሳፈ ዶምድ ኦፌላ ደርያራ ካንꬅድ ሞሎ ፐንገ ጋካናዉ ካረ ባጋራ ሀራ ድርሳ ግምበ ግምብስ። ሄ ግምበይ ዳዊታ ካታማፐ ዶሎሀ ባጋራ ደእያ ዛንጋራን ደኤስ። ይሁዳ ካታማታ ኡባን ቶራ ሞጮናታ ዎꬅስ።

15 አላጋ ፆሳታነ ኤቃ ምስለታ ፆሳ ኬꬃፈ ድግስ፤ ፆሳ ኬꬃይ ደእያ ዙማ ቦላነ የሩሳላመን ደእያ ያርሾ በሳታ ላልድ ሄ ካታማፐ ካረ ከስድ የግስ። 16 ምናሰይ ጎዳ ያርሾ በሲ ኦራꬅድ እስፈተꬃ ያርሾነ ጋላታ ያርሾ ያን ያርሽስ። ይሁዳ አሳይ ጎዳ እስራኤለ ፆሳ ጎይናና መላ ኪትስ። 17 አሳይ ꬎቃ ጎይኖ በሳታን ያርሾ ያርሸይሳ አጎና እፅኮካ፥ ኤንቲ ያርሸይ ጎዳ ባንታ ፆሳ ፃላላሳ።

18 ምናሰ ኦꬅዳ ሀራባይ፥ ባ ፆሳ ዎስዳ ዎሳይነ ጎዳ እስራኤለ ፆሳ ሱንꬃን ናበት እያዉ ኦድዳ ቃላይ እስራኤለ ካዎታ ታርከ ማፃፋን ፃፈትስ። 19 ሄኮ፥ ምናሰ ዎሳይነ ፆሳይ እያዉ ዛርዳ ዛሮይ፥ እ ኦꬅዳ ናጋራይነ ምናሰይ ባና ካዉሻናፐ ስን ኦꬅዳ ꬎቃ ጎይኖ በሳታባይ፥ አሼር ኤቃ ምስለታባይነ ኤቃታባ ኡባይ ናበታ ታርከ ማፃፋን ፃፈትስ። 20 ምናሰይ ሀይቅድ ባ ማይዛታ ጋክስ፤ እያ ካዎ ጋꬎን ሞግዶሶና። እያ በሳን እያ ናአይ አሞፀይ ካዎትስ።

ይሁዳ ካዋ አሞፀ

(2 ካዎ 21:19-26)

21 አሞፀይ ካዎትያ ዎደ እያዉ ላይꬅ ላታማነ ናምአ፤ እ የሩሳላመን ናምኡ ላይꬅ ካዎትስ። 22 እያ አዋይ ምናሰይ ኦꬅዳይሳዳ እካ ጎዳ ስንꬃን ኢታባ ኦꬅስ። እያ አዋይ ምናሰይ ጎይንዳ ኤቃታ ጎይንስ፤ ኤንታዉ ያርሽስ። 23 ሽን እያ አዋይ ምናሰይ ባናተꬃ ካዉሽዳይሳዳ እ ባናተꬃ ጎዳ ስንꬃን ካዉሽቤና፤ አሞፀይ ጉጅ ጉጅ ናጋራ ኦꬅስ።

24 አሞፀ ሹማት እያ ቦላ ማቀትድ፥ ካዎ ጋꬎን እያ ዎꬍዶሶና። 25 ይሁዳ አሳይ ካዋ አሞፀ ቦላ ማቀትዳ ኡባ ዎꬍድ፥ አሞፀ በሳን እያ ናኣ እዮስያሳ ካዎꬅዶሶና።

34

ይሁዳ ካዋ እዮስያሳ

(2 ካዎ 22:1-2)

1 እዮስያስ ካዎትያ ዎደ እያዉ ላይꬅ ሆስፑና፤ እ የሩሳላመን ሀስታማነ እስ ላይꬅ ካዎትስ። 2 እዮስያስ ጎዳ ስንꬃን ሱረባ ኦꬅስ፤ ኡሻች ሀድርስ ጎና ባ ማይዛ ዳዊታ ኦገን ሄመትስ።

3 እ ካዎትዳ ሆስፑንꬆ ላይꬃን ቡሮ ዮጋ ደእሸ ባ ማይዛ ዳዊታ ፆሳ ኮይስ። እ ካዎትዳ ታማነ ናምአንꬆ ላይꬃን ይሁዳንነ የሩሳላመን ደእያ ꬎቃ ጎይኖ በሳታ፥ አሼራ ኤቃ ምስለታ፥ ማስድ ጊግስዳ ኤቃታነ ሴርስድ ኦꬅዳ ምስለታ ꬋይስስ። 4 እያ ኪታን፥ ባኣለ ያርሾ በሳታ ላልዶሶና፤ ኤንታፈ ቦላራ ደእያ እፃነ ጩይስያ ሚሸታ ትንችዶሶና። አሼራ ኤቃ ምስለታ፥ ማስድ ጊግስዳ ኤቃታነ ሴርስድ ኦꬅዳ ምስለታ ጋጭድ ꬊለ ከስዶሶና፤ ሄ ꬊልያ ኤንታ ጎይንያ አሳታ ዱፎን ላልዶሶና። 5 እዮስያስ ኤንታ ካህነታ መቀꬃ ሄ ያርሾ በሳታ ቦላ ፁግስ፤ ያትድ፥ ይሁዳነ የሩሳላመ ጌሽስ።

6 ምናሰ፥ ኤፍሬማነ ስሞና ቢታፈ ብድ ንፍታለመ ቢታ ጋካናዉ ደእያ ካታማታነ ላለትዳ በሳታ ኡባ ሄሳዳ ኦꬅድ ጌሽስ። 7 እዮስያስ ያርሾ በሳታ ላልስ፤ አሼራ ኤቃ ምስለታነ ሀራ ኤቃ ምስለታ ትንቸረꬅስ፤ እስራኤለን ደእያ እፃነ ጩይስያ በሳታ ቃንፀረꬅስ። ሄሳፈ ጉየ፥ እዮስያስ የሩሳላመ ስምስ።

8 እዮስያስ ካዎትዳ ታማነ ሆስፑንꬆ ላይꬃን ቢታነ ፆሳ ኬꬃ ጌሽዳፐ ጉየ፥ ፆሳ ኬꬃ ኦራꬃና መላ አፃላ ናኣ ሳፋና፥ የሩሳላመ ካታማ ሃርያ ማእሰያነ እዮአካዛ ናኣ ዋና ፃፍያ እዮአክና ኪትስ።

9 ኤንቲ ካህነ ሀላቃ ካልቅያሳኮ ብዶሶና። ፐንገ ናግያ ሌወት ምናሰፐ፥ ኤፍሬማፐ፥ አትዳ እስራኤለ አሳ ኡባፈ ይሁዳፐ፥ ብንያመፐነ የሩሳላመን ደእያ አሳፐ ካሰ ሺሽድ ፆሳ ኬꬅ ኤህዳ ሚሽያ ካልቀስ እምዶሶና። 10 ኤንቲ ፆሳ ኬꬃ ኦራꬅያ ሀላቃታስ እምን ኤንቲ ፆሳ ኬꬃ ኦራꬃናዳነ ዛሪድ ኬፃና መላ ኦሳንቾታስ እምዶሶና። 11 ይሁዳ ካዎት ላልዳ ፆሳ ኬꬃ ሎይꬃናዉ ምꬅነ ማሰትዳ ሹቹ ሻማና መላ አናፀታስነ ግምበይሳታስ ሚሸ እምዶሶና።

12 አሳይ አማነትድ ኦሱዋ ፖልዶሶና። ኤንታ ቦላ ሹመትዳ ኦይዱ ሌወት፥ ማራራ ያራፐ ያሃታነ አብድዩ፥ ቃሃታ ያራፐ ማሱላማነ ዛካርያሳ። የꬃ ሚሸ ካእ ኤርያ ሌወት ኡባይ፥ 13 ዎልቃ ኦሶ ኦꬅያ አሳታ ቦላነ ዱማ ዱማ ኦሶ ኦይሳታ ቦላ ሹመትዶሶና። ቃስ ሀራ ሌወት ፃፈ፥ ሀላቃነ ፐንገ ናገይሳታ ግድዶሶና።

ህገ ማፃፋይ በንትስ

14 ኤንቲ ፆሳ ኬꬃ ይዳ ሚሽያ ከስያ ዎደ ካህነይ ካልቀይ ጎዳይ ሙሰ ባጋራ እምዳ ህገ ማፃፋ ደምስ። 15 ካልቀይ ዋና ፃፍያ ሳፋናኮ፥ “ታኒ ፆሳ ኬꬃፈ ህገ ማፃፋ ደማስ” ያግስ። ሄ ማፃፋ ሳፋናስ እሚስ።

16 ሳፋን ማፃፋ ካዋኮ ኤፍድ፥ “ነ ሹማት ነ ኪታ ኡባ ኦꬅዶሶና። 17 ፆሳ ኬꬃን ደእያ ሚሽያ ኤክድ፥ ኦሱዋ ካልያ ሀላቃታስነ ኦꬅያ አሳስ እምዶሶና” ያግስ። 18 ዋና ፃፈይ ሳፋን ካዋኮ፥ “ካህነይ ካልቀይ ታዉ ማፃፋ እሚስ” ያግድ ማፃፋ ካዋ ስንꬃን ናባብስ።

19 ካዎይ ህገ ቃላ ስእዳ ዎደ አዛንድ ባ ማኡዋ ፔꬍስ። 20 ካዎይ፥ ካልቀ፥ ሳፋና ናኣ አክቃማ፥ ምክያሳ ናኣ አብዶና፥ ዋና ፃፍያ ሳፋናነ ካዎ ሹማ አሳያ ሀይሳዳ ያግድ ኪትስ፤ 21 “ብድ ታ ግሾነ እስራኤለንነ ይሁዳን አትዳ አሳታ ግሾ ሀ በንትዳ ማፃፋን ፃፈትዳባ ጎዳ ኦይችተ። ሀ ማፃፋን ፃፈትዳ ኡባ ኦꬃናዉ ኑ ማይዛት ጎዳ ቃላ ናግቦና ግሾ ጎዳይ ኑ ቦላ ባ ሀንቁዋ ጉስስ” ያግስ።

22 ካልቀይነ ካዎይ ኪትዳ አሳት ፆሳ ኬꬃን ማኦ ናግያ ሀስራ ናአ፥ ትቁዋ ናአ፥ ሰለማ ማቾ ግድዳ ሁልዳ ጌተትያ ናበኮ ብድ እዮ ኦይችዶሶና። እያ የሩሳላመን ናምአንꬆ ካታማን ደአዉሱ።

23 ሁልዳ ኤንታኮ፥ “ጎዳይ እስራኤለ ፆሳይ፥ ‘ህንተና ታኮ ኪትዳ ኡራስ ሀይሳዳ ያግድ ኦድተ’ ያጋሱ። 24 ጎዳይ ሀይሳዳ ያጌስ፤ ‘ይሁዳ ካዋ ስንꬃን ናባበትዳ ማፃፋን ፃፈትዳ ኢታ ባደꬃ ኡባ ሀ በሳን ደእያ አሳ ቦላ ኤሀና ሀናይስ። 25 ኤንቲ ታና አግድ ሀራ ፆሳታስ እፃነ ጩይስዶሶና፤ ኤንቲ ባንታ ኩሸን ኦꬅዳባን ታና ሀንቀꬅዶሶና። ሄሳ ግሾ፥ ታ ሀንቆይ ሀ በሳን ትገታና፤ ተቀተና።’ 26 ጎዳ ኦይቻናዉ ህንተና ኪትዳ ይሁዳ ካዋኮ፥ ‘ጎዳይ እስራኤለ ፆሳይ ኔኒ ስእዳ ቃላባ ሀይሳዳ ያጌስ፤ 27 ሀ በሳንነ ሀ በሳን ደእያ አሳ ቦላ ፆሳይ ኦደትዳባ ኔኒ ስእዳ ዎደ ነ ዎዛናይ ቦሸትን፥ ታ ስንꬃን ነናተꬃ ካዉሽዳ ግሾነ ነ ማኡዋ ፔꬋዳ ታ ስንꬃን ዬክዳ ግሾ ታኒ ነ ዎሳ ስአስ። 28 ሄኮ፥ ታ ነና ነ ማይዛታ ጋꬃና፤ ነ ሳሮ ሞገታና። ታ ሀ በሳንነ ሀ በሳን ደእያ አሳ ቦላ ኤሀና ኢታባ ነ አይፈይ በኤና’ ያግተ” ያጋሱ።

ኤንቲ ብድ ሀ ቃላ ካዋስ ኦድዶሶና።

29 ሄሳፈ ጉየ፥ ካዎይ እዮስያስ ይሁዳ ጭማታነ የሩሳላመ ጭማታ ኡባ ሺሽስ። 30 ካዎይ ፆሳ ኬꬅ ከይስ፤ ይሁዳ አሳይ፥ የሩሳላመ አሳይ፥ ካህነትነ ሌወት፥ ጉꬃፈ ግታ ጋካናዉ ኡባይ እያራ እስፈ ከይዶሶና። ፆሳ ኬꬃን በንትዳ ጫቆ ማፃፋ ቃላ ኡባ ካዎይ ኤንታዉ ናባብስ። 31 ካዎይ ባ በሳን ኤቅድ፥ ጎዳ ኦገን ሄመታናዉነ እያ ህግያ፥ እያ ዎጋነ እያ ኪታ ባ ኩመꬃ ዎዛናንነ ባ ኩመꬃ ሸምፑዋን ናጋናዉ፥ ቃስ ሀ ማፃፋን ፃፈትዳ ጫቁዋ ኦꬃናዉ ጎዳ ስንꬃን ጫቅስ። 32 የሩሳላመንነ ብንያመን ደእያ አሳ ኡባይ ኤቅድ ጫቃና መላ ኦꬅስ፤ የሩሳላመን ደእያ አሳይ ፆሳ፥ ባንታ ማይዛታ ፆሳ ጫቆይ ገይሳዳ ኦꬅዶሶና።

33 እዮስያስ እስራኤለ ዛዋን ደእያ እፀትዳባ ኡባ ድግስ። እስራኤለን ደእያ ኡባይ ጎዳ፥ ባንታ ፆሳ ጎይናና መላ ኦꬅስ። እዮስያስ ደእዳ ላይꬃ ኡባን ኤንቲ ጎዳ፥ ባንታ ማይዛታ ፆሳ ካሎ አግቦኮና።

35

እዮስያስ ፓስካ ባኣለ ቦንችስ

(2 ካዎ 23:21-23)

1 እዮስያስ የሩሳላመን ጎዳ ፓስካ ባኣለ ቦንችስ። ኮይሮ አጌናን ታማነ ኦይዳንꬆ ጋላስ ፓስካ ዶርሳ ሹክዶሶና። 2 እዮስያስ ካህነታ ኦሶን ሹምድ፥ ኤንታ ፆሳ ኬꬃ ኦሶን ምንꬅስ። 3 ባንታና ጎዳስ ዱማይዳ፥ እስራኤለ ኡባ ታማርስያ ሌወታ ሀይሳዳ ያግስ፤ “ጌሻ ታቦትያ ዳዊታ ናአይ፥ እስራኤለ ካዎይ ሶሎሞነይ ኬፅዳ ፆሳ ኬꬃን ዎꬅተ። ህዛፐ ጉየ ታቦትያ ህንተ ሀሸን ቶካናዉ ኮሸና። ሀእ ጎዳስ፥ ህንተ ፆሳስነ፥ እያ አሳ እስራኤለስ ኦꬅተ። 4 እስራኤለ ካዎይ ዳዊቲነ እያ ናአይ ሶሎሞነይ ፃፍዳይሳዳ ህንተ ጩጋን ጩጋንነ ህንተ ሶ አሳን አሳን ህንተና ጊግስተ። 5 ሌወት ህንተ ዳቦታ፥ እስራኤለ ኮቻታ ማዳናዉ ህንተ ያራን ያራን ፆሳ ኬꬃን ኤቅተ። 6 ጎዳይ ሙሰ ባጋራ ኦድዳ ቃላ እስራኤለ አሳይ፥ ህንተ ዳቦት ናጋና መላ ግግስተ፤ ህንተካ ህንተናተꬃ ጌሽተ ፓስካ ዶርሳ ሹክተ” ያግስ።

7 እዮስያስ ሄ በሳን ደእያ አሳስ፥ ፓስካ ያርሾ ግዳና መላ 30,000 ዶርሰነ ዴሸ እሚስ፤ ቃስ 3,000 ኮርማታ እሚስ። ሄ ኡባ ካዎይ ባ ሻሉዋፐ እሚስ። 8 ካዎ ሹማት ባንታ ሸነን አሳስ፥ ካህነታስነ ሌወታስ ያርሾ መሄ እምዶሶና። ፆሳ ኬꬃ ሀላቃት ካልቀይ፥ ዛካርያስነ ይኤል ፓስካ ያርሾስ ግድያ ናምኡ ሙኩሉነ ኡሱፑን ፄቱ ማራዘታ፥ ሄꬑ ፄቱ ኮርማታ እምዶሶና። 9 ሌወታ ሀላቃት ኮናነይነ እያ እሻት፥ ሻማየይነ ናትናኤል፥ ቃስ ሀሻብ፥ ይኤልነ ዮዛባት ፓስካ ያርሾስ ሀንያ እቻሹ ሙኩሉ ማራዘታነ ኮለታ፥ እቻሹ ፄቱ ኮርማታ እምዶሶና።

10 ፓስካ ባልያስ ኡባባይ ጊግስ፤ ካዋ ኪታን፥ ካህነት ባንታ በሳን በሳን፥ ሌወት ባንታ ጩጋን ጩጋን ኤቅዶሶና። 11 ፓስካ ዶርሳት ሹከትዶሶና፤ ሌወት ጋልባ ቃርዶሶና፤ ካህነት ሱꬃ ያርሾ በሳ ቦላ ꬋርጮሶና። 12 ሙሰ ማፃፋን ፃፈትዳይሳዳ አሳይ ጎዳስ ያርሻና መላ ፁሳ ያርሾስ ጊግዳ ዶርሳታ አሹዋ ሌወት ባንታ ሶ አሳን አሳን ሻከትድ ኡትዳ እስራኤለ ያራታስ እምዶሶና፤ ኮርማታካ ሄሳዳ ኦꬅዶሶና። 13 ሌወት ዎጋይ ኪተይሳዳ ሹከትዳ ፓስካ ዶርሳ አሹዋ ታማን ጫጭዶሶና፤ ጌሻ ያርሾታ ፃሮን፥ ኦቶንነ ድስተን ዶይስድ፥ እስራኤለ አሳ ኡባስ ኤሶን ሻክድ ሻክድ እምዶሶና።

14 ሄሳፈ ጉየ፥ ሌወት ባንታዉነ አሮና ኮቸ ግድዳ ካህነታስ ፓስካ ያርሾ ጊግስዶሶና። ሄሳ ኤንቲ ኦꬅዳይ፥ ካህነት ፁሳ ያርሾነ ሞꬉዋ ያርሽሸ ቃማ ጋካናዉ ኦꬅያ ግሾሳ። 15 ዳዊቲ፥ አሳፍ፥ ሄማንነ ካዋ ናበይ ኤድታም ካሰ ኪትዳይሳዳ አሳፋ ያራት፥ ማዝሙረ የፀይሳት ባንታ በሳን ደኦሶና። ፐንገ ናገይሳት ባንታ በሳን ደኦሶና። ኤንታ ዳቦት፥ ሌወት ኤንታዉ ጊግስዳ ግሾ ኤንቲ ባንታ ኦሱዋ አግቦኮና።

16 ጎዳስ ኦꬅያ ኦሶ ኡባይ፥ ፓስካ ባኣለ ቦንቾይነ ፁሳ ያርሾይ፥ ካዎይ እዮስያስ ኪትዳይሳዳ ሀንድ ሄ ጋላስ ጊግስ። 17 ያን ሺቅዳ እስራኤለ አሳይ ሄ ጋላስ ፓስካ ባልያ ቦንችዶሶና፤ ኤንቲ ኡይꬃ ባኣለ ላፑን ጋላስ ቦንችዶሶና። 18 ናብያ ሳሜላ ዎድያፐ ዶምን፥ ሄሳ መላ ፓስካ ባለይ እስራኤለን ቦንቸትቤና። እዮስያስ፥ ካህነት፥ ሌወት፥ ይሁዳ አሳይ፥ እስራኤለ አሳይነ የሩሳላመ አሳይ ቦንችዳይሳዳ ፓስካ ባኣለ ካሰ እስራኤለ ካዎታፐ ቦንችዳ እሶይካ ባዋ። 19 ፓስካ ባለይ እዮስያስ ካዎትዳ ታማነ ሆስፑንꬆ ላይꬃን ቦንቸትስ።

እዮስያሳ ዉርሰꬃ

(2 ካዎ 23:28-30)

20 እዮስያስ ፆሳ ኬꬃ ጊግስዳፐ ጉየ ግብፀ ካዎይ ናኮይ ኤፍራፂሳ ሻፋ ማታን ደእያ ካርካምሻን ኦለታናዉ ብስ። እዮስያስ እያ ተቃናዉ ከይስ። 21 ሽን ናኮይ እዮስያሳኮ አሰ ኪትድ፥ “ይሁዳ ካዋዉ፥ ታናነ ነና ካችያባይ አይቤ? ታኒ ይዳይ ታ ሞርከታ ኦላናሳፈ አትሽን፥ ነና ኦላናሳ ግደና። ታ ሞርከታ ታኒ ኤሶን ኦላናዳ ፆሳይ ታና ኪትስ። ፆሳይ ነና ꬋይሶናዳ ታራ ደእያ ፆሳራ ኤቀተይሳ አጋ” ያግስ።

22 ግዶሽን፥ እዮስያስ ጎዳይ ናኮ ባጋራ ኦድዳይሳ ስኦናነ ጉየ ስሞና እፅስ። ባ ካዎ ማኡዋ ላምድ ማግዶ ደንባን ኦለታናዉ ብስ።

23 ዶንገን ዱከይሳት ካዋ እዮስያሳ ጫድን፥ ካዎይ ባ አይለታኮ፥ “ታኒ ኢታ ጫደትዳ ግሾ ታና ኦላ ግዶፈ ከስተ” ያግስ። 24 እዮስያሳ ፓራ ጋርያፐ ዎꬍስድ፥ እያ ፓራ ጋርያን ዎꬅድ፥ እያ የሩሳላመ ኤህዶሶና። እ ያን ሀይቅድ ባ ማይዛታ ዱፎን ሞገትስ። ይሁዳ አሳይነ የሩሳላመ አሳ ኡባይ እያዉ ዬክዶሶና።

25 ናበይ ኤርምያስ እዮስያሳስ ዘለልስ ከስድ ፃፍስ። ዘሌልድ ዬክያ ማጫሳይነ አደ ኡባይ ሀች ጋካናዉ እዮስያሳስ ቆፖሶና። ሄ ዘለልሳይ እስራኤለ ዬሆ ዘለልሳ ማፃፋን ፃፈትስ።

26 እዮስያስ ኦꬅዳ ሀራባይ፥ ጎዳ ህገን ማፃፋን ፃፈትዳይሳ መላ እ ኦꬅዳ ሎኦ ኦሶይነ 27 ኮይሮፐ ዉርሰꬅ ጋካናዉ እ ኦꬅዳ ኡባይ፥ ሄኮ፥ እስራኤለ ካዎታነ ይሁዳ ካዎታ ታርከ ማፃፋን ፃፈትስ።

36

ይሁዳ ካዋ እዮአካዛ

(2 ካዎ 23:30-35)

1 ሄ ቢታ አሳይ እዮስያሳ ናኣ እዮአካዛ ዶርድ እያ አዋ በሳን የሩሳላመን ካዎꬅዶሶና። 2 እዮአካዝ ካዎትያ ዎደ እያዉ ላይꬅ ላታማነ ሄꬓ፤ እ የሩሳላመን ሄꬑ አጌና ካዎትስ። 3 ግብፀ ካዎይ እዮአካዛ ካዎተꬃፈ ዎꬅስ፤ ሄꬑ ሙኩሉነ ኦይዱ ፄቱ ክሎ ግራመ ብራነ ሀስታማነ ኦይዱ ክሎ ግራመ ዎርቃ ይሁዳ አሳይ ጊራና መላ ኦꬅስ። 4 ግብፀ ካዎይ፥ ናኮይ፥ እዮአካዛ እሻ ኤልያቄመ ይሁዳ ቦላነ የሩሳላመ ቦላ ካዎꬅድ እያ ሱንꬃ እዮአቄማ ያግድ ላምስ። ያትድ እዮአቄማ እሻ እዮአካዛ ግብፀ ኤፍስ።

ይሁዳ ካዋ እዮአቄማ

(2 ካዎ 23:36—24:7)

5 እዮአቄም ካዎትያ ዎደ እያዉ ላይꬅ ላታማነ እቻሻ፤ እ የሩሳላመን ታማነ እስ ላይꬅ ካዎትስ። ባ ጎዳ ፆሳ ስንꬃን ኢታባ ኦꬅስ። 6 ባብሎነ ካዎይ ናቡካዳናፆር እያ ኦልድ፥ ባብሎነ ኤፋናዉ ናሰ ብራታ ሳንꬃላታን ቃችስ። 7 ቃስ ናቡካዳናፆር ፆሳ ኬꬃ ሚሽያ ኤክድ ባብሎነ ኤፍድ፥ ባ ካዎ ጋꬎን ዎꬅስ።

8 እዮአቄም ኦꬅዳ ሀራባይ፥ ኦꬅዳ ቱናባይነ ኦꬅዳ ኢታባ ኡባይ፥ ሄኮ፥ እስራኤለ ካዎታነ ይሁዳ ካዎታ ታርከ ማፃፋን ፃፈትስ። እ ሀይቅን፥ እያ በሳን እያ ናአይ ዮአክን ካዎትስ።

ይሁዳ ካዋ ዮአክና

(2 ካዎ 24:8-17)

9 ዮአክን ካዎትያ ዎደ እያዉ ላይꬅ ሆስፑና፤ እ የሩሳላመን ሄꬑ አጌናነ ታሙ ጋላስ ካዎትስ። እ ጎዳ ስንꬃን ኢታባ ኦꬅስ። 10 ላይꬃ ላመን፥ ካዎይ ናቡካዳናፆር አሰ ኪትድ፥ ዮአክናነ ፆሳ ኬꬃን ደእያ አልኦ ሚሸታ እያራ እስፈ ባብሎነ ኤህስ። ያትድ እያ አዋ እሻ ሰደቅያሳ ይሁዳነ የሩሳላመ ቦላ ካዎꬅስ።

ይሁዳ ካዋ ሰደቅያሳ

(2 ካዎ 24:18-20፤ ኤርም 52:1-3)

11 ሰደቅያስ ካዎትያ ዎደ እያዉ ላይꬅ ላታማነ እስኖ፤ እ የሩሳላመን ታማነ እስ ላይꬅ ካዎትስ። 12 ባ ጎዳ ፆሳ ስንꬃን ኢታባ ኦꬅስ፤ ቃስ ጎዳ ቃላ ኦድያ ናብያ ኤርምያሳ ስንꬃን ባና ካዉሽቤና።

13 ሰደቅያስ፥ አማነታና መላ ባና ፆሳ ሱንꬃን ጫቅስዳ ናቡካዳናፆራ ቦላ ማካልስ። ጎዳ፥ እስራኤለ ፆሳኮ ስሞና እፅስ፤ ባ ዎዛና ፆሳ ቦላ ምንꬅስ። 14 ቃስ፥ ይሁዳ አሳይነ ኤንታ ካለꬅያ ካህነት፥ አማነቶና እፅዶሶና። ኤንቲ ሀራ ካዎተꬃት ኦꬅያ እፀትዳ ኦሶታ ካልድ፥ ጎዳይ የሩሳላመን ጌሽዳ ፆሳ ኬꬃ ቱንስዶሶና።

የሩሳላመ ኩንደꬃ

(2 ካዎ 25:1-21፤ ኤርም 52:3-11)

15 ጎዳይ፥ ኤንታ ማይዛታ ፆሳይ ባ አሳስነ ባ ኬꬃስ ቃትያ ግሾ፥ ባ ናበታ ኤንታዉ ዛር ዛር ኪትስ። 16 ሽን ጎዳ ሀንቆይ ኤንታ ቦላ ዎꬋና ጋካናዉነ ኤንቲ ከስ ኤክያሶ ꬋያና ጋካናዉ ፆሳ ኪታንቾታ ቀልቅስዶሶና፤ እያ ቃላ ካꬍዶሶና፤ ናበታ ቦላ ሚጭዶሶና። 17 ሄሳ ግሾ፥ ጎዳይ ካልዳወታ ካዋ ኤንታ ቦላ ደንꬅን፥ እ ኤንታ ያላጋ አደታ ፆሳ ኬꬃን ማሻን ዎꬍስ። እ ያላጋ አደታስ ዎይኮ ጌላኦታስ ዎይኮ ጭማታስ ዎይኮ ጬጋታስ ቃቶና ዉርስስ። ፆሳይ ኤንታ ኡባ ናቡካዳናፆራ ኩሸን አꬅድ እሚስ። 18 ባብሎነ ካዎይ ፆሳ ኬꬃን ደእያ ሚሸታ ኡባ፥ ግታነ ጉꬃ፥ ፆሳ ኬꬃን ደእያ ቡቁራ፥ ካዎ ቡቁራነ እያ ሞርናታ ቡቁራ ኡባ ኤክድ ባብሎነ ኤፍስ። 19 ኤንቲ ፆሳ ኬꬃ ታማን ፁግድ፥ የሩሳላመ ግምበ ድርሳ ላልዶሶና። ካዎ ጋꬉዋ ታማን ፁግድ፥ ያን ደእያ አልኦ ሚሸ ኡባ ꬋይስዶሶና።

20 ማሻፈ አትዳይሳታ ካዎይ ድእድ ባብሎነ ኤፍስ። ፋርሰ ካዎተꬃይ ደንዳና ጋካናዉ ኤንቲ እያዉነ እያ ናይታስ አይለ ግድዶሶና። 21 ጎዳይ ናብያ ኤርምያሳ ባጋራ ኦድዳ ቃላይ ፖለትስ። ዉርሰꬃን ቢታይ ላፑን ታሙ ላይꬅ አስ ባይና በሲ ግድድ ሸምፕስ። ቢታይ ሳምባታ ሸምፖ ደምስ።

22 ፋርሰ ካዎይ ቅሮስ ካዎትዳ ኮይሮ ላይꬃን ናብያ ኤርምያሳ ባጋራ ጎዳይ ኦድዳይሳ ፖልስ። ፋርሰ ካዎይ ቅሮስ ባ ካዎተꬃን ኡባን ሀይሳዳ ያግድ አዋጃና መላነ ፃፍድ ዎꬃና መላ ጎዳይ እያ አያና ደንꬅስ። 23 ፋርሰ ካዎይ ቅሮስ፥ “ጎዳይ፥ ሳሎ ፆሳይ ሀ ሳኣ ካዎተꬃታ ኡባ ታዉ እሚስ። ቃስ ይሁዳን ደእያ የሩሳላመን ታ እያዉ ፆሳ ኬꬅ ኬፃና መላ ታና ሹምስ። ፆሳ አስ ግድዳ ኦንካ ያ ቦ። ጎዳይ እያ ፆሳይ እያራ ግዶ” ያግስ።

* 6:42 ማዝ 132:8-10.

* 21:17 አካዝያሳ፦ እያ እብራወꬆ ሱንꬃይ እዮኣሳ ጌተቴስ።

* 22:2 ላታማነ ናምአ፦ እያዉ ላይꬅ ላታማነ ናምአ ዎይኮ ኦይታማነ ናምአ (2 ካዎ 8:26 ፄላ)።

እዝራ ማፃፋ

1

2

3

4

5

6

7

8

9

10

እዝራ ማፃፋ

ጋꬃ ቆፋ

እዝራ ማፃፋይ፥ አይሁደታፐ ድኤትድ ብዳ ጉꬃ አሳት ባብሎነፐ ስምዳይሳነ የሩሳላመን ደኦይነ ጎይኖ ዎጋይ ኦራፅዳይሳ ኦዴስ። ሀ ሀኖታት ካልድ ደእያ ከሶታን ቆንጭዶሶና።

1. ፋርሰ ካዋ ቅሮሳ ሸነን ኮይሮ አይሁደት ድኦፐ ስምዶሶና።

2. ፆሳ ኬꬃይ ዛር ኬፀትድ አንጀትስ፤ ፆሳ ጎይኖ ዎጋይ ዛሪድ ዶመትስ።

3. ዳሮ ላይꬃፈ ጉየ፥ ፆሳ ህገ አስታማረ ግድዳ እዝር ካለꬅን፥ ሀራ አይሁደት የሩሳላመ ስምዶሶና። እዝር፥ እስራኤለ አሳይ አማኖ ደኡዋነ እስፈተꬃ ዱሳ ዛራና መላ ማድድ፥ ኤንታ አያና ደኡዋነ ሳአ ዱሳ ዛሪድ ምንꬅስ።

እዝራ ማፃፋይ ናምኡ ክፍለን ሻከቴስ።

1. ሸምፖ 1—6 ጋካናዉ ደእያ ክፍለይ፥ ይሁዳ አሳይ ክ.የ.ስ.538 ላይꬃን የሩሳላመ ስምዳይሳነ ጎይኖ ዎጋ ኤስዳይሳ ኦዴስ።

2. ሸምፖ 7—10 ጋካናዉ ደእያ ክፍለይ፥ ዳሮ ላይꬃፈ ጉየ እዝር አሳ ታማርሳናዉ የሩሳላመ ይዳይሳ ኦዴስ።

ማፃፋ አይፈ ቆፋታ

አይሁደ አሳ ድኦፐ ስሙዋ (1:1—2:70)

ፆሳ ኬꬃይ ዛሪድ ኬፆ ዶመተꬅ (3:1—4:6)

የሩሳላመ ዛር ኬፆ ቦላ መትዳ መቱዋ (4:6-23)

ፆሳ ኬꬃ ኦሱዋ ዉርሰꬃ (4:24—6:22)

እዝር አሳ ካለꬅድ የሩሳላመ ኤሁዋ (7:1—8:36)

አላጋ ማጫሳታ ኤክዳ አደት ባንታ ማቸታ የዱዋ (9:1—10:44)

1

ቅሮሳ አዋጁዋ

1 ፋርሰ ካዎይ ቅሮስ ካዎትዳ ኮይሮ ላይꬃን፥ ናብያ ኤርምያሳ ባጋራ ጎዳይ ኦድዳባ ፖልስ። ፋርሰ ካዎይ ቅሮስ ባ ካዎተꬃ ግዶን ሀይሳዳ ያግድ አዋጃና መላነ ሄ አዋጁዋ ፃፍድ ዎꬃና መላ ጎዳይ እያ ዎዛና ደንꬅስ። 2 ፋርሰ ካዎይ ቅሮስ ሀይሳዳ ያጌስ፤ “ጎዳይ፥ ሳሎ ፆሳይ ሀ ሳኣ ካዎተꬃታ ኡባ ታዉ እሚስ። ቃስ ይሁዳን ደእያ የሩሳላመን እያዉ ኬ ኬፃና መላ ታና ሹምስ። 3 ፆሳ አስ ግድዳ ኦንካ ያ ቦ፤ እያ ፆሳይ እያራ ግዶ! ህንተ ይሁዳን ደእያ የሩሳላመ ብድ፥ ያን የሩሳላመን ጎዳ፥ እስራኤለ ፆሳ ኬꬃ ዛሪድ ኬፆ። 4 ዱማ ዱማ ቢታን ደእያ አሳ ኡባይ አይሁደታፐ አትዳይሳት ብራ፥ ዎርቃ፥ ዱማ ዱማ ሚሸታነ መሄ እምድ ማዶ፤ ቃስ የሩሳላመን ደእያ ፆሳ ኬꬃ ባንታ ዶሳን እምያ እሞታ ቦላ ጉጅድ እሞ” ያጌስ።

5 ሄሳፈ ጉየ፥ ይሁዳነ ብንያመ ኮቸ ሀላቃት፥ ካህነትነ ሌወት፥ ቃስ ፆሳይ ኤንታ ዎዛና ደንꬅዳ ኡባይ የሩሳላመን ጎዳ ፆሳ ኬꬃ ኬፃናዉ ባናዉ ደንድዶሶና። 6 ቃስ ኤንታ ሾሮን ደኤይሳትካ ባንታ ዶሳን እምዳባ ቦላ ጉጅድ፥ ብራፐነ ዎርቃፈ ኦሰትዳ ሚሸታ፥ ሀራ ዱማ ዱማ ሚሸታነ መሄ እምድ፥ ኤንታ ማድዶሶና። 7 ሄሳ ቦላ ካዎይ ቅሮስ ናቡካዳናፆር የሩሳላመፐ ኤፍድ ባ ኤቃ ኬꬃን ዎꬅዳ ጎዳ ኬꬃ ሚሸታ እሚስ። 8 ፋርሰ ካዎይ ቅሮስ ሚሸታ ዎꬅያ ኬꬃ ሀላቃ ምትርዳፁ ታይብስድ፥ ይሁዳ ሃርያ ሰሳብሳራ ኩሸን ዎꬅስ። 9 ስምዳ ሚሸታ ታይቦይ ሀይሳ፤ ሀስታሙ ዎርቃ ሻተ፥ ሙኩሉ ብራ ሻተ፥ ላታማነ ኡዱፉን ፕልኦ፥ 10 ሀስታሙ ዎርቃ ከረ፥ ኦይዱ ፄታነ ታሙ ብራ ከረ ሙኩሉ ሀራ ዱማ ዱማ ሚሸ። 11 ዎርቃ ሚሸታነ ብራ ሚሸታ ታይቦይ ኩመꬅ እቻሹ ሙኩሉነ ኦይዱ ፄታ፤ ሴሳብሳር ባብሎነፐ የሩሳላመ ስምያ ዎደ ድኦፐ ስምዳ አሳራ ኤክድ ይስ።

2

ድኦፐ ስምዳ አሳ ታይቦ

(ናህ 7:4-73)

1 ባብሎነ ካዎይ ናቡካዳናፆር ድእድ፥ ባ ቢታ ኤፍዳ አሳፐ ጉየ፥ የሩሳላመነ ይሁዳ ባንታ ካታማ ካታማ ስምዳ አሳይ ሀይሳፈ ካልድ ፃፈትዳይሳታ። 2 ኤንታ ሀላቃት ዛሩባበላ፥ እያሱ፥ ናህመ፥ ሳራያ፥ ራእላ፥ ማርድክዮሳ፥ ብልሳና፥ ማሰፋራ፥ ባጉዋያ፥ ረሁማነ ባአና።

ድኦፐ ስምዳ አሳ ታይቦይ ሀይሳ።

3 ፋሮሳ ያራይ 2,172፤

4 ሳፋፃ ያራይ 372፤

5 ኤራ ያራይ 775፤

6 እያሱነ ዮኣባ ኮቸ ግድዳ ፋሀት-ሞአበ ያራይ 2,812፤

7 ኤላማ ያራይ 1,254፤

8 ዛታ ያራይ 945፤

9 ዛካያ ያራይ 760፤

10 ባና ያራይ 642፤

11 በባያ ያራይ 623፤

12 አዝጋዳ ያራይ 1,222፤

13 አዶንቃማ ያራይ 666፤

14 በጉዋያ ያራይ 2,056፤

15 አድና ያራይ 454፤

16 ህዝቅያሳ ኮቸ ግድዳ አፄራ ያራይ 98፤

17 ባሳያ ያራይ 323፤

18 ዮራ ያራይ 112፤

19 ሀሱማ ያራይ 223፤

20 ግባራ ያራይ 95፤

21 ቤተለመ አሳይ 123፤

22 ናፆፋ አሳይ 56፤

23 አናቶታ አሳይ 128፤

24 አዝሞታ አሳይ 42፤

25 ቅርያት-ይኣርማ፥ ካፍራነ ብኤሮታ አሳይ 743፤

26 ራማነ ግብአ አሳይ 621፤

27 ምክማሳ አሳይ 122፤

28 ቤተለነ ጋየ አሳይ 223፤

29 ናቦ አሳይ 52፤

30 ማግብሳ አሳይ 156፤

31 ናምአንꬆ ኤላማ አሳይ 1,254፤

32 ካርማ አሳይ 320፤

33 ሎዳ፥ ሀድዳነ ኦኖ አሳይ 725፤

34 እያርኮ አሳይ 345፤

35 ሳናአ አሳይ 3,630፤

36 ድኦፐ ስምዳ ካህነታ ሶ አሳ ታይቦይ ሀይሳ።

እያሱ ኮቸ ግድዳ ያዳያ ያራይ 973፤

37 እመራ ያራይ 1,052፤

38 ፓስኮራ ያራይ 1,247፤

39 ካርማ ያራይ 1,017.

40 ድኦፐ ስምዳ ሌወታ ታይቦይ ሀይሳ፤

ሆዳዋ ኮቸ ግድዳ እያሱነ ቃድሜላ ያራይ 74፤

41 አሳፋ ኮቸ ግድዳ ዛማረት 128፤

42 ፆሳ ኬꬃ ፐንገ ናግያ ሳሎማ፥ አፄራ፥ ፃልሞና፥ አቁባ፥ ሀፅፃነ ሶባያ ያራይ 139.

43 ሀይሳቲ ድኦፐ ስሚድ፥ ፆሳ ኬꬃን ኦꬅያ አሳ ያራታ፤ ፅሀ ያራ፥ ሀሱፋ ያራ፥ ፃባኦታ ያራ፥ 44 ከራሳ ያራ፥ ስሀ ያራ፥ ፋዶና ያራ፥ 45 ልባና ያራ፥ አጋባ ያራ፥ አቁባ ያራ፥ 46 አጋባ ያራ፥ ሳምላ ያራ፥ ሀናና ያራ፥ 47 ጋዳላ ያራ፥ ጋሃራ ያራ፥ ራያ ያራ፥ 48 ራአሶና ያራ፥ ናቆዳ ያራ፥ ጋሳማ ያራ፥ 49 ኦዛ ያራ፥ ፋሴሀ ያራ፥ በሳያ ያራ፥ 50 አስና ያራ፥ መኡንማ ያራ፥ ንፉሴስማ ያራ፥ 51 ባቅቡቃ ያራ፥ ሀቁፋ ያራ፥ ሀርሁራ ያራ፥ 52 ባስሉታ ያራ፥ ማህዳ ያራ፥ ሀርሳ ያራ፥ 53 ባርቆሳ ያራ፥ ስሳራ ያራ፥ ቴማ ያራ፥ 54 ናስያ ያራነ ሀፅፋ ያራ።

55 ሀይሳቲ ድኦፐ ስምዳ ሶሎሞነ ኦሳንቾታ ያራታ፤ ሶፃያ ያራ፥ ሶፌረታ ያራ፥ ፋሩዳ ያራ፥ 56 ያእላ ያራ፥ ዳርቆና ያራ፥ ጋዳላ ያራ፥ 57 ሳፋፃ ያራ፥ ሀፄላ ያራ፥ ፋክራታ ያራ፥ ሀፃቦይማ ያራነ አማ ያራ። 58 ድኦፐ ስሚድ፥ ፆሳ ኬꬃን ኦꬅያ አሳ ያራትነ ሶሎሞነ አይለታ ያራታ ታይቦይ 392.

59 ሀይሳፈ ካለይሳት ቃስ ታልመላ፥ ተላረሳ፥ ካሩባ፥ አዳናነ እመራ ካታማታፐ የሩሳላመ ስምዶሶና። ሽን ኤንቲ ዎይኮ ኤንታ አዋት እስራኤለ ሼሽ ግደይሳ ኤርሳናዉ ኤንቲ ዳንዳእቦኮና። 60 ዳላያ፥ ፆቢያነ ናቆዳ ያራት 652.

61 ካህነታፐ አባያ ያራይ፥ አቆሳ ያራይነ ባርዝለ ያራይ ስምዶሶና። ባርዝለይ ሀ ሱንꬃን ፄገታናዉ ዳንዳእዳይ ጋላዳ ቢታ አስ ግድዳ ባርዝለ ናእዉ ማቾ ኤክዳ ግሾሳ። 62 ሀይሳቲ ባንታ የለታ ፃጱዋ ኤራናዉ የለታ ማፃፋን ኮይዶሶና፥ ሽን ደምቦኮና። ሄሳ ግሾ፥ ኤንቲ ቱና ጌተትድ ካህነተꬃን ኦꬆና መላ ድገትዶሶና። 63 ኡሪመንነ ቱሚመን ሻክድ ፕርድያ ካህነይ ደንዳና ጋካናዉ፥ ኤንቲ ጌሻ ካꬃፈ ማናዉ ዳንዳኦናይሳ አይሁደታ አይሰይስ ኤንታዉ ኦድስ።

64 ድኦፐ ይሁዳ ስምዳ አሳ ታይቦይ ኩመꬅ 42,360. 65 ሄስካ 7,337 አደነ ማጫ አይለታ ጉጁና ደእሽና። ኤንታ ግዶን 200 አደነ ማጫ ዛማረት ደኦሶና። 66 ድኦፐ ስምዳ አሳ ፓራት 736፤ ባቁሎት 245፤ 67 ግማለት 435፤ ሀረት 6,720.

68 ኤንቲ የሩሳላመን ደእያ ፆሳ ኬꬃ ጋክዳ ዎደ እስ እስ ሶ አሳ ሀላቃት ፆሳ ኬꬃይ ካሰ ባ በሳን ኬፀታና መላ ባንታ ዶሳን እሞታ እምዶሶና። 69 እሶይ እሶይ ባዉ ዳንዳእዳ መላ ፆሳ ኬꬃ ኦሱዋስ እሞታ እሚስ፤ እሞታይ 500 ክሎ ግራመ ዎርቃ፥ 2,800 ክሎ ግራመ ብራነ 100 ካህነታ ማኦ እምዶሶና።

70 ሄሳፈ ጉየ፥ ካህነት፥ ሌወትነ ጉꬃ አሳይ የሩሳላመን ኡትዶሶና፤ ዛማረት፥ ፆሳ ኬꬃ ፐንገ ናገይሳትነ ፆሳ ኬꬃን ኦꬅያ ኦሳንቾት የሩሳላመ ዩሾን ደእያ ካታማታን ኡትዶሶና፤ አትዳ አሳ ኡባይ ባንታ ካታማታን ካታማታን ኡትዶሶና።

3

ያርሾ በሳይ ዛሪድ ኬፀትስ

1 ላፑንꬃ አጌናን እስራኤለ አሳይ ባንታ ደእያ ካታማታፐ እስ አስ ግድድ የሩሳላመ ሺቅዶሶና። 2 እዮሳደቃ ናኣ እያሱነ፥ እያራ ኦꬅያ ካህነት፥ ሳላትያላ ናኣ ዛሩባበልነ እያ ዳቦት ፆሳ አስ ግድዳ ሙሰ ህግያን ፃፈትዳይሳዳ ፁሳ ያርሾ ያርሻናዉ፥ እስራኤለ ፆሳስ ያርሾ በሲ ጊግስዶሶና። 3 ሄ ቢታን ደእያ አሳ እፁዋፐ ደንዶይሳን ያይኮካ፥ ያርሾ በሲ ካሰ በሳን ኬፅድ፥ ፁሳ ያርሾ ጎዳስ ኡባ ዎደ ዎንታነ ኦማርስ ሺሽዶሶና። 4 ካሰ ፃፈትዳይሳዳ ሻቃራ ባኣለ ቦንችዶሶና፤ ፁሳ ያርሾ እስ እስ ጋላስ ኮሸይሳዳ ፓጭሶና ያርሽዶሶና። 5 ቃስ ኡባ ዎደ ሺቅያ ፁሳ ያርሾ፥ አጌና ፄሮ ያርሾነ ጎዳ ጌሻ ባለታን ያርሽያ ያርሾ ኡባ ያርሽዶሶና። ሄሳ ቦላካ አሳይ ባ ዶሳን ጎዳስ እምዳ እሞታ ኡባ ያርሽዶሶና። 6 ፆሳ ኬꬃ ባሶይ ቡሮ ዶመቶናባ ግድኮካ ላፑንꬃ አጌናን ኮይሮ ጋላስ ኤንቲ ጎዳስ ፁሳ ያርሾ ሺሾ ዶምዶሶና።

ፆሳ ኬꬃይ ዛሪድ ኬፀትስ

7 ሄሳፈ ጉየ፥ ሹቹ ማሰይሳታስነ አናፀታስ ሚሸ እምድ ኦሶ ኦይክዶሶና። ፋርሰ ካዎይ ቅሮስ ኤንታዉ ኪትዳ ግሾ፥ ልባኖሳፐ ዝጋ አባ ፕንꬅድ፥ ዮጰ ኤሀናዉ ስዶናነ ፅሮሳ አሳስ ካꬅ፥ ኡሽነ ዛይተ እምዶሶና።

8 ኤንቲ የሩሳላመ ስምዳ ናምአንꬆ ላይꬃን ናምአንꬆ አጌናን፥ ሳላትያላ ናአይ ዛሩባበል፥ እዮሳደቃ ናኣ እያሱይነ ኤንታ ዳቦት፥ ካህነት፥ ሌወትነ ድኦፐ ስምዳ አሳ ኡባይ ፆሳ ኬꬃ ካሰ በሳን ኬፆ ዶምዶሶና። ቃስ ፆሳ ኬꬃ ኦሱዋ አዋተꬃን ፄላና መላ ላታሙ ላይꬅ ግድዳይሳታነ ላታሙ ላይꬃፈ አꬍዳ ሌወታ ሹምዶሶና። 9 ሌወ ኮቸ ግድዳ እያሱ፥ እያ ናይታነ እያ ዳቦት፥ ሆዳዋ ሶ አስ ግድዳ ቃድምኤልነ እያ ናይት እስፈ ግድድ፥ ፆሳ ኦሱዋ ኦስሳና መላ አዋተꬅ ኤክዶሶና፤ ኤንሀዳዳ ኮቸ ግድዳ ሌወት ኤንታ ማድዶሶና።

10 አናፀት ፆሳ ኬꬃ ባሱዋ የገꬅ ኦይክያ ዎደ፥ ካህነት ባንታ ማኦ ማእድ ሞይዘ ኦይክድ፥ አሳፋ ኮቸ ግድዳ፥ ሌወት ዳላ ኦይክድ፥ እስራኤለ ካዋ ዳዊታ ዎጋ መላ ጎዳ ጋላታናዉ ኤቅዶሶና። 11 ኤንቲ ጎዳ ጋላትሸነ እሶይ እሱዋ ካል ካል ማዝሙረን ሳቢሸ፥ ሀይሳዳ ያግድ ዛማርዶሶና።

“ጎዳይ ኬሀ፤

እስራኤለስ ደእያ እያ ሲቆይ መርናሳ” ያግዶሶና።

ፆሳ ኬꬃ ባሶይ የገትያ ግሾ፥ አሳ ኡባይ ባንታ ቃላ ꬎቁ ኦꬅድ እልልሸ ጎዳ ጋላትዶሶና። 12 ሽን ካሰ ፆሳ ኬꬃ በእዳ ጭማ ካህነታፐ፥ ሌወታፐነ ኮቻታ ሀላቃታፐ ዳሮት ሀእ ፆሳ ኬꬃ ኬፃናዉ የገትዳ ባሱዋ በእዳ ዎደ ባንታ ቃላ ꬎቁ ኦꬅድ ዬክዶሶና፤ ሀራት ቃስ ኡፋይትሸ ቦንችዶሶና። 13 ኦንካ ኡፋይሳ እልልሳነ ዬሆ ዋሱዋ ሻካናዉ ዳንዳእቤና፤ አሳይ ዋስያ ዋሶይ ዎልቃማ ግድያ ግሾ ዋሶይ ሃሆን ስኤቴስ።

4

ሞርከይ መꬍዳ ኤቀተꬅ

1 ይሁዳስነ ብንያመስ ሞርከ ግድዳ አሳይ፥ ድኦፐ ስምዳይሳት ጎዳስ፥ እስራኤለ ፆሳስ ኬ ኬፀይሳ ስእዶሶና። 2 ዛሩባበላኮነ እስራኤለ ያራ ሀላቃታኮ ይድ፥ “አሶረ ካዎይ አስራዶን ኑና ሀ በሳ ኤህዳ ጋላሳፐ ዶምድ፥ ኑካ ህንተ ፆሳ ጎይኖስ፥ እያዉ ያርሾስ። ሄሳ ግሾ፥ ኑካ ህንተራ ኬፃና” ያግዶሶና።

3 ሽን ዛሩባበል፥ እያሱይነ እስራኤለ ያራ ሀላቃት፥ “ኑ ፆሳ ኬꬃ ኬፃናዉ ኑስነ ህንተዉ ግሾይ ባዋ። ሽን ፋርሰ ካዎይ ቅሮስ ኪትዳይሳዳ ጎዳ፥ እስራኤለ ፆሳ ኬꬃ ኑኒ ኑ ፃላላ ኬፃና” ያግዶሶና።

4 ሄሳፈ ጉየ፥ ሄ ቢታን ደእያ አሳይ፥ ይሁዳ አሳይ ፆሳ ኬꬃ ኬፆና መላ ኡፋይስ ቃንፅሳናዉነ ያሽሳናዉ ደንድዶሶና። 5 ፋርሰ ካዋ ቅሮሳ ላይꬃፈ ብድ ዳርዮሳ ካዎተꬃ ጋካናዉ ኤንቲ ይሁዳ አሳ ዞረታ ላላና መላ አሰ ሻምዶሶና።

አርፀክስሳስ ፃፈትዳ ዳብዳበ

6 አርፀክስስ ካዎትዳ ዎደ ይሁዳነ የሩሳላመ አሳ ሞታናዉ ፓይለ ዶይዶሶና።

7 አርፀክስሳ ካዎተꬃ ላይꬃን፥ ብሽላም፥ ምትርዳት፥ ፃቤልነ ኤንታ ባጋ ግድድ፥ ፋርሰ ካዋ አርፀክስሳስ ዳብዳበ ፃፍዶሶና፤ ሄ ዳብዳበይ አራምከ ፕዳለንነ ዶናን ፃፈትስ።

8 ቢታ አይስያ ረሁምነ ፃፈይ ስምሳይ የሩሳላመባ ሀይሳዳ ያግድ፥ ካዋ አርፀክስሳስ ዳብዳበ ፃፍዶሶና፤ 9 “ሀ ዳብዳበይ ቢታ አይስያ ረሁማፐ፥ ፃፍያ ስምሳያፐ፥ በተራፕለሳፐ፥ ፋርሰፐ፥ አርካፈ፥ ባብሎነፐ ሱሳፐነ ኤላማ ቢታን ደእያ ዳይናታፐነ ቢታ አይሰይሳፈ፥ 10 ቃስ ግታነ ቦንቸትዳ ካዋ አስናፋር ድእድ ሳማረንነ ኤፍራፂሳ ሻፋፐ ሄፍንꬃን ዎꬅዳ አሳ ኡባፈ ፃፈትስ” ያግዶሶና።

11 ኤንታ ዳብዳበይ ሀይሳዳ ያጌስ፤ “ካዋ አርፀክስሳስ፥ ኤፍራፂሳ ሻፋፐ ሄፍንꬃን ደእያ ነ ሞርናታፐ የደትዳ ዳብዳበ።

12 “ካዋዉ፥ ነ ማታፐ ኑኮ ይዳ አይሁደት የሩሳላመ ይድ፥ ሀ ማካላነ ኢታ ካታምዉ ዛሪድ ኬፆ ቦላ ደኤይሳ ኤራ። እ ግምበ ድርሳ ኦራꬆሶና፤ እ ባሱዋ የጎሶና፤ እ ፃጱዋ ምንꬆሶና። 13 ሄሳ ቦላ ቃስ፥ ሀ ካታምያ ኬፀትኮነ እ ድርሳ ግምበይ ኦራፅኮ ኤንቲ ጊራነ ቃራፃ ቃንፆናይሳ ኤራ፤ ካዎ ኬꬅ ገልያ ሚሸይ ጉፃናይሳ አኬካ። 14 ኑኒ ካዎይ ሹምን ኦይሳታ ግድያ ግሾነ ካዎይ ካዉይሽን በአናዉ ኮዮና ግሾ ሀይሳ ነ ኤራና መላ ግድ ኦዶስ። 15 ሄሳ ግሾ፥ ካሰ ነ አዋታ ታርከ ማፃፋይ ኮየትድ ፄለቶ፤ ሄ ፃፈትዳባፐ ሀ ካታምያ ማካላነ ካዎታስነ ቢታታስ መቶ መꬋሸ ደእዳይሳ ኤራናዉ ዳንዳኣሳ፤ ሄሳ ጋሶን እያ ላለታሱ። 16 ሀ ካታምያ ኬፀትያነ እ ድርሳ ግምበይ ኦራፅያባ ግድኮ፥ ኤፍራፂሳ ሻፋፐ ሄፍንꬃን ደእያ ቢታይ ነ ኩሸፐ ከይዳይሳ ኤራ” ያግዶሶና።

17 ካዎይ ሀይሳዳ ግያ ዛሮ ኤንታዉ የድስ፤ “ቢታ አይስያ ረሁማ፥ ፃፍያ ስምሳያ፥ ሳማረንነ ኤፍራፂሳ ሻፋፐ ሄፍንꬃን ደእያ ኤንታራ እስፍዳ አሳ ሳሮ ጋይስ። 18 ህንተ ታዉ የድዳ ዳብዳበይ ብርሸትድ ናባበትን ስአስ። 19 ታ ኪታን፥ ካሰ ታርከይ ኮየትድ ፄለትያ ዎደ፥ ሀ ካታምያ በንፐካ ካዎታስ ማካላነ መቶ መꬋሸ ደእያ ቢታ ግደይስ ኤረትስ። 20 የሩሳላመን ዎልቃማ ካዎት ካዎትዶሶና፤ ኤፍራፂሳ ሻፋፐ ሄፍንꬃን ደእያ ቢታፈካ ሄ ካዎት ጊራነ ቃራፃ ኤክዶሶና። 21 ሄሳ ግሾ፥ ታኒ ኤንታዉ ሀ ኪታ እማና ጋካናዉ፥ ሀ አሳት ሄ ካታምዉ ኬፀይሳ ኤሳና መላ ኦድተ። 22 ህንተ ሀ ኦዳ ቀል ጎና መላ ናገትተ፤ ካዎታስ መቶ ዳርሳናዉ ኮሸና” ያግድ ኪትስ።

23 ካዋ አርፀክስሳ ዳብዳበይ ረሁማስ፥ ፃፍያ ስምሳያስነ ኤንታራ ደእያ ኡባስ ናባበትዳ ዎደ የሩሳላመን ደእያ አይሁደታኮ ኤለስ ብድ፥ ኤንቲ ኬፀይሳ ዎልቃን ኤስዶሶና።

24 ሄ ዎደፐ ዶምድ የሩሳላመን ደእያ ፆሳ ኬꬃ ኦሶይ ዳርዮስ ካዎትዳ ናምአንꬆ ላይꬅ ጋካናዉ ኤቅስ።

5

ታንታን ዳርዮሳስ ፃፍዳ ዳብዳበ

1 ሄ ዎደ ናምኡ ናበት ሀገይነ ዛካርያስ ይሁዳንነ የሩሳላመን ደእያ አይሁደ አሳስ እስራኤለ ፆሳ ሱንꬃን ትንብተ ኦድዶሶና። 2 ሳላትያላ ናአይ ዛሩባበልነ እዮሳደቃ ናአይ እያሱይ ደንድድ፥ የሩሳላመን ደእያ ጎዳ ኬꬃ ዛሪድ ኬፃናዉ ዶምዶሶና። ፆሳ ናበትካ ኤንታ ማድሸ ኤንታራ ደእዶሶና።

3 ሄ ዎደ ኤፍራፂሳ ሻፋፐ ሄፍንꬃን ደእያ ቢታ አይስያ ታንታን፥ ሳታርቡዛንነ ኤንታራ ደኤይሳት የሩሳላመ ይድ፥ “ሀ ኬꬃ ህንተ ኬፃና ማላ ህንተዉ ማታ እምዳይ ኦኔ?” ያግድ ኦይችዶሶና። 4 ቃስ፥ “ሀ ኬꬃ ኬፅያ አሳታ ሱንꬃይ ኦኔ?” ያግድ ኦይችዶሶና። 5 ሽን ፆሳ አይፈይ ይሁዳ ጭማታ ቦላ ደእያ ግሾ፥ ሀ ኦዳይ ዳርዮሳኮ ጋክን፥ ዳብዳበይ ያና ጋካናዉ ኤንታ ኦንካ ኦሶ ድግበና።

6 ኤፍራፂሳ ሻፋፐ ሄፍንꬃ ቢታ አይስያ ታንታናያ፥ ሳታርቡዛንነ ኤንታራ ኦꬅያ ካዋ ዳርዮሳስ ፃፍዳ ዳብዳበይ ሀይሳ። 7 ኤንቲ እያዉ የድዳ ዳብዳበይ ሀይሳዳ ያግድ ናባበቴስ።

ካዋ ዳርዮሳ፥ ሳሮይ ነዉ ግዶ።

8 ኑኒ ይሁዳ ቢታን ደእያ ግታ ፆሳ ኬꬃ ብድ በእዳይሳ ካዎይ ኤሮ። ሄ ፆሳ ኬꬃይ ግታ ሹቻን ኬፀትስ፤ ግምበ ቱሳት ከይዶሶና፤ ኦሶይካ ግታ አኬካንነ ኤሶን ኦሰትሸ ደኤስ።

9 “ኑኒ፥ ሀ ኬꬃ ኬፃና ማላ ህንተዉ ማታ እምዳይ ኦኔ?” ያግድ ጭማታ ኦይችዳ። 10 ቃስ ኤንታና ካለꬅያ አሳታ ሱንꬃይ ኦነኮ ፃፍድ ነና ኤርሳናዉ ኤንታ ኦይችዳ።

11 ኤንቲ ሀይሳዳ ያግድ ዛርዶሶና፦

“ኑኒ ሳሎነ ሳአ ፆሳ አይለታ፤ ኑኒ ዳሮ ላይꬃፈ ካሰ ግታ እስራኤለ ካዎይ ኬፅድ ፖልዳ ኬꬃ ዛሪድ ኬፆስ። 12 ኑ አዋት ሳሎ ፆሳ ሀንቀꬅዳ ግሾ፥ እ ኤንታ ባብሎነ ካዋ ናቡካዳናፆራ ኩሸን አꬅድ እሚስ። እ ሀ ኬꬃ ላልስ፤ አሳ ድእድ ባብሎነ ቢታ ኤፍስ።”

13 “ሽን ባብሎነ ካዎይ ቅሮስ ባ ካዎትዳ ኮይሮ ላይꬃን፥ ፆሳ ኬꬃ ዛር ኬፃና መላ አዋጆ ከስስ። 14 ናቡካዳናፆር የሩሳላመን ደእያ ፆሳ ኬꬃፈ ኤክ ኤፍድ፥ ባብሎነ ቢታን ደእያ ባ ካዎ ጋꬎን ዎꬅዳ ዎርቃነ ብራ ሚሸታካ ቅሮስ ዛሪድ የድስ። ሄ ሚሸት ካዎይ ቅሮስ ይሁዳ ቢታ አይሳና መላ ዶርዳ ሰሳብሳራ ኩሸን እመትስ። 15 ካዎይ፥ ‘ሀ ሚሸታ ኤካ ኤፋዳ የሩሳላመን ደእያ ፆሳ ኬꬃን ዎꬃ፤ ፆሳ ኬꬃይካ ካሰ ደእያ በሳን ኬፀቶ’ ያግን፥ 16 ሰሳብሳር ይድ፥ ‘ፆሳ ኬꬃ ኬፅያ በሳን የሩሳላመን ባስስ። እ ሀእ ጋካናዉ ዉርቤና፤ ሄ ዎደፐ ዶምድ፥ ኬፀትሸ ደኤስ’ ” ያግዶሶና።

17 “ህዛ ሀ ኦዳይ ካዋ ኡፋይስያባ ግድኮ፥ አነ ካዎይ ቅሮስ ሀ ፆሳ ኬꬃ የሩሳላመን ኬፃና መላ፥ ቱማካ አዋጁዋ ከስዳኮ ኤራናዉ ካሰ አꬍዳ ባብሎነ ካዎታ ታርከ ማዝጋበይ ኮየትድ ፄለቶ። ሄሳፈ ጉየ፥ ካዎይ ሀ ኦዳ ዋታናዉ ቆፕዳኮ ኑና ኤርሶ” ያግድ ፃፍዶሶና።

6

ዳርዮሳ አዋጁዋ

1 ሄሳ ግሾ፥ ካዎይ ዳርዮሳ ኪታን፥ ባብሎነ ደእያ ሚሸ ዎꬅያ ኬꬃን ደእያ ታርከ ማዝጋበታ ኮይዶሶና። 2 ሜዶና አዉራጃን አህማታ ካታማን እስ ፃꬃ ማፃፍ በንትስ፤ ሄ ማፃፋን ፃፈትዳባይ ሀይሳዳ ያጌስ፦

3 “ካዎይ ቅሮስ ባ ካዎትዳ ኮይሮ ላይꬃን፥ የሩሳላመን ደእያ ፆሳ ኬꬃ ግሾ፥ ሀይሳዳ ግያ አዋጆ ከስስ። ፆሳ ኬꬃይ ያርሾ ሺሽያ በሲ ግድድ ዛር ኬፀቶ፤ እያ ባሶይካ የገቶ። ሄ ኬꬃ አዱሳተꬃይ ኡሱፑን ታሙ ዋꬋ፥ ዳልጋተꬃይ ኡሱፑን ታሙ ዋꬋ ግዶ። 4 ሄꬑ ቶሆ ግታ ሹቻን ዩሾ፥ እስ ቶሆ ምꬃ ቱሳት ዩዮ። ሄሳስ ኮሽያ ሚሸ ኡባይ ካዎ ሻሎ ምንጅያ ኬꬃፈ እመቶ። 5 ናቡካዳናፆር የሩሳላመን ደእያ ፆሳ ኬꬃፈ ኤክድ፥ ባብሎነ ኤህዳ ፆሳ ኬꬃ ዎርቃነ ብራ ሚሸት ባንታ በሳ ጉየ የሩሳላመ ስሚድ፤ ፆሳ ኬꬃን ደኦ” ያግስ።

6 ሄሳፈ ጉየ፥ ዳርዮስ ፃፍዳ ዳብዳበይ ሀይሳዳ ያጌስ። “ህንተኖ ኤፍራፂሳ ሻፋፐ ሄፍንꬃ ቢታ አይስያ ታታናያ፥ ሳታርቦዝንያነ ኤንታራ ኦይሳቶ፥ ሀ ፆሳ ኬꬃኮ ሺቆፕተ። 7 ሀ ፆሳ ኬꬃ ኦሱዋስ ꬉበ ግዶፕተ። አይሁደታ ሀላቃትነ አይሁደ ጭማት ፆሳ ኬꬃ ካሰ በሳን ዛሪድ ኬፆ።”

8 ሄሳ ቦላ ቃስ፥ “ሀ አይሁደ ጭማት ፆሳ ኬꬃ ኬፅያ ዎደ፥ ኤንቲ ኦꬅያ ኦሶይ ኤቆና መላ ኤንታዉ ኮሽያ ሚሸ ኡባ ኤፍራፂሳ ሻፋፐ ሄፍንꬃ ቢታፈ ሺሽዳ ካዋ ጊራ ሚሽያፐ ኤንታዉ እማና መላ ታኒ ኪታስ። 9 የሩሳላመን ደእያ ካህነት ሳሎ ፆሳስ ፁሳ ያርሾ ያርሻናዉ ኮሽያ ዎፋኖ ግድን፥ ማራዘ ግድን ዎይኮ ዶርሳ ኡርገ ግድን ኤንታዉ እምተ። ቃስ አይባካ ፓጭሶና ኤንቲ ኮይያ ግስተ፥ ማፅነ፥ ዎይነነ ዛይተ ኤንታዉ ጋላስ ጋላስ እምተ። 10 ሄሳ ህንተ እመይ ኤንቲ ሳሎ ፆሳ ኡፋይስያ ያርሾ ያርሻናሳነ ካዋስነ እያ ናይታስ ዎሳናሳ። 11 ሀ አዋጁዋ ላምያ ኦንካ ደእኮ፥ እያ ኬꬃ ቱሳ ሾድድ፥ ሄ ቱሳ ቦላ እያ ካቆ፤ እያ ኬꬃይካ ፕቶ የግያ በሰ ግዶ። 12 ሀ ኪታ ላማናዉ ዎይኮ የሩሳላመን ደእያ ፆሳ ኬꬃ ላላናዉ ኩሸ ደንꬅያ አይ ካዎይ ዎይኮ አስ ግድን፥ ባ ሱንꬃይ ፄገታና መላ የሩሳላመ ዶርዳ ፆሳይ እያ ꬋይሶ። ታኒ ዳርዮስ ሀይሳ ኪታስ። ሀ ኡባይ ምኖተꬃን ፖለቶ” ያግስ።

ፆሳ ኬꬅ አንጅሶ ባኣለ

13 ሄሳፈ ጉየ፥ ኤፍራፂሳ ሻፋፐ ሄፍንꬃ ቢታ አይስያ ታታናያ፥ ሳታርቡዛንነ ኤንታራ ኦꬅያ ኡባይ ካዎይ ዳርዮስ ኪትዳይሳዳ ምኖተꬃን ኦꬅድ ፖልዶሶና። 14 አይሁደ ጭማት ባንታ ኦሱዋ አጎና ኦꬅዶሶና፤ ቃስ ናበይ ሀገይነ እዶ ናአይ ዛካርያስ ኦድዳ ቃላን ምነትዶሶና። እስራኤለ ፆሳይ ኪትዳይሳዳ ፋርሰ ካዎት ቅሮስ፥ ዳርዮስነ አርፀክስስ አዋጅዳይሳዳ ፆሳ ኬꬃ ኬፅድ ዉርስዶሶና። 15 ዳርዮስ ካዎትዳ ኡሱፑንꬆ ላይꬃን አዳረ ጌተትያ አጌናን ሄꬓንꬆ ጋላሳን፥ ፆሳ ኬꬃ ኦሶይ ፖለትስ።

16 እስራኤለ አሳይ፥ ካህነት፥ ሌወትነ ድኦፐ ስምዳ አሳ ኡባይ ፆሳ ኬꬃ አንጅስያ ባኣለ ኡፋይሳን ቦንችዶሶና። 17 ሄ ባለይ ቦንቸትያ ዎደ ኤንቲ እስ ፄቱ ኮርማ፥ ናምኡ ፄቱ ማራዘ፥ ኦይዱ ፄቱ ዶርሳ ኡርገታ ያርሽዶሶና። ቃስ ናጋራ ያርሾስ ታማነ ናምኡ እስራኤለ ኮቻታ ታይቦን ታማነ ናምኡ ኮለ ያርሽዶሶና። 18 ሙሰ ማፃፋን ፃፈትዳይሳዳ፥ የሩሳላመን ደእያ ፆሳ ኬꬃን ኦꬃና መላ ካህነትነ ሌወት ኤንታ ማራዳ ማራዳ ዎꬅዶሶና።

ፓስካ ባኣለ

19 ድኦፐ ስምዳ አሳይ ኮይሮ አጌናን ታማነ ኦይዳንꬆ ጋላስ ፓስካ ባኣለ ቦንችዶሶና። 20 ካህነትነ ሌወት ባንታና ጌሽዶሶና፤ ኤንቲ ኡባይ ዎጋዳ ጌይዶሶና። ሌወት ድኦፐ ስምዳ ኡባስ፥ ካህነታስነ ባንታዉ ፓስካ ዶርሰ ሹክዶሶና። 21 ድኦፐ ስምዳ እስራኤለ አሳይነ አይሁደ ግዶና አሳይ ኦꬅያ ቱናተꬃፈ ባንታና ሻክድ፥ ጎዳኮ፥ እስራኤለ ፆሳኮ ስምዳ አሳ ኡባይ ፓስካ ምዶሶና። 22 ጎዳይ አሶረ ካዋ ቆፋ ላምድ እስራኤለ ጎዳ፥ ፆሳ ኬꬃ ኬፅድ ፖላና መላ ማድዳ ግሾ፥ ኤንቲ ላፑን ጋላስ ኡይꬃ ባኣለ ኡፋይሳን ቦንችዶሶና።

7

እዝር የሩሳላመ ዩሳ

1 ዳሮ ዎደፐ ጉየ፥ ፋርሰ ካዉአ አርፀክስስ ካዎትዳ ዎደ እዝራ ጌተትያ እስ አስ ደእስ። እዝር ሳራያ ናአ፤ አዛራ ናአ፤ ካልቀ ናአ፤ 2 ሳሉማ ናአ፤ ሳዶቃ ናአ፤ አክፁባ ናአ፤ 3 አማረ ናአ፤ አዛራ ናአ፤ ማራዮታ ናአ፤ 4 ዛራሀ ናአ፤ ኦዛ ናአ፤ ቡቃ ናአ፤ 5 አብሱ ናአ፤ ፍንሃሳ ናአ፤ ፍንሃስ አላዛራ ናአ፤ ካህነ ሀላቃ አሮና ናአ።

6 ሀይስ እዝር ባብሎነፐ ብስ። ጎዳይ፥ እስራኤለ ፆሳይ እምዳ ሙሰ ህግያ ኤርያ አስ። ጎዳ፥ ፆሳ ኩሸይ እያ ቦላ ደእያ ግሾ፥ እ ኦይችዳባ ኡባ ካዎይ እያዉ እሚስ። 7 ካዎይ አርፀክስስ ካዎትዳ ላፑንꬃ ላይꬃን እስራኤለ አሳፐ ጉꬃታራ፥ ካህነት፥ ሌወት፥ ዛማረት፥ ፐንገ ናገይሳትነ ፆሳ ኬꬃ ኦሳንቾት እዝራራ እስፈ የሩሳላመ ብዶሶና። 8 ካዎይ ካዎትዳ ላፑንꬃ ላይꬃን እቻሻንꬆ አጌናን እዝር የሩሳላመ ጋክስ። 9 ፆሳ ሎኦ ኩሸይ እያ ቦላ ደእያ ግሾ ኮይሮ አጌናን ኮይሮ ጋላስ ባብሎነፐ ከይድ፥ እቻሻንꬆ አጌናን ኮይሮ ጋላስ የሩሳላመ ጋክስ። 10 እዝር ጎዳ ህግያ ፃናኦን፥ ኦሶ ቦላ ፔሾንነ እስራኤለ አሳ እያ ዎጋነ እያ ህግያ ታማርሳናዉ ባ ዎዛና ጊግስስ።

አርፀክስስ እዝራስ ፃፍዳ ዳብዳበ

11 ጎዳይ እስራኤለስ እምዳ ህግያነ ዎጋ፥ ሎይꬅ ኤርያ ካህነነ ፃፈ ግድዳ እዝራስ ካዎይ አርፀክስስ ፃፍዳ ዳብዳበይ ሀይሳ።

12 “ካዎታ ካዋ አርፀክስሳፐ፥ ካህነነ ሳሎ ፆሳ ህገ ሎይꬅ ኤርያ እዝራስ፥ ሳሮይ ነዉ ግዶ!

13 “ታ ካዎተꬃ ግዶን ደእያ እስራኤለ አሳፐ ኦንካ፥ ካህነ ዎይኮ ሌወ ግድን፥ የሩሳላመ ባናዉ ኮይያ አሳይ ኔራ ባና መላ ታኒ ኪታስ። 14 ታንነ ታራ ዞረትያ ላፑን አሳት እስፈ ግድድ፥ ነ ኩሸን ደእያ ፆሳ ህግያዳ፥ ባዳ ይሁዳንነ የሩሳላመን ደእያ ሀኖተꬃይ አይ መለኮ ኦይቻና መላ ነና ኪቶስ። 15 የሩሳላመን ደእያ እስራኤለ ፆሳስ፥ ታንነ ታራ ዞረትያ አሳት ኑ ዶሳን እምዳ ዎርቃነ ብራ እሞታ ኤካዳ ባ። 16 ሄሳ ቦላ ቃስ ኔኒ ባብሎነ ቢታ ኩመꬃፈ ደምዳ ብራነ ዎርቃ ኡባ፥ ቃስ እስራኤለ አሳይነ ካህነት የሩሳላመን ደእያ ባንታ ፆሳ ኬꬃስ ዶሳን እምዳ እሞታ ኤካዳ ባ። 17 ሀ ሚሽያን ኮርማታ፥ ማራዘታ፥ ዶርሳ ኡርገታነ፥ ካꬃ ያርሾስነ ኡሻ ያርሾስ ኮሽያባ ሻማዳ፥ የሩሳላመን ደእያ ህንተ ፆሳ ኬꬃን ያርሾ በሳን ያርሻ።

18 “ሄሳፈ ፓላህዳ ብራነ ዎርቃ ኔንነ ኔራ ደእያ አይሁደ ግድዳ ነ እሻት ህንተ ፆሳ ሸነን፥ ህንተ ኦꬃናዉ ኮያባ ኦꬅተ። 19 ቃስ ኑኒ ህንተ ፆሳ ኬꬃስ፥ እምዳ ሚሸታ ኡባ የሩሳላመ ፆሳ ስንꬃን ሺሻ። 20 ሄሳፈ ሀራባይ ፆሳ ኬꬃስ ኮሽያባይ አይብካ ደእኮ፥ ካዎ ሚሸ ምንጅያ ኬꬃፈ ኤካናዉ ዳንዳኣሳ።

21 “ታኒ ካዎይ አርፀክስስ ኤፍራፂሳ ሻፋፐ ሄፍንꬃን ቢታን ደእያ ሚሸ ኬꬃን አዋተꬃይ ደእያ ኡባታስ ሀ ኪታ እማስ። ካህነነ ሳሎ ፆሳ ህግያ ሎይꬅ ኤርያ እዝር ህንተና ኦይችያባይ አይባ ግድኮካ እያዉ እምተ። 22 ሄꬑ ሙኩሉነ ኦይዱ ፄቱ ክሎ ግራመ ብራ፥ እስ ፄቱ ኩንታለ ግስተ፥ ናምኡ ሙኩሉ ልትሮ ዎይነ ኡሽ፥ ናምኡ ሙኩሉ ልትሮ ሻማሆ ዛይተነ ኮሽያ መላ ማፅነ እያዉ እምተ። 23 ካዋ ቦላነ ካዋ ናይታ ካዎተꬃ ቦላ ሀንቆይ ዮና መላ ሳሎ ፆሳይ ባ ኬꬃስ ኮይያባ ኡባ እምተ። 24 ካህነታፐ፥ ሌወታፐ፥ ዛማረታፐ ፐንገ ናገይሳታፐ፥ ፆሳ ኬꬃ ኦሳንቾታፐነ ፆሳ ኬꬃ ግዶን ዱማ ዱማ ኦሶ ኦꬅያ አሳፐ ህንተ ጊራነ ቃራፃ ኤካናዉ ህንተዉ ማት ባዋ።

25 “ላ እዝራ፥ ኔኒ፥ ነዉ ፆሳይ እምዳ ጭንጫተꬃን ኤፍራፂሳ ሻፋፐ ሄፍንꬃ ቢታን ደእያ ነ ፆሳ ህግያ ኤርያ አሳ ቦላ ፕርዳና መላ ዳይናታነ አይሰይሳታ ሹማ። ህግያ ኤሮና አስ ደእኮ ኔኒ ኤንታ ታማርሳ። 26 ነ ፆሳ ህግያነ ካዋ ህግያ ኪተቶና ኦንካ ደእኮ፥ እ ቃይ ባይና ሀይቆ ዎይኮ ጋደፐ ጎደቶ ዎይኮ እያ ሻሎይ ቦንቀቶ ዎይኮ ቃሾን ሴረቶ” ያግስ።

27 የሩሳላመን ደእያ ፆሳ ኬꬃ ሀይሳዳ ቦንቸታና መላ ካዋ ዎዛናን ሀ ቆፋ ዎꬅዳ ጎዳ፥ ኑ አዋታ ፆሳ ጋላት ጋኮ! 28 ካዋ፥ ካዉዋራ ዞረተይሳታነ እያራ ኦꬅያ ዎልቃማ ሀላቃታ ስንꬃን ባ ቴማ ታዉ እምዳ ፆሳስ ጋላት ግዶ! ጎዳ፥ ታ ፆሳ ኩሸይ ታራ ደእያ ግሾ፥ እስራኤለ ሀላቃታፐ ኤረትዳይሳታ ዶራዳ የሩሳላመ ኤካ ባና መላ እ ታዉ ምኖተꬅ ግድስ።

8

እዝራራ ድኦፐ ስምዳ አሳ

1 ካዎይ አርፀክስስ ካዎትዳ ዎደ ታራ እስፈ ባብሎነ ቢታፈ ስምዳ ሶ አሳ ሀላቃት ሀይሳታ፤

2 ፍንሃሳ ያራፐ ገርሶና፥ እታማራ ያራፐ ዳነላ፥ ዳዊታ ያራፐ ሳካና ናኣ ሀፁሳ፥

3 ፓሮሳ ያራፐ ዛካርያሳነ ኤንታ የለታ ማራን ፃፈትዳ ሀራ እስ ፄታነ እሻታሙ አደታ።

4 ፓሀት-ሞአበ ያራፐ ዛራሀ ናኣ ኤልሆኤናያነ እያራ ደእያ ናምኡ ፄቱ አደታ።

5 ዛታ ያራፐ ያሀዝኤላ ናአ ሳካናነ እያራ ደእያ ሄꬑ ፄቱ አደታ።

6 አድና ያራፐ ዮናታና ናኣ ኤቤዳነ እሻታሙ አደታ።

7 ኤላማ ያራፐ ጎቶላ ናአ ይሻያነ እያራ ደእያ ላፑን ታሙ አደታ።

8 ሳፋፃ ያራፐ ምካኤላ ናአ ዝባዳነ እያራ ደእያ ሆስፑን ታሙ አደታ።

9 እዮኣባ ያራፐ ይኤላ ናአ አብድዩነ እያራ ደእያ ናምኡ ፄታነ ታማነ ሆስፑን አደታ።

10 ባና ያራፐ ዮስፍያ ናአ ሳሎምታነ እያራ ደእያ እስ ፄታነ ኡሱፑን ታሙ አደታ።

11 በባያ ያራፐ በባያ ናኣ ዛካርያሳነ እያራ ደእያ ላታማነ ሆስፑን አደታ፥

12 አዝጋዳ ያራፐ ሀቃፃና ናአ ዮሃናነ እያራ ደእያ እስ ፄታነ ታሙ አደታ።

13 አዶንቃማ ያራፐ ዉርሰꬃን ስምዳይሳት፥ ኤልፋላፃ፥ ይኡኤላ፥ ሻማያነ ኤንታራ ደእያ ኡሱፑን ታሙ አደታ።

14 ብግዋያ ያራፐ ኡታያ፥ ዛኩራነ ኤንታራ እስፈ ሀራ ላፑን ታሙ አደታ።

15 ታኒ አሀዋኮ ጎግያ ሻፋ ማታን ኤንታ ሺሻስ። ኑኒ ሄ በሳን ዱንካንድ፥ ሄꬑ ጋላስ ታክዳ። ታኒ ሄ በሳን ደእያ አሳነ ካህነታ ታይብያ ዎደ ሌወ ያራፐ እስ አስካ ደማብከ። 16 ሄሳ ግሾ፥ አላዛራ፥ አርኤላ፥ ሻማያ፥ ኤልናታና፥ ያርባ፥ ኤልናታና፥ ናታና፥ ዛካርያሳነ ማሱላማ ጌተተይሳታነ ጭንጫ አስ ግድዳ ዮያርባነ ኤልናታና ፄጋስ። 17 ኤንታ ካስፍያ ጌተትያ በሳን ሌወታስ ሀላቃነ ፆሳ ኬꬃ ኦሳንቾ ግድዳ አዶስነ እያ ዳቦታስ ኦዳናባ አኬክሳዳ ኑ ፆሳ ኬꬃን ኦꬅያ አሰ ኤሀና መላ ኪታስ። 18 ኑ ፆሳ ሎኦ ኩሸይ ኑ ቦላ ደእያ ግሾ፥ እስራኤለ ናአ ሌወ ያራ ማህላ ያራነ ዳሮ ጭንጫ አስ ግድዳ ሳረባያ ጌተትያ አድያ ታማነ ሆስፑን እያ ናይታነ እያ እሻታ፥ ኑስ የድዶሶና። 19 ሄሳዳካ፥ ሀሻባ፥ ማራራ ያራ ግድዳ ያሻያ፥ እያ ናይታነ ላታሙ ግድያ እያ እሻታራ የድዶሶና። 20 ሄሳ ቦላ ካሰ አዋት ሌወታ ማዳና መላ ዳዊቲነ እያራ ኦꬅያ ሀላቃት ሹምዳ ፆሳ ኬꬃ ኦሳንቾታፐ ናምኡ ፄታነ ላታሙ አሳታ የድዶሶና። ሄሳት ኡባይ ባንታ ሱንꬃን ፃፈትዶሶና።

21 ኑ ፆሳ ስንꬃን ኑ ሁጵያ ካዉሽድ፥ ኦገይ ኑስ፥ ኑ ናይታስነ ኑ ሻሎ ኡባስ ሳሮ ግዳና መላ ዎሳና መላ ያን አሀዋ ሻፋ ማታን ፆማ አዋጃስ። 22 ካሰ ኑኒ ካዋስ፥ “ኑ ፆሳ ሎኦ ኩሸይ እያ ኮየይሳታ ቦላ ደኤስ፤ ሽን እያ ዎልቃማ ሀንቆይ እያ አገይሳታ ቦላ ደኤስ” ያግድ ኦድዳ ግሾ፥ ኑኒ ብያ ኦግያን ደእያ ሞርከታፐ ኑና ናጋና መላ ዎታዳረነ ፓራታ እማናዳ ካዋ ኦይቻናዉ ዬላታስ። 23 ሄሳ ግሾ፥ ኑኒ ፆምድ፥ ፆሳ ዎስዳ፤ እካ ኑ ዎሳ ስእስ።

24 ካህነ ሀላቃታፐ ሳረባያ፥ ሀሳባያነ ሀራ ኤንታ ዳቦ ግድዳ ታሙ አሳታ ዶራስ። 25 ካዎይ፥ እያራ ዞረተይሳት፥ እያ ሹማትነ እስራኤለ ኡባይ ኑ ፆሳ ኬꬃስ እምዳ ብራ፥ ዎርቃነ፥ ሀራ ሚሸታ ኡባ ልካዳ ኤንታ ኩሸን ዎꬃስ። 26 ታኒ ኤንታዉ እምዳባይ ሀይሳ፤ ላታማነ ናምኡ ሙኩሉ ክሎ ግራመ ብራ፥ ሄꬑ ሙኩሉነ ኦይዱ ፄቱ ክሎ ግራመ ብራፐ ኦሰትዳ ሚሸታ፥ ሄꬑ ሙኩሉነ ኦይዱ ፄቱ ክሎ ግራመ ዎርቃ፥ 27 ሆስፑን ክሎ ግራመነ ኦይዱ ፄቱ ግራመ ዎርቃፈ ኦሰትዳ ላታሙ ሳነታነ ዎርቃዳ አልኦነ ሙሩቶ ግድዳ ናሰ ብራታፐ ኦሰትዳ ናምኡ ሳነታ።

28 ሄሳፈ ጉየ፥ ታኒ ኤንታኮ ሀይሳዳ ያጋስ፤ “ህንተነ ሀ ሚሸት ጎዳስ ዱማትደታ፤ ሀ ብራይነ ዎርቃይ፥ አሳይ ባ ዶሳን ጎዳስ፥ ህንተ አዋታ ፆሳስ እምዳ እሞታ። 29 የሩሳላመን ደእያ ፆሳ ኬꬃን ሚሸ ምንጅያ ኬꬃ ጋክድ፥ ካህነ ሀላቃታ ስንꬃን፥ ሌወታ ስንꬃንነ እስራኤለ ያራታ ሀላቃታ ስንꬃን እማና ጋካናዉ፥ ሀ ሚሸታ ሎይꬅድ ናግተ” ያጋስ። 30 ሄሳ ግሾ፥ ካህነትነ ሌወት የሩሳላመን ደእያ ፆሳ ኬꬅ ኤፋናዉ ብራ፥ ዎርቃነ ሀራ ሚሸታ ኡባ ምዛነን ልክድ አዋተꬃን ኤክዶሶና።

31 ኮይሮ አጌናን ታማነ ናምአንꬆ ጋላሳን የሩሳላመ ባናዉ አሀዋ ሻፋ ማታፐ ደንድዳ። ኑ ቦላ ደእያ ኑ ፆሳ ሎኦ ኩሸይ ኑ ብያ ኦገን ደእያ ሞርከታፐነ ፓንጋታፐ ኑና አሽስ። 32 ኑኒ የሩሳላመ ጋክድ፥ ያን ሄꬑ ጋላስ ሸምፕዳ።

33 ኦይዳንꬆ ጋላስ ብራ፥ ዎርቃነ ሀራ ሚሸታ ኡባ ልክድ፥ ኡራያ ናኣ ካህንያ ማረሞታስ እምዳ። ፍንሃሳ ናኣ አላዛር፥ ሌወ ግድዳ እያሱ ናኣ ዮዛባትነ ብንያ ናአ ኖኣድ እያራ እስፈ ደኦሶና። 34 ኡባባይ ሄ ዎደ ታይበት ልከትድ ፃፈትስ።

35 ሄሳፈ ጉየ፥ ድኦፐ ስምዳ አሳይ፥ እስራኤለ ፆሳስ፥ ታማነ ናምኡ ኮርማ፥ ኡዱፉን ታማነ ኡሱፑን ማራዘነ ላፑን ታማነ ላፑን ዶርሳ ኡርገታ ፁሳ ያርሾ ኦꬅድ፥ ቃስ ታማነ ናምኡ ኮለ ናጋራ ያርሾ ኦꬅድ ጎዳስ ያርሽዶሶና። ሄስ ኡባይ ፁሳ ያርሾ ግድድ ጎዳስ ሺቅስ። 36 ካዎይ ኪትዳ ኪታካ ካዉዋፐ ጋርሳራ ቢታ አይሰይሳታስነ ኤፍራፂሳ ሻፋፐ ሄፍንꬃ ቢታ አይሰይሳታስ እምዶሶና፤ ኤንቲ እስራኤለ አሳነ ፆሳ ኬꬃ ኦሱዋ ማድዶሶና።

9

በሶና ኤኮ-ገሎ ዎጋ ድጉዋ

1 ሀ ኡባይ ሀንዳፐ ጉየ፥ ደርያ ካለይሳት ታኮ ይድ፥ ሀይሳዳ ያግዶሶና፤ “እስራኤለ አሳይ፥ ሀር አቶሽን፥ ካህነት፥ ሌወት፥ ባንታ ሄራን ደእያ፥ ካናነታ፥ ህተታ፥ ፓርዘታ፥ ያቡሰታ፥ አሞነታ፥ ሞአበታ፥ ግብፀታነ አሞረታ ቱናፐ ባንታና ሻክቦኮና። 2 ባንታዉነ ባንታ ናይታስ አይሁደ ግዶና ማጫ ናይታፐ ማቾ ኤክዶሶና፤ ሄሳ ጋሶን ጌሻ ዘረꬃ አይሁደ ግዶና አሳራ ዋላክዶሶና። ሀ ባላን ኮይሮ ግድዳይ ካለይሳታነ ሀላቃታ” ያግዶሶና።

3 ታኒ ሀ ኦዳ ስእዳ ዎደ ታ ማኡዋነ ታ ቃምስያ ዳካስ፤ ታ ሁጵያነ ታ ቡቻ ስካስ፤ ዳሮ ዳጋማዳ ኡታ አጋስ። 4 ድኦፐ ስምዳ አሳይ ኦꬅዳ ናጋራ ግሾ፥ እስራኤለ ፆሳይ ኦድዳ ቃላስ ያይዳ አሳ ኡባይ ታኒ ደእያ በሳ ታኮ ሺቅዶሶና። ኦማርሳ ያርሾ ያርሽያ ዎደ ጋካናዉ ዳጋማዳ ኡትዳ በሳፈ ደንዳብከ።

5 ሽን ኦማርሳ ያርሾይ ሺቅያ ዎደ፥ ታ ማኦይነ ታ ቃምሰይ ዳከትድ ደእሽን፥ ታኒ አዛናዳ ኡትዳ በሳፈ ደንዳስ። ጉልባታዳ ጎዳኮ፥ ታ ፆሳኮ፥ ታ ኩሽያ ደንꬃዳ፥ ሀይሳዳ ያጋዳ ዎሳስ። 6 “አቤት ታ ፆሳዉ፥ ኑ ናጋራይ ዶረትድ ኑ ሁጵያፐ አꬍዳ ግሾነ ኑ ናቆይ ሳሎ ጋክዳ ግሾ ታኒ ታ ሶምኡዋ ኔኮ ደንꬃናዉ ያያይስነ ዬላታይስ። 7 ኑኒ ኑ ማይዛታ ዎደፐ ዶምን፥ ሀች ጋካናዉ፥ ነና ዳሮ ናቅዳ። ኑ ናጋራ ጋሶን ኑኒ፥ ኑ ካዎትነ ኑ ካህነት ሀእይሳዳ አላጋ ካዎታ ኩሸን ኩንድዳ፤ ማሻስ፥ ዶኦስ፥ ቦንቄስነ ዬላስ አꬍድ እመትዳ።

8 “ሽን ሀእ ጎዳይ ኑ ፆሳይ ኑፐ ጉꬃ አስ አሻናዉነ ባ ኬꬃን ኑስ በሰ እማናዉ ኮይድ ጉꬃ ዎደስ ማሮተꬅ እሚስ። ሄሳ ግሾ ፆሳይ ኑ አይፊያ ዶይስ፤ ኑ አይለተꬃን ደእሽን ጉꬃ ዎደስ ሸምፖ እሚስ። 9 ኑኒ አይለ ግድኮካ፥ ኑ ፆሳይ ኑና አይለተꬃን አግቤና፤ ኑ ደኡዋ ኦራꬅስ። ኑ ፆሳ ኬꬃ ኬፃና መላ፥ ላለትዳይሳ ኦራꬃና መላነ ይሁዳንነ የሩሳላመን ሳሮ ዳና መላ ፋርሰ ካዎታ ስንꬃን ኑስ ቴሞ እሚስ።

10 “ሽን ኑ ፆሳዉ፥ ሀእ ያትን፥ ኑኒ ዎይጋኔ? ሄኮ ሀእካ ነ ኪታ ቶችዳ። 11 ኑ ቶችዳይ ነ አይለ ግድዳ ናበታ ባጋራ ‘ህንተ ላታናዉ ገልያ ቢታይ፥ እን ደእያ አሳን ቱንዳሮ፤ ሀ ጋፃፐ ህን ጋፃ ጋካናዉ ኤንታ ኢታ ኦሱዋንነ ቱናተꬃን ኩማሱ። 12 ሄሳ ግሾ፥ ህንተ ምኖ ግዳና መላ፥ ሄ ቢታ አይፍያ ማና መላነ መርናዉ ህንተ ናይታስ ላትሳና መላ፥ ህንተ ማጫ ናይታ ኤንታ አደ ናይታስ እሞፍተ፤ ኤንታ ማጫ ናይታ ህንተ አደ ናይታስ ኤኮፍተ። ኤንቲ ሳሮተꬃንነ ዱረተꬃን ዳና መላ አሞቶፍተ’ ያጋዳሳ።

13 “ኑ ቦላ ጋክዳ ኢታባ ኡባይ ኑ ኢታ ኦሱዋነ ኑ ግታ ናጋራ ጋሶና። ግዶሽን፥ ኔኒ ኑ ፆሳይ ኑ ናጋራ ዳሮተꬃ መላ ኑና ፕርዳባካ፤ ሽን ኑፐ ጉꬃታ አሻዳሳ። 14 ኑኒ ሀይሳ መላ ቱናባ ኦꬅያ አሳራ ኤኮንነ ገሎን ዋላከትድ፥ ዋንድ ነ ኪታ እፃስ ጋኔ? ሀ አትዳ ጉꬃ ኮቻይ ꬋያና ጋካናዉ ነ ሀንቆይ ኑ ቦላ ዳረነዬ? 15 አቤት ጎዳዉ፥ እስራኤለ ፆሳዉ፥ ኔኒ ፅሎ፤ ኑኒ ሀእ ጋካናዉ አትድ ደኦን ደኦስ። ኑ ናጋራ ጋሶን ኑፐ እሶይካ ነ ስንꬃን ኤቃናዉ ዳንዳኤይ ባዋ፤ አትዳይሳት ሀች ሀይሳን ነ ስንꬃን ደኦስ” ያጋስ።

10

አሳይ ባንታ ናጋራ ፓፅዶሶና

1 እዝር ፆሳ ኬꬃ ስንꬃን ኩንድድ ዬክሸ ዎስያ ዎደነ ናጋራ ፓፅያ ዎደ ማጭ፥ አደይነ ናእ ደእያ እስራኤለ አሳይ እያኮ ሺቅድ፥ ይባታ ዬሆ እያራ ዬክዶሶና። 2 ኤላማ ያራ ግድዳ ይኤላ ናአይ ሳካን ሀይሳዳ ያግስ፤ “ኑኒ ኑ ዩሾን ደእያ አላጋ ማጫሳታ ኤክድ፥ ኑ ፆሳስ አማነትቦኮ። ግዶሽን፥ ሀእካ እስራኤለስ ኡፋይስ ደኤስ። 3 ታ ጎዳዉ፥ ኔንነ ኑ ፆሳ ኪታ ናገይሳት ዞርዳይሳዳ ኑኒ ሀ ማጫሳነ ኤንታፈ የለትዳ ናይታ ኡባ የዳናዉ ቃላ ገሎስ። ሄስ ኡባይ ጎዳ ህገይ ገይሳዳ ፖለቶ። 4 እዝራ፥ ሀ ኦሶይ ነ ኩሸን ደኤስ፥ ደንዳ፤ ኑኒ ነና ማዳና፤ ምና!” ያግስ።

5 እዝር ደንድ ኤቅድ፥ ካህነታ፥ ሌወታነ እስራኤለ አሳ ኡባ ሀ ጌተትዳይሳታ ኦꬃና መላ ጫቅስስ፤ ኤንትካ ጫቅዶሶና። 6 እዝር ፆሳ ኬꬃ ስንꬃፈ ደንድድ፥ ኤልያሴባ ናአይ ዮሃን ደእያ ክፍለ ገልስ። ያን ድኦፐ ስምዳ አሳይ ናጋራስ ዬክሸ አቅዳ ግሾ፥ ሄ በሳን ካꬅ ምቤና፤ ሃካ ኡይቤና።

7 ድኦፐ ስምዳ አሳይ የሩሳላመ ሺቃና መላ፥ ይሁዳንነ የሩሳላመን አዋጅዶሶና። 8 ሀ ሄꬑ ጋላሳታ ግዶን ሄ በሳን ሺቆና ኦንካ ደእኮ፥ እያዉ ደእያባይ ኡባይ ኤከታና መላነ እካ ድኦፐ ስምዳ አሳ ሺቁዋፐ ኩረታና መላ ሀላቃትነ ጭማት ኦዳ ኩይዶሶና።

9 ሄ ጌተትዳ ሄꬑ ጋላሳታ ግዶን፥ ኡዱፉንꬆ አጌናን ላታማንꬆ ጋላሳን ይሁዳነ ብንያመ አሳ ኡባይ የሩሳላመ ሺቅዶሶና። ሀ ዴፆ ኦዳነ ዎልቃማ እራ ጋሶን፥ ኮኮርሸ፥ ፆሳ ኬꬃ ስንꬃን ደእያ ዳባባን ኡትዶሶና። 10 ካህነ እዝር ደንዲድ ሀይሳዳ ያግስ፤ “ህንተ አማነቶና እፅደታ፤ አላጋ ማጫሳታ ማቾ ኤክድ፥ እስራኤለ ናቁዋ ቦላ ናቆ ጉጅደታ። 11 ህንተ ናጋራ ጎዳስ፥ ህንተ አዋታ ፆሳስ ፓፅተ፤ እያ ኡፋይስያባ ኦꬅተ። ሄ ቢታን ደእያ አይሁደ ግዶና አሳፐነ ህንተ ኤክዳ አይሁደ ግዶና ህንተ ማቸታፐ ሻከትተ” ያግስ።

12 ሺቅዳ አሳይ ባንታ ቃላ ꬎቁ ኦꬅድ፥ ሀይሳዳ ያግዶሶና። “ነ ግያባ ኡባ ኑኒ ኦꬃና! 13 ሽን ሀይሳን ሺቅዳ አሳይ ዳሮ፤ ሄሳ ቦላ ዎልቃማ እር ቡኬስ። ኑኒ እራፐ አትያ በሲ ሀይሳን ባዋ። ሀ ናጋራን ቆህዳ አሳይ ዳሮ ግድዳ ግሾ፥ እስ ጋላሳን ዎይኮ ናምኡ ጋላሳን ሀ ኦዳ ፖላናዉ ዳንዳኦኮ። 14 ሀ ሺቅዳ አሳ ሱንꬃን ኑ ሀላቃት የሩሳላመን ጋምእድ፥ ኮሽያባ ኦꬆ። ሄሳ ጋሶን ደንዳዳ ፆሳ ዎልቃማ ሀንቆይ ኑፐ ስማና ጋካናዉ፥ ኑ ካታማታን ደእያ አይሁደ ግዶና ማጫሳታ ኤክዳ ኡባይ ኬርዳ ቃማን ካታማታ ጭማትነ ዳይናታራ እስፈ የሩሳላመ ዮ። 15 አሳሄላ ናአይ ዮናታንነ ተቁዋ ናአይ ያህዝ ኤንታ ቆፋ ጳልቅዶሶና፤ ማሱላምነ ሌወ ግድዳ ሳባት ኤንታና ማድዶሶና” ያግዶሶና።

16 ድኦፐ ስምዳ አሳይ ግዳይሳዳ ኦꬅዶሶና። ካህነይ እዝር ኡባ ኮቻታፐ ሀላቃታ ዶርድ፥ ኡባ ኤንታ ሱንꬃን ሱንꬃን ፃፍስ። ታማንꬆ አጌናን ኮይሮ ጋላሳን ሀላቃት ኦዳ ፕልግድ በኦ ዶምዶሶና። 17 ኮይሮ አጌናን ኮይሮ ጋላሳይ ጋካናዉ፥ አይሁደ ግዶና ማጫሳታ ኤክዳ አሳታ ኡባ ፕልግድ ዉርስዶሶና።

አላጋ ማቾ ኤክዳ አሳታ

18 ካህነ ኮቻታ ግዶፈ አላጋ ማጫሳታ ኤክዳይሳት ሀይሳታ፤ እዮሳደቃ ናአ እያሱ ኮቻታፐነ እያ እሻታ ግዶፈ ማእሰያ፥ አላዛራ፥ ያርባነ ጎዶልያ። 19 ኤንቲ ባንታ ማቸታ የዳናዉ ቃላ ገልዶሶና፤ ባንታ ናጋራ ግሾ፥ ዉድያፐ እስ እስ ማራዘ ናቆ ያርሾ ኦꬅድ ያርሽዶሶና። 20 እመራ ያራፐ አላጋ ማቸታ ኤክዳይሳት ሀናናነ ዛባዳ። 21 ሀርማ ያራፐ ማእሰያ፥ ኤልያሳ፥ ሻማያ፥ ይኤላነ ኦዝያ። 22 ፓስኮራ ያራፐ ኤልዮአናያ፥ ማእሰያ፥ እስማኤላ፥ ናትናኤላ፥ ዮዛባታነ ኤልስ።

23 ሌወታፐ፥ ዮዛባታ፥ ሳመአ፥ ቃልፃ ጌተትያ ቀላያ፥ ፋታያ፥ ይሁዳነ አላዛራ።

24 ዛማረታፐ፥ ኤልያሴባ።

ፐንገ ናገይሳታፐ፥ ሳሉማ፥ ፀለማነ ኡረ።

25 እስራኤለታፐ፥ ፋሮሳ ያራፐ ራምያ፥ ይዛያ፥ ማልክያ፥ ማያምና፥ አላዛራ፥ ማልክያነ ባናያ።

26 ኤላማ ያራፐ ማታና፥ ዛካርያሳ፥ ይኤላ፥ አብዳ፥ ይረሞታነ ኤላ።

27 ዛታ ያራፐ ኤልዮአና፥ ኤልያሴባ፥ ማታና፥ ይረሞታ፥ ዛባዳነ አዚዛ።

28 ባባያ ያራፐ ዮሃና፥ ሀናና፥ ዛባያነ አትላያ።

29 ባና ያራፐ ማሱላማ፥ ማሉካ፥ አዳያ፥ ያሱባ፥ ሻላነ ይረሞታ።

30 ፓሀት-ሞአባ ያራፐ አድና፥ ካላላ፥ ባናያ፥ ማእሰያ፥ ማታና፥ ባስልኤላ፥ ብኑያነ ምናሰ።

31 ካርማ ያራፐ አላዛራ፥ ይሸያ፥ ማልክያ፥ ሻማያ፥ ስሞና፥ 32 ብንያመ፥ ማሉካነ ሳማራያ።

33 ሀሱማ ያራፐ ማታና፥ ማታታ፥ ዛባዳ፥ ኤልፋላፃ፥ የረማያ፥ ምናሰነ ሳመአ።

34 ባና ያራፐ ማዳያ፥ አምራማ፥ ኡላ፥ 35 ባናያ፥ በዳያ፥ ካልቀ፥ 36 ዋንያ፥ ማረሞታ፥ ኤልያሴባ፥ 37 ማታና ማትናያነ ያእሳ።

38 ብኑያ ያራፐ ሳማአ፥ 39 ሰለማ፥ ናታና፥ አዳያ፥ 40 ማክናዳባያ፥ ሳሳያ፥ ሳራያ፥ 41 አዛርኤላ፥ ሰለማ፥ ሳማራ፥ 42 ሳሉማ፥ አማረነ ዮሰፋ።

43 ናቦ ያራፐ ይኤላ፥ ማትታ፥ ዛባዳ፥ ዛብና፥ ያዳያ፥ እዩኤላነ ባናያ።

44 ሀ ኡባይ አይሁደ ግዶና ማቸታ ኤክዳይሳታ፤ እሶት እሶት ናአካ የልዶሶና።

ናህመ ማፃፋ

1

2

3

4

5

6

7

8

9

10

11

12

13

ናህመ ማፃፋ

ጋꬃ ቆፋ

ናህመ ማፃፋ፥ ሄꬑ በሳን ሻክድ በአናዉ ዳንዳኤቴስ።

1. ይሁዳ ቢታ አይሳና መላ፥ ፋርሰ ካዎይ ኪትዳ ናህመይ፥ ካለꬅን፥ የሩሳላመ ድርሳ ግምበይ ኦራፅዳይሳ ኦድያ ታርከ።

2. እዝር፥ ህገ ማፃፋ ናባብዳይሳነ አሳይ ባንታ ናጋራ ፓፅድይሳ ኦድያ ማፃፋ።

3. ናህመይ ይሁዳ ቢታ አይስሸ ኦꬅዳ ሀራ ኦሶታ ኦዴስ።

ሀ ማፃፋን ዳሮ ቆንጭድ በንተይ ናህመይ ፆሳን አማነትዳይሳነ እ ዎስዳ ዎሳታ።

እዝራነ ናህመ ማፃፋን ደእያ ዋና ቆፋት፥

1. ይሁዳ ማዳናዉ ፆሳይ አላጋ ካዎታ ጎኤትስ

2. ይሁዳ አሳይ አላጋ ቢታ አሳን ሱገትዶሶና

3. ይሁድ ጌይድ ፆሳኮ ስማናዉ በሴስ።

እዝራ ማፃፋይ ፆሳ ኬꬃነ ያርሾ በሳ ቦላ ዱማይድ ኦዴስ፤ ናህመ ማፃፋይ የሩሳላመ ካታማ ግምበ ድርሳ ኬፆ ቦላ ጫድድ ኦዴስ።

ማፃፋ አይፈ ቆፋታ

የሩሳላመ ካታማ ግምበ ድርሳ ኦሰተꬃ (1:1—7:73)

ናህመይ የሩሳላመስ ዎስዳ ዎሳ (1:1—2:8)

ናህመይ አይሶ ኦሶስ የሩሳላመ ቡሳ (2:9-20)

ግምበ ድርሳ ኦሱዋ (3:1—7:4)

ናህመይ ድኦፐ ስምዳ አሳ ማዝጋብስ (7:5-53)

እዝራ ጋሶን አሳ አያና ደኦይ ላመትስ (8:1—10:39)

ናህመ ጋሶን ቢታ ቦላ ይዳ ላምያ (11:1—12:47)

1

ናህመ ዎሳ

1 ሀካልያ ናኣ ናህመ ቃላይ ሀይሳ። አርፀክስስ ፋርሰ ቢታን ካዎትን ላታማንꬆ ላይꬃን፥ ክስለ ጌተትያ አጌናን፥ ታኒ ናህመይ ዋና ካታማ ግድያ ሱሳን ደአይስ። 2 ታ እሻታፐ እሶይ፥ ሀናን፥ ሀራ አሳታራ እስፈ ይሁዳፐ ታኮ ይን፥ ታኒ የሩሳላመባነ ባብሎነ ድኤቶና አትዳ አይሁደታባ ኤንታ ኦይቻስ።

3 ኤንቲ ዛሪድ፥ “ባብሎነ ድኤቶና አትዳ አሳይነ ድኤትድ ስምዳ አይሁደት ግታ መቶንነ ካዉሻን ደኦሶና። የሩሳላመ ግምበ ድርሳይ ላለትስ ቃስ ግምብያ ፐንገት ታማን ፁገትዶሶና” ያግዶሶና።

4 ታ ሀይሳ ኡባ ስእዳ ዎደ ኡታዳ ዬካስ። ዳሮ ጋላስ አዛኖንነ ፆማን ሳሎ ፆሳ ሀይሳዳ ያጋዳ ዎሳስ።

5 “አቤት ጎዳዉ፥ ሳሎ ፆሳዉ፥ ግታዉ፥ ቦንቸትዳይሶ፥ ነና ዶሰይሳታስነ ነ ኪታ ናገይሳታስ ነ መርና ሲቆ ጫቁዋ ናጋሳ። 6 ታኒ ነ አይለይ፥ ነ አይለ ግድዳ እስራኤለ አሳ ግሾ ቃማነ ጋላስ ዎስያ ዎሳ ስአናዉ ነ ሀይꬃይ ሀይዞ፤ ነ አይፈይ ታና ፄሎ። ኑ እስራኤለ አሳይ ኦꬅዳ ናጋራ ኡባ ነዉ ፓፃይስ፤ ቱማ ታንነ ታ ማይዛት ነና ናቅዳ። 7 ኑኒ ነ ቦላ ዳሮ ኢታ ናጋራ ኦꬅዳ፤ ኔኒ ነ አይልያ ሙሰ ባጋራ ኑስ እምዳ ኪታ፥ ዎጋነ ህግያ ናግቦኮ። 8 ነ አይልያ ሙሰስ ነ ኦድዳ ቃላ ሀያና ቆፓ፤ ኔኒ፥ ‘ህንተ ታዉ አማነቶና እፅኮ፥ ታኒ ህንተና አይሁደ ግዶና ቢታታን ላላና። 9 ሽን ህንተ ታኮ ስሚድ፥ ታ ኪታ ናግኮ፥ ህንተ ሀር አቶሽን ሳኣ ጋፃ ጋካናዉ ላለትኮካ፥ ታ ሱንꬃይ ፄገታና መላ ዶርዳ በሳ ዛራዳ ኤሀና’ ግዳይሳ ቆፓ።

10 “ኔኒ ነ ግታ ዎልቃንነ ነ ምኖ ቀስያን ዎዛ ኤክዳ ነ አይለታነ ነ አሳታ። 11 አቤት ጎዳዉ፥ ታኒ ነ አይለይ ዎስያ ዎሳነ ነና ቦንቻናዉ ዶስያ፥ ነ አይለታ ዎሳ ነ ሀይꬃይ ስኦ። ታ ነ አይለይ ሀች ኦꬃናዉ ኮይዳባይ ታዉ ኡሻጫናዳ፥ ካዋ ስንꬃን ታዉ ሳባ እማ” ያጋስ።

ታኒ ሄ ዎደ ካዋስ ዎይነ ኡሻ ትግያ አስ።

2

ናህመይ የሩሳላመ ቡሳ

1 አርፀክስስ ካዎትዳ ላታማንꬆ ላይꬃን፥ ንሳነ ጌተትያ አጌናን፥ እስ ጋላስ ካዋ ስንꬃን ዎይነ ኡሻ ሺሻስ። ሄ ጋላሰፐ አትሽን፥ ካሰ ካዋ ስንꬃን አዛና ኤርከ። 2 ሄሳ ግሾ፥ ካዎይ፥ “ነና ሳክያባይ ባዋ፥ ሽን ሀይሳ መላ አይስ አዛናዲ? ሄስ ነ ዎዛናይ እስባን አዛንዳይሳ በሴስ” ያግስ።

ያግን፥ ታኒ ዳሮ ያያዳ፥ ካዋኮ፥ 3 “ካዎይ መርናዉ ካዎቶ! ታ ማይዛት ሞገትዳ ካታማይ ላለትድ ꬋይን፥ ቃስ ሄ ካታማ ድርሳ ፐንገት ታማን ፁገትን አይስ አዛንክና?” ያጋስ።

4 ካዎይ ዛሪድ፥ “ያትን፥ ሀእ ታ ነዉ አይ ኦꬃና መላ ኮያይ?” ያግስ።

ታኒ ሳሎ ፆሳ ዎሳ ስማዳ፥ 5 ካዋኮ፥ “ካዋዉ፥ ታ ነ ስንꬃን ሳባ ደምዳባ ግድኮነ ታ ኦይሻይ ኡፋይስያባ ግድኮ፥ ይሁዳ ቢታ፥ ታ ማይዛት ሞገትዳ ካታማ ባዳ ዛራ ኬፃና መላ ታና የዳርክ” ያጋስ።

6 ሄ ዎደ ካውያ፥ ካዋ አርፀክስሳ ማታን ኡትዳ ደእሽን፥ ካዎይ ዛሪድ፥ “ነ ኦገይ አይ መላ ዎደ ኤካኔ? ነ አዉደ ስማኔ?” ያግድ ታና ኦይችስ። ታኒ ታ ስማና ዎድያ እያዉ ኦድን፥ ካዎይ ኡፋይትድ ታና የድስ።

7 ቃስ፥ “ካዋ፥ ነና ኡፋይስያባ ግድኮ፥ ታ ይሁዳ ጋካናዉ ሄ ቢታራ ካንꬃዳ አꬋና መላ ኤፍራፂሳ ሻፋፐ ዉሎሀ ባጋራ ደእያ ቢታ ሃረይሳታስ ዳብዳበይ ፃፈቶ” ያጋዳ ካዋ ዎሳስ። 8 ሄሳዳካ፥ “ፆሳ ኬꬃ ፐንግያ ጊግሳናዉ፥ ካታማ ግምበ ድርሳ ድራናዉነ ታ ዳና ኬꬃ ኬፃናዉ ታዉ ምꬅ እማና መላ ካዎ ዎራ ናግያ አሳፋስ ዳብዳበይ ፃፈቶ” ያጋዳ ኦይቻስ። ፆሳ ሎኦ ኩሸይ ታራ ደእያ ግሾ ካዎይ ታኒ ኦይችዳባ ኡባ እሚስ።

9 ካዎይ ታራ ጉꬃ ቶራ ሞጮናታነ ፓራ ቶገይሳታ የድስ። ታኒ ኤንታራ እስፈ ኤፍራፂሳ ሻፋፐ ዉሎሀ ባጋ ቢታ ጋካዳ ካዎይ የድዳ ዳብዳብያ ሄ ቢታ ሃረይሳታስ እማስ። 10 ሽን ሆሮና ካታማ አስ ግድዳ ሳንባላፅነ አሞነ ቢታ ሀላቃ ግድዳ ፆበይ፥ “እስራኤለ አሳስ ሎኦባ ኦꬅያ አስ ይስ” ጌተትዳይሳ ስእዳ ዎደ ዳሮ ይሎትዶሶና።

ናህመይ የሩሳላመ ግምበ ድርሳ በእስ

11 ታኒ የሩሳላመ ጋካዳ ሄꬑ ጋላስ ያን ጋምአስ። 12 የሩሳላመስ ታኒ ኦꬃና መላ ፆሳይ ታ ዎዛናን ዎꬅዳ ቆፋ ኦደስካ ኦዳብከ። ሄሳፈ ጉየ፥ ታራ ደእያ አሳፐ ጉꬃታ ኤካዳ ቃማ ደንዳዳ ባስ። ሄ ዎደ ታኒ ቶግዳ መህያፐ ሀራ ቶጋ መሄይ ኑስ ባዋ። 13 ታኒ ብላሄ ደንዳዳ ዛንጋራ ፐንግያራ ካንꬃዳ፥ ዳወ ፑልቶ ጌተትያ በሳራ አꬋዳ፥ ፕቶ ፐንገ * ጌተትያ በሳ ጋካናዉ ባስ። ያራ አꬋሸ ላለትዳ የሩሳላመ ግምብያነ ታማን ፁገትዳ ግምበ ፐንገታ በአስ። 14 ሄሳፈ ስማዳ ፑልቶ ፐንግያኮነ ካዋ ተቀ ሃꬃይ ደእያ በሳ ባስ። ግዶሽን፥ ታ ቶግዳ መሄይ አꬍያ ኦገ ደማብከ። 15 ሄሳ ግሾ፥ ቃማ ቀድሮና ዛንጋራ ግዶራ አꬋዳ ግምብያ በአስ። ዉርሰꬃን፥ ጉየ ስማዳ ዛንጋራ ፐንግያራ ካታማ ገላስ።

16 ያን ደእያ ሀላቃታፐ ኦንካ ታኒ አዉ ብዳኮ፥ ዎይኮ አይ ኦꬅዳኮ ኤርቤና። አይስ ጊኮ፥ ታኒ አይሁደታስ፥ ካህነታስ፥ ቦንቸትዳ አሳታስ፥ ሀላቃታስነ ኦሱዋ ኦꬃናዉ ደእያ አሳፐ ኦደስካ ታ ቆፋ ኦዳብከ። 17 ሄሰፈ ጉየ፥ ኤንታኮ፥ “ኑኒ አይ መላ መቶን ደእያኮ በኤታ፤ የሩሳላመ ካታማይ ላለትስ፤ ግምበ ፐንገት ታማን ፁገትዶሶና። ሀ ዪተ፥ የሩሳላመ ግምብያ ዛሪድ ግምቦስ፤ ኑና ጋክዳ ዬላ አነ ድጎስ” ያጋስ። 18 ቃስ ፆሳ ሎኦ ኩሸይ ታራ ደኤይሳነ ካዎይ ታዉ ኦድዳባ ኡባ ኤንታዉ ኦዳስ።

ኤንቲ ዛሪድ፥ “አነ ደንዶስ፤ ዛሪድ ግምቦስ” ያግድ ባንታ ኩሽያ ሎኦ ኦሶስ ምንꬅዶሶና።

19 ሽን ሆሮና ካታማ አስ ግድዳ ሳንባላፅ፥ አሞነ ቢታ አስ ግድዳ ፆበይነ አራባ ቢታ አስ ግድዳ ጌሳመይ ሄሳ ስእዳ ዎደ፥ ኑ ቦላ ቀልቅስድ ሚጭዶሶና። “ሀይስ ህንተ ኦꬅያባይ አይቤ? ዎይኮ ካዋ ቦላ ማካላናዉ ኮዬቲ?” ያግድ ኦይችዶሶና።

20 ታኒ ዛራዳ፥ “ሳሎ ፆሳይ ኑና ፖልሳና፤ ኑኒ እያ አይለት ደንድድ ኦꬃና። ሽን የሩሳላመን ህንተዉ ግሾይ ዎይኮ ህንተና ጋꬅያባይ ዎይኮ ህንተና ቆፍስያባይ ባዋ” ያጋስ።

3

ግምበ ድርሳ ኦሳንቾታ

1 ካህነ ሀላቃይ ኤልያሴብነ ሀራ ካህነት ዶርሳ ፐንግያ ዛር ግምብድ ፆሳስ ዱማይዶሶና፤ ሳንቃ አꬅዶሶና። ኤንቲ ፄታ ጌተትያ ግምበ ሻኩዋፈ ብድ ሀናንኤላ ጌተትያ ግምበ ሻኩዋ ጋካናዉ ግምብድ ፆሳስ ዱማይዶሶና።

2 ኤንታ ላንቀን ደእያ በሳ እያርኮ አሳይ ግምብን፥ ካልድ ደኤይሳ እምራ ናአይ ዛኩር ግምብስ።

3 ሀስናአ ናይት ሞሎ ፐንግያ ግምብዶሶና። ኤንቲ ጎባነ ኤስድ፥ ሳንቃ አꬅዶሶና፤ ሳንቃ ጎርድያ ካሱዋነ ካሱዋ ገልስያ ሳጋዩዋ ጊግስዶሶና።

4 ኤንታ ካልድ ደእያ በሳ ሀቆፃ ናአ ግድዳ ኡራያ ናአይ ማረሞት ግምብስ።

እያፐ ካልድ ደእያ በሳ ማሰዛቤላ ናአ ባራካ ናአይ ማሱላም ግምብስ።

እያፐ ካልድ ደእያ በሳ ባአና ናአይ ሳዶቅ ግምብስ።

5 እያ ማታን ደእያ በሳ ታቆሀ ካታማ አሳት ግምብዶሶና። ሽን ሄ ካታማ ሀላቃት ባንታዉ እመትዳ ኦሱዋ ኦꬆና እፅዶሶና።

6 ፓሰሀ ናአይ ዮዳሄይነ ባሶድያ ናአይ ማሱላም ጋልአ ፐንግያ ግምብዶሶና። ኤንቲ ጎባነ ኤስድ፥ ሳንቃ አꬅዶሶና፤ ሳንቃ ጎርድያ ካሱዋነ ካሱዋ ገልስያ ሳጋዩዋ ጊግስዶሶና።

7 ኤንታ ላንቀን ደእያ በሳ ጋባኦና ካታማ አስ ግድዳ ማላፅነ መሮኖታ ካታማ አስ ግድዳ ያዶን ግምብዶሶና። ጋባኦናነ ምፅጳ ካታማ አሳይ ኤንታራ እስፈ ግድድ፥ ኤፍራፂሳ ሻፋፐ ዉሎሀ ባጋ ቢታ ሃረይስ ደእያ ኬꬃ ጋካናዉ ደእያ በሳ ግምብዶሶና።

8 ዎርቃ ሼሽያ ሀርሀያ ናአይ ኡዝኤል ኤንታ ማታን ደእያ በሳ ግምብስ። ቃስ እያ ማታን ደእያ በሳ ሽቶ ኦꬅያ ሀናን ግምብስ። ኤንቲ ናምአይ እስፈ የሩሳላመ ዳልጋ ግምብያ ጌተትያ በሳ ጋካናዉ ደእያ በሳ ግምብዶሶና።

9 ኤንታ ማታን ደእያ በሳ ሁራ ናአይ፥ የሩሳላመ ዎራዳስ ባጋ ሃርያ ራፋይ ግምብስ።

10 ሀሩማ ናአይ ያዳይ ባ ኬꬃፈ ስንꬃ ባጋራ ደእያ በሳ ግምብስ።

እያ ማታን ደእያ በሳ አሰባና ናአይ ሀቱሽ ግምብስ።

11 ሀርማ ናአይ ማልከይነ ፓሀት-ሞአባ ናአይ ሀሹብ እያ ማታን ደእያ በሳነ እቶነ ሻኮ ግምብያ ግምብዶሶና።

12 ኤንታ ማታን ደእያ በሳ ሀሎሄሳ ናአይ፥ የሩሳላመ ዎራዳስ ናምአንꬆ ባጋ ሃርያ ሳሉምነ እያ ማጫ ናይት ግምብዶሶና።

13 ሀኑንነ ዛኖሀ ካታማን ደእያ አሳይ እስፈ ዛንጋራ ፐንግያ ግምብዶሶና። ኤንቲ ጎባነ ኤስድ፥ ሳንቃ አꬅዶሶና፤ ሳንቃ ጎርድያ ምꬃነ ምꬃ ገልስያ ሳጋዩዋ ጊግስዶሶና። ፕቶ ፐንግያ ጋካናዉ እስ ሙኩሉ ዋꬋ አዱሳ ግምብያ ጉጅድ ግምብዶሶና።

14 ራካባ ናአይ፥ ቤት-ሀካሬማ ዎራዳ ሃርያ ማልከይ ፕቶ ፐንግያ ግምብስ። ኤንቲ ጎባነ ኤስድ፥ ሳንቃ አꬅዶሶና፤ ሳንቃ ጎርድያ ካሱዋነ ካሱዋ ገልስያ ሳጋዩዋ ጊግስዶሶና።

15 ኮልሃዛ ናአይ፥ ምፅጳ ዎራዳ ሃርያ ሳሉም ፑልቶ ፐንግያ ዛሪድ ግምብስ። እ ፐንግያስ ካማ ጊግስድ ሳንቃ አꬅስ፤ ሳንቃ ጎርድያ ካሱዋነ ካሱዋ ገልስያ ሳጋዩዋ ጊግስስ። ቃስ፥ ሰላሀ ተቀ ሃꬃይ ደእያ ባጋራ ካዋ አታክልተ በሳፈ ዶምድ፥ ዳዊታ ካታማፐ ዱገ ዎꬍስያ ደꬃ ጋካናዉ ደእያ ግምብያ ግምብስ። 16 ቤት-ፁራ ዎራዳስ ባጋ ሃርያ አዝቡቀ ናአይ ናህመይ ግምብስ። እ ዳዊታ ዱፉዋፐ ስንꬃ ባጋራ ደእያ በሳ ጋካናዉ፥ አስ ኦꬅዳ ተቀ ሃꬃይ ደእያ በሳ ጋካናዉ፥ ኦላንቾታ ኬꬃ ጋካናዉ ደእያ በሳ ግምብስ።

17 ሀይሳፈ ካለይሳ ባና ናኣ ረሁማ አዋተꬃ ጋርሳን ደእያ ሌወት ግምብዶሶና።

ኤንታ ማታን ደእያ በሳ ቅኣላ ዎራዳስ ባጋ ሃርያ ሀሻብ ባ ዎራዳ ሱንꬃን ግምብስ። 18 እያፐ ካልድ ሄናዳዳ ናአይ፥ ቅኣላ ዎራዳስ ናምአንꬆ ባጋ ሃርያ ባው ግምብዶሶና። 19 ኤንታ ማታን ደእያ በሳ እያሱ ናአይ፥ ምፅጳ ዎራዳ ሃርያ ኤዘር ግምብስ። እ ኦላ ሚሸ ዎꬅያ ኬꬃፈ ስንꬃ ባጋራ ግምብያ ማዛንያ ጋካናዉ ደእያ በሳ ግምብስ። 20 እያፐ ካለይሳ ዛባያ ናአይ ባሮክ፥ ግምብያ ማዛንያፐ ብድ፥ ካህነ ሀላቃ ኤልያሴባ ኬꬃ ፐንግያ ጋካናዉ ደእያ በሳ ግምብስ። 21 እያፐ ካለይሳ ሀቆፃ ናኣ ግድዳ ኡራያ ናአይ ማረሞት ኤልያሴባ ኬꬃ ፐንግያፈ ዶምድ፥ ዉርሰꬅ ጋካናዉ ደእያ በሳ ግምብስ።

22 እያፐ ካልድ ደኤይሳ ሄራን ደእያ ካህነት ግምብዶሶና። 23 ኤንታፈ ካልድ ብንያመይነ ሀሹብ ባንታ ኬꬃ ስንꬃን ደእያ በሳ ግምብዶሶና።

ኤንታፈ ካልድ አናንያ ናአ ግድዳ ማእሰያ ናአይ አዛር ባ ኬꬃ ስንꬃን ደእያ በሳ ግምብስ። 24 እያፐ ካልድ አዛራ ኬꬃፈ ብድ፥ ግምብያ ማዛንያ ጋካናዉ ደእያ በሳ ሄናዳዳ ናአይ በኑይ ግምብስ። 25 ኡዛያ ናአይ ፓላል ግምብያ ማዛንያፐ ዶምድ፥ እ ናገይሳታ ዳባባ ማታን ደእያ ቆሞ ባጋ ካዎ ጋꬎ ናጎ ግምብያ ጋካናዉ ደእያ በሳ ግምብስ።

እያፐ ካልድ ደኤይሳ ፓኖሰ ናአይ ፓዳይነ 26 ኦፌላ ደርያ ቦላ ደእያ ፆሳ ኬꬃ አይለት ግምብዶሶና። ኤንቲ ሃꬃ ፐንግያ ማታን ዶሎሀ ባጋን ደእያ በሳነ ናጎ ግምብያ ጋካናዉ ደእያ በሳ ግምብዶሶና። 27 ኤንታፈ ካልድ ታቆሀ ካታማ አሳይ ግምብያ ስንꬃን ደእያ በሳፈ ብድ፥ ኦፌላ ማታን ደእያ ግምብያ ጋካናዉ ደእያ በሳ ግምብዶሶና።

28 ፓራ ፐንግያፈ ቆሞ ባጋን፥ ባንታ ኬꬃ ስንꬃን ደእያ በሳ ካህነት ግምብዶሶና። 29 ኤንታፈ ካልድ እመራ ናአይ ሳዶቅ ባ ኬꬃ ስንꬃን ደእያ በሳ ግምብስ።

እያፐ ካልድ ዶሎሀ ፐንግያ ናግያ ሳካና ናአይ ሻማየይ ግምብስ። 30 እያፐ ካልድ ሳላማ ናአይ ሀናንነ ዛላፋ ኡሱፑንꬆ ናአ ግድዳ ሀኑኒራ ግምብዶሶና።

ኤንታፈ ካልድ ባራካ ናአይ ማሱላም ባ ክፍልያፐ ስንꬃን ደእያ በሳ ግምብስ። 31 እያፐ ካልድ ፆሞሶ ፐንግያ ስንꬃን ደእያ ፆሳ ኬꬃ ኦሳንቾታነ ዛልአንቾታ ኬꬃ ጋካናዉ ደእያ በሳ ዎርቃ ሼሽያ ማልከይ ግምብስ። ቃስ እ ግምበ ማዛንያስ ቦላ ባጋራ ደእያ በሳካ ግምብስ። 32 ማዛንያስ ቆሞ ባጋ ክፍልያፐነ ዶርሳ ፐንግያፈ ግዶን ደእያ በሳ ዎርቃ ሼሸይሳትነ ዛልአንቾት ግምብዶሶና።

4

ሞርከይ መꬍዳ ኤቀተꬅ

1 ኑኒ ድርሳ ግምበ ኦሱዋ ዶምዳይሳ ሳንባላፅ ስእዳ ዎደ ይሎ ኤፅድ ኑና ለቅስ። 2 ባ ላገታነ ሳማረ ኦላንቾታ ስንꬃን፥ “ሀ ፓꬆና አይሁደት አይ ኦꬃናዉ ቆፖና? ድርሳ ግምብያ ዛር ግምባናዉ ኮዮናዬ? ያርሾ ያርሻናዉ ኮዮናዬ? ኤንቲ እስ ጋላሳን ኦሱዋ ኦꬅድ ዉርሳና ዳኒ? ኤንቲ ግምቤስ ሀንያ ሹቻታ ፁገትድ ዶረትዳይሳ ግዶፈ ከሳናዉ ዳንዳኦና?” ያግስ።

3 እያ ማታን ኤቅዳ አሞነ ቢታ አስ ግድዳ ፆበይ፥ “ኤንቲ ዋንዳ ግምበ ግምባናዉ ዳንዳኦና? ኤንቲ ግምብያ ቦላ ዎርካን ከያኮ ላለታና” ያግድ ለቅስ።

4 ታኒ ሀይሳዳ ያጋዳ ዎሳስ፤ “ኑ ፆሳዉ፥ ኤንቲ ኑና ዋት ለቅስያኮ፥ ሀይሳ በአ! ኤንቲ ኑና ጫይያ ጫሻይ ኤንታዉ ግዶ። ባንታ አቁዋ ቦንቀትድ አላጋ ቢታን ድኤትዳ አስ ግዶ። 5 ኤንቲ ግምበይሳታ ጫሻን ካዉሽዳ ግሾ፥ ኤንታ ናቆይ ጌሞፎ፤ ኤንታ ናጋራ ነ ስንꬃፈ ቁቾፋ” ያጋስ።

6 ኑኒ ግምብያ ኦሱዋ ቃንፆና ኦꬅዳ። አሳይ ኦሱዋ ምን ኦꬅዳ ግሾ ግምብያ ኦሶይ ኤለስድ ባጋ ጋክስ።

7 ሳንባላፅ፥ ፆበይ፥ አራበ አሳይ፥ አሞነ አሳይነ አሽዶዳ አሳይ የሩሳላመ ግምበ ኦሶይ ሎኦ ኦሰትሸ ደኤይሳነ ዶያ በሳት ጎርደትዳይሳ ስእዳ ዎደ ዳሮ ይሎትዶሶና። 8 ሄሳ ግሾ ኤንቲ እስፈ የሩሳላመ ይድ ኑና ኦላናዉነ መቶ መꬋናዉ ማቀትዶሶና። 9 ሽን ኑኒ ኑ ፆሳ ዎስዳ፤ ኤንታ ተቃናዉ ቃማነ ጋላስ ናገይሳታ ዎꬅዳ።

10 ሄ ዎደ ይሁዳ አሳይ፥ “ቶሆይ ኑና ዳቡርስስ፤ ቡሮ ደንዳናዉ ኮሽያ ዶረትዳ ዳሮ ሹች ደኤስ፤ ያንያ ግሾ፥ ኑኒ ግምብያ ግምባናዉ ዳንዳኦኮ” ያግዶሶና።

11 ኑ ሞርከት፥ “ኤንቲ ኑ ኦꬅያባ ኤራናፐነ በአናፐ ስን ኑ ኤንታ ግዶ ገልድ ኤንታ ዎꬋና፤ ኤንታ ኦሱዋካ ኤሳና” ያግዶሶና።

12 ኑ ሞርከታ ሄራን ደእያ አይሁደት ታማ ስሚድ ኑ ሞርከት ኑና ኡባ ባጋራ ኦላናዉ ጊገቶይሳ ኑስ ኦድዶሶና።

13 ሄሳ ግሾ፥ ኑ አሳፐ ማሸ፥ ቶራነ ዶንገ ኦይክዳ አሳ ኤንታ ሶ አሳን አሳን ጊግሳዳ ኦሶይ ዉርቦና ሄራን ግምብያስ ጉየራ ጋርሳ ባጋን ናጋና መላ ኦꬃስ። 14 አሳይ ዳጋምዳይሳ ታኒ በእዳ ዎደ ደንዳ ኤቃዳ፥ አሳኮ፥ ኤንታ ካለይሳታኮነ ሀላቃታኮ፥ “ኑ ሞርከታ ያዮፍተ! ግታነ ያሽያ ፆሳ ቆፕተ። ህንተ እሻታስ፥ ህንተ አደ ናይታስነ ማጫ ናይታስ፥ ህንተ ማቸታስነ ህንተ ኬꬃስ ኦለትተ” ያጋስ።

15 ኑ ሞርከት ኑና ቆሀናዉ ማቀትዳይሳ ኑኒ ኤርዳይሳ ኤንቲ ስእዶሶና። ቃስ ፆሳይ ኤንታ ማቁዋ ሀዳ ከስዳይሳ አኬክዶሶና። ሄሳፈ ጉየ፥ ኑ ኡባይ ስሚድ፥ ግምበ ኦሱዋ ዶምዳ። 16 ሄ ዎደፐ ዶምድ ታ አሳፐ ባጋይ ኦሱዋ ኦꬅያ ዎደ፥ ባጋይ ፁሩረ ማእድ፥ ቶራ፥ ጎንዳለነ ዶንገ ኦይክድ ናጋና መላ ኦꬃስ። ቃስ ሀላቃት ይሁዳ አሳ ኡባፈ ጉየራ ኤቅድ ምንꬆሶና፤ 17 ግምብያ ግምበይሳትነ ኮሽያባ ቶከይሳት እስ ኩሸን ኦላ ሚሸ ኦይክድ፥ እስ ኩሸን ኦሶ ኦꬆሶና። 18 ግምብያ ኦꬅያ እሶይ እሶይ ማሸ ባ ፄሳን ዳንጭድ ደኤስ። ሞይዘ ፑነይስ ኡባ ዎደ ታፐ ሻከትድ ኤረና።

19 ካለይሳታኮ፥ ሀላቃታኮነ አሳ ኡባኮ፥ “ግምብያ ኦሶይ ግታነ ዳልጋ ግድያ ግሾ ኑኒ እሶይ እሱዋፈ ሃክድ ደኦስ። 20 ሄሳ ግሾ፥ ህንተ ሞይዘ ፑኖ ስእያ ዎደ ሄ በሳ ታኮ ሃ ሺቅተ። ኑ ፆሳይ ኑ ግሾ ኦለታና” ያጋስ። 21 ሄሳ ግሾ፥ ዎንታ ጎንተይ ዞኦ ዋꬍያ ዎደፐ ዶምድ ኦማርስ ፆልንቶይ ከያና ጋካናዉ ባጋይ ኦꬅያ ዎደ ባጋይ ቶራ ኦይክድ ናጌስ።

22 ሄ ዎደ ታኒ አሳኮ፥ “ቃማ ኑና ናጋናዉነ ጋላስ ኦሱዋ ኦꬃናዉ ህንተ ኡባይ ህንተና ማደይሳታራ የሩሳላመን አቅተ” ያጋስ። 23 ታና ግድን፥ ታ እሻታ ግድን፥ ታ አሳ ግድን፥ ዎይኮ ታና ናገይሳታ ግድን፥ ኑ ኡባይ ኑ ማኡዋ ከሶና አቆስ፤ ኑ ኦላ ሚሸይ ኑፐ ሻከተና።

5

ናህመይ ማንቆታ ማድስ

1 እስ ዎደ አደትነ ኤንታ ማቸት ባንታ ኮቸ ግድዳ አይሁደታ ቦላ ዋስዶሶና። 2 ኤንታፈ እሶት እሶት፥ “ኑስ፥ ዳሮ አደ ናይትነ ማጫ ናይት ደእያ ግሾ ኑ ሸምፑዋ አሻናዉ ኑስ ካꬅ ኮሼስ” ያግዶሶና።

3 ሀራት ቃስ፥ “ኑና ጋክዳ ኢታ ኮሻፐ ደንዶይሳን ካꬅ ደማና ግድ፥ ኑ ጎሻ ጋድያ፥ ኑ ዎይነ ጋድያነ ኑ ኬꬃ ኦይꬅዳ” ያግዶሶና።

4 ቃስ አትዳይሳት፥ “ካዎ ጊራ ጊራናዉ ሚሸ ꬋይድ ኑ ጎሻ ጋድያነ ኑ ዎይነ በሳ ኦይꬅድ ሚሸ ታልእዳ። 5 አይሁደ ኮቻታራ ኑኒ እስ አሾነ እስ ሱꬅ፤ ኑ ናይት ኤንታ ናይታ መላ። ሽን ኑኒ ኑ የልዳ ናይታ አይለተꬃስ አꬅድ እማናዉ ኡንኤትዳ፤ ኑ ማጫ ናይታፐ እሶት እሶት አይለተꬃስ ባይዘትዶሶና። ኑ ጎሻነ ኑ ዎይነ ጋድያ ኑፐ ኤከትዳ ግሾ ኑ ዎልቃ ꬋይዳ” ያግዶሶና።

6 ታኒ ኤንታ ዋሱዋነ ኦይሻ ስእዳ ዎደ ዳሮ ይሎታስ። 7 ታ ዎዛናን ኦꬃናባ ቆፕዳፐ ጉየ፥ ካለይሳታነ ሀላቃታ ፄጋዳ፥ “ህንተ፥ ህንተ እሻታስ የሎራ ታልእሸ ኡንኤꬄታ” ያጋዳ ኤንታ ካጫስ።

ሄ መቱዋባ ኤንታራ ኦደታናዉ ደርያ ሺሻዳ፥ 8 “አይሁደ ግዶናይሳታስ ባይዘትዳ አይሁደ ኮቸ ግድዳ ኑ እሻታ ዎዛናዉ ኑስ ዳንዳኤትዳባ ኡባ ኦꬅዳ። ሽን ህንተ እሻ ግድዳ አይሁደት ባንታ ኮቸ ግድዳ ህንተዉ፥ ባንታና ባይዛና መላ ኦꬄታ፤ ኑ ኤንታ ዛር ዎዛናዉ ኮሼስ” ያጋስ። ካለይሳት ዛራናባ ꬋይድ ስእ ግዶሶና።

9 ታኒ ካላዳ፥ “ህንተ ኦꬅያባይ ዎጋ ግደና፤ አይሁደ ግዶና ኑ ሞርከት ኑና ቀልቅሶና መላ ህንተ ኑ ፆሳስ ያያናዉነ ሱረባ ኦꬃናዉ በሰኔ? 10 ታኒ፥ ታ እሻትነ ታ ኦሳንቾት አሳስ ሚሸነ ካꬅ ታልእዳ፤ ግዶሽን፥ ኤንታፈ የሎ ኤከይስ አቶ። 11 ኤንታ ጎሻ፥ ዎይነነ ሻማሆ ዛይተ ጋድያነ ኬꬃ ኡባ ኤንታዉ ዛርተ። ቃስ ሚሸፐ፥ ካꬃፈ፥ ዎይነፐነ ዛይተፐ ህንተ ኤንታፈ ኤክዳ ፄታፐ እስ ኩሸ የሎ ኤክዳይሳ ኤለ ዛርተ” ያጋስ።

12 ኤንቲ ዛሪድ፥ “ኑኒ ኤክዳባ ኡባ ኤንታዉ ጉየ ዛራና፤ ኤንቲ ኑፐ ታልእዳይሳ ዛሮ ግድ አቾኮ፤ ነ ኑና ኪትዳይሳዳ ኦꬃና” ያግዶሶና።

ታኒ ካህነታ ታኮ ፄጋዳ ካለይሳት ባንታ ግዳ ቃላ ፖላና መላ ጫቅሳናዳ ኦꬃስ። 13 ታኒ ታ ማኡዋ ቃራዳ ቆቆፋሸ፥ “ህንተፈ ኦንካ ባ ግዳ ቃላ ፖሎና እፅኮ፥ ፆሳይ እያ፥ እያ ኬꬃፈነ እያ አቁዋፐ ሀይሳዳ ቆቆፍድ መላ ኩሸ አሾ” ያጋስ።

ሺቅዳ አሳ ኡባይ እስ ቃላን፥ “አምንእ” ያግድ ጎዳ ጋላትዶሶና። አሳ ኡባይ ጫቅዳይሳዳ ኦꬅዶሶና።

14 አርፀክስስ ካዎትዳ ላታማንꬆ ላይꬃፈ ዶምድ ሀስታማነ ናምአንꬆ ላይꬅ ጋካናዉ ታኒ ይሁዳ ቢታ ሃራስ። ሄ ታማነ ናምኡ ላይꬃ ግዶን ታና ግድን ዎይኮ ታ እሻት ሹማስ በሲያ ካꬃ ዳሞዘ ኤክቦኮ። 15 ሽን ታፐ ካሰ ሹመትዳይሳት አሳስ ዴፆ ቶሆ ግድድ፥ ጋላስ ጋላስ ካꬃስነ ዎይነ ኡሻስ ኦይታሙ ብራ ቃንፅስዶሶና። ሀር አቶሽን ሹማታ አይለት አሳ ቦላ ጎዳ ግድድ ኡንኤꬅድ ጋምእዶሶና። ሽን ታኒ ፆሳስ ያይዳ ግሾ፥ ሄሳዳ ኦꬃብከ። 16 ታዉ ደእያ ዎልቃ ኡባ የሩሳላመ ግምበ ኦሱዋስ እማስ፤ ታ ኦሳንቾትካ ታራ እስፈ ሄ ኦሱዋ ቦላ ጋምእዶሶና፤ ኑ አይብ ቢታካ ሻምቦኮ። 17 ኑ ሄራን ደእያ ካዎተꬃታፐ ይዳ አሳይ አትሽን፥ ጋላስ ጋላስ ታራ ምያ አይሁደትነ ካለይሳት ፄታነ እሻታማ። 18 ጋላስ ጋላስ እስ ቦር፥ ኡሱፑን ሞꬎ ዶርሳታነ ዳሮ ኩቶታ ሹክድ አሳስ ሺሾሶና፤ ቃስ ታሙ ጋላሳፐ እስ ቶሆ ዳሮ ባꬃ ዎይነ ኡሻ አጎሶና። ሽን አሳ ቦላ ደእያ ዴፆ ቶሁዋ ታ ኤርያ ግሾ ቢታ ሹማስ በሲያ ካꬃ ዳሞዘ ኦይቻብከ።

19 ታ ፆሳዉ፥ ታ ሀ አሳስ ኦꬅዳ ኬሀተꬃ ኡባ ቆፓዳ ታዉ ኬሀ።

6

ናህመ ቦላ መትዳ እፆ

1 ሳንባላፅ፥ ፆበይ፥ አራበ ቢታ አስ ግድዳ ጌሳመይነ ሀንኮ ኑ ሞርከት ኑኒ ግምብያ ኦꬅድ ፖልዳይሳነ ዶያ በሲ ባይናይሳ ስእዶሶና። ግዶሽን፥ ታ ግምበ ፐንገታስ ሳንቃ አꬃብከ። 2 ሳንባላፅነ ጌሳመይ፥ “ኦኖ ደምባን ደእያ ጉታታፐ እሱዋን ያዳ ኑራ ጋሄታ” ያግድ ኪታ የድዶሶና። ሄስ ኤንቲ ታና ቆሀናዉ ማቅዳ ማቆ።

3 ታኒ ኤንታዉ፥ “ታዉ ግታ ኦሶይ ደእያ ግሾ ሄሳ አጋዳ ህንተ ግዳ በሳ ባናዉ ዳንዳእከ። ታኒ ያ ብን፥ ኦሶይ አይስ ꬉበቲ?” ያጋዳ ዛራስ። 4 ሄ ኪታ ዛር ዛር ኦይዱ ቶሆ ኪትዶሶና፤ ሽን ታኒ እስ ቆሞ ዛሮ ኤንታዉ እማስ።

5 እቻሻንꬆ ሳንባላፅ ባ አይለታፐ እሱዋ ዶያ ደእያ ዳብዳበ ኦይꬅድ ታኮ ኪትስ። ዳብዳበይ ሀይሳዳ ያግድ ፃፈትስ፤ 6 “ኔንነ ነ ኮቸ ግድዳ አይሁደት ማካላናዉ ቆፕዳይሳነ ሄሳ ጋሶን ግምብያ ግምበይሳ ሾሮ ቢታን ደእያ አሳ ኡባይ ኦደተይሳ ጌሳመይ ታዉ ኦድስ። ቃስ ኔኒ ነና ካዎ ከሳናዉ ኮየይሳነ 7 ኔኒ ይሁዳ ካዎ ግደይሳ የሩሳላመን አዋጃና መላ ናበ ዎꬅዳይሳ ታዉ ኦድስ። ሀ ዎርያ ካዎይ ስአናይስ አተና። ሄሳ ግሾ፥ ታራ ጋሄታዳ ዞረታናዉ ሃያ” ያጌስ።

8 ታኒ፥ “ሀ ኔኒ ግያ ኦዳ ኡባይ ቱማ ግዶናባነ ነ ኔፐ መꬍዳባ” ያጋዳ ዛራስ።

9 ኑ ኦꬅያ ኦሶይ ፖለቶና መላ፥ “ኤንታ ኩሸይ አርጋጫና፤ ኦሶይካ ፖለቶና ኤቅ አታና” ያግድ ኑና ያሽሳናዉ ቆፕዶሶና።

ሽን ታኒ፥ “ፆሳዉ፥ ሀእ ታ ኩሽያ ምንꬃ” ያጋዳ ዎሳስ።

10 ታኒ እስ ጋላስ ሶፐ ከዮና መላ ጎርድ ዎꬅዳ ማሄፃቤላ ናኣ ናኣ ዳላያ ናኣ ሻማያኮ ባስ። እ ታኮ፥ “ቃማ ይድ ኤንቲ ነና ዎꬋናዉ ዳንዳእያ ግሾ ኔራ ታራ ፆሳ ኬꬅ ገልድ፥ ፐንግያ ጎርድድ ቆሰታና” ያግስ።

11 ሽን ታኒ፥ “ታ መላ አስ ያይድ ቆሰቲ? ዎይኮ ታና ዳንያ አስ ባ ሸምፑዋ አሻናዉ ፆሳ ኬꬅ ገሊ? ታ ሄሳ ሀንከ” ያጋስ። 12 ታ ቆፓ በእያ ዎደ ሻማየይ ፆሳይ ኪትዳ ናበ ግዶናሽን ፆበይነ ሳንባላፅ እያ ሚሸን ሻምድ የድን ታ ቦላ ዎርዶ ትንብተ ኦደይሳ አኬካስ። 13 እ ሚሸን ሻመትዳ ጋሶይ ታና ያሽሳናሳ፤ ታ ሄሳ ኦꬃዳ ናጋራን ገላና መላነ ታና ቦርስያባ ደምድ ታና ካዉሻናሳ።

14 ታኒ፥ “ታ ፆሳዉ፥ ፆበይነ ሳንባላፅ ኦꬅዳባ ኡባ በአ። ኖኣዶ ጌተትያ ማጫ ናብያነ ሀራ ዎርዶ ናበት ታና ያሽሳናዉ ኦꬅዳባ ኡባ በአ” ያጋዳ ዎሳስ።

15 ግምበ ኦሶይ ዶመትን እሻታማነ ናምኡ ጋላሳፐ ጉየ ኤሉለ ጌተትያ አጌናን ላታማነ እቻሻንꬆ ጋላሳን ኦሶይ ፖለትስ። 16 ኑ ዩሹዋን ደእያ ካዎተꬃታን ደእያ ኑ ሞርከት ሄሳ ስእዳ ዎደ ያይዶሶናነ ዬላትዶሶና። አይስ ጊኮ፥ ኦሶይ ኑ ፆሳ ማደን ፖለትዳይሳ አኬክዶሶና።

17 ሄ ዎደ ይሁዳ ሹማት ፆቢያስ ዳብዳበ ፃፍሸ ጋምእዶሶና፤ እካ ኤንታዉ ዛርሸ ጋምእስ። 18 ኤራ ናአይ ሳካን፥ ፆቢያ ቦሎ ግድያ ግሾነ እያ ናአይ ዮሃናን ባራካ ናኣ ማሱላማ ናእዉ ኤክዳ ግሾ፥ አይሁደታፐ ዳሮት እያራ ጫቅድ ደኦሶና። 19 ሄ አሳት ፆበይ ኦꬅዳ ሎኦባ ኡባ ታ ስንꬃን ናሽድ ሃሳዮሶና፤ ታኒ ግያባ እያዉ ኦዶሶና። ሄሳ ግሾ፥ ፆበይ ኡባ ዎደ ታና ያሽሳናዉ ዳብዳበ ፃፎ አግቤና።

7

1 ግምብያ ኦሶይ ዉርን፥ ሳንቃይካ ገልስ፤ ፐንግያ ናገይሳት፥ ዛማረትነ ሌወት ባንታ ኦሱዋ ኦይክዶሶና። 2 ታኒ የሩሳላመ ካታማ አይስያ ማታ ታ እሻ ሀናነስነ ሚፃ ናገይሳታ ሀላቃ አናናስ እማስ። ሀናን ሀራታፐ አꬍዳ ቱማንቾነ ፆሰ ያይያ አስ። 3 ታኒ ኤንታኮ፥ “ዎንታ አዋይ ከይድ ሆአና ጋካናዉ የሩሳላመ ግምበ ፐንገታ ዶዮፕተ። ቃስ ኦማርስ ናገይሳት ባንታ ኦሱዋ ኦንግድ ባናፐ ስን ፐንገታ ምንꬅ ጎርዳናዳ ኦꬅተ። ሄሳዳካ፥ የሩሳላመን ደእያ አሳፐ ዶርድ ባጋት ባንታ ኦሶ በሳን፥ ሀራት ቃስ ባንታ ኬꬃ ሄራን ናጋና መላ ኦꬅተ” ያጋስ።

ድኦፐ ስምዳ አሳ ሱንꬁ

4 ሄ ዎደ የሩሳላመ ካታማይ ዳሮ ዳልጋነ ግታ፤ ሽን እያ ግዶን ደእያ አሳ ታይቦይ ዳሮ ጉꬃ፤ ቃስ ዳሮ ኬꬃት ቡሮ ኬፀትቤና። 5 ሄሳፈ ጉየ፥ አሳ ካለይሳታ፥ ሀላቃታነ አሳ ኡባ ሺሻዳ ኤንታ ሶ አሳን አሳን ማዝጋባና መላ ፆሳይ ታና ቆፍስስ። ድኤተꬃፈ ስን ስምዳ አሳ ኤንታ ሶ አሳን አሳን ፃፈትዳ ማፃፋካ ደማስ፤ ሄ ማፃፋን ፃፈትዳይ ሀይሳ።

6 ባብሎነ ካዎይ ናቡካዳናፆር ድእድ፥ ባ ቢታ ኤፍዳ አሳፐ ጉየ ባንታ ካታማ የሩሳላመነ ይሁዳን ደእያ ባንታ ካታማታ ስምዳ አሳይ ሀይሳፈ ካልድ ደኤይሳታ። 7 ኤንታ ሀላቃት ዛሩባበላ፥ እያሱ፥ ናህመ፥ አዛራ፥ ራማ፥ ናሀማነ፥ ማርድክዮሳ፥ ብልሻና፥ ምስፐረታ፥ ብግዋያ፥ ናሁማነ ባና።

ድኦፐ ስምዳ እስራኤለ አሳ ታይቦይ ሀይሳ፤

8 ፓሮሳ ያራት 2,172፤

9 ሳፋፃ ያራት 372፤

10 ኤራ ያራት 652፤

11 እያሱነ እዮኣባ ኮቸ ግድዳ ፓሀት-ሞአባ ያራት 2,818፤

12 ኤላማ ያራት 1,254፤

13 ዛቱ ያራት 845፤

14 ዛካያ ያራት 760፤

15 ብኑያ ያራት 648፤

16 በባያ ያራት 628፤

17 አዝጋዳ ያራት 2,322፤

18 አዶንቃማ ያራት 667፤

19 ብግዋያ ያራት 2,067

20 አድና ያራት 655፤

21 ህዝቅያሳ ያራ ግድዳ አፄራ ያራት 98፤

22 ሀሹማ ያራት 328፤

23 በሳያ ያራት 324፤

24 ሀርፋ ያራት 112፤

25 ጋባኦና ያራት 95፤

26 ቤተለመንነ ናፆፋን ደእያ አሳይ 188፤

27 አናቶታ ካታማ አሳይ 128፤

28 ቤት-አዝሞታን ደእያ አሳይ 42፤

29 ቅርያት-አርማን፥ ካፍራንነ ባኤሮታን ደእያ አሳይ 743፤

30 ራማነ ግብአን ደእያ አሳይ 621፤

31 ምክማሳን ደእያ አሳይ 122፤

32 ቤተለንነ ጋየን ደእያ አሳይ 123፤

33 ናምአንꬆ ናቦን ደእያ አሳይ 52፤

34 ናምአንꬆ ኤላማ ያራት 1,254፤

35 ሀርማን ደእያ አሳይ 320፤

36 እያርኮን ደእያ አሳይ 345፤

37 ሎዳን፥ ሀድዳንነ ኦኖን ደእያ አሳይ 721፤

38 ሳናአን ደእያ አሳይ 3,930።

39 ሀይሳፈ ካልድ ደኤይሳት ድኤተꬃፈ ስምዳ ካህነታ።

እያሱ ያራ ግድዳ ያዳያ ያራት 973፤

40 እመራ ያራት 1,052፤

41 ፓስኮራ ያራት 1,247፤

42 ሀርማ ያራት 1,017.

43 ሀይሳፈ ካልድ ደኤይሳት ድኤተꬃፈ ስምዳ ሌወታ፤

ሆዳዋ ያራ ግድያ እያሱነ ቃድምኤላ ያራት 74፤

44 አሳፋ ያራ ግድዳ ዛማረት 148።

45 ፐንግያ ናግያ

ሳሉማ፥ አፄራ፥ ታልሞና፥ አቁባ፥ ሀትታነ ሾባያ ያራት 138፤

46 ሀይሳፈ ካልድ ደኤይሳት ፆሳ ኬꬃን ኦꬅያ ኦሳንቾታ ያራታ፤

ፅሀ ያራታ፥ ሀሱፋ ያራታ፥ ፃባኦታ ያራታ፥ 47 ከሮሳ ያራታ፥ ሲአ ያራታ፥ ፓዶና ያራታ፥ 48 ልባና ያራታ፥ ሀጋባ ያራታ፥ ሳማላ ያራታ፥ 49 ሀናና ያራታ፥ ግደላ ያራታ፥ ጋሃራ ያራታ፥ 50 ራያ ያራታ፥ ራፅና ያራታ፥ ናቆዳ ያራታ፥ 51 ጋዛማ ያራታ፥ ኦዛ ያራታ፥ ፓሳ ያራታ፥ 52 በሳያ ያራታ፥ ማኡንማ ያራታ፥ ናፉሰስማ ያራታ፥ 53 ባቅቡቃ ያራታ፥ ሀቁፋ ያራታ፥ ሀርሁራ ያራታ፥ 54 ባስሎታ ያራታ፥ ማህዳ ያራታ፥ ሀርሻ ያራታ፥ 55 ባርቆሳ ያራታ፥ ስሳራ ያራታ፥ ቴማ ያራታ፥ 56 ናስያ ያራታነ ሀፅፋ ያራታ።

57 ሀይሳፈ ካልድ ደኤይሳት ሶሎሞነ አይለታ ያራታ፤

ሶፃያ ያራታ፥ ሶፌረታ ያራታ፥ ፓርዳ ያራታ፥ 58 ያእላ ያራታ፥ ዳርቆና ያራታ፥ ግደላ ያራታ፥ 59 ሳፋፃ ያራታ፥ ሀፅላ ያራታ፥ ፖከሬት-ሀፃባይማ ያራታነ አሞነ ያራታ።

60 ድኤተꬃፈ ስምዳ ፆሳ ኬꬃን ኦይሳትነ ሶሎሞነ አይለታ ታይቦይ 392.

61 ታልመላ፥ ተልሀርሻ፥ ካሩባ፥ አዳናነ እመራ ካታማታፐ የሩሳላመ ስምዶሶና። ሽን ኤንቲ ዎይኮ ኤንታ አዋት እስራኤለ ሼሽ ግደይሳ ኤርሳናዉ ዳንዳእቦኮና። 62 ኤንቲ ዳላያ፥ ፆቢያነ ናቆዳ ያራታ፤ ኤንታ ታይቦይ 642.

63 ካህነታፐ ሆባያ ያራት፥ ሀቆፃ ያራትነ ባርዝለ ያራት የሩሳላመ ስምዶሶና። ባርዝለ ገይስ ጋላዳ ቢታ አስ ግድዳ ባርዝለ ናእዉ ኤክድ፥ ባ ቦሉዋ ሱንꬃ ኤክስ። 64 ኤንቲ ባንታ የለታ ሱሳ ኤራናዉ የለታ ማፃፋን ኮይዶሶና፥ ሽን ደምቦኮና። ሄሳ ግሾ፥ ኤንቲ ቱናዳ ታይበትድ ካህነተꬃን ኦꬆና መላ ድገትዶሶና። 65 ኡሪመንነ ቱሚመን ሻክድ ፕርድያ ካህነይ ደንዳና ጋካናዉ ኤንቲ ጌሻ ካꬃፈ ማናዉ ዳንዳኦናይሳ ይሁዳ ሃረይስ ኤንታዉ ኦድስ።

66-67 ድኤተꬃፈ ይሁዳ ቢታ ስምዳ 7,337 አደነ ማጫ አይለታ ጉጆና ደእሽን፥ ኩመꬃ አሳ ታይቦይ 42,360. ቃስ ኤንታራ 245 አደነ ማጫ ዛማረት ስምዶሶና። 68 ፓራታ ታይቦይ 736፤ ባቁሎታ ታይቦይ 245፤ 69 ግማለታ ታይቦይ 435፤ ሀረታ ታይቦይ 6,720.

70 ያራታ ሀላቃታፐ ጉꬃት ኦሱዋስ እሞታ እምዶሶና። ቢታ ሃረይስ 8 ክሎ ግራመ ዎርቃ፥ 50 ድስተነ 530 ካህነ ማኦታ እሚስ። 71 ያራታ ሀላቃት 168 ክሎ ግራመ ዎርቃነ 1,250 ክሎ ግራመ ብራ እምዶሶና። 72 አትዳ አሳይ 168 ክሎ ግራመ ዎርቃ፥ 140 ክሎ ግራመ ብራነ 67 ካህነ ማኦታ እምዶሶና።

73 ሄሳፈ ጉየ ካህነት፥ ሌወት፥ ናገይሳት፥ ዛማረት፥ አሳፐ እሶት እሶት፥ ፆሳ ኬꬃ ኦሳንቾትነ ሀራ እስራኤለ አሳይ ባንታ ካታማን ካታማን ኡትዶሶና።

8

እዝር ህገ ማፃፋ ናባብስ

1 ላፑንꬆ አጌናይ ገልያ ዎደ እስራኤለ አሳይ ባንታ ካታማን ካታማን ኡትዶሶና። ሄ አጌናን ኤንቲ ኡባይ እስፈ ሃꬃ ፐንገ ስንꬃን ደእያ ዳባባን ሺቅዶሶና። ኤንቲ ጎዳይ ሙሰ ባጋራ እስራኤለ አሳስ እምዳ ህገ ማፃፋ ኤሀና መላ ፃፍያ እዝራ ኦይችዶሶና። 2 ያትን፥ ካህነይ እዝር፥ ላፑንꬆ አጌናን ኮይሮ ጋላሳን፥ አደይ፥ ማጭነ አኬካናዉ ዳንዳእያ አስ ኡባይ ሺቅዳ በሳ ህገ ማፃፋ ኤህስ። 3 ሃꬃ ፐንገ ስንꬃን ደእያ ዳባባን ኤቅድ፥ አደስ፥ ማጫስነ አኬካናዉ ዳንዳእያ አሰ ኡባስ ህገ ማፃፋ ዎንታፈ ጋላስ ጋካናዉ ናባብስ። አሳይካ ሀይዝድ ስእዶሶና።

4 ፃፈይ እዝር፥ ናባባናዉ ምꬃፈ ኦሰትዳ ꬎቃ በሳን ከይድ ኤቅስ። እያፐ ኡሻቻ ባጋራ ማትታ፥ ሻማያ፥ አናያ፥ ኡራያ፥ ካልቀነ ማእሰያ ጌተትያ አሳት ኤቅዶሶና። ሀድርሳ ባጋራ ፓዳያ፥ ምሳኤላ፥ ማልክያ፥ ሀሱማ፥ ሀሽባዳ፥ ዛካርያሳነ ማሱላማ ጌተትያ አሳት ኤቅዶሶና።

5 እዝር አሳ ኡባፈ ꬎቅያ በሳን ኤቅያ ዎደ ኡባይ እያ ሎይꬅድ ፄልሽን፥ ኤንታ ስንꬃን ህገ ማፃፋ ዶይስ። እ ዶይያ ዎደ ኤንቲ ኡባይ ኡትዳ በሳፈ ደንድ ኤቅዶሶና። 6 እዝር ጎዳ፥ ግታ ፆሳ ጋላትስ። አሳ ኡባይ ባንታ ኩሽያ ደንꬅድ፥ “አምንእ! አምንእ!” ያግዶሶና። ኤንታ ሶምኦይ ሳአ ቦቻና ጋካናዉ ጉፋንድ ጎዳ ጎይንዶሶና።

7 ኤንቲ ባንታ ኤቅዳ በሳን ደእሽን፥ ሌወት፥ እያሱይ፥ ባን፥ ሳራባ፥ ያምና፥ አቁባ፥ ሳባታ፥ ሆዳ፥ ማሰያ፥ ቃልፃ፥ አዛራ፥ ዮዛባታ፥ ሀናንነ ፓላህ ህግያ አሳይ አኬካናዳ ብርሸꬃ ቆንጭስዶሶና። 8 ኤንቲ ፆሳ ህገ ማፃፋ ናባብዶሶና፤ ቃስ ናባበተይስ ዎይግያኮ አሳይ ኤራና መላ ብርሸꬃ ቆንጭስዶሶና።

9 አሳይ ህገ ቃላ ስእዳ ዎደ ዬክዳ ግሾ፥ ቢታ ሃርያ ናህመይ፥ ካህነነ ፃፈ ግድዳ እዝርነ አሳስ ማፃፋ ብርሽያ ሌወት፥ “ሀ ጋላሳይ ጎዳስ፥ ህንተ ፆሳስ ጌሻ ጋላስ ግድያ ግሾ፥ ዬኮፍተ ዎይኮ አፉፆፍተ” ያግዶሶና።

10 ናህመይ፥ “ብድ ዶረትዳ ካꬃ ሚተ፤ ማልእያ ኡሽ ኡይተ፤ ቃስ አይኮይ ባይናይሳታስ ህንተይሳፈ ሻክድ እምተ። ሀች ጋላሳይ ኑ ጎዳስ ጌሻ ጋላስ። ጎዳ ኡፋይሳይ ህንተዉ ዎልቃ ግድያ ግሾ አዛኖፕተ” ያግስ።

11 ሌወት፥ “ሀች ጋላሳይ ጌሻ ጋላስ ግድያ ግሾ፥ አዛኖፕተ፤ ስእ ጊተ” ያግድ አሳ ስእ ኦꬅዶሶና። 12 ናበበትዳ ቃላ ብርሸꬃይ ኤንታዉ ገልዳ ግሾ፥ አሳይ ኡፋይሳን ማናዉ፥ ኡያናዉነ አይኮይ ባይናይሳታስ ሻክድ እማናዉ ሶ ብዶሶና።

13 ሄ አጌና ናምአንꬆ ጋላሳን ኮቻታ ሀላቃት፥ ካህነትነ ሌወት ህገ ቃላ ኤንታዉ ብርሻና መላ እዝራኮ ይዶሶና። 14 ኤንቲ ታማርያ ዎደ ላፑንꬃ አጌናን ሻቃራ ባኣለ ቦንችያ ዎደ እስራኤለ አሳይ ሻቃራ ጋርሳን ኡትድ ቦንቻና መላ ፆሳይ ሙሰ ባጋራ ኪትዳይሳ ደምዶሶና። 15 ሻቃራ ባኣለ ቦንቻናዉ ካታማታንነ የሩሳላመን ሀይሳዳ ያግድ አዋጅዶሶና፤ “ሻቃራ ሻቃራናዉ ደረ ቦላ ከይድ ዛይተ ሻማሆ፥ ዎራ ሻማሆ፥ ባርሰኔተ ምꬃ፥ ዛምባ ሀይꬅነ ምꬃ ኡባፈ ህገን ፃፈትዳይሳዳ ታሸ ኤህተ” ያግዶሶና።

16 ሄሳ ግሾ፥ አሳይ ብድ ምꬃ ታሸ ኤህድ ባንታ ፖቀ ኬꬃ ቦላ ደእያ ደንባን፥ ባንታ ዛባን፥ ፆሳ ኬꬃ ዳባባን፥ ሃꬃ ፐንግያ ዳባባንነ ኤፍሬማ ፐንግያ ዳባባን ሻቃራ ሻቃርዶሶና። 17 ድኤተꬃፈ ስምዳ አሳ ኡባይ ሻቃራ ሻቃርድ እያ ጋርሳን ኡትዶሶና። ናወ ናኣ እያሱ ዎደፐ ሃ ስምን ኤንቲ ሀይሳ መላ ባኣለ ቦንች ኤሮኮና። ሄሳ ግሾ፥ ኤንቲ ኡባይ ዳሮ ኡፋይትዶሶና። 18 ባለይ ዶመትድ ዉራና ጋካናዉ ጋላስ ጋላስ እዝር ፆሳ ህገ ማፃፋፐ አሳስ ናባቤስ። ባልያ ላፑን ጋላስ ቦንችዳፐ ጉየ ሆስፑንꬆ ጋላሳን ህገይ ኪተይሳዳ ጌሻ ዱላታ ኦꬅዶሶና።

9

አሳይ ባንታ ናጋራ ፓፅዶሶና

1 ሄ አጌናን ላታማነ ኦይዳንꬆ ጋላሳን እስራኤለ አሳይ እስፈ ሺቅድ፥ ካዮ ማኦ ማእድ፥ ባንታ ሁጰን ባና ቆልድ ፆምዶሶና። 2 ባንታና አላጋ ደረ አሳፐ ሻክዶሶና። ሄሰፈ ጉየ ደንድ ኤቅድ ኤንትነ ኤንታ አዋት ኦꬅዳ ናጋራ ኡባ ፓፅዶሶና። 3 ኤንቲ ያን ኤቅድ ደእሽን ሄꬑ ሳተ ኩመꬅ ጎዳ ኤንታ ፆሳ ህገ ማፃፋይ ኤንታዉ ናባበትስ። ቃስ ሀራ ሄꬑ ሳተ ባንታ ናጋራ ፓፅሸ ጎዳ ባንታ ፆሳ ጎይንዶሶና።

4 ሌወት፥ እያሱይ፥ ባን፥ ቃድምኤል፥ ሳባና፥ ቡን፥ ሳራባ፥ ባናን፥ ከናን ማድራከ ቦላ ከይድ ባንታ ቃላ ꬎቁ ኦꬅድ ጎዳ፥ ባንታ ፆሳ ዎስዶሶና። 5 ሌወት፥ እያሱይ፥ ቃድምኤል፥ ባን፥ አሳባን፥ ሳራብ ሆድ፥ ሳባንነ ፓታህ፥ “ደንድ ኤቅድ፥ መርናፐ መርና ጋካናዉ ደእያ ጎዳ ህንተ ፆሳ ጋላትተ!”

“እያ ቦንቾ ሱንꬃ አንጅተ፤ ጋላታፐነ አንጆፈ አꬍያ እያ ሱንꬃ ሳቢተ።” 6 ፆሳዉ፥ ነ ፃላል ጎዳ! ኔኒ ሳሎታነ ꬎቃ ሳሎታን ደእያ መተꬃታ፥ ሳኣነ እያ ቦላ ደእያ መተꬃታ፥ አባታነ ኤንታ ግዶን ደእያ መተꬃታ ኡባ መꬋዳሳ። ኡባስ ደኦ እማዳሳ፤ ሳሎ መተꬃት ነዉ ጎይኖሶና።

7 ጎዳዉ፥ ኔኒ ፆሰ! ኔኒ ካልዳወታ ቢታ ኡረፐ አብራመ ዶራዳ ከሳዳሳ። እያ ሱንꬃ ላማዳ አብራሃመ ጋዳ ሱንꬃዳሳ። 8 እ ነዉ አማንꬅያ አስ ግደይሳ በአዳ፥ ካናነታ፥ ህተታ፥ አሞረታ፥ ፓርዘታ፥ ያቡሰታነ ገርገሰታ ቢታ እያ ኮቻስ ላታ ቢታ ኦꬃዳ እማናዉ እያዉ ጫቃዳሳ። ኔኒ ፅሎ ግድያ ግሾ ነ ግዳ ቃላ ፖላዳሳ።

9 ኔኒ ኑ ማይዛታ ግብፀ ቢታን ጋክዳ ኡንኣ በአዳሳ፤ ቃስ ዞኦ አባ ማታን ደእሸ ኤንቲ ዋስዳ ዋሱዋ ስአዳሳ። 10 ግብፀ ካዎይ፥ እያ ሹማትነ ሄ ቢታ አሳ ኡባይ እስራኤለ አሳ ቦላ ኦቶርትዳ ግሾ ኤንታ ቦላ ማላታነ ማላልስያባታ ኦꬃዳሳ። ሄሳ ኦꬃዳ ሀች ጋካናዉ ነ ሱንꬃይ ቦንቾን ፄገታናዳ ኦꬃዳሳ። 11 አባ ሻካዳ ነ አሳ መላ ቢታራ ፕንꬃዳሳ። ሽን ሹች ጪሞ ሃꬃን ሆልን፥ ምተተይሳዳ ኤንታ ጎድያ ሞርከታ አባን ምትሳዳ ꬋይሳዳሳ። 12 እስራኤለ አሳ ጋላስ ሻራ ቱሳን፥ ቃማ ታማ ቱሳን ኤንታ ኦግያ ፖእሳዳ ካለꬃዳሳ።

13 ኔኒ ሳሎፐ ዎꬋዳ ነ አሳ ሲና ዙማ ቦላ ኦድሳዳሳ። ሱረ ፕርዳነ ቱማ ግድዳ ህግያ፥ ሎኦ ዎጋነ ኪታ ኤንታዉ እማዳሳ። 14 ጌሻ ነ ሳምባታ ኤንቲ ቦንቻና መላ ኤንታ ታማርሳዳሳ። ነ አይልያ ሙሰ ባጋራ ኤንታዉ ኪታ፥ ዎጋነ ህገ እማዳሳ። 15 ኤንቲ ኮሻትዳ ዎደ ሳሎፐ ካꬅ እማዳሳ፤ ቃስ ኤንቲ ሳሞትዳ ዎደ ዛላፈ ሃ ፑልትሳዳሳ። ኔኒ ኤንታዉ እማና ጋዳ ጫቅዳ ቢታ ኤንቲ ገልድ ላታና መላ ኪታዳሳ።

16 ሽን ኑ ማይዛት ኦቶርትዶሶና፤ ስኦና እፅድ ነዉ ኪተትቦኮና። 17 ኪተቶና እፅዶሶና፤ ኔኒ ኤንታዉ ኦꬅዳ ማላልስያባ ኡባ ሀሳይቦኮና። ኤንቲ ስኦና አስ ግድዶሶና፤ ባንታ ጌላተꬃን አይለተꬃስ ግብፀ ቢታ ጉየ ካለꬃና መላ ሀላቃ ባንታዉ ዶርዶሶና። ግዶሽን፥ ኔኒ አቶ ግያ ፆሲ፥ ኬሀነ ማርያ ፆሲ፤ ሲቆን ኩምዳይሳነ ሀንቆስ ኤለሶና ፆሲ ግድያ ግሾ ኤንታ አጋባካ።

18 ኤንቲ ማራ ማላን ኤቃ መꬍድ፥ “ህንተና ግብፀ ቢታፈ ከስዳ ህንተ ፆሳይ ሀይሳ” ያግድ ነና ግታ ጫሸ ጫይዶሶና። 19 ነ ዳሮ ማሮተꬃን ኔኒ ኤንታ መላ ቢታን አጋባካ። ኤንቲ ብያ ኦግያ ፖእሳና መላ ጋላስ ሻራ ቱሳን፥ ቃማ ታማ ቱሳን ኤንታ ካለꬃዳሳ። 20 ኤንታ ታማርሳና መላ ነ ሎኦ አያና ኤንታዉ እማዳሳ። ማናዉ ማና፥ ኡያናዉ ሃ ኤንታዉ እማዳሳ። 21 ኦይታሙ ላይꬅ ኩመꬅ መላ ቢታን ሄመትያ ዎደ ኤንታዉ ኮሽያባፐ እስባካ ፓጭሳባካ። ኤንታ ማኦይ ዉርቤና፤ ኤንታ ቶሆይ ክፅቤና።

22 ነ ኤንታ ካዎተꬃታነ ደረታ ሀር አቶሽን ሃሆን ደእያ ቢታታ ፆንድ ኦይካና መላ ኦꬃዳሳ። ካዎይ ስሆነይ ሃርያ ሀሰቦና ቢታነ ካዎይ ኦገይ ሃርያ ባሳነ ቢታ ኤንታና ላትሳዳሳ። 23 ኤንታ ኮቻ ታይቡዋ ሳሎ ፆልንቶዳ ዳርሳዳሳ። ኤንታ ማይዛታስ እማና ጋዳ ጫቅዳ ቢታ ኤንታ ላትሳዳሳ። 24 ኤንታ ናይት ካናነ ቢታ ላትዶሶና። ሄ ቢታን ደእያ ካናነ አሳ ኤንታ ስንꬃን ኔኒ ካዉሻዳሳ። ኤንቲ ካናነ አሳ ቦላ፥ ኤንታ ካዎታ ቦላነ ቢታን ደእያ አሳ ቦላ ዶስዳባ ኦꬃና መላ ኤንታ ኩሸን አꬃ እማዳሳ። 25 ኤንቲ ዩሾይ ግምበትዳ ካታማታነ አራዳ ቢታ ፆንድ ኤክዶሶና። ሎኦባ ኡባይ ኩምዳ ኬꬃታ፥ ቦከትዳ ሃꬃ ኦላታ፥ ዎይነ በሳታ፥ ሻማሆነ ሀራ አይፈ አይፍያ ዳሮ ምꬃታ ላትዶሶና። እያፐ ምድ ካልድ ኦርድዶሶና፤ ነ ግታ ኬሀተꬃን ኡፋይትዶሶና።

26 ግዶሽን፥ ኤንቲ ኪተቶና እፅድ፥ ነ ቦላ ማካልዶሶና፤ ነ ህግያ ቦላ ዞኮ ዛርዶሶና። ኔኮ ስማናዳ ኤንታዉ ምንꬅድ ኦድዳ ነ ናበታ ዎꬍዶሶና። ዳሮ ኢታ ጫሽ ነና ጫይዶሶና። 27 ሄሳ ግሾ፥ ኤንታ ኡንኤꬅያ ሞርከታ ኩሸን አꬃ እምን፥ ሞርከት ኤንታ ኡንኤꬅዳ ዎደ ኔኮ ዋስዶሶና። ኤንታ ዋሱዋ ሳሎን ግዳዳ ስአዳሳ፤ ነ ማሮተꬃ ዳሩዋን ኤንታ፥ ኤንታ ሞርከታ ኩሸፐ አሽያ አሳታ ኪታዳሳ።

28 ሽን ኤንቲ ሸምፖ ደም ስሚድ ዛሪድ ነ ስንꬃን ናጋራ ኦꬅዶሶና። ነ ዛራዳ ኤንታ ሞርከታ ኩሸን አꬃዳ እምን፥ ኤንታ ሞርከት ኤንታ ሃርዶሶና። ሽን ሀእካ ኤንቲ ኔኮ ዋስን፥ ኤንታ ዋሱዋ ሳሎን ግዳዳ ስአዳሳ። ነ ማሮተꬃን ኤንታ ዛራ ዛራዳካ አሻ ኤካዳሳ።

29 ነ ህግያኮ ኤንቲ ስማና መላ ኤንታዉ ምንꬃዳ ኦዳዳሳ፥ ሽን ኤንቲ ኦቶርትዶሶና፤ ነዉ ኪተቶና እፅዶሶና። አስ ኪተትድ ደኦ ደምያ ነ ህግያ መንꬅዶሶና። ነዉ ዞኮ ዛሪድ ስኦና እፅዶሶና፤ ኪተቶና እፅዶሶና። 30 ግድኮካ ነ ኤንታ ዳሮ ላይꬅ ዳንዳአዳሳ፤ ነ አያናን ናበታ ባጋራ ኤንታዉ ኦዳዳሳ፥ ሽን ኤንቲ ስእቦኮና። ሄሳ ግሾ፥ ሾሮ ካዎተꬃት ኤንታ ሃራና መላ አꬃ እማዳሳ። 31 ሽን ኔኒ ኬሀነ ማርያ ፆሲ ግድያ ግሾ፥ ነ ግታ ማሮተꬃን ኤንታ አጋባካ፤ ቡርፆራ ꬋይሳባካ።

32 ህዛ ኑ ፆሳዉ፥ ግታዉ፥ ዎልቃማነ ያየትዳ ፆሳዉ፥ ነ መርና ሲቆ ጫቁዋ ናገይሶ፥ በን አሶረ ካዎተꬃፈ ሀች ጋካናዉ ኑ ቦላ፥ ኑ ካዎታ ቦላ፥ ኑ ሀላቃታ ቦላ፥ ኑ ካህነታ ቦላ፥ ኑ ናበታ ቦላ፥ ኑ ማይዛታ ቦላነ ነ አሳ ኡባ ቦላ ጋክዳ መቶይ ነ ስንꬃን ላፋባ ዳኖፖ። 33 ኑና ጋክዳባ ኡባን ኔኒ ፅሎ። ኑኒ ነና ናቅኮካ ነ አማነተꬃ አጋባካ። 34 ኑ ካዎት፥ ኑ ሀላቃት፥ ኑ ካህነትነ ኑ ማይዛት ነ ህግያ ናግቦኮና። ቃስ ነ ኤንታዉ እምዳ ኪታነ ናግሱዋ ስእቦኮና። 35 ነ ኤንታ ካዎተꬃን ኤንታዉ ግታ አንጁዋ እማዳሳ፤ ዳልጋነ አራዳ ቢታ ኤንታዉ እማዳሳ። ሽን ኤንቲ ነና ጎይንቦኮና፤ ባንታ ኢታ ኦሱዋፐ ስምቦኮና።

36 “ህዛ፥ ሀች ኑኒ አይለ ግደይሳ በአ። ኑ ማይዛት ሄ ቢተ አይፍያነ እያ እምያ አንጁዋ ኡባ ማና መላ ነ እምዳ ቢታን ኑ ሀች አይለ ግድዳ። 37 ኑ ናጋራ ግሾ፥ ነ ኑ ቦላ ደንꬅዳ ካዎት ቢታይ እምያ አይፍያ ኡባ ጎኤቶሶና። ኑ ቦላነ ኑ መህያ ቦላ ባንታ ኮይዳባ ኦꬆሶና፤ ኑኒ ግታ መቶ ግዶን ደኦስ” ያግዶሶና።

38 ሀንዳባ ኡባ ግሾ፥ ኑኒ ሃሳይድ፥ ሄ ሃሳያ ፃፍድ ቆንጭሳናዉ ቆፋ ቃችዳ። ፃፈትዳ ፁፍያ ቦላ ኑ ሀላቃት፥ ኑ ሌወትነ ኑ ካህነት ባንታ ማታመ ዎꬅዶሶና።

10

1 ማታመ ዎꬅዳ አሳ ሱንꬃይ፥ ቢታ አይስያ ናህመይ፥ ሀካልያ ናአይ፥

ካህነታፐ፥ ሰደቅያሳ፥ 2 ሳራያ፥ አዛራ፥ ኤርምያሳ፥ 3 ፓስኮራ፥ አማረ፥ ማልካ፥ 4 ሀፁሳ፥ ሳባና፥ ማሉካ፥ 5 ሀርማ፥ ማረሞታ፥ ኦባዳ፥ 6 ዳነላ፥ ግነቶና፥ ባሮካ፥ 7 ማሱላማ፥ አብያ፥ ምያምና፥ 8 ማኣዛ፥ በልጋያነ ሻማያ።

9 ሌወታፐ፥ አዝናታ ናኣ እያሱ፥ ሄናዳዳ ኮች ግድዳ ብኑያ፥ ቃድምኤላነ 10 ኤንታራ ኦꬅያ ሳባና፥ ሆድያ፥ ቃልፃ፥ ፓላያ፥ ሀናና፥ 11 ምካ፥ ራሆባ፥ ሀሳባያ፥ 12 ዛኩራ፥ ሳራባ፥ ሳባና፥ 13 ሆድያ፥ ባናነ ባንና።

14 ሀላቃታፐ፥ ፓሮሳ፥ ፓሀት-ሞአባ፥ ኤላማ፥ ዛታ፥ ባና፥ 15 ቡና፥ አዝጋዳ፥ በባያ፥ 16 አዶና፥ ብግዋያ፥ አድና፥ 17 አፄራ፥ ህዝቅያሳ፥ አዙራ፥ 18 ሆድያ፥ ሀሱማ፥ በሳያ፥ 19 ሀርፋ፥ አናቶታ፥ ነባያ፥ 20 ማግጳሳ፥ ማሱላማ፥ ኤዝራ፥ 21 ማሰዛቤላ፥ ሳዶቃ፥ ያዱአ፥ 22 ፓላፃ፥ ሀናና፥ አናያ፥ 23 ሆሰ፥ ሀናና፥ ሀሱባ፥ 24 ሀሎሄሳ፥ ፕልሀ፥ ሶበቃ፥ 25 ረሁማ፥ ሀሳብና፥ ማሰያ፥ 26 አክያ፥ ሀናና፥ አናና፥ 27 ማሉካ፥ ሀርማነ ባአና።

28 አትዳ አሳይ፥ ካህነት፥ ሌወት፥ ፐንግያ ናገይሳት፥ ዛማረት፥ ፆሳ ኬꬃ ኦሳንቾት፥ ፆሳ ህግያስ ኪተታናዉ ባንታና አይሁደ ግዶና ደረታፐ ሻክዳ ኡባይ፥ ኤንታ ማቸት፥ አኬካናዉ ዳንዳእያ ኤንታ አደ ናይትነ ማጫ ናይት፥ 29 ባንታና ካለይሳታራ እስፈ ጫቅዶሶና። ኤንቲ ፆሳ አይልያ ሙሰ ባጋራ ፆሳይ እምዳ ኑ ጎዳ፥ ፆሳ ኪታ፥ ህግያነ ዎጋ ናጋናዉ ቃንገꬃንነ ጫቆን ቃላ ገልዶሶና።

30 ኤንቲ ሀይሳዳ ያግድ ጫቅዶሶና፤ “ኑ ማጫ ናይታ አይሁደ ግዶና አደ ናይታስ እሞኮ፤ ኤንታ ማጫ ናይታ ኑ አደ ናይታስ ማቾ ኦꬅድ ኤኮኮ።

31 “አይሁደ ግዶና አሳት ካꬅ ግድን ዎይኮ ሀራባ ሳምባታ ጋላስ ዎይኮ ሀራ ባኣለ ጋላስ ባይዛናዉ ኤህኮ ኤንታፈ ሻሞኮ። ላፑንꬃ ላይꬅ ጋክያ ዎደ ዎደ ኑ ቢታ ጎዮኮ፤ ኑኒ ታልእዳ አጩዋ አቾኮ።

32 “ፆሳ ኬꬃ ኦሱዋስ ኦይዱ ግራመ ብራ ላይꬃን ላይꬃን ቃንፆና እማና። 33 ሄስካ፥ ጎዳ ስንꬃን ዎꬅያ ኡይꬃስ፥ ጋላስ ጋላስ ያርሸትያ ካꬃ ያርሹዋስ፥ ፁሳ ያርሹዋስ፥ ሳምባታ ጋላሳን፥ አጌና ፄሮን፥ ላይꬃን ደእያ ሀራ ባለታን፥ ጌሻ ያርሾታስ፥ እስራኤለ አሳ ናጋራ አቶተꬃስ ያርሸትያ ያርሹዋስነ ኑ ፆሳ ኬꬃ ኦሱዋስ ኮሽያ ኡባ ኩንꬃናሳ።

34 “ኑ፥ ካህነት፥ ሌወትነ ሀራ አሳ ኡባይ፥ ላይꬃን ላይꬃን ኦሰትያ ጋላሳን፥ ህግያን ፃፈትዳይሳዳ ጎዳ፥ ኑ ፆሳ ያርሾ በሳን ኤፅያ ምꬃ እስ እስ ኮቻይ አዉደ ኤሀናዉ በሲያኮ ኤራናዉ ሳማ የግዳ።

35 “ካꬃ ኑ ሺሽያ ዎደነ ዱማ ዱማ ምꬃ አይፍያ ኑ ማፅያ ዎደ ባይራ ፆሳ ኬꬅ ኤሀና።

36 “ህግያን ፃፈትዳይሳዳ ኑኒ ኮይሮ የለትያ ኑ አደ ናይታ፥ ቃስ ኑ ሚዛት፥ ኑ ዶርሳትነ ኑ ዴሻት የልያ ኮይሮ ማራታ ፆሳ ኬꬃን ኦꬅያ ካህነታኮ ኤህድ ፆሳስ ዱማያና።

37 “ኑኒ ኑ ቢታን ካፅዳ ካꬃፈ ኮይሩዋ፥ ኑ ምꬃ ኡባ አይፍያ፥ ዎይንያነ ዛይትያ እሞታ ኦꬅድ፥ ፆሳ ኬꬃን ኦꬅያ ካህነታኮ ኤሀና። ሌወት ኑ ደእያ ካታማታ ጎሻን አይፍያባፐ አስራታ ኤክያ ግሾ፥ ኑ ቢታይ አይፍያባፐ አስራታ ኤሀና። 38 ሌወት አስራታ ሺሽያ ዎደ፥ አሮና ያራ ግድዳ ካህነት ኤንታራ እስፈ ግዳናዉ በሴስ። ሌወት አስራታ ሺሽዳፐ ጉየ፥ አስራታፐ አስራታ ከስድ ኑ ፆሳ ኬꬅ ኤህድ፥ ሚሸ ዎꬅያ ክፍልያን ዎꬆ። 39 እስራኤለ አሳይነ ሌወት ካꬃ፥ ዎይንያነ ሻማሆ ዛይተ እሞታ ጌሻ ሚሸት ኡትያ በሳነ ካህነት፥ ፐንግያ ናገይሳትነ ዛማረት ሸምፕያ ክፍልያ ኤሆ።

“ኑኒ ፆሳ ኬꬃ ኡባካ አጎኮ” ያግድ ጫቅዶሶና።

11

የሩሳላመን ደእያ አሳ

1 አሳ ካለይሳት የሩሳላመን ደእዶሶና። ሀንኮ አሳይ ታማፈ እሶይ ጌሻ ካታማን የሩሳላመን ደአና መላ ሳማ የግድ ዶርዶሶና። ሽን ሀራ ኡዱፉን ኩሸ አሳይ ባንታ ካታማን ካታማን ደእዶሶና። 2 ባ ሸነን የሩሳላመን ደአናዉ ዶስዳ አሳ ኡባ አሳይ አንጅዶሶና።

3 ሀራ ካታማታን ደእያ እስራኤለ አሳይ፥ ካህነት፥ ሌወት፥ ፆሳ ኬꬃ ኦሳንቾት፥ ሶሎሞነ አይለታ ሼሻት ኡባይ ባንታ ካታማን ካታማን ደእያ ጋድያ ኦይክድ ደእዶሶና። * ሀይሳፈ ካልድ ፃፈትዳይሳት፥ የሩሳላመን ደአናዉ ይዳ ቢታ ሹማታ፤ 4 ይሁዳ ኮቻፈ ይዳ አሳይ ፓረሳ ያራ ግድዳ አታያነ ሴላ ያራ ግድዳ ማእሰያ። አታይ ኦዝያና ናአ፤ ኦዝያን ዛካርያሳ ናአ፤ ዛካርያስ አማረ ናአ፤ አማረይ ሳፋፃ ናአ፤ ሳፋፅ ማላልኤላ ናአ። 5 ማእሰይ ባሮካ ናአ፤ ባሮክ ኮልሆዛ ናአ፤ ኮልሆዝ ኦዛ ናአ፤ ኦዝ አዳያ ናአ፤ አዳይ ዮያርባ ናአ፤ ዮያርብ ዛካርያሳ ናአ። ሀይሳቲ ሴላ ኮቻታ። 6 ፓረሳ ያራፐ ዎልቃማ ግድዳ 468 አሳት የሩሳላመን ደእዶሶና።

7-8 ብንያመ ኮቻፈ ይዳ አሳይ ሳላ፥ ጋባያነ ሳላያ። ሳሉ ማሱላማ ናአ፤ ማሱላም ዮኤዳ ናአ፤ ዮኤድ ፓዳያ ናአ፤ ፓዳየይ ቆላያ ናአ፤ ቆላይ ማእሰያ ናአ፤ ማእሰይ እትኤላ ናአ፤ እትኤል የሻያ ናአ። ብንያመ ዛርያፐ 928 አሳይ የሩሳላመን ደእዶሶና። 9 ዝክራ ናአይ እዩኤል ኤንታ ሀላቃ፤ ቃስ ሀሳኑአ ናአይ ይሁድ ካታማን ናምአንꬆ ሀላቃ።

10 ካህነታፐ ይዳ አሳይ ዮያርባ ናኣ ያዳያ፥ ያክና ናኣ፤ 11 ሳራያ፤ ሳራይ ክልቅያ ናአ፤ ክልቀይ ማሱላማ ናአ፤ ማሱላም ሳዶቃ ናአ፤ ሳዶቅ ማራዮታ ናአ፤ ማራዮት ፆሳ ኬꬃ ሀላቃ ግድዳ አህፁባ ናአ። 12 ኤንታራ እስፈ ፆሳ ኬꬃን ኦꬅያ ኦሳንቾት ኩመꬅ 822. አዳይ ይሮሃማ ናአ፤ ይሮሃም ፓላላ ናአ፥ ፓላል አሞፀ ናአ፤ አሞፀይ ዛካርያሳ ናአ፤ ዛካርያስ ፓስኮራ ናአ፤ ፓስኮራ ማልክያ ናአ። 13 አዳያራ እስፈ ደእያ አሳይነ ኤንታ ሶ አሳ ሀላቃት ኩመꬅ 242. አማሳሳይ አዛርኤላ ናአ፤ አዛርኤል አህዛያ ናአ፤ አህዛይ ማሽልሞታ ናአ፤ ማሽልሞት እመራ ናአ። 14 አማሳያራ እስፈ ደእያ ኦላንቾት ኩምꬅ 128. ሀግዶልማ ናአይ ዛብድኤል ካህነታ አይሰይሳ።

15 ሌወታፐ ይዳ አሳይ ሻማያ፤ ሻማየይ ሀሹባ ናአ፤ ሀሹብ አዝርቃማ ናአ፤ አዝርቃም ሀሳባያ ናአ፤ ሀሻበይ ቡና ናአ። 16 ሌወት ሳባትነ ዮዛባታ ፆሳ ኬꬃፈ ካረራ ኦሰትያ ኦሱዋስ ሀላቃ። 17 ማታን ምካ ናአ፤ ምክ ዛብዳ ናአ፤ ዛብድ ጋላታ ዎሳ ካለꬅያ አሳፋ ናአ፤ አሳፍ እያ ናምአንꬆ ሀላቃ ግድዳ ባቅቡቃ ናአ፤ ባቅቡቅ ሳሙሳ ናአ፤ ሳሙስ ጋላላ ናአ፤ ጋላል የዱቱና ናአ። 18 ሌወታፐ 284 አሳይ ጌሻ ካታማን የሩሳላመን ደእዶሶና።

19 ፐንግያ ናገይሳታፐ፥ አቁባ፥ ታልሞናነ ኤንታራ እስፈ ኦꬅያ ኦሳንቾታ ታይቦይ 172.

20 አትዳ ካህነት፥ ሌወትነ እስራኤለ አሳ ኡባይ ባንታ ላታ ቢታን ይሁዳ ካታማታን ደእዶሶና። 21 ሽን ፆሳ ኬꬃ ኦሳንቾት የሩሳላመ ካታማን ደእያ ኦፌላ ደርያ ቦላ ደእዶሶና። ስሀነ ግሽፓ ጌተትያ ናምኡ አሳት ኤንታ ሀላቃታ።

22 የሩሳላመን ደእያ ሌወታ ሀላቃይ ኦዛ። ኦዝ ባና ናአ፤ ባን ሀሳባያ ናአ፤ ሀሻበይ ማታና ናአ፤ ማታን ምካ ናአ። ኦዝ ፆሳ ኬꬃ ዛማረታ ሀላቃ ግድዳ አሳፋ ናአ። 23 ዛማረት ጋላስ ጋላስ የፃና ማዝሙርያ ካዎይ ኤንታ ኪቴስ።

24 ይሁዳ ናኣ ዛራሀ ያራፐ የለትዳ ማሰዛቤላ ናኣ ፓታሀ እስራኤለ አሳስ ዶና ግድድ፥ ካዋ ማታን ደኤስ። 25 ይሁዳ አሳፐ ጉꬃት ጎሻ ጋደታንነ ጉታታን፥ ቅርያት-አርባንነ እያ ጉታታን፥ ድቦናንነ እያ ጉታታን፥ ያቃብፅኤላንነ እያ ጉታታን ደእዶሶና። 26 ቃስ እያሱን፥ ሞላዳን፥ ቤት-ጳለፃን፥ 27 ሀፃር-ሹኣላንነ እያ ጉታታን፥ በርሳበንነ እያ ጉታታን፥ 28 ፅቅላጋን፥ ማኮናንነ ኤንታ ጉታታን፥ 29 ኤንርሞናን፥ ፆርአንነ ያርሙታን፥ 30 ዛኖሀን፥ አዱላማንነ ኤንታ ጉታታን፥ ላክሶንነ እያ ሄራን ደእያ ጎሻ ጋድያን፥ አዜቃንነ እያ ጉታታን ደእዶሶና። ሄሳዳ ሀንድ ይሁዳ አሳይ በርሳበፐ ብድ ህኖማ ዛንጋራ ጋካናዉ ደእያ በሳን ደእዶሶና።

31 ብንያመ ኮቻት ግብአን፥ ምክማሳን፥ አያን፥ ቤተለንነ ኤንታ ጉታታን፥ 32 አናቶታን፥ ኖባን፥ አናንያን፥ 33 ሀፆራን፥ ራማን፥ ግታማን፥ 34 ሀድዳን፥ ፃቦእማን፥ ናባላፃን 35 ሎዳን፥ ኦኖንነ ኩሸ ሂላታ ዛንጋራ ጌተትያ በሳን ደእዶሶና። 36 ይሁዳን ደእዳ ሌወታፐ ባጋት ብንያመ አሳራ ዳናዳ ኦሰትዶሶና።

12

ካህነታነ ሌወታ

1 ሳላትያላ ናኣ ዛሩባበላራነ ካህነ ሀላቃ እያሱራ ድኦፔ ስምዳ ካህነትነ ሌወት ሀይሳታ፦

ሳራያ፥ ኤርምያሳ፥ እዝራ፥ 2 አማረ፥ ማሉካ፥ ሀፁሳ፥ 3 ሳካና፥ ረሁማ፥ ማረሞታ፥ 4 እዳ፥ ግነቶና፥ አብያ፥ 5 ምያምና፥ ማአዳ፥ በልጋ፥ 6 ሻማአ፥ ዮያርባ፥ ያዳያ፥ 7 ሳላ፥ አሞካ፥ ህልቅያነ ያዳያ። ሀይሳቲ እያሱ ላይꬃን ካህነታስነ ያራታስ ሀላቃ ግድዳይሳታ።

8 ኤንታራ እስፈ ስምዳ ሌወት እያሱ፥ ብኑያ፥ ቃድምኤላ፥ ሳራባ፥ ይሁዳነ ጋላታ ማዝሙረ ዛማረይሳታ ሀላቃ ግድዳ ማታና። 9 ኤንታራ እስፈ ዛማርያ ባቅቡቀይነ ኡኖይ ኤንታፈ ስንꬃራ ሃ ስም ኤቅድ የፆሶና።

10 እያሱይ ዮያቅማ የልስ፤ ዮያቅም ኤልያሴባ የልስ፤ ኤልያሴብ ዮያዳ የልስ፤ 11 ዮያድ ዮናታና የልስ፤ ዮናታን ያዱአ የልስ። 12 ዮያቅም ካህነ ሀላቃ ግድድ ደእያ ላይꬅ፥ ሀይሳፈ ካልድ ፃፈትዳይሳት ካህነታ ያራታ ሀላቃታ።

ሳራያ ያራ ሀላቃይ ማራያ።

ኤርምያሳ ያራ ሀላቃይ ሀናንያ።

13 እዝራ ያራ ሀላቃይ ማሱላማ።

አማረ ያራ ሀላቃይ የሆሀናና።

14 ማሉካ ያራ ሀላቃይ ዮናታና።

ሳባና ያራ ሀላቃይ ዮሰፋ።

15 ሀርማ ያራ ሀላቃይ አድና።

ማራዮታ ያራ ሀላቃይ ህልቃያ።

16 እዶ ያራ ሀላቃይ ዛካርያሳ።

ግነቶና ያራ ሀላቃይ ማሱላማ።

17 አብያ ያራ ሀላቃይ ዝክራ።

ምንያምናነ ማአዳ ያራ ሀላቃይ ፕልፃያ።

18 ብልጋ ያራ ሀላቃይ ሳሙአ።

ሻማያ ያራ ሀላቃይ ዮናታና።

19 ዮያርባ ያራ ሀላቃይ ማታናያ።

ያዳያ ያራ ሀላቃይ ኦዛ።

20 ሳላያ ያራ ሀላቃይ ቃላያ።

አሞካ ያራ ሀላቃይ ኤቤራ።

21 ከልቀ ያራ ሀላቃይ ሀሳባያ።

ያዳያ ያራ ሀላቃይ ናትናኤላ።

22 ሌወታ ሀላቃት ኤልያሴብ፥ ዮያዳ፥ ዮሃንነ ያዱእ ካህነ ሀላቃ ግድዳ ዱማ ዱማ ላይꬃን ኤንቲ ፃፈትዶሶና። ሄ ማዝጋበይ ጊግዳይ ፋርሰ ቢታ ካዋ ዳርዮሳ ላይꬃና። 23 ግዶሽን፥ ሌወታ ያራታ ሀላቃት ማዝጋበን ፃፈትዳይ ኤልያሴባ ናኣ ናአ ግድዳ ዮሃን ሀይቃና ጋካናዉ ደእያ ዎደ ፃላላና።

24 ሌወታ ሀላቃት ሀሳባያ፥ ሳራባነ ቃድምኤላ ናኣ እያሱ። ኤንቲ ፆሳ አስ ግድዳ ካዎይ ዳዊቲ ኪትዳይሳዳ፥ ናምአን ሻከት ኤቅድ፥ ታራን ታራን ፆሳ ቦንቾሶናነ ጋላታ ማዝሙረ የፆሶና።

25 ፆሳ ኬꬃ ግምበ ድርሳ ፐንግያ ማታን ኬፀትዳ ዱማ ዱማ ሚሸ ዎꬅያ ኬꬃ ናገይሳት ማታና፥ ባቅቡቃ፥ አብድዩ፥ ማሱላማ፥ ፃልሞናነ አቁባ። 26 ሀይሳቲ ዮፀደቃ ናኣ ናኣ ግዳዳ እያሱ ናኣ ዮያቅመይ፥ ቢታ አይስያ ናህመይነ ካህነነ ፃፈ ግድዳ እዝር ደእዳ ላይꬃን ኦꬅዶሶና።

የሩሳላመ ግምበ ድርሳ አንጅሶ ባኣለ

27 የሩሳላመ ግምበ ድርሳይ ግምበትድ ዉርዳ ባኣለ ቦንችያ ዎደ ሌወት ባንታ ደእያ በሳፈ ኮየትድ፥ ዳላን፥ ዲꬃን፥ ማስንቆን፥ ጋላታ ማዝሙረ የፅሸ ኡፋይሳን ባኣለ ቦንቻናዉ የሩሳላመ ይዶሶና። 28 ሀ ባልያ ቦንቻናዉ ዛማረት የሩሳላመ ሄራን ደእያ ናፆፋታ ጉታታፐ፥ 29 ቤት-ገልጋላፐ፥ ግብአፐነ አዝማወታፐ ሺቅዶሶና። ኤንቲ የሩሳላመ ሄራን ባንታዉ ጉታታ ኬፅዶሶና። 30 ካህነትነ ሌወት ባንታና ዎጋዳ ጌሽዳፐ ጉየ አሳ፥ ፐንገታነ ግምበ ድርሳ ጌሽዶሶና።

31 ታኒ ይሁዳ ሀላቃታ ግምበ ድርሳ ቦላ ከሳስ። ናምኡ ግታ ማዝሙረ ኮይረታ ጋላታ ማዝሙረ የፃና መላ ኦꬃስ። እስ ኮይረይ ግምብያ ሁጰሶራ ኡሻች ስሚድ፥ ፕቶ ፐንገ ባጋ ብስ። 32 ሆሻያነ ይሁዳ ሀላቃታፐ ባጋት ኤንታና ካልዶሶና። 33 ኤንታራ ደእያ ሀራት አዛራ፥ እዝራ፥ ማሱላማ፥ 34 ይሁዳ፥ ብንያመ፥ ሻማእያ፥ ኤርምያስነ 35 ሞይዘ ፑንያ ጉꬃ ካህነት ካልዶሶና። ኤንታና ካልድ ይዳይ ዛካርያሳ፤ ዛካርያስ ዮናታና ናአ፤ ዮናታን ሻማአ ናአ፤ ሻማእ ማታና ናአ፤ ማታን ምካያ ናአ፤ ምካየይ ዛኩራ ናአ፤ ዛኩር አሳፋ ናአ። 36 ዛካርያሳ ያራ ግድዳ ሻማኤይ፥ አዛርኤል፥ ምላላ፥ ግላላይ፥ ማአየይ፥ ናትናኤል፥ ይሁድነ ሀናን ፆሳ አስ ግድዳ ዳዊቲ ዛማርያ ዎደ ጎኤትያ ማዝሙረ ሚሽያ ኡባ ኤክድ፥ ዛካርያሳ ካልዶሶና። ኤንታ ካለይ ፃፍያ እዝራ። 37 ፑልቶ ፐንግያ ጋክዳፐ ጉየ ዳዊታ ካታማኮ ስሚድ፥ ግምብያ ቦላ ከይድ፥ ዳዊታ ኬꬃፈ ፑደ ባጋራ አꬍድ፥ ዶሎሀ ባጋራ ደእያ ሃꬃ ፐንግያኮ ብዶሶና።

38 ናምአንꬆ ኮይረይ ግምብያ ሁጵያ ኦይክድ ሀድርስ ስሚድ ብስ። ታኒ አሳፐ ባጋራ ግዳዳ ኤንታፈ ጉየራ ካላስ። እቶነ አዱሳ ግምብያ አꬍድ፥ ዳልጋ ግምብያ በሳ ጋክዳ። 39 ያፐ ስሚድ፥ ኤፍሬማ ፐንግያ፥ የሻና ፐንግያ፥ ሞሎ ፐንግያ፥ ሀናንኤላ አዱሳ ግምብያነ ፄታታ አዱሳ ግምብያ ጋካናዉ ብዳ። ዉርሰꬃን ዶርሳ ፐንግያ ማታራ አꬍድ ናገይሳታ ፐንግያ ጋክድ ኤቅዳ።

40 ጋላታ ማዝሙረ የፅያ ናምኡ ኮይረት ፆሳ ኬꬃን ባንታ በሰ በሰ ኦይክዶሶና። ቃስ ታካ ታራ ደእያ ሀላቃታራ ያ ጋካስ። 41 ሄሳዳካ፥ ካህነት ኤልያቄም፥ ማእሰይ፥ ምንያምን፥ ምካየይ፥ ኤልዮአን፥ ዛካርያስነ ሀናን ባንታ ሞይዝያ ኦይክድ፥ 42 ማእሰይ፥ ሻማየይ፥ አላዛር፥ ኡዝ፥ የሆሀናን፥ ማልክየይ፥ ኤላምነ ኤፀር ባንታ በሳ በሳ ኦይክዶሶና። ይዝራ ኤንታ ካለꬅን ባንታ ቃላ ꬎቁ ኦꬅድ ማዝሙረ የፅዶሶና።

43 ሄ ጋላስ ዳሮ ያርሾ ያርሽዶሶና። ፆሳይ ኤንታዉ ግታ ኡፋይስ እምዳ ግሾ ዳሮ ኡፋይትዶሶና። ማጫሳይ ናይት ኡባይ ኡፋይትዶሶና። የሩሳላመን አሳይ ኡፋይትያ ኡፋይሳ ኮሽንቻይ ሃሆን ስኤቴስ።

44 ሄ ጋላስ አሳይ እምያ እሞታታ፥ አስራታነ ላይꬃን ካፅያ ካꬃ አይፍያፐ ኮይሩዋ ሺሽድ ዎꬅያ ኬꬃ ናግያ ሀላቃታ ዶርዶሶና። ሀ ዶረትዳ አሳት ዱማ ዱማ ካታማታን ደእያ ጎሻታፐ ህገይ ኪተይሳዳ ካህነታስነ ሌወታስ በሲያ ካꬃ ሺሾሶና። አይስ ጊኮ፥ ይሁዳ አሳይ ካህነትነ ሌወት ኦꬅያ ኦሱዋን ዳሮ ኡፋይትዶሶና። 45 ኤንቲ ፆሳይ ኪትዳይሳ ኦꬅዶሶና፤ ጌሾ ዎጋ ፖልዶሶና። ኤንታ ፃላላ ግዶናሽን ዛማረትነ ናገይሳት ዳዊቲነ እያ ናኣ ሶሎሞነይ ኪትዳ ኦሱዋ ፖልዶሶና። 46 በን ዳዊታ ዎደነ አሳፋ ዎደ ዛማረትነ ፆሳስ ሺቅያ ጋላታ ማዝሙረታ ካለꬅያ ሀላቃት ደኦሶና። 47 ዛሩባበላ ላይꬃንነ ናህመ ላይꬃን እስራኤለ አሳ ኡባይ ዛማረታስነ ናገይሳታስ በሲያ ካꬃ ጋላስ ጋላስ እሞሶና። ሌወታስካ በሲያ ካꬃ እሞሶና። ሌወት ቃስ አሮና ያራ ግድዳ ካህነታስ በሲያ ካꬃ እሞሶና።

13

ናህመይ ኤህዳ ላመ

1 ሄ ጋላስ አሳ ኡባይ ስእሽን፥ ሙሰ ማፃፋይ ናባበትስ፤ ሄ ዎደ ኤንቲ፥ “ሞአበ አሳይነ አሞነ አሳይ ፆሳ አሳራ መርናዉ ጋሄታናዉ በሰና” ግያ በሳ ማፃፋን ደምዶሶና። 2 አይስ ጊኮ፥ እስራኤለ አሳይ ግብፀፈ ከይድ፥ ካናነ ብያ ዎደ ሞአበነ አሞነ ቢታ አሳይ ኤንታዉ ካꬅነ ሃ እምድ ሞካናይሳ አግድ፥ እስራኤለ አሳ ባዳና መላ ባላማስ ሚሸ እምድ ሻምዶሶና። ግዶሽን፥ ኑ ፆሳይ ባደꬃ አንጆን ላምስ። 3 ሄ ህግያ እስራኤለ አሳይ ስእዳ ዎደ አላጋ አሳ ባንታ ግዶፈ ሻክዶሶና።

4 ሄሳፈ ካሰ ፆሳ ኬꬃ ሚሸታ ዎꬅያ ኬꬃስ ሀላቃ ግድዳ ካህነይ፥ ኤልያሴብ ፆባራ ዳቦተꬅ መꬍስ። 5 ሄሳፈ ጋሶን ኤልያሴብ፥ ካꬃ እሞታታ፥ እፃነ፥ ፆሳ ኬꬃ ጌሻ ሚሸታ፥ ካꬃ ዎይንያነ ዛይትያ፥ ሌወታስ፥ ዛማረታስነ ናገይሳታስ እምያ አስራታነ ካህነታስ እምያ ካꬃ ዎꬅያ ዎጋ ክፍልያን ፆበይ ዳና መላ እሚስ።

6 ሀ ኡባይ ሀንያ ዎደ ታ የሩሳላመን ደእከ። አርፀክስሰይ ባብሎነ ቢታን ካዎትዳ ሀስታማነ ናምአንꬆ ላይꬃን ታኒ ስማዳ ባብሎነ ቢታ ካዋኮ ባስ። ግዶሽን፥ ጉꬃ ዎደፐ ጉየ ካዋ ኦይቻዳ፥ 7 የሩሳላመ ስማዳ ያስ። ፆሳ ኬꬃ ዛባን ኤልያሴብ ፆቢያስ ዳና ክፍለ ጊግስድ ዎꬅዳ ኢታባ ስአስ። 8 ዳሮ ይሎታዳ፥ ፆቢያ ሶ ሚሸ ኡባ ክፍልያፐ ከሳዳ ካረ ሆላስ። 9 ክፍልያ ዎጋዳ ጌሻና መላ ኪታስ። ፆሳ ኬꬃ ሚሸታ፥ ካꬃ፥ እሞታታነ እፃንያ ዛራዳ ኬꬃ ገልሳስ።

10 ቃስ አሳይ ሌወታስ በሲያ ካꬃ እምቦና ግሾ ሌወትነ ዛማረት ባንታ ፆሳ ኬꬃ ኦሱዋ አግድ ጎሻስ ጉየ ብዳይሳ በአስ። 11 ሄሳ ግሾ፥ ታኒ ሀላቃታኮ፥ “ፆሳ ኬꬃ ኦሱዋ አይስ የግ አግደቲ?” ያጋዳ ሀንቀታስ። ሄሳፈ ጉየ፥ ሌወታ ፄጋዳ ኡባ ኤንታ ኦሱዋን ኦሱዋን ዛራስ። 12 ያትን ይሁዳ አሳይ ካꬃፈ፥ ዎይንያፐ፥ ዛይትያፐ እምያ አስራታ ዎꬅያ ኬꬃ ዛሪድ ኤሆ ዶምስ። 13 ታኒ ካህንያ ሳላማ፥ ፃፍያ ሳዶቃነ ሌውያ ፓዳያ ሚሸ ዎꬅያ ኬꬃስ ሀላቃ ኦꬃዳ ሹማስ። ቃስ ማታና ናኣ ናኣ ዛኩራ ናአይ ሀናን ኤንታ ማደይሳ። ሀይሳቲ ኡባይ ኮሽያባ ኡባ ባንታ እሻታስ ሻክ ሻክ እሞን አማነትዳይሳታ ግድዶሶና።

14 “ታ ፆሳዉ ታና ቆፓ፤ ቃስ ነ ኬꬃ ኦሶይ ጊጋና መላ ታኒ ኦꬅዳ ሎኦ ኦሱዋ ዶጎፓ” ያጋስ።

15 ሄ ዎደ ታኒ ይሁዳን ደእያ አሳይ ሳምባታ ጋላስ ዎይነ ጉምእሽን በአስ፤ ሀራት ካꬅ፥ ዎይነ ኡሻ፥ ዎይነ አይፍያ፥ ባላሰ አይፍያነ ሀራባታ ባንታ ሀረን ጫንድ፥ ሳምባታ ጋላስ የሩሳላመ ኤህሽን በአስ። ሄሳ ግሾ፥ ኤንቲ ሳምባታ ጋላሳ ዛልኦናዳ ታኒ ኤንታዉ ምንꬃዳ ኦዳስ። 16 ሄሳ ቦላ ቃስ የሩሳላመን ደእያ ፅሮሳ አሳይ ሞሎነ ሀራ እስ እስ ዛልኤ ሚሸታ ኤህድ ሳምባታ ጋላስ ይሁዳ አሳስነ የሩሳላመን ባይዞሶና። 17 ታኒ ይሁዳ ሀላቃታ፥ “ሀይሳ መላ ኢታ ኦሶ ኦꬅድ ሳምባታ አይስ ቱንሴቲ? 18 ፆሳይ ኑ ቦላነ ኑ ካታማ ቦላ ሀይሳ መላ መቶ ኤህዳይ፥ ካሰ ህንተ አዋት ሄሳ መላ ኢታባ ኦꬅዳ ግሾ ግደኔ? ሀእ ህንተ ሳምባታ ቱንስድ፥ እስራኤለ አሳ ቦላ ሀራ ሀንቆ ኤሀናዉ ሀኔታ” ያጋዳ ሀንቀታስ።

19 ሄሳፈ ጉየ፥ ሳምባት ገላናፐ ስን የሩሳላመ ግምብያ ፐንገት ጎርደታናዳነ ሳምባት አꬎናሽን ዶየቶና መላ ኪታስ። ቃስ ሳምባታ ጋላሳን አይባ ቶሆይካ ገሎናዳ ናጋና መላ ታ ኦሳንቾታፐ እሶታ እሶታ ግምበ ፐንግያ ቦላ ኤሳስ። 20 ሄሳ ግሾ፥ ዱማ ዱማ ዛልኤ ሚሸታ ኤህያ ዛልአንቾት እስ ቶሆ ዎይኮ ናምኡ ቶሆ የሩሳላመ ግምብያፈ ካረ ባጋራ አቅዶሶና። 21 ሽን ታኒ ኤንታኮ፥ “ግምብያፈ ካረራ ዋናናዉ አቄቲ? ህንተ ናምአንꬆ ሀይሳዳ ኦꬅኮ ታኒ ዎልቃን ህንተና ተቃና” ያጋዳ ሀንቀታስ። ሄ ጋላሳፐ ስምን ናምአንꬆ ሳምባታ ጋላስ ይቦኮና። 22 ታኒ ሌወት ባንታ ሁጵያ ጌሻና መላ፥ ፐንገታ ናጋና መላነ ሳምባታ ጋላሳ ጌሽ ኦꬃና መላ ኪታስ።

“ታ ፆሳዉ፥ ሀ ኡባ ግሾ ታና ቆፓ፤ ነ መርና ሲቁዋ ግሾ ታዉ ቃታ” ያጋዳ ዎሳስ።

23 ሄ ዎደ ታኒ ይሁዳ አደ አሳፐ እሶት እሶት አሽዶዳ፥ አሞነነ ሞአበ ቢታፈ ማቾ ኤክዳይሳ በአስ። 24 ኤንታ ናይታፐ ባጋይ አሽዶዳ ቢታ ዎይኮ ሀራ ቢታ ዶና ሃሳዮሶና፤ ባንታ ቢታ፥ ይሁዳ ዶና ኦደታናዉ ዳንዳኦኮና። 25 ታኒ ኤንታራ ኦየታስ፤ ኤንታ ባዳስ፤ ኤንታፈ እሶታ እሶታ ደቻዳ፥ ኤንታ ሁጵያ ብናና ሾዳስ። ሄሳ ፃላላ ግዶናሽን፥ ኤንቲ ባንታ ማጫ ናይታ ኤንታ አደ ናይታስ እሞናዳ፥ ኤንታ ማጫ ናይታ ባንታዉነ ባንታ አደ ናይታስ ኤኮናዳ ፆሳ ሱንꬃን ጫቅሳስ። 26 ቃስ ኤንታኮ፥ “ካዎይ ሶሎሞነይ ናጋራ ኦꬅዳይ አላጋ ቢታ ማጫሳታ ኤኮይሳና ግደኔ? ሶሎሞነ መላ ካዎይ ሀራ ቢታ ካዎታ ግዶን ባዋ፤ ፆሳይ እያ ዶስዳ ግሾ፥ እስራኤለ አሳ ኡባ ቦላ ካዎይስ። ሽን፥ ሀራ አቶሽን እያካ አላጋ ቢታ ማጫሳት ሀይሳ መላ ናጋራ ኦስስዶሶና። 27 ያትን፥ ኑካ ህንተና ስእድ፥ አላጋ ማጫሳ ኤክድ ሄሳ መላ ኢታባ ኦꬅድ ፆሳ ናቃነዬ?” ያጋስ።

28 ካህነ ሀላቃ ኤልያሴባ ናይታፐ እሶይ ዮያዳ። ሽን እያ ናይታፐ እሶይ ቤት-ሆሮና ካታማ አስ ግድዳ ሳንባላፃ ናእዉ ማቾ ኤክስ። ያትን፥ ታኒ ዮያዳ የሩሳላመ ካታማፐ ጎዳስ።

29 “ታ ፆሳዉ፥ ሀይሳቲ ካህነተꬃ ዎጋነ ካህነታራነ ሌወታራ ጫቅዳ ጫቁዋ ዋት ቱንስዳኮ በአ” ያጋዳ ዎሳስ።

30 ኤንታ አላጋ ቢታ ቱናተꬃፈ ጌሽዳፐ ጉየ ካህነታስነ ሌወታስ ኤንታ ኦሱዋ ኦሱዋ እማስ። 31 ያርሾስ ኤꬅያ ምꬃይ ዎደን ዎደን ያና መላነ አሳይ ባዉ አይፍዳባፐ ኮይሮ አይፍያ እሞታ ኦꬅድ ኤሀና መላ ዎጋ ዎꬃስ።

“ታ ፆሳዉ፥ ነ ኬሀተꬃን ታና ቆፓ” ያጋዳ ዎሳስ።

* 2:13 ፕቶ ፐንገ፦ የሩሳላመ ካታማ ቡረን ኬꬃ ፕቶ ኡባ የግያ በሲ ጉሱ።

* 11:3 ናህ 7:73.

አስትር ማፃፋ

1

2

3

4

5

6

7

8

9

10

አስትር ማፃፋ

ጋꬃ ቆፋ

አስትር ማፃፋን ፃፈትዳ ታርከት ፖለትዳይ፥ ፋርሰ ካዎይ፥ ሱሳ ካታማን ባ ካዎ ጋꬎን ደእሽና። ሄ ማፃፋይ ናምኡ ግታ ቆፋታ ኦይክስ፤

1. ባ ፃላተꬃንነ ባ አሳስ ደእያ ግታ ምሻን፥ ሞርከት ኤንታ ꬋይሳና ሀንያ ዎደ ባ አሳ አሽዳ፥ አስትሮ ጌተትያ አይሁደ ማጫሰ ታርከ ኦዴስ።

2. አይሁደት ቦንችያ፥ ፑርማ ጌተትያ ባለይ ቦንቸትያ ጋሱዋ ቆንጭሴስ።

አስትር ማፃፋን ዳሮ ቆንጭድ ኤረትዳ እቻሹ አሳት ደኦሶና። ኤንትካ፥ (1) ፋርሰ ካዋ አርፀክስሳ፤ (2) እያ ሹማ ሃማ፤ (3) ጎዳትዉ አስፂኖ፤ (4) አይሁደ ማጫስዉ አስትሮ፤ (5) አስትር አዋ እሻ ማርድክዮሳ።

ሀ ማፃፋን ፆሳ ሱንꬅ ፄገቶና እፅኮካ፥ እያ ኦሶይ፥ ማሮተꬃይ፥ እያ ኬሀተꬃይነ ሲቆይ ቆንጭዳ ማፃፋ።

ማፃፋ አይፈ ቆፋታ

አስትራ ካዎ ማቾ ግዳሱ (1:1—2:23)

ሃም አይሁደ ꬋይሳናዉ ቆፕስ (3:1-15)

ማርድክዮስ አስትሮ ማደ ኦይችስ (4:1-17)

ማርድክዮስ ደምዳ ቦንቹዋ (5:1—6:14)

ሃማ ቦላ ሀይቆ ፕርዳ (7:1-10)

አይሁደት ባንታ ሞርከታ ꬋይሱዋ (8:1—9:19)

ፑርማ ባኣለ ቦንቹዋ (9:20-32)

አርፀክስሳነ ማርድክዮሳ ሹማተꬃ (10:1-3)

1

ካዋ ግብራ

1 ካዎይ አርፀክስስ ህንደ ቢታፈ ቶጰ ቢታ ጋካናዉ ደእያ፥ ፄታነ ላታማነ ላፑን ቢታ አይስያ ዎደ ሀንዳባ። 2 ካዎይ ባ አራታን ኡትድ አይስያ ዋና ካታማይ ሱሳ ጌተቴስ።

3 እ ካዎትዳ ሄꬓንꬆ ላይꬃን፥ ባፐ ጋርሳራ ዳይናታስነ ቢታ አይሰይሳታስ ግታ ግብራ ጊግስስ። ሄ ግብራ በሳን ሜዶናነ ፋርሰ ቶራ ሞጮናት፥ ቢታ ሃረይሳትነ አይሰይሳት በንትዶሶና። 4 ካዎይ እስ ፄታነ ሆስፑን ታሙ ጋላስ ኩመꬅ ባ ካዎተꬃ ዱረተꬃነ ባ ያሽያ ቦንቹዋ ኡባ ኤንታ በስስ።

5 ሄ ጋላሳታፐ ጉየ፥ ካዎይ ቃስ ሀራ ላፑን ጋላስ ጋምእያ ግብራ፥ ሱሳ ካታማን፥ ዱረፐ ማንቆ ጋካናዉ ደእያ አሳ ኡባስ ጊግስስ። ሄ ግብራይ ካዎ ጋꬎይ ደእያ አታክልተ በሳን ጊግስ። 6 ሄ በሳን ደእያ ዳባባይ፥ ሊኖፐ ኦሰትዳ ቦꬅነ ካሎሰ ገሸታን አሌቅስ። ገሸት ኦቻ ቴራ ዳንያ አልኦ ሊኖ ክረን አꬅን፥ እብነባራደ ጌተትያ ሹቻፈ ኦሰትዳ ቱቅያ ቦላ ደእያ ብራ ምግዶታን ካቀትድ ኡትዶሶና። ቃስ ዎርቃፈነ ብራፐ ኦሰትዳ አርሳት፥ ዱማ ዱማ ማል ደእያ አልኦ ሹቻታፐ ኦሰትዳ ባሱዋን ማራን የገትዶሶና። 7 እሶይ እሱዋፈ ዱማ ግድዳ ዎርቃ ቡርጩኮን ዎይነ ኡሽ አሳ ኡባስ እመትስ። ካዎይ ዳሮ ኬሀ ግድዳ ግሾ፥ ዎይነ ኡሻስ ዛው ባዋ። 8 እስ እስ አስ ባ ኮይዳ መላ ኡዬስ፤ ሄሳ ካዎይ ኮይሮትድ ባ አይለታስ ኦድስ።

9 ሄ ዎደ ካውያ አስፂና ማጫሳ ኡባስ ግብራ ካዎ ጋꬎን ጊግሳሱ።

10 ግብራይ ዶመትዳ ላፑንꬃ ጋላስ፥ ካዎይ አርፀክስስ ዎይነ ኡሻ አልድ ኡፋይትዳ ዎደ፥ ባ አይለታ መሁማና፥ ብዝታ፥ ሀርቦና፥ ብግታ፥ አባግታ፥ ዛታራነ ካርካሳ ጌተትያ ላፑን ሹፋታ ፄግድ፥ 11 “ካውዉ አስፂኖ ካዎተꬃ ካላቻ ዎꬅድ ሃ ኤክድ ዪተ” ያግድ ኪትስ። እያ ዳሮ ማላ ሎኦ ግድያ ግሾ፥ ሀላቃትነ አሳ ኡባይ እዮ በአና መላ ካዎይ ኮይስ። 12 ሽን ካዋ ኪታ እዉ ኦድን፥ ካውያ አስፂና ካዋ ስን ዮና እፃሱ። ሄስ ካዋ ዳሮ ሀንቀꬅስ።

13 ሄ ቢታ ህግያነ ደኦ ዎጋ ኤርያ አሳ ዞረ ኦይሾይ ካዋ ማታን ሜዘትዳባ ግድያ ግሾ፥ ዎድያባ ሻክድ ኤርያ ጭንጫ አሳታራ ኦደትስ። 14 ካዎይ ግታ ማት ደእያ ላፑን ፋርሰነ ሜዶና ሹማታ፥ አርቀስዮሳ፥ ሸታራ፥ አድማታ፥ ታርሸሻ፥ ማሬሳ፥ ማርሳናነ መሙካና ፄግስስ። 15 ካዎይ ኤንታ፥ “ታኒ፥ ካዎይ አርፀክስስ፥ ታ ሹፋታ ኪትን፥ ካውያ አስፂና ታ ኪታ ፖሎና እፃሱ። ሄሳ ግሾ፥ ህገይ ኦድያ ማራን እዮ ዋታናዉ በሲ?” ያግድ ኦይችስ።

16 ኤንታፈ እሶይ፥ መሙካን ካዋ ስንꬃንነ ሀላቃታ ስንꬃን ሀይሳዳ ያግስ፤ “ካውያ አስፂና ካዋ ፃላላ ግዶናሽን፥ እያ ሀላቃታ ኡባነ እያ ካዎተꬃ ግዶን ደእያ አሳ ኡባ ናቃሱ። 17 ሀ ካዎተꬃ ግዶን ደእያ ማጫስ ኡባይ ካውያ አስፂና ኦꬅዳይሳ ስእድ፥ ባንታ አዝናታ ካꬎ ዶማና። ኤንቲ፥ ‘ካዎይ አርፀክስስ ባኮ ያና መላ ፄግስን፥ ካውያ አስፂና እፃበከዬ?’ ያጋና። 18 ሄሳ ፃላላ ግዶናሽን፥ ፋርሰነ ሜዶና ሀላቃታ ማጫሳይ ሄሳ ስእዳ ዎደ፥ ሀች አው ዉላና ጋካናዉ ባንታ አዝናታ ሄሳዳ ግድ ካꬋና። ሄሳ ጋሶን ማቸታ ግዶንነ አዝናታ ግዶን ኦሽ ከያና። 19 ሄሳ ግሾ ካዋዉ፥ ኔኒ ዶስኮ፥ ካውያ አስፂና ናምአንꬆ ነ ስን አꬎና መላ ተቅያ አዋጆ ከሳ። ሄ አዋጆይ ናምአንꬆ ላመቶና መላ ፋርሰነ ሜዶና ህግያ ግዶን ፃፈቶ። ሄሳፈ ጉየ፥ ካዎተꬃ ቦንቹዋ ኢፐ ኤካዳ ሀራ ሎኦ ማጫሳስ እማ። 20 ሀ ኔኒ አꬅዳ አዋጆይ ሀ ግታ ካዎተꬃ ኡባን ኦደትያ ዎደ እስ እስ ማጫስ ዱረ ግድን ማንቆ ግድን፥ ሻኮና ባ አዝና ቦንቻና” ያግስ።

21 ካዎይነ እያ ሀላቃት ሀ ዞርያን ኡፋይትዶሶና። ሄሳ ግሾ፥ መሙካን ግዳይሳዳ ካዎይ ኦꬅስ። 22 እ ባ ካዎተꬃ ግዶን ደእያ ዱማ ዱማ ቢታታስ ኤንታ ፕዳለንነ ኤንታ ዶናን ፃፍድ፥ ዳብዳበ የድስ። ሄ አዋጆይ፥ እስ እስ አዝን ባ ኬꬃ ኬꬃ አይስያ ሀላቃ ግደይሳ ኦዴስ።

2

አስትራ ካዎ ማቾ ግዳሱ

1 ሄሳፈ ጉየ፥ ካዋ አርፀክስሳ ሀንቆይ ዶችን፥ ካውያ አስፂና ኦꬅዳባነ እ ቦላ ከይዳ አዋጁዋባ ቆፕስ። 2 ሄ ዎደ ካዋ ማታን ሀጋዝያ ናአተꬃታ አደት ሀይሳዳ ያግዶሶና፤ “ማላ ሎኦ ጌላኦታ ኮይድ፥ ካዋስ ኤሀና መላ፥ 3 ነ ካዎተꬃ ግዶን ደእያ ቢታ ኡባን ሀላቃታ ሹማ። ኤንቲ ማላ ሎኦ ጌላኦ ዶርድ፥ ሱሳ ካታማ ኤህድ፥ ማጫሳስ ጊግዳ ኬꬃን ዎꬆ። ያን ሄ ማጫሳ ኬꬃስ ካፖ ግድዳ ካዎ ሹፋ ሄጋያ ኩሸን ኤንቲ ደእሽን፥ ኤንታ ማላ ሎይꬅያባ ኡባይ ኤንታዉ እመቶ። 4 ሄሳፈ ጉየ፥ ኡባፈ አꬋዳ ካዋ ኡፋይስያ ጌላእያ አስፂን በሳን ካዎ ማቾ ግዶ” ያግዶሶና። ሀ ዞረይ ካዋ ኡፋይስዳ ግሾ፥ ካዎይ ሄሳዳ ኦꬅስ።

5 ያን ሱሳ ካታማን እስ ማርድክዮሳ ጌተትያ አይሁደ አስ ደኤስ። እ ያእራ ናአ፤ ያእር ሳመአ ናአ፤ ሳመእ ብንያመ ኮቸ ግድዳ ቂሳ ናአ። 6 ባብሎነ ካዎይ ናቡካዳናፆር ይሁዳ ካዋ ዮአክናነ ሀራ አይሁደ አሳ ኦላን ድእድ ኤፍዳ ዎደ ማርድክዮስ ኤንታራ ብስ። 7 እ ባ አዋ እሻ ናእዉ፥ እብራወꬆ ዶናን ሀዳሶ ጌተትያ አስትሮ ባራ ዎꬅድ ድቼስ። አስትራ መꬎንነ ጌሳን ዳሮ ማላ ሎኦ። እ አዋይነ አይያ ሀይቅዳፐ ጉየ፥ ማርድክዮስ እዮ ኤፍድ፥ ባ ናአ ኦꬅድ ድችስ።

8 ካዎይ ከስዳ አዋጁዋነ ኪታ ማራን፥ ሱሳ ካታማ ይዳ ዶረትዳ ዳሮ ጌላኦታፐ እስንያ አስትሮ። እያ ያዳ፥ ማጫሳስ ጊግዳ ኬꬃ ካፖ ግድዳ ሄጋ አዋተꬃ ጋርሳን ደአሱ። 9 ሄግ አስትሮ በእዳ ዎደ እን ዳሮ ኡፋይትስ፤ እዮ ዱማ ፄልስ። ኤለስድ ማናዉ ዱማ ካꬅነ ቦላ ትየትያባ እዉ እሚስ። ቃስ እዮ ማታን ሀጋዛና መላ ካዎ ጋꬎፐ ዶረትዳ ላፑን ናአተꬅ፥ ማጫሳታ ጊግዳ ኬꬃን፥ ክፍለ ኡባፈ አꬍድ ሎእያ ክፍለን እዮነ ኤንታና ዎꬅስ።

10 ማርድክዮስ እዉ ኮይሮትድ ኦድዳይሳዳ፥ አስትራ አይሁደ አስ ግደይሳ ኦደስካ ኦዳቡኩ። 11 ቃስ ማርድክዮስ አስትራ ዋና ደእያኮነ እዉ ሀንያባ በአናዉ፥ ማጫሳ ኬꬃ ስንꬃራ ጋላስ ጋላስ ገደነ ሃ ሄመቴስ።

12 ጌላኦት ካዋኮ ገላናፐ ኮይሮትድ፥ እስ ላይꬅ ኩመꬅ ባንታ ማላ ሎይꬅሸ ጋምኦሶና። ሄስካ፥ ኮይሮ ኡሱፑን አጌና ካርበ ዛይተን ጎርፐትሸ ጋምእድ፥ ናምአንꬆ ኡሱፑን አጌና ቃስ፥ ሎኦ ሳውያ ሽቶን ጎርፐቶሶና። 13 ሄሳፈ ጉየ፥ እስ ጌላእያ ካዋኮ ገልያ ዎደይ ጋክያ ዎደ፥ ባ ኮይዳ ማኡዋ ማአ ሎአዳ፥ ማጫሳ ኬꬃፈ ከያዳ፥ ካዎይ ደእያ በሳ ገላዉሱ። 14 ቃማ ገላዳ፥ ካዉዋራ አቅዳፐ ጉየ፥ ዎንታ ጉራ ከይኮ፥ ማጫሳት ደእያ ሀራ ኬꬅ እዮ ኤፎሶና። ሄ ኬꬃስ ካፖ ግድዳ ካዎ ሹፋይ ሻሻጋዝ እዮ ናጌስ። ካዎይ ዶስድ እ ሱንꬃ ፄግድ፥ “ኤበልቶ ኤህተ” ጎና እፅኮ፥ እያ ናምአንꬆ ካዋኮ ገላናዉ ዳንዳኡኩ።

15 ሄስ ሀንሽን፥ ካዋኮ ገልያ ታር አስትሮ ጋክስ። አስትራ ማርድክዮሳ አዋ እሻ አብካላ ናእዉ፤ ማርድክዮስ ባ ናአ ኦꬅድ ድችዳሮ። እያ ማጫሳስ ጊግዳ ኬꬃስ ካፖ ግድዳ ካዎ ሹፋ ሄጋይ ዞርዳይሳዳ ማኦ ማአሱ። እዮ በእዳ ኡባይ እ ማላ ናሽስ። 16 አርፀክስስ ካዎትዳ ላፑንꬃ ላይꬃን፥ ተቤታ ጌተትያ ታማንꬆ አጌናን አስትራ ካዎይ ደእያ በሳ ገላሱ።

17 እያ ገልዳ ዎደ፥ ካዎይ ሀራ ማጫሳ ኡባፈ አꬅድ፥ እዮ ዶስስ፤ ቃስ ሀራ ጌላኦታ ኡባፈ እን ኡፋይትስ። ሄሳ ግሾ፥ ካዎተꬃ ካላቻ እ ሁጰን ዎꬅድ፥ እዮ አስፂን በሳን ካዎ ማቾ ኦꬅስ። 18 ሄሳፈ ጉየ፥ ካዎይ አስትር ቦንቹዋስ ግታ ግብራ ጊግስድ፥ ሀላቃታነ ቢታ አይሰይሳታ ፄግስ። ቃስ ባ ካዎተꬃ ግዶን ኡፋይሳ ባለይ ቦንቸታና መላ አዋጅስ። ቢታ ኡባስ እስ ላይꬃ ጊራ ማርስ። እሞታካ ባ ኬሀተꬃ መላ ሁጰን ሁጰን እሚስ።

ማርድክዮስ ማቁዋ ላልስ

19 ጌላኦት ናምአንꬆ ሺቅድ ደእሽን፥ ማርድክዮስ ካዋ ዳባባን ኡትያ አሳፐ እሱዋ ግድስ። 20 ማርድክዮስ፥ “ኔኒ አይሁደ ግደይሳ ኦደስካ ኦዶፓ” ግዳ ግሾ፥ አስትራ ሀእ ጋካናዉ ኦደስካ ኦዳቡኩ። ካሰ ናአተꬃን ኪተተይሳዳ፥ ሀእካ እያዉ ኪተታዉሱ።

21 ማርድክዮስ ካዎ ኬꬃን ኦꬅሸ ደእያ ዎደ፥ ካዎይ ደእያ ክፍለታ ገልያ ፐንግያ ናግያ ካዎ ሹፋታፐ ናምአት፥ ጋባትነ ታር ካዋ አርፀክስሳ እፅድ፥ ዎꬋናዉ ማቀትዶሶና። 22 ኤንታ ማቁዋ ማርድክዮስ ስእድ፥ ካወ አስትርስ ኦድን፥ እያካ ማርድክዮሳ ሱንꬃን ካዋስ ኦዳሱ። 23 ካዎይ ሀንዳባ ፕልግድ ፄልያ ዎደ፥ ኦዳይ ቱማ ግድድ በንትን፥ ሄ ናምኡ አሳታ ካቅድ ዎꬍስ። ሀ ሀኖታይ ካዋ አርፀክስሳ ታርከ ፃፍያ ማፃፋን ፃፈትስ።

3

ሃም አይሁደታ ꬋይሳናዉ ማቅስ

1 ሄሳፈ ጉየ፥ ካዎይ አርፀክስስ ሃማ ጌተትያ ባራ ኦይሳ ሹማተꬃ ꬎቅስድ፥ ባ ሀላቃታ ሀላቃ ኦꬅድ ሹምስ። ሃማ አዋይ ሀማዳት አጋጋ ኮቸ። 2 ካዎይ ኪትድ ዎꬅዳ ግሾ፥ ካዎ ጋꬎ ፐንገን ኦꬅያ ሀላቃት ኡባይ ሃም አꬍያ ዎደ ጉልባትድ እያ ቦንቾሶና። ግዶሽን፥ ማርድክዮስ ሃማስ ጉልባቶናነ እያ ቦንቾና እፅስ። 3 ሄ ዎደ ካዎ ጋꬎ ፐንገን ኦꬅያ ሀላቃት ማርድክዮሳ፥ “አይስ ካዋ ኪታ ፖሎና እፃይ?” ያግድ፥ 4 ጋላስ ጋላስ እያዉ ኦዶሶና። ሽን እ ኤንቲ ኦደይሳ ስአናዉ ኮይቤና። ኡባ ቃስ፥ “ታኒ አይሁደ አስ ግድያ ግሾ፥ ሃማስ ጉልባታናዉነ እያ ቦንቻናዉ ዳንዳእከ” ያግስ።

ሄሳፈ ጉየ፥ “ማርድክዮስ ኦድያ ጋሱዋ ስእድ፥ ሃም ዋናንዴሻ!” ያግድ እያዉ ኦድዶሶና። 5 ማርድክዮስ ባዉ ጉልባቶናይሳነ ባና ቦንቾናይሳ ሃም ኤርዳ ዎደ ሀንቆ ኤፅስ። 6 ሄሳ ቦላ ቃስ፥ ማርድክዮስ አይሁደ አስ ግደይሳ ኤርድ፥ እያ ፃላላ ዎꬎይ ላፋባ ግድ ቆፕዳ ግሾ፥ አርፀክስሳ ካዎተꬃን ደእያ አይሁደ ኮቻ ኡባ ꬋይሳናዉ ቆፕስ።

7 አርፀክስስ ካዎትዳ ታማነ ናምአንꬆ ላይꬃን፥ ንሳነ ጌተትያ ኮይሮ አጌናን፥ አይሁደታ ዎꬍያ አጌናነ ጋላሳ ኤራናዉ፥ ፑርማ ጌተትያ ሳማ እያ ስንꬃን የጋና መላ ሃም ኪትስ። ሄ ሳማይ ዎꬍዳ ማራን፥ አዳረ ጌተትያ ታማነ ናምአንꬆ አጌናን፥ ታማነ ሄꬓንꬆ ጋላስ አይሁደት ዉርያ ጋላስ ግደይስ ቃሸትስ።

8 ሄሳፈ ጉየ፥ ሃም ካዋ አርፀክስሳኮ ሀይሳዳ ያግስ፤ “ነ ካዎተꬃ ግዶን ኡባ በሳን ላለትድ ደእያ እስ ኮቻይ ደኤስ። ኤንታ ደኦ ማራይ ሀራ አሳይሳፈ ዱማ፤ ሄሳ ፃላላ ግዶናሽን፥ ኤንቲ ካዎ ህግያስ ሃረቶኮና። ሄሳ ግሾ፥ ኔኒ ኤንታ ደኦ ጋዳ ስእ ጊኮ፥ ሄስ ሎኦ ግደና። 9 ሄሳ ግሾ ካዋዉ፥ ሀ ቆፋይ ነና ኡፋይስኮ፥ ሀ አሳታ ዎꬍድ ꬋይሳና መላ አዋጆ ከሳ። ሄሳ ነ ኦꬅኮ፥ ታኒ ሄꬑ ፄታነ ኦይታሙ ሙኩሉ ክሎ ግራመ ብራ ካዎ ቡቁራ ምንጅያ ኬꬃ ገልሳናዳ፥ ነ ካዎተꬃ አይሰይሳታስ እማና” ያግስ።

10 ካዎይ ባ ማታ ኤርሳናዉ አዋጁዋ ቦላ ዎꬅያ ምግዶ ማታመ ባ ብራꬍያፈ ከስድ፥ አይሁደታ ሞርከ ግድዳ፥ አጋጋ ኮቻስ፥ ሀማዳታ ናኣ ሃማስ እሚስ። 11 ካዎይ ሃማ፥ “ኔኒ እማና ግዳ ብራይ ነ ማታን ደኦ፤ ሽን ሀ አሳታ ቦላ ነ ዶስዳባ ኦꬃ” ያግስ።

12 ሄሳ ግሾ፥ ኮይሮ አጌናን፥ ታማነ ሄꬓንꬆ ጋላሳን፥ ሃም ካዋ ፃፈታ ኡባ ፄግድ፥ ሄ አዋጆይ ቢታ ኡባን ደእያ አሳስ ዱማ ዱማ ዶናንነ ዱማ ዱማ ፕዳለን ፃፈትድ፥ ካዎፐ ጋርሳራ ቢታ ሃረይሳታስ፥ አዉራጃ ሃረይሳታስነ ደረ ሀላቃታ ኡባስ ኪተታናዳ ኪትስ። አዋጆይ ካዋ አርፀክስሳ ሱንꬃን ፃፈትድ፥ ምግዶ ማታመይ እያ ቦላ ዎሰትን፥ 13 ኪተትዳይሳት እያ ካዎተꬃ ኡባ ጋꬃናዳ ኪተትዶሶና። ሄ አዋጆይ፥ “አዳረ ጌተትያ ታማነ ናምአንꬆ አጌናን ታማነ ሄꬓንꬆ ጋላሳን፥ አይሁደ ኡባ፥ ያላጋ፥ ጭማ፥ ማጫ፥ አድያነ፥ ናይታ አሾና እስ ጋላስ ዉርስድ ዎꬍድ፤ ኤንታ ሻሉዋካ ቦንቅተ” ያጌስ። 14 ሄሳ ግሾ፥ ሄ ቃሸትዳ ጋላሳይ ጋክያ ዎደ አስ ኡባይ ጊገታናዳ፥ ሄ አዋጆይ ቢታ ኡባ ኪተትስነ አሳ ኡባስ አዋጀትስ።

15 ካዎይ ኪትዳይሳት ቢታ ኡባ ኪታ ጋꬅዶሶና። ቃስ ሱሳ ካታማንካ ኦደትስ። ያትን፥ ሱሳ ካታማ አሳ ኡባይ ዳጋምስ። ሽን ካዉዋራነ ሃማራ እስፈ ኡትድ፥ ዎይነ ኡሻ ኡዮሶና።

4

ማርድክዮስ አስትሮ ማደ ኦይችስ

1 ማርድክዮስ ሀ ሀንዳባ ኡባ ስእዳ ዎደ፥ አዛንድ ባ ማኡዋ ፔꬍድ፥ ካዮ ማኦ ማእድ፥ ባ ሁጰን ብዶ ቆልስ። ባ ቃላ ꬎቁ ኦꬅድ፥ ይባታ ዬሆ ዬክሸ፥ ካታማ ግዶን ዩይስ። 2 ካዮ ማኦ ማእድ ካዎ ኬꬅ ገላናዉ ኦንካ ዳንዳኦና ግሾ፥ እ ካዎ ኬꬅ ገልያ ፐንግያ ጋካናዉ ብስ። 3 ካዋ አዋጆይ ስኤትዳ ቢታ ኡባን አይሁደታ ግዶን ግታ ካዮይ፥ ፆም፥ ዬሆይነ ዘለልስ ዶመትስ። ኤንታፈ ዳሮት ቃስ ካዮ ማኦ ማእድ፥ ካዮታናዉ ብዶ ቦላ ኡትዶሶና።

4 አስትር ዳንግርፀትነ እዮ ናግያ ሹፋት ይድ፥ ማርድክዮሳባ እዉ ኦድዳ ዎደ እያ ዳሮ አዛናሱ። ማርድክዮስ ካዮ ማኡዋ ቃርድ፥ ሀራ ማኦ ማአና መላ እያዉ ማኦ የዳሱ፤ ሽን እ ኤኮና እፅስ። 5 ሄሳፈ ጉየ አስትራ፥ ካዎይ እዉ ኪተታና መላ ዎꬅዳ ሀታካ ጌተትያ ሹፋ ፄጋዳ፥ ማርድክዮሳ መቶይ አይበኮ ቃስ እ አይስ ካዮትያኮ ኤራና መላ እያኮ ኪታሱ። 6 ሀታክ ካዎ ኬꬅ ገልያ ፐንግያ ማታን ካታማ ዳባባን ደእያ ማርድክዮሳኮ ብስ። 7 ማርድክዮስ፥ ባ ቦላ ጋክዳባ ኡባ ቆንጭስድ፥ እያዉ ኦድስ። ቃስ አይሁደታ ኩመꬅ ዉርሳናዉ ሃም ካዎ ቡቁራ ምንጅያ ኬꬃስ እማናዉ ቆፕዳ ሚሽያ ልክያራ ኡባ አሾና ጌሽድ ኦድስ። 8 ሄሳ ፃላላ ግዶናሽን፥ አይሁደታ ዉርሳናዉ ሱሳ ካታማን ከይዳ አዋጆይ ፃፈትዳ ዎርቃትያ አስትርስ እማና መላነ ሀንያባ ኡባ እዉ ኦዳና መላ ኦድስ። ቃስ አስትራ ካዋኮ ገላዳ፥ ባ አሳይ ዉሮናዳ ጋናታና መላ ሀታካስ ኦድስ።

9 ሀታክ ይድ፥ ማርድክዮስ ግዳባ ኡባ አስትርስ ኦድስ። 10 አስትራ፥ ሀታካ ዛራዳ፥ ማርድክዮሳኮ ሀይሳዳ ያጋዳ ኪታሱ። 11 “ማጫ ግድን፥ አደ ግድን፥ ኦንካ ፄገቶና ደእሸ፥ ካዉዋራ ጋሄታናዉ ካዎ ጋꬎስ ግዶ ዳባባ ገልኮ፥ ሀይቆ። ሽን እ ፄገቶና ካዋኮ ገልያ ዎደ ካዎይ ባ ዎርቃ ፃምኣ ፄራ እያኮ ዛሪድ በስኮ፥ ሄ ኡራ ፃላል ፓፃ አቴስ። ሀ ህግያ ካዋ ዞረይሳታፐ ብድ፥ ጮ አሳ ጋካናዉ ደእያ አስ ኡባይ ኤሬስ። ሽን ታኒ ሀስታሙ ጋላስ ግዶሳፐ ካዋኮ ገላናዉ ፄገታ ኤርከ” ያጋሱ።

12 ማርድክዮስ አስትራ ኪትዳ ኪታ ስእዳፐ ጉየ፥ 13 ሀይሳዳ ያግድ ኢኮ ኪትስ፤ “ታኒ ካዎ ጋꬎን ደእያ ግሾ፥ ሀራ አይሁደታፐ አትሽን፥ ታና ቦችያባይ ባዋ ጋዳ ቆፖፋ! 14 ኔኒ ሀይሳ መላ ዎደን ስእ ጊኮ፥ አይሁደታስ ማዶይ ሀራሶፐ ያና። ኤንቲ ቱማ አታና፤ ሽን ኔንነ ነ አዋ ኬꬃ አሳይ ሀይቃና። ኔኒ ካዎ ማቾ ግዳዳ ይዳይ ሀይሳ መላ ዎደሰኮ ኦን ኤሪ?” ያግስ።

15 አስትራ ማርድክዮሳኮ ሀይሳዳ ያጋዳ ዛራዳ ኪታሱ፤ 16 “ባዳ ሱሳ ካታማን ደእያ አይሁደታ ኡባ ሺሻ፤ ፆምድ ታዉ ዎስተ። ሄꬑ ጋላስነ ሄꬑ ቃም ዉራና ጋካናዉ፥ ካꬅ ሞፕተ፤ ሃ ኡዮፕተ። ታኒ ታና ሀጋዝያ ማጫታራ ሄሳዳ ፆማና። ሄሳፈ ጉየ፥ ህግያን ድገትዳባ ግድኮካ፥ ካዎይ ደእያ በሳ ታኒ ገላና። ታኒ ሀይቅኮካ ሀይቃና” ያጋሱ።

17 ማርድክዮስ ብድ፥ አስትራ እያ ኪትዳይሳዳ ኡባ ኦꬅስ።

5

አስትራ ካዋ ኦይቻሱ

1 ፆማይ ዶመትን ሄꬓንꬆ ጋላስ አስትራ ካዎተꬃ ማኦ ማአዳ፥ ካዎ ጋꬎን ግዶ ዳባባ ገላዳ ኤቃሱ። ካዎይ ካዎ ኬꬅ ገልያ ፐንግያን ደእያ ባ አራታን ኡትስ። 2 አስትራ ገላዳ፥ ግዶ ዳባባን ኤቅዳሮ ካዎይ በእድ እን ኡፋይትዳ ግሾ፥ ባ ዎርቃ ፃምኣ ኢኮ ምጭስ። እያ ሺቃዳ ፃምኣ ፄራ ቦቻሱ። 3 ካዎይ ኢኮ፥ “ካወ አስትረ፥ ኔኒ ታኮ አይስ ያዲ? ቃስ ኔኒ ታና ኦይችያባይ አይቤ? ሀር አቶሽን ታ ካዎተꬃፈ ባጋ ግድኮካ፥ ታ ነዉ እማና” ያግስ።

4 አስትራ ዛራዳ፥ “ካዋዉ፥ ነና ኡፋይስያባ ግድኮ፥ ታኒ ነዉ ጊግስዳ ግብራ ማናዉ ኔራ ሃማራ ናምአይ ሀች ኦማርስ ያኮ ዶሳይስ” ያጋሱ።

5 ሄሳፈ ጉየ ካዎይ፥ “ኑኒ አስትራ ጊግስዳ ግብራስ ባናዉ ሃማ ኤለስድ ኤህተ” ያግስ። ሄሳ ግሾ ናምአይ ሄ በሳ ብዶሶና። 6 ኤንቲ እስፈ ዎይነ ኡሻ ኡይሽን፥ ካዎይ ናምአንꬆ አስትሮ፥ “ኔኒ ታና ዎስያባይ አይቤ? ታኒ ነዉ እማና። ቃስ ኔኒ ታና ኦይችያባይ አይቤ? ሀር አቶሽን ታ ካዎተꬃፈ ባጋ ግድኮካ፥ ታ ነ ኦይሻ ፖላና” ያግስ።

7 አስትራ ዛራዳ ታ ኦይቸይነ ታ ዎሰይ ሀይሳ፤ 8 “ካዋዉ፥ ኔኒ ታናን ኡፋይትያባ ግድኮ፥ ቃስ ታኒ ዎስያባ እማናዉነ ታ ኦይሻ ፖላናዉ ኔኒ ዶስያባ ግድኮ፥ ዎንቶ ታ ጊግስያ ሀራ ግብራስ ኔራ ሃማራ ያና መላ ኦይቻይስ። ታኒ አይ ኮያኮ ሄ ዎደ ነዉ ቆንጭሳና” ያጋሱ።

ሃም ማርድክዮሳ ዎꬍሳናዉ ማቅስ

9 ሃም ግብራ በሳፈ ከይድ ብያ ዎደ፥ ዳሮ ኡፋይትዳ ግሾ፥ ባ ዎዛናን ኡፋይስ ኖጩ ግሸ ብስ። ሽን እ ካዎ ኬꬅ ገልያ ፐንግያ ማታራ አꬍድ ብያ ዎደ ያን ኡትዳ ማርድክዮሳ በእስ። እያዉ ደንድቦናይሳነ ያይድ ኮኮርቦናይሳ በእድ ሃም ይሎ ኤፅስ። 10 ግዶሽን፥ ባ ይሉዋ ዳንዳእድ ብድ ባ ሶ ጋክስ።

ሄሳፈ ጉየ፥ ባ ላገታነ ባ ማችዉ ዞሳራ ፄግስድ፥ 11 ሃም ባ ዱረተꬃ ልክያ፥ ባ አደ ናይታ ታይቡዋ፥ ካዎይ ባና ቦንችዳ ቦንቹዋነ ሀራ ሀላቃታፐነ ካዎ ሞርናታፐ አꬍያ ሹማተꬅ እምድ፥ ዋትድ እያ ቦንችዳኮ ናሸትስ። 12 ጉጅድካ ሃም፥ “ሀር አቶሽን ካውያ አስትራካ ባ ጊግስዳ ግብራስ ካዉዋራ ባና መላ ታፐ አትሽን፥ ሀራ ኦናካ ፄጋቡኩ። ቃስ ዎንቶካ ካዉዋራ ባና መላ ታና ፄጋሱ። 13 ሽን አይሁደ ግድዳ ማርድክዮስ ካዎ ኬꬅ ገልያ ፐንገን ኡትዳይሳ በእያ ዎደ ሀ ኡባይካ ታና ኡፋይሰና” ያግስ።

14 ሄ ዎደ እያ ማችያ ዞሳራነ እያ ላገት ኡባይ ሀይሳዳ ያግዶሶና፤ “ኔኒ እሻታሙ ዋꬋ ምꬅ ኤስሳዳ ዎንቶ ጉራ ማርድክዮስ ካቀታና መላ ካዋ ኦይቻ። ሄሳፈ ጉየ፥ ኡፋይታሸ ግብራ ማናዉ ባ” ያግዶሶና። ሃማ ሀ ቆፋይ ኡፋይስዳ ግሾ፥ ኤንቲ ግዳይሳዳ ካቃ ምꬅ ጊግስስ።

6

ማርድክዮስ ቦንቸትስ

1 ሄ ዎደ ቃማ ካዋ ꬍስኮይ ኤኮና እፅስ። ሄሳ ግሾ፥ ካዎይ ካዎ ታርከ ፃፍያ ማፃፋ ኤህድ፥ ካሰ ሀንዳ ታርከታ እያዉ ናባባና መላ ኪትስ። 2 ናባበትዳ ታርከታፐ እሶይ ማርድክዮስ ኦꬅዳባ። ሄስካ፥ ካዎይ ደእያ ክፍልያ ናግያ፥ ጋባታነ ታራ ጌተትያ ናምኡ ሹፋት ካዋ ዎꬋናዉ ማቅዳ ማቁዋ ማርድክዮስ ቆንጭስስ። 3 ካዎይ፥ “ያትን፥ እ ሄሳ ኦꬅዳ ግሾ እያዉ እመትዳ ሹማተꬃይ ዎይኮ ዎይቶይ አይቤ?” ያግስ።

ካዋ አይለት ዛሪድ፥ “እያዉ አይኮይ ኦሰትቤና” ያግዶሶና።

4 ካዎይ ዛሪድ፥ “ካረ ዳባባን ደኤይ ኦኔ?” ያግስ። ሄ ዎደ ባ ጊግስዳ ምꬃን ማርድክዮሳ ካቃናዉ፥ ካዋ ኦይቻናዉ፥ ሃም ካረ ዳባባ ገልሸ ደኤስ።

5 ካዋ አይለት፥ “ሃም ካረ ዳባባን ኤቅስ” ያግዶሶና።

ካዎይ ዛሪድ፥ “ሃ ገላ ጊተ” ያግስ።

6 ሃም ገልዳፐ ጉየ ካዎይ፥ “ካዎይ ቦንቻናዉ ዶስያ አሳስ አይ ኦꬃናዉ ኮሺ?” ያግድ ኦይችስ።

ሃም፥ “ካዎይ ታፐ ሀራ ኦና ቦንቻናዉ ዶሲ?” ያግድ ባ ዎዛናን ቆፕስ። 7 ሄሳ ግሾ፥ ሃም ካዋስ ያግድ ዛርስ፤ “ካዎይ ቦንቻናዉ ዶስያ አሳስ፥ 8 ካዎይ ባ ካዎተꬃ ማኡዋ ኤህሶ፤ ባ ቶግያ ፓራ ሁጰን ጉቸ ዎꬆ። 9 ሄሳፈ ጉየ፥ ካዎይ ባ ሞርናታፐ እስ ዳሮ ቦንቸትዳይሳ ፄግስድ፥ ካዎተꬃ ማኦ እያ ማይዛናዳነ ካዋ ፓራ ቦላ እያ ኡትስድ፥ ካታማ ዳባባ ከሳናዳ ኪቶ። ያትኮ ሄ ዳሮ ቦንቸትዳ ሞርናይ እያ ስንꬃን ሄመትሸ፥ ‘ካዎይ ቦንቻናዉ ዶስያ ኡራስ ሀይሳዳ ኦꬄስ’ ያግድ አዋጆ” ያግስ።

10 ካዎይ ዛሪድ፥ ሃማ ሀይሳዳ ያግድ ኪትስ፤ “ህዛ ኤለሳ ደንዳዳ ካዎተꬃ ማኡዋነ ታ ፓራ ኤካዳ፥ ነ ግዳይሳዳ አይሁደ ግድዳ ማርድክዮሳስ ኦꬃ። እ ካዎ ኬꬅ ገልያ ፐንገን ደኤስ። ነ ግዳይሳፈ እስባካ አሾፋ” ያግስ።

11 ሄሳ ግሾ፥ ሃም ማርድክዮሳ ካዎተꬃ ማኦ ማይዝድ፥ ካዋ ፓራ ቦላ ኡትስስ። ቃስ ካታማ ዳባባን እያፐ ስንꬃራ ሄመትሸ፥ “ካዎይ ቦንቻናዉ ዶስያ ኡራስ ሀይሳዳ ኦꬄስ” ያግድ አዋጅስ።

12 ሄሳፈ ጉየ፥ ማርድክዮስ ካዎ ኬꬅ ፐንገ ጉየ ስሚድ ብስ። ሽን ሃም ዳሮ አዛንዳ ግሾ፥ ጉሉንትድ፥ ኤለስሸ ባ ሶ ብስ። 13 ባና ጋክዳባ ኡባ ባ ማቸ ዞሳርስነ ባ ላገታስ ኦድስ። ኤንቲ እያኮ፥ “እያ ስንꬃን ኔኒ ካዉያናዉ ዶምዳ ሀ አደይ፥ ማርድክዮስ፥ አይሁደ አስ ግድኮ፥ ነ እያራ ኤቀታዳ፥ እያ ፆናናዉ ዳንዳአካ፤ ቱማ እ ነና ꬋይሳና” ያግዶሶና።

14 ኤንቲ ቡሮ ሄሳ ኦደትሽን፥ ካዋ ሹፋት ጋክድ፥ ሃማ አስትራ ጊግስዳ ግብራስ ኤለስድ ኤፍዶሶና።

7

ሃም ካቀትስ

1 ካዎይነ ሃም አስትር ግብራ ማናዉ ብዶሶና። 2 ሄ ናምአንꬆ ጋላስ ግብራስ ብድ፥ ኤንቲ ዎይነ ኡሻ ኡይሽን፥ ካዎይ፥ “ካወ አስትረ፥ ኔኒ ዎስያባይ አይቤ? ታኒ ነዉ እማና። ኔኒ ታና ኦይችያባይ አይቤ? ሀር አቶሽን ታ ካዎተꬃፈ ባጋ ግድኮካ፥ ታኒ ነ ኦይሻ ፖላና” ያግድ ኦይችስ።

3 ካውያ አስትራ ዛራዳ፥ “ካዋዉ፥ ኔኒ ታናን ኡፋይትዳባ ግድኮ፥ ቃስ ታ ኦይሻካ ፖላናዉ ዶስያባ ግድኮ፥ ታ ዎሳይነ ታ ኦይሻይ ታነ ታ አሳይ ሀይቆና አታና መላሳ። 4 ታነ ታ አሳይ እሶይካ አቶና ኡባይ ሀይቆስ ባይዘትዳ። ኑኒ ባይዘትዳይ ማጫ አይለነ አደ አይለ ግድድ ደአናሳ ግድያኮ፥ ታኒ ስእ ጋና። ሄሳ መላ መቶይ ካዋ ዋይሳናዉ በሲያባ ግደና” ያጋሱ።

5 ካዎይ አርፀክስስ ዛሪድ፥ “ሄሳ ኦꬃናዉ ፃልታምዳይ ኦኔ? እ ሄ አደይ አዉን ደኢ?” ያግድ ካውዉ አስትሮ ኦይችስ።

6 አስትራ፥ “ኑ ሞርከይ፥ ኑና ꬋይሳናዉ ኮየይ፥ ሀ ኢታ አድያ ሃማ” ያጋሱ።

ሄ ዎደ ሃም ካዋ ስንꬃንነ ካወ ስንꬃን ዳሮ ዳጋምስ። 7 ካዎይ ዳሮ ሀንቀትድ፥ ባ ኡትዳ በሳፈ ደንድ፥ ካዎ ጋꬎ አታክልተ በሳ ብስ። ሽን ሃም ካዎይ እያ ቦላ ኢታባ ኤሀናዉ ቆፕዳይሳ ኤርዳ ግሾ፥ አስትራ እያ ሀይቆፐ አሻና መላ ዎሳናዉ ጉየ አትስ።

8 ካዎይ አታክልተ በሳፈ ስሚድ ገልያ ዎደ፥ ሃም ካዊዉ አስትሮ ማሮታ ዎሳናዉ፥ እያ ኡትዳ አርሳ ቦላ ጉፋንዳይሳ በእስ። ካዎይ ይሎ ኤፅድ፥ ባ ቃላ ꬎቁ ኦꬅድ፥ “ላ ሀ አደይ ሀይሳን ካዎ ኬꬃን፥ ታ ስንꬃን፥ ካውዉ ካዉሻናዉ ኮይዬ?” ያግስ።

ካዎይ ቡሮ ሄሳ ሃሳይሽን፥ ካዎ ሹፋት ይድ፥ ሃማ ሶምኡዋ ጎዝዶሶና። 9 ኤንታፈ እሶይ፥ ሀርቦና ጌተትያ ሹፋይ፥ “ካዋዉ፥ ሃም ነና ሀይቆፐ አሽዳ ማርድክዮሳ ካቃናዉ ኤስዳ እሻታሙ ዋꬋ ምꬅ እያ ሶን ደኤስ” ያግስ።

ካዎይ ዛሪድ፥ “ሃማ ኤፍድ፥ ሄ ምꬃን ካቅተ” ያግድ ኪትስ።

10 ሄሳ ግሾ፥ ማርድክዮሳ ካቃና ግድ ጊግስዳ ምꬃን ሃም ካቀትስ። ሄሳፈ ጉየ፥ ካዋ ሀንቆይ ዶችስ።

8

አይሁደታ ግሾ ከይዳ አዋጆ

1 አይሁደታ ሞርከይ ሃም ካቀትዳ ጋላስ ካዎይ አርፀክስስ ሃማ ሻሉዋ ኡባ ካወ አስትርስ እሚስ። ቃስ ማርድክዮስ እዉ ማታ ዳቦ ግደይሳ አስትራ ካዋስ ኦዳሱ። ሄሳ ግሾ፥ ሄ ዎደፐ ዶምድ፥ ማርድክዮስ ካዋኮ ገላናዉ ዳንዳእስ። 2 ካዎይ ሃማፐ ጉየ ኤክዳ ባ ምግዶ ማታምያ ከስድ፥ ማርድክዮሳስ እሚስ። አስትራ ማርድክዮሳ ሃማ ሻሉዋ ቦላ አዋያዳ ሹማሱ።

3 ሄሳፈ ጉየ፥ አስትራ ዬካሸ፥ ካዋ ቶሆ ቦላ ኩንዳዳ፥ አጋጋ ኮቸ ግድዳ ሃም አይሁደታ ቦላ ቱክዳ ኢታ ማቆይ ኦሶን ፔኦና መላ ካዋ ዎሳሱ። 4 ያትን፥ ካዎይ ባ ዎርቃ ፃምኣ እዉ ምጭን፥ እያ ደንዳ ኤቃዳ፥ 5 “ካዋዉ፥ ኔኒ ታናን ኡፋይትዳባ ግድኮ፥ ቃስ ታ ኦይሻካ ፖላናዉ ኔኒ ዶስዳባ ግድኮ፥ ነ ካዎተꬃ ግዶን ደእያ አይሁደ ኡባ ኩመꬅ ዎꬋና መላ፥ አጋጋ ኮቸ ግድዳ ሀማዳታ ናአይ ሃም ከስዳ አዋጁዋ ሻርያ ሀራ አዋጆ ከሳናዳ ዎሳይስ። 6 ሀ ኡባ ꬋዮይ ታ አሳ ቦላነ ታ ዳቦታ ቦላ ጋክያ ዎደ ታኒ ስእ ጋዳ ዋና ፄሎ?” ያጋሱ።

7 ሄሳፈ ጉየ፥ ካዎይ አርፀክስስ፥ ካውዉ አስትሮነ አይሁደ ግድዳ ማርድክዮሳ ሀይሳዳ ያግስ፤ “ሃም አይሁደታ ዎꬋናዉ አዋጆ ከስዳ ግሾ፥ ታኒ ምꬃን እያ ካቅስዳይሳነ እያ ሻሉዋ ኡባ ካወ አስትርስ እምዳይሳ ህንተ ኤሬታ። 8 ግዶሽን፥ ካዎ ጋꬎ ማታመ ዎꬅን፥ ካዋ ሱንꬃን ከይዳ አዋጆይ ላመታናዉ ዳንዳኤና። ሄሳ ግሾ፥ ህንተ ህንተ ባጋራ አይሁደታ ማዳናዉ ኮይዳባ ፃፍተ። ሄሳ ታ ሱንꬃን ፃፍድ፥ ካዎ ማታምያ እያ ቦላ ዎꬅተ” ያግስ።

9 ንሳነ ጌተትያ ሄꬓንꬆ አጌናን፥ ላታማነ ሄꬓንꬆ ጋላሳን፥ ማርድክዮስ ካዋ ፃፈታ ኡባ ፄግድ፥ ህንደፈ ብድ ቶጰ ጋካናዉ ደእያ ፄታነ ላታማነ ላፑን ቢታታን ካዎፐ ጋርሳራ ሃረይሳታስ፥ አዉራጃ አይሰይሳታስነ ቢታ ሀላቃታስ የድያ አዋጆ ፃፍስስ። አዋጆይ ዱማ ዱማ ዶናንነ ዱማ ዱማ ፕዳለን ፃፈትስ፤ ቃስ አይሁደታስካ ኤንታ ዶናንነ ኤንታ ፕዳለን ፃፈትስ። 10 ማርድክዮስ ሄ አዋጁዋ ኡባ ካዋ አርፀክስሳ ሱንꬃን ፃፍስድ፥ ካዎ ማታመ ዎꬅድ፥ ካዎ ጋፃታን ꬊከትዳ፥ ኤሶትያ ፓራታ ቶግያ አሳታ ቦላ ቢታ ኡባ የድስ።

11 ካዎይ ከስዳ አዋጆይ፥ ካታማታን ደእያ አይሁደት እስፈ ሺቃናዉነ ባንታ ቦላ ያባ ኦለትድ ዛራናዉ ዳንዳአና መላ ማታ እሜስ። ቃስ ኦላ ሚሽያ ኦይክድ፥ አይ ቢታፈካ፥ ኤንታ ኦላናዉ የይሳታ፥ ኤንታ ናይታራነ ኤንታ ማቸታራ ኡባ እሱዋካ አሾና ዎꬋናዉነ ኤንታ ሻሉዋ ቦንቅድ ኤካናዉ ማታ እሜስ። 12 አይሁደት ካዋ አርፀክስሳ ካዎተꬃን ሄሳ ኦꬃናዉ ቃችዳ ጋላሳይ፥ አዳረ ጌተትያ ታማነ ናምአንꬆ አጌናን፥ ታማነ ሄꬓንꬆ ጋላሳና። 13 ካዋ አዋጁዋ ቢታታ ኡባን ደእያ አሳይ ኤራናዳ፥ ህገ ግድድ አዋጀትስ። ሄስካ አይሁደት ባንታ ሞርከታ ቦላ ሀሎ ከያናዉ ባንታና ጊግሳናዉ ዳንዳእሴስ። 14 ኪተተይሳት ካዎ ኬꬃ ፓራታ ቶግድ፥ ካዋ ኪታ ጋꬃናዉ ኤለስድ ብዶሶና። ቃስ ሱሳ ካታማን ሀ አዋጆይ አሳ ኡባስ ኦደትስ።

15 ማርድክዮስ ካሎሰነ ቦꬃ ካዎተꬃ ማኦ ማእድ፥ ኦቻ ቴራ ዳንያነ ሊኖፐ ኦሰትዳ ካባ ቦላራ ማእስ፤ ቃስ ግታ ዎርቃ ካላቻ ዎꬅድ፥ ካዋ ስንꬃፈ ከይስ። ሱሳ ካታማይ እልልሳንነ ኡፋይሳን ኖጩ ግስ። 16 ሄስ አይሁደታስ ግታ ኡፋይስ፥ እልልስነ ቦንቾ ዎደ ግድስ። 17 ሄሳ ግሾ፥ ካዋ አዋጆይ ናባበትዳ ቢታንነ ካታማ ኡባን ደእያ አይሁደት ግታ ባኣለ ከስድ፥ ኡፋይትሸነ ግብራ ምሸ ፔእዶሶና። ሄሳ ጋሶን አይሁደታስ ያይድ፥ ያን ደእያ ሀራ ዛረ አሳፐ ዳሮት አይሁደ ግድዶሶና።

9

አይሁደታ ፆኑዋ

1 አዳረ ጌተትያ ታማነ ናምአንꬆ አጌናን ታማነ ሄꬓንꬆ ጋላሳይ ጋክስ። ሄ ጋላስ፥ ካዎይ ኮይሮ ከስዳ አዋጁዋ ማራን ሞርከት አይሁደታ ፆናና ግዳ ቆፕዳ ጋላሳ። ሽን ኦዳይ ሽረት ዎꬍን፥ አይሁደት ባንታ ሞርከታ ፆንዶሶና። 2 ካዋ አርፀክስሳ ካዎተꬃን ደእያ አይሁደት ኡባይ ባንታና ቆሀናዉ ኮይያ ኡባ ꬋይሳናዉ ባንታ ካታማን ካታማን እስፈ ሺቅዶሶና። ሀራ ዛረ ግድዳ አሳይ ኤንታዉ ያይዳ ግሾ፥ ኤንታራ አይ አስካ ኤቀታናዉ ዳንዳእቤና። 3 ኤንቲ ማርድክዮሳስ ያይዳ ግሾ፥ ካዎፐ ጋርሳራ ቢታ ሃረይሳት፥ አዉራጃ አይሰይሳትነ ቢታ ሀላቃት ኡባይ አይሁደታ ማድዶሶና። 4 ማርድክዮስ ካዎ ጋꬎን ግታ ማት እመትዳነ ዎልቃን ጉጅ ጉጅ ብያ አስ ግደይስ ሄ ካዎተꬃን ደእያ ቢታ ኡባን ኤረትስ።

5 ሄ ጋላስ አይሁደት ባንታ ሞርከታ ኡባ ማሻን ጎይርድ ዉርስዶሶና፤ ባንታና እፅያ ኡባ ቦላ ኮይዳባ ኦꬅዶሶና። 6 ዋና ካታማ ግድዳ ሱሳ ፃላላን እቻሹ ፄቱ አሳ ዎꬍዶሶና። 7 ኤንቲ ፓርሻንዳታ፥ ዳልፎና፥ አስፓታ፥ 8 ፖራታ፥ አዳላ፥ አርዳታ፥ 9 ፓርማሽታ፥ አርሳያ፥ አርዳያነ ዋይዛታ ዎꬍዶሶና። 10 ኤንቲ አይሁደታ ሞርከ ግድዳ ሃማ ናይታ። ሽን ኤንቲ ኤንታ ሻሉዋ ቦንቅቦኮና።

11 አይሁደት ሱሳ ካታማን ዎꬍዳ አሳ ታይቦይ አፑነኮ ሄ ጋላስ ካዋስ ኦደትስ። 12 ያትን፥ ካዎይ ካውዉ አስትሮ፥ “አይሁደት ዋና ካታማ ግድዳ ሱሳ ፃላላን እቻሹ ፄቱ አሳነ ታሙ ሃማ ናይታ ዎꬍዶሶና። ሄስ ሄሳ ግድኮ፥ ካዋ ቢታታን ኤንቲ ዎꬍዳይ አፑና ግዳንደሻ! ቃስ ሀእ ኔኒ ዎስያባይ አይቤ? ታኒ ነዉ እማና። ኔኒ ታና ኦይችያባይ ሀራባይ አይቤ? ታኒ ነዉ ፖላና” ያግስ።

13 አስትራ ዛራዳ፥ “ካዋ ሀ ቆፋይ ኡፋይስኮ፥ ሱሳ ካታማን ደእያ አይሁደት ሀች ኦꬅዳይሳዳ ዎንቶካ ኦꬆ። ቃስ ታሙ ሃማ ናይታ አሃ ምꬃ ቦላ ካቃናዳ ኪታ” ያጋሱ።

14 ካዎይ ሄሳ ኦꬃና መላ ኪትስ። አዋጆይ ሱሳ ካታማን ናምአንꬆ አዋጀትን፥ ታሙ ሃማ ናይታ አሀይ ኮጫ ቦላ ካቀትስ። 15 አዳረ ጌተትያ አጌናን ታማነ ኦይዳንꬆ ጋላሳን፥ ሱሳ ካታማን ደእያ አይሁደት እስፈ ሺቅድ፥ ሀራ ሄꬑ ፄቱ አሳ ዎꬍዶሶና፤ ሽን ሀእካ ኤንታ ሻሉዋ ቦንቅቦኮና።

16 ሄ ዎደ ሱሳ ካታማፐ ጋፃራ ደእያ ካዋ ቢታታን ደእያ አይሁደት እስፈ ሺቅድ፥ ባንታ ሞርከታ ኡባ ኦልዶሶና። ኤንቲ ላፑን ታማነ እቻሹ ሙኩሉ አሳ ዎꬍዳፐ ጉየ ባንታ ሞርከታፐ ሸምፕዶሶና። ሽን ኤንታ ሻሉዋ ቦንቅቦኮና። 17 ሀይስ ኡባይ ሀንዳይ አዳረ ጌተትያ አጌናን ታማነ ሄꬓንꬆ ጋላሳና። ታማነ ኦይዳንꬆ ጋላሳን ኤንቲ ሸምፕዶሶና፤ ግብራ ምሸ፥ ኡይሸነ ኡፋይትሸ ፔእያ ጋላስ ኦꬅዶሶና።

ፑርማ ባኣለ

18 ሽን ሱሳ ካታማን ደእያ አይሁደት ታማነ ሄꬓንꬆነ ታማነ ኦይዳንꬆ ጋላሳን ዎꬍሸ ፔእድ፥ ታማነ እቻሻንꬆ ጋላሳን ሸምፕዶሶና። ኤንቲ ሄ ጋላሳ ምሸ፥ ኡይሸነ ኡፋይትሸ ፔእያ ጋላስ ኦꬅዶሶና።

19 ሄሳ ግሾ፥ ጉꬃ ካታማታን ደእያ አይሁደት ሀች ጋካናዉ አዳረ ጌተትያ አጌናን ታማነ ኦይዳንꬆ ጋላሳ ባኣለ ጋላስ ኦꬅድ ቦንቾሶና። ሄ ጋላሳን ሞሶናነ ኡዮሶና፤ ቃስ እሶይ እሱዋስ እሞታ እሞሶና። 20 ማርድክዮስ ሀ ሀንዳ ታርከ ኡባ ፃፍድ፥ ካዋ አርፀክስሳ ቢታ ኡባን፥ ሃሆንነ ማታን ደእያ አይሁደ ኡባስ የድስ። 21 ሄ ዳብዳብያን ማርድክዮስ አዳረ አጌናን ታማነ ኦይዳንꬆነ ታማነ እቻሻንꬆ ጋላሳታ፥ አይሁደት ላይꬃን ላይꬃን ባኣለ ጋላስ ኦꬅድ ቦንቻና መላ ኤንታዉ ኦድስ። 22 ሄ ጋላሳት አይሁደት ባንታ ሞርከታፐ ሸምፖ ደምዳ ጋላሳታ። ቃስ ሄ አጌናይ ኤንታ አዛኖይነ ዬሆይ ኡፋይሳንነ ግብራ ሙሳን ላመትዳ አጌና። ሄሳ ግሾ፥ ኤንቲ ሙሳንነ ኡሻን ኡፋይትሸ፥ እሶይ እሱዋስነ ማንቆታስ ካꬃ እሞታ እምሸ ቦንቻና መላ ኤንታዉ ኦድስ።

23 አይሁደት ማርድክዮስ እምዳ ኪታ ኤክድ፥ ኤንቲ ቦንቻናዉ ዶምዳ ባልያ፥ ላይꬃን ላይꬃን አጎና ቦንቻናዉ ማእዶሶና። 24 አጋጋ ኮቻይ፥ ሀማዳታ ናአይ ሃም፥ አይሁደታ ኡባ ሞርከይ፥ ኤንታ ꬋይሳናዉ ካሰ ማቀትድ ኤንታ ዎꬍያ አጌናነ ጋላሳ ኤራናዉ ፑርማ ጌተትያ ሳማ የግስስ። 25 ሽን አስትራ ካዋኮ ገልዳፐ ጉየ፥ ሃም አይሁደታ ቦላ ማቅዳ ኢታ ማቆይ ኡባይ ጉየ ስሚድ፥ እያ ቦላ ፖለታናዳ ካዎይ ፁፈን ኪትስ። ያትን፥ ሃምነ እያ ታሙ ናይት አሀይ ምꬃን ካቀትስ 26 ሄሳ ግሾ፥ ሀ ናምኡ ጋላሳት ፑርማ ባኣለ ጌተቶሶና። ሀ ዳብዳብያን ኤንታዉ ፃፈትዳባ ኡባ ጋሶን፥ ኤንቲ ባንታ አይፈን በእዳባ ጋሶንነ ኤንታ ቦላ ጋክዳባ ጋሶን 27 አይሁደት ባንታዉ፥ ባንታ ኮቻታስነ አይሁደ ግዳናዉ ኮይያ ኡባስ፥ ሀ ባልያ ዎጋ ኦꬅድ ቦንችዶሶና። ሄስካ ላይꬃን ላይꬃን አጎና ሀ ናምኡ ጋላሳታ ቦንቻና መላሳ። 28 ሄ ጋላሳት የለታ ኡባን፥ ካታማታ ኡባን፥ አይሁደታ ኬꬃ ኡባንነ ቢታ ኡባን ቦንቸታና መላ ቃሸትስ። ሄስካ፥ አይሁደት አዉደ ግድኮካ፥ ሀ ፑርማ ጋላሳታ ቦንቻናዉነ ሄ ጋላሳታን ሀንዳባይ ኤንታ ኮቻን ዶገቶና መላ ቆፓናዉ በሴስ።

29 ሄሳፈ ጉየ፥ አብካላ ናእያ፥ ካውያ አስትራነ አይሁደ አደይ ማርድክዮስ፥ ፑርማ ባልያባ ካሰ ፃፍዳ ዳብዳብያ ምንꬃናዉ ሀይሳ ናምአንꬆ ዳብዳብያ ኩመꬃ ማታን ፃፍዶሶና። 30 ሄ ዳብዳበት አርፀክስሳ ካዎተꬃን፥ ፄታነ ላታማነ ላፑን ቢታን ደእያ አይሁደታ ኡባስ ሳሮይነ ዎፓተꬅ ግዶ ግያ ሳሮታራ ፃፈትድ ኪተትዶሶና። 31 ቃስ ኤንቲ ካሰ ፆማናዉነ ካዮታናዉ ዎጋ ከስዳይሳዳ፥ ሀእ ኤንታ ግድን፥ ስንꬃፈ ያና ኤንታ ኮቻታ ግድን፥ ሀ ፑርማ ጋላሳታ ላይꬃን ላይꬃን ዎጋ ኦꬅድ ቦንቻና መላ ሄ ዳብዳበት ቆንጭሶሶና። ሄስ አይሁደ አደይ ማርድክዮስነ ካውያ አስትራ እስፈ ዞረትድ ከስዳ ኪታ። 32 ካወ አስትር ኪታይ ፑርማ ባኣለ ዎጋ ምንꬅስ፤ እካ ማፃፋን ፃፈትስ።

10

ማርድክዮሳ ግታተꬃ

1 ካዎይ አርፀክስስ ባ ካዎተꬃን ጋፃፐ ጋፃ ጋካናዉ ደእያ አሳ ኡባይ ጊራ ቃንፃና መላ ዎልቃን ኪትስ። 2 እ ኦꬅዳ ግታነ ማላልስያ ኦሶት ኡባይ፥ ማርድክዮሳካ ꬎቁ ኦꬅድ ዋት ቦንችዳኮ ቆንጭስያ ታርከይ ሜዶናነ ፋርሰ ካዎተꬃ ታርከ ማፃፋን ፃፈትስ። 3 ማታን ግድኮ፥ ማርድክዮስ ካዋ አርፀክስሳፐ ናምአንꬆ። እ አይሁደታንካ ዳሮ ቦንቸትዳነ ዶሰትዳ አስ። እ ባ አሰ ግድዳ አይሁደት፥ ሳሮተꬃንነ ህርግ ባይና ዳና መላ ዳሮ ዳቡርዳ አስ።

እዮባ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

እዮባ ማፃፋ

ጋꬃ ቆፋ

እዮባ ማፃፋን በእያ ታርከይ፥ ዳሮ ዋየነ መቶይ ጋክዳ እስ ፅሎ አሳ ታርከ። እዮብነ እያ ላገት ሄ ዋይያ ጋሶን ባንታዉ ስኤትዳባ ግንፆን ቆንጭስዳ ሄꬑ ኦዳታ በኦስ።

እዮባ ላገት እዮባ ጋክዳ መቱዋባ፥ በንፐ ኤርያ ባንታ አማኑዋ ዎጋን ዘምፕድ ቆፋ እሞሶና። ሄሳ ግሾ ኤንቲ፥ “ፆሳይ ፅሎ አሳስ ሎኦባ እሜስ፤ ሽን ኢታ አስ ሴሬስ። እዮባ ሀ ዋየ ኡባይ ጋክዳይ፥ እ ናጋራ ኦꬅዳ ግሾሳ” ያጎሶና። እዮብ ጌሽነ ፅሎ አስ ግድዳ ግሾ፥ ሄሳ መላ ሴር በሲያ አሰ ግደና። ግዶሽን፥ ሄሳ መላ ዋየይ እያ አይስ ጋክዳኮ እዮብ ኤራናዉ ዳንዳእቤና። እዮባ አማኖይ ቃፆና እፅኮካ፥ ሱረ ፕርዳ እምድ፥ ባና ላአ ከሳና መላነ በን እያ ደኡዋኮ ዛራና መላ፥ ምንꬅድ ፆሰ ዎስስ።

ፆሳይ ኦይችዳ ኦይሻስ እዮብ ዛሮ እማናዉ ዳንዳኦና እፅኮካ፥ እያ አማኖ ምኖተꬃ ናሽድ፥ ባ ዎልቃነ ጭንጫተꬃ ማላልስያ ኦገን ቆንጭስስ። ሄሳፈ ጉየ፥ እዮብ ፆሳይ ግታ ግደይሳነ ጭንጫ ግደይሳ ኤርድ፥ ምኖተꬅነ ሀንቆይ ኩምዳ ቃላታ ኦደትዳ ግሾ ቂሮትድ ማሮታ ኦይችስ።

ዉርሰꬃን እዮብ በን ደኡዋኮ ስምዳይሳነ እያ አቁዋ ካሰይሳፈ ዳኮ ዳርስዳይሳ ኦዴስ። እዮባ ላገት እያ ጋክዳ መቶይ አዉራ ይዳኮ ኤንታዉ ገልቦና ግሾ፥ ፆሳይ ኤንታ ቦላ ሀንቀትስ። ሜዘ አማኖ ቆፋፐ አꬅድ ፆሳይ ግታ ግደይሳ ኤርዳይ እዮባ ፃላላ።

ማፃፋ አይፈ ቆፋታ

እዮባ ጋክዳ መቱዋነ ዋይያ (1:10—2:13)

እዮባነ እዮባ ላገታ ኦዳ (3:1—31:40)

ኮይሮ ሃሳያ (4:1—14:22)

ናምአንꬆ ሃሳያ (15:1—21:34)

ሄꬓንꬆ ሃሳያ (22:1—31:40)

ኤልሁ ሃሳያ (32:1—37:24)

ፆሳይ እዮባስ ዛሮ እሚስ (38:1—42:6)

ፆሳይ እዮባ ዛሪድ ኡባባን አንጅስ (42:7-17)

1

እዮባ ፓጨተꬃ

1 ኡፀ ቢታን እዮባ ጌተትያ እስ አስ ደኤስ፤ እ ቦረይ ባይና አስ፥ ሱረ አስ፥ ፆሰ ያይያነ ኢታባፐ ሃክዳ አስ። 2 እያዉ ላፑን አደ ናይትነ ሄꬑ ማጫ ናይት ደኦሶና። 3 እያዉ ላፑን ሙኩሉ ዶርሳት፥ ሄꬑ ሙኩሉ ግማለት፥ እቻሹ ፄቱ ዋꬃ ቦራት፥ እቻሹ ፄቱ ማጫ ሀረትነ ዳሮ አይለት ደኦሶና። ዶሎሀ ባጋ ቢታን ደእያ አሳ ኡባፈ እ አꬍዳ ዱረ አስ።

4 እያ አደ ናይት ባንታ ሶን ሶን ግብራ ጊግስድ፥ ባንታ ሄꬑ ምቸታ ፄግድ እስፈ ሞሶናነ ኡዮሶና። 5 ግብራ ጋላሳት ፖለትያ ዎደ እዮብ ባ ናይታ ፄግስድ፥ “ኦን ኤር ታ ናይት ባንታ ዎዛናን ፆሰ ባድድ ናጋራ ኦꬆና አጎኮና” ግድ ዎንታ ጉራ ደንድድ፥ ኤንታና ጌሻናዉ ባ ናይታ እሱዋ እሱዋ ሱንꬃ ፄግድ ፁሳ ያርሾ ያርሼስ። እዮብ ሄሳ ኡባ ዎደ ኦꬄስ።

እዮባ ኮይሮ ፓጨተꬃ

6 እስ ጋላስ ኪታንቾት ጎዳ ስንꬃን በንታናዉ ይዶሶና፤ ፃላሄይካ ቃስ ኤንታራ ይስ። 7 ጎዳይ ፃላህያኮ፥ “ኔኒ አዉፐ ያዲ?” ያግስ።

ፃላሄይ፥ “ታኒ ሳአ ኡባን ያነ ሃነ ዩያሸ ጋምአስ” ያግድ ዛርስ።

8 ጎዳይ ፃላህያኮ፥ “ያትን፥ ኔኒ ታ አይልያ እዮባ ሎይꬃ በአዲ? ሳአ ቦላ እያ መላ ቦረይ ባይና አስ፥ ሱረ አስ፥ ፆሰ ያይያነ ኢታባፐ ሃክዳ አስ ባዋ” ያግስ።

9 ፃላሄይ ዛሪድ፥ “ቱማ እዮብ ፆሳስ ጮ ያዪ? 10 እያነ እያ ሶ አሳ፥ እያዉ ደእያባ ኡባ ኔኒ ድራዳ ናጋብኪ? እ ኦꬅያ ኦሶ ኡባ ኔኒ አንጅዳ ግሾ እያ መሄ ዉደይ ቢታ ኡባ ቦላ ዳርስ። 11 ሽን ኔኒ ነ ኩሽያ የዳዳ፥ እያዉ ደእያ አቁዋ ኡባ ሾጭያኮ፥ ቱማ እ ነና ሶምኦን ባዳና” ያግስ።

12 ጎዳይ ፃላህያኮ፥ “ኤሮ ሎኦ፥ እያዉ ደእያባ ኡባይ ነ ኩሸና፥ ሽን እያ ቦቾፋ” ያግስ። ሄሳፈ ጉየ፥ ፃላሄይ ጎዳ ስንꬃፈ ከይድ ብስ።

13 እስ ጋላስ እዮባ አደ ናይትነ ማጫ ናይት ባንታ ባይራ እሻ ሶን ሞሶናነ ዎይነ ኡሽ ኡዮሶና። 14 እስ ኪተትዳ አስ እዮባኮ ይድ፥ “ኑኒ ቦራታ ዋፅድ ጎይሽን፥ ሀረትካ ኑ ማታን ምሽን፥ 15 ሳባ ቢታ አሳት አኬኮና ይድ ኦላ ከስድ፥ ኡባ ቦንቅድ ኤክዶሶና፤ ቃስ አይለታካ ማሻን ዎꬍዶሶና። ያትን፥ ታኒ ታ ፃላላ አታዳ ሀ ሀንዳባ ነዉ ኦዳናዉ ያስ” ያግስ።

16 እ ቡሮ ኦድሽን ሀራ አስ ይድ፥ “ሳሎፐ ታም ዎꬍድ ዶርሳታነ ሄመይሳታ ምስ። ያትን፥ ታኒ ታ ፃላላ አታዳ ሀ ሀንዳባ ነዉ ኦዳናዉ ያስ” ያግስ።

17 እ ቡሮ ኦድሽን ሀራ አስ ይድ፥ “ካልዳወት ሄꬑ ጩጋን ሻከትድ ይድ፥ ኑና ኦልድ ግማለታ ኡባ ኤክ ብዶሶና፤ አይለታካ ማሻን ዎꬍዶሶና። ያትን፥ ታኒ ታ ፃላላ አታዳ ሀ ሀንዳባ ነዉ ኦዳናዉ ያስ” ያግስ።

18 እ ቡሮ ኦድሽን፥ ሀራ አስ ይድ፥ “ነ አደ ናይትነ ማጫ ናይት ባንታ ባይራ እሻ ሶን ምሼነ ዎይነ ኡሽ ኡይሼ ደእሽን፥ 19 ዎልቃማ ጎተይ አኬኮና መላ ቢታፈ ደንድድ፥ ኬꬃ ሾጭን፥ ኬꬃይ ኤንታ ቦላ ኩንድድ ናይታ ዎꬍስ። ያትን፥ ታኒ ታ ፃላላ አታዳ ሀ ሀንዳባ ነዉ ኦዳናዉ ያስ” ያግስ።

20 ሄሳፈ ጉየ፥ እዮብ ደንድድ፥ ካዮስ ባ ማኡዋ ፔꬍስ፤ ባ ሁጵያ ቡሉስስ፤ ቢታን ጉፋንድ ጎይንሸ፥

21 “ታኒ ታ አየ ኡሎፐ ካሎ የለታስ፤

ሀይቃሸካ ታኒ ካሎ ባና፤

ጎዳይ እሚስ፤ ጎዳይ ዛሪድ ኤክስ፤

ጎዳ ሱንꬃይ ጋላተቶ” ያግስ።

22 ሀ ኡባንካ እዮብ ናጋራ ኦꬅቤና፤ ፆሳ ቦላ ኢታባ ኦደትቤና።

2

እዮባ ናምአንꬆ ፓጨተꬃ

1 ሀራ ጋላስ ኪታንቾት ጎዳ ስንꬃን በንታናዉ ይዶሶና፤ ፃላሄይካ ቃስ ኤንታራ እስፈ እያ ስንꬃን በንታናዉ ይስ። 2 ጎዳይ ፃላህያኮ፥ “ኔኒ አዉፐ ያዲ?” ያግስ።

ፃላሄይ ጎዳኮ፥ “ታኒ ሳአ ኡባን ያነ ሃነ ዩያሸ ጋምአስ” ያግስ።

3 ጎዳይ ፃላህያኮ፥ “ኔኒ ታ አይልያ እዮባ ሎይꬃዳ በአዲ? ሳአ ቦላ እያ መላ ቦረይ ባይና አስ፥ ሱረ አስ፥ ፆሰ ያይያነ ኢታባፐ ሃክዳ አስ ባዋ። ጋሶይ ባይና ታኒ እያ ꬋይሳና መላ ነ ታና ደንꬅንካ ሀእ ጋካናዉ እ ባ ሱረተꬃን ምንድ ኤቅስ” ያግስ።

4 ፃላሄይ ዛሪድ፥ “ነ ሸምፖይ አቶ” አስ ገይሳዳ አስ ባ ሸምፑዋ ግሾ ባዉ ደእያባ ኡባ እሜስ። 5 ሽን፥ “ኔኒ ነ ኩሽያ የዳዳ እያ አሳተꬃ ቦችያኮ፥ እ ነና ቱማ ሶምኦን ባዳና” ያግስ።

6 ጎዳይ ፃላህያኮ፥ “ኤሮ ሎኦ፥ እያ ዎꬎፓፈ አትሽን፥ እያ ቦላ ነ ኮይዳባ ኦꬃናዉ ዳንዳኣሳ” ያግስ።

7 ሄሳፈ ጉየ፥ ፃላሄይ ጎዳ ስንꬃፈ ከይድ፥ እዮባ ቶሆፐ ሁጰ ጋካናዉ ኢታ ማዱንꬃን ካኤታና መላ ኦꬅስ። 8 እዮብ ብዶ ቦላ ኡትድ ኮንአን ባና ጎድስ።

9 እያ ማችያ፥ “ሀእ ጋካናዉካ ኔኒ ነ ሱረተꬃ ምንꬃ ኦይካዲ? ፆሳ ባዳዳ ሀይቃጋ” ያጋሱ።

10 እዮብ ዛሪድ፥ “ኔኒ ኤያ ማጫሳዳ ዋናዳ ኦደታይ? ኑኒ ፆሳፈ ሎኦባ ኤክ ጋምእድ፥ ኢታባይ ጋክያ ዎደ ኤኮኮዬ?” ያግስ።

ሀ ዋየ ኡባን እዮብ ፆሳ ቦላ ኢታባ ኦደትቤና።

ሄꬑ እዮባ ላገታ

11 ሄꬑ እዮባ ላገት፥ ተማና ቢታፈ ኤልፋዝ፥ ሹሀ ቢታፈ በልዳዶስነ ናእማ ቢታ አስ ግድዳ ሶፋር እዮባ ቦላ ጋክዳ መቱዋ ስእዳ ዎደ እያዉ ቃታናዉነ ምንꬃናዉ እስፈ እያኮ ይዶሶና። 12 ኤንቲ እያ ሃሆን ኤቅድ ፄልያ ዎደ እ እዮባ ግደይሳ ኤርቦኮና። ጉየፐ እያ ግደይሳ ኤርዳ ዎደ ባንታ ቃላ ꬎቁ ኦꬅድ ዬክዶሶና፤ ባንታ ማኡዋ ፔꬍድ፥ ባንታ ሁጰን ባና ቆልዶሶና። 13 ኤንቲ እያራ ላፑን ጋላስነ ላፑን ቃማ ቢታን ኡትዶሶና። ኤንቲ እያ ዋየይ ኬህ ዳሮ ግደይሳ በእዳ ግሾ ኦንካ እያ ኦድስቤና።

3

እዮባ ሃሳያ

1-2 ሄሳፈ ጉየ፥ እዮብ ባ ዶና ዶይድ፥ ባ የለትዳ ጋላሳ ሀይሳዳ ያግድ ባድስ።

3 “ታኒ ቃንꬃትዳ ቃማይነ

የለትዳ ጋላሳይ ባደትዳባ ግዶ!

4 ሄ ጋላሳይ ꬉማን ላመቶ!

ሳሎ ፆሳይ ሄ ጋላሳ ቆፖፎ፤

እያ ቦላ ፖኦይካ ፖኦፖ።

5 ሳካና ꬉምነ ጫጋን እያ ጎዞ፤

እያ ሻሪ ካሞ፤

እያ ፖኡዋ ꬉም ቆሶ።

6 ሄ ጋላሳ ቃማ ሳካና ꬉም ኦይኮ።

ላይꬃ ግዶን ደእያ ጋላሳታን ታይበቶፎ፤

አጌናታ ታይቦንካ ገሎፖ።

7 ሄ ቃማይ ማይኖ፤

ኡፋይሳ እልልስ እያን ስኤቶፎ።

8 ሌዋታነ* ደንꬃናዉ ዳንዳኤይሳትነ

ጋላሳታ ባደይሳት ሄ ጋላሳ ባዶ።

9 ሄ ቃማን ባካል ፖኦፖ፤

ፖኦ ናግድ ደሞፎ፤

ዎንታ ፃልቀይ እያዉ ዶሎፖ።

10 ሄ ጋላሳይ ታኒ ታ አየ ኡሎን ቃንꬃቶና መላነ

ሀ ዋይያ በኦና መላ አሽቦና ግሾ ባደትዳይሳ ግዶ።

11 “ታኒ ታ አየ ኡሎን ሃꬃ ግድዳ ግዳርክና!

ታ አየ ኡሎፐ የለታ ዎꬍዳ መላ ሀይቅዳ ግዳርክና!

12 ታ አይያ ታና አይስ ባ ክኦን ኤካደሻ?

ባ ꬋንꬃካ ታና አይስ ꬋንꬃደሻ?

13 ሄ ዎደ ታኒ ሀይቅዳባ ግድያኮ፥

ሀእ ታኒ ሸምፓዳ ꬍስካና ሽን!

14 ሀእ ላለትዳ በሳታ ባንታዉ ኬፅዳ፥

ሀ ሳኣ ካዎታራነ ዞረይሳታራ፥

15 ኤንታ ኬꬃን ዎርቃይነ ብራይ ኩምዳ ሀላቃታራ

እስፈ ዱፎን ዝንአናሽን!

16 ዎይኮ ቦሻ ግድድ የለትዳ ናአዳ፥

ጋላሳ ፖኦ በእቦና ዮጋ ናአዳ ቢታ ግዶን አይስ ቆሰታብክና?

17 ዱፎን ኢታት ባንታ ኢታ ኦሶ አጎሶና፤

ያን ዳቡራንቾት ሸምፖሶና።

18 ሄ በሳን ቃሾ አሳት ሸምፕድ ኡፋይቶሶና፤

ኤንታ ኡንኤይሳታ ዋሱዋ ያን ስኦኮና።

19 ግትነ ጉꬅ ያን ደኤስ፤

አይለትካ አይለተꬃፈ ያን ላአ ከዮሶና።

20 “መቶን ደኤይሳታስ፥

ሸምፖይ ጫመትዳይሳታስ፥

ፖኦይ አይስ እመትዴ?

21 ሀይቆ አሞትድ ደሞናይሳታስ፥

ቆትድ ዎꬅዳ ሻሎፐ አꬅድ ኮየይሳታስ፥

ደኦይ አይስ እመትዴ?

22 ዱፎ ጋክያ ዎደ ኡፋይተይሳታስ፥

ደኦይ አይስ እመትዴ?

23 ኦገይ ꬋይዳ ኡራስ፥

ፆሳይ እያ ዩሹዋ ድርዳ ኡራስ፥

ፖኦይ አይስ እመትዴ?

24 ኦለይ ታዉ ካꬅ ግድስ፤

ታ ዋሶይ ጎግያ ሃꬅ ግድስ።

25 ታኒ ያይዳባይ ታ ቦላ ጋክስ፤

ታኒ ዳጋምዳባይ ታዉ ሀንስ።

26 ታዉ መቶፐ አትሽን፥

ሳሮይ፥ ዎፕነ ሸምፖይ ባዋ” ያግስ።

4

ኤልፋዛ ሃሳያ

1 ተማናፐ ይዳ ኤልፋዝ ዛሪድ፥

2 “እስ አስ ፃልታምድ ኔራ ኦደትኮ ኔኒ ላንጫኔ?

ሽን ሃሳዮና አጋናይ ኦኔ?

3 ሄኮ፥ ኔኒ ዳሮታ ታማርሳዳሳ፤

አርጋጭዳ ኩሸታ ምንꬃዳሳ።

4 ነ ቃላይ ꬉበትዳይሳታ ኮልድ ኤስስ፤

ዳቡርዳ ጉልባታታ ምንꬅስ።

5 ሽን ሀእ መቶይ ነና ጋክን ኡፋይስ ቃንፃዳሳ፤

ኡንእ ነና ተቅን ዳጋማዳሳ።

6 ነ ፆሳስ ያየይስ ነና አማንꬅድ ዎꬅቤኔ?

ነ ሱረ ሄመꬃይ ነዉ ኡፋይስ ግድቤኔ?

7 “አነ ቆፓ፤ ጌሻ አስ ግድድ ꬋይዳይ ኦኔ?

ሱረ አስ ግድድ ሾደትድ ꬋይዳይ ኦኔ?

8 ታ በእዳይሳዳ፥ ኢታተꬅ ጎይድ መቶ ዘረይሳት፥

እያ ዛሪድ ቡጫና።

9 ኤንቲ ፆሳፈ ከያ ሸምፖን ፑነትድ ꬋያና፤

እያ ሀንቁዋ ላጩዋን ሜተታና።

10 ኢታት ጉድያ ጋሞ መላ ፃጎሶና፤

ሽን ኤንታ አቻይ መቀረትስ።

11 ሻንካትድ ምያባ ꬋይዳ ጋሞይ ሀይቀይሳዳ፥

ኤንታ ናይትካ ላለተይሳዳ ኢታታ ናይት ላለታና።

12 “እስ ጋላስ እስ ፁራይ ታኮ ይስ፤

ሄ ፁራ ካልካሻን ታ ስአስ።

13 ዎልቃማ ꬍስኮይ አሰ ኦይክዳ ዎደ

ኡንኤꬅያ ቃማ አሙሆ ግዶን፥

14 ያሽነ ኮኮርስ ታና ኦይክስ፤

ታ መቀꬃት ኮኮርዶሶና።

15 ጫርኮይ ታ ሶምኡዋ ባቅድ አꬍስ፤

ታ ዳጋምን ታ አሳተꬃ እክሰይ ኤቅስ።

16 እ ታ ስንꬃን ኤቅስ፤

ሽን እ አይበኮ ሻካዳ ኤራብከ።

ሄሳፈ ጉየ፥ ስእ ግዳ በሳፈ

ሀይሳዳ ግያ ግርሳ ስአስ።

17 ‘ሀይቅያ አስ ፆሳ ስንꬃን ፅሎ ግዳናዉ ዳንዳኢ?

ዎይኮ አስ ባና መꬍዳይሳ ስንꬃን ጌሽ ግዳናዉ ዳንዳኢ?

18 ፆሳይ ባ አይለታን አማነቶናባ ግድኮ፥

ባ ኪታንቾታንካ ባላ ደምያባ ግድኮ፥

19 ያትን፥ ኡርቃ ኬꬃን ደኤይሳት፥

ኤንታ ደኡዋ ባሶይ ቢታ ግድዳይሳት፥

ጉፁነፐ ኤሶን ሀይቀይሳት ዋናኔ?

20 ዎንታ በንትድ ኦማርስ ሀይቆሶና፤

ኦንካ ሀሳዮና መርናዉ ꬋዮሶና።

21 ꬍሸይ ሾደትዳ ዱንካነ መላ

ጭንጫተꬅ ባይና ሀይቆሶና።’ ”

5

1 “እዮባ፥ ነዉ ኮያና አስ ደእኮ አነ ፄጋ!

ኪታንቾታፐ ኦደኮ ነ ፄላኔ?”

2 ኤያ ኡራ ላንጨይ ዎꬌስ፤

አኬክ ባይና ኡራ ቃናተይ ꬋይሴስ።

3 ኤያ ኡራይ ምንድ ደእሽን በአስ፤

ሽን ቆፖና እያ ኬꬃይ ባደትስ።

4 እያ ናይት ሳሮይ ባይና ዳና፤

ፕርዳ ዳባባን ኤንታዉ ኤቅያ አስ ባይና ግሾ ኤንቲ ቆሄታና።

5 እ ሺሽዳ ካꬃ ኮሻትዳ አሳይ ማና፤

ሀር አቶሽን አጉንꬃ ግዶን ዶልዳይሳካ አጎኮና።

ሳሞትዳይሳት እያ ሻሉዋ ኤካናዉ አሞቶሶና።

6 መቶይ ሳአፐ ከየና፤

ዋየይ ቢታፈ ዶለና።

7 ታም ፕንፅድ ዎይሳዳ፥

አስ መቶስ የለትስ።

8 “ታ ነና ግድያኮ ታ ፆሳኮ ሺቃና፤

ታ ሞቱዋካ እያ ስንꬃን ዎꬃና።

9 እ ታይበቶና ማላታታ፥

ፕልገቶና ዎልቃማባታ ኦꬄስ።

10 እራ ቢታን ቡክሴስ፤

ጎሻ ጋድያስ ሃ የዴስ።

11 ካዉሻታ ꬎቁ ꬎቁ ኦꬄስ፤

ካዮተይሳታ ምንꬅድ ኡፋይሴስ።

12 ኤንታ ቆፋይ ፖለቶና መላ፥

ገናንቾታ ሀልቹዋ ሀዳ ኦꬄስ።

13 ጭንጫታ ኤንታ ገነ ኦሱዋን ኦይኬስ፤

ገናንቾታ ማቁዋ አꬅድ የጌስ።

14 ጋላሳይ ኤንታዉ ꬉማ ግዳና፤

ሴታ ጋላስ ꬉማን ሄመትያ አሳዳ ታታፋና።

15 ማንቆታ ኤንታ ሞርከታ ማሻፈ አሼስ፤

ኤንታ ዎልቃማታ ኩሽያፐ ዎꬅ ኤኬስ።

16 ሄሳ ግሾ፥ ማንቆታስ ኡፋይስ ደኤስ፤

ጌላተꬅ ስእ ኦꬄስ።”

17 “ፆሳይ ሴርያ አስ አንጀትዳይሳ፤

ሄሳ ግሾ፥ ኡባ ዳንዳእያ ፆሳ ሴራ ካꬎፓ።

18 እ መንꬄስ፥ ሽን ዛሪድ ኮሌስ፤

እ ማዱንፅሴስ፥ ሽን እያ ኩሸይ ꬋሌስ።

19 ኡሱፑን ቆሞ ቆሆታፐ እ ነና አሻና፤

ላፑንꬆይ ነና ቦቸና።

20 ኮሻ ላይꬅ ሀይቆፐ፥

ኦላ ዎደ ማሻፈ ነና አሼስ።

21 እ ነና ኢታ እንፃርሳፈ ናጋና፤

ቦሽ ጋክያ ዎደ ያያካ።

22 ቦሻ ቦላነ ኮሻ ቦላ ነ ሚጫና፤

ባዞ ዶአታስ ያያካ።

23 ነ ጎሻ ቢታን ሹች ዴና፤

ባዞ ዶአታራ ነ ሳሮን ዳና።

24 ነ ዱንካነይ ሳሮ ግደይሳ ነ ኤራና፤

ነ ዳራ ነ ፆሞስያ ዎደ አይብካ ፓጨና።

25 ነ የለታይ ዳራናይሳነ

ነ ኮቻይ ማታ መላ ግዳናይሳ ነ ኤራና።

26 ካꬅ ዎደ ናግድ ጫከተይሳዳ፥

ኔኒ ጭማተꬅ ካላዳ ዱፎ ባና።

27 “እዮባ፥ ኑኒ ሄሳ ኡባ ፕልግድ ፄልዳ።

ሄስ ቱማ ግድያ ግሾ አኬካዳ ኤካ” ያግስ።

6

እዮባ ሃሳያ

1 ሄሳፈ ጉየ እዮብ ዛሪድ፥

2 ታ ዋየይነ ታ አዛኖይ ኡባይ

ምዛነን ልከትድ በኤትያኮ፥

3 አባ ጋፃን ደእያ ሻፍያፐ አꬍድ ዴፃና፤

ሄሳ ግሾ፥ ታ ቃላይ ነና ማላልሰናሽን።

4 ኡባ ዳንዳእያ ፆሳ ዶንገት ታና ጫድዶሶና፤

ታ አሳተꬃይ ኤንታ ዪሻ ኡዬስ፤

ፆሳ ዳጋንꬆይ ታ ቦላ ሳልፕስ።

5 ሀረይ ዎይኮ ቦር ማት ደእሽን ዋስዬ?

6 ማልኦና ካꬅ ማፅነይ ገሎና ሜተትዬ?

ዎይኮ ጱጱለ ሃꬅ ማልእዬ?

7 ሄሳ መላ ካꬅ ታና ሱከየና፤

ሄሳ መላ ካꬅ ታ ሚኮ ታና ሳኬስ።

8 ታ ዎሳ ፆሲ ስእያኮ አይቤ?

ታ አሙዋካ ታዉ ኩንꬅያኮ አይቤ?

9 ፆሳ ሸነ ግድን እ ታና መንረꬅያኮ፥

እ ባ ኩሽያ የድድ ታና ꬋይስያኮ፥

10 ታ ጌሻ ፆሳ ቃላ ካዳቦና ግሾ፥

ዋየይ ዳርኮካ ኡፋይሳን ታ ጉፓና።

11 ታ ፓፃ ዳናዉ ታዉ አይባ ዎልቅ ደኢ?

ታዉ አይባ ኡፋይስ ደእሽን ዳንዳእያና?

12 ታ ዎልቃይ ሹቻ መለዬ?

ዎይኮ ታ አሾይ ናሰ ብራታ መለዬ?

13 ታኒ ታና ማዳናዉ አይባ ዎልቅ ታዉ ደኢ?

ማዶ ደማናዉ ፄልያ በስካ ባዋ።

14 መቶን ደእያ አስ ኡባ ዳንዳእያ ፆሳስ ያየይሳ አግኮካ፥

እያ ላገት እያዉ ኬሀተꬅ በሳናዉ ኮሼስ።

15 ሽን ታ እሻት ህንተ እር ቡኮና ዎደ መልያ ሻፋ መላ ታና ጭሜታ።

16 ባልጎ አጌናን ሀ ሻፋይ ሻቻን ኩሜስ።

17 ሽን ቦነይ ጋክያ ዎደ ሻቻይ ትልኤስ፤

ሻፋይካ መሌስ።

18 ጫና መሄ ላግሸ ብያ ዛልአንቾት፥

ሃ ኮያናዉ ባንታ ኦግያፐ ጋፃ ከይድ፥

መላ ቢታን ቶይላትሸ ꬋዮሶና።

19 ቴማ ቢታ ዛልአንቾት ሃ ኮዮሶና፤

ሳባ ቢታ ኦገ አሳት ኡፋይስ ቃንፆኮና።

20 ኤንቲ አማነትድ ኮይድ ꬋይዳ ግሾ ይሎትዶሶና፥

ሄ በሳ ጋክድ ዬላትዶሶና።

21 ህንተካ ታዉ ሄ ሻፋታ መላ ግድደታ፤

ታና ጋክዳ መቱዋ በእድ ያይደታ።

22 ሀኖሽን ታ ህንተና፥ “ታዉ እስባ እምተ”

ዎይኮ፥ “ህንተ ሻሉዋራ ታና ዎዝተ” ጋድና?

23 “ታና ታ ሞርከታ ኩሸፐ አሽተ”

ዎይኮ፥ “ቃይ ባይና አሳ ኩሸፐ ታና ዎዝተ” ጋድና?

24 “ታ ስእ ጋና፤ ህንተ ታና ታማርስተ፤

ታ አይ ባልዳኮ አነ ታና በስተ።

25 ቱማ ኦድ ጫምኮካ ኤከቴስ!

ሽን ህንተ ኦዳይ አይብስካ ማደና።

26 ህንተ ታ ሃሳያ ጫርኮ መላ ሀዳ ኦꬄታ፤

ያትን፥ ኡፋይስ ቃንፅዳይሳስ ታዉ አይ ዛሮ እማናዉ ኮዬቲ?

27 አው ባይና ናአ ቦላ ሳማ የጌታ፤

ህንተ ላግያ ባይዛናዉ ዋሽሴታ።

28 አነ ሻማ አይፈን ታና ፄልተ፤

ታ ህንተ ስንꬃን ዎርዶትያና?

29 ሀያና፥ አነ ዛረꬅድ ቆፕተ፤

ታኒ ፅሎ ታ ቦላ ጮ ፕርዶፍተ።

30 ታ እንፃርሳን ዎርዶይ ደኢ?

ታ ዶናይ ዎርዶነ ቱማ ሻካናዉ ዳንዳኤኔ?”

7

1 አሳ ደኦይ ሳአ ቦላ ዎልቃማ ባፀ ግደነዬ?

እያ ላይꬃይ ኡነ ኦꬅያ አሳ ደኦ መላ ግደነዬ?

2 ዉልያ አዋ አሞትያ ጋቻ መላ፥

ዎይኮ ባ ዳሞዝያ ኤካናዉ ናግያ ኦሳንቾዳ፥

3 ሄሳዳ ታዉ መላ አጌናት

መቶ ቃማት እመትዶሶና።

4 ታኒ ዝንእያ ዎደ አዉደ ባርካንድናሻ ጋይስ፤

ሽን ቃማይ ታዉ አዱቄስ፤

ሳእ ዎንታና ጋካናዉ ሂፃን ሽረታ ሽረታ ዎꬋይስ።

5 ታ አሳተꬃይ ጉፁንትስ፤

ታ ማዱንꬃይ ጊሽ ጎጌስ።

6 ታ ላይꬃይ ዶርዘ ሞቀፐ አꬍድ ኤለሴስ፤

ኡፋይስ ባይናሽን ታ ላይꬃይ ዉሬስ።

7 አቤት ፆሳዉ፥ ታ ላይꬃይ እስ ሸምፖ መላ ግደይሳ ቆፓ!

ታ አይፈይ ዛሪድ ኬሀባ በኤና።

8 ሀእ በኤይ ዛሪድ በኤና፤

ታና ኮያና ሽን ዛር ደመና።

9 ሻር ላለትድ ꬋየይሳዳ፥

ዱፎ ዎꬍያ አስ ስሚድ ከየና።

10 ባ ሶ ስሚድ ዬና፤

እያ ኤርያ አሳይካ ዶጌስ።

11 “ሄሳ ግሾ፥ ታ ስእ ጊከ፤

ታ አያና ኡንኤተꬃ ኦዳና፤

ታ ሸምፑዋ ጫመተꬃ ግሾ ዙዙማና።

12 ሄሳ መላ ኔኒ ታና አይስ ናጋይ?

ታ ነዉ አባ ዎይኮ አባን ደእያ ኢታ ዶአ ጋድዬ?

13 ‘ታ ሂፃይ ታና ምንꬃና፤

ታ አርሳይ ታና ዙዙንꬃፈ ሸምፕሳና!’ ጋዳ ቆፓስ፤

14 ሽን ኔኒ ታና አሙሆን ያሽሳሳ፤

ቆንጨꬃን ታና ዳጋንꬃሳ።

15 ታኒ ሀ ዋየይ ኩምዳ አሳተꬃ ቶካዳ ዳናፐ፥

ሱለታዳ ሀይቅያኮ ዶሳይስ።

16 ታኒ ታ ደኡዋ ሻተታስ፤ ዳናዉ ኮይከ፤

ታ ላይꬃይ እስ ሸምፖ መላ ግድያ ግሾ ታና አጋርክ።

17 ነ እያ ግታያዳ ፄላናዉ አስ አይቤ?

ነ እያዉ ቆፓናዉ አስ አይቤ?

18 ዎንታ ዎንታ ነ እያ ፆሞሳሳ፤

ዎደን ዎደን ነ እያ ፓጫሳ።

19 ነ ታ ቦላ አይፈ ዎይሳ አግኪ?

ጩቹ ምትያ ዎደ ታዉ እምኪ?

20 አቤት አሰ ካለይሶ፥

ታ ናጋራ ኦꬅን ነና አይ ቆህዴ?

ነ አይስ ታና ጫዳ ኦይካይ?

ነዉ ታ ቶሆ ግዳድናዬ?

21 ታ ናቁዋ አይስ አግኪ?

ታ ናጋራ አይስ አቶ ጊኪ?

ታ ዱፎ ገልያ ዎደይ ጋክስ፤

ነ ታና ኮያና፥ ሽን ህዛፐ ደማካ” ያግስ።

8

ባልዳዶሳ ሃሳያ

1 ሹሀ ቢታፈ ይዳ በልዳዶስ ዛሪድ፥

2 “ኔኒ ሄሳ አዉደ ጋካናዉ ኦደታይ?

ነ ዶናፐ ከያ ቃላይ ዎልቃማ ጎተ መላ።

3 ኡባ ዳንዳእያ ፆሳይ ፅሎ ፕርደኔ?

4 ነ ናይት ፆሳ ቦላ ናጋራ ኦꬅዳ ግሾ፥

እ ኤንታ ኤንታ ናጋራ ግሾ ሴርስ።

5 ሽን ኔኒ ፆሳኮ ስምኮ፥

ኡባ ዳንዳእያ ፆሳ ዎስኮ፥

6 ኔኒ ጌሽነ ሱረ ግድኮ፥

እ ነ ግሾ ደንድድ ነና ማዳና፤

እ ካሰ ነ ደኡዋ ዛሪድ ዎይታና።

7 ነ ዶመꬃይ ጉꬃ ዳንኮካ፥

ነ ዉርሰꬃይ ዳሮ አꬍድ ዳራና።

8 ካሰ የለታ አነ ኦይቻ፤

ኑ ማይዛት አይ ታማርዳኮ ፕልጋዳ ደማ።

9 ኑኒ ዝነ ናይታ አይባካ ኤሮኮ፤

ኑ ሀ ሳአን ደእያ ላይꬃይ ኩያ መላ።

10 ኤንቲ ነና ታማርሰይነ ነዉ ኦደይ፥

ባንታ ዎዛናን ዎꬅዳባፐ ግደነዬ?

11 ጫረይ ባይና በሳን ፓልክ ዶላናዉ ዳንዳኢ?

ሃꬅ ባይና በሳን ማይረይ ጭልአናዉ ዳንዳኢ?

12 ቡሮ ድጭድ ቃንፀቶና ደእሸ፥

ጭልኦ ማታፐካ ኤሶን መሌስ።

13 ፆሳ ዶግያ አሳ ኡባ ዉርሰꬃይ ሄሳ መላ፤

ፆሰ ኤሮና አሳ ኡፋይሳይ ꬋያና።

14 እ አማነትያባይ መቅያባ፤

እ ጬቀትያባይካ ሻንጎ ሃዳ መላ።

15 እ ባ ሻንጎ ሃዳ ቦላ ዘምፓና፥ ሽን ኤቀና፤

እ እያ ኦይካና፥ ሽን ዱፅ ዎꬋና።

16 እ አዋ ዎደ ሃ ኡይድ ጭልእያ አታክልተ መላ፤

ባ ፃጱዋ ቢታ ኡባን የድዳ ምꬃ መላ።

17 ባ ፃጱዋ ኬላን የዴስ፤

ግታ ሹቻ ቦላ ባ ፃጱዋ ፃፄስ።

18 ሽን እ ባ በሳፈ ሾደትኮ፥

ሄ በሳይ፥ ‘ታ ነና በአብከ’ ያጋና።

19 ኢታ አሳታ ኡፋይሳይ ሄሳ መላ፤

ሀራት ይድ ኤንታ በሳ ኦይካና።

20 “ፆሳይ ቦረይ ባይና አሳ የግ አገና፤

ኢታ ኦይሳታ ማደና።

21 እ ዛሪድ ነና ሚቻናነ እልልሳና።

22 ነና እፀይሳት ዬላ ማአና፤

ኢታታ ኬꬃይ ꬋያና” ያግስ።

9

እዮባ ሃሳያ

1 እዮብ ዛሪድ፥

2 “ኤ፥ ህንተ ገይስ ቱማ ግደይሳ ታ ኤራይስ፤

ሽን አስ ፆሳ ስንꬃን ዋንድ ፅሎ ግዳናዉ ዳንዳኢ?

3 እያራ ኦን ፓላማናዉ ዳንዳኢ?

እ ኦይችያ ሙኩሉ ኦይሻታፐ እሱዋካ ዛራናዉ ዳንዳኤና።

4 ፆሳይ ጭንጫነ ዎልቃማ፤

እያራ ኤቀታናዉ ዳንዳኤይ ኦንካ ባዋ።

5 ቆፖና ደእሽን ደረታ ኤንታ በሳፈ ድጌስ፤

ባ ሀንቁዋን አꬅድ የጌስ።

6 እ ቢታ እያ በሳፈ ቃꬄስ፤

ቢታ ቱቀታካ ይጌስ።

7 አዋይ ከዮና መላ ኦꬄስ፤

ፆልንቶት ፖኦና መላ ድጌስ።

8 እ ባርካ ሳሎታ ምጭስ፤

አባ ሆቢያ ቦላ ሄመቴስ።

9 ፆሳይ ቢረ፥ ኦርዮና፥ ፕላድሳ ጌተትያ ፆልንቶታነ፥

ዱገሀ ባጋራ ደእያ ፆልንቶ ኮጬታ መꬍስ።

10 እ አስ ፕልግድ ኤራናዉ ዳንዳኦና ግታባታ፥

ታይበቶና ማላልስያባታ ኦꬄስ።

11 እ ታ ማታራ አꬍያ ዎደ ታ በአናዉ ዳንዳእከ፤

እ ታኮ ሺቅያ ዎደ ኤራናዉ ዳንዳእከ።

12 እ ቦንቅኮ ድጋናዉ ዳንዳኤይ ኦኔ?

‘ዋታይ?’ ያግድ እያ ኦይቻናይ ኦኔ?

13 ፆሳይ ባ ሀንቁዋ ተቀና፤

ራኣባ ጌተትያ ዶአ ማደይሳት

እያ ቶሁዋ ጋርሳን ኩንዶሶና።

14 ያትን፥ እያ ኦይሻ ዛራናዉ፥

እያራ ሞተታናዉ ታኒ ኦኔ?

15 ታኒ ፅሎ ግድኮካ፥

ፕርድያ ፆሳይ ታና ማራናዳ ዎሳናፐ አትሽን፥

ታኒ እያዉ ዛሮ እምከ።

16 ታ እያ ፄግን፥ እ ታዉ ኮያኮካ፥

ታና ስኤስ ጋዳ አማንከ።

17 ታና ጎተን መንረꬄስ፤

ጋሶይ ባይና ታ ማዱንꬃ ዳርሴስ።

18 ታና ሸምፖ ድጌስ፤

ታ ደኡዋ ጫመꬄስ።

19 ዎልቃባ ግድኮ፥ እ ዎልቃማ።

ፅሎ ፕርዳባ ግድኮ፥ እያ ፕርዳ ኬꬅ ሺሻናይ ኦኔ?

20 ታኒ ታና ፅሎ ጊኮካ ታ ዶናይ ታና ባላ ከሴስ፤

ታናን ቦረይ ባዋ ታ ጊኮካ ታ እንፃርሳይ ታና ጌላ ከሴስ።

21 ታኒ ቦረይ ባይና አስ ግድኮካ ታባ ቆፕከ፤

ታኒ ታ ደኡዋ ካꬋይስ።

22 ፆሳይ ቦረይ ባይናይሳነ ኢታ እስፈ ꬋይሴስ፤

ታ ዱማተꬅ ባዋ ገይ ሄሳ ግሾሳ።

23 ጋዶይ ገልድ አሳ ቆፖና ዎꬍያ ዎደ፥

እ ፅሎ አሳ ዋያን ሚጬስ።

24 ሀ ሳአይ ኢታ አሳ ኩሸን ዎꬍያ ዎደ፥

እ ፕርደይሳታ አይፍያ ጎዜስ።

ሄሳ ኡባ ኦይ እያ ግዶና እፅኮ፥ ሀር ኦኔ?

25 ታ ደኦ ላይꬃት ዎፅያ ኡራፐ አꬍድ ኤለሶሶና፤

ኤንቲ ሎኦባ በኦና ፕራꬍድ ꬋዮሶና።

26 ታ ደኦ ላይꬃይ ፓልካ ዎጎሎዳ ዎፄስ፤

አርጋንꬅ ምያባ ኦይካናዉ ሳሎፐ ዱገ ፓለይሳዳ ፓለስ።

27 ‘ታ ዙዙንꬃ ዶጋና፤

ሶምኦ ቱከይሳ አጋዳ ፖእሳና ግያኮ፥’

28 ኔኒ ታና ጌሽ ጎናይሳ ታኒ ኤርያ ግሾ፥

ታና ጋካና ዋየ ኡባ ታኒ ያያይስ።

29 ያትን፥ ታኒ ባላ ግደይስ አቶና እፅኮ፥

ጮ መላ አይስ ዳቡራይና?

30 ታኒ ታ አሳተꬃ ሀር አቶሽን ሳሙናን ሜጨትያኮካ፥

ታ ኩሽያ ዱማባራ ሜጨትያኮካ፥

31 ታ ማኦይካ ታና ሻተታና ጋካናዉ፥

ኔኒ ታና ኡርቃ ኦላን ሆላና።

32 ታ እያዉ ዛሮ እማናዉ ፆሳይ ታ መላ አሰ ግደና፤

ግድያኮ ኑ ናምአይ ዳይና ስንꬃን ኤቃና።

33 ሽን ኑ ናምኣ ቦላ ባ ኩሸ ዎꬅድ፥

ኑና ስገꬅያ አስ ኑ ግዶን ደኤረነ!

34 እያ ቴሞይ ታና ዳጋንꬆና መላ፥

እስ አስ ፆሳ ፃምኣ ታፐ ድገረነሽን!

35 ያንኮ፥ ታኒ እያዉ ያዮና ኦደታና፤

ሽን ሀእ ታኒ ዳንዳእከ።

10

1 ታና ዱስ ሻትስ!

ሄሳ ግሾ፥ ታ ዙዙማናፐ አትሽን፥ ስእ ጊከ፤

ታ ሸምፑዋ ሴላ ከሳና።

2 ታኒ ፆሳኮ ሀይሳዳ ጋና፤

ታ ባላ ታዉ ኦዳፐ አትሽን፥ ታ ቦላ ፕርዶፋ።

3 ኔኒ ኢታታ ቆፋ ኡፋይሳን ኤካሸ፥

ታና ኡንኤꬃናዉ በሲ?

ነ ኩሸን መꬍዳ ኡራ ካይስ ዎጌ?

4 ነ አይፈይ አሳ አይፈ መለዬ?

ኔኒ አስ ፄለይሳዳ ፄላዬ?

5 ነ ደኦ ላይꬃይ አሳ ደኦ ላይꬃ መለዬ?

6 ያትን፥ ታ ባላ አይስ ኮያይ?

ታ ናጋራ አይስ ካላይ?

7 ታኒ ባላ ግዶናይሳነ

ነ ኩሸፐ ታና ኦንካ አሻናዉ ዳንዳኦናይሳ ነ ኤራሳ።

8 ታና ነ ኩሸይ ጊግስድ መꬍስ፤

ሽን ሀእ ሄ ኩሸይ ስሚድ ታና መንꬄስ።

9 ኔኒ ታና ቢታፈ መꬍዳይሳ ሀሳያ

ያትን፥ ሀእ ታና ዛራዳ ባና ኦꬃናዉ ኮያይ?

10 ታና ማꬃዳ ታ አየ ኡሎን ትግዳይነ

መቃ ማꬃዳ እርክስዳይ ነና ግድኪ?

11 ኔኒ ታና አሾነ ጎጋ ማይዛዳሳ፤

ሻያንነ መቀꬃን ዋፃዳሳ።

12 ኔኒ ታዉ ደኦነ መርና ሲቆ እማዳሳ፤

ነ ናጎይ ታና ፓፃ ዎꬅስ።

13 ሽን ኔኒ ሄ ዎደፐ ዶማዳ ነ ዎዛናን

ታና ቆሀናዉ ቆፓዳ ደኤይሳ ታ ኤራይስ።

14 ታ ናቁዋ ነ በኣሳ፤

ታ ናጋራ ኦꬅኮ ሴሮና አꬋካ።

15 ታኒ ባልኮካ ታና አየ!

ታ ፅሎ ግድኮካ ጬቀታናዉ ዳንዳእከ።

ነ ታና ዬላ ማይዛዳሳ፤

ዋየን ዎꬃዳሳ።

16 ታ ኦቶርኮ ታና ጋሞዳ ሻንካታዳ ኦይካሳ፤

ታና ቆሀናዉ ነ ማላልስያ ዎልቃ ዛራ ዛራ በሳሳ።

17 ኔኒ ታ ቦላ ኦራꬃ ማርካታ ኤሃሳ፤

ነ ሀንቁዋ ታ ቦላ ዳርሳሳ፤

ታና ኦላናዉ ኦራꬃ ኦላንቾታ ጊግሳሳ።

18 ያትን፥ ታና ታ አየ ኡሎፐ አይስ ከሳዲ?

ኦንካ ታና በኦና ሀይቅዳኮ ታው ሎኦሽን!

19 ታኒ መቶና አትዳኮ፥

ዎይኮ ታ አየ ኡሎፐ ከያሸ ዱፎ ገልዳኮ ሎኦሽን!

20 ታ ጉꬃ ደኦ ላይꬃይ ዉሬስ ግደነዬ?

ሀ ጉꬃ ላይꬃን ኡፋይታና መላ ታና አጋርክ!

21 ታ ስሞና በሳ ቦና ደእሽን፥

ሌልዳ ꬉማ ቢታ ጋኮና ደእሽን፥

22 እያ ፖኦይ ꬉማ ግድዳ በሳነ ሀይቆይ ካዎትዳ በሳ፥

ማር ባይና በሳነ ሌልዳ ꬉማ ቢታ ቦና ደእሽን፥

ታና አጋርክ!”

11

ሶፋራ ሃሳያ

1 ናእማ ቢታፈ ይዳ ሶፋር ዛሪድ፥

2 “ሀ ሀዳ ሃሳያ ኡባስ ዛሮ እምያ አስ ባዌ?

ዎይኮ ሄሳ ኦድዳ ኡራይ ቱማ ግዳናዉ ዳንዳኢ?

3 ነ ሀዳ ኦዳይ አሰ ስእ ኦꬅያ ዳኒ?

ነ ቀልቅስያ ዎደ ነና ሴርያ አስ ባዌ?

4 ኔኒ፥ ‘ታ ትምርተይ ቱማ፤

ታኒ ፆሳ ስንꬃን ጌሽ’ ” ጋሳ።

5 ፆሳይ ነዉ ኦድያኮ፥

ባ ዶና ዶይድ ኦደትያኮ አይበ!

6 ጭንጫተꬃስ ዳሮ ኦገይ ደእያ ግሾ፥

ፆሳይ ነዉ ጭንጫተꬃ ፁራ ቆንጭስያኮ አይበ!

ሄ ዎደ ነ ሴረትዳ ሴራይ፥

በሰይሳፈ ጉꬃ ግደይሳ ኤራናሽን።

7 “ጪሞ ግድዳ ፆሳ ፁራ ኤራናዉ ዳንዳአይ?

ዎይኮ ኡባ ዳንዳእያ ፆሳባ ፕልጋዳ ጋካናዉ ዳንዳአይ?

8 ኤንቲ ሳሎታፐ ꬎቃ፤ ነ አይ ኦꬃናዉ ዳንዳአይ?

ኤንቲ ስኦለፐካ አꬍዳ ጪሞ፤ ነ ኤራናዉ ዳንዳአካ።

9 ፆሳ ጭንጫተꬃይ ቢታፈ ዳልጌስ፤

አባፈካ አꬍድ ጪሞቴስ።

10 እ ይድ ነና ቃሾ ኬꬃን የግያኮ፥

ፕርዳ ኬꬅ ሺሽኮ፥ እያ ድጋናይ ኦኔ?

11 ፆሳይ ፓꬆና አሳ ኤሬስ፤

ኢታባ በእያ ዎደ ስእ ግድ አገና።

12 ኤያ አስ ጭንጫ ግደይሳፈ፥

ዎራ ሀረይ አሰ ግድድ የለታናይስ ማታ።

13 ኔኒ ነ ዎዛና ሱረ ኦꬅኮ፥

ነ ኩሽያ እያኮ ምጭኮ፥

14 ናጋራ ነ ኩሸፐ ሃስኮ፥

ነ ኬꬃን ኢታባይ ዶና መላ ኦꬅኮ፥

15 ሄ ዎደ ኔኒ ꬎቁ ጋዳ ዬል ባይና ኡባባ በአን፤

ያሽ ባይና ምናዳ ኤቃና።

16 ኔኒ ነ መቱዋ ኡባ ዶጋና፤

ጎግድ አꬍዳ ድኦዳ ዛራ ሀሳያካ።

17 ነ ደኦይ ሴታ ጋላሳ አዋፐ አꬍድ ፖአና፤

ነ ደኡዋ ꬉማይ ዎንታ ፃልቀዳ ፖአና።

18 ነዉ ኡፋይስ ደእያ ግሾ ኔኒ ህርጎና ዳና፤

ፆሳይ ነና ናግያ ግሾ ዎፑ ጋዳ ዳና።

19 ኔኒ ያሽ ባይና ꬍስካና፤

ዳሮ አሳይ ነናን ናሸታናዉ ኮያና።

20 ሽን ኢታት መቶ በእሸ አኬኮኮና፤

እያፐ ባቃትድ አታናዉ ዳንዳኦኮና፤

ኤንታ ኡፋይሳይ ሀይቆ” ያግስ።

12

እዮባ ሃሳያ

1 እዮብ ሀይሳዳ ያግድ ዛርስ።

2 ኤ፥ ህንተ ቱማካ አሰ፤

ጭንጫተꬅ ህንተራ ሀይቃና!

3 ሽን ታካ ህንተዳ አኬክ ደእያ አስ፤

ታኒ ህንተፈ ጉፅከ፤

ሀ ህንተ ኦደትዳባ ኤሮናይ ኦኔ?

4 ታኒ ፆሳ ዎስን እ ታና ስእዳ አስ ግድኮካ፥

ሀእ ታ ላገታስ ሚቻስ አታስ፤

ታኒ ፅሎነ ቦረይ ባይና አስ ግድኮካ ቀልቅሰꬃስ አታስ።

5 መቶትድ በእቦና አስ ሀራ አሳ መቶን ሚጬስ፤

ህንተ ኩንዳናዉ ጋንድጋርያ አስ ሱጌታ።

6 ቦንቀይሳታ ኬꬃይ ሳሮ ደኤስ፤

ፆሳ ይሎየይሳት ህርግ ባይና ደኦሶና፤

ባንታ ዎልቃ ባንታዉ ፆሰ ኦꬆሶና።

7 አነ መሄታ ኦይቻ፤ ኤንቲ ነና ታማርሳና፤

ዎይኮ ሳሎ ካፎታ ኦይቻ፤ ኤንቲ ነዉ ኦዳና።

8 ዎይኮ ሳአ መተꬃታስ ኦዳ፤ ኤንቲ ነና ታማርሳና፤

አባ ሞሎትካ ነዉ ኦዳና።

9 ጎዳ ኩሸይ ሄሳ ኦꬅዳይሳ ኤሮናይ ኦኔ?

10 ደኦይ ደእያ መተꬅ ኡባይነ

አሳ ሸምፖይ እያ ኩሸና።

11 እንፃርስ ካꬅ ሻክድ ኤረይሳዳ፥

ሀይꬅ ኦዳ ሻክድ ኤረነዬ?

12 ጭንጫተꬅ ዶንꬒዳ አሳ ማታን ደነዬ?

ዳሮ ላይꬅ ደእዳ አሳ ማታን አኬክ በንተነዬ?

13 ጭንጫተꬅነ ዎልቅ ፆሳሳ፤

ዞረይነ አኬክ እያ ማታን በንቴስ።

14 ፆሳይ ላልዳባ ዛር ኬፃናይ ኦኔ?

እ ቃችዳ ኡራ ብርሻናይ ኦኔ?

15 ፆሳይ እራ ተቅኮ ቢታይ መሌስ፤

እራ ቡክስኮ ድኦይ ቢታ ꬋይሴስ።

16 ምኖተꬅነ ፆኖይ ፆሳሳ፤

ጭመተይስነ ጭመይስ ናምአይካ እያፐ ጋርሳን ደኤስ።

17 ዞረይሳታፐ ጭንጫተꬃ ቃር ኤኬስ፤

ሀላቃታካ ኤያ ከሴስ።

18 እ ካዎታ አራታፐ ዎꬅድ አይለ ከሴስ።

19 ካህነታፐ ቦንቹዋ ቃር ኤኬስ፤

አዱሳ ዎደ ፃጶ የድዳ ዎልቃማታ ሽር የጌስ።

20 አማነትዳ ዞረይሳታ ስእ ኦꬄስ፤

ጭማታፐካ አኬካ የግሴስ።

21 ቦንቸትዳይሳታ ካዉሼስ፤

ምኖታ ዳንጮ ብልሴስ።

22 ꬉማን ደእያ ፁራ ቆንጨ ከሴስ፤

ሌልዳ ꬉማ ፖኦ ከሴስ።

23 ፆሳይ ካዎተꬃታ ግታዬስ፤ ዛሪድ ꬋይሴስ፤

ካዎተꬃታ ዳልግሴስ፤ ዛሪድ ላሌስ።

24 አላምያ ካዎታ አኬካ ድጌስ፤

ኦገይ ባይና መላ ቢታን ቶይላታና መላ ኦꬄስ።

25 ፖኦይ ባይና ꬉማን ታታፎሶና፤

ማꬆትዳ አሳዳ ጋንድጋሮሶና።

13

1 ሀ ኡባ ታ አይፈይ በእስ፤

ታ ሀይꬃይ ስእድ አኬክስ።

2 ህንተ ኤረይሳ ታካ ኤራይስ፤

ታኒ ህንተፈ ጉፅከ።

3 ሽን ታኒ ኡባ ዳንዳእያ ፆሳራ ኦደታናዉ ኮያይስ፤

ታኒ ታ መቱዋባ እያራ ሞተታናዉ አሞታይስ።

4 ሽን ህንተ ዎርዶን ካመይሳታ፤

ህንተ ኡባይካ ፓꬆና አክመታ።

5 ህንተ ስእ ግዳባ ግድያኮ፥

ጭንጫ ግድ በንታናሽን!

6 ሀእ ታ ሞቱዋ ስእተ፤

ታ ዶናፐ ከያ ፓላማ ሀይዝተ።

7 ህንተ ፆሳ ግሾ ዎርዶ ኦደቴቲ?

እያ ግሾ ግድ ጭሞን ኦደቴቲ?

8 ህንተ እያ ማድያባይ ደኢ?

ዎይኮ እያዉ ፃባቃ ኤቅድ ሞተተቲ?

9 እ ህንተና ፕልግ ፄልያኮ ህንተፈ ሎኦባ ደማኔ?

ህንተ አሰ ጭመይሳዳ እያ ጭማናዉ ዳንዳኤቲ?

10 ህንተ ጌማን አሳ ሶምኦ በእድ ማድኮ፥

እ ቱማ ህንተና ሴራና።

11 እያ ቦንቾይ ህንተና ዳጋንኔ?

እያ ቴማይ ህንተና ያሸኔ?

12 ህንተ ኦድዳ ሌምሶይ ብድንꬃ መላ ፓꬆናባ፤

ህንተ ሞቶይ ቢታፈ መትዳ ጎንዳለ መላ።

13 አነ ስእ ጊተ፤ ታ ኦደታና፤

ህዛፐ ሀንዳባይ ሀኖ።

14 ታኒ ታናተꬃ አይስ መቶን የግያና?

ታ ደኡዋ አይስ ታ ኩሸን ኦይክያና?

15 ፆሳይ ታና ዎꬍኮካ ታኒ እያ ዳንዳአን ናጋና፤

ታኒ ታ መቱዋ እያ ስን ሺሻና።

16 ናጋራንቾ አስ እያ ስን ሺቃናዉ ዳንዳኦና ግሾ፤

ኦን ኤር ታ ፃላተꬃይ አቶተꬃስ ጋሶ ግዳናዉ ዳንዳኤስ።

17 ታ ሃሳያ አኬክድ ስእተ፤

ታ ኦዳይ ህንተ ሀይꬃን ገሎ።

18 ሀእ ታኒ ታ መቱዋ ኤካ ሺቃስ፤

እ ታዉ ፕርዳናይሳ ኤራይስ።

19 ታና ሞታና አስ ደኢ?

ደእኮ ታኒ ስእ ጋዳ ሀይቃና።

20 ፆሳዉ ነ ታዉ ሀ ናምኡባታ ኦꬃ፤

ያትኮ ታ ነ ስንꬃፈ ጌምከ።

21 ነ ሴራ ኩሽያ ታፐ ደንꬃ፤

ታና ዳጋንይሳ አጋ።

22 ሄሳፈ ጉየ፥ ታና ፄጋ፤ ታ ኮያና፤

ዎይኮ ታ ኦዳና፥ ነ ታዉ ዛራ።

23 ታ ባላይነ ናጋራይ አፑኔ?

አነ ታ ናቁዋነ ታ ናጋራ ታና በሳ።

24 ኔኒ አይስ ነ ሶምኡዋ ታፐ ገንꬃይ?

ነ ሞርከዳ አይስ ታና ታይባይ?

25 ጫርኮይ ኤፍያ ካልያ አይስ ኡንኤꬃይ?

መልዳ ፑኑዋ አይስ የደꬃይ?

26 ኔኒ ታ ቦላ ፃፍዳ ሞቶይ ጫሞ፤

ታ ናአተꬃ ባላካ አጋባካ።

27 ኔኒ ታ ቶሁዋ ዱፃዳሳ፤

ታ ታንጉዋ ኡባ ዎቻሳ፤

ታ ቶሆይ የꬍያሱዋ ካላሳ።

28 ሄሳ ግሾ፥ ታኒ ዎቅዳ ምꬃዳ፤

ብል ምዳ አፍላዳ ዉራይስ።

14

1 “ማጫሳፐ የለትዳ አሳስ ላይꬅ ቃንꬅ፤

እካ ቃስ መቶን ኩምስ።

2 ጪሻዳ በንትድ ኤለስድ ቆቆፈቴስ፤

ኩያዳ ጋምኦና ኤሶን አꬌስ።

3 ያትን፥ ኔኒ ሄሳ መላ አስ ካላዬ?

ፕርዳስ ነ ስን ሺሻዬ?

4 ቱናባፐ ጌሻባ ከሳናዉ ዳንዳኤይ ኦኔ?

ኦንካ ባዋ።

5 አስ ዳና ላይꬃስ ዛው ደኤስ፤

እ ዳና አጌና ኔኒ ታይባ ዎꬃዳሳ፤

ኔኒ ዎꬅዳ ዛዋፐ አይ ኦንካ ባዋ።

6 ኡነ ኦꬅያ አስ ባ ኦሱዋ ፖልድ ሸምፐይሳዳ፥

እ ሸምፓና መላ ነ አይፍያ እያፐ ደንꬃዳ እያ አጋጋ።

7 ቃንፀትዳ ምꬃስ ኡፋይስ ደኤስ፤

ዛሪድ አጬስ፤

ኦራꬃ ታሸ ከስድ ድጬስ።

8 ምꬃ ፃጶይ ቢታ ጋርሳን ጭምኮካ፥

ዱሩማይ ቢታን ዎቅኮካ፥

9 ሃ ደምድ አጬስ፤

ኦራꬃ ዶላዳ ታሸ ከሴስ።

10 ሽን አስ ሀይቄስ፤ ሄስ እያዉ ዉርሰꬅ፤

እያ ሸምፖይ ከያፐ ጉየ እ አዉን ደኢ?

11 አባ ሃꬅ መለይሳዳ፥

ሻፋ ሃꬅ ዉረይሳዳ፥

12 ሄሳዳ አስካ ሀይቄስ፤ ስሚድ ደንደና፤

ሳሎት አꬋና ጋካናዉ አስ ባርከና፤

ባ ꬍስኩዋፈካ ደንደና።

13 ኔኒ ታና ዱፎን ገንꬅዳኮ አይበ!

ነ ሀንቆይ አꬋና ጋካናዉ ቆትዳኮ አይበ!

ነ ታዉ ቃሚዳ ሄ ጋላስ ታና ሀሳይዳኮ አይበ!

14 አስ ሀይቅኮ ስሚድ ደኦን ዳኔ?

ታ ሸምፕያ ዎደይ ያና ጋካናዉ፥

ሀ መቶ ዎደ ኡባ ዳንዳአን ናጋና።

15 ሄ ዎደ ነ ታና ፄጋና ታካ ኮያና፤

ነ መꬍዳ ታና በአናዉ ላሞትያ ዎደይ ያና።

16 ሄ ዎደ ኔኒ ቱማ ታ ታንጉዋ ዎቻና፤

ሽን ታ ናጋራ ካላካ።

17 ታ ባላይ ኦጎሮን ዪጨታና፤

ታ ናጋራ ኔኒ ካማና።

18 ዙም ዎደይሳዳ፥

ዛል ꬎቃለተይሳዳ፥

19 ሃꬅ ሹቻ ፃጶ ቦከይሳዳ፥

ድኦይ ቢታ ሜጭድ ኤፈይሳዳ፥

ኔኒ አሳ ኡፋይስ ꬋይሳሳ።

20 ኔኒ እያ መርናዉ ፆናሳ፤ እ ስመና፤

እያ ማላ ላማዳ ነ ስንꬃፈ ድጋሳ።

21 እያ ናይት ቦንቸትኮ እ ኤረና፤

ኤንቲ ካዉይኮ እ በኤና።

22 ሽን እያ አሳተꬃ ሴላይ እያ ፃላላስ ስኤቴስ፤

እ ባ ፃላላስ ዬኬስ” ያግስ።

15

ኤልፋዛ ሃሳያ

1 ተማና ቢታፈ ይዳ ኤልፋዝ ሀይሳዳ ያግስ፤

2 “ጭንጫ አስ ጫርኮዳ ኦይከቶናባ ኦዴቲ?

ዎይኮ ዶሎሀ ባጋ ጫርኩዋን ባ ኡሉዋ ጮ ኩንꬂ?

3 ፓꬆና ቃላን ዙዙሚ?

ዎይኮ ጋተይ ባይና ኦዳን ሞተቲ?

4 ኔኒ ፆሳስ ያየይሳ አጋዳሳ፤

ሀራት ፆሳ ጎይኖና መላ ꬉባዳሳ።

5 ነ ኢታተꬃይ ነ ኦዳን ኤረቴስ፤

ሽን ነ ጭንጫ ኦዳይ ነና ገንꬄስ።

6 ነ ዶናይ ነ ቦላ ፕርዴስ ታና ግድከ፤

ነ እንፃርሳይ ነ ቦላ ማርካቴስ።

7 “አሳፐ ኮይሮ የለትዳይ ነኔ?

ኔኒ ደረት መታናፐ ካሰ የለታዲ?

8 ኔኒ ፆሳ ፁራ ዱላታን ደአይ?

አሳ ጭንጫተꬅ ነ ፃላላስ ደእዬ?

9 ኑኒ ኤሮናባይ ኔኒ ኤርያባይ አይቤ?

ኑስ ጌምዳ ነዉ ቆንጭዳ አይባ ጭንጫተꬅ ደኢ?

10 ነ አዋፐ ባይራትያ አሳት፥

ጭምድ ፑሉምዳ አሳት ኑራ ደኦሶና።

11 “ፆሳይ ነዉ እምዳ ምንꬆይ ግደነዬ?

ኑኒ ካሃማተꬃባ ኦድዳ ቃላይ ጉዬ?

12 ነ ዎዛናይ ነና አይስ ዎራ ኤፊ?

ነ አይፈይ አይስ ደሬቅድ ፄሊ?

13 ያታዳ ኔኒ ፆሳ ቦላ ሀንቀታዳሳ፤

ኢታ ቃላ ነ ዶናፐ ከሳዳሳ።

14 አስ ፆሳ ስንꬃን ጌሽ ግዳናዉ ዳንዳኢ?

ዎይኮ ማጫፈ የለትዳ አስ ፅሎ ግዳናዉ ዳንዳኢ?

15 ፆሳይ ባ ኪታንቾታን አማነተና፤

ሀር አቶሽን ሳሎት እያ ስንꬃን ጌሽ ግዶኮና።

16 ኢታነ ቱና ግድዳ አስ፥

ናጋራ ሃꬃዳ ኡያ አስ ዋንድ አማነታኔ?

17 “አነ ስአ፥ ቆንጭሳዳ ታ ነዉ ኦዳና፥

ታኒ በእዳባ ኡባ ነዉ ኦዳና።

18 ጭንጫት ባንታ አዋታፐ ኤክዳይሳ፥

ታ ነዉ ገንꬆና ኦዳና።

19 ቢታይ ኤንታ ፃላላስ እመትስ፤

ሀራ ቢታ አስ ኤንታራ ዋላከትቤና።

20 አሰ ኡንኤꬅሸ ደእያ ኢታ አስ፥

ባ ደኦ ላይꬃ ኡባን ዋየትሸ ደኤስ።

21 ዳጋንꬅያባይ እያ ሀይꬃን ስኤቴስ፤

እ ሳሮ ደአይስ ግሽን ꬋይሰይሳት እያ ቦላ ከያና።

22 ꬉማፐ ከስ ኤኮይ እያዉ ሀነና፤

እያ ቃዳይ ማሻን ꬋዮ።

23 እያ አሀይ አንኮ ቁማ ግዳና፤

ባዉ ꬉማ ጋላስ ማታትዳይሳ እ ኤሬስ።

24 መቶይነ ኡንእ እያ ቦላ ያና፤

ኦላናዉ ከይዳ ካዎ መላ እያ ቦላ ጎባና።

25 ሄስካ እ ባ ኩሽያ ፆሳ ቦላ ደንꬅዳ ግሾሳ፤

ኡባ ዳንዳእያ ፆሳ ቦላ ፃልዳ ግሾሳ።

26 እ ኤቀታናዉ ምኖነ ዳልጋ ጎንዳለ ኦይክስ፤

ኦቶሮን ፆሳኮ ሆርዶፌስ።

27 “እያ ክላሆይ ሙምዳ ግሾ፥

እያ ፄሳይ ኩምዳ ግሾ፥

28 እ ላለትዳ ካታማታን፥

ካይሳ ኬꬃንነ፥

ኩንዳናዉ ጋክዳ ኬꬃን ደኤስ።

29 እ ባ ዱረተꬃን ዳሮ ጋምኤና፤

እያ ዛዋይ አከና።

30 ꬉማፐ ከስ ኤከናዉ ዳንዳኤና፤

ታሽያ ታም ላብዳ ምꬃዳነ

ጫርኮይ ጪሻ ቆቆፍዳ ምꬃዳ ግዳና።

31 ፓꬆናባን አማነትድ ባና ጭሞፎ፤

እያፐ አይኮካ ደሞና አታና።

32 ዎደይ ጋኮና እያ ኡባይ መልድ

ታሸይካ አጮና ምꬃ መላ ግዳና።

33 እ ቴሮና ቃዉኤ ደእሸ ቆቆፈትያ ዎይነ መላ፤

ጪሻን ደእሸ ቆቆፈትያ ሻማሆ መላ።

34 ፆሳስ ያዮና አሳ ኮቻይ ꬋያና፤

ዎꬋፈን ኬፀትዳ ኬꬃይ ታማን ሜተታና።

35 ኤንቲ ኢታተꬅ ቃንꬃትድ መቶ የሎሶና፤

ኤንታ ኡሉዋን ገነይ ኩምስ” ያግስ።

16

እዮባ ሃሳያ

1 እዮብ ሀይሳዳ ያግድ ዛርስ፤

2 “ታኒ ሄሳ መላ ሃሳያ ዳሮ ስአስ፤

ህንተ ምንꬆይ ታና ሳለꬅስ።

3 ጎእ ባይና ህንተ ኦዳስ ዉርሰꬅ ባዌ?

ታራ ህንተና ሄሳዳ ፓላንꬅያ ጋሶይ አይቤ?

4 ህንተ ታ በሳን፥ ታኒ ህንተ በሳን ግድዳባ ግድያኮ፥

ታኒ ታ ሁጵያ ቃꬃሸ፥

ሀእ ህንተ ግያባ ኡባ ህንተ ቦላ ሎይꬃዳ ጋናሽን!

5 ታ ዞርያን ታ ህንተና ምንꬃናሽን!

ታ ዶናፐ ከይያ ኦዳይ ህንተና ምንꬃናሽን!

6 “ሽን ታ ሃሳይኮካ ታ ሳሆይ ደጨና፤

ታ ስእ ጋዳ ዳንዳእኮካ ታፐ ክቸና።

7 አቤት ፆሳዉ፥ ነ ታና ታ አሳተꬃፈ ከሳዳሳ፤

ታ ኬꬃ አሳ ኡባ ꬋይሳዳሳ።

8 ሹቅዳ ታ ጎጋይ ታዉ ማርካ ግድስ፤

ታ ግልቃተꬃይ ታና ናጋራንቾ ከስስ።

9 ፆሳይ ሀንቀትድ ታ አሳተꬃ ቃንፀረꬅስ፤

ታና እፅድ ባ አቻ ታ ቦላ ጋርጭስ፤

ታ ሞርከይ ባ አይፍያ ታ ቦላ ከስስ።

10 አሳይ ታ ዩሾን ሺቅድ ታና ቀልቅስዶሶና፤

ታና ለቅድ ባቅዶሶና። 11 ፆሳይ ታና ናጋራቾታስ አꬅድ እሚስ፤

ኢታታ ኩሸን ታና የግስ።

12 ታኒ ካሰ ሳሮ ደአስ፤

ሽን ፆሳይ ታና ትንቸረꬅስ፤

ታ ምርጋጭያ ኦይክድ ታና መንረꬅስ፤

ጫቸ ሎህስያ ማላ ኦꬅስ።

13 እያ ቶራንቾት ባንታ ዶንገን ታና ተቅዶሶና፤

ቃይ ባይና ታ ክላሁዋ ሙፀረꬅዶሶና፤

ታ ጭያ ሳአን ጉስዶሶና።

14 እ ታና ዛር ዛር ማዱንፅስስ፤

ኦላንቾዳ ቶልድ ጫድስ።

15 ታኒ ካዮ ማኦ ማአስ፤

ታ ዎልቃይ ዉርን ባናን ኡታስ።

16 ዬሆን ታ ሶምኦይ ጋቢስ፤

ታ አይፈይ ዞእስ።

17 ሽን ሄ ኡባን ታ ባልዳባይ ባዋ፤

ታ ጌሻ ዎዛናን ዎሳይስ።

18 ቢታዉ፥ ታና ጋክዳ ቆሁዋ ካሞፋ፤

ታ ዋሶይ ሸምፕያ ሶ ደሞፎ።

19 ሄኮ ታ ማርካይ ሳሎና፤

ታ ፃባቃይ ቦላና።

20 ታ ላገት ታና ካꬍድ ፄሎሶና፤

ታ አይፈይ ፆሳ ስንꬃን አፉꬅ ትጌስ።

21 አሰ አሳራ ስገꬅያ አስ ደኤይሳዳ፥

ታና ፆሳራ ስገꬅያ አስ ደእዳባ ግድረነሽን።

22 ታ ላይꬃይ ዉራና ሀኔስ፤

ጉꬃ ዎደፐ ጉየ ታ ስሞና ሶ ባና።

17

1 ታ ሸምፖይ ከዬስ፤

ታ ላይꬃይ ቃምስ፤

ታዉ ዱፎይ ጊግስ።

2 ታ ቦላ ቀልቅሰይሳት ታ ዩሹዋን ደኦሶና፤

ኤንቲ ታና ይሎይዳ መላ አይስዶሶና።

3 አቤት ፆሳዉ፥ ኔፐ ሀር ታና ማደይ ባይና ግሾ፥

ነ ታዉ ዋሰ ግዳ።

4 ኤንቲ አኬኮና መላ ኤንታ ቆፋ ጎርዳዳሳ፤

ሄሳ ግሾ፥ ነ ኤንታዉ ፆኖ እሞፋ።

5 ሚሸ ደማና ግድ፥

ባ ላገታ አꬅድ እምያ ኡራ ናይታ አይፈይ ቆቃና።

6 ፆሳይ ታና አሳስ ሚቻስ አግስ፤

አስ ጩትሸ አꬍያ አስ ግዳስ።

7 ታ ዳሮ ካዮትዳ ግሾ ታ አይፈይ ኤይስ፤

ታ አሳተꬃይ ላፍድ ኤሾ ግድስ።

8 ኬሀ አሳት ታና በእድ ዳጋምዶሶና፤

ሱረት ፆሳ አማኖናይሳታ ቦላ ይሎትዶሶና።

9 ግዶሽን ፅሎት ባንታ ኦግያፐ ደሾኮና፤

ሱረት ዎልቃ ጉጅ ጉጅ ቦሶና።

10 ሽን ዛሪድ ኡባይ ታኮ ሃ ዪተ!

ታ ህንተ ግዶፈ እስ ጭንጫ አስ ደምከ።

11 ታ ደኦ ላይꬃይ ዉርስ፤

ታ ሀልቾይ ሀዳ ግድስ፤

ታ ዎዛና አሞይ ጮ አትስ።

12 ታ ላገት ቃማ ጋላስ ጎሶና፤

ꬉማ በእሸ ‘ፖአና ሀኔስ’ ያጎሶና።

13 ታ ኡፋይሳን ናግያ ኬꬃይ ዱፎ፤

ታ ሂፃ ꬉማን ሂፃይስ።

14 ዱፎኮ፥ ‘ነ ታ አዋ’ ያጋና፤

ጉፁነኮ፥ ‘ነ ታ አዮ ዎይኮ ታ ምቾ’ ያጋና።

15 ያትን፥ ታዉ አይ ኡፋይስ ደኢ?

ታዉ ኡፋይስ ግድያባ ኦን ደማናይ?

16 ታ ኡፋይሳይ ታራ ዱፎ ባንዴ?

ኑ እስፈ ቢታን ዱገ ገላኔ?” ያግስ።

18

በልዳዶሳ ሃሳያ

1 ሄሳፈ ጉየ፥ ሹሀ ቢታፈ ይዳ በልዳዶስ ዛሪድ፥

2 “እዮባ፥ ነ ኦዳስ ዉርሰꬅ ባዌ?

አነ አኬካ፤ ኑ ኦድያባ ስአ።

3 ነ ኑና አይስ ሚዝ ኦꬃይ?

አይስ ኑና ቱለ ከሳይ?

4 ነ ሀንቀታዳ ነና ቆሃሳ፤

ነ ሀንቁዋን ቢታይ ካሎ አታኔ?

ዎይኮ ዛላይ ባ በሳፈ ቃፀኔ?

5 ናጋራንቾታ ፆምፐይ ቶአና፤

እያ ታማ ላጮይ ꬋያና።

6 ኤንታ ኬꬃን ደእያ ፆምፐይ ꬋያና፤

ኤንታ ፖኦይካ ꬉማና።

7 እ ታንግያ ታንጎይ ቃሜስ፤

እያ ኢታ ቆፋይ እያ ዛሪድ ሜስ።

8 እያ ሄመꬃይ እያ ፅሄን ገልሴስ፤

እያ ቶሆት ግተታና።

9 ፅሄይ እያ ግንደ ኦይካና፤

ዲዝ እያ ቃፆ ድጋና።

10 ዩርደ ዎዶሮይ ሳአን እያዉ ጌም ኡቴስ፤

እ ሄመትያ ኦግያን ግተይ ደኤስ።

11 ዳጋም እያ ተቅድ ኦይኬስ፤

እያ ጉየራ ካልድ እያ የደꬄስ።

12 እያ ዎልቃ ኮሽ ዉርስስ፤

ꬋዮይ እያ ምየን ናጌስ።

13 ሀርገይ እያ ላፈꬄስ፤

ሀይቆይ እያ ሞክድ ኤኬስ።

14 ህርግ ባይና ደእያ ባ ኬꬃፈ ጎደቴስ፤

ኤንቲ እያ ሀይቆ ጌተትያ ካዋኮ ኤፎሶና።

15 እያ ኬꬃይ ታማን ኦይከታና፤

እ ደእያሱዋን ዲነይ ላለታና።

16 ጋርሳራ ፃጶይ መላና፤

ቦላራ ሀይꬅ ቆቆፈታና።

17 እያ ቆፕያ አስ ቢታፈ ꬋያና፤

እያ ሱንꬃይ ሳአን ሀሳየቶና አታና።

18 እ ፖኦፐ ꬉማን ጎደታና፤

አላምያፐ ꬋያና።

19 እያዉ ናእ ዎይኮ ኮች ꬋያና፤

እ ደእዳ በሳን እስ አስ ፓፃ አተና።

20 ዉሎሀ ባጋ አሳይ እያ ጋክዳ መቱዋን ዳጋምዶሶና፤

ዶሎሀ ባጋ አሳይ ያሻን ኮኮርዶሶና።

21 ኢታ አሳ ዉርሰꬃይ አዉደካ ሄሳ መላ፤

ፆሳ ኤሮና አሳ ቃዳይ ሄሳ መላ” ያግስ።

19

እዮባ ሃሳያ

1 እዮብ ዛሪድ ሀይሳዳ ያግስ፤

2 ህንተ ታና አዉደ ጋካናዉ ማዱንፅሴቲ?

አዉደ ጋካናዉ ህንተ ቃላን ታና ጫደቲ?

3 ህንተ ታና ታሙ ቶሆ ጫይደታ፤

ታና ካዉሽሸ ዬላተከታ።

4 ቱማ ታ ባልዳባ ግድኮ፥

ታ ባላይ ታና ኦይቻና።

5 ህንተ ህንተና ꬎቁ ꬎቁ ኦꬅድ፥

ታ ካዉሻ ታና ሞታናዉ ጎኤትኮ፥

6 ሀ መቱዋ ታ ቦላ ኤህዳይ ፆሰ ግደይሳነ

ባ ግትያን ታና ገልስዳይ እያ ግደይሳ ኤርተ።

7 ታ ቆሄታስ ጋዳ ዋስን፥ ታና አለይ ባዋ፤

ታ ቃላ ꬎቁ ኦꬃዳ ዋስንካ ታና ስኤይ ባዋ።

8 ታ ካንꬃዳ ቦናዳ ፆሳይ ታ ኦግያ ድርስ፤

ታ ሄመትያ ኦግያ ꬉማን ጎርድስ።

9 ታ ቦንቹዋ ታፐ ቃርስ፤

ታ ካላቻ ታ ሁጰፐ ኤክስ።

10 እ ታና መንረꬅ የግስ፤

ታ ኡፋይሳ ፃጶራ ሾደትዳ ምꬃ መላ ኦꬅስ።

11 እያ ሀንቆይ ታ ቦላ ኤፅ ከይስ፤

እ ታና ሞርከዳ ታይቤስ።

12 ታና ኦላናዉ ባ ቶራንቾታ ኪቴስ፤

ኤንቲ ታና ኦላናዉ ሚፃ ኬፅድ፥

ታ ዱንካንያ ዩሹዋን ኡትዶሶና።

13 ፆሳይ ታ እሻታ ታፐ ሃስስ፤

ታና ኤረይሳት ታዉ አላጋ ግድዶሶና።

14 ታ ዳቦት ታፐ ሃክዶሶና፤

ታ ላገት ታና ዶግዶሶና።

15 ታ ሶን ሞከትያ እማꬃት ታና ዶግዶሶና፤

ታ ማጫ አይለት ታና ኦገ አሳዳ ፄልዶሶና።

16 ታ አይልያ ታ ፄግን ታዉ ኮየና፤

ታ ዎስን ታዉ ኤሮ ጌና።

17 ታ ማችያ ታ ዶና ፔኑዋ ሻተታሱ፤

ታ እሻት ታና ኡፍዶሶና።

18 ሀር አቶሽን ጉꬃ ናይት ታና ካꬎኦሶና፤

ታና በእድ ለቆሶና።

19 ታ ማታ ላገት ኡባይ ታና ኡፎሶና፤

ታ ዶሰይሳት ታዉ ዞኮ ዛርዶሶና።

20 ታ መቀꬃይ ታ ጎጋራ ኦይከትስ፤

ታኒ ሀይቃ ክቻዳ አታስ።

21 ታ ላገቶ፥ ፆሳ ኩሸይ ታና ደችዳ ግሾ፥

ታዉ ቃተርከት።

22 ፆሳይ ታና የደይሳዳ፥ ህንተ ታና አይስ የደꬄቲ?

ሀእ ጋካናዉ ህንተ ታና ዋይስዳይስ ግደኔ?

23 “ሀእ ጋካናዉ ታ ኦደትዳ ቃላይ ማዝጋበትዳኮ፥

ማፃፋን ፃፈትዳኮ ታ ዶሳይስ ሽን።

24 መርናዉ ዳና መላ ማርሳንነ

እርሳሰን ዛላ ቦላ ዎጨትድ ፃፈትዳ ግዴረነ!

25 ታና ዎዝዳይስ ደኦን ደኤይሳነ

ዉርሰꬃን ቢታ ቦላ እ ኤቃናይሳ ታ ኤራይስ።

26 ታ ጎጋይ ሜተትድ ዉርኮካ፥

ታኒ ታ አሹዋፐ ሻከታዳ ፆሳ በአናይሳ ኤራይስ። 27 ሀራ አስ ግዶና ታኒ ታ ሁጰን፥

ታ አይፈን እያ በአና፤

ታ ዎዛናይ ሄ ቃማ ላሞቴስ።

28 “ሀ መቱዋስ ጋሶይ እያ፥

ኑ እያ ዋት የደꬅኖ ግድ ህንተ ቆፕያባ ግድኮ፥

29 ማሻስ ያይተ!

ፆሳ ሀንቆይ ማሻራ ያና፤

ፕርድ ደኤይሳ ኤርተ” ያግስ።

20

ሶፋራ ሃሳያ

1 ናእማ ቢታ አስ ግድዳ ሶፋር ሀይሳዳ ያግድ ዛርስ፤

2 “ነ ኦዳይ ታና ላንጭስዳ ግሾ፥

ታ ኤለሳዳ ነ ኦዳስ ዛሮ እማና።

3 ነ ኦዳይ ታ ቦንቹዋ ቃርያ ግሾ፥

ታ አኬካይ ነዉ ዛሮ እማና መላ ታና ደንꬄስ።

4 አስ ቢታ ቦላ ደእዳ ዎደፐ ዶምድ፥

በንፐ ሀንዳባ ኤራሳ።

5 ኢታ አሳ ጬቆይ ቃንꬃ ዎደሳ፤

ፆሳ ኤሮና አሳ ኡፋይሳይ ጉꬃ ዎደሳ።

6 ኢታ አሳ ኦቶሮይ ሳሎ ጋካናዉ ꬎቁ ጊኮካ፥

እያ ሁጰይ ሻራ ጋክድ ቦችኮካ፥

7 እ ባና መላ ፕተትድ ꬋያና፤

እያ ካሰ ኤርያ አሳይ ‘እ አዉን ደኢ?’ ያጋና።

8 ኤልሞዳ ፓልድ ꬋያና፤ ስሚድ በንተና፤

ቃማ አሙሆዳ ጮ ꬋያና።

9 እያ ካሰ በእዳ አይፈት ዛሪድ እያ በኦኮና፤

እ ባ ደእያ በሳፈ ትምእ ግድ ꬋያና።

10 አዋይ ቦንቅ ኤክዳ ሚሸ፥

እያ ናይት ባንታ ኩሸን ጉየ ዛራና።

11 እያ መቀꬃ ኩምዳ ናአተꬃ ዎልቃይ

እያራ እስፈ ቢታን ዝንአና።

12 “ኢታተꬅ እያ ዶናን ማልእኮ፥

እ ባ እንፃርሳፈ ጋርሳን ቆስኮ፥

13 ዉሮናዳ ባ ዶናን ኦይክድ፥

ዎꬅ አግኮ፥

14 እያ ኡሉዋን ጫሞ ግዳና፤

ዎꬍያ ሾሻ ማርዘ ግዳና።

15 ኢታ አስ ምትዳ ሻሉዋ ዛር ጩታና፤

እያ ኡሉዋን ደእያ ኡባ ፆሳይ ጮሻና።

16 ኢታ አስ ምያባይ እያዉ ማርዘ ግድድ፥

እያ ዎꬋና።

17 ኤስነ ማꬅ ሃꬃዳ ጎግሽን፥

እ በኦና አታና።

18 ባ ዳቡራ አይፍያ ሞና ሀራስ እማና፤

ዛልእድ ዎꬍስዳ ዎꬍያን ኡፋይተና።

19 ሄስ ሀንዳይ እ ማንቆታ ኡንኤꬅዳ ግሾነ

ሀራ አስ ኬፅዳ ኬꬃ ቦንቅዳ ግሾሳ።

20 “እያ ኢታ አሞይ ሸምፖ ድግስ፤

ሺሽዳ ሻሎይ እያ አሻናዉ ዳንዳኤና።

21 እያ ሻሎይ ዉርያ ግሾ፥

እያ ዱረተꬃይ ጋምኤና።

22 እያዉ አቆይ ኩምድ ደእሽን፥

መቶይ አኬኮና እያ ቦላ ጋክ ዎꬋና።

23 እያ ኡሎይ ካልያ ዎደ፥

ፆሳይ ዎልቃማ ሀንቁዋ እያ ቦላ ጉሳና።

24 ብራታ ማሻፈ እ ባቃታና፤

ሽን ናሰ ብራታ ዶንገይ እያ ጫዳና።

25 ሄ ዶንገይ እያ ዞኮራ ካንꬅ ከያና፤

ጶልያ ፄራይ እያ ትርያ ካንꬅ አꬋና፤

ዳጋም እያ ዎዛና ዋባቅሳና።

26 እ ሺሽዳ አቆይ ሳካና ꬉማን ꬋያና፤

አስ ኦይꬅቦና ታም እያ ማና፤

እያ ኬꬃን አትዳ ሻሎ ኡባ ፁጋና።

27 ሳሎት እያ ናጋራ ቆንጭሳና፤

ሳእካ እያዉ ሞርከ ግዳና።

28 ፆሳ ሀንቆ ጋላሳን፥

እያ ኬꬃነ እያዉ ደእያባ ድኦይ ኤፋና።

29 ፆሳይ ጌላታስ ዎꬅዳ ቃዳይ፥

ኢታ አሳስ ጊግስዳ ጋተይ ሀይሳ” ያግስ።

21

እዮባ ሃሳያ

1 ያትን እዮብ ሀይሳዳ ያግድ ዛርስ፤

2 አነ ታ ኦዳ አኬክድ ስእተ፤

ሄስ ህንተ ታና ምንꬅዳ መላ ግዶ።

3 ታኒ እስ ቶሆ ኦደታና መላ ታዉ ዎደ እምተ፤

ታኒ ሃሳያ ስምኮ ታና ቀልቅስተ።

4 ታኒ ሞተተይ አሳራ ግደና።

ያትን፥ ዳንዳአይ ዉርኮ ሄስ ማላልስዬ?

5 አነ ታና ፄልድ ማላለትተ፤

ህንተ ኩሽያ ህንተ ዶና ቦላ ዎꬅተ።

6 ታ ሄሳ ቆፕያ ዎደ ታና ዳጋንꬄስ፤

ታ አሳተꬃይ ኮኮሬስ።

7 ኢታ አሳት አይስ ፓፃ ደኦና?

ኤንታ ላይꬃይ አይስ አዱቂ?

ኤንታ ዎልቃይ አይስ ዳር ዳር ብዴ?

8 ኤንታ ናይትነ ናይታ ናይት፥

ድጭሽንነ እንጀን ደእሽን ኤንቲ አይስ በኦና?

9 ኤንታ ሶይ ህርግ ባይና ሳሮ ደኤስ፤

ፆሳ ፃምአይ ኤንታ ጋከና።

10 ኤንታ ሚዛት ብራይስ ኤክድ ኮፆኮና፤

የልሸ አዉጫዮኮና።

11 ባንታ ናይታ ዶርሳ ዉደዳ ከሶሶና፤

ኤንታ ናይት ዱሮሶና።

12 ካራቦ ባቅሸ ዲꬅ ዲፅሸ፥

ሱሱልኤ ፑንሸ ኡፋይሳን የፆሶና።

13 ኤንቲ ባንታ ደኦ ላይꬃ እንጀን ደእድ፥

ዱፎ ሳሮራ ቦሶና።

14 ግዶሽን፥ ኤንቲ ፆሳኮ “ኑፐ ሃካ!

ኑኒ ነ ኦግያ ኤራናዉ ኮዮኮ” ያጎሶና።

15 “ኑ እያ ጎይናናዉ ኡባ ዳንዳእያ ፆሳይ ኦኔ?

ኑ እያ ዎስድ አይ ጎኤታኔ?” ያጎሶና።

16 ኤንቲ ዱረተꬃ ባንታ ምኖተꬃን ደምዳ ጎሶና፤

ሽን ታኒ ኤንታ ቆፋ ኤክከ።

17 “ሀኖሽን፥ ኢታ አሳ ፆምፐይ ቶኢ?

ኤንታና ቦሽ ጋክ ኤሪ?

ፆሳይ ባ ሀንቁዋን ኤንታ ሴር ኤሪ?

18 ጫርኮይ ኤንታ ካለዳ ኤፍዳ ዎደይ፥

ጎተይ ኤንታ ባናዳ ደንꬅዳ ዎደይ ደኢ?

19 ህንተ፥ ‘ፆሲ አዋታ ባላ ግሾ ኤንታ ናይታ ሴሬስ’ ያጌታ።

አነ ፆሳይ ናጋራንቾታ ኤንታ ሁጰን ሴሮ፤

ያትኮ ኤንቲ ባንታ ናቁዋ ኤራና።

20 ናጋራንቾት ባንታ ሴራ ባንታዉ ኤኮ፤

ኡባ ዳንዳእያ ፆሳ ሀንቆይ ኤንታ ቦላ ዎꬎ።

21 አስ ሀይቅዳፐ ጉየ፥

ባ ናይታባ አይ ኤሪ?

22 “ꬎቃ በሳን ደኤይሳታ ፕርድያ ፆሳ፥

ኤራተꬅ ታማርሳናዉ ዳንዳእያ አስ ደኢ?

23 እስ እስ አስ ኩመꬃ ዎልቃይነ ሳሮይ ደእሽን፥

እንጀ ዱሱ ደእሸ ሀይቆሶና።

24 ኤንታ አሳተꬃይ ኦርደ ሽን፥

ኤንታ መቀꬃ ኮልዘይ ሽጫ ደእሽን ሀይቆሶና።

25 ሽን ሀራት ሎኦባ በኦና፥

መቶን ኡንኤትድ ካዮትዳ መላ ሀይቆሶና።

26 ናምአይካ ሀይቅድ ቢታን ሞገቶሶና፤

ኤንቲ ጉፁንቶሶና።

27 “ህንተ ታና ቆሀናዉ ቆፕድ፥

ህንተ ዎዛናን ቆፕዳ ቆፋ ታ ሎይꬃዳ ኤራይስ።

28 ህንተ፥ ‘ሄ ግታ ኡራ ኬꬃይ አዉኔ?

ኢታ ኦꬅያ ኡራይ ደእያ ሶይ አዉኔ?’ ያጌታ።

29 ኦገ አሳታ ኦይችቤከቲ?

ኤንታ ማርካተꬃ አማንበከቲ?

30 ኤንቲ፥ ‘ኢታ አሳይ ꬋዮ ጋላስ ቆሄቶኮና፤

ፆሳ ሀንቆይ ቆንጭያ ጋላስ ኤንቲ አታና’ ያጎሶና።

31 ኢታ አስ እያ ኢታተꬃ ግሾ ካጫናይ ኦኔ?

እያ ኦሱዋ ግሾ እያ ሴራናይ ኦኔ?

32 እ ሀይቅን፥ እያ አሀ ዱፎ ኤፎሶና፤

እያ ዱፎይ ቦንቾን ናገቴስ።

33 ዛንጋራ ቢታይ እያዉ እንጀቴስ፤

ዳሮ አሳይ እያ ስንꬃን ቦሶና፤

ታይቦይ ባይና አሳይ እያ ካሎሶና።

34 ያትን፥ ህንተ ታና ፓꬆና ቃላን ዋት ምንꬃኔ?

ህንተ ታ ኦይሻስ ዛርያ ዛሮ ኡባይ ዎርዶ” ያግስ።

22

ኤልፋዛ ሃሳያ

1 ሄሳፈ ጉየ፥ ተማና ቢታፈ ይዳ ኤልፋዝ ሀይሳዳ ያግድ ዛርስ፤

2 “አስ ፆሰ ጎአናዉ ዳንዳኢ?

ሀር አቶሽን ጭንጫ ግድኮካ፥

ባና ጎአናፐ አትሽን፥ ፆሰ ጎኤና።

3 ኔኒ ፅሎ ግድኮ ሄስ ኡባ ዳንዳእያ ፆሳ ኡፋይስዬ?

ነ ኦገይ ቦረይ ባይናባ ግድኮ ሄሳን እ አይ ዎ ደሚ?

4 “እ ነና ሴረይነ ፕርደይ፥

ኔኒ እያዉ ያይያ ግሾዬ?

5 ነ ኢታተꬃይ ዳሮ ግደነዬ?

ነ ናጋራስ ዛው ባዋ ግደኔ?

6 ጋሶይ ባይና ነ እሻታ ዋሰ ፄግሳዳሳ፤

አሳ ማኡዋ ቃራ ኤካዳ ኤንታ ካሎ የዳዳሳ።

7 ሳሞትዳይሳታ ሃ ኡሻባካ፤

ኮሻትዳይሳታ ካꬅ ሙዛባካ።

8 ኔኒ ዎልቃማ፥ ዱረነ

ቦንቸትዳ አስ ግዳዳ ደአሸ፥

9 አምኤታ መላ ኩሸ የዳዳሳ፤

ይኦታስ ዎልቃ ꬋይሳዳሳ።

10 ነ ዩሾይ ግተትዳይ፥

አኬኮና ያሽ ነና ኮኮርሰይ ሄሳሳ።

11 ነ በኦና መላ ꬉምዳይ፥

ቃስ ክፃ ሃꬃን ነ ሙከትዳይ ሄሳሳ።

12 “ፆሳይ ꬎቃ ሳሉዋን ኡትድ፥

ꬎቃን ደእያ ፆልንቶታ ዱገ ፄሌስ።

13 ሽን ኔኒ፥ ‘ፆሲ አይ ኤሪ?

ሳካና ꬉማ ግዶራ ካንꬅድ፥

ፕርዳናዉ ዳንዳኢ?

14 ሳሎ ጉፋንꬆ ቦላ እ ስመረትያ ዎደ፥

እ በኦና መላ ስከትዳ ሻራይ እያ ጎዜስ’ ያጋሳ።

15 ናጋራንቾት ሄመትዳ በን ኦግያራ

ባናዉ ቆፋ ቃቻዲ?

16 ኤንታዉ ዎደይ ጋኮና ደእሽን ሀይቅዶሶና፤

ኤንታ ደኦ ባሶይ ድኦን ሜጨትድ ꬋይስ።

17 ኤንቲ ፆሳኮ፥ ‘ኑፐ ሃካ!

ኡባ ዳንዳእያ ፆሳይ ኑስ አይ ኦꬃናዉ ዳንዳኢ?’ ያግዶሶና።

18 ግድኮካ፥ ኤንታ ኬꬃ ሎኦባን ኩንꬅዳይ ፆሳ፤

ሄሳ ግሾ፥ ኢታ አሳ ቆፋ ታ ኤክከ።

19 “ኢታ አሳት ሴረትያ ዎደ፥

ፅሎት ኡፋይቶሶና፤

ሱረ አሳት ሀይሳዳ ያግድ፥ ኤንታ ቦላ ቀልቅሶሶና።

20 ‘ኑ ሞርከት ꬋይዶሶና፤

ኤንታ ዱረተꬃይ ታማስ አትስ’ ያጎሶና።

21 “እዮባ፥ ሀእካ ፆሳራ ጊጋ፤

እያራ ሳሮ ደአ፤

ያትኮ ኔኒ አንጀታና።

22 እያ ትምርትያ ስአ፤

እያ ቃላ ነ ዎዛናን ዎꬃ።

23 ኔኒ ኡባ ዳንዳእያ ፆሳኮ ስምኮ፤

ነዉ ሳእ ስማና፤

ኢታ ኦሶ ኡባ ነ ሶፐ ድጋ፤

24 ነ ዎርቃ ሳአን ሆላ፤

ነ ኦፍራ ዎርቃ ሻፋን የጋ።

25 ያትኮ ኡባ ዳንዳእያ ፆሳይ፥

ነዉ ዎርቃነ ዶረትዳ ብራ ግዳና።

26 ሄ ዎደ ነ ኡባ ዳንዳእያ ፆሳን ኡፋይታና፤

ዬላቶና ፆሳኮ ፑደ ፄላና።

27 ኔኒ እያ ዎሳና፥ እ ነና ስአና፤

ነ ቃንገꬃ እያዉ ጋꬃና።

28 ነ ቆፕዳባይ ፖለታና፤

ነ ሄመትያ ኦገይ ፖኦ ግዳና።

29 ፆሳይ ኦቶረይሳታ ካዉሼስ፤

ሽን አሽከታ አሼስ።

30 ነ ኩሸይ ጌሽ ግድኮ፥

ባላ አሳይ ነ ጋሶን ማሮታ ኤካናነ አታና” ያግስ።

23

እዮባ ሃሳያ

1 እዮብ ሀይሳዳ ያግድ ዛርስ፤

2 ሀችካ ታ ጫመታዳ ዙዙማይስ፤

ታ ኦለይ ምኖ ግድኮካ

እያ ኩሸይ ታ ቦላ ዴፀይሳ አግቤና።

3 እያ ደማና በሳ ታ ኤርዳ ግዳርክና፤

እ ደእያ በሳ ታ ጋካርክና!

4 ታኒ ታ መቱዋ እያ ስንꬃን ዎꬃናሽን!

ታ ዶና ሞቶን ኩንꬃናሽን!

5 እ ታዉ ዛራናይ አይበኮ ኤራናሽን፥

እ አይ ግያኮ በአናሽን!

6 እ ባ ግታ ዎልቃን ታራ ኤቀታነሻ?

አካይ፥ እ ታና ስአና።

7 ያን ሱረ አስ እያራ ሞተታናዉ ዳንዳኤስ፤

ታ ዳይናይ ታና መርናዉ ሻትንꬃና።

8 ሽን ታኒ ዶሎሀ ቢኮ እ ያን ዴና፤

ታኒ ዉሎሀ ቢኮ እያ ያን ደምከ።

9 እ ፑደሀን ኦꬅያ ዎደ ታኒ እያ በእከ፤

ዱገሀ ባጋ ስምያ ዎደ ታኒ እያ ደምከ።

10 ሽን እ ታ ታንጉዋ ኡባ ኤሬስ፤

እ ታና ፓጭያ ዎደ ታኒ ዎርቃዳ ጌያዳ ከያና።

11 ታ ቶሆይ እያ ታንጉዋ ካልድ ቤስ፤

እያ ኦግያፐ ሀድርስ ኡሻች ስማብከ።

12 እያ ዶናፐ ከይያ ኪታፐ ታኒ ሻከታብከ፤

እያ ቃላ ታ ዎዛናን ዎꬃስ።

13 ፆሳይ ላመተና፤

እያራ ኤቀታናይ ባዋ፥

እ ኮይዳባ ኦꬄስ።

14 እ ታ ቦላ ቆፕዳይሳ ፖልስ፤

ሄሳ መላ ሀራ ዳሮ ሀልቾት እያዉ ደኦሶና።

15 ሄሳ ግሾ፥ እያ ስንꬃን ኤቃናዉ ዳሮ ያሼስ፤

ሄሳ ኡባ ቆፕያ ዎደ ኮኮራይስ።

16 ፆሳይ ታ ዎዛናይ ዶጫና መላ ኦꬅስ፤

ኡባ ዳንዳእያ ፆሳይ ታና ዳጋንꬅስ።

17 ሳካና ꬉማይ ታ ሶምኡዋ ጎዝኮካ፥

ታና ሄ ꬉማይ ሃሳያ ድግቤና።

24

1 ኡባ ዳንዳእያ ፆሳይ ፕርዳ ዎደ አይስ ቃንፀኔ?

እያ ኤረይሳት ሄ ዎድያ አይስ ጮ ናጎና?

2 ኢታ አሳት ዛዋን ደእያ ሹቻ ደንꬆሶና፤

ካይስ ኤህዳ ዶርሳታ ያን ሄሞሶና።

3 ይኦ ናይታ ሀረታ ቦንቆሶና፤

አምኤ ቦራ አጮስ ኦይክድ ኤኮሶና።

4 ማንቆታ ሻተትድ ኦገፐ ጎዶሶና፤

ባንታ ስንꬃፈ ቆሰታና መላ ኦꬆሶና።

5 ባዞን ደእያ ዎራ ሀረ መላ፥

ማንቆት ባንታ ናይታስ ምያባ ኮይሸ ዳቡሮሶና።

6 ኤንቲ ሀራ አሳ ጋደን ካꬅ ጫኮሶና፤

ኢታ አሳ ዎይነ ጋደን ቡ ማፆሶና።

7 ኤንቲ ቃማ ካሎ አቆሶና፤

ሜጎስ ቦላን የግያባይ ኤንታዉ ባዋ።

8 ዙማ ቦላ ቡክያ እራን ኤንቲ ሱሩፆሶና፤

ገልያ በሲ ꬋይድ ሹቻ ሆምኦን አቆሶና።

9 አው ባይና ናአ አየ ክኦፐ ዳፍ ኤኮሶና፤

ማንቁዋ ናአ አጮስ ኦይኮሶና።

10 ማንቆት ማኦ ꬋይድ ካሎ ሄመቶሶና፤

ኤንቲ ባንታዉ ኮሻትሸ ሀራ አሳ ምርቀ ቶኮሶና።

11 ኤንቲ ባንታዉ ሳሞትሸ፥

ዛይተ ከሳናዉ ሀራ አሳ ጋደን ሻማሆ አይፈ ማፆሶና፤

ዎይነ ኡሻ ጉሙአናዉ ዎይነ አይፈ ቆሮሶና።

12 ካታማን ካታማን ሀይቃና ሀንያ አሳይ ኦሎሶና፤

ደሸትድ ማዱንፅዳ አሳይ ማዶ ኮይድ ዋሶሶና፤

ሽን ፆሳይ ኤንታ መቱዋ ፄለና።

13 ፖኦ እፅያ አሳት፥

እያ ኦግያ ኤሮና አሳትነ፤

እያን ኤቆና አሳት ደኦሶና።

14 ሳእ ቃምያ ዎደ ሸምፖ ዎይስ ደንድድ፥

ማንቆታነ መቶታንቾታ ዎꬌስ፤

ቃም ቃስ ካይሶስ ቦሶና።

15 ላይማትያ አስ ሳእ ለምአናይሳ ናጌስ፤

ኦንካ በኦና መላ ባ ሶምኡዋ ካሜስ።

16 ካይሶት ቃማ ኬ ቦክድ ካይሶታናዉ ገሎሶና፤

ሽን ጋላስ ቆሰትድ ፔኦሶና።

17 ዳጋንꬅያ ꬉማራ ኤንቲ ዳቦትያ ግሾ፥

ሳካና ꬉማይ ኤንታዉ ሴታ ጋላሳ መላ።

18 “ሽን ኢታ አሳት ሃꬃ ጎፖንቶ መላ፤

ኤንታ ላታ ቢታይ ባደትዳይሳ፤

ኦንካ ኤንታ ዎይነ ጋደ ቤና።

19 ሻች ማይን፥ ሃꬅ መልድ ꬋየይሳዳ፥

ናጋራንቾት ሀይቅድ ቢታፈ ꬋዮሶና።

20 የልዳ አየት ኤንታ ዶጋና፤

ጉፁነይ ኤንታ አሹዋ ማና፤

ኢታ አሳይ ሀሳየቶኮና፤

ምꬃዳ መቃና።

21 ኤንቲ ናእ ባይና ማይንꬃ ማጫሳ ናቅዶሶና፤

አምኤታ ቃቶና እፅዶሶና።

22 ፆሳይ ባ ዎልቃን ምኖታ ꬋይስስ፤

ኤንታዉ ሳእ እንጀትዳ ዳንኮካ፥

ኩንዶና አቶኮና።

23 ፆሳይ ኤንቲ ሳሮ ዳናዳ ኦꬅኮካ፥

ኤንታ ኦግያ ዎቼስ።

24 ኢታ አሳት ጉꬃ ዎደስ ꬎቁ ꬎቁ ጎሶና፤

ሽን ኤለስድ ሻራፋዳ ሹልድ ꬋዮሶና፤

ካꬃዳ ጫከቶሶና።

25 ሄስ ሀነና ግድ ካድያ አስ ደኢ?

ታኒ ኦድዳ ቃላ ዎርዶ ጋና አስ ደኢ?” ያግስ።

25

በልዳዶሳ ሃሳያ

1 ሄሳፈ ጉየ፥ ሹሀ ቢታፈ ይዳ በልዳዶስ ሀይሳዳ ያግድ ዛርስ፤

2 “ፆሳይ ሃረይሳነ ያሸይሳ፤

እ ꬎቃ ሳሉዋ ሳሮተꬃን ሃሬስ።

3 እያ ኦላንቾታ ታይባናዉ ዳንዳእያ አስ ደኢ?

ፆሳ ፖኦይ ጋኮና በሲ ደኢ?

4 ያትን፥ አስ ፆሳ ስንꬃን ፅሎ ግዳናዉ ዳንዳኢ?

ማጫሳፐ የለትዳ አስ ጌሽ ግዳናዉ ዳንዳኢ?

5 ፆሳ ስንꬃን አጌንካ ኩመꬃ ፖኦ ግደና፤

እያ ስንꬃን ፆልንቶትካ ጌሽ ግዶኮና።

6 ያትን፥ ፆሳ ስንꬃን ዎቃነ ጉፁነ ግድዳ

አስ አይ መላ ላፌ?” ያግስ።

26

እዮባ ሃሳያ

1 እዮብ ሀይሳዳ ያግድ ዛርስ፤

2 “ኔኒ ዎልቅ ባይናይሳ አይባ ማዳዲ?

ዳቡራንቹዋ ዋታ አሻዲ?

3 ጭንጫተꬅ ፓጭዳይሳስ አይ ዞረ እማዲ?

አይ መላ ኤራተꬅ ቆንጭሳዲ?

4 ኔኒ ሀ ቃላ ኦደታና መላ ነና ማድዳይ ኦኔ?

ነ ኦዳን መላ ነና ደንꬅዳይ ኦደ አያኔ?” ያግስ።

በልዳዶሳ ሃሳያ

5 በልዳዶስ ዛሪድ፥ “ሀይቅዳ አሳ አያናት፥

ጋርሳን ሃꬃ ግዶን ደኤይሳት ኮኮሮሶና።

6 ፆሳ ስንꬃን ስኦለይ ቆንጨ፤

አይብካ እያ ገንꬃናዉ ዳንዳኤና።

7 ፆሳይ ፑደሀ ሳሎታ ጮ ምጭስ፤

ሳኣ ካቆይ ባይና በሳን ካቅስ።

8 እ ሻራታን ሃ ኩንꬄስ፤

ሃꬃ ዴፁዋን ሻራት ዳከቶኮና።

9 እ ባ ሻራ ምጭድ፥

ኩምꬃ አጌና ካሜስ።

10 ፖኦ ꬉማፐ ሻካናዉ፥

አባ ጋፃን ፆሳይ ዛዋ ዎꬅስ።

11 እ ሀንቀትያ ዎደ፥

ሳሎ ቱቀት ዳጋማን ኮኮሮሶና።

12 ባ ዎልቃን አባ ስእ ኦꬄስ፤

ባ ጭንጫተꬃን ራኣባ ጌተትያ ዶኣ ꬋይሴስ።

13 እ ባ ሸምፑዋን ሳሎታ ጌሼስ፤

እያ ኩሸይ ፆንገትያ ሾሻ ጫዴስ።

14 ሀይሳቲ ፆሳይ ኦꬅያ ኦሶታፐ ጉꬃታ፤

ኑ እያ ካልካሻ ፃላላ ስኦስ፤

እያ ዎልቃ ደሹዋ አኬካናዉ ዳንዳኤይ ኦኔ?” ያግስ።

27

እዮባ ሃሳያ

1 እዮብ ካልድ ሀይሳዳ ያግስ፤

2 “ሱረ ፕርዳ ታና ድግድ፥

ታ ደኡዋ ጫሞ ኦꬅዳ፥

ኡባ ዳንዳእያ ፆሳን ታኒ ጫቃይስ።

3 ታ ሸምፖይ ደእሽን፥

ታ ሲይ ሸምፕሽን

4 ታ ዶናይ ዎርዶ ኦደተና፤

ታ እንፃርሳይ ጭሞ ኦደተና።

5 ህንተ ኦዳይ ልከ ጋዳ ታ ኤክከ፤

ሀይቃና ጋካናዉ ታ ታና ሱረ ገይሳ አግከ።

6 ታ ፅሎተꬃ ምንꬃ ኦይካናፐ አትሽን፥ አግከ፤

ታ ደእዳ ላይꬃ ኡባን ታ ካሀይ ታና ሞተና።

7 “ታ ሞርከት ናጋራንቾዳ፥

ታራ ኤቀተይሳት ባላ ግዶ።

8 ፆሳይ ኤንታ ሸምፑዋ ኤንታፈ ኤክያ ዎደ፥

ኤንታ ላይꬃ ቃምስያ ዎደ፥

ኢታታስ ደእያ ኡፋይሳይ አይቤ?

9 ኤንታ ቦላ መቶይ ጋክያ ዎደ፥

ፆሳይ ኤንታ ዋሱዋ ስኢ?

10 ኡባ ዳንዳእያ ፆሳን ኤንቲ ኡፋይታኔ?

ኤንቲ ኡባ ዎደ ፆሳ ፄጋኔ?

11 “ታኒ ህንተና ፆሳ ዎልቃባ ታማርሳና፤

ኡባ ዳንዳእያ ፆሳ ቆፋ ታ ህንተፈ ቆትከ።

12 ህንተ ኡባይ ሄሳ በእደታ፤

ያትን፥ ሀይሳ መላ ጮ ሃሳያ አይስ ኦደቴቲ?

13 ፆሳይ ኢታ አሳታስ ጊግስዳ ቃዳይ፥

ኡባ ዳንዳእያ ፆሳፈ ኤክያ ዎይቶይ ሀይሳ።

14 ኤንታ ናይት አይ ዳርኮካ ኦላን ዉራና፤

ኤንታ ኮቻይ ምያባ ꬋይድ ኮሻታና።

15 ሄሳፈ አትዳይሳት ጋዶን ዉራና፤

ኤንታ አምኤት ኤንታዉ ዬኮኮና።

16 ኢታ አሳት ብራ ቢታዳ ሺሽኮካ፥

ማኦ ኡርቃዳ ሺሽድ ዶርኮካ፥

17 ኤንታ ብራ ፅሎ አሳት ሻክ ኤካና፤

ኤንታ ማኡዋ ጌሻት ማአና።

18 ኤንቲ ኬፅያ ኬꬃት ሻንጎ ሃዳ መላነ

ጋባ መላ ላለታና።

19 ኢታ አሳት ዱረ ግድድ ሂፃን ዝንኦሶና፤

ሽን ኤንቲ ꬍስኮፈ ባርክያ ዎደ አይኮይካ ባዋ።

20 ዳጋም ድኦ ሃꬃዳ ቆፖና ኤንታ ቦላ ያና፤

ቃማ ጎተይ ኤንታ ደንꬅድ ኤፋና።

21 ዶሎሀ ጫርኮይ ኤንቲ ደእያሱዋፐ ፕትድ ኤፋና።

22 ኤንቲ ከስ ኤካናዉ ባቃትሽን፥

ቃይ ባይና ኤንታ ቦላ ዎꬋና።

23 ባ ኩሽያ ባቅድ ኤንታ ቦላ ቀልቅሳና

ባ ሱይቀꬃን ኤንታ ሱግ የዳና።

28

1 “ብራ ቦክድ ከስያ በስነ

ዎርቃ ሴርስያ በሲ ደኤስ።

2 ብራት ቢታፈ ከዬስ፤

ናሰ ብራት ሹቹ ሴርስን ከዬስ።

3 አሳይ ፆምፐ ኤክድ ꬉማ ፖእሴስ፤

ቢታ ጋꬅ ጋካናዉ ገሌስ፤

ሳካና ꬉማን ሄ ሹቻ ኮዬስ።

4 አሳይ ደእያ በሳፈ ሃክድ፥

አሳ ቶሆይ የꬍ ኤሮና ሶ ጋክድ፥

ያን ግታ ኦላ ቦኬስ።

ዎዶሮን ያነ ሃነ ኩሎትሸ፥

አሳፐ ኮፀትድ ደኤስ።

5 ካꬅ ቢታፈ ሞኬስ፤

ሽን እያ ግዶይ ታማን ሴርድ፥

ሽረት ሽረት ዎꬌስ።

6 ሄ ዛላፈ ሳንፓረ ጌተትያ አልኦ ሹቻይ ከዬስ፤

እያ ቢታፈ ዎርቃይ በንቴስ።

7 ሄ ሹቻ ቦክያ በሳ ፅሎይ ኤረና፤

ጵርጮይካ በእቤና።

8 ኢታ ዶአት ሄ በሳ የꬍ ኤሮኮና፤

ጋሞይ ያራ አꬍቤና።

9 አስ ምኖ ዛላ መንረꬄስ፤

ደርያ ቦክድ ፃጱዋፐ አꬅድ የጌስ።

10 ዛላ ሉክድ ካንꬅያ ኦገ ከሴስ፤

ሄ አልኦ ሹቻ ደሜስ።

11 ሃꬅ ሄ በሳራ ጎጎና መላ ዜረስ፤

ጌምዳባታ ፖኦ ከሴስ።

12 “ሽን ጭንጫተꬅ አዉፐ በንታናዉ ዳንዳኢ?

አኬክ ደእያ አዌ?

13 አስ እያ ጋትያ ኤረና፤

እ ደኦን ደእያ መተꬃት ደእያ ቢታን በንተና።

14 አባ ጪሞይ፥ ‘ጭንጫተꬅ ታ ግዶን ባዋ’ ያጌስ።

15 ጭንጫተꬅ ዎርቃን ሻመተና

ዎይኮ ብራን በንተና።

16 ጭንጫተꬅ ኦፍራ ዎርቃን፥

ማርግደነ ሳንፓረ ጌተትያ አልኦ ሹቻን ሻመተና።

17 ዎርቅነ ማስቶተይ እያራ ልከተና፤

ዎርቃፈ ኦሰትዳ አልኦ ሚሸን ላመተና።

18 ጭንጫተꬃ ጋተይ ዛጎለፐ፥

አልማዘፐነ አልኦ ሹቻ ኡባፈ አꬌስ።

19 ቶጳዘ ጌተትያ ቶጰ እንቆይ እያራ ልከተና፤

ዋላህ ባይና ዎርቃን እ ሻመተና።

20 “ያትን፥ ጭንጫተꬅ አዉፐ ዪ?

አኬክ አዉፐ በንቲ?

21 ደኦን ደእያ መተꬃ ኡባፈ ጌምድ ደኤስ፤

ሳሎ ካፎት እያ ደሞኮና።

22 ጋዶይነ ሀይቆይ፥

‘ኑኒ ጭንጫተꬃባ ሀይꬃን ስእዳ’ ያጎሶና።

23 “ጭንጫተꬃኮ ኤፍያ ኦግያነ እ ደእያ በሳ

ኤረይ ፆሳ ፃላላ።

24 ፆሳይ ሳኣ ጋፃ ኡባ ፄሌስ፤

ሳሎፐ ጋርሳን ደእያባ ኡባ በኤስ።

25 ፆሳይ ጫርኮስ ዎልቃ እምዳ ዎደ፥

ሃꬃ ማክዳ ዎደ፥

26 እር ቡካና ዎጋ እምዳ ዎደ፥

ዳዳስ ኦገ ዎꬅዳ ዎደ፥

27 ፆሳይ ጭንጫተꬃ በእስ፤

በእድ ቦንችስ፤ ፓጭድ ኤስስ።

28 ሄ ዎደ ፆሳይ አሳኮ፥

‘ጭንጫተꬅ ፆሳስ ያየይሳ፤

አኬክ ኢታፐ ሃከይሳ’ ያጌስ” ያግስ።

29

1 እዮብ ካልድ ሀይሳዳ ያግስ፤

2 ሀእ ታ ደእያ ዱሳይ፥

ፆሳይ በን ታና ናግዳ ዎድያꬆ ግዴረነ!

3 ሄ ዎደ እያ ፆምፐይ ታ ቦላ ፖኤስ፤

እያ ፖኡዋን ꬉማ ካንꬃዳ ባይስ።

4 ሄ ዎደይ ፆሳይ ታ ኬꬃ አንጅን፥

ታኒ ታ ናአተꬃ ዎልቃራ ደእዳ ዎደ።

5 ሄ ዎደ ኡባ ዳንዳእያ ፆሳይ ታፐ ሻከትቤና፤

ታ ናይት ታ ዩሾን ደኦሶና።

6 ሄ ዎደ ታኒ ታ ኩሽያ ማꬃን ሜጫይስ፤

ሹቻ ቢታን ቶከትዳ ሻማሆይ፥

ሻፋ ሃꬃዳ ጎግያ ዛይተ እሜስ።

7 ታኒ ካታማ ፕርዳ ኬꬃ ብዳ ዎደ፥

ሻንጎታራ እስፈ ኡታይስ።

8 ሄ ዎደ ናአተꬃት ታና በእድ ኦገ የዶሶና፤

ጭማት ታና ቦንቻናዉ ደንድ ኤቅዶሶና።

9 ሀላቃት ኦዳ አጋግዶሶና፤

ባንታ ኩሽያ ባንታ ዶና ቦላ ዎꬅዶሶና።

10 ሄ ካታማን ደእያ ግታ አሳት ስእ ግዶሶና፤

ኤንታ እንፃርሳይ ኤንታ ኮቶኑዋ ባቅድ ኦይክስ።

11 ታባ ስእዳ ኡባይ ናሼስ፤

ታና በእዳ ኡባይ ቦንቼስ።

12 ሄስ ሀንዳይ፥

ታኒ ማንቆታ ዋሱዋ ስአዳ አሽዳ ግሾነ፥

ይኦ ናይታ ማድዳ ግሾሳ።

13 ሀይቃና ሀንያ አሳት ታና አንጅዶሶና፤

አምኤት ታ ማዱዋን ኡፋይትዶሶና።

14 ፅሎተꬃ ማኦዳ ማአስ፤

ሱረ ፕርዳ አፍላዳ ማአስ፤

ባርኔፃዳ ዎꬃስ።

15 ታኒ ቆቀታስ አይፈ፥

ዎበታስ ቶሆ ግዳስ።

16 ማንቆታስ አዋ ግዳስ፤

ኦገ አሳስ ፃባቃ ግዳስ።

17 ታኒ ኢታታ ጋጩዋ መንꬃስ፤

ኤንቲ ቦንቅዳይሳ ኤንታ ዶናፐ የግሳስ።

18 ታኒ ታ ዎዛናን፥ “ታ ላይꬃይ ሻፈዳ ዳርን፥

ታ ሶን ቦንቾን ሀይቃና” ጋዳ ቆፓስ።

19 ታኒ ፃጱዋ ሃꬃን የድዳ፥

ታሽያ ቦላ አክ ኩምዳ ምꬃ መላሽን!

20 ታ ቦንቸትዳ መላ ደአስ፤

ታ ዎልቃይ ኡባ ዎደ ኦራꬅሽን!

21 ታ ሃሳያ ዎደ ስእ ግድ ስኤስ፤

ታ ዞርያ ኡፋይሳን ኤኮሶና።

22 ታ ኤንታና አልያ ግሾ፥

ታ ኦዳ ስምን ታፐ ጉየራ ኦድያ አስ ባዋ።

23 ጎሻንቾይ እራ ናገይሳዳ፥

ኤንቲ ታ ሃሳያ ስአናዉ ሀካንክድ ናጎሶና።

24 ኤንቲ ህርጋን ደእሽን ታ ሶምኡዋ ፓሽክሳይስ፤

ታ ሚቻይ ኤንታ ምንꬄስ።

25 ታኒ ኤንቲ ዳና ኦግያ ዶራዳ ኤንታዉ ሀላቃ ግዳስ።

ባ ኦላንቾታ ግዶን ደእያ ካዎዳ ታ ኤንታ ግዶን ደአስ፤

ኤንቲ አዛንያ ዎደ ምንꬃስ።

30

1 ሽን ሀእ ታፐ ናአትያ አሳት ታና ቀልቅሶሶና።

ኤንቲ ታ ዶርሳ ዉድያ ሄምያ ካናታራ ፔኦና መላ

ታኒ ድግዳ አዋታ ናይታ።

2 ኤንታ አዋት ዎልቅ እፅዳይሳታነ

ግልቃታ ግድያ ግሾ ታና አይኮካ ማድቦኮና።

3 መቶይነ ኮሽ ኡንኤꬅን፥

ቢታ ባዞ ብድ ፃጶ ጮሞሶና።

4 ጩማነ ቦንጮ ማፅዶሶና፤

ማልኦና ሳንካራ ፃጶ ምዶሶና።

5 አስ ዋስሸ ካይሶ ጎደይሳዳ፥

ኤንታና አሳ ግዶፈ ጎድዶሶና።

6 ኤንቲ ዛንጋራን፥ ጎንጎሎንነ

ዛላ ቆጶን ደእዶሶና።

7 ኤንቲ ዎራን ዶአዳ ዋስሸ ዩይዶሶና፤

አጉንꬃ ግዶን ሺቅድ እስፈ ደእዶሶና።

8 ኤንቲ ቢታፈ ጎደትዶሶና፤

ሱንꬅ ባይና ኤያታ ግድድ ደእዶሶና።

9 ሀእ ኤንታ ናይት ታና የꬃን ጫዶሶና፤

ታኒ ኤንታ ግዶን ሀይሰስ አታስ።

10 ኤንቲ ታና ሻተትድ ታፐ ሃኮሶና፤

ዬላቶና ታ ሶምኦን ጩቶሶና።

11 ፆሳይ ታ ዎልቃ ላፈꬅድ ታና ካዉሽዳ ግሾ፥

ኤንቲ ታና ቆሀናዉ የዳ ፓራ ግድዶሶና።

12 ሴር ባይና ድጭዳ ናይት ታ ቦላ ደንድዶሶና፤

ታ ቶሁዋስ ፅሄ ዎꬅዶሶና፤

ኤንቲ ታና ꬋይሳናዉ ተቅዶሶና።

13 ኤንቲ ታ ኦግያ ጎርድድ ታና ꬋይሳናዉ ኮዮሶና፤

ኤንቲ ሄሳ ኦꬆና መላ ተቅያ ኦንካ ባዋ።

14 ኦላንቾት ካታማ ድርሳ መንꬅድ ገለይሳዳ፥

ኤንቲ ታ ቦላ ይዶሶና።

15 ታኒ ግታ ዳጋማ ዳጋማስ፤

ታ ቦንቾይ ጫርኮይ ኤፍያዳ ብስ፤

ታ ሳሮ ዱሳይ ሻራዳ ꬋይስ።

16 ታ ሸምፕያ ዳሮ ኡንኤታሱ፤

መቶይ ታና ጩጩምድ ኦይክስ።

17 ቃማ ቃማ ሳሆይ ታ መቀꬃ ጮሜስ፤

ሴላይ ታዉ ሸምፖ እመና።

18 ፆሳይ ባ ግታ ዎልቃን ታ ማኡዋ ሺሽድ ኦይክስ፤

ቆ ኦይክያ ማኦዳ ታና ጩልስ።

19 ፆሳይ ታና ኡርቃን ሆልስ፤

ታኒ ባናነ ብድን ግዳስ።

20 አቤት ፆሳዉ፥ ታኒ ኔኮ ዋሳይስ፤

ሽን ኔኒ ታና አላባካ።

ኤቃዳ ነና ዎሳስ፤

ሽን ኔኒ ታ ዎሳ ስአባካ።

21 ኔኒ ታዉ ዎዛና ምኖ ግዳዳሳ፤

ነ ግታ ዎልቃን ታና የደꬃሳ።

22 ኔኒ ታና ጫርኮራ ደንꬃዳ ጎዳዳሳ፤

ጎተን ታና ሀርቃዳሳ።

23 አሳ ኡባስ ዉርሰꬅ ግድዳ፥

ሀይቆስ ነ ታና አꬃ እማናይሳ ኤራይስ።

24 መቅዳ አስ፥ “ታና ማዳርክ” ግድ ዋስን፥

እያዉ ቃቶና አስ ደኢ?

25 ዋየን ደኤይሳታስ ታ ዬካብክና?

ማንቆታስ ታ ቃታብክና?

26 ሎኦባ ደማና ጋዳ አሞታስ ሽን ኢታባይ ጋክስ፤

ታዉ ሳእ ኬሀና ጋዳ ናግስ ሽን ጋላስ ታዉ ꬉምስ።

27 ታ ዎዛናይ ህርጋ አግቤና፤

ታኒ ዎፓ ደማብከ፤

ኡንአ ቃም ታ ቦላ ጋክስ።

28 ታ አሳተꬃይ አዋ ሱሎን ግዶናሽን አዛኖን ካሬፅስ፤

ታኒ ደርያ ሺቁዋን ኤቃዳ ማደ ኮያይስ።

29 ታኒ ዎራካናታስ እሻ፥

ዲድንꬃስ ላገ ግዳስ።

30 ታ ጎጋይ ካሬፅድ ፖቀት ፖቀት ዎꬌስ፤

ታ አሳተꬃይ ምሻን ፁገቴስ።

31 ታ ኡፋይስ ቆንጭስያ ዲꬅነ ሱሱልኤይ፥

ሀእ ታ ዘለልሳስ ግድስ።

31

1 “ጌላኦ ፄላዳ አሞቶና መላ፥

ታኒ ታ አይፍያራ ጫቀታስ።

2 ቦላን ደእያ ፆሳ ማታፐ አሳስ እመትዳ ቃዳይ አይቤ?

ሳሎን ደእያ ኡባ ዳንዳእያ ፆሳይ አሳስ እምያ ግሾይ አይቤ?

3 ኢታታ ቦላ ቦሽ፥ ባላ ኦይሳታ ቦላ ጋዶይ

ጋካናይስ ኤረትዳባ ግደነዬ?

4 ፆሳይ ታ ኦግያ ኡባ በኤነዬ?

ታ ታንጉዋ ኡባ ታይበነዬ?

5 “ታኒ ዎርዶን ደእዳባ ግድኮ፥

አሰ ጭምዳባ ግድኮ፥

6 ፆሳይ ታና ልከ ምዛነን ማዛኖ፤

ያትድ ታ ፅሎ ግደይሳ በኦ።

7 ታ ሄመꬃይ ኦገፐ ከይዳባ ግድኮ፥

ታ ዎዛናይ ታ አይፈይ ፄልዳባ አሞትዳባ ግድኮ፥

ታ ኩሸይ ናጋራን ቱንዳባ ግድኮ፥

8 ታ ዶላይ ሾደትድ ꬋዮ፤

ታ ዘርዳይሳ ሀር ሞ።

9 “ታ ዎዛናይ ሀራ ማጫስ አሞትዳባ ግድኮ፥

ዎይኮ ታኒ ታ ሾሩዋ ማችዉ ጌድዳባ ግድኮ፥

10 ታ ማችያ ሀራ አሳስ ጋጮ፤

ኢራ ሀራ አደይ አቆ።

11 ሄስ ዬላይያ ናጋራስ ኮሽያ

ግታ ፕርዳ።

12 ሀ ናጋራይ ታማዳ ፁግያባ ግድያ ግሾ፥

ታ አቁዋ ኡባ ꬋይሳናሽን።

13 “ታ አደ ዎይኮ ታ ማጫ አይለት አቤት ግን፥

ኤንታዉ ፕርዶና እፅዳባ ግድኮ፥

14 ፆሳ ስንꬃን ታ ፕርዳስ ሺቅያ ዎደ ዋናኔ?

እ ታና ኦይችያ ዎደ ታኒ ዎይጋ ዛራኔ?

15 ታና መꬍዳ ፆሳይ ኤንታ እ መꬍበነዬ?

ኑና ኡባ ኑ አየ ኡሎን መꬍዳይ እስ እያ ግደነዬ?

16 “ታኒ ማንቆት ዎስዳባ ድግዳባ ግድኮ፥

ዎይኮ አምኤታ ምንꬆና አግዳባ ግድኮ፥

17 ይኦ ናይት መላ አቅያ ዎደ በአሸ፥ ታኒ ታርካ ምዳባ ግድኮ፥

18 ታኒ ኤንታ ታ ናአተꬃፈ ዶማዳ ኤንታ አዋዳ ድቻስ፤

ታ የለቶሶፐ ዶማዳ አምኤታ ማዳስ።

19 ማኦይ ꬋይን ሜጎይ ዎꬍያ ኡራ፥

ዎይኮ ካሎ ደእያ መቶታንቹዋ በአዳ፥

20 ታ ዶርሳታ እክሰፐ ኦሰትዳ ማኦ ማይዝን፥

ታና አንጆና ብዳይ ደእኮ፥

21 ታኒ ሞቶን ኤንታ ሻትማናይሳ ኤራዳ፥

ይኦ ናይታ ናቅዳባ ግድኮ፥

22 ታ ቀሰይ ኩርያፐ መኦ፤

ታ ኩሸይ ሀሽያፐ ካረት ዎꬎ።

23 ፆሳ ሀንቁዋ ያይዳ ግሾ

ሄሳ ኦꬃናዉ ዳንዳእከ።

24 “ታኒ ዎርቃን አማነትዳባ ግድኮ፥

ዎይኮ ዋላህ ባይና ዎርቃ ‘ታ ጬቆይ ነና’ ግዳባ ግድኮ፥

25 ታ ዱረተꬃ ዳሮተꬃን፥

ታ ኩሸይ ደምዳ ዎን ኡፋይትዳባ ግድኮ፥

26 አዋ ጶለꬅ በአዳ፥

ዎይኮ አጌና ሎኦተꬅ ፄላዳ፥

27 ታ ዎዛናይ ጌማን ኤንታ ናሽቤና፥

ዎይኮ ታ ኤንታ ዬራዳ ጎይናብከ።

28 ሄስ ፕርዳ ኤህያ ናጋራ ግድያ ግሾ

ፆሳ ካዳስ ጉሱ።

29 “ታ ሞርከታ ኩንደꬃን ኡፋይታብከ፤

ኤንታ ጋክዳ መቱዋን ሀሹ ጋብከ።

30 ‘ታ ሞርከይ ꬋዮ’ ያጋ ባዳዳ፥

ናጋራ ኦꬃብከ።

31 ታ ሶ አሳይ፥ ‘እያ ሶን

ካꬅ ምድ ካሎናይ ኦኔ?’ ያግድ ማርካቶሶና።

32 ታ ሶይ ኡባ ዎደ ዶያ ግድያ ግሾ፥

ኦገ አስ ካረን አቅ ኤረና።

33 ሀራት ኦይሳዳ፥

ታ ናጋራ ታ ዎዛናን ገንꬃብከ።

34 አሳ ፖኮስ ያያዳ፥

ኤንታ ቦርያስ ዳጋማዳ፥

ሶ ገላዳ ቆሰትዳ ዎደይ ዴና።

35 “ታና ስእያ አስ ደኤረነሽን፥

ታ ኦዳይ ቱማ ግደይሳ ፓራማይስ፤

ኡባ ዳንዳእያ ፆሳይ ታዉ ዛሮ እሞ

ታ ሞርከይ ባ ሞቱዋ ፃፍድ ሺሽን

ታ በአርክናሽን።

36 በእያኮ ዎይቶዳ ቆን አꬃዳ ማአናሽን፥

ካላቻዳ ታ ሁጰን ዎꬃናሽን!

37 ታኒ ማት ደእያ አሳዳ ፆሳኮ ሺቃዳ፥

ታ ኦꬅዳባ ኡባ እያዉ ቆንጭሳናሽን!

38 “ታ ጎሻ ቢታይ ታ ቦላ ዋስዳባ ግድኮ፥

ዳሳትካ አፉꬃን ላክዳባ ግድኮ፥

39 ሄ ቢታን ካፅዳባ ሚሸ ቃንፆና ኤክዳባ ግድኮ፥

ዎይኮ ሄ ቢታ ኦይሳታ ኮሻን ዎꬍዳባ ግድኮ፥

40 ታዉ ሄ ቢታን ግስተ ግሾ አጉንꬅ፥

ባንጋ ግሾ ሻራፍ ዶሎ” ያግስ።

እዮባ ኦዳይ ሄሳን ፖለትስ።

32

ኤልሁ ሃሳያ

1 እዮብ፥ “ታኒ ፅሎ አስ” ግዳ ግሾ፥ ሀ ሄꬑ አሳት እያዉ ዛሮ እሞ አጋግዶሶና። 2 እዮብ ፆሳፈ አꬅድ ባና ፅሎ ኦꬅዳ ግሾ፥ ራማ ያራፐ ግድዳ ቡዛ ቢታፈ ይዳ ባርከላ ናአይ ኤልሁይ እዮባ ቦላ ሀንቀትስ። 3 ኤንቲ እያ ጮ ባላ ግድ ፕርድድ፥ እያዉ በሲያ ዛሮ እማናዉ ዳንዳእቦና ግሾ ኤልሁይ ሀ ሄꬑ ላገታ ቦላካ ሀንቀትስ። 4 ኤልሁይ ኤንታፈ ካሎትያ ግሾ ኤንቲ ኡባይ ሃሳያ ዉርሳና ጋካናዉ ናግስ። 5 ሀ ሄꬑ አሳት እዮባስ በሲያ ዛሮ እማናዉ ዳንዳእቦናይሳ በእድ እ ዳሮ ይሎትስ።

6 ቡዛ ቢታፈ ይዳ ባርከላ ናአይ ኤልሁይ ሀይሳዳ ያግድ ሃሳያ ዶምስ።

“ታኒ ህንተፈ ናአታይስ፤

ህንተ ታፐ ባይራተታ፤

ሄሳ ግሾ፥ ታኒ ታ ቆፋ ህንተዉ ኦዳናዉ ያያስ።

7 ታኒ፥ ‘ጭማት ኦደቶ፤

ባንታ ዳሮ ላይꬃን ደምዳ ጭንጫተꬃ ታማርሶና’ ” ጋዳ ቆፓስ።

8 ሽን አሳ ግዶን አቅድ ጭንጫተꬅ እመይ፥

ኡባ ዳንዳእያ ፆሳ አያና።

9 አሰ ጭንጫ ኦይ ጭማተꬅ ግደና፥

ዎይኮ አሳስ አኬካ እመይ ላይꬃ ዳሮተꬅ ግደና።

10 ሄሳ ግሾ፥ ስእተ፤

ታካ ታ ቆፋ ህንተዉ ኦዳና።

11 ህንተ ሃሳያ ዎደ፥

ታኒ ስእ ጋዳ ሀይዛስ፤

ህንተ ኦዳና ቃላ ኮይሽን ናጋስ።

12 ህንተ ገይሳ ኡባ ዉርሳዳ ስአስ፤

ሽን ህንተፈ ኦንካ እዮባ ባላ ግድ አማንꬅበና፤

ህንተፈ ኦንካ እያ ፓላማስ በሲያ ዛሮ እምቤና።

13 እዮባ ኦዳስ ካልስያ ዛሮ እማናዉ ዳንዳኤይ፥

ፆሰፈ አትሽን፥ አሰ ግዶና ግሾ፥

ህንተ፥ “ኑስ ጭንጫተꬅ ደኤስ” ጎፕተ።

14 እዮብ ፓላምዳይ ታራ ግዶናሽን ህንተራ፤

ታኒ ህንተ ኦዳዳ እያዉ ዛሮ እምከ።

15 ኤንቲ ዳጋምድ፥

ጋናባ ꬋይዳ ግሾ፥

ዛሮ እማናዉ ዳንዳእቦኮና።

16 ያትን ኤንቲ ኦደትያባ ꬋይድ ስእ ግድ ኤቅኮ፥

ታኒ ናጋናዉ ኮሺ?

17 ግደና፥ ታኒ ኦድያባይ ደኤስ፤

ታካ ታ ቆፋ ቆንጭሳና።

18 ታ ኦዳናባይ ዳሮይ ደእያ ግሾ፥

ታ ግዶን ደእያ አያናይ ታና ኦዳ ግድ ሱጌስ።

19 ታ ጋꬃይ ጎዘትዳ ማናጨዳ፥

ዎይኮ ማልአንቶ ዎይነ ኡሽ ኩምዳ ኦጎሮዳ

ꬉቃና ሀኔስ።

20 ታ ኦዳዳ ከሳናዉ በሴስ፤

ታ ዶና ዶያዳ ዛሮ እማናዉ ኮሼስ።

21 ሀ ኦዳን ታኒ ኦናካ ማድከ፥

ዎይኮ ኦናካ ጮ ሳቢከ።

22 አሰ ጮ ሳቢያባይ ታዉ ኤረተና፤

ታ ሄሳ ኦꬅያኮ ታና መꬍዳይስ ፕርዳናሽን።

33

1 እዮባ፥ ሀእ ታ ኦዳ ስአ፤

ታ ግያባ ኡባ ሀይዛ።

2 ታኒ ታ ዶና ዶያስ፤

ታ ቃላት ታ እንፃርሳ ፄራን ደኦሶና።

3 ታ ቃላት ታ ዎዛና ሱረተꬃ ቆንጭሶሶና፤

ታ ኤረይሳ ታ እንፃርሳይ ቱማተꬃን ኦዴስ።

4 ታና መꬍዳይ ፆሳ አያና፤

ኡባ ዳንዳእያ ፆሳ ሸምፖይ ታዉ ደኦ እሚስ።

5 ነ ዳንዳእኮ ታዉ ዛሮ እማ፤

ነና ጊግሳዳ ታራ ፓላማ።

6 ታኒ ፆሳ ስንꬃን ነ መላ፤

ታንካ ኡርቃፈ መታስ።

7 ኔኒ ታዉ ያይያ ጋሶይ ባዋ፤

ታኒ ነና ናቅከ።

8 “ነ ሃሳያ ኡባ ታኒ ስአሸ ጋምአስ፤

ኔ ዶናፐ ከይዳ ቃላታ ሀይዛስ።

9 ታኒ ጌሽነ ቦረይ ባይና አስ፤

ታኒ ፅሎነ ናጋራ ኦꬃቦና አስ።

10 ሽን ፆሳይ ታና ሴራናዉ ጋሶ ኮዬስ፤

እ ታና ባ ሞርከዳ ታይቤስ።

11 ታ ቶሁዋ ዱፅስ፤

ታ ታንጎ ኡባ እ ዎቼስ” ያጋዳሳ።

12 “እዮባ፥ ነ ኦዳይ ልከ ግደና፤

ታ ነዉ ኦዳይስ፥ ፆሳይ አሳፐ አꬌስ።

13 ‘ፆሳይ አሳ ኦዳስ ዛሮ እመና’ ጋዳ፥

አይስ እያራ ፓላማይ?

14 አስ አኬከናፈ አትሽን፥

ፆሳይ ዱማ ዱማ ኦገራ ኦዴስ።

15 አስ ቃማ ሂፃን ዝንእድ፥

ꬍስኮ ኤይድ ደእያ ዎደ፥

ፆሲ አሙሆንነ ቆንጨꬃን ኦዴስ።

16 ሄ ዎደ አሳይ ስአናዳ ሀይ ዶዬስ፤

ባ ሴራን ኤንታ ዳጋንꬄስ።

17 ያትድ አስ ናጋራ ኦꬆና መላ ተቄስ፤

ኦቶሮ አሳፐ ድጌስ።

18 ፆሲ አሰ ꬋዮፐ አሼስ፤

ሀይቆፐካ ናጌስ።

19 አስ ሀርገትድ ሂፃን ደእሽን፥

እያ መቀꬃ ጋርሳን ቃንፆና ሳሆ የድድ ሴሬስ።

20 ሄሳዳ ሀንድ ሀርግዳ ኡራይ ካꬅ እፄስ፤

ዳሮ ማልኦ ካꬅ እያ ሻቴስ።

21 እያ አሾይ ግልቅድ ዉሬስ፤

እያ አሳተꬃይ መልን መቀꬅ ታይበቴስ።

22 እያ ሸምፖይ ዱፎኮ፥

እያ ደኦይ ሀይቆ ኪታንቾታኮ ማቴስ።

23 “አሳስ ሱረ ኦግያ በሲያ

ሙኩሉን ታይበትያ ኪታንቾታፐ

እሶይ እያ ማዳናዉ ዳንዳኤስ።

24 እያዉ ቃትድ፥ ‘እ ዱፎ ገሎና መላ እያ አሻ፤

ታኒ እያ ዎዝያባ ደማስ፤

እያ አጋጋ’ ያግድ ሀይቆስ ኦዴስ።

25 ሄሳ ግሾ፥ እያ አሳተꬃይ ናአ አሳተꬅ ግዳና፤

እያ ያላጋተꬃ ዎልቃይ እያዉ ስማና።

26 ሄ ዎደ እ ፆሳ ዎሳና፤

ፆሳይ እያ ዎሳ ስአና፤

ፆሳይ እያዉ እያ ፅሎተꬃ ዛርያ ግሾ፥ እ ኡፋይሳን ፆሳ ጎይናና።

27 ሄ ዎደ አሳ ስንꬃን እ ሀይሳዳ ያግድ የፃና፤

‘ታኒ ናጋራ ኦꬃስ፤ ሱረባ ጌላያስ፤

ሽን ፆሳይ ታ ሀኑዋ ታዉ ቃንፅቤና።

28 ታ ዱፎን ገሎና መላ ታና አሽስ፤

ሀእ ፓፃ ደአዳ ፖኦ በአይስ’ ያጋና።

29 “ሄኮ፥ ፆሲ አሳስ ሄሳ ኡባ

ዛር ዛር ኦꬄስ።

30 እ ደኦ ፖኦ በአና መላ፥

እያ ሸምፑዋ ዱፎፐ አሼስ።

31 “እዮባ፥ ታኒ ኦደይሳ ሀይዛዳ ስአ፤

አነ ነ ስእ ጋ፤ ታኒ ኦደታና።

32 ነ ኦዳናዉ ኮያባይ ደእኮ ኦዳ፤

ታኒ ነ ፅሎ ግደይሳ በአናዉ ኮያይስ።

33 አቶ ጊኮ ስእ ጋዳ፥ ታ ሃሳያ ስአ፤

ታ ነና ጭንጫተꬅ ታማርሳና” ያግስ።

34

1 ቃስካ ኤልሁይ ሀይሳዳ ያግስ፤

2 “ህንተኖ፥ ጭንጫቶ ታ ሃሳያ ስእተ፤

ህንተኖ፥ ኤራንቾቶ ታና ሀይዝተ።

3 እንፃርስ ማልኦ ካꬅ ሻክ ኤረይሳዳ፥

ሀይꬅ ኦዳ ሻክድ ኤሬስ።

4 አነ ኑኒ ሱረባ ሻክድ፥

ሎኦባ ታማርድ ኤሮስ።

5 “እዮብ፥ ‘ታኒ ፅሎ፤

ሽን ፆሲ ታና ሱረ ፕርዳ ድግስ።

6 ታኒ ቱማ ሽን ዎርዳንቾ ግዳስ፤

ታናን ባል ባዋ ሽን፥

ፓፆና ማዱንꬅ ማዱንፅስስ’ ያግስ።

7 እዮባዳ ፆሳ ቦላ፥

ቀልቅስያ አስ ደኢ?

8 እ ኢታ ኦይሳታራ ላገቴስ፤

ናጋራንቾታራ ሄመቴስ።

9 እ፥ ‘አስ ፆሰ ኡፋይሳና ግድ ኦꬅያባይ

አይኮካ ማደና’ ያጌስ።

10 “ሄሳ ግሾ፥ ህንተኖ፥ አኬካንቾ አሳቶ ስእተ፥

ኢታ ኦሶይ ፆሳፈ፥

ኡባ ዳንዳእያ ፆሳፈ ባላ ኦሶይ ሃኮ።

11 ፆሳይ አሳስ እያ ኦሱዋዳ እሜስ፤

እያ ኦግያዳ እያዉ ቃንፄስ።

12 ፆሳይ ቱማ ኢታ ኦና፤

ኡባ ዳንዳእያ ፆሳይ ሱረ ፕርዳ ጌላየና።

13 ሳአ ቦላ እያዉ ማታ እምዳይ ኦኔ?

ቢታ ኡባ ቦላ እያ ሹምዳይ ኦኔ?

14 ፆሳይ ባ አያናነ ባ ደኦ ሸምፑዋ

ዛሪድ ባኮ ኤክያኮ፥

15 አሾ ማእዳ ኡባይ እስፈ ꬋያና፤

አስ ቢታ ስማናሽን።

16 “ነዉ አኬክ ደእኮ ሀይሳ ስአ፤

ታ ሃሳያ ሀይዛ።

17 ሱረ ፕርዳ እፀይ ሃራናዉ ዳንዳኢ?

ኔኒ ፅሎነ ዎልቃማ ፆሳ ፕርዳይ?

18 ፆሳይ ካዎታኮ፥ ‘ህንተ ፓꬆናይሳታ’፤

ቃስ ቢታ ሃረይሳታኮ፥ ‘ህንተ ኢታ’ ያጌስ።

19 ኤንቲ ኡባይ እያ ኩሸ ኦሶታ ግድያ ግሾ፥

ሀላቃታ ሶምኦ ፄልድ ማደና፤

ዱረታ ማንቆታፐ አꬅድ ፄለና።

20 ኤንቲ ግድ ብላሄ አኬኮና ሀይቃና፤

ኡባይ ኮኮርሸ ꬋያና፤

ዎልቃማት አሳ ኩሸይ ቦቾና ክቻና።

21 “ፆሳይ አሳ ሄመꬃ ፄሌስ፤

እያ ታንጎ ኡባ ዎቼስ።

22 ኢታ ኦይሳታ፥

ገንꬃናዉ ዳንዳእያ ሳካና ꬉም ባዋ።

23 አሳይ እያ ስን ፕርዳስ ሺቃና መላ፥

ፆሳይ ቃፃሮ እመና።

24 ኦይሽ ባይና ዎልቃማታ መንረꬄስ፤

ኤንታ በሳን ሀራታ ሹሜስ።

25 እ ኤንታ ኦሱዋ ኤርያ ግሾ፥

ኤንታ እስ ቃማን ማታፐ ዎꬅድ ꬋይሴስ።

26 ኤንታ ኢታተꬃ ግሾ፥

ናጋራንቾታ አሳ ስንꬃን ሴሬስ።

27 ሄሳ እ ኦይ፥

ኤንቲ እያ ካሎና እፅዳ ግሾነ

እያ ኪታ አግዳ ግሾሳ።

28 ኤንቲ ማንቆታ ኡንኤꬅድ ፆሳኮ ዋሳና መላ ኦꬅዶሶና፤

ፆሳይ ማንቆታ ዋሱዋ ስእስ።

29 ፆሳይ ስእ ጊኮ እያ ኦነ ሞታናይ?

እ ባ ሶምኡዋ ቆስኮ እያ በአናይ ኦኔ?

እ አሳፐነ ካዎተꬃፈ ቦላ።

30 ሄስ ሀንዳይ ጌላይ ደርያ ሃሮና መላነ

ኤንታ ስንꬃን ፅሄ ዎꬆና መላሳ።

31 “አስ ፆሳኮ ያግያኮ ሎኦ፤

ካሰ ታ ናጋራ ኦꬅዳባ ግድኮ ዛራዳ ኦꬅከ።

32 ታ በኦናይሳ ታና ታማርሳ፤

ናጋራ ኦꬅዳባ ግድኮ ዛራዳ ኦꬅከ።

33 ያትን ኔኒ ፓፅከ ጋሸ፥

ነ ዶሰይሳ መላ ፆሳይ ነዉ ዎይታነዬ?

ህዛ ቆፋ ቃቻናይ ነናፐ አትሽን፥ ታና ግድከ፤

ሄሳ ግሾ፥ ነ ኤረይሳ ታዉ ኦዳ።

34 አኬካ አሳይ ሀይሳዳ ያጎሶና፤

ጭንጫት ያጎሶና፤

35 ‘እዮብ ኤር ባይና ኦደቴስ፤

ኢያ ኦዳን አይፈይ ባዋ።’

36 እዮብ ኢታ አሳዳ ዛሮ እምዳ ግሾ፥

ዉርሰꬅ ጋካናዉ ፓጨትዳ ግዴረነ!

37 እ ባ ናጋራ ቦላ ጌላተꬅ ጉጅስ፤

ኑ ስንꬃን ፆሳ ቦላ ቀልቅስስ፤

ፆሳ ቦላ ዳሮ ኦደትስ” ያግስ።

35

1 ኤልሁይ ቃስ ሀይሳዳ ያግስ፤

2 “እዮባ፥ ኔኒ፥ ‘ታኒ ፆሳ ስንꬃን ፅሎ’

ገይስ ልኬ?

3 ‘ታኒ ናጋራ ኦꬆና አጋዳ አይ ጎኤትያና?

አይ ዎ ደማኔ?’

ያጋዳ ነ ፆሳ ኦይቻናዉ ዳንዳኣሳ።

4 ታኒ ነዉነ

ነ ላገታስ ዛሮ እማና።

5 ꬎቁ ጋዳ ሳሎታ ፄላ፤

ኔፐ ቦላራ ደእያ ሻራ አኬካዳ በአ።

6 ነ ናጋራ ኦꬅኮ ፆሳ አይብን ቆሀኔ?

ነ ባላይ ዳርኮ ሄስ እያዉ አይ ኦꬂ?

7 ነ ፅሎ ግድኮ እያዉ አይ እማኔ?

ዎይኮ ነ ኩሸፐ እ አይ ኤካኔ?

8 ነ ናጋራ ኦꬅኮ ነ መላ አሰ ቆሃሳ፤

ቃስ ፅልኮካ አሰ ጎኣሳ።

9 “ኡንእ ዳርያ ዎደ አሳይ ዋሴስ፤

ዎልቃማታ ኩሸፐ ከስ ኤክያ አስ ኮይድ ዎባቶሶና።

10 ሽን ኦንካ፥ ‘ቃማ ማዝሙረ እምያ፥

ታና መꬍዳ ፆሳይ አዉን ደኢ? 11 ዶአታፐ አꬅድ ታማርሰይስ፥

ካፎታፐ አꬅድ ጭንጫ ኦይስ አዉን ደእ’ ያገና።

12 ኤንቲ ዋሶሶና፤

ሽን ፆሳይ ኤንታ ኦቶሩዋ ጋሶን፥

ኤንታዉ ዛሮ እመና። 13 ጮ ዋሱዋ ፆሲ ቱማ ስኤና፤

ኡባ ዳንዳእያ ፆሳይ ሄሳ ሀይዘና።

14 ኔኒ ታ ፆሳ በአናዉ ዳንዳእከ ያግኮካ፥

ነ ሞቶይ እያ ስንꬃን ደእያ ግሾ፥

ነ እያ ዳንዳአን ናጋናዉ በሴስ።

15 ፆሳይ አሰ ፕርዶናባነ

ናጋራ አግድ አꬋና ጋዳ ቆፓይ?

16 ሄሳ ግሾ፥ ኔኒ ነ ዶና ጮ ዶያሳ፤

ኤር ባይና ሃሳያ ዳርሳሳ” ያግስ።

36

1 ኤልሁይ ጉጅድ ሀይሳዳ ያግስ፤

2 “ፆሳ ዶና ግዳዳ ታ ነዉ ኦድያባይ ደእያ ግሾ፥

ጉꬁ ዳንዳአዳ ስአ።

3 ታኒ ታ ኤራ ሃሆ ሶፐ ኤሀና፤

ታና መꬍዳይስ ፅሎ ግደይሳ ቆንጭሳና።

4 ታኒ ዎርዶ ሃሳይከ፤

ኩመꬃ ኤር ደእያ አስ ኔራ ደኤይሳ አማና።

5 “ፆሳይ ቱማ ዎልቃማ፤

ሽን እ ኦናካ ካና።

እ ባ አኬካን ምኖ።

6 እ ኢታት ደኦን ዳና መላ ኦና፤

ሽን ኡንኤትዳይሳታስ ሱረ ፕርዴስ።

7 ፆሳይ ባ አይፍያ ፅሎታ ቦላፈ ደንና፤

ኤንታ ካዎታራ ኡትስድ፥

መርናዉ ꬎቁ ꬎቁ ኦꬄስ።

8 ሽን አሳይ ሳንꬃላታን ቃሸትኮ፥

ዎይኮ መቶ ዎዶሮን ኦይከትኮ፥

9 እ ኤንታ ኦሱዋነ

ኦቶሮን ኦꬅዳ ናጋራ ኤንታ ቦላ ቆንጭሴስ።

10 ሴራ ስአናዳ ኤንታ ሀይꬃ ዶዬስ፤

ናጋራፐ ስማና መላ ኤንታ ኪቴስ።

11 ኤንቲ ስእድ እያዉ ኪተትኮ፥

ባንታ ላይꬃ ሳሮንነ ኡፋይሳን ዉርሳና።

12 ሽን ኤንቲ ስኦና እፅኮ ማሻን ዉራና፤

ኤንቲ ኤራ ꬋይዳ ግሾ ሀይቃና።

13 “ፆሳ አማኖና አሳት

ባንታ ዎዛናን ይሎትዳ መላ ደኦሶና፤

እ ኤንታ ፕርድያ ዎደ ማደ ኮይድ ዎሶኮና።

14 ኤንቲ ኦꬅያ ቱና ኦሱዋን ꬋያና፤

ባንታ ናአተꬃን ሀይቃና።

15 ሽን ዋየተይሳታ ኤንታ ዋያፐ አሼስ፤

ኤንታ መቱዋ ባጋራ ኤንታዉ ኦዴስ።

16 “ፆሳይ ነና መቶ ዎዶሮፐ፥

ኡንእ ባይና ዳልጋ በሲ፥

ዶረትዳ ካꬅ ኩምዳ ጋይታኮ ከሳና።

17 ሽን ሀእ ኢታታ ቦላ ጋክያ ፕርዳይ ነ ቦላ ጋክን፤

ፅሎ ፕርዳን ኦይከታዳሳ።

18 ኦንካ ነና ዱረተꬅ በስድ ጭሞና መላ፥

ዎꬋፈ ዳሮይ ባለꬆና መላ ናገታ።

19 ነ ዱረተꬃይ

ዎይኮ ነ ዳፈተꬃይ ነና መቶፐ አሻኔ?

20 አሳይ ባንታ በሳፈ ꬋይያ ቃማይ፥

ያና መላ አሞቶፋ።

21 ሀ መቶ ኡባይ ነና ጋክዳይ ሄሳ ጋሶና፤

ሄሳ ግሾ፥ ኢታ ኦꬆና መላ ናገታ።

22 “ፆሳይ ባ ዎልቃን ꬎቁ ꬎቁ ግስ፤

እያ መላ አስታማረይ ኦኔ?

23 ፆሳ፥ ‘ሀይሳ ኦꬃ’ ግድ ኪተይ፥

ዎይኮ፥ ‘ኔኒ ኢታ ኦሶ ኦꬃዳሳ’ ያጋናዉ ዳንዳኤይ ኦኔ?

24 አሳይ ማዝሙረን ሳቢዳ እያ ኦሱዋ፥

ነካ ማዝሙረን ሳባ።

25 አሳ ኮቸ ኡባይ ፆሳ ኦሱዋ በእስ፤

አሳይ ሃሆን ኤቅድ ፄልዶሶና።

26 ፆሳይ ግታ! እያ ግታተꬃ ኑ አኬካናዉ ዳንዳኦኮ፤

እያ ላይꬃ ዳሮተꬃስ ዛው ባዋ።

27 “ፆሳይ ሃ አባፈ ፑደ ሳሎ ኤፌስ፤

ዱገ ዛሪድ እራ ኦꬅድ ቡክሴስ።

28 ሄ እራይ ሻራፐ ከይድ፥

አሳ ቦላ ቡካና መላ ኦꬄስ።

29 ፆሲ ሻራ ዋትድ ምጭያኮ፥

ፆሳይ ደእያ ሳሉዋን ዋንድ ጉምያኮ፥

ኦንካ ኤረና።

30 እ ባ ዩሾን ዎልአንꬃ ፖኡዋ ላሌስ፤

አባ ጪሙዋ ዋትድ ካምያኮ በአ።

31 ያትድ ፆሳይ ደርያ አይሴስ፤

ካꬃ ዳርስድ እሜስ።

32 እ ዎልአንꬅ ባ ኩሸን ኦይኬስ፤

ባ ማልዳ በሳ ጫዳና መላ ኪቴስ።

33 ዳድ ꬉቅድ ኡሾይ ያናይሳ በሴስ፤

መሄይካ ኡሾይ ያናይሳ ኤሬስ።

37

1 “እያ ኡሹዋን ታ ዎዛናይ ድርጌስ፤

ባ በሳን ቃፄስ።

2 እያ ዶናፐ ከይያ ቃላ ስእተ፤

ዳዳዳ ጉምያ እያ ግርሳ ሀይዝተ።

3 እ ሳሎ ጋርሳን ባ ዎልአንꬃ ላሌስ፤

ቢታ ጋፃፐ ጋፃ ጋካናዉ ኪቴስ።

4 ሄሳፈ ጉየ፥ እያ ጉንꬃይ ስኤቴስ፤

ባ ያሽያ ግርሳ ስሴስ።

እያ ግርሳይ ስኤትያ ዎደ፥

ባ ዎልአንꬃ ተቀና።

5 ፆሳ ማላልስያ ኦገን ባ ጉንꬃ ስሴስ፤

ኑኒ አኬካናዉ ዳንዳኦና ግታባ እ ኦꬄስ።

6 እ ሻቻኮ፥ ‘ሳአን ዎꬋ’ ያጌስ፤

ዎልቃማ እራኮ፥ ‘ቡካ’ ያግድ ኪቴስ።

7 እ መꬍዳ አሳ ኡባይ እያ ኦሱዋ ኤራና መላ፥

አሳይ ባንታ ኦሱዋ አጋና መላ ኦꬄስ።

8 ሄ ዎደ ዶአት ባንታ በሳ ገሎሶና፤

ባንታ ጎንጎሉዋን ቆሰቶሶና።

9 ዎልቃማ ጎተይ ዱገሀፐ ደንዴስ፤

እርፃ ጫርኮይ ፑደሀፐ ዬስ።

10 ፆሳ ደኦ ሸምፖይ ሻች መꬌስ፤

ዳልጋ ሃꬃታ ሹቻዳ ምንꬄስ።

11 ሻር ሃ ቶካና መላ ኦꬄስ፤

ባ ዎልአንꬃ ሻራ ግዶን ላሌስ።

12 ሻራት እያ ኪታን ቢታ ጋፃ ዩዮሶና፤

እ ኪትያ ኪታ ኡባ ፖሎሶና።

13 ፆሳይ እራ ቡክሰይ ቢታ እርፅሳናሳ፥

ዎይኮ አሳ ሴራናሳ፥ ዎይኮ ባ ሲቁዋ በሳናሳ።

14 “እዮባ፥ ሄሳ ስአ፤

ፆሳይ ኦꬅያ ማላልስያ ኦሱዋ ታክ ጋዳ አኬካ።

15 ፆሳይ ሻራታ ዋትድ ኪትያኮ፥

ባ ዎልአንꬃ ዋትድ ዎልአምስያኮ ኤራይ?

16 ሻራት ሳሎን ዋንድ ኡትያኮ፥

ኤራን ፖሎ ግድዳ ፆሳይ

ኦꬅያ ማላልስያ ኦሱዋ ኔኒ ኤራይ?

17 ዱገሀ ጫርኮይ ጫርክድ ቢታ ምሽስያ ዎደ፥

ኔኒ ዎልቃማ ባዞ ሴላን ትልአና።

18 ፆሳይ ሳሉዋ ትልእዳ ማስቶተዳ ምጭያ ዎደ፥

ኔኒ እያ ማዳናዉ ዳንዳአይ?

19 ኑኒ ኤራ ፓጫ ግድያ ግሾ፥

ፆሳስ ዎይግድ ኦደታነኮ ነ ኑና ታማርሳ።

20 ፆሳራ ኦደታና ጋዳ ታኒ ኦይቻናዉ ኮሺ?

ታና ꬋይሳና መላ ታ አይስ እያ ደንꬃኔ?

21 ጫርኮይ ሳሎፐ ሻራ ጌሽያ ዎደ፥

ሳሎን ጶልያ አዋ ኦንካ በአናዉ ዳንዳኤና።

22 ፑደሀ ባጋራ ዎርቃ ዳንያ ፖኦይ በንቴስ፤

ፆሳይ ያሽያ ቴማን ቆንጬስ።

23 ኡባ ዳንዳእያ ፆሳኮ ሺቃናዉ ዳንዳኦኮ፤

እያ ዎልቃይ ግታ።

እ ባ ቱማ ፕርዳንነ ባ ግታ ፅሎተꬃን

አሰ ቆሄና።

24 ሄሳ ግሾ፥ አሳይ እያዉ ያዬስ፤

ባንታና ጭንጫ ገይሳታ እ ካꬌስ” ያግስ።

38

ፆሳ ዛሩዋ

1 ሄሳፈ ጉየ፥ ጎዳይ ጎተ ግዶን ግድድ እዮባስ ሀይሳዳ ያግድ ዛርስ።

2 ኤር ባይና ኦዳን

ታ ዞርያ ꬉምሰይ እ ሄስ ኦኔ?

3 አነ አደዳ ዳንጨታ፤

ታ ነና ኦይቻና፥ ታዉ ዛራ።

4 ታኒ አላምያ መꬍያ ዎደ ኔኒ አዉን ደአይ?

አነ ነ አኬክያኮ ታዉ ኦዳ።

5 ነ ኤርኮ፥ ሀ ሳኣ ዳልጋተꬃስ ዛዋ ዎꬅዳይ ኦኔ?

ዋꬋ ዎዶሩዋ ሳአ ቦላ የግዳይ ኦኔ?

6 ሀ ሳኣ ቱሳታ ኩንዶና መላ ምንꬅድ ኦይክዳይ አይቤ?

ሀ ሳኣ ባሱዋስ ኮይሮ ሹቻ ዎꬅዳይ ኦኔ?

7 ዎንታ ባካላት እስፈ የፅያ ዎደ፥

ኪታንቾት ኡባይ ኡፋይሳን እልል ግያ ዎደ ነ ኤራይ?

8 አባ ሃꬅ ቢታፈ ꬉቅድ ከይያ ዎደ፥

እያ ፐንገታ ጎርድዳይ ኦኔ?

9 አባ ሻራ ማይዛስ፤

ሳካና ꬉማን ጎዝዳይ ታና።

10 አባይ ካንꬆና መላ ዛዋ መꬍዳይ፥

እያዉ ፐንገነ ተቀ ዎꬅዳይ ታና።

11 “ሀይሳ ጋካናዉ ያ፤

ሽን ሀይሳፈ አꬎፋ፤

ነ ዎልቃማ ሆበይ ሄሳን ኤቆ” ያግዳይ ታና።

12 እዮባ፥ ነ የለቶሶፐ ዎንት ዎንታና መላ ኪታ ኤራይ፥

አዋይ ዶላና በሳ ማላ ኤራይ?

13 ዎንታ ፖኦይ ቢታ ኡባን ፖአና መላ፥

ኢታ አሳታ ቆሰትዳ በሳፈ ቆንጨ ከሳና መላ፥

ኔኒ ዎንታ ኪታ ኤራይ?

14 ዎንታ ፖኦይ ዙማታነ ዛንጋራታ፥

ዳኮይድ ዎꬅዳ ማኦይ ኤቅድ በንተይሳዳ በሴስ፤

ኦቶ ቦላ ዎꬅዳ ማታመዳ ቆንጬስ።

15 ኢታታ ፖኦይ ኤከታና፤

ኤንታ ማካላ ቀሰይ መቃና።

16 ጪሞ አባ ግዶ ገላዳ ፑልቱዋ በአዲ?

ዎይኮ እያ ባሱዋ ጋካዳ እያ ኦላ ስመረታዲ?

17 ነዉ ሀይቆ ፐንገት በንትዶና?

ዎይኮ ሳካና ꬉማ ፐንገታ በአዲ?

18 ሳአይ አይ መላ ግቴኮ ነ ኤራይ?

ሄሳ ኡባ ነ ኤርያ ግድኮ ታው ኦዳ።

19 ፖኦኮ ኤፍያ ኦገይ አዉኔ?

ꬉም አዉን ደእያኮ ኤራይ?

20 ፖኦነ ꬉማ ኤንታ በሳ በሳ ኤፋናዉ ዳንዳአይ?

ኤንቲ ደእያ በሳ ኤፍያ ኦግያ ኤራይ?

21 ኔኒ ሳእ መትያ ዎደ የለትዳ ግሾነ

ዳሮ ላይꬅ ደእዳ ግሾ ሄሳ ኤሮና አጋካ!

22 ሻች ምንጀትያ ኬꬃ ገላዲ?

ዎይኮ ሻች ዶረትዳ በሳ በአዲ?

23 ታኒ ኤንታ መቶ ዎደስ፥ ኦላ ዎደስነ

ቶራ ጋላሳስ ምንጃ ዎꬃስ።

24 ዎልአንꬅ ከያ በሳ ኤፍያ ኦገይ አዉን ደኢ?

ዎይኮ ዶሎሀ ጫርኮይ አዉፐ ከይድ ጫርኪ?

25 እር ዎꬍያ በሳ ጊግስዳይ፥

ዳዳስ ኦገ ከስዳይ ኦኔ?

26 አስ ዶና መላ ቢታን

እራ ቡክሰይ ኦኔ?

27 መልዳ መላ ቢታይ እራን ላክድ፥

ፑርጮ ማታይ ዶላና መላ ኦꬅዳይ ኦኔ?

28 እራስ አው ደኢ?

ዎይኮ አካ የልዳይ ኦኔ?

29 ሻቻስ አይያ ደአይ?

30 ሃꬃይ ሹቻዳ ምንꬄስ፤

አባ ባሶይ ሻቻዳ ኡከቴስ።

31 ፕላድሳ ጌተትያ ፆልንቶታ እስፈ ጋꬃዳ ቃቻናዉ ዳንዳአይ?

ኦርዮና ጌተትያ ፆልንቶት ቃሸትዳ ዎዶሩዋ ብላናዉ ዳንዳአይ?

32 ጩጋን ጩጋን ደእያ ፆልንቶታ ኤንታ ዎደን ዎደን ከሳናዉ ዳንዳአይ?

ቢረ ጌተትያ ፆልንቶታ ኤንታ ናይታራ ካለꬃናዉ ዳንዳአይ?

33 ሳሎት አይ ህገን አቅያኮ ነ ኤራይ?

ሄ ህገይ ሳኣ ሃራና መላ ኦꬃናዉ ዳንዳአይ?

34 ድኦይ ነና ሙካና መላ እራ ቡክሳናዉ፥

ነ ቃላ ꬎቁ ኦꬃዳ ሻራታ ስሳናዉ ዳንዳአይ?

35 ዎልአንꬅ ኪታናዉ ዳንዳአይ?

ኤንቲ ኔኮ ይድ፥ “ሄኮ፥ አይ ኦꬅኖ?” ጎና?

36 ዎዛናስ ጭንጫተꬅ፥

ካሀስ አኬካ እምዳይ ኦኔ?

37-38 ባ ጭንጫተꬃን ሻራታ ታይባናዉ ዳንዳኤይ ኦኔ?

ባና ሙኑቅድ፥ ኡርቃ ከስድ ምንꬃናዉ፥

ሳሎ ኦቶታ ገድ ኦꬅድ ሃ ትጋናዉ ዳንዳኤይ ኦኔ?

39 ሻንካታዳ ማጫ ጋሞስ ምያባ ኤሀ ኤራይ?

ኮሻትዳ ጋሞ ማራታ ሙዛ ኤራይ?

40 ኤንቲ ጎንጎሎን ቆሰት ናጎሶና፤

ባዞን ዝንእድ ፔኦሶና።

41 ቁሮት ኮሻትድ ዳቡርያ ዎደ፥

ኤንታ ናይት ምያባ ደማናዉ ታኮ ዋስያ ዎደ፥

ኤንታዉ ምያባ እመይ ኦኔ?

39

1 “ዎሽኤይ አዉደ የልያኮ ኔኒ ኤራይ?

ባቾት ባናክድ ባንታ ማራታ የልያ ዎደ በአዲ?

2 ኤንቲ አይ መላ አጌና ጋምእያኮ፥

አዉደ የልያኮ ነ ኤራይ?

3 ኤንቲ ጉልባት ኤቀትድ፥

ባንታ ማራታ የለይ አዉደኮ ኤራይ?

4 ኤንታ ማራት ባዞን ድጭድ ምኖሶና፤

ባንታ አየታ አግድ ቦሶና፤ ናምአንꬆ ጉየ ስሞኮና።

5 “ዎራ ሀረት የዳ ዳናዳ ኦꬅዳይ ኦኔ?

ቃሾፐ ኤንታ ብርሽድ የድዳይ ኦኔ?

6 ኤንታዉ ባዙዋ ደእያ በሲ ኦꬃዳ እማስ፤

ማፅነ ቢታን ኤንቲ ዳናዳ ኦꬃስ።

7 ካታማ ዋሱዋፐ ሃክድ ደኦሶና፤

ላገይስታ ቆደꬅ ስኦኮና።

8 ኤንቲ ደረታ ቦላ ባንታና ሄሞሶና፤

ያን ምያ ፑርጮ ማታ ቆሮሶና።

9 “መንꬅ ነዉ ኦꬃናዉ ኤሮ ጋንዴ?

ዎይኮ ነ ዛዳሎን ቃማ አቃንዴ?

10 ጎያና መላ ነ እያ ዋፃኔ?

ዎይኮ ዋፃዳ ጎያናዉ ዳንዳአይ?

11 ኔኒ እያ ዎልቃ ምኖተꬃን አማነታኔ?

ዴፆ ኦሶ እ ኦꬃና መላ እያዉ የጋ አጋኔ?

12 ኔኒ ካꬃ ሻለን ቆላና መላ፥

ዎይኮ ዉዱማን ሺሻና መላ እያ አማናይ?

13 “ያንቾይ ባ ቀፍያ ኤለሳዳ ቃꬃዉሱ፤

ሽን ሃꬃ ካፎዳ ፕራꬋናዉ ዳንዳኡኩ።

14 ያንቾይ ባ ጱጱልያ ቢታን ጱጱላዉሱ፤

ሻፈን ሆአና መላ አጋጋዉሱ።

15 ‘ቶሆይ መንꬃና፥

ባዞ ዶአት የꬋና’ ጋዳ ቆፑኩ።

16 ናይት ባባ ግዶናዳ ኦꬃዳ ኤንታዉ ዳሮ ኢታዉሱ።

እ ዳቡራ ኡባይ መላ አተይስ እዉ አይኮካ ዳነና።

17 ሄሳዳ ኦꬃዳ እዮ ጭንጫተꬅ ድግዳይነ

አኬካ ꬋይስዳይ ታና።

18 ሽን ደንዳዳ እያ ዎፅያ ዎደ፥

ባራ ጋደትያ ፓራ ቦላነ ፓራዋ ቦላ ሚጫዉሱ።

19 “እዮባ፥ ፓራታስ ዎልቃ እምዳይ፥

ዎይኮ ፓራታ ሞርገን ጭምባ ማይዝዳይ ነኔ?

20 ፓራት ቦለዳ ጉፓናዳነ

ጋርማምድ ዳጋንꬃናዳ ኦꬅዳይ ነኔ?

21 ፓራት ባንታ ዎልቃን አማነትድ ꬍስኮሶና፤

ኦለታናዉ ኦላ ደምባ ጋላቦሶና።

22 ያሽ ኤሮኮና፤ ኤንታ አይብካ ዳጋንና፤

ኤንታ ቦላ ማሻ ሾድኮካ ጉየ ስሞኮና።

23 ኤንታ ቶግያ ኦላንቾት ኦይክዳ ኦላ ሚሸት፥

ጶልሸ እሶይ እሱዋራ ጋሄትድ ጊሮሶና።

24 ሽን ፓራት ቢታ ካሽሸነ ያሽስሸ ጋላቦሶና፤

ሞይዘ ግርስ ስእያ ዎደ ስእ ግድ ኤቃናዉ ዳንዳኦኮና።

25 ሞይዘይ ፑነትያ ዎደ ኡፋይሳን ጋርማሞሶና፤

ኦላ ፔኖ ሃሆን ኤኮሶና፤

ቶራ ሞጮና ኪታነ ኦላንቾታ ጬቁዋ ስኦሶና።

26 “ፅሎይ ባ ቀፍያ ዱገሀ ባጋ ምጭድ፥

ፓላናዉ ዳንዳኤይ ነ ጭንጫተꬃኔ?

27 አርጋንꬅ ፑደ ከይድ፥

ባ ኬꬃ ꬎቃ ደረታ ቦላ ኬፀይ ነ ኪታኔ?

28 አርጋንꬅ አፎ ዶናን ባ ኬꬃ ኬፅድ ደኤስ፤

ዛላ ቆጶት እያዉ ቆልአ ግድዶሶና።

29 ያን ኡትድ ባዉ ምያባ ዎቼስ፤

እያ አይፈይ ሃሆን ጌሽድ ደሜስ።

30 አርጋንꬃ ናይት ሱꬅ ኡዮሶና፤

ጋዉፅ ደእያ በሳን ሺቆሶና” ያግስ።

40

1 ጎዳይ እዮባኮ ዛሪድ ያግስ፤

2 “እዮባ፥ አስ ኡባ ዳንዳእያ ጎዳራ ሞተትድ፥ ላꬃናዉ ዳንዳኢ?

አነ ፆሳራ ሞተትያ ኡራይ እያዉ ዛሮ” ያግስ።

3 ሄሳፈ ጉየ፥ እዮብ ዛሪድ፥ ሀይሳዳ ያግስ፤

4 “ጎዳዉ፥ ታኒ ፓꬆና ላፋ አስ፤

ታ ዶና ቦላ ኩሸ ዎꬃዳ ስእ ጋናፐ አትሽን፥

ነዉ አይ ዛሮ እማናዉ ዳንዳእያና?

5 ታኒ እስ ቶሆ ኦዳስ፤ ሽን ታዉ ዛርያባይ ባዋ፤

ናምአንꬆ ኦዳስ ሀራ ጉጅከ” ያግስ።

6 ሄሳፈ ጉየ፥ ጎዳይ ጎተ ግዶን ግድድ እዮባኮ ሀይሳዳ ያግስ።

7 አደዳ ነ ፄሳ ዳንጫዳ ደንዳዳ፥

ታ ኦይሻስ ዛሮ እማ።

8 ነ ታና ባላ አስ ከሳና ሀናዬ?

ነዉ ፅሎ ግዳናዉ ታና ዎርዳንቾ ከሳዬ?

9 ፆሳ ዎልቃ መላ ዎልቅ ነዉ ደኢ?

ፆሳይ ጉመይሳዳ ነ ጉማናዉ ዳንዳአይ?

10 ሄሳ ግድኮ፥ ነ ቦንቹዋነ ግታተꬃ ማአ፤

ነ ዎልቃነ ቴሙዋ ግፃ።

11 ነ ሀንቁዋ ጉሳ፤

አነ ኦቶራንቾታ ፄላዳ ካዉሻ።

12 አነ ሎይꬃ ፄላዳ ኦቶርትያ ኡባ ዬላያ፤

ኢታታ ኡባ ኤንቲ ደእያ በሳፈ ꬋይሳ።

13 ኤንታ ኡባ ቢታን ሞጋ፤

ዱፎን የጋዳ ኤንታ ቦላ ጎርዳ።

14 ሄ ዎደ ነ ዎልቃይ ነና አሻናዉ ዳንዳኤይሳ

ታ ማርካታና።

15 ታኒ ነና መꬍዳዳ መꬍዳ ብሄሞታ ጌተትያ ዶአ በአ፤

እ ቦራዳ ማታ ሜስ።

16 እያ ፄሳን ደእያ ዎልቃይነ

እያ ኡሉዋ ካምዳ ሻያ ምኖተꬃይ ዳሮ።

17 እያ ጎይናይ ዝጋዳ ቦላን ቃፄስ፤

እያ ገዳ ፃጶት ምኖን ዶቀትዶሶና።

18 እያ መቀꬃይ ናሰ ብራታ መላ፤

እያ ገዳይ ብራታ ኩረ መላ።

19 ፆሳይ መꬍዳ መታ ኡባ ጋርሳን እ አꬌስ፤

ታፐ አትሽን፥ ሀር እያ ፆናናዉ ዳንዳኤይ ባዋ።

20 ዶእ ጉፕያ ደረይ፥

እያዉ ምያባ ዶልሴስ።

21 ምꬃ ኩያ ጋርሳን ዝንኤስ፤

ጫረን ማቃ ግዶን ቆሰቴስ።

22 ምꬃት ባንታ ኩያን እያ ገንꬆሶና፤

ሻፋ ጋፃን ድጭያ ምꬃት እያ ካሞሶና።

23 ሻፋይ ክፅድ ጎገይ ዎደ ዳጋመና፤

ዮርዳኖሰ ሻፋይ ቆ ጋካናዉ ኩምኮካ እ ህርገና።

24 እያ አይፍያ ቶይስድ፥ እያ ኦይካናዉ ዳንዳእያ አስ ደኢ?

እያ ሲꬍያ ሉክድ ኦይካናዉ ዳንዳኤይ ኦኔ?

41

1 “ኔኒ ሌዋታነ ጌተትያ አባ ዶኣ ማንፃቆን ኦይካናዉ፥

ዎይኮ እያ እንፃርሳ ዎዶሮን አንጫፋናዉ ዳንዳአይ?

2 እያ ሲꬍያ ሉካዳ ዳፎ አꬃናዉ ዳንዳአይ?

ዎይኮ እያ ጋጩዋ ዎስፐን ሉካናዉ ዳንዳአይ?

3 እ ነና፥ ‘ሀያና ታና አጋርክ’ ያግድ ዎሲ?

ዎይኮ ነዉ ማልኦ ቃላ ኦዲ?

4 ነ እያ መርናዉ አይለ ኦꬃዳ ሃራና መላ፥

እ ነዉ ኤሮ ግድ ጫቃኔ?

5 አስ ካፎ ሎህሰይሳዳ ነ እያ ሎህሳናዉ ዳንዳአይ?

ዎይኮ እያ ቃቻዳ ነ ማጫ ናይታራ ካአና መላ ኦꬃኔ?

6 ሞሎ ዛልአንቾት እያ ጋትያ ቦላ ፓላሞና?

ዎይኮ እያ ቃንፀረꬅድ ባይዞና?

7 ኔኒ እያ ጋልባ ቶራን፥

ዎይኮ እያ ሁጵያ ማሻን ጫዳናዉ ዳንዳአይ?

8 አነ እያ ነ ኩሸን ቦቻ፤

ነ እያራ ቡተትዳ ቡትያ ዶጋካ፤

ናምአንꬆ እያራ ቡተታናዉ ቆፓካ።

9 ሄ ዶኣ ኦይካናዉ ፓጨይ መላ ዋየ፤

ሀር አቶሽን እያ በእዳ ኡባይ ያሻን ኮኮሬስ።

10 እ ዝንእዳ በሳፈ እያ ደንꬃናዉ ኦንካ ፃለና፤

ያትን፥ ታ ስንꬃን ኤቃናዉ ዳንዳኤይ ኦኔ?

11 ታ እያዉ ዛራና መላ ኮይሮ ታዉ ታልእዳይ ኦኔ?

ሳሎፐ ጋርሳን ደእያባ ኡባይ ታባ።

12 “ታኒ ሌዋታነ ቶሆታባ፥ እያ ግታ ዎልቃባነ

ሎእያ እያ አሳተꬃባ ቆንጭሶና አግከ።

13 እያ ጋልባ ቃራናዉ ዳንዳኤይ ኦኔ?

እያ ጋጩዋ ፖቅድ ብፃላ ባርሳናይ ኦኔ?

14 ያሽያ አቻይ ደእያ

እያ ጋጩዋ ፖቃናዉ ዳንዳኤይ ኦኔ?

15 እያ ዞኮ ጋልባይ እሶይ እሱዋ ቦላ ዶረትድ፤

ሹቻዳ ምንዳ ጎንዳለ ዳኔስ።

16 ኤንቲ እሶይ እሱዋስ ዳሮ ማታትዳ ግሾ፥

ኤንታ ግዶራ ሀር አቶሽን ጫርኮይ ካንꬃናዉ ዳንዳኤና።

17 እሶይ እሱዋራ ጋሄትድ ደእያ ግሾ፥

ኤንታ አይብካ ሻከና።

18 እ ሀꬍሽያ ዎደ ፖኦይ ፖልኡ ጌስ፤

እያ አይፈት ዎንታ ፃልቀዳ ጫዴስ።

19 እያ ዶናፐ ታማ ላጮይ ከዬስ፤

ፕንፅያ ታም በንቴስ።

20 እያ ሲꬍያፐ ጩያይ፥

ታማ ቦላ ደእያ ኦቶፐ ከያ ፐንቶ መላ።

21 እያ ሲራ ከያ ሸምፖይ ከንችከሎ ቦንቅሴስ፤

ታማ ላጮይ እያ ዶናፐ ከዬስ።

22 እያ ሞርግያን ዎልቃይ ደእያ ግሾ፥

እ ዳሮ ያሼስ።

23 እያ አሾይ እስፈ ኦይከትድ ደእያ ግሾ፥

እያ አሳተꬃይ ብራታዳ ምኔስ።

24 እያ ዎዛናይ ሹቻዳ ምኖ፤

ጋቻ ዎፃ መላ ምኖ።

25 እ ደንድያ ዎደ ምኖት ያዮሶና፤

ዳጋምድ ባቃቶሶና።

26 እያ ጋክያ ማሻይ አይኮካ ኦና፤

ቶር ዎይኮ ዶንገይ ዎይኮ ማሽ እያ ቆሄና።

27 እ ብራታ ፅንቃ ማታዳ፥

ናሰ ብራታ ዎቅዳ ምꬃዳ መንረꬄስ።

28 ዶንገይ እያ በትሰና፤

ያምባርሻ ሹች እያዉ ሱላ መላ።

29 ጉምባ ፃምእ እያዉ ፅንቆ መላ፤

ቶራ ፆንግያ ዎደ ቀልቅስድ ሚጬስ።

30 እያ ኡሉዋ ቦላ ደእያ ጋልባይ መቅዳ ኩንአ መላ ቃራ፤

ኡርቃራ እ ብያ ዎደ ማራሻ መላ ቢታ ጳልቄስ።

31 አባ ፐንትዳ ሃꬃ መላ ቱምቡል ቱምቡል ኦꬄስ፤

ፃሮን ፐንትያ ዛይተ መላ ሽር ሽር የጌስ።

32 እያ ብያ ኦገይ ፖኤስ፤

አባ ሃꬃ ጎፖንቶ ላሜስ።

33 እ ያሽ ኤሮና ግሾ፥

ቢታ ቦላ እያ መላ መተꬅ ሀር ባዋ።

34 እ ዳሮ ግታ መተꬃታ ኡባ ካꬌስ፤

ዶአ ኡባስ እ ካዎ” ያግስ።

42

እዮባ

1 ሄሳፈ ጉየ፥ እዮብ ጎዳኮ ሀይሳዳ ያግድ ዛርስ፤

2 “ነ ኡባባ ኦꬃናዉ ዳንዳኤይሳነ

ነ ቆፋ ተቃናዉ ዳንዳኤይ ባይናይሳ ታኒ ኤራስ።

3 ነ፥ ‘ኤር ባይና ታ ዞርያ ቆሰይ ኦኔ?’ ያጋዳ ታና ኦይቻዳሳ፤

ቱማ ታኒ ታዉ ገልቦናባ፥

ታ ኤራፐ ቦላ ግድዳ ማላልስያባ ኦደታስ።

4 “ኔኒ ታኮ፥ ‘ታኒ ኦድያ ዎደ ሀይዛ፤

ታኒ ኦይችያ ዎደ ዛራ’ ያጋዳሳ።

5 ታኒ ካሰ ነባ ሀይꬃን ስአስ፤

ሽን ሀእ ታ ነና አይፈን በአስ።

6 ሄሳ ግሾ፥ ታ ኦዳን የላታዳ፥

ብዶ ቦላነ ባና ቦላ ኡታዳ ፓፃይስ” ያግስ።

ኩሻ ሃሳያ

7 ጎዳይ ሄሳ እዮባስ ኦድዳፐ ጉየ፥ ተማናፐ ይዳ ኤልፋዛኮ ሀይሳዳ ያግስ። “ታ አይልያ እዮባዳ ህንተ ታባ ልከ ኦደትቦና ግሾ፥ ነ ቦላነ ነ ናምኡ ላገታ ቦላ ታ ሀንቆይ ኤፅስ። 8 ሄሳ ግሾ፥ ሀእ ላፑን ኮርማታነ ላፑን ማራዘታ ኤክድ ታ አይልያ እዮባኮ ብድ፥ ፁሳ ያርሾ ህንተ ባላስ ያርሽተ። ታ አይልያ እዮብ ህንተዉ ዎሳና፤ ታኒ እያ ዎሳ ስአዳ ህንተ ሀኑዋ መላ ህንተና ሴርከ። ህንተ ታ አይልያ እዮባዳ ታባ ልከ ኦድበከታ” ያግስ።

9 ሄሳፈ ጉየ፥ ተማናፐ ይዳ ኤልፋዝ፥ ሹሀፐ ይዳ በልዳዶስነ ናእማፐ ይዳ ሶፋር ብድ፥ ጎዳይ ኤንታ ኪትዳይሳዳ ኦꬅዶሶና። ጎዳይ እዮባ ዎሳ ስእስ።

እዮብ ዳኮ ዎይተትስ

10 እዮብ ባ ላገታስ ዎስዳፐ ጉየ፥ ጎዳይ እያ ዛሪድ ዱረይስ፤ እያዉ ካሰይሳ ግሾ ናምኡ ኩሸ እሚስ። 11 ሄሳፈ ጉየ፥ እያ እሻት፥ እያ ምቸትነ ካሰ እያ ኤረይሳት ኡባይ እያኮ ይድ፥ እያ ሶን እያራ ግብራ ምዶሶና። እያዉ አዛንዶሶና፤ ጎዳይ እያ ቦላ ኤህዳ መቶ ኡባን እያ ምንꬅዶሶና፤ ቃስ እያዉ ብራነ ዎርቃ ሳጋዮ እምዶሶና።

12 ጎዳይ እዮባ ዉርሰꬃ ላይꬃ ኮይሮ ላይꬃፈ አꬅድ አንጅስ። እዮባስ ታማነ ኦይዱ ሙኩሉ ዶርሳት፥ ኡሱፑን ሙኩሉ ግማለት፥ እስ ሙኩሉ ዋፃ ቦራትነ እስ ሙኩሉ ማጫ ሀረት ደኦሶና። 13 ቃስ እያዉ ላፑን አደ ናይታነ ሄꬑ ማጫ ናይት የለትዶሶና። 14 ባይራ ማጫ ናእዉ ይምሞ፥ ናምአንꬅዉ ቃፅኦ፥ ሄꬓንꬅዉ ቀረንሀፉኮ ያግድ ሱንꬅስ። 15 እዮባ ማጫ ናይታዳ ማላ ሎኦ ማጫ ናእ አዉ ቢታን በንትቤና። ኤንታ አዋ ኤንታዉ ኤንታ እሻታራ ላታ ቢታ እሚስ።

16 ሄሳፈ ስምን፥ እዮብ ፄታነ ኦይታሙ ላይꬅ ደእስ። ባ ናይታነ ባ ናይታ ናይታ ኦይዳንꬆ የለተꬃ ጋካናዉ በእስ። 17 እዮብ ዳሮ ዎደ ደእድ፥ ሎኦ ጭማ ጭምድ ሀይቅስ።

* 3:8 ሌዋታነ፦ ሃꬃን ደእያ ዎልቃማ ዶአ።

ማዝሙረ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

74

75

76

77

78

79

80

81

82

83

84

85

86

87

88

89

90

91

92

93

94

95

96

97

98

99

100

101

102

103

104

105

106

107

108

109

110

111

112

113

114

115

116

117

118

119

120

121

122

123

124

125

126

127

128

129

130

131

132

133

134

135

136

137

138

139

140

141

142

143

144

145

146

147

148

149

150

ማዝሙረ ማፃፋ

ጋꬃ ቆፋ

ማዝሙረ ማፃፋይ፥ እስራኤለ አሳ ዎሳነ ጋላታ ማዝሙረታ ሺሽድ ኦይክስ። ዱማ ዱማ አሳት አዱሳ ዎደ ግዶን ሀ ማዝሙረታ ፃፍዶሶና። እስራኤለ አሳይ ሀ ማዝሙረታ ባንታ ጎይኖ ዎደታን ጎኤቶሶና። ጉየፐ እስራኤለ አሳይ ባንታ ጌሻ ማፃፋ ግዶን ገልስዶሶና።

ሀ ማዝሙረት ዳሮ ቆሞ። ጋላታነ ዎሳ ማዝሙረታ፥ ጎይኖ ማዝሙረታ፥ ፆሳይ ማዳና መላ፥ ናጋና ማላነ ሳሮ ዎꬃና መላ ቡዞ ደኦስነ ቢታ ኡባስ ዎስያ ዎሳታ፥ ናጋራ ማሮታስ ዎስያ ዎሳታነ ሀራታ ጋꬅድ ኦይክዳ ማዝሙረ። ሀ ማዝሙረታፐ እሶት እሶት እስ ኡራ ዎዛናን ስኤትዳ ምሻታ ቆንጭሶሶና፤ ሀራት ቃስ ፆሳ አሳ ኡባይ ኮያባነ አሳ ኡባስ ስኤትያ ሀኖታታ በሲያ ማዝሙረ።

የሱሲ ታማርስሸ ማዝሙረ ማፃፋፐ ኤክስ፤ ኦራꬃ ጫቆ ማፃፋ ፃፈትካ ማዝሙረ ማፃፋፐ ጎኤትዶሶና። ዎሳ ኬꬅ ኤቅዳ ዎደፐ ዶምን፥ ማዝሙረ ማፃፋይ ጎይኖ ዎደ አማንያ አሳይ ጎኤትያ ኤረትዳ ማፃፋ።

ማፃፋ አይፈ ቆፋታ

ኮይሮ ማፃፋ (1—41)

ናምአንꬆ ማፃፋ (42—72)

ሄꬓንꬆ ማፃፋ (73—89)

ኦይዳንꬆ ማፃፋ (90—106)

እቻሻንꬆ ማፃፋ (107—150)

ኮይሮ ማፃፋ

1

(ማዝ 1—41)

ናምኡ ኦገታ

1 ኢታታ ዞርያን ቦናይ፥

ናጋራንቾታ ኦገን ኤቆናይ፥

ቀልቅሰይሳታ ሺቆን ኡቶናይ፥

እ አንጀትዳይሳ።

2 ሽን እ ጎዳ ህግያን ኡፋይቴስ፤

እያ ህግያ ጋላስነ ቃማ ቆፔስ።

3 እ ጎግያ ሃꬃ ፃጶን ቶከትድ፥

ዎደን ዎደን አይፈ እምያ፥

እያ ሀይꬃይ ቆለቶና ምꬃ መላ።

እ ኦꬅያ ኡባይ እያዉ ፖለቴስ።

4 ሽን ኢታት ሄሳ መላ ግዶኮና፤

ጫርኮይ ፕትድ ኤፍያ ሱላ መላ።

5 ኢታት ፅሎ ፕርዳ በሳን ኤቆኮና፤

ናጋራንቾት ፅሎታ ዱላታን በንቶኮና።

6 ጎዳይ ፅሎታ ኦግያ ኤሬስ፤

ሽን ኢታታ ኦገይ ꬋያና።

2

ጎዳን ትየትዳይሳ አይሱዋ

1 ካዎተꬃት አይስ ደንዶና?

አሳይ አይስ ጮ ማቀቶና?

2 ካዎት ጎዳ ቦላነ እ ትይዳይሳ ቦላ ደንድዶሶና፤

ደርያ ሃረይሳት ኤንታ ቦላ ሺቅዶሶና።

3 “ኤንታ ሳንꬃላታ ዱꬆስ፤

ኤንታ ቃሾ ዎዶሩዋ ሆሎስ” ያግዶሶና።

4 ሳሎን ኡትዳይስ ኤንታ ቦላ ሚጬስ፤

ጎዳይ ኤንታ ቀልቅሴስ።

5 እ ባ ሀንቁዋን ኤንታ ዳጋንꬄስ፤

ባ ይሉዋን ኤንታ ያሽሴስ።

6 “ታ ጌሻ ዙማ ፅዮነ ቦላ

ታ ካዋ ካዎꬃስ” ያጌስ ጎዳይ።

7 ታኒ ጎዳ ህግያ አዋጃና፤

ጎዳይ ታና፥ “ኔኒ ታ ናኣ፤

ታኒ ሀች ነዉ አዋ ግዳስ።

8 ነ ታና ኦይቻ፤

ታ ነዉ ካዎተꬃታ እማና፤

ሳአ ኡባይ ነባ ግዳና።

9 ኔኒ ብራታ ፃምአን ኤንታ መንꬃና፤

መቃ ሚሸዳ ኤንታ ትንቸረꬃና” ያግስ።

10 ህዛ፥ ካዎቶ ኤዮፕተ፤

ሀ ሳኣ ሃረይሳቶ አኬክተ።

11 ጎዳ ያሻን ጎይንተ፤

ኮኮርድ ኪተትተ።

12 ጎዳይ ሀንቀትን ኦገን ህንተ ꬋዮናዳ

እያ ቱማተꬃን ጎይንተ።

እያ ሀንቆይ ኤሶን ኤፅ ከያና፤

እያን ቆሰትድ አትዳ ኡባይ አንጀትዳይሳታ።

3

መቶ በእያ ኡራ ዎሳ

ዳዊቲ ባ ናአ አበሰሎመፐ ባቃትዳ ዎደ ፃፍዳ ማዝሙረ

1 አቤት ጎዳዉ፥ ታ ሞርከት አይ መላ ዳርዶና!

ታ ቦላ ደንደይሳት አፑነ!

2 ዳሮት፥ “ፆሳይ እያ አሸና” ያግድ፥

ታባ ሃሳዮሶና።

ሳላህ

*

3 ሽን አቤት ጎዳዉ፥ ነ ታዉ ጎንዳለ፤

ታ ቦንቾይነ ታና ꬎቁ ኦይ ነና።

4 ታ ቃላ ꬎቁ ኦꬃዳ ጎዳኮ ዋሳይስ።

እ ባ ጌሻ ዙማፐ ታዉ ዛሬስ።

ሳላህ

5 ጎዳይ ታና ናግያ ግሾ፥

ታ ዝንአስነ ꬍስካስ

ህርግ ባይና ባርካስ።

6 ኡባ በሳራ ታ ቦላ ደንድዳ፥

ዳሮ ሙኩሉ አሳስ ያይከ።

7 አቤት ጎዳዉ፥ ደንዳ!

አቤት ታ ፆሳዉ ታና አሻ!

ታ ሞርከታ ጋጩዋ ሾጫ፤

ኢታታ አቻ መንꬃ።

8 ፆኖይ ጎዳሳ፤

ጎዳዉ፥ ኔኒ ነ አሳ አንጃ።

ሳላህ

4

ኡባ ዎደ ዎሳ

ዛማረታ ሀላቃስ ፃፈትዳ ዳዊታ ማዝሙረ

ዲꬃን የፀትያ ማዝሙረ

1 አቤት ታና ፅልስያ ፆሳዉ፥

ታኒ ነና ፄግያ ዎደ ታዉ ኮያ።

ታኒ ኡንኤትዳ ዎደ ነ ታና ላአ ከሳዳሳ፤

ታዉ ቃታ፤ ታ ዎሳ ስአ።

2 ህንተኖ አሳዉ፥ ህንተ አዉደ ጋካናዉ

ታ ቦንቹዋ ካዉሼቲ?

አዉደ ጋካናዉ ፓꬆናባ ዶሴቲ?

አዉደ ጋካናዉ ዎርዶ ካሌቲ?

ሳላህ

3 ጎዳይ አማነትያ አሳታ ባዉ ዱማይድ ዎꬅዳይሳ ኤርተ፤

ታኒ ጎዳ ፄግያ ዎደ እ ታና ስኤስ።

4 ሀንቀትተ፥ ሽን ናጋራ ኦꬆፕተ፤

ህንተ ዝንእያ ዎደ

ህንተ ዎዛና ቆርተ፤ ስእ ጊተ።

ሳላህ

5 ጎዳስ ልከ ያርሾ ያርሽተ፤

እያን አማነትተ።

6 “ኑና ሎኦባ በሳናይ ኦኔ?”

ያግድ ዳሮት ኦይቾሶና፤

አቤት ጎዳዉ፥ ነ ኑና ኬሀ አይፈን ፄላ።

7 ዳሮ ግስተፈነ ዎይነ ኡሻፈ

ነ ታ ዎዛናን ዎꬅዳ ግታ ኡፋይሳይ አꬌስ።

8 አቤት ጎዳዉ፥ ነ ፃላል ታና ሳሮ ዎꬅያ ግሾ፥

ታኒ ዝንአዳ ዎፑ ጋዳ ꬍስካይስ።

5

ዎንታ ዎሳ

ዛማረታ ሀላቃስ ፃፈትዳ ዳዊታ ማዝሙረ

ሱሱልኤን የፀትያ ማዝሙረ

1 አቤት ጎዳዉ፥ ታ ቃላ ስአ፤

ታ ኦልያ ቆፓ።

2 ታ ካዋዉ፥ ታ ፆሳዉ ታ ዋሱዋ ስአ፤

ታ ማደ ኮያዳ ዎስያ ዎሳ ሀይዛ።

3 አቤት ጎዳዉ፥ ዎንታ ዎንታ

ታ ቃላ ስኣሳ።

ዎንታ ዎንታ ታ ዎሳ ነ ስን ሺሻይስ፤

ታ ነ ዛሩዋ ናጋይስ።

4 ኔኒ ኢታተꬃን ኡፋይቶና ፆሰ፤

ኢታባይ ኔራ ዴና።

5 ኦቶራንቾት ነ ስንꬃን ኤቆኮና፤

ኢታባ ኦꬅያ ኡባ ነ እፃሳ።

6 ዎርዶ ኦደተይሳታ ነ ꬋይሳሳ፤

ጎዳይ ሱꬁ ጉሰይሳታነ

ጭመይሳታ እፄስ።

7 ሽን ታ ነ ግታ ማሮተꬃን ነ ኬꬃ ገላና፤

ነ ጌሻ በሳኮ ስማዳ ነና ቦንቾን ጎይናና።

8 አቤት ጎዳዉ፥ ታ ሞርከታ ግሾ ጋዳ፥

ታና ነ ፅሎተꬃን ካለꬃ፤

ነ ኦግያ ታ ስንꬃን ሱርሳ።

9 ኤንታ መተርሻን ቱም ባዋ፤

ኤንታ ዎዛናን ꬋይሶይ ኩምስ።

ኤንታ ዶናይ ዶየትዳ ዱፎ መላ፤

ኤንቲ ባንታ እንፃርሳን ጭሞሶና።

10 ኤንቲ ነ ቦላ ማካልዳ ግሾ፥

አቤት ፆሳዉ፥ ኤንታ ፕርዳ፤

ኤንታ ቶባይ ኤንታ ኤክድ ቦ፤

ኤንታ ዳሮ ናጋራ ግሾ ኤንታ የደꬃ።

11 ሽን ኔኮ ባቃትድ አትዳ ኡባይ ኡፋይቶ፤

ኤንቲ መርናዉ ኡፋይሳን የፆ።

ነ ሱንꬃ ዶስያ ኡባይ ነናን ኡፋይታና መላ፤

ኔኒ ኤንታ መርናዉ ናጋ።

12 አቤት ጎዳዉ፥ ኔኒ ፅሎታ አንጃሳ፤

ጎንዳለን አሸይሳዳ ነ ኬሀተꬃን እያ አሻ።

6

ኡንአ ዎደ ዎሳ

ዛማረታ ሀላቃስ ፃፈትዳ ዳዊታ ማዝሙረ

ሆስፑን ሻያን የፀትያ ማዝሙረ

1 አቤት ጎዳዉ፥ ነ ይሉዋን ታና ሴሮፓ፤

ነ ሸንያን ታና ሀንቆፋ።

2 አቤት ጎዳዉ፥ ታኒ ዳቡራንቾ ግድዳ ግሾ ታና ማራ፤

አቤት ጎዳዉ፥ ታ ዎዛናይ አርጋጭዳ ግሾ ታና ምንꬃ።

3 ታ ሸምፕያ ዳሮ ኡንኤታሱ፤

ታና ማዳናዉ አዉደ ጋካናዉ ጋምአይ?

4 አቤት ጎዳዉ፥ ኔኒ ስማዳ ታና አሻ፤

ነ ኬሀተꬃ ዳሩዋን ታና ከሳ ኤካ።

5 ሀይቅዳ አሳ ግዶፈ ነና ሀሳየይ ባዋ፤

ዱፎን ግድድ ነና ጋላተይ ኦኔ?

6 ታኒ ኦለን ዳቡራስ፤

ቃማ ኩመꬅ ዬካሸ ታ ሂፃ እርፅሳስ፤

ታ አርሳ አፉꬃን ዎቅሳስ።

7 ታ ሞርከታ ጋሶን ታ አይፈይ ሙልጫትስ፤

ታኒ አፉፅዳ ግሾ ደሞና እፅስ።

8 ጎዳይ ታ ዬሁዋ ስእዳ ግሾ፥

ህንተኖ፥ ኢታ ኦይሳቶ ታፐ ሃክተ።

9 ጎዳይ ታ ዋሱዋ ስእስ፤

ታ ዎሳ ኤክስ።

10 ታ ሞርከት ኡባይ ዬላትዶሶና፤ ዳጋምዶሶና፤

ቆፖና ጉየ ስሚድ ካዉይዶሶና።

7

መቶ ዎደ ፅሎ አሳ ዎሳ

ብንያመ ኮቻ ኩዛባ ዳዊታ ጎዳስ የፅዳ ማዝሙረ

1 አቤት ጎዳዉ ታ ፆሳዉ፥ ታ ነናን ቆሰታይስ፤

ታና የደꬅያ ኡባፈ ታና አሻ።

2 ኔኒ ታና አሾናባ ግድያኮ፥

ኤንቲ ታና ጋሞዳ ዛዛና፤

አሽያ አስ ባይና መንረꬃናሽን።

3 አቤት ጎዳዉ ታ ፆሳዉ፥

ታ ሀይሳ መላባ ኦꬅዳባ ግድኮ፥

ታኒ አሰ ናቅዳባ ግድኮ፥

4 ታ ላገታስ ሎኦ ግሾ ኢታ ዛርዳባ ግድኮ፥

ጋሶይ ባይና ታ ሞርክያ ቦንቅዳባ ግድኮ፥

5 ታ ሞርከይ ታና የደꬅድ ኦይኮ፤

ታና ሳአን የግድ የꬎ፤

ታና ባናን ጎንዶርስድ ካዉሾ።

ሳላህ

6 አቤት ጎዳዉ፥ ነ ሀንቁዋን ደንዳዳ፥

ኤፅያ ታ ሞርከታ ሀንቁዋ ቦላ ኤቃ፤

ታ ፆሳዉ፥ ታ ግሾ ባርካ፤

ኔኒ ፅሎ ፕርዳ ኮያሳ።

7 አሳይ ነ ዩሾን ሺቆ፤

ኔኒ ኤንታፈ ቦላራ ሃራ።

8 ጎዳይ ካዎተꬃታ ቦላ ፕርዴስ፤

አቤት ጎዳዉ፥ ታ ፅሎተꬃዳነ

ታ ሱረተꬃዳ ፕርዳ።

9 ቆፋነ ዎዛና ሻካዳ ኤርያ ፅሎ ፆሳዉ፥

ኢታታ ጌላ ሀኖታ ኔኒ ተቃ፤

ሽን ፅሉዋ ሳሮን ናጋ።

10 ዎዛና ሱረታ አሽያ፥

ፆሳይ ታዉ ጎንዳለ።

11 ፆሳይ ፅሎ ፕርደይሳ፤

እ ኡባ ዎደ ኢታታ ቦላ ሀንቀትያ ፆሳ።

12 ኢታት ባንታ ኢታተꬃፈ ስሞና እፅኮ፥

ፆሳይ ባ ማሻ ሌፈስ፤

ባ ዶንግያ ጊግሴስ።

13 እ ባ ዎꬍያ ኦላ ሚሸታ ጊግሴስ፤

ላፅያ ባ ዶንገ ቶራ ፕቴስ።

14 ኢታት ቆሆ ቃንꬃትድ፥

ገነ ዎደፅድ፥

ዎርዶ የሎሶና።

15 ሀራ አሳስ ኦላ ቦክዳ አስ

ባ ቦክዳ ኦላን ባዉ ኩንዴስ።

16 እያ ገነይ እያ ሁጰን ስሜስ።

እያ ጌላተꬃይ እያ ሜስ።

17 እያ ፅሎተꬃ ግሾ ታኒ ጎዳ ሳባና፤

ኡባፈ ꬎቃ ጎዳ ሱንꬃስ

ታኒ ጋላታ ማዝሙረ የፃና።

8

ያሽያ ፆሳ ቦንቹዋ

ዛማረታ ሀላቃስ ፃፈትዳ ዳዊታ ማዝሙረ

ሱሱልኤን የፀትያ ማዝሙረ

1 አቤት ጎዳዉ ኑ ፆሳዉ፥

ነ ሱንꬃይ ቢታ ኡባን ዋንድ ቦንቸትደ!

ኔኒ ነ ቦንቹዋ ሳሎፐ ቦላራ

ꬎቁ ꬎቁ ኦꬃዳሳ።

2 ኔኒ ነ ሞርከታ ግሾ

ነ ሞርክያነ ነና ማንደይሳ ስእ ኦꬃናዉ፥

ጉꬃ ናይታ ዶናን

ꬋምያ ናይታ ዶናን ጋላታ * ኩንꬃዳሳ።

3 ኔኒ ነ ብራን መꬍዳ ነ ሳሎታ፥

እያ በሳን በሳን ኔኒ ዎꬅዳ አጌናነ

ፆልንቶታ ታኒ በእያ ዎደ፥

4 ኔኒ አሳባ ቆፓናዉ አስ አይቤ?

ዎይኮ ኔኒ እያ ፆሞሳናዉ እ አይቤ?

5 እያ ነ ኔፐ ጉꬃራ ጉꬃዳሳ፤

ቦንቾነ ግታተꬃ ካላቻ

እያ ሁጰን ዎꬃዳሳ።

6 ነ መꬍዳ መተꬃ ኡባ፥

ሃራና መላ ነ እያ ሹማዳሳ፤

ኡባ እያ ቶሁዋፐ ጋርሳራ ዎꬃዳሳ።

7 ዶርሳታነ መሄታ፥

ዎራ ዶአታ ኡባ፥

8 ሳሎ ካፎታ፥ አባ ሞሎታነ

ሃꬃ ጋርሳን ቃፅያ ኡባ

እያዉ ሃርሳዳሳ።

9 አቤት ጎዳዉ ኑ ፆሳዉ፥

ነ ሱንꬃይ ቢታ ኡባን ዋንድ ቦንቸትደ!

9

ኢታታ ቦላ ያና ፕርዳ

ዛማረታ ሀላቃስ ፃፈትዳ ዳዊታ ማዝሙረ

“ናአ ሀይቆን” ጌተትያ ጩꬃን የፀትያ ማዝሙረ

1 አቤት ጎዳዉ፥ ታ ነና ታ ኩመꬃ ዎዛናፐ ጋላታና፤

ኔኒ ኦꬅዳ ማላልስያ ኦሶ ኡባ ኦዳና።

2 ታኒ ነናን ኡፋይታና ሀሹ ጋና።

ኡባፈ ꬎቃ ፆሳዉ፥

ታኒ ነ ሱንꬃስ ጋላታ ማዝሙረ የፃና።

3 ታ ሞርከት ጉየ ስምያ ዎደ፥

ነ ስንꬃፈ ꬉበትድ ꬋያና።

4 ነ አራታን ኡታዳ ታዉ ፅሎ ፕርዳሳ፤

ታ ሞቱዋ ነ ፅሎተꬃን ኦይካዳሳ።

5 ኔኒ ካዎተꬃታ ሴራዳሳ፤

ኢታታ ꬋይሳዳሳ።

ኔኒ ኤንታ ሱንꬃ መርናዉ ቁቻዳሳ።

6 ሞርከት መርናዉ ꬋይዶሶና፤

ኤንታ ካታማታ ኩመꬅ ላላዳሳ፤

ኤንቲ ኩመꬅ ዶገትዶሶና።

7 ሽን ጎዳይ መርናዉ ካዎትድ ደኤስ፤

እ ባ አራታ ፕርዳስ ጊግስስ።

8 ሀ ሳኣ ፅሎተꬃን ፕርዳና፤

ደረታ ሱረተꬃን አይሳና።

9 ጎዳይ ኡንኤትዳይሳታስ አትያ በሲ፤

መቶ ዎደ ገልድ አትያ ቆታ።

10 ነና ኤረይሳት ነናን አማነቶሶና፤

ጎዳዉ፥ ነና ኮየይሳታ የጋ አጋካ።

11 ፅዮነን ካዎትዳ ጎዳ ጋላትተ፤

እ ኦꬅዳ ኦሱዋ አሳ ኡባስ ኦድተ።

12 ሀሎ ከይያ ፆሳይ ጉክዳ ፅሎ ሱꬃ ዶገና፤

ቦረትዳይሳታ ዋሱዋ ቀል ጌና።

13 አቤት ጎዳዉ፥ ታዉ ቃታ፤

ታ ሞርከት ታ ቦላ ኤህያ መቱዋ በአ፤

ሀይቆፐ ታና አሻ።

14 ፅዮነ አሳ ግዶን ታኒ ኤቃዳ፥

ነ ጋላታ ኦዳና፤

ነ አቶተꬃን ኡፋይታና።

15 ካዎተꬃት ባንታ ቦክዳ ኦላን

ባንታዉ ኩንድዶሶና፤

ኤንቲ ዎꬅዳ ፅሄይ ኤንታ ቶሁዋ ኦይክስ።

16 ጎዳይ ባ ፅሎ ፕርዳን ኤረትስ፤

ኢታ አሳይ ባንታ ኢታ ኦሱዋን ኦይከትዶሶና።

ሳላህ

17 ኢታት ዱፎ ባና፤

ፆሳ ዶግያ ካዎተꬃት ኡባይ ኤንታዳ ሀናና።

18 ማንቆይ ኡባ ዎደ ዶገትድ አተና፤

መቶታንቹዋ ኡፋይሳይ መርናዉ ꬋየና።

19 አቤት ጎዳዉ ደንዳ፤ አስ ፆኖፖ!

ካዎተꬃት ነ ስንꬃን ፕርደቶ።

20 አቤት ጎዳዉ ኤንታ ኔኒ ያሽሳ፤

ካዎተꬃት አሰ ግደይሳ ኤሮ።

ሳላሀ።

10

ሱረ ፕርዳ ኮሻ ዎሳ

ዳዊታ ማዝሙረ

1 አቤት ጎዳዉ፥ አይስ ሃካዳ ኤቃይ?

መቶ ዎደ አይስ ኔኒ ጌማይ?

2 ባ ኦቶሩዋን ኢታ አስ ማንቁዋ የደꬄስ፤

ኤንቲ ባንታ ማቁዋን ባንታዉ ኦይከትዶሶና።

3 ኢታ አስ ባ ኢታ አሙዋን ጬቀቴስ፤

ባ ኡዝያን ጎዳ ጫዬስነ ካꬌስ።

4 ኢታት ባንታ ኦቶሩዋን ፆሳ ኮዮኮና፤

ባንታ ቆፋን ፆሳስ በሰ እሞኮና።

5 እያዉ ኡባ ዎደ እንጀቴስ፤

ነ ህገይ እያዉ ገለና፤

ባ ሞርከታ እ ቀልቅሴስ።

6 ባ ዎዛናን፥ “ታና አይብካ ቃና

ታና መቶይ ጋከና” ያግድ ቆፔስ።

7 እያ ዶናን ባደꬅ፥

ዎርዶይነ ማንደꬅ ኩምስ።

ገነይነ ኢታተꬅ እያን እንፃርሳን ደኤስ።

8 ጉታታን ዙግድ ኡቴስ፤

ሱረ አሳታ ዎꬋናዉ ቆሰትድ ናጌስ፤

ዎልቅ ባይና ዳቡራንቾታ ዎቼስ።

9 ባ ቆሰትዳ በሳን ጌምድ፥

ማንቁዋ ኦይካናዉ ጋሞዳ ዙጌስ፤

እያ ኦይክድ ባ ፅህያን ጎችድ ኤፌስ።

10 ዎልቅ ባይና ማንቁዋ ሾጭድ የጌስ፤

እያ ቶሁዋ ጋርሳን እ ኩንዴስ።

11 እ ባ ዎዛናን፥ “ፆሳይ ዶግስ።

ባ ሶምኡዋ ገንꬅድ በኤና” ያጌስ።

12 አቤት ጎዳዉ፥ ደንዳ!

ፆሳዉ፥ ነ ዎልቃማ ኩሽያ ደንꬃ፤

ማንቆታ ዶጎፓ።

13 ኢታ አሳት ፆሰ አይስ ካꬎኦና?

ባንታ ዎዛናን፥ “ፆሳይ ኑና ሴረና” አይስ ያጎና?

14 ሽን ፆሳዉ፥ ነ መቱዋነ ኡንኣ በኣሳ፤

ኔኒ ማዳናዉ ጊጋ ኡታዳሳ።

ኔኒ ይኦታስ ማደ፥

ቆሄትዳይ ነ ማዳና መላ

ባና ነዉ አꬅድ እሜስ።

15 ገነ አሳታ ዎልቃ መንꬃ፤

ኢታ አሳታ ሴራ፤

ዛሪድ ኤንታ ግዶን ኢታተꬅ በንቶፎ።

16 ጎዳይ መርናዉ ካዎትድ ደኤስ፤

ሀራ ካዎተꬃት እያ ቢታፈ ꬋያና።

17 አቤት ጎዳዉ፥ ኔኒ አሽከታ አሙዋ ኩንꬃሳ፤

ኤንታ ምንꬃ፤ ኤንታ ዎሳ ስአ።

18 ይኦታነ ኡንኤትዳይሳታ ቆሆና መላ፥

ሳአን ደእያ ኦንካ ኤንታ ያሽሶና መላ፥

ኔኒ ኤንታዉ ፕርዳ።

11

ፅሎ አሳ ጬቆ

ዛማረታ ሀላቃስ ፃፈትዳ ዳዊታ ማዝሙረ

1 ጎዳይ ታኒ ቆሰታዳ አትያ በሲ፤

ያትን አይስ “ካፎዳ ዙማኮ ባቃታ” ያገቲ?

2 ናጋራንቾት ፅሎታ ꬉማን ጫዳናዉ፥

ባንታ ዶንግያ ዋፅድ ኡትዶሶና።

3 ባሶይ ዎድዳ ዎደ፥

ፅሎ አስ አይ ኦꬃናዉ ዳንዳኢ?

4 ጎዳይ ባ ጌሻ በሳን ደኤስ፤

ሳሎን ባ አራታን ኡትድ አሳ ፄሌስ፤

ጎዳ አይፈይ አሳ ፕልጌስ፤ ዎቼስ።

5 ጎዳይ ፅሉዋነ ዎርዱዋ ፕልጌስ፤

ኢታተꬅ ዶሰይሳታ እፄስ።

6 ጎዳይ ኢታታ ቦላ ኤፅያ ታማ ቦንቆነ

ዲነ ቡክሳና፤

ꬋይስያ ጎተን ኤንታ ሴራና።

7 ጎዳይ ፅሎ ግድዳ ግሾ፥ ፅሎተꬅ ዶሴስ፤

ሱረ አሳት እያ ሶምኡዋ በአና።

12

አላመ ኢታተꬃፈ አተꬃ ዎሳ

ዛማረታ ሀላቃስ ፃፈትዳ ዳዊታ ማዝሙረ

1 ፆሳ አስ ቢታፈ ዉርዳ ግሾ፥

አሳ ግዶን አማነተꬅ ባይና ግሾ፥

ጎዳዉ ኑና ማዳርኪ?

2 ኡባይ ዎርዶ ሃሳዮሶና፤

እሶይ እሱዋ ጭምያ እንፃርሳን

ናምኡ ዎዛናን ኦደቶሶና።

3 አቤት ጎዳዉ፥ ጭምያ ዶና ጎርዳ፤

ኦቶሮን ጬቀትያ እንፃርሳ ተቃ።

4 ኤንቲ፥ “ኑ እንፃርሳን ኑ ፆናና፤

ኑ ዶናይ ኑሳ፤

ኑስ ጎድ ኦኔ?” ያጎሶና።

5 “ማንቆታ ኡንኣ ግሾነ፥

መቶታንቾታ ኦልያ ግሾ፥

ሀእ ታኒ ደንዳና፤

ኤንቲ አሞትያ ሳሮተꬃ ኤንታዉ እማና” ያጌስ ጎዳይ።

6 ጎዳ ቃላይ ጌሽ፤

ታማን ላፑን ቶሆ ሴርዳ ብራዳ ጌሽ።

7 አቤት ጎዳዉ ኔኒ ኤንታ ናጋ፤

ሀይሳ መላ አሳፐ መርናዉ ኤንታ አሻ።

8 ኢት አሳ ግዶን ቦንቸትያ ዎደ፥

ጌላ አሳት ጬቀትሸ ስመረቶሶና።

13

ፆሳን ዘምፕያ ኡራ ዎሳ

ዛማረታ ሀላቃስ ፃፈትዳ ዳዊታ ማዝሙረ

1 አቤት ጎዳዉ አዉደ ጋካናዉ ታና ዶጋይ?

አዉደ ጋካናዉ ኔኒ ታፐ ጌማይ?

2 ታ ሸምፕያ አዉደ ጋካናዉ ኡንኤታኔ?

ታ ዎዛናይ አዛኖን አዉደ ጋካናዉ ዳኔ?

ታ ሞርከይ ታ ቦላ አዉደ ጋካናዉ ጎባኔ?

3 ጎዳዉ ታ ፆሳዉ፥

ሀእ ታና ፄላዳ ታዉ ዛራ።

ታ አይፍያ ፖእሳዳ፥

ታና ሀይቆፐ አሻ።

4 ታ ሞርከት፥ “ኑኒ እያ ፆንዳ”፥

ያግድ ጬቀቶናዳ ተቃ፤

ታ ኩንደꬃን ኤንቲ ኡፋይቶናዳ ድጋ።

5 ሽን ታኒ ነ ማሮተꬃን አማነታይስ፤

ኔኒ ታና አሽያ ግሾ ኡፋይታይስ።

6 ነ ታዉ ኬህዳ ግሾ፥

ጎዳዉ፥ ታ ነዉ የፃና።

14

ፆሰ ኤሮና አሳታ

ዛማረታ ሀላቃስ ፃፈትዳ ዳዊታ ማዝሙረ

1 ኤያት ባንታ ዎዛናን፥ “ፆሲ ባዋ” ያጎሶና፤

ኤንታ ደኦይ ኢትስ።

ኤንቲ እፀትዳባ ኦꬆሶና፤

ሎኦባ ኦꬅያ አስ ባዋ።

2 አኬከይነ ፆሰ ኮየይ ደእያኮ በአናዉ፥

ጎዳይ ሳሎፐ ዱገ አሰ ፄሌስ።

3 ሽን ኡባይ ዞኮ ዛርዶሶና፤

ኡባይ ጎኦናባ ግድዶሶና።

ሎኦባ ኦꬅያ ኦንካ ባዋ፤

ሀር አቶሽን እስ አስካ ባዋ።

4 አስ ካꬅ መይሳዳ፥

ኤንቲ ታ አሳ ቦንቅድ ሞሶና፤

ሀ ኢታ አሳት አይባካ ኤሮኮና፤

ኤንቲ ፆሳ ዎሶኮና።

5 ሽን ፆሳይ ፅሎ አሳራ ደእያ ግሾ፥

ኢታ አሳት ያሻን ኮኮሮሶና።

6 ህንተ ማንቆታ ቆፋ ላሌታ፤

ሽን ጎዳይ ማንቆት ቆሰትድ አትያ በሰ።

7 እስራኤለስ አቶተꬅ ፅዮነፐ ዬረነ!

ጎዳይ ኤንታ ዱሳ ዛርያ ዎደ፥

ያይቆባ ኮቻይ ኡፋይታና፤

እስራኤለ አሳይ ሀሹ ጋና።

15

ፆሲ ዶስያ አሳ ካንዶ

ዳዊታ ማዝሙረ

1 አቤት ጎዳዉ፥ ነ ዱንካንያን ጋምአናይ ኦኔ?

ነ ጌሻ ዙማ ቦላ ዳናይ ኦኔ?

2 ሱረ ደኦ ደኤይ፥

ፅሎባ ኦይ፥

ባ ዎዛናፐ ቱማ ኦደተይ፥

3 ሀራ አሳ ሱንꬅ ኢሶናይ፥

ባ ላግያ ቦላ ኢታባ ኦꬆናይ፥

ባ ላግያ ዝግሮናይ፥

4 ኢታ አሳታ ካይ፥

ጎዳ ያይያ አሳታ ቦንቸይ፥

ቆሄትድካ ባ ጫቁዋ ፖለይ፥

5 ባ ሚሽያ የሎን ታልኦናይ፥

ፅሎ አስ ቆሀናዉ ዎꬋፈ ኤኮናይ፥

ሀይሳታ ኦꬅያ ኡራይ መርናዉ ቃፀና።

16

ፆሳይ ታ ላታ

ዳዊታ ዎሳ

1 አቤት ፆሳዉ፥

ታ ኔኮ ባቃትያ ግሾ ታና ናጋ።

2 ታኒ ፆሳ፥ “ኔኒ ታ ጎዳ፤

ኔፐ አትሽን፥ ሀር ሎኦባይ ታዉ ባዋ” ያጋስ።

3 ሳአን ደእያ ጌሻት

አይ መላ ቦንቸትዶና!

ታ ኤንታራ እስፈ ኡፋይታይስ።

4 ሀራ ፆሳታ ካለይሳት

ባንታ ቦላ መቶ ዳርሶሶና።

ሽን ታኒ ሀራ ፆሳታስ ሱꬅ ያርሽከ፤

ታኒ ኤንታ ሱንꬃ ፄግከ።

5 ታ ጎዳዉ ታ ላታይ ነና፤

ታዉ ኮሽያ ኡባ ታዉ እማሳ፤

ታ ደኡዋ ሳማይ ነና።

6 ታና ጋክዳ ሳማይ አይ መላ ሎኦ!

ኤ ታ ላታይ ቱማ ሎኦ!

7 ታና ዞርዳ ጎዳ ጋላታይስ፤

ቃማ ታ ዎዛናይ ታና ታማርሴስ።

8 ታኒ ኡባ ዎደ ጎዳ ታ ስንꬃን በአይስ፤

እ ታ ኡሻቻን ደእያ ግሾ ዳጋምከ።

9 ሄሳ ግሾ፥ ታ ዎዛናይ ኡፋይቴስ፤

ታ እንፃርሳይ ጋላቴስ፤

ታ አሳተꬃይ ህርግ ባይና ደኤስ።

10 ታ ሸምፕዉ ስኦለን አጋካ፤

ነ ጌሻ ዎቃና መላ ኦꬃካ።

11 ታና ደኦ ኦግያ በሳሳ፤

ነ ስንꬃን ኩመꬃ ኡፋይስ ደኤስ፤

ነ ኡሻቻን መርና እንጀይ ደኤስ።

17

ፅሎ አሳ ዎሳ

ዳዊታ ዎሳ

1 አቤት ጎዳዉ፥ ታ ፅሎ ማጋኑዋ ስአ፤

ታኒ ኔኮ ዋስያ ዋሱዋ ሀይዛ።

ጭሞን ግዶናሽን ቱማን፥

ዎስያ ዎሳ ዛራ።

2 ነ ፅሎ ፕርዳይ ታዉ ቆንጮ፤

ነ አይፈይ ቱማ ፄሎ።

3 ኔኒ ቃማ ታና ፆሞሳዳሳ፤

ታ ዎዛና ፓጫዳሳ።

ሽን ፓጫዳካ ታ ቦላ አይኮካ ደማባካ፤

ታ እንፃርሳይካ ባለትቤና።

4 ታኒ ሀራ አሳታዳ ኢታባ ሃሳይከ፤

ታኒ ነ ቃላ ናግያ ግሾ፥ ገነ ኦግያ ካላብከ።

5 ታ ቶሆይ ꬉበቶና መላ፥

ታ ታንጎይ ነ ኦግያፐ ጋፃ ከይቤና።

6 አቤት ፆሳዉ ታ ዎሳ ነ ስእያ ግሾ፥

ታኒ ነና ዎሳይስ።

ነ ሀይꬃ ታኮ ዛራዳ፥

ታ ቃላ ስአ።

7 ባንታ ሞርከታፐ ባቃተይሳታ፥

ነ ኡሻቻ ኩሸን ቆታዳ አሸይሶ፥

ነ ኬሀተꬃ ማላልስያ ኦገን በሳ።

8 ነ አይፈ ናኤ መላ ታና ናጋ፤

ነ ቀፍያ ጋርሳን ታና ቆሳ።

9 ታና ኡንኤꬅያ ኢታታፐ፤

ተቅድ ኦይክዳ ሞርከታፐ አሻ።

10 ኤንታዉ ቃይ ባዋ፤

ኦቶሮን ሃሳዮሶና።

11 ታና ጎድድ ኦይክዶሶና፤ ተቅዶሶና፤

ታና ቢታን ሆልድ የጋናዉ ፄሎሶና።

12 ኤንቲ ምያባ ኮይያ ጋሞ መላ፤

ቆሰትድ ናግያ ዎዳላ ጋሞ መላ።

13 ጎዳዉ፥ ደንዳ፤

ታ ሞርከታራ ኤቀታዳ ኤንታ ሳአን የጋ፤

ነ ማሻን ኢታታ ኩሸፐ ታና አሻ።

14 ጎዳዉ፥ ሀይሳ መላ አሳፐ ታና ቆሳ፤

ኤንታ ቃዳይ ሳአባ ግድዳ አሳፐ

ነ ኩሸን ታና አሻ።

ነ ምንጅዳ ሴራን ኤንታ ካልሳ፤

ሄ ሴራይ ኤንታ ናይታስ ግድድ፥

ኤንታ ናይታ ናይታስ ፓላሆ።

15 ሽን ታኒ ፅሎተꬃን ነ ሶምኡዋ በአና፤

ታ ባርክያ ዎደ ነ ማላ በአዳ ኡፋይታና።

18

ፆኖ ማዝሙረ

ዛማረታ ሀላቃስ ፃፈትዳ ዳዊታ ማዝሙረ

ጎዳይ እያ ሞርከታፐነ ሳኦላ ኩሸፐ አሽዳ ዎደ ዳዊታ ጎዳስ የፅዳ ማዝሙረ

1 አቤት ጎዳዉ፥ ታ ዎልቃዉ፥

ታኒ ነና ዶሳይስ።

2 ጎዳይ ታ ዛላ፤ ታ ሚፃ፤ ታና አሸይሳ፤

ታ ፆሳይ ታ እያኮ ባቃትያ ታ ዛላ።

እ ታዉ ጎንዳለ፤ ታና አሽያ ዎልቃ፤

ታኒ ቆሰታዳ አትያ በሰ።

3 ጋላታ በሲያ ጎዳ ታ ፄጋይስ፤

ታ ሞርከታፐ ታኒ አታና።

4 ሀይቆ ዎዶሮይ ታና ጩልስ፤

ꬋዮ ድኦይ ታና ዳጋንꬅስ።

5 ዱፎ ዎዶሮይ ታ ቦላ ፃፀትስ፤

ሀይቆ ፅሄይ ታና ኦይክስ።

6 ታ ኡንአን ጎዳ ፄጋስ፤

ታና ማዳና መላ ታ ፆሳኮ ዋሳስ።

ባ ኬꬃን ግድድ ታ ግርሳ ስእስ፤

ታ ዋሶይ እያ ሀይꬃን ዎꬍስ።

7 ፆሳይ ሀንቀትዳ ግሾ፥

ቢታይ ቃፅስ፤

ደረታ ፃጶይ ኮኮርስ።

8 እያ ሲꬍያፐ ሀንቆ ጩያይ ከይስ፤

እያ ዶናፐ ምያ ታማ ላጮይ ከይስ፤

እ ፁግያ ቦንቆ ጩትስ።

9 ሳሉዋ ጳልቅድ ዎꬍስ፤

እያ ቶሁዋፐ ጋርሳን ꬉማ ሻር ደኤስ።

10 ክሩበታ ቦላ ኡትድ ፓልስ፤

ጫርኮ ቀፈን ፑደ ደንድስ።

11 ባና ꬉማን ካምስ፤

እያ ዱንካነይ እራን ኩምዳ ሻራ።

12 እያ ስንꬃን ደእያ ግታ ፖኡዋፐ

ሻችነ ታማ ላጮይ ከይድ

ꬉማ ሻራ ካንꬅድ ብስ።

13 ጎዳይ ዳዳዳ ሳሎፐ ጉምስ፤

ኡባፈ ꬎቃ ፆሳይ ባ ግርሳ ስስስ፤

ዎልአንꬃንነ ታማ ላጮን ቆንጭስ።

14 ባ ዶንግያ ዱክድ ባ ሞርከታ ላልስ፤

ዎልአንꬃ ፖኦ ኪትድ ኤንታ የደꬅስ።

15 አቤት ጎዳዉ፥ ኔኒ ሴርዳ ዎደ፥

ሸነታዳ ፔኑቅዳ ዎደ፥

አባይ ዝንእዳ ቢታይ በንትስ፤

ሳአ ባሶይ ቆንጭስ።

16 ጎዳይ ቦላፈ ኩሽያ የድድ ታና ኦይክስ፤

ጪሞ ሃꬃፈ ታና ዳፍድ ከስስ።

17 ታ ቦላ ዳሮ ዎልቃምዳ

ታ ሞርከታፐነ

ታና እፀይሳታፐ አሽስ።

18 ታ መቶትዳ ዎደ ኤንቲ ታ ቦላ ደንድዶሶና፤

ሽን ጎዳይ ታና ካትስስ።

19 እ ታና ዳልጋ በሲ ከስስ፤

ታናን ኡፋይትዳ ግሾ ታና አሽስ።

20 ታ ፅሎተꬃዳ ጎዳይ ታዉ ቃንፅስ፤

ታ ኩሸ ጌሻተꬃዳ እ ታዉ ዛርስ።

21 ታኒ ጎዳ ኦግያ ካላስ፤

ታ ፆሳ አጋዳ ካረ ከያብከ።

22 ታኒ እያ ህግያ ኡባ ናጋስ፤

እያ ኪታ ፖሎ አጋብከ።

23 ታኒ እያ ስንꬃን ሱረ ደአስ፤

ታና ናጋራፐ ናጋስ።

24 ጎዳይ ታ ፅሎተꬃዳነ

ታ ኩሸ ጌሻተꬃዳ ታዉ ዛርስ።

25 አማነተይሳታስ ነ አማነታሳ፤

ሱረታስ ነ ሱረ።

26 ጌሻታስ ነ ጌሽ፤

ሽን ጌላታስ ነ ጌላ።

27 አሽከታ አሻሳ፤

ሽን ኦቶራንቾታ ካዉሻሳ።

28 አቤት ጎዳዉ፥ ነ ታዉ ፆምፓሳ፤

ታ ፆሳይ ታ ꬉማ ፖእሳሳ።

29 ነ ማዱዋን ታ ሞርከ ቶራ ቦላ ደንዳይስ፤

ታ ፆሳን ሚፃ ፄራራ ጉፓዳ አꬋይስ።

30 ፆሳ ኦገይ ፖሎ፤

ጎዳ ቃላይ ጌሽ፤

እያኮ ባቃትያ ኡባስ እ ጎንዳለ።

31 ጎዳፐ አትሽን፥ ሀራ ፆሲ ኦኔ?

ኑ ፆሳፈ አትሽን፥ ሀራ ዛል ኦኔ?

32 ታዉ ዎልቃ እመይነ

ታ ኦግያ ሳሮ ኦይ ፆሳ።

33 እ ታ ቶሁዋ ገንኤ ቶሆዳ ምንꬄስ፤

ꬎቃ በሳን ህርግ ባይና ኤሴስ።

34 ታ ኩሽያ ኦላ ታማርሴስ፤

ናሰ ብራታ ዶንግያ ዱካና መላ

ታ ቀስያ ምንꬄስ።

35 ታና አሽያ ነ ጎንዳልያ ታዉ እማዳሳ፤

ነ ኡሻቻ ኩሸይ ታና ዘምፕሴስ፤

ነ ሎኦ ኦይከꬃይ ታና ግታዬስ።

36 ታ ሄመትያ በሳ ዳልግሳዳሳ፤

ታ ቶሁዋ ሀርቹች ኤክቤና።

37 ታ ሞርከታ የደꬃዳ ኦይካስ፤

ኤንታ ꬋይሶና ጉየ ስምከ።

38 ኤንቲ ዛር ደንዶናዳ ሾጫስ፤

ኤንቲ ታ ቶሁዋ ጋርሳን ኩንድዶሶና።

39 ኦላስ ታና ዳንጭሳዳሳ፤

ታራ ጋደተይሳታ ታዉ ጉልባትሳዳሳ።

40 ታ ሞርከታ ታ ስንꬃፈ ጉየ ዛራዳሳ፤

ታና እፀይሳታ ꬋይሳስ።

41 ማደ ኮይድ ዋስዶሶና፥

ሽን ኦንካ ኤንታ አሽቤና።

ጎዳ ኤንቲ ፄግዶሶና፥

ሽን እ ኤንታዉ ኮይቤና።

42 ጫርኮይ ፕትድ ኤፍያ ባናዳ ኤንታ ሊቅሳስ፤

ኦገ ኡርቃዳ ኤንታ የꬋስ።

43 ገነ አሳፐ ታና አሻዳሳ፤

ታና ካዎተꬃታ ቦላ ሹማዳሳ፤

ታ ኤሮና አሳይ ታዉ ሃረትዶሶና።

44 ኤንቲ ታባ ስእድ ታዉ ኪተቶሶና፤

አላጋ ደረይ ታ ስንꬃን ዝጌስ።

45 ኤንቲ ካሀ ꬋይዶሶና፤

ባንታ ሚፃፐ ኮኮርሸ ዮሶና።

46 ጎዳይ ደኤስ!

ፆሳይ፥ ታ ዛላይ ጋላተቶ!

ታና አሽያ ፆሳይ ꬎቁ ꬎቁ ጎ!

47 እ ታዉ ሀሎ ከስያ ፆሳ፤

ካዎተꬃታ ታ ጋርሳን ሃርሰይሳ።

48 ታ ሞርከታፐ ታና አሸይሳ፤

ታና እፀይሳታ ቦላ ꬎቁ ꬎቁ ኦꬃሳ፤

ኢታታፐ ታና አሻሳ።

49 ሄሳ ግሾ፥ ጎዳዉ

ካዎተꬃታ ግዶን ታኒ ነና ጋላታና፤

ነ ሱንꬃ ሳባና።

50 እ ባ ካዋስ ፆኖ እሜስ፤

ባ ትይዳይሳስ፥ ዳዊታስነ እያ ኮቻስ፥

ባ ኬሀተꬃ በሴስ።

19

ፆሳ ህገን ቦረይ ባዋ

ዛማረታ ሀላቃስ ፃፈትዳ ዳዊታ ማዝሙረ

1 ሳሎት ፆሳ ቦንቹዋ ሃሳዮሶና፤

ሳሎ ጉፋንꬆይ እያ ኩሸ ኦሱዋ አዋጄስ።

2 እስ ጋላስ ሀራ ጋላሳስ ሄሳ ኦዴስ፤

እስ ቃም ሀራ ቃማስ ኤራተꬅ ቆንጭሴስ።

3 ኦድ ዎይኮ ቃል ባዋ፤

ኤንታ ግርሳይ ስኤተና።

4 ግዶሽን ኤንታ ኦዳይ ሳአ ኡባን ላለትስ፤

ኤንታ ቃላይ ቢታ ጋፃ ጋክስ።

አው ደእያ በሲ ፆሳይ ሳሎን ጊግስስ።

5 ባ ሶፐ ከይያ ምሽራዳ፥

ጋደ ዎፃናዉ ኡፋይትድ ጊግዳ አሳዳ፥

አዋይ ዎንታ ዎንታ ከዬስ።

6 እስ ባጋ ሳሎ ጋፃፐ ከይድ፥

ሀራ ባጋ ሳሎ ጋፃ ጋካናዉ ቤስ፤

እያ ሱላፐ ጌምያባይ ባዋ።

7 ጎዳ ህገይ ሱረ፤

ሸምፖ ዛሬስ።

ጎዳ ኪታይ አማነትዳይሳ፤

አኬክ ፓጭዳይሳታ ጭንጫ ኦꬄስ።

8 ጎዳ ዎጋይ ልከ፤

ዎዛና ኡፋይሴስ።

ጎዳ ኪታይ ጌሽ፤

አይፈ ፖእሴስ።

9 ጎዳስ ያሽ ጌሽ፤

መርናዉ ኤቅድ ደኤስ።

ጎዳ ፕርዳይ ኩመꬅ ቱማነ ፅሎ።

10 ዎርቃፈ አꬍድ ኮየቴስ፤

ዋላህ ባይና ዎርቃፈ አꬍድ ሎኦ።

ኤሳፈ አꬍድ ሎኦ

እልሎ ኤሳፈ አꬍድ ማልኦ።

11 ነ አይለይ ናገታና መላ ዞሬስ፤

ነ ህግያ ናጎይ ዳሮ ጎኤስ።

12 ባ ቆሁዋ ደመይ ኦኔ?

አቤት ጎዳዉ፥ ጌምዳ ናጋራፐ ታና ጌሻ።

13 ታና ነ አይልያ፥

ኤርሸ ኦꬅያ ናጋራፐ ናጋ።

ናጋር ታና ሃሮና መላ ማዳ፤

ሄ ዎደ ታኒ ሱረ ግዳና፥

ግታ ባላፐ ጌያና።

14 አቤት ጎዳዉ፥ ታ ዛላዉ፥ ታና ዎዘይሶ፤

ታ ዶናፐ ከይያ ቃላይነ

ታ ዎዛና ቆፋይ ነና ኡፋይስያባ ግዶ።

20

ፆሳን አማነታ

ዛማረታ ሀላቃስ ፃፈትዳ ዳዊታ ማዝሙረ

1 መቶ ዎደ ጎዳይ ነና ስኦ፤

ያይቆባ ፆሳ ሱንꬃይ ነና ናጎ።

2 ባ ኬꬃፈ ነዉ ማዶ ኪቶ፤

ፅዮነፐ ነና ካትሶ።

3 እ ነ ያርሾ ኡባ ሀሳዮ፤

ነ ፁሳ ያርሹዋን ኡፋይቶ።

ሳላሀ

4 ነ ዎዛና አሙዋ ነዉ እሞ፤

ነ ቆፋ ኡባ ፖሎ።

5 ነ ፆኑዋን ኑና ኡፋይሶ፤

ኑ ፆሳ ሱንꬃን ኑ ባንድራ ꬎቁ ኦꬃና፤

ነ ዎሳ ኡባ ጎዳይ ነዉ ዛሮ።

6 ጎዳይ ባ ዶርዳ ካዋስ፥

ፆኖ እምዳይሳ ታኒ ቡሮ ኤራይስ።

እ ባ ጌሻ ሳሉዋን ስአና፤

ባ ኡሻቻ ኩሸን ግታ ፆኖ እያዉ እማና።

7 እሶት እሶት ባንታ ኦላ ፓራ ጋርያን፥

ሀራት ባንታ ፓራን ጬቀቶሶና፤

ሽን ኑኒ ጎዳ ኑ ፆሳ ዎልቃን ጬቀቶስ።

8 ኤንቲ ꬉበትድ ኩንዳና፤

ሽን ኑኒ ደንድድ ምን ኤቃና።

9 አቤት ጎዳዉ፥ ካዋስ ፆኖ እማ፤

ኑኒ ነና ፄግያ ዎደ ስአ።

21

ካዎይ ፆሳን ኡፋይቴስ

ዛማረታ ሀላቃስ ፃፈትዳ ዳዊታ ማዝሙረ

1 ጎዳዉ፥ ካዎይ ነ ዎልቃን ኡፋይቴስ፤

ነ እምዳ ፆኑዋን ሀሹ ጌስ።

2 እያ ዎዛና አሙዋ እያዉ እማዳሳ፤

እያ መተርሻ ዎሳ እያ ድጋባካ።

ሳላሀ

3 ሎኦ አንጆራ እያ ሞካሳ፤

ዋላህ ባይና ዎርቃ ካላቻ እያ ሁጰን ዎꬃሳ።

4 እ ነና ደኦ ኦይችስ፤

ዳሮ ላይꬅነ አዱሳ ደኦ እማዳሳ።

5 ኔኒ እያዉ ፆኖ እምዳ ግሾ፥

እያ ቦንቾይ ዳርስ፤

ግታተꬅነ ቴማ እያዉ እማዳሳ።

6 መርና አንጁዋ እያዉ እማዳሳ፤

ነ በንቱዋን እያ ኡፋይሳሳ።

7 ካዎይ ጎዳን አማነቴስ፤

ኡባፈ ꬎቃ ፆሳ ማሮታይ፥

እያራ ደእያ ግሾ እ ዳጋመና።

8 ነ ኩሸይ ነ ሞርከታ፥

ነ ኡሻቻ ኩሸይ ነና እፀይሳታ ደማና።

9 ነ ቆንጭያ ዎደ ጮጨ ታማዳ ኤንታ ፁጋና፤

ጎዳይ ባ ሀንቆ ሱሎን ኤንታ ምታና፤

እያ ታማይ ኤንታ ማና።

10 ኔኒ ኤንታ ናይታ ቢታፈ፥

ኤንታ ኮቻ አሳ ግዶፈ ꬋይሳና።

11 ነ ሞርከት ነ ቦላ ቶቦሶና፤

ኢታባ ማቀቶሶና፥ ሽን ፖሎኮና።

12 ኔኒ ኤንታ ነ ዶንግያን ዱካና፤

ኤንታ ጉየ ዛራዳ ጎዳና።

13 ጎዳዉ፥ ነ ምኖተꬃን ꬎቁ ꬎቁ ጋ፤

ነ ዎልቃ ግሾ ጋላታ ማዝሙረ የፆስ።

22

ፅሎ አሳ መቶነ ኡፋይስ

ዛማረታ ሀላቃስ ፃፈትዳ ዳዊታ ማዝሙረ

“ጉራ ገንኤ” ጌተትያ ዲꬃ ጩꬃን የፀትዳ ማዝሙረ

1 ታ ፆሳዉ፥ ታ ፆሳዉ፥ ታና አይስ አጋዲ?

ታና ማዳ ጋዳ ታ ነና ዎስያ ዎደ፥

አይስ ታፐ ሃካይ?

2 ታ ፆሳዉ፥ ጋላስ ኩመꬅ ታ ኔኮ ዋሳስ፤

ሽን ነ ታና አላካ።

ቃማ ኡባን ኔኮ ዋሳይስ፥

ሽን ዎፓተꬅ ደምከ።

3 ግዶሽን ኔኒ ጌሽ፤

እስራኤለ ጋላታይ ነ አራታ ዩሾን ደኤስ።

4 ኑ አዋት ነናን አማነትዶሶና፤

ነናን አማነትን፥ ነ ኤንታ አሻዳሳ።

5 ኔኮ ዋስድ አትዶሶና፤

ነናን አማነትድ ዬላትቦኮና።

6 ሽን ታ አሰ ግድከ፤ ጉፁነ፤

ታ አሳን ካትዳይሳነ ቦረትዳይሳ።

7 ታና በእያ ኡባይ ቀልቅሶሶና፤

ባንታ ሁጵያ ቃꬅሸ ደሬቆሶና።

8 “እ ጎዳን አማነትስ፤ አነ እያ አሾ፤

ጎዳይ እያ ዶስኮ፥ አነ እያ አሾ” ያጎሶና።

9 ግዶሽን ታኒ ታ አየ ኡሎፐ

ሱረ የለታናዳ ኦꬅዳይ ነና።

ታ አየ ꬋንꬃ ꬋምያ ዎደካ

ታና ናግዳይ ነና።

10 ታ የለቶሶፐ ዶማዳ ነናን ድጫስ፤

ታ አየ ኡሎፐ ዶምን ነ ታ ፆሳ።

11 መቶይ ታኮ ማትያ ግሾነ

ታና ማድያ አስ ባይና ግሾ፥

ሀእ ኔኒ ታፐ ሃኮፋ።

12 ዳሮ ሞርከት ቃይጭያ ቦራዳ ታና ተቅዶሶና፤

ቃይጭያ ባሳነ ኮርማታዳ ታና ኦይክዶሶና።

13 መንረꬅድ ጉድያ ጋሞዳ

ባንታ ዶና ታ ቦላ ዶዮሶና።

14 ታኒ ሃꬃዳ ጎጋስ፤

ታ መቀꬃይ ባ ከሱዋፐ ከይስ፤

ታ ዎዛናይ ኦይሳዳ ታ ጋꬃን ትልእስ።

15 ታ ቆይ ኩንአዳ መልስ፤

ታ እንፃርሳይ ኮቶኑዋራ ኦይከትስ፤

ነ ታና ሀይቅዳ አሳዳ ባናን የጋዳሳ።

16 ካናት ታና ተቅዶሶና፤

ኢታ አሳት ታ ዩሹዋ ኦይክዶሶና፤

ታ ኩሸታነ ታ ቶሆታ ጫዶሶና።

17 ታ መቀꬃት ታይበቶሶና፤

ታ ሞርከት ታና ደሬቆሶና።

18 ታ ማኡዋ ሻክድ ኤኮሶና፤

ታ አዱሳ ማኡዋ ቦላ ሳማ የጎሶና።

19 ታ ጎዳዉ፥ ነ ታ ማታይ ታፐ ሃኮፋ፤

ታ ዎልቃዉ፥ ታና ማዳናዉ ኤለሳዳ ሃያ።

20 ታና ማሻፈ ከሳ ኤካ፤

ታ አልኦ ደኡዋ ካናታፐ አሻ።

21 ጋሞታ ዶናፐ ታና አሻ፤

ቃይጭያ ባዞ ቦራታ ካጨፐ ታና ናጋ።

22 ታኒ ነ ሱንꬃ ታ እሻታስ ኦዳና፤

ኤንታ ሺቁዋን ነና ጋላታና።

23 ህንተኖ፥ ጎዳ ያየሳቶ፥ እያ ጋላትተ፤

ህንተኖ፥ ያይቆባ ዛረቶ፥ እያ ቦንችተ።

ህንተኖ፥ እስራኤለ ኮቻቶ፥

ያሻን እያ ꬎቁ ꬎቁ ኦꬅተ።

24 እ ኡንኤትዳይሳ ካና፤

ኤንታ ቆሁዋ በእሸ ቀል ጌና።

ባ ሶምኡዋ ኤንታፈ ገንና፤

ኤንቲ እያኮ ዋስያ ዎደ፥

ኤንታዉ ዞኮ ዛርቤና።

25 ታ ነ ሎኦ ኦሱዋ ግሾ ግታ ሺቆን ጋላታና፤

ታ ቃንገꬃ ነዉ ያይያ አሳ ስንꬃን ጋꬃና።

26 ማንቆት ምድ ካላና፤

ጎዳ ኮየይሳት እያ ጋላታና፤

ኤንቲ መርናዉ ኡፋይሳን ዳና።

27 ሳአ ጋፃ ጋካናዉ ደእያ አሳ ኡባይ፥

አኬካን ጎዳኮ ስማና፤

አሳ ዛረ ኡባይ እያ ጎይናና።

28 ማት ኡባይ ጎዳሳ፤

እ ካዎተꬃታ ሃሬስ።

29 ሳአን ደእያ ዱረ ኡባይ እያ ጎይናና፤

ባንታና ሀይቆፐ አሻናዉ ዳንዳኦናይሳትነ

ቢታን ስምያ ኡባይ እያዉ ጉልባታና።

30 ያና የለታይ እያዉ ኪተታና፤

ስንꬃ የለታስ ጎዳባ ኦዳና።

31 ቡሮ የለትቦና አሳስካ፥

እያ ጌሻተꬃ ኦዳና።

23

ፆሳይ ታና ሄሜስ

ዳዊታ ማዝሙረ

1 ጎዳይ ታ ሄንꬃንቹዋ፤

ታዉ አይብካ ፓጨና።

2 ታና አጫ ቆሮን ሸምፕሴስ፤

ዎፑ ግዳ ሃꬃኮ ላጌስ።

3 ታ ደኡዋ ኦራፅሴስ፤

ባ ሱንꬃ ግሾ ግድ፥

ታና ፅሎተꬃ ኦግያ ካለꬄስ።

4 ነ ታ ጎዳይ ታራ ደእያ ግሾ፥

ታ ሳካና ꬉማ ግዶራ ቢኮካ፥

ኢታባ ያይከ።

ነ ፃምአይነ ነ ጉፈይ ታና ምንꬆሶና።

5 ታ ሞርከታ ስንꬃን ታዉ ግብራ ጊግሳሳ፤

ታና ሞካሸ፥ ታ ሁጰን ዛይተ ትያሳ፤

ታ ዋንጫይ ኩምድ ጎጋና ጋካናዉ ኩንꬃሳ።

6 ነ ኬሀተꬃይነ ነ ማሮተꬃይ

ታ ደኦ ላይꬃ ኡባን ታና ካላና፤

ታኒ ጎዳ ኬꬃን መርናዉ ዳና።

24

ቦንቾ ካዋ

ዳዊታ ማዝሙረ

1 ሳአይነ ሳአን ደእያ ኡባይ ጎዳባ፤

አላመይነ እያን ደእያ አሳ ኡባይ እያሳ።

2 እ ሳኣ ግታ አባ ቦላ ሂፅስ፤

ጪሞ ሃꬃ ቦላ ምንꬅድ ኤስስ።

3 ጎዳ ዙማ ቦላ ከያናዉ ዳንዳኤይ ኦኔ?

እያ ጌሻ በሳን ኤቃናይ ኦኔ?

4 እያ ኩሸይነ እያ ዎዛናይ ጌሽ ግድዳይሳ፤

ኤቃ ጎይኖናይሳ፥

ዎርዶ ጫቆናይሳ።

5 እ ጎዳፐ አንጆ ኤካና፤

አሽያ ፆሳፈ ፅሎ ፕርዳ ደማና።

6 ፆሳኮ ፄልያ አስነ

ያይቆባ ፆሳ ሶምኡዋ

ኮይያ አስ ሄሳ መላ አሰ።

ሳላሀ

7 ቦንቾ ካዎይ ገላና መላ፥

ህንተኖ ፐንገቶ ዶየትተ፤

በን ፐንገት እያ ኡፋይሳን ሞክተ።

8 ሄ ቦንቾ ካዎይ ኦኔ?

ምኖነ ዎልቃማ ግድዳ ጎዳ፤

ኦላን ዎልቃማ ግድዳ ጎዳ።

9 ቦንቾ ካዎይ ገላና መላ፥

ህንተኖ ፐንገቶ ዶየትተ፤

በን ፐንገት እያ ኡፋይሳን ሞክተ።

10 ሀ ቦንቾ ካዎይ ኦኔ?

ሀ ቦንቾ ካዎይ ሳሎ መተꬃታ ጎዳ!

ሳላሀ።

25

ኡንአ ዎደ ዎሳ

ዳዊታ ማዝሙረ

1 አቤት ጎዳዉ፥

ሸምፖፈ ታ ነና ዎሳይስ።

2 አቤት ታ ፆሳዉ፥ ታ ነናን አማነታይስ፤

ታና ዬላዮፓ፤

ታ ሞርከታስ ታና አꬃዳ እሞፋ።

3 ነናን ኡፋይስ ኦይሳት ዬላቶኮና፤

ሽን ጋሶይ ባይና ገነይሳት ዬላታና።

4 አቤት ጎዳዉ፥ ታና ነ ኦግያ በሳ፤

ነ ጌዶ ታና ካለꬃ።

5 ታና አሽያ ፆሳይ ነና ግድያ ግሾ፥

ነ ቱማተꬃ ታና ካለꬃነ ታማርሳ፤

ጋላስ ኩመꬃ ታ ነናን ኡፋይስ ኦꬃይስ።

6 አቤት ጎዳዉ፥ በንፐ ደእያ

ነ ቃꬍያነ ነ ኬሀተꬃ ሀሳያ።

7 ታ ናአተꬃ ናጋራነ ኢታባ ሀሳዮፓ፤

አቤት ጎዳዉ፥ ነ ኬሀተꬃነ ሎኦተꬃ ሀሳያ።

8 ጎዳይ ኬሀነ ሱረ ግድያ ግሾ፤

ናጋራንቾታ ባ ኦግያ ታማርሴስ።

9 አሽከታ ሱረተꬃን ካለꬄስ፤

ኤንታና ባ ኦግያ ታማርሴስ።

10 ጎዳ ጫቁዋነ

እያ ኪታ ናገይሳታስ

እያ ኦገ ኡባይ ቱማነ ኬሀ።

11 አቤት ጎዳዉ፥ ታ ናጋራይ ዳሮ፤

ግዶሽን ነ ሱንꬃ ግሾ ታው አቶ ጋ።

12 ጎዳ ያይያ አስ ኦኔ?

እ ካላናዉ በሲያ ኦግያ

ጎዳይ እያ ታማርሳና።

13 እ ኡባ ዎደ ዱረተꬃን ዳና፤

እያ ናይት ቢታ ላታና።

14 ጎዳይ ያየይሳታስ ባ ፁራ ገንና፤

እ ኤንታዉ ባ ጫቁዋ ኤርሴስ።

15 ጎዳይ ታ ቶሁዋ ፅሄፐ ናግያ ግሾ፥

ታ አይፈይ ማዶ ኤካናዉ ኡባ ዎደ እያኮ ፄሌስ።

16 ጎዳዉ፥ ታኒ ብዛነ

መቶትዳ አስ ግድያ ግሾ፥

ታኮ ስማ፤ ነ ማሮተꬃ ታና በሳ።

17 ታዉ ህርግ ዳርስ፤

ታ መቱዋፐ ታና ነ አሻ።

18 ታ መቱዋነ ታ ዋይያ በአ፤

ታ ናጋራ ኡባ አቶ ጋ።

19 ታ ሞርከት አይ መላ ዳርዳኮ በአ፤

ኤንቲ ታና አይ መላ እፅያኮ ፄላ።

20 ነ ታና ናጋ፤ ነ ታና አሻ፤

ታ ኔኮ ባቃትያ ግሾ ታና ዬላዮፓ።

21 ታ ነናን ኡፋይስ ኦꬅዳ ግሾ፥

ሱረተꬅነ ቱማተꬅ ታና ናጎ።

22 አቤት ፆሳዉ፥ እስራኤለ አሳ

ኤንታ መቶ ኡባፈ ነ ዎዛ።

26

ፅሎ አሳ ዎሳ

ዳዊታ ማዝሙረ

1 አቤት ጎዳዉ፥ ታ ሱረተꬃን ሄመትዳ ግሾነ

ስይ ባይና ነናን አማነትዳ ግሾ፥

ታዉ ፕርዳ።

2 አቤት ጎዳዉ፥ ታና ፓጫ፤

ታና ፕልጋዳ በአ፤

ታ ዎዛና ፆሞሳ።

3 ነ ሲቆይ ታ ስንꬃን ደእያ ግሾ፥

ታ ኡባ ዎደ ነ ቱማ ኦግያን ሄመታይስ።

4 ጭምያ አሳራ ታ ኡትከ፤

ጩቦታ ማባራን ገልከ።

5 ኢታታ ዱላታ ታ እፃይስ፤

ማካላቾታራ እስፈ ኡትከ።

6 አቤት ጎዳዉ፥ ታ ፅሎተꬃ በሳናዉ

ታ ኩሽያ ሜጫይስ፤

ነ ያርሾ በሳ ዩያይስ።

7 ጋላታ ማዝሙረ የፃሸ

ነ ማላልስያ ኦሶ ኡባ ኦዳና።

8 አቤት ጎዳዉ፥ ነ ኬꬃነ፥

ነ ቦንቾይ አቅያ በሳ ታ ዶሳይስ።

9 ታና ናጋራንቾታራ እስፈ ፕቶፋ፤

አሳ ሱꬁ ጉሰይሳታራ ታ ሸምፑዋ ꬋይሶፋ።

10 ኤንታ ኩሸን ኢታ ሀልቾይ ደኤስ፤

ኤንታ ኡሻቻ ኩሸን ዎꬋፈይ ኩምስ።

11 ሽን ታ ሱረተꬃን ሄመታና፤

ታና ዎዛ፤ ታዉ ቃታ።

12 ታ ቶሆይ ደምባ በሳን ኤቅስ፤

ግታ ሺቁዋን ጎዳ ጋላታና።

27

ፆሳራ ደእያ አሳ ፃላተꬅ

ዳዊታ ማዝሙረ

1 ጎዳይ ታዉ ፖኦነ ታና አሸይሳ፤

ያትን፥ ታ ኦና ያያኔ?

ጎዳይ፥ ታ ደኦይ ናገትያ ሚፃ፤

ያትን፥ ታ አይስ ዳጋማኔ?

2 ኢታ አሳት፥ ታና እፀይሳትነ ታ ሞርከት

ታና ዎꬋናዉ ሆርዶፍያ ዎደ፥

ባንታዉ ꬉበትድ ኩንዳና።

3 ሞርከ ቶር ታና ተቅኮ

ታ ዎዛናይ ያየና።

ኦል ታ ቦላ ደንድያኮካ፥

ታኒ ጎዳን አማነታይስ።

4 ታ ጎዳ እስባ ኦይቻስ፤

ሄስካ፥ ታ ደኦ ላይꬃ ኡባን

ጎዳ ኬꬃን ደአናሳ፤

ጎዳ ሎኦተꬃ በአናሳነ

እያ ኬꬃን እያ ኮያናሳ።

5 መቶ ጋላስ ታና ባ ደእያ በሳን ገንꬃና፤

ባ ዱንካንያን ታና ቆሳና፤

ታና ꬎቃ ዛላ ቦላ ኤሳና።

6 ሄ ዎደ ታኒ ታና ተቅዳ

ታ ሞርከታፐ አꬋዳ፥

ꬎቁ ꬎቁ ጋና።

ታኒ እያ ዱንካንያን

ኡፋይታሸ ያርሾ ያርሻና፤

ጎዳ ማዝሙረን ጋላታና።

7 አቤት ጎዳዉ፥

ታ ነና ፄግያ ዎደ ነ ታዉ ኮያ፤

ታዉ ቃታ፤ ታና ስአ።

8 ኔኒ፥ “ታ ሶምኡዋ ኮይተ” ጋዳሳ፥

ታ ዎዛናይ አቤት ጎዳዉ፥

“ታ ነ ሶምኡዋ ኮያና” ያግስ።

9 ነ ሶምኡዋ ታፐ ገንꬆፋ፤

ታና ማደይሶ፤ ነ ሸነታዳ

ታና ነ አይልያ ጉየ ዛሮፓ።

አቤት ታና አሽያ ፆሳዉ፥

ታና የጎፋ፤ አጎፋ።

10 ታ አዋይነ ታ አይያ ታና አግኮካ

ጎዳይ ታና ሺሽድ ኤካና።

11 አቤት ጎዳዉ፥ ታና ነ ኦግያ ታማርሳ፤

ታ ሞርከታ ግሾ ታና ሱረ ኦገ ካለꬃ።

12 ታና ማንድያ ዎርዶ ማርካት

ታ ቦላ ዎልቃን ደንድዳ ግሾ፥

ታና ታ ሞርከታ አሙዋስ አꬃዳ እሞፋ።

13 ታኒ ደኦን ደአሸ፥

ጎዳ ኬሀተꬃ በአናይሳ አማናይስ።

14 ጎዳን ኡፋይስ ኦꬃ፤

ምና፥ ያዮፋ፤

ጎዳን ኡፋይስ ኦꬃ።

28

ፆሳይ ታዉ ጎንዳለነ ዎልቃ

ዳዊታ ማዝሙረ

1 አቤት ጎዳዉ፥ ታ ዛላዉ፥

ታ ነና ፄጋይስ፤

ነ ታዉ ስእ ጎፓ።

ነ ስእ ጊኮ፥

ታ ዱፎ ገልዳ አስ ግዳይስ።

2 ማደ ኮያዳ ታ ዋስያ ዎደ፤

ኡባፈ ጌሻ ዱንካንያኮ፥

ታ ኩሽያ ምጭያ ዎደ ታ ዎሳ ስአ።

3 ኢታ ኦꬅያ ኢታ አሳታራ ታና ጋꬃዳ ኦይኮፋ፤

ኤንቲ ባንታ ዎዛናን ገነ ቆፕሸ፥

ባንታ ዶናን ሳሮተꬅ ሃሳዮሶና።

4 ኤንታ ኦሱዋዳ ኤንታ ሴራ፤

ኤንታ ኢታተꬃዳ ኤንታዉ ቃንፃ።

ኤንታ ኩሸ ኦሱዋዳ ኤንታ ፕርዳ፤

ኤንታዉ በሲያ ኢታ ኤንታዉ ዛራ።

5 ኤንቲ ጎዳ ኦሱዋነ እያ ኩሸ መꬉዋስ፥

በሰ እሞና ግሾ ጎዳይ ኤንታ ላላና፤

ዛሪድ ኤንታ ኬፀና።

6 ታ ዎሳ ስእዳ ግሾ

ጎዳይ ጋላተቶ።

7 ጎዳይ ታዉ ዎልቃነ ጎንዳለ፤

ታ ዎዛናይ እያን አማነቴስ፤

ታ እያን ማደታስ።

ታ ዎዛናይ እያን ኡፋይቴስ፤

ታ እያ ማዝሙረን ሳባና።

8 ጎዳይ ባ አሳስ ዎልቃ፤

ባ ዶርድ ካዋ አሽያ ሚፃ።

9 ጎዳዉ፥ ነ አሳ አሻ፤

ነባ ግድዳይሳታ አንጃ።

ኤንታ ሄመይ ነና ግዳ፤

ኤንታ መርናዉ ቶካ።

29

ፆሳ ግታተꬃ ሳቦ

ዳዊታ ማዝሙረ

1 ህንተኖ ሳሎ መተꬃቶ፥

ቦንቾይነ ዎልቃይ ጎዳሳ ጊተ።

2 ጎዳ ቦንቾ ሱንꬃ ጋላትተ፤

እያ ጌሻተꬃ ቴማ ግሾ ጎዳ ጎይንተ።

3 ጎዳ ጉንꬃይ ሃꬃታ ቦላ ስኤቴስ፤

ቦንቾ ፆሳይ ዳዳዳ ደቼስ፤

ጎዳይ ግታ ሃꬃታ ቦላ ጉሜስ።

4 ጎዳ ኮሽንቻይ ዎልቃማ፤

ጎዳ ግርሳይ ቴማራ ደኤስ።

5 ጎዳ ግርሳይ ዝጋ መንꬄስ፤

ልባኖሰን ደእያ ዝጋ መንꬄስ።

6 ልባኖሰ ደረታ ጋሎ ማራዳ ቡራቅሴስ፤

ስርዮና ደርያ * መንꬃዳ ጉፍሴስ።

7 ጎዳ ግርሳይ ዎልአሜስ።

8 ጎዳ ግርሳይ መላ ብታ ቃꬄስ፤

ጎዳይ ቃደሳ መላ ብታ ኮኮርሴስ።

9 ጎዳ ግርሳይ ዎላ ቃꬄስ፤

ምꬃ ሀይꬃ ቆቆፌስ።

እያ ኬꬃን ደእያ ኡባይ፥

“ቦንቾይ ጎዳስ ግዶ” ያጌስ።

10 ጎዳይ ድኦ ሃꬃ ቦላ

ባ አራታ ዎꬅድ ኡትስ፤

ጎዳይ ባ አራታን ኡትድ መርናዉ ካዎትስ።

11 ጎዳይ ባ አሳስ ዎልቃ እሜስ።

ጎዳይ ባ አሳ ሳሮተꬃን አንጄስ።

30

ቆሆፐ አትዳ አሳ ጋላታ

ኬ አንጅሶስ ዳዊቲ የፅዳ ማዝሙረ

1 አቤት ጎዳዉ፥ ነ ታና ኦላፈ ከስዳ ግሾነ

ታ ሞርከት ኡፋይቶና መላ ኦꬅዳ ግሾ፥

ታ ነና ꬎቁ ꬎቁ ኦꬃና።

2 አቤት ጎዳዉ፥ ታ ፆሳዉ ታና ማዳና መላ፥

ታ ነና ፄግን ነ ታና ፓꬃዳሳ።

3 አቤት ጎዳዉ፥ ዱፎ ገሎናዳ ታና ናጋዳሳ፤

ኦላን ዎꬎናዳ ታና ፓፃ አሻዳሳ።

4 ህንተኖ ፆሳ አሳዉ፥

ጎዳስ የፅተ፤

እያ ጌሻ ሱንꬃ ሳቢተ።

5 እያ ሀንቆይ ጉꬃ ዎደሳ፥

ሽን እያ ኬሀተꬃይ ደኦ ላይꬃ ኡባሳ።

ቃማ ዬክሸ አቅኮ፥

ዎንታ ዛው ባይና ኡፋይስ ግዴስ።

6 ታ ናገታዳ ደኤይሳ ኤርዳ ዎደ

“ህዛ ታ ቃፅከ” ያጋስ።

7 አቤት ጎዳዉ፥ ነ ታዉ ኬህዳ ዎደ፥

ዙማዳ ታና ምንꬃዳ ኤሳዳሳ።

ሽን ነ ሶምኡዋ ሀራ ሶ ዛርዳ ዎደ፥

ታ ዳጋማስ።

8 አቤት ጎዳዉ፥ ታ ነና ፄጋስ፤

ነና ማሮታ ዎሳስ፤

9 “ታ ዱፎ ገልኮ ነና አይ ጎኢ?

ቢታ ግዶ ገልዳ አስ

ዋትድ ነና ጋላታናዉ ዳንዳኢ?

ነ አማነተꬃ ዋትድ ማርካታኔ?

10 አቤት ጎዳዉ፥ ነ ታና ስአ፤

ታዉ ቃታ።

አቤት ጎዳዉ፥ ነ ታዉ ማዶ ግዳ” ያጋስ።

11 ታ ዬሁዋ የꬃን ላማዳሳ፤

ካዮ ማኡዋ ታፐ ቃራዳ፥

ታና ኡፋይስ ማይዛዳሳ።

12 ሄሳ ግሾ፥ ታ ነና ሳባና፤ ስእ ጊከ።

አቤት ጎዳዉ፥ ታ ፆሳዉ፥ ታ ነና መርናዉ ጋላታና።

31

ታ ሸምፕዉ ነ ኩሸን ዎꬃስ

ዛማረታ ሀላቃስ ፃፈትዳ ዳዊታ ማዝሙረ

1 አቤት ጎዳዉ፥ ታ ኔኮ ባቃታይስ፤

አዉደካ ታና ዬላዮፓ፤

ነ ፅሎተꬃን ታና አሻ።

2 ነ ሀይꬃ ታኮ ዛራ፤

ኤለሳዳ ታና አሻ።

ኔኒ ታዉ ጌምያ ዛላ፤

ታና አሽያ ምኖ ሚፃ ግዳ።

3 ኤ፥ ነ ታዉ ዛላነ ሚፃ፤

ነ ሱንꬃ ግሾ ታና ካለꬃ፤

ኦግያ በሳ።

4 ነ ታዉ ጌምያ በሰ ግድያ ግሾ፥

ኤንቲ ቆትድ ዎꬅዳ ፅሄፐ ታና ናጋ።

5 አቤት ጎዳዉ፥ ቱማ ፆሳዉ፥

ታ ሸምፑዋ ነ ኩሸን ዎꬃይስ፤

ነ ታና ዎዛ።

6 ፓꬆና ኤቃታ ጎይነይሳታ ታ እፃይስ፤

ግዶሽን ታኒ ጎዳን አማነታይስ።

7 ታ መቱዋነ ታ ኡንአ ነ በእዳ ግሾ

ታኒ መርናዉ ነ ሲቁዋን ኡፋይታና።

8 ነ ታና ሞርከ ኩሸን አꬃዳ እማባካ፤

ታ ቶሆታ ዳልጋ በሳን ኤሳዳሳ።

9 አቤት ጎዳዉ፥ ታኒ መቶን ገልዳ ግሾ ታዉ ቃታ፤

ታ ዳሮ አዛንዳ ግሾ ታ አይፈይ ሙልጫትስ፤

ታ አሾይነ ታ ሸምፖይ ዳቡርስ።

10 ታ ደኦይ አዛኖን፥ ታ ላይꬃይ ኦለን ዉርስ፤

ዋየ ዳሮተꬃን ታ ዎልቃይ ዉርስ፤

ታ መቀꬃት አርጋጭዶሶና።

11 ታ ሞርከታ ኡባስ ቅስ አታስ፤

ታ ሾሮታስ ዬላ ግዳስ።

ታ ላገታስ ዳጋንꬅያባ ግዳስ፤

ታና በኤይሳት ታፐ ሃክዶሶና።

12 ታ ሀይቅዳ አሳዳ ዶገታስ፤

መቃ ሚሸዳ ዎራ የገታስ።

13 ታኒ ዳሮታ ካልካሻ ስአስ፤

ኡባ በሳራ ዳጋም ደኤስ።

ኤንቲ ታ ቦላ ቶቦሶና፤

ታና ዎꬋናዉ ማቀቶሶና።

14 ሽን ጎዳዉ፥ ታ ነናን አማነታና፤

ኔኒ ታ ፆሳ።

15 ታ ደኦ ላይꬃይ ነ ኩሽያና፤

ታና የደꬅያ ታ ሞርከታ ኩሸፐ አሻ።

16 ነ አይልያ ቦላ ነ ሶምኡዋ ፖእሳ፤

ነ ማሮተꬃን ታና አሻ።

17 አቤት ጎዳዉ፥ ታ ነና ፄግያ ግሾ፥

ታና ዬላዮፓ።

ሽን ኢታት ዬላቶ፤

ዱፎን ገልድ ስእ ጎ።

18 ኦቶሮንነ ቦረን ፅሎታ ቦላ

ምንድ ሃሳያ ግሾ፥

ኤንታ ዎርዶ እንፃርሳ ስእ ኦꬃ።

19 ነና ያየይሳታስ ነ ምንጅዳ፥

ኔኮ ባቃተይሳታስ ነ ጊግስዳ፥

ኬሀተꬃይ አይ መላ ዳሮ!

20 ኔኒ ኤንታ ነ ስንꬃን፥ ጌማ በሳን ገንꬃ ዎꬃዳሳ፤

አሳ ኢታ ማቁዋፈ አሻሳ፤

ኢታ እንፃርሳፈ ነ ዱንካንያን ቆሳዳሳ።

21 ሞርከይ ተቅዳ ካታማ ግዶን፥

ማላልስያ ባ ማሮተꬃ ታና በስዳ፥

ጎዳይ ጋላተቶ።

22 ታ ዳጋማዳ፥ “ነ ስንꬃፈ ሃካስ” ጋስ፤

ሽን ታ ማዶ ኮያዳ ኔኮ ዋስዳ ዎደ፥

ታ ዋሱዋ ነ ስአዳሳ።

23 ህንተኖ፥ ፆሳ አሳዉ፥ ጎዳ ዶስተ፤

ጎዳይ አማነተይሳታ ናጌስ፤

ሽን ኦቶራንቾታስ ኤንታ ጋትያ ቃንፄስ።

24 ህንተኖ፥ ጎዳን ኡፋይስ ኦይሳቶ፥

ምንተ፤ ገንጭተ።

32

ናጋር አቶ ጌተትዳ አስ አንጀትዳይሳ

ዳዊታ ትምርተ

አኬካን ፃፈትዳ ግንፆ

1 እያ ናጋራይ አቶ ጌተትዳይነ

እያ ናጋራይ ካመትዳ ኡራይ አንጀትዳይሳ።

2 ጎዳይ እያ ኢታተꬃ ታይቦና አስ፥

እያ ቆፋን ጭሞይ ባይና አስ አንጀትዳይሳ።

3 ታኒ ታ ናጋራ ፓፆና አጋዳ፥

ኩመꬃ ጋላስ ኦልዳይስ፥

ታ አሳተꬃ ዳቡርስስ።

4 ጋላስነ ቃማ ነ ኩሸይ ታና ዴፅስ፤

ሃꬅ ꬋይን ቦነ አዋን መልድባዳ፥

ታ ዎልቃይ ዉርስ።

ሳላሀ

5 ታኒ ታ ናጋራ ነዉ ፓፃስ፤

ታ ናቁዋ ኔፐ ገንꬃብከ።

“ታ ናጋራ ጎዳስ ፓፃና” ያጋስ፤

ታና ዴፅዳ ናጋራ አቶ ጋዳሳ።

ሳላሀ

6 ሄሳ ግሾ፥ ፅሎ አስ ኦንካ፥

ነ በንትያ ዎደ ነና ዎሶ፤

ኢታ ድኦይ ያ ዎደ ሄ ኡራ ጋከና።

7 ነ ታዉ ቆሰትያ በሲ፤

ነ ታና መቶፐ ናጋሳ።

አቶተꬃ የꬅ የፅያ አሳ

ታ ዩሹዋን ዎꬃዳሳ።

ሳላሀ

8 ፆሳይ፥ “ታ ነና ታማርሳና፤

ነ ባና ኦግያ በሳና፤

ታ ነና ዞራናነ ናጋና” ያጌስ።

9 ብፃላንነ ፑሎን ኦይከቶና፤

ኪተቶና ዎዛን ባይና ባቁሎዳ

ዎይኮ ፓራዳ ሀኖፕተ።

10 ኢታታስ ዋየይ ዳራና፤

ሽን ጎዳን አማነተይሳታ ሲቆይ ካማና።

11 ህንተኖ፥ ፅሎቶ፥

ጎዳን ኡፋይትተነ ሀሹ ጊተ፤

ህንተኖ፥ ዎዛና ሱረቶ፥ እልልተ።

33

ኬሀ ፆሳይ ሳበቶ

1 ህንተኖ፥ ፅሎቶ ጎዳስ ኡፋይሳን እልልተ፤

ሱረ አሳት እያ ጋላታናዉ በሴስ።

2 ማስንቆን ጎዳ ጋላትተ፤

ታሙ ሻያን ዋፀትዳ ዲꬃን የፅተ።

3 ኦራꬃ የꬅ እያዉ የፅተ፤

ዲꬅ ሎይꬅድ ዲፅሸ እልልተ።

4 ጎዳ ቃላይ ቱማ፤

እያ ኦሶ ኡባይ አማነተይሳ።

5 ጎዳይ ፅሎተꬅነ ቱማ ፕርዳ ዶሴስ፤

እያ ማሮታይ ሳኣ ኩምስ።

6 ጎዳ ቃላን ሳሎት መትዶሶና፤

እያ ዶናፐ ከይያ ሸምፑዋን

ሳሎን ደእያ መተꬃት የለትዶሶና።

7 አባ ሃꬃ እስ በሳን ኤልስስ፤

ጪሞ ሃꬃ ምንጃ ኬꬃን ዎꬅስ።

8 ሳአ ኡባይ ጎዳ ያዮ፤

አሳ ኡባይ ጎዳ ቦንቾ።

9 እያ ኦዳን ኡባይ ሀንስ፤

እ ኪትን ምንድ ኤቅስ።

10 ጎዳይ ካዎተꬃታ ሀልቹዋ ሀዳ ኦꬄስ፤

ኤንታ ቆፋ ላሌስ።

11 ጎዳ ሀልቾይ መርናዉ ኤቅድ ደኤስ፤

እያ ዎዛና ቆፋይ የለተꬃ ኡባሳ።

12 ፆሳይ ኤንታዉ ጎዳ ግድዳ ካዎተꬃይ፥

እ ባባ ኦꬅድ ዶርዳ አሳይ አንጀትዳይሳታ።

13 ጎዳይ ሳሎን ኡትድ ፄሌስ፤

አሳ ኮቸ ኡባ በኤስ።

14 ጎዳይ ባ አራታን ኡትድ፥

ሳአን ደእያ ኡባ በኤስ።

15 ኤንታ ዎዛና መꬍዳይ እያ፤

ኤንቲ ኦꬅያባ ኡባ እ ኤሬስ።

16 ካዎይ ባ ዎታዳረ ዳሮተꬃን አተና፤

ኦላንቾይ ባ ዎልቃ ምኖተꬃን ከስ ኤከና።

17 ፓራን ፆናና ግድ ናጎይ ሀዳ፤

እ ባ ምኖተꬃን አሻናዉ ዳንዳኤና።

18 ጎዳ አይፈት እያዉ ያያነ

እያ ማሮታን ኡፋይስ ኦꬅያ አሳ በኦሶና።

19 ሄስካ ኤንታ ሀይቆፐ አሻናሳነ

ኮሻ ዎደ ኤንታ ናጋናሳ።

20 ኑኒ ጎዳ ኡፋይሳን ናጎስ፤

ኑና ማደይነ ኑ ጎንዳለይ እያ።

21 እያ ጌሻ ሱንꬃን ኑኒ አማነትያ ግሾ፥

ኑ ዎዛናይ እያን ኡፋይቴስ።

22 ጎዳዉ፥ ኑኒ ነናን ኡፋይስ ኦꬅዳይሳዳ፥

ነ ማሮታይ ኑ ቦላ ግዶ።

34

ፆሳይ ኬሀ ግደይሳ በእተ

ዳዊቲ ጎሹ ዳንድ ሺቅዳ ግሾ፥ አብመለከ ስንꬃፈ ጎደትድ ከይዳ ዎደ የፅዳ ማዝሙረ

1 ታኒ ኡባ ዎደ ጎዳ ጋላታና፤

እያ ጋላታይ ታ ዶናፐ ፓጨና።

2 ታኒ ጎዳን ጬቀታይስ፤

አዳት ሄሳ ስእድ ኡፋይቶ።

3 ታራ ጎዳ ቦንችተ፤

እያ ሱንꬃ እስፈ ꬎቁ ꬎቁ ኦꬆስ።

4 ታኒ ጎዳ ኮይን፥ እ ታዉ ዛርስ፤

ታ ያይያባ ኡባፈ ታና አሽስ።

5 እያኮ ፄልያ ኡባይ ፖኦሶና፤

ኤንታ ሶምኦይ ዬላተና።

6 ሀ ማንቆይ ዋስስ፤

ጎዳይ እያ ዋሱዋ ስእስ፤

እያ መቶ ኡባፈ እያ አሽስ።

7 ጎዳ ኪታንቾይ እያዉ ያየይሳታ ናጌስ፤

ኤንታ ዩሾን ግድድ ኤንታ አሼስ።

8 ጎዳይ ኬሀ ግደይሳ ላጭድ በእተ፤

እያኮ ባቃትያ አስ አንጀትዳይሳ።

9 ህንተኖ፥ ጌሻ አሳዉ፥ ጎዳስ ያይተ፤

እያዉ ያየይሳታስ አይኮይካ ፓጨና።

10 ጋሞት ምያባ ꬋይድ ኮሻቶሶና፤

ሽን ጎዳ ኮየይሳታስ ሎኦባይ ፓጨና።

11 ናይቶ፥ ሃ ዪተ፤ ስእተ፤

ታ ህንተና ጎዳ ያሽ ታማርሳና።

12 ሎኦ ደኦ ዳናዉነ

ኬሀባ በአናዉ አዱሳ ላይꬅ ዳናዉ፥

አሞተይ ኦኔ?

13 ነ እንፃርሳይ ኢታባ ኦደቶናዳ፥

ነ ዶናይ ጭሞናዳ ተቃ።

14 ኢታፐ ሃካ፤ ሎኦባ ኦꬃ፤

ሳሮተꬅ ኮያ፤ ካላ።

15 ጎዳ አይፈይ ፅሎታ ፄሌስ፤

እያ ሀይꬃይ ኤንታ ዋሱዋ ስኤስ።

16 ኤንታ ቆፍስያባ ቢታፈ ꬋይሳናዉ፥

ጎዳይ ኢታ ኦይሳታ ባ ሀንቆ አይፈን ፄሌስ።

17 ፅሎት ዋሶሶና፤

ጎዳይ ኤንታ ዋሱዋ ስኤስ፤

እ ኤንታ መቶ ኡባፈ አሼስ።

18 ዎዛን መቅዳይሳታስ ጎዳይ ማታና፤

እ ኡፋይስ ቃንፅዳይሳታ አሼስ።

19 ፅሎ አሳስ መቶይ ዳሮ፤

ሽን ጎዳይ እያ ሄ ኡባፈ አሼስ።

20 ጎዳይ እያ መቀꬃታ ናግያ ግሾ፥

ኤንታፈ እሶይካ መቀና።

21 ኢታታ ኤንታ ኢታተꬃይ ዎꬋና፤

ፅሎታ እፀይሳት ፕርደታና።

22 ጎዳይ ባ አይለታ ዎዜስ፤

እያኮ ባቃትያ ኦንካ ፕርደተና።

35

ብፃትዳ አሳ ዎሳ

ዳዊታ ማዝሙረ

1 ጎዳዉ፥ ታራ ባፀተይሳታራ ነ ባፀታ፤

ታና ኦለይሳታ ነ ኦላ።

2 ጎንዳለነ ቶራ ኦይካዳ፥

ታና ማዳናዉ ደንዳ።

3 ታና ጎደይሳታ ቦላ

ነ ቶራነ ማሻ ደንꬃ፤

ታኮ “ታ ነና አሸይሳ” ያጋ።

4 ታ ሸምፑዋ ዎꬋናዉ ኮየይሳት፥

ዬላቶ፤ ካዉዮ።

ታ ቦላ ኢታባ ማቀተይሳት፥

ካዉይድ ጉየ ስሞ።

5 ጎዳ ኪታንቾይ ኤንታ የደꬅያ ዎደ፥

ኤንቲ ጫርኮን ላለትያ ሱላዳ ሀኖ።

6 ጎዳ ኪታንቾይ ኤንታ ጎድያ ዎደ፥

ኤንታ ኦገይ ꬉማነ ሀልꬅ ግዶ።

7 ጋሶይ ባይና ታና ኦይካናዉ ፅሄ ዎꬆሶና፤

ታና ኩንድሳናዉ ኦላ ቦኮሶና።

8 ኤሮና ደእሽን ኤንታ ቦላ ꬋዮይ ዮ፤

ኤንቲ ዎꬅዳ ፅሄይ ኤንታ ኦይኮ፤

ኤንቲ ቦክዳ ኦላን ኩንድድ ꬋዮ።

9 ሄ ዎደ ታኒ ጎዳን ኡፋይታና፤

እ አሽዳ ግሾ ሀሹ ጋና።

10 ታ ኩመꬃ አሳተꬃይ ነና፥

“ጎዳዉ፥ ነ መል ኦኔ?

ማንቁዋ ዎልቃማ ኩሽያፐ ከሳ ኤካሳ፤

መቶታንቹዋነ ኡንኤትዳይሳ፥

ቦንቀይሳታ ኩሸፐ አሻሳ” ያጋና።

11 ዎርዶ ማርካተይሳት ታ ቦላ ደንዶሶና፤

ታ ኤሮናባን ታና ሞቶሶና።

12 ታ ሎኦ ኦꬅዳ ግሾ ኢታ ዛርዶሶና፤

ታና ብዛ ኦꬅዶሶና።

13 ሽን ኤንቲ ሀርግዳ ዎደ ታኒ ካዮ ማኦ ማአስ፤

ታ አሳተꬃ ፆማን ዳቡርሳስ፤

ታ ዎሳይ ዛሮ ደሞና አትስ።

14 ታና ካዉሻዳ

ዳቦስ ዎይኮ እሻስ ዬከይሳዳ ዬካስ።

እስ አስ ባ አየስ ካዮተይሳዳ

ታ ሁጵያ ኦይካዳ ዬካስ።

15 ሽን ታኒ ꬉበትዳ ዎደ ኡፋይትድ ሺቅዶሶና፤

ጋሶይ ባይና ታና ዋꬍድ፥

አጎና እፅዶሶና።

16 ኢታ አሳት ኦይሳዳ ኤንቲ ታና ቀልቅስዶሶና፤

ይሎትድ ባንታ አቻ ጋርጭዶሶና።

17 ጎዳዉ፥ ኔኒ አዉደ ጋካናዉ፥

ስእ ጋዳ ፄላይ?

ኤንታ ኢታ ኦሱዋፐ ታና አሻ፤

ታ አልኦ ሸምፑዋ ሀ ጋሞታፐ ዎስሳ ኤካ።

18 ሄ ዎደ ግታ ሺቆን ታ ነና ጋላታና፤

ዳሮ አሳይ ደእያ በሳን ነና ቦንቻና።

19 ጋሶይ ባይና ታና ሞርከይሳት ኡፋይቶፎ፤

ታና ጮ እፀይሳት ታ ቦላ ቃምኦቶፖ።

20 ኤንቲ ሳሮባ ሃሳዮኮና፤

ስእ ግድ ደእያ አሳ ቦላ ኦዳ ፃፆሶና።

21 ኤንቲ ባንታ ዶና ታ ቦላ ዶይድ፥

“ሀይሳ በአ፥ ነ ኦꬅዳይሳ

ኑኒ ኑ አይፈን በእዳ” ያጎሶና።

22 ጎዳዉ፥ ኔኒ ሄሳ በአዳሳ፤

ስእ ጎፓ።

ጎዳዉ፥ ታፐ ሃኮፋ።

23 ታ ፆሳዉ፥ ታ ጎዳዉ ታ ግሾ፥

ደንዳ፤ ባርካ፤

ታ ዶና ግዳዳ ሞተታ።

24 ታ ጎዳዉ፥ ታ ፆሳዉ፥ ፅሎተꬃን ታዉ ፕርዳ፤

ታ ሞርከታ ኡፋይሶፋ።

25 ኤንቲ ባንታ ዎዛናን፥ “ሀሹ፥ ኑ አሞይ ፖለትስ፤

ኑኒ እያ ምትዳ” ጋና መላ ኦꬆፋ።

26 ታ ዋያን ኡፋይተይሳት፥ ዬላቶ፥ ካዉዮ፤

ታ ቦላ ጬቀተይሳት ዬላነ ካዉሸ ማኦ።

27 ታ ፆኑዋ ዶሰይሳት ኡፋይቶ፤

እልሎ፤ ሀሹ ያጎ።

“ኡባ ዎደ ባ አይልያ ሳሮተꬃን፥

ኡፋይትያ ጎዳይ ꬎቁ ꬎቁ ጎ” ያጎ።

28 ታ እንፃርሳይ ነ ፅሎተꬃነ ነ ጋላታ፥

ጋላሳ ኩመꬃን ኦዴስ።

36

አልኦ ግድዳ ፆሳ ሲቆ

ጎዳ አይለይ፥ ዳዊቲ ዛማረታ ሀላቃስ ፃፍዳ ማዝሙረ

1 ኢታ አስ ባ ዎዛናን ኢታባ ቆፔስ፤

እ ባ ዎዛናን ፆሳስ ያየና።

2 እ ባና ዳሮ ናሽያ ግሾ፤

ባ ናጋራ በአናዉ ዎይኮ እፃናዉ ዳንዳኤና።

3 እያ ዶናን ገነይነ ዎርዶይ ኩምስ፤

ጭንጫተꬅነ ሎኦባ ኦሶ አግስ።

4 ባ ሂፃን ዝንእድ ገነ ቆፔስ፤

ባና ሎኦ ግዶና ኦገን ካለꬄስ፤

ኢታባ እፀና።

5 ጎዳዉ፥ ነ ሲቆይ ሳሎታ ጋኬስ፤

ነ ቱማተꬃይ ሻራፐ አꬌስ።

6 ነ ፅሎተꬃይ ꬎቃ ደረታፐ አꬌስ፤

ነ ፕርዳይ አባ ጪሙዋፈ ዝቃ፤

ጎዳዉ፥ ኔኒ አሰነ ዶአ ናጋሳ።

7 ፆሳዉ፥ ነ ሲቆይ አይ መላ አልኦ!

አሳይ ነ ቀፍያ ጋርሳን ቆሰትድ አቴስ።

8 ኤንቲ ነ ግብራፐ ምድ ካሎሶና፤

ነ ኬሀተꬃ ሻፋፐ ኡይድ አሎሶና።

9 ደኦ ፑልቶይ ኔፐ ከዬስ፤

ነ ፖኡዋን ኑኒ ፖኦ በኦስ።

10 ነና ኤረይሳታስ ነ ሲቆይ፥

ዎዛና ሱረታስ ነ ፅሎተꬃይ ቃንፀተና።

11 ኦቶራንቾታ ቶሆይ ታና የꬎፎ፤

ናጋራንቾታ ኩሸይ ታና የደꬆፎ።

12 ኢታ አሳታ ኩንደꬃ በእተ፤

ኤንቲ ኩንድዶሶና፤ ደንዳናዉ ዳንዳኦኮና።

37

ፆሳይ ባ አሳ አገና

ዳዊታ ማዝሙረ

1 ኢታ ኦይሳታ ጋሶን ይሎቶፓ፤

ናጋራ ኦይሳታ ቃናቶፓ።

2 ኤንቲ ማታዳ ኤሶን መላና፤

ቦንጮዳ ሹልድ ቆቆፈታና።

3 ጎዳን አማነታ፤ ሎኦባ ኦꬃ፤

ቢታ ቦላ ኡታ፤ ፓላህን ደአ።

4 ጎዳን ኡፋይታ፤

እ ነ ዎዛና አሙዋ እማና።

5 ነ ኦግያ ሀዳራ ጎዳስ እማ፤

እያን አማነታ፤ እ ነዉ ኦꬃና።

6 እ ነ ፅሎተꬃ ዎንታ ፃልቀዳ፥

ነ ፕርዳ ሴታ ጋላሳ አዋዳ ፖእሳና።

7 ጎዳ ስንꬃን ስእ ጋዳ ደአ፤

ዳንዳአን ናጋ፤

ኢታ አሳታ ሀልቾይ ፖለትን በአዳ ይሎቶፓ።

8 ሀንቆ አጋ፤ ይሎ ተቃ፤

ሄስ መቶን የጌስ።

9 ኢታ ኦይሳት ꬎቆለትድ ꬋያና፤

ሽን ጎዳን ኡፋይስ ዎይሳት ቢታ ላታና።

10 ኢታ ኦይሳት ጉꬃ ዎደፐ ጉየ ደኦኮና፤

ነ ኤንታ ኮያዳ ደማካ።

11 ሽን አዳት ቢታ ላታና፤

ሳሮተꬃን ኡፋይትድ ዳና።

12 ኢታ አስ ሎኦ አስ ꬋይሳናዉ ማቀቴስ፤

ባ አቻ ኤንታ ቦላ ጋርጬስ።

13 ሽን ጎዳይ ኢታታ ቦላ ሚጬስ፤

ኤንታዉ ꬋዮ ጋላስ የይሳ ኤሬስ።

14 ኢታ አሳት ማንቆታነ መቶታንቾታ ዎꬋናዉ፥

ሱረ ሄመተይሳታ ሹካናዉ፥

ባንታ ማሻ ሾዶሶና፤

ባንታ ዶንግያ ዋፆሶና።

15 ሽን ኤንታ ማሻይ ኤንታ ዎዛናን ገላና፤

ኤንታ ዶንገይ መቃና።

16 ፅሎ አሳስ ደእያ ጉꬃባይ፥

ኢታ አሳስ ደእያ ዳሮባፐ ሎኦ።

17 አይስ ጊኮ፥ ኢታታ ዎልቃይ መቃና፤

ሽን ጎዳይ ፅሎታ ዘምፕሴስ።

18 ሱረ አሳታ ኦግያ ጎዳይ ኤሬስ፤

ኤንታ ላታይ መርናዉ ኤንታባ ግዳና።

19 ኢታ ዎደ ሱረ አሳት ዬላቶኮና፤

ኮሻ ዎደ ኤንቲ ካልድ ማና።

20 ሽን ኢታ አሳት ሀይቃና፤

ጎዳ ሞርከት ጪሻዳ ቆቆፈታና፤

ጩያዳ አይፈፐ ጌማና።

21 ኢታ አስ ታልእድ ዛረና፤

ሽን ፅሎ አስ ኬሀተꬃን እሜስ።

22 ጎዳን አንጀትዳይሳት ቢታ ላታና፤

ሽን እ ባድዳይሳት ꬋያና።

23 አሳ ኦገይ ጎዳ ኡፋይስኮ፥

ጎዳይ እያ ታንጉዋ ካለꬄስ፤ ምንꬄስ።

24 እ ꬉበትኮካ ኩንደና፤

ጎዳይ እያ ኩሽያ ኦይክድ ካትሴስ።

25 ታኒ ፓማስ፤ ሀእ ጭማስ፤

ሽን ፅሎ አስ የገትን፥

እያ ናይት ካꬅ ዎስሽን በአብከ።

26 እ ኡባ ዎደ ኬሀተꬃን እሜስ፤

ጮ ታልኤስ፤

እያ ናይት ሀራታስ አንጆ ግዳና።

27 ኢታፐ ሃካ፤ ሎኦ ኦꬃ፤

ነ አዱሳ ላይꬅ ዳና።

28 ጎዳይ ፅሎ ፕርዳ ዶሴስ፤

አማነተይሳታ እ የገና።

ኤንቲ መርናዉ ናገቶሶና፤

ሽን ኢታታ ኮቻይ ꬋያና።

29 ፅሎት ቢታ ላታና፤

ያን መርናዉ ዳና።

30 ፅሎ አሳ ዶናፐ ጭንጫተꬅ ከዬስ፤

እያ እንፃርሳይ ፅሎ ኦደቴስ።

31 ፆሳ ህገይ እያ ዎዛናን ደኤስ፤

እያ ቶሆይ ꬉበተና።

32 ኢታ አስ ፅሎ አስ ጌዴስ፤

እያ ዎꬋናዉ ኮዬስ።

33 ሽን ጎዳይ እያ ኩሸን አꬅድ እመና፤

ፕርደታናዉ ኤቅያ ዎደ እያ ቦላ ፕርድሰና።

34 ጎዳን ኡፋይስ ኦꬃ፥ እያ ኪታ ናጋ፤

ነና ቢታ ላትስድ ግታያና፤

ኢታ አሳት ꬋይሽን ነ በአና።

35 ናጋራንቾይ ልባኖሰ ዝጋዳ፥

ድጭድ ꬎቁ ꬎቁ ግን ታ በአስ።

36 ሽን ታ ስማዳ ያን ደማብከ፤

ኮይንካ በንትቤና።

37 ቦረይ ባይና አስ በአ፤

ሱረ አስ አኬካ፤

ሳሮ አሳስ ዉርሰꬃይ ሎኦ ግዳና።

38 ሽን ናጋራንቾት ꬋያና፤

ኤንታ ዉርሰꬃይ ꬎኦማና።

39 ፅሎታ አቶተꬃይ ጎዳፐ ዬስ፤

እ መቶ ዎደ ኤንቲ ናገትድ አትያ በሰ።

40 ጎዳይ ፅሎታ ማዴስ፤ አሼስ፤

ኤንቲ እያኮ ባቃትዳ ግሾ፥

እ ኤንታ ኢታታፐ አሼስ፤ ናጌስ።

38

ፆሳዉ ታና አጎፋ

ዳዊቲ ፃፍዳ ቆፍሶ ማዝሙረ

1 አቤት ጎዳዉ፥ ነ ሸንያን ታና ሴሮፓ፤

ነ ይሉዋን ታና ሀንቆፋ።

2 ነ ዶንገ ቶራይ ታና ጫድስ፤

ነ ኩሸይ ታና ዴፅስ።

3 ነ ሀንቅዳ ግሾ ታ አሳተꬃይ ቆሄትስ፤

ታ ናጋራ ጋሶን ታ መቀꬃይ ሊቅስ።

4 ታ ባላይ ታና ሙክስ፤

ደንዶና ግታ ቶሆዳ ታና ዴፄስ።

5 ታ ኤያተꬃን ኦꬅዳ ናጋራ ግሾ፥

ታ ማዱንꬃይ ፅንቅስ።

6 ታ ሳአ ፄላስ፤ ሆካስ፤

ጋላስ ኩመꬅ አዛናሸ ፔአስ።

7 ታ አሾይ ፁጌስ፤

ታ አሳተꬃይ ፓፃ ግደና።

8 ታ ዳቡራስ፤ ሊቃስ፤

ታ ዎዛናይ ድርግያ ግሾ ኦላስ።

9 አቤት ጎዳዉ፥ ታ ዎዛና አሞ ኡባ ኤራሳ፤

ታ ኦለይ ኔፐ ጌምቤና።

10 ታ ዎዛናይ ድርጌስ፤

ታ ዎልቃይ ህት ግስ፤

ታ አይፍያ ፖኦይ ꬋይስ።

11 ታ ማዱንꬃ ጋሶን

ታ ሾሮትነ ታ ላገት ሃክድ ኤቅዶሶና፤

ታ ዳቦት ታፐ ሃክዶሶና።

12 ታና ዎꬋናዉ ኮየይሳት

ባንታ ፅህያ ታዉ የጎሶና።

ታና ቆሀናዉ ኮየይሳት፥

“ኑ ነና ደማና” ያግድ ማንዶሶና

ጋላስ ኩመꬅ ታ ቦላ ቶቦሶና።

13 ታ ቱለ አሳ መላ ስእከ፤

ሙመ አሳ መላ ዶና ፖግከ።

14 ቱማ ሀይꬅ ስኦና አስ፥

እንፃርስ ኦድድ ዛሮና አስ ግዳስ።

15 ጎዳዉ፥ ታ ነና ኡፋይሳን ናጋይስ፤

ታ ጎዳዉ፥ ፆሳዉ ነ ታዉ ዛሮ እማ።

16 ታኒ፥ “ታ ቶሆይ ꬉበትን፥

ኤንቲ ሀሹ ጋናዳነ

ታ ቦላ ጬቀታናዳ ኦꬆፋ” ያጋስ።

17 ታ ኩንዳና ሀናይስ፥

ታ ሳኮይ ታና አጎና እፅስ።

18 ታ ናጋራ ፓፃይስ፤

ታ ናቁዋ ጋሶን አዛናይስ።

19 ታ ሞርከት ግታነ ዎልቃማ፤

ታና ጮ እፀይሳት ዳሮ።

20 ታኒ ሎኦባ ኦꬅን ኢታ ዛረይሳት፥

ታ ሎኦባ ካልያ ግሾ ታራ ኤቀቶሶና።

21 ጎዳዉ፥ ታና የጎፋ፤

ታ ፆሳዉ፥ ታፐ ሃኮፋ።

22 ታና አሽያ ታ ጎዳዉ፥

ታና ማዳናዉ ኤለሳ።

39

ግታ ፆሲ-ላፋ አስ

ዳዊቲ ዛማረታ ሀላቃ፥ ኤዶታመስ ፃፍዳ ማዝሙረ

1 ታኒ፥ “ታ እንፃርሳን ናጋራ ኦꬆና መላ፥

ታ ኦግያ ናጋና።

ኢታ አሳት ታ ደእያ ዎደ፥

ታ ዶና ባራና” ያጋስ።

2 ሽን ዶና ሙመዳ ስእ ጋስ፤

ሀር አቶሽን ሎኦባ ኦደተይሳ አጋስ፤

ሽን ታ ዋየይ ሃ ዳርስ።

3 ታ ዎዛናይ ታ ጋꬃን ቴልስ፤

ታ ቆፋይ ታማዳ ኤፅስ፤

ያትን ታ እንፃርሳን ሃሳያ ዶማስ።

4 ጎዳዉ፥ ታ ደኡዋ ዉርሰꬃነ

ታ ዳናዉ አትዳ ጋላሳ ታና በሳ፤

ታ ደኦይ አይ መላ ቃንኮ ታና ኤርሳ።

5 ኔኒ ታ ላይꬃ ታካꬋዳ ዎꬃዳሳ፤

ታ ላይꬃይ ነ ስንꬃን ባይናባ መላ፤

ቱማ አስ ኡባይ እስ ሸምፖ መላ።

ሳላሀ

6 ቱማ አስ አꬍያ ኤሾ መላ፤

እ ጮ ዳቡሬስ፤ ሻሎ ሺሼስ፤

ሽን ኦን ጎኤታነኮ ኤረና።

7 ጎዳዉ፥ ሀእ ታ ናገይ ኦኔ?

ታኒ ነናን ኡፋይስ ኦꬃይስ።

8 ታ ባላ ኡባፈ ታና አሻ፤

ኤያታን ታና ቶሽሶፓ።

9 ሄሳ ኡባ ኦꬅዳይ ነና ግድያ ግሾ

ታኒ ሙማስ፤ ዶናካ ፖጋብከ።

10 ነ ፃምአ ታ ቦላፈ ደንꬃ፤

ምኖ ነ ኩሽያ ጋሶን ታ ዳቡራስ።

11 አሰ እያ ናጋራ ግሾ ሴራሳ፤

እያ አልኦ ደኡዋ ብላዳ ዉርሳሳ፤

ቱማ አስ ኡባይ እስ ሸምፖ መላ።

ሳላሀ

12 ጎዳዉ፥ ታ ዎሳ ስአ፤

ታና ማዳናዉ ታ ዋሱዋ ሀይዛ።

ታ አፉꬃ በአዳ ስእ ጎፓ፤

ታኒ ታ አዋታዳ በተ አስነ እማ

ግዳዳ ኔራ ደአይስ።

13 ታ ሻከታናፐነ ባናፐ ስን

ታኒ ኡፋይታና መላ ታና አጋ።

40

ማደ ደማናዉ ዎስያ ዎሳ

ዛማረታ ሀላቃስ ዳዊቲ ፃፍዳ ማዝሙረ

1 ታኒ ጎዳ ዳንዳአን ናጋስ፤

እ ታኮ ስሚድ ታ ዋሱዋ ስእስ።

2 ꬋዮ ኦላፈ፥ ስልሞ ኡርቃፈ ታና ከስስ፤

ታ ቶሁዋ ዛላ ቦላ ኤስስ፤

ታ ሄመꬃ ምንꬅስ።

3 ታ ዶናን ኦራꬃ የꬅ ዎꬅስ፤

ሄስካ ኑ ፆሳይ ጋላተቶ ያገይሳ፤

ዳሮት በእድ ያያና፤ ጎዳን አማነታና።

4 ጎዳን አማነትያ፥

ኦቶራንቾታ ፄሎናይ፥

ዎርዶታራ ሄመቶናይ፥

አንጀትዳ አስ።

5 ጎዳዉ፥ ታ ፆሳዉ፥

ኔኒ ዳሮ ማላልስያባ ኦꬃዳሳ፤

ኔራ ልከተይ ኦንካ ባዋ!

ኔኒ ኑስ ቆፕዳ ሎኦ ቆፋ፥

ኦንካ ታይባናዉ ዳንዳኦና፤

ሄስ ታኒ ኦድን ዉርያባ ግደና።

6 ኔኒ ያርሾነ እሞ ኮያባካ፤

ሽን ነና ስአና መላ ታ ሀይꬃ ዶያዳሳ፤

ፁሳ ያርሾነ ናጋራ ያርሾ ኮያባካ።

7 ሄሳ ግሾ ታኒ፥ “ፃꬃ ማፃፋን

ታባይ ፃፈትዳይሳዳ ታኒ ያስ።

8 ታ ፆሳዉ፥ ታኒ ነ ሸንያ ኦꬃናዉ ዶሳይስ፤

ነ ህገይ ታ ዎዛናን ደኤስ” ያጋስ።

9 ግታ ሺቆን፥ ነ ፅሎተꬃ ኦዳና፤

ጎዳዉ ኔኒ ኤረይሳዳ፥

ታኒ ማርካተይሳ አግከ።

10 ታ ነ ፅሎተꬃ ታ ዎዛናን ቆሳብከ፤

ነ አማነተꬃነ ነ አሹዋ ኦዳስ።

ነ ሲቁዋነ ነ ቱማተꬃ፥

ግታ ሺቁዋን ገንꬃብከ።

11 ጎዳዉ፥ ነ ማሮተꬃ ታፐ ሃሶፋ፤

ነ ሲቆይነ ነ ቱማተꬃይ፥

ታና ኡባ ዎደ ናጎ።

12 ታይቦይ ባይና ኢታባይ ታና ተቅስ፤

ታ ባላይ ታና ጎዝስ፤

ታ ፄላናዉ ዳንዳእከ

ታ ናጋራይ ታ ሁጰ ብናናፐ ዳርስ፤

ታ ዎዛናይ ታ ግዶን ትልእስ።

13 ጎዳዉ፥ ታና አሻናዉ ኤሮ ጋ፤

ታ ጎዳዉ፥ ታና ማዳናዉ ኤለሳ።

14 ታና ዎꬋናዉ ኮየይሳት ዬላቶ፥ ካዉዮ፤

ታ ቆሄተꬃ አሞተይሳት ካዉይድ ጉየ ስሞ።

15 ታኮ፥ “እያዉ ሀሹ፥ ሀሹ”

ገይሳት ፆነትድ ዬላቶ።

16 ሽን ነና ኮይያ ኡባይ፥

ነናን ኡፋይቶ፤ ሀሹ ጎ።

ነ አቶተꬃ ዶስያ ኡባይ፥

“ጎዳይ ግታ” ያጎ።

17 ታኒ ማንቆነ መቶታንቾ፤

ሽን ጎዳይ ታባ ቆፖ!

ታና ማደይ አሸይ ነና፤

ታ ፆሳዉ፥ ጋምኦፋ።

41

ሀርገትያነ ብዛ አሳ ዎሳ

ዛማረታ ሀላቃስ ፃፈትዳ ዳዊታ ማዝሙረ

1 ማንቁዋስ ቆፕያ አስ አንጀትዳይሳ፤

መቶ ጋላስ ጎዳይ እያ አሼስ።

2 ጎዳይ እያ ናጌስ፥ ደኦን ዎꬄስ፤

ቢታ ቦላ ጎዳይ እያ አንጄስ፤

ጎዳይ እያ፥ እያ ሞርከታ አሙዋስ አꬅድ እመና።

3 እ ሳከትድ ሂꬃን ደእሽን ጎዳይ ማዴስ፤

ሀርግያፈ እያ ፓꬄስ።

4 ታኒ፥ “ጎዳዉ፥ ታ ነና ናቅዳ ግሾ፥

ታና ማራ፤

ታ ሀርግያፈ ታና ፓꬃ” ያጋስ።

5 ታ ሞርከት ኢታባ ታ ቦላ ሃሳይድ፥

“እ አዉደ ሀይቃንዴ?

እያ ሱንꬃይ አዉደ ዶገታንዴ?” ያጎሶና።

6 ታና በአናዉ ያ ኦንካ ዎርዶ ኦዴስ፤

ባ ዎዛናን ታና ዝግርያባ ሺሼስ፤

ካረ ከይድ ታ ሱንꬃ ኢሴስ።

7 ታና እፅያ ኡባይ እስፈ ታና ዝግሮሶና፤

ኢታባይ እያ ጋኬስ ግድ ቆፖሶና።

8 “እያ ኢታ ሀርገይ ኦይክስ፤

እ ህዛ ሂፃፐ ደንደና” ያጎሶና።

9 ሀር አቶሽን ታ አማነትያ ላገይ፥

ታራ ምዳይስ ታዉ ዞኮ ዛርስ።

10 ሽን ጎዳዉ ታና ማራ፤

ታ ኤንታዉ ኩሸ ዛራና መላ፥

ሀርገ ሂፃፐ ታና ደንꬃ።

11 ታ ሞርከይ ታና ፆኖና ግሾ፥

ነ ታናን ኡፋይታናይሳ ታ ኤራይስ።

12 ነ ታና ታ ሱረተꬃ ግሾ ካትሳሳ፤

ነ ስንꬃን ታና መርናዉ ዎꬃሳ።

13 ጎዳይ፥ እስራኤለ ፆሳይ፥

መርናፐ መርና ጋካናዉ ጋላተቶ።

አምንእ! አምንእ!

ናምአንꬆ ማፃፋ

42

(ማዝ 42—72)

ጎደትያ አሳ ዎሳ

ቆረ ናይታ ትምርተ

አኬካን ፃፍዳ ማዝሙረ

1 ጋር ፑልቶ ሃꬅ ላሞተይሳዳ፥

ፆሳዉ፥ ታ ሸምፕያ ነና ላሞታዉሱ።

2 “ታ ሸምፕያ ፆሳ፥

ደኦ ፆሳ በአናዉ ሳሞታዉሱ፤

አዉደ ጋካዳ እያ ሶምኡዋ በኦ” ያጋዉሱ።

3 አሳይ፥ “ነ ፆሳይ አዉን ደኢ?”

ግያ ዎደ፥

ጋላስነ ቃም ታዉ አፉꬅ ካꬅ ግድስ።

4 ታኒ ኤንታ ባኣለ ቦንቻናዉ ሺቅዳ፥ ዳሮ አሳ ካለꬃዳ፥

ጋላታ የꬃንነ እልልሳን ፆሳ ኬꬅ በይሳ ቆፕያ ዎደ፥

ታ ዎዛናይ አዛኖን መቄስ።

5 ታ ሸምፐ፥ አይስ አዛናይ?

አይስ ኡንኤታይ?

ነ ፆሳን ኡፋይስ ዎꬃ፤

ታና አሽያ፥ ታ ፆሳ ታኒ ቡሮ ጋላታና።

6 ታ ዎዛናይ አዛንስ፤

ሄሳ ግሾ ታኒ ዮርዳኖሰ ቢታን፥

አርሞና ꬎቃን፥ ምዛረ ዙማን፥

ኤቃዳ ነና ቆፓና።

7 ነ ሶሱዋ ጉንꬃን ጪሞይ ጪሙዋ ፄጌስ፤

ነ ቤታይነ ነ ዙለይ ታ ቦላራ አꬍስ።

8 ጎዳይ ባ ሲቁዋ ጋላስ ታዉ ኪቴስ፤

ቃማ ጋላታ የꬃይ ታራ ደኤስ፤

ታ ደኦ ፆሳ ዎሳና።

9 ፆሳ፥ ታ ዛላኮ፥

“ታና አይስ ዶጋዲ?

ታ ሞርከት ታና ኡንኤꬅን፥

ዬካሸ አይስ ሄመቶ” ያጋና።

10 ታ ሞርከት፥ “ነ ፆሳይ አዉን ደኢ?”

ያግድ ጫይያ ዎደ ታ መቀꬃይ መቄስ።

11 ታ ሸምፐ አይስ አዛናይ?

አይስ ኡንኤታይ?

ፆሳን ኡፋይስ ዎꬃ፤

ታና አሽያ፥ ታ ፆሳ ታ ቡሮ ጋላታና።

43

ነ ፖኡዋነ ቱማተꬃ ቆንጭሳ

1 ፆሳዉ ታዉ ፕርዳ፤

ነና ኤሮና ደረታራ ታ ግሾ ሞተታ፤

ጭምያ ኢታ አሳታፐ ታና አሻ።

2 ፆሳዉ፥ ኔኒ ታኒ ቆሰታዳ አትያ ሚፃ፤

ነ ታና አይስ አጋዲ?

ታ ሞርከይ ታና ኡንኤꬅን፥

አይስ ዬካሸ ቦ?

3 ነ ፖኡዋነ ነ ቱማ ታዉ ኪታ፤

ኤንቲ ታና ካለꬅድ ነ ጌሻ ደርያ፥

ነ ደእያ በሳ ታና ጋꬆ።

4 ሄ ዎደ ታኒ ፆሳ ያርሾ በሳኮ፤

ታና ኡፋይስያ ፆሳኮ ባና።

ፆሳዉ ታ ጎዳዉ፥

ታኒ ዲꬃን ነና ሳባና።

5 ታ ሸምፐ አይስ አዛናይ?

አይስ ኡንኤታይ?

ፆሳን ኡፋይስ ዎꬃ፤

ታና አሽያ፥ ታ ፆሳ ታ ቡሮ ጋላታና።

44

ኑና ማዳናዉ ኤለሳ

ቆረ ናይት ዛማረ ሀላቃስ ፃፍዳ ማዝሙረ

አኬካን ፃፍዳ ግንፆ

1 ፆሳዉ፥ በን ዎደ ነ ኦꬅዳባ ኑ ስእዳ፤

ኑ አዋታ ዎደ ነ ኦꬅዳባ ኑስ ኦድዶሶና።

2 ካዎተꬃታ ነ ኩሸን ጎዳ ከሳዳሳ፤

ኑ አዋታ ኤንታ ቢታን ቶካዳሳ።

ሀራ ካዎተꬃታ ሴራዳሳ፤

ሽን ኑ አዋታ አክሳዳሳ።

3 ኤንቲ ባንታ ማሻን ኦልድ ሄ ቢታ ላትቦኮና፤

ኤንቲ ባንታ ምኖተꬃን ፆንቦኮና።

ሽን ኔኒ ኤንታ ዶስዳ ግሾ፥

ኤንታ ነ ኡሻቻ ኩሸይ፥ ነ ቀሰይነ

ነ ሶምኡዋ ፖኦይ ፆንስስ።

4 ያይቆባ ኮቻስ ፆኖ ኪትያ፥

ታ ካዎይነ ታ ፆሳይ ነና።

5 ነናን ግድድ ኑ ሞርከታ ፆናና፤

ነ ሱንꬃን ኑና እፀይሳታ የꬋና።

6 ታኒ ታ ቶራን አማነትከ፤

ታ ማሻይ ታና አሸና።

7 ሽን ነ ኑና ኑ ሞርከታፐ አሻሳ፤

ኑና እፀይሳታ ኔኒ ካዉሻሳ።

8 ኑኒ ኡባ ዎደ ፆሳን ጬቀታና፤

ነ ሱንꬃ መርናዉ ጋላታና።

ሳላሀ።

9 ሽን ሀእ ኑና አጋዳሳ፤ ካዉሻዳሳ፤

ኑ ኦላንቾታራ እስፈ ኦላስ ከያካ።

10 ኑ ሞርከታ ስንꬃፈ ኑና ባቃትሳዳሳ፤

ኑ እፀይሳት ኑና ቦንቅዶሶና።

11 ኑና ዶርሳዳ ሹሀስ አꬃ እማዳሳ፤

ካዎተꬃታ ግዶን ኑና ላላዳሳ።

12 ኔኒ ነ አሳ ላፋ ጋተን ባይዛዳሳ፤

አይ ዎካ ደማባካ።

13 ኑ ሾሮት ኑና ቦራናዳ ኦꬃዳሳ፤

ኑ ሄራን ደኤይሳት ኑና ቅልቅሳናዳነ

ኑ ቦላ ሚጫናዳ ኦꬃዳሳ።

14 ኑና ካዎተꬃታ ግዶን ሀይሰስ አጋዳሳ፤

ኤንቲ ባንታ ሁጵያ ኑ ቦላ

ቃꬃና መላ ኦꬃዳሳ።

15 ጋላስ ኩመꬅ ታኒ ቶሸታስ፤

ታ ሶምኡዋ ዬል ካምስ።

16 ሄስ ሀንዳይ ታና ጫየይሳታነ ቦረይሳታ ጋሶንነ፥

ታ ሞርከታነ ታና ማንደይሳታ ጋሶና።

17 ኑኒ ነና ዶጎና ደእሽን፥

ነ ጫቁዋ መንꬆና ደእሽን፥

ሀ ኡባይ ኑና ጋክስ።

18 ኑ ዎዛናይ ነና አግቤና፤

ኑ ቶሆይ ነ ኦግያፐ ካረ ከይቤና።

19 ሽን ኔኒ ኑና መንረꬃዳ

ዶአ ኦላን የጋዳሳ፤

ሳካና ꬉማን ካማዳሳ።

20 ኑ፥ ፆሳ ሱንꬃ ዶግዳባ ግድያኮ፥

ሀራ ፆሳታኮ ኑ ኩሽያ ምጭዳባ ግድያኮ፥

21 ዎዛና ፁራ ፆሳይ ኤርያ ግሾ፥

እ ሀይሳ ፄልድ ደመኔ?

22 ግዶሽን፥ ነ ግሾ ኡባ ጋላስ ሀይቆስ፤

ሹካናዉ ኤፍያ ዶርሳዳ ታይበትዳ።

23 ጎዳዉ፥ ደንዳ፥ አይስ ꬍስካይ?

ደንዳ፥ መርናዉ ኑና አጎፋ።

24 ነ ሶምኡዋ ኑፐ አይስ ገንꬃይ?

ኑ ቆሁዋነ ኑ ኡንኣ አይስ ዶጋይ?

25 ኑኒ ባናን የገትዳ፤

ኑ አሳተꬃይ ቢታራ ኦይከትስ።

26 ጎዳዉ፥ ደንዳ፥ ኑና ማዳ፤

ነ ሲቁዋ ግሾ ጋዳ ኑና ዎዛ።

45

ፆሳ አራታይ መርናሳ

ቆረ ናይት “ጪሸ” ጌተትያ ጩꬃን ዛማረታ ሀላቃስ ፃፍዳ ማዝሙረ

አኬካን ፃፍዳ ሲቆ ማዝሙረ

1 ታኒ ታ የꬃ ካዋስ ስሳና፤

ታ ዎዛናይ ሎኦ ቆፋ ፑልቴስ፤

ታ እንፃርሳይ ሎኦ ፃፍያ አሳ ብእረ መላ።

2 አሳ ኡባፈ ኔኒ ማላ ሎኦ፤

ነ መተርሻይ አꬎ ኬሀተꬃ ቃላን ኩምስ፤

ፆሳይ ነና መርናዉ አንጅስ።

3 ዎልቃማ ካዋዉ፥ ነ ማሻ ዳንጫ፤

ቦንቾነ ቴማ ማአ።

4 ነ ቱማተꬃ፥ ነ አዳተꬃነ ነ ፅሎተꬃ ግሾ፥

ነ ቴማ ማአዳ ፆናናዉ ደንዳ፤

ነ ኡሻቻ ኩሸይ ማላልስያባ በሶ።

5 ነ ቶራት ቃራ፤

ኤንቲ ካዋ ሞርከታ ዎዛና ጫዶ፤

ካዎተꬃት ነ ቶሁዋ ጋርሳን ኩንዶ።

6 ፆሳዉ፥ ነ አራታይ መርናዉ ደኤስ፤

ነ ካዎተꬃ ፃምአይ ፅሎተꬃ ፃምኣ።

7 ኔኒ ፅሎተꬅ ዶሳዳ ጌላተꬅ እፃሳ፤

ሄሳ ግሾ፥ ፆሳይ፥ ነ ፆሳይ፥

ነ ላገታፐ አꬅድ፥

ነና ኡፋይሳ ዛይተን ትይስ።

8 ጎዳረ ኡꬃን፥ ካርበንነ

ቡርጉደን ዋላከትዳ ሽቶን፥ ነ ማኦይ ፑከትስ።

ዳንጋርሳ ዛለን አሌቀትዳ፥

ነ ካዎ ጋꬎን ዲፀትያ ዲꬃይ ነና ኡፋይሴስ።

9 ካዎ ኬꬃን ደእያ ማጫሳታ ግዶን፤

ካዎታ ማጫ ናይት ደኦሶና።

ካውያ ኦፍራ ዎርቃን አሌቀታዳ፥

ኔፐ ኡሻቻ ባጋን ኤቃሱ።

10 ታ ናተ፥ ስአ፤ ዎዛናን ዎꬃ፤

ነ ሀይꬃ ሃ ዛራ፤

ነ ደርያነ ነ አዋ ኬꬃ ዶጋ።

11 ካዎይ ነ ማላን ኡፋይትስ፤

ነ ጎዳ ግድያ ግሾ እያ ቦንቻ።

12 ፅሮሳ አሳይ ነዉ ዎይቶ ኤክድ ያና፤

ዱረት ነና አዳሻና።

13 ካዋ ናእያ፥

ካዎ ኬꬃን ዋና ሎአይ!

እ ያጋኖ ማኦይ ዎርቃን አሌቀትስ።

14 ባ አሌቆ ማኡዋ ማአዳ፥

ካዋኮ ሞይዘታሱ።

እ ጌላኦ ላገት እዮ ካልድ፥

እያ ስን ኤክድ ይዶሶና።

15 ኤንቲ ኡፋይትሸ ይድ፥

ካዎ ጋꬎ ገሎሶና።

16 ካዋዉ፥ ነ አዋታ በሳ ነ ናይት ላታና፤

ቢታ ኡባን ነ ኤንታ ሹማና።

17 ታ ነ ሱንꬃ የለታ ኡባን፥

ሀሳየታናዳ ኦꬃና።

ሄሳ ግሾ፥ አሳይ መርናዉ ነና ጋላታና።

46

ፆሳይ ኑራ ደኤስ

ቆረ ናይት ዛማረታ ሀላቃስ ፃፍዳ ማዝሙረ

“ጌላኦ ናይታ የꬅ” ጌተትያ ጩꬃን የፀትዳ ማዝሙረ

1 ፆሳይ ኑ ቆሰትድ አትያ፥

በሰነ ኑ ዎልቃ።

ኑና መቶይ ጋክያ ዎደ፥

እ ኑና ማዳናዉ ኡባ ዎደ ኑ ማታን ደኤስ።

2 ሄሳ ግሾ፥ ቢታይ ቃፅያኮካ፥

ደረት አባን ኩንድያኮካ፥

ኑኒ ያዮኮ።

3 አባይ ጉምድ ጎፖንትኮካ፥

እያ ዎልቃማ ዙልያን ደረት ኮኮርያኮካ፥

ኑኒ ዳጋሞኮ።

ሳላሀ።

4 ኡባፈ ꬎቃ ፆሳይ ደእያ፥ ፆሳ ካታማ፥

ጌሻ በሳ፥ ኡፋይስያ እስ ሻፍ ደኤስ።

5 ፆሳይ እያ ግዶን ደእያ ግሾ፥

ሄ ካታማይ ቃፀና፤

ዎንታ ጉራ ፆሳይ እያ ማዳና።

6 ደረይ ዳጋምስ፤ ካዎተꬃት ቃፆሶና፤

ፆሳይ ባ ቃላ ስስስ፤ ቢታይ ትልእስ።

7 ኡባፈ ዎልቃማ ጎዳይ ኑራ ደኤስ፤

ያይቆባ ፆሳይ ኑ ቆሰትድ አትያ በሰ።

ሳላሀ

8 ሃ ዪተ፤ ጎዳ ኦሱዋ ፄልተ፤

ቢታ ዋትድ ꬋይስዳኮ በእተ።

9 እ ቢታ ቦላ ደእያ ኦላ ኡባ ተቄስ፤

ዶንገነ ቶራ መንꬄስ፤

ጎንዳልያ* ታማን ፁጌስ።

10 ዎፑ ጊተ፤ ታኒ ፆሰ ግደይሳ ኤርተ፤

ታኒ ካዎተꬃታ ግዶን ꬎቁ ꬎቁ ጋና፤

ቢታ ቦላካ ꬎቁ ꬎቁ ጋና።

11 ኡባፈ ዎልቃማ ጎዳይ ኑራ ደኤስ፤

ያይቆባ ፆሳይ ኑ ቆሰትድ አትያ በሰ።

ሳላሀ።

47

ፆሳይ ሳአ ኡባ ጎዳ

ቆረ ናይታ ማዝሙረ

1 ደረ ኡባይ ህንተ ኩሽያ ባቅተ፤

ቃላ ꬎቁ ኦꬅድ ፆሳ ጋላትተ።

2 ኡባፈ ꬎቃ ጎዳይ ዋን ያሺ?

ቢታ ኡባን እ ግታ ካዎ።

3 ደረታ ኑፐ ጋርሳራ፥

ካዎተꬃታ ኑ ቶሁዋፐ ጋርሳን ሃርሴስ።

4 እ ኑስ ላታ ቢታ ዶርስ፤

እ ዶስያ ያይቆብ

ሄ ቢታን ጬቀቴስ።

ሳላሀ።

5 ፆሳይ ኡፋይሳንነ እልልሳን ፑደ ደንድስ፥

ጎዳይ ሞይዘ ፑኖን ባ አራታን ከይስ።

6 ፆሳስ ዛማርት፤ ኤ፥ እያዉ ዛማርተ፤

እያዉ ካዋስ ዛማርተ፤ ኤ፥ እያዉ ዛማርተ።

7 ፆሳይ ቢታ ኡባ ካዎ ግድያ ግሾ፥

ጋላታን ሳቢተ።

8 ፆሳይ ባ ጌሻ አራታን ኡትስ፥

ፆሳይ ካዎተꬃታ ሃሬስ።

9 ካዎተꬃታ ሀላቃት፥

አብራሃመ ፆሳ አሳራ ሺቆሶና።

ቢታን ደእያ ዎልቃማ ኡባይ ፆሳባ

ግድያ ግሾ እ ኡባፈ ꬎቁ ꬎቁ ግስ።

48

ፅዮነይ ኑ ፆሳ ዙማ

ቆረ ናይታ ማዝሙረ

1 ጎዳይ ግታ፤ ኑ ፆሳ ካታማን

እያ ጌሻ ዙማ ቦላ ግታ ጋላት እያዉ በሴስ።

2 ቢታ ኡባ ኡፋይስ ግድዳ፥

ፑደሀ ባጋራ ደእያ ፅዮነ ደረይ፥

ꬎቃነ ሎኦ፤

እ ግታ ካዋ ካታማ።

3 ፆሳይ ሄ ግምብያ ግዶና፤

እካ እያዉ ገሸ ግደይሳ ኤርስስ።

4 ካዎት ባንታ ቶራንቾታራ ሺቅዶሶና፤

ፅዮነ ኦላናዉ ይዶሶና።

5 እያ በእድ ዳጋምዶሶና፤

ጉየ ስሚድ ባቃትዶሶና።

6 ኤንቲ ያን ደእሸ ያሻን ኮኮርዶሶና፤

እቀꬅ ኦይክዳ ማጫሳዳ እንፃፅዶሶና።

7 ዶሎሀ ባጋ ዎልቃማ ጫርኮን

መቅያ ታርሰሳ ማርካበታ መላ ግድዶሶና።

8 ኑ ስእዳይሳዳ፥

ኡባፈ ዎልቃማ ጎዳ ካታማን፥

ኑ ፆሳ ካታማን እ ኦꬅዳባ በእዳ፤

ፆሳይ ሄ ካታማ መርናዉ ምንꬅድ ናጌስ።

ሳላሀ

9 አቤት ፆሳዉ፥ ነ ኬꬃን

መርና ነ ሲቁዋ ቆፖስ።

10 አቤት ፆሳዉ፥ ነ ሱንꬃዳ

ነ ጋላታይ ሳኣ ጋፃ ጋክስ፤

ነ ኡሻቻ ኩሸይ ፅሎተꬃን ኩምዳይሳ።

11 ነ ፕርዳ ጋሶን ፅዮነ አሳይ ኡፋይቶ፤

ይሁዳ ኩመꬃይ ኡፋይሳን እልሎ።

12 ፅዮነ ዩሹዋን ሄመትተ፤

እ ድርሳ ዩይተ እ ሻኮታ ታይብተ።

13 ያ የለታስ ኦዳና መላ

እያ ግምብያ አኬክተ፤ ሚፃታ ዎችተ።

14 ህንተ፥ “መርናዉ ፆሳይ ኑ ፆሳ፤

እ ኑና ሀይቃና ጋካናዉ ካለꬃና” ያግድ ኦድተ።

49

መቶ ዎደይ ያሸና

ቆረ ናይት ዛማረታ ሀላቃስ ፃፍዳ ማዝሙረ

1 አሳ ኡባይ ሀይሳ ስእተ፤

ቢታ ቦላ ደኤይሳቶ፥

ኡባይ ሀይሳ ሀይዝተ።

2 ꬎቃይ ዝቃይ፥

ዱረይ ማንቆይ ስእተ።

3 ታ ዎዛና ቆፋይ አኬካ እሜስ፤

ታ ዶናይ ጭንጫተꬃ ቃላ ኦደቴስ።

4 ታ ሀይꬃ ሌምሶኮ ዛራና፤

ዲꬅ ዲፃሸ፥ ታ ቃንእሽያ ብርሻና።

5 መቶ ጋላሳይ ያ ዎደነ ጭምያ ሞርከት፤

ታና ተቅያ ዎደ ታ አይስ ባባይና?

6 ባንታ ሻሉዋን አማነተይሳታነ

ባንታ ዱረተꬃን ጬቀትያ

ታ ሞርከታ አይስ ባባይና?

7 አይ አስካ ባና ዎዛናዉ፥

ዎይኮ ባ ሸምፑዋ ጋትያ

ፆሳስ ቃንፃናዉ ዳንዳኤና።

8 አሳ ሸምፖ ጋተይ ዳሮ አልኦ፤

አይ ጋተ ቃንፅንካ ግደና።

9 እ ሀይቆናዳነ ዱፎ ገሎናዳ፥

ዎይኮ እ ሀይቆናዳ ኦꬃናዉ ጋከና።

10 ኤያትነ ፓꬆና አሳት ሀይቀይሳዳ፥

ጭንጫት ባንታ ሻሉዋ

ሀራታስ የግድ በይሳ አሳ ኡባይ በኤስ።

11 ኤንቲ ባንታ ቢታ ባንታባ ጊኮካ፥

ዱፎይ መርናዉ ኤንታዉ ኬ ግዳና።

12 አስ አይ ግታትኮካ ባ ግታተꬃራ ካንና፤

እ ዶአዳ ሀይቄስ።

13 ባንታርካ ባንታ ሁጰን አማነተይሳታ ቃዳይነ

ኤንቲ ግዳባ ቱማ ግያ ኤያታ ዉርሰꬃይ ሀይሳ።

ሳላሀ

14 ሹካስ ጊገትዳ ዶርሳታዳ፥

ሀይቆይ ኤንታ ዱፎ ካለꬄስ።

ሱረት ኤንታ ዱፉዋ ቦላራ ሄመታና፤

ኤንታ አሳተꬃይ ዱፎን ዎቃና፤

ኬꬃፈ ከይድ ሃክድ ስኦለን አታና።

15 ሽን ፆሳይ ታ ሸምፑዋ ዎዛና፤

እ ታና ሀይቆ ዎልቃፈ አሻና።

ሳላሀ

16 አስ ዱረትያ ዎደነ

እያ ቦንቾይ ዳርያ ዎደ ያዮፋ።

17 እ ሀይቅያ ዎደ አይኮካ ኤክድ ቤና፤

እያ ሻሎይ እያራ እስፈ ዱፎ ገለና።

18 አስ ፓፃ ደእያ ዎደ ታዉ ኩምስ ጊኮ፥

ኡባባይ እያዉ እንጀትዳ ግሾ ጋላተትኮካ፥

19 ስሚድ ፖኦ በኦና፥

ባ ማይዛታን ጋሄቴስ።

20 ኤራተꬅ ባይና ዱረትዳ አስ

ዶአዳ ጮ ꬋያና።

50

ፆሳይ ቱማ ዳይና

አሳፋ ማዝሙረ

1 ዎልቃማ ጎዳይ፥ ፆሳይ ኦዴስ፤

ዶሎሀፐ ዉሎሀ ጋካናዉ ቢታ ኡባ ፄጌስ።

2 መꬎን ፖሎ የገልስ ግድዳ

ፅዮነፐ ፆሳይ ፖኤስ።

3 ኑ ፆሳይ ያና፤ ስእ ጌና፤

ኤፅያ ታማይ እያ ስንꬃና፤

ዎልቃማ ጎተይ እያ ዩሹዋና።

4 ፆሳይ ባ አሳ ፕርድያ ዎደ፥

ሳሎታነ ሳኣ ፄጌስ።

5 “ያርሾን ታራ ጫቅዳ፥

ታ ጌሻታ ታኮ ሺሽተ” ያግስ።

6 ፆሳይ ፕርድያ ግሾ፥

ሳሎት እያ ፅሎተꬃ አዋጆሶና።

ሳላሀ

7 “ታ አሳዉ፥ ስእተ፤ ታ ህንተዉ ኦዳይስ፤

እስራኤለ አሳዉ፥ ታ ነ ቦላ ማርካታና፤

ታኒ ፆሳይ፥ ነ ፆሳ።

8 ነ ያርሹዋ ግሾነ

ነ ፁሳ ያርሹዋ ግሾ፥

ነና ቦርከ።

9 ነ ዳራፐ ኮርማታ፥

ነ ግርብያፈ ኮለ ኤካናዉ ኮይከ።

10 ዎራን ደእያ ዶአት ኡባይ ታባ፤

ሙኩሉ ዙማ ቦላ ደእያ መሄትካ ታሳ።

11 ታኒ ꬎቃ ደርያን ደእያ ካፎታ ኡባ ኤራይስ፤

ደንባን ደእያ መተꬃት ታይሳታ።

12 ታና ኮሻይኮካ ነና ኦይችከ፤

ሳእነ ሳአን ኩምዳባ ኡባይ ታባ።

13 ታኒ ኮርማታ አሹዋ ማይናዬ?

ዎይኮ ዴሻታ ሱꬃ ኡያናዬ?

14 ፆሳስ ጋላታ ያርሾ እማ፤

ኡባፈ ꬎቃ ፆሳስ ነ ቃንገꬃ ጋꬃ።

15 መቶ ጋላስ ታና ፄጋ፤

ታ ነና አሻና፤ ነካ ታና ቦንቻና” ያጌስ።

16 ሽን ፆሳይ ኢታ አሳ ሀይሳዳ ያጌስ፤

“ታ ህግያ ነ ናባባናዉ ነዉ አይ ማት ደኢ?

ዎይኮ ታ ጫቁዋ ነ ዶናን ቆንጭሳናዉ ነዉ አይ ማት ደኢ?

17 ኔኒ ታ ትምርትያ እፃዳሳ፤

ታ ቃላ ጉየ የጋዳሳ።

18 ካይሱዋ በእዳ ዎደ ኔኒ እያራ ዳቦታዳሳ፤

ላይማተይሳታ ማባራን ገላዳሳ።

19 ነ ዶና ኢታባ ኦደታናዉ ብላ የዳዳሳ፤

ነ እንፃርሳይ ዎርዶ ሃሳያ ሜዘትስ።

20 ኡታዳ ነ እሻ ዝግራዳሳ፤

ነ አየ ናኣ ቦላ ኢታባ ኦደታዳሳ።

21 ነ ሀይሳ ኡባ ኦꬅያ ዎደ፥

ታኒ ስእ ግዳ ግሾ

ታና ነ መላ ጋዳ ቆፓዳሳ።

ሽን ሀእ ታ ነና ሀንቃና፤

ነ ናጋራ ነ ስንꬃን ታይባና።

22 ህንተኖ፥ ፆሳ ዶገይሳቶ፥ ሀይሳ አኬክተ፤

ሄስ ሀኖና እፅኮ ታ ህንተና መንረꬃና፤

ሄ ዎደ ህንተና አሻናይ ባዋ።

23 ታዉ ጋላታ ያርሸይ ታና ቦንቼስ፤

ባ ኦግያ ሱርስዳ አሳስ

ታኒ ፆሳ አቶተꬃ በሳና” ያጌስ።

51

ታዉ ጌሻ ዎዛና እማ

ዳዊቲ ዛማረታ ሀላቃስ ፃፍዳ ማዝሙረ

ዳዊቲ በርሳበራ ላይማትዳ ዎደ ናብያ ናታን እያዉ ኦድ ስምን ዳዊቲ የፅዳ ማዝሙረ

1 አቤት ፆሳዉ፥ ነ መርና ሲቁዋዳ ታና ማራ፤

ነ ቃታ ዳሩዋ መላ ታ ናጋራ ቁቻ።

2 ታ ኢታተꬃፈ ታና ሜጫ፤

ታ ናጋራፐ ታና ጌሻ።

3 ታኒ ታ ቆሁዋ ኤራይስ፤

ታ ናጋራይ ኡባ ዎደ ታ ስንꬃና።

4 ታኒ ነና፥ ነ ፃላላ ቆሀስ፤

ነ ስንꬃን ኢታባ ኦꬃስ።

ሄሳ ግሾ፥ ነ ሀንቁዋን ነ ልከ፤

ነ ፕርዳንካ ነ ፅሎ።

5 ሄኮ ታ የለትያ ዎደ ናጋራንቾ፤

ታ አየ ኡሎን ቡሮ አትያ፥

ዎደፐ ዶማዳ ታኒ ናጋራንቾ።

6 ኔኒ አሳ ዎዛናፐ ቱማተꬅ ኮያሳ፤

ታ ጋꬃ አሳተꬃ ጭንጫተꬅ ታማርሳ።

7 ህሶጰ ቦንጮን ታና ዉርፃ፤ ታ ጌያና፤

ታና ሜጫ፤ ታ ሻቻፈ አꬋዳ ቦፃና።

8 ነ ታና ኡፋይስነ ሎኦባ ስሳ፤

ነ መንረꬅዳ ታ መቀꬃ ዛራዳ ኡፋይሳ።

9 ነ ሶምኡዋ ታ ናጋራፐ ሀራ ሶ ዛራ፤

ታ ባላ ኡባ ቁቻ።

10 አቤት ፆሳዉ፥ ጌሻ ዎዛና ታናን መꬋ፤

ቃፆና አያና ታ ግዶን ኦራꬃ።

11 ታና ነ ስንꬃፈ የጎፋ፤

ነ ጌሻ አያና ታፐ ኤኮፋ።

12 ነ አቶተꬃ ኡፋይሳ ታዉ ዛራ፤

ታ ነዉ ኪተታና መላ ታና ዘምፕሳ።

13 ታ ሄ ዎደ ህገ መንይሳታ ነ ኦግያ ታማርሳና፤

ናጋራንቾትካ ኔኮ ስማና።

14 አቤት ፆሳዉ፥ ታና አሽያ ፆሳዉ፥

ሱꬁ ጉስያ ናጋራፐ ታና አሻ፤

ሄ ዎደ ታ እንፃርሳይ ነ ፅሎተꬃ የፃና።

15 አቤት ጎዳዉ፥ ታ ዶና ዶያ፤

ታ እንፃርሳይ ነ ጋላታ አዋጃና።

16 ነ ያርሾን ኡፋይትያኮ፥ ታ ነዉ ያርሻናሽን፥

ነ ፁሳ ያርሾን ኡፋይታካ።

17 ፆሳ ያርሾይ አዳ አያና፤

ፆሳዉ፥ ነ መቅዳነ

ካዉይዳ ዎዛና ካꬋካ።

18 አቤት ፆሳዉ፥ ዶሳን ፅዮነስ ኬሀ፤

የሩሳላመ ግምበታ ግምባ።

19 ሄ ዎደ ነ ፅሎተꬃ ያርሾንነ

ፁሳ ያርሾን ኡፋይታና።

ፖሎ ሽቂያ መሄ ያርሾን ኡፋይታና፤

ኮርማት ነ ያርሾ በሳን ያርሸታና።

52

ፆሳ ሲቆይ መርናሳ

ዳዊቲ ዛማረታ ሀላቃስ አኬካን ፃፍዳ ግንፆ

ኤዶመ ቢታ አስ ግድዳ ዶይቅ ሳኦላኮ ብድ፥ “ዳዊቲ አብመለከ ሶ ብስ” ያግድ ኦድ ስምን፥ ዳዊቲ ፃፍዳ ማዝሙረ

1 ነኖ፥ ዎልቃማ ኡራዉ፥ ኢታተꬃን አይስ ኦቶርታይ?

ነኖ ፆሳን ካትዳይሶ ኡባ ዎደ አይስ ጬቀታይ?

2 ነኖ፥ ዎርዶ ኦደተይሶ፥

ነ ሀራታ ꬋይሳናዉ ማቀታሳ፤

ነ እንፃርሳይ ቃራ ማቅላ መላ።

3 ነ ሎኦ አጋዳ ኢታ ዶሳሳ፤

ቱማ አጋዳ ዎርዶ ኦደታሳ።

ሳላሀ

4 ነኖ፥ ዎርዳንቹዋዉ፥

ነ ቦሻ ቃላ ኡባ ዶሳሳ።

5 ፆሳይ ነና መርናዉ መንꬃና፤

ፆሳይ ነና መንረꬃናነ ነ ኬꬃፈ ዳፍድ ከሳና፤

ነና ደኦን ደኤይሳታ ግዶፈ ሾድድ የጋና።

ሳላሀ

6 ፅሎት ሄሳ በእድ ያያና፤

ኤንቲ ሀይሳዳ ያግድ፥ ነ ቦላ ሚጫና፤

7 “ፆሳ ባዉ ገሸ ኦꬅቦና፥

ባ ዱረተꬃን አማነትዳ፥

ኢታ ኦሶን ምንዳ፥

አድያ ሀይሳ በእተ” ያጋና።

8 ሽን ታኒ ፆሳ ኬꬃን አጭያ ሻማሆ መላ፤

እያ ሲቁዋን ታኒ መርናዉ አማነታይስ።

9 ነ ኦꬅዳ ግሾ መርናዉ ታ ነና ጋላታና፤

ኔኒ ሎኦ ግድያ ግሾ ነ ሱንꬃን ኡፋይስ ኦꬃና፤

ጌሻታ ስንꬃን ታ ነና ሳባና።

53

ሎኦ ኦꬅያ አስ ባዋ

ዳዊቲ ዛማረታ ሀላቃስ ፃፍዳ ትምርተ

አኬካን ፃፈትዳ ግንፆ

1 ኤያት ባንታ ዎዛናን፥ “ፆሲ ባዋ” ያጎሶና፤

ኤንታ ደኦይ ኢትስ፤ ኤንቲ ቱናባ ኦꬆሶና፤

ሎኦባ ኦꬅያ አስ እሶይካ ባዋ።

2 ፆሳ ኮይያ ጭንጫ አስ ደእያኮ በአናዉ፥

ጎዳይ ሳሎፐ አሳ ፄሌስ።

3 ኤንቲ ኡባይ ፆሳፈ ሃክዶሶና፤

ኡባይ እስፈ ቱንዶሶና።

ሎኦ ኦꬅያ አስ ዴና፤

ሀር አቶሽን እስ አስካ ባዋ።

4 አስ ካꬅ መይሳዳ ታ አሳ መይሳት፥

ሀ ኢታ ኦꬅያ አሳት ኤሮኮና?

ኤንቲ ፆሳ ፄጎኮና?

5 ኤንቲ ዳጋም ኤሮና ዳጋማ ዳጋማና፤

ፆሳይ ባ አሳ ሞርከታ መቀꬃ ላላና፤

ፆሳይ ኤንታ ካꬍዳ ግሾ ኤንቲ ዬላታና።

6 እስራኤለ አቶተꬃይ ፅዮነፐ ዬረነ!

ፆሳይ ባ አሳ ድኡዋ ዛርያ ዎደ፥

ያይቆባ ዛረት ኡፋይቶ፤

እስራኤለ አሳይ ኡፋይሳን ሀሹ ጎ።

54

ፆሳይ ታ ሸምፑዋ ናጌስ

ዳዊቲ ዛማረታ ሀላቃስ ዲꬃን የፅዳ አኬካ ግንፆ

ዚፋ አሳት ሳኦላኮ ብድ፥ “ዳዊቲ ኑ ቢታን ቆሰትስ” ያግድ ኦድን፥ ዳዊቲ ፃፍዳ ማዝሙረ

1 አቤት ፆሳዉ፥ ነ ሱንꬃን ታና አሻ፤

ነ ዎልቃን ታዉ ፕርዳ።

2 አቤት ፆሳዉ፥ ታ ዎሳ ስአ፤

ታ ዶና ቃላ ሀይዛ።

3 አላጋ አሳት ታ ቦላ ደንድዶሶና፤

ዳጋንꬅያ አሳት ታና ዎꬋናዉ ኮዮሶና፤

ኤንቲ ፆሳ ቆፖኮና።

ሳላሀ

4 ፆሳይ ታዉ ማደ፤

ጎዳይ ታዉ ዘምፖ።

5 አቤት ፆሳዉ፥ ታ ሞርከታ ኢታተꬃ ኤንታ ቦላ ዛራ፤

ነ ቱማተꬃ ግሾ ኤንታ ꬋይሳ።

6 አቤት ጎዳዉ፥ ታኒ ታ ዶሳን ነዉ ያርሻና፤

ነ ኬሀ ግድያ ግሾ ነ ሱንꬃ ጋላታና።

7 ነ ታና፥ ታ መቶ ኡባፈ አሻዳሳ፤

ታ ሞርከታ ፆነተꬃ ታ አይፈን በአስ።

55

ነ ቶሁዋ ፆሳ ቦላ የጋ

ዳዊቲ ዛማረታ ሀላቃስ ዲꬃን የፅዳ አኬካ ማዝሙረ

1 አቤት ፆሳዉ፥ ታ ዎሳ ስአ፤

ታ ማጋኑዋ ቀል ጎፓ።

2 ታና ስአ፤ ታ ዎሳስ ዛሮ እማ፤

ታ ቆፋይ ታና ዋይስን፥ ታ ኡንኤታስ።

3 ታ ሞርከታ ግርሳ ስአዳ ዳጋማስ፤

ኢታታ ማንድያ ጋሶን ኮኮራስ።

ኤንቲ ታ ቦላ መቶ ኤሆሶና፤

ይሎን ደንድድ ታና ሞርኮሶና።

4 ታ ዎዛናይ ድርጌስ፤

ሀይቆ ህርጋይ ታና ዎꬌስ።

5 ታና ያሽነ ኮኮርስ ኦይክስ፤

ኢታ ዳጋም ታ ቦላ ዎꬍስ።

6 ሆለዳ ታዉ ቀፈይ ደእያኮ፥

ፓላዳ ሸምፖይ ደእያ በሲ ጋካናሽን።

7 ታኒ ሃካዳ ባናሽን፤

ባዞን አቃናሽን።

ሳላሀ

8 ታኒ ጎተፐነ ጫርኮፈ ባቃታዳ፥

ታ ቆሰትያ በሲ ደማናሽን።

9 አቤት ጎዳዉ፥ ካታማ ግዶን

ኦሽነ ገነ በእዳ ግሾ

ኢታታ ኦዳ ላላ።

10 ኢታት ጋላስነ ቃማ

ካታማ ግምበ ድርሳ ዩዮሶና፤

ዋየይነ መቶይ ካታማ ግዶን ደኤስ።

11 ꬋዮይ እያ ግዶን ደኤስ፤

ናቆይነ ጭሞይ እያ ዳባባፐ ሻከተና።

12 ታና ጫየይ ታ ሞርክያ ግደና፤

እያ ግድያኮ ታ ዳንዳአናሽን።

ታ ቦላ ጬቀተይ ታና እፀይሳ ግደና፤

እያ ግድያኮ ታ እያፐ ቆሰታናሽን።

13 ሽን ሄሳ ኦይ ነና፥

ታ ላግያ፤ ታ ዳቡዋነ ታ ሲቁዋ።

14 ኑ እሶይ እሱዋራ ኡሎ ኦዳ ኦደትዳ፤

ፆሳ ኬꬃን ዳባባን አሳራ እስፈ ስመረትዳ።

15 ኤንታ ዎዛናን ኢታተꬅ ደእያ ግሾ፥

ታ ሞርከት ቆፖና ሀይቆ፤

ኤንቲ ፓፃ ደእሸ ዱፎ ገሎ።

16 ሽን ታኒ ፆሳ ፄጋና፤

ጎዳይ ታና አሻና።

17 ዎንታ፥ ጋላስነ ኦማርስ ዋሳና፤

ታ መቱዋ እያዉ ኦዳና፤ እ ታና ስአና።

18 ዳሮት ታና ሞርክኮካ፥

እ ታና ቶራፐ አሼስ።

19 በንፐ ባ አራታን ኡትዳ ፆሳይ፥

ባንታ ኦግያ ላሞና ግሾነ

እያዉ ያዮና ግሾ ታና ስእድ ኤንታ ካዉሻና።

ሳላሀ

20 ታ ላገይ ባ ዳቦታ ቆህስ፤

ኤንታራ ጫቅዳ ጫቁዋ መንꬅስ።

21 እያ ዶናይ ኦይሳፐ ሊቆ፤

ሽን ባ ዎዛናን ኦላ ደንꬄስ።

እያ እንፃርሳይ ዛይተፐ አꬍዳ ሹጎ፤

ሽን ቃንፃናዉ ጊግዳ ቃራ ማሻ መላ።

22 ነ ቶሁዋ ፆሳ ቦላ የጋ፤

እ ነና ካትሳና።

ፆሳይ ፅሎት፥

ዳጋማና መላ ኦና።

23 ሽን አቤት ፆሳዉ፥

ኢታ አሳታ ዎልቃማ ኦላን ሆላና።

ሱꬁ ጉሰይሳትነ ጭመይሳት፥

ባንታ ላይꬃፈ ባጋካ ደኦኮና፤

ሽን ታኒ ነናን አማነታና።

56

ፆሳ ቦላ ዘምፓ

ፍልስፄመ አሳይ ጌተ ካታማን ዳዊታ ኦይክዳ ዎደ ዳዊቲ ዛማረታ ሀላቃስ ፃፍዳ ዎሳ

“ሃሆ በሳን ዎላ ቦላ ኡትዳ ሆሌስ” ጌተትያ ዲꬃ ጩꬃን የፀትዳ ዎሳ

1 አቤት ፆሳዉ፥ አሳይ ታና ኡንኤꬅያ ግሾነ

ኡባ ዎደ ታ ሞርከት ታና የደꬅያ ግሾ ታዉ ቃታ።

2 ታ ሞርከት ኩመꬃ ጋላስ ታና የꬎኦሶና፤

ኦቶሮን ታና ኦልያ አሳይ ዳሮ።

3 ታና ያሽያ ዎደ

ታ ነናን አማነታይስ።

4 ታኒ ፆሳን አማነታይስ፤ ያይከ፤

እያ ቃላ ጋላትያ ፆሳን አማነታይስ፤

አስ ታና አይ ኦꬃኔ?

5 ኩመꬃ ጋላሳን ታ ሞርከት ባላ ኮዮሶና፤

ታና ቆሀናዉ ኡባ ዎደ ቶቦሶና።

6 ኤንቲ ታ ቦላ ማቀቶሶና፤

ታና ቆሀናዉ ጌዶሶና።

ታ ታንጎ ኡባ ካሎሶና፤

ታና ዎꬋናዉ ኮዮሶና።

7 ኤንቲ አይ ኦገራካ ከስ ኤካና መላ ኦꬆፋ፤

ነ ሀንቁዋን ሄ ካዎተꬃታ ካዉሻ።

8 ታ ዋይያ ታይባ፤

ነ ታ አፉꬃ ማካዳሳ፤

ኤንቲ ነ ማዝጋብያን ደኦኮና?

9 ታ ነና ፄግያ ዎደ፥

ታ ሞርከት ጉየ ስማና፤

ፆሳይ ታ ባጋ ግደይሳ ታ ሄሳን ኤራይስ።

10 ታ እያ ቃላ ጋላትያ ፆሳን፥

ታ እያ ቃላ ጋላትያ ጎዳን፥

11 ታ ሄ ፆሳን አማነታይስ፤ ያይከ።

አስ ታና አይ ኦꬃኔ?

12 አቤት ፆሳዉ ታ ነዉ ቃንግዳባይ ደኤስ፤

ሄሳ ጋላታ ያርሾ ኦꬃዳ ታ ነዉ እማና።

13 ደኦን ደኤይሳታ ቦላ ፖእያ ፖኡዋን

ፆሳ ስንꬃን ስመረታና መላ፥

ታ ሸምፑዋ ሀይቆፐ፥

ታ ቶሁዋ ꬉበፐ አሻዳሳ።

57

ነ ቦንቾይ ሳአ ኡባን ግዶ

ዳዊቲ ሳኦላፐ ባቃትድ ጎንጎሎን ቆሰትዳ ዎደ ዛማረታ ሀላቃስ ፃፍዳ ዎሳ

“ꬋይሶፋ” ጌተትያ ዲꬃ ጩꬃን የፀትዳ ዎሳ

1 ታና ማራ፤ አቤት ፆሳዉ፥

ታና ማራ፤ ታ ኔኮ ባቃታይስ።

ꬋዮይ አꬋና ጋካናዉ፥

ነ ቀፍያ ጋርሳን ቆሰታይስ።

2 ታኒ ኡባፈ ꬎቃ ፆሳኮ፥

ባ ቆፋꬆ ኦꬅያ ፆሳኮ ዋሳይስ።

3 ፆሳይ ሳሎፐ ማዶ ኪትድ ታና አሻና፤

ታና የይሳታ ካዉሻና፤

ፆሳይ ባ ሲቁዋነ

ባ አማነተꬃ ታዉ ኪታና።

ሳላሀ

4 ታኒ ታ ሞርከታፐ ግዶን፥

አሰ ምያ ጋሞታፐ ግዶን ደአይስ።

ኤንታ አቻይ ቶራነ ዶንገ ቶራ መላ፤

ኤንታ እንፃርሳይ ቃራ ማሻ መላ።

5 አቤት ፆሳዉ፥ ነ ሳሎፐ አꬋዳ ꬎቁ ꬎቁ ጋ፤

ነ ቦንቾይ ሳአ ኡባ ካሞ።

6 ኤንቲ ታ ቶሁዋስ ፅሄ ዎꬅዶሶና፤

ታኒ ኡንኤታዳ ሆካስ።

ኤንቲ ታ ኦግያን ኦላ ቦክዶሶና፤

ሽን ሄ ኦላን ባንታዉ ኩንድዶሶና።

ሳላሀ

7 ታ ዎዛናይ ምኖ፤

አቤት ፆሳዉ፥ ታ ዎዛናይ ምኖ፤

ታኒ ነና ማዝሙረን ሳባና።

8 ታ ሸምፐ፥ ባርካ፤

ዲꬅነ ማስንቆይ ደንድተ፤

ታኒ ጉራ ባርካና።

9 አቤት ጎዳዉ፥ ታ ነና አሳ ግዶን ጋላታና፤

ካዎተꬃታ ግዶን ነና ሳባና።

10 ነ ሲቆይ ሳሎታፐ ꬎቃ፤

ነ አማነተꬃይ ሻራፐ ቦላ።

11 አቤት ፆሳዉ፥ ነ ሳሎፐ አꬋዳ ꬎቁ ꬎቁ ጋ፤

ነ ቦንቾይ ሳአ ኡባ ካሞ።

58

ፆሳይ ሳአ ኡባ ፕርዳና

ዳዊቲ ዛማረታ ሀላቃስ ፃፍዳ ዎሳ

“ꬋይሶፋ” ጌተትያ ዲꬃ ጩꬃን የፀትዳ ዎሳ

1 ደርያ ሃረይሳቶ፥ ቱማ ህንተ ልከ ኦደቴቲ?

አሳ ኡባስ ፅሎ ፕርዴቲ?

2 ግደና፥ ህንተ ዎዛናን ኢታባ ሀልቼታ፤

ህንተ ኩሸይ ቢታ ቦላ ጌላባ ኦꬄስ።

3 ኢታ አስ አየ ኡሎፐ ዶምድ ሀሌስ፤

የለትዳ ጋላሳፐ ዶምድ፥

ባሌስነ ዎርዶ ኦደቴስ።

4 ኤንቲ ሾሻዳ ዪሻራ ደኦሶና፤

ኤንቲ ቱለ ጎፐዳ ስኦኮና።

5 ብተይስ አይ ጭንጫ ግድኮካ፥

ጎፐይ እያ ፄስ ስኤና።

6 አቤት ፆሳዉ፥ ጋሞ አች ዳንያ ኤንታ አቻ መንꬃ፤

ጎዳዉ ኤንታ ሳክልያ ꬉካ።

7 ኤንቲ ጉክዳ ሃꬅ ግዶ፤

ባንታ ዶንግያ ዱክያ ዎደ፥

ዶንገ ቶራ አይፈይ ꬋዮ።

8 ኤንቲ ማይድ ꬋይያ ꬋ ሳሶዳ ሀኖ፤

አየ ኡሎፐ ሀይቅድ ዎꬍያ፥

አዋ ፖኦ በኦና ቦሻዳ ሀኖ።

9 ኤንቲ አጉንꬅ ግድድ ዳያናፐ ካሰ፥

ኤንቲ ቡሮ ፑቶ ግድድ ደእሽን፥

ኤንታ ባ ሀንቁዋን ꬋይሳና።

10 ናጋራንቾታ ቦላ ሀሎ ከይያ ዎደ ፅሎት ኡፋይታና፤

ኢታታ ሱꬃን ባንታ ቶሁዋ ሜጨታና።

11 ሄ ዎደ አሳይ፥

“ቱማ ፅሎታስ ዎይቶይ ደኤስ፤

ሳአ ቦላ ፕርድያ ፆሲ ደኤስ” ያጋና።

59

ፆሳዉ ታና ታ ሞርከታፐ አሻ

ዳዊቲ ዎꬋናዉ እያ ኬꬃ ናጋና መላ ሳኦል አሰ ኪትን፥ ዳዊቲ ዛማረታ ሀላቃስ ፃፍዳ ዎሳ

“ꬋይሶፋ” ጌተትያ ዲꬃ ጩꬃን የፀትዳ ዎሳ

1 አቤት ታ ፆሳዉ፥ ታ ሞርከታፐ ታና አሻ፤

ታ ቦላ ደንደይሳታፐ ታና ናጋ።

2 ኢታ ኦይሳታፐ ታና አሻ፤

ሱꬁ ጉስያ አሳታፐ ታና አሻ።

3 አቤት ጎዳዉ፥ ኤንቲ ታና ዎꬋናዉ

ዙግድ ናገይሳ በአ።

አቤት ጎዳዉ፥ ታ ናቁዋ ግሾ

ዎይኮ ታ ናጋራ ግሾ

ግዶናሽን ጮ ታ ቦላ ቶቦሶና።

4 ታ አይ ባላካ ኦꬆና ታና ቆሀናዉ ጊግዶሶና፤

ሄሳ በአ፤ ታና ማዳናዉ ደንዳ።

5 አቤት ኡባፈ ዎልቃማ ፆሳዉ፥ ጎዳዉ፥

እስራኤለ ፆሳዉ፥ ካዎተꬃታ ኡባ ፕርዳናዉ ባርካ፤

ኢታ ኦይሳታ ማሮፓ።

ሳላሀ

6 ኤንቲ ካታማ ግዶን ዩይሸ ፔእድ፥

ካናꬆ ላውሸ ስሞሶና።

7 ኤንታ ዶናፐ ከየይሳ በአ፤

ኤንታ እንፃርሳይ ማሻ መላ፤

አስ ኤንታና ስኤይሳ ቆፖኮና።

8 ሽን አቤት ጎዳዉ፥ ነ ኤንታ ቦላ ሚጫሳ፤

ካዎተꬃታ ኡባ ለቅሳሳ።

9 ፆሳዉ፥ ነ ታ ሚፃ ግድያ ግሾ፥

ታ ነ ዎልቃን አማነታይስ።

10 ታ ፆሳይ ባ ሲቁዋን ታኮ ያና፤

ታ ፆሳይ ታ ሞርከታ ፆነተꬃ ታና በሳና።

11 ታ አሳት ዶጎና መላ ነ ኤንታ ዎꬎፓ።

አቤት ጎዳዉ፥ ኑ ጎንዳልያዉ፥

ነ ዎልቃን ኤንታ ላላነ ካዉሻ።

12 ኤንታ ዶናፐ ከይያ ናጋራ ግሾ

ኤንታ እንፃርሳፈ ፑልትያ ቃላ ግሾ፥

ባንታ ኦቶሩዋን ኦይከቶ፤

ኤንታ ባደꬃነ ዎርዱዋ ግሾ፥

13 ነ ሀንቁዋን ኤንታ ꬋይሳ፤

ኤንታ ኩመꬅ ድጋ።

ሄሳን ፆሳይ ያይቆባ ዘረꬃ ሃረይሳነ

ሳኣ ጋፃ ጋካናዉ ሃረይስ ኤረታና።

ሳላሀ

14 ኤንቲ ካታማ ግዶን ዩይሸ ፔእድ፥

ካናꬆ ላውሸ ስሞሶና።

15 ኤንቲ ምያባ ደማናዉ ቶይላቶሶና፤

ካሎና አትዳ ላውያ ካና ግዶሶና።

16 ሽን ታኒ ነ ዎልቃ ሳባና፤

ዎንታ ነ ሲቁዋ የፃና።

ኔኒ ታዉ ታ ዋይያ ጋላስ፥

ታ ባቃታ አትያ በሰነ ሚፃ።

17 አቤት ታዉ ዎልቃ ግድዳ ፆሳዉ፥

ታ ነና ሳባና።

ታ ቆሰታዳ አትያ በሳይነ

ሲቁዋ ታና በሲያ ፆሳይ ነና።

60

ኑ ሞርከታፐ ኑና አሻ

ማሰጰፆመንነ ሶባላን ደእዳ አራመ አሳራ ኦለትዳ ዎደነ እዮኣብ ጉየ ስሚድ ማፅነ ዛንጋራን ታማነ ናምኡ ሙኩሉ ኤዶመ አሳ ዎꬍዳ ዎደ ዳዊቲ ዛማረታ ሀላቃስ ፃፍዳ ዎሳ

“ጪሻ ጩ” ጌተትያ ማርካተꬃ ዎሳ

1 አቤት ፆሳዉ፥ ነ ኑና አጋዳሳ፤

ኑና መንርꬃዳሳ።

ነ ኑና ሀንቀታዳሳ፤

ሽን ሀእ ኑና ዛራ፥ ምንꬃ ኤሳ።

2 ነ ቢታ ቃꬃዳሳነ ዛእሳዳሳ፤

ቢታይ ኮኮርያ ግሾ፥ ነ እያ ዛኡዋ ኩንꬃ።

3 ኔኒ ነ አሳ መቶ በሳዳሳ፤

ኑና ጋንድጋርስያ ዎይነ ኡሻዳሳ።

4 ነዉ ያየይሳት ባንታ ሞርከ ዶንገፈ

አታና መላ ማላ እማዳሳ።

ሳላሀ

5 ነ ሲቀይሳት አታና መላ፥

ነ ኡሻቻ ኩሸን

ኑና አሻ፤ ኑና አላ።

6 ፆሳይ ባ ጌሻ በሳን ሀይሳዳ ያግስ፤

“ታኒ ፆናዳ ሴከማ ቢታ ሻካና፤

ሱኮታ ዛንጋራ ዋꬋና።

7 ጋላድ ታባ፤ ምናሰይካ ታሳ፤

ኤፍሬም ታ ሁጰ አሽያ ብራታ ቆቤ፤

ይሁድ ታ ካዎታ ፃምኣ።

8 ሞአበይ ታ ሜጨትያ ከረ፤

ኤዶመይ ታባ ግደይሳ ኤርሳናዉ፥

ታ ጫማ እያ ቦላ ዎꬃይስ፤

ታኒ ፍልስፄመ ፆናዳ ገሬራይስ” ያግስ።

9 ግምበትዳ ካታማኮ ታና ኦነ ኤፋናይ?

ኤዶመ ጋካናዉ ታና ኦነ ካለꬃናይ?

10 አቤት ፆሳዉ፥ ኑና አግዳይ ነና ግድኪ?

አቤት ፆሳዉ ኔኒ ኑ ኦላንቾታራ ኦላስ ከያካ።

11 አሳ ማዶይ ፓꬆና ግሾ፥

ሞርከታራ ኦለታናዉ ነ ኑና ማዳ።

12 ፆሳ ዎልቃን ኑ ሞርከታ ፆናና፤

እ ኑ ሞርከታ የꬋና።

61

ፆሳዉ ታና ዛላኮ ካለꬃ

ዳዊታ ማዝሙረ

1 አቤት ፆሳዉ፥ ነ ታ ዎሳ ስአ፤

ታ ዎሳ ሀይዛ።

2 ታኒ ቢታ ጋፃን ደእሽን፥

ታ ዎዛናይ ኡፋይስ ቃንፅዳ ዎደ፥

ታ ነና ፄጋይስ።

ታፐ ꬎቃ ዛላኮ፥

ታና ካለꬃ።

3 ነ ታዉ ቆታነ

ታ ሞርከታፐ ናገትያ ምኖ ሚፃ።

4 ታኒ ነ ዱንካንያን መርናዉ ዳርክናሽን!

ታኒ ነ ቀፍያ ሀጳ ጋርሳን ሳሮ አታርክናሽን!

ሳላሀ

5 አቤት ፆሳዉ፥ ነ ታ ቃንገꬃ ስአዳሳ፤

ነ ሱንꬃ ያየይሳታራ እስፈ ታዉ ላታ እማዳሳ።

6 ካዋ ላይꬃ አዱሳ፤

እ የለተꬃፈ የለተꬃ ጋካናዉ ደኦ።

7 እ ፆሳ ስንꬃን መርናዉ ካዎቶ፤

ነ ሲቁዋንነ ነ ቱማን እያ ናጋ።

8 ሄሳ ግሾ ታ ቃንገꬃ ጋላስ ጋላስ ጋꬃና፤

ነ ሱንꬃ ኡባ ዎደ ሳባና።

62

ፆሳ ፃላላን ኡፋይስ ዎꬃ

ዳዊቲ ዛማረታ ሀላቃ ኤዶታመስ ፃፍዳ ማዝሙረ

1 ፆሳ ፃላላን ታ ሸምፖ ደማስ፤

ታ አቶተꬃይ እያፐ ዬስ።

2 እያ ፃላል ታ ዛላነ ታ አቶተꬃ፤

እ ታ ቆሰትያ አትያ በሲ ግድያ ግሾ ዳጋምከ።

3 ዎዳና ሀንያ ጎዳነ ቃፅያ ድርስ ዳንያ ኡራ ዎꬋናዉ፥

ህንተ አዉደ ጋካናዉ ደንደቲ?

4 ኤንቲ እያ ቦንቾ በሳፈ ደንꬃናዉ ኮዮሶና፤

ኤንቲ ዎርዶን ኡፋይቶሶና።

ባንታ ዶናን አንጆሶና፤

ሽን ባንታ ዎዛናን ባዶሶና።

ሳላሀ

5 ታ ሸምፐተ!

ፆሳ ፃላላ ስእ ጋዳ ናጋ፤

ታ ኡፋይሳይ እያፐ ዬስ።

6 እያ ፃላል ታ ዛላነ ታ አቶተꬃ፤

ታኒ ቆሰትያ በሲ ግድያ ግሾ ዳጋምከ።

7 ታ አቶተꬃይነ ታ ቦንቾይ ፆሳና፤

እ ታ ምኖ ዛላነ ታ ሚፃ።

8 አሳዉ፥ ኡባ ዎደ ፆሳን አማነትተ፤

እ ህንተዉ ገሸ ግድያ ግሾ፥

ህንተ ቆፋ እያዉ ኦድተ።

ሳላሀ

9 አስ፥ እስ ቶሆ ሸምፕያ ጫርኮ መላ፤

ጎባ አስ ኡባይ ማዶና ሀዳ።

ምዛነን ዎꬅን ኤንቲ ጫርኮ መላ፤

ኤንቲ እስ ቶሆ ሸምፕያ ጫርኮፈ ካዉዮሶና።

10 ቦንቀን አማነቶፍተ፤

ካይሶት ሺሽድ ዱረተꬃን ኦቶርቶፍተ።

ህንተ ዱረተꬃይ ዳርኮካ፥

ህንተ ዎዛና እያ ቦላ ዎꬆፍተ።

11 ፆሳይ እስ ቶሆ ኦድስ፤

ታኒ ናምኡ ኦዳ ስአስ፤

ዎልቅ ፆሳሳ።

12 መርና ሲቆይ ፆሳባ፤

አቤት ጎዳዉ፥ ነ አሳ ኡባስ

እያ ኦሱዋዳ ኦሱዋዳ እማና።

63

ታ ሸምፕያ ነና ሳሞታሱ

ይሁዳ መላ ቢታን ደእያ ዎደ ዳዊታ ማዝሙረ

1 አቤት ፆሳዉ፥ ነ ታ ፆሳ፤

ታ ዎዛናይ ነና ላሞቴስ፤

ታ አሾይካ ነና አሞቴስ።

ሃꬅ ꬋይድ ጳልቀትዳ ቢታዳ፥

ታ አሳተꬃይ ነና ሳሞቴስ።

2 ታ ነና ጌሻ በሳን ፄላስ፤

ነ ዎልቃነ ነ ቦንቹዋ ታኒ በአስ።

3 ነ ሲቆይ ደኦፐ ሎእያ ግሾ፥

ታ እንፃርሳይ ነና ቦንቻና።

4 ታ ደኦ ላይꬃን ነና ጋላታና፤

ነ ሱንꬃን ታ ኩሽያ ፑደ ምጫና።

5 አስ ሎኦ ካꬅ ምድ ካለይሳዳ ታ ነናን ካላና።

ታኒ ታ እንፃርሳን ኡፋይሳ የꬃን ነና ጋላታና።

6 ታኒ ታ ሂፃን ነና ሀሳያይስ፤

ቃማ ኩመꬃን ነባ ቆፓይስ፤

7 ነ ታና ማድያ ግሾ፥

ታ ነ ቀፍያ ኩያን ኡታዳ ኡፋይሳን የፃና።

8 ታ ሸምፕያ ኔራ ኦይከታሱ፤

ነ ኡሻቻ ኩሸይ ታና ኦይክድ ናጌስ።

9 ሽን ታና ዎꬋናዉ ኮየይሳት፥

ቢታ ጋርሳን ሞገታና።

10 ኤንቲ ማሻስ አꬍድ እመታና፤

ኤንቲ ሱꬉመስ ካሆ ግዳና።

11 ሽን ካዎይ ፆሳን ኡፋይታና።

ፆሳ ሱንꬃን ጫቅያ ኡባይ እያ ጋላታና፤

ሽን ዎርዳንቾታ ዶናይ ጎርደታና።

64

ኢታታፐ ታና አሻ

ዛማረታ ሀላቃስ የፀትዳ ዳዊታ ማዝሙረ

1 አቤት ፆሳዉ፥ ታ ኡንአ ዎሳ ስአ፤

ታ ሞርከታ ማንደꬃፈ፤ ታና አሻ።

2 ናጋራንቾታ ማቆፈነ

ኢታታ ዱላታፐ ታና ገንꬃ።

3 ኤንቲ ባንታ እንፃርሳ ማሻ መላ ሌፍዶሶና፤

ኢታ ቃላታ ዶንገ ቶራዳ ማልድ የዶሶና።

4 ኤንቲ ቆሰትድ ፅሎ አስ ባንታ ዶንግያን ቆሆሶና፤

አኬክ ባይና ዱኮሶና፤ ያዮኮና።

5 ኤንቲ ባንታ ኢታ ማቁዋስ

እሶይ እሱዋ ምንꬆሶና።

ባንታ ፅህያ ዎꬃና በሳ ኮዮሶና፤

ኤንቲ፥ “ኑና ኦን በአኔ?” ያጎሶና።

6 ኤንቲ ኢታባ ማቀትሸ፥

“ኑኒ ሎኦ ማቆ ማቀትዳ” ያጎሶና፤

ሄስ አሳ ዎዛና ቆፍ ጪሞ ግደይሳ በሴስ።

7 ሽን ፆሳይ ኤንታ ባ ዶንግያን ዱካና፤

ኤንቲ አኬኮና ማዱንፃና።

8 ኤንታ ማቁዋ እ ኤንታ ቦላ ዛራና፤

ኤንታ በእያ ኡባይ ሁጰ ቃꬃና።

9 ሄ ዎደ አሳ ኡባይ ፆሳስ ያያና፤

እያ ኦሱዋ ኦዳናነ ዛር ዛር ቆፓና።

10 ፅሎት ጎዳን ኡፋይቶ፤

እያኮ ባቃትድ አቶ፤

ዎዛና ሱረት ኡባይ እያ ጋላቶ።

65

ፆሳይ ታ አቶተꬃ

ዛማረታ ሀላቃስ የፀትዳ ዳዊታ ማዝሙረ

1 አቤት ፆሳዉ፥ ፅዮነን ነዉ ጋላት በሴስ፤

ኑኒ ኑ ቃንገꬃ ነዉ ጋꬃና።

2 ኔኒ ዎሳ ስእያ ግሾ፥

አሳ ኡባይ ኔኮ ዮሶና።

3 ኑ ናጋራይ ኑና ሙክዳ ዎደ፥

ነ ኑስ አቶተꬅ እማዳሳ።

4 ነ ዶርዳይሳትነ ነ ዳባባን ዳና መላ

ኔኮ ሺሽዳ አስ አንጀትዳይሳ።

ኑኒ ነ ሶን፥ ነ ጌሻ ዱንካንያን

ደእያ ሎኦባን ካሎስ።

5 አቤት ኑ አቶተꬃዉ፥

ማላልስያ ነ ፅሎ ኦሱዋን ኑስ ዛራ።

ሳኣ ጋፃፐ ጋፃ ጋካናዉ፥

ሃሆን ደእያ ኡባስ ነ ኡፋይስ።

6 ኔኒ ነ ዎልቃን ደረታ ምንꬃዳሳ፤

ነ ዎልቃ ዳንጫዳሳ።

7 ኔኒ አባ ግርሳነ ቤታ ጉንꬃ ስእ ኦꬃሳ፤

ያርክያ አሳ ዋሱዋ እርፅሳሳ።

8 ነ ኦꬅዳ ማላታ ግሾ፥

ሳኣ ጋፃ ጋካናዉ ደእያ አሳ ኡባይ ነዉ ያያና፤

ዶሎሀፐ ዉሎሀ ጋካናዉ ደእያ አሳ ኡባ ኡፋይሳዳሳ።

9 ነ እራ እማዳ ቢታ ናጋሳ፤ ዳሮ ዱረያሳ፤

አሳስ ካꬃይ ዶላና መላ

ፆሳ ሻፋይ ሃꬃን ኩምዳይሳ፤

ሄሳዳ ኦꬃዳ ነ ጊግሳዳሳ።

10 ጎሻስ ሃ እማሳ፤

ቢታ ሹግሳዳ ኦላ ኩንꬃሳ።

ነ እራን ዛራዳ እርፅሳሳ፤

ካꬃይ ዶላና ድጫና መላ አንጃሳ።

11 ላይꬃ ካሎ ላይꬅ ኦꬃሳ፤

ነ አꬍያ በሳ ኡባይ ኩምድ ፓላሀና።

12 ሄንꬃ በሳታ ማታን ኩንꬃሳ፤

ዙማታ ኡፋይስ ማይዛሳ።

13 ነ ሄንꬃ በሳታ ዶርሳታ ኩንꬃሳ፤

ዛንጋራ ቢታን ካꬅ ኩንꬃሳ፤

ኤንቲ ኡፋይሳን እልልሸ የፆሶና።

66

ነ ኦሶት ማላልሴስ

ዛማረታ ሀላቃስ የፀትያ ሳባ ማዝሙረ

1 ቢታ ኡባይ ህንተ ቃላ ꬎቁ ኦꬅድ፥

ኡፋይሳን ፆሳ ጋላትተ።

2 ፆሳ ሱንꬃስ ቦንቾን የፅተ፤

ቦንቾ ጋላታ እያዉ እምተ።

3 ፆሳስ ሀይሳዳ ያግተ፤

“ነ ኦሶት ዋንድ ማላልሲ?

ነ ዎልቃይ ዳርዳ ግሾ፥

ነ ሞርከት ያሻን ነ ስንꬃን ኮኮሮሶና።

4 ቢታ ኡባይ ነና ጎይኔስ፤

ነና ሳቤስ፤

ነ ሱንꬃስ ጋላታን የፆሶና” ያግተ።

ሳላሀ

5 ሃይተ፤ ፆሳይ ኦꬅዳባ በእተ፤

አሳ ግዶን ማላልስያ ኦሶ ኦꬅስ።

6 እ አባ ሃꬃ ሻክድ፥

ካሰ ኑ አዋት ዮርዳኖሰ ሻፋ ባንታ ቶሆን የꬍድ መላ ቢታራ ፕንዶሶና።

ሄሳን እ ኦꬅዳባን ኑኒ ኡፋይትዳ።

7 እ ባ ዎልቃን መርናዉ ሃሬስ።

ካዎተꬃታ ባ አይፈን ፄሌስ፤

ሄሳ ግሾ፥ ማካለይሳት እያ ቦላ ደንዶፎ።

ሳላሀ

8 አሳዉ፥ ኑ ፆሳ ጋላትተ፤

ህንተ እያ ጋላትያ ጋላታይ ስኤቶ።

9 እ ኑና ፓፃ ዎꬅስ፤

ኑ ኩንዶና መላ ናግስ።

10 አቤት ፆሳዉ ነ ኑና ፓጫዳሳ፤

ብር ታማን ፓጨትድ ጌየይሳዳ

ነ ኑና ጌሻዳሳ።

11 ነ ኑና ፅሄን ገልሳዳሳ፤

ኑ ዞኮን ዴፆ ቶሆ ዎꬃዳሳ።

12 ሞርከት ኑ ሁጰራ ቶግድ አꬋናዳ ኦꬃዳሳ፤

ኑ ሃꬃ ግዶራነ ታማ ግዶራ አꬍዳ፤

ሽን ሀእ ኑና እንጀ በሲ ኤሀዳሳ።

13 ታ ፁሳ ያርሾ ኤካዳ ነ ኬꬃ ገላና፥

ታ ቃንገꬃ ጋꬃና።

14 ታ መቶትዳ ዎደ ታ ዶናይ ግዳ ቃላ፥

ታ እንፃርሳፈ ከይዳ ቃንገꬃ ጋꬃና።

15 ታ ነዉ ሞꬉዋ፥ ፁሳ ያርሾ ኦꬃዳ ሺሻና።

ማራዘታ ሳዎ ቶንኩ ግያ ያርሾ ኦꬃዳ ሺሻና፤

ኮርማነ ኮለታ ነዉ ያርሻና።

ሳላሀ

16 ህንተኖ፥ ፆሳስ ያየይሳቶ፥

ኡባይ ሃ ይድ፥ ስእተ፤

ፆሳይ ታዉ ኦꬅዳባ ታ ህንተዉ ኦዳና።

17 ታ ቃላ ꬎቁ ኦꬃዳ ዎሳስ፤

ታ እንፃርሳን እያ ጋላታስ።

18 ታኒ ዎዛን ኤርሽን ናጋራ ገንꬅዳባ ግድያኮ፥

ጎዳይ ታና ስኤና።

19 ሽን ፆሳይ ቱማ ታና ስእስ፤

ታ ኦይሻ ዛርስ።

20 ፆሳይ ታ ዎሳ እፅቦና ግሾ፥

ባ መርና ሲቁዋ

ታና ድግቦና ግሾ ጋላተቶ።

67

ነ ሶምኡዋ ኑስ ፖእሳ

ዛማረታ ሀላቃስ ዲꬃን የፀትዳ ሳባ ማዝሙረ

1 ፆሳይ ኑስ ቃቶ፤ ኑና አንጆ፤

እያ ሶምኦይ ኑ ቦላ ፖኦ።

ሳላሀ

2 ነ ኦገይ ቢታ ቦላ፥

ነ አቶተꬃ ዎልቃይ፥

ካዎተꬃታ ኡባን ኤረቶ።

3 አቤት ፆሳዉ፥ አሳይ ነና ጋላቶ፤

አሳ ኡባይ ነና ጋላቶ።

4 ካዎተꬃይ ማላለትድ ኡፋይሳን የፆ፤

አይስ ጊኮ፥ ኔኒ አሳስ ፅሎተꬃን ፕርዳሳ፤

ሳአን ደእያ ካዎተꬃታ ካለꬃሳ።

ሳላሀ

5 አቤት ፆሳዉ፥ አሳይ ነና ጋላቶ፤

ካዎተꬃት ኡባይ ነና ጋላቶ።

6 ቢታይ ካꬅ እማና፤

ፆሳይ፥ ኑ ፆሳይ ኑና አንጅስ።

7 ፆሳይ ኑና አንጅዳ ግሾ፥

ቢታ ጋፃ ጋካናዉ ደእያ አሳይ እያ ያዮ።

68

ፆሳይ ባ ሞርከታ ላላና

ዛማረታ ሀላቃስ የፀትዳ ዳዊታ ማዝሙረ

1 ፆሳይ ደንዶ፤ እያ ሞርከት ላለቶ፤

እያ እፀይሳት እያ ስንꬃፈ ባቃቶ።

2 ጩያይ ጫርኮራ ደንድድ ꬋይስያ መላ፥

ሙቃድ ታማን ትልኤይሳዳ፥

ኢታት ፆሳ ስንꬃፈ ꬋዮ።

3 ሽን ፅሎት ሀሹ ጎ፤

ፆሳ ስንꬃን ኡፋይቶ፤

ኡፋይሳን እልሎ።

4 ፆሳስ የፅተ፤ እያ ሱንꬃ ሳቢተ፤

ሻራን በይሳስ ኦገ ከስተ፤

እያ ሱንꬃይ ጎዳ፤ እያ ስንꬃን ኡፋይትተ።

5 ፆሳይ ባ ደእያ ጌሻ በሳን፥

ይኦታስ አዋ፤ አምኤታስ ዳይና።

6 ፆሳይ ብዛታስ ሶ አስ እሜስ፤

ቃሾ ኬꬃን ደኤይሳታ ብርሽድ፥ ዱረተꬃን ዎꬄስ፤

ሽን ማካላንቾት ቃቃ ቢታን ደኦሶና።

7 አቤት ፆሳዉ፥ ኔኒ ነ አሳ ካለꬅዳ ዎደ፥

ነ ኤንታራ መላ ቢታ ካንꬅዳ ዎደ፥

ሳላሀ

8 ሲና ፆሳ ዩሳንነ፥

እስራኤለ ፆሳ ቆንጨꬃን

ቢታይ ቃፅስ፤ ሳሎይ እራ እሚስ።

9 አቤት ፆሳዉ ኔኒ እራ ዳርሳዳ ቡክሳዳሳ፤

ላድዳ ቢታ ዛራዳ ኦራꬃሳ።

10 ነ አሳይ ያን ዱሱ ኦይክስ፤

አቤት ፆሳዉ፥ ነ ኬሀተꬃን ማንቆታስ

ኮሽያባ ጊግሳዳ እማዳሳ።

11 ጎዳይ ኪትስ፤

ዳሮ ማጫሳት ሄ ኪታ ማርካትዶሶና።

12 ካዎትነ ኤንታ ኦላንቾት

ባቃትድ ጉየ ስምዶሶና፤

ሶን አትዳ ማጫሳት ድኦ ሻከትዶሶና።

13 ጶልያ ዎርቃ ቀፈራ ደእያ፥

ብራፐ መትዳ ሆለ ምስለ ድእድ ደምያ ዎደ

ህንተ ዶርሳ ከለን አይስ ዝንእደት?

14 ኡባ ዳንዳእያ ፆሳይ ካዎታ ላልዳ ዎደ፥

ፃልሞና ዙማ ቦላ ሻቻ ቡክስስ።

15 ባሳነ ዙማዉ፥

ዳሮ ፄር ደእያ ባሳነ ዙማዉ፥

16 ዳሮ ፄራት ደእያ ዙማቶ፥

ፆሳይ ዶርዳ ዙማ

ህንተ አይስ ቃናትድ ፄሌቲ?

ጎዳይ እያን መርናዉ ዳና።

17 ፆሳ ኦላ ፓራ ጋረት

ታሙ ሙኩሉ ቶሆ ታሙ ሙኩላን ታይበቴስ፤

ጎዳይ ሲና ዙማፐ ባ ጌሻ በሳ ይስ።

18 ድኤትዳ ዳሮታ ኤክድ፥ ꬎቃ ከይስ፤

አሳፐ፥ ሀር አቶሽን ማካላንቾታፐ እሞ ኤክስ፤

ጎዳይ ፆሳይ ያን ዳና።

19 ጋላስ ጋላስ ኑ ቶሁዋ ቶክያ ጎዳይ ጋላተቶ፤

ፆሳይ ኑና አሸይሳ።

ሳላሀ

20 ኑ ፆሳይ ኑና አሽያ ፆሳ ግደኔ?

ሀይቆፐ አሽያ ፆሳይ እያ።

21 ፆሳይ ቱማ ባ ሞርከታ ሁጵያ ትንቻና፤

ናጋራ ኦገን ሄመትያ አሳ፥

ብናናን ካመትዳ ኤንታ ሊጵያ መንꬃና።

22 “ታኒ ህንተ ሞርከታ

ባሳነፐ ዛራዳ ኤሀና፤

ታ ኤንታ ጪሞ አባፈ ከሳዳ ጉየ ኤሀና።

23 ሄስካ፥ ነ ሞርከታ ሱꬃ ነ ቶሆይ የꬋና መላነ

ነ ካናትካ ሞርከ ሱꬃፈ ባንታ ግሹዋ ላጫና መላሳ” ያጌስ ጎዳይ።

24 አቤት ፆሳዉ፥ ነ ሳልፐይ፥

ታ ፆሳይ ታ ካዎይ ሳልፐይ፥

ፆሳ ኬꬅ ገልያ ዎደ ኡባስ በንቴስ።

25 የፀይሳት ስንꬃና፤ ዲፀይሳት ጉየና፤

ቃስ ካራቦ ባቅያ ጌላኦት ግዶና።

26 ህንተ “ፆሳ ግታ ሺቆን ጋላትተ፤

ህንተኖ፥ እስራኤለ አሳዉ፥ ጎዳ ጋላትተ” ያጎሶና።

27 ሄ ሳልፕያን ኡባፈ ካሎ ግድዳ

ብንያመ ኮቻይ ኮይሮ ታይበቶሶና።

ካልድ ይሁዳ ሀላቃት ባንታ ጩጋን ደኦሶና፤

ዉርሰꬃን ዛብሎና ሀላቃትነ

ንፍታለመ ሀላቃት ታይበቶሶና።

28 አቤት ፆሳዉ፥ ነ ዎልቃ ቆንጭሳ፤

ካሰ ነ ኑስ ኦꬅዳይሳዳ፥

ነ ምኖተꬃ በሳ።

29 ሄሳ ግሾ፥ የሩሳላመን ደእያ

ነ ኬꬃ ካዎት ይድ፥

ነዉ እሞታ እማና።

30 ዶአዳ ማቃ ግዶን ደእያ ግብፀ አሳታ ኔኒ ሴራ፤

ቦሩነ ማራ ዉደ ዳንያ ካዎተꬃታ ነ ሀንቀታ።

ኤንቲ ጉልባትድ፥ ባንታ ብራ ነዉ እማና ጋካናዉ፥

ኔኒ ኤንታ ሴራ፤ ኦለታናዉ ዬሞትያ አሳታ ላላ።

31 ኪተትዳ ሀላቃት ግብፀፈ ያና፤

ቶጰይ ባ ኩሽያ ፆሳኮ ምጫና።

32 ህንተኖ፥ ሳኣ ካዎተꬃቶ፥

ፆሳስ የፅተ።

ሳላሀ

33 በንፐ ደእያ ሳሎታፐ ቦላራ በይሳስ፤

ባ ዎልቃማ ግርሳን ባ ጉንꬃ ስሰይሳስ የፅተ።

34 ፆሳ ዎልቃባ አዋጅተ፤

እያ ግታተꬃይ እስራኤለ ቦላና፤

እያ ዎልቃይካ ሳሎና።

35 ፆሳይ ባ ጌሻ አሳ ቦላ ማላልሴስ፤

እስራኤለ ፆሳይ ባ አሳስ

ምኖተꬅነ ዎልቃ እሜስ።

ፆሳይ ጋላተቶ።

69

ፆሳዉ ታና አሻ

ዳዊታ ማዝሙረ

1 ሃꬅ ታዉ ቆ ጋክዳ ግሾ፥

አቤት ፆሳዉ፥ ታና አሻ።

2 ኤቅያ በሲ ባይና ጪሞን ምተታስ፤

ጪሞ ሃꬃ ግዶ ገላስ፤

ሃꬃ ዙለይ ታ ቦላራ አꬍስ።

3 ማዶ ደማናዉ ዋሳሸ ዳቡራስ፤

ታ ኮቶኖይ መልስ።

ታ ፆሳ ፄልሽን፥

ታ አይፈይ ተልጁምስ።

4 ታና ጮ እፀይሳት

ታ ሁጰ ብናናፐ ዳሮ፤

ዎርዶን ታና ሞርከይሳትነ

ꬋይሳናዉ ኮየይሳት ዳሮ፤

ታ ካይሶቶናባ ዛራ ግዶሶና።

5 አቤት ፆሳዉ፥ ታ ኤያተꬃ ነ ኤራሳ፤

ታ ባላይ ኔፐ ጌምቤና።

6 አቤት ኡባፈ ዎልቃማ ጎዳዉ፥

ነና ኡፋይሳን ናገይሳት

ታ ጋሶን ዬላቶፖ።

አቤት እስራኤለ ፆሳዉ፥

ነና ምንꬅድ ኮየይሳት

ታ ጋሶን ካዉዮፎ።

7 ታ ነ ግሾ ጫሸ ዳንዳአስ፤

ታ ሶምኦይ ዬላ ማእዳይ ነ ግሾሳ።

8 ታኒ ታ እሻታስ እማ፥

ታ አየ ናይታስ አላጋ ግዳስ።

9 ታኒ ነ ኬꬃስ ምሸትያ ምሻይ

ታና ታማዳ ፁጌስ፤

ነና ጫይያ ጫሻይ ታ ቦላ ዎꬍስ።

10 ታኒ ፆማን ታና ካዉሽዳ ዎደ፥

ታና ጫይዶሶና።

11 ታኒ ካዮ ማኦ ማእዳ ዎደ፥

ኤንታዉ ካሳስ አታስ።

12 ካታማ ፐንገን ኡተይሳታስ ዝግርሳስ አታስ፤

ማꬆተይሳት ታባ የꬅ ከስዶሶና።

13 ሽን ጎዳዉ፥ ታ ነና ዎሳይስ፤

አቤት ፆሳዉ፥ ነ ዶስያ ዎደ፥

ነ መርና ሲቁዋን፥

ነ አቶተꬃን ታዉ ዛሮ እማ።

14 ስልሞን ምተቶናዳ ታና አሻ፤

ታ ሞርከታፐ ታና አሻ፥

ጪሞ ሃꬃን ምተተꬃፈ ታና አሻ።

15 ድኦ ሃꬃይ ታና ሙኮፎ፤

ጪሞ ሃꬃይ ታና ምቶፎ፤

ዝቃ ኦላይ ባ ዶና ታ ቦላ ጎርዶፎ።

16 አቤት ጎዳዉ፥ ነ መርና ሲቁዋ ሎኦተꬃን፥

ታዉ ዛሮ እማ፤

ነ ግታ ማሮታን ታኮ ስማ።

17 ነ አይልያፈ ነ ሶምኡዋ ገንꬆፋ፤

ታኒ ኡንአን ደእያ ግሾ

ታዉ ኤለ ዛሮ እማ።

18 ታኮ ሺቃ፤ ታና ዎዛ፤

ታ ሞርከታፐ ታና ላአ ከሳ።

19 ታ ጫሻ፥ ዬላነ

ካዉሻተꬃ ነ ኤራሳ፤

ታ ሞርከታ ኡባ ነ በኣሳ።

20 ጫሻይ ታና ሀርጋንቾ ኦꬅስ፤

ታዉ ቃትያ አስ ኮያስ።

ሽን እስ አስካ ደማብከ፤

ታና ምንꬅያ አስ ፄላስ፤ ሽን በንትቤና።

21 ታ ካꬃን ጪየ ዋላክዶሶና፤

ታ ሳሙዋስ ጫላ ኡሽ እምዶሶና።

22 ኤንታ ጋይታይ ኤንታዉ ፅሄ ግዶ፤

ኤንታ ያርሾይ ኤንታዉ ፅሄ ግዶ።

23 ፄሎናዳ ኤንታ አይፈይ ጎዘቶ፤

ኤንታ ዞኮይ ኩኖ።

24 ነ ሀንቁዋ ኤንታ ቦላ ትጋ፤

ሱልያ ነ ሸነይ ኤንታ የደꬆ።

25 ኤንታ ካምበይ ካይስ ግዶ፤

ኤንታ ዱንካንያን ደእያ አስ ꬋዮ።

26 ነ ሴርዳይሳታ ኤንቲ የደꬅዶሶና፤

ነ ማዱንፅስዳይሳታ ኤንቲ ዬሶሶና።

27 ኤንቲ ናጋራ ቦላ ናጋራ ጉጃና መላ አጋጋ፤

ነ ማሮተꬃፈ ኤንታ አይብካ ጋኮፎ።

28 ኤንቲ ደኦ ማፃፋፐ ቁሸቶ፤

ፅሎ አሳራ ማዝጋበቶፎ።

29 ታ ዋየንነ ኡንአን ደአይስ፤

አቤት ፆሳዉ፥ ታና አሻዳ፥

ሳሮ በሳን ዎꬃ።

30 ታኒ ፆሳ ሱንꬃ ማዝሙረን ጋላታና፤

ጋላታ እሞን እያ ግታያና።

31 ሄስ ቦራ ያርሾፈ፥

ዎይኮ ካጫማ ኮርማ ያርሾፈ፥

አꬍድ፥ ጎዳ ኡፋይሴስ።

32 ናቀትዳይሳት ሄሳ በአና፤ ኡፋይታና፤

ህንተኖ፥ ፆሳ ኮየይሳቶ፥

ህንተ ዎዛናይ ምነቶ።

33 ጎዳይ ማንቆታ ስኤስ፤

ቃሾ ኬꬃን ደእያ ባ አሳ ካና።

34 ሳሎይ፥ ሳእነ አባይ፥

እያ ግዶን ደእያ ዎፅ ቃፅያ ኡባይ ጎዳ ጋላቶ።

35 ፆሳይ ፅዮነ አሻና፤

ይሁዳ ካታማ ዛሪድ ኬፃና፤

አሳይ ያን ዳናነ ቢታይካ ኤንታባ ግዳና።

36 እያ አይለታ ናይት ሄ ቢታ ላታና፤

እያ ሱንꬃ ዶሰይሳት ያን ዳና።

70

ፆሳዉ ታና ማዳናዉ ጋምኦፋ

ዳዊታ ቆፍሶ ማዝሙረ

1 አቤት ፆሳዉ ታና አሻናዉ ሃ ስማ፤

አቤት ጎዳዉ፥ ታና ማዳናዉ ኤለሳ።

2 ታና ዎꬋናዉ ኮየይሳት፥

ዬላቶናነ ሀንያባ ꬋዮ።

ታ ቆሄተꬃ አሞተይሳት፥

ካዉይድ ጉየ ስሞ።

3 ታኮ እያዉ “ሀሹ! ሀሹ!”

ግዳይሳት ፆነትዳ ግሾ ዬላቶ።

4 ነና ኮይያ ኡባይ

ነናን ኡፋይቶነ ማላለቶ።

ቃስ ነ አቶተꬃ ዶስያ ኡባይ፥

“ፆሳይ ግታቶ” ያጎ።

5 ታኒ ማንቆነ መቶታንቾ፤

አቤት ፆሳዉ፥ ኤለሳዳ ታኮ ሃያ።

ታ ማደይነ ታና አሸይ ነና ግድያ ግሾ፤

አቤት ጎዳዉ፥ ጋምኦፋ።

71

ታኒ ዳቡርያ ዎደ ታና አጎፋ

1 ጎዳዉ፥ ታኒ ኔኮ ባቃታዳ አትያ ግሾ፥

አዉደካ ታና ዬላዮፓ።

2 ነ ፅሎተꬃን ታና ናጋ፤

ነ ሀይꬃ ታኮ ዛራ፤ ታና አሻ።

3 ኔኒ ታ ኡባ ዎደ ጌማዳ አትያ ዛላ

ታኒ ጌማዳ አታና መላ ምኖ ሚፃ ግዳ፤

ኤ፥ ኔኒ ታ ዛላነ ታ ሚፃ።

4 ታ ፆሳዉ፥ ኢታታ ኩሸፐነ፥

ቃይ ባይና አሳታፐ ታና አሻ።

5 አቤት ጎዳዉ፥ ታ ናአተꬃፈ ዶማዳ፥

ኔኒ ታ ኡፋይሳነ ታ አማነተꬃ።

6 ታ የለትዳ ዎደፐ ዶማዳ ነናን ዘምፓስ፤

ታ አየ ኡሎፐ ታና ከስዳይ ነና፤

ታኒ ኡባ ዎደ ነና ጋላታና።

7 ኔኒ ታ ቆሰታዳ አትያ በሲ ግድዳ ግሾ፥

ታ ደኦይ ዳሮ አሳስ ሌምሶ ግድስ።

8 ጋላሳ ኡባን ታ ዶናይ

ነ ጋላታንነ ነ ቦንቹዋን ኩምስ።

9 ታኒ ጭምዳ ዎደ ታና የጎፋ፤

ታ ዎልቃይ እፅዳ ዎደ ታና አጎፋ።

10 ታ ሞርከት ታ ቦላ ቶቦሶና፤

ታና ዎꬋናዉ ኮየይሳት ታ ቦላ ማቀቶሶና።

11 ኤንቲ፥ “ፆሳይ እያ አግስ፤ የደꬅድ ኦይኮስ፤

እያ አሻናይ ኦንካ ባዋ” ያጎሶና።

12 ፆሳዉ፥ ታፐ ሃኮፋ

ታ ፆሳዉ፥ ታና ማዳናዉ ኤለሳ።

13 ታና ሞተይሳት ዬላትድ ꬋዮ፤

ታና ቆሀናዉ ኮየይሳት፥

ዬላነ ካዉሸ ማኦ።

14 ሽን ታኒ ኡባ ዎደ ኡፋይሳን ነና ናጋና፤

ዛራ ዛራዳካ ነና ጋላታና።

15 ነ ኦꬅዳባ ታ ታይባናዉ ፆነትኮካ፥

ታ ዶናይ ጋላስ ኡባን ነ ፅሎተꬃነ

ነ አቶተꬃባ ኦዳና።

16 ታኒ ኡባ ሃርያ ጎዳ ዎልቃን ያዳ፤

ነ ፃላላ ፅሎ ግደይሳ አዋጃና።

17 ፆሳዉ፥ ኔኒ ታ ናአተꬃፈ ዶማዳ ታና ታማርሳዳሳ፤

ሀእካ ነ ማላልስያ ኦሱዋ ታ ኦዳና።

18 ፆሳዉ ነ ዎልቃነ ነ ምኖተꬃን

ያ የለታ ኡባስ ኦዳና ጋካናዉ፥

ታኒ ጭማዳ ፑሉምኮካ ታና አጎፋ።

19 ፆሳዉ፥ ነ ፅሎተꬃይ ሳሎ ጋክስ፤

ግታባ ኦꬅዳ ፆሲ፥ ነ መል ኦኔ?

20 ኔኒ ታ ቦላ ዳሮ መቶ ኤሀዳሳ፤

ግዶሽን ታ ደኡዋ ዛራዳ ኦራፅሳዳሳ፤

ኔኒ ታና ቢታ ጋርሳፈ ከሳዳሳ።

21 ኔኒ ታ ቦንቹዋ ዳርሳዳሳ፤

ታና ዛራዳ ምንꬃዳሳ።

22 ታ ፆሳዉ፥ ነ ቱማተꬃ ግሾ፥

ታ ነና ዲꬃን ጋላታና።

አቤት እስራኤለ ጌሻዉ፥

ታ ነና ማስንቆን ሳባና።

23 ታ መተርሻይ ኡፋይሳን ꬎቁ ኦꬅድ የፄስ፤

ኔኒ ታና አሽዳ ግሾ ታኒ ነና ሳባና።

24 ታና ቆሀናዉ ኮየይሳት ዬላትዳ ግሾነ

ካዉይዳ ግሾ ታ እንፃርሳይ ነ ፅሎ ማዱዋባ

ጋላስ ኡባን ኦዳና።

72

ኡፋይሳን ናገትያ ካዋ

ሶሎሞነ ማዝሙረ

1 ፆሳዉ፥ ነ ሱረ ፕርዳ ካዋስ፥

ነ ፅሎተꬃ ካዋ ናኣስ እማ።

2 እ ነ አሳስ ፅሎተꬃን ፕርዳና፤

ቆሄትዳይሳታስ ሱረን ዳይናታና።

3 ደረት ዱረተꬅ፥

ዙማት ፅሎተꬃ አይፈ ነ አሳስ አይፎ።

4 ካዎይ ቆሄትዳይሳታ ግሾ ሞተቶ፤

ማንቆታ አሾ፤ ኡንኤይሳታ መንꬆ።

5 ፆሳዉ፥ እ አዋዳነ አጌናዳ ደኦ፤

የለተꬃፈ የለተꬃ ጋካናዉ ደኦ።

6 ካዎይ ጎሻን ቡክያ እራ መላነ

ቢታ ካልስያ ፑሰ እራ መላ ግዶ።

7 እያ ላይꬃ ኡባን ፅሎ አሳት ዳዮ፤

አጌን ꬋያና ጋካናዉ ሳሮተꬅ ዳሮ።

8 አባፈ አባ ጋካናዉ፥

ኤፍራፂሳ ሻፋፐ ሳኣ ጋፃ ጋካናዉ እ ሃሮ።

9 ባዞን ደእያ አሳት እያ ጎይኖ፤

እያ ሞርከት ባና ላጮ።

10 ታርሰሳነ ዩሾይ አባን ተቀትዳ ቢታታ፥

ካዎት እያዉ ጊራ ጊሮ፤

አራበነ ቶጰ ካዎት እያዉ እሞታ ኤሆ።

11 ካዎት ኡባይ እያዉ ጉልባቶ፤

ካዎተꬃት ኡባይ እያዉ ኪተቶ።

12 እያኮ ዋስያ ማንቆታ፥ ቆሄትዳይሳታነ

ማዶይ ባይናይሳታ እ አሻና።

13 ማንቆታስነ ዳቡራንቾታስ እ ቃቴስ፤

ማንቆታ ሸምፑዋ ሀይቆፐ አሼስ።

14 ኤንታ ሱꬃይ እያ ስንꬃን አልኦ ግድያ ግሾ፥

እ፥ ኤንታ ቆሆፐነ ኢታፐ ዎዛና።

15 ካዎይ ዳሮ ላይꬅ ጋምኦ፤

አራበ ቢታ ዎርቃይ እያዉ ዮ።

አሳይ እያ ግሾ ኡባ ዎደ ዎሶ፤

ጋላስ ኡባን እ አንጀቶ።

16 ቢታን ካꬅ ፓላሆ፤

ደረት ካꬃን ካመቶ።

ልባኖሰ ደርያ ቦላ ካꬅ አይፍያዳ አይፎ፤

ደንብ ማታን ኩምያዳ አሳይ ካታማ ኩሞ።

17 ካዋ ሱንꬃይ መርናዉ ደኦ፤

አዋዳ ኡባ ዎደ ፄገትሸ ጋምኦ።

አሳ ኡባይ እያ ባጋራ አንጀታና፤

ካዎተꬃት እያ “አንጀትዳይሳ” ያጋና።

18 ማላልስያባ ባርካ ኦꬅያ ጎዳይ፥ ፆሳይ

እስራኤለ ፆሳይ ጋላተቶ።

19 እያ ቦንቾ ሱንꬃይ መርናዉ ጋላተቶ፤

እያ ቦንቾይ ሳአ ኡባ ኩሞ።

አምንእ! አምንእ!

20 እሰየ ናኣ ዳዊታ ዎሳይ ሀይሳን ፖለትስ።

ሄꬓንꬆ ማፃፋ

73

(ማዝ 73—89)

ፆሳይ ታዉ ምኖተꬅነ ግሾ

አሳፋ ማዝሙረ

1 ቱማ ፆሳይ እስራኤለስ ሎኦ፤

ዎዛና ጌሻታስ እ ኬሀ።

2 ሽን ታ ቶሆይ ꬉበታናዉ ጉꬁ አትስ፤

ታ ታንጎይ ሀልፃናዉ ማትስ።

3 ሄስ ሀንዳይ ኢታ አሳትነ ኦቶራንቾት፥

ዱረትሽን ታኒ በአዳ ቃናትዳ ግሾሳ።

4 ኤንታ ዋየይ ጋኮና ግሾ፥

ኤንታ አሳተꬃይ ፓያነ ምኖ።

5 ኤንቲ ሀራ አሳዳ ዋየቶኮና፤

ሀራ አሳዳ መቶን ሾጨቶኮና።

6 ሄሳ ግሾ፥ ኦቶሮይ ኤንታዉ ቆ አሌቆ መላ፤

ቡቀꬅ አፍላዳ ማእዶሶና።

7 ኤንታ ዎዛናይ ኢታባ ፑልቴስ፤

ኤንታ ቆፋይ ኢታ ሀልቾን ኩምስ።

8 ኤንቲ ቀልቅሶሶና፤ ኢታባ ሃሳዮሶና፤

ባንታ ኦቶሩዋን ሀራታ ኡንኤꬆሶና።

9 ባንታ ዶና ፆሳ ቦላ ዶዮሶና፤

ባንታ እንፃርሳ አሳ ቦላ አዱሶሶና።

10 ሀር አቶሽን፥ ፆሳ አሳይ ኤንታኮ ስማና፤

ኤንቲ ኦድያባ ኤሶን አማናና።

11 ኤንቲ፥ “ፆሲ አይኮ ኤሪ?

ኡባፈ ꬎቃ ፆሳስ ኤራተꬅ ደኢ?” ያጎሶና።

12 ህዛ ኢታት ሀይሳ መላ፤

ኡባ ዎደ እንጀትን ደኦሶና፤

ኤንቲ ጉጅ ጉጅ ዱረቶሶና።

13 ህዛ ታኒ ታ ዎዛና ጌሻተꬃን ናግዳይ፥

ፅሎተꬅ በሳናዉ ታ ኩሽያ ሜጨትዳይ መላ።

14 ጋላሳ ኩመꬅ ታኒ መቶን ሾጨታስ፤

ዎንታ ዎንታ ሴረታስ።

15 ታኒ ኢታ አሳታዳ ኦደትዳኮ፥

ነ አሳስ አማነቶና አታናሽን።

16 ታኒ ሀ ኡባ ኤራናዉ ቆፕያ ዎደ፥

ታዉ ዴፆ ግድስ።

17 ሄስካ ታኒ ፆሳ ኬꬃ ገላና ጋካናዉነ

ኢታ አሳታ ዉርሰꬃ ቃዳ አኬካና ጋካናሳ።

18 ቱማ ኔኒ ኤንታ ሀልፅያ በሳን ኡትሳዳሳ፤

ኤንቲ ኩንድድ ꬋያና መላ ኦꬃሳ።

19 ኤንቲ ኤለስድ ꬋይዶሶና፤

ዳጋማን እሶይ አቶና ዉርዶሶና።

20 አሙሆይ ባርክያ ዎደ ባለተይሳዳ፥

አቤት ጎዳዉ፥ ኔኒ ደንድያ ዎደ፥

ኤንቲ ዶገታና።

21 ታኒ ይሎትዳ ዎደነ

ታ ዎዛናን ጫመትዳ ዎደ፥

22 አኬኮና ኤያ አስ ግዳስ፤

ነ ስንꬃን መሄ ግዳስ።

23 ሽን ታኒ ኡባ ዎደ ኔራ ደአይስ፤

ታ ኡሻቻ ኩሽያ ኔኒ ኦይካዳሳ።

24 ነ ዞርያን ታና ካለꬃሳ፤

ዉርሰꬃን ታና ቦንቾን ኤካሳ።

25 ታዉ ሳሎን ኔፐ አትሽን፥ ሀር ኦን ደኢ?

ታኒ ኔፐ አትሽን፥ ሳአን ሀራ አሞትከ።

26 ታ ዎልቃይነ ታ ዎዛናይ ዳቡራናዉ ዳንዳኤስ፤

ሽን ፆሳይ ታ ዎዛና ምኖተꬃነ

መርናዉ ታና ጋክዳ ሳማ።

27 ኔፐ ሃከይሳት ꬋያና፤

ነና ካደይሳታ ኡባ ነ ዉርሳና።

28 ሽን ታዉ ፆሳኮ ሺቆይ ሎኦ፤

እያ ኦሶ ኡባ ታኒ ኦዳና መላ፥

ኡባ ሃርያ ጎዳ ቆሰትድ አትያ በሰ ኦꬃስ።

74

ፆሳዉ ነ ግሾ ሞተታ

አሳፋ ትምርተ

አኬካን ፃፍዳ ግንፆ

1 ፆሳዉ ኔኒ ኑና አይስ መርናዉ አጋዲ?

ነ ቆሩዋን ደእያ ነ ዶርሳታ ቦላ

ነ ሀንቆይ አይስ ኤፅዴ?

2 ኔኒ በን ዶርዳ አሳ፥

ነዉ ቡዞ ኦꬃዳ ዎዝዳ ኮቻታ ሀሳያ፤

ኔኒ ደእዳ ፅዮነ ዙማ ቆፓ።

3 ላለትዳ ነ ኬꬃ ያዳ ፄላ፤

ሞርከት ያን ደእያባ ኡባ ꬋይስዶሶና።

4 ነ ሞርከት ነ ኬꬃን፥

“ኑ ፆንዳ” ያግድ ገሬርዶሶና።

ፆኖ ማላታ ግድዳ ባንታ ባንድራ ኤስዶሶና።

5 ኤንቲ ምꬅ ቃንፃናዉ ዎራ ግዶን ኤቅድ፥

ባንታ ካልታ ደንꬅዳ አሳታ ዳኖሶና።

6 ኤንቲ ኩሸ ሂላን አሌቅዳ ኦሶታ ኡባ፥

ባንታ ካልታንነ ናርቃን መንረꬅዶሶና።

7 ነ ኬꬃ ታማን ፁግድ ꬋይስዶሶና፤

ነ ሱንꬃይ ፄገትያ በሳ ቱንስዶሶና።

8 ባንታ ዎዛናን፥ “ኑ ኩመꬅ ꬋይሳና” ያግዶሶና፤

ቢታን ደእያ አስ ፆሰ ጎይንያ በሳታ

ታማን ፁግዶሶና።

9 ሄ ዎደ ማላት ኑስ እመተና፤

ናበይካ ዴና።

ሄስ አዉደ ጋካናዉ ጋምአነኮ፥

ኤርያ አስ ኑ ግዶን ባዋ።

10 ፆሳዉ፥ ነ ሞርከት አዉደ ጋካናዉ፥

ነ ቦላ ቀልቅሳኔ?

ኤንቲ ነ ሱንꬃ መርናዉ ጫያኔ?

11 ነ ኡሻቻ ኩሽያ አይስ ሺሻ ኤካይ?

ነ ኡሻቻ ኩሽያ ነ አፍላ ግዶፈ

ከሳዳ ኤንታ ꬋይሳ።

12 ግዶሽን፥ አቤት ፆሳዉ፥

ኔኒ በንፐ ታ ካዋ፤

ነ ዳሮ ዎደ አሻዳሳ።

13 ነ ግታ ዎልቃን አባ ሻካዳሳ፤

እያ ግዶን ደእያ ዶኣ ሁጰታ ዶንጫዳሳ።

14 ሌዋታነ ጌተትያ ዳውያ ሁጰታ ዶንጫዳ፥

እያ አሹዋ ባዞን ደእያ መተꬃታስ

ካꬅ ኦꬃዳ እምዳይ ነና።

15 ኔኒ ፑልቶታ ዶያ የዳዳሳ፤

ኡባ ዎደ ጎግያ ሻፋታ መልሳዳሳ።

16 ጋላሳይ ነባ፤ ቃማይካ ነባ፤

አዋነ አጌና ኤንታ በሳን ዎꬅዳይ ነና።

17 ቢታስ ዛዋ ዎꬅዳይ፥

ባልጎነ ቦነ መꬍዳይ ነና።

18 አቤት ጎዳዉ፥ ነ ሞርከት ነና ዋት ቀልቅስዳኮ፥

ኤያ አሳት ነ ሱንꬃ ዋት ጫይዳኮ ሀሳያ።

19 ነ ሆልያ ሸምፑዋ ዶኣስ አꬃዳ እሞፋ፤

መቶታንቾታ መርናዉ ዶጎፓ።

20 ኑ ቢታን ደእያ ꬉማ በሲ ኡባይ

ማካላንቾታን ኩምዳ ግሾ፥

ነ ኑስ ጫቅዳ ጫቁዋ ቆፓ።

21 ቆሄትዳይሳታ ዬላዮፓ፤

ማንቆትነ መቶታንቾት ነ ሱንꬃ ጋላቶ።

22 አቤት ፆሳዉ፥ ደንዳ፤ ሞተታ፤

ጋላስ ኩመꬅ ኤያት ነና ቀልቅሰይሳ ሀሳያ።

23 ነ ሞርከት ነ ቦላ ዋስያ ዋሱዋነ

ነና እፀይሳት ጬቀትያ ጬቁዋ አኬካ።

75

ፆሳይ ሱረ ፕርዳና

አሳፍ ዛማረታ ሀላቃስ፥ “ꬋይሶፋ” ጌተትያ ዲꬃ ጩꬃን የፅዳ ማዝሙረ

1 አቤት ፆሳዉ፥ ነዉ ጋላታ እሞስ፤

ነ ሱንꬃይ ማታ ግድያ ግሾ ነና ጋላቶስ፤

አሳይ ነ ማላልስያ ኦሱዋ ኦዶሶና።

2 ፆሳይ ሀይሳዳ ያጌስ፤

“ታኒ ፕርዳ እምያ ዎደ ዶራስ፤

ሱረ ፕርደይ ታና።

3 ቢታይነ እያን ደእያ ኡባይ ቃፅኮካ፥

እያ ቱሳ ምንꬃ ኤሰይ ታና።

ሳላሀ

4 ታኒ ኦቶራንቾታ፥ ‘ኦቶርቶፍተ’፤

ኢታታ፥ ‘ህንተ ካጭያ በሶፍተ።’

5 ‘ህንተ ካጭያ ሳሎ ደንꬆፍተ፤

ቆ ቃꬅድ ሃሳዮፕተ’ ” ያጋና።

6 ቦንቾይ ዶሎሀፐ ዎይኮ ዉሎሀፐ

ዎይኮ መላ ቢታፈ ዬና።

7 ሽን ሱረ ፕርደይ ፆሳ፤

እ እሱዋ ቦላ ፕርዴስ፤ ሀንኩዋ ሻትንꬄስ።

8 ፆሳ ኩሸን እስ ዋንጭ ደኤስ፤

ሄ ዋንጫይ ፆሳ ሀንቆ

ዎይነ ኡሻን ኩምድ ኡትስ።

እ ሄ ኡሻፈ ትግን፥

ሳአን ደእያ ኢታ አሳት ሄሳ ኡያና፤

ኤንቲ ኦርጩዋ አሾና ፂጵድ ኡያና።

9 ሽን ታኒ ያይቆባ ፆሳባ ኦዳና፤

እያ መርናዉ ሳባና።

10 እ፥ ኢታ አሳታ ካጭያ መንꬃና፤

ሽን ፅሎታ ካጨይ ꬎቁ ꬎቁ ጋና።

76

ፆሳ ስንꬃን ኤቃናይ ኦኔ?

አሳፍ ዛማረታ ሀላቃስ ዲꬃን የፅዳ ማዝሙረ

1 ፆሳይ ይሁዳን ኤረትስ፤

እያ ሱንꬃይ እስራኤለን ግታ።

2 እያ ዱንካነይ ሳለማና፤

እ ደእያ በሳይ ፅዮነና።

3 ያን ፆንገትያ ሞርከ ዶንግያ፥

ጎንዳለ፥ ማሸነ ኦላ ሚሸታ መንረꬅስ።

ሳላሀ

4 አቤት ፆሳዉ፥ ነ ቦንቾይ አይ መላ ግተ!

ኔኒ ነ ሞርከታ ፆናዳ ዙማፐ ስምያ ዎደ፥

ነ ቴማይ አይ መላ ያሽ!

5 ጎባ ቶራንቾት ቦንቀትዶሶና፤

ኤንቲ ዎልቃማ ꬍስኮ ꬍስክዶሶና፤

ኤንታፈ እሶይካ ባ ኩሽያ ደንꬅቤና።

6 አቤት ያይቆባ ፆሳዉ፥ ነ ሴርዳ ዎደ፥

ፓራ አሳትነ ፓራት ኩንድድ አትዶሶና።

7 ሽን አቤት ፆሳዉ፥ ኔኒ ያሻሳ፤

ነ ሀንቆይ ሱልያ ዎደ፥

ነ ስንꬃን ኦነ ኤቃናይ?

8 ኔኒ ፕርዳ ሳሎፐ ስስዳ ዎደ፥

ቢታይ ዳጋማን ስእ ግስ።

9 ኔኒ ቢታን ቆሄትዳ አሳ አሻናዉነ

ኤንታዉ ፕርዳናዉ ደንድያ ዎደ ሄስ ሀንስ።

ሳላሀ

10 ነ አሰ ሀንቅኮካ ነዉ ቦንቾ ግዴስ፤

ኦላፐ አትዳ አሳት ነ ባኣለ ቦንቻና።

11 ጎዳስ ህንተ ፆሳስ ቃንገꬅ ጋꬅተ፤

ህንተኖ እያ ማታን ደእያ ካዎተꬃቶ፥

ያሽያ እያዉ እሞታ ኤህተ።

12 እ ሀላቃታ አያና ካዉሼስ፤

ዎልቃማ ካዎታካ ዳጋንꬄስ።

77

ታኒ መቶ ዎደ ፆሰ ኮያስ

አሳፍ ዛማረታ ሀላቃ ኤዶታመስ ፃፍዳ ማዝሙረ

1 ታኒ ፆሳ ማጋናይስ፤

ታና ስአ ጋዳ እያኮ ዋሳይስ።

2 ታ መቱዋ ጋላሳን ጎዳ ኮያስ፤

ቃማ ኩመꬅ ሸምፖይ ባይና ታ ኩሽያ ምጫስ፤

ግዶሽን፥ ታ ሸምፕያ ምናናዉ ዳንዳአቡኩ።

3 ታኒ ፆሳባ ቆፕያ ዎደ ኦላይስ፤

ታኒ ዎꬃ ደንꬅዳ ዎደ ታ ሸምፖይ ዳቡሬስ።

ሳላሀ

4 ቃማ ኩመꬅ ታና ꬍስኮ ድጋዳ አይሳዳሳ፤

ታ ኡንኤትዳ ግሾ ኦደታናዉ ዳንዳአብከ።

5 ታኒ አꬍዳ ጋላሳታ ቆፓስ፤

ካሰ ላይꬃታ ሀሳያስ።

6 ታኒ ቃማ ግታ ቆፋን አቃስ፤

ታ ዎዛናን ዎꬃ ደንꬃሸ፥

ሀይሳዳ ያጋዳ ታና ኦይቻስ፤

7 “ፆሳይ ኑና መርናዉ አግደዬ?

ህዛፐ ጉየ እ ኑስ ኬሄነዬ?

8 እያ ሲቆይ አትደዬ?

እ ኦድዳ ቃላ መርናዉ ፖለነዬ?

9 ፆሳይ ባ ማሮታ ዶግደዬ?

ባ ቃꬍያ ሀንቆን ላምደዬ?” ያጋዳ ኦይቻስ።

ሳላሀ

10 ኡባፈ ꬎቃ ፆሳዉ፥ ታና ኡንኤꬅዳይ፥

ነ ኡሻቻ ኩሽያን ኑና ማዶ አግዳይሳ።

11 ጎዳ ኦሶታ ታኒ ቆፓና፤

እ በን ኦꬅዳ ማላልስያ ኦሶታ ሀሳያና።

12 ነ ኦሶታ ታኒ ዛራ ዛራዳ ቆፓና፤

ነ ዎልቃማ ኦሶታ ታኒ ዎꬃ ደንꬃና።

13 አቤት ፆሳዉ፥ ነ ኦገይ ጌሽ፤

ነ መላ ግታ ፆሲ ኦኔ?

14 ኔኒ ማላልስያባ ኦꬅያ ፆሳ፤

አሳ ግዶን ነ ዎልቃ ቆንጭሳሳ።

15 ነ አሳ፥ ያይቆባነ ዮሰፋ ኮቻ

ነ ቀስያን ዎዛዳሳ።

ሳላሀ

16 አቤት ፆሳዉ፥ ሃꬃት ነና በእድ ያይዶሶና፤

አባ ጪሞትካ ኮኮርዶሶና።

17 ሻራት ሃ ዱገ ትግዶሶና፤

ዳዳይ ሳሎን ጉምስ፤

ነ ዎልአንꬃይ ያን ሀን ዎልአምስ።

18 ነ ዳዳ ጉንꬃይ ኡሹዋ ግዶን ጉምስ፤

ነ ዎልአንꬃይ ሳኣ ፖእስስ፤

ቢታይ ቃፅስ፤ ኮኮርስ።

19 ኔኒ አባ ግዶራ ሄመታሳ፤

ጪሞ አባ ግዶራ ካንꬃሳ፤

ሽን ነ ቶሆይ የꬍዳ በሳይ በንተና።

20 ሙሰ ኩሸንነ አሮና ኩሸን

ነ አሳ ዶርሳ ዉደዳ ካለꬃዳሳ።

78

ካልያ የለተꬃስ ኦዳ

አሳፍ አኬካን ፃፍዳ ግንፆ

1 ታ አሳዉ፥ ታ ትምርትያ ስእተ፤

ታ ዶናፐ ከይያ ቃላ ሀይዝድ ስእተ።

2 ታኒ ታ ዶና ሌምሶን ዶያና፤

በንፐ ጌምዳ ፁራ ቆንጭሳና።

3 ኑኒ ስእዳይሳነ ኤርዳይሳ፥

ኑ አዋት ኑስ ኦድዳይሳታ ኦዳና።

4 ሄሳታ ኑኒ ኤንታ ናይታፐ ቆሶኮ፤

ጎዳስ በሲያ ጋላታ፥

እያ ዎልቃነ ማላልስያ እያ ኦሱዋ፥

ያና የለታስ ኦዳና።

5 እ ያይቆባ ዘረꬃስ ኪታ፥

እስራኤለ አሳስ ህግያ እሚስ።

ካሰ ኑ አዋት ባንታ ናይታ

ሄ ህግያ ታማርሳና መላ ኪትስ።

6 ካልያ የለታይ ሄሳ ኤራና መላ፥

ኤንታ ናይትካ ባንታ ናይታስ

ቡሮ የለታና ናይታስ ኤርሳናሳ።

7 ሄ ዎደ ኤንቲ ፆሳን አማነተና፤

እ ኦꬅዳባ ባሎኮና፤ እያ ኪታ ናጋና።

8 ኤንቲ ካሰ ባንታ አዋታዳ ዎዛና ሙመ የለታ፥

ጌላነ አማነቶና የለታ፥

ፆሳን ምንድ ኤቀና የለታ ግዶኮና።

9 ኤፍሬማ አሳይ ዶንገ ዳንጭኮካ፥

ኦላ ጋላስ ጉየ ስምዶሶና።

10 ኤንቲ ፆሳ ጫቁዋ ናግቦኮና፤

እያ ህግያን ሄመቶና እፅዶሶና።

11 ኤንቲ እ ኦꬅዳ ኦሱዋነ

እ በስዳ ማላታ ዶግዶሶና።

12 እ ኤንታ አዋታ ስንꬃን ግብፀ ቢታን፥

ፆኣነ ደንባን ማላታ ኦꬅስ።

13 አባ ሻክድ ግዶራ ኤንታ ፕንꬅስ፤

ሃꬃ ሻክድ ያን ሀን ጎዳዳ ኤስስ።

14 እ ኤንታ ጋላስ ሻራን፥

ቃማ ታማ ፖኦን ካለꬅስ።

15 እ መላ ቢታን ዛላ ጳልቅድ፥

አባዳ ዳሮ ሃꬅ ኤንታ ኡሽስ።

16 ዛላፈ ሃ ፑልትስድ፥

ሻፋ ሃꬃዳ ጎግስስ።

17 ሽን ኤንቲ እያ ቦላ ናጋራ ጉጅድ ኦꬅዶሶና፤

ኡባፈ ꬎቃ ፆሳ ቦላ መላ ቢታን ማካልዶሶና።

18 ባንታ አሞትዳ ካꬃ ኦይችድ፥

ፆሳ ኤርሸ ፓጭዶሶና።

19 ኤንቲ ፆሳ ቦላ ሀይሳዳ ያግድ ሃሳይዶሶና፤

“መላ ቢታን ፆሳይ ኑስ ካꬅ ጊግሳናዉ ዳንዳኢ?

20 ዛላ ሾጭን ፑልቶይ ከይድ

ሻፋ ሃꬅ ጎግስ፤

ሽን እ ኑስ ካꬅ እማናዉ ዳንዳኢ?

ዎይኮ ባ አሳስ አሾ እማናዉ ዳንዳኢ?” ያግዶሶና።

21 ጎዳይ ሄሳ ስእዳ ዎደ ዳሮ ሀንቀትስ፤

ያይቆባ ኮቻታ ቦላ ታም ኤፅስ፤

እስራኤለ ቦላ እያ ሀንቆይ ዳርስ።

22 ሄስካ ኤንቲ ፆሳን አማንቦኮና፤

ዎይኮ እያ አሹዋን አማነትቦኮና።

23 ግዶሽን፥ ꬎቃ ሳሉዋ ኪትስ፤

ሳሎ ፐንግያ ዶይስ።

24 ኤንታ ሙዛናዉ ማና ቡክስስ፤

ሳሎ ካꬃ ኤንታዉ እሚስ።

25 ኪታንቾታ ካꬅ አሳይ ምስ፤

ፆሳይ ኤንታዉ ምያባ ዳርስድ እሚስ።

26 ዶሎሀ ጫርኮይ ጫርካና መላ ኦꬅስ፤

ባ ዎልቃን ዱገሀ ጫርኩዋ ደንꬅስ።

27 እ አሳስ አሾ ቢታ ከስስ፤

ፓልያ ካፎታ አባ ጋፃ ሻፈዳ ቡክስስ።

28 ኤንቲ ደእያ በሳን፥

ዱንካንያ ዩሾን ዎꬍስስ።

29 ኤንቲ አሞትዳይሳ ኤንታዉ እሚስ፤

ምድ ባንታ ጋንጅያ ጋꬅዶሶና።

30 ሽን ኤንቲ ባንታ አሙዋ አꬆና ደእሽን፥

አሾይ ኤንታ ዶናን ቡሮ ደእሽን፥

31 ፆሳ ሀንቆይ ኤንታ ቦላ ዎꬍስ፤

ኤንታ ግዶፈ ዎልቃማ አሳታ ዎꬍስ፤

እስራኤለፐ ናአተꬃታ ꬉክስ።

32 ሄ ኡባይ ሀንንካ ናጋራ ኦሶ አግቦኮና፤

ዳሮ ማላታ ኦꬅንካ አማንቦኮና።

33 ሄሳ ግሾ፥ እ ኤንታ ጋላሳታ ሀዳ ኦꬅስ፤

ኤንታ ላይꬃታ ዳጋማን ኦንግስ።

34 ፆሳይ ኤንታፈ ባጋ ዎꬍያ ዎደ

እያ ኮይዶሶና፥

ባንታ ናጋራ ፓፅድ እያኮ ስምዶሶና።

35 ፆሳይ ኤንታ ዛላ ግደይሳ፥

ኡባፈ ꬎቃ ፆሳይ ኤንታ ዎዘይሳ፥

ግደይሳ ሀሳይዶሶና።

36 ሽን ኤንቲ ባንታ እንፃርሳን ዎርዶትዶሶና፤

ባንታ ዶናን ጭምዶሶና።

37 ኤንታ ዎዛናይ ፆሳን ምንድ ኤቀና፤

እያ ጫቁዋስ አማነቶኮና።

38 ሽን እ ኤንታ ማርስ ኤንታ ናጋራ አቶ ግስ፤

ኤንታ ꬋይስቤና።

ዳሮ ዎደ ባ ሀንቁዋ ተቅስ፤

ባ ጋዱዋ ኩመꬅ ኤንታ ቦላ የድቤና።

39 ኤንቲ ሀይቅያ አሾ ግደይሳነ

ከይድ ስሞና ሸምፖ ግደይሳ አኬክስ።

40 ኤንቲ መላ ቢታን እያ ቦላ አፑን ቶሆ ማካልዶና!

መላ ቢታን እያ አፑን ቶሆ ላንጭስዶና!

41 ኤንቲ ዛር ዛሪድ ፆሳ ፓጭዶሶና፤

እስራኤለ ጌሻ ይሎይዶሶና።

42 ኤንታና ሞርከታ ኩሸፐ አሽዳ ጋላሳ፥

ኡንኤꬅያ አሳፐ ዎዝዳ ዎልቃ ዶግዶሶና።

43 እ ግብፀን ኦꬅዳ ማላታ፥

ፆኣነ ደንባን ኦꬅዳ

ማላልስያ ኦሱዋ ሀሳይቦኮና።

44 ኤንታ ሻፋ ሃꬃታ ሱꬁ ላምስ፤

ሄሳ ግሾ፥ ግብፀ አሳይ ሻፋታፐ

ኡያናዉ ዳንዳእቦኮና።

45 ኤንታ ዋይስያ ኡዱንፀታነ

ኤንታ ቢታ ꬋይስያ ሾታ ኪትስ።

46 ዶልዳ ካꬃ ዱጎስ፥

ኤንቲ ዳቡርዳ አይፍያ ቦለስ እሚስ።

47 ኤንታ ዎይንያ ሻቻን፥

ኤንታ ባላስያ ጫርኮን ꬋይስስ።

48 ኤንታ መሄታ ሻቻን ዎꬍስ፤

ኤንታ ዶርሳታ ዳዳን ዉርስስ።

49 ꬋይስያ ኪታንቾ ጩጋራ፥

ባ ሱልያ ሀንቁዋ፥ ይሉዋ፥ እፁዋነ

ጋዱዋ ኤንታ ቦላ የድስ።

50 ባ ሀንቁዋስ ኦገ ጊግስስ፤

ኤንታ ꬋዮስ አꬅድ እሚስ፤

ኤንታ ሀይቆፐ አሽቤና።

51 ግብፀ ባይራ ናይታ ኡባ ሾጭስ፤

ካማ ዱንካነን ኮይሮ ናይታ ዎꬍስ፤

52 ሽን ባ አሳ ዶርሳዳ ከስስ፤

ዉደዳ መላ ቢታን ሄምስ።

53 እ ኤንታ ሳሮ ካለꬅዳ ግሾ ባብቦኮና፤

ሽን ኤንታ ሞርከታ አባይ ምትስ።

54 እ ኤንታ ባ ጌሻ ቢታ፥

ባ ኡሻቻ ኩሸን ፆንድ ኦይክዳ ዙማ ቦላ ኤህስ።

55 እ ኤንታ ስንꬃፈ ካዎተꬃታ ጎድስ፤

ኤንታ ቢታ እስራኤለ ኮቻታስ ላታ ኦꬅድ ሻክስ፤

ባ አሳስ ኤንታ ኬꬃ እሚስ።

56 ግዶሽን፥ ኡባፈ ꬎቃ ፆሳ ቦላ ማካልዶሶና፤

እያ ፓጭዶሶና፤ እያ ህግያ ኪተትቦኮና።

57 ኤንቲ ባንታ አዋታዳ ጌላታነ

ምንድ ኤቆና አስ ግድዶሶና፤

ዎበ ቶራዳ ዎራ ዎꬍዶሶና።

58 ꬎቃ ጎይኖ በሳታን እያ ይሎይዶሶና፤

ባንታ ኤቃታራ እያ ቃናትስዶሶና።

59 ፆሳይ ሄሳ ስእዳ ዎደ ሸነትስ፤

እስራኤለ ኡባ ካꬍስ።

60 ሴሎን እ ደእያ ባ በሳ፥

አሳ ግዶን እ ደእያ ባ ዱንካንያ አግስ።

61 ፆሳ ዎልቃስነ ቦንቹዋስ

ማላታ ግድዳ ታቦትያ

ሞርከታ ኩሸን አꬅድ እሚስ።

62 እ ባ አሳ ቦላ ሸነትስ፤

ኤንታ ማሻስ አꬅድ እሚስ።

63 ናአተꬃት ኡባይ ታማን ሜተትዶሶና፤

ጌላኦት አዝና ገሎና አትዶሶና።

64 ኤንታ ካህነት ማሻን ዉርዶሶና፤

ኤንታ ማቸት ዬኮና መላ ድገትዶሶና።

65 ጎዳይ ꬍስኮፈ ባርክያ አሳዳ ደንድስ፤

ዎይነ ኡሻ ማꬆይ አꬍዳ አሳዳ ሀንስ።

66 እ ባ ሞርከታ ጉየ ዛሪድ ሾጭስ፤

ኤንታ መርናዉ ዬላይስ።

67 ዮሰፋ ዱንካንያ ካꬍስ፤

ኤፍሬማ ኮቻ ዶርቤና።

68 ሽን ይሁዳ ኮቻነ

እ ዶስያ ፅዮነ ደርያ ዶርስ።

69 ባ ኬꬃ ሳሎዳ ꬎቁ ኦꬅድ ኬፅስ፤

ሳአዳ መርናዉ ኤስስ።

70 ባ አይልያ ዳዊታ ዶርድ፥

ዶርሰ ሄምያ በሳፈ ኤክስ።

71 ዶርሰ ሄምያ በሳፈ ደንꬅድ፥

ባ አሳ ያይቆባ፥

ባ ላታ እስራኤለ ሄንꬃናዉ ኤህስ።

72 ዳዊቲ ኤንታ ሱረ ዎዛናን ሄምስ፤

ባ ጭንጫተꬃን ካለꬅስ።

79

ጎዳዉ፥ አዉደ ጋካናሴ?

አሳፋ ማዝሙረ

1 ፆሳዉ፥ አይሁደ ግዶና አሳይ፥

ነ ቢታ ቦላ ደንድዶሶና፤

ነ ጌሻ ኬꬃ ቱንስዶሶና፤

የሩሳላመ ላልዶሶና።

2 ነ አይለታ አሀ ሳሎ ካፎታስ፥

ነ ጌሻታ አሹዋ ሳአ ዶአታስ እምዶሶና።

3 ኤንታ ሱꬃ የሩሳላመ ዩሾን

ሃꬃዳ ጉስዶሶና፤

ኤንታ አሀ ሞግያ አስ ꬋይስ።

4 ኑ ሾሮታስ ኑኒ ሚቻስ፥

ኑ ሄራን ደእያ አሳስ ቀልቅሰꬃስ አትዳ።

5 ጎዳዉ፥ ሄስ አዉደ ጋካናዉ ሀናኔ?

ኔኒ ኑ ቦላ መርናዉ ሀንቀታዲ?

ነ ሀንቆይ ታማዳ ኤፅሸ ዳነዬ?

6 ነና ኤሮና ደረታ ቦላ፥

ነ ሱንꬃ ፄጎና ካዎተꬃታ ቦላ

ነ ሀንቁዋ ዛራ።

7 ሄስካ ኤንቲ ያይቆባ ምዳ ግሾነ

ኤንቲ ደእያ በሳ ꬋይስዳ ግሾሳ።

8 ኑኒ ዳሮ መቶትዳ ግሾ፥

ኑ ማይዛታ ኢታተꬃ ኑ ቦላ ታይቦፓ፤

ኤሶን ነ ማሮታ ኑስ ኪታ።

9 አቤት ኑና አሽያ ፆሳዉ፥

ነ ቦንቾ ሱንꬃ ግሾ ኑና ማዳ።

ነ ሱንꬃ ግሾ ኑና አሻ፤

ኑ ናጋራ አቶ ጋ።

10 ደረት፥ “ኤንታ ፆሳይ አዉን ደኢ?” አይስ ጋኔ?

ነ አይለታ ሱꬃ ኤንቲ ጉስዳ ግሾ፤

ኔኒ ሀሎ ከየይሳ ኑ ፄልሽን፥

ኤንታ ግዶን ቆንጭሳ።

11 ቃሾ አሳ ኦለይ ነ ስን ጋኮ፤

ሀይቆ ፕርደትዳይሳታ

ነ ዎልቃ ግታተꬃን አሻ።

12 ጎዳዉ፥ ኑ ሾሮት ነና ቶችዳ ግሾ፥

ላፑን ኩሸ ሀሎ ከያዳ ኤንታ ክኦን እድንꬃ።

13 ሄ ዎደ ኑኒ ነ አሳይ፥ ነ ዶርሳት፥

መርናዉ ነና ጋላታና።

የለተꬃፈ የለተꬃ ጋካናዉ፥

ነ ፔሻ ኦዳና።

80

ፆሳዉ፥ ኑና ኦራꬃ

አሳፍ ዛማረታ ሀላቃስ ፃፍዳ ማዝሙረ

“ጪሻ ጩꬅ” ጌተትያ ማርካተꬃ ማዝሙረ

1 ዮሰፋ ዶርሳ ዉደዳ ካለይሶ፥

እስራኤለ ሄንꬃንቹዋዉ ኑና ስአ።

ክሩበታ ቦላ ደእያ አራታን ኡትዳይሶ፥

ነ ፖኡዋን ቆንጫ።

2 ኤፍሬማ፥ ብንያመነ ምናሰ ስንꬃን በንታ፤

ነ ዎልቃ ቃꬃዳ ኑና አሻናዉ ሃያ።

3 ፆሳዉ ኑና ዛራ፤

ኑ አታናዳ ነ ሶምኡዋ ኑስ ፖእሳ።

4 ኡባፈ ዎልቃማ ጎዳዉ ፆሳዉ፥

ነ አሳ ዎሳ ቦላ አዉደ ጋካናዉ ሸነታይ?

5 ኔኒ ኤንታ ዬሆ ካꬃዳ ሙዛዳሳ፤

አፉꬁ ሃꬃዳ ኡሻዳሳ።

6 ኑ ሾሮት ኑ ቢታ ኤካናዉ

ባንታ ግዶን ኦያና መላ ኦꬃዳሳ፤

ኑ ሞርከት ኑ ቦላ ሚጭዶሶና።

7 ኡባፈ ዎልቃማ ፆሳዉ ኑና ዛራ፤

ኑ አታናዳ ነ ሶምኡዋ ኑስ ፖእሳ።

8 ግብፀፈ ዎይነ ኤሀዳሳ፤

ካዎተꬃታ የደꬃዳ፥

ኤንታ ቢታን እያ ቶካዳሳ።

9 ኔኒ ቢታ ቄፃዳሳ፤

እ ፃጶ የድድ፥ ዳይድ ቢታ ጋክስ።

10 ደረት እያ ኩያን፥

ልባኖሰ ዝጋት እያ ታሽያን ካመትዶሶና።

11 ባ ታሸታ መደትራነ አባ ጋካናዉ፥

ባ ፄራታ ኤፍራፂሳ ሻፋ ጋካናዉ የድስ።

12 ያትን፥ ኦገራ አꬍያ ኡባይ

እያ አይፍያ ዱꬃናዳ፥

እያ ዩሾን ደእያ ግምብያ አይስ ላላዲ?

13 ባዞ ጉዱንꬆይ እያ ቦላ ጉፕስ፤

ዎራ ዶአት እያ ምዶሶና።

14 ኡባፈ ዎልቃማ ፆሳዉ ኑኮ ስማ፤

ሳሎራ ዱገ ፄላዳ፤ ሀ ዎይንያ ናጋ።

15 እ ነ ኡሻቻ ኩሸይ ቶክዳ ፃጶ፤

ኔኒ ነዉ ድችዳ ፑተ።

16 ነ ሞርከት ነ ዎይንያ ቃንፅዶሶና፤

ታማን ፁግዶሶና፤

ኤንታ ነ ሀንቁዋን ꬋይሳ።

17 ነ ኩሸይ ነ ኡሻቻን ደእያ አሳ፥

ኔኒ ነዉ ድችዳ አሳ ናጎ።

18 ህዛ ኑኒ ጉየ ስሞኮ፤

ኑና ፓፃ ዎꬃ፤ ነ ሱንꬃ ጋላታና።

19 ኡባፈ ዎልቃማ ጎዳዉ ፆሳዉ፥ ኑና ዛራ፤

ኑ አታናዳ ነ ሶምኡዋ ኑስ ፖእሳ።

81

ሻቃራ ባኣለ ዎደ የፅያ ሳባ

ዛማረታ ሀላቃስ ፃፈትዳ ሱሱልኤን የፀትያ አሳፋ ማዝሙረ

1 ኑስ ዎልቃ ግድዳ ፆሳስ ኡፋይሳን የፅተ፤

ያይቆባ ፆሳስ እልልተ።

2 የꬅ ዶምተ፤ ካራቦ ባቅተ፤

ዲꬃንነ ማስንቆን የፅተ።

3 አጌን ፄርያ ዎደ፥

ቃስ ꬉማ ኡትያ ዎደ፥

ባኣለ ጋላሳን ሞይዘ ፑንተ።

4 ሄስ እስራኤለ ቢታን ህገ፤

ያይቆባ ፆሳይ እምዳ ዎጋ።

5 እ ግብፀ ቢታ ሾጭዳ ዎደ፥

ዮሰፋ ኮቻስ ሀ ዎጋ አዋጅስ።

ኤሮና ዶናን ሀይሳዳ ያግሽን ስአስ፤

6 “ህንተ ሀሽያ ቶሆፐ፥

ህንተ ኩሽያ ኬሸፐ ሸምፕሳስ።

7 ህንተ መቱዋን ታና ፄግደታ፤ ታ ህንተና አሻስ፤

ታኒ ደችያ ሻራ ግዶፈ ህንተና አላስ፤

ማርባ ፑልቱዋ ማታን ታ ህንተና ፓጫስ።”

ሳላሀ

8 “ታ አሳዉ፥ ታ ህንተና ሴረይሳ ስእተ፤

እስራኤለ አሳዉ ህንተ ታና ስእኮ አይቤ?

9 ህንተ ግዶን አላጋ ፆሲ ደኦፖ፤

ሀራ ፆሰ ጎይኖፍተ።

10 ግብፀ ቢታፈ ህንተና ከስዳ፥

ታኒ ጎዳ ህንተ ፆሳ፤

ነ ዶና ሎይꬃዳ ሀካንካ፤

ታኒ እያን ኩንꬃና።

11 “ሽን ታ አሳይ ታና ስእቦኮና፤

እስራኤለይ ታዉ ኪተትቤና።

12 ሄሳ ግሾ፥ ኤንቲ ባንታ ቆፋ ካላና መላ፥

ስሞና ኤንታ ዎዛናስ አꬃዳ እማስ።

13 ታ አሳይ ታና ስእዳኮ አይበ፤

እስራኤለይ ታ ኦግያ ካልዳኮ አይብ ደእ፤

14 ታኒ ኤንታ ሞርከታ ኤሶን ፆናናሽን፤

ኤንታ እፀይሳታ ቦላ ታ ኩሽያ ደንꬃናሽን።

15 ጎዳ እፀይሳት እያ ስንꬃን ሆካና፤

ኤንታ ሴራይ መርናዉ ግዳና።

16 ታኒ ህንተና ሎኦ ግስተ ሙዛና፤

ዛላፈ ከይያ ኤሳን ህንተና ካልሳና።”

82

ዳቡራንቹዋ አሻ

አሳፋ ማዝሙረ

1 ፆሳይ ሳሎ ሺቁዋ ግዶን፥

ፆሳት ሺቅዳ በሳን

ሀይሳዳ ያግድ ፕርዴስ።

2 “ህንተ አዉደ ጋካናዉ ዎበ ፕርዳኔ?

አዉደ ጋካናዉ ኢታታ ባጋ ግዳኔ?”

ሳላሀ

3 መቶታንቾታስነ አው ባይናይሳታስ ሞተትተ፤

ማንቆታነ ቆሄትዳ አሳ ማታ ናግስተ።

4 ዳቡራንቾታነ መቶታንቾታ አሽተ፤

ኢታታ ኩሸፐ ኤንታ የግስተ።

5 ህንተዉ ኤራተꬅነ አኬክ ባዋ፤

ኤንቲ ꬉማን ስመረቶሶና፤

ቢታ ባሶት ቃፅዶሶና።

6 ታኒ፥ “ህንተ ፆሳታ፤

ኡባይ ኡባፈ ꬎቃ ፆሳ ናይታ።

7 ግዶሽን ህንተ አስ ሀይቀይሳዳ ሀይቃና፤

ሀራ ሀላቃት ኩንደይሳዳ ኩንዳና” ያጋስ።

8 ፆሳዉ፥ ደንዳ፤ ቢታ ቦላ ፕርዳ፤

ካዎተꬃት ኡባይ ነባ።

83

ፆሳዉ ስእ ጎፓ

አሳፋ ማዝሙረ

1 አቤት ፆሳዉ፥ ስእ ጎፓ፤

ፆሳዉ ስርጵ ጎፓ፤ ሙሞፓ።

2 ነ ሞርከት ነ ቦላ ደንደይሳ፥

ነና እፀይሳት ነ ቦላ ማካለይሳ በአ።

3 ኤንቲ ነ አሳ ቦላ ጌማን ዱላቶሶና፤

ኔኒ ዶስያ አሳ ቦላ ማቀቶሶና።

4 “ሃይተ፥ ኤንታ ካዎተꬃ ꬋይሶስ፤

እስራኤለ ጌተትያ ሱንꬃይ መርናዉ ሀሳየቶና መላ ኦꬆስ” ያጎሶና።

5 ኤንቲ እስ ዎዛናን ግድድ ማቀቶሶና፤

ነ ቦላ ደንዳናዉ ጫቅዶሶና።

6 ኤንቲ፥ ኤዶመነ እስማኤላ አሳ፥

ሞአበነ አጋር ኮቻታ፤

7 ገባላነ አሞነ አሳ፥

አማለቃ፥ ፍልስፄመነ ፅሮሳ አሳ።

8 አሶረት ኤንታራ ጋሄትዶሶና፤

አሶረት ሎፀ አሳስ ዎልቃማ ማዶ ግድዶሶና።

ሳላሀ

9 ኔኒ፥ ምድያመ፥ ስሳራነ ያብና ቦላ

ቅሶና ሻፋን ኦꬅዳይሳዳ ኤንታ ቦላ ኦꬃ።

10 ኤንቲ ኤንዶራን ꬋይዶሶና፤

ኤንታ አሀይ ደንባን ዎቅድ አትስ።

11 ኤንታ ሀላቃታ ኦሬባነ ዘባዳ ኦꬃ፤

ኤንታ ሃረይሳታ ዛብሄላነ ስልማናዳ ꬋይሳ።

12 ኤንቲ፥ “ኑኒ ፆሳ አሳ ላታ

ኑስ ቡዞ ኦꬃና” ያግዶሶና።

13 ታ ፆሳዉ፥ ኤንታ ባናዳ ላላ፤

ጫርኮይ ኤፍያ ሱላዳ ኦꬃ።

14 ታም ዎራ መይሳዳ፥

ታማ ላጮይ ደርያ ፁገይሳዳ፥

15 ነ ኡሹዋን ኤንታ የደꬃ፤

ነ ጎትያን ኤንታ ዳጋንꬃ።

16 ጎዳዉ፥ አሳይ ነ ሱንꬃ ኮያና መላ፥

ኤንታ ሶምኡዋ ዬላ ማይዛ።

17 ኤንቲ መርናዉ ዬላቶ፤ ህርጎ፤

ካዉይድ ꬋዮ።

18 ነ ሱንꬃይ ጎዳ ግድዳ ነ ፃላል፥

ኡባፈ ꬎቃ ፆሳይ፥

ሳአ ኡባ ሃረይሳ ኤንቲ ኤሮ።

84

ፆሳ ኬꬅ ብሸ የፅያ ማዝሙረ

ዛማረታ ሀላቃስ ቆረ ናይት ፃፍዳ ሱሱልኤን የፀትያ ማዝሙረ

1 ኡባፈ ዎልቃማ ጎዳዉ፥

ነ ደእያ በሳይ ዋን ሎእ!

2 ታኒ ጎዳ ኬꬃ ዳባባ ላሞታይስ፤

ታ ኩመꬃ አሳተꬃይ

ደኦ ፆሳስ ኡፋይሳን የፄስ።

3 ኡባፈ ዎልቃማ ጎዳዉ፥

ታ ካዋዉ፥ ታ ፆሳዉ፥

ነ ያርሾ በሳ ማታን

ቡበ ካፎይ ባዉ ደእያ በሲ ደማሱ፤

ሆለይካ ባ ናይታ ዎꬅያ ኬ ኬፃሱ።

4 ነ ኬꬃን ደኤይሳትነ

መርናዉ ነና ሳበይሳት አንጀትዳይሳታ።

ሳላሀ

5 ነና ባንታ ምኖተꬅ ኦይሳት፥

ባንታ ዎዛና ፅዮነ ኦግያ ቦላ፥

ዎይሳት አንጀትዳይሳታ።

6 ኤንቲ ዬሆ ዛንጋራራ አꬍያ ዎደ፥

ሄ በሳይ ፑልቶይ ከይያ በሲ ግድስ፤

ቶርቸ እራይ ቡክድ ኦላ ኩንꬄስ።

7 ኤንቲ ዎልቃ ቦላ ዎልቃ ጉጅ ጉጅ ባና፤

እሶይ እሶይ ፆሳ ስንꬃን ፅዮነን በንታና።

8 ኡባፈ ዎልቃማ ጎዳዉ ፆሳዉ፥

ታ ዎሳ ኔኒ ስአ፤

ያይቆባ ፆሳዉ ሀይዛ።

ሳላሀ

9 ፆሳዉ፥ ኑ ጎንዳልያ በአ፤

ነ ዶርዳ ካዋ ኬሀ አይፈን ፄላ።

10 ታኒ ሀራ በሳን ሙኩሉ ጋላስ ዳናፐ፥

ነ ዳባባን እስ ጋላስ ደኤይስ ታዉ ሎኦ።

ኢታታ ዱንካንያን ዳናፐ፥

ፆሳ ኬꬃ ፐንገ ናጎይ ታዉ ሎኦ።

11 ጎዳ ፆሳይ ኑስ ጎንዳለነ ፖኦ፤

ኑስ ቦንቾነ ኬሀተꬅ እሜስ፤

ሱረተꬃን ሄመተይሳታ ሎኦባ ድገና።

12 ኡባፈ ዎልቃማ ጎዳዉ፥

ነናን አማነተይሳት አንጀትዳይሳታ።

85

ኑና ዛራዳ ደንꬃ

ዛማረታ ሀላቃስ ፃፈትዳ ቆረ ናይታ ማዝሙረ

1 ጎዳዉ፥ ኔኒ ነ ቢታስ ኬሀዳሳ፤

ያይቆባ ኮቻ ድኦፐ ጉየ ዛራዳሳ።

2 ነ አሳ ናቁዋ አቶ ጋዳሳ፤

ኤንታ ናጋራ ኡባ ካማዳሳ።

ሳላሀ

3 ነ ይሉዋ አጋዳሳ፤

ሱልያ ነ ሀንቁዋፈ ስማዳሳ።

4 አቤት ኑና አሽያ ፆሳዉ፥

ኑና ጉየ ዛራ፤

ኑ ቦላ ላንጭዳይሳ አጋ።

5 ኔኒ ኑ ቦላ መርናዉ ሸነታዬ?

ነ ሀንቁዋፈ ስምክዬ?

6 ኑኒ ነናን ኡፋይታና መላ፥

ኑና ዛራዳ ኦራꬅክዬ?

7 አቤት ጎዳዉ፥ ነ መርና ሲቁዋ ኑና በሳ፤

ኑና አሻ።

8 ጎዳ ፆሳይ ኦድያባ ታኒ ስአና፤

ኤንቲ ባንታ ኤያ ኦግያኮ ስሞና እፅኮ፥

እ ባ ጌሻ ደርያስ ሳሮተꬅ ኦዴስ።

9 እያ ቦንቾይ ኑ ቢታን ዳና መላ፥

ፆሳ ያየይሳታ አሻናዉ እ ማታን ደኤስ።

10 ሲቆይነ ቱማተꬅ ጋሄትዶሶና፤

ፅሎተꬅነ ሳሮተꬅ እድመትዶሶና።

11 ቱማተꬅ ሳኣፐ ፑደ ከዬስ፤

ፅሎተꬅ ሳሎፐ ዱገ ፄሌስ።

12 ፆሳይ ሎኦባ ኑስ እማና፤

ኑ ቢታይ ዳሮ ካꬅ አይፋና።

13 ፅሎተꬅ ጎዳ ስንꬃን ሄመታና፤

እያ ኦግያ ጊግሳና።

86

ፆሳ ሲቆይ ግታ

ዳዊታ ዎሳ

1 ጎዳዉ፥ ታኒ ማንቆነ መቶታንቾ ግድያ ግሾ፥

ታ ዎሳ ስአዳ ታና አላ።

2 ታ ነዉ ዱማትዳ አስ ግድያ ግሾ፥ ታና ደኦን ዎꬃ፤

ነናን አማነትያ ታና፥ ነ አይልያ አሻ፤

ኔኒ ታ ፆሳ።

3 ጎዳዉ፥ ጋላስ ኩመꬅ ታ ኔኮ ዋስያ ግሾ፥

ታዉ ቃታ።

4 ጎዳዉ፥ ታ ሸምፖይ ኔኮ ዋስያ ግሾ፥

ታና፥ ነ አይልያ ኡፋይሳ።

5 ጎዳዉ፥ ኔኒ ኬሀነ አቶ ገይሳ፤

ነና ፄግያ ኡባስ ነ ሲቆይ ዳሮ።

6 አቤት ጎዳዉ፥ ታ ዎሳ ስአ፤

ታ ዋሱዋ ሀይዛ።

7 ነ ታ ዎሳስ ዛሮ እምያ ግሾ፥

ታ መቱዋ ጋላሳን ታ ኔኮ ዋሳና።

8 ጎዳዉ፥ ፆሳታ ግዶን ነ መል ባዋ፤

ነ ኦሱዋራ ግነይ ባዋ።

9 ጎዳዉ፥ ኔኒ መꬍዳ ካዎተꬃት ይድ፥

ነ ስንꬃን ጉልባታና፤ ነ ሱንꬃ ቦንቻና።

10 ኔኒ ግታ፤ ነ ማላልስያ ኦሶ ኦꬅያ ግሾ

ፆሲ ነ ፃላላ።

11 ጎዳዉ፥ ታ ነ ቱማን ሄመታና መላ፥

ታና ነ ኦግያ ታማርሳ።

ታኒ ነ ሱንꬃስ ያያና መላ፥

ታዉ እስ ዎዛና እማ።

12 ጎዳዉ ታ ፆሳዉ፥

ታኒ ነና ታ ኩመꬃ ዎዛናን ጋላታና፤

ነ ሱንꬃ መርናዉ ቦንቻና።

13 ነ ሲቆይ ታዉ ዳሮ፤

ታና ዱፎፐ አሻዳሳ።

14 ፆሳዉ፥ ኦቶራንቾት ታ ቦላ ደንድዶሶና፤

ኢታ አሳታ ጩጋይ ታና ዎꬋናዉ ኮዬስ፤

ኤንቲ ነና ዉዳ ጎኮና።

15 ሽን አቤት ጎዳዉ፥

ኔኒ ቃትያነ ማርያ ፆሰ።

ኔኒ ሀንቀታናዉ ጋምኣሳ፤

ሲቆይነ አማነተꬅ ዳርዳይሳ።

16 ታኮ ስማዳ ታዉ ቃታ፤

ነ አይልያስ ዎልቃ እማ፤

ነ ጋꬍንደ ናኣ ታና አሻ።

17 ጎዳዉ፥ ነ ኬሀተꬃ ማላታ ታና በሳ፤

ነ ታና ማደይሳነ ምንይሳ በእያ ዎደ፥

ታ ሞርከት ዬላታና።

87

ፅዮነ ካታማ

ቆረ ናይታ ማዝሙረ

1 ጎዳ ካታማይ፥

ጌሻ ደርያ ቦላ ኬፀትስ።

2 ጎዳይ ፅዮነ ፐንገታ፥

ያይቆብ ደእያ ሀራ በሳታፐ አꬅድ ዶሴስ።

3 ነኖ ፆሳ ካታማዉ፥

ነ ግሾ ማላልስያባታ ሀይሳዳ ያግድ ኦድስ።

ሳላሀ

4 “ታና ኤርያ ካዎተꬃታ ግዶፈ፥

ታኒ ራባነ ባብሎነ ማዝጋባና።

ፍልስፄመይ፥ ፅሮስነ ቶጰይ፥

ያን የለትዶሶና።”

5 ፆሳይ ፅዮነስ፥

“ያ ደረይ ሀ ደረይ ፅዮነን የለትስ፤

ኡባፈ ꬎቃ ፆሳይ እዮ ምንꬃና” ያጌስ።

6 ጎዳይ አሳ ማዝጋበን ፃፍያ ዎደ፥

“ሀይስ ፅዮነን የለትስ” ያጋና።

ሳላሀ

7 ኤንቲ የፅሸነ ዱርሸ፥

“ኑ አንጆ ኡባይ ፅዮነፐ ፑልቴስ” ያጋና።

88

ቃማነ ጋላስ ኔኮ ዋሳይስ

ዛማረታ ሀላቃስ ፃፈትዳ ቆረ ናይታ ማዝሙረ

አኬካን ፃፍዳ ግንፆ፤ አረꬆ ማዝሙረ

እዝራኤላ አድያ ኤማና ማዝሙረ

1 ጎዳዉ፥ ታና አሽያ ፆሳዉ፥

ታኒ ጋላስ ኔኮ ዋሳይስ፤

ቃማ ነ ስንꬃን ዬካይስ።

2 ታ ዎሳይ ነ ስን ጋኮ፤

ነ ሀይꬃይ ታ ዋሱዋ ስኦ።

3 ታ ሸምፖይ መቶ ካልዳ ግሾ፥

ታ ደኦይ ዱፎኮ ማትስ።

4 ዱፎ ገልያ አሳራ ታይበታስ፤

ዎልቅ ባይና አስ ግዳስ።

5 ታኒ አሀታ ግዶን የገትዳ አሳ መላ፤

ሀይቅድ ዱፎን ዝንእዳ አሳ መላ።

ህዛፐ ኔኒ ሀሳዮና አስነ

ኔፐ ዱፅዳ አሳ መላ ግዳስ።

6 ኔኒ ታና ጪሞን፥

ꬉማ ኦላን የጋዳሳ።

7 ነ ሀንቆይ ታና ዴፄስ፤

ነ ሀንቁዋ ቤታይ ታና ሙክስ።

ሳላሀ

8 ኔኒ ታ ዳቦታ ታፐ ሃሳዳሳ፤

ኤንቲ ታና ሻተታና መላ ኦꬃዳሳ።

ታና ተቅዶሶና፤

ከሳ ኤካናዉ ዳንዳእከ።

9 ጎዳዉ፥ አዛኖን ታ አይፈይ ተልጁምስ፤

ኡባ ጋላስ ታኒ ኔኮ ዋሳይስ፤

ታ ኩሽያ ኔኮ ምጫስ።

10 ሀይቅዳይሳታስ ነ ማላልስያባ ኦꬃዬ?

ኤንቲ ደንድድ ነና ጋላቶናዬ?

ሳላሀ

11 መርና ነ ሲቆይ ዱፎን፥

ነ አማነተꬃይ ꬋዮ በሳን ኦደትዬ?

12 ነ ማላልስያ ኦሶይ ꬉማን፥

ነ ፅሎተꬃይ ዶገትዳ ቢታን ኤረትዬ?

13 ጎዳዉ፥ ታ ኔኮ ዋሳይስ፤

ዎንታ ዎንታ ታ ዎሳይ ነ ስን ጋኬስ።

14 ጎዳዉ፥ ነ ታና አይስ እፃይ?

ነ ሶምኡዋ ታፐ አይስ ገንꬃይ?

15 ናአተꬃፈ ዶማዳ ታኒ ኡንኤታስ፤

ሀይቆስ ማታስ፤

ነ ታና ዳጋንꬅን ኡፋይስ ቃንፃስ።

16 ነ ሱልያ ሀንቆይ ታ ቦላ ኡሽስ፤

ነ ዳጋንꬆይ ታና ꬋይስስ።

17 ኤንቲ ጋላስ ኩመꬅ ድኦዳ ታና ተቅዶሶና፤

እስፈ ሺቅድ ታና ኦይክዶሶና።

18 ታ ላገታነ

ታዉ ማታ አሳታ ታፐ ሃሳዳሳ፤

ታዉ ዳቦይ ꬉማ ፃላላ።

89

አማንꬅያ ፆሳስ የፅተ

እዝራኤላ አድያ ኤታና ማዝሙረ

አኬካን ፃፍዳ ግንፆ

1 ጎዳዉ፥ ነ ሲቁዋባ ታኒ መርናዉ የፃና፤

ነ አማነተꬃ የለታ ኡባስ አዋጃና።

2 ነ ሲቆይ መርናዉ ኤቅዳይሳነ

ቱማተꬃ ኔኒ ሳሎን ምንꬃዳ ኤስዳይሳ ኦዳና።

3 ኔኒ፥ “ታ ዶርዳይሳራ ቃላ ገላስ፤

ታ አይልያ ዳዊታስ ሀይሳዳ ያጋዳ ጫቃስ፤

4 ‘ታኒ ነ ኮቻ መርናዉ ካዎꬃና፤

ነ አራታ የለታ ኡባን ምንꬃና’ ” ያጋዳሳ።

ሳላሀ

5 ጎዳዉ፥ ሳሎት ነ ማላልስያ ኦሱዋ አዋጆ፤

ጌሻታ ሺቆይ ነ አማነተꬃ ኦዶ።

6 ሳሎን ጎዳራ ልከታናዉ ዳንዳኤይ ኦኔ?

ሳሎ መተꬃታ ግዶን ጎዳ መል ኦኔ?

7 ጌሻታ ሺቁዋን ፆሳይ ያሽሴስ፤

እያ ዩሹዋን ደእያ ኡባፈ አꬍድ ዳጋንꬄስ።

8 ኡባፈ ዎልቃማ ጎዳዉ ፆሳዉ፥

ነ መላ ዎልቃም ኦኔ?

ጎዳዉ፥ ኔኒ ኡባባን አማነታሳ።

9 ኔኒ ጉምያ አባ ዎልቃ ኪታሳ፤

ደንድያ ዙልያ ስእ ኦꬃሳ።

10 ራኣባ ጌተትያ ዶአ መንረꬃዳሳ፤

ነ ሞርከታ ነ ዎልቃማ ቀስያን ላላዳሳ።

11 ሳሎይነ ሳእ ነባ፤

አላምያነ እያን ደእያ ኡባ መꬍዳይ ነና።

12 ፑደሀነ ዱገሀ ነ መꬋዳሳ፤

ታቦረነ አርሞና ዙማት፥

ኡፋይሳን ነ ሱንꬃ ሳቦሶና።

13 ነዉ ዎልቃማ ቀሰይ ደኤስ፤

ነ ኩሸይ ምኖ፤

ነ ኡሻቻ ኩሸይ ꬎቁ ግስ።

14 ፅሎተꬅነ ሱረ ፕርድ ነ አራታስ ባሶ፤

ሲቆይነ ቱማተꬅ ነ ስንꬃን ቦሶና።

15 ጎዳዉ፥ ኡፋይሳን እልለይሳትነ

ነ ሶምኡዋ ፖኡዋን ሄመተይሳት አንጀትዳይሳታ።

16 ነ ሱንꬃን ጋላስ ኩመꬅ ኡፋይቶሶና፤

ኤንቲ ነ ፅሎተꬃ ꬎቁ ꬎቁ ኦꬆሶና።

17 ኤንቲ ጬቀትያ ዎልቃይ ነና፤

ነ ቴማን ኑ ካጨይ ꬎቁ ꬎቁ ግስ።

18 ኑ ጎንዳለይ ኑ ጎዳ ኩሸና፤

ኑ ካዎይካ እስራኤለ ጌሻ ኩሸና።

19 በን ኔኒ፥ ነ አማነትዳ አሳስ

ቆንጨꬃን ሀይሳዳ ያጋዳሳ።

“ታኒ እስ ኦላንቹዋ ማዳስ፤

አሳ ግዶፈ ዶረትዳይሳ ꬎቁ ꬎቁ ኦꬃስ።

20 ታ አይልያ ዳዊታ ደማስ፤

ታ ጌሻ ዛይትያ ትያዳ እያ ካዎꬃስ።

21 ታ ኩሸ እያራ ዳና፤

ታ ቀሰይ እያ ምንꬃና።

22 እያ አይ ሞርከይካ ጊርሰና፤

አይ ኢታ አስካ እያ ሃረና።

23 እያ ሞርከታ ታ እያ ስንꬃን ትንቸረꬃና፤

እያ እፀይሳታ ሾጫ የጋና።

24 ታ ቱማተꬃይነ ታ ሲቆይ እያራ ግዳና፤

ታ ሱንꬃን እያ ካጨይ ꬎቁ ꬎቁ ጋና።

25 ታኒ እያ ካዎተꬃ መደትራነ አባ፥

እያ ዛዋ ሻፋታ ጋካናዉ አሳና።

26 እ ታና፥ ‘ኔኒ ታ አዋ፥ ታ ፆሳ፤

ታና አሽያ ዛላ’ ያግድ ፄጋና።

27 ታኒ እያ ባይራ ናአ ኦꬃና፤

ሳአን ደእያ ካዎታ ኡባፈ እያ ግታያና።

28 ታኒ ታ ሲቁዋ መርናዉ እያዉ ናጋና፤

ታኒ እያራ ጫቅዳ ጫቁዋ ምንꬃና።

29 ታኒ እያ ኮቻ መርናዉ ምንꬃዳ ኤሳና፤

እያ አራታ ሳሎዳ ጋምእሳና።”

30 “ሽን እያ ኮቻት ታ ህግያ አግኮ፥

ኤንቲ ታ ዎጋዳ ሄመቶና እፅኮ፥

31 ታ አዋጁዋ ሻርኮ፥

ታ ኪታ ናጎና እፅኮ፥

32 ታኒ ኤንታ ናጋራ ግሾ ፃምአን፥

ኤንታ ኢታተꬃ ግሾ ልሶን ሴራና።

33 ሽን ታኒ ታ ሲቁዋ እያፐ ኤክከ፤

ታኒ እያዉ መርናዉ አማነታና።

34 ታኒ ኤንታራ ጫቅዳ ጫቁዋ መንꬅከ፤

ታ ዶናፐ ከይዳ ቃላ ላምከ።

35 ታኒ እስ ቶሆ ታ ጌሻተꬃን ጫቅዳ ግሾ፥

ዳዊታስ ዎርዶትከ።

36 እያ ኮቻይ መርናዉ ዳና፤

እያ አራታይ ታ ስንꬃን አዋዳ ጋምአና።

37 ሳሎን አማነትያ ማርካ ግድዳ አጌናዳ፥

እያ ካዎተꬃይ መርናዉ ምንድ ዳና” ያጋዳሳ።

ሳላሀ

38 ሽን ሀእ ነ ትይዳ ካዋ ቦላ ሀንቀታዳሳ፤

እያ እፃዳሳ፤ አጋዳሳ።

39 ነ አይልያራ ጫቅዳ ጫቁዋ መንꬃዳሳ፤

እያ ካላቻ ባናን ሆላዳ ቱንሳዳሳ።

40 እያ ካታማ ግምበ ድርሳ ላላዳሳ፤

እያ ሚፃ ꬋይሳዳሳ።

41 ኦገራ አꬍያ ኡባይ እያ ቦንቅዶሶና፤

እ ባ ሾሮታስ ሚቻስ አትስ።

42 እያ ሞርከታስ ፆኖ እማዳሳ፥

ኤንታ ኡባ ኡፋይሳዳሳ።

43 እያ ማሻ ፄራ ቃላምአዳሳ፤

እያ ኦላን ማዳባካ።

44 እያ ካዎታ ፃምኣ እያ ኩሸፐ ኤካዳሳ፤

እያ አራታ ቢታን ሆላዳሳ።

45 እያ ያላጋተꬃ ዎድያ ቃምሳዳሳ፤

እያ ዬላ ማይዛዳሳ።

ሳላሀ

46 ጎዳዉ፥ ኔኒ አዉደ ጋካናዉ ጋምአይ?

ኔኒ መርናዉ ጌማኔ?

ነ ሀንቆይ ታማዳ አዉደ ጋካናዉ ኤፃኔ?

47 ታ ላይꬃይ አይ መላ ቃንኮ ቆፓ፤

አሳ ኡባ ጮ መላ መꬋድ!

48 ሀይቆፐ አታናዉ ዳንዳእያ አስ ደኢ?

ዱፎ ገሎና ዳናዉ ዳንዳኤይ ኦኔ?

ሳላሀ

49 ጎዳዉ፥ ኔኒ ነ ቱማተꬃን ዳዊታስ ጫቅዳ፥

ነ ሲቆይ አዉን ደኢ?

50 ጎዳዉ፥ ነ አይለይ አይ መላ ቦረትዳኮ በአ፤

አሳ ኡባ ቦርያ ዋታ ዳንዳእዳኮ ሀሳያ።

51 ጎዳዉ፥ ነ ሞርከት ቀልቅስዳይሳ፥

ነ ትይዳ ካዋ ታንጎን ታንጎን ቦረይሳ በአ።

52 ጎዳይ መርናዉ ጋላተቶ!

አምንእ! አምንእ!

ኦይዳንꬆ ማፃፋ

90

(ማዝ 90—106)

መርናዉ ደእያ ፆሳ

ፆሳ አስ ግድዳ ሙሰ ዎሳ

1 ጎዳዉ፥ ኔኒ የለታፐ የለታ ጋካናዉ፥

ኑኒ ደእያ በሲ ግዳዳሳ።

2 ደረት መታናፐ ካሰ፥

ሳእ ኦሰታናፐ ካሰ፥

መርናፐ መርና ጋካናዉ ነ ፆሰ።

3 ኔኒ፥ “አሳ ናይቶ፥ ጉየ ቢታኮ ስምተ” ያጋዳ፥

ኤንታ መትዳ ቢታኮ ጉየ ዛራሳ።

4 ሙኩሉ ላይꬅ ዝነ አꬍዳ ጋላሳ መላ፤

ዎይኮ እስ ቃማ ግዶን እስ ሳተ መላ።

5 ኔኒ አሳ ቆፖና ድኦዳ ኤፋሳ፤

ኤንቲ አሙሆ መላ፤

ዎንታ ዎንታ ዶልያ ማታ መላ።

6 ማት ዎንታ ድጭድ ጭዬስ፤

ኦማርስያ ዎደ ሹልድ መሌስ።

7 ኑኒ ነ ይሉዋን ዉርዳ፤

ነ ሀንቁዋ ሱሎን ዳጋምዳ።

8 ኑ ኢታ ኦሱዋ ነ ስንꬃን ዎꬃዳሳ፤

ኑ ጌምዳ ናጋራ ነ ሶምኡዋ ፖኡዋን ዎꬃዳሳ።

9 ኑ ጋላሳ ኡባይ ነ ሀንቁዋን አꬍስ፤

ኑ ላይꬃ ኦለን ዉርሶስ።

10 ኑ ደኦ ላይꬃይ ላፑን ታማ፤

ዎይኮ ዳርኮ ሆስፑን ታማ።

ሄስካ መቶይነ ዋየይ ኩምዳይሳ፤

ኑ ላይꬃይ ኤሶን ዉሬስ፤ ኑካ ኤሶን አꬎኦስ።

11 ነ ሀንቁዋ ዎልቃ ኤረይ ኦኔ?

ነ ሀንቁዋ ሱሎይ ዎልቃማ።

12 ኑ ላይꬃ ማራ ኦገን ኑ ጎኤታና መላ፥

ኑና ጭንጫተꬅ ታማርሳ።

13 ጎዳዉ፥ ነ ሀንቆይ አዉደ ጋካናሴ?

ሀያና ነ አይለታስ ቃታ።

14 ኑ ላይꬃ ኡባን

ኑ ኡፋይታናዳነ የፃናዳ፥

ዎንታ ዎንታ ነ ሲቁዋ ኑና ካልሳ።

15 ነ ኑና መቶꬅዳ ጋላሳታ ኬና፥

ኑኒ ኡንኤትዳ ላይꬃታ ኬና ኑና ኡፋይሳ።

16 ኑስ ነ አይለታስ ነ ኦሶይ ቆንጮ፤

ነ ቦንቾይ ኤንታ ናይታስ በንቶ።

17 ጎዳ ኑ ፆሳ ኬሀተꬃይ ኑ ቦላ ግዶ፤

ኑ ኩሸ ኦሶ ኡባ ኑስ አይፍሳ፤

ኤ፥ ኑ ኩሸ ኦሶ ኡባ አይፍሳ።

91

ፆሳ ናጎ

1 ኡባፈ ꬎቃ ፆሳን ናገትድ ደኤይ፥

ኡባፈ ዎልቃማ ፆሳ ኩያን አቄስ።

2 እ ጎዳ፥ “ኔኒ ታዉ ሚፃነ ቆሰታ አትያ በሲ፥

ኔኒ ታና አማንꬅያ ታ ፆሳ” ያጋና።

3 እ ነና ሻንካንቾታ ፅሄፐ፥

ዎꬍድ ኦንግያ ጋዶፐ አሻና።

4 እ ባ ባለታን ነና ካማና፤

እያ ቀፍያ ጋርሳን ኔኒ ቆሰታዳ አታና፤

እያ አማነተꬃይ ነዉ ጎንዳለነ ካተ።

5 ኔኒ ቃማ ዳጋንꬅያባስ፥

ዎይኮ ጋላስ ፆንገትያ ቶራስ ያያካ።

6 ኔኒ ꬉማን ኦይክያ ሀርገ፥

ዎይኮ ጋላሳ ሴታን ኦንግያ ጋዶ ህርጋካ።

7 ሙኩላይ ነ ምየን፥

ታሙ ሙኩላይ ነ ኡሻቻን ኩንዳና፤

ሽን ነና አይብካ ቦቸና።

8 ኢታት ሴረትሽን፥

ኔኒ ነ አይፈ ፃላላን በአና።

9 ኔኒ ጎዳ ነዉ ቆሰታዳ አትያ በሲ ኦꬅዳ ግሾነ፥

ኡባፈ ꬎቃ ፆሳ ነ ደእያ በሲ ኦꬅዳ ግሾ፥

10 ኢታባይ ነና ቦቸና፤

ጋዶይ ነ ኬꬃኮ ሺቀና።

11 ነ ኦገ ኡባን ነና ናጋና መላ፥

ፆሳይ ባ ኪታንቾታ ኪታና።

12 ነ ቶሆይ ሹቻን ꬉበቶና መላ፥

ኪታንቾት ባንታ ኩሸን ነና ደንꬃና።

13 ኔኒ ጋሞነ ሾሻ ቦላ ሄመታና፤

ዎዳላ ጋሞነ ኢታ ሾሻ የꬋና።

14 ፆሳይ፥

“እ ታና ሲቅዳ ግሾ ታኒ እያ አሻና፤

ታ ሱንꬃ ኤርያ ግሾ ታኒ እያ ናጋና።

15 እ ታና ፄግያ ዎደ ታኒ እያዉ ኮያና፤

መቶ ዎደ ታኒ እያራ ግዳና፤

ታኒ እያ አሻናነ ቦንቻና።

16 ታኒ እያ ላይꬃ አዱሳና፤

ታ አቶተꬃ እያ በሳና” ያጌስ።

92

ፆሳ ኦሶይ ግታ

ሳምባታ ጋላሳ ማዝሙረ

1 ጎዳ ጋላቶይ ሎኦ፤

ኡባፈ ꬎቃ ፆሳዉ፥

ነ ሱንꬃ ሳቦይ ሎኦ።

2 ዎንታ ዎንታ ነ ሲቁዋ ኦዶይ፥

ቃማ ነ አማነተꬃ አዋጆይ ሎኦ።

3 ታሙ ሻያን ዋፀትዳ ዲꬃን

ማስንቆ ካእሸ ነና ጋላቶይ ሎኦ።

4 ታኒ ነ ኦሱዋን ኡፋይትዳ ግሾ፥

ነ ኩሸ ኦሱዋ ግሾ ነና ጋላታይስ።

5 ጎዳዉ፥ ነ ኦሶይ አይ መላ ግተ!

ነ ቆፋይ አይ መላ ጪሞ!

6 ኤያ አስ ኤራናዉ ዳንዳኤና፤

ዎዛን ባይና አስ አኬካናዉ ዳንዳኤና።

7 ኢታት ማታዳ ድጭኮካ፥

ኢታ ኦይሳት ዳይኮካ፥

ኤንቲ መርናዉ ꬋያና።

8 ሽን አቤት ጎዳዉ፥

ኔኒ መርናዉ ኡባፈ ꬎቃ።

9 አቤት ጎዳዉ፥ ቱማ ነ ሞርከት ꬋያና፤

ኢታ ኦꬅያ ኡባይ ፕስክ ጋና።

10 ታ ካጭያ መንꬃ ካጨዳ ꬎቁ ኦꬃዳሳ፤

ሎኦ ዛይተ ታ ሁጰን ትያዳሳ።

11 ታ ሞርከት ፆነትሽን ታ አይፈን በአስ፤

ታና ኡንኤይሳት ዋስሽን ታ ሀይꬃን ስአስ።

12 ፅሎት ዛምባዳ ድጫና፤

ልባኖሰ ዝጋዳ ዳያና።

13 ኤንቲ ጎዳ ኬꬃን ቶከትዳ ምꬃ መላ፤

ኤንቲ ኑ ፆሳ ዳባባን ዳና።

14 ኤንቲ ጬግድካ አይፋና፤

ኤንቲ እርፃነ ጭልኦ ግድድ ዳና።

15 ኤንቲ፥ “ጎዳይ ሱረ፤

እ ታ ዛላ፤ እያን ኢታተꬅ ባዋ” ያጋና።

93

ፆሳይ ሃሬስ

1 ጎዳይ ካዎትስ!

ፆሳይ ቦንቾ ማእስ፤ ዎልቃ ዳንጭስ፤

ሳእ ምንድ ኤቅስ፤ ቃፀና።

2 ነ አራታይ በንፐ ኤቅድ ደኤስ፤

ኔኒ መርናዉ ደኣሳ።

3 ጎዳዉ፥ ሻፋይ ጉምስ፤

ሃꬃይ ባ ጉንꬃ ꬎቁ ኦꬅስ

ሃꬃ ዙልያ ግርሳይ ስኤትስ።

4 ሳሎን ደእያ ጎዳይ፥

ዳሮ ሃꬃ ጉንꬃፈ፥

አባ ዙልያፐ አꬍድ ዎልቃማ።

5 አቤት ጎዳዉ፥ ነ ህገይ አማነትዳይሳ፤

ነ ኬꬃይ መርናዉ ጌሻተꬃን አሌቃና።

94

ፆሳይ ባ አሳ አገና

1 ጎዳዉ፥ ኔኒ ሀሎ ከይያ ፆሲ፤

ኩሸ ዛርያ ፆሳዉ፥ ነ ቦንቹዋ በሳ።

2 አቤት ሳኣ ፕርድያ ፆሳዉ ደንዳ፤

ኦቶራንቾታስ በሲያ ሴራ እማ።

3 ጎዳዉ፥ አዉደ ጋካናዉ ጋምአይ?

ኢታት አዉደ ጋካናዉ ኡፋይታኔ?

4 ኢታ ኦይሳት ኦቶሮ ቃላ ሃሳዮሶና፤

ኤንቲ ጮ ጬቀቶሶና።

5 ጎዳዉ፥ ኤንቲ ነ አሳ ሊቅሶሶና፤

ኤንቲ ነ ላታ ናቆሶና።

6 አምኤታነ በታንቾታ ዎꬎኦሶና፤

አው ባይና ናይታ ሙጮሶና።

7 ኤንቲ፥ “ጎዳይ ኑና በኤና፤

ያይቆባ ፆሳይ አኬከና” ያጎሶና።

8 ህንተኖ፥ አሳ ግዶፈ ኤያቶ፥ አኬክተ!

ህንተኖ፥ ኤያቶ ህንተ ጭንጫ ግዳናይ አዉዴ?

9 ሀይ ኦꬅዳ ፆሳይ ስኤኔ?

አይፈ መꬍዳ ጎዳይ በኤኔ?

10 ካዎተꬃታ ሴርያ ፆሳይ ሴረኔ?

አሰ ኤራተꬅ ታማርስያ እ፥ ኤረኔ?

11 ጎዳይ አሳ ቆፍ ፓꬆናባነ

ሀዳ ግደይሳ ኤሬስ።

12 አቤት ጎዳዉ፥ ኔኒ ሴርያ አስነ

ነ ህግያ ታማርስያ አስ አንጀትዳይሳ።

13 ኢታት ኩንድያ ኦላይ ቦከታና ጋካናዉ፥

መቶ ጋላስ ኔኒ እያ ሸምፕሳሳ።

14 ፆሳይ ባ አሳ የገና፤

እ ባ ላታ አገና።

15 ፕርድ ስሚድ ፅሎተꬃ ቦላ ኤቃና፤

ዎዛና ሱረት ኡባይ ፅሎ ፕርዳ ካላና።

16 ማካላንቾታ ቦላ ታ ግሾ ደንደይ ኦኔ?

ኢታ ኦይሳታራ ታ ግሾ ኤቀተይ ኦኔ?

17 ጎዳይ ታና ማዶናኮ፥

ታኒ ኤሶን ዱፎ ገላዳ አታናሽን።

18 ታኒ፥ “ታ ቶሆይ ሀልፅስ” ግዳ ዎደ፥

ነ ሲቆይ ታና ካትስስ።

19 ታ ዎዛናን ኡንኤተꬅ ኩምዳ ዎደ፥

ኔኒ ታና ዎፑ ኦꬃዳ ኡፋይሳሳ።

20 ህገ ሻርያ ጌላ ዳይናታራ

ጌላ አሳራ ኔኒ ሃሼታይ?

21 ፅሎታ ዎꬋናዉ ኤንቲ ቶቦሶና፤

ሱረታ ቦላ ሀይቆ ፕርዶሶና።

22 ግዶሽን ጎዳይ ታ ሚፃ፤

ታ ፆሳይ ታኒ ቆሰታዳ አትያ ዛላ።

23 ኤንታ ኢታተꬃ ግሾ እ ኤንታ ሴራና፤

ኤንታ ናጋራ ግሾ እ ኤንታ ꬋይሳና፤

ጎዳይ ኑ ፆሳይ ኤንታ ꬋይሳና።

95

ፆሳስ ጋላታ ማዝሙረ የፅተ

1 ሃይተ፤ አነ ጎዳ ሳቦስ፤

ኑና አሽያ ዛላስ ኡፋይሳን እልሎስ።

2 እያ ስን ጋላታራ ሺቆስ።

ጋላታ ማዝሙረ ኡፋይሳን የፆስ።

3 ጎዳይ ዎልቃማ ፆሰ፤

ፆሳታ ኡባ ቦላ ግታ ካዎ።

4 ቢታ ጪሞት እያ ቃቃን ደኦሶና፤

ደርያ ፄራት እያባ።

5 እ መꬍዳ ግሾ አባይ እያባ፤

መላ ቢታ እያ ኩሸይ ኦꬅስ።

6 ሃይተ፤ አነ ጉፋንድ እያ ጎይኖስ፤

ኑና መꬍዳ ጎዳ ስንꬃን ጉልባቶስ።

7 እ ኑ ፆሳ፤

ኑኒ እያ ቆሮን ደእያ ደረታ፤

ኑኒ እ ሄምያ እያ ዶርሳታ።

ጎዳይ ገይሳ ሀች ህንተ ስእኮ፥

8 ካሰ ህንተ ማይዛት ማርባን ሀንዳይሳዳ፥

ሄ ጋላስ ማሳን ባንታ ዎዛና ምንꬅዳይሳዳ፥

ህንተ፥ ህንተ ዎዛና ምንꬆፍተ።

9 ኤንቲ ታ ማላልስያ ኦሱዋ በእድካ፥

ታና ፓጭዶሶና፤ ታራ ኤቀትዶሶና።

10 ታኒ ሄ የለታ ቦላ ኦይታሙ ላይꬅ ሻተታስ፤

“ኤንቲ ኡባ ዎደ ባንታ ዎዛናን ባልያ አሳታ፤

ኤንቲ ታ ኦግያ ኤሮኮና” ያጋስ።

11 ሄሳ ግሾ፥ “ኤንቲ ታ ሸምፖ በሳ ገሎኮና”

ያጋዳ ታ ሀንቁዋን ጫቃስ።

96

ፆሳ ጌሻተꬃን ጎይንተ

1 ጎዳስ ኦራꬃ ማዝሙረ የፅተ፤

ሳአን ደእያ አሳ ኡባይ ጎዳስ የፅተ።

2 ጎዳስ የፅተ፤ እያ ሱንꬃ ሳቢተ፤

እያ አሹዋ ጋላስ ጋላስ ኦድተ።

3 ካዎተꬃታ ግዶን እያ ቦንቹዋ፥

አሳ ኡባ ግዶን እያ ማላልስያ ኦሱዋ አዋጅተ።

4 ጎዳይ ግታ ግድያ ግሾ እያዉ ግታ ጋላቲ በሴስ፤

ፆሳታ ኡባፈ አꬍድ ያየታናዉ በሴስ።

5 ሀራ ካዎተꬃታ ፆሳት ኡባይ ኤቃታ፤

ሽን ጎዳይ ሳሎታ መꬍዳ ፆሳ።

6 ቦንቾይነ ሳብ እያ ዩሾን ደኤስ፤

ምኖተꬅነ ፑላተꬅ እያ ኬꬃን ደኤስ።

7 ቢታን ደእያ አሳ ዛረ ኡባይ ጎዳባ ኦድተ፤

ቦንቾይነ ዎልቅ ጎዳባ ጊተ።

8 እያ ሱንꬃስ በሲያ ቦንቹዋ ጎዳስ ኤህተ፤

ያርሾ ኤክድ እያ ዳባባ ገልተ።

9 እያ ጌሻተꬃ ቴሙዋን ጎዳ ጎይንተ፤

ቢታን ደእያ አሳዉ ኡባይ እያ ስንꬃን ኮኮርተ።

10 ካዎተꬃታ ግዶን፥ “ጎዳይ ካዎትስ!

ሳአይ ምንድ ኤቅስ፤ ቃፀና፤

እ አሳ ቦላ ሱረ ፕርዳና” ያግተ።

11 ሳሎት ኡፋይቶ፤ ሳእካ ሀሹ ጎ፤

አባይነ እያ ግዶን ደእያ ኡባይ ጉሞ።

12 ጎሻይነ እያን ደእያ ኡባይ ኡፋይቶ!

ዎራን ደእያ ምꬃ ኡባይ ኡፋይሳን የፆ።

13 ጎዳይ ያ ግሾ እያ ስንꬃን የፆ፤

እ ሳአ ቦላ ፕርዳናዉ ዬስ።

እ ሀ ሳኣ ቦላ ፅሎተꬃን፥

አሳ ቦላ ቱማተꬃን ፕርዳና።

97

ፆሳይ ኡባ ቦላ ጎዳ

1 ጎዳይ ካዎትዳ ግሾ ሳአን ደእያ አሳይ ኡፋይቶ፤

ዩሾይ አባን ተቀትዳ ቢታት ኡፋይቶ።

2 ሻርነ ሳካና ꬉም እያ ዩሹዋን ደኤስ፤

ፅሎተꬅነ ቱማተꬅ እያ አራታ ባሶ።

3 ታም እያ ስንꬃራ ቤስ፤

እያ ዩሹዋን ደእያ ሞርከታ ፁጌስ።

4 እያ ዎልአንꬃይ ብታ ኡባ ፖእሴስ፤

ቢታይ ሄሳ በእድ ኮኮሬስ።

5 ደረት ጎዳ ስንꬃን፥

ሳኣ ኡባ ጎዳ ስንꬃን ሙቃዳዳ ትልእዶሶና።

6 ሳሎት እያ ፅሎተꬃ አዋጆሶና፤

አሳ ኡባይ እያ ቦንቹዋ በኦሶና።

7 ኤቃታ ጎይነይሳትነ

ኤንታን ጬቀተይሳት ኡባይ ዬላቶ፤

ኤቃት ኡባይ ጎዳስ ጉልባቶ።

8 አቤት ጎዳዉ፥ ፅዮነይ

ነ ፅሎ ፕርዳ ስእድ ኡፋይቴስ፤

ይሁዳ ማጫ ናይትካ ሀሹ ጎሶና።

9 አቤት ጎዳዉ፥ ኔኒ ሳአ ኡባ ቦላ ꬎቃ፤

ፆሳታ ኡባፈ ኔኒ ꬎቁ ጋዳሳ።

10 ጎዳ ዶሰይሳቶ፥ ኢታ እፅተ፤

እያን አማነተይሳታ ሸምፑዋ እ ናጌስ፤

ኢታታ ኩሸፐ ኤንታ አሼስ።

11 ፅሎታ ቦላ ፖኦይ ፖኤስ፤

ዎዛና ሱረታስ ኡፋይስ ደኤስ።

12 ህንተኖ ፅሎቶ፥ ጎዳን ኡፋይትተ፤

እያ ጌሻ ሱንꬃ ጋላትተ።

98

ፆሳስ ኡፋይሳን እልልተ

ማዝሙረ

1 ጎዳይ ማላልስያባ ኦꬅዳ ግሾ፥

እያዉ ኦራꬃ ማዝሙረ የፅተ።

እያ ኡሻቻ ኩሸይ፥ እያ ጌሻ ቀሰይ

እያዉ ፆኖ እሚስ።

2 ጎዳይ ባ ፆኑዋ ኤርስስ፤

ባ ፅሎተꬃ ካዎተꬃታስ ቆንጭስስ።

3 እ እስራኤለ አሳ ሲቀይሳነ

ኤንታዉ አማነተይሳ ሀሳይስ።

ሳኣ ጋፃ ጋካናዉ ደእያ አሳ ኡባይ

ኑ ፆሳ አቶተꬃ በእዶሶና።

4 ሳአ ቦላ ደእያ አሳዉ፥

ጎዳስ ኡፋይሳን የፅተ፤

ኡፋይሳን እልልሸ ሳቢተ።

5 ጎዳስ ዲꬅ ዲፅተ፤

ዲꬃንነ ማዝሙረን ጎዳ ሳቢተ።

6 ሱሱልኤነ ሞይዘ ፑንሸ፥

ኡፋይሳን ጎዳ ኑ ካዋ ስንꬃን የፅተ።

7 አባይነ አባ ግዶን ኩምዳ ኡባይ ጉሞ፤

ሳአይነ ሳኣ ቦላ ደእያ ኡባይ የፆ።

8 ሻፋት ባንታ ኩሽያ ባቆ፤

ዙማት እስፈ ጎዳ ስንꬃን ኡፋይሳን የፆ።

9 ጎዳይ ሳኣ ቦላ ፕርዳናዉ ዬስ፤

እ ሀ ሳኣ ቦላ ፅሎተꬃን

አሳ ቦላ ሱረተꬃን ፕርዳና።

99

ኑ ፆሳይ ጌሽ

1 ጎዳይ ካዎትዳ ግሾ ካዎተꬃት ኮኮሮ፤

አራታ ቦላ ክሩበታ ግዶን ኡትዳ ግሾ፤

ቢታይ ቃፆ።

2 ጎዳይ ፅዮነን ግታ፤

ካዎተꬃ ኡባፈ

እ ꬎቁ ꬎቁ ግስ።

3 ያሽያ እያ ግታ ሱንꬃ ኡባይ ጋላቶ፤

እ ጌሽ።

4 ኔኒ፥ ዎልቃማ ካዎይ ሱረ ፕርዳ ዶሳሳ።

ኔኒ ያይቆባ ሱረተꬃን ምንꬃዳሳ።

ፅሎተꬅ ኤሳዳሳ።

5 ጎዳ፥ ኑ ፆሳ ꬎቁ ꬎቁ ኦꬅተ፤

እያ ቶሆይ የꬍያ በሳን እያ ጎይንተ፤

እ ጌሽ።

6 ሙሰይነ አሮን እያ ካህነታ ግዶፈ ኮይሮታ፤

ሳሜል እያ ዎስዳይሳታፐ እሱዋ።

ኤንቲ ጎዳኮ ዋስዶሶና፤

እ ኤንታ ስእስ።

7 እ ሻራ ቱሳ ግዶራ ኤንታዉ ሃሳይስ፤

እ እምዳ ህግያነ ዎጋ ናግዶሶና።

8 አቤት ጎዳዉ፥ ኑ ፆሳዉ፥

ነ ኤንታ ዎሳ ስአዳሳ።

ነ ኤንታና ማራዳሳ፤

ግዶሽን፥ ኤንታ ናጋራ ግሾ ኤንታ ሴራዳሳ።

9 ጎዳይ ኑ ፆሳይ፥ ጌሽ ግድያ ግሾ፥

እያ ꬎቁ ꬎቁ ኦꬅተ፤

እያ ጌሻ ዙማ ቦላ እያ ጎይንተ።

100

ፆሳ ሲቆይ መርናሳ

ጋላታ ማዝሙረ

1 ቢታን ደእያ አሳ ኡባይ፥

ጎዳስ ኡፋይሳን እልልተ።

2 ጎዳስ ኡፋይሳን ሀጋዝተ፤

ኡፋይሳ የꬃራ እያ ስን ሺቅተ።

3 ጎዳይ ፆሰ ግደይሳ ኤርተ፤

ኑና መꬍዳይ እያ፤ ኑ እያባ፤

ኑኒ እያ አሰነ እያ ቆሮን ሄመትያ ዶርሳታ።

4 እያ ፐንግያ ጋላታራ ገልተ፥

እያ ዳባባ ሳባራ ቢተ፤

እያ ጋላትተነ እያ ሱንꬃ አንጅተ።

5 ጎዳይ ኬሀ፤

እያ ሲቆይ መርናሳ፤

እያ አማነተꬃይ የለታፐ የለታ ጋካናሳ።

101

ታኒ ሱረ ኦገ ሄመታና

ዳዊታ ማዝሙረ

1 ታ ነ ሲቁዋባነ ነ ፅሎ ፕርዳባ የፃና፤

ጎዳዉ፥ ታ ነና ማዝሙረን ጋላታና።

2 ታኒ ሱረ ኦግያን ዳና፤

ኔኒ ታኮ አዉደ ያኔ?

ታኒ ታ ኬꬃን ሱረተꬃን ሄመታና።

3 ታኒ ታ አይፈይ ኢታባ ፄለና፤

ፆሳፈ ሃክዳ አሳ ኦሱዋ እፃይስ፤

ኤንቲ ታራ ጋሄቶኮና።

4 ዎዛና ጌላተꬅ ታፐ ሃኮ፤

ኢታተꬃስ በሰ እምከ።

5 ጌማን ባ ላግያ ዝግርያ ኡራ ስእ ኦꬃና፤

ኦቶርትያነ ጬቀትያ አስ ታኒ ዳንዳእከ።

6 ኤንቲ ታራ ዳና መላ፥

ቢታ ቦላ ደእያ አማነትያ አሳታ

ታኒ ኬሀ አይፈን ፄላይስ፤

ሱረተꬃን ሄመትያ አስ ታዉ ኪተቴስ።

7 ጭምያ አስ ታ ኬꬃን ዴና፤

ዎርዶ ሃሳያ አስ ታ ስንꬃን ኤቀና።

8 ቢታን ደእያ ኢታ አሳ፥

ታኒ ጋላስ ጋላስ ስእ ኦꬃና።

ኢታ ኦይሳታ ኡባ

ታኒ ጎዳ ካታማፐ ሾዳና።

102

ነ ሶምኡዋ ታፐ ገንꬆፋ

ኡንኤትዳ ዎደ ፆሳ ስንꬃን ዎስዳ አሳ ዎሳ

1 ጎዳዉ፥ ታ ዎሳ ስአ፤

ታ ዋሶይ ኔኮ ጋኮ።

2 ታ ዋይያ ጋላስ ነ ሶምኡዋ ታፐ ገንꬆፋ፤

ነ ሀይꬃ ታኮ ዛራ፤

ታኒ ኔኮ ዋስያ ዎደ፥ ታና ኤሶን አላ።

3 ታ ላይꬃይ ጩያዳ ꬋዬስ፤

ታ መቀꬃይ ታማዳ ኤፄስ።

4 ታ ዎዛናይ ቡጭድ የግዳ ማታዳ መልስ፤

ካꬅካ ታዉ ሜተተና።

5 ታኒ ታ ቃላ ꬎቁ ኦꬃዳ ኦልዳ ግሾ፤

ታ ጎጋይ መቀꬃራ ኦይከትስ።

6 ታኒ ዎራን ደእያ ሶሎ መላ፥

ካይሳ ኬꬃን ደእያ ጉቶ መላ።

7 ታኒ ዝንእን ꬍስኮይ ዬና፤

ታኒ ኬꬃ ሁጰን ባርካ ኡትዳ ካፎ ግዳስ።

8 ታ ሞርከት ጋላስ ኩመꬅ ታና ጫዮሶና፤

ታና ቀልቅሰይሳት ታ ሱንꬃን ባዶሶና።

9 ብዶይ ታዉ ካꬅ ግድስ፤

ታ አፉꬃይ ታ ኡሻራ ዋላከትስ።

10 ሄስ ሀንዳይ ነ ሀንቆይነ ነ ይሎይ፥

ታና ደንꬃድ ዎራ ሆልዳ ግሾሳ።

11 ታ ላይꬃይ ኦማርሳ ኩያ መላ ኤለስድ አꬌስ፤

ታኒ ማታዳ ሹላይስ።

12 ሽን ጎዳዉ፥ ኔኒ ነ አራታን መርናዉ ኡታዳሳ፤

ነ ሱንꬃይ የለታፐ የለታ ጋካናዉ ሀሳየታና።

13 ኔኒ እዮ ማርያ ዎደይ ጋክዳ ግሾ፤

ደንዳዳ ፅዮነስ ቃታ፤

ኔኒ ዶርዳ ዎደይ ጋክስ።

14 እ ሹቻት ነ ኦሳንቾታስ አልኦ፤

እ ቢታይካ ኤንታ ቃꬄስ።

15 ካዎተꬃት ጎዳ ሱንꬃስ ያያና፤

ሳኣ ካዎት እያ ቦንቹዋስ ዳጋማና።

16 ጎዳይ ፅዮነ ዛሪድ ኬፃና፤

ባ ግታተꬃ በሳና።

17 እ ማንቆታ ዎሳ ስአና፤

ኤንታ ኦይሻ ካና።

18 ቡሮ የለታና አሳይ ጎዳ ጋላታና መላ፥

ሀይስ ያ የለታስ ፃፈቶ።

19 ጎዳይ ꬎቃን ደእያ

ባ ጌሻ በሳፈ ፄልስ፤

ሳሎን ግድድ ሳኣ ፆሞሴስ።

20 ሄስካ ቃሸትዳ አሳ ዋሱዋ ስአናዉነ

ሀይቆ ፕርደትዳ አሳ ብርሻናሳ።

21 ሄሳ ግሾ፥ ጎዳ ሱንꬃይ ፅዮነን ኦደታና፤

እያ ጋላታይ የሩሳላመን አዋጀታና።

22 ደረይነ ካዎተꬃይ ሺቅድ፥

ጎዳስ ሄ ዎደ ጎይናና።

23 ታኒ ናአተꬃን ደእሽን፥

ታ ዎልቃ እፅስስ፤ ታ ላይꬃ ቃምስስ።

24 ታኒ፥ “ታ ፆሳዉ፥

ታ ላይꬃ ግዶ ዛዋን ታና ꬉኮፋ” ያጋይስ።

ጎዳዉ፥ ኔኒ የለታፐ የለታ ጋካናዉ ደኣሳ።

25 ኔኒ በን ሳኣ መꬋዳሳ፤

ሳሎይካ ነ ኩሸ ኦሶ።

26 ሀይሳቲ ኡባይ ꬋያና፤ ሽን ኔኒ ዳና፤

ኤንቲ ኡባይ አፍላዳ ዉራና።

ኔኒ ኤንታ ጩርቃ አፍላዳ ላማና፤

ኤንትካ አꬋና።

27 ሽን ኔኒ ነና፤

ነ ላይꬃይ ዉረና።

28 ነ አይለታ ናይታ ኔኒ ሳሮ ዎꬃሳ፤

ኤንታ ኮቻይ ነ ስንꬃን ምንድ ዳና።

103

ታ ሸምፐ ፆሳ ጋላታ

ዳዊታ ማዝሙረ

1 ታ ሸምፐ ጎዳ ጋላታ!

ታ ኩመꬃ አሳተꬃዉ፥ እያ ጌሻ ሱንꬃ ጋላታ።

2 ታ ሸምፐ ጎዳ ጋላታ!

እ ነዉ ኦꬅዳ ኬሀተꬃ ኡባ ዶጎፓ።

3 እ ነ ናጋራ ኡባ አቶ ጌስ፤

ነ ሀርገ ኡባፈ ነና ፓꬄስ።

4 እ ነና ሀይቆፐ አሼስ፤

ሲቆንነ ማሮታን ነና አንጄስ።

5 ነ ያላጋተꬃይ አርጋንꬃዳ ኦራፃና መላ፥

ነ ደኡዋ ሎኦባን ካልሴስ።

6 ጎዳይ ቆሄትዳይሳታስ

ፅሎተꬃንነ ሱረን ፕርዴስ።

7 እ ባ ኦግያ ሙሰ፥

ባ ኦሱዋ እስራኤለ አሳ ኤርስስ።

8 ጎዳይ ቃተይሳነ ማረይሳ፤

ሀንቀታናዉ ኤሶተና፤ እያ ሲቆይ ዳሮ።

9 እ ኡባ ዎደ ሴረና፤

መርናዉ ሀንቀተና።

10 እ ኑስ ኑ ናጋራዳ ኦና፤

ኑ ኢታተꬃ መላ ዛረና።

11 ሳሎይ ሳአፐ ꬎቀይሳዳ፥

ጎዳ ያየይሳታስ እያ ሲቆይ ግታ።

12 ዶሎሀፐ ዉሎህ ሃከይሳዳ፥

ጎዳይ ኑ ናጋራ ኑፐ ሃሴስ።

13 አው ባ ናይታስ ቃተይሳዳ፥

ጎዳይ ባዉ ያየይሳታስ ቃቴስ።

14 ኑኒ አይብፐ መትዳኮ እ ኤሬስ፤

ኑኒ ቢታ ግደይሳ እ አኬከስ።

15 አስ ባዉ ማታ መላ፤

እ ባዞ ጪሻዳ ጭዬስ።

16 ጫርኮይ እያ ቦላ ጫርክያ ዎደ ꬋዬስ፤

እ ዶልዳ በሳይ ዛሪድ ኤረተና።

17 ሽን ጎዳስ ያየይሳታስ

እያ ሲቆይ መርናፐ መርና ጋካናሳ፤

እያ ፅሎተꬃይ ናአ ናአ ጋካናሳ።

18 ሄስ ሀነይ እያ ጫቁዋ ናገይሳታነ

እያ ኪታ ፖላናዉ ምነይሳታሳ።

19 ጎዳይ ሳሎታን ባ አራታ ኤስስ፤

እያ ካዎተꬃይ ኡባ ሃሬስ።

20 ህንተኖ፥ እያ ኪታንቻቶ፥

እያ ኪታ ናግያ ዎልቃማቶ፥

እ ኦድያባ ስኤይሳቶ፥ ጎዳ ጋላትተ!

21 ህንተኖ ሳሎን ደእያ ምኖቶ፥

እያ ሸንያ ፖለይሳቶ፥ ጎዳ ጋላትተ!

22 ህንተኖ፥ እ ሃርያ በሳ ኡባን፥

ደእያ መተꬃቶ፥ ጎዳ ጋላትተ!

ታ ሸምፐ ጎዳ ጋላታ!

104

ፆሳይ ባ መተꬃ ሄሜስ

1 ታ ሸምፐ፥ ጎዳ ጋላታ፤

አቤት ጎዳዉ፥ ታ ፆሳዉ ነ ግታ፤

ኔኒ ቦንቾነ ቴማ ማአዳሳ።

2 ፖኦ አፍላዳ ጉሉንታዳሳ፤

ኔኒ ሳሉዋ ዱንካነዳ ቶላዳሳ።

3 ነ ኬꬃ ሳሎ ቦላ ኬፃሳ፤

ሻራ ፓራ ጋረ ከሳሳ፤

ጫርኮ ቀፈ ቦላ ኡታዳ ባሳ።

4 ጫርኮይ ነዉ ኪታንቾ፥

ታማ ላጮ ነዉ ኦሳንቾ ኦꬃሳ።

5 ነ፥ ሳኣ እያ ባሱዋ ቦላ ኤሳዳሳ፤

ሄሳ ግሾ መርናዉ ቃፀና።

6 ጪሞ አባይ አፍላዳ ቢታ ካምስ፤

ሃꬃይ ግታ ደረታ ካምስ።

7 ነ ሀንቀትን ሃꬃት ባቃትዶሶና፤

ነ ደሹዋ ስእዳ ዎደ ቆሰትዶሶና።

8 ኤንቲ ደረታ ቦላነ ዛንጋራታ ግዶ፥

ነ ኤንታዉ ጊግስዳ በሳ ጎግዶሶና።

9 ሃꬃት ስሚድ ቢታ ካሞናዳ፥

ኤንቲ አꬋናዉ ዳንዳኦና ዛዋ ዎꬃዳሳ።

10 ኔኒ፥ ፑልቶት ዛንጋራን ጎጋናዳ ኦꬃዳሳ፤

ሻፋ ሃꬃት ደረታ ግዶራ ጎጎሶና።

11 ባዞ ዶአት ኡባይ እያፐ ኡዮሶና፤

ባዞ ሀረት እያፐ ሳሞ አሎሶና።

12 ሳሎ ካፎት ሄ ሃꬃ ማታን ባንታ ኬꬃ ኬፅድ፥

ታሽያ ግዶን የፆሶና።

13 ነ ግታ ደረታ ቦላ ሳሎፐ እራ ቡክሳሳ፤

እያ ኩሸ ኦሶ አይፈን ቢትያ ካላሱ።

14 ኔኒ መሄስ ማታ፥ አሳስ ካꬅ ዶልሳሳ፤

ሄሳን አሳይ ቢታ ኦꬅድ፥ ካꬅ ሺሼስ። 15 አሳ ዎዛና ኡፋይስያ ዎይነ፥

ሶምኦ ጭልእስያ ዛይተነ

ዎልቃ እምያ ካꬅ ዶልሳሳ።

16 ጎዳ ምꬃት፥

እ ቶክዳ ልባኖሰ ዝጋት፥

ዳሮ እራ ደሞሶና።

17 ካፎት ባንታ ኬꬃ ያን ኬፆሶና፤

ፅሎት ፂዳ ቦላ ኬፅድ ደኦሶና።

18 ꬎቃ ደረታ ቦላ ጋራት ደኦሶና፤

ጉፓለት ሹቻ ቆጶን ቆሰቶሶና።

19 ዎደ ታይቡዋ ኤርሳና መላ፥

ነ አጌና መꬋዳሳ፤

አዋይ ባ ዉልያ ዎድያ ኤሬስ።

20 ኔኒ ꬉማ መꬋዳሳ፤ ቃማ ኦꬃዳሳ፤

ሄ ꬉማን ዎራ ዶእ ኡባይ ከዬስ።

21 ዎዳላ ጋሞት ሻንካትሸ ጉዶሶና፤

ኤንቲ ባንታዉ ምያባ ፆሳፈ ኮዮሶና።

22 አው ዶልያ ዎደ ጉየ ስሞሶና፤

ባንታ በሳ ገልድ ዝንኦሶና።

23 ሄ ዎደ አስ ባ ኦሶስ ከዬስ፤

ሳእ ቃማና ጋካናዉ ኦꬄስ።

24 አቤት ጎዳዉ፥ ነ ኦሶይ አይ መላ ዳሮ፤

ነ ጭንጫተꬃን ነ ኤንታ ኡባ መꬋዳሳ፤

ሳእ ነ መꬍዳባን ኩምስ።

25 ሄኮ፥ አባይ ግታነ ዳልጋ፤

ታይቦይ ባይና ቃፅያ መተꬃን፥

ግታታነ ጉꬃ መተꬃን ኩምድ ደኤስ።

26 እያ ቦላ ማርካበት ቦሶና፤

ነ መꬍዳ ሌዋታነ ጌተትያ ዳወይ እያን ካኤስ።

27 ነ ኤንታዉ ኮሽያ ዎድያን

ምያባ እማና መላ፥

ኤንቲ ኡባይ ነና ፄሎሶና።

28 ነ ኤንታዉ እምን ኤንቲ ማፆሶና፤

ኔኒ ነ ኩሽያ ምጭን፥

ኤንቲ ሎኦባ ካሎሶና።

29 ኔኒ ነ ሶምኡዋ ገንꬅያ ዎደ ዳጋሞሶና፤

ኔኒ ሸምፑዋ ኤክያ ዎደ ሀይቅድ፥

ባንታ ቢታ ስሞሶና።

30 ሽን ኔኒ ነ ሸምፑዋ እምያ ዎደ፥

ኤንቲ መቶሶና፤ ቢታ ኦራፅሳሳ።

31 ጎዳ ቦንቾይ መርናዉ ደኦ፤

ጎዳይ ባ ኦሱዋን ኡፋይቶ።

32 እ ቢታ ፄልያ ዎደ ቢታይ ቃፄስ፤

እ ደረታ ቦችያ ዎደ ደረት ጩዮሶና።

33 ታ ደኦ ላይꬃ ኡባን ጎዳስ የፃና፤

ታ ፓፃ ደእያ ዎደ ኡባን ታ ፆሳ ዛማራና።

34 ታኒ ጎዳን ኡፋይትያ ግሾ፥

ታ ቆፋይ እያ ኡፋይሶ።

35 ናጋራንቾት ቢታፈ ꬋዮ፤

ኢታ ኦይሳት ደኦፖ።

ታ ሸምፐ፥ ጎዳ ጋላታ፤

ጎዳይ ጋላተቶ።

105

ፆሳ ግታ ኦሱዋ ኦድተ

1 ጎዳ ጋላትተ፤ እያ ሱንꬃ ፄግተ፤

እ ኦꬅዳባ ካዎተꬃታስ ኦድተ።

2 እያ ሳቢተ፤ ጋላታ ማዝሙረ የፅተ፤

ማላልስያ እያ ኦሶ ኡባ ኦድተ።

3 እያ ጌሻ ሱንꬃን ጬቅተ፤

ጎዳ ኮየይሳታ ዎዛናይ ኡፋይቶ።

4 ጎዳነ እያ ዎልቃን አማነትተ፤

ኡባ ዎደ እያ ኮይተ።

5-6 ህንተኖ፥ እያ አይልያ አብራሃመ ዛረቶ፥

ዶረትዳ ያይቆባ ናይቶ፥

እ ኦꬅዳ ማላልስያባታ፥

እያ ማላታነ ሱረ ፕርዳ ሀሳይተ።

7 እ ጎዳ፥ ኑ ፆሳ፤

እያ ፕርዳይ ቢታ ኡባ ቦላና።

8 እ ባ ጫቁዋ መርናዉ፥

ባ ገልዳ ቃላ ሙኩሉ የለታ ጋካናዉ ናጌስ።

9 እ አብራሃመራ ጫቅዳ ኡፋይሳ ቃላ፥

ይሳቃስ ገልዳ ኡፋይሳ ቃላ፥

10 ያይቆባስ ዎጋ፥

እስራኤለስ መርና ጫቁዋ

ኦꬅድ ምንꬅስ።

11 እ፥ “ካናነ ቢታ ነዉ እማና፤

እ ነ ኮቻ ጋክዳ ላታ ግዳና” ያግስ።

12 ፆሳ አሳት ታይቦን ጉꬃነ

ካናነ ቢታን በተ አስ ግድድ ደእያ ዎደ፥

13 እስ ደርያፐ ሀራ ደርያ፥

እስ ካዎተꬃፈ ሀራ ካዎተꬅ ዩይዶሶና።

14 ፆሳይ ኦንካ ኤንታ ኡንኤꬃና መላ ኦꬅቤና፤

ኤንታ ግሾ ካዎታ ሴርስ።

15 “ታ ትይዳይሳታ ቦቾፍተ፤

ታ ናበታ ቆሆፕተ” ያግስ።

16 ጎዳይ ቢታን ኮሻ የድድ፥

ኤንታ ካꬃ ኡባ ꬋይስስ።

17 ሽን እ ባ አሳ አሻናዉ፥

እስ አድያ ግብፀ ኪትስ፤

ሄ ኡራይ አይለ ግድድ ባይዘትዳ ዮሰፋ።

18 እያ ቶሆት ብራታን ዱፀትዶሶና፤

እ ሳንꬃላታን ቃሸትስ።

19 እ ካሰ ኦድዳይስ ቱማታና ጋካናዉ፥

ጎዳ ቃላይ እያ ፓጭስ።

20 ሄሳፈ ጉየ ግብፀ ካዎይ አሰ የድድ፥

እያ ቃሾ ኬꬃፈ ከስስ።

21 እያ ባ ኬꬃ ቦላ ጎዳ ኦꬅስ፤

ባዉ ደእያ ኡባ ቦላ ሹምስ።

22 ባ ሞርናታ ዞራና መላ፥

ባ ጭማታ ጭንጫተꬅ ታማርሳና መላ ሹምስ።

23 እስራኤለይ ግብፀ ብስ፤

ያይቆብ ካማ ቢታን ኡትስ።

24 ጎዳይ ባ አሳ ዳርስስ፤

ኤንታ ሞርከታፐ አꬅድ ኤንታ ምንꬅስ።

25 ባ አሳ እፃና መላ ግብፀ አሳ ዎዛና ላምስ፤

ባ አይለታ ጭማና መላ ኦꬅስ።

26 ባ አይልያ ሙሰነ

ባ ዶርዳ አሮና ኤንታኮ ኪትስ።

27 ኤንቲ ግብፀ አሳ ስንꬃን ማላታ፥

ካማ ቢታን ማላልስያባ ኦꬅዶሶና።

28 ጎዳይ ꬉማ ኪትድ፥ ቢታ ꬉምስስ፤

ሽን ግብፀ አሳይ እያ ኪታ ፖልቦኮና።

29 ኤንታ ሃꬃ ሱꬅ ላምድ፥

ሞሎታ ዎꬍስ።

30 ኤንታ ቢታ ኡባ፥

ካዎ ጋꬎካ ሾ ኩንꬅስ።

31 እ ኪትን፥ ኡዱንፀነ ቢነ

ኤንታ ቢታ ኡባ ቦላ ቢነይ ዎꬍስ።

32 እራ ግሾ ኤንታ ቢታ ቦላ

ሻች፥ ዳዳነ ዎልአንꬅ ቡክስስ።

33 እ ኤንታ ዎይንያነ ባላስያ ሾጭስ፤

ኤንታ ቢታን ደእያ ምꬃ መንረꬅስ።

34 እ ኪትን፥ ቦለይነ

ታይቦይ ባይና ዱጎይ ከይስ።

35 ኤንታ ቢታን ዶልዳ ካꬃ ኡባ ምስ፤

ጋደን ደእያ ጭልኦባ ኡባ ꬋይስስ።

36 ጎዳይ ግብፀ አሳ ባይራ ናይታ ኡባ ዎꬍስ፤

ኮይሮ የለትዳ ኡባ ꬋይስስ።

37 ሄሳፈ ጉየ፥ እስራኤለ አሳ

ዎርቃነ ብራ አሌቆራ ከስስ፤

ኤንታ ኮቻ ግዶፈ ጉየ አትዳይ ኦንካ ባዋ።

38 ግብፀ አሳይ ኤንታዉ ያይዳ ግሾ፥

ኤንታ ከሳን ኡፋይትዶሶና።

39 ጎዳይ ኤንታ ካማናዉ ሻራ ምጭስ፤

ቃማ ኤንታዉ ፖእሳናዉ ታማ ጊግስስ።

40 ኤንቲ ምያባ ኦይችዳ ዎደ፥

ኩራቾ ዳንያ ካፎታ ኤንታዉ የድስ፤

ኤንታ ሳሎ ካꬅ ካልስስ።

41 እ ሹቻ ጳልቅን፥ ሃꬅ ፑልትስ፤

መላ ቢታን ሻፋዳ ጎግስ።

42 እ ባ አይልያ አብራሃመስ፥

ገልዳ ጌሻ ቃላ ሀሳይስ።

43 እ ባ አሳ ኡፋይሳን፥

ባ ዶርዳይሳታ እልልሳን ከስስ።

44 እ ኤንታዉ አላጋ ካዎተꬃታ ቢታ እሚስ፤

ሀራት ዳቡርዳ ጎሻ ላትዶሶና።

45 እ ሄሳ ኦꬅዳይ ኤንቲ እያ ዎጋ

እያ ህግያ ናጋናነ ኦꬃና መላሳ።

ጎዳ ጋላተቶ!

106

ፆሳይ ግታ፥ እያ ጋላትተ

1 ጎዳ ጋላትተ!

እ ኬሀ ግድያ ግሾነ

እያ ሲቆይ መርናሳ ግድያ ግሾ፥

ጎዳ ጋላትተ።

2 ጎዳይ ኦꬅዳ ዎልቃማ ኦሶ ኦዳናዉ፥

ዎይኮ እያ ጋላታ ኡባ ቆንጭሳናዉ

ዳንዳኤይ ኦኔ?

3 ፕርዳ ናገይሳትነ

ኡባ ቶሆ ፅሎባ ኦይሳት አንጀትዳሳታ።

4 አቤት ጎዳዉ፥ ኔኒ ነ አሳስ ኬህያ ዎደ ታና ቆፓ፤

ኤንታ ኔኒ አሽያ ዎደ ታና አላ።

5 ሄስካ ነ ዶርዳ አሳ ድቻ ታ በአና መላ፥

ነ አሳ ኡፋይሳን ታኒ ኡፋይታና መላነ

ነ አሳራ እስፈ ታኒ ጋላታና መላሳ።

6 ኑኒ ኑ አዋታዳ ናጋራ ኦꬅዳ፤

ኑ ባልዳ፤ ኢታባ ኦꬅዳ።

7 ኑ አዋት ግብፀን ደእያ ዎደ፥

ማላልስያ ነ ኦሱዋ ቆፕቦኮና።

ነ ሲቁዋ ዳሮተꬃ ኤንቲ ሀሳይቦኮና፤

ዞኦ አባ ማታን እያ ቦላ ማካልዶሶና።

8 ግዶሽን፥ እ ባ ሱንꬃ ግሾ፥

ባ ግታ ዎልቃ ኤርሳናዉ ኤንታ አሽስ።

9 እ ዞኦ አባ ኪትን፥ አባይ መልስ፤

መላ ቢታራ ካንꬅድ አꬍያዳ፥

ጪሞ ግዶራ ኤንታ ካለꬅድ ፕንꬅስ።

10 እ ኤንታ እፀይሳታ ኩሸፐ አሽስ፤

ሞርከታ ኩሸፐ ኤንታ ዎዝስ።

11 ኤንታ ሞርከታ ሃꬃይ ምትስ፤

ኤንታፈ እሶይካ አትቤና።

12 ሄ ዎደ ኤንቲ እያ ኡፋይሳ ቃላ አማንዶሶና፤

እያ ማዝሙረን ሳቦሶና።

13 ግዶሽን፥ ኤንቲ እ ኦꬅዳባ ዶግዶሶና፤

እ ዞርያ ኦግያ ናግድ ባናዉ ዶስቦኮና።

14 መላ ቢታን ደእሸ ዳሮ አሞትዶሶና፤

መላ ቢታን ፆሳ ፓጭዶሶና።

15 ኤንቲ ዎስዳይሳ እ እሚስ፤

ሽን ኢታ ሀርገ ኤንታ ግዶ ኪትስ።

16 መላ ቢታን ዱንካነን ደእሸ ሙሰነ

ጎዳስ ዱማትዳ አሮና ቃናትዶሶና።

17 ቢታይ ዶየትድ ዳታነ ምትስ፤

አቤሮ እያ ኬꬃ አሳራ ሞግስ።

18 ኤንታ ማባራ ግዶን ታም ኤፅስ፤

ላጮይ ሄ ኢታ አሳታ ፁግስ።

19 ኮሬባ ዙማን ዎርቃፈ

ማራ ምስለ መꬍዶሶና፤

ሄ ምስልያ ጎይንዶሶና።

20 ኤንቲ፥ ባንታ ቦንቾ ፆሳ

ማታ ምያ መሄ ምስለን ላምዶሶና።

21 ኤንቲ ግብፀን ግታ ኦሶ ኦꬅዳነ

ኤንታና አሽዳ ፆሳ ዶግዶሶና።

22 ካማ ቢታን ኦሰትዳ ማላልስያባነ

ዞኦ አባን ሀንዳ ማላታ ኦꬅዳሳ።

23 ሄሳ ግሾ፥ ፆሳይ ኤንታ ꬋይሳና ግስ፤

ሽን ꬋይሶና መላ እያ ሀንቆ ዛራናዉ፥

ፆሳይ ዶርዳ ሙሰይ ግዶን ኤቅስ።

24 ሄሳፈ ጉየ፥ ኤንቲ

እያ ቃላ አማኖና ግሾ፥

ሄ ሎኦ ቢታ ካꬍዶሶና።

25 ኤንቲ ባንታ ዱንካንያ ግዶን ዙዙምዶሶና

ጎዳ ቃላስ ኪተትቦኮና።

26 ሄሳ ግሾ፥ እ ኤንታ ባዞን የጋናዉ፥

ባ ኩሽያ ደንꬅድ ጫቅስ።

27 ኤንታ ኮቻ ካዎተꬃታ ግዶን

የጋናዉነ ቢታ ቦላ ላላናዉ ጫቅስ።

28 ሄሳፈ ጉየ፥ ኤንቲ ብኤል-ፋጎራ ኤቃ ጎይነይሳታራ እስፈ ጋሄትዶሶና፤

ሸምፖይ ባይና ኤቃታስ ያርሸትዳ ያርሹዋ ምዶሶና።

29 ባንታ ኦሱዋን ጎዳ ሀንቀꬅዶሶና፤

ሄሳ ጋሶን ኤንታ ግዶን ኢታ ሀርገይ ዎꬍስ።

30 ሽን ፕንሃስ ደንድድ፥

ኤንታ ናጋራ ፕርድን፥

ኢታ ሀርገይ ኤንታ ቦላፈ ክችስ።

31 ሄስካ፥ እያዉ፥ የለተꬃፈ የለተꬃ ጋካናዉ

መርናዉ ፅሎተꬅ ግድድ ታይበትስ።

32 ማርባ ፑልቱዋ ማታን ጎዳ ሀንቀꬅዶሶና፤

ኤንታ ጋሶን ሙሰ ቦላ መቶይ ጋክስ።

33 ኤንቲ እያ ይሎይዶሶና፤

ሙሰ ዶናፐ በሰና ቃላይ ከይስ።

34 ጎዳይ ꬋይስተ ግን፥

ኤንቲ ካናነ አሳታ ꬋይስቦኮና።

35 ሄ ፓላባፐ፥ ኤንቲ ሄ አሳታራ

ዋላከትዶሶና፤

ኤንታ ደኦ ዎጋ ካልዶሶና።

36 ፆሳ አሳት ኤንታ ኤቃ ጎይንዶሶና፤

ሄስ ኤንታዉ ፅሄ ግድስ።

37 ኤንቲ ባንታ አደነ ማጫ ናይታ

ቱና አያናታስ ያርሽዶሶና።

38 ኤንቲ ፅሎ ሱꬁ ካናነ ኤቃታስ ያርሽድ፥

ባንታ አደነ ማጫ ናይታ ሱꬃ ጉስዶሶና፤

ሄ ሱꬃን ቢታይ ቱንስ።

39 ሄሳዳ ኤንቲ ባንታ ኦሶን ቱንዶሶና፤

ባንታ ሀኖታን ባንታ ላይማ ከስዶሶና።

40 ሄሳ ግሾ፥ ጎዳ ሀንቆይ

እያ አሳ ቦላ ኤፅስ፤

እ ባ ላታ ሻተትስ።

41 እ ኤንታ አላጋ ኩሸን አꬅድ እሚስ፤

ኤንታ ሞርከት ኤንታ ሃርዶሶና።

42 ኤንታ ሞርከት ኤንታ ኡንኤꬅዶሶና

ባንታ ሸነን ኤንታ አይስዶሶና።

43 እ ኤንታ ዳሮ ዎደ አሽስ፤

ሽን ኤንቲ ባንታ ማካላ አጎና እፅዶሶና፤

ባንታ ናጋራ ጋሶን ꬋይዶሶና።

44 ግዶሽን፥ እ ኤንታ ዋሱዋ ስእስ፤

ኤንታ ዋይያ ቆፕስ።

45 እ ኤንታ ግሾ፥ ባ ኡፋይሳ ቃላ ሀሳይስ፤

ባ ሲቁዋ ዳሩዋን ኤንታ ማርስ።

46 ኤንታ ድእዳ ኡባይ፥

ኤንታዉ ቃታና መላ ኦꬅስ።

47 ኑኒ ነ ጌሻ ሱንꬃ ጋላታና መላ

አቤት ጎዳዉ፥ ኑ ፆሳዉ፥ ኑና አሻ።

ነ ቦንቹዋን ኑ ጬቀታና መላ፥

ካዎተꬃታ ግዶፈ ኑና ሺሻ።

48 እስራኤለ ጎዳይ፥ ፆሳይ፥

መርናፐ መርና ጋካናዉ ጋላተቶ!

አሳ ኡባይ፥ “አምንእ” ያጎ።

ጎዳ ጋላትተ!

እቻሻንꬆ ማፃፋ

107

(ማዝ 107—150)

መቶ ዎደ ኤለ ጋክያ ፆሳ

1 እ ኬሀ ግድያ ግሾነ

እያ ሲቆይ መርናስ ግዲያ ግሾ፤

ጎዳ ጋላትተ

2 ጎዳይ አሽዳይሳት፥

ሞርከ ኩሸፐ ከስ ኤክዳይሳት

ሀይሳዳ ያግድ ኦደቶ።

3 ኤንቲ ዶሎሀፐነ ዉሎሀፐ፥

ፑደሀፐነ ዱገሀፐ

ቢታ ኡባፈ ሺቅዳይሳታ።

4 ኤንታፈ እሶት እሶት መላ ቢታን ዩይዶሶና።

ባንታ ደእያ ካታማ ብያ ኦግያ

ደማናዉ ዳንዳእቦኮና።

5 ኤንቲ ኮሻትዶሶና፤ ሳሞትዶሶና፤

ኤንቲ ኡንኤትዶሶና።

6 ኤንቲ መቶትዳ ዎደ፥

ጎዳኮ ዋስዶሶና፤

እ ኤንታ ዋይያፐ ኤንታ አሽስ።

7 ኤንቲ ዳና ካታማ ጋካናዉ፥

ኤንታ ሱረ ኦገን ካለꬅስ።

8 መርና እያ ሲቁዋ ግሾነ

እ ኤንታዉ ኦꬅዳ ማላልስያ ኦሱዋ ግሾ

ኤንቲ ጎዳ ጋላቶ።

9 እ ሳሞትዳይሳታ አልሴስ፤

ኮሻትዳይሳታ ሎኦባ ካልሴስ።

10 እሶት እሶት ሳካና ꬉማን ኡትዶሶና፤

ብራታ ሳንꬃላታን ዋይዶሶና።

11 ሄስ ሀንዳይ ኤንቲ ኡባፈ ꬎቃ ፆሳ፥

ኪታ ቦላ ማካልዳ ግሾነ

እያ ዞርያ ካꬍዳ ግሾሳ።

12 እ ኤንታ ዋየ ኦሶን ዳቡርስስ፤

ኤንታ ማድያ አስ ꬋይን ኩንድዶሶና፤

13 ኤንቲ መቶትዳ ዎደ፥

ጎዳኮ ዋስዶሶና፤

እ ኤንታ ዋያፐ ኤንታ አሽስ።

14 እ ኤንታ ሳካና ꬉማፐ ከስስ፤

ኤንቲ ቃሸትዳ ሳንꬃላታ ዱꬅስ።

15 እያ ሲቁዋ ግሾነ

እ ኤንታዉ ኦꬅዳ ማላልስያ ኦሱዋ ግሾ

ኤንቲ ጎዳ ጋላቶ።

16 እ ናሰ ብራታ ፐንገታ መንꬅስ፤

ብራታ ካሶታ ቃንፅስ።

17 እሶት እሶት ኤያ ግድዶሶና፤

ባንታ ኦꬅዳ ናጋራ ጋሶን

ባንታ ኢታተꬃ ጋሶን መቶትዶሶና።

18 ኤንቲ ካꬅ እፅዳ ግሾ

ሀይቆስ ጋክዶሶና።

19 ኤንቲ መቶትዳ ዎደ፥

ጎዳኮ ዋስዶሶና፤

እ ኤንታ ዋያፐ ኤንታ አሽስ።

20 እ ባ ቃላ ኪትድ ኤንታ ፓꬅስ፤

ዱፎፐ ኤንታ አሽስ።

21 እያ ሲቁዋ ግሾነ

እ ኤንታዉ ኦꬅዳ ማላልስያ ኦሱዋ ግሾ

ኤንቲ ጎዳ ጋላቶ።

22 ኤንቲ እያዉ ጋላታ ያርሾ ሺሾ፤

ኡፋይሳ የꬃን እያ ኦሱዋ ኦዶ።

23 እሶት እሶት ማርካበን አባ ቦላራ ብዶሶና፤

አባ ቦላ ባንታ ኦሱዋ ኦꬅዶሶና።

24 ኤንቲ ጎዳ ኦሱዋ በእዶሶና፤

ጪሞ አባን ኦꬅዳ ማላልስያባ ፄልዶሶና።

25 እ ኪትዳ ዎደ ጎተይ ደንድስ፤

አባ ዙለይ ቃፅስ።

26 ኤንቲ ፑደ ደንድዶሶና፤

ዱገ ጪሞን ዎꬍዶሶና፤

ኢታ መቶይ ጋክን ኤንታ ዎዛናይ ትልእስ።

27 ኤንቲ ማꬆትዳ አሳዳ

ꬉበትድ ጋንድጋርዶሶና፤

ኤንታ ኤራይ ማይስ።

28 ኤንቲ መቶትዳ ዎደ፥

ጎዳኮ ዋስዶሶና፤

እ ኤንታ ዋያፐ ኤንታ አሽስ።

29 እ ጎትያ ስእ ኦꬅስ፤

አባ ቤታ ስርጵ ኦꬅስ።

30 ስእ ግዳ ግሾ ኡፋይትዶሶና፤

ኤንቲ ኮይዳ ካታማ ጎዳይ ጋꬅስ።

31 እያ ሲቁዋ ግሾነ

እ ኤንታዉ ኦꬅዳ ማላልስያ ኦሱዋ ግሾ

ኤንቲ ጎዳ ጋላቶ።

32 ደርያ ሺቁዋን እያ ግታተꬃ አዋጆ፤

ጭማታ ዱላታን እያ ጋላቶ።

33 ጎዳይ ሻፋታ መልስስ፤

ፑልቶት ጎጎናዳ ተቅስ።

34 ሄ በሳን ደእያ አሳ ኢታተꬃ ግሾ፥

አራዳ ቢታ ቁኤ ከስስ።

35 እ መላ ቢታን ሃ ኤልስስ፤

መላ ቢታን ፑልቶይ ꬉቃናዳ ኦꬅስ።

36 ኮሻትዳ አሳ ሄ በሳን ዎꬅስ፤

ባንታዉ ዳና ካታማ ያን ኬፅዶሶና።

37 ኤንቲ ባንታ ጎሻን ዘርዶሶና፤

ዎይነ ቶክዶሶና፤

ዳሮ ሙሩቶ ሺሽዶሶና።

38 እ ኤንታ አንጅን ኤንቲ ዳርዶሶና፤

ኤንታ መህያ ታይቡዋ ጉꬅቤና።

39 ኤንቲ ፆነትያ ዎደነ ኡንኤትያ ዎደ፥

መቶንነ አዛኖን ካዉይያ ዎደ፥

40 ጎዳይ ኤንታ ሀላቃታ ካዉሽስ፤

መላ ቢታን ቶይላታና መላ ኦꬅስ።

41 ሽን ማንቆታ መቶፐ ከስስ፤

ኤንታ ሶ አሳ ዶርሳ ዉደዳ ዳርስስ።

42 ሱረ አሳይ ሄሳ በእድ ኡፋይቶሶና፤

ሽን ኢታ አሳይ ዬላትድ ስእ ጎሶና።

43 ጭንጫት ሀይሳ ኡባ አኬኮ፤

ጎዳ ሲቁዋ ቆፖ።

108

ፆሳይ ኑ ባጋ

ዳዊታ ማዝሙረ

1 ታ ዎዛናይ ምንድ ደኤስ፤

አቤት ፆሳዉ፥ ታ ዎዛናይ ምንድ ደኤስ።

ታ ነዉ የፃና፤ ነና ሳባና።

2 ታ ሸምፐ፥ ባርካ፤

ዲꬅነ ማስንቆይ ደንዳ፤

ታ ዎንታ ጉራ ደንዳና።

3 አቤት ጎዳዉ፥ ታ ነና አሳ ግዶን ጋላታና፤

ካዎተꬃ ግዶን ነና ሳባና።

4 ነ መርና ሲቆይ ሳሎፐ ꬎቃ፤

ነ አማነተꬃይ ሻራፐ ꬎቃ።

5 አቤት ፆሳዉ፥ ሳሎፐ ቦላራ ነ ꬎቁ ꬎቁ ጋ፤

ነ ቦንቾይ ሳአ ኡባ ቦላ ግዶ።

6 ነ ዶሰይሳት አታና መላ፥

ነ ኡሻቻ ኩሸን ኑና አሻ፤

ኔኒ ታ ዎሳ ስአ።

7 ፆሳይ ባ ጌሻ በሳን ሀይሳዳ ያግስ፤

“ታ ፆናዳ ሴከማ ሻካና፤

ሱኮታ ዛንጋራ ግሻና።

8 ጋላድነ ምናሰይ ታባ፤

ኤፍሬም ታ ሁጰን ዎꬅያ ኡከ፤

ይሁድ ታ ካዎታ ፃምኣ።

9 ሞአበይ ታ ሜጨትያ ጋባተ፤

ኤዶመይ ታባ ግደይሳ ኤርሳናዉ

ታ ጫማ እያ ቦላ ዎꬃና።

ፍልስፄመ ፆናዳ ገሬራና” ያግስ።

10 ጎዳዉ፥ ግምበትዳ ካታማኮ፥ ታና ኤፋናይ ኦኔ?

ኤዶመ ጋካናዉ ታና ካለꬃናይ ኦኔ?

11 አቤት ፆሳዉ፥ ኑና አግዳይ ነና ግድኪ?

አቤት ፆሳዉ፥ ነ ኑ ቶራንቾታራ ኦላስ ከያካ።

12 አሳ ማዶይ ፓና ግሾ፥

ሞርክያ ኦላናዉ ነ ኑና ማዳ።

13 ፆሳ ዎልቃን ኑ ሞርከታ ፆናና፤

ኑ ሞርከታ ካዉሻናይ እያ።

109

ታ ፆሳዉ ታና አሻ

ዳዊታ ማዝሙረ

1 አቤት ታ ነና ጋላትያ ፆሳዉ፥

ነ ታዉ ስእ ጎፓ።

2 ኢታ አሳትነ ዎርዳንቾት፥

ባንታ ዶና ታ ቦላ ዶይዶሶና፤

ባንታ ዎርዶ እንፃርሳን ታ ቦላ ሃሳዮሶና።

3 እፆን ታ ዩሹዋ ተቅዶሶና፤

ጋሶይ ባይና ታና ኦልዶሶና።

4 ታ ኤንታ ዶሳይስነ ኤንታዉ ዎሳይስ፤

ግዶሽን፥ ኤንቲ ታና ሞቶሶና።

5 ታ ሎኦ ኦꬅን፥ ታዉ ኢታ ዛሮሶና፤

ታ ኤንታ ዶስን፥ ኤንቲ ታና እፆሶና።

6 ታ ሞርክያ ቦላ ኢታ ዳይና ሹማ፤

ሞታንቾይ እያ ኡሻቻን ኤቆ።

7 እያ ፕልግያ ዎደ እ ባላ ግድድ በንቶ፤

እያ ዎሳይ እያዉ ጎመ ግዶ።

8 እያ ላይꬃይ ቃሞ፤

እያ ሹማተꬃ ሀር ኤኮ።

9 እያ ናይት ይኦ ግዶ፤

እያ ማችያ አምኦ ግዶ።

10 እያ ናይት ዎሳንቾ ግድድ ቶይላቶ፤

ባንታ ደእያ ሁምፓ ኬꬃፈ ጎደቶ።

11 እያ ሻሎ ኡባ አጮይ ኦይኮ፤

እ ዳቡርድ ከስዳባ ኡባ አላግ ቦንቆ።

12 ኦንካ እያዉ ኬሆፖ፤

እያ ናይታስ ቃትያ አስ በንቶፎ።

13 እያ ናይት ኡባይ ሀይቅድ ዉሮ፤

ካልያ የለተꬃን እያ ሱንꬃይ ዶገቶ።

14 እያ አዋታ ናጋራይ ጎዳ ስንꬃን ቆፈቶ፤

እያ አየ ናጋራይ ቁሸቶፎ።

15 ጎዳይ ኤንታ ናጋራ ኡባ ዎደ ቆፖ፤

ኤንቲ ሳአ ቦላ ሀሳየቶፎ።

16 እ ኬሀ ኦꬃናዉ ፖሎ ቆፕቤና፤

ማንቆታ፥ መቶታንቾታ፥

ቆሄትዳይሳታ ጎድድ ዎꬍስ።

17 እ ባዳናዉ ዶስዳ ግሾ፥

እ ባደትዳይሳ ግዶ።

እ አንጃናዉ ዶሶና ግሾ፥

እያ አንጆይ እያፐ ሃክስ።

18 ባደꬅ እያ አፍላዳ ማእስ፤

እያ ባደꬅ ሃꬃዳ እያ ቦላ ላክስስ፤

ዛይተዳ እያ መቀꬃ ግዶ ገሎ።

19 አፍላዳ እያ ካሞ፤

ዳንጮዳ ኡባ ዎደ እያ ፄሳን ደኦ።

20 ሀ ታና ሞተይሳነ

ታ ቦላ ኢታ ኦደተይሳታ

ጎዳይ ሄሳዳ ኦꬅድ ሴሮ።

21 ሽን አቤት ኡባ ሃርያ ጎዳዉ፥

ነ ሱንꬃ ግሾ ታና ማዳ።

ነ መርና ሲቁዋነ

ነ ኬሀተꬃ ግሾ ታና አሻ።

22 ታኒ ማንቆነ መቶታንቾ አስ፤

ታ ዎዛናይ ማዱንፅስ።

23 ታ ኦማርሳ ኩያዳ ꬋያና ሀናይስ፤

ታ ቦለዳ ቆቆፈታስ።

24 ፆማን ታ ጉልባታይ ዳቡርስ፤

ታ አሳተꬃይ ላፍን መቀꬅ አትስ።

25 ታና ሞተይሳታስ ቀልቅሰꬃስ አታስ፤

ታና በእድ፥ ባንታ ሁጵያ ቃꬆሶና።

26 አቤት ጎዳዉ ታ ፆሳዉ፥ ታና ማዳ፤

መርና ነ ሲቁዋዳ ታና አሻ።

27 ነ ኩሸይ ሀይሳ ኦꬅዳይሳነ፥

ነ ሀይሳ ኦꬅዳይሳ ታ ሞርከት ኤሮ።

28 ኤንቲ ታና ባዶሶና፥ ሽን ነ ታና አንጃና፤

ታና ጎደይሳት ዬላቶ፤ ሽን ነ ታና ኡፋይሳ።

29 ታና ሞተይሳት ዬላ ማኦ፤

ባንታ ካዉሻ አፍላዳ ማኦ።

30 ታኒ ታ እንፃርሳን ጎዳ ጋላታና፤

ደርያ ሺቁዋን እያ ሳባና።

31 እ ማንቆታ ግሾ ሞተቴስ፤

ሀይቆስ ፕርደትዳይሳታ አሼስ።

110

ፆሳይ ታ ምየና

ዳዊታ ማዝሙረ

1 ጎዳይ ታ ጎዳ፥ “ታ ነ ሞርከታ ነ ቶሆይ

የꬍያ በሲ ኦꬃና ጋካናዉ፥

ሀይሳን ታፐ ኡሻቻ ባጋን ኡታ” ያግስ።

2 ጎዳዉ ነ ምኖተꬃ ፃምአ ፅዮነፐ የዳ፤

“ነ ሞርከታ ሃራ” ያጋና።

3 ነ ሃርያ ጋላስ ነ ደረይ ዶስድ ነዉ ሃረታና፤

ነ ጌሻ ማኡዋ ማአዳ፥

ዎንታ ፃልቀዳ ነ ኩመꬃ ዎልቃን ጶላና።

4 ጎዳይ፥ “ማልከፃደቅ ካህነ ግድዳይሳዳ፥

ነ መርናዉ ካህነ ግዳና” ያግድ ጫቅስ፤

እያ ጫቆይ ላመተና።

5 ጎዳይ ነ ኡሻቻን ደኤስ፤

ባ ሀንቁዋ ጋላስ ካዎታ ትንቸረꬃና።

6 እ ካዎተꬃታ ቦላ ፕርዳና፤

ኦላ ደንባታ አሀ ፃላላ ኦꬃና፤

ቢታ ኡባን ደእያ ካዎታ ꬋይሳና።

7 ካዎይ ኦገ ላንቀን ደእያ ፑልቱዋፈ ኡይድ፥

እ ባ ሁጵያ ꬎቁ ኦꬃና።

111

ፆሳ ጋላትተ

1 ጎዳ ጋላትተ፤

ሱረታ ሺቆን

ታ ኩመꬃ ዎዛናን ጎዳ ጋላታና።

2 ጎዳ ኦሶት አይ መላ ግተ!

ኤንታን ኡፋይትያ ኡባይ ኤንታ ቆፔስ።

3 እያ ኦሶት ቦንቾንነ ቴማን ኩምስ፤

እያ ፅሎተꬃይ መርናዉ ደኤስ።

4 እያ ማላልስያ ኦሶይ ሀሳየትሸ ዳናዳ ኦꬅስ፤

እ ኬሀነ ቃትያ ጎዳ።

5 ባዉ ያየይሳታስ ካꬅ እሜስ፤

ባ ጫቆ ቃላ መርናዉ ባለተና።

6 አላጋታ ቢታ ባ አሳስ አꬅድ እምድ፥

ባ ግታ ዎልቃ ባ አሳ በስስ።

7 እያ ኩሸ ኦሶት ቱማነ ሱረ፤

እያ ዎጋ ኡባይ አማነትዳይሳ።

8 ኤንቲ መርናዉ ኤቅድ ደኦሶና፤

ቱማተꬃንነ ሱረተꬃን እመትዶሶና።

9 እ ባ አሳ ዎዝስ፤

ጫቁዋ ኤንታራ መርናዉ ኤስስ፤

እያ ሱንꬃይ ጌሽነ ያሸይሳ።

10 ጭንጫተꬃስ ኮይሮይ ጎዳስ ያሽ፤

እያ ዎጋ ናገይሳታስ ሎኦ አኬክ ደኤስ።

ጎዳይ መርናዉ ጋላተቶ!

112

ፅሎይ ቃፀና

1 ጎዳ ጋላትተ፤

ጎዳስ ያየይስነ

እያ ኪታ ናገይስ አንጀትዳይሳ።

2 እያ ናይት ቢታን ዎልቃማ ግዳና፤

ሱረ አሳ የለታይ አንጀታና።

3 ሻሎይነ ዱረተꬅ እያ ኬꬃን ደኤስ፤

እያ ፅሎተꬃይ መርናዉ ዳና።

4 ኬሀ፥ ፅሎነ ቃትያ አሳስ፥

ꬉማ ግዶን ፖኦይ ፖኤስ።

5 ኬሀተꬃን ጮ ታልእያ ኡራስ፥

ባ ኦሱዋ ሱረተꬃን ኦꬅያ ኡራስ

ኬሀባይ ያና።

6 ፅሎ አስ አዉደካ ኩንደና፤

እ መርናዉ ሀሳየታና።

7 እያ ዎዛናይ ህርጎና ግሾነ

እ ጎዳን አማነትያ ግሾ፥

ኢታባ ስእኮካ እ ዳጋመና፤

8 እያ ዎዛናይ ምኖ ግድያ ግሾ ያየና፤

ዉርሰꬃን እያ ሞርከት ፆነትን በአና።

9 እ ማንቁዋስ ዳርስድ እሜስ፤

እያ ፅሎተꬃይ መርናዉ ደኤስ፤

እያ ካጨይ ቦንቾን ꬎቁ ꬎቁ ጋና።

10 ኢታ አስ ሄሳ በእድ ይሎቴስ፤

መተርሸ ሳፅሸ ጮ ꬋዬስ፤

ኢታ አሳ አሞይ ጮ አታና።

113

ኑ ፆሳ መል ኦኔ?

1 ጎዳ ጋላትተ፤

ህንተኖ፥ ጎዳ አይለቶ፥

ጎዳ ሱንꬃ ጋላትተ።

2 ጎዳ ሱንꬃይ፥

ሀችፈ መርና ጋካናዉ ጋላተቶ።

3 አዋይ ዶልያሱዋፐ ዉልያሱዋ ጋካናዉ፥

ጎዳ ሱንꬃይ ጋላተቶ።

4 ጎዳይ ካዎተꬃ ኡባ ሃሬስ፤

እያ ቦንቾይ ሳሉዋፐ ꬎቃ።

5 ጎዳ ኑ ፆሳ መል ኦኔ?

እ ቦላ ꬎቃን ባ አራታን ኡትስ።

6 እ ሳሎታነ ሳኣ በአናዉ

ዱገ ሆኬስ።

7 እ ማንቁዋ ባናፐ ꬎቁ ኦꬄስ፤

መቶታንቹዋ ብዶፐ ደንꬄስ።

8 ሞርናታራ ላገ ኦꬄስ፤

ሀላቃታራ ꬎቃ በሳን ኡትሴስ።

9 ማይንꬃ ማጫስዉ ናይታ አዮ ኦꬅድ፥

ኡፋይስድ እ ኬꬃን እዮ ቦንችሴስ።

ጎዳ ጋላትተ!

114

እያ ስንꬃን ያሻን ኮኮርተ

1 እስራኤለ አሳይ ግብፀ ቢታፈ ከይዳ ዎደ፥

ያይቆባ ሼሻይ አላጋ ቃላን፥

ሃሳያ አሳ አግድ ብዳ ዎደ፥

2 ይሁዳ አሳይ ጎዳስ ጌሻ አስ ግድስ፤

እስራኤለ አሳይ እያዉ ሃረትስ።

3 አባይ ሄሳ በእድ ባቃትስ፤

ዮርዳኖሰ ሻፋይ ጉየ ስምስ።

4 ደረት ዴሻዳ ጉፕዶሶና፤

ዙማት ዶርሳ ማራዳ ዶዝግዶሶና።

5 አባዉ፥ ነ አይስ ባቃታዲ?

ዮርዳኖሰ፥ ነ አይስ ጉየ ስማዲ?

6 ደረቶ፥ ዴሻዳ አይስ ጉፕደቲ?

ዙማቶ፥ ዶርሳዳ አይስ ዶዝግደቲ?

7 ነኖ ቢታዉ፥ ጎዳ ስንꬃን፥

ያይቆባ ፆሳ ስንꬃን ኮኮራ።

8 እ ዛላ ኤለ ሃꬅ ከሴስ፤

ምኖ ዛላ ሃꬃ ፑልቶ ኦꬄስ።

115

ኑ ፆሳይ ዱማ

1 አቤት ጎዳዉ፥ ኑ ግሾ ግዶናሽን፥

ነ ሲቁዋነ ነ አማነተꬃ ግሾ፥

ነ ሱንꬃ ቦንቻ።

2 አይስ ካዎተꬃት፥

“ኤንታ ፆሳይ አዉኔ?” ያጋኔ?

3 ኑ ፆሳይ ሳሎን ደኤስ፤

ባ ዶስዳባ ኡባ ኦꬄስ።

4 ሽን ኤንታ ኤቃት አሰ ኩሸን ኦሰትዶሶና፤

ኤንቲ ብራፐነ ዎርቃፈ መትዶሶና።

5 ኤንታዉ ዶን ደኤስ፥ ሽን ሃሳዮኮና፤

አይፈይ ደኤስ፥ ሽን ፄሎኮና።

6 ኤንታዉ ሀይꬅ ደኤስ፥ ሽን ስኦኮና፤

ሲይ ደኤስ፥ ሽን ስንጎኮና።

7 ኤንታዉ ኩሸይ ደኤስ፥ ሽን ቦች ኤሮኮና፤

ቶሆይ ደኤስ፥ ሽን ሄመቶኮና፤

ኤንታ ሲፅናꬃራ ኮሽንች ከየና።

8 ኤንታ መይሳትነ

ኤንታ አማነተይሳት ኤንታ መላ ግዶ።

9 እስራኤለ አሳዉ፥ ጎዳን አማነትተ፤

ህንተና ማደይነ ህንተ ጎንዳለይ እያ።

10 አሮና ኬꬃ አሳዉ፥ ጎዳን አማነትተ፤

ህንተና ማደይነ ህንተ ጎንዳለይ እያ።

11 ጎዳስ ያየይሳቶ፥ ጎዳን አማነትተ፤

ህንተና ማደይነ ህንተ ጎንዳለይ እያ።

12 ጎዳይ ኑና ቆፔስ፤ እ ኑና አንጃና፤

እ እስራኤለ አሳ አንጃና፤

እ አሮና ኬꬃ አሳ አንጃና።

13 ጎዳስ ያየይሳታ፥

እ ጉꬃ ግታ አንጃና።

14 ጎዳይ ህንተና ዳርሶ፤

ህንተናነ ህንተ ናይታ አንጆ።

15 ሳሉዋነ ሳኣ መꬍዳ

ጎዳይ ህንተና አንጆ።

16 ሳሎይ ፆሳባ፤

ሽን ሳአ አሳስ እሚስ።

17 ሀይቅዳይሳት ጎዳ ጋላቶኮና፤

ዱፎን ዝንእዳይሳት እያ ሳቦኮና።

18 ሽን ኑኒ፥ ደኦን ደኤይሳት፥

ሀችፈ መርና ጋካናዉ፥

ጎዳ ጋላቶስ።

ጎዳ ጋላትተ።

116

ሀይቆፐ አትዳ አሳ ጋላታ

1 ጎዳይ ታ ዋሱዋነ ታ ዎሳ ስእዳ ግሾ፥

ታኒ እያ ዶሳይስ።

2 እ ባ ሀይꬃ ታኮ ዛርዳ ግሾ፥

ታ ደኦ ላይꬃ ኡባን እያ ፄጋና።

3 ሀይቆይ ፅሄዳ ታና ተቅስ፤

ዱፎ ህርጋይ ታና ኦይክስ፤

ኡንእነ መቶይ ታና ቃችስ።

4 ሄ ዎደ፥ “አቤት ጎዳዉ፥ ታና አሻ”

ያጋዳ ጎዳ ሱንꬃ ፄጋስ።

5 ጎዳይ ኬሀነ ፅሎ፤

ኑ ፆሳይ ቃቴስ።

6 ጎዳይ አሽከታ ናጌስ፤

ታ መቶትዳ ዎደ ታና አሽስ።

7 ጎዳይ ነዉ ኬሀ ግድያ ግሾ፥

ህዛ ታ ሸምፐ፥ ዎፑ ጋ።

8 ጎዳይ ታ ሸምፑዋ ሀይቆፐ፥

ታ አይፍያ አፉꬃፈ፥

ታ ቶሁዋ ꬉበፐ አሽስ።

9 ታኒ ደኦን ደኤይሳታ ግዶን፥

ጎዳ ስንꬃን ሄመታይስ።

10 ታኒ፥ “ዳሮ ዋየታስ” ግዳ ዎደ፥

ታ አማኑዋ አጋብከ።

11 ታዉ ሳእ ሀድርዳ ዎደ፥

“አስ ኡባይ ዎርዳንቾ” ያጋስ።

12 እ ታዉ ኬህዳ ኬሀተꬃ ግሾ

ጎዳስ አይ ቃንፃናዉ ዳንዳእያና?

13 ጎዳይ ታና አሽዳ ግሾ ጋላታና፥

ፁአ ዎይነ ኡሻ ያርሾ ኦꬃዳ ሺሻና።

14 እያ አሳ ኡባ ስንꬃን

ታ ቃንገꬃ ጎዳስ ጋꬃና።

15 ጌሻታ ሀይቆይ

ጎዳ ስንꬃን፥ ዳሮ አልኦ።

16 አቤት ጎዳዉ፥ ታኒ ነ አይለ፤

ታኒ ነ አይለ፥ ነ ጋꬍንደ ናኣ፤

ታና ቃሾፐ ነ ብርሻዳሳ።

17 ጎዳዉ፥ ታ ጋላታ ያርሾ ነዉ ያርሻና፤

ነ ሱንꬃ ፄጋና።

18 አሳ ኡባ ስንꬃን

ታ ቃንገꬃ ጎዳስ ጋꬃና።

19 የሩሳላመን ደእያ ፆሳ ኬꬃ ዳባባን፥

ታ ቃንገꬃ ጋꬃና።

ጎዳ ጋላትተ።

117

ሃ ዪተ ጎዳ ጋላታና

1 ካዎተꬃት ኡባይ ጎዳ ጋላትተ፤

አሳ ኡባይ እያ ሳቢተ።

2 እያ ሲቆይ ኑስ ምኖ፤

እያ አማነተꬃይ መርናሳ።

ጎዳ ጋላትተ።

118

እያ ሲቆይ መርናሳ

1 ጎዳይ ኬሀ ግድያ ግሾ ጋላትተ፤

እያ ሲቆይ መርናሳ።

2 እስራኤለ አሳይ፥

“እያ ሲቆይ መርናሳ” ያጎ።

3 አሮና ኬꬃ አሳይ፥

“እያ ሲቆይ መርናሳ” ያጎ።

4 ጎዳስ ያይያ ኡባይ፥

“እያ ሲቆይ መርናሳ” ያጎ።

5 ታ ኡንኤትዳ ዎደ ጎዳኮ ዋሳስ፤

እ ታ ዋሱዋ ስእድ ታና ላአ ከስስ።

6 ጎዳይ ታራ ደእያ ግሾ ታ ያይከ፤

አስ ታና አይ ኦꬃኔ?

7 ጎዳይ ታና ማዳናዉ ታራ ደኤስ፤

ታ ሞርከታ ፆነተꬃ ታ በአና።

8 አሳን አማነታናፐ

ጎዳን ጌምድ አተይስ ሎኦ።

9 ግታ አሳን አማነታናፐ

ጎዳን ጌምድ አተይስ ሎኦ።

10 ካዎተꬃት ኡባይ ታና ተቅድ ኦይክዶሶና፤

ሽን ጎዳ ሱንꬃን ታ ኤንታ ፆናስ።

11 ኤንቲ ታ ዩሹዋ ተቅዶሶና፤

ሽን ጎዳ ሱንꬃን ታ ኤንታ ፆናስ።

12 ኤንቲ ታ ዩሹዋ ማꬃዳ ተቅዶሶና፤

ሽን ቡረይ ታማን ኤፀይሳዳ ኤፅድ ꬋይዶሶና፤

ጎዳ ሱንꬃን ታ ኤንታ ꬋይሳስ።

13 ታኒ ሱገታዳ ኩንዳናዉ ጋካስ፤

ሽን ጎዳይ ታና ማድስ።

14 ጎዳይ ታ ምኖተꬃነ የꬃ፤

እ ታና አሸይሳ ግድስ።

15 ፅሎታ ዱንካንያን ኦላ ፆንድ፥

ስምያ አሳ ኡፋይሳስ ግያባ ስእተ፤

ጎዳ ኡሻቻ ኩሸይ ግታባ ኦꬅስ።

16 ጎዳ ኡሻቻ ኩሸይ ፆኖ እሚስ፤

ጎዳ ኡሻቻ ኩሸይ ግታባ ኦꬅስ።

17 ታኒ ሀይቅከ፤ ደኦን ዳና፤

ጎዳይ ኦꬅዳባ አዋጃና።

18 ጎዳይ ታና ኢታ ሴራ ሴርስ፤

ሽን ሀይቆስ አꬅድ እምቤና።

19 ታኒ ግዶ ገላዳ ጎዳ ጋላታና መላ፥

ፅሎተꬃ ፐንገታ ታዉ ዶይተ።

20 ሀይስ ጎዳ ፐንገ፤

ፅሎት እያራ ገሎሶና።

21 ጎዳዉ፥ ነ ታና ስእዳ ግሾነ

ታዉ ፆኖ እምዳ ግሾ ታ ነና ጋላታይስ።

22 ግምበይሳት ካꬍድ የግዳ ሹቻይ፥

ጎዳ ፃጱዋ ምንꬅያ ሹቹ ግድስ።

23 ሀይስ ጎዳ ኦሶ፤

ኑ አይፍያስ ማላልስያባ።

24 ሀይስ ጋላሳይ ጎዳይ ኦꬅዳ ጋላስ፤

አነ ኑኒ እያን ኡፋይቶስነ እልሎስ።

25 ጎዳዉ፥ ሀእ ኑና አሻ፤

ጎዳዉ፥ ሀእ ኑስ እንጀያ።

26 ጎዳ ሱንꬃን ያ አስ አንጀትዳይሳ ግዶ፤

ኑኒ ፆሳ ኬꬃፈ ህንተና አንጆስ።

27 ጎዳይ ፆሳ፤ እ ኑ ቦላ ፖእስስ፤

ያርሾ በሳን ደእያ ካጭያኮ ከይተ፤

እርፃ ታሸ ኦይክድ ባኣለ ቦንችተ።

28 ኔኒ ታ ፆሳ፤ ታ ነና ጋላታና፤

ኔኒ ታ ፆሳ፤ ታ ነና ሳባና።

29 ጎዳይ ኬሀ ግድያ ግሾ እያ ጋላትተ፤

እያ ሲቆይ መርናሳ።

119

ነ ህገይ ታ ቶሁዋስ ፖኦ

አሌፍ

1 ባንታ ኦግያን ቦረይ ባይናይሳትነ

ጎዳ ዎጋዳ ሄመተይሳት አንጀትዳይሳታ።

2 እያ ኪታ ናገይሳትነ

ባንታ ኩመꬃ ዎዛናን

እያ ኮየይሳት አንጀትዳይሳታ።

3 ኤንቲ ባላ ኦꬅድ ኤሮኮና፤

ጎዳ ኦግያን ሄመቶሶና።

4 ነ ኪታ አማነትድ ናጋና መላ፥

ኔኒ ኑና ኪታዳሳ።

5 ነ ዎጋ ናጋዳ

ታ ኦገይ ምናና መላ ኮያይስ።

6 ነ ኪታ ኡባ አኬካዳ፥

ታ ፖሎ ዬላትከ።

7 ነ ፅሎ ፕርዳ ታ ታማርዳ ዎደ፥

ታ ነና ሱረ ዎዛናን ጋላታና።

8 ታ ነ ህግያ ናጋና፤

ታና ፖሎ የጎፋ።

ቤት

9 ያላጋይ ባ ኦግያ ዋትድ፥

ጌሻተꬃን ናጋናዉ ዳንዳኢ?

ነ ቃላ ኪተትኮ ዳንዳኤስ።

10 ታ ኩመꬃ ዎዛናን ነና ኮያስ፤

ነ ኪታፐ ካረ ከዮናዳ ታና ናጋ።

11 ታኒ ነ ቦላ ናጋራ ኦꬆና መላ

ነ ቃላ ታ ዎዛናን ቆሳስ።

12 አቤት ጎዳዉ፥ ነ ጋላተታ፤

ነ አዋጁዋ ታና ታማርሳ።

13 ነ ዶናፐ ከይያ ፕርዳ ኡባ

ታኒ ታ እንፃርሳን ኦዳና።

14 ዱረተꬃን ኡፋይተይሳፈ አꬃዳ፥

ታ ነ ህግያን ኡፋይታይስ።

15 ነ ዎጋታ ዛራ ዛራዳ ቆፓይስ

ነ ኦግያ ሎይꬃዳ አኬካይስ።

16 ታኒ ነ ህግያን ኡፋይታይስ፤

ነ ቃላ ዶግከ።

ጋመል

17 ታኒ ደኦን ዳና መላነ ነ ቃላ ኪተታና መላ

ታዉ ነ አይልያስ ሎኦባ ኦꬃ።

18 ነ ህግያን ደእያ ማላልስያ ቱማተꬃ

ታ በአና መላ ታ አይፍያ ዶያ።

19 ታኒ ሀ ሳአን እማ፤

ነ ኪታ ታፐ ገንꬆፋ።

20 ታ ሸምፕያ ኡባ ዎደ

ነ ፕርዳ ላሞታሸ ሀይቃሱ።

21 ኦቶረይሳታ፥ ባደትዳይሳታነ፥

ነ ኪታፐ ካረ ከየይሳታ ነ ሴራሳ።

22 ታኒ ኔኒ ኦድዳይሳ ኦꬅዳ ግሾ፥

ኤንታ ጫሻነ ቦርያ ታ ቦላፈ ድጋ።

23 ሀር አቶሽን ሀላቃት ሺቅድ፥

ታ ቦላ ማቀትኮካ፥

ታኒ፥ ነ ኦሳንቾይ፥

ነ አዋጁዋ ዛራ ዛራዳ ቆፓና።

24 ነ ማርካተꬃይ ታና ኡፋይሴስ፤

እ ታና ዞሬስ።

ዳለት

25 ታኒ ሀይቃና ሀናይስ፤

ነ ግዳ ቃላዳ ታና አሻ።

26 ታኒ ታ ኦግያባ ነዉ ኦድን፥

ነ ታና ስአዳሳ፤

ህዛ ነ አዋጁዋ ታና ታማርሳ።

27 ነ ዎጋ ታና አኬክሳ፤

ማላልስያ ኦሱዋ

ታኒ ዛራ ዛራዳ ቆፓና።

28 አዛኖይ ዳርዳ ግሾ ታ ሸምፖይ ዳቡርስ፤

ኔኒ ግዳ ቃላዳ ታና ምንꬃ።

29 ዎርዶ ኦገ ታፐ ሃሳ፤

ነ ኬሀተꬃን ነ ህግያ ታና ታማርሳ።

30 ታኒ ቱማ ኦገ ዶራስ፤

ነ ፕርዳ ሀይዛስ።

31 አቤት ጎዳዉ፥ ታ ነ ህግያ ምንꬃዳ ኦይካስ፤

ህዛ ታና ዬላዮፓ!

32 ታ ዎዛና ላአ ከስዳ ግሾ፥

ታኒ ነ ህግያ ኦግያን ዎፃይስ።

ሄ

33 አቤት ጎዳዉ፥

ነ አዋጁዋ ብርሸꬃ ታና ታማርሳ፤

ታኒ ዉርሰꬅ ጋካናዉ እያ ናጋና።

34 ታኒ ነ ህግያ ናጋና መላነ

ታ ኩመꬃ ዎዛናፐ እያዉ ክተታና መላ፥

ነ ታዉ አኬካ እማ።

35 ታኒ እያን ኡፋይትያ ግሾ፥

ነ ኪታ ኦግያን ታና ካለꬃ፤

36 ታ ዎዛና አሙዋኮ ግዶናሽን፥

ነ ህግያኮ ታና ዛራ።

37 ፓꬆናባ ፄሎና መላ፥

ታ አይፈታ ተቃ፤

ነ ኦግያን ታ ደኡዋ ኦራፅሳ።

38 ነዉ ያያና መላ፥

ነ ገልዳ ቃላ፥ ታዉ ነ አይልያስ፥ ፖላ።

39 ታና ያሽያ ጫሻ ታፐ ድጋ፤

ነ ፕርዳይ አይ መላ ሎኦ!

40 ታኒ ነ ዎጋ ናጋናዉ አሞታይስ፤

ኔኒ ፅሎ ግድያ ግሾ፥

ታ ደኡዋ ኦራፅሳ።

ዋዉ

41 አቤት ጎዳዉ፥ ነ ሲቁዋ ታና በሳ፤

ኔኒ ገልዳ ቃላዳ ታና አሻ።

42 ታኒ ነ ቃላን አማነትያ ግሾ፥

ታና ጫየይሳታ ዛራናዉ ዳንዳአይስ።

43 ታኒ ነ ፕርዳ ኡፋይስ ኦꬅዳ ግሾ፥

ታ እንፃርሳፈ ቱማተꬃ ቃላ ꬋይሶፋ።

44 ታኒ መሪ መርናዉ

ነ ህግያ ኪተታና።

45 ታኒ ነ ዎጋ ፖልያ ግሾ፥

አሆን ሄመታና።

46 ታኒ ካዎታ ስንꬃን ኤቃዳ፥

ኔኒ ግዳባ ኦዳሸ ዬላትከ።

47 ታኒ ነ ኪታታ ዶሳይስ፥

ኤንታን ኡፋይታይስ።

48 ታኒ ዶስያ ነ ኪታ ቦንቻይስ፤

ነ አዋጁዋ ዛራ ዛራዳ ቆፓና።

ዛዉ

49 ኔኒ ታዉ፥ ነ አይልያስ፥

እምዳ ቃላ ቆፓ፤

ነ ቃላን ታኒ ኡፋይስ ኦꬃይስ።

50 ነ ቃላይ ታና ደኦን ዎꬄስ፤

እ መቶ ዎደ ታና ምንꬄስ።

51 ኦቶራንቾት ታና ልከፈ አꬅድ ጫዮሶና፤

ሽን ታኒ ነ ህግያፈ ሸርእ ጊከ።

52 አቤት ጎዳዉ፥

በንፐ ደእያ ነ ፕርዳ ታኒ ሀሳያይስ፤

ሄሳን ታኒ ምነታይስ።

53 ኢታት ነ ህግያ ኪተቶናይሳ በእን፥

ታና ይሎይ ዎꬍስ።

54 ታኒ ደእያ አላጋ ቢታን

ነ አዋጆይ ታዉ የꬅ ግድስ።

55 አቤት ጎዳዉ፥

ታኒ ቃማ ነ ሱንꬃ ቆፓይስ፤

ነ ህግያ ናጋይስ።

56 ታ ነ ዎጋ ናጋና፤

እ ታዉ ኦሶ ግድስ።

ሄት

57 አቤት ጎዳዉ፥ ታ ሳማይ ነና፤

ታ ነ ህግያ ናጋናዉ ቃንፃስ።

58 ታ ኩመꬃ ዎዛናን ነና ዎሳይስ፤

ነ ገልዳ ቃላዳ ታዉ ቃታ።

59 ታኒ ታ ኦግያ አኬካ ፄላዳ፥

ነ ህግያ ካላናዉ ስማስ።

60 ታኒ ነ ኪታ ናጋናዉ፥

ኤሶታናፐ አትሽን፥ ጋምእከ።

61 ኢታት ታዉ ፅሄ የግኮካ፥

ታኒ ነ ህግያ ዶግከ።

62 ነ ፅሎ ፕርዳ ግሾ፥ ነና ጋላታናዉ፥

ታኒ ግድ ብላሄ ደንዳይስ።

63 ታኒ ነዉ ያየይሳታ ኡባስነ

ነ ዎጋ ናገይሳታ ዳቦ።

64 አቤት ጎዳዉ፥ ሳእ ነ ሲቁዋን ኩምስ፤

ነ አዋጁዋ ታና ታማርሳ።

ፄት

65 አቤት ጎዳዉ፥ ነ ገልዳ ቃላዳ

ታዉ ነ አይልያስ ኬሀባ ኦꬃዳሳ።

66 ታኒ ነ ኪታታን አማነትያ ግሾ፥

ሎኦ ፕርዳነ ኤራተꬅ ታና ታማርሳ።

67 ታኒ ሴረታናፐ ካሰ ካረ ሄመታስ፤

ሽን ሀእ ነ ቃላስ ኪተታይስ።

68 ኔኒ ኬሀ፤ ኔኒ ኬሀባ ኦꬃሳ፤

ነ አዋጁዋ ታና ታማርሳ።

69 ኦቶራንቾት ታ ሱንꬃ ዎርዶን ኢሶሶና፤

ሽን ታ ነ ዎጋ ታ ኩመꬃ ዎዛናን ናጋና።

70 ኤንታ ዎዛናይ ኩምꬅ ዶጭስ፤

ሽን ታኒ ነ ህግያን ኡፋይታይስ።

71 ነ ህግያ ታማራና መላ

ነ ታና ሴርዳይስ ታዉ ሎኦ ግድስ።

72 ዳሮ ዎርቃፈነ ብራፐ፥

ነ ዶናፐ ከይያ ህገይ ታዉ አꬌስ።

ዮድ

73 ታና ነ ኩሸይ መꬍስ፤ ነ ኩሸይ ጊግስስ፤

ነ ኪታ ታማራና መላ ታዉ አኬካ እማ።

74 ታኒ ነ ቃላን ኡፋይስ ኦꬅዳ ግሾ፥

ነና ቦንቸይሳት ታና በእድ ኡፋይቶ።

75 አቤት ጎዳዉ፥ ነ ፕርዳይ ፅሎ ግደይሳ ኤራስ፤

ነ ታና ሴርዳይ አማነተꬃን ግደይሳ ታ አኬካስ።

76 ታዉ ነ አይልያስ ግዳ ቃላዳ፥

ነ ሲቆይ ታና ምንꬆ።

77 ነ ህገይ ታና ኡፋይስያ ግሾ፥

ታኒ ደኦን ዳና መላ ታዉ ቃታ።

78 ኦቶራንቾት ታና ዎርዶን ሞትያ ግሾ ዬላቶ፤

ታኒ ነ ዎጋ ዛራ ዛራዳ ቆፓይስ።

79 ነዉ ያየይሳትነ

ነ ማርካተꬃ ኤረይሳት ታኮ ዮ።

80 ታ ዬላቶና መላ፥

ታ ዎዛናይ ነ ህግያን ቦረይ ባይናይሳ ግዶ።

ካፍ

81 ኔኒ ታና አሻና መላ፥

ታኒ ናጋሸ ዳቡራስ፤

ታኒ ነ ቃላን ኡፋይስ ኦꬃይስ።

82 ኔኒ ግዳ ቃላይ ፖለትን

በአናዉ ናግሽን ታ አይፈይ ተልጁምስ።

“ነ ታና አዉደ ምንꬃነ” ያጋስ።

83 ጩያን ካቀትዳ ኦጎሮዳ ጉንዳስ፤

ግዶሽን ነ አዋጁዋ ባላቢከ።

84 ታኒ ነ አይለይ አዉደ ጋካናዉ ናጎ?

ታና የደይሳታ ነ አዉደ ፕርዳኔ?

85 ነ ህግያ ናጎና ኦቶራንቾት

ታና ኦይካናዉ ኦላ ቦኮሶና።

86 ነ ኪታ ኡባይ አማንይሳታ፤

ጋሶይ ባይና አሳይ ታና የደꬅያ ግሾ

ታና ማዳ።

87 ኤንቲ ታና ዎꬍ ድግድ አግዶሶና፤

ሽን ታ ነ ዎጋ አጋብከ።

88 ነ ሲቁዋን ታ ደኡዋ ናጋ፤

ታ ነ ኪታ ናጋና።

ላመድ

89 አቤት ጎዳዉ፥ ነ ቃላይ መርናሳ፤

እ ሳሎን ምንድ ደኤስ።

90 የለታፐ የለታ ጋካናዉ ነ አማነታሳ፤

ነ ሀ ሳኣ ምንꬃዳ ኤሳዳሳ፤ እካ ምንድ ደኤስ።

91 ኡባይ ነ አይለ ግድያ ግሾ፥

ሀች ጋካናዉ ኡባይ ነ ኪታዳ ምንድ ደኤስ፤

92 ነ ህገይ ታና ኡፋይሶናባ ግድያኮ፥

ታ ዋያን ታ ꬋያናሽን።

93 ታኒ ነ ዎጋ ኩመꬅ ዶግከ፤

ኔኒ እያን ታና ደኦን ዎꬃዳሳ።

94 ታኒ ነባ ግድያ ግሾ ታና አሻ፤

ታኒ ነ ዎጋ ናጋናዉ ኮያይስ።

95 ኢታት ታና ꬋይሳናዉ ዙግድ ናጎሶና፤

ሽን ታኒ ኔና ቆፓይስ።

96 ፖሎ ጌተትዳባ ኡባስ ዛው ደኤይሳ ታ በአስ፤

ሽን ፖሎ ግድዳ ህግያስ ዛው ባዋ።

ሜም

97 ታኒ ነ ህግያ ዋናዳ ዶስያና!

ኩመꬃ ጋላስ ታኒ እያ ቆፓይስ።

98 ነ ኪታይ ኡባ ዎደ ታራ ደእያ ግሾ፥

ታ ሞርከታፐ አꬅድ ታና አኬካ ከሶሶና።

99 ታኒ ኔ ህግያ ቆፕያ ግሾ፥

ታ አስታማረታፐ አꬍዳ ጭንጫተꬅ ታዉ ደኤስ።

100 ታኒ ነ ዎጋ ኪተትያ ግሾ፥

ጭማታፐ አꬃዳ አኬካይስ።

101 ታኒ ነ ቃላ ኪተታናዉ ኮይያ ግሾ፥

ታ ቶሁዋ ኢታ ኦገ ኡባፈ ናጋስ።

102 ኔኒ ታና ታማርስዳ ግሾ፥

ታ ነ ህግያፈ ጋፃ ከይከ።

103 ነ ቃላይ ዋንድ ማልእ!

እልሎ ኤሳፈ አꬍድ ማልኤስ።

104 ነ ዎጋፐ አኬካ ደማስ፤

ሄሳ ግሾ፥ ጌላ ኦገ ኡባ እፃስ።

ኖን

105 ነ ቃላይ ታ ቶሁዋስ ፆምፐ፥

ታ ኦግያስ ፖኦ።

106 ነ ፅሎ ፕርዳዳ ዳናዉ፥

ታ ጫቅዳ ጫቁዋ ምንꬃና።

107 አቤት ጎዳዉ፥ ታ ዋየይ ዳሮ፤

ነ ኡፋይሳ ቃላዳ ታና ደኦን ዎꬃ።

108 አቤት ጎዳዉ፥

ታ ጋላታ ያርሹዋ ኤካ፤

ታና ነ ፕርዳ ታማርሳ።

109 ታ ሸምፖይ ኡባ ዎደ መቶን ደኤስ፤

ሽን ታኒ ነ ህግያ ዶግከ።

110 ኢታት ታዉ ግተ የግዶሶና፤

ሽን ታኒ ነ ዎጋፐ ካረ ከያብከ።

111 ነ ህገይ ታዉ መርና ሻሎ፤

እ ታ ዎዛናስ ኡፋይስ እሜስ።

112 ታ ሀይቃና ጋካናዉ

ነ አዋጁዋዳ ኦꬃናዉ ቆፋ ቃቻስ።

ሳምከት

113 ታኒ ናምኡ ቆፍ ደእያ አሳ እፃይስ፤

ሽን ነ ህግያ ዶሳይስ።

114 ነ ታዉ ጎንዳለነ ቆሰታዳ አትያ በሰ

ታኒ ነ ቃላን ኡፋይስ ኦꬃይስ።

115 ታኒ ታ ፆሳ ኪታ ናጋና መላ፥

ህንተኖ፥ ኢታ ኦꬅያ ኡባይ ታፐ ሃክተ።

116 ታኒ ደኦን ዳና መላ

ነ ኡፋይሳ ቃላዳ ታና ምንꬃ፤

ታ ኡፋይሳ ꬉምሶፓ።

117 ታ ሳሮ ዳና መላ ታና ዘምፕሳ፤

ታ ኡባ ዎደ ነ አዋጁዋ ስአና።

118 ነ አዋጁዋፈ ሃከይሳታ ነ ኮያካ፤

ኤንታ ጭሞይ ሀዳ።

119 ኢታታ ኡባ ነ ፕቶዳ ታይባሳ፤

ሄሳ ግሾ፥ ታኒ ነ ኪታ ዶሳይስ።

120 ታ አሳተꬃይ ያሻን ነዉ ኮኮሬስ፤

ታ ነ ህግያ ዳሮ ያያይስ።

ኤ

121 ታ ሱረነ ፅሎ ኦꬃስ፤

ታና ታ ሞርከታስ አꬃዳ እሞፋ።

122 ታና ነ አይልያ ማዳናዉ ጫቃ፤

ታና ኦቶራንቾት ኡንኤꬃና መላ ኦꬆፋ።

123 ነ ታና አሻና ጋዳ ታ ፄልሽን፥

ነ ፅሎ ቃላ ታ ናግሽን፥

ታ አይፈይ ተልጁምስ።

124 ታዉ ነ አይልያስ፥ ነ ሲቁዋዳ ኦꬃ፤

ነ ህግያ ታና ታማርሳ።

125 ታና ነ አይልያ ነ ሲቁዋ በሳ፤

ነ ዎጋ ኤራና መላ ታዉ አኬካ እማ።

126 አቤት ጎዳዉ፥ አሳይ ነ ህግያ መንꬅዳ ግሾ፥

ነ ፕርዳና ዎደይ ሀእ ጋክስ።

127 ታኒ ነ ኪታ ዎርቃፈ አꬃዳ ዶሳይስ፤

ኤ፥ ዋላህ ባይና ዎርቃፈ አꬃዳ ዶሳይስ።

128 ሄሳ ግሾ፥ ታ ነ ዎጋታ ኡባ ካላይስ፤

ጌላ ኦገ ኡባ እፃስ።

ፐ

129 ነ ዎጋ ኡባይ ማላልስያባ፤

ሄሳ ግሾ፥ ታ እያ ኪተታይስ።

130 ነ ቃላ ብርሸꬃይ ፖኦ እሜስ፤

ጭንጫተꬅ ፓጭዳይሳታስ አኬካ እሜስ።

131 ታኒ ነ ኪታ ሳሞታዳ፥

ታ ዶና ዶያስ።

132 ሃ ታኮ ስማ፤

ነና ዶሰይሳታስ ነ ኦይሳዳ ታዉ ቃታ።

133 ነ ኡፋይሳ ቃላዳ ታ ሄመꬃ ሱርሳ፤

ናጋር ታና ሃራና መላ ኦꬆፋ።

134 ታ ነ ዎጋ ኪተታና መላ

ታና ኡንኤይሳታ ኩሸፐ ዎዛ።

135 ነ አይልያ ታ ቦላ ነ ሶምኡዋ ፖእሳ፤

ነ ህግያ ታማርሳ።

136 አሳይ ነ ህግያ መንꬅዳ ግሾ፥

ታ አፉꬃይ ሃꬃዳ ጎጌስ።

ፃደ

137 አቤት ጎዳዉ፥ ነ ፅሎ፤

ነ ፕርዳይ ሱረ።

138 ነ ህገይ ፅሎ፤

አይ ዎደካ አማነቴስ።

139 ታ ሞርከት ነ ቃላ ቶችዳ ግሾ፥

ታ ምሻይ ታማዳ ኤፅድ ከይስ።

140 ነ ኡፋይሳ ቃላይ ዳሮ አማነቴስ፤

ታ ነ አይለይ ዳሮ ዶሳይስ።

141 ታኒ ፓꬆናነ ካትዳ አስ፤

ግዶሽን ታ ነ ዎጋ ዶግከ።

142 ነ ፅሎተꬃይ መርናዉ ደኤስ፤

ነ ህገይ ቱማ።

143 መቶይነ ኡንእ ታና ጋክስ፤

ሽን ነ ኪታት ታና ኡፋይሶሶና።

144 ነ ዎጋይ መርናዉ ፅሎ፤

ታ ደኦን ዳና መላ ታዉ አኬካ እማ።

ቆፍ

145 አቤት ጎዳዉ፥ ታ ኩመꬃ ዎዛናፐ

ኔኮ ዋሳስ፤ ታና አላ፤

ታ ነ አዋጁዋ ናጋና።

146 ታ ኔኮ ዋሳስ፤ ታና አሻ፤

ታ ነ ህግያ ናጋና።

147 ፃልቀይ ጫሮና ዎንታ ደንዳዳ፥

ታና ማዳ ጋዳ ኔኮ ዋሳይስ፤

ነ ገልዳ ቃላን ኡፋይስ ዎꬃይስ።

148 ነ ቃላባ ዛራ ዛራ ቆፓናዉ፥

ቃማ ኡታ አቃይስ።

149 አቤት ጎዳዉ፥ ነ ሲቁዋ ግሾ፥ ታና ስአ፤

ነ ፅሎ ፕርዳዳ ታና ደኦን ዎꬃ።

150 ታና የደꬅያ ኢታት ታኮ ማቶሶና፤

ሽን ኤንቲ ነ ህግያፈ ሃኮሶና።

151 ሽን አቤት ጎዳዉ፥ ነ ታዉ ማታን ደኣሳ፤

ነ ኪታ ኡባይ ቱማ።

152 ታኒ በንፐ ዶማዳ፥ ነ ህግያ ታማራስ፤

ነ እያ መርናዉ ምንꬃዳ ኤሳዳሳ።

ሬስ

153 ታ ነ ህግያ ዶጎና ግሾ፥

ታ መቱዋ በአዳ ታና አሻ፤

154 ታ ግሾ ሞተታዳ ታና ዎዛ፤

ነ ኡፋይሳ ቃላዳ ታና ደኦን ዎꬃ።

155 ነ ህግያ ኤንቲ ኤኮና ግሾ፥

ኢታት አቶተꬅ ደሞኮና።

156 አቤት ጎዳዉ፥ ነ ቃይ ዳሮ፤

ነ ፅሎ ፕርዳዳ ታና ደኦን ዎꬃ።

157 ታና እፀይሳትነ የደይሳት ዳሮ፤

ሽን ታ ነ ህግያፈ ጋፃ ከይከ።

158 ኤንቲ ነ ኪታ ናጎና ግሾ፥

ታ ነና ካደይሳታ በአዳ ሻተታስ።

159 አቤት ጎዳዉ፥ ታ ነ ዎጋ ዶሰይሳ በአ፤

ነ ሲቁዋዳ ታና ደኦን ዎꬃ።

160 ነ ቃላይ ቱማ፤

ነ ፅሎ ፕርዳይ መርናዉ ደኤስ።

ሳን

161 ሀላቃት ታና ጮ የደꬆሶና፤

ሽን ታ ዎዛናይ ነ ቃላ ያዬስ።

162 ዳሮባ ድእዳ አስ ኡፋይተይሳዳ፥

ነ ኡፋይሳ ቃላን ታ ኡፋይታይስ።

163 ታኒ ዎርዶ እፃይስ፤ ሻተታይስ፤

ሽን ነ ህግያ ዶሳይስ።

164 ነ ፅሎ ፕርዳ ግሾ፥

ታ ነና ጋላስ ላፑን ቶሆ ጋላታይስ።

165 ነ ህግያ ዶሰይሳታስ ፖሎ ሳሮተꬅ ደኤስ፤

ኤንታ አይብካ ꬉበꬃናዉ ዳንዳኤና።

166 አቤት ጎዳዉ፥ ታ ነ አቶተꬃ ኡፋይሳን ናጋይስ፤

ነ ኪታ ካላይስ።

167 ታኒ ነ ህግያ ናጋይስ፤

ታ ኩመꬃ ዎዛናፐ ዶሳይስ።

168 ታ ኦገ ኡባ ነ በእያ ግሾ፥

ታኒ ነ ህግያነ ነ ዎጋ ናጋና፤

ታዉ

169 አቤት ጎዳዉ፥ ታ ዋሶይ ነ ስን ጋኮ፤

ነ ኡፋይሳ ቃላዳ ታዉ አኬካ እማ።

170 ታ ዎሳይ ነ ስን ጋኮ፤

ነ ኡፋይሳ ቃላዳ ታና አሻ።

171 ኔኒ ነ አዋጁዋ ታና ታማርስያ ግሾ፥

ታ ዶናፐ ጋላት ፑልታና።

172 ነ ኪታ ኡባይ ፅሎ ግድያ ግሾ፥

ታ እንፃርሳይ ነ ቃላባ የፃና።

173 ታኒ ነ ዎጋ ዶርዳ ግሾ፥

ነ ኩሸይ ታና ማዳናዉ ጊግዳይሳ ግዶ።

174 አቤት ጎዳዉ፥ ነ አሻና መላ ታ ላሞታይስ፤

ነ ህገይ ታና ኡፋይሴስ።

175 ታኒ ነና ጋላታና መላ፥

ታና ደኦን ዎꬃ፤

ነ ፕርዳይ ታና ማዶ።

176 ታኒ ꬋይዳ ዶርሳዳ ቶይላታስ፤

ታና ነ አይልያ ኮያ፤

ታ ነ ኪታ ዶግከ።

120

ታ ፆሳዉ ታና አላ

ፑደ ከይሸ የፅያ ማዝሙረ

1 መቶ ዎደ ታኒ ጎዳ ፄግን

እ ታዉ ኮይስ።

2 ጎዳዉ፥ ዎርዶ ዶናፐነ

ጭምያ እንፃርሳፈ ታና አሻ።

3 ህንተኖ፥ ዎርዳንቾቶ፥

ጎዳይ ህንተና ዋትኮ ሎኦ?

እ ህንተና ዋትድ ሴርኮ ሎኦ?

4 እ ህንተና ሌፈትዳ ኦላ ቶራን ጫዳና፤

ፂፋ ቦንቆን ህንተና ፁጋና።

5 ታ ሞሳሀን ደእያ ግሾነ

ቀዳረ ዱንካነን ኡትዳ ግሾ ታና አየ!

6 ሳሮተꬅ እፅያ አሳራ

ታኒ ዳሮ ዎደ ደአስ።

7 ታኒ ሳሮ አስ፤

ሽን ታ ሳሮተꬃባ ሃሳያ ዎደ፥

ኤንቲ ኦላባ ሃሳዮሶና።

121

ታዉ ማደይ ፆሳፈ ዬስ

ፑደ ከይሸ የፅያ ማዝሙረ

1 ታዉ ማዶይ አዉፐ ያነ ጋዳ፥

ታኒ ደረታኮ ፄላስ።

2 ታዉ ማዶይ

ሳሎነ ሳኣ መꬍዳ ጎዳፐ ዬስ።

3 እ ነ ቶሁዋ ሀርችሰና፤

ነና ናገይስ ꬍስከና።

4 እስራኤለ ናገይስ

ዝንኤናነ ꬍስከና።

5 ጎዳይ ነና ናገይሳ፤

ነ ኡሻቻን ግድድ፥ ነዉ ኩያ ግዳና።

6 ጋላስ አው ነና ሜና፤

ቃማ አጌን ነና ቆሄና።

7 ጎዳይ ቆህያባ ኡባፈ ነና ናጋና፤

እ ነና ሳሮ ዎꬃና።

8 ጎዳይ ነ ከሳነ ነ ገሉዋ፥

ሀችፈ መርናዉ ናጋና።

122

አነ ፆሳ ኬꬅ ቦስ

ዳዊቲ ፑደ ከይሸ የፅያ ማዝሙረ

1 ኤንቲ ታና፥ “አነ ፆሳ ኬꬅ ቦስ” ያግን፥

ታና ኡፋይስስ።

2 የሩሳላመ፥

ኑኒ ነ ፐንገታራ ገልድ ኤቅዳ።

3 የሩሳላመይ

ዳንታዳ ምና ኬፀትዳ ሎኦ ካታማ።

4 ጎዳ ኪታ ማራን እስራኤለ ዛረት፥

ጎዳ ጋላታናዉ ሄ ካታማ ዮሶና።

5 ዳዊታ ኮቻፈ ካዎትዳ ኡባይ፥

ባንታ አሳስ ፕርዳናዉ ያን ኡቶሶና።

6 የሩሳላመ ሳሮተꬃስ ሀይሳዳ ያግድ ዎስተ፤

“ነና ዶስያ ኡባይ አንጀቶ።

7 ነ ግምበታ ግዶን ሳሮይ ግዶ፤

ነ ካዎ ኬꬃን ዎፓተꬅ ደኦ” ያግተ።

8 ታ እሻታነ ታ ዳቦታ ግሾ፥

“ነ ግዶን ሳሮይ ደኦ” ያጋና።

9 ጎዳ ኑ ፆሳ ኬꬃ ግሾ፥

ነዉ ሎኦባ አሞታይስ።

123

ኑ አይፈይ ኑ ፆሳ ቦላና

ፑደ ከይሸ የፅያ ማዝሙረ

1 ሳሎን፥ ነ አራታ ቦላ ኡትዳይሶ፥

ታኒ ፑደ ኔኮ ፄላይስ።

2 አደ አይለይ ባ ጎዳ ኩሸ ፄለይሳዳ፥

ማጫ አይልያ ባ ጎዳተ ኩሸ በኤይሳዳ፥

ኔኒ ኑና ማራና ጋካናዉ፥

ኑ አይፈይ ጎዳኮ፥ ኑ ፆሳኮ ፄሌስ።

3 ኑስ ካይ ዳርዳ ግሾ፥ ኑና ማራ፤

አቤት ጎዳዉ፥ ኑና ማራ።

4 ኑኒ ኦቶራንቾታ ጫሻነ

ሳጶታ ካꬍያ ካልዳ።

124

ጎዳይ ኑራ ደኤስ

ዳዊቲ ፑደ ከይሸ የፅያ ማዝሙረ

1 ጎዳይ ኑራ ግዶናኮ፥ ኑ ዋናኔ?

እስራኤለይ ሀይሳዳ ያግድ ዛሮ፤

2 “ጎዳይ ኑራ ግዶናኮ፥

ኑ ቦላ አሳይ ደንድዳ ዎደ፥

3 ኤንታ ሀንቆይ ኑ ቦላ ሱልን፥

ኑና ፓፃ ምታናሽን።

4 ድኦይ ኑና ኤፋናሽን፤

ሻፋ ሃꬃይ ኑና ምታናሽን።

5 ክፃ ሃꬃይ ኑና ማናሽን” ያጎ።

6 ኑና ኑ ሞርከታ አቻስ

አꬅድ እምቦና ጎዳይ ጋላተቶ።

7 ካፎይ ሻንካ ግተፐ ከስ ኤከይሳዳ፥

ኑኒ ከስ ኤክዳ፤

ፅሄይ መቅስ፥ ኑኒ ከስ ኤክዳ።

8 ሳሎነ ሳኣ መꬍዳ፥

ጎዳ ሱንꬃን ኑስ ማዶይ ዬስ።

125

ፆሳይ ባ አሳ ዩሾና

ፑደ ከይሸ የፅያ ማዝሙረ

1 ጎዳን አማነተይሳት ቃፃናዉ ዳንዳኦና፥

መርናዉ ደእያ ፅዮነ ዙማ መላ።

2 ደረት የሩሳላመ ዩሾን ደኤይሳዳ፥

ሀችፈ መርና ጋካናዉ፥

ጎዳይ ባ አሳ ዩሾን ደኤስ።

3 ፅሎት ባንታ ኩሽያ ኢታባስ ደንꬆና መላ

ኢታታ አይሶ ፃምአይ ፅሎታ ቢታን ጋምኤና።

4 አቤት ጎዳዉ፥ ኬሀ አሳታስነ

ዎዛና ሱረ አሳታስ ሎኦባ ኦꬃ።

5 ሽን ኔኒ ኢታ አሳታ ሴርያ ዎደ፥

ነ ኦግያ አግዳ አሳካ ሴራ።

እስራኤለስ ሳሮይ ግዶ።

126

ፆሳዉ ኑና ዛራዳ ጋሽትሳ

ፑደ ከይሸ የፅያ ማዝሙረ

1 ጎዳይ ድኦፐ ዛሪድ

ኑና ፅዮነ ኤህዳ ዎደ

ኑስ አሙሆ ዳንስ።

2 ኑ ዶናይ ሚቻን፥

ኑ እንፃርሳይ ኡፋይሳ የꬃን ኩምስ።

ሄ ዎደ ካዎተꬃት ባንታ ግዶን፥

“ጎዳይ ኤንታዉ ግታባ ኦꬅስ” ያግዶሶና።

3 ቱማ ጎዳይ ኑስ ግታባ ኦꬅስ፤

ኑካ ዳሮ ኡፋይትዳ።

4 ጎዳዉ፥ ነገበ መላ ቢታን እራ ቡክሳዳ፥

ሻፋ ዛራዳ ኩንይሳዳ፥

ኑ ዱሳ ኦራꬃ።

5 ዬክሸ ዘርዳይሳት፥

ኡፋይሳን የፅሸ ጫካና።

6 ዘረꬅ ቶክድ ዬክሸ ብዳይሳት፥

ኡፋይሳ የ የፅሸ፥

ምርቀ ቶክድ ስማና።

127

ኬ ኬፀይ ፆሰ

ሶሎሞነይ ፑደ ከይሸ የፅያ ማዝሙረ

1 ጎዳይ ኬ ኬፆና እፅኮ፥

ኬፀይሳት ጮ ዳቡሮሶና።

ጎዳይ ካታማ ናጎና እፅኮ፥

ናገይሳት ጮ ዳቡሮሶና።

2 ዱሳስ ኮሽያባ ደማናዉ፥

ዎንታ ጉራ ደንዶይ፥

ኦማርስ ዳሮ ቃምስድ ገሎይ ሀዳ።

ጎዳይ ባ ዶሰይሳታስ

ሸምፖ* እሜስ።

3 ናይት ጎዳ እሞታ፤

የሎት ቱማ ዎይቶ።

4 እስ አስ ናአተꬃን የልዳ አደ ናይት፥

ኦላንቾ ኩሸን ደእያ ቶራ መላ።

5 እያ ኮሮጆት ሀ ዪሻታን ኩምዳ አስ አንጀትዳይሳ፤

እ ባ ሞርከታራ ካታማ ፐንገን፥

ሞተትያ ዎደ ሻትመና።

128

ፆሰ ባብያ አስ አንጀትዳይሳ

ፑደ ከይሸ የፅያ ማዝሙረ

1 ጎዳስ ያየይሳትነ እያ ኦግያን

ሄመተይሳት ኡባይ አንጀትዳይሳታ።

2 ኔኒ ነ ዳቡራ አይፈ ማና፤

ኡፋይታናነ ዱረታና።

3 ነ ማችያ ነ ሶን አይፈ

ዱርኩክዳ ዎይነ መላ ግዳና።

ነ ናይት ነ ጋይታ ዩሾን

ሻማሆ አጫ መላ ግዳና።

4 ጎዳስ ያይያ አስ

ቱማ ሄሳዳ አንጀታና።

5 ጎዳይ ነና ፅዮነፐ አንጆ!

ኔኒ ደእዳ ላይꬃ ኡባን

የሩሳላመ ሎኦተꬃ ነና በሶ!

6 ነ ናይታ ናይታ በአ!

እስራኤለስ ሳሮይ ግዶ!

129

ናአተꬃፈ ዶምድ ታና ኡንኤꬅዶሶና

ፑደ ከይሸ የፅያ ማዝሙረ

1 እስራኤለይ ሀይሳዳ ያጎ፤

“ታ ናአተꬃፈ ዶምድ፥

ታ ሞርከት ታና ኡንኤꬅዶሶና።

2 ኤ፥ ኤንቲ ታ ናአተꬃፈ ዶምድ፥

ታና ኡንኤꬅዶሶና፤

ሽን ኤንቲ ታና ፆንቦኮና።

3 ታ ዞኩዋ ፁርቃፈን ሾጭድ፥

ጎሻ ጋደ ዳንስዶሶና”።

4 ሽን ጎዳይ ፅሎ ግድያ ግሾ

ኢታታ ዎዶሩዋ ዱሰረꬅ የግስ።

5 ፅዮነ እፅያ ኡባይ

ዬላትድ ጉየ ስሞ።

6 ኬꬃ ሁጰን ዶልዳ፥

ድጮና መልዳ ማታ መላ ግዶ።

7 ሄ ማታ ቡጫናዉ ኩሸን ዳንከይ

ዎይኮ ምርቃናዉ ኦይከይ ባዋ።

8 ኦገራ አይሳት፥

“ጎዳይ ዎልቃ እሞ” ግን፥

ጫከይሳት “ጎድ አንጆ” ግያባይ ዴና።

130

ታ ሸምፕያ ነና ናጋዉሱ

ፑደ ከይሸ የፅያ ማዝሙረ

1 ጎዳዉ፥ ታኒ መቶ ጪሞን ደአሸ፥

ኔኮ ዋሳይስ።

2 ጎዳዉ፥ ታ ዋሱዋ ስአ፤

ታ ዎሳ ነ ሀይꬃይ ሀይዞ።

3 ፆሳዉ፥ ኑ ናጋራ ነ ፃፋ ኦይክዳኮ፥

ጎዳዉ፥ ኦን ፕርዳፈ አታናዉ ዳንዳኢ?

4 ሽን ኑኒ ነዉ ያያና መላ፥

ኑ ናጋራ አቶ ያጋሳ።

5 ታኒ ጎዳ ላሞታን ናጋይስ፤

ታ ሸምፕያ ላሞታን ናጋዉሱ፤

ታኒ እያ ቃላን ኡፋይስ ዎꬃይስ።

6 ሳእ አዉደ ዎንታነ ግድ፥

ናግያ ዎታዳረፐ አꬃዳ፥

ታኒ ጎዳ ላሞታን ናጋይስ።

7 እያ ሲቆይ መርናሳ ግድያ ግሾነ

እያን ኩመꬃ አቶተꬅ ደእያ ግሾ

እስራኤለ፥ ጎዳን ኡፋይስ ኦꬃ፤

8 ጎዳይ እስራኤለ፥

እያ ናጋራ ኡባፈ አሻና።

131

ፆሳን አማነታ

ፑደ ከይሸ ዳዊቲ የፅያ ማዝሙረ

1 ጎዳዉ፥ ታ ዎዛናይ ኦቶርተና፤

ታ አይፈይካ ኦቶሮን ፄለና።

ታ ቆፋን ግታታና ጋዳ ኮያብከ፤

ጋሄቶናባ ኤካና ጋዳ ዛቱራብከ።

2 ꬋንꬅ ዱፅዳ ናእ

ባ አየ ክኦን ስእ ገይሳዳ ታ ስእ ጋስ።

ዋየꬆ አግዳ ናአዳ፥

ታ ሸምፖይ ታ ጋꬃን ዎፑ ግስ።

3 እስራኤለ፥ ሀችፈ መርና ጋካናዉ

ጎዳን ኡፋይስ ኦꬃ።

132

ፆሳይ ፅዮነ ዶርስ

ፑደ ከይሸ የፅያ ማዝሙረ

1 ጎዳዉ፥ ዳዊታነ

እ ዳንዳእዳ መቱዋ ኡባ ቆፓ።

2 ጎዳስ እ ጫቅዳይሳ፥

ዎልቃማ ግድዳ ያይቆባ ፆሳስ፥

እ ኦድዳይሳ ሀሳያ።

3-5 ጎዳስ በሰ ጊግሳና ጋካናዉ፥

ዎልቃማ ግድዳ ያይቆባ ፆሳስ፥

ኬ ኬፃና ጋካናዉ፥

ታ ሶ ገልከ፤

ታ ሂፃን ዝንእከ።

ታ አይፈይ ቅልምኤና፥

ዎይኮ ታና ꬍስኮይ ኤከና።

6 ኑኒ ታቦትያባ

ኤፍራታን ስእዳ፤

ይኣርመ ቢታን እያ ደምዳ።

7 “አነ እ ደእያ በሳ ቦስ፤

እያ ቶሆይ የꬍያ በሳን

እያ ጎይኖስ።”

8 ጎዳዉ፥ ደንዳ!

ነ ምኖተꬃ ማላ ግድዳ

ነ ታቦትያራ ነ ኬꬃ ገላ።

9 ነ ካህነት ፅሎተꬅ ማኦ፤

ነ አሳይ ኡፋይሳን የፆ።

10 ነ አይልያ ዳዊታ ግሾ፥

ኔኒ ትይዳ ካዋ አጎፋ።

11 ጎዳይ ዳዊታስ ላመቶና ጫቆ

ሀይሳዳ ያግድ ጫቅስ፤

“ነ ጉልባታፐ ከይዳ፥

ነ ናይታፐ እሱዋ ነ አራታን ኡትሳና።

12 ነ ናይት ታ ጫቁዋነ

ታ ታማርስያ ትምርትያ ናግኮ፥

ኤንታ ናይት ነ አራታን መርናዉ ኡታና” ያግስ።

13 ጎዳይ ፅዮነ ዶርስ፤

ባዉ ደእያ በሲ ኦꬃናዉ አሞትድ፥

ሀይሳዳ ያግስ፤

14 “ሀይስ ታ መርናዉ ደእያ በሰ፤

ታኒ አሞትዳ ግሾ ሀይሳን ዳና።

15 ታኒ ዳሮ ካꬅ እማዳ ፅዮነ አንጃና፤

እያን ደእያ ማንቆታካ ካꬅ ካልሳና።

16 እያን ደእያ ካህነታ አቶተꬅ ማይዛና፤

እያን ደእያ ፅሎት ኡፋይሳን የፃና።

17 ሄ በሳን ዳዊታ ዘርያፐ ካዎ ከሳና፤

ታኒ ትይዳ ካዋ ካዎተꬃን ጋምእሳና።

18 ታኒ እያ ሞርከታ ዬላ ማይዛና፤

ሽን እያ ሁጰን ደእያ ካላቻይ ጶላና” ያጋስ።

133

እስፈተꬃ ጎአ

ዳዊቲ ፑደ ከይሸ የፅያ ማዝሙረ

1 እሻት እስፈተꬃን ደኤይስ፥

ዋን ሎእ ዋን ኡፋይስ!

2 ሄስ ሁጰን ትግን፥ ቡቻራ ጎግያ፥

አሮና ቡቻራ ጎግድ

እያ ሀሽያ ጋክያ አልኦ ዛይተ መላ።

3 ሄስ አርሞና ዙማፐ

ፅዮነ ደረታ ጋካናዉ

ዎꬍያ አካ መላ።

ጎዳይ ያን አንጁዋነ፥

ደኡዋ መርናዉ እሚስ።

134

ሃ ዪተ ጎዳ አንጅተ

ፑደ ከይሸ የፅያ ማዝሙረ

1 ህንተኖ፥ ጎዳ አይለቶ፥

ጎዳ ኬꬃን ቃማ ኦይሳቶ፥

ኡባይ ይድ ጎዳ ጋላትተ።

2 ፆሳ ኬꬃን

ህንተ ኩሽያ ምጭድ፥

ጎዳ ጋላትተ።

3 ሳሉዋነ ሳኣ መꬍዳ ጎዳይ

ህንተና ፅዮነፐ አንጆ።

135

ፆሳ ሱንꬃይ መርናዉ ኤረቴስ

1 ጎዳ ጋላትተ!

ህንተኖ፥ ጎዳ አይለቶ፥

ጎዳ ሱንꬃ ጋላትተ!

2 ህንተኖ፥ ጎዳ ኬꬃን፥

ኑ ፆሳ ኬꬃ ዳባባን ኤቀይሳቶ፥

ጎዳ ጋላትተ!

3 እ ኬሀ ግድያ ግሾ ጎዳ ጋላትተ!

እ ሎኦ ግድያ ግሾ እያ ሱንꬃ ሳቢተ!

4 ጎዳይ ያይቆባ ባባ፥

እስራኤለ ባዉ ቡዞ ኦꬅድ ዶርስ።

5 ጎዳይ ግታ ግደይሳነ

ኑ ጎዳይ፥ ፆሳታ ኡባፈ አይሳ

ታኒ ኤራይስ።

6 ሳሎን ሳአን፥ አባንነ እያ ግዶን

ጎዳይ ባ ዶስዳባ ኡባ ኦꬄስ።

7 ሻራ ሳኣ ጋፃፐ ደንꬄስ፤

ዎልአንꬅ እራራ ኪቴስ፤

ጫርኮ ባ ምንጃ ኬꬃፈ ከሴስ።

8 ግብፀ ቢታን አሳፐ መሄ ጋካናዉ፥

ባይራ የለትዳ ኡባ ዎꬍስ።

9 ነኖ ግብፀ፥

ፓሮናነ እያ አይለታ ኡባ ሴራናዉ

ማላታታነ ማላልስያባታ ኪትስ።

10 እ ዳሮ ካዎተꬃታ ꬋይስስ፤

ዎልቃማ ካዎታ ዎꬍስ።

11 አሞረ ካዋ ስሆና

ባሳነ ካዋ ኦገነ

ካናነ ካዎታ ኡባ ዎꬍስ።

12 ኤንታ ቢታ ባ አሳ፥

እስራኤለ ላትስስ።

13 ጎዳዉ፥ ነ ሱንꬃይ መርናዉ ዳና፤

የለታፐ የለታ ጋካናዉ ነ ሀሳየታና።

14 ጎዳይ ባ አሳስ ፕርዳና፤

እ ባ አይለታስ ቃታና።

15 ካዎተꬃታ ኤቃት አሳ ኩሸ ኦሶታ፤

ብራፐነ ዎርቃፈ መትዳይሳታ።

16 ኤንታዉ ዶን ደኤስ፥ ሽን ሃሳዮኮና፤

አይፈይ ደኤስ፥ ሽን ፄሎኮና።

17 ሀይꬅ ደኤስ፥ ሽን ስኦኮና፤

ኤንታ ሲን ሸምፖይ ባዋ።

18 ኤንታ መꬍዳይሳትነ

ኤንታን አማነተይሳት

ኡባይ ኤንታዳ ሀኖ።

19 እስራኤለ አሳዉ ጎዳ ጋላትተ፤

አሮና ሶ አሳዉ ጎዳ ጋላትተ።

20 ሌወ ሶ አሳዉ ጎዳ ጋላትተ፤

ጎዳ ያየይሳቶ ኡባይ ጎዳ ጋላትተ።

21 የሩሳላመን ደእያ ጎዳይ

ፅዮነን ጋላተቶ!

ጎዳ ጋላትተ!

136

እያ ማሮተꬃይ መርናሳ

1 ጎዳ ጋላትተ!

እ ኬሀ፤ እያ ሲቆይ መርናሳ።

2 ፆሳታ ፆሳ ጋላትተ!

እያ ሲቆይ መርናሳ።

3 ጎዳታ ጎዳ ጋላትተ!

እያ ሲቆይ መርናሳ።

4 እያ ፃላል ግታ ማላልስያባ ኦꬄስ፤

እያ ሲቆይ መርናሳ።

5 ባ ጭንጫተꬃን ሳሎታ መꬍስ፤

እያ ሲቆይ መርናሳ።

6 ሃꬃ ቦላ ቢታ ምጭስ፤

እያ ሲቆይ መርናሳ።

7 ግታ ፖኦታ መꬍስ፤

እያ ሲቆይ መርናሳ።

8 አው ጋላስ ሃራና መላ ኦꬅስ፤

እያ ሲቆይ መርናሳ።

9 አጌንነ ፆልንቶት

ቃማ ሃራና መላ ኦꬅስ፤

እያ ሲቆይ መርናሳ።

10 ግብፀ ቢታን ባይራታ ዎꬍስ፤

እያ ሲቆይ መርናሳ።

11 እስራኤለ አሳ ግብፀፈ ካለꬅድ ከስስ፤

እያ ሲቆይ መርናሳ።

12 ባ ምኖ ኩሽያን፥

ባ ዎልቃማ ቀስያን ሀይሳ ኦꬅስ፤

እያ ሲቆይ መርናሳ።

13 ዞኦ አባ ሻክስ፤

እያ ሲቆይ መርናሳ።

14 እስራኤለ አሳ ሄ አባ ግዶራ ፕንꬅስ፤

እያ ሲቆይ መርናሳ።

15 ግብፀ ካዋነ እያ ኦላንቾታ

ዞኦ አባን ሙክስስ፤

እያ ሲቆይ መርናሳ።

16 እ ባ አሳ መላ ቢታራ ካለꬅስ፤

እያ ሲቆይ መርናሳ።

17 ግታ ካዎታ ሾጭስ፤

እያ ሲቆይ መርናሳ።

18 ዎልቃማ ካዎታ ዎꬍስ፤

እያ ሲቆይ መርናሳ።

19 አሞረ ካዋ ስሆና ዎꬍስ፤

እያ ሲቆይ መርናሳ።

20 ባሳነ ካዋ ኦገ ዎꬍስ፤

ሲቆይ መርናሳ።

21 ኤንታ ቢታ ባ አሳ ላትስስ፤

እያ ሲቆይ መርናሳ።

22 ባ አይልያ እስራኤለ ላትስስ፤

እያ ሲቆይ መርናሳ።

23 ኑ ካዉይዳ ዎደ ኑና ቆፕስ፤

እያ ሲቆይ መርናሳ።

24 ኑና ኑ ሞርከታፐ አሽስ፤

እያ ሲቆይ መርናሳ።

25 መተꬃ ኡባስ ካꬅ እሜስ፤

እያ ሲቆይ መርናሳ።

26 ሳሎ ፆሳ ጋላትተ!

እያ ሲቆይ መርናሳ።

137

አይለተꬃን ደእያ አሳ ዬሆ

1 ባብሎነ ሻፋታ ማታን ኡትድ፥

ፅዮነ ቆፕዳ ዎደ ዬክዳ።

2 ሄ በሳን ኑኒ

ኑ ዲꬃ ሃꬃ ጋፃን ድጭያ፥

ምꬃታ ቦላ ካቅዳ።

3 ኑና ድእዳ አሳት ኑኒ የፅድ፥

ኤንታ ኡፋይሳና መላ

“ፅዮነ የꬃታፐ እሱዋ አነ ኑስ የፅተ” ያግዶሶና።

4 ጎዳ የꬃ ኑኒ አላጋ ቢታን

ዋት የፃኔ?

5 የሩሳላመ ታኒ ነና ዶግኮ፥

ታ ኡሻቻ ኩሸይ ታና ባሎ።

6 ታኒ ነና ሀሳዮና አግኮ፥

ታ ግታ ኡፋይስ ግድዳ የሩሳላመ ዶሶና እፅኮ፥

ታ እንፃርሳይ ኮቶኑዋራ ኦይከቶ።

7 ጎዳዉ፥ የሩሳላመ ድኤትያ ጋላስ

ኤዶመ አሳይ ኦꬅዳይሳ ሀሳያ፤

ኤንቲ፥ “ላልተ! ላልተ!

ህርክ ፃጱዋ ጋካናዉ ላልተ!”

ያግዳይሳ ዶጎፓ።

8 ባብሎነ፥ ኔኒ ꬋያና!

ኔኒ ኑ ቦላ ኦꬅዳ ኢታ ኦሱዋስ

ሀሎ ከሰይስ አንጀትዳይሳ።

9 ነ ጉꬃ ናይታ ኦይክድ፥

ዛላ ቦላ ሾጨይስ አንጀትዳይሳ።

138

ፆሳ ጋላትተ

ዳዊታ ማዝሙረ

1 ጎዳዉ፥ ታ ኩመꬃ ዎዛናን ነና ጋላታና፤

ፆሳታ ስንꬃን ነና ሳባና።

2 ነ ጌሻ ኬꬃኮ ስማዳ ነና ጎይናና፤

ነ ሲቁዋ ግሾነ ነ ቱማተꬃ ግሾ ጋላታና።

ነ ሱንꬃ ግሾነ

ነ ቃላ ꬎቃተꬃ ግሾ ጋላታና።

3 ታኒ ፄግዳ ዎደ ነ ታዉ ኮያዳሳ፤

ነ ምኖተꬃን ታና ምንꬃዳሳ።

4 ጎዳዉ፥ ነ ዶናፐ ከይያ ቃላ ስእያ ዎደ፥

ሳአን ደእያ ካዎት ኡባይ ነና ጋላቶ።

5 ጎዳ ቦንቾይ ግታ ግድያ ግሾ፥

ኤንቲ ጎዳ ኦግያባ የፆ።

6 ጎዳይ ቦላ ꬎቃን ደእኮካ፥

ማንቆታ ኬሀ አይፈን ፄሌስ፤

ሽን ኦቶራንቾታ ሃሆን ኤሬስ።

7 ታኒ መቶ ግዶራ ሄመትኮካ፥

ኔኒ ታና ናጋሳ።

ታ ሞርከታ ሀንቁዋ ቦላ ነ ኩሽያ ምጫሳ፤

ነ ኡሻቻ ኩሽያን ታና አሻሳ።

8 ጎዳይ ታዉ ገልዳ ቃላ ፖላና፤

ጎዳዉ፥ ነ ሲቆይ መርናሳ፤

ነ ኩሸ ኦሱዋ የጋ አጎፋ።

139

ታ ዎዛና ፕልጋዳ በአ

ዳዊታ ማዝሙረ

1 ጎዳዉ፥ ኔኒ ታና ፕልጋዳ ኤራዳሳ።

2 ኔኒ ታ ኡተꬃነ ታ ኤቁዋ ኤራሳ፤

ታ ቆፋ ኡባ ሃሆን አኬካሳ።

3 ታኒ ብያ በሳነ ሸምፕያ በሳ ፆሞሳሳ፤

ታ ኦገታ ኡባ ኤራሳ።

4 ጎዳዉ፥ ታኒ ታ እንፃርሳን

እስ ቃላ ኦደታናፐ ስን፥

ታ ቆፋ ኡባ ኤራሳ።

5 ኔኒ ታ ዩሹዋን ደኣሳ፤

ነ ኩሽያ ታ ቦላ ዎꬃሳ።

6 ነ ኤራተꬃይ ታና ዳሮ ማላልሴስ፤

ታ አኬካፐ ꬎቃ።

7 ታ ነ አያናፐ አዉ ባቃታኔ?

ነ ስንꬃፈ አዉ ባኔ?

8 ፑደ ሳሎ ከይኮ ነ ያን ደኣሳ!

ዱገ ስኦለ ዎꬍኮካ ነ ያን ደኣሳ።

9 ዶሎሀ ባጋ ፓላዳ ቢኮ፥

ዎይኮ ዉሎሀ ባጋን ሃካዳ ደእኮ፥

10 ያን ነ ኩሸይ ታና ካለꬄስ፤

ነ ኡሻቻ ኩሸይ ታና ዘምፕሴስ።

11 “ꬉማዉ ታና ገንꬃ፤

ጋላሳዉ ቃማ ላመታ” ግያኮካ፥

12 ሳካና ꬉም ነዉ ꬉመና፤

ቃም ጋላሳዳ ፖኤስ፤

ነዉ ꬉም ፖኦ መላ።

13 ኔኒ ታ ግዶ አሳተꬃ መꬋዳሳ፤

ታ አየ ኡሎን ታና ኔኒ ትላዳሳ።

14 ኔኒ ታና ማላልስያባነ

የገልስ ኦꬃዳ መꬍዳ ግሾ፥

ታኒ ነና ጋላታይስ።

ነ ኦሶት ማላልሴስ!

ታኒ ሄሳ ሎይꬃዳ ኤራይስ።

15 ታኒ ጌማ በሳን መትያ ዎደ፥

ታ መቀꬃይ ኔፐ ጌምቤና።

ታ አሳተꬃይ ታ አየ ኡሎን ጪሞ ግዶን

ሂላን አሌቀትድ ኦሰትያ ዎደ፥

16 ነ አይፈት ጊጎና ታ አሳተꬃ በእዶሶና።

ቡሮ እሶይካ ዶመቶና ደእሽን፥

ነ ታዉ ቡዞይዳ ጋላሳ ኡባይ

ነ ማዝጋበን ፃፈትዶሶና።

17 ፆሳዉ፥ ነ ታዉ ቆፕያ ቆፋይ

ዋንዳ ቦንቾ!

ኤንታ ታይቦይ ዋንድ ዳርደ!

18 ታኒ ኤንታ ታይብያኮ ሻፈፐ ዳሮ፤

ታኒ ባርክያ ዎደ ሀእካ ኔራ ደአስ።

19 ፆሳዉ፥ ኔኒ ኢታታ ዎꬍያኮ አይበ!

ሱꬁ ጉስያ አሳት ታፐ ሃኮ!

20 ኤንቲ ነ ቦላ ኢታባ ሃሳዮሶና፤

ነ ሞርከት ነ ሱንꬃ ኢሶሶና።

21 ጎዳዉ፥ ነና እፀይሳታ ታ እፅክና?

ነ ቦላ ደንደይሳታ ታ ሻተትክና?

22 ታኒ ኤንታ ኩመꬅ እፃይስ፤

ኤንታ ታኒ ታ ሞርከዳ ታይባይስ።

23 ፆሳዉ፥ ታና ፕልጋዳ ታ ዎዛና ኤራ፤

ታና ኡንኤꬅዳ ታ ቆፋ በአ።

24 ታናን ኢታባይ ደእኮ ፄላ፤

መርና ኦግያን ታና ካለꬃ።

140

ኢታ አሳ ኩሸፐ ታና አሻ

ዳዊታ ማዝሙረ

1 ጎዳዉ፥ ኢታታፐ ታና አሻ፤

ማካላንቾታፐ ታና ናጋ።

2 ኤንቲ ኢታ ኦꬃናዉ ማቀቶሶና፤

ጋላስ ጋላስ ኦላ ደንꬆሶና።

3 ባንታ እንፃርሳ ሾሻ እንፃርሳዳ ቃራዮሶና፤

ኤንታ ዶናን ዎꬍያ ማርዘይ ደኤስ።

ሳላሀ

4 ጎዳዉ፥ ኢታታ ኩሸፐ ታና አሻ፤

ታ ቶሁዋ ቃፃናዉ ቆፕያ

ማካላንቾታፐ ታና ናጋ።

5 ኦቶራንቾ አሳት ታዉ ፅሄ ዎꬆሶና፤

ግተ ሂፆሶና፤

ታና ኦይካናዉ ግተ የጎሶና።

ሳላሀ

6 ጎዳ፥ “ኔኒ ታ ፆሳ” ጋና፤

ጎዳዉ፥ ታ ዎሳ ስአ።

7 ኡባ ሃርያ ጎዳዉ፥

ታና አሽያ ምኑዋዉ፥

ኦላ ጋላስ ታዉ ጎንዳለ ግዳዳሳ።

8 ጎዳዉ፥ ኢታታስ ኤንታ አሙዋ እሞፋ፤

ኤንቲ ኦቶርቶና መላ ኤንታ ማቁዋ ፖልሶፓ።

ሳላሀ

9 ታ ሞርከታን ታና ፆንሶፓ፤

ኤንታ ዶናፐ ከይያ ኢታይ

ኤንታ ቦላ ስሞ።

10 ኤንታ ቦላ ፁግያ ታማ ቦንቆይ ቆለቶ፤

ኤንቲ ታማ ኦላን የገቶ፤

ከያናዉ ዳንዳኦና ኦላ ሆለቶ።

11 ዮያማት ቢታ ቦላ ደኦፖ፤

ቡቀይሳታ ኢታባይ የደꬅድ ኦይኮ።

12 ጎዳይ ማንቆታስ ፕርደይሳነ

መቶታንቾታስ ሞተተይሳ ኤራይስ።

13 ፅሎት ቱማ ነ ሱንꬃ ጋላታና፤

ሱረ አሳት ነ ስንꬃን ዳና።

141

ነ ሀይꬃ ታኮ ዛራ

ዳዊታ ማዝሙረ

1 ጎዳዉ፥ ታኒ ነና ፄጋይስ፤

ታና ማዳናዉ ኤለሳ፤

ታ ኔኮ ዋስያ ዎደ ታና ስአ!

2 ታ ዎሳይ እፃነዳ ነ ስን ሺቆ፤

ታ ኩሸ ምጨꬃይ ኦማርሳ ያርሾ መላ ግዶ።

3 ጎዳዉ፥ ታ ዶና ናግያ አስ ዎꬃ፤

ታ መተርሻ ፐንግያ ናጋ።

4 ኢታ ኦꬅያ አሳታራ ኢታ ኦꬆና መላ፥

ታ ዎዛና ኢታኮ ዛሮፓ፤

ኤንታ ግብራ ታና ሙዞፓ።

5 ፅሎ አስ ታና ሴሮ፥ ሄስ ታዉ ኬሀተꬅ፥

እ ታና ሀንቀቶ፥ ሄስ ታ ሁጰን ዛይተ ትዮ መላ።

ታ ዎዛናይ ሄሳ እፀና፤

ታ ዎሳይ ኡባ ዎደ ኤንታ ኢታ ኦሱዋ ቦላና።

6 ኤንታ ዳይናት አፎ ሆለትያ ዎደ፥

ታ ቃላይ ቱማ ግደይሳ ኤንቲ ኤራና።

7 ኤንቲ፥ “አስ ቢታ ጎየይሳዳነ ጳሻ ላለይሳዳ፥

ኑ መቀꬃይ ዱፎ ዶናን ላለታና” ያጎሶና።

8 ኡባ ሃርያ ጎዳዉ፥

ታ አይፈይ ነና ፄሌስ።

ታኒ ኔኮ ባቃታይስ፤

ታና ሀይቆስ አꬃዳ እሞፋ።

9 ኤንቲ ታዉ የግዳ ግትያፐነ

ኢታ ኦይሳታ ፅህያፐ ታና ናጋ።

10 ታኒ ሳሮ አꬍን፥

ኢታት ባንታ ዎꬅዳ ግትያን ኦይከቶ።

142

ኔኒ ታዉ ቆሰትያ በሲ

ዳዊቲ ጎንጎሎን ደእያ ዎደ ፃፍዳ ትምርተ

1 ታ ቃላ ꬎቁ ኦꬃዳ ጎዳኮ ዋሳይስ፤

ማሮታ ደማናዉ እያ ዎሳይስ።

2 ታ ኦይሻ ኡባ እያ በሳይስ፤

ታ መቱዋ ኡባ እያዉ ኦዳይስ።

3 ታኒ ሄትዳ ዎደ ነ ታ ኦግያ ኤራሳ፤

ታ ኦግያን ግተ የግድ ዎꬅዶሶና።

4 ታኒ ታ ዩሹዋ ፄልያ ዎደ፥

ታና ማደይ እሶይካ ባዋ።

ታኒ ቆሰታዳ አትያ በሲ ባዋ፤

ታና ናግያ ኦንካ ባዋ።

5 ጎዳዉ፥ ታኒ ኔኮ ዋሳይስ፤

ታኒ፥ “ነ ታዉ ባቃታዳ አትያ በሲ፤

ደኦን ደኤይሳታ ቢታን ታ ሳማይ ነና” ያጋስ።

6 ታኒ ዳሮ መቶትያ ግሾ፥

ታ ዋሱዋ ስአ።

ታና የደይሳት ዎልቃምዳ ግሾ፥

ታና ኤንታፈ አሻ።

7 ታ ነ ሱንꬃ ጋላታና መላ፥

ታና ቃሾፐ ብርሻ።

ኔኒ ታዉ ኬሀ ግድያ ግሾ፥

ፅሎት ታ ዩሾን ሺቃና።

143

ታ ሸምፕያ ነና ኮያዉሱ

ዳዊታ ማዝሙረ

1 ጎዳዉ፥ ታ ዎሳ ስአ፤

ማሮታ ደማናዉ ታ ዋሰይሳ ሀይዛ።

ኔኒ ፅሎተꬃንነ ነ አማነተꬃን

ታዉ ዛሮ እማ።

2 ነ ስንꬃን ፅሎ አስ ባይና ግሾ

ታና ነ አይልያ ፕርዳስ ሺሾፓ።

3 ታና ታ ሞርከይ የደꬅድ፥

ትንቸረꬅድ ሳአን የግስ።

በን ሀይቅዳ አሳዳ

ታና ꬉማን ዎꬅስ።

4 ሄሳ ግሾ ታኒ ሄታስ፤

ታ ዎዛናይካ ትልእስ።

5 ታኒ በን ዎደታ ሀሳያይስ፤

ነ ኦꬅዳ ኦሶ ኡባ ቆፓይስ፤

ነ ኩሸ ኦሶ ኡባ አኬካይስ።

6 ታኒ ታ ኩሽያ ኔኮ ምጫስ፤

መላ ቢት ሃ ኮየይሳዳ፥

ታ ሸምፖይ ነና ሳሞቴስ።

ሳላሀ

7 ጎዳዉ፥ ታ ዎዛናይ ሄትዳ ግሾ

ታዉ ዛሮ እማናዉ ኤለሳ።

ታኒ ዱፎን ገልያ አሳዳ ሀኖና መላ

ነ ሶምኡዋ ታፐ ገንꬆፋ።

8 ታኒ ነናን አማነትያ ግሾ፥

ዎንታ ዎንታ ነ ሲቁዋባ ታና በሳ።

ታኒ ታ ሸምፑዋፈ ነና ዎስያ ግሾ፥

ታ ባና ኦግያ ታና በሳ።

9 ጎዳዉ፥ ታኒ ነዉ ማጋንዳ ግሾ፥

ታ ሞርከታፐ ታና አሻ።

10 ኔኒ ታ ፆሳ ግድያ ግሾ፥

ታ ነ ሸንያ ኦꬃና መላ ታና ታማርሳ፤

ነ ሎኦ አያናይ ሱረ ኦግያን ታና ካለꬆ።

11 ጎዳዉ፥ ነ ሱንꬃ ግሾ ታና አሻ፤

ነ ፅሎተꬃን ታና መቶፐ ከሳ።

12 ነ ሲቁዋን ታ ሞርከታ ዎꬋ፤

ታ ነ አይለ ግድያ ግሾ

ታና ኡንኤይሳታ ኡባ ꬋይሳ።

144

ፆሳይ ታዉ ሚፃ

ዳዊታ ማዝሙረ

1 ጎዳይ፥ ታ ዛላይ፥ ጋላተቶ!

ታ ኩሽያ ኦላ ታማርሴስ፤

ታ ብራታ ቶራስ ጊግሴስ።

2 እ ታ ሲቆ ፆሳነ ታ ቆሰታ አትያ በሰ፤

ታ ሚፃነ ታና አሸይሳ።

ታ ጎንዳለነ ታኒ ባቃታዳ አትያ በሰ፤

እ ካዎተꬃት ታዉ ሃረታና መላ ኦꬅስ።

3 ጎዳዉ፥ ኔኒ እያዉ ቆፓናዉ አስ አይቤ?

ነ ዎዛናን እያዉ በሰ እማናዉ አሳ ናእ አይቤ?

4 አስ እስ ቶሆ ጫርክያ ጫርኮ መላ፤

እያ ጋላሳት አꬍያ ኩያ መላ።

5 ጎዳዉ፥ ሳሉዋ ጳልቃዳ ዱገ ዎꬋ!

ደረታ ቦቻ፤ ኤንቲ ጩዮ!

6 ዎልአንꬅ የዳዳ ነ ሞርከታ ላላ፤

ነ ዶንግያ ዪሻን ዱካዳ ኤንታ የደꬃ።

7 ቦላራ ነ ኩሽያ የዳዳ፥

ታና ዎልቃማ ሃꬃፈ ጎቻዳ ከሳ፤

አላጋ አሳታ ኩሸፐ ታና ዎስሳ።

8 ኤንቲ ቱማ ሃሳይድ ኤሮኮና፤

ባንታ ኡሻቻ ኩሽያ ደንꬅድ

ዎርዶን ጫቆሶና።

9 ፆሳዉ ታኒ ነዉ ኦራꬃ ማዝሙረ የፃና፤

ታሙ ሻያን ዋፀትዳ ዲꬃን የፃና።

10 ካዎታስ ፆኖ እማሳ፤

ነ አይልያ ዳዊታ አሻሳ።

11 ታና ኢታ ማሻፈ አሻ፤

አላጋ አሳታ ኩሸፐ ታና ዎስሳ።

ኤንታ ዶናይ ዎርዶን፥

ኤንታ ኡሻቻ ኩሸይ ጭሞን ኩምስ።

12 ኑ አደ ናይት ባንታ ናአተꬃን፥

ሎኦ ድጭያ ምꬃ መላ ግዶ።

ኑ ማጫ ናይት ካዎ ጋꬎ አሌቅሳናዉ፥

ኦሰትዳ ቱቀ መላ ግዶ።

13 ኑ ሻለት ዱማ ዱማ ካꬃ ቆሞን ኩሞ፤

ሄመትያ በሳን ደእያ ኑ ዶርሳት

ሙኩላንነ ታሙ ሙኩላን የሎ።

14 ኑ ሚዛት ብራይሶ፤

አዉጫዮና የለትድ ዳሮ፤

ኑ ኦገታን ዋሶይ ስኤቶፎ።

15 ሀ አንጆት ጋክያ አሳት ቱማ አንጀትዳይሳታ፤

ፆሳይ ኤንታዉ ጎዳ ግድዳ አሳት አንጀትዳይሳታ።

145

ፆሳይ ግታ

ዳዊታ ጋላታ ማዝሙረ

1 ታ ፆሳዉ፥ ታ ካዋዉ፥ ታ ነና ግታያና፤

ነ ሱንꬃ መርናዉ ጋላታና።

2 ታኒ ነና ኡባ ጋላስ ሳባና፤

ነ ሱንꬃ መርናዉ ጋላታና።

3 ጎዳይ ግታ፤ አꬎ ጋላት እያዉ በሴስ፤

እያ ግታተꬃይ አሳ ቆፋፐ አꬌስ።

4 እስ የለታይ ሀራ የለታስ ነ ኦሱዋ ኦዳና፤

ነ ማላልስያ ኦሶታ አዋጃና።

5 ኤንቲ ነ ቦንቹዋ፥ ነ ቴማነ

ነ ግታተꬃ ኦዳና።

ታኒ ነ ማላልስያ ኦሱዋ

ዛራ ዛራዳ ቆፓና።

6 ማላልስያ ግታ ነ ኦሱዋባ ኦዳና፤

ታኒ ነ ግታተꬃ አዋጃና።

7 ኤንቲ ነ ኬሀተꬃ ዳሮተꬃ ኦዳና፤

ነ ፅሎተꬃባ ኡፋይሳን የፃና።

8 ጎዳይ ኬሀነ ቃተይሳ፤

ሀንቀታናዉ ኤለሰና፤ ሲቆን ኩምዳይሳ።

9 ጎዳይ ኡባስ ኬሀ፤

እ ባ መተꬃ ኡባስ ቃቴስ።

10 ጎዳዉ፥ መተꬃ ኡባይ ነና ጋላታና፤

ነ አሳ ኡባይ ነና ሳባና።

11 ኤንቲ ነ ካዎተꬃ ቦንቹዋባ ኦዳና፤

ነ ዎልቃባ ኦዳና።

12 ሄሳን ኤንቲ ነ ዎልቃማ ኦሱዋባነ

ነ ካዎተꬃ ቦንቾ ቴማባ ኤርሳና።

13 ነ ካዎተꬃይ መርና ካዎተꬅ፤

ነ ማታይ የለታ ኡባ ሃሬስ።

ጎዳይ ባ ግዳ ቃላ ኡባን አማነቴስ፤

ባ ኦሶ ኡባን ኬሀ።

14 ጎዳይ ኩንዳናዉ ገድጋደይሳታ ካትሴስ፤

ኩንድዳይሳታ ደንꬄስ።

15 ኡባ አይፈይ ነና ፄሌስ፤

ኤንታዉ ኮሽያ ዎደን ካꬅ እማሳ።

16 ኔኒ ነ ኩሽያ ምጫዳ፥

መተꬃ ኡባ አሞ አላሳ።

17 ፆሳይ ባ ኦገ ኡባን ፅሎ፤

ባ ኦሶ ኡባን ኬሀ።

18 ጎዳይ ባና ፄግያ ኡባስ፥

ቱማን ባና ፄግያ ኡባስ ማታን ደኤስ።

19 እ ባዉ ያየይሳታ አሙዋ ኩንꬄስ፤

ኤንታ ዋሱዋ ስእድ አሼስ።

20 ጎዳይ ባና ዶሰይሳታ ኡባ ናጌስ፤

ሽን ኢታታ ኡባ ꬋይሳና።

21 ታኒ ታ ዶናን ጎዳ ጋላታና፤

መተꬃ ኡባይ እያ ጌሻ ሱንꬃ

መርናዉ ጋላቶ!

146

ካዎታን አማነቶፍተ

1 ጎዳ ጋላትተ!

ታ ሸምፐ ጎዳ ጋላታ!

2 ታ ደኦ ላይꬃ ኡባን ጎዳ ጋላታና፤

ታ ደእዳ ዎደ ኡባን ታ ፆሳ ሳባና።

3 ሀላቃታን አማነቶፍተ፤

አሻናዉ ዳንዳኦና አሳ ናአን ጬቀቶፍተ።

4 ኤንታ ሸምፖይ ከይያ ዎደ ቢታኮ ስሞሶና፤

ኤንታ ሀልቾይ ኡባይ ሄ ጋላስ አꬌስ።

5 ያይቆባ ፆሳይ ማድያ አስነ

ጎዳ፥ ባ ፆሳን ኡፋይስ ኦꬅያ አስ አንጀትዳይሳ።

6 ጎዳይ ሳሎነ ሳኣ፥

አባነ እያ ግዶን ደእያ ኡባ መꬍስ፤

ፆሳይ መርናዉ አማነቴስ።

7 ጎዳይ ኡንኤትዳይሳታስ ፕርዴስ፤

ኮሻትዳይሳታስ ካꬅ እሜስ፤

ጎዳይ ቃሸትዳይሳታ ብርሼስ፤

8 ጎዳይ ቆቀታ ፄልሴስ።

ጎዳይ ኩንድዳይሳታ ደንꬄስ፤

ጎዳይ ፅሎታ ዶሴስ።

9 ጎዳይ በተ አሳታ ናጌስ፤

አምኤታነ ይኦ ናይታ ማዴስ፤

ሽን ኢታታ ኦግያ ꬋይሴስ።

10 ጎዳይ መርናዉ ካዎታና፤

ፅዮነ፥ ነ ፆሳይ፥

የለተꬃፈ የለተꬅ ጋካናዉ ካዎታና።

ጎዳ ጋላትተ!

147

ፆሳይ መቅዳ ዎዛና ኮሌስ

1 ጎዳ ጋላትተ!

ኑ ፆሳ ሳቦይ ሎኦ፤

እያ ሳቦይ ኡፋይስያባነ በሲያባ።

2 ጎዳይ የሩሳላመ ኦራꬃና፤

እስራኤለፐ ድኤትዳይሳታ ሺሻና።

3 ዎዛን መቅዳይሳታ ኮሌስ፤

ኤንታ ማዱንꬃ ፓꬄስ።

4 እ ፆልንቶታ ታይቡዋ ኤሬስ፤

ኤንታ ኡባ ኤንታ ሱንꬃን ሱንꬃን ፄጌስ።

5 ኑ ጎዳይ ግታ፤ እ ዎልቃማ፤

እያ አኬካስ ዛው ባዋ።

6 ጎዳይ አዳታ ዘምፕሴስ፤

ሽን ኢታታ ሳአን የጌስ።

7 ጎዳስ ጋላታ የꬅ የፅተ፤

ኑ ፆሳስ ዲꬃን የፅተ።

8 እ ሳሉዋ ሻራ ማይዜስ፤

ቢታስ እራ እሜስ፤

ዙማታ ቦላ ማታ ዶልሴስ።

9 መሄታስ ካꬅ፥

ኮሻትድ ዋስያ ቁሮ ናይታስ

ምያባ እሜስ።

10 እ ፓራታ ዎልቃንነ

ቶራንቾታ ምኖተꬃን ኡፋይተና።

11 ሽን ጎዳይ ባዉ ያየይሳታንነ

እያ ማሮታን አማነተይሳታን ኡፋይቴስ።

12 የሩሳላመ፥ ጎዳ ጋላታ!

ፅዮነ፥ ነ ፆሳ ጋላታ!

13 እ ነ ፐንግያ ኮበታ ምንꬃና፤

ነ ግዶን ደእያ ነ አሳ አንጃና።

14 እ ነ ዛዋ ሳሮተꬃን ናጋና፤

ነና ሎኦ ግስተን ካልሳና።

15 እ ባ ኪታ ቢታስ የዴስ፤

እያ ቃላይ ኤሶን ጋኬስ።

16 እ ሻች ቡሉኮዳ ምጬስ፤

ጫጋና ብዶዳ ላሌስ።

17 እ ሻቻ ሹቻዳ ሆሌስ፤

እያ ሜጉዋን ኦንካ ኤቃናዉ ዳንዳኤና።

18 እ ባ ቃላ ኪትድ ሻቻ ማይሴስ።

እ ጫርኩዋ ኪትን ሃꬅ ጎጌስ።

19 እ ባ ቃላ ያይቆባስ፥

ባ ህግያነ ዎጋ

እስራኤለስ አዋጄስ።

20 እ ሀራ ካዎተꬃታስ ሄሳ ኦꬅቤና፤

ኤንቲ እያ ህግያ ኤሮኮና።

ጎዳ ጋላትተ!

148

ፆሳ ሱንꬃ ጋላትተ

1 ጎዳ ጋላትተ!

ሳሎፐ ጎዳ ጋላትተ፤

ቦላ ꬎቃን እያ ጋላትተ።

2 እያ ኪታንቾት ኡባይ እያ ጋላትተ፤

ሳሎን ደእያ እያ ኦላንቾት ኡባይ እያ ጋላትተ።

3 አዋይ፥ አጌናይ እያ ጋላትተ፤

ፖእያ ፆልንቶት ኡባይ እያ ጋላትተ።

4 ꬎቃ ሳሎት እያ ጋላትተ፤

ሳሎፐ ቦላራ ደእያ ሃꬃት እያ ጋላትተ።

5 ኤንቲ ኡባይ ጎዳ ሱንꬃ ጋላቶ፤

እ ኪትን ኤንቲ መትዶሶና።

6 እ ኤንታ መርናዉ ኤንታ በሳን በሳን ዎꬅስ፤

ሻረቶና ህገ ኤንታዉ እሚስ።

7 ሳአፐ ጎዳ ጋላትተ!

አባን ደእያ ግታ መተꬃቶ፤

አባ ጪሞቶ ኡባይ እያ ጋላትተ።

8 ዎልአንꬃዉ፥ ሻቻዉ፥ ሻራዉ፥

ጫጋናዉ፥ እያ ኪታ ፖልያ ጫርኩዋዉ፥

ኡባይ እያ ጋላትተ።

9 ደረቶ፥ ዙማቶ፥

ሜተትያ አይፈ አይፍያ ምꬃቶ፥ ዝጋቶ፥

ኡባይ እያ ጋላትተ።

10 መሄቶ፥ ዶአቶ፥

ሳአራ ጎሸትያ መተꬃቶ፥

ፓልያ ካፎቶ ኡባይ እያ ጋላትተ።

11 ካዎቶ፥ ካዎተꬃቶ፥

ሀላቃቶ፥ ደርያ ሃረይሳቶ፥

ኡባይ እያ ጋላትተ።

12 ፓንꬃቶ፥ ጌላኦቶ፥ ጭማቶ፥ ናይቶ፥

ኡባይ እያ ጋላትተ።

13 እያ ሱንꬃይ ኡባፈ ꬎቃ ግድያ ግሾነ

እያ ቦንቾይ ሳሎታፐነ ሳአፐ ꬎቃ ግድያ ግሾ፥

ኤንቲ ኡባይ ጎዳ ሱንꬃ ጋላቶ።

14 እያዉ ማታ ግድዳ እስራኤለ፥

እ ꬎቁ ꬎቁ ኦꬅስ፤

እያ ጋላታና መላ ኤንታ ምንꬅስ።

ጎዳ ጋላትተ!

149

ፆሳስ ኦራꬃ ማዝሙረ የፅተ

1 ጎዳ ጋላትተ!

ጎዳስ ኦራꬃ የꬅ የፅተ!

ፅሎታ ሺቁዋን እያ ሳቢተ!

2 እስራኤለይ ባንታና መꬍዳይሳን ኡፋይቶ፤

ፅዮነይ ባንታ ካዋን ሀሹ ጎ።

3 ዱርሸ፥ ካራቦ ባቅሸ፥

ዲꬅ ዲፅሸ እያ ሱንꬃ ሳቦ።

4 ጎዳይ ባ አሳን ኡፋይቴስ፤

አዳታስ ፆኖ እምድ ኤንታ ቦንቼስ።

5 ነ አሳይ ባንታ ፆኑዋን ኡፋይቶ፤

ቃማ ኩመꬅ ኡፋይሳን የፆ።

6 ኤንታ ዶናን ፆሳ ጋላታይ፥

ኤንታ ኩሽያን ናምኡ ባጋ ቃራ ማሽ ደኦ።

7 ሄሳን ኤንቲ ካዎተꬃታ ቦላ ሀሎ ከያና፤

አሳ ሴራና።

8 ኤንታ ካዎታ ሳንꬃላታን፥

ኤንታ ሞርናታ ብራታን ቃቻና።

9 ኤንታ ቦላ ፃፈትዳ ፕርዳ ፖላና፤

ሄስ ፆሳ አሳታ ኡባስ ፆኖ።

ጎዳ ጋላትተ!

150

መተꬅ ኡባይ ፆሳ ጋላቶ

1 ጎዳ ጋላትተ!

እያ ጌሻ ኬꬃን ፆሳ ጋላትተ፤

ꬎቃ ሳሎን እያ ጋላትተ።

2 እያ ዎልቃማ ኦሶታ ግሾ እያ ጋላትተ፤

ኡባፈ አꬍያ እያ ግታተꬃስ እያ ጋላትተ።

3 ሞይዘ ፑንሸ እያ ጋላትተ፤

ዲꬃንነ ማስንቆን እያ ጋላትተ።

4 ካራቦ ባቅሸነ ዱርሸ እያ ጋላትተ፤

ዲꬅ ዲፅሸ፥ ሱሱልኤ ፑንሸ እያ ጋላትተ።

5 ዳላ ቃꬅሸ እያ ጋላትተ፤

ዎልቃማ ዳላ ግርሳን እያ ጋላትተ።

6 ሸምፖራ ደእያ ኡባይ

ጎዳ ጋላትተ!

ጎዳይ ጋላተቶ!

* 3:2 ማዝሙረይ የፀትያ ዎደ አዝማቸስነ ፓይዶስ ግዶን ጎዳ ቦንቾስ ካኤትያ ሙዙቃ ካሰ። ሽን ቃላ ብርሸꬃይ ኤረተና።

* 8:2 ጋላታ፦ እብራወꬆ ዶናን ጉꬃ ናይታ ጋላታን ምኖተꬅ ሺሻሳ ጉሱ።

* 29:6 ስርዮና ደርያ፦ ሄርሞና ደርያስ ሀራ ሱንꬅ

* 46:9 ጎንዳልያ፦ እብራወꬆ ዶናን ሀረ ጋረ ጌተቴስ።

* 127:2 ሸምፖ፦ ዎይኮ ꬍስኮ

ሌምሶ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

ሌምሶ ማፃፋ

ጋꬃ ቆፋ

ሌምሶ ማፃፋይ ሀይሰነ ሌምሶ ኦዳን ጊግዳ፥ ዱሳ ዎጋነ አማኖ ትምርተ። ሀ ማፃፋፐ ዳሮ ባጋይ ጋላስ ጋላስ አሰ ጋክያ ሀኖታታ ኦዴስ። ማፃፋይ ኮይሮ ዶምሸ፥ “ፆሳስ ያሻተꬅ ጭንጫተꬃስ ኮይሮ” (1:7) ያግስ። ሀ ማፃፋይ ታማርሰይ፥ አማኖ ዎጋን አስ ኦꬃናባ ፃላላ ግዶናሽን፥ አስ ባ ጋላሳ ዱሳን ሀናናዉ በሲያ ሎኦ ካንዱዋነ ኦꬃናዉ በሲያ ሎኦ ኦሶ ጉጅድ ታማርሴስ።

ሌምሶ ማፃፋታፐ ባጋይ አሳ ቡዞ ደኦባ ኦዴስ፤ ባጋይ እስ ሶ አሳ ዱሳባ ኦዴስ፤ ባጋይ ኦሶባነ ዛልኤባ ኦዴስ። ሌምሶ ማፃፋይ ፆሰ ቦንችያ አስ “ጭንጫ” ግድ፥ ፆሰ ኤሮና አስ “ኤያ” ጌስ። ሌምሶ ማፃፋይ አሽከተꬃባ፥ ጭንጫተꬃባ፥ ዳንዳአባ ቃባነ አማነተꬃባ ዳሮ ትምርተ ታማርሴስ።

ማፃፋ አይፈ ቆፋታ

ሌምሶታ ጎአ (1:1—9:18)

ሶሎሞነ ሌምሶታ (10:1—24:34)

ዱማ ዱማ ሌምሶታ (25:1—29:27)

አጉራ ሌምሶታ (30:1-33)

ልሙኤላ አየ ትምርተ (31:1-31)

1

ሌምሶ ጎአ

1 ሀይሳቲ እስራኤለ ካዋ ዳዊታ ናኣ ሶሎሞነ ሌምሶታ። 2 ሌምሶት አሳይ ጭንጫተꬅ፥ ሴራነ ኤራ ሃሳያ አኬካናዉ ማዶሶና። 3 ኤንቲ ጭንጫተꬅ፥ ፅሎተꬅ፥ ሱረ ፕርድነ ሱረ ዎዛን ዳና መላ ታማርሶሶና። 4 ኤያታስ አኬካ እሜስ፤ ናአተꬃታስ ኤራተꬅነ ካሃማተꬅ እሜስ። 5 ጭንጫት ሀ ሌምሶታ ስእድ፥ ኤራ ጉጆሶና፤ አኬካንቾት ሎኦ ዞረ ኤኮሶና። 6 ሄሳን ሌምሶታነ ኤንታ ብርሸꬃ፥ ጭንጫተꬃ ኦዳነ ኤንታ ቃንእሸታ አኬካናዉ ዳንዳኤቴስ።

7 ጎዳስ ያሽ ጭንጫተꬃስ ዶመꬅ፤ ሽን ኤያት ጭንጫተꬅነ ሴራ ካꬎኦሶና።

ጭንጫተꬅ ነዉ ሚሸ ኦꬃ

8 ታ ናአዉ፥ ነ አዋ ዞርያ ስአ፤

ነ አየ ትምርትያ ካꬎፓ።

9 ሄስ ነ ሁጵያስ ቦንቾ ካላቻ፤

ነ ቆꬍያስ ጎዝዳ ግዳና።

10 ታ ናአዉ፥ ነና ናጋራንቾት

ጭምኮ ኤሮ ጎፓ።

11 ኤንቲ፥ “ኑራ የꬋ፤

አሰ ዎꬋናዉ ሆክድ ናጎስ፤

ፅሎታ ዎꬋናዉ ቆሰቶስ።

12 ስኦለይ ምተይሳዳ ኑካ ኤንታ ፓፃ ምቶስ፤

ኑ ኤንታ ኦላን የገትያ አሳዳ ኦꬃና።

13 ኑኒ አልኦ ሚሸ ኡባ ደማና፤

ኑ ኬꬃ ቦንቀ ሚሸን ኩንꬃና።

14 ኑራ ላገታ፤

ኑ ደምዳባ እስፈ ሻከታና” ያጋና።

15 ታ ናአዉ፥ ኤንታራ ሄመቶፋ፤

ኤንታ ኦግያራ ባናዉ ነ ቶሁዋ ደንꬆፋ።

16 ኤንቲ ኢታባ ኦꬃናዉ ዎፆሶና፤

አሳ ሱꬅ ጉሳናዉ ያ ሃ ጎሶና።

17 ካፎይ ፄልሽን፥

እያ ኦይካናዉ ግተ የገꬅ ማደና።

18 ሽን ኤንቲ ባንታ ሱꬅ ጉሳናዉ ሆኮሶና፤

ባንታ ሸምፑዋ ዎꬋናዉ ቆሰቶሶና።

19 ገነን ጎአ ደምያ አሳ ዉርሰꬅ ሄሳ መላ፤

ኤንቲ ሺሽዳ ሻሎይ ኤንታ ሸምፑዋ ኤኬስ።

ጭንጫተꬅ ፄጌስ

20 ጭንጫተꬅ ዳጋላ ቦላ ኤቃዳ ፄጋዉሱ፤

ዳባባን ባ ቃላ ꬎቁ ኦꬃዳ ስሳዉሱ። 21 ጭንጫተꬅ አስ ሺቅያ በሳን ኤቃዳ ፄጋዉሱ፤

ካታማ ገልያ ፐንገን ኤቃዳ ሀይሳዳ ያጋዉሱ።

22 “ህንተኖ፥ አኬክ ፓጭዳይሳቶ፥

ህንተ አዉደ ጋካናዉ ኤያ ግድድ ዳኔ?

ቀልቅሰይሳቶ፥ አዉደ ጋካናዉ ኡፋይታኔ?

ኤያቶ፥ አዉደ ጋካናዉ ኤራተꬅ እፃኔ?

23 ታ ሴራ ህንተ ስእዳባ ግድያኮ፥

ታኒ ታ ኤራ ህንተ ቦላ ጉሳና፤

ታ ቃላካ ህንተና ታማርሳና።

24 ሽን ታ ፄግዳ ዎደ ህንተ ኮዮና እፅዳ ግሾ፤

ታኒ ኩሸ ምጭን ኦንካ አኬክቦና ግሾ፤

25 ታ ዞርያ ህንተ ካꬍዳ ግሾ፤

ታ ሴራካ ኤክቦና ግሾ፤

26 ህንተና መቶይ ጋክያ ዎደ ታ ሚጫና፤

ህንተ ዳጋማን ኮኮርያ ዎደ ታ ቀልቅሳና። 27 ጋዶይ ኡሾዳ ህንተ ቦላ ያ ዎደ፥

መቶይ ጎተዳ ህንተ ቦላ ኤቅያ ዎደ፥

ኡንእነ ዋየይ ህንተ ቦላ ጋክያ ዎደ፥

ታኒ ህንተና ቀልቅሳና።

28 “ሄ ዎደ ኤንቲ ታና ፄጋና፤ ሽን ታ ኮይከ፤

ኤንቲ ታና ምንꬅድ ኮያና፤ ሽን ደሞኮና። 29 ኤንቲ ኤራተꬅ እፅዳ ግሾ፤

ጎዳ ያሽ ዶርቦና ግሾ፥ 30 ታ ዞርያ ኤክቦና ግሾ፤

ታ ሴራ ካꬍዳ ግሾ፤ 31 ኤንቲ ባንታ ኦሱዋ አይፍያ ማና፤

ባንታ ቆፋ አይፍያ ካላና። 32 አኬክ ፓጭዳይሳታ ጭንጫተꬃፈ ሃከይስ ዎꬌስ፤

ኤያታ ቀል ጉስ ꬋይሴስ። 33 ሽን ታ ኦድያባ ስእያ ኡባይ ሳሮ ዳና፤

መቶ ህርጋፈካ ሸምፓና።”

2

ጭንጫተꬃ ጎአ

1 ታ ናአዉ፥ ታ ትምርትያ ነ ኤክኮ፤

ታ ኪታ ነ ዎዛናን ዎꬅኮ፤ 2 ነ ሀይꬃ ጭንጫተꬃኮ ዛርኮ፤

ነ ዎዛና አኬካኮ ዛርኮ፤

3 ኤራተꬅ ፄግኮ፤

አኬካ ꬎቁ ኦꬃዳ ፄግኮ፤

4 ብራ ዎይኮ ጌምዳ ሚሸ ኮየይሳዳ፥

ኔኒ ኤራተꬅ ኮይኮ፥

5 ሄ ዎደ ኔኒ ጎዳስ ያሽ ጉስ አይበኮ ኤራና፤

ፆሳ ሎይꬃዳ ኤራና።

6 ጎዳይ ጭንጫተꬅ እሜስ፤

እያፐ ኤራተꬅነ አኬክ በንቴስ።

7 እ ሱረታስ ማድያ ዞረ ምንጄስ፤

ቦረይ ባይናይሳታስ ጎንዳለ ግዴስ።

8 ሱረ ፕርዳ ኦግያ ናጌስ፤

እያዉ አማነተይሳታ ኦግያ ምንꬄስ።

9 ሄ ዎደ ኔኒ ፅሎተꬅ፥ ሱረ ፕርዳ፥

ሱረ ኦገነ ሎኦ ኦሶይ አይበኮ አኬካና።

10 ጭንጫተꬅ ነ ዎዛና ግዶ ገላና፤

ኤራተꬅ ነዉ ኡፋይስ ግዳና።

11 ሻክድ ኤሮይ ነና ናጋና፤

አኬክ ነና ካማና።

12 ጭንጫተꬅ ነና ኢታ አሳታ ኦግያፐ ናጋና፤

ጌላ ኦዳፐ ነና አሻና።

13 ኤንቲ ናጋራ ꬉማን ዳናዉ፥

ፅሎተꬃ ኦግያ አግዶሶና።

14 ኢታ ኦሶን ኡፋይቶሶና፤

ጌላተꬃን ሀሹ ጎሶና።

15 ኤንታ ኦሶይ ምርቀꬅ፤

ኤንታ ደኦይ ጌላ።

16 ጭንጫተꬅ ላይማ ማጫሳፐ፥

ቃላን ጭምያ ላገꬆፈ ነና አሻና።

17 እያ ባ ናአተꬃ አዝና አጋጋሱ፤

ፆሳ ስንꬃን ጫቅዳ ጫቁዋ ዶጋሱ።

18 እ ሶ ኦገይ ሀይቆኮ ጋꬄስ፤

ኢኮ ቡስ ሞይትለታኮ ጋꬄስ።

19 ኢኮ ብያ ኦንካ ጉየ ስመና፤

ደኦ ኦገ ደመና።

20 ሄሳ አጋዳ፥ ሎኦ አሳታ ሌምሱዋ ካላ፤

ፅሎ አሳታ ሄመꬃ ናጋ።

21 ሱረ አሳትነ ቦረይ ባይናይሳት፥

ቢታን አዱሳ ላይꬅ ዳና።

22 ሽን ኢታት ቢታፈ ሾደታና፤

አማነቶናይሳት ꬋያና።

3

ጎዳን አማነታ

1 ታ ናአዉ፥ ታ ትምርትያ ዶጎፓ፤

ታ ኪታ ነ ዎዛናን ዎꬃ።

2 ኤንቲ ነ ላይꬃ አዱሳና፤

እንጀነ ሳሮተꬅ ነዉ ጉጃና።

3 ሲቆይነ ቱማተꬅ ኔፐ ሃኮፎ፤

ኤንታ ነ ቆን ቃቻ፤ ነ ዎዛናን ፃፋ።

4 ሄሳ ኦꬅኮ ነ ፆሳነ አሳ ስንꬃን

ሳበታናነ ናሸታና።

5 ነ ኩመꬃ ዎዛናን ጎዳ አማነታ፤

ነ አኬካን ዘምፖፋ።

6 ነ ኦሶ ኡባን እያ ስንꬃያ፤

እ ነና ሱረ ኦገ ካለꬃና።

7 ነና ነ ሁጰን ጭንጫ ኦꬆፋ፤

ጎዳ ያያ፤ ኢታፐ ሃካ።

8 ሄስ ነ አሳተꬃስ ፓያተꬅ ኤሀና፤

ነ መቀꬃካ ፃልሳና።

9 ነ ሻሉዋን ጎዳ ቦንቻ፤

ኮይሮ አይፍዳ ካꬃፈ

ባይራ እማዳ እያ ቦንቻ።

10 ሄሳ ነ ኦꬅኮ፥ ነ ሻልያን ካꬅ ኩማና፤

ነ ዳሎይ ዎይነ ኡሻን ኩምድ ፓላሀና።

11 ታ ናአዉ፥ ጎዳ ሴራ ካꬎፓ፤

እ ነና ሴርያ ዎደ ላንጮፋ።

12 አዋይ ባ ዶስያ ናአ ሴረይሳዳ፥

ጎዳይ ባ ዶስያ ኡራ ሴሬስ።

13 ጭንጫተꬅ ደመይነ፥

አኬካ ባዉ ሚሸ ኦꬅያ ኡራይ አንጀትዳይሳ።

14 ጭንጫተꬅ ብራፐ አꬍድ ጎኤስ፤

ዎርቃፈ አꬍድ ማዴስ።

15 ጭንጫተꬅ ዎርቃፈ አꬍድ አልኦ፤

ነ ደማናዉ አሞትያ ኡባይ ጭንጫተꬃራ ግነና።

16 ጭንጫተꬅ ኡሻቻ ኩሸን አዱሳ ላይꬅ፥

ሀድርሳ ኩሸን ዱረተꬅነ ቦንቾ ኦይካሱ።

17 እ ኦገት ኡፋይስያ ኦገታ፤

እ ሆሮጋይ ሳሮ ሆሮጋ።

18 እያ ባና ኦይከይሳታስ ደኦ ምꬅ፤

እዮ ምንꬅድ ኦይክያ ኡባይ አንጀትዳይሳታ።

19 ጎዳይ ባ ጭንጫተꬃን ሳኣ መꬍስ፤

ባ አኬካን ሳሎታ ምንꬅስ።

20 እያ ኤራተꬃን ሻፋት ጎጎሶና፤

ሻራታፐ እር ቡኬስ።

21 ታ ናአዉ፥ ሱረ ፕርዳነ

ሻክድ ኤሮ ምንꬃዳ ኦይካ

ኤንቲ ኔፐ ሻከቶፎ።

22 ኤንቲ ነዉ ደኦ ግዳና፤

እንጀነ ኡፋይስ እማና።

23 ሄ ዎደ ነ ህርግ ባይና ሄመታና፤

ነ ቶሆይ ꬉበተና።

24 ኔኒ ዝንእያ ዎደ ያያካ፤

ቃማ ኩመꬅ ማልኦ ꬍስኮ ꬍስካና።

25 አኬኮና ጋክያ ጋዶስ ያያካ፤

ኢታት ꬋይያ ꬋዩዋን ዳጋማካ።

26 ጎዳይ ነዉ ዘምፖ ግዳና፤

ነ ቶሆይ ፅሄን ኦይከቶናዳ እ ናጋና።

27 ነዉ ዎልቅ ደእሽን፥

መቶትዳ ኡራስ ሎኦባ ኦሶ አጎፋ።

28 ሀእ ማዳናዉ ዳንዳአሸ ነ ሾሩዋ፥

“ስማዳ ያ፤ ታ ነዉ ዎንቶ እማና” ያጎፓ። 29 ነና አማነትድ፥ ነ ማታን ደእያ፥

ነ ሾሩዋ ቦላ ገነ ኦꬆፋ።

30 ነና ቆሆና ደእሽን፥

አሰ ጮ ሞቶፓ።

31 ገነ ኦꬅያ አሳታ ቃናቶፓ፤

ኤንታ ኢታ ኦሱዋ ካሎፋ።

32 ጎዳይ ኢታ ኦꬅያ አሳታ እፄስ፤

ሽን ሱረታ ዶሴስ።

33 ጎዳይ ኢታ ኦꬅያ አሳ ኬꬃ ባዴስ፤

ሽን ሱረባ ኦꬅያ አሳ ኬꬃ አንጄስ።

34 ኦቶሮን ቀልቅሰይሳታ ጎዳይ ቀልቅሴስ፤

ሽን ባንታና ካዉሸይሳታ ሳቤስ።

35 ጭንጫት ቦንቾ ደማና፤

ሽን ኤያት ካዉያና።

4

ጭንጫተꬅ ኡባፈ ቦላ

1 ታ ናይቶ፥ ህንተ አዋ ዞርያ ስእተ፤

ሎይꬅ ስእተ፤ ህንተ አኬካ ደማና።

2 ታ ህንተዉ ሎኦ ትምርተ እምያ ግሾ፥

ታ ትምርትያ ካꬎፕተ።

3 ታካ ታ አዋስ ናአ፤

ታ አየስ እያ ዶስያ እስ ናአ።

4 ታ አዋይ ታና ሀይሳዳ ያግድ ታማርስስ፤

“ታ ኦዳይ ነዉ ገሎ፤ ታ ኪታ ናጋ፤

ኔኒ ሄሳ ኦꬅኮ ደኦን ዳና።

5 ጭንጫተꬅነ አኬካ ደማናዉ ምና፤

ታ ነዉ ኦድያባ ዶጎፓ፤ እያፐ ካረ ከዮፓ።

6 ጭንጫተꬃስ ዞኮ ዛሮፓ፤ እያ ነና አሻና፤

እዮ ዶሳ፤ እያ ነና ናጋና።

7 ጭንጫተꬅ አꬍያ ግሾ እዮ ደማ፤

ነዉ ደእያባ ዉርስድ ኤክኮካ አኬካ ደማ።

8 ነ እዮ ቦንቻ፤

እያ ነና ꬎቁ ꬎቁ ኦꬃና፤

ነ እዮ ኦይክኮ፥ እያ ነና ቦንቻና።

9 እያ ነ ሁጵያስ ሳባ ግዳና፤

ቦንቾ ካላቻ እማና” ያግስ።

10 ታ ናአዉ፥ ስአ፤ ታ ኦደይሳ ኤካ፤

ነ ላይꬃይ አዱቃና።

11 ታኒ ነና ጭንጫተꬃ ኦገ ካለꬃና፤

ሱረ ሆሮጋ በሳና።

12 ነ ሄመትያ ዎደ ꬉብያባይ ዴና፤

ዎፅያኮካ ꬉበታካ።

13 ታ ትምርትያ ሎይꬃ ናጋ፤ የዶፋ፤

ትምርተይ ነዉ ደኦ እምያ ግሾ ሎይꬃ ናጋ።

14 ናጋራንቾታ ኦግያራ ቦፓ፤

ኢታ አሳታ ኦግያን ሄመቶፋ።

15 እያፐ ሃካ፤ እያን ሄመቶፋ፤

ጉየ ስማ፤ ነ ኦግያን ባ።

16 ኤንቲ ኢታባ ኦꬆና ደእሽን ꬍስኮይ ኤከና፤

ኤንቲ አሰ ꬉቦና ደእሽን ꬍስኮይ ኤፈና።

17 ኤንቲ ናጋራ ካꬃዳ ሞሶና፤

ጌላተꬅ ኡሻዳ ኡዮሶና።

18 ፅሎታ ኦገይ ሴታ ጋላስ ጋካናዉ፥

ጉጅ ጉጅ ፖእያ ዎንታ ፃልቀ መላ።

19 ሽን ጌላታ ኦገይ ሳካና ꬉማ መላ፤

ኤንቲ አይብን ꬉበትያኮካ ኤሮኮና።

20 ታ ናአዉ፥ ታ ኦደይሳ ስአ፤

ነ ሀይꬃ ታኮ ዛራ።

21 ነ አይፍያ ስንꬃፈ ሃሶፋ፤

ነ ዎዛናን ናጋ።

22 ኤንታ ደምያ ኡባስ ኤንቲ ደኦ፤

ኤንቲ አሳተꬃስ ፓያተꬅ እሞሶና።

23 ደኦይ እያፐ ፑልትያ ግሾ፥

ኡባፈ አꬃዳ ነ ዎዛና ምንꬃዳ ናጋ።

24 ነ ዶናፐ ኢታ ሃሳያ ድጋ፤

ዎርዶ ሃሳያ ነ ማታፐ ሃሳ።

25 ስት ጋዳ ስን ፄላ፤

ነ አይፈይ ነ ስንꬃን ደእያባ

ትሽ ኦꬅድ ፄሎ።

26 ነ ቶሁዋ ኦግያ ጊግሳ፤

ሱረ ኦገ ፃላላን ሄመታ።

27 ሱረ ኦገፐ ኡሻች ሀድርስ ጎፓ፤

ነ ቶሆይ ኢታ ኦገ ቦናዳ ናጋ።

5

ላይማተꬃፈ ሃካ

1 ታ ናአዉ፥ ታ ጭንጫተꬃ ሀይዛ ስአ፤

ነ ሀይꬃ ታ ትምርትያኮ ዛራ።

2 ሄስ ነና ዎዛናማ ኦꬃና፤

ነ ኦዳይ ነ ኤራተꬃ ቆንጭሳና።

3 ላይማ ማጫሳ እንፃርሳፈ እልሎ ኤስ ፆኬስ፤

እ ኦዳይ ኦይሳፐ አꬍድ ሎፅኬስ።

4 ሽን ዉርሰꬃን እያ ጎዳረ ኡꬃዳ ጫማዉሱ፤

ናምኡ ባጋራ ቃንፅያ ማሻዳ ቃራ።

5 እ ቶሆይ ሀይቆኮ ቤስ፤

እ ታንጎይ ዱፎ ጋꬄስ።

6 እያ ደኦ ኦገ ቆፑኩ፤ እ ኦገይ ጌላ፤

ሽን ጌላ ግደይሳ እያ ኤሩኩ።

7 ታ ናአዉ፥ ታና ስአ፤

ታ ኦደይሳፈ ከዮፓ።

8 ላይማ ማጫሳ ሄራ ቦፕተ፤

እ ኬꬃ ፐንግያኮ ሺቆፕተ።

9 ሄስ ሀኖና እፅኮ ህንተ ቦንቹዋ ሀራት ኤካና፤

ናአተꬃን ዎዛና ምኖ አሳ ኩሸን ህንተ ሀይቃና።

10 ህንተ አቁዋ አላጋት ኤካና፤

ህንተ ዳቡራድ ሺሽዳባይ ሀራ አሳስ ግዳና።

11 ዉርሰꬃን ህንተ አሾይነ

ህንተ አሳተꬃይ ዉርን ህንተ ዬካና።

12 ህንተ ያጋና፤ “ታ አይስ ትምርተ እፃድና?

ታ ዎዛናይ ሴራ አይስ ካꬍዴ?

13 ታኒ ታ አስታማረታ ስአብከ፤

ታና ዞረይሳታ ዞርያ ኤካብከ።

14 ሄሳ ግሾ፥ ታ አሳይ ሺቅዳ ሺቁዋን፥

ካዉያናዉ ማታስ” ያጋና።

15 ኔኒ ነ ፑልቱዋፈ ሃ ኡያ፤

ነ ማቸ ፃላላ ሲቃ።

16 ነ ፑልቱዋ ዳባባን፥

ነ ኦላ ሃꬃ ደንባን አይስ ጉሳይ?

17 ኤንታ ነዉ ቡዞ ኦꬃ፤

ሀራ አላጋ ኡራራ ኮፆፋ።

18 ነ ፑልቶይ ነዉ አንጀቶ፤

ነ ናአተꬃ ማቸራ ኡፋይታ።

19 ሎእያ ጋረዳንነ ኡፋይስያ ገንኤዳ

እ ꬋንꬃይ ኡባ ዎደ ነና አሎ፤

ኡባ ዎደ እ ሲቆይ ነና ድኦ።

20 ታ ናአዉ፥ ላይማ ማጫሳን አይስ ድኤታይ?

ሀራ አሳ ማቾ አይስ ቆማይ?

21 አስ ኦꬅያባ ኡባ ጎዳይ በኤስ፤

እ ሄመትያ ሆሮጋ ኡባ ፄሌስ።

22 ናጋራንቹዋ እ ኦꬅዳ ናጋራይ ኦይኬስ፤

እያ ናጋራ ግተይ እያ ቃቼስ።

23 እ ባ ኤያተꬃን ꬋይስ፤

ባና ናግቦና ግሾ ሀይቅስ።

6

ኤያተꬃፈ ሃካ

1 ታ ናአዉ፥ ሚሸ ታልእዳ ነ ሾሩዋስ ዋሰ ገልዳባ ግድኮ፥

ሀራ አሳስ ኩሸ ባቃዳ ጫቅዳባ ግድኮ፥

2 ነ ጫቅዳ ነ ጫቁዋን ፅሄን ገልዳባ ግድኮ፥

ነ ዶናፐ ከይዳ ቃላን ኦይከትዳባ ግድኮ፥

3 ህዛ ነ ሾሩዋ ኩሸን ገላዳሳ።

ሄሳ ግሾ፥ ታ ናአዉ፥ እያፐ ከያናዉ ኮይኮ፥

ነ ሾሩዋ ሶ ባዳ ዋሰተꬃ

ነ ቦላፈ ዎꬃና መላ አዳሻዳ እያ ዎሳ።

4 ሄሳ ኦꬆና ደአሸ ዝንኦፋ፤

ꬍስኮይካ ነና ኤኮፎ።

5 ሻንካፈ ገንኤይ ከስ ኤክያዳ፥

ግተፐ ካፎይ አትያዳ ነና አሻ።

6 ነኖ አዛላዉ፥ ዝማዶኮ ባ፤

እያፐ ጭንጫተꬅ ታማራ።

7 ዝማዶታ ኪተይ ባዋ፥

ሀላቅ ዎይኮ ኤንታ ሃረይ ባዋ።

8 ሽን ባንታዉ ማናባ ቦነ ምንጆሶና፤

ካꬅ ጫክያ ዎደ ባንታዉ ኮሽያ ካꬃ ሺሾሶና።

9 ነኖ አዛላዉ፥ ነ አዉደ ጋካናዉ ꬍስካይ?

ነ ꬍስኮፈ አዉደ ባርካኔ?

10 ኔኒ “ጉꬁ ዝንአና፤ ጉꬁ ꬍስካና፤

ኩሸ ሺሻ ኤካዳ ጉꬁ ሸምፓና” ያጋሳ።

11 ሄ ዎደ ማንቆተꬅ ፓንጋዳ፥

ፓጭ ኦላ ሚሸ ኦይክዳ አሳዳ ነ ቦላ ያና።

12 ላፋነ ኢታ አስ ዩይድ ኦዳ ምርቄስ፤

13 እ ባ አይፈን ቃምኦቴስ፤

ባ ቶሆን በሴስ፤ ባ ብራን ማሌስ።

14 እያ ኡሎን ጌላተꬅ ደኤስ፤ ኢታባ ቆፔስ፤

ኡባ ዎደ ኦሹ መꬌስ።

15 ሄሳ ግሾ ꬋዮይ አኬኮና እያ ቦላ ያና፤

እ ሀሳዮና መቃና፤ ዛሪድ ፓፀና።

16 ጎዳይ እፅያ ኡሱፑን ቆሞት ደኦሶና፤

እ ሻተትያ ቆሞት ላፑና፤

17 ካꬍድ ፄልያ አይፈ፥

ዎርዶትያ እንፃርስ፥

ፅሎ አሳታ ዎꬍያ ኩሸ፥

18 ኢታባ ማቅያ ዎዛና፥

ኢታባኮ ዎፃናዉ ኤሶትያ ቶሆ፥

19 ዎርዶ ቦላ ዎርዶ ጉጅያ ዎርዶ ማርካ፥

እሻታ ግዶን ኦሽ መꬍያ አስ።

ላይማተꬃፈ ናገታ

20 ታ ናአዉ፥ ነ አዋ ኪታ ፖላ፤

ነ አየ ትምርትያ አጎፋ።

21 ኤንታ ኡባ ዎደ ነ ዎዛናን ኦይካ፤

ነ ቆꬍያን ቃቻ።

22 ነ ሄመትያ ዎደ ኤንቲ ነና ካለꬃና፤

ነ ዝንእያ ዎደ፥ ኤንቲ ነና ናጋና፤

ነ ባርክያ ዎደ ኤንቲ ነና ዞራና።

23 ጎዳ ኪታይ ፆምፐ፤ እያ ትምርተይ ፖኦ፤

እያ ሴራይ ደኦኮ ኤፍያ ኦገ።

24 ሀ ትምርተት ኢታ ማጫፈነ

ሀራ ጭምያ ማጫሳ እንፃርሳፈ ነና ናጋና።

25 እ ማላ ሎኦተꬃይ ነና ቃꬆፎ፤

እ ቃምኦቶይ ነና ድኦፎ።

26 እስ አደይ ጉꬃ ሚሸን ላይማ ማጫስ ደማናዉ ዳንዳኤስ፤

ሽን ሀራ አሳ ማቾ ላገꬆይ ሸምፖ ኤኬስ።

27 ታማ እድምን

እያ ማኦይ ሜተቶና አተይ ደኢ?

28 ታማ ቦንቆ የꬍን፥

እያ ቶሆይ ፁገቶና አተይ ደኢ?

29 አሳ ማቾ ላገꬅያ ኡራይ ሄሳ መላ፤

እዮ ቦችያ ኡባይ ሴረቶና አተና።

30 ካይሶይ ኮሻትድ ማናዉ ካይስኮ፥

አስ እያ ቦረና።

31 ሽን እ ኦይከትያባ ግድኮ፥

ላፑን ኩሸ ቃንፃና፤

ባ ሶን ደእያ ሚሸ ኡባ እማና።

32 ሽን ማጫሳራ ላይማትያ አስ ዎዛን ባይና አስ፤

ሄ ኡራይ ባ ሸምፑዋ ꬋይሴስ።

33 ደሸꬅነ ካዉሽ እያ ቃዳ፤

ዬል እያፐ ቁሸተና።

34 ቃናተይ አዝናስ ይሎ ደንꬄስ፤

ሀሎ ከስያ ዎደ እዉ ቃተና።

35 እ አይ አጫካ ኤከና፤

አይ መላ እሞትካ እያ ሀንቁዋ ዶሽሰና።

7

ላይማ ማጫሳፐ ናገታ

1 ታ ናአዉ፥ ታ ቃላ ናጋ፤

ታ ኪታ ነ ዎዛናን ዎꬃ።

2 ደኦን ዳናዉ ታ ኪታ ኦꬃ፤

ታ ትምርትያ ነ አይፈ ናኤዳ ናጋ።

3 ነ ኩሸን ኤንታ ቃቻ፤

ነ ዎዛናን ኤንታ ፃፋ።

4 ጭንጫተꬅ ነ ምችዳ፥

አኬካ ነ ማታ ዳቦዳ ፄላ።

5 ኤንቲ ነና ላይማ ማጫሳፐነ

ባ ቃላን ጭምያ ሀራ ማጫሳፐ ናጋና።

6 እስ ጋላስ ታ ማስኮተራ ካረ ፄላስ።

7 ኤራተꬅ ፓጭዳ ናአተꬃታ በአስ፤

ኤንታ ግዶፈ እሶይ ዳሮ ኤያ።

8 ሄ ናአተꬃይ ኦገራ ብሸ፥

እስ ላይማ ማጫሰ ኬꬃ ማታራ አꬌስ፤

እ ሶ ኤፍያ ኦግያ ስሚድ እ ሶኮ ብስ።

9 ሄ ዎደ ሳእ ላዴስ።

10 ማጫስያ እያ ደማሱ፤

እያ ላይማ ግደይሳ እ ማኦይ ኤርሴስ፤

እያ አሳ ጭማናዉ ሀልቻዳ ከያሱ።

11 እያ ፃልታማነ ዬል ባይና ማጫስ፤

ሶን ዎፑ ጋዳ ኡቱኩ።

12 እያ እስ ቶሆ ኦገን፥ እስ ቶሆ ግያን፥

እስ ቶሆ ዳባባን ኤቃዳ ናጋዉሱ።

13 እያ ሄ ናአተꬃ ቆማዳ ዬራሱ፤

እያ ትሽ ኦꬃዳ ፄላሸ ሀይሳዳ ያጋሱ፤

14 “ታኒ ታ ያርሹዋ ያርሻዳ፥

ታ ቃንገꬃ ሀች ጋꬃስ።

15 ያታዳ ነና ሞካናዉ ከያስ፤

ነና ዳሮ ኮያስ፤ ህዛ ነና ደማስ።

16 ታኒ ግብፀፈ ይዳ፥

አሌቀትዳ አፍላ ሂፃስ።

17 ታኒ ታ ሂፃ፥

ካርበፈ፥ አልሙነፐነ ቃራፋፐ፥

ኦሰትዳ ሽቱዋ ፑካስ።

18 ሃያ፤ ዎንታና ጋካናዉ ሲቆ አሎስ፤

ቆመትድ ኡፋይቶስ።

19 ታ አዝናይ ሶን ዴና፤

ሃሆ ቢታ ብስ።

20 ሚሸ ካርፂታ ኩንꬅድ ብዳ ግሾ፥

አጌና ኩሞና ሶ ስመና” ያጋሱ።

21 ባ ማልኦ ኦዳን እያ ባለꬃሱ፤

ባ ሊቆ እንፃርሳን እያ ጭማሱ።

22 ቦር ሹከታናዉ በይሳዳ፥

ጋር ኤሶትድ ፅሄን ገለይሳዳ፥

እ እዮ ካልድ ብስ።

23 ቶር እያ ዎዛና ጫድዳዳ ሀንስ፤

ግተ ግዶ ገልዳ ካፎ ዳንስ፤

ሄስ ኡባይ እያ ሸምፑዋ ꬋይሳናዉ ሀነይሳ ኤርቤና።

24 ህዛ ታ ናአዉ፥ ታና ስአ፤

ታ ዶናፐ ከይያ ቃላ ሀይዛ።

25 ነ ዎዛናይ ማጫሳ ጌዶ ቦፖ፤

እ ኦግያን ገላዳ ꬋዮፓ።

26 እያ ጫዳ የግዳይሳት ዳሮ፤

እያ ዎꬍዳይሳት ጉꬃ ግዶኮና።

27 እ ሶይ ዱፎኮ ኤፍያ ኦገ፤

ሀይቆኮ ካለꬅያ ሆሮጋ።

8

ጭንጫተꬃ ኦገ

1 ጭንጫተꬅ ፄጋዉሱ፤ ስእተ፤

አኬክ ባ ቃላ ꬎቁ ኦꬅዳ ስሳዉሱ።

2 ኦገ ዶናን ደእያ ዙማታ ቦላነ

ዳጋላ ኦግያን እያ ኤቃዉሱ።

3 ድርሳ ፐንገ ማታን፥ ካታማ ገልያ ፐንገን ኤቃዳ፥

ባ ቃላ ꬎቁ ኦꬃዳ ሀይሳዳ ያጋዉሱ።

4 አሳዉ፥ ታ ህንተና ፄጋይስ፤

አሳ ኮቸ ኡባ ፄጋይስ።

5 ህንተኖ ኤራተꬅህ ባይናይሳቶ ኤራተꬅ ታማርተ፤

ህንተኖ ኤያቶ፥ አኬካ ደምተ።

6 ታኒ ሎኦባ ኦድያ ግሾ ስእተ፤

ታ ዶናፐ ሱረባይ ከዬስ።

7 ታኒ ቱማ ኦደታይስ፤

ዎርዶይ ታ ማታን እፀትዳባ።

8 ታ ኦዳይ ቱማ፤

ጌላ ዎይኮ ምርቀꬅ ግደና።

9 አኬክ ደእያ ኡራስ ታ ኦዳይ ልከ፤

ኤር ደእያ ኡራስ ታ ኦዳይ ቆንጨ።

10 ብራፐ አꬅድ ታ ዞርያ ዶርተ፤

ጌሻ ዎርቃፈ አꬅድ ኤራተꬅ ዶርተ።

11 ጭንጫተꬅ ዞኦ አልኦ ሹቻፈ አꬌስ፤

ነ አሞትያ ኡባይ ኢራ ልከተና።

12 ታዉ፥ ጭንጫተꬃስ አኬክ ደኤስ፤

ኤራተꬅነ ሻክድ ኤሮይ ታባ።

13 ጎዳስ ያሽ ኢታተꬅ እፆ፤

ታኒ ኦቶሮነ ጬቀተꬅ እፃይስ፤

ኢታ ኦገነ ዎርዶ ኦዳ ዶስከ።

14 ዞረይነ ሎኦ ኤራይ ታባ፤

አኬክነ ዎልቅ ታዉ ደኤስ።

15 ካዎት ታ ባጋራ ካዎቶሶና፤

ሃረይሳት ሱረ ህገ ታ ባጋራ ከሶሶና።

16 ሀላቃት ታ ማድን ደርያ ሃሮሶና፤

ቢታ አይስያ ግታ አሳታ ታ ማዳይስ።

17 ታና ዶሰይሳታ ታ ዶሳይስ፤

ታና ምንꬅድ ኮየይሳት ደማና።

18 ዱረተꬅነ ቦንቾይ ታራ ደኦሶና፤

ዉሮና ሻሎይነ እንጀይ ታ ማታና።

19 ህንተ ታፐ ደምያ ጎአይ፥

ጌሻ ዎርቃፈነ ብራፐ አꬌስ።

20 ታ ፅሎተꬃ ኦገን ሄመታይስ፤

ሱረ ፕርዳ ኦግያራ ካንꬃይስ።

21 ታና ዶሰይሳታስ ታ ሻሎ እማና፤

ኤንታ ኬꬃ ዱረተꬃን ኩንꬃና።

22 “ጎዳይ ታና ኡባፈ ኮይሮ መꬍስ፤

በንፐካ እያ ኦሱዋስ ዶመꬃይ ታና።

23 አላመይ መታናፐ ካሰ

ታኒ ሹመታስ።

24 አባይ ባይና ዎደ፥ ፑልቶት ꬉቆና

ደእሽን ታ የለታስ።

25 ደረትነ ዙማት መታናፐ

ስን ታ የለታስ። 26 ጎዳይ ሳኣነ ሳአን ደእያ ኡባ መꬋናፐ ስን

ዎይኮ ኮይሮ ኮጰ ቢታይ ኦሰታናፐ ስን ታ የለታስ።

27 ጎዳይ ሳሎታ ምጭዳ ዎደ፥

አባታፐ ቦላራ ሳሎ ጉፋንꬆ ጊግስዳ ዎደ፥

ታኒ ያን ደአይስ።

28 ጎዳይ ሻራታ ቦላራ ዎꬅዳ ዎደ፥

አባ ፑልቶታ ꬉስዳ ዎደ፥

29 አባ ሃꬃት እመትዳ ዛዋፐ ፕንድ፥ ቦላ አꬎናዳ፥

እ ኤንታ ኪትዳ ዎደ ሳኣ ባሱዋ ምንꬅዳ ዎደ፥

ታኒ ያን ደአይስ።

30 ሄ ዎደ ታ እያ ማታን ዋና ኦሳንቾ፤

ኡባ ዎደ ታ እያ ኡፋይሳይስ፤

ታዉካ እያ ስንꬃን ኡፋይታይስ።

31 እ መꬍዳ አላምያን ኡፋይታይስ፤

አሳ ናይትካ ታና ኡፋይሶሶና።

32 “ህዛ ታ ናይቶ፥ ስእተ፤

ታ ኦደይሳዳ ኦይሳት አንጀትዳይሳታ።

33 ታ ትምርትያ ስእተ፤ ጭንጫ ግድተ፤

ስእዳባ ዶጎፕተ።

34 ታኒ ኦድዳባ ስእያ ኡራይ፥

ጋላስ ጋላስ ታ ፐንግያን በንትያ ኡራይ፥

ታ ፐንግያን ናግያ ኡራይ አንጀትዳይሳ።

35 ታና ደምዳይ ደኦ ደሜስ፤

ጎዳፐ ሳባ ኤኬስ።

36 ሽን ታና ደሞና ኡራይ ባና ቆሄስ፤

ታና እፅያ ኡባይ ሀይቆ ዶሴስ።”

9

ጭንጫተꬅ፥ ኤራተꬅነ ኤያተꬅ

1 ጭንጫተꬅ ባ ኬꬃ ኬፃሱ፤

ላፑን ቱሳታ ባ ኬꬃስ ኤሳሱ።

2 እያ ባ ጊግስያ ግብራስ ሞꬎ መሄ ሹካሱ፤

ዎይነ አጋሱ፤ ጋይታ አሳ ስን አꬃሱ።

3 አሳ ፄጋናዉ ባ አይለታ ኪታሱ፤

ኦሳንቾት ካታማ ꬎቃ በሳን ኤቅድ፥ 4 ህንተኖ፥ ኤር ፓጭዳይሳቶ ሃ ገልተ! ኤያታኮ ሀይሳዳ ያጋሱ። 5 “ሃ ዪተ፤ ታ ካꬃ ሚተ፤

ታ አግዳ ዎይንያ ኡይተ። 6 ህንተ ኤያተꬅ አግድ ደኦን ደእተ፤

አኬክድ ሄመትተ” ያጋሱ።

7 ቀልቅስያ ኡራ ሴርያ አስ ጫሸ ኤኬስ፤

ኢታ ኡራ ዞርያ አስ ባዉ ቆሄቴስ።

8 ቀልቅስያ ኡራ ዞሮፓ፤ እ ነና እፃና፤

ጭንጫ ኡራ ዞራ፤ እ ነና ዶሳና። 9 ጭንጫተꬅ ኡራ ታማርሳ፤ እ ጭንጫ ግዳና፤

ፅሎ ኡራ ታማርሳ፤ እ ኤራ ጉጃና።

10 ጎዳስ ያሽ ጭንጫተꬃስ ዶመꬅ፥ ጌሻ ጎዳ ኤሮይ አኬካ።

11 ታ ጋሶን ነ ላይꬃይ ዳራና፤

ነ ደኦ ላይꬃይ አዱቃና።

12 ነ ጭንጫ ግድኮ፥ ጎኤተይ ነና፤

ነ ቀልቅስያ አስ ግድኮ ነና ቆሃሳ።

13 ኤያ ማጫስ ዋሶ ዳራዉሱ፤

እዉ ዬል ባዋ፤ እያ አይኮካ ኤሩኩ።

14 እያ ባ ካረን ዎይኮ ካታማ ꬎቃ በሳን ኡታዉሱ። 15 ባንታ ኦግያ ብያ አሳ ፄጋዳ፥ 16 “ህንተኖ፥ ኤር ፓጭዳይሳቶ

ታኮ ሃ ዪተ” ያጋሱ። ኤር ባይናይሳታኮ፥ 17 “ካይስድ ኡያ ሃꬅ ማልኤስ፤

ጌማን ምያ ካꬅ ሎኤስ” ያጋሱ።

18 ሽን ሀይቅዳ አሳይ ያን ደኤይሳ፥

እ እማꬃትካ ዱፎን ደኤይሳ እ ኤረና።

10

ሶሎሞነ ሌምሶታ

1 ሀይሳቲ ሶሎሞነ ሌምሶታ።

ጭንጫ ናእ ባ አዋ ኡፋይሴስ፤

ሽን ኤያ ናእ ባ አይዉ አዛንꬄስ።

2 ናጋራን ደምዳ ሚሸይ ጎኤና፤

ሽን ፅሎተꬅ ሀይቆፐ አሼስ።

3 ጎዳይ ፅሎታ ኮሻይሰና፤

ሽን ናጋራንቾታ አሙዋ ፖልሰና።

4 አዛላተꬅ ማንቅሴስ፤

ሽን ምንድ ኦሶይ ዱረዬስ።

5 ጭንጫ አስ ባ ካꬃ ቦነ ሺሼስ፤

ሽን ካꬅ ጫክያ ዎደ ꬍስክያ አስ ካዉዬስ።

6 ፅሎ አስ አንጀቴስ፤

ሽን ናጋራንቾ አስ

ባ ማካላተꬃ ዶናን ገንꬄስ።

7 ፅሉዋ ሱንꬃይ አንጆን ፄገትሸ ደኤስ፤

ሽን ናጋራንቾታ ሱንꬃይ ኤለ ዶገቴስ።

8 ጭንጫ አስ ኪትዳባ ኦꬄስ፤

ሽን ኤያ አስ ꬋዮኮ ቤስ።

9 ሱረ አስ ሳሮ ደኤስ፤

ሽን ጌላ አስ ባ ጎመን ኦይከቴስ።

10 ገነ አይፈን ቃምኦትያ አስ መቶ ኤሄስ፤

ሽን ያዮና ሴርያ አስ ሳሮተꬅ መꬌስ።

11 ፅሎ አሳ ኦድ ደኦ ፑልቶ፤

ሽን ናጋራንቾ አሳ ኦድ ማካላ ገንꬄስ።

12 እፆይ ፓላማ ደንꬄስ፤

ሽን ሲቆይ ባላ ኡባ ካሜስ።

13 ዎዛናማ አስ ጭንጫተꬃን ኦዴስ፤

ሽን ኤያ አሳ ዞኮይ ፃምአስ አቴስ።

14 ጭንጫት ኤራተꬅ ዳጋዮሶና፤

ሽን ኤያታ ዶናይ ꬋዮ ዳፌስ።

15 ዱረ አሳ ሚሸይ ድረትዳ ካታማዳ ናጌስ፤

ሽን ማንቆተꬅ ማንቆታ ꬋይሴስ።

16 ፅሎ አሳ ኦሶይ እያ ደኦ፤

ሽን ኢታ አሳ ዉርሰꬃይ ꬋዮ።

17 ሴርን ስምያ አስ ደኦ ኦገን ሄመቴስ፤

ሽን ሴርን እፅያ አስ ባሌስ።

18 እፆ ካምያ አስ ዎርዳንቾ፤

ዝግርስ ላልያ አስ ኤያ።

19 ዳሮ ሃሳያ ግዶን ናጋር ꬋየና፤

ሽን ባ ዶና ሺሽያ አስ ጭንጫ።

20 ፅሎ አሳ እንፃርስ ጌሻ ብራ መላ፤

ሽን ኢታ አሳ ዎዛን ኢታባን ኩምስ።

21 ፅሎ አሳ ኦድ ዳሮ አሳ ጎኤስ፤

ሽን ኤያት ባንታ ፓጫ ዎዛናን ሀይቆሶና።

22 ጎዳ አንጆይ ዱረ ከሴስ፤

ሄ ዱረተꬃ ቦላ መቶ ጉጀና።

23 ኤያ ኡራስ ኢታባ ኦሶይ ካሳ መላ፤

ሽን ዎዛናማ አስ ጭንጫተꬃን ኡፋይቴስ።

24 ኢታ አስ ህርግዳባይ እያ ቦላ ጋካና፤

ሽን ፅሎይ አሞትዳባይ እመታና።

25 ጎተይ አꬍያ ዎደ ናጋራንቾይ በንተና፤

ሽን ፅሎት መርናዉ ምንድ ዳና።

26 ጫላባይ አቸ፥ ጩይ አይፈ ቆሄይሳዳ፥

አዛላ አስ ኪትዳይሳ ይሎዬስ። 27 ጎዳስ ያሽ ላይꬅ አዱሴስ፤

ሽን ናጋራንቾታ ላይꬃይ ቃሜስ።

28 ፅሎ አስ ኡፋይስ ያና ግድ ናጌስ፤

ሽን ናጋራንቾታ ኡፋይሳይ ꬋያና።

29 ጎዳ ኦገይ ፅሎታስ ባቃትድ አትያ በሰ፤

ሽን ኢታ ኦꬅያ አሳስ ꬋዮ።

30 ፅሎት ኡባ ዎደ ቃፆኮና፤

ሽን ኢታት ቢታ ቦላ ዶኮና።

31 ፅሎ አስ ጭንጫተꬃን ኦዴስ፤

ሽን ጌላባ ኦደትያ እንፃርስ ቃንፀታና

32 ፅሎ አሳ እንፃርስ በሲያ ሃሳያ ኤሬስ፤

ሽን ኢታ አሳ ኦዳይ ዎበ።

11

1 ጎዳይ ዎርዶ ምዛነ እፄስ፤

ሽን ልከ ምዛነን ኡፋይቴስ።

2 ኦቶሮይ ያ ዎደ ካዉሻተꬅ ዬስ፤

ሽን አሽከተꬃን ጭንጫተꬅ ዬስ።

3 ፅሎታ ኤንታ ሱረተꬃይ ካለꬄስ፤

ሽን ኢታ አሳታ ኤንታ ጌላተꬃይ ꬋይስስ።

4 ሀንቆ ጋላስ ዱረተꬅ ጎኤና፤

ሽን ፅሎተꬅ ሀይቆፐ አሼስ።

5 ቦረይ ባይና ኡራ ኦግያ ፅሎተꬃይ ሱርሴስ፤

ሽን ኢታ ኡራይ ባ ኢታተꬃን ኩንዴስ።

6 ሱረታ ኤንታ ፅሎተꬃይ አሼስ፤ ሽን አማነቶናይሳታ ኤንታ አሞይ ፅሄ ግድድ ኦይካና።

7 ኢታ አስ ሀይቅያ ዎደ፥ እ ናግያ ኡፋይሳይ እያራ እስፈ ሀይቄስ፤ እ ባ ዎልቃን ጬቀትያባይ ኡባይካ ꬋዬስ።

8 ፅሎይ መቶፐ አቴስ፤ እያ ግሾ ኢታ ቦላ መቶይ ዬስ።

9 ፆሳ ካድዳ አስ ባ ዶናን አሳ ꬋይስስ፤ ሽን ፅሎት ኤራን ከስ ኤኮሶና።

10 ፅሎት ቦንቸትያ ዎደ፥ ካታማይ ኡፋይቴስ፤ ቃስ ኢታት ሀይቅያ ዎደ፥ ሀሹ ጌስ።

11 ፅሎታ አንጁዋ ጋሶን ካታማይ ድጬስ፤ ሽን ኢታ ኡራ ኦድ ካታማ ꬋይስስ።

12 ባ ሾሩዋ ካꬍያ ኡራስ ዎዛን ባዋ፤ ሽን አኬካንቾ ኡራይ ስእ ጌስ።

13 ዝግርያ አስ ፁራ ላሌስ፤ ሽን አማነትያ አስ ፁራ ገንꬄስ።

14 ካለꬅያባይ ꬋይኮ፥ ካዎተꬃይ ኩንዴስ፤ ሽን ዳሮ ዞረይሳት ደእኮ፥ ሳሮይ ደኤስ።

15 ኤረና ኡራስ ዋሰ ግድያ አስ ቱማፐ መቶታና፤ ሄሳፈ ዋሰ ግዶና እፀይስ ሎኦ።

16 ኡሎ ኬሀ ማጫስ ቦንቸታዉሱ፤ ሽን ኢታ አስ ዱረተꬃ ፃላላ ዱረቴስ።

17 ኬሀ አስ ባዉ ሎኦባ ኦꬄስ፤ ሽን ዎዛና ምኖ አስ ባና ቆሄስ።

18 ኢታ አስ ደምያ ሚሸይ ጭሞ፤ ሽን ፅሎተꬃ ዘርያ ኡራይ ቱማ ዎይቶ ጫካና።

19 ፅሎተꬃን ምንድ ደእያ ኡራይ ፓፃ ደአና፤ ሽን ኢታተꬃ ካልያ ኡራይ ሀይቃና።

20 ጎዳይ ኢታ ቆፋይ ደእያ አሳታ እፄስ፤ ሽን ሱረ ሄመተይሳታን ኡፋይቴስ።

21 ኢታ አስ ሴረቶና አተና፤ ሽን ፅሎታ ኮቻይ አታና።

22 ቆፍ ባይና ማላ ሎኦ ማጫ ፑላተꬃይ

ጉዱንꬆ ስን አꬅዳ ዎርቃ መላ።

23 ፅሎታ አሙዋስ ፖሎይ ሎኦ ፃላላ፤ ሽን ኢታታ አሙዋስ ፖሎይ ሀንቆ ፃላላ።

24 እስ እስ አሳት ባንታ ሚሸ አሳስ ጮ ኬሆሶና፤ ሽን ኤንታ አቆይ ሃ ዳሬስ። ሀራ አሳት ቃስ ባንታ ሚሻስ ፓላ ኡዘቶሶና፤ ሽን ኤንታ አቆይ ያ ፓጬስ።

25 ኬሀ አስ ዱረታና፤ ሀራታ ማድያ አስ ማደታና።

26 ካꬅ አልእን ባይዛናዉ ምንጅያ ኡራ አሳይ ባዴስ። ሽን ባ ካꬃ አሳይ ኮይያ ዎደ ባይዝያ ኡራ አንጄስ።

27 ሎኦባ ምንꬅድ ኮይያ ኡራይ ኡፋይሳ ደሜስ፤ ሽን ኢታባ ኮይያ ኡራ ኢታባይ ደሜስ።

28 ባ ዱረተꬃ አማነትያ አስ ኩንዳና፤ ሽን ፅሎት ባልጎ ምꬃዳ።

29 ባ ሶ አሳ ቦላ ቡቀꬅ ደንꬅያ ኡራይ ጎኤትያባይ አይብካ ባዋ። ኤያትካ ጭንጫታስ አይለ ግዳና።

30 ፅሎ አስ ደኦ አይፈ አይፍያ ምꬃ መላ፤ ሸምፖ አሸይሳት ጭንጫታ።

31 ፅሎት ሳአን ባንታ ኦሶ ጋተ ኤክያባ ግድኮ፥ ኢታትነ ናጋራንቻት ባንታ ኦሱዋስ ኤካና ጋተይ ዋንድ ዳራንዴሻ!

12

1 ሴራ ዶስያ ኡራይ ኤራተꬅ ዶሴስ፤ ሽን ሴራ እፅያ ኡራይ ኤያ።

2 ሎኦ አስ ጎዳፐ ሳባ ደሜስ፤ ሽን ጎዳይ ገናንቾታ ፕርዴስ።

3 አስ ኢታተꬃን ምንድ ኤቀና፤

ሽን ፅሎታ ፃጶይ ቃፀና።

4 ዎዛናማ ማችያ ባ አዝናስ ካላቻ መላ፤

ሽን ባ አዝና ካዉሽያ ማችያ መቀꬅ ምያ አጃጀ መላ።

5 ፅሉዋ ቆፋይ ሱረ፤ ሽን ኢታታ ዞረይ ጭሞ።

6 ኢታታ ዞረታይ አሳ ቆሀናሳ፤ ሽን ፅሎታ ዞረታይ ኤንታ አሻናሳ።

7 ኢታ አሳት ኩንዳና፤ ኤንታዉ ዘረꬅካ አተና፤ ሽን ፅሎታ ኮቻይ ምንድ ደአና።

8 አስ ባ ጭንጫተꬃ መላ ጋላተቴስ፤ ሽን ጌላ ቆፋይ ደእያ አስ ካቴስ።

9 ዱረ አስ ዳንድ፥ መቶን ደእያ አሳፐ ጮ አሳ ዳንድ፥ ኦꬂድ ባ ደኦ ሱግያ አስ ኬሀ።

10 ፅሎ አስ ባ መሄስ ቃቴስ፥ ሽን ዎዛና ምኖ አሳስ ቃይ ባዋ።

11 ባ ቢታ ምንꬅ ኦꬅያ ኡራይ ካꬅ ካሌስ፤ ሽን ፓꬆናባ የደꬅያ ኡራይ አኬክ ፓጭዳይሳ።

12 ኢታት ናጋራንቾ አሳታ ድአናዉ አሞቶሶና፤ ሽን ፅሎታ ፃጶይ ዳይድ ደአና።

13 ኢታ አሳ እያ ዶናፐ ከይዳ ኦድ ፅሄ ግድድ ኦይኬስ፤ ሽን ፅሎይ መቶፐ ከስ ኤኬስ።

14 አስ ባ ዶናፐ ከይያ ቃላን ሎኦባ ካሌስ፤ ባ ኦꬅዳ ኦሶ ጋትያ ኤኬስ።

15 ኤያ አስ ብያ ቡሳይ አዉ እያ ሁጰን ልከ ዳኔስ፤ ሽን ጭንጫ አስ ዞረ ስኤስ።

16 ኤያ ኡራ ሀንቆይ ኤለስድ ኤረቴስ፤ ሽን ጭንጫ አስ ጫሸ ዉዳ ጌና።

17 ቱማ ሃሳይያ አስ ሱረባ ኦዴስ፤ ሽን ዎርዶ ማርካይ ዎርዶ ኦዴስ።

18 አኬኮና ኦደትያ ኦድ ማሻዳ ጫዴስ፤

ሽን ጭንጫ እንፃርሳይ ፓꬄስ።

19 ዎርዶ ኦድ ጉꬃ ዎደሳ፤ ሽን ቱማ ኦድ መርናዉ ደአና።

20 ኢታ ቆፕያ አሳ ዎዛናን ጭሞይ ደኤስ፤

ሽን ሳሮባ ዞረተይሳታ ዎዛናን ኡፋይሳይ ኩሜስ።

21 ፅሎታ መቶይ ጋከና፤ ሽን ኢታታስ መቶይ ዳራና።

22 ጎዳይ ዎርዳንቾታ እፄስ፤ ሽን ቱማንቾ አሳታን እ ኡፋይቴስ።

23 ጭንጫ አስ ባ ኤራ ቆቴስ፤ ሽን ኤያት ባንታ ኤያተꬃ ኦዶሶና።

24 ምንድ ኦꬅያ ኡራይ ደረ ሃሬስ፤ ሽን አዛላ አስ ሃረቴስ።

25 ኡንአን ኩምዳ ዎዛን አዛኖ ኤሄስ፤ ሽን ኬሀ ኦድ እያ ኡፋይሴስ።

26 ፅሎ አስ ባ ሾሩዋ ዞርድ፥ ሱረ ኦገ ካለꬄስ፤ ሽን ኢታት ኦገ ቱማፐ ሃሴስ።

27 አዛላ አስ ሻንካትድ ኤህዳ አሾ ካና፤

ሽን ምንድ ኦꬅያ ኡራይ ባ ሚሽያስ ምሸቴስ።

28 ፅሎተꬃ ኦገን ደኦይ ደኤስ፤ ሄ ኦገን ሀይቆይ ባዋ።

13

1 ኤራንቾ ናአይ ባ አዋ ሴራ ስኤስ፤ ሽን ቀልቅሰይስ ሴራ ኤከና።

2 አስ ባ ዶናፐ ከይያ ቃላን ሎኦባ ኤኬስ፤ ሽን አማነቶናይሳት ማካላባ አሞቶሶና።

3 ባ ዶና ናግያ ኡራይ ባ ሸምፑዋ ናጌስ፤

ሽን ኤሶን ሃሳያ ኡራይ ባና ꬋይሴስ።

4 አዛላይ አሞቴስ፤ አሞትኮነ አይባካ ደመና፤ ሽን ምንድ ኦይሳት ካላና።

5 ፅሎ አሳት ዎርዶ ኦዳ እፆሶና። ሽን ኢታ አሳታ ኦድ ዬላዬስነ ካዉሼስ።

6 ሱረ ደኡዋ ደእያ ኡራ እያ ፅሎተꬃይ ናጌስ፤ ሽን ናጋራንቾ እያ ናጋራይ ኦንጌስ።

7 ባና ዱረ ዳንስያ አስ ደኤስ፤ ሽን እያዉ አይብነ ባዋ፤ ቃስ ባና ማንቆ ዳንስያ አስ ደኤስ፤ ሽን እያዉ ዳሮ አቆይ ደኤስ።

8 አስ ባ ሚሸን ባ ሸምፖ ዎዛናዉ ዳንዳኤስ፤ ሽን ማንቁዋ ያሽስያባይ ባዋ።

9 ፅሎታ ፖኦይ ጶሌስ፤

ሽን ኢታታ ፆምፐይ ቶአና።

10 ኦቶሮይ ኦሽ የሌስ፤ ሽን ዞረ ኤከይሳት ጭንጫታ።

11 ዳቡር ባይና ደምዳ ሚሸይ ኤሶን ꬋዬስ፤ ሽን ምን ኦꬅድ ደምዳ አቆይ፥ ዳር ዳርድ ቤስ።

12 ኮይያባይ ፖለቶና ጋምኤይስ አዛንꬄስ፤ ሽን አሞትዳባይ ፖለተይስ ኡፋይሴስ።

13 ዞረ ካꬍያ ኡራይ መቶን ገሌስ፤ ሽን ኪታ ቦንችያ ኡራይ ሳሮ ደአና።

14 ጭንጫተꬅ እምያ ትምርተይ ደኦ ፑልቶ፤ ህገይ አሰ ሀይቆ ፅሄፐ ከስ ኤካናዉ ማዴስ።

15 አኬክ ደእያ ኡራይ ቦንቸቴስ፤ ሽን አማነቶና እፆይ ቆሆስ ጋꬄስ።

16 ጭንጫ አስ ኡባይ ኤራን ኦꬄስ፤ ሽን ኤይ ባ ኤያተꬃ ቆንጭሴስ።

17 ኢታ አሳት ኪተትድ፥ መቶን ገሎሶና፤ ሽን አማንꬅያ አሳት ኪተትድ፥ ሳሮተꬅ ኤሆሶና።

18 ሴራ እፅያ አስ ማንቄስነ ዬላቴስ፤

ሽን ሴራ ኤክያ ኡራይ ቦንቸቴስ።

19 አሞትዳባይ ፖለተይስ ዳሮ ኡፋይሴስ፤

ሽን ኢታት ኢታባፐ ሃካናዉ ኮዮኮና።

20 ጭንጫ አሳራ ሄመትያ አስ ጭንጫ ግዴስ፤

ሽን ኤያ አሳራ ሄመትያ አስ መቶን ገሌስ።

21 ናጋራንቾታ ኢታ ቃዳይ ካሌስ፤

ሽን ዱረተꬅ ፅሎታ ዎይቶ።

22 ሎኦ አስ ባ ናይታ ናይታ ላትሴስ፤

ሽን ናጋራንቹዋ አቆይ ፅሉዋስ ዳጋየቴስ።

23 ማንቁዋ ጎሻይ ዳሮ ካꬅ አይፈናዉ ዳንዳኤስ፤

ሽን ሱረ ፕርዳ ፓጫን ꬋዬስ።

24 ፕርጮን ሴራናዉ ዶሶና አስ ባ ናኣ እፄስ፤

ሽን ባ ናኣ ሲቅያ ኡራይ ምንድ ሴሬስ።

25 ፅሎይ፥ ኡሎይ ካላና ጋካናዉ ሜስ፤

ሽን ናጋራንቾይ ኡባ ዎደ ኮሻታና።

14

1 ጭንጫ ማጫስ ባ ኬꬃ ኬፃዉሱ፤

ሽን ኤያ ማጫስያ ባ ኬꬃ ባ ኩሸን ላላዉሱ።

2 ሱረ ሄመትያ አስ ጎዳ ያዬስ፤

ሽን ባ ኦገ ጌላይያ አስ ጎዳ ካꬌስ።

3 ኤያ ኦድ እያ ዞኩዋስ ፃምአ ኤሄስ፤

ሽን ጭንጫታ እንፃርሳይ ኤንታ ናጌስ።

4 ቦር ባይና እፅኮ ሻለይ ካይስ ግዴስ፤

ሽን ጎሻ ቦር ደእኮ፥ ነ ሻለይ ካꬃን ኩሜስ።

5 አማነትያ ማርክ ኡባ ዎደ ቱማ ኦዴስ፤

ሽን ዎርዶ ማርክ ዎርዶ ፃላላ ኦደቴስ።

6 ቀልቅስያ አስ ጭንጫተꬅ ኮዬስ፥ ሽን ደመና፤

አኬክ ደእያ አስ ኤራተꬅ ደሞይ ዋይሰና።

7 ኤያ አሳፐ ሃካ፤

ኔኒ እያ ኦዳፐ ኤራተꬅ ደማካ።

8 ጭንጫ አስ ጭንጫ ግድያ ባ ኦꬅያባ ኤሬስ፤

ሽን ኤያ አሳ ኤያተꬃይ እያ ባለꬄስ።

9 ኤያት ናጋራ ኦꬅሸ፥ ቂሮታናይሳ አግድ ቀልቅሶሶና፤

ሽን ሱረት ባንታ ናጋራይ አቶ ጌተታናዉ ኮዮሶና።

10 እስ እስ ዎዛን ባ አዛኑዋ ኤሬስ፤

እያ ኡፋይሳ ኦንካ እያራ ኮፀና።

11 ኢታታ ኬꬃይ ላለታና፤

ሽን ሱረታ ኬꬃይ ምንድ ዳና።

12 አሳስ ልከ ዳንያ ኦገይ ደኤስ፤

ሽን እያ ዉርሰꬃይ ሀይቆኮ ጋꬄስ።

13 ሚቻ ዎደካ ዎዛናን አዛኖይ ደኤስ፤

ኡፋይሳ ዉርሰꬃይ አዛኖ ግዳናዉ ዳንዳኤስ።

14 ኢታ አስ ባ ኢታ ኦሱዋ ጋተ ኤካና፤

ሎኦ አስካ ባ ሎኦ ኦሱዋ ጋተ ኤካና።

15 ኤያ አስ ኡባባ አማኔስ፤

ሽን ጭንጫ አስ አኬክድ ታንጌስ።

16 ጭንጫ አስ ጎዳ ያዬስ፤ ኢታፐ ሃኬስ፤

ሽን ኤያ አስ ኤሶተስነ ኢታፐ ናገተና።

17 ኤለ ሀንቀትያ አስ ኤያ ኦሶ ኦꬄስ፤

ሽን ጭንጫ አስ ዳንዳአንቾ።

18 አኬክ ባይና አስ ባ ኤያተꬃ ጋትያ ኤኮሶና፤

ሽን ጭንጫ አስ ኤራተꬅ ካላቻዳ ጎፆሶና።

19 ኢታት ሎኦታ ስንꬃን ጉልባታና፤

ናጋራንቻት ፅሎታ ፐንገን ሆካና።

20 ማንቆይ ባ ሾሩዋን እፀቴስ፤

ሽን ዱረታስ ዳሮ ላገት ደኦሶና።

21 ባ ሾሩዋ ካꬍያ አስ ናጋራ ኦꬄስ፤

ሽን ማንቁዋ ማድያ አስ አንጀትዳይሳ።

22 ኢታባ ማቀተይሳት ባሎሶና ግዶኮና?

ሽን ሎኦባ ኦꬃናዉ ሀልቸይሳት

አማነተꬅነ ሲቆ ደሞሶና።

23 ምንድ ኦꬅያ ኦሶ ኡባን ዎይ ደኤስ፤

ሽን ጮ ኦድ ማንቆተꬅ ኤሄስ።

24 ጭንጫታስ ኤንታ ዱረተꬃይ ኤንታዉ ካላቻ፤

ሽን ኤያት ጉጅ ጉጅ ኤዮሶና።

25 ቱማ ማርክ ሸምፖ አሼስ፤

ሽን ዎርዶ ማርክ ባለꬄስ።

26 ጎዳ ያይያ አሳስ ምኖ ሚፃይ ደኤስ፤

እያ ናይታስ ባቃትድ አትያ በሲ ደኤስ።

27 ጎዳ ያሽ ደኦ ፑልቶ፤

ሀይቆ ፅሄፐ አሰ አሼስ።

28 ካዎ ግታተꬅ እ ሃርያ አሳ ዳሮተꬃና፤

ሽን ሃረትያ አስ ꬋይኮ እካ ፓና።

29 ዳንዳአንቾ አሳስ ግታ አኬክ ደኤስ፤

ሽን ኤለ ሀንቀትያ አስ ባ ኤያተꬃ ቆንጭሴስ።

30 ሳሮ ዎዛን አሳተꬃስ ፓያተꬅ እሜስ፤

ሽን ቃናተይ አሳተꬃስ አጃጀ ሀርገ መላ።

31 ማንቆታ ናቅያ አስ ኤንታ መꬍዳይሳ ጫዬስ፤

ሽን መቶታንቾታስ ኬህያ አስ ፆሳ ቦንቼስ።

32 ኢታት ባንታ ኢታ ኦሶን ኩንዳና፤

ሽን ፅሎታስ ሀይቆፐ አትያ ሚፅ ደኤስ።

33 አኬካንቾ አሳ ዎዛናን ጭንጫተꬅ ኩምስ፤

ሽን ኤያት ጭንጫተꬅ አይበኮ ኤሮኮና።

34 ፅሎተꬅ እስ ካዎተꬃ ꬎቁ ꬎቁ ኦꬄስ፤

ሽን ናጋር አይ አስካ ካዉሼስ።

35 ኤራንቾ አይለታን ካዎይ ኡፋይቴስ፤

ሽን ዬላያ አይለይ ካዋ ሀንቀꬄስ።

15

1 ሊቆ እንፃርስ ሀንቆ ዛርብሴስ፤

ሽን ዶምኤꬅያ ቃል ሀንቆ ደንꬄስ።

2 ጭንጫታ እንፃርሳይ ኤራ ፑላዬስ፤

ሽን ኤያታ ዶናይ ኤያተꬅ ፑልትሴስ።

3 ጎዳ አይፈት ኡባ በሲ ፄሎሶና፤

ኢታታነ ሎኦታ ሻክድ በኦሶና።

4 ሎኦ ኦድ ደኦ ምꬃ መላ፤

ሽን ጌላ ኦድ አያና መንꬄስ።

5 ኤይ ባ አዋ ሴራ ካꬌስ፤

ሽን ባ አዋ ሴራ ኤክያ አስ ጭንጫ።

6 ፅሎ ኡራ ኬꬃን ዳሮ ሚሸይ ደኤስ፤

ሽን ኢታታ ሶ ገልያ ሚሸይ መቶ ኤሄስ።

7 ጭንጫታ ዶናይ ኤራ ዘሬስ፤

ሽን ኤያታ ዎዛናይ ሄሳ መላ ግደና።

8 ጎዳይ ኢታታ ያርሹዋ እፄስ፤

ሽን ሱረታ ዎሳን እ ኡፋይቴስ።

9 ጎዳይ ኢታ አሳታ ኦግያ እፄስ፤

ሽን ፅሎተꬅ ካለይሳታ እ ዶሴስ።

10 ልከ ኦግያ አግዳ አስ ፕርድ ናጌስ፤

ሴራ እፅያ አስ ሀይቄስ።

11 ዱፎይነ ꬋዮይ ጎዳ ስንꬃን ቆንጨ፤

ያትን፥ አሳ ዎዛና ቆፋይ ዋን እያፐ ጌማኔ?

12 ቀልቅስያ አስ ሴራ ዶሰና፤

ጭንጫታፐ ዞረ ኦይቸና።

13 ዎዛን ኡፋይትን፥ ሶምኦይ ፖኤስ፤

ሽን ዎዛን አዛንኮ፥ አያን መቄስ።

14 አኬካ ዎዛን ደእያ አስ ኤራተꬅ ኮዬስ፤

ሽን ኤያት ባንታ ኤያተꬃን ኡፋይቶሶና።

15 ማንቆታ ደኦይ ኡባ ዎደ ባፀ፤

ሽን ኡፋይትያ አስ ኡባ ዎደ አለስ።

16 ኦሻራ ደእያ ግታ አቆፐ

ጎዳ ያሻራ ደእያ ጉꬃባይ ኬሀ።

17 ኦሽ ደእያ በሳን ሞꬎ አሾ ማናፐ

ሲቆይ ደእያ በሳን ሳንꬅ ኬሀ።

18 ሀንቆይ ኦሽ ከሴስ፤

ሽን ዳንዳእ ኦሽ እርፅሴስ።

19 አዛላ አሳ ኦገይ አጉንꬃን ድረትስ፤

ሽን ሱረ አሳ ኦገይ ጊጋ።

20 ጭንጫ ናእ ባ አዋ ኡፋይሴስ፤

ሽን ኤያ ናእ ባ አይዉ ካꬌስ።

21 ዎዛን ባይና አስ ባ ኤያተꬃን ኡፋይቴስ፤

ሽን ዎዛናማ አስ በሲያ ባ ኦꬄስ።

22 ዞረይ ꬋይኮ፥ ቆፕዳባይ ሀድሬስ፤

ዳሮ ዞረይ ደእያ በሳን ቆፕዳባይ ፖለቴስ።

23 ኦይሻስ በሲያ ዛሮ እሞይ ሄ ኡራ ኡፋይሴስ፤

ባ ዎደን ኦደትያ ኦድ አይ መላ ኡፋይስ!

24 ጋርሳን ደእያ ስኦለፐ አታና መላ

ደኦ ኦገይ አኬካ ኡራ ፑደ ካለꬄስ።

25 ጎዳይ ኦቶራንቾታ ኬꬃ ላላና፤

ሽን አምኤ ዛዋ ናጌስ።

26 ጎዳይ ኢታታ ቆፋ እፄስ፤

ሽን ጌሻ ቃላን እ ኡፋይቴስ።

27 ዎርዶን ዎ ደማናዉ አልያ አስ

ባ ሶ አሳ ቦላ መቶ ኤሄስ፤

ሽን ዎꬋፈ እፅያ አስ ደኦን ዳና።

28 ፅሎ አስ ኦደታናፔ ስንꬃትድ ቆፔስ፤

ሽን ኢታታ እንፃርሳፐ ኢታባይ ፑልቴስ።

29 ጎዳይ ኢታታፐ ሃኬስ፤

ሽን ፅሎታ ዎሳ ስኤስ።

30 ሶምኦይ ፓሽክን ዎዛን ኡፋይቴስ፤

ምሽራቾይ መቀꬅ ምንꬄስ።

31 ደኦ እምያ ዞረ ስእያ አስ

ጭንጫተꬃራ እስፈ ዳና።

32 ሴራ እፅያ አስ ባና ቆሄስ፤

ሽን ሴራ ኤክያ አስ አኬካ ደሜስ።

33 ጎዳስ ያሽ ጭንጫተꬅ ታማርሴስ፤

አሽከተꬅ ቦንቾፈ ስንꬃቴስ።

16

1 አስ ባ ዎዛናን ሀልቼስ፤

ሽን ልከ ዛሮይ ጎዳፐ በንቴስ።

2 አስ ኦꬅያ ኦሶ ኡባይ እያዉ ልከ ዳኔስ፤

ሽን ጎዳይ ደንዶ ቆፋ በኤስ።

3 ነ ኦሶ ኡባ ጎዳስ ሀዳራ እማ፤

ኔኒ ቆፕዳባይ ፖለታና።

4 ጎዳይ ኡባባይ ቆፕዳይሳꬆ ባና መላ ኦꬄስ፤

ሀንኮካ፥ ማካላንቾታ ዉርሰꬃይ ꬋዮ።

5 ጎዳይ ኦቶራንቾታ እፄስ፤

ኤንቲ ሴረቶና አቶኮና።

6 ሲቆንነ አማነተꬃን ናጋር አቶ ጌተቴስ፤

ጎዳስ ያይድ አስ ኢታባፐ አቴስ።

7 አሳ ሄመꬅ ጎዳ ኡፋይስያባ ግድኮ፥

እ ባ ሞርከታራ ሳሮ ዳናዳ ኦꬄስ።

8 ፅሎተꬃን በንትያ ጉꬃባይ፥

ዎርዶን ደምያ ዳሮ ዎፐ ሎኦ።

9 አስ ዎዛናን ባ ኦꬃናባ ሀልቼስ፤

ሽን ሀልቾይ ጎዳ ማደን ፖለቴስ።

10 ካዎይ ፆሳፈ ኤክዳ ማታን ፕርዴስ፤

እያ እንፃርሳይ ሱረ ፕርዴስ።

11 ግና ምዛነትነ ማካ ሚሸት ጎዳባ፤

ባይዝያባ ኡባን ገነይ ዶና መላ ጎዳይ ኮዬስ።

12 ካዎት ኢታ ኦሶ እፆሶና፤

ኤንታ አራታይ ፅሎተꬃን ኤቄስ።

13 ካዎት ፅሎ እንፃርሳን ኡፋይቶሶና፤

ቱማ ሃሳያ ኡራ ዶሶሶና።

14 ካዋ ሀንቆይ ሀይቆ ኪታንቾ መላ፤

ሽን ጭንጫ አስ ሀንቁዋ እርፅሴስ።

15 ካዋ ሶምኦይ ፖእኮ ደኦይ ደኤስ፤

እያ ሎኦተꬃይ እራ ኤህያ ሻራ መላ።

16 ጭንጫተꬅ ደሞይ ዎርቃ ደሞፐ አꬌስ፤

አኬካ ደሞይ ብራ ደሞፐ ሎኦ።

17 ሱረታ ኦገይ ኢታፐ ሃኮ፤

ባ ሄመꬃ ናግያ ኡራይ ባ ሸምፑዋ ናጌስ።

18 ኦቶሮይ ꬋዮ ካለꬄስ፤

ጬቀተꬅ ኩንደꬅ ኤሄስ።

19 ኦቶራንቾታራ ድኦ ሻከታናፐ፥

አሽከ ግድድ ማንቅድ ደኤይስ ሎኦ።

20 ዞረ ስእያ ኡራስ እ ኦꬅያባ ኡባይ እንጀታና፤

ጎዳን አማነትያ ኡራይ አንጀታና።

21 ባ ቆፋን ጭንጫ ግድዳ አስ አኬካንቾ ጌተቴስ፤

ሎኦ ቃል ኤራተꬅ ጉጄስ።

22 ጭንጫ አሳስ ኤራተꬅ ደኦ ፑልቶ መላ፤

ሽን ኤያታ ሴሮይ ጮ ዎደ ዉርሴስ።

23 ጭንጫ አስ ኦደታናፐ ስን ቆፔስ፤

እያ መተርሻይ ኤራተꬅ ጉጄስ።

24 ሎኦ ቃል ኤሳ እልሎዳ ማልኤስ፤

ሸምፖስ ማልኦ፤ መቀꬃስ ፓፆ ግዴስ።

25 አሳስ ሱረ ዳንያ ኦገይ ደኤስ፤

ሽን ዉርሰꬃን ሀይቆኮ ጋꬄስ።

26 አስ ምንድ ኦꬃና መላ ኦይ ካꬃ አሞ፤

ኮሽ ምንድ ኦꬃና መላ ደንꬄስ።

27 ካዉሻ አስ ኢታባ ሀልቼስ፤

እያ ኦዳይ ታማዳ ፁጌስ።

28 ዎበ አስ ኦሽ ደንꬄስ፤

ዝግርስ አማነትያ ላገታ ሻኬስ።

29 ገነ አስ ባ ሾሩዋ ጭሜስ፤

ሎኦ ግዶና ኦገ ካለꬄስ።

30 ባ አይፈን ቃምኦትያ አስ ጌላባ ቆፔስ፤

ባ መተርሻ ሳፅድ ማንድያ አስ ኢታባ ኦꬄስ።

31 ፑሉምዳ ሁጰይ ቦንቾ ካላቻ፤

ሄስካ በንተይ ፅሎ ደኦ ደእና።

32 ዎልቃማ አስ ግዳናፐ ዳንዳአ አስ ግዶይ ሎኦ፥

ዳሮ ካታማታ ኦልድ ኦይካናፐ ባና ሃሮይ አꬌስ።

33 አስ ሳማ የጌስ፤

ሽን ዉርሰꬃ ዛሮይ ጎዳፐ በንቴስ።

17

1 ኦሽ ደእያ በሳን ደእያ ግታ ግብራፐ

ሳሮይነ ዎፕ ደእያ በሳን ኡይꬃ ፖቆይ ሎኦ።

2 ጭንጫ አይለይ ፓꬆና ባ ጎዳ ናኣ ሃሬስ፤

እያ እሻታራ እስፈ ላታ ሻከቴስ።

3 ዎርቅነ ብር ታማን ፓጨተይሳዳ፤

ጎዳይ አሳ ዎዛና ፓጬስ።

4 ኢታ አስ ኢታ ሃሳያ ስኤስ፤

ዎርዳንቾይ ዎርዶ ሃሳያ ሀይዜስ።

5 ማንቆታ ቦላ ቀልቅስያ አስ ኤንታ መꬍዳ ፆሳ ጫዬስ፤

ሀራ አስ ጋክያ መቶን ኡፋይትያ አስ ሴረቶና አተና።

6 ናአ ናእ ጭማ አሳስ ካላቻ፤

አዋት ባንታ ናይታስ ቦንቾ።

7 ሎኦ ኦድ ኤያ አሳስ ጊገና፤

ሄሳዳካ ዎርዶ ኦድ አይሰይሳስ ጊገና።

8 ዎꬋፈ እመይሳስ ዎꬋፈይ ብታ መላ፤

እ ብያ በሳ ኡባይ እያዉ እንጀቴስ።

9 ቆሆ ገንꬅያ ኡራይ ሲቆ ኮዬስ፤

ሽን ኦዳ ዛሪድ ዛሪድ ዎጭያ ኡራይ፥

አማነትያ ላገታ ሻኬስ።

10 ኤያይ ፄቱ ቶሆ ልሶን ሾጭን ኤረይሳፈ፤

አኬክ ደእያ አሳስ ጮ ሀንቆይ ኤራ እሜስ።

11 ኢታ አስ ኡባ ዎደ ጌላ፤

ቃይ ባይና አስ እያ ቦላ ኪተታና።

12 ኤያራ እያ ኤያተꬃን ጋሄታናፐ

ማራት ኤከትዳ ማሄራ ጋሄተꬅ ሎኦ።

13 ሎኦ ኦꬅዳይሳስ ኢታ ኩሸ ዛርያ

ኡራ ሶፐ ኢታባይ ክቸና።

14 ኦሽ ዶምሸ ሃꬅ ꬋዋ መንይሳ መላ፤

ሄሳ ግሾ ኦሽ ዶማናፐ ኮይሮታዳ ፓላማ አጋ።

15 ናጋራንቹዋ ፅልሶይነ

ፅሉዋ ቦላ ፕርዶይ፥

ናምአይካ ጎዳይ እፅያ ኦሶ።

16 ጭንጫተꬅ ደማናዉ አሞይ ባይና ደእሽን፥

ኤያ ኩሸን ደእያ ሚሸይ አይ እያ ማዲ?

17 ላገይ ኡባ ዎደካ ላገ፤

እሽ መቶ ዎደ ማዳናዉ የለቴስ።

18 አኬክ ባይና አስ ኤሮና ኡራ

አጩዋ ቃንፃናዉ ዋሰ ግዴስ።

19 ኦሹ ዶስያ አስ ናጋራ ዶሴስ፤

ኡባ ዎደ ጬቀትያ አስ ባ ቦላ ꬋዮ ፄጌስ።

20 ዎበ ቆፍ ደእያ አስ ሎኦባ ደመና፤

ባ እንፃርሳን ጭምያ አስ መቶን ገሌስ።

21 ኤያ ናአ የልዳ አው አዛኔስ፤

ኤያ ናአ አዋስ ኡፋይስ ዴና።

22 ኡፋይትያ ዎዛን አሳስ ሎኦ ꬋለ፤

ሽን መቅዳ ዎዛን አሳስ ዎልቃ ꬋይሴስ።

23 ኢታ አስ ፕርዳ ጌላያናዉ

ጌማን ዎꬋፈ ኤኬስ።

24 አኬካ አስ ጭንጫተꬅ ባ ስንꬃፈ ሃሰና፤

ሽን ኤያ አሳ አይፈይ ሳአ ጋፃ ዩዬስ።

25 ኤያ ናእ ባ አዋ አዛንꬄስ፤

ባ አይዉካ ጫምሴስ።

26 ፅሎ አስ ሴሮይ በሰና፤

ሱረ አስ ሾጮይ ሎኦ ግደና።

27 ጉꬃ ቃላ ሃሳያ አስ ኤራንቾ፤

ዎፓ አያን ደእያ አስ አኬካንቾ።

28 ኤያ አስ ስእ ጊኮ ጭንጫ ዳኔስ፤

ባ ዶና ዶዮና እፅኮ ኤራንቾ ዳኔስ።

18

1 ሻሄተꬅ ኮይያ አስ ባ አሙዋ ካሌስ፤

ሱረ ቆፋ ኡባ እፄስ።

2 ኤያ አስ ባ ቆፋ ፃላላ ቆንጭሳናዉ ዶሴስ፤

ሀራ አሳፐ ኤራ ኤካናዉ ዶሰና።

3 ኢታተꬅ ያ ዎደ ካይ ዬስ፤

ካዉሻተꬅ ያ ዎደ ዬል ዬስ።

4 አሳ ዶናፐ ከያ ኦድ፥

ጪሞ ሃꬃ መላ፤

ጭንጫተꬅ ጎግያ ፑልቶ መላ።

5 ናቅዳ ኡራ ማድድ፥ ፅሉዋ ፕርዳ

ጌላየይስ ሎኦ ግደና።

6 ኤያ አሳ ኦድ ኦሹ ደንꬄስ፤

እያ ዶናይ ዋꬎ ፄጌስ።

7 ኤያ አሳ ኦድ ባና ቆሄስ፤

እያ ኦዳይ ፅሄ ግድድ እያ ኦይኬስ።

8 ዝግርስ ማልኦ ካꬃ መላ፤

ኡፋይስሸ ዱገ ጋንጀ ጋኬስ።

9 አዛላ አስ

ꬋይስያ አሳፐ አይባካ ዱማተና።

10 ጎዳ ሱንꬃይ ምኖ ግምበ መላ፤

ፅሎ አስ ያ ዎፅድ ሳሮ አቴስ።

11 ዱረ አሳታ ዱረተꬃይ ግምበትዳ ካታማ መላ፤

ኤንታ ቆፋን ኤንታ ዱረተꬃይ

ምኖ ድርሳዳ ኤንታ ናግያባ ዳኔስ።

12 ኦቶሮይ ኩንደꬃፈ ስንꬃቴስ፤

አሽከተꬅ ቦንቾ ኤሄስ።

13 ስኦና ደእሸ ዛሮ እሞይ፥

ሄ ኡራስ ኤያተꬅነ ዬላ።

14 ዳና ግድ ቆፕኮ፥ እያ አያናይ ሀርገ ዳንዳእሴስ፤

ሽን ኡፋይስ ቃንፅኮ እያ ማደይ ባዋ።

15 አኬካ አስ ኤራተꬅ ኮዬስ፤

ጭንጫ አሳ ሀይꬅ ጭንጫተꬅ ስኤስ።

16 እሞት እመይሳስ ኦገ ዶዬስ፤

ግታ አሳታራ ኤርሴስ።

17 ዳይና ስንꬃን ኮይሮ ሺቅድ ሞትያ ኡራይ፥

እያ ሞርከይ ይን፥ እያ ኦይቻና ጋካናዉ፥

ኡባ ዎደ ባና ፅሎ ግድ ቆፔስ።

18 ሳማ የገꬅ ፓላማ ተቄስ፤

ናምኡ ፓላምያ አሳታ ሻኬስ።

19 ቆሄትዳ እሻይ ግምበትዳ

ካታማፐ አꬍድ ምኔስ፤

እያ ፓላማይ ብራታ ጎርደ መላ።

20 አስ ባ ዶና ኦዳን ባ ኡሎ ኩንꬄስ፤

ባ እንፃርሳ አይፈን ካሌስ።

21 ሀይቆይነ ደኦይ እንፃርሳና፤

ኔኒ ነ እንፃርሳ አይፍያ ማና።

22 ማቾ ደምዳይ ሎኦባ ደምስ፤

እ፥ ጎዳፐ ቴማ ደሜስ።

23 ማንቆ አስ አዳሽድ ኦደቴስ፤

ሽን ዱረ አስ ኦቶሮን ዛሬስ።

24 ዳሮ ላገይ ደእያ አስ ባ ቦላ መቶ ኤሄስ፤

ሽን እሻፐ አꬍድ ማታትያ ላገይ ደኤስ።

19

1 ባ ዶናን ዎርዶትያ ኤያ አሳፐ

ባ ደኡዋን ቦረይ ባይና ማንቆይ ሎኦ።

2 ኤር ባይና ዳፈተꬅ ሎኦ ግደና፤

ኤሶ ዳሮይ ኦገ ባለꬄስ።

3 አስ ባ ኤያተꬃን ባ ደኡዋ ኢሴስ፤

ያትድ ጎዳ ቦላ ይሎቴስ።

4 ዱረተꬅ ዳሮ ላገ ሺሼስ፤

ሽን ማንቆተꬅ ደእያ ላገታ ዱꬄስ።

5 ዎርዶ ማርክ ሴረቶና አተና፤

ዎርዶ ኦደተይ ከስ ኤከና።

6 ዳሮ አሳይ ሹማ ሶምኦ ኮዮሶና፤

እሞታ እምያ አሳራ አስ ኡባይ ዳቦቴስ።

7 ማንቆ አስ ሀር አቶሽን እያ እሻት እፆሶና፤

እያ ላገት እያፐ ሃኮሶና፤

እ ኤንታ አዳሽንካ ኤንቲ እያ ኮዮኮና።

8 ጭንጫተꬅ ደምያ አስ ባ ሸምፑዋ ዶሴስ፤

ኤራተꬅ ምንꬅድ ኦይክያ ኡራስ እንጀቴስ።

9 ዎርዶ ማርክ ሴረቶና አተና፤

ዎርዶ ኦደተይ ꬋያና።

10 ኤያ አሳስ እንጀ ደኦይ በሰና፤

አይለይ ሀላቃታ ሃሮይ ዳሮ ኢታ።

11 ጭንጫተꬅ አሰ ዳንዳአ ታማርሴስ፤

ቆሆ ካꬍድ አꬅ ቦንችሴስ።

12 ካዋ ሀንቆይ ጋሞ ጉደꬃ መላ፤

ሽን እያ ናሾይ ማታ አጭስያ አካ መላ።

13 ኤያ ናእ ባ አዋ ꬋይሴስ፤

ዶናማ ማቻ ፆክያ ኬꬃ መላ።

14 አስ ኬነ ሻሎ አዉፐ ላቴስ፤

ሽን አኬካ ማቾ ጎዳይ እሜስ።

15 አዛላተꬅ ꬍስኮ ኤሄስ፤

ኦሶ ኦꬆና አስ ኮሻቴስ።

16 ኪታ ናግያ አስ ባ ሸምፑዋ ናጌስ፤

ሽን ቀል ግያ አስ ሀይቄስ።

17 ማንቆስ ኬህያ አስ ጎዳስ ታልኤስ፤

ጎዳይ ሄ ሎኦ ኦሱዋ ግሾ ዎይቴስ።

18 ስሞ ኡፋይስ ደእሽን ነ ናይታ ሴራ፤

ሴሮና እፅኮ፥ ነ ኤንታ ꬋይሳሳ።

19 ኤለ ሸነትያ አስ ባ ጋትያ ኤካናዉ በሴስ፤

ኔኒ እያ እስ ቶሆ አሽያባ ግድኮ፥

ሀራ ዎደካ ነ እያ ሄሳዳ አሻናይስ አተና።

20 ዞረ ስአ፤ ታማራናዉ ኮያ፤

ኔኒ ዉርሰꬅ ጋካናዉ ጭንጫ ግዳና።

21 አስ ዳሮባ ሀልቼስ፤

ሽን ጎዳይ ግዳባይ ፖለቴስ።

22 አሳፐ ኮየተይ አማነተꬅ፤

ዎርዶ ግዳናፐ ማንቆ ግደይስ ሎኦ።

23 ጎዳስ ያሽ ደኦኮ ካለꬄስ፤

እያ ያይያ አስ ካልድ ደኤስ፤ ኢት እያ ቦቸና።

24 እስ እስ አስ ዳሮ አዛላ፤

ሀር አቶሽን ዎፀን ቱሽክዳ

ኡይꬃ ፑደ ባራናዉ ዋየቴስ።

25 ኔኒ ቀልቅስያ አስ ሾጭኮ፥

አኬክ ፓጭዳይስ ጭንጫተꬅ ታማራና፤

አኬካ አስ ነ ሀንቀትኮ፥ እ ኤራተꬅ ደማና።

26 ባ አዋ ቦንቅያ ናአይ፥

ባ አይዉ የደꬅያ ናአይ፥

ዬላነ ካዉሻተꬅ ኤህያ ናአ።

27 ታ ናአዉ፥ ነ ዞረ ስኦና እፅኮ፥

ኤራ ኦግያፐ ሃካሳ።

28 ዎርዶ ማርክ ሱረ ፕርዳ ቦላ ቀልቅሴስ፤

ኢታ አሳ ዶን ኢታተꬅ ምቴስ።

29 ቀልቅስያ አሳስ ፕርዳ

ኤያታስ ዋꬎ ኮሼስ።

20

1 ማꬆያ ኡሽ ኤያነ ኦሻንቾ ኦꬄስ፤

ኡሻን ባለትያ አስ ጭንጫ ግዳናዉ ዳንዳኤና።

2 ካዎ ሀንቆይ ጋሞ ጉደꬃ መላ፤

እያ ይሎይያ አስ ባ ሸምፑዋ ቦላ ፕርዴስ።

3 ፓላማፐ ሃከይስ ቦንቾ፤

ሽን ኤያ አስ ኦየታናዉ ኤለሴስ።

4 አዛላ ጎሻንቾይ ዎደ ናግድ ጎየና፤

ካꬅ ጫክያ ዎደ እ ዎሳናዉ ኮዬስ፤

ሽን አይባካ ደመና።

5 አሳ ዎዛና ሀልቾይ ጪሞ ሃꬃ መላ፤

ሽን ዎዛናማ አስ ዱቅድ ከሴስ።

6 ዳሮ አሳት ባንታ ሎኦተꬃ ኦዶሶና፤

ሽን ቱማ አማነትያ አስ ደማናይ ኦኔ?

7 ፅሎ አስ ቦረይ ባይና ደኦ ደኤስ፤

እያ ካልያ እያ ናይት አንጀትዳይሳታ።

8 ካዎይ ፕርዳናዉ ባ አራታን ኡትያ ዎደ፥

ኢታ ኡባ ባ አይፈን ሀርቅድ ከሴስ።

9 “ታ ዎዛናይ ጌሽ፤ ታናን ናጋር ባዋ”

ጋናዉ ዳንዳእያ አስ ዳነሻ?

10 ጎዳይ ዎርዶ ምዛነነ

ግና ግዶና ማካ ሚሸን ጎኤተይሳታ እፄስ።

11 ናእ ጌሽነ ሱረ ግደይስ

እ ኦꬅያ ኦሶን ኤረቴስ።

12 ስእያ ሀይꬅነ ፄልያ አይፈ፥

ጎዳይ መꬍስ።

13 ꬍስኮን ነ ዎደ ዉርስኮ ነ ማንቃና፤

ምናዳ ኦꬅኮ ነ ካꬅ ካላና።

14 ሻምያ አስ፥ “ቆሄስ! ቆሄስ!” ያጌስ፤

ሽን ብዳፐ ጉየ፥ “ገላን ሻማስ” ያግድ ጬቀቴስ።

15 ዎርቀይ ኩምስ፤ አልኦ ሹችካ በንቴስ፤

ሽን ኤር ኩምዳ እንፃርስ ኡባፈ አꬍዳ አሌቆ።

16 ኤሮና አሳስ ዋሰ ገልያ ኡራ ማኡዋ ቃር ኤክተ፤

እማꬃ አሳስ ዋሰ ገልያ ኡራ ማኦ ኦይክተ።

17 ዎርዶን ደምዳ ካꬅ ማልኤስ፤

ሽን አቅድ ፔእሸ ዶናን አጨዳ ሀኔስ።

18 ዞረ ኤካዳ ነ ቆፋ ቃቻ፤

ዞረ ኤኮና ደአሸ ኦላ ቦፓ።

19 ዝግርያ አስ ፁራ ገንና፤

ሄሳ ግሾ ጮ ሃሳያ አሳፐ ሃካ።

20 ባ አዋ ዎይኮ ባ አይዉ ባድያ አሳ፥

ደኦ ፆምፐይ ሳካና ꬉማን ቶአና።

21 ኮይሮራ ኤሶን ሺቅዳ ሻሎይ

ዉርሰꬃን አንጀተና።

22 ነና ቆህዳ ኡራ ቆሀዳ ዛራና ጎፓ፤

ጎዳን አማነታ፤ እ ነና አሻና።

23 ጎዳይ ናምኡ ቆሞ ምዛነ እፄስ፤

ዎርዶ ምዛነይ እያ ኡፋይሰና።

24 አሳይ ባና ኦግያ ጎዳይ ካለꬄስ፤

ያትን፥ አስ ባ ደኦን ባና ኦግያ

ዋትድ አኬካናዉ ዳንዳኢ?

25 ኤሶን፥ “ሀይሳ ታኒ ፆሳስ እማስ” ጉስነ

ጉየፐ ቂሮተꬅ አሳስ ፅሄ።

26 ጭንጫ ካዎይ ጌላታ ሻክድ ኤሬስ፤

እ ኤንታ ቃቶና ሴሬስ።

27 አሳ አያን ጎዳስ ፆምፐ፤

እያ ጋꬃ አሳተꬃ ኡባ ፕልግድ ፄሌስ።

28 ሲቆይነ አማነተꬅ ካዋ ናጎሶና፤

እያ አራታይ ቱማ ፕርዳን ምኔስ።

29 ያላጋታ ቦንቾይ ኤንታ ዎልቃ፤

ጭማታ ቦንቾይ ኤንታ ፑሉንꬃ።

30 ምኖ ሴር ኢታተꬅ ሾዴስ፤

ዋꬎይ ኢታ ዎዛና ላሜስ።

21

1 ካዎ ዎዛን ጎዳ ኩሸና፤

እያ ዎዛና ꬋዋ ሃꬃዳ

ባ ኮይዳ ሶ ዛሬስ።

2 አስ ኦꬅያባ ኡባይ እያዉ ልከ ዳኔስ፤

ሽን ጎዳይ እያ ዎዛና ቆፋ ፓጬስ።

3 ያርሾ ያርሻናፐ አꬅድ፥

ፅሎነ ሱረ ኦይሳ ጎዳይ ዶሴስ።

4 ኢታት ኦቶሮንነ ጬቀተꬃን ኤረቶሶና፤

ሄስ ቃስ ናጋራ።

5 ምኖ ኦꬅያ አሳ ሀልቾይ ዱረዬስ፤

ሽን ኤሶትያ ኡባይ ማንቄስ።

6 ዎርዶን ዳጋይዳ ሻሎይ ፐንቶዳ ꬋዬስ፤

ሄሳ ኮየይሳት ሀይቆ ኮዮሶና።

7 ኢታት ሱረባ ኦꬃናዉ ኮዮና ግሾ፥

ኤንታ ጌላ ኦሶይ ኤንታ ኤክድ ቤስ።

8 ናጋራንቾት ጌላ ኦገን ሄመቶሶና፤

ሽን ጌሻት ሱረባ ኦꬆሶና።

9 ዶናትያ ማችራ እስ ኬꬃን ዳናፐ

ካረ ዳርማቻን ዱስ ሎኦ።

10 ኢታት ኢታባ ኦꬃናዉ አሞቶሶና፤

ባንታ ሾሮታስ ቃቶኮና።

11 ቀልቅስያ አስ ሴረትያ ዎደ

ዎዛን ባይና ኡራይ ጭንጫተꬅ ታማሬስ፤

ዎዛናማ ኡራይ ኤራ ደሜስ።

12 ፅሎ ፆሳይ ኢታታ ሶን ኦሰትያባ ኡባ በኤስ፤

ኤንታ ሽር የግድ ꬋይሴስ።

13 ማንቆታ ዋሱዋ ስአናፐ ግድ፥

ባ ሀይꬃ ቱጭያ ኡራይ፥ እካ ዋሳና፤

እ ዋስን አልያ አስ ꬋያና።

14 ጌማን እምያ እሞይ ሀንቆ ዶሽሴስ፤

ቆሳን እምዳ ዎꬋፈይ ሀንቆ እርፅሴስ።

15 ሱረ ፕርድ ፕርደትያ ዎደ፥

ፅሎት ኡፋይቶሶና፤

ሽን ኢታ ኦይሳታ ዳጋንꬄስ።

16 አኬካ ኦግያ ሃክያ ኡራ

ሀይቆይ ናጌስ።

17 እንጀትን ዳና ግያ ኡራይ ማንቄስ፤

ዎይነነ ዛይተ ዶስያ ኡራይ ዱረተና።

18 ፆሳ አሳታ አሻናዉ ኢታ አሳት ሴረቶሶና፤

አማነቶና አሳት ሱረ አሳታ ግሾ ሴረቶሶና።

19 ዶናትያነ ይሎትያ ማችራ ዳናፐ

ባዞን ደኦይ ሎኦ።

20 ዎዛናማ ኡራ ሶን ማልኦ ቁምነ ኦይስ ምንጀቴስ፤

ሽን ኤያ አስ ደእያባ ኡባ ምድጌስ።

21 ፅሎተꬅነ ሲቆ ኮይያ ኡራ ላይꬃይ አዱቄስ፤

ሄ ኡራይ ፅሎተꬅነ ቦንቾ ደሜስ።

22 ዎዛናማ አስ ዎልቃማ ኦላንቾታ ካታማ ኦልድ ኦይኬስ፤

ኤንቲ አማነትያ ምኖ ሚፃ ላሌስ።

23 ባ ዶናነ ባ እንፃርሳ

ናግያ አስ ባና መቶፐ ናጌስ።

24 ኦቶረይነ ጬቀተይ ቀልቅስያ አስ፤

እ ኦቶራንቾ ግድዳ ግሾ አሳስ ቆፐና።

25 ኦꬃናዉ ኮዮና ግሾ

አዛላ አሞይ ዎꬌስ።

26 አዛላ አስ ኡባ ዎደ ዳሮባ ደማናዉ አሞቴስ፤

ሽን ፅሎይ ባዉ አሾና እሜስ።

27 ጎዳይ ኢታታ ያርሹዋ እፄስ፤

ኤንቲ እያዉ ኢታ ቆፋን ሺሽያ ያርሹዋ አꬅድ እፄስ።

28 ዎርዶ ማርክ ꬋያና፤

ሽን ቱማ ማርክ ኤቅድ ዳና።

29 ኢታ አስ በሶና ፃላ ፃሌስ፤

ሽን ሱረ አስ ዩሽ ቆፔስ።

30 አስ ባ ጭንጫተꬃን፥ አኬካንነ ዞረን

ጎዳራ ኤቀታናዉ ዳንዳኤና።

31 ኦላስ ፓራ ኮራናዉ ዳንዳኤቴስ፤

ሽን ፆኖይ ጎዳባ።

22

1 ሎኦ ሱንꬅ ዳሮ ዱረተꬃፈ አꬌስ፤

ቦንቾይ ብራፐነ ዎርቃፈ አꬌስ።

2 ዱረነ ማንቆ ጎዳይ መꬍስ፤

ሄሳን ኤንቲ ናምአይ እስኖ።

3 ጭንጫ አስ ኢታ በእድ ቆሰትድ አቴስ፤

ሽን አኬክ ባይና አስ መቶን ገልድ ቆሄቴስ።

4 አሽከተꬅነ ጎዳ ያሽ፥

ዱረተꬅ፥ ቦንቾነ ደኦ እሜስ።

5 ኢታታ ኦገን አጉንꬅነ ፅሄይ ደኤስ፤

ሽን ባና ናግያ አስ ኤንታፈ ሃኬስ።

6 ናእ ዋንድ ዳናዉ በሲያኮ ታማርሳ፤

እ ጭምያ ዎደካ እያፐ ሃከና።

7 ዱረይ ማንቁዋ ሃሬስ፤

ታልኤ ኤክዳይ ታልኤ እምዳይሳስ አይለ ግዴስ።

8 ናጋራ ዘርያ ኡራይ ዋየ ጫኬስ፤

እያ ሀንቆ ፃምአይ መቃና።

9 ባ ካꬃ ማንቆታስ ሻክያ ግሾ

ኬሀ አስ አንጀታና።

10 ቀልቅስያ አስ ድግኮ፥

ፓላም፥ ኦሽነ ጫሽ አታና።

11 ዎዛን ጌሽ ግድዳ አስነ

ሎኦ ኦዳ ዶስያ አስ ካዎራ ዳቦቴስ።

12 ጎዳ አይፈይ ኤራተꬅ ናጌስ፤

ሽን ዎርዳንቾታ ቃላ ሽር የጌስ።

13 አዛላ አስ፥ “ካረን ጋሞይ ደኤስ፤

ታና ኦገን ማና” ያጌስ።

14 ላይማ ማጫሳ ዶን ዎልቃማ ኦላ መላ፤

ጎዳይ ሀንቀትዳይሳት እያን ኩንዶሶና።

15 ኤያተꬅ ናአ ዎዛናን ደኤስ፤

ሽን ፕርጮይ እያፐ ሃሴስ።

16 ሻሎ ሺሻናዉ ማንቁዋ ናቀይነ

ዱረ አሳስ እሞታ እምያ ናምአይ ማንቃና።

ሀስታሙ ጭንጫ ዞረታ

(22:17—24:22)

17 ነ ሀይꬃ ዛራዳ ጭንጫታ ቃላ ስአ፤

ነ ዎዛና ታ ትምርትያኮ ዛራ።

18 ኤንታ ነ ዎዛናን ዎꬅኮነ

ነ ዶናን ኤንታ ሃሳይኮ፥ ነ ኡፋይታና።

19 ነ አማኖይ ጎዳን ግዳና መላ፥

ታኒ ነና ሀች ታማርሳይስ።

20 ታኒ ነዉ ዞረነ ኤራተꬅ ኩምዳ

ሀስታሙ ሌምሶታ ፃፋስ።

21 ነና ኪትዳይሳስ ልከ ዛሮ ዛራና መላ፥

ታኒ ነና ቱማተꬅ ታማርሳስ።

1

22 ማንቆታስ አይብካ ባይና ግሾ፥ ኤንታ ቦንቆፋ፤

ፕርዳን ኤንታ ማታ ꬋይሶፋ።

23 ጎዳይ ኤንታ ግሾ ሞተታና፤

ኤንታ ቦንቅዳይሳታ እ ቦንቃና።

2

24 ይሎትያ ኡራራ ላገቶፓ፤

ኤለ ሸነትያ ኡራራ ሄመቶፋ።

25 ኔኒ እያ ይሉዋራ ሜዘትኮ፥

ጉየፐ አጋናዉ ዳንዳአካ።

3

26 አሳ አጮ ታ ቃንፃና ጋዳ

ዋሰ ግዶፓ።

27 ነ ቃንፅያባ ꬋይኮ፥

ነ ዝንእያ ሂፃይ አቶና፥

ነዉ ደእያባ ኡባይ ኤከታና።

4

28 ነ ማይዛት ቶክዳ

በን ዛዋ ሾዶፋ።

5

29 ባ ኦሱዋን ሎህዳ አስ በአዲ?

እ ጮ አሳታስ ግዶናሽን ካዎታስ ኦꬄስ።

23

6

1 ሀላቃራ ካꬅ ማናዉ ኡትያ ዎደ፥

ኔራ ደኤይሳ አኬካ።

2 ኔኒ ዳሮ ያራምባ አስ ግድኮ ናገታ።

3 እ ነና ፓጫናዉ ዳንዳእያ ግሾ፥

ማልኦ ካꬃስ ያረቶፓ።

7

4 ዱረታና ጋዳ ዳቡሮፓ፤

ነ ቆፋ ሃራናዉ ጭንጫ ግዳ።

5 ሄሳ መላ ዱረተꬅ ነ ፄልሽን ꬋያና፤

ቀፈ ከስድ አርጋንꬃዳ ሳሎ ፓላና።

8

6 ኡዘ አሳ ካꬅ ሞፓ፤

እያ ማልኦ ካꬃይ ነና አሞዮፖ።

7 ቆፐ ቆሞን “ማ፤ ኡያ” ጌስ፤

ሽን እያ ዎዛናይ ኔራ ግደና።

8 ነ ምዳ ጉꬃ ካꬃካ ጮያና፤

ነ ጋላታይ መላ ግዳና።

9

9 ነ ጭንጫተꬃ ሃሳያ ካꬍያ ግሾ፥

ኤያ አሳስ ፓፃባ ሃሳዮፓ።

10

10 በን ዛዋ ሾዶፋ፤

ይኦ ናይታ ዛዋ ሱጎፓ።

11 ኤንታ አሽያ ጎዳይ ምኖ ግድያ ግሾ፤

እ፥ ኤንታ ግሾ ኔራ ሞተታና።

11

12 ነ ዎዛና ዞረ ቃላኮ፥

ነ ሀይꬃ ትምርተኮ ዛራ።

12

13 ናአ ሴሮና አጎፋ፤

ነ እያ ፕርጮን ሾጭኮ እ ሀይቀና።

14 ነ እያ ፕርጮን ሾጭኮ፥

እያ ሸምፑዋ ሀይቆፐ አሻሳ።

13

15 ታ ናአዉ፥ ነ ዎዛናይ ጭንጫ ግድኮ፥

ታ ዎዛናይ ኡፋይታና።

16 ነ እንፃርሳይ ሱረባ ሃሳያ ዎደ፥

ታ ጋꬃ አሳተꬃይ ኡፋይቴስ።

14

17 ናጋራንቾታ ቃናቶፓ፤

ሽን ኡባ ዎደ ጎዳ ያያ።

18 ያትኮ ነዉ ስንꬃ ደኦይ ሱራና፤

ነ ኡፋይሳይ ꬋየና።

15

19 ታ ናአዉ፥ ስአ፤ ጭንጫ ግዳ፤

ነ ዎዛና ሱረ ኦግያን ናጋ።

20 ዳሮ ዎይነ ኡሹ ኡየይሳታራነ

አሾ ማናዉ ያረተይሳታራ ሄመቶፋ።

21 ማꬆተይሳትነ ያራምባት ማንቃና፤

ꬍስኮ ዳሮይ ጩርቃ ማይዜስ።

16

22 ነና የልዳ ነ አዋይ ኦድያባ ስአ፤

ነ አይያ ጭምዳ ዎደ ካꬎፓ።

23 ቱማ፥ ጭንጫ፥ ሴራነ

አኬካ ሻማፈ አትሽን፥ ባይዞፓ።

24 ፅሎ ናአ አው ዳሮ ኡፋይቴስ፤

ዎዛናማ ናአ የልዳ አስ እያን ጬቀቴስ።

25 ነ አዋይነ ነ አይያ ነናን ኡፋይቶ፤

ነና የልዳራ ሀሹ ጎ።

17

26 ታ ናአዉ፥ ነ ዎዛና ታዉ እማ፤

ነ አይፈት ታ ኦግያ ካሎ።

27 ላይማ ማጫስ ጪሞ ሃꬃ መላ፤

ላገꬆ ማጫስ ፁንꬃ ኦላ መላ።

28 እያ ፓኖዳ ዙጋዳ ናጋዉሱ፤

አማነቶና አደታ ዳርሳዉሱ።

18

29 ዋሶይ ኦሴ? አዛኖይ ኦሴ?

ኦሽ ኦሴ? ዙዙንꬅ ኦሴ?

ጋሶይ ባይና ማዱንፀꬅ ኦሴ?

አይፈ ዞኦይ ኦሴ?

30 ዎይነ ኡሹ ኡይሸ ዎደ ኦንገይሳታሳ ግደኔ?

ዋላሄትዳ ዎይነ ኡሻ

ጋንፅድ በኤይሳታሳ ግደኔ?

31 ዎይነ ኡሽ ዞእዳ ዎደ፥

እያ ማላይ ብርለ ግዶን ጶልያ ዎደ፥

ኡይን ማልእሸ ገልያ ዎደ እያ ፄሎፋ።

32 ዉርሰꬃን ሾሻዳ እ ዱኬስ፤

ኢታ ሾሻዳ ባ ማርዝያ ፑኬስ።

33 ነ አይፈይ በእ ኤሮናባ በአና፤

ነ ዎዛናይ ሱረ ቆፓናዉ ዳንዳኤና።

34 ኔኒ አባ ግዶን ዝንእዳ፥

ማርካብያ ቱሳ ቦላ ካትዳ አሰ ዳናሳ።

35 ኔኒ፥ “ኤንቲ ታና ደችዶሶና፤

ሽን ታ ቆሄታብከ።

ኤንቲ ታና ዋꬍዶሶና፤

ሽን ታዉ ኤረትቤና።

ሀራ ኡሹ ኡያናዉ

ታኒ አዉደ ደንዳኔ?” ያጋና።

24

19

1 ታ ናአዉ፥ ኢታ አሳታ ቃናቶፓ፤

ኤንታራ ላገታናዉ አሞቶፋ።

2 ኤንቲ ኡባ ዎደ ኢታባ ማቀቶሶና፤

ባንታ እንፃርሳን ገነ ሃሳዮሶና።

20

3 ኬꬅ ጭንጫተꬃን ኬፀቴስ፤

አኬካን ምኔስ።

4 ኤር ደእኮ፥ ቆልእ

አልኦባንነ ሎኦባን ኩሜስ።

21

5 ጭንጫ አስ ዎልቃማ አሳፐ አꬌስ፤

ኤራ አስ ምኖ አሳፐ ሎኦ።

6 ኦላስ ከያናፐ ኮይሮ ሀልቻናዉ ኮሼስ፤

ዳሮ ዞረ ዞርያ አሳታን ፆኖይ በንቴስ።

22

7 ኤያ አስ ጭንጫተꬅ አኬካናዉ ዳንዳኤና፤

ሺቆ በሳን እ ኦድያባይ አይብካ ባዋ።

23

8 ኢታ ኦꬃናዉ ቆፕያ አስ

ገነ አስ ጌተቴስ።

9 ኤያ አሳ ቆፍ ናጋራ፤

ቀልቅስያ አስ እፀቴስ።

24

10 መቶ ዎደ ነ ዶልእኮ፥

ነ ዎልቃይ ጉꬃ።

25

11 ፕርድ ባይና ሀይቆስ በይሳታ አሻ፤

ሹከታናዉ ብያ ዎደ ስእ ጋዳ ፄሎፋ።

12 ነ፥ “ታ ሄሳ ኤርከ” ግኮ፥

ዎዛና ኤርያ እ፥ በኤኔ?

ነ ደኡዋ ናገይስ ኤረኔ?

አሳ ኡባስ እያ ኦሱዋዳ ኦሱዋዳ ዛረኔ?

26

13 ታ ናአዉ፥ ኤስ ሎኦ ግድያ ግሾ፥

ኤስ ማ፤ እልሎ ኤስ ማልኤስ።

14 ጭንጫተꬅካ ሄሳዳ

ነ ሸምፑዋስ ማልኦ ግደይሳ ኤራ።

ኔኒ እያ ደምያባ ግድኮ፥

ስንꬃራ ያና ኬሀይ ነባ፤

ነ ኡፋይሳይ ꬋየና።

27

15 ፅሎ አሳ ኬꬅ ቦንቃናዉ ናጎፓ፤

እያ አቁዋ ꬋይሳናዉ ደንዶፋ።

16 ፅሎ አስ ላፑን ቶሆ ኩንድኮካ ደንዴስ፤

ሽን ኢታት ጋዶን ꬋያና።

28

17 ነ ሞርከይ ኩንድያ ዎደ ኡፋይቶፋ፤

እ ꬉበትያ ዎደ ሀሹ ጎፓ።

18 ጎዳይ ሄሳ በእድ ኡፋይተና፤

እያ ሀንቀቶና አጋጋና።

29

19 ኢታ ኦይሳታ ጋሶን ህርጎፋ፤

ኤንታ መላ ግዳርክና ጋዳ ቆፖፋ።

20 ኢታ አሳስ ስንꬃራ ያና ኬህ ባዋ፤

ኢታታ ፆምፐይ ቶአና።

30

21 ታ ናአዉ፥ ጎዳነ ካዋ ያያ፤

ኤንታ ቦላ ማካለይሳታራ ሄመቶፋ።

22 ሄሳ መላ አሳታ ቆፖና መቶይ ጋኬስ፤

ካዋፐነ ጎዳፐ ያና መቶ ኦነ ኤረይ?

ሀራ ጭንጫ ዞረታ

23 ጭንጫት ጉጅድ ሀይሳዳ ያግዶሶና፤

ሶምኦ በእድ ፕርዶይ ሎኦ ግደና።

24 ቆህዳይሳ ሎኦ ኦꬃዳሳ

ግያ ዳይና፥ አስ ባዳና፤

ካዎተꬃት እያ እፃና።

25 ቆህዳይሳ ነ ባላ

ግያ ዳይናት ሎኦባ ኤካና

ዳሮ አንጆ ደማና።

26 ቱማ ዛሮ ዛርያ አስ፥

ቱማ ላገ መላ።

27 ካሰታዳ ነ ጋድያ ጎያ፤ ካꬅ ዘራ፤

ሄሳፈ ጉየ፥ ነ ኬꬃ ኬፃ።

28 ነ ሾሩዋ ቦላ ጋሶይ ባይና ማርካቶፋ፤

ነ ዶናን ጭሞፋ።

29 “እ ታዉ ኦꬅዳይሳዳ ታ እያዉ ኦꬃና፤

ታ እያዉ ኩሸ ዛራና” ያጎፓ።

30 ታኒ ቦዛ አሳ ጎሻራ አꬋስ፤

አዛላ አድያ ዎይነ ጋደራ ካንꬃስ።

31 አጉንꬅነ ሻራፍ ጎዝ ዎꬅስ፤

ዩሾን ደእያ ድርሳይካ ላለትስ።

32 ታኒ እያ በእዳ ዎደ ቆፓስ፤

እያፐ ትምርተ ኤካስ።

33 ኔኒ ጉꬁ ሊጳ፤ ጉꬁ ꬍስካ፤

ነ ኩሽያ ሺሻዳ ጉꬁ ሸምፓ።

34 ሽን ማንቆተꬅ ፓኖዳ ያና፤

ዱሳ ዋየይ ኦላ ሚሸ ኦይክዳ አሳዳ ፑቱ ጋና።

25

ሀራ ሶሎሞነ ሌምሶታ

1 ሀይሳቲ ይሁዳ ካዋ ህዝቅያሳ አሳት ዱቅድ ፃፍዳ ሶሎሞነ ሌምሶታ።

2 ፁራ ገንꬆይ ፆሳስ ቦንቾ፤

ፁራ ፕልግድ ከሶይ ካዎታስ ቦንቾ።

3 ሳሎይ ꬎቁ ግዳይሳዳነ

ሳእ ዝቃ ግድዳይሳዳ

ካዎታ ቆፋ አስ ኤራናዉ ዳንዳኤና።

4 ብራፐ ቅታ ድጋ፤

ሄሳፈ ጉየ፥ ሂላንቾይ ሎይꬃና።

5 ካዎ ስንꬃፈ ኢታ አሳታ ድጋ፤

እያ አራታይ ፅሎተꬃን ምንድ ኤቃና።

6 ካዎ ስንꬃን ኤቅያ ዎደ ጬቀቶፋ፤

ግታ አሳታ ግዶን ነዉ በሰ ኮዮፓ።

7 ኔፐ ግታትያ አሳስ በሰ እማናዉ

ሀላቃይ ነና ደንꬅን፥ ካዉየይሳፈ፥

እ ነና፥ “ሀ ꬎቃ በሳን ኡታ” ገይስ ሎኦ።

8 ነ አይፈን በእዳባ ማርካታናዉ

ዳይና ስን ባናዉ ኤለሶፓ።

ነ ማርካታ ስምን ሀራ አስ

ነ ማርካተꬃይ ባላ ግደይሳ ቆንጭስኮ፥ ነ ዬላታና።

9 ነ ግዶንነ ነ ሾሩዋ ግዶን ፓላም መትኮ፥

እያራ ኦደታዳ ነ ፓላማ ዉርሳ፤

ሀራ አሳ ፁራ ቆንጭሶፓ።

10 ሄስ ሀኖና እፅኮ ነ ኦደይሳ ስእዳ አስ

ነና ካዉሻና፤

ነ ሱንꬃይ ዛሪድ ስሞናዳ ኢታና።

11 በሲያ ዎደ ኦደትዳ ልከ ቃል፥

ብራ ሚሸ ቦላ ትገትዳ ዎርቃ አሌቆ መላ።

12 ኤራ አስ ዞርያ ዞረ ስእያ ሀይꬃስ፥

ሄስ ዎርቃፈ ዎይኮ ጌሻ ዎርቃፈ

ኦሰትዳ አሌቆ መላ።

13 ካꬃ ጫክያ ዎደ እርፃ ሃꬅ ኡይን አለይሳዳ፥

አማንꬅያ ኪታንቾይ ባና ኪቶይሳ ኡፋይሴስ።

14 እሞናባ እማና ግድ ጬቀትያ አስ

እር ባይና ሻራነ ጫርኮ መላ።

15 ዳንዳአ አስ ሀላቃ ኦድድ ማይዜስ፤

ሊቆ ቃል መቀꬅ ካንꬅ ገሌስ።

16 ኤስ ደምኮ ካላና ጋካናዉ ማ፤

ሽን ዳርስኮ ነና ጮሻና።

17 ነና ኡፍሸ እፆናዳ፥

ነ ሾሩዋ ሶ ኡባ ዎደ ቦፓ።

18 ባ ሾሩዋ ቦላ ዎርዶን ማርካትያ አስ፥

ፃምእ፥ ማሽነ ቶር ቆሄይሳዳ ቆሄስ።

19 መቶ ዎደ አማነቶና አሳን ዘምፖይ፥

ቃፅያ አቻን ጮምያነ

ስልዳ ቶሆን ሄመተይሳ መላ።

20 አዛንዳ አሳስ የꬅ የፅያ አስ፥

ሜጎ ዎደ ማኦ ቃርያነ

ማዱንꬃ ቦላ ጫላባ ትግያ አሳ መላ።

21 ነ ሞርከይ ኮሻትኮ ሙዛ፤

ሳሞትኮ ኡሻ።

22 ነ ሄሳ ኦꬅኮ እያ ሁጰን ታማ ቦንቆ

ካሽድ ቆለይሳ መላ፤

ጎዳይ ነና ዎይታና።

23 ዶሎሀ ባጋ ጫርኮይ እራ ኤሄይሳዳ፥

ዝግርስ ሀንቆ ኤሄስ።

24 ዶናትያ ማችራ እስ ኬꬃን ዳናፐ

ካረ ባራንዳን ዱስ ሎኦ።

25 ዳቡርዳ አስ እርፃ ሃꬅ ኡይድ አለይሳዳ፥

ሃሆ ቢታፈ ያ ሎኦ ኦድ ኡፋይሴስ።

26 ኢታ አሳ ስንꬃን ጉልባትያ ፅሎ አስ፥

ቡሎትዳ ፑልቶነ ኢትዳ ኦላ ሃꬃ መላ።

27 ዳሮ ኤስ ሙስ ሎኦ ግደና፤

ሄሳዳካ፥ ባ ቦንቾ ኮሽ ቦንችሰና።

28 ባና ሃሮና አስ

ድርስ ላለትዳ ካታማ መላ።

26

1 ቦነ ሻች፥ ካꬅ ጫክያ ዎደ እር ኮሾናይሳዳ፥

ኤያስ ቦንቾ ኮሸና።

2 ካፎት ያነ ሃነ ፕራꬍሸ አሰ ቆሆናይሳዳ፥

ጋሶይ ባይና ባድያ ባደꬅ አሰ ጋከና።

3 ፓራስ ልሶ፥ ሀረስ ብፃላ ኮሸይሳዳ

ኤያ አሳ ዞኮስ ፃምአ ኮሼስ።

4 ኤያ አሳስ እያ ኤያተꬃዳ ዛሮፓ፤

ዛርኮ ነ እያ መላ ግዳና።

5 ኤያ አሳስ እያ ኤያተꬃ ቆንጭሳዳ ዛራ፤

ሄስ ሀኖና እፅኮ እ ባና ጭንጫ ግድ ቆፓና።

6 ኤያ አሳ ቦላ ኪታ የዶይ፥

ባ ቶሆ ቃንፅ የገይሳ መላ

ዎይኮ ዎꬍያባ ኡየይሳ መላ።

7 ኤያ አሳ ሌምሶይ፥

ስልዳ ቶሆ መላ ማደና።

8 ኤያ አሳስ ቦንቾ እሞይ፥

ሹቹ ያምባርሻን ቃች ዎꬅድ

ያምባራናዉ ፓጭያ አሳ መላ።

9 ኤያ አሳ ሌምሶይ

ማꬆትዳ አስ ባ ኩሸ ጫድዳ አጉንꬁ

ከሳናዉ ባፀተይሳ መላ።

10 ኤያ አሳ ዎይኮ ባ ኦገ ብያ አስ

ኡነ ኦስሳናዉ ቃፃርያ አስ

ባ ቶራ ሻራን ፆንግያ አሳ መላ።

11 ካን ባ ጮሻኮ ጉየ ስሚድ ላጨይሳዳ፥

ኤያ አስ ባ ኤያተꬃ ዛር ዛር ቆንጭሴስ።

12 ባና ጭንጫ ኦꬅድ ፄልያ አሳፐ

ኤያ አሳስ ሎኦ ቃድ ደኤስ።

13 “አዛላ አስ ኦገን ጋሞይ ደኤስ፤

ያሽያ ጋሞይ ኦገን ዩዬስ” ያጌስ።

14 ሳንቅ ማፃፈ ቦላ ያነ ሃነ ቃፀይሳዳ፥

አዛላ አስ ባ ሂፃን ያነ ሃነ ሽረቴስ።

15 እስ እስ አዛላ አስ ሀር አቶሽን፥

ዎፀን ቱሽድ ባራናዉ ዋየቴስ።

16 አዛላ አስ ማርካራ ኦድያ ላፑን ጭንጫታፐ

ባና አꬍዳ ጭንጫ ግድ ቆፔስ።

17 ባና ጋꬅያባይ ባይናባን ፓላምያ አስ

ኦገራ ብያ ካና ሀይꬅ ኦይክያ አሳ መላ።

18-19 ባ ሾሩዋ፥ “ታኒ ካሰ ጋይስ”

ያግድ ጭምያ አስ፥

ጎይድ ቦንቆ ታማ ሆልያ፥

ዎይኮ ዎꬍያ ዶንገ ቶራ ዱክያ አሳ መላ።

20 ምꬅ ዉርኮ ታም ቶኤስ፤

ዝግርስ ꬋይኮ ኦሽ አቴስ።

21 ፂፍ ቦንቆ ዳርሰይሳዳነ

ምꬅ ታማ ዳርሰይሳዳ

ፓላማ ዳርስያ አስ ኦሹ ዳርሴስ።

22 ዝግርሳ ቃል ማልኦ ካꬃ መላ

ኡፋይስሸ ዱገ ጋንጀ ቤስ።

23 ዎዛናን ኢታባይ ደእሽን፥

ባ እንፃርሳን ጭሞ ቃላ ሃሳያ አስ

ብራን ላንፀትዳ ኡርቃ ሚሸ መላ።

24 ገነ አስ ባ ዎዛናን ደእያ ኢታተꬃ

ባ እንፃርሳን ገንꬄስ።

25 እያ ዎዛናን ላፑን ቱናት ኩምዳ ግሾ፥

እ ሎኦ ቃላ ሃሳይኮካ እያ አማኖፓ።

26 ባ ሞርከተꬃ እ ገንꬅኮካ፥

እ ኦꬅያ ኢታይ ዳባባን ቆንጫና።

27 ሀራታስ ኦላ ቦክያ አስ ሄ ኦላን ባዉ ኩንዳና፤

ሀራታ ቦላ ሹቹ ጎንዶርስያ አሳ ቦላ

ሄ ሹቻይ ስሚድ ጎንዶረታና።

28 ዎርዶትያ እንፃርስ ባ ቆህዳ አሳታ እፄስ፤

ጭሞ ኦድ ኩንደꬅ ካለꬄስ።

27

1 ዎንቶይ ኤሀናባ ነ ኤሮና ግሾ

ዎንቶባን ጬቀቶፋ።

2 ሀራ አስ ነና ጋላቶፐ አትሽን ኔኒ ነና ጋላቶፓ፤

አስ ነ ግሾ ማርካቶፈ አትሽን፥ ኔኒ ነ ኬሀተꬃባ ኦዶፓ።

3 ሹች ግታ ቶሆ፤ ሻፈይ ዴፆ፤

ሽን ኤያ አስ መꬍያ ኦሽ

ናምኣፈካ ዴፄስ።

4 ሀንቆስ ቃይ ባዋ፤

ይሎይ ꬋይስያ ድኦ መላ፤

ሽን ቃናተይ ኡባፈ ኢታ።

5 ጌምዳ ሲቆፐ

ባልያ ዎደ ቆንጨን ሀንቀተꬅ ሎኦ።

6 ሞርከይ ነና ታሙ ቶሆ ዬራናፐ

ሲቆይ ነና ማዱንፅሰይስ ሎኦ።

7 ካልዳ አስ እልሎ ኤስ ሻቴስ፤

ሽን ኮሻትዳ ኡራ ጫምያባይ ማልኤስ።

8 ባ ሶ አግድ ዩይያ አስ፥

ባ ኬꬃ አጋዳ ፓልያ ካፎ መላ።

9 ሽቶይነ ሳውያ እፃነይ አሰ ኡፋይሰይሳዳ

ሲቆ ላገ ዞረይ ሄሳዳ ኡፋይሴስ።

10 ነ ላገታነ ነ አዋ ላገታ አጎፋ፤

ነ መቶትዳ ዎደ ነ እሻ ሶ ቦፓ፤

ሃሆን ደእያ እሻፐ ማታን ደእያ ሾሮይ ሎኦ።

11 ታ ናአዉ፥ ጭንጫ ግዳ፤ ታና ኡፋይሳ፤

ታና ካꬍያ አሳስ ታ ዛሮ እማና።

12 ጭንጫ አስ መቶይ ያ ዎደ በእድ ቆሰቴስ፤

ሽን አኬክ ባይና አስ ብድ መቶን ገሌስ፤

ያትድ ጉየፐ ቂሮቴስ።

13 ኤሮና አሳስ ዋሰ ገልያ ኡራ ማኡዋ ቃር ኤክተ፤

እማꬃ አሳስ ዋሰ ገልዳ ኡራ ማኡዋ ኦይክተ።

14 ዎንታ ጉራ ባ ቃላ ꬎቁ ኦꬅድ፥

ባ ሾሩዋ ሳሮተይ እያ ባድያ አሳ መላ።

15 ዶናትያ ማቻነ

አꬅያ ኬꬅ እስኖ።

16 ጫርኮ ተቃናዉ፥ ዛይተ ኩጭድ ኦይካናዉ ዳንዳኤቶናይሳዳ፥

እዮ ስእ ኦꬃናዉ ዳንዳኤተና።

17 ብራት ብራታ ፖሸይሳዳ፥

አስ እሶይ እሱዋፈ ታማሬስ።

18 ባላሰ ምꬅ ሎይꬅድ ናግያ አስ እያ አይፈ ማና፤

ባ ሀላቃ ካቦያ ኦሳንቾይ ቦንቸታና።

19 ሃꬅ ማስቶተዳ ሶምኦ በሰይሳዳ፥

አሳ ዎዛን እያ ኦናተꬃ በሴስ።

20 ሀይቆይነ ዱፎይ ካል ኤሮናይሳዳ፥

አሳ አይፈይ ካልድ ኤረና።

21 ብርነ ዎርቀይ ታማን ፓጨትድ ጌየይሳዳ፥

አስ ባ ኤክያ ጋላታን ፓጨቴስ።

22 ካꬅ ኡዱላን ጫደይሳዳ፥

ኤያ አስ ኡዱላን ጫድያኮካ

እያፐ ኤያተꬃይ ክቸና።

23 ነ ዶርሳታ ሀኖታ ሎይꬃዳ ኤራ፤

ነ ዉድያካ አኬካዳ ሄማ።

24 አይስ ጊኮ፥ ዱረተꬅ መርናዉ ዴና፤

ካላችካ የለተꬃፈ የለተꬃስ አና።

25 መላ ማታይ ቡጨትን፥ አጫ ማት ከያ ዎደ፥

ደርያ ቦላ ደእያ ማታይ ሺቅዳፐ ጉየ፥

26 ዶርሳታ እክሰፐ ነ ነዉ ማኦ ከሳና፤

ዴሻታ ባይዛዳ ጋደ ሻማና።

27 አትዳ ዴሻታ ማꬃይ ነዉ፥

ነ ሶ አሳስነ ነ ማጫ አይለታስ ካꬅ ግዳና።

28

1 ኢታት ኦንካ የደꬆና ባቃቶሶና፤

ሽን ፅሎት ጋሞ መላ ያዮና ደኦሶና።

2 እስ ካዎተꬃይ ማካልኮ፥ ሃረይሳት ዳሮሶና፤

ሽን ካለይስ ጭንጫነ አኬካንቾ ግድኮ፥

ሳሮተꬅነ ዎፕ ደኤስ።

3 ማንቆታ ኡንኤꬅያ ካዎይ

ካꬅ ꬋይስያ ዎልቃማ እራ መላ።

4 ህገ ቦንቾና አስ ኢታ አሳ ሳቤስ፤

ሽን ህገ ቦንችያ አስ ኢታ አሳ እፄስ።

5 ኢታ አሳታስ ሱረ ፕርድ ገለና፤

ሽን ጎዳ ጎይንያ አስ ኡባ አኬከስ።

6 ዱረ ግድድ ጭምያ አስ ግዳናፐ፥

ማንቆ ግድድ ሱረ ግደይስ ሎኦ።

7 ህገ ናግያ ናአይ አኬካ ናአ፤

ሽን ፓꬆና አሳራ ሄመተይ ባ አዋ ዬላዬስ።

8 ምሸ የሎን ታልኤይነ አሰ ቦንቅድ ዱረትያ አስ

ሄ አቁዋ ማንቆታስ ኬህያ አሳስ ሺሼስ።

9 ህገ ስአናፐ ግድ ባ ሀይꬃ ቱጭያ፥

ኡራ ዎሳይ ጎዳ ስንꬃን እፀትዳባ።

10 ሱረታ ኢታ ኦገን ካለꬅያ ኡራይ

ባ ቦክዳ ኦላን ኩንዳና፤

ሽን ጌሻት ሎኦባ ላታና።

11 ዱረ አስ ባና ጭንጫ ግድ ቆፔስ፤

ሽን አኬክ ደእያ ማንቆይ እያ ፓጬስ።

12 ፅሎት ፆንያ ዎደ አሳ ኡባይ ኡፋይቴስ፤

ሽን ኢታት ማታ ኦይክያ ዎደ አሳይ ቆሰቴስ።

13 ባ ናጋራ ገንꬅያ አስ አጨና፤

ሽን ፓፀይነ ናጋራ አገይ ማሮታ ኤካና።

14 ጎዳ ኡባ ዎደ ያይያ አስ አንጀትዳይሳ፤

ሽን ባ ዎዛና ምንꬅያ አስ መቶን ገላና።

15 ማንቆ አሳ ሃርያ ኢታ ሀላቃይ፥

ጉድያ ጋሞነ ኮሻትዳ ባባንꬃ መላ።

16 አኬክ ባይና ካዎይ ባ ደርያ ቆሄስ፤

ሽን አሰ ቆሆና ሀላቅ ዳሮ ላይꬅ ሃራና።

17 አሰ ዎꬍያ አስ ሀይቃና ጋካናዉ ባቃትሸ ደኤስ፤

እያ ኦንካ ማደና።

18 ቦረይ ባይና ሄመትያ አስ ቆሄተና፤

ሽን ጌላ አስ አኬኮና ኩንዳና።

19 ምንድ ኦꬅያ አስ ካꬅ ካሌስ፤

ሽን ፓꬆና አሞ ካልያ አስ ማንቆተꬅ ላታና።

20 አማነትያ ኡራይ ዳሮ አንጀታና፤

ሽን ዱረታናዉ ዎፅያ አስ መቶ በአና።

21 ሶምኦ በእድ ፕርዶይ ሎኦ ግደና፤

ሽን አስ ባሶ ኡይꬃ ግሾ ግድ ቆሄስ።

22 ያረ አስ ዱረታናዉ ባቀቴስ፤

ማንቆተꬅ አኬኮና ኦይካናይሳ ኤረና።

23 አሰ ጮ ሳቢያ አሳፐ

ሀንቀትያ አስ ጉየፐ ጋላተቴስ።

24 ባ አዋነ ባ አይዉ ካይሶትድ፥ “ናጋራ ኦꬃብከ”

ግያ አስነ ደምዳባ ꬋይስያ አስ እስኖ።

25 ኡዘ አስ ኦሽ ደንꬄስ፤

ሽን ጎዳን አማነትያ አስ ካሌስ።

26 ባናን አማነትያ አስ ኤያ፤

ሽን ጭንጫተꬃን ሄመተያ አስ ሳሮ ደኤስ።

27 ማንቆስ እምያ አስ መቶተና፤

ሽን ኤንታ በአናፐ ግድ ቅልምኤይ ባደታና።

28 ኢታ አሳት ሹመትያ ዎደ አሳይ ቆሰቴስ፤

ሽን ኤንቲ ꬋይያ ዎደ ፅሎት ዳሮሶና።

29

1 ዳሮ ዎደ ሴረትድ ስሞና አስ

ሀሳዮና መቃና፤

ሄ ኡራስ ፓፆይ ባዋ።

2 ፅሎ አሳት ሹመትያ ዎደ አሳይ ኡፋይቴስ፤

ሽን ኢታት ቢታ ሃርያ ዎደ አሳይ ኡንኤቴስ።

3 ጭንጫተꬅ ዶስያ አስ ባ አዋ ኡፋይሴስ፤

ሽን ላይማ ማጫሳ ሄራን ዩይያ አስ ባ ሚሽያ ዉርሴስ።

4 ቱማ ፕርዳን ካዎይ ባ ካዎተꬃ ዎፑ ኦꬄስ፤

ሽን ዎꬋፈ ኤክያ ካዎይ ባ ካዎተꬃ ꬋይሴስ።

5 ባ ሾሩዋ ጭሞን ሳቢያ አስ፥

ባ ቶሆስ ፅሄ የጌስ።

6 ኢታ አስ ባ ናጋራን ኦይከቴስ፤

ሽን ፅሎ አስ ኡፋይቴስ፥ የፄስ።

7 ፅሎ አስ ማንቆታስ ሱረ ፕርዴስ፤

ሽን ኢታ አሳት ሄሳ ኤሮኮና።

8 ጫይያ አሳት ካታማን ኦሹ ደንꬆሶና፤

ሽን ጭንጫ አሳት ሀንቆ እርፅሶሶና።

9 ጭንጫ አስ ኤያ አሳ ፕርደ ኬꬅ ኤፍኮ፥

ኤያይ ሀንቀቴስ፤ ቅꬌስ፤ እያዉ ሳሮይ ባዋ።

10 ሱꬁ ጉሳናዉ ሳሞትያ አሳት ሱረ አስ እፆሶና፤

ፅሎ አሳ ዎꬋናዉ ኮዮሶና።

11 ኤያ አስ ባ ሀንቁዋ የድ በሴስ፤

ሽን ጭንጫ አስ ባና ሃሬስ።

12 ሹማይ ዎርዶ ኦዳ ስእያባ ግድኮ፥

እያ ሞርናት ኡባይ ኢታ ግዶሶና።

13 ማንቆይነ አሰ ናቅያ አስ እስባ ኮፆሶና፤

ኤንታ ናምኣስ አይፈ እምዳይ ጎዳ።

14 ካዎይ ማንቆታስ ሱረ ፕርድኮ፥

እ ባ አራታን ጋምአና።

15 ፕርጮን ሴር ናይታስ ጭንጫተꬅ እሜስ፤

ሽን የዳን ድጭዳ ናእ ባ አይዉ ካዉሼስ።

16 ኢታ አሳት ዳርያ ዎደ ናጋር ዳሬስ፤

ሽን ፅሎት ኤንታ ኩንደꬃ በአና።

17 ነ ናኣ ሴራ፤

እ ነዉ ሳሮ እማና፤

እ ነና ኡፋይሳና።

18 ቆንጨꬅ ባይና እፅኮ ደረይ የዳ ግዴስ፤

ሽን ህገ ናግያ አስ አንጀትዳይሳ።

19 አይለይ ጮ ኦዳ ፃላላን ሴረተና፤

እያዉ ገልያኮካ እ ኪተተና።

20 ኤሶን ሃሳያ አስ በአ ኤራይ?

እያፐ ኤያ አሳስ ኡፋይስ ደኤስ።

21 ነ አይልያ ናአ የዳ ድችኮ፥

እያ ዉርሰꬃይ አዛኖ ግዳና።

22 ሀንቀትያ አስ ኦሹ ደንꬄስ፤

ኤለ ይሎትያ አስ ዳሮ ናጋራ ኦꬄስ።

23 ኦቶሮይ አሰ ካዉሼስ፤

ሽን አሽከ አያን ደእያ አስ ቦንቸቴስ።

24 ካይሶራ ላገትያ አስ ባና እፅያ አስ፤

እ ዳባባን ቱማ ኦድኮ ሴረቴስ፤

እ ቱማ ኦዶና እፅኮ ጎዳን ባደታና።

25 አሳስ ያሽ ሄ ኡራስ ፅሄ ግዴስ፤

ሽን ጎዳን አማነትያ አስ ሳሮ ደኤስ።

26 ዳሮት ማት ደእያ አሳፐ ማደ ኮዮሶና፤

ሽን ሱረ ፕርድ ጎዳፐ በንቴስ።

27 ፅሎት ናጋራንቾታ ሻተቶሶና፤

ኢታት ሱረ አሳ እፆሶና።

30

አጉራ ሌምሶታ

1 ያቀ ናኣ አጉራ ሌምሶት ሀይሳፈ ካልድ ፃፈትዳይሳታ። አጉር እትኤላስነ ኡካላስ ሀይሳ ሃሳይስ። 2 ታኒ አሳ ኡባፈ አꬍዳ ኤያ፤

አሳስ ደእያ አኬክ ታዉ ዴና።

3 ታኒ ጭንጫተꬅ ታማራብከ፤

ጌሻ ፆሳባካ ኤርከ።

4 ሳሎ ፑደ ከይድ ዱገ ዎꬍዳይ ኦኔ?

ጫርኮ ባ ኩሸን ኦይክዳይ፥

ሃ ባ አፍላን ዪጭዳይ፥

ሳኣ ጋፃ ምንꬅድ ኤስዳይ ኦኔ?

እያ ሱንꬃይ ኦኔ?

እያ ናኣ ሱንꬃይ ኦኔ?

እያ ኤርያ ግድኮ አነ ታዉ ኦዳ?

5 ፆሳ ቃላን ቦረይ ባዋ፤ ኡባይ ቱማ

እያን አማነትያ ኡባስ እ ጎንዳለ።

6 እያ ቃላ ቦላ አይባካ ጉጆፋ፤

ጉጅኮ እ ነና ሴራና፤

ነ ዎርዳንቾ ግደይሳ እ ቆንጭሳና።

7 ጎዳዉ፥ ታ ነና ናምኡባ ኦይቻይስ፤

ታ ሀይቃና ጋካናዉ ኤንታ ታና ድጎፋ።

8 ታ አሰ ጭሞና መላነ ዎርዶ ሃሳዮና መላ ታና ናጋ፤

ታዉ ኮሽያ ካꬅ እማፈ አትሽን፥ ታና ዱረ ዎይኮ ማንቆ ኦꬆፋ።

9 ዱረ ግዳዳ፥ “ጎዳይ ኦኔ?” ጋዳ ነና ካዳና፤

ማንቆ ግዳዳ፥ ካይሳዳ ታ ፆሳ ሱንꬃ ጫይሳና።

10 ነና ባዶና መላነ

እያ ባደꬃይ ነዉ ጎመ ግዶና መላ፥

አይልያ እያ ጎዳራ ዝግሮፓ።

11 ባ አዋ ባድያነ ባ አይዉ አንጆና የለተꬅ ደኤስ።

12 ዳሮ ቱና ግድ ኡትድ

ባንታና ጌሽ ኦꬅያ አሳት ደኦሶና።

13 ኦቶሮን ኩምዳ አሳትነ

አሰ ካꬍድ ፄልያ አሳት ደኦሶና።

14 ኤንታ አቻይ ማሸ ግድን፥

ኤንታ ጋጮይ ቶራ ግድን፥

ማንቆታነ መቶታንቾታ ናቅድ፥

ኤንታባ ቦንቅያ አሳት ደኦሶና።

15 ኡላꬃስ ናምኡ ማጫ ናይት ደኦሶና፤

ኤንቲ፥ “ሀማ! ሀማ!” ያግድ ዋሶሶና።

ካልድ ኤሮና ሄꬑባት ደኦሶና፤

ኦይዳንꬆይ ቃስ “ግዳና” ግድ ኤረና።

16 ሄሳት፥

ዱፎ፥

ማይንዳ ማጫስ፥

ሃ ካልድ ኤሮና መላ ቢታነ፥

“ግዳና!” ግድ ኤሮና ታማ።

17 ባ አዋ ለቅያ ናኣ አይፍያ፥

ባ አይያ ጭምን ካꬍያ ናኣ አይፍያ፥

ዛንጋራን ደእያ ቁሮት ዎጫና፤

እያ አሹዋ አንኮት ማና።

18 ታና ሄꬑባት ማላልሶሶና፤

ኦይዳንꬆይ ኡባ ታዉ ገለና።

19 ሄሳት፥

ሳሎራ ፓልያ አርጋንꬅ፥

ዛላ ቦላራ ኮልፅያ ሾሽ

አባ ቦላራ ብያ ማርካበነ

ጌላኦራ ስቆ ኦይከትዳ አደ።

20 ላይማ ማጫስ ሀንያ ሀኖይካ ሄሳ መላ፤

እያ ማሱ፤ ሽን ባ ዶና ቁቻዳ፥

“ታኒ አይኮካ ባላቢከ” ያጋዉሱ።

21 ሄꬑባን ቢት ቃፄስ፤

ኦይዳንꬁዋ ኡባ ቶካናዉ ዳንዳኤተና።

22 ሄሳትካ፥

አይለይ ካዎትዳ ዎደ፥

ኤያ አስ ካꬅ ካልዳ ዎደ፥

23 አስ እፅዳ ማጫስ አዝና ገልዳ ዎደነ

ማጫ አይልያ ባ ጎዳትዉ ላትዳ ዎደ መትያ ሀኖታ።

24 ሳአ ቦላ ኦይዱ ጉꬃ መተꬃት ደኦሶና፤

ሽን ኤንቲ አꬍዳ ጭንጫ።

25 ሄሳትካ፥

ጩንጫለይ ዎልቅ ባይና መተꬅ፤

ሽን ባንታዉ ምያባ ቦነ ሺሽድ፥ ምንጆሶና።

26 ጉፓለት ዎልቅ ባይናይሳታ፤

ሽን ባንታ ኬꬃ ዛላ ቆጶን ኬፆሶና።

27 ቦለታስ ካዎይ ባዋ፤

ሽን ኤንቲ ኡባይ ማራን ዛቶሶና።

28 ዛረት ኩሸን ኦይከቶሶና፤

ሽን ካዎ ጋꬎን ደኦሶና።

29 ባንታ ማታ በስሸ ሄመትያ ሄꬑ መተꬃት ደኦሶና፤

ኦይዳንꬆይ ሎኦ ሄመꬅ ሄመቴስ።

30 ሄስካ፥

ዶአ ኡባፈ ምኖነ ያሽ ኤሮና ጋሞ።

31 ማጫ ኩቶታ ግዶን ሄመትያ አደ ኩቶ፥

ዉደ ካለꬅያ ዴሻ ኮለ፤

ባ ኦላንቾታ ግዶን ቆንጨን ኤቅያ ካዋ።

32 ኔኒ ኤያዳ ኦቶርትዳባ ግድኮካ፥

ኢታ ኦꬃናዉ ሀልችዳባ ግድኮ፥

አነ ታክ ጋዳ ቆፓ።

33 ማꬅ ቡከይ ኦይሱ ከሰይሳዳ፥

ሲ ድችን ሱꬅ የይሳዳ፥

ሀንቆ ደንꬆይ ኦሹ ኤሄስ።

31

ካዋ ልሙኤላ ሌምሶታ

1 ሀይሳፈ ካልድ ፃፈትዳ ሌምሶይ፥ ካዋ ልሙኤላ አይያ ካዋ ልሙኤላ ታማርስዳይሳ።

2 ታ ናአዉ፥ ታ ኡሎፐ ዎꬍዳይሶ፥

ታኒ ቃንገታዳ የልዳይሶ፥

3 ማጫሳን ነ ዎልቃ ዉርሶፋ፤

ካዎታ ꬋይስያ ማጫሳታን ነ ምኖተꬃ ꬋይሶፋ።

4 “ልሙኤላ፥ ዎይነ ኡሽ ካዎታስ በሰና፤

ማꬆይያ ኡሽ ሹማታስ በሰና።

5 ኤንቲ ኡያ ዎደ ህገ ባሎሶና፤

ናቀትዳ አሳ ማታ ቀል ጎሶና።

6 ማꬆያ ኡሹ ሀይቃና ሀንያ ኡራስነ

ሳእ ኢትዳ ኡራስ እምተ።

7 ኤንቲ ባንታ ማንቆተꬃነ

ባንታ ዋይያ ዶጋናዉ ኡዮ።

8 ባንታ ግሾ ኦደታናዉ ዳንዳኦና አሳ ግሾ ነ ኦዴታ፤

ማድያ አስ ባይናይሳታ ግሾ ነ ኤቃ።

9 ኤንታ ምየን ኤቃዳ ኤንታዉ ሱረ ፕርዳ፤

ማንቆታነ መቶታንቾታ ማታ ናጋ” ያጋዳ ታማርሳሱ።

ዎዛናማ ማቾ

10 “ዎዛናማ ማቾ ኦን ደማናዉ ዳንዳኢ?

እ ጋተይ ዞኦ አልኦ ሹቻፈ አꬌስ።

11 እ አዝናይ እዮ አማነቴስ፤

እያዉ ኮሽያባፐ አይብካ ፓጨና።

12 እያ ባ ደኦ ላይꬃ ኡባን፥

እያዉ ሎኦባፐ አትሽን፥ ኢታባ ኦꬁኩ።

13 ሱፈነ ሊኖ ኮያዳ፥

ኡፋይታሸ ባ ኩሸን ኦꬃዉሱ።

14 እያ ዛልአንቾታ ማርካበ መላ፤

ባ ካꬃ ሃሆ ቢታፈ ሺሻዉሱ።

15 እያ ባ ሶ አሳስ ካꬅ ጊግሳናዉነ

ባ ማጫ አይለታስ ኦሶ እማናዉ፥

ሳእ ዎንቶና ደእሽን ደንዳዉሱ።

16 ሎኦ ጋደ ኮያዳ ሻማዉሱ፤

ባ ኩሸን ኦꬃዳ ደምዳ

ሚሸን ዎይነ ቶካዉሱ።

17 እያ ባ ፄሳ ምንꬃዳ ዳንጫዉሱ፤

ባ ቀስያ ኦሶስ ምንꬃዉሱ።

18 እያ ዎ ደማናዉ ምናዳ ዛልአዉሱ፤

እያ ኦꬃሸ ቃምስያ ግሾ እ ፆምፐይ ቶኤና።

19 እያ ባ ህንꬒርትያ ኦይካዉሱ፤

ባ ብራን ሎይꬃዳ ሱቃዉሱ።

20 እያ ማንቆታስነ መቶታንቾታስ እማዉሱ።

21 እ ሶ አሳ ኡባይ ሆእያ ማኦ ማእያ ግሾ፥

ሻች ቡክኮካ እያ ህርጉኩ።

22 አልጋ ቦላ ሂፅያ ማኦ ስካዉሱ፤

ሊኖፐ ኦሰትዳ ኦቻ ቴራ ዳንያ ማኦ ማአዉሱ።

23 ቢታ ጭማት ሺቅያ ዱቡሻን

እ አዝናይ ቦንቸትዳ አስ።

24 ሊኖፐ ማኦነ ዳንጮ ኦꬃዳ፥

ዛልአንቾታስ ባይዛዉሱ።

25 እያ ምኖነ ቦንቾ አስ፤

ያና ላይꬃ ኡባን ኡፋይታዳ ደአዉሱ።

26 ጭንጫተꬃን ባ ዶና ዶያዉሱ፤

አማንꬅያ ዞረይ እ እንፃርሳን ደኤስ።

27 እያ ባ ሶ አሳ ደኡዋ እንጀያናዉ ኡባ ዎደ ኦꬃዉሱ፤

አዛላተꬅ እ ቦላ በንትድ ኤረና።

28 እ ናይት ደንድድ፥ እዮ ናሾሶና፤

እ አዝናይ እዮ ያግድ ጋላቴስ፤

29 ሎኦባ ኦꬅያ ዳሮ ማጫሳት ደኦሶና፤

ሽን ነ ኤንታ ኡባፈ አꬋሳ” ያጌስ።

30 ማል ጭሜስ፤

የገልሳተꬅ ꬋያና።

ሽን ጎዳ ያይያ ማጫስያ፥

እያ አንጀትዳሮ።

31 እያ ኦꬅዳባ ኡባስ እዮ ዎይትተ፤

እ ኦሶ ኡባይ ዳባባን እዮ ጋላትሶ።

ኤራታ ማፃፋ

1

2

3

4

5

6

7

8

9

10

11

12

ኤራታ ማፃፋ

ጋꬃ ቆፋ

ኤራታ ማፃፋን አሳ ደኦይ ቃንꬅ ግደይሳ ፃላላ ግዶናሽን፥ ዳቡራን፥ ዳጋማን፥ ፕርዳ ጌላተꬃንነ ፆነተꬃን ኩምዳይሳ በሳናሳ። ሄሳ ግሾ ፃፈይ፥ “አሳ ደኦይ ሀዳ” ያግድ ባ ቆፋ ቆንጭሴስ። ሀ ጭንጫ ኡራይ፥ አሳ ደኡዋ ዉርሰꬅ ጋካናዉ ዎችያ ፆሳ ኦሱዋ አኬካናዉ ፆነትስ። ግዶሽን፥ አስ ባ ደእዳ ላይꬃ ኡባን ባዉ ዳንዳኤትዳባ ኡባ ምንድ ኦꬃናዉ በሰይሳነ ፆሳይ እምዳባን ኡፋይታናዉ ኮሸይሳ ዞሬስ።

ኤራ ኡራ ቆፋታፐ ዳሮት ኡሎነ ዞኮ ግድዳ ቆፋታንነ ኡፋይሳ ቃንፆን ኩምዳ ቆፋታ በሴስ። ግዶሽን፥ ሀ ማፃፋይ ጌሻ ማፃፋ ቦላ ኤቅዳ አማኖይ ሀር አቶሽን፥ ጋሄቶናነ ስን ኩምዳ ቆፋታ ባ ጋꬃን ኦይካና ጋካናዉ ዳልጋ ግደይሳ በሴስ።

ሀ ኤራታ ማፃፋይ አሳ ደኦ ማስቶተዳ በሲያ ግሾ፥ ዳሮ አሳት ሀ ማፃፋፐ ምንꬆ ደምዶሶና። ሄሳዳካ፥ ሀ ቆፋታ ኦይክዳ ጌሻ ማፃፋይ፥ ደኦስ ግታ ብርሸꬅ እምያ ፆሳን ኡፋይስ ኦꬃና መላ ዞሬስ።

ማፃፋ አይፈ ቆፋታ

ዱሳ ብርሸꬅ (1:1—2:26)

ኡባባስ ዎደይ ደኤስ (3:1-8)

ጭንጫተꬃን ደአ (3:9—6:12)

ዎንቶባ ኦንካ ኤረና (7:1—11:6)

ፆሰ ቦንቻ እያዉ ኪተታ (11:7—12:14)

1

ኡባባይ ሀዳ

1 ሀይስ፥ ዳዊታ ናኣ፥ የሩሳላመን ካዎትዳ ጭንጫ ኡራ ቃላ።

2 ሄ ጭንጫይ፥ “ኡባባይ ሀዳ፤

ኡባባይ ሀዳፐ ሀዳ፤

ኡባባይ ኩመꬅ ሀዳ” ያግስ።

3 ባ ደእያ በሳን ኡባን፥

አስ ዳቡርድ ኦꬅያባ ኡባን

እያዉ ዎይ አይቤ?

4 እስ የለተꬅ አꬍያ ዎደ፥ ሀራ የለተꬅ በሳ ኦይኬስ።

ሽን ሀ ቢታይ መርናዉካ ላመቶና ደኤስ።

5 አው ዶሌስ ዉሌስ፤

ናምአንꬆ ዶላናዉ ያ ዶልያ በሳ ኤለሴስ።

6 ጫርኮይ እስ ቶሆ ዱገ እስ ቶሆ ፑደ ጫርኬስ፤

ቃስ ዩይ ዩይ አꬍድ፥ ስመረትድ ዬስ።

7 ጎግያ ሃꬅ ኡባይ አባን ገሌስ፤

ሽን አባይ ኩም ኤረና።

ሄ ሃꬃይ ስሚድ ጎጋናዉ፥

ጉየ ባ ፑልትያ በሳ ቤስ።

8 ኡባባይ ሳለꬅያባ፤

እ አይ መላ ሳለꬅያኮ ኦድ ዉርሳናዉ ዳንዳኤተና።

አይፈይ ፄልድ ካል ኤረና፤

ሀይꬅ ስእድ፥ ታዉ ግድስ ጌና።

9 ካሰ ሀንዳባይ ዎንቶካ ስሚድ እ ሀናና፤

ቃስ ሀእ ሀንሸ ደኤይስ ካሰ ሀንዳባ።

ሄሳ ግሾ፥ ሳሎ ጉፋንꬆን ኦራꬃባይ አይብካ ባዋ።

10 ኦንካ፥ “ሄኮ፥ ሀይስ ኦራꬃባ” ጊኮ፥

ሄስ ኦራꬅ ግደና፤ ሄስ ኑኒ የለታናፐ ካሰ ሀንዳባ።

11 ካሰ አꬍዳ ዎደታን ሀንዳባታ ዛሪድ ሀሳያባይ ባዋ፤

ጉየፐ ሀናናባታ ኤንታፈ ጉየ ኦንካ ሀሳየና።

ጭንጫተꬅ ሀዳ

12 ታኒ ጭንጫይ፥ የሩሳላመን እስራኤለስ ካዎ ግዳዳ ደአስ። 13 ታኒ ሳአን ደእያባ ኡባ ሻካዳ ኤራናዉነ ጭንጫተꬃን ፕልጋዳ ፄላናዉ ቆፋ ቃቻስ። ያታዳ አሳ ኡባስ ፆሳይ እምዳ ደኦይ ዳሮ ዳቡርስያባነ ኡፋይሶናባ ግደይሳ አኬካስ። 14 ሳሎፐ ጋርሳን ሀንዳባ ኡባ ታኒ በአስ፤ ሽን ኡባይካ ሀዳ፤ ጫርኮ ኦይካናዉ የደይሳ መላ።

15 ጌል ሱራናዉ ዳንዳኤና፤

ባይናባ ታይባናዉ ዳንዳኤተና።

16 ታኒ ታ ዎዛናን ሀይሳዳ ያጋዳ ቆፓስ፤ “ታፐ ካሰ የሩሳላመ ሃርዳ ኡባታፐ ታኒ ግታነ ጭንጫ ግዳስ። ጭንጫተꬅነ ኤራ ጉስ እ አይበኮ ፓጫዳ ኤራስ” ያጋስ። 17 ታኒ ጭንጫተꬃፈ፥ ጎሻተꬃፈነ ኤያተꬃፈ ግዶን ደእያ ዱማተꬅ አይበኮ ኤራናዉ ዳሮ ዳቡራስ። ሽን ዉርሰꬃን ሄስካ ጫርኮ ኦይካናዉ የደይሳ መላ ሀዳ ግደይሳ ኤራስ።

18 ጭንጫተꬅ ዳርያ ዎደ አዛንꬅያባይ ዳሬስ፤

ኤር ዳርያ ዎደ ቃስ መቶይ ዳሬስ።

2

ባና ዶሶይ ሀዳ

1 ታኒ ታኮ፥ “ሃያ፥ ታ ነና ኡፋይስ አይበኮ ኤርሳናዉ ሎኦባ በሳና” ያጋስ፤ ሽን ሄስካ ሀዳ። 2 ሚች ኤያተꬅ ግደይሳ፥ ቃስ ሚኮይነ ኡፋይስ አይኮካ ጎኦናይሳ አኬካስ። 3 ሀእካ ታ ዎዛናይ ጭንጫተꬃን ታና ካለꬅሽን፥ ታና ዎይነ ኡሻን ኡፋይሳናዉ፥ ኤያካ ግዳናዉ ፓጫስ። አስ ባ ቃንꬃ ዎደን ሳሎፐ ጋርሳን ደእያባ ቦላ አይ ኦꬅኮ ጎአነኮ ኤራናዉ ኮያስ።

4 እስ ግታባ ኦꬃስ፤ ታ ዳና ኬꬃታ ኬፃስ፤ ዎይነ ቶካስ። 5 ዱማ ዱማ አታክልትያነ አይፈ አይፍያ ምꬃታ ቶካስ፤ አስ ሸምፕያ በሳ ጊግሳስ። ሄ በሳን ዱማ ዱማ አይፈ አይፍያ ምꬃታ ቶካስ። 6 ሄ ምꬃታ ኡሻናዉ፥ ሃ ዳጋያ በሲ ዜራዳ ጊግሳስ። 7 አደነ ማጫ አይለታ ሻማስ፤ ቃስ ታ ሶን የለትዳ ሀራ አይለትካ ታዉ ደኦሶና። ታፐ ካሰ የሩሳላመን ደእዳ አሳፐ አꬍያ መሄ፥ ዴሸነ ዶርሰ ሃራስ። 8 ታ ሃርያ ዱማ ዱማ ቢታታፐነ ካዎታፐ ቦንቸትዳ ቡቁራ ኤህሳዳ፥ ዳሮ ዎርቃነ ብራ ታዉ ዳጋያስ። ቃስ፥ ታና ሳቢድ የፅያ አደነ ማጫ ሺሻስ፤ ሄሳ ቦላ፥ አሳስ ኡፋይስ እምያ ዳሮ ማጫሳታ ሺሻስ።

9 ታኒ ካሰ የሩሳላመን ደእዳ ኦደፈካ አꬋዳ ግታ አስ ግዳስ። ታ ጭንጫተꬃይካ ታራ ዉርሰꬅ ጋካናዉ ደእስ። 10 ታ አይፈይ ፄልዳባነ ታ ዎዛናይ አሞትዳባ ኡባ ደማስ፤ ታ አሳተꬃይ ኮይያ ኡፋይስ ኡባ ድጋብከ። ታኒ ኦꬅዳ ኦሶ ኡባን ኡፋይታስ፤ ታ ዳቡራ ዎይ ሄሳ። 11 ግዶሽን፥ ሄሳ ኡባ ኦꬃ ስማዳ ታኒ አኬክያ ዎደ፥ ዳሮ ታኒ እያዉ ዳቡርዳ ኡባይ ሀዳ ግደይሳ በአስ። ሳሎፐ ጋርሳን ጎእያባይ አይኮይ ባዋ፤ ኡባይ ጫርኮ ኦይካናዉ የደꬅያ መላ።

ጭንጫተꬅነ ኤያተꬅ ሀዳ

12 ሄሳፈ ጉየ፥ ታኒ ጭንጫተꬅ፥ ኤያተꬅነ ጎሻተꬅ አይበኮ ፓጫዳ ኤራናዉ ቆፋ ዶማስ። አዉደ ግድንካ ካዎይ ኦꬃናዉ ዳንዳኤይ እያፐ ካሰ ካዎትዳ ካዎይ ኦꬅዳይሳፈ ሀራባይ አይብ ደኢ? 13 ፖኦይ ꬉማፐ፥ ጭንጫተꬅ ኤያተꬃፈ ሎኦ ግደይሳ ታኒ በአስ። 14 ጭንጫ አሳ አይፈት እያ ሁጵያ ግዶን ደኦሶና፤ ሽን ኤያት ꬉማን ሄመቶሶና። ግዶሽን፥ ኤንታ ናምኣ ዉርሰꬃይ እስኖ ግደይሳ አኬካስ።

15 ታኒ ታኮ፥ “ኤያ ጋከያ ቃዳይ ታናካ ጋኬስ፤ ያትን፥ ታኒ ጭንጫ ግደይስ ታና አይ ማዲ?” ያጋዳ ቆፓስ። ቃስ ታኒ ታ ዎዛናን፥ “ሀይስካ ሀዳ” ያጋስ። 16 ኤያ ግድን ጭንጫ፥ ሀይቆፐ ጉየ፥ እያ ሀሳየይ ባዋ፤ ስንꬃፈ ያ ላይꬃን ኑኒ ኡባይ ዶገትድ አታና። ኤያይ ሀይቀይሳዳ፥ ጭንጫይካ ሀይቄስ።

ኦሶን ዳቡር ሀዳ

17 መቶፐ አትሽን፥ ጎእያባይ ባይና ግሾ፥ ሀ ደኦይ ታና ሻትስ። ሄስካ ሀዳ፤ ጫርኮ ኦይካናዉ የደꬅያ መላ። 18 ሳሎፐ ጋርሳን ታኒ ዳሮ ዳቡራዳ ደምዳ ታ ሻሉዋ ኡባ ታፐ ጉየራ ያ ኡራስ አጋዳ ብያ ግሾ፥ ታኒ ዳቡርዳ ኡባይ ታና ሻትስ። 19 ታፐ ጉየራ ያ አደይ ጭንጨኮ ኤየኮ ኦን ኤሪ? ሽን እ ኦና ግድንካ፥ ታኒ ዳሮ ዳቡርዳባነ ታ ጭንጫተꬃን ደምዳባ ኡባ ባዉ ኤክድ፥ ጎዳ ግዳና፤ ሄስካ ሀዳ።

20 ሄሳ ግሾ፥ ሳሎፐ ጋርሳን ታ ዳቡርዳባ ቦላ ታ ዎዛናይ ኡፋይስ ቃንፅስ። 21 አስ ባ ደእዳ ላይꬃን ባዉ ደእዳ ጭንጫተꬃን፥ ኤራንነ ሂላን ዳቡርድ ደምዳባ ኡባ አይኮካ ዳቡሮናይሳስ የግድ ቤስ። ሄስካ ሀዳነ ግታ ቆሆ። 22 ያትን፥ ሳሎፐ ጋርሳን አስ ዳሮ ዳቡርድ ኦꬅዳባ ኡባፈ አይ ጎአ ደሚ? 23 እ ባ ደኦ ላይꬃን ዳቡርያ ዳቡር ኡባይ አዛኖፐነ ሙደꬃፈ አትሽን፥ ሀር አይብካ እያዉ ጉጀና፤ ሀር አቶሽን ቃማካ እያ ሁጰይ ቆፋፐ ሸምፐና፤ ሄ ኡባይካ ሀዳ።

24 ህዛ አሳስ ጎአ ግድያባይ አይበ ጊኮ፥ አስ ምድ ኡይድ ባ ዳቡራን ኡፋይታናይሳ። ሄ ኡፋይሳይ ቃስ ፆሳ ኩሽያፐ እመትዳባ ግደይሳ ታኒ አኬካስ። * 25 እያ ሸነ ግዶና፥ ምን ኡይን አሳስ ኡፋይስ አዉን ደኢ? 26 ፆሳ ኡፋይስያ ኡራስ ፆሳይ ጭንጫተꬅ፥ ኤራተꬅነ ኡፋይስ እሜስ፤ ናጋራንቹዋስ እ ዳቡርድ ሺሻና መላ፥ ዳቡራ እሜስ። ሽን እ ሺሽዳይሳ ፆሳይ ኤክድ፥ ባዉ ያይያ ሀራስ እሜስ። ሄሳ ግሾ፥ ሀ ኡባይ ሀዳነ ጫርኮ ኦይካናዉ የደꬆ መላ። *

3

ኡባባስ ዎደይ ደኤስ

1 ኡባባስ ዎደይ ደኤስ፤ ሳሎፐ ጋርሳን ኦሰትያባ ኡባስ

ዎደይነ ቃም ደኤስ።

2 የለታናዉ ዎደይ ደኤስ፤

ሀይቃናዉ ዎደይ ደኤስ።

ቶካናዉ ዎደይ ደኤስ፤

ሾዳናዉ ዎደይ ደኤስ።

3 ዎꬋናዉ ዎደይ ደኤስ፤

ፓꬃናዉ ዎደይ ደኤስ።

ላላናዉ ዎደይ ደኤስ፤

ኬፃናዉ ዎደይ ደኤስ።

4 ዬካናዉ ዎደይ ደኤስ፤

ሚጫናዉ ዎደይ ደኤስ።

ካዮታናዉ ዎደይ ደኤስ፤

የፃናዉ ዎደይ ደኤስ።

5 ሹቹ ላላናዉ ዎደይ ደኤስ፤

ሹቹ ሺሻናዉ ዎደይ ደኤስ።

ቆመታናዉ ዎደይ ደኤስ፤

ዱፃናዉ ዎደይ ደኤስ።

6 ኮያናዉ ዎደይ ደኤስ፤

ኮሽ አጋናዉ ዎደይ ደኤስ።

ሺሽ ኦይካናዉ ዎደይ ደኤስ፤

ላላናዉ ዎደይ ደኤስ።

7 ፔꬋናዉ ዎደይ ደኤስ፤

ስካናዉ ዎደይ ደኤስ።

ስእ ጋናዉ ዎደይ ደኤስ፤

ኦደታናዉ ዎደይ ደኤስ።

8 ዶሳናዉ ዎደይ ደኤስ፤

እፃናዉ ዎደይ ደኤስ።

ኦላስ ዎደይ ደኤስ፤

ሳሮ ዳናዉ ዎደይ ደኤስ።

9 ያትን፥ ኦሳንቾይ ባ ዳቡርዳ ዳቡራፐ አይ ዎ ደሚ? 10 ታኒ ቃስ፥ አሳ ናእ ዳቡርድ ኦꬃና መላ፥ ፆሳይ እምዳ ቶሆይ ዳሮ ዴፆ ግደይሳ በአስ። 11 ፆሳይ ኡባባ እያ ዎድያን ዎድያን ሎይꬅድ ኦꬅስ። ፆሳይ አሳ ዎዛናን መርናተꬅ ዎꬅስ፤ ግድኮካ፥ ፆሳይ ኦꬅዳባ ኡባ ኮይሮፐ ዉርሰꬅ ጋካናዉ፥ አስ ኩመꬅ ኤራናዉ ዳንዳኤና። 12 አስ ባ ደእዳ ላይꬃን ሎእያባ ኦይሳፈነ፥ ኡፋይተይሳፈ አꬍያባይ አይብካ ባይናይሳ ታኒ አኬካስ። 13 ቃስ፥ አሳስ ኦꬅ ዳቡርድ ደምያ ዳቡራስ ጋተይ፥ ምድነ ኡይድ ኡፋይተይስ ፆሳፈ እያዉ እመትዳ እሞታ።

14 ፆሳይ ኦꬅዳባ ኡባይ መርናዉ ደኤይሳ ታኒ ኤራስ፤ እ ኦꬅዳባ ቦላ ጉጃናዉ ዎይኮ እያፐ ደንꬃናዉ ኦደስካ ዳንዳኤተና። ፆሲ ሄሳ ኦይ፥ አስ እያ ያይድ ቦንቻና መላሳ። 15 ሀእ ሀንሸ ደእያባይ ዎይኮ ስንꬃፈ ሀናናዉ ደእያባ ኡባይ ካሰ ሀንዳባ፤ ፆሳይ ካሰ ሀንዳባይ ዛር ሀናናዳ ኮዬስ።

ፕርዳ ጌላተꬅ

16 ቃስ ታኒ፥ ሳሎፐ ጋርሳን ፅሎ ፕርዳ በሳን ኢታተꬅ፥ ፅሎተꬃ በሳን ገነይ ደኤይሳ በአስ። 17 ታ ዎዛናን፥ “ፆሳይ ፅሉዋነ ዎርዱዋ ናምኣካ ፕርዳስ ሺሻና፤ ፆሳይ ሀንዳባ ኡባስነ ኦሶ ኡባስ ዎደ ቃንፅ ዎꬅስ” ያጋዳ ቆፓስ።

18 ታኒ ታኮ፥ “አስ ዶአፐ ዱማቶናይሳ ኤንቲ አኬካና መላ ፆሳይ ኤንታ ፓጬስ” ያጋስ። 19 አሰ ግድን፥ ዶአ ግድን፥ ኤንታ ቃዳይ እስኖ፤ እሶይ ሀይቀይሳዳ፥ ሀንኮይካ ሀይቄስ። ናምአይ እስ ጫርኮ ሸምፖሶና፤ ሄሳ ግሾ፥ አስ ዶአፐ ዱማተና፤ ሄስካ ሀዳ። 20 ኤንቲ ናምአይ እስ በሲ ቦሶና፤ ናምአይ ቢታፈ መትዳ ግሾ፥ ቢታ ስሞሶና። 21 ያትን፥ አሳ ሸምፖይ ሳሎ ፑደ ከየይሳነ ዶአ ሸምፖይ ቢታ ዱገ ዎይሳ ሻክድ ኤረይ ኦኔ? 22 አስ ባ ኦꬅዳ ኦሶን ኡፋይተይሳፈ ሎእያ ሀራባይ እያዉ ባይናይሳ በአስ። እያዉ ደእያ ሎኦ ቃዳይ ሄሳ ፃላላ። አስ ሀይቅ ስምን እያፐ ጉየ ሀንያባ በሳናዉ፥ እያ ጉየ ኤሀናዉ ዳንዳኤይ ኦኔ?

4

ገነ፥ ዳቡራነ ብዛተꬅ

1 ታኒ ዛራዳ፥ ሳሎፐ ጋርሳን አይ መላ ናቆይ ደእያኮ በአስ። ናቀተይሳት ምንꬆ ꬋይድ ዬኮሶና። ናቀይሳታ ኩሸን ማት ደእያ ግሾ ናቀተይሳታ ማደይ ባዋ። 2 ታኒ፥ “ሀእ ፓፃ ደኤይሳታፐ ካሰ ሀይቅዳይሳት ሎኦ” ያጋስ። 3 ግዶሽን፥ ሀ ናምአታፐ አꬍድ የለትቦናይሳታነ ሳሎፐ ጋርሳን ኦሰትያ ናቁዋ በኦናይሳታ ቃዳይ ሎኦ።

4 አሳ ዳቡርነ አሞትዳባ ደሞይ፥ አሳስ ባ ላግያ ቦላ ደእያ ቃናተፐ ፑልተይሳ በአስ። ሄስካ ሀዳ፤ ጫርኮ ኦይካናዉ ካሎ መላ። 5 ባ ኩሸ እድምድ ኡትያ አዛላይ ኮሻን ሀይቄስ። 6 ዳቡራንነ ጫርኮ ካሎን ደምያ ዳኮባፐ ዎፓን ደምያ እስ ኩሸይ ሎኦ።

7 ሳሎፐ ጋርሳን ሀዳ ግድዳባ ሀራባ በአስ። 8 ሄስካ ናእ ዎይኮ እሽ ባይና እስ ብዛ አደይ ደኤስ። ሽን እያ ዳቡራስ ዛው ባዋ፤ ባዉ ደእያባን አለና። እ ባና፥ “ታ ሀይሳ ኦደስ ዳቡራይና? ታኒ ታና አይስ ኡፋይስ ድጋድና?” ያግድ ኦይችስ። ሄስካ ቃስ ሀዳነ መቶ ደኦ።

9 ባንታ ኦሱዋን ሎኦ አይፈ ደምያ ግሾ እስኖ ግደይሳፈ ናምአ ግደይስ ሎኦ። 10 ናምኣፈ እሶይ ኩንድኮ እሶይ ደንꬄስ፤ ሽን ባርካ ደእያ ኡራይ ኩንድኮ እያ ደንይ ባይና ግሾ እያ አየ! 11 ናምአይ እስፈ ዝንእኮ ሆኤስ፤ ሽን ባርካ ዝንእያ ኡራ ዋንድ ሆአናዉ ዳንዳኢ? 12 እስ አስ ባርካ ተቃናዉ ዳንዳኦና መቱዋ ናምኡ አሳት ተቃናዉ ዳንዳኦሶና። ሄꬑ አይፈን ዶቀትዳ ዎዶሮይ ኤለ ዱፀና።

አሳፐ አꬍድ በንቶይ ሀዳ

13 ዞረ ኤኮና ኤያነ ጬጋ ካዉዋፐ ማንቆነ ጭንጫ ግድዳ ናአተꬃ ካዎይ ሎኦ። 14 ሄ ናአተꬃይ ቃሾ ኬꬃፈ ከይድ ዎይኮ ማንቆተꬃፈ ደንድድ ካዎ ግዳናዉ ዳንዳኤስ። 15 ሳሎፐ ጋርሳን ደእያነ ስመረትያ አሳ ኡባይ ካዋ ላትያ ናአተꬃ ካለይሳ በአስ። 16 እስ ካዎይ ሃርያ አሳ ታይቦይ ዳሮ ግዳናዉ ዳንዳኤስ። ሽን ካልያ የለተꬃይ እያ ካዎተꬃን ኡፋይትቤና። ሄስካ ሀዳ፤ ጫርኮ ኦይካናዉ ካሎ መላ።

5

ፆሰ ያያ

1 ፆሳ ኬꬅ ገልያ ዎደ አኬካዳ ታንጋ። ኤንቲ ባንታ ኢታ ኦሱዋ ኤሮና ግሾ፥ ስአናዉ ሺቆይ ኤያታ ያርሹዋፈ አꬌስ። 2 ኦደታናዉ ኤሶቶፓ፤ ፆሳ ስንꬃን ኦደታናዉ ነ ዎዛናን ድርጎፋ። ፆሳይ ሳሎና፥ ኔኒ ሳአና፤ ሄሳ ግሾ፥ ነ ቃላይ ጉꬃ ግዶ። 3 ቆፍ ዳርያ ዎደ አሙሆይ ዳሬስ፤ ኦዳ ዳሮይ ኤያተꬅ ቆንጭሴስ። 4 ፆሳስ ገፕዳባ ፖላናዉ ጋምኦፋ፤ ኤያታን ፆሳይ ኡፋይተና። ሄሳ ግሾ፥ ኔኒ ገፕዳባ ኡባ ፖላ። 5 እስባ ገፕድ ፖሎና አጋናፐ ኮይሮ ገፖና አጎይ ሎኦ። 6 ናጋራን ነና ገልሶና መላ ነ እንፃርሳ የዳ ኦꬆፋ። ፆሳ ኬꬃን ኦይሳኮ፥ “ኮይሮ ሀይሳ ታኒ አኬኮና ገፓስ” ጎፓ። ሄስ ፆሳ ዳሮ ሀንቀꬅያ ግሾ፥ ነ ኩሸ ኦሶ ኡባ እ ባ ሀንቁዋን ꬋይሳናዉ ዳንዳኤስ። 7 ዳሮ አሙሆይነ ዳሮ ኦድ ሀዳ። ሄሳ ግሾ፥ ፆሳ ያያ።

ዱረተꬅ ሀዳ

8 እስ ቢታን ማንቆት ናቀትሽን፥ ፕርድ ጌላትሽን ኔኒ በእኮ ማላለቶፋ። እስ እስ ሀላቃስ እያፐ ቦላራ ሹመትድ እያ ፄልያ ሀራ ሀላቅ ደኤስ። ቃስ ኤንታፈ ቦላራ ሹመትድ ኤንታ ፄልያ ሀራ ሀላቃት ደኦሶና። 9 ቢታፈ በንትያ ዎይ ኡባሳ፤ ሀር አቶሽን፥ ካዎይካ ጎሻፈ ጎኤቴስ።

10 ብራ ዶስያ ኡራስ ብር ግድ ኤረና፤ ዱረተꬅ ሲቅያ ኡራይ ሚሸ ካል ኤረና፤ ሄ ኡባይ ሀዳ። 11 ዱረተꬅ ዳርያ ዎደ ምያ አስ ዳሬስ። ባ ሻሉዋ ጮ አይፈን ፄልድ፥ “ታኒ ዱረ” ጋናፐ ሀራባ አይ ማዲ?

12 ኦሶ ኦꬅያ አስ ጉꬁ ምን ዳሮ ምን፥ ሳሮ ꬍስኮ ꬍስኬስ፤ ሽን ዱረይ ባ ዱረተꬃስ ኡባ ዎደ ኡንኤትያ ግሾ ꬍስኮ ꬋይድ ደኤስ።

13 ሳሎፐ ጋርሳን ዳሮ አዛንꬅያባ ሀራባ ታኒ በአስ። ሄስካ ኢታ ዎደ ባና አሾ ግድ ምንጅዳ ሻሎ፥ 14 ዎይኮ እስ ኢታባይ ጋክን ꬋይዳ ዱረተꬅ። እ ናአ የልዳባ ግድኮካ ናኣ ላትስያባ ꬋይድ መላ አቴስ። 15 አስ ኡባይ ካሎ የለትዳይሳዳ መላ ኩሸ ስሚድ ባና። አይ መላ እ ዳቡርድ ኦꬅኮካ ኤክድ ብያባይ ባዋ።

16 አስ ካሎ የለትድ ካሎ ጉየ ስመይስ ዳሮ አዛንꬅያ ኢታባ። እያ ዳቡራ ኡባይ ጫርኮ ኦይክያባዳ ሀዳ ግድኮ እያ አይ ማዲ? 17 እ ባ ላይꬃ ኡባ ꬉማ ደኦን፥ አዛኖን፥ ዬላን፥ ሀርገንነ ይሎን ዉርሴስ።

18 ህዛ፥ ታኒ አኬክዳ እስ ሎኦባይ፥ ሳሎፐ ጋርሳን ፆሲ አሳስ እምዳ ቃንꬃ ላይꬃን፥ አስ ባ ዳቡራፐ ምድ ኡይድ ኡፋይተይስ ሎኦነ በሲያባ፤ እያ ቃዳይ ሄሳ። 19 ፆሲ አሳስ ዱረተꬅነ ሻሎ እመይ፥ ባ ዳቡራ ጋትያ ደምድ፥ ምድ ኡይድ ኡፋይታና መላሳ፤ ሄስካ ፆሳፈ እያዉ እመትዳ እሞታ። 20 ፆሲ እያ ዎዛናን ኡባ ዎደ ኡፋይስ ኩንꬅያ ግሾ እ ባ ደኦ ላይꬃባ ዳሮ ቆፐና።

6

1 ሳሎፐ ጋርሳን አሳ ቦላ ጋክያ ዳሮ ኢታባ ታኒ በአስ። 2 ፆሲ አሳስ ሻሎ፥ ዱረተꬅነ ቦንቾ እሜስ፤ እያዉ ኮሽያባፐ እስባካ ፓጭሰና። ሽን እያዉ እመትዳ ሻሉዋንነ ዱረተꬃን ኡፋይታና መላ ኩመꬃ ማታ እመና። ሄሳ ፃላላ ግዶናሽን እ ዳቡርድ ደምዳባን ሀር ኡፋይታና መላ ኦꬄስ፤ ሄስካ ሀዳነ አዛንꬅያ ኢታባ።

3 እስ አስ ፄቱ ናአ የልድ፥ አዱሳ ላይꬅ ደእድ ጭማናዉ ዳንዳኤስ። ሽን እ ባዉ እመትዳባን ኡፋይቶናነ ዉርሰꬃን ቦንቾን ሞገቶና አትኮ እያፐ ቦሽ ሎኦ ጋይስ። 4 ሄ ቦሻይ ጮ የለትድ ኦንካ ሀሳዮና ꬉማ ብያ ግሾ እያ ሱንꬃይ ꬉማን ካመትድ አቴስ። 5 እ፥ አዋ ፖኦ በኦና ዎይኮ አይብባካ ኤሮና አትኮካ ሄ ኡራፐ አꬍድ እያዉ ሸምፖይ ደኤስ። 6 ሄሳ ግሾ፥ ኡፋይስ ባይና ናምኡ ሙኩሉ ላይꬅ ደእያ አሳፐ ሄ ቦሻ ቃዳይ ሎኦ። ዉርሰꬃን ናምአይ እስ በሲ ቦሶና።

7 አስ ዳቡርድ ኦꬅያ ኡባይ ባዉ ምያባ ደማናሳ፤ ሽን እያ አሞይ አል ኤረና። 8 ያትን፥ ጭንጫ አስ ኤያ አሳፐ አይብን ዱማቲ? ማንቆይ ዳሮ ጭንጭድ፥ ሀራታ ስንꬃን ዋንድ ዳነኮ ኤሮይ እያ አይ ማዲ? 9 አሞን ፁገታናፐ አይፈን በኦይ ሎኦ፤ * ሄስካ ጫርኮ ኦይካናዉ ካሎ መላ ሀዳ።

10 ሀንያባ ኡባይ ኮይሮትድ ኤረትድ ደኤስ። እስ እስ አስ ዋናናዉ ደእያኮ አዱሳ ዎደፐ ካሰ ኤረትድ ኡትስ። አይ አስካ ባፐ ምነይሳራ ባፀታናዉ ዳንዳኤና። 11 ኦድ ዳርያ ዎደ ሀዳባይ ዳሬስ፤ ያትን ሄስ አሰ አይ ማዲ?

12 ሀዳ ግድድ ኩያዳ ጮ አꬍያ ባ ጉꬃ ላይꬃ አስ ዋትድ አꬃናዉ ኮሽያኮ ኤረይ ኦኔ? አስ ሀይቅድ አግን ሳሎፐ ጋርሳን ሀናናዉ ደእያባ አሳስ ኦዳናዉ ዳንዳኤይ ኦኔ?

7

ጭንጫተꬅ

1 አልኦ ሽቶፈ ሎኦ ሱንꬅ አꬌስ፤

የለትያ ጋላሳፐ ሀይቆ ጋላስ ሎኦ።

2 አሳ ኡባ ዉርሰꬃይ ሀይቆ ግድዳ ግሾ፥

ግብራ ኬꬅ በይሳፈ ዬሆ ኬꬅ በይስ ሎኦ፤

ደኦን ደእያ አስ ሄሳ ባ ዎዛናን ዎꬃናዉ ኮሼስ።

3 አዛኖይ ሶምኦ ካሬꬅኮካ፥

ዎዛና ፖእስያ ግሾ ሚቻፈ አዛኖይ ሎኦ።

4 ጭንጫ አሳ ዎዛን ዬሆ ሶን ደኤስ፤

ሽን ኤያ አሳ ዎዛን ኡፋይሳ ሶን ደኤስ።

5 ኤያታ የꬅ ስአናፐ

ጭንጫታ ሴራ ስስ ሎኦ።

6 ኤያ አሳ ሚች አጉንꬃን ታማ የድን

ꬉቀይሳ መላ፤ ሄስካ ሀዳ።

7 ገነ ኦሶይ ጭንጫ አስ ኤያ ከሴስ፤

ዎꬋፈ ኤኮይ ዎዛና ኢሴስ።

8 ዶመꬃፈ ዉርሰꬅ ሎኦ፤

ኦቶሮፐ ዳንዳእ ሎኦ።

9 ኤያታ ሀንቆይ ኤንታ ክኦን ደእያ ግሾ፥

ኔኒ ነ ሸምፑዋን ሀንቆስ ኤለሶፓ።

10 “ሀእ ዎድያፐ ካሰ ዎደይ አይስ ሎኦ ግድዴ?” ጋዳ ኦይቾፋ፤

ሄሳ መላ ኦይሾይ ጭንጫ አስ ኦይችያ ኦይሾ ግደና።

11 ሀ ሳአን ደእያ አስ ኡባይ ጭንጫ ግዳናዉ ኮሼስ፤

ጭንጫተꬅ ደሞይ ላታፐ ሎኦ።

12 ሚሸይ አሰ ኢታፐ ካምድ አሸይሳዳ ጭንጫተꬅካ አሼስ።

ሽን ጭንጫተꬅ ሚሸፐ አይ አሳ ደኦ ናጋናዉ ዳንዳእያ ግሾሳ።

13 አነ ፆሲ ኦꬅዳባ አኬካ!

ፆሲ ጌላይዳባ ኦን ሱርሳናዉ ዳንዳኢ? 14 ሳእ ጊግዳ ዎደ ኡፋይታ፤ መቶይ ጋክያ ዎደ አኬካ።

ኡፋይስ ግድን መቶ ግድን ፆሲ የድያ ዎደን ዬስ።

ሽን አዉስ ኮይሮትድ ያነኮ ኔኒ ኤራካ።

15 ሀ ሀዳ ግድዳ ታ ላይꬃን ዳሮባ በአስ። ሄስካ፥ ጌላይ ባ ጌላተꬃን አዱሳ ላይꬅ ደእያ ዎደ ፅሎይ ቃንꬃ ላይꬃን ሀይቄስ። 16 ሄሳ ግሾ፥ ኔኒ ኤለ ꬋዮናዳ ዳሮ ፅሎ ዎይኮ ዳሮ ጭንጫ ግዶፓ። 17 ኔኒ ዎደይ ጋኮና ሀይቆናዳ አꬍዳ ኢታ ግዶፓ፤ አꬋዳ ኤያ ግዶፓ። 18 ሀ ኡባን ፆሰ ያያ፤ አስ መቶ ኡባ ፆኖን ከያናዉ ዳንዳእያ ግሾ ኔኒ ዳሮ ኢታ ዎይኮ ዳሮ ፅሎ ግዶናሽን ግዶ አስ ግዳ።

19 ጭንጫተꬅ ጭንጫስ እምያ ዎልቃይ እስ ካታማ ሃርያ ታሙ አሳታ ዎልቃፈ አꬌስ።

20 ፅሎባ ፃላላ ኦꬅድ ናጋራ ኦꬆና ደእያ አስ ሀ ሳኣ ቦላ ባዋ።

21 አስ ሃሳያ ቃላ ኡባ ስአዳ ፖላና ጎፓ፤ ኔኒ ኡባ ስአና ጊኮ ነ አይለይ ነና ባድሽን ስአና። 22 ቃስ ኔኒ ነ ሁጰን ሀራታ ባድያባ ነ ዎዛናይ ኤሬስ።

23 ሄሳ ኡባ ታኒ ጭንጫተꬃን ፕልጋዳ በአስ። ያታዳ፥ “ታኒ ጭንጫ ግዳና” ያጋስ። ሽን ታኒ ግዳይሳዳ ሀንቤና። 24 ጭንጫተꬅ ኡባ ዎደ ሃሆን ደእያባነ ጪሞባ፤ ያትን፥ እያ ኮይድ ደማናዉ ዳንዳኤይ ኦኔ? 25 ታኒ ፕልጋዳ ፄላናዉ ጭንጫተꬅነ ኦዳ ኡባ ዉርሰꬃ ኤራናዉ ቆፓስ። ናጋር ኤያተꬅ፥ ኤያተꬅ ጎሻተꬅ ግደይሳ ኤራናዉ ጋካስ።

26 ታኒ ሀይቆፐ አꬍድ ጫምያ ሀራባ ደማስ። ሄስካ፥ እ ዎዛናይ ግተ፥ እ ኩሸይ ሳንꬃላታ ግድድ ፅሄዳ ኦይክያ እስ ማጫስ በአስ። ፆሰ ያይያ አስ ኢፐ ከስ ኤካና፤ ሽን ናጋራንቹዋ እያ ባ ፅህያን ፃፃዳ ኦይካና።

27 አስታማረይ ሀይሳዳ ያግስ፤ “ታኒ ፕልጋዳ ደምዳባይ ሀይሳ። 28 ሄስካ፥ ታኒ ሀች ጋካናዉ ኮያዳ ደማቦናባ። ሙኩሉ አደ አሳ ግዶፈ ቦንቾይ በሲያ እስ አደ ፃላላ ደማስ፤ ሽን ማጫ አሳ ግዶፈ እስኖካ ደማናዉ ዳንዳአብከ። 29 ታኒ ፕልጋዳ ደምዳ ሀራባይ፥ ፆሲ አሰ ሱረ ቆፋራ መꬍስ፤ ሽን አስ ዳሮ ገነ ኦገ ኮይድ ብስ” ያግስ።

8

1 ጭንጫ አስ ዳነይ ኦኔ?

ኡባባስ ብርሸꬃ ኤረይ ኦኔ?

ጭንጫተꬅ ፓሽክስድ፥ ꬉምዳ ሶምኡዋ ፖእሴስ።

ካዎስ ኪተታ

2 ካዎስ ኪተታ፤ ካሰ ኔኒ ኪተታና

ጋዳ ፆሳ ስንꬃን ጫቃዳሳ።

3 ካዋ ስንꬃፈ ኤለሳዳ ከዮፓ፤ ካዎይ ባ ኮይዳባ ኦꬃናዉ ዳንዳእያ ግሾ ኢታ ኦሶ ኦꬃናዉ ደንዶፋ። 4 ኡባባ ኦꬃናዉ ካዋስ ማት ደእያ ግሾ፥ “አይስ ሀይሳ ኦꬃዲ?” ያግድ እያ ኦይቻናዉ ዳንዳኤይ ኦኔ? 5 እያ ኪታ ፖልያ አስ ቆሄተና፤ ጭንጫ አስ ልከ ዎድያነ ኦꬅያ ኦግያ ኤሬስ። 6 አሰ ዴፆ መቶይ ጋክኮካ ኡባባስ ዎደይነ ኦገይ ደኤስ። 7 ስንꬃፈ ሀናናባ ኤርያ አስ ባዋ፤ “ሀይስ ሀናና” ግድ ኦዳናዉ ዳንዳኤይ ኦኔ? 8 ሸምፖይ ሻከትድ ብያ ጋላስ ኦይክድ ተቃናዉ ዳንዳእያ አስ ባዋ፤ ዎይኮ ሀይቆይ ባ ጋላሳን ዮናዳ ድጋናዉ ዳንዳእያ አስ ባዋ። ኦላ ዎደ ኦንካ ኦለትከ ጋናዉ ዳንዳኦናይሳዳ ኢታተꬅ ኢታ ኦꬅያ ኡራ የደና። 9 ሳሎፐ ጋርሳን ሀንያባ ኡባ ታኒ አኬካዳ ቆፕያ ዎደ አስ ባዉ ደእያ ማታ ሀራ አስ ቆሀናዉ ጎኤተይሳ በአስ።

10 ኢታ አሳት ቦንቾን ሞገትሽን በአስ። ኤንቲ ኢታተꬃ ኦꬅዳ ካታማ አሳይ ሺቅድ ኤንታ ሳቢሽን ስአስ፤ ሄስ ኡባይ ሀዳ።

11 አስ ቆፕድ ኢታባ ኦꬅያ ጋሶይ፥ ኢታባ ኦꬅዳ አሳታ ኤለስድ ሴረይ ባይና ግሾሳ። 12 ናጋራንቾይ ፄቱ ቶሆ ኢታባ ኦꬅሽን እያ ባረይ አዱቅኮካ፥ ፆሰ ያየይሳታስነ ቦንቸይሳታስ ሳእ ሎአናይሳ ታ ኤራይስ። 13 ኢታት ፆሰ ያዮና ግሾ ሳሮተꬅ ኤንታዉ ባዋ፤ ኤንቲ ፆሰ ያዮና ግሾ ኤንታ ባረይ ኩያዳ ቃማና።

አስ ፆሳ ኦገ ኤረና

14 ሀ ሳአን ኦሰትያ ሀራ ሀዳባይ ደኤስ። ሄስካ፥ ጌሻ አሳት፥ ናጋራንቾት ኤካናዉ በሲያ ሴራ ኤክያ ዎደ ናጋራንቾት ጌሻት ኤካናዉ በሲያ ሎኦባ ኤከይሳ፤ ሄስ ኡባይ ሀዳ። 15 አስ ምያባፐ፥ ኡያባፐነ ባና ኡፋይስያባፐ አꬍድ ሎኦባይ ሳሎፐ ጋርሳን ሀር ባይና ግሾ፥ አስ ባ ደኦን ኡፋይትኮ ሎኦ ጋስ። ፆሲ እያዉ እምዳ ላይꬃን እ ዳቡርድ ደምዳባን ኡፋይታናዉ ዳንዳኤስ።

16 ታኒ ጭንጫተꬅ አይበኮ ኤራናዉነ አስ ሀ ሳአ ቦላ ዳቡርያ ዳቡራ አኬካናዉ ሀልቻስ፤ ዉርሰꬃን አስ ꬍስኮ ꬋይድ ኦꬅያ ኦሶይ ደኤይሳ በአስ። 17 ታኒ ፆሲ ኦꬅዳባ ኡባ በአስ። ሳሎፐ ጋርሳን ኦሰትዳ ኦሶ አስ ፕልግድ ኤራናዉ ዳንዳኦናይሳ ኤራስ። አስ አይ መላ ዳቡርድ ፕልግ ፄልኮካ፥ እያ ብርሸꬃ ኤራናዉ ዳንዳኤና። ቃስ ጭንጫ አስ ሀይሳ ኤራይስ ጋናዉ ዳንዳኤና።

9

ኡባ ናግያ ዉርሰꬃ ቃዳ

1 ሀ ኡባ ታ ዎዛናን ቆፕዳፐ ጉየ ጭንጫትነ ፅሎት፥ ኤንታ ኦሶት ፆሳ ኩሸን ደኦሶና ጋዳ ኩያስ። ሽን ሲቆ ግድን ዎይኮ እፆ አይብ እያ ናግያኮ ኦንካ ኤረና። 2 ዱማተꬅ ባይና ኡባ ጋክያ ቃዳይ እስኖ፤ ፅሎ ግድን ጌላ፥ ሎኦ ግድን ኢታ፥ ቱና ግድን ቱና ግዶና እፅን፥ ያርሾ ያርሸይሳ ግድን ያርሾናይሳ ኡባ ቃዳይ እስኖ። ሎኦ አሳስ ናጋራንቹዋፈ ሎእያ ቃድ ባዋ፤ ጫቆ ያየይስ ያዮናይሳፈ ዱማተና።

3 አሳ ኡባ ቃዳይ እስኖ ግደይስ፥ ሀ ሳአን ደእያ ሀራ ኢታተꬃ መላ ዳሮ ኢታ። አስ ደኦን ደእዳ ላይꬃ ኡባን እያ ዎዛናይ ኢታተꬃንነ ጎሻተꬃን ኩምድ ደኤስ፤ ዉርሰꬃን ሀይቅድ አጌስ። 4 ሀይቅዳ ጋሞፈ ፓፃ ደእያ ካን ሎኦ፤ ደኦን ደኤይሳታራ ደእያ ኡራስ ኡፋይስ ደኤስ።

5 ደኦን ደእያ አሳት እስ ቶሆ ሀይቃናዉ ደኤይሳ ኤሮሶና፤ ሽን ሀይቅዳይሳት እስባካ ኤሮኮና። ኤንቲ ዶገትዳይሳታ ግድያ ግሾ አይኮካ ማዶኮና። 6 ኤንታ ሲቆይ፥ እፆይነ ቃናተ ኡባይ ኤንታራ እስፈ ꬋዬስ። ህዛፐ ጉየ ሳሎፐ ጋርሳን ሀንያባ ኡባን መርናዉ ኤንታዉ ቃድ ባዋ።

7 ባ፥ ነ ካꬃ ኡፋይሳን ማ፤ ነ ዎይነ ኡሻ ነ ዎዛናይ ኡፋይትን ኡያ። ፆሳይ ሄሳ ነዉ ካሰፐ ጊግስድ ዎꬅስ። 8 ኡባ ዎደ ነ ማኦይ ቦꬅ ግዶ፤ ነ ሁጰን ዛይተ ትያ። 9 ሳሎፐ ጋርሳን ፆሳይ ነዉ እምዳ ሀ ሀዳ ደኡዋን፥ ሀዳ ግድዳ ነ ቃማታን ነ ሲቅያ ነ ማቸራ ኡፋይታዳ ደአ። ኔኒ ሳሎፐ ጋርሳን ዳቡራዳ ኦꬅዳባ ኡባፈ ነና ጋክያ ሳማይ ሄሳ። 10 ነ ኩሸይ ኦꬃናዉ ደምዳባ ኡባ ነ ኩመꬃ ዎልቃን ኦꬃ፤ ኔኒ ባና ዱፉዋን ኦሶይ ዎይኮ ሀልቾይ ዎይኮ ኤር ዎይኮ ጭንጫተꬅ ባዋ።

11 ታኒ ሳሎፐ ጋርሳን ሀራባ በአስ። ሄስካ፥ ኤሶን ዎፀይሳት ኡባ ዎደ ፆኖኮና፤ ምኖ ኦላንቾት ኡባ ዎደ ኦላን ካንꬆኮና፤ ጭንጫት ኡባ ዎደ ካꬅ ደሞኮና፤ ሂላንቾት ኡባ ዎደ ዱረቶኮና፤ ታማርዳ አሳት ኡባ ዎደ ሳበቶኮና። ሽን ኡባ ቃድነ ዎደይ ጋꬅዳይሳዳ ሀኔስ።

12 ግዶሽን ሄ ዎደይ አዉደ ያነኮ ኤራናዉ ዳንዳእያ አስ ባዋ። ካፎይ ፅሄን ገለይሳዳ ዎይኮ ሞሎይ ግተን ኦይከተይሳዳ አስ ኡባይ ቆፖና ጋክያ ኢታ ዎደን ኦይከቴስ።

ጭንጫተꬅነ ኤያተꬅ

13 ሳሎፐ ጋርሳን ታኒ በእዳባ ሀራባይ ደኤስ። ሄስካ ጭንጫተꬅ ግታ ሌምሶ ግደይሳ። 14 ጉꬃ አስ ደእያ እስ ጉꬃ ካታምያ ደአዉሱ። ሄ ካታምዉ እስ ዎልቃማ ካዎይ ኦላናዉ ደንድስ፤ እዮ ተቅድ ኦይክስ። 15 ሄ ካታመን ማንቆ ግድዳ እስ ጭንጫ አደይ ደኤስ፤ እ ባ ጭንጫተꬃን ሄ ካታምዉ አሽስ። ሽን ሄ ማንቆ አድያ ዛሪድ ሀሳይዳይ ባዋ። 16 ታኒ፥ “ጭንጫተꬅ ዎልቃፈ አꬌስ” ያጋስ። ግዶሽን፥ ጭንጫ ግድኮካ ማንቆ አስ ካቴስ፤ እ ኦድያባ ስኤይ ባዋ። 17 ሄስ ሀንኮካ፥ ደርያ ሃረይስ ኤያታ ሺቆን ዋስያ ዋሱዋ ስአናፐ ሎዳራ ኦደትያ ጭንጫ አሳ ቃላ ስኤይስ ሎኦ። 18 ጭንጫተꬅ ኦላ ሚሸፐ አꬌስ፤ ሽን እስ ናጋራንቾይ ዳሮ ሎኦባ ꬋይሴስ።

10

1 ሀይቅዳ ኡዱንፀት ሳውያ ሽቱዋ ፅንቅሶሶና፤ ሄሳዳካ፥ ጉꬃ ኤያተꬅ ጭንጫተꬅነ ግታ ቦንቹዋ ኢሴስ።

2 ጭንጫ አሳ ዎዛናይ እያ ኡሻች ካለꬄስ፤ ሽን ኤያ አሳ ዎዛን ሀድርስ ካለꬄስ። 3 ኤያ አስ ኦገ ሄመትያ ዎደ እያዉ አኬክ ባዋ፤ እ ኤያ ግደይሳ አስ ኡባይ ኤሬስ።

4 ነ ሀላቃይ ነ ቦላ ሀንቀትኮ ነ በሳ የዶፋ፤ ስእ ግድ ዳንዳኦይ ግታ ናጋራ አቶ ጊሴስ።

5 ሳሎፐ ጋርሳን ታኒ በእዳ ሀራ ኢታባይ ደኤስ። ሄስካ ደርያ ሃረይሳት ኦꬅያ ናቁዋ። 6 ኤያት ዳሮ ꬎቃ ሹማተꬃ ኦይክድ ደእያ ዎደ ዱረት ዝቃ በሳን ኡትዶሶና። 7 ታኒ አይለት ሃረይሳታዳ ፓራ ቶግድ ብሽን ቃስ ሃረይሳት አይለታዳ ቶሆን ሄመትሽን በአስ።

8 ኦላ ቦክያ አስ ሄ ኦላን ኩንዴስ፤ ግምበ ድርስ ላልያ ኡራ ሾሽ ዱኬስ። 9 ሹቹ ደንꬅያ አስ ሄ ሹቻን፥ ምꬅ ቀርያ አስ ሄ ምꬃን ደሸቴስ።

10 ዱንእዳ ካልታ ሌፎና ቀርኮ ዳሮ ዎልቃ ዉርሴስ፤ ሽን ጭንጫተꬃን ኦꬅያ ኦሱዋስ አይፈይ ደኤስ።

11 ሾሽ ዱክ አግን ሾሹ ዶቅያ ꬋለ ዎይስ ሄ ኡራ አይኮካ ማደና።

12 ጭንጫ አሳ ኦድ እያዉ ቦንቾ እምሴስ፤ ሽን ኤያይ ባ ዶናፐ ከይዳ ቃላን ባዉ መቶን ገሌስ።

13 ኤያይ ባ ሃሳያ ኤያ ቃላን ዶምድ፥ ኢታተꬃንነ ጎሻተꬃን ፖሌስ።

14 ኤያ አስ ዳሮባ ኦደቴስ። ግዶሽን፥ ስንꬃፈ ሀናናዉ ደእያባ ኦንካ ኤረና። አስ ሀይቅ አግን፥ ሀንያባ እያዉ ኦዳናዉ ዳንዳኤይ ባዋ።

15 ኤያ አስ ባ ኦሶን ዳቡሬስ፤ እ ባ ሶ ብያ ኦግያ ኤረና።

16 ናአ ግድዳ ካዎይነ ዎንታ ጉራ ግብራ ምያ ሀላቃት ደእያ ቢተ ነና አየ! 17 ቦንቸትዳ ካዎይነ ማꬆታናዉ ግዶናሽን ዎልቃነ ምኖተꬅ ደማናዉ ማራን ምያነ ኡያ ሀላቃት ደእያ ቢትያ አንጀትዳሮ።

18 አደይ አዛላ ግድኮ እያ ካራይ ዎዴስ፤ እያ ኩሸይ ኦꬆናባ ግድኮ፥ እያ ኬꬃይ ፆኬስ።

19 ካꬅ ሙሳንነ ዎይነ ኡሻን ኡፋይስ በንቴስ፤ ሽን ሚሸይ ኡባባ ሻሜስ።

20 ስእያ አስ ባዋ ጋዳ ነ ዎዛናን ካዎ ጫዮፓ፤ ዎይኮ ነ ዝንእያ ክፍልያን ዱረ ኡራ ባዶፋ። ነ ግዳይሳ ሳሎ ካፎይ ብድ ኤንታዉ ኦዳናዉ ዳንዳኤስ።

11

ዱማ ዱማ ዞረታ

1 ነ ካꬃ ሃꬃ ቦላ የጋ፤ ዳሮ ጋላሳፐ ጉየ ኔኒ ዛራዳ ደማና። 2 ነዉ ደእያ ሻሉዋ ላፑን ዎይኮ ሆስፑን በሳን ሻካዳ ዎꬃ። ስንꬃፈ ሀ ሳኣ ቦላ አይ ኢታባይ ያነኮ ኔኒ ኤራካ።

3 ሻር እራ ቶክኮ ቢታ ቦላ እር ቡኬስ።

ምꬅ ፑደ ኩንድን ዱገ ኩንድን ባ ኩንድዳ በሳን ደኤስ።

4 ጫርኮ ናግያ ኦንካ ካꬅ ዘረና፤ ሻር ደንዳና ጋካናዉ ናግያ ኦንካ ባ ካꬃ ጫከና።

5 ጫርኮይ ብያ ኦግያነ ናእ ባ አየ ኡሎን ዋንድ መትያኮ ነ ኤሮናይሳዳ ኡባባ መꬍዳ ፆሳይ ባ ኦሱዋ ዋት ኦꬅያኮ ኤራናዉ ዳንዳአካ።

6 ጉራ ግድን ኦማርስ ነ ዘረꬅ ዘረይሳ አጎፋ፤ ዎንታይስ ዎይኮ ኦማርሳይስ ሎአነኮ ኔኒ ኤራካ።

ነ ናአተꬃ ዎደን ፆሳ ቆፓ

7 ፖኦይ ኡፋይስያባ፤ አዋ አይፈ በኦይ ሎኦባ። 8 አስ አዱሳ ላይꬅ ሀ ሳአን ደእኮ ሄ ላይꬃን ኡፋይቶ። ሽን ሀ አላምያባይ ሀዳ ግደይሳነ ያና ꬉማ ዎደይ መርናዉ ዳናይሳ ቆፖ።

9 ነኖ ናአተꬃዉ፥ ናአተꬅ ዳሮ ሎኦባ ግድያ ግሾ ነ ናአተꬃ ላይꬃን ኡፋይታ፤ ነ ዎዛናይካ ኡፋይቶ። ነ አይፈይ በእዳባነ ነ ዎዛናይ አሞትዳባ ኡባ ፖላ። ሽን ሄ ኔኒ ኦꬅዳባ ኡባ ግሾ ነና ፆሳይ ፕርዳናዉ ደኤይሳ ዶጎፓ።

10 ናአተꬅነ ጎባተꬅ ሀዳ ግድያ ግሾ ነ ዎዛናፐ አዛኖ፥ ነ አሳተꬃፈ ኢታተꬅ ድጋ።

12

1 ነ ናአተꬃ ላይꬃን ነና መꬍዳይሳ ቆፓ። ኡንአ ጋላሳት ዮና ደእሽን፥ “ሀይስ ታና ኡፋይሰና” ጌተትያ ዎደት ጋኮና ደእሽን፥ 2 አውነ ፖኦይ፥ አጌንነ ፆልንቶት ꬉሞና ደእሽን፥ እር ቡክድ አꬍን፥ ሻር ስሞና ደእሽን፥ ነና መꬍዳይሳ ቆፓ። 3 ሄ ዎደይ ኬ ናገይሳት ኮኮርያ ዎደ፥ ምኖ አስ ኩንያ ዎደ፥ ጋጨይሳት ታይቦን ጉፅዳ ግሾ ጋቸ አግያ ዎደነ ማስኮተራ ፄለይሳት ዳቡርያ ዎደ ግዳና። 4 ሄ ዎደይ፥ ዎጋ ኦግያኮ ስምዳ ፐንገት ጎርደትያ ዎደ፥ ጋጭያ ዎፃ ግርሳይ ዝቅ ግያ ዎደ፥ ካፎ ዋሶይ አሰ ꬍስኮፈ ባርክስያ ዎደ፥ ማጫ ናይታ የꬃ ግርሳይ ለፕያ ዎደ ግዳና። 5 ሄ ዎደይ፥ ደረ ከያናዉ ፆነትያ ዎደ፥ ዳልጋ ኦገታራ ሄመታናዉ ያሽያ ዎደ፥ ላዉዘ ምꬅ ጪይያ ዎደ፥ ቦለይ ቃፃናዉ ፆነትያ ዎደ፥ አሞያባይ አግያ ዎደ ግዳና። ሄ ዎደይ፥ አስ ባ መርና ኬꬃ ብያ ዎደ፥ ዬከይሳት ዳልጋ ኦግያራ ዬክሸ ዩይያ ዎደ ግዳና።

6 ብራ ሳንꬃላታይ ዱፆና ደእሽን፥ ዎርቃ ከረይ መቆና ደእሽን፥ ሃꬃ ኦቶይ ፑልቱዋ ማታን መቆና ደእሽን፥ ሃ ኦላፈ ጎች ከስያ ዎዶሮይ ዱፆና ደእሽን፥ 7 ቢታይ ቢታኮ ስሞና ደእሽን፥ ሸምፖይ ባና እምዳ ፆሳኮ ስሞና ደእሽን፥ ነና መꬍዳይሳ ቆፓ። 8 አስታማረይ፥ “ሀዳ! ሀዳ! ኡባባይ ሀዳ” ያግስ።

ኩሻ ቆፋታ

9 አስታማረይ ጭንጫ ፃላላ ግዶናሽን ኤራካ ግድያ ግሾ ደርያ ታማርስስ። እ ዳሮ ሌምሶታ ፕልግድ እሱዋ እሱዋ እያ ማራን ማራን ዱማይድ ዎꬅስ። 10 አስታማረይ ልከ ግድዳ ቃላ ደማናዉ ኮይስ፤ ሄሳ ግሾ፥ እ ፃፍዳባይ ሱረነ ቱማ።

11 ጭንጫታ ቃላይ ሄንꬃንቾይ ዉደ ላግያ ፄራ ኦጮ ፃምአ መላ። እስፈ ሺቅዳ ሌምሶት ጋꬅ ኦይꬅያ ምስማረ መላ።

12 ታ ናአዉ፥ ሀ ኡባፈ ቦላራ ኔኒ ናገታናዉ ኮሽያባይ ደኤስ። ማፃፋ ፃፍድ ዉርሳናዉ ዳንዳኤተና። ቃስ ዳሮባ ፕልግድ አጎና እፆይ አሳተꬅ ዳቡርሴስ።

13 ሄኮ ኡባባይ ኦደትስ፤ ኡባባስ ኩሻይ ሀይሳ፤ ፆሰ ያይያ፤ እያ ኪታ ናጋ፤ ሄስ አሳስ ዋና ኦሶ። 14 ፆሳይ ኦሶ ኡባ ቃስ ጌምዳ ኡባ ሎኦ ግድን ኢታ ፕርዳናዉ ደኤስ።

* 2:24 ኤራ 3:13፤ 5:18፤ 9:7፤ ሉቃ 12:19፤ 1 ቆሮ 15:32.

* 2:26 እዮ 32:8፤ ሌም 2:6.

* 6:9 አይፈን በኦይ ሎኦ፦ አስ አሞን ፁገትሸ ዳናፐ ባዉ ደእያባን አልድ ደኦ ጉሱ።

ሶሎሞነ ማዝሙረ ማፃፋ

1

2

3

4

5

6

7

8

ሶሎሞነ ማዝሙረ ማፃፋ

ጋꬃ ቆፋ

“ሶሎሞነ ማዝሙረ ማፃፋ” ጌተትያ ማፃፋይ ሲቆ ግንፆን ፃፈትዳ ማፃፋ። ሀ ግንፆታፐ ዳሮ ባጋይ ማዝሙረ ማራን ፃፈትስ። ሀ ግንፆት ፃፈትሸ፥ አደይ ማጫሳስ፥ ቃስ ማጫስ አደስ ፃፍዳ ግንፆ። ሀ ማፃፋይ እስ እስ ብርሸꬃታን “ሲቆ ሳባ” ዎይኮ “ማዝሙረታፐ አꬍያ ማዝሙረ” ጌተቴስ። ሀራ ብርሸꬃን ቃስ “ሶሎሞነ ማዝሙረ” ጌተትድ ኤረቴስ።

ሀ ማዝሙረይ ዱማ ዱማ ኦገን ብርሸትሸ ጋምእስ። እስ እስ አሳይ፥ ክርስቶሳስነ ዎሳ ኬꬃስ ግዶን ደእያ ሲቆ በሲያ ሌምሶ ግድ ቆፖሶና። አይሁደት ቃስ፥ “ፆሳስነ እስራኤለ አሳስ ግዶን ደእያ ሲቆ ሌምሶታ ኦይክዳ ማፃፋ” ጎሶና።

ግዶሽን፥ ሀ ማዝሙረይ አደ ግዶንነ ማጫ ግዶን ደእያ ሲቆ ማዝሙረ። እስ መሄ ሄምያ ፓንꬃይ እስ መሄ ሄምያ ጌላእዉ ደማናዉ ኮዬስ (1:7-8)። ኤንቲ ባንታ ማዝሙርያ ዎደ ዎንቶ ኤንቲ ኤከት ገለትያ ዎደ ኤንታ ኡፋይሳይ ኩመꬅ ግዳናይሳ ቆንጭሶሶና።

ማፃፋ አይፈ ቆፋታ

ኮይሮ ማዝሙረ (1:1—2:7)

ናምአንꬆ ማዝሙረ (2:8—3:5)

ሄꬓንꬆ ማዝሙረ (3:6—5:1)

ኦይዳንꬆ ማዝሙረ (5:2—6:3)

እቻሻንꬆ ማዝሙረ (6:4—8:4)

ኡሱፑንꬆ ማዝሙረ (8:5-14)

1

1 ማዝሙረ ኡባፈ አꬍያ ሶሎሞነ ማዝሙረይ ሀይሳ።

ጌላእዉ

2 ነ ሲቆይ ዎይነፐ አꬍድ ኡፋይስያ ግሾ

ታና ዛራ ዛራ ዬራ።

3 ነ ትየትያ ሽቶይ ዋንድ ሳዊ!

ነ ሱንꬃይ ጎግያ ሽቶ መላ፤

ጌላኦት ነና ሲቀይ ሄሳሳ።

4 ታና ኔራ ኤካዳ ባ፤ አነ እስፈ ዎፆስ!

ካዋዉ፥ ታና ነ ቁሩፁዋን ገልሳ።

የሩሳላመ ማጫሳታ

ነናን ኑ ኡፋይቶስ፤

ነ ሲቁዋ ዎይነ ኡሻፈ አꬅድ ናሾስ።

ማጫስ ኡባይ ነና ሲቀይሳ በሳ።

ጌላእዉ

5 ህንተኖ፥ የሩሳላመ ማጫሳቶ ስእተ፤

ታኒ ካሬꬅ ግድኮካ ማላ ሎኦ።

ታ ካሬꬃተꬃይ ቀዳረ ዱንካነ መላ፤

ሽን ታ ማላይ ሶሎሞነ ማጋራጆታ መላ።

6 ታ ማላ ካሬꬅዳይ አዋ፤

ታኒ ካሬꬅ ግድዳ ግሾ ታና ቦሮፕተ።

ታ እሻት፥ ታ አየ ናይት ታራ ኦየትድ፥

ታና ዎይነ ጋደ ናግስዶሶና፤

ሄሳ ግሾ ታ ዎይንያ ናጋብከ።

7 ታ ሲቁዋዉ፥ አነ ታዉ ኦዳ፤

ነ ዶርሳ ዉድያ አዉን ሄማይ?

ሴታ ጋላስ ኤንታ አዉን ሸምፕሳይ?

ነና ደማናዉ ነ ላገታ ዉድያ ካላዳ፥

አይስ ጉሉንታዳ ብያ ማጫስ ግዶ?

ፓንꬃ

8 ማጫሳ ኡባፈ ሎእያረ፥

በሳ ኤሮና እፅኮ ዶርሳታ ጌዶ ካላ።

ነ ዴሻ ማራታ ሄንꬃንቾታ

ዱንካንያ ማታን ሄማ።

9 ታ ሲቀ! ግብፀ ካዎ ፓራ ጋረታ ጎችያ፥

ፓራታ ግዶን ደእያ ማጋየዳ ሎኣሳ።

10 ነ ሀይꬃን ደእያ አሌቁዋራ ሺቅድ፥

ነ ሻካላይ ዋንድ ሎእ!

ነ ቆይ አልኦ ሹቻን አሌቀትስ።

11 ኑኒ ነዉ ብራን ጫደትዳ፥

ዎርቃ አሌቁዋ ኦስሳና።

ጌላእዉ

12 ካዎይ ጋይታ ቦላ ኡትዳሽን፥

ታ ሽቱዋ ሳዎይ ኬꬃን ቶንኩ ግስ።

13 ታ ሲቆይ ታ ꬋንꬃታ ግዶን ደእያ፥

ፁንተትዳ ሳውያ ካርበ ዳኔስ።

14 ታ ሲቆይ፥ ኤንጋዳ ዎይነ ጋደን፥

ዶልዳ ሄና ጪሻ መላ።

ፓንꬃ

15 ታ ሲቀ፥ ኔኒ ዋና ሎአይ!

ኔኒ ዋና ሎአይ!

ነ አይፈት ሆለ አይፈዳ ሎኦሶና።

ጌላእዉ

16 ታ ሲቁዋዉ፥ ኔኒ ዋና ሎአይ!

አይባ ኡፋይሳይ፤

ኑ አርሳይ ጭልኦ ማታ መላ ኡፋይሴስ።

17 ኑ ኬꬃ ቱሳይ ዝጋ፤

ኑ ካራይ ፂዳን ኦይከትስ።

2

ጌላእዉ

1 ታኒ ሳሮናን ዶልያ ጪሻነ

ዛንጋራን ዶልያ ሱፈ ጪሻ መላ።

ፓንꬃ

2 ታ ሲቅያ ማጫሳ ግዶን በእያ ዎደ፥

አጉንꬃ ግዶን በንትያ ሱፈ ጪሻ መላ።

ጌላእዉ

3 ታ ሲቆይ ሀራ ፓንꬃታ ግዶን ፄልያ ዎደ

ዎራን ደእያ አፕለ ምꬃ መላ።

ታና ዳሮ ኡፋይስን፥ እያ ኩያ ግዶን ኡታስ፤

እያ አይፈይ ምን ታና ማልኤስ።

4 እ ታና ግብራ ምያ ኬꬅ ገልስስ፤

ባ ሲቁዋ ባንድራዳ ታ ቦላ ꬎቁ ꬎቁ ኦꬅስ። 5 ታኒ እያ ሲቁዋን ኦይከታዳ ሀርግዳ ግሾ፥

ዛብበ አይፈ ሙዝድ ታና ጋሽትስተ፤

አፕለ ሙዝድ ታ ዎልቃ ምንꬅተ።

6 ባ ሀድርሳ ኩሽያ ታና ቦርኮትስስ፤

ባ ኡሻቻ ኩሽያን ታና ቆምስ።

7 ህንተኖ፥ የሩሳላመ ያላጋ ማጫሳዉ፥

ሲቆይ ባዉ ዶስድ ደንዳና ጋካናዉ፥

እያ ህንተ ባርከꬆና መላ፥

ታ ህንተና ገንኤንነ ዎራ ዎሽኤን አማታይስ።

8 ታ ሲቁዋ ግርሳይ ደርያ ቦላራ ጉፕሸነ፥

ዙማ ቦላራ ፆንገትሸ የይስ ስኤቴስ።

9 ታ ሲቆይ ዎሽኤ ዎይኮ ገንኤ ማር ዳኔስ፤

ሄኮ፥ ኑ ኬꬃ ማታን ኤቅስ፤

ማስኮተራ ሶ ፄሌስ፤

ማጋራጁዋ ግዶራ ፄሌስ።

10 ታ ሲቆይ፥ ሀይሳዳ ያጌስ፤

“ታ ሲቀ፥ ደንዳ!

ታ የገልሰ፥ ሃያ፥ እስፈ አነ ቦስ።

11 ሄኮ፥ ባልጎይ አꬍስ፤

እራይካ ኤቅስ።

12 ቢታን ጪሽ ጪይስ፤

የꬅ የፅያ አጌናይ ጋክስ፤

ሆለ የꬅ ኑ ቢታን ስኤትስ።

13 ባላሰ ምꬃይ አይፈ ዶምስ፤

ዎይነይ ጪይስ፤

ጪሻ ሳዎይ ቢታን ቶንኩ ጌስ።

ታ ሲቀ፥ ደንዳ፤ ታ የገልሰ፥

ሃያ፤ አነ እስፈ ቦስ።”

ፓንꬃ

14 አፎ ዶናን ዛላ ቆጶን፥

ቆሰትዳ ሆለ ዳንያረ፤

አነ እስ ቶሆ ታና ነ ሶምኡዋ በሳ፤

ነ ግርሳ ስሳ።

ነ ቃላይ ታና ማልኤስ፤

ነ ሶምኦይ ዳሮ ሎኤስ።

የሩሳላመ ጌላኦታ

15 ኑ ዎይነይ ጪይስ፤

ኑ ዎይነ ጋድያ ኢስያ ዎርካናታ፥

ሄ ጉꬃ ቡታለታ ፅሄን ኦይክተ።

ጌላእዉ

16 ታ ሲቆይ ታባ፤ ታንካ እያባ፤

ጪሻታ ግዶን እ ባ ዉድያ ሄሜስ።

17 ሳእ ጌያና ጋካናዉ፥

ኩያይ ꬋያና ጋካናዉ፥

ታ ሲቁዋዉ፥ ገንኤዳ ዎይኮ ዎሽኤ ማራዳ፥

አፎትያ ደርያራ ዎፃሸ ሃ ስማ።

3

ጌላእዉ

1 ቃማ ኩመꬅ ሂፃን ዝንአዳ፥

ታ ሲቁዋ ደማናዉ አሞታስ፤

ምንꬃዳ ኮያስ፤ ሽን ደማብከ።

2 ካታማ ግዶን ደእያ ዳልጋነ

ፁንꬃ ኦገታ ኡባን ዩያስ።

ታ ሲቁዋ ደማናዉ ኮያስ፤

ምንꬃዳ ኮያስ፤ ሽን ደማናዉ ዳንዳአብከ።

3 ካታማ ዩይድ ናገይሳት ታና ደምዶሶና፤

ታኒ፥ “ታ ሲቁዋ በእደቲ?” ያጋዳ ኦይቻስ።

4 ኤንታ አጋዳ አꬍዳ መላ ታ ሲቁዋ ደማስ፤

እ ታፐ ከስ ኤኮናዳ ምንꬃዳ ኦይካስ።

ታ አየ ሶ ኤፋስ፤

ታ የለትዳ ክፍልያ ገልሳስ።

5 ህንተኖ የሩሳላመ ማጫ ናይቶ፥

ሲቆይ ባዉ ዶስድ ደንዳና ጋካናዉ፥

እያ ህንተ ባርክሶና መላ

ታኒ ህንተና ገንኤንነ ዎሽኤን አማታይስ።

የሩሳላመ ጌላኦታ

6 ዛልአንቾ እፃነዳነ ካርበዳ ሳውያራ፥

ጩያ ቱሱ ዳንያራ፥

ሀና መላ ቢታፈ ያራ እያ ኦኔ?

7 ሄኮ፥ ሶሎሞነ ፓራ ጋርያ ያዉሱ፤

ሄ ፓራ ጋርዉ እስራኤለፐ ዶረትዳ፥

ኡሱፑን ታሙ ዎልቃማ ቶራንቾት አጃብዶሶና።

8 ኤንቲ ኡባይ ማሻ ኦይꬃን ሜዘትዶሶና፤

ኦላንካ ፓጨትዶሶና።

ቃማ ጋክያ መቱዋ ተቃናዉ፥

ኤንቲ ማሸ ዳንጭድ ጊግዶሶና።

9 ካዋ ሶሎሞነይ ፓራ ጋረ ግዶን፥

ባዉ ኡትያ አራታ ጊግስስ፤

እያ አራታይ ልባኖሰፐ ይዳ ምꬃን ኦሰትስ።

10 አራታ ቱሳይ ብራን ላንፀትስ፤

ዘምፖይ ዎርቃን አሌቀትስ።

ኦይደይ ኦቻ ቴራ ዳንያ ቃጭናን ካመትስ፤

ጋꬃይ የሩሳላመ ጌላኦታ ሲቆን አሌቀትስ።

ጌላእዉ

11 ህንተኖ፥ ፅዮነ ጌላኦቶ፥

ካዋ ሶሎሞነ በአናዉ ሃይተ።

እ ዳሮ ኡፋይትዳ እያ ያጋኑዋ ጋላስ

እያ አይያ እያ ሁጰን ዎꬅዳ ካላቻ ዎꬅስ።

4

ፓንꬃ

1 ታ ሲቀ፥ ኔኒ ዋና ሎአይ!

ኔኒ ዋንዳ የገልሰ!

ነ አይፈት ጉሉንꬃ ግዶራ በእያ ዎደ፥

ሆለዳ ሎኦሶና።

ነ ብናናይ ጋላዳ ዙማፐ

ዎꬍያ ዴሻ ዉደ ዳኔስ።

2 ነ አቻይ ሜደትድ ሃꬃን ሜጨትዳ፥

ኡባይ መንተ የልያ፥

ኤንታ ግዶን አዉጫየይ ባይና ዶርሳ ዉደ መላ።

3 ነ መተርሻይ ዞኦ ቃጭና ዳኔስ፤

ነ ሃሳያ ዎደ ዳሮ ኡፋይሶሶና።

ነ ናምኡ ሻካላይ ጉሉንꬃ ግዶራ ፄልያ ዎደ፥

ናምአ ከስድ ጳልቅዳ ኦሮማነ ዳኖሶና።

4 ነ ቆይ ሎይꬅ ኦꬅዳ፥

እያ ቦላ ኦላንቾታ ጎንዳለይ ደእያ፥

ሙኩሉ ምኖ ኦላንቾታ ጎንዳለይ ካቀትዳ፥

ዳዊታ አዱሳ ግምብያ ዳኔስ።

5 ነ ናምኡ ꬋንꬃት መንተ የለትዳ፥

ሎኦ ጪሻታ ግዶን

ምያ ዎሽኤ ማራታ ዳኖሶና።

6 ሳእ ጌያናፐ ስን፥

ꬉማይ ክቻናፐ ስን፥

ካርበ ደርያነ እፃነ ዙማ ባዳ ሸምፓና።

7 ታ ሲቀ፥ ነ አሳተꬃይ ኩመꬅ ሎኦ፤

ነናን ቦረትያባይ ባዋ።

8 ታ ሙሹራተ፥ ልባኖሰፐ ሃያ፤

ጋሞይ ፔእያ፥ ማሄይ አቅያ፥

አማና ዙማፐ፥ ሳንራ ሊጰፐ

አርሞና ሁጵያፐ ዎꬋ።

9 ታ ሲቀ፥ ምቾ ግድዳ ታ ሙሹራተ፤

ነ አይፍያ ፄሎይነ ነ ቆꬍያ አሌቆይ፥

ታ ዎዛና ኡፋይሳን ጎሽስ።

10 ታ ሲቆ ምቾ ግድዳ ታ ሙሹራተ!

ነ ሲቆይ ታና ዋን ኡፋይስ!

ነ ሲቆይ ዎይነ ኡሻፈ አꬍድ ኡፋይሴስ፤

ነ ሽቶይ ኡባፈ አꬍድ ሳዌስ።

11 ታ ሙሹራተ፥ ነ መተርሻፈ እልሎ ኤስ ፆኬስ፤

ነ ዶናፐ ኤስነ ማꬅ ፑልቴስ፤

ነ ማኦይ ልባኖሰ ሽቶዳ ሳዌስ።

12 ታ ሲቆ ምቾ ግድዳ ታ ሙሹራተ፥

ነ ዩሾይ ድረትድ ናገትያ አታክልተ በሳ መላ፤

ነ ሀራታስ ጎርደትዳ፥ ታዉ ዶየትዳ ፑልቶ መላ።

13 ኔኒ አታክልተ ግዶን፥

ኦሮማነይ፥ ዶረትዳ አታክልተ አይፈት፥

ናርዶሰ ጌተትያ አይፈት ደእያ በሳ መላ።

14 ናርዶሰይ፥ ላደይ፥ ሳውያ ማት፥ ቃራፍን፥

እፃናዳ ሳውያባት ደኦሶና።

ካርበይ፥ ጎዳረ ኡꬃ ጪሽነ

ዱማ ዱማ ቅማመ አታክልተት ዶሎሶና።

15 ኔኒ አታክልተ በሳ ኡሽያ ፑልቶ መላ፤

ደኦ ሃꬅ በንትያ ኦላ መላ፤

ልባኖሰ ዙማፐ ጎግያ ሻፋ መላ።

ጌላእዉ

16 ፑደሀ ባጋ ጫርኩዋዉ፥ ደንዳ!

ዱገሀ ባጋ ጫርኩዋዉ፥ ሃያ!

ታ አታክልትያ ቦላ ጫርካ!

እያ ሳዎይ ቶንኩ ጎ።

ታ ሲቆይ ባ አታክልትያ ግዶ ዮ፤

ዳሮ ማልእያ አይፈታ ሞ።

5

ፓንꬃ

1 ታ ምቸ፥ ታ ሙሹራተ፥

ታኒ ታ አታክልትያ ግዶ ገላስ።

ታ ካርብያነ ታ ሽቶ ጪሻ ቆራስ፤

ታኒ ኤሳ ኡይꬅ ማስ፤

ታ ዎይንያነ ታ ማꬃ ኡያስ።

የሩሳላመ ጌላኦታ

እያ ላገቶ፥ ሚተ ኡይተ፤

ሲቆ አላና ጋካናዉ ኡይተ።

ጌላእዉ

2 ታኒ ꬍስካስ፤ ሽን ታ ዎዛናይ ባርክስ፤

ታ ሲቆይ ሀይሳዳ ያግድ ፐንግያ ቆንክሽን ስአስ።

“ታ ምቸ፥ ታ ሲቀ፥ ታ የገልሰ፤

ቦረይ ባይና ታ ሆለ፥

ታዉ ፐንግያ ዶያ።

ታ ሁጰይ አካን ላክስ፤

ታ ብናናይ ቃማ ፑሰን እርፅስ።”

3 ታ ማኡዋ ቃራስ፥ ዛራዳ ማኦዬ?

ታ ቶሁዋ ሜጨታስ፥ ዛራዳ ቅታዮዬ?

4 ታ ሲቆይ እብꬃ ፆኤራ ባ ኩሽያ ሶ የድስ፤

ታ ዎዛናይ እያ ግሾ ሴሌስ።

5 ታ ሲቁዋስ ዶያናዉ ደንዳስ፤

ፐንግያ ዶያናዉ ኮብያ ኦይክያ ዎደ፥

ታ ኩሽያፐ ካርበይ፥

ታ ብራꬍያፈ ሽቶይ ፆኬስ።

6 ታ ሲቁዋስ ካርያ ዶያስ፥ ሽን እ ዴና፤

እያ ቃላ ስአናዉ ዳሮ አሞታስ።

ምንꬃዳ ኮያስ፥ ሽን እያ ደማብከ፤

ፄጋስ፥ ሽን ታዉ ኮይቤና።

7 ካታማ ናገይሳት ታና ደምድ፥

ዋꬍዶሶና፤ ማዱንፅስዶሶና።

ካታማ ድርሳ ናገይሳት፥

ታ ላፃና ቃር ኤክዶሶና።

8 ህንተኖ፥ የሩሳላመ ጌላኦቶ፥

ታ ሲቁዋ ደምኮ፥

ታኒ እያ ሲቁዋን ሀርግዳይሳ፥

ሀዳራ እያዉ ኦድተ።

የሩሳላመ ጌላኦታ

9 ነኖ፥ ማጫሳ ኡባፈ ሎእያራ፥

ነ ላገይ ሀራታፐ ዋንድ ዱማቲ?

ኔኒ ኑና ሀዳራ ገይ፥

እ ሀራታፐ አይብን ዱማቲ?

ጌላእዉ

10 ታ ሲቆይ ማላ ሎኦነ አያንታ፤

ታሙ ሙኩሉ አደታ ግዶን እያ መል ባዋ።

11 እያ ሁጰይ አልኦ ዎርቃ ዳኔስ፤

እያ ብናናይ ሎኦነ ቁሮ መላ ካሬꬅ።

12 እያ አይፈይ ሻፋ ማታን ኤቅዳ፥

ማꬃን ሜጨትዳ ሆለታ ዳኔስ።

13 እያ ሻካላይ ሳውያ ቅማመይ ቶከትዳ ማዳበዳ ሎኤስ፤

እያ መተርሻይ ካርበ ሽቶይ ፆክያ ዎራ ጪሻዳ ሎኤስ።

14 እያ ቀሰይ አልኦ ሹቻን አሌቀትዳ ዎርቃ ፃምአዳ ሎኤስ፤

እያ አሳተꬃይ ሳንፓረ አልኦ ሹቻን አሌቀትዳ ዳንጋርሳ ዛለ መላ።

15 እያ ቶሆት ዎርቃ ባሶን ኤቅዳ ሳሎ ሹቻ ቱስ ዳኖሶና፤

እያ ማላይ ዝጋን አሌቀትዳ ልባኖሰ ዙማ መላ።

16 እያ ዶናይ ኤሳዳ ማልኤስ፤

እያ ኩመꬃ አሳተꬃይ ሎኤስ።

ህንተኖ የሩሳላመ ጌላኦቶ፥

ታ ሲቆይነ ታ ላገይ ሀይሳ ዳነስ።

6

የሩሳላመ ጌላኦታ

1 ማጫሳ ኡባፈ ሎእያረ፥ ነ ላገይ አዉ ብዴ?

ኑ ኔራ ኮያና መላ እ ብዳ ግና ኑስ ኦዳ።

ጌላእዉ

2 ታ ሲቆይ ዶርሳ ዉደ ሄማናዉ፥

ሎኦ ጪሻ ሺሻናዉ፥

ሽቶ ማታይ ደእያ አታክልትያ ግዶ ብስ።

3 ታኒ ታ ሲቁዋባ፤ ታ ሲቆይ ታባ፤

እ ሱፈ ጪሻ ግዶን ዉደ ሄሜስ።

ፓንꬃ

4 ታ ሲቀ፥ ነ ትርሳ ካታሜዳ ሎኣሳ፤

የሩሳላመዳ ዳሮ ሎኣሳ።

ባንድራ ኦይክድ ሳልፕያ፥

ኦላንቾዳ ያሻሳ።

5 ኤንቲ ታና ኡንኤꬅዳ ግሾ፥

ሀያና ነ አይፍያ ታፐ ደንꬃ።

ነ ብናናይ ጋላዳ ዙማፐ ዎꬍያ፥

ዴሻ ዉደ ዳኔስ።

6 ነ አቻይ ሜጨትድ ከይያ፥

ኡባይ መንተ የልያ፥

ኤንታ ግዶን አዉጫየይ ባይና ዶርሳ ዉደ መላ።

7 ነ ናምኡ ሻካላይ ጉሉንꬃ ግዶራ ፄልያ ዎደ፥

ናምኡ ከስድ ጳልቅዳ ኦሮማነ ዳኖሶና።

8 ኡሱፑን ታሙ ማጫ ካዎት፥

ሆስፑን ታሙ ላገꬆት፥

ታይቦይ ባይና ጌላኦት ደኦሶና።

9 ሽን ቦረይ ባይና ታ ሆልያ ታዉ ዱማ፤

እያ ባ አየስ እስኖ።

እዮ የልዳ አይያ ኡባፈ አꬃዳ እዮ ዶሳዉሱ፤

ጌላኦት እዮ በእድ፥ “ሀና አንጀትዳሮ” ያጎሶና፤

ማጫ ካዎትነ ላገꬆት እዮ ሳቦሶና።

የሩሳላመ ጌላኦታ

10 ሀና ዎንታ ፃልቀዳ ዶልያራ፥

አጌናዳ ፖእያራ፥ ፃልቀዳ ጫድያራ፥

ባንድራ ኦይክድ ሳልፐ ከይዳ፥

ኦላንቾዳ ያሽያራ ሀና ኦኔ?

ፓንꬃ

11 ታኒ ዛንጋራን ቶከትዳ ምꬃታ በአናዉ፥

ዎይነይ አጭዳኮ ኦሮማነይ አይፍዳኮ ፄላናዉ፥

ዱገ ኦቾሎነ ጋደ ዎꬋስ።

12 ታ ቆፖና ደእሽን ታ አሞይ ታና ኤፍድ፥

ካዋ አሳ ፓራ ጋረታ ግዶን ታና ኡትስስ።

የሩሳላመ ጌላኦታ

13 ነኖ ሱላማፐ ይዳረ፥ ሃያ፤ ሃ ስማ፤

ኑ ነና ሎይꬅድ ፄላና መላ ሃ ስማ።

ጌላእዉ

ዳሮ አሳ ስንꬃን የፅያ አሳዳ፥

ታና አይስ ፄሌቲ?

7

ፓንꬃ

1 ካዎ ናአዳ ሎእያረ፥

ላፃና ጫማ አꬅዳ ነ ቶሆት ዋን ሎእ!

ነ ሼቸይ ሂላንቾይ ቆፅድ፥

አሌቅስዳ አልኦ ሹቹ ዳኔስ።

2 ነ ጉልአይ ዎይነይ ኩምዳ ብርለ ዳኔስ፤

ነ ፄሳ ዩሾይ ጪሻን ቃሸትዳ ግስተ ምርቀ ዳኔስ።

3 ነ ꬋንꬃት መንተ የለትዳ፥

ገንኤ ማር ዳኖሶና።

4 ነ ቆይ ዳንጋርሳ ዛለን

አሌቀትዳ አዱሳ ሻኮ መላ።

ነ አይፈይ ግታ ሀሰቦና ካታማ ፐንግያ ማታን፥

ደእያ ዜሮ ሃꬃ ዳኔስ።

ነ ሲይ ዳማስቆኮ ዛሪድ ግምብዳ፥

ልባኖሰ ግምብያ ዳኔስ።

5 ነ ሁጰይ ቃርመሎሳ ዙማ ዳኔስ፤

ነ ብናናይ ቃጭና ፃꬅ ዳኔስ፤

ነ ሁጵያ ዳꬃይ ካዋ ኡፋይሴስ።

6 ታ ሲቀ፥ ነ ዋና ሎአይ!

ነ ዋንዳ የገልሰ!

ነ ሲቆይ ታና ዋን ኡፋይስ!

7 ነ ጌሳይ ዛምባ ዳኔስ፤

ነ ꬋንꬃይ ዛምባ ሞርኤ ዳኔስ።

8 ታኒ፥ “ዛምባ ቦላ ከያና፤

እያ አይፍያ ማፃና” ያጋስ።

ነ ꬋንꬃይ ዎይነ ሞርኤ መላ፤

ነ ሲꬍያራ ከያ ፔኖይ አፕለዳ ሳዌስ።

9 ነ ዶናፐ ከይያ ፔኖይ

ሎኦ ዎይነ መላ።

ጌላእዉ

ህዛ ሎእያ ዎይነ ኡሻይ፥

ነ ሲቀ መተርሻፈነ አቻፈ ግዶራ፥

ለፕ ግድ ጎጎ።

ጌላእዉ

10 ታኒ ታ ሲቁዋባ፤ እካ ታና አሞቴስ።

11 ታ ሲቁዋዉ፥ ሃያ፤

ካታማፐ ከይድ ጋፃረ ቦስ፤

ናምአይ ቃማ ያን አꬃና።

12 ዎንታ ጉራ ዎይነ አታክልትያ ግዶ ቦስ፤

ዎይነይ ጪይዳኮ፥ አይፈ አꬅዳኮ፥

ኦሮማነይ አይፍዳኮ አነ በኦስ።

ታኒ ታ ሲቁዋ ነና ያን በሳና።

13 እንኮየ አይፈ ሳዎይነ

ዱማ ዱማ ኡፋይስያ አታክልተ አይፈይ

ኑ ካረን ኩምስ።

ታ ሲቁዋዉ! ሀ አይፈታፐ ቴርዳይሳነ

ኦራꬅ ማፅዳይሳ ነዉ ዎꬃስ።

8

1 ነ ታዉ ታ አየ ꬋንꬅ ꬋምዳ

ታ እሻ ግድዳኮ አይበ!

ታ ነና ኦገን ደማዳ ዬርዳኮ፥

ታና ኦንካ ቦረናሽን።

2 ታኒ ነና ካለꬃዳ፥

ታና ታማርስዳ ታ አየ ሶ ገልሳርክናሽን።

ማልእያ ኦሮማነ ጉምኤꬃነ

ሎእያ ዎይነ ኡሻ ታ ነና ያን ኡሻርክና።

3 ታና ነ ሀድርሳ ኩሸይ ቦርኮትሴስ፥

ነ ኡሻቻ ኩሸይ ታና ቆመስ።

4 ህንተኖ፥ የሩሳላመ ጌላኦቶ፥

ታ ሲቆይ ባ ዎደ ደንዳና ጋካናዉ፥

ኮይሮትድ ህንተ እያ ደንꬆናዳ ሀዳራ ጋይስ።

የሩሳላመ ጌላኦታ

5 ባ ሲቁዋ ሀሸን ዘምፓዳ፥

መላ ቢታፈ ያራ ሀና ኦኔ?

ጌላእዉ

በን ነ አይያ ነና እቀታዳ የልዳ፥

አፕለ ምꬃ ጋርሳን ነ ዝንእዳሽን፥

ነና ታ ባርክሳስ።

6 መርና ሲቁዋን ታና ነ ዎዛናን አታማ፤

ነ ቀስያን ማታመዳ ታ ፃላላ ኦይካ።

ሲቆይ ሀይቆ መላ ምኖ፤

ቃናተይ ስኦለ መላ ኢታ፤

እያ ላጮይ ፆሳ ታማ ላጮ መላ።

7 ዳሮ ሃꬅ ሲቆ ታማ ቶይሳናዉ ዳንዳኤና፤

ድኦይካ ሜጭድ ኤፋናዉ ዳንዳኤና።

አስ ሲቆ ሻማናዉ ባዉ ደእያ ኡባ እምኮካ፥

ሲቆይ ሚሸን ሻመቶና ግሾ፥ አስ እያ ካꬌስ።

ጌላኤ እሻታ

8 ꬋንꬅ ትራን ኡትቦና ምቻ ኑስ ደአዉሱ፤

አዝን እዮ ኦይችኮ፥ ኑ እዉ አይ ኦꬃኔ?

9 እያ ግምበ ድርስ ግድያኮ፥

ኑኒ እ ቦላ አዱሳ ብራ ግምበ ግምባና፤

እያ ድርሳ ፐንገ ግድያኮ ዝጋ እብ መꬋና።

ጌላእዉ

10 ታኒ ድርሳ ግምበ፤

ታ ꬋንꬃይ ግምበ ቦላ ደእያ ሻኮ መላ፤

ታኒ ታ ሲቁዋራ ደእያ ዎደ እ ታናን ኡፋይቴስ።

11 ሶሎሞነስ ባኣል-ሀሞናን ዎይነ ጋደይ ደኤስ፤

ሄ ዎይነ ጋድያ ኡነ ኦይሳታስ እሚስ።

ከራ ኤክዳይሳት አይፍያ ግሾ፥

እሶይ እሶይ ሙኩሉ ብራ እያዉ ኤሆሶና።

12 ሽን ታዉ ታ ቡዞ ዎይነ ጋደይ ደኤስ፤

ሶሎሞነ፥ ኔኒ ሙኩሉ ብራ ኤካ፤

ኡነ ኤክድ ኦይሳት ናምኡ ፄቱ ብራ ኤኮ።

ፓንꬃ

13 ነኖ፥ አታክልትያ ግዶን ደእያ ታ ሲቀ፥

ነ ላገት ነ ቃላ ስአናዉ ኮዮሶና፤

ነ ቃላ ታናካ ስሳ።

ጌላእዉ

14 ታ ሲቁዋዉ፥ ታኮ ኤለ ያ!

ሽቶ ማታይ ዶልያ ደረታ ቦላራ፥

ጉፕያ ገንኤ ዎይኮ ዎሽኤ ማራዳ ሀና።

እሳያሳ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

እሳያሳ ማፃፋ

ጋꬃ ቆፋ

ሀ ማፃፋይ ክ.የ.ስ. 800 ፄቱ ላይꬃ ሄራን የሩሳላመን ደእዳ፥ ባይራ ናበ ግድዳ እሳያሳ ሱንꬃን ፄገቴስ። ሀ ማፃፋ፥ ሄꬑ ግታ በሳን ሻክድ በአናዉ ዳንዳኤቴስ።

1. ሸምፖ 1—39 ጋካናዉ ደእያ ክፍለይ፥ ዎልቃማ ግድዳ አሶረይ፥ ይሁዳ ካዎተꬃ ዋትድ ቆህዳኮ ኦዴስ። ይሁዳ ሄሳ መላ መቶን የግዳይ፥ አሶረ ካዎተꬃ ምኖተꬅ ግዶናሽን፥ አሳ ናጋራነ ፆሰ ኪተቶና እፁዋ። አሳይነ ኤንታ አይሰይሳት፥ ፅሎተꬅነ ሱረ ፕርድ ኩምዳ ደኦኮ ስማና መላ ናበይ ቆንጨን ቆፍሴስ። ፆሰ ኪተተꬃ እፆይ ጋማ ꬋይስድ፥ ꬋዮኮ ካለይሳ ኤራና መላ አኬክሴስ። እሳያስ ያና ላይꬃን፥ አላምያ ፖሎ ሳሮተꬃን አይስያ ዳዊታ ኮቸ ግድዳ ካዎይ ያናይሳ ስንꬃትድ ኦድስ።

2. ሸምፖ 40-55 ጋካናዉ ደእያ ክፍለይ፥ ይሁዳ አሳይ ድኤትድ ባብሎነ ብዳ ዎደ፥ ኤንታ ዱሳይ ኩንድዳይሳነ ኤንቲ ኡፋይስ ቃንፅዳ ዎደታባ ኦዴስ። ናበይ፥ ፆሳይ ባ አሳ ላአ ከሳናይሳነ ኤንቲ ኦራꬃ ዱስ ዶማና መላ ኤንታ የሩሳላመ ዛርያ ዎደይ ማትዳይሳ ኦድስ። ሀ ሸምፖታ ግዶን ዳሮ ከይድ በንትያ ካራ ቆፋይ፥ ፆሳይ ታርከ ጎዳ ግደይሳነ ካዎተꬃታ ኡባስ ሀልችዳ ሀልቹዋ፥ እስራኤለ ባጋራ ፖላናዉ ደኤይሳ አኬክሴስ። ሀ ክፍልያን ናበይ ኦድዳ ሀራባይ፥ ኦይዱ ፆሳ አይልያ ማዝሙረታ (እሳ 42:1-4፤ 49:1-6፤ 50:4-9፤ 52:13—53:12)።

3. ሸምፖ 56-66 ጋካናዉ ደእያ ክፍለይ፥ ድኦፐ የሩሳላመ ስምዳ አሳይነ ፆሳይ እስራኤለ አሳስ ገልዳ ቃላይ ፖለታነኮ ጌሽድ ኤራናዉ ማላ ኮያ ደርያባ ኦይክስ። ኤንቲ ባይራይድ ኦꬃና መላ ኮየትዳ ኦሶት ፅሎተꬅ፥ ሱረ ፕርዳ፥ ሳምባታ ቦንቾ፥ ያርሾ ሺሾነ ቃንፆና ዎሳ።

ሀ ክፍልያን ኤረትዳ ንባበይ ሸምፖ 61:1-2 ቦላ ደእያ ቃላ። እካ፥ “ኡባ ሃርያ ጎዳ አያናይ ታ ቦላ ደኤስ፤ ማንቆታስ ሎኦባ ኦዳና መላ ጎዳይ ታና ትይስ። ዎዛን መቅዳይሳታ ኮላና መላ፥ ድኤትዳይሳታ ላአ ከሳና መላነ ቃሸትዳይሳታ ብላና መላ ጎዳይ ታና ኪትስ” ያጌስ።

ማፃፋ አይፈ ቆፋታ

ፕርዳነ ሀንቆ ትንብተታ (1:1—35:10)

ይሁዳስነ እስራኤለስ ኦደትዳ ኪታታ (1:1—5:30)

እሳያሳ ኪቴተꬃ (6:1-13)

ያና ክርስቶሳባ ኦደትዳ ትንብተታ (7:1—12:6)

አላጋ ካዎተꬃታ ቦላ ኦደትዳ ትንብተታ (13:1—23:18)

መቶ ግዶን ደእያ አሳስ ኡፋይስ ደኤስ (24:1—27:13)

ማካላንቾት ፕርደታና (28:1—35:10)

ህዝቅያሳራ ጋሄትዳ ታርከ (36:1—39:8)

ፆሳይ ባ አሳ አሻናነ ዛራና (40:1—48:22)

ዋየ ኤካናዉ ደእያ አይልያ (49:1—53:12)

ፆሳይ ባ ጫቁዋ ናጌስ (54:1—59:21)

ስንꬃፈ ያና የሩሳላመ ቦንቹዋ (60:1—66:24)

1

1 ኦዝያን፥ እዮአታም፥ አካዝነ ህዝቅያስ ይሁዳን ካል ካልድ ካዎትዳ ዎደ አሞፀ ናአይ እሳያስ ይሁዳባነ የሩሳላመባ በእዳ ቆንጨꬃይ ሀይሳ። *

ስኦና ደረ

2 ሳሎቶ ስእተ፤ ሳአዉ ሀይዛ ስአ፤

ጎዳይ ሀይሳዳ ያጌስ፤

“ታ ናይታ የላዳ ድቻስ፤

ሽን ኤንቲ ታዉ ማካልዶሶና።

3 ቦር ባ ጎዳ ኤሬስ፤

ሀረይካ ባና ሃርዳይሳ ዛዳሉዋ ኤሬስ።

ሽን እስራኤለይ ኤረና፤

ታ አሳይ አኬከና።

4 ህንተኖ፥ ናጋራንቾ ካዎተꬃቶ፥

ባላ ኦሶን ዴፅዳይሳቶ፥

ኢታ ኦꬅያ የለተꬃቶ፥

ቱና ኦሶስ እመትዳ ናይቶ፥

ጎዳ አግዳይሳቶ፥

ህንተና አየ!

እስራኤለ ጌሻ ካꬍደታ፤

እያዉ ዞኮ ዛርደታ።

5 ማካላ ቦላ ማካላ አይስ ጉጄቲ?

አይስ ዛር ዛር ሾጨቴቲ?

ህንተ ሁጰይ ሀርገትስ፤

ህንተ ዎዛናይ ዳቡርስ።

6 ሁጰ ብናናፐ ቶሆ ፁጉንꬅ ጋካናዉ ፓያተꬅ ባዋ፤

ማዱንꬅ፥ ክፅነ ꬉስ ማእስ።

ኤንቲ ጊይቦኮና፥ ዎይኮ ሜጨትድ ቃሸትቦኮና

ዎይኮ ዛይተን ትየትድ ሎፅክቦኮና።

7 “ህንተ ቢታይ ኦፅስ፤

ህንተ ካታማት ታማን ፁገትዶሶና።

ህንተ በእሽን ህንተ ጎሻ አላጋት ኤካና፤

እማꬃ አሳት ህንተ ቢታ ቁኤ ከሳና።

8 የሩሳላመይ ዎይነ ጋደን ደእያ ሻቃራዳ፥

ሌሄ ግዶን ደእያ ጋባዳነ

ሞርከን ተቀትዳ ካታማዳ ሀናዳ አታና።

9 ኡባፈ ዎልቃማ ጎዳይ ኑስ ጉꬃ ኮቸ አሾናኮ

ኑኒ ሶዶመነ ጋሞራ ካታማዳ ሀናናሽን”* ያግስ።

10 ህንተኖ፥ ሶዶመ ሀላቃቶ፥ ጎዳ ቃላ ስእተ!

ህንተኖ፥ ጋሞራ አሳዉ፥ ኑ ፆሳ ህግያ ስእተ!

11 “ህንተ ያርሾ ዳሮይ ታዉ አይ ኦꬂ?

ሀኖ ጋካናዉ ህንተ ታዉ ሺሽዳ ኡርገ ዶርሳነ

ሞꬎ መሄ ፁሳ ያርሾይ ታዉ ግዳና።

ታኒ ኮርማታ፥ ዶርሳ ኡርገታነ

ዴሻታ ሱꬃን ኡፋይትከ።

12 ህንተ ታ ስንꬃን በንታናዉ ያ ዎደ

ታ ኬꬃ ዳባባ ህንተ የꬋና መላ ኦነ ኦይችዳይ?

13 ሀዳ ያርሹዋ ኤሄይሳ አግተ!

ህንተ ጩይስያ እፃነይ ታና ሻቴስ።

አጌና ፄሮን ህንተ ቦንችያ ጋላሳ፥

ሳምባታነ ኢታተꬃን ህንተ ሺቅያ ሺቁዋ ታኒ እፃይስ።

14 አጌና ፄሮን ህንተ ቦንችያ ጋላሳነ

ህንተ ባኣለ ጋላሳታ ታኒ እፃስ፤

ኤንቲ ታዉ ቶሆ ግድዶሶና፤

ታኒ ኤንታ ቶካናዉ ዳንዳእከ።

15 ህንተ ኩሸ ምጭድ ታና ዎስያ ዎደ

ታኒ ታ አይፍያ ህንተፈ ገንꬃና።

ህንተ ኩሸይ ሱꬃን ኩምዳ ግሾ

ህንተ ዳርስ ዎስኮካ ታኒ ስእከ።

16 ሜጨትተ፤ ህንተና ጌሽተ፤

ህንተ ኢታ ኦሱዋ ታ ስንꬃፈ ድግተ፤

ገነ ሀኑዋ አግተ።

17 ሎኦባ ኦሶ ታማርተ፤

ፅሎ ፕርዳ ኮይተ።

ኡንኤትዳይሳታ አሽተ፤ ይኦታስ ኤቅተ፤

አምኤታስ ሞተትተ”

ያጌስ ጎዳይ።

18 “ሃይተ፤ አነ ዎል አማንꬆስ። ህንተ ናጋራይ ባራ ቢታዳ ዞእኮካ፥ ሻቻዳ ቦፃና፤ ሱꬃዳ ዞእኮካ ፑቶዳ ቦፃና። 19 ህንተ ኤሮ ግድ ታዉ ኪተትኮ ቢታ አንጁዋ ማና። 20 ሽን ህንተ እፃስ ግድ ማካልኮ፥ ማሻን ሜተታና” ያጌስ ጎዳይ ባ ዶናን።

21 አማነትዳ ካታምያ ዋናዳ ላይማ ግዳዴ? ካሰ ሱረተꬅነ ፅሎተꬅ እ ግዶን ኩምስ፥ ሽን ሀእ ሸምፖ ዎይሳት እ ግዶን ደኤስ። 22 ነ ብራይ ባልትስ፤ ነ ማልኦ ዎይነይ ሃꬃን የለትስ። 23 ህንተ ሀላቃት ማካላንቾታነ ካይሶ ላገ ግድዶሶና፤ ኤንቲ ኡባይ ዎꬋፈ ዶሰይሳታነ ኩሸ ፄለይሳታ። ይኦታስ ሱረ ፕርዶኮና፤ አምኤታ ዋሱዋ ስኦኮና።

24 ሄሳ ግሾ፥ ጎዳይ፥ ኡባፈ ዎልቃማ ፆሳይ፥ እስራኤለ ዎልቃማይ፥ ሀይሳዳ ያጌስ፤ “ሀእ ታኒ ታ ሞርከታ ቦላ ታ ሀንቁዋ ጉሳና፤ ታራ ኤቀተይሳታ ሀሎ ከያና። 25 ታኒ ታ ኩሽያ ነ ቦላ ዛራና፤ ነ ባልተꬃ ጌሻና፤ ነ ቱናተꬃ ኡባ ኔፐ ድጋና። 26 ታኒ በንይሳዳ ነ ሀላቃታ፥ ኮይሮይሳዳ ነ ዞራንቾታ ደንꬃና። ሄሳፈ ጉየ፥ ኔኒ አማነትዳ ቢታ፤ ፅሎተꬃ ካታማ ጌተታና” ያጌስ።

27 ፅዮነይ ሱረ ፕርዳን፥ ባንታ ናጋራ ፓፀይሳትካ ፅሎተꬃን ዎዘታና። 28 ሽን ማካላንቾትነ ናጋራንቾት እስፈ መቃና፤ ጎዳ አገይሳት ꬋያና። 29 ህንተ ኡፋይትዳ ያርሾ ዎላን ዬላታና፤ ህንተ ዶርዳ ኮራን ካዉያና። 30 ህንተ ሀይꬅ ቆቆፈትድ ዉርዳ ዎላዳነ ሃꬅ ꬋይዳ አታክልተ በሳዳ ግዳና። 31 ባና ምኖ ገይ ቡፃ ግዳና፤ እያ ኦሶይካ ፖልኡ ግድ ቶእያ ታማ ግዳና፤ ኤንቲ እስፈ ፁገታና፤ ሄ ታማ ቶይሳና አስ ባዋ።

2

ጎዳ ዙማ

1 አሞፀ ናአይ እሳያስ ይሁዳባነ የሩሳላመባ በእዳይስ ሀይሳ።

2 ዉርሰꬃ ጋላሳታን ጎዳ ኬꬃይ ኬፀትዳ ዙማይ፥ ዙማታ ኡባፈ ꬎቁ ግድ በንታና፤ ዙማ ኡባፈ ቦላራ ꬎቁ ጋና። ካዎተꬃት ኡባይ እያኮ ባና። 3 ህገይ ፅዮነፐ፥ ጎዳ ቃላይ የሩሳላመፐ ከይያ ግሾ፥ ዳሮ አሳይ ይድ፥ “አነ ሃይተ! ጎዳ ዙማኮ፥ ያይቆባ ፆሳ ኬꬃኮ ከዮስ። ኑኒ እያ ኦግያን ባና መላ እ ኑና ባ ኦግያ ታማርሳና” ያጋና። 4 እ ካዎተꬃታ ግዶን ፕርዳና፤ ዳሮ አሳታ ፓላማ ሻካና። ኤንቲ ባንታ ማሻ ማራሻ፥ ባንታ ቶራ ባጫ ከሳና። ካዎተꬃት ካዎተꬃታ ቦላ ማሻ ደንꬆኮና፤ ህዛፐ ኤንቲ ኦላ ትምርተ ታማሮኮና። *

5 ህንተኖ፥ ያይቆባ ኮቻቶ፥ ሃይተ! አነ ጎዳ ፖኡዋን ሄመቶስ።

ጎዳ ጋላሳ

6 ጎዳዉ፥ ነ አሳ፥ ያይቆባ ኮቻታ አጋዳሳ። ኤንቲ ዶሎሀ ባጋ አሳ ብታንነ ፍልስፄመ አሳ ሙሩኑዋን ኩምዶሶና፤ አላጋ አሳራ እስፍዶሶና። 7 ኤንታ ቢታን ብርነ ዎርቀይ ኩምስ፤ ኤንታ ሚሽያስ ዛው ባዋ። ኤንታ ቢታን ፓር ኩምስ፤ ኤንታ ፓራ ጋርያስ ዛው ባዋ። 8 ኤንታ ቢታን ኤቅ ኩምዶሶና፤ ኤንቲ ባንታ ኩሸ ኦሱዋ ጎይኖሶና።

9 ሄሳ ግሾ፥ አሳ ኡባይ ቶሸታናነ ካዉያና። ኤንታ ናጋራ አቶ ጎፓ።

10 ጎዳ ዳጋንꬁዋፈነ ያሽያ ቦንቹዋፈ አታናዉ ዛላኮ ቢተ፤ ቢታ ግዶን ቆሰትተ! 11 ኦቶራንቾት ካዉያና፤ ጬቀተይሳት ጉፃና፤ ሄ ጋላስ ጎዳ ፃላል ꬎቁ ꬎቁ ጋና። 12 ኡባፈ ዎልቃማ ጎዳይ፥ እስ ጋላስ ኦቶራንቾታ፥ ጬቀተይሳታነ ባንታና ꬎቁ ꬎቁ ኦይሳታ ካዉሻና። 13 አዱሳ ልባኖሰ ዝጋታነ ባሳና ዎላ ኡባ ꬋይሳና፤ 14 ꬎቃ ደረታነ ዙማታ ደምባያና። 15 ካታማ ናግያ አዱሳ ሻኮታነ ምኖ ድርሳ ግምበታ ዝቅ ኦꬃና። 16 ጎዳይ ግታነ ሎኦ ማርካበታ ሃꬃን ምትሳና። 17 አሳ ኦቶሮይ ዝቅ ጋና፤ እያ ጬቀተꬃይ ꬋያና። ሄ ጋላስ ጎዳ ፃላል ꬎቁ ꬎቁ ጋና። 18 ኤቃ ኡባይ ፖሎ ꬋያና።

19 ጎዳይ ቢታ ቃꬃናዉ ደንድያ ዎደ እያ ዳጋንꬁዋፈነ እያ ያሽያ ቦንቹዋፈ አታናዉ አሳይ ሹቻ ጎንጎሎንነ ቢታ ኦላን ቆሰታና። 20 ሄ ጋላሳይ አሳይ ጎይናናዉ መꬍዳ ባንታ ብራ ምስለታነ ባንታ ዎርቃ ምስለታ ግሮታስነ ሽርሽቆታስ የጋና። 21 ጎዳይ ቢታ ቃꬃናዉ ደንድያ ዎደ እያ ዳጋንꬁዋፈነ እያ ያሽያ ቦንቹዋፈ አታናዉ ኤንቲ ጎንጎሎ ግዶነ ሹቻ ዛኦ ግዶ ባቃታና።

22 ህዛ ሸምፖይ ሲን ደእያ፥ ሀ ሀይቅያ አሳን አማነቶፍተ። አስ አይ ማዲ?

3

የሩሳላመነ ይሁዳ ፕርደተꬃ

1 ሄኮ፥ ጎዳይ፥ ኡባፈ ዎልቃማ ፆሳይ፥ ምንጃነ ማዶ ኡባ፥ ካꬃ ምንጃነ ሃꬃ ምንጃ ኡባ የሩሳላመፐነ ይሁዳፐ ድጋና። 2 ምኖታነ ኦላንቾታ፥ ዳይናነ ናብያ፥ ብተይሳነ ጭማ፥ 3 ቶራ ሞጮናነ ደርያ አይሰይሳ፥ ዞረይሳ፥ ሂላንቹዋነ ቃራ ማሮታ ኡባ ድጋና።

4 ታኒ ዮጋ ናይታ ኤንታ ሀላቃ ኦꬃና፤ ጉꬃ ናይት ኤንታ ሃራና። 5 አሳይ አሳ ቦላ፥ ሾሮይ ሾሩዋ ቦላ ደንድድ፥ እሶይ እሱዋ ሱጋና። ናአተꬃይ ጭማ ቦላ፥ ካትዳይስ ቦንቸትዳይሳ ቦላ ደንዳና።

6 እስ አስ ባ አዋ ኬꬃን ደእያ ባ እሻታፐ እሱዋ ኦይክድ፥ “ነዉ ማኦይ ደኤስ፤ ኔኒ ኑስ ሀላቃ ግዳ፤ ሀ ላለትዳ በሳ አዋተꬃን ኤካ” ያጋና።

7 ሄ ጋላስ፥ እ ባ ቃላ ꬎቁ ኦꬅድ፥ “ታኒ ማድከ፤ ታ ሶን ካꬅ ዎይኮ ማኦይ ባዋ፤ ህንተ ቦላ ታና ሹሞፕተ” ያጋና።

8 የሩሳላመይ ጋንድጋራሱ፤ ይሁድ ኩንዳናዉ ማታሱ፤ ኤንቲ ባንታ ኦዳንነ ባንታ ኦሱዋን ጎዳ ቦላ ደንድድ፥ እያ ቦንቹዋ ቶችዶሶና። 9 ኤንታ ሶምኦይ ኤንታ ቦላ ማርካቴስ፤ ኤንቲ ባንታ ናጋራ ሶዶመ አሳ መላ አዋጆሶና፤ ባንታ ናጋራ ቆቶኮና። ኤንቲ ባንታ ቦላ ꬋዮ ኤህዳ ግሾ ኤንታ አየ!

10 ኤንቲ ባንታ ኦሱዋ አይፍያ ማና ግሾ፥ ፅሎታስ ሎኦ ግዳና ጋዳ ኦዳ። 11 ኤንቲ ባንታ ኩሸ ኦሱዋ ጋትያ ኤካና ግሾነ ꬋዮይ ኤንታ ቦላ ይዳ ግሾ ኢታታ አየ! 12 ናአተꬃት ታ አሳ ኡንኤꬆሶና፤ ማጫሳት ኤንታ ሃሮሶና። ታ አሳዉ፥ ህንተና ካለይሳት ባለꬆሶና፤ ህንተ ብያ ኦግያፐ ካረ ከሶሶና።

13 ጎዳይ ባ አራታን ኡትስ፤ አሳ ቦላ ፕርዳናዉ ጊገትስ። 14 ጎዳይ ደርያ ጭማታነ ካለይሳታ ፕርዳናዉ ሺሽድ፥ “ታ ዎይነ ጋድያ ꬋይስዳይ ህንተና፤ ማንቆታፐ ቦንቅዳይስ ህንተ ሶን ደኤስ። 15 ህንተ ታ አሳ አይስ ትንቸረቲ? ማንቆታ ሶምኡዋ አይስ ካሬቲ?” ያጌስ ኡባፈ ዎልቃማ ጎዳይ።

16 ጎዳይ፥ “ፅዮነ ማጫሳት ኦቶርትዶሶና፤ ባንታ ቆꬍያ አዱስድ፥ ባንታ አይፍያን ቃምኦቶሶና፤ ባንታ ሄመꬃ ላምድ፥ ባንታ ቶሆ አልቡዋ ጊርስሸ ሄመቶሶና። 17 ሄሳ ግሾ፥ ጎዳይ ፅዮነ ማጫሳ ሁጵያ ꬉሳን ኩንꬃና፤ ጎዳይ ኤንታ ሁጵያ ቦአያና” ያጌስ።

18 ሄ ጋላስ ጎዳይ ፅዮነ ማጫሳ አሌቆታ፥ ሄስካ፥ ቶሆ አልቡዋ፥ ሻሽያ፥ ቆ ዎርቃ፥ 19 ሀይꬃ ዎርቃ፥ ኩሸ አምባረ፥ ሶምኦ ካማ፥ 20 ሁጰ ካማ፥ ቀሰ ሳንꬃላታ፥ ዳንጩዋ፥ ሽቱዋ፥ ጎዝዳ፥ 21 ሲ ዎርቃ፥ ብራ ምግዱዋ፥ 22 ኮይሰ ማኡዋ፥ አዱሳ ማኡዋ፥ ካባ፥ ቦርሳ፥ 23 ማስቶትያ፥ ሊኑዋ፥ ሁጰ አሌቆታ፥ ሻርብያ ኡባ ኤንታፈ ኤካና።

24 ሽቶ ግሾ ፅንቆ፥ ዳንጮ ግሾ ዎዶሮ፥ ጎፋረ ግሾ ቦአ፥ ኮይሰ ማኦ ግሾ ካዮ ማኦ፥ ሎኦተꬃ ግሾ ቤታ ግዳና።

25 ነ አሳት ማሻን፥ ነ ኦላንቾት ኦላን ሀይቃና። 26 ፅዮነ ፐንገት ዬካናነ ዘሌላና፤ ካዮታዳ ሳአን ኡትዳ ማጫሳዳ ሀናና።

4

1 ሄ ጋላስ ላፑን ማጫሳት እስ አደ ኦይክድ፥ “ኑኒ ኑ ካꬅ ማና፤ ኑ ማኦ ማአና። ነ ሱንꬃን ፄገታና መላ ኦꬃዳ ኑ ካዉሻ ኑፐ ድጋርኪ?” ያግድ ዎሳና።

ፆሳ ምꬃ ታሸ

2 ሄ ዎደ ጎዳ ታሸይ፥ ሎአናነ ቦንቸታና፤ አትዳ እስራኤለ አሳስ ቢታ ካꬃይ ጬቆነ ቦንቾ ግዳና። 3 ፅዮነን አትዳይሳት፥ የሩሳላመን ꬋዮፐ ከስ ኤክዳይሳትነ ደኦስ ፃፈትዳይሳት ጌሻታ ጌተታና። 4 ጎዳይ ፅዮነ ማጫሳ ቅታ ሜጫና፤ ባ ፕርዳንነ ባ አያና ታማን ሱꬃ ጉሶ የሩሳላመፐ ድጋና። 5 ጎዳይ ፅዮነ ዙማ ቦላነ ያን ሺቅያ ኡባ ቦላ ጋላስ ሻራ ጩያነ ቃማ ታማ ላጮ መꬋና፤ እያ ቦንቾ ኡባ ቦላ ካማ ግዳና። * 6 እ፥ ጋላሳ ምሻፐ አሽያ ኩያነ ኡሾፐነ እራፐ ቆሰትያ በሰ ግዳና።

5

ዎይነ ጋደ ሌምሶ

1 ታ ዶስያ አድያ ዎይነ ጋድያባ፥

ሲቆ የꬅ የፃና።

ታኒ ዶስያ አድያስ፥

አራዳ ዙማ ቦላ እያዉ ዎይነ ጋደይ ደኤስ።

2 ቢታ ቦክድ፥ ሹቻ ቆር ከስድ፥

ሎኦ ዎይነ ቶክስ።

ናጎ ሻኮ እያ ግዶን ሻክስ፤

ዎይንያ ጉምእያ በሳ ጊግስስ።

ሄሳፈ ጉየ፥ ሎኦ አይፈ አይፋና ግድ ናግስ፤

ሽን ጫላ አይፈ አይፍስ።

3 “ህንተኖ፥ የሩሳላመን ደኤይሳቶ፥

ህንተኖ ይሁዳ አሳዉ፥

ታፐነ ታ ዎይነ ጋድያ ግዶን

ደእያ ኦዳ አነ ፕርድተ።

4 ታኒ ታ ዎይነ ጋድያስ ኦꬅዳይሳፈ

ሀራ አይ ኦꬃናባይ አትዴ?

ሎኦ አይፈ አይፋና ጋዳ ናጋስ፥

ሽን አይስ ጫላ አይፈ አይፍዴ?

5 ሀእ ታኒ ታ ዎይነ ጋድያ ቦላ

ኦꬃናባ ህንተዉ ኦዳና።

ታኒ እያ ድርሳ ድጋና፤

ዎይነይ ꬋያናዳ ኦꬃና።

ታኒ ግምብያ ላላና፤

ዎይነ ጋደይ የታና።

6 ታኒ ሄ ጋድያ ቁኤ ኦꬃና፤

ዎይነይ ፅንተተና፥ ሀርመተና።

ሄ በሳን ክንቾተይነ አጉንꬅ ዶላና፤

እር እያ ቦላ ቡኮና መላ

ታኒ ሻራ ኪታና” ያግስ።

7 ኡባፈ ዎልቃማ ጎዳ

ዎይነ ጋደይ እስራኤለ አሳ።

እ፥ ኡፋይትያ አታክልተ በሳይ ይሁዳ አሳ።

ኤንታ ሱረ ፕርዶሶና ግድ ናግስ፤

ሽን ሱꬅ ጉስዶሶና።

ፅሎተꬅ ኦꬆሶና ግድ ናግስ፤

ሽን ኡንአ ዋሶይ ዳራና መላ ኦꬅዶሶና።

ኢታታ አየ!

8 በሲ ꬋይን፥ ህንተ ፃላላ ቢታ ቦላ ዳና ጋካናዉ፥

ኬ ኬꬃ ቦላ፥ ጋደ ጋደ ቦላ፥

ጉጀይሳቶ ህንተና አየ!

9 ኡባፈ ዎልቃማ ጎዳይ ሀይሳዳ ግድ ጫቅሽን ታ ስአስ።

“ሄ ግታ ኬꬃት ካይሳታና፤

ሄ ሎኦ ኬꬃታን ዳናዉ አስ ꬋያና።

10 ታሙ ዋፃን ቶክዳ ዎይንያፐ፥

እስ ኦቶ ጉምኤꬃ ዎይነ ፃላላ ኤካና።

ሆስፑን ታሙ ክሎ ግራመ ዘርዳ ጋደፐ፥

ታማነ ሆስፑን ክሎ ግራመ ፃላላ ኤካና” ያግስ።

11 ማꬆያ ኡሻ ኮያናዉ

ዎንታ ጉራ ደንደይሳታነ

ዎይነ ኡሻይ ፁጋና ጋካናዉ፥

ያን ቃምስያ አሳ አየ!

12 ኤንታ እማቱዋን ማስንቆይ፥

ዲꬅ፥ ካራቦይ፥ ሱሱልኤይነ

ዎይነ ኡሽ ደኤስ።

ሽን ኤንቲ ጎዳ ኦሱዋ በእቦኮና፤

እያ ኩሸ ኦሱዋ አኬኮኮና።

13 ህዛ ታ አሳይ አኬካ ꬋይዳ ግሾ፥ ድኤታና፤

አይሰይሳት ኮሻን ሀይቃና፤ አሳይ ሳሞን ፁገታና።

14 ዱፎይ ባ ጎምፓ ዳልግስስ፤

ባ ዶና ዛው ባይና ዶይስ።

የሩሳላመን ደእያ ግታ አሳ፥ ዳሮ አሳ፥

ዎጫመይሳታነ ኡፋይተይሳታ ምታና።

15 አስ ቶሸታና፤ አሳ ኮቸ ኡባይ ካዉያና፤ ኦቶርትያ ኡባይ ጉፃና። 16 ሽን ኡባፈ ዎልቃማ ጎዳይ፥ ባ ሱረ ፕርዳን ꬎቁ ꬎቁ ጋና፤ ፆሳ ጌሻተꬃይ እያ ፅሎተꬃን ቆንጫና። 17 ሄ ዎደ ዶርሳት ሄ በሳን ሄመታና፤ ዶርሳ ኡርገት ላለትዳ ኬꬃ በሳታን ማና።

18 ጭሞ ዎዶሮን ናጋራ፥ ጋረ ዎዶሮን ኢታተꬅ ጎቸይሳታ አየ! 19 “አነ ፆሳይ ኤለሶ! ኑኒ በአና መላ ባ ኦሱዋ ኤሶዮ! ኑኒ ኤራና መላ እስራኤለ ጌሻይ ቆፕዳ ቆፋ ፖሎ” ያገይሳታ አየ!

20 ኢታ ሎኦ፥ ሎኡዋ ኢታ፤ ꬉማ ፖኦ፥ ፖኡዋ ꬉማ፤ ጫሙዋ ማልኦ፥ ማልኡዋ ጫሞ ገይሳታ አየ!

21 ባንታና ጭንጫነ ቃራ ገይሳታ አየ!

22 ዎይነ ኡሻን ኤረትዳ አሳነ ማꬆይያ ኡሹ ዋላካናዉ ዎዛን ምኖ ግድዳ አሳ አየ! 23 ቆህዳ ኡራ ፅልሳናዉ ዎꬋፈ ኤክድ፥ ፅሎ አሳ ሱረ ፕርዳ ጌላየይሳታ አየ! 24 ኤንቲ ኡባፈ ዎልቃማ ጎዳ ህግያ እፅዳ ግሾነ እስራኤለ ጌሻ ቃላ ካꬍዳ ግሾ ታማ ላጮይ ካለ ኦይከይሳዳነ ቡረይ ታማን ሜተትድ ꬋየይሳዳ ኤንታ ፃጶይ ዎቃና። ኤንታ ጪሻይ ባናዳ ላለትድ ꬋያና። 25 ሄሳ ግሾ፥ ጎዳ ሀንቆይ እያ አሳ ቦላ ኤፅስ፤ እያ ኩሸይ ደንድድ፥ ኤንታ ꬋይስስ። ደረት ቃፅዶሶና፤ ሀይቅዳ አሳ አሀይ ኦገ ቦላ ቡረዳ ሀንስ። ሄ ኡባንካ እያ ሀንቆይ ስምቤና፤ እያ ኩሸይ ሀእካ ደንድዳ በሳን ደኤስ።

26 ጎዳይ ሃሆ ሶን ደእያ ካዎተꬃታስ ማላ ꬎቃን ኤስስ፤ ሳኣ ጋፃን ደእያ አሳ ሱይቅድ ፄግስ፤ ኤንቲ ድርግሸ ፑቱ ጎሶና። 27 ኤንታ ግዶን ዳቡረይነ ꬉበተይ ባዋ፤ ኤንታፈ እሶይካ ꬍስከና ዎይኮ ዝንኤና። ፄሳን ዳንጭዳ ሳቀይ ብርሸተና፤ ኤንታ ጫማ ዎዶሮይ ዱፀና። 28 ኤንታ ቶራይ ቃራ፤ ኤንታ ዶንገይካ ዋፀትድ ደኤስ። ኤንታ ፓራታ ቶሆይ ቃራ ሹቻ መላ፤ ኤንታ ፓራ ጋረታ ገርቶይ ጎተ መላ። 29 ኤንቲ ጋሞ መላ ጉሞሶና፤ ዎዳላ ጋሞ መላ ጉዶሶና። ኤንቲ ሳርቡቅሸ ምያባ ኦይክድ፥ ቶክ ኤክድ ቦሶና፤ ኤንታፈ ዎꬅድ ኤከይ ኦንካ ባዋ።

30 ሄ ዎደ ኤንቲ ግታ አባ ጉንꬃዳ እስራኤለ ቦላ ጉማና። እስ አስ ሄ ቢታ ፄልያ ዎደ ꬉምነ ዋየይ በአና፤ ፖኦይ ሻራን ምተታና።

6

እሳያሳ ፄገተꬅ

1 ካዎይ ኦዝያን ሀይቅዳ ላይꬅ ጎዳይ ꬎቃ አራታንነ ቦንቾ በሳን ኡትዳይሳ በአስ፤ እያ ማኦይ ፆሳ ኬꬃ ኩምስ። * 2 ሱራፌላ ጌተትያ ኪታንቾት እያፐ ቦላራ ደኦሶና፤ እስ እስ ኪታንቹዋስ ኡሱፑን ቀፈት ደኦሶና፤ ናምኡ ቀፈታን ባ ሶምኡዋ ካሜስ፤ ናምኡ ቀፈታን ባ ቶሁዋ ካሜስ፤ ናምኡ ቀፈታን ፕራꬌስ። 3 ኤንቲ እሶይ እሱዋኮ፥ “ጌሻይ፥ ጌሻይ፥ ጌሻይ፥ ኡባፈ ዎልቃማ ጎዳ! ሳአ ኡባይ እያ ቦንቹዋን ኩምስ”* ያጎሶና። 4 ኤንታ ግርሳ ዋሱዋ ጋሶን ፆሳ ኬꬃ ባሶይ ቃፅስ፤ ፆሳ ኬꬃይ ጩያን ኩምስ። *

5 ያትን፥ “ታኒ መተርሻይ ቱንዳ አሳ ግዶን ደአይስ፤ ታ መተርሻይካ ቱና። ታኒ ካዋ፥ ኡባፈ ዎልቃማ ጎዳ ታ አይፈን በእዳ ግሾ፥ ታና አየ! ታ ꬋያስ!” ያጋስ።

6 ሄ ኪታንቾታፐ እሶይ ያርሾ በሳፈ ቦንቆ ታማ ቃጰራ ኤክድ ፕራꬍሸ ታኮ ይስ። 7 ቦንቆ ታማን ታ መተርሻ ቦችድ፥ “ሄኮ፤ ሀ ቦንቆ ታማይ ነ መተርሻይ ቦችዳ ግሾ ነ ናቆይ ኔፐ ክችስ፤ ነ ናጋራይ አቶ ጌተትስ” ያግስ።

8 ሄሳፈ ጉየ ጎዳይ፥ “ኦና ኪቶ? ኑስ ኦነ ባናይ?” ያግሽን ስአስ። ታኒ፥ “ሄኮ፥ ታና ኪታ፥ ታኒ ባና” ያጋስ።

9 ጎዳይ ታኮ፥ “ባዳ ሀ አሳ፥ ‘ህንተ ስስ ስኤታ፥ ሽን አኬከከታ፤ ህንተ ፄለታ፥ ሽን ደመከታ’ ” ያጋዳ ኦዳ። 10 ካልድካ፥ “ሀ አሳ ዎዛና ሙምሳ፤ ኤንታ ሀይꬃ ቱልሳ፤ ኤንታ አይፍያ ጎዛ። ሄስ ሀኖና እፅኮ፥ ኤንቲ ባንታ አይፍያን በእድ፥ ባንታ ሀይꬃን ስእድ፥ ባንታ ዎዛናን አኬክድ፥ ታኮ ስማና፤ ዛሪድ ፓፃና”* ያግስ።

11 ታኒ፥ “አቤት ጎዳዉ፥ ሄስ ሀናናይ አዉደ ጋካናሴ?” ያጋስ።

እ ዛሪድ፥ “ካታማት ላለታና ጋካናዉ፥ ኬꬃት ካይሳ ግዳና ጋካናዉ፥ ቢታይ ፖሎ ዶገታና ጋካናዉ፤ 12 አሳ ሃሆ በሲ የዳና ጋካናዉነ ቢታይ አስ ባይና መላ ቢታ ግዳና ጋካናሳ። 13 ታሙ አሳፐ እስ አስ ቢታ ቦላ አትኮ፥ እካ ꬋያና። ቃንፅን አትዳ ዎላነ ጫጫ ዱሩማ መላ ግዳና፤ ሄ ዱሩማይ ጌሻ ኮቸ ግዳና” ያግስ።

7

አማኑኤላ ማላ

1 ኦዝያና ናአይ እዮአታማ ናአይ አካዝ፥ ይሁዳን ካዎትዳ ዎደ አራመ ካዎይ ራዝንነ እስራኤለ ካዎይ ራማላ ናአይ ፋቁሄይ የሩሳላመ ኦላናዉ ይዶሶና፤ ሽን ፆናናዉ ዳንዳእቦኮና። *

2 አራመ ቢታይ ኤፍሬማ ቢታራ እስፈ ኦላስ ጫቅዳይሳ ይሁዳ ካዎይ ስእዳ ዎደ፥ ዎራን ደእያ ምꬃ ጫርኮይ ቃይሳዳ፥ አካዛ ዎዛናይነ አሳ ዎዛናይ ዳጋማን ቃፅስ።

3 ጎዳይ እሳያሳኮ፥ “ኔራነ ነ ናኣ ሼር-ያሱባራ* አካዛራ ጋሄታናዉ ቢተ፤ ህንተ እያ ማኦ ሜጭያ ጎሻኮ ኤፍያ ኦግያ ማታን ቆሞ ባጋን ደእያ ሃꬃ ኦላ ዉርሰꬃን ህንተ እያ ደማና። 4 እያዉ ሀይሳዳ ያጋዳ ኦዳ፤ ‘ናገታ፤ ዎፑ ጋ፤ ያዮፋ። ሀ ናምኡ ካዎት ታማፐ አትድ ጩያ ዱሩማ መላ ግድያ ግሾ፥ አራመ ካዋ ራዝናነ ራማላ ናኣ ሀንቁዋስ ያዮፋ፤ ነ ዎዛናይ ዳጋሞፎ።’ 5 አራመ ቢታይ፥ ኤፍሬማ አሳራነ ራማላ ናኣራ ነ ቦላ ኢታባ ማቀትዶሶና።” 6 ኤንቲ “አነ ይሁዳ ኦልድ ኦይኮስ፤ እያ መንረꬅድ ኑ ግዶን ሻክ ኤክድ፥ ፃቤላ ናኣ ካዎꬃና ያጎሶና” ያጋ።

7 ግዶሽን፥ ኡባ ሃርያ ጎዳይ፥ “ሀ ኤንታ ማቆይ ምነና፤ ኤንታ ዞረታይ ፖለተና። 8 ዳማስቆይ አራመ ሁጰ፤ ካዎይ ራዝን ዳማስቆ ሁጰ። ኡሱፑን ታማነ እቻሹ ላይꬃ ግዶን ኤፍሬም ላለትድ ካዎተꬅ ግዶና አታና። 9 ኤፍሬማ ሁጰይ ሳማርያ፤ ራማላ ናአይ፥ ፋቁሄይ ሳማርያ ሁጰ። ህንተ፥ ህንተ አማኑዋን ምኖና እፅኮ፥ ኤቃናዉ ዳንዳኤከታ” ያጌስ።

10 ቃስካ ጎዳይ አካዛኮ፥ 11 “ቦላ ሳሉዋፐ ዎይኮ ጋርሳ ሳኣፐ ጎዳይ፥ ነ ፆሳይ ነዉ እስ ማላ እማና መላ ኦይቻ” ያግስ። 12 ሽን አካዝ፥ “ኦይችከ፤ ኦይቻዳ ጎዳ ፓጭከ” ያግስ።

13 ያትን፥ እሳያስ፥ “ህንተኖ፥ ዳዊታ ሶ አሳዉ፥ ስእተ! ህንተ አሳ ዳንዳአ ፓጨይስ አይ ጉፅን፥ ቃስ ታ ፆሳ ዳንዳአ ፓጨቲ? 14 ሄሳ ግሾ፥ ጎዳይ ባ ሁጰን ህንተዉ ማላ እማና፤ ጌላእያ ቃንꬃታዳ አደ ናአ የላና፤ እያ ሱንꬃካ አማኑኤላ † ጋዳ ፄጋና። * 15 እ፥ ኢታ እፆነ ሎኦ ዶሮ ኤርያ ዎደ መቃ ማꬅነ ኦይስ ማና። 16 ሽን ናአይ ኢታ እፆነ ሎኡዋ ዶሮ ኤራናፐ ስን፥ ኔኒ ያይያ ናምኡ ካዎታ ቢታት ባይሳታና። 17 ኤፍሬም ይሁዳፐ ሻከቶሳፐ ዶምን ሀንቦና መቶ ዎደ ጎዳይ ነ ቦላ፥ ነ አሳ ቦላነ ነ አዋ ሶ አሳ ቦላ ኤሀና፤ እ ኤሀናይካ አሶረ ካዋ” ያግስ።

18 ሄ ጋላስ ጎዳይ፥ ሃሆ ሻፋ ጋፃን ደእያ ግብፀ ኡዱንፀታነ አሶረ ማꬃታ ሱይቅድ ፄጋና። 19 ያትን፥ ኤንቲ ኡባይ ይድ፥ መላ ቢታ ዛንጋራን፥ ሹቻ ጎንጎሎን፥ አጉንꬅ ደእያ ቡረንነ ሃꬃ ኦላታን ኡታና።

20 ሄ ጋላስ ጎዳይ ኤፍራፂሳ ሻፋ ሄፍንꬃ ባጋፈ ጋርፅዳ ሽግርያን፥ አሶረ ካዋን፥ ህንተ ሁጵያ ቡሉሳና፤ ህንተ እክስያነ ህንተ ቡቻ ሜዳና።

21 ሄ ጋላስ እስ አሳስ እስ ሚዝነ ናምኡ ዴሻ ፃላል አታና። 22 ግዶሽን፥ ኤንታ ማꬃይ ዳሮ ግድያ ግሾ እ መቃ ማꬅ ኡስታና፤ ሄ ቢታን አትዳ አሳ ኡባይ መቃ ማꬅነ ኤስ ማና።

23 ሄ ጋላስ እስ ሙኩሉ ብራን ዋሸትያ ሙኩሉ ዎይነ ቶሆት ደእያ በሳ ኡባን ክንቾተይነ አጉንꬅ ዶላና። 24 ቢታ ኡባን ክንቾተይነ አጉንꬅ ኩምዳ ግሾ፥ አሳይ ያ ብያ ዎደ ዶንገ ኦይክድ ባና። 25 ካሰ ኮንተን ኦꬅዳ ዙማታን ሀእ ክንቾተይነ አጉንꬅ ኩምዳ ግሾ ያይድ፥ እስ አስካ ያ ቤና። ሽን መሄይነ ዶርስ ሄመትያ በሲ ግዳና።

8

አሶረ ካዋ ዩሳ

1 ጎዳይ ታኮ፥ “ግታ ሳሌዳ ኤካዳ፥ ‘ድአናዉ ኤለሳ! ቦንቃናዉ ድርጋ!’ ያጋዳ ናባበትያ ፕዳለን ፃፋ። 2 ካህንያ ኡራያነ ባራካ ናኣ ዛካርያሳ አማነትያ ማርካ ኦꬃዳ ታኒ ፄጋና” ያግስ።

3 ሄሳፈ ጉየ፥ ታኒ ናበ ግድዳ ታ ማቸራ አቃስ፤ እያ ቃንꬃታዳ አደ ናአ የላሱ። ጎዳይ ታኮ፥ “እያ ሱንꬃ፥ ‘ማሃር-ሻላል-ሀሽ-ባዝ’ ያጋዳ ፄጋ። 4 ናአይ፥ ‘አቦ፥ እሞ’ ግድ ፄስ ኤራናፐ ስን አሶረ ካዎይ፥ ዳማስቆ ዱረተꬃነ ሳማርያ ሻሉዋ ኤክድ ባና” ያግስ።

5 ቃስካ ጎዳይ ታኮ ሀይሳዳ ያግስ። 6 “ሀ አሳይ ሎዳራ ጎግያ ሳልሆመ ሃꬃ እፅድ፥ ራዝናነ ራማላ ናኣ ኡፋይትድ ኤክዶሶና። 7 ሄሳ ግሾ፥ ጎዳይ ምኖነ ዳሮ ግድዳ ኤፍራፂሳ ሃꬃ፥ አሶረ ካዋ፥ እያ ኦላንቾታራ ኤሀና ሀኔስ። እ ሃꬅ ክፅድ ኩመይሳዳ ጋፃ ኡባ ማእድ ጎጋና። 8 ድእሸ ይሁዳ ገላና፤ ክፃይ ቆ ጋካናዉ ኩምድ ያራ ካንꬃና።” አቤት አማኑኤላ፥ እያ ቀፍያ ምጨꬃይ ነ ቢታ ኡባ ማእስ።

9 ህንተኖ ካዎተꬃቶ፥ እስፈ ኦላስ ሺቅተ፥ ሽን ህንተ ꬋያና። ሃሆ ቢታን ደእያ አሳቶ፥ ስእተ፤ ኦላስ ጊግተ፤ ሽን ህንተ ሊቃና! ኤ፥ ኦላስ ጊግተ፤ ህንተ ዉራና። 10 ፆሳይ ኑራ ደእያ ግሾ፥ ኦላስ ማቀትተ፥ ሽን ህንተ ማቆይ ካንና፤ ሀልችተ፥ ሽን ህንተ ሀልቾይ ሀላና።

ፆሳ ያያ

11 “ጎዳይ ባ ምኖ ኩሽያ ታ ቦላ ዎꬅድ፥ ታ ሀ አሳ ኦግያን ቦና መላ ታዉ ምንꬅድ ኦድስ። 12 ሀ አሳ ማቆ ኡባ ማቆ ጎፕተ፤ ኤንቲ ያይያባ ያዮፍተ፤ ዳጋሞፕተ። 13 ህንተ ጌሽ ጋናዉ በሰይ ኡባፈ ዎልቃማ ጎዳ፤ እያዉ ያያናዉነ ዳጋማናዉ በሴስ። 14 እ፥ ጌሻ በሲ ግዳና፤ ሽን ይሁዳስነ እስራኤለስ እ፥ ꬉበ ሹችነ ኩንድስያ ዛላ ግዳና። የሩሳላመን ደእያ አሳስ እ ግተነ ፅሄ ግዳና። 15 ኤንታፈ ዳሮት ꬉበታና፤ ኩንድድ መአና፤ ፅሄን ኦይከትድ ድኤታና” ያግስ።

16 ታ ኦደይሳ ናጋ፤ ታ ታማረታ ግዶን ህግያ አታማ። 17 ታኒ ባ ሶምኡዋ ያይቆባ ዘረꬃፈ ገንꬅያ ጎዳ ናጋና፤ እያን አማነታና። *

18 ታናነ ታዉ ጎዳይ እምዳ ናይታ በእተ። ኑኒ ፅዮነ ደርያን ደእያ ኡባፈ ዎልቃማ ጎዳፐ እስራኤለ አሳስ ማላነ ማላታ። *

19 “ሱይቅሸነ ካልካሽሸ ኦድያ ማሮታነ ሞይትለታ ኦይችተ” ያግድ ህንተና ዞርያ አሳይ ደኦሶና። ደኦን ደኤይሳታስ ሀይቅዳይሳታ ኦይቸይሳፈ አሳይ ባንታ ፆሳ ኦይቻናዉ በሰኔ? 20 ህግያነ ጎዳ ማርካ ስእተ! ሄ አሳት ሀ ቃላዳ ሃሳዮና እፅኮ ኤንታዉ ሳእ ዎንተና።

21 አሳይ ዋየትሸነ ኮሻትሸ ቢታ ቦላ ቶይላታና። ኤንቲ ኮሻትዳ ዎደ ይሎትድ፥ ፑደ ሳሎ ፄልድ ባንታ ካዋነ ባንታ ፆሳ ባዳና። 22 ሳኣ ዱገ ፄልያ ዎደ ዋየ፥ ꬉማነ ያሽያ ጫጋና በአና፤ ኤንቲ ሳካና ꬉማን ሆለታና።

9

ናእ የለትስ

1 ግዶሽን፥ ዋየትዳይሳታስ ህዛፐ ጉየ ꬉመና። በን ዎደ ጎዳይ ዛብሎና ቢታነ ንፍታለመ ቢታ ካዉሽስ። ሽን ስንꬃፈ መደትራነ አባ ኦግያን ደእያ ቢታነ ዮርዳኖሰ ሻፋፐ ሄፍንꬃን ደእያ አይሁደ ግዶና አሳይ ደእያ ጋልላ ቢታ እ ቦንቻና።

2 ꬉማን ሄመትያ አሳይ ዎልቃማ ፖኦ በእስ፤ ቃስ ሀይቆ ꬉማን ደኤይሳታስ ፖኦይ ፖእስ።

3 ኔኒ ካዎተꬃ ዳርሳዳሳ፤ ኤንታ ኡፋይሳ ጉጃዳሳ። አስ ካꬅ ሺሽያ ዎደ ኡፋይተይሳዳ ዎይኮ ድኡዋ ሻክድ ኤክያ ዎደ ኡፋይተይሳዳ ነ ስንꬃን ኡፋይታና። 4 ኔኒ ምድያመ ቢታ ፆንዳይሳዳ ኤንታ ዴፆ ቃምባራ፥ ኤንታ ጋናስ ጊግዳ ፃምአነ ኤንታ ኡንኤይሳታ ጉምባ መንꬃዳሳ። 5 ኦላንቾታ ጫማይነ ሱꬃን ሙኑቀትዳ ማኦ ኡባይ ታማን ፁገታና፤ ታማስ ኦይሰꬆ ግዳና። 6 ኑስ ናእ የለትስ! አደ ናእ ኑስ እመትስ! ካዎተꬃ ማት እያ ሀሽያን ግዳና፤ እያ ሱንꬃይ፥ “ማላልስያ ዞራንቾ፥ ዎልቃማ ፆሳ፥ መርና አዋ፥ ሳሮተꬃ ሀላቃ” ጌተታና። 7 እያ ካዎተꬃ ዳልጋተꬃስነ እያ ሳሮተꬃስ ዛው ባዋ። ሀችፈ ዶምድ፥ መርና ጋካናዉ ሱረ ፕርዳንነ ፅሎተꬃን ምንꬃናዉነ ኤሳናዉ ዳዊታ አራታንነ እያ ካዎተꬃን እ ካዎታና። ኡባፈ ዎልቃማ ጎዳ ቃናተይ ሀይሳ ኦꬃና።*

እስራኤለ ቦላ ጎዳ ሀንቁዋ

8 ጎዳይ ያይቆባ ዘረꬃ ቦላ ፕርዳ ቃላ ኪትን፥ እስራኤለ ካዎተꬃ ቦላ ዎꬍስ። 9 ኤፍሬማ አሳይነ ሳማረ ካታማ አሳይ ሀይሳ ኦꬅዳይ ጎዳ ግደይሳ ኤርሸ፥ ኦቶሮንነ ጬቆን፥ 10 “ፁበፐ ኬፀትዳ ኬꬃት ላለትዶሶና፤ ሽን ኑ ዛሪድ ማሰትዳ ሹቻን ኬፃና፤ ቦባ ምꬃት ቃንፀትዶሶና፤ ሽን ኑ ኤንታ በሳን ዝጋታ ላማና” ያግዶሶና።

11 ሽን፥ ፆሳይ ራሶና ሞርከታ ምንꬃና፤ ኤንታ ቦላ ኤሀና፤ ኤንታራ ኤቀትያ ሞርከታ ኤንታ ቦላ ደንꬅስ። 12 ዶሎሀፐ አራመታ፥ ዉሎሀፐ ፍልስፄመታ ደንꬅን፥ ኤንቲ ባንታ ዶና ዶይድ፥ እስራኤለ ምትዶሶና። ሄ ኡባን ጎዳ ሀንቆይ ስምቤና፤ እያ ኩሸይ ደንድዳ በሳን ደኤስ።

13 ግዶሽን፥ አሳይ ባንታና ሾጭዳይሳኮ ስምቦኮና፤ ኡባፈ ዎልቃማ ጎዳ ኮይቦኮና። 14 ሄሳ ግሾ፥ እስ ጋላስ ጎዳይ እስራኤለፐ ሁጰነ ጎይና፥ ዛምባ ዳሻነ ማቃ ቃንፃና። 15 ጭማትነ ቦንቸትዳይሳት ሁጰ፤ ዎርዶ ታማርስያ ናበት ጎይና። 16 ሀ አሳ ካለይሳት ባለꬆሶና፤ ኤንታ ካለይሳትካ ባሎሶና። 17 ሄሳ ግሾ፥ ጎዳይ ኤንታ ናአተꬃታን ኡፋይተና፤ ይኦ ናይታስነ አምኤታስ ቃተና። አስ ኡባይ ኢታነ ፆሰ ኤሮናይሳ ግዳና፤ ኡባይ ባ ዶናን ኢታባ ኦደቴስ። ሄ ኡባን ጎዳ ሀንቆይ ስምቤና፤ እያ ኩሸይ ደንድዳ በሳን ደኤስ።

18 ታም ክንቾተነ አጉንꬅ መይሳዳ ኢታተꬅ ፁጌስ፤ ስከትዳ ዎር ፁገትን፥ ጩያይ ቱሳዳ ከየይሳዳ ከዬስ። 19 ኡባፈ ዎልቃማ ጎዳ ሀንቁዋን ቢታይ ፁገታና፤ አስካ ታማ ኦይሰꬅያባ ግዳና፤ ኦንካ ባ እሻ አሻናዉ ቆፐና። 20 ኤንቲ ኡሻቻ ባጋራ ቦንቃና፥ ሽን ኮሻታና፤ ኤንቲ ሀድርሳ ባጋራ ማና፥ ሽን ካሎኮና፤ ኤንቲ ባንታ የልዳ ናይታ ማና። 21 ምናሰይ ኤፍሬማ፥ ኤፍሬምካ ምናሰ ማና፤ ኤንቲ እስፈ ግድድ ይሁዳ ቢታ ሞርካና። ሄ ኡባን ጎዳ ሀንቆይ ስምቤና፤ እያ ኩሸይ ደንድዳ በሳን ደኤስ።

10

1 ኢታ ህገነ ኡንኤꬅያ አዋጆ ከሰይሳታ አየ! 2 ሄሳን ኤንቲ ማንቆታ፥ አምኤታነ ይኦታ ፕርዳ ጌላዮሶና፤ አምኤታነ ይኦታ አቁዋ ቦንቆሶና። 3 እ፥ ሃሆ ቢታፈ ያ መቱዋን ሴርያ ዎደ ህንተ ዋናኔ? ማዶ ደማናዉ ኦደኮ ባቃታኔ? ህንተ ሻሉዋ አዉን ቆታኔ? 4 ህንተ ድኤትዳ አሳራ ጎሸታና፤ ሀይቅዳ አሳ ግዶን ዝንአና። ሄ ኡባን ጎዳ ሀንቆይ ስምቤና፤ እያ ኩሸይ ደንድዳ በሳን ደኤስ።

አሶረይ ፕርደታና

5 ጎዳይ ሀይሳዳ ያጌስ፤ “ታ ይሉዋስ ፕርጮነ ታ ሀንቁዋስ ፃምአ ግድዳ አሶረ ቢታ አየ!* 6 ኤንታ ሻሉዋ ድአናዳነ ቦንቃናዳ፤ ኦገ ኡርቃዳ ኤንታ የꬋናዳ ፆሰ ኤሮና ካዎተꬃ ቦላ ታኒ አሶረ ኪታና፤ ታና ሀንቀꬅዳ አሳ ቦላ እያ የዳና። 7 ሽን አሶረ ካዎይ ሀይሳ ሀልችቤና፤ እያ ዎዛናይ ሀይሳ ቆፕቤና። እ ቆፕዳይ ዳሮ ካዎተꬃታ ꬋይሳናሳ። 8 ሄሳ ግሾ እ ያግድ ጬቀቴስ፤ ‘ታ ቶራ ሞጮናት ኡባይ ካዎታ ግዶኮናዬ?’ 9 ካልኖይ ካርካምሻ ካታማ መላ ግደነዬ? ሀማት አርፋዳ ካታማ መላ ግደነዬ? ሳማረይ ዳማስቆ ካታማ መላ ግደነዬ? 10 የሩሳላመንነ ሳማረን ደእያ ኤቃታፐ ዳርያ ኤቃታ ጎይንያ ካዎተꬃታ ሴራናዉ ታኒ ታ ኩሽያ የዳስ። 11 ታኒ ሳማረ ካታማ ቦላነ እያ ኤቃ ምስለታ ቦላ ኦꬅዳይሳዳ የሩሳላመ ካታማ ቦላነ እያ ኤቃ ምስለታ ቦላ ኦꬅክናዬ?” ያግስ።

12 ጎዳይ ፅዮነ ደርያ ቦላነ የሩሳላመ ቦላ ባ ኦሱዋ ኡባ ፖልዳፐ ጉየ፥ አሶረ ካዋ እያ ኦቶሩዋስነ ጬቁዋስ እያ ሴራና።

13 አሶረ ካዎይ ሀይሳዳ ያጌስ፦ “ታ ኩሸ ምኖተꬃን፥ ታ ጭንጫተꬃንነ ታ አኬካን ሀይሳ ኦꬃስ። ታኒ ካዎተꬃታ ግዶን ደእያ ዛዋታ ሾዳስ፤ ኤንታ ሻሉዋ ቦንቃስ፤ ታ ዎልቃን ካዎተꬃታ አራታፐ ዎꬍሳስ። 14 አስ ካፎ ኬꬃን ኩሸ የደይሳዳ ታኒ ካዎተꬃ ሻሉዋን ታ ኩሽያ የዳስ። ቃስ ዶገትዳ ጱጱለታ ሺሸይሳዳ ታኒ ቢታ ኡባ ሺሻስ። ባ ቀፍያ ቃꬅዳይ ዎይኮ ዶና ጱቅዳይ ዎይኮ ዋስዳይ እሶይካ ባዋ” ያግስ።

15 ካልት ባራ ቃንፅያ አድያ ቦላ ደንዳናዉ ዳንዳኢ? ዎይኮ ማጋዘይ ባናን ጎኤትያ አድያ ቦላ ኦቶራናዉ ዳንዳኢ? ኩሸይ ደንꬆና ፃምእ ባና ባዉ ደንꬂ? ጉፈይ ኦይክያ አስ ባይና ባዉ ሄመቲ? 16 ሄሳ ግሾ፥ ጎዳይ፥ ኡባፈ ዎልቃማ ፆሳይ፥ እያ ምኖ ኦላንቾታ ቦላ ግልቅስያ ሀርገ የዳና። እያ ቦንቹዋ ላፆ ታም ማና። 17 እስራኤለ ፖኦይ ታማ ግዳና፤ ኤንታ ጌሻይ ላጮ ግዳና። እያ አጉንꬃነ እያ ክንቾትያ እስ ጋላስ ፁጋናነ ማና። 18 ሀርገይ አሰ ግልቅሰይሳዳ ጎዳይ ባ ዎራ ምꬃ ቦንቹዋነ ባ አራዳ ቢታ ቦንቹዋ ꬋይሳና። 19 ዎራን አትያ ምꬃይ ዳሮ ጉꬅ ግድያ ግሾ፥ ሀር አቶሽን ጉꬃ ናእካ ታይብድ ዉርሳና።

አትዳ ጉꬃት ስማና

20 ሄ ዎደ እስራኤለፐነ ይሁዳፐ አትዳ ጉꬃት ባንታና ሾጭዳይሳን ግዶናሽን፥ ቱማ ጎዳን፥ እስራኤለ ጌሻን ዘምፓና። 21 አትዳ ይሁዳ አሳይ ዎልቃማ ፆሳኮ ስማና። 22 ነኖ እስራኤለ፥ ኔኒ አባ ጋፃን ደእያ ሻፍያ መላ ዳርኮካ፥ አትዳ ጉꬃታ ፃላል ስማና። ፅሎተꬅ ኩምዳ ꬋዮይ እያ አሳስ አዋጀትስ። 23 ኤ፥ ጎዳይ፥ ኡባፈ ዎልቃማ ፆሳይ ሳአ ኡባ ቦላ ኤሀናዉ ቆፕዳ ꬋዩዋ ኤሀና።

24 ሄሳ ግሾ፥ ጎዳይ፥ ኡባፈ ዎልቃማ ፆሳይ ሀይሳዳ ያጌስ፦ “ፅዮነን ደእያ ታ አሳዉ፥ ግብፀት ኦꬅዳይሳዳ አሶረት ህንተና ፃምአን ሾጭያ ዎደነ ባንታ ጉምባ ህንተ ቦላ ደንꬅያ ዎደ ያዮፍተ። 25 ጉꬃ ዎደፐ ጉየ፥ ታኒ ህንተ ቦላ ሀንቀትዳይሳ አጋና፤ ሄሳፈ ጉየ፥ ታ ሀንቆይ ኤንታ ꬋይሳናዉ ደንዳና” ያጌስ።

26 ኡባፈ ዎልቃማ ጎዳይ ኦሬባ ሹቻ ማታን ምድያመታ ሾጭዳይሳዳ ኤንታ ልሶን ሾጫና። እ ግብፀን ኦꬅዳይሳዳ ባ ፃምአ አባ ቦላ ደንꬃና። 27 ሄ ጋላስ፥ እያ ቶሆይ ህንተ ሀሽያፐ ዎꬋና፤ እያ ቃምባራይ ህንተ ሞርገፈ ክቻና። ህንተ ኦርድዳ ግሾ ቃምባራይ መቃና።

28 ሞርክያ ዎታዳራት ጋየ ካታማ ገልዶሶና፤ ምግሮናራ ካንꬅዶሶና፤ ባንታ ኦላ ሚሽያ ምክማሳ ዎꬅዶሶና። 29 ኤንቲ ኦግያራ ካንꬅ አꬍድ፥ ጌባን አቅዶሶና። ራማን ደእያ አሳይ ኮኮርዶሶና፤ ግብአን፥ ካዋ ሳኦላ ካታማን ደእያ አሳይ ባቃትዶሶና። 30 ጋልማ አሳዉ፥ ዋሶ ጎችተ! ላይሻ አሳዉ፥ ስእተ! አናቶታ አሳዉ፥ ኦይሻ ዛርተ! 31 ማድማና አሳይ ባቃትዶሶና፤ ገብማ አሳይ ባንታ ሸምፑዋስ ቆሰትዶሶና። 32 ሞርክያ ዎታዳራት ሀች ኖባን ደኦሶና፤ ኤንቲ ፅዮነ ዙማ ቦላ ኤቅድ፥ ባንታ ኩሽያ ቃꬅድ፥ የሩሳላመ ካታማ ባብሶሶና።

33 ሄኮ፥ ጎዳይ፥ ኡባፈ ዎልቃማ ፆሳይ፥ ታሸታ ግታ ዎልቃን ሻቃና፤ አዱቅዳ ምꬃት ቃንፀታና፤ ꬎቃ ግዳይሳት ካዉያና። 34 ጎዳይ ስከትዳ ዎራ ካሎታና ጋካናዉ ቃንፃና፤ ልባኖሰይ ዎልቃማ ስንꬃን ኩንዳና።

11

እሰየፐ ከይዳ አጫ

1 እሰየ ዱሩማይ አጫና፤ እያ ፃጱዋፐ አይፍያ ታሸይ ከያና። *

2 ጎዳ አያናይ እያ ቦላ ሸምፓና፤

ጭንጫተꬃነ አኬካ አያናይ፥

ዞርያነ ዎልቃ አያናይ፥

ኤራተꬃነ ጎዳስ ያይያ አያናይ፥ እያ ቦላ ሸምፓና።

3 ጎዳስ ያይድ ኡፋይቴስ፤

ባ አይፈይ በእዳባን ጮ ፕርደና፤

ዎይኮ ባ ሀይꬃይ ስእዳባን ጮ ኩየና።

4 ሽን እ፥ ማንቆታስ ፅሎተꬃን ፕርዳና፤

ሳአን ደእያ መቶታንቾታስ ሱረተꬃን ኩያና።

እ ባ እንፃርሳ ፃምአን ሳኣ ሾጫና፤

ባ ዶና ሸምፑዋን ኢታታ ዎꬋና።*

5 ፅሎተꬅ እያ ፄሳ ዳንጮ ግዳና፤

አማነተꬅ እያ ምያስ ሳቀ ግዳና። *

6 ሱꬉመይ ዶርሳ ማራራ እስፈ ዳና፤

ማሄይ ዴሻ ማራራ እስፈ ዝንአና።

ማር ጋሞ ቡታለራ እስፈ ሄመታና፤

ጉꬃ ናእ ኤንታ ሄማና። *

7 ሚዝነ ባባንꬅ እስፈ ሄመታና፤

ኤንታ ማራት እስፈ ዝንአና፤

ጋሞይ ቦራዳ ካለ ማና።

8 ꬋምያ ናእ ሾሻ ኦላን ካአና፤

ꬋንꬅ ዱፅዳ ናእ ዎꬍያ ሾሻ ኦላን ባ ኩሽያ የዳና።

9 ታ ጌሻ ዙማ ቦላ

ኦንካ ቆሄተና ዎይኮ ꬋየና።

አቢ ሃꬃን ኩመይሳዳ

ሳእ ጎዳ ኤሮን ኩማና።

10 ሄ ዎደ እሰየ ፃጶይ አሳስ ማላ ግዳና፤

ካዎተꬃ ኡባይ እያ ኮያና፤

እ ደእያ በሳይ ቦንቸታና። *

11 ሄ ጋላስ ጎዳይ አትዳ ባ አሳ፥ አሶረፐ፥ ግብፀፈ፥ ጳትሮሳፐ፥ ቶጰፈ፥ ኤላማፐ፥ ሳናኦረፐ፥ ሀማታፐነ ዩሾይ አባን ተቀትዳ ቢታፈ ናምአንꬆ ኤሀናዉ ባ ኩሽያ ዛሪድ የዳና። 12 እ ካዎተꬃታስ ማላ ꬎቁ ኦꬅድ ደንꬃና፤ እስራኤለፐ ላለትዳይሳታ እስፈ ጋꬃና፤ ይሁዳፐ ሳኣ ኦይዱ ባጋን ዘረትዳይሳታ ሺሻና።

13 ሄሳፈ ጉየ፥ ኤፍሬማ ቃናተይ እያፐ ክቻና፤ ይሁዳ ሞርከተꬃይ እያፐ ቃንፀታና። ኤፍሬም ይሁዳ ቃናተና፤ ይሁድ ኤፍሬማ ሞርከና። 14 ኤንቲ ዉሎሀ ባጋን ደእያ ፍልስፄመ ቢታ ቦላ ጉፕ ዎꬋና፤ ኤንቲ ዶሎሀ ባጋን ደእያ አሳ ቦንቃና። ኤንቲ ኤዶመ ቦላነ ሞአበ ቦላ ባንታ ኩሽያ ዎꬃና፤ አሞነት ኤንታዉ ሃረታና። 15 ጎዳይ ግብፀ ማታን ደእያ ዞኦ አባ መልሳና፤ ባ መልስያ ጫርኩዋራ ባ ኩሽያ ኤፍራፂሳ ሻፋ ቦላ ቃꬃና። ያትድ አሳይ መላ በሳራ ፕናና መላ ላፑን ጉꬃ ሻፋ ከስድ ሻካና። * 16 እስራኤለ አሳይ ግብፀ ቢታፈ ከይያ ዎደ ኦገይ ከይዳይሳዳ፥ አትዳ እያ አሳይ፥ አሶረ ቢታፈ ስምያ ኦገይ ከያና።

12

ጋላታ ማዝሙረ

1 ሄ ዎደ ህንተ ሀይሳዳ ያግድ የፃና።

“ጎዳዉ፥ ኔኒ ታ ቦላ ሀንቀታዳሳ፤

ሽን ሀእ ነ ሀንቁዋፈ ስማዳሳ።

ታና ምንꬃዳሳ፤

ሄሳ ግሾ፥ ታኒ ነና ጋላታይስ።

2 ፆሳይ ታ አቶተꬃ፤

ታኒ እያን አማነታይስ፥ ያይከ።

ጎዳይ ፆሳይ፥ ታ ዎልቃነ የꬃ፤

እ ታ አቶተꬃ”* ያጋና።

3 አቶተꬃ ፑልቱዋፈ

ህንተ ሃ ኡፋይሳን ዱቃና።

4 ሄ ጋላስ ህንተ ያግድ የፃና፦

“ጎዳ ጋላትተ!

እያ ሱንꬃ ፄግተ።

እያ ኦሶታ ካዎተꬃታ ኡባስ ኦድተ፤

እ ግታ ግደይሳ አዋጅተ።

5 ጎዳይ ግታ ኦሶ ኦꬅዳ ግሾ፥ እያዉ የፅተ፤

ሀይስ ሳአ ኡባን ኤረቶ።

6 እስራኤለ ጌሻይ ህንተ ግዶን ግታ ግድያ ግሾ፥

ፅዮነ አሳዉ፥ እልልተ፥ ኡፋይሳን የፅተ!” ያጋና።

13

ፆሳይ ባብሎነ ሴራና

1 አሞፀ ናአይ፥ እሳያስ ጎዳይ ባብሎነባ ቆንጭስን በእዳይስ ሀይሳ።

2 አይኮይ ባይና ደርያ ቦላ ማላ ኤስድ፥ ህንተ ቃላ ꬎቁ ኦꬅድ ዋስተ፤ ኤንቲ ሀላቃታ ፐንግያራ ገላና መላ ዉትተ። 3 ታኒ ሀንቀትዳይሳታ ሴራና መላ ታ ጌሻታ ኪታስ፤ ታ ፆኖይ ኡፋይስያ ታ ዎልቃማታ ፄጋስ።

4 ዳሮ አሳይ ዎጫመይሳዳ ደርያ ሁጵያን ደእያ ዎጫማ ስእተ! ቃስ ካዎተꬃት እስፈ ሺቅድ ፓላምያ ፓላማ ስእተ! ኡባፈ ዎልቃማ ጎዳይ ኦላንቾታ ኦላስ ጊግስስ። 5 ጎዳይነ እያ ሀንቆ ኦላ ሚሸይ ቢታ ኡባ ꬋይሳናዉ ሃሆ ቢታፈ፥ ሳሎ ጋፃፐ ዮሶና።

6 ጎዳ ጋላሳይ ማትዳ ግሾ ዬክተ! ሄ ጋላሳይ ኡባፈ ዎልቃማ ፆሳ ማታፐ ꬋይሳናዉ ያና። * 7 ሄሳ ግሾ፥ ያሻን ኤንታ ኩሸይ ዶጫና፤ አሳ ኡባ ዎዛናይ ትልአና። 8 ኤንቲ ዳጋማና፤ እቀꬅነ ኡንኤተꬅ ኤንታ ኦይካና። የሎ ከይዳ ማጫሳዳ ኤንቲ እንፃፃና። ኤንቲ ዳጋምድ እሶይ እሱዋ ፄላና፤ ኤንታ ሶምኦይ ብዶ ግድስ። 9 ሄኮ ቢታ ባይሳ ከሳናዉነ እያን ደእያ ናጋራንቾታ ꬋይሳናዉ ይሎንነ ሱልዳ ሀንቆን ጎዳ ጋላሳይ ያና። 10 ሳሎ ፆልንቶትነ ፆልንቶ ኮጨት ባንታ ፖኡዋ ድጋና፤ ዶልያ አዋይ ꬉማና፤ አጌናይካ ባ ፖኡዋ እመና። *

11 ጎዳይ፥ “ታኒ ሀ ሳኣ እያ ኢታተꬃ ግሾ፥ ኢታታካ ኤንታ ናጋራ ግሾ ሴራና። ታኒ ኦቶራንቾታ ኦቶሩዋ ሻራና፤ ኢታታ ጬቁዋ ካዉሻና። 12 አትዳይሳት ዋላህ ባይና ዎርቃፈ አልኦ ግዳና፤ አሳ ናእ ኦፍራ ዎርቃፈ አꬍድ ቦንቾ ግዳና። 13 ሄሳ ግሾ፥ ኡባፈ ዎልቃማ ጎዳ ሀንቁዋን፥ እያ ሀንቁዋ ሱላ ጋላስ፥ ታኒ ሳሎታ ኮኮርሳና፤ ሳኣካ እያ በሳፈ ቃꬃና” ያጌስ።

14 ሻንካፈ ባቃትያ ጋራዳ ዎይኮ ሄምያ አስ ባይና ዶርሳ ዉደዳ አስ ኡባይ ባ አሳኮ ስማና፤ ኡባይ ባ ቢታ ባቃታና። 15 በንትዳ ኦንካ ጫደታና፤ ኦይከትዳ ኦንካ ማሻን ሀይቃና። 16 ኤንታ ጉꬃ ናይት ኤንታ ስንꬃን ቡሰታና፤ ኤንታ ኬꬃይ ቦንቀታና፤ ኤንታ ማቸታ ሀራ አስ ኢሳና።

17 ብራ ኮዮናነ ዎርቃን ኡፋይቶና ሜዶና አሳ ታኒ ኤንታ ቦላ ደንꬃና። 18 ኤንታ ዶንገይ ናአተꬃታ ዎꬋና፤ ዮጋ ናይታካ ማሮኮና፤ ኤንታ አይፈይ ናይታስ ቃተና። 19 ካዎተꬃታስ ቦንቾ፥ ባ አሳስ አሌቆ ግድዳ ባብሎነ ቢታ፥ ጎዳይ ሶዶመዳነ ጋሞራዳ ሽር የጋና። * 20 ሄ ቢታን አስ ኡተና፤ ዎይኮ የለታፐ የለታ ጋካናዉ ያን አስ ዴና። አራበ አሳይ ያን ባንታ ዱንካንያ ቶሎኮና፤ ዶርሰ ሄመይሳትካ ያን ባንታ ዉድያ ሄሞኮና። 21 ሽን ባዞ ዶአት ያን አቃና፤ ዎርካናት ኤንታ ኬꬃ ኩማና፤ ጉቶት ያን ዳና፤ ያንቾት ያን ኬፃና፤ ባዞ ዴሻት ያን ጉፓና። * 22 ኤንታ ኬꬃታን ጎዳረይ ዋሳና፤ ኤንታ ካዎ ጋꬎን ዎርካናት ቦጫና። እያ ዎደይ ማትስ፤ እያ ጋላሳይካ ጋምኤና።

14

ድኦፐ ስሞ

1 ጎዳይ ያይቆባስ ቃታና፤ እስራኤለ ዛሪድ ዶራና፤ ኤንታ፥ ኤንታ ቡዞ ቢታን ዎꬃና። በታንቾት ኤንታራ እስፋና፥ ያይቆባ ሶ አሳራ ኦይከታና። 2 ካዎተꬃት ኤንታ፥ ኤንታ ቢታ ኤሀና። እስራኤለ አሳይ ኤንታና ማጫነ አደ አይለ ኦꬅድ ጎዳ ቢታን ሃራና። ኤንቲ ባንታና ድእዳይሳታ ድአና፤ ባንታና ሃርዳይሳታ ሃራና።

3 ጎዳይ ህንተና፥ ህንተ ኡንኣፈ፥ መቱዋፐነ ህንተ ሃረትዳ ኢታ አይለተꬃፈ ሸምፕስያ ዎደ፥ 4 ህንተ ባብሎነ ካዋ ቦላ ሀይሳዳ ያግድ ቀልቅሳና። ኡንኤይስ ዋንድ አግዴ? እያ ሀንቁዋ ሱላይ ዋንድ አትዴ? 5 ጎዳይ ካዎተꬃታ ፃምኣነ ሃረይሳታ ጉምባ መንꬅስ። 6 ኤንቲ አሳ ዛው ባይና ሀንቁዋን ሾጭዶሶና፤ ባንታና ፆንዳይሳታ ቃንፆና ኡንኤꬅሸ ደእዶሶና። 7 ሽን ቢታ ኡባይ ሸምፕድ ደእስ፤ ኡፋይሳን የፅስ። 8 ሀር አቶሽን፥ ልባኖሰ ዝጋትነ ፂዳት ካዋ ኩንደꬃን ኡፋይትድ፥ “ኔኒ ካዉያዳ ኩንድዳፐ ጉየ፥ ኑና ቃንፃናዉ የይ ባዋ” ያጎሶና። 9 ኔኒ ያ ዎደ፥ ስኦለይ ነና ሞካናዉ ጊግስ፤ እ ካሰ ቢታ ካለꬅዳ አሳ ሞይትለታ፥ ነና ሳሮꬃና መላ ደንꬄስ፤ ቃስ ካሰ ካዎ ግድዳ ኡባ ኤንታ አራታፐ ደንꬅድ ኤሴስ። 10 ኤንቲ ኡባይ ሀይሳዳ ያጋና። “ሄኮ ነካ ኑዳ ዎልቃ ꬋያዳሳ፤ ኑ መላ ግዳዳሳ።” 11 ካሰ ዲꬅ ዲፅን ሳበትያ ነ ቦንቾይ ሀእ ስኦለ ገልስ። ኦላꬅ ኔኒ ዝንእያ ሂፃ፤ ጉፁነይ ኔኒ ማእያ አፍላ ግዳና ያጋና።

12 ነኖ ዎንታ ናአዉ፥ ጉራ ባካላዉ፥ ሳሎፐ ዋና ኩንዳዲ? ነኖ ካዎተꬃታ ካዉሽዳይሶ ዋና ቃንፀታዳ ሳአን ዎꬋዲ?* 13 ኔኒ ነ ዎዛናን፥ “ታኒ ሳሎ ከያና፤ ታ ካዎተꬃ አራታ ፆሳ ፆልንቶታፐ ቦላራ ዎꬃና፤ ታኒ ፑደሀ ባጋ ጋፃን ሺቆ ደርያ ሁጰን ኡታና *። 14 ታኒ ሻራት ደእያ ꬎቃ በሳፈ ቦላ አꬋና፤ ታኒ፥ ታና ኡባፈ ꬎቃ ፆሳ ዳንሳና” ያጋዳሳ። 15 ሽን ኔኒ ስኦለን፥ ህርክ ጪሞ ኦላን ዱገ የገታዳሳ።

16 ነና በእዳይሳት፥ “ቢታ ቃꬅዳይስ፥ ካዎተꬃታ ኮኮርስዳይስ፥ 17 ሳኣ ቢታ ባዞ ከስዳይስ፥ ሳአን ደእያ ካታማታ ሽር የግዳይስ፥ ባ ቃሾ አሳታ የዶና እፅዳይስ ሀይሴ?” ያግድ ትሽ ኦꬅድ ፄላና።

18 ካዎተꬃታ ካዎት ኡባይ ባ ዱፎን ዱፎን ቦንቾን ዝንአና። 19 ሽን ኔኒ እፀትዳ ታሸዳ ነ ዱፉዋፐ ጋፃ ሆለታዳሳ። ነ አሀይ ማሻን ሀይቅዳ አሀንነ ኦላን ደእያ ሹቻታኮ ዱገ ዎꬍዳይሳታ አሀን ካመትስ። ኔኒ ቶሆን የትዳ አሀ መላ ግዳዳሳ። 20 ኔኒ ነ ቢታ ꬋይስዳ ግሾነ ነ አሳ ዎꬍዳ ግሾ ኤንታራ ሞገታካ። ኢታ ሱንꬃይ ኮቻይ መርናዉ ፄገቶፎ። 21 ኤንቲ ደንድድ ቢታ ላቶና፤ ሳአ ኡባ ካታማ ፃላላ ኦꬆና መላ ኤንታ አዋታ ናጋራ ግሾ፥ እያ ናይታ ዎꬋናዉ ጊግስተ። 22 ታኒ “ኤንታ ቦላ ደንዳና፤ ኤንታ ሱንꬃ፥ ኤንታ ኮቻነ ኤንታ የለታ ባብሎነፐ ꬋይሳና። 23 ታኒ ባብሎነ ቁፃረይ ደእያ በስነ ሃꬅ ኤልያ በሲ ኦꬃና፤ ታኒ ጋዶ ፕቶን እያ ፕታና” ያጌስ ኡባፈ ዎልቃማ ጎዳይ።

አሶረይ ꬋያና

24 ኡባፈ ዎልቃማ ጎዳይ ሀይሳዳ ያግድ ጫቅስ፦ “ታኒ ሀልችዳይሳዳ ሀናና፤ ታኒ ቆፕዳይሳዳ ፖለታና። 25 ታኒ አሶረ አሳ ታ ቢታን መንረꬃና፤ ታ ደርያ ቦላ እያ የꬋና። እያ ቃምባራይ ኤንታ ቦላፈ፥ እያ ቶሆይ ኤንታ ሀሽያፐ ክቻና” ያግስ። 26 ሳአ ኡባስ ቆፈትዳ ቆፋይ ሀይሳ፤ ካዎተꬃታ ኡባ ቦላ ምጨትዳ ኩሸይካ ሀይሳ። 27 ኡባፈ ዎልቃማ ጎዳይ ሀይሳ ቆፕዳ ግሾ እያ ድጋናዉ ዳንዳኤይ ኦኔ? እያ ኩሸይ ምጨትስ፤ ሄሳ ጉየ ዛራናዉ ዳንዳኤይ ኦኔ?*

ፍልስፄመይ ꬋያና

28 ካዎይ አካዝ ሀይቅዳ ላይꬅ ኦደትዳ ቃላይ ሀይሳ:* 29 ህንተኖ ፍልስፄመ አሳዉ፥ ህንተና ሾጭዳ ፃምአይ መእዳ ግሾ ኡፋይቶፍተ። ሄ ሾሻ ኮቻፈ ሀሶይ ከያና፤ እያ ኮቻይ ቃስ ፆንገትያ ሾሽ ግዳና። * 30 ማንቆፈ ማንቆት ታ ቆሩዋን ሄመታና፤ መቶታንቾት ዎፑ ግድ ዝንአና። ሽን ታኒ ነ ኮቻ ኮሻን ዉርሳና፤ ኔፐ አትዳ ጉꬃታ ዎꬋና።

31 ነኖ ፐንግያዉ፥ ዬካ! ነኖ ካታማዉ፥ ዋሳ! ህንተኖ ፍልስፄመ አሳዉ፥ ህንተ ኡባይ ህርጋን ትልእተ! ፑደሀ ባጋፈ ጩይ ከይድ ዬስ፤ ሄ ጩጋፐ ዱፅድ ጉየ አተይ ባዋ። 32 ሄ ካዎተꬃይ ኪትዳ አሳታስ ዎይግድ ዛራኔ? ጎዳይ ፅዮነ ኬፅን፥ ቆሄትዳ አሳይ እ ግዶን ቆሰትድ አትያ በሲ ደምስ።

15

ሞአበይ ꬋያና

1 ሞአበ ቢታባ ጎዳይ ኦድዳ ቃላይ ሀይሳ:* ሞአበን ደእያ ኤራ ካታማይነ ቂራ ካታማይ እስ ቃማ ላለትድ ꬋይዶሶና። 2 ድቦናን ደእያ አሳይ ባንታ ኤቃ ኬꬃን ዬካናዉ ꬎቃ በሲ ከይዶሶና። ሞአበ አሳይ ነቦስነ መደባስ ዬኬስ። ሁጰ ኡባይ ቡሉሰትስ፤ ቡች ኡባይ ሜደትስ። 3 ኦገ ቦላ ካዮ ማኦ ማኦሶና፤ ፖቀ ቦላነ ዳባባ ኡባን ዬኮሶናነ አፉꬅ ꬋርጮሶና። 4 ሀሰቦና አሳይነ ኤላላ አሳይ ዋሶሶና፤ ኤንታ ዋሶይ ያሃፃ ጋካናዉ ስኤቴስ። ሄሳ ግሾ፥ ኦላስ ዳንጭዳ ሞአበ ዎታዳረት ባንታ ቃላ ꬎቁ ኦꬅድ ዋስዶሶና፤ ኤንታ ሸምፖይ ኮኮርስ። 5 ታኒ ሞአበስ ዎዛናፐ ዬካስ፤ እያን ደእያ አሳይ ዞኣረነ ኤግላት-ሸልሻ ካታማ ባቃትስ። ኤንቲ ሉህታ ኦግያን ዬክሸ ቦሶና፤ ባጋት ቃስ ሆሮናይማ ብያ ኦግያን፥ ባንታ ꬋዩዋ ግሾ ዋሶ ጎችዶሶና። 6 ናምርማ ሃꬃት መልዶሶና፤ ማታይ ምጭስ፤ አጫይ ሹልስ፤ ጭልኦባይ አይብካ ባዋ። 7 ሄሳ ግሾ፥ ኤንቲ ባንታ ሺሽዳ ሻሉዋነ ምንጃ ቶክ ኤክድ፥ አሀያ ምꬃይ ደእያ ዛንጋራፐ ሄፍንꬅ ኤፎሶና። 8 ሞአበ ሄራ ኡባይ ዋሶ ፃላላ ግድስ፤ ኤንታ ዋሶይ ኤግላማነ ብኤር-ኤልመ ጋካናዉ ስኤቴስ። 9 ድሞና ሃꬃት ሱꬅ ግድዶሶና፤ ሽን፥ ሀእካ ታኒ ድሞና ካታማ ቦላ ካሰይሳፈ አꬍያ መቶ ኤሀና። ሞአበፐ ከስ ኤክድ ባቃተይሳታ ቦላነ ሄ ቢታን አትዳይሳታ ቦላ ጋሞ የዳዳ ዉርሳና።

16

1 ሞአበ አሳዉ፥ ባዞ ብያ ኦግያን ደእያ ሴላፐ ኡርገ ዶርሳታ እሞታ ኦꬅድ፥ የሩሳላመን ደእያ ቢታ ሃረይሳስ የድተ። 2 ሞአበ ማጫሳይ ባንታ ኬꬃፈ ጎደትዳ ካፎታዳ አርኖና ሻፋ ፕንያ በሳን ላለታና። 3 ሞአበ አሳይ ይሁዳ አሳኮ፥ “ኑና ዞርተ፤ ኑና ኑ ሞርከታፐ አሽተ፤ ሴታ ጋላሳን ምꬃ ኩያዳ ህንተ ኩያ ኑ ቦላ ኩያይተ። ጎደተይሳታ ቆስተ፤ ቆሰትዳይሳታ አꬅድ እሞፕተ። 4 ሞአበፐ ጎደተይሳት ህንተ ግዶን ደኦ፤ ኤንታ ꬋይሳናዉ ኮየይሳታፐ ቆሰትድ አትያ በሰ ግድተ። ኤንታ ኡንኤይሳት ዉርዶሶና፤ ኤንታ ꬋዮይ አትስ፤ ኦቶራንቾት ቢታፈ ꬋይዶሶና። 5 ሄሳፈ ጉየ፥ ሲቆን እስ ካዎተꬃ አራታይ ኤቃና፤ ሄ አራታን፥ ዳዊታ ኮቻፈ እስ አማነትያ ካዎይ ኡታና። እ ሱረተꬃ ኮያና፤ ፅሎተꬃ ኦꬃናዉ ኤለሳና” ያጋና።

6 ይሁዳ አሳይ፥ “ሞአበ አሳይ አይ መላ ኦቶርያኮ ኑ ኤንታ ኦቶሩዋ ስእዳ፤ ኤንታ ጬቁዋነ ኤንታ ጫሻ ስእዳ፤ ሽን ኤንታ ኦቶሮይ ሀዳ” ያጋና።

7 ሄሳ ግሾ፥ ሞአበይ ባዉ ዬኮ፤ አስ ኡባይካ ሞአበስ ዬኮ። ቅር-ሄሬሳን ህንተ ደእያ ዎደ ምዳ ሎኦ ካꬃ ሀሳይሸ ዬክተ። 8 ሀሰቦና ጎሻይነ ሰባማ ዎይነ ጋደይ ꬋይስ። ካዎተꬃታ ሀላቃት የረꬅዳ ታሸት መላ ቢታ ካንꬅድ ያእዜራ ጋክዶሶና፤ ኤንታ አጫይ ዳይድ፥ አባ ፕንስ። 9 ታኒ ያእዜራ ካታማስ ዬክዳይሳዳ ሰባማ ካታማ ዎይነታስ ዬካይስ። ሀሰቦና ካታማስነ ኤልኣላ ካታማስ፥ ታኒ ታ አፉꬃ ጉሳይስ። ህንተ ምꬃ አይፍያነ ህንተ ቦትዳ ካꬃ ቦላ ኦል ደንድስ። 10 ጎሻ ጋድያፐ ኡፋይስነ ሀሹ ጉስ ኤከትስ። ዎይነ ጋድያን ማዝሙረይ የፀተና። ኡፋይሳን ዎይነ ጉምእያ በሳን ጉምእያ አስ ባዋ፤ ታኒ ጉምኤይሳታ እልልሳ ꬋይሳስ። 11 ሄሳ ግሾ፥ ታ ዎዛናይ ሞአበስ፥ ታ ጋርሳ አሳተꬃይካ ቅር-ሄሬሳስ ዬኬስ። 12 ሞአበይ ባ ዙማ ቦላ ከይኮካ፥ ባና ጮ ዳቡርሴስ፤ እ ዎሳናዉ ባ ኤቃ ኬꬅ ገልኮካ ባና አይኮካ ማደና።

13 ጎዳይ ካሰትድ ሞአበባ ኦድዳ ቃላይ ሀይሳ። 14 ሽን ሀእ ጎዳይ፥ “ኡነ ኦሳንቾ ዎደይ ጉꬃ ግደይሳ መላ ሞአበ ቦንቾይነ እያ ዳሮተꬃይ ሄꬑ ላይꬃ ግዶን ዉራና። እያን አትያ አሳይ ፓꬆናይሳታነ ዎልቅ ባይናይሳታ ግዳና” ያጌስ።

17

ዳማስቆይ ꬋያና

1 ዳማስቆባ ጎዳይ ሀይሳዳ ያጌስ፦ “ሄኮ፥ ህዛፐ ጉየ ዳማስቆይ ካታማ ግዶኖሽን፥ ላለꬃ ዶረ ግዳና። * 2 አሮራ ካታማት አስ ባይና ባይሳ ቢታ ግዳና፤ ያን መሄይ ሄመታና፤ ኤንታ ያሽያባይ ዴና። 3 ኤፍሬማፐ ሚፃት፥ ዳማስቆፈ ካዎተꬃይ ꬋያና፤ ሶረፐ አትዳ ጉꬃት እስራኤለ አሳ ቦንቹዋ መላ ግዳና” ያጌስ ኡባፈ ዎልቃማ ጎዳይ።

4 “ሄ ዎደ እስራኤለ ቦንቾይ ቃረታና፤ እያ ኦርደተꬃይ ግልቃና። 5 እስራኤለይ፥ ካꬅ ጫክ ኤክድ ከይዳ ጎሻ ጋደ መላ ግዳና፤ ዎይኮ ካꬅ ጫክ ስምን ካሎትዳ ራፋይመ ዛንጋራ መላ ግዳና። 6 ሻማሆ ቆቆፍ ስምን፥ ፄራን ናምኡ ዎይኮ ሄꬑ አይፈት አተይሳዳ ዎይኮ እስ ያንግያ ቦላ ኦይዱ ዎይኮ እቻሹ አይፈት አተይሳዳ እስራኤለፐ ጉꬃት አታና” ያጌስ ጎዳይ እስራኤለ ፆሳይ።

7 ሄ ጋላስ አሳይ ባንታና መꬍዳይሳኮ፥ ባንታ አይፍያካ እስራኤለ ጌሻኮ ዛራና። 8 ኤንቲ ባንታ ኩሸን ጊግስዳ ያርሾ በሳኮ ፄሎኮና፤ አሼራ ኤቃ ምስልያስ ግድን፥ እፃነ ጩይሳናዉ ኤንቲ ባንታ ኩሸን መꬍዳ ያርሾ በሳ ቦንቾኮና።

9 ሄ ዎደ እስራኤለ አሳ ጋሶን ህወነ አሞረ ካታማት ላለትዳይሳዳ ኤንታ ምኖ ካታማት ላለታና፤ ባይሳ ግዳና። 10 ህንተ ህንተና አሽያ ፆሳ ዶግደታ፤ ህንተ ቆሰት አትያ ዛላ ቆፕበከታ። ሄሳ ግሾ፥ ኔኒ ሎኦ ምꬃነ ካረ ቢታፈ ይዳ ሎኦ አታክልትያ ቶክኮካ፥ 11 ሄ ጋላስ ኤንቲ ድጭድ ጋካና መላ ኦꬅኮካ፥ ቃስ ኔኒ ዘርዳ ዎንተ ኤንቲ ጪያኮካ ኔኒ አይፈ ደማካ። እያ በሳን ፓፆና ሀርገነ መቶ ጫካና።

12 ሄኮ፥ አባ ቤታዳ ጉምያ ዳሮ አሳ፥ ቃስ ዎልቃማ ሃꬃዳ ዋስያ ካዎተꬃታ አየ! 13 ካዎተꬃት ዳሮ ሃꬃዳ ጉሞሶና፤ ሽን ጎዳይ ኤንታ ሴራና። ኤንቲ ዙማ ሁጰን ደእያ ቡረ ጫርኮይ ደንይሳዳነ ጎተይ ባና ደንይሳዳ ኤንታ ደንꬅድ ሃሆ በሲ ላላና። 14 ሳእ ቃምያ ዎደ ኤንቲ ዳጋማና፤ ሳእ ዎንታናፐ ስን ኤንቲ ꬋያና። ኑና ዎልቃን ኤከይሳታነ ቦንቀይሳታ ቃዳይ ሀይሳ።

18

ቶጰ ቦላ ኦደትዳ ትንብተ

1 ቶጰ ሻፋታፐ ሄፍንꬃን ጊርያ ቀፈት ደእያ ቢታ አየ! 2 ሄ ቢታይ፥ ኪተትያ አሳታ ማይረ ዎጎሎን ዎꬅድ ናይለ ሻፋ ቦላራ ኪቴስ። ህንተኖ፥ ኤሶን ኪተተይሳቶ፥ አዱሰነ ሊቆ አሳኮ፥ ማታንነ ሃሆን ያሽያ አሳኮ፥ ዎልቃማነ ፆንያ ካዎተꬃኮ፥ ሻፋን ኤንታ ዛዋይ ሻከትዳ ቢታኮ ቢተ።

3 ህንተኖ፥ ሳአን ደእያ ኡባቶ፥ ህንተኖ፥ ቢታን ደኤይሳቶ፥ ዙማ ቦላ ማል ኤቅያ ዎደ ህንተ በአና፤ ሞይዘይ ፑነትያ ዎደ ህንተ ስአና። 4 ጎዳይ ታኮ፥ “ሴታ ጋላስ ስእ ግድ ፖእያ አዋዳ፥ ቃስ ካꬅ ጫክያ አጌናን፥ ሆምብያ ቃማን በንትያ አካ መላ ታኒ ስእ ጋዳ፥ ታ ደእያ በሳፈ ዱገ ፄላና” ያግስ። 5 ካꬃ ጫክያ ዎድያፐ ካሰ፥ ጪሻይ ቆለትድ ስምን፥ ዎይነ ቴርያ ዎደ ኦጮ ባጫን ፄራ ቃንፀይሳዳ እ ሄ ቢታ አሳ ꬋይሳና። 6 ኤንቲ ኡባይ ደርያ ሁጵያን ደእያ፥ ምያባ ዎችያ ካፎታስነ ዶአታስ አታና። ካፎት ባልጎን፥ ዶአት ቦነን ኤንታ ምድ ሻጫና።

7 ሄ ዎደ አዱሰነ ሊቆ አሳፐ፥ ማታንነ ሃሆን ያሽያ አሳፐ፥ ዎልቃማነ ፆንያ ካዎተꬃፈ፥ ዛዋይ ሻፋን ሻከትዳ ቢታፈ፥ ኡባፈ ዎልቃማ ጎዳስ እሞት ፅዮነ ዙማ፥ እያ ሱንꬃይ ደእያ በሳ ያና።

19

ግብፀስ ኦደትዳ ትንብተ

1 ግብፀ ቦላ ጎዳይ ሀይሳዳ ያግድ ኦድስ:* “ሄኮ፥ ጎዳይ ኤሶትያ ሻራ ቶግድ፥ ግብፀ ዬስ። ግብፀ ኤቃት እያ ስንꬃን ኮኮራና፤ ግብፀ አሳ ዎዛናይ ያሻን ትልአና። 2 ግብፀ አሳ እሱዋ እሱዋ ቦላ ደንꬃና። እሻይ እሻ ቦላ፥ ሾሮይ ሾሩዋ ቦላ፥ ካታማይ ካታማ ቦላ፥ ካዎተꬃይ ካዎተꬃ ቦላ ደንዳና። 3 ግብፀ አሳይ ኤሾ ꬋያና፤ ታኒ ኤንታ ሀልቹዋ ሀዳ ኦꬃና። ኤንቲ ባንታ ኤቃታ፥ ሞይትለራ ኦደተይሳታ፥ ብታንቾታነ ማሮታ ዞረ ኦይቻና። 4 ታኒ ዎዛና ምኖ ግድዳ ግብፀ ካዋ ኩሸን አꬃዳ እማና፤ እ ኤንታ ሃራና” ያጌስ ኡባፈ ዎልቃማ ጎዳይ።

5 ናይለ ሻፋ ጉፅ ጉፅ ባና፤ ሃꬃይካ መላና። 6 ꬋዋይ ፅንቃና፤ ግብፀ ሃꬃት ጉፃናነ መላና፤ ማይረይነ ማቃይ ሹላና፤ 7 ናይለ ሻፋ ጋፃን ደእያ ጭልኦባይ መላና፤ እያ ሄራን ዘረትዳ ካꬃ ኡባይ መላናነ ꬋያና። 8 ሞሎ ኦይከይሳት ካዮታና፤ ናይለ ሻፋን ግተነ ሞሎ ማንፃቆ የግያ ኡባይ ዬካናነ ዶጫና። 9 ፓደትዳ ታልባፈ ሊኖ ማኦ ኦይሳት፥ ቦꬃ ማኦ ዳድያ ዶርዘት ኡፋይስ ቃንፃና። 10 ፒቀይሳትነ ኡነ ኦꬅያ ኡባይ ካዮታና።

11 ፆኣነ ሃረይሳት ኤያ፤ ግብፀ ካዋ ዞርያ ጭንጫት ፓꬆና ዞረ ዞሮሶና። ያትን፥ ህንተ ግብፀ ካዋኮ፥ “ኑኒ ጭንጫታ ናይታ፤ ኑኒ በን ካዎታ ናይታ” ጋናዉ ዋንድ ዳንዳኤቲ? 12 ያትን፥ ነ ጭንጫ አሳት ሀእ አዉን ደኦና? ኡባፈ ዎልቃማ ጎዳይ ግብፀ ቦላ ኦꬃናዉ ሀልችዳባ አነ ኤንቲ ነዉ ኦዶነ ነና ኤርሶና። 13 ፆኣነ ሃረይሳት ኤይዶሶና፤ መምፕሳ ሃረይሳት ጭመትዶሶና። ግብፀ ዞርያ ግታ አሳት እያ ባለꬅዶሶና። 14 ጎዳይ ኤንታ ግዶን ኤይስያ አያና የድስ፤ ኤንቲ ማꬆትዳ አስ ባ ጮሻን ጎንዶረተይሳዳ ግብፀይ ባ ኦሶ ኡባን ጎንዶረታና መላ ኦꬅዶሶና። 15 ዛምቦይ ዎይኮ ቦዝ፥ ዛምባ ታሸይ ዎይኮ ማይረይ ግብፀን ኦꬃናባይ አይብካ ባዋ።

16 ሄ ጋላስ ግብፀ አሳይ ማጫሳ መላ ግዳና። ኤንቲ ኡባፈ ዎልቃማ ጎዳይ ኤንታ ቦላ ቃꬅያ እያ ኩሽያ በእድ ያሻን ኮኮራና። 17 ይሁድ ግብፀ ያሽሳና፤ ኡባፈ ዎልቃማ ጎዳይ ኤንታ ቦላ ኦꬃናዉ ቆፕዳ ቆፋ ግሾ ይሁዳባ ስእያ ኡባይ ያያና።

18 ሄ ጋላስ ግብፀ ቢታን ደእያ እቻሹ ካታማት ካናነ ቃላን ኦደተይሳታነ ኡባፈ ዎልቃማ ጎዳስ አማነታናዉ ጫቀይሳታ ግዳና። ሄ ካታማታፐ እሶይ፥ “አዋ ካታማ” ጌተትድ ፄገታና።

19 ሄ ዎደ ግብፀ ቢታስ ግዱዋን፥ ጎዳስ ያርሾ በሳይ ጊጋና፤ ቃስ ግብፀ ቢታ ዛዋን ጎዳስ ቱስ ኤቃና። 20 ሄስ ኡባፈ ዎልቃማ ጎዳስ ግብፀ ቢታን ማላነ ማርካ ግዳና። ኤንቲ ባንታና ኡንኤይሳታ ግሾ ጎዳኮ ዋስያ ዎደ ኤንታዉ አሸይሳ ኪትድ ኤንታ አሻና። 21 ሄ ዎደ ጎዳይ ግብፀ ቢታን ኤረትዳይሳ ግዳና፤ ግብፀ አሳይ ሄ ጋላስ ጎዳ ኤራና። ያርሾነ ካꬃ ያርሾ ኤክ ይድ እያ ጎይናና። ኤንቲ ጎዳስ ቃንጋናነ ባንታ ቃንገꬃ ጋꬃና። 22 ጎዳይ ግብፀ ቢታ ሾጫና፤ እዮ ዛሪድ ፓꬃና። ኤንቲ ጎዳኮ ስማና፤ እ ኤንታ ዎሳ ስእድ ፓꬃና።

23 ሄ ጋላስ ግብፀፈ አሶረ ጋካናዉ ዳልጋ ኦገይ ከያና፤ አሶረ አሳይ ግብፀ፥ ግብፀ አሳይ አሶረ ስመረታና፤ ግብፀ አሳይ አሶረ አሳራ እስፈ ጎይናና። 24 ሄ ጋላስ እስራኤለይ ግብፀራነ አሶረራ ሄꬓንꬆ ቢታ ግድድ፥ ሳኣስ አንጆ ግዳና። 25 ኡባፈ ዎልቃማ ጎዳይ ኤንታ ሀይሳዳ ያግድ አንጃና፦ “ታ አሰ ግድዳ ግብፀይ አንጀቶ፤ ታ ኩሸ ኦሶ ግድዳ አሶረይ አንጀቶ፤ ታ ላታ ግድዳ እስራኤለይ አንጀቶ” ያጋና።

20

ግብፀነ ቶጰ ቦላ ኦደትዳ ትንብተ

1 አሶረ ካዎይ ሳርጎን ኪትዳ ቶራ ሞጮናት ይድ፥ ፍልስፄመ ካታማ ግድዳ አሽዶዳ ኦልድ ኦይክዳ ላይꬅ፥ 2 ጎዳይ አሞፀ ናኣ እሳያሳ ሀይሳዳ ያግስ፦ “ነ ካዮ ማኡዋ ቃራ፤ ነ ቶሁዋፐ ጫማ ከሳ” ያግስ። እሳያስ ጎዳይ ግዳይሳዳ ኦꬅድ ካሎነ መላ ቶሆን ሄመትስ።

3 ያትን ጎዳይ ሀይሳዳ ያግስ፦ “ታ አይለይ እሳያስ ግብፀነ ቶጰ ቦላ ጋካና መቱዋስ ማላ ግዳና መላ ሄꬑ ላይꬅ ካሎነ መላ ቶሆን ሄመትስ። 4 ሄሳ ግሾ አሶረ ካዎይ፥ ግብፀታስ ዬላ ግዳና መላ ግብፀፈነ ቶጰፈ ድኤትዳ ናአተꬃታነ ጭማታ ካሎነ መላ ቶሆ ላግድ ኤፋና። 5 ቶጰን አማነተይሳትነ ግብፀን ጬቀተይሳት ያያና፤ ዬላታና። 6 ሄ ጋላስ አባ ጋፃን ደእያ አሳይ ሀይሳዳ ያጋና፦ ‘ኑና አሶረ ካዉዋፐ አሻና ግድ ኡፋይስ ኦꬅድ ኤንታኮ ባቃትዳ አሳ ቦላ ሀይስ ጋክኮ፥ ያትን፥ ኑኒ ዋንድ ከስ ኤካኔ?’ ያጋና” ያግስ።

21

ባብሎነ ቦላ ኦደትዳ ትንብተ

1 አባ ማታን ደእያ ባዙዋስ ኦደትዳ ቃላ።

ናገበ ጎተይ መንረꬅሸ የይሳዳ ኦላንቾይ ባዞፈ፥ ꬋዮ ቢታፈ ዬስ።

2 ታኒ እስ ያሽያ ቆንጨꬅ በአስ፤ አꬅድ እመይስ አꬅድ እሜስ፤ ድኤይስ ድኤስ። ኤላማ ከያ! ሜዶና ካታማ ኦይካ! ባብሎነይ ጋꬅዳ ዋይያ ታኒ ድጋና።

3 ሄሳ ግሾ ታ አሳተꬃይ ሳከትስ፤ ማጫስ ኤቀተይሳዳ ታኒ ኡንኤታስ። ታኒ ስእያባይ ታና ኮኮርስስ፤ ታኒ በእያባይ ታና ዳጋንꬅስ። 4 ታና ቢጮዬስ፤ ያሻን ኮኮራስ፤ ታኒ ኡፋይስ ዎꬅዳ ኦማርሳይ ኡንአን ላመትስ።

5 ግብራ ጊግስዶሶና፤ ኡትያ ሶ ጊግስዶሶና፤ ማናዉነ ኡያናዉ ኡትዶሶና። ህንተኖ ሀላቃቶ፥ ደንድተ! ህንተ ጎንዳልያ ቁችተ!

6 ጎዳይ ታኮ ሀይሳዳ ያግስ፦ “ባዳ ሀንያባ ዎችድ ነዉ ኦድያ አስ ዎꬃ። 7 ፓራት ጋረ ጎችያ ዎደ፥ ሀረነ ግማለ ቶገይሳታ በእያ ዎደ፥ ሎይꬅድ ፄሎ፤ አኬክድ በኦ” ያግስ።

8 ዎቸይስ፥ “ጎዳዉ፥ ጋላስነ ቃማ ፓጭ ባይና ታ ሻኩዋ ቦላ ኡታዳ ናጋይስ። 9 ሄኮ፥ ናምአ ናምአ ግድድ ፓራ ጋረ ቶግዳ አሳት ዮሶና” ያግስ። እ ቃስካ፥ “ባብሎነይ ኩንድስ፤ እያ ፆሳታ ምስለት ሳአን ኩንድድ ጋጨትዶሶና” ያግድ ዋስስ። 10 ህንተኖ፥ ዉዱማን ጋጨትዳ ታ አሳዉ፥ ኡባፈ ዎልቃማ ጎዳፐ፥ እስራኤለ ፆሳፈ ስእዳባ ታኒ ህንተዉ ኦዳይስ።

ኤዶመ ቦላ ኦደትዳ ትንብተ

11 ኤዶመባ ጎዳይ ሀይሳዳ ያግስ፦ “እስ አስ ሳይረፐ ታና ፄግድ፥ ናገይሶ፥ ሳእ ዎንታናዉ አይ ማል አትዴ? ናገይሶ፥ ሳእ ጌያናዉ አይ ማል አትዴ?” ያጌስ። 12 ናገይስ ዛሪድ፥ “ሳእ ዎንታና ሀኔስ፤ ሽን ዛር ቃማና። ህንተ ኦይቻናዉ ኮይኮ ኦይችተ፤ ስም ይድ ኦይችተ” ያግስ።

አራበ ቦላ ኦደትዳ ትንብተ

13 አራበ ባ ጎዳይ ሀይሳዳ ያጌስ፦ “ህንተኖ ዳዳና ዛልአንቾቶ፥ ህንተ፥ ህንተ ጫና ግማለታራ አራበ መላ ቢታን አቃና። 14 ህንተኖ፥ ቴማን ቢታን ደእያ አሳዉ፥ ሳሞትዳይሳታስ ሃ ኤህተ፤ ኮሻትዳይሳታስ ካꬅ እምተ። 15 ኤንቲ ማሻፈ፥ ሾሆፔ ሾደትዳ ማሻፈ፥ ዳፈትዳ ዶንገፈነ ምኖ ኦላፐ ባቃቶሶና” ያጌስ።

16 ጎዳይ ታኮ ሀይሳዳ ያግስ፦ “ኡነ ኦሳንቾ ዎደይ ዉረይሳዳ፥ እስ ላይꬃ ግዶን ቀዳረ ቦንቾ ኡባይ ዉራና። 17 ቀዳረን ደእያ ዶንገን ዱክያ ዎልቃማ ኦላንቾታፐ ጉꬃት አታና፤ ጎዳይ እስራኤለ ፆሳይ ሄሳ ኦድስ” ያግስ።

22

የሩሳላመስ ኦደትዳ ትንብተ

1 “ቆንጨꬃ ዛንጋራ” ጌተትያ በሳባ ጎዳይ ኦድዳ ቃላ። ህንተና ኡባ አይብ ኡንኤꬅን ፖቀ ኬꬃ ቦላ ከይደቲ? 2 ነኖ ዋሶይ፥ ድርጎይነ ዎጫም ኩምዳ ካታማዉ፥ ነ ግዶን ሀይቅዳ አሳት ማሻን ዎይኮ ኦላን ሀይቅቦኮና። 3 ህንተ ሀላቃት ኡባይ እስፈ ባቃትዶሶና፤ ኤንቲ ዶንገይ ባይና ጮ ድኤትዶሶና። ኤንቲ ሃክድ ባቃትኮካ በትዳ ኡባይ ኦይከትዶሶና። 4 ሄሳ ግሾ፥ “ታና አጋግተ፤ ታ አሳስ ምሻ ዬሆ አፉፃዳ ዬካና፤ ታ አሳ ꬋዩዋስ ታና ምንꬆፕተ” ያጋስ። 5 ጎዳይ፥ ኡባፈ ዎልቃማ ፆሳይ ቆንጨꬃ ዛንጋራን ዳጋማ፥ የተꬅነ ኡንአ ጋላስ ኦꬅስ፤ ቃስ ግምበት ዎድያ ጋላስነ ደረታኮ ማዴስ ዋስያ ጋላስ ኦꬅስ።

6 ኤላም ባ ፓራ ጋረታራነ ፓራ አሳታራ ባ ዶንግያ ኦይክድ ይስ፤ ቂራ ዎታዳረት ባንታ ጎንዳለታ ጊግስዶሶና። 7 ህንተ ሎኦ ዛንጋራት ፓራ ጋረታን ኩምዶሶና፤ ፓራ አሳት የሩሳላመ ፐንግያ ስንꬃን ኤቅዶሶና። 8 እ ይሁዳ ሚፃታ ቃርስ። ሄ ጋላስ ዎራ ኬꬃን ደእያ ካዋ ኦላ ሚሸታ በእደታ። 9 ዳዊታ ካታማ ግዶን ላለꬃ ዶርያ በእደታ፤ ጋርሳ ባጋን ደእያ ኦላን ሃ ኩንꬅደታ። 10 የሩሳላመን ደእያ ኬꬃታ ታይብደታ፤ ድርሳ ዛሪድ ግምባናዉ ኬꬃታ ላልደታ። 11 ካሰ ጋልአ ዜሩዋን ደእያ ሃꬃ ዛሪድ፥ ናምኡ ግምበታፐ ግዱዋን ኦላ ጊግስደታ። ሽን ህንተ ሄሳ መꬍዳ ፆሳ አኬክበከታ፤ ዎይኮ ዳሮ ዎደፐ ስን ሄሳ ሀልችዳይሳ ሀሳይበከታ።

12 ሄ ጋላስ ጎዳይ፥ ኡባፈ ዎልቃማ ፆሳይ፥ ህንተና ዬሆስነ ዘለልሳስ፥ ሁጰ ቡሉሳናዉነ ካዮ ማኦ ማአናዉ ፄግስ። 13 ሽን ህንተ ሄሳ አግድ ኡፋይተታነ የፄታ፤ ቦሩነ ዶርሰ ሹኬታ፤ አሹዋ ሜታ፤ ዎይነ ኡዬታ። ኑኒ “ዎንቶ ሀይቃናዉ ደእያ ግሾ፥ ሀች ማናነ ኡያና” ያጌታ።

14 ኡባፈ ዎልቃማ ጎዳይ ሀይሳ ታዉ ቆንጭስስ፤ “ህንተ ሀይቃና ጋካናዉ ሀ ናጋራይ ህንተዉ አቶ ጌተተና። ታኒ ጎዳይ፥ ኡባፈ ዎልቃማ ፆሳይ ሀይሳ ኦዳይስ” ያግስ።

15 ጎዳይ፥ ኡባፈ ዎልቃማ ፆሳይ፥ “ባዳ ካዎ ጋꬎን ሹመትዳ ሳምናሳኮ ሀይሳዳ ያጋ፤ 16 ኔኒ ሀይሳን አይ ኦꬃይ? ኔኒ ሀይሳን፥ ዛላ ዎጫዳ ዱፎ ጊግሳና መላ፥ ꬎቃ በሳን ነዉ ዱፎ ቦካና መላነ ዛላ ዎጫዳ ነዉ ሸምፖ በሲ ኦꬃና መላ ኦና ኦይቻዲ? 17 ነኖ ምኖ አድያዉ፥ ነና ጎዳይ ምንꬅድ ኦይካና፤ ጩጩምድ ዎራ ሆላና። 18 ኮሰዳ ነና ዩሽድ ዳልጋ ቢታን ሆላና። ነኖ ነ ጎዳ ኬꬃስ ዬላ ግድዳ አድያዉ ኔኒ ያን ሀይቃና፤ ነ ቦንቾ ፓራ ጋረት ያን አታና። 19 ታኒ ነና ነ ኦሱዋፐ ከሳና፤ ነ ሹማተꬃፈ ሻራና። 20 ሄ ጋላስ ታኒ ካልቀ ናኣ፥ ታ አይልያ ኤልያቄመ ፄጋና። 21 ታኒ ነ ማኡዋ እያ ማይዛና፤ ነ ዳንጩዋ እያ ዳንጭሳና፤ ነ ሹማተꬃ እያዉ እማና። እ፥ የሩሳላመንነ ይሁዳን ደእያ አሳስ አዋ ግዳና። 22 ታኒ ዳዊተ ኬꬃ ቁልፕያ እያዉ እማና፤ እ ዶይን ኦንካ ጎርደና፤ እ ጎርድን ኦንካ ዶየና። 23 ታኒ እያ አማንꬅያ በሳን ꬍሸዳ ቶላና፤ እ ባ አዋ ኬꬃስ ቦንቾ አራታ ግዳና። 24 ቃንዳፈ ኦቶ ጋካናዉ ደእያ ሶ ሚሸታ፥ ኮጫን ካቀይሳዳ፥ እያ አዋ ኬꬃ ቦንቹዋ፥ ናይታነ፥ ናይታ ናይታ ኡባ እያ ቦላ ካቃና” ያግስ።

25 ኡባፈ ዎልቃማ ጎዳይ ሀይሳዳ ያጌስ፦ “ሄ ጋላስ አማንꬅያ በሳን ꬍሽዳ ቶለይ ክቻና፤ ቃንፀታናነ ኩንዳና። እያ ቦላ ካቀትዳ ቶሆ ኡባይ ዱፅድ ዎꬋና” ያጌስ። ጎዳይ ሀይሳ ኦድስ።

23

ፅሮሳስ ኦደትዳ ትንብተ

1 ፅሮሳ ካታማስ ኦደትዳ ጎዳ ቃላይ ሀይሳ።

ፅሮሳ ካታማን ኬꬅ ዎይኮ ሸምፕያ ሶይ ባይና ግሾ ህንተኖ ታርሰሳ ማርካብያ ላገይሳቶ ዬክተ! ቆጵሮሳ ቢታፈ ሀ ዎረይ ህንተኮ ይስ። * 2 ህንተኖ፥ አባ ማታን ደእያ አሳዉ፥ ህንተኖ አባ ቦላራ ሄመትያ ዱረትዳ፥ ስዶና ዛልአንቾቶ፥ ስእ ጊተ! 3 ህንተዉ ያ ካꬃይ፥ ናይለ ሻፋፐ ጫከትዳ ሽሆራ ቢታ ካꬅ፤ ህንተ ካዎተꬃታስ ዛልኤ በሲ።

4 ነኖ ስዶና ካታማዉ፥ አባ ማታን ደእያ ሚፃዉ፥ አባይ፥ “ታኒ እቀታብከ፤ የላብከ፤ አደነ ማጫ ናአ ድቻብከ” ያግድ ኦድዳ ግሾ ዬላታ። 5 ሄ ዎረይ ግብፀ ቢታ ጋክያ ዎደ ኤንቲ ፅሮሳባ ስእድ ዳጋማና።

6 ህንተኖ አባ ማታን ደእያ አሳዉ፥ ዘሌልሸ ታርሰሳ ፕንተ። 7 በን ዎደ ኬፀትዳ ካታማይ፥ እያ ቶሆይ እያ ሃሆ ቢታ ኤፍዳይነ ህንተ እያን ኡፋይትያ ፅሮሳ ካታማይ ሀይሴ? 8 ካላቻ ዎስስያ ካታማ፥ እያ ዛልአንቾት ሀላቃታ ግድዳነ እያ ግዶን ባይዘይሳትነ ላመይሳት ቦንቸትዳይሳታ ግድዳ ፅሮሳ ካታማ ቦላ ሀይሳ ሀልችዳይ ኦኔ? 9 ኦቶራንቾታ ቦንቾ ኡባ ጉꬃናዉነ ቢታ ቦላ ቦንቸትዳ ኡባ ካዉሻናዉ ኡባፈ ዎልቃማ ጎዳይ ሀይሳ ሀልችስ።

10 ህንተኖ፥ ታርሰሳ አሳዉ፥ ህንተና ተቅያባይ ባይና ግሾ፥ ናይለ ሻፋዳ ቢታ ቦላ ኩምድ ጎግተ። 11 ጎዳይ አባ ቦላ ባ ኩሽያ ምጭስ፤ እያ ካዎተꬃ ቃꬅስ። ካናነ ሚፃ ላላና መላ ጎዳይ ኪትስ። 12 ጉጅድካ፥ “ህንተኖ፥ ኡንኤትዳ ስዶና አሳዉ፥ ህንተ ኡፋይሳን የፅያ ዎደይ ዉርስ። ደንድድ ቆጵሮሳ ፕንተ፤ ያንካ ህንተ ሳሮ ደመከታ” ያግስ።

13 ባብሎነ ቢታ በእተ፤ ሄ ቢታይ ሀእ ፓꬆናባ ግድስ። አሶረ አሳይ ሄ ቢታን ዶእ አቃናዳ ኦꬅስ። ኤንቲ ያን ደእያ ዎጋ ኬꬃታ ላልድ ባንታዉ ሚፃ ግምብዶሶና፤ ቢታ ባይሳ ኦꬅዶሶና።

14 ህንተኖ፥ ታርሰሳ ማርካበቶ፥ ህንተ ሚፃይ ላለትዳ ግሾ፥ ዘሌልተ።

15 ፅሮሳ ካታማይ እስ ካዎስ ደኦ ላይꬅ ግድያ ላፑን ታሙ ላይꬅ ዶገትድ ዳና ዎደይ ያና። ላፑን ታሙ ላይꬅ ዉርያ ዎደ ላይማ ማጫሳስ የፀትያ የꬃ መላ ፅሮሳ ካታማስ የፀታና። 16 ኤንቲ፥ “ነኖ ዶገትዳ ላይማ ካታማዉ፥ ነ ዲꬃ ኤካዳ ካታማራ ዩያ። ነና አሳይ ሀሳያና መላ ማልኦ ቃላን ዳሮ የꬅ የፃ” ያጋና።

17 ላፑን ታሙ ላይꬃይ ፖለትያ ዎደ፥ ጎዳይ ፅሮሳ ፆሞሳና። ሽን ሄሳፈ ጉየ፥ እ በን ባ ላይማተꬃ ኦሱዋኮ ስማና፤ ሳአን ደእያ ካዎተꬃታ ኡባራ ላይማታና። 18 ግዶሽን፥ እያ ዛልእያ ዎይነ እያ ዳሞዘይ ጎዳስ ዱማትዳይሳ ግዳና፤ እያ ዛልእያ ዎይነ ካꬅነ ሎኦ ማኦ ሻማናዉ፥ ጎዳስ ኦꬅያ አሳስ እመታናፐ አትሽን፥ ሚሸ ኬꬃን ዎይኮ ምንጃ ኬꬃን ኡተና።

24

ቢታ ኡባይ ሴረታና

1 ሄኮ፥ ጎዳይ ቢታ ላላናነ ባይሳ ከሳና፤ እ፥ ቢታ ꬋይስድ እያን ደእያ አሳ ላላና። 2 አስ ኡባይ እስኖ ግዳና፤ ካህነይ አሳራ እስኖ ግዳና፤ አይለይ ጎዳራ እስኖ ግዳና፤ ጋꬍንድያ ጎዳተራ እስኖ ግዳና፤ ሻመይስ ባይዘይሳራ እስኖ ግዳና፤ ታልኤ እመይስ ታልኤ ኤከይሳራ እስኖ ግዳና፤ አጮ አቸይስ አጮ ጭገይሳራ እስኖ ግዳና። 3 ቢታ ኡባይ ቦንቀትድ ባይሳ ግዳና፤ ጎዳይ ሀ ቃላ ኦድስ።

4 ቢታይ መላና፥ እያ አጫይ ሹላና፤ አላመይ አርጋጫና፥ ዳቡራና፤ ቢታን ደእያ ዎልቃማ አሳይ ዳቡራና። 5 ቢታይ ባናን ደእያ አሳ ጋሶን ቱንስ። ኤንቲ ህግያስ ኪተትቦኮና፤ ዎጋ ናግቦኮና፤ መርና ጫቁዋ መንꬅዶሶና። 6 ሄሳ ግሾ፥ ባደꬃይ ቢታ ሜስ፤ አሳይ ባንታ ናጋራ ጋሶን ፕርደታናዉ በሴስ። ሳአን ደእያ አሳይ ፁገትዶሶና፤ ጉꬃ አስ አትስ። 7 ዎይነይ ፃጶራ መልስ፥ ማልአንቶ ዎይነይ ዉርስ፤ ካሰ ኡፋይትያ ኡባይ አዛንስ። 8 ካራቦ ባቆይ አትስ፤ የꬃ ዋሶይ ስእ ግስ፤ ኡፋይስያ ዲꬃ ዱርሳይ ኤቅስ። 9 ህዛፐ የፅሸ ዎይነ ኡሻ ኡዮኮና፤ ኡሻይካ ኤንታዉ ጫሞ ግዳና። 10 ላለትዳ ካታማይ ባይሳ ግዳና፤ ኦንካ ገሎናዳ ኬꬃ ኡባይ ጎርደትስ። 11 ዎይነ ኡሽ ꬋይዳ ግሾ አሳይ ዳባባን ዋሴስ፤ ኡፋይስ አዛኖን ላመትስ፤ ኡፋይስያባይ ሳአፐ ꬋይስ። 12 ካታማይ ላለትስ፤ ካታማ ፐንገት መቀረትዶሶና። 13 ሻማሆ ቴራ ቆቆፈይሳዳ፥ ዎይነ ማፅ ስምን፥ ፖሽለይ አተይሳዳ፥ ቢታ ቦላ ደእያ ካዎተꬃታ ቦላ ሄሳዳ ሀናና።

14 ኤንቲ ባንታ ቃላ ꬎቁ ኦꬅድ፥ ኡፋይሳን የፆሶና፤ ዉሎሀ ባጋራ ደእያ ኡባይ ጎዳ ግታተꬃ ኦዳና። 15 ሄሳ ግሾ፥ ዶሎሀ ባጋራ ደኤይሳት፥ ጎዳስ ቦንቾ እማና፤ ዩሾይ አባን ተቀትዳ ቢታት ጎዳስ፥ እስራኤለ ፆሳስ ቦንቾ እማና። 16 ኑኒ፥ “ፅሉዋስ ቦንቾይ ግዶ” ግያ ማዝሙረ ቢታ ጋፃፐ ስእዳ።

ሽን፥ “ታኒ ግልቃስ! ታኒ ላፋስ! ታና አየ! አꬅ እመይስ አꬅድ እሜስ፤ ካደይሳት ጉጅድ አꬅድ እሞሶና” ያጋስ። 17 ህንተኖ፥ ሳአን ደእያ አሳዉ፥ ዳጋም አፎይነ ፅሄይ ህንተና ናጌስ። 18 ዳጋንꬅያ ግርሳፈ ባቃተይስ ኦላን ኩንዳና፤ ኦላፈ ከየይሳ ፅሄይ ኦይካና፤ ሳሎ ማስኮተት ዶየትዶሶና፤ ቢታ ባሶት ቃፅዶሶና። 19 ቢት ዛእስ፤ ቢት ሻከትስ፤ ቢት ቃፅስ። 20 ቢት ማꬆ አሳዳ ጋንድጋሬስ፤ ጫርኮይ ሱግያ ጋባዳ ዩዬስ። ጌላታ ባላይ ዳሮ ዴፅዳ ግሾ ዛር ደንዶና መላ ኩንድስስ።

21 ሄ ጋላስ ጎዳይ ሳሎ ዎልቃታ ሳሎን፥ ሳኣ ካዎታ ሳአን ፕርዳና። 22 ኦላን ደእያ ቃሾ አሳዳ ኤንታ እስፈ ሺሻና፤ ቃሾ ኬꬃን ኤንቲ ጎርደትድ ኡታና። ዳሮ ጋላሳፐ ጉየ ኤንቲ ሴረታና። 23 ኡባፈ ዎልቃማ ጎዳይ ፅዮነ ዙማንነ የሩሳላመን ካዎታና፤ የሩሳላመ ጭማታ ስንꬃን ባ ቦንቹዋ ቆንጭሳና። ሄ ዎደ አጌናይ ꬉማና፥ አዋይ ዬላታና።

25

ፆሳይ ጋላተቶ

1 አቤት ጎዳዉ፥ ኔኒ ታ ፆሳ። ታኒ ነና ꬎቁ ꬎቁ ኦꬃና፤ ነ ሱንꬃ ጋላታና። ኔኒ ነ ፖሎ አማነተꬃን በንፐ ቆፈትድ ደእያ ማላልስያ ኦሶታ ኦꬃዳሳ። 2 ኔኒ ካታማ ላለꬃ ዶረ ኦꬃዳሳ፤ ምኖ ግምበ ድርሳይ ደእያ ካታማ ላላዳሳ። አላጋታ ካዎ ኬꬃይ ዛሪድ ካታማ ግዶና መላ ኦꬃዳሳ፤ ዛሪድ ፖሎ ኬፀተና። 3 ሄሳ ግሾ፥ ምኖ አሳት ነና ቦንቻና፤ ዎዛና ምኖ ካዎተꬃታ ካታማት ነዉ ያያና። 4 ኔኒ ማንቆይ ባቃትድ አትያ በሲ፥ መቶታንቾይ ቆሰትያ በሲ፥ ኡሾፐ አትያ ገሸነ አዋ ሴላፐ አትያ ኩያ ግዳዳሳ። ዎዛና ምኖ አሳ ሀንቆይ ግምበራ ዶምኤꬅያ ኡሾ መላነ 5 መላ ቢታን ሆንገ መላ። ሻራ ኩያይ አዋ ሴላ እርፅስያ መላ ኔኒ አላጋታ የꬃ ስእ ኦꬃዳሳ፤ ያትን ዎዛና ምኖ አሳ ዋሶይ ስእ ግስ።

6 ኡባፈ ዎልቃማ ጎዳይ አሳ ኡባስ ሀ ዙማ ቦላ ግታ ግብራ ጊግሳና። ሄ ግብራ ቦላ ሞꬎ አሹዋ፥ ሎኦ ካꬅነ ጫልዳ ዎይነ ኡሻ ጊግስስ። 7 እ ሀ ዙማ ቦላ አሳ ኡባ ካምዳ ማጋራጁዋነ ካዎተꬃ ኡባ ቦላ ምጨትዳ ካማ ꬋይሳና። 8 እ መርናዉ ሀይቆ ምታና፤ ኡባ ሃርያ ጎዳይ አይፈ ኡባፈ አፉꬃ ቁቻና፤ ባ አሳ ካዉሻ ቢታ ኡባፈ ድጋና። ጎዳይ ሀይሳ ኦድስ። *

9 ሄ ጋላስ ኤንቲ፥ “ቱማ ሀይስ ኑ ፆሳ፤ ኑኒ እያን አማነትዳ ግሾ እ ኑና አሽስ። ኑ ጎዳይ ሀይሳ፤ ኑኒ እያን አማነትዳ፤ አነ እያ አቶተꬃን ኡፋይቶስ፤ ሀሹ ጎስ” ያጋና።

10 ጎዳ ኩሸይ አሻናዉ ሀ ዙማ ቦላ ሸምፓና። ሽን ኡቱል ኡርቃራ ኦላን የተይሳዳ ሞአበይ የታና።* 11 ሃ ዋይስ ባ ኩሽያ የደይሳዳ ኤንቲ ባንታ ኩሽያ የዳና። ሽን ጎዳይ እያ ገነ ኩሸ ኦሱዋን ጭመቶና፥ እያ ኦቶሩዋ ካዉሻና። 12 ኤንቲ ꬎቅስድ ግምብዳ ምኖ ድርሳ ግምብያ እ ዎድሳናነ ካዉሻና፤ እ ዱገ ሳአን፥ ኡባ ህርክ ባናን ሆላና።

26

ፆኖ ማዝሙረ

1 ሄ ጋላስ ይሁዳ ቢታን ሀ ማዝሙረይ የፀታና።

ኑስ ምኖ ካታም ደኤስ፤

ፆሳይ አቶተꬃ

እያ ዩሹዋን ግምበነ ሚፃ ኦꬅስ።

2 ባ አማኑዋ ናግያ ፅሎ ደረይ፥

ገላና መላ ካረታ ዶይተ።

3 እ ነናን አማነትዳ ግሾ፥

ባ ዎዛና ነናን ዎꬅዳ ኡራ፥

ኔኒ ፖሎ ሳሮተꬃን ናጋሳ።

4 ጎዳይ መርና ዛላ ግድያ ግሾ፥

ጎዳን መርናዉ አማነታ።

5 ꬎቃን ደኤይሳታ ዝቅ ኦꬅስ፤

ꬎቁ ግዳ ካታማ ካዉሽስ።

እያ ሳአን ዱገ የግስ፤

ቢታ ባናን ሆልስ።

6 ማንቆት እያ የꬋና

ኡንኤትዳይሳት እያ ቦላራ ሄመታና።

7 ፅሎታ ኦገይ ሱረ፤

አቤት ፅሉዋዉ፥ ኔኒ ፅሎታ ኦግያ ጊግሳሳ።

8 አቤት ጎዳዉ፥ ኑኒ ነ ህግያ ናጋናዉ አሞቶስ፤

ነ ሱንꬃ ቦንቾይነ ነ ቴማይ ኑ ዎዛና አሞ።

9 ቃማ ታኒ ነና ላሞታስ፤

ዎንታ ታ አያናይ ነና ምንꬅድ ኮዬስ።

ነ ቢታ ፕርዳናዉ ያ ዎደ፥

ሳአን ደእያ አሳይ ፅሎተꬅ ታማሬስ።

10 ኢታ አሳስ ኬሀተꬅ ኦሰትኮካ፥

እ ፅሎተꬅ ታማረና።

ሱረ ቢታን ኢታባ ኦꬄስ፤

ጎዳ ግታተꬃ ኤረና።

11 አቤት ጎዳዉ፥ ነ ኩሸይ ꬎቁ ግስ፤

ሽን ኤንቲ በኦኮና።

ነ አሳስ ኔኒ ምሸትያ ምሻ

በእድ ዬላቶ።

ኔኒ ነ ሞርከታስ ጊግስዳ ታማይ

ኤንታ ምድ ꬋይሶ።*

12 አቤት ጎዳዉ፥ ኑስ ሳሮተꬅ እማዳሳ፤

ኑ ኦሶ ኡባ ነ ኦꬃዳሳ።

13 አቤት ጎዳዉ፥ ኑ ፆሳዉ፥

ሀራ ጎዳት ኑና ሃርዶሶና፤

ሽን ኑኒ ነ ሱንꬃ ፃላላ ቦንቾስ።

14 ኤንቲ ሀይቅዶሶና፤ ስሚድ ደኦን ዶኮና።

ነ ሴርን ꬋይዳ ግሾ፥ ዛሪድ ደንዶኮና።

ኤንታ ቆፍሱዋ ኡባ ቁቻዳ ꬋይሳዳሳ።

15 አቤት ጎዳዉ፥ ኔኒ ካዎተꬃ ዳርሳዳሳ፤

ካዎተꬃ ዳርሳዳ ኔኒ ቦንቸታዳሳ፤

ቢታ ዛዋ ኡባ ዳልግሳዳሳ።

16 አቤት ጎዳዉ፥ መቶ ዎደ ኤንቲ ነና ኮይዶሶና።

ነ ኤንታ ሴርዳ ዎደ ነና ካልካሽድ ዎስዶሶና።

17 አቤት ጎዳዉ፥ ቃንꬃትዳ ማጫስ፥

የሎ ዎደይ ጋክን ኡንኤታዳ ዋሰይሳዳ፥

ኑኒ ነ ስንꬃን ሄሳዳ ሀንዳ።

18 ኑኒ ቃንꬃትዳ፤ እቀትዳ፤

ሽን ጫርኮ የልዳ።

ኑኒ ሳኣስ አቶተꬅ ኤህቦኮ፤

ቢታን ደእያ አሳ የልቦኮ።

19 ሀይቅዳ ነ አሳይ ፓፃና፤

ኤንታ አሀይ ደንዳና።

ህንተኖ፥ ቢታ ጋርሳን ደኤይሳቶ፥

ደንድድ ኡፋይሳ ማዝሙረ የፅተ።

ህንተ አካይ ዎንታ አካ መላ፤

ቢትያ ሀይቅዳይሳታ ዛራዳ እማና። *

20 ታ አሳዉ፥ ብድ ህንተ ሶ ገልድ፥

ካርያ ህንተ ቦላ ጎርድተ።

ጎዳ ሀንቆይ አꬋና ጋካናዉ፥

ጉꬃ ዎደስ ህንተና ቆስተ።

21 ቢታ ቦላ ደእያ አሳ፥

ኤንታ ናጋራ ግሾ ሴራናዉ፥

ጎዳይ ባ ደእያ በሳፈ ከይድ ዬስ።

ቢትያ ባ ቦላ ጉክዳ ሱꬃ ቆንጭሳና፤

ሀይቅዳይሳታ ዛራዳ ገንꬁኩ።

27

እስራኤለይ ላአ ከያና

1 ሄ ጋላስ ጎዳይ ባ ምኖ፥ ግታነ ዎልቃማ ማሻን ሌዋታነ ጌተትያ ፆንገትያነ ፃፀትያ ሾሻ ሴራና፤ አባን ደእያ ዶኣካ ዎꬋና።* 2 ሄ ጋላስ ሀይሳዳ ጌተታና፦ “ሎኦ ዎይነ ጋድያስ የፅተ፤ 3 ታኒ፥ ጎዳይ እያ ናጋይስ፤ ታኒ ቃንፆና ሃ ኡሻይስ፤ ኦንካ እያ ቆሆናዳ ቃማ ጋላስ ናጋይስ። 4 ታኒ ሀንቀትከ፤ ታራ ኦለታናዉ አጉንꬅነ ጎምኦረይ አነ ደንዶ! ታኒ ኤንታ ቦላ ከያዳ ኤንታ ፁጋ ዉርሳናሽን። 5 ዎይኮ ቆሰትድ አታናዉ ታኮ ዮ፤ ታራ ስገቶ፤ ኤ፥ ታራ ስገቶ” ያገታና።

6 ያና ዎድያን ያይቆብ ፃጶ የዳና፤ እስራኤለይ አጫናነ ጪያና፤ እያ አይፈይ ቢታ ኡባ ኩማና።

7 ኤንታ ሾጭዳይሳታ ሾጭዳይሳዳ ጎዳይ እስራኤለ አሳ ሾጭደዬ? ዎይኮ ኤንታ ዎꬍዳይሳታ ዎꬍዳይሳዳ ኤንቲ ሀይቅዶናዬ? 8 ጎዳይ ባ አሳ ድኤታና መላ ኦꬅድ ሴርስ፤ ዎልቃማ ዶሎሀ ባጋ ጎትያን ኤንታ ጎድድ ከስስ። 9 ያይቆባ ናቆይ አቶ ጌተታናይነ እያ ናጋራይ ፖሎ ቁሸታናይ፥ ያርሾ ሹቻ ኡባ እ መንረꬅድ ቦቅንተ ሹቻዳ ኦꬅያ ዎደነ አሼራ ኤቃ ምስልያ ዎይኮ እፃነ ጩይስያ በሳ ላልያ ዎደ።

10 ድረትዳ ካታማይ ባይሳትስ፤ ካሰ አስ ደእያ በሳይ ሀእ ባዞ መላ ዶገትድ አትስ። መሄይ ሄመትያ በሲ ግድዳ ግሾ፥ ማታነ ምꬃ ሀይꬃ ምድ ማራት ያን አላቶሶና። 11 ምꬃ ታሸት መልያ ዎደ መቀረቶሶና፤ ማጫሳይ ምፅድ ኤꬃናዉ ኤፎሶና። ሀ አሳይ አኬክ ባይና አስ ግድያ ግሾ፥ ኤንታ መꬍዳይስ ኤንታዉ ቃተና፤ ኤንታ ማረና።

12 ሄ ጋላስ ኤፍራፂሳ ሻፋፐ ግብፀ ሻፋ ጋካናዉ ጎዳይ ካꬃ ቆፃና። ህንተ፥ እስራኤለ አሳይ እሶይ እሶይ ሺቃና።

13 ሄ ጋላስ ግታ ሞይዘይ ፑነታና፤ አሶረ ቢታን ꬋይዳይሳትነ ግብፀ ቢታ ድኤትዳይሳት ይድ፥ የሩሳላመን ጌሻ ዙማ ቦላ ጎዳ ጎይናና።

28

ኤፍሬማ አየ!

1 ኤፍሬማን ማꬆተይሳታስ ቆፍሶ ካላቻ ግድዳይሳ፥ አራዳ ዛንጋራ ሁጵያን ኡትዳይሳ፥ እያ ቦንቹዋስ አሌቆ ግድዳ ሹልዳ ጪሻነ ማꬆይያ ኡሻይ ኤንታዉ ናሸተꬃስ ግድዳ ካታማ አየ! 2 ሄኮ፥ ጎዳስ ዎልቃማነ ምኖ ግድዳ እሶይ ደኤስ። ጎዳይ እያ ሻቻ ኡሾዳ፥ ꬋይስያ ጎተዳነ ክፅዳ ዎልቃማ ሃꬃዳ ምኖ ኩሽያን ዱገ ሳአን ሆላና። 3 ሄ ማꬆትያ ኤፍሬማ አሳ ኦቶሩዋ ካላቻይ ቶሆን የꬃና። 4 አራዳ ዛንጋራ ሁጰን ደእያ ሹልዳ ጪሻይ፥ እያ ቦንቾ አሌቆይ ዎደይ ጋካናፐ ስን ቴርዳ ባላሰ አይፈ መላ ግዳና። እስ አስ ሄ ባላስያ በእያ ዎደ ባ ኩሸን ኦይክዳ መላ ም አጌስ።

5 ሄ ጋላስ ኡባፈ ዎልቃማ ጎዳይ አትዳ ባ አሳስ ቦንቾ ካላቻነ አሌቆ ግዳና። 6 እ ዳይናታስ ሱረ ፕርድያ አያና፥ ካታማ ፐንግያፈ ኦላ ዛረይሳታስ ዎልቃ ግዳና።

7 ኤንቲ ዎይነ ኡሻን ቢጮቶሶና፤ ማꬆይያ ኡሻን ጋንድጋሮሶና። ካህነይነ ናበይ ማꬆይያ ኡሻን ቢጮቴስ፤ ኤንቲ ዎይነ ኡሻን ያርኮሶና፤ ማꬆይያ ኡሻን ጋንድጋሮሶና። ቆንጨꬅ በእሸ ባለቶሶና፤ ፕርድሸ ꬉበቶሶና። 8 ኤንቲ ምያ ጋይታ ኡባይ ጮሻ ፃላላ ግድያ ግሾ፥ ኢትቦና በሲ ባዋ።

9 ኤንቲ ሀይሳዳ ጋና፦ “እ ኤራተꬃ ኦና ታማርሳኔ? ኪታ ኦደስ ቆንጭሳኔ? ቡሮ ማꬅ ፓሄቲያ ዎይኮ ꬋንꬅ ዱፅዳ ናይታሰዬ? 10 እ፥ ኪታ ቦላ ኪታ፥ ኪታ ቦላ ኪታ፤ ዎጋ ቦላ ዎጋ፥ ዎጋ ቦላ ዎጋ፤ ያን ጉꬃ ሀን ጉꬃ” ያጋና።

11 ሽን ጎዳይ አላጋ ቃላንነ እማꬃ ዶናን ሀ አሳስ ኦዳና። * 12 እ ኤንታኮ፥ “ሀይስ ሸምፖ በሲ፤ ዳቡርዳይሳ ሸምፕስተ። ሀይስ ሸምፕ ኤክያ በሲ” ያግስ። ሽን ኤንቲ ስኦና እፅዶሶና። 13 ሄሳ ግሾ፥ ኤንቲ ብድ ኩንዳና መላ፥ መአና መላነ ፅሄን ኦይከትድ ባና መላ ጎዳ ቃላይ ኤንታዉ ኪታ ቦላ ኪታ፥ ኪታ ቦላ ኪታ፤ ዎጋ ቦላ ዎጋ፥ ዎጋ ቦላ ዎጋ፤ ያን ጉꬃ ሀን ጉꬃ ግዳና።

14 ህንተኖ፥ የሩሳላመን ደእያ አሳ ሃርያ ቀልቅሰይሳቶ ጎዳ ቃላ ስእተ። 15 ህንተ፥ “ኑኒ ሀይቆራ ጫቅዳ፤ ስኦለራ ጊግዳ፤ ኑኒ ዎርዶ ኑስ ቆታ ኦꬅዳ ግሾነ ማልተ ካተ ኦꬅዳ ግሾ፥ ጋዶይ ኑና ቦቾና አꬋና” ያግድ ጬቀተታ።

16 ሄሳ ግሾ፥ ኡባ ሃርያ ጎዳይ፥ “ሄኮ፥ ታኒ አልኦነ ዶረትዳ ባሶ ሹቻ ፅዮነን ዎꬃስ፤ እያን አማንያ ኦንካ ዬላተና።”* 17 ታኒ ሱረ ፕርዳ ዋꬋ ዎዶሮ፥ ፅሎተꬃ ቱምበ ኦꬃና። ህንተ፥ “ኑስ ቆታ ግዳ ዎርዶ ሻቻይ ሾጫና፤ ህንተ ኑስ ካተ ግዳ በሳ ድኦይ ꬋይሳና” ያጌስ። 18 ህንተ ሀይቆራ ጫቅዳ ጫቆይ ላለታና፤ ስኦለራ ጊግዳ ጊጎይ ምነና። ጋዶይ ያ ዎደ ህንተ እያን ሾጨታና። 19 ሄ ጋዶይ ያ ዎደ ህንተና ኤክድ ባና፤ ዎንታ ዎንታ፥ ቃምነ ጋላስ ያራ አꬋና፤ ሄ አꬍያ ዎደ ኡባን ህንተና አገና።

ሀ ኪታ አኬኮይ ህንተዉ ዳጋማ ፃላላ እማና። 20 ህንተ ቆሰትያ በሲ ህንተዉ ባዋ፤ ህንተ ዝንእያ አርሳይ ህንተዉ ግደና፤ ህንተ ማእያ አፍላይ ህንተና ጋከና። 21 ፓራዚማ ዙማ ቦላ ጎዳይ ኦꬅዳይሳዳ ባ ኦሱዋ፥ ባ እማꬃ ኦሱዋ፥ ሄስካ ባ ኦራꬃ ኦሱዋ ኦꬃናዉ ደንዳና። ጋባኦና ዛንጋራን ኦꬅዳይሳዳ ሀንቃና። * 22 ጎዳይ፥ ኡባፈ ዎልቃማ ፆሳይ፥ ቢታ ኡባ ቦላ ꬋዮ ኤሀናዉ አዋጅዳይሳ ታ ስእዳ ግሾ ህንተ ቃሾይ ምኖና መላ ቀልቅሰይሳ አግተ።

23 ህንተ ሀይꬃ ሃ የግድ፥ ታ ኦደይሳ ስእተ፤ ታ ኦዳ አኬክተ። 24 ካꬅ ዘራናዉ ጎይያ ጎሻንቾይ ኡባ ዎደ ጎይሸ ደእዬ? ቃስ ኡባ ዎደ ጋጋህያ ዎꬍሸነ ሊቅስሸ ደኢ? 25 ጋድያ ሊቅስድ፥ ካሬꬃ ሳዋነ ኦካሸ፥ ባንጋነ ግስተ፥ ባንጋ እያ ዶኡዋን፥ እያ በሳን በሳን ዘሬስ ግደኔ? 26 ሀ ሂላ እያ ፆሳይ እያ ኤርሰስነ ታማርሴስ። 27 ካሬꬃ ሳዎነ ኦካሸ ሾጩ ዎꬋን ቆፀና፤ ሽን ጉꬃ ፃምአን ሾጨቴስ። 28 ካꬃ አይፈይ ቡከቴስፐ አትሽን፥ ሊቀና፤ ቃስ ካꬃ ቡክያ ፓራ ጋረት እያ ቦላራ ላገትኮካ ካꬃይ ጋጨተና። 29 ሀ ጭንጫተꬃ ኡባይ ባ ዞርያንነ ባ ጭንጫተꬃን ማላልስያ ኡባፈ ዎልቃማ ጎዳፐ ዬስ።

29

የሩሳላመ አየ!

1 ዳዊቲ ደእዳ አርኤላ ካታማዉ ነና አየ! ላይꬃ ቦላ ላይꬅ ጉጃ፤ ነ ባለታ ዛራ ዛራ ቦንቻ። 2 ታኒ አርኤላ ካታማ ቡሮ ኡንኤꬃና፤ እ ዘሌልድ ዬካና። ሄ ካታማይ ሱꬅ ካምዳ ያርሾ በሳ መላ ግዳና። 3 ታኒ ነ ዩሹዋ ተቃና፤ አዱሳ ግምብያን ነና ድራና፤ ነ ቦላ ኦላ ሻኮ ኤሳና። 4 ኔኒ ገልዳ ኦላን ግዳዳ ኦደታና፤ ጋርሳ ባናፐ ነ ግርሳይ ያና። ነ ግርሳይ ሞይትለ ግርሳዳ ቢታ ግዶፈ ከያና፤ ባና ግዶፈ ነ ካልካሻና።

5 ሽን ነ ሞርከት ባና መላ ዳሮ፤ ዎዛና ምኖ አሳታ ታይቦይ ጫርኮይ ኤፍያ ፑኖ መላ። 6 ቆፖና ደእሽን፥ ኡባፈ ዎልቃማ ጎዳይ ዳዳን፥ ቢታ ቃፆን፥ ግታ ግርሳን፥ ጎተን፥ ጫርኮንነ ታማ ላጮን ህንተና ዎቻና። * 7 አርኤላ ካታማ ኦልያ ዳሮ ካዎተꬃ ኡባይ፥ ሄ ካታማነ እያ ሚፃ ኦልያ ኡባይ፥ እያ ኡንኤꬅያ ኡባይ ꬍስኮ አሙሆዳነ ኤልሞዳ ሀናና። 8 ኮሻትዳ አስ አሙሆን ካꬅ ምድ፥ ባርክያ ዎደ እያ ኮሻይ አጎናይሳዳ ዎይኮ ሳሞትዳ አስ አሙሆን ኡይድ፥ ባርክያ ዎደ ሳሙዋ አሎናይሳዳ፥ ፅዮነ ደርያ ኦልያ ካዎተꬃት ኡባይ ሄሳዳ ሀናና።

9 ማላለትተ፤ ዳጋምተ፤ ቅልምእተ፤ ቆቅተ። ማꬆትተ፥ ሽን ዎይነ ኡሻን ግዶፖ። ጋንድጋርተ፥ ሽን ማꬆይያ ኡሻን ግዶፖ። 10 ጎዳይ ꬍስኮ አያና ህንተ ቦላ ጉስስ። ናበቶ፥ ህንተ አይፈይ ጎዘትስ፤ ቆንጨꬅ በኤይሳቶ፥ ህንተ ሁጰይ ካመትስ። *

11 ሀ ኡባ ቆንጨꬃይ ነዉ አታመትዳ ማፃፋ መላ ግድስ። እስ አስ፥ “ሄኤ፥ ሀይሳ ናባባ” ያግድ፥ እስ ናባቦ ኤርያ አሳስ እምያ ዎደ፥ እ፥ “ማፃፋይ አታመትዳ ግሾ፥ ታ ናባባናዉ ዳንዳእከ” ያጋና። 12 ማፃፋ ናባብ ኤሮና አሳኮ፥ “ሄኤ፥ ሀይሳ ናባባ” ያግድ እምያ ዎደ፥ እ፥ “ታኒ ናባባ ኤርከ” ያጋና።

13 ጎዳይ ያጌስ፦ “ሀ አሳይ ታና ባንታ ዶናን ቦንቼስ፤ ሽን ኤንታ ዎዛናይ ታፐ ሃሆን ደኤስ። ኤንቲ አስ መꬍዳ ዎጋ ታማርስሸ ታና ጮ ጎይኖሶና። * 14 ሄሳ ግሾ፥ ታኒ ሀ አሳ ቦላ ዛራ ዛራ ማላልስያባ ኦꬃና። ጭንጫታ ጭንጫተꬃ ኤያ ከሳና፤ ኤራንቾታ ኤራ ዶግሳና”* ያግስ።

15 ባንታ ሀልቹዋ ጎዳፐ ቆሳናዉ ጪሞየይሳታ፥ ባንታ ኦሱዋ ꬉማን ኦꬅሸ፥ “ኑና ኦን በኢ? ኑና ኦን ኤሪ?” ያገይሳታ አየ! 16 ህንተ ኡባባ ሽር የጌታ። ኦቶ መይስ ኡርቃ መላ ግድ ቆፔታ! መትዳይስ መꬍዳይሳ፥ “እ ታና መꬍቤና” ግዬ? ኦቶይ ባና መꬍዳይሳ፥ “እ አይኮካ ኤረና” ጋናዉ ዳንዳኢ?*

17 ልባኖሰ ዎራይ አራዳ ጋደ ግዳናዉ፤ ቃስ አራዳ ጋደይ ዎራ ግዳናዉ ጉꬃ ዎደይ አትስ ግደኔ?

18 ሄ ጋላስ ቱለት ማፃፋ ቃላ ስአና፤ ꬉማን ደእያ ቆቀታ አይፈይ ፄላና። 19 አሽከት ጎዳን ኡፋይታና፤ ማንቆት እስራኤለ ጌሻን ሀሹ ጋና። 20 ኡሎ ኢታት ዉራና፤ ቀልቅሰይሳት ትምእ ጋና፤ ኢታባ ኦꬃናዉ ዎችያ ኡባይ ꬋያና። 21 አሰ ኦዳን ባላ ኦይሳት፥ ሞተትዳይሳ ፕርዳ ኬꬃን ፅሄን የገይሳትነ ዎርዶ ማርካተꬃን ፅሎ አሳ ፕርዳ ጌላየይሳት ꬋያና።

22 ሄሳ ግሾ፥ አብራሃመ ዎዝዳ ጎዳይ ያይቆባ ኮቻኮ ሀይሳዳ ያጌስ፦ “ያይቆባ ኮቻይ ህዛፐ ጉየ ዬላተና፤ እያ ሶምኦይ ዬላትድ ሳአ ፄለና። 23 ሽን ኤንቲ ታ ኩሸ ኦሶ ግድዳ ባንታ ናይታ ባንታ ግዶን በእያ ዎደ ታ ሱንꬃ ጌሻና፤ ኤንቲ ያይቆባ ጌሻ፥ ጌሻተꬃ ናጋና፤ እስራኤለ ፆሳ ያሻተꬃን ቦንቻና። 24 አያናን ባለይሳት አኬካ ደማና፤ ዙዙመይሳት ትምርተ ኤካና” ያጌስ።

30

እፃስ ግያ ደርያ አየ!

1 ጎዳይ፥ “ጌላ ናይታ አየ! ታኒ ሀልቻቦና ኦꬆሶና፤ ታ አያናን ግዶናሽን ባንታ ሸነን ጫቅድ ናጋራ ቦላ ናጋራ ጉጀይሳታ አየ! 2 ታና ዞረ ኦይቾና ግብፀ ዎꬎኦሶና። ፓሮና ሚፃ ባንታዉ ተቀ፥ ግብፀ ባንታዉ ሸምፕያ ኩያ ኦꬆሶና። 3 ሽን ፓሮና ሚፃይ ህንተዉ ዬላ፥ ግብፀ ኩያይ ህንተዉ ካዉሻተꬅ ግዳና። 4 ኤንታ ሀላቃት ፃነሳን ደእኮካ፥ ኤንቲ ኪትዳይሳት ሀኔሳ ካታማ ጋክኮካ፥ 5 ዬላፈ አትሽን፥ ሀራ ማደይነ ጎእ ባይና ግሾ እያን አማነትያ ኡባይ ካዉያናነ ዬላታን” ያጌስ።

6 ነገባን ደእያ ዶአታባ ጎዳይ ኦድዳይ ሀይሳ፦ ኪተትዳይሳት መቶይነ ኡንእ ደእያ ቢታራ፥ አደ ጋሞይነ ማጫ ጋሞይ ዎራራ፥ ኢታነ ፆንገትያ ሾሻት ደእያ ባዙዋራ ካንꬅድ ባና። ሀረታነ ግማለታ ዞኮን ባንታ ዱረተꬃ ጫንድ ኤንታ አይኮካ ማዶና ቢታ ባና። 7 ግብፀይ አይኮካ ማደና፤ ሄሳ ግሾ፥ ታኒ እያ፥ “ፓꬆና ራኣባ” ያጋዳ ፄጋና።

8 ሀእ ባዳ ስንꬃራ ያና ዎድያስ መርና ማላ ግዳና መላ ኤንታ ስንꬃን ሹቻ ዎጫዳ ፃፋ፤ ማዝጋበንካ ፃፋ። 9 ኤንቲ ጌላነ ዎርዳንቾ ናይታ፤ ኤንቲ ጎዳይ ኦድያባ ስአናዉ ኮዮና ናይታ። 10 ኤንቲ ቆንጨꬅ በኤይሳታ፥ “ቆንጨꬅ በኦፕተ” ያጎሶና። ናበታ፥ “ኡፋይስያባነ ጭምያባ ኦድተፐ አትሽን፥ ሱረባ ኦዶፕተ። 11 ኦግያፐ ክችተ፤ ሆሮጋፐ ሃክተ፤ እስራኤለ ጌሻራ ኑና ሶምኦን ጋꬆፍተ” ያጎሶና።

12 ሄሳ ግሾ፥ እስራኤለ ጌሻይ ሀይሳዳ ያጌስ፦ “ህንተ ሀ ቃላ እፅድ፥ ገነንነ ጭሞን አማነትዳ ግሾ፥ 13 ሀ ናጋራይ ህንተዉ ዛእድ ዎድያ፥ አኬኮና ኤለስድ ኩንድያ አዱሳ ግምበ መላ ግዳና። 14 እያ መቆይ ኡርቃፈ መꬍዳ ኦቶ መላ ድፕ ግድ መቃና። ሄ መቁዋ ግዶፈ ታማ ካሽያ ዎይኮ ሃ ዱቅያ ኩንእ በንተና” ያጌስ።

15 እስራኤለ ጌሻይ፥ ኡባ ሃርያ ጎዳይ፥ ሀይሳዳ ያጌስ። “ስሞንነ ሸምፖን ህንተ አታና፤ ስእ ጉሳንነ አማነተꬃን ህንተዉ ዎልቃ ግዳና፤ ሽን ህንተ እፅደታ። 16 ህንተ፥ ‘አካይ፥ ኑኒ ፓራ ቦላ ኡትድ ባቃታና’ ያግደታ፤ ሄሳ ግሾ፥ ህንተ ባቃታና። ቃስ ህንተ፥ ‘ኤሶትያ ፓራ ቶግድ ባና’ ” ያግደታ፤ ሽን ህንተና የደይሳት ህንተፈ አꬎ ኤሶታና። 17 እስ ቶራንቹዋ በእድ ህንተፈ ሙኩሉ አሳይ ባቃታና፤ እቻሹ ቶራንቾት ህንተና ኡባ የደꬃና። ዙማ ሁጰን ኤቅዳ ባንድራ ምꬃዳ ዎይኮ ዙማ ቦላ ደእያ ማላዳ ህንተ ሀናና ጋካናዉ ህንተና የደና።

18 ሽን ጎዳይ ህንተዉ ኬሀናዉ ናጌስ፤ ጎዳይ ፅሎ ፕርድያ ፆሲ ግድያ ግሾ ህንተዉ ቃታናዉ ደንዳና። እያ አማነትድ ናግያ ኡባይ አንጀትዳይሳታ።

19 ህንተኖ፥ የሩሳላመን ደእያ ፅዮነ አሳዉ፥ ህዛፐ ጉየ ዬከከታ። ፆሳይ ቃን ኩምዳ ፆሲ ግድያ ግሾ፥ ህንተ ማደ ኮይድ እያኮ ዋስያ ዎደ ህንተዉ ዛሮ እማና። 20 ጎዳይ ህንተዉ መቶ ካꬅነ ኡንአ ሃꬅ እምኮካ፥ ህንተ አስታማረይ ህዛፐ ባና ቆሰና። ሽን ህንተ አይፈይ ህንተ አስታማርያ በአና። 21 ህንተ ኡሻች ዎይኮ ሀድርስ ስምያ ዎደ፥ ጉየራ ህንተና፥ “ኦገይ ሀይሳ፤ እያራ ቢተ” ግያ ቃላ ህንተ ስአና። 22 ብራንነ ዎርቃን አሌቀትዳ ኤቃ ምስለታ ህንተ ቱንሳና። ቱና ጩርቃዳ ህንተ ኤንታ፥ “ኑፐ ሃክተ” ያግድ ዎራ ሆላና።

23 ሄ ዎደ እ፥ ህንተ ቢታን ዘርዳ ካꬃስ እራ ቡክሳና፤ ቢታፈ ዶልያ ካꬃይ ዳሮነ ሙሩታ ግዳና። ሄ ጋላስ ህንተ መሄይ ዳልጋ ደንባን ሄመታና። 24 ጎሻ ቦራትነ ሀረት ግላን ፑነትዳ ጌሻ ሀርቁዋ ማና። 25 አስ ዉርያ ዎደ ሚፃት ላለትያ ጋላስ ደረታነ ዙማታ ቦላፈ ፑልቶ ሃꬅ ጎጋና። 26 ሄ ጋላስ አጌና ፖኦይ አዋ ፖኦዳ ሀናና፤ አዋ ፖኦይ ካሰይሳፈ ላፑን ኩሸ ዳራና፤ ላፑን ጋላስ ፖኡዋ መላ ግዳና። ሄ ኡባይ ሀናናይ ጎዳይ መቅዳ ባ አሳ ኮልያ ዎደነ እ ደችን ማዱንፅዳ አሳ ፓꬅያ ዎደ።

27 ሄኮ፥ ጎዳ ሱንꬃይ ሱልያ ሀንቁዋራ፥ ꬉምዳ ጩያ ሻራራ ሃሆ በሳፈ ያና። እያ ዶናን ሀንቆይ ኩምስ፤ እያ እንፃርሳን ምያ ታም ደኤስ። 28 እያ ፔኖይ፥ ቆ ጋካናዉ ክፅድ፥ ኡባባ ፕትድ ኤፍያ ሃꬃ ክፃ መላ። እ፥ ካዎተꬃታ ꬋዮ ዛርዛረን ሀርቃና፤ አሳ ጋፓታ ብፃልድ ኦገ ባለꬃና። 29 ጌሻ ባለይ ቦንቸትያ ጋላስ የፀይሳዳ፥ ህንተ የፃና። ጎዳ ዙማኮ፥ እስራኤለ ዛላኮ ብያ ዎደ ሱሱልኤ ፑንሸ የፅያ አሳይ ኡፋይተይሳዳ ህንተ ኡፋይታና።

30 ጎዳይ ባ ያሽያ ቃላ ስሳና፤ ባ ሱልያ ሀንቁዋን፥ ታማ ላጩዋን፥ ጎትያን፥ ኡሹዋንነ ሻቻን ባ ቀስያ ቆንጭሳና። 31 ጎዳይ ባ ግርሳን አሶረ ዳጋንꬃና፤ እያ ፃምአይ ኤንታ ሾጫና። 32 ጎዳይ ኤንታ ባ ሴርያ ፃምአን ኤንታ ሾጭያ ዎደ እያ አሳይ ካራቦራነ ዲꬃራ የፃና። ባ ቀስያ ደንꬅድ ኤንታ ሾጫና። 33 በንፐ ዶምድ አሶረ ካዎይ ፁሳ ቶፈታ ጌተትያ በሲ ጊግስ። ሄ በሳይ ኦላነ ዳልጋ፤ ቃስ ዳሮ ምꬅ ዶረትድ ደእያ በሲ። ጎዳ ፔኖይ ዲነ ሻፋዳ ጎግድ፥ ሄ ታማ ኤꬃና።

31

ግብፀ ቦላ ዘምፐይሳታ አየ!

1 ማዶ ደማናዉ ግብፀ ዎይሳታነ ፓራን አማነተይሳታ አየ! ፓራ ጋረታ ዳሮተꬃንነ ፓራ አሳታ ምኖተꬃን አማነተይሳታ አየ! ኤንቲ እስራኤለ ጌሻ ፄሎኮና ዎይኮ ጎዳፐ ማዶ ኮዮኮና። 2 ሽን ጎዳይ ጭንጫ ግድያ ግሾ ጋዶ የዳና፤ እ ኦድዳይሳ አገና። ኢታ አሳ ቦላነ ኢታባ ኦꬅያ አሳ ማደይሳታ ቦላ ደንዳና። 3 ግብፀት አሰፐ አትሽን፥ ፆሰ ግዶኮና፤ ኤንታ ፓራትካ አሾፐ አትሽን፥ አያና ግዶኮና። ጎዳይ ሀንቆን ባ ቀስያ ደንꬅያ ዎደ ማደይስ ꬉበታና፤ ማደተይስ ኩንዳና፤ ኤንቲ ኡባይ እስፈ ꬋያና።

4 ጎዳይ ታኮ ሀይሳዳ ያግስ፦ “ጋሞይ ዎይኮ ዎዳላ ጋሞይ መሄ ኦይክድ ዳርያ ዎደ ሄንꬃንቾት ፄገትድ ሺቅኮካ፥ እ ኤንታ ዋሱዋስ ዳጋመና፤ ኤንታ ቃላስ ያየና። ሄሳዳካ፥ ኡባፈ ዎልቃማ ጎዳይ ፅዮነ ዙማነ እያ ዙማታ ኦላናዉ ዎꬋና። 5 ካፎይ አለይሳዳ ኡባፈ ዎልቃማ ጎዳይ የሩሳላመ ገቻና፥ አሻና፥ ናጋና፤ እያ ቦላራ አልድ ሄማና።

6 “ህንተኖ እስራኤለ አሳዉ፥ ህንተ ማካልድ እፅዳ፥ እያኮ ስምተ። 7 ሄ ጋላስ ናጋር ኩምዳ ህንተ ኩሽያን ብራፐነ ዎርቃፈ ኦꬅዳ ኤቃታ ዎራ ሆላና። 8 አሶረይ አሳባ ግዶና ማሻን ኩንዳና፤ አሳባ ግዶና ማሽ ኤንታ ማና። ኤንቲ ማሻ ስንꬃፈ ባቃታና፤ ኤንታ ናአተꬃት ዎልቃን አሳስ ኦꬃና። 9 ዳጋማ ጋሶን ኤንታ ምኖ ሚፃይ ላለታና፤ ኤንታ ቶራ ሞጮናት ዳጋምድ የግ ꬋያና” ያጌስ፥ እያ ታማይ ፅዮነን፥ እያ ጮጨይ የሩሳላመን ደእያ ጎዳይ።

32

ፅሎተꬅ ኩምዳ ካዎተꬅ

1 ሄኮ፥ ካዎይ ፅሎተꬃን ካዎታና፤ ሃረይሳት ሱረተꬃን ሃራና። 2 እስ እስ አስ ባ ሁጰን ጫርኮፈ ጌምያ በሲ፥ ጎተፐ ቆሰትድ አትያ በሲ ግዳና። መላ ቢታን ጎግያ ሃꬃ መላነ ሳሞ ቢታን ግታ ዛላ ኩያ መላ ግዳና። 3 ፄልያ አሳታ አይፈይ ቅልምኤና፤ ስእያ አሳታ ሀይꬃይ ሀይዝድ ስአና። 4 ኤሶትያ አሳ ዎዛናይ ኤራናነ አኬካና። ደዶትያ አሳ እንፃርሳይ ብለታና፤ ጌሽድ ኦደታና። 5 ህዛፐ ጉየ ኤይ አስ ኤራንቾ ጌተተና፤ ኢታ አስ ቦንቸተና። 6 ኤያይ ኤያተꬅ ኦደቴስ፤ እያ ዎዛናይ ናጋራ ቆፔስ። ጎዳ ቦላ ምኖባ ኦደቴስ፤ እያ ቦላ ኢታባ ማቀቴስ፦ ኮሻትዳይሳስ ካꬅ እመና፤ ሳሞትዳይሳ ሃ ድጌስ። 7 ገነ አሳ ቆፋይ ኢታ፤ ማንቆት ሱረባ ኦደትኮካ ኤንታ ꬋይሳናዉ ዎርዶን ኢታ ቆፋ ቆፔስ። 8 ሎኦ አስ ሎኦባ ሀልቼስ፤ ሄ ሎኦ ሀልቹዋን ምንድ ደኤስ።

የሩሳላመ ማጫሳ

9 ህንተኖ ቆፍ ባይና ደእያ ማጫሳዉ፥ ደንድተ፤ ታ ኦደይሳ ስእተ፤ ህንተኖ አማነትድ ደእያ ማጫ ናይቶ፥ ታ ህንተዉ ኦደይሳ ስእተ። 10 ላይꬅ ኩሞና ህንተ አማነትድ ደኤይሳት ኮኮራና፤ ዎይነ እያ ዎድያን ማፀከታ፤ ቶክዳባፐ አይፈ ሺሸከታ። 11 ህንተኖ እንጀትን ደእያ ማጫሳዉ ኮኮርተ። ህንተኖ አማነትድ ደእያ ማጫ ናይቶ ያይተ። ህንተ ማኡዋ ቃርድ ካዮ ማኦ ህንተ ፄሳን ዳንጭተ። 12 ሎኦ ጋደን አይፍያ ዎይነይ ꬋይዳ ግሾ፥ አዛንድ ህንተ ትራ ቆፅተ። 13 አጉንꬅነ ክንቾተይ ታ አሳ ጋድያን ዶልስ። አሳይ ኡፋይትድ ደእዳ ኬꬃታስነ ካታማስ ዬክተ። 14 ካዎ ኬꬃይነ ዳሮ አሳይ ደእያ ካታማይ ባይሳታና፤ ሚፃትነ ግምበ ሻኮት መርናዉ ላለታና፤ ዎራ ሀረት ኡፋይትያ በስነ ዶርሳ ዉደይ ሄመትያ በሲ ግዳና።

15 ሄስ ሀናናይ፥ አያናይ ኑ ቦላ ጉካና ጋካናዉ፥ መላ ቢታይ አራዳና ጋካናዉነ አራዳ ቢታይ ዎራ ግዳና ጋካናሳ። 16 ሄሳፈ ጉየ፥ መላ ቢታን ሱረ ፕርድ፥ አራዳ ቢታን ፅሎተꬅ ዳና። 17 ፅሎተꬅ ሳሮተꬅ ኤሀና፥ ዎፓተꬅነ አማነተꬅ መርናዉ ቢታ ኩማና። 18 ታ አሳይ ሳሮይ ኩምዳ ኬꬃን፥ አማንꬅያ በሳንነ ዎፑ ግዳ ሶን ሸምፕድ ዳና። 19 ሻች ቡክድ ዎራ ꬋይስያኮካ፥ ቃስ ካታማይ ኩምꬅ ላለትያኮካ፥ 20 ሻፋታ ጋፃን ህንተ ካꬃ ዘርድ፥ ህንተ መህያስነ ህንተ ሀረታስ ሄንꬃ በሲ ደመይሳት ህንተ አንጀታና።

33

ኡንአነ ማዶ ኮሽ

1 ነና ꬋይሶና ደእሽን ሀራ ꬋይሰይሶ፥ ነና አꬅድ እሞና ደእሽን ሀራ አꬃ እመይሶ፥ ነና አየ! ነ ꬋይሶ አግዳ ዎደ ነና ꬋይሳና፤ ነ አꬃ እሞ አግዳ ዎደ ነና አꬅድ እማና።

2 አቤት ጎዳዉ፥ ኑና ማራ፤ ኑኒ ነና ኡፋይሳን ናጎስ፤ ዎንታ ዎንታ ኑስ ዎልቃ ግዳ፤ መቶ ዎደ ኑና አሻ። 3 ነ ግርሳ ደሹዋን ደረይ ባቃቴስ፤ ኔኒ ኑና ማዳናዉ ደንድያ ዎደ ካዎተꬃት ላለቶሶና። 4 ጎንዶይ ሺቀይሳዳ ህንተ ድኦይ ሺቃና፤ ቦለይ ድርገይሳዳ አሳይ እያ ቦላ ድርጋና።

5 ጎዳይ ቦላ ደእያ ግሾ፥ ꬎቁ ꬎቁ ግስ፤ ፅዮነ ሱረ ፕርዳንነ ፅሎተꬃን ኩንꬃና። 6 እ ህንተ ዎድያስ አማንꬅያ ባሶ ግዳና፤ ህንተዉ አቶተꬅ፥ ጭንጫተꬅነ ኤራተꬅ ግዳና፤ ጎዳስ ያሽ ሀ ኡባ ሻሉዋስ ቁልፐ ግዳና።

7 ሄኮ፥ ጎባት ኦገ ቦላ ዋሶሶና፤ ስገꬃናዉ ኪተትዳይሳት ጫመትድ ዬኮሶና። 8 ዎጋ ኦገት ካይሳትዶሶና፤ ኦግያራ ካንꬅያ አስ ባዋ። ጫቆይ ላለትስ፤ ካታማት ካትዶሶና፤ ቦንቾ አሳት ቦረትዶሶና። 9 ቢታይ አዛንስ፤ ዳቡርስ፤ ልባኖሰይ ዬላትድ መልስ፤ ሳሮና ዛንጋራይ መላ ቢታ ግድስ። ባሳነ ደርያንነ ቃርመሎሳ ደርያን ደእያ ምꬃ ሀይꬃይ ቆቆፈትስ።

10 ጎዳይ ሀይሳዳ ያጌስ፦ “ሀእ ታኒ ደንዳና፤ ሀእ ታኒ ቦንቸታና፤ ሀእ ታኒ ꬎቁ ꬎቁ ጋና። 11 ህንተ ኡቱላ ቃንꬃትድ ፑኖ የልደታ፤ ህንተ ሸምፖይ ህንተና ታማዳ ማና። 12 አሳይ ቦቅንተ ሹቻዳ ታማን ፁገታና፤ ቃስ አጉንꬃዳ ታማን ኤፃና። 13 ህንተኖ፥ ሃሆን ደኤይሳቶ፥ ታ ኦꬅዳይሳ ስእተ፤ ማታን ደኤይሳቶ ታ ዎልቃ አኬክተ” ያጌስ።

14 ፅዮነን ደእያ ናጋራንቾት ዳጋምዶሶና፤ ፆሳ ኤሮናይሳት ኮኮርዶሶና። ኤንቲ፥ “ኑ ግዶፈ ምያ ታማራነ መርናዉ ኤፅያ ላጩዋራ ዳናዉ ዳንዳኤይ ኦኔ?” 15 ፅሎተꬃን ሄመተይ፥ ሱረ ኦደተይ፥ በሶና ኦገራ በንትያ ጎአ እፀይ፥ ባ ኩሽያ ዎꬋፈ ኤኮና መላ ድገይ፥ ሸምፖ ዎꬎባ ስኦና መላ ባ ሀይꬃ ቱጨይ፥ ኢታባ ፄሎና መላ ባ አይፍያ ካመይ፥ 16 ሄ ኡራይ ꬎቃ በሳን ዳና። እ፥ ቆሰትድ አትያ በሳይ ምኖ ዛላ ግዳና፤ እያ ካꬃይ እያዉ እመታና፤ እ፥ ኡያ ሃꬃይ ፓጨና።

17 ህንተ አይፈይ ካዋ፥ እያ የገልሳራ በአና፤ ሃሆን ደእያ ቢታ ደማና። 18 ህንተ፥ “ሀላቃይ አዉን ደኢ? ጊራ ኤከይስ አዉን ደኢ? ግምበ ሻኮታ ሀላቃይ አዉን ደኢ?” ያግድ ህንተ ዎዛናን በን ያሽያ ዎድያ ቆፓና። 19 ዎዛና ምኖ አሳ፥ ህንተዉ ገሎና ዶናን ኦደትያ አሳነ እንፃርሳይ ደዶትያ አሳ ህዛፐ ጉየ ህንተ በኤከታ።

20 ኑኒ ኑ ባኣለ ቦንችያ ፅዮነ ካታማ በእተ! ዎፑ ግድ ደእያ፥ እያ ꬍሸይ ሾደቶና፥ እያ ዎዶሮይ ዱፆናነ እያ ꬍሸይ ቃፆና ዱንካነ መላ ሀንዳ የሩሳላመ ካታማ ህንተ፥ ህንተ አይፈን በአና። 21 ሄ በሳን ጎዳይ ኑስ ዎልቃ ግዳና። ሄ በሳይ ዳልጋ ሳፋነ ጎግያ ሃꬃ መላ ግዳና። ዎጎሎይ እያ ቦላራ ባናዉ ዳንዳኤና፤ ግታ ማርካበት ያራ ካንꬃናዉ ዳንዳኦኮና። 22 ጎዳይ ኑስ ፕርደይሳ፤ ጎዳይ ኑስ ህገ እመይሳ፤ ጎዳይ ኑ ካዋ፤ እ ኑና አሻና።

23 ነ ቃሾ ዎዶሮይ ዶልአና፤ ማርካብያ ቱሳይ ሹጋና፤ እያ ሻራይካ ቶለትቤና። ሄ ዎደ ዳሮ ድኦ ሻከታና፤ ሀር አቶሽን ዎበትካ ድኦ ኤካና። 24 ፅዮነን ደእያ ኦንካ “ታና ሳኬስ” ያገና፤ ያን ደእያ አሳ ናጋራይ አቶ ጌተታና።

34

ካዎተꬃት ፕርደታና

1 ህንተኖ፥ ካዎተꬃቶ፥ ሺቅድ ስእተ! ህንተኖ፥ አሳዉ አኬክተ! ቢታይነ ቢታን ደእያባ ኡባይ፥ ሳእነ ሳአፐ ከያባ ኡባይ ስኦ። 2 ጎዳይ ካዎተꬃታ ኡባ ቦላ ሀንቀትስ፤ ኤንታ ቶራንቾታ ኡባ ቦላ ይሎትስ። እ፥ ኤንታ ኡባ ꬋይሳና፤ ኤንታ ሹከይሳታስ አꬅድ እማና። 3 ኤንታ አሀይ ሆለትድ፥ አትድ ፅንቃና፤ ደረት ኤንታ ሱꬃን ካመታና። 4 ሳሎ ፆልንቶት ኡባይ ሴራና፤ ሳሎት ሳሌናዳ ፃፀታና። ዎይነ ሀይꬅነ ባላሰ አይፈይ ቆቆፈተይሳዳ ፆልንቶት ኡባይ ቆቆፈታና። *

5 ታ ማሻይ ሳሎታን አላና ጋካናዉ ኡይስ፤ ሄኮ ኤዶመ ቦላ፥ ታኒ ꬋይስዳ አሳ ቦላ ፕርዳናዉ ዎꬋና።* 6 ጎዳ ማሻይ ሱꬃን ሙከትስ። ያርሾስ ሹከትያ ዶርሳታነ ዴሻታ ሱꬃን ማሽ ሙከተይሳዳነ ኤንታ ክላሆ ሞꬉዋን ካመተይሳዳ ጎዳ ማሻይ ሱꬃን ሙከትስ፤ ሞꬉዋን ካመትስ። ጎዳይ ባሶራ ካታማን ያርሾ፥ ኤዶመ ቢታን ግታ ሹካ ጊግስስ። 7 መንꬃት፥ ዎፋኖትነ ቦራት ኤንታራ ኩንዳና። ኤንታ ጋደይ ሱꬃ ፃላላ ግዳና፤ ኤንታ ቢታይ ሞꬎን ሙኑቀታና። 8 ጎዳይ ሀሎ ከያና ጋላስነ ፅዮነ ኦልዳ ሞርከታ ቦላ ኩሸ ዛርያ ላይꬅ ጊግስስ።

9 ኤዶመ ሻፋት መልድ ማደ ግድስ፤ እያ ባናይ ዲነ ላመታና፤ እያ ቢታይ ኤፅያ ማደ ግዳና። 10 ቃማነ ጋላስ ታማይ ቶኤና፤ እያ ጩያይ መርናዉ ጩያና። ኤዶመ ቢታይ የለተꬃፈ የለተꬃ ጋካናዉ ባይሳ ግዳና፤ ኦንካ መርናዉ ያራ ካንና።* 11 ሽን ፅሎይነ ቁፃረይ እያ ላታና፤ ጉቶይነ ቁሮይ ያን ዳና። ፆሳይ ኤዶመ ቦላ ላለꬃ ዋꬋ ዎዶሮነ ባይሳተꬃ ቱምበ የዳና። 12 ሄ ቢታ አይስያ ካዎይ ዴና፤ ሀላቃት ያፐ ክቻና። 13 ካዎ ኬꬃታ አጉንꬅ፥ ሚፃታ ኦህ ማአና፤ ዎርካናት አላትያ በስነ ያንቾት ደእያ ሶ ግዳና። 14 ባዞ ዶአት ጎዳረታራ ጋሄታና፤ ቱና አያናት እሶይ እሱዋራ ፄገታና፤ ቃማ ቆለት ዎꬍድ ያን ዳና። 15 ጉቶት ያን ኬ ኬፅድ፥ ጱጱልድ ቆፃና። ባንታ ናይታ ባንታ ቀፈታ ጋርሳን ሀጳና፤ ጵርጮት ባንታ ላገታራ ያን ሺቃና።

16 ጎዳ ማፃፋን ኮይድ ናባብተ። ጎዳ ዶናይ ኦድዳ ግሾነ እያ አያናይ ሺሽዳ ግሾ፥ ሀይሳታፐ እሶይካ ፓጨና፤ ቃስ እሶይካ ባ ላገይ ባይና ዴና። 17 እ፥ ኤንታዉ ሳማ ከስስ፤ እያ ኩሸይ ቢታ ኤንታዉ ዎዶሮን ሻክስ፤ ኤንቲ እያ መርናዉ ላታና፤ የለተꬃፈ የለተꬃ ጋካናዉ ኤንቲ ያን ዳና።

35

ዎዘትዳ ደርያ ኡፋይሳ

1 ባይሳ ቢታይነ መላ ቢታይ ኡፋይታና፤ አይኮይ ባይና መላ ቢታይ ኡፋይታናነ ጪያና። 2 መላ ቢታይ ጪሸ ማአና፤ ኡፋይሳ ማዝሙረ የፃና። ልባኖሰ ቦንቹዋ ማአና፤ ቃርመሎሳነ ሳሮና ግታተꬃይ እመታና፤ ኤንቲ ጎዳ ቦንቹዋነ ኑ ፆሳ ግታተꬃ በአና።

3 ዳቡርዳ ኩሸታነ አርጋጭዳ ጉልባታታ ምንꬅተ። 4 ያሻ ዎዛን ደኤይሳታኮ፥ “ምንተ! ያዮፍተ! ሄኮ፥ ህንተ ፆሳይ ሀሎ ከያናዉነ ባ ፆሳተꬃን ኩሸ ዛራናዉ ይድ ህንተና አሻና” ያግተ።

5 ሄ ዎደ፥ ቆቀታ አይፈይ ዶየታና፤ ቱለታ ሀይꬃይ ስአና። 6 ዎበት ገንኤዳ ጉፓና፤ ደዶት ኡፋይሳን የፃና፤ መላ ቢታን ሃꬅ ጎጋና፤ መላ በሳን ፑልቶይ ꬉቃና። 7 ፁግያ ሻፈይ ኤለ ሃꬅ ግዳና፤ መላ ቢታይ ሃ ፑልታና፤ ዎርካናት አላትያ በሳን ማትነ ማይረይነ ማቅ ዶላና።

8 ያራ ዎጋ ኦገይ ከያና፤ እካ “ጌሻተꬃ ኦገ” ጌተታና። ቱናት ሄ ኦግያራ ቦኮና፤ ኤያት ያን ስመረቶኮና፤ ሽን ጌሻታስ ግዳና። 9 ጋሞይ ዎይኮ ያሽያ ዶአት ያራ ካንꬆኮና፤ ያን በንቶኮና፤ ሽን ዎዘትዳይሳታ ፃላል ሄመታና። 10 ጎዳይ ዎዝዳይሳት ስማና፤ የፅሽ፥ ፅዮነ ገላና፤ መርና ኡፋይሳይ ኤንታ ሁጵያን ኡታና። ኤንቲ ኡፋይታናነ ሀሹ ጋና፤ አዛኖይነ ኦለይ ኤንታፈ ሃካና።

36

ሳናክሬማ ማንደꬃ

(2 ካዎ 18:13-27፤ 2 ታር 32:1-19)

1 ህዝቅያስ ካዎትዳ ታማነ ኦይዳንꬆ ላይꬃን፥ አሶረ ካዎይ ሳናክሬም ዩሾይ ግምበትዳ ይሁዳ ካታማታ ኦልድ ኦይክስ። 2 ሄሳፈ ጉየ፥ አሶረ ካዎይ ላክሶ ካታማፐ እስ ቶራ ሞጮና ዳሮ ኦላንቾታራ ካዋ ህዝቅያሳኮ የሩሳላመ የድስ። እ፥ ብድ ማኦ ሜጭያ ጋድያኮ ኤፍያ ኦግያፐ ቆሞ ባጋራ ደእያ ኤልዳ ሃꬃይ ጎግያ ꬋዋ ማታን ኤቅስ። 3 ካዎ ጋꬎ አይስያ አልቃ ናአይ ኤልያቄም፥ ፃፈይ ሼብነ፥ ታርከ ፃፈይ፥ አሳፋ ናአይ፥ ዮኣስ እያኮ ካረ ከይዶሶና።

4 አሶረ ቶራ ሞጮናይ ኤንታኮ፥ “ህዝቅያሳስ ሀይሳዳ ያግድ ኦድተ፦ ‘ዎልቃማ አሶረ ካዎይ፥ ኔኮ ሀይሳዳ’ ያጌስ፦ ኔኒ ሀይሳ መላ ምናናዉ አይብን አማነታዲ? 5 ኔኒ ጮ ቃላን፥ ኦላ ኦለታናዉ ታዉ ጭንጫተꬅነ ዎልቅ ደኤስ ያጋሳ። ሽን ኔኒ ኦናን አማነታዳ ታ ቦላ ሀይሳዳ ማካላይ? 6 ኔኒ ‘ግብፀ ካዎይ ታና ማዳና’ ጋዳ ቆፕዳባ ግድኮ መቅዳ ማይረ ፃምአ ጉፈትያ አሳ መላ። ፃምአይ መቅን ፕንጮይ ኩሽያ ጫደስነ ማዱንፅሴስ። ግብፀ ካዎይ ባናን አማነትያ አሳ ኡባስ ሄሳ መላ። * 7 ሽን ኔኒ፥ ‘ኑኒ ጎዳን፥ ኑ ፆሳን፥ አማነቶስ’ ያግኮ፥ ህዝቅያስ ይሁዳነ የሩሳላመ አሳ፥ ‘ህንተ የሩሳላመን ደእያ ያርሾ በሳን ጎይናናዉ ኮሼስ’ ግድ፥ ፆሳ ጎይንያ ꬎቃ በሳታነ ያርሾ በሳታ ድግዳይ እያ ግደኔ?

8 “አነ ሀእ ሃያ! ታ ጎዳ አሶረ ካዉዋራ ጌዳረታ። ቶጋናዉ ዳንዳእያ አስ ነ ደምኮ፥ ናምኡ ሙኩሉ ፓራታ ታ ነዉ እማና። 9 ኔኒ፥ ‘ግብፀት ፓራ አሳታነ ፓራ ጋረታ ታዉ የዳና’ ጋዳ አማንኮ፥ ታ ጎዳ ቶራ ሞጮናታፐ እስ ላፋካ ዛራናዉ ዳንዳአካ። 10 ሄሳ ቦላካ፥ ታኒ ሀ ቢታ ꬋይሳናዉ ቱማ ጎዳ ሸነይ ባይና ከያድና? ጎዳይ ባ ሁጰን ታና ‘ባዳ ሀ ቢታ ኦላዳ ꬋይሳ’ ያግድ ኪትስ” ያግስ።

11 ሄሳፈ ጉየ ኤልያቄም፥ ሼብነ ዮኣስ አሶረ ሀላቃኮ፥ “ኑኒ ኤርያ አራምከ ዶናራ ኑስ ነ አይለታስ ኦዳፐ አትሽን፥ ግምበ ድርሳ ቦላ ደእያ አሳይ ስአና መላ እብራወꬆ ዶናን ኦዶፓ” ያግዶሶና።

12 ሽን ሀላቃይ ዛሪድ፥ “ሀ ኪታ ታኒ ህንተዉነ ህንተ ጎዳ ፃላላስ ኦዳና መላ ታና ታ ጎዳይ ኪትቤና። ህንተራ እስፈ ባንታ ሽአ ማናዉነ ባንታ ሼሻ ኡያናዉ ደእያ፥ ሀ ግምበ ድርሳ ቦላ ደእያ አሳ ኡባስ ኦዳና መላ ኪትስ” ያግስ።

13 አሶረ ሀላቃይ ደንድ ኤቅድ፥ ባ ቃላ ꬎቁ ኦꬅድ፥ እብራወꬆ ዶናን ሀይሳዳ ያግስ፦ “ዎልቃማ ግድዳ አሶረ ካዎይ ግያባ ስእተ! 14 ካዎይ ህንተኮ ሀይሳዳ ያጌስ፤ ‘ህዝቅያስ ህንተና ጭሞፎ’ እ ህንተና ታ ኩሸፐ አሻናዉ ዳንዳኤና። 15 ህዝቅያስ ህንተና፥ ‘ቱማ ጎዳይ ኑና አሻና፤ ሀ ካታማይካ አሶረ ካዋ ኩሸን ገለና’ ያግድ፥ ህንተ ጎዳን አማነታና መላ ኦꬆፎ።

16 “ህንተ ህዝቅያስ ኦድያባ ስኦፕተ። አሶረ ካዎይ ህንተና፥ ‘ታራ ስገትተ፤ ሃ ታኮ ዪተ። ሄሳ ህንተ ኦꬅኮ፥ ህንተ ኡባይ ህንተ ዎይነፐነ ህንተ ባላሰፐ ማና፤ ህንተ ቦክዳ ኦላፈካ ሃ ኡያና። 17 ታኒ ያዳ፥ ህንተና ህንተ ቢታ ዳንያ ቢታ ኤካዳ ኤፋና። ሄ ቢታይ ካꬅነ ዎይነይ ኩምዳ ቢታ’ ” ያግስ።

18 “ህዝቅያስ፥ ‘ጎዳይ ህንተና አሻና’ ያግድ ጭሞናዳ ናገትተ። ሀራ ካዎተꬃታ ፆሳታፐ ባ ቢታ አሶረ ካዋ ኩሸፐ አሽዳ ፆሲ ደእዬ? 19 ሀማታ ፆሳትነ አርፋዳ ፆሳት አዉን ደኦና? ሳፋርዋይማ ፆሳት አዉ ብዶና? ኤንቲ ሳማርያ ታ ኩሸፐ ዎꬅ ኤክዶና? 20 ሀ ቢታታ ፆሳታፐ ባ ቢታ ታ ኩሸፐ አሽድ ኤክዳይ ደኢ? ያትን ህንተ፥ ‘ጎዳይ የሩሳላመ ታ ኩሸፐ አሻና’ ያግድ ቆፔቲ?” ያግስ።

21 ሽን ካዎይ ኤንታኮ፥ “እያዉ አይ ዛሮካ እሞፕተ” ያግድ ዞርዳ ግሾ፥ አሳይ እስ ቃላካ እያዉ ዛሮና ስእ ግዶሶና። 22 ሄሳፈ ጉየ ካዎ ጋꬎ አይስያ ካልቀ ናአይ ኤልያቄም፥ ፃፈይ ሼብነ ታርከ ፃፈይ አሳፋ ናአይ ዮኣስ ባንታ ማኡዋ ፔꬍዶሶና። ህዝቅያሳኮ ብድ አሶረ ሀላቃይ ግዳባ ኡባ እያዉ ኦድዶሶና።

37

ህዝቅያስ እሳያሳ ዞረ ኦይችስ

(2 ካዎ 19:1-7)

1 ካዎይ ህዝቅያስ ሄሳ ስእዳ ዎደ ባ ማኡዋ ፔꬍድ፥ ካዮ ማኦ ማእድ፥ ጎዳ ኬꬅ ገልስ። 2 ካዎ ጋꬎ አይስያ ኤልያቄም፥ ፃፈይ ሼብነ ካለꬅያ ካህነት ካዮ ማኦ ማእድ፥ አሞፀ ናኣ ናብያ እሳያሳኮ ባና መላ ኪትስ። 3 ኤንቲ እሳያሳኮ ብድ፥ ህዝቅያስ ሀይሳዳ ያጌስ፦ “ሀ ጋላሳይ መቶ ጋላስ፥ ሴራ ጋላስነ ዬላ ጋላስ። ሄስካ ናእ የለታናዉ ዎደይ ጋክን፥ ባናካዳ የላናዉ ዎልቅ ꬋይዳ ማጫሳ መላ ግድዳ። 4 ደኦ ፆሳ ጫያናዳ እያ ጎዳይ፥ አሶረ ካዎይ፥ ኪትዳ ሀላቃ ቃላ ጎዳይ ነ ፆሳይ ስኦና አገና። ቃስ ጎዳይ ነ ፆሳይ ሄ ቃላ ጋሶን እያ ሴሮና አገና። ሄሳ ግሾ፥ አሳ ግዶፈ አታናይሳታስ ዎሳ” ያግዶሶና።

5 ካዎይ ህዝቅያስ ኪትዳይሳ እሳያስ ስእዳ ዎደ፥ 6 ኤንታኮ፥ “ህንተ ጎዳስ ሀይሳዳ ያግድ ኦድተ፦ ጎዳይ፥ ‘አሶረ ካዋ አይለት ታና ጫይሽን፥ ኔኒ ስእዳ ጫሻ ቃላስ ያዮፋ። 7 ሄኮ፥ እ ኦዳ ስእድ፥ ባ ቢታ ስማና መላ፥ ታኒ እያ ግዶን እስ አያና የዳና። ያታዳ እ ባ ቢታ ብድ ያን ማሻን ሀይቃናዳ ኦꬃና’ ያጌስ” ያግድ ኪትስ።

8 አሶረ ካዎይ ላክሶ ካታማፐ ደንድድ ብዳይሳ አሶረ ሀላቃይ ስእድ፥ ጉየ ስሚድ ካዎይ ልብና ካታማን ኦለተይሳ ደምስ።

9 ካዎይ ሳናክሬም፥ “ቶጰ ካዎይ ትርሃቅ ነና ኦላናዉ ይስ” ግያ ኦዳ ስእድ፥ ህዝቅያሳስ ሀይሳዳ ያግድ ኪትስ። 10 “ይሁዳ ካዋ ህዝቅያሳ፥ ኔኒ አማነትያ ፆሳይ፥ ‘የሩሳላመ አሶረ ካዋ ኩሸን የገና’ ያግድ ጭሞፎ። 11 አሶረ ካዎት ቢታታ ኡባ ዋት ꬋይስዳኮ ኔኒ ስአዳሳ። ያትን፥ ኔኒ አታኔ? 12 በን ታ ማይዛት ꬋይስዳ ጎዛና፥ ካራነነ ራፌሳ ቢታ ፆሳትነ ታላሳራን ደእያ ኤደነ ቢታ ፆሳት ሄ ቢታታ ꬋዮፐ አሽዶና? 13 ሀማታ ካዎይ፥ አርፋዳ ካዎይ፥ ሳፋርዋይማ ካዎይ፥ ሄና ካዎይነ እዋ ካዎይ አዉን ደኦና?” ያግድ ኪትስ።

ህዝቅያሳ ዎሳ

14 ህዝቅያስ ዳብዳብያ ኪተትዳ አሳፐ ኤክድ ናባብስ። ዳብዳብያ ጎዳ ኬꬅ ኤፍድ ጎዳ ስንꬃን ምጭስ። 15 ጎዳ ሀይሳዳ ያግድ ዎስስ፦ 16 “አቤት ኡባፈ ዎልቃማ ጎዳዉ፥ ክሩበታፐ ግዱዋን ኡትዳ እስራኤለ ፆሳዉ፥ ሳአ ካዎተꬃታ ኡባ ቦላ ነ ፃላል ፆሰ። ሳሉዋነ ሳኣ ኔኒ መꬋዳሳ።* 17 አቤት ጎዳዉ፥ ነ ሀይꬃ የጋዳ ሃ ስአ። አቤት ጎዳዉ፥ ነ አይፍያ ዶያዳ ሃ ፄላ። ነና፥ ደኦ ፆሳ፥ ሳናክሬም ጫይዳ ጫሻ ስአ።

18 “አቤት ጎዳዉ፥ አሶረ ካዎት ካዎተꬃታነ ኤንታ ቢታ ꬋይስዳይስ ኤ ቱማ። 19 ኤንታ ፆሳታ ታማን ፁግድ ꬋይስዶሶና፤ ኤንታ ፆሳት ካሰካ አሳ ኩሸይ ማስድ ከስዳ ምꬅነ ሹች ግድያ ግሾ፥ ፆሳታ ግዶኮና። 20 ህዛ አቤት ጎዳዉ፥ ኑ ፆሳዉ፥ ነ ፃላል ጎዳ ግደይሳ ሳኣ ካዎተꬃት ኡባይ ኤራና መላ ኔኒ ኑና እያ ኩሸፐ አሻ” ያግድ ዎስስ።

ሳናክሬማ ኩንደꬃ

(2 ካዎ 19:2-37)

21 ሄሳፈ ጉየ፥ አሞፀ ናአይ እሳያስ ህዝቅያሳስ ሀይሳዳ ያግድ ኪትስ፦ ጎዳይ፥ እስራኤለ ፆሳይ ሀይሳዳ ያጌስ፦ “ኔኒ አሶረ ካዋ ሳናክሬማ ጋሶን ታና ዎስዳ ዎሳ ታኒ ስአስ” ያጌስ።

22 “ጎዳይ ሳናክሬማ ሀይሳዳ ያግስ።

ፅዮነ ጌላእያ ነና ካꬋሱ፤ ለቃሱ፤

የሩሳላመ ናእያ ባ ሁጵያ ቃꬃዳ ነና ቦራሱ።

23 ኔኒ ጫይዳይነ ቶችዳይ ኦኔ?

ነ ኦደ ቦላ ነ ቃላ ꬎቁ ኦꬃዳ ኦደታዲ?

ነ ኦቶሮን ኦና ꬎቁ ጋዳ ፄላዲ?

ሄሳ ነ ኦꬅዳይ እስራኤለ ጌሻ ቦላና ግደኔ?

24 ኔኒ ኪትዳ አሳ ባጋራ ጎዳ ጫያዳሳ።

ሀይሳዳ ያጋዳሳ፦

‘ታ ዳሮ ፓራ ጋረታራ

ꬎቃ ዙማ ሁጵያ፥

ልባኖሰ ዙማ ፄራ ከያስ።

ኡባፈ አዱሳ ዝጋታነ

ኡባፈ ሎኦ ፂዳታ ቃንፃስ።

ꬎቃ በሳን ደእያ

ፅትዳ ዎራ ጋካስ።

25 ታኒ አላጋ ቢታታን

ሃꬃ ኦላ ቦካዳ ሃ እያፐ ኡያስ።

ግብፀ ቢታን ጎግያ ሃꬃ ኡባ

ታኒ ታ ቶሁዋን የꬋዳ መልሳስ’ ”

ያጋዳሳ።

26 “ዳሮ ዎደፐ ስን

ኔኒ ግምበትዳ ካታማታ ላላዳ፥

ሹቻ ኬላ ከሳና መላ፥

ታ ቆፋ ቃቻ ዎꬅዳይሳ ነ ኤራብኪ?

ታኒ ሀእ ኦꬅያ ኦሶታ

በን ሀልቻ ዎꬃስ።

27 ሄሳ ግሾ፥ ኤንታ አሳስ ዎልቃይ እፅን፥

ኤንቲ ካዉይዶሶናነ ዬላትዶሶና።

ኤንቲ ማታ መላነ

ዮጋ ጪሻ መላ።

ኤንቲ ኬꬃ ሁጰን ዶልያ ማታ መላነ

ሌገይ ኩንድስያ ካꬃ መላ ሀንዶሶና።

28 “ሽን ኔኒ ኡትያ፥ ከይያ፥ ገልያ በሳነ

ታ ቦላ ነ ሀንቀትዳ ሀንቁዋ ኤራይስ።

29 ነ ታ ቦላ ሀንቀትዳ ግሾነ፥

ነ ኦቶሩዋ ታኒ ስእዳ ግሾ፥

ታኒ ነ ሲꬍያን ዳፎ አꬃና፤

ነ ዶናን ብፃላ ባርሳና።

ያታዳ ኔኒ ይዳ ኦግያራ

ነና ጉየ ዛራና።”

30 እሳያስ ካዋ ህዝቅያሳኮ ሀይሳዳ ያግስ። “ሄስ ፖለታናይሳስ ማላይ ሀይሳ፤ ሀ ላይꬅነ ዎንቶ ላይꬅ ህንተ አሰቦ ካፅዳ ካꬅ ማና። ሽን ሄꬓንꬆ ላይꬃን ህንተ፥ ህንተ ሁጰን ዘርተነ ጫክተ፤ ዎይነ ቶክተነ እያ አይፍያ ሚተ። 31 ይሁዳ አሳፐ አትዳይሳት ፃጶ የዳና፤ አይፈ አይፋና። 32 አትዳ ጉꬃት የሩሳላመፐነ ፅዮነ ደርያፐ ያና። ኡባፈ ዎልቃማ ጎዳ ቃናተይ ሄሳ ኦꬃና።

33 “ሄሳ ግሾ፥ አሶረ ካዉዋባ ጎዳይ ሀይሳዳ ያጌስ። አሶረ ካዎይ ሀ ካታማ ገለና፤ ዎይኮ ሀይሳን ባ ዶንግያ ዱከና፤ ዎይኮ ባ ጎንዳልያ ኦይክድ፥ ሀ ካታማ ስን አና፤ ዎይኮ ካታማ ዩሹዋ ተቀና። 34 አሶረ ካዎይ ባ ይዳ ኦግያራ ጉየ ስማና፤ ሀ ካታማ ገለና።” ታኒ ጎዳይ ሀይሳ ኦዳይስ።

35 “ታኒ ታ ቦንቹዋ ግሾነ ታ አይልያ ዳዊታ ግሾ፥ ሀ ካታማ አሻና” ያግስ።

36 ሄ ቃማ ጎዳ ኪታንቾይ ከይድ፥ አሶረ አሳይ ዱንካንዳ ጉታ ብድ፥ 185,000 አደታ ዎꬍስ። ዎንተꬃ ጋላስ አሳይ ደንድድ አህ አሀ ቦላ ዶረትዳይሳ በእዶሶና። 37 ሄሳ ግሾ፥ አሶረ ካዎይ ሳናክሬማ ደንድድ፥ ጉየ ስም ብድ ናናወ ካታማን ኡትስ።

38 እስ ጋላስ ሳናክሬማ ባ ፆሳ ንስሮካ ኬꬃን ጎይንሽን፥ እያ ናይት አድራመለክነ ሳርፃር ማሻን እያ ዎꬍድ አራራተ ቢታ ባቃትዶሶና። እያ ናአይ አስራዶን እያ በሳን ካዎትስ።

38

ህዝቅያሳ ሀርግያ

(2 ካዎ 20:1-11፤ 2 ታር 32:24-26)

1 ሄ ዎደ ካዎይ ህዝቅያስ ሀርግድ፥ ሀይቃናዉ ማትስ። አሞፀ ናአይ ናበይ እሳያስ እያኮ ብድ፥ ጎዳይ፥ “ነ ሀይቃና ሀንያ ግሾ ነ ኬꬃ ጊግሳ” ያግስ።

2 ህዝቅያስ ጎዳኮ ስም ዝንእድ፥ ጎዳ ዎስስ። 3 “አቤት ጎዳዉ፥ ታኒ ነ ስንꬃን ቱማተꬃንነ ኩመꬃ ዎዛናን ሄመትዳይሳነ ነና ኡፋይስያባ ኦꬅዳይሳ ሀሳያ” ያግድ ጫመትድ ዬክስ።

4 ሄሳፈ ጉየ፥ ጎዳ ቃላይ እሳያሳኮ፥ 5 ባዳ ህዝቅያሳኮ፥ ጎዳይ ነ ማይዛ ዳዊታ ፆሳይ፥ “ታኒ ነ ዎሳ ስአስ፤ ነ አፉꬃ በአስ። ነ ላይꬃ ቦላ ታኒ ታማነ እቻሹ ላይꬃ ጉጃና። 6 ነናነ ሀ ካታማ አሶረ ካዋ ኩሸፐ አሻና፤ ታኒ ሀ ካታማስ ኦለታና” ያጋ።

7 “ጎዳይ ባ ግዳ ቃላ ፖላናዉ እምዳ ማላይ ሀይሳ ያግስ፦ 8 አካዝ ከያናዉ ጊግስዳ ደꬃን ደእያ ኩያይ ታሙ ታንጎ ጉየ ስሚድ ባና መላ ታኒ ኦꬃና” ያግስ። ኩያይ ታሙ ታንጎ ጉየ ስሚድ ብስ።

9 ይሁዳ ካዎይ ህዝቅያስ ሀርግያፈ ፓፅድ ፃፍዳ ማዝሙረይ ሀይሳ፦

10 ታኒ፥ “ታ ደኦ ላይꬃይ ባጋ ጋኮና ደእሽን፥

ሀይቆ ፐንገራ ገላና ሀንያና?

አትዳ ላይꬃ ቦንቀታና ሀንያና?” ያጋስ።

11 “ታኒ ደኦን ደኤይሳታ ቢታን ጎዳ በእከ፤

ሀ ሳአን አሰ በእከ፤

ሀ አላምያን ደኤይሳታራ ዛራዳ ደእከ።

12 ዶርሰ ሄመይሳታ ዱንካንያዳ፥

ታ ደኦይ ሾደትስ።

ዶርዘይ አፍላ ዋንዳራሸን ፃፀይሳዳ፥

ታ ደኦይ ፃፀትስ።

ዶርዘይ አፍላ ዱꬅያዳ፥

ታ ደኡዋ ዱꬅስ።

ዎንታፈ ኦማርስ ጋካናዉ

ታና ꬋይሳሳ” ያጋስ።

13 “ቃማ ኩመꬃ ዳንዳአን ናጋስ፤

ጋሞዳ ታ መቀꬃ ኡባ መንꬃዳሳ፤

ዎንታፈ ኦማርስ ጋካናዉ ታና ꬋይሳዳሳ።

14 ታኒ ካሮዳነ ጭላሾዳ ዋሳስ፤

ሆለዳ ዙዙማስ።

ታ አይፈይ ሳሎ ፄልሸ ዳቡርስ፤

ጎዳዉ፥ ታኒ ኡንኤታስ፤

ኔኒ ታና ሀ ኡንኣፈ ከሳ” ያጋስ።

15 ሀይሳ ኡባ ኦꬅዳይ ጎዳ፤

ታኒ አይ ጋናዉ ዳንዳእያና?

ታ ሸምፖይ ኡንኤትዳ ግሾ፥

ታ ላይꬃ ኡባ አሽከተꬃን ዳና።

16 ጎዳዉ፥ ሀይሳ መላ ሴራን

አሳይ ደኦን ደኤስ።

ሀእ ታ ፓያተꬃ ዛራዳ፥

ታና ደኦን ዎꬃ!

17 ታ ኡንኤተꬃይ ታዉ ሎኦ ግድስ፤

ኔኒ ታ ሸምፑዋ ꬋዮ ኦላፈ አሻዳሳ፤

ታ ናጋራ ኡባ ኔኒ ጉየ የጋዳሳ።

18 ዱፎይ ነና ጋላተና፤

ሀይቆይ ነና ሳበና።

ኦላን ዎꬍዳይሳት፥

ነ አማነተꬃ ኡፋይስ ኦꬆኮና።

19 ታኒ ሀች ነና ጋላተይሳዳ፥

ደኦን ደኤይሳት ነና ጋላቶሶና።

ነ አማነተꬃ

አዋት ባንታ ናይታስ ኦዶሶና።

20 ጎዳይ ታና አሻና፤

ሄሳ ግሾ፥ ኑኒ ኑ ደኦ ላይꬃ ኡባን፥

ጎዳ ኬꬃን ዲꬃን የፃና።

21 እሳያስ ካሰ፥ “ባላሰ ዳፅድ፥

እያ ክፃ ቦላ ዎꬅተ፤

እ ፓፃና” ያግስ።

22 ህዝቅያስ ካሰ፥ “ታኒ ፓፃዳ ጎዳ ኬꬅ ባናይሳስ ማላይ አይበ” ያግድ እሳያሳ ኦይችስ።

39

ባብሎነፐ ይዳ አሳታ

(2 ካዎ 20:12-19)

1 ሄ ዎደ፥ ባልዳና ናአይ፥ ባብሎነ ካዎይ ማርዶክ-ባልዳን፥ ህዝቅያስ ሀርግድ ፓፅዳይሳ ስእዳ ግሾ፥ ዳብዳበነ እሞታ ህዝቅያሳስ የድስ። 2 ህዝቅያስ ኪተትድ ይዳ አሳታ ሞክስ። ባ ሻሉዋ ምንጅያ ኬꬃን ደእያ ብራ፥ ዎርቃ፥ ሳዉዋ፥ ሎኦ ዛይተ፥ ባ ኦላ ሚሸታነ ባ ሻሉዋ ምንጅያ ኬꬃን ደእያባ ኡባ ኤንታ በስስ። ባ ሶን ዎይኮ ባ ጋꬉዋን ደእያባ ኡባፈ ህዝቅያስ ኤንታ በሶና አግዳባይ ባዋ።

3 ናበይ እሳያስ ካዋ ህዝቅያሳኮ ብድ፥ “ሀ አሳት ዎይግዶና? አዉፐ ይዶና?” ያግድ ኦይችስ።

ህዝቅያስ፥ “ኤንቲ ታኮ፥ ሃሆ ቢታ ባብሎነፐ ይዶሶና” ያግስ።

4 እሳያስ ዛሪድ፥ “ኤንቲ ነ ሶን አይ አይ በእዶና?” ያግድ ኦይችስ።

ህዝቅያስ፥ “ኤንቲ ታ ጋꬎን ደእያ ኡባባ በእዶሶና፤ ታ ሻሉዋ ምንጃ ኬꬃን ደእያባፐ ታኒ ኤንታ በሶናባይ ባዋ” ያግስ።

5 ያትን፥ እሳያስ ህዝቅያሳኮ፥ “ኡባፈ ዎልቃማ ጎዳይ ግያባ ስአ። 6 ‘ኔኒ፥ ካዎ ጋꬎን ደእያባ ኡባይነ ነ ማይዛት ሀች ጋካናዉ ሺሽዳባ ኡባይ ኩምꬅ ድኤትድ፥ ባብሎነ ቢታ ባና ዎደይ ያና፤ አይብካ አተና። 7 ቃስ ኔፐ የለትዳ ነ አሾነ ነ ሱꬁ ግድዳ ነ ኮቻት ድኤትድ ባና፤ ባብሎነን ካዎ ጋꬎን ሹፋ ግድድ ኦꬃና’ ያጌስ”* ያግስ።

8 ህዝቅያስ ዛሪድ፥ “ኔኒ ኦድዳ ጎዳ ቃላይ ሎኦ። ሽን ታ ላይꬃን ሳሮነ ዎፓ ግዶ” ያግድ ቆፕስ።

40

ምንꬆ ቃላ

1 ህንተ ፆሳይ ሀይሳዳ ያጌስ፦

“ታ ደርያ ምንꬅተ! ምንꬅተ!

2 እ አይለተꬃን ደእዳ ዎደይ ፖለትስ፤

እያ ናጋራይ አቶ ጌተትስ፤

ባ ናጋራ ግሾ፥ ጎዳይ እያ ዳኮ ሴርዳይሳ፥

የሩሳላመስ ሊቆ ቃላን ኦድተ፤ አዋጅተ” ያጌስ።

3 ሀይሳዳ ግያ ግርሳይ ስኤቴስ፤

“መላ ቢታን ጎዳ ኦግያ ጊግስተ፤

ኑ ፆሳስ አራባ መላ ቢታን * ሆሮጋ ስት ኦꬅተ።*

4 ዛንጋራ ኡባይ ꬎቁ ጋና፤

ደረይነ ዙማይ ዝቅ ጋና፤

ኢታ ኦገትነ ገላ ከሳት ደምባታና።

5 ሄ ዎደ ጎዳ ቦንቾይ ቆንጫና፤

አሾ ማእዳ ኡባይ ሄሳ እስፈ በአና።

ጎዳ ዶናይ ሀይሳ ኦድስ” ያጌስ።

6 እስ ግርስ፥ “ዋሳ” ያግሽን ስአስ፤

ታኒ፥ “ዎይጋዳ ዋሶ?” ያጋስ።

“አስ ኡባይ ማታ መላ፤

እያ ቦንቾ ኡባይ ጪሻ መላ። *

7 ጎዳ እያ ቦላ ሸምፕያ ዎደ፥

ማታይ መሌስ፤ ጪሻይ ቆቆፈቴስ፤

አስ ቱማ ማታ መላ።

8 ማት መሌስ፤ ጪሽ ቆቆፈቴስ፤

ሽን ኑ ፆሳ ቃላይ

መርናዉ ኤቅድ ደኤስ” ያጋዳ ዋሳ።

9 ነኖ ፅዮነስ ሎኦባ ኦደይሶ፤

ዙማ ቦላ ከያ።

ነኖ የሩሳላመስ ሎኦባ ኦደተይሶ፤

ነ ቃላ ꬎቁ ኦꬃዳ ዋሳ።

ያዮፋ፤ ꬎቁ ኦꬃ፤

ይሁዳ ካታማታስ፥ “ህንተ ፆሳይ ሀይስሽ” ያጋ።

10 ሄኮ፥ ኡባ ሃርያ ጎዳይ ዎልቃራ ዬስ፤

እያ ቀሰይ እያዉ ሃራና።

እያ ዎይቶይ እያራ ደኤስ፤

ጭግያ ጋተይ እያ ስንꬃና።

11 እ ባ ዉድያ ሄንꬃንቾዳ ሄማና፤ *

ባ ዶርሳ ማራታ ባ ቀስያን ሺሻና፤

ኤንታ ባ ክኦን እድማና፤

ꬋንይሳታ ሎዳራ ካለꬃና።

12 ሃꬃታ ባ ኩሸ ቃቃን፥

ሳሎታ ታካꬎን ልክዳይ፥

ቢታ ባና ዳቾን ማክዳይ፥

ደረታነ ዙማታ ምዛነን ልክዳይ ኦኔ?

13 ጎዳ አያና ኤርዳይ፥

እያ ዞርድ ታማርስዳይ ኦኔ?*

14 እያዉ ቆንጭሳና መላ ኦና ዞረ ኦይችዴ?

ሱረ ፕርዳ እያ ታማርስዳይ ኦኔ?

እያ ጭንጫተꬅ ታማርስዳይ፥

እያ አኬካ በስዳይ ኦኔ?

15 ሄኮ፥ ካዎተꬃት ፁጋን ደእያ እስ ፆኮ መላ፤

ኤንቲ ምዛነ ቦላ ደእያ ባና መላ፤

እ ዩሾይ አባን ተቀትዳ ቢታታ ባናዳ ልከስ።

16 ልባኖሰ ምꬃይ ያርሾ በሳን ኤፃናዉ ግደና፤

እያን ደእያ ዶአት ፁሳ ያርሾስ ግዶኮና።

17 ካዎተꬃት ኡባይ እያ ስንꬃን ባይናባ መላ፤

ኤንቲ እያ ስንꬃን ኡባ አይኮካ ግዶኮና፤

ባይናባፐካ ላፋ።

18 ያትን፥ ፆሳ ህንተ ኦደራ ግናየቲ?

አይባ ምስለራ ጋꬅድ ፄለቲ?

19 ኩሸ ሂላንቾይ ኤቃ ምስለ ጊግሴስ፤

ዎርቃ ሼሸይስ ዎርቃን ላንፄስ፤

ብራ ሼሸይስ እያ ቦላ

ብራ ሳንꬃላታ መꬌስ።

20 ሚሸይ ባይና ማንቆይ፥

ያርሾስ ፆꬎና ምꬅ ዶሬስ።

ምስለይ ቃፆና መላ ኤሳናዉ

ኩሸ ሂላንቾ ኮዬስ።

21 ኤርቤከቲ? ዎይኮ ስእቤከቲ?

ሀይስ ህንተዉ ኮይሮፐ ኦደትቤኔ?

ዎይኮ ሳእ መቶሳፐ

ሀይሳ ህንተ አኬክበከቲ?

22 እ ቢታ ገርቱዋፈ ቦላ ባጋን

ባ አራታን ኡቴስ፤

ቢታን ደእያ አሳት ፃቆ መላ።

ሳሎታ ገሸዳ ምጬስ፤

ዱንካነዳ ደእያ በሲ ኦꬅድ ቶሌስ።

23 እ፥ ሀላቃታ ባይናባዳ ኦꬄስ፤

ሀ አላምያ ሃረይሳታ ሀዳ ከሴስ።

24 ኤንቲ ቶከትድ ቡሮ ጋምኦናሽን፥

ዘረትድ ቡሮ ፃጶ የዶናሽን፥

ጎዳይ ኤንታ ቦላ ጫርኮ የድስ፤

ኤንቲ መልን ጎተይ ኤንታ ፑኖዳ ኤፍስ።

25 ያትን፥ ታና ኦደራ ልከየቲ?

ታና ኦደራ ግናየቲ? ያጌስ ጌሻይ።

26 ህንተ አይፍያ ꬎቁ ኦꬅድ ሳሎ ፄልተ፤

ሀ ፆልንቶታ መꬍዳይ ኦኔ?

እ ኤንታ ኦላንቾዳ ካለꬄስ፤

ኤንታ ታይቡዋ ኤሬስ።

እ ኤንታ ኡባ ኤንታ ሱንꬃን ሱንꬃን ፄጌስ፤

እያ ዎልቃ ግታተꬃፈነ ምኖተꬃፈ ደንዶይሳን፥

ኤንታፈ እሶይካ ꬋየና።

27 ነኖ ያይቆባ፥ ነኖ እስራኤለ፥

ታ ኦገይ ጎዳፐ ጌምስ፤

ታ ፕርዳይ ፆሳፈ ቆሰትስ፤

ያጋዳ አይስ ኦደታይ?

28 ኤራብኪ? ስአብኪ?

ጎዳይ መርና ፆሳ፤

ቢታ ኡባ መꬍዳይ እያ።

እ ዳቡረና፤ ዎይኮ አርጋጨና፤

ኦንካ እያ ቆፋ ኤራናዉ ዳንዳኤና።

29 እ ዳቡርዳይሳታስ ዎልቃ እሜስ፤

ምኖተꬅ ባይናይሳስ ምኖተꬅ ጉጄስ።

30 ሀር አቶሽን ያላጋ ናይት

ዳቡሮሶና፤ አርጋጮሶና፤

ናአተꬃት ዳቡርድ ኩንዶሶና።

31 ሽን ጎዳ አማነትድ ናገይሳት፥

ባንታ ዎልቃ ኦራꬃና።

ኤንቲ አርጋንꬃዳ ቀፈን ፓላና፤

ዎፃና፥ ሽን ዳቡሮኮና፤

ሄመታና፥ ሽን አርጋጮኮና።

41

እስራኤለ ማዱዋ

1 ህንተኖ፥ ዩሾይ አባን ተቀትዳ ቢታቶ፥

ስእ ግድ፥ ታኒ ኦደይሳ ስእተ!

ደረይ ባንታ ዎልቃ ኦራꬆ፤

ኤንቲ ሃ ሺቅድ፥ ኦደቶ፤

አነ ኑኒ ፕርደታናዉ እስፈ ሺቆስ።

2 “ዶሎሀ ባጋፈ እሱዋ ደንꬅድ ብያ በሳ ኡባን ፆኖ እመይ ኦኔ?

እ ካዎተꬃታ እያ ኩሸን አꬅድ እሜስ፤

ካዎታ እያዉ ሃርስስ።

እ ኤንታ ባ ማሻን ብዶ ከሴስ፤

ባ ዶንግያን ኤንታ ፑኖ ኦꬄስ።

3 እ ኤንታ የደꬅሸ፥ እያ ቶሆይ ካሰ የꬍቦና

ኦግያራ ሳሮ ካንꬄስ።

4 ሀይሳ ኦꬅዳይነ ፖልዳይ

የለተꬃካ ኮይሮፐ ፄግዳይ ኦኔ?

ታኒ ጎዳይ፥ ኮይሩዋራ ደአይስ

ዉርሰꬃራካ ደኤይ ታና” ያጌስ።

5 ዩሾይ አባን ተቀትዳ ቢታት፥

ሄሳ በእድ ያይዶሶና፤

ሳኣ ጋፃን ደኤይሳት ኮኮርዶሶና።

ኤንቲ እስፈ ሺቅድ ታኮ ይዶሶና።

6 እሶይ እሱዋ ማዴስ፤

ባ እሻ፥ “ምና” ያጌስ።

7 ኩሸ ሂላንቾይ ዎርቃ ሼሸይሳ ምንꬄስ፤

ናርቃን ቆፅድ ሌእሰይስ

ባቻን ብራታ ሴርሰይሳ፥ “ምና” ጌስ።

እ ብራታ ꬋንይሳ፥ “ሎኦ ኦꬃሳ” ያጌስ፤

ኤቃይ ቃፆና መላ ምስማረን ꬍሼስ።

8 “ሽን ነኖ እስራኤለ፥ ታ አይልያዉ፥

ታ ዶርዳ ያይቆባ፥

ታ ላግያ አብራሃመ ኮቻዉ፥ *

9 ታኒ ነና ቢታ ጋፃፐ ኤሀስ፤

ሃሆሶፐ ፄጋዳ፥ ‘ኔኒ ታ አይለ’

ታኒ ነና ዶራስ፤ ታኒ ነና የግከ።

10 ያዮፋ፥ ታኒ ኔራ ደአይስ፤

ዳጋሞፋ፥ ታኒ ነ ፆሳ።

ታኒ ነና ምንꬃና፤ ነና ማዳና፤

ታኒ ነና ፆንያ ታ ኡሻቻ ኩሽያን ካትሳና።

11 ነ ቦላ ሀንቀትያ ኡባይ ዬላትድ ካዉያና፤

ኔራ ኤቀተይሳት ባይናባ ግዳና።

12 ነ ሞርከታ ኔኒ ኮያና፤

ሽን ኤንታ ደማካ፤

ነና ኦለይሳት ባይናባ ግዳና።

13 ታኒ ጎዳይ፥ ነ ፆሳይ፥

ነ ኡሻቻ ኩሽያ ኦይካና፤

ያዮፋ፥ ታኒ ነና ማዳና።

14 ነኖ ጉፁንያዉ፥ ያይቆባ፥ ህንተኖ እስራኤለ አሳዉ፥

ያዮፍተ፤ ታኒ ህንተና ማዳና፤

ህንተና ዎዝያ እስራኤለ ጌሻይ ታና።

15 ሄኮ፥ ታኒ ነና ኦራꬅ፥

ቃራነ አቻራ ደእያ፥

ካꬅ ቆፅያ ሚሸ ኦꬃስ።

ኔኒ ደረታ ቆፃዳ ሊቅሳና፤

ዙማታካ ፑኖ ኦꬃና።

16 ኔኒ ኤንታ ፑናና፤ ጫርኮይ ኤንታ ኤፋና፤

ሽን ኔኒ ጎዳን ኡፋይታና፤

እስራኤለ ጌሻን ቦንቸታና።”

17 “ማንቆትነ መቶታንቾት ሃ ኮያና፥

ሽን ደሞኮና፤ ኤንታ ቆይ ሳሞን መላና።

ግዶሽን፥ ታኒ ጎዳይ ኤንታ ስአና፤

ታኒ፥ እስራኤለ ፆሳይ፥ ኤንታ አግከ።

18 ታኒ መላ ዙማታ ቦላ ሻፋ፥

ዛንጋራታን ፑልቶ ꬉሳና።

ባዙዋ ሃꬅ ኤልያ በሲ፥

መላ ቢታ ፑልቶይ ከያሶ ኦꬃና።

19 ታኒ መላ ቢታን፥ ዝጋ፥ ሶቃላ ምꬅ፥

ባርሰኔተ ምꬃነ ሻማሆ ዶልሳና።

መላ ቢታ ፂድ፥ ማሮይነ

ጫጭ ኩምዳ ቢታ ኦꬃና።

20 እስራኤለ ጌሻይ ሄሳ መꬍዳይሳነ

ጎዳ ኩሸይ ሄሳ ኦꬅዳይሳ

አሳይ በአና፥ ኤራና፥ ቆፓናነ

አኬካና መላ ታኒ ሄሳ ኦꬃስ።”

21 “አነ ህንተ ሞቱዋ ሺሽተ” ያጌስ ጎዳይ፤

“አነ ህንተ ማርካ ሃ ኤህተ” ያጌስ ያይቆባ ካዎይ።

22 አነ ኤንቲ ባንታ ኤቃታ ሃ ኤሆ፥

አይብ ሀናኔኮ ኤንታ ኤቃት ኑስ ኦዶ።

ኑኒ አኬካና መላነ ኤንታ ዉርሰꬃ ኤራና መላ

ካሰ ሀንዳባይ አይበኮ ኑስ ኦዶ፤

ዎይኮ ስንꬃፈ ሀናናባ ኑስ ቆንጭሶ።

23 ህንተ ፆሳታ ግደይሳ ኑኒ ኤራና መላ

ስንꬃፈ ያናዉ ደእያባ ኑስ ኦድተ።

ኑኒ ዳጋማና መላነ ያያና መላ፥

ሎኦ ግድን ኢታ ግድን አነ እስባ ኦꬅተ።

24 ሽን ህንተ ባይናባ መላ፤

ህንተ ኦሶይካ ሀዳ፤

ህንተና ዶርያ አሳይካ እፀትዳይሳታ።

25 ታኒ ፑደሀ ባጋፈ እሱዋ ደንꬅን፥

እ ዬስ።

ታ ሱንꬃ ፄግያ እሶይ ዶሎሀፐ ያና፤

ኦቶ መይስ ኡርቃ የይሳዳ፥

እ ካለይሳታ የꬋና።

26 ኑኒ ኤራና መላነ እ ልከ ጋና መላ

ካሰትድ ኑስ ሀይሳ ኦድዳይ ኦኔ?

ህንተፈ ኦንካ ካሰትድ ሀይሳ ቆንጭስዳይ፥

ዎይኮ አዋጅዳይ ዎይኮ ባ ቃላ ስስዳይ ባዋ።

27 ታኒ ሀይሳ ካሰታዳ ፅዮነስ ኦዳስ፤

ታኒ የሩሳላመስ ምሽራቾ ኦደይሳ እማስ።

28 ሽን ታኒ ፄልያ ዎደ እሶይካ ባዋ፤

ታኒ ዞረ ኦይችያ ዎደ ኤንታ ኤቃታ ግዶፈ

ዛሮ እምያ እሶይካ ባዋ።

29 ሄኮ፥ ኤንቲ ኡባይ ሀዳ፤ ኤንታ ኦሶይካ ፓና፤

ሼሽድ መꬍዳ ኤንታ ምስለትካ ጫርኮ።

42

ፆሳ አይለ

1 “ታኒ ካትሳዳ ኦይክዳ ታ አይለይ፥

ታ እያን ኡፋይተይስ፥

ታኒ ዶርዳይስ ሀይሳ።

ታኒ ታ አያና እያ ቦላ ዎꬃስ፤

እ ካዎተꬃታስ ሱረ ፕርዳ ኤሀና። *

2 እ ዋሰና፤

ባ ቃላ ꬎቁ ኦና

ባ ቃላ ኦገን ስሰና።

3 ድንጨትዳ ማይርያ እ መንና፤

ሊእ ሊእድ ኤፅያ ሙቃዳ እ ቶይሰና፤

አማነተꬃን እ ሱረ ፕርዳ ኤሀና።

4 እ ቢታን ሱረ ፕርዳ ኤሰና ጋካናዉ

አርጋጨና ዎይኮ ጉየ ጌና።

ዩሾይ አባን ተቀትዳ ቢታን ደእያ አሳይ

እያ ህግያ ስአናዉ ናጌስ።

5 ሳሎታ መꬍዳይነ ኤንታ ምጭዳይ፥

ሳኣነ ሳአ ቦላ ደእያባ መꬍዳይ፥

ሳአን ደእያ አሳስ ሸምፖ እምዳይ፥

እያን ሄመትያ ኡባስ ደኦ እምዳይ፥

ጎዳ ፆሳይ ሀይሳዳ ያጌስ።

6 ታኒ ጎዳይ ነና ፅሎተꬃን ፄጋስ፤

ነ ኩሽያ ኦይካዳ ነና ናጋና።

ታኒ ነና አሳስ ጫቆ ኦꬃና፤

ካዎተꬃታስ ፖኦ ኦꬃዳ እማና። *

7 ኔኒ ቆቀ አይፈታ ዶያና፤

ꬉማ ኦላን፥ ቃሾ ኬꬃን ደኤይሳታ ከሳና።

8 ታኒ ጎዳ፤ ሄስ ታ ሱንꬃ፤

ታ ቦንቹዋ ታኒ ሀራስ እምከ፤

ታ ጋላታ ኤቃታስ እምከ።

9 ሄኮ ታኒ ካሰ ኦድዳባ ኡባይ ፖለትዶሶና፤

ሀእ ታኒ ኦራꬃባ አዋጃይስ፤

ኤንቲ ሀናናፐ ስን ታኒ ህንተዉ ኦዳይስ” ያጌስ።

ፆሳይ ጋላተቶ

10 ጎዳስ ኦራꬃ ማዝሙረ የፅተ፤

ቢታ ጋፃፐ ጋፃ ጋካናዉ እያ ጋላታ የፅተ።

አባ ግዶራ በይሳትነ እያን ደኤይሳት፥

ዩሾይ አባን ተቀትዳ ቢታትነ እያን ደእያ ኡባይ የፆ።

11 መላ ቢታን ደእያ ካታማት፥

ቀዳረ አሳይ ደእያ ጉታት

ባንታ ቃላ ꬎቁ ኦꬆና።

ሰላአ ካታማን ደኤይሳት ኡፋይሳን የፆ፤

ደርያ ሁጰን ባንታ እልልሳ ስሶ።

12 ኤንቲ ቦንቾ ጎዳስ እሞ፤

እያ ጋላታ ዩሾይ አባን ተቀትዳ ቢታታን ኦዶ።

13 ጎዳይ ምኖ አሳዳ ከያና፤

ባ ቃላ ꬎቁ ኦꬅድ ኦላ አዋጃና።

ባ ቃላ ꬎቁ ኦꬅድ ገሬራና፤

ባ ሞርከታ ፆናና።

14 ዳሮ ዎደ ስእ ጋዳ ጋምአስ፤

ስእ ጋዳ ዳንዳአስ።

ሽን ሀእ እቀꬅ ኦይክዳ ማጫሳዳ ታ ዋሳና፤

ቶካ ሸምፓናነ ፔኑቃና።

15 ደረታነ ዙማታ ላላና፤

ኤንታ ቦላ ዶልዳባ ኡባ መልሳና።

ሻፋታ ዩሾይ አባን ተቀትዳ ቢታ ከሳና፤

ኤለ ሃꬃታ መልሳና።

16 ታኒ ቆቀታ ኤንቲ ኤሮና ኦግያራ ካለꬃና፤

ኤንቲ ኤሮና ሆሮጋራ ኤፋና።

ኤንታ ስንꬃን ꬉማ ፖኦ ከሳና፤

ኤንታ ስንꬃን ደእያ ኦግያ ባሳና።

ሀ ኡባ ታኒ ኤንታዉ ኦꬃና፤

ታኒ ኤንታ ኦꬆና አግከ።

17 “ሽን ኤቃ ምስለታን አማነተይሳት፥

ምስለታ፥ ‘ህንተ ኑ ፆሳታ’ ያገይሳት፥

ዬላን ጉየ ስማና።

18 ህንተ ቱለት፥ ስእተ፤

ህንተ ቆቀት፥ ፄልተ፥

ሎይꬅድ በእተ።

19 ታ አይልያፈ ሀር ቆቀይ ኦኔ?

ታ ኪትዳይሳፈ ሀር ቱለይ ኦኔ?

ባና ጎዳስ አꬅድ እምዳ ኡራፐ

ጎዳ አይልያፈ ሀር ቆቀይ ኦኔ?

20 ዳሮባ በአዳሳ፥ ሽን አኬካካ፤

ነ ሀይꬃይ ዶያ፥ ሽን ስአካ” ያጌስ።

21 ጎዳይ ባ ፅሎተꬃ ግሾ፥

ባ ህግያ ግታያናዉነ ቦንቻናዉ ዶስስ።

22 ሽን ሀ አሳይ ቦንቀትስ፤

ደእያባ ኤከትስ።

ኦላ ግዶን ፅሄን ኦይከትስ፥

ቃሾ ኬꬃን ኤንታ ቦላ ጎርደትስ።

ኤንቲ ቦንቀትዶሶና፥ ሽን ኤንታ አሸይ ባዋ፤

ድኤትዶሶና፥ ሽን ኦንካ “ኤንታ ጉየ ዛራ”

ግያ አስ ባዋ።

23 ህንተ ግዶፈ ሀይሳ ስኤይ ኦኔ?

ስንꬃፈ ያና ዎድያባ ቆፐይ ኦኔ?

24 ያይቆባ ድኤተꬃስ፥

እስራኤለ ቦንቄስ አꬅድ እምዳይ ኦኔ?

ናጋራ ኦꬅድ ኑ ቆህዳ፥

እያ ኦግያ ካላናዉነ፥ እያ ህግያ ኪተታናዉ

ኑኒ እፅዳ ጎዳ ግደነዬ?

25 ሄሳ ግሾ፥ እ ኤንታ ቦላ ባ ኤፅያ ሀንቁዋ ጉስስ፤

ኤንታ ዩሹዋ ታማ ላጮን ተቅስ፥

ሽን ኤንቲ ኤርቦኮና፤

እ ኤንታ ፁግስ፥

ሽን ኤንቲ አኬክቦኮና።

43

እስራኤለ አሽያ እሱዋ

1 ሽን ነኖ ያይቆባ ነና መꬍዳይ፥

ነኖ እስራኤለ፥ ነና ጊግስዳይ፥

ጎዳይ ሀይሳዳ ያጌስ፦

“ታኒ ነና ዎዝዳ ግሾ ያዮፋ፤

ታኒ ነና ነ ሱንꬃን ፄጋስ፤ ኔኒ ታባ።

2 ኔኒ ሃꬃ ግዶራ ፕንያ ዎደ

ታኒ ኔራ ግዳና።

ኔኒ ሻፋታ ግዶራ ፕንያ ዎደ

ኤንቲ ነና ምቶኮና።

ኔኒ ታማ ግዶራ አꬍያ ዎደ

ፁገታካ፤ ላጮይካ ነና ሜና።

3 ታኒ ነና አሽይሳ፥ እስራኤለ ጌሻ፥

ጎዳ ነ ፆሳ።

ግብፀ ነዉ ዎዞ ኦꬃዳ፥

ቶጰነ ሳባ

ነዉ ላመ ኦꬃዳ እማና።

4 ኔኒ ታ ስንꬃን አልኦነ ቦንቾ ግድያ ግሾ፥

ታኒ ነና ዶስያ ግሾ፥

አሳ ነ ግሾ፥ ካዎተꬃታ ነ ሸምፑዋ ግሾ

ላመ ኦꬃዳ እማና።

5 ታኒ ኔራ ደእያ ግሾ ያዮፋ፤

ታኒ ነ ናይታ ዶሎሀፐ

ነና ዉሎሀፐ ሺሻና።

6 ታኒ ፑደሀ ባጋ፥ ‘ኤንታ ዛራዳ ኤሀ!’

ዱገሀ ባጋ፥ ‘ኤንታ ተቆፋ’ ያጋና።

ታ አደ ናይታ ሃሆሶፐ፥

ታ ማጫ ናይታ ሳኣ ጋፃፐ ኤሀና።

7 ኤንቲ ታ ሱንꬃን ፄገትዳይሳታ፥

ታኒ ታ ቦንቹዋስ መꬍዳይሳታ፥

ታኒ ጊግስዳይሳታነ ኦꬅዳይሳታ ሀምተ።”

8 አይፈይ ደእሽን ቆቅዳ አሳታ፥

ሀይꬅ ደእሽን ቱልዳ አሳታ ከሳ።

9 ካዎተꬃት ኡባይ እስፈ ሺቆ፤

አሳይ ዱላታ ኡቶ።

ኤንታ ኤቃታ ግዶፈ ሀይሳ ኦዳናዉ፥

ካሰ አꬍዳባታ ኑስ ቆንጭሳናዉ

ዳንዳኤይ ኦኔ?

ሀራ አሳይ ስእድ፥ “ሀይስ ቱማ” ጋና መላ፥

ኤንቲ ልከ ግደይሳ በሳናዉ ባንታ ማርካታ ኤሆ።

10 ጎዳይ ሀይሳዳ ያጌስ፦ “ህንተ ታ ማርካታ፤

ህንተ ታና ኤራና መላነ አማናና መላ

ታኒ ፆሰ ግደይሳ አኬካና መላ

ታኒ ዶርዳ ታ አይለት ህንተና።

ታፐ ካሰ ሀራ ፆሲ መትቤና፤

ታፐ ጉየ ሀራ ፆሲ ዴና።

11 ታኒ ጎዳ፤

ታፐ አትሽን፥ ሀር አሸይ ባዋ።

12 ታ ካሰታዳ ኦዳስ፥

ታ ኦꬃናባ አዋጃስ፥ ታ አሻስ።

ህንተ ግዶን ደእያ አላጋ ፆሳታፐ

ሄሳ ኦꬅዳይ ባዋ።

ታኒ ፆሰ ግደይሳስ ህንተ ታዉ ማርካታ።

13 መርናፐ መርናዉ ታኒ ፆሰ፤

ታ ኩሸፐ ኦንካ አሸና፤

ታ ኦꬅዳባ ላማናዉ ዳንዳኤይ ባዋ”

ያጌስ ጎዳይ።

ፆሳ ማሮታነ አማነቶና እስራኤለ

14 ጎዳይ፥ ህንተና ዎዝያ፥

እስራኤለ ጌሻይ፥ ሀይሳዳ ያጌስ፦

“ህንተ ግሾ፥ ታኒ ባብሎነ ቦላ

ኦላንቾታ ኪታና።

ባብሎነታ ኡባ ኤንቲ ጬቀትያ

ማርካበታራ በታና መላ ኦꬃና።

15 ታኒ ጎዳ፥ ህንተ ጌሻ፥

እስራኤለ መꬍዳ ህንተ ካዋ” ያጌስ።

16 አባ ግዶን ኦገ፥

ዎልቃማ ሃꬃታ ግዶራ ሆሮጋ

ከስዳ ጎዳይ ሀይሳዳ ያጌስ።

17 ፓራ ጋረታነ ፓራታ፥

ኦላንቾታነ ምኖ አሳታ አባን ኤህድ፥

ኤንቲ ደንዶና መላ የግዳይ፥

ኤንታ ሙቃዳ ታማዳ ቶይስዳ።

18 ጎዳይ ሀይሳዳ ያጌስ፦

“ካሰባታ ሃሳዮፕተ፤

በንባታ ቆፖፍተ።

19 ሄኮ፥ ሀእ ታኒ ኦራꬃባ ኦꬃይስ፤

እካ ሀእ ዶላና።

ሄስ ህንተዉ በንተኔ?

ታኒ መላ ቢታን ኦገ፥

መላ ቢታን ሻፋታ ከሳና።

20 ታኒ ዶርዳ፥ ታ አሳስ መላ ቢታን ሃ፥

መላ ቢታን ሃꬃ ሻፋታ እማስ።

ዎራ ዶአት፥ ዎርካናትነ ያንቾት

ታና ቦንቻና።

21 ታኒ ታዉ መꬍዳ ደረ ግድያ ግሾ፥

ታ ጋላታ አዋጃና ማላ ታ ሀይሳ ኦꬃስ።

22 ሽን ነኖ ያይቆባ፥

ኔኒ ታ ሱንꬃ ፄጋባካ፤

ነኖ እስራኤለ፥ ኔኒ ታና ሳለታዳሳ።

23 ኔኒ ታዉ ፁሳ ያርሾስ ዶርሰ ኤሀባካ፤

ሀራ ያርሾንካ ታና ቦንቻባካ።

ታኒ ነና ካꬃ ያርሾ ኤሀ ጋዳ ዋይሳብከ፤

እፃነ ታዉ ጩይሶ ጋዳ ዳቡርሳብከ።

24 ኔኒ ታዉ ሳውያ እፃነ ሻማባካ፤

ነ ሞꬎ ያርሾን ታና ኡፋይሳባካ።

ሽን ኔኒ ነ ናጋራን ታና ዋይሳዳሳ፤

ነ ናቁዋን ታና ዳቡርሳዳሳ።

25 “ታ ግሾ ጋዳ ነ ናጋራ ቁቸይ ታና፤

ነ ናጋራ ዛራዳ ቆፕከ።

26 አነ ታና ሀሳይሳ፤

ኔኒ ፅሎ ግደይሳ ኤርሳናዉ

እስፈ ሺቅድ ሞተቶስ።

27 ነ ኮይሮ አዋይ ናጋራ ኦꬅስ፤

ነ አስታማረት ታና ቆህዶሶና።

28 ሄሳ ግሾ፥ ታኒ ታ ኬꬃ ሀላቃታ ካዉሻስ፤

ያይቆባ ጋዶስ፥ እስራኤለ ጫሻስ

አꬃዳ እማስ።”

44

ዶረትዳ እስራኤለ

1 ሽን ታ አይልያ ያይቆባ፥ ታ ዶርዳ እስራኤለ፥

ሀእካ ስአ።

2 ነና መꬍዳ፥ ነ አየ ኡሎን ነና ጊግስዳ

ጎዳይ ሀይሳዳ ያጌስ።

ታ አይልያ ያይቆባ፥

ታኒ ዶርዳ ይሹሩና፥ ያዮፋ።

3 ታኒ ሳሞትዳ ቢታን ሃꬃ ጉሳና፤

መላ ቢታ ቦላ ሻፋ ጎግሳና።

ታ አያና ነ ናይታ ቦላ፥

ታ አንጁዋ ነ ኮቻ ቦላ ጉሳና።

4 ኤንቲ ሃꬃ ዶናን ዶልዳ ማታዳ፥

ሻፋ ላንቀን ደእያ ምꬃዳ አጫና።

5 እሶይ ባና፥ ታኒ ጎዳባ ያጋና፤

ሀንኮይ ባና ያይቆባ ሱንꬃን ፄጋና፤

ሀራይ ባ ኩሽያ ቦላ፥ “ታኒ ጎዳባ” ያግድ ጫዳና፤

እ እስራኤለ እያ ሱንꬃን ፄገታና።

6 ጎዳይ፥ እስራኤለ ካዎይነ እያ ዎዝዳይ፥

ኡባፈ ዎልቃማ ጎዳይ ሀይሳዳ ያጌስ፦

“ኮይሮይ ታና፤ ዉርሰꬃይ ታና፤

ታፐ ሀራ ፆሲ ባዋ። *

7 ታ መል ኦኔ? ደእኮ አነ አዋጆ፤

አነ ታ ስንꬃን ኤቅድ ኦዶ።

በንፐ ዶምድ፥ ሀንዳባ ኦዶ፤

ስንꬃፈ ሀናናባ ቆንጭሶ።

8 ያዮፍተ፤ ዳጋሞፕተ፤

ታኒ ሀይሳ በንፐ ዶማዳ ኦዳብክና?

ካሰታዳ ኤርሳብክና?

ሄሳስ ህንተ ታዉ ማርካ።

ታፐ አትሽን፥ ሀራ ፆሲ ደኢ?

ሀራ ዛል ባዋ፤

ኦንካ ባይናይሳ ታ ኤራይስ” ያጌስ።

9 ኤቃ ምስለታ መꬍያ ኡባይ ሀዳ፤

እያን ኡፋይትያባት ኤንታ ጎኦኮና።

ኤንታ ማርካት ቆቀታ ኤንታዉ ኤር ባዋ፤

ኤንቲ ዬላታና።

10 ባና ጎኦና ኤቃ

ፆሳ ኦꬅድ ጊግስዳይ ኦኔ?

11 ኤቃ መይ አሰፐ አትሽን፥ ሀራ ግደና፤

እነ እያ ላገት ዬላታና፤

ኡባት እስፈ ሺቅድ ኤቆ፥ ያዮ፥ ዬላቶ።

12 ብራታ ቆፀይስ ኤቃ ኦꬃናዉ

ባ ብራታ ታማን ሴርስድ ማላ እማናዉ

ባ ምኖ ኩሽያን ናርቃን ቆፄስ።

ሄሳ ጊግስሸ ኮሻቴስ፤

እያ ዎልቃይ ዉሬስ፤

ሳሞተስነ ላባኔስ።

13 አናፀይ ዎዶሮን ልክድ

እርሳሰን እያ ቦላ ማላ ዎꬄስ፤

ሊቅስያ ሚሸን ሊቅሴስ።

ሎኦ አሳ ማላን መꬍድ

ባ ኤቃ ኬꬃን ዎꬄስ።

14 እ ሄሳ ኦꬃናዉ ዝጋ ቃንፄስ፤

ዎላ ዎይኮ ፂዳ ዎራ ግዶፈ ዶርድ

ድጫና መላ ኦꬄስ።

ዎይኮ ዝጋ ቶክድ

እራን ድጫና መላ ናጌስ።

15 እያፐ ባጋ ኤꬃናዉ ጎኤቴስ፤

እያፐ ባጋ ኤክድ፥ ኤꬅድ ካዬስ፤

ባጋ ኤꬅድ ካꬅ ካꬄስ።

አትዳይሳ ኤክድ ፆሰ ኦꬅድ እያዉ ጎይኔስ፤

ኤቃ መꬍድ እያ ስንꬃን ጉፋኔስ።

16 እያፐ ባጋ ኤꬅድ ካꬅ ካꬄስ፤

ባጋን አሾ ጫጭድ ካልድ ሜስ።

ቃስ ታማ ካይሸ፥ “ኤሮሾ፥ ታማ ጎፓ፤

ዋን ሆእ” ያጌስ።

17 ቃስ አትዳ ምꬃ ማስድ፥

ጎይንያ ፆሳ ምስለ ከሴስ።

ሄ ምስልያ ስንꬃን ጉፋንድ፥ እያዉ ጎይኔስ፤

“ኔኒ ታዉ ፆሰ ግድያ ግሾ፥

ታና አሻ” ያግድ ዎሴስ።

18 ኤንቲ አይኮካ ኤሮኮና፤ አይኮካ አኬኮኮና፤

ኤንቲ በኦና መላ ኤንታ አይፈይ ጎዘትስ፤

አኬኮና መላ ኤንታ ዎዛናይ ጎርደትስ።

19 ኤቃ ኦꬅያ አሳ ግዶፈ ባ ዎዛናን፥

“እያፐ ባጋ ታማን ኤꬃስ፤

እያ ቦንቁዋን ካꬅ ካꬃስ፤

እያን አሾ ጫጫዳ ማስ።

እያፐ አትዳይሳ እፀትዳ ኤቃ ኦꬃዳ መꬎ?

አትዳ ጩገꬃ ምꬃስ ጉፋናዳ ጎይኖ?”

ያግድ ቆፕያ ዎይኮ አኬክያ አስ ባዋ።

20 እ ብዶ ሜስ፤ እያ ጭመትዳ ዎዛናይ

እያ ሀራ ሶ ካለꬅስ።

እ ባ ሸምፑዋ አሻናዉ ዳንዳኤና፤

“ሀይስ ታ ኡሻቻ ኩሸን ደኤይ ዎርዶ ግደና”

ጋናዉ ዳንዳኤና።

21 ጎዳይ ሀይሳዳ ያጌስ፦

“ያይቆባ፥ ሀይሳ አኬካ፤

እስራኤለ፥ ኔኒ ታ አይለ ግድያ ግሾ ሀይሳ ሀሳያ።

ታኒ ነና መꬋስ፤ ኔኒ ታ አይለ፤

ነኖ እስራኤለ፥ ታኒ ነና ዶግከ።

22 ታኒ ነ ናጋራ ፕታዳ ድጋስ፥

ነ ናቁዋ ጫጋናዳ ቁቻስ።

ታኒ ነና ዎዝዳ ግሾ፥

ታኮ ስማ” ያጌስ።

23 “ህንተኖ ሳሎቶ፥ ጎዳይ ሀይሳ ኦꬅዳ ግሾ፥

ኡፋይሳን የፅተ፤ ነኖ ቢታዉ፥ እልላ።

ህንተኖ ደረቶ፥ ዎራዉነ

እያ ግዶን ደእያ ምꬃ ኡባይ ማዝሙረ የፅተ።

ጎዳይ ያይቆባ ዎዝስ፤

እስራኤለ ግዶን ቦንቸትስ።

24 ነ አየ ኡሎን ነና መꬍዳይስ፥

ነና ዎዝዳይስ ጎዳይ ሀይሳዳ ያጌስ፦

ኡባባ መꬍዳይ፥ ሳሎታ ታርካ ምጭዳይ፤

ሳኣካ ታርካ ሂፅዳይ፥ ታኒ ጎዳ።

25 ታኒ ዎርዶ ናበታ ትንብትያ ሀዳ ኦꬃስ፤

ማሮታ ካዮዋ ኤያተꬅ ከሳስ።

ታኒ ጭንጫታ ጭንጫተꬃ ሽራ የጋስ፤

ኤንታ ኤራ ኤያ ኦꬃስ።

26 ታኒ ታ አይለታ ቃላ ምንꬃና፤

ታ ናበታ ትንብትያ ፖላና።

ታኒ የሩሳላመ ካታማ፥

‘ኔኒ አሳይ ደእያ በሲ ግዳና’ ያጋስ፤

ይሁዳ ካታማታ፥

‘ህንተ ስሚድ ኬፀታና፤ ህንተ ግምበይ ኦራፃና’ ያጋስ።

27 ታኒ ጎግያ ሃꬃታ መልሳና ግሾ

ጪሞ ሃꬃ፥ ‘ነ መላ’ ያጋና።

28 ቅሮሳኮ፥ ‘ኔኒ ታ አሳ ሄመይሳ፤

ኔኒ ታ ሀልቹዋ ፖለይሳ’ ያጋና።

እ፥ የሩሳላመ ካታማ፥ ‘ኔኒ ስማዳ ኬፀታና’፤

ፆሳ ኬꬃ፥ ‘ነ ባሶይ የገታና’ ” ያጋና።

45

ቅሮሳ ዶረተꬃ

1 ጎዳይ ትይዳይሳስ፥

ካዎታ ዳንጮ ብልሳና መላ፥

ደርያ እያዉ ሃርሳና መላ፥

ፐንገት እያ ስንꬃን ዶየታና መላ

እያ ኡሻቻ ኩሽያ ኦይክዳ ቅሮሳ

ጎዳይ ሀይሳዳ ያጌስ፦

2 ታኒ ነ ስንꬃራ ባና፤ ደረታ ደምባያና፤

ናሰ ብራታ ሳንቃታ መንꬃና፤

ብራታ ኮበታ ቃንፃና።

3 ነና ነ ሱንꬃን ፄገይ ታና ጎዳ፥

እስራኤለ ፆሳ ግደይሳ ኔኒ ኤራና መላ

ታኒ ነዉ ꬉማን ደእያ ሻሉዋ፥

ጌማን ቆሰትዳ ዱረተꬃ እማና።

4 ታ አይልያ ያይቆባ ግሾ፥

ታኒ ዶርዳ እስራኤለ ግሾ፥

ታኒ ነና ነ ሱንꬃን ፄጋስ።

ኔኒ ታና ኤሮና እፅኮካ፥

ታኒ ነና ቦንቾ ሱንꬃን ፄጋስ።

5 ታኒ ጎዳ፤ ታፐ ሀራ ፆሰ ባዋ፤

ኔኒ ታና ኤሮና እፅኮካ

ታኒ ነዉ ዎልቃ እማና።

6 ሄስካ አው ዶልያሶፐ ዉልያሶ ጋካናዉ

ታፐ ሀር ባይናይሳ አሳይ ኤራና መላሳ፤

ታኒ ጎዳ፤ ታፐ ሀራ ፆሲ ባዋ።

7 ታኒ ፖኦነ ꬉማ መꬋስ፤

ሳሮተꬅነ ꬋዮ ኤሀይስ፤

ሀ ኡባ ታኒ ጎዳይ ኦꬃይስ።

8 ህንተኖ ሳሎቶ፥ ቦላፈ ፅሎተꬅ ትግተ፤

ሻራት ቡክሶ።

ቢታይ ዶየቶ፥ አቶተꬅ ፅሎተꬃይ እስፈ ዶሎ፤

ታኒ ጎዳይ ሀይሳ መꬋስ።

9 ባና መꬍዳይሳራ ፓላምያ ኡራ አየ!

እ ሳአን መቅድ ዎꬍዳ

ኦቶፐ እሱዋ መላ።

ኦቶይ ባና መይሳኮ፥

ኔኒ፥ “አይ ኦꬃይ?”

“ነዉ ኩሸይ ባዋ” ያግዬ?*

10 ባ አዋ፥ “ታና አይስ የላዲ?” ግያ፥

ባ አይዉ፥ “ታና ሀይሳዳ አይስ ኢቀታዳ የላዲ?”

ግያ ኡራ አየ!

11 ጎዳይ፥ እስራኤለ ጌሻይ፥

እያ መꬍዳይስ ሀይሳዳ ያጌስ፦

“ስንꬃፈ ሀናናባ፥

ህንተ ታና ታ ናይታባ ኦይቻናዉ፥

ታ ኩሸ ኦሶታባ ታና ኪታናዉ በሰቲ?

12 ታኒ ሳኣ ኦꬃስ፤

አሰካ እያ ቦላ መꬋስ።

ሳሎታ ታኒ ታ ኩሸን ምጫስ፤

ኤንታ ቦላ ፆልንቶታ ኡባ ዎꬃስ።

13 ታኒ ቅሮሳ ፅሎተꬃን ደንꬃስ፤

እያ ኦግያ ኡባ ሱረ ኦꬃና።

ሚሸ ቃንፆና ዎይኮ ዎይቶ እሞና

እ ታ ካታማ ኬፃና፤ ታ አሳ ድኦፐ ዛራና”

ያጌስ ኡባፈ ዎልቃማ ጎዳይ።

14 “ጎዳይ ሀይሳዳ ያጌስ፦

ግብፀ ዱረተꬃይነ ቶጰ ዛልኤይ፥

ጌሳይ አዱሳ ግድዳ ሳባ አሳት

ኔኮ ይድ፥ ነባ ግዳና፤

ኤንቲ ሳንꬃላታን ቃሸትድ፥ ነና ካላና።

ኤንቲ ነዉ ጎይንሸ፥ ‘ፆሲ ኔራ ደኤስ፤

እያፐ አትሽን፥ ሀራ ፆሲ ባዋ’ ” ያጋና።

15 “እስራኤለ አሽያ ጎዳ ፆሳዉ፥

ቱማ ኔኒ ነና ገንꬅያ ፆሰ።

16 ኤቃ መይሳት ኡባይ ዬላታናነ ካዉያና፤

ኤንቲ እስፈ ዬላ ማአና።

17 ሽን ጎዳይ እስራኤለ መርና አቶተꬃን አሻና፤

ህንተ መርናዉ ዬላተከታ ካዉየከታ።

18 ሳሎታ መꬍዳ ጎዳይ፥ ቢታ ጊግስድ ኦꬅዳይ፥

አስ ዳና መላፐ አትሽን፥ ቢታ ጮ መꬍቦና

ፆሳይ ሀይሳዳ ያጌስ፦

ታኒ ጎዳ፤ ታፐ ሀር ባዋ።

19 ታኒ ጌማን፥

ዎይኮ ꬉማ ቢታን ኡታዳ ኦዳብከ።

ያይቆባ ዘረꬃኮ፥ ‘ታና ጮ በሳን ኮይተ’ ጋብከ፤

ታኒ ጎዳይ ቱማ ሃሳይስ፤ ልከ ግድዳባ ቆንጭሳይስ።

20 ህንተኖ ካዎተꬃታ ግዶፈ አትዳይሳቶ፥

እስፈ ሃ ማታ ሺቅተ።

ምꬃፈ ኦሰትዳ ኤቃ ምስልያ ቶክ ዩየይሳታስ፥

አሻናዉ ዳንዳኦና ፆሳታ ዎሰይሳታስ ኤር ባዋ።

21 አነ ፓላምት፤ ህንተ ሞቱዋስ ጋሶ ሺሽተ፤

እስፈ ዞረትተ።

ዳሮ ዎደፐ ካሰ ሀይሳ ኦድዳይ ኦኔ?

በንፐ ሀይሳ አዋጅዳይ ኦኔ?

ታና ጎዳ ግድክናዬ?

ታፐ አትሽን፥ ሀራ ፆሲ ባዋ።

ታፐ አትሽን፥ ሀር ፅሎይነ አሽያ ፆሲ ባዋ።

22 ህንተኖ ቢታ ጋፃፐ ጋፃ ጋካናዉ ደኤይሳቶ፥

ታኮ ስሚድ አትተ፤ ታፐ አትሽን፥ ሀራ ፆሲ ባዋ።

23 ታኒ ታናን ጫቃስ፤

ጉየ ስሞና ቃል

ታ ዶናፐ ፅሎተꬃን ከይስ።

ጉልባት ኡባይ ታዉ ጉልባታና፤

እንፃርስ ኡባይ ታናን ጫቃና። *

24 ኤንቲ ታባ ሃሳይሸ፥

‘ፅሎተꬅነ ምኖተꬅ

ጎዳ ፃላላን ደኤስ’ ያጋና።

እያ እፅያ ኡባይ እያኮ ይድ ዬላታና።

25 ሽን እስራኤለ ዘረꬃ ኡባይ፥

ጎዳን፥ ፆኖነ ቦንቾ ደማና።

46

ባብሎነ ፆሳታ

1 ቤላ ጌተትያ ባብሎነ ኤቃይ ሆክስ፤

ነቦ ጌተትያ ኤቃይ ጉፋንስ።

ኤንታ ምስለት ጫና መሄ ቦላ ጫነትዶሶና፤

ዳቡርዳ መሄታስ ዴፆ ቶሆ ግድዶሶና።

2 ዴፁዋፐ ደንድዳይሳን ጫና መሄት፥

ጫናራ እስፈ ኩንድዶሶና።

ኤቃት ባንታና አሻናዉ ዳንዳኦና ግሾ

ባንታዉ ድኤትድ ብዶሶና።

3 ህንተኖ፥ እስራኤለፐ አትዳይሳቶ፥ ያይቆባ ኮቻቶ፥

ህንተ ቃንꬃትዳ ዎደፐ ዶማዳ ናግዳይ፥

ህንተ የለትዳ ዎደፐ ዶማዳ ቶክዳይ፥

ታኒ ኦደይሳ ስእተ።

4 ህንተ ጭማና ጋካናዉ፥

ፑሉማና ጋካናዉ ታኒ ታና፤

ታ ህንተና ማዳና።

ታኒ ህንተና መꬋስ፤ ታ ህንተና ናጋና፤

ታ ህንተና ቶካናነ አሻና።

5 ታና ኦደራ ጋደዬቲ?

ዎይኮ ኦደራ ልክሴቲ?

ኤንቲ ዎል ዳኔስ ጋናዉ

ታና ኦደራ ግናየቲ?

6 አሳይ ዎርቃነ ብራ ባንታ ቃርፂታፐ ቆልድ፥

ፆሰ ኦꬅድ መꬋና መላ ዎርቃ ሼሸይሳስ እሞሶና።

እ ኦꬅድ ስምን

ኤንቲ ኤቃ ስንꬃን ጉፋንድ ጎይኖሶና።

7 ኤንቲ እያ ደንꬅድ፥ ባንታ ሀሽያን ቶክድ፥

እያ በሳን እያ ዎꬅን፥ እ ሄ በሳን ኤቅ አጌስ።

ባ ደእያ በሳፈ ቃፀና፤

አስ እያኮ ዋስኮ እያዉ ዛሮ እመና፤

እያ መቱዋፐ እያ አሸና።

8 ህንተኖ ናጋራንቾቶ፥

ሀይሳ ሀሳይተ፤ ቆፕተ፤

ህንተ ዎዛናን ዎꬅተ።

9 በን ዎደ ሀንዳባታ ሀሳይተ፤

ታፐ አትሽን፥ ሀራ ፆሲ ባዋ፤ ታኒ ፆሰ፤

ታ መል ኦንካ ባዋ።

10 ታ ቆፋይ ምናና፤

ታኒ ታ ሀልቹዋ ኡባ ፖላና።

ዉርሰꬃን ሀናናባ ዶመꬃን፥

ስንꬃፈ ሀናናባ ኮይሮታዳ ኤርሳይስ።

11 ዶሎሀ ባጋፈ ቦንቅያ ካፎ፥

ሃሆ ቢታፈ ታ ቆፋ ፖልያ አስ ፄጋና።

ታኒ ቆፕዳባ ፖላና፤

ታኒ ሀልችዳባ ኦꬃና።

12 ህንተኖ ዎዛን ሙምዳይሳቶ፥

ፅሎተꬃፈ ሃክዳይሳቶ ታና ስእተ።

13 ታኒ ታ ፅሎተꬃ ማታያና፤

እካ ሃሆና ግደና።

ታ አቶተꬃይ ጋምኤና፤ ታ አቶተꬃ ፅዮነስ፥

ታ ቦንቹዋ እስራኤለስ እማና” ያጌስ።

47

ባብሎነ ኩንደꬃ

1 “ባብሎነ ጌላኤ፥

ዱገ ዎꬋዳ ባና ቦላ ኡታ።

ባብሎነ ናተ፥

ነ አራታ አጋዳ ሳአን ኡታ።

ህዛፐ ጉየ ኔኒ ሳጶትያሮነ

ባሎትያሮ ጌተታካ።

2 ዎፃ ተቃዳ ካꬅ ጋጫ፤

ነ ጉሉንꬃ ቃራ፤

ነ አዱሳ ማኡዋ ከሳ፤

ነ ዎድርያ ቃራዳ ሻፋ ፕና።

3 ነ ካሎይ ቃረታና፤

ነ ፖኮይ በንታና።

ታኒ ሀሎ ከያና፤

ኦደስካ ቃትከ” ያጌስ ጎዳይ።

4 ኑና ዎዝያ እስራኤለ ጌሻ ሱንꬃይ

ኡባፈ ዎልቃማ ጎዳ።

5 “ባብሎነ ናተ፥

ባዳ ꬉማን ስእ ጋዳ ኡታ፤

ህዛፐ ጉየ ኔኒ ካዎተꬃታ ካውዉ ጌተታካ።

6 ታኒ ታ አሳ ሀንቀታስ፤ ታ ላታ ቱንሳስ፤

ታኒ ኤንታ ነ ኩሸን አꬃዳ እማስ።

ኔኒ ኤንታዉ ቃታባካ፤

ጭምዳይሳታ ቦላ ነ ዴፆ ቃምባራ ዎꬃዳሳ።

7 ኔኒ፥ ‘ታኒ መርናዉ ካዎ ግዳና’ ያጋዳሳ፤

ሽን ነ ኦꬅዳ ኦሱዋነ

እያ ዉርሰꬃይ ዋናነኮ ቆፓባካ።

8 “ነኖ ዎፑ ጋዳ ኡትዳረነ ናገታዳ ደእዳረ ስአ። * ነ ዎዛናን፥ ‘ታፐ አትሽን፥ ሀር ባዋ፤ ታኒ አምኦ ግድከ፤ ዎይኮ የላዳ ናእ ባይና አስ ግድከ’ ያጋዳሳ። 9 ሀ ናምኡባት ቆፖና እስ ጋላስ ነ ቦላ ያና። ነ ብታይ አይ ዳርኮካ፥ ነ ሙሩኖይ አይ ዎልቃምኮካ ኔኒ ነ ናይታፐ መላ አተይስነ አምኤተꬃይ አተና።

10 “ኔኒ ነ ኢታተꬃን አማነታዳ፥ ‘ኦንካ ታና በኤና’ ያጋዳሳ። ነ ኤራተꬃይነ ጭንጫተꬃይ ነና ባለꬅን፥ ኔኒ ነ ዎዛናን፥ ‘ታፐ አትሽን፥ ሀር ባዋ’ ያጋዳሳ። 11 ሽን ኔኒ ዋታዳ ነ ብታን ሃሳኔኮ ኤሮና ኢታይ ነ ቦላ ያና። ኔኒ ጋተ ቃንፃናዉ ዳንዳኦና ꬋዮይ ነ ቦላ ዎꬋና፤ ቃስ ኔኒ አይኮካ ቆፖና ጋዶይ ነ ቦላ ያና።

12 “አነ ኔኒ ነ ናአተꬃፈ ዶማዳ ኦꬃሸ ደእዳ ነ ብታነ ነ ሙሩኑዋ ሀእካ ኦꬃ። ኦን ኤር ነ ቆፕዳይሳ መላ ሀናኔኮ ዎይኮ ኔኒ እያራ ዳጋንꬃኔኮ። 13 ኔኒ ኤክዳ ዞረይ ኡባይ ዳቡርሳፈ አትሽን፥ ነና አይኮካ ማድቤና። ሳሎ ፆልንቶ ታይበይሳትነ እያ ፄልድ አጌናን አጌናን ሀናናባ ኦደይሳት አነ ነና አሾ። 14 ኤንቲ ቡረ መላ፤ ታም ኤንታ ማና። ኤንቲ ታማ ላጩዋፐ ባንታና አሻናዉ ዳንዳኦኮና። አስ ካያ ቦንቆይ ዎይኮ አስ እያ ስንꬃን ኡትድ ሆእያ ታማ ግደና። 15 ኔኒ ኤንታራ ዳቡርዳይሳት፥ ናአተꬃፈ ዶምድ ኔራ ዛልእዳይሳት ነዉ ሄሳ መላ። ኤንቲ እሶይ እሶይ ባ ባላን ባላን ኦይከታና፤ ነና አሽያ ኦንካ ባዋ።”

48

ስሞና እፅዳ እስራኤለ

1 “ህንተኖ፥ ያይቆባ ሶ አሳዉ፥

እስራኤለ ሱንꬃን ፄገትዳይሳቶ፥

ይሁዳ ኮቻፈ ይዳይሳቶ፥ ሀይሳ ስእተ።

ህንተ ጎዳ ሱንꬃን ጫቀታ፤

እስራኤለ ፆሳ ፄገታ፤

ሽን ቱማተꬃንነ ፅሎተꬃን ግደና።

2 ህንተ፥ ‘ኑኒ ጌሻ ካታማን ደኦስ፤

እስራኤለ ፆሳን ዘምፖስ፤

እያ ሱንꬃይ ኡባፈ ዎልቃማ ጎዳ’ ”

ያግድ ጬቀተታ።

3 ታኒ ስንꬃፈ ሀናናባታ ዳሮ ዎደፐ ካሰ ኦዳስ።

ታ ዶናፐ ኤንቲ ከይን፥

ኤንቲ ኤሶን ፖለታና መላ ኦꬃስ።

4 ኔኒ ኦድን ስኦናይሳ፥

ነ ሞርገይ ብራታ መላ ግደይሳ

ነ ሶምኦይ ናሰ ብራታዳ

ሌቃሞናይሳ ታኒ ኤራይስ።

5 ሄሳ ግሾ፥ ኔኒ፥ “ሀይሳ ታ ኤቃይ ኦꬅስ፤

ታ ማሰትዳ ምስለት፥ ታ ሼሻዳ ኦꬅዳ ምስለት ኦꬅዶሶና” ጎናዳ፥

ታኒ ሄሳ ነዉ በንፐ ዶማዳ ኦዳስ።

ኤንቲ ሀናናፐ ስን ታኒ ኤንታ ነዉ ኤርሳስ።

6 “ታ ካሰ ኦድዳይሳ ነ ስአዳሳ፤

እ ፖለትዳይሳ በአዳሳ፥

ያትን እያ ቱማተꬃ ኤክኪ?

ህዛፐ ነ ኤሮና ኦራꬃባታ ታ ነዉ ኦዳና።

7 ኤንቲ በን መትዳባ ግዶናሽን

ሀእ መትዶሶና።

ኔኒ፥ ‘ታኒ ኤንታ ኤራይስ’ ጎናዳ

ሀይሳፈ ካሰ ኔኒ ኤንታባ ስአባካ።

8 ኔኒ ስአባካ፤ ኤራባካ፤

ነ ሀይꬃይ በንፐካ ዶየትቤና።

ኔኒ አይ ጭምያ አሴኮ ታኒ ኤራይስ፤

ኔኒ የለቶሳፐ ጌላ ጌተታዳ ፄገተይሳ ኤራይስ።

9 ታ ሱንꬃ ግሾ፥ ታኒ ታ ሀንቁዋ ዛራና፤

ታ ቦንቹዋ ግሾ ነና ꬋይሶና መላ

ታ ሀንቁዋ ተቃና።

10 ታኒ ነና ፓጫስ፤

ብራዳ ግዶናሽን

ታኒ ነና መቶ ታማን ፓጫስ።

11 ታኒ ታ ግሾ፥ ሀይሳ ኦꬃና፤

ታ ሱንꬃይ ቶሸታና መላ ኮይከ፤

ታኒ ታ ቦንቹዋ ሀራስ እምከ።”

ባብሎነፐ ከስ

12 “ነኖ ያይቆባ፥ ታኒ ፄግዳ እስራኤለ፥

ታኒ ኦድያባ ስአ፤

ታኒ እያ፤ ኮይሮይካ ታና፤ ዉርሰꬃይካ ታና። *

13 ታ ኩሸይ ቢታ ባሱዋ መꬍስ፤

ታ ኡሻቻ ኩሸይ ሳሎታ ምጭስ።

ታኒ ኤንታ ፄግያ ዎደ

ኤንቲ እስፈ ኤቆሶና።

14 “ህንተ ኡባይ እስፈ ሺቅድ ስእተ፤

ኤቃታፐ ሀይስ ሀናናይሳ ስንꬃትድ ኦድዳይ ኦኔ?

ጎዳይ ዶርዳይስ እያ ቆፋ ባብሎነ ቦላ ፖላና፤

እያ ቀሰይካ ባብሎነ ቢታ ቦላ ግዳና።

15 ታኒ፥ ታ ሁጰን እያዉ ኦዳስ፤ እያ ፄጋስ፤

ታ እያ ኤሀና፤ እ ኦꬅያባ ኡባይ እያዉ ፖለታና።

16 “ታኮ ሃ ሺቅድ ሀይሳ ስእተ፤

“ታኒ ኮይሮፐ ዶማዳ ጌማን ኦዳብከ፤

ሄስ ሀንዳ ዎደፐ ዶማዳ ታኒ ያን ደአይስ” ያጌስ።

ሀእካ ኡባ ሃርያ ጎዳይነ

እያ አያናይ ታና ኪትዶሶና።

17 ነና ዎዝያ ጎዳይ፥

እስራኤለ ጌሻይ ሀይሳዳ ያጌስ፦

“ነና ማድያባ ታማርሰይ

ነ ባናዉ በሲያ ኦግያ ነ ካለይ፥

ታና ነ ጎዳ፥ ነ ፆሳ።

18 ኔኒ ታ ኪታ ስእዳባ ግድያኮ፥

ነ ሳሮተꬃይ ሻፋ ሃꬃዳ ጎጋናሽን፤

ነ ፅሎተꬃይ አባ ቤታዳ ሀናናሽን።

19 ነ ኮቻይ አባ ሻፈዳ፥

ነ ናይት ታይበቶና ባና መላ ዳራናሽን፤

ኤንታ ሱንꬃይ ታ ስንꬃፈ ꬋየና፤ ክቸናሽን” ያጌስ።

20 ባብሎነ ቢታፈ ከይተ፤ *

ባብሎነፐ ባቃትተ!

ቃላ ꬎቁ ኦꬅድ፥

ኡፋይሳን ሀይሳዳ ያግድ ዋስተ።

ሳኣ ጋፃፐ ጋፃ ጋካናዉ ሀይሳ ኪትተ፤

“ጎዳይ ባ አይልያ ያይቆባ ዎዝስ” ያግድ ኦድተ።

21 እ ኤንታ መላ ቢታራ ካለꬅዳ ዎደ

ሳሞትቦኮና።

ዛላፈ ሃꬅ ኤንታዉ ፑልትስ፤

እ ዛላ ጳልቅን ሃꬅ ꬉቅስ። 22 “ኢታታስ ሳሮይ ባዋ” ያጌስ ጎዳይ። *

49

ጎዳ አይለ

1 ህንተኖ፥ ዩሾይ አባን ተቀትዳ ቢታቶ፥

ታኒ ኦደይሳ ስእተ።

ህንተኖ፥ ሃሆሶን ደእያ ካዎተꬃቶ አኬክተ፤

ታኒ የለታናፐ ካሰ ጎዳይ ታና ፄግስ፤

ታ አየ ኡሎን ደእሽን፥ ታ ሱንꬃ ሱንꬅስ።

2 ታ እንፃርሳ ቃራ ማሽ ኦꬅስ፤

ባ ኩሽያ ኩያን ታና ገንꬅስ።

እ ታና ፖሸትዳ ዶንገ ዪሽ ኦꬅድ

ባ ሾሁዋን ታና ቆትስ።

3 እ ታኮ፥ “እስራኤለ፥ ኔኒ ታ አይለ፤

ታኒ ታ ቦንቹዋ ነናን ቆንጭሳና” ያግስ።

4 ሽን ታኒ፥ “ታኒ ጮ ዳቡራስ፤

ታ ዎልቃ ጎእ ባይናባንነ ሀዳባን ዉርሳስ።

ግዶሽን፥ ታ ፕርዳይ ጎዳ ማታና፤

ታ ጋተይ ታ ፆሳ ማታና” ያጋስ።

5 ታኒ ጎዳ አይፈ ስንꬃን ቦንቸትዳ ግሾ፥

ታ ፆሳይ ታዉ ዎልቃ ግድዳ ግሾ፥

ያይቆባ እያኮ ዛራናዉ

እስራኤለ እያኮ ሺሻናዉ፥

ታኒ እያ አይለ ግዳና መላ

ታና ታ አየ ኡሎን ዶርዳ

6 ጎዳይ ታኮ ሀይሳዳ ያጌስ፤

ኔኒ ያይቆባ ኮቻ ደንꬃናዉ

እስራኤለፐ አትዳ ጉꬃታ ዛራዳ ኤሀናዉ

ኔኒ ታዉ አይለ ግደይስ ዳሮ ጉꬃባ።

ሄሳፈ አꬃዳ፥ ታ አቶተꬃይ ቢታ ጋፃ ጋካና መላ

ታኒ ነና ካዎተꬃታስ ፖኦ ኦꬃና።

7 ካትዳይሳስነ እፀትዳይሳስ

ቃስ ካዎተꬃታ ሃርያ አይልያስ፥

እስራኤለ ዎዝያ ጎዳይ፥

እስራኤለ ጌሻይ ሀይሳዳ ያጌስ፤

አማንꬅያ ጎዳ ግሾ፥

ነና ዶርዳ እስራኤለ ጌሻ ግሾ

ካዎት በእድ ደንድ ኤቃና፤

ደርያ ሃረይሳት በእድ ጎይናና።

የሩሳላመይ ኦራፃና

8 ጎዳይ ያጌስ፤

“ታኒ ዶርዳ ዎደን ነ ኦይሻ ዛራና፤

አቶተꬃ ጋላስ ታኒ ነና ማዳና።

ታኒ ነና ናጋና፤

ኔኒ ቢታ ዛራዳ ኤሳና መላ፤

አስ ዶና ቢታ ኔኒ ላትሳና መላ

ታኒ ነና አሳስ ጫቆ ኦꬃዳ እማስ።

9 ድኤትዳይሳታ፥ ‘ከይተ!’

ꬉማ ቃሾን ደኤይሳታ፥ ‘ብርሸትተ!’

ጋና መላ ታኒ ነና ኦꬃና።

ኤንቲ ኦገ ማታን ሄመታና፤

መላ ደረ ቦላ ሄመትያ በሲ ደማና።

10 ኤንቲ ኮሻቶኮና ዎይኮ ሳሞቶኮና፤

ኤንታ መላ ቢታ ምሻይ ፁገና፤

አዋይ ኤንታ ሜና።

ኤንታዉ ቃተይስ ኤንታ ካለꬃና፤

ፑልቶ ሃꬃኮ ኤንታ ላጋና።

11 ታኒ ታ ደረታ ኡባ ኦገ ከሳና፤

ታ ዎጋ ኦገታ ꬎቁ ኦꬃና።

12 ሄኮ፥ ታ አሳይ ሃሆሶፐ ያና፦

ፑደሀ ባጋፈነ ዉሎሀ ባጋፈ፥

ቃስ አስዋና ቢታፈ ያና” ያጌስ።

13 ህንተኖ ሳሎቶ፥ ኡፋይሳን የፅተ፤

ነኖ ቢታዉ ኡፋይታ።

ህንተኖ ደረቶ፥ እልልተ!

ጎዳይ ባ አሳ ምንꬅስ፤

ባ መቶተትዳ ባ አሳስ ቃትስ።

14 ሽን ፅዮነይ፥ “ጎዳይ ታና አግስ፤

ፆሳይ ታና ዶግስ” ያጋሱ።

15 አይያ ባ ꬋንꬅያ ናኣ ዶጋናዉ ዳንዳአይ?

ባ ኡሎፐ ከይዳ ናአስ ቃተኬ?

እያ ዶግኮካ፥ ታኒ ነና ዶግከ!

16 ሄኮ፥ ታኒ ነና ታ ኩሸ ቃቃን ፃፋ ዎꬃስ፤

ነ ድርሳ ግምበት ኡባ ዎደ ታ ስንꬃን ደኦሶና።

17 ነና ዛሪድ ኬፀይሳት ኤለስድ ያና፤

ነና ላልዳይሳት ኔፐ ሃካና።

18 አነ ꬎቁ ጋዳ ነ ዩሹዋ ፄላ፤

ነ ናይት ኡባይ እስፈ ሺቅድ ኔኮ ያና።

ታኒ ጎዳይ፥ ታናን ጫቃስ፦

ኔኒ ኤንታ ኡባ አሌቆዳ ማአና፤

ገላናዉ ሀንያ ማጫስ አሌቀተይሳዳ

ኔኒ ኤንታን አሌቀታና።

19 ኔኒ ላለታዳ ባይሳ ግድኮካ፥

ነ ቢታይ ꬋይኮካ፥

ሀእ ነናን ደእያ አሳስ ዳሮ ፁማና፤

ነና ላልዳይሳት ኔፐ ሃካና።

20 ኔኒ ካዮትያ ላይꬃን

ነዉ የለትዳ ናይት ነ ሀይꬃን፥

“ሀይስ በሳይ ኑስ ዳሮ ፁንꬁ ግድያ ግሾ፥

ኑ ዳና ዳልጋ በሲ እማ” ያጋና።

21 ኔኒ ነ ዎዛናን፥ “ሀ ናይታ ኡባ ታዉ ኦነ የልዳይ?

ታኒ የላዳ ꬎንꬁ ግዳስ፤ ታኒ ድኤታስ፥ እፀታስ።

ያትን፥ ሀይሳታ ኦነ ድችዳይ?

ታኒ ታርካ አታስ፤

ያትን ሀ ናይት ኡባይ አዉፐ ይዶና? ያጋና።”

22 ኡባ ሃርያ ጎዳይ ሀይሳዳ ያጌስ፦

“ሄኮ፥ ታኒ ካዎተꬃታ ማላታ በሳና፤

አሳስ ታ ባንድራ ኤሳና።

ኤንቲ ነ አደ ናይታ እድምድ፥

ነ ማጫ ናይታ ባንታ ሀሽያን ቶክድ ኤሀና።

23 ካዎት ነና ድችያ አዋታ ግዳና፤

ኤንታ ማጫ ካዎት ነና ꬋንꬅያ አዮ ግዳና።

ኤንቲ ጉፋንድ ነዉ ጎይናና፤

ነ ቶሆ ባና ላጫና።

ታኒ ጎዳ ግደይሳ ኔኒ ሄሳን ኤራና፤

ታናን አማነትድ ናገይሳት ዬላቶኮና” ያጌስ።

24 ኦላንቹዋፈ ድኦ የግሳናዉ፥

ዎዛን ኢታ አሳ ኩሸፐ ድኤትዳ አስ

ከስ ኤካናዉ ዳንዳኤትዬ?

25 ሽን ጎዳይ ያጌስ፦

ኦላንቾ ኩሸፐ ድኤትዳ አስ ከስ ኤካናዉ፥

ዎዛና ምኖ አሳፐ ድኦ የግሳናዉ ዳንዳኤቴስ።

ኔራ ኦለተይሳታራ ታኒ ኦለታና፤

ነ ናይታካ አሻና።

26 ነና ኡንኤይሳት ባንታ አሹዋ ማና መላ ኦꬃና፤

ዎይነ ኡይድ ማꬆተይሳዳ

ኤንቲ ባንታ ሱꬃ ኡይድ ማꬆታና።

ሄ ዎደ አሳ ኡባይ ታኒ ጎዳ፥

ነና አሽያ፥ ዎዝያነ ያይቆባ ዎልቃማ

ግደይሳ ኤራና።

50

እስራኤለ ናጋራነ አይልያ ኪተተꬅ

1 ጎዳይ ያጌስ፤

“ታኒ ህንተ አይዉ የድዳ ፕርማ ዎርቃተይ አዉን ደኢ?

ታኒ ኦደስ ህንተና ባይዛድና?

ሄኮ፥ ህንተ ናጋራ ግሾ ህንተ ባይዘትደታ፤

ህንተ ናቁዋ ግሾ ህንተ አይያ የደታሱ።

2 ታኒ ይዳ ዎደ፥ ሀይሳን አስ አይስ ꬋይዴ?

ታኒ ፄግዳ ዎደ፥ ‘ዬ!’ ጋናዉ አይስ አስ ꬋይዴ?

ታኒ ህንተና ዎዛናዉ ታ ኩሸይ ቃንዬ?

ህንተና አሻናዉ ታዉ ዎልቅ ባወዬ?

ታኒ አባ ሴራዳ መልሳይስ፤

ሻፋታ መላ ቢታ ኦꬃይስ።

ሃꬅ ꬋይን ኤንታን ደእያ ሞሎት ዎቆሶና፤

ሳሞይ ዎꬍን ሀይቆሶና።

3 ታኒ ሳሎታ ꬉማ ማይዛይስ፤

ኤንታ ካማይ ካዮ ማኦ ዳኔስ” ያግስ።

4 ዳቡርዳይሳ ታኒ ቃላን ምንꬆ ኤራና መላ፥

ኡባ ሃርያ ጎዳይ ታዉ ታማርዳ እንፃርስ እሚስ።

እ ታና ዎንታ ዎንታ ባርክስድ፥

ታኒ ታማረዳ ስአናዳ ታ ሀይꬃ ዶዬስ።

5 ኡባ ሃርያ ጎዳይ ታ ሀይꬃ ዶይስ፤

ታኒ ጌላ ግዳብከ፤ ጉየ ስማብከ።

6 ታኒ ታ ዞኩዋ ሾጨይሳታስ፥

ታ ቡቻ ሾደይሳታስ

ታ ጋጩዋ አꬃዳ እማስ።

ታ ቦላ ጩተይሳታፐነ ታና ካዉሸይሳታፐ

ታ ሶምኡዋ ገንꬃብከ።

7 ኡባ ሃርያ ጎዳይ ታና ማድያ ግሾ፥

ታኒ ዬላትከ።

ታኒ ታ ሶምኡዋ ሳሎ ሹቹ ኦꬃስ፤

ታኒ ዬላቶናይሳ ኤራይስ።

8 ታዉ ፕርደይስ ማታን ደኤስ፤

ያትን፥ ታና ሞተይ ኦኔ?

አነ ታራ ሞተታናዉ ኤቆ!

9 ኡባ ሃርያ ጎዳይ ታና ማዴስ፤

ያትን፥ ታ ቦላ ፕርደይ ኦኔ?

ኤንቲ ኡባይ ማኦዳ ጭማና፤

ኤንታ ብል ማና።

10 ህንተ ግዶፈ ጎዳ ያየይ፥

እያ አይልያ ቃላስ ኪተተይ ኦኔ?

ꬉማን ሄመተይነ ፖኦይ ባይናይ እ ኦኔ?

ሄ ኡራይ ጎዳ ሱንꬃን አማነቶ፤ ባ ፆሳን ዘምፖ።

11 ህንተኖ ታማ ኤꬅያ ኡባቶ፥

ላጮ ፆምፐ ህንተዉ ሺሸይሳቶ፥

ህንተ ኤꬅዳ ታማ ፖኡዋን ሄመትተ።

ላጮ ፆምፕያን ስመረትተ፤

ህንተ ታ ኩሸፐ ኤካናዉ ደኤይ ሀይሳ፤

ህንተ ዎልቃማ መቶ ሴላን ዝንአና።

51

መርና አቶተꬅ ፅዮነስ

1 ህንተኖ ፅሎተꬅ ካለይሳቶ፥

ህንተኖ ጎዳ ኮየይሳቶ ስእተ።

ህንተ ጳልቀትድ ኤከትዳ ሹቻ

ህንተ ቦከትድ ከይዳ ኦላ ፄልተ።

2 ህንተ አዋ አብራሃመነ

ህንተና የልዳ ሳሮ ፄልተ።

እ ባርካ ደእሽን፥ ታኒ እያ ፄጋዳ

አንጃስነ ታይቦን ዳርሳስ።

3 “ጎዳይ ፅዮነነ

ላለትዳ በሳን ደእያ አሳ ኡባ ምንꬃና።

እ መላ ቢታ ኤደነ፥

ካሎትዳ ቢታ ጎዳ አታክልተ ጋደዳ ኦꬃና።

ያን ኡፋይስነ ሀሹ ጉስ ዳና፤

ጋላትነ ማዝሙረይ ስኤታና።

4 “ታ አሳዉ፤ ታ ኦድያባ ስእተ፤

ታ ደርያዉ፥ ህንተ ሀይꬃ ታኮ ዛርተ።

ህገይ ታፐ ከዬስ፤

ታ ሱረ ፕርዳይ ካዎተꬃታስ ፖኦ ግዳና።

5 ታ ፅሎተꬃይ ኤለስድ ሺቃና፤ ታ አቶተꬃይ ማትስ፤

ታ ቀሰይ ካዎተꬃታስ ሱረ ፕርዳ ኤሀና።

ዩሾይ አባን ተቀትዳ ቢታት ኡባይ

ታናን አማነትድ ናጋና፤

ታኒ ኤንታ ታ ዎልቃን አሻናይሳ ኡፋይሳን ናጋና።

6 ፑደ ꬎቁ ግድ ሳሎታ ፄልተ፤

ዱገ ሳኣካ ፄልተ።

ሳሎት ጩያዳ ላለትድ ꬋያና፤

ሳእ አፍላዳ ዉራና፤

እያን ደእያ አሳ ኡባይ ኡዱንፀዳ ሀይቃና።

ሽን ታ አቶተꬃይ መርናዉ ዳና፤

ታ ፅሎተꬃይ ዉረና።

7 “ህንተኖ ፅሎተꬃ ኤረይሳቶ፥

ታ ህገይ ህንተ ዎዛናን ደኤይሳቶ፥ ስእተ።

አሳ ቦረ ያዮፍተ፤

ኤንታ ጫሻስ ዳጋሞፕተ።

8 ብል ማኦ፥ ዶርሳ እክሰ ጉፁነይ መይሳዳ፥

ኤንቲ ሜተታና።

ሽን ታ ፅሎተꬃይ መርናዉ ዳና፤

ታ አቶተꬃይ የለተꬃ ኡባስ ግዳና” ያጌስ።

9 አቤት ጎዳዉ፥ ደንዳ! ደንዳ!

ጎዳ ቀስያዉ፥ ዎልቃ ማአ።

በን ዎደታንነ የለተꬃን ሀንዳይሳዳ ደንዳ፤

ራኣባ ጌተትያ ዳውያ ቃንፀረꬅዳይነ

ጫድዳይ ነና ግድክዬ?

10 አባነ ግታ ጪሞ ሃꬃ

መልስዳይ ነና ግድክዬ?

ነ ዎዝዳይሳት ፕናና መላ

ጪሞ አባ ኦገ ኦꬅዳይ ነና ግድክዬ?

11 ጎዳይ ዎዝዳይሳት የፅሸ ስሚድ ፅዮነ ያና፤

መርና ኡፋይሳይ ካላቻ መላ ኤንታ ቦላ ኡታና።

ኤንቲ ኡፋይስነ ሀሹ ግያባ ደማና፤

አዛኖይነ ዬሆይ ኤንታፈ ሃካና።

12 ጎዳይ፥ “ታኒ፥ ህንተና ምንይ ታና፤

ያትን፥ ሀይቅያ አሰነ ማታዳ ሹልያ

አሳ ናአ ያያናዉ ህንተ ኦኔ?

13 ሳሎታ ምጭዳነ ሳአ ባሱዋ ኤስዳ ጎዳ፥

ህንተና መꬍዳ ፆሳ ዶግደታ።

ኤንቲ ህንተና ꬋይሳናዉ ኡንኤꬅያ

አሳ ሀንቁዋ ጋሶን ኡባ ጋላስ ያሻን ደኤታ።

ሽን ህንተና ኡንኤይሳታ ሀንቆይ አዉን ደኢ?

14 ድኤትዳይሳት ኤሶን ብርሸታና፤

ቃሸትዳ ኦላን ሀይቆኮና፤ ኮሻቶኮና።”

15 “ታኒ ጎዳ፥ ነ ፆሳ፤

ጉማና መላ አባ ቃይ ታና፤

ታ ሱንꬃይ ኡባፈ ዎልቃማ ጎዳ።

16 ታ ቃላ ነ ዶናን ዎꬅዳይ፥

ታ ኩሸ ኩያን ነና ገንꬅዳይ፥

ሳሎታ ምጭዳይ፥ ሳኣ ባሱዋ ኤስዳይ፥

ፅዮነኮ፥ ‘ኔኒ ታ አሰ’ ” ያግዳይ ታና።

ፆሳ ሀንቆ ፁአ

17 ነኖ፥ ጎዳ ኩሸፐ ጋንድጋርስያ

ሀንቆ ፁኣ አሾና ኡይዳ የሩሳላመ፥

ባርካ! ደንዳ! ደንዳ። *

18 እያ የልዳ ናይታፐ እዮ ካለꬅያ እሶይካ ባዋ፤

እያ ድችዳ ናይታፐ እ ኩሽያ ኦይክድ

ኤፍዳ እሶይካ ባዋ።

19 ሀ ናምኡባት ነ ቃዳ ግድዶሶና፤

ሄሳት ላለተꬅነ ꬋዮ፤

ኮሽነ ማሽ ነ ቦላ ያና፤

ያትን፥ ነና ኦን ምንꬃኔ?

20 ነ ናይት ግተን ገልዳ ገንኤዳ

ኦገ ጋፃን ኩንድድ ላባንዶሶና።

ኤንቲ ጎዳ ሀንቁዋንነ

ነ ፆሳ ሴራን ኩምዶሶና።

21 ሄሳ ግሾ፥ ዎይነ ኡሻን ግዶናሽን

መቶን ማꬆትዳይሳቶ፥ ህንተ ሀይሳ ስእተ።

22 “ባ አሳስ ሞተትያ ነ ጎዳይ፥

ነ ፆሳይ ያጌስ፤

ሄኮ፥ ነና ጋንድጋርስያ፥

ታ ሀንቆ ፁኣ ታኒ ነ ኩሸፐ ኤካስ፤

ኔኒ ዛራዳ ሄ ማꬆይያ ኡሻ ኡያካ።

23 ታኒ ሄሳ ነና ኡንኤꬅያ

አሳ ኩሸን ዎꬃና፤

ኤንቲ ኔኮ፥ ‘ኑኒ ነ ቦላራ ሄመትድ

አꬋና መላ ዛቁላ’ ” ያግዶሶና።

ኔኒ ኤንቲ አꬋና ጋካናዉ

ነ ዞኩዋ ኤንታዉ ቢታዳነ ኦገዳ ኦꬃዳሳ።

52

1 ነኖ ፅዮነ፥ ባርካ፤ ባርካ፥

ምኖተꬅ አፍላዳ ማአ።

ነኖ ጌሻ ካታመ፥ የሩሳላመ፥

ነ ቦንቾ ማኡዋ ማአ። *

ህዛፐ ጉየ ቃፃረቶናይነ

ቱን ነ ግዶ ገለና።

2 ነኖ፥ ድኤትዳ የሩሳላመ፥ ነ ባና ቆቆፋ፤

ደንዳዳ ነ አራታ ቦላ ኡታ።

ነኖ ፅዮነ አሳዉ፥

ነ ቆን ቃሸትዳ ሳንꬃላታ ብርሻ።

3 ኡባ ሃርያ ጎዳይ ሀይሳዳ ያጌስ፦

“ህንተ ካሰ ጋተይ ባይና ባይዘትደታ፤

ሀእ ቃስ ሚሸ እሞና ጮ ዎዘታና።

4 ጎዳይ ሀይሳዳ ያጌስ፦

ታ አሳይ ኮይሮ በተ አስ ግድድ ግብፀ ብስ፤

ጉየፐ አሶረት ታ አሳ ጮ ኡንኤꬅዶሶና።

5 ፆሳይ ሀይሳዳ ያግድ ኦዴስ፦

ታ አሳይ ጋተይ ባይና ጮ ድኤትድ ብን፥

ታዉ ሀይሳን አይበ ደኤይ?

ኤንታ ሃረይሳት ቶቾሶና፤

ታ ሱንꬃይ ኡባ ዎደ ጫየቴስ። *

6 ሄሳ ግሾ፥ ታ አሳይ ታ ሱንꬃ ኤራና፤

ሄ ጋላስ ሀይሳ ኦደይ ታና ግደይሳ ኤንቲ ኤራና፤

ኤ፥ እ ታና” ያጌስ ኡባ ሃርያ ጎዳይ።

7 ሎኦ ምሽራቾ ኤህያ፥

ሳሮተꬃ አዋጅያ፥ አቶተꬅ ኦድያ፥

ፅዮነኮ፥ “ነ ፆሳይ ካዎትስ” ያግሸ

ደርያ ቦላራ ያ ቶሆት ዋን ሎኦና።

8 ነ ካታማ ናገይሳት ባንታ ቃላ ꬎቁ ኦꬅድ፥

ኡፋይሳን እስፈ የፆሶና።

ጎዳይ ፅዮነ ስምያ ዎደ

ኤንቲ ባንታ አይፈን በአና።

9 ህንተኖ የሩሳላመን ላለትዳ በሳቶ፥

እስፈ ኡፋይሳን የፅተ፤

ጎዳይ ባ አሳ ምንꬅስ፤

የሩሳላመ ዎዝስ።

10 ጎዳይ ባ ጌሻ ቀስያ

ካዎተꬃታ ኡባ ስንꬃን ቆንጭስስ።

ቢታ ጋፃ ጋካናዉ ደእያ

አሳ ኡባይ ኑ ፆሳ አቶተꬃ በአና።

11 ህንተኖ ጎዳ ሚሽያ ቶከይሳቶ፥ ሻከትተ፥

ሻከትተ፥ ያፐ ከይተ።

ቱናባ ቦቾፍተ፤ እያ ግዶፈ ከይተ፤

ህንተና ጌሽተ።

12 ሽን ህንተ ከይሸ ኤሶን ከየከታ፤

ዎይኮ ጎደትድ ቤከታ።

ጎዳይ ህንተፈ ስን አꬍድ ካለꬃና፤

እስራኤለ ፆሳይ ጉየራ ግድድ ህንተና ናጋና።

ዋየ ኤክያ አይለ

13 “ሄኮ፥ ታ አይለይ አኬካን ኦꬃና፤

እ ቦንቸትድ፥ ꬎቁ ꬎቁ ጋና፤ ዳሮ ግታታና።

14 እያ ሶምኦይ አሳ ኡባፈ፥

እያ መꬎይ አሳ ናይታፐ አꬍድ ቆሄትስ፤

እያ በእድ ዳሮ አሳይ ዳጋምዶሶና።

15 ሽን ሀእ ዳሮ ካዎተꬃት ኡባይ

እያባን ማላለታና፤

እያ ጋሶን፥ ዳሮ ካዎት ባንታ ዶና ኦይካና።

ኤንቲ ባንታዉ ኦደትቦናባ በአና፤

ስእቦናባ አኬካና” ያጌስ።

53

1 ኑኒ ኦድዳባ ኦን አማንዴ?

ጎዳ ቀሰይ ኦደስ ቆንጭዴ?*

2 እ እያ ስንꬃን መላ ቢታን አጭዳ ዱሩማ መላ፤

ፃጶ የድዳ ዶላ መላ ድጭስ።

ኑኒ እያ ሎይꬅ ፄሎና መላ

ማል ዎይኮ ቴም ባዋ።

ኑኒ እያኮ ሺቆና መላ

ጩቹ ማልኦ ግደና።

3 እ አሳን ካትስ፥ እፀትስ፤

እ መቶፐነ አዛኖፐ

ሻከት ኤሮና አስ ግድስ።

አስ እያ በአናፐ ግድ

ባ ሶምኡዋ ዎራ ዛርያ አሳዳ ካትስ፤

ኑኒ እያ ቦንችቦኮ።

4 እ ቱማ ኑ ዋይያ ባዉ ኤክስ፤

ቃስ ኑ ዳቡራ ቶክስ። *

ሽን ኑኒ፥ እ ፆሳን ደሸትድ ኩንድዳዳነ

ማዱንፅዳዳ ቆፕዳ።

5 ሽን እ ኑ ናጋራ ግሾ፥

ጫደትድ ማዱንፅስ፤

ኑ ቆሁዋ ግሾ ሾጨትድ ሊቅስ። *

እያ ሴራን ኑኒ ሳሮ ደምዳ፤

እያ ማዱንꬃን ኑኒ ፓፅዳ።

6 ኑኒ ኡባይ ኦገ ባልዳ ዶርሳዳ ዎራ ብዳ፤ *

ኑ ኡባይ ኑ ኦግያ ኦግያ ብዳ።

ሽን ጎዳይ ኑ ኡባ ናቁዋ

እያ ቦላ ዎꬅስ።

7 እ ኡንኤትስ፤ ቆሄትስ፤ *

ሽን ባ ዶና ዶይቤና።

ሹካናዉ ኤፍያ ኡርገ ዶርሳዳ ላገትስ፤

ባ እክስያ ሜድያ ኡራ ስንꬃን

ስእ ግያ ዶርሳ መላ አይኮካ ፖግቤና።

8 ኤንቲ እያ ኡንኤꬆንነ ጌላ ፕርዳን ኤፍዶሶና፤

እ ታ አሳ ናጋራ ግሾ ሾጨትድ፥

ደኦን ደኤይሳታ ቢታፈ ክችዳይሳ

እያ ኮቻፈ ኦን አኬክዴ?

9 እያ ዶናን ባል ባይና፥ እ፥ ኢታባ ኦꬆና፥

ባ ሀይቁዋን ኢታ አሳታራ ታይበትስ፤

እያ ዱፎይ ዱረ አሳታራ ግድስ። *

10 ሽን እያ ቆሄተꬃይነ እያ ኡንኤተꬃይ

ጎዳ ሸነ ግድስ።

እ ባና ናጋራ ያርሾ ኦꬅያ ዎደ

ባ ኮቻ በአና።

እያ ላይꬃይ አዱቃና፤

ጎዳ ሸነይ እያ ኩሸን ፖለታና።

11 ባ ሸምፑዋ ዋያፐ ጉየ፥

እ ደኦ ፖኦ በአና፤ ኡፋይታና።

ታ ፅሎ አይለይ ባ ኤራተꬃን ዳሮታ ፅልሳና፤

ኤንታ ቆሁዋካ ቶካና።

12 ሄሳ ግሾ፥ ታኒ እያ ግሹዋ

ግታ አሳታ ግዶን እማና፤ *

ምኖታራ እ ድኡዋ ሻከታና።

እ ባ ሸምፑዋ ሀይቆስ አꬅድ እምድ፥

ኢታታራ ፓይደትስ።

እ ዳሮ አሳ ናጋራ ቶክስ፤

ጌላታስ ጋናትስ።

54

ፅዮነ ስንꬃ ቦንቹዋ

1 ናተ፥ የሎና ማይን፥ የፃ!

ናተ፥ እቀታ ኤሮናረ፥ ኡፋይሳን እልላ!

አዝናራ ደእያ ማጫሰ ናይታፐ

ባርካ ደእያ ማጫሰ ናይት ዳራና።

2 ነ ዱንካንያ በሳ ዳልግሳ፤

ዱንካንያ ገሸታ ፕድ ኦꬃዳ ምጫ፤

ፁምሶፓ፤ ዎዶሩዋ አዱሳ፤ ꬍሽያ ምንꬃ።

3 ኔኒ ኡሻችነ ሀድርስ ዳልጋና፤

ነ ኮቻት ካዎተꬃታ ላታና፤

ባይሳትዳ ኤንታ ካታማታን ኬፅድ ዳና።

4 “ያዮፋ፤ ኔኒ ዬላታካ፤

ዳጋሞፋ፤ ኔኒ ካዉያካ።

ነ ያላጋተꬃ ዬላ ኔኒ ዶጋና፤

ነ አምኤተꬃ ቦርያ ህዛፐ ጉየ ሀሳያካ።

5 ነ አዝናይ ነና መꬍዳይሳ፤

እያ ሱንꬃይ ኡባፈ ዎልቃማ ጎዳ።

እስራኤለ ጌሻይ ነና ዎዝዳይሳ፤

እ ቢታ ኡባ ፆሳ ጌተታና።

6 አዝን አግን፥ ዶገታዳ አዛንያ ማጫሳዳ፥

ያላጋተꬃን አዝና ሶፐ ከይዳ፥

ማጫሳዳ ኔኒ ሀናዳ ደእሽን፥

ታኒ ጎዳይ ነና ዛራዳ ፄጋስ።

7 “ጉꬃ ዎደ ታኒ ነና አጋስ፥

ሽን ግታ ቃን ታኒ ነና ዛራዳ ኤሀና።

8 ሱልያ ሀንቆን ታኒ ታ ሶምኡዋ

ኔፐ ጉꬃ ዎደስ ገንꬃስ።

ሽን መርና ማሮተꬃን ታኒ ነዉ ቃታና”

ያጌስ ነና ዎዝያ ጎዳይ።

9 “ሀይስ ታዉ ኖሄ ዎድያ መላ፤

ሄ ዎደ ታኒ ꬋዮ ሃꬃን

ዛራዳ ሳኣ ꬋይስከ ጋዳ ጫቅዳይሳዳ፥

ዛራዳ ነ ቦላ ሀንቀቶና መላነ

ሴሮና መላ ታኒ ጫቃስ።

10 ደረት ቃፃናዉ፥ ዙማት ባንታ በሳፈ ክቻናዉ ዳንዳኦሶና፤

ሽን ታ መርና ሲቆይ ኔፐ ሻከተና፤

ታ ሳሮተꬃ ጫቆይ ኔፐ ክቸና”

ያጌስ ነዉ ቃትያ ጎዳይ።

11 “ነኖ፥ መቶትዳ ካታመ፥ ጎተይ ያነ ሃነ ሾጭዳረ፥

ምንꬅያባይ ꬋይዳረ፥

ሄኮ፥ ታኒ ነና ቦንቾ ሹቻን አሌቅሳዳ ኬፃና፤

ነ ባሱዋ ሳንፓረ ሹቻን ሂፃና።

12 ነ ሹቻ ግምብያ ቁስትያ ዞኦ እንቆ ሹቻን፥

ነ ፐንግያ ጶልያ አልኦ ሹቻን፥

ነ ድርሳ ቦንቾ ሹቻን ግምባና።

13 ነ ናይት ኡባይ ጎዳፐ ታማራና፤

ነ ናይታ ሳሮተꬃይ ዳራና።

14 ኔኒ ፅሎተꬃን ምናዳ ኤቃና፤

ገነይነ ኡንኤꬆይ ኔፐ ሃካና።

ነና ያሽስያባ ዴና፤

ዳጋም ኔኮ ሺቀና።

15 ነና ኦላናዉ ደንደይ ደእኮ፥ ሄስ ታፐ ግደና፤

ነና ቆሀናዉ ኮየይ ደእኮ፥ እ ኩንዳና።

16 “ሄኮ፥ ሁበን ታማ ሁብድ፥

ባ ቆፕዳ ኦላ ሚሽያ ቆፅያ ኡራ ታኒ መꬋስ፤

ꬋይሳና መላ ꬋይሰይሳ መꬍዳይ ታና።

17 ነና ቆሀናዉ ኦሰትዳ አይ ሚሸይካ ነ ቦላ ኦና፤

ነና ሞትያ እንፃርሳ ኡባስ ነ ዛሮ እማና።

ጎዳ አይለታ ላታይ ሀይሳ፤

ታፐ ኤንቲ ኤክያ ፅሎ ሀይሳ” ያጌስ ጎዳይ።

55

ሳሞትዳ ኡባይ ዮ

1 ህንተኖ፥ ሳሞትዳይሳቶ፥ ኡባይ ታኮ ሃ ዪተ፤

ሚሸይ ባይናይሳቶ፥ ሃ ዪተ።

ሻምድ ሚተ፤

ሃ ይድ፥ ሚሸ ቃንፆና

ጮ ዎይነ ኡሽነ ማꬅ ሻምተ። *

2 ካꬅ ግዶናባስ ህንተ ሚሽያ አይስ ከሴቲ?

ካልሶናባን ህንተ ዎልቃ አይስ ዉርሴቲ?

አነ ታና ስእተ፥ ታኒ ኦደይሳ ሀይዝተ፤

ሎኦ ካꬃ ሚተ፤

ሎኦ ካꬃን ህንተ አሳተꬃ ኡፋይስተ።

3 “ህንተ ሀይꬃ ታኮ ዛሪድ ታና ስእተ፤

ደኦን ዳናዉ ታ ኦደይሳ ስእተ፤ *

ታኒ ዳዊታስ ገልዳ ኡፋይሳ ቃላን ህንተና አንጃና።

4 ሄኮ፥ ታኒ እያ ካዎተꬃታስ ማርካ፥

ካለይሳነ ሀላቃ ኦꬃስ።

5 ጎዳይ፥ ነ ፆሳይ፥ እስራኤለ ጌሻይ

ነና ቦንችዳ ግሾ፥

ኔኒ ኤሮና ካዎተꬃታ ፄጋና፤

ነና ኤሮና ካዎተꬃት ኤለስድ ኔኮ ያና።”

6 “ጎዳይ በንትያ ዎደ እያ ኮይተ፤

ማታን ደእያ ዎደ እያ ፄግተ።

7 ኢታ አስ ባ ኦግያፐ ስሞ፤

ናጋራንቾይ ባ ቆፋ አጎ።

ጎዳኮ ስሞ፥ እካ እያ ማራና፤

እ ኑ ፆሳኮ ስሞ፥ እያዉ አቶ ጋና።

8 ታ ቆፋይ ህንተ ቆፋ መላ፥

ታ ኦገይ ህንተ ኦግያ መላ ግደና”

ያጌስ ጎዳይ።

9 ሳሎት ሳኣፐ ꬎቀይሳዳ፥

ታ ኦገይ ህንተ ኦግያፐ፥

ታ ቆፋይ ህንተ ቆፋፐ ꬎቄስ።

10 እርነ ሻች ሳሎፐ ዎꬍድ፥*

ቢታ ላክስድ፥ ካꬅ ዶላና መላነ

አይፋና መላ ኦይሳዳ፥ ዘረይሳስ ዘረ፥

መይሳስ ካꬅ እሞና ጉየ ሳሎ ስመና።

11 ታ ዶናፐ ከይያ ቃላይ ሄሳ ማላ፤

እ ታኒ ሀልችዳይሳ ፖሎናነ

ታ ኪትዳይሳ ኦꬆና ታኮ ጮ ስመና።

12 “ህንተ ኡፋይሳን ከያና፤ ሳሮን ሞይዘታና፤

ደረትነ ዙማት ህንተ ስንꬃን ኡፋይትድ የፃና፤

ባዞ ምꬃት ኡባይ ባንታ ኩሽያ ባቃና።

13 አጉንꬃ ግሾ ፂዳ፥

ጎምኦረ ግሾ ፃይꬅ ዶላና።

ሄስ ጎዳ ቆፍስያባነ

መርናዉ ꬋዮና ማላ ግዳና”

ያጌስ ጎዳይ።

56

አቶተꬅ ሀራታስ

1 “ሱረ ፕርዳ ናግተ፤ ፅሎ ኦꬅተ፤

ታ አቶተꬃይ ኤለስድ ያና፤

ታ ፅሎተꬃይ ማታን ቆንጫና።

2 ሀይሳ ኦꬅያ ኡራይ፥

ሳምባታ ቱንሶና ቦንችያ ኡራይነ

ባ ኩሸይ ኢታባ ኦꬆና መላ ተቅያ ኡራይ አንጀትዳይሳ”

ያጌስ ጎዳይ።

3 ጎዳኮ ሺቅዳ በተ አስ፥

“ጎዳይ ታና ባ አሳፐ ሻካና” ጎፖ፤

ሹፋይ፥ “ታኒ መልዳ ምꬅ” ጎፖ።

4 “ታ ሳምባታ ቦንችያ፥

ታና ኡፋይስያባ ዶረይነ

ታ ጫቁዋ ምንꬅድ ናግያ ሹፋታስ፥

5 ኤንታዉ ታኒ ታ ኬꬃንነ ታ ድርሳ ግምብያ ግዶን

ኤንቲ ሀሳየትያባ እማና።

ኤንቲ ማጫ ናአነ አደ ናአ የልድ፥

ደምያ ቦንቹዋፈ አꬍያ

ሱንꬅ ታኒ ኤንታዉ እማና፤

ታኒ መርናዉ ꬋዮና ሱንꬅ ኤንታዉ እማና።

6 ጎዳ ሀጋዛናዉ፥ ጎዳ ዶሳናዉነ

እያ አይለ ግዳናዉ ባንታና እያኮ ሺሽያ፥

ሳምባታ ቱንሶና ቦንችያነ

ታ ጫቆ ቃላ ምንꬅድ ናግያ በተ አሳታ፥

7 ታኒ ታ ጌሻ ዙማ ቦላ ኤሀዳ

ታ ዎሳ ኬꬃን ኤንታ ኡፋይሳና።

ኤንቲ ታ ያርሾ በሳን ሺሽያ ፁሳ ያርሾይነ

ሀራ ያርሾይ ኤከታና፤

ታ ኬꬃይ አሳ ኡባይ ፆሳ ዎስያ ኬꬅ ጌተታና”*

ያጌስ።

8 “ሽቅዳይሳታ ቦላ ጉጃዳ ሀራታካ ታኒ ሺሻና”

ያጌስ እስራኤለፐ ላለትዳይሳታ ሺሽያ፥ ኡባ ሃርያ ጎዳይ።

ፆሳይ ኢታታ ሞቴስ

9 ህንተኖ ባዞ ዶአቶ፥

ህንተኖ ዎራ ዶአቶ፥

ኡባይ ሃ ይድ ሚተ።

10 እስራኤለ አሳ ናገይሳት ቆቀ፤ ኤንታዉ ኤር ባዋ፤

ኤንቲ ኡባይ ቦጫናዉ ዳንዳኦና ቡታለ ካናታ፤

ኤንቲ ዝንእድ ኤልሞቶሶና፤ ꬍስኮ ዶሶሶና።

11 ኤንቲ ምድ ካሎና ያራምባ ካና መላ፤

ኤንቲ አኬክ ፓጭዳ ሄንꬃንቾ።

ኤንቲ ኡባይ ባንታ ኦገ ብዶሶና፤

ኡባይ ባንታ ጎአ ፃላላ ኮዮሶና።

12 ኤንቲ፥ “ሃ ዪተ፤ ዎይነ ኡሻ አነ ኡዮስ፤

ማꬆይያ ኡሻ አነ ጋኖስ!

ዎንቶይ ሀች መላ ግዳና፤

ሀችፈካ አꬍድ ሎአና” ያጎሶና።

57

1 ፅሎ አስ ሀይቄስ፤

ሽን ሄሳ ቆፐይ ባዋ።

ባንታና ፆሳስ እምዳ አሳይ ቢታፈ ኤከቶሶና፥

ሽን ፅሎ አስ ኢት ያናፐ ስንꬃትድ፥

ኤከተይሳ ኦንካ አኬከና።

2 እ፥ ብድ ሳሮተꬅ ደእያ በሲ ገሌስ፤

ሱረተꬃን ሄመተይሳት ሀይቅድ፥

ሸምፖ ደሞሶና።

3 “ህንተኖ፥ ማሮ ናይቶ፥ ህንተኖ ላምያነ

ላይማትያ ዛረቶ፥ ሃ ዪተ።

4 ህንተ ኦና ቀልቅሴቲ?

ህንተ ኦና ቦሬቲእ?

ህንተ እንፃርሳ ኦደ ቦላ ከሴቲ?

ህንተ ጌላታነ ዎርዳንቾ ናይታ ግደከቲ?

5 ህንተ ዎላ ጋርሳንነ

ዳሻ ምꬃ ጋርሳን አሞን ፁገቴታ።

ህንተ ናይታ ዛንጋራንነ

ዛላ ቆጶን ሹክድ ያርሼታ።

6 ዛንጋራን ደእያ ሊቆ ሹቻት ህንተ ፆሳታ፤

ህንተ ኤንታዉ ኡሻ ያርሾ ትግደታ።

ካꬃ ያርሾካ እምደታ

ያትን፥ ታኒ ሀይሳን ሀንቀትክና?

7 ዙማ ሁጰን ሂፃ የግደታ፤

ያን ያርሻናዉ ከይደታ።

8 ህንተ ፐንግያፈነ ጎባነታፐ

ሶ ባጋራ ኤቃ ምስለታ ኤስደታ።

ታና አግድ ህንተ አርሳ ዳልግስድ፥ ያ ከይደታ፤

ኤንታራ ጫቅደታ፤ ያትድ ኤንታ አርሳ ዶስደታ፤

ኤንታ ካሉዋ በእደታ።

9 ዛይተነ ሽቶ ኤክድ ሞሎካ ጌተትያ ኤቃኮ ብደታ፤

ህንተ ኪታንቾታ ሃሆ ሶ ኪትደታ፤

ሀር አቶሽን ስኦለ ጋካናዉ ዎꬍደታ።

10 ህንተ ሀራ ፆሳታ ኮይሸ ዳቡርደታ፤

ሽን፥ ‘ኡፋይስ ባዋ’ ግቤከታ።

ህንተ ዎልቃይ ሃ ኦራፅስ፤

ሄሳ ግሾ፥ ላባንድ ኩንድቤከታ።

11 “ህንተ ኦና ያይድ፥ ታዉ ዎርዶትደቲ?

ህንተ ታና ቆፕበከታ፤

ህንተ ዎዛናን ቆፕበከታ።

ህንተ ታዉ ያዮና እፅዳይ

ታኒ ዳሮ ዎደ ስእ ግዳ ግሾ ግደኔ?

12 ታኒ ህንተ ፅሎተꬃነ ህንተ ኦሶታ አዋጃና፤

ሽን ህንተና አይኮካ ጎኦኮና።

13 ህንተ ማዶ ደማናዉ ዋስያ ዎደ

ህንተ ሺሽዳ ኤቃት ህንተና አሸና!

ኤንታ ኡባ ጫርኮይ ኤፋና፤

እስ ቶሆ ጫርክያ ጫርኮይ ኤንታ ፑንድ ꬋይሳና።

ሽን ታና ባዉ ባቃትድ አትያ በሰ ኦꬅያ

ኡራይ ቢታ ላታና፤

ታ ጌሻ ዙማ ኤካና”

ያጌስ።

ዎዛን መቅዳ አሳስ ምንꬆ

14 “ባስተ፥ ባስተ! ኦገ ጊግስተ፤

ታ አሳ ኦግያፐ ꬉብያባ ኡባ ድግተ”

ያጌስ ጎዳይ።

15 መርናዉ ደኤይስ፥ ግታይ፥ ꬎቃ በሳን ደኤይስ፥

እያ ሱንꬃይ ጌሻ ጌተተይስ፥ ያጌስ፦

“ካዉይዳ አሳ አያና ደንꬃናዉ፥

መቅዳ ዎዛን ደኤይሳታ ኮላናዉ፥

ካዉይዳነ መቅዳ አያን ደኤይሳራ ዳና።

16 ታ መꬍዳ አሳ አያናይነ ሸምፖይ፥

ታ ስንꬃን ዶጮና መላ ታኒ መርናዉ ሞትከ፤

ኡባ ዎደ ሀንቀትከ።

17 ኤንታ ናጋራ ጋሶን ታኒ ኤንታ ሀንቀታዳ ሴራስ፤

ታ ሶምኡዋ ኤንታፈ ገንꬃስ፤

ሽን ኤንቲ ሀእካ ባንታ ዎዛና ቆፋን ብዶሶና።

18 ታኒ ኤንታ ኦግያ በአስ፤

ሽን ታኒ ኤንታ ፓꬃና፥ ካለꬃና፤

እያዉነ እያ ግሾ ዬከይሳታ ምንꬃና።

19 እስራኤለ ቢታን ዬከይሳታ፥

መተርሻን ጋላታ ኩንꬃና።

ሃሆንነ ማታን ደኤይሳታስ፥

ሳሮይ ግዶ፤ ታኒ ኤንታ ፓꬃና”

ያጌስ ጎዳይ።

20 ሽን ኢታት ኡርቃነ ስልሞ ከስያ፥

ዎፑ ጋናዉ ዳንዳኦና አባ ቤታ መላ።

21 “ኢታታስ ሳሮይ ባዋ”

ያጌስ ታ ፆሳይ።

58

ቱማ ፆማ

1 ጎዳይ ሀይሳዳ ያጌስ፦

“ነ ቃላ ꬎቁ ኦꬃዳ ዋሳ፤ ጉየ ጎፓ፤

ነ ቃላ ሞይዘዳ ꬎቁ ኦꬃ።

ታ አሳስ ኤንታ ጌላተꬃ፥

ያይቆባ ኬꬃስ ኤንታ ናጋራ ኦዳ።

2 ሽን ኤንቲ ታና ጋላስ ጋላስ ኮዮሶና፤

ታ ኦግያ ካላናዉ ዶስያ ዳኖሶና።

ፅሎ ኦꬅዳነ ፆሳ ኪታ አግቦና አሳዳ

ኤንቲ ታና ሱረ ፕርዳ ኦይቾሶና፤

ታኮ ፆሳኮ ሺቃናዉ ዶስያ ዳኖሶና።

3 ኤንቲ ጎዳኮ፥

‘ኑኒ ፆሞስ፥ ሽን ኔኒ አይስ ኑና ፄልኪ?

ኑኒ ኑናተꬃ ካዉሽዳ፥

ሽን ኔኒ አይስ ኤሮናዳ ሀናድ’ ያጎሶና።

ጎዳይ ዛሪድ፥ ‘ሄኮ፥ ህንተ ፆምያ ዎደ

ህንተና ኡፋይስያባ ኦꬄታ፤

ህንተ ኦሳንቾታ ኡንኤꬄታ።’

4 ህንተ ኦሻንነ ፓላማን ፆሜታ፤

ቃይ ባይና ኢታ ደሸꬅ ደቻናዉ ፆሜታ።

ሄሳ መላ ፆምያ ህንተ ዎሳይ ቦላ ሳሉዋን

ስኤቶና መላ ኦꬄስ።

5 ታኒ ዶርዳ ፆማይ ሀይሳ መላ ፆሜ?

እስ አስ ባናተꬃ ካዉሸይ ሀይሳ መላ ጋላሳ ፃላላኔ?

ታኒ ኮይያ ፆማይ አስ ባ ሁጵያ

ካፅዳ ጋሸዳ ሆክሳና መላነ

ብዶ ትየትድ ካዮ ማኦ ማእድ ኡተዬ?

ህንተ ሄሳ ፆማ ግድ ፄገትዬ?

ሄ ፆማ ጋላሳይ ጎዳ ስንꬃን ኤከትዬ?

6 “ታኒ ዶርያ ፆማይ ሀይሳ፤

ሱረ ፕርዳ ꬋዮ ሳንꬃላታ ብላና መላነ

ቃምባራ መንꬅድ ኡንኤትዳይሳታ

ላአ ከሳና መላ ግደነዬ?

7 ታኒ ዶርያ ፆማይ ኮሻትዳይሳ ሙዛና መላ፥

ኬꬅ ባይና ማንቆታ ሶ ኤካና መላ፥

ካሎትዳይሳ በአዳ ማይዛና መላነ

ማዶ ኮይያ ህንተ ዳቡዋፈ

ህንተና ገንꬆና መላሳ ግደኔ?

8 ያትኮ፥ ህንተ ፖኦይ ዎንታ ፃልቀዳ ፖአና፤

ህንተ ፓፆተꬃይ ኤሶን ያና።

ህንተ ፅሎተꬃይ ህንተፈ ስንꬃራ ባና፤

ጎዳ ቦንቾይ ህንተፈ ጉየራ ግድድ፥

ህንተና ናጋና።

9 ሄ ዎደ ህንተ ፄጋና፤

ጎዳይ ህንተዉ ኮያና።

ህንተ ማዶ ኮይድ ዋሳና፤

እ፥ ‘ሄኮ፥ ታኒ ሀይሳን ደአይስ!’ ያጋና።

“ህንተ ግዶፈ ኡንኤꬅያ ቃምባራ ድግኮ፥

ብራን ማለይሳነ ኢታባ ኦደተይሳ አግኮ፥

10 ኮሻትዳይሳ ሙዝኮ፥

መቶትዳይሳታ ኮሽያባን ማድኮ፥

ሄ ዎደ ህንተ ፖኦይ ꬉማን ፖአና፤

ህንተ ቃማይ ሴታ ጋላስ ግዳና።

11 ጎዳይ ህንተና ኡባ ዎደ ካለꬃና፤

ህንተና መላ ቢታን ኮሽያባን ካልሳና፤

ህንተ ፃጱዋ ፃልሳና።

ህንተ ሃ ኡያ ጋናተ መላነ

መል ኤሮና ሃꬃ ፑልቶ መላ ግዳና።

12 ነ አሳይ በን ላለትዳ በሳታ ዛሪድ ኬፃና፤

ዳሮ ዎደፐ ካሰ ባሰትዳ ባሶታ ኬፅድ ꬎቁ ኦꬃና።

ህንተ ‘ላለትዳ ግምበታ ግምበይሳታነ

አሳይ ደእያ በሳነ ዎጋ ኦገይ

ደእያ ካታማታ ኤሰይሳታ ጌተታና።’

13 “ሳምባታ ጋላሳ ቦንቾ አጎና እፅኮ፥

ታ ጌሻ ጋላስ ህንተ ጎአ የደይሳ አግኮ፥

ሳምባታ ኡፋይስነ ቦንቸትዳ፥

ጎዳ ጋላሳ ቦንቾ ጋዳ ፄግኮ፥

ህንተ ህንተ ኦግያ ቦና አግድ ሄ ጋላሳ ቦንችኮ፥

ህንተና ኡፋይስያባ ኦꬆናነ ሀዳባ ኦደቶና አግኮ፥

14 ሄ ዎደ ህንተ ጎዳን ኡፋይታና፤

ታኒ ህንተና ዳሮ ቦንቸትዳይሳታ ኦꬃና፤

ህንተ አዋ ያይቆባ ላታ ህንተ ማና መላ ኦꬃና።

ታኒ ጎዳይ ሀይሳ ኦዳስ” ያጌስ።

59

ናጋራነ ፕርዳ

1 ሄኮ፥ ጎዳ ኩሸይ

ህንተና አሻናዉ ቃምቤና፤

እያ ሀይꬃይ ስአናዉ ቱልቤና።

2 ሽን ህንተ ናጋራይ ህንተፈነ

ህንተ ፆሳፈ ግዶን ሻሄተꬅ መꬍስ።

እ ስኦና መላ ህንተ ናጋራይ

እያ ሶምኡዋ ህንተፈ ገንꬅስ።

3 ህንተ ኩሸይ ሱꬃን፥

ህንተ ብራይ ናቆን ቱንስ፤

ህንተ ዶናይ ዎርዶ ኦደቴስ፤

ህንተ እንፃርሳይ ኢታባ ዙዙሜስ።

4 ፅሎተꬃን ሞተይ ባዋ፤

ሱረተꬃን ፕርደይካ ባዋ።

ኤንቲ ጮ ፓላማን ጬቀቶሶና፤

ዎርዶ ኦደቶሶና፤

ጭሞ ቃንꬃትድ ኢታተꬅ የሎሶና።

5 ኤንቲ ሾሻ ጱጱለ ሀጶሶና፤

ሻንጎ ሃዳ ዳዶሶና።

ሄ ጱጱለታ ምያ አስ ሀይቄስ፤

ጱጱልያፈ እሶይ መቅኮ፥

እያፐ ሾሽ ከዬስ።

6 ኤንቲ ዳድዳ ሻንጎ ሃዳይ ማኦስ ሀነና፤

እያራ ባንታ አሳተꬃ ካማናዉ ዳንዳኦኮና።

ኤንታ ኦሶይ ኢታ፤

ጌላ ኦሶይ ኤንታ ኩሸን ኩምስ።

7 ኤንታ ቶሆት ኢታባ ኦꬃናዉ ዎፆሶና፤

ፅሎ ሱꬅ ጉሳናዉ ኤሶቶሶና።

ኤንታ ቆፋይ ኢታ፤ ኤንቲ ብዳ በሳ ኡባን

ቆሆይነ ቦሽ ደኤስ።

8 ኤንቲ ሳሮተꬃ ኦገ ኤሮኮና፤

ኤንታ ኦግያን ሱረ ፕርድ ባዋ።

ኤንቲ ባንታ ኦግያ ጌላይዶሶና፤

ሄ ኦግያራ ሄመትያ ኦንካ ሳሮ ደመና።

9 ሄሳ ግሾ፥ ሱረ ፕርድ ኑፐ ሃክስ፤

ፅሎተꬅ ኑኮ ሺቀና።

ኑኒ ፖኦ ኮዮስ፥ ሽን ꬉማ ግድስ፤

ዋጋጋ ፖኦ ኮዮስ፥

ሽን ሳካና ꬉማን ሄመቶስ።

10 ኑኒ ቆቀዳ ድርሳ ግምብያ ቦላ ታታፎስ፤

ሴታ ጋላስ፥ ሳእ ለምእን ሄመትያዳ ꬉበቶስ፤

ዎልቃራ ደእያ አሳ ግዶን

ኑኒ ሀይቅዳ አሳ መላ ግድዳ።

11 ኑኒ ኡባይ ባባንꬃዳ ዋሶስ፤

ሆለዳ ካዮትድ ኦሎስ።

ኑኒ ሱረ ፕርዳ ኮይዳ፥

ሽን ደምቦኮ፤

አቶተꬅ ኮይዳ፥ ሽን እ ኑፐ ሃክስ።

12 ኑ ባላይ ነ ስንꬃን ዳርስ፤

ኑ ናጋራይ ኑ ቦላ ማርካቴስ።

ኑ ናቆይ ኑራ ደኤስ፤

ኑ ቆሁዋ ኑ ኤሮስ።

13 ኑኒ ማካልድ፥ ጎዳ ካꬍዳ፤

ኑ ፆሳ አግድ ጉየ ስምዳ።

ጌላተꬅነ ገነ ኦደትዳ፤

ኑኒ ዎርዶ ቃንꬃትድ ዎርዶ የልዳ።

14 ሱረ ፕርድ ጉየ ሱገትስ፤

ፅሎተꬅ ኑፐ ሃክስ።

ቱማተꬅ ዳባባን ꬉበቴስ፤

አማነተꬅ ገላናዉ በሰ ꬋይስ።

15 ቱማተꬅ አዉንካ በንተና፤

ኢታተꬃፈ ሃክያ አስ ቆሆስ አꬍድ እመቴስ፤

ጎዳይ ሱረ ፕርድ ባይናይሳ በእድ አዛንስ።

16 ኡንኤተይሳታ ማድያ አስነ

ኤንታዉ ጋናትያ አስ ባይናይሳ

ጎዳይ በእድ ማላለትስ።

ሄሳ ግሾ፥ እያ ቀሰይ እያዉ አቶተꬅ ኤህስ፤

እያ ፅሎተꬃይ እያ ካትስድ ኦይክስ። *

17 እ፥ ፅሎተꬅ ትራን ዎꬅያ ኦላ ሚሸዳ ማእስ፤

ባ ሁጵያን አቶተꬃ ባርኔፃ ዎꬅስ፤

ሀሎ ከስ ማኦዳ፥ ሀንቆ አፍላዳ ማእስ።

18 እ ኤንታዉ ኤንታ ኦሱዋዳ ኦሱዋዳ ዛራና፤

ሀንቁዋ ባ ሞርከታስ፥

ሴራ ባራ ኤቀተይሳታስ ጭጋና፤

ዩሾይ አባን ተቀትዳ ቢታታስ ኤንታ ኦሱዋዳ እማና።

19 ጎዳ ፔኖይ ዎልቃማ ጎተዳ ድእሸ ያና ግሾ፥

ዉሎሀ ባጋን ደኤይሳት ጎዳ ሱንꬃስ ያያና፤

ዶሎሀ ባጋን ደኤይሳት እያ ቦንቻና።

20 “ፅዮነስነ ያይቆባ ዘረꬃ ግዶን

ባንታ ናጋራፐ ስመይሳታ ዎዘይስ ያና።

21 ታዉ ኤንታራ ደእያ ጫቆይ ሀይሳ፦

ህንተ ቦላ ደእያ ታ አያናይነ

ታኒ ህንተ ዶናን ዎꬅዳ ታ ቃላይ፥

ሀችፈ ዶምድ፥ መርና ጋካናዉ፥

ህንተ ዶናፐ፥ ህንተ ናይታ ዶናፐነ

ህንተ ናይታ ናይታ ዶናፐ ሻከተና”

ያጌስ ጎዳይ።

60

ፅዮነ ቦንቹዋ

1 ነ ፖኦይ ይዳ ግሾ፥ ደንዳዳ ፖእሳ፤

ጎዳ ቦንቾይ ነ ቦላ ፖአና።

2 ሄኮ፥ ꬉም ሳኣ፥ ሳካና ꬉም አሳ ካማና፤

ሽን ጎዳይ ነ ቦላ ደንዳና፤

እያ ቦንቾይ ነ ቦላ ፖአና።

3 ካዎተꬃት ነ ፖኡዋኮ፥

ካዎትካ ነ ዎንታ ፆልቀꬃኮ ያና።

4 ꬎቁ ጋዳ ነ ዩሹዋ ፄላ፤

ኡባይ እስፈ ኔኮ ያና።

ነ አደ ናይት ሃሆፐ ያና፤

ነ ማጫ ናይት ባኤትድ ኔኮ ያና።

5 ሄ ዎደ ኔኒ በአዳ ኡፋይታና፤

ነ ዎዛናይ ኡፋይሳን ኖጩ ጋና።

አባ ቦላ ደእያ ሻሎይ ኔኮ ያና፤

ካዎተꬃታ ዱረተꬃይ ነባ ግዳና።

6 ምድያመፐነ ኤፋ ቢታፈ ይዳ፥

ግማለ ዉደይ ነ ቢታ ካማና።

ዎርቃነ እፃነ ኤሄይሳት

ጎዳ ጋላታ አዋጅሸ ሳባፐ ያና።

7 ቀዳረነ ነባዮታ ዶርሳ ዉደ ኡባይ፥

ታ ያርሾ በሳ ኔኮ ያና፤

ታኒ ታ ቦንቾ ኬꬃ ቦንቻና።

8 “ሀይሳቲ ሻራዳ ዎይኮ ሆለዳ

ባንታ ኬꬃኮ ፓለይሳት ኦኔ?

9 ቱማ ዩሾይ አባን ተቀትዳ ቢታት፥

ታናን ኡፋይስ ዎꬃና፤

እስራኤለ ጌሻይ፥ ጎዳይ ህንተ ፆሳይ፥

ህንተና ቦንችዳ ግሾ፥

ታርሰሳ ማርካበት ስንꬃት ከይድ፥

ነ ናይታ ሃሆ ቢታፈ ኤንታ ብራራነ ዎርቃራ

ፆሳ ቦንቹዋስ ኤሀና።

10 “አላጋ ቢታት ነ ድርሳ ግምባና፤

ኤንታ ካዎት ነዉ ኦꬃና።

ነና ታኒ ታ ሀንቁዋን ካሰ ሾጫስ፥

ሽን ሀእ ታ ቃꬍያን ነና ማራስ።

11 ነ ፐንገት ኡባ ዎደ ዶያ ዳና፤

ካዎተꬃታ ዱረተꬃይነ

ኤንታ ካዎት ድኤትድ ኔኮ ያና መላ

ጋላስነ ቃማ ጎርደቶኮና።

12 ነዉ ኦꬆና አስ

ዎይኮ ካዎተꬅ ኡባይ ꬋያና።

13 ታ ኬꬃ በሳ ሎይꬃና መላ

ልባኖሰ ቦንቾ ግድዳ ዝጋይ፥

ፂዳይነ ፃይꬃይ ኔኮ ያና፤

ታኒ ታ ቶሁዋ ዎꬅያ በሳ ቦንቻና።

14 ነና ኡንኤꬅዳ አሳ ናይት ይድ ነዉ ሆካና፤

ነና ካꬍዳ ኡባይ ነ ስንꬃን ጎይናና።

ኤንቲ ነና፥ ‘ጎዳ ካታመ፥ ፅዮነ፥

እስራኤለ፥ ጌሻ ካታመ’ ያግድ ፄጋና።

15 “ሀይሳፈ ካሰ ኦንካ ነ ግዶራ ካንꬆና መላ

የገታዳሳነ እፀታዳሳ።

ሽን ሀእ ታኒ ነና መርናዉ ግታ ኦꬃና፤

የለተꬃ ኡባይ ነናን ኡፋይታና።

16 ኔኒ ካዎተꬃታ ማꬃ ኡያና፤

ካዎታ ꬋንꬃ ꬋማና።

ጎዳይ፥ ነና አሸይሳ፥ ዎዘይሳነ

ያይቆባ ዎልቃማ ግደይሳ ኔኒ ኤራና።

17 ናሰ ብራታ ግሾ ዎርቃ፥

ብራታ ግሾ ብራ፥ ምꬃ ግሾ ናሰ ብራታ፥

ሹቻ ግሾ ብራታ ታኒ ነዉ ኤሀና።

ታኒ፥ ሳሮተꬅ ነና አይሰይሳ፥

ፅሎተꬅ ነዉ ሀላቃ ኦꬃና።

18 ጌላተꬅ ነ ቢታን፥ ꬋዮይ ዎይኮ ቦሽ

ነ ዛዋን ስኤተና።

ኔኒ ነ ድርሳ ግምብያ፥ ‘አቶተꬃ’፥

ነ ፐንግያ፥ ‘ጋላታ’ ያጋዳ ፄጋና።

19 ጋላስ አዋ ፖኦ፥ ቃማ አጌና ፖኦ ነዉ ኮሸና፤

ጎዳይ ነዉ መርና ፖኦ፥

ነ ፆሳይ ነዉ ቦንቾ ግዳና።

20 አው ናምአንꬆ ዉለና፤

ነ አጌናይ ፖኦ አገና።

ጎዳይ ነዉ መርና ፖኦ ግዳና፤

ኔኒ ዬክዳ ጋላሳት ነዉ ግዳና።

21 ነ አሳ ኡባይ ፅሎ ግዳና፤

ኤንቲ ቢታ መርናዉ ላታና።

ኤንቲ ታኒ ታ ቦንቹዋ ቆንጭሳናዉ ቶክዳ ፑቶታ፤

ታ ኩሸ ኦሶታ።

22 ህንተ ግዶን እስ ኬꬃን ደእያ ጉꬃ አሳታ ዳርሳና፤

ኡባፈ ጉꬃ ግታ ካዎተꬅ ኦꬃና።

ታኒ ጎዳ፤ ዎደይ ጋክያ ዎደ፥

ታኒ ሄሳ ኤሶን ፖላና” ያጌስ።

61

አቶተꬃ ምሽራቾ

1 ኡባ ሃርያ ጎዳ አያናይ ታ ቦላ ደኤስ፤

ማንቆታስ ሎኦባ ኦዳና መላ ጎዳይ ታና ትይስ።

ዎዛን መቅዳይሳታ ኮላና መላ፥

ድኤትዳይሳታ ላአ ከሳና መላነ

ቃሸትዳይሳታ ብላና መላ ጎዳይ ታና ኪትስ።

2 ዶሰትዳ ጎዳ ላይꬃ ኦዳና መላ፥

ኑ ፆሳይ ሀሎ ከያና ጋላሳ አዋጃና መላ፥

አዛነይሳታ ኡባ ምንꬃና መላ ታና ኪትስ።

3 ፅዮነን ካዮተይሳታስ፥ ብዶ ግሾ ካላቻ፥

ዬሆ ግሾ ኡፋይሳ ዛይተ፥

አዛኖ ግሾ ጋላታ ማኦ እማና መላ ታና ኪትስ።

ኤንቲ ጎዳይ ባ ቦንቹዋስ

ቶክዳ ፅሎ ምꬃ ጌተትድ ፄገታና።

4 ኤንቲ በን ላለትዳ በሳታ ዛሪድ ኬፃና፤

በን ኩንድዳ በሳታ ዛሪድ ኤሳና።

ኤንቲ ዳሮ የለተꬃፈ ካሰ ላለትድ

ኦንዳ ካታማታ ዛሪድ ኬፃና።

5 አላጋ አሳት ህንተ ዶርሳ ዉድያ ሄማና፤

እማꬃት ህንተ ጋድያ ጎያና

ኤንቲ ህንተ ዎይነ ጋድያ ናጋና።

6 አሳይ ህንተና፥ “ጎዳ ካህነታነ

ኑ ፆሳ ኦሳንቾታ” ያግድ ፄጋና።

ህንተ ካዎተꬃታ ዱረተꬃ ማና፤

ኤንታ ሻሉዋን ህንተ ናሸታና።

7 ታ አሳይ ባንታ ዬላ ግሾ ናምኡ ኩሸ ኤካና፤

ባንታ ካዉሻ ግሾ ላታን ኡፋይታና።

ሄሳ ግሾ፥ ህንተ ኤንታ ቢታን ዳኮ ላታና፤

ህንተ ኡፋይሳይ መርና ኡፋይስ ግዳና።

8 “ታኒ፥ ጎዳይ ሱረ ፕርዳ ዶሳይስ፤

ቦንቀነ ኢታ ኦሶ እፃይስ።

ታኒ ቱማ ኤንታ ኦሱዋ ጋትያ ቃንፃና፤

ታኒ ኤንታራ መርናዉ ጫቃና።

9 ኤንታ ኮቻት ካዎተꬃታ ግዶን፥

ኤንታ ናይት ደረታ ግዶን ኤረታና፤

ኤንታ በእዳ ኡባይ ታኒ፥ ጎዳይ፥

ኤንታ አንጅዳ አስ ግደይሳ ኤራና።”

10 ታኒ ጎዳን ዳሮ ኡፋይታይስ፤

ታ ሸምፕያ ታ ፆሳን ሀሹ ጋዉሱ።

ኤከይስ ባ ሁጰን ካላቻ ዎይሳዳ፥

ገልያራ ባና አሌቅሰይሳዳ፥

እ ታና አቶተꬃ ማኦ ማይዝስ፤

ፅሎተꬅ አፍላ ቦላራ ጉጅስ።

11 ቢታፈ ምꬅ ማት ዶለይሳዳ፥

ጋደይ ቶክዳባ ድቸይሳዳ፥

ኡባ ሃርያ ጎዳይ ፅሎተꬅነ

ጋላታ ካዎተꬃ ኡባ ስንꬃን ፑርጭሳና።

62

ፅዮነ ኦራꬃ ሱንꬃ

1 ፅዮነ ግሾ፥ ታኒ ስእ ጊከ፤

የሩሳላመ ፅሎተꬃይ ፖኦዳ፥

እ አቶተꬃይ ዎንታ ፃልቀዳ ከያና ጋካናዉ

ታኒ ስእ ጊከ።

2 ካዎተꬃት ነ ፅሎተꬃ፥

ካዎት ኡባይ ነ ቦንቹዋ በአና።

ጎዳይ ሱንꬅያ ኦራꬃ ሱንꬃን

ኔኒ ፄገታና።

3 ኔኒ ጎዳ ኩሸን ሎእዳ

ካዎተꬃ ካላቻ ግዳና።

4 ኔኒ፥ “ዶገትዳሮ” ጌተታካ፤

ነ ቢትያ፥ “ꬎንꬁ” ጌተቱኩ።

ሽን ኔኒ፥ “ታ ኡፋይሳይ እን ደእያሮ”፥

ነ ቢትያ፥ “አዝና ገልዳሮ” ጌተታና።

ጎዳይ ነናን ኡፋይታና፤

ነ ቢትያካ አዝን ደእያሮ ግዳና።

5 ፓንꬅ ጌላኦ ኤከይሳዳ፥

ነ ናይት ነና ማቻና።

ኤከይስ ገልያርን ኡፋይተይሳዳ፥

ነ ፆሳይ ነናን ኡፋይታና።

6 ነኖ የሩሳላመ፥ ነ ድርሳ ግምብያ ቦላ

ዎቸይሳታ ታኒ ዎꬃስ፤

ኤንቲ ጋላስነ ቃማ ስእ ጎኮና።

7 ህንተኖ፥ ጎዳ ቆፍሰይሳቶ፥

እ፥ የሩሳላመ ኬፃና ጋካናዉነ

ቢታ ኡባን ናሸትዳ ካታማ ኦꬃና ጋካናዉ

ህንተካ ሸምፖፕተ፤ እያካ ሸምፕሶፕተ።

8 ጎዳይ ባ ኡሻቻ ኩሽያንነ

ባ ዎልቃማ ቀስያን ሀይሳዳ ያግድ ጫቅስ፦

“ታኒ ናምአንꬆ ህንተ ካꬃ

ህንተ ሞርከት ማና መላ ኦꬅከ።

ህንተ ዳቡርዳ ህንተ ዎይነ ኡሻ

አላጋት ኡዮኮና።

9 ሽን ባንታ ካꬃ ጫክዳይሳት

ምድ ጎዳ ጋላታና፤

ዎይነ ማፀይሳት ታ ኬꬃ ዳባባን ኡያና።

10 አꬍተ! ፐንገራ ከይድ ቢተ!

አሳስ ኦገ ጊግስተ! ዎጋ ኦገ ከስተ።

ሹቻ ድግተ፤

ካዎተꬃት ኦግያ ደማና መላ ማላ ኤስተ።

11 ጎዳይ ሳአ ጋፃስ

ሀይሳዳ ያግድ አዋጅስ:*

‘ፅዮነ አሳስ ሀይሳዳ ያግተ፤

ሄኮ፥ ህንተና አሸይስ ጋክስ!

እያ ጋተይ እያራ ደኤስ፤

እ እምያ ዎይቶይ እያ ስንꬃን ደኤስ’

ያግተ።

12 ህንተ፥ ‘ጎዳይ ዎዝዳ ጌሻ አሳታ’

ጌተትድ ፄገታና።

የሩሳላመይ፥ ‘ኮየትያሮነ

የገታ አታቦና ካታምዉ’ ” ጌተታና።

63

ፆሳ ፕርዳ ጋላስ

1 ኤዶመ ቢታን፥ ባሶራ ካታማፐ

ዞኦ ማኦ ማእድ የይ ሀይስ ኦኔ?

ቦንቾ ማኦ ማእድ

ባ ዎልቃ ምኖተꬃን ስን ሆርዶፈይ ኦኔ?

“ፅሎ ኦደተይነ

አሽያ ዎልቅ ደኤይ ታና”

ያጌስ ጎዳይ።

2 ዎይነ ጉምእያሶን ዎይነ የꬍያ አሳ ማኦዳ

ነ ማኦይ አይስ ዞእዴ?

3 “ታኒ ዎይነ ጉምእያሶን ዎይንያ ታርካ የꬋስ፤

ካዎተꬃታፐ እስ አስካ ታራ ባዋ።

ታኒ ኤንታ ታ ሀንቁዋን የꬋስ፤

ታ ይሉዋን ኤንታ ድርፀረꬃስ።

ኤንታ ሱꬃይ ታ ማኡዋ ቦላ ꬋርጨትን፥

ታ ማኦ ኡባይ ኢትስ።

4 ታኒ ታ አሳ ዎዝያ ጋላሳይነ

ኤንታ ሞርከታ ሀሎ ከይያ ላይꬃይ ጋክስ።

5 ታኒ በአስ፥

ሽን ታና ማድያ እስ አስካ ደማብከ፤

ማደይ ꬋይዳ ግሾ፥ ታኒ ማላለታስ።

ሄሳ ግሾ፥ ታ ቀሰይ ታዉ አቶተꬅ ኤህስ፤

ታ ሀንቆይ ታና ማድስ።

6 ታኒ ታ ሀንቁዋን ካዎተꬃታ የꬋስ፤

ታ ይሉዋን ኤንታ ድርፀረꬃስ፤

ኤንታ ሱꬃ ቢታን ጉሳስ” ያጌስ ጎዳይ።

ዎሳነ ጋላታ

7 ጎዳይ ኑስ ኦꬅዳ ኦሶ ኡባ፥

ጎዳይ ባ ማሮተꬃንነ ባ ቃꬍያን

እስራኤለ አሳስ ኦꬅዳ ሎኦ ኦሶ ኡባነ

እያ ሱንꬃይ ጋላተታና መላ

በስዳ ኬሀተꬃ ኡባ ታኒ ኦዳና።

8 እ፥ “ኤንቲ ቱማ ታ አሰነ ታ ናአ ግድያ ግሾ፥

ታዉ ዎርዶቶኮና” ያግስ።

ሄሳ ግሾ፥ እ ኤንታ አሸይሳ ግድስ።

9 ኤንታ ዋየ ኡባ እ ዋየትስ፤

እያ ስንꬃ ኪታንቾይ ኤንታ አሽስ።

እ ኤንታ ባ ሲቁዋንነ ባ ማሮታን ዎዝስ፤

ካሰ አꬍዳ ዎደታ ኡባን እ ኤንታ ቶክስ።

10 ሽን ኤንቲ ማካልዶሶና፤

እያ ጌሻ አያና አዛንꬅዶሶና።

ሄሳ ግሾ፥ እ ስሚድ፥

ኤንታዉ ሞርከ ግድስ፤ ኤንታ ኦልስ።

11 ሄሳፈ ጉየ አሳይ በንባነ

ባ አይልያ ሙሰ ዎደ ኦꬅዳባ ቆፕድ፥

ሀይሳዳ ያግዶሶና፦

“ባ ዉድያ ሄንꬃንቾታራ እስፈ

አባ ግዶራ ካንꬅስዳ ፆሳይ አዉን ደኢ?

ሄ ዎደ ባ ጌሻ አያና ኤንታ ግዶን፥

ዎꬅዳ ፆሳይ ሀእ አዉን ደኢ?

12 ባዉ መርና ሱንꬁ ግዳና መላ

ኤንታ ስንꬃን ሃꬃ ሻክድ፥ ባ ቦንቾ ዎልቃማ ቀሰይ

ሙሰስ ኡሻቻ ኩሸ ግዳና መላ ኪትዳይስ አዉን ደኢ?

13 ቢታ ቦላራ ፓር ብያዳ ኤንቲ ꬉበቶና

ጪሞ ሃꬃ ግዶራ ፕንꬅዳይስ አዉን ደኢ?”

ያግዶሶና። 14 ዛንጋራ ዎꬍያ መሄዳ፥

ጎዳ አያናይ ኤንታዉ ሸምፖ እሚስ።

ነ ሱንꬃይ ቦንቸታና መላ

ሄሳዳ ኦꬃዳ ነ አሳ ካለꬃዳሳ።

15 አቤት ጎዳዉ፥ ሳሎራ ዱገ ፄላ፤

ኔኒ ደእያ ጌሽነ

ቦንቾ ግድዳ አራታፐ በአ።

ነ ቅናተይነ ነ ዎልቃይ አኔ?

ነ ማሮታይነ ነ ቃይ ኑፐ ሃክስ።

16 አብራሃመይ ኑና ኤሮና እፅኮካ፥

ያይቆብ ኑና አኬኮና እፅኮካ፥

አቤት ጎዳዉ፥ ኔኒ ኑ አዋ፤

በንፐ ዶምድ፥ ነ ሱንꬃይ ኑና ዎዘይሳ።

17 አቤት ጎዳዉ፥ ኑኒ ነ ኦግያፐ

ꬋያናዳነ ነዉ ያዮናዳ

ኑ ዎዛና አይስ ሙምሳዲ?

ጎዳዉ፥ ነ አይለታ ግሾ፥

ነ ላታ ግድዳ ኮቻታ ግሾ፥

ኑኮ ስማ።

18 ነ ጌሻ አሳይ

ነ ኬꬃ ጉꬃ ዎደስ ላትዶሶና፤

ሽን ሀእ ኑ ሞርከት እያ የꬍዶሶና።

19 ኑኒ በንፐ ነባ፤

ሽን ኤንታ ኔኒ ሃራባካ፤

ነ ሱንꬃንካ ኤንቲ ፄገትቦኮና።

64

1 አቤት ጎዳዉ፥ ሳሎታ ዳካዳ ዱገ ዎꬋ፤

ደረት ነ ስንꬃን ኮኮሮ።

2 ታም ኤፅድ ሃ ፐንትሰይሳዳ ዱገ ዎꬋዳ፥

ነ ሱንꬃ ነ ሞርከታ ኤርሳ፤

ካዎተꬃታካ ነ ስንꬃን ኮኮርሳ።

3 ካሰ ኑኒ ናግቦና ማላታታ

ኔኒ ኦꬅዳ ዎደ ዎꬋዳሳ፤

ደረት ነ ስንꬃን ኮኮርዶሶና።

4 በንፐ ዶምድ፥ ነና አማነትድ፥

ናገይሳታስ ማላታታ ኦꬅዳይ ኔፐ አትሽን፥

ሀራ ፆሲ፥ አሳ ሀይꬅ ስእቤና፤

አሳ አይፈይ በእቤና።

5 ኡፋይትድ ፅሎተꬅ ኦይሳታነ

ነ ኦግያ ቆፐይሳታ ኔኒ ማዳዳሳ።

ሽን ኑኒ ናጋራ ኦሶ አጎና እፅዳ ዎደ

ኔኒ ሀንቀታዳሳ፤ ኑኒ ዋንድ አታኔ?

6 ኑኒ ኡባይ ቱና አስ ግድዳ፤

ኑ ፅሎተꬃ ኦሶ ኡባይ ቱና ጩርቃ መላ።

ኑ ኡባይ ቦንጮዳ ቆለትዳ፤

ኑ ናጋራይ ኑና ጫርኮዳ ፕትድ ኤፍስ።

7 ኔኒ ነ ስንꬃ ኑፐ ገንꬃዳሳ፤

ኑ ናጋራይ ኑና ꬋይሳና መላ አጋዳሳ።

ነ ሱንꬃ ፄገይ ዴና፤

ነና ምንꬅድ ኦይካናዉ ኮየይ ባዋ።

8 ግዶሽን፥ አቤት ጎዳዉ፥ ኔኒ ኑ አዋ፤

ኑኒ ኡርቃ፤ ነ ኡርቃ መꬋዳሳ፤

ኑኒ ኡባይ ነ ኩሸን መትዳ።

9 አቤት ጎዳዉ፥ ዳሮ ሀንቀቶፋ፤

ኑ ናጋራ መርናዉ ቆፖፋ።

ኑኒ ኡባይ ነ አሰ ግድያ ግሾ፥

ኑና በአ።

10 ነ ጌሻ ካታማት መላ ቢታ ግድዶሶና፤

ፅዮነ ካታማይ መላ ቢታ፥

የሩሳላመይ ባይሳ ግድስ።

11 ኑ አዋት እያን ነና ጋላትዳ ጌሽነ

ሎኦ ግድዳ ኑ ፆሳ ኬꬃይ ታማን ፁገትስ፤

ኑ ሎኦ በሳ ኡባይ ላለትስ።

12 አቤት ጎዳዉ፥ ኔኒ ሀይሳ ኡባ በአሸ ስእ ጋኔ?

ሀ ኡባይ ሀንን፥ ኑኮ ስምኪ?

ኔኒ ስእ ጋዳ ዛው ባይና ሴራኔ?

65

ፕርዳነ አቶተꬅ

1 “ታና ኦይችቦናይሳታስ ቆንጫስ፤

ታና ኮይቦናይሳታስ በንታስ።

ታ ሱንꬃ ፄግቦና ካዎተꬃስ፥

‘ዬ! ዬ!’ ያጋዳ ኮያስ። *

2 ባንታ ቆፋ ካልድ፥

ሎኦ ግዶና ኦግያን ሄመትያ ጌላ አሳስ

ጋላስ ኩመꬅ ታ ኩሽያ ምጫስ።

3 ሀ አሳይ፥ ታ ስንꬃን አታክልተ ጋደን ያርሽሸነ

ፁበ ያርሾ በሳን እፃነ ጩይስሸ

ታና ኡባ ዎደ ሀንቀꬆሶና።

4 ኤንቲ ዱፎን ኡተይሳታ፥ ጌማ በሳን አቀይሳታ፥

ጉዱንꬆ አሾ መይሳታ፤ ኤንታ ፃሩዋን፥

ቱና አሾ ጫምብ ደኤይሳታ።

5 “ኤንቲ፥ ‘ነዉ ያን ደአ፤

ታኒ ኔፐ ጌሽ ግድያ ግሾ

ታኮ ሺቆፓ!’ ያጎሶና።

ሄሳ መላ አሳት ሲ ቱጭያ ጩያ መላ፤

ጋላስ ኩመꬅ ኤፅያ ታማ መላ።

6 “ሄኮ፥ ታ ስንꬃን ፃፈት ኡትስ፤

ታኒ ኤንታዉ ዛራና ስእ ጊከ፤

ኤንታ ሴራናዉ ደንዳስ።

7 ታኒ ኤንታ ናጋራነ ኤንታ አዋታ ናጋራ

አጩዋ እስፈ ኤንታዉ ቃንፃና።

ኤንቲ ደርያ ቦላ እፃነ ጩይስዶሶና፤

ዙማታ ቦላ ታና ጫይዶሶና።

ኤንቲ ካሰ ኦꬅዳ ኦሱዋ አጩዋ

ታኒ ኤንታዉ ቃንፃና” ያጌስ ጎዳይ።

8 ጎዳይ ያጌስ፦

“ኢታ ዎይነ ሱሳ ግዶን

ሎኦ ዎይነ አይፈይ ደኤይሳዳ፥

አሳይ፥ ‘እያ ግዶን ሎኦ ዎይነ አይፈይ ደእያ ግሾ

ኡባ ዎራ ሆሎፕተ’ ገይሳ መላ፥

ታኒ ታ አይለታ ሀይሳዳ ኦꬃና፤

ታኒ ኤንታ ኡባ ꬋይስከ።

9 ታኒ ያይቆባፐ ኮቸ፥

ይሁዳፐ ታ ደርያ ላተይሳታ ከሳና፤

ታ ዶርዳይሳት እያ ላታና፤ ታ አይለት ያን ዳና።

10 ታና ምንꬅድ ኮይያ ታ አሳስ፥

ሳሮን ዶርሳ ዉደይ ሄመትያ በሲ ግዳና፤

አኮራ ዛንጋራይ ሚዛ ዉደይ አላትያ በሲ ግዳና። *

11 “ሽን ህንተኖ፥ ጎዳ አግድ፥

ታ ጌሻ ዙማ ዶግዳይሳቶ፥

‘ቃዳ’ ጌተትያ ኤቃስ ግብራ ጊግሰይሳቶ፥

ህንተ ዉርሰꬃ ኤራናዉ

‘ሳማ’ ጌተትያ ኤቃስ ዋላሀ ዎይነ

ኡሻ ዋንጫን ኩንይሳቶ፥

12 ታኒ ህንተ ዉርሰꬃ ማሻስ አꬃዳ እማና፤

ህንተ ኡባይ ጎይረታናዉ ሆካና።

ታኒ ህንተና ፄግን ኮይበከታ፤

ኦድስን ስእቤከታ።

ህንተ ታ ስንꬃን ኢታባ ኦꬅደታ፤

ታኒ ዶሶናባ ዶርደታ።”

13 ኡባ ሃርያ ጎዳይ ያጌስ፦

“ታ አይለት ማና፥ ሽን ህንተ ኮሻታና፤

ታ አይለት ኡያና፥ ሽን ህንተ ሳሞታና፤

ታ አይለት ኡፋይታና፥ ሽን ህንተ ዬላታና።

14 ታ አይለት ዎዛናፐ ኡፋይትድ የፃና፥

ሽን ህንተ ዎዛናፐ ካዮታና፤

ህንተ አያናይ መቅዳ ግሾ፥

ህንተ ዘሌልድ ዬካና።

15 ህንተ፥ ህንተ ሱንꬃ ታ ዶረትዳ ደርያስ

ቃንገꬅ ኦꬅድ እማና።

ኡባ ሃርያ ጎዳይ ህንተና ዎꬋና፤

ሽን እ ባ አይለታ ዱማ ሱንꬃን ፄጋና።

16 ካሰ መቶት ዶገትዳ ግሾነ

ታ አይፍያ ስንꬃፈ ጌምዳ ግሾ

ሄ ቢታን አንጆ ኮይያ ኡባይ

ቱማ ፆሳ ሱንꬃን ዎሳና።

ሄ ቢታን ጫቆ ጫቅያ ኡባይ

ቱማ ፆሳ ሱንꬃን ጫቃና።

ኦራꬃ ሳሎነ ሳአ

17 “ሄኮ፥ ታኒ ኦራꬃ ሳሎታነ

ኦራꬃ ሳአ መꬋና፤

ካሰባ ኡባይ ሀሳየተና፤ ቆፈተና።

18 ሽን ታኒ መꬍያባን

መርናዉ ኡፋይትተነ ሀሹ ጊተ።

ታኒ የሩሳላመ ኡፋይሳስነ

እ አሳካ ጋላታን ኩምዳይሳታ ኦꬃዳ መꬋና።

19 ታኒ የሩሳላመን ኡፋይታና፤

ታ አሳን ሀሹ ጋና።

ህዛፐ ጉየ ዬሆይነ

ኡንአ ዋሶይ ያን ስኤተና።

20 “የሩሳላመን ህዛፐ ጉየ፥

ጉꬃ ዎደ ደእድ ሀይቅያ ናእ፥

ባ ላይꬃ ዉርሶና ሀይቅያ ጭማ አስ ዴና።

ፄቱ ላይꬃራ ሀይቅያ ኡራይ፥

ናአተꬃን ሀይቅስ ጌተታና፤

ፄቱ ላይꬅ ጋꬆና ሀይቀይ፥

ባደትዳ አሳዳ ታይበታና።

21 ሄ ዎደ አሳይ ኬ ኬፅድ ዳና፤

ዎይነ ቶክድ እያ አይፍያ ማና።

22 ኤንቲ ኬፅን ሀር ዴና፤

ኤንቲ ቶክን ሀር ሜና።

ታ አሳ ላይꬃይ ምꬃ ላይꬃዳ አዱቃና፤

ታኒ ዶርዳይሳት አዱሳ ዎደ

ባንታ ኩሸ ኦሱዋን ኡፋይታና።

23 ኤንቲ ጮ ዳቡሮኮና

ቃድ ባይና ናአ የሎኮና።

ኤንቲ ባንታ ናይታራ

ጎዳን አንጀትዳ ኮቻታ ግዳና።

24 ኤንቲ ታና ፄጋናፐ ስን፥

ታኒ ኤንታዉ ኮያና፤

ኤንቲ ቡሮ ሃሳዮና ደእሽን

ታኒ ኤንታ ስአና።

25 ሱꬉመይነ ዶርሳ ኡርገይ እስፈ ሄመታና፤

ጋሞይ ቦራዳ ካለ ማና፤

ባን ሾሻስ ካꬅ ግዳና።

ሄ ዎደ ታ ጌሻ ዙማ ቦላ

ኤንቲ ቆሄቶኮናነ ꬋዮኮና”*

ያጌስ ጎዳ ፆሳይ።

66

ፕርዳነ ኡፋይስ

1 ጎዳይ ያጌስ፤

ሳሎይ ታ አራታ፥

ሳእ ታ ቶሆይ የꬍያ በሰ።

ያትን ህንተ ታዉ ኬፅያ ኬꬃይ፥

አይ መላ ኬꬄ?

ታ ሸምፓና በሳይ አዉሴ?*

2 ሀይሳ ኡባ ታ ኩሸይ ኦꬅስ፤

ኤንትካ ሀንዶሶና።

ሽን ታኒ ባና ዝቅ ኦꬅያ ኡራ፥

ባ አያናን መቅዳ ኡራነ

ታ ቃላን ኮኮርያ ኡራ ፄላና።

3 ኮርማ ያርሸይ አሰ ዎꬍያ አሳ መላ፤

ኡርገ ዶርስ ያርሸይ ካና ያርሽያ አሳ መላ፤

ካꬃ ያርሾ ያርሸይ፥

ጉዱንꬆ ሱꬅ ያርሽያ አሳ መላ፤

ቆፍሶ እፃነ ጩይሰይ ኤቃ ጎይንያ አሳ መላ።

አሳ ኡባይ ባዉ እንጀትያ ኦገ ዶርዶሶና፤

ኤንታ ሸምፖይ ኤንታ ቱናተꬃን ኡፋይቴስ።

4 ሄሳ ግሾ፥ ታኒ ኤንታ መቶስ አꬃ እማና፤

ኤንቲ ያይዳባ ኤንታ ቦላ ኤሀና።

ታኒ ፄግዳ ዎደ ኦንካ ኮይቤና፤

ታኒ ኦድያ ዎደ ኦንካ ስእቤና።

ኤንቲ ታ ስንꬃን ኢታባ ኦꬅዶሶና፤

ታና ኡፋይሶናባ ዶርዶሶና።

5 ህንተኖ፥ ጎዳ ቃላስ ኮኮረይሳቶ

እያ ቃላ ስእተ፦

“ህንተና እፅያ ህንተ እሻት፥ ታ ሱንꬃ ግሾ፥

ህንተና ኩረይሳት፥ ‘ህንተ ኡፋይትን ኑኒ በአና መላ

አነ ጎዳይ ቦንቸቶ’ ” ያግዶሶና፤

ሽን ኤንቲ ዬላታና።

6 ካታማፐ ያ ዋሱዋ ስእተ፤

ፆሳ ኬꬃፈ ከይያ ግርሳ ስእተ።

ሄ ግርሳይ ባ ሞርከታስ ኤንታ ኦሱዋዳ

ኩሸ ዛርያ ጎዳ ግርሳ።

7 “እቀቶና ናአ የልያ ማጫስ ደኢ?

ባናኮና አደ ናአ የልያ ማጫስ ደኢ?*

8 ሀይሳ መላባ ኦነ ስእዳይ?

ሄሳ መላባ ኦነ በእዳይ?

እስ ደረይ እስ ጋላስ የለታናዉ ዳንዳእዬ?

እስ ካዎተꬅ ቅጵ ዛሮን መትዬ?

ፅዮነይ ቡሮ እቀꬅ ኦይኮና፥

ኤለሳዳ ባ ናይታ የላሱ።

9 የላና ዎደ ጋꬅያ ታኒ

ኤንቲ የላናዳ ኦꬅክናዬ?

የላናዳ ኦꬅያ ታኒ

የልያ ኡሎ ጎርዳይናዬ?

ሀይሳ ግዳይ ታና፥ ጎዳ፥ ነ ፆሳ።

10 ህንተኖ የሩሳላሞ ዶስያ ኡባዉ፥ ኢራ ኡፋይትተ፤

እ ግሾ ኡፋይሳን ኖጩ ጊተ።

ህንተኖ እዉ ዬክያ ኡባዉ፥

ኢራ ኡፋይትተ።

11 ህንተ፥ እያ ምንꬅያ ꬋንꬃ ꬋምድ ካላና፤

እ ዳሮ ቦንቹዋፈ ሎይꬅ ኡይድ፥ ኡፋይታና።”

12 ጎዳይ ያጌስ፤

“ታኒ እዉ ሳሮተꬃ ሻፋዳ ዳርሳና፤

እዉ ካዎተꬃታ ዱረተꬃ ክፃ ሻፋዳ ኤሀና።

ህንተ ሄሳ ꬋማና፤ እ ሀሽያን ቶከታና፤

እ ክኦን ኡትድ ባሎታና።

13 አይያ ባ ናአ ምንይሳዳ

ታኒ ህንተና ምንና፤

ህንተ የሩሳላመን ምነታና።

14 ሄሳ ህንተ በእያ ዎደ ህንተ ዎዛናይ ኡፋይታና፤

ህንተ መቀꬃይ ማታ መላ አጫና።

ጎዳ ኩሸይ እያ አይለታ ቦላ ደኤይስን

እያ ሀንቆይ እያ ሞርከታ ቦላ ደኤይስ ኤረታና።

15 ሄኮ፥ ጎዳይ ታማራ ያና፤

እያ ፓራ ጋረት ጎተ መላ።

ባ ሸንያ ሀንቆን፤

ባ ሴራካ ታማ ላጮን ቆንጭሴስ።

16 ጎዳይ አሾ ማእዳ ኡባ

ታማንነ ማሻን ፕርዳና፤

ዳሮት ጎዳ ማሻን ሀይቃና።

17 “ባንታ ኤቃ ጎይናናዉ አታክልተ ጋደ ባናዉ፥

ባንታና ዱማየይሳትነ ጌሸይሳት፤

ጉዱንꬆ፥ ኤጨረነ ሀራ ቱናባታ መይሳታ ግዶፈ

እሱዋ ካልድ በይሳት ኡባይ ꬋያና።

18 “ታኒ ኤንታ ኦሱዋነ ኤንታ ቆፋ ኤርያ ግሾ፥

ካዎተꬃታነ ዱማ ዱማ ዶናን ኦደተይሳታ፥

እስፈ ሺሻና፤ ኤንቲ ሺቅድ፥ ታ ቦንቹዋ በአና።

19 ታኒ ኤንታ ግዶን ማላታ ኦꬃና፤

ኤንታፈ አትዳይሳታ ግዶፈ

ታ ግታተꬃ ስእቦናነ

ታ ቦንቹዋ በእቦና ካዎተꬃታኮ፥

ታርሰሳኮ፥ ሊበኮ፥ ሊደኮ፥ ቱባላኮ፥

ያዋናኮነ ዩሾይ አባን ተቀትድ ሃሆ ቢታታኮ ኪታና፤

ኤንቲ ታ ቦንቹዋ ካዎተꬃታ ግዶን አዋጃና።

20 እስራኤለ አሳይ ካꬃ ያርሹዋ

ጌሻ ሚሸን ዎꬅድ ፆሳ ኬꬅ ኤሄይሳዳ፥

ኤንቲ ህንተ እሻታ ኡባ ካዎተꬃታ ግዶፈ፥

ፓራታን፥ ፓራ ጋረታን፥ ግማለታን፥ ባቁሎታንነ

ጫነ ጋረታን ኡትስድ፥ ጎዳስ እሞ ኦꬅድ

ታ ጌሻ ዙማ ቦላ የሩሳላመ ኤሀና።

21 ኤንታፈ እሶታ እሶታ ካህነነ ሌወ ኦꬃና”

ያጌስ ጎዳይ።

22 “ታኒ መꬍዳ ኦራꬃ ሳሎትነ

ኦራꬃ ሳእ ታ ስንꬃን ምንድ ደኤይሳዳ፥

ህንተ ኮቻይነ ህንተ ሱንꬃይ ምንድ ዳና። *

23 አጌና ፄሮፐ ብድ አጌና ፄሮ ጋካናዉ፥

ሳምባታፐ ብድ ሳምባታ ጋካናዉ

አሳ ኡባይ ታ ስንꬃን ጎይናናዉ ያና።

24 ኤንቲ ከይድ ብሸ፥

ታ ቦላ ማካልዳ አሳ አሀ በአና።

ኤንታ ምያ ጉፁነይ ሀይቀና፤

ኤንታ ፁግያ ታማይ ቶኤና፤

ኤንቲ አሳ ኡባስ ሻትያባ ግዳና”*

ያጌስ ጎዳይ።

* 1:1 2 ካዎ 15:1-7፤ 15:32—16:20፤ 18:1-20፤ 2 ታር 26:1—32:33.

* 1:9 መ 19:24፤ ሮመ 9:29.

* 2:4 እዩ 3:10.

* 4:5 ከሳ 13:21፤ 24:16.

* 6:1 2 ካዎ 15:7፤ 2 ታር 26:23.

* 6:3 ቆን 4:8.

* 6:4 ቆን 15:8.

* 6:10 ማቶ 13:14-15፤ ማር 4:12፤ ሉቃ 8:10፤ ዮሀ 12:40፤ ሀዋ 28:26-27.

* 7:1 2 ካዎ 16:5፤ 2 ታር 28:5-6.

* 7:3 ሼር-ያሱባ፦ ሀ ሱንꬃ ብርሸꬃይ “ጉꬃት ስማና” ጉሱ (እሳ 10:20-22)።

† 7:14 አማኑኤላ፦ ሀ ሱንꬃ ብርሸꬃይ “ፆሳይ ኑራ ደኤስ” ጉሱ።

* 7:14 ማቶ 1:23.

* 8:17 እብራ 2:13.

* 8:18 እብራ 2:13.

* 9:7 ሉቃ 1:32-33.

* 10:5 እሳ 14:24-27፤ ናሆ 1:1-3፤ ሶፎ 2:13-15.

* 11:1 ቆን 5:5፤ 22:6.

* 11:4 2 ታሰ 2:8.

* 11:5 ኤፈ 6:14.

* 11:6 እሳ 65:25.

* 11:10 ሮመ 15:12.

* 11:15 ቆን 16:12.

* 12:2 ከሳ 15:2፤ ማዝ 118:14.

* 13:6 እዩ 1:15.

* 13:10 ህዝ 32:7፤ ማቶ 24:29፤ ማር 13:24-25፤ ሉቃ 21:25፤ ቆን 6:12-13.

* 13:19 መ 19:24.

* 13:21 እሳ 34:14፤ ሶፎ 2:14፤ ቆን 18:2.

* 14:12 ቆን 8:10፤ 9:1.

* 14:13 ማቶ 11:23፤ ሉቃ 10:15.

* 14:27 እሳ 10:5-34፤ ናህ 1:1-3፤ ሶፎ 2:13-15.

* 14:28 2 ካዎ 16:20፤ 2 ታር 28:27.

* 14:29 ኤርም 47:1-7፤ ህዝ 25:15-17፤ እዩ 3:4-8፤ አሞ 1:6-8፤ ሶፎ 2:4-7፤ ዛካ 9:5-7.

* 15:1 እሳ 25:10-12፤ ኤርም 48:1-47፤ ህዝ 25:8-11፤ አሞ 2:1-3፤ ሶፎ 2:8-11.

* 17:1 ኤርም 49:23-27፤ አሞ 1:3-5፤ ዛካ 9:1.

* 19:1 ኤርም 46:2-26፤ ህዝ 29:1—32:32.

* 23:1 ህዝ 26:1—28:19፤ እዩ 3:4-8፤ አሞ 1:9-10፤ ዛካ 9:1-4፤ ማቶ 11:21-22፤ ሉቃ 10:13-14.

* 25:8 እሳ 5:14፤ 1 ቆሮ 15:54፤ ቆን 7:17፤ 21:4.

* 25:10 እሳ 15:1—16:14፤ ኤርም 48:1-47፤ አሞ 2:1-3፤ ሶፎ 2:8-11.

* 26:11 እብራ 10:27.

* 26:19 ዳነ 12:2.

* 27:1 እዮ 41:1፤ ማዝ 74:14፤ 104:26.

* 28:11 1 ቆሮ 14:21.

* 28:16 ማዝ 118:22-23፤ ሮመ 9:33፤ 10:11፤ 1 ጰፅ 2:6.

* 28:21 እያ 10:10-12፤ 2 ሳሜ 5:20፤ 1 ታር 14:11.

* 29:6 1 ካዎ 19:11-12.

* 29:10 ሮመ 11:8.

* 29:13 ማቶ 15:8-9፤ ማር 7:6-7.

* 29:14 2 ቆሮ 1:19.

* 29:16 እሳ 45:9.

* 34:4 ማቶ 24:29፤ ማር 13:25፤ ሉቃ 21:26፤ ቆን 6:13-14.

* 34:5 እሳ 63:1-6፤ ኤርም 49:7-22፤ ህዝ 25:12-14፤ 35:1-15፤ አሞ 1:11-12፤ አብድ 1-14፤ ምልክ 1:2-5.

* 34:10 ቆን 14:11፤ 19:3.

* 36:6 ህዝ 29:6-7.

* 37:16 ከሳ 25:22.

* 39:7 ዳነ 1:1-7፤ 2 ካዎ 24:10-16፤ 2 ታር 36:10.

* 40:3 አይኮይካ ባይና ማንቆ ቢታ ዎይኮ መላ ቢታ ዎይኮ ፁገትዳ ቢታ ጉሱ

* 40:3 ማቶ 3:3፤ ማር 1:3፤ ዮሀ 1:23.

* 40:6 ያይ 1:10-11፤ 1 ጰፅ 1:24-25.

* 40:11 ህዝ 34:15፤ ዮሀ 10:11.

* 40:13 ሮመ 11:34፤ 2 ቆሮ 2:16.

* 41:8 2 ታር 20:7፤ ያይ 2:23.

* 42:1 ማቶ 3:17፤ 17:5፤ ማር 1:11፤ ሉቃ 3:22፤ 9:35.

* 42:6 እሳ 49:6፤ ሉቃ 2:32፤ ሀዋ 13:47፤ 26:23.

* 44:6 እሳ 48:12፤ ቆን 1:17፤ 22:13.

* 45:9 ሮመ 9:20.

* 45:23 ሮመ 14:11፤ ፍልጵ 2:10-11.

* 47:8 ቆን 18:7-8.

* 48:12 እሳ 44:6፤ ቆን 1:17፤ 22:13.

* 48:20 ቆን 18:4.

* 48:22 እሳ 57:21.

* 51:17 ቆን 14:10፤ 16:19.

* 52:1 ቆን 21:2፥ 27.

* 52:5 ሮመ 2:24.

* 53:1 ዮሀ 12:38፤ ሮመ 10:16.

* 53:4 ማቶ 8:17.

* 53:5 1 ጰፅ 2:24.

* 53:6 1 ጰፅ 2:25.

* 53:7 ቆን 5:6.

* 53:9 1 ጰፅ 2:22.

* 53:12 ማር 15:28፤ ሉቃ 22:37.

* 55:1 ቆን 21:6፤ 22:7.

* 55:3 ሀዋ 13:34.

* 55:10 2 ቆሮ 9:10.

* 56:7 ማቶ 21:13፤ ማር 11:17፤ ሉቃ 19:46.

* 59:16 እሳ 63:5.

* 62:11 እሳ 40:10፤ ቆን 22:12.

* 65:1 ሮመ 10:20.

* 65:10 እያ 7:24-25.

* 65:25 እሳ 11:6-9.

* 66:1 ማቶ 5:34፤ 23:22.

* 66:7 ቆን 12:5.

* 66:22 እሳ 65:17፤ 2 ጰፅ 3:13፤ ቆን 21:1.

* 66:24 ማር 9:48.

ኤርምያሳ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

ኤርምያሳ ማፃፋ

ጋꬃ ቆፋ

ኤርምያስ ክ.የ.ስ. 600 ላይꬃ ሄራን ደእዳ ናበ። ኤርምያሳ ማፃፋን ቆንጭድ ኦደትዳይ፦ የሩሳላመ ꬋዮ፥ ፆሳ ኬꬃ ꬋዮነ አይስያ ዳሮ አሳይ ድኤትድ ባብሎነ ባናይሳ (ሸም 39፥ 52)። ባብሎነ ካዎይ የሩሳላመ ካታማነ ፆሳ ኬꬃ ዉርሰꬅ ꬋይሳናፐ ስን፥ ኤርምያስ የሩሳላመን ደእስ።

ኤርምያስ፥ ዳሮ ዎደ ኤቃ ጎይኖነ ኤንታ ናጋራ ጋሶን ፆሳ አሳ ቦላ ꬋዮይ ያናይሳ ኦዴስ። እ ኦድዳ ትንብተታፐ ባጋት ፖለትን፥ ኤርምያስ ባ አይፈን በእስ። ሌምሶስ፥ ባብሎነ ካዎይ ናቡካዳናፆር የሩሳላመ ኦይክድ፥ ካታማነ ፆሳ ኬꬃ ላሌስ፤ ይሁዳ ካዎይ ዳሮ አሳራ ድኤትድ ባብሎነ ብዳይሳ በእስ። ጉጅድካ፥ አሳይ ድኦፐ ስማናይሳነ እስራኤለ ካዎተꬃይ ስሚድ ኤቃናይሳ ኤርምያስ ስንꬃትድ ኦድስ።

ኤርምያስ ድኤትድ ባብሎነ ብቤና (ሸም 40)፥ ሽን ጎዶልያ ሀይቅዳፐ ጉየ (ሸም 40—41)፥ እስ እስ ይሁዳ አሳይ እያ ዎልቃን ግብፀ ኤፍን (ሸም 42—43)፥ ያን ጉꬃ ዎደ ደእስ።

ኤርምያስካ ህዝቄላዳ ፆሳፈ ኤክዳ ባ ኪታ ማላንነ ሌምሶን ኦዴስ። ዳንጮ ሻሞ፥ ሄ ዳንጩዋ ሞጎ፥ ቃስ ቦክድ ከሶ (13:1-11)፤ ማቾ ኤኮና መላ ድገተꬅ፥ አሳራ ዬሆ ዬኮና መላ ድገተꬅ (16:1-9)፥ ፁጋ ሻሞነ እስራኤለ ጭማታ ስንꬃን መንꬆ (19:1-13)፤ ቃምባራ ጋናን አꬅድ ቶሆ (ሸም 27—28)፤ ኦላ ዎደ ጋደ ሻሞ (32:6-15)፤ ራካባ ያራት ዎይነ ኡሹ ኡዮና አጎ (35:1-19)።

ኤርምያሳ ማፃፋ ኦይዱ ክፍለን ሻክድ በአናዉ ዳንዳኤቴስ።

1. እዮስያሳ፥ እዮኣቀመ፥ ዮአክናነ ሰደቅያሳ ካዎተꬃ ላይꬃን ይሁዳ አሳስነ ኤንታ ካለꬅያ አሳስ ፆሳፈ እመትዳ ቃላ (ሸም 2—25)።

2. ዱማ ዱማ ትንብተ ቃላታ፥ ኤርምያሳ ደኡዋን ፖለትዳ ግታ ግታ ቆፋታ፥ ኤርምያሳ ፃፈይ ባሮክ ፃፍድ ኦይክዳ ጉꬃ ፁፈታ (ሸም 26—45)።

3. ዱማ ዱማ አላጋ ቢታ አሳስ ፆሳፈ ኪተትዳ ትንብተታ (ሸም 46—51)።

4. የሩሳላመ ኦይከተꬃነ አሳይ ድኤትድ ባብሎነ ባናይሳ ኦድያ ታርከታ (ሸም 52)።

ኤርምያስ አሳ ቦላነ ቢታ ቦላ ꬋዮይ ያናይሳ ኦድዳ ዎደ ካዎይነ ካህነት እያ ቦርዶሶናነ ዎግ ባይና ጎድዶሶና (11:18-23፤ 18:18፤ 20:1-3፤ 26:1-19፤ 37:13—38:6)። ኤርምያስ፥ አሳይ ፆሳራ ገልዳ ጫቁዋ ምንꬅድ ናጋና መላ ኦዴስ (ሸም 30-33)። ህዝቄላ መላ ኤርምያስካ ካህነነ ናበ።

ኤርምያስ ባ አሳ ዳሮ ዶስያነ ኤንታ ቦላ ኢታ ፕርድ ያና መላ ኮዮና አስ። ፆሳይ፥ እ ናበ ግድድ ሀጋዛና መላ ፄግዳ ዎደ እ ኡንኤትዳይሳ በሲያ ፁፈት ማፃፋ ግዶን ዳሮ በሳን ቆንጭስ። ፆሳ ቃላይ እያ ዎዛና ግዶን ታማዳ ኤፅያ ግሾ፥ እ ካምድ አሻናዉ ዳንዳእቤና።

ሀ ማፃፋን ፃፈትዳ ግታ ግታ ትንብተታፐ እሶት እሶት መቶይ ኩምዳ ኤርምያሳ ዎድያፐ አꬍድ፥ ፆሳይ እምያ ኦራꬃ ጫቆይ ፖለትያ ዎድያ ስን ፄሎሶና። ሄ ዎደ ኦራꬃ ጫቆይ አሳ ዎዛናን ፃፈትያ ግሾ፥ አኬክስያነ ናግስያ አስታማረ ኮሸና። (31:31-34)።

ማፃፋ አይፈ ቆፋታ

ኤርምያሳ ፄገተꬅነ ዶረተꬅ (1:1-19)

ይሁዳነ እስራኤለ ቦላ ኦደትዳ ፕርዳ (2:1—25:38)

ዎርዶ ናበታነ ኤርምያሳ (26:1—29:32)

ኦራꬃ ጫቁዋን አሳይ ባንታ ቢታ ስማና (30:1—33:26)

ኤርምያሳ ዱማ ዱማ ሀጋዞታ (34:1—38:28)

የሩሳላመነ ሃርያ ጎዶልያ ኩንደꬅ (39:1—42:22)

ኤርምያስ ግብፀ ቢታን (43:1—44:30)

ኤርምያስ ባሮካስ ኡፋይሳ ቃላ እሚስ (45:1-5)

ይሁዳ ዩሾን ደእያ ካዎተꬃታ (46:1—51:64)

የሩሳላመ ኩንደꬃባ ኦደትዳ ሀራ ኪታ (52:1-34)

1

1 ብንያመ ቢታን፥ አናቶታ ካታማን ደእያ ካህነታፐ እሱዋ ግድዳ ካልቀ ናኣ ኤርምያሳ ቃላይ ሀይሳ። 2 አሞነ ናአይ፥ ይሁዳ ካዎይ እዮስያስ ካዎትዳ ታማነ ሄꬓንꬆ ላይꬃን ጎዳ ቃላይ ኤርምያሳኮ ይስ። 3 እዮስያሳ ናአይ፥ ይሁዳ ካዎይ እዮአቄም ካዎትዳ ላይꬃታን ጎዳ ቃላይ ኤርምያሳኮ ይስ። ቃስ እዮስያሳ ናአይ፥ ሰደቅያስ ካዎትን፥ ታማነ እስ ላይꬅ ጋካናዉነ፥ እቻሻንꬆ አጌናን የሩሳላመ አሳይ ድኤትድ ብዳ ዎድያ ጋካናዉ ጎዳ ቃላይ እያኮ ይስ።

ኤርምያሳ ፄገተꬃ

4 ጎዳ ቃላይ ታኮ ሀይሳዳ ያግሸ ይስ፦ 5 “ኔኒ ነ አየ ኡሎን መታናፐ ስን ታ ነና ኤራይስ። ነ የለታናፐ ስን ታ ነና ዱማያዳ ዎꬃስ፤ ካዎተꬃታስ ነና ናበ ኦꬃዳ ሹማስ” ያግስ።

6 ታኒ፥ “ኡባ ሃርያ ጎዳዉ፥ ታኒ ናአ ግድያ ግሾ ዋታዳ ኦደታነኮ ኤርከ” ያጋስ።

7 ሽን ጎዳይ፥ “ ‘ታኒ ናአ ጎፓ’፤ ታኒ ነና ኪትያ በሳ ባዳ ታ ኪታ ኡባ አሳስ ኦዳ። 8 ታኒ ነና አሻናዉ ኔራ ደእያ ግሾ ኤንታዉ ያዮፋ። ሀይሳ ኦደይ ጎዳ” ያግስ።

9 ጎዳይ ባ ኩሽያ የድድ፥ ታ ዶና ቦችድ፥ “ሄኮ፤ ታኒ ታ ቃላ ነ ዶናን ዎꬃስ። 10 ሾዳናዉነ ላላናዉ፥ ꬋይሳናዉነ ሽራ የጋናዉ፥ ኬፃናዉነ ቶካናዉ፥ አሳ ቦላነ ካዎተꬃታ ቦላ ታ ነና ሀች ሹማስ” ያግስ።

11 ጎዳ ቃላይ ታኮ፥ “ኤርምያሳ፥ ኔኒ አይ በአይ?” ያግስ።

ታኒ ዛራዳ፥ “ላዉዘ ምꬃ ፃምአ በአይስ” ያጋስ። 12 ጎዳይ፥ “ኔኒ ልከ በአዳሳ። ታካ ታ ቃላ ፖላናዉ ሀይሳዳ በአይስ” ያግስ። 13 ዛሪድ ጎዳይ፥ “ሀራ አይ በአይ” ያግስ።

ታኒ ዛራዳ፥ “እስ ፐንትያ ፃሮይ ፑደሀ ባጋፈ እስ ባጋ ገድ ግድ ኡትዳይሳ በአይስ” ያጋስ።

14 ጎዳይ፥ “ፑደሀ ባጋፈ ꬋዮይ ፖꬍድ፥ ቢታን ደእያ አሳ ኡባ ቦላ ጉካና። 15 ታኒ ፑደሀ ባጋ ካዎተꬃታን ደእያ አሳ ኡባ ፄጋና ሀናይስ። ኤንታ ካዎት ይድ፥ የሩሳላመ ገልያ ፐንገታን፥ ድርሳ ዩሹዋንነ ይሁዳ ካታማታ ኡባን ባንታ አራታ ዎꬃና። 16 ይሁዳ አሳይ ታና አግድ፥ ኢታ ኦꬅዳ ግሾ፥ ሀራ ፆሳታስ እፃነ ጩይስዳ ግሾነ ባንታ ኩሸን ኦꬅዳ ፆሳታ ጎይንዳ ግሾ ታ ፕርዳ ኤንታ ቦላ ኤሀስ።

17 “ሽን ኔኒ ጊገታ! ደንዳዳ ታኒ ነና ኪትያባ ኡባ ኤንታዉ ኦዳ። ኤንታዉ ያዮፋ፤ ነ ኤንታዉ ያይኮ፥ ታ ነና ኤንታ ስንꬃን ጉጃዳ ያሽሳና። 18 ሀች ታ ነና ሀ ቢታ ቦላ፥ ይሁዳ ካዎታ ቦላ፥ ሀላቃታ ቦላ፥ ካህነታ ቦላነ ሀ አሳ ቦላ ግምበትዳ ካታማዳ፥ ብራታ ቱሳዳነ ናሰ ብራታን ድርዳ ድርሳዳ ኦꬃዳ ምንꬃስ። 19 ኤንቲ ኔራ ኦለታና፤ ሽን ታ አሻናዉ ኔራ ደእያ ግሾ ነና ፆኖኮና። ሀይሳ ኦደይ ጎዳ” ያግስ።

2

እስራኤለይ ፆሳ አግስ

1 ጎዳ ቃላይ ታኮ ሀይሳዳ ያግሸ ይስ፦ 2 “ባዳ የሩሳላመ አሳ ሀይꬃን ሀይሳዳ ያጋዳ አዋጃ። ነ ናአተꬃን ታዉ አይ መላ አማነትዳኮ፥ ነ ቡሮ መዳን ደእያ ዎደ ታና አይ መላ ሲቅዳኮ፥ ታ አኬካይስ። ኔኒ መላ ቢታን ዘረꬅ ዘረት ኤሮና ቢታን ታና ካላዳሳ። 3 ሄ ዎደ እስራኤለይ ጎዳስ ጌሽ፤ እያዉ ባይራ ካꬃ መላ። እያፐ ምዳ ኡባይ ባላ ግዶሶና፤ ኤንታ ቦላ ꬋዮይ ይስ። ሄሳ ኦደይ ጎዳ” ያጌስ።

4 ህንተኖ፥ ያይቆባ ናይቶ፥ እስራኤለ ዛረ፥ ኡባይ ጎዳ ቃላ ስእተ! 5 ጎዳይ ያጌስ፤ ካሰ ህንተ አዋት ታፐ አይ ባላ ደምድ ታፐ ሃክድ ብዶና? ኤንቲ ፓꬆና ኤቃታ ጎይንድ ፓꬆናባ ግድዶሶና። 6 ኤንቲ፥ “ኑና ግብፀፈ ከስዳ፥ መላ ቢታን ካለꬅዳ፥ አፎራነ መላ ቢታራ አꬅዳ፥ ኮሽነ ሳካና ꬉም ደእያ ቢታራ ፕንꬅዳ፥ ኦንካ አꬎናነ ደኦና በሳራ ካለꬅዳ ጎዳይ አዉን ደኢ?” ያግድ ኦይችቦኮና። 7 ህንተ ሄ ቢታ አይፍያፐ ሎኡዋ ማና መላ ታ ህንተና አራዳ ቢታ ኤሀስ። ሽን ህንተ ይድ፥ ታ ቢታ ቱንስደታ፤ ታ ላታ ኢስደታ። 8 ካህነት፥ “ጎዳይ አዉኔ?” ያግድ ኦይችቦኮና። ታ ህገይ ኤንታ ኩሸን ደእያ አሳት ታና ኤርቦኮና። ደርያ አይሰይሳት ታ ቦላ ማካልዶሶና። ናበት ባኣለ ኤቃ ሱንꬃን ትንብተ ኦድድ ፓꬆና ኤቃታ ጎይንዶሶና።

9 “ሄሳ ግሾ፥ ታ ህንተራ ቡሮ ሞተታና፤ ህንተ ናይታ ናይታራ ሞተታና። 10 አነ ዉሎሀ ባጋ ብድ፥ ዩሾይ አባን ተቀትዳ ቢታ ቆጵሮሳ ፄልተ፤ ዶሎሀ ባጋ ብድ ቀዳረ ቢታ አሰ ኪትድ ፆሞስተ። ሀይሳ መላባይ ሀይሳፈ ካሰ ሀንዳኮ በእተ። 11 ኤንቲ ቱማ ፆሳታ ግዶና እፅኮካ ባ ፆሳታ ላምዳ ደረይ ኦኔ? ሽን ታ አሳይ ኤንታዉ ቦንቾ ግድዳ ታና ፓꬆና ኤቃታራ ላምስ።”

12 “ሳሎቶ፥ ሀይሳን ማላለትተ፤

ዳጋምድ ኮኮርተ” ያጌስ ጎዳይ

13 ታ አሳይ ናምኡ ናጋራ ኦꬅዶሶና፤

ሄስካ፥ ደኦ ፑልቶ ግድዳ ታና አግስ።

ሃ ኦይካናዉ ዳንዳኦና፥

ፆኤ ኦላታ ባንታዉ ቦክዶሶና።

14 “እስራኤለይ ሻመትዳ አይለዬ? ዎይኮ ሶን የለትዳ አይለዬ? ያትን፥ ሞርከት አይስ ዶኦዳ ሻንካቶና? 15 እያ ሞርከት ጋሞዳ እያ ቦላ ጉዶሶና። ኤንቲ ባንታ ቃላ ꬎቁ ኦꬅድ ዳሮሶና። ኤንቲ እያ ቢታ ካይስ ከስዶሶና፤ እያ ካታማት ላለትድ አስ ባይና ሶ ግድዶሶና። 16 ሄሳ ቦላካ መምፕሳነ ፃፍናሳ አሳት እያ ሁጵያ ሜድዶሶና። 17 ነኖ እስራኤለ፥ ኦገ ኡባን ነና ካለꬅያ፥ ጎዳ ነ ፆሳ አጋዳ ሀይሳ ነ ቦላ ኤህዳይ ነና ግድኪ? 18 ናይለ ሻፋፐ ሃ ኡያናዉ ግብፀ ቡስ ነና አይ ማዳኔ? ኤፍራፂሳ ሻፋፐ ሃ ኡያናዉ አሶረ ቡስ ነና አይ ማዳኔ? 19 ህዛ ነ ኢታተꬃይ ነና ሴራና፤ ነ ታና ካድዳይስ ነ ቦላ ፕርዳና። ነ ታና ጎዳ ነ ፆሳ አግዳይስ አይ መላ ኢታነ ጫሞ ግድያኮ አኬካ በአ። ነ ታዉ ያይያ ያሻይ ባዋ” ያጌስ ጎዳይ፥ ኡባፈ ዎልቃማ ፆሳይ።

20 “ታ ነ ቃምባራ ዳሮ ዎደፐ ካሰ መንꬃስ፤ ነ ቃሹዋ ዱꬃስ። ኔኒ፥ ‘ታ ነና ጎይንከ’ ያጋዳሳ። ደረ ቦላነ ዳሻ ምꬃ ጋርሳን ላይማታናዉ ዝንአዳሳ። 21 ታ ነና ዶረትዳ ዘረꬃፈ ኤካዳ፥ ሎኦ ዎይነ ጋደን ቶካስ። ያትን፥ ዋናዳ፥ ጉየ ስማዳ፥ ዎራን ዶልዳ፥ ኢታ ዎይነ ግዳዲ?” ያጌስ ጎዳይ።

22 “ነ ሳንጌኖራ ሜጨትያኮካ፥ ሳሙናን ጎርፐትያኮካ ነ ቅታይ ታ ስንꬃና። 23 ኔኒ ዋናዳ፥ ‘ታ ቱናብከ፤ ባኣለ ኤቃ ጎይናብከ’ ጋይ? ኔኒ ዛንጋራን ሀንዳባ ፄላ፤ ነ ኦꬅዳባ አኬካ። ኔኒ ያነ ሃነ ዎፅያ ዚታ ከይዳ ግማለ መላ። 24 ኔኒ ባዞ ሜዘትዳ፥ ዚታ ዎደ ጫርኮ ስንገꬅያ ሀረ መላ። እ አሞይ ደንድን፥ ኦን እዮ ተቃናዉ ዳንዳኢ? እያ ባዉ ኮያዳ ጋክያ ግሾ አይ አደ ሀረይካ እዮ ደማናዉ ዳቡረና። 25 ነኖ፥ እስራኤለ፥ ነ ጫማይ ዉራና ጋካናዉ ነ ኮቶኖይ መላና ጋካናዉ ሀራ ፆሳታ ጌዶ ዎፆፋ። ሽን ኔኒ፥ ‘አቶ፥ ሄስ ታና ማደና። ታኒ እማꬃ ፆሳታ ዶሳስ፤ ታኒ ኤንታ ጎይናና’ ያጋዳሳ።

26 “ካይሶይ ኦይከትዳ ዎደ ዬላተይሳዳ እስራኤለ አሳይ ዬላትዶሶና፤ ኤንቲ፥ ኤንታ ካዎት፥ ኤንታ ሀላቃት፥ ኤንታ ካህነትነ ኤንታ ናበት ኡባይ ዬላታና። 27 ኤንቲ ምꬃኮ፥ ‘ነ ታ አዋ’ ያጎሶና፤ ሹቻ፥ ‘ታና ነ የላዳሳ ያጎሶና። ኤንቲ ባንታ ሶምኡዋ አግድ፥ ባንታ ዞኩዋ ዛርዶሶና። ሽን ኤንቲ መቶ ዎደ ኑና አሻ!’ ያጎሶና። 28 ሽን ህንተ፥ ህንተዉ መꬍዳ ፆሳት አዉን ደኦና? ህንተ መቶን ገልያ ዎደ ህንተና አሻናዉ ዳንዳእኮ ደንድድ ህንተና አሾ። ህንተኖ፥ ይሁዳ አሳዉ፥ ህንተ ፆሳት ህንተ ካታማታ መላ ዳሮ” ያጌስ ጎዳይ።

29 “ህንተ ታራ አይስ ሞተተቲ? ህንተ ኡባይ ታዉ ማካልደታ። 30 ታ ህንተና ጮ ሴራስ፤ ህንተ ህንተ ኦሱዋፐ ስምያባ ግደከታ። ኮሻትዳ ጋሞዳ ህንተ ማሻይ ህንተ ናበታ ምስ” ያጌስ ጎዳይ።

31 ህንተኖ፥ ሀ ዎድያ የለታዉ፥ ጎዳ ቃላ ስእተ። ታ እስራኤለታስ ባዞ ዎይኮ ሳካና ꬉማን ደእያ ቢታ ግዳድናዬ? ያትን፥ አይስ ታ አሳይ፥ “ኑኒ ኑ ሸነዳ ባና፤ ኔኮ ስሞኮ” ያግዶና? 32 ጌላእያ ባ አሌቁዋ፥ ሙሹርያ ባ ማኡዋ ዶጋይ? ሽን ታ አሳይ ታና ታይቦይ ባይና ጋላስ ዶግዶሶና። 33 ኔኒ ነ ላገꬆታ ጌዶ ዎꬃ ዋናዳ ሜዘታዲ? ዳሮ ኢታ ማጫሳት ነ ኦግያ ታማሮሶና። 34 መንꬅድ ገልሽን ኦይክዳ አሳ ሱꬃን ግዶናሽን ፅሎ ማንቆታ ሱꬃን ነ ማኦይ ኢትስ። ኔኒ ሄሳ ኡባ ኦꬃዳካ፥ 35 ኔኒ፥ “ ‘ታኒ ፅሎ፤ ቱማ ጎዳይ ታ ቦላ ሀንቀተና፤ ታኒ ናጋራ ኦꬃብከ’ ግያ ግሾ ታ ነ ቦላ ፕርዳና። 36 ኔኒ ነ ኦግያ ላማሸ አይስ ዎፃይ? ነና አሶረይ ዬላይዳይሳዳ ግብፀይ ዬላያና። 37 ጎዳይ ነ አማነተይሳታ ካዉሽዳ ግሾነ ነ ኤንታፈ ማደ ደሞና ግሾ ነ ሁጵያ ኦይካዳ ያፐ ከያና” ያጌስ ጎዳይ።

3

1 “እስ አስ ባ ማችዉ የድን፥ እያ ባዳ ሀራ አዝና ገልኮ፥ ሄ አደይ እዮ ዛሪ? ዛርኮ ሄ ቢታይ ቱና ግደኔ? ሽን ነ ላይማታናዉ ኮያዳ ዳሮ ላገꬆታራ ደአዳሳ፤ ሀእ ኔኒ ታኮ ስማኔ? ያጌስ ጎዳይ 2 ꬎቁ ጋዳ አይኮይ ባይና ደረታ ፄላ። ላይማታናዉ ነ ዝንአቦና በሲ ደኢ? አራበ አስ መላ ቢታን ኡተይሳዳ፥ ኔኒ ላገꬆታ ናጋዳ ኦገ ዶናን ኡታዳሳ። ነ ላይማተꬃንነ ነ ኢታተꬃን ቢታ ቱንሳዳሳ። 3 ሄሳ ግሾ፥ ቶርቸ እራይ ተቀትስ፤ ስላ እራይካ ቡኮና እፅስ። ሄስ ሀንንካ፥ ነዉ ላይማተꬃ መꬎይ ደኤስ፤ ነ ዬላቶና እፃዳሳ። 4 ሀእ ኔኒ፥ ‘ታ አዋዉ፥ ታ ናአተꬃ ላግያዉ ነ ታና ሲቃሳ። 5 ነ ኡባ ዎደ ይሎታይ? ነ ሀንቆይ መርናዉ አገኔ?’ ያጋሳ። ሽን ነ ኦꬃናዉ ዳንዳእያ ኢታ ኡባ ኦꬃሳ” ያጌስ ጎዳይ።

አማነቶና እስራኤለ

6 ካዋ እዮስያሳ ዎደ ጎዳይ ታኮ ሀይሳዳ ያግስ፦ “አማኖይ ባይና እስራኤለይ ኦꬅዳባ ነ በአዲ? እያ ደረ ቦላነ ዳሻ ምꬃ ኡባ ጋርስ ባዳ ያን ላይማታሱ። 7 እያ ሀይሳ ኡባ ኦꬅንካ ታኮ ስማንደ ጋዳ ቆፓስ፥ ሽን ስማቡኩ። እ ምችያ፥ አማነቶና ይሁድካ ሄሳ በአሱ። 8 አማኖይ ባይና እስራኤለይ ዳሮ ዎደ ላይማትዳ ግሾ ፕርማ እማዳ እዮ የዳስ። ሄስ ሀንንካ እስራኤለ ምችያ፥ አማነቶና ይሁድ፥ ያዮናይሳ ታ በአስ፤ እያካ ከያዳ ላይማታሱ። 9 ላይማተꬃይ እዉ ላፋባ ግድያ ግሾ፥ ምꬃራነ ሹቻራ ላይማታዳ ቢታ ቱንሳሱ። 10 ሄ ኡባን እ ምችያ፥ አማነቶና ይሁድ ስምዳባ ዳናዉሱፐ አትሽን፥ ኩመꬃ ዎዛናፐ ታኮ ስማቡኩ” ያጌስ ጎዳይ።

11 “አማነቶና ይሁዳፐ አማኖይ ባይና እስራኤለይ ፅሎ። 12 ባዳ ፑደሀ ባጋን ደእያ አሳስ ሀይሳዳ ያጋዳ አዋጃ፦ ‘አማኖይ ባይና እስራኤለ፥ ስማ! ታኒ ማሮት ኩምዳ ጎዳ ግድያ ግሾ ነና ኢታ አይፈን ፄልከ። መርናዉ ሀንቀትከ’። 13 ግዶሽን፥ ‘ታኒ ጎዳ፥ ታ ፆሳ ቦላ ማካላስ። አላጋ ፆሳታራ ዳሻ ምꬃ ጋርሳን ላይማታስ። ነ ቃላ ኪተታብከ’ ጋዳ ነ ቆሁዋ አማና” ያጌስ ጎዳይ።

14 “ህንተኖ፥ አማነቶና አሳዉ፥ ታ ህንተዉ አዝና ግድያ ግሾ ስምተ። ታኒ እስ ካታማፐ እስኖ፥ እስ ያራፐ ናምአ ዶራ ኤካዳ ፅዮነ ኤሀና። 15 ታ ዎዛናዳ ህንተና ሄምያ ሄንꬃንቾታ ህንተዉ እማና። ኤንቲ ህንተና ኤራተꬃንነ አኬካን ሄማና” ያጌስ ጎዳይ።

16 “ሄ ጋላሳታን ህንተ ሄ ቢታን ዳርያ ዎደ አሳይ፥ ‘ጎዳ ጫቆ ታቦትያ’ ግድ ኦደቶኮና። እ ኤንታዉ ቆፈተና፤ ሀሳየተና፤ ባይናይስ ኤንታዉ ኤረተና፤ ሀርካ ኦሰተና። 17 ሄ ዎደ ኤንቲ የሩሳላመ፥ ‘ጎዳ አራታ’ ግድ ፄጋና። ካዎተꬃ ኡባፈ አሳይ ጎዳ ሱንꬃ ቦንቻናዉ የሩሳላመ ሺቃና። ሄሳፈ ጉየ፥ ኤንቲ ባንታ ዎዛና ኢታተꬃ ካሎኮና። 18 ሄ ዎደ ይሁዳ አሳይነ እስራኤለ አሳይ ጋሄትድ ፑደሀ ባጋ ቢታፈ ታ ህንተ አዋታ ላትስዳ ቢታ እስፈ ያና” ያጌስ ጎዳይ።

19 “ታ ህንተና ናአꬆ ኤካዳ፥ ቢታ ኡባፈ ሎእያነ አራዳ ቢታ ህንተዉ እማናዉ ኮያስ። ‘ታ አዋዉ’ ግድ ፄጋናነ ታና ካላና ጋዳ ቆፓስ። 20 ሽን እስራኤለ አሳዉ፥ ህንተ ባ አዝናስ አማነቶና ማችዳ ታዉ አማነትበከታ” ያጌስ ጎዳይ።

21 ኤንቲ ባንታ ኦግያ ጌላይዳ ግሾነ ባንታ ፆሳ አግዳ ግሾ ማንቆ ዙማታፐ እስራኤለ አሳ ዋሶይነ ዬሆይ ስኤቴስ። 22 “ህንተኖ፥ አማኖይ ባይና አሳዉ፥ ታኮ ስምተ። ህንተ አማነታና መላ ታ ህንተና ፓꬃና” ያጌስ ጎዳይ።

ህንተ፥ “ኔኒ፥ ኑ ጎዳ ፆሳ ግድያ ግሾ ኔኮ ስማና። 23 ደረታ ቦላነ ዙማታ ቦላ ኤቃ ጎይኖይ ቱማ ጭሞ። ቱማ እስራኤለ አቶተꬃይ ጎዳ፥ ኑ ፆሳ። 24 ኑ ናአተꬃፈ ዶምን፥ ኑ አዋት ዳቡርድ ደምዳ፥ ኤንታ ዶርሳነ መህያ፥ ኤንታ ማጫነ አደ ናይታ ዬላይያ ኤቃት ምድ ꬋይስዶሶና። 25 ናአተꬃፈ ሀች ጋካናዉ፥ ኑነ ኑ አዋት ጎዳ ኑ ፆሳ ቦላ ናጋራ ኦꬅዳ። ጎዳ ኑ ፆሳ ቃላ ኪተትቦኮ። ሄሳ ግሾ፥ ኑኒ ዬላን ጉፋናናዉ ቃስ ካዉሻተꬅ አፍላዳ ኑና ካሞ” ያጎሶና።

4

1 ጎዳይ ያጌስ፥ “እስራኤለ አሳዉ፥ ስምኮ፥ ታኮ ስምተ። ህንተ ታና ሻትያ ህንተ ኤቃታ ታ ስንꬃፈ ድግኮ፥ ታ ኦግያፐ ካረ ከዮና እፅኮ፥ 2 ቱማን፥ ሱረተꬃንነ ፅሎተꬃን፥ ‘ደኦ ፆሳይ ኤርያ መላ’ ግድ ጫቅኮ፥ ሄ ዎደ ካዎተꬃት እያን አንጀታናነ እያን ጬቃና።”

3 ጎዳይ ይሁዳነ የሩሳላመ አሳኮ ሀይሳዳ ያጌስ፦ “ህንተ ኦ ቢታ ጎይተ፤ አጉንꬃ ቦላ ዘሮፕተ። 4 ህንተኖ፥ ይሁዳነ የሩሳላመ አሳዉ፥ ህንተ ፆሳስ ቃፃረትተ፤ ህንተ ዎዛና ሾሁዋ ድግተ። ሄስ ሀኖና እፅኮ ህንተ ኢታተꬃ ግሾ፥ ታ ሀንቆይ ታማዳ ኤፃና፤ እያ ኦንካ ቶይሳናዉ ዳንዳኤና” ያጌስ ጎዳይ።

ፑደሀ ባጋፈ ꬋዮ ያና

5 ይሁዳን አዋጅተ፤ የሩሳላመን ሞይዘ ፑንተ! ህንተ ቃላ ꬎቁ ኦꬅድ ሀይሳዳ ግድ ዋስተ! እስፈ ሺቅድ ግምበትዳ ካታማታኮ የꬍተ። 6 አሳይ ፅዮነ ባና መላ ማልተ! ህንተ ሸምፑዋ አሻናዉ ጋምኦና ባቃትተ! ጋምኦፍተ! ታ ፑደሀ ባጋፈ ጋዶነ ꬋዮ ቢታ ቦላ ኤሀና ሀናይስ። 7 ጋሞይ ዎራፐ ከየይሳዳ ካዎተꬃታ ꬋይሰይስ ባ በሳፈ ደንድድ ህንተ ቢታ ꬋይሳናዉ ይስ። ህንተ ካታማት ላለትድ ባይሳ ግዳና። 8 ሄሳ ግሾ፥ ካዮ ማኦ ማእድ፥ “ዎ! ዎ!” ግድ ዘሌልተነ ዬክተ። ጎዳ ሱልያ ሀንቆይ ኑ ቦላፈ ክችቤና።

9 “ሄ ዎደ ካዋነ ሀላቃታ ዎዛናይ ትልአና፤ ካህነት ዳጋማና፤ ናበት ህርጋና” ያጌስ ጎዳይ።

10 ታኒ፥ “ኡባ ሃርያ ጎዳዉ፥ ማሽ ኤንታ ቆን ዎꬍያ ዎደ ‘ህንተዉ ሳእ ሳሮ ግዳና’ ያጋዳ ሀ አሳነ የሩሳላመ አይስ ጭማይ” ያጋስ።

11 ሄ ዎደ ሀ አሳስነ የሩሳላመስ ሀይሳዳ ያግድ ኦደታና፦ “መላ ቢታን ደእያ አይኮይ ባይና ꬎቃ ደረታፐ ምችያ ጫርኮይ ታ አሳ ቦላ ጫርካና፤ ሄስ ካꬅ ጌሻናሳ ግደና። 12 ታ ኪታን ዎልቃማ ጫርኮይ ጫርካና፤ ታ ኤንታ ፕርዳና” ጌስ።

13 ሄኮ፥ ሞርከይ ሻራዳ ከዬስ። እያ ፓራ ጋረት ጎተ መላ፤ እያ ፓራት አርጋንꬃፈ አꬍድ ኤሶቶሶና። ኑና አየ! ኑ ꬋይዳ!

14 “ነኖ የሩሳላመ፥ አታና መላ ነ ዎዛና ሜጫዳ ኢታተꬃፈ ጌያ። ኢታ ቆፋይ ነ ዎዛናን አዉደ ጋካናዉ ጋምአኔ? 15 ዳነ ካታማፐነ ኤፍሬማ ዙማፐ ይዳይሳት ኢታባ አዋጆሶና። 16 ይሁዳ ካታማታ ቦላ ኦላ አዋጅያ ኦላንቾት ሃሆ ቢታፈ ዩሳ ቦላ ደኦሶና ግድ ካዎተꬃታስ ኦድተ፤ የሩሳላመስካ አዋጅተ። 17 እ ታ ቦላ ማካልዳ ግሾ፥ ጋደን ደእያ ካꬃ ናገይሳዳ ኦላንቾት ይሁዳ ዩሹዋ ተቃና” ያጌስ ጎዳይ።

18 ይሁዳ አሳዉ፥ ህንተ ሀኖይነ ህንተ ኦሶይ ሀይሳ ኡባ ህንተ ቦላ ኤህስ። ሀይስ ህንተዉ ሴራ። እ አይ መላ ጫም! ህንተ ዎዛና አይ መላ ጫድ!

19 ታና አየ! ታ ሀይሳ ዋታ ዳንዳአነ! አየ ታ ዎዛና! ታ ዎዛናይ ኮኮሬስ፤ ታ ስእ ጋናዉ ዳንዳእከ። ታኒ ሞይዘ ፑኖነ ኦላ ግርስ ስእዳ ግሾ ስእ ጋናዉ ዳንዳእከ። 20 ꬋዮይ ꬋዮ ቦላ ዬስ፤ ቢታይ ኩመꬅ ꬋይስ። ታ ዱንካነይ ኩንድስ፤ ታ ሻቃራይካ ላለትስ። 21 ታኒ አዉደ ጋካናዉ ኦላ ማላ በአኔ? አዉደ ጋካናዉ ሞይዘ ፑኖ ስአኔ?

22 “ታ አሳይ ኤያ፤ ኤንቲ ታና ኤሮኮና። ኤንቲ ቆፍ ባይና ናይታ መላ፤ ኤንታዉ አኬክ ባዋ። ኤንቲ ኢታባ ኦꬃናዉ ጭንጫ፤ ሽን ሎኦባ ኦꬅድ ኤሮኮና” ያጌስ ጎዳይ።

23 “ታኒ ሳኣ በእያ ዎደ፥ ሳእ አይኮይካ ባይና ባይሳ ግድዳይሳ በአስ። ቃስ ሳሎታ ፄልያ ዎደ፥ ፖኦይ ባይናይሳ ፄላስ። 24 ታ ደረታ ፄልያ ዎደ ኤንቲ ቃፆሶና፤ ታኒ ዙማታ በእያ ዎደ ያ ሃ ዎፆሶና። 25 ታ ፄልያ ዎደ አስ ባዋ፤ ሳሎ ካፎት ኡባይ ፓልድ ባቃትዶሶና። 26 ታ ፄልያ ዎደ አራዳ ቢታይ ቃኤ ግድዳይሳ በአስ። ጎዳ ስንꬃንነ እያ ሱልያ ሀንቁዋ ስንꬃን ሄ ቢታ ካታማት ላለትዶሶና።

27 “ቢታይ ꬋያና፤ ሽን ታ እያ ኩመꬅ ꬋይስከ። 28 ሳአይ ዬካና፤ ሳሎይ ꬉማና። ታ ኦዳስ፤ ማርስከ። ታ ቆፋ ቃቻስ፤ አግከ” ያጌስ ጎዳይ።

29 ፓራ አሳታነ ዶንገ አሳታ ዋሱዋን፥ አሳይ ካታማ ኡባፈ ባቃታና። ባጋት ዎፅድ ዎራ ገላና፥ ባጋት ዛላ ቦላ ከያና። ካታማ ኡባይ ባይስ ግድን ደእያ አስ ꬋያና።

30 ነኖ፥ ꬋዮስ አትዳረ ነ ዋናይ? ነ ዞኦ ማኡዋ አይስ ማአዲ? ዎርቃ አሌቆ አይስ ዎꬃዲ? ነ አይፍያ ስጵንꬃ አይስ ትያይ? ኔኒ ጮ ነና ሎይꬃሳ፤ ነ ላገꬆት ነና ካꬍዶሶና፤ ኤንቲ ነና ዎꬋናዉ ኮዮሶና። 31 ታኒ እቀꬅ ኦይክዳ ማጫስ ዋስያ ዋሱዋ መላ ስአስ። እ ዋሶይ ኮይሮ ናአ የልያ ማጫሳ ዋሶ መላ። ሄ ዋሶይ፥ የሩሳላመይ ሸምፖ ꬋያዳ፥ ባ ኩሽያ ምጫዳ፥ “ታና አየ! ታ ꬋያስ! ታና ዎꬋናዉ ሀኖሶና!” ያጋዳ ዋስያ ዋሱዋ።

5

ሱረ አስ ባዋ

1 “አነ የሩሳላመ ኦግያ ቦላ ከይተ፤ ፑደነ ዱገ ሄመትተ፤ እያ ዩሹዋ ፄልተነ አኬክተ፤ እያ ጉታራንካ ኮይተ። ፅሎ ፕርድያነ ቱማ ኮያ እስ አስ ህንተ ደምኮ፥ ታ የሩሳላመ ማራና። 2 ኤንቲ፥ ‘ደኦ ጎዳይ ኤርያ መላ’ ግድ ጫቅኮካ፥ ዎርዶ ጫቆሶና” ያጌስ ጎዳይ።

3 አቤት ጎዳዉ፥ ነ አይፈት ቱማ ፄሎኮናዬ? ነ ኤንታ ሾጫዳሳ ሽን ኤንታ ሳክቤና። ነ ኤንታ መንረꬃዳሳ ሽን ኤንቲ ስሞና እፅዶሶና። ኤንቲ ባንታ ሶምኡዋ ዛላፈ አꬅድ ምንꬅድ ባንታ ናጋራፐ ስሞና እፅዶሶና።

4 ሄሳፈ ጉየ፥ ታኒ፥ “ሀይሳቲ ጎዳ ኦግያነ ባንታ ፆሳ ህግያ ኤሮና ግሾ፥ ማንቆነ ኤያ” ያጋዳ ቆፓስ። 5 ህዛ፥ ታ ግታ አሳታኮ ባዳ ኤንታዉ ኦዳና። ጎዳ ኦግያነ ባንታ ፆሳ ህግያ ኤሮሶና። ሽን ኤንቲ ኡባይ እያ ቃምባራ መንꬅዶሶና፤ እያ ቃሹዋካ ዱꬅዶሶና። 6 ኤንታ ማካላይነ ኤንታ ኩንደꬃይ ዳሮ ግድያ ግሾ፥ ጋሞይ ዎራፐ ከይድ፥ ኤንታ ዎꬋና። ሱꬉመይ ባዞፈ ከይድ፥ ኤንታ ማና። ማሄይ ኤንታ ካታማታ ሆክድ ናጋና። ሄ ካታማታፐ ከይያ ኡባይ ፑዘታና።

7 “ታኒ ህንተ ናጋራ አይስ አቶ ጎ? ህንተ ናይት ታና አግድ፥ ዎርዶ ፆሳታን ጫቅዶሶና። ታኒ ኤንታ ሙዛዳ ካልሳስ፥ ሽን ኤንቲ ላይማትዶሶና፤ ኤንታ ኬꬃን አቅዶሶና። 8 ኤንቲ ꬊከትዳ ኮርማ ፓራዳ፥ ሀራ አሳ ማቾ ላገꬃናዉ ስንገꬆሶና። 9 ቱማ ታ ሀ ኦሶታ ግሾ፥ ኤንታ ሴራናዉ በስክና? ሀይሳ መላ ካዎተꬃ ቦላ ታ ሃሉዋ ከይክና?” ያጌስ ጎዳይ።

10 “እ ዎይነ ጋድያ ግዶ ገልድ ኢስተ፥ ሽን ኩመꬅ ꬋይሶፍተ። ኤንቲ ጎዳባ ግዶና ግሾ እ ታሸታ ካርድ የግተ። 11 እስራኤለ አሳይነ ይሁዳ አሳይ ኩመꬅ ካድዶሶና” ያጌስ ጎዳይ።

12 ኤንቲ ሀይሳዳ ግድ ጎዳ ቦላ ዎርዶ ኦደትዶሶና፦ “እ አይኮካ ኦና፤ ቆህያባይ አይብካ ኑ ቦላ ዬና። ሞርከ ማሻይ ዎይኮ ኮሽ ኑና ፖሎ ደመና። 13 ናበት ጫርኮ መላ፤ ኤንታን ፆሳ ቃላይ ባዋ። ሄሳ ግሾ፥ ኤንቲ ግያባ ኡባይ ኤንታ ጋኮ” ያጎሶና።

14 ሄሳ ግሾ፥ እስራኤለ አሳኮ፥ “ኤንቲ ሀ ቃላ ኦድዳ ግሾ ታኒ ታ ቃላ ነ ዶናን ታማ ኦꬃና፤ ሀ አሳይ ምꬅ ግዳና፤ ታማይካ ኤንታ ማና” ያጌስ ጎዳይ፥ ኡባፈ ዎልቃማ ፆሳይ።

15 ጎዳይ እስራኤለ አሳኮ፥ “ህንተኖ፥ እስራኤለ አሳዉ፥ ታ ህንተ ቦላ ሃሆ ቢታፈ እስ ካዎተꬅ ኤሀና። ኤንታ ቃላ ህንተ ኤሮና፥ ኤንታ ኦዳይ ህንተዉ ገሎና ዎልቃማነ በን ካዎተꬅ። 16 ኤንታ ዶንገ ፓልኤ ሾሆይ ዶያ ዱፎ መላ፤ ኤንታ ኦላንቾት ዎልቃማ። 17 ኤንቲ ህንተ ካꬃነ ህንተ ጎሻ አይፍያ ማና፤ ህንተ አደ ናይታነ ማጫ ናይታ ዎꬋና፤ ህንተ ዶርሳነ መህያ ቦንቃና፤ ህንተ ዎይንያነ ባላሰ ምꬃ ꬋይሳና። ህንተ አማነትያ፥ ግምበትዳ ካታማታ ባንታ ማሻን ኦልድ ꬋይሳና” ያጌስ።

18 “ግዶሽን፥ ሄ ጋላሳታን ግድኮካ፥ ታኒ ታ አሳ ኩመꬅ ꬋይስከ” ያጌስ ጎዳይ 19 አሳይ ነና፥ “ ‘ጎዳይ ኑ ፆሳይ ኑ ቦላ ሀይሳ ኡባ አይስ ኦꬅዴ?’ ግድ ኦይችኮ፥ ነ ኤንታኮ፥ ‘ህንተ ታና አግድ፥ ህንተ ቢታን እማꬃ ፆሳታ ጎይንዳይሳዳ፥ ህንተካ አሳ ቢታን ሀራታስ ሀጋዛና’ ያጋ” ያግስ።

20 “ሀይሳ ያይቆባ አሳስ ኦዳ፤ ይሁዳ ቢታን አዋጃ። 21 ህንተኖ፥ አይፈይ ደእሽን በኦናይሳቶ፥ ሀይꬅ ደእሽን ስኦናይሳቶ፥ ኤያነ አኬኮና አሳዉ ሀይሳ ስእተ! 22 ህንተ ታዉ ያያናዉ በሰኔ? ህንተ ታ ስንꬃን ኮኮራናዉ ኮሸኔ? ያጌስ ጎዳይ። አባይ አꬍድ ቦና መላ ሻፈ እያዉ ዛዋ ኦꬅዳይ ታና? ዙለይ ሱግኮካ እያፐ አꬋናዉ ዳንዳኤና፤ ሆበይ ደንድኮካ ካንꬅድ አና። 23 ሽን ሀ አሳስ ሙመነ ማካላ ዎዛን ደኤስ። ኤንቲ ሀራ ሶ ስሚድ ዎራ ብዶሶና። 24 ኤንቲ ባንታ ዎዛናን፥ ‘ኑስ ስላ እራነ ቶርቸ እራ ዎደን ዎደን እምያ፥ ካꬃ ሺሽያ ዎደ ኑስ እምያ ጎዳ አነ ያዮስ’ ያግቦኮና። 25 ህንተ ባላይ ሄሳ ተቅስ፤ ህንተ ናጋራይ ህንተና ሎኦባፐ አሽስ” ያጌስ።

26 “ታ አሳ ግዶን ኢታ አሳት ደኦሶና። ካፎ ኦይካናዉ ናግያ አሳዳ ሆክድ ናጎሶና። ኤንቲ ግተ የግድ አሳ ኦይኮሶና። 27 ካፎ ኬꬃን ካፎይ ኩምዳዳ፥ ኤንታ ኬꬃይ ጭሞን ኩምስ፤ ኤንቲ ዎልቃማነ ዱረ። 28 ኤንቲ ኦርደነ ሞꬎ ግድዶሶና፤ ኤንታ ኢታ ኦሱዋስ ዛው ባዋ። ኤንቲ ይኦ ናይታ ግሾ ሞተቶኮና፤ ማንቆታስ ሱረ ፕርድቦኮና። 29 ያትን፥ ታኒ ሄሳ ግሾ ኤንታ ሴራናዉ በሰኔ? ሀይሳ መላ ካዎተꬃ ቦላ ታ ሃሉዋ ከያናዉ በሰኔ?” ያጌስ ጎዳይ።

30 “ዳሮ ኢታባይነ ዳጋንꬅያባይ ቢታ ቦላ ሀንስ። 31 ናበት ዎርዶ ኦዶሶና፤ ካህነት ኤንታ ዞርያን አይሶሶና። ታ አሳይካ ሄሳ መላባ ዶሴስ። ሽን ዉርሰꬃን ህንተ ዋናኔ?” ያጌስ ጎዳይ።

6

የሩሳላመይ ሞርከን ተቀትስ

1 ህንተኖ፥ ብንያመ አሳዉ፥ ህንተ ሸምፑዋ አሻናዉ ባቃትተ! የሩሳላመፐ ከይተ! ታቁሄ ካታማን ሞይዘ ፑንተ! ቤት-ሀካሬማን ማላ በስተ! ፑደሀ ባጋፈ ኢታባይነ ግታ ꬋዮይ ያና ሀኔስ። 2 ታኒ ሎእያነ ኡፋይስያ ፅዮነ ካታማታ ꬋይሳና። 3 ሄንꬃንቾት ባንታ ዉድያ ኤክድ ያ ያና። እያ ዩሹዋን ባንታ ዱንካንያ ቶካና፤ እሶይ እሶይ ባ ዉድያ ሄማና። 4 “የሩሳላመ ኦላናዉ ጊገትተ! ደንድተ! እያ ሴታ ጋላስ ኦሎስ። ሽን አየ! ሳእ ቃሜስ፤ ኦማርሳ ኩያይ አዱቅ አዱቅ ቤስ። 5 ሄሳ ግሾ፥ ደንድተ! ቃማ ኦልድ እያ ሚፃ ላሎስ” ያግድ ማቀቶሶና።

6 ኡባፈ ዎልቃማ ጎዳይ ሀይሳዳ ያጌስ፦ “ምꬃታ ቃንፅተ። የሩሳላመ ግምብያ ምየን ቢታ ዶርተ። ሄ ካታማን ናቆይ ኩምዳ ግሾ እ ሴረታናዉ በሴስ። 7 ሃꬃ ኦል ሃ ፑልተይሳዳ እካ ባ ኢታተꬃ ፑልቴስ። ማካልነ ꬋዮይ እያ ግዶን ስኤቴስ፤ እያ ሀርገይነ ማዱንꬃይ ታ ስንꬃና። 8 ነኖ የሩሳላመ፥ ታ ሴራ ኤካ። አካይ፥ ጊኮ፥ ታ ኔፐ ሻከታናነ ነ ቢታ አስ ባይና ባይሳ ከሳና” ያጌስ።

9 “ዎይነ ፖሽልያዳ፥ እስራኤለ አሳ ግዶፈ አትዳይሳታ ሎይꬅድ ፖሽልተ። ዎይነ ቆርያ አሳዳ፥ ህንተ ኩሽያ ዳሻታ ግዶ ዛሪድ የድተ” ያጌስ ኡባፈ ዎልቃማ ጎዳይ።

10 “ታ ኦደስ ኦዶ? ኦና ሴሮ? ኦን ስአኔ? ኤንቲ ስኦና መላ ኤንታ ሀይꬃይ ቱልስ። ጎዳ ቃላይ ኤንታዉ ሚቻስ አትስ፤ ኤንቲ እያን ኡፋይቶኮና። 11 ጎዳ ሀንቆይ ታናን ኩምስ። ታ ሀ ሸንያ ተቃናዉ ዳንዳእከ። ኦገ ቦላ ደእያ ዮጋ ናይታ ቦላነ ሺቅዳ ናአተꬃታ ቦላ ታ ሀንቁዋ ትጋ። ማችያ፥ አዝናይነ ጭምዳ አሳ ኡባይ አቶኮና። 12 ታኒ ሄ ቢታን ደኤይሳታ ቦላ ታ ኩሽያ የድያ ዎደ ኤንታ ኬꬃይ፥ ኤንታ ጎሻይነ ኤንታ ማቸት ኡባይ ሀራታስ እመታና” ያጌስ።

13 “ጉꬃፈ ግታ ጋካናዉ ኡባይ ባና ጎእያባ ኮዬስ። ናበትነ ካህነት ኡባይ ጭሞሶና። 14 ታ አሳ ማዱንꬃ ፓꬆናባ ኦꬅድ ጉꬃ ꬋለ ዎꬆሶና። ሳሮይ ባይናሽን፥ ‘ሳሮ፤ ሳሮ!’ ያጎሶና። 15 ኤንቲ ሀ ሻትያ ኦሱዋ ኦꬅድ ዬላትዶና? አካይ፥ ኤንቲ ኩመꬅ ዬላትቦኮና፤ ኤንቲ ዬል አይበኮ ኤሮኮና። ሄሳ ግሾ፥ ኤንትካ ኩንድዳይሳታ ግዶን ኩንዳና። ታኒ ኤንታ ሴርያ ዎደ ኤንታ ካዉሻና” ያጌስ ጎዳይ።

16 ጎዳይ ሀይሳዳ ያጌስ፦ “ኦግያን ኤቅድ ፄልተ፤ በን ኦገይ ደእያ በሳ ኦይችተ። ሎኦ ኦገይ አዉን ደእያኮ ኦይችድ እያን ሄመትተ፤ ህንተ ሸምፖ ደማና። ሽን ህንተ፥ ኑኒ ሄ ኦግያን ሄመቶኮ!” ያግደታ። 17 ታኒ ናገይሳታ ህንተ ቦላ ሹማዳ፥ “ሞይዘ ግርሳ ስእተ” ያጋስ። ሽን ህንተ፥ “ኑ ስኦኮ” ያግደታ።

18 “ሄሳ ግሾ፥ ካዎተꬃቶ፥ ስእተ! ታኒ ታ አሳ ቦላ ኦꬃናባ አኬክተ። 19 ሳአን ደእያ አሳዉ፥ ሀይሳ ስእተ! ኤንቲ ታ ቃላ ስኦና እፅዳ ግሾነ ታ ህግያ ካꬍዳ ግሾ ታ ኤንታ ቦላ ꬋዮ ኤሀና። 20 ሳባ ቢታፈ እፃነ ዎይኮ ሃሆ ቢታፈ ይዳ ሳዎይነ ቅማመይ ታዉ አይሴ? ህንተ ፁሳ ያርሾይካ ኤከተና። ህንተ ያርሾይ ታና ኡፋይሰና” ያጌስ።

21 ሄሳ ግሾ፥ ጎዳይ፥ “ታኒ ሀ አሳ ስንꬃን ꬉበ ዎꬃና፤ አዋትነ ናይት ኤንታን ꬉበታና፤ ሾሮትነ ላገት ꬋያና” ያጌስ።

22 ጎዳይ፥ “ፑደሀ ባጋ ቢታፈ ኦላንቾት ዮሶና፤ እስ ግታ ካዎተꬃይ ሳኣ ጋፃፐ ደንድስ። 23 ኤንቲ ዶንገነ ቶራ ዳንጭዶሶና፤ ኤንቲ ቃይ ባይና ዎዛና ምኖታነ ማሮተꬅ ኤሮናይሳታ። ኤንቲ ፓራን ጋላብያ ዎደ አባዳ ጉሞሶና። ህንተኖ፥ ፅዮነ ካታማ አሳዉ፥ ኤንቲ ህንተና ኦላናዉ ሳልፕዶሶና” ያጌስ።

24 ኑኒ ሄ ኦዳ ስእን፥ ኑ ኩሸይ አርጋጭስ፤ ማጫስ እቀꬅ ኦይከይሳዳ ኑና መቶይነ ኡንእ ኦይክስ። 25 ሞርከይ ማሻ ኦይክዳ ግሾነ ያን ሀን ዳጋም ደእያ ግሾ ሶፐ ከዮፕተ፤ ኦገ ቦላካ በንቶፍተ። 26 ꬋይሰይስ ቆፖና ኑ ቦላ ያና ግሾ፥ ካዮ ማኦ ማእድ፥ ብዶ ቦላ ጎንዶረትድ፥ አስ ባ እስ ናአስ ዬክያ መላ ታ አሳስ ዬክተ።

27 ጎዳይ ኤርምያሳኮ፥ “ኔኒ ኤንታ ኦግያ ፆሞሳና መላነ ፓጫና መላ ብራታ ፓጭያ አሳዳ ታ ነና ኦꬃስ። 28 ኤንቲ ኡባይ ዝግራናዉ ዩዮሶና፤ ኦድን ስኦና ማካላንቾታ። ኤንቲ ናሰ ብራታዳነ ብራታዳ ምኖ፤ ኤንቲ ኡባይ ናጋራ ኦꬆሶና። 29 ብራታ ቦላ ደእያ ሽአ ፁግድ ጌሻናዉ ግልፐይ ፑኔስ። ሽን ጌሻናዉ ዋይዳ ዋየይ ጮ ግድስ፤ ታ አሳ ግዶን ደእያ ኢታት ክችቦኮና። 30 ጎዳይ ኤንታ የግድ አግዳ ግሾ፥ ኤንቲ የገትዳ ብራ ጌተታና” ያጌስ።

7

ቢታን ደእያ ኢታተꬅ

1 ጎዳፐ ኤርምያሳኮ ይዳ ቃላይ ሀይሳ፦ 2 “ፆሳ ኬꬃ ፐንግያን ኤቃዳ፥ ሀይሳዳ ያጋዳ አዋጃ። ህንተኖ፥ ጎዳ ጎይናናዉ ሀ ፐንገታራ ገልያ ይሁዳ አሳዉ፥ ኡባይ ጎዳ ቃላ ስእተ! 3 ኡባፈ ዎልቃማ ጎዳይ፥ እስራኤለ ፆሳይ ሀይሳዳ ያጌስ፦ ህንተ ኦግያነ ህንተ ኦሱዋ ላምተ፤ ታ ህንተና ሀ በሳን ዎꬃና። 4 ‘ሀይስ ፆሳ ኬꬅ! ሀይስ ፆሳ ኬꬅ! ሀይስ ፆሳ ኬꬅ’ ያግድ ጭሞ ቃላን አማነቶፍተ። 5 ህንተ፥ ህንተ ኦግያነ ኦሱዋ ቱማ ላምኮ፥ እሶይ እሱዋስ ፅሎ ፕርድኮ፥ 6 በተ አሳ፥ ይኦ ናይታነ አምኤታ ናቆና አግኮ፥ ሀ በሳን ፅሎ አሳ ሱꬁ ጉሶና አግኮነ፥ ህንተ ቆሄቶናዳ ሀራ ፆሳታ ጎይኖና አግኮ፥ 7 ታ ህንተ ማይዛታስ መርናዉ እምዳ ቢታን ህንተና ዎꬃና። 8 ሽን ህንተ ማዶና ጭሞ ቃላን አማነተታ” ያጌስ።

9 “ህንተ ካይሶቴታ፥ ዎꬌታ፥ ላይማተታ፥ ዎርዶ ጫቅድ ማርካቴታ፥ ባኣለ ኤቃስ ያርሾ ያርሼታ፥ ሀይሳፈ ካሰ ህንተ ኤሮና ሀራ ፆሳታ ጎይነታ። 10 ያትድ፥ ታ ሱንꬃን ፄገትዳ ፆሳ ኬꬃ ይድ፥ ታ ስንꬃን ኤቅድ፥ ‘ኑኒ ሳሮ’ ያጌታ። ሽን ሀ ሻትያ ኦሱዋ ኡባ ኦꬄታ 11 ታ ሱንꬃን ፄገትዳ ሀ ፆሳ ኬꬃይ ህንተዉ ፓንጋት ቆሰትያ ጎንጎሎ ግደትዬ? ህንተ ኦꬅያባ ኡባ ታኒ ታ አይፈን በአስ” ያጌስ።

12 “ታኒ ታ ሱንꬃይ ደእያ በሲ ኦꬃዳ ኮይሮ ዶርዳ፥ ሴሎ ቢተ። ታ አሳ እስራኤለ ኢታተꬃ ግሾ፥ ታኒ ሄ በሳ ዋትዳኮ በእተ። 13 ህንተ ሀ ኡባ ኦꬅያ ዎደ ታ ህንተዉ ዛራ ዛራ ኦዳስ፤ ሽን ስኦና እፅደታ። ታ ህንተና ፄጋስ፤ ሽን ታዉ ኮይበከታ። 14 ሄሳ ግሾ፥ ታ ሴሎ ቦላ ኦꬅዳይሳዳ ሀይሳን ህንተ አማነትያ፥ ታ ሱንꬃን ፄገትዳ ሀ ፆሳ ኬꬃ ቦላ፥ ህንተዉነ ህንተ ማይዛታስ እምዳ ሀ በሳ ቦላ ሄሳዳ ኦꬃና። 15 ህንተ ዳቦታ፥ ኤፍሬማ ኮቻ ታ ድግዳይሳዳ ታ ስንꬃፈ ህንተናካ ድጋና” ያጌስ።

16 “ኤርምያሳ፥ ታ ስኦና ግሾ፥ ሀ አሳስ ዎሶፋ፤ ኤንታ ግሾ ታና ኦይቾፋ ዎይኮ ዋሶፋ፤ ኤንታዉ ጋናቶፓ። 17 ኤንቲ ይሁዳ ካታማታንነ የሩሳላመ ኦገታን ኦꬅያባይ አይበኮ በእክዬ? 18 ናይት ምꬅ ምፆሶና፤ አዋት ታማ ኤꬆሶና፤ ማጫሳት፥ ‘ሳሎ ካዊዉ’ ጌተትያ ኤቄስ ኡይꬅ ኡካናዉ ꬊለ ሙኑቆሶና። ኤንቲ ታና ይሎያናዉ ኡሻ ያርሾ ሀራ ፆሳታስ ጉሶሶና። 19 ኤንቲ ሀይሳ ኦይ ቱማ ታና ቆሀናሰዬ? ሀይሳን ቆሄትድ ዬላታናይ ኤንታ ግዶኮናዬ?” ያጌስ ጎዳይ።

20 ሄሳ ግሾ፥ ኡባ ሃርያ ጎዳይ ሀይሳዳ ያጌስ፦ “ታ ሀንቆይ ሀ በሳ ቦላ፥ አሳ ቦላነ መህያ ቦላ፥ ጋደን ደእያ ምꬃ ቦላነ ቢታን ደእያ ካꬃ ቦላ ጉካና፤ እ ኤፃና፥ ቶአናዉ ዳንዳኤና።”

21 ኡባፈ ዎልቃማ ጎዳይ፥ እስራኤለ ፆሳይ ሀይሳዳ ያጌስ፦ “ህንተ ፁሳ ያርሹዋ ሀራ ያርሾታ ቦላ ጉጅድ፥ አሹዋ ህንተዉ ሚተ። 22 ታ ህንተ ማይዛታ ግብፀ ቢታፈ ከስያ ዎደ፥ ፁሳ ያርሾባነ ሀራ ያርሾታባ ኦዳብከ ዎይኮ ኪታብከ። 23 ሽን ታ ኤንታኮ፥ ታዉ ኪተትተ፤ ታ ህንተ ፆሳ ግዳና፤ ህንተካ ታ አሰ ግዳና። ህንተዉ እንጀታና መላ ታ ህንተና ኪትያ ኦገ ኡባን ሄመትተ። 24 ሽን ኤንቲ ታና ስኦና ዎይኮ ታዉ በሰ እሞና እፅዶሶና። ኤንቲ ባንታ ኢታ ዎዛና ቆፋ ካልድ ብዶሶና፤ ስን ባናይሳ አግድ ጉየ ብዶሶና። 25 ህንተ ማይዛት ግብፀፈ ከይዳ ዎደፐ ዶምድ ሀች ጋካናዉ ታ አይለታ፥ ናበታ ዎንታ ዎንታ ህንተዉ ኪታስ። 26 ሽን ህንተ ታና ስኦና ዎይኮ ታዉ በሰ እሞና እፅደታ። ህንተ ሞርግያ ምንꬅደታ፤ ህንተ አዋታፐ አꬍድ ኢታባ ኦꬅደታ።

27 “ሀ ኡባ ነ ኤንታዉ ኦዳ፤ ሽን ኤንቲ ነ ግያባ ስኦኮና። ነ ኤንታ ፄጋና፤ ሽን ኤንቲ ኮዮኮና። 28 ሄሳ ግሾ፥ ኤርምያሳ፥ ነ ኤንታኮ ሀይሳዳ ያጋ፦ ሀ ካዎተꬃይ ባ ጎዳ ፆሳ ኪተቶና ዎይኮ እያ ዞርያ ስኦና ካዎተꬅ። ቱም ꬋይስ፤ ቱም ኤንታ እንፃርሳን ዴና። 29 ህንተ ሁጵያ ሜድድ ዎራ ሆልተ። ጎዳይ ባና ይሎይዳ የለታ እፅዳ ግሾነ የግድ አግዳ ግሾ አይብካ ባይና ꬎቃ ዙማ ቦላ ከይድ ዘሌልተ” ያግስ።

30 “ይሁዳ አሳይ ታ ስንꬃን ኢታባ ኦꬅዶሶና። ኤንቲ ታ ሱንꬃን ፄገትዳ ፆሳ ኬꬃ ቱንሳናዉ ታኒ እፅያ ኤቃታ ኤህድ እያ ግዶን ዎꬅዶሶና። 31 ኤንቲ ባንታ አደ ናይታነ ማጫ ናይታ ታማን ፁግድ ያርሻናዉ፥ ህኖማ ዛንጋራን ቶፈታ ጌተትያ ያርሾ በሳ ግምብዶሶና። ሽን ሄስ ታ ኤንታ ኪታቦናባነ ታ ቆፋን ባይናባ። 32 ሄሳ ግሾ፥ ሄ በሳይ ህኖማ ዛንጋራ ዎይኮ ቶፈታ ጌተትድ ፄገተይስ አትድ፥ ሹካ ዛንጋራ ያገትድ ፄገታና ዎደይ ያና። ሞግያ በሲ ባይና ግሾ፥ ቶፈት ኤንቲ ባንታ አሀ ሞግያ በሲ ግዳና። 33 ሄ ዎደ ሄ አሳ አሀይ ሳሎ ካፎታስነ ሳአ ዶአታስ ካꬅ ግዳና፤ ኤንታ ጎዳና አስካ ባዋ። 34 ታኒ የꬅ፥ ኡፋይስነ ያጋኖ ግርስ ይሁዳ ካታማታንነ የሩሳላመ ኦገታን ስኤቶናዳ ኦꬃና፤ ቢታይ ባይሳ ግዳና” ያጌስ ጎዳይ።

8

1 “ሄ ዎደ ይሁዳ ካዎታ መቀꬃይ፥ ሀላቃታ መቀꬃይ፥ ካህነታ መቀꬃይ፥ ናበታ መቀꬃይነ የሩሳላመን ደእያ አሳ መቀꬃ ኡባይ ዱፎፐ ማፀትድ ከያና። 2 ኤንቲ ሲቅዳ፥ ኪተትዳ፥ ካልዳ፥ ዞረ ኦይችዳነ ጎይንዳ አዋ፥ አጌናነ ሳሎ ፆልንቶታ ኡባ ስንꬃን ምጨታና። ኤንታ መቀꬃይ ሺቀና ዎይኮ ሞገተና፤ ሽን ቢታ ቦላ ፕቶ መላ የገታና። 3 ታ ላልዳ በሳታን ደእያ፥ ሀ ኢታ ካዎተꬃፈ አትዳ አሳ ኡባይ ደኦፐ ሀይቆ አሞታና” ያጌስ ኡባፈ ዎልቃማ ጎዳይ።

ናጋራነ ፕርዳ

4 ጎዳይ ሀይሳዳ ያጌስ ጋዳ ኦዳ፦ “እስ አስ ኩንድኮ፥ ስሚድ ደንደነዬ? ዎይኮ እስ አስ ኦገ ባለትኮ ጉየ ስመነዬ? 5 ያትን፥ ሀ አሳይ አይስ ጉየ ስምዴ? የሩሳላመይ አይስ ኡባ ዎደ ኦገ ባሌቲ? ኤንቲ ጭሞ ባቅድ ኦይክዶሶና፤ ስሞና እፅዶሶና። 6 ታ ምንꬃዳ ሀይዛስ፤ ሽን ኤንቲ ቱማ ሃሳዮኮና። ‘ታ አይ ኦꬃድና?’ ግድ ባ ኢታ ናጋራ ፓፀይ እሶይካ ባዋ። ኡባይ ኦላስ ጋላብያ ፓራዳ ባዉ ባዉ ዎፄስ። 7 ሀር አቶሽን፥ ሃꬃ ካፎት ባንታ ዎድያ ኤሮሶና፤ ሆለት፥ ካሮትነ ማስቃላ ካፎት ባንታ ስምያ ዎድያ ናጎሶና፤ ሽን ታ አሳይ ጎዳ ዎጋ ኤሮኮና።

8 “ያትን ዋንድ፥ ‘ጎዳ ህገይ ኑራ ደእያ ግሾ ኑ ጭንጫ’ ጋናዉ ዳንዳኤቲ? ዎርዳንቾ ፃፈት ታ ህግያ ዎርዶ ከስዳይሳ በኤከቲ? 9 ጭንጫት ዬላታና፤ ኤንቲ ካዉያናነ ኦይከታና። ኤንቲ ጎዳ ቃላ እፅን፥ ኤንታዉ አይ ጭንጫተꬅ ደኢ? 10 ሄሳ ግሾ፥ ታ ኤንታ ማቸታ ሀራታስ፥ ኤንታ ጎሻ አላጋ አሳስ እማና። ጉꬃፈ ግታ ጋካናዉ በሶና ጎአስ ዪቀቶሶና። ናበትነ ካህነት ኡባይ አሳ ጭሞሶና። 11 ኤንቲ ታ አሳ ማዱንꬃ ላፋ ግድ፥ ጉꬃ ꬋለ ዎꬆሶና። ሳሮይ ባይናሽን ‘ሳሮ፥ ሳሮ!’ ያጎሶና። 12 ሀ ሻትያ ኦሱዋ ኦꬅሸ፥ ኤንቲ ዬላትዶና? አካይ፥ ኤንቲ አይኮካ ዬላትቦኮና። ኤንቲ ዬል አይበኮ ኤሮኮና። ሄሳ ግሾ፥ ኤንቲ ኩንድዳይሳታ ግዶን ኩንዳና፤ ኤንቲ ሴረትያ ዎደ ካዉያና። 13 ኤንታ ጎሻ አይፍያ ታ ኤንታፈ ኤካና። ኤንታ ዎይነ አይፈይ ꬋያና፤ ባላሰ ምꬃ አይፈይ በንተና። እያ ቦንጮይ ሹላና፤ ታ ኤንታዉ እምዳባ ኤንታፈ ኤካና” ያጌስ ጎዳይ።

14 አሳይ ዛሪድ ሀይሳዳ ያጎሶና፦ “ኑ ስእ ግድ አይስ ኡታኔ? አነ ሺቅተ፤ ግምበትዳ ካታማታ ገልድ ያን ሀይቃና። ጎዳይ ኑ ፆሳይ ኑና ሀይቆስ አꬅድ እሚስ። ኑ እያ ቦላ ናጋራ ኦꬅዳ ግሾ፥ ኑ ዎꬍያ ሃꬅ ኡያና መላ ኦꬅስ። 15 ሳሮተꬅ ኡፋይሳን ናግዳ፤ ሽን ሎኦባይ ይቤና። ኑ ፓፆ አሞትዳ፤ ሽን ዳጋማ ግድስ። 16 ሞርከ ፓራ ጋርማሞይ ዳነ ካታማን ስኤቴስ፤ ኤንታ ኮርማ ፓራታ ጫገꬃን ቢት ቃፄስ። ኤንቲ ቢታነ ቢታን ደእያባ ኡባ፥ ካታማነ ካታማን ደእያ አሰ ኡባ ምድ ꬋይሳናዉ ይዶሶና። 17 ታኒ ሾሻታ ህንተ ግዶ የዳና። ብት ተቃናዉ ዳንዳኦና ሀሶ ሾሻታ ህንተ ግዶ የዳና፤ ኤንቲ ህንተና ዱካና” ያጌስ ጎዳይ።

18 ታ አዛኑዋስ ምንꬆይ ባዋ፤ ታ ዎዛናይ ትልእስ። 19 ታ አሳይ ሃሆ ቢታን ዋስያ ዋሱዋ ስእተ። ኤንቲ፥ “ጎዳይ ፅዮነን ባዌ? ሀ ፅዮነ ካዎይ ዛሪድ ያን ዴኔ?” ያግድ ዋሶሶና።

ጎዳይ ኤንታ ካዎይ፥ “ኤንቲ ባንታ መꬍዳ ምስለታን፥ ባንታ ፓꬆና አላጋ ኤቃታን ታና አይስ ይሎይዶና?” ያግስ።

20 አሳይ ዛሪድ፥ “ሄኮ ጫካ ዎደይ አꬍስ፤ ቦነይ ዉርስ፤ ኑኒ አትቦኮ” ያግድ ዋሶሶና።

21 ታ አሳይ ማዱንፅዳ ግሾ፥ ታ ዎዛናይካ ማዱንፅስ። ታ ካዮታስ፤ ያሽ ታና ኦይክስ። 22 ጋላዳን ትየትያ ꬋለይ ባዌ? ያን አክመይ ዴኔ? ያትን፥ ታ አሳ መቆይ አይስ ፓፀኔ?

9

1 ሀይቅዳ ታ አሳስ ቃማነ ጋላስ ዬካና መላ ታ ሁጰይ ሃꬃ ኦላ፥ ታ አይፈይ ፑልቶ ሃꬅ ግዴረነ። 2 ኤንቲ ኡባይ ማካላነ ላይማትያ አስ ግድያ ግሾ፥ ታኒ ታ አሳፐ ሻከታዳ ባና መላ፥ ኦገ አስ አቅያ በሲ፥ ታዉ መላ ቢታን ደኤረነሽን።

3 “ኤንቲ ባንታ እንፃርሳን ዎርዶ ኦደታናዉ ኡባ ዎደ ጊግድ ደኦሶና። ኤንታ ቢታን ቱማ ግዶናሽን ዎርዶይ ካዎትስ። ኤንቲ እስ ናጋራፐ ሀራ ናጋራን ፕንዶሶና፤ ታና ኤሮኮና” ያጌስ ጎዳይ።

4 “እሽ ጭመይሳ፥ ሾሮይ ዝግረይሳ ግድያ ግሾ ሾሩዋፐ ናገቶ፤ እሻይ እሻ አማነቶፎ። 5 ሾሮይ ሾሩዋ ጭሜስ፤ ቱማ ኦደተይ ዴና። ዎርዶ ኦደታና መላ ባንታ እንፃርሳ ታማርስዶሶና፤ ናጋራ ኦሶን ባንታና ዳቡርስዶሶና። 6 ነ ጭሞ ግዶን ደኣሳ፤ ኤንቲ ባንታ ጭሙዋን ታና ኤሮና እፅዶሶና” ያጌስ ጎዳይ።

7 “ሄሳ ግሾ፥ ታ ኤንታ ብራታዳ ሴርሳና፤ ኤንታ ፓጫና። ታ አሳ ግሾ፥ ታ ሀራባ አይ ኦꬃናዉ ዳንዳእያና? 8 ኤንታ እንፃርሳይ ዎꬍያ ዶንገ ቶራ መላ፤ ኤንቲ ጭሞን ሃሳዮሶና። ባንታ ዶናን እሶይ እሱዋራ ሳሮ ቃላ ሃሳዮሶና፤ ሽን ባንታ ዎዛናን ፅሄ ዎꬆሶና። 9 ያትን፥ ታ ሀ ሀኖታስ ኤንታ ሴራናዉ በሰኔ? ታኒ ሀይሳ መላ ካዎተꬃ ቦላ ሀሎ ከያናዉ በሰኔ?” ያጌስ ኡባፈ ዎልቃማ ጎዳይ።

10 ታኒ ꬎቃ ደረታስ ዬካና፤ ኤንታ ግሾ ዋሳና፤ ባዞን ደእያ ሄንꬃ ጋደታስ ዘሌላና። ኤንቲ ꬋይዶሶና፤ ያራ እስ አስካ አና። መሄ ዋሶይ ስኤተና፤ ሳሎ ካፎትነ ዶአት ባቃትዶሶና።

11 “የሩሳላመ ካታማ ላለትዳ ኬላነ ዎርካናት ጉፕያ በሲ ኦꬃና። ይሁዳ ካታማታ ኦንካ ዶና ባይሳ ከሳና” ያጌስ ጎዳይ።

12 ሀይሳ አኬካናዉ ዳንዳእያ ጭንጫ አስ ኦኔ? ሀራ አሳስ ኦዳና መላ ጎዳይ ኦደስ ቆንጭስዴ? እስ አስካ እያ ግዶራ አꬎና መላ ቢታይ ኢትድ ባዞዳ ኦንዳይ አይብሴ?

13 “ሀይስ ሀንዳይ፥ ኤንታዉ ታ እምዳ ህግያ ኤንቲ አግዳ ግሾሳ። ኤንቲ ታዉ ኪተቶናነ ሀ ህግያ ካሎና እፅዳ ግሾሳ። 14 ሄሳ አግድ፥ ኤንቲ ባንታ ዎዛና ሙመተꬃ ካልዶሶና፤ ኤንታ አዋት ታማርስዳ ባኣለ ጌተትያ ኤቃ ጎይንዶሶና” ያጌስ ጎዳይ።

15 ሄሳ ግሾ፥ ኡባፈ ዎልቃማ ጎዳይ፥ እስራኤለ ፆሳይ ሀይሳዳ ያጌስ፦ “ታኒ ሀ አሳ ጫምያ ካꬅ ሙዛና፤ ዎꬍያ ሃꬅ ኡሻና። 16 ኤንቲ ዎይኮ ኤንታ አዋት ኤሮና ካዎተꬃታ ግዶን ታ ኤንታ ላላና። ኤንታ ꬋይሳና ጋካናዉ ማሻን የደꬃና” ያጌስ።

17 ኡባፈ ዎልቃማ ጎዳይ ሀይሳዳ ያጌስ፦ “አነ ቆፕተ። ዬሆ ዬክያ ማጫሳታ ፄግተ፤ ዘለልስ ኤርያ አሳታ ኤህተ። 18 ኤንቲ ኤለስድ ይድ፥ ኑ አይፈይ አፉꬁ ሆልꬁ ኦꬃና ጋካናዉነ ኑ አይፍያ ጭሮይ ሃ ፑልታና ጋካናዉ ዘለልስ ከሶ። 19 ፅዮነን ዘለልሳ ግርስ ስኤቴስ፤ ‘ኑ ꬋይዳ! ኑ ካዉይዳ! ኑ ኬꬃይ ላለትዳ ግሾ፥ ኑ ቢታ አግድ ባናዉ ኮሼስ’ ” ያጎሶና።

20 ህንተኖ፥ ማጫሳቶ፥ ጎዳ ቃላ ስእተ! ህንተ ሀይꬃይ እያ ዶናፐ ከይያ ቃላ ሀይዞ። ህንተ ማጫ ናይታ ዘለልስ ታማርስተ፤ እሶይ እሱዋ ዬሆ ታማርሶ። 21 ሀይቆይ ዮጋ ናይታ ኦገን፥ ናአተꬃታ ዳባባን ቄፅሸ ይድ፥ ኑ ማስኮተታ ጋክስ፤ ኑ ሚፃ ገልስ።

22 “አሳ አህ ቡረዳ ደንባን የገታና፤ ጫከይሳት ጫክድ ጉየ የግዳ ካꬃ መላ ኤንታ ኦንካ ሺሸና” ያጌስ ጎዳይ።

23 “ጭንጭ ባ ጭንጫተꬃን ጬቆፎ፤ ዎልቃም ባ ዎልቃን ጬቆፎ፤ ዱረይ ባ ዱረተꬃን ጬቆፎ። 24 ሽን ጬቅያ ኦንካ ታና ኤሮንነ አኬኮን ጬቆ። ማሮተꬅ፥ ሱረ ፕርዳነ ፅሎተꬅ ሳአ ቦላ ኦꬅያ ጎዳ፥ ታና ኤርድ ጬቆ፤ ሄስ ታና ኡፋይሴስ” ያጌስ ጎዳይ።

25 “ባንታ አሾ ፃላላ ቃፃረትዳ አሳ ታ ሴራና ዎደይ ያና። 26 ሄሳትካ ግብፀ፥ ይሁዳ፥ ኤዶመ፥ አሞነነ ሞአበ አሳነ ባንታ ሁጵያ ዩሹዋ ሜድድ፥ መላ ቢታን ደእያ አሳ ኡባ። ሀ ካዎተꬃት ኡባይ ቱማ ቃፃረትቦኮና፤ እስራኤለ አሳ ኡባይካ ባንታ ዎዛናን ቃፃረትቦኮና” ያጌስ ጎዳይ።

10

ቱማ ፆስነ ኤቃታ

1 ህንተኖ፥ እስራኤለ አሳዉ፥ ጎዳይ ኦድያ ቃላ ስእተ! 2 ጎዳይ ሀይሳዳ ያጌስ፦ “ሀራ ካዎተꬃታ ኦግያ ታማሮፕተ። ኤንቲ ሳሎ ቦላ ማላታ በእድ ዳጋምኮካ፥ ህንተ ዳጋሞፕተ። 3 ኤንታ ዎጋይ ሀዳ፤ ኤንቲ ዎራፐ ምꬅ ቃንፆሶና፤ ማሰይስ ካልታን ማሴስ። 4 ኤንቲ ብራንነ ዎርቃን አሌቅሶሶና፤ ቃፆናዳ ምስማረን ꬍሽድ ኦይꬆሶና። 5 ኤንታ ኤቃት ሌሄ ግዶን ካፎ ዳጋንꬃናዉ ኤስያ ማላ መላ። ኤንቲ ኦደቶኮና፤ ኤንቲ ሄመታናዉ ዳንዳኦና ግሾ አሳይ ኤንታ ቶኮሶና። ኤንታስ ኩምꬅ ያዮፍተ። ኤንቲ ቆሀናዉካ ማዳናዉካ ዳንዳኦና ግሾ ኤንታዉ ያዮፍተ” ያጌስ ጎዳይ።

6 አቤት ጎዳዉ፥ ነ ማል ኦንካ ባዋ። ኔኒ ግታ፤ ነ ሱንꬃይካ ግታነ ዎልቃማ። 7 አቤት ካዎተꬃታ ካዋዉ፥ ነና ቦንቾናይ ኦኔ? ጭንጫ አሳ ግዶንነ ኤንታ ካዎተꬃ ግዶን ነ መል ባይና ግሾ ነዉ ቦንቾ በሴስ። 8 ኤንቲ ኤያነ ኤር ꬋይዳይሳታ፤ ኤንቲ ምꬃፈ ማስዳ፥ ፓꬆና ኤቃታፐ አይ ታማሮና? 9 ሄ ኤቃት ታርሰሳ ብራንነ አፌዛ ዎርቃን አሌቀትዶሶና። ኤንቲ ኡባይ ኩሸ ሂላንቾታን ኦሰትዳ ዎይነነ ካሎሰ ዳንያ ማኡዋን ካመትዶሶና። 10 ሽን ጎዳይ ቱማ ፆሳ፤ እ ደኦ ፆሳነ መርና ካዋ። እያ ሀንቁዋን ቢታይ ቃፄስ፤ ካዎተꬃት እያ ይሉዋ ዳንዳኦኮና።

11 “ሀይሳቲ ሳሎነ ሳአ መꬍቦና ፆሳት ሳአፐነ ሳሎፐ ꬋያና” ያጋዳ ኔኒ ኤንታዉ ኦዳ።

12 ባ ዎልቃን ሳኣ መꬍዳይ፥

ባ ጭንጫተꬃን ሳኣ ኤስዳይ፥

ባ አኬካን ሳሎታ ምጭዳይ፥ ፆሳ።

13 እ፥ ባ ኮሽንቻ ስስያ ዎደ፥

ሳሎን ደእያ ሃꬃት ጉሞሶና።

እ ሻራ ሳአ ጋፃፐ ፑደ ደንꬄስ፤

ዎልአንꬅ እራራ የዴስ፤

ጫርኩዋ ባ ምንጃ ኬꬃፈ ከሴስ።

14 አስ ኡባይ ኤራ ꬋይድ ኤይስ፤

ዎርቃ ሼሽያ ኡባይ ባ ኤቃን ዬላትስ።

ኤንቲ መꬍዳ ኤቃት ዎርዶ፤

ኤንታዉ ሸምፖይ ባዋ።

15 ኤንቲ ፓꬆናባነ ሀዳ፤

ኤንቲ ሴረትያ ዎደ ꬋያና።

16 ሽን እ ኡባ መꬍዳ ግሾ፥

ያይቆባ ሳማ ግድዳ ፆሳይ

ሄሳ መላ ግደና፤

እስራኤለይ፥ እ ባዉ ዶርዳ ካዎተꬅ፤

እያ ሱንꬃይ ኡባፈ ዎልቃማ ጎዳ።

ያና ꬋዮ

17 ህንተኖ፥ ሞርከይ ተቅዳይሳቶ፥ ቢታፈ ከያናዉ ህንተዉ ደእያባ ሺሽተ። 18 “ታኒ፥ ሀ ዎድያን፥ ሀ ቢታን ደእያ አሳ ከሳዳ ያምባራና። ኤንታ ቆሆይ ኤረታና ጋካናዉ ኤንታ ቦላ ኢታባ ኤሀና” ያጌስ ጎዳይ።

19 ታ ማዱንፃስ! ታ ማዱንꬃይ ፓፀና። ሽን ታኒ፥ “ሀይስ ታ ሀርገ፤ ታ ዳንዳአናዉ በሴስ” ያጋስ።

20 ታ ዱንካነይ ላለትስ፤ እያ ዎዶሮ ኡባይ ዱፀረትስ። ታ ናይት ኡባይ ታፐ ሻከትድ ብዶሶና፤ ኤንቲ ባዋ። ታ ዱንካንያ ዛሪድ ቶካናዉ ዎይኮ ታ ማጋራጁዋ ካቃናዉ እስ አስካ አትቤና።

21 ሄንꬃንቾት ኤይዶሶና፤ ኤንቲ ጎዳ ኦይችቦኮና። ሄሳ ግሾ፥ ኤንታዉ እንጀቶና እፅስ፤ ኤንታ ዉደ ኡባይ ላለትስ። 22 ኦራꬃ ኦድ ይስ፤ ስእተ። ፑደሀ ባጋን ደእያ ካዎተꬃን ግታ ድርጎይ መትስ። እያ ኦላንቾት ይድ፥ ይሁዳ ካታማታ ባይሳነ ዎርካናት ጉፕያ በሲ ከሳና።

23 አቤት ጎዳዉ፥ አሳ ደኦይ እያዉ ቡዞ ግዶናይሳነ ባ ኦግያ ሱርሳናዉ እያ ሸነ ግዶናይሳ ታ ኤራይስ። 24 አቤት ጎዳዉ፥ ታና ሴራ፤ ሽን ልከራ ግዶ። ታ ꬋዮና መላ ነ ሀንቁዋን ታ ቦላ ዮፓ። 25 ነ ሸንያ፥ ነና ኤሮና ካዎተꬃታ ቦላነ ነ ሱንꬃ ፄጎና አሳ ቦላ ጉሳ። ኤንቲ ያይቆባ አሳ ምዶሶና፤ ኤንታ ምትዶሶና፤ ኤንታ ቢታ ꬋይስዶሶና።

11

ናገትቦና ጫቁዋ

1 ጎዳፐ ኤርምያሳኮ ይዳ ቃላይ ሀይሳ፦ 2 “ሀ ጫቆ ቃላ ስአዳ ይሁዳ አሳስነ የሩሳላመ ካታማን ደእያ አሳስ ኦዳ። 3 ጎዳይ እስራኤለ ፆሳይ ሀይሳዳ ያጌስ ጋዳ ኦዳ። ‘ሀ ጫቁዋ ናጎና አስ ኦንካ ባደትዳይሳ ግዶ’። 4 ታኒ ካሰ ህንተ አዋታ ግብፀ ቢታፈ፥ ብራታ ሴርስያ ጮጭያፐ ከስያ ዎደ፥ ‘ታዉ ኪተትተ፤ ታ ህንተና ኪትያባ ኡባ ኦꬅተ። ህንተ ታ አሰ ግዳና፤ ታካ ህንተ ፆሰ ግዳና’ ያጋዳ ኦዳስ። 5 ሄሳዳካ፥ ማꬅነ ኤስ ጎግያ ቢታ ካሰ ህንተ አዋታስ እማናዉ፥ ታኒ ጫቅዳ ጫቁዋ ፖላና።”

ታኒ፥ “ኤሮ፥ ጎዳዉ፥ አምንእ” ያጋስ።

6 ጎዳይ ታኮ፥ “ሀ ቃላታ ኡባ ይሁዳ ካታማታንነ የሩሳላመ ኦገታን ሀይሳዳ ያጋዳ አዋጃ፦ ‘ሀ ጫቆ ቃላ ስእተ፤ እያ ካልተ። 7 ካሰ ህንተ አዋታ ታ ግብፀ ቢታፈ ከስዳ ዎድያፐ ሀች ጋካናዉ፥ ዛራ ዛራዳ፥ “ታዉ ኪተትተ” ጋዳ ሴራስ። 8 ሽን ኤንቲ ታ ቃላ ስእቦኮና ዎይኮ ታዉ ኪተትቦኮና። ኤንቲ ባንታ ኢታ ዎዛና ካልዶሶና። ታ ጫቆ ቃላ ኤንቲ ናጋና መላ ኪታስ፤ ሽን ኤንቲ እፅዶሶና። ሄሳ ግሾ፥ ሄ ጫቁዋ ባደꬃ ኡባ ኤንታ ቦላ ኤሀስ’ ” ያግስ።

9 ዛርድካ ጎዳይ ታኮ ሀይሳዳ ያግስ፦ “ይሁዳ አሳይነ የሩሳላመን ደእያ አሳይ ታ ቦላ ማቀትዶሶና። 10 ኤንቲ ካሰ ታ ቃላ ስኦና እፅዳ ባንታ ማይዛታ ናጋራኮ ጉየ ስምዶሶና። ኤንቲ ሀራ ፆሳታ ጎይንዶሶና፤ ኤንታዉ ኦꬅዶሶና። እስራኤለ አሳይነ ይሁዳ አሳይ ታ ካሰ ኤንታ ማይዛታራ ጫቅዳ ጫቁዋ መንꬅዶሶና። 11 ሄሳ ግሾ፥ ‘ኤንቲ ባቃትድ አታናዉ ዳንዳኦና መቱዋ ኤንታ ቦላ ኤሀና። ኤንቲ ታኮ ዋስንካ ታ ኤንታ ስእከ። 12 ሄ ዎደ ይሁዳ አሳይነ የሩሳላመ አሳይ፥ እፃነ ጩይስያ ባንታ ፆሳታኮ ዋሳና። ሽን መቶ ዎደ ሄ ፆሳት ኤንታ ማዶኮና። 13 ህንተኖ፥ ይሁዳ አሳዉ፥ ህንተ ፆሳት ህንተ ካታማታ መላ ዳሮ። ቃስ ባኣለ ጌተትያ ዬላያ ፆሳስ እፃነ ጩይሳናዉ ህንተ ጊግስያ ያርሾ በሳት የሩሳላመ ኦገታ መላ ዳሮ’ ያጌስ ጎዳይ።

14 “ኤርምያሳ፥ ሀ አሳስ ታና አይኮካ ዎሶፋ፤ ኤንታ ግሾ ጋናቶፓ ዎይኮ ኦይቾፋ። ኤንቲ ባንታ መቱዋ ጋላስ ታና ፄግያ ዎደ ታ ኤንታ ስእከ።

15 “ዳሮ አሳራ ባ ኢታ ማቁዋ ማቀታሸ፥ ታ ዶስያ ታ አሳይ፥ ታ ኬꬃን በንታናዉ በሲ? ህንተ ህንተ ኢታ ኦሱዋ ኦꬅሽን፥ ያርሸትዳ መህያ አሾይ ህንተና ሴራፐ አሻኔ? ሄሳ ግድያኮ ህንተ ኡፋይታናሽን” ያግስ።

16 ጎዳይ ነና፥ ድጭያ፥ ሎኦ አይፈ አይፍያ ሻማሆ ያግድ ሱንꬅስ። ሽን፥ እ ሄ ሻማሁዋ ዎልቃማ ዳዳ ጉንꬃን፥ ታማን ፁጋና፤ እያ ታሸይካ መቃና።

17 ታኒ፥ ህንተና ቶክዳ ኡባፈ ዎልቃማ ጎዳይ፥ ህንተ ቦላ ኢታባ ኤሀናዉ አዋጃስ። እስራኤለ አሳይነ ይሁዳ አሳይ ባኣለስ እፃነ ጩይስድ ታና ይሎይዶሶና።

ኤርምያሳ ቦላ ማቀትዳ ማቁዋ

18 ጎዳይ ኤንታ ማቁዋ ታዉ ቆንጭስዳ ግሾ ታ ኤራስ። ሄ ዎደ ኤንቲ ኦꬅያ ኢታ ኦሱዋ ታና በስስ። 19 ታኒ ሹካስ ጊግዳ ዶርሳዳ ሀናስ። ኤንቲ፥ “አነ ምꬃነ እያ አይፍያ ꬋይሶስ። እያ ሱንꬃይ ሀሳየቶና መላ እያ ፓፃ ደኤይሳታ ግዶፈ ሾድድ ድጎስ” ያግድ ማቀትዳይሳ ታ ኤራብከ። 20 ሽን አቤት ኡባፈ ዎልቃማ ጎዳዉ፥ ፅሎ ፕርደይሶ፥ አሳ ዎዛናነ ቆፋ ሻካዳ ኤረይሶ፥ ነ ኤንታ ቦላ ነ ሃሉዋ ከያዳ ታና በሳ። ታኒ ታ ቆሁዋ ነና በሳስ።

21 ሄሳ ግሾ፥ “ጎዳ ሱንꬃን ትንብተ ኦዶፓ ኢꬅኮ ነ ኑ ኮሸን ሃይቃና” ያግድ፥ ነና ዎꬋናው ኮይያ አናቶታ አሳባ ጎዳይ ሀይሳዳ ያጌስ። 22 ኡባፈ ዎልቃማ ጎዳይ ሀይሳዳ ያጌስ፦ “ታ ኤንታ ሴራና፤ ኤንታ ፓንꬃት ማሻን ሀይቃና፤ ኤንታ ማጫ ናይትነ አደ ናይት ኮሻን ሀይቃና፤ 23 ኤንታፈ እሶይነ አተና። አይስ ጊኮ፥ ታኒ ሴርያ ላይꬅ አናቶታ አሳ ቦላ ኢታባ ኤሀና” ያጌስ።

12

ኤርምያሳ ኦይሻ

1 አቤት ጎዳዉ፥ ታ ኔራ ሞተትያ ዎደ ኡባንካ ነ ፅሎ። ግዶሽን፥ ነ ፅሎ ፕርዳባ ኔራ ኦደታናዉ ኮያይስ። ኢታ አሳት ኦꬅያባይ ኤንታዉ አይስ እንጀቲ? ገነ አሳት አይስ ዱረትድ ደኦና? 2 ኔኒ ኤንታ ቶካዳሳ፤ ኤንቲ ፃጶ የድዶሶና፤ ድጭድ አይፈ አይፍዶሶና። ኤንቲ ነና ዶናፐ የጎኮና፤ ሽን ኤንታ ዎዛናፐ ነ ሃሆን ደኣሳ። 3 ሽን አቤት ጎዳዉ፥ ነ ታና ኤራሳ፤ ታና በኣሳ፤ ታ ነባ አይ ቆፕያኮ ፓጫሳ። ሹካ ዶርሳዳ፥ ሄ ኢታ አሳታ ጎቻዳ ከሳ፤ ሹካ ጋላሳስ ኤንታ ዱማያዳ ዎꬃ። 4 ቢታይ እራ ꬋይድ ቆሄታናይ፥ ደንባን ደእያ ማታይ መላናይ አዉደ ጋካናሴ? አሳ ኢታተꬃ ጋሶን፥ ዶእነ ካፎይ ዉርስ። አሳይ ቃስ፥ “ጎዳይ ኑ ኦꬅያባ ደመና” ያጎሶና።

ጎዳ ዛሩዋ

5 ጎዳይ ኤርምያሳኮ፥ “ኔኒ ቶሆን ዎፅያ አሳታራ ጋደታዳ ዳቡርኮ፥ ፓራራ ዋናዳ ጋደታኔ? ነ ሳሮ ቢታን ꬉበትኮ፥ ዮርዳኖሰ ዎራ ግዶራ ዋናዳ ሄመታኔ? 6 ነ እሻት፥ ህንተ ሶ አሳት ነና አꬅድ እምዶሶና፤ ነ ቦላ ደንድዶሶና። ሄሳ ግሾ፥ ሎኦባ ኦድኮካ ኤንታ አማኖፓ።

7 “ታ እስራኤለ አጋስ፤ ታ ዶረትዳ ካዎተꬃ የጋስ፤ ታ ሲቅያ አሳ እያ ሞርከታ ኩሸን አꬃዳ እማስ። 8 ታ ዶርዳ አሳይ ታዉ ዎራን ደእያ ጋሞ መላ ግድስ። እ ታ ቦላ ጉድስ፤ ሄሳ ግሾ ታ እያ እፃስ። 9 ታ ዶርዳ አሳይ ኡባ ባጋራ ጵርጮይ ተቅዳ ካፎ መላ ግድዶሶና። ብድ ዶአታ ኡባ ሺሽድ እያ ማና መላ ኤህተ።

10 “ዳሮ አላጋ ካዎት ታ ዎይነ ጋድያ ኢስዶሶና፤ ታ ጋድያ የꬍዶሶና፤ ታ ሎኦ ጎሻ ባይሳ ከስዶሶና። 11 ሄ ቢታይ ኢትድ ኦፅስ፤ ታ ስንꬃን መላነ ባይሳ ግድስ። ቃተይ ባይና ግሾ ቢታይ ኩመꬅ ኢትስ። 12 መላ ቢታን ደእያ አይኮካ ባይና ደረ ካንꬅድ፥ ቦንቀይሳት ይዶሶና። ጎዳ ማሻይ ቢታ ሀ ጋፃፐ ያ ጋፃ ጋካናዉ ምስ። ሄሳ ግሾ፥ ኦንካ ሳሮ አታናዉ ዳንዳኤና። 13 ኤንቲ ግስተ ዘርድ፥ አጉንꬁ ጫክዶሶና፤ ኤንቲ ዳሮ ዳቡርዶሶና፤ ሽን አይኮካ ደምቦኮና። ጎዳ ዎልቃማ ሸንያ ጋሶን ኤንታ ካꬃይ ꬋይስ” ያግስ።

14 “ታኒ ታ አሳ፥ እስራኤለስ፥ እምዳ ቢታ ኦይክዳ፥ ኢታ ሾሮ ካዎተꬃታ ኤንታ ቢታፈ ሾዳና። ቃስ ይሁዳ አሳ ኤንታ ግዶፈ ከሳና። 15 ሽን ኤንታ ቢታፈ ሾድዳፐ ጉየ፥ ዛራዳ ኤንታዉ ቃታና። ኤንታ እሱዋ ኤንታ ላታ ቢታነ ኤንታ ካዎተꬃ ዛራዳ ኤሀና። 16 ካሰ ታ አሳ ባኣለ ሱንꬃን ጫቃና መላ ታማርስዳይሳዳ ኤንቲ ታ አሳ ኦግያ ታማርኮነ ታ ሱንꬃን ጫቅኮ ኤንቲ ታ አሳ ግዶን ምንድ ዳና። 17 ሽን ኪተቶና እፅዳ ካዎተꬃታ ታኒ ፖሎ ሾዳዳ ꬋይ-ሳና” ያጌስ ጎዳይ።

13

ሊኖ ዳንጮ

1 ጎዳይ ታኮ፥ “ባዳ ሊኖ ቃጭናፐ ዳደትዳ ዳንጮ ሻማዳ፥ ነ ፄሳን ዳንጫ፤ ሽን ሃꬃን ቦሽሶፓ” ያግስ። 2 ሄሳ ግሾ፥ ታኒ ጎዳይ ኪትዳይሳዳ ዳንጩዋ ሻማዳ ታ ፄሳን ዳንጫስ።

3 ጎዳይ ናምአንꬆ ታኮ ሀይሳዳ ያግስ፦ 4 “ነ ሻማዳ ዳንጭዳ ዳንጩዋ ኤካዳ፥ ኤፍራፂሳ ሻፋ ባዳ ሹቻ ቆጶን ቆሳ” ያግስ። 5 ጎዳይ ታዉ ኦድዳይሳዳ ኤፋዳ፥ ኤፍራፂሳ ሻፋ ላንቀን ቆሳስ።

6 ዳሮ ጋላሳፐ ጉየ ጎዳይ፥ “ኤፍራፂሳ ሻፋ ባዳ፥ ታ ነና፥ ‘ያን ቆሳ’ ግዳ ዳንጩዋ ኤካ” ያግስ። 7 ታኒ ኤፍራፂሳ ሻፋ ባዳ፥ ዳንጩዋ ሞግዳ በሳፈ ኤካስ። ሽን ሄ ዳንጮይ ኢትድ አይኮካ ማዶናባ ግድስ።

8 ሄሳፈ ጉየ፥ ጎዳ ቃላይ ታኮ፥ 9 “ታኒ ይሁዳ ጬቀተꬃነ የሩሳላመ ኦቶሩዋ ሀይሳዳ ኦꬃዳ ꬋይሳና። 10 ታ ቃላ ስኦና እፅድ፥ ባንታ ዎዛና ሙምስድ፥ ሀራ ፆሳታ ጎይናናዉነ ኤንታዉ ኦꬃናዉ ብያ ሀ ኢታ አሳት፥ ሀ ዳንጩዋዳ ማዶናባ ግዳና። 11 ዳንጮይ አሳ ፄስ ባቅድ ኦይከይሳዳ ይሁድነ እስራኤለይ ታራ ኦይከትድ፥ ታ ሱንꬃስ ጋላታነ ቦንቾ ግዳና መላነ ታ አሰ ግዳና መላ ኦꬃስ፤ ሽን ኤንቲ ስኦና እፅዶሶና” ያጌስ ጎዳይ።

ዎይነ ፁጋ

12 ጎዳይ ታኮ፥ “ጎዳይ እስራኤለ ፆሳይ፥ ሀይሳዳ ያጌስ ጋዳ ኦዳ ያግስ፦ ‘እስ እስ ፁጋይ ዎይነ ኡሻን ኩማና’ ያጋ። ኤንቲ ኔኮ፥ ‘ኑኒ እስ እስ ፁጋይ ዎይነን ኩማናይሳ ኤሮኮዬ?’ ያግኮ፥ 13 ነ ኤንታኮ፥ ‘ታኒ ሀ ቢታን ደእያ አሳ ኡባ፥ ሀር አቶሽን፥ ዳዊታ አራታን ኡትያ ካዎታ፥ ካህነታ፥ ናበታነ የሩሳላመን ደእያ አሳ ኡባ፥ ኤንቲ ማꬆታና ጋካናዉ ዎይነ ኡሻን ኩንꬃና። 14 ታኒ ኤንታ፥ እሱዋ እሱዋራ፥ አዋ ናኣራ ዶምኤꬃና። ታ ኤንታ ꬋይሳና፤ ታ ኤንታዉ ኬህከ፥ ቃትከ፤ ኤንታ ማርከ’ ” ያጌስ ጎዳይ።

ኦቶሮይ ኤህያ መቶ

15 ሀይሳ ኦደይ ጎዳ ግድያ ግሾ ህንተ ኦቶሩዋ አግድ ስእተ፤ አኬክተ።

16 እ ꬉማ ኤሀናፐ ስን፥ ህንተ ቶሆይ ꬉምያ ደርያን ꬉበታናፐ ስን፥ ጎዳ ህንተ ፆሳ ቦንችተ። ህንተ፥ “ፖኦይ ያና” ግድ ናገታ፤ ሽን እ ሳካና ꬉማን ላማና።

17 ሽን ህንተ ስኦና እፅኮ፥ ህንተ ኦቶሩዋ ግሾ ታ ጌማን ዬካይስ። ጎዳ ዉደይ ድኤትድ ብዳ ግሾ፥ ታ ዬካይስ፤ ታ አይፈይ አፉꬁ ጉሴስ።

18 ጎዳይ ታኮ፥ “ካዋስነ ካዋ አየስ፥ ሀይሳዳ ያጋዳ ኦዳ፦ ህንተ ቦንቾ ካላቻይ ህንተ ሁጵያፐ ኩንድዳ ግሾ፥ ህንተ ካዎተꬃ አራታፐ ዱገ ዎꬍተ። 19 ነገበ ቢታን ደእያ ካታማት ኡባይ ጎርደትዶሶና። ኤንታ ዶያናዉ እስ አስካ ያን ባዋ። ይሁዳ አሳይ ኩመꬅ ድኤትድ ብዶሶና” ያግስ።

20 ጎዳይ፥ “አነ ꬎቁ ጋዳ፥ ፑደሀ ባጋፈ የይሳታ ፄላ። ነዉ እመትዳ ዉደይ፥ ነ ጬቀትዳ ዶርሳት አዉን ደኦና? 21 ኔኒ፥ ነዉ ላገ ግዳና መላ ኮይዳይሳት ነና ፆንድ ሃርያ ዎደ ዎይጋይ? የሎስ ከይዳ ማጫሳዳ እቀꬅ ነና ኦይከኔ? 22 የሩሳላመ፥ ኔኒ ነ ዎዛናን፥ ‘ሀ ኡባይ ታና አይስ ጋክዴ?’ ጊኮ፥ ነ ማኦይ ቃረትዳይነ ነ ቦንቀትዳይ ነ ናጋራይ ዳርዳ ግሾሳ። 23 ቶጰይ ባ ማላ ዎይኮ ማሄይ ባ ጋዛተꬃ ላማናዉ ዳንዳኢ? ሄሳዳካ፥ ኢታ ኦሶን ሜዘትዳ ህንተ፥ ሎኦ ኦሶ ኦꬃናዉ ዳንዳኤከታ” ያግስ።

24 “ታ ህንተና ባዞ ጫርኮይ ኤፍያ ሱላዳ ላላና። 25 ህንተ ታና ዶግዳ ግሾነ ዎርዶ ፆሳታን አማነትዳ ግሾ ህንተ ሳማይነ ታ ህንተዉ እምያ ግሾይ ሀይሳ። 26 ህንተ ካሎይ በንታና መላ ታ ህንተ ማኡዋ ቃራ የጋና። 27 ነ ቦርሶ ኦሱዋ፥ ኮርማ ፓራዳ ዚታስ ጫገይሳ፥ ዬል ባይና ላይማተꬅ፥ ዙማ ቦላነ ደንባን ነ ኦꬅያ እፀትዳ ኦሱዋ ታ በአስ። የሩሳላመ፥ ነና አየ! ነ አዉደ ጋካናዉ ጌዮና ዳኔ?” ያጌስ ጎዳይ።

14

ኮሻ፥ ማሸነ ቦሻ

1 ኮሻባ ጎዳይ ኤርምያሳስ ኦድዳ ቃላይ ሀይሳ፦ 2 “ይሁዳ ቢታይ ካዮቴስ፤ እያ ካታማት ላባንዶሶና። ያን ደእያ አሳት ቢታን ኡትድ ዬኮሶና፤ የሩሳላመፐ ግታ ዋሶይ ስኤትስ። 3 ዱረ አሳት ሃ ትካናዉ ባንታ አይለታ ኪቶሶና። ኤንቲ ሃꬃ ኦላኮ ቦሶና፤ ሽን ሃ ደሞኮና፤ ባንታ ኦቱዋ መላ ቶክ ኤክድ ስሞሶና። ሀንያባ ꬋይድ ዬላትሸ፥ ባንታ ሁጵያ ጉሉንቶሶና። 4 እር ቡኮና ግሾ ቢታይ መልድ ዛእስ። ጎሻንቾት ዬላትድ፥ ባንታ ሁጵያ ጉሉንትዶሶና። 5 ማት ባይና ግሾ ዎሽኤይ ባ የልዳ ጋሎ ማርዉ ደንባን የጋዳ ባዉሱ። 6 ባዞ ሀረት አይብካ ባይና ꬎቃ ዙማታ ቦላ ኤቅድ፥ ዎርካናዳ ላፈቶሶና። ኤንታዉ ምያባይ ꬋይን፥ ኤንታ አይፈይ ፄላናዉ ዳቡርስ” ያግስ።

7 አሳይ ሀይሳዳ ያግድ ዎስስ፦ “አቤት ጎዳዉ፥ ኑ ናጋራይ ኑ ቦላ ማርካትኮካ፥ ነ ሱንꬃ ግሾ፥ ኑስ እስባ ኦꬃ። ኑ ነና አግድ ዳሮ ዎደ ጉየ ስምዳ፤ ነ ቦላ ናጋራ ኦꬅዳ። 8 አቤት እስራኤለ ኡፋይሳዉ፥ መቶ ዎደ አሸይሶ፥ ነ እማꬃዳ፥ እስ ቃማ አቃናዉ ገልዳ ኦገ አሳዳ አይስ ሀናይ? 9 ነ ዳጋምዳ አሳዳ፥ አሻናዉ ዳንዳኦና አሳዳ አይስ ሀናይ? አቤት ጎዳዉ፥ ነ ኑ ግዶን ደኣሳ! ኑኒ ነ ሱንꬃን ፄገትዳ፤ ኑና አጎፋ!” ያግስ።

10 ሀ አሳታባ ጎዳይ ሀይሳዳ ያጌስ፦ “ኤንቲ ቶይላተꬅ ዳሮ ዶሶሶና፤ ባንታ ቶሁዋ ተቆኮና። ሄሳ ግሾ፥ ጎዳይ ኤንታን ኡፋይተና። እ ኤንታ ኢታ ኦሱዋ ሀሳይድ፥ ኤንታ ናጋራ ግሾ ኤንታ ሴራና” ያጌስ።

11 ሄሳፈ ጉየ፥ ጎዳይ ታኮ፥ “ሀ አሳ ሳሮተꬃስ ዎሶፋ። 12 ኤንቲ ፆምኮካ፥ ታ ኤንታ ዋሱዋ ስእከ። ፁሳ ያርሾነ ካꬃ ያርሹዋ ኤንቲ ያርሽኮካ፥ ታ ኤክከ። ታኒ ኤንታ ኦላን፥ ኮሻንነ ጋዶን ꬋይሳና” ያግስ።

13 ታኒ ዛራዳ፥ “አቤት ኡባ ሃርያ ጎዳዉ፥ ናበት ‘ህንተ ኦላ በኤከታ ዎይኮ ኮሽ ጋከና። ጎዳይ ሀ ቢታን ፖሎ ሳሮተꬅ እማና’ ያጎሶና” ያጋስ።

14 ጎዳይ ዛሪድ፥ “ናበት ታ ሱንꬃን ዎርዶ ኦዶሶና፤ ታ ኤንታ ኪታብከ ዎይኮ ኤንታዉ ኦዳብከ። ኤንቲ ህንተዉ ኦደይ ዎርዶ ቆንጨꬅ፥ ፓꬆና ካዮነ ባንታዉ መꬍ ከስዳ ዎርዶ ሃሳዮሶና። 15 ሄሳ ግሾ፥ ጎዳ ሱንꬃን ኦድያ ናበታ ታ ኪታብከ። ሽን ኤንቲ፥ ‘ኦል ዎይኮ ኮሽ ሀ ቢታ ቦቸና’ ያጎሶና። ሄ ናበት ባንታዉ ኦላንነ ኮሻን ꬋያና! 16 ቃስ ትንብተይ ኦደትዳ አሳይ ኮሻነ ኦላ ጋሶን ሀይቃና፤ ኤንታ አሀይ የሩሳላመ ኦግያ ቦላ ሆለታና። ኤንታ ዎይኮ ኤንታ ማቸታ፥ ኤንታ አደ ናይታነ ዎይኮ ኤንታ ማጫ ናይታ ሞግያ አስ ꬋያና። ኤንታዉ በሲያ ዋይያ ኤንታ ቦላ ትጋና” ያግስ።

17 ታ አዛኑዋባ ታ አሳስ ኦዳና መላ ጎዳይ ታና ኪትስ። “ታ አሳይ ደሸትድ፥ ዳሮ ማዱንፅዳ ግሾ፥ ታ አይፈይ ቃማነ ጋላስ ቃንፆና አፉፃና። 18 ታ ደምባ ከይኮ፥ ማሻን ሀይቅዳይሳታ በአይስ። ካታማ ገልኮ፥ ኮሻን ቆሄትዳይሳታ በአይስ። ናበትነ ካህነት ባንታ ኦሱዋ ኦꬆሶና፤ ሽን አይ ኦꬅያኮ ኤሮኮና” ያጋስ።

19 አቤት ጎዳዉ፥ ነ ይሁዳ አጋዲ? ፅዮነ አሳ እፃዲ? ኑ ፓፆናዳ ኦꬃዳ አይስ ደቻዲ? ኑ “ሳሮ ግዳና” ግድ ናግዳ፤ ሽን አይብካ ሎኦባይ በንትቤና። ኑ “ፓፃና ዎደይ ያና” ግድ ናግዳ፤ ሽን ዳጋማ ፃላል ጋክስ።

20 አቤት ጎዳዉ፥ ኑ ኢታተꬃ ኤርዳ፤ ኑ አዋታ ባላ አኬክዳ፤ ኑኒ ናጋራ ኦꬅዳ። 21 ነ ሱንꬃ ግሾ ጋዳ ኑና ካꬎፓ፤ ነ ቦንቾ አራታ ካዉሾፋ። ነ ኑራ ጫቅዳ ጫቁዋ ሀሳያ፤ ነ ጫቁዋ መንꬆፋ። 22 ካዎተꬃታ ኤቃታፐ እሶይ እራ ቡክሳናዉ ዳንዳኢ? ሳሎይ ባ ሸነን ፑሳናዉ ዳንዳኢ? ዳንዳኤና! አቤት ጎዳዉ፥ ኑ ፆሳዉ፥ ሄሳ ዳንዳኤይ ነና! ሀይሳ ኡባ ኦይ ነና ግድያ ግሾ ነናን ኡፋይስ ኦꬆስ።

15

1 ሄሳፈ ጉየ፥ ጎዳይ ታኮ ሀይሳዳ ያግስ፦ “ሀር አቶሽን ሙሰይነ ሳሜል ታ ስንꬃን ኤቅድ ዎስያኮካ ታ ዎዛናይ ሀ አሳኮ ስመና። ኤንታ ታ ስንꬃፈ ድጋ፤ ኤንቲ ቦ። 2 ኤንቲ ነና፥ ‘ኑ አዉ ባኔ?’ ግድ ኦይችኮ፥ ጎዳይ ሀይሳዳ ያጌስ ጋዳ ኤንታዉ ኦዳ፦ ‘ሀይቆስ ፕርደትዳይሳት ሀይቆስ፤ ማሻስ ፕርደትዳይሳት ማሻስ፤ ኮሻስ ፕርደትዳይሳት ኮሻስ፤ ድኤታናዉ ፕርደትዳይሳት ድኤታናዉ ቦ’ ያግስ።

3 “ታኒ ኦይዱ ቆሞ ጋዶታ ኤንታ ቦላ ኤሀና ያጌስ ጎዳይ። ሄስካ፥ ኤንታ ዎꬋናዉ ማሻ፥ ኤንታ አሀ ጎቻናዉ ካናታ፥ ኤንታ አሾ ምድ ꬋይሳናዉ ሳሎ ካፎታነ ሳአ ዶአታ ኤሀና። 4 ህዝቅያሳ ናአይ፥ ይሁዳ ካዎይ ምናሰይ የሩሳላመን ኦꬅዳ ኢታ ኦሱዋ ግሾ፥ ታ ኤንታ ሳኣ ካዎተꬃ ኡባስ ዳጋማ ኦꬃና።

5 “የሩሳላመ አሳዉ፥ ህንተዉ ኦነ ቃታናይ? ህንተዉ አዛናናይ ኦኔ? ህንተ ዋንደቲ? ግድ ህንተና ኦይቻናይ ኦኔ?” ያጌስ ጎዳይ።

6 “ህንተ ታና አግደታ፤ ህንተ ጉየ ስምደታ። ሄሳ ግሾ፥ ታኒ ህንተ ቦላ ታ ኩሽያ ደንꬃዳ ህንተና ꬋይሳስ፤ ህዛፐ ታ ህንተዉ ቃትከ። 7 ኤንቲ ባንታ ኢታ ኦግያፐ ስሞና እፅዳ ግሾ ኤንታ ካታማታ ፐንግያን ፕ ኤካዳ ሀርቃስ። ታ ኤንታ ናይታ ዎꬋ ዉርሳስ፤ ታ አሳ ꬋይሳስ። 8 ኤንታ አምኤታ ታይቦይ አባ ጋፃን ደእያ ሻፍያፐ ዳርስ። ታኒ ሴታ ጋላስ ናአተꬃታ አየታ ቦላ ꬋዮ ኤሀና። ቆፖና ደእሽን፥ ኤንታ ቦላ ዳጋማነ ኮኮርስ ኤሀና። 9 ላፑን ናይት ሀይቅዳ አይያ ሸምፓናዉ ፆነታዳ ዳቡራሱ። እዉ ጋላስ ቃምስ፤ እያ ካዉያሱነ ዬላታሱ። ፓፃ አትዳይሳታ ኤንታ ሞርከታ ስንꬃን ማሻን ዉርሳና” ያጌስ ጎዳይ።

10 ታ አየ፥ ታና አይስ የላዲ? ታና አየ! ታ ቢታ ኡባን ደእያ አሳራ ካጭያነ ባፀትያ አስ ግዳስ። ታ ኦደስካ ታልአብከ፤ ኦደፈካ ታልአዳ ኤካብከ፤ ሽን አሳ ኡባይ ታና ባዴስ።

11 ጎዳይ ታኮ፥ “ቱማ ታ ነና ሎኦ ኦሶስ አሻዳ ኤካና። ቱማ ነ ሞርከት መቱዋ ዎደነ ዋየ ዎደ ነና ዎሳና መላ ኦꬃና። 12 አስ ብራታ፥ ፑደሀ ባጋፈ ያ ብራታ ዎይኮ ናሰ ብራታ መንꬃናዉ ዳንዳኢ? 13 ቢታ ኡባን ህንተ ኦꬅዳ ናጋራ ግሾ፥ ህንተ ሻሉዋነ ዱረተꬃ ህንተ ሞርከታስ አꬃዳ እማና። 14 ህንተና ኤሮና ቢታን ህንተ ሞርከት ህንተና አይለ ኦꬃና። ታ ሀንቆይ ምያ ታማ ግድድ መርናዉ ኤፃና” ያግስ።

15 አቤት ጎዳዉ፥ ነ ኤራሳ። ታና ሀሳያ፤ ታና ማዳ፤ ታና የደይሳታ ቦላ ታ ሃሉዋ ከያ። ነ ዳንዳአን ታና ዎራ የጎፋ። ታ ነ ግሾ ጫየተይሳ ቆፓ። 16 አቤት ጎዳዉ፥ ኡባፈ ዎልቃማ ፆሳዉ፥ ታ ነ ሱንꬃን ፄገትዳ ግሾ፥ ነ ቃላይ ታኮ ይን ማስ። ማ ስምን ታና ፓሽክስስ፤ ታ ዎዛና ኡፋይስስ። 17 ቀልቅሰይሳታ ጩጋን ኡታብከ፤ ኤንታራ ኡፋይታብከ። ኔኒ ነ ኩሽያ ታ ቦላ ዎꬅዳ ግሾነ ታ ቦላ ይሎትዳ ግሾ ታ ታርካ ዱማ ኡታስ። 18 ታ ሀርገይ ፓፆናይ፥ ታ ማዱንꬃይ መሎናይ አይብሴ? ነ ታዉ ኤቅያ ሻፋዳ፥ መልያ ፑልቶዳ ሀናዬ?

19 ሄሳ ግሾ፥ ጎዳይ ሀይሳዳ ያጌስ፦ “ነ ታኮ ስምኮ፥ ታ ዛራዳ ነና ኤካና፤ ነ ታዉ ኦꬃና። ሀዳ ኦዳ አጋዳ፥ ቦንቾ ቃላ ፃላላ ኦደትኮ፥ ነ ታ ዶና ግዳና። ኤንቲ ኔኮ ስማና፤ ሽን ነ ኤንታኮ ስማካ። 20 ታ ነና ሀ አሳስ ናሰ ብራታን ግምበትዳ ግምበ ኦꬃና። ኤንቲ ኔራ ኦለታና፤ ሽን ነና ፆኖኮና፤ ታ ነና አሻና። 21 ኢታታ ኩሸፐ ታ ነና አሻና፤ ቃይ ባይና ዎዛና ምኖ አሳፐ ታ ነና ዎዛና” ያጌስ ጎዳይ።

16

ꬋዮ ጋላስ ጋክስ

1 ጎዳ ቃላይ፥ ሀይሳዳ ያግሸ ታኮ ይስ፦ 2 “ኔኒ ማቾ ኤኮፋ፤ ማጫ ናአነ አደ ናአ ሀ በሳን የሎፓ። 3 ሀ በሳን የለትያ ማጫ ናይታባነ አደ ናይታባ፥ ኤንታ የልያ አየታነ አዋታባ ጎዳይ ሀይሳዳ ያጌስ። 4 ኤንቲ ኢታ ሀርገን ሀይቃና፤ ኤንታዉ ዬክያ ዎይኮ ኤንታ ሞግያ አስ በንተና። ኤንታ አሀይ ቢታ ቦላ ፕቶ መላ የገታና፤ ኤንቲ ማሻንነ ኮሻን ዉራና፤ ኤንታ አሾይ ሳሎ ካፎታስነ ሳአ ዶአታስ ካꬅ ግዳና” ያግስ።

5 “ዬሆ ኬꬅ ገሎፓ፤ ዬካናዉ ዎይኮ ቃታናዉ ቦፓ። ታኒ ሀ አሳ ቦላፈ ታ ሳሮተꬃ፥ ታ ሲቁዋነ ታ ማሮተꬃ ድጋስ። 6 ግትነ ጉꬅ ሀ ቢታን ሀይቃና፤ ኤንቲ ሞገቶኮና። ኦንካ ኤንታዉ ዬከና፤ ኦንካ ባና ጋረና ዎይኮ ሁጰ ሜደትድ ካዮተና። 7 ዬክያ አሳስ ሾቹ ኤፍድ፥ ኤንታራ እስፈ ምድ ኡይድ፥ ካዩዋ ባለꬅያ አስ እሶይካ ዴና። ሀር አቶሽን፥ አይያ ዎይኮ አው ሀይቅዳ አሳካ ምንꬅያ አስ ባዋ።”

8 “ኤንታራ ማናዉነ ኡያናዉ ግብር ደእያ ኬꬅ ገሎፓ። 9 ኡባፈ ዎልቃማ ጎዳይ፥ እስራኤለ ፆሳይ ሀይሳዳ ያጌስ፦ ‘ታኒ ኡፋይስነ እልልስ፥ ያጋኖ የꬅ ሀ በሳፈ ድጋና። ሄሳ አሳይ ባንታ ላይꬃንነ ባንታ አይፍያን በአና።’ ”

10 “ነ ሀ ቃላ ኡባ አሳስ ኦድያ ዎደ፥ ኤንቲ፥ ‘ጎዳይ አይስ ሀይሳ መላ ኢታባ ኑ ቦላ አዋጅዴ? ኑ አይ ባልዶ? ጎዳ፥ ኑ ፆሳ ቦላ ኑ አይ ናጋራ ኦꬅዶ?’ ” ያጋና። 11 ሄ ዎደ ነ ኤንታኮ፤ “ህንተ አዋት ታና አግዳ ግሾሳ፥ ኤንቲ ሀራ ፆሳታ ካልዳ ግሾሳ፥ ኤንታዉ ኦꬅዳነ ጎይንዳ ግሾሳ፥ ታና አግድ ታ ህግያ ናጎና እፅዳ ግሾሳ። 12 ህንተ፥ ህንተ አዋታፐ አꬍድ ኢታ ኦꬅዳ ግሾሳ። ህንተ እሶይ እሶይ ኤሮ ጎና ህንተ ኢታ ዎዛና ካልደታ፤ ታዉ ኪተቶና እፅደታ። 13 ሄሳ ግሾ፥ ታ ህንተና ሀ ቢታፈ ደንꬃዳ፥ ህንተ ዎይኮ ህንተ አዋት ኤሮና ቢታ ሆላና። ያን ህንተ ሀራ ፆሳታ ጋላስነ ቃማ ሀጋዛና፤ ታኒ ህንተዉ ቃትከ” ያጌስ ጎዳይ።

14 አሳይ፥ “እስራኤለ አሳ ግብፀ ቢታፈ ከስዳ ጎዳይ ኤርያ መላ” ያግድ ጫቆና ዎደይ ያና። 15 ሄሳ አግድ፥ “ ‘እስራኤለ አሳ ፑደሀ ባጋ ቢታፈነ ኤንታ ላልዳ ቢታ ኡባፈ ዛሪድ ኤህዳ ጎዳይ ኤርያ መላ’ ያግድ ጫቃና። ታኒ ኤንታ ካሰ ኤንታ አዋታስ እምዳ ቢታ ዛራዳ ኤሀና” ያጌስ ጎዳይ።

16 “ታ ሞሎ ኦይክያ ዳሮ አሳ ኪታና፤ ኤንቲ ኤንታ ኦይካና። ሄሳፈ ጉየ፥ ዳሮ ሻንካትያ አሳ ኪታና፤ ደረፐ፥ ዙማፐነ ሹቻ ቆጶፐ ኤንታ ሻንካትድ ከሳና። 17 ታ አይፈይ ኤንታ ኦግያ ቦላ ደኤስ፤ ኤንቲ ታፐ ቆሰትቦኮና፤ ኤንታ ናጋራይ ታ ስንꬃፈ ጌምቤና። 18 ታ ኤንታ ኢታተꬃነ ኤንታ ናጋራ ግሾ ኤንታዉ ናምኡ ኩሸ ዛራና። ኤንቲ አሀ ዳንያ ባንታ እፀትዳ ኤቃታን ታ ቢታ ቱንስዶሶና፤ ሻትያ ባንታ ምስለታን ታ ላታ ኩንꬅዶሶና” ያጌስ ጎዳይ።

19 አቤት ጎዳዉ፥ ታ ዎልቃዉ፥ ታ ሚፃዉ፥ መቶ ጋላስ ታ ባቃታዳ አትያ በሳዉ፥ ካዎተꬃት ሳኣ ጋፃፐ ኔኮ ይድ፥ “ኑ አዋት ፓꬆናነ ማዶና ዎርዶ ፆሳታ ፃላላ ላትዶሶና። 20 አሳይ ባንታዉ ፆሳታ መꬋናዉ ዳንዳኦና? ኤ፥ ኤንቲ መꬍያኮካ ቱማ ፆሳታ ግዶኮና!” ያጋና።

21 “ሄሳ ግሾ፥ ታ ኤንታ ታማርሳና፤ ታ ዎልቃነ ታ ግታተꬃ ኤንታ ኤርሳና። ሄ ዎደ ኤንቲ ታ ሱንꬃይ ጎዳ ግደይሳ ኤራና” ያጌስ ጎዳይ።

17

1 “ይሁዳ ናጋራይ ብራታ ቢረን ፃፈትስ፤ ኤንታ ዎዛና ቦላነ ያርሾ በሳን ደእያ ካጭያ ቦላ አልማዘ ጌተትያ ሹቻ ፄራን ፃፈትስ። 2 ኤንታ ናይት እርፃ ምꬃ ጋርሳን፥ ዙማታ ቦላነ ደረታ ቦላ ጊግስዳ ያርሾ በሳን አሼራ ጌተትያ ፆሴስ ኤስዳ ምስልያ ጎይኖሶና። 3 ህንተ ቢታ ቦላ ኦꬅዳ ናጋራ አጩዋ ቃንፅሳናዉ ህንተ ሻሉዋነ ህንተ ሚሽያ ህንተ ሞርከታስ እማና። 4 ህንተ መርናዉ ኤፅያ ታ ሸንያ ደንꬅዳ ግሾ፥ ህንተና ላትስዳ ቢታፈ ሾዳና፤ ህንተ ኤሮና ቢታን ህንተ ሞርከታስ አይለ ኦꬃና” ያጌስ ጎዳይ።

5 ጎዳይ ሀይሳዳ ያጌስ፦ “አሳን አማነተይ፥ አሾ ማእዳ አሳን ጬቀተይነ ባ ዎዛና ፆሳፈ ሃሰይ ባደትዳይሳ ግዶ። 6 ሄሳ መላ አስ ባዞን ደእያ ቱሸ መላ፤ ሎኦባይ ያ ዎደ እ በኤና። እ ባዞን፥ መላ በሳን፥ አስ ዶና ማፅነ ቢታን ዳና።

7 “ጎዳን አማነትያ አስ፥ እያ ጬቆይ ጎዳ ግድዳ አስ አንጀትዳይሳ። 8 እ ሃꬃ ማታን ቶከትድ፥ ባ ፃጱዋ ጎግያ ሃꬃን የድዳ ምꬃ መላ። እ አዋ ሱላስ ያየና። ሄ ምꬃ ሀይꬃይ ጭልኦሽን ደኤስ። እር ቡኮና ላይꬃን ህርገና፤ ኡባ ዎደ አይፈ አገና።

9 “አሳ ዎዛን ኡባፈ አꬍድ ጭሜስነ ኢታ፤ እያ ጋꬃ ቆፋ ኦን ኤራናዉ ዳንዳኢ? 10 ታኒ ጎዳይ፥ አሳ ኡባስ እያ ኦግያዳነ እያ ኦሱዋዳ እማናዉ፥ አሳ ዎዛና ፕልጋይስ፤ እያ ካሃ ፓጫይስ” ያጌስ ጎዳይ።

11 በሶና ኦገን ሻሎ ሺሽያ አስ ባባ ግዶና ጱጱለ ቆፅያ ኩራቾ መላ። ባ ላይꬃ ባጋ ዛዋን አግድ ባና፤ ዉርሰꬃን እያ ኤያተꬃይ ቆንጫና።

12 ኑ ፆሳ ኬꬃይ ኮይሮፐ ዶምድ፥ ቦንቾ ካዎተꬃ አራታዳ ꬎቃ ደርያ ቦላ ደኤስ። 13 አቤት ጎዳዉ፥ እስራኤለ ኡፋይሳዉ፥ ነና አግዳ ኡባይ ዬላታና። ደኦ ፑልቶ ሃꬃ፥ ነና ጎዳ ኤንቲ አግዳ ግሾ ባናን ፃፈትዳ ሱንꬃዳ ꬋያና።

14 አቤት ጎዳዉ፥ ነ ታ ጋላታ ግድያ ግሾ፥ ታና ፓꬃ፤ ታ ፓፃና፤ ታና አሻ፤ ታ አታና።

15 አሳይ ታኮ፥ “ ‘ጎዳይ ታዉ ኦድስ’ ያጋዳ ነ ኦድዳ ቃላይ አዉን ደኢ? እ አይስ ፖለተኔ?” ያጎሶና።

16 ታኒ ሄንꬃንቾ ግዳዳ ነና ሀጋዞ አጋብከ፤ ኤንቲ መቶታና ጋላሳ ታ አሞታብከ። ታ ዶናፐ ከይዳ ቃላ ነ ኤራሳ። 17 ታና ዳጋንꬆፋ፤ መቶ ጋላስ ታኒ ባቃታዳ አትያ በሳይ ነና። 18 ታና የደይሳት ዬላቶ፤ ሽን ታና ዬላዮፓ። ኤንታ ዳጋንꬃ፤ ሽን ታና ዳጋንꬆፋ። ኤንታ ቦላ መቶ ኤሀ፤ ኤንታ ናምኡ ኩሸ ሴራ።

ሳምባታ ቦንችተ

19 ጎዳይ ታኮ፥ “ኮይሮ ባዳ ይሁዳ ካዎት ካታማ ገልያነ ከይያ፥ አሳይ ገልያ ፐንግያንነ ሀራ የሩሳላመ ፐንገታ ኡባን ኤቃ። 20 አሳኮ ሀይሳዳ ያጋ፦ ‘ህንተኖ ይሁዳ ካዎቶ፥ ህንተኖ ይሁዳ አሳዉ፥ ህንተኖ የሩሳላመ አሳዉ፥ ሀ ፐንገታራ ገልያ አሳዉ፥ ኡባይ ጎዳ ቃላ ስእተ። 21 ሳምባታ ጋላስ ቶሆ ቶክድ የሩሳላመ ፐንግያራ ገሎና መላ ናገትተ። 22 ሳምባታ ጋላስ ህንተ ኬꬃፈ ቶሆ ቶክድ ከሶፍተ፥ ዎይኮ አይብ ኦሶካ ኦꬆፕተ። ካሰ ህንተ አዋታ ታ ኪትዳይሳዳ ሳምባታ ጋላስ ቦንችተ። 23 ግዶሽን፥ ኤንቲ ስእቦኮና፤ ባንታ ሀይꬃ ታኮ ዛርቦኮና። ኤንቲ ታና ስኦናነ ታፐ ታማሮና እፅዶሶና። 24 ሽን ህንተ ታዉ ኪተትኮ፥ ሳምባታ ጋላሳን ቶሆ ቶክድ፥ ሀ ካታማ ፐንገታራ ገሎና አግኮ፥ ሳምባታ ጋላስ አይኮካ ኦꬆና ዱማይድ ቦንችኮ፥ 25 ዳዊታ አራታን ኡትያ ካዎት ባንታ ሞርናታራ ፓራታነ ፓራ ጋረታ ቶግድ፥ ሀ ፐንገታራ ገላና። ኤንቲ ይሁዳ አሳራነ የሩሳላመ ካታማን ደእያ አሳራ ገላና፤ ሀ ካታማይ መርናዉ አስ ደእያ ካታማ ግዳና። 26 አሳይ ፁሳ ያርሾ፥ ሀራ ያርሾ፥ ካꬃ ያርሾ፥ እፃነነ ጋላታ ያርሾ ኤክድ፥ ይሁዳ ካታማታፐ፥ የሩሳላመ ዩሹዋን ደእያ ጉታታፐ፥ ብንያመ ቢታፈ፥ ጋꬋፐ፥ ደረይ ዳርያ ቢታፈነ፥ ነገባፐ ጎዳ ፆሳ ኬꬃ ያና። 27 ሽን ህንተ ሳምባታ ጋላሳ ዱማይድ ቦንቾና አግድ፥ ሳምባታ ጋላሳን ቶሆ ቶክድ፥ የሩሳላመ ፐንገታራ ገልድ፥ ታ ህግያ መንꬅኮ፥ ታ ሄ ፐንገታን ታማ ኦይꬃና። የሩሳላመ ካዎ ኬꬃታ ማና፤ ሄ ታማይ ቶኤና’ ” ያጌስ ጎዳ-ይ።

18

ኤርምያስ ኦቶ መꬍያ ኬꬃን

1 ጎዳፐ ኤርምያሳኮ ይዳ ቃላይ ሀይሳ፦ 2 “ደንዳዳ ኡርቃ መꬍያ አድያ ሶ ባ። ያን ታ ነና ታ ቃላ ስሳና” ያግስ። 3 ታኒ ዱገ ኡርቃ መꬍያ አድያ ሶ ባዳ፥ እ ባ ገርቱዋ ቦላ ኡርቃ መꬍሽን በአስ። 4 እ መꬍሽን፥ ሄ ሚሸይ እያ ኩሸን ኢትስ። እ ሄ ኡርቃ ዛሪድ ሙኑቅድ፥ ባና ሎእያ ሀራ ሚሸ ከስድ መꬍስ።

5 ሄ ዎደ ጎዳ ቃላይ፥ ሀይሳዳ ያግሸ ታኮ ይስ፦ 6 “እስራኤለ አሳዉ፥ ኡርቃ መꬍያ አደይ ኦይሳዳ ታ ህንተና ኦꬃናዉ ዳንዳእክና? እስራኤለ አሳዉ፥ ኡርቃይ ባና መይሳ ኩሸን ደኤይሳዳ፥ ህንተካ ታ ኩሸን ደኤታ። 7 እስ ካዎተꬅ ዎይኮ እስ ደረይ ሾደታና መላ፥ ላለታና መላነ ꬋያና መላ ታ ኦድዳ ዎደ፥ 8 ሄ ካዎተꬃይ ባ ኢታተꬃፈ ስምኮ፥ ታ ኤንታ ቦላ ኤሀና ግዳ ኢታባ ኤሆና አጋጋና። 9 ቃስ ሀራ ዎደ እስ ደርያ ዎይኮ ካዎተꬃ፥ ‘ታ ህንተና ኬፃናነ ቶካና’ ጋዳ ኦድዳ ዎደ፥ 10 ሄ ካዎተꬃይ ታ ኦደይሳ ስኦና እፅድ፥ ታ ስንꬃን ኢታባ ኦꬅኮ፥ ታ ኦꬃና ግዳ ሎኦባ ኦꬆና አጋጋና።

11 “ሄሳ ግሾ፥ ይሁዳ አሳስነ የሩሳላመን ደእያ አሳስ ሀይሳዳ ያጋ። ታኒ ህንተዉ ꬋዮ ጊግሳይስነ ኢታባ ሀልቻይስ። ህንተ ኡባይ ህንተ ኢታ ኦግያፐ ስምተ፤ ህንተ ኦግያነ ህንተ ኦሱዋ ላምተ። 12 ሽን ኤንቲ፥ ‘ሀይስ አይኮካ ማደና! ኑኒ ኑ ቆፋዳ ሀናና፤ ኑ እሶይ እሶይ ኑ ኢታ ዎዛና ካላና’ ያጋና” ያግስ።

13 ሄሳ ግሾ፥ “ጎዳይ፥ ‘ሀይሳ መላባ ስእ ኤሬቲ?’ ያግድ ካዎተꬃታ ኦይችተ። ጌላኦ ግድዳ እስራኤለይ ዳሮ ሻትያባ ኦꬃሱ። 14 ልባኖሰ ዙማ ቦላ ደእያ ሻቻይ፥ ዛላ ቦላፈ ꬋይድ ኤሪ? ሄ ዙማፐ ጎግያ እርፃ ሃꬅ መል ኤሪ? 15 ሽን ታ አሳይ ታና ዶግዶሶና፤ ፓꬆና ፆሳታስ እፃነ ጩይስዶሶና። ባንታ ኦግያፐ፥ ባንታ በን ኦግያፐ፥ ጋፃ ከይድ ꬉበትዶሶና። 16 ኤንቲ ባንታ ቢታ ባይሳነ ካትዳባ ከስዶሶና። ያራ አꬍያ ኦንካ ማላለትድ ባ ሁጵያ ቃꬄስ። 17 ባን ዶሎሀ ባጋ ጫርኩዋን ላለተይሳ መላ፥ ታኒ ታ አሳ ሞርከታ ስንꬃን ላላና። ኤንታ መቱዋ ጋላስ ታ ኤንታዉ ዞኮ ዛራናፐ አትሽን፥ ታ ሶምኡዋ ኤንታ በስከ” ያጌስ ጎዳይ።

18 አሳይ፥ “ካህነታ ማታን ህገይ፥ ጭንጫታ ማታን ዞረይ፥ ናበታ ማታን ቃል ꬋዮና ግሾ አነ ኤርምያሳ ቦላ ማቀቶስ። ኑ እንፃርሳን ኦይኮስ፤ እ ኦድያ ቃላ ስኦና እፃና” ያግዶሶና።

19 አቤት ጎዳዉ፥ ታና ስአ፤ ታ ሞርከት ታ ቦላ ግያባ ሀይዛ። 20 ሎኦ ኦꬅዳ አሳስ ዛሮይ ኢተዬ? ሽን ኤንቲ ታዉ ኦላ ቦኮሶና። ነ ሀንቆይ ኤንታፈ ስማና መላ ታ ኤንታ ግሾ ጋናተይሳ በአ። 21 ሄሳ ግሾ፥ ኤንታ ናይታ ኮሻስ አꬃዳ እማ፤ ኤንታ ማሻስ አꬃዳ እማ። ኤንታ ማቸት ናእ ባይናይሳታነ አምኦ ግዶ። ኤንታ አደት ዎꬍያ ሀርገን ጋሄቶና፤ ኤንታ ናአተꬃት ኦላን ዉሮ። 22 ኤንቲ ታና ኦይካናዉ ኦላ ቦክዳ ግሾነ ታ ቶሁዋስ ፅሄ ዎꬅዳ ግሾ፥ ቆፖና ቦንቀይሳታ ኤንታ ቦላ የዳ፤ ኤንታ ኬꬃን ዋሶይ ከዮ። 23 ሽን አቤት ጎዳዉ፥ ኤንቲ ታና ዎꬋናዉ ማቀተይሳ ነ ኤራሳ። ነ ኤንታ ኢታተꬃ አቶ ጎፓ ዎይኮ ኤንታ ናጋራ ነ ስንꬃፈ ቁቾፋ። ኤንቲ ነ ስንꬃን ፆነትድ ኩንዶ፤ ነ ሸነትያ ዎደ ኤንታ ሀይሳዳ ኦꬃ።

19

መቅዳ ፁጋ ሌምሶ

1 ጎዳይ ታኮ፥ “ባዳ ኦቶ መይሳፈ ፁጋ ሻማ። ኔራ ጉꬃ ቢታ ጭማታነ ጉꬃ ካህነ ጭማታ ኤካዳ፥ 2 ኩንአ መኦ ፐንግያ ማታራ አꬋዳ፥ ህኖማ ዛንጋራ ባ፤ ያን ታ ነዉ ኦድያ ቃላ አዋጃ። 3 ‘ህንተኖ፥ ይሁዳ ካዎቶ፥ ህንተኖ የሩሳላመ ካታማ አሳዉ፥ ጎዳ ቃላ ስእተ!’ ኡባፈ ዎልቃማ ጎዳይ፥ እስራኤለ ፆሳይ ሀይሳዳ ያጌስ፦ ‘ስእያ ኡባ ሀይꬃስ ኢትያ ፓላባ ሀ ቢታ ቦላ ታ ኤሀና።’ 4 ሀ አሳይ ታና አግድ፥ ኤንቲ ዎይኮ ኤንታ አዋት ዎይኮ ይሁዳ ካዎት ኤሮና ሀራ ፆሳታስ እፃነ ጩይስድ ሀ በሳ ቱንስዶሶና። ኤንቲ ፅሎ አሳ ሱꬃ ሀ በሳን ጉስዶሶና። 5 ታ ኤንታ ኪቶናባ ዎይኮ ኤንታዉ ኦዶናባ ዎይኮ ታ ቆፖናባ ኦꬅዶሶና፤ ባንታ አደ ናይታ ናጋራስ ታማን ፁሳ ያርሾ ኦꬅድ ያርሻናዉ፥ ꬎቃ ጎይኖ በሳታ ግምብዶሶና። 6 ሄሳ ግሾ፥ ሀ በሳይ ቶፈታ ዎይኮ ህኖማ ዛንጋራ ጌተተይስ አትድ፥ ሹሀ ዛንጋራ ያገትድ ፄገታና ጋላሳይ ያና። 7 ይሁዳነ የሩሳላመ አሳ ሀልቹዋ ታ ሀ በሳን ላላና። ኤንቲ ባንታ ሞርከታ ማሻንነ ባንታና ዎꬋናዉ ኮይያ አሳ ኩሸን ሀይቃናዳ ኦꬃና። ኤንታ አሀ ሳሎ ካፎታስነ ሳአ ዶአታስ ካꬅ ኦꬃዳ እማና። 8 ታኒ ሀ ካታማ ባይሳነ ሚቻስ ከሳና። ያራ አꬍያ ኡባይ እያ ꬋዩዋን ማላለትድ፥ ‘ፖራ’ ያጋና። 9 ኤንቲ ባንታ ማጫ ናይታነ አደ ናይታ አሹዋ ማናዳ ኦꬃና። ኤንታ ዎꬋናዉ ኮይያ ሞርከት ኤንታ ተቅድ ዋይስያ ዎደ ኡንኤትድ ኤንቲ እሶይ እሱዋ አሹዋ ማና” ያግስ።

10 “ሄሳፈ ጉየ፥ ኔራ ብዳ አሳ ስንꬃን ፁጋ መንꬃ። 11 ኤንታኮ ሀይሳዳ ያጋ፦ ፁጋይ መቅዳይሳዳነ ዛሪድ ኮላናዉ ዳንዳኤቶናይሳዳ ታ ሀ ካዎተꬃነ ሀ ካታማ መንረꬃና። አስ አሀ ሞግያ በሲ ባይና ግሾ ቶፈታን ሞገታና። 12 ሀ በሳንነ እያን ደእያ አሳ ቦላ ሀይሳ ኦꬃና። ሀ ካታማ ቶፈታዳ ኦꬃና። 13 የሩሳላመ አሳ ኬꬃትነ ይሁዳ ካዎታ ኬꬃት፥ ኬꬃ ቦላ ደምባይድ ኦꬅዳ በሳን ሳሎ ፆልንቶታስ እፃነ ጩይስዳነ ሀራ ፆሳታስ ኡሻ ያርሾ ጉስዳ ኬꬃት ኡባይ ቶፈታዳ ቱና ግዳና” ያጌስ ኡባፈ ዎልቃማ ጎዳይ።

14 “ሄሳፈ ጉየ፥ ኤርምያስ ጎዳይ ትንብተ ኦዳና መላ ኪትዳ ቶፈታፐ ስሚድ፥ ፆሳ ኬꬃ ግዶን ደእያ ዳባባን ኤቅድ አሳ ኡባኮ ሀይሳዳ ያግስ፦ 15 ኤንቲ ሞርግያ ጋቢስድ፥ ታ ኦድያባ ስኦና እፅዳ ግሾ ሀ ካታማ ቦላነ እያ ሄራን ደእያ ጉታታ ቦላ ኤሀና ግዳ ኢታባ ኡባ ኤሀና ሀናይስ” ያጌስ ኡባፈ ዎልቃማ ጎዳይ።

20

ኤርምያሳነ ጳስኮራ

1 ሄ ዎደ ጎዳ ኬꬃነ ሀላቃ ግድያ፥ እመራ ናኣ ካህንያ ጳስኮር ኤርምያስ ትንብተ ኦድሽን ስእስ። 2 ጳስኮር ናብያ ኤርምያሳ ደሽስድ፥ ቆሞ ብንያመ ፐንግያን ፆሳ ኬꬃ ገልያ ፐንገን ጎንገ ሉሆን ቃሽስስ። 3 ዎንተꬃ ጋላስ ጳስኮር ኤርምያሳ ቃሾፐ ብርሽን፥ ኤርምያስ እያዉ ሀይሳዳ ያግስ፦ “ሀችፈ ዶምን፥ ጎዳይ ነ ሱንꬃ ጳስኮር ያገና፤ እ ነ ሱንꬃ ‘ያን ሀን ዳጋማ’ ያጋና። 4 ጎዳይ ሀይሳዳ ያጌስ፦ ‘ታኒ ነና፥ ነዉነ ነ ላገታ ኡባስ ዳጋማ ኦꬃና። ኤንቲ ኔኒ ፄልሽን፥ ባንታ ሞርከታ ማሻን ዉራና። ታኒ ይሁዳ አሳ ኡባ ባብሎነ ካዋ ኩሸን አꬃዳ እማና። እ ኤንታ ድእድ፥ ባብሎነ ኤፍድ፥ ያን ማሻን ዎꬋና። 5 ሄሳዳካ፥ ሀ ካታማ ሻሉዋነ ዱረተꬃ ኡባ፥ ኦይክ የꬍዳባ ኡባ፥ ሃርዳባ ኡባነ ይሁዳ ካዎታ ሚሽያ ኡባ ታኒ ኤንታ ሞርከታስ አꬃዳ እማና፤ ኤንቲ ኤንታ ቦንቅድ ባብሎነ ኤፋና። 6 ቃስ ኔኒ ጳስኮር፥ ነ ሶን ደእያ አሳ ኡባይ ድኤትድ፥ ባብሎነ ባና። ኔኒ ዎርዶ ትንብተ ኦድዳ ነ ላገታ ኡባራካ ያን ሀይቃናነ ያን ሞገታና’ ያጌስ” ያግስ።

ኤርምያሳ ሞቱዋ

7 አቤት ጎዳዉ፥ ኔኒ ታና ጭማዳሳ፤ ታንካ ጭመታስ። ኔኒ ታፐ ምናዳ፥ ታና ፆናዳሳ። ጋላሳ ኩመꬃ ታኒ አሳ ሚቻስ አታስ፤ ኡባይ ታና ቀልቅስስ። 8 ታኒ ሃሳያ ዎደ ኡባን፥ “ማካላባይነ ꬋዮይ ጋክስ” ጋዳ ዋሳይስ። ጎዳ ቃላይ ታዉ ጋላስ ጋላስ ቦረነ ቀልቅሰꬅ ኤህስ። 9 ታኒ፥ “ታኒ ጎዳባ ደንꬃዳ ኦድከ” ዎይኮ፥ “እያ ሱንꬃን ናምአንꬆ ኦድከ” ጊኮ፥ ጎዳ ቃላይ ታ መቀꬃ ግዶን ቁምኤትድ፥ ኤፅያ ታማ መላ ግድድ፥ ታ ዎዛናን ምቼስ። ታኒ ግዶን ኦይካዳ አሾና ጋዳ ዳቡራስ፤ ሽን ተቃናዉ ዳንዳአብከ። 10 ታኒ ዳሮ ካልካሻ ስአስ፤ “ያን ሀን ዳጋም ደኤስ! አነ እያ ሞትተ! ኑኒካ እያ ሞቶስ” ያጎሶና። ታዉ ማታ ላገት ኡባይ ታ ኩንደꬃ ናግድ፥ “ኦን ኤር፥ ኑኒ እያ ኦይካና መላነ ኑ ሃሉዋ ከያና መላ፥ እ ጭማናዉ ዳንዳኤስ” ያጎሶና።

11 ሽን ጎዳይ ያሽስያ ቶራ ቃራዳን ታራ ደኤስ። ሄሳ ግሾ፥ ታና የደይሳት ꬉበታና፤ ኤንቲ ታና ፆኖኮና። ኤንታዉ ጊጎና ግሾ፥ ኤንቲ ግታ ዬላ ዬላታና። ኤንታ ካዉሻይ ኩምꬅ ዶገተና። 12 አቤት ኡባፈ ዎልቃማ ጎዳዉ፥ ፅሎታ ፓጨይሶ፥ ዎዛናነ ካሀ በኤይሶ፥ ኔኒ ታ ሞርከታ ቦላ ነ ሃሉዋ ከያዳ ታና በሳ። አይስ ጊኮ፥ ታኒ ታ ሞቱዋ ነዉ አꬃስ።

13 ጎዳስ የፅተ! ጎዳ ጋላትተ! አይስ ጊኮ፥ እ ማንቆታ ኢታታ ኩሸፐ አሼስ።

14 ታኒ የለትዳ ጋላሳይ ባደትዳይሳ ግዶ! ታ አይያ ታና የልዳ ጋላሳይ አንጀቶፎ! 15 ታ አዋስ፥ “ነዉ ምሽራቾ፤ ነዉ አደ ናእ የለትስ!” ያግ ኦድድ፥ ዳሮ ኡፋይስዳ ኡራይካ ባደትዳባ ግዶ! 16 ሄ አደይ ጎዳይ ቃቶና አꬅድ የግድ ꬋይስዳ ካታማታዳ ሀኖ። ሄ አደይ ዎንታ ዋሱዋ፥ ጋላስ ሴታን፥ “ኦላይ ጋክስ!” ግያ ኦዳ ስኦ። 17 አይስ ጊኮ፥ ታ አይያ ታዉ ዱፎ ግዳና መላነ እ ኡሎይካ ታና መርናዉ ኦይክ ኡታና መላ፥ ታና ኡሎን ዎꬍቤና። 18 ታኒ መቶነ አዛኖ በአናዉነ ላይꬃ ኡባ ዬላታሸ ዉርሳናዉ፥ አይስ ታ አየ ኡሎፐ ከያድና?

21

ካዋ ሰደቅያሳስ እመትዳ ዛሮ

1 ካዎይ ሰደቅያስ ማልክያ ናኣ ጳስኮራነ ማእሰያ ናኣ ካህንያ ሶፎንያሳ ኪትዳ ዎደ፥ ጎዳ ቃላይ ኤርምያሳኮ ሀይሳዳ ያግድ ይስ፦ 2 ኤንቲ፥ “ባብሎነ ካዎይ ናቡካዳናፆር ባ ኦላንቾታራ ሀ ካታማ ተቅዳ ግሾ ኑስ ጎዳ ኦይቻ። ኦን ኤር፥ ጎዳይ በንይሳዳ ማላልስያ ኦሱዋ ኑ ግሾ ኦꬅድ፥ እያ ጉየ ዛሮና አገና” ያግዶሶና። 3 ኤርምያስ ኤንታዉ ዛሪድ፥ “ብድ ሰደቅያሳኮ ያግተ፦ 4 ‘ኔኒ ባብሎነ ካዉዋራነ ግምብያፈ ካረራ ነ ካታማ ተቅዳ እያ ኦላንቾታራ ኦለትያነ ነ ኩሸን ደእያ ኦላ ሚሽያ ታ ነ ቦላ ዛራና፤ ኤንታ ኡባ ሀ ካታማ ግዶ ገልሳና። 5 ታኒ፥ ታ ሁጰን ሴራስ ምጨትዳ ኩሸን፥ ዎልቃማ ቀስያን፥ ይሎን፥ ሀንቆንነ ዎልቃማ ጋዶን ነና ኦላና። 6 ታ ሀ ካታማን ደእያ አሳነ መህያ ሾጫና፤ ኤንቲ ኢታ ጋዶን ዉራና። 7 ሄሳፈ ጉየ፥ ይሁዳ ካዋ ሰደቅያሳ፥ እያ ሞርናታ፥ ጋዶፐ፥ ማሻፈነ ኮሻፐ አትዳ፥ ሀ ካታማ አሳ ኡባ፥ ባብሎነ ካዋ ናቡካዳናፆራስነ ኤንታ ዎꬋናዉ ኮይያ ሞርከታስ አꬃዳ እማና። እ ኤንታ ቃራ ማሻን ጎይራና። እ ኤንታዉ ቃተና፤ ሳለትድ አገና፤ ማረና’ ” ያጌስ ጎዳይ እስራኤለ ፆሳይ።

8 ጎዳይ ኤርምያሳኮ፥ “ጉጃዳ አሳኮ ሀይሳዳ ያጋ፦ ታ ህንተ ስንꬃን ደኦ ኦግያነ ሀይቆ ኦግያ ዎꬃስ። 9 ሀ ካታማን ጋምእያ ኦንካ ማሻን ዎይኮ ኮሻን ዎይኮ ጋዶን ሀይቃና። ሽን ካታማፐ ከይድ ካታማ ተቅድ ኦይክዳ ባብሎነታስ ባ ኩሽያ እምያ ኦንካ ፓፃ አታና፤ ሄ ኡራይ ባ ሸምፑዋ አሻና። 10 ታኒ ሀ ካታማ ቦላ ሎኦባ ግዶናሽን ኢታባ ኦꬃናዉ ደንዳስ። ታ እያ ባብሎነ ካዋስ አꬃዳ እማና፤ እ ሀ ካታማ ታማን ፁጋና” ያጌስ ጎዳይ።

11 ይሁዳ ካዋ ኬꬃ አሳስ ሀይሳዳ ያጋ፦ ጎዳ ቃላ ስእተ! 12 ህንተኖ፥ ዳዊታ ኮቻቶ፥ ጎዳይ ህንተኮ ሀይሳዳ ያጌስ፤ “ዎንታ ዎንታ ሱረ ፕርድተ፤ ቦንቀትዳይሳታ ኡንኤꬅያ አሳ ኩሸፐ አሽተ። ሄሳ ህንተ ኦꬆና እፅኮ፥ ህንተ ኢታ ኦሱዋ ጋሶን ታ ሀንቆይ ታማዳ ኤፃና፤ ኦንካ እያ ቶይሰና” ያጌስ ጎዳይ።

13 ነኖ፥ የሩሳላመ፥ ደንባን ደእያ ዛላዳ፥ ዛንጋራፐ ꬎቁ ጋዳ በንታሳ፤ ሽን ታ ነና ኦላና። ኔኒ፥ “ኦንካ ታ ቦላ ፃለና ዎይኮ ታ ደእያ በሳ ገለና” ያጋሳ።

14 ሽን፥ “ታኒ ጎዳይ ነና ነ ኦሱዋዳ ሴራና። ታኒ ነ ካዎ ኬꬃን ታማ ኦይꬃና፤ ነ ዩሹዋን ደእያ ኡባ ምድ ꬋይሳና” ያጌስ ጎዳይ።

22

ኢታ ካዎታ ቦላ ፆሳ ፕርዳ

1 ጎዳይ ሀይሳዳ ያጌስ፤ “ዱገ ይሁዳ ካዋ ጋꬎ ባዳ፥ ያን ሀ ቃላ ኦዳ። 2 ‘ነኖ ይሁዳ ካዋዉ፥ ዳዊታ አራታን ኡትዳይሶ፥ ኔኒ፥ ነ ሞርናትነ ሀ ፐንግያራ ገልያ ነ አሳይ ጎዳ ቃላ ስእተ! 3 ሱረ ፕርዳ ፕርድተ፤ ፅሎ ኦꬅተ። ቦንቀትዳይሳ ኡንኤꬅያ አሳ ኩሸፐ አሽተ። በተ አሳስ፥ ይኦታስነ አምኤታስ ገነ ኦꬆፕተ ዎይኮ ሱጎፕተ። ፅሎ አሳ ሱꬁ ሀ በሳን ጉሶፍተ። 4 ሀ ኪታታ ህንተ ናግኮ፥ ዳዊታ አራታን ኡትያ ካዎት ፓራነ ፓራ ጋረ ቶግድ፥ ባንታ ሞርናታራነ ባንታ አሳራ ሀ ካዎ ጋꬎ ፐንግያራ ገላና። 5 ሽን ህንተ ኪተቶና እፅኮ፥ ሀ ካዎ ጋꬎይ ባይሳ ግዳና ያጋዳ ታ ጎዳይ ታ ሁጰን ጫቃስ’ ” ያጌስ ጎዳይ።

6 ጎዳይ ይሁዳ ካዎ ጋꬉዋባ ሀይሳዳ ያጌስ፦ “ኔኒ ታዉ ጋላዳ ቢታነ ልባኖሰ ዙማ መላ ግድኮካ፥ ታ ነና መላ ቢታነ አስ ዶና ካታማ ኦꬃና። 7 ታኒ ነና ላልያ አሳ ኦላ ሚሸ ኦይꬃዳ ኪታና፤ ኤንቲ ነ ዝጋ ቱቀታ ቃንፀረꬅድ፥ ታማን የጋና።

8 “ዱማ ዱማ ካዎተꬃታፐ አሳይ ሄ ካታማ ማታራ አꬍሸ፥ ‘ጎዳይ አይስ ሀ ግታ ካታማ ሀይሳዳ ኦꬅዴ?’ ያግድ እሶይ እሱዋ ኦይቻና። 9 ኤንቲ ዛሪድ፥ ‘ጎዳ ባንታ ፆሳራ ጫቅዳ ጫቁዋ መንꬅድ፥ ሀራ ፆሳታ ጎይንዳ ግሾነ ኦꬅዳ ግሾሳ’ ” ያጋና።

10 ሀይቅዳ ካዋ እዮስያሳስ ዬኮፍተ ዎይኮ ካዮቶፍተ። ሄሳ አግድ፥ ድኤትድ ብዳ ሳሎማስ *ሴለትድ ዬክተ። እ ጉየ ስመና፤ ባ የለትዳ ቢታ ዛሪድ በኤና።

11 ባ አዋ በሳን ይሁዳን ካዎትድ ደእሸ፥ ሀ በሳፈ ብዳ እዮስያሳ ናአ ሳሎማባ ጎዳይ ሀይሳዳ ያጌስ። “እ ጉየ ስመና። 12 እ ድኤትድ ብዳ ቢታን ሀይቃና፤ ስሚድ ሀ ቢታ በኤና” ያጌስ ጎዳይ።

13 ባ ኬꬃ ገነን ኬፀይሳ፥ ጌላ ኦገን ፖቀ ቦላ ፖቀ ጉጀይሳ፥ ባ አሳስ አይኮካ እሞናነ ጋቴ ቃንፆና ኦስሰይሳ አየ! 14 ሄ ኡራይ፥ “ታኒ ታዉ ግታ ፖቀይ ደእያ ዳልጋ ኬꬅ ኬፃና” ያግድ፥ ባ ኬꬃስ ዳልጋ ማስኮተታ ከስድ፥ ዝጋ ምꬃን አሌቅስድ፥ ዞኦ ቃላመ ትዬስ።

15 ነ ዳሮ ዝጋን ኬፅዳይስ ነና ሎኦ ካዎ ከሴስ ጋዳ ቆፓይ? ነ አዋ እዮስያሳስ ምያባይነ ኡያባይ ꬋይዴ? እ ሱረ ፕርዳ ፕርድስ፤ ፅሎ ኦꬅስ። ሄሳ ግሾ፥ እያዉ ኡባባይ እንጀትስ። 16 እ ማንቆታስነ መቶታንቾታስ ሱረ ፕርድያ ግሾ፥ ኡባባይ እያዉ እንጀትስ። ጎዳ ኤሬስ ጉሳይ ሀይሳ። 17 ሽን ነ አይፈይነ ነ ዎዛናይ ሸምፕዳይ፥ ጭሞን ጎአ ደሞ፥ ፅሎ ሱꬅ ጉሶ፥ ገነነ ኡንኤꬆ ቦላና።

18 ሄሳ ግሾ፥ ጎዳይ እዮስያሳ ናኣ፥ ይሁዳ ካዋ እዮአቄማባ ሀይሳዳ ያጌስ፦ “እ ሀይቅያ ዎደ ኤንቲ እያዉ፥ ‘ዎ፥ ታ እሻዉ፥ ዎ ታ እሻዉ’ ያግድ ዬኮኮና። ቃስ፥ ‘ዎ፥ ታ ጎዳዉ፥ ዎ፥ ታ ካዋዉ’ ያግድ ዘሌሎኮና። 19 እያ ሞጎይካ ሀረ ሞጎ መላ ግዳና። እያ አሀይ ጎሸትድ፥ የሩሳላመ ፐንገታፐ ያ ባጋን የገታና” ያጌስ ጎዳይ።

20 ጎዳይ የሩሳላመባ ሀይሳዳ ያጌስ፦ “ኦላስ ኔራ ዙፐተይሳት ኡባይ ፆነትዳ ግሾ፥ ፑደ ልባኖሰ ባዳ፥ ያን ዋሳ። ባሳነ ቢታን ዋሶ ሱልሳ፤ አባሪማ ዙማን ዋሳ። 21 ነ ሳሮ ደእያ ዎደ ታ ነዉ ኦዳስ፤ ሽን ነ ታና ስኦና እፃዳሳ። ነ ናአተꬃፈ ዶምን ነ ሀኖይ ሀይሳ፤ ነ ታዉ ኪተቶና እፃዳሳ። 22 ነ ሄንꬃንቾታ ኡባ ጫርኮይ ኤፋና፤ ኦላስ ኔራ ዙፐተይሳት ድኤትድ ባና። ሄ ዎደ ነ ኢታተꬃ ኡባ ግሾ ዬላታናነ ካዉያና። 23 ህንተኖ፥ ልባኖሰ ዝጋን ኬፀትዳ ኬꬃን ደኤይሳቶ፥ እቀꬅ ኦይክዳ ማጫሳዳ ኡንእ ህንተ ቦላ ፑቱ ጊኮ ህንተ ዋናኔ?” ያጌስ።

24 ጎዳይ ሀይሳዳ ያጌስ፦ “ታ ደኦይ ኤሮ! ኔኒ እዮአቄማ ናአይ፥ ይሁዳ ካዎይ ዮአክን፥ ታ ኡሻቻ ኩሸን ደእያ ታ ማታሜ ዎꬅያ ምግዶ ግድያኮካ ታ ነና ከሳ የጋና። 25 ነና ዎꬋናዉ ኮየይሳታስ፥ ነ ያይያ ባብሎነ ካዋ ናቡካዳናፆራስነ እያ ኦላንቾታስ ታ ነና አꬃዳ እማና። 26 ታ ነናነ ነ አይዉ ህንተ የለቶና ሀራ ቢታ ሆላና፤ ህንተ ናምአይካ ያን ሀይቃና። 27 ህንተ ስማናዉ ላሞትያ ቢታ ፖሎ ስመከታ” ያጌስ።

28 ሀ አደይ ዮአክን፥ ካትዳነ መቅዳ ፁጌ? እ፥ ኦንካ ኮዮና ሚሼ? እነ እያ ናይት አይስ ጎደትድ፥ ኤሮና ቢታን የገትድ አትዶና? 29 ቢተ፥ ቢተ፥ ቢተ፥ ጎዳ ቃላ ስአ! 30 “እያ ኮቻፈ እሱዋስካ እንጀቶና ግሾነ ዳዊታ አራታን ኡትያ ዎይኮ ይሁዳን ካዎትያ አስ እሶይካ ባይና ግሾ፥ ሀ አድያ፥ ናእ ባይና አስ፥ ባ ላይꬃ ኡባን ደኦይ እንጀቶና አስ” ጋዳ ፃፋ ያጌስ ጎዳይ።

23

ፅሎ አጫ

1 “ታ ሄንꬃ በሳን ደእያ ዶርሳታ ꬋይስያነ ላልያ ሄንꬃንቾታ አየ!” ያጌስ ጎዳይ።

2 ጎዳይ፥ እስራኤለ ፆሳይ፥ ባ አሳ ሄምያ ሄንꬃንቾታ ሀይሳዳ ያጌስ፦ “ህንተ ታ ዶርሳታ ላልዳ ግሾ፥ ጎድዳ ግሾ፥ ናግቦና ግሾነ ህንተ ኦꬅዳ ህንተ ኢታ ኦሱዋ ግሾ ታ ህንተና ሴራና። 3 ታ ዉድያፐ አትዳይሳታ ታ ካሰ ላልዳ ቢታ ኡባፈ ታ ሁጰን ሺሻና። ኤንታ ጉየ ኤንታ ሄንꬃ በሳ ዛራና፤ ኤንቲ ያን የለትድ ዳራና። 4 ኤንታ ሎይꬅድ ሄምያ ሄንꬃንቾታ ኤንታዉ ሹማና። ኤንቲ ዛሪድ ያዮኮና፤ ዳጋሞኮና፤ ኤንታፈ እሶይካ ꬋየና” ያጌስ ጎዳይ።

5 “ዳዊታ ኮቻፈ ፅሎ አጫ ደንꬃና ዎደይ ያና። እ ካዎተꬃ ጭንጫተꬃን አይሳና፤ ቢታ ቦላ ሱረነ ፅሎ ኦꬃና። 6 እያ ካዎተꬃ ዎድያን ይሁድ አታና፤ እስራኤለይ ሳሮ ዳና። እያ ሱንꬃይ፥ ‘ፆሳይ ኑ ፅሎተꬃ’ ጌተታና” ያጌስ ጎዳይ።

7 ሄሳ ግሾ፥ “አሳይ፥ ‘እስራኤላ አሳ ግብፀ ቢታፈ ከስዳ ጎዳይ ኤርያ መላ’ ያግድ ጫቃናይሳ አግድ፥ 8 ‘እስራኤላ ኮቻ ፑደሀ ባጋ ቢታፈነ ኤንታ ላልዳ ቢታ ኡባፈ ኤህዳ ጎዳይ ኤርያ መላ’ ያግድ ጫቃና ዎደይ ያና። ሄሳፈ ጉየ፥ ኤንቲ ባንታ ቡዞ ቢታን ዳና” ያጌስ ጎዳይ።

ዎርዶ ናበታ

9 ናበታባ ታ ቆፕያ ዎደ ታ ዎዛናይ ዳቡሬስ፤ ታ መቀꬃት ኮኮሮሶና። ጎዳ ግሾነ እያ ጌሻ ቃላ ግሾ ዎይነይ ፆንን ማꬆትዳ አስ ግዳስ። 10 ቢታይ ላይማተꬃን ኩምስ። ቃንገꬃ ግሾ፥ ቢታይ ዬኬስ፤ ባዞ ሄንꬃ በሳት መልዶሶና። ናበት ኢታ ኦገን ሄመቶሶና፤ ባንታ ማታ ልከ ግዶና ኦገን ጎኤቶሶና።

11 “ናበትነ ካህነት ቱንዶሶና፤ ሀር አቶሽን ታ ኬꬃን ኤንቲ ኦꬅያ ኢታ ታ በአስ” ያጌስ ጎዳይ።

12 “ሄሳ ግሾ፥ ኤንታ ኦገይ ሀልፃና፤ ኤንቲ ꬉማን የገታና፥ ꬉበትድ ኩንዳና። ኤንቲ ሴረትያ ዎደ ኤንታ ቦላ ጋዶ ኤሀና” ያጌስ ጎዳይ።

13 “ሳማረ ናበታ ግዶን ኢታባ በአስ። ኤንቲ ባኣለ ሱንꬃን ትንብተ ኦዶሶና፤ ታ አሳ እስራኤለ ባለꬆሶና። 14 ቃስ የሩሳላመ ናበታ ግዶንካ ሀይꬃስ ዴፅያባ በአስ። ኤንቲ ላይማቶሶና፤ ዎርዶትድ ደኦሶና። ኦንካ ባ ኢታ ኦሱዋፐ ስሞና መላ ኤንቲ ኢታ ኦይሳታ ምንꬆሶና። ኤንቲ ኡባይ ታዉ ሶዶማ መላ፤ የሩሳላመ አሳይ ጋሞራ መላ” ያጌስ ጎዳይ።

15 ሄሳ ግሾ፥ ኡባፈ ዎልቃማ ጎዳይ ናበታባ ሀይሳዳ ያጌስ፦ “የሩሳላመ ናበታ ዶናፐ ቱናባይ ከይድ፥ ቢታ ኡባን ላለትዳ ግሾ፥ ታ ኤንታ ጫምያ ካꬅ ሙዛና፤ ኤንታ ዎꬍያ ሃꬅ ኡሻና” ያጌስ።

16 “ናበት ኦድያባ ስኦፕተ፤ ኤንቲ ሀኖና ኡፋይሳን ኩንꬆሶና። ጎዳይ ኦዶናሽን ኤንቲ ባንታፈ መꬍ ከስድ ቆንጨꬅ ኦዶሶና። 17 ታና ካይሳታኮ፥ ‘ህንተ ሳሮ ዳና’ ያጎሶና፤ ቃስ ባንታ ዎዛና ኢታተꬃ ካለይሳታኮ፥ ‘ህንተና ኢታባይ ጋከና’ ያጎሶና” ያጌስ ኡባፈ ዎልቃማ ጎዳይ።

18 “ሽን በአናዉ ዎይኮ እያ ቃላ ስአናዉ ጎዳይ ዞርያ በሳን ኤንታፈ ኦነ ኤቅዳይ? እያ ቃላ ስእዳይ ኦኔ? 19 ጎዳ ጎተይ ሀንቆን ደንዳና፤ ዎልቃማ ሆበይ ኢታታ ሁጵያ ሾጫና። 20 ባ ዎዛና ቆፋ ፖሎና ደእሸ፥ ጎዳ ሀንቆይ ስመና። ዉርሰꬃ ዎድያን ሀይሳ ህንተ አኬካና። 21 ታ ሀ ናበታ ኪታብከ፤ ሽን ኤንቲ ባንታ ኪታ ኤክድ ዎፆሶና። ታ ኤንታዉ ኦዳብከ፤ ሽን ኤንቲ ትንብተ ኦዶሶና። 22 ኤንቲ ታ ዞርያ በሳን ኤቅዳባ ግድያኮ፥ ታ ቃላ፥ ታ አሳስ ኦዳናሽን። ኤንቲ ኢታ ኦግያፐነ ኤንታ ኢታ ኦሱዋፐ ዛራናሽን” ያጌስ ጎዳይ።

23 “ታ ማታ ፃላላ ፆሴ? ሃሆ ፆሲ ግድክና? 24 ታ በኦናዳ፥ አስ ጌማ በሳን ባና ቆሳናዉ ዳንዳኢ? ሳሎንነ ሳአን ኩምዳይ ታና ግድክና?” ያጌስ ጎዳይ።

25 “ታ ሱንꬃን ዎርዶ ትንብተ ኦደይሳት ግያባ ስአስ። ኤንቲ፥ ‘ታ አሙሆ በአስ፤ ታ አሙሆ በአስ’ ያጎሶና። 26 ሀ ናበት ባንታዉ መꬍድ ከስድ ኦድያ ዎርዶ ትንብተይ ኤንታ ዎዛናን አዉደ ጋካናዉ ጋምአኔ? 27 ኤንታ አዋት ባኣለ ኤቃ ጎይንድ ታ ሱንꬃ ዶግዳይሳዳ፥ ኤንቲ እሶይ እሱዋስ ኦድያ አሙሁዋን፥ ታ አሳይ ታ ሱንꬃ ዶጋና መላ ኦꬃናዉ ቆፖሶና። 28 አሙሆ አሙህያ ናበይ ባ አሙሁዋ ኦዶ፤ ሽን ታ ቃላ ስእያ ናበይ ታ ቃላ አማነትድ ኦዶ። ዳልነ ግስተይ አዉን ጋሄቲ? 29 ታ ቃላይ ታማ መላ ግደኔ? ዛላ መንረꬅያ ናርቃ መላ ግደኔ?” ያጌስ ጎዳይ።

30 “ሄሳ ግሾ፥ ታ ቃላ እሶይ እሱዋፈ ካይሶትድ ታፐ ኤክዳ ዳንስድ ትንብተ ኦድያ ናበታ ታ እፃይስ። 31 ሄሳዳካ፥ ባንታ ዎዛና ቆፋ ኦድሸ፥ ‘ጎዳይ ያጌስ’ ግያ ናበታካ ታኒ እፃይስ። 32 ዎርዶ አሙህሸ ትንብተ ኦድያ ናበታ ቦላ ታ ደንዳና። ኤንቲ ባንታ አሙሁዋን ካትድ ትንብተ ኦድያ ናበታ ታኒ እፃይስ። ታ ኤንታ ኪቶናሽን ዎይኮ ሹሞናሽን ዎርዶ ትንብተ ኦዶሶና፤ ታ አሳ ባለꬆሶና። ኤንቲ ሀ አሳ አይኮካ ማዶኮና” ያጌስ ጎዳይ።

ጎዳ ኪታ

33 “ጎዳይ ታኮ፥ ‘ሀ አሳይ ዎይኮ ናበይ ዎይኮ ካህነይ፥ ጎዳ ኪታይ አይቤ?’ ግድ ኦይችኮ፥ ነ ኤንታኮ፥ ‘ጎዳይ፥ ታ ህንተና ሆላና’ ያጌስ” ጋዳ ኦዳ።

34 “ናበይ ዎይኮ ካህነይ ዎይኮ አሳይ፥ ‘ሀይስ ጎዳ ኪታ’ ያግድ ኦድኮ፥ ታ ሄ አድያነ እያ ሶ አሳ ሴራና። 35 ሄሳ አግድ እሶይ እሶይ፥ ‘ጎዳይ ዎይግዴ? ዎይኮ ጎዳይ አይ ኦድዴ?’ ያግድ ባ ላገታነ ባ ዳቦታ ኦይቻናዉ በሴስ። 36 ህዛፐ ኦንካ፥ ‘ጎዳ ኪታ’ ያግድ ዛሪድ ኦደታናዉ በሰና። ሄሳ ግሾ፥ እያ ዶናፐ ከይያ ቃላይ እያዉ ኪታ ግድያ ግሾ፥ ደኦ ፆሳ፥ ኡባፈ ዎልቃማ ጎዳ፥ ኑ ፆሳ ቃላ ህንተ ምርቄታ። 37 ኔኒ ናበታኮ፥ ‘ጎዳይ ህንተና ዎይግዴ?’ ዎይኮ ‘አይ ኦድዴ?’ ያጋዳ ኦይቻናዉ በሴስ። 38 ሽን ህንተ፥ ‘ሀይስ ጎዳ ኪታ’ ጊኮ፥ ጎዳይ ሀይሳዳ ያጌስ፦ ታኒ ህንተና፥ ‘ሀይስ ጎዳ ኪታ ጎፕተ’ ያግንካ ህንተ፥ ‘ሀይስ ጎዳ ኪታ’ ግደታ። 39 ሄሳ ግሾ፥ ታ ህንተና ዶጋና፤ ህንተናነ ህንተ አዋታስ እምዳ ካታማ ኩመꬅ ታ ስንꬃፈ ድጋና። 40 ታ ህንተ ቦላ መርና ካዉሻነ ዶገቶና ዬላ ኤሀና” ያጌስ ጎዳይ።

24

ባላሰ አይፈይ ደእያ ናምኡ ዳቾታ

1 ካዎይ ናቡካዳናፆር፥ እዮአቄማ ናኣ፥ ይሁዳ ካዋ እኮንያና፥ ይሁዳ ሀላቃታራ፥ ኩሸ ሂላታራነ ብራታ ቆፀይሳታራ የሩሳላመፐ ባብሎነ ድእድ ኤፍዳፐ ጉየ፥ ጎዳይ ታና ቆንጨꬅ በስስ። ጎዳይ ታና፥ ፆሳ ኬꬃስ ስንꬃ ባጋራ ባላሰይ ደእያ ናምኡ ኬሸታ በስስ። 2 እስ ኬሽያን ኮይሮ ቴርዳ ዳንያ ሎኦ ባላሰይ ደኤስ፤ ሀንኮ ኬሽያን ቃስ ማናዉ ጊጎና ኢታ ባላሰይ ደኤስ። 3 ጎዳይ ታኮ፥ “ኤርምያሳ፥ ነ በኤይ አይቤ?” ያግድ ኦይችስ።

ታኒ፥ “ባላሰ በአይስ፤ ሎኦ ቴራይ ዳሮ ሎኦ፤ ኢታ ቴራይ ቃስ ማናዉ ጊጎና ዳሮ ኢታ” ያጋስ።

4 ሄሳፈ ጉየ፥ ጎዳ ቃላይ ታኮ ይስ፦ 5 ጎዳይ እስራኤለ ፆሳይ ሀይሳዳ ያጌስ፦ “ይሁዳ ቢታፈ ድኦን ባብሎነ ቢታ የድዳ አሳታ፥ ሀ ሎኦ ባላሰ ቴራዳ ሎኦ ጋና። 6 ታኒ ሎኦ አይፈን ኤንታ ፄላና፤ ቃስ ኤንታ ዛራዳ ሀ ቢታ ኤሀና። ታ ኤንታ ኬፃናፐ አትሽን፥ ላልከ፤ ኤንታ ቶካናፐ አትሽን፥ ሾድከ። 7 ታኒ ጎዳ ግድዳይሳ ኤንቲ ኤራና መላ ኤንታዉ ዎዛና እማና። ኤንቲ ባንታ ኩመꬃ ዎዛናፐ ታኮ ስማናዉ ደእያ ግሾ፥ ኤንቲ ታ አሰ ግዳና፤ ታ ኤንታ ፆሰ ግዳና” ያጌስ።

8 ግዶሽን፥ “ይሁዳ ካዋ ሰደቅያሳ፥ እያ ሞርናታ፥ ሀ ቢታን ግድን የሩሳላመን አትዳ አሳነ ግብፀ ቢታን ደኤይሳታ ማናዉ ጊጎና ዳሮ ኢታ ባላሰ ቴራዳ ኢታ ጋና። 9 ታኒ ኤንታ ጎዳዳ የድያ ቢታ ኡባን፥ ሀ ሳአ ካዎተꬃት ኤንታ በእድ ዳጋማና። ታኒ ኤንታ እፀትዳይሳታ፥ ጫየትዳይሳታ፥ ቦረትዳይሳታ፥ ሌምሰተይሳታ፥ ቀልቅሰተይሳታ፥ ባደትዳይሳታ ኦꬃና። 10 ታ ኤንታዉነ ኤንታ ማይዛታስ እምዳ ቢታፈ ኤንቲ ፖሎ ꬋያና ጋካናዉ ማሻ፥ ኮሻነ ቦሻ ኤንታ ቦላ የዳና” ያጌስ ጎዳይ።

25

ላፑን ታሙ ላይꬃ አይለተꬅ

1 እዮስያሳ ናአይ፥ ይሁዳ ካዎይ እዮአቄም ካዎትዳ ኦይዳንꬆ ላይꬃን፥ ባብሎነ ካዎይ ናቡካዳናፆር ካዎትዳ ኮይሮ ላይꬃን፥ ይሁዳ አሳባይ ኤርምያሳኮ ይዳ ቃላይ ሀይሳ። 2 ናበይ ኤርምያስ ይሁዳ ኡባስነ የሩሳላመን ደእያ ኡባስ ሀይሳዳ ያግስ፦ 3 አሞፀ ናአይ፥ ይሁዳ ካዎይ፥ እዮስያስ ካዎትዳ ታማነ ሄꬓንꬆ ላይꬃፈ ዶምድ፥ ሀች ጋካናዉ፥ ላታማነ ሄꬑ ላይꬅ ጎዳ ቃላይ ታኮ ይስ። ታ ህንተዉ ዛራ ዛራ ኦዳስ፤ ሽን ህንተ ስኦና እፅደታ።

4 ጎዳይ ባ አይለታ፥ ናበታ ኡባ ዛር ዛር ህንተኮ ኪትስ፤ ሽን ህንተ ስኦና እፅደታ። 5 ኤንቲ፥ “ህንተ ኡባይ ህንተ ኢታ ኦግያፐነ ህንተ ኢታ ኦሱዋፐ ስምተ። ጎዳይ ህንተዉነ ህንተ ማይዛታስ መርናዉ እምዳ ቢታን ህንተ ዳና። 6 ሀራ ፆሳታ ጎይናናዉነ ኤንታዉ ኦꬃናዉ ካሎፍተ። ቃስ ህንተ፥ ህንተ ኩሸን ኦꬅዳ ኤቃታን ጎዳ ሀንቁዋ ደንꬆፍተ። ሄስ ሀንኮ ጎዳይ ህንተና ቆሄና” ያግዶሶና።

7 “ህንተ ታ ኦድዳይሳ ስኦና እፅድ፥ ህንተ ኩሸይ ኦꬅዳባን ታና ይሎይደታ። ህንተ፥ ህንተና ቆህያባ ኦꬅደታ” ያጌስ ጎዳይ።

8 “ሄሳ ግሾ፥ ኡባፈ ዎልቃማ ጎዳይ ሀይሳዳ ያጌስ፦ ህንተ ታ ቃላስ ኪተቶና እፅዳ ግሾ፥ 9 ፑደሀ ባጋ አሳ ኡባነ ታ አይልያ ባብሎነ ካዋ ናቡካዳናፆራ ፄጋና። ኤንታ ሀ ቢታ ቦላ፥ ሀ ቢታን ደእያ አሳ ቦላነ ሄራን ደእያ ካዎተꬃታ ኡባ ቦላ ኤሀና። ታ ሀ ቢታ ኩመꬅ ꬋይሳና፤ ቃስ በእዳ ኡባይ ሻትያባነ ቀልቅስያባ ኦꬃና” ያጌስ ጎዳይ። 10 ኤንታ ግዶፈ እልልስነ ኡፋይሳ ቃላ፥ ያጋኖ ግርስ፥ ዎፃ ግርስነ ፆምፐ ፖኦ ꬋይሳና። 11 ሀ ቢታይ ኩመꬅ ላለትዳነ ባይሳ ቢታ ግዳና፤ ካዎተꬃት ባብሎነ ካዋስ ላፑን ታሙ ላይꬅ ሃረታና።

12 “ላፑን ታሙ ላይꬃይ ፖለትዳፐ ጉየ፥ ታኒ ባብሎነ ካዋነ እያ አሳ ኤንታ ናጋራ ግሾ ሴራና፤ ኤንታ ቢታ መርናዉ ባይሳ ኦꬃና። 13 ታ ሀ ቢታ ቦላ ኦድዳ ኡባ፥ ኤርምያስ ካዎተꬃታ ኡባ ቦላ ኦድዳ ትንብትያነ ሀ ማፃፋን ፃፈትዳ ኡባ ሀ ቢታ ቦላ ኤሀና። 14 ዳሮ ካዎተꬃትነ ግታ ካዎት ባብሎነ አሳ ሃራና። ታ ኤንታዉ፥ ኤንታ ሀኑዋዳነ ኤንታ ኩሸ ኦሱዋዳ ዛራና” ያጌስ ጎዳይ።

ፆሳ ሀንቆ ፁአ

15 “ታ ሀንቁዋን ኩምዳ ዎይነ ዋንጫ ታ ኩሸፐ ኤካ። ኤፋዳ ታ ነና ኪትያ ካዎተꬃታ ኡባ ኡሻ። 16 ኤንቲ ኡይድ፥ ታኒ ኤንታ ግዶ የድያ ማሻ ጋሶን ጋንድጋራናነ ጎያና” ያጌስ ጎዳይ እስራኤለ ፆሳይ።

17 ታኒ ጎዳ ኩሸፐ ዋንጫ ኤካዳ፥ እ ታና ኪትዳ ካዎተꬃታ ኡባ ኡሻስ። 18 ሀች ሀንዳይሳዳ ኤንታ ኡባ ꬋዮነ ዳጋማ፥ ጫሸነ ባደꬅ ኦꬃና መላ የሩሳላመነ ይሁዳ ካታማታ፥ እያ ካዎታነ እያ ሞርናታ ኡባ ኡሻስ። 19 ግብፀ ካዋ፥ እያ አይለታ፥ እያ ሞርናታ፥ እያ ቢታ አሳ ኡባነ 20 ያን ደእያ አላጋ አሳ ኡባ ኡሻስ። ኦፃ ካዎታ ኡባ ኡሻስ። ፍልስፄመን ደእያ አስቃሎና፥ ጋዛ፥ ኤቅሮናነ አሽዶዳፐ አትዳ ካዎታ ኡባ ኡሻስ። 21 ኤዶመ፥ ሞአበነ አሞነ ኡሻስ። 22 ፅሮሳ ካዎታ ኡባ፥ ስዶና ካዎታ ኡባነ መደትራነ አባፈ ሄፍንꬃን፥ ሃሆን ደእያ ካዎታ ኡሻስ። 23 ደዳና፥ ተማና፥ ቡዛነ ባንታ ሁጵያ ጋፃ ሜድያ አሳ ኡባ ኡሻስ። 24 አራበ ካዎታ ኡባነ መላ ቢታን ደእያ ዋላካ አሳ ካዎታ ኡባ ኡሻስ። 25 ዝምራ፥ ኤላማነ ሜዶና ካዎታ ኡባ ኡሻስ። 26 ፑደሀ ቢታ ካዎታ ኡባ፥ ሃሆንነ ማታን ደእያ ካዎታ ኡባ ካላዳ ካላዳ ሳኣ ቦላ ደእያ ካዎተꬃታ ኡባ ኡሻስ። ኤንታፈ ጉየ ባብሎነ ካዎይ ኡያና።

27 ጎዳይ ታኮ፥ “ሄሳ ግሾ፥ ‘ኡባፈ ዎልቃማ ጎዳይ፥ እስራኤለ ፆሳይ ህንተኮ ሀይሳዳ ያጌስ’ ያጋ። ‘ኡይተነ ማꬆትተ፤ ጮይተነ ኩንድተ። ታኒ ህንተ ግዶ የድያ ማሻ ጋሶን ዛሪድ ደንዶፍተ’ ያግስ። 28 ሽን ኤንቲ ነ ኩሸፐ ዋንጫ ኤኮናነ ኡዮና እፅኮ፥ ኤንታኮ ሀይሳዳ ያጋ። ‘ኡባፈ ዎልቃማ ጎዳይ ህንተኮ ሀይሳዳ ያጌስ፦ ህንተ ኡያናዉ በሴስ። 29 ታ ሱንꬃን ፄገትዳ ካታማ ቦላ ኢታባ ኦꬃናዉ ዶማይስ። ያትን ህንተ ሴረቶና አታናዉ ዳንዳኤቲ? ታ ሳአን ደእያ ኡባ ቦላ ማሻ ፄግዳ ግሾ ህንተ ሴረቶና አተከታ’ ” ያጌስ ኡባፈ ዎልቃማ ጎዳይ።

30 “ሄሳ ግሾ፥ ኤርምያሳ፥ ሀ ቃላ ኡባይ ኤንታ ቦላ ፖለታናይሳ ኤንታዉ ኦዳ። ጎዳይ ꬎቃን ጉማና፤ ጎዳይ ባ ጌሻ በሳፈ ባ ጉንꬃ ስሳና። እ ባ ቢታ ቦላ ፃጋና፤ ዎይነ ጉምኤይሳት ዋሰይሳዳ ሳአን ደእያ ኡባ ቦላ ዋሳና። 31 ጎዳስ ካዎተꬃታራ ሞቶይ ደእያ ግሾ እያ ዋሶይ ሳአ ጋፃ ጋክድ ስኤቴስ። ጎዳይ አሳ ኡባራ ፕርደታና፤ እ ኢታታ ማሻስ አꬅድ እማና” ያጌስ ጎዳይ።

32 “ኢታባይ ካዎተꬃፈ ካዎተꬃ ላለትስ፤ ሳኣ ጋፃፐ ጎተይ ደንድስ” ያጌስ ኡባፈ ዎልቃማ ጎዳይ።

33 ሄ ዎደ ጎዳይ ዎꬍዳይሳታ አሀይ፥ ቢታ ቦላ ሀ ጋፃፐ ያ ጋፃ ጋካናዉ ላለታና። ኤንታዉ ዬከተና፥ ኤንታ አሀይ ሺቀና ዎይኮ ሞገተና፤ ኤንቲ ቢታን ፕቶ መላ ግዳና።

34 ህንተኖ፥ ሄንꬃንቾቶ፥ ዬክተነ ዋስተ። ህንተኖ፥ ዉድያ ካለይሳቶ፥ ብዶን ጎንዶረትተ። ህንተ ሹከትያ ዎደይ ጋክስ፤ ህንተ ኩንዳናነ ሎኦ ኡርቃ ሚሻዳ መቀረታና። 35 ሄንꬃንቾት ባቃትድ አትያ በሲ ባዋ፤ ዉድያ ካለይሳት ከስ ኤክያ በሲ ባዋ። 36 ጎዳይ ኤንታ ሄንꬃ ጋድያ ꬋይስያ ግሾ፥ ሄንꬃንቾት ዋስያ ዋሱዋነ ዉድያ ካለይሳት ዬክያ ዬሁዋ ስእተ። 37 ጎዳ ሱልያ ሸንያ ጋሶን ሳሮ ቢታይ ባይሳታና። 38 ጋሞይ ባ ደእያ ዎራፐ ከየይሳዳ ጎዳይ ባ ደእያ በሳፈ ከያና። ኤንታ ቢታይ ኡንኤይሳታ ማሻንነ ጎዳ ሱልያ ሀንቁዋን ባይሳ ግዳና።

26

ኤርምያስ ሀይቆፐ አትስ

1 እዮስያሳ ናአይ ይሁዳ ካዎይ እዮአቄም ካዎትዳ ዎደ ጎዳ ቃላይ ይስ። 2 ጎዳይ፥ “ፆሳ ኬꬃ ዳባባን ኤቃ። ፆሳ ኬꬃን ጎይናናዉ ይሁዳ ካታማታፐ ያ ኡባስ፥ ታ ነና ኪትዳ ቃላፐ እሱዋካ አሾና ኦዳ። 3 ኤንቲ ስእድ፥ ባንታ ኢታ ኦግያፐ ስማነኮ ኦን ኤር። ሄሳ ግድኮ፥ ታኒ ኤንታ ኢታተꬃ ግሾ ꬋይሳናዉ ቆፕዳይሳ አጋጋና።”

4 ኤንታኮ ሀይሳዳ ያጋ፦ “ህንተ ታና ስኦና እፅኮነ ታ ህንተዉ እምዳ ህግያ ኪተቶና እፅኮ፥ 5 ህንተ ስኦና እፅኮካ ታ ዛራ ዛራዳ ህንተኮ ኪትዳ፥ ታ አይለታ ናበታ ቃላ ስኦናን እፅኮ፥ 6 ታ ሀ ፆሳ ኬꬃ ሴሎዳ ኦꬃና። ሀ ካታማ ሳአን ደእያ ካዎተꬃታ ኡባስ ባደꬅ ኦꬃና” ያግስ።

7 ኤርምያስ ፆሳ ኬꬃን ሀ ቃላ ኦድሽን፥ ካህነት፥ ናበትነ አሳ ኡባይ ስእዶሶና። 8 ኤርምያስ፥ ጎዳይ፥ ኦዳ ግድ እምዳ ኪታ ኦድድ ኦንግዳ ዎደ ካህነት፥ ናበትነ አሳ ኡባይ እያ ኦይክድ፥ “ነ ሀይቃናዉ በሳሳ” ያግዶሶና። 9 ኔኒ፥ “ ‘ሀ ፆሳ ኬꬃይ ሴሎዳ ሀናና፤ ቃስ ሀ ካታማይ ꬋያና፤ ባይሳ ግዳና’ ያጋዳ፥ ጎዳ ሱንꬃን አይስ ትንብተ ኦዳዲ?” ያግድ፥ ፆሳ ኬꬃን ሺቅዳ አሳ ኡባይ ኤርምያሳ ተቅዶሶና።

10 ይሁዳ ሀላቃት ሄሳ ስእዳ ዎደ፥ ካዎ ጋꬎፐ ከይድ፥ ፆሳ ኬꬅ ይዶሶና። ፆሳ ኬꬃን ኦራꬃ ፐንገ ጌተትያ ፐንግያን ኡትዶሶና። 11 ካህነትነ ናበት ሀላቃታኮነ አሳ ኡባኮ ሀይሳዳ ያግዶሶና፦ “ህንተ፥ ህንተ ሀይꬃን ስእዳይሳዳ፥ ሀ አደይ ሀ ካታማ ቦላ ትንብተ ኦድዳ ግሾ፥ እ ሀይቃናዉ በሴስ!” ያግዶሶና።

12 ኤርምያስ ሀላቃታኮነ አሳ ኡባኮ ሀይሳዳ ያግስ፦ “ሀ ህንተ ስእዳ ቃላ ኡባይ ሀ ፆሳ ኬꬃ ቦላነ ሀ ካታማ ቦላ ሀናና ጋዳ ታ ኦዳና መላ ጎዳይ ታና ኪትስ። 13 ህዛ ህንተ ኦግያነ ህንተ ኦሱዋ ላምተ፤ ጎዳ ህንተ ፆሳ ቃላስ ኪተትተ። ሄሳ ህንተ ኦꬅኮ፥ ጎዳይ ህንተ ቦላ ኤሀና ግዳ ኢታባ አጋጋና። 14 ታና ግድኮ፥ ታ ህንተ ኩሸን ደአይስ። ህንተዉ ሎኦነ ሱረ ዳንዳባ ታ ቦላ ኦꬅተ። 15 ታኒ ሀ ቃላ ኡባ ህንተዉ ኦዳና መላ ጎዳይ ቱማ ታና ኪትዳ ግሾ፥ ህንተ ታና ዎꬍኮ፥ ህንተ ህንተ ቦላ፥ ሀ ካታማ ቦላነ እያን ደእያ አሳ ቦላ ፅሎ ሱꬃ አጮ ኤሀናይሳ ኤርተ” ያግስ።

16 ሀላቃትነ አሳ ኡባይ፥ ካህነትነ ናበት፥ “እ፥ ጎዳ፥ ኑ ፆሳ ሱንꬃን ኑስ ኦድዳ ግሾ፥ ሀ አደይ ሀይቃናዉ በሰና” ያግዶሶና።

17 ቢታ ጭማታፐ እሶት እሶት ደንድ ኤቅድ፥ ሺቅዳ አሳኮ ሀይሳዳ ያግዶሶና፦ 18 “ህዝቅያስ ይሁዳን ካዎትዳ ላይꬃን ሞረሴታ አደይ ምክያስ ካሰ ይሁዳ አሳስ ሀይሳዳ ያግድ፥ ትንብተ ኦድስ፦ ‘ፅዮነይ ሾቃዳ ጎየታና። የሩሳላመ ካታማይ ላለትድ፥ ላለꬃ ዶረ ግዳና። ፆሳ ኬꬃይ ኬፀትዳ ደረይ ዎራ ግዳና’ ያጌስ ኡባፈ ዎልቃማ ጎዳይ” ያግስ። 19 ያትን፥ “ይሁዳ ካዎይ ህዝቅያስነ ይሁዳ አሳ ኡባይ እያ ዎꬍዶና? አካይ፥ ህዝቅያስ ጎዳስ ያይድ፥ ጎዳ ማሮተꬅ ኦይችቤኔ? ጎዳይ ኤንታ ቦላ ኤሀና ግዳ ኢታባ አግቤኔ? ሽን ኑኒ ኑ ቦላ ኢታባ ኤሀና ሀኖስ” ያግዶሶና።

እዮአቄም ኦርዮና ዎꬍስስ

20 ቅርያት-ይኣርማ ጌተትያ በሳን፥ ሻማያ ናኣ፥ ኦርዮና ጌተትያ እስ አደይ ደኤስ። እካ ኤርምያስ ኦድዳይሳዳ፥ ሀ ካታማ ቦላነ ሀ ቢታ ቦላ ጎዳ ሱንꬃን ካሰ ትንብተ ኦድስ። 21 ካዎይ እዮአቄም፥ እያ ኦላንቾት፥ እያ ሞርናት፥ ኦርዮን ኦድዳይሳ ስእዳ ዎደ ካዎይ እያ ዎꬋናዉ ኮይስ። ኦርዮን ሄሳ ስእዳ ዎደ ያይድ፥ ግብፀ ባቃትስ። 22 ግዶሽን፥ ካዎይ እዮአቄም አክቦራ ናኣ ኤልናታናነ ሀራ አሳታ ግብፀ ኪትስ። 23 ኤንቲ ኦርዮና ግብፀፈ ከስድ፥ ካዋ እዮአቄመኮ ኤፍን፥ እያ ማሻን ዎꬍስድ ደረይ ሞገትያ ዱፎን ሞግዶሶና።

24 ሽን ሳፋና ናአይ፥ አክቃም ኤርምያሳ ማድዳ ግሾ አሳይ እያ ዎꬋናዉ አꬅድ እምቦኮና።

27

ይሁድ ናቡካዳናፆራ ኩሸን ኩንድስ

1 እዮስያሳ ናአይ ሰደቅያስ፥ ይሁዳን ካዎቶ ዶምዳ ዎደ ሀ ቃላይ ጎዳፐ ኤርምያሳኮ ይስ። 2 “ዳፎ ጎነ ዎዶሮራ ደእያ ቃምባራ መꬋዳ ነ ጋናን ዎꬃ። 3 ይሁዳ ካዋ ሰደቅያሳኮ የሩሳላመ ኪተትዳ አሳ ባጋራ፥ ኤዶመ፥ ሞአበ፥ አሞነ፥ ፅሮሳነ ስዶና ኪታ። 4 ኤንቲ ባንታ ጎዳታስ ኦዳና መላ ኤንታ ኪታ። ኡባፈ ዎልቃማ ጎዳይ፥ እስራኤለ ፆሳይ ሀይሳዳ ያጌስ፦ 5 ‘ታ ግታ ዎልቃንነ ታ ምጨትዳ ኩሸን ሳኣ፥ ሳአን ደእያ አሳ፥ መሄነ ዶአታ መꬋስ፤ ታኒ እያ፥ ታ ኮይያ ኦደስካ እማይስ። 6 ሀእ ታ ቢታ ኡባ ታ አይልያስ፥ ባብሎነ ካዋ ናቡካዳናፆራስ እማስ። ቃስ ታ ባዞ ዶአትካ እያዉ ሃረታና መላ ኦꬃስ። 7 እያ ቢታይ ሀራታስ ሃረትያ ዎደይ ጋካናዉ ካዎተꬃት ኡባይ እያዉ፥ እያ ናኣስነ እያ ናኣ ናኣስ ሃረታና። ሄሳፈ ጉየ፥ ዳሮ ካዎተꬃትነ ግታ ካዎት እያ ሃራና።’

8 “ሽን አይ ቢት ዎይኮ አይ ካዎተꬅ ባብሎነ ካዋ ናቡካዳናፆራስ ኪተቶና እፅኮነ እያ ቃምባራን ገሎና እፅኮ፥ ሄ ካዎተꬃይ እያ ኩሸን ꬋያና ጋካናዉ ማሻን፥ ኮሻንነ ቦሻን ሴራና። 9 ሄሳ ግሾ፥ ‘ባብሎነ ካዋስ ሃረተከታ’ ግያ ህንተ ናበታ፥ ህንተዉ ካየይሳታ፥ ህንተ አሙሆ ብለይሳታ፥ ህንተ ማሮታነ ሞይትለ ፄገይሳታ ስኦፕተ። 10 ኤንቲ ህንተዉ ዎርዶ ኦዶሶና፤ ህንተና ህንተ ቢታፈ ሾዳና፤ ህንተና ጎዳዳ ከሳና፤ ህንተካ ꬋያና። 11 ሽን አይ ካዎተꬅካ ባብሎነ ካዋ ቃምባራን ገልድ፥ እያዉ ሃረትኮ፥ ታ ሄ ካዎተꬃ እያ ቢታን አሻና፤ ኤንቲ ሄ ቢታ ጎያና፤ ያን ዳና” ያጌስ ጎዳይ።

12 ታኒ፥ ይሁዳ ካዋ ሰደቅያሳስካ ሀ ቃላ ኦዳስ፤ “ባብሎነ ካዋ ቃምባራን ገላዳ እያዉነ እያ አሳስ ሃረትኮ፥ ነ ደኦን ዳና። 13 ጎዳይ ባብሎነ ካዋስ ሃረቶና እፅያ ካዎተꬃስ ኦድዳይሳዳ ማሻን፥ ኮሻንነ ቦሻን ነነ ነ አሳይ አይስ ሀይቄቲ? 14 ኤንቲ ኦደይ ዎርዶ ግድያ ግሾ፥ ‘ህንተ ባብሎነ ካዋስ ሃረተከታ’ ያግድ ኦድያ ናበታ ስኦፕተ። 15 ታ ኤንታ ኪታብከ፤ ሽን ኤንቲ ታ ሱንꬃን ዎርዶ ትንብተ ኦዶሶና። ሄሳ ግሾ፥ ታ ህንተና ጎዳዳ ከሳና፤ ህንተነ ህንተ ናበት ꬋያና” ያጌስ ጎዳይ።

16 ሄሳፈ ጉየ፥ ታ ካህነታስነ አሳ ኡባስ ሀይሳዳ ያጋዳ ኦዳስ፦ “ፆሳ ኬꬃ ሚሸይ ባብሎነፐ ማታራ ስሚድ ያና” ያግድ ዎርዶ ኦድያ ናበታ ስኦፕተ። 17 ኤንቲ ግያባ ስኦና አግድ፥ ባብሎነ ካዋስ ሃረትተ፤ ህንተ ደኦን ዳና። ሀ ካታማይ አይስ ላለትዳ በሲ ግዳኔ? 18 ኤንቲ ቱማ ናበ ግድኮነ ጎዳ ቃላይ ኤንታን ደእኮ፥ ፆሳ ኬꬃን፥ ይሁዳ ካዎ ጋꬎንነ የሩሳላመን አትዳ ሚሸይ ባብሎነ ቦናዳ ኡባፈ ዎልቃማ ጎዳ ፆሳ ዎሶ።

19 “ኡባፈ ዎልቃማ ጎዳይ፥ ፆሳ ኬꬃ ካረን ኤቅዳ ናምኡ ናሰ ብራታ ቱሳታባ፥ ግታ ከረታባ፥ ጫና ጋረታባነ ሀራ ሚሸታባ ሀይሳዳ ያጌስ፦ 20 ባብሎነ ካዎይ ናቡካዳናፆር እዮአቄማ ናኣ፥ ይሁዳ ካዋ እኮንያናነ ይሁዳንነ የሩሳላመን ደእያ ግታ አሳ ኡባ ድእድ ኤፍዳ ዎደ፥ 21 ኡባፈ ዎልቃማ ጎዳይ፥ እስራኤለ ፆሳይ፥ ፆሳ ኬꬃን፥ ይሁዳ ካዎ ጋꬎንነ የሩሳላመን አትዳ ሚሸታባ ሀይሳዳ ያጌስ፤ 22 ኤንቲ ባብሎነ ቢታ ጋዘታና፤ ታ ኤንታ ግሾ ያና ዎደይ ጋካናዉ፥ ኤንቲ ያን ዳና። ሄ ዎደ ታ ኤንታ ጉየ ዛራዳ ኤንታ በሳን ዎꬃና” ያጌስ ጎዳይ።

28

ዎርዶ ናብያ ሀናና

1 ሄ ላይꬅ፥ ይሁዳ ካዎይ ሰደቅያስ ካዎቶ ዶምዳ ኦይዳንꬆ ላይꬃን፥ እቻሻንꬆ አጌናን ጋባኦና አደይ፥ አዙራ ናአይ ናበይ ሀናን፥ ፆሳ ኬꬃን ካህነታነ አሳ ኡባ ስንꬃን ታኮ ሀይሳዳ ያግስ፦ 2 “ኡባፈ ዎልቃማ ጎዳይ፥ እስራኤለ ፆሳይ፥ ‘ባብሎነ ካዋ ቃምባራ መንꬃና። 3 ባብሎነ ካዎይ፥ ናቡካዳናፆር፥ ባብሎነ ኤፍዳ ፆሳ ኬꬃ ሚሸ ኡባ ታ ናምኡ ላይꬃ ግዶን ዛራዳ ሀ በሳ ኤሀና። 4 እዮአቄማ ናኣ፥ ይሁዳ ካዋ ዮአክና፥ ይሁዳፐ ድኤትድ ባብሎነ ብዳ አሳ ኡባ ዛራዳ ሀ በሳ ኤሀና። ታኒ ባብሎነ ካዋ ቃምባራ መንꬃና’ ” ያጌስ ጎዳይ።

5 ፆሳ ኬꬃ ግዶን ኤቅዳ ካህነታነ አሳ ኡባ ስንꬃን ናበይ ኤርምያስ፥ ናብያ ሀናናኮ ሀይሳዳ ያግስ። 6 “አምንእ! ጎዳይ ነ ግዳይሳዳ ኦꬆ። ፆሳ ኬꬃ ሚሸታነ ድኤትድ ብዳ አሳ ኡባ ባብሎነፐ ዛሪድ፥ ነ ኦድያ ቃላ ጎዳይ ፖሎ! 7 ግዶሽን፥ ታ ነዉነ ነ አሳስ ኦደይሳ ስአ። 8 ኔፐነ ታፐ ካሰ ደእዳ ናበት፥ ኦላባ፥ ꬋዮባነ ጋዶባ ግታ ካዎተꬃታ ቦላ ትንብተ ኦድዶሶና። 9 ሽን፥ ሳሮባ ኦድያ ናበይ፥ ቱማ ፆሲ ኪትዳ ናበ ግደይስ ኤረተይ፥ እ ኦድያ ትንብተይ ፖለትያ ዎደና” ያግስ።

10 ሄሳፈ ጉየ፥ ናበይ ሀናን፥ ናብያ ኤርምያሳ ጋናፈ ቃምባራ ኤክድ መንꬅስ። 11 ሀናን አሳ ኡባ ስንꬃን፥ “ታኒ ናምኡ ላይꬃ ግዶን ባብሎነ ካዋ ናቡካዳናፆራ ቃምባራ ካዎተꬃታ ኡባ ጋናፈ ደንꬃዳ ሀይሳዳ መንꬃና” ያጌስ ጎዳይ። ሄሳፈ ጉየ፥ ኤርምያስ ደንድድ፥ ባ ኦግያ ብስ።

12 ናበይ ሀናን፥ ናብያ ኤርምያሳ ጋናፈ መንꬅዳ ጉꬃ ዎደፐ ጉየ፥ ጎዳ ቃላይ ናብያ ኤርምያሳኮ ሀይሳዳ ያግሸ ይስ። 13 ባዳ ሀናናስ ኦዳ፤ “ኔኒ ምꬃ ቃምባራ መንꬃዳሳ፤ ሽን ኔኒ እያ ግሾ ብራታ ቃምባራ መꬋና። 14 ባብሎነ ካዋ ናቡካዳናፆራስ ሃረታና መላ ታኒ ሀ ካዎተꬃታ ኡባ ጋናን ብራታ ቃምባራ ዎꬃና፤ ኤንትካ እያዉ ሃረታና። ታኒ ሀር አቶሽን፥ ባዞ ዶአትካ እያዉ ሃረታና መላ ኦꬃና” ያጌስ ኡባፈ ዎልቃማ ጎዳይ፥ እስራኤለ ፆሳይ።

15 ሄሳፈ ጉየ፥ ናበይ ኤርምያስ፥ ናብያ ሀናናኮ ሀይሳዳ ያግስ፦ “ሀናንያ፥ ስአ! ጎዳይ ነና ኪትቤና፤ ሽን ኔኒ ሀ አሳይ ዎርዶባን አማነታና መላ ኦꬃዳሳ። 16 ሄሳ ግሾ፥ ጎዳይ፥ ‘ታ ነና ሳአ ቦላፈ ድጋና። ኔኒ ሀ አሳይ ታ ቦላ ማካላና መላ ኦꬅዳ ግሾ ነ ሀ ላይꬅ ሀይቃና’ ” ያግስ።

17 ሄ ላይꬅ ላፑንꬃ አጌናን ናበይ ሀናን ሀይቅስ።

29

ኤርምያሳ ዳብዳብያ

1 ናብያ ኤርምያስ ድኤትዳ አሳ ግዶን ደእያ አትዳ ጭማታስ፥ ካህነታስ፥ ናበታስነ ናቡካዳናፆር የሩሳላመፐ ድእድ፥ ባብሎነ ኤፍዳ ኡባስ የሩሳላመፐ የድዳ ዳብዳበይ ሀይሳፈ ካልድ ፃፈትዳይሳ። 2 ሀይስ ሀንዳይ፥ ካዎይ እኮንያን፥ እያ አይያ ካውያ፥ እያ ሞርናት፥ ይሁዳነ የሩሳላመ ሀላቃት፥ ኩሸ ሂላንቾትነ ብራታ ቆፀይሳት የሩሳላመፐ ድኤትድ ብድ ስምና። 3 ኤርምያስ ይሁዳ ካዎይ ሰደቅያስ ባብሎነ ካዋ ናቡካዳናፆራኮ ኪተትዳ ሳፋና ናኣ ኤልኣሳነ ካልቄ ናኣ ጋማራ ቦላ ሄ ዳብዳብያ የድስ።

ዳብዳበይ ሀይሳዳ ያጌስ፦ 4 “ኡባፈ ዎልቃማ ጎዳይ፥ እስራኤለ ፆሳይ፥ የሩሳላመፐ ባብሎነ ድኤትዳ አሳ ኡባስ ሀይሳዳ ያጌስ፦ 5 ኬ ኬፅድ ያን ደእተ። ካꬅ ዘርድ አይፍያ ሚተ። 6 ማቾ ኤክድ ማጫ ናአነ አደ ናአ የልተ። ህንተ አደ ናይታስ ማቾ ኦይችድ እምተ፤ ህንተ ማጫ ናይታ አዝናስ እምተ። ኤንቲ ማጫ አደ የሎ፤ ያን ታይቦን ዳርተ፤ ጉፆፍተ። 7 ህንተ ድኤትድ ብዳ ካታማስ ሳሮይ ዳና መላ ኮይተ። ሄ ካታማስ ጎዳ ዎስተ። እያዉ ሳሮይ ደእኮ፥ ህንተዉካ ሳሮይ ዳና። 8 ህንተ ግዶን ደእያ ህንተ ናበትነ ማሮት ኦድያባን ጭመቶፍተ፤ ኤንቲ አሙህያ አሙሁዋ ስኦፕተ። 9 ኤንቲ ታ ሱንꬃን ዎርዶ ትንብተ ኦዶሶና፤ ታ ኤንታ ኪታብከ” ያጌስ ኡባፈ ዎልቃማ ጎዳይ፥ እስራኤለ ፆሳይ።

10 “ህንተ ባብሎነን ጋምእያ ላፑን ታሙ ላይꬃይ ፖለትያ ዎደ ታ ህንተ ግሾ ያዳ፥ ህንተና፥ ህንተ ቢታ ዛራዳ ኤሀና ጋዳ ገልዳ ቃላ ፖላና። 11 ታኒ ህንተዉ ቆፕያ ቆፋ ኤራይስ። ሄ ቆፋይ፥ ዉርሰꬃይ ሎኦነ ኡፋይስ ደእያ፥ ህንተና ጎእያ ቆፋፐ አትሽን፥ ቆህያ ቆፋ ግደና። 12 ሄሳፈ ጉየ፥ ህንተ ታና ፄጋና፤ ታኮ ያናነ ታና ዎሳና፤ ታካ ህንተና ስአና። 13 ህንተ ታና ኮያና፤ ህንተ ታና ህንተ ኩመꬃ ዎዛናን ኮይዳ ዎደ ደማና። 14 ታ ህንተዉ በንታና፤ ታ ህንተና ድኤተꬃፈ ዛራና። ታኒ ህንተና ላልዳ ካዎተꬃታፐነ ዱማ ዱማ በሳፈ ሺሻና። ታ ህንተና ድኦን ደንꬅዳ ህንተ ቢታ ጉየ ዛራዳ ኤሀና” ያጌስ ጎዳይ።

15 ህንተ፥ “ጎዳይ ናበ ኑስ ባብሎነን ደንꬅስ” ያግደታ። 16 ግዶሽን፥ ዳዊታ አራታን ኡትያ ካዋባነ ህንተ መላ ድኤትድ ቦና አትዳ አሳባነ ህንተ ዳቦታባ ጎዳይ ሀይሳዳ ያጌስ። 17 “ታ ኤንታ ቦላ ማሸ፥ ኮሻነ ጋዶ የዳና። ታ ኤንታና ሜተታናዉ ዳንዳኤቶና ኢትዳ ባላሰ ምꬃ አይፈዳ ኦꬃና። 18 ታኒ ኤንታ ማሻን፥ ኮሻንነ ጋዶን የደꬃዳ፥ ኤንታ ሳአን ደእያ ካዎተꬃ ኡባስ ዳጋማ ኦꬃና። ቃስ ታ ኤንታ ከሳዳ የድዳ ቢታ ኡባን ባደꬃስ፥ ዳጋማስ፥ ቦረስነ ጫሻስ ኦꬃና። 19 ታ አይለታ ናበታ ባጋራ ዛራ ዛራዳ ኪትዳ ታ ቃላ ኤንቲ ስኦና እፅዶሶና። ህንተ ድኤትድ ብዳይሳትካ ስኦና እፅደታ። 20 ህንተኖ፥ የሩሳላመፐ ባብሎነ ድኤትድ ብዳ አሳዉ፥ ህንተ ኡባይ ጎዳ ቃላ ስእተ” ያጌስ ኡባፈ ዎልቃማ ጎዳይ።

21 ታ ሱንꬃን ዎርዶ ትንብተ ኦድያ፥ ቆላያ ናኣ አካባባነ ማሰያ ናኣ ሰደቅያሳባ ኡባፈ ዎልቃማ ጎዳይ፥ እስራኤለ ፆሳይ ሀይሳዳ ያጌስ። “ታ ኤንታ ባብሎነ ካዋ ናቡካዳናፆራስ አꬃዳ እማና። ህንተ ፄልሽን፥ እ ኤንታ ዎꬋና። 22 ሄሳፈ ጉየ፥ ይሁዳፐ ድኤትድ፥ ባብሎነ ብዳ አሳይ እስ አስ ባዳናዉ ኮይኮ፥ ‘ባብሎነ ካዎይ ታማን ፁግዳ ሰደቅያሳዳነ አካባዳ ጎዳይ ነና ኦꬆ’ ያጋና። 23 ኤንቲ እስራኤለን ኢታ ናጋራ ኦꬅዶሶና። ኤንቲ ባንታ ሾሮታ ማቸታራ ላይማትዶሶና፤ ታ ኤንታ ኪቶና ዎርዶ ትንብተ ታ ሱንꬃን ኦድዶሶና። ሄሳ ኤረይ ታና፤ ሄሳስ ታኒ ማርካ” ያጌስ ጎዳይ።

ሻማያስ ፃፈትዳ ዳብዳበ

24 ናሄላመ አድያ ሻማያስ ሀይሳዳ ያጋዳ ኦዳ፦ 25 “ኡባፈ ዎልቃማ ጎዳይ፥ እስራኤለ ፆሳይ ሀይሳዳ ያጌስ፦ ‘ኔኒ ነ ሱንꬃን የሩሳላመን ደእያ አሳስ፥ ማእሰያ ናኣ ካህንያ ሶፎንያሳስነ ሀራ ካህነታስ ዳብዳበ የዳዳሳ።’ ነ ሶፎንያሳስ ሀይሳዳ ያጋዳሳ፦ 26 ‘ፆሳ ኬꬃን ሀላቃ ግዳና መላ ጎዳይ ነና ዮዳሄ በሳን ካህነ ኦꬅድ ሹምስ። ባና ናበ ግድ ትንብተ ኦድያ ጎያ ኦናካ እያ ቶሁዋ ዱꬃን፥ እያ ቆꬍያ ሳንꬃላታን ኔኒ ቃቻናዉ በሴስ። 27 ያትን ባና ናበ ግያ አናቶታ አድያ ኤርምያሳ አይስ ሄሳዳ ኦꬃብኪ? 28 ኤርምያስ፥ ድኤተꬃ ላይꬃይ ዳሮ ግድያ ግሾ ባብሎነን ኬ ኬፅድ ደእተ፤ ካꬅ ዘርድ አይፍያ ሚተ’ ” ያግድ ኑና ኪትስ።

29 ካህነይ ሶፎንያስ ናብያ ኤርምያሳስ ዳብዳብያ ናባብስ። 30 ጎዳ ቃላይ ኤርምያሳኮ ሀይሳዳ ያግድ ይስ፤ 31 “ሀ ኪታ ድኦን ደእያ አሳ ኡባስ ኪታ፤ ናሄላማ አድያ ሳማየባ ጎዳይ ሀይሳዳ ያጌስ፤ ታኒ ኪቶና ሻማየይ ዎርዶ ትንብተ ኦድድ ህንተ ዎርዶን አማንታና መላ ኦꬅስ። 32 ታ ናሄላማ አድያ ሻማያነ እያ ሶ አሳ ሴራና። እ ታ ቦላ ማካላባ ኦድዳ ግሾ ሀ አሳ ግዶን እያዉ እስ አስካ ደኦን አተና። ታኒ ታ አሳስ ኦꬃና ኬሀተꬃ እ በኤና” ያጌስ ጎዳይ።

30

እስራኤለ አሳ ስሙዋ

1 ጎዳፐ ኤርምያሳኮ ይዳ ቃላይ ሀይሳ። 2 “ኤርምያሳ፥ ታ ነዉ ኦድዳ ቃላ ኡባ ፃꬃ ማፃፋን ፃፋ። 3 ታኒ ታ አሳ እስራኤለነ ይሁዳ ድኦፐ ጉየ ዛርያ ዎደይ ማታትስ። ኤንታ ማይዛታስ እምዳ ቢታ ኤንታ ዛራና፤ ኤንቲ እያ ላታና” ያጌስ ጎዳይ እስራኤለ ፆሳይ።

4 ጎዳይ እስራኤለባነ ይሁዳባ ኦድዳ ቃላይ ሀይሳ። 5 “ታ ያሻነ ዳጋማ ዋሶ ስአስ፤ ዳጋማ ዋሶፐ አትሽን፥ ሳሮ ዋሶ ግደና። 6 አነ ኦይችተ፤ በእተ፤ አደይ ናአ የላናዉ ዳንዳኢ? ያትን፥ አደ ኡባይ እቀꬅ ኦይክዳ ማጫሳዳ፥ ባ ኩሸን ባ ኡሉዋ ኦይክዳሽን ታ በኤይስ አይቤ? አሳ ኡባ ሶምኦይ አይስ ካሬፅዴ? 7 ሄ ጋላሳይ አይ መላ ኡንኤꬅያ ጋላሴ? ሄሳ መላ ጋላስ ባዋ። ሄ ጋላሳይ ያይቆባ ዘረꬃስ ኡንአ ዎደ ግዳና። ግዶሽን ኤንቲ ሄ ኡባፈ አታና” ያጌስ ጎዳይ።

8 ኡባፈ ዎልቃማ ጎዳይ ሀይሳዳ ያጌስ፦ “ሄ ጋላሳን ታ ኤንታ ጋናፈ ቃምባራ መንꬃና፤ ኤንቲ ቃሸትዳ ሳንꬃላታ ዱꬃና። ሄሳፈ ጉየ፥ አላጋ ቢታ አሳይ ኤንታ አይለየና። 9 ሽን ኤንቲ ጎዳስ፥ ባንታ ፆሳስ፥ ኦꬃና፤ ታ ኤንታዉ ደንꬅያ ካዋ ዳዊታስ ሃረታና።

10 “ሄሳ ግሾ፥ ታ አይለቶ፥ ያይቆባ ኮቻቶ፥ ያዮፍተ። ህንተኖ፥ እስራኤለቶ፥ ዳጋሞፕተ። ህንተ ሃሆ በሳን ደእሽን፥ ታ ህንተና አሻና፤ ህንተ ኮቻታ ኤንቲ ድኤትዳ ቢታፈ ዛራና። ያይቆባ ዛረት ስሚድ፥ ሳሮ ዳና፤ ኤንታ ኦንካ ያሽሰና። 11 ታ ህንተና አሻናዉ ህንተራ ደአይስ። ህንተና ላልዳ ካዎተꬃታ ኡባ ꬋይሳና፤ ሽን ህንተና ꬋይስከ። ታ ህንተና ፅሎ ፕርዳን ሴራና፤ ሽን ሴሮና ህንተና ጮ የድከ” ያጌስ ጎዳይ።

12 “ህንተ መቆይ ኮለተና፤ ህንተ ማዱንꬃይ ፓፀና። 13 ህንተዉ ሞተተይ ባዋ፤ ህንተ ማዱንꬃስ ꬋለይ ዴና፤ ህንተዉ ፓፆይ ባዋ። 14 ህንተ ዶሰይሳት ህንተና ዶግዶሶና፤ ኤንቲ ህንተባ ዉዳ ጎኮና። ህንተ ባላይነ ህንተ ናጋራይ ዳሮ ግድያ ግሾ፥ ታ ህንተና ሞርከዳ ሾጫስ፤ ቃይ ባይና ሴራስ። 15 ፓፆይ በንቶና ህንተ ሀርግያስነ ህንተ ማዱንꬃስ አይስ ዋሰቲ? ህንተ ባላይነ ህንተ ናጋራይ ዳርዳ ግሾ ታ ሀይሳ ህንተ ቦላ ኦꬃስ።

16 “ሽን ህንተና ጋሽድ ምዳ ኡባይ ሜተታና፤ ህንተ ሞርከት ኡባይ ድኤታና። ህንተና ቦንቅዳይሳት ቦንቀታና፤ ህንተባ ኤክዳይሳት ኤከታና። 17 ኤንቲ፥ ‘ኦንካ ኮዮናነ ቦረትዳ ፅዮነ’ ግዶሶና፤ ሽን ታ ህንተዉ ኬሀና፤ ህንተ ማዱንꬃ ፓꬃና” ያጌስ ጎዳይ።

18 “ያይቆባ ኮቻታ ድኤትዳ በሳፈ ጉየ ዛራዳ፥ ኬፃና፤ ኤንቲ ደእያ በሳስካ ቃታና። የሩሳላመ ካታማይ ካሰ ባ ላለትዳ በሳን፥ ካዎ ጋꬎይ ካሰ ባ በሳን ስሚድ ኬፀታና። 19 ያን ደእያ አሳ ኡባይ ጋላታ ማዝሙረነ ኡፋይሳ የꬅ የፃና። ታ ኤንታ ታይቡዋ ዳርሳናፐ አትሽን፥ ጉፀና። ታኒ ኤንታ ቦንቸትዳ ደረ ኦꬃና፤ ኤንቲ ካዉዮኮና። 20 ኤንታ ናይት በን ዱሳዳ ዳና፤ ኤንታ ማባራይ ታ ስንꬃን ምንድ ዳና። ኤንታ ኡንኤꬅያ ኡባ ታ ሴራና። 21 ኤንታ ካለꬃናይ ኤንታ ግዶፈ ከያና፤ ኤንታ ሃራናይ ኤንታ ግዶፈ ደንዳና። ታኒ እያ ታዉ ማታ ኤሀና፤ እ ታኮ ሺቃና። ታኒ እያ ሺሾና ደእሽን፥ ምንድ ታኮ ሺቃናዉ ዳንዳኤይ ኦኔ?” ያጌስ ጎዳይ። 22 ሄሳ ግሾ፥ ህንተ ታ አሰ ግዳና፤ ታካ ህንተ ፆሰ ግዳና።

23 ሄኮ፥ ጎዳ ሀንቆይ ጎተዳ ደንዴስ፤ ሽረት ሽረት ዎꬍሸ ኢታታ ሁጰን ዎꬋና። 24 ጎዳይ ባ ዎዛና ቆፋ ዉርስድ ፖላና ጋካናዉ ኤፅያ እያ ሀንቆይ ጉየ ስመና። ሄሳ ስንꬃፈ ያና ዎደታን ህንተ አኬካና።

31

እስራኤለ አሳ ስሙዋ

1 “ሄ ዎደ ታኒ እስራኤለ ዘረꬃ ኡባስ ፆሰ ግዳና፤ ኤንትካ ታ አሰ ግዳና” ያጌስ ጎዳይ።

2 “ማሻፈ አትዳ አሳይ መላ ቢታን ታ ስንꬃን ሳባ ደማና። ታኒ እስራኤለ አሳስ ሸምፖ እማናዉ ያና። 3 ታኒ ኤንታዉ ሃሆ በሳፈ ቆንጫስ፤ ታኒ ህንተና መርና ሲቁዋን ዶሳስ፤ ታ ቃꬍያን ህንተና ታኮ ሺሻስ። 4 ጌላኦ እስራኤለ፥ ታ ህንተና ዛራዳ ኬፃና፤ ህንተካ ኬፀታና። ኔኒ ካራቡዋ ዛራ ኦይካዳ፥ ኡፋይተይሳታራ ኔኒ የፃናነ ዱራና። 5 ሳማረ ዙማ ቦላ ዎይነ ቶካና፤ ቶክዳይሳት እያ አይፍያን ኡፋይታና። 6 ኤፍሬማ ገዘ ቢታን ናገይሳት፥ ‘ሃ ዪተ፤ ጎዳኮ፥ ኑ ፆሳኮ፥ ፑደ ፅዮነ ቦስ’ ያግድ ፄግያ ዎደይ ያና” ያጌስ ጎዳይ።

7 “ያይቆባ አሳስ ኡፋይሳን የፅተ፤ ካዎተꬃታ ኡባፈ አꬍያ እስራኤለስ እልልተ። ‘እስራኤለ አሳፐ አትዳይሳታ አሻ’ ያግድ ጋላታ ማዝሙረ የፅተ። 8 ታኒ ኤንታ ፑደሀ ባጋ ቢታፈ ኤሀና፤ ሳኣ ጋፃፐ ታ ኤንታ ሺሻና። ቆቀት፥ ዎበት፥ ዎደꬃ ማጫሳትነ እቀꬅ ኦይክዳ ማጫሳት ኤንታራ እስፈ ያና፤ ዳሮ አሳይ ባንታ ቢታ ስማና። 9 ታ ኤንታ ዛራዳ ኤህያ ዎደ ኤንቲ ኡፋይሳፈ ደንዶይሳን ዬክሸነ ዎስሸ ያና። ታኒ ኤንታ ሻፋ ላንቅያራ፥ ኤንቲ ꬉበቶና ጊግዳ ኦግያራ ካለꬃና። ታኒ እስራኤለስ አዋ፤ ኤፍሬም ታዉ ባይራ ናአ።

10 “ህንተኖ፥ ካዎተꬃቶ፥ ጎዳ ቃላ ስእድ፥ ሃሆ በሳን፥ ዩሾይ አባን ተቀትዳ ቢታታን፥ ‘እስራኤለ ላልዳይስ እ ኤንታ ሺሻና፤ ሄንꬃንቾይ ባ ዉድያ ሄመይሳዳ እ ኤንታ ሄማና’ ያግድ አዋጅተ። 11 ጎዳይ ያይቆባ ኮቻታ ዎዛና፤ እ ኤንታ፥ ኤንታፈ ምነይሳታ ኩሸፐ አሽስ። 12 ኤንቲ ይድ ፅዮነ ዙማ ቦላ ኡፋይሳን የፃና፤ ኤንቲ፥ ጎዳይ እምያ ኬሀተꬃን፥ ካꬃን፥ ዎይነን፥ ዛይተን፥ ዶርሳንነ መሄን ኡፋይታና። ኤንቲ ሃ ሎይꬅድ ኡሽዳ አታክልተ በሳ መላ ግዳና፤ ኤንቲ ዛሪድ አዛኖኮና። 13 ሄ ዎደ ጌላኦት ኡፋይሳን ዱራና፤ ፓንꬃትነ ጭማት ኡፋይታና። ታ ኤንታ ዬሁዋ ኡፋይሳን ላማና፤ ታ ኤንታ ምንꬃና፤ ኤንታ አዛኑዋ ግሾ ኤንታ ኡፋይሳና። 14 ታኒ ካህነታስ ዳሮ ካꬅ እማና፤ ታ አሳይ ታ ኬሀተꬃ ካላና” ያጌስ ጎዳይ።

15 “ዬሆይነ ዘለልስ ራማ ካታማን ስኤትስ፤ ራሄላ ባ ናይታስ ዬካሱ፤ ኤንቲ ባይና ግሾ ዬሆ ምንꬆ እፃሱ” ያጌስ ጎዳይ።

16 “ዬሁዋ አግድ፥ ህንተ አፉꬃ ቁችተ። ህንተ ኦꬅዳ ኦሱዋስ ዎይቶ ህንተ ኤካና፤ ሞርከ ቢታፈ ህንተ ናይት ስማና። 17 ህንተ ናይት ባንታ ቢታ ስማናዉ ደእያ ግሾ፥ ህንተዉ ኡፋይስ ደኤስ” ያጌስ ጎዳይ።

18 “ኤፍሬማ ኮቻታ ዙዙንꬃ ታ ስአስ። ኤንቲ፥ ‘ኔኒ ኑና ዋትቦና ዎፋኖዳ ዋꬋዳሳ፤ ኑካ ኬድዳ። ኔኒ ጎዳ፥ ኑ ፆሳ ግድያ ግሾ ኑና ዛራ፤ ኑኒ ኔኮ ስማና። 19 ኑ ካሰ ኔፐ ሃክድ ብዳ፤ ሽን ሀእ ኑ ናጋራ ፓፅዳ። ነ ኑና ሴርን፥ ዬላትድ ኑ ትራ ባቅዳ። ኑኒ ኑ ናአተꬃ ላይꬃ ናጋራ ግሾ፥ ካዉይዳነ ዬላትዳ’ ያግዶሶና።

20 “ኤፍሬም ታዉ ቱማ አልኦነ ታ ዶስያ ናአ ግደኔ? ታኒ እያ ሱንꬃ ደንꬅያ ዎደ ኡባን እያ ሀሳያይስ። ሄሳ ግሾ፥ ታ ዎዛናይ እያ ላሞቴስ፤ ታ እያዉ ዳሮ ቃታይስ” ያጌስ ጎዳይ።

21 “ህንተ ኦግያን ማላታ ዎꬅተ፤ ማላታ ምꬅ ኤስተ፤ ህንተ ብዳ ኦግያ አኬክተ። ጌላኦ እስራኤለ፥ ስማ፤ ነ ካታማታ ገላ። 22 ህንተኖ፥ አማኖይ ባይና እስራኤለቶ፥ አዉደ ጋካናዉ ቶይላተቲ? ጎዳይ ሳአ ቦላ ኦራꬃባ ኦꬃና፤ ሄስካ ማጫስ አደ ዩሾን ኤቃና” ያጌስ ጎዳይ።

23 ኡባፈ ዎልቃማ ጎዳይ፥ እስራኤለ ፆሳይ፥ ሀይሳዳ ያጌስ፦ “ታኒ እስራኤለ አሳ ድኤተꬃፈ ዛራዳ ኤህያ ዎደ ይሁዳ ቢታንነ እያ ካታማታን ኤንቲ፥ ‘ነኖ ፅሎተꬅ አቅያ በሳዉ፥ ጌሻ ደርያዉ፥ ጎዳይ ነና አንጆ’ ያግድ ዛሪድ ኦደታና። 24 ይሁዳንነ ይሁዳን ደእያ ካታማታን አሳይ ዳና፤ ጎሻንቾትነ ሄንꬃንቾት ባንታ ዉድያራ ያን ዳና። 25 ታኒ ዳቡራንቾታ ጋሽትሳና፤ ቃስ ኮሻትድ ግልቅዳይሳታ ካልሳና” ያጌስ ጎዳይ።

26 ሄ ዎደ ባርካዳ ታ ዩሹዋ ፄላስ፤ ታ ꬍስኮይ ታዉ ማልኦ ꬍስኮ ግድስ።

27 “ታኒ እስራኤለንነ ይሁዳን አሰነ መሄ ኩንꬅያ ዎደይ ያና። 28 ኤንታ ሾዳናዉ፥ ላላናዉ፥ ሽራ የጋናዉ፥ ꬋይሳናዉነ ጋዶ ኤሀናዉ ደንድዳይሳዳ ኤንታ ዛራዳ ግምባናዉነ ቶካናዉ ደንዳና” ያጌስ ጎዳይ።

29 “ሄ ዎደ አሳይ፥ ‘አዋት ቃዉኤ ዎይነ አይፈ ምን፥ ናይታ አቻይ ዶጭስ’ ያግድ ሃሳያ ሌምሶይ አታና። 30 ሽን እሶይ እሶይ ባ ናጋራን ሀይቃና፤ ቃዉኤ ዎይነ አይፈ ምያ ኦደስካ እያ አቻይ ዶጫና” ያጌስ ጎዳይ።

31 “ታኒ እስራኤለራነ ይሁዳራ ኦራꬃ ጫቆ ጫቃና ዎደይ ያና። 32 ሄ ጫቆይ ታ ኤንታ ግብፀፈ ከሳናዉ ኤንታ ኩሽያ ኦይክዳ ዎደ ኤንታ ማይዛታራ ጫቅዳ ጫቁዋ መላ ግደና። ታ ኤንታዉ አዝና መላ ግዳ ኡትንካ ኤንቲ ታ ጫቁዋ መንꬅዶሶና” ያጌስ ጎዳይ።

33 “ሽን ታኒ ሄ ዎድያፐ ጉየ እስራኤለራ ጫቃና ጫቆይ ሀይሳ፦ ታኒ ታ ህግያ ኤንታ ጉግያን ዎꬃና፤ ኤንታ ዎዛናን ፃፋና። ታኒ ኤንታ ፆሰ ግዳና፤ ኤንትካ ታ አሰ ግዳና። 34 ህዛፐ ጉየ፥ አስ ባ ላግያ ዎይኮ ባ እሻ፥ ‘ጎዳ ኤራ’ ያግድ ታማርሰና። ጉꬃፈ ግታ ጋካናዉ ኡባይ ታና ኤራና። ታኒ ኤንታ ናቁዋ አቶ ጋና፤ ኤንታ ናጋራ ዛራዳ ቆፕከ” ያጌስ ጎዳይ።

35 ጋላስ ፖአና መላ አዋ ዎꬅዳይ፥ ቃማ ፖአና መላ አጌናነ ፆልንቶ ኪትዳይ፥ አባ ቃꬅድ፥ ቤታይ ጉማናዳ ኦይ፥ እያ ሱንꬃይ ኡባፈ ዎልቃማ ጎዳ ጌተተይስ ሀይሳዳ ያጌስ። 36 “ሀ ኤቅድ ደእያ መተꬃ ህገይ ታ ስንꬃፈ ሻረትኮ፥ ሄ ዎደ እስራኤለ ኮቻይ ታ ደረ ግደይስ መርናዉ አታና” ያጌስ ጎዳይ።

37 “ቦላ ሳሎታ ዋꬋናዉ ዎይኮ ጋርሳ ሳኣ ባሶይ ኤረታናዉ ዳንዳእኮ፥ ሄ ዎደ ታ እስራኤለ ዘረꬃ ኡባ፥ ኤንቲ ኦꬅዳ ናጋራ ግሾ ታ ስንꬃፈ ድጋና” ያጌስ ጎዳይ።

38 “ሀናንኤላ ሻኮ ግምብያፈ ዶምድ፥ ማዛነ ፐንግያ ጋካናዉ የሩሳላመ ካታማይ ታ ካታማ ግድድ፥ ኬፀትያ ዎደይ ያና። 39 ሄ ካታማ ዛዋይ ዉሎሀ ባጋፈ ብድ ጋረባ ዙማነ ጎአ ዩሹዋ ጋካናዉ ዳልጋና። 40 አሀ ሞግያነ ብዶ የግያ ዛንጋራይነ ቀድሮና ዛንጋራፐ ቆሞራ ዶሎሀ ባጋራ ብድ፥ ፓራ ፐንገ ማዛንያ ጋካናዉ ደእያ ቢታ ኡባይ ጎዳስ ዱማትድ፥ ጌሽ ግዳና። ህዛፐ ጉየ፥ ካታማይ መርናዉ ሾደተና፤ ላለተና” ያጌስ ጎዳይ።

32

ኤርምያስ ጋደ ሻምስ

1 ይሁዳ ካዎይ ሰደቅያስ ካዎትዳ ታማንꬆ ላይꬃን፥ ባብሎነ ካዎይ ናቡካዳናፆር ካዎትዳ ታማነ ሆስፑንꬆ ላይꬃን ጎዳፐ ሀ ቃላይ ኤርምያሳኮ ይስ። 2 ሄ ዎደ ባብሎነ ካዋ ኦላንቾት የሩሳላመ ተቅዶሶና፤ ናበይ ኤርምያስ ይሁዳ ካዎ ጋꬎን ደእያ፥ ናገይሳታ ዳባባን እያ ቦላ ጎርደትን ደኤስ።

3 ይሁዳ ካዎይ ሰደቅያስ እያ ሀይሳዳ ያግድ ቃችድ ዎꬅስ፦ “ነ አይስ ሀይሳዳ ያጋዳ ትንብተ ኦዳይ? ‘ጎዳይ ሀ ካታማ ባብሎነ ካዋ ኩሸን አꬅድ እማና፤ እ እያ ኦይካና’ ያጋዳ አይስ ኦዳይ። 4 ይሁዳ ካዎይ ሰደቅያስ ባብሎነ አꬍድ እመታና፤ እ ባብሎነ ካዋ ኩሸን ገላና። እያ ስንꬃን ኤቅድ፥ እያራ ኦደታና፤ እ ባ አይፈን እያ በአና። 5 ናቡካዳናፆር ሰደቅያሳ ባብሎነ ኤፋና፤ ታ እያባ በአና ጋካናዉ እ ያን ዳና። ኔኒ ባብሎነታራ ኦለታናዉ ቆፕኮ፥ ሄስ ነዉ ሀነና” ያጌስ ጎዳይ።

6 ኤርምያስ፥ “ጎዳ ቃላይ ሄ ዎደ ታኮ ሀይሳዳ ያግድ ይስ” ያግስ።

7 “ነ አዋ እሻ ሳሉማ ናአይ፥ ሀናምኤል ኔኮ ይድ፥ ‘ዎዛናዉ ማት ደእያ ማታ ዳቦይ ነና ግድያ ግሾ አናቶታ ካታማን ደእያ ታ ጋድያ ሻማ’ ያጋና። 8 ጎዳይ ግዳይሳዳ፥ ታ አዋ እሻ ናአይ ሀናምኤል ታኮ ናገይሳታ ዳባባ ይድ፥ ‘ዎዛናዉ ማት ደእያ ማታ ዳቦይ ነና ግድያ ግሾ፥ ብንያመ ቢታን አናቶታን ደእያ ታ ጋድያ ሻማ’ ያግን፥ ታኒ ሄሳ ኦድዳይ ጎዳ ግደይሳ ኤራስ።

9 “አናቶታ ካታማን ደእያ ጋድያ ታ አዋ እሻ ናኣ ሀናምኤላፐ ሻማስ። እያ ጋትያ ምዛነን ልክን፥ ታማነ ላፑን ብራ ሳንትመ ግድስ። 10 ሻማ ፕርማ ማርካት ደእያ በሳን ፓራማስ፤ ጎርዳስ፤ ማታመ እያ ቦላ ዎꬃስ፤ ሚሽያ ምዛነን ልካዳ እያዉ እማስ። 11 ሄሳፈ ጉየ፥ ታኒ ዛልእያ ሀኖታ ቆንጭስያ አሻገትድ አታመትዳ ሻማ ፕርማነ አታመትቦና ሻማ ፕርማ ኤካስ። 12 ታ አዋ እሻ ናአይ ሀናምኤል፥ ሻማ ፕርማ ፓራምዳ ማርካትነ ናገይሳታ ዳባባን ኡትዳ አይሁደት ኡባይ በእሽን፥ ሄ ሻማ ፕርማ ማህሰያ ናኣ፥ ኔራ ናኣ ባሮካስ እማስ። 13 ኤንታ ስንꬃን ታ ባሮካ ሀይሳዳ ያጋዳ ኪታስ፦ 14 ‘ኡባፈ ዎልቃማ ጎዳይ፥ እስራኤለ ፆሳይ፥ ሀይሳዳ ያጌስ፦ ዳሮ ዎደ ጋምአና መላ ሀ አሻገትድ አታመትዳ ፕርማነ አታመትቦና ፕርማ ኤፋዳ ኦቶን ዎꬃ።’ 15 ኡባፈ ዎልቃማ ጎዳይ፥ እስራኤለ ፆሳይ፥ ሀይሳዳ ያጌስ፦ ሀ ቢታን አሳይ ዛሪድ ኬ፥ ጋደነ ዎይነ ቶክያ በሲ ሻማና” ያጌስ ጎዳይ።

16 ታኒ ኔራ ናኣ ባሮካስ ሻማ ፕርማ ዋርቃትያ እምዳፐ ጉየ፥ ሀይሳዳ ያጋዳ ዎሳስ። 17 “አቤት ኡባ ሃርያ ጎዳዉ፥ ነ ሳሎታነ ሳኣ ነ ግታ ዎልቃንነ ነ ምጨትዳ ኩሸን መꬋዳሳ። ነዉ ዳንዳኤቶናባይ ባዋ። 18 ኔኒ ነ ሲቁዋ ሙኩሉ አሳስ በሳሳ፤ ሽን አዋታ ናጋራ ኤንታ ናይታ ቦላ ዛራሳ። አቤት ግታነ ዎልቃማ ፆሳዉ፥ ነ ሱንꬃይ ኡባፈ ዎልቃማ ጎዳ ጌተቴስ። 19 ነ ሀልቾይ ግታ፤ ነ ኦꬅያ ኦሶይ ዎልቃማ። አሳ ኦገ ኡባ ነ በኣሳ፤ አሳ ኡባስ እያ ኦግያዳነ እያ ኦሱዋዳ ዛራሳ።

20 “ነ ግብፀን ማላታነ ማላታ ኦꬃዳሳ፤ ሀች ጋካናዉ ሀ ማላታ እስራኤለ አሳ ግዶንነ ሀራ ካዎተꬃታ ኡባ ግዶን ኦሶ አጋባካ። ሄሳፈ ደንዶይሳን ነ ሱንꬃይ ኡባ በሳን ኤረትስ። 21 ኔኒ ነ አሳ እስራኤለ ግብፀፈ ማላታንነ ማላታን፥ ነ ምኖ ቀስያን፥ ነ ምጨትዳ ኩሽያንነ ግታ ዳጋማን ከሳዳሳ። 22 ኤንታ ማይዛታስ ነ እማናዉ ጫቅዳ ቢታ፥ ማꬅነ ኤስ ጎግያ ቢታ ኤንታዉ እማዳሳ። 23 ኤንቲ ሄ ቢታ ገልድ ላትዶሶና። ሽን ኤንቲ ነዉ ኪተትቦኮና፤ ነ ህግያ ናግቦኮና፤ ኤንቲ ኦꬃና መላ ነ ኪትዳ ኡባ ኦꬅቦኮና። ሄሳ ግሾ፥ ነ ኤንታ ቦላ ሀ ጋዱዋ ኡባ ኤሀዳሳ።

24 “ባብሎነ አሳይ ካታማ ኦይካናዉ ግምብያ ዩሹዋን ቢታ ዶርድ ተቅዶሶና። ኦላፐ፥ ኮሻፐነ ቦሻፐ ደንዶይሳን ካታማይ ኤንታ ኦልያ ባብሎነ ኩሸን አꬍድ እመትስ። ነ ሀእ በኤይሳዳ ነ ግዳባ ኡባይ ፖለትስ። 25 አቤት ኡባ ሃርያ ጎዳዉ፥ ካታማይ ባብሎነ አሳስ እመታናዉ ሀንያ ዎደካ ነ ታና፥ ‘ማርካ ፄጋዳ፥ ሚሸን ጋድያ ሻማ’ ጋዳሳ” ያጋዳ ዎሳስ።

26 ሄሳፈ ጉየ፥ ጎዳ ቃላይ ኤርምያሳኮ ሀይሳዳ ያግድ ይስ፦ 27 “ታኒ ጎዳ፥ አሳ ኡባ ፆሳ። ታዉ ዳንዳኤቶናባይ ደኢ?” ያግስ። 28 ታኒ ሀ ካታማ ባብሎነ አሳስነ ባብሎነ ካዋ ናቡካዳናፆራስ አꬃዳ እማና፤ ኤንቲ እያ ኦይካና። 29 ሀ ካታማ ተቅዳ ባብሎነ አሳይ ይድ፥ ካታማ ታማን ፁጋና፤ ፖቅያ ቦላ ባኣለ ኤቃስ እፃነ ጩይስሸነ ሀራ ፆሳታስ ኡሻ ያርሾ ጉስሸ ታና ሀንቀꬅዳ አሳይ ደእያ ኬꬃትካ ፁገታና። 30 “እስራኤለይነ ይሁድ ባንታ ናአተꬃፈ ዶምድ፥ ታ ስንꬃን ኢታባፐ አትሽን፥ ሎኦባ፥ ኦꬅቦኮና፤ ኤንቲ ባንታ ኩሸን ኦꬅዳ ኦሱዋን ታና ሀንቀꬅዶሶና። 31 ሀ ካታማይ ኬፀትዳ ዎደፐ ሀች ጋካናዉ፥ ሀ ካታማ አሳይ ታና ዳሮ ሀንቀꬅዳ ግሾ ሀ ካታማ ታ ስንꬃፈ ꬋይሳና። 32 እስራኤለይነ ይሁድ፥ ኤንታ ካዎትነ ሀላቃት፥ ኤንታ ካህነትነ ናበት ኦꬅዳ ኢታ ኦሶ ኡባን ታና ይሎይዶሶና። 33 ኤንቲ ባንታ ሶምኡዋ ግዶናሽን፥ ባንታ ዞኩዋ ታዉ ዛርዶሶና። ታ ኤንታ ዛራ ዛራዳ ታማርስንካ፥ ኤንቲ ስእቦኮና ዎይኮ ሴራ ኤክቦኮና። 34 ኤንቲ እፀትዳ ባንታ ኤቃታ ታ ሱንꬃይ ፄገትዳ ኬꬃን ኤስድ ቱንስዶሶና። 35 ኤንቲ ባንታ አደ ናይታነ ማጫ ናይታ ሞሎካ ኤቃስ ያርሻናዉ ህኖማ ዛንጋራን ባኣለ ኤቃስ ያርሾ ꬎቃ በሳታ ጊግስዶሶና። ኤንቲ ሄሳ ኦꬃና መላ ታ ኪታብከ፤ ይሁዳ አሳይ ናጋራ ኦꬃና መላ ሄሳ ኤንቲ ኦꬃና ጋዳ ታ ናጋብከ” ያግስ።

36 “ኔኒ፥ ‘ሀ ካታማይ ኦላን፥ ኮሻንነ ቦሻን ባብሎነ ካዋ ኩሸን አꬍድ እመታና’ ያግዳ ሀ ካታማባ ጎዳይ እስራኤለ ፆሳይ ሀይሳዳ ያጌስ። 37 ታ ሱልያ ሀንቁዋንነ ግታ ሸንያን ኤንታ ላልዳ ቢታ ኡባፈ ሺሻዳ ሀ በሳ ዛራ ኤሀዳ፥ ኤንቲ ሳሮተꬃን ዳና መላ ኦꬃና። 38 ኤንቲ ታ አሰ ግዳና፤ ታ ኤንታ ፆሰ ግዳና። 39 ኤንቲ ታዉ መርናዉ ያያና መላ፥ ታ ኤንታዉ እስ ዎዛናነ እስ ኦገ እማና፤ ሄስ ኤንታዉነ ኤንታፈ ጉየ ኤንታ ናይታስ ሎኦ ግዳና። 40 ታኒ ኤንታራ መርናዉ ጫቃና፤ ሄ ጫቁዋን ታ ኤንታዉ ሎኦባ ኦሶ አግከ። ኤንቲ ታና አግድ ጉየ ስሞና መላ ኤንቲ ታዉ ያያና መላ ኦꬃና። 41 ታ ኤንታዉ ሎኦባ ኦይስ ታና ኡፋይሴስ፤ ታ ኩመꬃ ዎዛናፐነ ታ ኩመꬃ ሸምፑዋፈ ቱማ ሀ ቢታን ኤንታ ቶካና” ያጌስ ጎዳይ።

42 “ታ ሀ አሳ ቦላ ኢታ ቦሻ ኡባ ኤህዳይሳዳ ታ ኤንታዉ እማና ግዳ ሎኦባ ኡባ እማና። 43 ህንተ፥ ‘ሀ ቢታይ አሳይነ መሄይ ባይና ባይሳ ቢታ ግዳና፤ እ ባብሎነታስ እመትስ’ ያግዳ ቢታን አሳይ ዛሪድ ጋደ ሻማና። 44 ታ ኤንታ ዛራዳ ኤህያ ግሾ፥ አሳይ ጋደ ሻማና፤ ማርካ ስንꬃን ዛልእያ ሀኖታ ቆንጭስያ ፕርማ ፓራምድ፥ ማታመ ዎꬃና። ሀይስ ኡባይ ብንያመ ቢታን፥ የሩሳላመ ዩሹዋን ደእያ ሄራታን፥ ይሁዳ ካታማታን፥ ደረይ ዳርያ ካታማታን፥ ጋꬋ ካታማታንነ ነገበ መላ ቢታን ደእያ ካታማታ ኡባን ሀናና” ያጌስ ጎዳይ።

33

ስሞ ኡፋይሳ ቃላ

1 ኤርምያስ ቡሮ ናገይሳታ ዳባባን ቃሸትድ ደእሽን፥ ጎዳ ቃላይ ዛሪድ እያኮ ይስ። 2 ሳኣ መꬍዳ ጎዳይ፥ ጊግስድ እያ በሳን ዎꬅዳ ጎዳይ፥ እያ ሱንꬃይ ጎዳ ጌተተይስ ሀይሳዳ ያጌስ፦ 3 “ታና ፄጋ፤ ታ ነዉ ኮያና፤ ነ ኤሮና ግታባነ ዎልቃማባ ታ ነዉ ቆንጭሳና።” 4 ጎዳይ፥ እስራኤለ ፆሳይ፥ ባብሎነ ኦላ፥ ቢታ ዶረꬃነ፥ ድኤተꬃ ተቃና መላ ድርሳ ግምብያ ምንꬃናዉ ላልዳ ሀ ካታማ ኬꬃታባነ ይሁዳ ካዎታ ጋꬎታባ ሀይሳዳ ያጌስ። 5 ኤንታ ኢታተꬃ ጋሶን፥ ታ ሀ ካታማ ቦላፈ ታ ሶምኡዋ ደንꬅዳ ግሾ፥ ህንተራ ኦለታናዉ ታኒ ታ ሀንቁዋን ሾጫና አሳ አሀን ሀ በሳን ኩንꬃናዉ ባብሎነት ገላና።

6 ግዶሽን፥ “ታ ሀ ካታማነ እያን ደእያ አሳ ዛራዳ ፓꬃና፤ ኤንታ ፓያተꬃ ዛራና፤ ሳሮነ ዎፓ ዱሱ ኤንታዉ እማና። 7 ታኒ ይሁዳ አሳነ እስራኤለ አሳ ድኦፐ ዛራና፤ ኤንቲ ካሰ ደእዳይሳዳ ኦꬃዳ ኤንታ ግምባና። 8 ኤንቲ ታና ኦꬅዳ ናጋራ ኡባፈ ታ ኤንታ ጌሻና፤ ኤንቲ ናቁዋነ ኤንታ ማካላ ኡባ አቶ ጋና። 9 የሩሳላመ ካታማይ ታዉ ኡፋይስ፥ ቦንቾነ ጋላታ ሳአን ደእያ ካዎተꬃታ ኡባ ስንꬃን ኤሀና። ታኒ የሩሳላመ አሳስ ኦꬅያ ሎኦባነ ካታማስ ኤህያ ዱረተꬃነ ሳሮተꬃ ስእድ፥ ካዎተꬃት ኡባይ ያሻን ኮኮራና” ያጌስ ጎዳይ።

10 “ህንተ፥ ‘አስነ መሄይ ባይና ባይሳ’ ግዳ ሀ በሳን፥ አስነ መሄይ ባይና ይሁዳ ካታማታንነ የሩሳላመ ኦገታን ኡፋይስነ እልልሳ ግርስ ስኤታና። 11 የꬅነ ያጋኖ ግርስ፥ ኡፋይሳ ግርስ፥ ሄሳዳካ፥ ፆሳ ኬꬅ ጋላታ ያርሾ ኤህድ፥

“እ ኬሀ ግድያ ግሾ፥

እያ ማሮተꬃይ መርናሳ ግድያ ግሾ፥

ኡባፈ ዎልቃማ ጎዳ ጋላትተ።

ያግድ የፅሸ ፆሳ ኬꬅ

ጋላታ ያርሾ ኤክድ ያ አሳ ግርሳይ ስኤታና።

ታኒ ኤንታ ድኦፐ ዛራና፤ ኤንቲ ካሰ ደእዳይሳዳ ኦꬃዳ ዎꬃና” ያጌስ ጎዳይ።

12 “ሀ አሳይነ መሄይ ባይና ባይሳ ቢታንነ እያን ደእያ ካታማታን ሄንꬃንቾት ባንታ ዶርሳ ዉድያ ሄምያ ጋደይ ዳና። 13 ገዘ ካታማታን፥ ጋꬋ ካታማታን፥ ነገበ መላ ቢታን ደእያ ካታማታን፥ ብንያመ ቢታን፥ የሩሳላመ ዩሹዋን ደእያ በሳታንነ ይሁዳ ካታማታን ሄንꬃንቾት ባንታ ዶርሳታ ዛሪድ ታይባና” ያጌስ ኡባፈ ዎልቃማ ጎዳይ።

14 “ታኒ እስራኤለ አሳስነ ይሁዳ አሳስ ገልዳ ቃላ ፖልያ ዎደይ ያና። 15 ሄ ዎደ ታኒ ዳዊታ ኮቻፈ እስ ፅሎ አጫ ደንꬃና፤ እ ሱረ ፕርዳ ፕርዳና፤ ፅሎ ኦꬃና። 16 ሄ ዎደ ይሁዳ አሳይ አታና፤ የሩሳላመ አሳይ ዎፑ ግድ ደአና። ሀ ካታማይ፥ ‘ጎዳይ ኑ ፅሎተꬃ’ ጌተትድ ፄገታና። 17 ዳዊታ ኮቻፈ እስራኤለ አራታን ኡትያ አስ ꬋየና። 18 ሄሳዳካ፥ ፁሳ ያርሾ፥ ካꬃ ያርሾነ ሀራ ያርሾ ያርሻናዉ ሌወ ኮቻፈ ካህነ ግድያ አስ መርናዉ ታ ስንꬃፈ ꬋየና” ያጌስ ጎዳይ።

19 “ጎዳ ቃላይ ኤርምያሳኮ ሀይሳዳ ያግድ ይስ። 20 ጋላሳስነ ቃማስ ታ ዎꬅዳ ዎጋ መንꬅድ፥ ጋላስነ ቃም ባንታ ዎድያን ስመረቶና መላ ኦꬅድ ታ ጫቁዋ ላማናዉ ህንተ ዳንዳእኮ፥ 21 እያ ኮቻፈ አራታን ኡትያ አስ ꬋዮናዳ፥ ታ አይልያ ዳዊታራ ጫቅዳ ጫቁዋ ላማና፤ ታዉ ኦꬅያ፥ ሌወ ኮቸ ግድዳ ካህነታራ ጫቅዳ ጫቁዋ ላማና። 22 ታኒ ታ አይልያ ዳዊታ ኮቻነ ታ ስንꬃን ኦꬅያ ሌወ ኮቻ ታይባናዉ ዳንዳኤቶና ሳሎ ፆልንቶታዳነ ማካናዉ ዳንዳኤቶና አባ ሻፍያዳ ዳርሳና” ያጌስ ጎዳይ።

23 ጎዳ ቃላይ ቃስካ ኤርምያሳኮ ሀይሳዳ ያግድ ይስ። 24 “ሀ አሳይ፥ ‘ጎዳይ ባ ዶርዳ ናምኡ ካዎተꬃታ፥ እስራኤለነ ይሁዳ አጋግስ’ ያግድ ኦደተይሳ ነ አኬካብኪ? ኤንቲ ታ አሳ ካꬍድ፥ ባና ዳንዳእዳ ካዎተꬅ ግዶኮና ግድ ቆፖሶና። 25 ታኒ ጋላሳራነ ቃማራ ጫቅዳ ጫቁዋነ ሳሎነ ሳአ ህግያ ምንꬃቦናባ ግድኮ፥ 26 ያይቆባ ዘረꬃነ ታ አይልያ ዳዊታ ኮቻ አጋጋና። እያ ናይታፐ አብራሃመ፥ ይሳቃነ ያይቆባ ኮቻታ ቦላ ካዎꬃናዉ ዳዊታ ኮቻ ዶርከ። ታኒ ታ አሳ ማራና፤ ኤንታ ሻሉዋ ዛራና” ያጌስ ጎዳይ።

34

ሰደቅያሳስ ኦደትዳ ትንብተ

1 ባብሎነ ካዎይ ናቡካዳናፆር፥ እያ ኦላንቾት ኡባይነ እ ሃርያ ካዎተꬃታን ደእያ አሳ ኡባይ፥ የሩሳላመነ የሩሳላመ ዩሹዋን ደእያ ካታማታ ኡባ ኦልያ ዎደ፥ ሀ ቃላይ ጎዳፐ ኤርምያሳኮ ይስ፦ 2 ጎዳይ እስራኤለ ፆሳይ ሀይሳዳ ያግስ፤ “ባዳ ይሁዳ ካዋ ሰደቅያሳኮ ሀይሳዳ ያጋ፦ ‘ታኒ ሀ ካታማ ባብሎነ ካዋ ኩሸን አꬃዳ እማና፤ እ ካታማ ታማን ፁጋና። 3 ኔኒ እያ ኩሸፐ ከሳ ኤካካ፤ ኔኒ ኦይከታና፤ እያዉ አꬋዳ እመታና። ኔኒ ነ አይፈን ባብሎነ ካዋ በአና፤ እካ ኔራ ኦደታና። ኔኒ ባብሎነ ቢታ ባና’ ያጌስ ጎዳይ።

4 “ግዶሽን፥ ይሁዳ ካዋዉ ሰደቅያሳ፥ ጎዳይ ግያባ ስአ። ኔኒ ኦላን ሀይቃካ። 5 ነ ሳሮ ሀይቃና። ኔፐ ካሰ ደእዳ ካዎታ ቦንቹዋስ፥ ነ ማይዛታስ እፃነ ጩይስዳይሳዳ፥ አሳይ ነ ቦንቹዋስ እፃነ ጩይሳና። ዎ ኑ ካዋዉ፥ ያግድ ነዉ ዬካና። ታኒ ጎዳይ ሀይሳ ኦዳይስ” ያጌስ።

6 ሄሳፈ ጉየ፥ ናበይ ኤርምያስ ሀ ትንብትያ ይሁዳ ካዋ ሰደቅያሳስ የሩሳላመን ኦድስ። 7 ሄ ዎደ ባብሎነ ኦላንቾት የሩሳላመ ካታማነ ይሁዳን አትዳ ላክሶነ አዜቃ ካታማታ ኦልዶሶና። ይሁዳን አትዳ ግምበትዳ ካታማት ኤንታ ፃላላ።

አይለተꬃፈ ላአ ከስ

8 ካዎይ ሰደቅያስ አይለታ ላአ ከስያ አዋጁዋ አዋጃናዉ የሩሳላመን ደእያ አሳ ኡባራ ጫቅዳፐ ጉየ፥ ጎዳ ቃላይ ኤርምያሳኮ ሀይሳዳ ያግድ ይስ፦ 9 ሄ አዋጆይ፥ እስ እስ እብራወ አስ አደነ ማጫ አይለ አይለተꬃፈ ላአ ከሶ። ኦንካ አይሁደ አስ ግድዳ ባ እሻ አይለ ኦꬆፎ። 10 ሄሳ ግሾ፥ አሳይነ ሀላቃት ኡባይ ጫቅዳ ጫቁዋን ባንታ አደነ ማጫ አይለታ አይለተꬃፈ ላአ ከሳናዉነ ዛሪድ አይለተꬃን ሃሮና አጋናዉ ጊግድ ኤንታ አይለተꬃፈ ላአ ከስዶሶና። 11 ሽን ኤንቲ ባንታ ቆፋ ላምድ፥ አይለተꬃፈ ላአ ከስዳ ባንታ አደነ ማጫ አይለታ ዛሪድ ሃርዶሶና።

12 ሄሳፈ ጉየ፥ ጎዳ ቃላይ ኤርምያሳኮ ያግስ። 13 ጎዳይ፥ እስራኤለ ፆሳይ ሀይሳዳ ያጌስ፦ “ታኒ ህንተ ማይዛታ ግብፀፈ፥ አይለተꬃ ቢታፈ ከስዳ ዎደ ኤንታራ ሀይሳዳ ያጋዳ ጫቃስ። 14 ሄ ጫቁዋ ማራን፥ ‘እብራወ አይለይ ደእያ አሰ ኡባይ፥ አይለታ ኡሱፑን ላይꬅ ኦስስድ፥ ላፑንꬃ ላይꬃን አይለተꬃፈ ከስድ የድተ’ ያጋዳ ኪታስ። ሽን ህንተ ማይዛት ታ ኦድያባ ስኦና እፅዶሶና፤ ታዉ ኪተትቦኮና። 15 ህንተካ ማታ ዎደፐ ካሰ ህንተ ናጋራፐ ስሚድ፥ አይለታ ላአ ከሳናዉ አዋጅደታ፤ ታ ስንꬃን ሱረባ ኦꬅደታ። ቃስ ሄሳ ኦꬃናዉ ታ ስንꬃን፥ ታ ሱንꬃይ ፄገትያ ታ ኬꬃን ጫቅደታ። 16 ሽን ህንተ፥ ህንተ ቆፋ ላምድ፥ ታ ሱንꬃ ቱንስደታ። ኤንቲ ኮይዳ በሳ ባና መላ ላአ ከስዳ አደነ ማጫ አይለታ ዛሪድ ሃርደታ።”

17 ሄሳ ግሾ፥ ጎዳይ፥ “ህንተ ታዉ ኪተቶና እፅድ፥ ህንተ እሻ ዎይኮ ህንተ ሾሩዋ አይለተꬃፈ ላአ ከስያ አዋጁዋ አዋጅበከታ። ህንተ ቦላ ኦል፥ ቦሽነ ኮሽ ከያና መላ ታ አዋጃይስ። ታ ህንተና ሳአ ቦላ ደእያ ካዎተꬃታስ ዳጋማ ኦꬃና። 18 ታ ጫቁዋ መንꬅዳ አሳ፥ ታ ስንꬃን ጫቁዋ ናጎና እፅዳ አሳ፥ ሹክድ፥ ናምኡ በሳን ሻክድ፥ እያ ግዶራ አꬍዳ ማራ መላ ታ ኤንታ ኦꬃና። 19 ሄ አሳይ ይሁዳ ሀላቃታ፥ የሩሳላመ ሀላቃታ፥ ቢታ አይሰይሳታ፥ ካህነታነ ናምኡ በሳን ሻክዳ ማራ አሹዋ ግዶራ አꬍዳ አሳ ኡባ። 20 ታ ኤንታ፥ ኤንታ ሞርከታ ኩሸንነ ኤንታ ዎꬋናዉ ኮይያ አሳ ኩሸን አꬃዳ እማና፤ ኤንታ አሀይ ሳሎ ካፎታስነ ሳአ ዶአታስ ካꬅ ግዳና።

21 “ታኒ ይሁዳ ካዋ ሰደቅያሳነ እያ ሀላቃታ፥ ኤንታ ሞርከታ ኩሸን፥ ኤንታ ዎꬋናዉ ኮየይሳታ ኩሸንነ ህንተና ኦለይሳ አግዳ ባብሎነ ኦላንቾታ ኩሸን አꬃዳ እማና። 22 ታኒ ባብሎነ ኦላንቾታ ኪትን፤ ኤንቲ ሀ ካታማ ስማና። ኤንቲ ሀ ካታማ ኦላና፥ ድአናነ ታማን ፁጋና። ይሁዳን ደእያ ካታማታ አስ ዶና ባይሳ በሲ ኦꬃና” ያጌስ ጎዳይ።

35

ራካባ ያራታ

1 እዮስያሳ ናኣ ይሁዳ ካዋ እዮአቄማ ላይꬃን፥ ጎዳ ቃላይ ኤርምያሳኮ ሀይሳዳ ያግድ ይስ። 2 “ራካባ ያራ ግድዳ አሳኮ ባዳ፥ ኤንታራ ኦደታዳ፥ ፆሳ ኬꬃ ክፍለታፐ እሱዋ ግዶ ገልሳዳ ዎይነ ኡሻ ኤንታዉ እማ” ያግስ። 3 ታኒ ባዳ፥ ካባሳ ናኣ ናኣ፥ ኤርምያሳ ናኣ ያእዛና፥ እያ እሻታነ እያ አደ ናይታ ኡባ፥ ራካባ ያራ ኡባ ኤካዳ፥ 4 ፆሳ ኬꬅ ኤሀስ። ኤንታ፥ ይግዳላ ናኣ፥ ፆሳ አስ ግድዳ ሀናና ናይታ ክፍለ ገልሳስ። ሄ ክፍለይ፥ ፐንግያ ናግያ ሳሉማ ናኣ ማእሰያ ክፍልያፐ ቦላ ባጋራ፥ ሀላቃታ ክፍልያ ማታን ደኤስ። 5 ሄሳፈ ጉየ፥ ታኒ ራካባ ያራታ ስንꬃን ዎይነ ኡሻይ ኩምዳ ፁጋታነ ፁአታ ዎꬃዳ፥ “ዎይነ ኡሻ ኡይተ” ያጋስ።

6 ሽን ኤንቲ ዛሪድ፥ “ኑ ዎይነ ኡሹ ኡዮኮ፤ ኑ ማይዛይ ራካባ ናአይ ዮናዳብ ኑኮ፥ ‘ህንተነ ህንተ ናይት ዎይነ ኡሹ መርናዉ ኡዮፕተ። 7 ኬ ኬፆፍተ፤ ጎሸ ጎዮፕተ፤ ዎይነ ቶኮፍተ። ዱንካነ ግዶን ደእተ፤ ህንተ አዱሳ ላይꬅ ሀ ቢታን ዳና’ ያግስ። 8 ኑ ማይዛይ ራካባ ናአይ ዮናዳብ ኑና ኪትዳ ኡባ ኪተትዳ። ኑኒ ዎይኮ ኑ ማቸት ዎይኮ ኑ አደ ናይት ዎይኮ ኑ ማጫ ናይት ኑ ደኦ ላይꬃ ኡባን ዎይነ ኡሹ ኡይቦኮ። 9 ዱሳ ኬꬅ ኬፅቦኮ፤ ዎይነ ጋደ ዎይኮ ጎሽ ኑስ ባዋ። 10 ኑ ዱንካነን ደእዳ፤ ኑ ማይዛይ ዮናዳብ ኪትዳ ኡባ ኪተትዳ። 11 ሽን ባብሎነ ካዎይ ናቡካዳናፆር ኑ ቢታ ቦላ ደንድዳ ዎደ፥ ‘ባብሎነነ ሶረ ኦላንቾታፐ አታናዉ፥ የሩሳላመ ቦስ’ ያግዳ። ሀእ ኑ የሩሳላመን ደኤይ ሄሳሳ” ያግዶሶና።

12 ሄሳፈ ጉየ፥ ጎዳይ ኤርምያሳኮ ያግስ። 13 ኡባፈ ዎልቃማ ጎዳይ፥ እስራኤለ ፆሳይ ሀይሳዳ ያጌስ። “ይሁዳ አሳኮነ የሩሳላመ አሳኮ ባዳ ሀይሳዳ ያጋ፤ ‘ታ ቃላ ናጋናዉ ሀይሳፈ ታማረከት።’ 14 ራካባ ናአይ ዮናዳብ ባ አደ ናይታ ዎይነ ኡሹ ኡዮናዳ ኪትዳ ኪታ ናግዶሶና። ኤንቲ ባንታ ማይዛ ኪታ ናግድ ሀች ጋካናዉ ዎይነ ኡሹ ኡዮኮና። ታኒ ህንተዉ ኡባ ዎደ ኦዳይስ፤ ሽን ህንተ ታና ስእቤከታ። 15 ታኒ ዛራዳ ዛራዳ ናበታ፥ ታ አይለታ ህንተኮ የዳስ፤ ኤንቲ፥ ‘ህንተ ኡባይ ህንተ ኢታ ኦግያፐ ስምተ፤ ህንተ ኦሱዋ ሎይꬅተ፤ ሀራ ፆሳታ ጎይኖፍተ፤ ኤንታዉ ኦꬆፕተ። ሄ ዎደ፥ ታ ህንተዉነ ህንተ ማይዛታስ እምዳ ቢታን ህንተ ዳና’ ያግዶሶና። ሽን ህንተ ታና ስአናዉ ህንተ ሀይꬃ ታኮ ዛርቤከታ። 16 ራካባ ናኣ ዮናዳበ ኮቻት ኤንታ ማይዛይ ኤንታ ኪትዳ ኪታ ኦꬅዶሶና፤ ሽን ሀ አሳይ ታዉ ኪተትቤና ያጋ” ያጌስ ጎዳይ።

17 “ሄሳ ግሾ፥ ጎዳይ፥ ኡባፈ ዎልቃማ ጎዳይ፥ እስራኤለ ፆሳይ ሀይሳዳ ያጌስ። ‘ስእተ፥ ታ ይሁዳ አሳ ቦላነ የሩሳላመን ደኤይሳታ ቦላ ኤሀና ግዳ ኢታባ ኤሀና። ታ ኤንታዉ ኦድን፥ ስኦና እፅዶሶና፤ ታ ኤንታ ፄግን ኮዮና እፅዶሶና’ ” ያጌስ።

18 ሄሳፈ ጉየ፥ ኤርምያስ ራካባ ያራታኮ፥ “ኡባፈ ዎልቃማ ጎዳይ፥ እስራኤለ ፆሳይ ህንተና ሀይሳዳ ያጌስ፦ ‘ህንተ፥ ህንተ ማይዛ ዮናዳባስ ኪተትዳ ግሾ፥ እያ ዎጋ ካልዳ ግሾነ እ ኪትዳ ኡባ ኦꬅዳ ግሾ፥ 19 ራካባ ናአይ ዮናዳብ፥ ታዉ ኦꬅያ አደ አስ አዉደካ ꬋየና’ ” ያጌስ።

36

እዮአቄም ፃꬃ ማፃፋ ፁግስ

1 እዮስያሳ ናአይ ይሁዳ ካዎይ እዮአቄም ካዎትዳ ኦይዳንꬆ ላይꬃን፥ ጎዳይ ኤርምያሳኮ ሀይሳዳ ያግስ፦ 2 “እስ ፃꬃ ማፃፋ ኤካዳ፥ እዮስያሳ ዎደ ታኒ ነዉ ኦዶ ዶምዳ ኮይሮ ጋላሳፐ ዶማዳ፥ ሀች ጋካናዉ እስራኤለ ቦላ፥ ይሁዳ ቦላነ ሀራ ካዎተꬃታ ቦላ ታኒ ኦድዳ ቃላ ኡባ ፃፋ። 3 ታ ይሁዳ አሳ ቦላ ኤሀና ጋዳ ሀልችዳ ቦሻ ኡባ ስእድ፥ ኦን ኤር፥ ኤንቲ ባንታ ኢታ ኦሱዋፐ ስማና፤ ታ ኤንታ ናቁዋነ ኤንታ ናጋራ አቶ ጋና” ያግስ።

4 ሄሳ ግሾ፥ ኤርምያስ ኔራ ናኣ ባሮካ ፄግድ፥ ጎዳይ እያዉ ኦድዳባ ኡባ ባሮካስ ኦድን፥ እ ፃꬃ ማፃፋን ፃፍስ። 5 ሄሳፈ ጉየ፥ ኤርምያስ ባሮካኮ፥ “ታኒ ቃሾ ኬꬃን ደእያ ግሾ፥ ፆሳ ኬꬅ ገላናዉ ዳንዳእከ። 6 ሄሳ ግሾ፥ ነ ፆማ ጋላስ ፆሳ ኬꬅ ባዳ፥ ታ ኦድን፥ ነ ፃꬃ ማፃፋን ፃፍዳ ጎዳ ቃላ ኤንታዉ ናባባ፤ ባንታ ካታማታፐ ይዳ ይሁዳ አሳ ኡባስ ናባባ። 7 ሀ አሳ ቦላ ጎዳይ አዋጅዳ ሀንቆይ ግታ ግድያ ግሾ፥ ኦን ኤር፥ ኤንቲ ባንታ ኢታ ኦሱዋፐ ስሚድ፥ ጎዳ ዎሳና” ያግስ። 8 ኔራ ናአይ ባሮክ ናበይ ኤርምያስ ኪትዳይሳዳ ፆሳ ኬꬃን ጎዳ ቃላ ኡባ ናባብስ።

9 እዮስያሳ ናአይ ይሁዳ ካዎይ እዮአቄም ካዎትዳ እቻሻንꬆ ላይꬃን፥ ኡዱፉንꬆ አጌናን፥ የሩሳላመን ደእያ አሳስነ ይሁዳ ካታማታፐ ይዳ አሳ ኡባይ ጎዳ ስንꬃን ፆማና መላ አዋጅዶሶና። 10 ባሮክ ፆሳ ኬꬃን፥ ቆሞ ባጋ ዳባባን፥ ኦራꬃ ፐንገ ጌተትያ በሳን፥ ፃፍያ ሳፋና ናኣ፥ ጋማራ ክፍልያን ኤቅድ፥ ኤርምያሳ ቃላይ ፃፈትዳ ፃꬃ ማፃፋ አሳ ኡባስ ናባብስ።

11 ሳፋና ናኣ ናአይ፥ ጋማራ ናአይ ምካይ ማፃፋፐ ጎዳ ቃላ ባሮክ ናባብሽን ስእዳ ዎደ፥ 12 ካዎ ጋꬎን ፃፈይ ኡትያ ክፍልያ ብስ። እ ብያ ዎደ፥ ፃፈይ ኤልሻም፥ ሻማያ ናአይ ዳል፥ አክቦራ ናአይ ኤልናታን፥ ሳፋና ናአይ ጋማራ፥ ሀናንያ ናአይ ፅድቀነ ሀራ ሀላቃት ያን ኡትዶሶና። 13 ባሮክ አሳስ ማፃፋፐ ናባብሽን ስእዳ ቃላ ኡባ ምካይ ኤንታኮ ኦድስ። 14 ሀላቃት ናታና ናኣ ይሁዳ ባሮካኮ ኪትድ፥ “አሳስ ኔኒ ናባብዳ ማፃፋ ኤካዳ ሃ ያ” ያግዶሶና። (ናታን ሳላማ ናአ፤ ሳላም ኩሳ ናአ።) ባሮክ ማፃፋ ኤክድ፥ ኤንታኮ ይስ። 15 ኤንትካ እያ፥ “አነ ኡታዳ፥ ኑስ ማፃፋ ናባባ” ያግዶሶና።

ያግን ባሮክ ማፃፋ ናባብስ። 16 እ ናባብዳ ቃላ ኡባ ስእድ ያይዶሶና፥ እሶይ እሱዋ ፄልድ፥ ባሮካ፥ “ሀ ቃላ ኡባ ኑኒ ካዋስ ኦዳናዉ ኮሼስ” ያግዶሶና። 17 ቃስካ ዛሪድ፥ “ኔኒ ሀ ቃላ ኡባ ዋታዳ ፃፍዳኮ ኑስ ኦዳ። ሀይሳ ነዉ ኤርምያስ ኦድን ፃፋዲ?” ያግዶሶና።

18 ባሮክ፥ “ኤ፥ ሀ ቃላ ኡባ ኤርምያስ ባ ዶናፐ ታዉ ኦድስ፤ ታኒ ቃላመን ሀ ፃꬃ ማፃፋን ፃፋስ” ያግስ።

19 ኤንቲ ባሮካ፥ “ኔንነ ኤርምያስ ብድ ቆሰትተ፤ ህንተ ደእያ በሳ ኦንካ ኤሮፖ” ያግዶሶና።

20 ሀላቃት ማፃፋ ፃፍያ ኤልሻማ ክፍለን ዎꬅዳፐ ጉየ፥ ካዎይ ደእያ ዳባባ ብድ፥ ሀንዳባ ኡባ ካዋስ ኦድዶሶና። 21 ሄ ማፃፋ ኤሀና መላ፥ ካዎይ ይሁዳ ኪትስ፤ ፃꬃ ማፃፋ ኤልሻማ ክፍለፐ ኤህድ፥ ካዋስነ እያ ዩሹዋን ኤቅዳ ሀላቃታስ ናባብስ። 22 ኡዱፉንꬆ አጌናን ሳእ ባልጎ ግድያ ግሾ፥ ካዎይ ባልጉዋ አꬅያ ኬꬃን ኡትስ። ሄ ዎደ ካዋ ስንꬃን ደእያ ጮጭያን ታም ኤፄስ። 23 ይሁድ ሄꬑ ዎይኮ ኦይዱ በሳታ ናባብዳፐ ጉየ፥ ካዎይ ሄ በሳታ ፃꬃ ማፃፋፐ ማሻን ቃንፅ ቃንፅድ፥ ታማን የግስ፤ ሄሳዳ ኦꬅድ፥ ማፃፋ ኩመꬅ ፁግስ። 24 ሀ ቃላ ስእድ ካዎይነ እያራ ኦꬅያ ሞርናት ኡባይ አይነ ባብቦኮና፤ ዎይኮ ካዮትድ፥ ባንታ ማኡዋ ፔꬍቦኮና። 25 ሀር አቶሽን ኤልናታን፥ ዳላይነ ጋማር ካዎይ ሄ ማፃፋ ፁጎና መላ ዎስንካ፥ ኤንታ ዎሳ ስኦና እፅስ። 26 ካዋ ናአ ይራህማኤላ፥ አዝርኤላ ናኣ ሳራያነ አብድኤላ ናኣ ሰለማ፥ ፃፍያ ባሮካነ ናብያ ኤርምያሳ ኦይካና መላ ካዎይ ኪትስ። ሽን ጎዳይ ኤንታ ቆትስ።

ኤርምያስ ዛሪድ ፃፍዳ ፃꬃ ማፃፋ

27 ኤርምያስ ኦድን፥ ባሮክ ፃፍዳ ማፃፋ ካዎይ ፁግድ ስምን፥ ጎዳ ቃላይ ኤርምያሳኮ ሀይሳዳ ያግሸ ይስ፦ 28 “ሀራ ፃꬃ ማፃፋ ኤካዳ፥ ይሁዳ ካዎይ እዮአቄም ፁግዳ ፃꬃ ማፃፋን ደእያ ቃላ ኡባ ዛራዳ ፃፋ። 29 ቃስ ይሁዳ ካዋ እዮአቄማ ሀይሳዳ ያጋ፦ ጎዳይ ሀይሳዳ ያጌስ፤ ኔኒ፥ ‘ባብሎነ ካዎይ ይድ፥ ሀ ቢታ ꬋይሳና፤ ቃስ ያን ደእያ አሳነ መህያ ዉርሳና’ ጋዳ አይስ ፃፋዲ?” ያጋዳ ማፃፋ ፁጋዳሳ።

30 “ሄሳ ግሾ፥ ጎዳይ ይሁዳ ካዋ እዮአቄማ ሀይሳዳ ያጌስ፦ ዳዊታ አራታን ኡትያ ኮቻይ ነዉ ኩምꬅ ዴና። ነ አሀይ ጮ ሆለትድ፥ ጋላስ አዋ ሱሎስ፥ ቃማ ሜጎን ሾጨታና። 31 ህንተ ናጋራ ግሾ ነና፥ ነ፥ ኮቻነ ኔራ ኦꬅያ ሞርናታ ኡባ ሴራና። ኤንቲ ታኒ ኦድዳባ ስኦና እፅዳ ግሾ፥ ታ ግዳ ኢታባ ኡባይ ህንተ ቦላ፥ ይሁዳንነ የሩሳላመን ደእያ አሳ ኡባ ቦላ ኤሀና” ያጌስ።

32 ሄሳፈ ጉየ፥ ኤርምያስ ሀራ ፃꬃ ማፃፋ ኤክድ፥ ኔራ ናኣ ፃፍያ ባሮካስ እሚስ። ባሮክ ይሁዳ ካዎይ እዮአቄም ታማን ፁግዳ ፃꬃ ማፃፋ ቃላ ኡባ ኤርምያስ እያዉ ዶናን ኦድን ፃፍስ። ቃስ ኤርምያስ ሄሳ ዳንያ ሀራ ቃላካ ጉጅን፥ ኡባካ ባሮክ ፃፍስ።

37

ኤርምያስ ቃሾ ኬꬃን

1 ባብሎነ ካዎይ ናቡካዳናፆር እዮአቄማ ናኣ እኮንያና በሳን እዮስያሳ ናኣ ሰደቅያሳ ይሁዳ ቢታን ካዎꬅስ። 2 ሰደቅያስ፥ እያራ ኦꬅያ ሀላቃትነ ቢታን ደእያ አሳ ኡባይ፥ ጎዳይ ናብያ ኤርምያሳ ባጋራ ኦድዳ ቃላስ ኪተትቦኮና። 3 ሽን ካዎይ ሰደቅያስ ሰለማ ናኣ ዮካላነ ማእሰያ ናኣ ካህንያ ሶፎንያሳ፥ “ሀያና፥ ኑ ግሾ ጎዳ ኑ ፆሳ ዎሳ” ያግድ ኤርምያሳኮ ኪትስ።

4 ሄ ዎደ ኤርምያስ ቃሾ ኬꬅ ገልቦና ግሾ፥ አሳ ግዶን ስመረቴስ። 5 ግብፀ ካዋ ኦላንቾት፥ ግብፀፈ ከይዳይሳ የሩሳላመ ተቅዳ ባብሎነ ኦላንቾት ስእዳ ዎደ የሩሳላመ የድድ ከይዶሶና።

6 ሄሳፈ ጉየ፥ ጎዳ ቃላይ ናብያ ኤርምያሳኮ ይስ። 7 “ጎዳይ እስራኤለ ፆሳይ ሀይሳዳ ያጌስ፦ ታና ኦይቻና መላ ህንተና ታኮ ኪትዳ ይሁዳ ካዋስ ሀይሳዳ ያግተ፤ ‘ህንተና ማዳናዉ ይዳ ግብፀ ካዋ ኦላንቾት ባንታ ቢታ ስሚድ ባና። 8 ቃስ ባብሎነ ኦላንቾት ስሚድ ያና፤ ሀ ካታማ ኦልድ ኦይካና፤ ታማን እያ ፁጋና’ ያግተ።

9 “ባብሎነ ኦላንቾት ስሚድ ዩሳይ አቶና ግሾ ‘ባብሎነ ኦላንቾት ዮኮና’ ግድ ህንተና ህንተዉ ጭሞፍተ። 10 ህንተ ባብሎነ ኦላንቾታ ኩመꬅ ፆንያኮካ፥ ማዱንፅድ፥ ዱንካነን ዝንእዳይሳት ደንድድ፥ ሀ ካታማ ታማን ፁጋና” ያጌስ ጎዳይ።

11 ግብፀ ካዋ ኦላንቾት ማትዳ ግሾ፥ ባብሎነ ኦላንቾት የሩሳላመ አግድ ባንታ ደእያ በሳ ጉየ ስምዶሶና። 12 ሄ ዎደ ኤርምያስ ባ ግሾ ቢታ ኤካናዉ ብንያመ ቢታ ባናዉ የሩሳላመፐ ደንድስ። 13 ግዶሽን፥ እ ብድ፥ ብንያመ ፐንገ ጋክያ ዎደ ፐንግያ ናገይሳታፐ እሶይ፥ ሀናንያ ናአይ፥ ሳሌማ ናአ ዬራ፥ “ነ ኑና ካዳዳ ባብሎነ ባሳ ግድኪ?” ያግድ ኦይክስ።

14 ኤርምያስ ዛሪድ፥ “ነ ገይሳ መላ ታ ባብሎነ ብያ አስ ግድከ” ያግስ። ሽን ዬረይ እ ገይሳ ስኦና እፅድ ኤርምያሳ ኦይክድ ሀላቃታኮ ኤፍስ። 15 ሀላቃት ዳሮ ሀንቀትድ፥ ኤርምያሳ ዋꬍ፥ ኤንቲ ቃሾ ኬꬅ ኦꬅዳ፥ ፃፍያ ዮናታና ኬꬃን እያ ቃችዶሶና። 16 ኤርምያስ ያን ቢታ ጋርሳን ደእያ ክፍልያን ዳሮ ዎደ ጋምእስ።

17 ሄሳፈ ጉየ፥ ካዎይ ሰደቅያስ አሰ ኪትድ፥ ኤርምያሳ ባ ካዎ ጋꬎ ፄግስድ፥ ዱማ ቆሳን እያ፥ “ጎዳይ ነዉ ኦድዳባይ ደኢ?” ያግድ ኦይችስ።

ኤርምያስ ዛሪድ፥ “ኤ ደኤስ፤ ኔኒ ባብሎነ ካዋ ኩሸን አꬋዳ እመታና” ያግስ 18 ቃስካ ኤርምያስ ካዋ ሰደቅያሳ ሀይሳዳ ያግድ ኦይችስ፦ “ታና ህንተ ቃሾ ኬꬃን የጋናዉ ታ ነ ቦላ፥ ነዉ ኦꬅያ ሀላቃታ ቦላ ዎይኮ ሀ አሳ ቦላ አይ ባላ ኦꬃድና? 19 ያትን፥ ‘ባብሎነ ካዎይ ይድ ህንተናነ ህንተ ቢታ ኦለና’ ያግድ ነዉ ትንብተ ኦድዳ ነ ናበት ሀእ አዉን ደኦና? 20 ታ ጎዳዉ፥ ካዋዉ፥ ስአ፤ ታ ኦይችያ እስባ ነ ፖላና መላ ነና ዎሳይስ። ታ ሄ በሳን ሀይቆና መላ እያ ኬꬃይ ቃሾ ኬꬅ ግድዳ ፃፍያ ዮናታና ሶ ታና ጉየ ዛሮፓ” ያግስ።

21 ካዎይ ሰደቅያስ ናገይሳታ ዳባባን ኤርምያሳ ዳና መላ ኪትስ። ያን እ ደእሽን ካታማፐ ዳቦይ ꬋያና ጋካናዉ ጋላስ ጋላስ እስ እስ ዳቦ ኡክያ በሳፈ ኤህድ እያዉ እሞሶና። ሄሳ ግሾ፥ ኤርምያሳ ካዋ ዛባን ጋምእስ።

38

ኤርምያስ ሃꬃ ኦላን የገትስ

1 ማታና ናአይ ሳፋፅ፥ ጳስኮራ ናአይ ጎዶልያ፥ ሰለማ ናአይ ዮካልነ ማልካያ ናአይ ጳስኮር ኤርምያስ አሳ ኡባስ ኦድዳ ቃላ ስእዶሶና። 2 ኤርምያስ፥ “ሀ ካታማን አትያ ኦንካ ኦላን፥ ኮሻንነ ቦሻን ሀይቃና። ሽን ባብሎነታስ ባ ኩሸ እምያ ኦንካ ሀይቀና፤ አታና፤ ደኦን ዳና። 3 የሩሳላመ ካታማይ ባብሎነ ካዋ ኦላንቾታ ኩሸን አꬍድ እመታና፤ ኤንትካ እያ ፖሎ ድአና” ያጌስ ጎዳይ።

4 ሄሳፈ ጉየ፥ ሀላቃት ካዋኮ ብድ፥ “ሀ አደይ ሀይቃናዉ ኮሼስ፤ ሀይሳ መላ ኦዳ ኦድድ፥ ሀ ካታማን ደእያ ኦላንቾትነ አሳ ኡባይ ሹጋና መላ ኦꬅስ። እ አሰ ቆህያባ አሞቴስፐ አትሽን፥ ሳሮባ አሞተና” ያግዶሶና።

5 ካዎይ ሰደቅያስ ዛሪድ፥ “ህንተ እያ ቦላ ኦꬃና ግዳባ ታ ህንተና ድጋናዉ ዳንዳእከ” ያግስ። 6 ኤንቲ ኤርምያሳ ካዎ ጋꬎ ዳባባን ደእያ፥ ካዋ ናኣ ማልካያ ሃꬃ ኦላን፥ ዎዶሮን ዱገ የግዶሶና። ሄ ዎደ ሄ ኦላን ስልሞፐ አትሽን፥ ሃꬅ ባዋ፤ ኤርምያስ ሄ ስልሙዋ ግዶ ገልስ።

7 ሽን ቶጰ አሰ ግድዳ፥ ካዎ ሞርናይ፥ አበመለከ ጌተትያ አደይ ኤርምያስ ኦላን የገትዳይሳ ስእስ። ሄ ዎደ ካዎይ ብንያመ ፐንገ ፕርዳ ኦይደን ኡትስ። 8 ኤበድ-መለክ ካዋኮ ብድ፥ ሀይሳዳ ያግስ፤ 9 “ታ ጎዳዉ ካዋዉ፥ ሀ አሳት ግታ ኢታባ ኦꬅዶሶና፤ ኤንቲ ናብያ ኤርምያሳ ሃꬃ ኦላን የግዶሶና። ቃስ ካታማን ቁም ባይና ግሾ እ ያን ኮሻን ሀይቃና” ያግስ።

10 ካዎይ ዛሪድ፥ ቶጰ አደይ ኤበድ-መለካኮ፥ “ሀስታሙ አስ ኔራ ኤካ ባዳ፥ ኤርምያስ ሀይቆና ደእሽን ሃꬃ ኦላፈ ከስተ” ያግስ።

11 ኤበድ-መለክ አሰ ኤክድ፥ ብድ ካዎ ጋꬎን ሻሎ ምንጅያ ኬꬃፈ ጋርሳ ባጋራ ደእያ ክፍልያ ገልድ፥ ጋልአ ማኦነ ጩርቃ ኤክስ። ሄ ጩርቃ ዎዶሩዋ ፄራን ቃችድ፥ ኤርምያሳስ ዱገ ኦላ ግዶ የድስ። 12 ቶጰ አደይ ኤበድ-መለክ ኤርምያሳ ፄግድ፥ “ሀ ጩርቃ ማኡዋ ዎዶሩዋፐ ጋርሳራ ነ ሾጵያን ዎꬃ” ያግስ። ኤርምያስ እ ግዳይሳዳ ኦꬅስ። 13 ኤንቲ ዎዶሩዋራ ጎችድ፥ ኤርምያሳ ኦላፈ ከስድ፥ ናገይሳታ ኬꬅ ገልስድ ጎርድዶሶና።

ሰደቅያስ ኤርምያሳ ዛሪድ ኦይችስ

14 ሄሳፈ ጉየ፥ ካዎይ ሰደቅያስ ኤርምያሳ ኪትድ ኤህስድ፥ ፆሳ ኬꬅ ገልያ ሄꬓንꬆ ፐንግያ ማታን፥ “ታ ነና እስባ ኦይቻና፤ ነ ታፐ ቆሶፓ” ያግስ።

15 ኤርምያስ ዛሪድ፥ “ታ ኦድኮ፥ ነ ታና ዎꬍኪ? ታ ዞርን ነ ስአካ” ያግስ።

16 ካዎይ ሰደቅያስ፥ “ደኦ ፆሳይ ኤርያ መላ፥ ታ ነና ዎꬍከ፤ ነና ዎꬋናዉ ኮየይሳታስ አꬃዳ እምከ” ያግድ ቆሳን ኤርምያሳስ ጫቅስ።

17 ኤርምያስ ዛሪድ፥ “ጎዳይ፥ ኡባፈ ዎልቃማ ፆሳይ፥ እስራኤለ ፆሳይ ሀይሳዳ ያጌስ፦ ‘ባብሎነ ካዋ ሀላቃታስ ነ ኩሸ እምኮ፥ ነ ፓፃ አታና፤ ሀ ካታማይ ታማን ፁገተና፤ ነነ ነ ኬꬃ አሳይ ደኦን ዳና። 18 ሽን ነ ኤንታዉ ኩሸ እሞና እፅኮ፥ ሀ ካታማይ ባብሎነታስ አꬍድ እመታና፤ ኤንቲ እያ ፁጋና፤ ነ ኤንታፈ ከሳ ኤካካ’ ” ያግስ።

19 ካዎይ ሰደቅያስ፥ “ታ ያየይ ሀ ቢታ ካድድ፥ ባብሎነ ብዳ አይሁደታሳ። ባብሎነት ታና ኤንታ ኩሸን አꬅድ እምን፥ አይሁደት ታና ካአና” ያግድ ዛርስ።

20 ኤርምያስ፥ “አይኮይ ባዋ! ኤንቲ ነና ኤንታዉ አꬅድ እሞኮና። ታ ኦድያ ጎዳ ቃላስ ሀያና ኪተታ። ሄስ ነዉ ሎኦ ግዳና፤ ነ ፓፃ አታና። 21 ሽን ነ ኩሸ እሞና እፅኮ፥ ጎዳይ ታና በስዳ ቆንጨꬅ ደኤስ። 22 ሄስካ፥ ይሁዳ ካዎ ጋꬎን አትዳ ማጫሳት ኡባይ ድኤትድ፥ ባብሎነ ሀላቃታኮ ባና። ኤንቲ ኔኮ፥ ‘ነ ማታ ላገት ነና ባለꬅዶሶና፤ ኤንቲ ነና ፆንዶሶና። ሽን ሀእ ነ ቶሆይ ስልሞ ግዶ ገልን፥ ሄ ላገት ነና የግድ ብዶሶና’ ያጋና። 23 ነ ማቸትነ ነ ናይት ኡባይ ባብሎነ ድኤትድ ባና። ነ ኤንታ ኩሸፐ ከሳ ኤካካ። ባብሎነ ካዎይ ነና ኦይካና። ሀ ካታማይ ታማን ፁገታና” ያግስ።

24 ሰደቅያስ ዛሪድ፥ “ሀይሳ ነ ታዉ ኦድዳይሳ አሳስ ኦዶና እፅኮ ነ ሀይቃካ። 25 ሀላቃት ታ ኔራ ኦደትዳይሳ ስእድ፥ ‘ኔራ ካዋራ አይ ኦደትዳኮ ኑስ ኦዳ። ነ ኑስ ቆቶና እፅኮ፥ ኑ ነና ዎꬎኮ’ ያግድ ኦይቻና። 26 ኔኒ፥ ‘ታ ያን ሀይቆና መላ ታና ዛራዳ ቃሾ ኬꬅ ግድዳ ዮናታና ሶ የዶና መላ ካዋ ዎሳስ’ ” ጋዳ ዛራ ያጋ።

27 ሄሳፈ ጉየ፥ ሀላቃት ኡባይ ኤርምያሳኮ ይድ፥ ሄ ኦይሻ ኦይችዶሶና። ካዎይ እያ ኪትዳይሳዳ ኤንታዉ ኦድስ፤ ኤርምያሳራ ካዋራ ሃሳይሽን ስእዳ አስ ባይና ግሾ ኤንቲ ስእ ግዶሶና። 28 የሩሳላመይ ኦይከታና ዎደይ ጋካናዉ፥ ኤርምያስ ናገይሳታ ዳባባን ጎርደትድ ጋምእስ።

39

የሩሳላመ ኩንደꬃ

(2 ካዎ 25:1-12፤ ኤርም 52:4-16)

1 ሰደቅያስ ይሁዳን ካዎትዳ ኡዱፉንꬆ ላይꬃን፥ ታማንꬃ አጌናን፥ ባብሎነ ካዎይ ናቡካዳናፆርነ እያ ኦላንቾት ኡባይ ይድ፥ የሩሳላመ ተቅዶሶና። 2 ሰደቅያስ ካዎትዳ ታማነ እስንꬆ ላይꬃን፥ ኦይዳንꬆ አጌናን፥ ኡዱፉንꬆ ጋላሳን ባብሎነ ኦላንቾት ካታማ ግምብያ መንꬅዶሶና። 3 ሄ ዎደ ባብሎነ ካዋ ሀላቃት፥ ኤርጋል-ሳራስራ፥ ሳምጋር-ናቦ፥ ሳርሳክማነ ኤርጋል-ሳራስራ ጌተተይሳት ሀራ ዳሮ ሀላቃታራ እስፈ ይድ ግዶ ፐንገ ጌተትያ በሳን ኡትዶሶና።

4 ይሁዳ ካዎይ ሰደቅያስነ እያ ኦላንቾት ኡባይ ባብሎነ ኦላንቾታ በእዳ ዎደ ባቃትዶሶና። ቃማ ካታማፐ ከይድ፥ ካዋ አታክልተ በሳ ኤፍያ ኦግያራ፥ ናምኡ ድርሳ ግምበታ እስፈ ጋꬅያ ፐንግያራ ከይድ ዮርዳኖሰ ዛንጋራኮ ስሚድ ብዶሶና። 5 ግዶሽን፥ ባብሎነ ኦላንቾት ኤንታ የደꬅድ፥ እያርኮ ደምባ ጋꬅሸ፥ ሰደቅያሳ ኦይክዶሶና። ሀማታ ቢታን፥ እርብላ ካታማን ደእያ ካዋ ናቡካዳናፆራኮ ኤፍዶሶና። ካዎይ ናቡካዳናፆር ያን ሰደቅያሳ ቦላ ፕርድስ። 6 ባብሎነ ካዎይ፥ ሰደቅያሳ አደ ናይታ እያ ስንꬃን፥ እርብላ ካታማን ዎꬍስ፤ ቃስ ይሁዳ ሀላቃታ ኡባ ዎꬍስ። 7 ሰደቅያሳ አይፈታ ዎጭ ከስድ፥ እያ ባብሎነ ቢታ ኤፋናዉ ሳንꬃላታን ቃችስ።

8 ባብሎነ ኦላንቾት ካዎ ጋꬎነ አሳይ ደእያ ኬꬃ ኡባ ታማን ፁግዶሶና፤ የሩሳላመ ግምብያካ ላልዶሶና። 9 ካዋ ናገይሳታ ሀላቃይ ናቡዛርዳን ካታማን አትዳ አሳነ ካድድ እያኮ ይዳ አሳ ኡባ ድእድ ባብሎነ ቢታ ኤፍስ። 10 ካዋ ናገይሳታ ሀላቃይ ናቡዛርዳን አይኮካ ባይና ጉꬃ ማንቆታ ይሁዳን አግድ፥ ኤንታዉ ዎይነ ጋደነ ጎሻ ጋደ እሚስ።

ኤርምያስ ብለትስ

11 ናቡካዳናፆር፥ ካዋ ናገይሳታ ሀላቃ ናቡዛርዳና ሀይሳዳ ያግድ ኪትስ፦ 12 “ባዳ ኤርምያሳ ኮያ ደማዳ፥ እያዉ ኮሽያባ ኡባ ኦꬃ፤ እያ ቦላ ሀራ ኢታባ አይኮካ ኦꬆፋ” ያግስ። 13 ሄሳ ግሾ፥ ናቡዛርዳን፥ ናቡሻዝባና፥ ኤርጋል-ሳራስራነ ባብሎነ ካዋ ሀላቃታ ኡባ ኪትድ፥ 14 ኤርምያሳ ቃሸትድ ደእያ፥ ናገይሳታ ዳባባፐ ከስዶሶና። ባ ሶ ኤፍድ ዎꬃና መላ ሳፋና ናኣ፥ አክቃማ ናኣ ጎዶልያስ ሀዳራ እምዶሶና። ሄሳ ጋሶን፥ ኤርምያስ ባ ቢታ አሳራ እስፈ ደእስ።

15 ኤርምያስ ናገይሳታ ዳባባን ቃሸትድ ደእሽን፥ ጎዳ ቃላይ እያኮ ሀይሳዳ ያግድ ይስ። 16 “ባዳ፥ ቶጰ አድያ ኤበመለካኮ ሀይሳዳ ያጋ፦ ‘ኡባፈ ዎልቃማ ጎዳይ፥ እስራኤለ ፆሳይ፥ ሀይሳዳ ያጌስ፦ ህዛፐ ጉየ ታ ኦድዳይሳዳ ሀ ካታማ ቦላ ሎኦባ ግዶናሽን፥ ꬋዮ ኤሀና። ሄስ ኡባይ ሀንያ ዎደ ነ ሀ ካታማን ኡታዳ፥ ነ አይፈን በአና። 17 ግዶሽን፥ ሄ ጋላስ ታ ነና አሻና፤ ነ ያይያ፥ ነ ሞርከታ ኩሸን አꬃዳ እምከ። 18 ታ ነና ፖሎ አሻና፤ ነ ኦላን ሀይቃካ፤ ነ ታናን አማነትዳ ግሾ፥ ሀይቆፐ አታና’ ” ያጌስ ጎዳይ።

40

ኤርምያስ ላአተꬃን ደእስ

1 ካዋ ናገይሳታ ሀላቃይ ናቡዛርዳን ኤርምያሳ ራማን ብርሽድ ስምን፥ ጎዳ ቃላይ ኤርምያሳኮ ይስ። ናቡዛርዳን የሩሳላመፐነ ይሁዳፐ ድእድ፥ ባብሎነ ኤፋናዉ ቃችዳ አሳ ግዶን ኤርምያስ ሳንꬃላታን ቃሸትድ ደኤስ።

2 ካዋ ናገይሳታ ሀላቃይ ኤርምያሳ ዱማ ከስድ፥ ሀይሳዳ ያግስ፦ “ጎዳይ ነ ፆሳይ፥ ꬋዮ ሀ ቢታ ቦላ ኤሀናይሳ ኦድስ። 3 እ ኤሀና ግዳይሳዳ ሀእ ኦꬅስ፤ ጎዳ ቦላ ህንተ ናጋራ ኦꬅዳ ግሾነ እያዉ ኪተቶና እፅዳ ግሾ ሀይስ ኡባይ ሀንስ። 4 ሄኮ፥ ሀእ ታ ነ ኩሸን ደእያ ሳንꬃላታ ብርሻዳ ነና የዳስ። ታራ ባብሎነ ባና ጊኮ የꬋ፤ ታ ነዉ ኮሽያባ ኡባ ኩንꬃና። ባብሎነ ባናዉ ኮዮና እፅኮ አታናዉ ዳንዳኣሳ። ቢታ ኡባይ ነ ስንꬃን ደኤስ፤ ነና ሎእዳ በሲ አዉካ ባ” ያግስ።

5 ኤርምያስ እያ ማታፐ ቦና ደእሽን፥ ናቡዛርዳን ጉጅድ ያግስ፤ “ሳፋና ናኣ፥ አክቃማ ናኣ ጎዶልያኮ ባ። ባብሎነ ካዎይ ናቡካዳናፆር እያ ይሁዳ ካታማታ ሃርያ አስ ኦꬅድ ሹምስ። ሄሳ ግሾ፥ እያራ እስፈ ያን አሳራ ደአ፤ ዎይኮ ነና ሎእዳ በሲ አዉካ ባ” ያግስ። ካዋ ናገይሳታ ሀላቃይ እያዉ ሽንቀነ ሀራ እሞታ እምድ የድስ። 6 ኤርምያስ ምፅጳን ደእያ አክቃማ ናኣ ጎዶልያኮ ብስ። እ ያን አትዳ አሳራ እስፈ ደእስ።

ጎዶልያ ሀይቁዋ

(2 ካዎ 25:22-24)

7 ይሁዳ ቶራ ሞጮናታፐነ ኦላንቾታፐ ጉꬃት ባብሎነ ካዋስ ኩሸ እምቦኮና። ኤንቲ ባብሎነ ካዎይ፥ አክቃማ ናአ ጎዶልያ ቢታ ሃረይሳ ኦꬅድ ሹምዳይሳነ ባብሎነ ድኤትድ ቦና ይሁዳን አትዳ ማንቆታስ ሀላቃ ኦꬅዳይሳ ስእዶሶና። 8 ናታና ናአይ እስማኤል፥ ቃረያ ናይት ዮሃንነ ዮናታን፥ ታንሁመታ ናአይ ሳራይ፥ ናፆፋ አድያ ዮፋ ናይትነ ማእካ አድያ ናአይ ያዛን ባንታ ኦላንቾታ ኡባራ ጎዶልያኮ ምፅጳ ይዶሶና። 9 ሳፋና ናአይ፥ አክቃማ ናአይ ጎዶልያ ኤንታዉ ሀይሳዳ ያግድ ጫቅስ፦ “ባብሎነታስ ኩሸ እማናዉ ያዮፍተ፤ ሄ ቢታን ደእተ። ባብሎነ ካዋስ ሃረትተ፤ ኡባባይ ህንተዉ እንጀ ግዳና። 10 ታ ምፅጳን ኡታዳ፥ ባብሎነ ቢታፈ ህንተራ ጋሄታናዉ ያ ኡባራ ህንተ ዶና ግዳዳ ኦደታና። ሽን ህንተ ደእያ በሳን ዎይነ፥ ሻማሆ ዛይተነ ሀራ ካꬃ አይፈ ኡባ ሺሽድ ዳጋይተ” ያግስ።

11 ሞአበን፥ አሞነን፥ ኤዶመንነ ሀራ ቢታታን ደእያ አይሁደ ኡባይ ባብሎነ ካዎይ፥ ጉꬃ ይሁዳ አሳት ይሁዳን አታና መላ ኦꬅዳይሳነ ሳፋና ናአ አክቃማ ናአ ጎዶልያ ኤንታ ቦላ ሹምዳይሳ ስእዶሶና። 12 ኤንቲ ላለትድ ደእያ ባንታ ቢታፈ ይሁዳ ስሚድ፥ ጎዶልያ ደእያ በሳ ምፅጳ ይዶሶና። ያን ኤንቲ ዳሮ ዎይነነ ሀራ ካꬃ አይፈ ሺሽድ ዳጋይዶሶና።

13 ሄሳፈ ጉየ፥ ቃራያ ናአይ ዮሃንነ ኩሸ እምቦና ቶራ ሞጮናት ኡባይ ጎዶልያኮ ምፅጳ ይድ፥ 14 “አሞነ ካዎይ ባአልስ ነና ዎꬋና መላ ናታና ናኣ እስማኤላ የድዳይሳ ኤራይ?” ያግዶሶና። ሽን አክቃማ ናአይ ጎዶልያ ኤንታ ኦዳ አማኖና እፅስ።

15 ቃራያ ናአይ ዮሃን ምፅጳን ደእያ ጎዶልያኮ ይድ፥ “ኦንካ ኤሮና ደእሽን ባዳ፥ ናታንያ ናኣ እስማኤላ ታ ዎꬋና። እ ነና ዎꬍኮ፥ ነ ማታን ሺቅዳ አይሁደ ኡባይ ላለታና፤ ቃስ ይሁዳን አትዳ አሳ ኡባይ ዉራና” ያግስ።

16 ሽን አክቃማ ናአይ ጎዶልያ ዛሪድ፥ “እስማኤላባ ነ ኦድያ ኡባይ ዎርዶ ግድያ ግሾ ሄሳ መላባ ኦꬆፋ” ያግስ።

41

1 ላፑንꬃ አጌናን ካዎ ኮቸ ግድድ፥ ካዋ ሞርናታፐ እሶይ፥ ኤልሳማ ናአይ፥ ናታና ናአይ እስማኤል ታሙ አሳራ እስፈ አክቃማ ናኣ ጎዶልያራ ጋሄታናዉ ምፅጳ ብስ። ኡባይ ኡትድ ካꬅ ምሽን፥ 2 ናታና ናአይ እስማኤልነ እያራ ደእያ ታሙ አሳት ባንታ ማሻ ማሻ ከስድ፥ ባብሎነ ካዎይ ይሁዳ ቦላ ሹምዳ አክቃማ ናኣ ጎዶልያ ዎꬍዶሶና። 3 እስማኤል ቃስ ምፅጳን ጎዶልያራ ደእያ አይሁደታነ ባብሎነ ኦላንቾታ ኡባ ዎꬍስ።

4 ጎዶልያ ሀይቅዳ ዎንተꬃ ጋላስ፥ ኦንካ እያ ሀይቁዋ ኤሮና ደእሽን፥ 5 ሴከማፐ፥ ሴሎፐነ ሳማረፐ ሆስፑን ታሙ አሳት አዛንድ፥ ባንታ ቡቻ ሜድድ፥ ባንታ ማኡዋ ዳክድ፥ ባንታ ሶምኡዋ ጋርሸ ይዶሶና። ኤንቲ ፆሳ ኬꬃስ እምያ ካꬅነ እፃነ ኤህዶሶና። 6 እስማኤል ዬክሸ ምፅጳፈ ከይድ፥ ኤንታራ ጋሄታናዉ ብስ። ኤንታ ጋሄትዳ ዎደ፥ “አክቃማ ናኣ ጎዶልያኮ ሃ ይድ እያ በእተ” ያግስ። 7 ኤንቲ ካታማ ገልዳ ዎደ እስማኤልነ እያራ ደእያ አሳት ኤንታ ዎꬍድ ሃꬃ ኦላን የግዶሶና።

8 ሽን ሄ ሆስፑን ታሙ አሳታፐ ታማት እስማኤላ ሀይሳዳ ያግድ ዎስዶሶና፦ “ኑና ዎꬎፓ! ኑ ጎሻን ኑ ቆስዳ ዳሮ ግስተይ፥ ባንግ፥ ሻማሆ ዛይተይነ ኤስ ደኤስ” ያግዶሶና። እ ኤንታ ዎꬎና የድ አግስ። 9 እስማኤል አሳ ዎꬍድ የግዳ ኦላይ፥ እስራኤለ ኦላናዉ ባኦስ ይዳ ዎደ ካዎይ አስ ቦክስዳ ግታ ግምበትዳ ሃꬃ ኦላ። ናታንያ ናአይ እስማኤል ሄ ኦላ አሀን ኩንꬅስ። 10 እስማኤል ካዋ ማጫ ናይታነ ምፅጳን አትዳ አሳ ኡባ ድእስ። ሄሳት ካዋ ናገይሳታ ሀላቃይ ናቡዛርዳን አክቃማ ናኣ ጎዶልያ አዋተꬃ ጋርሳን ምፅጳን ዎꬅዳይሳታ። እ ኤንታ ድእድ፥ ባራ ኤክድ፥ አሞነ ቢታ ባናዉ ደንድስ።

11 ቃራያ ናአይ ዮሃንነ እያራ ደእያ ቶራ ሞጮናት እስማኤል ኦꬅዳ ኢታባ ኡባ ስእዶሶና። 12 ባንታ አሳ ኤክድ፥ እያራ ኦለታናዉ ብዶሶና፤ እስማኤላ ጋባኦናን ደእያ ግታ ኤለ ሃꬃ ማታን ኦይክዶሶና። 13 እስማኤል ድእድ ኤፍያ አሳ ኡባይ ቃራያ ናኣ ዮሃናናነ እያራ ደእያ ቶራ ሞጮናታ በእዳ ዎደ ዳሮ ኡፋይትዶሶና። 14 ሄ ድኤትዳይሳት ኡባይ ጉየ ስሚድ፥ ቃራያ ናኣ ዮሃናናን ጋሄትዶሶና። 15 ሽን እስማኤልነ ሀራ ሆስፑን አሳት ዮሃናናፐ ከስ ኤክድ፥ አሞነ ቢታ ባቃትዶሶና።

16 እስማኤል አክቃማ ናኣ ጎዶልያ ዎꬍድ፥ ምፅጳፈ ድእድ ኤህዳ ኦላንቾት፥ ማጫሳት፥ ናይትነ ሹፋት ኡባይ ቃራያ ናኣ ዮሃናራነ ሀራ ቶራ ሞጮናታራ ደንድድ ብዶሶና። 17 ኤንቲ ያፐ ደንድድ፥ ግብፀ ባናዉ፥ ቤተለመ ማታን ደእያ ገሮት-ካማሀማ ጌተትያ በሳን ሸምፕዶሶና። 18 ኤንቲ ግብፀ ብዳይ ባብሎነ ካዎይ ሹምዳ አክቃማ ናኣ ጎዶልያ እስማኤል ዎꬍዳ ግሾ፥ ባብሎነታስ ያይድ፥ ባብሎነፐ ባቃትድ፥ ግብፀ ባናዉ ደንድዶሶና።

42

1 ቶራ ሞጮናት ኡባይ፥ ቃራያ ናአይ ዮሃን፥ ሆሻያ ናአይ አዛርያስ አሳ ኡባይ፥ ጉꬃፈ ግታ ጋካናዉ፥ 2 ናብያ ኤርምያሳኮ ይድ፥ “ኑ ነና ኦይችያባ ኑስ ኦꬃርክ። አትዳ ኑ ግሾ ጎዳ ነ ፆሳ ዎሳርክ። ኑ ካሰ ዳሮ፤ ሽን ሀእ ነ በኤይሳዳ ጉꬃ አሳ ፃላል አትዳ። 3 ኑ ብያ ኦግያነ ኑ ኦꬃናባ እ ኑና በሳና መላ ጎዳ ነ ፆሳ ኑ ግሾ ዎሳ” ያግዶሶና።

4 ናበይ ኤርምያስ ዛሪድ፥ “ሎኦ፤ ህንተ ኦይሻዳ፥ ጎዳ ህንተ ፆሳ ታ ዎሳና፤ ህንተፈ አይኮካ ቆሶና እ ኦድያባ ኡባ ህንተዉ ኦዳና” ያግስ።

5 ኤንቲ ዛሪድ፥ ኤርምያሳኮ፥ “ጎዳይ ነ ፆሳይ ነ ባጋራ ኑና ኪትያባ ኡባ ኑ ፖሎና እፅኮ፥ ጎዳይ ባ ሁጰን ኑ ቦላ ቱማነ አማነትዳ ማርካ ግዶ። 6 ኑ ዶስያባ ግድን፥ እፅያባ ግድን፥ ኑ ነና እያኮ ኪትያ ጎዳይ፥ ኑ ፆሳይ ኪትያባ ኑ ኦꬃና። ኑ እያዉ ኪተትኮ፥ ኑስ ኡባባይ እንጀ ግዳና” ያግዶሶና።

7 ታሙ ጋላሳፐ ጉየ፥ ጎዳ ቃላይ ኤርምያሳኮ ይስ። 8 ቃራያ ናኣ ዮሃና፥ እያራ ደእያ ቶራ ሞጮናታነ አሳ ኡባ፥ ጉꬃፈ ግታ ጋካናዉ ፄግድ፥ 9 ህንተ ዎሳ ታ እያኮ ሺሻና መላ ህንተ ታና ኪትዳ ጎዳይ እስራኤለ ፆሳይ ሀይሳዳ ያጌስ። 10 “ ‘ታ ካሰ ህንተ ቦላ ኤህዳ ኢታባይ ታና አዛንꬅዳ ግሾ፥ ህንተ ሀ ቢታን ኡትኮ፥ ታ ህንተና ኬፃናፐ አትሽን፥ ላልከ፤ ቶካናፐ አትሽን፥ ሾድከ። 11 ህንተ ሀእ ያይያ ባብሎነ ካዋስ አይኮካ ያዮፍተ። ህንተና እያ ኩሸፐ አሻናዉ ታ ህንተራ ደእያ ግሾ ያዮፍተ። 12 ታ ህንተዉ ቃታና፤ ያታዳ እ ህንተዉ ቃትድ፥ ህንተና ህንተ ቢታ ዛራና መላ ኦꬃና’ ያጌስ ጎዳይ።

13 “ግዶሽን፥ ህንተ ጎዳስ፥ ህንተ ፆሳስ ኪተቶና እፅድ፥ ሀ ቢታን ኡቶኮ ጊኮ፥ 14 ቃስ ህንተ፥ ‘ኦላ ዎረነ ኦላስ ፑንያ ሞይዘ ስኦናነ ኮሽ ባይና ግብፀ ብድ፥ ያን ዳና’ ጊኮ፥ 15 ህንተኖ፥ ይሁዳን አትዳ አሳዉ፥ ጎዳይ ግያባ ስእተ። ኡባፈ ዎልቃማ ጎዳይ፥ እስራኤለ ፆሳይ ሀይሳዳ ያጌስ፦ ‘ህንተ ግብፀ ብድ፥ ያን ዳናዉ ቆፋ ቃችኮ፥ 16 ህንተ ያይዳ ኦላይ ግብፀን ህንተና ኦይካና፤ ህንተ ህርግዳ ኮሻይ ህንተና ካልድ ባና፤ ህንተ ያን ግብፀን ሀይቃና። 17 ግብፀ ብድ ዳናዉ ቆፋ ቃችዳ አሳ ኡባይ ኦላን ዎይኮ ኮሻን ዎይኮ ቦሻን ሀይቃና። ታ ኤንታ ቦላ ኤህያ ኢታፐ እሶይካ ከስ ኤከና ዎይኮ አተና’ ያጌስ።

18 “ኡባፈ ዎልቃማ ጎዳይ፥ እስራኤለ ፆሳይ፥ ‘የሩሳላመን ደኤይሳታ ቦላ ታ ሀንቆይነ ታ ይሎይ ጉክዳይሳዳ፥ ህንተ ግብፀ ገልያ ዎደ ህንተ ቦላ ታ ሀንቆይ ሄሳዳ ጉካና። ህንተ ዳጋማስ፥ ጫሻስ፥ ባደꬃስነ ሚቻስ አታና፤ ሀ በሳ ዛሪድ በኤከታ’ ያጌስ።

19 “ይሁዳን አትዳይሳቶ፥ ጎዳይ ህንተኮ፥ ‘ግብፀ ቦፕተ!’ ያግስ። ታ ሀች ህንተኮ፥ ‘ናገትተ’ ገይሳ ስእተ። 20 ህንተ ታኮ፥ ‘ኑ ግሾ ጎዳ ኑ ፆሳ ዎሳ፤ እ ነዉ ኦድያባ ኡባ ኑስ ኦዳ፤ ኑ ኦꬃና’ ያግድ፥ ታና ጎዳኮ፥ ህንተ ፆሳኮ፥ ኪትደታ፤ ሄሳን ግታ ባላ ባልደታ። 21 ታ እ ግዳባ ኡባ ሀች ህንተዉ ኦዳስ። ሽን ጎዳይ ህንተ ፆሳይ ታ ባጋራ ህንተዉ ኪትዳ ቃላስ ኪተቶና እፅደታ። 22 ህዛ፥ ሀይሳ ስእተ፤ ህንተ ብድ ዳናዉ ኮይያ ቢታን ህንተ ኦላን፥ ኮሻንነ ቦሻን ሀይቅድ ዉራና” ያግስ።

43

ኤርምያስ ግብፀ ብስ

1 ጎዳይ ኤንታ ፆሳይ ኪትዳ ቃላ ኡባ ኤርምያስ ኤንታዉ ኦድድ ዉርስዳፐ ጉየ፥ 2 ሆሻያ ናአይ አዛርያስ፥ ቃራያ ናአይ ዮሃንነ ኦቶራንቾ አሳ ኡባይ ኤርምያሳኮ፥ “ነ ዎርዶ ኦዳሳ! ጎዳይ ኑ ፆሳይ ኑ ግብፀ ብድ ኡቶና መላ ድጋናዉ ነና ኑኮ ኪትቤና። 3 ሽን ባብሎነ አሳይ ኑና ዎꬋናዳ ዎይኮ ድእድ ባንታ ቢታ ኤፋናዳ ነ ኑና ኤንታ ኩሸን አꬃዳ እማና መላ ነና ኑ ቦላ ደንꬅዳይ ኔራ ናኣ ባሮካ” ያግዶሶና።

4 ቃራያ ናአይ ዮሃን፥ ቶራ ሞጮናት ኡባይነ አሳ ኡባይ ይሁዳ ቢታን ዳና መላ ጎዳይ ኤንታ ኪትዳ ኪታ ፖሎና እፅዶሶና። 5 ቃራያ ናአይ ዮሃንነ ቶራ ሞጮናት ኡባይ ባንታ ላለትዳ ካዎተꬃታ ኡባፈ ይሁዳን ዳናዉ ስምዳ ይሁዳ አሳ ባንታራ ኤክድ ግብፀ ብዶሶና። 6 ካዋ ናገይሳታ ሀላቃይ ናቡዛርዳን ሳፋና ናኣ፥ አክቃማ ናኣ ጎዶልያራ ዳና መላ አሽዳ አደታ፥ ማጫሳ፥ ናይታነ ካዋ ማጫ ናይታ ኡባ ኤፍዶሶና። ቃስ ናብያ ኤርምያሳነ ኔራ ናኣ ባሮካ ኤፍዶሶና። 7 ኤንቲ ጎዳ ኪታ እፅድ፥ ግብፀ ቢታ ገልድ፥ ፃፍናሳ ካታማ ጋካናዉ ብዶሶና።

8 ፃፍናሳን ጎዳ ቃላይ ኤርምያሳኮ ሀይሳዳ ያግድ ይስ። 9 “ግታ ሹቻታ ኤካዳ፥ ይሁዳ አሳይ በእሽን፥ ፃፍናሳን ደእያ ግብፀ ካዋ ጋꬎ ገልያ በሳን ስንꬃ ባጋራ ደእያ ባሱዋን ሞጋ። 10 ኤንታኮ፥ ‘ኡባፈ ዎልቃማ ጎዳይ፥ እስራኤለ ፆሳይ ሀይሳዳ ያጌስ፤ ታ ኪታዳ፥ ታ አይልያ ባብሎነ ካዋ ናቡካዳናፆራ ኤህሳና። ሀ ሞገትዳ ሹቻታ ቦላ እያ ካዎተꬃ አራታ ዎꬃና። እ ባ ካዎተꬃ ዱንካንያ እያ ቦላ ኤሳና። 11 እ ይድ ግብፀ ቢታ ኦላና። ሀይቆስ በሰይሳት ሀይቃና፤ ድኤታናዉ በሰይሳት ድኤታና፤ ማሻን ሀይቃናዉ በሰይሳት ማሻን ሀይቃና። 12 ግብፀን ደእያ ኤቃ ፆሳታ ኬꬃ ታማ ኦይꬃና፤ ኤቃታ ፁጋና ዎይኮ ድአና። ሄንꬃንቾይ ባ እትያ ማኤይሳዳ፥ ግብፀ ቢታ ማአና። ያትድ፥ ያፐ ሳሮ ባና። 13 እ፥ ግብፀ ቢታን ሄልዮታ ካታማን ደእያ ሀዉልትያ መንረꬃና፤ ግብፀ ፆሳታ ኬꬃ ታማን ፁጋና’ ” ያግስ።

44

ኤቃ ጎይኖይ ካለꬅዳ መቶ

1 ግብፀን ምግዶላ፥ ፃፍናሳ፥ መምፕሳነ ጳትሮሳ ቢታን ደእያ አይሁደታስ ጎዳ ቃላይ ኤርምያሳኮ ሀይሳዳ ያግድ ይስ። 2 “ኡባፈ ዎልቃማ ጎዳይ፥ እስራኤለ ፆሳይ፥ የሩሳላመ ቦላነ ይሁዳ ካታማ ኡባ ቦላ ታ ኤህዳ ꬋዮ ኡባ ህንተ፥ ህንተ አይፈን በእደታ። ኤንቲ ሀች ጋካናዉ ላለትድ አትዶሶና፤ ኦንካ ያን ዴና። 3 ሄስ ሀንዳይ፥ ኤንቲ ኢታ ኦሶ ኦꬅድ፥ ታና ሀንቀꬅዳ ግሾሳ። ኤንቲ ዎይኮ ህንተ ዎይኮ ህንተ ማይዛት ኤሮና ሀራ ፆሳታስ እፃነ ጩይስድ ኤንታዉ ጎይንዶሶና። 4 ‘ታ እፅያ ሀይሳ መላ ኢታባ ኦꬆፕተ’ ያግድ ኦዳና መላ ዛራ ዛራ ታ አይለታ፥ ናበታ ኪታስ። 5 ግዶሽን፥ ኤንቲ ስኦና ዎይኮ አኬኮና እፅዶሶና። ሀራ ፆሳታስ እፃነ ጩይስያ ኢታ ኦሱዋ አጎና እፅዶሶና። 6 ሄሳ ጋሶን ታ ሱልያ ሀንቆይነ ይሎይ ይሁዳ ካታማታ ቦላነ የሩሳላመ ኦገታን ኤፅስ። ኤንቲ ሀች ህንተ በኤይሳዳ ላለትዶሶና፤ ባይሳ ግድዶሶና።

7 “ሀእካ ጎዳይ፥ ኡባፈ ዎልቃማ ፆሳይ፥ እስራኤለ ፆሳይ፥ ሀይሳዳ ያጌስ፤ ህንተ ኮቻይ አቶና መላ፥ ማጫሳ፥ አደታ፥ ናይታነ ዮጋ ናይታ ይሁዳ ቢታፈ ꬋይሳናዳ ኢታባ ህንተ፥ ህንተ ቦላ አይስ ኦቲ? 8 ህንተ ዳናዉ ይዳ ግብፀ ቢታን ሀራ ፆሳታስ እፃነ ጩይስድ ታና አይስ ሀንቀቲ? ሳአን ደእያ ካዎተꬃታ ኡባ ግዶን ባደꬃስነ ቦረስ አትድ፥ ህንተና ꬋይሳናዉ አይስ ኮዬቲ? 9 ካሰ ህንተ አዋት፥ ይሁዳ ካዎትነ ኤንታ ማቸት፥ ህንተነ ህንተ ማቸት ይሁዳ ካታማታንነ የሩሳላመ ኦገታን ኦꬅዳ ኢታ ኡባ ዶግደትዬ? 10 ህንተ ሀች ጋካናዉ ህንተናተꬃ ካዉሽበከታ፤ ታና ቦንችቤከታ። ታ ህንተዉነ ህንተ ማይዛታስ እምዳ ህግያነ ዎጋ ካልበከታ።

11 “ሄሳ ግሾ፥ ኡባፈ ዎልቃማ ጎዳይ፥ እስራኤለ ፆሳይ፥ ሀይሳዳ ያጌስ፤ ታ ህንተና፥ ይሁዳ ዘርታ ኡባ ꬋይሳናዉ ቆፋ ቃቻስ። 12 ይሁዳን አትዳ አሳ ግዶፈ፥ ግብፀ ብድ፥ ያን ዳናዉ ቆፋ ቃችዳይሳታ ታ ꬋይሳና። ኤንቲ ኡባይ ግብፀን ዉራና፤ ኦላንነ ኮሻን ሀይቃና። ግታፐ ጉꬁ ጋካናዉ ደእያ ኡባይ ኦላንነ ኮሻን ꬋያና። ኤንቲ ዳጋማስ፥ ጫሻስ፥ ባደꬃስነ ሚቻስ አታና። 13 ታ የሩሳላመ፥ ኦላን፥ ኮሻንነ ቦሻን ሴርዳይሳዳ ግብፀ ቢታን ደኤይሳታ ሴራና። 14 አትዳ ይሁዳ አሳፐ ግብፀ ብድ ደኤይሳት ግብፀታ ኩሽያፐ ፖሎ ከስ ኤኮኮና። ኤንቲ ስሚድ ዳና ግድ አሞትያ ይሁዳ ቢታ አይ አስካ ስመና። ጉꬃ አሳፐ አትሽን፥ ኦንካ ስሚድ ዬና” ያግስ።

15 ኤንታ ማቸት ሀራ ፆሳታስ እፃነ ጩይሰꬅ ኤርያ አደይ ኡባይ፥ ያን ደእያ ማጫሳ ኡባይነ ግታ ማባራ ግድድ፥ ግብፀንነ ጳትሮሳን ደእያ አሳ ኡባይ ኤርምያሳኮ ሀይሳዳ ያግዶሶና። 16 “ኔኒ ጎዳ ሱንꬃን ኑስ ኦድያባ ኡባ ኑ ስኦኮ። 17 ኑ ኦꬃና ግድ ቆፕዳባ ኡባ ኦꬃና። ኑኒ፥ ኑ ማይዛት፥ ኑ ካዎትነ ኑ ሀላቃት ይሁዳ ካታማታንነ የሩሳላመ ኦገታን ካሰ ኦꬅዳይሳዳ ሳሎ ካውዉ ጌተትያርስ ኑ ፆሴስ እፃነ ጩይሳና፤ ኡሻ ያርሹዋ እዉ ጉሳና። ኑ ካሰ ሄሳ ኦꬅያ ዎደ፥ ኑስ ዳሮ ካꬅ ደኤስ፤ ሄ ዎደ ኑስ ሳእ ኬሀ፤ ኑና አይብካ መትቤና። 18 ሽን ሳሎ ካዌስ እፃነ ጩይሰይሳነ ኡሻ ያርሾ ጉሰይሳ አግዳፐ ጉየ፥ ኑስ ኡባባይ ፓጭስ፤ ኑ ኦላንነ ኮሻን ዉርዳ” ያግዶሶና።

19 ማጫሳት ጉጅድ፥ “ኑ ሳሎ ካዌስ ማላን ኡይꬁ ኡክያ ዎደ፥ እፃነ ጩይስያ ዎደነ ኡሻ ያርሾ እዉ ጉስያ ዎደ ኑ አዝናት ኤሮና ደእሽን፥ ኑ ኦꬅዳባይ አይብካ ባዋ” ያግዶሶና።

20 ሀይሳዳ ያግድ ዛርዳ አሳ ኡባስ፥ ማጫሳስነ አደታስ፥ ኤርምያስ ሀይሳዳ ያግስ፤ 21 “ህንተነ ህንተ ማይዛት፥ ህንተ ካዎትነ ህንተ ሀላቃት፥ ቢታን ደእያ አሳ ኡባይ፥ ይሁዳ ካታማታንነ የሩሳላመ ኦገታን እፃነ ጩይስዳይሳ ጎዳይ ኤረና ዎይኮ ዶግስ ግድ ቆፔቲ? 22 ህንተ ኦꬅያ ኢታነ ሻትያ ኦሱዋ ጎዳይ ስእ ጋናዉ ዳንዳእቦና ግሾ፥ ህንተ ቢታ ሀች ህንተ በኤይሳዳ ላለትዳ፥ ባይሳነ ባደትዳ ቢታ ኦꬅስ። 23 ሀ ꬋዮ ኡባይ ህንተና ጋክዳይ፥ ህንተ ሀራ ፆሳታስ እፃነ ጩይስዳ ግሾሳ፥ ጎዳ ቦላ ናጋራ ኦꬅዳ ግሾሳ፥ ጎዳ ቃላ ስኦና እፅዳ ግሾሳነ እያ ህግያ፥ እያ ዎጋነ አዋጁዋስ ኪተቶና እፅዳ ግሾሳ” ያግስ።

24 ሄሳፈ ጉየ፥ ኤርምያስ አሳ ኡባስነ ማጫሳስ ሀይሳዳ ያግስ፤ “ህንተኖ፥ ይሁዳፐ ይድ፥ ግብፀ ቢታን ደእያ አሳዉ፥ ጎዳይ ግያባ ስእተ። 25 ኡባፈ ዎልቃማ ጎዳይ፥ እስራኤለ ፆሳይ፥ ሀይሳዳ ያጌስ፤ ህንተነ ህንተ ማቸት፥ ‘ኑኒ ሳሎ ካዌስ እፃነ ጩይሳና፤ ኡሻ ያርሹዋ እዉ ጉሳና’ ግድ ጫቅዳ ጫቁዋ ፖልድ፥ ኦሶን በስደታ። ህዛ፥ ጉየ ጎፕተ፤ ህንተ ጫቁዋ ፖልተ።

26 “ግዶሽን፥ ህንተኖ፥ ግብፀ ቢታን ደእያ ይሁዳ አሳዉ፥ ጎዳይ ግያባ ስእተ! ጎዳይ ሀይሳዳ ያጌስ፤ ‘ህዛፐ ጉየ ግብፀ ቢታን ደእያ ይሁዳ አሳፐ እሶይካ ታ ሱንꬃን፥ “ኡባ ሃርያ ጎዳይ ኤሮ” ’ ግድ ጫቆና መላ ታ ግታ ሱንꬃን ጫቃስ። 27 ታ ኤንታ ቦላ ሎኦባ ግዶናሽን፥ ኢታባ ኤሀናዉ ምናይስ። ግብፀን ደእያ ይሁዳ አሳይ ዉራና ጋካናዉ ኦላንነ ኮሻን ሀይቃና። 28 ኦላፐ አትዳ ጉꬃ አሳት ግብፀፈ ይሁዳ ስማና። ሄ ዎደ ግብፀን ደእያ ይሁዳ አሳይ፥ ታ ቃላፐነ ኤንታ ቃላፐ አዉስ ቱሜኮ ኤራና። 29 ታ ህንተና ሀ በሳን ሴርያ ዎደ፥ ‘ታ ህንተ ቦላ ኢታባ ኤሀና’ ግዳይስ ቱማ ግደይሳስ ታ ህንተዉ ማላታ እማና። 30 ታ ይሁዳ ካዋ ሰደቅያሳ እያዉ ሞርከ ግድድ፥ እያ ዎꬋናዉ ኮይያ ባብሎነ ካዋ ናቡካዳናፆራስ አꬃዳ እምዳይሳዳ ግብፀ ካዋ ሆፍራ እያ ዎꬋናዉ ኮይያ እያ ሞርከታስ አꬃዳ እማና” ያጌስ ጎዳይ።

45

ባሮካስ ኦደትዳ ትንብተ

1 እዮስያሳ ናአይ እዮአቄም ይሁዳን ካዎትዳ ኦይዳንꬆ ላይꬃን፥ ኔራ ናአይ ባሮክ ሀ ቃላታ ኤርምያስ ኦድን፥ ስእድ፥ ማፃፋን ፃፍስ። ሄ ዎደ ኤርምያስ እያዉ ኦድዳ ቃላይ ሀይሳ፦ 2 “ባሮካ፥ ጎዳይ፥ እስራኤለ ፆሳይ ኔኮ ሀይሳዳ ያጌስ፦ 3 ኔኒ፥ ‘ጎዳይ ታ ሳኩዋ ቦላ አዛኖ ጉጅዳ ግሾ ታኖሾ! ታኒ ኡንአን ዳቡራዳ ሸምፖ ꬋያስ’ ” ያጋዳሳ።

4 ባሮካ፥ ጎዳይ ኔኮ ሀይሳዳ ያጌስ፦ “ታ ኬፅዳይሳ ታ ላላና፤ ታ ቶክዳይሳ ታ ሾዳና። ታ ሀይሳ ቢታ ኡባን ኦꬃና። 5 ያትን፥ ነ ነዉ ግታባ ኮያዬ? ሄሳ ኮዮፓ። አሳ ኡባ ቦላ ታ ꬋዮ ኤሀና። ሽን ነ ብዳ በሳ ኡባን ታ ነ ሸምፑዋ አሻና” ያጌስ ጎዳይ።

46

ግብፀስ ኦደትዳ ትንብተ

1 ካዎተꬃታባ ጎዳይ ኤርምያሳስ ኦድዳ ቃላይ ሀይሳ። 2 እዮኣሳ ናአይ እዮአቄም ይሁዳን ካዎትዳ ኦይዳንꬆ ላይꬃን፥ ኤፍራፂሳ ሻፋ ማታን፥ ካርካምሻ ጌተትያ በሳን፥ ባብሎነ ካዎይ ናቡካዳናፆር ፆንዳ ግብፀ ካዋ ናኮ ኦላንቾታባ ጎዳይ ሀይሳዳ ያጌስ።

3 ህንተ ቶራነ ጎንዳለ ጊግስተ፤

ኦላስ ከይተ።

4 ህንተ ፓራታ ብፃልድ ቶግተ፤

ህንተ ሁጵያን ብራታ ባርኔፃ ዎꬅተ።

ህንተ በሳ በሳ ኦይክተ፤

ህንተ ቶራ ሌፍተ፤

ህንተ ኦላ ማኡዋ ማእተ።

5 “ሽን ሀይስ ታ በኤይ አይቤ?

ኤንቲ ያይድ ጉየ ስምዶሶና።

ዎልቃማት ፆነትዶሶና፤

ጉየ ፄሎና ባቃትዶሶና፤

ኤንታ ዩሾ ኡባን ዳጋም ደኤስ”

ያጌስ ጎዳይ።

6 ኤሶተይስ ከስ ኤከና፤

ምኖይካ አታናዉ ዳንዳኤና።

ፑደሀ ባጋን ኤፍራፂሳ ሻፋ ማታን፥

ኡባይ ꬉበትድ ኩንድዶሶና።

7 ሀይስ ናይለ ሻፋ ክፃዳ ደንደይ፥

ድኦ ሃꬃዳ ጎገይ ኦኔ?

8 ግብፀይ ናይለ ሻፋዳ ደንዴስ፤

ድኦ ሃꬃዳ ጉፔስ።

ግብፀይ፥ “ታኒ ክፃዳ፥ ቢታን ኤላና፤

ካታማታነ እያን ደእያ አሳ ኡባ ꬋይሳና” ያጌስ።

9 ፓራቶ፥ ጉፕድ ከይተ፤

ፓራ ጋረቶ ዎፅተ።

ጎንዳለ ኦይክዳ ቶጰነ ፑፃ አሳዉ፥

ዶንገን ዱክያ ሉዳ አሳዉ፥

ምኖ ኦላንቾቶ፥ ደንድድ ኦለትተ።

10 ሄ ጋላሳይ ጎዳ ኡባፈ ዎልቃማ ጎዳ ጋላስ፥

ጎዳይ ባ ሞርከታ ቦላ ሀሎ ከይያ ጋላስ።

እያ ማሻይ ካላና ጋካናዉ ኤንታ ማና፤

አላና ጋካናዉ ኤንታ ሱꬃ ኡያና።

ጎዳይ፥ ኡባፈ ዎልቃማ ፆሳይ፥

ፑደሀ ባጋን ኤፍራፂሳ ሻፋ ማታን፥

ኤንታ ያርሾ ኦꬅድ ኤካና።

11 ጌላኤ፥ ግብፀ ማጫ ናተ፥

ጋላዳ ቢታ ባዳ ትየትያ ꬋለ ኤሀ።

ግዶሽን፥ ነ ጮ ꬋለ ዳርሳሳፐ አትሽን፥

ነዉ ፓፆይ ባዋ።

12 ካዎተꬃት ነ ዬላ ስእዶሶና፤

ነ ዬሆይ ቢታ ኡባ ኩማና።

ነ ኦላንቾት እሶይ እሱዋን ꬉበትድ፥

ኡባይ እስፈ ኩንድዶሶና።

13 ባብሎነ ካዎይ ናቡካዳናፆር ግብፀ ኦላናዉ ያናይሳ፥ ጎዳይ ናብያ ኤርምያሳስ ኦድዳ ቃላይ ሀይሳ፦

14 ሀይሳ ግብፀን ኦዳ፤

ምግዶላን፥ መምፕሳንነ ፃፍናሳን አዋጃ።

ህንተ በሳን በሳን ኤቅተ፤ ጊገትተ፤

ህንተ ዩሹዋን ደእያ ኡባ ማሽ ማና።

15 ህንተ ምኖ ኦላንቾት አይስ ኩንድዴ?

ጎዳይ ኤንታ ሱግዳ ግሾ ግደኔ?

16 ኦላንቾት ꬉበትድ ኩንድዶሶና፤

እሶይ እሱዋ፥ “ደንድድ የꬍተ፤

ሞርከ ማሻፈ አታናዉ፥

ኑ አሳኮ፥ ኑ ቢታ ስሞስ” ያጎሶና።

17 ኤንቲ ያን ግብፀ ካዋኮ፥

“ባ ቃዳ ጎኤቶና ጮ ዉርስያ ኦዳንቾ” ግድ ሱንꬃና።

18 “ኡባፈ ዎልቃማ ጎዳ” ጌተትያ

ካዎይ ሀይሳዳ ያጌስ፦

“ታኒ፥ ታ ሸምፑዋን ጫቃይስ፤

ደረታ ግዶን ታቦረ ደረይ፥

አባ ማታን ደእያ ቃርመሎሳ ደረይ፥

አዱቀይሳዳ አዱቅያ ሞርከይ ህንተ ቦላ ያና።

19 ህንተኖ፥ ግብፀን ደኤይሳቶ፥

ድኤትድ ባናዉ ጊግተ።

መምፕሳ ካታማይ ላለትድ፥

ኦንካ ደኦና መላ ቢታ ግዳና።

20 ግብፀይ ሎኦ ኡሳ መላ፤

ሽን ፑደሀ ባጋ ቢታፈ ያ

ቦፅያን እያ ሳፀታና።

21 ሚሸይ ጭገትን ኦꬅያ ኦላንቾት

ሞꬍዳ ዎፋኖ መላ።

ኤንታ ꬋዮ ጋላሳይ ማትዳ ግሾ፥

ኤንቲ ሴረትያ ዎደይ ጋክዳ ግሾ፥

ኤንቲ እስፈ ጉየ ስሚድ ባቃትዶሶና፤

ኤንቲ ባንታ በሳን ኤቅቦኮና።

22 ሞርከይ ዎልቃን ሱግድ ያ ዎደ፥

ግብፀ አሳይ ባቃትያ ሾሻዳ ኮልፃና።

ሞርከት ምꬅ ቃንፅያ አሳዳ፥

ካልታ ኤክድ እያ ቦላ ያና።

23 አሳይ ስፅዳ ዎራ ቄፅድ ꬋይሰይሳዳ፥

ግብፀ አሳ ቃንፅድ ዉርሳና

ሞርከታ ታይቦይ ቦለፐ ዳሮ፤

ኤንታ ታይባናዉ ዳንዳኤተና።

24 ግብፀ ማጫ ናእያ ካዉያና፤

ፑደሀ ባጋ አሳስ አꬋዳ እመታና።”

25 ኡባፈ ዎልቃማ ጎዳይ፥ እስራኤለ ፆሳይ ሀይሳዳ ያጌስ። “ታኒ ተብሳ ፆሳ አሞነ፥ ካዋ ፓሮና፥ ግብፀ ቢታነ ግብፀ ፆሳታ፥ ግብፀ ካዎታነ ካዋ ፓሮና ቦላ ዘምፕያ ኡባ ሴራና። 26 ኤንታ ሸምፑዋ ኮይያ ባብሎነ ካዋ ናቡካዳናፆራ ኩሸንነ እያ ኦላንቾታ ኩሸን አꬃዳ እማና። ሄሳፈ ጉየ፥ ግብፀ ቢታይ ካሰይሳዳ አስ ደእያ ቢታ ግዳና” ያጌስ ጎዳይ።

27 “ታ አይልያዉ፥ ያይቆባ ያዮፋ፤

እስራኤለ፥ ዳጋሞፋ።

ነና ሃሆ በሳፈ፥

ነ ኮቻይ ድኤትድ ብዳ ቢታፈ አሻና።

ያይቆብ ስሚድ፥ ሳሮን ዎፑ ግድ ዳና፤

ኤንታ ያሽስያባይ ዴና።

28 ታ አይልያዉ፥ ያይቆባ፥

ታ ኔራ ደእያ ግሾ፥ ያዮፋ።

ታ ነና ላልዳ ካዎተꬃታ ኡባ ꬋይሳና፤

ሽን ነና ꬋይስከ።

ታ ነና ፅሎ ፕርዳን ሴራና፤

ሽን ሴር ባይና ነና ጮ አግከ” ያጌስ ጎዳይ።

47

ፍልስፄመስ ኦደትዳ ትንብተ

1 ግብፀ ካዎይ ጋዛ ኦልድ ኦይካናፐ ካሰ፥ ፍልስፄመባ ጎዳፐ ናብያ ኤርምያሳኮ ይዳ ቃላይ ሀይሳ፦ 2 ጎዳይ ሀይሳዳ ያጌስ፤

“ሄኮ፥ ፑደሀ ባጋፈ ሃꬅ ꬉቃና፤

ድኦይ ገልዳ ክፃ ሃꬃዳ ጎጋና።

ቢታነ ቢታን ደእያባ ኡባ፥

ካታማታነ ኤንታ ግዶን ደእያ አሳ ኡባ ሙካና።

አሳይ ዋሳና፤

ቢታን ደእያ ኡባይ ዬካና።

3 ፓራታ ግርሳ፥

ፓራ ጋረታ ኮሽንቻ፥

ጋረታ ጎንዶርሳ ግርሳ ስአና።

አዋታ ኩሸይ አርጋጭዳ ግሾ፥

ባንታ ናይታ ማዳናዉ ጉየ ስሞኮና።

4 ፍልስፄመ አሳ ꬋይሳናዉ፥

ፅሮሳነ ስዶና ማዳናዉ አትያ

አሳ ꬋይሳናዉ ዎደይ ጋክስ።

ጎዳይ ፍልስፄመፐ አትዳይሳታ፥

ሃꬃን ተቀትዳ ደእያ ካፍቶራፐ ይዳ ኮቻታ ꬋይሳና።

5 ጋዝ ካዮታዳ ባ ሁጵያ ሜዳሱ፤

አስቃሎን ባ ኩሽያ ዶና ቦላ ዎꬃሱ።

ህንተኖ፥ አባ ጋፃን አትዳይሳቶ፥

አዉደ ጋካናዉ ህንተ አሳተꬃ ጋረቲ?

6 ህንተ፥ ‘ጎዳ ማሻዉ፥ ኔኒ ስእ ጎና እፀይ አዉደሴ?

ነ በሳ ስማዳ ገላ፤

ስእ ጋዳ ኡታ’ ያጌታ።

7 ሽን ጎዳይ እያ ኪትን፥ እ ዋንድ ስእ ጋኔ?

አስቃሎናነ አባ ጋፃን ደእያ ቢታ

ኦላና መላ ኪታስ” ያግስ።

48

ሞአበስ ኦደትዳ ትንብተ

1 ሞአበ ኡባፈ ዎልቃማ ጎዳይ፥

እስራኤለ ፆሳይ ሀይሳዳ ያጌስ፤

“እ ꬋያና ግሾ፥ ናቦ ካታማ አየ!

ቅራታይማ ካታማይ ዬላታናነ፤ ኦይከታና፤

ኤንታ ሚፃይ ካዉያና፤ መቀረታና።

2 ህዛፐ ሞአበ ጬቆይ ꬋያና፤

ሀሰቦና ካታማ አሳይ ሞአበ ቦላ፥

‘ሃይተ፥ ሀ ቢታ ꬋይሳና’

ያግድ ኢታባ ማቀትስ።

ነኖ፥ ማድማና ካታመ፥

ማሽ ነና የደꬃና ግሾ ስእ ጋ።

3 ሆሮናይማ አሳይ፥ ‘ꬋዮይነ ኩንደꬅ፥

ጋክስ’ ግድ ዋስያ ዋሱዋ ስእተ!

4 ሞአበይ መቀረታና፤

እያ ናይት ዬክያ ዬሁዋ ስእተ!

5 ኤንቲ ዬክሸ፥ ሉህታ ፑደ ከያና፤

ሆሮናይማፐ ዱገ ዎꬍሸ፥

ꬋዮ ዋሱዋ ስአና።

6 እሶይ እሶይ፥ ‘ባቃትተ፤ ህንተ ሸምፕዉ አሽተ፤

መላ ቢታን ደእያ አሮኤራዳ ዱማትተ፥

ህንተ ሸምፑዋ አሽተ’ ያጋና።

7 ኔኒ ነ ዎልቃንነ ነ ዱረተꬃን ጬቀትዳ ግሾ፥

ነካ ድኤታና።

ካሞሽካ ባ ካህነታራነ ሀላቃታራ፥

ድኤትድ ባና።

8 ጎዳይ ኦድዳይሳዳ፥

ካታማ ኡባ ꬋይሰይስ ያና።

እስ ካታምካ አተና፤

ዛንጋራይነ ደምባ ኡባይ ꬋያና።

9 ሞአበይ ፓልድ አታና መላ

ቀፈ እምተ።

እ ካታማይ ꬋያና

ላትያ አስካ ደመና።

10 ጎዳ ኦሱዋ ቀል ግድ ኦꬅያ

ኡራይ ባደትዳይሳ ግዶ።

ሱꬁ ጉሶና መላ ባ ማሻ ተቅያ

ኡራይ ባደትዳይሳ ግዶ!

11 “ሞአበይ ያላጋተꬃፈ ዶምድ፥ እንጀን ደእዳ አሳ መላ፤ እ ሀራ ቢታ ድኤትቤና። ሞአበይ ኦቶፐ ኦቶን ትገቶናነ ቃፆና፥ ማልኦይ ላመቶናነ ሳዎይ አጎና፥ ኡትድ ደእዳ ዎይነ ኡሻ መላ። 12 ታኒ ኦቱዋ ጉፓንይሳታ ኪትያ ዎደይ ያና። ኤንቲ እያ ጉሳና፤ ኦቱዋፐ ፂዞ ꬋይሳና፤ ኦቱዋ መንረꬃና። 13 እስራኤለ አሳይ ባ አማነትዳ፥ ቤተለን ደእያ ኤቃን ካዉይዳይሳዳ ሞአበይ ባ ፆሳ ካሞሻን ካዉያና።

14 “ህንተ፥ ‘ኑ ዎልቃማ አስነ ምኖ ኦላንቾ’ ግድ አይስ ጬቀተቲ? 15 ሄኮ፥ ሞአበይነ ያን ደእያ ካታማት ꬋይዶሶና። እያ ያላጋ አደ ናይት ሹከታናዉ ዱገ ብዶሶና” ያጌስ፥ ካዎይ፥ ኡባፈ ዎልቃማ ጎዳይ። 16 ሞአበ ꬋዮይ ማታትስ፤ እያ ላለተꬃ ዎደይ ኤለስድ ጋክስ።

17 እያ ዩሹዋን ደእያ አሳይ፥ እያ ግታተꬃ ኤርያ ኡባይ፥ “ምኖ ግድዳ ካዎተꬃ ፃምአይ ዋንድ መቅዴ?” ቦንቸትዳ ፃምአይ ዋንድ ትንቸትዴ? ያግድ ዘሌልተ።

18 “ህንተኖ፥ ድቦና ካታማን ደኤይሳቶ፥ ህንተ ቦንቾ በሳፈ ዎꬍድ፥ መላ ቢታን ኡትተ። ሞአበ ꬋይሰይስ ህንተ ቦላ ያና፤ ህንተ ሚፃ ኡባ ላላና። 19 አሮኤራ ካታማን ደኤይሳቶ፥ ኦገ ዶናን ኤቅድ ፄልተ፤ ከስ ኤክድ ባቃትያ አደታነ ማጫሳ፥ ‘አይበ ከይዳይ?’ ያግድ ኦይችተ። 20 ኤንቲ፥ ‘ሞአበይ ኩንድዳ ግሾ ካዉይስ፤ እያዉ ዬክተነ ዘሌልተ። ሞአበ ꬋይዳይሳ ግሾ አርኖና ሻፋ ማታን አዋጅተ’ ” ያግድ ዛራና።

21 “ገዘን ደእያ ሆሎና፥ ያሳ፥ መፋታ፥ 22 ድቦና፥ ናቦ፥ ቤት-ድብላታይማ፥ 23 ቅራታይማ፥ ቤት-ጋሙላ፥ ቤት-ማኦና፥ 24 ቅርዮታነ፥ ባሶራ ካታማታ ቦላነ ማታንነ ሃሆን ደእያ ሞአበ ካታማታ ቦላ ፕርድ ይስ። 25 ሞአበ ካጨይ ቃንፀትስ፤ እያ ቀሰይ መቅስ።”

26 ጎዳ ቦላ ኦቶርትዳ ግሾ፥ ሞአበ ኡሽድ ማꬆይተ። ባ ጮሻ ቦላ ጎንዶረቶ፤ አሳ ኡባይ እያ ቦላ ቀልቅሶ። 27 ካሰ ነ እስራኤለ ቦላ ቀልቅሳብኪ? እያባ ሃሳያ ዎደ ካꬋዳ ሁጰ ቃꬅዳይ እስራኤለይ ካይሶታራ ኦይከትዳ ግሾዬ? 28 ህንተኖ፥ ሞአበን ደኤይሳቶ፥ ካታማፐ ከይድ፥ ሹቻ ሆምኦን ደእተ። አፎ ዶናን ባዉ ኬ ኬፅያ ሆለ መላ ግድተ። 29 ሞአበይ ዳሮ ኦቶርትስ፤ ሞአበይ አይ መላ ባ ጋና ጋቢስዳኮ፥ ጬቀትያኮ፥ ኦቶርትያኮ፥ አይ መላ ባና ꬎቁ ኦꬅያኮ፥ ታ ስአስ። 30 ታ ኤንታ ጬቁዋ ኤራይስ፤ ሽን አይኮካ ማደና፤ ኤንታ ኦቶሮይ አይኮካ ኦና። 31 ሄሳ ግሾ፥ ታ ሞአበስ ዋሳስ፤ ቅር-ሄሬሳ አሳስ ካዮታዳ ዬካይስ።

32 ህንተኖ፥ ሰባማ አሳዉ፥ ያእዜራ አሳስ ዬከይሳፈ አꬃዳ ህንተዉ ዬካይስ። ህንተ ታሸይ ዳይድ፥ ማፅነ አባ ፕንድ፥ ያእዜራ ጋክዳ ዎይነ መላ፤ ሽን ህንተ ዎይነ አይፍያነ ዉርጩዋ ቦንቀይሳት ይድ ꬋይስዶሶና። 33 ኡፋይስነ ሎኦባይ አይፍያ ሞአበ ቢታፈ ኤከትስ። ዎይነ ጉምእያ በሳፈ ዎይነይ ጎጎናዳ ተቃስ። ኦንካ እልልሸ ዎይነ ጉምኤና። ስኤትያ ግርስ ደእኮካ ኡፋይሳ ግርስ ግደና።

34 ኤንቲ ሀሰቦናንነ ኤልያላን ዋስያ ዋሶይ ያሃፃ ጋካናዉ ስኤቴስ። ዞኣራፐ ብድ ሆሮናይማነ ኤግላት-ሻልሻ ጋካናዉ ስኤቴስ። ሀር አቶሽን፥ ንምርማ ሃꬃይ መልስ።

35 ታኒ ሞአበፐ ꬎቃ በሳታን ጎይነሳታነ ባንታ ፆሳታስ እፃነ ጩይሰይሳታ ꬋይሳና።

36 “ኤንቲ ካሰ ደምዳ ዱረተꬃይ ሀእ ꬋይዳ ግሾ፥ ታ ዎዛናይ ሞአበስነ ቅር-ሄሬሳ አሳስ ሱሱልኤዳ ዬካስ። 37 ኤንቲ ባንታ ሁጵያነ ባንታ ቡቻ ሜድዶሶና፤ ባንታ ኩሽያ ቃንፅድ ማዱንፅስዶሶና፤ ባንታ ፄሳን ካዮ ማኦ ዳንጭዶሶና። 38 ታኒ ሞአበ ኦንካ ኮዮና ኦቶዳ መንꬅዳ ግሾ፥ ሞአበታ ኬꬃ ቦላንነ ዳባባን ዬሆፐ አትሽን፥ ሀራባይ ባዋ” ያጌስ ጎዳይ።

39 ሞአበይ አይብ መቆ መቅደ! እያ አሳይ አይብ ዋሶ ዋስ! ሞአበ ዋን ዬላትድ፥ ባ ዞኩዋ ዛርዴ? ሄሳ ግሾ፥ ሞአበይ ባ ዩሹዋን ደእያ ኡባስ ሚቻስነ ዳጋማስ አትስ።

40 አርጋንꬅ ባ ቀፍያ ምጭድ የይሳዳ ሞርከይ ሞአበ ቦላ ያና። 41 እያ ካታማት ኦይከታና፤ እያ ሚፃት ኤከታና። ሄ ጋላስ ሞአበ ምኖ ኦላንቾታ ዎዛናይ እቀꬅ ኦይክዳ ማጫሳ ዎዛና መላ ኡንኤታና። 42 ሞአበ ታ ቦላ ማካልዳ ግሾ ꬋያና፤ ህዛፐ ጉየ ካዎተꬅ ግድድ ዴና። 43 ሞአበ አሳዉ፥ ያሽ፥ ኦልነ ፅሄይ ህንተና ናጌስ። 44 ዳጋንꬅያባፐ ባቃትያ ኦንካ ኦላን ኩንዳና፤ ኦላፈ ከይያ ኦንካ ፅሄን ኦይከታና። ታኒ ሞአበ ሴርያ ዎደ ሄሳ ኦꬃና።

45 “ባቃትድ ብዳይሳት ዎልቃ ꬋይድ፥ ሀሰቦና ካታማ ኩያን ኤቅዶሶና። ሀሰቦና ካታማፐ ታም፥ ካዎይ ስሆነይ ደእዳ ኬꬃፈ ላጮይ ከይድ፥ ሞአበ ቢታነ ያን ደእያ ማካላንቾ አሳ ምስ። 46 ሞአበ አሳዉ፥ ህንተና አየ! ካሞሻ ጌተትያ ኤቃ ፆሳ ጎይነይሳት ꬋይዶሶና፤ ኤንታ አደ ናይትነ ማጫ ናይት ድኤትድ ብዶሶና። 47 ግዶሽን፥ ዉርሰꬃን ታኒ ሞአበ ዛራዳ ኦራꬃና” ያጌስ ጎዳይ።

ሞአበ ቦላ ኦደትዳ ፕርዳይ ሀይሳን ዉርስ።

49

አሞነስ ኦደትዳ ትንብተ

1 አሞነባ ጎዳይ ሀይሳዳ ያጌስ፤ “እስራኤለስ አደ ናእ ባዌ? እያ ላተይ ባዌ? ያትን፥ ሞሎካ ጌተትያ ኤቃ ፆሳ ጎይንያ አሳት ጋደ ቢታ አይስ ኦይክዶና? ኤንታ ካታማን አይስ ኡትዶና? 2 አሞነ ቢታን ራባ ካታማ ቦላ ኦላ ዋሶይ ስኤታና መላ ታ ኦꬃና ዎደይ ያና። ሄ ካታማይ ላለትድ ባይሳ ግዳና። እያ ዩሹዋን ደእያ ጉታት ታማን ፁገታና። እስራኤለይ ባና ባ ቢታፈ ጎድዳይሳታ ጎዳና” ያጌስ ጎዳይ።

3 “ሀሰቦና አሳዉ፥ ጋየ ካታማይ ላለትዳ ግሾ ዘሌልተ። ራባ አሳዉ፥ ዬክተ፤ ካዮ ማኦ ማእድ ካዮትተ፤ ካታማ ግምብያ ግዶን ዎፀረትተ። ህንተ ፆሳይ ሞሎክ ባ ካህነታራነ ባ ሀላቃታራ ድኤትስ። 4 አማኖይ ባይና አሳዉ፥ ‘ኑና ኦላናይ ኦኔ?’ ያግድ ህንተ ዱረተꬃንነ ህንተ አራዳ ዛንጋራታን አይስ ጬቀተቲ? 5 ታ ነ ዩሹዋን ደኤይሳት ነና ዳጋንꬃና መላ ኦꬃና” ያጌስ ጎዳይ፥ ኡባፈ ዎልቃማ ፆሳይ። ህንተ ኡባይ ከይድ ባቃታና ግሾ ባቃትድ ብዳይሳታ ሺሽያ አስ ꬋያና።

6 “ግዶሽን፥ ዉርሰꬃን ታ አሞነ አሳ ዛራዳ ኦራꬃና” ያጌስ ጎዳይ።

ኤዶመስ ኦደትዳ ትንብተ

7 ኤዶመባ ኡባፈ ዎልቃማ ጎዳይ ሀይሳዳ ያጌስ፤ “ተማና አሳስ ደእያ ጭንጫተꬃይ አዉ ብዴ? ዞረይሳታፐ ዞረይ ꬋይዴ? ኤንታ ጭንጫተꬃይ ኤንታፈ ኤከትዴ? 8 ታኒ ኤሳዌ ኮቻ ሴርያ ዎደ እያ ቦላ ꬋዮ ኤሀና ግሾ፥ ዳዳነን ደኤይሳቶ፥ ባቃትድ አፎን ቆሰትተ። 9 ዎይነ ማፀይሳት ፖሽለ አሾኮና? ካይሶት ቃማ ገልኮ፥ ባንታዉ ኮያባ ፃላላ ኤኮኮና? 10 ሽን ታ ኤሳዋ ኮቻ ቃራዳ ካሎ አሻና፤ ኤንቲ ቆሰታናዉ ዳንዳኦና መላ፥ ኤንቲ ቆሰትያ በሳ ቃራዳ ቆንጨ በሲ ኦꬃና። ኤሳዌ ሼሻይ፥ እያ ዳቦትነ እያ ሾሮት ኡባይ ꬋያና፤ ኤንታፈ እሶይካ አተና። 11 ህንተ ግዶን ደእያ ይኦ ናይታ አጋግተ፤ ኤንታ ታ ድቻና። ህንተ አምኤትካ ታናን አማነቶ” ያጌስ።

12 ጎዳይ ሀይሳዳ ያጌስ፤ “ህዛ ሴራ ኤካናዉ በሶና አሳስ ሴረተꬅ አቶናባ ግድኮ፥ ህንተ ዋንድ ሴረቶና አታኔ? ቱማ ህንተካ ሴራ ፁአፐ ኡዬታፐ አትሽን፥ ጮ አተከታ። 13 ባሶራ ካታማይ ባይሳ ግድድ አታና፤ እያ በእዳ አሳ ኡባስ ዳጋማስ፥ ቀልቅሰꬃስነ ባደꬃስ አታና። እያ ዩሹዋን ደእያ ጉታ ኡባይ መርናዉ ላለትድ አታና። ሀይሳ ታኒ ታ ሱንꬃን ጫቃይስ” ያጌስ ጎዳይ።

14 ታኒ ጎዳፐ ይዳ እስ ኪታ ስአስ። ካዎተꬃታ ግዶ ኪተትዳይስ፥ “ኤዶመ ተቃናዉ ሺቅተ፤ እያራ ኦለታናዉ ደንድተ” ያግስ።

15 “ህዛ፥ ታ ነና ካዎተꬃታ ግዶን ጉꬃና፤ አሳ ግዶን ካትዳ አስ ኦꬃና። 16 ሹቻ ቆጶንነ ደረ ቦላ ደኤይሶ፥ ነ ዳጋንꬆይነ ነ ኦቶሮይ ነና ጭምስ። ነ ኬꬃ አርጋንꬃዳ ꬎቃን ኬፅኮካ፥ ታ ነና ያፐ ዱገ ዎꬍሳና” ያጌስ ጎዳይ።

17 “ኤዶመይ አሰ ዳጋንꬅያ ቢታ ግዳና። ያራ አꬍያ አሳ ኡባይ እያ ꬋዩዋ በእድ፥ ዳጋማና፤ ማላለታና። 18 ሶዶመይነ ጋሞር ባንታ ዩሹዋን ደእያ ካታማታራ ꬋይያ ዎደ ሀንዳይሳዳ ኦንካ ያን ዴና፤ አስ ያን ኡተና” ያጌስ ጎዳይ።

19 “ዮርዳኖሰ ሻፋ ላንቀን ደእያ ዎራፐ ዶርሳት ሄመትያ ሎኦ ቆሮይ ደእያ በሳ፥ ቆፖና ከይያ ጋሞዳ፥ ታ ኤዶመ አሳታ ቆፖና ኤንታ ቢታፈ የደꬃና። ታ ዶርዳ አስ እያ ቦላ ሹማና። ታ መል ኦኔ? ታ ኦꬃና ግዳባ ተቃናዉ ዳንዳኤይ ኦኔ? ታራ ኤቀታናዉ ዳንዳእያ ሄንꬃንቾይ ኦኔ?

20 “ታ ኤዶመ ቦላነ ተማና ካታማ ቦላ ኦꬃናዉ ሀልችዳባነ ቆፕዳባ ስእተ። ኤንታ ናይታ ዎልቃን ጎችድ ኤፋና፤ ሄሳ ጋሶን ኤንታ ሶ አሳይ ዳጋማና። 21 ኤዶመ ኩንደꬃ ግርሳይ ቢታ ቃꬃና፤ ኤዶመታ ዋሶይ ዞኦ አባ ጋካናዉ ስኤታና። 22 አርጋንꬅ ባ ቀፍያ ምጭድ ዱገ ፓልድ የይሳዳ፥ ሞርከይ ባሶራ ቦላ ያና። ሄ ዎደ ኤዶመ ኦላንቾት እቀꬅ ኦይክዳ ማጫሳዳ ህርጋና” ያጌስ።

ዳማስቆስ ኦደትዳ ትንብተ

23 ዳማስቆባ ጎዳይ ሀይሳዳ ያጌስ፤ “ኢታ ኦዳ ስእዳ ግሾ፥ ሀማታነ አርፋዳ ካታማታን ደእያ አሳይ ዬላትስ፤ ያይስ። ዙለይ ሾጭዳ አባዳ ኤንታ ዎዛናይ ሸምፖ ደማናዉ ዳንዳእቤና። 24 ዳማስቆይ ዳቡርስ፤ ኤንቲ ዳጋማን ኮኮርድ ባቃትዶሶና፤ ማጫስ እቀꬅ ኦይከይሳዳ መቶይነ ኡንእ ኤንታ ኦይክስ። 25 ኡፋይስ ኩምዳ ኤረትዳ ካታማይ ዋንድ ባይሳ ግድዴ? 26 ሄ ዎደ ሄ ካታማን ደእያ ያላጋ አደት ካታማ ግዶ ኦገታን ሀይቃና፤ ኦላንቾት ኡባይ ዉራና። 27 ታኒ ዳማስቆ ካታማ ድርሳ ግምብያን ታማ የዳና፤ ሄ ታማይ ዎልደ-አዳራ ሚፃ ማና” ያጌስ ኡባፈ ዎልቃማ ጎዳይ።

ቀዳረስነ ሀፆራስ ኦደትዳ ትንብተ

28 ባብሎነ ካዎይ ናቡካዳናፆር ኦልድ ፆንዳ ቀዳረነ ሀፆራ ካዎተꬃታባ ጎዳይ ሀይሳዳ ያጌስ፤ “ደንድድ፥ ቀዳረ አሳ ኦልተ፤ ዶሎሀ ባጋራ ደእያ አሳ ዉርስተ። 29 ኤንታ ዱንካነታነ ኤንታ ዉደታ ኤክተ። ኤንታ ገሸታ፥ ኤንታ ሻሉዋነ ኤንታ ግማለታ ኤክተ። ያትድ ኤንታዉ፥ ‘ህንተ ዩሹዋን ዳጋም ደኤስ’ ያግድ ኦድተ። 30 ሀፆራን ደኤይሳቶ፥ ባብሎነ ካዎይ ናቡካዳናፆር ህንተ ቦላ ኢታባ ኦꬃናዉ ማቀትድ ኡትዳ ግሾ፥ ባቃትተ፤ አፎን ቆሰትተ” ያጌስ ጎዳይ።

31 “ደንዳዳ፤ ህርግ ባይና ሳሮ ደእያ ካዎተꬃታ ኦላ። ኤንታ ካታማ ግምብያስ እብꬅ ዎይኮ ኮበይ ባዋ፤ ኤንቲ ባንታርካ ደኦሶና።

32 “ኤንታ ግማለት ቦንቀታና፤ ኤንታ ዉደይ ድኤታና። ባንታ ሁጵያ ጋፃ ሜደይሳታ ጫርኮን ላላና፤ ታ ኡባ በሳራ ኤንታ ቦላ ꬋዮ ኤሀና። 33 ሀፆር መርናዉ ዎርካናት ደእያ መላ ቢታ ግዳና። ኦንካ ያን ዴና፤ አስ ያን ኡተና” ያጌስ ጎዳይ።

ኤላማስ ኦደትዳ ትንብተ

34 ይሁዳ ካዎይ ሰደቅያስ ኮይሮ ካዎትዳ ዎደ፥ ኤላማባ ጎዳፐ ኤርምያሳኮ ይዳ ቃላይ ሀይሳ፤ 35 ኡባፈ ዎልቃማ ጎዳይ ሀይሳዳ ያጌስ፤ “ኤላማስ ዎልቃ ግድዳ ዶንገ ዱክያ አሳታ ታ ዎꬋና። 36 ኡባ በሳራ ታ ኤላማ ቦላ ጫርኮ ኤሀና፤ ኤንታ ሄ ጫርኩዋን ላላና። ሄሳ ግሾ፥ ኤላማ አሳይ ላለትድ ጋኮና ቢት ዴና። 37 ኤንታ ሞርከታ ስንꬃንነ ኤንታ ዎꬋናዉ ኮየይሳታ ስንꬃን ታ ኤላማ ዳጋንꬃና። ታ ግታ ሀንቁዋን ኤንታ ቦላ ꬋዮ ኤሀና። ታ ኤንታ ꬋይሳና ጋካናዉ ማሻን የደꬃና። 38 ታኒ ኤላማ ካዋነ ኤንታ ሀላቃታ ꬋይሳዳ ታ አራታ ያን ዎꬃና። 39 ግዶሽን፥ ዉርሰꬃ ዎደ ታኒ ኤላማ ዛራዳ ኦራꬃና” ያጌስ ጎዳይ።

50

ባብሎነስ ኦደትዳ ትንብተ

1 ባብሎነነ ባብሎነ አሳባ ናብያ ኤርምያሳ ባጋራ ጎዳይ ኦድዳ ቃላይ ሀይሳ፦ 2 “ካዎተꬃታ ግዶን ኦድተነ አዋጅተ። ባንድራ ꬎቁ ኦꬅ ኦይክድ፥ አይኮካ ቆሶና፥ ሀይሳዳ ያግድ ኦድተ። ‘ባብሎነይ ኩንድስ! ቤል ጌተትያ ኤቃይ ዬላትስ፤ ማርዱካ ጌተትያ ኤቃይ ካዉይስ። እያ ምስለት ዬላትዶሶና፤ እያ ኤቃት ካዉይዶሶና። 3 ፑደሀ ባጋፈ እስ ካዎተꬅ ይድ፥ ባብሎነ ቢታ ꬋይሳና። አሳይነ መሄይ ባቃታና፤ ኦንካ ያን ዴና’ ” ያግስ።

4 “ሄ ዎደነ ሄ ጋላስ እስራኤለይነ ይሁድ እስፈ ዬክሸ ይድ ጎዳ ባንታ ፆሳ ኮያና። 5 ኤንቲ ፅዮነ ኤፍያ ኦግያ ኦይቻና፤ ባንታ ሶምኡዋ ያ ዛራና። ኤንቲ፥ ፖሎ ዶገቶና መርና ጫቁዋን ጎዳራ” ኦይከታና።

6 “ታ አሳይ ꬋይዳ ዶርሳ መላ፤ ኤንታ ሄንꬃንቾት ኤንታ ባለꬅድ፥ ዙማ ቦላ ጉየ የድዶሶና። እስ ዙማፐ ሀራ ዙማ ቦላ ቶይላትድ ባንታ ግርብያ ዶግዶሶና። 7 ደምዳ ኡባይ ኤንታ ሻንካትስ። ኤንታ ሞርከት፥ ‘ኑ አይኮካ ባልቦኮ፤ ሀ መቶይ ኤንታ ጋክዳይ፥ ኤንቲ ጎዳ፥ ባንታ ሸምፖ በሳ፥ ባንታ ማይዛታ ኡፋይሳ ቦላ ናጋራ ኦꬅዳ ግሾሳ።’

8 “እስራኤለ አሳዉ፥ ባብሎነፐ ባቃትተ፤ ባብሎነ ቢታፈ ከይተ፤ ዉደ ካለꬅያ ኮለ ዴሻ መላ ግድተ። 9 ታኒ ፑደሀ ባጋፈ ግታ ካዎተꬃታ ጩጋ ደንꬃዳ፥ ባብሎነ ቦላ ኤሀና ሀናይስ። ኤንቲ እያ ኦልድ ኦይካና፤ ኤንታ ዶንገይ ዱክድ፥ ባሎና ኦላንቾ መላ። 10 ባብሎነይ ቦንቀታና፤ እያ ቦንቅያ ኡባይ ካላና” ያጌስ ጎዳይ።

11 ባብሎነ አሳዉ፥ ታ አሳ ቦንቀይሳቶ፥ ህንተ ኡፋይትድ ሀሹ ግደታ። ቆሮን ካልዳ ኡሳዳ ፔኑቅደታ፤ ኮርማ ፓራዳ ጫግደታ። 12 ሽን ሀእ ህንተ ግታ ካታማይ ዬላታናነ ካዉያና። ካዎተꬃታ ግዶን ባብሎነይ ኡባፈ ላፋ ግዳና፤ ሃꬅ ባይና መላ ቢታ ግዳና። 13 ጎዳ ሀንቁዋ ጋሶን፥ ባብሎነይ ꬋያና፤ ላለታና። እያ ማታራ አꬍያ ኡባይ እያ ቦላ ጋክዳ ቦሻ በእድ፥ ዳጋማናነ ማላለታና።

14 “ዶንገ ዱከይሳቶ፥ ባብሎነ ኦላናዉ እያ ዩሹዋን ሳልፕተ፤ እ ጎዳ ቦላ ናጋራ ኦꬅዳ ግሾ ህንተ ዶንግያን እያ ዱክተ። 15 ኡባ ባጋራ ባብሎነ ቦላ ኦላ ዋሶ ዋስተ፤ ባብሎነይ ኩሸ እሚስ፤ እያ ግምበት ኩንድዶሶና፤ እያ ግምበ ድርሳይ ላለትስ። ጎዳይ እያ ቦላ ሀሎ ከይሸ ደእያ ግሾ፥ ህንተ እያ ቦላ ሀሎ ከይተ። እ ሀራታ ቦላ ኦꬅዳባ ህንተካ እያ ቦላ ኦꬅተ። 16 ዘረꬅ ዘረይሳነ ጫካ ዎደ ባጫራ ከየይሳ ባብሎነፐ ꬋይስተ። ꬋይሰይሳታ ማሻ ያይዳ ግሾ፥ ሄ ቢታን ደእያ አሳ ኡባይ ባ ያራኮ ያራኮ ስሚድ ባ ቢታ ቢታ ባቃታና።

17 “እስራኤለይ ጋሞይ የደꬅድ ላልዳ ዶርሳ መላ። ኮይሮ አሶረ ካዎይ እያ አሹዋ ምስ፤ ዉርሰꬃን ባብሎነ ካዎይ ናቡካዳናፆር እያ መቀꬃ ꬎግስ።”

18 ሄሳ ግሾ፥ ኡባፈ ዎልቃማ ጎዳይ፥ እስራኤለ ፆሳይ፥ “አሶረ ካዋ ታ ሴርዳይሳዳ ባብሎነ ካዋነ እያ ቢታ ሴራና። 19 ሽን እስራኤለ፥ እያ ሄንꬃ በሳ ዛራና፤ ቃርመሎሳነ ባሳነ ደረታን እ ሄመታና። እ ኤፍሬማነ ጋላዳ ገዘ ቢታን ካልድ ማና። 20 ሄ ዎደ፥ ሀይቆፐ ታ አሽዳ እስራኤለ አሳ ናጋራ ታ አቶ ጋና ግሾ፥ አሳይ እስራኤለን ናጋራ ኮያና፥ ሽን ደሞኮና። ይሁዳን ናጋራ ኮያና፥ ሽን በንተና” ያጌስ ጎዳይ።

21 “ምራታይማ ቢታንነ ፕቆዳን ደእያ አሳ ቦላ ደንድድ ኤንታ ኦልተ፤ ዎꬍተ፤ ኤንታ ፖሎ ꬋይስተ። ታ ህንተና ኪትያ ኡባ ኦꬅተ” ያጌስ ጎዳይ። 22 ቢታ ቦላ ኦላ ዋሶይ ስኤቴስ፤ ግታ ꬋዮይ ጋክስ። 23 ቢታ ኡባ ሊቅስያ ናርቃይ ዋንድ መቅደ! ዋንድ ሊቅደ! ካዎተꬃታ ኡባ ግዶን ባብሎነይ ዋንድ ዳጋንꬅያባ ግድደ! 24 ነኖ፥ ባብሎነ፥ ታ ነና ኦይካናዉ ፅሄ ዎꬃስ፤ ኔኒ ኤሮናሽን ገላዳ ኦይከታዳሳ። ኔኒ ጎዳራ ኤቀትዳ ግሾ ኦይከታዳሳ። 25 ታኒ ታ ኦላ ሚሽያ ዎꬅያ ኬꬃ ዶያዳ፥ ታ ይሉዋን ኦላ ሚሽያ ያፐ ከሳስ። ሄሳ ኦꬅዳይ፥ ጎዳይ፥ ኡባፈ ዎልቃማ ጎዳይ ባብሎነ ቢታን ኦꬅያ ኦሶይ ደእያ ግሾሳ። 26 ያራ ሃራ እያ ቦላ ደንድተ፤ ካꬃይ ደእያ እያ ሻልያ ዶይተ፤ ድኡዋ ካꬃዳ ዶርተ፤ አይብባካ አሾና ዉርስድ ꬋይስተ። 27 ቦሩ ሹከይሳዳ ኤንታ ኦላንቾታ ዎꬍተ። ባብሎነ አሳይ ሴረትያ ዎደይ ጋክዳ ግሾ ኤንታ አየ!

28 “ድኤትዳ አሳይ ባብሎነፐ ከስ ኤክድ፥ የሩሳላመ ባቃታና። ባብሎነ አሳይ ፆሳ ኬꬃ ቦላ ኦꬅዳባስ ጎዳይ፥ ኤንታ ፆሳይ ሀሎ ከያናይሳ ኤንቲ ፅዮነን ኦዳና። 29 ባብሎነ ኦላናዉ ዶንገ ዱክያ ኡባ ፄግተ፤ እሶይካ ከስ ኤኮናዳ እያ ዩሹዋ ተቆ። ጎዳ ቦላ፥ እስራኤለ ጌሻ ቦላ፥ እ ኦቶርትዳ ግሾ፥ እያ ኦሱዋዳ እያዉ ዛርተ። እ ሀራታ ቦላ ኦꬅዳይሳዳ እያ ቦላ ኦꬅተ። 30 ሄሳ ግሾ፥ እያ ያላጋ አደት ካታማ ግዶ ኦግያን ሀይቃና፤ ሄ ጋላስ እያ ኦላንቾት ኡባይ ꬋያና” ያጌስ ጎዳይ።

31 ጎዳይ፥ ኡባፈ ዎልቃማ ጎዳይ፥ “ኔኒ ሴረትያ ዎደይ ጋክዳ ግሾ፥ ነኖ፥ ኦቶራንቹዋዉ፥ ታ ነ ቦላ ደንዳስ። 32 ኦቶራንቾይ ꬉበትድ ኩንዳና፤ እያ ደንꬅያ አስ ዴና። ታ እያ ካታማታ ታማን ኦይꬃና፤ ሄ ታማይ ዩሹዋን ደእያ ኡባ ꬋይሳና” ያጌስ።

33 ኡባፈ ዎልቃማ ጎዳይ ሀይሳዳ ያጌስ፦ “እስራኤለ አሳይነ ይሁዳ አሳይ ኡንኤትዶሶና። ኤንታ ድእድ ኤፍዳይሳት ኤንታ ምንꬅድ ኦይክዶሶና፤ ኤንታ የደናዉ ኮይቦኮና። 34 ሽን ኤንታ ዎዘይስ ምኖ፤ እያ ሱንꬃይ ኡባፈ ዎልቃማ ጎዳ። እ፥ ኤንታ ቢታስ ሸምፖ እማናዉ ኤንታ ግሾ ሞተቴስ። ሽን ባብሎነ ቢታን ደኤይሳታ ቦላ ዳጋማ የዳና። 35 ባብሎነይ፥ ባብሎነን ደኤይሳት፥ እያ ሀላቃትነ እያ ጭንጫት ማሻን ሀይቃና” ያጌስ ጎዳይ።

36 “እያ ኤያ ዎርዶ ናበት ማሻን ሀይቆና። ዳጋምያ እያ ዎልቃማ ኦላንቾት ማሻን ሀይቃና። 37 እያ ፓራታ ቦላ፥ እያ ፓራ ጋረታ ቦላነ ማጫሳ መላ ግድዳ እያ አላጋ ኦላንቾታ ቦላ ማሽ ዮ። እያ ሻሉዋ ምንጅያ ኬꬃ ቦላ ማሽ ዮ፤ እያ ቡቁራ ኡባይ ቦንቀታና። 38 ባብሎነን ኤቅ ኩምዳ ግሾነ ዳጋማን ኮኮርያ ኤቃት ደእያ ግሾ፥ እያ ሃꬃይ መሎ፤ እያ ቦላ ኮሽ ዮ።

39 “ሄሳ ግሾ፥ ባብሎነይ ባዞ ዶአትነ ዎርካናት ደእያ በሲ ግዳና፤ ቃስ ያንቾት ያን ዳና። ያን መርናዉ አስ ዴና፤ የለታፐ የለታ ጋካናዉ አስ ደእያ በሲ ግደና። 40 ፆሳይ በን ሶዶመነ ጋሞራ ኤንታ ዩሹዋን ደእያ ካታማታራ ꬋይስዳይሳዳ ባብሎነን ኦንካ ዴና፤ አስ ያን ኡተና” ያጌስ ጎዳይ።

41 “ሄኮ፥ አሳይ ፑደሀ ባጋፈ ያና፤ ምኖ ካዎተꬃትነ ዳሮ ካዎት ሳኣ ጋፃፐ ያናዉ ደንድዶሶና። 42 ኤንቲ ባንታ ዶንግያነ ቶራ ኦይክዶሶና፤ ኤንቲ ዎዛና ምኖነ የድ ማሮና አስ። ኤንቲ ባንታ ፓራ ቶግድ ብያ ዎደ፥ ቤታይ ሾጭያ አባ ጉንꬃዳ ሀኔስ። ነኖ፥ ባብሎነ፥ ኤንቲ ኡባይ ኦላስ ጊግዳ አስ ግድድ ነ ቦላ ሳልፕዶሶና።

43 “ባብሎነ ካዎይ ሄሳ ስእያ ዎደ እያ ኩሸይ ዳቡርድ ስልስ፤ እቀꬅ ኦይክዳ ማጫሳዳ ኡንኤትስ።

44 “ዮርዳኖሰ ሻፋ ላንቀን ደእያ ዎራፐ፥ ሎኦ ቆሮይ ደእያ በሳፈ ቆፖና ከይያ ጋሞዳ፥ ታ ያዳ፥ ባብሎነ አሳ ኤንታ ቢታፈ የደꬃና። ሄሳፈ ጉየ፥ ታ ዶርዳ አስ እያ ቦላ ሹማና፤ ያትን ታ መል ኦኔ? ታ ኦꬃና ግዳባ ተቃናይ ኦኔ? አይ ሄንꬃንቾይ ታራ ኤቀታናዉ ዳንዳኢ? 45 ሄሳ ግሾ፥ ጎዳይ ባብሎነ ቦላነ ባብሎነ ቢታ ቦላ ሀልችዳባነ ቆፕዳባ ስእተ። ኤንታ ናይታ ዎልቃን ጎችድ ኤፋና፤ ሄሳ ጋሶን ኤንታ ሶ አሳ ኡባይ ዳጋማና። 46 ባብሎነ ኩንደꬃ ግርሳይ ቢታ ቃꬃና፤ ባብሎነ ዋሶይ ካዎተꬃታ ኡባን ስኤታና” ያጌስ።

51

1 ባብሎነ አሳነ ባብሎነ ቢታ ꬋይስያ ጫርኮ ኪታና። 2 ታኒ ባብሎነ ቦላ ጫርኮዳ ፑንያ አላጋታ ኪታና። እያ ꬋዩዋ ጋላስ ኤንቲ ኡባ በሳራ እያ ኡንኤꬃና። 3 እያ ኦላንቾት ዶንግያ ዱካና ጋካናዉ ዎይኮ ባንታ ኦላ ሚሽያ ዳንጫና ጋካናዉ ናጎፕተ። እያ ያላጋ አደታስ ምሸቶፕተ፤ እያ ኦላንቾታ ፖሎ ꬋይስተ። 4 ኤንቲ ባብሎነ ቢታን ሹከታና፤ እ ዳባባን ጫደትድ ኩንዳና። 5 ኤንቲ ቢታ ናጋራን ኩንꬅኮካ፥ ፆሳይ፥ ኡባፈ ዎልቃማ ጎዳይ፥ እስራኤለ ጌሻይ፥ እስራኤለነ ይሁዳ አምእዳ የግድ አግቤና። 6 ባብሎነፐ ባቃትተ፤ እሶይ እሶይ ባ ሸምፑዋ አሾ። እ ኦꬅዳ ናጋራ ጋሶን ህንተ ዉሮፕተ። ሀ ዎደይ ታኒ ጎዳይ ሀሎ ከይያ ዎደ። 7 ባብሎነይ ሳአን ደእያ አሳ ኡባይ ኡይድ ማꬆትያ፥ ዎይነ ኡሽ ትገትያ፥ ታ ኩሸን ደእያ ዎርቃ ዋንጫ መላ። ካዎተꬃት ኡባይ ሄ ዎይነ ኡሻ ኡይድ ጎይዶሶና። 8 ባብሎነይ ቆፖና ኩንድድ መቅስ። ሄሳ ግሾ፥ እያዉ ዬክተ፤ እ ፓፃነኮ ኦን ኤር እያ ማዱንꬃስ ꬋለ እምተ። 9 ባብሎነን ደእያ አላጋ አሳይ፥ “ኑ ባብሎነ ፓꬃናዉ ኮይዳ፤ ሽን ፓፃናዉ ዳንዳእቤና። እያ ፕርዳይ ሃክድ ሳሎ ጋክዳ ግሾነ ሻራ ጋካናዉ ꬎቁ ግዳ ግሾ እያ አግድ ኑ ቢታ ስሞስ” ያግዶሶና።

10 እስራኤለ አሳይ፥ “ጎዳይ ኑስ ፕርድዳ ግሾ፥ ፅዮነ ብድ፥ ጎዳይ ኑ ፆሳይ ኦꬅዳባ ኦዳና” ያጋና።

11 “ጎዳይ ባብሎነ ꬋይሳናዉ ቆፋ ቃችዳ ግሾ፥ ሜዶና ካዎታ ደንꬅስ። እ ባ ኬꬃ ግሾ ሀሎ ከያናዉ ቆፕስ። ሜዶና ሀላቃት፥ ‘ዶንገ ቶራ ሌፍተ፤ ጎንዳለ ኦይክተ። 12 ባብሎነ ቦላ ኦላ ባንድራ ደንꬅተ፤ ምንꬅድ ናግተ። ዎቸይሳታ ኤንታ በሳን በሳን ዎꬅተ፤ ዙግድ ጫድያ ኦላንቾታ ጊግስተ’ ” ያግዶሶና። ጎዳይ ባብሎነ አሳ ቦላ ቆፕዳባነ ባ ግዳባ ኦꬃና።

13 ባብሎነ፥ ኔኒ ዳሮ ሻፋትነ ዱረተꬅ ኩምዳ ቢታ፥ ሽን ነ ዉርሰꬃይ ጋክስ፤ ኔኒ በሶና ኦገን ሺሽያ ጎአይ አትስ። 14 ኡባፈ ዎልቃማ ጎዳይ፥ “ቦለይ ቢታ ኩመይሳዳ ታኒ አሳ ነ ቢታን ኩንꬃና፤ ኤንቲ ነና ፆንዳ ኡፋይሳን ባንታ ቃላ ꬎቁ ኦꬅድ ነ ቦላ ጋይራና” ያግድ ባ ሱንꬃን ጫቅስ።

15 ጎዳይ ባ ዎልቃን ሳኣ መꬍስ፤

ባ ጭንጫተꬃን ቢታ ባስስ፤

ሳሎታ ባ አኬካን ምጭስ።

16 እ ኪትያ ዎደ፥

ሳሎን ደእያ ሃꬃት ጉሞሶና።

ሻራታ ሳኣ ጋፃፐ ኤሄስ፤

እር ቡክያ ዎደ ዎልአንꬅ ዎልአሜስ፤

ባ ምንጃ በሳፈ ጫርኩዋ ከሴስ።

17 አስ ኡባይ ኤያነ አኬክ ባይናይሳ፤

ኤንታ ምስለት ዎርዶነ

ሸምፖይ ባይናይሳታ ግድያ ግሾ፥

ዎርቃ ሼሽድ ኤቃ መይሳት ዬላትዶሶና።

18 ሄ ምስለት ፓꬆናይሳታነ ከትዳይሳታ፤

ኤንታ ቦላ ፆሳይ ፕርድያ ዎደ ኤንቲ ꬋያና።

19 ሽን ያይቆባ ፆሳይ ኤንታ መላ ግደና፤

ኡባባ መꬍዳይ እያ።

እ ባዉ ዶርዳ ኮቻይ እስራኤለ አሳ፤

እያ ሱንꬃይ ኡባፈ ዎልቃማ ጎዳ።

ጎዳ ናርቃ

20 “ባብሎነ፥ ነ ታ ናርቃነ ታ ኦላ ሚሸ፤

ነና ጎኤታዳ ታኒ ቢታታ መንረꬃስ፤

ካዎተꬃታ ꬋይሳስ።

21 ነና ጎኤታዳ ፓራታነ ፓራ ቶገይሳታ፤

ፓራ ጋረታነ ኤንታ ላገይሳታ መንረꬃስ።

22 ነና ጎኤታዳ ማጫነ አደ፥

ጭማነ ናይታ ፓንꬅነ ጌላኦ መንረꬃስ።

23 ሄንꬃንቹዋነ እያ ዉድያ፥

ጎየይሳነ እያ ዋꬃ ቦራታ፥

ደርያ ሃረይሳታነ ሀላቃታ

ነና ጎኤታዳ መንረꬃስ” ያጌስ ጎዳይ።

24 “ባብሎነይነ ባብሎነ አሳይ ፅዮነ ቦላ ኦꬅዳ ኢታ ኦሱዋ ግሾ ህንተ ፄልሽን ታ ሀሎ ከያና” ያጌስ ጎዳይ።

25 “ነኖ፥ ባብሎነ፥ ነ ቢታ ꬋይስያ ዙማ መላ፤ ሽን ታ ጎዳይ ነና እፃስ። ታኒ ታ ኩሽያ የዳዳ፥ ነና ዙማ ቦላፈ ዱገ ጎንዶርሳና፤ ኔኒ ፁገትዳ ዙማ ግዳዳ አታና። 26 ኔፐ ባሶን የግያ ዎይኮ ግምቤስ ኤከትያ ሹች ዴና፤ ነ መርናዉ ባይሳ ግዳና” ያጌስ ጎዳይ።

27 “ባብሎነ ቦላ ኦላ ባንድራ ደንꬅተ፤ አሳ ግዶን ሞይዘ ፑንተ። እያ ኦላናዉ አሳ ኡባ ጊግስተ፤ አራራተ፥ ምናነ አስካናዛ ካዎተꬃታ ፄግተ። ኦላ ሀላቃታ ሹምተ፤ ቦለ መላ ዳሮ ፓራታ ኤህተ። 28 ባብሎነ ኦላናዉ ካዎተꬃታ ኡባ ጊግስተ፤ ሜዶና ካዎታ፥ ኤንታ ሀላቃታ፥ ደርያ ሃረይሳታነ ኤንቲ ሃርያ ቢታ አሳ ኡባ ደንꬅተ።

29 “ባብሎነይ ኦንካ ዶና ባይሳ ኦꬃናዉ ጎዳይ ሀልችዳ ሀልቹዋ ፖልያ ግሾ፥ ቢታ ኡባይ ኮኮረስነ ፖርቃቴስ። 30 ባብሎነ ኦላንቾት ኦላ አግድ፥ ባንታ ሚፃን ኡትዶሶና። ኤንታ ዎልቃይ ላፍን፥ ማጫሳ መላ ግድዶሶና። ኤንታ ኬꬃት ፁገትዶሶና፤ ካታማ ፐንግያ ኮበ ምꬃት መቅዶሶና። 31 ሀ ጋፃፐ ህን ጋፃ ጋካናዉ፥ ካታማይ ሞርከን ኦይከትዳይሳ ባብሎነ ካዋስ ኦዳናዉ፥ ዎፀይስ ዎፀይሳ ካልድ፥ ኪተትዳይስ ኪተትዳይሳ ካልድ ቦሶና። 32 ሻፋራ ፕንያ በሳት ኦይከትዳይሳ፥ ሃꬃ ጋፃን ደእያ ዎራይ ፁገትዳይሳነ ኦላንቾት ዳጋምዳይሳ ኤንቲ ካዋስ ኦዳናዉ ዎፆሶና” ያጌስ ጎዳይ።

33 “ባብሎነ ቢታይ ካꬅ ቡክያ ዉዱማ ግዳና፤ ጉꬃ ዎደፐ ጉየ እ ጫከትያ ዎደይ ያና” ያጌስ ኡባፈ ዎልቃማ ጎዳይ፥ እስራኤለ ፆሳይ።

ጎዳይ እስራኤለ ማዳና

34 ባብሎነ ካዎይ ናቡካዳናፆር ኑና ዉርስድ ምስ፤ ኑ ካታማ ካይሳ ኦቶ ከስስ። ዳወይ ምተይሳዳ እያ ምትስ፤ ማልኦባ ምድ ኩንይሳዳ እ ኑ ሻሉዋን ባ ጋንጅያ ኩንꬅስ፤ አትዳይሳ ሙጭድ ጩትስ። 35 ፅዮነይ፥ “ባብሎነይ ኑ ቦላ ኦꬅዳ ኢታባ ኡባይ እያ ቦላ ስሞ” ያጎሶና። የሩሳላመይ፥ “ኑ ሱꬃ አጮይ ባብሎነ አሳ ኦይኮ” ያጎሶና።

36 ሄሳ ግሾ፥ ጎዳይ የሩሳላመ አሳ ሀይሳዳ ያጌስ፦ “ታ ነ ግሾ ሞተታና፤ ነ ሃሉዋ ታ ከያና። ታኒ ባብሎነ ሃꬃነ ፑልቶታ መልሳና። 37 ባብሎነይ ላለꬃ ዶረነ ዎርካናት ጉፕያ በሲ ግዳና። እያ በእያ ኡባይ ዳጋማናነ ቀልቅሳና፤ ያን እስ አስካ ዴና። 38 ባብሎነ አሳ ኡባይ ጋሞዳ ጉዶሶና፤ ጋሞ ማራዳ ዳሮሶና። 39 ኤንታ አሳተꬃይ ሆእያ ዎደ፥ ታ ኤንታዉ ኡሻ ግብራ ጊግሳና። ኤንቲ ማꬆታና ጋካናዉ ታ ኤንታ ኡሻና፤ ኤንቲ ዛሪድ ደንዶና መላ መርናዉ ꬍስካና” ያጌስ ጎዳይ። 40 ሹካናዉ ኤፍያ ኡርገዳ፥ ማራዘዳነ ኮለዳ ታኒ ኤንታ ሹካ በሲ ኤፋና።

41 “አሳ ኡባይ ሳቢያ ባብሎነይ ዋንድ ኦይከትደ! ባብሎነይ ካዎተꬃታ ግዶን ዋንድ ዳጋንꬅያባ ግድደ! 42 ባብሎነ ሞርከት አባ ቤታይ ደንደይሳዳ ደንድድ ካታማን ኤልዶሶና። 43 እያ ካታማት ላለትድ፥ ዳጋንꬅያባ ግድዶሶና፤ ሃꬅ ባይና መላ ቢታ ዳንዶሶና፤ አስ ዶና በስነ ኦንካ ካንꬅድ አꬎና በሲ ግድዶሶና። 44 ቤላ ጌተትያ ባብሎነ ኤቃ ታ ሴራና፤ እ ምትዳባ እያ ኡሉዋፐ ከሳና። ህዛፐ ጉየ፥ ካዎተꬃት እያኮ ጎገይሳ አጋና፤ ባብሎነ ግምበይ ኩንዳና።

45 “ታ አሳዉ፥ እያ ግዶፈ ከይተ! ህንተ፥ ጎዳ ሀንቆ ሱሉዋፐ ህንተና አሽተ! 46 ቢታን ኦደትያ ኦዳ ስእያ ዎደ ኡፋይስ ቃንፆፍተነ ያዮፍተ። ላይꬃን ላይꬃን ኦድ ካልድ ካልድ ያና። ሄ ዎደ ካዎይ ካዋ ቦላ ደንድያ ማካላ ኦድ ቢታን ስኤታና።”

47 “ሄሳ ግሾ፥ ታኒ ባብሎነ ኤቃ ምስለታ ሴርያ ጋላስ ያና። ቢታ ኡባይ ዬላታና፤ ሀይቅዳይሳት ኡባይ ካታማ ግዶን ኩንዳና። 48 ፑደሀ ባጋፈ ያና ꬋይሰይሳታ ኩሸን ባብሎነይ ገልያ ዎደ ሳሎንነ ሳአን ደእያ ኡባባይ እልላና። 49 ባብሎነይ፥ እስራኤለ አሳነ ሳአን ደእያ አሳ ኡባ ዎꬍዳይሳዳ ባብሎነ አሳይ ሀይቃናዉ ኮሼስ። 50 ታ አሳዉ፥ ኦላፐ ከስ ኤክዳይሳቶ፥ ቢተ፤ ሀይሳን ኤቆፍተ። ህንተ ደእያ ሃሆ ቢታን ታና ጎዳ ሀሳይተ፤ የሩሳላመ ቆፕተ።”

51 ህንተ፥ “ኑኒ ጫየትዳ ግሾ ካዉይዳ፤ አላጋት ፆሳ ኬꬃን ደእያ ጌሻ በሳታ ገልዳ ግሾ፥ ኑ ዬላ ማእዳ” ያግደታ።

52 ሽን “ታኒ ጎዳይ ባብሎነ ኤቃታ ሴርያ ዎደይ ያና። ማዱንፅዳይሳት ቢታ ኡባን ኦላና። 53 ባብሎነይ ሳሎ ፑደ ከይድ፥ ያን ሚፃ መꬋናዉ ዳንዳእያኮካ፥ ያ ጋካናዉ ከይድ፥ እያ ያን ꬋይስያ አስ ታኒ ኪታና” ያጌስ ጎዳይ።

54 “ባብሎነን ዋሶይ፥

ባብሎነ ቢታን ግታ ꬋዮ ግርስ ስኤታና።

55 ጎዳይ ባብሎነ ꬋይሳና፤

እያ ዎልቃማ ግርሳ ስእ ኦꬃና።

አባ ቤታዳ ጉምያ ሞርከት

ኦልሸ ጬቀታና።

56 ꬋይሰይሳት ባብሎነ ቦላ ያና፤

እያ ኦላንቾት ኦይከታና፤

ኤንታ ዶንገይ መቃና።

ታኒ ጎዳይ ሀሎ ከይያ ፆሰ ግድያ ግሾ፥

ኤንታ ኦሱዋዳ ኤንታዉ ዛራና።

57 እያ ሀላቃታ፥ እያ ጭንጫ አሳታ፥ እያ ደርያ ሃረይሳታ፥

እያ ቶራ ሞጮናታነ እያ ኦላንቾታ ማꬆያና።

ኤንቲ ዛሪድ ደንዶና መላ መርናዉ ꬍስካና”

ታኒ ካዎይ፥

ኡባፈ ዎልቃማ ጎዳ ጌተተይስ

ሀይሳ ኦዳይስ።

58 “ግታ ባብሎነ ግምበይ ኩንዳና፤

እያ አዱሳ ፐንገት ታማን ፁገታና።

አሳይ ኦꬅዳባ ኡባይ ሀዳ፤

ካዎተꬃት ዳቡርያባይ ታማሳ” ያጌስ ኡባፈ ዎልቃማ ጎዳይ።

59 ማሰያ ናኣ፥ ኔራ ናአይ ሳራይ ካዋ ሰደቅያሳ ሹማ። ሰደቅያስ ይሁዳን ካዎትዳ ኦይዳንꬆ ላይꬃን፥ ሳራይ እያራ ባብሎነ ብያ ዎደ ኤርምያስ ሳራያ ቦላ ኪታ የድስ። 60 ባብሎነ ቦላ ጋካናዉ ደእያ ኢታባ ኡባነ ባብሎነ ፄልያ ሀራባ ኡባ ኤርምያስ ማፃፋን ፃፍስ። 61 ሳራያኮ፥ “ኔኒ ባብሎነ ጋክዳ ዎደ ነ ቃላ ꬎቁ ኦꬃዳ አሳስ ሀ ማፃፋ ናባባ። 62 ቃስ ሀይሳዳ ያጋዳ ዎሳ፦ ‘አቤት ጎዳዉ፥ ኔኒ ሀ በሳ ꬋይሳና፤ ሀ በሳን ሸምፖራ ደእያ መተꬅ፥ አስነ መሄይ ዴና፤ ሀ በሳይ መርናዉ መላ ቢታ ግዳና’ ያጋ። 63 ሀ ማፃፋ ናባባ ዉርስዳፐ ጉየ፥ ማፃፋ ሹቻራ ጋꬃ ቃቻዳ፥ ኤፍራፂሳ ሻፋን ሆላ። 64 ታኒ ጎዳይ እያ ቦላ ኤህያ ꬋዩዋ ጋሶን፥ ባብሎነይ ዛሪድ ደንዶና መላ ሀይሳዳ ሙከታና” ያጋ።

ኤርምያስ ኦድዳ ቃላይ ሀይሳን ዉርስ።

52

የሩሳላመ ኩንደꬃ

(2 ካዎ 24:18—25:7፤ ኤርም 39:1-10)

1 ሰደቅያስ ካዎትያ ዎደ፥ እያዉ ላይꬅ ላታማነ እስኖ፤ እ የሩሳላመን ታማነ እስ ላይꬅ ካዎትስ። እያ አየ ሱንꬃይ አምፃሎ፤ እያ ልብና ካታማን ደእያ ኤርምያሳ ናአ። 2 እዮአቄም ኦꬅዳይሳዳ ሰደቅያስ ጎዳ ስንꬃን ኢታባ ኦꬅስ። 3 ጎዳይ የሩሳላመ ቦላነ ይሁዳ ቦላ ሀንቀትዳ ግሾ ኤንታ ባ ስንꬃፈ ድግስ።

ሰደቅያስ ባብሎነ ካዋ ቦላ ማካልስ። 4 ሰደቅያስ ካዎትዳ ኡዱፉንꬆ ላይꬃን፥ ታማንꬆ አጌናን፥ ታማንꬆ ጋላሳን ባብሎነ ካዎይ ናቡካዳናፆር ባ ኦላንቾታ ኡባ ኤክድ፥ የሩሳላመ ተቅስ። ኤንቲ እያ ዩሹዋን ቢታ ዶርዶሶና። 5 ሰደቅያስ ካዎትዳ ታማነ እስንꬆ ላይꬅ ጋካናዉ፥ የሩሳላመይ ተቀትድ ጋምእስ።

6 ሄ ላይꬅ ኦይዳንꬆ አጌናን፥ ኡዱፉንꬆ ጋላሳን፥ ኮሽ ሱልን፥ አሳይ ምያባ ꬋይስ። 7 ካታማ ግምበይ እስ ባጋራ መቅስ። ባብሎነ አሳይ ካታማ ዩሹዋ ናግኮካ፥ ይሁዳ ካዋ ኦላንቾት ኡባይ ቃማ ካዎ አታክልተ በሳ ኤፍያ ኦግያ ኦይክድ፥ ናምኡ ድርሳ ግምበታ እስፈ ጋꬅያ ፐንግያራ ከይድ ባቃትዶሶና። ኤንቲ ዮርዳኖሰ ዛንጋራኮ ስሚድ ብዶሶና። 8 ሽን ባብሎነ ኦላንቾት ካዋ ሰደቅያሳ የደꬅድ፥ እያርኮ ደምባ ጋꬅሸ ኦይክዶሶና። እያ ኦላንቾት ኡባይ እያ ካድድ ላለትዶሶና። 9 ሄሳፈ ጉየ፥ እያ ሀማታ ቢታን፥ እርብላ ካታማን ደእያ ባብሎነ ካዋኮ ኤፍዶሶና። ያን ናቡካዳናፆር ሰደቅያሳ ቦላ ፕርድስ። 10 ሰደቅያሳ አደ ናይታ ሰደቅያስ ፄልሽን፥ ባብሎነ ካዎይ ዎꬍስ። ይሁዳ ሀላቃታ ኡባ ያን እርብላ ካታማን ዎꬍዶሶና። 11 ሰደቅያሳ አይፈታ ዎጭድ፥ ሳንꬃላታን ቃችድ፥ ባብሎነ ኤፍዶሶና። እ ሀይቃና ጋካናዉ፥ ያን ቃሾ ኬꬃን እያ ዎꬅዶሶና።

12 ናቡካዳናፆር ባብሎነን ካዎትዳ ታማነ ኡዱፉንꬆ ላይꬃን፥ እቻሻንꬆ አጌናን፥ ታማንꬆ ጋላሳን፥ ካዋ ሞርናይ፥ ካዋ ናገይሳታ ሀላቃይ ናቡዛርዳን የሩሳላመ ገልስ። 13 ፆሳ ኬꬃ፥ ካዎ ጋꬎነ የሩሳላመን ደእያ ኬꬃታ ኡባ ታማን ፁግስ፤ ቃስ ግታ ኬꬃታ ኡባ ፁግስ። 14 ባብሎነ ኦላንቾት ኡባይ ካዋ ናገይሳታ ሀላቃ ኪታን፥ የሩሳላመ ካታማ ዩሹዋን ደእያ ድርሳ ግምብያ ኡባ ላልዶሶና። 15 ናቡዛርዳን ጉꬃ ማንቆታ፥ ካታማን አትዳ አሳታ፥ ካድድ ባብሎነ ኦላንቾታን ገልዳ አሳታነ ኩሸ ሂላንቾታ ድእድ ባብሎነ ኤፍስ። 16 ሽን ናቡዛርዳን ማንቆታፐ ጉꬃ አሳ ዎይነ ቶካናዳነ ጋደ ጎያናዳ ይሁዳን አግስ።

17 ባብሎነት ፆሳ ኬꬃ ካረን ኤቅዳ ናሰ ብራታ ቱቀታ፥ ጫና ጋረታነ ግታ ከረታ መንረꬅድ፥ ናሰ ብራታ ኡባ ባብሎነ ኤፍዶሶና። 18 ከረታ፥ አካፋታ፥ ፆምፐ ሻሉዋ ፄራ ፕትያባታ፥ ፃሮታ፥ እፃነ ሳነታነ ያርሾ ዎደ ጎኤትያ ናሰ ብራታ ሚሸታ ኡባ ኤፍዶሶና። 19 ካዋ ናገይሳታ ሀላቃይ ናቡዛርዳን ዎርቃፈነ ብራፐ ኦሰትዳ ድስተታ፥ ታማ ኤክያ ሚሸታ፥ ፃሮታ፥ ላፋ ከረታ፥ ፆምፐ ዎꬅያ ኮጫታ፥ እፃነ ሳነታነ ኡሻ ያርሾስ ጎኤትያ ኦቶታ ኤፍስ። 20 ካዎይ ሶሎሞነይ ፆሳ ኬꬃን ኦሰትያባስ መꬍዳ ናምኡ ቱሳት፥ ግታ ከረታ፥ ታማነ ናምኡ ኮርማታ ምስለትነ ጫና ጋረት መትዳ ናሰ ብራታት ምዛነን ልካናዉ ዳንዳኤተና። 21 ናምኡ ቱሳት እስ መላ ግድድ፥ እሶይ እሶይ ታማነ ሆስፑን ዋꬋ አዱሰ። ኤንታ ኡባይ ታማነ ናምኡ ዋꬋ። ኤንታዉ ግዶይ ካይስ ግድድ፥ ብራታይ ኦይዱ ብራ ኬና ኦርደ። 22 ናምኡ ቱሳታ ሁጵያን ናሰፐ ኦሰትዳ ጉምቦት ደኦሶና። እስ ጉምቡዋ ጌሳይ እቻሹ ዋꬋ ግድድ፥ ዩሾይ ግተ ምስለንነ ኦሮማነ ምስለን አሌቀትድ ኡትስ። ናምአንꬆ ጉምቦይካ እያ መላ። 23 ጉምቦታስ ምየን ምየን ደእያ ኦሮማነታ ምስለት ኡዱፉን ታማነ ኡሱፑና፤ ዩሹዋን ደእያ ግተ ምስለታፐ ቦላ ባጋራ ደእያ ኦሮማነ ምስለት እስ ፄታ።

ይሁዳ አሳይ ባብሎነ ድኤትስ

(2 ካዎ 25:18-21፥ 27-30)

24 ካዋ ናገይሳታ ሀላቃይ ናቡዛርዳን ካህነ ሀላቃ ሳራያ፥ እያ ካልያ ካህንያ ሶፎንያሳነ ፐንገ ናግያ ሄꬑ አሳታ ኦይክስ። 25 ካታማን ደእያ አሳፐ ቶራ ሞጮና፥ ካዋ ዞረይሳታፐ ላፑን አሳታ ኤፍስ። ቶራ ሞጮና፥ ፃፍያ፥ አሳ ኦላንቾታ ዶርያ ሀላቃነ ሀራ ኡሱፑን ታሙ አሳታ ኤፍስ። 26 ናቡዛርዳን ኤንታ ኡባ ኤክድ፥ ባብሎነ ካዋኮ፥ እርብላ ካታማ ኤፍስ። 27 ሀማታ ቢታን፥ እርብላ ካታማን፥ ባብሎነ ካዎይ ኤንታ ኡባ ዎꬍስስ። ሄሳዳ ሀንድ፥ ይሁዳ አሳይ ባንታ ቢታፈ ድኤትድ ብዶሶና።

28 ናቡካዳናፆር ካዎትዳ ላፑንꬆ ላይꬃን፥ ሄꬑ ሙኩሉነ ላታማነ ሄꬑ አሳይ ይሁዳፐ ድኤትስ። 29 ታማነ ሆስፑንꬆ ላይꬃን ሆስፑን ፄታነ ሀስታማነ ናምኡ አሳይ የሩሳላመፐ ድኤትስ። 30 ናቡካዳናፆር ካዎትዳ ላታማነ ሄꬓንꬆ ላይꬃን ካዋ ናገይሳታ ሀላቃይ ናቡዛርዳን ላፑን ፄታነ ኦይታማነ እቻሹ አሳ ድእስ። ድኤትዳ አሳ ታይቦይ ኦይዱ ሙኩሉነ ኡሱፑን ፄታ።

ዮአክና ብለተꬃ

31 ዮአክን ድኤትዳ ሀስታማነ ላፑንꬃ ላይꬃን፥ ታማነ ናምአንꬆ አጌናን፥ ላታማነ እቻሻንꬆ ጋላሳን፥ ዮር-ማሮዳክ ካዎትዳ ላይꬅ ይሁዳ ካዋ ዮአክና ቦንችድ፥ ቃሾፐ ብርሽስ። 32 ዮር-ማሮዳክ ዮአክናራ ማልኦ ቃላ ኦደትድ፥ ባብሎነን ድኦን ደእያ ሀራ ካዎታ ኡባፈ አꬅድ እያ ቦንችስ። 33 ሄሳ ግሾ፥ ዮአክን ቃሾ ኬꬃን ማእያ ማኡዋ ላምድ፥ ባ ደኦ ላይꬃ ኡባን ካዎ ጋይታፐ ምሸ ደእስ። 34 ዮአክን ሀይቃና ጋካናዉ፥ ጋላስ ጋላስ እያዉ ኮሽያባ ኡባ ባብሎነ ካዎይ እሚስ።

* 22:10 ሳሎማስ ሀራ ሱንꬃይ እዮአካዛ። እዮአካዝ ካዎተꬃ ሱንꬁ ግድሽን፥ ሳሎም ሶ ሱንꬁ ዎይኮ ቡዞ ሱንꬁ።

ኤርምያሳ ምላልሳ

1

2

3

4

5

ኤርምያሳ ዘለልሳ

ጋꬃ ቆፋ

ኤርምያሳ ምላልሳይ ክ.የ.ስ. 600 ላይꬃ ሄራን የሩሳላመ ላለተꬃነ አሳ ድኤተꬃ ጋሶን ግንፆን ጊግዳ አዛኖ ሚላልሳታ ኦይክስ። ሀ ማፃፋ ዳሮ ባጋይ ዬሆባነ ዘለልሳባ ኦድኮካ ፆሳን አማነተꬃባነ ኡፋይሳን ዱሳባ ኦድያ ክፍለት ደኦሶና።

ሀ ግንፆታ አይሁደ አሳይ ባንታ ቢታ ቦላ ጋክዳ ꬋዩዋ ሀሳያናዉ ላይꬃን ላይꬃን ፆማን አዛኖ ጎይኖ ዎጋታ ፖልያ ጋላሳታን ጎኤቶሶና።

ማፃፋ አይፈ ቆፋታ

የሩሳላመ ዋይያ (1:1-22)

ፆሳ ሀንቆነ የሩሳላመ ፕርደተꬅ (2:1-22)

ፆሳ ደርያስ ኡፋይስ ደኤስ (3:1-66)

የሩሳላመይ ዝነ፥ ሀችነ ዎንቶ (4:1-22)

ማሮታ ዎሳ (5:1-22)

1

የሩሳላመ ዋየ

1 ካሰ አስ ኩምዳ ካታምያ

ሀእ ዋናዳ አስ ባይና በሲ ግዳዴ?

ካሰ ካዎተꬃታ ግዶን ግታ ግድዳራ

ሀእ ዋናዳ አምኦ ግዳዴ?

ካታማታ ግዶን ካዎ ግድዳራ

ሀእ ዋናዳ አይለ ግዳዴ?

2 ቃማ ይባታ ዬሆ ዬካሸ አቃዉሱ፤

አፉꬅ እ አይፈ ካረራ ዱገ ዎꬌስ።

ካሰ እዮ ዶሰይሳታፐ

ሀእ እዮ ምንꬅያ እሶይካ ባዋ።

እ ላገት እዮ አꬅድ እምዶሶና፤

እዉ ሞርከ ግድዶሶና።

3 ይሁድ ናቀታዳ፤ አይለታዳ ድኤታሱ፤

ሀእ ካዎተꬃታ ግዶን ደአዉሱ፤

ሽን ሸምፖ በሲ ደማቡኩ።

እያ መቶታዳ ደእሽን፥

የደይሳት እዮ ደምዶሶና።

4 ላይꬃ ባኣለ ቦንቻናዉ ያ አስ ባይና ግሾ፥

ፅዮነ ኦገት ዬኮሶና።

እ ድርሳ ፐንገት ባይሳትዶሶና፤

እ ካህነት ኦሎሶና።

ያን ደእያ ጌላኦ ናይት ኡንኤትዶሶና፤

እያካ ኡንኤታዳ ዬካዉሱ።

5 እ ሞርከት እዉ ጎዳ ግድዶሶና፤

ኤንታዉ እንጀትን ደእዶሶና።

እ፥ ናጋራ ጋሶን ጎዳይ እዮ ኡንኤꬅስ፤

እ ናይት ሞርከታን ድኤትድ ብዶሶና።

6 ፅዮን ቦንቾይ ኢፐ ቃረትስ፤

እ፥ ሀላቃትካ ምያ በሲ ꬋይዳ ጋራዳ ሀንዶሶና፤

ኤንቲ ዎልቃ ꬋይድ

ባንታና የደይሳታ ስንꬃፈ ባቃትዶሶና።

7 የሩሳላመይ ባ መቱዋነ ባ ኡንአ ጋላሳን፥

በን ባ ቦንቾ ሻሉዋ ሀሳያዉሱ።

እ፥ አሳይ ሞርከታ ኩሸን አꬍድ እመትዳ ዎደ፥

እዮ ማድያ እሶይካ በንትቤና።

እ ሞርከት እዮ ፄልድ፥

እ ꬋዩዋን ሚጭዶሶና።

8 የሩሳላመይ ግታ ናጋራ ኦꬅዳ ግሾ ቱናሱ፤

እዮ ቦንችዳ ኡባይ እ ካሉዋ በእዳ ግሾ ካꬌስ፤

እያ ኦላሸ ጉየ ስማሱ።

9 ቱናተꬅ እ አፍላ ቦላ በንትስ፤

ስንꬃፈ ባ ቦላ ያናባ ቆፓቡኩ።

እ ኩንደꬃይ ዳጋንꬅያባ ግድስ፤

እዮ ምንꬅያ ኦንካ ባዋ።

እያ፥ “አቤት ጎዳዉ፥ ታ ኡንኤተꬃ በአ!

ታ ሞርከት ታና ፆንዶሶና” ያጋሱ።

10 ሞርከት እ ቦንቾ ሻሉዋ ቦንቅዶሶና፤

ካሰ ነ ማባራ ግዶ ገሎና መላ፥

ኔኒ ድግዳ አሳት፥ እ ኬꬃ ገልሽን በአሱ።

11 እ አሳት ኮሻትድ ካꬅ ደማናዉ ኦሎሶና፤

ኤንቲ ደኦን ዳናዉ ባንታ ሻሉዋ ካꬃን ላሞሶና።

የሩሳላመይ ሀይሳዳ ያጋሱ፤

አቤት ጎዳዉ፥ ታና ፄላ፤

ታ ካዉሻተꬃ በአ!

12 ህንተኖ፥ ሀይሳራ አይሳቶ፥

ሀይስ ህንተዉ አይኮካ ዳነኔ?

አነ በእተ፤ አኬክተ፤

ባ ኤፅያ ሀንቆ ጋላሳን፥

ፆሳይ ታ ቦላ ኤህዳ

መቱዋ መላ መቶይ ደኢ?

13 ቦላፈ ታማ ዱገ የድስ፤

ሄ ታማይ ታ መቀꬃ ግዶ ገልስ።

ታ ቶሆይ ፅሄን ኦይከትስ፤ ታና ጉየ ዛርስ፤

ታና ጋላስ ኡባ ላባንꬅድ የግ አግስ።

14 ታ ኦꬅዳ ናጋራ ኡባ ሺሽ ቃችድ፥

ቃምባራዳ ታ ጋናን ዎꬅስ፤

ያትድ ታ ዎልቃ ዉርስስ።

ታ ኤቀታናዉ ዳንዳኦና አሳስ፥

ታና አꬅድ እሚስ።

15 ጎዳይ ታ ግዶን ደእያ

ዎልቃማ ኦላንቾታ ኡባ ድግስ።

ታ ያላጋታ ꬋይሳናዉ ዎደ ቃችስ፤

ዎይነ የይሳዳ፥

ጎዳይ ይሁዳ ጌላኦታ የꬍስ።

16 ታኒ ዬካሸ ታ አፉꬃ ጉሰይ ሄሳሳ፤

ታና ምንይነ ካትስያ ኦንካ ባዋ፤

ሞርከይ ጎብን፥ ታ ናይት ኡንኤትዶሶና።

17 ፅዮነይ ባ ኩሽያ ምጫሱ፤

ሽን እዮ ምንꬅያ ኦንካ ባዋ።

እ ዩሹዋን ደኤይሳት

እዮ ሞርካናዳ ጎዳይ ኦꬅስ።

የሩሳላመይ ኤንታ ግዶን ቱና ግዳሱ።

18 እያ ሀይሳዳ ያጋሱ፤ “ጎዳይ ፅሎ፤

እያ ኪተቶና እፅዳይ ታና።

ህንተኖ፥ አሳቶ ኡባይ ስእተ፤ ታ መቱዋካ በእተ፤

ታ ፓንꬃትነ ታ ጌላኦት ድኤትዶሶና።

19 ታ ላገታ ፄጋስ፤ ሽን ኤንቲ ታና ጭምዶሶና፤

ካህነትነ ጭማት ባንታ ሸምፑዋ አሻናዉ፥

ካꬅ ኮይሸ ካታማ ግዶን ሀይቅዶሶና።

20 አቤት ጎዳዉ፥ ታ ዋይያ በአ!

ታ ጋርሳይ ዳጋምስ።

ታኒ ዳሮ ማካልዳ ግሾ፥ ታ ዎዛናይ መቅስ፤

ካረን ማሽ ዉርሴስ፤ ሶን ሀይቆይ ደኤስ።

21 አሳይ ታ ዘለልሳ ስእዶሶና፤

ሽን ታና ምንꬅያ እስ አስካ ባዋ።

ታ ሞርከት ታ መቱዋ ስእዶሶና፤

ነ ታ ቦላ ኦꬅዳባን ኡፋይትዶሶና።

ኤንቲ ታዳ ሀናና መላ፥

ኤንታ ቦላ ነ አዋጅዳ ጋላሳ ኤሀ!

22 ኤንታ ኢታተꬃ ኡባይ ነ ስን ጋኮ፤

ታ ናጋራ ግሾ ታና ሴርዳይሳዳ ኤንታካ ሴራ፤

ታ ዘለልሳይ ዳርስ፤ ታ ዎዛናይካ መቅስ።”

2

ቃይ ባይና ሴራ

1 ጎዳይ ባ ሀንቆ ሻራፐ ጋርሳን፥

ፅዮነ ናእዉ፥ ዋትድ ዎꬅደ!

እስራኤለ ቦንቹዋ ሳሎፐ ሳአ ሆልስ፤

ባ ሀንቁዋ ጋላስ፥

እያ ቶሆይ የꬍያ በሳ ቆፕቤና።

2 ጎዳይ ይሁዳን ኬꬃታ ኡባ ቃቶና ꬋይስስ፤

ባ ሀንቁዋን ይሁዳ ቢታ ሚፃ ኡባ ላልስ፤

ሄ ካዎተꬃነ ሀላቃታ ሳአን ዱገ የግድ ካዉሽስ።

3 ባ ዎልቃማ ሀንቁዋን እስራኤለ ዎልቃ መንረꬅስ፤

ሞርከይ እያ ኦላናዉ ያ ዎደ

ጎዳይ ባ ኡሻቻ ኩሽያ ኤንታ ቦላፈ ድግስ።

ባ ዩሹዋን ደእያባ ኡባ ምያ ታማዳ፥

ያይቆባ ቦላ ታማ ላጮይ ኤፅስ።

4 ሞርከዳ እ ባ ዶንግያ ኤንታ ቦላ ዳፍስ፤

ኡንኤꬅያ እያ ኡሻቻ ኩሸይ ጊግስ።

አይፌስ ሎእያ አሳ ኡባ ዎꬍስ፤

ፅዮነ ቦላ ባ ሸንያ ታማዳ ቆልስ።

5 ጎዳይ ሞርከዳ ሀንድ፥ እስራኤለ ꬋይስስ፤

ካዎ ጋꬎታነ ሚፃ ኡባ ላልስ

ይሁዳ አሳስ ዬሆነ ካዮ ጉጅስ።

6 ባ ኬꬃ አታክልተ ጋደን ደእያ ሻቃራዳ ሾድድ ሆልስ፤

ላይꬃ ባለትነ ሳምባታት ዶገታናዳ ኦꬅስ፤

ባ ግታ ሀንቁዋን ካዋነ ካህንያ ካዉሽስ።

7 ጎዳይ ባ ያርሾ በሳ ካꬍስ፤ ባ ኬꬃ አጋግስ፤

ካዎ ጋꬎታ ግምብያ ሞርከታ ኩሸን የግስ።

ላይꬃ ባኣለ ቦንችያ ጋላሳ ዎጫማዳ፥

ሞርከት ፆሳ ኬꬃን ዎጫምዶሶና።

8 ጎዳይ ፅዮን ናኤ ድርሳ ግምብያ፥

ላላናዉ ቃችስ፤ እ ቦላ ዋꬋ ዎዶሮ የግስ።

እዮ ꬋይሶና ደእሸ ባ ኩሽያ ዛረና፤

ግምበይነ ሚፃይ እስፈ ኩንዳናዳ ኦꬅስ።

9 የሩሳላመ ፐንገ ሳንቃት ቢታን ሞገትዶሶና፤

ኤንታ ጎርደ ምꬃታ መንረꬅድ ꬋይስስ።

ካዎይነ ሞርናት ድኤትድ ካዎተꬃታ ግዶ ብዶሶና፤

ህገ ታማርሰይ ባዋ፤

ናበትካ ህዛፐ ጉየ ቆንጨꬅ በኦኮና።

10 ፅዮነ ጭማት ስእ ግድ ቢታን ኡትዶሶና፤

ባንታ ሁጰን ባና ቆልድ ካዮ ማኦ ማእዶሶና፤

የሩሳላመ ጌላኦት ሳአን ዱገ ሆክዶሶና።

11 ታ አሳይ ꬋይዳ ግሾ፥

ጉꬃ ናይት ካታማ ኦግያ ቦላ

ዳቡርድ ኩንድዳ ግሾ፥

ታ አይፈይ አፉꬃን ቱልጫትስ፤

ታ ዎዛናይ አዛኖን ዳጋምስ።

12 ኤንቲ ባንታ አየታኮ፥

“ካꬅ እማ! ሃ እማ”

ያግድ ዋሶሶና፤

ካታማ ኦግያን ማዱንፅድ ላባንያ አሳዳ፥

ኤንቲ ዳቡርን ኤንታ ሸምፖይ ኤንታ አየታ ክኦን ከዬስ።

13 የሩሳላመ ናተ፥ ታኒ ነባ አይ ጋኔ?

ነ ቆሁዋ ታ አይብራ ግናዮ?

ዶሰትዳ ፅዮነ ጌላኤ፥ ታ ነና ዋታዳ ምንꬆ?

ነ ማዱንꬃይ አባ መላ ጪሞ፤

ነና ኦን ፓꬃናዉ ዳንዳኢ?

14 ነ ናበት ዎርዶነ ፓꬆና ቆንጨꬅ በእዶሶና፤

ነ ድኤቶና መላ ነ ናጋራ ቆንጭስድ ኦድቦኮና፤

ኤንቲ ባለꬅያ ዎርዶ ቆንጨꬅ ነዉ በእዶሶና።

15 ነ ማታራ አꬍያ ኡባይ ባ ኩሽያ ባቄስ፤

“ቢታን ኡባፈ አꬋዳ ሎእያ ካታምያ ሀኖ?

ቢታ ኡባስ ኡፋይስ ጌተትዳ ካታምያ ሀኖ?”

ያግድ ነና ቀልቅስሸ ባንታ ሁጵያ ቃꬅዶሶና።

16 ነ ሞርከት ኡባይ ባንታ ዶና

ነ ቦላ ዶይዶሶና፤

ነ ቦላ ቀልቅስዶሶና።

ባንታ አቻ ቃርጭሸ ሀይሳዳ ያጎሶና፤

ኑ ኤንታ ꬋይስዳ፥ ኑ አሞትዳይ ሄሳ

ዉርሰꬃን በእዳ።

17 ጎዳይ ባ ቆፕዳባ ኦꬅስ፤

ካሰ ኦድዳ ባ ቃላ ፖልስ።

የሩሳላመስ ቃቶና እዮ ላልስ

እ ሞርከት ኡፋይታና መላ፥

ሞርከታ ዎልቃ ምንꬅስ።

18 ፅዮነ፥ ነ ድርሳ ግምበይ ጎዳኮ ዋሶ!

ነ አፉꬃይ ቃማነ ጋላስ ሻፋዳ ጎጎ!

ነዉካ ሸምፖፋ፤

ነ አይፍያስ ሸምፖ እሞፋ!

19 ቃማ ደንዳዳ ዋሳ፤

ጎዳ ስንꬃን ነ ዎዛና ሃꬃዳ ጉሳ።

ኮሻትድ ኦገ ዶናን ኩንድዳ ነ ናይታ ሸምፑዋስ

ነ ኩሽያ እያኮ ፑደ ደንꬃዳ ዎሳ!

20 አቤት ጎዳዉ፥ በአ!

ካሰ ሀይሳዳ ኔኒ ኦደ ቦላ ኦꬃዲ?

አየት ባንታ ክኦን ኮእስድ

ድችዳ ባንታ ናይታ ሞ ጋይ?

ካህነትነ ናበት ፆሳ ኬꬃን ሀይቆ ጋይ?

21 ጭምነ ናአተꬅ ኦገ ቦላ ኩንድዶሶና፤

ጌላኦትነ ፓንꬃት ማሻን ዉርዶሶና።

ኔኒ ነ ሀንቁዋ ጋላስ ኤንታ ዎꬋዳሳ፤

ኤንታዉ ቃቶና ኤንታ ቡꬃዳሳ።

22 ግብራ ጋላስ አሰ ፄገይሳዳ፥

ዳጋንꬅያ ታ ሞርከታ ኡባ በሳፈ ፄጋዳሳ።

ጎዳ ሀንቆ ጋላሳን

ኦንካ ከስ ኤክቤና ዎይኮ አትቤና።

ታኒ ታ ክኦን ኮእሳዳ ድችዳ

ናይታ ኡባ ሞርከይ ዎꬍድ ꬋይስስ።

3

ፆሳይ አማንꬄስ

1 ጎዳ ሸነ ፃምአን

መቶ በእዳ አስ ታና።

2 ታና ባ ስንꬃፈ ከስድ፥

ፖኦይ ባይና ꬉማን ዎꬅስ።

3 ጋላስ ኩመꬅ ታና ሾጫናዉ

ዛር ዛር ባ ኩሽያ ደንꬅስ።

4 እ፥ ታ ጋልባነ ታ አሹዋ ጭምስስ፤

ታ መቀꬃ መንꬅስ።

5 እ፥ ታ ዩሹዋ መቶንነ

ዳቡራን ድርስ።

6 በን ሀይቅዳ አሳዳ

ታና ꬉማን ዎꬅስ።

7 ታ ከሳ ኤኮና መላ፥

ታ ዩሹዋ ድርስ፤

ዴፆ ዱꬃን ታና ዱፅስ።

8 ታኒ ማደ ኮያዳ እያ ፄግን፥

እያኮ ዋስን፥ ታና ስኦና እፅስ።

9 ታ ኦግያ ዎልቃማ ሹቻን ጎርድስ፤

ታ ኦግያ ጌላይስ።

10 እ፥ ታዉ ዙግድ ናግያ ባባንꬃ መላ፥

ቆሰትድ ናግያ ጋሞ መላ ግድስ።

11 እ፥ ታና ታ ኦግያፐ ከስድ ዱሰረꬅስ፤

ታና አስ ባይና በሳን የግ አግስ።

12 ባ ዶንግያ ዳፍድ፥

ታና ዱካናዉ ማልስ።

13 ባ ዶንግያ ዳፍድ፥

ታ ዎዛና አይፈን ጫድስ።

14 ታኒ አሳ ኡባስ ሚቻስ አታስ፤

ጋላስ ኩመꬅ ቦረ የꬃስ ግዳስ።

15 እ፥ ታና መቶን ጫምስስ፤

ጫሞ ጎዳረ ኡꬅ ታና ኡሽድ ካልስስ።

16 እ፥ ታ አቻ አጨን መንꬅስ፤

ታና ባናን የꬍስ።

17 ሳሮይ ታፐ ሃክስ፤

ታኒ እንጀ ዱሱ ዶጋስ።

18 ሄሳ ግሾ፥

“ታ ዎልቃይ ታፐ ኤከትስ፤

ታኒ ጎዳን ዎꬅዳ ኡፋይሳ ኡባይ ꬋይስ”

ያጋስ።

19 ታ መቱዋነ ታ ኡንኣ ሀሳይን ደኦይ ታና ጫምስ።

20 ታ ሄሳ ኩመꬅ ዶግከ፤ ታ ሸምፖይ አዛኔስ።

21 ግዶሽን፥ ታ እስባ ታ ዎዛናን ቆፕያ ዎደ ታ ኡፋይሳን ኩማይስ።

22 ሄስካ፥ ኑኒ ꬋይቦናይ

ጎዳ ሲቁዋፐ ደንዶይሳና፤

እያ ቃይ ዉር ኤረና።

23 ኤንቲ ዎንታ ዎንታ ኦራꬅ፤

ነ ዳሮ አማንꬃሳ።

24 ጎዳይ ታ ሳማ፤

ሄሳ ግሾ፥ ታ እያን ኡፋይስ ዎꬃና።

25 እያን ባንታ ኡፋይሳ ዎይሳታስነ

እያ ኮየይሳታስ ጎዳይ ሎኦ።

26 አስ ስእ ግድ ጎዳ አቶተꬃን ናግኮ ሎኦ።

27 አስ ባ ናአተꬃን መቶ ዳንዳአ ታማርኮ ሎኦ።

28 ጎዳይ መቶ ኤህያ ዎደ ስእ ግድ ኡቶ።

29 እያዉ ስንꬃፈ ኡፋይስ ዳናዉ ዳንዳእያ ግሾ ባና ዝቅ ኦꬆ።

30 እ ባ ሻካላ ባቀይሳስ እሞ፤ ጫሸ ካሎ።

31 ጎዳይ አሰ መርናዉ የገና።

32 እ አሳ ቦላ መቶ ኤህኮካ፥

ባ መርና ሲቁዋ ዳሮተꬃን ዛሪድ ቃቴስ።

33 እ አሳ ቦላ መቶ ዎይኮ ኡንአ ኤህድ ኡፋይተና።

34 ብታን ደኢያ ቃሾ አሳታ የያ ዎደ፥

35 ኡባፈ ዎልቃማ ፆሳ ስንꬃን አሳ ማት የትያ ዎደ፥

36 ፅሎ ፕርድ ꬋይያ ዎደ ጎዳይ ሄሳ ኡባ በኤነዬ?

37 ጎዳይ ኪቶናሽን ኦድድ ፖልሳናዉ ዳንዳኤይ ኦኔ?

38 ኢታባ ግድን ሎኦባ ኦድ ፖለይ ኡባፈ ꬎቃ ፆሳ ግደነዬ?

39 ያትን፥ አስ ደኦን ደእሸ ባ ናጋራ ግሾ ሴረትያ ዎደ አይስ ዙዙሚ?

40 አነ ኑ ኦግያ ፓጮስ፤ ጎዳኮ ስሞስ።

41 ኑ ዎዛና ኑ ኩሽያራ ሳሎን ደእያ ፆሳኮ ደንꬅድ ሀይሳዳ ያጎስ፦

42 ኑ ነና ናቅዳ፤ ነዉ ማካልዳ፤

ነካ ኑስ አቶ ጋባካ።

43 ነ ሀንቁዋን ካመታዳ ኑና የደꬃዳ፤

ነ ኑስ ቃቶና ኑና ዎꬋዳሳ።

44 ኑ ዎሳይ ኔኮ ጋኮናዳ፥ ነናተꬃ ሻራን ካማዳሳ።

45 አሳ ግዶን ኑና ፕቶነ ቡረ ኦꬃዳሳ።

46 ኑ ሞርከት ኡባይ ኑ ቦላ ባንታ ዶና ዶይዶሶና።

47 ኑ ዳጋማንነ ግተን ገልዳ፤ መቶንነ ኡንአን ላለትዳ።

48 ታ አሳ ጋክዳ ዋይያ ጋሶን ታ አይፈፐ አፉꬁ ሻፋዳ ጎጌስ።

49 ታ አይፈይ አጎና አፉፄስ።

50 ጎዳይ ሳሎፐ ዱገ በአና ጋካናዉ ሄስ ሀኔስ።

51 ታ ካታማን ደእያ ማጫሳታ ቦላ ጋክዳባ ታ አይፈይ በእዳ ዎደ ታ ዎዛናይ አዛንስ።

52 ጮ ታና ሞርከይሳት ካፎ ሻንካትያዳ ታና ሻንካትዶሶና።

53 ታ ፓፃ ደእሽን ታና ኦላን የግድ፥

ኦላ ዶና ሹቻን ጎርድዶሶና።

54 ሃꬅ ኩምድ ታ ሁጰራ ጎግያ ዎደ ታ ꬋያስ ጋዳ ቆፓስ።

55 አቤት ጎዳዉ፥ ታ ጪሞ ኦላን ደአሸ ነ ሱንꬃ ፄጋስ።

56 ታ ዋሱዋ ስአናዳ ታ ነና ዎስያ ዎደ ታና ስአዳሳ።

57 ታኒ ነና ፄግዳ ዎደ ታኮ ሺቃዳ፥ “ባቦፋ” ያጋዳሳ።

58 አቤት ጎዳዉ ነ ታ ሞቱዋ ሞተታዳ ታና ዎዛዳሳ።

59 አቤት ጎዳዉ፥ ነ ታ ኡንኣ በአዳሳ፤

ሄሳ ግሾ፥ ነ ታዉ ፕርዳ።

60 ኤንቲ ሀሎ ከያናዉ ታ ቦላ ማቀትያ ማቁዋ ኡባ በአዳሳ።

61 አቤት ጎዳዉ፥ ኤንቲ ታና ጫይያ ጫሻነ

ታ ቦላ ማቀትያ ማቁዋ ኡባ ስአዳሳ።

62 ታ ሞርከት ጋላስ ኩመꬅ

ታ ቦላ ዙዙመይሳነ ካልካሸይሳ ስአዳሳ።

63 ኤንቲ ኡትሸነ ኤቅሸ ታና ቦርድ የፆሶና።

64 አቤት ጎዳዉ፥ ኤንቲ ኦꬅዳ ኦሱዋስ በሲያ ዛሩዋ ኤንታዉ ቃንፃ!

65 ኤንታ ዎዛና ኤይሳ፤ ነ ባደꬃይ ኤንታ ጋኮ።

66 አቤት ጎዳዉ፥ ነ ኤንታ ነ ሀንቁዋን የደꬃ፤

ሳሎፐ ጋርሳን ኤንታ ꬋይሳ።

4

ጌሻ ሹቻት ላለትዶሶና

1 ዎርቀይ ጶለይሳ ዋንድ አግዴ?

ጌሻ ዎርቃይ ዋንድ ዳምዴ? ፆሳ ኬꬃይ ግምበትዳ ሹቻይ ኦገ ዶናን ላለትስ።

2 ካሰ አልኦ ዎርቃ መላ ቦንቸትዳ ፅዮነ ናይት

ሀእ ቢታፈ መትዳ ኦቶ ግድዶሶና።

3 ሀር አቶሽን ዎራካን ባ ማር ꬋንꬃዉሱ፤

ሽን ታ አሳይ ባዞን ደእያ ያንቾዳ፥ ባ ናይታስ ኢታ ግድስ።

4 ሳሞ ጋሶን ዮጋ ናይታ እንፃርሳይ ኮቶኖራ ኦይከትስ፤

ናይት ካꬅ ዎሶሶና፤

ሽን ኤንታዉ እምያ ኦንካ ባዋ።

5 ካሰ ማልኦ ካꬃ ፃላላ መይሳት

ሀእ ኦገ ዶናን ኮሻን ዉርዶሶና።

ካሰ ሊኖ ማእድ ድጭዳይሳት

ሀእ ብዶ ቦላ ዝንእዶሶና።

6 ታ አሳ ናጋራይ፥

ኦደ ኩሸይካ እዮ ቦቾና፥

ቆፖና ሽረትድ ዎꬍዳ ሶዶመ አሳ ናጋራፐ ዳሮ።

7 ይሁዳ ሀላቃት ሻቻፈ አꬍዳ ጌሽ፥

ማꬃፈ አꬍዳ ቦꬁ።

ኤንታ አሳተꬃይ ዞኦ እንቆፈ አꬍዳ አርሰ፤

ኤንታ መꬎይ ሳንፓረ አልኦ ሹቻ መላ።

8 ሽን ሀእ ኤንታ ሶምኦይ ሻላፐ አꬍድ ካሬፅስ፤

አስ ኦገን ኤንታ በእድ ኤረና፤

ኤንታ ጎጋይ መቀꬃራ ኦይከትድ ምꬃዳ መልስ።

9 ምያባ ꬋይድ፥ ኮሻን ሀይቅዳይሳታፐ

ኦላን ሀይቅዳይሳት ሎኦ።

10 ታ አሳ ቦላ ይዳ ꬋዩዋ ጋሶን፥

ቃትያ አየት ባንታ ናይታ ዶይስድ ምዶሶና።

11 ጎዳ ሀንቆ ፁአይ ኩምስ፤ እ ባ ሱልያ ሸንያ ትግስ።

የሩሳላመ ባሱዋ ታማ ኦይꬅስ።

12 ሀ ሳአ ካዎታፐ ዎይኮ ካዎተꬃታን ደእያ አሳፐ ኦንካ

ሞርከይ የሩሳላመ ፐንግያራ ገላና ግድ አማንበና።

13 ሽን ሀይስ ሀንዳይ እያ ናበታ ናጋራስነ እያ ካህነት ኦꬅዳ ናቁዋሳ፥

ፅሎታ ሱꬃ እያ ግዶን ጉስዳ ግሾሳ።

14 ኤንቲ ቆቀ አሳዳ፥ ኦገ ታታፎሶና፤

ኤንቲ ሱꬃን ቱንዳ ግሾ

ኤንታ ማኡዋ ኦንካ ቦቻናዉ ኮየና።

15 ሄሳ ግሾ፥ አሳይ፥ “ክችተ! ህንተ ቱና ግድያ ግሾ፥

ኑና ቦቾፍተ!” ያግድ ኤንታ ቦላ ዋስዶሶና።

ኤንቲ ባቃትድ ቶይላትያ ዎደ፥

ካዎተꬃታን ደእያ አሳይ፥

“ህንተ ኑራ ሀይሳን ዳናዉ ዳንዳኤከታ” ያግዶሶና።

16 ጎዳይ ኤንታ ላልስ፤ እ ኤንታባ ዛሪድ ቆፐና፤

ኤንታ ካህነት ቦንቸቶኮና፤

ኤንታ ጭማት ናሸቶኮና።

17 ኑ አይፈይ ማዶ ደማናዉ ፄልሸ ጮ ዳቡርስ፤

ኑና አሻናዉ ዳንዳኦና

ካዎተꬃታፐ ማዶ ናግዳ።

18 አሳይ ኑ ገዳ ካልያ ግሾ፥

ኑ ካታማ ኦገራ ሄመታናዉ ዳንዳእቦኮ።

ኑ ዉርሰꬃይ ማትስ፤ ኑ ላይꬃይ ዉርስ፤

ኑስ ꬋዮ ዎደይካ ጋክስ።

19 ኑና የደይሳት ፕራꬍያ አርጋንꬃፈ አꬍድ ኤሶቶሶና፤

ኤንቲ ኑና ደረ ሁጰራ የደꬅዶሶና፤

ባዞን ሆክድ ኑና ናግዶሶና።

20 ጎዳይ ትይዳ ካዎይ፥ ኑ ደኡዋስ ሸምፖይ፥

ኤንታ ፅህያን ኦይከትስ።

ኑ እያ ኩያ ጋርሳን ኡትድ፥

ካዎተꬃታ ግዶን ዳና ግድ ቆፕዳ።

21 ህንተኖ፥ ኡፃ ቢታን ደእያ ኤዶመ አሳዉ፥

ኡፋይትተ፤ ሀሹ ጊተ።

ሽን ፁአይ ህንተ ቦላ ያና፤

ህንተ ማꬆትድ ካሎ አታና።

22 ህንተኖ፥ ፅዮነ አሳዉ፥ ህንተ ሴራይ ግዳና፤

እ ህዛፐ ህንተና ድኦ ቢታን ዎና።

ሽን ኤዶመ አሳዉ፥ ህንተ ሴረታና፤

ህንተ ናጋራይካ ቆንጫና።

5

ጎዳዉ፥ ኑና ኔኮ ዛራ

1 አቤት ጎዳዉ፥ ኑና ጋክዳባ ኡባ ቆፓ፤

ኑ ካዉሻተꬃ በአ!

2 ኑ ላታይ አላጋታስ፥

ኑ ኬꬃይካ እማꬃ አሳስ እመትስ።

3 ኑኒ አው ሀይቅዳ ናአ ግድዳ፤

ኑ አየትካ አምኦ ግድዶሶና።

4 ኑኒ ኡሻ ሃꬃ ሻምድ ኤኮስ፤

ኤꬅያ ምꬃስ ጋተ ቃንፆስ።

5 ኑና የደይሳት ኑ ግንድያ ጋርሳና፤

ኑ ዳቡርዳ ሽን ሸምፓናዉ ዳንዳእቦኮ።

6 ኑኒ ካꬅ ካላና ግድ፥

ግብፀታስነ አሶረታስ ኩሸ እምዳ።

7 ናጋራ ኦꬅዳይ ኑ ማይዛታ፥

ሽን ኤንቲ ሀእ ዶኮና፤

ኤንቲ ኤካናዉ በሲያ ሴራ ኤክዳይ ኑና።

8 ኑና አይለት ሃሮሶና፤

ኤንታ ኩሸፐ ኑና አሽያ ኦንካ ባዋ።

9 ማሻን ዎይሳት ባዞን ደእያ ግሾ፥

ኑ ሸምፑዋ ባይዝድ ካꬅ ደምዳ።

10 ኢታ ኮሻ ጋሶን፥

ኑ ጎጋይ ታማ ጮጨዳ ምቼስ።

11 ማጫሳታ ፅዮነን

ጌላኦታ ይሁዳ ካታማታን

ዎልቃን ኦይክድ ቱንስዶሶና።

12 ሀላቃታ ኤፍድ ካቅዶሶና፤

ጭማት ቦንቸትቦኮና።

13 ያላጋ አደት ዎፃን ጋጭዶሶና፤

አደ ናይት ዴፆ ምꬅ ቶክድ ጋንድጋርዶሶና።

14 ጭማት ካታማ ፐንገን ፕርዳናዉ ኡተይሳ አግዶሶና፤

ያላጋ አደት ናይት የꬅ ዶግዶሶና።

15 ኑ ዎዛናፐ ኡፋይስ ክችስ፤

ኑ ዱርሳይ ዬሆን ላመትስ።

16 ኑ ሁጵያፐ ካላቻይ ኩንድስ፤

ኑ ናጋራ ኦꬅዳ ግሾ ኑና አየ!

17 ሄሳ ግሾ፥ ኑ ዎዛናይ ዳቡርስ፤

ኑ አይፈይ ተልጁምስ።

18 ፅዮነ ደረይ ባይሳ ግድዳ ግሾ፥

ዎርካናት ያን ጉፖሶና።

19 አቤት ጎዳዉ፥ ነ መርናዉ ሃራሳ፤

ነ አራታይ የለታፐ የለታ ጋካናሳ።

20 ኔኒ ኑና አይስ ኡባ ዎደ ዶጋይ?

ሀይሳ መላ አዱሳ ዎደ ኑና አይስ አጋይ?

21 አቤት ጎዳዉ፥ ኑና ኔኮ ዛራ፤ ኑ ስማና፤

ኑ ዎድያ በንይሳꬆ ዛራዳ ኦራꬃ።

22 ኔኒ ኑና ፖሎ አጋድዬ?

ነ ሀንቁዋስ ዛው ባወዬ?

ህዝቄላ ማፃፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

ህዝቄላ ማፃፋ

ጋꬃ ቆፋ

ህዝቄል ክ.የ.ስ. 597 ላይꬃን ድኤትድ ባብሎነ ብዳ አሳፐ እሱዋ፥ ሽን እያ ዎደን ደእዳ ኤርምያስ ድኤትድ ቦና የሩሳላመን አትስ። ሄ ዎደ ካዎይ ዮአክን፥ ይሁዳፐ እያራ እስፈ ድኤትድ ብስ (2 ካዎ 24:11-16፤ ህዝ 1:2)። ባብሎነት እያ በሳን ሰደቅያሳ ካዎ ኦꬅድ ሹምዶሶና (2 ካዎ 24:17—25:21፤ ኤርም 1:3)። ናብያ ህዝቄል፥ የሩሳላመይ ላለታናፐ ስንነ ላለትዳፐ ጉየ፥ ድኤትድ ባብሎነን ደእስ። እ ትንብተ ኦድዳይ ባብሎነን ድኤትድ ደእያ አሳስነ የሩሳላመን ደእያ አሳሳ።

ህዝቄል ግታ አማኖይ ደእያ አስነ ሃስድ ቆፕያ አስ። ስንꬃፈ ሀናናባ ኡባ ቆንጨꬃን በእስ። እያ ኪታፐ ዳሮ ባጋይ ቆንጭዳይ ሌምሶና። ህዝቄል፥ አስ ባ ጋꬃ አሳተꬃን፥ ባ ዎዛናንነ ባ አያናን ኦራፃናዉ ኮሸይሳነ እስ እስ አስ ባ ናጋራን ኦይሸታናዉ ደኤይሳ ፓድድ በስስ (36:22-38፤ 37:26፤ 18:19-20)። ህዝቄል ካህነነ ናበ ግድያ ግሾ፥ ፆሳ ኬꬃባነ ጌሻተꬃባ ዱማይድ በስስ። ህዝቄል ባዉ ዱማትዳ አስ፤ እ በእዳ ቆንጨꬃት አሳስ እማ፤ እ ባ ኪታ ኦዳናዉ ጎኤትዳ ኦገትካ እማ። እስራኤለነ ይሁዳ ሀኖታ በሳናዉ ባንታ አዝና አግድ ላይማታናዉ ከይዳ ጌላኦታ ሌምሶን በሴስ (ሸም 16፥ 23)።

ህዝቄል ትንብተ ኦድዳይ ባንታ ቢታን ደእያ ይሁዳ አሳስ ግዶናሽን፥ እያራ እስፈ ድኤትድ ባብሎነን ዋየንነ መቶን ደእያ አሳሳ (ሸም 4-24)። እያ ኪታይ ፆሳ ቦንቾነ ጌሻተꬃ ቦላ ጫድድ ኦዴስ። እስራኤለይ ፆሳራ ገልዳ ጫቁዋ መንꬃሱ (ሸም 16-17)፤ ፆሳ ኬꬃ፥ የሩሳላመ ካታማነ ቢታ ኩመꬅ ቱንሳሱ። ሄሳ ግሾ፥ ፆሳይ ባ አሳ ላላናነ ፕርዳና፤ የሩሳላመ ካታማይ ꬋያና። የሩሳላመይ ተቀታናይስነ ꬋያናይስ እያዉ ኦደትያ ዎደ (24:1-14)፥ እያ ማችያ ሀይቃናይስካ እያዉ ኦደትስ። እ ባ ማቼስ ዬኮና መላ እያዉ ኦደትስ፤ ሄስካ ድኦን ደእያ አሳይ የሩሳላመይ ꬋይያ ዎደ ዬኮና መላ ኦዳናሳ (24:15-27)።

ፆሳይ ባ ጫቁዋ ናግያ ግሾ፥ ባ ሱንꬃ ቦንችያ ግሾነ ባ አሳ አሻናዉ ኮያ ግሾ፥ እ ባ አሳ ጌሻናነ ዛሪድ ኤንታ፥ ኤንታ ቢታን ኤሳና።

ህዝቄላ ማፃፋይ ኦይዱ ክፍለታን ሻከቴስ።

1. ፆሳ ፕርዳይ አሳ ቦላ ያናዉ ማትዳይሳነ የሩሳላመ ኦይከተꬃይነ ላለተꬃይ ጋክዳይሳ ምንꬅድ ኤርስያ ክፍልያ (ሸም 1—3)።

2. ፆሳይ ባ ደርያ ኡንኤꬅድ ሃርዳ ዱማ ዱማ ካዎተꬃታ ሴራናዉ ደኤይሳ ኦድያ ክፍልያ (ሸም 4—24)።

3. የሩሳላመ ኩንደꬃፈ ጉየ እስራኤለ አሳ ምንꬃናዉ እመትዳ ኪታነ ስንꬃፈ ሎኦ ቃድ ደኤይሳ ኦድያ ኡፋይሳ ቃል ደእያ ክፍልያ (ሸም 25—32)።

4. ፆሳ ኬꬃነ እስራኤለ ካዎተꬃይ በን ባ በሳ ስማናይሳ ህዝቄል ምስለን ቆንጭስዳ ክፍልያ (ሸም 33—48)።

ማፃፋ አይፈ ቆፋታ

ህዝቄላ ፄገተꬃነ ቆንጨꬅ (1:1—3:27)

የሩሳላመነ ይሁዳ ቦላ ኦደትዳ ፕርዳ (4:1—24:27)

ያና ፕርዳ በሲያ ማላታ (4:1—5:17)

ያና ፕርዳ በሲያ ኪታታ (6:1—7:27)

ያና ፕርዳ በሲያ ቆንጨꬃታ (8:1—11:25)

ያና ፕርዳ በሲያ ሌምሶታ (12:1—24:27)

አላጋ ካዎተꬃታስ ኦደትዳ ፕርዳ (25:1—32:32)

ያና ኡፋይሳ ኦድያ ትንብተ (33:1—39:28)

ያና ኡፋይሳ በሲያ ቆንጨꬅ (40:1—48:35)

1

ፆሳ ቦንቹዋ

1 ሀስታማንꬆ ላይꬃን፥ ኦይዳንꬆ አጌናን፥ እቻሻንꬆ ጋላስ፥ ታኒ ኮቦራ ሻፋን ድኤትዳ አሳ ግዶን ደእሽን ሳሎት ዶየትን፥ ፆሳ ቆንጨꬅ በአስ። 2 ካዎይ ዮአክን ድኤትዳ እቻሻንꬆ ላይꬃን፥ ሄ አጌናን እቻሻንꬆ ጋላሳን፥ 3 ካልዳወታ ቢታን ኮቦራ ሻፋ ማታን ደእያ ታኮ፥ ቡዛ ናኣ፥ ካህንያ ህዝቄላኮ፥ ጎዳ ቃላይ ይስ፤ ጎዳ ዎልቃይ ታና ሃርስ።

4 ታ ፄልያ ዎደ ጎተይ ፑደሀ ባጋፈ ይሽን በአስ፤ ዎልቃማ ሻራ ግዶፈ ዎልአንꬅ በንቴስ፤ እያ ዩሹዋን ደእያ ሳሎይ ፖእስ። ታማ ግዶ ባጋይ ጶልያ ናሰ ብራታ ዳኔስ። 5 እያ ግዶን ኦይዱ ደኦን ደእያ መተꬃት ደኦሶና። ኤንታ ማላይ አሳ ማላ ዳኔስ። 6 ኤንታ እሱዋስ እሱዋስ ኦይዱ ኦይዱ ሶምኦይነ ኦይዱ ኦይዱ ቀፈይ ደኤስ። 7 ኤንታ ገዳይ ስት ግስ፤ ኤንታ ቶሆይ መሄ ቅንጫፍለ መላ፤ ሄ ቶሆት ቁችድ ጌሽዳ ናሰ ብራታዳ ጶሌስ። 8 ኤንታ ቀፍያፐ ጋርሳራ ኦይዱ ባጋራ አሳ ኩሸ ዳንያ ኩሸይ ደኤስ። ሄ ኦይዱ መተꬃታስ ሶምኦይነ ቀፈይ ደኤስ። 9 ኤንታ ቀፈይ እሶይ እሱዋ ቦቼስ፤ ኤንቲ ኡባይ ያ ሃ ስሞና ስት ግድ ስን ቦሶና። 10 ኤንታ እሱዋስ እሱዋስ ስንꬃ ባጋራ አሳ ሶምኦይ ደኤስ፤ ኡሻቻ ባጋራ ጋሞ ሶምኦይ ደኤስ፤ ሀድርሳ ባጋራ ቦራ ሶምኦይ ደኤስ፤ ጉየ ባጋራ አርጋንꬃ ሶምኦይ ደኤስ። 11 ኤንታ ቀፈይ ꬎቁ ግድ ምጨትድ ኡትስ፤ ኤንታ እሱዋ እሱዋ ናምኡ ቀፈይ ናምኡ ባጋራ ሀንኮ መተꬃታ ቀፈይ ቦቼስ፤ ናምኡ ቀፈይ ኤንታ አሳተꬃ ካሜስ። 12 ኤንቲ ኡባይ ስት ግድ ስን ቦሶና፤ ያ ሃ ስሞና፥ ፆሳ አያናይ ብያ ሶ አዉካ ቦሶና። 13 ሀ ደኦን ደእያ መተꬃታ ግዶን እስ ኤፅያ ታማ ቦንቆ ዳነይስ ደኤስ። ሄ ታማይ ስንነ ጉየ ቃፅያ፥ ኤፅያ ፆምፐ ዳኔስ፤ ሄ ታማይ ጶሌስ፤ እያ ግዶፈ ዎልአንꬅ ከዬስ። 14 ሀ ደኦን ደእያ መተꬃት ዎልአንꬃዳ ስንነ ጉየ ኤሶን ስመረቶሶና።

15 ሄኮ፥ ሀ ኦይዱ መተꬃታ ታ በእያ ዎደ፥ ኤንታ ምየን፥ ሳአን ደእያ ገርቶታ በአስ፤ እስ እስ መተꬃ ምየን እስ እስ ገርቶይ ደኤስ። 16 ሀ ገርቶት አልኦ ሹቻዳ ጶሎሶና፤ ኤንቲ ኦይዳይ መꬎንነ ማላን እሶይ እሱዋ ዳኖሶና። እስ ገርቶይ ሀንኮ ገርቱዋ ግዶራ ካንꬅድ አꬍዳባ ዳኔስ። 17 ኤንቲ ብያ ዎደ ኦይዱ ባጋፈ አዉ ስሚድ ባነኮ ያ ሃ ስሞና ቦሶና። 18 ግታነ ያሽያ ኦይዱ ገርቶት ደኦሶና፤ ሄ ገርቶታስ ጋፅ ደኤስ፤ ሄ ጋፃ ዩሾይ አይፈን ኩምድ ኡትስ።

19 ሀ መተꬃት ብያ ዎደ፥ ኤንታ ምየን ደእያ ገርቶት ገንደረቶሶና። ሄ መተꬃት ቢታፈ ፑደ ደንድያ ዎደ ገርቶትካ ደንዶሶና። 20 አያናይ ብያ አዉካ ኤንቲ ደንድድ ቦሶና። ሄስ ሀነይ፥ ደኦ አያናይ ገርቶታ ግዶን ደእያ ግሾሳ። 21 ደኦ አያናይ ገርቶታ ግዶን ደእያ ግሾ፥ መተꬃት ብያ ዎደ ገርቶት ቦሶና፤ መተꬃት ኤቅያ ዎደ ገርቶት ኤቆሶና፤ መተꬃት ቢታፈ ፑደ ደንድያ ዎደ ገርቶት ኤንታራ ደንዶሶና።

22 ደኦን ደእያ መተꬃታ ሁጰ ሶፐ ቦላ ባጋራ ማስቶተዳ ጶልድ አይፈ ጫድያ ሳሎ ጉፋንꬆ ዳንያባይ ምጨትድ ደኤስ። 23 ሄ ሳሎ ጉፋንꬁዋፈ ጋርሳ ባጋራ ኤንታ ቀፈይ ስት ግድ፥ እሶይ እሱዋኮ ምጨትድ ኡትስ። ኤንታ ኡባስ ባንታ አሳተꬃ ካምያ ናምኡ ናምኡ ቀፈይ ደኤስ። 24 መተꬃት ፓልያ ዎደ ኤንታ ቀፍያ ግርሳይ ሃꬃ ክፃ ጉንꬃዳ፥ ኡባ ዳንዳእያ ፆሳ ቃላዳነ ዳሮ ኦላንቾታ ኮሽንቻዳ ሀነይሳ ስአስ። ኤንቲ ፓሎ አግያ ዎደ ባንታ ቀፍያ ሺሽድ ኤኮሶና።

25 ኤንቲ ባንታ ቀፍያ ሺሽ ኤክድ፥ ሄ በሳን ኤቅዳሽን፥ ኤንታ ሁጰ ሶፐ ቦላ ባጋራ ደእያ ሳሎ ጉፋንꬁዋፈ ቦላ ꬎቃፈ ግርስ ስኤትስ። 26 ሳሎ ጉፋንꬁዋፈ ቦላ ባጋራ ሳንፓረ ጌተትያ አልኦ ሹቻፈ መትዳ አራታ ዳነይስ ደኤስ፤ አራታ ዳነይሳ ቦላ አሰ ዳነይስ ኡትስ። 27 ታኒ እያ በእያ ዎደ እያዉ ፄሰ ዳነይሳፈ ቦላ ባጋይ ታማን ደእያ ናሰ ብራታዳ ጶሌስ። እያፐ ጋርሳ ባጋይ ታማ ዳኔስ፤ እያ ዩሾን ጶልያ ፖኦይ ደኤስ። 28 እያ ዩሹዋን ደእያ ጶልያ ፖኦይ እራ ዎደ ሻራን ኤቅያ ዙላ ዳኔስ።

ሀይስ ጎዳ ቦንቾ ቆንጨꬃ ዳኔስ። ታኒ ሄሳ በእዳ ዎደ ቢታን ዱገ ጉፋናዳ እስ ቃላ ግርስ ስአስ።

2

ህዝቄላ ፄገተꬃ

1 እ ታኮ፥ “አሳ ናአዉ፥ ደንዳ ኤቃ። ታ ኔራ ኦደታናዉ ኮያይስ” ያግስ። 2 እ ታራ ኦደትያ ዎደ ፆሳ አያን ታ ግዶ ገልድ፥ ታና ታ ቶሁዋን ኤስስ፤ እ ታዉ ኦደይሳ ስአስ።

3 “አሳ ናአዉ፥ ታ ነና እስራኤለ አሳኮ፥ ታ ቦላ ማካልዳ ደርያኮ ኪታይስ። ኤንትነ ኤንታ ማይዛት ሀች ጋካናዉ ታ ቦላ ማካልዳ መላ ደኦሶና። 4 ኤንቲ ዎዛና ሙመነ ዬል ባይናይሳታ ግድያ ግሾ፥ ታ ነና ኤንታኮ ኪታይስ። ታኒ፥ ኡባ ሃርያ ጎዳይ ሀይሳዳ ያጋይስ። 5 ሀ ማካላንቾ አሳይ ስእን፥ ስኦና እፅን፥ ናበይ ኤንታ ግዶን ደኤይሳ ኤንቲ ኤራና። 6 አሳ ናአዉ፥ ኤንታዉነ ኤንታ ቃላስ ያዮፋ! ክንቾተይነ ፁንዱቀይ ነ ዩሾን ደእኮካ፥ ቃስ ኮርነታ ግዶን ነ ኡትኮካ ያዮፋ። ኤንቲ ማካላንቾ ኮቸ ግድያ ግሾ ኤንታዉ ዎይኮ ኤንታ ቃላስ ያዮፋ። 7 ኤንቲ ማካላንቾ ኮቸ ግድያ ግሾ ኤንቲ ስእን፥ ስኦና እፅን ታ ቃላ ኤንታዉ ኦዳ። 8 ሽን፥ አሳ ናአዉ፥ ታ ነዉ ኦደይሳ ስአ። ሀ ማካላንቾ አሳዳ ነካ ማካላንቾ ግዶፓ፤ ነ ዶና ዶያዳ ታ ነዉ እመይሳ ማ” ያግስ።

9 ታ ፄልያ ዎደ፥ ሄኮ፥ ታኮ ምጨትዳ ኩሸ በአስ፤ ሄ ኩሽያን ፃꬃ ማፃፍ ደኤስ። 10 እ ታ ስንꬃን ሄ ፃꬃ ማፃፋ ብልስ፤ ሄ ማፃፋስ ናምኡ ባጋራ ዬሆይ፥ አዛኖይነ ዘለልስ ሁጰ ቆፋ ግድድ ፃፈትስ።

3

1 ፆሳይ፥ “አሳ ናአዉ፥ ነ ስንꬃን ደኤይሳ ማ፤ ሀ ፃꬃ ማፃፋ ማ፤ ባዳ፥ እስራኤለ አሳስ ኦዳ” ያግስ። 2 ሄሳ ግሾ፥ ታኒ ታ ዶና ዶይን፥ እ ታና ፃፃ ማፃፋ ባርስስ። 3 እ ታኮ፥ “አሳ ናአዉ፥ ሀ ታ ነና ባርስያ ፃꬃ ማፃፋ ማ፤ እያራ ነ ኡሉዋ ኩንꬃ” ያግስ። ታ ምያ ዎደ ታ ዶናን ኤሳዳ ማልእስ።

4 ፆሳይ ታኮ፥ “አሳ ናአዉ፥ ደንዳዳ፥ እስራኤለ አሳኮ ባ፤ ታ ቃላ ኤንታዉ ኦዳ። 5 ኔኒ ኪተትዳይ፥ ኤንታ ዶናይ ኤረቶናነ ቃላይ ገሎና አሳኮ ግደና፤ ሽን ኔኒ እስራኤለ አሳኮ ኪተታዳሳ። 6 ታኒ ነና ኤንታ ቃላይ ገሎና፥ ኤንታ ዶናይ ኤረቶናነ አኬካናዉ መትያ ዳሮ ደርያኮ ታ ነና ኪታብከ። ታ ነና ኤንታኮ ኪትዳባ ግድያኮ፥ ኤንቲ ነ ኦድያባ ስአናሽን። 7 እስራኤለ አሳይ ታ ኦድያባ ስአናዉ ኮዮና ግሾ፥ ነ ኦደይሳ ስኦኮና። እስራኤለ አሳይ ዎዛና ሙመነ ዬል ባይናይሳታ ግድያ ግሾ ነ ኦድያባ ስኦኮና። 8 ሽን ታኒ ነና ኤንታዳ ዎዛና ሙመነ ዬል ባይናይሳ ኦꬃና። 9 ታኒ ነና ያሽ ባይናነ ዛላፈ አꬍዳ ምኖ ኦꬃና። ኤንቲ ማካላንቾ ግድኮካ፥ ኤንታዉ ያዮፋ፤ ኤንታዉ ዳጋሞፋ” ያግስ።

10 ጉጅድ ፆሳይ፥ “አሳ ናአዉ፥ ታ ነዉ ኦድያ ቃላ ኡባ ምንꬃዳ ስአ፤ አኬካ። 11 ድኦን ደእያ ነ አሳኮ ባዳ ኤንታዉ ኦዳ። ኤንቲ ስእን፥ ስኦና እፅን፥ ታኒ ኡባ ሃርያ ጎዳይ ኦደይሳ ኤንታዉ ኦዳ” ያግስ።

12 ሄሳፈ ጉየ፥ አያናይ ታና ፑደ ደንꬅስ፤ ጎዳ ቦንቾይ ባ በሳፈ ፑደ ደንድያ ዎደ * ታፐ ጉየራ ዎልቃማ ጉንꬁ ስአስ። 13 ሄስካ፥ ደኦን ደእያ መተꬃታ ቀፈይ እሶይ እሱዋራ ቦሸትያ ግርሳይነ ኤንታ ምየን ደእያ ገርቶታ ግርሳራ ጋሄትድ፥ ዎልቃማ ጉንꬃ ግርስ ስአስ። 14 አያናይ ታና ፑደ ደንꬅስ፤ ታና ኤክድ ሀራ በሲ ኤፍስ፤ ጎዳ ግታ ዎልቃይ ታና ሃርስ፤ ታ አያናን ጫመታሸነ ይሎታሸ ባስ። 15 ኮቦራ ሻፋ ማታን፥ ተል-አብባን ደእያ ድኤትዳ አሳኮ ጋካስ። ታኒ ዳጋማዳ ያን ኤንታራ ላፑን ጋላስ ጋምአስ።

ህዝቄል ናግሶ አስ

16 ላፑንꬆ ጋላስ ዉርሰꬃን ጎዳ ቃላይ ታኮ ሀይሳዳ ያግሸ ይስ፦ 17 “አሳ ናአዉ፥ ታ ነና እስራኤለ አሳ ናግያ አስ ኦꬃስ። ታ ዶናፐ ከይያ ቃላ ስእዲ፥ ናጋና መላ ኤንታዉ ኦዳ። 18 ታኒ ናጋራንቹዋ፥ ‘ቱማ ኔኒ ሀይቃና’ ግያ ዎደ፥ ነ ባዳ እያዉ ኦዶና እፅኮ፥ እ ባ ኢታ ኦግያፐ ስማና መላነ እያ ሸምፖይ አታና መላ ነ እያ ናግሶና እፅኮ፥ እ ባ ናጋራን ሀይቃና፤ ሽን እያ ሱꬃ ግሾ ታ ነና ኦይቻና። 19 ኔኒ ናጋራንቹዋስ ኦድን፥ እ ባ ናጋራፐነ ባ ኢታ ኦግያፐ ስሞና እፅኮ፥ እ ባ ናጋራን ሀይቃና፤ ሽን ኔኒ ነ ሁጵያ አሻና።

20 “ፅሎ አስ ባ ፅሎተꬃፈ ጉየ ስሚድ፥ ኢታ ኦꬅያ ዎደ ታ እያ ስንꬃን ꬉበ ዎꬅን፥ እ ሀይቃና። እ ስማና መላ ነ እያዉ ኦዶና ግሾ እ ባ ናጋራን ሀይቃና። እ ካሰ ኦꬅዳ ፅሎ ኦሶይ ዛሪድ ቆፈተና፤ ሽን ታኒ እያ ሱꬃ ግሾ ነና ኦይካና። 21 ሽን ፅሎ አስ ናጋራ ኦꬆና መላ ነ እያዉ ኦድን፥ እ ነ ኪታ ስእድ፥ ናጋራ ኦꬆና አግኮ፥ ቱማ እ ደኦን ዳና፤ ኔኒ ነና አሻና” ያግስ።

ህዝቄላ ዶናይ ሙምስ

22 ሄ በሳን ጎዳ ዎልቃይ ታና ሃርስ፤ እ ታኮ፥ “ደንዳዳ ዛንጋራ ባ፤ ያን ታ ነዉ ኦዳና” ያግስ። 23 ታ ደንዳዳ፥ ዛንጋራ ባስ። ሄ በሳን ካሰ ኮቦራ ሻፋ ማታን ታ በእዳይሳዳ፥ ያን ጎዳ ቦንቹዋ በአስ፤ ታኒ ሳአን ሶምኦራ ጉፋናስ።

24 ሽን አያናይ ታ ግዶ ገልድ፥ ታና ታ ቶሃን ኤስስ። ጎዳይ ታኮ፥ “ነ ሶ ባዳ፥ ነ ቦላ ፐንግያ ጎርዳዳ ኡታ። 25 አሳ ናአዉ፥ ነ ዎዶሮን ቃሸታና፤ አሳኮ ከያናዉ ዳንዳአካ። 26 ሀ ማካላንቾ አሳስ ነ ኦዶና መላነ ኤንታ ቦላ ሀንቀቶና መላ ታ ነ ዶና ሙምሳና። 27 ሽን ታ ነዉ ኦድያ ዎደነ ነ ዶና ዶይያ ዎደ ኔኒ፥ ‘ኡባ ሃርያ ጎዳይ፥ ኤንቲ ማካላንቾ ግድያ ግሾ፥ ስእያ ኦንካ ስኦ፤ ስኦና እፅያ ኦንካ ስኦፖ’ ያጋዳ” ኦዳና።

4

የሩሳላመ ተቀተꬃ ሌምሶ

1 “ነኖ አሳ ናአዉ፥ ቢታፈ መꬍዳ ፁበ ኤካዳ፥ ነ ስንꬃን ዎꬃ፤ ያታዳ የሩሳላመ ካታማ ምስለ እያ ቦላ መꬋ። 2 ካታማ ዩሹዋ ድራ፤ እያ ቢታ ዶራ፤ ሚፃ ኬꬃ፤ ኦላንቾት ኡትያ በሲ ጊግሳ፤ ግምብያ ላልያ ዱሩማ እያ ዩሾን ጊግሳ። 3 ብራታ ባሸ ኤካዳ፥ ነ ግዶንነ ካታማ ግዶን ድርስ ኦꬃዳ ኤሳ። ነ ሶምኡዋ እያኮ ዛራዳ ደሬቃ፤ ካታማ ዩሹዋ ተቃ፤ እያ ተቀይካ ነና፤ ሄስካ እስራኤለ አሳስ ማላ ግዳና።

4 “እስራኤለ አሳ ሴረተꬃስ ማላ ግዳና መላ ኔኒ ነ ሀድርሳ ምየን ዝንአ። ኔኒ ነ ሀድርሳ ምየን ዝንእያ ጋላሳታ ታይቡዋን እስራኤለ አሳይ ዋንድ ሴረታናዉ ደእያኮ በሳና። 5 እስራኤለ አሳይ ዋንድ ሴረታናዉ ደእያኮ በሳናዉ ኔኒ ዝንአና መላ ሄꬑ ፄታነ ኡዱፉን ታሙ ጋላስ ነዉ እማስ፤ እስ ጋላስ እስ ላይꬃራ ግና ግዳና።

6 “ኔኒ ሄ ጋላሳታ ፖልዳፐ ጉየ፥ ዛራዳ፥ ይሁዳ አሳይ ዋንድ ሴረታናዉ ደእያኮ በሳናዉ ነ ኡሻቻ ምየን ዝንአና መላ ኦይታሙ ጋላስ ነዉ እማስ። እስ ጋላስ እስ ላይꬃራ ግና ግዳና። 7 ነ ሶምኡዋ ተቀትዳ የሩሳላመኮ ዛራዳ፥ ነ ኩሽያ ደንꬃዳ ማንዳሸ፥ የሩሳላመ ቦላ ትንብተ ኦዳ። 8 ሄ ተቀꬃይ ዉራና ጋካናዉ እስ ምየፐ ሀራ ምየ ሽረቶና መላ ታ ነና ዎዶሮን ቃቻና።

9 “ኔኒ ግስተነ ባንጋ፥ ቆምኦሎነ ምስረ፥ ማልዶነ ሙርቃ ኤካዳ፥ ካꬅ ዎꬅያ ሚሸን ቆላዳ፥ ኔኒ ዝንእያ ሄꬑ ፄታነ ኡዱፉን ታሙ ጋላስ እያፐ ካꬃዳ ማና። 10 ጋላስ ጋላስ ነ ምያ ካꬃ ማዛና፤ እካ ናምኡ ፄታነ ሀስታሙ ግራመ ግዶ፤ ሄሳ እያ ዎደን ዎደን ማ። 11 ጋላስ ጋላስ ነ ኡያ ሃꬃይካ ልከራ ግዶ፤ እካ ናምኡ ኩባያ ግዶ፤ ሄሳ እያ ዎደን ዎደን ኡያ። 12 ዎራ ሼሻ ከምኤለ ኤꬃዳ፥ አሳይ ፄልሽን፥ ሄ ዋላክዳ ካꬃ ባንጋ ኡይꬃዳ ኡካዳ ማ። 13 ሄስ እስራኤለ አሳይ ታ ኤንታ ላልያ ካዎተꬃታ ግዶን ደእሸ፥ ቱንዳ ካꬅ ማናዉ ደኤይሳስ ማላ” ያግስ።

14 ታኒ፥ “ሀይእ! ኡባ ሃርያ ጎዳዉ፥ ሄስ ሀነና፤ ታኒ ቱናዳ ኤርከ። ታ ናአተꬃፈ ዶማዳ ሀች ጋካናዉ፥ ባዉታ ዎይኮ ዶእ ዎꬍዳባ ማ ኤርከ፤ ቱንዳ አሾይ ታ ዶናኮ ሺቅ ኤረና” ያጋስ።

15 እ ዛሪድ፥ “ሎኦ፥ ያትኮ፥ ዎራ ሼሻ ከምኤለን ኡከይሳ አጋዳ፥ ኦሻ ከምኤለን ነ ኡይꬃ ኡካ” ያግስ።

16 እ ጉጅድ፥ “ነኖ፥ አሳ ናአዉ፥ አኬካ! የሩሳላመ ካታማ ካꬅ ገሎና መላ ታኒ ተቃና ሀናይስ። አሳይ ካꬅ ህርግሸ ማክድ ማና፤ ሃ ያይሸ ልክድ ኡያና። 17 ህዛ፥ ኤንታዉ ደእያ ካꬃይነ ሃꬃይ ዉራና፤ ኤንቲ ዳጋማን እሶይ እሱዋ ፄላና፤ ባንታ ናጋራ ጋሶን ሴረትድ ግልቃና።

5

1 “ነኖ፥ አሳ ናአዉ፥ ኦጮ ማሽ ኤካዳ፥ ማቅላራ ሜድያዳ ነ ሁጵያነ ነ ቡቻ ሜዳ። ሄ ሁጵያ ምዛነን ማዛና፤ ነ ብናና ሄꬑ በሳን ሻካ። 2 ኔኒ ተቅያ ጋላሳይ ዉርያ ዎደ፥ ነ ሻክዳ ብናናፐ ስኩዋ ነ ጊግስዳ ካታማ ምስልያስ ግዱን ዎꬃዳ ታማን ፁጋ። ናምአንꬆ ስኩዋ ሄ ካታማ ዩሹዋ ኡባን ማሻን ቃንፀረꬃ። ሄꬓንꬆ ስኩዋ ጫርኮ ቦላ ላላ፤ ታ ኤንታ ማሻን የደꬃና። 3 እያፐ ጉꬃ ብናና ኤካዳ፥ ነ ማኡዋ ማጫራን ቃቻ። 4 ቃስ እያፐ ጉꬃራ ኤካዳ፥ ታማን የጋዳ ፁጋ። ያን ዶምዳ ታማይ እስራኤለ አሳ ኡባ ጋካና” ያግስ።

5 ኡባ ሃርያ ጎዳይ፥ “ካዎተꬃታ ኡባ እያ ዩሾን ኤሳዳ፥ እያ ግዶን ዎꬅዳ፥ የሩሳላመ ካታማ ሀይሳ በአ። 6 ሽን እ ባ ኢታ ኦሱዋን ባ ዩሹዋን ደእያ ቢታታፐነ ካዎተꬃታፐ አꬍድ ታ ህግያነ ታ ዎጋ ቦላ ማካልስ። ቱማ እ ታ ህግያ መንꬅስ፤ ታ ዎጋ ካልቤና” ያጌስ።

7 ሄሳ ግሾ፥ ኡባ ሃርያ ጎዳይ፥ “ነ ዩሹዋን ደእያ ካዎተꬃታፐ አꬋዳ መቶ መꬋዳሳ፤ ታ ህግያ መንꬃዳሳ፤ ታ ዎጋ ናጎና እፃዳሳ። ሀር አቶሽን፥ ነ ዩሹዋን ደእያ ካዎተꬃታ ዎጋዳካ ደእቤከታ” ያጌስ። 8 ሄሳ ጋሶን፥ ኡባ ሃርያ ጎዳይ፥ “ነኖ፥ የሩሳላመ፥ ታኒ ነ ቦላ ደንዳና፤ ሀራ ካዎተꬃት ኡባይ በእሽን፥ ነ ቦላ ታኒ ፕርዳ ኤሀና። 9 እፀትዳ ኤቃ ጎይኖ ኡባ ነ ኦꬅዳ ግሾ፥ ሀይሳፈ ካሰ ኦꬃቦና፥ ስንꬃፈካ ዮና ፕርዳ ታ ነ ቦላ ኤሀና። 10 ሄሳ ጋሶን፥ ነ ግዶን አዋት ባንታ ናይታ ማና፤ ናይት ባንታ አዋታ ማና። ታ ህንተና ፕርዳና፤ አትዳይሳታ ጫርኮ ቦላ ላላና። 11 ሄሳ ግሾ፥ ኡባ ሃርያ ጎዳይ፥ ታኒ ታ ደኡዋን ጫቃይስ። ህንተ ኤቃታንነ እፀትዳ ኦሶታን ታ ኬꬃ ቱንስዳ ግሾ፥ ታ ህንተና ቢታፈ ፕታዳ ꬋይሳና። ታ ህንተዉ ቃትከ፤ ህንተና ማርከ። 12 ነ ግዶን ደእያ አሳፐ እስ ስኮይ ካታማ ግዶን ቦሻንነ ኮሻን ሀይቃና፤ ናምአንꬆ ስኮይ ማሻን ዉራና፤ ሄꬓንꬆ ስኩዋ ጫርኮ ቦላ ላላዳ፥ ኤንታ ማሻን የደꬃና” ያጌስ።

13 “ታ ይሎይ ኤንታ ቦላ ፖለታና፤ ታ ዎልቃማ ሀንቆይ እርፃና። ታኒ ታ ሀንቁዋ ኤንታ ቦላ ዉርስያ ዎደ ታኒ ቃናተን ኦድዳይሳ ኤንቲ ኤራና።

14 “ነ ዩሹዋን ደእያ ካዎተꬃታ ግዶንነ ህንተ ማታራ አꬍያ ኡባ ስንꬃን ታ ህንተና ባይሳ ኦꬃና፤ ህንተና ሚቻስ አጋና። 15 ታ ህንተና ታ ሀንቁዋን፥ ታ ይሉዋንነ፥ ቃይ ባይና ሴራን ፕርድያ ዎደ ህንተ ዩሹዋን ደእያ ካዎተꬃታ ስንꬃን ቀልቅሰꬃስ፥ ጫሻስ፥ ህንተና በእዳ አስ ናገትያባነ ዳጋምያባ ኦꬃና። 16 ዱክያ ዶንጌ ቶራዳ፥ ታ ህንተና ዎꬍያነ ꬋይስያ ኮሻ ህንተ ቦላ የዳና። ታኒ ዛራ ዛራ ኮሻ ህንተ ቦላ ኤሀና፤ ካꬅ የሩሳላመ ገሎና መላ ተቃና። 17 ታኒ ኮሻነ ዶአ ህንተ ቦላ የዳና፤ ኤንቲ ህንተ ናይታ ꬋይሳና፤ ቦሻነ ሸምፖ ዎꬎ ህንተ ቦላ ኤሀና” ያጌስ ጎዳይ።

6

እስራኤለ ዙማታስ ኦደትዳ ትንብተ

1 ጎዳ ቃላይ ታኮ ሀይሳዳ ያግሸ ይስ። 2 “ነኖ፥ አሳ ናአዉ፥ እስራኤለ ዙማታ ደሬቃ ፄላሸ፥ ኤንታ ቦላ ትንብተ ኦዳ። 3 ህንተኖ፥ እስራኤለ ደረቶ፥ ኡባ ሃርያ ጎዳ ቃላ ስእተ። ኡባ ሃርያ ጎዳይ እስራኤለ ዙማታኮ፥ ዞዘታኮ፥ ዛንጋራታኮነ ካካታኮ ሀይሳዳ ያጌስ፦ ‘አሳይ ኤቃ ጎይንያ በሳታ ታኒ ꬋይሳናዉ ማሻ የዳና። 4 ህንተ ያርሾ ፃርጴዛቲ ላለታና፤ ህንተ እፃነ ጩይስያ ሚሸት መቃና፤ ሀይቅዳ ህንተ አሳይ ህንተ ኤቃታ ስንꬃን የገታና። 5 ታኒ እስራኤለ አሳ አሀ ኤንታ ኤቃታ ስንꬃን ዝንእሳና፤ ህንተ መቀꬃታ ህንተ ያርሾ ፃርጴዛታ ዩሾን ላላና። 6 ህንተ ደእያ በሳ ኡባን፥ ህንተ ካታማትነ ህንተ ጎይኖ በሳት ላለታና። ሄሳዳካ፥ ህንተ ያርሾ በሳይ ቱናናነ ላለታና፤ ህንተ ኤቃት መቃና፤ ህንተ እፃነ ጩይስያ ሚሸት መቃና፤ ህንተ ኦꬅዳባ ኡባይ ፕተትድ ꬋያና። 7 ሀይቅዳ አሳይ ህንተ ግዶን ኩንዳና። ታኒ ጎዳ ግደይሳ ህንተ ሄሳን ኤራና። 8 ታኒ ህንተ ግዶን ማሻፈ አትዳ ጉꬃታ ፓፃ አሻና፤ ህንተ ቢታታንነ ካዎተꬃታ ግዶን ላለታና። 9 ማሻፈ አትዳ ኤንቲ፥ ድኤትድ ብዳ ካዎተꬃታ ግዶን ደእሸ ታና ሀሳያና። ኤንቲ ባንታ ላይማ ዎዛናንነ አሞትያ አይፍያን ኤቃ ጎይናናዉ ስሚድ ታ ዎዛና መንꬅዳይሳ ኤንቲ አኬካና። ኤንቲ ባንታ ኢታ ኦሱንነ እፀትዳ ኤቃ ጎይኖ ጋሶን ባንታና ሻተታና። 10 ታኒ ጎዳ ግደይሳ ኤንቲ ኤራና። ታኒ ኤንታ ቦላ ኢታባ ኤሀና ግዳይ ጮ ባብሶ ግዶናይሳ ኤንቲ አኬካና’ ” ያጌስ።

11 ኡባ ሃርያ ጎዳይ ታኮ ሀይሳዳ ያጌስ፦ “እስራኤለ አሳይ እፀትዳ ኤቃ ጎይንዳ ግሾ፥ ነ ሀንቁዋ ብራ ማላዳ በሳ፤ ነ ይሉዋ ቢታ ቃካዳ ቆንጭሳ። ኤንታና አየ! ኤንቲ ኦላን፥ ኮሻንነ ጋዶን ዉራና። 12 ሃሆን ደኤይ ጋዶን ꬋያና፤ ማታን ደኤይ ኦላን ሀይቃና፤ ፓፃ አትዳይ፥ ኮሻን ዉራና። ሄሳዳ ኦꬃዳ፥ ታ ሀንቁዋ ኤንታ ቦላ ፖላና። 13 ኤንታ አሀይ ኤንታ ኤቃታ ግዶ ኡባን፥ ኤንታ ያርሾ በሳ ዩሾ ኡባን፥ ዙማታ ቦላ ኡባን፥ ደረ ቦላ ኡባን፥ ጭልኦ ምꬃ ጋርሳ ኡባን፥ ዳሻ ምꬃ ጋርሳ ኡባን፥ ባንታ ኤቃታስ ሳውያ ያርሾ ያርሽዳ በሳ ኡባን ኩንድዳ ዎደ ታኒ ጎዳ ግደይሳ ኤራና። 14 ታኒ ታ ኩሽያ የዳዳ፥ ኤንቲ ደእያ ቢታ ኡባ፥ ዱገሀ መላ ቢታፈ ብድ ፑደሀን ደእያ ደብላታ ጋካናዉ ባይሳ ኦꬃና። ታኒ ጎዳ ግደይሳ ኤንቲ ሄሳን ኤራና” ያጌስ።

7

ዉርሰꬅ ጋክስ

1 ጎዳ ቃላይ ታኮ ሀይሳዳ ያግሸ ይስ። 2 “ነኖ አሳ ናአዉ፥ ኡባ ሃርያ ጎዳይ እስራኤለ ቢታኮ ሀይሳዳ ያጌስ፦ ‘ዉርሰꬅ ማትስ፤ ኡባ ባጋራ ሀ ቢታ ቦላ ዉርሰꬅ ይስ። 3 ሀእ፥ ዉርሰꬅ ህንተ ቦላ ጋክስ፤ ታኒ ታ ሀንቁዋ ህንተ ቦላ የዳና። ታኒ ህንተ ኦሱዋዳ፥ ህንተ ቦላ ፕርዳና፤ ህንተ እፀትዳ ኤቃ ጎይንዳ ግሾ ህንተና ሴራና። 4 ታኒ ህንተዉ ቃትከ፤ ህንተና ማርከ። ህንተ ኢታ ኦሱዋዳ ህንተ ቦላ ፕርዳና፤ ህንተ ግዶን ደእያ እፀትዳ ኤቃ ጎይኖታ ቆንጭሳና። ታኒ ጎዳ ግደይሳ ህንተ ሄሳን ኤራና’ ” ያጌስ።

5 ኡባ ሃርያ ጎዳይ፥ “ሄኮ፥ ጋዶይ ጋክስ፤ ጋዶይ ጋዶ ቦላ ዬስ። 6 ዉርሰꬅ ጋክስ፤ ዉርሰꬅ ማትስ፤ እ ህንተ ቦላ ደንድስ፤ ሄኮ፥ ጋክስ። 7 ቢታ ቦላ ደኤይሳቶ፥ ህንተ ፕርዳይ ጋክስ፤ ዎደይ ማትስ፤ ጋላሳይ ማታትስ። ሄስ ዳጋማ ጋላስፐ አትሽን፥ ዙማታ ቦላ ኡፋይሳን እልልያ ጋላስ ግደና። 8 ሀእ ማታ ዎደ ታኒ ታ ሀንቁዋ ህንተ ቦላ ጉሳና፤ ታ ይሉዋ ህንተ ቦላ ዉርሳና። ታኒ ህንተ ኦሱዋ ግሾ ህንተ ቦላ ፕርዳና፤ እፀትዳ ኤቃ ጎይንዳ ግሾ ህንተና ሴራና። 9 ታ ህንተዉ ቃትከ፤ ህንተና ማርከ። ህንተ ኢታ ኦሱዋዳ ህንተ ቦላ ፕርዳና፤ ህንተ ግዶን ደእያ እፀትዳ ኤቃ ጎይኖታ ቆንጭሳና። ሄ ዎደ ህንተና ሴረይ ታና ጎዳ ግደይሳ ህንተ ኤራና።

10 “ሄኮ፥ ጋላሳይ! ሄ ጋላሳይ ጋክስ! ህንተ ꬋዮይ ማትስ! ህንተ ኢታተꬃይ ጋምቡፅስ፤ ህንተ ኦቶሮይ ጪይስ። 11 ጌላተꬃ ጋሶን ኢታ ኦሶይ ዳርስ። ኤንታፈ እሶይካ አተና፤ ኤንታ ሻሉዋፐ ዎይኮ ኤንታ አሳፐ ዎይኮ ኤንታ ቦንቹዋፈ አታናባይ ባዋ። 12 ዎደይ ጋክስ፤ ጋላሳይ ማትስ፤ ታ ሀንቆይ አሳ ኡባ ቦላ ግድያ ግሾ ሻመይስ ኡፋይቶፎ፤ ባይዘይስ አዛኖፖ። 13 ናምአይ ደኦን ደእያ ዎደ ኡባን፥ ባይዝዳይስ ባ ባይዝዳባ ኤካናዉ ጉየ ስመና። እስራኤለ አሳ ኡባ ቦላ ኦደትዳ ሀ ቆንጨꬃይ ፖለቶና አተና። ኤንታ ናጋራ ጋሶን ኤንታፈ እሶይካ ባ ሸምፑዋ አሸና። 14 ታ ሀንቆይ አሳ ኡባ ቦላ ቆንጫናዉ ደእያ ግሾ ኤንቲ ኦላስ ሞይዘ ፑንድ ጊገቶኮና፤ ኦንካ ኦላስ ከየና።

15 “ካረን ኦል ደኤስ፤ ሶን ቦሽነ ኮሽ ደኤስ። ካታማፐ ካረን ደኤይ ኦላን ሀይቃና፤ ካታማ ግዶን ደኤይ ቦሻንነ ኮሻንነ ዉራና። 16 ከስ ኤክድ አትዳይሳት፥ ዛንጋራፐ ያሻን ደረ ቦላ ፕራꬍድ ከይዳ ሆለዳ፥ ባንታ ናጋራ ግሾ ደረ ቦላ ዘሌላና። 17 ኩሸ ኡባይ ዶጫና፤ ኡባይ ያሻን ኮኮርድ ሼሽ የጋና። 18 ኤንቲ ካዮ ማኦ ማአና፤ ያሻን ኮኮራና። ኤንታ ኡባ ሶምኦይ ዬላ ማአና፤ ኤንታ ኡባ ሁጰይ ሜደታና። 19 ኤንቲ ባንታ ብራ ኦገን ሆላና፤ ኤንታ ዎርቃይ ቱናባ ግዳና። ጎዳ ዎልቃማ ሀንቆ ጋላስ ኤንታ ብራይነ ኤንታ ዎርቃይ ኤንታ አሻናዉ ዳንዳኤና። ኤንታዉ ꬉበ ግድድ፥ ናጋራን ገልስዳ፥ ብራይነ ዎርቃይ ኡሎ ኩምድ፥ ኤንታ ኮሻፐ አሸና።

20 “ኤንቲ ባንታ አልኦ አሌቆታ ኦቶርትድ፥ እፀትዳ ኤቃነ ዬላይያ ምስለ መꬋናዉ ጎኤትዶሶና። ሄሳ ግሾ፥ ታኒ ሄ አልኦ አሌቆታ ኤንታዉ ቱናባ ከሳስ። 21 ታኒ ኤንታ አሌቁዋ አላጋ ቢታ አሳስ ድኦ፥ ቢታን ደእያ ኢታ አሳስ ቦንቀ አꬃዳ እማና፤ ኤንቲ እያ ቱንሳና። 22 ሄ ዎደ ታኒ ታ ሶምኡዋ ሀራ ሶ ዛራና፤ ታ ቦንቾ ኬꬃ ፓንጋት ገልድ ቱንሳና።

23 “ሱረ ፕርዳ ꬋዮን ቢታይ ሱꬃን ኩምዳ ግሾነ ካታማይ ጌላ ኦሶን ኩምዳ ግሾ ሳንꬃላታ ጊግሳ። 24 ታኒ ኢታ ካዎተꬃታ ኤሀዳ ኤንታ ኬꬃታ ቦንቃና መላ ኦꬃና። ዎልቃማታ ኦቶሩዋ ꬋይሳና፤ ኤንታ ጌሻ ጎይኖ በሳት ቱናና። 25 ኤንቲ ዳጋምያ ዎደ ሳሮ ኮያና፤ ሽን ደሞኮና። 26 እስ ጋዶይ ሀራ ጋዶ ካለꬃና፤ እስ ዎረይ ሀራ ዎረ ካልድ ያና። ኤንቲ ናበታፐ ቆንጨꬅ ኮያና፤ ካህነታስ ታማርስያባይ ꬋያና፤ ጭማታስ ዞርያባይ ꬋያና። 27 ካዎይ ዬካና፤ ሀላቃይ ኡፋይስ ቃንፃና፤ አሳይ ያሻን ኮኮራና። ታኒ ኤንታዉ ኤንታ ኦሱዋዳ ኦꬃና፤ ኤንቲ ሀራታ ቦላ ፕርድዳይሳዳ ታ ኤንታ ቦላ ፕርዳና። ታኒ ጎዳ ግደይሳ ኤንቲ ሄሳን ኤራና” ያጌስ።

8

ፆሳ ኬꬃን ደእያ ላይማተꬅ

1 ኑኒ ድኤትዳ ኡሱፑንꬆ ላይꬃን፥ ኡሱፑንꬆ አጌናን፥ እቻሻንꬆ ጋላሳን፥ ታኒ ታ ሶን ኡትዳሽን፥ ይሁዳ ጭማትካ ታ ስንꬃን ኡትዳሽን፥ ኡባ ሃርያ ጎዳ ዎልቃይ ታና ሃርስ። 2 ሄኮ፥ ታኒ ꬎቁ ጋዳ ፄልያ ዎደ አሰ ዳነይሳ በአስ። እያዉ ፄሰ ዳነይሳፈ ጋርሳ ባጋይ ታማ ላጮ ዳኔስ፤ ቦላ ባጋይ ጶልያ ናሰ ብራታ ዳኔስ። 3 እ ኩሸ ዳንያባ ታኮ የድድ፥ ታ ብናና ኦይክስ። አያናይ ታና ሳአፐነ ሳሎፐ ግዶ ፑደ ደንꬅድ፥ ፆሳ ቆንጨꬃን ታና የሩሳላመ ኤፍስ። ያን ቆሞ ባጋራ ፆሳ ኬꬃ ግዶ ዳባባ ገልያ ፐንግያራ ገልስድ፥ ጎዳ ቃናትያ ደንꬅያ ኤቃይ ኤቅዳ በሳ በስስ። 4 ሄኮ፥ ካሰ ታኒ ዛንጋራን በእዳይሳዳ፥ እስራኤለ ፆሳ ቦንቹዋ ያን በአስ።

5 ጎዳይ ታኮ፥ “ነኖ አሳ ናአዉ፥ ፑደሀ ባጋ ፄላ” ያግስ። ታኒ ፄልያ ዎደ ቃናተ ደንꬅያ ኤቃይ፥ ድርሳ ፐንግያ ስንꬃን ደእያ ያርሾ በሳ ማታን ደኤይሳ በአስ። 6 እ ታኮ፥ “ነኖ፥ አሳ ናአዉ፥ ኤንቲ ኦꬅያባ በአይ? ታና ታ ጌሻ ኬꬃፈ ሃሳናዉ፥ እስራኤለ አሳይ ኦꬅያ እፀትዳ ኤቃ ጎይኑዋ በአይ? ሀይሳፈ አꬍያ እፀትዳ ኤቃ ጎይኖ ኔኒ ቡሮ በአና” ያግስ።

7 እ ታና ፆሳ ኬꬃ ዳባባ ፐንገ ኤህን፥ ታኒ ፄልያ ዎደ፥ ሄኮ፥ ጎዳ ቦላ ፆኤ በአስ። 8 እ ታኮ፥ “ነኖ፥ አሳ ናአዉ፥ ጎዳ ቦካ” ያግን፥ ታ ቦክያ ዎደ እስ ፐንገ ያን በአስ። 9 እ ታኮ፥ “ገላዳ ኤንቲ ያን ኦꬅያ ኢታ ኦሱዋነ እፀትዳ ኤቃ በአ” ያግስ። 10 ታ ግዶ ገላዳ ፄልያ ዎደ፥ ሄኮ፥ ሳአራ ጎሸትያ ዱማ ዱማ መተꬃታ ምስለይ፥ ቱና ዶአታ ምስለይነ እስራኤለ አሳ ኤቃታ ኡባ ምስለይ ጎዳ ቦላ ዩይ አꬍድ መት ኡትዳይሳ በአስ። 11 ኤንታፈ ስንꬃ ባጋራ እስራኤለ አሳፐ ላፑን ታሙ ጭማት ኤቅዶሶና፤ ሳፋና ናኣ ያእዛን ኤንታ ግዶን ኤቅስ። ኡባይ እፃነ ጩይስያባ ባንታ ኩሸን ኦይክዶሶና፤ እፃንያ ጩያይ ቱቁ ጌስ።

12 ጎዳይ ታኮ፥ “ነኖ፥ አሳ ናአዉ፥ እስራኤለ አሳ ጭማት ኡባይ ꬉማን ባንታ ኤቃ ምስልያ ኬꬃን ኦꬅያባ በአይ? ኤንቲ፥ ጎዳይ ኑና በኤና፤ ጎዳይ ሀ ቢታ አግስ” ያጎሶና። 13 እ ታኮ፥ “ሀይሳፈ አꬍያ እፀትዳ ኤቃ ጎይኖ ኔኒ ቡሮ በአና” ያግስ።

14 ሄሳፈ ጉየ፥ ፑደሀ ባጋን ደእያ ፆሳ ኬꬃ ፐንግያኮ ኤፍን፥ ሄኮ፥ ማጫሳይ ያን ኡትድ፥ ታሙዛ ጌተትያ ባንታ ፆሳስ ዬክሽን በአስ። 15 እ ታኮ፥ “ነኖ አሳ ናአዉ፥ ሀይሳ በአይ? ሀይሳፈ አꬍያ እፀትዳ ኤቃ ጎይኖ ኔኒ ቡሮ በአና” ያግስ።

16 ሄሳፈ ጉየ፥ እ ታና ፆሳ ኬꬃ ግዶ ዳባባ ኤፍስ፤ ያን ፆሳ ኬꬃ ፐንግያ ማታን፥ ባራንዳፈነ ያርሾ በሳፈ ግዶን፥ ላታማነ እቻሹ ግድያ አሳታ በአስ። ኤንቲ ባንታ ዞኩዋ ፆሳ ኬꬃኮ፥ ባንታ ሶምኡዋ ዶሎሀኮ ዛሪድ፥ ዶሎሀራ ከይያ አዋ ጎይኖሶና።

17 ጎዳይ ታኮ፥ “ነኖ አሳ ናአዉ፥ ሀይሳ በአዲ? ይሁዳ አሳይ ሀ እፀትዳ ኤቃ ጎይኖይ ሀይሳን ኦይስ ኤንታዉ ላፋባ ግድዴ? ኤንቲ ቢታ ጌላ ኦሶን ኩንꬅድ፥ ዛሪ ዛሪድ ታና ሀንቀꬃናዉ በሲ? ኤንቲ ባንታዉ ዳንዳኤትዳ መላ ታና ኢስድ ጫዮሶና። 18 ሄሳ ግሾ፥ ታ ኤንታራ ሀንቆን ጋሄታና፤ ታ ኤንታዉ ቃትከ፤ ኤንታፈ እሱዋካ አሽከ። ኤንቲ ባንታ ቃላ ꬎቃ ኦꬅድ ዋስንካ፥ ታ ኤንታ ስእከ” ያግስ።

9

ኤቃ ጎይነይሳት ሀይቅዶሶና

1 ሄሳፈ ጉየ፥ “ካታማ ሴራናዉ ዶረትዳ አሳት፥ ኦላ ሚሸ ባንታ ኩሸን ኦይክድ ሃ ዮሶና” ያግድ ዋስሽን ታኒ ስአስ። 2 ሄኮ፥ ዎꬍያ ኦላ ሚሸ ባንታ ኩሸን ኦይክዳ ኡሱፑን አሳት፥ ፑደሀ ባጋን ደእያ ቆሞ ፐንግያፈ ይዶሶና። ኤንታራ እስፈ ሊኖፐ ኦሰትዳ ማኦ ማእድ፥ ባ ምየን ፃፍያባ ኮሮጆን ኦይክዳ እስ አስ ደኤስ። ኤንቲ ግዶ ገልድ፥ ናሰ ብራታፐ ኦሰትዳ ያርሾ በሳ ማታን ኤቅዶሶና።

3 እስራኤለ ፆሳ ቦንቾይ ባ ደእያ ክሩበታፐ ደንድድ፥ ፆሳ ኬꬃ ፐንገ ብስ። ጎዳይ ሊኖ ማእድ፥ ባ ምየን ፃፍያባ ኮሮጆን ኦይክዳ አድያ ፄግድ፥ 4 “የሩሳላመ ካታማ ግዶ ካንꬃዳ ባሸ፥ ያን ኦሰትያ እፀትዳ ኤቃ ጎይኑዋ ግሾ አዛንሸነ ኦልሸ ደእያ አሳ ሶምኦን ማላ ዎꬃ” ያግስ።

5 ታ ስእሽን፥ ፆሳይ ሀራታኮ ሀይሳዳ ያግስ፦ “እያ ጌዶ ካልድ፥ ካታማ ግዶ ካንꬅድ ዎꬍተ። እሱዋካ ማሮፕተ፤ ኦደስካ ቃቶፍተ። 6 ጭማታ፥ ፓንꬃታ፥ ጌላኦታ፥ ማጫሳታነ ናይታ ኡባ ሹክተ፤ ሽን ሶምኦን ማል ደእያ አሰ ኦናካ ቦቾፍተ። ታ ኬꬃን ዎꬎ ዶምተ” ያግስ። ኤንቲ ፆሳ ኬꬃ ስንꬃን ኤቅዳ ጭማታን ዎꬎ ዶምዶሶና። 7 ፆሳይ፥ “ብድ ፆሳ ኬꬃ ቱንስተ፤ ዳባባታ አሀን ኩንꬅተ” ያግስ። ኤንቲ ከይድ፥ ካታማ ግዶ ኡባን ዎꬎ ዶምዶሶና።

8 ኤንቲ ዎꬍሽን፥ ታኒ ታርካ አታዳ፥ ታ ሶምኡዋራ ቢታን ጉፋናዳ፥ ታ ቃላ ꬎቁ ኦꬃዳ፥ “አቤት ኡባ ሃርያ ጎዳዉ፥ ኔኒ የሩሳላመ ቦላ ጉስያ ነ ሀንቁዋን እስራኤለፐ አትዳይሳታ ኩመꬅ ꬋይሳኔ?” ያጋስ።

9 እ ዛሪድ፥ “እስራኤለነ ይሁዳ አሳ ናጋራይ ዳሮ፤ ቢታ ኡባይ ሱꬃን ኩምስ። ካታማ ኡባን ሱረ ፕርዲ ባዋ። አሳይ፥ ‘ጎዳይ ሀ ቢታ አግስ፤ ጎዳይ በኤና’ ያጎሶና። 10 ሄሳ ግሾ፥ ታ ኤንታዉ ቃትከ፤ ኤንታና ማርከ። ታኒ ኤንታ ኦግያ መላ ኤንታዉ ዛራና” ያግስ።

11 ሄሳፈ ጉየ፥ ሊኖ ማእድ፥ ባ ምየን ፃፍያባ ኮሮጆን ኦይክዳ አደይ፥ ጉየ ስሚድ፥ “ነ ታና ኪትዳይሳዳ ኦꬃስ” ያግስ።

10

ቦንቾይ ፆሳ ኬꬃፈ ሻከትስ

1 ታኒ ክሩበታ ሁጰፐ ቦላ ባጋራ ደእያ ሳሎ ጉፋንꬆ ዳነይሳ በአስ። ክሩቤላ ቦላ ሳንፓረ አልኦ ሹቻፈ ኦሰትዳ አራታ በአስ። 2 ጎዳይ ሊኖ ማእዳ አድያኮ፥ “ክሩቤላፐ ጋርሳ ባጋራ ገርቶታ ግዶራ ካንꬃዳ ባ። ፂፋ ቦንቆ ነ ኩሸን ኮጰታ ኤካዳ፥ ካታማ ቦላ ላላ” ያግስ።

ታ ፄልሽን ታማ ኤካናዉ ገልስ። 3 አደይ ሶ ገልያ ዎደ ክሩቤቲ ፆሳ ኬꬃፈ ጋርሳ ባጋራ ኤቅዶሶና፤ ግዶ ዳባባን ሻር ኩምስ። 4 ጎዳ ቦንቾይ ክሩቤላ ቦላፈ ደንድድ፥ ፆሳ ኬꬃ ፐንገ ብስ። ሻር ኬꬃ ኩምስ፤ ዳባባይ ጎዳ ቦንቾ ጶለꬃን ኩምስ። 5 ክሩቤላ ቀፍያ ግርሳይ ኡባ ሃርያ ጎዳ ግርሳዳ ካረ ዳባባን ስኤቴስ።

6 ጎዳይ ሊኖ ማእዳ አድያ፥ “ክሩቤላ ጋርሳ ባጋን ደእያ ገርቶታ ግዶፈ ታማ ኤካ” ያግድ ኪትን፥ እ ገልድ እስ ገርቱዋ ማታን ኤቅስ። 7 ክሩቤላፐ እሶይ ባንታ ግዶን ደእያ ታማን ባ ኩሽያ የድድ፥ እያፐ ጉꬃራ ኤክድ፥ ሊኖ ማእዳ አድያ ኩሸን ዎꬅን፥ እ ኤክድ ከይስ። 8 ክሩቤላ ቀፍያፐ ጋርሳ ባጋራ አሳ ኩሸ ዳንያባይ ደኤስ።

9 ታ ፄልያ ዎደ ክሩቤላ ማታን ኦይዱ ገርቶይ ደኤስ። እስ እስ ክሩብያ ማታን እስ እስ ገርቶይ ደኤይሳ በአስ፤ ሄ ገርቶይ አልኦ ሹቻዳ ጶሌስ። 10 ኤንቲ ኦይዳይ እሶይ እሱዋ ዳኖሶና፤ እስ እስ ገርቶይ ሀራ ገርቶ ግዶራ ካንꬅ አꬍድ መትዳ ዳኔስ። 11 ክሩቤቲ ብያ ዎደ ኦይዱ ባጋ ያ ሃ ስሞና ቦሶና፤ እስ ገርቶት ብዳ ግንደ ሀንኮ ገርቶይ ያ ሃ ስሞና ስት ግድ ቦሶና። 12 ኤንታ ኩመꬃ ቦላ፥ ሄስካ ኤንታ ዞኩዋን፥ ኤንታ ኩሽያን፥ ኤንታ ቀፍያንነ ኤንታ ኦይዱ ገርቶታን ፄልያ አይፈይ ኩምስ። 13 ታ ስእሽን፥ ገርቶት ዩይያ ገርቶታ ጌተትድ ፄገትዶሶና። 14 እስ እስ ክሩብያስ ኦይዱ ሶምኦይ ደኤስ። ኮይሮ ሶምኦይ ክሩበ ሶምኦ፥ ናምአንꬆይ አሳ ሶምኦ፥ ሄꬓንꬆይ ጋሞ ሶምኦ፤ ኦይዳንꬆይ አርጋንꬃ ሶምኦ።

15 ክሩበት ፑደ ደንድዶሶና። ኤንቲ ታኒ ኮቦራ ሻፋ ማታን በእዳ ደኦን ደእያ መታꬃታ። 16 ክሩበት ብያ ዎደ፥ ኤንታ ምየን ደእያ ገርቶት ቦሶና፤ ክሩበት ቢታፈ ፑደ ደንዳናዉ ባንታ ቀፍያ ምጭያ ዎደ ገርቶት ኤንታ ምየፐ ሻከቶኮና። 17 ደኦን ደእያ መተꬃታ አያናይ ገርቶታ ግዶን ደእያ ግሾ፥ ኤንቲ ኤቅያ ዎደ ገርቶት ኤቆሶና፤ ኤንቲ ቢታፈ ፑደ ደንድያ ዎደ ኤንቲ ደንዶሶና።

18 ሄሳፈ ጉየ፥ ጎዳ ቦንቾይ ፆሳ ኬꬃ ፐንገፈ ደንድድ፥ ክሩበታፐ ቦላ ባጋን ኤቅስ። 19 ታ ፄልሽን፥ ክሩበት ባንታ ቀፍያ ምጭድ፥ ክርክሮታራ እስፈ ቢታፈ ፑደ ደንድዶሶና። ኤንቲ ፆሳ ኬꬃፈ ዶሎሀ ባጋ ፐንግያ ማታን ኤቅዶሶና። እስራኤለ ፆሳ ቦንቾይ ኤንታፈ ቦላ ባጋራ ደኤስ።

20 ኤንቲ ኮቦራ ሻፋን እስራኤለ ፆሳፈ ጋርሳ ባጋራ በእዳ ደኦን ደእያ መታꬃታ። ኤንቲ ክሩበታ ግደይሳ ታ ኤራስ። 21 ኤንታ ኡባስ ኦይዱ ሶምኦትነ፥ ኦይዱ ቀፈት ደኦሶና፤ ኤንታ ቀፈታፐ ጋርሳ ባጋራ አሳ ኩሸ ዳንያባይ ደኤስ። 22 ኤንታ ሶምኦት ኮቦራ ሻፋ ማታን ታ በእዳ ሶምኦታ ዳኖሶና። ኤንቲ ኡባይ ስት ግድ ስን ቦሶና።

11

እስራኤለ ካለይሳት ፕርደታና

1 ፆሳ አያናይ ታና ደንꬅድ፥ ፆሳ ኬꬃስ ዶሎሀ ባጋ ፐንግያኮ ኤፍስ። ፐንግያ ማታን ላታማነ እቻሹ አደት ደኦሶና፤ ኤንታ ግዶን አሳ ካለꬅያ አዙራ ናኣ ያእዛና ባናያ ናኣ ፓላፃ በአስ። 2 ጎዳይ ታኮ፥ “ነኖ አሳ ናአዉ፥ ሀ አሳይ ካታማ ቦላ ኢታ ቆፋ ቆፖሶና፤ ኢታ ዞረ ዞረቶሶና። 3 ኤንቲ፥ ‘ኑኒ ኬ ዛሪድ ኬፃና ዎደይ ማታትስ። ሀ ካታማይ አሾ ፃሮ፤ ኑኒ ቃስ አሾ’ ያጎሶና። 4 ሄሳ ግሾ፥ ትንብተ ኦዳ፤ አሳ ናአዉ፥ ኤንታ ቦላ ትንብተ ኦዳ” ያግስ።

5 ጎዳ አያናይ ታ ቦላ ዎꬍድ፥ ታኮ ሀይሳዳ ያግስ፦ “እስራኤለ አሳዉ፥ ህንተ ሄሳዳ ጌታ፤ ሽን ታ ህንተ አይ ቆፕያኮ ኤራይስ። 6 ሀ ካታማን ህንተ ዳሮ አሳ ዎꬍድ፥ ኦገ ኡባን አሀ ኩንꬅደታ” ያጌስ።

7 ሄሳ ግሾ፥ ኡባ ሃርያ ጎዳይ ሀይሳዳ ያጌስ፤ “ህንተ ዎꬍድ የግዳ አሀይ አሾ፤ ሀ ካታማይ አሾ ፃሮ፤ ሽን ታ ህንተና ሀ ካታማፐ የደꬃዳ ከሳና። 8 ህንተ ኦላስ ያይደታ፤ ሽን ታ ህንተ ያይዳ ኦላ ህንተ ቦላ ኤሀና። 9 ታ ህንተና ሀ ካታማፐ ከሳዳ፥ አላጋታ ኩሸን አꬃዳ እማና፤ ታ ህንተና ህንቴ ዛዋን ፕርዳና። 10 ህንተ ኦላን ዉራና፤ ታ ህንተና ህንተ ቢታን ፕርዳና። ሄ ዎደ ህንተ ታ ጎዳ ግደይሳ ኤራና። 11 ሀ ካታማይ ህንተዉ አሾ ፃሮ ግደና፤ ህንተካ እያ ግዶን አሾ ግደከታ። ታ ህንተ ቦላ እስራኤለ ዛዋን ፕርዳና። 12 ህንተ ታ ህግያነ ታ ዎጋ ሻርድ ህንተ ዩሹዋን ደእያ ካዎተꬃታ ዎጋ መላ ደእዳ ግሾ ህንተ ቦላ ፕርደይ ጎዳ ግደይሳ ህንተ ኤራና” ያጌስ ኡባ ሃርያ ጎዳይ።

13 ታ ትንብተ ኦድያ ዎደ ባናያ ናኣ ፓላፅ ሀይቅን፥ ታኒ ጉፋናዳ፥ ታ ቃላ ꬎቁ ኦꬃዳ፥ “አቤት ኡባ ሃርያ ጎዳዉ፥ እስራኤለፐ አትዳይሳታ ኩመꬅ ዉርሳና ሀናዬ?” ያጋዳ ዋሳስ።

14 ጎዳ ቃላይ ታኮ ሀይሳዳ ያግድ ይስ፤ 15 “ነኖ አሳ ናአዉ፥ የሩሳላመን ደእያ እስራኤለ አሳይ ነባነ ድኦን ደእያ ነ ዳቦታባ፥ ‘ኤንቲ ጎዳፐ ሃክዶሶና፤ ሀ ቢታይ ኑስ ላታ ግድድ እመትስ’ ” ያግድ ሃሳዮሶና።

ድኦፐ ስሞ ኡፋይስ ደኤስ

16 ኡባ ሃርያ ጎዳይ ሀይሳዳ ያጌስ፦ “ታ ኤንታ ሃሆን ደእያ ካዎተꬃታ ግዶ የድኮካ፥ ቢታ ኡባን ላልኮካ፥ ኤንቲ ብዳ ቢታታን ጉꬃ ዎደስ ኤንታራ ግዳና” ያጌስ።

17 ሄሳ ግሾ፥ ኡባ ሃርያ ጎዳይ ሀይሳዳ ያጌስ፦ “ታ ህንተና ካዎተꬃታፐነ ህንተ ላለትዳ ቢታታፐ ሺሻና፤ እስራኤለ ቢታ ዛራዳ ህንተዉ እማና። 18 ኤንቲ ጉየ ስሚድ ያ ዎደ ቱና ምስለታነ ኤቃታ ቢታፈ ꬋይሳና። 19 ታኒ ኤንታዉ እስ ዎዛና እማና፤ ኦራꬃ አያና ኤንታ ግዶን ዎꬃና። ኤንታፈ ሹቻ ዎዛና ድጋዳ፥ አሾ ዎዛና ኤንታዉ እማና። 20 ሄ ዎደ ኤንቲ ታ ህግያ ካላና፤ ታ ኪታ ናጋና። ኤንቲ ታ አሰ ግዳና፤ ታኒ ኤንታ ፆሳ ግዳና። 21 ግዶሽን፥ እፀትዳ ምስልያነ ቱና ኤቃ ጎይናናዉ ዶሰይሳታ ታኒ ኤንታ ኦሱዋዳ ኦꬃና” ያጌስ ኡባ ሃርያ ጎዳይ።

22 ሄ ዎደ ክሩበት ባንታ ቀፍያ ምጭዶሶና፤ ኤንታ ምየን ገርቶት ደኦሶና። እስራኤለ ፆሳ ቦንቾይ ኤንታፈ ቦላራ ደኤስ። 23 ጎዳ ቦንቾይ ካታማ ግዶፈ ደንድድ፥ ዶሎሀ ባጋን ደእያ ዙማ ቦላ ኤቅስ። 24 ፆሳ አያናይ ታዉ እምዳ ቆንጨꬃን አያናይ ታና ቢታፈ ደንꬅድ፥ ካልዳወታ ቢታን ደእያ ድኤትዳይሳታኮ ኤፍስ። ሄሳፈ ጉየ፥ ቆንጨꬃይ ታፐ ሻከትስ። 25 ጎዳይ ታና በስዳባ ኡባ ድኦን ደኤይሳታስ ኦዳስ።

12

ድኤትድ ቡሳ ሌምሰትሦ

1 ጎዳ ቃላይ ታኮ ሀይሳዳ ያግድ ይስ፤ 2 “ነኖ አሳ ናአዉ፥ ኔኒ ጌላ አሳ ግዶን ደኣሳ። ኤንቲ ጌላ አስ ግድያ ግሾ ኤንታዉ አይፈይ ደኤስ፥ ሽን ደሞኮና፤ ሀይꬅ ደኤስ፥ ሽን ስኦኮና። 3 ሄሳ ግሾ፥ አሳ ናአዉ፥ ድኦን ብያ አሳዳ፥ ኔኒ ኤፋናዉ ዳንዳእያባ ኡባ ሺሻ ቃቻዳ፥ ጋላስ ኤንቲ በእሽን ከያዳ፥ ነ ደእያ በሳፈ ሀራ በሲ ባ። ኦን ኤር ኤንቲ ጌላ አስ ግድኮካ አኬካና። 4 ጋላስ ኤንቲ ፄልሽን፥ ድኦ ብያ አሳዳ፥ ነ ቃችዳባ ካረ ከሳ፤ ኦማርስ ኤንቲ ፄልሽን፥ ድኤትድ ብያ አሳዳ ከያ። 5 ኤንቲ ፄልሽን፥ ነ ኬꬃ ጎዳ ሉካዳ ፆእያራ ከያ። 6 ነ ከስዳ ሚሽያ ኤንቲ ፄልሽን፥ ነ ሀሸን ቶካዳ፥ ለምእሽን ደንዳዳ ባ። ነ አዉ ብያኮ በኦና መላ ነ ሶምኡዋ ካማ። ነ ሀንያባይ እስራኤለ አሳስ ማላ ግዳና” ያግስ።

7 ታኒ እ ታና ኪትዳይሳዳ ኦꬃስ። ድኤትድ ብያ አሳዳ፥ ጋላስ ታ ቃችዳባ ካረ ከሳስ። ኦማርስ ታ ኬꬃ ጎዳ ታ ኩሸን ሉካዳ ከያስ፤ ታ ከስዳ ሚሽያ ኤንቲ ፄልሽን፥ ታ ሀሸን ቶካዳ፥ ለምእሽን ባስ።

8 ዎንታ ጉራ ጎዳ ቃላይ ታኮ ሀይሳዳ ያግድ ይስ። 9 “ነኖ አሳ ናአዉ፥ ጌላ እስራኤለ አሳይ፥ ‘ነ ኦꬅያባይ አይቤ?’ ግድ ነና ኦይችቦኮና? 10 ኤንታዉ ኡባ ሃርያ ጎዳይ ሀይሳዳ ያጌስ ጋዳ ኦዳ። ‘ሀ ትንብተይ የሩሳላመን ደእያ ሀላቃባነ እስራኤለ አሳባ ኦዴስ።’ 11 ነ ሀንያባይ ኤንታዉ ማላ ግደይሳ ኦዳ፤ ኤንቲ ድኤትድ ሀራ ቢታ ባና። 12 ኤንታ ግዶን ደእያ ሀላቃይ ጎዳ ሉክድ ባ ሚሽያ ባ ሀሸን ቶክድ፥ ለምእሽን ባና፤ ቢታ በኦና መላ ባ ሶምኡዋ ካማና። 13 ታ ግተ እያ ስንꬃን የጋዳ ኦይካና። ታኒ እያ ካልዳወታ ቢታ ባብሎነ ካታማ ኤሀና፤ ሽን እ ሄ ካታማ በኦና ሀይቃና። 14 እያ ዩሾን ደእያ እያ ማደይሳታነ እያ ኦላንቾታ ኡባ ታ ኡባ በሲ ፕስክ ኦꬃና፤ ታ ኤንታ ማሻን የደꬃና።

15 “ኤንታ ታ ሀራ ቢታታነ ካዎተꬃታ ግዶ ላልያ ዎደ ታ ጎዳ ግደይሳ ኤንቲ ሄ ዎደ ኤራና። 16 ኤንቲ ቢያ ካዎተꬃታ ግዶን ባንታ ቱና ኦሶ ፓፃና መላ ኤንታፈ ጉꬃታ ኦላፐ፥ ኮሻፐነ ሀርገፐ አትዲ አከካናዳ ኦꬃና። ታ ጎዳ ግደይሳ ኤንቲ ሄ ዎደ ኤራና” ያግስ። 17 ጎዳ ቃላይ ታኮ ሀይሳዳ ያግድ ይስ፤ 18 “ነኖ አሳ ናአዉ፥ ነ ካꬃ ዳጋማን ማ፤ ነ ሃꬃ ያሻን ኮኮራሸ ኡያ። 19 ቢታን ደእያ አሳኮ ሀይሳዳ ያጋ። ኡባ ሃርያ ጎዳይ እስራኤለ ቢታን ደእያ የሩሳላመ አሳባ ሀይሳዳ ያጌስ፦ ‘ቢታን ደእያ አሳ ኡባይ ገነ ኦꬅያ ግሾ ኤንታ ቢታይ ካሎ አታና፥ ኤንቲ ባንታ ኡይꬃ ህርጋን ማና፤ ባንታ ሃꬃ ዳጋማን ኡያና። 20 ሀእ አስ ኩምዳ ካታማት ꬋያና፤ ቢታይ ባይሳ ግዳና። ታኒ ጎዳ ግደይሳ ኤንቲ ሄ ዎደ ኤራና’ ” ያጌስ።

21 ጎዳ ቃላይ ታኮ ሀይሳዳ ያግድ ይስ፤ 22 “ነኖ አሳ ናአዉ፥ ህንተ እስራኤለ ቢታን፥ ዎደ አዱቅስ ቆንጨꬅ ኡባይ ሀዳ ግድስ አꬍስ ያግድ ሌምሰይ እ አይቤ? 23 ኡባ ሃርያ ጎዳይ ሀይሳዳ ያጌስ፤ ‘ታኒ ሀ ሌምሶይ ናምአንꬆ ኦደቶና መላ ኦꬃና፤ ኤንቲ ዛሪድ፥ እስራኤለ ቢታን ሌምሶኮና’ ያጌስ። ‘ጋላሳይ ማታትስ፤ ቆንጨꬅ ኡባይ ፖለታና ሀኔስ’ ያጋ። 24 ህዛፐ ጉየ እስራኤለ አሳ ግዶን ዎርዶ ቆንጨꬅነ ሙሩኖ ዴና። 25 ታ ጎዳይ ኦዳናዉ ኮይዳባ ኦዳና፤ ሄስካ ጋምኦና ፖለታና። ህንተኖ፥ ጌላቶ፥ ታ ኦድያባ ኡባ ህንተ ላይꬃን ፖላና” ያጌስ ኡባ ሃርያ ጎዳይ።

26 ቃስካ ጎዳ ቃላይ ታኮ ሀይሳዳ ያግድ ይስ። 27 “ነኖ አሳ ናአዉ፥ እስራኤለ አሳይ፥ ‘እ በእዳ ቆንጨꬃይነ እ ኦድያ ትንብተይ ዳሮ ላይꬃፈ ጉየ ሀናናባ’ ያግድ ኦዶሶና። 28 ሄሳ ግሾ፥ ኡባ ሃርያ ጎዳይ ሀይሳዳ ያጌስ፦ ‘ታ ኦድያ ቃላይ ፖለታናፐ አትሽን፥ እሶይካ ጋምኤና’ ” ያጌስ ኡባ ሃርያ ጎዳይ።

13

ዎርዶ ናበታ ቦላ ኦደትዳ ትንብተ

1 ጎዳ ቃላይ ሀይሳዳ ያግሸ ታኮ ይስ። 2 “ነኖ አሳ ናአዉ፥ እስራኤለን ትንብተ ኦድያ ናበታ ቦላ ነ ትንብተ ኦዳ። ባንታዉ መꬍ ከስድ ትንብተ ኦደይሳታ ሀይሳዳ ያጋ፤ ጎዳ ቃላ ስእተ። 3 ኡባ ሃርያ ጎዳይ ሀይሳዳ ያጌስ፦ ‘አይባካ በኦና ባንታ ቆፋን ደንድድ ትንብተ ኦድያ ኤያ ናበታ አየ!’ 4 እስራኤለ አሳዉ፥ ህንተ ናበት ላለትዳ ካታማን ደእያ ዎርካናታ መላ። 5 ጎዳ ጋላሳን ኦላን ምንድ ኤቃና መላ እስራኤለ አሳ ድርሳ ግምብያ ምንꬅድ ኤስቤከታ፤ ፑደ ላለትዳ በሳ ከይበከታ። 6 ኤንታ ቆንጨꬃይነ ኤንታ ብታይ ዎርዶ። ኤንቲ ጎዳይ ኪቶናሽን፥ ጎዳይ ሀይሳዳ ያጌስ ያጎሶና። ኤንቲ ኦደይሳ ጎዳይ ፖላና ግድ ናጎሶና። 7 ታኒ ኦዶናሽን፥ ጎዳይ ሀይሳዳ ያጌስ ያግድ ኦድያነ ዎርዶ ቆንጨꬅ በኤይሳታነ ሙራንቾታ ግደከቲ?” ያጌስ።

8 ሄሳ ግሾ፥ ኡባ ሃርያ ጎዳይ ሀይሳዳ ያጌስ፤ “ህንተ በእዳ ቆንጨꬃነ ህንተ ኦድዳ ትንብተይ ዎርዶ ግድያ ግሾ ታ ህንተዉ ሞርከ ግዳና። 9 ዎርዶ ቆንጨꬅ በእያነ ሙራንችያ ናበታ ቦላ ታኒ ታ ኩሽያ ደንꬃና። ኤንቲ ታ አሳ ዞረታን ገሎኮና፤ እስራኤለ አሳ ማዝጋበን ፃፈቶኮና፤ ኤንቲ እስራኤለ ቢታ ገሎኮና። ሄ ዎደ ታ ኡባ ሃርያ ጎዳ ግደይሳ ህንተ ኤራና።

10 “ሳሮይ ባይናሽን ሳእ ሳሮ ያግድ ታ አሳ ባለꬆሶና። አሳይ ሹቹ ኬልድ ዶርን፥ ኤንቲ ቦቅንተ ትዮሶና። 11 ሀ ቦቅንተ ትየይሳታስ፤ ሀ ህንተ ትይዳ ግምበይ ኩንዳና፤ ዎልቃማ እር ቡካና። ታኒ ግታ ሻች የጋና፤ ዎልቃማ ጎተይ ደንዳና። 12 ሄ ግምበይ ኩንድያ ዎደ አሳይ ህንተ ትይዳ ኖራይ አኔ? ያግድ ኦይቾና አጋነ” ያጌስ።

13 ኡባ ሃርያ ጎዳይ ሀይሳዳ ያጌስ፦ “ታኒ ግምብያ ላላናዉ፤ ታ ሀንቁዋን ዎልቃማ ጎተ የዳና፤ ታ ይሉዋን ግታ ሻቻ ኪታና፥ ታ ሸንያን ዎልቃማ እራ ቡክሳና። 14 ህንተ ቦቅንተ ትይዳ ግምብያ ታ መንረꬃና፤ ባሶይ በንታና ጋካናዉ ላላና። እ ኩንድያ ዎደ ህንተ እያ ግዶን ሀይቃና፤ ሄ ዎደ ታኒ ጎዳ ግደይሳ ህንተ ኤራና። 15 ታ ሀንቆይ ግምብያ ቦላነ ግምብያ ቦቅንተ ትይዳ አሳታ ቦላ ዎꬋና። ታ ህንተኮ፥ ‘ግምበይ ባዋ፤ ግምብያ ቦቅንተ ትይዳይሳትካ ዶኮና። 16 እስራኤለን ደእያ ናበት፥ የሩሳላመባ ትንብተ ኦደይሳት፥ ሳሮይ ባይናሽን ሳሮ ቆንጨꬅ በኤይሳት ዶኮና’ ” ያጌስ ኡባ ሃርያ ጎዳይ።

17 “ነኖ አሳ ናአዉ፥ ባንታ ቆፋን ደንድድ፥ ትንብተ ኦድያ ማጫሳ ደሬቃ ፄላዳ ኤንታ ቦላ ትንብተ ኦዳ። 18 ኡባ ሃርያ ጎዳይ ሀይሳዳ ያጌስ፦ ‘ሀራ አሳ ቦላ ዎልቅ ዳናዳ፥ ኤንታ ሀሽያ ቦላ ሙሩኖባ ስክያነ አሳስ ኡባስ ቢታ ቃጨ ጊግስያ ማጫሳ አየ! ህንተ ታ አሳ ፅሄን ኦይክድ ህንተ ሸምፑዋ አሻኔ? 19 እስ ኮጰ ባንጋ ዎይኮ እስ ባሶ ኡይꬅ ደማናዉ፥ ዬላያባ ኦꬅድ፥ ታ አሳ ስንꬃን ታና ካዉሼታ። ህንተ ሀይቃናዉ በሶናይሳታ ዎꬍድ ዳናዉ በሶናይሳታ አሼታ። ያትድ ታ አሳ ዎርዶ ኦዴታ፤ ኤንትካ ህንተ ዎርዱዋ ስኦሶና’ ” ያጌስ።

20 ሄሳ ግሾ፥ ኡባ ሃርያ ጎዳይ ሀይሳዳ ያጌስ፦ “ህንተዉ ሀራ አሳ ቦላ ዎልቅ ዳና መላ ህንተ ኩሸን ቃችዳ ሙሩኑዋ ቃጭያ ታ ዳፋ ኤካና። ታ እያ ህንተ ኩሽያፐ ዱꬃ ሆላና፤ ፅሄፐ ከስ ኤክያ ካፎዳ ታ ኤንታ ህንተ ፅህያፐ ከሳ ኤካና። 21 ታኒ ህንተ ሻሽያ ቃራ ኤካዳ፥ ታ አሳ መርናዉ ህንተ ኩሸፐ አሻና። ታኒ ጎዳ ህንተ ሄ ዎደ ኤራና። 22 ታኒ አዛንꬃቦና ፅሎ አሳ ዎዛና ህንተ ዎርዶን አዛንꬅደታ፤ ናጋራንቾት ባንታ ኢታ ኦሱዋፐ ስሚድ፥ ባንታ ሸምፑዋ አሾና መላ ኤንታ ምንꬅደታ። 23 ህዛፐ ህንተ ዎርዶ ቆንጨꬅ በኤከታ፤ ሙሩነከታ። ታኒ ታ አሳ ህንተ ኩሸፐ ከሳ ኤካና። ታኒ ጎዳ ግደይሳ ህንተ ሄ ዎደ ኤራና” ያጌስ።

14

ኤቃ ጎይኖይ እፀትስ

1 እስራኤለ ጭማታፐ እሶት እሶት ታኮ ይድ፥ ታ ስንꬃን ኡትዶሶና። 2 ጎዳ ቃላይ ሀይሳዳ ያግሸ ታኮ ይስ። 3 “አሳ ናአዉ፥ ሀ አሳት ባንታ ዎዛናን ኤቃ ኤስዶሶና፤ ኤንታ ናጋራይ ኤንታዉ ꬉበ ሹች ግድስ። ያትን፥ ኤንቲ ታና ኦይቻና መላ ኦꬆዬ?” 4 ነ ኤንታዉ ኡባ ሃርያ ጎዳይ ሀይሳዳ ያጌስ ጋዳ ኦዳ፤ “እስራኤለ አሳፐ ኦንካ ኤቃ ባ ዎዛናን ዎꬅድ፥ እያ ናጋራይ እያዉ ꬉበ ሹቹ ግድን፥ ናበ ኦይቻናዉ ቢኮ፥ ታኒ ታ ሁጰን እያ ኤቃታ ዳሮተꬃዳ እያዉ ዛራና። 5 ሄ ኤቃት እስራኤለ አሳ ታፐ ሃስዶሶና፤ ሽን ሀእ ታ ኤንታዉ እምያ ዛሩዋን ኤንታ ዎዛና ታኮ ዛራና” ያጌስ።

6 “ሄሳ ግሾ፥ እስራኤለ አሳስ ሀይሳዳ ያጋዳ ኦዳ። ኡባ ሃርያ ጎዳይ ሀይሳዳ ያጌስ፤ ናጋራ ፓፅተ፤ ህንተ ኤቃ አግተ፤ ህንተ ቱና ኦሶ ኡባፈ ስምተ።

7 “እስራኤለ አሳ ግድን ዎይኮ እስራኤለ ቢታን ደእያ አላጋ ቢታ አሳ ግድን፥ ታፐ ሃክድ፥ ባ ዎዛናን ኤቃ ዎꬅድ፥ እያ ናጋራይ እያዉ ꬉበ ሹቹ ግድን፥ ታና ዞረ ኦይቻናዉ ናበኮ ቢኮ፥ ታኒ ጎዳይ ታ ሁጰን እያዉ ዛሮ እማና። 8 ታኒ ሄ ኡራ ሞርካና፤ ታ እያ አሳ ማላስነ ሚቻስ አሻና፤ ታኒ እያ ታ አሳ ግዶፈ ꬋይሳና፤ ታ ጎዳ ግደይሳ ህንተ ሄ ዎደ ኤራና። 9 እስ ናበይ ጭመትድ ትንብተ ኦድኮ፥ ሄ ናበይ ኦዳና መላ ጭምዳይ ታና ጎዳ። ታኒ እያ ቦላ ታ ኩሽያ ዎꬃዳ፥ ታ አሳ ግዶፈ እያ ꬋይሳና። 10 ኤንቲ ባንታ ናጋራ ሴራ ቶካና፤ ናበይነ ናብያ ኦይቸይስ እስ ግና ሴረታና። 11 ህዛፐ ጉየ እስራኤለ አሳይ ኦገ ባለትድ ታፐ ሃከና፤ ባንታ ናጋራን ባንታና ቱንሶኮና። ኤንቲ ታ አሰ ግዳና፤ ታንካ ኤንታ ፆሳ ግዳና” ያጌስ ኡባ ሃርያ ጎዳይ።

ኖሄ፥ ዳነላነ እዮባ

12 ጎዳ ቃላይ ሀይሳዳ ያግሸ ታኮ ይስ፦ 13 “አሳ ናአዉ፥ እስ ቢታ አሳይ ናጋራ ኦꬅድ፥ ታዉ አማነቶና እፅኮ፥ ታኒ ታ ኩሽያ ደንꬃዳ፥ ኤንታ ካꬃ ꬋይሳዳ፥ ኮሻ ኤሀና፤ አሳነ መህያ ዎꬋና። 14 ሀር አቶሽን ሀ ሄꬑ አሳት ኖሄይ፥ ዳነልነ እዮብ ሄ ቢታን ደእያኮካ፥ ኤንቲ ባንታ ፅሎተꬃን ባንታ ሸምፑዋ ፃላላ አሻና” ያጌስ ኡባ ሃርያ ጎዳይ።

15 “ታኒ ኤንታ ቢታ ቦላ ዎራ ዶአታ የዳዳ፥ ሄ ቢታይ አስ ባይናነ ኦንካ ካንꬆና መላ ባይሳ ኦꬃና። 16 ታኒ ኡባ ሃርያ ጎዳይ ታ ደኡዋን ጫቃስ። ሀር አቶሽን፥ ሀ ሄꬑ አሳት ሄ ቢታን ደእያኮካ፥ ኤንቲ ባንታ ናይታ አሻናዉ ዳንዳኦኮና። ኤንቲ ባንታዉ አታና፤ ሽን ቢታይ ባይሳ ግዳና” ያጌስ ኡባ ሃርያ ጎዳይ።

17 “ታኒ ሄ ቢታ ቦላ ቶራ የዳዳ፥ ያን ደእያ አሳነ መህያ ዎꬍኮ፥ 18 ታኒ ኡባ ሃርያ ጎዳይ ታ ደኡዋን ጫቃስ። ሀ ሄꬑ አሳት ሄ ቢታን ደእያኮካ፥ ባንታ ናይታ አሻናዉ ዳንዳኦኮና። ኤንቲ ባንታዉ አታና” ያጌስ ጎዳይ።

19 “ታኒ ሄ ቢታ ቦላ ኢታ ሀርገ የዳዳ፥ ታ ሀንቁዋን ሱꬅ ጉካና መላ ኦꬅኮ፥ ያን ደእያ አሳነ መህያ ዎꬍኮ፥ 20 ታኒ ኡባ ሃርያ ጎዳይ ታ ደኡዋን ጫቃስ። ሀር አቶሽን፥ ኖሄይ፥ ዳነልነ እዮብ ሄ ቢታን ደእያኮካ፥ ኤንቲ ባንታ ፅሎተꬃን ባንታ ሸምፑዋ አሻናፐ አትሽን፥ ባንታ ናይታ አሾኮና” ያጌስ ኡባ ሃርያ ጎዳይ።

21 ኡባ ሃርያ ጎዳይ ሀይሳዳ ያጌስ፤ “ታኒ አሳነ መህያ ዎꬋናዉ የሩሳላመ ቦላ ኦይዱ ኢታ ፕርዳታ፦ ቶራ፥ ኮሻ፥ ዎራ ዶአታነ ሀርገ የዳና። 22 ግዶሽን፥ አትድ ከይዳ ጉꬃ አሳት፤ ማጫ ናይትነ አደ ናይት ያፐ ከያና። ኤንቲ ህንተኮ ያ ዎደ ኤንታ ሀኖታነ ኤንታ ኦሱዋ ህንተ በእድ፥ ታ የሩሳላመ ቦላ ኤህዳ ጋዶይ ልከ ግደይሳ አኬካና። 23 ህንተ ኤንታ ሀኖታነ ኤንታ ኦሱዋ በእድ፥ ታ ኤንታ ቦላ ጮ ፕርዶናይሳ ኤራና” ያጌስ ኡባ ሃርያ ጎዳይ።

15

ዎይነ ሌምሶ

1 ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ ዎይነይ ዎራን ደእያ ሀራ ምꬃፈ አይብን አꬊ? 3 ጎእ ደእያ ባ ኦꬃናዉ ቃንፀትድ ኤርዬ? አይኮባ ካቅያ ኮጫ እያፐ ከሳናዉ ዳንዳኤቲ? 4 እያ ታማ ኦይሰꬃናዉ ታማን የግን፥ ፄራይነ ዱለይ ታማን ሜተትን አትዳ ዱንቻይ አይ ማዳኔ? 5 ፁገቶና ደእሸ፥ አይኮ ማዶናይስ ታም ምን ምጭድ አይ ማዳኔ?”

6 ሄሳ ግሾ፥ ኡባ ሃርያ ጎዳይ ሀይሳዳ ያጌስ፦ “ታኒ ዎራን ደእያ ምꬃ ግዶፈ ዎይነ ምꬃ ታማስ አꬃዳ እምዳይሳዳ የሩሳላመን ደእያ አሳ ሄሳዳ ኦꬃና። 7 ታኒ ታ ሶምኡዋ ኤንታ ቦላ ዛራና፤ ኤንቲ እስ ታማፐ ከይኮካ፥ ሀራ ታም ኤንታ ማና። ታኒ ታ ሶምኡዋ ኤንታ ቦላ ዛርያ ዎደ ታኒ ጎዳ ግደይሳ ህንተ ኤራና። 8 ኤንቲ ታናን አማነቶና አግዳ ግሾ ታ ኤንታ ቢታ ባይሳ ከሳና” ያጌስ ኡባ ሃርያ ጎዳይ።

16

አማነቶና የሩሳላመ

1 ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ የሩሳላመ እያ ቱና ኦሶታ ኤርሳ። 3 ኡባ ሃርያ ጎዳይ የሩሳላመኮ ሀይሳዳ ያጌስ። ነ ማይዛነ ነ ሼሻይ ካናነ ቢታና፤ ነ አዋይ አሞረ፤ ነ አይያ ህተ አስ። 4 ነ የላትያ ጋላስ ነ ጉልአይ ቃንፀትበና፤ ዎይኮ ነና ጌሻናዉ ሃꬃን ሜጨታባካ፤ ዎይኮ ማፅነን ጎርፐታዳ ጩርቃን ፃፀታባካ። 5 ሀ ጌተትዳይሳታፐ ሀር አቶሽን እሱዋ ኦꬃናዉ ነዉ ምሸትዳይ ባዋ። ነ የለትዳ ጋላስ ቦረትዳ ግሾ ዎራ የገታዳሳፐ አትሽን፥ ነዉ ኦንካ ቃትቤና።

6 “ታ ያራ አꬍያ ዎደ ኔኒ ነ ሱꬃን ኢታዳ ዞሄትሽን በአዳ፥ ኔኒ ነ ሱꬃን ዝንእዳ ደእሽን፥ ‘ደኦን ደአ’ ያጋስ። 7 ታ ነና አራዳ ቢታን ደእያ ካꬃዳ ድቻስ። ኔኒ ድጫ አዱቃዳ፥ ጋማ ጋካዳሳ። ነ ꬋንꬃይ ኡትስ፤ ነ ሁጰይ ድጭስ፤ ሽን ነ ካሎ ደኣሳ።

8 “ዛራዳ ታ ያራ አꬋሸ ነና ፄልያ ዎደ፥ ኔኒ ገሎስ ጋካዳ፥ ካሎ ቦርሰትያ አሰ ግዳዳሳ። ታ አፍላ ማጫራ ነ ቦላ የጋዳ፥ ነ ካሉዋ ካማስ፤ ታ ኔራ ጫቃዳ ነና ታዉ ቡዞ ኦꬃስ” ያጌስ ኡባ ሃርያ ጎዳይ።

9 “ሱꬃን ኢትዳ ነ አሳተꬃ ሃꬃን ሜጫ ጌሻዳ፥ ዛይተን ትያስ። 10 ታኒ ነና አሌቆ ማኦ ማይዛስ፤ ሎኦ ጋልባፈ ኦሰትዳ ጫማ አስሳስ፤ ሊኖ ሻሸ ነና ቃጭሳስ፤ አልኦ ኩታ ጉልንትሳስ። 11 ነና አሌቆን አሌቅሳስ፤ ነ ኩሸን ሳጋዮ አꬃስ፤ ነ ቆꬍያ ዎርቃን ማይዛስ። 12 ነ ስንነ፥ ነ ሀይꬃን ዎርቃ፥ ነ ሁጰን ሎኦ ካላቻ ዎꬃስ። 13 ነ ዎርቃንነ ብራን አሌቀታዳሳ፤ ነ ማኦ ኡባይ አልኦ ሊኖ፥ አልኦ ኩታነ አሌቆ ቃምሰ። ነ ምያ ካꬃይ ሎኦ ꬊለ፥ ኤስነ ዛይተ። ኔኒ ዳሮ ፑላታዳ፥ ካዎ ግዳናዉ ጋካዳሳ። 14 ታ ነዉ እምዳ ቦንቹዋ ጋሶን፥ ነ ዳሮ ፑላትዳ ግሾ ካዎተꬃታ ኡባን ኤረታዳሳ” ያጌስ ኡባ ሃርያ ጎዳይ።

15 “ሽን ኔኒ ነ ፑላን አማነታዳ፥ ሀራታን ኤረትዳ ግሾ ኦገራ አꬍያ ኡባስ ነና አꬃ እማዳሳ። 16 ነ ማኡዋፐ ባጋ ኤካዳ፥ ነ ጎይኖ በሳታ አሌቅሳዳሳ፤ ያን ላይማታዳሳ። ሄሳ መላባይ ሀይሳፈ ካሰ ሀንቤና፤ ስንꬃፈካ ሀናናዉ በሰና። 17 ታ ነዉ እምዳ ዎርቃፈነ ብራፐ ኦሰትዳ ሎኦ አሌቆ፥ አደ ምስለታ ኦꬃዳ ኤንታራ ላይማታዳሳ። 18 ታ እምዳ አሌቆ ማኡዋ ሄ ምስለታ ማይዛዳሳ፤ ታ ዛይትያነ ታ እፃንያ ኤንታዉ ሺሻዳሳ። 19 ታ ነዉ እምዳ ሎኦ ꬊልያ፥ ዛይትያነ ኤሳ ኤንታ ስንꬃን ሳዎ ቶንኩ ግያ ያርሾ ኦꬃዳ ሺሻዳሳ” ያጌስ ኡባ ሃርያ ጎዳይ።

20 ነ ላይማተꬃይ ጉፅቤናሽን፥ ነ ታዉ የልዳ አደ ናይታነ ማጫ ናይታ ኤፋዳ፥ ኤቃታስ ያርሻዳሳ። 21 ነ ታ ናይታ ሹካዳ፥ ኤቃታስ ታማን ያርሻዳሳ። 22 ነ ቱናተꬃንነ ነ ላይማተꬃን ኡባን ደአሸ፥ ካሰ ነ ያላጋተꬃ ላይꬃ፥ ካሎ ሱꬃን ሙከታዳ ዞሄትያ ዎድያ ዶጋዳሳ።

23 ኡባ ሃርያ ጎዳይ፥ “አየ! ነና አየ!” ያጌስ። ሀ ኢታተꬃ ኡባ ቦላ ጉጃዳ፥ 24 ዳባባ ኡባን ꬎቃ ኤቃ ጎይንያ በሳታ ነዉ ጊግሳዳሳ። 25 ኦገ ዶናን ላይማትያ በሳታ ኬፃዳ፥ ነ ፑላ ቱንሳዳሳ፤ ኦገራ አꬍያ ኡባስ ነ አሳተꬃ አꬃ እማዳ፥ ላይማተꬅ ዳርሳዳሳ። 26 ኔኒ አሞን ኩምዳ፥ ነ ሾሮ ግድዳ ግብፀታራ ላይማታዳሳ፤ ነ ላይማተꬃን ታና ይሎያዳሳ። 27 ሄሳ ግሾ፥ ታኒ ታ ኩሽያ ነ ቦላ ደንꬃስ፤ ነና ጋክያ ነ አንጁዋ ጉꬃስ። ታኒ ነና ነ ፖኮ ሀኖታን ዬላትያ፥ ነና ሞርክያ ፍልስፄመታስ አꬃዳ እማስ። 28 ነ አሎና አስ ግድያ ግሾ፥ አሶረ አሳራ ላይማታዳሳ። ሄ ኡባን ታዉ ግዳና ጋባካ። 29 ዛልኤን አቅያ ካልዳወታራ ላይማታዳሳ፥ ሽን ሄስ ታዉ ግዳና ጋባካ።

30 ኡባ ሃርያ ጎዳይ፥ “ኔኒ ዬል ባይና ላይማ ማጫሳዳ ሀንያራ፥ ነ አይብ ላፋ አሰ! 31 ኔኒ ኦገ ዶናን ላይማትያ በሳታ ነዉ ኬፅያ ዎደነ ዳባባ ኡባን ኤቃስ ጎይንያ በሳታ ጊግሳዳሳ። ግዶሽን፥ ሀራ ላይማ ማጫሳት ኤክያ ሚሸ ኤካባካ። 32 ኔኒ ባ አዝናይ ደእሽን፥ አላጋ አደታራ ላይማትያ ማጫሳ መላ። 33 ላይማ ማጫሳስ ሚሸይ ቃንፀቴስ፥ ሽን ኔኒ ነ ላገꬆታስ እሞታ እማሳ፤ ኤንቲ ኡባ በሳፈ ኔኮ ያና መላ ኤንታዉ ሚሸ እማሳ። 34 ኔኒ ላይማትያ ሀራ ማጫሳታፐ ዱማ፤ ኔራ ላይማታናዉ ነና ካልያ ኦንካ ባዋ። ኔኒ ገደ እሞታ እማሳፐ አትሽን፥ ሃ ኤካካ፤ ኔኒ ሀራታፐ ዱማ” ያጌስ። 35 ነኖ፥ ላይማ የሩሳላመ ጎዳ ቃላ ስአ። 36 ኡባ ሃርያ ጎዳይ ሀይሳዳ ያጌስ፤ “ኔኒ ነ ላይማተꬃ አሙዋን ነ ላገꬆታስ ነ አሳተꬃ ቃርዳ ግሾ፥ ነ ኤቃታ ኡባ ግሾነ ነ ናይታ ሱꬃ ነ ኤንታዉ ጉስዳ ግሾ፥ 37 ነ ኤንታን ኡፋይትዳ ነ ላገꬆታ ኡባ፥ ነ ዶሰይሳታነ ነ እፀይሳታ ታ ነዉ ሞርከ ኦꬃዳ ሺሻና። ታኒ ኤንታ ዱማ ዱማ በሳፈ ነ ዩሹዋን ሺሻዳ፥ ኤንታ ስንꬃን ነና ቃራና፤ ኤንቲ ነ ካሉዋ በአና። 38 ታኒ ላይማ ማጫሳታ ቦላነ ሱꬁ ጉስያ ማጫሳታ ቦላ ፕርደይሳዳ ነ ቦላ ፕርዳና፤ ታ ሀንቁዋንነ ታ ቃናትያን ነ ቦላ ሀይቆ ኤሀና። 39 ታ ነና ነ ላገꬆታስ አꬃዳ እማና፤ ኤንቲ ነ ላይማትያ በሳታነ ኤቃ ጎይኖ በሳታ ላላና። ኤንቲ ነ ማኡዋ ቃርድ፥ ነ ሎኦ አሌቁዋ ኤክድ፥ ነና ፅረ ካሎ አሻና። 40 ነና ሹቻን ጫድድ፥ ማሻን ቃንፀረꬅድ ዎꬍያ አሳ ነ ቦላ ኤንቲ ደንꬃና። 41 ኤንቲ ነ ኬꬃ ፁግድ፥ ዳሮ ማጫሳ ስንꬃን ነ ቦላ ፕርዳና። ታ ነ ላይማተꬃ አግሳና፤ ነ ላገꬆታስ ገደ ሚሸ ቃንፃካ። 42 ሄሳን ነ ቦላ ደእያ ታ ይሎይ እርፃና፤ ታ ቃናትያ ኔፐ ሃሳና፤ ህዛፐ ስእ ጋና፤ ዛራዳ ሀንቀትከ። 43 ኔኒ ነ ናአተꬃ ላይꬃ ዶጋዳ፥ ሀ ኢታ ኦሶ ኡባን ታና ሀንቀꬃዳሳ። ሄሳ ግሾ፥ ነ ኦꬅዳባ ኡባ ታ ነ ቦላ ዛራና። ነ ቱና ኦሶ ኡባ ቦላ ላይማተꬅ አይስ ጉጃዲ?” ያጌስ ኡባ ሃርያ ጎዳይ።

ናእያ አየ መላ

44 “የሩሳላመ፥ አሳይ ነና፥ ‘ናእያ አየ ማላ’ ግድ ሌምሳና። 45 ቱማ ኔኒ ባ አዝናነ ባ ናይታ ሻተትያ ነ አየ መላ፤ ባንታ አዝናታነ ባንታ ናይታ ሻተትያ ነ ምቸታ መላ፤ ነ አይያ ህተ አስ፤ ነ አዋይ አሞረ አስ። 46 ነ ባይራ ምችያ፥ ባ ጉታራ ኔፐ ፑደሀ ባጋን ደእያ ሳማረነ እ ማጫ ናይታ፤ ነ ካሎ ምችያ ባ ጉታራ ኔፐ ዱገሀ ባጋን ደእያ ሶዶመነ እ ማጫ ናይታ። 47 ነ ኤንታ ኦግያ ካላዳ ኤንታ ቱና ኦሶታ ፖሎ ፃላላ ግዶናሽን፥ ጉꬃ ዎደን ኤንታፈ አꬋዳ ኢታ ኦꬃዳሳ።

48 “ታኒ ኡባ ሃርያ ጎዳይ ታ ደኡዋን ጫቃስ። ኔንነ ነ ጉታን ደኤይሳት ኦꬅዳይሳዳ ነ ምችያ ሶዶመነ እ ማጫ ናይት ኦꬅቦኮና። 49 ነ ምችያ ሶዶመ ኦꬅዳ ናጋራይ ሀይሳ፦ እያነ እ ማጫ ናይት ኦቶራንቾ፥ ኤንቲ ካልዳይሳታነ እንጀ ዱሱ ደእኮካ ኤንቲ መቶታንቾታነ ማንቆታ ማድቦኮና። 50 ኤንቲ ኦቶራንቾ ግድድ፥ ታ ስንꬃን ቱና ኦሶ ኦꬅዶሶና። ሄሳ ግሾ፥ ህንተ በእዳይሳታ ታ ኤንታ ꬋይሳስ።

51 “ሳማረይ ነ ኦꬅዳ ናጋራስ ባጋካ ኦꬃቡኩ፤ ነ ኢፐ አꬋዳ ሻትያ ቱና ኦꬃዳሳ። ነ ኦꬅዳ ቱና ኦሶታ ኡባ ጋሶን ነ ምቸት ፅሎ አዛና መላ ኦꬃዳሳ። 52 ኔኒ ነ ምቸታ ሱረ አስ ከስዳ ግሾ ዬላ ማአ። ነ ናጋራይ ኤንታይሳፈ አꬍድ ኢትን፥ ኤንቲ ኔፐ ፅሎ ዳንዶሶና። ሄሳ ግሾ፥ ካዉያዳ ዬላ ማአ።

53 “ግዶሽን፥ ሶዶመነ እ ማጫ ናይታ፥ ሳማረነ እ ማጫ ናይታ ታኒ ኤንታ ሻሉዋ ዛርያ ዎደ ነ ሻሉዋካ ዛራና። 54 ነባን ኔኒ ዳሮ ዬላታና፤ ነ ካዉሻተꬃይ ዳሮ ግድያ ግሾ ነ ምቸት ሄሳን ምነታና። 55 ነ ምቸት፥ ሶዶመ ባ ጉታታራነ ሳማርያ ባ ማጫ ናይታራ ባንታ ካሰ ዱሳኮ ስማና፤ ነካ ነ ማጫ ናይታራ ካሰ ነ ዱሳኮ ስማና። 56 ነ ኦቶርትያ ዎደ ነ ምቸ ሶዶም ቦላ ቀልቅሳብኪ? 57 ሄስ ሀንዳይ ነ ናጋራይ ቆንጫናፐ ካሰ ግደኔ? ሀእ ኔኒ ነ ዩሹዋን ደእያ ኤዶመስ ምቾታስነ እ ሾሮታስ፥ ፍልስፄመስነ እ ምቸ ናይታስ፤ ሄሳዳካ ነና እፅያ ኡባስ ቦረስ አታዳሳ። 58 ነ ላይማተꬃ ግሾነ ነ ቱና ኦሶታ ግሾ ነ ሴረታና” ያጌስ ጎዳይ።

59 ኡባ ሃርያ ጎዳይ ሀይሳዳ ያጌስ፤ “ኔኒ ኡፋይሳ ቃላ መንꬃዳ፥ ጫቁዋ ላልዳ ግሾ ነ ኦꬅዳ ኦሱዋዳ ታ ነዉ ኦꬃና። 60 ግዶሽን፥ ታ ነ ናአተꬃ ዎድያን ኔራ ጫቅዳ ጫቆ ቃላ ሀሳያና፤ መርናዉ ኔራ ጫቃና። 61 ነ ባይራነ ነ ካሎ ምቸታ ታ ኔኮ ኤህያ ዎደ ኔኒ ነ ሄመꬃ ሀሳያዳ ዬላታና። ሽን ሄስ ታ ኔራ ጫቅዳ ጫቁዋ መላ ግዶና እፅኮካ፥ ታ ኤንታ ነዉ ናአ ኦꬃዳ እማና። 62 ታኒ ታ ጫቁዋ ኔራ ኦራꬃና፤ ሄ ዎደ ታ ጎዳ ግደይሳ ነ ኤራና። 63 ነ ኦꬅዳ ናጋራ ኡባ ታኒ አቶ ግያ ዎደ ነ ኦꬅዳባ ሀሳያዳ፥ ዬላስ ነ ዶና ኦይካና” ያጌስ ኡባ ሃርያ ጎዳይ።

17

አርጋንꬅነ ዎይነ ሌምሶ

1 ጎዳ ቃላይ ሀይሳዳ ያግድ ታኮ ይስ፦ 2 “አሳ ናአዉ፥ እስራኤለ አሳስ ቃንእሽን ኦዳ፤ ሌምሶን ቆንጭሳ። 3 ኡባ ሃርያ ጎዳይ ሀይሳዳ ያጌስ ጋዳ ኦዳ። ‘ግታ ቀፈይነ ዱማ ዱማ ማላራ ደእያ ባለት ደእያ እስ አርጋንꬅ ደኤስ። ሄ አርጋንꬃይ ልባኖሰ ይድ ዝጋ ፄራን ኦይክስ። 4 ሄ ዝጋ ፄራ መንꬅ ኤክድ፥ ዛልኤይ ዳርያ ቢታ ኤፍድ ዛልአንቾታ ካታማን ቶክስ። 5 እ እስራኤለ ቢታፈ አጫ ኤፍድ፥ አራዳ ቢታን፥ ሃꬃ ማታን ቶክስ። 6 አጫይ ዳሮ አዱቆና ደእሸ ዳይድ አርጋንꬃኮ ስሚድ ድጭስ፤ ሽን እያ ፃጶይ ቢታ ግዶ ገልስ። ሄ ዎይነይ ዳሮ ታሸነ ሀይ ከስስ። 7 ሄሳዳካ፥ ግታ ቀፈይነ ዳሮ ባለት ደእያ ሀራ አርጋንꬅ ደኤስ። ሃ ደማናዉ ሄ ዎይነይ ባ ቶከትዳ በሳፈ ሄ አርጋንꬃይ ደእያ በሳኮ ባ ፃጱዋነ ባ ታሽያ የድስ። 8 ሽን፥ ሄ ዎይነይ ታሸ ከሳና መላ፥ አይፈ አይፋና መላነ ሎኦ ዎይነ ግዳና መላ አራዳ ቢታን፥ ዳሮ ሃꬅ ደእያ በሳን ቶከትስ’ ” ያጌስ።

9 ኡባ ሃርያ ጎዳይ ሀይሳዳ ያጌስ ጋዳ ኦዳ። “ሄ ዎይነይ ድጫኔ? ኮይሮ እያ ቶክዳ አርጋንꬃይ እያ ሾደኔ? እያ አይፈታ ቆቆፍድ፥ እያ እርፃ ሀይꬃታ መልሰኔ? እያ ሄ በሳፈ ፃጶራ ሾዳናዉ ግታ ዎልቃ ዎይኮ ዳሮ አስ ኮሸና። 10 እያ ሾድድ፥ ሀራ በሳን ቶክያኮ እ ድጫኔ? ዶሎሀ ባጋ ጫርኮይ ሾጭን ባ ቶከትዳ በሳን መለኔ?”

11 ጎዳ ቃላይ ሀይሳዳ ያግሸ ታኮ ይስ፦ 12 “ሄ ሌምሱዋ ብርሸꬃይ አይበኮ አነ ሀ ጌላ አሳታ ኦይቻ። ሄስ አይበ ጊኮ፥ ባብሎነ ካዎይ የሩሳላመ ይድ፥ ኤንታ ካዋነ ኤንታ ሀላቃታ ድእድ፥ ባብሎነ ኤፍስ። 13 ካዋ ሶ አሳፐ እሱዋ ኤክድ፥ ባራ ጫቅስድ፥ አሳ ግዶፈ ኤረትዳይሳታ ድእድ ኤፍስ። 14 ሄሳ ኦꬅዳይ ኤንታ ካዎተꬃይ ዎልቃ ꬋይድ፥ ዛሪድ ደንዶናዳ ባንታ ጫቁዋ ፃላላ ናግድ ዳና መላሳ። 15 ሽን ይሁዳ ካዎይ ማካልድ፥ ፓራታነ ዳሮ ኦላንቾታ የዳና መላ ግብፀ ኪትስ። ያትን ሄስ ሀናንዴ? ሄሳ ኦꬅዳ እ ከስ ኤካንዴ? እ ጫቁዋ መንꬅድ ሴረቶና አታንዴ?”

16 “ታኒ ኡባ ሃርያ ጎዳይ ታ ደኡዋን ጫቃስ። ባና ካዎꬅዳ ካዋ ጫቁዋ መንꬅዳ ግሾነ ጫቁዋ ካꬍዳ ግሾ፥ ሄ ካዋ ቢታን፥ ባብሎነን እ ሀይቃና። 17 ባብሎነ ኦላንቾት ዳሮ አሳ ዎꬋናዉ ግምብያ ዩሾን ቢታ ዶርድ ድርስ ጊግስያ ዎደ፥ ግብፀ ካዎይ ባ ኦላንቾታራነ ባ ዳሮ አሳራ ይድ አይኮካ ማደና። 18 እ ጫቆ ካꬍድ መንꬅዳ ግሾነ ባ ኩሽያ እምድ፥ ባ ግዳ ባ ኡባ ፖሎና አግዳ ግሾ ከስ ኤካናዉ ዳንዳኤና።”

19 “ታኒ ኡባ ሃርያ ጎዳይ ታ ደኡዋን ጫቃስ። እ ጫቁዋ ካꬍድ ታ ጫቁዋ መንꬅዳ ግሾ ታ ሱንꬃን ጫቅዳስ ታ እያ ቦላ ዛራዳ ኤሀና። 20 ታኒ ታ ግትያ እያ ቦላ ምጭን፥ እ ታ ፅህያን ኦይከታና። እ ታዉ አማነቶና እፅዳ ግሾ ታ እያ ባብሎነ ኤፋዳ፥ ያን እያ ቦላ ፕርዳና። 21 ዶረትዳ እያ ኦላንቾት ማሻን ሀይቃና፤ አትዳይሳት ዱማ ዱማ በሳራ ላለታና።” ሄሳ ኦደይ ታና፥ ጎዳ ግደይሳ ህንተ ኤራና።

22 ኡባ ሃርያ ጎዳይ ሀይሳዳ ያጌስ፤ “ታኒ ታ ሁጰን አዱሳ ዝጋ ፄራ ቃንፃ ኤካዳ፥ ꬎቃነ አዱሳ ዙማ ሁጰን ቶካና። 23 ታኒ እያ እስራኤለ ዙማ ሁጰን ቶካና፤ ያን ዳያና፤ አይፈ አይፋናነ ሎኦ ዝጋ ግዳና። ካፎ ኮቸ ኡባይ እያን ኬፃና፤ ኤንቲ እያ ታሽያ ኩያን ሸምፓና። 24 አዱሳ ምꬃ ዝቅ ኦይነ ቃንꬃ ምꬃ ꬎቁ ኦይ፥ ቃስ ጭልኦ ምꬃ መልሰይነ መላ ምꬃ አጭሰይ ታና ጎዳ ግደይሳ ቢታን ደእያ ምꬃ ኡባይ ኤራና። ታኒ ጎዳይ ሀይሳ ኦዳስ፤ ታ ኦድዳይሳ ታ ኦꬃና” ያጌስ።

18

ናጋራ ኦꬅያ ሸምፕያ ሀይቃና

1 ጎዳ ቃላይ ሀይሳዳ ያግሸ ታኮ ይስ። 2 “እስራኤለ ቢታባ አሳይ፥ ‘አዋቲ ቃዉኤ ዎይነ ምን፥ ናይታ አቻይ ሀይቅስ’ ያግድ ኦድያ ሌምሶይ አይቤ? 3 ታኒ ኡባ ሃርያ ጎዳይ ታ ደኡዋን ጫቃስ። ህዛፐ ጉየ ህንተ እስራኤለ ቢታን ሀ ሌምሱዋ ሌምሰከታ። 4 አሳ ኡባ ሸምፖይ ታባ፤ አዋ ሸምፖይነ ናኣ ሸምፖይ ታባ። ናጋራ ኦꬅያ ሸምፖይ እ፥ ባዉ ሀይቃና።

5 “እስ አስ ፅሎ ግድኮ፥ ቱማ ፕርዳነ ሱረባ ኦꬅኮ፥ 6 እ ደርያ ቦላ ደእያ ኤቃ ጎይንያ በሳን ሜና፤ እስራኤለ አሳ ኤቃ ጎይነና፤ ባ ሾሩዋ ማችዉ ቱንሰና፤ ኩሸ መቶራ ደእያ ማጫራ አቀና፤ 7 ኦናካ ኡንኤና፤ አጮስ ኦይክዳባ ጉየ ዛሬስ፥ ቦንቀና፤ ኮሻትዳ አስ ሙዜስ፤ ካሎትዳ አስ ማይዜስ፤ 8 ባ ሚሽያ የሎራ ታልኤና፤ ባ ኩሽያ ኢታባፐ ናጌስ፤ አሰ ስገꬅሸ ፅሎ ፕርዴስ። 9 ታ ህግያ ናጌስ፤ ታ ዎጋ አማነተꬃን ፖሌስ፤ ሄ ኡራይ ፅሎ አስ ግድያ ግሾ እ ደኦን ዳና” ያጌስ ኡባ ሃርያ ጎዳይ።

10 ግዶሽን፥ ሄ ኡራስ ሸምፖ ዎꬍያ ዎይኮ ካልድ ደኤይሳታፐ እሱዋ ኦꬅያ ኢታ ናእ ደእኮ፥ 11 እያ አዋይ ሀይሳታፐ እሱዋካ ኦꬆና አግን፥ እያ ናአይ ደረ ቦላ ኤቃ ጎይኖ በሳታን ሚኮ፥ አሳ ማቾ ቱንስኮ፥ 12 መቶታንቾታነ ማንቆታ ኡንኤꬅኮ፥ ቦንቅኮ፥ አጮስ ኦይክዳባ ዛሮና እፅኮ፥ ኤቃ ጎይንኮ፥ ቱናባ ኦꬅኮ፥ 13 ባ ሚሽያ የሎራ ታልእድ ዎ ኤክኮ፥ ሄሳ መላ አስ ደኦን ደአኔ? እ ደኦን ዴና! እ ሄሳ መላ ቱናባ ኦꬅዳ ግሾ ቱማ ሀይቃና፤ እያ ጎመይ እያ ኦይካና።

14 “ሀ ኢታ ኡራስ ናእ ደእኮ ሄ ናአይ ባ አዋይ ኦꬅያ ሀ ናጋራ ኡባ በእሸ፥ ሄሳ መላባ ኦꬆና እፅኮ፥ 15 እ ደረ ቦላ ደእያ ኤቃ ጎይኖ በሳታን ሞና እፅኮ፥ እስራኤለ አሳ ኤቃ ጎይኖና እፅኮ፥ ባ ላግያ ማችዉ ቱንሶና እፅኮ፥ 16 ኦናካ ኡንኤꬆና እፅክ፥ አጮስ ኦይክዳባ ጉየ ዛርኮ፥ ቦንቆና እፅኮ፥ ኮሻትዳይሳ ሙዝኮ፥ ካሎትዳይሳ ማይዝኮ፥ 17 ኢታ ኦሶፐ ባ ኩሽያ ተቅኮ ዎ ኤካናዉ የሎራ ታልኦና እፅኮ፥ ታ ህግያ ናግኮ፥ ታ ዎጋ ካልኮ፥ ያትኮ፥ ሄ ናአይ ደኦን ዳናፐ አትሽን፥ ባ አዋ ናጋራ ጋሶን ሀይቀና። 18 ሽን እያ አዋይ አሳ ማታ ሱግዳ ግሾ፥ ባ እሻታ ቦንቅዳ ግሾነ ባ አሳ ግዶን ኢታ ኦꬅዳ ግሾ ባ ናጋራ ጋሶን ሀይቃና።

19 “ሽን ህንተ፥ ‘ናአይ ባ አዋ ናጋራ ጋሶን አይስ ሴረተኔ?’ ” ያጌታ። ናአይ ቱማ ፕርዳነ ሱረ ኦꬅድ፥ ታ ህግያ ምንꬅድ ናግኮ፥ ቱማ ደኦን ዳና። 20 ናጋራ ኦꬅያ ኡራይ ባዉ ሀይቃና። ናአይ አዋ ናጋራ ጋሶን ሴረተና፤ ሄሳዳካ፥ አዋይ ናኣ ናጋራ ጋሶን ሴረተና። ፅሎ አስ ባ ፅሎተꬃ ጋትያ ኤካና፤ ኢታ አስ ባ ኢታተꬃን ሴረታና።

21 ሽን ኢታ አስ ባ ናጋራ ኡባፈ ስሚድ፥ ታ ኪታ ናግኮ ቱማ ፕርዳነ ሱረ ኦꬅኮ፥ እ ቱማ ደኦን ዳናፐ አትሽን፥ ሀይቀና። 22 እ ኦꬅዳ ናጋራፐ እሶይካ ቆፈተና፤ ባ ኦꬅዳ ፅሎ ኦሱዋ ጋሶን እ ደኦን ዳና። 23 ታኒ ኡባ ሃርያ ጎዳይ፥ ኢታ አስ ባ ኢታ ኦግያፐ ስሚድ፥ ደኦን ደኤይሳን ኡፋይታይስፐ አትሽን፥ እያ ሀይቁዋን ኡፋይትከ።

24 ሽን ፅሎ አስ ባ ፅሎተꬃ አግድ፥ ኢታ አስ ኦꬅያ ቱና ኦሶታ ኡባ ኦꬅኮ፥ እ ደኦን ዳኔ? ሀነና፥ እ ኦꬅዳ ፅሎ ኦሱዋፐ እሶይካ ቆፈተና፤ እ አማነቶና እፅዳ ግሾነ እ ኦꬅዳ ናጋራ ግሾ እ ሀይቃና።

25 ግዶሽን፥ “ህንተ፥ ‘ጎዳ ኦገይ ሱረ ግደና’ ጌታ። እስራኤለ አሳዉ፥ ስእተ፤ ሱረ ግዶናይ ታ ኦግያዬ? ህንተ ኦግያ ግደኔ? 26 ፅሎ አስ ባ ፅሎተꬃ አግድ፥ ኢታ ኦꬅያ ዎደ ባ ናጋራን ሀይቄስ፤ ባ ኦꬅዳ ቆሁዋ ጋሶን ደኦን ደኤና። 27 ሽን ኢታ አስ ባ ኢታተꬃ አግድ፥ ቱማ ፕርዳነ ሱረ ኦꬅያ ዎደ ባ ሸምፑዋ አሻና። 28 እ ባ ኦꬅዳ ናጋራ ቆፕድ ጉየ ስምዳ ግሾ፥ እ ቱማ ደኦን ዳናፐ አትሽን፥ ሀይቀና። 29 ሽን እስራኤለ አሳይ፥ ‘ጎዳ ኦገይ ሱረ ግደና’ ያግዶሶና። እስራኤለ አሳዉ፥ ሱረ ግዶናይ ታ ኦግያ? ህንተ ኦግያ ግደኔ?

30 “ህንተኖ፥ እስራኤለ አሳዉ፥ ታ ህንተና ህንተ ኦሱዋꬆ ኦሱዋꬆ ፕርዳና። ኡባ ሃርያ ጎዳይ ሀይሳዳ ያጌስ፤ ናጋር ህንተዉ ꬋዮስ ጋሶ ግዶና መላ ፓፅተ፤ ህንተ ባላ ኡባፈ ስምተ። 31 ህንተ ኢታ ኦሱዋ ኡባ ዎራ የግድ፥ ኦራꬃ ዎዛናነ ኦራꬃ አያና ኤክተ። ህንተኖ፥ እስራኤለ አሳዉ፥ አይስ ሀይቄቲ? 32 ታኒ እስ አሳ ሀይቆንካ ኡፋይትከ። ሄሳ ግሾ፥ ህንተ ናጋራ ፓፅድ፥ ደኦን ደእተ” ያጌስ ኡባ ሃርያ ጎዳይ።

19

እስራኤለ ካዎታስ ከስዳ ዘለልስ

1 ጎዳይ ህዝቄላኮ፥ እስራኤለ ሀላቃታስ ሀይሳዳ ያጋዳ ዘሌላ፦

2 “ህንተ አይያ ጋሞታ ግዶን ዋንዳ ጋሞ!

ያላጋ ጋሞታ ግዶን ዝንአዳ፥ ባ ማራታ ድቻሱ።

3 እያ ባ ማራታፐ እሱዋ ድችን፥

እ ዎዳላ ጋሞ ግድስ፤

ሻንካ ታማርስ፤ አሰ ሙሱ ዶምስ።

4 ካዎተꬃት ኡባይ እያባ ስእዶሶና፤

ኤንቲ ቦክዳ ኦላን ገልድ ኦይከትስ፤

ሲን ዎዶሮ አꬅድ ግብፀ ቢታ ኤፍዶሶና።

5 እያ አይያ ናግዳይስ ሀኖና እፅን፥

እ ኡፋይሳይ ꬋይዳይሳ በእዳ ዎደ፥

ባ ማራታፐ እሱዋ ድቻዳ፥ ዎዳላ ጋሞ ከሳሱ።

6 እ ዎዳላ ጋሞ ግድድ፥ ሀራ ጋሞታራ ስመረትስ፤

እ ሻንካ ታማርስ፤ አሰ ሙሱ ኦይክስ።

7 እ ኤንታ ሚፃ መንረꬅስ፤ ካታማታ ꬋይስስ፤

እ ጉድያ ዎደ ቢታን ደእያ አሳ ኡባይ ዳጋሜስ።

8 እያ ዩሹዋን ደእያ ካዎተꬃት ኡባይ

እያ ኦይካናዉ ፅሄ ዎꬅዶሶና፤

ባንታ ግትያ ምጭዶሶና፤ ኤንታ ኦላን እ ኦይከትስ፤

9 ኤንቲ እያ ስን ዎዶሮ አꬅድ ሆን የግድ፥

ባብሎነ ካዋኮ ኤፍዶሶና።

እ ጉደይስ ዛሪድ እስራኤለን ስኤቶና መላ

ኤንቲ እያ ቃሾ ኬꬃን የግዶሶና።

10 ነ አይያ ሃꬃ ዶናን ቶከትዳ ዎይነ መላ፤

ዳሮ ሃꬅ ደእያ ግሾ

ዎይነይ ዳሻንነ አይፈን ኩምድ ደኤስ።

11 እያ ታሸት ምኖ ግድያ ግሾ

ካዎታ ፃምአ ግድዶሶና።

ዎይነይ ዎራን ደእያ ምꬃታፐ አꬍድ ድጭስ፤

ባ ታሽያ ዳሮተꬃንነ አዱሳተꬃን

ኡባፈ ቦላራ በንትስ።

12 ሽን ሄ ዎይነይ ሀንቆን ሾደትድ ሳአን የገትስ፤

ዶሎሀ ጫርኮይ እያ አይፍያ መልስስ፤

እያ ምኖ ታሸይ መልን ታም ምስ።

13 ሀእ እ ሃꬅ ባይና

መላ ቢታን ቶከትስ።

14 ታም እያ ኡባፈ ከይድ፥

እያ አይፍያነ ታሽያ ምስ።

ካዎታ ፃምአ ግዳና ምኖ ታሸይ፥

እያ ቦላ በንትቤና።

ሀይስ ዬሆ ዘለልስ፤ ሀይሳ ዘለልስ ከስያ ዎደ ጎኤታናዉ በሴስ” ያግስ።

20

ጌላ እስራኤለ

1 ኑ ድኤትዳ ላፑንꬆ ላይꬃን፥ እቻሻንꬆ አጌናን፥ ታማንꬆ ጋላሳን፥ እስራኤለ ጭማታፐ ጉꬃት ጎዳ ሸንያ ኦይቻናዉ ይድ፥ ታ ስንꬃን ኡትዶሶና።

2 ሄ ዎደ ጎዳ ቃላይ ሀይሳዳ ያግሸ ታኮ ይስ፤ 3 “አሳ ናአዉ፥ ኡባ ሃርያ ጎዳይ፥ እስራኤለ ጭማታኮ ጎዳይ ሀይሳዳ ያጌስ ያጋ፦ ‘ህንተ ታ ሸንያ ኦይቻናዉ ይደቲ? ታኒ ኡባ ሃርያ ጎዳይ ታ ደኡዋን ጫቃስ፦ ህንተ ታና ኦይቻና መላ ታ ኮይከ።’

4 “አሳ ናአ ነ ኤንታ ቦላ ፕርዳኔ? ቱማ ኤንታ ቦላ ፕርዳኔ? ሄሳ ግድኮ፥ ኤንታ ማይዛታ ቱና ኦሱዋ ኤንታ ኤርሳ። 5 ኡባ ሃርያ ጎዳይ ሀይሳዳ ያጌስ ጋዳ ኤንታዉ ኦዳ። ‘ታኒ እስራኤለ ዶርዳ ዎደ ታ ኩሽያ ደንꬃዳ ያይቆባ ዘረꬃስ ጫቃስ። ታኒ ታናተꬃ ግብፀ ቢታን ኤንታዉ ቆንጭሳስ። ታ ኩሽያ ደንꬃዳ፥ ታኒ ጎዳ፥ ህንተ ፆሳ። 6 ታ ህንተና ግብፀፈ ከሳዳ፥ ህንተዉ ዶርዳ ቢታ፥ ማꬅነ ኤስ ጎግያ ቢታ፥ ሀራ ቢታ ኡባፈ አꬍዳ ሎኦ ቢታ ኤሀና’ ጋዳ ጫቃስ። 7 ታ ኤንታኮ፥ ‘ህንተ እሶይ እሶይ ዶስያ ቱና ኤቃታ ድግተ፤ ግብፀ ኤቃታን ህንተና ቱንሶፕተ። ታኒ ጎዳ ህንተ ፆሳ’ ” ያጋስ።

8 ግዶሽን፥ ኤንቲ ታዉ ማካልድ፥ ታ ኦድያባ ስኦና እፅዶሶና። ኤንቲ ባንታ አሞትዳ ቱና ኤቃታ ድግቦኮና፤ ግብፀ ኤቃታ ጎይኖ አግቦኮና። ሄሳ ግሾ፥ ኤንቲ ግብፀን ደእሽን፥ ታ ሀንቁዋ ኤንታ ቦላ ጉሳናዉ ቆፓስ። ታ ሸንያ ዉርሳናዉ ቆፋ ቃቻስ። 9 ሽን ኤንቲ ደእያ ካዎተꬃታ ግዶንነ እስራኤለ አሳ ግብፀፈ ከሳናዉ ጫቅያ ዎደ ታ ታናተꬃ ኤርስዳ አሳ ስንꬃን ታ ሱንꬃይ ቱኖና መላ ኦꬃስ። 10 ሄሳ ግሾ፥ ታ ኤንታ ግብፀፈ ከሳዳ መላ ቢታ ኤሀስ። 11 ኪተትያ ኡባስ ደኦ እምያ ታ ህግያ ኤንታዉ እማስ፤ ታ ዎጋ ኤንታ ታማርሳስ። 12 ኤንታ ጌሸይ ታና ጎዳ ግደይሳ ኤንቲ ኤራና መላ፥ ታ ሳምባታ ታፐነ ኤንታፈ ግዶን ማላ ኦꬃዳ እማስ።

13 ሽን እስራኤለ አሳይ መላ ቢታን ታ ቦላ ማካልዶሶና። ኪተትይዳ ኡባስ ደኦ እምያ ታ ህግያ መንꬅዶሶና፤ ታ ዎጋ ካልቦኮና፤ ታ ሳምባታ ቱንስዶሶና። ታኒ መላ ቢታን ታ ሀንቁዋ ኤንታ ቦላ ጉሳዳ ኤንታ ꬋይሳናዉ ቆፓስ። 14 ሽን ታ ኤንታ ግብፀፈ ከስያ ዎደ በእዳ ካዎተꬃታ ስንꬃን ታ ሱንꬃይ ቱኖና መላ ኤንታ ꬋይሳብከ። 15 ኤንቲ መላ ቢታን ደእሽን፥ ኤንታዉ እምዳ፥ ሀራ ቢታ ኡባፈ ሎኦ ግድዳ ማꬅነ ኤስ ጎግያ ቢታ፥ ኤንታ ገልስከ ጋዳ ጫቃስ። 16 ሄስ ሀንዳይ ኤንቲ ኤቃ ጎይንድ፥ ታ ህግያ መንꬅዳ ግሾ፥ ታ ዎጋ ካልቦና ግሾነ ታ ሳምባታ ቱንስዳ ግሾሳ። 17 ግዶሽን፥ ታ ኤንታዉ ቃትዳ ግሾ፥ መላ ቢታን ኤንታ ዉርሳ ꬋይሳብከ።

18 ኤንቲ መላ ቢታ ደእሽን፥ ኤንታ ናይታኮ ሀይሳዳ ያጋስ፤ “ህንተ አዋታ ዎጋ ካሎፍተ፤ ኤንታ ህግያ ናጎፕተ፤ ዎይኮ ኤንታ ኤቃታን ቱኖፕተ። 19 ታኒ ጎዳ ህንተ ፆሳ። ታ ዎጋስ ኪተትተ፤ ታ ህግያ ናግተ። 20 ታ ህንተራ ጫቅዳ ጫቁዋስ ማላ ግዳና መላነ ታኒ ጎዳ ህንተ ፆሳ ግደይሳ ህንተ ኤራና መላ ሳምባታ ዱማይተ” ያጋስ።

21 “ሽን ኤንታ ናይት ታ ቦላ ማካልዶሶና፤ ኪተትያ ኡባስ ደኦ እምያ ታ ዎጋ መንꬅዶሶና፤ ታ ህግያ ናግቦኮና፤ ታ ሳምባታ ቱንስዶሶና። ያትን፥ መላ ቢታን ታ ሀንቁዋ ኤንታ ቦላ ጉሳዳ ታ ይሎይ ዉራና ጋካናዉ ኤንታና ꬋይሳናዉ ቆፓስ። 22 ሽን ታኒ ኤንታ ግብፀፈ ከስያ ዎደ በእዳ ካዎተꬃታ ስንꬃን ታ ሱንꬃይ ቱኖና መላ ኤንታ ꬋይሳብከ። 23 ኤንታ ሀራ ካዎተꬃታ ግዶነ ዱማ ዱማ ቢታ ላላናዉ መላ ቢታን ታ ኩሽያ ደንꬃዳ ጫቃስ። 24 ኤንቲ ታ ዎጋስ ኪተቶና እፅዶሶና፤ ታ ህግያ መንꬅዶሶና፤ ታ ሳምባታ ቱንስዶሶና፤ ባንታ አዋታ ኤቃ አሞትዶሶና። 25 ያትን፥ ኤንታዉ ሎኦ ግዶና ዎጋታነ ደኦ እሞና ህገታ እማስ። 26 ኤንቲ ባንታ ያርሹዋን ቱናናዳ፥ ባንታ ባይራ ናይታ ያርሻናዳ፥ ታ ኤንታ የዳ በሳስ። ታ ሄሳ ኦꬅዳይ ኤንታ ዳጋንꬃናሳነ ታኒ ጎዳ ግደይሳ ኤንቲ ኤራና መላሳ” ያግስ።

27 “ሄሳ ግሾ፥ አሳ ናአዉ፥ እስራኤለ አሳስ፥ ኡባ ሃርያ ጎዳይ ሀይሳዳ ያጌስ ጋዳ ኦዳ፦ ሄሳ ኦꬅድ ህንተ አዋት አማነቶና እፅድ ታና ጫይዶሶና። 28 ታ ኤንታዉ እማና ጋዳ ታ ኩሽያ ደንꬃ ጫቅዳ ቢታ ኤንታ ኤህዳ ዎደ፥ ኤንቲ ደረታ ኡባነ እርፃ ምꬃ ኡባ በእዶሶና። ያን ባንታ ያርሹዋ ያርሽዶሶና። ባንታ፥ እፃንያንነ ኡሻ ያርሹዋን ታና ይሎይዶሶና። 29 ታኒ፥ ‘ሀይስ ህንተ ብያ ꬎቃ በሳይ አይቤ?’ ያጋዳ ኦይቻስ። ሀች ጋካናዉ ሄ በሳይ ‘ባማ’ ጌተቴስ እያ ብርሸꬃይ ‘ꬎቃ ጎይኖ በሳታ’ ጌተትድ ፄገቴስ” ያጌስ።

ሴራነ ማሮታ

30 “ሄሳ ግሾ፥ እስራኤለ አሳስ፥ ኡባ ሃርያ ጎዳይ ሀይሳዳ ያጌስ ያጋዳ ኦዳ፦ ‘ህንተ ማይዛት ኦꬅዳ ናጋራ ኦꬅድ፥ አይስ ህንተና ቱንሴቲ? ኤንታ ቱና ኤቃ ጎይናናዉ አሞትድ አይስ ካሌቲ?’ 31 ሀችካ ህንተ ያርሹዋ ያርሽያ ዎደ ህንተ ናይታ ታማን ያርሽድ፥ ኤቃ ኡባን ህንተና ቱንሴታ። ህንተኖ፥ እስራኤለ አሳዉ፥ ታኒ ህንተናን ኦይሸቶ? ታኒ ኡባ ሃርያ ጎዳይ ታ ደኡዋን ጫቃስ፦ ታ ህንተናን ኦይሸትከ። 32 ህንተ፥ ‘ኑኒ ምꬅነ ሹቹ ጎይንያ ሀራ ካዎተꬃታ መላነ ቢታን ደእያ ሀራ አሳ መላ ግዳና ያግድ ቆፔታ። ሽን ህንተ ቆፋይ ፖሎ ሀነና።’ ”

33 ኡባ ሃርያ ጎዳይ ሀይሳዳ ያጌስ፦ “ታ ምኖ ቀስያን፥ ታ ምጨትዳ ኩሽያንነ ታ ሀንቁዋን ህንተ ቦላ ካዎታና። 34 ካዎተꬃታ ግዶፈ ታ ህንተና ከሳና፤ ህንተ ላለትዳ ቢታ ኡባፈ ታ ምኖ ቀስያን፥ ታ ምጨትዳ ኩሽያንነ ታ ሀንቁዋን ህንተና ሺሻና። 35 ታ ህንተና ‘ካዎተꬃታ መላ ቢታ’ ግያ መላ ቢታ ኤሀዳ፥ ህንተና ታ ስንꬃን ኤሳዳ፥ ህንተ ቦላ ፕርዳና። 36 ግብፀ መላ ቢታን ህንተ ማይዛታ ቦላ ፕርድዳይሳዳ፥ ህንተ ቦላ ፕርዳና። 37 ታኒ ህንተና ታ ካዎተꬃ ፃምአ ጋርሳን ሃራና፤ ህንተ ታ ጫቁዋ ናጋና መላ ኦꬃና። 38 ማካላንቾታነ ናጋራንቾታ ታ ህንተ ግዶፈ ድጋና፤ ሀእ ኤንቲ ደእያ ቢታፈ ታ ኤንታ ከሳና። ሽን ኤንቲ እስራኤለ ቢታ ገሎና መላ ተቃና፤ ሄ ዎደ ታኒ ጎዳ ግደይሳ ህንተ ኤራና” ያጌስ ኡባ ሃርያ ጎዳይ።

39 እስራኤለ አሳዉ፥ ህንተኮ ኡባ ሃርያ ጎዳይ ሀይሳዳ ያጌስ፦ “ሀእ ታ ኦደይሳ ህንተ ስኦና እፅኮ፥ ኡባይ ብድ ህንተ ኤቃ ጎይንተ። ሽን ህዛፐ ጉየ፥ ህንተ እሞታንነ ህንተ ኤቃታን ታ ጌሻ ሱንꬃ ቱንሶፕተ። 40 ታ ጌሻ ዙማ ቦላ፥ ꬎቃ እስራኤለ ዙማ ቦላ ህንተ እስራኤለ አሳይ ታና፥ ኡባ ሃርያ ጎዳ ጎይናና። ታኒ ህንተና ኤካና፤ ህንተ ያርሹዋ፥ ህንተ ዶርዳ እሙዋነ ህንተ ጌሻ እሙዋ ታ ህንተፈ ኮያና። 41 ህንተ ላለትዳ ካዎተꬃታ ግዶፈ ታኒ ህንተና ኤህያ ዎደነ ሀራ ቢታታፐ ታ ህንተና ሺሽያ ዎደ ሳዎ ቶንኩ ግያ ያርሾዳ ታ ህንተና ኤካና። ካዎተꬃት ፄልሽን፥ ህንተ ግዶን ታ ጌሻተꬃ ቆንጭሳና። 42 ካሰ ህንተ ማይዛታስ እማና ጋዳ ታ ኩሽያ ደንꬃዳ ጫቅዳ እስራኤለ ቢታ ህንተና ዛራዳ ኤህዳ ዎደ ታኒ ጎዳ ግደይሳ ህንተ ኤራና። 43 ህንተ ኢታ ሀኖታነ ህንተ ቱና ኦሱዋ ህንተ ሄ በሳን ሀሳያና፤ ህንተ ኦꬅዳ ኢታ ኦሶ ኡባ ህንተ ሻተታና። 44 ህንተኖ፥ እስራኤለ አሳዉ፥ ህንተ ኢታ ሀኖታ መላነ ህንተ ቱና ኦሱዋ መላ ግዶናሽን፥ ታ ሱንꬃ ግሾ ታ ኦꬅያ ዎደ ታኒ ጎዳ ግደይሳ ህንተ ኤራና” ያጌስ ኡባ ሃርያ ጎዳይ።

ዱገሀ ባጋ ቦላ ኦደትዳ ትንብተ

45 ጎዳ ቃላይ ሀይሳዳ ያግሸ ታኮ ይስ። 46 “አሳ ናአዉ፥ ዱገሀ ባጋ ስማዳ ፄላ፤ ዱገሀ ባጋስ ኦዳ፤ ዱገሀ ዎራ ቦላ ትንብተ ኦዳ። 47 ዱገሀ ዎራስ፥ ኡባ ሃርያ ጎዳይ ኦድያባ ስአ ያጋዳ ኦዳ። ‘ታ ነ ግዶን ታማ የዳና፤ ሄ ታማይ ጭልኦ ምꬃነ መላ ምꬃ ኡባ ማና። ሄ ኤፅያ ታማይ ቶኤና፤ ዱገሀፐ ብድ፥ ፑደሀ ባጋ ጋካናዉ ደእያ አሳ ሶምኦ ኡባ ሄ ላጮይ ላባና። 48 ሄ ታማ ኦይꬅዳይ ታና ጎዳ ግደይሳ አሳ ኡባይ በአና። ሄ ታማይ ቶኤና’ ” ያጌስ።

49 ታኒ ዛራዳ፥ “ኡባ ሃርያ ጎዳዉ፥ ሄሳ ኦዳ ጋዳ ታና ኪቶፋ። ኤንቲ፥ ‘እ ኡባ ዎደ ሌምሶን ኦዴስ ግደኔ?’ ያጎሶና” ያጋስ።

21

ባብሎነ ማሻ

1 ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ ነ ሶምኡዋ የሩሳላመኮ ዛራዳ፥ አሳይ ጎይንያ በሳታ ቦላነ እስራኤለ ቢታ ቦላ ትንብተ ኦዳ። 3 ሀይሳዳ ያጋ፦ ‘ታኒ ነዉ ሞርከ። ታኒ ታ ማሻ ሾሁዋፐ ሾዳዳ፥ ነ ግዶፐ ፅሎ አሳነ ኢታ አሳ ኡባ ዉርሳና። 4 ፅሉዋነ ናጋራንቹዋ ኡባ ꬋይሳናዉ ዱገሀፐ ፑደሀ ጋካናዉ ደእያ አሳ ኡባ ቦላ ታ ማሻ ሾዳና። 5 ታኒ ጎዳይ፥ ታ ማሻ ሾሁዋፐ ሾድዳይሳነ ጉየ ዛሮናይሳ አሳ ኡባይ ኤራና’ ” ያጌስ።

6 “ሄሳ ግሾ፥ አሳ ናአዉ፥ አሳ ኡባይ ፄልሽን፥ ነ ዎዛናይ መቅን፥ ጫመታዳ ኦላ። 7 ‘አይስ ኦላይ?’ ያግድ ኤንቲ ነና ኦይችኮ፥ ‘ስንꬃራ ያ ኢታ ዎርያ ግሾ ኦላይስ’ ያጋ። ሄ ዎርያን፥ ‘ዎዛን ኡባይ ያሻን ሴራና፤ ኩሸ ኡባይ አርጋጫና፤ ጎባተꬅ ኡባይ ኤከታና፤ ጉልባት ኡባይ ኮኮራና። ሄ ዎደይ ጋክስ፤ ቱማ ፖለታና’ ” ያጌስ ኡባ ሃርያ ጎዳይ።

8 ጎዳ ቃላይ ሀይሳዳ ያግሸ ታኮ ይስ፦ 9 “አሳ ናአዉ፥ ትንብተ ኦዳ፤ ታኒ ጎዳይ ኦድያባ አሳስ ኦዳ፤ ማሻ፤ ሌፈትዳነ ቁሸትዳ ማሻ።

10 “ጎራአናዉ ሌፈትስ፤

ዎልአንꬃ መላ ጶላናዉ ቁሸትስ።

ታ አሳይ እመትዳ ሴራ እፅዳ ግሾ፥

ህዛፐ ጉየ፥ ኦንካ ኡፋይተና።

11 ጎኤታናዉ ማሻይ ቁሸትስ፤

ሌፈትድነ ቁሸትድ፥ ጎራኤይሳስ እመታናሳ።

12 አሳ ናአዉ፥ ዬካነ ዘሌላ፤

ሀ ማሻይ ጊገትዳይ ታ አሳ ቦላነ

እስራኤለ ሀላቃታ ቦላና።

ሀላቃት ታ አሳራ እስፈ ማሻን ሀይቃና፤

ሄሳ ግሾ፥ አዛናዳ ነ ትራ ቆፃ።

13 ታኒ ታ አሳ ፓጫና፤

ኤንቲ ናጋራ ፓፆና እፅኮ፥

ሀ መቶይ ኡባይ ኤንታ ቦላ ያና፤

ኡባ ሃርያ ጎዳይ ሀይሳ ኦድስ።

14 “ሀእካ አሳ ናአዉ፥ ትንብተ ኦዳ፤ ነ ኩሽያ ባቃ። ሄ ዎደ ማሽ ናምኡ ቶሆ ሄꬑ ቶሆ ዛሪድ ሾጫና፤ ሄስካ ዳጋንꬅያ፥ ዩሹዋ ኡባን ዎꬍያነ ሹክያ ማሽ። 15 ሄስ ኤንታ ዎዛናይ ትልአናዳነ ኤንታፈ ዳሮት ꬉበታናዳ ኦꬃና። ህንተና አየ! ህንተ ፐንገን ማሽ ዎልአንꬃ መላ ዎልአሜስ፤ ሹካናዉ ሾሆፐ ሾደትስ። 16 ነኖ፥ ቃራ ማሻዉ፥ ኡሻችነ ሀድርስ ስምዳ ነ ስምዳ ባጋ ኡባ ቡꬃ። 17 ህዛ ታኒ ታ ኩሽያ ባቃና፤ ታ ሀንቆይ ዶቻና” ያጌስ ጎዳይ። 18 ጎዳ ቃላይ ሀይሳዳ ያግሸ ታኮ ይስ። 19 “አሳ ናአዉ፥ ባብሎነ ካዋ ማሻይ ያ ናምኡ ኦገታን ማላ ዎꬃ። ናምኡ ኦገት እስ ቢታፈ ደንዶሶና፤ ኦገይ ካታማኮ ስምያ ኦገን ማላታ ቱሱ ኤሳ። 20 እስ ኦግያን ደእያ ማላ ራባ ጌተትያ አሞነ ካታማ ብያ ኦግያ ማሌስ፤ ሀንኮይ ኦገይ ግምበትዳ ይሁዳን ደእያ የሩሳላመ ካታማ ብያ ኦግያ ማሌስ። 21 ባብሎነ ካዎይ ኦገት ጋሄትያ ዳጋላን፥ ማላ ቱሳታ ማታን ኤቄስ። እ አዉ ኦግያራ ባነኮ ኤራናዉ፥ ዶንገ ቶራን ሳማ የጋና፤ ባ ኤቃታ ዞረ ኦይቻና፤ ማራጭያ በአና። 22 ግምብያ ፐንግያ ላልያ ዱሩማ ኤሀና መላ፥ ዎꬎ ኪታ አꬃና መላ፥ ጬቀታና መላ፥ ድርሳ ፐንግያ ላልያ ዱሩማ ካታማ ፐንገን ኤሳና መላ፥ ቢታ ዶራና መላነ ሚፃ ጊግሳና መላ የሩሳላመ ሳም እያዉ ኡሻቻ ኩሸን ከይስ። 23 የሩሳላመ አሳይ ባብሎነ ካዉዋራ ጫቅዳ ግሾ፥ ሄስ ባንታ ቦላ ጋካና ግድ ቆፕቦኮና። ሽን ባብሎነ ካዎይ ኤንታ ድእያ ዎደ ኤንቲ ባንታ ናጋራ ሀሳያና። 24 ሄሳ ግሾ፥ ኡባ ሃርያ ጎዳይ ሀይሳዳ ያጌስ፤ ህንተ ናጋራይ ቆንጭስ፤ ህንተ ባላ ግደይሳ አሳ ኡባይ ኤሬስ፤ ህንተ ኦሶይ ህንተ ናጋራንቾ ግደይሳ በሴስ። ሄሳ ግሾ፥ ህንተ ኢታ ኦሶይ ሀሳየታና፤ ህንተ፥ ህንተ ሞርከታስ አꬍድ እመታና።

25 “ነኖ፥ ኢታነ ቱና ግድዳ እስራኤለ ሀላቃዉ፥ ነ ፕርዳ ጋላሳይ ጋክስ። 26 ኡባ ሃርያ ጎዳይ ሀይሳዳ ያጌስ፦ ነ ሁጵያፐ ካላቻ ደንꬃ፤ ነ ሁጰ ፃꬃ ቃራ። ህዛፐ ጉየ ካሰይሳዳ ሀናናባይ ባዋ፤ ዝቃይ ꬎቁ ጋና፤ ꬎቃይ ዝቅ ጋነ። 27 ጋዶ! ጋዶ! ታኒ ሀ ካታማ ꬋይሳና። ፕርዳናዉ ማት ደኤይስ ያና ጋካናዉ ሀ ካታማይ ዛሪድ ኬፀተና። እ ያ ዎደ ታ እያዉ አꬃዳ እማና” ያጌስ።

28 አሳ ናአዉ፥ ሀይሳዳ ያጋዳ ትንብተ ኦዳ። እስራኤለ ጫይያ አሞነታ ኡባ ሃርያ ጎዳይ ሀይሳዳ ያጌስ ጋዳ ኦዳ።

“ꬋይስያ ማሽ ሾሆፐ ሾደትስ፤

ዎꬋናዉ ዎልአሜስ፤

ዉርሳናዉ ቁሸቴስ።

29 ህንተ በእያ ቆንጨꬃይ ዎርዶ፤

ህንተ ኦድያ ትንብተይ ዎርዶ።

ህንተ ኢታነ ቱና አስ፤

ህንተ ፕርዳ ጋላሳይ ጋክስ

ህንተ ቆን ማሽ ዎꬋና ሀኔስ።

30 ማሻ ሾሁዋን ዛርተ፤

ህንተ መትዳ በሳን፥ ህንተ የለትዳ ቢታን

ታ ህንተ ቦላ ፕርዳና።

31 ታኒ ታ ሀንቁዋ ህንተ ቦላ ጉሳና፤

ታ ሀንቆ ታማይ ህንተ ቦላ ኤፃና፤

ꬋይሶ ሜዘትዳ፥ ዎዛና ምኖ አሳስ አꬃዳ እማና።

32 ህንተ ታማን ꬋያና፤

ህንተ ሱꬃይ ህንተ ቢታን ጉካና፤

ህንተ ዛሪድ ሀሳየተከታ።

ታኒ ጎዳይ ሀይሳ ኦዳስ” ያግስ።

22

የሩሳላመ ናጋራ

1 ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ ሸምፖ ዎይሳት ኩምዳ ካታማ ቦላ ፕርዳናዉ ጊጋዲ? ያትኮ፥ እ ኦꬅዳ ቱና ኦሶ ኡባ እያዉ ኦዳ። 3 ኡባ ሃርያ ጎዳይ ሀይሳዳ ያጌስ ጋዳ ኦዳ፦ ነ ዳሮ አሳ ዎꬍዳ ግሾነ ኤቃ ጎይኖን ነና ቱንስዳ ግሾ ነ ꬋዮ ዎደይ ጋክስ። 4 ነ ጉስዳ ሱꬃን ባላ ግዳዳሳ፤ ነ ኦꬅዳ ኤቃን ቱናዳሳ። ነ ፕርዳ ጋላሳይ ማታትስ፤ ነ ꬋዮ ዎደይ ጋክስ። ሄሳ ግሾ፥ ታ ነና ካዎተꬃታስ ሚቻስነ ሀራ ቢታታስ ቀልቅሴስ አጋና። 5 ነኖ፥ ነ ሱንꬃይ ኢትዳ ዳጋም ኩምዳ ካታማዉ፥ ማታንነ ሃሆን ደኤይሳት ነና ቀልቅሳና።

6 “ነ ግዶን ደእያ እስራኤለ ሀላቃት ኡባይ ሱꬁ ጉሳናዉ ባንታ ዎልቃ አይ መላ ጎኤትያኮ በአ። 7 ነ ግዶን ደኤይሳት ባንታ አዋነ ባንታ አይዉ ቦንቾኮና። ኤንቲ በተ አሳ ጭሞሶና፤ አምኤታነ አዉ አይያ ባይና ናይታ ናቆሶና። 8 ኤንቲ ታ ጌሻ ሚሸታ ካꬎኦሶና፤ ታ ሳምባታ ቱንሶሶና። 9 ነ ግዶን እሶት እሶት ሀራታ ዎꬍሳናዉ ዎርዶን ኦዶሶና፤ ሀራት ኤቃስ ያርሸትዳባ ሞሶና፤ ሀራት ላይማቶሶና። 10 ነ ግዶን እሶት እሶት ባ አዋ ማቸራ ቱኖሶና፤ ሀራት ኩሸ መቶይ ደእያ ማጫሳራ ዎልቃን ቱንሶሶና። 11 ነ ግዶን እሶት እሶት ባ ሾሩዋ ማቸራ ቱኖሶና፤ አዋይ ባ ናአ ማቸራ ቱኔስ፤ ባ አዋ ናእዉ፥ ባ ምችዉ ዎልቃን ኢስድ ዬላዬስ። 12 ነ ግዶን እሶት እሶት ሚሸ ኤክድ፥ ሸምፖ ዎꬎኦሶና፤ ሀራት ባንታ ሚሽያ ባንታ ያራ ግድዳ እስራኤለታስ የሎራ ታልኦሶና፤ ኤንታ ቦንቅድ ባንታዉ ዱረቶሶና፤ ታና ኩመꬅ ዶግዶሶና” ያጌስ ኡባ ሃርያ ጎዳይ።

13 “አሳይ በሶና ሚሸ ኤክያ ግሾነ ሸምፖ ዎꬍያ ግሾ፥ ታኒ ታ ኩሽያ ህንተ ቦላ ደንꬃና። 14 ታ ነና ሴርያ ዎደ ነ ጎባተꬃይ ኔራ ዳኔ? ዎይኮ ነ ኩሸይ ምኖ ግዳኔ? ታኒ ጎዳይ ሀይሳ ኦዳስ፤ ታ ኦድዳይሳዳ ኦꬃና። 15 ታ ነና ካዎተꬃታ ግዶንነ ቢታታ ግዶን ላላና፤ ነ ቱናተꬃ ኔፐ ድጋና። 16 ሀራ ካዎተꬃታ ስንꬃን ነ ካዉያና፤ ታኒ ጎዳ ግደይሳ ነ ኤራና” ያግስ።

17 ጎዳይ ታኮ ሀይሳዳ ያግስ፦ 18 “አሳ ናአዉ፥ እስራኤለ አሳይ አይኮካ ፓꬆኮና፤ ኤንቲ ኡባይ ብራ ሼሽያ ዎደ ናሰ ብራታፐ፥ ቆርቆሮፐ፥ ብራታፐነ እርሳሰፐ ከያ ሻአ መላ። 19 ሄሳ ግሾ፥ ኡባ ሃርያ ጎዳይ ሀይሳዳ ያጌስ፤ ‘ህንተ ኡባይ አታላ መላ ግድዳ ግሾ ታ ህንተና ኡባ የሩሳላመ ሺሻና። 20 ብራ፥ ናሰ ብራታ፥ ብራታ፥ እርሳሰነ ቆርቆሮ ታማን ሁብድ ሼሸይሳዳ ታ ህንተና ሺሻዳ ታ ሀንቁዋና ትልእሳና። 21 ታ ህንተና የሩሳላመ ሺሻዳ፥ ታ ሀንቆ ታማ ህንተ ቦላ ኤꬃዳ ህንተና ያን ትልእሳና። 22 ብር ጮጨን ሼኤይሳዳ ህንተ የሩሳላመን ትልአና። ሄ ዎደ ታኒ ጎዳይ ታ ሀንቁዋ ህንተ ቦላ ጉስዳይሳ ህንተ ኤራና’ ” ያጌስ።

23 ዛሪድ ጎዳ ቃላይ ሀይሳዳ ያግሸ ታኮ ይስ። 24 “አሳ ናአዉ፥ ኤንታ ቢታይ ቱንዳ ግሾ፥ ታ ሀንቁዋን እር ቡኮና መላ ድጋዳ ኤንታ ሴራ ዶምዳሳ እስራኤለ አሳስ ኦዳ። 25 ነ ግዶን ኤንታ ሀላቃት ዎꬍዳባ ጉድሸ መንረꬅያ ጋሞ መላ፤ ኤንቲ ዎꬎኦሶና፤ ሚሸ ግድን፥ ሀራ ቡቁራ ግድን፥ ኡባ ባንታዉ ኤኮሶና፤ ዳሮ ማጫሳታ አምኦ ኦꬅዶሶና። 26 ካህነት ታ ህግያ መንꬅዶሶና፤ ታ ጌሻባታ ቦንችቦኮና። ጌሽነ ጌሽ ግዶና ባ ሻኮኮና፤ ቱናነ ቱና ግዶና ባ ሻክድ ታማርሶኮና፤ ታ ሳምባታ የግ አግደታ። ሄሳ ጋሶን ታ እስራኤለ አሳ ግዶን ቦንቸታብከ። 27 ሀላቃት ባንታ ዎꬍዳባ ዱሰረꬅያ ሱꬉመ መላ፤ ኤንቲ ባንታዉ በሶና ዱረተꬅ ደማናዉ ሸምፖ ዎꬎኦሶና። 28 ናበት ጎዳ ቦቅንተ ትይያ አሳዳ፥ ዎርዶ ቆንጨꬅ በእድ፥ ዎርዶ ትንብተ ኦድድ ኤንታ ናጋራ ገንꬆሶና። ጎዳይ ኦዶና ደእሽን፥ ‘ኡባ ሃርያ ጎዳይ ሀይሳዳ ያጌስ’ ያጎሶና። 29 ቢታን ደእያ አሳይ ቦንቆሶና፤ ማንቆታነ መቶታንቾታ ኡንኤꬆሶና፤ ኤንቲ ሱረ ፕርዳ ድግድ በተ አሳ ጌላዮሶና።

30 “ታኒ ቢታ ꬋይሶና መላ ድርሳ ግምብያ ኬፀይ፥ ላለትዳ ድርሳ ግምብያ ባጋራ ታ ስንꬃን ኤቅድ ናግያ እስ አስ ኮያስ፤ ሽን ኦናካ ደማብከ። 31 ሄሳ ግሾ፥ ታ ሀንቁዋ ኤንታ ቦላ ጉሳና፤ ታኒ ታ ይሉዋን ኤንታ ꬋይሳና፤ ኤንቲ ኦሱዋ ኤንታ ቦላ ዛራና” ያጌስ ኡባ ሃርያ ጎዳይ።

23

ናምኡ ላይማ ምቸታ

1 ጎዳ ቃላይ ሀይሳዳ ያግሸ ታኮ ይስ፦ 2 “አሳ ናአዉ፥ እስ አየፐ የለትዳ ናምኡ ምቸት ደኦሶና። 3 ኤንቲ ግብፀን ደእሸ፥ ባንታ ናአተꬃፈ ዶምድ፥ ላይማ ግድዶሶና። ሄ ቢታን ደእያ አደት ኤንታ ꬋንꬃን ካእዶሶና፤ ኤንታ ጌላኦተꬃይ ኤከትስ። 4 ኤንታፈ ባይረ ሱንꬃይ ኦሆሎ፤ ካሎ ምቸ ሱንꬃይ ኦሆልባ። ኤንታ ናምአ ታኒ ማችን፥ ታዉ አደነ ማጫ ናአ የልዶሶና። ኦሆላ ሳማረ፤ ኦሆልባ ቃስ የሩሳላመ።”

5 “ኦሆላ ታዉ ማቾ ግዳዳ ደአሸ ላይማታሱ፤ እያ ባ ኦላንቾ ግድዳ አሶረ ላገꬆታ ካላዳ ባዉሱ። 6 ኤንቲ ካሎሰ ዳንያ ማኦ ማእዳ ኦላንቾታ፥ ቢታ ሃረይሳታነ ቶራ ሞጮናታ፤ ኤንቲ ኡባይ ናአተꬅነ ማላ ሎኦ ግድዳ ፓራ ቶግያ አሳታ። 7 እያ ባና ላይማ ኦꬃዳ፥ ኡባፈ ሎእያ አሶረ አደታስ ባና አꬃዳ እማሱ። እ ላይማተꬃይ እያ አሶረ ኤቃታ ጎይናዳ ቱናና መላ ኦꬅስ። 8 እያ ግብፀን ዶምዳ ላይማተꬃ ሀእካ አጋቡኩ፤ እ ናአተꬃፈ ዶምድ፥ አደት እ ꬋንꬃ ካኦሶናነ ኢራ ላይማቶሶና።”

9 “ሄሳ ግሾ፥ እያ ምንꬃዳ ሲቅያ አሶረ ላገꬆታስ ታኒ እዮ አꬃዳ እማስ። 10 ኤንቲ እዮ ቃርድ ካሎይዶሶና፤ እ አደነ ማጫ ናይታ ድእድ ኦይክዶሶና፤ እዮ ማሻን ዎꬍዶሶና። እዮ ጋክዳ ፕርዳ ጋሶን፥ ማጫሳ ግዶን ቀልቅሰꬃስ አታሱ።”

11 “እ ምችያ ኦሆልባ ሄሳ በአሱ፤ እያ ባ አሙዋንነ ባ ላይማተꬃን ባ ምቸፈ አꬋዳ ቱና ግዳሱ። 12 እያካ አሶረ ሃረይሳት፥ ቶራ ሞጮናታ፥ ሎኦ ማኦ ማእዳ ኦላንቾታነ ፓራ ቶግያ አሳታ፥ ናአተꬅነ ማላ ሎኦ አሳታ ምንꬃዳ ሲቃሱ። 13 እያካ ባና ቱንስዳይሳ በአስ፤ ኤንቲ ናምአይ እስ ኦገን ቦሶና።”

14 “እያ ባ ላይማተꬃ ያ ዳርሳሱ፤ እያ ጎዳ ቦላ ዎጨትድ ኦሰትድ ዞኦ ቃላመን ትየታዳ ካልዳወታ አደ ምስለ በአሱ። 15 ኤንቲ ባንታ ፄሳን ዝናረ ዳንጭዶሶና፤ ባንታ ሁጵያን ሎኦ ጫርቀ ፃፅዶሶና። ኤንቲ ኡባይ ካልዳወ ቢታፈ ይዳ ካልዳወታ ሀላቃታ ዳኖሶና። 16 እያ ኤንታ ምስለታ በእዳ ዎደ ዳሮ ሲቃዳ፥ ኤንታ ፄጋናዉ ካልዳወታ ቢታ አሰ ኪታሱ። 17 ባብሎነት ኢኮ ይድ፥ ኢራ ላይማትድ እዮ ቱንስዶሶና። ኤንቲ እዮ ዳሮ ቱንስዳፐ ጉየ፥ እያ ኤንታ ሻተታሱ። 18 እያ ባ ላይማተꬃ ቆንጨን ኦꬅዳ ዎደነ ባ ካሉዋ ቃራ በስዳ ዎደ፥ ታኒ እ ምችዉ አግዳይሳዳ እዮካ ሻተታዳ አጋስ። 19 ሽን እያ ግብፀን ላይማ ግዳዳ ደእያ፥ ባ ያላጋተꬃ ዎድያ ሀሳያዳ፥ ባ ላይማተꬃ ካሰይሳፈ ያ ዳርሳሱ። 20 ኤንታ አቱንꬃይ ሀረይሳ መላ፥ ኤንታ ኮቻይ ፓራይሳ መላ ግድዳ ባ ላገꬆታ ካላዳ ባሱ። 21 ነኖ፥ ኦሆልበ፥ ነ ያላጋተꬃ ዎድያን ግብፀ አደት ነ ꬋንꬃን ካእሽን፥ ነ ጌላኦተꬃ ኤክሽን፥ ኔኒ ፖልዳ ላይማተꬃ ዛራዳ ሀእ ኦꬃናዉ አሞታሳ።”

22 ሄሳ ግሾ፥ ኦሆልበ፥ ኡባ ሃርያ ጎዳይ ሀይሳዳ ያጌስ፦ “ታኒ ነ ላገꬆታ፥ ነ ሻተታ አግዳይሳታ ነ ቦላ ደንꬃና፤ ታ ኤንታ ነ ቦላ ኡባ በሳራ ኤሀና። 23 ባብሎነታነ ካልዳወታ ኡባ፥ ፋቁዳ፥ ሶሃነ ቆኣና፥ አሶረታ ኡባ፥ ናአተꬅነ ማላ ሎኦ አሳታ፥ ቢታ ሃረይሳታ፥ ቶራ ሞጮናታ፥ ኦላንቾታ፥ ሀላቃታነ ፓራ ቶግያ አሳታ ነ ቦላ ኤሀና። 24 ኤንቲ ኦላ ፓራ ጋረታራ፥ ጫና ጋረታራነ ዳሮ ኦላንቾታራ ፑደሀ ባጋፈ ህንተ ቦላ ያና። ኤንቲ ዎጋ ጎንዳለነ ጉꬃ ጎንዳለ ኦይክድ፥ ብራታ ባርኔፃ ዎꬅድ፥ ነ ዩሹዋን ሳልፓና። ታኒ ነና ኤንታዉ አꬃዳ እማና፤ ኤንቲ ነና ባንታ ዎጋ መላ ፕርዳና። 25 ታኒ ታ ሀንቁዋ ነ ቦላ የዳና፤ ኤንቲ ኔራ ሀንቆ ሱላን ጋሄታና። ኤንቲ ነ ሲꬍያነ ነ ሀይꬃ ቃንፃና፤ አትዳይሳት ማሻን ዉራና። ኤንቲ ነ አደ ናይታነ ነ ማጫ ናይታ ኦይካና፤ አትዳይሳታ ታማን ፁጋና። 26 ኤንቲ ነ ማኦ ኡባ ኔፐ ቃርድ ኤካና፤ ነ አሌቆ ኡባ ኔፐ ከስድ ኤካና። 27 ሄሳዳ ኦꬃዳ፥ ነ ግብፀፈ ኤህዳ ላይማተꬃ አሙዋ ኔፐ ድጋና። ኔኒ ናምአንꬆ ግብፀታ ኤቃ ምስለታ ꬎቁ ጋዳ ፄሎናዳ ዎይኮ ኤንታ ሀሳዮናዳ ኦꬃና።”

28 ኡባ ሃርያ ጎዳይ ሀይሳዳ ያጌስ፦ “ታኒ ነና ነ እፀይሳታ፥ ነ ሻተታዳ አግዳይሳታስ አꬃዳ እማና። 29 ኤንቲ ነና እፃና፤ ነ ዳቡራዳ ደምዳባ ኡባ ቦንቅድ፥ ነና ፅረ ካሎ አሻና። ነ ላይማተꬃ አሞይ ቆንጫናዳ ኦꬃና። ነ ላይማተꬃ አሞይ፥ 30 ሄሳ ነ ቦላ ኤህስ። ኔኒ ካዎተꬃታራ ላይማታዳሳ፤ ኤንታ ኤቃታራ ነና ቱንሳዳሳ። 31 ነ ምችያ ብዳ ኦግያ ነካ ባዳሳ። ሄሳ ግሾ፥ ነና እ ፁኣ ኡሻና።”

32 ኡባ ሃርያ ጎዳይ ሀይሳዳ ያጌስ፦ “ኔኒ ነ ምቸ ፁአፐ ኡያና፤ ሄ ፁአይ ግታነ ጪሞ። እ ትግን፥ ዳሮ ኤክያ ግሾ፥ አስ ኡባይ ነ ቦላ ሚጫናነ ነና ቅꬋና። 33 ኔኒ ማꬆታ ጋንድጋራናነ አዛናና። ሄስ ነ ምቸ ሳማረ ፁአይ ነዉ ዳጋማነ ꬋዮ ኤሀና። 34 ነ እያ ፂዞꬃዳ ኡያና፤ ፁአ መንꬃና፤ ኩንአን ነ ꬋንꬃ ጋራና።” ታኒ ኡባ ሃርያ ጎዳይ ሀይሳ ኦዳይስ።

35 ኡባ ሃርያ ጎዳይ ሀይሳዳ ያጌስ፦ “ኔኒ ታና ዶግዳ ግሾ፥ ታዉ ዞኮ ዛርዳ ግሾነ ነ ላይማተꬃ አሙዋስ ጋተ ኤካና።”

36 ጎዳይ ታኮ ሀይሳዳ ያግስ፦ “አሳ ናአዉ፥ ኦሆል ቦላነ ኦሆልብ ቦላ ፕርዳናዉ ጊገታዲ? ኤንቲ ኦꬅዳ ቱና ኦሱዋ ኤንታዉ ኦዳ። 37 ኤንቲ ናምአይ ላይማትዶሶና፤ ሸምፖ ዎꬍዶሶና። ኤንቲ ባንታ ኤቃ ጎይንዶሶና። ሀር አቶሽን፥ ኤንቲ ታዉ የልዳ ባንታ አደ ናይታ ባንታ ኤቃታስ ካꬅ ኦꬅድ ያርሽዶሶና። 38 ሄሳፈ አꬅድ ሀራ ኢታባ ታ ቦላ ኦꬅዶሶና፤ ኤንቲ ታ ኬꬃ ቱንስዶሶና፤ ሄ ዎደ ታ ሳምባታካ ሻርዶሶና። 39 ኤንቲ ባንታ ናይታ ኤቃታስ ያርሽዳ ጋላስ፥ ኤንቲ ታ ኬꬃ ገልድ ቱንስዶሶና፤ ኤንቲ ታ ኬꬃን ኦꬅዳይ ሀይሳ።” 40 ኤንቲ ሃሆ በሳፈ አደት ያና መላ አሰ ኪትን፥ ኤንቲ ይዶሶና። ህንተ ናምኡ ምቸት ህንተ ቦላ ሜጨትደታ፤ ህንተ አይፍያ ትየትደታ፤ አሌቆ አꬅደታ። 41 ሎኦ አርጄታ ቦላ ኡትደታ፤ ፃርጴዛ ቦላ ታ እፃንያነ ታ ሻማሆ ዛይትያ ዎꬅደታ። 42 ኡፋይትያ አሳ ኮይሰꬅ ህንተ ማታን ስኤቴስ። ማꬆትዳ አሳይ መላ ቢታ ይዶሶና። ህንተ ኩሸን ሳጋዮ ዎꬅዶሶና፤ ሎኦ ካላቻታ ህንተ ሁጰን ጎፅዶሶና። 43 ታኒ ታ ዎዛናን፥ “ሀ አደት አሳተꬃይ ላይማተꬃን ግልቅዳ ማጫሴራ ላይማቶሶና” ያጋስ። 44 አደይ ማጫሳራ ላይማተይሳዳ፥ ሀይሳቲ ኤንታራ ላይማትዶሶና። ኤንቲ ላይማታናዉ አሞትያ ኦሆልራነ ኦሆልብራ ላይማትዶሶና። 45 ኤንቲ ላይማ ግድያ ግሾነ ሸምፖ ዎꬍያ ግሾ፥ ፅሎ አሳት ላይማትያነ ሸምፖ ዎꬍያ ኤንታ ቦላ ፕርዳና።

46 ኡባ ሃርያ ጎዳይ ሀይሳዳ ያጌስ፦ “ዳሮ አሳ ደንꬃዳ ኤንታ ቦላ ኤሀ። ኤንታ ዳጋንꬅያነ ኤንታ ቦንቅያ አሳታስ አꬃ እማ። 47 ሀ ዳጋንꬅያ አሳት ይድ፥ ኤንታ ሹቻን ጫዶ፤ ማሻን ቡꬆ፤ ኤንታ አደነ ማጫ ናይታ ዎꬎ፤ ኤንታ ኬꬃ ታማን ፁጎ። 48 ማጫስ ኡባይ ናገታና መላ ታኒ ቢታ ኡባፈ ላይማተꬅ ꬋይሳና። 49 ህንተ ናምኡ ምቸት ህንተ ላይማተꬃ ግሾነ ኤቃታ ህንተ ጎይንዳ ናጋራ ግሾ ህንተና ፕርዳና። ታኒ ኡባ ሃርያ ጎዳ ግደይሳ ህንተ ሄ ዎደ ኤራና” ያጌስ።

24

ድስተ ሌምሶ

1 ኑኒ ድኤትዳ ኡዱፉንꬆ ላይꬃን፥ ታማንꬆ አጌናን፥ ታማንꬆ ጋላስ፥ ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ ሀች ጋላስ ማዝጋበን ፃፋ። ባብሎነ ካዎይ የሩሳላመ ተቅዳይ ሀች። 3 ሀ ማካላንቾ አሳስ ኡባ ሃርያ ጎዳይ ሀይሳዳ ያጌስ ጋዳ ሀ ሌምሱዋ ኦዳ። ማዳበ ድስተ ታማ ቦላ ዎꬃዳ ሃ እያን ትጋ። 4 ገዳነ አንጋሱዋ፥ ሎኦ አሾ ኡባ ሙፃዳ፥ እያን የጋ፤ ሎኦ መቀꬃ ቃንፀረꬃዳ እያን ኩንꬃ። 5 ሄሳስ ነ ኤካና ዶርሳይ ዉድያፐ ዶረትዳይሳ ግዶ። ድስትያ ጋርሳን ምꬅ ዎꬃዳ አሹዋነ መቀꬃ ካፃና ጋካናዉ ዶይሳ።”

6 ኡባ ሃርያ ጎዳይ ሀይሳዳ ያጌስ፦ “ሱꬁ ጉስያ ካታማ አየ! እያ ሽእድ ጌዮና እፅዳ ናሰ ብራታ ድስተ መላ ግዳሱ። እ ግዶን ደእያ ሙፀትዳ አሹዋ ሳማ የጎና ኩሸን ጋሄትዳይሳ ከሳ ከሳ ኤካ። 7 ሄ ካታማይ ዎꬍዳ አሳ ሱꬃይ ሀኖ ጋካናዉ እን ደኤስ። ሱꬅ ጉሳሸ፥ አይብካ ካሞና ዳንዳኦና ዛላ ቦላ ጉሳሱፐ አትሽን፥ ባናን ካማና ቢታ ቦላ ጉሳቡኩ። 8 ሀሎ ከያናዉ፥ ታ ሀንቁዋ ደንꬃናዳ፥ ካመቶና መላ እያ ጉስዳ ሱꬃ ታኒ ዛላ ቦላ ዎꬃስ።”

9 ሄሳ ግሾ፥ ኡባ ሃርያ ጎዳይ ሀይሳዳ ያጌስ፦ “ሱꬁ ጉስያ ካታማ አየ! ታኒ ምꬅ ጉጃዳ ዎꬃና። 10 ዳሮ ምꬅ ዎꬃ፤ ታማ ኤꬃ። አሹዋ ሎይꬃዳ ዶይሳ፤ ጫምባ ማልኤꬃ፤ መቀꬃ ፁጋ። 11 ካይሳ ማዳበ ድስተ ታማ ቦላ ዎꬃ። እያ ቦላ ደእያ ቡቃይ ሴርድ ክቻና ጋካናዉነ እያ ቦላ ደእያ ሽአይ ፁገትድ ꬋያና ጋካናዉ ሱልድ ምቻና መላ ታማ ቦላ ዎꬃ። 12 ሄ ዳቡራይ ኡባይ ጮ መላ ግድስ፤ እያ ቦላ ደእያ ዳሮ ሽአይ ሀር አቶሽን፥ ታማን ክችቤና። 13 የሩሳላመ፥ ነነ ቱንዳይ ነ ኢታ ኦሱዋና። ታ ሀንቆይ ነ ቦላ ዉራና ጋካናዉ ህዛፐ ኔኒ ጌያካ። ነ ቱናተꬃፈ ነና ጌሻናዉ ኮያስ ሽን፥ ነ ጌያናዉ ኮያባካ። 14 ታኒ ጎዳይ ሀይሳ ኦዳስ፤ ሄስ ሀናና። ታኒ ጉየ ስምከ፤ ነዉ ቃትከ፤ ታ ቆፋ ላምከ። ነ ኦግያዳነ ነ ኦሱዋዳ ታኒ ነና ፕርዳና። ታኒ ኡባ ሃርያ ጎዳይ ሀይሳ ኦዳይስ” ያግስ።

ህዝቄላ ማቸ ሀይቁዋ

15 ቃስካ ጎዳ ቃላይ ሀይሳዳ ያግሸ ታኮ ይስ። 16 “አሳ ናአዉ፥ ነ ሲቅያነ ነ አይፈ ስንꬃን ሎእያ ነ ማችዉ አኬኮና ዎꬋና። ሄሳን ካዮቶፋ፥ ዬኮፋነ አፉፆፋ። 17 ኦላ፥ ሽን ነ ኦልያ አስ ስኦፖ፤ ሀይቅዳርስ ካዮቶፋ። ኔኒ ነ ሁጰን ቃጨ ፃፃ፤ ነ ቶሁዋን ጫማ አꬃ። ነ ዶና ካሞፋ፤ ሾች ሞፓ።”

18 ዎንታ ታኒ አሳስ ኦዳስ፤ ኦማርስ ታ ማችያ ሀይቃሱ። ዎንተꬃ ጋላስ ጎዳይ ታና ኪትዳይሳዳ ኦꬃስ። 19 አሳይ ታኮ፥ “ሀ ኔኒ ኦꬅያባስ ብርሸꬃይ አይበኮ ኑስ አይስ ኦድኪ?” ያግስ።

20 ጎዳ ቃላይ ሀይሳዳ ያግሸ ታኮ ይስ ያጋዳ ኤንታዉ ኦዳስ። 21 ኡባ ሃርያ ጎዳይ እስራኤለ አሳ ሀይሳዳ ያጌስ፤ “ህንተ ጬቀትያ፥ ህንተ አይፈ አሙዋነ ህንተ ሸምፖይ አሞትያ ታ ኬꬃ ታኒ ቱንሳና ሀናይስ። ህንተ ጉየ አሽዳ ህንተ አደ ናይትነ ህንተ ማጫ ናይት ማሻን ዉራና። 22 ሄ ዎደ ታ ኦꬅዳይሳዳ ህንተ ኦꬃና። ህንተ ዶና ካመከታ፤ ሾቹ ሜከታ። 23 ህንተ ሁጵያ ፃፅተ፤ ህንተ ቶሁዋን ጫማ አꬅተ። ካዮተከታ ዎይኮ ዬከከታ። ሽን ህንተ ህንተ ናጋራ ጋሶን ግልቃናነ እሶይ እሱዋራ ኦላና። 24 ሄ ዎደ ህዝቄል ህንተዉ ማላታ ግዳና፤ እ ኦꬅዳይሳዳ፥ ህንተ ኦꬃና። ሄስ ሀንያ ዎደ፥ ታኒ ኡባ ሃርያ ጎዳ ግደይሳ ህንተ ኤራና።

25 “አሳ ናአዉ፥ ታኒ ኤንታ ኡፋይሳነ ቦንቹዋ፥ ኤንታ አይፈን ሎእያባነ ኤንታ ዎዛናይ አሞትያባ ምኖ በሳ፥ ቃስ ኤንታ አደ ናይታነ ኤንታ ማጫ ናይታ ኤንታፈ ኤካና። 26 ሄ ጋላስ ነዉ ዎረ ኦዳናዉ እስ አስ ከስ ኤክድ ያና። 27 ሄ ጋላስ ነ ዶናይ ዶየታና፤ ነ እያራ ኦደታና፤ ዛራዳ ሙመ ግዳካ። ሄሳዳ ሀናዳ፥ ነ አሳስ ማላታ ግዳና። ታኒ ጎዳ ግደይሳ ኤንቲ ሄ ዎደ ኤራና” ያግስ።

25

አሞነ ቦላ ኦደትዳ ትንብተ

1 ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ ነ ሶምኡዋ አሞነኮ ዛራዳ፥ ኤንታ ቦላ ትንብተ ኦዳ። 3 ኡባ ሃርያ ጎዳይ ኦድያ ቃላ ስእተ። ህንተ ታ ኬꬃ ቱንስያ ዎደ፥ እስራኤለ ቢታይ ባይሳ አትያ ዎደነ ይሁዳ አሳይ ድኤትያ ዎደ ሀሹ ግደታ። 4 ታኒ ህንተና ዶሎሀ ባጋ ቢታ አሳስ ላታ ኦꬃዳ እማና። ኤንቲ ህንተ ግዶን ካምበ ኬፅድ ዳና። ህንተ ምꬃ አይፍያ ኤንቲ ማና፤ ህንተ ማꬃ ኤንቲ ኡያና። 5 ታኒ ራባ ካታማ ግማለት ሄመትያ በሲ ከሳና፤ አሞነታ ቢታ ዶርሳ ዉደይ ፔእያ በሲ ኦꬃና። ታኒ ጎዳ ግደይሳ ህንተ ሄ ዎደ ኤራና። 6 ኡባ ሃርያ ጎዳይ ሀይሳዳ ያጌስ፦ ‘ህንተ እስራኤለ ꬋዩዋን ኩሸ ባቅዳ ግሾ፥ ጉፕዳ ግሾነ ኡፋይትድ ቀልቅስዳ ግሾ፥ 7 ታኒ ህንተ ቦላ ታ ኩሽያ ደንꬃስ። ህንተና ካዎተꬃታስ ድኦ ኦꬃዳ እማና። ታ ህንተና አሳፐ ሾዳና፤ ካዎተꬃታ ግዶፈ ꬋይሳና። ታኒ ጎዳ ግደይሳ ህንተ ሄ ዎደን ኤራና’ ” ያጌስ።

ሞአበ ቦላ ኦደትዳ ትንብተ

8 ኡባ ሃርያ ጎዳይ ሀይሳዳ ያጌስ፦ “ሞአበይነ ሳይረ፥ ‘ይሁድ ሀራ ካዎተꬃታ ኡባ መላ’ ያግዳ ግሾ፥ 9 ታኒ ሞአበ ቢታ ተቃና፤ እያ ዛዋ ናግያ፥ ኤረትዳ ቤት-ያሽሞታ፥ ባኣል-ማኦናነ ቅራታይማ ካታማታ ꬋይሳና። 10 ህዛፐ ጉየ አሞነታ ጉጃዳ፥ ኤንቲ ካዎተꬃታ ግዶን ሀሳየቶና መላ ኤንታ ዶሎሀ ባጋ ቢታፈ ይዳ አሳስ አꬃዳ እማና። 11 ታኒ ሞአበ ፕርዳና፤ ታኒ ጎዳ ግደይሳ ኤንቲ ሄ ዎደ ኤራና” ያጌስ።

ኤዶመ ቦላ ኦደትዳ ትንብተ

12 ኡባ ሃርያ ጎዳይ ሀይሳዳ ያጌስ፤ “ኤዶመይ ይሁዳ ቦላ ሀሎ ከይዳ ግሾነ ቆህዳ ግሾ፥ 13 ታኒ ኩሽያ ኤዶመ ቦላ ደንꬃና። ያን ደእያ አሳነ መህያ ኩመꬅ ꬋይሳዳ ባይሳ ከሳና። ተማናፐ ብድ፥ ደዳና ካታማ ጋካናዉ ኤንቲ ማሻን ዉራና። 14 ታኒ እስራኤለ ባጋራ ኤዶመ ቦላ ሀሎ ከያና። እስራኤለት ኤንታ ቦላ ታ ይሉዋ መላ ኦꬃና። ታኒ ሀሎ ከይዳይሳ ኤዶመይ ኤራና” ያጌስ ኡባ ሃርያ ጎዳይ።

ፍልስፄመ ቦላ ኦደትዳ ትንብተ

15 ኡባ ሃርያ ጎዳይ ሀይሳዳ ያጌስ፦ “ፍልስፄመት ባንታ ዎዛና ኢታተꬃን ሀሎ ከይዳ ግሾነ አቅዳ ሞርከን ይሁዳ ካꬍድ ꬋይሳናዉ ኮይዳ ግሾ፥ 16 ታኒ ታ ኩሽያ ፍልስፄመታ ቦላ ደንꬃና። ታኒ ከልታወታ ቃንፃና፤ አባ ዶናን አትዳይሳታ ኡባ ꬋይሳና። 17 ታ ኤንታ ቦላ ግታ ሀሎ ከያና፤ ታ ሀንቁዋን ኤንታ ሴራና። ታኒ ኤንታ ቦላ ሀሎ ከይያ ዎደ፥ ታኒ ጎዳ ግደይሳ ኤንቲ ሄ ዎደ ኤራና” ያጌስ።

26

ፅሮሳ ቦላ ኦደትዳ ትንብተ

1 ኑኒ ድኤትዳ ታማነ እሳንꬆ ላይꬃን፥ አጌና ኮይሮ ጋላሳን፥ ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ ፅሮሳ አሳይ ኡፋይትሸ፥ ‘ሀሹ! የሩሳላመይ ኩንድስ፤ እያ ፐንገይ ዋግ ግድ ዶየትስ። እ ላለትድ ዶየትዳ ግሾ ህዛፐ ጉየ ኑ ዱረታና’ ያጎሶና። 3 ሄሳ ግሾ፥ ኡባ ሃርያ ጎዳይ ሀይሳዳ ያጌስ፤ ‘ነኖ፥ ፅሮሳ፥ ታኒ ነዉ ሞርከ። አባ ዙለይ ደንደይሳዳ ታኒ ዳሮ ካዎተꬃታ ነ ቦላ ኤሀና። 4 ኤንቲ ነ ድርሳ ግምብያ ላላና፤ ነ ግምበ ሻኮታ መንꬃና። ታ ነና ቢታ ኡባ ቁችድ ኤፍን፥ ካሎ ደእያ ዛላ ኦꬃና። 5 ኔኒ አባ ግዶን አሳይ ባንታ ሞሎ ግትያ መልሳናዉ ምጭያ በሲ ግዳና። ሀራ ካዎተꬃት ፅሮሳ ቦንቃና። 6 ዋና ቢታን ደእያ ጉታታ ማሻን ዉርሳና። ታኒ ጎዳ ግደይሳ ኤንቲ ሄ ዎደ ኤራና’ ያጌስ ኡባ ሃርያ ጎዳይ።

7 “ኡባ ሃርያ ጎዳይ ሀይሳዳ ያጌስ፦ ‘ፅሮሳ ቦላ ኦላ ደንꬃና መላ ካዎታ ካዎ ግድዳ ባብሎነ ካዋ ናቡካዳናፆራ፥ ፓራታራ፥ ፓራ ጋረታራነ ዳሮ ኦላንቾታራ ፑደሀ ባጋፈ ኤሀና። 8 ኤንቲ ዋና ቢታን ደእያ ጉታታ ማሻን ዉርሳና። ኤንቲ ነና ተቅድ፥ ነ ድርሳ ግምብያ ጋꬅድ፥ ቢታ ዶራና፤ ባንታ ጎንዳልያ ነ ቦላ ደንꬃና። 9 ድርሳ ግምበታ ዶምእድ ላልያ ሚሸን ነ ድርሳ ግምብያ መንረꬃና፤ ባንታ ኦላ ሚሸን ነ አዱሳ ግምበታ ላላና። 10 እያ ፓራት ዳሮ ግድያ ግሾ፥ ኤንቲ ደንꬅያ ባናይ ነና ካማና። ፓራትነ ፓራታ ጋረት ላለትዳ ካታማ ድርሳ ፐንግያራ ገልያ ዎደ ኤንቲ ስስያ ጋርማሞይ ነ ድርሳ ግምብያ ቃꬃና። 11 ኤንታ ፓራት ኦገታ ኡባ የꬋና። ነ አሳ ማሻን ዉርሳና፤ ነ ዎልቃማ ቱሳት ሳአን ኩንዳና። 12 ነ ሻሎይ ድኤታና፤ ነ ዛልእያ ሚሸት ቦንቀታና። ነ ድርሳ ግምበታነ ነ ሎኦ ኬꬃታ ኡባ ꬋይሳና፤ ነ ሹቻታ፥ ነ ሳንቃነ ላለትዳ ኡባ ኤፍድ አባን የጋና። 13 ነ ማልኦ የꬃ ታ ተቃና፤ ነ ዲꬃ ግርሳይ ዛር ስኤተና። 14 ታ ነና ካሎ ደእያ ዛላ ኦꬃና፤ ኔኒ አሳይ ባንታ ሞሎ ግትያ ምጭያ በሲ ግዳና። ታኒ ጎዳይ ሀይሳ ኦድዳ ግሾ፥ ኔኒ ዛራዳ ኬፀታካ’ ” ያጌስ ኡባ ሃርያ ጎዳይ።

15 “ኡባ ሃርያ ጎዳይ ፅሮሳ ካታማኮ ሀይሳዳ ያጌስ፦ ‘ነ ሞርከት ነ ቦላ ደንድያ ዎደ ዩሾይ አባን ተቀትዳ ቢታን ደእያ አሳይ፥ ነ ጎይረትያ ዎደ ዋስያ ዋሱዋ ስእድ፥ ያሻን ኮኮራና። 16 አባ ዶናን ደእያ ሃረይሳት ባንታ አራታፐ ዎꬋና። ባንታ ቦንቾ ማኡዋነ አሌቀትድ ኦሰትዳ ማኡዋ ቃርድ ያሻን ኮኮርሸ ቢታን ኡታና። ነ ቦላ ጋክዳ መቱዋ ቆፕድ፥ ኤንቲ ዳሮ ዳጋማና፤ ኤንቲ ኡባ ዎደ ኮኮርሸ ዳና።’ 17 ኤንቲ ነዉ ሀይሳዳ ያግድ ዘለልስ ከሳና፦

“አባ ዶናን ደእያ ያሽያ ካታማታ፤

ዎልቃማ አሳይ ደእያ ካታመ፥

ኔኒ ዋና ላለታዲ?

ኔንነ ነ ግዶን ደእዳ አሳይ

አባ ዶናን ደእያ አሳ ኡባ ያሽሳዳሳሽን።

18 ኔኒ ኩንድያ ጋላስ

ዩሾይ አባን ተቀትዳ ቢታት ኮኮርዶሶና።

ሃꬃን ተቀትዳ ቢታት

ነ ꬋዩዋን ዳጋምዶሶና” ያግስ።

19 ኡባ ሃርያ ጎዳይ ሀይሳዳ ያጌስ፦ “ሀእ ኦንካ ዶና ካታማታዳ ታ ነና ባይሳ ከሳና። ታኒ አባ ሃꬃ ነ ቦላ ኤህን፥ ዳሮ ሃꬃይ ነና ካማና። 20 ኔኒ ስኦለ ገላዳ በን ሀይቅዳ አሳራ ዋላከታና መላ ኦꬃና። ኔኒ ቢታፈ ጋርሳን፥ በን ሞገትድ፥ መርናዉ ላለትድ አትዳይሳታራ ዳና መላ ኦꬃና። ኔኒ ዛራዳ አስ ደእያ ካታማ ግዳካ፤ ደኦን ደኤይሳታ ቢታን ዛራዳ በሰ ደማካ። 21 ታኒ ነ ዉርሰꬃ ዳጋንꬅያ ዉርሰꬅ ኦꬃና፤ ነዉ ሄስ ዉርሰꬅ ግዳና። አስ ነና ኮያና፤ ሽን ኔኒ ዛራዳ በንታካ” ያጌስ ኡባ ሃርያ ጎዳይ።

27

ፅሮሳስ ከስዳ ዘለልስ

1 ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ ፅሮሳስ ዘለልስ ከሳ። 3 ዩሾይ አባን ተቀትዳ ቢታን ደእያነ አባ ጋፃን ደእያ ዳሮ አሳራ ዛልእያ፥ ካታማስ፥ ኡባ ሃርያ ጎዳይ ሀይሳዳ ያጌስ።

“ ‘ነኖ ፅሮሳ፥ ታኒ ፑላነ

ቦረይ ባይና ማላ ሎኦ’ ” ያጋዳሳ።

4 ነ ዛዋይ አባ ጉልኣና፤

ነና ኬፀይሳት ሎይꬅድ ኦꬅድ ኬፅዶሶና።

5 ነ ሳንቃ ሳንራ ፂዳን ኦꬅዶሶና፤

ነ ማርካብያ ቱሳ ልባኖሰ ዝጋን ጊግስዶሶና።

6 ሃꬃ ፕꬍያ ምꬃት

ባሳነ ዎላፐ ኦሰትዶሶና።

ነ ማርካብያ ሂፃይ ቆጵሮሳ ፂዳን፥

እያ ዩሾይ ዳንጋርሳ ዛለን አሌቀትስ።

7 ነ ሻራይ ባንድራዳ ሃሆን በንታና መላ፥

ግብፀታ ሊኖፐ አሌቀትድ ኦሰትስ።

ነ ካማ ገሸይ ቆጵሮሳፐ ይዳ፥

ካሎሰ ኦቻ ቴራ ዳንያ ማኦፐ ኦሰትዳይሳታ።

8 ነ ማርካብያ ኮልፅሰይሳት ስዶናነ አርዋዳ ካታማታፐ ይዳይሳታ፤

ነ ማርካብያ ላገይሳት ሎህዳ ነ አሳታ።

9 ማርካብያ ጊግሰይሳት ገባላፐ ይዳ ኤራንቾታነ ካለꬅያ ሂላንቾታ፤

አባን ብያ ማርካበ ኡባን ደእያ ኦሳንቾት ዎꬋ ከያ ግድ ነ ግዶን ዛልኦሶና።

10 “ፋርሰፈ፥ ሊደፐነ ሊበፐ ይዳ ኦላንቾት፥

ነ ኦላንቾታ ማድድ ኦለትዶሶና።

ባንታ ጎንዳልያነ ባንታ ኦላ ባርኔፃ ነ ግዶን ካቅዶሶና፤

ኤንቲ ነና ቦንችዳ አሳታ።

11 አርዋዳነ ሄለካ ኦላንቾት፥

ነ ድርሳ ግምብያ ናጎሶና።

ጋማዳ አሳይ ነ አዱሳ ግምብ ሻኮ ቦላ ናጎሶና፤

ባንታ ጎንዳልያ ነ ግምብያ ቦላ ካቅዶሶና፤

ነ ፑላታና መላ ኦꬅዳይ ኤንታና።

12 ነ ዳሮ ዱረተꬃ ጋሶን ታርሰስ ኔራ ዛልእስ፤

እ ብራ፥ ብራታ፥ ቆርቆሮነ እርሳሰ ኔራ ላምድ ዛልኦሶና።

13 ያዋን፥ ቱባልነ ሞሳህ ኔራ ዛልእዶሶና፤

አይለታነ ናሰ ብራታ እምድ፥ ነ ሚሽያራ ላምዶሶና።

14 ቤት-ቶርጋማ አሳይ

ቶጋ ፓራታ፥ ኦላ ፓራታነ ባቁሎታ እምድ፥ ነ ሚሽያራ ላምስ። 15 ድዳና አሳይ ኔራ ዛልእዶሶና፤ ዩሾይ አባን ተቀትዳ ቢታታን ደእያ አሳይ ዳንጋርሳ ዛለነ ዞጰ ምꬅ ነዉ ኤሆሶና።

16 “ነ ዳሮ ዱረተꬃ ጋሶን፥ ሶረ አሳት ኔራ ዛልእዶሶና፤ ኤንቲ ጭሊሎ አልኦ ሹች፥ ዞኦ አልኦ ሹች፥ የሌሎ አሌቆ፥ ኦቻ ቴራ ዳንያ ማኡዋ፥ አልኦ ሊኖነ አሌቀትዳ ማኦ ኤህድ ነ ሚሽያራ ላምዶሶና። 17 ይሁዳነ እስራኤለ አሳይ ኔራ ዛልእዶሶና፤ ኤንቲ ምንተ ጋደ ግስተ፥ ማልዶ፥ ኤስ፥ ዛይተነ ꬋልያ ባልሳመ ዛይተ ነ ሚሽያራ ላምዶሶና። 18 ነ ዳሮ ዱረተꬅነ ሻሎይ ደእያ ግሾ፥ ዳማስቆይ፥ ከልቦና፥ ዎይንያነ ዛሃራ ዶርሳ እክሰ እምድ ነ ሚሽያራ ላምዶሶና። 19 ኡዛለን ደእያ ዳነነ ያዋና አሳይ ነ ዱማ ዱማ ሚሸታ ሻምዶሶና። ኤንቲ ነ ሚሽያራ ላማናዉ አሌቀትዳ ብራታነ ዱማ ዱማ ሳዎ ኤህዶሶና።

20 “ድዳና አሳይ ኮራ ግላሰ ኤህድ ዛልእዶሶና። 21 አራበትነ ቀዳረ ሀላቃት ኡባይ ነ ዛልኤ ሚሽያስ ዶርሳ ኡርገታ፥ ማራዘታነ ዴሻታ ኤህዶሶና። 22 ሳባነ ራማ ዛልአንቾት አልኦ ሹቹ፥ ዎርቃነ ዶረትዳ ሳዎታ እምድ፥ ነ ሚሽያራ ላምዶሶና። 23 ካራነ፥ ካነ፥ ኤደነ፥ ሳባ አሶረነ ከልማዳ ካታማት ኡባይ ኔራ ዛልእዶሶና። 24 ኤንቲ ሎኦ ማኦታ፥ ካሎሰ ዳንያ ማኡዋ፥ አሌቀትዳ ማኡዋ፥ ጋዛ ስጋጃታ፥ ሎይꬅ ዶቅዳ ስባጎታነ ዎዶሮታ እምድ፥ ነ ግያን ዛልኦሶና።

25 “ታርሰሳ ማርካበት ነ ሚሸታ ጫንዶሶና። ኔኒ ዳሮባይ ጫነትን፥ አባ ቦላ ብያ ማርካበ መላ ግዳዳሳ። 26 ነ ማርካብያ ላገይሳት ነና ኤክድ፥ አባ ግዶ ግና ኤፍዶሶና፤ ሽን ዶሎሀ ጫርኮይ ነና አባ ግዶን መንረꬅስ። 27 ኔኒ መቀረትዳ ዎደ ነ ዱረተꬃይነ ነ ዛልኤ ሚሸ ኡባይ፥ ነ ማርካብያ ላገይሳት፥ ነ ማርካብያ ጊግሰይሳት፥ ነ ዛልአንቾትነ ነ ግዶን ደእያ ኦላንቾት ኡባይ አባ ግዶን ሙከትዶሶና። 28 ኤንታ ዋሶይ አባ ጋፃ ደእያ ቢታ ዳጋንꬅስ።

29 “ማርካብያ ቦላ ኡትድ ሃꬃ ፕይሳት ኡባይ ማርካበታፐ ከይድ፥ አባ ጋፃን ኤቅዶሶና። 30 ኤንቲ ኡባይ ባንታ ሁጰን ባና ቆልድ፥ ብዶን ጎንዶረትሸ፥ ነ ꬋዩዋ ግሾ ኢታ ዬሆ ዬክዶሶና። 31 ነዉ ካዮትድ፥ ባንታ ሁጵያ ሜድድ፥ ካዮ ማኦ ማእዶሶና፤ ኤንቲ ዳሮ አዛንድ ነዉ ዬክዶሶና። 32 ኤንቲ ሀይሳዳ ያግድ ነዉ ዘሌልዶሶና፦

“ሀእ አባ ግዶን ስእ ግዳ፥

ፅሮሳ መል ኦኔ?”

33 “ነ ዛልኤ ሚሸይ አባ ፕንድ ያ ዎደ፥

ዳሮ አሳ ካልሳዳሳ፤

ነ ሻሉዋን ቢታን ደእያ ካዎት ዱረትዶሶና።

34 ሽን ሀእ ጪሞ አባን መቀረታዳሳ፤

ነ ዛልኤ ሚሸይነ ነዉ ኦꬅያ አሳ ኡባይ፥

ኔራ አባ ግዶን ሙከትድ ꬋይዶሶና።

35 ዩሾይ አባን ተቀትዳ ቢታን ደእያ አሳ ኡባይ

ነ ቦላ ጋክዳባ በእድ ዳጋምዶሶና።

ኤንታ ካዎት ዳሮ ያይዶሶና፤

ኤንታ ሶምኦይ ያሻን ሹልስ።

36 ነ ዉርሰꬃይ ዳጋንꬅያባ ግድስ፤

ኔኒ ዛራዳ ዳካ።

ሄሳ ግሾ፥ ቢታ ኡባን ደእያ

ዛልአንቾት፥ ሽንቻለ ግዶሶና” ያግስ።

28

ፅሮሳ ካዋ ቦላ ኦደትዳ ትንብተ

1 ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ ኡባ ሃርያ ጎዳይ ሀይሳዳ ያጌስ ጋዳ ፅሮሳ ሀላቃስ ኦዳ፦ ‘ነ ዎዛናይ ኦቶርትዳ ግሾ፥ ታኒ ፆሰ፤ ታኒ አባ ግዶን፥ ፆሳታ አራታን ኡታስ’ ያጋዳሳ። ኔኒ፥ ‘ታኒ ፆሳዳ፥ ጭንጫ ግዳስ ጋዳ ቆፕኮካ ነ አሰፐ አትሽን፥ ፆሰ ግዳካ። 3 ነ ዳነላፐ አꬋዳ ጭንጫይ? አይ ፁርካ ኔፐ ጌመኔ? 4 ቱማ ነ ጭንጫተꬃንነ ነ አኬካን ዱረ ግዳዳሳ፤ ነ ቡቁራ ምንጃ ኬꬃን ብራነ ዎርቃ ሺሻዳሳ። 5 ነ ዛልእያ ኤራን ዳሮ ዎ ደማዳሳ፤ ነ ዱረተꬃ ጋሶን ነ ዎዛናይ ኦቶርትስ’ ” ያጌስ።

6 ሄሳ ግሾ፥ ኡባ ሃርያ ጎዳይ ሀይሳዳ ያጌስ፦ “ታኒ ፆሳዳ ጭንጫ ጋዳ ቆፕያ ግሾ፥ 7 ታ ነ ቦላ ቃይ ባይና ዎዛና ምኖ ሞርከታ ኤሀና፤ ኤንቲ ኔኒ ጭንጫተꬃንነ ኤራተꬃን ሺሽዳ ሻሎ ኡባ ማሻን ꬋይሳና፤ ኤንቲ ነ ቦንቹዋ ቱንሳና። 8 ኤንቲ ነና ስኦለ የዳና፥ ነካ ጪሞ አባን ሀይቃና። 9 ኤንቲ ነና ዎꬋናዉ ያ ዎደ ኔኒ፥ ‘ታኒ ፆሳ’ ጋኔ? ነና ዎꬍያ አሳ ኩሸን ነ ኩንድያ ዎደ ነ አሰፐ አትሽን፥ ፆሰ ግዳካ። 10 ኔኒ አላጋታ ኩሸን አማኖና አስ ሀይቅያ ሀይቆ ሀይቃና” ያጌስ ኡባ ሃርያ ጎዳይ።

11 ቃስ ጎዳ ቃላይ ሀይሳዳ ያግሸ ታኮ ይስ። 12 “አሳ ናአዉ፥ ኡባ ሃርያ ጎዳይ ሀይሳዳ ያጌስ ጋዳ ፅሮሳ ካዋስ ዘሌላ፦ ‘ኔኒ ካሰ ጭንጫተꬃን ኩማዳሳ፤ ኔኒ አስ ሌምስድ ኦድያ ፑላነ ጭንጫ ግዳዳሳ። 13 ኔኒ ኤደነን፥ ፆሳ ጋናትያን ካሰ ደአዳሳ፤ ሳርድዮነ፥ ቶጳዘ፥ አልማዘ፥ ብርለ፥ ማርግደ፥ ያስጵደ፥ ሳንፓረነ ባሉረ ጌተትያ አልኦ ሹቻን አሌቀታዳ፥ ሎኦ ዎርቃ አሌቆ ካሰ ማአዳሳ፤ ነ መትዳ ጋላስ ሄ ኡባይ ነዉ ጊግስ። 14 ነና ናግያ ክሩበ ኦꬃዳ ሹማስ፤ ነና ትያስ። ታ ጌሻ ዙማ ቦላ ነ ደአዳሳ፤ ታማዳ ጶልያ አልኦ ሹቻታ ግዶን ስመረታዳሳ። 15 ነ መትዳ ጋላሳፐ ዶማዳ፥ ኢታባይ ነ ቦላ በንታና ጋካናዉ ቦረይ ባይና ደአዳሳ። 16 ነ ዳሮ ዛልኤን ማꬆትዳ ግሾ ቡቀꬃን ኩማዳ፥ ናጋራ ኦꬃዳሳ። ሄሳ ግሾ፥ ታ ጌሻ ዙማፐ ነና ዎልቃን ከሳስ። ነና ናግያ ክሩበይ፥ ሄ ታማዳ ጶልያ አልኦ ሹቻታ ግዶፈ የደꬅስ። 17 ኔኒ ማላ ሎኦ ግድያ ግሾ ዳሮ ኦቶርታዳሳ፤ ነ ቦንቾ ኮያዳ ጭንጫተꬃ ካዉሻዳሳ። ሄሳ ግሾ፥ ታ ነና ሳአን የጋስ፤ ሀራ ካዎት ነና በእድ ባያና መላ ኦꬃስ። 18 ነ ናጋራንነ ነ ባለꬅያ ዛልእያን፥ ነ ጎይኖ በሳታ ቱንሳዳሳ። ሄሳ ግሾ፥ ታም ነ ግዶፈ ከያናዳ ኦꬃስ፤ እካ ነና ምስ። ኡባይ ፄልሽን፥ ታ ነና ፁጋዳ ሳኣ ቦላ ብዶ ከሳስ። 19 ነና ካሰ ኤርያ ካዎተꬃት ኡባይ ዳጋምዶሶና። ነ ዉርሰꬃይ ያሽያባ ግድስ፤ ኔኒ ዛራዳ በንታካ’ ” ያግስ።

ስዶና ቦላ ኦደትዳ ትንብተ

20 ጎዳ ቃላይ ሀይሳዳ ያግሸ ታኮ ይስ። 21 “አሳ ናአዉ፥ ነ ሶምኡዋ ስዶናኮ ዛራዳ እያ ቦላ ትንብተ ኦዳ። 22 ነኖ፥ ስዶና፥ ታ ነዉ ሞርከ ግዳና። ታኒ ነ ቦላ ኦꬅያባን ታ ቦንቾይ ቆንጫና። ነ ግዶን ደኤይሳት ፕርዳን ታኒ ታ ጌሻተꬃ በሲያ ዎደ፥ ታኒ ጎዳ ግደይሳ ኤንቲ ኡባይ ኤራና። 23 ታ ነ ቦላ ኢታ ሀርገ የዳና፤ ኦገ ኡባን ሱꬅ ጉካናዳ ኦꬃና። ኡባ ባጋራ ያ ኦላ ጋሶን ነ አሳይ ማሻን ሀይቃና። ታኒ ጎዳ ግደይሳ ኤንቲ ሄ ዎደ ኤራና። 24 ህዛፐ ጉየ እስራኤለ ዩሾን ደእያ፥ እያ ካꬍድ ፄልያ፥ ቢታ ኡባን አጉንꬃዳነ ክንቾተዳ ቆህያ ኦንካ ዴና። ታኒ ኡባ ሃርያ ጎዳ ግደይሳ ኤንቲ ሄ ዎደ ኤራና” ያጌስ ኡባ ሃርያ ጎዳይ።

25 “እስራኤለ አሳ ላለትዳ ቢታ ኡባፈ ሺሻዳ ኤህያ ዎደነ ካዎተꬃታ ኡባ ስንꬃን ታኒ ታ ጌሻተꬃ በሲያ ዎደ፥ ታኒ ታ አይልያ ያይቆባስ እምዳ ባንታ ቢታን ኤንቲ ዳና። 26 ያን ኤንቲ ሳሮነ ናገትድ ዳና፤ ኬ ኬፃና፤ ዎይነ ቶካና። ኤንታ ካꬍድ ፄልያ ኤንታ ሾሮታ ኡባ ታኒ ፕርድያ ዎደ እስራኤለ አሳይ ሳሮ ዳና። ታኒ ጎዳ ኤንታ ፆሳ ግደይሳ ኤንቲ ሄ ዎደ ኤራና” ያጌስ ኡባ ሃርያ ጎዳይ።

29

ግብፀ ቦላ ኦደትዳ ትንብተ

1 ኑኒ ድኤትዳ ታማንꬆ ላይꬃን፥ ታማንꬆ አጌናን፥ ታማነ ናምአንꬆ ጋላስ፥ ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ ነ ሶምኡዋ ግብፀ ካዋኮ ዛራዳ፥ እያ ቦላነ ግብፀ ቢታ ኡባ ቦላ ትንብተ ኦዳ። 3 ኡባ ሃርያ ጎዳይ ሀይሳዳ ያጌስ ጋዳ ኦዳ። ‘ነኖ፥ ናይለ ሻፋ ግዶን ዝንእዳ፥ ግታነ ያሽያ ዶአ ዳነይሶ። ናይለ ሻፋይ ታባ፤ እያ መꬍዳይ ታና’ ግያ ግብፀ ካዋዉ፥ ታ ነዉ ሞርከ ግዳና። 4 ታ ነ ሲን ዳፎ አꬃና፤ ነ ሻፋን ደእያ ሞሎታ ቀፈይ ነ ጋልባራ ኦይከታና መላ ኦꬃና፤ ሞሎት ነ ጎጋራ ኦይከትድ ኡትዳሽን፥ ታ ነና ሃꬃፈ ጎቻዳ ጋፃ ከሳና። 5 ታ ነናነ ነ ሻፋን ደእያ ሞሎታ ኡባ መላ ቢታ ሆላና፤ ነ አሀይ ደንባን የገትድ አታና፤ ነ አሀ ሺሽድ ሞግያ አስ ꬋያና። ታ ነና ሳሎ ካፎታስነ ሳኣ ዶአታስ ካꬅ ኦꬃና። 6 ግብፀን ደእያ አሳ ኡባይ ታኒ ጎዳ ግደይሳ ሄ ዎደ ኤራና።

“ኔኒ እስራኤለ አሳስ ማቃ ፃምአ ግዳዳሳ፤ 7 ኤንቲ ነና ኦይክዳ ዎደ መቃዳ ኤንታ ሾጰን ጫዳዳሳ፤ ኤንቲ ነናን ዘምፕዳ ዎደ መቃዳ ኤንታ ዞኩዋ ዱꬃዳሳ። 8 ሄሳ ግሾ፥ ታኒ ኡባ ሃርያ ጎዳይ፥ ነ ቦላ ማሸ ደንይሳታ ኤሀና፤ ኤንቲ ነ አሳነ ነ መህያ ኡባ ዉርሳና። 9 ግብፀ ላለትድ ባይሳ ቢታ ግዳና። ታኒ ጎዳ ግደይሳ ኤንቲ ሄ ዎደ ኤራና። ኔኒ፥ ‘ናይለ ሻፋይ ታባ፤ እያ መꬍዳይ ታና’ ያግዳ ግሾ፥ 10 ታኒ ነ ቦላነ ነ ሻፋ ቦላ ደንዳስ። ፑደሀ ባጋራ ምግዶላፐ ዶማዳ፥ ዱገሀ ባጋራ አስዋና ጋካናዉ፥ ያራ ካንꬅድ ቶጰ ዛዋ ጋካናዉ ግብፀ ኡባ አስ ባይና ባይሳ በሰ ከሳና። 11 አሰ ግድን መሄ ግድን ያራ ካንና፤ ኦይታሙ ላይꬅ ዉራና ጋካናዉ፥ አይብካ ያን ዴና። 12 ታኒ ግብፀ ቢታ ኡባፈ አꬍዳ ባይሳ ቢታ ኦꬃና፤ እያ ካታማት ኦይታሙ ላይꬅ ዉራና ጋካናዉ፥ ሀራ ላለትዳ ካታማ ኡባፈ አꬍድ ላለትዳ ካታማ ግዳና። ግብፀ አሳ ታኒ ካዎተꬃታ ግዶንነ ሀራ አሳ ግዶን ላላና” ያጌስ።

13 ኡባ ሃርያ ጎዳይ ሀይሳዳ ያጌስ፦ “ኦይታሙ ላይꬃፈ ጉየ፥ ታኒ ግብፀይ ላለትዳ ካዎተꬃታ ግዶፈ ሺሻና። 14 ታኒ ነና ዛራዳ ጋሽትሳና ኤንታ የለትዳ ዱገሀ ግብፀን ደእያ ጳትሮሳ ቢታ ዛራና፤ ያን ኤንቲ ላፋ ካዎተꬅ ግድድ ዳና። 15 ግብፀይ ሀራ ካዎተꬃታ ኡባፈ ላፋ ካዎተꬅ ግዳና። ዛሪድ ሀራ ካዎተꬃታ ቦላ ባና ꬎቁ ꬎቁ ኦና፤ እ ሀራ ካዎተꬅ ሃሮናዳ ታኒ እያ ጉꬃና። 16 እስራኤለይ ዛሪድ ማዶ ደማናዉ ግብፀን አማነተና፤ ግብፀን አማነትዳ አማነተꬃይ አይ መላ ቆሆኮ እስራኤለይ አኬካና። ታኒ ኡባ ሃርያ ጎዳ ግደይሳ ኤንቲ ሄ ዎደ ኤራና” ያጌስ።

17 ኑኒ ድኤትዳ ላታማነ ላፑንꬆ ላይꬃን፥ ኮይሮ አጌናን፥ ኮይሮ ጋላሳን፥ ጎዳ ቃላይ ሀይሳዳ ያግሸ ታኮ ይስ። 18 “አሳ ናአዉ፥ ባብሎነ ካዎይ ናቡካዳናፆር ፅሮሳ ቦላ ኦላ ደንꬃናዉ ጊግስ። ኤንታ ሁጰይ ቆለታና ጋካናዉነ ኤንታ ሀሸይ ሾለታና ጋካናዉ ኦላንቾት ዴፆ ቶሆ ቶካና መላ ኦꬅዶሶና። ግዶሽን፥ ካዎይነ ኦላንቾት ሀ ዳቡራ ኡባን ፅሮሳፐ ደምዳባይ ባዋ። 19 ‘ታኒ ግብፀ ቢታ ባብሎነ ካዋ ናቡካዳናፆራስ አꬃዳ እማና፤ እካ ባ ኦላንቾታስ ዳሞዘ ግዳና መላ ድኦንነ ቦንቀን ኦይክዳባ ኡባ ኤክድ ባና። 20 እነ እያ ኦላንቾት ታዉ ኦꬅዳ ግሾ፥ ታኒ እያዉ ግብፀ ቢታ ኤንታ ዳቡራስ ዳሞዘ ኦꬃዳ እማና’ ” ያጌስ ኡባ ሃርያ ጎዳይ።

21 “ሄ ጋላስ ታኒ እስራኤለ ደርያ ምንꬃና። ህዝቄላ፥ ነካ አሳስ ኦዳና መላ ታ ነና ምንꬃና። ታኒ ጎዳ ግደይሳ ኤንቲ ሄ ዎደ ኤራና” ያግስ።

30

ግብፀስ ከስዳ ዘለልስ

1 ቃስካ ጎዳ ቃላይ ሀይሳዳ ያግሸ ታኮ ይስ፦ 2 “አሳ ናአዉ፥ ኡባ ሃርያ ጎዳይ ሀይሳዳ ያጌስ ጋዳ ትንብተ ኦዳ።

“ ‘ሄ ጋላሳ አየ!

ያጋዳ ዘሌላ።’

3 ሄ ጋላሳይ ማትስ!

ጎዳ ጋላሳይ ጋክስ!

ሄ ጋላሳይ ሻር ካምዳ ጋላስ

ካዎተꬃታ ኡባስ መቶ ጋላስ ግዳና።

4 ግብፀ ቦላ ኦል ያና፤

ቶጰ ቦላ ኡንእ ያና።

ዳሮት ግብፀ ቢታን ሀይቃና፤

እያ ዱረተꬃይ ቦንቀታና፤ እያ ባሶይ ሾደታና።

5 ሄ ኦላይ ቶጰ፥ ሊደ፥ ሊበ፥ አራበነ ጫቆ ደረ ኡባይ ግብፀራ እስፈ ማሻን ዉርሳና” ያጌስ።

6 ግብፀ ማደይሳት ኩንዳና፤ እያ ኦቶሩዋ ዎልቃይ ዉራና። ምግዶላፐ ብድ አስዋና ጋካናዉ፥ ኤንቲ ማሻን ሀይቃና። ታኒ ኡባ ሃርያ ጎዳይ ሄሳ ኦዳይስ። 7 ግብፀይ ቢታ ኡባፈ አꬍዳ ባይሳ ቢታ ግዳና፤ እያ ካታማት ሀራ ላለትዳ ካታማ ኡባፈ አꬍድ ላለትድ አታና። 8 ታኒ ግብፀ ታማን ኦይꬅያ ዎደነ እያ ማደይሳት ኡባይ ሀይቅድ ዉርያ ዎደ፥ ታኒ ጎዳ ግደይሳ ኤንቲ ኤራና።

9 “ሄ ዎደ ታኒ ሳሮ ደእያ ቶጰ አሳ ዳጋንꬃናዉ አሳታ ማርካበን ኪታና። ግብፀይ ፕርደትያ ጋላስ ቶጰ አሳ ቦላ ዋየይ ያና። ሄ ጋላሳይ ጋክስ” ያጌስ።

10 ኡባ ሃርያ ጎዳይ ሀይሳዳ ያጌስ፦ “ባብሎነ ካዋ ናቡካዳናፆራ ኩሸን ታኒ ግብፀ ዱረተꬃ ꬋይሳና። 11 ካዎተꬃታ ኡባፈ አꬍድ፥ ዎዛና ምኖ ኦላንቾታ ካለꬅድ ይድ፥ ቢታ ꬋይሳና፤ ኤንቲ ግብፀ አሳ ቦላ ማሸ ሾድድ፥ ቢታን አሀ ኩንꬃና። 12 ናይለ ሻፋ ታኒ መልሳና፤ ታኒ ግብፀ ኢታ አሳታ ኩሸን አꬃዳ እማና፤ ሄ ቢታነ ያን ደእያባ ኡባ አላጋታን ꬋይሳና። ታኒ ጎዳይ ሀይሳ ኦዳስ” ያጌስ።

13 ኡባ ሃርያ ጎዳይ ሀይሳዳ ያጌስ፦ “መምፕሳ ካታማን ደእያ ኤቃታነ ምስለታ ኡባ ታ ꬋይሳና፤ ግብፀ ቢታን ዛሪድ ሀላቃይ ዴና፤ ቢታ ኡባ ታኒ ያሽሳና። 14 ታኒ ጳትሮሳ ጌተትያ ዱገሀ ባጋ ግብፀ ባይሳ ከሳና፤ ፑደሀ ባጋራ ደእያ ፆኣነ ካታማን ታማ የዳና፤ ተብሳ ካታማ ፕርዳና። 15 ግብፀ ሚፃ ግድዳ ፐሉስያማን ታ ሀንቁዋ ጉሳና፤ ተብሳ አሳ ኡባ ዉርሳና። 16 ታኒ ግብፀን ታማ ኦይꬃና፤ ፐሉስያም ዳሮ ዋየታና፤ ተብሳ ድርሳ ግምበይ ላለታና፤ መምፕሳ ካታማ ዱፆና መቶይ ጋካና። 17 ኦናንነ ቡባስቱ ካታማን ደእያ ናአተꬃት ኡባይ ማሻን ዉራና፤ ማጫሳይ ድኤትድ ባና። 18 ግብፀ ዎልቃ ታ መንረꬅያ ዎደ ፃፍናሳን ጋላስ ቃማና፤ እ ኦቶሩዋ ዎልቃይ ዉራና፤ ግብፀ ሻር ካማና፤ ሄ ካታማ ዩሾን ደእያ ጉታቲ ኡባ ድኤትድ ባና። 19 ታኒ ግብፀ ሄሳዳ ኦꬃዳ ፕርዳና። ታኒ ጎዳ ግደይሳ ኤንቲ ሄ ዎደ ኤራና” ያጌስ።

20 ኑኒ ድኤትዳ ታማነ እስንꬆ ላይꬃን፥ ኮይሮ አጌናን፥ ላፑንꬃ ጋላሳን፥ ጎዳ ቃላይ ሀይሳዳ ያግሸ ታኮ ይስ። 21 “አሳ ናአዉ፥ ታ ግብፀ ካዋ ቀስያ መንꬃስ፤ እያ ዎይሻንነ ጩርቃን ፃፅድ፥ ኮልድ ፓꬅያ ሂል ባዋ፤ ህዛፐ ጉየ እ ምኖተꬅ ደምድ ማሸ ኦይካናዉ ዳንዳኤና። 22 ሄሳ ግሾ፥ ኡባ ሃርያ ጎዳይ ሀይሳዳ ያጌስ። ታኒ ግብፀ ካዋስ ሞርከ ግዳና። ካሰ እያዉ መቅዳ ቀስያነ ሎኦ ደእያ ቀስያ ናምኣካ ታ መንꬃና፤ እያ ማሻይ እያ ኩሸፐ ሳአን ዎꬋናዳ ኦꬃና። 23 ታኒ ግብፀታ ካዎተꬃታ ግዶንነ ሀራ ቢታታን ላላና። 24 ታኒ ባብሎነ ካዋ ናምኡ ቀስያ ምንꬃዳ፥ ታ ማሻ እያ ኦይꬃና። ሽን ግብፀ ካዋ ቀስያ መንꬃና፤ ባ ሞርክያ ስንꬃን እ ሀይቃና ሀንያ አሳዳ ኦላና። 25 ታኒ ግብፀ ካዋ ቀስያ ዳቡርሳዳ፥ ባብሎነ ካዋ ቀስያ ምንꬃና። ታኒ ባብሎነ ካዋ ታ ማሻ ኦይꬅያ ዎደነ እ ግብፀ ቦላ ደንꬅያ ዎደ ግብፀት ታኒ ጎዳ ግደይሳ ኤራና። 26 ግብፀታ ታኒ ካዎተꬃታ ግዶንነ ቢታ ኡባን ላላና። ታኒ ጎዳ ግደይሳ ኤንቲ ሄ ዎደ ኤራና” ያጌስ።

31

ልባኖሰ ዝጋ ሌምሶ

1 ኑኒ ድኤትዳ ታማነ እስንꬆ ላይꬃን፥ ሄꬓንꬆ አጌናን፥ ኮይሮ ጋላሳን፥ ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ ግብፀ ካዋስነ አሳ ኡባስ ሀይሳዳ ያጋዳ ኦዳ፦ ‘ነ ግታተꬃ ታ ኦደራ ጋደዮ?’ ”

3 ነ ሎኦ ዳሻ ኩያይ ደእያ ልባኖሰ ዝጋ መላ፤

እ ድጭስ፤ እያ ፄራይ ሻራ ጋክስ።

4 ያን እያ ድችያ ሃꬅ ደኤስ፤

ፑልቶ ጪሞት እያ ድችዶሶና።

ሻፋት ጎግድ እያ ዩሹዋ እርፅስዶሶና፤

ፑልቶት ምꬃይ ዶልያ በሳ ኡባ ኡሾሶና።

5 ሄ ምꬃይ ዎራን ደእያ ምꬃ ኡባፈ አዱቅስ፤

እያ ዳሻይ ዳርስ፤ ታሸይ አዱቅስ፤

ሃꬅ ዳርዳ ግሾ ኦርድስ።

6 ሳሎ ካፎት እያ ዳሻን ባንታ ኬꬃ ኬፅዶሶና፤

ባዞ ዶአት እያ ኩያ ጋርሳን ናአ የልዶሶና፤

ግታ ካዎተꬃት ኡባይ እያ ኩያን ሸምፖሶና።

7 ባ ፃጱዋ ጪሞ ሃꬃን ዱገ የድዳ ግሾ

ሄ ምꬃይ ባ ዳሻ ታሽያራ ዋንድ ሎእ!

8 ሀር አቶሽን ፆሳ ጋናትያን ሄ ዝጋራ ግንያ ዝግ ባዋ፤

እያ መላ ዳሽ ደእያ ፂድካ ባዋ።

ሄሳ መላ ኦቻ ምꬅ፥

ፆሳ ጋናትያን ሄሳ መላ ሎኦ ምꬅ ባዋ።

9 ታኒ እያ ዳሮ ዳሻን ፑላያስ፤

ኤደነ ጌተትያ ፆሳ ጋናትያን

ደእያ ምꬃት ኡባይ እያ ቃናቶሶና።

10 ሄሳ ግሾ፥ ኡባ ሃርያ ጎዳይ ሀይሳዳ ያጌስ፦ “ሄ ምꬃይ አዱቅድ ድጭዳ ግሾ፥ እያ ፄራይ ሻራ ጋክዳ ግሾነ እ ባ ጌሳን ኦቶርትዳ ግሾ፥ 11 ታ እያ የጋ አጋስ፤ ዎልቃማ፥ አላጋ ካዋስ አꬃዳ እማስ። ሄ ካዎይ እያ ኢታተꬃ መላ እያ ቦላ ኦꬃና። 12 ዎዛና ምኖ አላጋት ሄ ምꬃ ቃንፅድ የጋና፤ ቃንፅዳ ታሸት ደረታን፥ ኦላታንነ ዛንጋራታን የገትድ አታና። እያ ኩያን ሸምፕያ ካዎተꬃት ኡባይ ሄ በሳ አግድ ባና። 13 ሳሎ ካፎት ይድ ኩንድዳ ምꬃ ቦላ ኡታና፤ ባዞ ዶአት እያ ታሸታ የꬋና። 14 ሃꬃ ማታን ድጭያ ምꬃታ ግዶን እያ መላ አዱቅድ፥ ፄራይ ሻራ ጋክያ ምꬅ ዴና። ሀይቅያ አሳ ቦላ ጋክያ ሀይቆ ፕርዳይ ሄ ምꬃ ቦላ ጋካና፤ እ ዱፎን ደኤይሳታራ ግዳና” ያጌስ።

15 ኡባ ሃርያ ጎዳይ ሀይሳዳ ያጌስ፦ “ሄ ምꬃይ ዱፎ ገልያ ጋላስ ጪሞ ፑልቶ ሃꬃት እያዉ ካዮታና መላ ኦꬃና። ሄ ፑልቶ ሃꬃይ ጎጎና መላ ኦꬃና፤ ልባኖሰይ እያ ግሾ አዛናና መላ ኦꬃና፤ ዎራ ምꬃ ኡባይ ሹላና። 16 ታ ሄ ምꬃ ዱፎን ሆልያ ዎደ፥ እያ ኩንደꬃ ግርሳን ካዎተꬃ ኡባይ ቃፃና። ኩንድድ ዱፎን ገልዳ ኤደነ ምꬃትነ ሃ ኡይድ ኦርድዳ ሎኦ ልባኖሰ ምꬃት ኡባይ እያ ኩንደꬃን ምንተና። 17 ካዎተꬃታ ግዶን እያራ እስፍዳይሳትነ እያ ኩያን ደእያ ኡባይ ካሰ ማሻን ሀይቅዳይሳታራ ጋሄታናዉ እያራ እስፈ ዱፎ ገላና። 18 ኤደነ ጋናትያን ደእያ ምꬃታ ግዶን ሄሳ መላ ግትነ ሎኦይ ባዋ። ሽን ሀእ ኤደነ ምꬃታዳ እካ ሀይቅድ ዱፎን ገሌስ፤ ያን እ ማሻን ሀይቅዳ አማኖናይሳታራ ጋሄታና።

“ሄ ምꬃይ ግብፀ ካዋነ እያ አሳ ሌምሶ” ያጌስ ኡባ ሃርያ ጎዳይ።

32

ፓሮናስ ከስዳ ዘለልስ

1 ኑኒ ድኤትዳ ታማነ ናምአንꬆ ላይꬃን፥ ታማነ ናምአንꬆ አጌናን፥ ኮይሮ ጋላሳን፥ ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ ግብፀ ካዋስ ሀይሳዳ ያጋዳ ዘሌላ። ኔኒ ካዎተꬃታስ ግዶን ነና ጋሞ መላ ከሳዳሳ፤ ሽን ነ አባ ግዶን ደእያ ዬሩንꬃ መላ። ነ ሃꬃፈ ከያዳሳ፤ ነ ቶሁዋን የꬋዳ፥ ሃꬃ ቡሎያዳሳ። 3 ዳሮ አሳይ ሺቅያ ዎደ ታኒ ታ ግትያን ነና ኦይካና፤ አሳይ ነና ጎችድ፥ ሃꬃፈ ጋፃ ከሳና። 4 ታኒ ነና ቢታን ሆላ አጋና፤ ሳአ ቦላ ምጫና፤ ሳሎ ካፎታ ነ ቦላ ኡትሳና፤ ባዞ ዶአታ ነ አሹዋ ካልሳና። 5 ታ ነ አሹዋ ደረታ ቦላ ላላና፤ ዛንጋራታ ነ አሀን ኩንꬃና። 6 ሻፋታ ኩምድ ደረታ ካማና፥ ጋካናዉ፥ ነ ሱꬃይ ጉካና መላ ኦꬃና። 7 ታ ነና ꬋይስያ ዎደ ሳሎይ ጎዘታና፤ ፆልንቶት ꬉማና፤ አዋይ ሻራን ካመታና፤ አጌናይ ባ ፖኡዋ ድጋና። 8 ኔፐ ቦላራ ደእያ ሳሎ ፖኦታ ኡባ ꬋይሳዳ፥ ቢታ ꬉምሳና” ያጌስ ኡባ ሃርያ ጎዳይ።

9 ነ ቦላ ጋክዳ ꬋዩዋ ነ ኤሮና ካዎተꬃታ ስስያ ዎደ ዳሮ አሳ ዎዛናይ ኡንኤታና። 10 ዳሮ ካዎተꬃት ነና በእድ ዳጋማና። ታኒ ታ ማሻ ኤንታ ስንꬃን ሾዳዳ ሴስያ ዎደ፥ ካዎተꬃት ያሻን ኮኮራና፤ ነ ኩንድያ ዎደ ኤንቲ ኡባይ ባንታ ሸምፑዋስ ያያና።

11 ኡባ ሃርያ ጎዳይ ግብፀ ካዋኮ ሀይሳዳ ያጌስ፦ “ባብሎነ ካዋ ማሻይ ነ ቦላ ያና። 12 ሀራ ካዎተꬃታፐ አꬍዳ፥ ዎዛና ምኖ ኦላንቾት ባንታ ማሻን ዳሮ አሳ ዉርሳናዳ ታኒ ኦꬃና። ኤንቲ ግብፀ ኦቶሩዋ ꬋይሳና፤ ዳሮ አሳይ ዉራና። 13 ዳሮ ሃꬃ ማታን ደእያ መሄ ኡባ ታ ꬋይሳና፤ ህዛፐ ጉየ፥ ሃꬃ ቡሎያ አስ ዎይኮ መሄይ ዴና። 14 ሄ ዎደ ታኒ ነ ሃꬃታ ፅልሳና፤ ነ ሻፋታ ዎፑ ኦꬃዳ ጎግሳና። ታኒ ኡባ ሃርያ ጎዳይ ሀይሳ ኦዳይስ። 15 ታኒ ግብፀ ባይሳ ከስያ ዎደ እያን ደእያ ኡባ ቁቻዳ ꬋይስያ ዎደነ እያን ደእያ አሳ ኡባ ሾጭያ ዎደ ታኒ ጎዳ ግደይሳ ኤንቲ ኤራና። 16 ሀ ኡባይ ኤንታዉ ዘሌለትያ ዘለልስ ግዳና። ካዎተꬃታ ማጫሳት ግብፀስነ እያ ዳሮ አሳስ ዘሌላና” ያጌስ ኡባ ሃርያ ጎዳይ።

17 ኑኒ ድኤትዳ ታማነ ናምአንꬆ ላይꬃን፥ ሄ አጌናን፥ ታማነ እቻሻንꬆ ጋላሳን፥ ጎዳ ቃላይ ሀይሳዳ ያግሸ ታኮ ይስ፦ 18 “አሳ ናአዉ፥ ዳሮ ግድዳ ግብፀ ኦላንቾታ ግሾ ዬካ። እዮነ፥ ዎልቃማ ካዎተꬃታ ማጫ ናይታ ሀይቅድ ዱፎ ገለይሳታራ እስፈ ዱገ ዱፎ ሞይዛ። 19 ኤንታኮ፥ ‘ህንተኖ ግብፀቶ፥ ህንተ ሀራታፐ አꬍድ ማላ ሎኦ? ህንተ ዱፎ ገላና፤ ያን ህንተ ጎዳ ቃፃረቶናይሳታራ እስፈ ሞገታና።’ 20 ግብፀ ቢታስ ማሽ ሾደትድ ኡትዳ ግሾ፥ ኤንቲ ማሻን ሀይቅዳይሳታ ግዶን ኩንዳና፤ ግብፀይ ባ ዳሮ አሳራ ዱገ ጎሸታና። 21 ዱፎን ደእያ ዎልቃማ ሀላቃት ግብፀባነ ግብፀራ እስፍዳይሳታባ ሃሳይሸ፥ ‘ኤንቲ ዱገ ይዶሶና፤ ጎዳ ቃፃረቶናይሳታ ማሻን ሀይቅዳይሳታራ ኤንቲ ዝንእዶሶና’ ያጎሶና።

22 “አሶረይ ዱፎን ደኤስ። ኦላን ሀይቅዳ አሶረ ኦላንቾታ ዱፎት እያ ዩሹዋ ተቅድ ኡትዶሶና። 23 ኤንታ ዱፎት ኦላስ ዉርሰꬃ ጋፃን ደኦሶና። እያ ኦላንቾት ዱፉዋ ዩሾን ኬለትዶሶና፤ ካሰ ደኦን ደእያ አሳ ሄራን ቡቀꬅ ደንꬅያ አሳይ ሹከትዶሶና፤ ማሻን ዉርዶሶና።

24 “ኤላም ዱፎን ደኤስ፤ እያ ኦላንቾት ኡባይ ሹከትዶሶና ማሻን ኩንድዶሶና። ደኦን ደእያ አሳ ማታን ቡቀꬅ ደንꬅዳሳት ኡባይ ቃፃረቶና ቢታ ጋርስ አꬍዶሶና ዱፎ ገልድ ዝንእዶሶና። 25 ሀይቅዳይሳታ ግዶን ኤላማስ በሲ ጊግድ ኡትስ። ኤላማ ኦላንቾታ ዱፎት እያ ዩሹዋን ደኦሶና፤ ኤንቲ ኡባይ ማሻን ሀይቅዶሶና። ኤንቲ ኡባይ ቃፃረትቦናይሳታነ ማሻን ሀይቅዳይሳታ ኤንቲ ደኦን ደኤይሳታ ግዶን ቡቀꬅ ደንꬅዳ ግሾ ዱፎ ጌልዳይስታራ እስፈ ዝንእዶሶና።

26 “ሞሳህነ ቶባል ባንታ ኦላንቾታራ ዱፎን ደኦሶና፤ ኤንቲ ካሰ ካዎተꬃታ ኡባ ያሻን ኮኮርስዳይሳታ ግድኮካ፥ ኤንቲ ኡባይ ማሻን ሀይቅዶሶና። ኤንቲ ኡባይ ቃፃረቶናይሳታ። ኤንቲ ደኦን ደኤይሳታ ግዶን ቡቀꬅ ደንꬅዳ ግሾ ማሻን ሀይቅዶሶና። 27 ኤንቲ በን ጎባ ኦላንቾት ባንታ ኦላ ሚሽያ ዳንጭድ ባንታ ጎንዳልያ ትራን ዎꬅድ ባንታ ማሻ ቦርኮትድ ሞገተይሳዳ ቦንቾን ሞገትቦኮና። ሀ ኦላንቾታ ደኦን ደእያ አሳ ግዶን ቡቀꬅ ደንꬅዳ ግሾ ኤንታ ናጋራይ ኤንታ መቀꬃ ቦላ ደኤስ።

28 “ህንተ ግብፀ አሳት ፆነታናነ ማሻን ሀይቅዳ፥ አማኖና አሳታራ እስፈ ዝንአና።

29 “ኤዶመይ ባ ካዎታራነ ባ ሀላቃታራ እስፈ ዱፎን ደኤስ፤ ኤንቲ ካሰ ምኖ ኦላንቾታ፤ ሽን ሀእ ኦላን ሀይቅዳ፥ አማኖና አሳታራ ኦላን ገልዶሶና።

30 “ፑደሀ ባጋ ሀላቃትነ ስዶና አሳይ ዱፎን ደኦሶና። ኤንቲ ካሰ ባንታ ዎልቃን አሳ ያሽስዶሶና፤ ሽን ሀእ ኤንቲ ባንታ ዬላራ ያ ገልዶሶና። ማሻን ሀይቅዳ ቃፃረትቦና አሳራ እስፈ ዱፎ ገሎሶና።

31 “ግብፀ ካዎይነ እያ ኦላንቾት፥ ማሻን ሀይቅዳ ኦላንቾታ ያን በእድ ምነታና” ያጌስ ኡባ ሃርያ ጎዳይ።

32 “ታ ሀይሳፈ ካሰ ካዎተꬃት ግብፀ ካዋስ ያያና መላ ኦꬅዳባ ግድኮካ፥ እነ እያ ኦላንቾት ጎዳ አማኖና፥ ማሻን ሀይቅዳ አሳታራ እስፈ ዝንአና” ያጌስ ኡባ ሃርያ ጎዳይ።

33

ህዝቄል ዎችያ አስ

1 ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ ነ ቢታ አሳስ ሀይሳዳ ያጋዳ ኦዳ፦ ‘ታ እስ ቢታ ቦላ ኦላ ኤህያ ዎደ ሄ ቢታ አሳይ ባንታ ቦላ ያባ ዎችያ አስ ዶሮ ባንታ ግዶፈ ዶሮ። 3 ሄ ዎችያ ኡራይ ሞርከይ ይሽን በእድ፥ አሳይ ናገታና መላ ሞይዘ ፑንኮ፥ 4 ኦንካ ሞይዘ ፑኑዋ ስእድ፥ ናገቶና እፅን፥ ኦል ይድ እያ ዎꬍኮ፥ ሱꬃ አጮይ እያ ኦይኮ። 5 እ ሞይዘ ፑኑዋ ስእድ፥ ናገቶና እፅዳ ግሾ እያ ሱꬃ አጮይ እያ ቦላና። እ ስእድ ናገትዳባ ግድያኮ ሀይቆፐ አታናሽን። 6 ሽን ዎቸይስ ሞርከይ የይሳ በእሸ፥ ሞይዘ ፑንድ አሳ ኤርሶና አግኮ፥ ኦላይ ይድ፥ ሄ አሳፐ እስ አስ ዎꬍኮ፥ ሄ ኡራይ ባ ናጋራን ሀይቄስ፤ ሽን ታኒ እያ ሱꬃ ዎቸይሳ ኩሸፐ ኤካና’ ” ያጋ።

7 “አሳ ናአዉ፥ ታ ነና እስራኤለ አሳስ ዎችያ አስ ኦꬃስ፤ ታ ነዉ ኦደይሳ ስአዳ አሳ አኬክሳ። 8 ታኒ እስ ኢታ አስ፥ ‘ኔኒ ቱማ ሀይቃና’ ግያ ዎደ፥ እ ባ ናጋራፐ ስማና መላ ነ እያዉ ኦዶና እፅኮ፥ ሄ ኡራይ ባ ናጋራን ሀይቄስ፤ ሽን ታኒ እያ ሱꬃ ግሾ ነና አቻና። 9 ሽን ናጋራንቾይ ባ ናጋራፐ ስማና መላ ነ ኦድን፥ እ እፅኮ፥ እ ባ ናጋራን ሀይቄስ፤ ሽን ነ ነ ሸምፑዋ አሻሳ።”

10 “አሳ ናአዉ፥ እስራኤለ አሳስ ሀይሳዳ ያጋዳ ኦዳ፦ ‘ህንተ፥ ኑ ናጋራይ ኑ ቆሆይ ኑ ቦላ ደኤስ፤ ሄሳ ጋሶን ኑ ግልቅዳ። ያትን፥ ኑ ዋንድ ፓፃ ዳናዉ ዳንዳኦና?’ ” ያጌታ። 11 ታኒ ኡባ ሃርያ ጎዳይ ታ ደኡዋን ጫቃይስ፦ “ናጋራንቾይ ባ ናጋራ አግድ፥ ደኦን ዳና መላ ኮያይስፐ አትሽን፥ ናጋራንቹዋ ሀይቁዋን ኡፋይትከ። ህንተኖ፥ እስራኤለ አሳዉ፥ ስምተ፤ ህንተ ኢታ ኦሱዋ አግተ! አይስ ሀይቃናዉ ኮዬቲ?” ያግስ።

12 አሳ ናአዉ፥ ነ ቢታ አሳስ ኦዳ። “ፅሎ አስ ናጋራ ኦꬅኮ፥ እያ ካሰ ፅሎተꬃይ እያ አሸና፤ ቃስ ናጋራንቾይ ባ ናጋራፐ ስምኮ፥ ካሰ ናጋራ ግሾ እ ፕርደተና። ፅሎ አስ ናጋራ ኦꬅኮ፥ ካሰ ፅሎተꬃ ግሾ ደኦን ዳናዉ ዳንዳኤና። 13 ታኒ ፅሎ አሳኮ፥ ‘ኔኒ ቱማ ደኦን ዳና’ ያግዳ ዎደ፥ እ ባ ፅሎተꬃን አማነትድ ናጋራ ኦꬅኮ፥ ባ ኦꬅዳ ናጋራን እ ሀይቃናፐ አትሽን፥ ካሰ ፅሎተꬃይ እያው ቆፈተና። 14 ቃስ ታኒ ናጋራንቾ አሳኮ፥ ‘ኔኒ ቱማ ሀይቃና’ ያግዳ ዎደ እ ባ ናጋራፐ ስሚድ፥ ቱማነ ሱረ ኦሶ ኦꬅኮ፥ 15 ሚሸ ታልአናዉ ኦይክዳባ ዛርኮ፥ ካይሶትዳባ ጉየ እምኮ፥ ናጋራ ኦሶ አግድ፥ ደኦ እምያ ህግያ ናግኮ፥ እ ቱማ ደኦን ዳናፐ አትሽን፥ ሀይቀና። 16 እ ካሰ ኦꬅዳ ናጋራይ እሶይ ቆፈተና፤ ሀእ ቱማነ ሱረ ኦሶ ኦꬅዳ ግሾ፥ እ ቱማ ደኦን ዳና።

17 “ግዶሽን፥ ነ ቢታ አሳይ፥ ‘ጎዳ ኦገይ ልከ ግደና’ ያጎሶና፤ ሽን ልከ ግዶናይ ኤንታ ኦግያ። 18 ፅሎ አስ ባ ፅሎተꬃ አግድ፥ ናጋራ ኦꬅኮ፥ እ ባ ናጋራን ሀይቃና። 19 ቃስ ናጋራንቾ አስ ባ ናጋራፐ ስሚድ፥ ቱማነ ሱረ ኦሶ ኦꬅኮ፥ ሄ ኦሱዋን እ ደኦን ዳና። 20 ሽን ህንተ፥ ‘ጎዳ ኦገ ልከ ግደና’ ያጌታ። እስራኤለ አሳዉ፥ ታ ህንተ እሱዋ እሱዋ ቦላ ህንተ ኦሱዋዳ ፕርዳና” ያግስ።

የሩሳላመ ኩንደꬅ

21 ኑኒ ድኤትዳ ታማነ ናምአንꬆ ላይꬃን፥ ታማንꬆ አጌናን፥ እቻሻንꬆ ጋላሳን፥ የሩሳላመፐ ከስ ኤክድ ይዳ እስ አስ ካታማይ ኩንድዳይሳ ታዉ ኦድስ። 22 ሄ ኡራይ ያናፐ እስ ጋላስ ስን፥ ኦማርሳ ዎደ ጎዳ ኩሸይ ታ ቦላ ደኤስ፤ ታ ዶናይ ዶየትስ፤ ዎንተꬃ ጋላስ ሄ ኡራይ ታኮ ጋክያ ዎደ ታኒ ኦዳ ዶማስ።

23 ጎዳ ቃላይ ሀይሳዳ ያግሸ ታኮ ይስ። 24 “አሳ ናአዉ፥ እስራኤለ ቢታን ላለትዳ ካታማታን ደእያ አሳይ ሀይሳዳ ያጎሶና፦ ‘አብራሃመይ ባርካ ደእያ እስ አስ፤ እ ሀ ቢታ ላትስ፤ ሽን ኑኒ ዳሮ፤ ቢታይ ቱማ ኑስ ላታ ግድድ እመትስ’ ” ያጎሶና።

25 ሄሳ ግሾ፥ ኡባ ሃርያ ጎዳይ ሀይሳዳ ያጌስ ጋዳ ኤንታዉ ኦዳ። “ህንተ ሀእካ ሱꬃራ ደእያ አሾ ሜታ፤ ኤቃ ጎይነታ፤ ሸምፖ ዎꬌታ። ሀይሳ ኡባ ኦꬅሸ ህንተ ቱማ ቢታ ላታኔ? 26 ህንተ ህንተ ማሻን አማነተታ፤ ቱና ኦሶ ኦꬄታ፤ ህንተ ኡባይ ህንተ ሾሩዋ ማቸታ ቱንሴታ። ሀይሳ ኡባ ኦꬅሸ ህንተ ቱማ ቢታ ላታኔ?” ያጌስ።

27 ኡባ ሃርያ ጎዳይ ባ ደኡዋን ጫቅድ ሀይሳዳ ያጌስ፦ “ላለትዳ ካታማታን ደእያ አሳይ ማሻን ሀይቃና፤ ካታማፐ ጋፃን ደእያ አሳ ታኒ ባዞ ዶኣስ ካꬅ ኦꬃና፤ ደረ ቦላነ ጎንጎሎ ግዶን ደእያ አሳይ ኢታ ሀርገን ሀይቃና። 28 ታ ሄ ቢታ ካሎነ ባይስ ከሳና፤ ኤንቲ ኦቶርትያ ዎልቃይ ዉራና፤ እስራኤለ ደረት አይ አስካ ያራ ካንꬆና ባይስ ግዳና። 29 ኤንቲ ኦꬅዳ ቱና ጋሶን ታኒ ቢታ ካሎነ ባይስ ከስያ ዎደ፥ ታኒ ጎዳ ግደይሳ ኤንቲ ኤራና” ያጌስ።

30 “አሳ ናአዉ፥ አሳይ ካታማ ድርሳ ማታንነ ባንታ ኬꬃታ ፐንገን ኤቅድ፥ እሶይ እሱዋራ ሀይሳዳ ያግድ፥ ነባ ኦደቴስ። ‘ሃይተ፤ ጎዳ ማታፐ ይዳ ቃላይ ዎይግያኮ አነ ስኦስ’ ያጎሶና። 31 ኤንቲ ካሰ አሳይ የይሳዳ ኔኮ ዮሶና፤ ታ አሳዳ ነ ስንꬃን ኡቶሶና፤ ነ ኦደይሳ ስኦሶና፤ ሽን ኦꬆኮና። ኤንቲ ሲቆባ ሃሳዮሶና፤ ሽን ኤንታ ዎዛናይ ጎአ ፃላላ ያረቴስ። 32 ነ ኤንታዉ እስ ሲቆ ማዝሙረ ሎኦ ግርሳን የፅያነ ዲꬅ ሎይꬅድ ዲፅያ አሳ መላ። ኤንቲ ነ ኦደይሳ ስኦሶና፤ ሽን ኦꬆኮና። 33 ሽን ነ ኦደይስ ቱማ ፖለታና፤ ፖለትያ ዎደ፥ ናበይ ኤንታ ግዶን ደኤይሳ ኤንቲ ኤራና” ያግስ።

34

እስራኤለ ሄንꬃንቾታ

1 ጎዳ ቃላይ ሀይሳዳ ያግድ ታኮ ይስ። 2 “አሳ ናአዉ፥ እስራኤለ ሄንꬃንቾታ ቦላ ሀይሳዳ ያጋዳ ትንብተ ኦዳ፦ ህንተኖ፥ ህንተና ሄምያ እስራኤለ ሄንꬃንቾቶ፥ ህንተና አየ! ህንተ ዶርሳታ ሄማናዉ በሰኔ? 3 ኤንታ ማꬃ ኡዬታ፤ ኤንታ እክስያፐ ዳደትዳ ሱፍያ ማኤታ፤ ኤንታፈ ሞꬉዋ ሹክድ ሜታ፤ ሽን ዶርሳታ ሱረ ሄመከታ። 4 ዳቡርዳይሳታ ጋሽትስበከታ፤ ሀርግዳይሳታ ፓꬅቤከታ፤ መቅዳይሳታ ኮልቤከታ፤ በትዳይሳታ ዛርቤከታ፤ ꬋይዳይሳታ ኮይበከታ። ሄሳ አግድ ኤንታ ዎልቃን ኡንኤꬅድ ሃርደታ። 5 ዶርሳት ኡባይ ሄምያ አስ ꬋይን ላለትዶሶና፤ ባዞ ዶአታስ ካꬅ ግድዶሶና። 6 ታ ዶርሳት ላለትዶሶና፤ ኤንቲ ዙማታ ቦላነ ደረታ ቦላ ቶይላትዶሶና። ቢታ ጋፃ ጋካናዉ ላለትዶሶና፤ ሽን ኤንታ ፆሞሰይ ዎይኮ ኮየይ ባዋ” ያጌስ ኡባ ሃርያ ጎዳይ።

7 ሄሳ ግሾ፥ ህንተኖ፥ ሄንꬃንቾቶ፥ ጎዳ ቃላ ስእተ። 8 “ታኒ ታ ደኡዋን ጫቃይስ፦ ታ ዶርሳታ ሄምያ አስ ꬋይን፥ ታ ዶርሳት ኦይከትድ፥ ባዞ ዶአታስ ካꬅ ግድዶሶና። ታ ሄንꬃንቾት ታ ዶርሳታ ኮይቦና ግሾነ ኤንቲ ታ ዶርሳታ ሄሞና አግድ፥ ባንታና ሄምዳ ግሾ፥ 9 ህንተኖ፥ ሄንꬃንቾቶ፥ ጎዳ ቃላ ስእተ። 10 ታ ህንተዉ፥ ሄንꬃንቾሆታስ ሞርከ ግዳና፤ ታ ዶርሳታ ታኒ ህንተፈ ኤካና፤ ታ ህንተና ናምአንꬆ ኤንታዉ ሄንꬃንቾ ኦꬅከ። ህዛፐ ጉየ ህንተ ህንተና ሄምሸ ደኤከታ። ታ ዶርሳታ ታ ህንተፈ ኤካና፤ ህዛፐ ኤንቲ ህንተዉ ካꬅ ግዶኮና” ያጌስ ኡባ ሃርያ ጎዳይ።

11 “ታኒ ታ ሁጰን ታ ዶርሳታ ፆሞሳናነ ኮያና። 12 ሄንꬃንቾይ ባ ዶርሳታፐ ꬋይን ኮየይሳዳ፥ ታኒ ታ ዶርሳታ ኮያና፤ ሻርነ ꬉም ጎዝዳ ጋላስ ኤንቲ ꬋይዳ በሳፈ ታ ኤንታ ሺሻና። 13 ታኒ ካዎተꬃታ ግዶፈነ ሀራ ቢታ ኡባፈ ሺሻዳ፥ ኤንታና፥ ኤንታ ቢታ ኤሀና። እስራኤለ ደረታን፥ ፑልቶታንነ አሳይ ደእያ በሳታን ኤንታ ሄማና። 14 ታኒ ኤንታ ሎኦ ቆሮን ሄማና፤ እስራኤለ ዙማት ኤንቲ ሄመትያ በሰ ግዳና። ኤንቲ ሎኦ ቆሮይ ደእያ እስራኤለ ዙማታ ቦላ ሄመታናነ አላታና። 15 ታኒ ታ ሁጰን ታ ዶርሳታ ሄማናነ ሸምፕሳና። 16 ታኒ ꬋይዳይሳ ኮያና፤ በትዳይሳ ዛራና፤ መቅዳይሳ ኮላና፤ ሀርግዳይሳ ፓꬃና። ሽን ታኒ ሱረ ፕርድያ ሄንꬃንቾ ግድያ ግሾ ገነን ሞꬍዳይሳነ ምንዳይሳ ꬋይሳና” ያጌስ ኡባ ሃርያ ጎዳይ።

17 ህንተኖ፥ ታ ዶርሳቶ፥ “ህንተና ኡባ ታ ፕርዳና፤ ኬሀ ኢታፐ፥ ዶርሳ ዴሻፐ ታ ሻካና። 18 ህንተ ሎኦ ቆሮን ሄመተይስ ግዶና እፅን፥ አትዳ ማታ ቶሆን የꬌቲ? ቃስ ህንተ ፅሎ ሃꬅ ኡየይስ ግዶና እፅን፥ አትዳ ሃꬃ ቶሆን ቡሎየቲ? 19 ታ ዶርሳት ህንተ ቶሆን የꬍዳ ማታ ማናዉነ ህንተ ቶሆን ቡሎይዳ ሃꬃ ኡያናዉ በሲ?” ያጌስ ኡባ ሃርያ ጎዳይ።

20 ሄሳ ግሾ፥ ኡባ ሃርያ ጎዳይ ኤንታኮ ሀይሳዳ ያጌስ፦ “ሞꬎ መህያ ግዶንነ ግልቃ መህያ ግዶን ታ ታ ሁጰን ፕርዳና። 21 ዳቡራንቾታ፥ ህንተ፥ ህንተ ምያነ ህንተ ሀሽያን ሱግያ ግሾነ ጋፃ ከሳና ጋካናዉ ህንተ ኤንታ ህንተ ካጭያን ቃይጭያ ግሾ፥ 22 ታኒ ታ ዶርሳታ አሻና። ህዛፐ ጉየ ኦንካ ኤንታ ኦይከና፤ ታ ኬሀ ዶርሳታ ግዶንነ ኢታ ዶርሳታ ግዶን ታ ፕርዳና። 23 ታ ኤንታ ቦላ እስ ሄንꬃንቹዋ፥ ታ አይልያ ዳዊታ ሹማና፤ እ ኤንታ ሄማናነ ኤንታዉ ሄንꬃንቾ ግዳና። 24 ህዛፐ ጉየ ታ ጎዳይ ኤንታ ፆሳ ግዳና፤ ታ አይለይ ዳዊቲ ኤንታ ግዶን ሀላቃ ግዳና” ያጌስ ጎዳይ።

25 “ታ ኤንታራ ሳሮተꬃ ጫቆ ጫቃና፤ ኢታ ዶአታ ታኒ ቢታፈ ድጋና፤ ታ ዶርሳት ባዞን ሳሮ ዳና፤ ዎራ ጋርሳን ህርግ ባይና አላታና። 26 ታ ኤንታነ ታ ዙማ ዩሾን ደእያ በሳታ አንጃና። ኤንታዉ ኮሽያ እራ ዎደን ዎደን እማና፤ ሄ እራይ ኤንታዉ አንጆ ግዳና። 27 ጋደን ደእያ ምꬃት አይፋና፤ ቢታይ ካꬅ ዶልሳና፤ ኡባይ ባንታ ቢታን ሳሮ ዳና። ታ ኤንታ ቃምባራ መንꬃዳ፥ ኤንታ አይለ ኦꬅድ ሃርዳይሳታ ኩሸፐ ከስያ ዎደ ታኒ ጎዳ ግደይሳ ኤንቲ ኤራና። 28 ሀራ ካዎተꬃት ኤንታ ቦንቆኮና፤ ቢታን ደእያ ዶአት ኤንታ ሞኮና፤ አይኮይካ ዳጋንꬆና ኤንቲ ሳሮ ዳና። 29 ታ ኤንታዉ አራዳ ቢታ እማና፤ ኤንቲ ዛሪድ ኮሻን ዉሮኮና፤ ዎይኮ ሀራ ካዎተꬃታስ ጫሻስ አቶኮና። 30 ሄ ዎደ ኤንቲ ታኒ ጎዳይ፥ ኤንታ ፆሳይ ኤንታራ ደኤይሳነ እስራኤለ አሳይ ታ አሰ ግደይሳ ኤንቲ ኤራና። 31 ህንተኖ፥ እስራኤለ አሳዉ፥ ህንተ ታ ዉደ፤ ታ ቆሮን ምያ ታ ዉድያ፤ ህንተ ታ አሰ፥ ታኒ ህንተ ፆሳ” ያጌስ ኡባ ሃርያ ጎዳይ።

35

ኤዶመ ቦላ ኦደትዳ ትንብተ

1 ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ ሳይረ ዙማኮ ነ ሶምኡዋ ዛራዳ ትንብተ ኦዳ፦ 3 ‘ነኖ፥ ሳይረ ዙማዉ፥ ታ ነዉ ሞርከ ግዳና፤ ታኒ ታ ኩሽያ ነ ቦላ ደንꬃዳ፥ ነና ካሎነ ባይሳ ከሳና። 4 ታኒ ነ ካታማታ ላላና፤ ነ ባይሳ ግዳና። ታኒ ጎዳ ግደይሳ ነ ሄ ዎደ ኤራና’ ” ያጌስ ኡባ ሃርያ ጎዳይ።

5 ነዉ እስራኤለራ ዉሮና ሞርከተꬅ ደእያ ግሾ፥ ኤንታ ኡንኣ ዎደነ ኤንታ ዉርሰꬃ ፕርዳ ዎደ፥ ኤንታ ነ ማሻስ አꬃዳ እማዳሳ። 6 ታ ኡባ ሃርያ ጎዳይ ታ ደኡዋን ጫቃይስ፦ ታኒ ነና ሀይቆን ፕርዳና፤ ነ ሀይቆፐ ከሳ ኤካናዉ ዳንዳአካ። ነ አሰ ዎꬎ እፆና ግሾ አሰ ዎይ ነና ካላና። 7 ታኒ ሳይረ ዙማ ካሎነ ባይሳ ከሳና፤ ያራ ኦንካ አꬎና መላ ኦꬃና። 8 ታኒ ነ ደረታ ኡባ አሀን ኩንꬃና፤ ደረት፥ ሻፋትነ ዛንጋራት ማሻን ሀይቅዳይሳታ አሀን ካመታና። 9 ታ ነና መርናዉ ባይሳ ኦꬃና፤ ነ ካታማት ካሎ አታና፤ ታኒ ጎዳ ግደይሳ ህንተ ሄ ዎደ ኤራና።

10 “ታኒ ጎዳይ እስራኤለንነ ይሁዳን ደእሽን ህንተ፥ ‘ሀ ናምኡ ካዎተꬃታነ ሀ ናምኡ ቢታታ ኑ ኦይካና፤ ኤንቲ ኑባ ግዳና ግዳ ግሾ፥ 11 ህንተ ኤንታ ሞርክድ፥ ኤንታ ቦላ ይሎትዳ ግሾነ ቃናትዳ ግሾ ታ ህንተና ሴራና። ታ ህንተና ፕርድያ ዎደ ታኒ ታና ግደይሳ ህንተና ኤርሳና።’ 12 ህንተ፥ ‘እስራኤለ ደረት ባይሳ አትዶሶና፤ ኑኒ ምድ ꬋይሳና መላ ኑስ እመትዶሶና’ ግድ፥ ጫይዳ ጫሻ ኡባ ታኒ ጎዳይ ስእዳይሳ ህንተ ሄ ዎደ ኤራና። 13 ነ ታ ቦላ ኦቶሮን ኦደትዳ ኦዳነ ዛው ባይና ሃሳይዳ ሃሳያ ታኒ ስአስ። 14 ቢታ ኡባይ ኡፋይትያ ዎደ ታኒ ህንተና ባይሳ ከሳና። 15 እስራኤለ ላታ ቢታይ ባይሳ ግድዳ ዎደ ህንተ ኡፋይትዳ ግሾ፥ ሳይረ ዙማዉ ኤዶመ ቢታ ኡባ ታኒ ባይሳ ኦꬃና። ታኒ ጎዳ ግደይሳ ህንተ ሄ ዎደ ኤራና” ያጌስ ኡባ ሃርያ ጎዳይ።

36

እስራኤለ ዙማታስ ኦደትዳ ትንብተ

1 “አሳ ናአዉ፥ እስራኤለ ዙማታ ሀይሳዳ ያጋዳ ትንብተ ኦዳ፦ ‘ህንተኖ፥ እስራኤለ ዙማቶ፥ ጎዳ ቃላ ስእተ።’ 2 ህንተ ሞርከት፥ ‘ሀሹ! በን ꬎቃ ደረት ኡባይ ኑ ላታ ግድዶሶና’ ያግዶሶና። 3 ሄሳ ግሾ፥ ኡባ ሃርያ ጎዳይ ሀይሳዳ ያጌስ ጋዳ ትንብተ ኦዳ። ኤንቲ ህንተና ኡባ በሳራ መንረꬅድ ባይሳ ኦꬅዳ ግሾነ ህንተ ሀራ ካዎተꬃታን ሃረታና መላ ኦꬅዳ ግሾ ህንተና ጫሻስነ ሚቻስ አግስ። 4 ጎዳ ቃላ ስእተ! ኡባ ሃርያ ጎዳይ ደረታኮ፥ ዙማታኮ፥ ዛንጋራታኮ፥ ኦላታኮ፥ ዩሹዋን ደእያ ሀራ ካዎተꬃን ቦንቀትዳ፥ ቀልቅሰትዳነ ባይሳ አትዳ ካታማታኮ ሀይሳዳ ያጌስ። 5 ታኒ፥ ታ ኤፅያ ቃናትያን ሀራ ካዎተꬃታ ቦላነ ኤዶመ ኡባ ቦላ ቱማ ኦዳስ። ኤንቲ ኡፋይትሸነ ካꬍሸ ታ ቢታ ባንታዉ ኤክዶሶና፤ ሄንꬃ ጋደታ ላትዶሶና። 6 ሄሳ ግሾ፥ እስራኤለ ቢታ ቦላ ትንብተ ኦዳ። ካዎተꬃታ ጫሻ ግሾ፥ ታ ቃናተን ኤፃዳ ደረታስ፥ ዙማታስ፥ ዛንጋራትስነ ኦላታስ ኦደይሳ ኦዳ። 7 ህንተ ዩሹዋን ደእያ ካዎተꬃት ኡባይ ካዉያናይሳ ታኒ ኡባ ሃርያ ጎዳይ ህንተዉ ታ ኩሽያ ደንꬃዳ ጫቃዳ ኦዳይስ።

8 “ሽን፥ እስራኤለ ደረታ ቦላ ደእያ ምꬃት ታ አሳ እስራኤለስ ዛሪድ አጫና፤ አይፈ አይፋና፤ ኤንቲ ኤሶን ባንታ ቢታ ስማና። 9 ታ ህንተራ ደአይስ፤ ታ ህንተኮ ስማና፤ ህንተ ቢታይ ጎየታናነ ዘረታና። 10 ታ እስራኤለ አሳ ታይቡዋ ሀ ቢታን ዳርሳና፤ አሳይ ካታማታን ዳና፤ ላለትዳ በሳት ዛሪድ ግምበታና። 11 ታኒ አሳነ መህያ ህንተዉ ዳርሳና፤ ኤንቲ የለታናነ ዳራና። በን ህንተ ደእዳይሳዳ ዳና፤ ካሰይሳፈ አꬃዳ ታ ህንተና ዱረያና። ሄ ዎደ ህንተ፥ ታኒ ጎዳ ግደይሳ ኤራና። 12 ታኒ ታ አሳ እስራኤለ፥ ሀ ቢታን ዛሪድ ዳና መላ ኦꬃና። ዛሪድ ሄ ቢታይ ህንተ ናይታ ꬋይሰና፤ ቢታይ ህንተ ላታ ቢታ ግዳና” ያጌስ።

13 ኡባ ሃርያ ጎዳይ ሀይሳዳ ያጌስ አሳይ ህንተና፥ “ቢታይ አሰ ምያ ቢታ” ካዎተꬅውካ፥ “ናእ ባይና አስ ኦꬃሱ” ያገይስ ቱማ። 14 ህዛፐ ጉየ፥ ቢታይ፥ “አሰ ምያ ቢታ” ግዱኩ፤ ቃስ ካዎተꬃት፥ “ናእ ባይና አስ ግዶኮና” ያጌስ ኡባ ሃርያ ጎዳይ። 15 “ህዛፐ ጉየ፥ ካዎተꬃታ ጫሻ ታ ህንተና ስስከ፤ ህዛፐ ጉየ ዬላተከታ፤ ሄ ቢታይ ህንተዉ ꬉበ ግዱኩ” ያጌስ ኡባ ሃርያ ጎዳይ።

16 ዛሪድ፥ ጎዳ ቃላይ ሀይሳዳ ያግሸ ታኮ ይስ። 17 “አሳ ናአዉ፥ እስራኤለ አሳይ ባንታ ቢታን ደእያ ዎደ፥ ባንታ ሀኖታንነ ባንታ ኦሱዋን ቢታ ቱንስዶሶና፤ ኤንታ ሀኖይ ታ ስንꬃን ማጫሳ ኩሸ መቶ መላ። 18 ኤንቲ ቢታን ሱꬁ ጉስዳ ግሾነ ባንታ ኤቃን ቢታ ቱንስዳ ግሾ ታ ሀንቁዋ ኤንታ ቦላ ጉሳስ። 19 ታኒ ኤንታ ካዎተꬃታ ግዶን ላላስ፤ ቢታ ኡባን ዘራስ። ታኒ ኤንታ ሀኖታነ ኤንታ ኦሱዋ መላ ፕርዳስ። 20 ኤንቲ ብዳ በሰ ኡባን አሳይ ኤንታ፥ ‘ሀይሳቲ ጎዳ አሳታ፤ ኤንቲ እያ ቢታፈ ከይዳይሳታ’ ” ያግድ ታ ጌሻ ሱንꬃ ቱንሳና መላ ኦꬅዶሶና። 21 ሽን እስራኤለ አሳይ ብዳ ካዎተꬃታ ኡባን ቱንስዳ ታ ጌሻ ሱንꬃይ ታና ቆፍሴስ።

22 “ሄሳ ግሾ፥ ታኒ ኡባ ሃርያ ጎዳይ፥ እስራኤለ አሳስ ግያባ ኦዳ። ‘ህንተኖ፥ እስራኤለ አሳዉ፥ ታ ሄሳ ኦይ፥ ህንተ ብዳ ካዎተꬃታ ግዶን ቱንስዳ ታ ጌሻ ሱንꬃ ግሾፐ አትሽን፥ ህንተ ግሾ ግደና። 23 ህንተ ቱንስዳ፥ ካዎተꬃታ ግዶን ቱንዳ ታ ግታ ሱንꬃ ጌሻተꬃ ታ በሳና። ኤንቲ ፄልሽን፥ ህንተ ባጋራ ታ ጌሻተꬃ በሲያ ዎደ፥ ታኒ ጎዳ ግደይሳ ኤንቲ ኤራና’ ” ያጌስ ኡባ ሃርያ ጎዳይ።

24 “ታኒ ህንተና ካዎተꬃታ ግዶፈ ከሳና፤ ቢታ ኡባፈ ሺሻዳ ህንተ ቢታ ዛራዳ ኤሀና። 25 ታ ህንተ ቦላ ፅሎ ሃꬅ ꬋርጫና፤ ህንተካ ጌያና። ህንተና ህንተ ቱናተꬅ ኡባፈነ ኤቃ ጎይኖ ኡባፈ ጌሻና። 26 ታ ህንተዉ ኦራꬃ ዎዛና እማና፤ ኦራꬃ አያና ህንተ ግዶን ዎꬃና፤ ሹቻ ዎዛና ህንተፈ ከሳዳ፥ አሾ ዎዛና ህንተዉ እማና። 27 ታ አያና ህንተ ግዶን ዎꬃና፤ ታ ዎጋነ ታ ህግያ ናጋና መላ ኦꬃና። 28 ታ ህንተ ማይዛታስ እምዳ ቢታን ህንተ ዳና፤ ህንተ ታ አሰ ግዳና፤ ታካ ህንተ ፆሳ ግዳና። 29 ህንተ ቱና ኡባፈ ታ ህንተና አሻና፤ ካꬃይ ህንተዉ ዳራና መላ ኦꬃና፤ ዛራዳ ህንተ ቦላ ኮሻ ኤህከ። 30 ኮሻ ጋሶን ህንተ ካዎተꬃታ ግዶን ካዉዮና መላ ህንተ ምꬃ አይፍያነ ህንተ ጎሻ ካꬃን ኩንꬃና። 31 ሄ ዎደ ህንተ፥ ህንተ ኢታ ሀኖታነ ኢታ ኦግያ ሀሳያና። ህንተ ናጋራነ ህንተ ቱና ኦሱዋ ግሾ፥ ህንተ ህንተና ሻተታና። 32 ታ ሄሳ ኡባ ኦይ ህንተ ግሾ ግዶናይሳ ኤርተ። ህንተኖ፥ እስራኤለ አሳዉ፥ ህንተ ሀኖታን ዬላትተነ ካዉይተ” ያጌስ ኡባ ሃርያ ጎዳይ።

33 ኡባ ሃርያ ጎዳይ ሀይሳዳ ያጌስ፦ “ታ ህንተና፥ ህንተ ናጋራ ኡባፈ ጌሽያ ዎደ፥ ህንተ ካታማታን ዛሪድ ዳና መላ ኦꬃና፤ ላለትዳይሳት ዛሪድ ግምበታና። 34 እያ ማታራ አꬍያ አሳ ስንꬃን ባይሳ ግድድ ደእያ ቢታይ ጎሻ ቢታ ግዳና። 35 አሳይ፥ ‘ሀይስ ካሰ ባይሳ ግድዳ ቢታይ ሀእ ዋንድ ኤደነ ጋናተ ግድዴ? ካሰ ላለትዳ፥ አስ ዶናነ ባይሳ ካታማት ሀእ ዋንድ ዩሾይ ግምበትዳነ አስ ደእያ ካታማታ ግድዶና?’ ያጋና። 36 ሄ ዎደ ህንተ ዩሹዋን ደእያ አትዳ ካዎተꬃት፥ ታኒ ላለትዳ ካታማታ ዛራዳ ኬፅዳይሳነ ባይሳ ቢታይ ዛሪድ ካꬅ ዶላና መላ ኦꬅዳይ ታና ጎዳ ግደይሳ ኤንቲ ኤራና። ታኒ ጎዳይ ሄሳ ኦዳስ፤ ታ ኦድዳይሳ ታ ኦꬃና” ያጌስ።

37 ኡባ ሃርያ ጎዳይ ሀይሳዳ ያጌስ፤ “እስራኤለ አሳይ እስ ቶሆ ታና ማዶ ኦይቻና መላ ኦꬃና፤ ኤንታ ታይቡዋ ዉደዳ ዳርሳና። 38 ባኣለ ጋላስ ያርሾስ ይዳ ዉደ መሄን የሩሳላመይ ኩመይሳዳ፥ ላለትዳ ካታማታን አሰ ኩንꬃና። ሄ ዎደ ኤንቲ ታኒ ጎዳ ግደይሳ ኤራና” ያግስ።

37

መልዳ መቀꬅ ደእያ ዛንጋራ

1 ጎዳ ኩሸይ ታ ቦላ ደኤስ፤ እያ አያናይ ታና መቀꬅ ኩምዳ ዛንጋራን ዎꬅስ። 2 እ ታና ኤንታ ግዶን ያነ ሃነ ዩሽስ፤ ታ ህንች ግድ መልዳ ዳሮ መቀꬃታ ዛንጋራ ግዶን በአስ። 3 እ፥ “አሳ ናአዉ፥ ሀ መቀꬃት ዛሪድ፥ ሸምፖራ ዳናዉ ዳንዳኦና?” ያግስ።

ታኒ፥ “ኡባ ሃርያ ጎዳዉ፥ ሀይሳ ነ ኤራሳ” ያጋስ።

4 እ ታኮ፥ “ሀ መቀꬃታስ ሀይሳዳ ያጋዳ ትንብተ ኦዳ፤ ህንተኖ፥ መልዳ መቀꬃቶ፥ ጎዳ ቃላ ስእተ። 5 ኡባ ሃርያ ጎዳይ ሀ መቀꬃታኮ ሀይሳዳ ያጌስ፦ ‘ታኒ ሸምፖ ህንተ ግዶ ገልሳና፤ ዛሪድ ህንተ ደኦን ዳና። 6 ታ ህንተ ቦላ ሻያ ዎꬃና፤ ህንተና አሾ ማይዛና፤ ህንተና ጎጋን ካማና። ህንተ ደኦን ዳና መላ ታ ህንተ ግዶ ሸምፖ ገልሳና። ሄ ዎደ ህንተ ታኒ ጎዳ ግደይሳ ኤራና’ ” ያጌስ።

7 እ ታና ኪትዳይሳዳ ትንብተ ኦዳስ፤ ታ ትንብተ ኦዶ ዶምያ ዎደ ግርስ ስኤትስ፤ መቀꬃት ሺቅድ፥ ባ በሳን በሳን ኦይከትዶሶና። 8 ታ ፄልያ ዎደ፥ ኤንታ ቦላ ሻይ ደኤስ፤ አሾይ ኤንታ ቦላ በንትስ፤ ጋልባ ማእዶሶና፤ ሽን ሸምፖይ ኤንታ ግዶን ዴና።

9 እ ታኮ፥ “አሳ ናአዉ፥ ጫርኩዋስ ትንብተ ኦዳ፤ ነኖ፥ ጫርኩዋዉ፥ ኦይዱ ባጋፈ ሃ ያ፤ ኤንቲ ደኦን ዳና መላ ሀ ሀይቅዳይሳታ ቦላ ሸምፖ ፑና” ያግስ። 10 እ ታና ኪትዳይሳዳ ትንብተ ኦዳስ፤ ሸምፖይ ኤንታ ግዶ ገልስ፤ ደኦ ደምዶሶና፤ ኤንቲ ዳሮ ኦላንቾ ግድድ ባንታ ቶሆን ኤቅዶሶና።

11 እ ታኮ፥ “አሳ ናአዉ፥ ሀ መቀꬃት እስራኤለ አሳ ሌምሶ፤ እስራኤለ አሳይ፥ ‘ኑ መቀꬃት መልዶሶና፤ ኑ ኡፋይሳይ ꬋይስ፤ ኑባይ ኩመꬅ ሀልስ’ ያጎሶና። 12 ሄሳ ግሾ፥ ኤንታዉ ሀይሳዳ ያጋዳ ትንብተ ኦዳ፤ ‘ህንተኖ፥ ታ አሳዉ፥ ታኒ ህንተ ዱፉዋ ዶያና፤ ህንተና ያፐ ከሳና፤ ታ ህንተና ዛራዳ፥ እስራኤለ ቢታ ኤሀና። 13 ታ አሳዉ፥ ታ ህንተ ዱፉዋ ዶይያ ዎደነ ህንተና ከስያ ዎደ፥ ታ ጎዳ ግደይሳ ህንተ ኤራና። 14 ታኒ ታ አያና ህንተ ግዶን ዎꬃና፤ ህንተ ደኦን ዳና። ታኒ ህንተና፥ ህንተ ቢታን ዎꬃና። ሄ ዎደ ታኒ ጎዳይ ኦድዳይሳነ ኦꬅዳይሳ ህንተ ኤራና’ ” ያጌስ ኡባ ሃርያ ጎዳይ።

እስ ዳረነ እስ ካዎ

15 ዛሪድ ጎዳ ቃላይ ሀይሳዳ ያግሸ ታኮ ይስ፦ 16 “አሳ ናአዉ፥ እስ ምꬃ ፃምአ ኤካዳ፥ እያ ቦላ፥ ‘ሀይስ ይሁዳስነ እያራ ደእያ እስራኤለ አሳሳ’ ያጋዳ ፃፋ። ቃስ ሀራ ፃምአ ኤካዳ፥ እያ ቦላ፥ ‘ሀይስ ኤፍሬማ፤ ዮሰፋነ እያራ ደእያ እስራኤለ አሳሳ’ ያጋዳ ፃፋ። 17 ሄሳፈ ጉየ፥ ኤንቲ ነ ኩሸን እስ ፃምአ ግዳና መላ ናምአ እስፈ ጋꬃዳ ኦይካ። 18 ነ ቢታ አሳይ ኔኮ፥ ‘ሀይስ ነ ኦይስ አይቤ? ኑስ ብርሸꬃ ኦዳ’ ያግድ ኦይችኮ፥ 19 ኡባ ሃርያ ጎዳይ ሀይሳዳ ያጌስ ጋዳ ኦዳ፦ ታኒ ኤፍሬማ ኩሸን ደእያ ዮሰፋ ፃምአነ እያራ ደእያ እስራኤለ ኮቻታ ኤካናዉ ሀናይስ፤ ኤንታ ናምኣ እስ ፃምአ ኦꬃናዉ፥ ይሁዳ ፃምአራ ጋꬃና። ኤንቲ ናምአይ ታ ኩሸን እሶ ግዳና” ያጌስ ኡባ ሃርያ ጎዳይ ያጋዳ ኦዳ።

20 “ሄ ነ ኤንታ ቦላ ፃፍዳ ናምኡ ፃምአታ ኤንታ ስንꬃን ኦይካዳ፥ 21 ኡባ ሃርያ ጎዳይ ሀይሳዳ ያጌስ ጋዳ ኦዳ። ታኒ እስራኤለ አሳ ኤንቲ ላለትዳ ካዎተꬃታ ግዶፈ ከሳና፤ ታ ኤንታ ሺሻዳ፥ ኤንታ ቢታ ዛራዳ ኤሀና። 22 እስራኤለ ደረታ ቦላነ ኤንታ ቢታን ታ ኤንታ እስ ካዎተꬅ ኦꬃና፤ ኤንታ ኡባ ቦላ እስ ካዎ ካዎꬃና። ቃስ ኤንቲ ዛሪድ ናምኡ ቢታ ግዶኮና፤ ናምኡ ካዎተꬅ ግድድ ሻከቶኮና። 23 ህዛፐ ጉየ፥ ኤንቲ ባንታ ኤቃታን፥ ባንታ እፀትዳባታንነ ባንታ ናጋራ ኡባን ባንታና ቱንሶኮና። ታኒ ኤንታ ኩንድዳ በሳፈ ደንꬃዳ ናጋራ ኡባፈ ጌሻና። ኤንቲ ታ አሰ ግዳና፤ ታካ ኤንታዉ ፆሰ ግዳና።

24 “ታ አይለይ ዳዊቲ ኤንታዉ ካዎ ግዳና፤ ኤንታ ኡባስ እስ ሄንꬃንቾ ፃላል ዳና። ኤንቲ ታ ህግያ ካላና፤ ታ ዎጋ ምንꬅድ ናጋና። 25 ታኒ ታ አይልያ ያይቆባስ እምዳነ ኤንታ ማይዛት ደእዳ ቢታን ኤንቲ ዳና። ሄ ቢታን ኤንቲ፥ ኤንታ ናይትነ ኤንታ ናይታ ናይት መርናዉ ዳና፤ ታ አይለይ ዳዊቲ ኤንታ ቦላ መርናዉ ካዎ ግዳና። 26 ታ ኤንታራ ሳሮተꬃ ጫቆ ጫቃና፤ ሄ ጫቆይ መርና ጫቆ ግዳና። ታኒ ኤንታ ምንꬃዳ ኤሳና፤ ኤንታ ታይቡዋ ዳርሳና፤ ታ ኬꬃ መርናዉ ኤንታ ግዶን ዎꬃና። 27 ታኒ ያን ኤንታራ ዳና፤ ኤንታዉ ፆሰ ግዳና፤ ኤንቲ ታ አሰ ግዳና። 28 ፆሳ ኬꬃይ ኤንታ ግዶን መርናዉ ደእያ ዎደ፥ እስራኤለ ጌሸይ ታን፥ ጎዳ ግደይሳ ካዎተꬃት ኤራና” ያግስ።

38

ጎገ ቦላ ኦደትዳ ትንብተ

1 ጎዳ ቃላይ ሀይሳዳ ያግሸ ታኮ ይስ። 2 “አሳ ናአዉ፥ ማጎገ ቢታን ደእያ ሞሳሀነ ቶቤላ አሳ ቦላ ዋና ሀላቃ ግድዳ ጎገ ቦላ ትንብተ ኦዳ። 3 ኡባ ሃርያ ጎዳይ ሀይሳዳ ያጌስ ጋዳ ኦዳ። ሞሳሀነ ቶቤላ ዋና ሀላቃ ግድዳ ጎገ ታ ነ ቦላ ደንዳስ። 4 ታ ነና ጉየ ዛራና፤ ነ ስን ዳፎ አꬃዳ፥ ነ ኦላንቾታራ፥ ነ ፓራታራ፥ ኦላ ሚሸ ማእዳ ነ ፓራ አሳታራ፥ ባንታ ማሻ ሌፍዳ፥ ግታነ ጉꬃ ጎንዳለ ኦይክዳ አሳራ ነና ጎቻዳ ከሳና። 5 ፋርሰፈ፥ ቶጰፈነ ሊበፐ ይዳ አሳይ ጎንዳለ ኦይክድ፥ ሁጰን ብራታ ባርኔፃ ዎꬅድ፥ ኤንታራ ግዳና። 6 ጎመርነ እያ ኦላንቾት ኡባይ፥ ፑደሀ ባጋን ደእያ ቤት-ቶርጋምነ እያ ኦላንቾት ኔራ ግዳና።

7 “ነነ ኔኮ ሺቅዳ አሳ ኡባይ ደንድተ፤ ህንተና ጊግስተ፤ ነ ኤንታዉ ሀላቃ ግዳ። 8 ዳሮ ዎደፐ ጉየ፥ ነ ኦላስ ኮየታና፤ ስንꬃፈ ያና ላይꬃታን ዳሮ ዎደ ባይሳ ግድድ ደእዳ ቢታ፥ ኦላፐ ሸምፕዳ ቢታነ፥ እያን ደእያ አሳይ ዳሮ ካዎተꬃታፐ እስራኤለ ደረታ ሺቅዳ ቢታ ኦላናዉ ነ ደንዳና። ኤንቲ ዳሮ ካዎተꬃታፐ ሺቅዳይሳታነ ኡባይ ሀእ ሳሮ ደኤይሳታ። 9 ኔኒ፥ ነ ኦላንቾትነ ኔራ ደእያ ዳሮ ካዎተꬃት ጎተዳ ደንዳና፤ ህንተ ሻራዳ ቢታ ካማና” ያጌስ።

10 ኡባ ሃርያ ጎዳይ ሀይሳዳ ያጌስ፦ “ሄ ዎደ ቆፍ ነ ዎዛና ግዶ ይን፥ ነ ኢታባ ሀልቻና። 11 ኔኒ፥ ‘ታኒ ድረትቦና ጉታታ ኦላና፤ ዎፑ ግድ፥ ህርግ ባይና ደእያ አሳታ፥ ድርስ፥ ፐንገይ ዎይኮ ጎርደይ ባይና ካታማታ ታ ኦላና። 12 ታኒ ኤንታ ድአናነ ቦንቃና፤ ካሰ ባይሳ ግድዳ ቢታ ይድ ኡትዳ፥ ካዎተꬃታ ግዶፈ ሺቅዳ፥ መሄነ ሚሸ ሃርዳ፥ ቢታስ ጉልአን ኡትዳ አሳ ቦላ ታ ኩሽያ ደንꬃና’ ያጋና። 13 ሳባ አሳይነ ድዳና አሳይ ታርሰሳ ዛልአንቾትነ ናአተꬅ ኦላንቾት ኡባይ፥ ‘ነ ቦንቃናዉ ያዲ? ነ ኦላንቾታ ድኦ ቶሳናዉ፥ ብራነ ዎርቃ ጋዝሳናዉ፥ መሄነ ሚሸ ኤካናዉነ ድኡዋ ቦንቃናዉ ዳሮ አስ ሺሻዲ?’ ” ያጋና።

14 ሄሳ ግሾ፥ አሳ ናአዉ፥ ጎገ ቦላ ሀይሳዳ ያጋዳ ትንብተ ኦዳ። ኡባ ሃርያ ጎዳይ ሀይሳዳ ያጌስ፦ “ሄ ዎደ፥ ታ አሳይ እስራኤለ ህርግ ባይና ደእያ ዎደ፥ ኔኒ አኬክኪ? 15 ኔኒ ደእያ ፑደሀ ባጋ ቢታፈ ያና። ነነ ኔራ ደእያ ዳሮ ካዎተꬃት ፓራ ቶግድ፥ ምኖ ኦላንቾ ግድድ፥ ያና። 16 ቢታ ካምያ ሻራዳ፥ ነ ታ አሳ እስራኤለ ቦላ ያና። ጎገ ስንꬃፈ ያና ዎድያን ታ ነና ታ ቢታ ቦላ ደንꬃና። ሄሳ ታ ኦይ ካዎተꬃት ታና ኤራና መላነ ታኒ ነ ባጋራ ኦꬅያባይ ታ ጌሻተꬃ ኤንታ ስንꬃን በሳና መላሳ” ያጌስ።

17 ኡባ ሃርያ ጎዳይ ሀይሳዳ ያጌስ፦ “ታኒ ታ አይለ ግድዳ እስራኤለ ናበታ ባጋራ፥ ካሰ ዎደ ዛራ ዛራዳ እስራኤለን ትንብተ ኦዳስ። 18 ኡባ ሃርያ ጎዳይ ሀይሳዳ ያጌስ፦ ‘ጎገይ እስራኤለ ቦላ ደንድያ ዎደ ታ ሀንቆይ ሱላና። 19 ሄ ዎደ እስራኤለ ቢታን ዎልቃማ ቢታ ቃፆይ ሀናና፤ ታኒ ታ ሸንያንነ ታ ኤፅያ ሀንቁዋን አዋጃስ። 20 አባ ሞሎይ፥ ሳሎ ካፎይ፥ ደረን ደእያ መሄይነ ዶአይ፥ ሳአ ቦላ ዎፅ ቃፅያ መተꬅ ኡባይነ ሳአን ደእያ አሳ ኡባይ ታ ስንꬃን ኮኮራና። ደረት ኩንዳና፤ አፎት ዎዳና፤ ድርሳ ግምበ ኡባይ ላለታና። 21 ታ ዙማታን ኡባን ጎገ ቦላ ማሽ ደንዳና መላ ኦꬃና፤ ኦላንቾት ባንታ ማሻ ባንታ ቦላ ዛሪድ፥ እሶይ እሱዋ ዎꬋና። ታኒ ኡባ ሃርያ ጎዳይ ሀይሳ ኦዳስ። 22 ታኒ ሀርገንነ ሀይቆን እያ ሴራና፤ ዎልቃማ እራ፥ ሻች፥ ፁግያ ዲነ እያ ቦላ፥ እያ ኦላንቾታ ቦላነ እያራ ደእያ ካዎተꬃታ ቦላ ቡክሳና። 23 ሄሳዳ ኦꬃዳ፥ ታኒ ታ ግታተꬃነ ታ ጌሻተꬃ በሳና። ዳሮ ካዎተꬃታ ታኒ ታናተꬃ ኤርሳና። ታኒ ጎዳ ግደይሳ ኤንቲ ሄ ዎደ ኤራና’ ” ያግስ።

39

1 ኡባ ሃርያ ጎዳይ ሀይሳዳ ያጌስ፦ “አሳ ናአዉ፥ ጎገ ቦላ ሀይሳዳ ያጋዳ ትንብተ ኦዳ። ሞሳሀነ ቶቤላ አሳስ ዋና ሀላቃ ግድዳ ጎገ፥ ታ ነዉ ሞርከ። 2 ታ ነና ጉየ ዛራና፤ ሃሆ ግድዳ ፑደሀ ባጋ ቢታፈ ጎቻ ከሳዳ፥ እስራኤለ ደረታ ቦላ ነና ኤሀና። 3 ታኒ ነ ሀድርሳ ኩሽያፐ ዶንገታ ባቃ የጋና፥ ነ ኡሻቻ ኩሽያፐ ዶንገ ቶራታ የግሳና። 4 ኔኒ፥ ነ ኦላንቾትነ ኔራ ደእያ ካዎተꬃት ኡባይ እስራኤለ ደርያ ቦላ ኩንድድ አታና። ታኒ ህንተ አሹዋ ካፎታስነ ባዞ ዶአታስ ካꬅ ኦꬃዳ እማና። 5 ታኒ ኡባ ሃርያ ጎዳይ ሄሳ ኦድዳ ግሾ፥ ህንተ ኡባይ ደንባን ኩንድድ አታና። 6 ማጎገ ቢታንነ ዩሾይ አባን ተቀትዳ ቢታታን፥ ህርግ ባይና ኡትዳ አሳ ቦላ ታኒ ኤፅያ ታማ የዳና። ታኒ ጎዳ ግደይሳ ኤንቲ ሄ ዎደ ኤራና። 7 ታ ጌሻ ሱንꬃይ ታ አሳ እስራኤለ ግዶን ኤረታናዳ ኦꬃና። ህዛፐ ጉየ ታ ጌሻ ሱንꬃይ ጫየተና። ካዎተꬃት ታኒ ጎዳ፥ እስራኤለ ጌሻ ግደይሳ ኤራና” ያግስ።

8 ኡባ ሃርያ ጎዳይ ሀይሳዳ ያጌስ፦ “ሄ ጋላሳይ ያና፤ አተና” ያጋዳ ታ ኦድዳ ጋላሳይ ሀይሳ።

9 “ሄ ዎደ እስራኤለ ካታማታን ደእያ አሳይ ከይድ፥ ኦላ ሚሸታ ኡባ ታማን ኤꬃና፤ ሄስካ ጉꬃነ ግታ ጎንዳለታ፥ ዶንገታ፥ ዶንገ ቶራ፥ ቶራታነ ፃምአታ ኡባ ፁጋና። ላፑን ላይꬅ ኩመꬅ ኤንቲ ኤሶ ምꬅ ኦꬅድ ጎኤታና። 10 ኤንቲ ምꬅ ምፃናዉ ዎይኮ ዎራፐ ምꬅ ቃንፃናዉ ኮሸና። ኤንቲ ሺሽዳ ኦላ ሚሸታ ኤሶ ምꬅ ኦꬅድ ጎኤታና። ባንታና ቦንቅዳይሳታ ዛሪድ ቦንቃና፤ ኤንታባ ኤክዳይሳታፐ ኤንቲ ዛሪድ ኤካና” ያጌስ ኡባ ሃርያ ጎዳይ።

11 ሄ ጋላስ ጎገ ሞገትያ በሲ ታኒ እያዉ እስራኤለ ቢታን እማና። ሄ በሳይ አባፈ ዶሎሀ ባጋራ ደእያ ኦገ አሳታ ዛንጋራ ጌተትያ ዛንጋራ ግዶን ግዳና። ጎገይነ እያ ኦላንቾት ኡባይ ያን ሞገትያ ግሾ፥ ኤንታ ዱፎይ ያራ ሄመትያ አሳስ ኦገ ጎርዳና። ሄ በሳይ፥ “ጎገ ኦላንቾታ ዛንጋራ” ጌተትድ ፄገታና።

12 “እስራኤለ አሳይ ቢታ ጌሻናዉ፥ ላፑን አጌና ኩመꬅ አሀ ሞግሸ ጋምአና። 13 ሄ ቢታን ደእያ አሳ ኡባይ አሀ ሞጎን ማደታና፤ ሄሳን፥ ታኒ ታ ቦንቹዋ ቆንጭስያ ዎደ ኤንታዉ ቦንቾ ግዳና” ያጌስ ኡባ ሃርያ ጎዳይ። 14 ላፑን አጌናፐ ጉየ አትዳ አህ ደእኮ፥ ሞጋና መላ አስ ዶረታና፤ ሄ አሳይ ቢታይ ጌያና ጋካናዉ ኡባ ዎደ ቢታ ኡባን ዩይድ አትዳ አሀ ደምድ ሞጎሶና። 15 ኤንቲ ቢታን ዩይሽን፥ አሳ መቀꬅ በንትኮ፥ ሄ መቀꬃ ማታን ማላ ዎꬅድ አꬋና። ሞገይሳት ይድ፥ ጎገ ኦላንቾታ ዛንጋራን ሞጋና። 16 ሄ ካታማ ሱንꬃይ ሀሞና ጌተታና። ኤንቲ ቢታ ዛሪድ ጌሻና። እያ ሄራን፥ “ኦላንቾታ ካታማ” ጌተትድ ፄገትያ ካታም ዳና።

17 ኡባ ሃርያ ጎዳይ ሀይሳዳ ያጌስ፦ “አሳ ናአዉ፥ ካፎ ኮቸነ ሳአ ዶአታስ ሀይሳዳ ያጋዳ ፄጋ። ታ ህንተዉ እስራኤለ ደረታ ቦላ ጊግስዳ ግታ ያርሾ ባለን አሾ ማናዉነ ሱꬁ ኡያናዉ ኡባ በሳፈ ሺቅድ ሃይተ። 18 ህንተ ምኖ አሳታ አሹዋ ማና፤ ቢታ ሀላቃታ ሱꬃ ኡያና። ኤንቲ ህንተዉ ባሳነ ሞꬎ ኡርገ ዶርሳዳ፥ ማራዘዳ፥ ኮለዳነ ቦራ መላ ግዳና። 19 ታኒ ህንተዉ ጊግስዳ ያርሾ ባለን ህንተ ካላና ጋካናዉ፥ ሞꬎ ማና፤ ማꬆታና ጋካናዉ፥ ሱꬁ ኡያና። 20 ታ ህንተዉ ጊግስያ ግብራፐ ፓራታ፥ ፓራ አሳታ፥ ምኖ ቶራ አሳታነ ሀራ ኦላንቾታ ኡባ አሹዋ ህንተ ካላና ጋካናዉ ማና” ያጌስ ኡባ ሃርያ ጎዳይ።

21 “ታኒ ካዎተꬃታ ግዶን ታ ቦንቹዋ ቆንጭሳና። ካዎተꬃት ኡባይ ታ ኤንታ ፕርድዳ ፕርዳነ ታ ኤንታ ቦላ ደንꬅዳ ታ ኩሽያ በአና። 22 ሄ ዎድያፐ ዶምድ፥ እስራኤለ አሳይ ታኒ ጎዳ፥ ኤንታ ፆሳ ግደይሳ ኤራና። 23 እስራኤለ አሳይ ድኤትድ ብዳይ ባንታ ናጋራ ጋሶን፥ ግደይሳ ሀራ ካዎተꬃት ኤራና። ኤንቲ ታዉ አማነቶና እፅዳ ግሾ፥ ታኒ ታ ሶምኡዋ ኤንታፈ ደንꬃዳ፥ ኤንታ ሞርከታስ ኤንታ አꬃዳ እምን፥ ኤንቲ ኡባይ ኦላን ሀይቅዶሶና። 24 ኤንታ ቱናተꬃነ ኤንታ ኢታተꬃ መላ ኤንታዉ በሲያ ሴራ ሴራስ፤ ታ ሶምኡዋ ኤንታፈ ገንꬃስ” ያግስ።

25 ኡባ ሃርያ ጎዳይ ሀይሳዳ ያጌስ። “ሀእ ታኒ ያይቆባ ኮቻታ ድኦፐ ዛራዳ ጋሽትሳና፤ እስራኤለ አሳ ኡባስ ቃታና። ታ ጌሻ ሱንꬃስ ምሸታዳ ጫየቶና መላ ኦꬃና። 26 ኤንታ ያሽያባይ ባይና፥ ባንታ ቢታን ሳሮ ዱሱ ዶምያ ዎደ ካሰ ባንታ ዬላነ ታዉ አማነቶና እፅዳይሳ ዶጋና። 27 ታኒ ኤንታ ካዎተꬃታ ኡባ ግዶፈ ዛራዳ ኤሀና፤ ሞርከታ ቢታፈ ኤንታ ሺሻና። ሄሳዳ ኦꬃዳ፥ ታኒ ጌሽ ግደይሳ ኤንታ ባጋራ ካዎተꬃታ ኡባ በሳና። 28 ኤንቲ ድኤትድ ባና መላ ኦꬅዳይ ታና ግድያ ግሾነ ኤንታ ሺሻዳ፥ ኤንታ ቢታ ዛርዳ ግሾ፥ ታኒ ጎዳ ኤንታ ፆሳ ግደይሳ ኤንቲ ኤራና። ታኒ ኤንታፈ እሱዋካ ካዎተꬃታ ግዶን አግከ። 29 ታኒ ታ አያና እስራኤለ አሳ ቦላ ጉሳና፤ ዛራዳ ታ ሶምኡዋ ኤንታፈ ገንꬅከ” ያጌስ ኡባ ሃርያ ጎዳይ።

40

ኦራꬃ ፆሳ ኬꬅ

1 ኑኒ ድኤትዳ ላታማነ እቻሻንꬆ ላይꬃን፥ የሩሳላመይ ፆነትዳ ታማነ ኦይዳንꬆ ላይꬃን፥ ኮይሮ አጌናን፥ ታማንꬆ ጋላሳን ጎዳ ኩሸይ ታ ቦላ ደኤስ። እ ታና ደንꬅድ የሩሳላመ ኤፍስ። 2 ፆሳይ ታና ቆንጨꬃን እስራኤለ ቢታ ኤፍድ፥ እስ ዙማ ቦላ ኤስስ። ሄ ዙማፐ ዱገሀ ባጋራ ዳሮ ኬꬅ ኬፀትዳ ካታማ ዳንያባ በአስ። 3 እ ታና ያ ኤፍን ታኒ ናሰ ብራታዳ ጶልያ እስ አድያ በአስ። ሄ ኡራይ ሊኖፐ ኦሰትዳ ዎዶሮነ ዋꬋ ፃምአ ኦይክድ፥ ድርሳ ፐንግያ ማታን ኤቅስ። 4 እ ታኮ፥ “አሳ ናአዉ፥ ታ ነና ሀ በሳ ኤህዳይ ታ ነና በሲያባ ኡባ ነ ምንꬃ አኬካና መላሳ። ሄሳ ግሾ፥ ነ አይፍያን ፄላ፤ ነ ሀይꬃን ስአ፤ ነ ዎዛናን ዎꬃ። ነ በእያባ ኡባ እስራኤለ አሳስ ኦዳ” ያግስ።

ዶሎሀ ባጋ ፐንግያ

5 ታኒ ፆሳ ኬꬃ ዩይ አꬍዳ ድርሳ ግምብያ በአስ። ሄ አድያ ኩሸን ኡሱፑን ዋꬋ አዱሰ ግድዳ ፃምእ ደኤስ። እስ አዱሳ ዋꬋይ እስ ዋꬎ ቦላ ኦይዱ ብራታ ጉጃ ግዴስ። ድርሳ ግምብያ ልክያ ዎደ ዳልጋተꬃይ እስ ዋꬋነ ታካꬎ፤ ጎምፓይነ አዱሳተꬃይ ኡሱፑን ዋꬋ።

6 ሄሳፈ ጉየ፥ ዶሎሀ ባጋራ ደእያ ድርሳ ፐንግያኮ ብስ። ደꬃ ከይድ፥ ገልያ ፐንግያ ዋꬍያ ዎደ ኡሱፑን ዋꬋ ግድስ። 7 ያራ አꬍያ ዎደ ኡሻቻራነ ሀድርሳራ ፐንገ ናገይሳት ኤቅያ ሄꬑ ሄꬑ ክፍለት ደኦሶና። እስ እስ ክፍለይ ኡሱፑን ዋꬋ አዱሰነ ኡሱፑን ዋꬋ ዳልጋ። ኤንታ ግዶን ደእያ ጎዳት እቻሹ ዋꬋ ኦርደ። ፐንግያ ናገይሳታ ክፍለታፐ ያ ባጋራ፥ ፆሳ ኬꬃኮ ስምዳ ኡሱፑን ዋꬋ ባራንድ ደኤስ።

8 ሄ ኡራይ ገልያ በሳ ባራንዳ ዋꬍን፥ ሆስፑን ዋꬋ ግድስ። 9 ፆሳ ኬꬃኮ ስምዳ ፐንገይ ዉርሰꬃን ደኤስ። ሄ ባራንዳ ቱቀታ ኦርደተꬃይ ናምኡ ዋꬋ። 10 ዶሎሀ ባጋ ፐንግያን ኡሻቻንነ ሀድርሳ ባጋን እስ ግና ግድዳ ሄꬑ ናጎ ኬꬅ ደኤስ።

11 ሄ ኡራይ ድርሳ ፐንግያ ዋꬍያ ዎደ ዳልጋተꬃይ ታሙ ዋꬋ፥ አዱሳተꬃይ ታማነ ሄꬑ ዋꬋ። 12 እስ እስ ፐንገ ናገይሳታ ክፍልያ ስንꬃን አዱሳተꬃይ እስ ዋꬋ፥ ዳልጋተꬃይ እስ ዋꬋ ግድዳ ጎድ ደኤስ፤ ናገይሳታ ክፍለት ናምኡ ባጋራ ኡሱፑን ኡሱፑን ዋꬋ።

13 ሀፍንꬃን ደእያ ናገይሳታ ክፍለት ጉየ ባጋፈ ሄፍንꬃን ደእያ ናገይሳታ ክፍለታ ጉየ ባጋ ጋካናዉ ደእያ በሳይ ላታማነ እቻሹ ዋꬋ ግድስ። 14 ሄ ኡራይ ዳባባ ስንꬃን ደእያ ዉርሰꬃ ክፍልያ ዋꬍን፥ ላታሙ ዋꬋ ግድስ። 15 ፐንግያ ገልያ በሳፈ ብድ፥ ዉርሰꬃን ደእያ እያ ባራንዳ ጋካናዉ ደእያ ፐንግያ አዱሳተꬃይ እሻታሙ ዋꬋ። 16 ክፍለታ ኡባስ ካረ ባጋ ስምዳ ጉꬃ ማስኮተት ደኦሶና፤ ክፍለታፐ ግዶን ደእያ ጎዳታስ ማስኮተት ደኦሶና። ያነ ሃነ ሻክያ ጎዳታ ቦላ ዛምባ ምስለይ ደኤስ።

ካረ ዳባባ

17 ሄ ኡራይ ታና ካረ ዳባባኮ ኤፍስ። ያን ታኒ ዳባባ ዩሾን ደእያ ሹች ሂፀትዳ ባሱዋነ ሄ ባሱዋ ኬፀትዳ ሀስታሙ ክፍለታ በአስ። 18 ሹቻይ ሂፀትዳ ባሶይ ዳባባ ዩሾ ኡባ ጋክስ፤ ካረ ዳባባይ ግዶ ዳባባፐ ዝቄስ። 19 ግዶ ዳባባ ጋꬅያ፥ ꬎቃን ኦሰትዳ፥ ድርሳ ፐንገይ ደኤስ። ሄ ኡራይ ናምኡ ፐንገታፐ ግዶን ደእያ በሳ ዋꬍን፥ ጎምፓይ ዉሎሀ ባጋ ፄቱ ዋꬋ ዶሎሀ ባጋይ ፄቱ ዋꬋ ግድስ።

ፑደሀ ፐንግያ

20 ሄ ኡራይ ታና ቆሞ ባጋ ኤፍድ፥ ካረ ባጋ ዳባባ ስንꬃን ደእያ ድርሳ ፐንግያ ዋꬍስ። 21 ዉሎሀፐ ኡሻቻንነ ሀድርሳ ባጋራ ደእያ ሄꬑ ናገይሳታ ክፍለት፥ ኤንታፈ ግዶን ደእያ ጎዳትነ እያ ባራንዳይ ኮይሮ ዶሎሀ ፐንግያ ባጋን ዋꬍን እስ ግና ግድዶሶና። ድርሳ ፐንገ አዱሳተꬃይ እቻሹ ዋꬋ፤ ዳልጋተꬃይ ላታማነ እቻሹ ዋꬋ። 22 ባራንዳይ፥ ማስኮተትነ ዛምባ ምስለይ ካሰ ዶሎሀ ፐንግያ ባጋን በእዳይሳዳ እስ ግና። ያ ጋꬅያ ላፑን ደꬃት ደኦሶና። ባራንዳይ ዳባባ ስንꬃ ባጋራ ደኤስ። 23 ዶሎሀ ባጋን፥ ቆሞ ባጋ ግዶ ዳባባስ ሀራ ፐንገይ ደኤስ። ሄ ኡራይ ሀ ናምኡ ድርሳ ፐንገታፐ ግዶን ደእያ በሳ ዋꬍን፥ ፄቱ ዋꬋ ግድስ።

ዱገሀ ፐንግያ

24 ሄ ኡራይ ታና ጋርሳ ባጋ ድርሳ ፐንግያኮ ካለꬅን፥ ያን ሀራ ድርሳ ፐንገ በአስ። እ ቱቀታነ ግዶ ክፍለታ ዋꬍያ ዎደ ሀራታራ ግና ግድስ። 25 ሄ ድርሳ ፐንግያ ማታን ደእያ ክፍለታ ኡባስ ማስኮተት ደኦሶና። ድርሳ ፐንግያ አዱሳተꬃይ እሻታሙ ዋꬋ፤ ዳልጋተꬃይ ላታማነ እቻሹ ዋꬋ። 26 ያ ጋꬅያ ላፑን ደꬃት ደኦሶና። ባራንዳይ ዳባባ ስንꬃን ደኤስ። ፐንግያ ቦላ ያ ባጋራነ ሀ ባጋራ ዛምባ ምስለይ ደኤስ። 27 ግዶ ዳባባስ ሀራ ፐንገይ ደኤስ። ሄ ኡራይ ሀ ናምኡ ድርሳ ፐንገታፐ ግዶን ደእያ በሳ ዋꬍን፥ ፄቱ ዋꬋ ግድስ።

ግዶ ዳባባ ገልስያ ፐንገታ

28 ሄ ኡራይ ታና ጋርሳ ድርሳ ፐንግያ ባጋራ ግዶ ዳባባኮ ኤፍስ። እ ድርሳ ፐንግያ ዋꬍን፥ ሀራ ፐንገታራ ግና ግድስ። 29 ናገይሳታ ክፍለት፥ ጎዳትነ ባራንዳት ኡባይ ሀራ ድርሳ ፐንገታራ እስ ግና። ሄ ድርሳ ፐንግያ ዩሾን ደእያ ክፍለታ ኡባስ ማስኮተት ደኦሶና። ሀ ፐንግያ አዱሳተꬃይ እሻታሙ ዋꬋ፤ ጎምፓይ ላታማነ እቻሹ ዋꬋ። 30 ሄ ድርሳ ፐንገይ ዩሹዋን ባራንዳት ደኦሶና፤ ኤንታ አዱሳተꬃይ ላታማነ እቻሹ ዋꬋ፤ ጎምፓይ እቻሹ ዋꬋ። 31 ሄ ባራንዳት ካረ ባጋ ዳባባ ስንꬃን ደኦሶና። ፐንግያ ቦላ ያ ባጋራነ ሀ ባጋራ ዛምባ ምስለይ ደኤስ። ያ ጋꬅያ ሆስፑን ደꬃት ደኦሶና።

32 ሄ ኡራይ ታና ዶሎሀ ባጋ ድርሳ ፐንግያራ ግዶ ዳባባኮ ኤፍስ። እ ሄ ድርሳ ፐንግያ ዋꬍን፥ ሀራ ፐንገታራ ግና ግድስ። 33 ናገይሳታ ክፍለት፥ ጎዳትነ ባራንዳይ ሀንኮ ድርሳ ፐንገታራ እስ ግና። ሄ ድርሳ ፐንግያ ዩሾን ደእያ ክፍለታ ኡባስ ማስኮተት ደኦሶና። ሄ ፐንግያ አዱሳተꬃይ እሻታሙ ዋꬋ፤ ጎምፓይ ላታማነ እቻሹ ዋꬋ። 34 ባራንዳይ ካረ ባጋ ዳባባ ስንꬃን ደኤስ። ፐንግያ ቦላ ያ ባጋራነ ሀ ባጋራ ዛምባ ምስለይ ደኤስ። ያ ጋꬅያ ሆስፑን ደꬃት ደኦሶና።

35 ሄ ኡራይ ታና ፑደሀ ባጋ ድርሳ ፐንግያኮ ኤፍስ። እ ሄ ድርሳ ፐንግያ ዋꬍን፥ ሀንኮ ፐንገታራ እስ ግና ግድስ። 36 ናገይሳታ ክፍለት፥ ጎዳትነ ባራንዳይ ሀንኮ ድርሳ ፐንገታራ እስ ግና። ሄ ድርሳ ፐንግያ ዩሾን ማስኮተት ደኦሶና። ሄ ፐንግያ አዱሳተꬃይ እሻታሙ ዋꬋ፤ ጎምፓይ ላታማነ እቻሹ ዋꬋ። 37 ባራንዳይ ካረ ባጋ ዳባባ ስንꬃን ደኤስ። ፐንግያ ቦላ ያ ባጋራነ ሀ ባጋራ ዛምባ ምስለይ ደኤስ። ያ ጋꬅያ ሆስፑን ደꬃት ደኦሶና።

ፑደሀ ፐንግያ ማታን ደእያ ኬꬃታ

38 ካረ ዳባባ ቆሞ ባጋራ፥ ግዶ ድርሳ ፐንግያ ባራንዳራ ኦይከትድ፥ ሀራ ክፍለይ ደኤስ። ፁሳ ያርሾ ኤህያ መሄ አሾይ ሜጨተይ ሄ ክፍልያና። 39 ሄ ባራንዳን ሀ ባጋራ ናምኡ ፃርጴዛት፥ ያ ባጋራ ናምኡ ፃርጴዛት ደኦሶና፤ ፁሳ ያርሾስ፥ ናጋራ ያርሾስነ ናቆ ያርሾስ መሄ ኡባይ ሹከትያ ሄ ፃርጴዛታ ቦላና። 40 ባራንዳፈ ካረ ባጋራ ቆሞ ድርሳ ፐንግያ ማታን ናምኡ ፃርጴዛት ሀ ባጋራ፥ ናምኡ ፃርጴዛት ያ ባጋራ ደኦሶና። 41 ሄሳ ግሾ፥ ያርሾስ ሺቅዳ መሄይ ሹከትያ ሆስፑን ፃርጴዛት ደኦሶና፤ ኤንታፈ ኦይዳት ባራንዳን ደኦሶና፤ ኦይዳት ካረ ዳባባን ደኦሶና። 42 ፁሳ ያርሾ ዎꬃናዉ ጊግስዳ፥ ሹቻፈ ማሰትድ ኦሰትዳ ኦይዱ ፃርጴዛት ደኦሶና። ኤንታዉ አዱሳተꬃይ እስ ዋꬋነ ታካꬎ፤ እስ ዋꬋነ ታካꬎ፤ ዳልጋተꬃይ እስ ዋꬋነ ታካꬎ። ፁሳ ያርሾነ ሀራ ያርሾ ኡባ ሹክያ ሚሸት ሄ ፃርጴዛታ ቦላ ኡቶሶና። 43 ኦይዱ ብራ አዱቅያ ካቆታ ጎዳ ቦላ ዩይ አꬍድ ꬍሸትድ ኡትዶሶና። ያርሾስ ሺሽያ አሾ ኡባይ ሄ ፃርጴዛታ ቦላ ኡቴስ።

ካህነታ ክፍለታ

44 ሄ ኡራይ ታና ግዶ ዳባባ ገልስስ። ያን ፐንገት ግዶ ዳባባኮ ዶየትያ ናምኡ ክፍለት ደኦሶና። ኤንታፈ እስ ክፍለይ ቆሞ ድርሳ ፐንግያ ማታራ ጋርሳ ባጋ ስምስ፤ ናምአንꬆይ ጋርሳ ድርሳ ፐንግያ ማታራ ቆሞ ባጋ ስምስ። 45 ሄ ኡራይ፥ “ዱገሀ ባጋ ስምዳ ክፍለይ ፆሳ ኬꬃን ኦꬅያ ካህነታባ። 46 ቆሞ ባጋ ስምዳ ክፍለይ ያርሾ በሳን ኦꬅያ ካህነታባ። ካህነት ኡባይ ሳዶቃ ያራፐ የለትዳ ሌወታ፤ ጎዳ ስንꬃን ኤቅድ ኦꬃናዉ በሰይሳት ሀይሳታ ፃላላ” ያግስ።

47 ሄ ኡራይ ዳባባ ዋꬍን፥ አዱሳተꬃይ ፄቱ ዋꬋ፥ ዳልጋተꬃይ ፄቱ ዋꬋ ግድስ። ዳባባን ፆሳ ኬꬃፈ ስንꬃ ባጋራ እስ ያርሾ በሲ ደኤስ። 48 እ ታና ፆሳ ኬꬃ ባራንዳኮ ኤፍስ። ባራንዳ ገልያ በሳን ኤቅዳ ጎባነታ ዋꬍን፥ አዱሳተꬃይ እቻሹ ዋꬋ፤ ዳልጋተꬃይ ታማነ ኦይዱ ዋꬋ። ሀድርሳራነ ኡሻቻራ ደእያ ጎዳታ ኦርደተꬃይ ሄꬑ ዋꬋ ግድስ። 49 ባራንዳ አዱሳተꬃይ ላታሙ ዋꬋ፤ ጎምፓይ ታሙ ዋꬋ። ያ ጋꬅያ ታሙ ደꬃት ደኦሶና። ገልያ በሳን ኡሻቻራነ ሀድርሳራ ኤቅዳ ናምኡ ቱቀት ደኦሶና።

41

1 ሄሳፈ ጉየ፥ ሄ ኡራይ ታና ፆሳ ኬꬃን ደእያ ጌሻ በሳ ገልስስ። ሄ ጌሻ በሳ ግዶራ አꬅያ ኦግያ ልክን ኡሱፑን ዋꬋ ግድስ። 2 ጎምፓይ ታሙ ዋꬋ ግድስ። ሀድርሳራነ ኡሻቻራ ደእያ ጎዳታ ጎምፓይ እቻሹ ዋꬋ። እ ጌሻ በሳ ዋꬍን አዱሳተꬃይ ኦይታሙ ዋꬋ፥ ጎምፓይ ላታሙ ዋꬋ ግድስ።

3 ሄሳፈ ጉየ፥ ቆልአ ገልስ። ቆልአ ገልያ ኦግያ ዋꬍን፥ ናምኡ ዋꬋ ግድስ፤ ጎምፓይ ኡሱፑን ዋꬋ ግድስ፤ ሀድርሳራነ ኡሻቻራ ደእያ ጎዳታ ጎምፓይ ላፑን ዋꬋ ግድስ። 4 እ ቆልአ ዋꬍን፥ አዱሳተꬃይ ላታሙ ዋꬋ፥ ዳልጋተꬃይ ላታሙ ዋꬋ ግድስ። ሄሳፈ ጉየ፥ “ሀይስ ኡባፈ ጌሻ በሳ” ያግስ።

5 ሄ ኡራይ ፆሳ ኬꬃ ጎዳ ዋꬍን፥ ኦርደተꬃይ ኡሱፑን ዋꬋ ግድስ። ሄ ጎዳራ ኦይከትድ፥ ፆሳ ኬꬃ ግዶ ባጋ ዩሹዋን ኬፀትዳ ኦይዱ ኦይዱ ዋꬋ ዳልግያ ዳሮ ክፍለት ደኦሶና። 6 ሄ ክፍለት እሶይ እሱዋ ቦላ ኬፀትዳ ሄꬑ ፖቀ ግድን፥ እስ እስ ፖቅያ ቦላ ሀስታሙ ክፍለት ደኦሶና። ግምብያ ዩሾን ደእያ ክፍለታ ቶክያ ቱቀት ደኦሶና። ሽን ሄ ቱቀት ግምብያ ግዶ ኩመꬅ ገልቦኮና። 7 ፆሳ ኬꬃ ዩሾን ደእያ ክፍለታ ዳልጋተꬃይ ፖቀይ ጉጅያ ዎደ ጉጄስ። ፆሳ ኬꬃ ዩሾን ደእያ ኬꬃ ኦሶይ ጋርሳፈ ፑደ ዳልግሸ ብያ ግሾ ኬꬃይ ፑደ ጉዠትዳ ዎደ ኡባን ክፍለታ ዳልጋተꬃይ ጉጅሸ ቤስ። ግዶ ፖቅያራ ካንꬅድ፥ ቆሞ ዉርሰꬃ ፖቅያ ጋካናዉ ኤፍያ ደꬃት ደኦሶና።

8 ፆሳ ኬꬃ ዩሾን ꬎቁ ግዳ ባሶይ ደኤይሳ በአስ። እያ ዩሹዋን ደእያ ክፍለት ሄ ባሱዋ ቦላ ኬፀትዶሶና፤ ሄ ባሶይ ግዶ ዳባባፐ ኡሱፑን ዋꬋ ꬎቄስ። 9 ሄ ክፍለታ ካረ ባጋ ጎዳ ኦርደተꬃይ እቻሹ ዋꬋ። ካይሳ በሳይ ፆሳ ኬꬃፈነ፥ 10 ካህነታ ክፍልያፐ ግዶን ደኤስ፤ እያ ኦርደተꬃይ ላታሙ ዋꬋ። 11 ካይሳ በሳፈ ኡሻቻንነ ሀድርሳ ባጋን ደእያ ክፍለታ ገልስያ ፐንገት ደኦሶና። ሄ ፐንገት እሶይ ቆሞ ባጋራ፥ እሶይ ቃስ ጋርሳ ባጋራ ደኤስ። ካይሳ በሳ ዩሹዋ ጋሰꬅያ ባሱዋ ዳልጋተꬃይ እቻሹ ዋꬋ።

12 ፆሳ ኬꬃፈ ዉሎሀ ባጋራ ደእያ ካይሳ በሳፈ ስንꬃ ባጋራ እስ ኬꬅ ደኤስ። ሄ ኬꬃ አዱሳተꬃይ ኡዱፉን ታሙ ዋꬋ፤ ጎምፓይ ላፑን ታሙ ዋꬋ። ሄ ኬꬃ ጎዳ ኦርደተꬃይ እቻሹ ዋꬋ።

13 ሄ ኡራይ ፆሳ ኬꬃ ካረ ባጋ ዋꬍን፥ አዱሳተꬃይ ፄቱ ዋꬋ። ፆሳ ኬꬃፈ ጉየ ባጋራ ደእያ ካይሳ በሳ ካንꬅድ ዉሎሀ ባጋ ኬꬃ ጋካናዉ ደእያ በሳ ዋꬍን ፄቱ ዋꬋ ግድስ። 14 ዶሎሀ ባጋራ ደእያ ፆሳ ኬꬃ ጎምፓይ ናምኡ ካይሳ በሳታ ጉጅድ ዋꬍን ፄቱ ዋꬋ ግድስ። 15 ናምኡ ባጋራ ደእያ አꬍያ በሳታ ጉጅድ፥ ዉሎሀ ባጋራ ደእያ ኬꬃ አዱሳተꬃ ዋꬍን፥ ፄቱ ዋꬋ ግድስ።

ፆሳ ኬꬃ ጌሻ በሳይ፥ እያ ቆልአይነ እያ ባራንዳይ 16 ዉይገፐ ብድ፥ ማስኮተታ ጋካናዉ ደእያ በሳይ ምꬃን ልጨትድ ኡትስ፤ ማስኮተትካ ምꬃን ልጨትድ ኡትዶሶና። 17 ፆሳ ኬꬃ ሶ ባጋ ክፍለታ ጎዳይ፥ ፐንገታፐ ቦላ አꬋና ጋካናዉ አሌቀትድ ኡትስ። 18 ክፍለታ ዩሾን፥ ዛምባ ምꬃንነ ክሩበታ ምስለይ አሌቀትስ። ሄ ዛምባ ምꬃ ምስለት አሌቀትዳይ ናምኡ ክሩበታፐ ግዶና። ክሩበታስ ናምኡ ናምኡ ሶምኦይ ደኤስ። 19 እስ ባጋራ አሳ ሶምኦ ዳንያ ሶምኦይ ዛምባ ምስልያ ፄሌስ፤ ሀንኮ ባጋራ ጋሞ ሶምኦ ዳንያ ሶምኦይ ዛምባ ምስልያ ፄሌስ። 20 ጌሻ በሲ ዉይገፐ ብድ፥ ፐንገታፐ ቦላ ባጋን ደእያ በሳ ጋካናዉ፥ ጎዳ ዩሾ ኡባይ ሄሳዳ አሌቀትስ። 21 ፆሳ ኬꬃ ፐንገ ፃንገት ኡባይ ኦይዱ ማዛነይ ደእያ ኡባይ እስ ልከ።

ኡባፈ ጌሻ በሳ ገልያ በሳ ስንꬃን 22 ምꬃፈ ኦሰትዳ ያርሾ በሲ ዳንያ በሲ በንቴስ። እካ ኦይዱ ማዛነይ ግድድ፥ ዳልጋተꬃይነ አዱሳተꬃይ እስ ግና፤ እሶይ እሶይ ናምኡ ዋꬋ፤ አዱሳተꬃይ ሄꬑ ዋꬋ። ማዛነታ ቱሳት፥ ባሶትነ ምየ ባጋን ደእያ ሳንቃት ኡባይ ምꬃፈ ኦሰትዶሶና። ሄ ኡራይ ታኮ፥ “ሀይስ ጎዳ ስንꬃን ደእያ ፃርጴዛ” ያግስ።

23 ጌሻ በሳ ገልስያ እስ ፐንገይ ደኤስ፤ ኡባፈ ጌሻ በሳ ገልስያ እስ ፐንገይ ደኤስ። 24 እስ እስ ፐንግያስ ግዶን ዳኮትድ ዶየትያ ናምኡ ሳንቃት ደኦሶና። 25 ጎዳታ ቦላ መትዳይሳዳ ጌሻ በሳ ፐንገታ ሳንቃታ ቦላ ክሩበታነ ዛምባታ ምስለይ መትድ ኡትስ። ጋꬅ ገልያ ክፍልያ ስንꬃን፥ ካረ ባጋራ ምꬃፈ ኦሰትዳ ካም ደኤስ። 26 ሄ ክፍልያ ገልያ ጎዳታ ምየን ማስኮተት ደኦሶና። ጎዳት ዛምባ ምስለን አሌቀትዶሶና። ሄ ክፍልያ ገልያ ኡሻቻንነ ሀድርሳን ደእያ ክፍለታ ደꬃ ባጋራ ካምያ ካር ደኤስ።

42

ፆሳ ኬꬃ ማታን ኬፀትዳ ኬꬃታ

1 ሄሳፈ ጉየ፥ ሄ ኡራይ ታና ፑደሀ ባጋ ፐንግያራ ካረ ዳባባኮ ካለꬅድ ፆሳ ኬꬃ ግዶ ዳባባ ግምብያራ ኦይከትዳ ኬꬃኮ ታና ኤህስ። 2 ሄ ኬꬃ ዉላይ ፑደሀ ባጋ ስምስ። ሀ ኬꬃይ ፄቱ ዋꬋ አዱሰነ እሻታሙ ዋꬋ ዳልጋ። 3 ግዶ ዳባባፐ ላታሙ ዋꬋ ሃክድ፥ ቃስ ስንꬃ ባጋራ ካረ ዳባባን ደእያ ሂፀትዳ ሹቻፈ ስንꬃ ባጋራ ዎልኮ ስምዳ ሄꬑ ደꬅ ደእያ ፖቀይ ደኤስ። 4 ሄ ክፍለታ ፐንገት ፑደ ፄሎሶና። ኤንታፈ ስንꬃ ባጋራ ታሙ ዋꬋ ዳልጋነ ፄቱ ዋꬋ አዱሰ ግድዳ ግዶራ አꬅያ ኦገይ ደኤስ። 5 ሄ ኬꬃስ ቦላ ሄꬓንꬆ ፖቀይ ናምአንꬆ ፖቅያፐ ፁሜስ፤ ናምአንꬆይ ኮይሩዋፐ ፁሜስ። ሄስ ሀንዳይ ኤንቲ እሶይ እሱዋፈ ጉየ ሺቅድ ግምበትዳ ግሾሳ። 6 ሄ ፖቅያስ ቦላ ባጋ ክፍለት ግዶ ክፍለታፐነ ጋርሳ ባጋ ክፍለታፐ ፁምያ ግሾ፥ ካረ ዳባባን ደእያ ሀራ ኬꬃታዳ ኤንታዉ ቱስ ባዋ። 7 ሄ ክፍለታፐ ስንꬃ ባጋራ እሻታሙ ዋꬋ አዱቅያ ካረ ዳባባ ባጋራ ደእያ እስ ግምበይ ደኤስ። 8 ካረ ዳባባ ባጋራ ደእያ ክፍለታ አዱሳተꬃይ እሻታሙ ዋꬋ ግድሽን፥ ፆሳ ኬꬃ ስንꬃን ደእያ ክፍለታ አዱሳተꬃይ ፄቱ ዋꬋ። 9 ካረ ዳባባፐ ጋꬅ ገልያ ዎደ ዶሎሀ ባጋራ ጋርሳ ክፍለታ ገልያ ፐንገይ ደኤስ።

10 ዱገሀ ባጋራ ካረ ዳባባ ካልድ ፆሳ ኬꬃ ዳባባራ ኦይከትድ ኬፀትዳ ካረ ዳባባኮ ስምዳ ክፍለይ ደኤስ። 11 ሄ ኬꬃ ክፍለታ ስንꬃን ኦገይ ደኤስ። ሄ ኬꬃይ ቆሞ ባጋን ደእያ ኬꬃራ እስ ግና፤ አዱሳተꬃይ፥ ዳልጋተꬃይ፥ ክፍለትነ ፐንገት ኡባይ እስ ግና። 12 ድርሳ ግምበይ ዉርያ ዶሎሀ ባጋ ጋፃ ዶምድ ግምብያስ ዱገሀ ባጋራ ደእያ ክፍለታ ገልያ ፐንገይ ደኤስ።

13 ሄ ኡራይ ታኮ፥ “ፆሳ ኬꬃ ዳባባ ስንꬃን፥ ፑደሀ ባጋንነ ዱገሀ ባጋን ደእያ ክፍለት ካህነታሳ። ሄ ክፍለታ ግዶን ጎዳ ስንꬃን ኦꬅያ ካህነት ኡባፈ ጌሻ ካꬃ ማና። ሄ ክፍለት ጌሽ ግድያ ግሾ፥ ኡባፈ ጌሻ እሞታ፥ ሄስካ ካꬃ ያርሾ፥ ናጋራ ያርሾነ ናቆ ያርሾ ኤንቲ ያን ዎꬃና። 14 ካህነት እስ ቶሆ ኡባፈ ጌሻ በሳ ገልዳፐ ጉየ፥ ፆሳስ ኦꬅያ ዎደ ማእያ ማኦት ጌሽ ግድያ ግሾ፥ ባንታ ኦሶ ማኡዋ ላሞናሽን ካረ ዳባባ ከያናዉ ዳንዳኦኮና። ኤንቲ አሳኮ ካረ ከይሸ ካሰ ማእያ ሀራ ማኦታ ማእድ ከያናዉ ኮሼስ” ያግስ።

15 ሄ ኡራይ ፆሳ ኬꬃ ጋꬃ ባጋ ዋꬍድ ዉርስዳፐ ጉየ ዶሎሀ ባጋ ድርሳ ፐንግያራ ታና ካረ ከስድ፥ ፆሳ ኬꬃ ካረ ባጋ ዩሹዋ ኡባ ዋꬍስ። 16 ዋꬋ ፃምአ ኤክድ፥ ዶሎሀ ባጋ ዋꬍን፥ እቻሹ ፄቱ ዋꬋ ግድስ። 17 ፑደሀ ባጋ ሄ ፃምአን ዋꬍን፥ እቻሹ ፄቱ ዋꬋ ግድስ። 18 ዱገሀ ባጋ ዋꬍን፥ እቻሹ ፄቱ ዋꬋ ግድስ። 19 ዉሎሀ ባጋ ዋꬍን፥ እቻሹ ፄቱ ዋꬋ ግድስ። 20 ሄሳዳ ኦꬅድ፥ እ ኦይዱ ባጋ ኡባ ዋꬍስ። እያ ዩሹዋን እቻሹ ፄቱ ዋꬋ አዱቅያ፥ ቃስ እቻሹ ፄቱ ዋꬋ ዳልግያ ድርሳ ግምበይ ደኤስ። ሄ ግምበይ ጌሻ በሳነ ጮ በሳ ሻካናሳ።

43

ቦንቾይ ፆሳ ኬꬅ ስምስ

1 ሄ ኡራይ ታና ዶሎሀ ባጋ ፐንግያኮ ኤህስ። 2 ታኒ እስራኤለ ፆሳ ቦንቾይ ዶሎሀ ባጋፈ የይሳ በአስ። እያ ዩሳ ግርሳይ ክፃ ሃꬃ ጉንꬃ መላ፤ ቢታይ እያ ቦንቹዋን ፖእስ። 3 ታ በእዳ ቆንጨꬃይ ካሰ ጎዳይ የሩሳላመ ካታማ ꬋይሳናዉ ይዳ ዎደ በእዳ ቆንጨꬃ ዳኔስ። ኮቦራ ሻፋ ማታን ታኒ በእዳ ቆንጨꬃ ዳኔስ። ሄ ዎደ ታ ሶምኡዋ ሳአ ጋꬃዳ ጉፋናስ። 4 ጎዳ ቦንቾይ ዶሎሀ ፐንግያራ ፆሳ ኬꬃ ግዶ ገልስ። 5 ሄ ዎደ ጎዳ አያናይ ታና ደንꬅድ፥ ግዶ ዳባባ ገልስን፥ ሄኮ፥ ጎዳ ቦንቾይ ፆሳ ኬꬃ ኩምስ።

6 ያን ሄ ኡራይ ታ ማታን ኤቅዳሽን፥ ፆሳ ኬꬃ ግዶፈ ጎዳይ ታዉ ኦድሽን ስአስ። 7 እ ታኮ፥ “አሳ ናአዉ፥ ሀይስ ታ አራታይ ኡትያነ ታ ቶሆይ የꬍያ በሰ። ታ እስራኤለ አሳ ግዶን መርናዉ ዳና። ህዛፐ ጉየ እስራኤለ አሳ ግድን፥ ኤንታ ካዎታ ግድን፥ ኤቃ ጎይንድ ዎይኮ ባንታ ካዎታ ሀዉልተ ጎይንሸ ታ ጌሻ ሱንꬃ ቱንሶኮና። 8 እስ ጎዳ ፃላል ታናነ ኤንታ ሻክን፥ ባንታ ፐንግያ ታ ፐንግያ ማታን፥ ባንታ ፐንገ ዝዝግያ ታ ፐንገ ምꬃ ማታን ኤስዶሶና። ባንታ እፀትዳ ኦሱዋን ታ ጌሻ ሱንꬃ ቱንስዶሶና። ሄሳ ግሾ፥ ታኒ ታ ሀንቁዋን ኤንታ ꬋይሳስ። 9 ህዛ ኤቃ ጎይኖ አጎ፤ ባንታ ካዎታ ሀዉልተ ታ ማታፐ ድጎ። ያትኮ፥ ታ ኤንታ ግዶን መርናዉ ዳና።”

10 ዛሪድ ጎዳይ ታኮ፥ “አሳ ናአዉ፥ ታ ነና በስዳ ፆሳ ኬꬃ ኦሱዋ እስራኤለ አሳስ ኦዳ፤ ኤንቲ ባንታ ኦꬅዳ ናጋራን ዬላታና መላ እያ መꬉዋባ ኤንታዉ ኦዳ። 11 ኤንቲ ባንታ ኦꬅዳባን ዬላትያባ ግድኮ፥ ፆሳ ኬꬃ ማላ፥ እ ኬፀትዳ ሀኖታ፥ ከይያ ደꬃታ፥ ገልያ ፐንገታነ እያ ኩመꬃ ምስልያ ኤንታዉ ቆንጭሳ። ሄሳዳካ፥ እያ ዎጋ፥ እያ ህግያ ኡባ ኤንታ ኤርሳ። ሄ ኬꬃ ሀኖታ ካላና መላ እያ ህግያነ ዎጋ ናጋና መላ ኤንቲ ፄልሽን ፃፋ። 12 ፆሳ ኬꬃ ህገይ ሀይሳ፥ ዙማ ሁጰን፥ ፆሳ ኬꬃ ዩሹዋን ደእያ በሳ ኡባይ ኡባፈ ጌሽ ግዳና።”

ያርሾ በሳ

13 ያርሾ በሳይ ካሰ ፆሳ ኬꬃ ዋꬍዳይሳዳ፥ እስ ዋꬋነ ኦይዱ ብራ ጉጅድ ዋትስ። ያርሾ በሳ ባሱዋ ዩሾን እስ ዋꬋ ዝቃነ እስ ዋꬋ ዳልግያ ኦል ደኤስ፤ ሄ ኦላይ ካረ ባጋራ እስ ታካꬎ ꬎቄስ፤ ሄስ ያርሾ በሳ ꬎቃተꬃ። 14 ባሱዋፐ ብድ፥ ኮይሮ ደꬃ ጋካናዉ ꬎቃተꬃይ ናምኡ ዋꬋ፤ ጎምፓይ እስ ዋꬋ። ጉꬃ ደꬃፈ ብድ ግታ ደꬃ ጋካናዉ ꬎቃተꬃይ ኦይዱ ዋꬋ፤ ቃስ ጎምፓይ እስ ዋꬋ። 15 ያርሾይ ፁሳ ጮጨይ ደእያ ዉርሰꬃ ደꬃይ ኦይዱ ዋꬋ ꬎቃ። እ ኦይዱ ማዛነ ግድድ፥ ኦይዱ ማዛንያ ቦላ እስ እስ ካጨይ ደኤስ፤ 16 ታማይ ኤፅያ ጮጨይ ኦይዱ ማዛነ ግድድ፥ አዱሳተꬃይነ ዳልጋተꬃይ ታማነ ናምኡ ዋꬋ። 17 ናምአንꬆ ደꬃይ ሄሳ መላ ኦይዱ ማዛነ ግድድ፥ አዱሳተꬃይነ ዳልጋተꬃይ ታማነ ኦይዱ ዋꬋ። ሄ ደꬃ ካረ ባጋ ጋፃይ እስ ታካꬎ ꬎቄስ፤ ዩሾን እስ ዋꬋ ኦል ደኤስ። ያርሾ በሳ ፑደ ኤፍያ ደꬃት ዶሎሀ ባጋን ደኦሶና።

18 ኡባ ሃርያ ጎዳይ ታኮ፥ “አሳ ናአዉ፥ ፁሳ ያርሾ ያርሻናዉነ ሱꬁ ዉርፃናዉ፥ ያርሾ በሳ ግምብድ ዉርስያ ጋላስ ኦሰታና ዎጋይ ሀይሳ። 19 ታ ስንꬃን ኤቅድ ኦꬅያ ሳዶቃ ያራፐ የለትዳ ሌወ ኮቸ ግድዳ ካህነታስ ናጋራ ያርሾ ኦꬃዳ እስ ዎፋኖ እማ” ያጌስ ኡባ ሃርያ ጎዳይ። 20 ኔኒ ሄ ሱꬃፈ ኤካዳ፥ ኦይዱ ካጨታ፥ ናምአንꬆ ደꬃ ኦይዱ ማዛነታነ ሄ ደꬃ ጋፃ ትያ። ሄሳዳ ኦꬃዳ፥ ያርሾ በሳ ጌሻ። 21 ናጋራ ያርሾስ እመትዳ ኮርማ ኤካዳ፥ ፆሳ ኬꬃስ ተቀትዳ ጌሻ በሳፈ ካረ ባጋራ እያዉ ጊግዳ በሳን ፁጋ።

22 ዎንተꬃ ጋላስ ቦረይ ባይና እስ ኮለ ኤካዳ፥ ናጋራ ያርሾ ኦꬃዳ ያርሻ። ካሰ ኮርማ ሱꬃን ጌሽዳይሳዳ ሄ ኮልያ ሱꬃን ያርሾ በሳ ጌሻ። 23 ጌሻ ስማዳ ቦረይ ባይና እስ ዎፋኖነ እስ ማራዘ ኤካዳ፥ 24 ናምኣካ ጎዳ ስን ሺሻ። ካህነት ኤንታ ቦላ ማፅነ ላልድ፥ ጎዳስ ፁሳ ያርሾ ኦꬅድ ያርሾ።

25 “ላፑን ጋላስ ኩመꬅ፥ እስ እስ ጋላስ፥ እስ ኮለ፥ እስ ዎፋኖነ እስ ማራዘ ናጋራ ያርሾ ኦꬃዳ ያርሻ። 26 ካህነት ላፑን ጋላስ ኩመꬅ ያርሾ በሳ ጌሽድ ጎዳስ ዱማዮ። 27 ሀ ጋላሳት ዉርያ ዎደ፥ ሆስፑንꬆ ጋላሳፐ ዶምድ፥ ካህነት ፁሳ ያርሾነ እስፈተꬃ ያርሾ ሺሾ። ሄ ዎደ ታ ህንተናን ኡፋይታና” ያጌስ ኡባ ሃርያ ጎዳይ።

44

ዶሎሀ ፐንግያ

1 ሄሳፈ ጉየ፥ ሄ ኡራይ ታና ጉየ ዛሪድ፥ ፆሳ ኬꬃስ ዶሎሀ ባጋራ ደእያ ካረ ባጋ ድርሳ ፐንግያኮ ኤህያ ዎደ ድርሳ ፐንገይ ጎርደትድ ኡትስ። 2 ጎዳይ ታኮ፥ “ሀ ፐንገይ ጎርዳን ዳናፐ አትሽን፥ ናምአንꬆ ዶየተና። ጎዳይ እስራኤለ ፆሳይ ያራ ገልዳ ግሾ ኦንካ ያራ ገለና። ሄሳ ግሾ፥ ሄ ፐንገይ ጎርዳን ዳና። 3 ግዶሽን፥ እስራኤለ ሀላቃይ፥ ጎዳ ስንꬃን ኡይꬅ ማናዉ ያን ኡታናዉ ዳንዳኤስ። ፐንግያ ባራንዳራ እ ገላናዉነ ከያናዉ ዳንዳኤስ” ያግስ።

4 ሄ ኡራይ ታና ፑደሀ ፐንግያኮ ኤፍያ ኦግያራ ኤፍድ፥ ፆሳ ኬꬃስ ስንꬃ ባጋ ጋꬅስ። ያን ግዳዳ ታ በእያ ዎደ፥ ሄኮ፥ ጎዳ ቦንቾይ ፆሳ ኬꬃ ኩምድ ኡትዳይሳ በአዳ ሶምኦራ ሳአን ጉፋናስ።

5 ጎዳይ ታኮ፥ “አሳ ናአዉ፥ ፆሳ ኬꬃ ዎጋታነ እያ ህገታ ኡባ ነ በኤይሳነ ስኤይሳ ሎይꬃዳ ናጋ። ፆሳ ኬꬃ ገላናዉነ ከያናዉ በሲያ አሳትነ በሶና አሳት ኦናንተኮ ሎይꬃዳ አኬካ። 6 ማካላንቾ እስራኤለ አሳስ፥ ኡባ ሃርያ ጎዳይ ሀይሳዳ ያጌስ ጋዳ ኦዳ። ‘ህንተኖ፥ እስራኤለ አሳዉ፥ ህንተ ኦꬅያ ቱና ኦሶታ አግተ። 7 ህንተ ታዉ ታ ካꬃ፥ ሞꬉዋነ ሱꬁ ያርሾ ኦꬅድ ሺሽያ ዎደ ዎዛናይነ አሾይ ቃፃረትቦና አላጋ አሳታ ፆሳ ኬꬅ ገልስድ ታ ኬꬃ ቱንስደታ፤ ታ ጫቁዋ መንꬅደታ። 8 ታ ጌሻ ሚሸታ ቦላ አዋቶና እፅድ፥ ታ ኬꬃን አላጋታ አዋይደታ’ ” ያጌስ።

9 ሄሳ ግሾ፥ ኡባ ሃርያ ጎዳይ ሀይሳዳ ያጌስ፦ “እስራኤለ አሳ ግዶን ደእያ አላጋ አስ፥ ባ ዎዛናንነ ባ አሹዋ ቃፃረትቦና፥ ኦንካ ታ ኬꬃ ገሎፖ።”

10 “ታና አግድ፥ እስራኤለ አሳራ ኤቃ ጎይንዳ ሌወታ ታ ሴራና። 11 ኤንቲ ታ ኬꬃን ኦሳንቾ ግዶ፤ ታ ኬꬃ ድርሳ ፐንገታ ናጎ፤ ፆሳ ኬꬃ ኦሱዋካ ኦꬆ። ኤንቲ ፁሳ ያርሾነ አሳይ ኤህያ ሀራ ያርሾ ሹኮ፤ ቃስ አሳስ ኦꬃናዉ አሳኮ ሺቆ። 12 ሽን ኤንቲ ካሰ እስራኤለ አሳ ኤቃ ጎይንስዳ ግሾነ አሳ ናጋራኮ ካለꬅዳ ግሾ፥ ኤንቲ ባንታ ናጋራ ሴራ ኤካና መላ ታ ኩሸ ደንꬃዳ ጫቃስ” ያጌስ ኡባ ሃርያ ጎዳይ። 13 ኤንቲ ካህነ ግድድ ኦꬃናዉ ታኮ ሺቆፖ፤ ዎይኮ ታዉ ዱማትዳ ጌሻባኮነ ኡባፈ ጌሻ በሳኮ ሺቆፖ። ኤንቲ ባንታ ኦꬅዳ ቱና ኦሱዋ ግሾ፥ ኦይሸታና። 14 ሄሳ ግሾ ኤንቲ ፆሳ ኬꬃን አዋታናዳነ እያ ግዶን ኦꬃናዉ ደእያ ኦሶ ኡባ ኦꬃና መላ ታ ኤንታ ሹማና።

ካህነተꬃ ዎጋ

15 “ሽን እስራኤለ አሳይ ታና አግድ፥ ታ ስንꬃፈ ሃክዳ ዎደ ፆሳ ኬꬃ ዎጋ አማነትድ ፖልዳ፥ ሌወ ኮቸ ግድዳ ካህነት፥ ሳዶቃ ያራት፥ ታዉ ኦꬃናዉ ታኮ ሺቆ። ሞꬉዋነ ሱꬃ ሺሽድ ኤንቲ ታ ስንꬃን ኦꬆ” ያጌስ ኡባ ሃርያ ጎዳይ። 16 ፆሳ ኬꬃ ኤንቲ ገሎ፤ ታዉ ኦꬃናዉ ታ ያርሾ በሳ ኤንቲ ሺቆ፤ አዋተꬃ ኤንቲ ኦይኮ። 17 ኤንቲ ፆሳ ኬꬃስ ግዶ ዳባባ ገልያ ዎደ፥ ሊኖፐ ዳደትዳ ማኦ ማኦ፤ ግዶ ዳባባ ፐንገን ዎይኮ ፆሳ ኬꬃ ግዶን ኦꬅያ ዎደ ሱፈ ማኦ ማኦፋ። 18 ኤንቲ ባንታ ሁጰን ሊኖ ጎፅድ፤ ባንታ ፄሳን ሊኖ ቃንꬃ ሱረ ዳንጮ፤ ጫዋያ ማኦ ማኦፎ። 19 አሳይ ደእያ ካረ ዳባባ ኤንቲ ከያናፐ ስን ፆሳ ኬꬃን ኦꬅሸ ማእዳ ማኡዋ ቃርድ፥ ጌሻ ክፍለታን ዎꬆ። ሄስካ፥ አሳይ ኤንታ ጌሻ ማኡዋ ቦችድ ቆሄቶና መላሳ።

20 “ካህነት ባንታ ሁጵያ ሜደቶፎ ዎይኮ አዱስድ ድቾፎ፤ ባንታ ሁጵያ ማራን ቃንፀቶ። 21 አይ ካህነት ግዶ ዳባባ ገልያ ዎደ ዎይነ ኡሽ ኡዮፖ። 22 ኤንቲ አዝን ሀይቅዳ፥ ዎይኮ ሳዮ ማጫስ ኤኮፎ። እስራኤለ አሳፐ ጌላኦ ኤኮ፤ ዎይኮ አዝናይ ካህነ ግድድ ደእሸ ሀይቅዳ ማጫስ ኤኮ።

23 “ካህነት ጎዳስ ዱማትዳባነ ዱማቶናባ ግዶን ደእያ ዱማተꬃ ታ አሳ ታማርሶ፤ ጌሽነ ቱና ግዶን ደእያ ዱማተꬃ ኤንታ በሶ። 24 አይ ሞቶይ ደንድኮካ፥ ካህነት ህገይ ኦደይሳዳ ፕርዶ። ታ ህገይነ ታ ዎጋይ ገይሳዳ ታ ባለታ ቦንቾ፤ ታ ሳምባታ ዱማይድ ቦንቾ።

25 “ካህነይ ሀይቅዳ አሀኮ ሺቅድ፥ ባና ቱንሶፖ። ግዶሽን፥ ሀይቅዳይ አዋ ዎይኮ አዮ ዎይኮ እያ አደ ናአ ዎይኮ ማጫ ናአ ዎይኮ እሻ ዎይኮ አዝና ገላቦና ምቾ ግድኮ ባና ቱንሶ። 26 ቱንዳፐ ጉየ፥ ላፑን ጋላስ ጋምኦ፤ ሄሳፈ ጉየ፥ እ ጌሽ ግዳና። 27 ጌሻ በሳን ሀጋዛናዉ ግዶ ዳባባ ገልያ ዎደ ባ ናጋራ ግሾ ያርሾ ሺሾ” ያጌስ ኡባ ሃርያ ጎዳይ።

28 ካህነታስ ላት ባዋ፤ ታ ኤንታዉ ላታ። እስራኤለ ቢታን ኤንታዉ አይ ላታካ እሞፕተ፤ ኤንታ ላታይ ታና። 29 ኤንቲ ካꬃ ያርሾ፥ ናጋራ ያርሾነ ናቆ ያርሾ ሞ። እስራኤለ ቢታን ጎዳስ ዱማይዳባ ኡባይ ኤንታሳ። 30 ኮይሮ ጋክያ ዱማ ዱማ ካꬃ ፄራ አይፈይነ ህንተ ጎዳስ እምያ እሞታ ኡባይ ካህነታሳ። ህንተ ኬꬃይ አንጀታና መላ ህንተ ꬊልያፈ ኮይሮ ኩሽያ ኤንታዉ እምተ። 31 ካህነት ባዉታ ዎይኮ ዶእ ዎꬍዳ ካፎ አሾ ዎይኮ መሄ አሾ ሞፖ።

45

ጎዳስ ዱማትዳ ግሾ

1 “ቢታ ላታናዉ ህንተ ሳማን ሻክያ ዎደ ሄ ቢታፈ እስ ሳማ ጎዳስ ዱማይተ። ሄስካ ታማነ ናምኡ ክሎ ምትረነ ባጋ አዱቅያነ ታሙ ክሎ ምትረ ዳልግያ በሰ ግዶ። ሄ በሳይ ኡባይ ጌሻ በሰ ግዶ። 2 ሄ በሳፈ ኦይዱ ማዛነ ደእያ አዱሳተꬃይነ ዳልጋተꬃይ እስ ግና ግድያ እቻሹ ፄቱ ዋꬋ፥ በሲ ፆሳ ኬꬃስ ተቀቶ፤ እያ ዩሾን እሻታሙ ዋꬋ ግድዳ ካይሳ በሲ ደኦ። 3 ሄ ጎዳስ ዱማይዳ በሳፈ አዱሳተꬃይ ታማነ ናምኡ ክሎ ምትረነ ባጋ፥ ጎምፓይ እቻሹ ክሎ ምትረ ግድዳ በሰ ዋꬋዳ ሻካ። ሄ በሳይ ኡባፈ ጌሻ በሳይ ደእያ ፆሳ ኬꬃስ፥ ግድድ ደኦ። 4 ሄስ ፆሳ ኬꬃ ግዶን ጎዳስ ሀጋዛናዉ፥ እያኮ ሺቅያ ካህነታስ ዱማትዳ ጌሻ በሲ ግዶ። ሄስ ካህነታ ኬꬃይነ ፆሳ ኬꬃይ ኬፀትያ በሰ ግዶ። 5 ቃስ አትዳ ታማነ ናምኡ ክሎ ምትረ ባጋ አዱቅያነ እቻሹ ክሎ ምትረ ባጋ ዳልግያ በሳይ ፆሳ ኬꬃን ኦꬅያ ሌወታስ ላታ ግዶ፤ ኤንቲ ባንታዉ ዱሳ ካታማታ ያን ኬፆ።

6 “ጎዳስ ዱማይዳ በሳ ማታን ታማነ ናምኡ ክሎ ምትረነ ባጋ አዱቅያነ ናምኡ ክሎ ምትረነ ባጋ ዳልግያ በሳይ ካታማ ኬፃናዉ ደኦ፤ ሄ በሳይ እስራኤለ አሳ ኡባስ ግዶ። 7 እስራኤለ ሀላቃስ እመትዳ ግሾይ ናምኡ ባጋራ ጎዳስ ዱማይዳ በሳንነ ካታማ በሳን ዛዋቴስ። እ ዉሎሀ ባጋራ መደትራነ አባ ጋኬስ፤ ዶሎሀ ባጋራ እስራኤለ ቢታ ዛዋ ጋኬስ። እያ አዱሳተꬃይ እስራኤለ ኮቻፈ እሱዋ ግሹዋዳ ዉሎሀ ባጋ ዛዋፐ ብድ፥ ዶሎሀ ባጋ ዛዋ ጋኬስ። 8 ሄ ግሾይ እስራኤለ ሀላቃስ ላታ ጋደ ግዶ። ህዛፐ ጉየ ታ ሀላቃት ታ አሳ ኡንኤꬆፎ፤ ኤንቲ እስራኤለ አሳ ኡባይ ባ ኮቻን ኮቻን ቢታ ኤካናዳ ኦꬆና” ያጌስ።

9 ኡባ ሃርያ ጎዳይ ሀይሳዳ ያጌስ፤ “ህንተኖ፥ እስራኤለ ሀላቃቶ፥ ህንተዉ ሀእ ግዳና! ቡቀꬅነ አሳ ኡንኤꬆ አግተ፤ ሱረ ፕርድተ፤ ፅሎተꬅ ኦꬅተ። ታ አሳ ኤንታ ላታ ቢታፈ ሾድድ ጎደይሳ አግተ። ሀይሳ ኦደይ ታና ኡባ ሃርያ ጎዳ። 10 ህንተዉ እሱዋስ እሱዋስ ልከ ምዛነይነ ማካ ሚሸይ ደኦ። 11 ማካ ሚሸ ኡባስ ግዶ ግድያ ጎማረ ጌተትያ ማካ ሚሸ ግዶ። መላባ ማክያ እፋ ጌተትያ ሚሸይነ ጉክያባ ማክያ ባተ ጌተትያ ሚሸይ እስ ልከ ግዶ። ሄሳ ጉሳይ፥ እስ ጎመረይ ታሙ እፋራነ ታሙ ባተራ እስ ግና ግዴስ። 12 ጉꬃባ ማክያ ዎደ ህንተ ማካ ሚሸይ ሳቅለ ግዶ። ላታሙ ጌር እስ ሳቅለ ግዶ፤ ኡሱፑን ታሙ ሳቅለይ እስ ምናነ ግዶ።

ያርሾታነ ጌሻ ጋላሳታ

13 “ህንተ እሙዋ እምሸ ሀይሳዳ እምተ። ህንተ ሺሽያ ግስተፈ ኡሱፑን ታማፈ እስ ኩሸ፥ ባንጋፈ ኡሱፑን ታማፈ እስ ኩሸ ግዶ። 14 ሻማሆ ዛይትያፐ ፄታፐ እስ ኩሸ እምተ። ሄሳ ማክያ ዎደ ነ ማክያ ሚሸይ ባተ ግዶ። ታሙ ባተይ እስ ጎማረ ዎይኮ እስ ቆረ ግዴስ። 15 እስራኤለ አሳይ ሄምያ ናምኡ ፄቱ መሄፐ ደእያ እስ ዉድያፐ እስ እስ መሄ እምተ። ሄስ አሳ ናጋራ አቶተꬃስ ያርሸትያ፥ ካꬃ ያርሾራ፥ ፁሳ ያርሾራነ እስፈተꬃ ያርሾራ ሺቃና” ያጌስ ኡባ ሃርያ ጎዳይ። 16 ቢታን ደእያ አሳ ኡባይ ሄሳ ኡባ እስራኤለ ሀላቃስ እሞ። 17 ሀላቃይ ኦꬅያ ኦሶይ፥ እስራኤለ አሳይ ቦንችያ ባለታን፥ አጌና ፄሮን ሳምባታታ ጋላሳን፥ ፁሳ ያርሾ፥ ካꬃ ያርሾነ ኡሻ ያርሾ ሺሾ። እስራኤለ አሳ ናጋራ አቶተꬃስ ናጋራ ያርሾ፥ ካꬃ ያርሾ፥ ፁሳ ያርሾነ እስፈተꬃ ያርሾ ኮሽያባ እሞ።

18 ኡባ ሃርያ ጎዳይ ሀይሳዳ ያጌስ፦ “ኮይሮ አጌናን፥ ኮይሮ ጋላሳን ቦረይ ባይና እስ ዎፋኖ ፆሳ ኬꬃ ጌሻናዉ ሺሻ። 19 ካህነይ ናጋራ ያርሾ ሱꬃፈ ኤክድ፥ ፆሳ ኬꬃ ፐንገ ፃንገታ፥ ያርሾ በሳ ዩሾን ደእያ ደꬃን ደእያ ኦይዱ ማዛነታነ ግዶ ዳባባ ኤፍያ ድርሳ ፐንገ ፃንገታ ትዮ። 20 ኦንካ ቆፖና ዎይኮ ኤሮና ኦꬅዳ ናጋራ አቶተꬃስ፥ ሄ አጌናን ላፑንꬆ ጋላስ ሄሳዳ ኦꬃ። ያታዳ ፆሳ ኬꬃ ጌሻ።

21 “ኮይሮ አጌናን፥ ታማነ ኦይዳንꬆ ጋላስ ፓስካ ባኣለ ቦንችተ፤ ላፑን ጋላስ ጋካናዉ፥ እርሾይ ባይና ኡይꬅ ሚተ። 22 ኮይሮ ጋላስ ሀላቃይ ባ ግሾነ ባ አሳ ግሾ ናጋራ ያርሾ ኦꬅድ እስ ኮርማ ሺሾ። 23 ሄ ባለይ ቦንቸትያ ላፑን ጋላሳታን ጋላስ ጋላስ ቦረይ ባይና ላፑን ኮርማታነ ላፑን ማራዘ ዶርስ ፁሳ ያርሾ ኦꬅድ፥ ጎዳስ ሺሾ። ሄሳራ ጋꬅድ ናጋራ ያርሾስ ጋላስ ጋላስ እስ ዴሻ ኮለ ሺሾ። 24 እስ እስ ኮርማነ ማራዘ ያርሽያ ዎደ፥ ካꬃ ያርሾስ ታማነ ላፑን ክሎ ግራመ ግስተነ ሄꬑ ልትሮ ዛይተ ሺሾ።

25 “ላፑንꬆ አጌናን፥ ታማነ እቻሻንꬆ ጋላሳን ዶምያ ላፑን ጋላሳ ባኣለ ዎደ ናጋራ ያርሾ፥ ፁሳ ያርሾ፥ ካꬃ ያርሾነ ዛይተ ካሰይሳፈ ዱማዮና ሀላቃይ ሺሾ” ያጌስ።

46

1 ኡባ ሃርያ ጎዳይ ሀይሳዳ ያጌስ፦ “ግዶ ዳባባ ገልስያ ዶሎሀ ባጋ ድርሳ ፐንገይ ኡሱፑን ኦሶ ጋላሳታን ጎርደትድ ጋምኦ፤ ሽን ሳምባታ ጋላስነ አጌና ፄሮ ጋላሳን ዶየቶ። 2 እስራኤለ ሀላቃይ ድርሳ ፐንግያ ባጋራ ካረ ዳባባፐ ጋꬅ ገልድ፥ ድርሳ ፐንግያ ማታን ኤቆ። ካህነት እ እምዳ ፁሳ ያርሾነ እስፈተꬃ ያርሾ ሺሾ። እ ያን ድርሳ ፐንግያ ማታን ጎይንድ ስሚድ ካረ ከዮ። ሽን ድርሳ ፐንገይ ኦማርስ ጋካናዉ ጎርደተና። 3 ሄ ቢታ አሳይ ሳምባታንነ አጌና ፄሮ ዎደ ሄ ግዶ ዳባባ ፐንግያ ስንꬃን ጎዳ ጎይኖ። 4 ሀላቃይ ሳምባታ ጋላስ ጎዳስ ፁሳ ያርሾ ኦꬅድ፥ ቦረይ ባይና ኡሱፑን ኡርገ ዶርሳታነ እስ ማራዘ ዶርስ ሺሾ። 5 እስ ዶርሳ ኡርግያራ ታማነ ላፑን ክሎ ግራመ ካꬃ ያርሾ እሞ። ኡርገ ዶርሳታር ሺቅያ ካꬃ ያርሾይ ሀላቃይ ባዉ ሺሻናዉ ኮየይሳ መላ ግዶ። ቃስ እስ እስ ታማነ ላፑን ክሎ ግራመ ካꬃራ ሄꬑ ሄꬑ ልትሮ ዛይተይ እሞ። 6 አጌና ፄሮ ጋላስ ቦረይ ባይና እስ ዎፋኖ፥ ኡሱፑን ኡርገ ዶርሳታነ እስ ማራዘ ሺሾ። 7 እስ እስ ዎፋኖነ ኡርገ ዶርስ ያርሽያ ዎደ ካꬃ ያርሾስ እስ እስ ታማነ ላፑን ክሎ ግራመ ግስተነ ሄꬑ ሄꬑ ልትሮ ዛይተ ሺሾ። ኡርገ ዶርሳታራ ሺቅያ ካꬃ ያርሾይ ሀላቃይ ባዉ ሺሻናዉ ኮይዳይሳ መላ ግዶ። 8 ሀላቃይ ገልሸ፥ ድርሳ ፐንገ ባራንዳራ አꬍድ ገሎ፤ ከይሸካ ያራ ከዮ።

9 “አሳይ ባኣለ ጋላስ ጎዳ ጎይናናዉ ያ ዎደ ጎይናናዉ ፑደሀ ፐንግያራ ገልዳይሳት ጋርሳ ፐንግያራ ከዮ፤ ዱገሀ ፐንገራ ገልዳይሳት ፑደሀ ፐንገራ ከዮ። ኦንካ ባ ስንꬃን ደእያ ፐንግያራ ስት ግድ ከዮፖ አትሽን፥ ባ ገልዳ ፐንግያራ ከዮፖ። 10 ኤንቲ ገልያ ዎደ፥ ሀላቃይ ኤንታራ ገሎ፤ ኤንቲ ከይያ ዎደ ኤንታራ ከዮ።

11 “ኡፋይሳ ጋላሳታንነ ላይꬃ ባለታን እስ እስ ኮርማራነ እስ እስ ማራዝያራ ሺቅያ ካꬃ ያርሾይ እስ እስ ታማነ ላፑን ክሎ ግራመ ግስተራ ሄꬑ ሄꬑ ልትሮ ዛይተራ ግዶ። ቃስ ኡርገ ዶርሳራ ሺቅያ ያርሾይ ሀላቃይ ባዉ ሺሻናዉ ኮይዳይሳ መላ ግዶ። 12 ሀላቃይ ባ ዶሳን እምያ ያርሾ፥ ሄስካ ፁሳ ያርሾ ዎይኮ እስፈተꬃ ያርሾ ጎዳስ ኤህያ ዎደ፥ ዶሎሀ ባጋ ድርሳ ፐንገይ እያዉ ዶየቶ። ባ ፁሳ ያርሹዋ ዎይኮ እስፈተꬃ ያርሹዋ ሳምባታ ጋላስ እ ሺሸይሳዳ ሺሾ። እ ከይድ ብን፥ ድርሳ ፐንገይ ጎርደቶ።

ጋላሳ ያርሾ

13 “ሀላቃይ ጋላስ ጋላስ ቦረይ ባይና እስ ላይꬅ ግድዳ እስ ዶርሰ ፁሳ ያርሾ ኦꬅድ፥ ጎዳስ ሺሾ፤ እ ሄሳ ዎንታ ጉራ ፓጨይ ባይና ኦꬆ። 14 ሄሳዳካ ናምኡ ክሎ ግራመ ꬊለይ እስ ልትሮ ዛይተራ ሙኑቀትድ፥ ዎንታ ጉራ ካꬃ ያርሾ ግድድ ሺቆ። ሄስ ህንተ ጎዳስ ጋላስ ጋላስ ሺሽያ ያርሾ ዎጋ። 15 ሀይስ ኡርገ ዶርሳይ፥ ካꬅነ ዛይተይ ፓጭ ባይና ዎንታ ዎንታ ፁሳ ያርሾ ግድድ ሺቃናዉ በሴስ” ያጌስ።

16 ኡባ ሃርያ ጎዳይ ሀይሳዳ ያጌስ፦ “ሀላቃይ ባ ጋድያፐ ሻክድ፥ ባ አደ ናይታፐ እሱዋስ እምኮ፥ ሄስ ሄ ናኣስነ እያ ናይታስ ላታ ግዴስ። 17 ሽን ሀላቃይ ባ ጋድያፐ ሻክድ፥ ባ አይለታፐ እሱዋስ እምኮ፥ እሻታማንꬆ ላይꬃ ባለይ ጋካናዉ፥ ሄ ጋደይ እያባ ግዴስ። ሄሳፈ ጉየ፥ ሀላቃስ ስሞ፤ ሄስ ሀላቃሳ ግድያ ግሾ፥ መርናዉ እያዉነ እያ ናይታስ ላታ ግዴስ። 18 ሀላቃይ አሰ ናቅድ፥ አሳ ላታ ጋድያ ዎልቃን ኤኮፎ። ታ አሳይ ባ ላታ ጋድያፐ ሾደቶና መላ እ ባ አደ ናይታስ ባ ጋድያፐ እሞ” ያጌስ።

ያርሾ ጊግስያ በሳታ

19 ሄሳፈ ጉየ፥ ሄ ኡራይ ታና ቆሞ ባጋን ደእያ ካህነታ ክፍለታ ገልያ ፐንግያኮ ኤህስ። ሄሳት ግዶ ዳባባ ጋꬅያ ጋርሳ ባጋ ድርሳ ፐንግያ ማታን ደኤይሳታ። ክፍለታፐ ዉሎሀ ባጋራ ታኒ እስ በሲ በአስ። 20 እ ታኮ፥ “ሀ በሳይ ካህነት ናጋራ ያርሾነ ናቆ ያርሾ አሹዋ ዶይስያ በስነ ካꬃ ያርሾ ኡክያ በሲ። ሄ በሳን ጎኤትያ ጋሶይ አሳ ቆሆይ ጋኮና መላ ጌሻ ያርሹዋፈ ካረ ዳባባ ከየና” ያግስ።

21 ሄሳፈ ጉየ፥ ሄ ኡራይ ታና ካረ ባጋ ዳባባ ኤፍድ፥ ዳባባ ኦይዱ ማዛነታ ዩሽድ በስስ። እስ እስ ማዛንያን ጉꬃ ዳባብ ደኤስ። 22 ኦይዱ ማዛነታን ደእያ ዳባባት እስ ግና፤ ኤንቲ ኦይታሙ ዋꬋ አዱሰ፤ ሀስታሙ ዋꬋ ኦርደ። 23 ሄ ኦይዱ ዳባባታ ዩሾን ሹቻ ግምበይ ደኤስ፤ ግምብያ ጋርሳን ታማ ኤꬅያ በሲ ደኤስ። 24 ሄ ኡራይ ታኮ፥ “ሀይስ ኡባይ ፆሳ ኬꬃን ኦይሳት አሳይ ኤህያ ያርሹዋ ዶይስያ በሳታ” ያግስ።

47

ፆሳ ኬꬃ ጋርሳፈ ፑልትያ ሃꬅ

1 ሄ ኡራይ ዛሪድ፥ ታና ፆሳ ኬꬃ ገልያ ፐንግያኮ ኤፍስ። ፆሳ ኬꬃ ገልያ ፐንግያፈ ጋርሳራ ሃꬅ ፑልትድ፥ ፆሳ ኬꬃፈ ዶሎሀ ባጋ ጎጌስ። ፆሳ ኬꬃስ ጋርሳ ባጋራ ዱገ ጎግድ፥ ያርሾ በሳፈ ጋርሳ ባጋራ ካንꬄስ። 2 እ ታና ቆሞ ፐንግያ ባጋራ ከስድ፥ ዶሎሀ ፐንግያኮ ዩሽስ። ሄ ፐንግያፈ ጋርሳ ባጋራ ሃꬅ ጎጌስ።

3 ሄ ኡራይ ዋꬋ ዎዶሮ ባ ኩሸን ኦይክድ፥ ዶሎሀ ባጋ ብድ፥ ጎግያ ሃꬃ ካልድ፥ እስ ሙኩሉ ዋꬍስ። ታና ሃꬃ ግዶራ ካለꬅስ፤ ሃꬃይ ታዉ ሹቁለ ጋክስ። 4 ዛሪድ እስ ሙኩሉ ዋꬍድ፥ ሃꬃ ግዶራ ታና ካለꬅስ። ሃꬃይ ታዉ ጉልባታ ጋክስ። ቃስ እስ ሙኩሉ ዋꬍድ፥ ታና ሃꬃ ግዶራ ካለꬅስ። ሄ ዎደ ሃꬃይ ታዉ ፄሰ ጋክስ። 5 እ ቃስ እስ ሙኩሉ ዋꬍስ። ሽን ሄ ሃꬃይ ዳሮ ጪሞ ግድያ ግሾ፥ ታ ፕናናዉ ዳንዳአብከ፤ እ አስ ዋꬎና ፕናናዉ ዳንዳኦና ሻፋ ግድስ። 6 ሄ ኡራይ ታኮ፥ “አሳ ናአዉ፥ ሀይሳ አኬካዳ በአይ?” ያግስ።

ሄሳፈ ጉየ፥ እ ታና ሻፋ ጋፃ ጉየ ዛርስ። 7 ታ ያ ጋክያ ዎደ ሻፋ ጋፃን ሀ ባጋራነ ያ ባጋራ ዳሮ ምꬅ ደኤይሳ በአስ። 8 እ ታኮ፥ “ሀ ሃꬃይ ዶሎሀ ባጋ ጎግድ፥ አራበ ዛንጋራነ ማፅነ አባን ገሌስ። ሃꬃይ ማፅነ አባ ገልያ ዎደ ማፅነ አባይ ኦራፅድ ፅሎ ሃꬅ ግዴስ። 9 ሻፋይ ጎግድ ብያ በሳን ዱማ ዱማ መተꬃት ደኦሶና። ሄ ሻፋይ ያራ ጎግያ ግሾነ ሄ ሃꬃ ኦራꬅድ ፅልስያ ግሾ ዳሮ ሞሎት ያን ደኦሶና። ሄሳ ግሾ ሃꬃይ ጎግያ በሳን ደእያ መተꬃት ኡባይ ደኦን ዳና። 10 ሞሎ ኦይክያ አሳት አባ ጋፃን ኤቃና፤ ኤንጋዳፐ ብድ ኤን ኤግላይማ ጋካናዉ ደእያ በሳይ ሞሎ ኦይካናዉ ግተ የግያ በሰ ግዳና። መደትራነ አባን ደእያ ሞሎታዳ፥ ያን ዳሮ ዱማ ዱማ ሞሎት ዳና። 11 ሽን አባ ጋፃን ደእያ ኤለይነ ጫፋ ሃꬃይ ማፅነ ግድድ አታናፐ አትሽን፥ ኦራፅድ ፅለና። 12 ሄ ሻፋ ዶናን ሀ ባጋራነ ያ ባጋራ ሜተትያ አይፈ እምያ፥ ዱማ ዱማ ቆሞ ምꬃት ደኦሶና። ኤንታ ሀይꬃይ ቆቆፈተና፤ አይፈ አጎኮና። ፆሳ ኬꬃፈ ከይያ ሃꬃይ ኤንታኮ ጎግያ ግሾ፥ ኤንቲ አጌናን አጌናን ኦራꬃ አይፈ አይፋና። ኤንቲ አይፍያ አይፈይ ካꬅ ግዳና፤ ኤንታ ሀይꬃይ ꬋለ ግዳና” ያጌስ።

ቢታ ዛዋታ

13 ኡባ ሃርያ ጎዳይ ሀይሳዳ ያጌስ፦ “ታማነ ናምኡ እስራኤለ ዘረꬃስ ላታ ቢታ ኦꬃዳ፥ ነ ሻካና ዛዋይ ሀይሳ። ዮሰፋ ኮቻስ ናምኡ ሳም እመቶ። 14 ታኒ ካሰ ህንተ ማይዛታ ሀ ቢታ ላትሳናዉ ጫቃስ፤ ሀእ ህንተ ኡባይ ሻክድ ላትተ።

15 “ፑደሀ ባጋ ቢታ ዛዋይ ሀይሳ፦ መደትራነ አባፈ ደንድድ፥ ሄትሎናነ ሀማታ ካንꬅድ፥ ፀዳዳ ጋኬስ። 16 ዳማስቆፈነ ሀማታፐ ግዶን ደእያ በሮታነ ስብራይማ ካታማታ ካንꬅድ፥ ሀዉራና ዛዋን ደእያ ትኮና ካታማ ጋኬስ። 17 እስራኤለ ቢታ ፑደሀ ባጋ ዛዋይ ሀማታ ቢታ ፑደሀ ባጋን አግድ፥ መደትራነ አባፈ ዶሎሀ ባጋ ብድ፥ ዳማስቆ ዛዋን ደእያ ሀፃር-ኤናና ካታማ ጋኬስ።

18 “ዶሎሀ ባጋ ዛዋይ ሀፃር-ኤናናፐ ደንድድ፥ ዳማስቆፈነ ሀዉራናፐ ግዱዋራ ካንꬄስ። እስራኤለፐነ ጋላዳፐ ግዶን ደእያ ዮርዳኖሰ ሻፋን ዛዋትድ ማፅነ አባ ካንꬅድ ታማረ ካታማ ጋኬስ።

19 “ዱገሀ ባጋ ዛዋይ ታማራፐ ደንድድ፥ ማርባ ቃደሳን ደእያ ሃꬃ ጋኬስ። ያፐ ግብፀ ሻፋፐ ብድ መደትራነ አባ ጋኬስ። ሄስ ዱገሀ ዛዋ።

20 “ዉሎሀ ባጋ ዛዋይ መደትራነ አባ ግድድ፥ ፑደሀ ባጋራ ሀማታ ስንꬃራ ካንꬅድ ዉሎሀ ባጋ ጋኬስ።

21 “ሀ ቢታ እስራኤለ ዛረት ሻክድ ኤክተ። 22 ህንተነ ህንተ ግዶን ናአ የልድ ደእያ በተ አሳስ ላታ ቢታ ኦꬅድ ሻክተ። ኤንታ ህንተ፥ ህንተ ቢታን የለትዳ እስራኤለ አሳዳ ፄልተ። ኤንቲ እስራኤለ ኮቻታራ ታይበትድ ቢታ ሳማን ሻከትድ ኤኮ። 23 በተ አስ እስራኤለን ኮቻራ አዉንካ ደእኮ፥ ሄ እ ደእያ ኮቻ ግዶን እያዉ ላታ ቢታ እምተ” ያጌስ ኡባ ሃርያ ጎዳይ።

48

ቢታ ሻሁዋ

1 “ቢታ ሻካናዉ ማዝጋበትዳ ኮቻታ ሱንꬃይ ሀይሳ፦ ፑደሀ ባጋራ እስ ሳም ዳነ ኮቻስ እመቶ። ሄስካ ሄትሎናፐ ሀማታ ኤፍያ ኦግያ ካልድ፥ ያፐ ዳማስቆ ቢታን ደእያ ሀፃር-ኤናና ካታማ ጋኬስ። ሄስ ዶሎሀፐ ብድ ዉሎሀ ጋካናዉ ደእያ በሳስ ፑደሀ ባጋ ዛዋ ግዳና። 2 ዳነ ዛዋራ ኦይከትድ፥ ዶሎሀፐ ዉሎሀ ጋካናዉ ደእያ እስ ሳማይ አሴራ ኮቻስ እመቶ። 3 አሴራ ዛዋራ ኦይከትድ፥ ዶሎሀፐ ዉሎሀ ጋካናዉ ደእያ እስ ሳማይ ንፍታለመ ኮቻስ እመቶ። 4 ንፍታለመ ዛዋራ ኦይከትድ፥ ዶሎሀፐ ዉሎሀ ጋካናዉ ደእያ እስ ሳማይ ምናሰ ኮቻስ እመቶ። 5 ምናሰ ዛዋራ ኦይከትድ፥ ዶሎሀፐ ዉሎሀ ጋካናዉ ደእያ እስ ሳማይ ኤፍሬማ ኮቻስ እመቶ። 6 ኤፍሬማ ዛዋራ ኦይከትድ፥ ዶሎሀፐ ዉሎሀ ጋካናዉ ደእያ እስ ሳማይ ሮቤላ ኮቻስ እመቶ። 7 ሮቤላ ዛዋራ ኦይከትድ፥ ዶሎሀፐ ዉሎሀ ጋካናዉ ደእያ እስ ሳማይ ይሁዳ ኮቻስ እመቶ።

ቢታ ግና ግሸꬃን ደእያ በሳ

8 “ይሁዳ ዛዋራ ኦይከትድ፥ ዶሎሀፐ ዉሎሀ ጋካናዉ ደእያ እስ ሳማ ዱማያ ዎꬃ። እያ ጎምፓይ ታማነ ናምኡ ክሎ ምትረነ ባጋ ግዶ። ዶሎሀፐ ዉሎሀ ጋካናዉ ደእያ አዱሳተꬃይ እስ ኮቻ ሻክን ጋክያ ሳማራ ግና። እያዉ ግዶ ግናን ፆሳ ኬꬃ ደኤስ።

9 “ሄ በሳፈ ኔኒ ጎዳስ ዱማያዳ ዎꬅያ በሳይ ታማነ ናምኡ ክሎ ምትረነ ባጋ አዱሰነ ታሙ ክሎ ምትረ ዳልጋ ግዶ። 10 ሄ በሳፈ ባጋይ ካህነታስ ዱማትዳ በሰ ግዶ፤ እ ፑደሀ ባጋራ ታማነ ናምኡ ክሎ ምትረነ ባጋ አዱሰ፤ ዉሎሀ ባጋራነ ዶሎሀ ባጋራ እቻሹ ክሎ ምትረ ዳልጋ ግዶ። ፆሳ ኬꬃይ እያዉ ግዶ ግናን ደኤስ። 11 ሀ ዱማትዳ በሳይ እስራኤለ አሳይ ታ ኦግያፐ ካረ ካረ ከይዳ ዎደ ኤንታራ ካረ ከይዳ ሌወታዳ ግዶና፥ አማነትድ ታዉ ኦꬅሸ ጋምእዳ፥ ጌሻ ካህነታስ፥ ሳዶቃ ያራታስ እመቶ። 12 ሄስ ጎዳስ ዱማትዳ ቢታፈ ኤንታዉ ዱማ ግሾ፤ እ ኡባፈ ጌሻ በሲ። ኤንታ ዛዋይ ሌወታስ ሳማን እመቶ።

13 “ካህነታ ዛዋራ ኦይከትድ፥ ሌወታስ አዱሳተꬃይ ታማነ ናምኡ ክሎ ምትረ ባጋ፥ ዳልጋተꬃይ እቻሹ ክሎ ምትረ ግድዳ እስ ሳም እመቶ። 14 ኤንቲ ሄ ቢታፈ ባይዛናዉ ዎይኮ ላማናዉ ኮሸና። ሄ ቢታይ ሎኦ ቢታ ግድያ ግሾ፥ ሀራ አሳ ኩሸን ገላናዉ በሰና፤ ጎዳስ እ ጌሻ በሰ።

15 “አትዳ ናምኡ ክሎ ምትረነ ባጋ ዳልጋነ ታማነ ናምኡ ክሎ ምትረነ ባጋ አዱሳ በሳይ ካታማ አሳ ኡባይ ኬꬃስነ መሄ ሄምያ በሰ ግዶ፤ ካታማይ ሄ ቢታ ግዶ ግናን ደኦ። 16 ሄ ካታማይ ኦይዱ ማዛነራ ደኤስ። ፑደሀ ባጋይ ኦይዱ ሙኩሉነ እቻሹ ፄቱ ዋꬋ፤ ዱገሀ ባጋይ ኦይዱ ሙኩሉነ እቻሹ ፄቱ ዋꬋ፤ ዶሎሀ ባጋይ ኦይዱ ሙኩሉነ እቻሹ ፄቱ ዋꬋ፤ ዉሎሀ ባጋይ ኦይዱ ሙኩሉነ እቻሹ ፄቱ ዋꬋ። 17 ካታማስ ሄንꬃ ጋደይ ደኦ፤ ሄ ጋደይ ፑደሀ ባጋራ፥ ዱገሀ ባጋራ፥ ዶሎሀ ባጋራነ ዉሎሀ ባጋራ ናምኡ ፄታነ እሻታሙ ዋꬋ ዳልጋ ግዶ። 18 ፆሳ ኬꬃይ ኬፀትድ ስምን፥ ጌሻ በሳን አትዳ በሳይ ዶሎሀ ባጋራ አዱሳተꬃይ እቻሹ ክሎ ምትረ፤ ዉሎሀ ባጋራ አዱሳተꬃይ እቻሹ ክሎ ምትረ ግዶ። አትዳ ቢታይ ሄ ካታማን ደእያ አሳስ ጎሻ ቢታ ግዳና። 19 ሄ ካታማን ደእያ እስራኤለ ዛረ ግድዳ ኦንካ ሄ ቢታ ጎ ያናዉ ዳንዳኤስ። 20 ህንተ ዱማያ በሳ ኦይዱ ማዛነይ ታማነ ናምኡ ክሎ ምትረነ ባጋ አዱቆ። ሄ በሳይ ካታማይ ኬፀትዳ በሳነ ጌሻ በሳ ጉጄስ።

21 “ጌሻ በሳፈነ ካታማ በሳፈ አትዳ ቢታይ ሀላቃ ግሾ ግዶ። ሄስካ ታማነ ናምኡ ክሎ ምትረነ ባጋ ግድዳ ጌሻ በሳፈ ብድ ዶሎሀ ባጋ ዛዋ ጋኬስ። ዉሎሀ ባጋን ደእያ ታማነ ናምኡ ክሎ ምትረ ግድዳ ካታማ ቢታይ ዉሎሀ ባጋ ዛዋ ጋኬስ። ሄሳዳ ሀንድ ጌሻ በሳይነ ፆሳይ ኬꬃይ ግዶን ግዳና። 22 ሄሳ ግሾ፥ ሌወታ ቢታይነ ካታማ ቢታይ ሀላቃስ እመትዳ ቢታፈ ግዶን ግዳና። ሄ ሀላቃ ቢታይ ፑደሀ ባጋራ ይሁዳ ላታን፥ ጋርሳ ባጋራ ብንያመ ላታን ዛዋቴስ።

አትዳ ኮቻታስ እመትዳ ቢታ

23 “አትዳ ኮቻታስ ቢታይ ሀይሳዳ ሀንድ ሻከትስ። ዶሎሀፐ ዉሎሀ ጋካናዉ ደእያ እስ ሳማይ ብንያመ ኮቻስ እመቶ። 24 ብንያመ ዛዋራ ኦይከትድ፥ ዶሎሀፐ ዉሎሀ ጋካናዉ ደእያ እስ ሳማይ ስሞና ኮቻስ እመቶ። 25 ስሞና ዛዋራ ኦይከትድ፥ ዶሎሀፐ ዉሎሀ ጋካናዉ ደእያ እስ ሳማይ ይሳኮራ ኮቻስ እመቶ። 26 ይሳኮራ ዛዋራ ኦይከትድ፥ ዶሎሀፐ ዉሎሀ ጋካናዉ ደእያ እስ ሳማይ ዛብሎና ኮቻስ እመቶ። 27 ዛብሎና ዛዋራ ኦይከትድ፥ ዶሎሀፐ ዉሎሀ ጋካናዉ ደእያ እስ ሳማይ ጋደ ኮቻስ እመቶ። 28 ጋደ ዱገሀ ዛዋይ ታማራ ካታማፐ ደንድድ፥ ማርባ ቃደሳን ደእያ ፑልቷ ጋክድ፥ ግብፀ ሻፋ ካልድ፥ መደትራነ አባ ጋኬስ።

29 “ህንተ እስራኤለ አሳስ ሻካና ቢታይ ሀይሳ፤ ሄስ ኤንታ ግሹዋ” ያግድ ኡባ ሃርያ ጎዳይ ኦድስ።

ካታማ ፐንገታ

30 ካታማፐ ከይያ ፐንገት ሀይሳታ። ፑደሀ ባጋራ ደእያ ኦይዱ ሙኩሉነ እቻሹ ፄቱ አዱቅያ ፐንግያፈ ዶምድ፥ 31 ካታማ ፐንገት እስራኤለ ኮቻታ ሱንꬃን ፄገታና። ፑደሀ ባጋራ ደእያ ሄꬑ ፐንገት ሮቤላ ፐንገ፥ ይሁዳ ፐንገነ ሌወ ፐንገ ግዳና። 32 ዶሎሀ ባጋራ ኦይዱ ሙኩሉነ እቻሹ ፄቱ ዋꬋ አዱቅያ ሄꬑ ፐንገት፥ ዮሰፋ ፐንገ፥ ብንያመ ፐንገነ ዳነ ፐንገ ግዳና። 33 ዱገሀ ባጋራ ኦይዱ ሙኩሉነ እቻሹ ፄቱ አዱቅያ ሄꬑ ፐንገት፥ ስሞና ፐንገ፥ ይሳኮራ ፐንገነ ዛብሎና ፐንገ ግዳና። 34 ዉሎሀ ባጋራ ኦይዱ ሙኩሉነ እቻሹ ፄቱ ዋꬋ አዱቅያ ሄꬑ ፐንገት፥ ጋደ ፐንገ፥ አሴራ ፐንገነ ንፍታለመ ፐንገ ግዳና።

35 “ካታማ ዩሾይ ኩመꬅ ዋꬍን፥ ታማነ ሆስፑን ሙኩሉ ዋꬋ ግዳና። ሄ ዎደፐ ዶምድ ሄ ካታማይ፥ ‘ጎዳይ ያን ደኤስ’ ጌተትድ ፄገታና” ያጌስ።

* 3:12 እስ እስ ማፃፋታን “ሳሎን ደእያ ጎዳ ቦንቾይ ጋላተቶ” ያጌስ፤

ዳነላ ማፃፋ

1

2

3

4

5

6

7

8

9

10

11

12

ዳነላ ማፃፋ

ጋꬃ ቆፋ

ዳነላ ጌተትያ ሱንꬃ ብርሸꬃይ ፆሳይ ታዉ ዳይና ዎይኮ ታዉ ፕርደይሳ ጉሱ። ዳነል ባብሎነ ቢታን ኤረታናዉ ጋሶ ግድዳይ፥ እያ ሎኦ ካንዱዋ፥ ትንብተ እሞታ፥ ፆሳይ እያ ደኡዋን ኦꬅዳ ኦሱዋ፥ ባ እመትዳ ማታን ኤህዳ ላምያነ ድቻ (2:46-49፤ 6:1-3)።

ዳነል፥ ክ.የ.ስ. 605 ላይꬃን ድኤትድ ባብሎነ ብዳ ኮይሮ አሳራ ደኤስ (1:1-2)። ዳነል ካዋ ናቡካዳናፆራ ካዎ ጋꬎን ኦꬃና መላ ዶረትዳ ናአተꬃታፐ እሱዋ። ዳነል ኢታ ካዎተꬃታ ዎደ ኡባን ባ ፆሳስ አማነትድ ደእስ። ዳነላ ማፃፋን ኤረትዳ ታርከት፥ ላፅያ እቶነ ታማ፥ ጋሞ ኦላነ ጎዳ ቦላ ፃፈትዳ ፁፍያ። ዳነል አሙሆ በኦንነ አሙሆ ብለꬃን ኤረትዳ አስ።

ዳነላ ማፃፋይ ፃፈትዳ ዋና ጋሶት ናምአ። ሄሳትካ:-

1. አይሁደ ግዶና ደርያን ድኤትድ አይለ ግድድ አላጋ ቢታን ዱስ፣ እስራኤለ አሳስ ዉርሰꬃ ቃዳ ግዶናይሳ አኬክስድ፥ ኤንታ ዛሪድ ምንꬃናሳ።

2. ታርከ ግዶን ሀንዳ ትንብተ ቆንጨꬃን፥ ፆሲ ካዎተꬃታ ኡባ ቦላ ጎዳ ግደይሳነ እያ ካዎተꬃይ ፆነይሳ ፆሳ ደርያ አኬክሳናሳ።

ዳነላ ማፃፋይ ናምኡ ግታ ክፍለታን ሻከቴስ።

1. ዳነል ደእዳ ዎደ ሀንዳ ታርከታ ኦድያ ክፍልያ (ሸም 1-6)። ሄ ዎደ ደንድዳ ካዎተꬃታነ ፆሳይ ዳነላነ እያ ላገታ ዋትድ አሽዳኮ ኦዴስ።

2. ዳነል በእዳ ዱማ ዱማ ቆንጨꬃታ ኦድያ ክፍልያ (ሸም 7-12)። ሀ ክፍልያን ካዎተꬃታ ደንዶይነ ኩንደꬃይ ዱማ ዱማ ማላታንነ ሌምሶታን ቆንጭስ።

ማፃፋ አይፈ ቆፋታ

ዳነልነ እያ ላገት ካዎ ጋꬎን (1:1-21)

ፆሲ ካዎተꬃታ ኡባ ቦላ ጎዳ (2:1—6:28)

ናቡካዳናፆራ አሙሁዋ (2:1-49)

ዎርቃ ምስለነ ላፅያ እቶነ ታማ (3:1-30)

ናቡካዳናፆራ ጎየꬃ (4:1-37)

ብልፃሶራነ ጎዳ ቦላ ፁፍያ (5:1-31)

ዳነል ጋሞፈ አትስ (6:1-28)

ዳነል በእዳ ቆንጨꬃታ (7:1—12:13)

ኦይዱ ዶአታ ቆንጨꬅ (7:1—8:27)

ዳነል ባ አሳስ ዎስዳ ዎሳ (9:1-27)

ፀግሮሳ ሻፋ ማታን በእዳ ቆንጨꬃ (10:1—12:13)

1

ዳነልነ እያ ላገት ባብሎነን

1 ይሁዳ ካዎይ እዮአቄም ካዎትዳ ሄꬓንꬆ ላይꬃን ባብሎነ ካዎይ ናቡካዳናፆር የሩሳላመ ካታማ ቦላ ደንድ ካታማ ተቅስ። * 2 ጎዳይ ይሁዳ ካዋ እዮአከመነ ፆሳ ኬꬃን ደእያ ሚሸታፐ ባጋ፥ እያ ኩሸን አꬅድ እሚስ። እ ሄ ሚሸታ ሳናኦራ ቢታን ደእያ ባ ኤቃ ፆሳታ ኬꬅ ኤፍድ፥ ሚሸ ምንጅያ ኬꬃን ዎꬅስ።*

3 ካዎይ፥ አስፋናዛ ጌተትያ ባ ኦሳንቾታ ሀላቃ ሀይሳዳ ያግድ ኪትስ፦ “እስራኤለ አሳ ግዶፈ ካዎ ኮቸ ግድዳይሳታነ ግታ አሳታ ኮቸ ግድዳይሳታ ዶራ። 4 ዶረታና ናአተꬃት፥ ቦረይ ባይናይሳታ፥ ማላ ሎኦታ፥ ትምርተ ኤለስድ ኤካናዉ ዳንዳኤይሳታ፥ አኬካንቾታ፥ ኤራተꬅ ኩምዳይሳታነ ካዎ ጋꬎን ኦꬃናዉ ዳንዳኤይሳታ ግዳናዉ በሴስ። ኤንታ ባብሎነ ዶናነ ፃፎ ታማርሳ” ያግስ። 5 ኤንቲ ማና ካꬃነ ኡያና ዎይነ ኡሻ ካዋ ካꬃፈነ ኡሻፈ ጋላስ ጋላስ እማና መላ ካዎይ ኪትስ። ሄꬑ ላይꬅ ሎህዳፐ ጉየ ካዋ ስን ሺቅድ ኦሶ ዶማና መላ ቆፋ ኩይስ።

6 ዶረትዳይሳታ ግዶፈ ይሁዳ ኮቸ ግድዳ ዳነላ፥ አናና፥ ምሳኤላነ አዛራ ጌተተይሳት ደኦሶና። 7 ካዋ ኦሳንቾታ ሀላቃይ ኤንታ ሱንꬃ ላምድ፥ ዳነላ ብልፃሶራ፥ አናና ስድራቃ፥ ምሳኤላ ምሳቃ፥ አዛራ አብዳናጎ ግድ ሱንꬅስ።

8 ዳነል ካዋ ካꬃ ምድነ ዎይነ ኡሻ ኡይድ፥ ባና ቱንሶና መላ ባ ዎዛናን ቆፋ ቃችድ፥ ሄ ቆፋ ኤካናዳ፥ ካዋ ኦሳንቾታ ሀላቃ ዎስስ። 9 ፆሳይ፥ ኦሳንቾታ ሀላቃ ስንꬃን ዳነላስ ሳባነ ቃ እሚስ። 10 ግዶሽን፥ ኦሳንቾታ ሀላቃይ ዳነላኮ፥ “ህንተዉ ሀ ካꬃነ ኡሻ ኪትዳ ታ ጎዳ፥ ካዋ ያያይስ። ህንተ ላገ ግድዳ ናአተꬃታ ሶምኡዋፈ ህንተ ሶምኦይ ግልቅድ በንትኮ፥ ህንተ ጋሶን ካዎይ ታና ዎꬋና” ያግስ።

11 ኦሳንቾታ ሀላቃይ ሹምን ዳነላ፥ አናና፥ ምሳኤላነ አዛራ ናግያ አድያኮ፥ ዳነል ሀይሳዳ ያግስ፦ 12 “ማናዉ ኑስ አታክልተ፥ ኡያናዉ ሃꬃ ፃላላ እማዳ፥ ኑና ነ አይለታ ታሙ ጋላስ ፓጫ። 13 ያታዳ፥ ኑ ሶምኡዋነ ካዎ ካꬃ ምያ ናአተꬃታ ሶምኡዋ ፄላዳ፥ ኑና ነ አይለታ ነዉ በንትዳይሳዳ ኦꬃ” ያግስ።

14 እ፥ ሄሳ ኤክድ ታሙ ጋላስ ኤንታ ፓጭስ። 15 ታሙ ጋላሳፐ ጉየ፥ ካዋ ካꬃ ምዳ ናአተꬃታ ኡባፈ ኤንታ ሶምኦይ ጪይን፥ ሞꬍድ በንትዶሶና። 16 እ፥ ኤንታዉ ጊግዳ ካꬃነ ዎይነ ኡሻ ድግድ አታክልተ እሚስ።

17 ሀ ኦይዱ ናአተꬃታስ ፆሳይ ኤራነ ኡባ ቆሞ ፁፈነ ትምርተ ኤክያ አኬካ እሚስ። ዳነል ቆንጨꬅነ አሙሆ ብርሸꬅ ኤሬስ።

18 ካዎይ፥ ናአተꬃት ባኮ ገላናዳ ኪትዳ ዎደይ ጋክን፥ ኦሳንቾታ ሀላቃይ ኤንታ ናቡካዳናፆራ ስን ኤህስ። 19 ካዎይ፥ ኤንታ ኦድስያ ዎደ ዳነላ፥ አናና፥ ምሳኤላነ አዛራ መላ አስ ኤንታ ግዶን በንትቤና። ያትን፥ ኤንቲ ካዋስ ኦꬃናዉ ገልዶሶና። 20 ካዎይ ኤንታ ኦይችዳ አይ ጭንጫተꬃነ አኬካ ኦይሻን፥ እያ ካዎተꬃን ደእያ ማሮታፐነ ብታንቾታፐ ኤንቲ ታሙ ኩሸ አꬍድ በንትዶሶና። 21 ዳነል፥ ካዎይ ቅሮስ ካዎትዳ ኮይሮ ላይꬃ ጋካናዉ ጋምእስ።

2

ናቡካዳናፆራ አሙሁዋ

1 ናቡካዳናፆር ካዎትዳ ናምአንꬆ ላይꬃን አሙሆ አሙህስ። ሄ አሙሆይ እያ ዳጋንꬅን፥ ꬍስኮይ እያ ኤኮና እፅስ። 2 ሄሳ ግሾ፥ እ አሙህዳ አሙሁዋ እያዉ ኦዳና መላ ማሮት፥ ብታንቾት፥ ሙሩነይሳትነ ፆልንቶ ታይበይሳት ያና መላ ካዎይ ኪትስ። ኤንቲ ይድ እያ ስንꬃን ኤቅዶሶና። 3 ካዎይ ኤንታኮ፥ “ታና ዳጋንꬅያ አሙሆ አሙሀስ፤ ሄ አሙሆይ አይበኮ ኤራናዉ ኮያይስ” ያግስ።

4 ፆልንቶ ታይበይሳት ሶረ ዶናን፥ “ካዋዉ፥ መርናዉ ካዎታ! ነ አሙሁዋ ኑስ ነ አይለታስ ኦዳ፤ ኑ ነዉ እያ ብርሸꬃ ኦዳና” ያግዶሶና።

5 ካዎይ ኤንታኮ፥ “ህንተ ሀ አሙሁዋነ እያ ብርሸꬃ ታና ኤርሶና እፅኮ፥ ታ ህንተና ቃንፃና፤ ህንተ ኬꬃይ ቡረ የግያ በሲ ግዳናይሳ ታ ህንተዉ ምንꬃዳ ኦዳይስ። 6 ሽን ህንተ አሙሁዋነ እያ ብርሸꬃ ታዉ ኦድኮ፥ እሞታ፥ ዎይቶነ ዳሮ ቦንቾ ታፐ ደማና። ሄሳ ግሾ፥ አነ አሙሁዋነ እያ ብርሸꬃ ታና ኤርስተ” ያግስ።

7 ኤንቲ ዛሪድ፥ “ካዎይ አሙሁዋ ኑስ ባ አይለታስ ኦዶ፤ ኑ እያ ብርሸꬃ ኤርሳና” ያግዶሶና።

8 ካዎይ ዛሪድ፥ “ታ ምኖ ቆፋ ህንተ ኤርያ ግሾ ዎደ አዱሳናዉ ህንተ ኮየይሳ ታ ኤራይስ። 9 ህንተ አሙሁዋ ታዉ ኦዶና እፅኮ፥ እስ ፕርድ ህንተና ናጌስ። ሀኖታይ ላመታና ግድ ህንተ ኡፋይስ ኦꬅያ ግሾ ታዉ ዎርዶነ ገነ ቃላ ኦዳናዉ ማቀትደታ። ሄሳ ግሾ፥ አሙሁዋ ታዉ ኦድተ። ያትኮ፥ ህንተ እያ ብርሸꬃ ኤርሳናዉ ዳንዳኤይሳ ታ ኤራና” ያግስ።

10 ፆልንቶ ታይበይሳት ዛሪድ፥ “ካዎይ ኦይችያ ኦይሻ ዛራናዉ ዳንዳእያ እስ አስካ ቢታን ባዋ። አይ ግታነ ዎልቃማ ካዎይ ማሮታ፥ ብታንቾታነ ፆልንቶ ታይበይሳታ ሄሳ መላባ ኦይችድ ኤረና። 11 ካዎይ ኦይችዳ ኦይሾይ ዴፆ፤ አሳ ግዶን ዶና ፆሳታፐ አትሽን፥ ሄሳ ካዋስ ቆንጭሳናዉ ዳንዳኤይ ባዋ” ያግዶሶና።

12 ካዎይ ዳሮ ይሎትድ፥ ባብሎነን ደእያ ጭንጫታ ኡባ ዎꬋናዳ ኪትስ። 13 ጭንጫታ ዎꬋናዉ አዋጆይ ከይስ፤ ዳነላነ እያ ላገታ ዎꬋናዉ አስ ኪተትስ።

14 ካዋ ናገይሳታ ሀላቃይ አርዮክ፥ ባብሎነን ደእያ ጭንጫታ ዎꬋናዉ ከይያ ዎደ ዳነል እያ ጭንጫተꬃንነ ሂላን ኦድስስ። 15 እ ካዋ ናገይሳታ ሀላቃ አርዮካ፥ “ካዎይ ሀይሳ መላ ኢታ አዋጆ አይስ ከስዴ?” ግድ ኦይችስ። አርዮክ ሀኖታ ዳነላስ ኦድስ። 16 ዳነል ካዋኮ ገልድ፥ አሙሁዋ ብርሸꬃ ኤርሳናዉ ባዉ ዎደይ እመታና መላ ዎስስ።

17 ሄሳፈ ጉየ ዳነል ባ ሶ ስሚድ፥ ባ ሄꬑ ላገታስ፥ አናንያስ፥ ምሳኤላስነ አዛርያስ ሀኖታ ኦድስ። 18 ኤንቲ ባብሎነን ደእያ ሀንኮ ጭንጫታራ እስፈ ሀይቆናዳ፥ ሳሎ ፆሳይ ማሮታ ኦꬅድ፥ ሀ ፁራ ኤንታዉ ቆንጭሳናዳ ዎሳና መላ ኤንታዉ ኦድስ።

19 ሄ ቃማ ፁራይ ዳነላስ ቆንጭስ። ዳነል ሳሎ ፆሳ ሀይሳዳ ያግድ ጋላትስ፤

20 “ጭንጫተꬅነ ዎልቅ ፆሳሳ ግድያ ግሾ፥

እያ ሱንꬃይ መርናፐ መርና ጋካናዉ ጋላተቶ።

21 እ ዎደታነ አጌናታ ላሜስ፤

ካዎታ አራታን ኡትሴስ፤ አራታፐ ድጌስ።

ጭንጫታስ ጭንጫተꬅ እሜስ፤

አኬካንቾታስ ኤራ እሜስ።

22 እ ፁራነ ጌምዳባ ቆንጭሴስ፤

እ ꬉማን ደእያባ ኤሬስ፤

ፖኦይ እያራ ደኤስ።

23 ታ ማይዛታ ፆሳዉ፥

ታ ነና ጋላታይስ፤ ሳባይስ።

ነ ታዉ ጭንጫተꬅነ ዎልቃ እማዳሳ፤

ኑኒ ነና ኦይችዳባ ታና ኤርሳዳሳ፤

ካዋ አሙሁዋ ኑና ኤርሳዳሳ”

ያግስ።

ዳነል አሙሆ ብርሽስ

24 ሄሳፈ ጉየ፥ ዳነል ባብሎነን ደእያ ጭንጫታ ዎꬍሳናዉ ካዉዋፐ ኪታ ኤክዳ፥ አርዮካኮ ብድ፥ “ጭንጫታ ዎꬎፓ፤ ታና ካዋኮ ገልሳ፤ ታኒ እያ አሙሁዋ ብርሸꬃ እያ ኤርሳና” ያግስ።

25 አርዮክ ኤለስድ ዳነላ ካዋኮ ገልስድ፥ ካዋኮ፥ “ይሁዳፐ ድኤትድ ይዳ አሳፐ ካዋ አሙሁዋ ብርሸꬃ ኤርሳናዉ ዳንዳእያ አሰ ደማስ” ያግስ።

26 ካዎይ ብልፃሶራ ጌተትያ ዳነላ፥ “ታ አሙህዳ አሙሁዋነ እያ ብርሸꬃ ታና ኤርሳናዉ ዳንዳአይ?” ግድ ኦይችስ።

27 ዳነል ሀይሳዳ ያግድ ዛርስ፦ “ካዋዉ፥ ነ ኦይችዳ ፁራ ቆንጭሳናዉ ዳንዳእያ ጭንጫ አስ፥ ማሮይ፥ ብታንቾይነ፥ ሙሩንያ አስ ባዋ። 28 ሽን ፁራ ቆንጭስያ እስ ፆሲ ሳሎን ደኤስ። ዉርሰꬃ ዎደታን ሀናናባ እ፥ ነና በስስ። ነ አርሳን ዝንአዳ፥ ነ በእዳ አሙሆይነ ቆንጨꬃይ ሀይሳ።

29 “ካዋዉ፥ ነ አርሳን ዝንአዳ፥ ስንꬃፈ ያናባ ቆፓዳሳ። ሄ ዎደ ፁራ ቆንጭስያ ፆሳይ ስንꬃፈ ሀናናባ ነና በስስ። 30 ሀ ፁራይ ታዉ ቆንጭዳይ፥ ታ ሀራ አሳፐ ጭንጫ ግድዳ ግሾ ግደና። ሽን ኔኒ ካዎይ፥ አሙሁዋ ብርሸꬃ ኤራናዳነ ነ ሁጰን ስመረትያ ቆፋ አኬካና መላሳ።

31 “ካዋዉ፥ ነ ዳሮ ግታ፥ ጶልያነ ፄላናዉ ያሽያ ምስለይ ነ ስንꬃን ኤቅዳይሳ በአዳሳ። 32 ሄ ምስልያ ሁጰይ፥ ዋላህ ባይና ዎርቃፈ፥ እያ ትራይነ ኩሸት ብራፐ፥ ኡሎይነ ዎድረት ናሰ ብራታፐ፥ 33 ሱይለይ ብራታፐነ ቶሆ ያቻ ባጋይ ብራታፐ ባጋይ ቢታፈ መትስ። 34 ኔኒ ምስልያ ፄልያ ዎደ፥ እስ ሹች አሳ ኩሸይ ቦቾና ꬎቆለትድ፥ ብራታፐነ ቢታፈ መትዳ ምስልያ ቶሆ ያቻ ቦላ ዎꬍድ ጋጭስ። 35 ሄ ዎደ ብራት፥ ኡርቅ፥ ናሰ ብራታይ፥ ብርነ ዎርቀይ ኡባይ ጋጨትድ፥ ቦነን ዉዱማን ደእያ ሱላ መላ ግድን፥ አይኮይካ አቶናሽን ጫርኮይ ፕትድ ኤፍስ። ሽን ምስልያ ቦላ ዎꬍዳ ሹቻይ ዙማ ግድድ ሳኣ ኩምስ።

36 “አሙሆይ ሀይሳ፤ ሀእ ብርሸꬃ ኑኒ ነዉ ኦዳና። 37 ካዋዉ፥ ኔኒ ካዎታ ካዎ። ሳሎ ፆሳይ ነዉ ካዎተꬅነ ዎልቃ፥ ምኖተꬅነ ቦንቾ እሚስ። 38 ኔኒ ቢታ ኡባ ሃራናዳ ኦꬅስ፤ አሰ፥ ዶአነ ሳሎ ካፎ ነ ኩሸን ዎꬅስ። ሄሳ ግሾ፥ ዎርቃ ሁጰይ ነና።

39 “ኔፐ ጉየ፥ ምኖተꬃን ነና ጋኮና ሀራ ካዎተꬅ ደንዳና። ካልድ፥ ቢታ ኡባ ሃርያ፥ ናሰ ብራታ ግድያ፥ ሄꬓንꬆ ካዎተꬅ ደንዳና። 40 ዉርሰꬃን ኡባ ጋጭድ ሊቅስያ ብራታዳ ምንዳ ኦይዳንꬆ ካዎተꬅ ደንዳና። ብራት ኡባ ጋጭድ ሊቅሰይሳዳ እ፥ ባፐ ካሰ ደንድዳ ካዎተꬃታ ጋጭድ ሊቅሳና።

41 “ቶሆትነ ቶሆ ብራት ባጋይ ብራታፐ፥ ባጋይ ቢታፈ መትዳይሳ ነ በእዳይሳዳ፥ ሄ ካዎተꬃይ ሻከትዳ ካዎተꬅ ግዳና። ብራት ቢታራ ዋላከትን፥ ኔኒ በእዳይሳዳ ባጋይ ብራታዳ ምኖ ግዳና። 42 ቶሆ ብራት ባጋይ ብራታ፥ ባጋይ ቢታ ግድዳይሳዳ፥ ሀ ካዎተꬃስ ባጋይ ምኖ፥ ባጋይ ሹጎ ግዳና። 43 ብራት ቢታራ ዋላከትን ኔኒ በእዳይሳዳ ሄ ናምኡ ባጋ አሳይ ገሎንነ ኤኮን ዋላከታና። ሽን ብራት ቢታራ ዋላከታናዉ ዳንዳኦናይሳዳ ኤንቲ እስኖ ግድድ ጋምአናዉ ዳንዳኦኮና።

44 “ሄ ካዎታ ላይꬃን፥ ሳሎ ፆሳይ ኩንዶና፥ ሀራ አሳስ አꬍድ እመቶና ካዎተꬃ ኤሳና። ሄ ኤቅዳ ካዎተꬃይ፥ ሄ ካዎተꬃታ ኡባ ጋጭድ ꬋይሳና፤ ሽን እ መርናዉ ኤቅድ ዳና። 45 አሳ ኩሸይ ቦቾና ዙማፐ ꬎቆለትድ፥ ዎꬍድ፥ ብራታፐ፥ ናሰ ብራታፐ፥ ቢታፈ፥ ብራፐነ ቢታፈ መትዳ ምስልያ ጋጭዳ ሹቻ ብርሸꬃይ ሄ ካዎተꬃ።

“ግታ ፆሳይ ስንꬃፈ ሀናናባ ካዋ በስስ። አሙሆይ ቱማ፤ ብርሸꬃይካ አማነትዳይሳ” ያግድ ዛርስ።

46 ሄሳፈ ጉየ፥ ካዎይ ናቡካዳናፆር ዳነላ ቦንችድ፥ ጉፋንስ፤ አሳይ እያ ስንꬃን ያርሾ ያርሻና መላነ እፃነ ጩይሳና መላ ኪትስ። 47 ካዎይ ዳነላ፥ “ቱማ ነ ፆሳይ ፆሳታ ፆሰ፥ ካዎታ ጎዳነ ፁራ ቆንጭስያ ፆሰ። ኔኒ ሀ ፁራ ቆንጭሳናዉ ዳንዳእዳይ ሄሳ ግሾሳ” ያግስ።

48 ሄሳፈ ጉየ፥ ካዎይ ዳነላ አꬅድ ቦንችስ፤ ዳሮነ አልኦ እሞታታ እያዉ እሚስ። ባብሎነ ቢታ ሃርያ አሰ ኦꬅስ፤ ባብሎነን ደእያ ጭንጫታ ኡባ ቦላ ሀላቃ ኦꬅድ ሹምስ። 49 ዳነል ኦይሻን፥ ካዎይ ስድራቃ፥ ምሳቃነ አብዳናጎ ባብሎነ ቢታ አይሰይሳታ ኦꬅድ ሹምስ፤ ሽን ዳነል ካዎ ኬꬃን ጋምእስ።

3

ዎርቃ ምስለነ እቶነ ታማ

1 ካዎይ ናቡካዳናፆር አዱሳተꬃይ ኡሱፑን ታሙ ዋꬋ፥ ጎምፓይ ኡሱፑን ዋꬋ ግድያ ምስለ ዎርቃፈ መꬍድ፥ ባብሎነ ቢታን ዱራ ደምባን ኤስስ። 2 ሄ ምስልያ አንጅሳናዉ ያና መላ፥ ካዎ ሞርናታ፥ ሹማታ፥ ቢታ አይሰይሳታ፥ ካዋ ዞረይሳታ፥ ሚሸ ኬꬃን ኦይሳታ፥ ፕርዳ ዳይናታ፥ ህገ ኤራንቾታነ አዉራጃ ሹማታ ፄግስ። 3 ሄ ዎደ ካዎ ሞርናት፥ ሹማት፥ ቢታ አይሰይሳት፥ ካዋ ዞረይሳት፥ ሚሸ ኬꬃን ኦይሳት፥ ፕርዳ ዳይናት፥ ህገ ኤራንቾትነ አዉራጃ ሹማት ሺቅድ፥ ካዎይ ናቡካዳናፆር ኤስዳ ምስልያ ስንꬃን ኤቅዶሶና። 4 ሄ ዎደ አዋጅያ አደይ ባ ቃላ ꬎቁ ኦꬅድ፥ ሀይሳዳ ያግስ፦ “ህንተኖ፥ አሳዉ፥ ካዎተꬃቶ፥ ዱማ ዱማ ዶና ኦደተይሳቶ፥ 5 ኡባይ ሞይዘ፥ ሱሱልኤ፥ ማስንቆ፥ ዲꬅ፥ ዛየነ ሀራ የꬃ ሚሸ ግርስ ስእያ ዎደ፥ ካዎይ ናቡካዳናፆር ኤስዳ ዎርቃ ምስልያስ ጉፋንድ ጎይንተ። 6 ምስልያ ስንꬃን ጉፋንድ ጎይኖና ኦንካ፥ ሄ ሳትያን ኤፅያ እቶነ ታማን ሆለታና” ያግስ።

7 ሄሳ ግሾ፥ አሳይ፥ ካዎተꬃትነ ዱማ ዱማ ዶና ኦደትያ ኡባይ ሞይዘ፥ ሱሱልኤ፥ ማስንቆ፥ ዲꬅ፥ ዛየነ ሀራ የꬃ ሚሸ ግርስ ስእዳ ዎደ ቢታን ጉፋንድ፥ ካዎይ ናቡካዳናፆር ኤስዳ ዎርቃ ምስልያስ ጎይንዶሶና።

8 ሄ ዎደ ባብሎነ አሳታፐ እሶት እሶት አይሁደታ ሞትዶሶና። 9 ኤንቲ ካዋ ናቡካዳናፆራኮ ሀይሳዳ ያግዶሶና፤ “ካዋዉ፥ መርናዉ ካዎታ። 10 ካዋዉ፥ ነ ሞይዘ፥ ሱሱልኤ፥ ማስንቆ፥ ዲꬅ፥ ዛየነ ሀራ የꬃ ሚሸ ግርስ ስእያ ኦንካ ጉፋንድ፥ ዎርቃ ምስልያስ ጎይናና መላ፥ 11 ቢታን ጉፋንድ ጎይኖና አስ ደእኮ፥ እቶነ ታማን ሆለታና መላ አዋጆ ከሳዳሳ። 12 ሽን ካዋዉ፥ ኔኒ ባብሎነ ቢታን ሹምዳ አይሁደት፥ ስድራቅ፥ ምሳቅነ አብዳናጎይ ነ ኪታ እፅዶሶና። ነ ፆሳታስ ኦꬆኮና፤ ቃስ ነ ኤስዳ ዎርቃ ምስልያካ ጎይኖኮና” ያግዶሶና። 13 ናቡካዳናፆር ሄሳ ስእዳ ዎደ፥ ይሎ ኤፅድ፥ ስድራቃ፥ ምሳቃነ አብዳናጎ ኤሀና መላ ኪትስ፤ ኤንታ ካዋ ስን ኤህዶሶና። 14 ናቡካዳናፆር ኤንታ ሀይሳዳ ያግስ፦ “ስድራቃ፥ ምሳቃ፥ አብዳናጎ፥ ህንተ ታ ፆሳታስ ኦꬅቦናይስነ ታ ኤስዳ ዎርቃ ምስልያ ጎይንቦናይስ ቱሜ? 15 ሀእ ሞይዘ፥ ሱሱልኤ፥ ማስንቆ፥ ዲꬅ፥ ዛየነ ሀራ የꬃ ሚሸ ግርስ ስእያ ዎደ ታ ኤስዳ ምስልያስ ጉፋንድ ጎይንኮ ሎኦ። ሽን ህንተ ጎይኖና እፅኮ፥ ኤለስድ ኤፅያ እቶነ ታማን ሆለታና። አይ ፆስካ ህንተና ታ ኩሸፐ አሸና” ያግስ።

16 ስድራቅ፥ ምሳቅነ አብዳናጎይ ዛሪድ፥ “ካዋዉ፥ ናቡካዳናፆራ፥ ሀይሳስ ኑ ነዉ ዛሮ እማናዉ በሰና። 17 ካዋዉ፥ ኑ ኤፅያ እቶነ ታማን ሆለትያኮካ፥ ኑ እያዉ ኦꬅያ ፆሳይ ታማፐ ኑና አሻናዉ ዳንዳኤስ። ቃስ ካዋዉ፥ እ ኑና ነ ኩሸፐ አሻና። 18 ሽን ካዋዉ፥ እ ኑና አሾና እፅኮካ፥ ኑኒ ነ ፆሳታስ ኦꬆናይሳነ ነ ኤስዳ ዎርቃ ምስልያ ጎይናናይሳ ኤራ” ያግዶሶና።

19 ሄ ዎደ ናቡካዳናፆር ስድራቃ፥ ምሳቃነ አብዳናጎ ቦላ ይሎ ኤፅን፥ እያ ሶምኦይ ላመትስ። ታማይ ካሰ ኤፀይሳፈ ላፑን ኩሸ አꬍድ ኤፃና መላ ኪትስ። 20 ስድራቃ፥ ምሳቃነ አብዳናጎ ቃችድ፥ ኤፅያ እቶነ ታማን ሆላና መላ፥ ባ ኦላንቾታ ግዶፈ ምኖ አሳታ ኪትስ። 21 ኤንቲ ባንታ አፍላራ፥ ሱርያራ፥ ሁጰ ፃꬃራነ ሀራ ማኦ ኡባራ ደእሽን፥ ኤፅያ እቶነ ታማን ሆልዶሶና። 22 ካዋ ኪታይ ዳሮ ኤሶ ግድዳ ግሾነ እቶነ ታማይ ካሰፐ አꬍድ ኤፅያ ግሾ፥ ስድራቃ፥ ምሳቃነ፥ አብዳናጎ ታማን ሆልዳ፥ ምኖ አሳታ ታማ ላጮይ ዎꬍስ። 23 ሀ ሄꬑ ቃሸትዳ አሳት፥ ስድራቅ፥ ምሳቅነ አብዳናጎይ፥ ኤፅያ እቶነ ታማን ዎꬍዶሶና።

24 ሄሳፈ ጉየ፥ ካዎይ ናቡካዳናፆር ማላለትድ፥ ኤሶን ደንድ ኤቅድ፥ “ኑ ቃችድ ኤፅያ እቶነ ታማን የግዳ አሳት ሄꬓ ግዶኮናዬ?” ያግድ ባና ዞረይሳታ ኦይችስ።

ኤንቲ፥ “ካዋዉ፥ ኤ፥ ቱማ ሄꬓ” ያግድ ዛርዶሶና።

25 ካዎይ ዛሪድ፥ “ቃሾፐ ብርሸትድ፥ ታማ ግዶን ያነ ሃነ ሄመትያ፥ ታማይ አይኮካ ቦቾና ኦይዱ አሳታ በአይስ፤ ኦይዳንꬆይ ፆሳታ ናአ ዳኔስ” ያግስ።

26 ናቡካዳናፆር ኤፅያ እቶነ ታማ ማታ ሺቅድ፥ ባ ቃላ ꬎቁ ኦꬅድ፥ “ኡባፈ ꬎቃ ፆሳ ኦሳንቾቶ፥ ስድራቃ፥ ምሳቃ፥ አብዳናጎ፥ ከይድ ሃ ዪተ!” ያግድ ፄግስ። ስድራቅ፥ ምሳቅነ አብዳናጎይ ታማ ግዶፈ ከይዶሶና። 27 ካዉዋፐ ጋርሳራ ቢታ አይሰይሳት፥ ሞርናት፥ ሹማትነ ካዋ ዞረይሳት ኤንታኮ ሺቅዶሶና። ታማይ ኤንታ አሳተꬃ ቦችቦናይሳ፥ ኤንታ ሁጰ ብናናፐ እሶይካ ፁገትቦናይሳ፥ ኤንታ ማኦይካ ሜተትቦናይሳነ ታማ ፔኖይ ኤንታ ቦላ ባይናይሳ በእዶሶና።

28 ሄሳፈ ጉየ፥ ናቡካዳናፆር ሀይሳዳ ያግስ፦ “ስድራቃ፥ ምሳቃነ አብዳናጎ ፆሳይ ጋላተቶ። እ፥ ባ ኪታንቹዋ ኪትድ፥ ባናን አማነትዳ፥ ባ አይለታ አሽስ። ኤንቲ ካዋ ኪታ እፅድ፥ ባንታ ፆሳፈ አትሽን፥ ሀራ ፆሰ ጎይናናፐ ሀይቃናዉ ዶስዶሶና። 29 ሄሳ ግሾ፥ ሀራ አይ ፆስካ ሀይሳዳ ኦꬅድ አሰ አሾና ግሾ፥ ስድራቃ፥ ምሳቃነ አብዳናጎ ፆሳ ቶችድ ኦደትያ አይ አስካ፥ ዎይኮ አይ ካዎተꬅካ፥ ዎይኮ ዱማ ዱማ ዶናን ኦደትያ አይ ኮቻይካ ቃንፀታና መላ ኤንታ ኬꬃይካ ላለትድ፥ ፕቶ ዶረ ግዳና መላ ታኒ ኪታስ” ያግስ።

30 ካዎይ ስድራቃ፥ ምሳቃነ አብዳናጎ ባብሎነ ቢታን ꬎቁ ꬎቁ ኦꬅድ ሹምስ።

4

ናቡካዳናፆራ ናምአንꬆ አሙሁዋ

1 ካዎይ ናቡካዳናፆር፥

አሳስ፥ ካዎተꬃታስ፥ ዱማ ዱማ ዶናን ኦደትያ ኮቻታስ ሀይሳዳ ያግድ ዳብዳበ ፃፍስ፦

ሳሮይ ህንተዉ ግዶ፥

2 ኡባፈ ꬎቃ ፆሳይ ታዉ ኦꬅዳ፥ ማላልስባነ ኦራꬃባ ታ ህንተዉ ኦዳናዉ ኮያይስ።

3 እያ ማላታይ አይባ ግተ!

እ ኦꬅያ ኦራꬃባይ አይባ ምኖ!

እያ ካዎተꬃይ መርና ካዎተꬅ፤

እ የለታፐ የለታ ጋካናዉ ሃሬስ።

4 ታኒ፥ ናቡካዳናፆር ታ ኬꬃን እንጀትን፥ ታ ካዎ ጋꬎን ሚኮትን ደአይስ። 5 እስ ጋላስ ታኒ ያሽያ አሙሆ በአስ። ታኒ ታ አርሳን ዝንአዳ፥ በእዳ አሙሆይነ ቆንጨꬃይ ታና ዳጋንꬅስ። 6 ሄሳ ግሾ፥ አሙሁዋ ብርሸꬃ ታና ኤርሳና መላ ባብሎነን ደእያ ጭንጫታ ኡባ ታኮ ኤሀና መላ ኪታስ። 7 ሄ ዎደ ማሮት፥ ሙራንቾት፥ ፆልንቶ ታይበይሳትነ ብታንቾት ታኮ ይን፥ ታ አሙሁዋ ኤንታዉ ኦዳስ፤ ሽን ኤንቲ ብርሸꬃ ታና ኤርሳናዉ ዳንዳእቦኮና። 8 ዉርሰꬃን ታ ፆሳ ሱንꬃን ብልፃሶራ ጌተትድ ፄገትያ፥ ጌሻ ፆሳታ አያን እያን ደእያ፥ ዳነል ታኮ ገልን፥ እያዉ ታ አሙሁዋ ኦዳስ።

9 ጭንጫታ ሀላቃ ግድዳ ብልፃሶራ፥ ጌሻ ፆሳታ አያን ነናን ደኤይሳነ አይባ ፁርካ ኔፐ ጌሞናይሳ ታኒ ኤራይስ። ታኒ በእዳ አሙሆይ ሀይሳ፤ አነ ታዉ እያ ብርሸꬃ ኦዳ። 10 ታኒ ታ አርሳን ዝንአዳ፥ ቢታስ ግድ ዛዋን እስ ግታ ምꬅ ኤቅዳይሳ ቆንጨꬃን በአስ። 11 ሄ ምꬃይ ድጭድ ግታትስነ ምንስ። እያ ፄራይ ሳሎ ጋኬስ፤ ሳኣ ጋፃፐ ጋፃ ጋካናዉ በንቴስ። 12 ሄ ምꬃ ሀይꬃይ ፄላናዉ ሎኤስ፤ እያ አይፈይካ ዳሮ፤ እያ ቦላ ኡባስ ሜተትያባይ ደኤስ። ሳአ ዶአት እያ ኩያን ሸምፖሶና፤ ሳሎ ካፎት እያ ታሽያ ቦላ ኬፅድ ደኦሶና። ደኦራ ደእያ ኡባይ እያፐ ሜስ።

13 “ታኒ ታ አርሳን ዝንአዳ፥ ጌሻ ኪታንቾይ ሳሎፐ ዎꬍሽን ቆንጨꬃን በአስ። 14 እካ ባ ቃላ ꬎቁ ኦꬅድ፥ ሀይሳዳ ያግስ፦ ‘ሀ ምꬃ ቃንፅተ፤ እያ ታሽያ ካርተ፤ እያ ሀይꬃ ዱꬅተ፤ እያ አይፍያ ላልተ። እያ ጋርሳን ደእያ ዶአትነ እያ ታሽያን ኡትያ ካፎት ኡባይ ባቃቶ። 15 ሽን ዱሩማነ እያ ፃጱዋ ብራታንነ ናሰ ብራታ ሳንꬃላታን ቃችድ፥ ቢታን፥ ማታ ግዶን አጋግተ። ሳሎ አካን ላኮ፤ ባዞን ማታ ግዶን ዶአራ ደኦ። 16 እያ ካሀይ አሳፐ ዶአይሳን ላመቶ፤ ሄሳዳ ሀንድ ላፑን ላይꬅ ደኦ። 17 ኡባፈ ꬎቃ ፆሳይ አሳ ናይታ ካዎተꬃ ኡባ ሃረይሳ፥ ካዎተꬅ ኮይያ አሳስ እመይሳነ ሀር አቶሽን ቦረትዳይሳ ሹመይሳ ደኦን ደእያ አስ ኡባይ ኤራና መላ፥ ሄሳ ኪታንቾት አዋጅዶሶና፤ ጌሻት ፕርዳ ኤህዶሶና’ ” ያግስ።

18 “ታኒ፥ ካዎይ ናቡካዳናፆር በእዳ አሙሆይ ሀይሳ፦ ሀእ፥ ብልፃሶራ፥ ታዉ እያ ብርሸꬃ ኦዳ። ታ ካዎተꬃን ደእያ ጭንጫታፐ እሶይካ ታና ብርሸꬃ ኤርሳናዉ ዳንዳእቤና። ሽን ጌሻ ፆሳታ አያን ነናን ደእያ ግሾ፥ ኔኒ ዳንዳኣሳ” ያጋስ።

ዳነል አሙሆ ብርሸꬃ

19 ሄ ዎደ ብልፃሶራ ጌተትያ ዳነል ዳጋምድ፥ ሀንያባ ꬋይስ። እ ዳጋምዳ ግሾ ጉꬃ ዎደ ስእ ግድ ጋምእስ። ያትን፥ ካዎይ፥ “ብልፃሶራ፥ ሀ አሙሆይነ እያ ብርሸꬃይ ነና ዳጋንꬆፎ” ያግስ።

ብልፃሶር ዛሪድ፥ “ታ ጎዳዉ፥ ሀ አሙሆይ ነና እፀይሳታስ፥ እያ ብርሸꬃይ ነ ሞርከታስ ግዶ። 20 ነ አሙሆን በእዳ ምꬃይ፥ ድጭድ ምንዳይ፥ ዳይድ ሳሎ ጋክዳይ፥ ሳአ ጋፃፐ ጋፃ ጋካናዉ በንትዳይ፥ 21 ሀይꬃይ ፄላናዉ ሎኤይ፥ አይፈይ ዳርዳይ፥ እያ ቦላ ኡባስ ምያባይ ደኤይ፥ ዶአት እያ ኩያን ሸምፕዳይነ ሳሎ ካፎት እያ ታሽያን ኬፅድ ደኤይ፥ 22 ካዋዉ፥ ሄ ምꬃይ ነና። ኔኒ ግታታዳሳ፤ ምናዳሳ፤ ነ ግታተꬃይ ድጭድ፥ ሳሎ ጋክስ፤ ነ ማታይ ሳኣ ጋፃፐ ጋፃ ጋክስ።”

23 “ካዋዉ፥ ጌሻ ኪታንቾይ ሳሎፐ ዎꬍድ፥ ‘ሀ ምꬃ ቃንፅድ ꬋይስተ፤ ሽን እያ ዱሩማነ እያ ፃጱዋ ብራታንነ ናሰ ብራታ ሳንꬃላታን ቃችድ፥ ቢታን፥ ማታ ግዶን አጋግተ። እ ሳሎ አካን ላኮ፤ ላፑን ላይꬅ ጋካናዉ ዎራን ዶአዳ ደኦ’ ” ግያ ዎደ በአዳሳ።

24 “ካዋዉ፥ ብርሸꬃይ ሀይሳ፦ ሀይስ ኡባፈ ꬎቃ ፆሳይ ታ ጎዳ፥ ካዋ ቦላ ፖላናዉ ኪትዳ ፕርዳ። 25 ኔኒ አሳ ግዶፈ ጎደታዳ ዶአታራ እስፈ ዳና። ኔኒ ቦራዳ ማታ ማናነ ሳሎ አካን ላካና። ቃስ ኡባፈ ꬎቃ ፆሳይ፥ አሳ ናይታ ካዎተꬃ ኡባ ሃረይሳነ ካዎተꬅ ባ ኮይዳ አሳስ እመይሳ ነ ኤራና ጋካናዉ፥ ላፑን ላይꬅ ነ ቦላራ አꬋና። 26 ዱሩማይ ፃጶራ ቢታን አታናዳ ኪተትዳይስ፥ ሳሎ ፆሳይ ቢታ ኡባ ሃረይሳ ኔኒ ኤርያ ዎደ፥ ነ ካዎተꬃይ ነዉ ስማናይሳ በሴስ። 27 ካዋዉ፥ ታ ዞርያ ኤካ። ናጋራ ኦሶ አጋዳ ሱረባ ኦꬃ፤ ኡንኤትዳይሳታ ናቆ አጋዳ ኤንታዉ ቃታ። ኦን ኤር ኔኒ ሳሮ ዳና ዎደይ አዱቆና አገና” ያግስ።

አሙሆይ ፖለትስ

28 ሀ ኡባይ ካዋ ናቡካዳናፆራ ቦላ ጋክስ። 29 ታማነ ናምኡ አጌናፐ ጉየ፥ ካዎይ ባብሎነን ደእያ ካዎ ጋꬎ ቦላ ደእያ በሳን ስመረቴስ። 30 ካዎይ፥ “ታኒ፥ ታ ግታ ዎልቃን፥ ታ ግታ ቦንቹዋስ ካዎይ ዳና መላ ታ ኬፅዳ ዎልቃማ ባብሎነ ካታማይ ሀይሳ ግደኔ?” ያግስ።

31 እ፥ ባ ኦዳ ዉርሶና ደእሽን፥ ሳሎፐ ሀይሳዳ ግያ ቃል ይድ፥ “ካዋ ናቡካዳናፆራ፥ ነ ቦላ ፕርደትዳ ፕርዳይ ሀይሳ፦ ነ ካዎተꬃይ ኔፐ ኤከትስ። 32 ኔኒ አሳ ግዶፈ ጎደታዳ፥ ባዞ ዶአታራ ዳና፤ ነ ቦራዳ ማታ ማና። ኡባፈ ꬎቃ ፆሳይ አሳ ናይታ ካዎተꬃ ኡባ ሃረይሳነ እ ባ ኮይዳ አሳስ ካዎተꬅ እመይሳ ኔኒ ኤራና ጋካናዉ ላፑን ላይꬅ ነ ቦላራ አꬋና” ያግስ።

33 ናቡካዳናፆራ ቦላ ጌተትዳባይ ኤለስድ ፖለትስ። አሳ ግዶፈ ጎደትድ፥ ቦራዳ ማታ ምስ። እያ አሳተꬃይ ሳሎ አካን ላክስ። እያ ብናናይ አንኮ ባለዳ፥ እያ ፁጉንꬃይካ ካፎ ፁጉንꬃዳ ድጭስ።

34 “ሄ ላፑን ላይꬃይ ዉርዳፐ ጉየ፥ ታኒ ናቡካዳናፆር ꬎቁ ጋዳ ሳሎ ፄላስ። ታ ካሀይ ስምን፥ ኡባፈ ꬎቃ ፆሳ ጋላታስ፤ መርና ፆሳ ቦንቻስ፤ ሳባስ።

“እ መርናፐ መርናዉ ሃሬስ፤

እያ ካዎተꬃይ የለተꬃፈ የለተꬃ ጋካናሳ።

35 ሳአን ደእያ አሳ ኡባይ

እያ ስንꬃን ላፋባ።

ሳሎ መተꬃታ ቦላነ

ሳአን አሳ ቦላ እ ዶስዳባ ኦꬄስ።

እያ ኩሽያ ተቃናዉ ዳንዳኤይ ባዋ፥

እያ፥ ‘አይ ኦꬃይ?’ ያግድ ኦይቸይ ዴና።

36 ታ ካሀይ ስምን፥ ታ ካዎተꬃ ቦንቾይነ ታ ቴማይ ታዉ ስምስ። ካሰ ታና ዞረይሳትነ ታ ሞርናት ታና ኮይዶሶና። ታኒ ታ አራታን ምናስ፤ ታዉ ካሰይሳፈ አꬍያ ግታተꬅ ጉዠትስ። 37 ህዛ፥ ታኒ ናቡካዳናፆር ሳሎ ካዋ ጋላታይስ፤ እያ ꬎቁ ꬎቁ ኦꬃይስ፤ እያ ቦንቻይስ። እ ኦꬅያባ ኡባይ ልከ፤ እያ ኦገ ኡባይ ሱረ፤ እ ኦቶሮን ሄመተይሳታ ካዉሻናዉ ዳንዳኤስ” ያግስ።

5

ካዋ ብልፃሶራ ግብራ

1 እስ ጋላስ ካዎይ ብልፃሶር ሙኩሉ ግድያ ባ ሹማታስ ግብራ ጊግስድ፥ ኤንታራ እስፈ ዎይነ ኡሻ ኡይስ። 2 ብልፃሶር ዎይነ ኡሻ ኡይድ ማꬆትዳ ዎደ፥ እያ አዋይ ናቡካዳናፆር የሩሳላመን ደእያ ፆሳ ኬꬃፈ ኤህዳ ዎርቃፈነ ብራፐ ኦሰትዳ ኡሻ ሚሸታ ኤሀና መላ ኪትስ። እ ሄሳ ኦꬅዳይ እ፥ እያ ሹማታስ፥ እያ ማቸትነ እያ ላገꬆት ኡሻ ሄ ሚሸታን ኡያናዉ ኮይዳ ግሾሳ። 3 ኤንቲ የሩሳላመን ደእያ ፆሳ ኬꬃፈ ኤህዳ ዎርቃፈ ኦሰትዳ ኡሻ ሚሸታ ካዋስ ኤህዶሶና። ያትን ካዎይ፥ እያ ሹማት፥ እያ ማቸትነ እያ ላገꬆት ሄ ሚሸታን ትገትዳ ዎይነ ኡሻ ኡይዶሶና። 4 ኤንቲ ሄ ዎይነ ኡሻ ኡይሸ፥ ዎርቃፈ ብራፐ፥ ናሰ ብራታፐ፥ ብራታፐ፥ ምꬃፈነ ሹቻፈ ኦሰትዳ ፆሳታ ጋላትዶሶና።

5 ሄ ዎደ ቆፖና ደእሽን፥ አሳ ኩሸ ብራት ከይድ፥ ፆምፐ ዎꬅያ ኮጫ ስንꬃን፥ ሜሸትዳ ካዎ ጋꬎ ጎዳ ቦላ ፃፍዶሶና። ሄ ኩሸይ ፃፍያ ዎደ ካዎይ በእስ። 6 ሄ ዎደ እያ ሶምኦይ ላመትድ፥ ብዶ ግድስ፤ ያሻን እያ ጋደይ ኮኮርስ፤ እያ ጉልባታይ እፅስ።

7 ካዎይ ባ ቃላ ꬎቁ ኦꬅድ፥ ሙራንቾታ፥ ማሮታነ ፆልንቶ ፓይደይሳታ ኤሀና መላ ኪትስ። እ፥ ባብሎነ ጭንጫታኮ ሀይሳዳ ያግስ፦ “ሀ ፁፍያ ናባብድ፥ እያ ብርሸꬃ ታዉ ኦድያ ኦንካ፥ ኦቻ ቴራ ዳንያ ማኡዋ ማአና፤ * እያ ቆን ዎርቃ አꬃና፤ እ፥ ታ ካዎተꬃ ሃርያ ሄꬓንꬆ አስ ግዳና” ያግስ።

8 ባብሎነ ጭንጫት ኡባይ እያ ስን ይዶስና፤ ሽን ኤንታፈ ኦንካ ሄ ፁፍያ ናባባናዉ ዎይኮ እያ ብርሸꬃ ኦዳናዉ ዳንዳእቤና። 9 ካዎይ ብልፃሶር ካሰይሳፈ አꬍድ ዳጋምን፥ እያ ሶምኦይ ካሰይሳፈ አꬍድ ብዶ ግድስ። እያ ሹማት ሀንያባ ꬋይዶሶና።

10 እያ አይያ፥ ካዋነ እያ ሹማታ ፓላማ ስአዳ፥ ኤንቲ ግብራ ምያ ኬꬃ ገላዳ፥ ሀይሳዳ ያጋሱ፦ “ካዋዉ፥ መርናዉ ካዎታ! ሀ ቆፋን ዳሮ ዳጋሞፋ፤ ነ ሶምኦይ ላመቶፎ። 11 ጌሻ ፆሳታ አያን እያ ቦላ ደእያ፥ እስ አስ ነ ካዎተꬃ ግዶን ደኤስ። እያዉ ኤራተꬅ፥ አኬክነ ጭንጫተꬅ ደኤስ። ካሰ ነ አዋይ፥ ካዎይ ናቡካዳናፆር እያ፥ ማሮታ፥ ሙራንቾታ፥ ብታንቾታነ ፆልንቶ ፓይደይሳታ ሀላቃ ኦꬅድ ሹምስ። 12 እ፥ ሎኦ አያን፥ ኤርነ አኬክ ደእያ አሰ። እ አሙሆ ብርሻናዉ፥ ቃንእሸ ኦዳናዉነ ፁራ ቆንጭሳናዉ ዳንዳኤስ። ካዎይ ብልፃሶራ ግድ ሱንꬅዳ ዳነላ ፄጋ። እ ነዉ ፁፍያ ብርሸꬃ ኦዳና” ያጋሱ።

13 ሄ ዎደ ዳነላ ካዋኮ ኤህን፥ ካዎይ እያኮ ሀይሳዳ ያግስ፦ “ዳነል ነኔ? ታ አዋይ፥ ካዎይ ይሁዳፐ ድእድ ኤህዳይሳታፐ እሶይ ነኔ? 14 ፆሳታ አያን ነናን ደኤይሳ፥ ኤር፥ አኬክነ ጭንጫተꬅ ነዉ ደኤይሳ ታ ስአስ። 15 ሀ ፁፍያ ናባባናዉነ እያ ብርሸꬃ ታዉ ኦዳናዉ ሙራንቾትነ ጭንጫት ይዶሶና፤ ሽን ኤንቲ ታዉ ብርሸꬃ ኦዳናዉ ዳንዳእቦኮና። 16 ኔኒ ብርሸꬃ ኦዳናዉነ ዴፆ ኦይሻ ኡባ ዛራናዉ ዳንዳኤይሳ ታ ስአስ። ህዛ ነ ሀ ፁፍያ ናባባናዉነ እያ ብርሸꬃ ታዉ ኦዳናዉ ዳንዳእኮ፥ ኦቻ ቴራ ዳንያ ማኡዋ ማይዛና፤ ነ ቆን ዎርቃ አꬃና፤ ኔኒ፥ ካዎተꬃ ሃርያ ሄꬓንꬆ አሰ ግዳና።”

17 ዳነል ካዋስ ዛሪድ፥ “ነ እሞይ ነዉ ግዶ፤ ነ ዎይቱዋ ሀራ አሳስ እማ። ግዶሽን፥ ታኒ ፁፍያ ካዋስ ናባባና፤ ብርሸꬃካ ኦዳና።”

18 “ካዋዉ፥ ኡባፈ ꬎቃ ፆሳይ ነ አዋ ናቡካዳናፆራስ ካዎተꬅ፥ ግታተꬅ፥ ቦንቾነ ቴማ እሚስ። 19 እያ ግታተꬃ ጋሶን ደረይ፥ ካዎተꬃትነ ዱማ ዱማ ዶናን ኦደትያ ኮቻት እያዉ ያሻን ኮኮርዶሶና። እ ዎꬋናዉ ኮየይሳ ዎꬌስ፤ አሻናዉ ኮየይሳ አሼስ፤ ሹማናዉ ኮየይሳ ሹሜስ፤ ካዉሻናዉ ኮየይሳ ካዉሼስ። 20 ሽን እ ኦቶርትዳ ዎደነ እያ ዎዛናይ ሙምዳ ዎደ፥ ባ አራታፐ ዎꬍስ፤ እያ ቦንቾይካ ቃረትስ። 21 አሳ ግዶፈ ጎደትስ፤ እያ ካሀይ ላመትን ዶአ ግድስ። ቦራዳ ማታ ምሸ ደምባ ሀረታራ እስፈ ደእስ። እያ አሳተꬃይ ሳሎ አካን ላክስ። ሄስ ሀንዳይ፥ ኡባፈ ꬎቃ ፆሳይ አሳ ናይታ ካዎተꬃ ኡባ ሃረይሳነ ባ ኮይዳይሳስ እመይሳ እ ኤራና መላሳ።

22 “ሽን ብልፃሶራ፥ ኔኒ እያ ናአይ፥ ሀ ኡባ ኤራሸ ነ ነናተꬃ ካዉሻባካ። 23 ቃስ ሳሎ ጎዳ ቦላ ኦቶርታዳ፥ ነናተꬃ ꬎቁ ꬎቁ ኦꬃዳሳ። እያ ኬꬃፈ ቦንቀትድ ይዳ ዎርቃ ሚሸታን ኔኒ፥ ነ ሹማት፥ ነ ማቸትነ ነ ላገꬆት፥ ዎይነ ኡሻ ኡይደታ። ቃስ ፄላናዉ፥ ስአናዉነ ኤራናዉ ዳንዳኦና ብራፐ፥ ዎርቃፈ፥ ናሰ ብራታፐ፥ ብራታፐ፥ ምꬃፈነ ሹቻፈ ኦሰትዳ ፆሳታ ጋላትደታ። ነ ደኡዋነ ነ ኦግያ ባ ኩሸን ኦይክዳ ፆሳ ቦንቻባካ። 24 ሄሳ ግሾ፥ ኩሸ ብራት እያፐ ኪተትን፥ ሀ ፁፈይ ፃፈትስ።

25 “ፁፈይ፥

‘ማነ፥ ማነ፥ ተቀል፥ ፓረስ’ ያጌስ።

26 “አራምከ ዶናን እያ ብርሸꬃይ ሀይሳ።

ማነ፦ (ታይበትስ) ‘ፆሳይ ነ ካዎታ ላይꬃ ታይብድ ዉራናዳ ኦꬅስ’ ጉሱ።

27 ተቀል፦ (ማዛነትስ) ‘ምዛነን ማዛነታዳ፥ ካዉያዳ በንታዳሳ’ ጉሱ።

28 ፓረስ፦ (ሻከትስ) ‘ነ ካዎተꬃይ ሻከትድ ሜዶናስነ ፋርሰስ እመትስ’ ” ጉሱ።

29 ሄ ዎደ፥ ብልፃሶራ ኪታን፥ ኦቻ ቴራ ዳንያ ማኡዋ ዳነላ ማይዝዶሶና፤ እያ ቆን ዎርቃ አꬅዶሶና፤ ቃስ ካዎተꬃ ሃርያ ሄꬓንꬆ አስ ግዳና መላ አዋጅዶሶና።

30 ሄ ዎደ ቃማ ሞርከት ገልድ፥ ባብሎነ ካዋ ብልፃሶራ ዎꬍዶሶና። 31 እያ ካዎተꬃ፥ ላይꬅ ኡሱፑን ታማነ ናምአ ግድዳ ሜዶና አደይ ዳርዮስ ኤክስ።

6

ዳነል ጋሞ ኦላን

1 ካዎይ ዳርዮስ ባ ካዎተꬃ ኡባ ግዶን ባፐ ጋርሳራ ቢታ ሃርያ ፄታነ ላታሙ አሳታ ሹማናዉ ቆፕስ። 2 ካዋስ አይብካ ፓጮና መላ ሹማታ አዋተꬃን ፄላና መላ ሄꬑ አሳታ ሀላቃ ኦꬅድ ዶርስ፤ ዶረትዳይሳታፐ እሶይ ዳነላ። 3 ዳነል ኦሶ ኦꬃናዉ ባዉ ደእያ ዱማ ኤራን ሀራ ሀላቃታፐነ ሹማታፐ አꬍድ በንትስ። ሄሳ ግሾ፥ ካዎይ እያ ባ ኩመꬃ ካዎተꬃ ቦላ ሹማናዉ ቆፕስ።

4 ቢታ ሹማትነ ሀላቃት ዳነላ ሞታናዉ፥ እ አይስያ አይሱዋ ቦላ ባላ ደማናዉ ኮይዶሶና። ሽን እ፥ ባና ናግያነ አማነትዳ አስ ግድያ ግሾ፥ እያ ሞታናዉ እያ ቦላ አይ ባላካ ደምቦኮና። 5 ዉርሰꬃን ኤንቲ፥ “እያ ፆሳ ህግያ ባጋራ ግዶና እፅኮ፥ ሀራ ባጋራ ዳነላ ሞትያባ ደሞኮ” ያግዶሶና።

6 ሄሳፈ ጉየ፥ ቢታ ሹማትነ ሀላቃት እስፈ ካዋኮ ብድ፥ ሀይሳዳ ያግዶሶና፦ “ካዋዉ ዳርዮሳ፥ መርናዉ ካዎታ! 7 ኑኒ ነ ካዎተꬃ ኦሶ ኦꬅያ ሀላቃት፥ ሹማት፥ አይሰይሳት፥ ዞረይሳትነ ቢታ ሃረይሳት ኡባይ ዞረትዳ እስ ዞረይ ደኤስ። ሄስካ ሀስታሙ ጋላስ ጋካናዉ፥ አይ አስካ ካዋ ዎሳናፐ አትሽን፥ ሀራ አይ አስ ዎይኮ አይ ፆሰ ዎሶናዳ፥ ኔኒ አዋጆ ከሳና መላሳ። ሄ አዋጁዋ ኤኮናይ ጋሞ ኦላን የገታና መላ ኔኒ ኪታ። 8 ህዛ ካዋዉ፥ ሀ አዋጆይ ሻረቶና ሜዶናነ ፋርሰ ህገዳ ምኖነ ላመቶናይሳ ግዳና መላ ፓራማ” ያግዶሶና። 9 ሄሳ ግሾ፥ ካዎይ ዳርዮስ አዋጁዋ ፃፍድ ፓራምስ።

10 ዳነል አዋጆይ ፓራመትድ ከይዳይሳ ኤርዳ ዎደ ባ ሶ ብስ፤ ፖቀ ቦላ ደእያ ክፍልያ ገልስ። ሄ ክፍልያ ማስኮተይ የሩሳላመ ባጋ ስሚድ ዶየትድ ደእሽን፥ ካሰ ዎሰይሳዳ ጉልባትድ፥ ባ ፆሳ ጋላትሸ፥ እስ ጋላሳን ሄꬑ ቶሆ ዎሴስ።

11 ሄ አሳት እስፈ ብድ፥ ዳነል ባ ፆሳ ዎስሽንነ ባ ጎዳ ማዶ ኦይችሽን ደምዶሶና። 12 ኤንቲ ካዋኮ ብድ፥ “ካዋዉ፥ ሀስታሙ ጋላሳታ ግዶን ነ አትሽን፥ ሀራ አይ አሰ ዎይኮ አይ ፆሰ ዎስያ ኦንካ ጋሞ ኦላን የገታና መላ አዋጆ ከሳብኪ?” ያግዶሶና።

ካዎይ ዛሪድ፥ “ኤ አዋጃይ ከይስ፤ ሻረቶና ሜዶናነ ፋርሰ ህገዳ ምንዳይሳ” ያግስ።

13 ኤንቲ፥ “ካዋዉ፥ ሄኮ ይሁዳፐ ድኤትድ፥ ይዳ አሳፐ እሶይ፥ ዳነል፥ ነዉ ግድን ነ ፓራማዳ ከስዳ ነ አዋጁዋካ ኪተተና። እ ሀእ ጋካናዉ ጋላሳን ሄꬑ ቶሆ ባ ፆሳ ዎሴስ” ያግዶሶና።

14 ካዎይ ሄሳ ስእዳ ዎደ ዳሮ አዛንስ፤ ዳነላ አሻናዉ ቆፕድ፥ አው ዉላና ጋካናዉ እያ አሻና ኦገ ኡባ ኮይስ። 15 ሄ ዎደ አሳት እስፈ ካዋኮ ብድ፥ “ካዋዉ፥ ሜዶናነ ፋርሰ ህግያዳ፥ ካዎይ አዋጅዳ አዋጆይ ዎይኮ ኪታይ ላመቶናይሳ ኤራ” ያግዶሶና።

16 ካዋ ኪታን፥ ዳነላ ኤህድ፥ ጋሞ ኦላን የግዶሶና። ካዎይ ዳነላኮ፥ “ነ ኡባ ዎደ ጎይንያ ፆሳይ ነና አሾ” ያግስ። 17 ኤንቲ ሹቹ ኤህድ፥ ኦላ ዶና ጎርድዶሶና። ኦንካ ዳነላ ቦላ ኦሰትዳባይ ላመቶና መላ፥ ካዎይ ባ ማታመነ ባ ሞርናታ ማታመ ሹቻ ቦላ ዎꬅስ። 18 ካዎይ ባ ጋꬎ ስሚድ፥ ካꬅ ሞናነ ኡፋይስያባ ባኮ ሺሾና፥ ꬍስኮ ꬋይድ አቅስ።

19 ካዎይ ዎንታ ጉራ ደንድድ፥ ኤለስድ ጋሞ ኦላኮ ብስ። 20 እ አዛንሸ ያ ጋክድ፥ “ደኦ ፆሳ አይልያዉ፥ ዳነላ፥ ኔኒ ኡባ ዎደ ጎይንያ ነ ፆሳይ፥ ነና ጋሞታፐ አሻናዉ ዳንዳእዴ?” ያግድ ፄግስ።

21 ዳነል ዛሪድ፥ “ካዋዉ፥ መርናዉ ካዎታ! 22 ታ ፆሳይ ባ ኪታንቹዋ ኪትድ፥ ጋሞታ ዶና ጎርድስ፤ ኤንቲ ታና ቦችቦኮና። ታኒ እያ ስንꬃን ፅሎ፤ ቃስ ካዋዉ፥ ነ ስንꬃንካ ባላ ኦꬃብከ” ያግስ።

23 ካዎይ ዳሮ ኡፋይትድ፥ ዳነላ ኦላፈ ከሳና መላ ኪትስ። ዳነል ኦላፈ ከይስ፤ እ ባ ፆሳን አማነትዳ ግሾ፥ እያ አሳተꬃ ቦላ ቆሆይ በንትቤና። 24 ካዎይ ዳነላ ሞትዳ አሳታ ኤሀና መላ ኪትስ። ኤንቲ ኦይከትድ፥ ባንታ ማቸታራነ ባንታ ናይታራ ይድ፥ ኡባይ ጋሞ ኦላን የገትዶሶና። ኤንቲ ኦላ ዉርሰꬃ ጋኮና ደእሽን፥ ጋሞት ጉፕ ኤክድ፥ ኤንታ መቀꬃ መንረꬅ አግዶሶና።

25 ካዎይ ዳርዮስ አሳስ፥ ካዎተꬃታስነ ዱማ ዱማ ዶናን ኦደትያ ኮቻታስ ሀይሳዳ ያግድ ፃፍስ፦

“ሳሮይ ህንተዉ ግዶ!

26 “ታ ካዎተꬃን ደእያ አሳ ኡባይ ዳነላ ፆሳ ያያና መላነ ኮኮራና መላ ታኒ አዋጆ ከሳስ።

“እ መርናዉ ደእያ ደኦ ፆሳ፤

እያ ካዎተꬃይ ፖሎ ꬋየና፤

እያ ካዎተꬃስ ዛው ባዋ።

27 እ፥ አሼስ፤ መቶፐ ከስድ ኤኬስ፤

ሳሎንነ ሳአን ማላታነ ማላታታ ኦꬄስ፤

እ፥ ዳነላ ጋሞታ ዶናፐ አሽስ” ያግስ።

28 ዳነል ዳርዮሳ ካዎተꬃ ዎደነ ፋርሰ ካዋ ቅሮሳ ካዎተꬃ ዎደ ኡባን እንጀትን ደእስ።

7

ኦይዱ ዶአታ ቆንጨꬅ

1 ባብሎነ ካዎይ ብልፃሶር ካዎትዳ ኮይሮ ላይꬃን፥ ዳነል ባ አርሳን ዝንእድ፥ አሙሆነ ቆንጨꬅ በእስ። ባ አሙሁዋን በእዳ አይፈ ቆፋታ ፃፍስ።

2 ዳነል ሀይሳዳ ያግስ፦ “ሳሎፐ ይዳ ኦይዱ ጫርኮት ግታ አባ ቡቅሽን ታ ቃማ ቆንጨꬃን በአስ። 3 እሶይ እሱዋፈ ዱማ ግድዳ ኦይዱ ግታ ዶአት አባፈ ከይዶሶና። *

4 “ኮይሮ ዶአይ ጋሞ ዳኔስ፤ እያዉ አርጋንꬃ ቀፈይ ደኤስ። ታ በእሽን፥ እያ ቀፈይ ሾደትን፥ ሳአፐ ደንድድ፥ አሳዳ ናምኡ ቶሆን ኤቃናዳ ኦሰትስ፤ እያዉ አሳ ዎዛን እመትስ።

5 “ናምአንꬆ ዶአይ እስ ባጋ ꬎቁ ግድ ኤቅዳ ባባንꬅ ጌተትያ ዶአ ዳኔስ። ሄ ዶአይ ሄꬑ ጋይለ መቀꬅ ባ ዶናን ባርድ፥ ባ አቻን ሳፅድ ኦይክስ። እካ፥ ‘ደንዳ፤ ካላና ጋካናዉ አሾ ማ’ ጌተትስ።

6 “ሄሳፈ ካላዳ፥ ማሄ ዳንያ ሀራ ዶአ በአስ። እያ ዞኮን ካፎ ቀፈ ዳንያ ኦይዱ ቀፈት ደኦሶና። እያዉ ኦይዱ ሁጰት ደኦሶና፤ እያዉ ሃሮ ማት እመትስ።

7 “ሄሳፈ ጉየ፥ ቃማ ቆንጨꬃን ያሽያ፥ ዳጋንꬅያነ ዳሮ ምኖ ግድዳ ኦይዳንꬆ ዶአ በአስ። እያዉ ግታ ብራታ አች ደኤስ። እ ባናን ጋሄትያ ኡባ ኤንታን መንረꬅድ ሜስ፤ አትዳይሳታ ባ ቶሁዋን የረꬄስ። ካሰ ታ በእዳ ዶአታ ኡባፈ እ ዱማቴስ፤ እያዉ ታሙ ካጨይ ደኤስ። * 8 ታኒ ሄ ካጨታባ ቆፕሽን፥ ኤንታ ግዶፈ ሀራ እስ ጉꬃ ካጨይ ከይሽን በአስ። ሄ ካጨይ ሀንኮ ካጨታፐ ሄꬓታ ꬎቆልድ ሆልስ። ሄ ቃጭያስ አሳ አይፈ ዳንያ አይፈይነ ኦቶሮን ኦደትያ እንፃርስ ደኤስ። *

9 “ታኒ ሄሳ በእሽን፥ አራታት ኡተꬃስ ጊግዶሶና። መርናዉ ደኤይስ ባ አራታን ኡትስ፤ እያ ማኦይ ሻቻዳ፥ እያ ሁጰ ብናናይ ሙቃዳዳ ቦꬁ። እያ አራታይነ አራታ ገርቶይ ታማዳ ሎጬስ። * 10 እያ አራታ ግዶፈ ታማ ሻፍ ፑልትድ፥ ከዬስ። ሙኩሉ ቶሆ ሙኩላን ታይበተይሳት እያዉ ኦꬆሶና፤ ታሙ ሙኩሉ ቶሆ ታሙ ሙኩላን ታይበተይሳት እያ ስንꬃን ኤቆሶና። ፕርድ ዶመትስ፤ ማፃፋት ዶየትዶሶና። *

11 “ካጨይ ኦደትያ ኦቶሮ ቃላ ታኒ ስእዳ ግሾ፥ እያ ጫዳ ፄላስ። ታኒ በእሽን ዶአይ ሀይቅድ፥ ኤፅያ ታማን የገትድ፥ ꬋይስ። 12 ሀንኮ ሄꬑ ዶአታ ማታይ ኤከትስ፤ ሽን ኤንቲ ጉꬃ ዎደ ደኦን ዳና መላ ኤንታዉ እመትስ።

13 “ታኒ፥ ቃማ ቆንጨꬃን፥ አሳ ናአ ዳነይስ ሳሎፐ ሻራራ ይሽን በአስ። መርናዉ ደኤይሳኮ ሺቅን፥ እያ ስን አꬅዶሶና።* 14 እያዉ ማት፥ ቦንቾይነ ካዎተꬅ እመትስ፤ ደረይ፥ ካዎተꬃትነ ዱማ ዱማ ዶናን ኦደትያ ኡባይ ሃረትዶሶና። እያ ማታይ መርናዉ ሻረቶና ማታ፤ እያ ካዎተꬃስ ዛው ባዋ።

ቆንጨꬃ ብርሸꬅ

15 “ታኒ፥ ዳነል፥ ታ በእዳባን ዳጋማስ፤ ቆንጨꬃይ ታና ህርግስስ። 16 ታኒ ያን ኤቅዳይሳታፐ እሱዋኮ ሺቃዳ፥ ሀ ኡባስ ቱማ ብርሸꬃይ አይበኮ ኦይቻስ። እ ታዉ እያ ብርሸꬃ ኡባ ሀይሳዳ ያግድ ኦድስ፦ 17 ‘ሀ ኦይዱ ግታ ዶአት ሳአን ስንꬃፈ ደንዳና ኦይዱ ካዎተꬃታ። 18 ሽን ኡባፈ ꬎቃ ፆሳ ጌሻት እያ ካዎተꬃ ኤክድ፥ መርናዉ ባንታባ ኦꬃና፤ መርናዉ ካዎተꬃ ኤንቲ ላታና’ ያግስ።

19 “ሄሳፈ ጉየ፥ ታኒ ሀራ ዶአታ ኡባፈ ዱማ ግድዳ ያሽያ ኦይዳንꬆ ዶኣስ ደእያ ቱማ ብርሸꬃ ኤራናዉ ኮያስ። ሄ ዶኣስ ብራታ አችነ ናሰ ብራታ ፁጉንꬅ ደኤስ፤ እ ባናን ጋሄትያ ኡባ መንረꬅድ ሜስ፤ አትዳይሳ ባ ቶሁዋን የረꬄስ። 20 ሄ ዶኣ ሁጰን ደእያ ታሙ ካጨታባነ ጉየፐ ከይድ፥ ኤንታፈ ሄꬓታ ꬎቆልድ የግዳ ጉꬃ ካጭያባ ኤራናዉ ኮያስ። ሄ ጉꬃ ቃጭያስ አይፈይነ ኦቶሮ ቃላ ኦደትያ እንፃርስ ደኤስ። ሄ ካጨይ ሀንኮታፐ አꬍድ ያሼስ። 21 ታኒ በእያ ዎደ ሄ ካጨይ ጌሻታራ ኦለትድ፥ ኤንታ ፆንስ። 22 ሄስ ሀንዳይ፥ መርናዉ ደኤይስ ያና ጋካናዉነ ኡባፈ ꬎቃ ፆሳ ጌሻታስ ፕርዳና ጋካናሳ፤ ኤንቲ ካዎተꬃ ላትያ ዎደይ ጋክስ። *

23 “እ ብርሸꬃ ታዉ ሀይሳዳ ያግድ ኦድስ፤ ‘ኦይዳንꬆ ዶአይ ሀ ሳአን ስንꬃፈ ደንዳና ኦይዳንꬆ ካዎተꬃ። ሄ ካዎተꬃይ ሀራ ካዎተꬃ ኡባፈ ዱማ፤ እ፥ ቢታ ኡባ ማና፥ የꬋናነ መንረꬃና። 24 ታሙ ካጨት ሀ ካዎተꬃፈ ደንዳና ታሙ ካዎታ። ሄሳፈ ጉየ፥ ካሰ ታሙ ካዎታፐ ዱማ ግድዳ ሀራ ካዎይ ደንዳና። እ፥ ኤንታፈ ሄꬑ ካዎታ ፆንድ ሃራና። * 25 እ፥ ኡባፈ ꬎቃ ፆሳ ቦላ ኦቶሮን ኦደታና፤ ኡባፈ ꬎቃ ፆሳ ጌሻታ ኡንኤꬃና። ቃስ ዎደታነ ህግያ ላማናዉ አሞታና። ዎደይ፥ ዎደትነ ዎደ ባጋይ ጋካናዉ፥ ጌሻት እያ ማታፐ ጋርሳን ሃረታና። 26 ሽን ፕርድ ዶመታና፤ እያ ማታይ ኩመꬅ ኤከታና፤ እ መርናዉ ꬋያና። 27 ሳሎፐ ጋርሳን ደእያ ካዎተꬃታ ማታይ፥ ዎልቃይነ ግታተꬃይ፥ ኡባፈ ꬎቃ ፆሳ ጌሻታስ እመታና። እያ ካዎተꬃይ መርናዉ ዳና፤ ቢታ ሃረይሳት እያዉ ኪተታና፤ እያ ጎይናና’ ” ያግስ። *

28 ታ ቆንጨꬃባይ ሀይሳን ዉርስ። ታኒ፥ ዳነል፥ ታ ቆፋን ዳሮ ዳጋማስ፤ ታ ሶምኦይ ብዶ ግድስ። ሽን ኡባባ ታኒ ታ ዎዛናን ዎꬃስ።

8

ዳነል በእዳ ዶርሰነ ዴሸ

1 ብልፃሶር ካዎትዳ ሄꬓንꬆ ላይꬃን፥ ታኒ፥ ዳነል፥ ካሰ በእዳ ቆንጨꬃፈ ሀራ ቆንጨꬅ በአስ። 2 ሄ ቆንጨꬃን፥ ኤላማ ቢታን፥ ሱሳ ካታማን፥ ኡባላ ሻፋ ማታን ኤቃዳ ታና ደማስ። 3 ሄ ሻፋ ማታን ናምኡ አዱሳ ካጨት ደእያ ዶርስ ኤቅስ። ናምኡ ካጨታፐ እሶይ ጉየፐ ዶልስ፤ ሽን ኮይሮ ዶልዳይሳፈ አዱሰ። 4 ሄ ዶርሳይ ባ ካጭያን ቃይጫናዉ፥ ዉሎሀ፥ ፑደሀነ ዱገሀ ባጋ ኮልሽን በአስ። እያራ ኤቀታናዉነ እያ ዎልቃፈ ከስ ኤካናዉ አይ መሄይካ ዳንዳእቤና። እ፥ ባ ኮይዳባ ኦꬄስ፤ ያትድ ግታ ግድስ።

5 ታኒ ሀ ቆንጨꬃባ ቆፕሽን፥ እስ ዴሽ ዉሎሀ ባጋፈ ከይድ፥ ቢታ ካንꬅድ፥ ቶሆይ ሳአ የꬎና ይስ። እያ ናምኡ አይፈታፐ ግዶን እስ ግታ ካጨይ ደኤስ። 6 እ፥ ዳሮ ይሎራ፥ ሻፋ ማታን ታኒ በእዳ ናምኡ ካጨራ ደእያ ዶርሳኮ ይስ። 7 እ፥ ዳሮ ይሎትድ፥ ታ በእሽን፥ ዶርሳ ካጨት ናምአይ መቃና ጋካናዉ፥ ኢታ ዶምኤ ዶምእስ። ዶርሳይ እያራ ኤቀታናዉ ዎልቅ ꬋይስ፤ ዴሻይ እያ ሳአን የግድ የꬍድ ኤቅስ። ዴሻ ዎልቃፈ ሄ ዶርሳ አሽያባይ ባዋ። 8 ሄ ዴሻይ ዳሮ ዎልቃምስ፤ ሽን እያ ዎልቃይ ዳርሸ ብን፥ እያ ግታ ካጨይ መቅስ። እያ በሳን ኦይዱ ግታ ካጨት ቢታ ኦይዱ ባጋ ስሚድ ድጭዶሶና።

9 ሀ ኦይዱ ካጨታፐ እሱዋ ቦላ ሀራ ጉꬃ ካጨይ ዶልድ፥ ዱገሀ፥ ዶሎሀነ እስራኤለ ቢታኮ ስሚድ ዎልቃራ ድጭስ። 10 እ፥ ብድ ሳሎን ደእያ ኦላንቾታ ጋካናዉ ድጭድ፥ ሳሎ ፆልንቶታፐ ጉꬃታ ሳአን የግድ ኤንታ የꬍስ።* 11 ሳሎ ቶራ ሞጮና ግድዳ ፆሳራ ባና ልክሳና ጋካናዉ ꬎቁ ꬎቁ ግስ። እያዉ ጋላስ ጋላስ ያርሸትያ ያርሹዋ ድግስ፤ እያ ኬꬃካ ቱንስስ። 12 ናጋራ ጋሶን ኦላንቾትነ ጋላስ ጋላስ ያርሸትያ ያርሾይ ሄ ካጭያስ እመትስ። ቱም ሳአን ሆለትስ፤ ሄ ካጨይ ኦꬅያባ ኡባይ እያዉ እንጀትስ።

13 ሄሳፈ ጉየ፥ እስ ጌሻ ኪታንቾይ፥ ሀራ ጌሻ ኪታንቹዋራ ኦደትሽን ታኒ ስአስ። እሶይ እሱዋ፥ “ጋላስ ጋላስ ያርሸትያ ያርሹዋባ፥ ꬋዮ ኤህያ ማካላተꬃባ፥ ሳሎ ኦላንቾትነ ፆሳ ኬꬃይ የትሸ ዳናባ ኦድያ፥ ቆንጨꬃይ አዉደ ፖለታኔ?” ያግድ ኦይችስ።

14 እ ዛሪድ፥ “ናምኡ ሙኩሉነ ሄꬑ ፄቱ ዎንታነ ኦማርስ ጋካናዉ ጋምአና፤ ሄሳፈ ጉየ፥ ፆሳ ኬꬃይ ጌያና” ያግድ ኦድሽን ስአስ።

ቆንጨꬃ ብርሸꬅ

15 ታኒ፥ ዳነል፥ ሀ ቆንጨꬃ በአሸነ እያ ብርሸꬃ ኤራናዉ ቆፓሸ ደእሽን፥ እስ አሰ ዳንያባይ ታ ስንꬃን ኤቅዳይሳ በአስ። 16 ኡባላ ሻፋፐ፥ “ጋብሬላ፥ ሀ አድያስ ሀ ቆንጨꬃ ብርሸꬃ ኦዳ” ግያ ግርስ ስአስ።

17 እ፥ ይድ ታ ማታን ኤቅዳ ዎደ፥ ታኒ ዳጋማዳ፥ ሳአን ኩንዳስ። እ ታኮ፥ “አሳ ናአዉ፥ ሀ ቆንጨꬃይ ዉርሰꬃ ዎድያባ ኦደይሳ አኬካ” ያግስ።

18 እ ታራ ኦደትያ ዎደ፥ ታኒ ሳአን ታ ሶምኡዋራ ጉፋናዳ፥ ታና ባላ አጋስ። እ ታና ሳኣፐ ደንꬅድ፥ ታ ቶሁዋን ኤስስ። 19 እ ታኮ፥ “ሀ ቆንጨꬃይ ዉርሰꬃ ዎድያባ በሲያ ግሾ፥ ጎዳ ሀንቆ ጋላሳን ሀናናዉ ደእያባ ታ ነዉ ኦዳና። 20 ኔኒ በእዳ ናምኡ ካጨራ ደእያ ዶርሳይ፥ ሜዶናነ ፋርሰ ካዎታ ሌምሶ። 21 ዴሻይ ግርከ ካዋ ሌምሶ፤ እያ ናምኡ አይፍያፐ ግዶን ደእያ ግታ ካጨይ ግርከ ካዋ። 22 ካጨ መቅን እያ በሳን ዶልዳ ኦይዱ ካጨት እያ ካዎተꬃፈ ሻከትድ ከያና ኦይዱ ካዎተꬃታ ሌምሶ። ሽን ኤንታ ዎልቃይ ኮይሮ ካዋ ዎልቃ ጋከና።

23 “ኤንታ ካዎተꬃ ዉርሰꬃን፥ ኤንታ ናጋራይ ዛዋ ጋክያ ዎደ፥ ኢታነ ጭምያ ካዎይ ደንዳና። 24 እ ዳሮ ምኖ ግዳና፤ ሽን ባ ዎልቃን ግደና። እ ዳጋንꬅያ ꬋዮ ꬋይሳና፤ እ ኦꬅያባ ኡባይ እያዉ እንጀታና። እ ምኖ አሳታነ ጌሻ አሳታ ꬋይሳና። 25 እ ጭምያ ግሾ እያዉ እንጀታና፤ እ ባና ኡባፈ ꬎቁ ꬎቁ ኦꬃና። ኤንቲ ሳእ ሳሮ ግድ ደእሽን፥ ኤንታፈ ዳሮታ ዎꬋና። እ ሀላቃታ ሀላቃራ ኤቀታና፥ ሽን እ፥ አስ ቦቾና ባዉ ꬋያና።

26 “ነዉ ኦደትዳ ናምኡ ሙኩሉነ ሄꬑ ፄቱ ዎንታነ ኦማርሳ ቆንጨꬃይ ቱማ። ሽን ሀ ቆንጨꬃይ ዳሮ ዎደፐ ጉየ ፖለታናዉ ደእያ ግሾ፥ ማታመ እያ ቦላ ዎꬃዳ ጎርዳዳ ናጋ” ያግስ።

27 ታኒ ዳነል፥ ዳሮ ዳቡርዳ ግሾ፥ ሳከታዳ ዳሮ ጋላስ ዝንአስ። ሄሳፈ ጉየ ደንዳዳ፥ ካዋ ኦሶስ ባስ። ሀ ቆንጨꬃን ታኒ ዳሮ ዳጋማስ፤ አኬካናዉ ዳንዳአብከ።

9

ዳነላ ዎሳ

1 ሜዶና አስ ግድዳ አርፀክስሳ ናአይ፥ ዳርዮስ ባብሎነን ካዎትስ። 2 እ ካዎትዳ ኮይሮ ላይꬃን፥ ታኒ ዳነል፥ ጌሻ ማፃፋታ ናባባሸ፥ ናበይ ኤርምያስ ኦድዳይሳዳ፥ የሩሳላመይ ላፑን ታሙ ላይꬅ ላለትድ ጋምአናዉ ደኤይሳ አኬካስ። * 3 ሄሳ ግሾ፥ ካዮ ማኦ ማአዳ፥ ብዶ ታ ሁጰን ቆላዳ፥ ፆማሸነ ዎሳሸ ታ ጎዳ ፆሳኮ ታ ሶምኡዋ ዛራስ።

4 ታ ናጋራ ፓፃሸ፥ ጎዳ፥ ታ ፆሳ ሀይሳዳ ያጋዳ ዎሳስ፦ “አቤት ጎዳዉ፥ ዎልቃማነ ያሽያ ፆሳዉ፥ ነና ዶሰይሳታስነ ነዉ ኪተተይሳታስ ነ መርና ሲቁዋነ ጫቁዋ ናገይሶ፥ 5 ኑ ናጋራ ኦꬅዳ ባልዳ። ኑ ኢታባ ሀንዳ፤ ማካልዳ፤ ነ ኪታፐነ ነ ህግያፈ ካረ ከይዳ። 6 ኑ ካዎታስ፥ ኑ ሀላቃታስ፥ ኑ አዋታስነ ቢታን ደእያ አሳ ኡባስ ነ ሱንꬃን ትንብተ ኦድዳ ነ ናበታ ስኦና እፅዳ።

7 “አቤት ጎዳዉ፥ ነ ፅሎ፤ ሽን ኑኒ ሀች ዬላ ማእዳ። ይሁዳንነ የሩሳላመን ደእያ አሳ ኡባይ ነዉ አማነቶና እፅን፥ ነ ሃሆ ቢታንነ ማታ ቢታን ላልዳ እስራኤለ አሳ ኡባይ ዬላትዳ። 8 አቤት ጎዳዉ፥ ኑኒ፥ ኑ ካዎት፥ ኑ ሀላቃትነ ኑ አዋት ነና ናቅዳ ግሾ ዬላ ማእዳ። 9 ሽን ኑ እያ ቦላ ማካልኮካ፥ ጎዳይ ኑ ፆሳይ ማርያነ አቶ ግያ ፆሲ። 10 ኑኒ ኑ ጎዳ፥ ኑ ፆሳ፥ ኪተትቦኮ፤ ቃስ ባ ናበታ ባጋራ እምዳ እያ ህግያ ናግቦኮ። 11 እስራኤለ አሳ ኡባይ ነ ህግያ መንꬅድ፥ ካረ ከይዶሶና፤ ነዉ ኪተትቦኮና።

“ኑ ነ ቦላ ናጋራ ኦꬅዳ ግሾ፥ ፆሳ አይልያ ሙሰ ህገ ማፃፋን ፃፈትዳ ባደꬃይነ ፕርዳይ ኑ ቦላ ጋክስ። 12 ቃስ ኑ ቦላነ ኑና ካለይሳታ ቦላ ግታ መቶ ኤሀናዉ ነ ኦድዳ ቃላ ኑ ቦላ ፖላዳሳ። የሩሳላመ ቦላ ጋክዳ መቱዋ መል ሳሎፐ ጋርሳን ሀራ ቢታ ቦላ ጋክቤና። 13 ሙሰ ህግያን ፃፈትዳይሳዳ፥ ሀ ꬋዮ ኡባይ ኑ ቦላ ጋክስ። ኑኒ ኑ ናጋራፐ ስምቦኮ፤ ነ ቱማ ስእቦኮ፤ ነና፥ ጎዳ፥ ኑ ፆሳ ማሮታ ኦይችቦኮ። 14 ጎዳይ ሀ ꬋዩዋ ኑ ቦላ ኤሀናዉ ጉየ ግቤና። ጎዳይ፥ ኑ ፆሳይ ባ ኦꬅያባ ኡባን ፅሎ፥ ሽን ኑ እያዉ ኪተቶና እፅዳ።

15 “አቤት ጎዳዉ፥ ኑ ፆሳዉ፥ ካሰ ነ አሳ፥ ነ ምኖ ኩሽያን ግብፀፈ ከሳዳ፥ ሀች ጋካናዉ ነ ሱንꬃ ፄግሳዳሳ፤ ኑኒ ናጋራ ኦꬅዳ፤ ባልዳ። 16 አቤት ጎዳዉ፥ ኔኒ ካሰ ነ ፅሎ ኦሶ ኡባ ኦꬅዳይሳዳ፥ ሀእ ነ ሀንቁዋነ ነ ጋዱዋ ነ ካታማፐ፥ የሩሳላመፐ፥ ነ ጌሻ ዙማፐ ደንꬃ። ኑኒ ኦꬅዳ ናጋራይነ ኑ አዋት ኦꬅዳ ባላይ የሩሳላመነ ነ አሳ ኑ ዩሹዋን ደእያ ኡባ ስንꬃን ካዉሽስ።

17 “ህዛ ኑ ፆሳዉ፥ ታኒ ነ አይለይ ዎስያ ዎሳነ ማጋኑዋ ስአ። ጎዳዉ፥ ነ ሱንꬃ ግሾ ጋዳ፥ ሀ ላለትዳ ነ ኬꬃ፥ ነ ኬሀ አይፍያን ፄላ። 18 አቤት ታ ፆሳዉ፥ ነ ሀይꬃ ኑኮ ዛራ፤ ነ አይፍያ ዶያዳ፥ ነ ሱንꬃይ ፄገትዳ ካታማ ꬋዩዋ በአ። ኑኒ፥ ነና ዎሰይ፥ ኑ ፅሎተꬃ ግሾ ግዶናሽን፥ ነ ግታ ማሮተꬃ ግሾሳ። 19 አቤት ጎዳዉ፥ ስአ! አቤት ጎዳዉ፥ አቶ ጋዳ! አቤት ጎዳዉ፥ ነ ኦሱዋ ቆንጭሳ! ነ ካታማይነ ነ አሳይ ነ ሱንꬃን ፄገትዳ ግሾ፥ አቤት ታ ፆሳዉ፥ ነ ሱንꬃ ግሾ ጋምኦፋ።”

ጋብሬለይ ስንꬃፈ ሀናናባ ኦድስ

20 ታኒ ዎሳሸ፥ ታ ናጋራነ ታ አሳ እስራኤለ ናጋራ ፓፃሸነ ታ ፆሳ ጌሻ ዙማባ፥ የሩሳላመባ ጎዳ፥ ታ ፆሳስ ኦዳሸ ጋምአስ። 21 ታኒ ዎሳ ቦላ ደእሽን፥ ካሰ ቆንጨꬃን ታ በእዳ ጋብሬለይ፥ ታኮ ኤሶን ፕራꬍሸ፥ ኦማርሳ ያርሾ ያርሽያ ዎደ ፑቱ ግስ። * 22 እ ሀይሳዳ ያግድ፥ ታዉ ኦድስ፦ “ዳነላ፥ ታ ነዉ ኤራነ አኬካ እማናዉ ሀእ ያስ። 23 ኔኒ ቡሮ ዎሳ ዶምዳ ዎደ ነ ዎሳ ዛሮይ እመትስ፤ ታ ሄሳ ነዉ ኦዳናዉ ያስ። ፆሳይ ነና ዳሮ ዶሴስ። ሄሳ ግሾ፥ ታ ኦደይሳ ቆፓ፤ ቆንጨꬃ አኬካ።

24 “ፆሳይ ነ አሳስነ ነ ጌሻ ካታማስ ቃችዳ ዎደይ፥ ላፑን ቶሆ ላፑን ታሙ ላይꬅ። ሄ ዎደ ናቆይ ዉራና፤ ናጋራ ኦሶይ አታና፤ ቆሆይ አቶ ጌተታና፤ መርና ፅሎተꬅ ካዎታና፤ ቆንጨꬅነ ትንብተይ ፖለታና * ኡባፈ ጌሻ በሳይ ትየታና።

25 “ሀይሳ ኤራ፤ አኬካ። የሩሳላመ ኦራꬃናዉነ ኬፃናዉ ኪት ከይዳ ጋላሳፐ ብድ ትየትዳ ሀላቃይ ያና ጋካናዉ፥ ላፑን ቶሆ ላፑናነ ኡሱፑን ታማነ ናምኡ ቶሆ ላፑን ላይꬅ አꬋና። ሄ ዎደ የሩሳላመ ካታማይ ኦራፃና፤ ኦገትነ ዩሾ ግምበት ኦሰታና፤ ሽን ግምበትያ ዎደይ፥ መቶ ዎደ ግዳና። 26 ኡሱፑን ታማነ ናምኡ ቶሆ ላፑን ላይꬃፈ ጉየ ትየትዳይስ ሀይቃና፤ እያዉ አይኮይካ አትቤና። ያና ሀላቃ ኦላንቾት ካታማነ ፆሳ ኬꬃ ላላና። ሄ ካታማ ዉርሰꬃይ ድኦዳ አኬኮና ያና። ሄ ዎደፐ ብድ ዉርሰꬅ ጋካናዉ ኦልነ ꬋዮይ አዋጀትስ። 27 ላፑን ላይꬃ ግዶን፥ ሄ ሀላቃይ አሳራ ምኖ ጫቆ ጫቀታና። ሄ ላፑን ላይꬃታ ባጋ ዛዋን ያርሾነ እሞታ ድጋና። አዋጀትዳ ፕርዳይ፥ እያ ቦላ ትገታና ጋካናዉ፥ እ ꬋዮ ኤህያ ቱናተꬃ ፆሳ ኬꬃን ኤሳና”* ያግስ።

10

ዳነል አሙሆን በእዳ አድያ

1 ፋርሰ ካዎይ ቅሮስ ካዎትዳ ሄꬓንꬆ ላይꬃን፥ ብልፃሶራ ጌተትያ ዳነል ሀራ ቆንጨꬅ በእስ። ሄ ቆንጨꬃይ ቱማ፤ ቆንጭዳባይ ዎልቃማ ኦላባ። ሄ ቆንጨꬃ ኤራና መላ አኬክ እያዉ እመትስ።

2 ሄ ዎደ ታኒ፥ ዳነል፥ ሄꬑ ሳምንታ ዬካስ። 3 ሄꬑ ሳምንታይ ዉራና ጋካናዉ ካꬅ ማብከ፤ አሾይ ዎይኮ ዎይነ ኡሽ ታ ዶናኮ ሺቅበና፤ ታ ሁጵያ ትየታብከ 4 ኮይሮ አጌናን ላታማነ ኦይዳንꬆ ጋላሳን፥ ግታ ፀግሮሳ ሻፋ ማታን ኤቃስ። 5 ታኒ ፄልያ ዎደ ሊኖ ማኦ ማእዳ እስ አድያ በአስ። እ ባ ፄሳን አፌዛ ዎርቃፈ ኦሰትዳ ዳንጮ ዳንጭስ። 6 እያ አሳተꬃይ ጶልያ አልኦ ሹቹ ዳኔስ፤ እያ ሶምኦይ ዎልአንꬃ መላ ዎልአሜስ፤ እያ አይፈይ ታማ ላጮ ዳኔስ፤ እያ ኩሸይነ እያ ቶሆይ ቁሸትዳ ናሰ ብራታዳ ፖኤስ፤ እያ ቃላይ ዳሮ አሳ ግርሳዳ ኮሽሜስ።

7 ሀ ቆንጨꬃ ታኒ፥ ዳነል ታርካ በአስ። ታራ ደእያ አሳይ በእቦኮና፤ ኤንቲ ዳሮ ዳጋምዳ ግሾ ባቃትድ ቆሰትዶሶና። 8 ታኒ ሀ ግታ ቆንጨꬃ በአሸ፥ ታርካ አታስ። ታዉ ዎልቅ እፅን ዳቡራስ፤ ታ ሶምኦይ ቡላትስ። 9 ታኒ እያ ኮሽንቻ ስእዳ ዎደ ሳአን ታ ሶምኡዋራ ጉፋናዳ፥ ታና ባላ አጋስ።

10 ሄሳፈ ጉየ፥ እስ ኩሸይ ታና ቦችስ፤ ታኒ ኮኮራሽን፥ ታ ኩሽያንነ ታ ጉልባታን ታና ደንꬅድ ኤስስ። 11 እ ታኮ፥ “ዳሮ ዶሰትዳ ዳነላ፥ ታኒ ነዉ ኦድያ ቃላ ሎይꬃዳ አኬካ፤ ደንዳ ኤቃ። ታኒ ኪተታዳ ኔኮ ያስ” ያግስ። እ ታኮ ሀይሳዳ ግን፥ ታኒ ኮኮራሸ ደንዳ ኤቃስ።

12 ቃስካ፥ “ዳነላ፥ ያዮፋ! ኔኒ አኬካ ደማናዉ ቆፓዳ፥ ነ ፆሳ ስንꬃን ነናተꬃ ካዉሽዳ ኮይሮ ጋላሳፐ ዶምድ፥ ነ ዎሳይ ስኤትስ፤ ታ ነዉ ዛሮ ኤካዳ ያስ። 13 ሽን ፋርሰ ካዎተꬃ ሀላቃ ግድዳ አያናይ ላታማነ እስ ጋላስ ታና ተቅስ። ታኒ፥ ታርካ ፋርሰ ካዎተꬃ ሀላቃራ ያን አትዳ ግሾ፥ ኪታንቾታ ሀላቃታፐ እሶይ፥ ምካኤል፥ ታና ማዳናዉ ይስ። * 14 ሀ ቆንጨꬃይ ስንꬃፈ ሀናናባ በሲያ ግሾ፥ ታኒ ኔኮ ይዳይ፥ ዉርሰꬃ ጋላሳን ነ አሳ ቦላ ሀናናዉ ደእያባ ነዉ ቆንጭሳናሳ” ያግስ።

15 እ ሄሳ ታዉ ኦድያ ዎደ፥ ታኒ ሳአን ጉፋናዳ፥ ጋናባ ꬋያስ። 16 ሄሳፈ ጉየ፥ አሰ ዳንያ እሶይ ታ መተርሻ ቦችስ፤ ታ ዶናይ ዶየትን፥ ኦደተꬅ ዶማስ። ታ ስንꬃን ኤቅዳይሳኮ፥ “ታ ጎዳዉ፥ ሀ ቆንጨꬃይ ታና ዳሮ ዳጋንꬅዳ ግሾ ዳሮ ዳቡራስ። 17 ታኒ ነ አይለይ፥ ኔራ፥ ታ ጎዳራ ዋናዳ ኦደታናዉ ዳንዳአይና? ታ ዎልቃይ ዉርስ፤ ሸምፓናዉካ ታዉ እፀትስ” ያጋስ።

18 ሄ አሰ ዳንያ እሶይ ናምአንꬆ ታና ቦችድ፥ ታዉ ዎልቃ እሚስ። 19 እ ታኮ፥ “ዳሮ ዶሰትዳ አድያዉ ያዮፋ! ሳሮይ ነዉ ግዶ። ምና፤ ፃላ” ያግስ።

እ ሄሳ ግድ ታና ምንꬅን፥ ታኒ ምናዳ፥ “ታ ጎዳዉ፥ ኔኒ ታና ምንꬅዳ ግሾ ታዉ ኦዳ” ያጋስ።

20 እ ዛሪድ፥ “ታኒ ኔኮ አይስ ይዳኮ ነ ኤራይ? ሀእ ታ ስማዳ ፋርሰ ሀላቃ ግድዳ አያናራ ኦለታናዉ ባና፤ ታኒ ቢኮ ግርከ ሀላቃ ግድዳ አያናይ ያና። 21 ሽን ቱማ ማፃፋን ፃፈትዳባ ታኒ ነዉ ኦዳና። ታኒ ኤንታራ ኦለትያ ዎደ፥ ህንተ ሀላቃ ምካኤላፐ አትሽን፥ ታና ማድያ ሀር ባዋ።”

11

1 “ሜዶና አስ ግድዳ ዳርዮስ፥ ካዎትዳ ኮይሮ ላይꬃን፥ ታኒ እያ ማዳናዉነ ምንꬃናዉ እያ ምየን ኤቃስ።”

ፑደሀነ ዱገሀ ካዎታ

2 “ህዛ ታ ነዉ ቱማ ኦዳይስ። ሀራ ሄꬑ ካዎት ፋርሰ ቢታን ካዎታና፤ ኤንታፈ ጉየ ካዎትያ ኦይዳንꬆ ካዎይ፥ ሀንኮታፐ አꬍዳ ዱረ ግዳና። እ ባ ዱረተꬃ ጋሶን ዎልቃ ደምያ ዎደ፥ አሳ ኡባይ ግርከ ካዎተꬃራ ኦለታና መላ ደንꬃና።

3 “ሄሳፈ ጉየ፥ ዎልቃን ሃርያ ምኖ ካዎይ ደንድድ፥ ባ ኮይዳባ ኡባ ኦꬃና። 4 እ ዎልቃን ምንዳ ዎደ እያ ካዎተꬃይ ላለትድ፥ ኦይዱ በሳን ሻከታና። እያ ኮቻት እያ ካዎተꬃ ላቶኮና፤ ካዎተꬃይ እ ካሰ አይሰይሳዳ ዎልቃማ ግደና፤ እያ ካዎተꬃይ እያፐ ኤከትድ፥ ሀራታስ እመታና።

5 “ዱገሀ ቢታ ካዎይ ምኖ ግዳና፤ ሽን እያ ሹማታፐ እሶይ እያፐ ዳሮ ምንድ፥ ሄ ግታ ካዎተꬃ ሃራና። 6 ጉꬃ ላይꬃፈ ጉየ፥ ዱገሀ ቢታ ካዎይነ ፑደሀ ቢታ ካዎይ ባንታ ግዶን ዳቦተꬃ ጫቆ ጫቀታና። ዱገሀ ቢታ ካዋ ናእያ ፑደሀ ቢታ ካዋ ገላና፤ ሽን እ ዎልቃይ ምነና፤ ቃስ እካ እያ ዎልቃይካ ዳሮ ዎደ ጋምኤና። ሄ ዎደ፥ ኢራ እስፈ፥ እዮ ማደይሳት፥ እ ናአይነ እ አዝናይ፥ ኡባይ አꬍድ እመታና።

7 “ጉꬃ ዉደፐ ጉየ፥ እ ዳቦታፐ እሶይ ዱገሀ ቢታን ካዎታና። ፑደሀ ቢታ ካዋ ቦላ ደንዳና፤ እያ ሚፃ መንꬅ ገልድ እያ ፆናና። 8 ቃስ ኤንታ ፆሳታ፥ ምስለታነ ብራፐነ ዎርቃፈ ኦሰትዳ ሚሸታ ኤክድ፥ ግብፀ ኤፋና። ጉꬃ ዎደስ ፑደሀ ቢታ ካዋ ኦላናዉ ደንደና። 9 ፑደሀ ቢታ ካዎይ ዱገሀ ቢታ ካዋ ቦላ ደንዳና፤ ሽን ባ ይዳ ኦግያራ ጉየ ስማና።

10 “ፑደሀ ቢታ ካዋ አደ ናይት ኦላስ ጊግድ፥ ዳሮ ኦላንቾታ ሺሻና። ኤንታራ ጋሄትያባ ኡባ ሜጭድ ኤፍያ ዎልቃማ ድኦዳ ካንꬅድ አꬋና፤ ዛር ኦልድ ዱገሀ ካዋ ሚፃ ጋካናዉ ባና። 11 ሄ ዎደ ዱገሀ ቢታ ካዎይ ዳሮ ሀንቀትድ፥ ፑደሀ ቢታ ካዋ ኦላናዉ ደንዳና። ፑደሀ ቢታ ካዎይ ሺሽዳ ዳሮ ኦላንቾታራ ኦለትድ፥ ኤንታ ፆናና። 12 ዳሮ ኦላንቾታ ድእዳፐ ጉየ፥ ኦቶሮን ፑነታና። ዳሮ ሙኩሉ አሳ ዎꬋና፤ ሽን እያ ፆኖይ እያራ ጋምኤና።

13 “ፑደሀ ቢታ ካዎይ ካሰይሳፈ አꬍያ ሀራ ኦላንቾታ ጊግሳና። ጉꬃ ላይꬅ ጋምእዳፐ ጉየ፥ ኩመꬃ ኦላ ሚሸ ኦይክዳ፥ ኦላንቾታ ኤክድ ኦላስ ከያና። 14 ሄ ዎደ ዳሮ አሳይ ዱገሀ ቢታ ካዋ ቦላ ደንዳና። ቆንጨꬃይ ፖለታና መላ ነ አሳፐ እስ እስ ማካላንቾት ደንዳና፥ ሽን ኤንቲ ፆኖኮና። 15 ፑደሀ ቢታ ካዎይ ዱገሀ ቢታ ይድ፥ ዩሾይ ግምበትዳ እስ ካታማ ኦልድ ኦይካና። ዱገሀ ቢታ ካዋ ኦላንቾት ዎልቃ ꬋያና፤ ሀር አቶሽን፥ ኤንታፈ ምኖ ኦላንቾትካ ኤንታራ ኤቀታናዉ ዳንዳኦኮና። 16 እያራ ኤቀታናዉ ዳንዳኤይ ባይና ግሾ ፑደሀ ቢታ ካዎይ ባ ኮይዳባ ኡባ ኦꬃና። እ ዶረትዳ ቢታን ምን ኤቅድ፥ እያ ꬋይስያ ዎልቃ ደማና። 17 እ ባ ካዎተꬃን ደእያ ዎልቃ ኡባ ኤክድ ያናዉ ሀልቻና፤ ዱገሀ ቢታ ካዉዋራ ዳቦተꬃ ጫቆ መꬋና። ሄ ካዎተꬃ ꬋይሳናዉ ሀልችድ፥ ባ ናእዉ እያዉ እማና፥ ሽን እያ ሀልቾይ ፖለተና። 18 ባ ሶምኡዋ ዩሾይ አባን ተቀትዳ ቢታታኮ ዛሪድ፥ ኤንታፈ ዳሮታ ኦልድ ባዉ ኤካና። ሽን እስ ቶራ ሞጮናይ እያ ፆንድ እያ ኦቶሩዋ ጊሻና፤ እያ ኦቶሮ ኦዳ እያ ቦላ ዛራና። 19 ፑደሀ ቢታ ካዎይ ባ ቢታ፥ ባ ሚፃኮ ስማና። ሽን እ ꬉበትድ ኩንዳና፤ እያ ናምአንꬆ ኦንካ በኤና።

20 “እያ በሳን ካዎትያ ሀራ ካዎይ ባ ካዎተꬃ ቦንቹዋ ናጋናዉ ጊራ ጊርስያ አሰ ካዎተꬃ ግዶ ኪታና። ግዶሽን፥ ጉꬃ ዎደፐ ጉየ፥ ቆንጨን ዎይኮ ኦላን ግዶናሽን፥ እ ጮ ሀይቅድ ꬋያና።

21 “እያ በሳን እስ ካትዳ አስ ደንዳና፤ ሽን ኤንቲ እያዉ ካዎተꬃ ቦንቾ እሞኮና። አሳይ ሳእ ሳሮ ግድ ኡትዳሽን፥ ጭምድ ካዎተꬃ ኦይካና። 22 ዳሮ ኦላንቾት እያ ስንꬃፈ ፕተትድ ꬋያና፤ ጫቆ ሀላቃይካ ሀይቃና። 23 እያራ ጫቁዋ ጫቅ ስሚድ፥ ባ ኦꬅያባ ጭሞን ኦꬃና፤ ጉꬃ አሳታ ፃላላራ እ ምናና። 24 አሳይ ሳእ ሳሮ ግድ ኡትዳሽን፥ ሄ ቢታን እ፥ ዳሮ ዱረ ግድዳ እስ ባጋ ኦይካና። ካሰ እያ አዋይ ዎይኮ እያ ማይዛይ ኦꬅቦናባ ኦꬃና፤ እ ድእድ ሺሽዳ ዱረተꬃነ አቁዋ ባና ካለይሳታስ ግሻና። እ ሚፃታ ላላናዉ ሀልቻና፤ ሽን ሄስ ሀናናይ ጉꬃ ዎደሳ። 25 ባ ዎልቃ ምንꬅድ፥ ዳሮ ኦላንቾታራ ዱገሀ ቢታ ካዋ ቦላ ደንዳና። ዱገሀ ቢታ ካዎይ ዳሮነ ዎልቃማ ኦላንቾታራ ኦላስ ደንድድ፥ እያራ ኦለታና። ሽን እያ ቦላ ኤንቲ ማቅዳ ማቁዋ ጋሶን፥ እ ኤንታራ ኤቀታናዉ ዳንዳኤና። 26 ካዉዋራ እስ ጋይታን መይሳት እያ ꬋይሳና፤ እያ ኦላንቾት ፕተታና፤ ዳሮት ኦላን ሀይቃና። 27 ሀ ናምኡ ካዎት ባንታ ዎዛናን ኢታ ቆፋ ኦይክድ፥ እስፈ እስ ጋይታ ቦላ ኡታና፤ እሶይ እሱዋ ጭማናዉ ዎርዶ ኦደታና። ሽን ቃመትዳ ዎደይ ቡሮ ጋክቦና ግሾ ኤንቲ ኦꬃና ግድ ቆፕያባይ ኤንታዉ እንጀተና። 28 ፑደሀ ቢታ ካዎይ ዳሮ ዱረተꬃራ ባ ቢታ ስማና። ሽን እ ባ ዎዛናን ጌሻ ጫቁዋ እፃና። ጌሻ ጫቁዋ ቆሀናዉ እያ ቦላ እስባ ኦꬅድ፥ ባ ቢታ ስማና።

29 “ቃመትዳ ዎደይ ጋክን፥ እ ዛሪድ ዱገሀ ቢታ ቦላ ደንዳና፥ ሽን እያዉ ካሰይሳዳ እንጀተና። 30 ክፅማፐ ያ ኦላ ማርካበት እያ ዳጋንꬃና። ጉየ ስሚድ፥ ጌሻ ጫቁዋ ቦላ ሀንቀታና። ቃስ ያፐ ስሚድ፥ ጌሻ ጫቁዋ አግዳይሳታራ ዳቦታና።

31 “እያ ኦላንቾት ፆሳ ኬꬃነ እያ ዩሹዋ ቱንሳና፤ ጋላስ ጋላስ ያርሸትያ ያርሹዋ ድጋና። ያትድ፥ ꬋዮ ቱናተꬃ ያን ኤሳና። * 32 እ ጫቆ ቃላ መንይሳታ፥ ጭሞ ቃላን ባ ባጋ ዛራና፤ ሽን ባንታ ፆሳ ኤርያ አሳይ ምናናነ እያራ ኤቀታና።

33 “አሳ ግዶን ደእያ ጭንጫት ዳሮ አሳ ታማርሳና። ሽን ጉꬃ ዎደን ሄ አሳት ማሻን ሀይቃና፥ ታማን ፁገታና፥ ድኤታና ዎይኮ ቦንቀታና። 34 ሄ መቱዋ ግዶን ደእሸ፥ ኤንቲ ጉꬃ ማዶ ደማና፤ ዳሮ አሳይ ኤንታ ባጋ ዳንድ፥ ኤንታኮ ስማና፤ ሽን ቱማ ዎዛናፐ ግደና። 35 ጭንጫታፐ እሶት እሶት ꬉበታና። ቃመትዳ ዎደይ ቡሮ ጋክቦና ግሾ፥ ኤንቲ ሄሳዳ ሀንድ፥ ዉርሰꬃ ዎደይ ጋካናዉ፥ ፓጨትድ ከያና፥ ጌያናነ ቦረይ ባይናይሳታ ግዳና።”

ባና ꬎቁ ኦꬅያ ካዋ

36 “ካዎይ ባና ሎእዳባ ኦꬃና፤ ባና ፆሳታ ኡባፈ ꬎቁ ኦꬅድ ግታያና፤ ፆሳታ ፆሳ ቦላ ካሰ ስኤትድ ኤሮና ኢታ ቃላ ኦደታና። ሀናናዉ ደእያባይ ሀናናዉ በሲያ ግሾ፥ ፆሳ ሀንቆይ ፖለታና ጋካናዉ እ ኦꬅያባ ኡባይ እያዉ እንጀታና። * 37 እ፥ ባ ማይዛታ ፆሳታ ዎይኮ ማጫሳይ ዶስያ ፆሳታ ካꬋና። እ ባና ኡባፈ አꬅድ ꬎቁ ኦꬅያ ግሾ፥ ሀራ ፆሳታ ኤከና። 38 እ ኤንታ ቦንቾ አግድ ሚፃታ ፆሳ ቦንቻና፤ እያ ማይዛት ኤሮና ፆሰ፥ ዎርቃ፥ ብራ፥ አልኦ ሹችነ ሎኦ እሞታ እምድ ቦንቻና። 39 እማꬃ ፆሳን ማደትድ፥ እ ምኖ ሚፃታ ቦላ ደንዳና። ቃስ እያ ማታ ኤርያ አሳ ዳሮ ቦንቻና። እ ኤንታ፥ አሳ ቦላ ሹማና፤ ቢታ ዎይቶ ኦꬅድ ኤንታዉ ሻክ ሻክ እማና።

40 “ዉርሰꬃ ዎደይ ጋክን፥ ዱገሀ ቢታ ካዎይ ደንድድ፥ ፑደሀ ቢታ ካዋ ኦላና። ሽን ፑደሀ ቢታ ካዎይ ፓራ ጋረታ፥ ፓራ አሳታነ ዳሮ ማርካበታ ኤክድ፥ እያ ቦላ ጎተዳ ያና። ዳሮ ቢታ ኦይክድ፥ ድኦዳ ሜጭድ ኤፋና። 41 እ ጌሻ ቢታ ቦላ ደንዳና፤ ዳሮ ቢታት እያ ኩሸን ኩንዳና። ሽን ኤዶመይ፥ ሞአበይነ አሞነፐ ዳርያ ባጋይ እያ ኩሸፐ አታና። 42 እ ዳሮ ቢታታ ቦላ ደንድያ ዎደ፥ ግብፀይካ እያፐ ከስ ኤከና። 43 ግብፀ ዎርቃ፥ ብራነ ዱረተꬃ ኡባ፥ ባ ኩሸን አꬃና። ሊበነ ቶጰ አሳይ እያዉ ሃረታና። 44 ሽን ዶሎሀ ባጋፈነ ፑደሀ ባጋፈ ያ ኦዳይ፥ እያ ዳጋንꬃና። ሀንቆ ኤፅ ከይድ፥ ዳሮታ ዎꬋናነ ꬋይሳና። 45 እ ባ ካዎታ ዱንካንያ አባፈነ ሎኦ ጌሻ ዙማፐ ግዶን ቶካና። ሽን እ፥ ዉርሰꬃን ባዉ ꬋያና፤ እያ ማድያ ኦንካ በንተና።”

12

ዎደ ዉርሰꬅ

1 “ሄ ዎደ ነ አሳ ናግያ ግታ ሀላቃይ፥ ምካኤል ደንዳና። ካዎተꬅ መትዳ ዎድያፐ ዶምድ፥ ሀን ኤሮና መቶ ዎደይ ያና። ግዶሽን፥ ኤንታ ሱንꬃይ ፆሳ ማፃፋን ፃፈትዳ ነ አሳ ኡባይ ሄ ዎደ አታና። * 2 ሀይቅዳ አሳፐ ዳሮት ደንዳና። ኤንታፈ ባጋት መርና ደኦስ፥ ባጋት ቃስ ዬላስነ መርና ካዉሻስ ደንዳና። * 3 ጭንጫት ሳሎ ፖኦዳ ቃስ ዳሮታ ፅሎተꬃ ኦገ ካለይሳት መርናዉ ፆልንቶዳ ፖአና። 4 ሽን ነኖ ዳነላ፥ ነ ዉርሰꬃ ዎደይ ጋካናዉ፥ ሀ ማፃፋ ጎርዳዳ፥ ማታመ ዎꬃ። ዳሮት ኤራተꬅ ደማናዉ ያነ ሃነ ዎፀረታና” ያግስ። *

5 ታኒ፥ ዳነል፥ ናምኡ አሳታ፥ እሶይ ሻፋፐ ሀፍንꬃ፥ እሶይ ሻፋፐ ሄፍንꬃን ኤቅዳይሳታ በአስ። 6 ኤንታፈ እሶይ ሊኖ ማእድ፥ ሻፋፐ ቦላ ባጋራ ኤቅዳ ኪታንቹዋ፥ “ሀ ማላታት ፖለታናዉ አይ መላ ዎደ ጋምአኔ?” ያግድ ኦይችስ።

7 ሊኖ ማእድ፥ ሻፋፐ ቆሞ ባጋራ ኤቅዳ ኪታንቾይ፥ ባ ኡሻቻ ኩሽያነ ባ ሀድርሳ ኩሽያ ሳሎ ደንꬅድ፥ መርናዉ ደኤይሳ ሱንꬃን ሀይሳዳ ያግድ ጫቅስ፦ “ሀይስ፥ ዎደይ፥ ዎደትነ ዎደ ባጋይ ጋካናዉ ጋምአና፤ ጌሻ አሳታ ዎልቃይ ዉርያ ዎደ ሀ ኡባይ ፖለታና”* ያግስ።

8 ሀ ኡባ ታኒ ስአስ፥ ሽን ታዉ ገልቤና። ያትን፥ ታኒ፥ “ታ ጎዳዉ፥ ሀ ኡባስ ዉርሰꬃይ አይ ግዳንዴ?” ጋዳ ኦይቻስ።

9 እ ዛሪድ፥ “ዳነላ፥ ሀ ቃላይ ዉርሰꬃ ዎደይ ጋካናዉ ጎርደትዳነ አታመትዳ ግሾ ኔኒ ባ፤ 10 ዳሮት ፓጨትድ ከያና፥ ጌያናነ ቦረይ ባይናይሳታ ግዳና፤ ሽን ኢታት፥ ኢታባ ኦꬃና። ኢታታፐ እስ አስካ አኬከና፤ ሽን ጭንጫት አኬካና። *

11 “ጋላስ ጋላስ ያርሸትያ ያርሾይ ድገትዳፐነ ꬋዮ ቱናተꬃይ ሄ በሳን ኤቅዳፐ ስምን፥ 1,290 ጋላስ። * 12 ገንጭድ 1,335 ጋላስ ጋካናዉ ናግያ አስ አንጀትዳይሳ።

13 “ኔኒ ዉርሰꬅ ጋካናዉ ባ። ነ ሸምፓና፤ ዉርሰꬃን ነና ጋክያ ላታ ኤካናዉ ደንዳና” ያግስ።

* 1:1 2 ካዎ 24:1፤ 2 ታር 36:5-7.

* 1:2 2 ካዎ 20:17፤ 24:10-16፤ 2 ታር 36:10፤ እሳ 39:7-8.

* 5:7 ኦቻ ቴራ ዳንያ ማኡዋ ማአና፦ ሀ ማኦይ ዳሮ አልኦነ በን ዎደ ካዎት ማእያ ማኦ።

* 7:3 ቆን 13:1፤ 17:8.

* 7:7 ቆን 12:3፤ 13:1.

* 7:8 ቆን 13:5-6.

* 7:9 ቆን 20:4፤ 1:14.

* 7:10 ቆን 5:11፤ 20:12.

* 7:13 ማቶ 24:30፤ 26:64፤ ማር 13:26፤ 14:62፤ ሉቃ 21:27፤ ቆን 1:7፥ 13፤ 14:14.

* 7:22 ቆን 20:4.

* 7:24 ቆን 17:12.

* 7:27 ቆን 20:4፤ 22:5.

* 8:10 ቆን 12:4.

* 9:2 ኤርም 25:11፤ 29:10.

* 9:21 ሉቃ 1:19፥ 26.

* 9:24 ቆንጨꬅነ ትንብተይ ፖለታና፦ እብራወꬆ ዶናን ቆንጨꬃይነ ትንብተይ ቱማ ግደይስ አታመታና ጌስ።

* 9:27 ዳነ 11:31፤ 12:11፤ ማቶ 24:15፤ ማር 13:14.

* 10:13 ቆን 1:13-15.

* 11:31 ዳነ 9:27፤ 12:11፤ ማቶ 24:15፤ ማር 13:14.

* 11:36 2 ታሰ 2:3-4፤ ቆን 13:5-6.

* 12:1 ማቶ 24:21፤ ማር 13:19፤ ቆን 7:14፤ 12:7.

* 12:2 እሳ 26:19፤ ማቶ 25:46፤ ዮሀ 5:29.

* 12:4 ቆን 22:10.

* 12:7 ቆን 10:5፤ 12:14.

* 12:10 ቆን 22:11.

* 12:11 ዳነ 9:27፤ 11:31፤ ማቶ 24:15፤ ማር 13:14.

ሆሰ ማፃፋ

1

2

3

4

5

6

7

8

9

10

11

12

13

14

ሆሰ ማፃፋ

ጋꬃ ቆፋ

ፑደሀ ካዎተꬃ ዉርሰꬃ ላይꬃን፥ ሆሰይ፥ ናብያ አሞፀፐ ካልድ ናበ ግድስ። ሀኖታት መቶ ግድ ደእያ ዎደ ፑደሀ ባጋ እስራኤለ ካዎተꬃ ቦላ ሆሰይ ትንብተ ኦድስ።

ሀ ማፃፋን፥ ኮይሮ ሄꬑ ሸምፖታን፥ ሆሰይ ባ ሶ አሳራ ሌምሶ ግድድ እስራኤለ ሳባክስ። ጎዳይ፥ እስራኤለይ አማነቶና ቢታ ግደይሳ ቆንጭሳናዉ ኮይድ፥ ሆሰይ ላይማ ማጫስ ማቾ ኦꬅድ ኤካና መላ ኦድስ። ባ የልዳ ናይታ ዎይግድ ሱንꬃነኮ እያዉ ኦድስ። ናይታ ሱንꬃይ እስራኤለይ ዎንቶ ዋናዳ ፕርደታነኮ ማሌስ። ሄ ናይታ ሱንꬃ ብርሸꬃይ፥ እዝራኤለ፥ (ፆሳይ ላላና)፤ ሎሩሃማ (ማሮተꬅ ደሞናሮ)፤ ሎኣማ (ታ አሰ ግደና) ጉሱ።

ሸምፖ 4—14 ጋካናዉ ደእያ ክፍለይ፥ ሆሰ ማችያ አማነቶና ማቾ ግደይሳዳ፥ እስራኤለይ ፆሳስ አማነቶና እፅዳይሳ ሆሰ ትንብተይ በሰስ። ጎመራ ሆሰ አጋዳ ሀራ ባ ላገꬆታኮ ብዳይሳዳ (ሸም 1)፥ እስራኤለይ ፆሰ አጋዳ ብዳይሳ (ሸም 2) በሴስ። ግዶሽን፥ ሆሰይ ባ አማነቶና ማችዉ ዶሳና መላ ጎዳይ ኪትስ። ሄስካ፥ ፆሳይ ባ መርና ሲቁዋን እስራኤለ ዶስዳይሳስ ሌምሶ። ጎዳይ እስራኤለስ አማነትኮካ፥ እስራኤለይ ዎደፐ ዎደን ጎዳስ አማነታቡኩ። ኤንቲ ባንታ ካዎተꬃ አሻናዉ ጎዳን ዘምፓናይሳ አግድ፥ ባንታ ኦላንቾታንነ አላጋ ቢታታ ቦላ ዘምፕዶሶና። ሄሳ ፃላላ ግዶናሽን፥ “ኑስ ካꬅ እመይነ መሄይ የለታና መላ ኦይ ኑ ኤቃ ፆሳታ” ግድ ኤንታን አማነትዶሶና፤ ኤንታ ጎይንዶሶና።

ሀ ማፃፋን ጎዳይ እስራኤለነ ይሁዳ መቶን የግድ፥ ኤንቲ መንꬅዳ ጫቁዋ ግሾ ኦይሸታና መላ ኦꬅስ። ሽን ኤንቲ ሄ ኡባ ሀንንካ ጎዳይ ኤንታ ዶሴስ። ኤንቲ ባንታ ናጋራፐ ስሚድ እያዉ አማነትኮ፥ እ ኤንታ ዛሪድ ኤካናዉነ አንጃናዉ ቃላ ገልስ። ጎዳይ፥ “ታ ሀንቆይ ኤንታፈ ስምዳ ግሾ፥ ታኒ ኤንታ፥ ኤንታ ኢታ ሀኑዋፐ ፓꬃዳ፥ ኤንታ ቱማ ዶሳና” (14:4) ያግስ።

ማፃፋ አይፈ ቆፋታ

ሆሰይ ላይማ ማቾ ኤኮይ እስራኤለ ሌምሶ (1:1—3:5)

አማነቶና እስራኤለ ቦላ ኦደትዳ ትንብተ (4:1—10:15)

ባ አሳስ ደእያ ጎዳ ሲቁዋ (11:1-11)

እስራኤለ ዛራ ዛራ ናጋራ ኦꬃሱ (11:12—13:16)

ስንꬃን ደእያ ማሮታነ አንጁዋ (14:1-9)

1

1 ኦዝያን፥ እዮአታም፥ አካዝነ ህዝቅያስ ካል ካል ይሁዳን ካዎትዳ ዎደ ቃስ ዮኣሳ ናአይ እዮርባም እስራኤለን ካዎትዳ ዎደ ብኤራ ናኣ ሆሰኮ ይዳ ጎዳ ቃላይ ሀይሳ።

ሆሰ ማችዉነ እያ ናይታ

2 ጎዳይ ኮይሮ ሆሰ ባጋራ ኦድዳ ዎደ “ታ አሳይ ታፐ ሃክድ ኢታ ላይማተꬅ ኦꬅዳ ግሾ፥ ኔኒ ባዳ፥ ላይማ ማጫስ ኤካዳ ላይማ ናይታ ኢፐ የላ” ያግስ።

3 ሄሳ ግሾ፥ ሆሰይ ብድ፥ ድብላይማ ናእዉ ጎመሮ ኤክን፥ እያ ቃንꬃታዳ አደ ናአ የላሱ። 4 ያትን፥ ጎዳይ ሆሰኮ ነ ናአ ሱንꬃ፥ “እዝራኤለ” (ላላና ዎይኮ ዘራና) ያጋዳ ሱንꬃ። አይስ ጊኮ፥ እዝራኤለን ጉክዳ ሱꬃ ግሾ ታኒ እዩ ኮቻ ቃንꬃ ዎደን ፕርዳና፤ እስራኤለ ካዎተꬃካ ꬋይሳና። 5 ሄ ጋላስ ታኒ እዝራኤላ ዛንጋራን እስራኤለ ኦላንቾታ መንረꬃና።

6 ጎመራ ናምአንꬆ ቃንꬃታዳ፥ ማጫ ናአ የላሱ። ያትን፥ ጎዳይ ሆሰኮ፥ “እ ሱንꬃ ሎሩሃማ (ማሮተꬅ ደሞናሮ) ያጋዳ ሱንꬃ። አይስ ጊኮ፥ ህዛፐ ጉየ ታኒ እስራኤለ አሳስ ቃትከ፤ ኤንታዉ አቶ ጊከ። 7 ሽን ታኒ ይሁዳ አሳስ ቃታና፤ ታኒ ኤንታ ዶንገን ዎይኮ ማሻን ዎይኮ ኦላን ዎይኮ ፓራታን ዎይኮ ፓራ አሳታን ግዶናሽን፥ ታኒ ጎዳይ፥ ኤንታ ፆሳይ፥ ታ ዎልቃን ኤንታ አሻና” ያግስ።

8 ጎመራ ሎሩሃሞ ꬋንꬅ ዱꬅዳፐ ጉየ ቃንꬃታዳ ሀራ አደ ናአ የላሱ። 9 ያትን፥ ጎዳይ ሆሰኮ፥ “እያ ሱንꬃ ሎኣማ (ታ አሰ ግደና) ያጋዳ ሱንꬃ። አይስ ጊኮ፥ ህንተ ታ አሰ ግደከታ፤ ታካ ህንተ ፆሰ ግድከ።

10 “ግዶሽን፥ እስራኤለ አሳይ ማካናዉነ ታይባናዉ ዳንዳኤቶና አባ ሻፍያ መላ ግዳና። ኤንቲ፥ ‘ህንተ ታ አሰ ግደከታ’ ጌተትድ ፄገትዳ በሳን ህንተ ‘ደኦ ፆሳ ናይታ’ ጌተታና። 11 ይሁዳ አሳይነ እስራኤለ አሳይ እስፈ ሺቅድ ባንታዉ እስ ሀላቃ ዶርድ ድኤትዳ ቢታፈ ስማናነ እንጀትድ ዳና። ሄ ጋላሳይ እዝራኤለስ ግታ ጋላስ ግዳና።

2

1 “ህንተ እሻታ፥ ‘ታ አሰ’ ቃስ ህንተ ምቸታ፥ ‘ማሮተꬅ ደምዳይሳታ’ ያግድ ፄግተ።

እስራኤለ ሴረተꬅነ ስሞ

2 “ህንተ አይዉ ሀንቀትተ፤ እዮ ካጭተ። አይስ ጊኮ፥ እያ ታ ማቾ ግዱኩ፤ ታካ እ አዝና ግድከ። እያ ባ ሶምኡዋፈ ላይማተꬃ ማላ ድጎ፤ ላይማተꬃ ኦሱዋ ባ ꬋንꬃታ ግዶፈ ድጎ። 3 ሄስ ሀኖና እፅኮ እያ የለትዳ ጋላሳዳ፥ ታኒ እዮ ፅረ ካሎ አሻና። ቃስ እዮ መልዳ መላ ቢታ ኦꬃና፤ ታኒ እዮ ሳሞን ዎꬋና። 4 ኤንቲ ላይመፐ የለትዳ ናይታ ግድዳ ግሾ፥ ታኒ እ ናይታስ ቃትከ። 5 ኤንታ አይያ ላይማታሱ፤ ካዉሻባ ሀናዳ ኤንታ ቃንꬃታሱ። እያ፥ ‘ታኒ ታ ካꬃነ ታ ሃꬃ፥ ታ ሱፍያነ ታ ሊኑዋ፥ ታ ዛይትያነ ታ ኡሻ ታዉ እምያ ታ ላገꬆታ ካላዳ ባና’ ያጋሱ። 6 ሄሳ ግሾ፥ ታኒ እ ኦግያ አጉንꬃን ጎርዳና፤ እያ ባ ኦግያ ደሞና መላ ታኒ እ ዩሹዋ ግምበን ድራና። 7 እያ ባ ላገꬆታ ጌዶ ዎፃና፥ ሽን ጋኩኩ፤ ኤንታ ኮያና፥ ሽን ደሙኩ። ሄሳፈ ጉየ፥ ‘ሀእ ዱሳፈ ታዉ በንይስ ሎኦ ግድያ ግሾ፥ ስማዳ ታ ኮይሮ አዝናኮ ባና’ ያጋና። 8 ካꬃ፥ ዎይነ ኡሻነ ዛይትያ እዉ እምዳይነ ኤንቲ ባኣለ ኤቃስ ያርሽያ ብራነ ዎርቃ እዉ ዳርስዳይ ታና ግደይሳ እያ ኤሮና እፃሱ። 9 ሄሳ ግሾ፥ ካፅያ ዎደ ታ ካꬃ፥ ቴርያ ዎደ ታ ዎይንያ ኢፐ ዛራዳ ኤካና። እያ ባ ካሉዋ ካምያ ሱፍያነ ሊኑዋ ኢፐ ቃራ ኤካና። 10 እ ላገꬆታ ስንꬃን ታኒ እ ካሉዋ ቃራና፤ ታ ኩሽያፐ እዮ ኦንካ አሸና። 11 ታኒ እ ኡፋይሳ ባለታ ኡባ፥ አጌና ፄሮ ጋላሳታ፥ እ ሳምባታ ጋላሳታ፥ ላይꬃን ላይꬃን ቦንቸትያ ባለታ አሻና። 12 እያ፥ ‘ታ ላገꬆት ታዉ እምዳ ጭጋ’ ግያ ዎይንያነ ባላሰ ምꬃ ታ ꬋይሳና፤ ታኒ ሄ በሳ ዎራ ኦꬃና፤ ባዞ ዶአት እያ ማና። 13 እያ ታና ዶጋዳ ባ ላገꬆታ ካላዳ፥ ሳጋዮታንነ አሌቆታን አሌቀታዳ፥ ባኣለ ኤቃስ እፃነ ጩይስዳ ጋላሳታ ግሾ ታኒ እዮ ሴራና፤ ያጌስ ጎዳይ።

14 “ሄሳ ግሾ፥ ታኒ እዮ ጭማዳ መላ ቢታ ኤሀዳ፥ እዉ ሲቆ ቃላን ኦዳና። 15 ያን ታኒ እ ዎይነ ጋደ እዉ ዛራዳ እማና፤ አኮራ ዛንጋራ (መቶ ዛንጋራ) እዉ ኡፋይሳ ፐንገ ኦꬃና። ግብፀ ቢታፈ ከይዳ ዎድያዳ ባ ጌላኦተꬃ ላይꬃን ደእያ ሀኖታን ኡፋይሳን የፃና” ያጌስ።

16 ሄ ጋላስ እያ ታና፥ “ታ አዝናዉ” ያጋዳ ፄጋና፤ ካሰይሳዳ፥ “ታ ጎዳዉ” ያጋዳ ፄጉኩ። 17 አይስ ጊኮ፥ ታኒ እ ዶናፐ “ባኣለ” ኤቃታ ሱንꬃ ድጋና፤ ህዛፐ ጉየ ታኒ እዮ “ባኣለ” ሱንꬃ ፄግስከ። 18 ሄ ዎደ ታኒ ታ አሳ ግሾ ሳኣ ዶአታራ፥ ሳሎ ካፎታራነ ቢታራ ጎሸትያ መተꬃታራ ጫቃና። ታኒ ቢታፈ ዶንገ፥ ማሸነ ኦላ ꬋይሳና። ኤንቲ ቢታ ቦላ ሳሮ ዳና።

19 ታኒ ነና መርናዉ ታዉ ማቾ ኦꬃና፤ ፅሎተꬃን፥ ሱረ ፕርዳን፥ መርና ሲቁዋንነ ማሮተꬃን ታዉ ጊግሳና። 20 ታኒ አማነታዳ ነና ታዉ ጊግሳና፤ ነካ ጎዳ ኤራና።

21 “ሄ ዎደ ታኒ ዛሮ እማና፤ ታኒ ሳሎታስ ዛሮ እማና፥ ሳሎት ሳኣስ ዛሮ እማና። 22 ሳአይ ካꬃስ፥ ዎይነ ኡሻስነ ዛይትያስ ዛሮ እማና፤ ኤንቲ እዝራኤለስ (ፆሳይ ቶካና) ዛሮ እማና። 23 ታኒ እዮ ታ ግሾ ጋዳ ቢታ ቦላ ቶካና፤ ካሰ ታኒ፥ ‘ማርከ’ ግዳይሳታ ማራና፤ ‘ታ አሰ ግደከታ’፤ ግዳይሳታ፥ ‘ታ አሰ’ ጋና። ኤንትካ ታና፥ ‘ኔኒ ኑ ፆሳ’ ያጋና” ያጌስ ጎዳይ።

3

ሆሰይ ባ ማቸራ ስገተꬃ

1 ጎዳይ ታና፥ “እስራኤለ አሳይ ሀራ ፆሳታኮ ስሚድ፥ ዛብበ ኡይꬃ ያርሻናዉ ኮይኮካ፥ ጎዳይ ኤንታ ዶሰይሳዳ እዮ ዶሳ። እያ ሀራ ላገꬅያባነ ላይማትያባ ግድኮካ ኔኒ እዮ ዶሳ” ያግስ።

2 ያግን፥ ታኒ እዮ ታማነ እቻሹ ብራ ሳንትመንነ ፄታነ እሻታሙ ክሎ ግራመ ባንጋን ሻማስ። 3 ታኒ እዮ፥ “ኔኒ ላይማቶናነ ሀራ አደራ ዶና ታራ ዳሮ ዎደ ዳናዉ ኮሼስ። ታንካ ኔራ ዳና” ያጋስ።

4 እስራኤለ አሳይ ካዎይ ዎይኮ ሀላቅ ባይና፥ ያርሾይ ዎይኮ ኤቃ ቱስ ባይና፥ ኤፉደ ማኦይ ዎይኮ ኤቃ ምስለይ ባይና ዳሮ ዎደ ዳና። 5 ሄሳፈ ጉየ፥ እስራኤለ አሳይ ጎዳ ባንታ ፆሳኮነ ባንታ ካዋ ዳዊታኮ ስማና። ዉርሰꬃ ዎድያን ኤንቲ ኮኮርሸ፥ ጎዳኮነ እያ አንጁዋኮ ያና።

4

ጎዳይ እስራኤለ ሞቴስ

1 ሀ ቢታን ደእያ አሳ ኡባ፥ ጎዳይ ሞትያባይ ደእያ ግሾ፥ እስራኤለ አሳቶ፥ ጎዳ ቃላ ስእተ። ሄስካ፥ ቢታ ቦላ አማነተꬅ፥ ሲቆይነ ፆሳ ኤሮይ ባዋ። 2 ሀ ቢታ ቦላ ደኤይ ባደꬅ፥ ዎርዶ፥ ሸምፖ ዎꬎ፥ ካይሶቶነ ላይማ ፃላላ። ኤንቲ ዎጋ ኡባ መንꬆሶና፤ ሱꬁ ጉሶሶና። 3 ሄሳ ጋሶን ቢታ ኡባይ ዬካና፤ ቢታን ደእያ ኡባይ ዳቡራና። ሳአ ዶአት፥ ሳሎ ካፎትነ አባ ሞሎት ሀይቃና።

4 ህንተኖ፥ ካህነቶ፥ ታኒ ህንተና ሞትያባይ ደእያ ግሾ፥ ኦንካ ሀራ አሳራ ፓላመቶፎ፤ ዎይኮ ሀራ አስ ሞቶፖ። 5 ህንተ ጋላስነ ቃማ ꬉበቴታ፤ ናበትካ ህንተራ ꬉበቶሶና። ሄሳ ግሾ፥ ታኒ ህንተ አይዉ ꬋይሳና። 6 ታ አሳስ ኤራተꬅ ባይና ግሾ ꬋይዶሶና። ህንተ ኤራተꬅ እፅዳ ግሾ፥ ታካ ህንተ ታዉ ካህነ ግዶና መላ እፃስ። ህንተ ፆሳ ህግያ ዶግዳ ግሾ፥ ታካ ህንተ ናይታ ዶጋና።

7 ካህነታ ታይቦይ ዳር ዳር ብያ ዎደ ታና ጉጅ ጉጅ ናቅዶሶና፤ ታኒ ኤንታ ቦንቹዋ ቃራዳ ዬላያና። 8 ታ አሳ ናጋራይ ኤንታዉ ካꬅ ግድዳ ግሾ ኤንቲ ታ አሳይ ባላባ ኦꬃና መላ ኮዮሶና። 9 ካህነት ደርያፐ ዱማትቦኮና። ታኒ ኤንታ ሀኖታ ግሾ፥ ኤንታ ሴራና፤ ኤንታ ኦሱዋዳ ኤንታዉ ዛራና። 10 ኤንቲ ጎዳ አግዳ ግሾ ማና፥ ሽን ካሎኮና፤ ላይማታና፥ ሽን ናአ የሎኮና። 11 ላይማተꬅ፥ ጋምእዳ ዎይነ ኡሽነ ማልአንቶ ዎይነ ኡሽ ታ አሳ ዎዛና ꬋይስስ። 12 ኤንቲ ምꬃፈ ኦሰትዳ ኤቃ ምስለ ዞረ ኦይቾሶና፤ ኤንታ ፃምአይ ኤንታ ኦይሻ ዛሬስ። ላይማተꬃ አያናይ ኤንታ ባለꬅስ፤ ኤንቲ ባንታ ፆሳፈ ሃክድ ላይማትዶሶና። 13 ደረታ ሁጰን ያርሾ ያርሾሶና፤ ሎኦ ኩያይ ደእያ ዎላ ጋርሳን፥ ፂዳ ጋርሳን እፃነ ጩይሶሶና።

ሄሳ ግሾ፥ ህንተ ማጫ ናይት ላይማቶሶና፤ ህንተ ናይታ ማቸት ላሞሶና። 14 ህንተ ማጫ ናይት ላይማትያ ዎደነ ህንተ ናይታ ማቸት ላምያ ዎደ ታኒ ሴርከ። አይስ ጊኮ፥ አደት ባንታ ሁጰን ላይማተይሳታራ ላገቶሶና፤ ኤንታራ ያርሾሶና። ሄሳ ግሾ፥ አኬክ ባይና ደረይ ꬋያና።

15 “እስራኤለ አሳቶ፥ ህንተ ላይማትኮካ፥ ይሁዳ አሳይ ህንተይሳዳ ባላ ግዶፖ። ጋልጋላ ቦፕተ፤ ቤት-አዌና (ኢታተꬃ ኬꬅ) ከዮፕተ፤ ‘ደኦ ፆሳይ ኤርያ መላ’ ግድ ጫቆፍተ። 16 እስራኤለ አሳይ ጌላ ኡሳዳ ጌላትስ። ያትን፥ ጎዳይ ኤንታና ዳልጋ ደንባን ዶርሳ ማራዳ ዋትድ ሄማኔ? 17 ኤፍሬም ኤቃታራ ጋሄትስ፤ ኤንታ አጋግተ። 18 ኤንቲ ዳሮ ዎይነ ኡሻ ኡይ ስሚድ፥ ላይማተꬅ አጎኮና፤ ኤንታ ሀላቃትካ ዬላያባ ዳሮ ዶሶሶና። 19 ኤንታ ጫርኮይ ኤፋና፤ ባንታ ኤቃስ ያርሽዳ ያርሾታ ጋሶን ኤንቲ ዬላታና።”

5

ጎዳ ፕርዳይ እስራኤለ ቦላ

1 “ህንተኖ ካህነቶ፥ ሀይሳ ስእተ! ህንተኖ እስራኤለ አሳቶ፥ አኬክተ! ካዎ ኬꬃ አሳቶ፥ ሎይꬅ ስእተ! ሀ ፕርዳይ ህንተ ቦላ ፕርደትስ። ህንተ ምፅጳስ ፅሄ ግድደታ፤ ታቦረ ዙማ ቦላ ምጨትዳ ግተዳ ግድደታ። 2 ጌላት ዎꬎ አግቦኮና፤ ሄሳ ግሾ፥ ታ ኤንታ ኡባ ሴራና። 3 ታኒ ኤፍሬማ ኤራይስ፤ እስራኤለይ ታፐ ጌምቤና። ኤፍሬማ፥ ኔኒ ሀእ ላይማ ግዳዳሳ፤ እስራኤለይ ቱንስ።”

4 “እስራኤለ አሳይ ባንታ ፆሳኮ ስሞና መላ ኤንታ ኢታ ኦሶይ ኤንታ ተቅስ። ላይማተꬃ አያን ኤንታ ዎዛናን ደእያ ግሾ ኤንቲ ጎዳ ኤሮኮና። 5 እስራኤለ አሳ ኦቶሮይ ኤንታ ቦላ ማርካቴስ። እስራኤለ አሳይነ ኤፍሬማ አሳይ ባንታ ናጋራ ጋሶን ꬉበቶሶና፤ ይሁዳ አሳይካ ኤንታራ ꬉበቴስ። 6 ኤንቲ ጎዳስ ያርሻናዉ ባንታ ዶርሳ ዉድያነ መሄ ዉድያ ላግ ኤክድ እያ ኮያናዉ ባና፤ ሽን እ ኤንታፈ ሻከትዳ ግሾ እያ ደሞኮና። 7 ኤንቲ ላይማተꬃን ናይታ የልዳ ግሾ ጎዳስ አማነትቦኮና። ሄሳ ግሾ፥ እስ አጌናን ኤንትነ ኤንታ ቢታይ ꬋያና። 8 ግብአ ካታማን ሞይዘ፥ ራማ ካታማን ዛየ ፑንተ። ብንያመ አሳዉ፥ ‘ጉየ ስሚድ በእተ’ ያግድ ቤት-አዌናን ዋስተ። 9 ሴረትያ ዎደ ኤፍሬም ባይሳ ግዳና። እስራኤለ ኮቻ ግዶን ቱማ ሀናናባ ታኒ አዋጃና።

10 “ጎዳይ፥ ‘ይሁዳ ሀላቃት ዛዋ ሱግያ አሳ መላ ግድዶሶና፤ ታኒ ታ ሀንቁዋ ኤንታ ቦላ ድኦ ሃꬃዳ ጉሳና። 11 ኤፍሬማ አሳይ ኤርድ ኤቃ ጎይንዳ ግሾ፥ ሱረ ፕርዳን ኡንኤትዶሶና፤ ትንቸትዶሶና። 12 ሄሳ ግሾ፥ ታኒ ኤፍሬማ አሳስ ብሌ፥ ይሁዳ አሳስ ፆꬋ ግዳና።

13 “ ‘ኤፍሬም ባ ሀርግያ፥ ይሁድ ባ ማዱንꬃ በእዳ ዎደ ኤፍሬም አሶረ ቢታ ብስ፤ ሄ ግታ ካዋ ማዶ ኦይችስ። ሽን እ ኤንታ ሀርግያ ꬋላናዉ ዎይኮ ኤንታ ማዱንꬃ ፓꬃናዉ ዳንዳእቤና። 14 ሄሳ ግሾ፥ ታኒ ኤፍሬማስ ጋሞዳ ሀናና፤ ይሁዳስ ዎዳላ ጋሞዳ ሀናና። ታኒ ኤንታ መንረꬃዳ ኤካ ባና፤ ኦንካ ኤንታ ታ ኩሸፐ አሸና። 15 ኤንቲ ባንታ ባላ አኬካና ጋካናዉነ ታና ኮያና ጋካናዉ ታኒ ጉየ ታ በሳ ስማና። ኤንቲ ባንታ ዋያን ታና ምንꬅድ ኮያና’ ” ያጌስ።

6

እስራኤለይ ስምቤና

1 እስራኤለ አሳይ፥ “ሃይተ! አነ ጎዳኮ ስሞስ። እ ኑና መንረꬅስ፥ ሽን እ ኑና ኮላና፤ እ ኑና ማዱንፅስስ፥ ሽን እ ኑ ማዱንꬃ ቃቻና። 2 ናምኡ ጋላሳፐ ጉየ እ ኑና ፓꬃና፤ ሄꬓንꬆ ጋላሳን ኑ እያ ስንꬃን ዳና መላ ኑና ደንꬃና። 3 አነ ጎዳ ኤሮስ፤ እያ ኤራናዉ ምንꬅድ ካሎስ። ፃልቀይ ዶለይሳዳ እ ቆንጫና፤ ቶርቸ እር የይሳዳ እ ኑኮ ያና” ያግዶሶና።

4 ጎዳይ፥ “ታ ህንተና ኤፍሬማ አሳ ዋቶ? ታ ህንተና ይሁዳ አሳ ዋቶ? ህንተ ሲቆይ ዎንታ ፃሳ መላ፤ ኤለስድ ꬋይያ አካ መላ። 5 ሄሳ ግሾ፥ ታኒ ናበታ ባጋራ ህንተና ቃንፀረꬃስ፤ ታ ዶናፐ ከይዳ ቃላን ህንተና ዎꬋስ። ታ ፕርዳይ ህንተ ቦላ ፖኦዳ ዋጋግ ጋና። 6 ታ ያርሾ ግዶናሽን ማሮታ ኮያይስ፤ ፁሳ ያርሾ ግዶናሽን ፆሳ ኤሮ ኮያይስ።

7 “ሽን ኤንቲ አዳመዳ፥ ጫቆ መንꬅዶሶና፤ ያን ታዉ አማነቶና እፅዶሶና። 8 ጋላዳ ካታማይ ሱꬅ ጉክያ ኢታ ኦሶ ኦꬅያ አሳይ ኩምዳ ካታማ። 9 ፓንጋት አሰ ዎꬋናዉ ቆሰትድ ናገይሳዳ ካህነታ ጩጋይ ሄሳዳ ናጎሶና። ሴከማ ካታማ ኤፍያ ኦግያን ናግድ አሰ ዎꬎኦሶና፤ ኤንቲ ዬላያ ዎራንꬖ ኦሶ ኦꬆሶና። 10 ታኒ እስራኤለ አሳ ግዶን ዳጋንꬅያባ በአስ። ኤፍሬማ ግዶን ላይማተꬅ ደኤስ፤ እስራኤለይ ቱንስ።

11 “ይሁዳ፥ ታኒ ታ አሳ ድኡዋ ዛርያ ዎደ ነዉ ቃስ ጫካ ዎደ ጊግሳስ።

7

1 “ታኒ እስራኤለ ፓꬃናዉ ኮይያ ዎደ ኤፍሬማ ናጋራይነ ሳማረ አሳ ኢታ ኦሶይ ቆንጭስ። ኤንቲ ኡባ ዎደ ጭሞሶና፤ ካይሶት መንꬅድ ገሎሶና፤ ፓንጋት ከይድ ቦንቆሶና። 2 ሽን ታኒ ኤንታ ኢታ ኦሶ ኡባ ኤረይሳ አኬኮኮና። ኤንታ ኢታ ኦሶይ ኤንታ ናቅ ኦይክስ፤ ሄ ኢታ ኦሶይ ኡባ ዎደ ታ ስንꬃን ደኤስ።

3 “ኤንቲ ካዋ ባንታ ኢታተꬃን፥ ሀላቃታ ባንታ ዎርዱዋን ኡፋይሶሶና። 4 ኤንቲ ኡባይ ላሞሶና፤ ሙኑቃይ ደንዳና ጋካናዉ ዳቦ ኡከይስ ታማ ሺሾ ኮሾናይሳዳ ኤንቲ ቴልዳ ጮጨ መላ። 5 ባንታ ካዋ ቦንቾ ባኣለ ጋላሳን ሀላቃት ዎይነ ኡሻን ማꬆትዶሶና። እካ ቀልቅሰይሳታስ ባ ኩሽያ እሚስ። 6 ኤንታ ዎዛናይ ታማ ጮጨ መላ፤ ኤንቲ ሺቅድ ኢታባ ማቀትዶሶና። ኤንታ ሀንቆይ ቃማ ኩመꬃ ጩይሸ አቄስ፤ ሳእ ዎንትያ ዎደ ታማ ላጮዳ ኤፄስ። 7 ኤንቲ ኡባይ ቴልዳ ጮጨ መላ ባንታ ሀላቃታ ሞሶና። ኤንታ ካዎት ኡባይ ኩንድዶሶና፤ ኤንታፈ ኦንካ ታና ፄገይ ባዋ።

8 “ኤፍሬማ አሳይ ሀራ ካዎተꬃ አሳራ ዋላከትስ፤ ኤፍሬማ አሳይ ሽረትቦና ኡይꬃ መላ ግድስ። 9 አላጋት እያ ዎልቃ ምዶሶና፥ ሽን እ ሄሳ ኤርቤና፤ እያ ሁጰይ ፑሉምስ፥ ሽን እ ሄሳ አኬክበና። 10 እስራኤለ አሳ ኦቶሮይ ኤንታ ቦላ ማርካቴስ። ሄስ ኡባይ ሀንንካ ኤንቲ ጎዳኮ፥ ባንታ ፆሳኮ፥ ስምቦኮና ዎይኮ እያ ኮይቦኮና።

11 “ኤፍሬማ አሳይ ሆለዳ ኤያነ ጮ ጭመተይሳታ። ኤንቲ ማዶ ደማናዉ እስ ቶሆ ግብፀ፤ እስ ቶሆ አሶረ ስሞሶና። 12 ኤንቲ ብያ ዎደ ታኒ ኤንታ ቦላ ግተ የጋና፤ ታኒ ኤንታ ካፎ ኦይክያዳ ኦይካና። ኤንታ ኢታ ኦሱዋ ግሾ ታኒ ኤንታ ሴራና።

13 “ኤንታ አየ! ኤንቲ ታፐ ሃክዶሶና። ኤንታዉ ꬋዮ ግዶ! ኤንቲ ታ ቦላ ማካልዶሶና። ታኒ ኤንታ ዎዛናዉ ኮያስ፥ ሽን ኤንቲ ታ ቦላ ዎርዶ ሃሳዮሶና። 14 ባንታ ሂፃን ዝንእድ ዘሌሎሶና፥ ሽን ባንታ ዎዛናፐ ዎሶኮና። ካꬃስነ ዎይነ ኡሻስ ባንታ አሳተꬃ ጋሮሶና፥ ሽን ኤንቲ ታፐ ሃክዶሶና።

15 “ኤንታ ሎህስዳይነ ምንꬅዳይ ታና፥ ሽን ታዉ ኢታባ ማቀቶሶና። 16 ኤንቲ ሀዳባኮ ስምዶሶና። ኤንቲ አማንꬆና ዶንገ ግድዶሶና። ኤንታ ሀላቃት ኢታባ ኦደትዳ ግሾ ማሻን ዉራና፤ ሄስካ ኤንታዉ ግብፀን ሚቻስ ግዳና።

8

እስራኤለይ ጫርኮ ቡጨስ

1 “ሞይዘ ፑና! ኤንቲ ታ ጫቁዋነ ታ ህግያ መንꬅዳ ግሾ፥ ጎዳ አሳ ቦላ ሞርከይ አንኮዳ አለስ። 2 እስራኤለ አሳይ፥ ‘አቤት ኑ ፆሳዉ፥ ኑኒ ነና ኤሮስ’ ያግድ ታኮ ዋሶሶና። 3 ሽን እስራኤለ አሳይ ሎኦባ እፅዳ ግሾ፥ ሞርከይ ኤንታ የደꬃና። 4 ኤንቲ ታና ኦይቾና ባንታዉ ካዎታ ካዎꬅዶሶና፤ ታ ኤሮና ደእሽን ባንታዉ ሀላቃታ ዶርዶሶና። ꬋያናዉ ማችድ ኤቃ ምስለታ ባንታ ብራፐነ ዎርቃፈ መꬍዶሶና። 5 ሳማረ አሳዉ፥ ህንተ ማር ዳንስድ መꬍዳ ኤቃ ታ እፃስ፤ ታ ሀንቆይ ህንተ ቦላ ኤፅስ። ኤንቲ ቱንዳ መላ አዉደ ጋካናዉ ዳኔ? 6 ሀ ማራ ኤቃ ምስለይ ኩሸ ሂላን መትስፐ አትሽን፥ እ ፆሰ ግደና። ሳማረ ኤቃ ምስለይ መቀረታና።

7 “ኤንቲ ጫርኮ ዘርድ ጎተ ቡጮሶና። ኤቆን ደእያ ኤንታ ካꬃስ አይፈይ በንተና፤ ꬊለይካ ባዋ፤ አይፈይ ደእኮካ አላጋት ማና። 8 እስራኤለ አሳይ ሀእ አላጋ አሳ ግዶን ምተትዶሶና፤ ኤንቲ ፓꬆና አስ ግድዶሶና። 9 ኤንቲ ባዞ ሀረይ ባርካ ቶይላተይሳ መላ ቶይላትሸ አሶረ ብዶሶና። ኤፍሬማ አሳይ ባንታ ሚሽያን ላገꬆ ሻምዶሶና። 10 ባንታና ማዳና መላ ሚሸን ሻምኮካ ታ ኤንታ ሺሻና። ካረ ቢታ ካዎትነ ሀላቃት ኤንታና ኡንኤꬅን ኤንቲ ጮ ꬋያና።

11 “ኤፍሬማ አሳይ ናጋራ ያርሾ ያርሽያ ዳሮ በሳታ ኬፅስ፥ ሽን ሄ ያርሾ በሳት ናጋራ ኦꬅያ በሲ ግድዶሶና። 12 ታኒ ኤንታዉ ታ ህግያን ዳሮባ ፃፋስ፥ ሽን ኤንቲ ሄ ህግያ አላጋባዳ ፄልዶሶና። 13 ኤንቲ ያርሻናዉ ዶሶሶና፤ ያርሾ አሹዋ ሞሶና፥ ሽን ጎዳይ ኤንታ ያርሹዋ ኤክቤና። እ ሀእ ኤንታ ናጋራ ሀሳያና፤ ኤንታ ናጋራ ግሾ ኤንታ ሴራና፤ ኤንቲ ግብፀ ቢታ ስማና። 14 እስራኤለ አሳይ ባና መꬍዳይሳ ዶግድ፥ ካዎ ጋꬎታ ኬፅስ። ይሁዳ አሳይ ግምበትዳ ዳሮ ካታማታ ኬፅስ። ሽን ታኒ ሄ ካታማታን ታማ የድን፥ ኤንታ ሚፃ ማና” ያጌስ።

9

እስራኤለይ ሴረታና

1 እስራኤለ አሳቶ፥ ኡፋይቶፍተ! ሀራ ካዎታዳ ፖጩ ጎፕተ! ህንተ ህንተ ፆሳፈ ሃክድ ላይማትደታ፤ ካꬃ ጌሽያ ዉዱማን ላይማተꬃስ እምያ ጋትያ ዶስደታ። 2 ሄሳ ግሾ፥ ህንተ ዉዱማፈ ካꬅ፥ ጉምእያ በሳፈ ዎይነ ኡሻ ደመከታ፤ ዎይነይ ህንተዉ አይፈና። 3 ኤንቲ ጎዳ ቢታን ጋምኦኮና። ኤፍሬም ግብፀ ቢታ ስማና፤ አሶረ ቢታን ቱና ካꬅ ማና።

4 ኤንቲ ጎዳስ ዎይነ ኡሻ ያርሾ ጉሶኮና፤ ኤንታ ያርሾይ እያ ኡፋይሰና። ሄ ያርሾይ ኤንታዉ ሾቻ መላ ግዳና፤ ሄሳ ምያ ኡባይ ቱናና። ሄ ካꬃይ ኤንታ ኮሻ ፃላላ ዛራናሳፈ አትሽን፥ ጎዳራ ደእያ እስፈተꬃስ ማደና። 5 ጎዳ ህንተ ቦንቻና መላ እ ህንተዉ እምዳ ባኣለ ጋላሳታን ህንተ አይ ኦꬃኔ? 6 ኤንቲ ꬋዮፐ ከስ ኤክኮካ ግብፀይ ኤንታ ሺሻና፤ መምፕሳ ካታማይ ኤንታ ሞጋና። ኤንቲ ሺሽዳ ብራ ሚሸ ኡባ ሻራፍ ምታና፤ ኤንቲ ደእያ በሳን ቡሎይ ዶላና።

7 ሴራ ጋላስ ይስ፤ ፕርዳ ዎደይ ጋክስ። እስራኤለ አሳይ ሄሳ ኤሮ! ህንተ ናጋራ ግሾነ ሞርከተꬃ ግሾ ናበይ ኤያ መላ ፆሳ አስ ጌተትዳይስ ጎሻ መላ ታይበትስ። 8 ናበይ ፆሳራ ግድድ፥ ኤፍሬማ ናጌስ፤ ሽን እያ ኦግያን ፅሄይ የገትስ፤ ፆሳ ኬꬃን እያ ሞርከተꬅ ናጌስ። 9 ግብአ ካታማን ሀንዳይሳዳ ኤንቲ ቱንዶሶና። ፆሳይ ኤንታ ናቁዋ ሀሳያና፤ ናጋራ ግሾ ኤንታ ሴራና።

10 ጎዳይ፥ “ታኒ መላ ቢታን ዎይነ አይፈ ደምዳይሳዳ እስራኤለ አሳ ደማስ። ታኒ ባላሰ ምꬃን ኮይሮ አይፈ በእዳይሳዳ ህንተ አዋታ በአስ። ሽን ኤንቲ ብኤል-ፋጎራ ጌተትያ በሳ ይድ፥ ዬላይያ ኤቃስ ባንታና ዱማይዶሶና፤ ኤንቲ ሄ ዶስዳ ኤቃዳ ቱንዶሶና። 11 ኤፍሬማ ቦንቾይ ካፎዳ ፓል ꬋያና፤ ህዛፐ ጉየ የሎይ ባዋ፤ ቃንꬃቶይ ባዋ፤ አተꬅ ባዋ። 12 ኤንቲ ናአ የልድ ድችያባ ግድኮካ ታ ኤንታ ዎꬋ ዉርሳና። ታኒ ኤንታፈ ሃክዳ ዎደ ኤንታና አየ! 13 ኤፍሬም ሎኦ በሳን ቶከትዳ ዛምባ ምꬃ መላ ሀንን በአስ፥ ሽን ባ ናይታ ሹካስ አꬃ እሚስ” ያግስ።

14 አቤት ጎዳዉ፥ ኤንታዉ እማ! ነ ኤንታዉ አይ እማኔ? ነ ኤንታዉ ቦሸትያ ኡሎነ መልዳ ꬋንꬅ እማ።

15 ጎዳይ፥ “ኤንታ ኢታተꬃ ግሾ ታኒ ጋልጋላን እፆ ዶማስ። ኤንታ ናጋራ ግሾ ታኒ ኤንታ ታ ኬꬃፈ ጎዳና፤ ህዛፐ ጉየ ታ ኤንታ ዶስከ፤ ኤንታ ሀላቃት ኡባይ ጌላታ። 16 ኤፍሬም ደሸትን፥ እያ ፃጶይ መልስ፤ አይፈይካ ባዋ። ኤንቲ ናአ የልኮካ ታኒ ኤንቲ ዶስያ ናይታ ዎꬋና” ያግስ።

17 ኤንቲ እያዉ ኪተቶና እፅዳ ግሾ ታ ፆሳይ ኤንታ ፕፅር ሆላና፤ ኤንቲ ካዎተꬃታ ግዶን ቶይላትሸ ዳና።

10

1 እስራኤለ አሳይ ዳሮ አይፈ አይፍያ ዳይዳ ዎይነ መላ፤ ኤንታ አይፈይ ዳርዳ መላ ኤቃ ያርሾ በሳታ ዳርስ ኬፅዶሶና። ኤንታ ቢታይ ዱረትዳ ኬና ጎይንያ ኤቃ ቱሳታ አሌቅስድ መꬍዶሶና። 2 ኤንታ ዎዛናይ ጫከትስ፤ ሀእ ኤንቲ ባንታ ናጋራ ቶካና። ጎዳይ ኤንታ ያርሾ በሳታ ላላና፤ ኤንታ ኤቃ ቱሳታ ꬋይሳና።

3 ሄ ዎደ አሳይ፥ “ኑኒ ጎዳስ ያይቦና ግሾ፥ ኑስ ካዎይ ባዋ። ሽን ካዎይ ደእያኮካ ኑስ አይ ኦꬃኔ?” ያጋና። 4 ኤንቲ ሀኖና ኡፋይሳ ቃላ ገሎሶና፤ ዎርዶን ጫቆሶና፤ ሄሳ ግሾ፥ ዎꬍያ ሀርመይ ጋደን ዶለይሳዳ ኤንታ ቦላ ፕርድ ዶላና። 5 ሳማረ ካታማን ደእያ አሳይ ቤት-አዌናን ደእያ ማራ ምስልያስ ያሻን ኮኮሮሶና። እያ ቦንቾይ እያፐ ቃረትዳ ግሾ እያዉ ዬካና፤ ሄ ኤቃ ምስልያ ካህነት ዋሳና። 6 ሄ ኤቃ ምስለይ አሶረ ቶከትድ፥ ብድ፥ ግታ ካዋስ እሞታ ግድድ እመታና። ኤፍሬም ዬላታና፤ እስራኤለይ ኤቃ ምስልያ ግሾ ካዉያና።

7 ሳማረ ካዎይ ሃꬃ ጎፖንቶ ግድድ ꬋያና። 8 እስራኤለ አሳይ አዌና ካታማን ኤቃስ ጎይንሸ፥ ናጋራ ኦꬅያ ꬎቃ በሳት ላለታና። ኤንታ ያርሾ በሳን አጉንꬅነ ጎምኦረይ ዶላና። ሄ ዎደ ኤንቲ ደረታኮ፥ “ኑና ቆስተ!” ዙማታኮ፥ “ኑና ገንꬅተ” ያጋና።

9 ጎዳይ፥ “እስራኤለ አሳዉ፥ ግብአን ህንተ ናጋራ ኦሶ ዶምዳ ዎድያፐ፥ ሀች ጋካናዉ ናጋራ ኦሶ አግበከታ። ሄሳ ግሾ፥ ኢታ ኦይሳታ ግብአን ኦል ዉርስቤኔ? 10 ታኒ ዶስዳ ዎደ ሄ ጌላታ ሴራና። ኤንቲ ኦꬅዳ ዳሮ ናጋራ ግሾ ታኒ ኤንታ ሴርያ ዎደ ካዎተꬃት ኤንታ ቦላ ደንዳና። 11 ኤፍሬም ካꬅ የꬋናዉ ዶስያ ዋꬍ ከስዳ ዎፋኖ መላ። ሽን ታኒ እያ ሎእያ ሞርግያን ቃምባራ ዎꬃዳ ዋፃና። ይሁዳ አሳይ ዎርፃፋና፤ ያይቆባ አሳይ ሽረቻና። 12 ጎዳይ ይድ ፅሎተꬅ ህንተ ቦላ ቡክሳና ጋካናዉ እያ ኮይተ። ህንተ ፅሎተꬅ ዘርያባ ግድኮ መርና ሲቆ ጫካና። ሄሳ ግሾ፥ ኦ ቢታ ዎርፃፍተ። 13 ሽን ህንተ፥ ህንተ ኦግያንነ ህንተ ዳሮ ኦላንቾታን አማነትዳ ግሾ፥ ኢታተꬅ ዘርድ ናጋራ ጫክደታ፤ ህንተ ዎርዱዋ አይፍያ ምደታ። 14 ህንተ ቦላ ዎልቃማ ኦል ደንዳና፤ በን ካዎይ ሳልማን ቤት-አርበላ ካታማ ኦልድ ላልዳይሳዳነ አየታነ ናይታ ꬋይስዳይሳዳ ቃስ ህንተ ሚፃታ ꬋይሳና። 15 ቤተለ ካታማን ደኤይሳቶ፥ ህንተ ናጋራይ ዳሮ ግድያ ግሾ ሄሳ መላባይ ህንተና ጋካና። ሄ ጋላስ ሳእ ዎንትያ ዎደ እስራኤለ ካዎይ ሀይቃና።

11

ጎዳይ እስራኤለ ዶሴስ

1 “እስራኤለይ ናአ ደእያ ዎደ እያ ዶስዳይ ታና፤ ታ ናኣ ግብፀፈ ፄጋስ። 2 ታኒ ኤንታ ዳርሳዳ ፄግን፥ ኤንቲ ታፐ ዳሮ ሃክድ ብዶሶና። ባኣለ ኤቃታስ ያርሾ ያርሽዶሶና፤ ኤቃ ምስለታስ እፃነ ጩይስዶሶና። 3 ኤፍሬማ አሳ ኩሽያ ኦይካዳ ሄመꬅ ታማርስዳይ ታና፥ ሽን ኤንታ ፓꬅዳይ ታና ግደይሳ ኤሮኮና። 4 ታኒ ኤንታ ቃንነ ሲቆ ዎዶሮን ጎቻስ፤ ኤንታ ሞርገፈ ቃምባራ ደንꬃዳ ሆካዳ ኤንታ ሙዛስ። 5 ኤንቲ ታኮ ስሞና እፅድ ግብፀ ቢታ ስማና፤ አሶረ ቢታ ካዎይ ኤንታ ቦላ ካዎታና። 6 ኤንታ ካታማን ማሽ ደንዳና፤ ኤንታ ካታማታ ፐንገታ መንረꬃና፤ ኤንታ ዞረታይ ላለታና። 7 ታ አሳይ ታፐ ሃካናዉ ኮይስ። ኤንቲ ፆሳኮ ዋስኮካ፥ እ ኤንታና ቦንቸና። 8 ኤፍሬም፥ ታኒ ነና ዋታዳ አጎ? እስራኤለ፥ ታኒ ነና ዋታዳ አꬃ እሞ? ታኒ ነና ዋታዳ አዳማ ካታማዳ ኦꬆ? ታኒ ነና ዋታዳ ፃቦይማ ካታማዳ ኦꬆ? ታኒ ነና ዳሮ ዶስያ ግሾ ታ ዎዛናይ ሄሳ ኤሮ ጌና። 9 ታኒ ህንተ ግዶን ደእያ ጌሻ ፆሳፈ አትሽን፥ አሰ ግድከ። ሄሳ ግሾ፥ ታኒ ታ ሱልያ ሀንቁዋ ህንተ ቦላ ኤህከ፤ ናምአንꬆ ኤፍሬማ ꬋይስከ፤ ታ ሀንቁዋራ ህንተኮ ዪከ። 10 ኤንቲ ጎዳ ካላና፤ እካ ጋሞዳ ጉዳና። እ ጉድያ ዎደ እያ ናይት ዉሎሀ ባጋፈ ኮኮርሸ ያና። 11 ግብፀፈ ካፎዳ፥ አሶረፐ ሆለዳ ፓልሸ ያና። ታኒ ኤንታ፥ ኤንታ ኬꬃን ኬꬃን ዎꬃና። ታኒ ጎዳይ ሄሳ ኦዳስ” ያግስ።

እስራኤለ ናጋራ

12 ኤፍሬማ አሳይ ዎርዶን፥ እስራኤለ አሳይ ጭሞን ታና ተቅዶሶና። ይሁዳ አሳይ አማንꬅያ ጌሻ ፆሳ ቦላ ፃልታምስ።

12

1 ኤፍሬማ አሳይ ዎንታፈ ኦማርስ ጋካናዉ ዶሎሀ ጫርኮ ኦይኬስ ዎይኮ የደꬄስ። ኤንቲ ዎርዶነ ጌላተꬅ ዳርሶሶና፤ አሶረ ቢታራ ጫቅዶሶና፤ ሻማሆ ዛይተ ግብፀ ቢታ የዶሶና።

2 ጎዳስ ይሁዳ አሳራ ሞቶይ ደኤስ፤ እ ያይቆባ ናይታ ኤንታ ኦግያዳ ሴራና፤ ኤንታ ኦሱዋዳ ኤንታዉ ዛራና። 3 ያይቆብ ባ አየ ኡሎን ደእሸ ባ እሻ ግንድያ ኦይክስ። ድጭ ጋክድ ፆሳራ ቡተትስ፤ 4 ኪታንቾራ ባፀትድ ፆንስ። ባና ኬሀ አይፈን ፄላና መላ ባ እሻ ዬክድ ዎስስ። ያይቆብ ፆሳ ቤተለን ደምን ፆሳይ ያን እያራ ሃሳይስ። 5 እ ጎዳ፥ ኡባፈ ዎልቃማ ፆሳ። እያ ኤረትዳ ሱንꬃይ ጎዳ ጌተቴስ። 6 ሄሳ ግሾ፥ ህንተ ፆሳኮ ስምተ፤ ሲቆነ ሱረ ፕርዳ ምንꬅ ኦይክተ፤ ህንተ ፆሳይ ኦꬃና ጋካናዉ ናግተ። 7 ዛልአንቾይ ዎርዶ ምዛነን ዛልኤስ፤ እ አሳ ጭማናዉ ዶሴስ። 8 ኤፍሬም፥ “ታኒ ዳሮ ዱረ፤ ታኒ ታዉ አቆ ደማስ። ታ አቆ ኡባን ታናን ኤንቲ ባላ ዎይኮ ናጋራ ደሞኮና። 9 ሽን ታኒ ህንተና ግብፀ ቢታፈ ከሳዳ ኤህዳ ጎዳ፥ ህንተ ፆሳ፤ ሻቃራ ባኣለ ጋላስ ህንተ ዱንካነን ደእዳይሳዳ ታ ህንተና ዛራ ዱንካነን ዎꬃና። 10 ታኒ ናበታስ ኦዳስ፤ ዳሮ ቆንጨꬅ ኤንታዉ እማስ፤ ኤንታ ባጋራ ዳሮ ሌምሶታ ኦዳስ” ያግስ።

11 ጋላድ ኢታ ናጋራንቾ፤ ጋላዳ አሳት ፓꬆናይሳታ። ኤንቲ ጋልጋላን ኮርማታ ያርሻና። ኤንታ ያርሾ በሳይ ጎሻን ደእያ ኬላ ሹቻዳ ላለታና።

12 ያይቆብ ሶረ ቢታ ባቃትስ፤ እስራኤለይ ማቾ ኤካናዉ ኡነ ኦꬅስ። ኮይታ እማናዉ ያን ዶርሰ ሄምስ። 13 ጎዳይ እስራኤለ አሳ ናበታ ባጋራ ግብፀ ቢታፈ ከስድ ሄ ናበታ ባጋራ ኤንታ ናግስ። 14 ሽን ኤፍሬም ጎዳ ዳሮ ሀንቀꬅስ፤ እ ሱꬅ ጉስዳ ግሾ እያ ጎዳይ አቻና፤ እያ ጫሻ እያዉ ዛራና።

13

ፆሳ ሀንቆይ እስራኤለ ቦላ

1 ኤፍሬም ኦደትዳ ዎደ ስእዳ ኡባይ ያሻን ኮኮርስ፤ እስራኤለ ቢታን ኤንቲ ቦንቸትዳ አስ። ሽን ባኣለ ኤቃ ጎይንዶሶና፤ ሄ ናጋራ ጋሶን ሀይቅዶሶና። 2 ሀእካ ናጋራ ቦላ ናጋራ ኦꬆሶና፤ ባንታ ብራ ሼሽድ ባንታዉ ኤቃ መꬍዶሶና፤ ሂላን ኦሰትዳ ምስለታ ጊግስዶሶና፤ ኡባይካ ኩሸ ሂላን መትዶሶና። አሳይ ኤንታባ ኦድሸ፥ “ያርሽያ አሳይ ማራ ኤቃ ምስለታ ዬርተ” ያጎሶና። 3 ሄሳ ግሾ፥ ኤንቲ ዎንታ ሻራ መላ ዎይኮ ዎንታ ፃሳ መላ ዎይኮ ጫርኮይ ዉዱማፈ ደንꬅድ ኤፍያ ፑኖ መላ ዎይኮ ማስኮተራ ከያ ጩያ መላ ግዳና።

4 ጎዳይ “ታኒ ህንተና ግብፀ ቢታፈ ከሳዳ ኤህዳ ጎዳ፥ ህንተ ፆሳ። ህንተ ታፐ አትሽን፥ ሀራ ፆሲ ኤረከታ፤ አሸይ ታፐ ሀር ባዋ። 5 ባዞን፥ መላ ቢታን ታኒ ህንተና ናጋስ። 6 ታኒ ህንተና ሙዝን፥ ምድ ካልድ ኦቶርትደታ፤ ሄሳፈ ጉየ ታና ዶግደታ። 7 ሄሳ ግሾ፥ ታኒ ህንተ ቦላ ጋሞ ግዳና፤ ማሄ መላ ኦገ ዶናን ዙጋና። 8 ማር ኤከትዳ ማሄ መላ ታኒ ህንተራ ጋሄታዳ ታ ህንተና ፑዛና። ታኒ ህንተና ጋሞዳ መንረꬃና፤ ባዞ ዶአዳ ህንተና ፖሻና።

9 “እስራኤለ አሳቶ፥ ህንተ ታ ቦላ፥ ህንተና ማደይሳ ቦላ ደንድዳ ግሾ ታ ህንተና ꬋይሳና። 10 ህንተ ታና፥ ‘ኑስ ካዎነ ሀላቃ እማ’ ያግድ ኦይችደታ። ህንተና አሽያ ህንተ ካዎይ አኔ? ካታማታን ደእያ ህንተ ሀላቃት አዉን ደኦና? 11 ታኒ ታ ሀንቁዋን ህንተዉ ካዎ እማስ፤ ታ ይሉዋን እያ ደንꬃስ። 12 ኤፍሬማ ባላይነ ናጋራይ ፃፈትድ ኡትስ። 13 እቀꬅ ኦይክዳ ማጫስ ኡንኤተይሳ መላ ኡንእ እያ ቦላ ያና። ሽን እ ኤር ባይና ናአ፤ የለትያ ዎደይ ጋክን፥ ባ አየ ኡሎፐ ዎꬎና እፅያ ናአ መላ። 14 ታኒ ኤንታ ዱፎፐ አሻና፤ ሀይቆ ዎልቃፈ ዎዛና። ሀይቆ፥ ነ ጋዶይ አዉኔ? ስኦለ፥ ነ ꬋይሶይ አዉኔ? ታኒ ታ አሳስ ቃትከ። 15 ኤፍሬም ባ እሻታ ግዶን ምንኮካ፥ ጎዳይ የድዳ ዶሎሀ ባጋ ጫርኮይ ባዞፈ ጫርክሸ ያና፤ እያ ፑልቶይ ኤቃና፤ እያ ሃꬃይ መላና። እ ምንጅዳ አልኦ ሚሸ ኡባይ ቦንቀታና። 16 ሳማረ አሳይ ባንታ ፆሳ ቦላ ጌላትዳ ግሾ፥ ሴራ ኤካናዉ በሴስ። ኤንቲ ማሻን ቡሰታና፤ ኤንታ ናይት ትንቸታና፤ ኤንታ ቃንꬃትዳ ማጫሳታ ኡሎይ ዳከታና” ያጌስ።

14

ጎዳኮ ስሞይ ኤህያ አንጆ

1 እስራኤለ አሳዉ፥ ህንተ ናጋራ ጋሶን ꬉበትድ ኩንድዳ ግሾ ሀእ ጎዳ፥ ህንተ ፆሳኮ ስምተ። 2 ጎዳኮ ስሚድ፥ ሀይሳዳ ያግድ ዎስተ፤ “ኑ ናጋራ ኡባፈ ኑና ማራ፤ ኑኒ ኑ መተርሻ አይፈ ግድዳ ጋላታ ነዉ ሺሻና መላ ነ ኑና ነ ኬሀተꬃን ሺሻ ኤካ። 3 አሶረይ ኑና አሸና፤ ኑ ኦላ ፓራታንካ አማነቶኮ። ኑኒ ኑ ኩሸን መꬍዳ ኤቃ ምስለታ ኡባ፥ ‘ኑ ፆሳታ’ ጎኮ። አዋይ ባይናይሳታስ ቃተይ ነና” ያግተ።

4 ጎዳይ፥ “ታ ሀንቆይ ኤንታፈ ስምዳ ግሾ፥ ታኒ ኤንታ ማካላ ሀኑዋፐ ኤንታ ፓꬃዳ፥ ኤንታ ዎዛናፐ ሲቃና። 5 ታኒ እስራኤለ አሳስ አካ ግዳና፤ ኤንቲ ጪሻዳ ጭይድ፥ ልባኖሰ ዝጋ መላ ፃጶ የዳና። 6 ኤንታ ዶላይ ጭልአና፤ ኤንቲ ሻማሆዳ ሎአና። ኤንታ ሳዎይ ልባኖሰ ዝጋዳ ቶንኩ ጋና። 7 አሳይ ስሚድ ታ ኩያ ጋርሳን ሸምፓና፤ ኤንቲ ዶላዳ ጭልአና፤ ኤንቲ ዎይነዳ ጪያና፤ ልባኖሰ ዎይነ ኡሻዳ ኤረትያባ ግዳና። 8 ኤፍሬማ አሳዉ፥ ህዛፐ ጉየ ኤቃ ምስለራ ታዉ አይ ጋሄተꬅ ደኢ? ህንተ ዎሳ ስኤይነ ህንተና ናገይ ታና። ታኒ ጭልኦ ዝጋ መላ፤ ህንተ አይፈ አይፋና መላ ኦይ ታና” ያጌስ።

9 ጭንጫተꬅ ደእያ ኦንካ ሀይሳ አኬኮ፤ ዎዛን ደእያ ኦንካ ሄሳ ኤሮ። ጎዳ ኦገይ ሱረ፤ ፅሎት ሄ ኦግያራ ሄመቶሶና፤ ሽን ናጋራንቾት እያን ꬉበቶሶና።

እዩኤላ ማፃፋ

1

2

3

እዩኤላ ማፃፋ

ጋꬃ ቆፋ

ናብያ እዩኤላ ቆንጨꬃይ ሴራፐ ፆሳኮ ስሞባነ ማሮተꬅ ደምድ፥ ፆሳን ኦራፆባ ኦዴስ። ናበይ እዩኤል ዳሮ ቦለይ ሻር ሳሎ ካምዳ መላ ኩምድ የይሳነ ቢታ ኡባ ምድ ꬋይሰይሳ በእስ። እዩኤል ቱማ ኦላንቾት ይድ እስራኤለ ካዎተꬃ ኦልድ ꬋይሳናይሳ በእስ። ግዶሽን፥ አሳይ ፆሳኮ ስምኮ፥ እ ኤንታ ማራናዉነ ዛሪድ አንጃናዉ ቃላ ገልስ።

ቢታይ ፁገትዳ ግሾ ካህነት አዛኖሶና፤ ሀር አቶሽን ቢታይ ባ ሁጰን ዬኬስ። ጎዳ ፕርዳ ጋላስ ማትዳይሳ እዩኤል በእስ። ሽን፥ ሀእካ አሳይ ባንታ ኢታ ኦግያፐ ጎዳኮ ስምኮ፥ ጎዳይ ኤንታ ዛሪድ አንጃናይሳ እዩኤል ኦድስ።

እዩኤል ሀናና ግድ ኦድዳባፐ ቆንጭድ በንተይ ኡፋይሳ ቃላ። ፆሳይ ባ አደ ናይታ ቦላነ ባ ማጫ ናይታ ቦላ፥ ያላጋታ ቦላነ ጭማታ ቦላ፥ ባ አሳ ኡባ ቦላ ባ አያና ጉሳናዉ ቃላ ገልስ (2:28-32)። ሀ ኡፋይሳ ቃላይ ሀዋረታ ኦሶ ማፃፋን፥ ጳንፀቆስፀ ጋላስ፥ ቱማ ግድዳይሳ ጰፅሮስ ኦድስ (2:16-21)።

ማፃፋ አይፈ ቆፋታ

ቦለ ጋዶ (1:1—2:17)

ፆሳይ ባ አሳ ዛሪድ አንጃና (2:18-27)

ፆሳይ ካዎተꬃታ ፕርዳና (2:28—3:15)

ፆሳይ ባ አሳ ዛሪድ አንጃና (3:16-21)

1

ቦለ ጋዶ

1 ባቱኤላ ናኣ እዩኤላኮ ጎዳይ ኪትዳ ቃላይ ሀይሳ። 2 ህንተኖ ጭማቶ፥ ሀይሳ ስእተ! ይሁዳ ቢታን ደእያ አሳ ኡባይ ስእተ! ሀይሳ መላባይ ህንተ ዎደ ዎይኮ ህንተ አዋታ ዎደ ሀን ኤሪ?

3 ሀይሳ ህንተ ናይታስ ኦድተ፤

ህንተ ናይት ባንታ ናይታስ ኦዶ፤

ኤንታ ናይት ካልያ የለታስ ኦዶ።

4 ጎንዶፈ አትዳ ካꬃ ቦለይ ምስ፤

ቦለፐ አትዳ ካꬃ ጉዶይ ምስ፤

ጉዶፈ አትዳ ካꬃ ፃቆይ ምስ።

5 ማልእያ ዎይነይ ህንተፈ አትዳ ግሾ፥

ህንተኖ፥ ማꬆተይሳቶ ባርክተ ዬክተ!

ህንተኖ፥ ዎይነ ኡያ ኡባት ዘሌልተ!

6 ታይቦይ ባይና ቦለይ ታ ቢታ ኦይክስ፤

ኤንታ አቻይ ጋሞ አቻ መላ፤

ኤንታ ጋጮይ ማጫ ጋሞ ጋጮ መላ።

7 ኤንቲ ታ ዎይንያ ꬋይስዶሶና፤

ታ ባላስያ ምꬃ ꬎግዶሶና።

ኤንቲ ፖቅድ ምዳ ግሾ፥

ዎይንያነ ባላስያ ታሸት ፑፁ ግስ።

8 ጌላእያ፥ ባ ጊግዳ አዝናይ ሀይቅን፥

ካዮ ማኦ ማአዳ ዬከይሳዳ ህንተካ ዬክተ!

9 ካꬃ ያርሾይነ ኡሻ ያርሾይ

ጎዳ ኬꬃን ꬋይዳ ግሾ፥

ጎዳ ኬꬃን ኦꬅያ ካህነት ዬኮሶና።

10 ጎሻይ መላ አትስ፤ ቢታይ ዬኬስ፤

ካꬃይ ꬋይስ፤ ዎይነይነ ዛይተይ መልስ።

11 ጋደን ደእያ ግስተይነ ባንግ ꬋይዳ ግሾ፥

ህንተኖ ጎሻንቾቶ፥ ካዮትተ፤

ህንተኖ ዎይነ ቶከይሳቶ፥ ዘሌልተ!

12 ዎይነይ መልስ፤ ባላሰይ ሹልስ፤

ኦሮማነይ፥ ተምረይ፥ አፕለይ፥

ጋደን ደእያ ሀራ ምꬅ ኡባይ መልስ፤

ሄሳ ግሾ፥ አሳፐ ኡፋይስ ሃክስ።

ማሮታኮ ፄስ

13 ህንተኖ ካህነቶ፥ ካዮ ማኦ ማእድ ዬክተ፤

ህንተኖ ያርሾ በሳ ስንꬃን ኦይሳቶ፥ ዘሌልተ።

ህንተኖ ታ ፆሳ ስንꬃን ኦይሳቶ፥

ፆሳ ኬꬅ ገልድ ካዮ ማኦ ማእድ አቅተ።

ካꬃ ያርሾይነ ኡሻ ያርሾይ፥

ፆሳ ኬꬃን ያርሽያባይ ባዋ።

14 ፆማ አዋጅተ፤

ጌሻ ሺቆ ፄግተ።

ጭማታነ ቢታን ደእያ አሳ ኡባ

ጎዳ ህንተ ፆሳ ኬꬃን ሺሽተ፤

ያን ጎዳኮ ዋስተ።

15 ጎዳ ጋላሳይ ማትስ፤

ሄ ጋላሳ አየ!

ሄ ጋላሳይ ኡባ ዳንዳእያ ፆሳ

ሀንቆ ጋላስ ግድድ ዬስ።

16 ኑ ስንꬃፈ ካꬅ፥

ኑ ፆሳ ኬꬃፈ፥

ኡፋይስነ እልልስ ꬋይስ ግደኔ?

17 ዘረትዳ ዘረꬃይ ቢታ ግዶን ቡቅስ፤

ካꬃይ ꬋይዳ ግሾ ኤለይ ካሎትስ፤

ሻለይ ላለትስ።

18 ሄምያ በሲ ባይና ግሾ፥

መሄይ ዋሴስ።

ሀር አቶሽን ዶርሳ ዉደይካ

ማታ ꬋይድ ኡንኤቴስ።

19 አቤት ጎዳዉ፥ ባዙዋ ታም ምዳ ግሾ፥

ፃራግ ደንባን ደእያ ማታ ፁግዳ ግሾ፥

ዎራ ምꬃ ታማ ላጮይ ꬋይስዳ ግሾ፥

ታኒ ኔኮ ዋሳይስ።

20 ጎግያ ሃꬅ መልዳ ግሾ፥

ታም ባዞን ደእያ ማታ ምድግዳ ግሾ፥

ባዞ ዶአትካ ኔኮ ዋሶሶና።

2

ቦለይ ኦላንቾዳ ያና

1 ፅዮነን ሞይዘ ፑንተ፤

ታ ጌሻ ዙማ ቦላ ዋስተ።

ቢታን ደእያ አስ ኡባይ ኮኮሮ፤

ጎዳ ጋላሳይ ዬስ፤ ካረን ደኤስ።

2 ሄ ጋላሳይ ꬉማነ ጫጋና ጋላስ፤

ሻራነ ሳካና ꬉማ ጋላስ!

ዙማ ቦላ ፃልቀይ ጫረይሳዳ

ዳሮነ ዎልቃማ ቦለይ ቢታ ማአና።

ሄሳ መላባይ ካሰ ሀንቤና፥

ስንꬃፈካ ሄሳ መላባይ ሀነና።

3 ኤንታፈ ስንꬃራ ምያ ታም ቤስ፤

ኤንታፈ ጉየራ ላጮይ ፁጌስ።

ኤንታ ስንꬃይ ጋናተ መላ፤

ሽን ኤንታ ጉየይ ቦድላ ባዞ መላ፤

ኤንታፈ አይብካ ከስ ኤከና።

4 ኤንታ መꬎይ ፓራ መꬎ መላ፤

ኤንቲ ኦላ ፓራዳ አዳርሶሶና።

5 ፓር ጎችያ ጋረዳ ጊሮሶና፤

ደርያ ሁጰራ ጉፖሶና።

ቡርያ ምያ ታማ ላጮዳ ፁጎሶና፤

ኦላ ባናዉ ከይዳ ዎልቃማ ኦላንቾ ዳኖሶና።

6 ኤንታ ስንꬃን አስ ኮኮሬስ፤

ያሻን አሳ ሶምኦይ ካሬፄስ።

7 ኤንቲ ኦላንቾዳ ዎፆሶና፤

ቶራ አሳዳ ድርሳ ቦላራ ጉፖሶና።

ኤንቲ ኡባይ ማራን ቦሶና፤

ባንታ ሳልፕያፈ ጋፃ ከዮኮና።

8 እሶይ እሱዋራ ሱገቶኮና፤

ኡባይ ቅንፅ ግድ ስን ቦሶና።

ኤንቲ ባንታራ ኤቀተይሳታ መንꬅድ ቦሶና፤

ኤንታ ተቅያባይ ባዋ።

9 ኤንቲ ካታማ ኦይኮሶና፤

ድርሳ ግምብያ ቦላራ ዎፆሶና።

ኤንቲ ኬꬃ ቦላ ከዮሶና፤

ካይሶዳ ማስኮተራ ገሎሶና።

10 ኤንታ ስንꬃን ቢት ቃፄስ፤

ሳሎት ኮኮሮሶና።

አውነ አጌን ꬉሜስ፤

ፆልንቶት ባንታ ፖኡዋ ድጎሶና።

11 ጎዳይ ባ ኦላንቾታ ስንꬃን ጉሜስ፤

እያዉ ኪተትያ ኦላንቾት ታይቦፐ ቦላ።

ጎዳ ጋላሳይ ግታነ ዳሮ ያሼስ፤

ሄ ጋላሳ ዳንዳአናይ ኦኔ?

ህንተ ዎዛና ፔꬍተ

12 “ሀእካ ፆማን፥ ዬሆንነ አዛኖን

ህንተ ፖሎ ዎዛናፐ ታኮ ስምተ።”

13 ህንተ ዎዛናፐ አትሽን፥

ህንተ ማኡዋ ፔꬎፕተ።

ጎዳ፥ ህንተ ፆሳኮ፥ ስምተ፤

እ፥ ቃይነ ማሮት ኩምዳይሳ፤

እ፥ ሀንቃናዉ ኤለሶናይሳነ ሲቆይ ዳርዳይሳ፤

እ፥ ህንተና ሴራናዉ ኤለሰና።

14 ጎዳይ ህንተ ፆሳይ፥

ባ ሀንቁዋፈ ስሚድ

ህንተና አንጃነኮ ኦን ኤሪ?

ሄ ዎደ ጎዳስ ህንተ ፆሳስ፥

ካꬃ ያርሾነ ኡሻ ያርሾ ያርሻና።

15 ፅዮነን ሞይዘ ፑንተ፤

ፆማ አዋጅተ፤

ጌሻ ሺቁዋ ሺቅተ!

16 አሳ ሺሽድ፥ ህንተ ሺቁዋ ጌሽተ፤

ጭማታ እስፈ ሺሽተ፤

ጉꬃ ናይታነ ꬋመይሳታ አሾፍተ።

መዳን ደኤይሳት

ባንታ ቁሩፁዋፐ ከዮ።

17 ጎዳስ ኦꬅያ ካህነት ፆሳ ኬꬃ

ባራንዳፈነ ያርሾ በሳፈ ግዶን ኤቅድ ዬኮ።

ኤንቲ ሀይሳዳ ያግድ ዎሶ፤

“አቤት ጎዳዉ፥ ነ አሳስ ቃታ፤

ካዎተꬃት፥ ‘ኤንታ ፆሳይ አዉኔ? ያጋና መላ ኦꬃዳ፥

ነ አሳ ቦረስነ ሚቻስ የጎፋ’ ” ያጎ።

ጎዳ ቃꬍያ

18 ጎዳይ ባ ቢታስ ደእያ ምሻን

ባ አሳስ ቃትስ።

19 ጎዳይ ዛሪድ ባ አሳ ሀይሳዳ ያጋና፤

“ሄኮ፥ ታኒ ህንተዉ ካꬃ፥ ዎይንያነ ዛይትያ፥

ካልሳና ጋካናዉ የዳና፤

ህዛፐ ጉየ ካዎተꬃታ ግዶን ህንተና ቦረስ አግከ።”

20 “ፑደሀ ባጋራ ይዳ ቦልያ፥

ታኒ የደꬃዳ ህንተፈ ሃሳና።

ባይሳነ መላ ቢታ ኤንታ ጎዳና፤

ስንꬃ ባጋራ ደኤይሳታ ማፅነ አባ፥

ጉየ ባጋራ ደኤይሳታ መደትራነ አባ፥ የደꬃና፤

ያን ኤንቲ ሀይቅድ ፅንቃና።

ቱማ ጎዳይ ዎልቃማባ ህንተዉ ኦꬅስ” ያጋና።

21 ቢታዉ፥ ህዛ ያዮፋ፤

ጎዳይ ግታባ ኦꬅዳ ግሾ፥

ኡፋይታነ ሀሹ ጋ!

22 ህንተኖ ሳኣ መሄቶ፥ ያዮፍተ፤

ባዞን ደእያ ማታይ አጭስ።

ምꬃይ አይፍስ፤

ባላሰይነ ዎይነ አይፈይ ቡርኩክስ።

23 ህንተኖ ፅዮነ አሳቶ፥ ኡፋይትተ፤

ጎዳን ህንተ ፆሳን፥ ሀሹ ጊተ!

እ፥ ባልጎ እራ ህንተዉ ዳርስድ እሚስ፤

ካሰይሳዳ ስላነ ቶርቸ እራ ግድስድ እሚስ።

24 ካꬃ ቡክያ ዉዱማን ካꬅ ኩማና፤

ዎይንያነ ዛይትያ ጉምእያ ኦላይ ኩምድ ፓላሀና።

25 ካሰ ታኒ ህንተ ግዶ የድዳ፥

ዎልቃማ ጎንዶይ፥ ቦለይ፥ ጉዶትነ ፃቆት ምዳይሳ፥

ታ ህንተዉ ዛራና።

26 ህንተ ምን ካልስድ ፓላህያ ካꬅ ዳና፤

ማላልስያባ ህንተዉ ኦꬅዳ ጎዳ።

ህንተ ፆሳ ሱንꬁ ጋላታና፤

ታ አሳይ ዛሪድ ዬላተና።

27 ሄ ዎደ ታኒ እስራኤለ ግዶን ደኤይሳ፥

ታኒ ጎዳይ ህንተ ፆሳ ግደይሳነ

ታፐ ሀራ ፆሲ ባይናይሳ ህንተ ኤራና።

ታ አሳይ ዛሪድ ዬላተና።

ጎዳ ጋላሳ

28 ህዛፐ ጉየ ሀይሳዳ ሀናና፤

ታኒ አሳ ኡባ ቦላ ታ አያና ጉሳና።

ህንተ አደ ናይትነ ማጫ ናይት ትንብተ ኦዳና፤

ህንተ ጭማት አሙሆ አሙሀና፤

ህንተ ናአተꬃት ቆንጨꬅ በአና።

29 ሄ ጋላሳታን ታ አደ አይለልታ ቦላነ

ታ ማጫ አይለታ ቦላ ታ አያና ጉሳና።

30 ታኒ ሳሎንነ ሳአን ማላልስያባ ኦꬃና፥

ታማነ ሳሎ ደንድያ ጩያ በሳና።

31 ግታነ ያሽያ ጎዳ ጋላሳይ ያናፐ ካሰ፥

አው ꬉማና፤ አጌን ሱꬁ ዳናና።

32 ሄ ዎደ ሀይሳዳ ሀናና፤

ጎዳ ሱንꬃ ፄግያ ኡባይ አታና።

ጎዳይ ግዳይሳዳ ፅዮነ ዙማንነ

የሩሳላመን አትዳይሳት ዳና።

3

ሀራ ካዎተꬃት ፕርደታና

1 “ሄ ጋላሳንነ ሄ ዎድያን

ታኒ ይሁዳነ የሩሳላመ አሳ

ድኤተꬃፈ ዛራዳ አንጃና።

2 ታኒ ካዎተꬃታን ደእያ አሳ ሺሻዳ፥

ዮሳፈፃ ዛንጋራ ዎꬍሳና።

ታ አሳ እስራኤለ ቦላ ኤንቲ ኦꬅዳ ኢታ ኦሱዋ ግሾ፥

ታኒ ኤንታ ያን ፕርዳና።

ኤንቲ ካዎተꬃታ ግዶን ታ አሳ ላልዶሶና፤

ታ ቢታ ባንታዉ ሻክ ኤክዶሶና።

3 ታ አሳ ቦላ ሳማ የግዶሶና፤

ላይማትያ ማጫስ ደማናዉ፥ አደ ናይታ እምዶሶና፤

ዎይነ ኡሻስ ማጫ ናይታ ባይዝዶሶና።

4 “ህንተኖ፥ ፅሮሳ፥ ስዶናነ ፍልስፄመ ቢታ አሳቶ፥ ህንተ ታ ቦላ አይ ኦꬃናዉ ቆፕደቲ? ታ ቦላ ሀሎ ከያናዉ ኮዬቲ? ህንተ ሄሳ ኮይኮ፥ ታኒ ኤለሳዳ ህንተ ኦሱዋ ህንተ ቦላ ዛራና። 5 ታ ብራ፥ ታ ዎርቃነ ታ አልኦ ሚሽያ ኡባ ኤክድ ህንተ ኤቃ ኬꬃ ገልስደታ። 6 ይሁዳነ የሩሳላመ አሳ ኤንታ ቢታፈ ሃስ ኤፍድ፥ ግርከ አሳስ ባይዝደታ። 7 ሄኮ፥ ህንተ ባይዝዳ በሳፈ ታኒ ሀእ ኤንታ ከሳዳ ህንተ ኦꬅዳባ ኡባ ህንተ ሁጰን ዛራና። 8 ታኒ ህንተ አደ ናይታነ ህንተ ማጫ ናይታ ይሁዳ አሳስ አꬃ እማና። ኤንቲ ሃሆ ቢታን ደእያ ሳባ አሳስ ኤንታ ባይዛና። ታኒ ጎዳይ ሀይሳ ኦዳስ።

9 “ሀይሳዳ ያግድ ካዎተꬃታ ግዶን አዋጅተ፤

ኦላስ ጊግተ፤ ምኖ አሳታ ደንꬅተ፥

ኦላንቾት ሺቅድ ኦላስ ከዮ።

10 ህንተ ማራሻ ማሸ፥

ህንተ ባጫ ቶራ ኦꬅድ ቆፅተ!

ዳቡራንቾይ፥ ‘ታኒ ምኖ!’ ያጎ።

11 ህንተኖ፥ ዩሹዋን ደእያ ካዎተꬃቶ፥

ኤለ ከይተ፤ ሃ ሺቅተ” ያግተ።

አቤት ጎዳዉ፥ ነ ኦላንቾታ ዱገ የዳ!

12 “ካዎተꬃት ደንድድ፥

ዮሳፈፃ ዛንጋራ ዮ፤

እስራኤለ ዩሹዋን ደእያ ካዎተꬃታ፥

ኡባ ቦላ ፕርዳናዉ ታኒ ያን ኡታና።

13 ኤንታ ኢታተꬃይ ዳሮ፤

ጫካ ዎደይ ጋክዳ ካꬃዳ ኤንታ ጫክተ።

ዎይነ አይፈይ ኦላን ኩምን የይሳዳ፥

ኤንታ የꬍተ።

14 ፕርዳ ዛንጋራን ጎዳይ ፕርድያ ጋላሳይ ጋክስ፤

ሄሳ ግሾ፥ ታይቦን ዳሮ አሳይ ሄ ዛንጋራን ሺቅስ።

15 ሄ ጋላስ አውነ አጌን ꬉማና፤

ፆልንቶት ባንታ ፖኡዋ ድጋና።

16 ጎዳይ ፅዮነን ግድድ ደቻና፤

የሩሳላመን ባ ቃላ ስሳና፤

ሳሎይነ ሳእ ኮኮራና።

ሽን ጎዳይ ባ አሳስ፥

እስራኤለስ ባቃትድ አትያ በሲ ግዳና።”

ፆሳ ደረይ አንጀታና

17 “ሄ ዎደ ህንተ፥ ታኒ ታ ጌሻ ዙማ ቦላ፥

ፅዮነን ደእያ ጎዳ ህንተ ፆሳ ግደይሳ ኤራና።

የሩሳላመ ካታማይ ጌሽ ግዳና፤

አላጋት ዛሪድ የሩሳላመ ኦሎኮና።

18 ሄ ጋላስ ደረት ማልአንቶ ዎይነ ኡሻን ፆካና፤

ዙማት ማꬅ ጎጋና።

ይሁዳ ቢታን ደእያ ሻፋ ኡባን

ሃꬅ ፑልታና።

ጎዳ ኬꬃን ፑልቶይ ꬉቃና፤

ሴፅማ ዛንጋራ ኡሻና።

19 “ግብፀይ ባይሳ ግዳና፤

ኤዶመይ ቦድላ ባዞ ግዳና።

ኤንቲ ይሁዳ አሳ ቦላ ኢታባ ኦꬅዶሶና፤

ፅሎ አሳ ሱꬃ ጉስዶሶና።

20 ሽን ይሁድነ የሩሳላመይ መርናዉ፥

የለታ ኡባስ ደእያ በሲ ግዳና።

21 ታኒ ሀሎ ከዮና አግዳ ኤንታ ሱꬃ

ሃሉዋ ቡሮ ከያና” ያጌስ ጎዳይ።

አሞፀ

1

2

3

4

5

6

7

8

9

አሞፀ ማፃፋ

ጋꬃ ቆፋ

አሞፀይ ክ.የ.ስ. 760 ሄራን፥ ሆሰፐ ጉꬃራ ስን ደንድድ፥ ፑደሀ ባጋ ካዎተꬃ፥ እስራኤለ ቦላ ትንብተ ኦድዳ ናበ። እ ፄገታናፐ ስን መሄ ሄምያ አስ። እ ዱገሀ ካዎተꬃን የለትኮካ፥ ጎዳይ እ ቤተለ ካታማ ብድ እስራኤለን ትንብተ ኦዳና መላ እያ ኪትስ። አሞፀይ፥ አራመይ፥ ፍልስፄመይ፥ ፅሮስ፥ ኤዶመይ፥ አሞነይ፥ ሞአበይነ ይሁድ ፕርደታናይሳ ኦድስ። ግዶሽን፥ አሞፀይ እስራኤለን ደእያ ዱረ አሳይ ማዶይ ባይና ማንቆታ ቆህያ ግሾ፥ እስራኤለይ ሴረታናዉ ደኤይሳ ባ አዱሳ ኪታን ቆንጭስስ።

እስራኤለን፥ ቤተለ ጌሻ በሳን ኦꬅያ ካህነት አሞፀይ ባንታ ቢታን ትንብተ ኦዶና መላ እያ ሞትዶሶና፤ ድጋናዉ ኮይዶሶና (7:10-17)። አሞፀ ኪታታ ግዶን ቆንጭድ በንትያ ኪታይ፥ “ሱረ ፕርድ ፑልቶ ሃꬃዳ፥ ፅሎተꬅ መሎና ሻፋ ሃꬃዳ ጎጎ” ግድ እስራኤለ አሳ ናግስያ ኪታ።

ጎዳይ እስራኤለ አሳ አላጋ ካዎተꬃታ ግዶን ላላናይሳ ጉጅድ ኦድስ። ሽን ፆሳይ ባ ደርያ ዛሪድ ኤሀናዉነ ጋሽትሳናዉ ኡፋይሳ ቃላ እምዳይሳ ጉጅድ ኦዴስ።

ማፃፋ አይፈ ቆፋታ

ካዎተꬃታ ቦላ ኦደትዳ ፕርዳ (1:1—3:2)

እስራኤለይነ ሳማረይ ፕርደታና (3:3—6:14)

እስራኤለ ፕርዳ ማልያ እቻሹ ቆንጨꬃታ (7:1—9:10)

እስራኤለስ ስንꬃን ደእያ ኡፋይሳ (9:11-15)

1

1 ኦዝያን ይሁዳ ቢታን፥ እዮኣሳ ናአይ እዮርባም እስራኤለ ቢታን ካዎትዳ ላይꬃን ታቆሀ ቢታን መሄ ሄመይሳታፐ እሶይ፥ አሞፀይ፥ ቢት ቃፃናፐ ናምኡ ላይꬃፈ ስን እስራኤለባ ኦድዳ ትንብተይ ሀይሳ፦

2 እ፥

“ጎዳይ ፅዮነ ዙማ ቦላ ጉዴስ፤

የሩሳላመ ካታማን ደቼስ።

መሄ ሄምያ በሳት መሎሶና፤

ቃርመሎሳ ዙማ ቦላ ደእያ እርፃይ ሹሌስ” ያግስ።

እስራኤለ ሾሮ ካዎተꬃት ፕርደታና

ሶረ

3 ጎዳይ፥ “ዳማስቆ አሳይ ዛር ዛር ኦꬅዳ ናጋራ ግሾ፥ ታኒ ኤንታ ሴሮና አግከ። ኤንቲ ጋላዳ ቢታ አሳ ብራታ አች ደእያ ጋረን ጎንዶርስድ የꬍዶሶና። 4 ሄሳ ግሾ፥ ታኒ ካዋ ሀዛኤላ ኬꬃን ታማ የዳና፤ ሄ ታማይ ካዋ በን-ሀዳዳ ሚፃታ ማና። 5 ታኒ ዳማስቆ ካታማ ፐንግያ መንꬃና፤ አዌና ዛንጋራን ደእያ አሳ የደꬃናነ ካዎታ ፃምኣ ኦይክዳይሳታ ቤት-ኤደናፐ ꬋይሳና፤ ሶረ አሳይ ደኤትድ፥ ቂራ ባና” ያጌስ።

ፍልስፄመ

6 ጎዳይ፥ “ጋዛ ካታማ አሳይ ዛር ዛር ኦꬅዳ ናጋራ ግሾ፥ ታ ኤንታ ሴሮና አግከ። ኤንቲ ቢታን ደእያ አሳ ኡባ ድእድ፥ ኤዶመ ቢታ አሳስ ባይዝዶሶና። 7 ሄሳ ግሾ፥ ታኒ ጋዛ ካታማ ድርሳን ታማ የዳና፤ ሄ ታማይ ካታማ ሚፃታ ማና። 8 አሽዶዳን ደእያ አሳ ታኒ የደꬃናነ ካዎታ ፃምኣ ኦይክዳይሳታ አስቃሎናፐ ꬋይሳና። ኤቅሮና ካታማን ደእያ አሳ ሴራና፤ ፍልስፄመ አሳፐ አትዳይሳት ሀይቃና። ታኒ ኡባ ሃርያ ጎዳይ ሄሳ ኦዳይስ” ያጌስ።

ፅሮሳ

9 ጎዳይ፥ “ፅሮሳ ካታማ አሳይ ዛር ዛር ኦꬅዳ ናጋራ ግሾ፥ ታኒ ኤንታ ሴሮና አግከ። ኤንቲ ጫቅዳ እሻተꬃ ጫቁዋ መንꬅድ፥ ደኤትዳ አሳ ኡባ ኤዶመ አሳስ ባይዝዶሶና። 10 ሄሳ ግሾ፥ ታኒ ፅሮሳ ካታማ ድርሳን ታማ የዳና፤ ሄ ታማይ ካታማ ሚፃታ ማና” ያጌስ።

ኤዶመ

11 ጎዳይ፥ “ኤዶመ አሳይ ዛር ዛር ኦꬅዳ ናጋራ ግሾ፥ ታኒ ኤንታ ሴሮና አግከ። ኤንቲ ባንታ እሻ እስራኤለ ማሻን የደꬅዶሶና፤ ኤንቲ ኤንታዉ ቃትቦኮና፤ ኤንታ ይሎይ መርናዉ እርፀና። 12 ሄሳ ግሾ፥ ታኒ ተማና ካታማ ቦላ ታማ የድን፥ ሄ ታማይ ቦሶራ ካታማ ሚፃታ ማና” ያጌስ።

አሞነ

13 ጎዳይ፥ “አሞነ አሳይ ዛር ዛር ኦꬅዳ ናጋራ ግሾ፥ ታኒ ኤንታ ሴሮና አግከ። ኤንቲ ባንታ ዛዋ አሳናዉ ጋላዳ ቢታን ደእያ ቃንꬃትዳ ማጫሳታ ኡሉዋ ዳክዶሶና። 14 ሄሳ ግሾ፥ ታኒ ራባ ካታማ ድርሳን ታማ የዳና፤ ሄ ታማይ ካታማ ሚፃታ ማና። ሄሳፈ ጉየ፥ ኦላ ጋላስ ዋሶይ ዳራና፤ ኦላንቾት ጎተዳ ዎልቃማና። 15 ኤንታ ካዎይነ እያራ ኦꬅያ ሀላቃት ኡባይ ደኤትድ ባና” ያጌስ።

2

ሞአበ

1 ጎዳይ፥ “ሞአበ አሳይ ዛር ዛር ኦꬅዳ ናጋራ ግሾ፥ ታኒ ኤንታ ሴሮና አግከ። ኤንቲ ኤዶመ ካዋ መቀꬃይ ብዶ ግዳና ጋካናዉ ፁግዶሶና። 2 ሄሳ ግሾ፥ ታኒ ሞአበ ቢታን ታማ የዳና፤ ሄ ታማይ ቅርዮታ ካታማ ሚፃታ ማና። ኦላንቾታ ዋሱዋን፥ ሞይዘ ፑኑዋንነ ኦላ ግርሳን ሞአበ አሳይ ዉራና። 3 ታኒ ሞአበ ሃረይሳነ እያ ሞርናታ ኡባ ꬋይሳና” ያጌስ።

ይሁዳ

4 ጎዳይ፥ “ይሁዳ አሳይ ዛር ዛር ኦꬅዳ ናጋራ ግሾ፥ ታኒ ኤንታ ሴሮና አግከ። ኤንቲ ጎዳ ህግያ እፅዶሶና፤ እያ ኪታ ናግቦኮና። ኤንታ አዋት ካልዳ ዎርዶ ፆሳት ኤንታና ባለꬅዶሶና። 5 ሄሳ ግሾ፥ ታኒ ይሁዳ ቦላ ታማ የዳና፤ ሄ ታማይ የሩሳላመ ሚፃታ ማና” ያጌስ።

እስራኤለ

6 ጎዳይ፥ “እስራኤለ አሳይ ዛር ዛር ኦꬅዳ ናጋራ ግሾ፥ ታኒ ኤንታ ሴሮና አግከ። ኤንቲ ፅሉዋ ሚሸስ፥ ማንቁዋ ጫማስ ባይዞሶና። 7 ማንቆታ ቢታ ባናን የግድ፥ ኤንታ ሁጵያ የꬎኦሶና፤ ኡንኤትዳይሳታ ፕርዳ ድጎሶና። አዋራነ ናኣራ እስ ማጫስ ላገꬅድ ታ ጌሻ ሱንꬃ ቱንሶሶና። 8 ኤንቲ አሳፐ አጮስ ኦይክዳ ማኡዋ ያርሽያ በሳታን ኡባ ማታን ሂፅድ፥ ዝንኦሶና፤ ቃስ አሳፐ አጮስ ኤክዳ ዎይነ ኡሻ ባንታ ፆሳታ ኬꬃን ኡዮሶና።

9 “ግዶሽን፥ ህንተ ግሾ ጋዳ ዝጋዳ አዱቅዳ፥ ዎላዳ ምንዳ አሞረ አሳታ ህንተ ስንꬃፈ ꬋይስዳይ ታና። ታኒ ኤንታዉ ቦላ አይፍያ፥ ጋርሳ ፃጱዋ ኡባ ꬋይሳስ። 10 ታኒ ህንተና ግብፀ ቢታፈ ከሳዳ፥ ባዞን ኦይታሙ ላይꬅ ካለꬃስ፤ አሞረታ ቢታ ህንተዉ ላታ ኦꬃዳ እማስ። 11 ህንተ አደ ናይታ ግዶፈ ናበታ፥ ህንተ ናአተꬃታ ግዶፈ ናዝራወታ ደንꬃስ። እስራኤለ አሳዉ፥ ሄስ ቱማ ግደኔ? ታኒ ጎዳይ ሄሳ ኦዳስ። 12 ሽን ህንተ ናዝራወታ ጫቆ መንꬅስድ፥ ዎይነ ኡሻ ኡሽደታ፤ ናበታ ትንብተ ኦዶና መላ ድግደታ።

13 “ሄሳ ግሾ፥ ካꬅ ዳርስድ ጫንዳ ጋረይ መኤይሳዳ ታኒ ህንተና መንꬃና። 14 ጎባ ዎፀይስ ከስ ኤከና፤ ምኑዋስ ዎልቅ እፃና፤ ኦላንቾይ ባ ሸምፑዋ አሸና። 15 ዶንገን ዱከይስ ኤቃናዉ ዳንዳኤና፤ ጎባ ዎፅያ ኦላንቾይ ከስ ኤከና፤ ፓራዋይ ባ ሸምፑዋ አሸና። 16 ሄ ጋላስ ሀር አቶሽን ኦላንቾታ ግዶን ዳሮ ፃላ ጌተተይሳት ፅረ ካሎ ባቃታና” ያጌስ ጎዳይ።

3

እስራኤለ ቦላ ፄገትዳ ማርካታ

1 ግብፀ ቢታፈ ህንተና ከስዳ፥ እስራኤለ አሳዉ፥ ጎዳይ ህንተዉ ኦደይሳ ስእተ። 2 ጎዳይ፥ “ሳአን ደእያ አሳ ኡባፈ ታኒ ህንተ ፃላላ ዶራስ። ሄሳ ግሾ፥ ህንተ ኦꬅዳ ናጋራ ኡባስ ታኒ ህንተና ሴራና” ያጌስ።

3 ናምኡ አሳት ዎላ ባና ግድ ቆፋ ቃቾና ደእሸ እስፈ ሄመቶና?

4 ጋሞይ ዎꬋ ደሞና ዎራን ጮ ጉድዬ? ዎይኮ ዎዳላ ጋሞይ አይኮ የደꬅድ ኦይኮና ኡት ደንድድ ሳርቡቅዬ?

5 ካፎይ ፅሄይ ባይና ጮ ደንባን ኦይከትዬ? ዎይኮ ፅሄይ አይኮይ ቦቾና ጮ ፕርዬ?

6 ካታማ ግዶን ኦላ ሞይዘይ ፑነትያ ዎደ አሳይ ያሻን ኮኮረነዬ? ዎይኮ ጎዳይ ኪቶና ደእሽን ꬋዮይ እስ ካታማ ቦላ ዪዬ?

7 ቱማ ኡባ ሃርያ ጎዳይ ባ ፁራ ናበታስ፥ ባ ኦሳንቾታስ ካሰትድ ቆንጭሶና ደእሸ አይኮካ ኦና።

8 ጋሞይ ጉድን ያዮናይ ኦኔ? ኡባ ሃርያ ጎዳይ ኦድን፥ ትንብተ ኦዶናይ ኦኔ?

9 አሽዶዳንነ ግብፀን ደእያ ሚፃ ኡባስ ሀይሳዳ ያግድ አዋጅተ፦ “ሳማርያ ደረታ ቦላ ሺቅድ፥ ያን ደእያ ኢታተꬃነ ሱገꬃ በእተ” ያግተ።

10 “ሀ አሳይ ሎኦባ ኦꬅ ኤሮኮና፤ ኢታተꬃንነ ቦንቅድ ኤህዳ ሚሸን ባንታ ኬꬃ ኩንꬆሶና” ያጌስ ጎዳይ። 11 ሄሳ ግሾ፥ “ሞርከይ ህንተ ቢታ ተቃና፤ ህንተ ባሱዋ ላላና፤ ህንተ ኬꬃ ቦንቃና” ያጌስ ኡባ ሃርያ ጎዳይ።

12 “ሄንꬃንቾይ ጋሞ ዶናፐ ናምኡ ሹቁለ ዎይኮ ዱፃ ሀይꬅ የግስ ኤከይሳዳ፥ ሳማረ ቢታን እንጀ ዱሱ ደእያ እስራኤለ አሳፐ ጉꬃት አታና” ያጌስ ጎዳይ።

13 “ሀይሳ ስእድ ያይቆባ ኮቻታ ቦላ ሀይሳዳ ያግድ ማርካትተ። 14 ታኒ እስራኤለ አሳ ኤንታ ናጋራ ግሾ ሴርያ ዎደ፥ ቤተለ ካታማን ደእያ ያርሾ በሳታ ላላና፤ ያርሾ በሳን ደእያ ካጨት መእድ፥ ሳአን ዎꬋና። 15 ኤንቲ ባልጎነ ቦነ ደእያ ኬꬃታ ኡባ ታኒ ꬋይሳና። ኤንቲ ዳንጋርሳ ዛለን አሌቅስድ፥ ኬፅዳ ኬꬃ ላላና፤ ቃስ ግታ ግታ ኬꬃት ኡባይ ꬋያና” ያጌስ ጎዳይ፥ ኡባፈ ዎልቃማ ፆሳይ።

4

እስራኤለይ ፆሳኮ ስምቤና

1 ህንተኖ፥ ባሳነ ሚዛታዳ ሞꬍዳ ሳማረ ማጫሳቶ፥ ሀይሳ ስእተ! ህንተ ማንቆታ ኡንኤꬄታ፤ መቶታንቾታ ዋየታ። ህንተ አዝናታኮ፥ “ኑስ ኡሽ እምተ” ያጌታ። 2 ኡባ ሃርያ ጎዳይ ሀይሳዳ ያግድ፥ ባ ጌሻተꬃን ጫቅስ፥ “ህንተ ማንፃቆን ኦይከትድ ጎሸታና ጋላስነ ህንተፈ አትዳ ጉꬃት ማንፃቆን ኦይከትድ ብያ ሞሎዳ ሀናና ጋላስ ያና። 3 ህንተ ኡባይ ድርሳ ፆኤራ ጎሸትድ፥ ከይድ፥ አርሞነ ሆለታና” ያግስ ።

4 “ህንተኖ፥ እስራኤለ አሳዉ፥

ቤተለ ብድ ናጋራ ኦꬅተ፤

ጋልጋላ ብድ ናጋራ ጉጅድ ኦꬅተ።

ዎንታ ዎንታ ህንተ ያርሹዋ ያርሽተ፤

ሄꬓንꬆ ጋላስ ጋላስ ህንተ አስራታ ኤህተ። 5 ህንተ ኦꬃናዉ ዶሰይ ሄሳ ግድያ ግሾ፥

እርሾ የግድ ኡክዳ ኦይꬃ ፁግድ፥ ጋላታ ያርሹዋ ያርሽተ።

ህንተ ህንተ ዶሳን እምያ እሙዋ ግሾ፥ ኦቶርትድ አዋጅተ” ያጌስ ኡባ ሃርያ ጎዳይ።

6 “ህንተ ካታማ ኡባን ታኒ ኮሻ የዳዳ፥ ሀር አቶሽን ህንተ አቻን ጋꬅያባ ꬋይሳስ፤ ሽን ህንተ ሄሳን ታኮ ስምበከታ። 7 ካꬅ ጫክያ ዎደይ ጋካናዉ ቡሮ ሄꬑ አጌን ደእሽን፥ ታኒ ህንተዉ እራ ተቃስ። ታኒ እስ ካታማን እራ ቡክሳዳ ሀራ ካታማን ቡኮናዳ ድጋስ፤ እስ ጎሻን ቡክስ፤ ሀራ ጎሻይ ቃስ እራ ꬋይድ መልስ። 8 ሄሳ ግሾ፥ ናምኡ ዎይኮ ሄꬑ ካታማ አሳይ ሃ ኡያናዉ እስ ካታማ ብዶሶና፤ ሽን አልቦኮና። ሄሳንካ ህንተ ታኮ ስምበከታ” ያጌስ ጎዳይ።

9 “ታኒ ህንተ ካꬃ ቦላ ሀርገ የዳስ፤ ህንተ አታክልትያ፥ ህንተ ዎይንያ ህንተ ባላስያነ ህንተ ሻማሆ ኡባ ቦለይ ምስ፤ ሽን ህንተ ሄሳንካ ታኮ ስምበከታ” ያጌስ ጎዳይ።

10 “ታኒ ግብፀ አሳ ቦላ ጋዶ የድዳይሳዳ፥ ህንተ ቦላ ጋዶ የዳስ። ህንተ ፓንꬃ ናይታ ማሻን ዎꬋስ፤ ህንተ ፓራት ድኤታና መላ ኦꬃስ። ህንተ ሞꬃ አሀ ፅንቆን ኡላስ፤ ሽን ህንተ ሄሳንካ ታኮ ስምበከታ” ያጌስ ጎዳይ።

11 “ሶዶመነ ጋሞራ ካታማታ ꬋይስዳይሳዳ ህንተፈ ዳሮታ ꬋይሳስ፤ ህንተ ታማፐ አትዳ ዱንቻ መላ፤ ሽን ሄሳንካ ህንተ ታኮ ስምበከታ” ያጌስ ጎዳይ።

12 ሄሳ ግሾ፥ “እስራኤለ አሳዉ፥ ታኒ ህንተና ሀይሳዳ ኦꬃዳ ሴራና። ታኒ ህንተና ሀይሳዳ ኦꬃዳ ሴራና ሀንያ ግሾ፥ እስራኤለ አሳዉ፥ ህንተ ፆሳራ ጋሄታናዉ ጊግተ” ያጌስ ጎዳይ።

13 ደረታ ጊግስዳይ፥ ጫርኮ መꬍዳይ፥

ባ ዎዛና ቆፋ አሳስ ቆንጭሰይ፥

ጋላሳ ፖኡዋ ꬉማን ላመይ፥

ቢታ ꬎቃ በሳታ ቦላ ሄመተይ፥

እያ ሱንꬃይ ጎዳ፥ ኡባፈ ዎልቃማ ፆሳ።

5

እስራኤለይ ስማና መላ ኦይሸትስ

1 እስራኤለ አሳዉ፥ ታኒ ህንተዉ ዘሌልያ ዘለልሳ ስእተ!

2 “ጌላእያ፥ እስራኤለይ ኩንዳሱ፤

ዛራዳ ደንዱኩ።

እያ ሳአን የገታሱ፤

እዮ ደንꬅያ ኦንካ ባዋ” ያጋስ።

3 “እስራኤለ ካታማፐ ሙኩሉ ኦላንቾታ ኦላስ የድኮ፥ ፄቱ ኦላንቾታ ፃላል አታና፤ ካታማፐ ፄቱ ኦላንቾታ ኦላስ የድኮ፥ ታሙ ኦላንቾታ ፃላል አታና” ያጌስ ኡባ ሃርያ ጎዳይ።

4 “ታና ኮይተ፤ ህንተ ደኦን ዳና። 5 ሽን ጋልጋል ድኤታና፤ ቤተለይ ꬋያና ግሾ፥ ቤተለ ኮዮፕተ፤ ጋልጋላ ገሎፕተ። በርሳበ ፕኖፍተ” ያጌስ ጎዳይ።

6 ጎዳ ኮይተ፤ ህንተ ደኦን ዳና። ሄሳ እፅኮ፥ እ ዮሰፋ ኮቻ ታማዳ ፁጋና፤ ቤተለን ደእያ አሳ ታም ማና። ሄ ታማ ቶይሳና አስ ባዋ።

7 ህንተኖ፥ ሱረ ፕርዳ ምርቀይሳቶ፥ ፅሎተꬅ ሳአን የገይሳቶ፥ ስእተ።

8 ፕልያድሳ ጌተትያ ላፑን ፆልንቶታ ኦꬅዳይ፥

ኦርዮና ጌተትያ ፆልንቶ ኮጫታ መꬍዳይ፥

ꬉማ ፖኦን፥ ጋላሳ ቃማን ላመይ፥

አባን ደእያ ሃꬃታ ሳሎ ፑደ ፄግድ፥

ሳአ ምጨꬃ ቦላ ዱገ ትገይ፥ እያ ሱንꬃይ ጎዳ። 9 እ ሚፃታ ላላናዉ ዎልቃማታ ቦላ ጋዶ ኤሄስ።

10 ህንተና ፕርዳ ዳባባን ሴረይሳ እፄታ፤ ቱማ ኦደይሳ ካꬌታ። 11 ህንተ ማንቆታ የꬍድ፥ ኤንታ ካꬃ ቦንቄታ። ያትድ ሹቻ ኬꬃታ ግምብደታ፤ ሽን ህንተ እያን ደኤከታ። ሎኦ ዎይነ ቶክደታ፤ ሽን ህንተ ሄ ዎይነ ኡሻ ኡየከታ። 12 ህንተ ናቆይ አይ መላ ዳሮኮ፥ ህንተ ናጋራይ አይ መላ ግቴኮ ታኒ ኤራይስ። ህንተ ፅሎታ ናቀታ፤ ዎꬋፈ ኤኬታ፤ ቃስ ዳባባን ማንቆታ ፕርዳ ናቀታ። 13 ሄሳ ግሾ፥ ዎደይ ኢታ ግድያ ግሾ፥ ሄሳ መላ ዎደን ጭንጫ አስ ስእ ጌስ።

14 ሎኦ ዶስተ፤ ኢታ እፅተ፤ ህንተ ደኦን ዳና። ሄሳ ኦꬅኮ፥ ህንተ ገይሳዳ፥ ጎዳይ፥ ኡባፈ ዎልቃማ ፆሳይ ህንተራ ግዳና። 15 ኢታባ እፅተ፤ ሎኦባ ዶስተ። ፕርዳ በሳን ሱረ ፕርዳ ፕርድተ። ኦን ኤር ጎዳይ፥ ኡባፈ ዎልቃማ ፆሳይ ዮሰፋ ኮቻፈ አትዳ ጉꬃታስ ቃቶና አገና።

16 ሄሳ ግሾ፥ ጎዳይ፥ ኡባፈ ዎልቃማ ፆሳይ፥ “ዳባባ ኡባን ዋሶይ ስኤታና፤ ኦገ ኡባን ዘለልስ ዳራና። ጎሻንቾት ዬሆ፥ ዘሌልድ ዬክያ አሳይ ዘለልሳስ ፄገታና። 17 ታኒ ህንተና ሴራናዉ ህንተ ግዶራ አꬍያ ግሾ፥ ዎይነ ጋደ ኡባን ዬሆይ ዳና” ያጌስ።

ጎዳ ጋላሳ

18 ህንተኖ፥ ጎዳ ጋላሳይ ያና መላ አሞተይሳቶ፥ ህንተና አየ! ጎዳ ጋላሳ አይስ አሞቴቲ? ሄ ጋላሳይ ፖኦ ግዶናሽን ꬉማ ግዳና። 19 ሄ ጋላሳይ አስ ጋሞፈ ባቃትድ አትያ ዎደ ማሄይ ጋከይሳ መላ ቃስ ባ ሶ ገልድ፥ ባ ኩሽያ ጎዳ ቦላ ዘምፕስያ ዎደ ሾሽ ዱክያ አሳ መላ ግዳና። 20 ጎዳ ጋላሳይ ꬉማ ግዳናፐ አትሽን፥ ፖኦ ግደና፤ ሄ ጋላሳይ ሳካና ꬉማ ግዳናፐ አትሽን፥ ፖኦይ ባይና ጋላስ ግዳና።

21 “ታኒ ህንተ ቦንችያ ባለታ እፃይስነ ሻተታይስ፤ ህንተ ጌሻ ሺቆት ታና ኡፋይሶኮና። 22 ህንተ ታዉ ፁሳ ያርሾነ ካꬃ ያርሾ ሺሽያ ዎደ ታኒ ኤክከ። ቃስ ህንተ ታዉ እስፈተꬃ ያርሾስ ኤህያ ዶረትዳ ሞꬎ መሄታ በእከ። 23 ህንተ ማዝሙረ ጫንጨꬃ ታ ማታፐ ሃስተ፤ ህንተ ዲፅያ ዲꬃ ስእከ። 24 ሽን ሱረ ፕርድ ፑልቶ ሃꬃዳ፥ ፅሎተꬅ መሎና ሻፋ ሃꬃዳ ጎጎ።

25 “ህንተኖ፥ እስራኤለ አሳዉ፥ ታኒ ህንተና መላ ቢታን ኦይታሙ ላይꬅ ካለꬅያ ዎደ፥ ታዉ ያርሾ ሺሽደቲ? ዎይኮ እሞታ እምደቲ? 26 ሄ ዎደ ህንተ፥ ህንተ ኩሸን መꬍዳ፥ ‘ካዋ ሳኩታ’ ጌተትያ ኤቃነ ‘ከዋና’ ጌተትያ ፆልንቶ ኤቃ ፆሳታ ቶክደታ። 27 ሄሳ ግሾ፥ ታኒ ህንተና ድእሳዳ ዳማስቆ ካታማፐ አꬃዳ ሃሆ በሲ የዳና” ያጌስ እያ ሱንꬃይ፥ ኡባፈ ዎልቃማ ፆሳ ጌተትያ ጎዳይ።

6

እስራኤለ አየ!

1 ህንተኖ፥ አሳይ ማዶ ኦይችያ ቦንቸትዳ እስራኤለ ሀላቃቶ፥ ህንተኖ፥ ፅዮነን እንጀን ደኤይሳቶ፥ ሳማረ ካታማን ህርግ ባይና ኡትዳይሳቶ፥ ህንተና አየ! 2 አነ ካልነ ካታማ ብድ በእተ። ያፐ ግታ ሀማታ ካታማነ ፍልስፄመ ካታማ ጌተ ዎꬍተ። ኤንቲ ህንተ ናምኡ ካዎተꬃታፐ አꬎና? ኤንታ ቢታይ ህንተ ቢታፈ ዳልጊ? 3 ህንተ፥ “ኢታ ጋላስ ኤለ ዬና” ግድ፥ ኢታ ኦሶ ኦይሳቶ፥ 4 ዛለፐ ኦሰትዳ አርሳን ዝንኤይሳቶ፥ እንጀን ኡትዳይሳቶ፥ ዶርሳ ዉድያፐ አንቃራታነ ሚዛ ዎድያፐ ጋታርመንꬁዋ መይሳቶ፥ 5 ዳዊቲዳ የꬃ ሚሸ ህንተዉ ጊግስድ፥ ዱማ ዱማ የꬅ የፀይሳቶ፥ 6 ዎይነይ ኡሻ ከረራ ጋነይሳቶ፥ አልኦ ሽቶን ትየተይሳቶ፥ ዮሰፋ ኮቻታ ꬋዩዋን አዛኖናይሳቶ፥ ህንተና አየ! 7 ሄሳ ግሾ፥ ኮይሮ ድኤታናይ ህንተና፤ ሄ ዎደ ህንተ እንጀ ዱሳይ አታና።

8 ጎዳይ፥ ኡባፈ ዎልቃማ ፆሳይ ሀይሳዳ ያግድ፥ ባናን ጫቅስ፦ “ታኒ ያይቆባ ኦቶሩዋ እፃስ፤ ኤንታ ሚፃካ ሻተታስ፤ ታኒ ካታማነ ካታማን ደእያ ኡባ ኤንታ ሞርከታስ አꬃዳ እማና” ያጌስ።

9 እስ ኬꬃን ታሙ አስ አትኮ፥ ኤንትካ ሀይቃና። 10 ሀይቅዳይሳታ ዳቦታፐ እሶይ አሀ ሞጋናዉ ሶፐ ከስ ኤፍሸ፥ ሄ ኬꬃን ቆሰትዳ ኡራኮ፥ “ኔራ አትዳ ሀራ አስ ደኢ?” ያግድ ኦይቻና። እ ዛሪድ፥ “ባዋ” ያጋና። ኦይቸይስ ዛሪድ፥ “ሀይዛ፥ ሀይዛ! ጎዳ ሱንꬃ ኑኒ ፄጋናዉ ኮሸና” ያጋና።

11 ጎዳ ኪታን፥ ግታ ኬꬃት ላለታና፤ ላፋ ኬꬃት መቀረታና። 12 ፓራት ዛላ ቦላ ጋላባናዉ ዳንዳኦና? ዎይኮ ጎሻንቾይ ቦር ዋፅድ፥ አባ ጎያናዉ ዳንዳኢ? ሽን ህንተ ሱረ ፕርዳ ጪየ፥ ፅሎተꬃ ጫሞ ኦꬅደታ። 13 ህንተ ሎዶባራ ካታማ ፆንዳ ግሾ ኡፋይተታ፤ ህንተ፥ “ኑኒ ቃርናይማ ካታማ ኑ ምኖተꬃን ኦይክዳ” ግድ ጬቀተታ።

14 “ህንተኖ፥ እስራኤለ አሳዉ፥ ታኒ ህንተ ቦላ ሀራ ካዎተꬅ ደንꬃና፤ ኤንቲ ህንተና ሀማታ ፕኑዋፐ ዶምድ፥ አራባ ዛንጋራ ጋካናዉ ኡንኤꬃና” ያጌስ ጎዳይ፥ ኡባፈ ዎልቃማ ፆሳይ።

7

ቦለ፥ ታማነ የገꬃ ዎዶሮ

1 ኡባ ሃርያ ጎዳይ ታና ቆንጨꬅ በስስ። ሄ ቆንጨꬃን ታኒ ካዋ ጋክያ ካꬃይ ጫከትዳፐ ጉየ፥ ናምአንꬆ ጫርዳ ዶላ ቦላ ፆሳይ ቦለ ዉደ መꬍሽን በአስ። 2 ኤንቲ እርፃባ ኡባ ምድ ዉርስዳ ዎደ ታኒ፥ “አቤት፥ ኡባ ሃርያ ጎዳዉ፥ ሀያና ነ ደርያ ማራርክ! ያይቆባ ዛረት ዋንድ አታናዉ ዳንዳኦና? ኤንቲ ኡባ ጉꬃ!” ያጋስ።

3 ሄሳ ግሾ፥ ጎዳይ ኤንታዉ ቃትድ፥ “ሀ ኔኒ በእዳባይ ፖለተና” ያግስ።

4 ኡባ ሃርያ ጎዳይ ታና ሀራ ቆንጨꬅ በስስ። ኡባ ሃርያ ጎዳይ ባ አሳ ፕርዳናዉ ታማ ፄግስ፤ ሄ ታማይ ግታ ጪሞ አባ ም ድግድ፥ ቢታ ማናዉ ዶምስ። 5 ታኒ፥ “አቤት፥ ኡባ ሃርያ ጎዳዉ፥ ሀያና ሀ ታማ ቶይሳርክ! ያይቆባ ዛረት ዋንድ አታናዉ ዳንዳኦና? ኤንቲ ኡባ ጉꬃ!” ያጋስ።

6 ሄሳ ግሾ፥ ጎዳይ ቃትድ፥ “ሀይስ ፖለተና” ያጌስ ኡባ ሃርያ ጎዳይ።

7 ቃስ ፆሳይ ታና ሀራ ቆንጨꬅ በስስ። ታኒ ሄ ቆንጨꬃን በእያ ዎደ፥ ጎዳይ ቱምበ ኦይክድ፥ ቱምበን ልከትድ ግምበትዳ ግምብያ ማታን ኤቅስ። 8 ጎዳይ ታኮ፥ “አሞፀ፥ ኔኒ አይ ፄላይ?” ያግድ ኦይችስ።

ታኒ፥ “ቱምበ ፄላይስ” ያጋስ።

ጎዳይ ታኮ፥ “ሄኮ፥ ታኒ ታ አሰ ግድዳ እስራኤለ ግዶን ቱምበ የጋይስ፤ ታኒ ኤንታ ሴሮና አግከ። 9 ይሳቃ ኮቻት ጎይንያ ꬎቃ በሳት ላለታና፤ እስራኤለ ጌሻ በሳት ꬋያና፤ እዮርባማ ካዎተꬃ ቦላ ታኒ ማሻራ ደንዳና” ያግስ።

አሞፀነ አማስያሳ

10 ቤተለ ካታማን ካህነ ግድድ ደእያ አማስያስ እስራኤለ ካዋ እዮርባማኮ ሀይሳዳ ያግድ ኪትስ፦ “አሞፀይ እስራኤለ አሳ ግዶን ደእሸ፥ ነ ቦላ ማቀቴስ፤ እ ባ ኦዳን ቢታ ꬋይሴስ። 11 እ፥ ‘እዮርባም ማሻን ሀይቃና፤ እስራኤለ አሳይ ባንታ ቢታፈ ድኤትድ ባና’ ያጌስ” ያግስ።

12 አማስያስ አሞፀኮ፥ “ነኖ ትንብተ ኦደይሶ፥ ባ፤ ይሁዳ ቢታ ባዳ፥ ያን ኦꬃዳ አቃ፤ ያን ትንብተ ኦዳ። 13 ሽን ቤተለይ ካዎይ ጎይንያ በስነ ካዎተꬃ ኬꬅ ግድያ ግሾ፥ ናምአንꬆ ሀ በሳን ትንብተ ኦዶፓ” ያግስ።

14 አሞፀይ ዛሪድ፥ “ታኒ መህያ ሄምያነ ቦባ አይፈ ማፅያ አሰፐ አትሽን፥ ናበ ዎይኮ ናበ ናአ ግድከ። 15 ሽን ጎዳይ ታና ዶርሳ ዉደ ሄምያ በሳፈ ኤክድ፥ ‘ባዳ ታ አሳ እስራኤለስ ትንብተ ኦዳ’ ያግስ። 16 ሀእ ህዛ ጎዳይ ግያባ ስአ! ኔኒ፥ ‘እስራኤለ ቦላ ትንብተ ኦዶፓ፤ ይሳቃ ኮቻታ ሳባኮፓ’ ያጋዳሳ። 17 ሄሳ ግሾ፥ ጎዳይ፥ ‘ነ ማችያ ካታማ ግዶን ላይማ ግዳና፤ ነ አደ ናይትነ ነ ማጫ ናይት ማሻን ሀይቃና። ነ ቢታይ ዎዶሮን ሻከታና፤ ቃስ ኔኒ ነ ሁጰን አላጋ ቢታን ሀይቃና። ስይ ባይና እስራኤለ አሳይ ባንታ ቢታፈ ድኤትድ ባና’ ያጌስ” ያግስ።

8

ቴራ አይፈይ ኩምዳ ዳቾ

1 ኡባ ሃርያ ጎዳይ ታና ሀራ ቆንጨꬅ በስስ፤ ሄስካ፥ ቴራ አይፈይ ኩምዳ ዳቾ በስስ። 2 እ ታኮ፥ “አሞፀ፥ ኔኒ አይ በአይ?” ያግድ ኦይችስ።

ታኒ፥ “ቴራ አይፈይ ኩምዳ ዳቾ በአይስ” ያጋስ።

ጎዳይ ታኮ፥ “ታ አሳ እስራኤለ ዉርሰꬃይ ጋክስ፤ ህዛፐ ጉየ ታኒ ኤንታ ሴሮና አግከ” ያግስ።

3 ኡባ ሃርያ ጎዳይ፥ “ሄ ጋላስ ካዎ ኬꬃን የፅያ የꬃይ ዬሆን ላመታና፤ አሳ አህ ዱማ ዱማ በሳን ዎꬋና፤ ዬሆይ ዋሶይ ባይና ስእ ግድ የገታና” ያጌስ።

4 ህንተኖ፥ መቶታንቾታ ኡንኤይሳቶ፥ ቢታን ደእያ ማንቆታ ꬋይሳናዉ ኮየይሳቶ፥ ሀይሳ ስእተ! 5 ህንተ፥ “ኑኒ ካꬃ ባይዛናዉ አጌና ፄሮ ባለይ አዉደ አꬋነ! ቃስ ኑኒ ኑ ዛልእያ ዶማናዉ ሳምባት አዉደ አꬋነ! ኑኒ ካꬃ ጉꬃባን ማክድ፥ ዳሮ ሚሸን ባይዛና። ቃስ ዎርዶ ምዛነን አሳ ጭማና። 6 ማንቁዋ ብራን፥ መቶታንቹዋ ዋꬃ ጫማን ሻማና፤ ቃስ ሀርቆ ግስተ ሙሩቶ ግስተ ጋተን ባይዛና” ያጌታ።

7 ያይቆብ እያ ሱንꬃን ጬቀትያ ጎዳይ፥ ፆሳይ፥ ሀይሳዳ ያግድ ባ ሁጰን ጫቅስ፦ “ታኒ ኤንቲ ኦꬅዳ ኢታ ኦሶ ኡባ ዶግከ። 8 ሄሳ ጋሶን ቢታይ ያርኬስ፤ አሳ ኡባይ ዬኬስ። ናይለ ሻፋይ ክፅድ ከየይሳዳነ ዎይሳዳ ቢታ ኡባይ ቃፃናነ ስም ዎꬋና” ያግስ።

9 ኡባ ሃርያ ጎዳይ፥ “ሄ ጋላስ ታኒ አዋ ሴታ ጋላስ ዉልሳና፤ ጋላሳ ቃምሳና። 10 ታኒ ህንተ ኡፋይሳ ባልያ አዛኖን፥ ህንተ የꬃ ዬሆን ላማና። ፐፅ እስ ናእ ሀይቅን ዬክያ አሳዳ፥ ህንተ ህንተ ሁጵያ ሜደትድ ካዮ ማኦ ማአናዳ፥ ህንተና ኦꬃና። ሄ ጋላሳ ዉርሰꬃይ ዳሮ ጫሞ ግዳና” ያጌስ።

11 ኡባ ሃርያ ጎዳይ፥ “ሄኮ፥ ታኒ ቢታ ኡባ ቦላ ኮሻ የድያ ዎደይ ያና። ሄ ኮሻይ ካꬅ ዎይኮ ሃꬃ ኮሻ ግዶናሽን፥ ስአናዉ ጎዳ ቃላ ꬋዮ ኮሻ ግዳና። 12 አሳይ ዶሎሀፐ ዉሎሀ ጋካናዉ፥ ፑደሀፐ ዱገሀ ጋካናዉ ዎፀረታና። ኤንቲ ጎዳ ቃላ ኮያናዉ ያነ ሃነ ዎፃና፥ ሽን ደሞኮና። 13 ሄ ጋላስ የገልሳ ጌላኦትነ ዎልቃማ ፓንꬃት ሳሞን ፕቅ ጋና። 14 ሳማረ ኤቃታራ ጫቅዳይሳት፥ ‘ዳና ፆሳይ ኤሮ!’ ያገይሳት፥ ‘በርሳበ ፆሳይ ኤሮ’ ያገይሳት ኩንዳና። ኤንቲ ዛር ደንዶኮና” ያጌስ።

9

እስራኤለይ ፕርደታና

1 ታኒ ጎዳይ ያርሾ በሳ ማታን ኤቅዳሽን በአስ። እ ታኮ፥ “ባሶይ ቃፃና ጋካናዉ ፆሳ ኬꬃ ጉምቡዋ ሾጫዳ አሳ ኡባ ሁጰን መንረꬃ። ሄሳፈ አትዳ አሳ ታኒ ማሻን ዎꬋና። ባቃትያ አስ ከስ ኤከና፤ ከስ ኤክዳ አስካ ፓፃ አተና። 2 ኤንቲ ቢታ ቦክድ፥ ስኦለን ዎꬍኮካ፥ ታኒ ኤንታና ያፐ ከሳና። ሳሉዋ ከይኮካ፥ ታኒ ኤንታ ያፐ ዎꬍሳና። 3 ኤንቲ ቃርመሎሳ ዙማ ሁጰን ቆሰትኮካ፥ ታኒ ኤንታ ኮያዳ ያፐ ከሳና። አባ ጪሞን ገልድ፥ ታ ስንꬃፈ ጌምኮካ፥ ታኒ ዳወ ኪትን፥ እ ኤንታ ዱካና። 4 ኤንቲ ባንታ ሞርከታን ድኤትድ፥ ቢኮካ፥ ያን ኤንቲ ማሻን ሀይቃናዳ ኪታና፤ ታኒ ኤንታ ኢታ አይፈን ፄላና፤ ኤንታ ሎኦ አይፈን ፄልከ” ያግስ።

5 ጎዳይ፥ ኡባፈ ዎልቃማ ፆሳይ፥ ሳኣ ቦችን ሳእ ትልኤስ፤ ቃስ ሳአን ደእያ ኡባይ ዬኬስ። ናይለ ሻፋይ ክፅድ ከየይሳዳነ ዎይሳዳ ቢታ ኡባይ ቃፃናነ ስም ዎꬋና። 6 ባ ኬꬃ ሳሎን ኬፅዳይ፥ እያ ባሱዋ ሳአን ኤስዳይ፥ አባ ሃꬃ ፄግድ፥ ቢታ ቦላ ዱገ ቡክሰይ፤ እያ ሱንꬃይ ጎዳ።

7 ጎዳይ፥ “እስራኤለ አሳዉ፥ ህንተ ታዉ ቶጰ አሳ መላ ግደከትዬ? ታኒ ህንተና ግብፀ ቢታፈ ከስዳይሳዳ፥ ፍልስፄመ አሳ ካፍቶራፐ፥ ቃስ ሶረ አሳ ቂራፐ ከሳብክና?” ያጌስ።

8 ጎዳይ፥ “ሄኮ፥ ኡባ ሃርያ ጎዳ አይፈይ ናጋራንቾ ካዎተꬃ ቦላ ደኤስ። ታኒ እያ ቢታ ቦላፈ ꬋይሳና፤ ሽን ታኒ ያይቆባ ኮቻ ኡባ ꬋይስከ። 9 ታኒ ካꬅ ዛርዛረን ሀርቀተይሳዳ እስራኤለ አሳይ ካዎተꬃታ ኡባ ግዶን ላለታና መላ ኪታና። ሽን ኤንታ ግዶን አማነትዳይሳታፐ እሶይካ ሳአን ዎꬍድ ꬋየና። 10 ‘ኑና አይባ ኢትካ ጋከና ዎይኮ ደመና’ ግያ ታ አሳ ግዶን ደእያ ናጋራንቾት ኡባይ ማሻን ዉራና” ያጌስ።

እስራኤለይ ዛሪድ ደንዳና

11 “ሄ ጋላስ ታኒ ኩንድዳ ዳዊታ ካዎተꬃ ደንꬃና። ድርሳ ግምበታ ዛራ ኤሳና፤ ላለትዳ በሳታ ኦራꬃና፤ ታኒ እያ ካሰይሳዳ ኦꬃዳ ኬፃና። 12 ሄስካ ኤዶመፐ አትዳይሳታነ ታ ሱንꬃን ፄገትዳ ካዎተꬃታ ኡባ ላታና” ያጌስ ሄሳ ኦꬅያ ጎዳይ።

13 “ካꬅ ጫከይሳት ጫክ ዉርሶና ደእሽን፥ ጎየይሳት ጋክያ ዎደይ፥ ዎይነ ጉምኤይሳት ጉምእድ ዉርሶና ደእሽን፥ ዎይነ ቶከይሳት ጋክያ ዎደይ ያና። ሄ ዎደ ደረት ማልኦ ዎይነ ኡሽ ፑልታና፤ ዙማት ዎይነ ኡሻን ምተታና። 14 ድኤትድ ብዳ ታ አሳ እስራኤለ ዛራና፤ ኤንቲ ላለትዳ ካታማታ ዛር ኬፅድ ዳና። ዎይነ ቶክድ እያፐ ዎይነ ኡሻ ኡያና፤ አታክልተ ቶክድ ኤንታ አይፍያ ማና። 15 ታኒ ታ አሳ፥ እስራኤለ ኤንታ ቢታን ቶካና፤ ኤንቲ ታኒ ኤንታዉ እምዳ ቢታፈ ዛሪድ ሾደቶኮና” ያጌስ ሄሳ ኦꬅያ ጎዳይ።

አብድዩ ማፃፋ

አብድዩ ማፃፋ

ጋꬃ ቆፋ

ሀ አብድዩ ማፃፋይ፥ ማፅነ አባፈ ዱገሀ ባጋን ደእያ ኤዶመ ቦላ ጋካና ፕርዳ ኦዴስ። ኤዶመ አሳይ፥ ይሳቃ ናይታ፥ ኤሳዉ ሼሻታ። ኤንትካ ያይቆባ እሻ ኤሳዉ ባንታ ማይዛን ጬቅትያ ግሾ እስራኤለ ዳቦታ። ሀ ቃንꬃ ማፃፋይ የሩሳላመይ ክ.የ.ስ. 586 ላይꬃን ላለትዳፐ ጉየ ደእያ ዎደን ፃፈትስ።

አብድዩ ማፃፋይ ናምኡ ክፍለታን ሻከቴስ።

1. ፓይዶ 1-14 ጋካናዉ ደእያ ክፍለይ፥ ኤዶመ አሳይ ባንታ ኦቶሮ ናጋራ ግሾነ ይሁዳ ኩንደꬃንነ የሩሳላመ ላለተꬃን ኡፋይትዳ ግሾ ፕርደታናዉ ደኤይሳ ኤንታዉ ኦዴስ።

2. ፓይዶ 15-21 ጋካናዉ ደእያ ክፍለይ፥ ኤዶመይ እስራኤለ ሞርከታራ እስፈ ፆነታናይሳነ ኢታ ፕርዳ ኤካናዉ ደኤይሳ ኦዴስ።

ማፃፋ አይፈ ቆፋታ

ኤዶመ ኦቶሩዋነ ፕርደተꬃ (1-9)

ኤዶመ ዎዛና ምኖተꬅ (10-14)

እስራኤለይ ፆናና (15-21)

1

ኤዶመ ኦቶሩዋነ ፕርደተꬃ

1 አብድዩይ በእዳ ቆንጨꬃ። ጎዳ ፆሳይ ኤዶመባ ሀይሳዳ ያጌስ:

ኤዶመባ ጎዳይ፥ ባ ኪትያ አድያ ቦላ ካዎተꬃታስ ኪትዳይሳ ኑኒ ስእዳ፤ “ደንድተ! ኤዶመ ኦላናዉ ቦስ” ያግስ። 2 “ሄኮ፥ ታ ነና ካዎተꬃታ ግዶን ላፋ ከሳና፤ ኔኒ ዳሮ ካትዳይሳ ግዳና። 3 ነኖ፥ ዛላ ቆጶ ግዶን ደኤይሶ፥ ነ ኬꬃ ꬎቃ ደረታ ቦላ ኬፅዳይሶ፥ ነ ዎዛናን፥ ‘ታና ሀይሳፈ ሳአን ዎꬍሳናይ ኦኔ?’ ያገይሶ፥ ነና ነ ዎዛና ኦቶሮይ ጭምስ። 4 ነ አርጋንꬃዳ ፑደ ሃካዳ ፕራꬍኮካ፥ ነ ኬꬃ ፆልንቶታ ግዶን ኬፅኮካ፥ ታ ነና ያፐ ዱገ ዎꬍሳና” ያጌስ ፆሳይ።

5 “ካይሶይ ዎይኮ ባንቅያ አስ ቃማ ዪኮ፥ ባንታዉ ግደይሳ መላ ፃላላ ካይሶቶኮናዬ? ዎይነ ማፀይሳት ማፅሸ፥ ፖሽለ አሾኮናዬ? ሽን ነ ሞርከት ነና ፖሎ ꬋይሳና። 6 አቤት ኤሳዌይ ዋንድ ቦንቀታንዴ? ቆሳን ደእያ እያ ሻሎይ ዋንድ ኤከታንዴ? 7 ኔራ ጫቅዳይሳት ኡባይ ነና ነ ቢታፈ ጎዳና፤ ቃስ ነ አማነትዳ ላገት ጭምድ ነና ፆናና። ነ ካꬃ ምዳይሳት ነ ኦገን ግተ የጋና፥ ሽን ኔኒ ሄሳ አኬካካ” ያጌስ።

8 “ሄ ጋላስ ታኒ ኤዶመፐ ጭንጫታነ ኤሳዌ ዙማፐ አኬካ ꬋይሳና። 9 ህንተኖ፥ ተማና አሳቶ፥ ህንተ ኦላንቾት ዳጋማና፤ ኤሳዌ ዙማ ቦላ ደእያ አሳ ኡባይ ጎይረታና” ያጌስ ጎዳይ።

ኤዶመ ዎዛና ምኖተꬅ

10 ነ እሻ ያይቆባ ቦላ ነ ኦꬅዳ ኢታባ ግሾ፥ ነ ዬላ ማአና፤ ነ መርናዉ ꬋያና። 11 እማꬃትነ አላጋት እያ ሻሉዋ ቦንቅያ ጋላስ ኔኒ ጋፃ ከያዳ ኤቃ ፄላዳሳ። ቃስ እያ ፐንገራ ገልድ፥ የሩሳላመ ካታማ ቦላ ሳማ የግያ ዎደ ኔኒ ኤንታፈ እሱዋ መላ ግዳዳሳ። 12 ኔኒ ነ እሻይ መቶትያ ጋላስ እያ መቱዋን ኡፋይታናዉ በሰናሽን፤ ይሁዳ አሳ ቦላ ዋየይ ጋክያ ጋላስ ሀሹ ጋናዉ በሰናሽን። ኤንታ ኡንአ ጋላሳን ኦቶሮን ኦደታናዉ በሰናሽን! 13 ኔኒ ኤንታ መቱዋ ጋላስ ታ አሳይ ደእያ ካታማ ገላናዉ፥ ኤንታ ዋያን ኔኒ ኡፋይታናዉነ ኤንታ መቱዋ ጋላስ ኤንታ ሻሉዋ ቦንቃናዉ በሰናሽን! 14 ባቃተይሳታ ዎꬋናዉ ኔኒ ዳጋላ ኦገን ናጋናዉነ አትዳይሳታ ኤንታ ኡንኣ ጋላስ ሞርከታስ አꬃዳ እማናዉ በሰናሽን!

እስራኤለይ ፆናና

15 ጎዳ ፕርዳ ጋላሳይ ካዎተꬃታ ኡባ ቦላ ማትስ። ነኖ ኤዶመ፥ ኔኒ ሀራታ ቦላ ኦꬅዳባይ ነ ቦላ ኦሰታና፤ ነ ኦሶይ ነ ቦላ ስማና። 16 ታ ጌሻ ዙማ ቦላ ነ ኡይዳይሳ መላ ካዎተꬃ ኡባይ ቃንፆና ኡያና፤ ጉጅድካ ኡያና፤ ኤንቲ ካሰ ሀን ኤሮናባ ሀናና።

17 “ሽን ፅዮነ ዙማን ከስ ኤክዳይሳት ዳና፤ ፅዮነይ ጌሽ ግዳና፤ ያይቆባ ኮቻይ ባንታ ቢታ ዛር ላታና። 18 ያይቆባ ኮቻይ ታማ ግዳና፤ ዮሰፋ ኮቻይ ላጮ ግዳና፤ ኤሳዌ ኮቻይ ቡረ ግዳና። ታም ቡረ መይሳዳ፥ ያይቆባ ዘረꬃይነ ዮሰፋ ኮቻይ ኤሳዌ ኮቻ ምድ ፖሎ ꬋይሳና” ያጌስ ጎዳይ።

19 ነገበ መላ ቢታን ደእያ አሳይ ኤሳዌ ዙማ ላታና፤ ጋꬋ ቢታን ደእያ አሳይ ፍልስፄመ ቢታ፥ ኤፍሬማ ቢታነ ሳማረ ቢታ ላታና። ቃስ ብንያመ ኮቻይ ጋላዳ ቢታ ላታና። 20 ድኤተꬃፈ ስምዳ እስራኤለ አሳይ፥ ካናነፐ ብድ ስራፍታ ጋካናዉ ደእያ ቢታ ላታና። የሩሳላመፐ ደኤትድ፥ ሳፋራዳ ጌተትያ በሳን ደእያ አሳት ነገበ ካታማታ ላታና። 21 አሸይሳት ኤሳዌ አሳ ሃራናዉ ፅዮነ ዙማ ቦላ ከያና፤ ካዎተꬃይ ጎዳባ ግዳና።

ዮናሳ ማፃፋ

1

2

3

4

ዮናሳ ማፃፋ

ጋꬃ ቆፋ

ዮናሳ ማፃፋይ፥ ሀራ ናበ ማፃፋታፐ ዱማ ማፃፋ። ሀ ማፃፋይ፥ ዮናስ ፆሳ ኪታ እፃስ ግዳይሳነ ጉየፐ ኪተትዳ ታርከ ኦዴስፐ አትሽን፥ ስንꬃራ ያናባ ኦደና።

ዮናስ እስራኤለስ ማታ ሞርከ ግድዳ አሶረ ዋና ካታማ ናናወ ኪታ ኤክድ ባና መላ ፆሲ ኪትስ። ሽን ዮናስ ሄ ደርያስ ማርካትድ ስምን፥ ፆሳይ ሄ ካታማ ማራናይሳ ኤርያ ግሾ፥ ባናዉ ኮይቤና። ሀኖሽን፥ ዱማ ዱማ ሀኖታታፐ ጉየ፥ ዎልቃን ያ ብስ። ዮናስ ኪተትድ ስምን ናናወ አሳይ ባንታ ናጋራ ፓፅድ ጎዳኮ ስምዶሶና። ጎዳይ ኤንታ ማርስ።

ሀ ማፃፋን፥ ዉርሰꬃ ሸምፑዋን ፆሳይ ዮናሳ ታማርሳናዉ ናገቶናባ ኦꬅድ ታማርስዳይሳ በሴስ። ዉርሰꬃን፥ ጎዳስ ባ መተꬃ ቦላ ግታ ማት ደኤይሳ፥ እ ማርያ ፆሲ ግደይሳነ ሀር አቶሽን፥ ባ አሳ ሞርከታካ ማርያ ፆሲ ግደይሳ ቆንጭሴስ።

ማፃፋ አይፈ ቆፋታ

ዮናስ ፆሳፈ ባቃታናዉ ደንድስ (1:1-7)

ዮናሳ ዎሳ (2:1-10)

ናናወ አሳይ ፆሳኮ ስሙዋ (3:1-10)

ፆሳ ማሮታነ ዮናሳ ይሉዋ (4:1-11)

1

ዮናስ ፆሳፈ ባቃቱዋ

1 ጎዳ ቃላይ አማተ ናኣ፥ ዮናሳስ ሀይሳዳ ያግድ ቆንጭስ። 2 “ሄ ካታማ አሳ ኢታተꬃይ ታ ስን ጋክዳ ግሾ፥ ደንዳዳ ህን ዎልቃማ ካታማ ናናወ ባዳ ሳባካ” ያግስ። 3 ሽን ዮናስ ጎዳ ስንꬃፈ በትድ ታርሰሳ ቢታ ባናዉ ከይስ። እ፥ ዮጰ ካታማ ዎꬍድ ታርሰሳ ብያ ማርካበ ደምስ። ጎዳ ስንꬃፈ በታናዉ ኮይድ ታርሰሳ ባናዉ ኮሽያ ሚሸ ጭግድ ማርካብያን ገልስ። 4 ሽን ጎዳይ አባ ቦላ ዎልቃማ ጫርኩዋ ደንꬅስ። አባን ዎልቃማ ሆበይ ዎልቃምዳ ግሾ ማርካብያ መቃናዉ ጋካሱ። 5 ያትን ማርካብያ ኦሳንቾት ያይዶሶና። እሶይ እሶይ ባ ፆሳኮ ባ ፆሳኮ ዋስስ። ቃስ ማርካበይ ካዉያና መላ ግዶን ደእያ ጫና ደንꬅድ አባን የግዶሶና። ሽን ዮናስ ማርካብያስ ግዶ ገልድ ዎልቃማ ꬍስኮ ꬍስክስ። 6 ማርካብያ ላገይስ እያኮ ሺቅድ፥ “ሀይሳ መላ ሳተን ዋና ꬍስካይ? ደንዳ ነ ፆሳ ዎሳ! ኦን ኤር እ ኑስ ቃትድ ኑና አሻነኮነ” ያግስ።

ዮናስ አባን የገትስ

7 ማርካብያ ኦሳንቾት እሶይ እሱዋኮ፥ “ሃ ዪተ፥ ሀ ኢታባይ ኑና ኦደ ጋሶን ጋክዳኮ ኤራናዉ ሳማ የጋና” ያግዶሶና። ሳማ የግን፥ ሳማይ ዮናሳ ቦላ ዎꬍስ። 8 ኤንቲ ዮናሳኮ፥ “ሀ ኢታባይ ኦደ ጋሶን ኑ ቦላ ጋክዳኮ አነ ኑስ ኦዳ። ነ ኦሶይ አይቤ? አዉፐ ያዲ? ነ ቢታይ አዌ? ኔኒ ኦደ ባጌ?” ያግድ ኦይችዶሶና። 9 ዮናስ ዛሪድ፥ “ታኒ እብራወ አስ፤ አባነ ቢታ መꬍዳ ጎዳ፥ ሳሎ ፆሳ ጎይንያ አስ” ያግስ። 10 እ ኤንታዉ ኮይሮትድ ኦድዳይሳዳ እ ጎዳ ስንꬃፈ በተይሳ ኤርዶሶና። ሄሳ ግሾ፥ ኤንቲ ያይድ፥ “ላ አይባ ፓላባ ኦꬃድ” ያግዶሶና። 11 አባ ሆበይ ካሰይሳፈ ሃ ዳርዳ ግሾ አሳት ዮናሳ፥ “ኑስ አባይ ስእ ጋና መላ ነና ኑኒ ዋትኖ?” ያግድ ኦይችዶሶና። 12 እካ፥ “ሀ ዎልቃማ ሆበይ ህንተ ቦላ ደንድዳይ ታ ጋሶን ግደይሳ ታኒ ኤራይስ። ሄሳ ግሾ፥ ታና ኤክድ አባን የግተ። ያትኮ አባይ ህንተዉ ስእ ጋና” ያግስ። 13 ሽን ማርካብያ ኦሳንቾት ማርካብያ ጋፃ ከሳናዉ ግታ ፕꬍዶሶና። ሽን አባ ሆበይ ሃ ዳርዳ ግሾ ጋፃ ከሳናዉ ዳንዳእቦኮና። 14 ሄሳ ግሾ፥ ኤንቲ ጎዳኮ፥ “አቤት ጎዳዉ፥ ሃ ኡራ ሸምፑዋ ግሾ፥ ኔኒ ኑና ꬋይሶናዳነ ሀ ጌሻ ሱꬃ አጩዋ ኔኒ ኑፐ አቾናዳ ኑኒ ነና ምንꬅድ ዎሶስ” ያግድ ጎዳ ዎስዶሶና። 15 ሄሳፈ ጉየ፥ ዮናሳ ደንꬅድ፥ አባን የግዶሶና። አባ ሆባይካ ስእ ግስ። 16 ያትን አሳት ጎዳስ ዳሮ ያይድ ያርሾ ያርሽዶሶና፤ እያዉ ቃንግዶሶና። 17 ዮናሳ ምታና መላ እስ ግታ ሞሎ ጎዳይ ጊግስስ። ዮናስ ሄ ሞሉዋ ኡሎን ሄꬑ ጋላስነ ሄꬑ ቃማ ጋምእስ።

2

ዮናሳ ዎሳ

1 ዮናስ ሞሉዋ ኡሎን ደእሸ፥ ባ ጎዳ ፆሳ ሀይሳዳ ያግድ ዎስስ።

2 “ታኒ ታ ዋያን ደአሸ ነና ፄጋስ፤

ነካ ታዉ ስአዳሳ።

ታኒ ስኦለ ጪሙዋ ግዶን ደአሸ፥

ማዶ ኮያዳ ኔኮ ዋሳስ

ነካ ታ ዋሱዋ ስአዳሳ።

3 ኔኒ ታና አባ ጪሙዋን ዱገ የጋዳሳ።

ሃꬅ ታ ዩሹዋ ተቅስ፤

ዎልቃማ ዙለይ ታ ቦላራ አꬍስ።

4 ‘ታኒ ነ ስንꬃፈ ዎራ ሆለታስ፥

ሽን ነ ጌሻ ኬꬃ ዛራዳ በአና’ ጋዳ ቆፓስ።

5 ሃꬅ ታዉ ቆ ጋክስ፥

አባ ጪሞይ ታና ምትስ።

አባን ደእያ ማታይ ታ ሁጰን ፃፀትስ።

6 ታኒ ሃꬃ ጋርሳን ደእያ ደረታ ባሱዋ ጋካዳ ምተታስ፥

ቢታ ዉላይ መርናዉ ታ ቦላ ጎርደትስ፥

ሽን ታ ጎዳዉ ፆሳዉ፥ ኔኒ ታ ሸምፕዉ ኢታ ኦላፈ ከሳዳሳ።

7 ታ ሸምፕያ ዶጭዳ ዎደ፥

ጎዳዉ ታ ነና ቆፓስ፤

ታ ዎሳይ ኔኮ ነ ጌሻ ኬꬃ ጋክስ።

8 ሀዳ ግድዳ ኤቃ ፆሳታ ቦላ ዘምፐይሳት፥

ነዉ ደእያ ባንታ አማነተꬃ አጎሶና።

9 ሽን ታኒ ጋላታ ማዝሙረ ነዉ ያርሻና።

ታ ቃንግዳባካ ነዉ ጋꬃና።

አይስ ጊኮ፥ አቶተꬃይ ፆሳፈ” ያግስ።

10 ሄሳፈ ጉየ፥ ጎዳይ ሞሉዋ ኪትስ። ሞሎይ ዮናሳ መላ ቢታ ቦላ ጮይስ።

3

ዮናስ ናናወ ቡሳ

1 ጎዳ ቃላይ ናምአንꬆ ዮናሳኮ ሀይሳዳ ያግድ ይስ። 2 “ደንዳዳ ግታ ካታማ ናናወ ባ፤ ታ ነዉ ኦድያ ቃላ ኤንታዉ አዋጃ” ያግስ።

3 ዮናስ ጎዳስ ኪተትድ ናናወ ብስ። ናናወይ ዳሮ ግታ ካታማ። ሀ ጋፃፐ ህን ጋፃ ጋካናዉ ሄꬑ ቃማ ሄመꬄስ። 4 ዮናስ ካታማ ገልድ እስ ጋላሳ ኦገ ሄመትድ፥ “ናናወይ ኦይታሙ * ጋላሳፐ ጉየ ꬋያና” ያግድ አዋጅስ።

5 ናናወ አሳይ ፆሳ አማንዶሶና። ፆማ አዋጅዶሶና፤ ጉꬃፈ ግታ ጋካናዉ አስ ኡባይ ካዮ ማኦ ማእዶሶና።

ናናወ አሳይ ጎዳኮ ስሙዋ

6 ናናወ ካዎይ ሄ ኦዳ ስእዳ ዎደ ባ ካዎተꬃ አራታፐ ዎꬍድ፥ ካዎተꬃ ማኡዋ ቃርድ ካዮ ማኦ ማእድ ብዶ ቦላ ኡትስ። 7 ናናወ ደርያስ ሀይሳዳ ያግድ አዋጅስስ፦ “ካዋፐነ እያ ሞርናታፐ ከይዳ ኪታዳ ሀችፈ ዶምድ ህንተራነ ህንተ መሄታራ፥ አይብባካ ሞና መላ ኡዮና መላ። 8 አስነ መሄ ኡባይ ካዮ ማኦ ማኦ። እስ እስ አስ ምንꬅድ ፆሳኮ ዋሶ። ባ ኢታ ኦግያፐ ስሞ፥ ባ ኢታ ኦሱዋካ አጎ። 9 ፆሳይ ኑስ ቃትድ፥ ኑኒ ꬋዮና መላ ባ ዎልቃማ ሀንቁዋፈ ስማነኮ ኦን ኤር!” ያግስ።

10 ኤንቲ ባንታ ኢታ ኦግያፐ ስምዳይሳ ፆሳይ በእዳ ዎደ ኤንታዉ ቃትድ ኤንታ ቦላ ኤሀና ግዳ ኢታባ አጋግስ።

4

ዮናሳ ይሎነ ጎዳ ማሮታ

1 ሽን ሄስ ዮናሳ ዳሮ ኡፋይስቤና። ሄሳ ግሾ፥ እ ይሎትስ። 2 ጎዳኮ፥ “አቤት ጎዳዉ ታኒ ኮይሮ ታ ቢታን ደአሸ ግዳይስ ሀይሳ ግደኔ? ታኒ ነ ስንꬃፈ በታዳ ታርሰሳ ባናዉ ኤለስዳይ ሀይሳሳ። ኔኒ ቃይነ ማሮት ኩምዳ ፆሲ ግደይሳ፥ ሀንቆስ ኤለሶናይሳነ ዉሮና ሲቆን ኩምዳይሳ፥ ቃስ ኤሀና ግዳ ኢታባካ ቃታዳ አግያ ፆሲ ግደይሳ ታኒ ካሰካ ኤራይስ። 3 ሀእ አቤት ጎዳዉ፥ ሀያና ታና ዎꬋ፤ ደኦፐ ታዉ ሀይቆይ ሎኦ” ያግድ ዎስስ።

4 ጎዳይ እያኮ፥ “ኔኒ ሀይሳꬆ ሸነታናዉ በሲ?” ያግስ።

5 ሄሳፈ ጉየ፥ ዮናስ ካታማፐ ጋፃ ከይድ ዶሎሀ ባጋን ኡትስ። ሄሳን ባዉ ሻቃራ ሻቃርድ እ ኩያን ኡትድ ካታማ ቦላ ጋካናዉ ደእያባ ባአናዉ ናጌስ። 6 አዋ ሱላፐ ዮናሳ አሻና መላ ጎዳይ እስ ጎሰ ዶልስስ። ሄ ጎሰ ሀይꬃይ ዮናሳ ሁጰ ቦላ ባጋራ ኩያ ግዳና መላ ኦꬅስ። ዮናስ ሄ ጎሰ ጋሶን ዳሮ ኡፋይትስ። 7 ሽን ዎንተꬃ ጋላስ ዎንታ ጉራ ፆሳይ ጉፁነ ጊግስስ። ሄ ጉፁንያ ጎሰይ መላና ጋካናዉ ማሱ። 8 አዋይ ከይያ ዎደ ፆሳይ ዶሎሀ ባጋፈ ምሻ ጫርኮ የድስ። ዮናስ ላባናና ጋካናዉ አዋይ ዮናሳ ሁጵያ ፁግስ። ያትን እ፥ “ደኦፐ ታዉ ሀይቆይ ሎኦ” ያግድ ሀይቆስ ዎስስ።

9 ፆሳይ ዮናሳኮ፥ “ኔኒ ሀ ጎሰ ግሾ ይሎታናዉ በሲ?” ያግስ።

ዮናስ፥ “ኤ በሴስ፤ ኡባራካ ሀይቃና ጋካናዉ ይሎታናዉ ታዉ በሴስ” ያግስ።

10 ያትን ፆሳይ ዮናሳኮ፥ “ዝነ ዶላዳ ሀች መልዳ ጎሴስ፥ ነ ዳቡሮናርስ፥ ነ ድቾናርስ ሀይሳ መላ ቃታዳሳ። 11 ሽን ኡሻችነ ሀድርስ ሻክድ ኤሮና ፄታነ ላታሙ ሙኩሉ አስነ ዳሮ መሄይ ደእያ ሀ ግታ ካታማ ናናወስ ታኒ ቃታናዉ በሰኔ?” ያግስ።

* 3:4 እብራወꬆ ዶናን ፃፈትዳይሳን ኦይታሙ ግያ ዎደ ሀራ ካሰ ብርሸꬃት ሄꬓ ጎሶና።

ምክያሳ ማፃፋ

1

2

3

4

5

6

7

ምክያሳ ማፃፋ

ጋꬃ ቆፋ

ናበይ ምክያስ፥ ይሁዳ ቢታን ደእያ ሞረሴት-ጋተ ጌተትያ ጉታ አሰ (1:1)። እ እሳያስነ (እሳ 1:1)፥ ሆሰይ (ሆሰ 1:1) ደእዳ ዎደን ደእስ። እያ ኪታይ እሳያሳ ሸምፖ 1-39 ጋካናዉ ደእያ ክፍልያራ ቆፋን ማቴስ። እሳያሳዳ፥ ምክያስካ ሌምሶ ኦዳታ ዳሮ ጎኤትስ (1:1-5፤ 2:4፥ 6፥ 11፤ 3:2-3፤ 4:3-4፥ 12-13)።

ምክያስ ክ.የ.ስ. 740-710 ላይꬅ ጋካናዉ ደእያ ዎደታን፥ ሄስካ ይሁዳ ካዎታ እዮአታማ፥ አካዛነ ህዝቅያሳ ዎደን ትንብተ ኦድስ (ሸም 1:1)። እ፥ ሳማረይ ኩንዳናፐ ስን እስራኤለስነ ይሁዳስ፥ ናምኣስ ትንብተ ኦድስ (1:5-7)። ህዝቅያሳ ካዎተꬃ ዎደ፥ አሶረይ፥ እስራኤለ ꬋይስያ ዎደነ ጎዳይ የሩሳላመ ማላልስያ ኦገን አሽያ ዎደ ምክያስ ደኤስ (2 ካዎ 15—20፤ እሳ 36—39፤ 2 ታር 27—32)።

ምክያስ፥ ፆሳ ኪታ አሳስ ኦዴስ (3:8)፤ ሳማረነ የሩሳላመ ኤንታ ናጋራ ግሾ ሞቴስ (1:2-7)። ሄ ናጋራት፥ ላይማተꬅ (1:7፤ 5:12-14)፤ አሳ ቢታ ቦንቀ (2:2፥ 9)፤ ቢታ አይሰይሳት፥ ሀይማኖተ ካለይሳት፥ ናበትነ ዛልአንቾት፥ ፅሎተꬅ ꬋይስዶሶና፤ ዎꬋፈ ኤኮሶና፤ አሳ ቆሆሶናነ፤ ዱማ ገነ ኦꬆሶና (3:1-3፤ 7:3፥ 5-7፥ 11፤ 6:6-7፥ 10-12)።

ሄሳ ግሾ፥ ፆሲ እስራኤለ አሳ ፕርዳናዉ አሶረነ ባብሎነ (4:10፤ 5:5-6) ደንꬃናዉ ደኤይሳ ምክያስ ኦድስ። ዉርሰꬃን ምክያስ ባ ቆፋ ኩይሸ፥ “አሳ ናኦ፥ ጎዳይ ነዉ ሎኦባ ኦድስ። ጎዳይ ኔፐ ኮየይ አይቤ? ኔኒ ሱረ ፕርዳና መላ፥ ማሮታ ዶሳና መላነ ነ ፆሳራ አሽከተꬃን ዳና መላ ግደኔ?” (6:8) ያግድ አሳ ፆሳኮ ፄጌስ።

ማፃፋ አይፈ ቆፋታ

እስራኤለነ ይሁዳ ቦላ ያና ፕርዳ (1:1—3:12)

ኦራꬃ እስራኤለን ኦራꬃ ፆሳ ኬꬅ (4:1—5:15)

ፆሳይ እስራኤለራ ሞተቴስ (6:1—7:7)

ካዎተꬃት ፆሳኮ ስሙዋ (7:8-20)

1

1 እዮአታም አካዝነ ህዝቅያስ ካል ካልድ ይሁዳን ካዎትዳ ዎደ ሞረሴታ ካታማ አስ ግድዳ ምክያሳኮ ይዳ ጎዳ ቃላይ ሀይሳ፦ እ ሳማረባነ የሩሳላመባ ቆንጨꬅ በእስ።

2 ህንተ፥ አሳ ኡባይ ስእተ፤

ሳእነ እያ ደእያ ኡባይ ሀይሳ ሀይዝድ ስእተ።

ኡባ ሃርያ ጎዳይ፥

ባ ጌሻ ኬꬃፈ ህንተ ቦላ ማርካቴስ።

የሩሳላመነ ሳማረ ꬋዮ

3 ሄኮ፥ ጎዳይ ባ ደእያ በሳፈ ዬስ፤

ቢታ ꬎቃ በሳታ ቦላ ሄመቴስ።

4 ሙቃድ ታማን ትልኤይሳዳ፥

ሃꬅ ደረፐ ዱገ ጎገይሳዳ፥

ደረት እያ ቶሁዋፐ ጋርሳን ትልአና፤

ዛንጋራት ጳልቀታና።

5 ሄስ ኡባይ ሀንዳይ ያይቆባ ቆሁዋ ግሾነ እስራኤለ ናጋራ ግሾሳ። ያይቆብ ባለታና መላ ጋሶ ግድዳይ ኦኔ? ኤንታ ካታማ ሳማረ ግደነዬ? ይሁዳ አሳይ ኤቃ ጎይናና መላ ጋሶ ግድዳይ ኦኔ? የሩሳላመ ግደነዬ? 6 ሄሳ ግሾ፥ ጎዳይ፥ “ታኒ ሳማረ፥ ደንባን ኬለትዳ ሹችነ ዎይነይ ቶክያ በሳ መላ ኦꬃና። ታኒ እያ ሹቻ ዛንጋራን ሆላና፤ እያ ባሱዋ ካሎያና። 7 እያ ኤቃ ምስለት ኡባይ ትንቸታና፤ እያ ኤቃ ኬꬃን ኦꬅያ ላይማታስ እመትዳ ጋተይ ኡባይ ፁገታና፤ ታኒ እያ ኤቃታ ኡባ ꬋይሳና። ሄ ጋተ ኡባይ ላይማን ደምዳባ ግድያ ግሾ፥ እካ ስሚድ፥ ሀራ ላይማስ እመታና” ያጌስ።

ዋሶነ ዬሆ

8 ሄሳ ግሾ፥ ታኒ ዬካናነ ዋሳና፤ ፅረ ካሎነ መላ ቶሆን ሄመታና። ዎርካናዳ ዋሳና፤ ቃስ ያንቾዳ ዪ ጋና። 9 ሳማረ ማዱንꬃይ ፓፃናዉ ዳንዳኤና። ሄ ዋየይ ይሁዳ ቢታ ጋክስ፤ ታ አሳይ ደእያ የሩሳላመ ካታማ ፐንግያኮ ጋክስ።

10 ጋተ ካታማን ደእያ ኑ ሞርከታስ ሄሳ ኦዶፕተ፤ ኤንታ ስንꬃን ዬኮፍተ። ቤት-ኦፊራ ካታማን ባናን ጎንዶረትድ ዬክተ። 11 ህንተኖ፥ ሻፍራ ካታማን ደኤይሳቶ፥ ካሎ ዬላትሸ፥ ድኤትድ ቢተ። ፃናና ካታማን ደኤይሳት ያፐ ከያናዉ ፃሎኮና። ቤት-ኤፀላ ካታማይ ዬሆይ ደእያ በሲ ግድያ ግሾ፥ እ ህንተዉ አትያ በሲ ግዳናዉ ዳንዳኤና። 12 መቶይ ጎዳፐ የሩሳላመ ፐንገ ጋካናዉ ይዳ ግሾ፥ ማሮታን ደእያ አሳይ፥ “ሎኦባይ ያንዴሻ!” ግድ ናግሸ ዳቡርስ።

13 ፅዮነ አሳ ናጋራይ ኮይሮ ህንተ ቦላ በንትዳ ግሾነ የሩሳላመ አሳ ናጋራይ ህንተናን በንትዳ ግሾ፥ ህንተኖ፥ ላክሶ ካታማን ደኤይሳቶ፥ ጋረ ፓራታ ኮርተ። 14 ሄሳ ግሾ፥ ህንተኖ ይሁዳ አሳቶ፥ ህንተ ብድ፥ ሞረሴት-ጋተ ካታማ አሳስ እሞታ እማና። አክዚባ ካታማ አሳይ እስራኤለ ካዎታ ጭማና።

15 ህንተኖ፥ ማረሻ ካታማን ደኤይሳቶ፥ ጎዳይ ህንተና ኦልድ ኦይክያ ኦላንቾታ ህንተ ቦላ ኤሀና፤ ቦንቸትዳ እስራኤለ ሀላቃት አዱላማ ጎንጎሉዋን ቆሰታና። 16 ህንተኖ፥ ይሁዳ አሳቶ፥ ህንተ ዶስያ ናይት ህንተፈ ድኤትድ ባናዉ ደእያ ግሾ፥ ህንተ ሁጵያ ሜደትተ፤ ህንተ ሁጵያ ቆራሰ ሁጰዳ ቦሮቆ ኦꬅተ።

2

አሳ ቆፋነ ፆሳ ሀልቹዋ

1 ኢታባ ሀልቸይሳታ፥ ቃስ ባንታ ሂፃን ደእሸ፥ ገነ ዋት ኦꬃነኮ ቆፐይሳታ አየ! ዎልቃይ ኤንታ ኩሸን ደእያ ግሾ፥ ሳእ ዎንትያ ዎደ ባንታ ቆፋ ፖሎሶና። 2 ኤንቲ ጎሻ ጋደ ኮይኮ፥ ዎልቃን ኤኮሶና፤ ኬ ኮይኮ ዎልቃን ኦይኮሶና። አሳ ማታ የꬍድ፥ እያ ላታ ጮ ቦንቆሶና።

3 ሄሳ ግሾ፥ “ሄኮ፥ ታኒ ህንተ ቦላ ኢታባ ኤሀናዉ ቆፓስ፤ ህንተ ከስ ኤካናዉ ዳንዳኤከታ። እ ኢታ ዎደ ግድያ ግሾ፥ ህንተ ኦቶሮን ስመረታናዉ ዳንዳኤከታ።

4 “ሄ ዎደ ኤንቲ ህንተ ቦላ ሌምሶን ቀልቅሳና፤

ቃስ ሀይሳዳ ያግድ ዘሌልሸ ህንተና ኦዳ ጫዳና።

‘ኑኒ ኡባይ ቱማ ꬋይዳ፤

ጎዳይ ኑ ቢታ ኤክድ፥

ኑና ድእዳይሳታስ ሻክድ እሚስ’ ” ያጌስ ጎዳይ።

5 ሄሳ ግሾ፥ ጋደይ ሳማን ሻከትያ ዎደ ጎዳ አሳ ግዶን ነ ሳማ ከስያ አስ ꬋያና።

ዎርዶ ናበታ

6 አሳይ ታኮ፥ “ኑ ቦላ ትንብተ ኦዶፓ፤ ህንተ ቦላ ሀይሳ መላባይ ጋካና ጋዳ ኑ ቦላ ትንብተ ኦዶፓ። ሄሳ መላ ካዉሻባይ ኑና ጋከና” ያጎሶና።

7 ታኒ ኤንታኮ፥ “ያይቆባ ኮቻቶ፥ ጎዳ ዳንዳአይ ዉርደዬ? እ ሄሳ ማላባ ኦꬅዬ? ሱረ ኦገን በይሳታስ ታ ቃላይ ሎኦባ ኦኔ? ያግድ ህንተ ኦይቻናዉ በሲ? ያጋስ። 8 ሽን ማታ ዎደፐ ዶምድ፥ ታ አሳይ ታ ቦላ ሞርከዳ ደንድስ። ህርግ ባይና ህንተ ግዶራ አꬍያ ሳሮ አሳ ኦላፐ ቃረትድ ስምያ አሳዳ ኦꬅደታ። 9 ታ አሳ ግዶን ደእያ ማጫሳታ ኤንታ ሎኦ ኬꬃፈ ላግድ ከሴታ፤ ታ አንጁዋ ኤንታ ናይታፐ መርናዉ ኤክደታ። 10 ሀ በሳይ ቱናተꬃ ጋሶን ኢትዳ ግሾ፥ ደንድድ ቢተ። ሀይስ ህንተዉ ሸምፖ በሲ ግደና። 11 እስ ጭምያ ዎርዳንቾይ ይድ፥ ‘ህንተ ስንꬃፈ ዎይነ ኡሻንነ ማꬆይያ ኡሻን ኡፋይታና’ ያግድ ዎርዶ ትንብተ ኦድኮ፥ እ ህንተዉ ናበ ግዳና።

12 “ያይቆባ ኮቻቶ፥ ታኒ ህንተና ኡባ ሺሻና፤ ታኒ እስራኤለ አሳፐ አትዳይሳታ ቱማ እስፈ ሺሻና። ዶርስ ግርበን ሺቀይሳዳነ ዉደይ ሄንꬃ በሳን ሺቀይሳዳ፥ ታኒ ኤንታ እስፈ ሺሻና። ሄ በሳይ ዳሮ አሳን ኩማና። 13 ኤንታዉ ኦገ ዶይድ ካለይስ ኤንታፈ ስንꬃትድ ከያና፤ ኤንትካ ፐንግያ መንꬅድ፥ ከያና። ጎዳይ፥ ኤንታ ካዎይ ባ ሁጰን ኤንታዉ ኤንታ ስን አꬍድ ኤንታ ካለꬃና” ያጌስ።

3

ካለይሳትነ ናበት ቦረትዶሶና

1 ታኒ፥ “ያይቆባ ኮቻታ ሀላቃቶነ እስራኤለ አሳ ካለይሳቶ፥ ስእተ! ህንተ ሱረ ፕርዳ ኤራናዉ በሰነዬ? 2 ህንተ ሎኦ እፅድ፥ ኢታ ዶሴታ። ታ አሳ ጋልባ ቃረታ፤ ኤንታ አሹዋ ኤንታ መቀꬃፈ ሻከታ። 3 ህንተ ታ አሳ አሹዋ ሜታ፤ ኤንታ ጋልባ ቃርድ፤ ኤንታ መቀꬃ ቃንፀረታ፤ አሾ ድስተን የጋናዉ ሙፀይሳዳ ኤንታ አሹዋ ሙፀረታ። 4 ኤንቲ ኢታ ኦሶ ኦꬅዳ ግሾ፥ ሄ ዎደ ኤንቲ ጎዳኮ ዋሳና፥ ሽን እ ኤንታዉ ዛረና፤ እ ባ ሶምኡዋ ሄ ዎደ ኤንታፈ ቆታና” ያጋስ።

5 ጎዳይ ዎርዶ ናበታኮ፥ “ህንተ ምያባ እምያ ዎደ፥ ‘ነዉ ሳእ ሳሮ’ ያጌታ፤ ሽን ህንተና ሙዞና እፅኮ እያ ቦላ ኦላ አዋጀታ። 6 ሄሳ ግሾ፥ ህንተዉ ጋላስ ቃማ ግዳና፤ ቆንጨꬅ በኤከታ። ሳእ ህንተዉ ꬉማና፤ ዛሪድ ሙሩነከታ፤ ናበታስ አዊ ዉላና፤ ጋላስ ꬉማና። 7 ቆንጨꬅ በኤይሳት ዬላታና፤ ሙሩነይሳት ካዉያና። ጎዳ ማታፐ ኤንታዉ ዛሮይ ባይና ግሾ፥ ኤንቲ ዬላትድ፥ ኡባይ ባንታ ዶና ኦይካና” ያጌስ።

8 ሽን ታኒ ያይቆባ ዘረꬃስ ኤንታ ናጋራ፥ እስራኤለ አሳስ ኤንታ ናጋራ ኦዳና መላ ዎልቃን፥ ጎዳ አያናን፥ ሱረ ፕርዳንነ ምኖተꬃን ኩማስ። 9 ህንተ ሱረ ፕርዳ እፀይሳትነ ሎኦባ ጌላይያ ያይቆባ ኮቻታ ሀላቃትነ እስራኤለ አሳ ካለይሳት ሀይሳ ስእተ። 10 ህንተ ፅዮነ ካታማ ሱꬅ ጉስድ ኬፀታ፤ የሩሳላመ ካታማ ጌላተꬃን ግምበታ። 11 እያ ሀላቃት ዎꬋፈን ፕርዶሶና፤ ካህነት ሚሸን ታማርሶሶና፤ ናበት ሚሸይ ባይና ሙሩኖኮና። ሽን ሄ ኡባ ኦꬅድ፥ “ጎዳይ ኑ ግዶን ደእያ ግሾ፥ ኑ ቦላ ኢታባይ ዬና” ያግድ እያ አማነቶሶና። 12 ሄሳ ግሾ፥ ህንተ ጋሶን ፅዮነ ካታማይ ጋደዳ ጎየታና፤ የሩሳላመ ካታማይ ላለꬃ ዶረ ግዳና። ፆሳ ኬꬃይ ኬፀትዳ ደረይ ዎራ ግዳና።

4

ፆሳ ዙማ

1 ዉርሰꬃ ጋላሳን ጎዳ ፆሳ ኬꬃይ ኬፀትዳ ዙማይ፥ ዙማታ ኡባፈ ꬎቁ ግድ በንታና። ደረ ኡባፈ ꬎቁ ꬎቁ ጋና። ካዎተꬃት ኡባይ እያኮ ዎዳና። 2 ህገይ ፅዮነፐ፥ ጎዳ ቃላይ የሩሳላመፐ ከይያ ግሾ፥ ዳሮ ካዎተꬃት ይድ፥ “አነ ሃይተ፤ ጎዳ ዙማኮ፥ ያይቆባ ፆሳ ኬꬃኮ ከዮስ። ኑ እያ ሸንያ ኦꬃና መላ እ ኑና ባ ኦግያ ታማርሳና” ያጋና። 3 እ ዳሮ አሳታ ግዶን ፕርዳና፤ ሃሆን ደእያ ምኖ ካዎተꬃታ ፓላማ ድጋና። ኤንቲ ባንታ ማሻ ማራሻ፥ ባንታ ቶራ ባጫ ከሳናዉ ቆፃና። ካዎተꬃይ ካዎተꬃ ቦላ ኦላ ደንና፤ ህዛፐ ጉየ፥ ኤንቲ ኦላ ትምርተ ታማሮኮና። 4 ሽን አስ ኡባይ ባ ዎይነ ኩያንነ ባላሰ ኩያ ጋርሳን ዎፑ ግድ ኡታና፤ ህርግስያባይ አይብካ ባዋ። ኡባፈ ዎልቃማ ጎዳይ ሄሳ ኦድስ።

5 አሳ ኡባይ ባ ፆሳ ፆሳ ጎይናና። ሽን ኑኒ ጎዳ፥ ኑ ፆሳ ሱንꬃን መርናዉ ሄመታና።

ፆሳ ሀልቹዋ

6 ጎዳይ፥ “ሄ ጋላስ ታኒ ዎበታነ ታኒ ዋዬስ አꬃ እምን፥ ድኤትድ ሃሆ በሲ ብዳይሳታ ሺሻና። 7 ዎበት አትድ ዳና መላ ኦꬃና፤ ድኤትድ ሃሆ በሲ ብዳይሳታ ምኖ ካዎተꬅ ከሳና። ሄ ዎደፐ ዶማዳ መርናዉ ታኒ ጎዳይ፥ ፅዮነ ደርያን ኤንታ ቦላ ካዎታና” ያጌስ።

8 ነኖ፥ ጎዳ አሳ ዎችያ የሩሳላመ ꬎቃ ግምብያዉ፥ ካሰ ነ ሃርያ ማታይነ የሩሳላመ ካዎተꬃ ዛዋይ ኡባይ ነዉ ስማና።

9 ሀእ ኔኒ ነ ቃላ ꬎቁ ኦꬃዳ ዋሰይነ እቀꬅ ኦይክዳ ማጫሳዳ ኡንኤተይ አይብሴ? ነዉ ካዎይ ባይና ግሾዬ? ዎይኮ ነና ዞርያ ꬋይዳ ግሾሴ? 10 ፅዮነ አሳዉ፥ እቀꬅ ኦይክዳ ማጫሳዳ ኦልሸ ዞከትተ። ህንተ ካታማፐ ከይድ ቃኤን ዳና፤ ያፐ ባብሎነ ባና። ግዶሽን፥ ያን ህንተ አታና፤ ጎዳይ ህንተና ህንተ ሞርከታ ኩሸፐ ዎዛና። 11 ሽን ሀእ ዳሮ ካዎተꬃት ነ ቦላ ሺቅድ፥ “የሩሳላመይ ቱኖ፤ ኑ አይፈይ ፅዮነ በኦ” ያጎሶና። 12 ሽን ኤንቲ ጎዳ ቆፋ ኤሮኮና፤ እያ ሀልቹዋ አኬክቦኮና። ካꬅ የታናዉ ዉዱማን ሺቀይሳዳ፥ ጎዳይ ኤንታ ሴራናዉ ሺሽስ።

13 ጎዳይ፥ “የሩሳላመ አሳዉ፥ ደንድድ፥ ህንተ ሞርከታ የꬍተ። ታኒ ህንተዉ ብራታ ካጨ እማና፤ ታኒ ህንተዉ ናሰ ብራታ ቶሆ እማና። ህንተ ዳሮ ካዎተꬃታ ትንቸረꬃና፤ ኤንቲ ገነን ሺሽዳ ኡባ ህንተ ጎዳስ ዱማያና፤ ኤንታ ሻሉዋ ህንተ ሳአ ኡባ ጎዳስ እማና” ያጌስ።

5

ካለይስ ቤተለመፐ ያና

1 ህንተኖ፥ የሩሳላመ አሳዉ፥ ህንተ ኦላንቾታ ሺሽተ! ኑ ሞርከት ኑና ተቅዶሶና፤ ኤንቲ እስራኤለ ካለይሳ ጋጩዋ ፃምአን ሾጫና ሀኖሶና። 2 ጎዳይ፥ “ኤፍራታን ደእያ ቤተለመ ካታማዉ፥ ኔኒ ይሁዳ ካታማታ ግዶን ጉꬃ፤ ሽን እያዉ ደንዶይ በንፐ ዶምድ፥ መርናዉ ግድዳይስ፥ እስራኤለ ሃራናይስ ታዉ ኔፐ ከያና” ያጌስ።

3 ሄሳ ግሾ፥ እቀꬅ ኦይክዳ ማጫስያ ናኣ የላና ጋካናዉ፥ ጎዳይ እስራኤለ ሞርከታስ አꬅድ እማና። ሄሳፈ ጉየ፥ ድኤትድ ደእያ እያ እሻት ስሚድ፥ ባንታ አሳራ ዋላከታና። 4 እ ጎዳ ምኖተꬃን ይድ፥ ጎዳ ባ ፆሳ ሱንꬃ ዎልቃን ባ አሳ ሄማና። እ ሳኣ ጋፃ ጋካናዉ ግታ ግድያ ግሾ፥ ኤንቲ ሳሮተꬃን ዳና። 5 እ ኤንታዉ ሳሮተꬅ ግዳና።

አሶረ ቢታ አሳት ኑ ቢታ ኦይክያ ዎደነ ኑ ሚፃታ የꬍድ ገልያ ዎደ ኑኒ ላፑን ናገይሳታነ ሆስፑን ካለይሳታ ኤንታ ቦላ ደንꬃና። 6 ኤንቲ ናምሩደይ ደእያ አሶረ ቢታ ኦላን ፆንድ ሃራና። አሶረ ቢታ አሳት ኑ ቢታ ኦልድ ኦይክያ ዎደነ ኑ ዛዋ የꬍያ ዎደ እ ኑና ኤንታ ኩሸፐ አሻና። 7 አትዳ ያይቆባ ዛረት ዳሮ ደርያ ግዶን ጎዳይ ኪትዳ ፃሳ መላነ ማታ ቦላ ዎꬍያ አካ መላ ግዳና። ኤንቲ አማነትድ ናገይ ጎዳፐ አትሽን፥ አሰ ግደና። 8 አትዳ ያይቆባ ዛረት ካዎተꬃታ ግዶንነ ዳሮ አሳ ግዶን፥ ባዞን ዶአታ ግዶን ጋሞ መላነ ዶርሳ ዉደ ግዶን ጉፕ ዎꬍያ ዎዳላ ጋሞ መላ ግዳና። እ ያራ አꬍያ ዎደ የረስነ መንረꬄስ፤ ኦንካ አሻናዉ ዳንዳኤና። 9 ህንተ ኩሸይ ህንተራ ኤቀተይሳታ ቦላ ደንዳና፤ ህንተ ሞርከት ኡባይ ꬋያና።

10 ጎዳይ፥ “ሄ ጋላስ ታኒ ህንተ ፓራታ ህንተ ግዶፈ ꬋይሳና፤ ህንተ ፓራ ጋረታ መንረꬃና። 11 ታኒ ህንተ ቢታን ደእያ ካታማታ ꬋይሳና፤ ህንተ ሚፃ ኡባ ላላና። 12 ህንተ ማሮታ ታኒ ꬋይሳና፤ ህዛፐ ጉየ ሙሩነይሳት ህንተ ግዶን ዶኮና። 13 ታኒ ህንተ ኤቃ ምስለታነ ህንተ ጎይናናዉ ኤስዳ ሹቻታ ህንተ ግዶፈ ꬋይሳና፤ ህዛፐ ጉየ ህንተ ህንተ ኩሸን መꬍዳባ ጎይነከታ። 14 ታኒ አሼራ ኤቃ ፆሳታ ህንተ ግዶፈ ሾዳና፤ ህንተ ካታማታ ꬋይሳና። 15 ታዉ ኪተትቦና ካዎተꬃታ ቦላ ይሎንነ ሀንቆን ሀሎ ከያና” ያጌስ።

6

ጎዳይ እስራኤለራ ሞተቴስ

1 ጎዳይ እስራኤለ አሳስ ኦደይሳ ስእተ።

አቤት ጎዳዉ፥ ደንዳዳ ꬎቃ ደረታ ስንꬃን ፕርደታ፤ ኔኒ ኦድያባ ዙማት ስኦ። 2 ህንተ ደረት፥ ህንተ ምኖ ሳኣ ባሶት፥ ጎዳይ ሞትያ ሞቱዋ ስእተ። ጎዳይ ባ አሳራ ሞተቴስ፤ እስራኤለ አሳራ ፓላሜስ።

3 ጎዳይ፥ “ታ አሳዉ፥ ታኒ ህንተና አይ ቆሀድና? ታኒ ህንተዉ ዋናዳ ቶሆ ግዳድና? አነ ታዉ ኦድተ! 4 ታኒ ህንተና ግብፀ ቢታፈ ከሳስ፤ ታ ህንተና አይለተꬃ ቢታፈ ዎዛስ። ህንተና ካለꬃና መላ ሙሰ፥ አሮናነ ማይራሞ ህንተዉ እማስ። 5 ታ አሳዉ፥ ሞአበ ካዋ ባላቅ ነዉ ቆፕዳባነ ብኦራ ናአይ ባላም እያዉ ዎይግድ ዛርዳኮ አኬክተ። ኔኒ ሴፅማፐ ጋልጋላ ብያ ዎደ፥ ኦገን ሀንዳባ አነ ቆፕተ። ሄሳ ህንተ ቆፕኮ ታኒ ጎዳይ ህንተና አሻናዉ ኦꬅዳባ ኡባ ህንተ አኬካና” ያጌስ።

6 ጎዳ፥ ꬎቃ በሳን ደእያ ፆሳ ስንꬃን ጎይናናዉ ያሸ ታኒ አይ ኤካዳ ሺቆ? እያዉ ፁሳ ያርሾ ግዳና መላ እስ ላይꬃ ዎፋኖ ኤካዳ ዮ? 7 ጎዳይ ሙኩሉ ዶርሳ ማራዘታን ዎይኮ ታሙ ሙኩሉ ሻፋን ደእያ ሃꬃ መላ ሻማሆ ዛይተን ኡፋይታንዴ? ታ ናቁዋ ግሾ፥ ታ ባይራ ናኣ፥ ታ ሸምፑዋ ናጋራ ግሾ ታ የሉዋ እሞ?

8 አሳ ናኦ፥ ጎዳይ ነዉ ሎኦባ ኦድ ዎꬅስ። ጎዳይ ኔፐ ኮየይ አይቤ? ኔኒ ሱረ ፕርዳና መላ፥ ማሮታ ዶሳና መላነ አሽከተꬃን ነ ፆሳራ ዳና መላ ግደኔ?

እስራኤለ ናቆነ ፕርደተꬅ

9 ጎዳይ፥ “የሩሳላመ ካታማ ፄግድ፥ ‘እያ ሱንꬃስ ያሸተꬅ ጭንጫተꬅ’ ሴራ ፃምአነ እያ ጊግስዳይ ኦነኮ አኬክተ። 10 ናጋራንቾይ ገነን ባ ሶን ሺሽዳ ሻሉዋነ እፀትዳ ዎርዶ ማካ ሚሸታ ታኒ ዶጋነዬ? 11 ያትን፥ ታኒ ዎርዶ ምዛነን ዎርዶ ማካ ሚሸታ ዋታዳ አቶ ጎ? 12 ሄ ካታማ ዱረት ጌላተꬃን ኩምዳይሳታ። እያን ደእያ አሳ ኡባይ ዎርዳንቾ፤ ኤንታ እንፃርሳይ ኢታ። 13 ሄሳ ግሾ፥ ታኒ ህንተ ናጋራ ግሾ ህንተና ꬋይሳናዉ ደንዳስ። 14 ህንተ ማና፥ ሽን ካለከታ፤ ኮሽ ህንተፈ ዱፀና። ህንተ ቡርድ ሺሻና፥ ሽን ህንተዉ አደና፤ ህንተ ዳጋያባ ታኒ ማሻን ꬋይሳና። 15 ህንተ ካꬅ ዘራና፥ ሽን ጫከከታ፤ ሻማሆ ቴራ ጉምአና፥ ሽን ጎኤተከታ፤ ዎይነ ቴራ ጉምአና፥ ሽን እያ ኡየከታ። 16 ህንተ ካዋ ኦምራ ዎጋ፥ እያ ናኣ ካዋ አካባ ሶ ኢታ ኦሱዋነ ኤንታ ዞርያ ካልዳ ግሾ፥ ታኒ ህንተና ꬋይሳና፤ ህንተና አስ ኡባይ ቦራና መላ ኦꬃና። አሳይ ህንተና ጫይያ ጫሻ ህንተ ቶካና” ያጌስ።

7

እስራኤለ አሳ ዋየ

1 ታና አየ! ታኒ ቴራ አይፈይ ማፀትድ ዉርን፥ ዎይንያፐነ ባላሰ ምꬃፈ ባ አሞትዳይሳ ደማናዉ ዳንዳእቦና ኮሻትዳ ኡራ መላ ግዳስ። 2 ፆሳ አስ ቢታን ባዋ፤ አሳ ጋርሳን ሱረ አስ ꬋይስ። አስ ኡባይ አሳ ሱꬅ ጉሳናዉ ሆክድ ናጌስ፤ ኡባይ ባ እሻ ግተን ኦይካናዉ ካሌስ። 3 ኤንታ ናምኡ ኩሸት ኢታባ ኦꬃናዉ ሎህዶሶና። ሀላቅነ ዳይን ዎꬋፈ ኦይቾሶና፤ ዎልቃራ ደእያ አሳት ባንታ ኮይዳባ ዎልቃን ፖልሶሶና። ኤንቲ ኡባይ እስፈ ፕርዳ ምርቅድ ꬋይሶሶና።

4 ኤንታ ጋርሳን ኬሀ ጌተተይስ አጉንꬃ መላ፤

ሱረ ጌተተይስ ክንቾተ መላ።

ጎዳይ ናበታ ባጋራ ኦድዳይሳዳ

እ ባ አሳ ሴራና ጋላሳይ ጋክስ፤

ኤንቲ ያርካና ዎደይ ሀእ ማትስ።

5 ነ ሾሩዋ አማኖፓ፤

ነ ላግያን አማነቶፋ።

ኔራ ደእያ ነ ማቸፈ ነ ዶና ናጋ።

6 ሄ ዎደ ናአይ ባ አዋ ካꬌስ፤

ናእያ ባ አየ ቦላ፥

ናኣ ማችያ ባ አዝና አየ ቦላ

ሞርከተꬃን ደንዳና።

አሳስ እያ ሶ አሳይ ሞርከ ግዳና።

7 ሽን ታኒ ኡፋይሳን ጎዳ ፄላና፤

ታና አሽያ ፆሳ ናጋና፤

ታ ፆሳይ ታና ስአና።

እስራኤለይ ደንዳና

8 ታ ሞርክያዉ፥ ታ መቱዋን ኡፋይቶፋ፤

ታኒ ኩንድኮካ ደንዳና፤

ታ ꬉማን ኡትኮካ ጎዳይ ታዉ ፖአና።

9 ታኒ ጎዳ ናቃስ፤

እ ታዉ ሞተትድ፥ ታባ ፕርዳና ጋካናዉ፥

ታኒ እያ ሀንቁዋ ዳንዳአና።

እ ታና ፖኦን ከሳና፤

ታኒ እያ ፅሎ ፕርዳ በአና።

10 ሄ ዎደ ታ ሞርከይ ሄሳ በአና፤

ታኮ፥ “ጎዳይ ነ ፆሳይ አዉን ደኢ?”

ያግድ ቀልቅስዳይ ዬላ ማአና።

እ ኦገን ደእያ ኡርቃዳ የትን፥

ታኒ ታ አይፈን በአና።

11 ህንተኖ፥ እስራኤለ አሳዉ፥ ህንተ ካታማ ግምበ ድርሳት ድረትያ ጋላሳይ ያና፤ ሄ ጋላስ ህንተ ዛዋይ አካና። 12 ሄ ጋላስ ህንተ አሳይ ህንተኮ ስማና። ኤንቲ አሶረፐ፥ ግብፀፈ፥ ኤፍራፂሳ ሻፋ ሄራን ደእያ ቢታታፐ፥ ሃሆ በሳን ደእያ አባ ጋፃፐነ ꬎቃ ዙማታፐ ህንተኮ ስማና። 13 ሽን ቢታይ እያ ቦላ ደእያ አሳ ኢታተꬃ ጋሶን አስ ባይና ባይሳ ግዳና።

ዎሳነ ጋላታ

14 ኔኒ ባዞን ባርካ ደእያ፥ ነ ላታ ደርያ ነ አራዳ ቢታን ነ አሳ ሄማ። ኤንቲ ካሰ ዎድያዳ ባሳነንነ ጋላዳን ሄመታና መላ ኦꬃ።

15 ጎዳይ፥ “ህንተ ግብፀፐ ከይዳ ዎድያዳ ታኒ ህንተና ማላልስያባ በሳና” ያጌስ። 16 ኤንታ ዎልቃይ ግታ ግድኮካ፥ ካዎተꬃት ኡባይ ሄሳ በእድ ዬላታና። ኤንቲ ዬላትድ፥ ባንታ ዶና ኦይካና፤ ኤንታ ሀይꬃይ ቱላና። 17 ኤንቲ ሾሻዳነ ሳአራ ጎሸትያ መተꬃታዳ ቢታ ላጫና። ኤንቲ ባንታ ሚፃፐ ኮኮርሸ ከይድ ግታ ዳጋማን ጎዳኮ፥ ኑ ፆሳኮ፥ ስማና፤ ኤንቲ ጎዳ ያይድ ዳና።

18 ናጋራ ኡባ አቶ ያገይ፥ አትዳ ባ አሳ ናቁዋ ታይቦናይ ነ መላ ፆሲ ኦኔ? ማሮተꬅ ነና ኡፋይስያ ግሾ ነ ሀንቁዋን መርናዉ ጋምአ ኤራካ። 19 ኔኒ ዛራዳ ነ አሳስ ቃታሳ፤ ኑ ናቁዋ ነ ቶሁዋን የꬋሳ፤ ኑ ናጋራ አባ ጪሞን ሆላሳ። 20 ኔኒ በን ኑ ማይዛታስ ጫቅዳ ጫቁዋዳ አብራሃመነ ያይቆባ ዛረ ግድዳ ነ አሳስ ነ አማነተꬃነ ነ መርና ሲቁዋ በሳና።

ናሆመ ማፃፋ

1

2

3

ናሆመ ማፃፋ

ጋꬃ ቆፋ

ናበይ ዮናስ ናናወስ ትንብተ ኦድድ ስምን፥ ፄቱ ላይꬃፈ ጉየ፥ ናሆመይ ዛሪድ ናናወ ቦላ ትንብተ ኦዳና መላ ፆሳይ እያ ፄግስ። ግዶሽን፥ ዮናሳ ዎደ አሳይ ባንታ ናጋራ ፓፅድ ስምዳይሳዳ ሀእ ስምቦኮና። ሀ ናምኡ ናበታፐ ግዶን፥ አሶረይ እስራኤለ ኦላዳ ꬋይሳሱ።

ማፃፋይ፥ አሶረ ዋና ካታማ ግድዳ ናናወባ ሄꬑ ትንብተ ኦይክስ።

1. ሸምፖ 1፥ ናጋራንቾ ኡባ ቦላ ፆሳይ ባ ፕርዳ ኤሀናዉ ደኤይሳ፥ ኡባፈ አꬅድ ናናወይ ፕርደቶና አቶናይሳ ኦዴስ።

2. ሸምፖ 2፥ ማታ ዎደን ናናወይ ፕርደታናይሳነ ሄ ፕርዳይ አይ ዳንያኮ ኦዴስ።

3. ሸምፖ 3፥ ናናወ ናጋራ ፓድድ በስዳፐ ጉየ፥ ፆሳይ ባ ፕርዳን ፅሎ ግደይሳ ኦዴስ።

ናሆመ ማፃፋይ እስራኤለ ካጫማ ሞርከ ግድዳ ናናወ ዋና ካታማ ኩንደꬃ ማላልስያ ግንፆን ቆንጭስስ።

ማፃፋ አይፈ ቆፋታ

ፆሳ ኦናተꬅነ እያ ፕርዳ (1:1-15)

ናናወ ኩንደꬃይ አተና (2:1-13)

ናናወ ኩንደꬃስ ጋሶታ (3:1-19)

1

ጎዳ ሀንቆይ ናናወ ቦላ

1 ኤልቆሻ ካታማን ደእያ ናሆም ናናወባ ኦድዳ ቃላይነ በእዳ ቆንጨꬃይ ሀይሳ። 2 ጎዳይ ቃናተይሳነ ሀሎ ከይያ ፆሲ፤ ጎዳይ ሀሎ ከየይሳነ ሀንቆን ኩምዳይሳ። ጎዳይ ባራ ኤቀተይሳታ ሀሎ ከዬስ፤ ባ ሞርከታ ሴራናዉ ጊገት ኡትስ። 3 ጎዳይ ሀንቀታናዉ ኤለሰና፤ እያ ዎልቃይ ግታ፤ እ ቆህዳይሳ ሴሮና አገና።

ጎዳስ ጎትያነ ሆቢያ ግዶራ ኦገይ ደኤስ፤ ሻራይ እያ ቶሆይ የꬍን ደንድያ ባና። 4 እ አባነ ሻፋ ሀንቅድ መልሴስ፤ ባሳነነ ቃርመሎስ ሹሎሶና። ልባኖሰ ጪሻይ ቆቆፈቴስ። 5 እያ ስንꬃን ደረት ቃፆሶና፤ ዙማት ትልኦሶና። እ ቆንጭያ ዎደ ቢት ቃፃና፤ ሳአን ደእያ ኡባይ ኮኮራና። 6 እያ ሀንቁዋ ስንꬃን ኤቃናይ ኦኔ? እያ ሀንቁዋ ሱሏ ዳንዳአናይ ኦኔ? እያ ሀንቆይ ታማዳ ቡክያ ዎደ ዛላት ዛእድ ጳልቀቶሶና።

7 ጎዳይ ሎኦ፤ መቶ ጋላስ ቆሰትድ አትያ በሰ፤ እ ባናን አማነተይሳታ ኤሬስ። 8 ሽን እ ባ ሞርከታ ድኦን ሙክድ ꬋይሳና፤ ባራ ኤቀተይሳታ ꬉማን ገልሳና።

9 ህንተ ጎዳ ቦላ ማቀተይ አይብሴ? እ ህንተና ኩምꬅ ꬋይሳና፤ መቶይ ዛር ደንደና። 10 ህንተ ማꬆትድ ጋንድጋረይሳት፥ ዎልራ ኦይከትዳ አጉንꬅነ ቡረይ ታማን ፁገትያ መላ ህንተ ታማን ፁገትድ ꬋያና። 11 ናናወ፥ ጎዳ ቦላ ኢታባ ማቀተይነ ኢታ ዞረ ዞረይ ነ ግዶፈ ከይስ።

12 ጎዳይ፥ “ናናወት ምኖነ ዳሮ ግድኮካ፥ ሾደትድ ꬋያና። ታኒ ካሰ ይሁዳ አሳ ኡንኤꬃስ፥ ሽን ህዛፐ ጉየ ኡንኤꬅከ። 13 ታኒ ሀእ አሶረታ ቃምባራ ህንተ ጋናፈ መንꬃና፤ ህንተ ቃሸትዳ ሳንꬃላታ ዱሰረꬃና” ያጌስ።

14 ናናወ፥ ጎዳይ ነ ቦላ ፕርድዳ ፕርዳይ ሀይሳ: “ህዛፐ ጉየ ነ ሱንꬃ ፄግስያ ኮቸ ነዉ ዴና። ነ ፆሳታ ኬꬃን ደእያ ምስለታነ ኤቃታ ታኒ ꬋይሳና። ኔኒ ፓꬆናባ ግድያ ግሾ፥ ታኒ ነ ዱፉዋ ቦካና” ያጌስ።

15 ሄኮ፥ ሎኦ ዎረ ኦድሸነ ሳሮተꬃ አዋጅሸ ኪተትድ የይሳ ቶሆይ ደርያ ቦላራ ጋክስ። ይሁዳ አሳዉ፥ ህንተ ሞርከት ኩምꬅ ꬋይዶሶና፤ ኤንቲ ዛሪድ ህንተ ቢታ ኦልድ ኦይኮኮና። ሄሳ ግሾ፥ ህንተ ባለታ ቦንችተ፤ ህንተ ቃንገꬃ ጋꬅተ።

2

ናናወ ኩንደꬃ

1 ነኖ፥ ናናወ፥ መንረይስ ከይስ! ሄሳ ግሾ፥ ነ ሚፃ ናጋ፤ ነ ኦግያ ዎቻ፤ ነ ዳንጩዋ ምንꬃ፤ ነና ጊግሳ።

2 ቦንቀይሳት ቦንቅድ፥ ኤንታ ዎይንያ ꬋይስኮካ፥ ጎዳይ እስራኤለ ቦንቹዋ ዛርዳይሳዳ ያይቆባ ቦንቹዋ ዛራና።

3 ኦላንቾት ዞኦ ጎንዳለ ኦይክዶሶና፤ ዞኦ ማኦ ማእዶሶና። ኤንቲ ኦላስ ጊግያ ዎደ ፓራ ጋረት ቅንኣሮሶና፤ ኤንቲ ባንታ ቶራ ሉፆሶና። 4 ፓራ ጋረት ኦግያን አዳርሶሶና፤ ኤንቲ ያነ ሃነ ሄመትሸ ካታማ ኦግያን ዩዮሶና። ቃስ ኤንቲ ላጮይ ሎጩ ግያ ፆምፐ ዳኖሶና፤ ዎልአንꬃዳ ኤለሶሶና። 5 ናናወይ ባ ሀላቃታ ፄግድ ሺሻና፥ ሽን ኤንቲ ይሸ ኦገ ቦላ ꬉበታና። ኤንቲ ካታማ ግምበ ድርሳኮ ኤለሳና፥ ሞርከታ ቆሁዋፐ ኤንታ ናግያ ጎንዳለይ ጊግስ። 6 ሻፋ ባጋራ ደእያ ካታማ ድርሳ ፐንገት ዶየትዶሶና፤ ካዎ ጋꬎይ ዳጋምስ። 7 ካውያ ድኤታዳ ባሱ፤ እ ማጫ አይለት አዛንድ ሆለዳ ጉጉማና፤ ባንታ ትራ ባቅሸ ዬካና። 8 ተቀትዳ ሃꬅ ዶይ በስን ጎገይሳዳ ናናወ አሳይ ካታማፐ ባቃታና። አስ ኤንታ ባ ቃላ ꬎቁ ኦꬅድ፥ “ኤቅተ! ኤቅተ!” ያግድ ፄጋና፥ ሽን ኦንካ ጉየ ፄለና። 9 ሄ ካታማ ሻሉዋስነ፥ እያን ምንጀትዳ ቦንቾ ሚሽያስ ታይቦይ ባዋ። ሄሳ ግሾ፥ ሄ ብራነ ዎርቃ ቦንቅተ!

10 ናናወይ ባይሳ ግድስ፤ ካይሳትድ፥ ባዞ ግድስ! አሳ ዎዛናይ ያሻን ትልእስ፤ ጋደይ ኮኮርስ፤ ፄሳይ ፃፀትስ፤ ሶምኦይ ቡላትስ! 11 ጋሞት አቅያ በሳይ፥ ዎዳላ ጋሞት ደእያ በሳይ፥ አደይነ ማጫ ጋሞት ባንታ ማራታራ ያሽ ባይና ጉፕያ በሲ ዳንያ ናናወ ካታማይ ሀእ አዉን ደኢ? 12 ጋሞይ ባ ማራታስ ግድያባ ኦይክስ፤ ባራ ደእያ ማጫ ጋመስ መንረꬅድ እሚስ። ባ ጎንጎሉዋ ዎꬃን፥ ባ ኦላ አሾን ኩንꬅስ።

13 ኡባፈ ዎልቃማ ጎዳይ፥ “ሄኮ፥ ታኒ ነ ቦላ ደንዳስ! ታኒ ነ ፓራ ጋረታ ታማን ፁጋና፤ ነ ዎዳላ ጋሞታ ማሽ ማና። ኔኒ ሀራታፐ ኤክዳባ ታኒ ኔፐ ዎስሳና፤ ነ ኪታንቾታ ቃላይ ህዛፐ ስኤተና” ያጌስ።

3

ናናወ አየ!

1 ዳሮ አሳ ሱꬅ ጉስዳ ናናወ ካታማ አየ! ዎርዶይ ኩምስ፤ ቦንቅ ኤክዳ ሻሉዋስ ታይቦይ ባዋ። 2 ናናወ ካታመን ልሶ ግርሳይ፥ ገርቶ ጎንዶርሳይ፥ ፓራታ አዳርሶይነ ፓራ ጋረታ ጉፋይ ስኤቴስ። 3 ፓራ አሳት ፒርፆሶና፤ ማሻይ ሎጬስ፤ ቶራይ ጶሌስ። ዳሮ አስ ሀይቅስ! አህ አሀ ቦላ ዶረትስ፤ ሀይቅዳባስ ታይቦይ ባዋ! ያራ ካንꬅድ ብያ አስ አሀን ꬉበቴስ። 4 ሄስ ኡባይ ሀንዳይ ማር ባይና ናናወ ላይማተꬃ ጋሱዋና። እ ዳሮ ሙሩኖ ኦꬃሱ፤ ካዎተꬃታ ባ ላይማተꬃን፥ አሳ ባ ሙሩኑዋን አይለያሱ።

5 ኡባፈ ዎልቃማ ጎዳይ፥ “ሄኮ፥ ታኒ ነ ቦላ ደንዳስ! ታኒ ነ ማኡዋ ኔፐ ቃራና፤ ነ ካሉዋ አሳ፥ ነ ፖኩዋ ካዎተꬃታ በሳና። 6 ታኒ ነና ፕቶ የግያ በሲ ከሳና፤ ነና ካꬋና፤ አስ ኡባይ ነና ሚጫናዳ ኦꬃና። 7 ነና በእያ ኡባይ ኔፐ ሃክድ፥ ‘ሄኮ፥ ናናወ ካታማይ ባይሳትስ፤ እያዉ አዛናናይ ኦኔ? እያ ምንꬅያ አስ አዉፐ በንታንደሻ?’ ያጋና” ያጌስ።

8 ነኖ፥ ናናወ፥ ኔኒ ግብፀን ደእያ ተብሶ ካታማፐ አꬋይ? እያ ናይለ ሻፋ ማታን ደአዉሱ፤ ሃꬅ እ ዩሹዋ ተቅስ፤ ሻፋይ እዉ ሚፃ ግድስ፤ ቃስ ሃꬃይካ እዉ ድርስ። 9 ቶጰይነ ግብፀይ እዉ ዛው ባይና ዎልቃ፤ ፑፅነ ሊበይ እዮ ማደይሳታ። 10 ግዶሽን፥ እያ ድኤታሱ፤ እ ጉꬃ ናይት ደሸትድ፥ ኦገ ጋፃ ኡባን ኩንድዶሶና። እ ቦንቸትዳ አሳታ ቦላ ሳም የገትስ፤ እ ግታ አሳት ኡባይ ሳንꬃላታን ቃሸትዶሶና።

11 ነኖ፥ ናናወ፥ ኔኒ ማꬆትድ ጋንድጋርያ አሳዳ ሀናና። ነ ሞርከታ ስንꬃፈ ባቃታዳ አትያ በሲ ኮያና። 12 ነ ሚፃት ኡባይ ኮይሮ ቴርዳ አይፈይ ደእያ ባላሰ ምꬃ መላ። ባላሰ ምꬃ ቃꬅያ ዎደ ቴራይ መይሳ ዶናን ዎꬌስ። 13 ሄኮ፥ ነ ኦላንቾት ኡባይ ማጫሳ መላ። ነ ዛዋ ፐንገት ነ ሞርከታስ ዳልግድ ዶየትዶሶና፤ ኮበ ምꬃ ታም ምስ። 14 ነ ሞርከት ነ ዩሹዋ ኡንኤꬅያ ዎደ ኡያና ሃꬃ ሀእ ትካ። ነ ሚፃ ምንꬃ፤ ኡርቃ የꬋዳ ፁበ መꬋ፤ ኦቶ ጊግሳ። 15 ነና ያን ታም ማና፤ ቦለይ ካꬅ መይሳዳ ነና ማሽ ማና። ኔኒ ቦለዳ ዳራ ጎንዶዳ የለታ። 16 ኔኒ ነ ዛልአንቾታ ሳሎ ፆልንቶታፐ አꬃዳ ዳርሳዳሳ። ሽን ኤንቲ ቦለዳ ኡባ ም ድግድ ፓልድ ꬋያና። 17 ነ ቶራ ሞጮናትነ ነ ሞርናት ሜጎ ዎደ ድርሳ ቦላ ኡትዳ ቦለ መላ። ኤንቲ አው ከይያ ዎደ ፓልድ ꬋዮሶና፤ ኤንቲ ደእያ በሳ ኤረይ ባዋ።

18 ነኖ አሶረ ካዋዉ፥ ነ ሀላቃት ꬍስክዶሶና፤ ነ ቦንቸትዳ አሳት ኩንድዶሶና። ነ አሳይ ደረታ ቦላ ላለትስ፤ ኤንታ ሺሽያ አስካ ባዋ። 19 ኔኒ ዛው ባይና ኢታተꬃፈ ከስ ኤክዳ አስ ባይና ግሾ፥ ነ መኦይ ኮለተና፤ ነ ማዱንꬃይ ፓፀና። ነባ ስእዳ ኡባይ ነ ቦላ ኩሸ ባቃና።

እንባቆመ ማፃፋ

1

2

3

እንባቆመ ማፃፋ

ጋꬃ ቆፋ

ሀ ማፃፋን፥ ኮይሮ ናምኡ ሸምፖታን፥ እንባቆመይ ጎዳራ ፓላምያ ፓላማ በኦስ። እንባቆመይ፥ ይሁዳን ደእያ ናጋራነ ኤቃ ጎይኑዋ በእድ፥ “ፆሳይ ጌላ ግድዳ ባ ደርያ በእሸ አይስ ፕርዶና አግድ አꬊ?” ያግድ ኦይችን፥ ፆሳይ፥ ማታ ዎደ ይሁዳ ፕርዳናዉ ባብሎነ ሚሸ ኦꬅድ ጎኤታናዉ ደኤይሳ እንባቆመስ ኦድስ። ካልድ እንባቆመይ፥ “ፆሲ ይሁዳ ፕርዳናዉ ዋትድ ናጋራንቾነ ዎዛና ምኖ ግድዳ ባብሎነ ሚሸ ኦꬅድ ጎኤቲ?” ያግድ ኦይችስ። ፆሲ ዛርሸ፥ ባብሎነትካ ማታ ዎደ ፕርደቶና አቶናይሳ እንባቆመስ ኦድስ።

እንባቆመይ ማፃፋን ዉርሰꬃ ሸምፖይ እንባቆመይ፥ ጎዳ፥ እያ ዎልቃስነ እያ ቦንቹዋስ ጋላትሸ ዎስያ ዎሳ ኦይክስ። እንባቆመይ፥ ኤርምያስነ ህዝቄል ደእዳ ዎደን ዶና አገና።

ማፃፋ አይፈ ቆፋታ

እንባቆመ ኦይሻነ ጎዳ ዛሩዋ (1:1—2:20)

እንባቆመ ዎሳ (3:1-19)

1

እንባቆመ ኮይሮ ሞቱዋ

1 ናብያ እንባቆመስ ጎዳይ ቆንጭስዳ ቃላይ ሀይሳ። 2 እንባቆመይ፥ “አቤት ጎዳዉ፥ ታና ማዳና መላ ታኒ ነና ፄግያ ዎደ አዉደ ጋካናዉ ስኦና እፃይ? ታኒ ኡንኤታዳ ኔኮ ዋስያ ዎደ አዉደ ጋካናዉ አሾና እፃይ? 3 ኔኒ ሀ ኢታተꬃ ኡባ ታና አይስ በሳይ? ኔኒ ባላ በአሸ አይስ ስእ ጋይ? ꬋዮይነ ጌላተꬅ ታ ስንꬃና፤ ፓላምነ ኦሽ ቢታ ኡባን ዳርስ። 4 ሄሳ ግሾ፥ ህገይ ዶልእስ፤ ሱረ ፕርድ ካንና። ናጋራንቾት ፅሎ አሳታ ተቅድ ኦይክዳ ግሾ፥ ፕርድ ጌላትስ” ያግስ።

ጎዳ ዛሩዋ

5 ጎዳይ ዛሪድ፥ “ህንተ ዩሹዋን ደእያ ካዎተꬃታ ፄልድ ማላለትተ። ህንተዉ አስ ኦድን ህንተ አማኖና ኦሱዋ ታኒ ህንተ ዎድያን ኦꬃና። 6 ታኒ ቃይ ባይናይሳታነ ድርግያ ባብሎነ አሳ ደንꬃና። ኤንቲ ባንታባ ግዶና ቢታ ኦልድ ኦይካናዉ ቢታ ኡባን ዩዮሶና። 7 ኤንቲ ያሽሶሶናነ ዳጋንꬆሶና፤ ባንታና ቦንችስያ ህገ ከሶሶና። 8 ኤንታ ፓራት ማሄፐ አꬍድ ኤለሶሶና፤ ኮሻትዳ ኦማርሳ ሱꬉመፐ አꬍድ ዎዛና ምኖ። ኤንታ ፓራ አሳት ሃሆፐ ዮሶና፤ ኤንቲ አርጋንꬅ እስባ ኦይካናዉ ዎꬍያዳ ፓሎሶና። 9 ኤንታ ኦላንቾት ኡባይ ኢታ ኦሶ ኦꬃናዉ ባዞ ጫርኮዳ ጫርክሸ ዮሶና። አሳ ድእድ ሻፈዳ ሺሾሶና። 10 ኤንቲ ካዎታ ቦላ ቀልቅሶሶና፤ ሃረይሳታ ኤንቲ ቶቾሶና። ኤንቲ ሹቻ ድርሳን ድረትዳ ካታማታ ኡባ ቦላ ሚጮሶና። ሄ ድርሳታ ድአናዉ ኤንታ ዩሹዋን ቢታ ሺሾሶና። 11 ሄሳፈ ጉየ፥ ኤንቲ ኡባ ጫርኮ መላ ፕትድ ኤፋና። ሄ ጌላታስ ኤንታ ዎልቃይ ኤንታ ፆሳ” ያግስ።

እንባቆመ ናምአንꬆ ሞቱዋ

12 አቤት ጎዳዉ፥ ታ ፆሳዉ፥ ታ ጌሻዉ፥ ኔኒ መርና ፆሳ ግድኪ? ኔኒ ኑ ዛላ ግድያ ግሾ ኑኒ ሀይቆኮ። አቤት ጎዳዉ፥ ባብሎነ አሳይ ኑና ፕርዳና መላ ኤንታ ደንꬃዳ ዎልቃ ኤንታዉ እማዳሳ። 13 ነ አይፈት ዳሮ ጌሽ ግድያ ግሾ፥ ኢታባ ፄላናዉ ዶሶኮና፤ ኔኒ ኢታባይ ኦሰትያ ዎደ በአሸ ስእ ጋካ። ያትን፥ ሀ ኢታታ አይስ ስእ ጋዳ ፄላይ? ናጋራንቾት ባንታፈ አꬍድ ፅልያ አሳታ ምትያ ዎደ አይስ ስእ ጋይ? 14 ኔኒ አሰ አባ ሞሎዳነ ካለይ ባይና ኡሎራ ጎሸትያ መተꬃታ መꬋዳሳ። 15 ባብሎነ አሳይ አሳ ኡባ ቃጰን ቆርድ ከሳና፤ ኤንታ ባንታ ግትያን ኦይካና፤ ኤንታ ባንታ ዳቹዋን ቡርድ ሺሻና፤ ሄሳ ኦꬅድ ኤንቲ ኡፋይታናነ ሀሹ ጋና። 16 ሄሳ ግሾ፥ ኤንቲ ባንታ ግትያስ ያርሻና፤ ባንታ ዳቹዋስ እፃነ ጩይሳና። ኤንቲ ሻሎ ደመይነ እንጀትን ደኤይ ሄ ግተታና። 17 ያትን፥ ኤንቲ ባንታ ግትያ ቃይ ባይና የግሸነ ምሽ ካዎተꬃታ ꬋይስሸ ዋንድ ዳኔ?

2

1 ታኒ ዎችያ ግምብያ ቦላ ኤቃዳ ናጋና። ሄ በሳን ኤቃዳ ጎዳይ ታዉ ኦድያባነ ታ ሞቱዋስ እምያ ዛሩዋ ስአናዉ ናጋሻና።

ጎዳ ዛሩዋ

2 ጎዳይ ዛሪድ፥ “ዎፅያ አደይ ናባባና መላ ሎቸ ሹቻ ቦላ ታኒ ነዉ ቆንጭስያ ቃላ ኦርድሳዳ ፃፋ። 3 ቆንጨꬃይ ባ ዎድያ ናጌስ፤ ቆንጨꬃይ ፖለትያ ዎደይ ኤለ ጋካና፤ ዎርዶ ግደና። ጋምእኮካ ናጋ፤ እ ቱማ ሀናና፤ ጋምኤና።” 4 ሄኮ፥ እያ ዎዛናይ ኦቶርትስ፤ እያ ቆፋይ ሱረ ግደና፤ ሽን ፅሎይ ባ አማኑዋን ደኦን ዳና። 5 ዱረተꬅ አሰ ጭሜስ፤ ጬቀትያ ኡራስ ሸምፖይ ባዋ። እ ዱፎዳ ያራምባ ግድያ ግሾነ ሀይቆዳ ካል ኤሮና ግሾ፥ ካዎተꬃታ ኡባ ባዉ ሺሼስ፤ አሳ ኡባ ባዉ ድኤስ።

6 ድኤትዳ አሳይ ስሚድ ኤንታ ቦርሸነ ቀልቅስሸ ሀይሳዳ ያጋና፦ “ባባ ግዶና ሚሸ ሺሽድ ዶረይሳነ ቦንቅድ ዱረትዳይሳታ አየ! ሀይስ ሀይሳዳ ሀንድ፥ አዉደ ጋካናዉ ዳኔ?” ያጋና። 7 ኔኒ ኤንታፈ ቦንቅዳ አሳት ነ አኬኮና ነ ቦላ ደንድድ ነና ኮኮርሳና። ሄሳፈ ጉየ፥ ኤንቲ ነ ሻሉዋ ኡባ ቦንቃና። 8 ኔኒ ዳሮ አሳ ሻሉዋ ቦንቅዳ ግሾ፥ ኤንታፈ አትዳይሳት ነ ሻሉዋ ቦንቃና። ነ ዳሮ አሳ ሱꬃ ጉሳዳሳ፤ ሳኣ ቦላ፥ ካታማታ ቦላነ ያን ደእያ አሳ ኡባ ቦላ ኢታ ኦሶ ኦꬃዳሳ። 9 መቶይ ነና ጋኮና መላ ነ ኬꬃ ꬎቃ በሳን ኬፃናዉ ጌላተꬃን ሚሸ ሺሽዳይሶ ነና አየ! 10 ዳሮ አሳ ገናዳ ꬋይስዳ ግሾ፥ ነ ሶ አሳ ካዉሻዳሳ፤ ኔኒ ነ ቦላ ꬋዮ ኤሀዳሳ። 11 ሀር አቶሽን ነ ኬꬃ ግምበ ሹቻይ ነ ቦላ ዋሳና፤ ኬꬃ ቱቀት ዋሱዋ ኮሹማና። 12 ካታማ ኢታተꬃን ባስድ አሳ ሱꬃን ኬፀይሳቶ ህንተና አየ! 13 አሳይ ኦꬅያባ ኡባይ ታማ ካሆ ግዳና መላ፥ ካዎተꬃት ዳቡርዳ ኡባይ ሀዳ ግዳና መላ ኦꬅዳይ ኡባፈ ዎልቃማ ጎዳ ግደኔ? 14 አብ ሃꬃን ኩመይሳዳ ሳእ ጎዳ ቦንቹዋ ኤራተꬃን ኩማና።

15 “ባ ሾሮይ ካሎትን በአና ግድ፥ ማꬆይያ ኡሽ ኡሽያ ኡራ አየ! 16 ኔኒ ቦንቾ አጋዳ ካዉሸ ማአና። ሀእ ማꬆይ ነ ታራ፤ ነ ኡያዳ ካሎታ። ጎዳ ኡሻቻ ኩሽያን ደእያ ፁአይ ነዉ እመታና፤ ነ ቦንቾይ ዬላን ላመታና። 17 ነ ልባኖሰ ꬋይስዳይሳዳ ነካ ꬋያና። ነ ዶአታ ዉርሳዳሳ፥ ሀእ ኤንቲ ነና ያሽሳና። ነ ዳሮ አሳ ሱꬃ ጉሳዳሳ፤ ሳአ ቦላ፥ ካታማታ ቦላነ እያን ደእያ አሳ ቦላ ኢታ ኦሶ ኦꬃዳሳ።

18 “እ ባዉ ኤቅ አይ ማዲ? እያ አሳ ኩሸን ጊግስ ግደኔ? ዎርዶፈ አትሽን፥ እያን ሀራባይ በንተና። ያትን፥ እያ መꬍዳ ኡራይ ሀ አይኮካ ኦደቶና ኤቃን አማነተይስ እያ አይ ማዳኔ? 19 ምꬃፈ ጊግዳይሳ ‘ባርካ’ ገይሶ፥ ቃስ ሸምፖይ ባይና ሹቻ ‘ደንዳ’ ገይሶ ነና አየ! እ ዎና ነዉ አይ ቆንጭሳናዉ ዳንዳኢ? ሄኮ፥ ዎርቃንነ ብራን ሜሸትስ፤ እያዉ ሸምፖይ ባዋ።

20 “ሽን ጎዳይ ባ ጌሻ ኬꬃና። ሄሳ ግሾ፥ ሳአን ደእያ አሳ ኡባይ እያ ስንꬃን ስእ ጎ” ያግስ።

3

እንባቆመ ዎሳ

1 ማዝሙረን ሽቅዳ ናብያ እንባቆመ ዎሳይ ሀይሳ፦

2 አቤት ጎዳዉ፥ ኔኒ ካሰ ኦꬅዳባ ታኒ ስአዳ ያያስ።

ጎዳዉ፥ ኑ ዎድያንካ ሄ ኦሶታ ዛራዳ ኦꬃ፤

ኤንቲ ኑ ዎድያንካ ኤረቶ።

ነ ሀንቀትያ ዎደ ነ ማሮታ ቆፓ።

3 ፆሳይ ተማና ቢታፈ ዬስ፤

ጌሻይ ፓራና ደርያፐ ዎꬌስ።

እያ ቦንቾይ ሳሉዋ ካምስ፤

እያ ጋላታይ ሳኣ ኩምስ።

4 እያ ፖኦይ ጶልያ አዋ መላ፤

እያ ዎልቃይ ቆሰትድ ኡትዳ እያ ኩሽያፐ

ፆልቅያ ፖኦይ ከዬስ።

5 ጋዶይ እያ ስንꬃን ቤስ፤

ታማ ላጮይ እያ ቶሁዋፐ ከዬስ።

6 እ ኤቅን ቢታይ ቃፅስ፤

እ ፄልን ካዎተꬃት ኮኮርዶሶና።

መርና ደረት ዎድዶሶና፤

እ ኤንታ ቦላ ሄመትያ በንፐ ደእያ ዙማት ላለትዶሶና።

7 ታኒ ቶጰ አሳ ዱንካነይ መቶትሽን በአስ፤

ምድያመ ቢታ አሳይ ኮኮርሽን በአስ።

8 አቤት ጎዳዉ፥ ኔኒ አይስ ሀንቀታዲ?

ሻፋት ነና ሀንቀꬅዶና?

ዎይኮ ነ ሀንቆይ አባ ቦሌ?

አካይ፥ ኔኒ ነ ፓራታነ ነ ፓራ ጋረታ ቶግዳይ

ነ አሳስ ፆኖ እማናሳ ግደኔ?

9 ኔኒ ነ ዶንግያ ዋፃዳሳ፤

ዱካናዉ ጊግሳዳሳ፤

ቢታ ጳልቃዳ ሃ ከሳዳሳ።

ሳላሀ

10 ደረት ነና በእድ ያሻን ኮኮርዶሶና፤

ክፃ ሃꬃይ አꬍስ።

ጪሞ ሃꬃት ዋስዶሶና፤

ባንታ ዙልያ ꬎቁ ꬎቁ ኦꬆሶና።

11 ነ ዶንግያ ዱካን፥ ነ ቶራ ጶለꬃን፥

አውነ አጌን ባንታ ደእያ በሳን ኤቅዶሶና።

12 ኔኒ ሀንቁዋን ቢታ ኡባ ዩያዳሳ፤

ካዎተꬃታ ነ ሀንቁዋን የꬋዳሳ።

13 ነ አሳነ ነ ትይዳይሳ አሻናዉ ከያዳሳ፤

ኢታታ ሀላቃ ሾጫዳሳ፤

እያ ማኡዋ ቃራዳ ካሎ አሻዳሳ።

ሳላሀ

14 ኑና ላላናዉ ጎተዳ ይዳ ኑ ሞርክያ፥

መቶታንቾታ ምታናዉ ጌማን ቆሰትዳይሳ፥

እያ ቶራን እያ ጫዳዳሳ።

15 ኔኒ ነ ፓራታራ አባ ቦላ ሄመታዳሳ፤

ዳሮ ሃꬃ የꬋዳሳ።

16 ታኒ ሄሳ ኡባ ስእን ታ ዎዛናይ ዳጋምስ፤

ታ መተርሻይ ኮኮርስ።

ታ መቀꬃይ ዳጋምስ፤

ታ ቶሆይ ጉንድስ።

ኑ ሞርከታ ጎዳይ ሴራና ጋካናዉ፥

ታኒ መቱዋ ጋላሳ ዳንዳአን ናጋና።

17 ባላሰ ምꬃይ አይፎና እፅኮካ፥

ዎይንያ ቦላ አይፈይ በንቶና እፅኮካ፥

ሻማሆይ አይፎና እፅኮካ፥

ጎሻን ካꬅ ካፅናኮካ፥

ግርበን ዶርስ ꬋይኮካ፥

ዛዳሎን መሄይ ꬋይኮካ፥

18 ታኒ ጎዳን ኡፋይታና፤

ታና አሽያ ፆሳን ኡፋይሳን ኩማና።

19 ታ ዎልቃይ ኡባ ሃርያ ጎዳ፤

እ ታ ቶሁዋ ጋራ ቶሆዳ ምንꬄስ፤

እ ታና ꬎቃ በሳን ሄመꬄስ።

ሶፎናሳ ማፃፋ

1

2

3

ሶፎናሳ ማፃፋ

ጋꬃ ቆፋ

ሶፎናሳ ማፃፋይ ፃፈትዳይ፥ ይሁድነ የሩሳላመይ ጎዳ ጋላሳን ያናዉ ደእያ ዳጋንꬅያ ፕርዳባ ኦዳናሳ። ማፃፋይ፥ አሳ ኮቸ ኡባ ቦላ ፆሳ ፕርድ ያናይስ አቶናባ ግድኮካ (1:2፤ 3:8)፥ ኡባፈ አꬅድ እ ናጋራ ጋሶን ይሁዳ ቦላ ያናዉ ደእያ ፕርዳ ኦዴስ (1:4-18፤ 3:1-7)። ሄሳ ግሾ፥ ፆሳ ፕርዳ ጋላሳይ ጋካናፐ ስን አሳይ ባንታ ናጋራ ፓፅድ፥ ፆሰ ኮያና መላ አሳ ደንꬄስ (2:1-3)።

ሶፎናስ፥ እቻሹ አላጋ ቢታታ ቦላ ፆሳይ ፕርዳናይሳ ኦዴስ። ኤንትካ፥ ፍልስፄመ፥ አሞነ፥ ሞአበ፥ ቶጰነ አሶረ (2:4-15)። ናበይ የሩሳላመ ናጋራ ኦድዳፐ ጉየ፥ ፆሳይ ባ አሳ ሺሻናይሳ፥ ዎዛናይሳነ ዛሪድ ኦራꬃናይሳ ኦዴስ (3:9-20)። “ህንተኖ፥ ቢታን ደእያ አሽከቶ፥ እያ ኪታ ናግያ ኡባቶ፥ ጎዳ ኮይተ፤ ፅሎተꬅ ኮይተ፤ አሽከተꬅ ኮይተ። ኦን ኤር ጎዳ ሀንቆ ጋላስ ህንተ አቶና አገከታ” ያግስ።

ማፃፋ አይፈ ቆፋታ

ጎዳ ጋላሳን ይሁድነ እስራኤለይ ፕርደታና (1:1-18)

ፆሳኮ ስሞ (2:1-3)

ሀራ ካዎተꬃታ ቦላ ያና ፕርዳ (2:4-15)

ይሁድነ ሀራ ካዎተꬃት ጎዳኮ ስማና (3:1-20)

1

ጎዳ ፕርዳ ጋላሳ

1 አሞነ ናአይ እዮስያስ ይሁዳን ካዎትዳ ዎደ ሶፎንያሳኮ ይዳ ጎዳ ቃላይ ሀይሳ። ሶፎንያስ ኩሻ ናኣ፤ ኩሽ ጋዳላ ናአ፤ ጋዳል አማረ ናአ፤ አማረይ ህዝቅያሳ ናኣ። 2 “ታኒ ቢታ ቦላ ደእያባ ኡባ ꬋይሳና። 3 አሰነ መሄ፥ ሳሎ ካፎታነ አባ ሞሎታ ꬋይሳና። ኢታ አሳታ ሽራ የጋና፤ አሳ ዛረ ቢታ ቦላፈ ꬋይሳና” ያጌስ ጎዳይ።

ይሁዳ ቦላ ያና ፕርዳ

4 “ይሁዳንነ የሩሳላመን ደእያ ኡባ ሴራናዉ ታ ኩሽያ ደንꬃና። ባኣለ ኤቃ ጎይነይሳታነ እያ ሀጋዝያ ካህነታ ሄ በሳፈ ꬋይሳና። 5 ኬꬃ ቦላ ከይድ አዋስ፥ አጌናስነ ፆልንቶታስ ጎይነይሳታ ታኒ ꬋይሳና። ጎዳ ጎይንሸነ እያ ሱንꬃን ጫቅሸ ሞሎካ ጌተትያ ኤቃ ሱንꬃን ጫቀይሳታ ታኒ ꬋይሳና። 6 ታና ካሎ አግድ ጉየ ስምዳይሳታ፥ ታና ኮይቦናይሳታነ ታና ኦይችቦናይሳታ ታኒ ꬋይሳና” ያጌስ ጎዳይ።

7 ጎዳ ጋላሳይ ማትዳ ግሾ፥ ኡባ ሃርያ ጎዳ ስንꬃን ስእ ጊተ! ጎዳይ ያርሹዋ ጊግስስ፤ ቃስ ባ ፄግዳ እማꬃታ ጌሽስ።

8 “ጎዳ ያርሹዋ ጋላስ ሀላቃታ፥ ካዋ ናይታነ አላጋ ቢታ ማኦ ማእዳ ኡባ ታኒ ሴራና። 9 ሄ ጋላስ አላጋ ቢታ አሳታዳ፥ ኤቃ ጎይነይሳታነ ባንታ ጎዳ ኬꬃ ጌላተꬃንነ ጭሞን ኩንይሳታ ታኒ ሴራና” ያጌስ ጎዳይ።

10 “ሄ ጋላስ ሞሎ ፐንግያ ባጋራ ዋሶይ፥ ካታማስ ናምአንꬆ ሻሁዋን ዬሆነ ዙማታ ቦላ ግታ ዶምኤ ግርስ ስኤታና። 11 ህንተኖ፥ ካታማስ ጋርሳ ባጋን ደኤይሳቶ፥ ዬክተ። ያን ዛልእያ ኡባይ ꬋይዶሶና፤ ብራ ኦይክዳይሳት ሀይቅ ዉርዶሶና። 12 ሄ ጋላስ ታኒ ፆምፐ ኦይꬃዳ የሩሳላመ ግዱዋ ኮያና። ህርግ ባይና ዎꬍ ኡትድ ባንታ ዎዛናን፥ ‘ጎዳይ ሎኦካ ኢታካ’ ገይሳታ ታኒ ሴራና። 13 ኤንታ ሻሎይ ቦንቀታና፤ ኤንታ ኬꬃይ ላለታና። ኤንቲ ኬ ኬፃና፥ ሽን ሄ ኬꬃን ዶኮና፤ ዎይነ ቶካና፥ ሽን ሄ ዎይንያ ኡዮኮና” ያጌስ ጎዳይ።

ጎዳ ግታ ጋላሳ

14 “ጎዳ ግታ ጋላሳይ ማትስ፤

ኤለስድ ጋክስ።

ጎዳ ጋላሳይ ጫሞ ጋላስ፤

ሄ ጋላስ ምኖ ኦላንቾትካ ዋሶ ጎቻና።

15 ሄ ጋላሳይ ሀንቆ ጋላስ፥

ሄ ጋላሳይ መቶነ ኡንአ ጋላስ፥

ꬋዮነ ላለተꬃ ጋላስ፥

ꬉማነ ጫጋና ጋላስ፥

ሻራነ ሳካና ꬉማ ጋላስ ግዳና።

16 ሄ ጋላሳይ ድረትዳ ካታማታ ቦላ፥

አዱሳ ግምበታ ቦላ ኦላ ሞይዘይ ፑነታና፤

ጊገታ ግያ ዋሶይ ስኤታና።

17 ኤንቲ ታና ቆህዳ ግሾ፥

ቆቀዳ ታታፋና ጋካናዉ፥ ኤንታ ቦላ መቶ ኤሀና።

ኤንታ ሱꬃይ ድኦዳ ጎጋና፤

ኤንታ አሀይ ፕቶዳ የገታና።

18 ጎዳ ሀንቆ ጋላስ

ኤንታ ብራይነ ኤንታ ዎርቃይ ኤንታ አሸና።

እ ሳአን ደእያ ኡባ ቆፖና ꬋይሳና፤

ቢታ ኡባይ እያ ሀንቁዋ ታማን ሜተታና” ያጌስ ጎዳይ።

2

1 ህንተኖ፥ ዬል ባይና አሳዉ፥ አነ እስፈ ሺቅተ! 2 ጫርኮይ ፑንድ ኤፍያ ባናዳ ሀኖና ደእሽን፥ ያሽያ ጎዳ ሀንቆይ ህንተ ቦላ ዎꬎና ደእሽን፥ ጎዳ ሀንቆ ሱላ ጋላሳይ ህንተ ቦላ ዮና ደእሽን ጎዳኮ ስምተ። 3 ህንተኖ፥ ቢታን ደእያ አሽከቶ፥ እያ ኪታ ናግያ ኡባቶ፥ ጎዳ ኮይተ፤ ፅሎተꬃ ኮይተ፤ አሽከተꬅ ኮይተ። ኦን ኤር ጎዳ ሀንቆ ጋላስ ህንተ አቶና አገከታ።

ፍልስፄመ ቦላ ያና ፕርዳ

4 ጋዛ ካታማይ ኦና ግዳና፤ አስቃሎና ካታማይ ባይሳ ግዳና። አሽዶዳ ካታማ አሳይ ሴታ ጋላስ ጎደታና፤ ኤቅሮና ካታማይ ሾደታና። 5 ህንተኖ፥ አባ ጋፃን ደእያ ከልታወቶ፥ ህንተና አየ! ነኖ፥ ፍልስፄመት ደእያ ካናነ ቢታዉ፥ ጎዳ ፕርዳይ ነ ቦላ ዬስ። ታኒ ነና ꬋይሳና፤ እስ አስካ አተና። 6 አባ ጋፃን ደእያ ህንተ ቢታይ መሄ ሄመትያ በሲ፥ ሄንꬃንቾት ደእያ በስነ መሄ ዳራ ግዳና። 7 ይሁዳ አሳፐ አትዳይሳት አባ ጋፃን ደእያ በሳ ላታና፤ ኤንቲ ያን ሄማና። ሳአይ ቃምያ ዎደ ኤንቲ አስቃሎና ካታማን ደእያ ኬꬃታን አቃና። ጎዳይ ኤንታ ፆሳይ ኤንታባ ቆፓና፤ እ ኤንታ ዛሪድ ናንሳና።

ሞአበነ አሞነ ፕርደተꬃ

8 ኡባፈ ዎልቃማ ጎዳይ፥ እስራኤለ ፆሳይ፥ “ታኒ ሞአበ ቶሽያነ አሞነ ጫሻ ስአስ። ኤንቲ ታ አሳ ዋትድ ቶችዳኮነ ኤንታ ቢታ ኤካናዉ ዋትድ ማንድዳኮ ታ ኤራይስ። 9 ሄሳ ግሾ፥ ታ ደኦ ሱንꬃን ጫቃይስ፤ ሞአበይ ሶዶመዳ ሀናና፤ አሞነይ ጋሞራዳ ሀናና። ኤንቲ መርናዉ ማፅነ ኦላነ አጉንꬅ ማእዳ ባዞ ግዳና። ታ አሳፐ አትዳይሳት ኤንታ ሻሉዋ ቦንቃና፤ ኤንታ ቢታ ላታና” ያጌስ።

10 ኤንቲ ኡባፈ ዎልቃማ ጎዳ አሳ ቶችዳ ግሾነ ጫይዳ ግሾ፥ ኤንታ ቦላ መቶይ ጋካና። 11 ኤንታ ቢታን ደእያ ፆሳታ እ ꬋይስያ ዎደ ጎዳይ ኤንታና ያሽሳና። ሳአን ደእያ ካዎተꬃታን ደእያ አሳ ኡባይ ባ ደእያ በሳን እያ ጎይናና።

12 ህንተኖ፥ ቶጰ አሳዉ፥ ህንተ ታ ማሻን ሀይቃና።

ሶረ ቦላ ያና ፕርዳ

13 እ ባ ኩሽያ ፑደሀ ባጋ የድድ አሶረ ቢታ ꬋይሳና። ቃስ ናናወ ካታማ መላ ባዞዳ ባይሳ በሲ ኦꬃና። 14 መሄ ዉደይነ ቢታን ደእያ ዶአት ኡባይ ያን ሄመታና፤ ጉቶይነ ቁፃረይ ላለትዳ ግምብያ ግዶን ዳና። ኤንታ ቃላይ ማስኮተራነ ፐንግያራ ስኤታና፤ ዝጋ ቱቀት ካሎታና። 15 “ታፐ አትሽን፥ ሀር ባዋ” ያግድ ኦቶርትድ ደእዳ ካታማይ ሀእ ዋንድ ዶአት አቅያ በሲ ግድዴ? እያ ማታራ አꬍያ ኡባይ ባንታ ኩሽያ ባቅሸ፥ “ፖራ!” ጋና።

3

የሩሳላመ ዎዘተꬅ

1 ማካላንቹዋስ፥ ቱንዳይሳስነ ባ ደርያ ኡንኤꬅዳ የሩሳላመ ካታማ አየ! 2 እ ኦናካ ኪተተና፤ ሴርን ስመና፤ ጎዳን አማነተና፤ ባ ፆሳኮ ሺቀና። 3 እያ ሀላቃት ጉድያ ጋሞ መላ፤ እያ ዳይናት ደምዳባ ዎንቶስ አሾና ኡባ ምድ ኦንግያ ኦማርሳ ሱꬉመ መላ። 4 እያ ናበት ኦቶራንቾነ ገናንቾ፤ እያ ካህነት ጌሻ ቱንሰይሳታ፤ ኤንቲ ጎዳ ህግያ ምርቆሶና። 5 ሽን እያ ግዶን ደእያ ጎዳይ ፅሎ፤ እ ባላ ኦና። ዎንታ ዎንታ እ ፅሎ ፕርዴስ፤ ጋላስ ጋላስ ሄሳ አገና። ግዶሽን፥ ያን ደእያ ጌላይ ዬላ ኤረና።

6 “ታኒ ካዎተꬃታ ꬋይሳስ፤ ኤንታ ግምበታ ላላስ። ኤንታ ካታማታ እስ ዶና ባይሳ ቢታ ኦꬃስ፤ ኤንታ ኦገታ አስ ካንꬆና ባዞ ኦꬃስ። 7 ታኒ ሀይሳ ኡባ ኦꬃዳ፥ ‘ታ አሳይ ታና ቦንቻና፤ ታ ሴራ ኤካና፤ ታ ኪትዳባ ዶገና’ ያጋስ። ሽን ኤንቲ ካሰፐ አꬍድ ኢትዶሶና፤ ባንታ ኦሱዋን ቱንዶሶና” ያጌስ ጎዳይ።

8 “አነ ታኒ ፕርድያ ጋላሳይ ጋካናዉ ጉꬁ ናግተ። ታኒ ደረታነ ካዎተꬃታ ሺሻናዉ ቆፋ ቃቻስ፤ ታ ሀንቁዋ ሱላ ኤንታ ቦላ ጉሳና፤ ቢታይ ኩመꬅ ታ ሀንቁዋ ታማን ፁገታና።

9 “ሄ ዎደ አሳ ኡባይ ጌሻ ኦዳ ኦደታና መላ ኦꬃና። ኤንቲ ኡባይ ጎዳ ሱንꬃ ፄጋና፤ እስፈ እያዉ ጎይናና። 10 ላለትዳ አሳይ፥ ታና ቱማ ጎይነይሳት፥ ቶጰ ሻፋታፐ ሄፍንꬃን ደኤይሳት ታዉ እሞታ ኤሀና። 11 ኦቶረይሳታነ ጬቀተይሳታ ታ ህንተ ግዶፈ ꬋይስያ ግሾ፥ ሄ ዎደ ህንተ ታ ቦላ ኦꬅዳ ኦሱዋ ጋሶን ዬላተከታ። ህዛፐ ጉየ ህንተ ታ ጌሻ ዙማ ቦላ ኦቶርተከታ። 12 ታኒ ህንተ ግዶፈ ባንታና ካዉሸይሳታነ አዳታ አሻና፤ ኤንቲ ጎዳ ሱንꬃን አማነታና። 13 እስራኤለ አሳፐ አትዳይሳት ኢታባ ኦꬆኮና፤ ዎርዶ ኦደቶኮና፤ ኤንታ እንፃርሳን ጭሞይ በንተና። ሄሳ ግሾ፥ ኤንቲ ምድ ካልድ ሳሮን ዳና፤ ኤንታ ያሽስያባይ ባዋ” ያጌስ።

14 ፅዮነ ናኤ፥ ማዝሙርያ የፃ!

እስራኤለ አሳዉ፥ እልልተ!

የሩሳላመ ናኤ፥ ነ ፖሎ ዎዛናፐ ኡፋይታ፤

ሀሹ ጋ!

15 ጎዳይ ህንተ ቦላ ፕርድዳ ፕርዳ አግስ፤

ህንተ ሞርከታ ድግስ።

ጎዳይ፥ እስራኤለ ካዎይ ህንተ ግዶን ደኤስ፤

ህዛፐ ጉየ ህንተና ያሽስያባይ ባዋ።

16 ሄ ጋላስ ኤንቲ የሩሳላመ ሀይሳዳ ያጋና፦

“ፅዮነ፥ ያዮፋ! ነ ኩሸይ አርጋጮፖ።

17 ጎዳይ፥ ነ ፆሳይ ነ ግዶን ደኤስ፤

እ ነዉ ፆኖ እምያ ኦላንቹዋ።

እ ነናን ኡፋይታና፤

ባ ሲቁዋን ነና ኦራꬃና።

አሳይ ባኣለ ጋላስ ማዝሙረ የፀይሳዳ፥

እ ነናን ኡፋይተይሳ ማዝሙረ የፅድ በሳና” ያጋና።

18 ጎዳይ ሀይሳዳ ያጌስ፦

“ህዛፐ ጉየ ነ ቦላ ꬋዮይ ጋኮናዳ ኦꬃና፤

ነ ዬላ ድጋና።

19 ሄ ዎደ ታኒ ነና ኡንኤꬅዳይሳታ ኡባ ሴራና፤

ዎበታ አሻና፤ ላለትዳይሳታ ሺሻና።

ኤንቲ ዬላትዳ በሳን ዛራዳ ቦንቻና፤

ኤንታ ዬላ ቦንቾንነ ሳባን ላማና።

20 ሄ ዎደ ታኒ ህንተና ሺሻና፤

ህንተና እስፈ ዛራዳ ሺሻና።

ታኒ ህንተና ናንስያ ዎደ፥

ህንተ ሀ ሳአን ደእያ አሳ ኡባ ማታን፥

ቦንቸትዳይሳታነ ኤረትዳይሳታ ግዳና” ያጌስ ጎዳይ።

ሀገ ማፃፋ

1

2

ሀገ ማፃፋ

ጋꬃ ቆፋ

ሀገ ማፃፋይ ፃፈትዳይ ክ.የ.ስ. 520 ላይꬃ ሄራና። ይሁዳ አሳይ ድኦፐ ስሚድ የሩሳላመን ዱሱ ዶምን፥ ጉꬃ ላይꬅ አꬍዳባ ግድኮካ፥ ቡሮ ፆሳ ኬꬃይ ላለትዳ መላ ደእሽና። ሄሳ ግሾ፥ ሀ ማፃፋ ኪታይ አሳ ካለይሳት፥ ፆሳ ኬꬃ ኬፃና መላ ኤንታ ደንꬃናሳ።

ሀገ ማፃፋይ ኦይዱ ኪታታ ኦይክስ። እስ ኪታይ “ጎዳ ቃላይ” ሀገ ባጋራ ያግድ ቆንጭስ ግድ ኦዴስ (1:1፤ 2:1፤ 2:10፤ 2:20)።

1. ድኦፐ ስምዳ ኮይሮ አሳይ ፆሳ ኬꬃይ ላለትድ ደእሽን፥ ኤንቲ ሎኦ ኬꬃን ደኤይሳ ቦርስ (1:4)። ኤንታ ሀኖታፐ ደንዶይሳን ፆሳይ ኤንታ አንጁዋ ተቅዳይሳነ (1:9-11)፤ አሳይ ባንታ ሀኖታ ጉየ ስሚድ ፄላና መላ ኤንታ ዞርስ (1:5፥ 7)።

2. ኮይሮ ፆሳ ኬꬃ ቦንቹዋ በእዳ አሳይ ሀንያባ በእድ ኡፋይስ ቃንፅዶሶና (2:3)።

3. አሳይ ጌሻተꬃን ፆሳስ ኪተታና መላ ዞሬስ (2:10-19)።

4. ዛሩባበላስ እመትዳ ኡፋይሳ ቃላ ኦዴስ (2:20-23)።

ዉርሰꬃን፥ አሳይ ኦራፅኮነ ጌሻተꬃን ደእኮ፥ ፆሳይ ኤንታዉ ሳሮነ ዱረተꬅ እማናዉ ደኤይሳ ኦድድ ኩዬስ።

ማፃፋ አይፈ ቆፋታ

ፆሳ ኬꬃይ ኬፀቶ (1:1-15)

ግታ ቦንቾ ኡፋይሳ ቃላ (2:1-9)

አንጆስነ ጌሻተꬃስ ፄገተꬅ (2:10-19)

ዛሩባበላስ እመትዳ ኡፋይሳ ቃላ (2:20-23)

1

ፆሳ ኬꬃይ ኬፀታና መላ እመትዳ ኪታ

1 ካዎይ ዳርዮስ ካዎትዳ ናምአንꬆ ላይꬃን፥ ኡሱፑንꬆ አጌናን ኮይሮ ጋላሳን፥ ጎዳ ቃላይ ናብያ ሀገ ባጋራ ይሁዳ ቢታ ሃርያ ሳላትያላ ናኣ፥ ዛሩባበላኮነ ካህነ ሀላቃ ግድዳ እዮሳደቃ ናኣ፥ እያሱኮ ሀይሳዳ ያግድ ይስ። 2 ኡባፈ ዎልቃማ ጎዳይ፥ “ሀ አሳይ ጎዳ ኬꬃ ዛሪድ ኬፅያ ዎደይ ቡሮ ጋክቤና” ያጌስ።

3 ያትን፥ ጎዳ ቃላይ ናብያ ሀገ ባጋራ ሀይሳዳ ያግስ: 4 “ታ አሳዉ፥ ታ ኬꬃይ ላለትድ ኡትን፥ ህንተ፥ ህንተ አሌቀትዳ ኬꬃታን ዳናዉ ሀይስ ህንተዉ ዎዴ?” ያግስ።

5 ሄሳ ግሾ፥ ኡባፈ ዎልቃማ ጎዳይ፥ “አነ ህንተ ህንተና ጋክሸ ደእያባ ቆፕተ። 6 ህንተ ዳሮ ዘርደታ፥ ሽን ጉꬁ ሺሽደታ። ሜታ፥ ሽን ካለከታ፤ ኡዬታ፥ ሽን አለከታ። ማኤታ፥ ሽን ህንተና ሆኤና። ዳሞዘ ኤኬታ፥ ሽን ፔꬃ ኪሰን የግያዳ ጮ ꬋዬስ” ያጌስ።

7 ኡባፈ ዎልቃማ ጎዳይ፥ “አነ ህንተ ህንተና ጋክሸ ደእያባ ቆፕተ። 8 ህዛ ደርያ ቦላ ከይድ፥ ምꬅ ቃንፅድ ኤህተ፤ ታኒ እያን ኡፋይታና መላነ ቦንቸታና መላ ፆሳ ኬꬃ ዛሪድ ኬፅተ። 9 ህንተ ዳሮ ካꬅ ሺሻናዉ ቆፕደታ፥ ሽን ጉꬃ ግድስ። እያ ህንተ ሶ ገልስያ ዎደ ታ ፑንን ꬋይ አግስ። ሀይስ አይብስ ሀንዴ? ታኒ ሀይሳ ኦꬅዳይ ህንተ ኡባይ ህንተ ኬꬃ ኬꬃ ኬፅሽን፥ ታ ኬꬃይ ላለትድ አትዳ ግሾሳ። 10 ሄሳ ግሾ፥ ሳሎይ እራ ድግስ፥ ሳእ ካꬅ እሞና እፅስ። 11 ታኒ ቢታነ ዙማ ቦላ፥ ካꬃ ቦላ፥ ዎይንያነ ዛይትያ ቦላ፥ ቢት ዶልስያባ ኡባ ቦላ፥ አሳነ መህያ ቦላነ ህንተ ዳቡራ ኡባ ቦላ ኮሻ ፄጋስ” ያጌስ። 12 ሀይሳፈ ጉየ፥ ሳላትያላ ናአይ ዛሩባበል፥ ካህነ ሀላቃ ግድዳ እዮሳደቃ ናአይ፥ እያሱይነ ድኤተꬃፈ ስምዳ አሳ ኡባይ፥ ጎዳ ባንታ ፆሳ ቃላስነ ጎዳይ ኤንታ ፆሳይ ኪትዳ ናብያ ሀገ ቃላስ፥ ኪተትዶሶና፤ አሳይ ጎዳ ያይዶሶና። 13 ያትን፥ ጎዳይ ኪትዳ ሀገይ አሳኮ፥ “ ‘ታኒ ህንተራ ደአይስ’ ያጌስ” ያግድ ጎዳ ኪታ አሳስ ኦድስ። 14 ያትን፥ ጎዳይ፥ ይሁዳ ቢታ ሃርያ ሳላትያላ ናኣ፥ ዛሩባበላ፥ ካህነ ሀላቃ ግድዳ እዮሳደቃ ናኣ፥ እያሱነ ድኤተꬃፈ ስምዳ አሳ ኡባ ደንꬅስ። ኤንቲ ኡባፈ ዎልቃማ ጎዳ፥ ባንታ ፆሳ ኬꬃ ኬፆ ዶምዶሶና። 15 ሀይስ ሀንዳይ ካዎይ ዳርዮስ ካዎትዳ ናምአንꬆ ላይꬃን፥ ኡሱፑንꬆ አጌናን ላታማነ ኦይዳንꬆ ጋላሳና።

2

ኦራꬃ ኬꬃ ቦንቹዋ

1 ዳርዮስ ካዎትዳ ናምአንꬆ ላይꬃን፥ ላፑንꬃ አጌናን ላታማነ እስንꬆ ጋላሳን፥ ጎዳ ቃላይ ናብያ ሀገ ባጋራ ሀይሳዳ ያግስ። 2 “ይሁዳ ሃርያ፥ ሳላትያላ ናኣ፥ ዛሩባበላስ፥ ካህነ ሀላቃ ግድዳ እዮሳደቃ ናኣ፥ እያሱስነ ድኤተꬃፈ ስምዳ አሳስ ሀይሳዳ ያጋዳ ኦዳ: 3 ሀ ፆሳ ኬꬃ ካሰ ቦንቾይ አይ መለኮ በእዳ አሳፐ ህንተ ግዶን አትዳ አስ ደኢ? ሀች ህንተ በእያ ዎደ አይ ዳኒ? ህንተ አይፍያ ስንꬃን ባይናባ ዳነኔ? 4 ግዶሽን፥ ዛሩባበላ፥ ሀእ ምና! ካህነ ሀላቃ ግድዳ እዮሳደቃ ናአዉ፥ እያሱ ምና! ቢታን ደእያ አሳዉ ህንተ ምንድ ኦꬅተ! ታኒ ህንተራ ደአይስ። ታኒ ኡባፈ ዎልቃማ ጎዳይ ሀይሳ ኦዳይስ። 5 ህንተ ግብፀፈ ከይያ ዎደ ታኒ ህንተራ ግዳና ጋዳ ጫቅዳይሳዳ ታ አያናይ ህንተራ ደእያ ግሾ ያዮፍተ!” ያግስ።

6 ኡባፈ ዎልቃማ ጎዳይ፥ “ታኒ ቃንꬃ ዎደን እስ ቶሆ ጉጃዳ ሳሎታነ ሳኣ፥ አባነ ቢታ ቃꬃና። 7 ካዎተꬃታ ኡባ ቃꬃዳ ካዎተꬃታ ኡባን ደእያ ሻሎይ ሃ ያና መላ ኦꬃና። ሀ ፆሳ ኬꬃ ቦንቾን ኩንꬃና። 8 ብራይ ታባ፤ ዎርቃይ ታባ። 9 ኮይሮ ቦንቹዋፈ ሀ ናምአንꬆ ፆሳ ኬꬃ ቦንቾይ አꬋና። ታኒ ኡባፈ ዎልቃማ ጎዳይ ሀ በሳን ሳሮተꬅ እማና ያጋዳ ኦዳ” ያግስ።

ሀንቆነ አንጆ

10 ዳርዮስ ካዎትዳ ናምአንꬆ ላይꬃን፥ ኡዱፉንꬆ አጌናን ላታማነ ኦይዳንꬆ ጋላሳን፥ ጎዳ ቃላይ ናብያ ሀገ ባጋራ ሀይሳዳ ያግድ ይስ። 11 ኡባፈ ዎልቃማ ጎዳይ፥ “ህገይ ዎይግያኮ ኤራናዉ ካህነታ ኦይቻ። 12 ‘እስ አስ ጌሻ አሹዋ ባ አፍላ ማጫራን ቃችድ ኤክ ብሽን፥ ሄ አፍላ ማጫራይ፥ ኡይꬃ ዎይኮ ዎፅያ ዎይኮ ዎይንያነ ዛይትያ ዎይኮ ሀራ አይ ቆሞ ካꬅ ቦችኮ፥ ሄ ቦሸትዳ ካꬃይ ጌሽ ግዳናዉ ዳንዳኢ?’ ያጋዳ ኦይቻ” ያግስ።

ካህነይ ዛሪድ፥ “ጌሽ ግዳናዉ ዳንዳኤና” ያግስ።

13 ሀገይ ዛሪድ፥ “አሀ ቦችድ ቱንዳ እስ አስ ሀይሳታፐ እስ ቆሞ ካꬃ ቦችኮ ሄ ካꬃይ ቱና ግዳኔ?” ያግድ ኦይችስ።

ካህነይ፥ “ኤ ቱናና” ያግድ ዛርስ።

14 ሀገይ ዛሪድ፥ “ሀ አሳይነ ሀ ካዎተꬃይ ታ ስንꬃን ሄሳ መላ። ኤንቲ ኦꬅያ ኦሶይነ ኤንቲ እምያ እሞታይ ኡባይ ሄሳ መላ ቱና” ያጌስ ጎዳይ። 15 “ሀችፈ ዶምድ፥ ህንተ ቦላ ጋክዳባ አኬክተ! ጎዳ ኬꬃ ኬፆ ዶማናፐ ካሰ፥ 16 ህንተ ናምኡ ኩንታለ ካꬅ ኤካና ግድ፥ ካꬅ ዎꬅዳ በሳ ብደታ፥ ሽን እስ ኩንታለ ፃላላ ደምደታ። እስ ፄቱ ልትሮ ዎይነ ኤካናዉ ዎይነ ጉምእያ ኦላ ብደታ፥ ሽን ህንተ ኦይታሙ ልትሮ ፃላላ ዎይነ ደምደታ። 17 ታኒ ህንተ ኩሸ ኦሶ ኡባ ቦላ መልስያ ጫርኮ፥ ካꬃ ሀርገነ ሻች የዳዳ ꬋይሳስ። ሽን ህንተ ሀ ኡባን ታኮ ስምበከታ” ያጌስ ጎዳይ።

18 “ሀች ጋላሳፐ፥ ሀ ኡዱፉንꬆ አጌናን ላታማነ ኦይዳንꬆ ጋላሳፐ ዶምድ አነ አኬክተ። ጎዳ ኬꬃ ባሶይ ባሰትዳ ጋላሳፐ ዶምድ ቆፕተ። 19 ሀእ ዘረꬃስ ሀንያ ካꬅ ህንተ ሻለን ꬋይኮ፥ ዎይነይ፥ ባላሰይ፥ ኦሮማነይነ ሻማሆይ ሀች ጋካናዉ አይፎና እፅኮካ፥ ሀችፈ ዶማዳ ታኒ ህንተና አንጃና” ያጌስ ጎዳይ።

ዛሩባበላስ እመትዳ ኡፋይሳ ቃላ

20 ሄ አጌናን ላታማነ ኦይዳንꬆ ጋላሳን ጎዳ ቃላይ ናምአንꬆ ሀገኮ ሀይሳዳ ያግስ። 21 ይሁዳ ሃርያ ዛሩባበላስ ሀይሳዳ ያጋዳ ኦዳ: “ታኒ ሳሎታነ ሳኣ ቃꬃና። 22 ካዎተꬃታ አራታ ሽራ የጋና፤ ኤንታ ዎልቃ ꬋይሳና። ፓራ ጋረታ ኤንታ ላገይሳታራ ሽራ የጋና፤ ኤንታ ፓራት ዉራና፤ ፓራ አሳት ዎሉ ዎꬋና። 23 ‘ታ አይልያዉ፥ ሳላትያላ ናአ ዛሩባበላ፥ ታኒ ኡባፈ ዎልቃማ ጎዳይ ነና ሄ ጋላስ ኤካና። ታኒ ነና ታ ምግዶ ማታመ መላ ኦꬃና። ታኒ ነና ዶራስ’ ያጌስ” ያጋዳ ኦዳ።

ዛካርያሳ ማፃፋ

1

2

3

4

5

6

7

8

9

10

11

12

13

14

ዛካርያሳ ማፃፋ

ጋꬃ ቆፋ

ዛካርያሳ ማፃፋ ኮይሮ ፅቅሰይ፥ ናበይ ዛካርያስ፥ ባራካ ናአ፥ አዶ ናአ ናአ ግድዳይሳ ኦዴስ። ዛካርያስ ሌወ ኮቸ፤ እስራኤለ አሳይ ድኦፐ ስምን፥ ካህነነ ናበ ግድድ የሩሳላመን ፆሳስ ሀጋዝዳ አሰ።

ዛካርያስ ባ ማፃፋ ፃፋና መላ ጋሶ ግድዳ ናምኡ ቆፋት ደኦሶና። ኮይሮ ቆፋይ፥ ድኦፐ ስሚድ ይሁዳን ደእያ፥ አሳይ ፆሳ ኬꬅ ኬፆ ዶማና መላነ ዉርሰꬅ ጋካናዉ ምንድ ኤቃና መላ ምንꬃናሳ። ናምአንꬆ ቆፋይ፥ ሀ ነበይ ስንꬃፈ ያና ክርስቶሳ ፕርዳባነ እ ያ ዋንድ ቆንጫናዉ ደእያኮ ኤንታ አኬክሳናሳ።

ዛካርያሳ ማፃፋይ ናምኡ ግታ ክፍለታን ሻከቴስ።

1. ሸምፖ 1—8 ጋካናዉ ደእያ ክፍለይ፥ ክ.የ.ስ. 500 ፄታነ ላታሙ ላይꬃፈ ብድ እቻሹ ፄታነ ታማነ እቻሹ ላይꬅ ጋካናዉ ደእያ ላይꬃታ ግዶን፥ ዱማ ዱማ ዎደታን ናበይ ዛካርያስ ኦድዳ ትንብተ ቃላ ኦይክስ። ሀ ናበይ ኦድዳ ቃላት ቆንጨꬃ ማራን ሺቅዶሶና. ሄስካ የሩሳላመይ ኦራፃናባ፥ ፆሳ ኬꬅ ስሚድ ኬፀታናባ፥ ፆሳ አሳይ ጌያናባነ ያና ክርስቶሳ ላይꬃባ ኦዴስ።

2. ሸምፖ 9—14 ጋካናዉ ደእያ ክፍለይ ባ ሁጰን ናምአን ሻከቴስ። ሀ ክፍለት “ኪታ ዎይኮ ቃላ” ግያ ኦዳን ቆንጭዶሶና (9:1፤ 12:1)። ኮይሮ ቃላይ፥ ያና ጌተትዳ ክርስቶሳ ባጋራ እስራኤለስ አቶተꬃ ኡፋይስ ደኤይሳ ኦዴስ። ሀ ናበይ ኦድዳ ቃላት ስንꬃፈ ያና ክርስቶሳ ዉርሰꬃ ፕርዳባ ኦዴስ (9:1—11:17)። ናምአንꬆ ቃላይ፥ እስራኤለ ጎዳኮ ዛሪድ ስሞነ ኦራꬃ ደረ ግድድ ጎዳ ስንꬃን ዱሳባ ኦዴስ (12:1—14:21)። ሄ ዎደ፥ ዳዊታ ሶ አሳስ፥ “ናጋራፐነ ቱናተꬃፈ ጌሽያ ፑልቶይ ꬉቃና” (13:1)። እስራኤለይ፥ “ፆሳይ፥ ኑ ጎዳ” ያጋና (13:9)። ክርስቶስ ካዎ ግድድ የሩሳላመ ሃራና (ሸም 14)።

ዉርሰꬃን፥ ሀገይ፥ ድኦፐ ስምዳ አሳይ ፆሳ ኬꬅ ኬፃና መላ ደንꬅያ ዎደ፥ ዛካርያስ ፆሳፈ ኤክዳ ቆንጨꬃንነ ቃላን የሩሳላመይነ ፆሳ ኬꬃይ ዛሪድ ኦራፃናይሳ ኦዴስ።

ማፃፋ አይፈ ቆፋታ

ቆንጨꬃታነ ቃላታ (1:1—8:23)

ታኮ ስምተ ታ ህንተኮ ስማና (1:1-6)

ሆስፑን ቃማ ቆንጨꬃታነ ማላታ (1:7—6:15)

ፆማ፥ ኪተተꬅነ አንጀተꬅ (7:1—8:23)

ካዎይ ስማና (9:1—14:21)

ኮይሮ ቃላ፦ አይሰይሳታነ ኤንቲ አይስያ አሳ (9:1—11:17)

ናምአንꬆ፦ አሳነ ኤንታ አይሰይሳታ (12:1—14:21)

1

ጎዳይ ባ አሳ ፄጌስ

1 ዳርዮስ ካዎትዳ ናምአንꬆ ላይꬃን፥ ሆስፑንꬆ አጌናን፥ ጎዳ ቃላይ እዶ ናኣ፥ ባራካ ናኣ፥ ናብያ ዛካርያሳኮ ይስ።

2 “ጎዳይ ህንተ ማይዛታ ቦላ ዳሮ ሀንቀትስ። 3 ሽን ሀእ አሳስ ሀይሳዳ ያጋዳ ኦዳ፦ ‘ታኮ ስምተ፤ ታኒ ህንተኮ ስማና’ ያጌስ ኡባፈ ዎልቃማ ጎዳይ። 4 ካሰ ናበት፥ ህንተ አዋታኮ፥ ‘ህንተ ኢታ ኦግያፐነ ኢታ ኦሱዋፐ ስምተ’ ያግድ ኦድን፥ ስኦና እፅድ፥ ባንታ ኢታ ኦግያፐነ ኦሱዋፐ ስሞና እፅዳ፥ ህንተ ማይዛታዳ ሀኖፕተ” ያጌስ ኡባፈ ዎልቃማ ጎዳይ። 5 ህንተ ማይዛት ሀእ አዉን ደኦና? ሄ ናበት መርናዉ ፓፃ ደኦና? 6 ግዶሽን፥ ናበታ፥ ታ አይለታ ባጋራ ታኒ ኦድዳ ኪታትነ ህገት ኡባይ ህንተ ማይዛታ ቦላ ጋክቤኔ? ያትን፥ ኤንቲ ባንታ ናጋራ ፓፅድ፥ “ኡባፈ ዎልቃማ ጎዳይ ኑ ኦግያዳነ ኑ ኦሱዋዳ ኑስ እማና ግዳይሳዳ ባ ኦሱዋ ኦꬅስ” ያግዶሶና።

ፓራታ ቆንጨꬅ

7 ዳርዮስ ካዎትዳ ናምአንꬆ ላይꬃን፥ ሻባፃ ጌተትያ ታማነ እስንꬆ አጌናን፥ ላታማነ ኦይዳንꬆ ጋላሳን፥ ጎዳ ቃላይ እዶ ናኣ፥ ባራካ ናኣ፥ ናብያ ዛካርያሳኮ ይስ። 8 ታኒ ቃማ ቆንጨꬃን፥ ዞኦ ፓራ ቶግዳ እስ አስ በአስ። እ ዛንጋራን ደእያ ባርሰኔተ ጌተትያ ምꬃታ ጋርሳን ኤቅስ፤ እያፐ ጉየ ባጋራ ዞኦ፥ ዳማነ ቦꬃ ፓራት ደኦሶና። 9 ያትን ታኒ፥ “ታ ጎዳዉ፥ ሀይሳቲ አይቤ?” ያጋዳ ኦይቻስ።

ታራ ሃሳያ ኪታንቾይ፥ “ሀይሳቲ አይበኮ ታኒ ነና በሳና” ያግስ።

10 ባርሰኔተ ምꬃ ጋርሳን ኤቅዳ ኡራይ፥ “ሀይሳቲ ሳኣ ኡባ ዩይድ ዎቻና መላ ጎዳይ ኪትዳይሳታ” ያግስ።

11 ኤንቲ ባርሰኔተ ምꬃ ጋርሳን ኤቅዳ ጎዳ ኪታንቹዋኮ፥ “ኑኒ ሳአ ኡባ ዩይድ ዎችዳ፤ ሳእ ዎፑ ግድ ሳሮ ደኤስ” ያግዶሶና።

12 ሄሳፈ ጉየ፥ ጎዳ ኪታንቾይ፥ “አቤት ኡባፈ ዎልቃማ ጎዳዉ፥ ኔኒ ሀንቀትን ሀእ ላፑን ታሙ ላይꬅ ኩምስ፤ ያትን፥ ኔኒ የሩሳላመነ ይሁዳ ካታማታ ማሮና አዉደ ጋካናዉ ጋምአኔ?” ያግስ። 13 ጎዳይ ታራ ሃሳያ ኪታንቻዋስ ሎኦነ ምንꬅያ ቃላን ዛሮ እሚስ።

14 ታራ ሃሳያ ኪታንቾይ ታኮ፥ “ሀ ቃላ አዋጃ! ኡባፈ ዎልቃማ ጎዳይ፥ ‘ታኒ የሩሳላመስነ ፅዮነስ ዳሮ ምሸታይስ። 15 ኑኒ ሳሮ ደኦስ ግድ ቆፕያ ሀራ ካዎተꬃታ ቦላ ታኒ ዳሮ ሀንቀታስ። ታኒ ታ አሳ ቦላ ጉꬃራ ሀንቀታስ፥ ሽን ኤንቲ አꬅድ ታ ደርያ ቆህዶሶና።’ 16 ሄሳ ግሾ፥ ታኒ የሩሳላመኮ ማሮታን ስማና፤ ታ ኬꬃይ ዛሪድ ያን ኬፀታና፤ የሩሳላመ ካታማ ቦላ ዋꬋ ዎዶሮ የጋና” ያጌስ ኡባፈ ዎልቃማ ጎዳይ።

17 ጉጃዳ ሀይሳዳ ያጋዳ አዋጃ፦ “ታ ካታማታ ዱረተꬃይ ኩምድ ፓላሀና፤ ታኒ ጎዳይ ፅዮነ ዛራ ምንꬃና፤ የሩሳላመ ዛራ ዶራና” ያጌስ ኡባፈ ዎልቃማ ጎዳይ።

ኦይዱ ካጨታ ቆንጨꬅ

18 ታኒ ቆንጨꬃን ኦይዱ ካጨታ በአስ። 19 ታራ ሃሳያ ኪታንቹዋ፥ “ሀይሳቲ አይቤ?” ያጋዳ ኦይቻስ።

እ ዛሪድ፥ “ሀ ካጨት ይሁዳ፥ እስራኤለነ የሩሳላመ ላልዳ ካዎተꬃታ” ያግስ።

20 ሄሳፈ ጉየ፥ ጎዳይ ታና ብራታ ቆፅያ ኦይዱ ሂላንቾታ በስስ። 21 ታኒ፥ “ሀይሳቲ አይ ኦꬃናዉ ይዶና?” ያጋዳ ኦይቻስ።

እ ዛሪድ፥ “ሀይሳቲ ኦንካ ዛር ደንꬆና መላ ይሁዳ ቢታ ላልዳ ካጨታ ካዉሻናዉነ ꬋይሳናዉ ይዶሶና። ኤንቲ ይሁዳ ቢታ ላላናዉ ባንታ ካጭያ ደንꬅዳ ሀራ ካዎተꬃታ ካጭያ ሾጭድ ሳአን የጋናዉ ይዶሶና” ያግስ።

2

የገꬃ ዎዶሮ ኦይክዳ ኡራ

1 ሀራ ቆንጨꬃን ባ ኩሸን ዋꬋ ዎዶሮ ኦይክዳ እስ አስ በአስ። 2 ታኒ፥ “ኔኒ አዉ ባይ?” ያጋዳ ኦይቻስ።

እ ዛሪድ፥ “ታኒ የሩሳላመ ዳልጋተꬃይነ አዱሳተꬃይ አይ መለኮ ዋꬋናዉ ባይስ” ያግስ።

3 ሄሳፈ ጉየ፥ ታራ ሃሳያ ኪታንቾይ ከይድ ብስ፤ እያራ ጋሄታናዉ ሀራ ኪታንቾይ ይስ። 4 ይዳ ኪታንቾይ፥ “ዎፃ ባዳ፥ ናአተꬃ አድያኮ፥ ‘የሩሳላመን ዳሮ አስነ ዳሮ መሄይ ዳና ግሾ፥ ካታማ ዩሾን ግምበ ድርስ ኮሸና። 5 ታኒ እያ ዩሹዋን ታማ ድርስ ግዳና፤ ታኒ እያዉ ቦንቾ ግዳና’ ያጌስ ጎዳይ።

6 “ታኒ ህንተና ቢታ ኦይዱ ባጋ ላልዳ ግሾ፥ ያፐ ከይተ፤ ኤለ ከይተ፤ ፑደሀ ባጋ ቢታፈ ባቃትተ” ያጌስ ጎዳይ።

7 “ነኖ፥ ፅዮነ ከያ፤ ባብሎነ ማጫ ናይታ ግዶን ደእያረ፥ ኤንታ ግዶፈ ባቃታ” ያጌስ ጎዳይ።

8 ኡባፈ ዎልቃማ ጎዳይ እያ ቦንቹዋ ቆንጭሳና መላ፥ ባ አሳ ቦንቅዳ ካዎተꬃታኮ ታና ኪትድ፥ “ህንተና ቦችያ ኡራይ እያ አይፍያ ቡሉዋ ቦቼስ። 9 ታኒ ታ ኩሽያ ኤንታ ቦላ ደንꬃና፤ ኤንታ አይለት ኤንታ ዛሪድ ቦንቃና። ሄ ዎደ ህንተ ኡባፈ ዎልቃማ ጎዳይ ታና ኪትዳይሳ ኤራና።”

10 “ታኒ ያዳ ህንተ ግዶን ዳና ግሾ፥ ፅዮነ አሳዉ፥ ዛማርተ፤ ኡፋይትተ!” ያጌስ ጎዳይ።

11 ሄ ዎደ ዳሮ ካዎተꬃት ጎዳራ ጋሄትድ እያ አሰ ግዳና። እ ህንተ ግዶን ዳና፤ ኡባፈ ዎልቃማ ጎዳይ ታና ህንተኮ ኪትዳይሳ ሄ ዎደ ህንተ ኤራና። 12 ጌሻ ቢታን ይሁዳ፥ ባና ጋክዳ ግሾ ኦꬅድ ላታና፤ የሩሳላመ ዛሪድ ዶራና። 13 ጎዳይ ባ ደእያ ጌሻ በሳን ደንድዳ ግሾ፥ አሾ ማእዳ ኡባይ እያ ስንꬃን ስእ ጎ!

3

ካህነ ሀላቃ ማኡዋ

1 ሄሳፈ ጉየ፥ ካህነ ሀላቃይ እያሱይ ጎዳ ኪታንቹዋ ስንꬃን ኤቅዳይሳነ ፃላሄይ እያሱ ሞታናዉ እያፐ ኡሻቻ ባጋራ ኤቅዳይሳ ታና ቆንጨꬃን በስስ። 2 ጎዳይ፥ “ፃላህያዉ፥ ጎዳይ ነና ሴሮ፤ የሩሳላመ ዶርዳ ጎዳይ ነና ሴሮ! ሀ አደይ ታማፐ አትዳ ዱንቻ መላ ግደኔ?” ያግስ።

3 እያሱይ ቅታትዳ ማኦ ማእድ ኪታንቹዋ ስንꬃን ኤቅስ። 4 ኪታንቾይ ባ ስንꬃን ኤቅዳይሳታ፥ “እያ ቦላፈ ሀ ቅታ ማኡዋ ቃርተ” ያግስ። ቃስ እያሱኮ፥ “ሄኮ፥ ታኒ ነ ናጋራ ኔፐ ድጋስ፤ ቦንቾ ማኡዋ ነና ማይዛና።” 5 ታኒ፥ “ጌሻ ፃꬃ ቃጭያ እያ ሁጰን ፃፅተ” ያግስ። ኤንቲ ኪትዳይሳዳ ኦꬅዶሶና፤ ማኦ ማይዝዶሶና። ጎዳ ኪታንቾይ ሄ ዎደ እያ ምየን ኤቅስ።

6 ሄሳፈ ጉየ፥ ጎዳ ኪታንቾይ እያሱኮ፥ 7 ኡባፈ ዎልቃማ ጎዳይ ሀይሳዳ ያጌስ፤ “ኔኒ ታ ኦግያን ሄመትኮነ ታ ኪታ ናግኮ፥ ኔኒ ታ ኬꬃ አይሳና፤ ታ ዳባባን አዋታና። ቃስ ሀይሳን ኤቅዳይሳታራ እስፈ ገልያነ ከይያ ማታ ነዉ እማና። 8 ካህነ ሀላቃ እያሱ፥ ሀይሳ ስአ! ስንꬃራ ያና ሎኦባስ ማላታ ግድዳይሳትነ ኔራ ኦይሳት ሀይሳ ስኦ! ታኒ፥ ‘ታሸ’ ጌተትያ ታ አይልያ ኤሀና። 9 ሄኮ፥ ታኒ እያሱ ስንꬃን ሹቹ ዎꬃና፤ ሄ ሹቻ ቦላ ላፑን አይፈት ደኦሶና። ታኒ ሄ ሹቻ ዎጫዳ እያ ቦላ ፁፈ ፃፋና፤ ሀ ቢታ ናጋራ እስ ጋላስ ድጋና” ያጌስ ኡባፈ ዎልቃማ ጎዳይ።

10 “ሄ ጋላስ ህንተ ኡባይ ህንተ ዎይነነ ህንተ ባላሰ ጋርሳን ኡትድ ህንተ ሾሩዋ ፄጋና” ያጌስ ኡባፈ ዎልቃማ ጎዳይ።

4

ፆምፐ ዎꬅያ ኮጫ ቆንጨꬅ

1 ሄሳፈ ጉየ፥ ታራ ሃሳያ ኪታንቾይ ስሚድ ይድ፥ ꬍስክዳ አስ ባርክያ መላ ታና ባርክስስ። 2 እ ታኮ፥ “ኔኒ አይ በአይ?” ያግስ።

ታኒ ዛራዳ፥ “ታኒ ዎርቃ ፃላላፐ ኦሰትዳ ፆምፐ ዎꬅያ ኮጫ በአይስ፤ እያ ፄራን ዛይተ ፃሮይ ደኤስ። ቃስ እያ ቦላ ላፑን ፆምፐት ደኦሶና፤ ሄ ላፑን ፆምፐታስ ላፑን ላፑን ፒቀት ደኦሶና። 3 ሄ ፆምፕያ ዎꬅያ ኮጫ ማታን ናምኡ ሻማሆ ምꬃት ደኦሶና። ኤንቲ ዛይተ ፃሩዋፐ ኡሻቻ ባጋራነ ሀድርሳ ባጋራ ደኦሶና” ያጋስ።

4 ታራ ሃሳያ ኪታንቹዋ፥ “ታ ጎዳዉ፥ ሀይስ አይቤ?” ያጋዳ ኦይቻስ።

5 ኪታንቾይ ዛሪድ፥ “ሀይሳቲ አይበኮ ኤርኪ?” ያግስ።

ታኒ ዛራዳ፥ “ታ ጎዳዉ፥ ታኒ ኤርከ” ያጋስ።

6 እ ታኮ፥ “ዛሩባበላስ ጎዳይ ኦድዳ ቃላይ ሀይሳ፤ ‘ታ አያናናፐ አትሽን፥ ዎልቃን ዎይኮ ምኖተꬃን ግደና’ ያጌስ ኡባፈ ዎልቃማ ጎዳይ። 7 ግታ ዙማዉ፥ ኔኒ አይቤ? ኔኒ ዛሩባበላ ስንꬃን ልች ግዳ ደምባ ግዳና። ዛሩባበል ፆሳ ኬꬃ ኬፅ ፖልድ፥ ዉርሰꬃ ሹቻ ከስያ ዎደ አሳይ፥ ‘ሀሹ! ሀሹ ፖለትስ’ ” ያጋና።

8 ቃስካ ጎዳ ቃላይ ታኮ ሀይሳዳ ያግድ ይስ። 9 “ፆሳ ኬꬃ ባሱዋ ዛሩባበላ ኩሸት ባስዶሶና፤ እያ ኩሸት ኬፅድ ፖላና። ሄሳፈ ጉየ፥ ኡባፈ ዎልቃማ ጎዳይ ታና ህንተኮ ኪትዳይሳ ህንተ ኤራና። 10 ሀ ጉꬃ ዶመꬃ ካꬍያ ኦንካ ጉየፐ ኡፋይታና፤ ኤንቲ ዛሩባበላ ኩሸን ቱምብያ በአና። ሀይሳቲ ላፑን ፆምፐት ቢታ ኡባ ዩይድ ፄልያ ጎዳ አይፈታ” ያግስ።

11 ታኒ ኪታንቹዋ ዛራዳ፥ “ሀ ፆምፐ ዎꬅያ ኮጫፐ ኡሻቻ ባጋራነ ሀድርሳ ባጋራ ደእያ ሀ ናምኡ ሻማሆት አይቤ?” ያጋዳ ኦይቻስ። 12 ጉጃዳካ፥ “ዛይተይ ኤንታፈ ጎግያ ናምኡ ዎርቃ ፒቀታ ማታን ደእያ ናምኡ ሻማሆ ምꬃ ታሸት አይቤ?” ያጋዳ ኦይቻስ።

13 እ ዛሪድ፥ “ሀይሳቲ አይበኮ ኔኒ ኤርኪ?” ያግስ።

ታኒ ዛራዳ፥ “ታ ጎዳዉ፥ ታኒ ኤርከ” ያጋስ።

14 እ ዛሪድ፥ “ሀይሳቲ ሳአ ኡባ ጎዳስ ኦꬅያ ናምኡ ትየትዳ አሳታ” ያግስ።

5

ፃꬃ ማፃፋ ቆንጨꬅ

1 ቃስ ታኒ ꬎቁ ጋዳ ፄልያ ዎደ ቦላራ ፕራꬍያ እስ ፃꬃ ማፃፋ በአስ።

2 ኪታንቾይ ታና፥ “ኔኒ አይ በአይ?” ያግድ ኦይችስ።

ታኒ ዛራዳ፥ “ታኒ ቦላራ ፕራꬍያ እስ ፃꬃ ማፃፋ በአይስ፤ ሄ ማፃፋ አዱሳተꬃይ ላታሙ ዋꬋ ቃስ ጎምፓይ ታሙ ዋꬋ” ያጋስ።

3 እ ታኮ፥ “ሀ ፃꬃ ማፃፋ ግዶን ቢታ ኡባ ቦላ ያና ባደꬃይ ፃፈትስ። ሄ ማፃፋን እስ ባጋራ፥ ‘ካይሶ ኡባይ ቢታፈ ꬋያና’፤ ቃስ ሀንኮ ባጋራ፥ ‘ዎርዶን ጫቅያ ኡባይ ꬋያና’ ግያ ፁፈይ ፃፈትስ። 4 ‘ታኒ ሀ ባደꬃ ኪታና፤ ሄ ባደꬃይ ብድ፥ ካይሱዋ ሶነ ታ ሱንꬃን ዎርዶ ጫቀይሳ ሶ ገላና። ሄ ኬꬃ ገልድ ምꬃነ ሹቻ ꬋይሳና’ ” ያገስ ኡባፈ ዎልቃማ ጎዳይ።

ዳቾን ኡትዳ ማጫሰ ቆንጨꬅ

5 ሄሳፈ ጉየ፥ ታራ ሃሳያ ኪታንቾይ ታኮ ይድ፥ “አነ ꬎቁ ጋዳ፥ ያባይ አይበኮ በአ” ያግስ።

6 ታኒ፥ “እ አይቤ?” ያጋዳ ኦይቻስ።

እ ዛሪድ፥ “ሀይስ ማክያ ዳቾ” ያግስ። ቃስ ጉጅድ፥ “ሀይስ አሳይ ሀ ቢታ ኡባን ኦꬅዳ ናቁዋ ማላታ” ያግስ።

7 እርሳሰ ጌተትያ ብራታፐ ኦሰትዳ ዳቹዋ ካማ ደንꬅያ ዎደ እስ ማጫስ ዳቹዋን ኡታሱ። 8 ኪታንቾይ፥ “ሀና ኢታተꬃ ሌምሶ” ያግስ። እዮ ጉየ ዳቹዋን የግድ እርሳሰ ካማ ዛሪድ ካምስ።

9 ሄሳፈ ጉየ፥ ታኒ ꬎቁ ጋዳ ፄልያ ዎደ ኤንታ ቀፍያን ጫርኮይ ደእያ፥ ፕራꬍያ ናምኡ ማጫሳታ በአስ። ኤንታ ቀፈይ ጎሎ ቀፈ መላ ምኖ፤ ኤንቲ ዳቹዋ ሳአፐ ድንꬅድ ኤክድ ፕራꬍዶሶና።

10 ታኒ ኪታንቹዋኮ፥ “ሀይሳቲ ዳቹዋ አዉ ኤፎና?” ያጋዳ ኦይቻስ።

11 እ ዛሪድ፥ “ኤንቲ እያዉ ኬ ኬፃናዉ ሳናኦራ ቢታ ኤፎሶና። ኬꬃይ ኬፀት ስምኮ ኤንቲ ሄ ዳቹዋ እያዉ ጊግዳ በሳን ዎꬃና” ያግስ።

6

ኦይዱ ፓራ ጋረታ ቆንጨꬅ

1 ቃስ ታኒ ꬎቁ ጋዳ ፄልያ ዎደ ኦይዱ ፓራ ጋረት ናምኡ ናሰ ብራታ ደረታፐ ግዶራ የይሳታ በአስ። 2 ኮይሮ ጋርያ ዞኦ ፓራት ጎቾሶና፤ ናምአንꬆ ጋርያ ካሬꬃ ፓራት ጎቾሶና። 3 ሄꬓንꬆ ጋርያ ቦꬃ ፓራት ጎቾሶና፤ ኦይዳንꬆ ጋርያ ዋንጮ ፓራት ጎቾሶና። 4 ታኒ ኪታንቹዋኮ፥ “ታ ጎዳዉ፥ ሀይሳቲ አይቤ?” ያጋዳ ኦይቻስ።

5 ኪታንቾይ ዛሪድ፥ “ሀይሳቲ ቢታ ኡባ ጎዳ ስንꬃን ኤቅድ ኦꬅያ ኦይዱ ሳሎ ጫርኮታ። 6 ካሬꬃ ፓራት ጎችያ ጋረይ ፑደሀ ባጋ ቢታ ቤስ፤ ቦꬃ ፓራት ጎችያ ጋረይ ዉሎሀ ባጋ ቤስ፤ ዋንጮ ፓራት ጎችያ ጋረይ ዱገሀ ባጋ ቤስ” ያግስ።

7 ሄ ፓራት ቢታ ዎቻናዉ ከይዳ ዎደ ገደ ሃ ፓችፓሮሶና። ኪታንቾይ ኤንታኮ፥ “ብድ ቢታ ኡባ ዩይድ ዎችተ” ያግስ። ኤንቲ ብድ ቢታ ኡባ ዩይድ ዎችዶሶና። 8 ሄሳፈ ጉየ፥ ኪታንቾይ ባ ቃላ ꬎቁ ኦꬅድ፥ “ሄኮ፥ ፑደሀ ባጋ ቢታ ብዳ ፓራት ታ አያና ሄ ቢታን ሸምፕስዶሶና” ያግስ።

እያሱስ ጊግዳ ካላቻ

9 ጎዳ ቃላይ ታኮ ሀይሳዳ ያግሸ ይስ፦ 10 “ባብሎነ ድኤተꬃፈ ስምዳ ሄልዳይ፥ ፆበይነ ያዳይ እምያ ብራነ ዎርቃ እሞታ ኤካዳ ሄ ጋላስ ሶፎንያሳ ናኣ እዮስያሳ ሶ ባ። 11 ኤንታፈ ኤክዳ ብራፐነ ዎርቃፈ ካላቻ መꬋዳ እዮሳደቃ ናኣ፥ ካህነ ሀላቃ እያሱ ሁጰን ዎꬃ። 12 ኡባፈ ዎልቃማ ጎዳይ ሀይሳዳ ያጌስ ጋዳ እያዉ ኦዳ፦ ሄኮ፥ ታሸይ ባ በሳን ዳያ ግሾነ እ ፆሳ ኬꬃ ኬፅያ ግሾ፥ እያ ሱንꬃይ ‘ታሸ ጌተትዳ አደይ ሀይሳ። 13 ጎዳ ኬꬃ ኬፃናይ እያ፤ እ ካዎተꬃ ማኡዋ ማእድ፥ አራታን ኡትድ ሃራና። ቃስ እያ አራታ ማታን እስ ካህነይ ኤቃና፤ ኤንታ ናምኣ ግዶን እስፈተꬅ ዳና።’ 14 ሄ ካላቻይ ሄልዳያ፥ ፆቢያ፥ ያዳያነ ሶፎንያሳ ናኣ እዮስያሳ ቆፍሶ ግድድ፥ ጎዳ ፆሳ ኬꬃን ዳና” ያግስ።

15 ሄ ዎደ ሃሆ በሳን ደእያ አሳት ጎዳ ኬꬃ ኬፅድ ማዳናዉ ያና። ኡባፈ ዎልቃማ ጎዳይ ታና ህንተኮ ኪትዳይሳ ህንተ ሄሳን ኤራና። ጎዳስ፥ ህንተ ፆሳስ ህንተ ፖሎ ኪተትኮ ሄስ ሀናና።

7

ሱረ ፕርዳነ ማሮተꬅ

1 ዳርዮስ ካዎትዳ ኦይዳንꬆ ላይꬃን፥ ክሲላ ጌተትያ ኡዱፉንꬆ አጌናን፥ ኦይዳንꬆ ጋላሳን፥ ዛካርያሳኮ ይዳ ጎዳ ቃላይ ሀይሳ። 2 ቤተለ ካታማ አሳይ ሳረዜራ፥ ረገም-መለካነ ኤንታራ እስፈ ደእያ አሳታ ጎዳ አንጆይ ያና መላ ዎሳናዉ ኪትዶሶና። 3 ቃስ ኡባፈ ዎልቃማ ጎዳ ኬꬃን ኦꬅያ ካህነታነ ናበታ፥ “ዳሮ ላይꬅ ኦꬅሸ ጋምእዳይሳዳ ኑኒ ሀእካ እቻሻንꬆ አጌናን ዬካናዉነ ፆማናዉ በሲ?” ያግድ ኦይቻና መላ ኪትዶሶና።

4 ሄሳፈ ጉየ፥ ኡባፈ ዎልቃማ ጎዳ ቃላይ ሀይሳዳ ያግድ ታኮ ይስ፦ 5 “ቢታን ደእያ አሳ ኡባስነ ካህነታስ ሀይሳዳ ያጋዳ ኦዳ፦ ‘ህንተ ሀ አꬍዳ ላፑን ታሙ ላይꬃን እቻሻንꬆ አጌናንነ ላፑንꬃ አጌናን ፆምዳይነ ዬክዳይ ታና ቦንቻናሴ? 6 ህንተ ምያ ዎደነ ኡያ ዎደ ህንተዉ ሜታነ ኡዬታ። 7 የሩሳላመ ካታማይነ እያ ዩሹዋን ደእያ ካታማታን ደእያ አሳይ ሸምፖንነ እንጀን ደእዳ ዎደነ ነገባንነ ጋꬋን አሳይ ዎፑ ግድ ደእዳ ዎደ ጎዳይ ባ ናበታ ባጋራ ኦድዳ ቃላይ ሀይሳ ግደኔ?’ ያጋ” ያግስ።

8 ጎዳ ቃላይ ዛካርያሳኮ ሀይሳዳ ያግድ ይስ፦ 9 “ኡባፈ ዎልቃማ ጎዳይ ካሰ እምዳ ኪታይ፥ ‘ሱረ ፕርዳ ፕርድተ፤ ህንተ እሶይ እሱዋስ ኬሀተꬅነ ማሮተꬅ ኦꬅተ። 10 አምኤታ፥ ይኦታ፥ በተ አሳነ ማንቆታ ናቆፍተ። ቃስ ህንተፈ ኦንካ ባ እሻ ቦላ ኢታባ ኦꬃናዉ ባ ዎዛናን ቆፖፎ።’

11 “ሽን ኤንቲ ስኦና እፅዶሶና፤ ዞኮ ዛሪድ ባንታ ሀይꬃ ቱጭዶሶና። 12 ኡባፈ ዎልቃማ ጎዳይ ባ አያናን ካሰ ባ ናበታ ባጋራ ኪትዳ ህግያነ ቃላ ስኦና እፅድ ባንታ ዎዛና ዛላዳ ምንꬅዶሶና። ሄሳ ግሾ፥ ኡባፈ ዎልቃማ ጎዳ ማታፐ ግታ ሀንቆይ ኤንታ ቦላ ይስ። 13 ታኒ ፄግያ ዎደ ኤንቲ ስኦና እፅዳይሳዳ ኤንቲ ፄግያ ዎደ ታኒ ስእከ” ያጌስ ኡባፈ ዎልቃማ ጎዳይ።

14 “ታኒ ጎተ ኤሀዳ ኤንቲ ኤሮና ካዎተꬃታ ግዶን ላላስ። ቢታይ አስ ያነ ሃነ ስመረቶና ካይሳ ቢታ ግድስ፤ ሀ ሎኦ ቢታይ ባይሳ ግድስ” ያጌስ ኡባፈ ዎልቃማ ጎዳይ።

8

የሩሳላመይ ኦራፃና

1 ኡባፈ ዎልቃማ ጎዳ ቃላይ ቃስካ ታኮ ሀይሳዳ ያግድ ይስ፦ 2 ኡባፈ ዎልቃማ ጎዳይ፥ “ታኒ ፅዮነስ ዳሮ ቃታይስ፤ እ ምሻይ ታና ፁጌስ። 3 ታኒ ፅዮነ ስማዳ የሩሳላመን ዳና። ቃስ የሩሳላመይ አማንꬅያ ካታማ ጌተታዳ ኤረታና። ኡባፈ ዎልቃማ ጎዳ ዙማይ ጌሻ ዙማ ጌተትድ ፄገታና” ያጌስ።

4 ኡባፈ ዎልቃማ ጎዳይ፥ “ጭምድ ጉፈራ ብያ አደይነ ማጫሳይ ካሰይሳዳ የሩሳላመ ዳባባን ኡታና። 5 የሩሳላመ ካታማ ኦገት ካእያ አደነ ማጫ ናይታን ኩማና” ያጌስ።

6 “አትዳ አሳስ ሄስ ማላልስያባ ግድኮካ፥ ታና ሄስ ማላልስያባዬ? ያጌስ ኡባፈ ዎልቃማ ጎዳይ። 7 ሄኮ ታኒ ታ አሳ ዶሎሀፐነ ዉሎሀፐ ሺሻና። 8 ኤንቲ የሩሳላመን ዳና መላ ኦꬃና። ኤንቲ ታ አሰ ግዳና፤ ታኒ ፅሎነ አማንꬅያ ኤንታ ፆሳ ግዳና” ያጌስ ኡባፈ ዎልቃማ ጎዳይ።

9 ኡባፈ ዎልቃማ ጎዳይ ሀይሳዳ ያጌስ፦ “ህንተኖ፥ ኡባፈ ዎልቃማ ጎዳ ኬꬃ ባሶይ የገትዳ ጋላሳፐ ዶምድ ናበት ኦድዳ ቃላ ስእዳይሳቶ፥ ህንተ ኩሽያ ምንꬅተ፤ ኦሱዋ ምንድ ፖልተ። 10 ሄ ዎድያፐ ካሰ አሳስ ዳሞዘይ፥ መህያስ ቃንፀትያ ከር ባዋ። ታኒ አሳ ኡባ እሱዋ እሱዋ ቦላ ሞርከተꬃን ደንꬅዳ ግሾ፥ ገለይሳስነ ከየይሳስ ሳሮይ ባዋ። 11 ሽን ሀእ ታኒ ሀ አትዳ አሳ ቦላ ካሰ ኦꬅዳይሳዳ ኦꬅከ” ያጌስ ኡባፈ ዎልቃማ ጎዳይ።

12 “ኤንቲ ዘርዳ ኡባይ ዶላና፤ ዎይነይ ባ አይፍያ እማና፤ ጎሻይ ካꬃን ኩማና፤ ሳሎት ባንታ እራ እማና። ሀይሳ ኡባ አትዳ አሳስ ላታ ኦꬃዳ እማና። 13 ህንተኖ፥ ይሁዳ አሳዉ፥ እስራኤለ አሳዉ፥ ካዎተꬃታ ግዶን ህንተ ባደትዳይሳታ ግድደታ፥ ሽን ሀእ ታኒ ህንተና አሻና፤ ህንተ አንጀትዳይሳታ ግዳና። ያዮፍተ! ህንተ ኩሽያ ምንꬅተ!” ያጌስ።

14 “ህንተ ማይዛት ታና ይሎይዳ ዎደ ኤንታ ቃይ ባይና ሴራናዉ ቆፋ ቃቻስ። 15 ሀእ ታኒ የሩሳላመስነ ይሁዳስ ሎኦባ ኦꬃናዉ ቆፋ ቃቻስ። ህዛ ያዮፍተ! 16 ህንተ ኦꬃናዉ ኮሽያባይ ሀይሳ፦ እሶይ እሱዋራ ቱማ ኦደትተ፤ ፕርዳ ዳባባን ቱማነ ሳሩዋ ኤህያ ፕርዳ ፕርድተ። 17 እሶይ እሱዋ ቆሀናዉ ኢታባ ህንተ ዎዛናን ማቀቶፍተ፤ ዎርዶን ጫቆፍተ። ሀይሳታ ኡባ ታኒ እፃይስ” ያጌስ ኡባፈ ዎልቃማ ጎዳይ።

18 ኡባፈ ዎልቃማ ጎዳ ቃላይ ቃስካ ታኮ ሀይሳዳ ያግድ ይስ፦ 19 “ኦይዳንꬆ፥ እቻሻንꬆ፥ ላፑንꬆነ ታማንꬆ አጌናን ህንተ ፆምዳ ፆማይ ይሁዳ አሳስ ኡፋይስነ እንጀ ዎደ ግዳና። ሄሳ ግሾ፥ ህንተ ቱማተꬅነ ሳሮተꬅ ዶስተ” ያጌስ።

20 “ዳሮ አሳይነ ዳሮ ካታማታን ደእያ አሳይ የሩሳላመ ያና። 21 እስ ካታማን ደእያ አሳይ ሀራ ካታማን ደእያ አሳኮ ብድ፥ ‘ጎዳ አንጆይ ያና መላ ዎሳናዉነ ኡባፈ ዎልቃማ ጎዳ ኮያናዉ አነ ቦስ፤ ታንካ ባይስ’ ያጋና። 22 ቃስ ዳሮ አሳይነ ዎልቃማ ካዎተꬃት ኡባፈ ዎልቃማ ጎዳ ኮያናዉነ ዎሳናዉ የሩሳላመ ያና። 23 ሄ ጋላሳታን ዱማ ዱማ ቃላን ሃሳያ ካዎተꬃታ ኡባፈ ታሙ አሳት ይድ፥ እስ አይሁደ አድያ ማኡዋ ማጫራ ኦይክድ፥ ‘ፆሳይ ህንተራ ደኤይሳ ኑኒ ስእዳ ግሾ፥ ኑኒ ህንተራ ባና’ ያጋና” ያጌስ ኡባፈ ዎልቃማ ጎዳይ።

9

እስራኤለ ሞርከት ፕርደታና ፕርዳ

1 አሳ አይፈይነ እስራኤለ አሳ ኡባ አይፈይ ጎዳ ፄልያ ግሾ፥ ሳድራካ ቢታይነ ዳማስቆ ካታማይ ꬋያናይሳ፥ ጎዳይ ኦድዳ ፕርዳ ቃላይ ሀይሳ። 2 ቃስ ሀ ፕርዳይ ሀድራካ ዛዋ ግድዳ ሀማታ ካታማነ ቃራ ግድዳ ፅሮሳነ ስዶና ካታማታ ቦላ ሀ ፕርዳይ ጋካና። 3 ፅሮሳ ካታማይ ባዉ ምኖ ሚፃ ግምብስ። ቃስ ብራነ ዎርቃ ቢታዳ ዶርስ። 4 ሽን እ ሺሽዳባ ኡባ ጎዳይ ኤካና፤ እያ ሻሉዋ አባን ሆላና፤ ካታማይ ታማን ሜተታና።

5 አስቃሎና ካታማይ ሄሳ በእድ ያያና፤ ጋዛ ካታማይ ኡንኤታና፤ ኤቅሮና ካታማይ ኡፋይስ ꬋያና። ጋዛ ካዎይ ꬋያና፤ አስቃሎና ካታማይ ካይሳ ግዳና። 6 አሽዶዳ ካታማን ዋላሀ አሳይ ዳና።

ጎዳይ ሀይሳዳ ያጌስ፦ “ፍልስፄመታ ኦቶሩዋ ታኒ ዉርሳና። 7 ታኒ ኤንታ ዶናፐ ሱꬅ፥ ኤንታ አቻፈ ቱናባ ድጋና። ኤንታፈ አትዳይሳት ኑ ፆሳ አስ ግዳና፤ ቃስ ይሁዳ ያራፐ እሱዋ ግዳና። ኤቅሮና አሳይ ያቡሰ አሳዳ ታ አሰ ግዳና። 8 ሄሳፈ ጉየ፥ ኦላንቾት ኦይኮናዳ፥ ታኒ ታ ኬꬃ ናጋና። ታኒ ታ ሁጰን ናግያ ግሾ፥ ዛሪድ ኦንካ ታ አሳ ኡንኤና” ያጌስ።

ፅዮነ ካዋ ዩሳ

9 ነኖ፥ ፅዮነ ካታመ፥ ኡፋይታ! ነኖ፥ የሩሳላመ ካታመ፥ እልላ! ሄኮ፥ ፆንዳ ነ ፅሎ ካዎይ ኔኮ ዬስ። ነ ካዎይ አሽከ ግድድ፥ ሀረ ቦላ፥ አꬍድ ሀረ ማራ ቦላ ኡትድ ኔኮ ዬስ።

10 ታኒ ፓራ ጋረታ እስራኤለፐ፥ ኦላ ፓራታ የሩሳላመፐ ꬋይሳና፤ ኦላ ዶንግያ መንረꬃና። ነ ካዎይ ካዎተꬃታስ ሳሮ አዋጃና፤ እ አባስ ጋፃፐ ህን ጋፃ ጋካናዉ ኤፍራፂሳ ሻፋፐ ዶምድ ሳኣ ጋፃ ጋካናዉ ሃራና።

11 ታኒ ኔራ ሱꬃ ጫቁዋ ግሾ፥ ቃሸትዳ ነ አሳታ ሃꬅ ባይና ኦላፈ ከሳና። 12 ህንተኖ፥ ስንꬃን ኡፋይስ ደእያ ቃሾ አሳቶ፥ ህንተ ሚፃ ስምተ። ካሰይሳ ግሾ ዳኮ ሻሎ ህንተዉ እማናይሳ ሀች ታኒ ህንተዉ አዋጃይስ። 13 ታኒ ይሁዳ ዶንገዳ፥ እስራኤለ ዶንገ ቶራዳ ጎኤታና። ፅዮነ፥ ታኒ ነ ናይታ ግርከ ናይታ ቦላ ደንꬃና፤ ነና ዎልቃማ ኦላንቹዋ ማሻ መላ ኦꬃና።

14 ሄ ዎደ ጎዳይ ኤንታ ቦላ ቆንጫና፤ እያ ዶንገ ቶራይ ዎልአንꬃዳ ዎልአማና። ኡባ ሃርያ ጎዳይ ሞይዘ ፑናና፤ ዱገሀ ባጋ ጎተዳ ደንዳና። 15 ኡባፈ ዎልቃማ ጎዳይ ኤንታ ግሾ ኦለታና። ኤንቲ ባንታ ሞርከታ ዉርሳና፤ ያምባርሻን ኦለይሳታ የꬋና። ኤንቲ ባንታ ሞርከታ ሱꬃ ዎይነ ኡሻዳ ኡያና፤ ሱꬅ ከረን ኩምያዳ ኩማና፤ ኤንቲ ያርሾ በሳን ጉክያ ሱꬃዳ ጉካና።

16 ሄ ጋላስ ሄንꬃንቾይ ባ ዶርሳታ አሸይሳዳ ጎዳይ ኤንታ ፆሳይ ኤንታ አሻና። ካላቻ ቦላ ደእያ አሌቆዳ ኤንቲ ጎዳ ቢታን ጶላና። 17 ኤንቲ ዋንድ ሎኦነ ፑላንቾ ግዳንደሻ! ናአተꬃ ናይታ ካꬃይ፥ ጌላኦ ናይታ ዎይነ ኡሻይ አጭሳና።

10

ፆሳይ ይሁዳ አንጃና

1 ባልጎይ ጋክያ ዎደ ጎዳይ እራ እማና መላ ዎስተ። ጎዳይ እራ ቶክዳ ሻራ ኪቴስ፤ አሳስ እራ እሜስ፤ ጎሻን አታክልተ ዶልስስ። 2 ኤቃት ሀዳባ ኦዶሶና፤ ማሮት ዎርዶ ቆንጨꬅ በኦሶና፤ አሙሄይሳት ዎርዶ አሙሆ ኦዶሶና፤ ሀዳ ምንꬆ ምንꬆሶና። ሄሳ ግሾ፥ አሳይ ꬋይዳ ዶርሳዳ ቶይላቶሶና፤ ኤንታ ሄምያ አስ ባይና ግሾ፥ ኤንቲ ቆሄትዶሶና።

3 ጎዳይ ሀይሳዳ ያጌስ፦ “ታ ሀንቆይ ሄንꬃንቾታ ቦላ ኤፅ ከይስ፤ ሄ ካለይሳታ ታኒ ሴራና። ኡባፈ ዎልቃማ ጎዳይ ባ ዉድያ ይሁዳ ሄሜስ። እ ኤንታ ኦላስ ጊግዳ ዎልቃማ ፓራ መላ ኦꬃና። 4 ይሁዳ አሳ ግዶፈ ቁስተ ሹቻ መላ፥ ዱንካነ ꬍሸ መላነ ኦላ ቶራ መላ ሀንዳ ካለይሳት ከያና። 5 ባንታ ሞርከታ ኦግያ ኡርቃዳ የꬍያ ምኖ ኦላንቾታ መላ ግዳና። ጎዳይ ኤንታራ ደእያ ግሾ፥ ኤንቲ ኦለትድ ፆናና።

6 “ታኒ ይሁዳ አሳ ምንꬃና፤ ዮሰፋ አሳ አሻና። ታኒ ኤንታዉ ቃትያ ግሾ፥ ኤንታ ዛራዳ ኤሀና። ኤንቲ ታኒ ካሰካ ኤንታ የጋቦና አሳ መላ ግዳና። ታኒ ጎዳ ኤንታ ፆሳ ግድያ ግሾ፥ ኤንታ ዎሳ ስአና። 7 እስራኤለ አሳይ ምኖ ኦላንቾ መላ ግዳና፤ ዎይነ ኡይዳ አሳዳ ኤንታ ዎዛናይ ኡፋይታና። ኤንታ ናይት ሄሳ በእድ፥ ሀሹ ጋና፤ ኤንታ ዎዛናይ ጎዳን ኡፋይታና።

8 “ታኒ ታ አሳ ሱይቃዳ ፄጋና፤ ኤንታ እስፈ ሺሻና። ታኒ ኤንታ ዎዛና፤ ኤንቲ ካሰይሳዳ ዳራና። 9 ታኒ ኤንታ ካዎተꬃታ ግዶን ላልኮካ ኤንቲ ባንታ ደእያ ሃሆ ቢታን ግድድ ታና ሀሳያና። ቃስ ኤንትነ ኤንታ ናይቲ ደኦን ዳናነ ባንታ ቢታ ስማና።

10 “ታኒ ኤንታ ግብፀ ቢታፈ ዛራና፤

አሶረ ቢታፈ ኤንታ ሺሻና።

ኤንታዉ ኡትያ በሲ ꬋያና ጋካናዉ

ታኒ ኤንታ ጋላዳ ቢታንነ

ልባኖሰ ቢታን ኩንꬃና።

11 ኤንቲ መቶ አባ ግዶራ አꬍያ ዎደ

ታኒ ጎዳይ አባ ሴራና።

ጪሞ ግድዳ ናይለ ሻፋይ መላና።

አሶረ ቢታ ኦቶሮይ ካዉያና፤

ግብፀ ካዎተꬃ ፃምአይ መቃና።

12 ታኒ፥ ኤንታ ጎዳይ ኤንታ ምንꬃና፤

ኤንቲ እያ ሱንꬃን ሄመታና።

ታኒ ጎዳይ ሀይሳ ኦዳይስ” ያጌስ።

11

1 ነኖ፥ ልባኖሰ፥

ታም ነ ዝጋታ ማና መላ፥

ነ ፐንገታ ዶያ!

2 ነኖ ፂዳዉ፥ ዝጋይ ኩንድዳ ግሾ፥

ቦንቾ ምꬃት ꬋይዳ ግሾ፥ ዪ ጋዳ ዬካ!

ህንተኖ ባሳና ዎላቶ፥

ሄ ስከትዳ ዎራይ ማንኤትዳ ግሾ፥ ዪ ግድ ዬክተ።

3 ኤንታ ሎኦ ሄንꬃ በሳይ ꬋይዳ ግሾ፥

ሄንꬃንቾታ ዘለልሳ ስእተ፤

ዮርዳኖሰ ዎራይ ꬋይዳ ግሾ፥

ጋሞት ጉደይሳ ስእተ።

ናምኡ ሄንꬃንቾታ

4 ጎዳይ ታ ፆሳይ ታኮ ሀይሳዳ ያግስ፦ “ሹከታናዉ ደእያ ዶርሳ ዉድያ ሄማ። 5 ኤንታ ሻመይሳት ሹኮሶና፤ ሽን ሴረቶኮና። ባይዘይሳት፥ ‘ኑኒ ዱረትዳ፤ ጎዳይ ጋላተቶ’ ያጎሶና፤ ሀር አቶሽን፥ ኤንታ ሄንꬃንቾት ኤንታዉ ቃቶኮና” ያግስ።

6 ጎዳይ ሀይሳዳ ያጌስ፦ “ታኒ ህዛፐ ጉየ ሀ ቢታን ደእያ አሳስ ቃትከ። ታኒ እስ እስ አሰ እያ ሾሩዋስነ እያ ካዋስ አꬃዳ እማና። ኤንቲ ቢታ ꬋይሳና፤ ታኒ እስ አስካ ኤንታ ኩሽያፐ አሽከ” ያጌስ።

7 ሄሳ ግሾ፥ ታኒ ሹከታናዉ ደእያ ዶርሳታ፥ አꬃዳ ቃስ ዉድያ ግዶን ኡንኤትዳይሳታ ሄመይሳ ግዳስ። ያታዳ ዶርሳታ ሄማናዉ ናምኡ ፃምአታ ኤካዳ፥ እሱዋ “ዶሰትዳይሳ” ጋዳ ፄጋስ፤ ናምአንꬁዋ “እስፈተꬅ” ጋዳ ፄጋስ። 8 ታኒ እስ አጌናን ሄꬑ ሄንꬃንቾታ ꬋይሳስ። ኤንታ ሀኖተꬃይ ታዉ ዳንዳኤተና፤ ኤንትካ ታና እፅዶሶና። 9 ያታ ስማዳ ታ ዶርሳታኮ፥ “ታኒ ህንተና ናምአንꬆ ሄምከ፤ ሀይቀይስ ሀይቆ፤ ꬋየይስ ꬋዮ፤ አትዳይሳት እሶይ እሱዋ ሞ” ያጋስ።

10 ሄሳፈ ጉየ ታኒ “ዶሰትዳይሳ” ጌተትያ ፃምአ ኤካዳ መንꬃስ። ሄሳ ታ ኦꬅዳይ ካዎተꬃታራ ገልዳ ጫቆይ ዱፅዳይሳ በሳናሳ። 11 ሄ ጋላስ ጫቆይ መእስ፤ ሄ ዎደ ዶርሰ ሻመይሳትነ ባይዛይሳት ታና በእድ፥ ሄስ ጎዳ ቃላ ግደይሳ ኤርዶሶና። 12 ታኒ፥ “ህንተ ዶስኮ ታ ዳሞዝያ እምተ፤ እፃስ ጊኮ አጋግተ” ያጋስ። ያትን ኤንቲ ታዉ ሀስታሙ ብራ ሳንትመ እምዶሶና።

13 ጎዳይ ታኮ፥ “ኤንቲ እምዳ ቦንቾ ሚሽያ ኤፋዳ ፆሳ ኬꬃን ደእያ ኦቱዋን የጋ” ያግስ። ታኒ ሄ ሚሽያ ኤፋዳ ፆሳ ኬꬃን ደእያ ኦቱዋን የጋስ። 14 ሄሳፈ ጉየ፥ ታኒ ይሁዳስነ እስራኤለስ ግዶን ደእያ እሻተꬃይ ꬋይዳይሳ በሳናዉ “እስፈተꬅ” ጌተትያ ታ ናምአንꬆ ፃምኣ መንꬃስ።

15 ቃስካ ጎዳይ ታና፥ “ናምአንꬆ ባዳ ፓꬆና ሄንꬃንቾታ ሚሽያ ኤካ። 16 ታኒ ሀ ቢታን እስ ሄንꬃንቾ ደንꬃና። እ ቆሄትዳ ዶርሳታ ማደና፤ ላለትዳ ዶርሳታ ሺሸና፤ መቅዳ ዶርሳታ ኮለና፤ ፓፃ ደኤይሳታ ሄመና። ሽን እ ሄሳ አግድ፥ ሞꬎታ ሹክድ ሜስ፤ ኤንታ ኮልዝያ ꬎጌስ። 17 ዶርሳ ዉድያ የግ ꬋይዳ ሄ ፓꬆና ሄንꬃንቾታ አየ! እያ ቀስያነ እያ ኡሻቻ አይፍያ ቦላ ማሽ ዎꬎ። እያ ኡሻቻ ኩሸይ ስሎ፤ እያ ኡሻቻ አይፈይ ቆቆ” ያግስ።

12

የሩሳላመ ሞርከት ꬋያና

1 ሳሎታ ምጭዳይ፥ ሳኣ መꬍዳይ፥ አሳስ ደኦ አያና እምዳ ጎዳይ እስራኤለባ ኦድዳ ጎዳ ቃላይ ሀይሳ፦ 2 “ሄኮ፥ ታኒ የሩሳላመ ካታማ፥ እያ ዩሹዋን ደእያ አሳ ኡባይ ኡይን ጋንድጋርስያ ዎይነ ኡሽ ትግያ ዋንጫ ኦꬃና። የሩሳላመይ ኦይከትያ ዎደ ይሁዳ ካታማት ኦይከታና። 3 ሄ ዎደ ታኒ የሩሳላመ ካታማ አሳ ኡባስ ዴፆ ሹቹ ኦꬃና፤ እያ ደንꬅያ ኡባይ ባዉ ደሸታና። ሳኣ ካዎተꬃት ኡባይ እያ ኦላናዉ እስፈ ሺቃና። 4 ሄ ዎደ ታኒ ፓራ ኡባ ዳጋንꬃና፤ ፓራ አሳታ ጎሻና።” ታኒ ጎዳይ ሀይሳ ኦዳይስ። ይሁዳ አሳ ታኒ ታ ኬሀ አይፈን ፄላና፤ ሽን ሞርከታ ፓራታ ኡባ ቆቅሳና። 5 ሄ ዎደ ይሁዳ ሀላቃት ባንታ ዎዛናን፥ “የሩሳላመ አሳይ ኡባፈ ዎልቃማ ጎዳን፥ ባንታ ፆሳን፥ ምኖተꬃ ደምዶሶና” ያጋና።

6 “ሄ ዎደ ታኒ ይሁዳ ኮቻታ ምꬃ ዶርያ ግዶን ደእያ ፂፋነ ምርቄታ ግዶን ላፅያ ፆምፐ ኦꬃና። ኤንቲ ባንታ ኡሻቻን፥ ባንታ ሀድርሳንነ ባንታ ዩሹዋን ደእያ አሳ ኡባ ማና፤ ሽን የሩሳላመ ካታማይ፥ አሳይ ሳሮ ደእያ በሲ ግዳና።

7 “ዳዊታ ኮቻታ ቦንቾይነ የሩሳላመን ደኤይሳታ ቦንቾይ ይሁዳ አሳ ቦንቹዋፈ አꬎና መላ ታኒ ጎዳይ ካሰታዳ ይሁዳ አሳስ ፆኖ እማና። 8 ሄ ዎደ ኤንታ ግዶን ዳሮ ላፋ ጌተትያ አስ ዳዊታ መላ ምኖ ግዳና። ታኒ ጎዳይ የሩሳላመን ደኤይሳታስ ጎንዳለ ግዳና። ዳዊታ ኮቻት ፆሳ መላ፥ ጎዳ ኪታንቾ መላ ግድድ ኤንታ ካለꬃና። 9 ሄ ዎደ ታኒ የሩሳላመ ኦላናዉ ደንድያ ካዎተꬃታ ኡባ ꬋይሳናዉ ደንዳና።

10 “ሄ ዎደ ታኒ ዳዊታ ኮቻታ ቦላነ የሩሳላመን ደእያ አሳ ቦላ ቃነ ዎሳ አያና ጉሳና። ሄሳ ግሾ፥ ኤንቲ ባንታ ጫድዳይሳ በእያ ዎደ አስ ባ እስ ናአስ ዬከይሳዳ ዬካና። ቃስ ባ ባይራ ናአስ ካዮተይሳዳ ካዮታና። 11 ሄ ዎደ የሩሳላመን ዬከትያ ዬሆይ ማግዶ ደንባን ሀዳድ-ርሞናስ ዬከትዳ ዬሁዋ መላ ዎልቃማ ግዳና። 12 ቢታን ደእያ እስ እስ ኮቻይ ባዉ ባዉ ዬካና፤ ዳዊታ ኮቻት ባንታ ማቸታራ፥ ናታና ኮቻት ባንታ ማቸታራ ባንታዉ፥ 13 ሌወ ኮቻት ባንታ ማቸታራ ባንታዉ፥ ሳመአ ኮቻት ባንታ ማቸታራ ባንታዉ፥ ዬካና። 14 አትዳ ኮቻ ኡባይ ባዉ ባዉ ዬካና፤ ኤንታ ማቸት ባንታዉ ባንታዉ ዬካና” ያጌስ።

13

ናጋራፐ ጌየꬅ

1 ኡባፈ ዎልቃማ ጎዳይ ሀይሳዳ ያጌስ፦ “ሄ ዎደ ዳዊታ ኮቻታነ የሩሳላመን ደኤይሳታ ናጋራፐነ ቱናተꬃፈ ጌሽያ ፑልቶይ ꬉቃና። 2 ሄ ዎደ ታኒ ኤንቲ ናምአንꬆ ቆፈቶና መላ ኤቃታ ሱንꬃ ቢታፈ ꬋይሳና። ቃስ ናበታነ ቱና አያናታ ቢታፈ ꬋይሳና። ታኒ ኡባፈ ዎልቃማ ጎዳይ ሀይሳ ኦዳይስ። 3 ቃስ ኦንካ፥ ታኒ ናበ ጊኮ፥ እያ አዋነ አይያ እያ፥ ‘ኔኒ ጎዳ ሱንꬃን ዎርዶ ኦድያ ግሾ፥ ሀይቃናዉ በሴስ’ ያጋና። እ ትንብተ ኦድያ ዎደ እያ አዋይነ አይያ እያ ጫድድ ዎꬋና። 4 ሄ ዎደ ታኒ ናበ ግያ ኦንካ ባ በእዳ ቆንጨꬃን ዬላታና። ቃስ አሰ ጭማናዉ እክሰይ ደእያ ማኦ ማኤና። 5 ሽን እ፥ ‘ታኒ ናበ ግድከ፤ ናአተꬃፈ ዶማዳ ቢታ ኦꬅያ አስ’ ያጋና። 6 እስ አስ፥ ‘ያትን፥ ሀ ነ ቦላ ደእያ ማዱንꬃይ አይቤ?’ ያግድ ኦይችኮ፥ እ፥ ‘ሀይስ ታኒ ታ ላገታ ሶን ማዱንፅዳይሳ’ ያጋና” ያጌስ።

ሄንꬃንቾይ ሾጨትን ዶርሳት ላለትዶሶና

7 “ማሻዉ ደንዳ፥ ታዉ ማታ ግድዳ ታ ዶርሳታ ሄንꬃንቹዋ ቦላ ባርካ! ዶርሳት ላለታና መላ ሄንꬃንቹዋ ዎꬋ። ታኒ ጉꬃ ዶርሳታ ቦላ ታ ኩሽያ ደንꬃና” ያጌስ ኡባፈ ዎልቃማ ጎዳይ።

8 “ቢታ ኡባን ደእያ ሄꬑ ኩሸ አሳፐ ናምኡ ኩሸይ ሾጨትድ ሀይቅን፥ እስ ኩሸ ፃላል አታና። ታኒ ጎዳይ ሀይሳ ኦዳይስ። 9 ሀ አትዳ ስኮ አሳ ታኒ ታማን የጋና፤ ብር ታማን ጌያዳ ኤንታ ጌሻና፤ ዎርቀይ ፓጨትያዳ ፓጫና። ሄሳፈ ጉየ፥ ኤንቲ ታ ሱንꬃን ዎሳና፤ ታኒ ኤንታ ስአና። ታኒ ኤንታ፥ ‘ታ አሰ’ ጋና፤ ኤንቲ፥ ጎዳይ፥ ‘ኑ ፆሰ’ ያጋና” ያጌስ።

14

ፆሳይ ያና፥ ካዎታና

1 ሄኮ፥ ጎዳ ፕርዳ ጋላሳይ ዬስ፤ ሄ ዎደ ህንተ ፄልሽን፥ ህንተፈ ቦንቅዳባ ህንተ ስንꬃን ሻከታና። 2 ካዎተꬃታ ኡባ ጎዳይ የሩሳላመ ቦላ ኦላስ ሺሻና። ካታማይ ኦይከታና፤ ኬꬃይ ቦንቀታና፤ ማጫ አሳ ዎልቃን ኢሳና። ካታማ አሳፐ ባጋይ ድኤትድ ባና፤ ሽን አትዳ አሳይ ካታማፐ ከየና። 3 ሄሳፈ ጉየ ጎዳይ ከይድ፥ ካሰ ኦላ ጋላስ ኦለተይሳዳ ካዎተꬃታ ኦላና። 4 ሄ ጋላስ እያ ቶሆት የሩሳላመፐ ዶሎሀ ባጋራ ደእያ ሻማሆ ዙማ ቦላ ኤቃና። ሻማሆ ደረይ ዶሎሀፐ ዉሎሀ ጋካናዉ ናምኡ ከይድ ጳልቀትን፥ ዳሮ ግታ ዛንጋራይ መታና። ዙማፐ ባጋይ ፑደሀ ባጋ፥ ቃስ ባጋይ ዱገሀ ባጋ ሸርእ ጋና። 5 ሄ ዛንጋራይ ብድ አፄላ ጋካና፤ ህንተ ሄ ዛንጋራራ ባቃት አꬍድ አታና። በን ይሁዳ ካዋ ኦዝያነ ላይꬅ ቢታይ ቃፅን፥ ህንተ ማይዛት ባቃትድ አትዳይሳዳ ህንተ ባቃታና። ሄሳፈ ጉየ፥ ጎዳይ ታ ፆሳይ ባ ጌሻታ ኡባራ እስፈ ያና።

6 ሄ ዎደ ሜጎይ፥ ሻችነ ꬉም ዴና። 7 ሄ ዎደ ቃምነ ጋላስ ባዋ፥ ጎዳይ ፃላል ኤርያ ዱማ ጋላስ ግዳና፤ ሄ ጋላስ ቃማይ ፖኦ ግዳና።

8 ሄ ዎደ ደኦ ሃꬃይ የሩሳላመፐ ጎጋና፤ እያፐ ባጋይ ማፅነ አባን ገላና፤ ቃስ ባጋይ መደትራነ አባን ገላና። ሄ ሃꬃይ ባልጎነ ቦነ ጎግሸ ዳና። 9 ጎዳይ ቢታ ኡባ ቦላ ካዎታና፤ ሄ ዎደ እስ ጎዳ ፃላል ዳና፤ እያ ሱንꬃ ፃላላ ፄጋና።

10 ግብአፐ ዶምድ የሩሳላመ ዱገሀ ባጋራ አꬍድ እርሞና ካታማ ጋካናዉ ደእያ ቢታ ኡባይ ደምባታና። ሽን የሩሳላመይ ብንያመ ፐንግያፈ ብድ፥ በን ፐንግያ ግናራ ዞዘ ፐንግያ ጋካናዉ፥ ቃስ ሀናንኤላ አዱሳ ግምብያፈ ብድ፥ ካዎ ዎይነ ጉምእያ በሳ ጋካናዉ ባ በሳን ꬎቁ ግድ ዳና። 11 የሩሳላመይ አስ ደእያ በሲ ግዳና፤ ህዛፐ ጉየ ꬋየና፤ እያን ደእያ አሳይ ህርግ ባይና ሳሮ ዳና።

12 ጎዳይ የሩሳላመ ኦላናዉ ደንድዳ አሳ ኡባ ቦላ ጋዶ ኤሀና። ኤንቲ ኤቆን ደእሽን፥ ኤንታ አሾይ ዎቃና፤ ኤንታ አይፈይ ባ ኦላን፥ ኤንታ እንፃርሳይ ባ ኮቶኑዋን ዎቃና። 13 ሄ ዎደ ጎዳይ ኤንታ ዎልቃማ ዳጋማ ዳጋንꬃና። አሳ ኡባይ እሶይ እሱዋ ኩሽያ ኦይክድ ኦለታና። 14 ይሁዳ አሳይ የሩሳላመ ባጋ ግድድ ኦለታና። ዩሹዋን ደእያ ካዎተꬃታ፥ ታይቦይ ባይና ሻሉዋ፥ ዎርቃ፥ ብራነ ማኡዋ ድእድ ሺሻና። 15 ሀ ጋዱዋ ዳንያ ጋዶይ ፓራታ ቦላ፥ ባቁሎታ ቦላ፥ ግማለታ ቦላ፥ ሀረታ ቦላነ ሞርከት ዱንካንዳ በሳን ደእያ መሄ ኡባ ቦላ ያና።

16 ሄሳፈ ጉየ፥ የሩሳላመ ኦልዳ ካዎተꬃታፐ አትዳ ኡባይ ካዋ፥ ኡባፈ ዎልቃማ ጎዳ ጎይናናዉነ ሻቃራ ባኣለ ቦንቻናዉ ላይꬃን ላይꬃን የሩሳላመ ባና። 17 ሳአን ደእያ አሳፐ ኦንካ ካዋ፥ ኡባፈ ዎልቃማ ጎዳ ጎይናናዉ የሩሳላመ ቦና እፅኮ፥ ኤንታዉ እር ቡከና። 18 ግብፀ አሳይ ብድ ጎይኖና እፅኮ፥ ሻቃራ ባኣለ ቦንቻናዉ ቦና እፅዳ አሳ ቦላ ጋክዳ ጋዶይ ኤንታ ቦላ ያና። 19 ሻቃራ ባኣለ ቦንቻናዉ ቦና እፅዳ ግብፀይነ ሀራ ካዎተꬃት ኡባይ ሴረታና ሴራይ ሀይሳ።

20 ሄ ዎደ ፓራታ ቆን ደእያ ሻሾትያ ቦላ፥ “ጎዳስ ጌይዳይሳ” ጌተትያ ማላ ፁፈይ ፃፈታና። ፆሳ ኬꬃን ደእያ ካꬅያ ኦቶይ ያርሾ በሳ ማታን ደእያ ሳንያ መላ ጌሽ ግዳና። 21 የሩሳላመንነ ይሁዳን ደእያ ኦቶ ኡባይ ኡባፈ ዎልቃማ ጎዳስ ጌሽ ግዳና። ያርሾ ያርሽያ አሳ ኡባይ ሄ ኦቶታ ኤክድ፥ ያርሾ አሹዋ ኤንታን ካꬃና። ሄ ዎደ ኡባፈ ዎልቃማ ጎዳ ኬꬃን አይ ዛልአንቾይ ዴና።

ምልክያሳ ማፃፋ

1

2

3

4

ምልክያሳ ማፃፋ

ጋꬃ ቆፋ

ምልክያሳ ጌተትያ ሱንꬃ ብርሸꬃይ “ኪተትዳይሳ” ጉሱ። ሀ ናበይ፥ ፆሳራ ጫቅዳ ጫቁዋ ምንꬅድ ናግያ ናበ። ኤቃ ጎይኖይ ዳርዳ ዎደ ባና ናግዳ ናበ (2:10-12)፤ ማች አዝና ብለተꬅ ካዎትዳ ዎደ ባ አማነተꬃ ምንꬅድ ኦይክዳ ናበ (2:13-16)፤ አሳይ አስራታነ እሞታ ካይሶትያ ዎደ ቦረትያ ኤንታ ኦሱዋን ዋላከቶና ባና ፆሳስ እምዳ አስ።

ምልክያሳ ማፃፋን፥ ናበይ ምንꬅድ ቆፍሰይ፥ ካህነታ ግድን አሳይ ፆሳራ ጫቅዳ ጫቁዋ ዛሪድ ኦራꬃናዉ በሴስ ግድ ኦዴስ። ፆሳ ደረይ ባ ዱሳን ግድን ባ ጎይኑዋን የዳ ፓራ ግድድ፥ ጎዳ ኦገፐ ጋፃ ከይዶሶና። ካህነትነ ደረይ በሲያ ያርሾ እሞናነ ፆሳይ ኤንታዉ እምዳ ዎጋን ቦና እፅድ እያ ጭማናዉ ቆፕዶሶና። ሄሳ ግሾ፥ ፆሳይ ኦገ ጊግሳናዉነ ባ ጫቅዳ ጫቁዋ አዋጃናዉ ባ ኪታንቹዋ ኮይሮት ኪትድ፥ ባ አሳ ቦላ ፕርዳናዉነ ኤንታ ፅልሳናዉ ያና።

ምልክያስ ባ ኪታ ፃፍዳ ዎደ ድኦፐ ስምዳ አይሁደ አሳይ አያና ዳቡራንነ ኢታ ኦገን ደኦሶና። አሳይ ፆሳ ሲቁዋነ ኡፋይሳ ቃላ ስꬍድ፥ ፆሰ ኪተተꬅ አይኮካ ማደና ግድ ቀልቅሶሶና። ኤንታ አማኖይ ዳቡርያ ዎደ ጎይኖ ዎጋን ቀል ግድ፥ ናጋራ ኡባ ኦꬅዶሶና። ሄሳ ግሾ፥ ምልክያስ፥ ካህነታስነ አሳስ ካልያ ትንብተ ቃላ ኦድስ።

1. ፆሳይ ፕርዳናዉ ያናፐ ስን ባንታ ናጋራፐ ስማና መላ ኤንታ አኬክሴስ

2. ፆሳ ቦንቾይነ አንጆይ ኤንታ ቦላ ዮና መላ ꬉበ ግድዳ ኪተተꬃ እፁዋ ድጋና መላ ኤንታዉ ኦዴስ

3. ሱረ ዎዛናንነ ቱማተꬃን ፆሳኮነ እያ ጫቆ ቃላኮ ስማና መላ ኦዴስ።

ማፃፋ አይፈ ቆፋታ

ጎዳይ እስራኤለስ አሳ ዶስያ ዶሱዋ (1:1-5)

ፆሳ ፕርዳይ ካህነታ ቦላ ያና (1:6—2:9)

ጫቆ ቃላይ መቅስ (2:10-17)

ጎዳ ዩሳ (3:1-4)

ፆሰ ጭሞ ኮሸና (3:5-15)

አማነትያ አሳ ዎይቶነ ኢታ አሳ ሴሮ (3:16—4:6)

1

ያይቆባ ዶሰተꬃ፥ ኤሳዌ እፀተꬃ

1 ጎዳይ ምልክያሳ ባጋራ እስራኤለ አሳስ ኦድዳ ትንብተ ቃላይ ሀይሳ።

2 ጎዳይ ባ አሳኮ፥ “ታ ህንተና ዶሳስ” ያጌስ።

ሽን ህንተ፥ “ነ ኑና አይብን ዶሳዲ?” ያጌታ።

ጎዳይ ዛሪድ፥ “ኤሳዌይ ያይቆባ እሻ ግደነዬ? ሽን ታኒ ያይቆባ ዶሳስ፤ 3 ኤሳዌ እፃስ። ታኒ ደረይ ዳርያ ኤሳዌ ቢታ ባይሳ ኦꬃስ፤ እያ ላታ ዎርካናት ጉፕያ መላ ቢታ ኦꬃስ” ያጌስ።

4 ኤሳዌ ኮቸ ግድዳ ኤዶመ አሳይ፥ “ኑ ካታማት ላለትኮካ፥ ኑ ኤንታ ዛሪድ ኬፃና” ያግኮካ፥

ኡባፈ ዎልቃማ ጎዳይ፥ “ኤንቲ ዛሪድ ኬፃና፥ ሽን ታኒ ላላና። አሳይ ኤንታ፥ ‘ሀ ቢታይ ኢታ ቢታ፤ ሀ አሳይካ ጎዳይ መርናዉ ሀንቀትዳ አሰ’ ያጋና” ያጌስ።

5 ሄሳ ህንተ፥ ህንተ አይፈን በእድ፥ “ሄኮ፥ ጎዳይ እስራኤለ ቢታፈ ካረንካ ዎልቃማ” ያጋና።

ቦረትዳ ያርሾ

6 ኡባፈ ዎልቃማ ጎዳይ ሀይሳዳ ያጌስ፦ “ህንተኖ፥ ታ ሱንꬃ ካዉሽያ ካህነቶ፥ ናእ ባ አዋ፥ አይለይ ባ ጎዳ ቦንቼስ። ያትን፥ ታኒ ህንተዉ አዋ ግድኮ፥ ህንተ ታና ቦንችያ ቦንቾይ አዉኔ? ታኒ ህንተዉ ጎዳ ግድኮ፥ ህንተ ታዉ ያይያ ያሻይ አዉኔ? ህንተ ታ ሱንꬃ ካዉሽደታ። ህንተ ዛሪድ፥ ‘ኑኒ ነ ሱንꬃ ዋትድ ካዉሽዶ?’ ያጌታ።

7 “ህንተ ታ ያርሾ በሳን ቱና ካꬅ ዎታ። ቃስ፥ ‘ኑኒ ነና ዋትድ ቱንስዶ?’ ያጌታ። ህንተ፥ ‘ጎዳ ያርሾ በሳይ ካትዳባ’ ያግድ ታና ቱንስደታ። 8 ህንተ ቆቀ መሄ ያርሽያ ዎደ ሄስ ቆሆ ግደነዬ? ህንተ ሀርጋንቾ ዎይኮ ዎበ መሄ ያርሽያ ዎደ ሄስ ቆሆ ግደነዬ? ህንተ ሄሳ መላ መሄ ህንተ ሀላቃስ እምያኮ፥ እ ሄሳ ኤካናባነ እያን ኡፋይታናባ ህንተዉ ዳኒ? ያጌስ ኡባፈ ዎልቃማ ጎዳይ።

9 “ሀእ ፆሳይ ህንተዉ ቃታና መላ እያ ዎስተ። ዎና ህንተ ሄሳ መላ እሞታ እያዉ እምን፥ እ ህንተና ማዳኔ?” ያጌስ ኡባፈ ዎልቃማ ጎዳይ።

10 “ህንተ ታ ያርሾ በሳን ሀዳ ታማ ኤꬆና መላ ፆሳ ኬꬃ ፐንግያ ጎርድያ እስ አስ በንትዳ ግደረነሽን! ታ ህንተናን ኡፋይትከ፤ ህንተ እምያ እሞታካ ኤክከ” ያጌስ ኡባፈ ዎልቃማ ጎዳይ።

11 “አው ዶልያሶፐ ዉልያሶ ጋካናዉ ታ ሱንꬃይ ካዎተꬃታ ግዶን ዎልቃማ። ኡባ በሳን ታ ሱንꬃስ እፃነ ጩይሳናነ ጌሻ ያርሾ ያርሻና፤ ታ ሱንꬃይ ካዎተꬃታ ግዶን ዎልቃማ” ያጌስ ኡባፈ ዎልቃማ ጎዳይ።

12 “ሽን ህንተ፥ ‘ጎዳ ያርሾ በሳይ ቱና፤ እያን ያርሸትያ ካꬅካ ካትዳባ’ ያግድ እያ ካዉሽደታ። 13 ቃስ ህንተ፥ ‘ሀይስ ጮ ዳቡርስ’ ያግድ፥ ቅꬍድ ጩትደታ።

“ህንተ ቦንቅድ ኤህዳባ ዎይኮ ዎበ ዎይኮ ሀርጋንቾ መሄ ያርሼታ፤ ያትን፥ ታኒ ሄሳ ህንተ ኩሸፐ ኤካናዉ በሲ? 14 ታኒ ግታ ካዎ፤ ታ ሱንꬃይካ ካዎተꬃታ ግዶን ቦንቸትዳይሳ ግድያ ግሾ፥ ፆሳስ እማና ግድ፥ ዶርዳ ማራዘይ እያ መህያ ግዶን ደእሽን፥ እያ አግድ፥ ቦረትዳ ማራዘ ያርሾ ሽሺያ አስነ ጭምያ አስ ባደትዳባ ግዶ” ያጌስ ጎዳይ።

2

1 “ሀእካ ካህነቶ፥ ሀ ኪታይ እመትዳይ ህንተሳ። 2 ህንተ ስኦና እፅኮ፤ ታ ሱንꬃ ቦንቻናዉ ህንተ ዎዛናን ታ ቃላ ዎꬆና እፅኮ፥ ታ ህንተ ቦላ ባደꬅ የዳና፤ ህንተ አንጁዋ ታኒ ባደꬃን ላማና። ህንተ ህንተ ዎዛና ታና ቦንቻናዉ ጊግስቦና ግሾ፥ ታ ህንተና ባዳስ” ያጌስ ኡባፈ ዎልቃማ ጎዳይ።

3 “ታኒ ህንተ ኮቻ ሴራና፤ ህንተ ያርሾ መሄ ኦሻ ህንተ ሶምኦን ላላና፤ ህንተካ እያራ እስፈ ሆለታና። 4 ሄ ዎደ ታ ሌወራ ጫቅዳ ጫቆይ፥ ምንድ ዳና መላ ሀ ኪታ ኪትዳይ ታና ግደይሳ ህንተ ኤራና” ያጌስ ኡባፈ ዎልቃማ ጎዳይ።

5 “ታ እያራ ጫቅዳ ጫቆይ ደኦነ ሳሮተꬃ ጫቆ፤ እ ታዉ ያያና መላ ደኦነ ሳሮተꬃ እያዉ እማስ፤ እካ ታዉ ያይስ፥ ታ ሱንꬃ ቦንችዳ መላ ደእስ። 6 ቱማ ትምርተይ እያ ዶናን ደእስ፤ እያ እንፃርሳንካ ዎርዶይ በንትቤና። እ ታራ ሳሮተꬃንነ ሱረተꬃን ሄመትስ፤ ቃስ ዳሮታ ናጋራፐ ዛርስ። 7 ካህነይ፥ ኡባፈ ዎልቃማ ጎዳይ ኪትዳይሳ ግድያ ግሾ፥ እያ መተርሻይ ኤራተꬅ ናጋናዉ ኮሼስ፤ አሳይ ኤራተꬅ እያ ዶናፐ ታማራናዉ በሴስ” ያጌስ ኡባፈ ዎልቃማ ጎዳይ።

8 “ሽን ህንተ ታ ኦግያፐ ጋፃ ከይደታ፤ ህንተ ትምርትያን ዳሮታ ꬉብደታ፤ ታኒ ሌወራ ጫቅዳ ጫቁዋ መንꬅደታ። 9 ሄሳ ግሾ፥ ህንተ ታ ኦግያን ቦና እፅድ፥ ህንተ ትምርትያን አሳ ግዶን ሻሄተꬅ መꬍያ ግሾ፥ ታ ህንተና አሳ ኡባ ስንꬃን ካታናዳነ ካዉያናዳ ኦꬃስ” ያጌስ ኡባፈ ዎልቃማ ጎዳይ።

ይሁድ ጫቆ ቃላ መንꬅስ

10 ኑ ኡባስ እስ አው ደኤስ ግደኔ? ኑና እስ ፆሳይ መꬍበነዬ? ያትን፥ ኑ እሶይ እሱዋስ አማነቶና እፅድ፥ ኑ ማይዛታ ጫቁዋ አይስ መንꬃኔ? 11 ይሁድ ጭምስ፤ እስራኤለንነ የሩሳላመን ቱናባይ ኦሰትስ፤ ይሁድ አላጋ ፆሳ ማጫ ናይታ ኤክድ፥ ጎዳይ ዶስያ ፆሳ ኬꬃ ቱንስስ። 12 ሄሳ ታማርሰይነ ካልያ ኦንካ፥ ኡባፈ ዎልቃማ ጎዳስ ያርሾ ኤህያኮካ፥ ጎዳይ እያ ያይቆባ ዱንካንያፐ ꬋይሶ።

13 ቃስ ህንተ ኦꬅያ ሀራባይ አይበ ጊኮ፥ ጎዳይ ህንተ ያርሹዋኮ ፄሎና ግሾ ዎይኮ ኡፋይሳን ኤኮና ግሾ ያርሾ በሳ አፉꬃን፥ ዬሆንነ አዛኖን ኩንꬄታ። 14 ህንተ፥ “እ ኑ ያርሹዋ አይስ ኤከኔ?” ያግድ ኦይቼታ። ሄስ ሀንዳይ፥ ህንተ፥ ህንተ ናአተꬃ ማቸራ ጫቅዳ ጫቁዋ መንꬅዳ ግሾነ ጭምዳ ግሾሳ፤ እያ ነ ምየነ ነ ጫቆ ማቾ ግድያ ግሾ ጎዳይ ማርካ። 15 ጎዳይ ህንተዉነ ህንተ ማቸታስ እስ አሳተꬅነ እስ አያን ዳና መላ ኦꬅቤኔ? ሄሳ አይስ ኦꬅዴ? ፆሳ ያይያ ኮቸ ዳና መላ ኮይዳ ግሾሳ። ሄሳ ግሾ፥ ህንተ አያና ናግተ፤ ህንተ ናአተꬃ ማቸታ ጭሞፍተ።

16 “ታኒ ጎዳይ፥ እስራኤለ ፆሳይ፥ አዝን ባ ማችዉ የዳናይሳ እꬃይስ፤ ባ ማኡዋ ኢታ ኦሶን ካምያ ኦናካ ታ እፃይስ። ሄሳ ግሾ፥ ህንተ አያና ናግተ፤ ህንተ ናአተꬃ ማቸታ ጭሞፍተ” ያጌስ ኡባፈ ዎልቃማ ጎዳይ።

ፕርዳ ጋላሳ

17 ህንተ፥ ህንተ ኦዳን ጎዳ ሳለꬅደታ።

ህንተ ዛሪድ፥ “ኑኒ እያ ዋትድ ሳለꬅዶ?” ያጌታ።

ህንተ እያ ሳለꬅዳይ፥ “ኢታ ኦꬅያ ኡባይ ጎዳ ስንꬃን ሎኦ፤ እካ ኤንታን ኡፋይቴስ” ያጉሳና፤ ዎይኮ፥ “ፅሎ ፕርድያ ፆሳይ አዉን ደኢ?” ያጉሳና።

3

1 “ሄኮ፥ ታ ስንꬃን ኦገ ጊግሳና መላ ታ ኪታንቹዋ ካሰታዳ ኪታና። ህንተ ኮያ ጎዳይ ቆፖና ደእሽን ባ ኬꬃ ያና። ህንተ ኡፋይሳን ናግያ፥ ጫቆ ኪታንቾይ ያና” ያጌስ ኡባፈ ዎልቃማ ጎዳይ።

2 ሽን እ ብራ ሴርስድ ጌሽያ ታማ መላነ ማኡዋ ሜጭያ ሳሙና መላ ግድያ ግሾ፥ እ ያ ጋላሳን ዳንዳእ ኤቃናይ ኦኔ? ቃስ እ ቆንጭያ ዎደ እያ ስንꬃን ኤቃናዉ ዳንዳኤይ ኦኔ? 3 እ ብራ ሼሽያነ ጌሽያ አሳዳ ኡታና። እ ሌወ ኮቻታ ብራዳነ ዎርቃዳ ጌሻና። ሄ ዎደ ኤንቲ ጎዳስ ፅሎተꬃን ያርሾ ያርሻና። 4 ሄ ዎደ ይሁዳነ የሩሳላመ ያርሾይ በን ዎደታነ አꬍዳ ላይꬃዳ ጎዳ ኡፋይስያባ ግዳና።

5 “ሄሳፈ ጉየ፥ ፕርዳስ ታኒ ህንተኮ ያዳ፥ ብታንቾታ፥ ላመይሳታ፥ ዎርዶን ጫቀይሳታ፥ ኦሳንቾታ ዳሞዘ ድገይሳታ፥ አምኤታነ ይኦታ ኡንኤይሳታ፥ በታንቾታስ ፕርዳ ድገይሳታነ ታዉ ያዮናይሳታ ቦላ ኤሶን ማርካታና” ያጌስ ኡባፈ ዎልቃማ ጎዳይ።

ፆሳባ ካይሶቶ

6 “ታኒ ጎዳይ ላመትከ፤ ሄሳ ግሾ፥ ህንተኖ ያይቆባ ኮቻቶ፥ ህንተ ꬋይበከታ። 7 ህንተ ማይዛታ ዎደፐ ዶምድ፥ ታ ዎጋፐ ካረ ከይደታ፤ እያ ናግበከታ። ሀእ ታኮ ስምተ፤ ታንካ ህንተኮ ስማና” ያጌስ ኡባፈ ዎልቃማ ጎዳይ።

ሽን ህንተ፥ “ኑኒ አይ ኦገን ስምኖ?” ያግድ ኦይቼታ።

8 “አስ ፆሰ ካይሶቲ? ሽን ህንተ ታና ካይሶትደታ።”

ቃስካ ህንተ፥ “ኑኒ ነና ዋትድ ካይሶትዶ? ያጌታ።

“ህንተ አስራታንነ እሞታን ታና ካይስደታ። 9 እስራኤለ አሳ ኡባይ ታና ካይሶትዳ ግሾ፥ ህንተ ባደትዳይሳታ። 10 ታ ኬꬃን ካꬅ ዳና መላ አስራታ ኡባ ሻለን የግተ። ያትድ፥ ታኒ ሳሎ ማስኮትያ ዶያዳ አንጆ ህንተዉ ፓላህሳዳ እሞና እፅኮ ሄሳን ታና ፓጭተ” ያጌስ ኡባፈ ዎልቃማ ጎዳይ።

11 “ካꬅ ሞና መላ ታኒ ህንተ ግሾ፥ ጎንዱዋ ሴራና፤ ጋደን ደእያ ዎይነ አይፈይካ ቆቆፈተና። 12 ህንተ ቢታይ ዳናዉ እንጀትያ ቢታ ግድያ ግሾ፥ ካዎተꬃት ኡባይ ህንተና አንጀትዳይሳታ ያጋና” ያጌስ ኡባፈ ዎልቃማ ጎዳይ።

13 ጎዳይ ሀይሳዳ ያጌስ፦ “ህንተ ታ ቦላ ምኖ ቃላ ኦደትደታ። ያትድ ቃስ፥ ‘ኑኒ ነ ቦላ ዎይግድ ምኖ ቃላ ኦደትዶ?’ ያግድ ኦይቼታ።

14 “ህንተ፥ ‘ፆሳስ ኦይስ ሀዳ፤ እያ ኪታ ናግድ፥ ኡባፈ ዎልቃማ ጎዳ ስንꬃን አዛንያ አሳዳ ስመረተꬅ ኑና አይ ማድዴ? 15 ሀእካ ኑኒ ኦቶረይሳታ አንጀትዳይሳታ ጎስ፤ ኢታ ኦይሳት ዱረቶሶና፤ ሀር አቶሽን ኤንቲ ፆሳ ፓጭሸካ ከስ ኤኮሶና’ ያጌታ” ያጌስ ፆሳይ።

16 ሄ ዎደ ጎዳስ ያየይሳት እሶይ እሱዋራ ኦደትዶሶና፤ ጎዳይካ ሀይዝድ ስእስ። ጎዳስ ያየይሳትነ እያ ሱንꬃ ቦንቸይሳት ዶገቶና መላ ኤንታ ሀሳይስያ ማፃፋይ እያ ስንꬃን ፃፈትስ። 17 “ኤንቲ ታባ ግዳና፤ ታኒ ኦꬅያ ጋላስ ኤንቲ ታዉ ቡዞ ሚሸ ግዳና፤ አው ባዉ ኦꬅያ ባ ናአ ማረይሳዳ ታኒ ኤንታ ማራና። 18 ሄ ዎደ ህንተ ስሚድ ፅሉዋነ ናጋራንቹዋ ግዶን፥ ፆሳስ ኪተተይሳነ ኪተቶናይሳ ግዶን ደእያ ዱማተꬃ በአና” ያጌስ ኡባፈ ዎልቃማ ጎዳይ።

4

ጎዳ ጋላሳ

1 “ሄኮ፥ ጮጨ ታማዳ ኤፅያ ጋላስ ያና፤ ኦቶራንቾትነ ኢታ ኦይሳት ኡባይ ቡረ መላ ግዳና። ሄ ያ ጋላሳይ ኤንታ ፁጋና፤ ኤንታዉ ፃጶነ ፄራ አሸና” ያጌስ ኡባፈ ዎልቃማ ጎዳይ።

2 ሽን “ህንተዉ፥ ታ ሱንꬃስ ያየይሳታስ፥ ፅሎተꬃ አው ባ ቀፈ ጋርሳን ፓፆተꬅ ኤክድ ከያና። ህንተ ቃሾፐ የደትዳ ኮኦ ጋሎዳ ጉፓና። 3 ታኒ ኦꬅያ ጋላስ፥ ናጋራንቾት ህንተ ቶሆፐ ጋርሳን ብድን ግዳና፤ ህንተ ኤንታ የꬋና” ያጌስ ኡባፈ ዎልቃማ ጎዳይ።

4 “እስራኤለ አሳይ ኪተታና መላ ታኒ ኮሬባ ዙማ ቦላ ታ አይልያ ሙሰ ባጋራ እምዳ ህግያነ ኪታ አኬክተ።

5 “ሄኮ፥ ግታነ ያሽያ ጎዳ ጋላሳይ ያናፐ ካሰታዳ፥ ታኒ ህንተዉ ናብያ ኤልያሳ ኪታና። 6 ታኒ ያዳ ቢታ ባደꬃን ꬋይሶና መላ አዋታ ዎዛና ናይታኮ፥ ናይታ ዎዛና አዋታኮ ዛራና” ያጌስ።

ማቶሳ ዎንገላ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

ማቶስ ፃፍዳ

የሱስ ክርስቶሳ ዎንገላ

ጋꬃ ቆፋ

ማቶሳ ዎንገላይ፥ ያና ጌተትድ ኡፋይሳን ናገተይ አሽያ የሱሳ ግደይሳነ ፆሳይ ጋልአ ጫቁዋን ባ አሳስ እምዳ ኡፋይሳ ቃላ ፖልዳይ እያ ባጋራ ግደይሳ ኦድያ ዎንገላ። ሀ ዎንገላይ የሱሲ ኤንታ ግዶን የለትድ ድጭዳ አይሁደታ ፃላላስ ግዶናሽን፥ ኩመꬃ አላምያሳ።

ማቶስ ባ ማፃፋ የሱሳ የለተꬃን ዶምድ፥ እያ ፃማቀተꬃነ እያ ፓጨተꬃ ኦዴስ። ካልድ፥ እ ጋልላን ሳባክዳባ፥ ታማርስዳባነ ሀርጋንቾታ ፓꬅዳባ ኦዴስ። የሱሲ ጋልላፐ የሩሳላመ ብዳይሳነ ሳአ ቦላ ደእሸ ዉርሰꬃ ሳምንታን ሀንዳባታ፥ ሄስካ፦ እያ ካቀተꬃ፥ እያ ሀይቁዋነ እያ ደንዱዋ ቆንጭሴስ።

ሀ ዎንገላይ፥ የሱሲ ፆሳ ህገ ብርሻናዉ ማት ደኤይሳነ ፆሳ ካዎተꬃባ ታማርስያ ግታ አስታማረ ኦꬅድ ኤኬስ። እያ ትምርተይ፥ ዱማ ዱማ ማራን ጊገትዳ እቻሹ ክፍለታን ሻከቴስ።

1. ፆሳ ካዎተꬃን ደእያ አሳ ሀኖታ፥ ማታነ ዉርሰꬃ ቃዳ ኦድያ ዙማ ቦላ ትምርትያ (ሸም 5—7)።

2. ታማነ ናምኡ ታማረት ዎንገላ ኦዳናዉ ብያ ዎደ ኤንታዉ እመትዳ ኪታ (ሸም 10)።

3. ፆሳ ካዎተꬃባ ታማርሳናዉ ሺቅዳ ዱማ ዱማ ሌምሶታ (ሸም 13)።

4. የሱሳ ታማረ ገይሳስ ብርሸꬃይ አይ ጉሰኮ ታማርስያ ትምርተ (ሸም 18)።

5. ዎደ ዉርሰꬅነ ፆሳ ካዎተꬃ ዩሳባ ኦድያ ትምርተ (ሸም 24—25)።

ማፃፋ አይፈ ቆፋታ

የሱስ ክርስቶሳ የለተꬅነ እያ ሱሳ (1:1—2:23)

ፃማቅያ ዮሃንሳ ኦሱዋ (3:1-12)

የሱሳ ፅንቃተነ ፓጨተꬅ (3:13—4:11)

የሱሲ ጋልላን ባ ኦሱዋ ኦይከꬅ (4:12—18:35)

ጋልላፐ የሩሳላመ ጋካናዉ (19:1—20:34)

የሩሳላመ ሄራን አꬅድ ዉርሰꬃ ሳምንታ (21:1—27:66)

ጎዳ ሀይቆፐ ደንዱዋነ አሳስ ቆንጨꬅ (28:1-20)

1

የሱሳ የለታ ሱሳ

(ሉቃ 3:23-38)

1 ሀይሳፈ ካልድ ፃፈትዳይስ ዳዊታ ናአ አብራሃመ ናአ ግድዳ የሱስ ክርስቶሳ የለተꬃ።

2 አብራሃመይ ይሳቃ የልስ፤

ይሳቅ ያይቆባ የልስ፤

ያይቆብ ይሁዳነ እያ እሻታ የልስ፤

3 ይሁድ ትማርፐ ፋረሳነ ዛራ የልስ፤

ፋረስ አስሮመ የልስ፤

አስሮመይ ራመ የልስ፤

4 ራመይ አምናዳበ የልስ፤

አምናዳበይ ናአሶና የልስ፤

ናአሶን ሳልሞና የልስ፤

5 ሳልሞና ራብፐ ቦኤዛ የልስ፤

ቦኤዝ ኡሩትፐ እዮቤዳ የልስ፤

እዮቤድ እሰየ የልስ፤

6 እሰየይ ካዋ ዳዊታ የልስ፤

ዳዊቲ ኮይሮ ኦርዮ ማቸፈ ሶሎሞነ የልስ፤

7 ሶሎሞነይ ኦሮብኣማ የልስ፤

ኦሮብኣመይ አብያ የልስ፤

አብይ አሳፋ የልስ፤

8 አሳፍ እዮሳፈፃ የልስ፤

እዮሳፈፅ እዮራማ የልስ፤

እዮራም ኦዝያና የልስ፤

9 ኦዝያን እዮአታመ የልስ፤

እዮአታም አካዛ የልስ፤

አካዝ ህዝቅያሳ የልስ፤

10 ህዝቅያስ ምናሰ የልስ፤

ምናሰይ አሞነ የልስ፤

አሞን እዮስያሳ የልስ፤

11 እስራኤለ አሳይ ድኤትድ ባብሎነ ቢታ ብዳ ዎደ እዮስያስ እኮንያናነ እያ እሻታ የልስ። *

12 ባብሎነ ቢታ እስራኤለ አሳይ ድኤትድ ብዳፐ ጉየ እኮንያን ሳላትያላ የልስ።

ሳላትያል ዛሩባበላ የልስ፤

13 ዛሩባበል አብድዩ የልስ፤

አብድዩይ ኤልያቄመ የልስ፤

ኤልያቄም አዛራ የልስ፤

14 አዛር ሳዶቃ የልስ፤

ሳዶቅ አክመ የልስ፤

አክመይ ኤልዩዳ የልስ፤

15 ኤልዩድ አላዛራ የልስ፤

አላዛር ማታነ የልስ፤

ማታነይ ያይቆባ የልስ፤

16 ያይቆብ ዮሰፋ የልስ፤

ዮሰፍ ክርስቶሳ ጌተትያ የሱሳ የልዳ ማይራም አዝና።

17 ህዛ፥ የለተꬃይ አብራሃመፐ ዳዊታ ጋካናዉ ታማነ ኦይዳ። ዳዊታፐ ብድ ባብሎነ ድኡዋ ጋካናዉ ታማነ ኦይዳ። ባብሎነ ድኡዋፐ ብድ ክርስቶሳ ጋካናዉ ታማነ ኦይዱ የለተꬅ ግዴስ።

የሱስ ክርስቶሳ የለተꬅ

(ሉቃ 2:1-7)

18 የሱስ ክርስቶሳ የለተꬃ ታርከይ ሀይሳፈ ካለይሳ። እያ አይያ ማይራማ ዮሰፋስ ኦይሸታ ደአሸ ዮሰፋራ ጋሄቶና ጌሻ አያናፐ ቃንꬃታሱ።* 19 ዮሰፍ ፅሎ አስ ግድዳ ግሾ እዮ አሳን ከሳናዉ ኮይቤና። ያንያ ግሾ ቆሳን እዮ አጋናዉ ቆፕስ። 20 እ ሄ ቆፋን ደእሽን ፆሳ ኪታንቾይ አሙሆን ቆንጭድ፥ “ዳዊታ ናአዉ፥ ዮሰፋ፥ ማይራማ ቃንꬃትዳይ ጌሻ አያናፐ ግድያ ግሾ እዮ ኤካናዉ ያዮፋ” ያግስ። 21 እያ አደ ናአ የላና፥ እ ባ ደርያ ኤንታ ናጋራፐ አሽያ ግሾ እያ ሱንꬃ ነ የሱሳ ጋዳ ፄጋና። *

22 ጎዳይ ናብያ እሳያሳ ዶናን፥ 23 “ሄኮ ጌላእያ ቃንꬃታና፤ አደ ናአ የላና፤ እያ ሱንꬃይ አማኑኤላ” ጌተታና ጎይስ ፖለታና መላ ሀ ኡባይ ሀንስ። አማኑኤላ ገይሳስ ብርሸꬃይ “ፆሳይ ኑራ ደኤስ” ጉሱ። *

24 ዮሰፍ ꬍስኮፈ ባርክድ ጎዳ ኪታንቾይ ኪትዳይሳ መላ ማይራሞ ባ ሶ ኤፍስ። 25 ሽን ባ ባይራ ናአ የላና ጋካናዉ እዮ ቦችቤና፤ * የለትዳ ናአካ የሱሳ ግድ ፄግስ። *

2

ዶሎሀፐ ይዳ አሳታ

1 ካዋ ሄሮዲሳ ዎደን የሱሲ ይሁዳ ቢታን ቤተለመ ካታማን የለትዳፐ ጉየ ፆልንቶ ታይብያ አሳት ዶሎሀፐ የሩሳላመ ይድ፥ 2 “የለትዳ አይሁደ ካዎይ አዉን ደኢ? ኑኒ ዶሎሀ ባጋራ ከይዳ እያ ፆልንቱዋ በእድ እያዉ ጎይናናዉ ይዳ” ያግድ ኦይችዶሶና። 3 ካዎይ ሄሮዲስ ሄሳ ስእዳ ዎደ ዳጋምስ። የሩሳላመን ደእያ አሳ ኡባይካ ዳጋምዶሶና። 4 ሄሮዲስ ካህነ ሀላቃታነ ህገ አስታማረታ ባኮ ፄግድ፥ “ክርስቶስ አዉን የለታንደሻ?” ያግድ ኤንታ ኦይችስ።

5 ኤንትካ፥ “ይሁዳ ቤተለመና፤ ናበይ፥

6 ‘ይሁዳን ደእያ ቤተለመ፥ *

ይሁዳን ደእያ ጎባ ካታማታፐ፥

ኔኒ አይብንካ ጉፃካ።

ታ ደርያ እስራኤለ አይሳናይስ፥

ኔፐ ከያና’ ግድ ፃፍስ”

ያግዶሶና።

7 ሄሳፈ ጉየ፥ ሄሮዲስ ዶሎሀፐ ይዳ አሳታ ጌማን ፄግድ፥ ፆልንቱዋ ኤንቲ በእዳ ዎድያ ኤንታፈ ጌሽድ ኤርስ። 8 እ ኤንታና ቤተለመ የድሸ፥ “ብድ የለትዳ ናኣ ምንꬅድ ኮይተ፤ እያ ህንተ ደምዳ ዎደ ታካ ባዳ እያዉ ጎይናና መላ ስሚድ ይሸ ታዉ ኦድተ” ያግስ። 9 ኤንትካ ካዎይ ሄሮዲስ ግዳይሳ ስእድ ብዶሶና። ኤንቲ ዶሎሀ ባጋራ በእዳ ፆልንቶይ ኤንታና ካለꬅሸ ናአይ ደእያሱዋ ጋካናዉ ኤፍስ። 10 ኤንቲ ሄ ፆልንቱዋ በእዳ ዎደ ግታ ኡፋይስ ኡፋይትዶሶና። 11 ሶ ገልድ ናኣ ባ አየ ማይራምራ ደኤይሳ በእዶሶና። እያዉ ጉልባትድ ጎይንዶሶና። ባንታ ሳፅንያ ዶይድ ዎርቃ፥ እፃነነ ካርበ እያዉ እምዶሶና። 12 ኤንቲ ሄሮዲሳኮ ጉየ ስሞና መላ ፆሳይ አሙሆን ኤንታዉ ኦድን፥ ሀራ ኦገራ ባንታ ቢታ ስምዶሶና።

ግብፀ ባቃቶ

13 ዶሎሀ ባጋፈ ይዳ አሳት ብዳፐ ጉየ፥ ጎዳ ኪታንቾይ ዮሰፋስ አሙሆን ቆንጭድ፥ “ሄሮዲስ ናኣ ዎꬋናዉ ኮይያ ግሾ ደንዳ፤ ኤለሳዳ ናኣነ ናኣ አይዉ ኤካዳ ግብፀ ቢታ ባ። ነ ስማና ዎድያ ታ ነዉ ኦዳና ጋካናዉ ያን ጋምአ” ያግስ።

14 ሄሳ ግሾ፥ ዮሰፍ ሄ ቃማን ደንድድ፥ ናኣነ ናኣ አይዉ ኤክድ ግብፀ ብስ። 15 ናብያ ዶናን ፆሳይ፥ “ታኒ፥ ታ ናኣ፥ ግብፀ ቢታፈ ፄጋስ”* ጌተትዳ ቃላይ ፖለታና መላ ሄሮዲስ ሀይቃና ጋካናዉ እ ያን ደእስ።

16 ሄሳፈ ጉየ፥ ዶሎሀ ባጋፈ ይዳ አሳት እያ ጭምዳይሳ ኤርዳ ዎደ ዳሮ ይሎትስ። እ ካሰ ኤንታፈ ስእዳይሳዳ ቤተለመንነ ሄ ሄራን ደእያ ናምኡ ላይꬅ ኩምዳይሳታነ ናምኡ ላይꬃፈ ጋርሳን ደእያ አደ ናይታ ኡባ ባ ዎታዳረታ የድድ ዎꬍስስ።

17-18 ናብያ ኤርምያሳ ዶናን፥

“ዬሆይነ ዘለልስ፥

ራማ ካታማን ስኤትስ።

ራሄላ ባ ናይታስ ዬካዉሱ፤

ኤንቲ ሀይቅዳ ግሾ

ምነታናዉ ዳንዳአቡኩ”

ግድ ኦድዳይስ ፖለትስ። *

ናዝረተ ስሙዋ

19 ሄሮዲስ ሀይቅዳፐ ጉየ ግብፀን ጎዳ ኪታንቾይ ዮሰፋስ አሙሆን ቆንጭድ፥ 20 “ናኣ ዎꬋናዉ ኮይያ አሳት ሀይቅዳ ግሾ፥ ደንዳዳ ናኣነ ናኣ አይዉ ኤካዳ እስራኤለ ቢታ ስማ” ያግስ።

21 ዮሰፍ ደንድድ ናኣነ ናኣ አይዉ ኤክድ እስራኤለ ቢታ ስምስ። 22 ሽን አርከልዮስ ይሁዳን ባ አዋ ሄሮዲሳ በሳን ካዎትዳይሳ ስእዳ ዎደ ያ ባናዉ ያይስ። ፆሳይ አሙሆን እያዉ ቆንጭስን ጋልላ ቢታ ብስ። 23 ናበታ ዶናን፥ “ናዝረተ አስ ጌተታና” ግድ ኦደትዳይስ ፖለታና መላ ናዝረተ ካታማ ብድ ያን ደእስ። *

3

ፃማቅያ ዮሃንስ ኦገ ጊግሷ

(ማር 1:1-8፤ ሉቃ 3:1-17፤ ዮሀ 1:19-28)

1-2 ሄ ዎደ ፃማቅያ ዮሃንስ፥ “ፆሳ ካዎተꬃይ ማታትዳ ግሾ ህንተ ናጋራፐ ስምተ” ያግድ ሳባክሸ ይሁዳ መላ ቢታ ብስ። * 3 ናብያ እሳያስ ዮሃንሳባ ኦድዳይሳ መላ፥

“መላ ቢታን፥

እሶይ ባ ቃላ ꬎቁ ኦꬅድ፥

‘ጎዳ ኦግያ ጊግስተ።

እያ ሆሮጋ ፕድ ኦꬅተ’ ግስ”*

ያገትዳይ እያሳ ያግስ።

4 ዮሃንስ ግማለ እክሰፐ ኦሰትዳ አፍላ ማኤስ። ባ ፄሳን ዳፎ ዳንጬስ። እ ምያ ካꬃይካ ቦለነ ደገራ ኤስ። * 5 አሳይ ሄ ዎደ የሩሳላመ ካታማፐ፥ ይሁዳ ቢታ ኡባፈነ ዮርዳኖሰ ሻፋ ሄራፐ እያኮ ዮሶና። 6 ባንታ ናጋራ ፓፅድ ዮርዳኖሰ ሻፋን ዮሃንሳ ኩሸን ፃማቀቶሶና።

7 ዮሃንስ፥ ዳሮ ፋርሳወትነ ሳዱቃወት ፃማቀታናዉ ባኮ የይሳታ በእድ፥ ኤንታኮ፥ “ሀ ኢታ ሾሻቶ፥ ያና ፆሳ ሀንቁዋፈ ባቃታና መላ ህንተና ኦነ ዞርዳይ?* 8 ህዛ፥ ህንተ፥ ህንተ ናጋራፐ ስምዳይሳ ኤርስያባ ኦꬅተ። 9 ህንተ፥ ህንተ ዎዛናን፥ ‘አብራሃመይ፥ ኑ አዋይ ደኤስ’ ግድ ቆፖፍተ። ሎይꬅ ስእተ! ፆሳይ ሀ ሹቻታፐ አብራሃመስ ናአ ከሳናዉ ዳንዳኤስ። * 10 ቤፀይ ምꬃ ፃጶን ጊግድ ኡትስ፤ ሎኦ አይፈ አይፎና ምꬃ ኡባይ ቃንፀትድ ታማን የገታና። *

11 “ህንተ፥ ህንተ ናጋራፐ ስምዳይሳ ኤርሳናዉ ታኒ ህንተና ሃꬃን ፃማቃይስ። ሽን ታፐ ጉየራ የይስ ህንተና ጌሻ አያናንነ ታማን ፃማቃና። እ ታፐ ዳሮ ዎልቃሜስ፤ ታኒ ሀር አቶሽን እያ ጫማ ቶካናዉካ በስከ። 12 ካꬃ ጌሽያ ፕይ እያ ኩሸን ደኤስ። ካꬃ ሎይꬅ ጌሼስ፤ ግስትያ ባ ሻልያን ቆላና፥ ሽን ፑኑዋ ቶኦና ታማን ፁጋና” ያግስ።

የሱሳ ፃማቀተꬃ

(ማር 1:9-11፤ ሉቃ 3:21-22)

13 ሄ ዎደ የሱሲ ዮሃንሳ ኩሸን ፃማቀታናዉ ጋልላፐ ዮርዳኖሰ ሻፋ ብስ። 14 ሽን ዮሃንስ እያ ድጋናዉ ኮይድ፥ “ታኒ ነናን ፃማቀታናዉ ኮሽሽን ኔኒ ታኮ ያይ?” ያግስ። 15 ሽን የሱሲ ዛሪድ፥ “ፆሳይ ኑፐ ኮያባ ኡባ ኑ ፖላናዉ በሲያ ግሾ፥ ሀእ ታዉ ኤሮ ጋ” ያግስ። ዮሃንስ እያዉ ኤሮ ግድ ኤክስ። 16 የሱሲ ፃማቀትዳ መላ ሃꬃፈ ከይስ። ኢራካ ሳሎይ ዶየትን ፆሳ አያናይ ሆለዳ ይሽን ቃስ ባ ቦላ ዎልአምድ ዎꬍሽን በእስ። 17 ሄ ዎደ፥ “ታ ዶስያ፥ እያን ታና ኡፋይስያ ታ ናአይ ሀይሳ” ግያ ቃላይ ሳሎፐ ይስ። *

4

የሱሳ ፓጨተꬃ

(ማር 1:12-13፤ ሉቃ 4:1-13)

1 ሄሳፈ ጉየ፥ ፃላሄይ የሱሳ ፓጫና መላ ጌሻ አያናይ የሱሳ መላ ቢታ ኤፍስ። * 2 ኦይታሙ ቃማነ ኦይታሙ ጋላስ ፆምዳፐ ጉየ ኮሻትስ። 3 ፃላሄይ የሱሳኮ ይድ “ኔኒ ፆሳ ናአ ግድኮ፥ አነ ሀ ሹቻት ኡይꬅ ግዳና መላ ኪታ” ያግስ።

4 የሱሲ ዛሪድ፥ “ ‘አስ ፆሳ ዶናፐ ከይያ ቃላ ኡባን ደኤስፐ አትሽን፥ ኡይꬃ ፃላላን ዴና’ ጌተትድ ፆሳ ቃላን ፃፈትስ”* ያግስ።

5 ካልድካ፥ ፃላሄይ የሱሳ ጌሻ ካታማ ኤፍድ፥ ፆሳ ኬꬃ ሁጵያ ከስድ፥ 6 “ኔኒ ፆሳ ናአ ግድኮ፥ አነ ዱገ ሳአን ኩንዳ። *

“ ‘ነ ቶሆይ ሹቻን ꬉበቶና መላ፥

ባንታ ኩሽያን ነና ደንꬃና መላ፥

ፆሳይ ባ ኪታንቾታ ነ ግሾ ኪታና’

ጌተትድ ፆሳ ቃላን ፃፈትስ” ያግስ።

7 የሱሲ እያኮ፥ “ቃስካ፥ ‘ፆሳ ቃላን ነ ጎዳ፥ ነ ፆሳ ፓጮፋ’ ያገትድ ፃፈትስ” ግድ ዛርስ። *

8 ዉርሰꬃን ፃላሄይ የሱሳ እስ ዎልቃማ ዙማ ሁጰ ከስድ አላምያ ካዎተꬃታ ኤንታ ቦንቹዋራ እስፈ በስድ፥ 9 “ነ ታዉ ኩንዳዳ ጎይንኮ ታ ነዉ ሀ ኡባ እማና” ያግስ።

10 የሱሲ ዛሪድ፥ “ሀ ፃላህያዉ፥ ታፐ ሃካ! ‘ነ ጎዳ፥ ነ ፆሳ ጎይና፥ እያ ፃላላ ሀጋዛ’ ጌተትድ ፆሳ ቃላን ፃፈትስ” ያግስ። *

11 ሄሳፈ ጉየ፥ ፃላሄይ አግድ ብስ፤ ኪታንቾት ይድ እያ ሀጋዝዶሶና።

የሱሳ ታማርሶ ዶመꬃ

(ማር 1:14-15፤ ሉቃ 4:14-15)

12 የሱሲ፥ ዮሃንስ ቃሸቶይሳ ስእዳ ዎደ ጋልላ ቢታ ብስ። * 13 ናዝረተ ካታማ አግድ ዛብሎናንነ ንፍታለመ ሄራን፥ አባ ማታን ደእያ ቅፍርናሆማ ካታማ ብድ ያን ደእስ። * 14 ሄስ ሀንዳይ ናብያ እሳያሳ ዶናን፥

15 “ዛብሎና ቢታን፥ ንፍታለመ ቢታን፥

ዮርዳኖሰ ሻፋፐ ሄፍንꬃን፥

አባ ኦግያ ጋፃን ደእያ፥

አይሁደ ግዶና ደረይ ደእያ ጋልላን፥ *

16 ꬉማን ደእያ ደረይ፥

ዎልቃማ ፖኦ በእስ።

ሀይቆ ኩያ ቢታን፥

ደኤይሳታስ ፖኦይ ከይስ”

ያግድ ኦደትዳ ቃላይ ፖለታና መላሳ።

17 ሄ ዎደፐ ዶምድ የሱሲ፥ “ፆሳ ካዎተꬃይ ማታትዳ ግሾ ህንተ ናጋራፐ ስምተ” ያግድ ቃላ ሳባኬስ። *

ኮይሮ ታማረታ ፄገꬃ

(ማር 1:16-20፤ ሉቃ 5:1-11)

18 የሱሲ ጋልላ አባ ማታራ አꬍሸ ናምኡ እሻታ፥ ጰፅሮሳ ጌተትያ ስሞናነ እያ እሻ እንድርያሳ በእስ። ኤንቲ ሞሎ ኦይከይሳታ ግድዳ ግሾ ባንታ ግትያ አባን የጎሶና። 19 የሱሲ ኤንታና፥ “ሃ ዪተ፤ ታና ካልተ፤ ታኒ ህንተና አሰ ኦይꬅ ታማርሳና” ያግስ። 20 ኤንትካ፥ ኤለስድ ባንታ ግትያ የግ አግድ የሱሳ ካልዶሶና።

21 የሱሲ ያፐ ቡሮ ገደ ስን አꬍሸ ሀራ ናምኡ እሻታ፥ ዛብድዮሳ ናይታ፥ ያይቆባነ ዮሃንሳ በእስ። ባንታ አዋ ዛብድዮሳራ እስፈ ዎጎሉዋ ግዶን ባንታ ግትያ ጊግሰይሳታ ፄግስ። 22 ኤንትካ፥ ኤለስድ ባንታ ዎጎሉዋነ ባንታ አዋ አግድ የሱሳ ካልዶሶና።

የሱሲ ሀርጋንቾታ ፓꬅስ

(ሉቃ 6:17-19)

23 የሱሲ አይሁደ ዎሳ ኬꬃታን ታማርስሸ፥ ሳሎ ካዎተꬃ ዎንገላ ኦድሸነ ዱማ ዱማ ሀርግያፈ አሳ ፓꬅሸ ጋልላ ቢታ ኡባን ዩይስ። *

24 ሄሳፈ ደንዶይሳን እያ ሱንꬃይ ሶረ ቢታ ኡባን ከይስ። ዱማ ዱማ ሀርገን ኦይከትዳይሳታነ ዋየተይሳታ፥ ቱና አያናን ኦይከትዳይሳታ፥ ሾጭ የግያ ሀርገን ኦይከትዳይሳታነ፥ ጉንዳታ እያኮ ኤህዶሶና፤ እካ ኤንታና ፓꬅስ።

25 አሳይ ጋልላፐ፥ ታሙ ካታማታፐ፥ የሩሳላመፐ፥ ይሁዳፐነ ዮርዳኖሰ ሻፋ ሄፍንꬃን ደእያ ቢታፈ ይዳ ዳሮ አሳይ እያ ካልዶሶና።

5

ደረ ቦላ ታማርስዳ ትምርተ

1 ዳሮ ደረይ ሺቅዳይሳ የሱሲ በእዳ ዎደ ዙማ ቦላ ከይድ ኡትስ። እያ ታማረት እያኮ ሺቅን፥ 2 ሀይሳዳ ያግድ ታማርስስ፦

ቱማ ኡፋይስ

(ሉቃ 6:2-23)

3 “ባንታ አያናን ማንቆት አንጀትዳይሳታ፥

ሳሎ ካዎተꬃይ ኤንታሳ።

4 ዬከይሳት አንጀትዳይሳታ፥

ኤንቲ ምንꬆ ደማና። *

5 ባንታ ዎዛናን አሽከት አንጀትዳይሳታ፥

ኤንቲ ሳኣ ላታና። *

6 ፅሎባ ኦꬃናዉ ኮሻተይሳትነ ሳሞተይሳት አንጀትዳይሳታ፥

ኤንቲ ካላና። *

7 ማረይሳት አንጀትዳይሳታ፥

ኤንቲ ማሮተꬅ ደማና።

8 ዎዛና ጌሻት አንጀትዳይሳታ፥

ኤንቲ ፆሳ በአና። *

9 ስገይሳት አንጀትዳይሳታ፥

ኤንቲ ፆሳ ናይታ ጌተትድ ፄገታና።

10 ፅሎባ ኦꬅያ ግሾ ግድ፥

ጎደተይሳት አንጀትዳይሳታ፥

ሳሎ ካዎተꬃይ ኤንታሳ። *

11 “አሳይ ህንተና ታ ግሾ ግድ ጫይያ ዎደ፥ ጎድያ ዎደነ ህንተ ቦላ ኢታባ ኡባ ዎርዶን ኦድስያ ዎደ ህንተ አንጀትዳይሳታ። * 12 ህንተ ዎይቶይ ሳሎን ግታ ግድያ ግሾ ኡፋይትተ፥ ሀሹ ጊተ። ህንተፈ ካሰ ደእያ ናበታ ሄሳዳ ጎድዶሶና። *

ማፅነነ ፖኦ

13 “ህንተ ቢታስ ማፅነ፤ ማፅነይ ባ ማፅነተꬃ አግኮ፥ ባ ማልኦተꬃ ዋት ዛር ደማኔ? ካረ ሆልን አሳን የታናፐ አትሽን፥ አይብስካ ማደና። *

14 “ህንተ ቢታስ ፖኦ፤ ዙማ ቦላ ደእያ ካታምያ ቆሰታናዉ ዳንዳኡኩ። * 15 ፆምፐ ኦይꬅድ ሶን ደእያ አሳ ኡባስ ፖአና መላ ꬎቃ ሶን ዎꬄስፐ አትሽን፥ ዳሎ ግዶን ዎይ ባዋ። * 16 ሄሳ መላ አሳይ ህንተ ሎኦ ኦሱዋ በእድ፥ ሳሎን ደእያ ህንተ አዋ ቦንቻና መላ ህንተ ፖኦይ አሳ ስንꬃን ፖኦ። *

ሙሰ ህገ

17 “ታኒ ሙሰ ህግያነ ናበታ ቃላ ሻራናዉ ይዳ ህንተዉ ዳኖፖ። ታኒ፥ ኤንቲ ኦድዳይስ ቱማ ግደይሳ ቆንጭሳናዉ ያስፐ አትሽን፥ ሻራናዉ ያቢከ። 18 ታ ህንተዉ ቱማ ኦዳይስ፤ ሳሎይነ ሳእ አꬋና ጋካናዉ ህገ ኡባይ ፖለታናፐ አትሽን፥ ህግያፈ እስ ቃላይ ዎይኮ ፕዳለይ አና።* 19 ሄሳ ግሾ፥ ሀ ኪታታፐ ጉፅያ እስ ኪታ መንꬅያ ኦንካ ቃስ ሀራታ ሄሳꬆ ኦꬃና መላ ታማርሰይ ኦንካ ሳሎ ካዎተꬃን ኡባፈ ጉꬃ ግዳና። ሽን ሀ ኪታ ፖለይስነ ሀራታካ ፖላና መላ ታማርሰይ ሳሎ ካዎተꬃን ግታ ግዳና። 20 ታ ህንተዉ ኦዳይስ፤ ህንተ ፅሎተꬃይ ፋርሳወታ ፅሎተꬃፈነ ህገ አስታማረታ ፅሎተꬃፈ አꬎና እፅኮ፥ ሳሎ ካዎተꬃ ገለከታ።

ዎꬎባ

21 “ህንተ ማይዛታስ፥ ‘ዎꬎፕተ፤ ሸምፖ ዎꬍዳ ኦንካ ፕርደታና’ ጌተቶይሳ ስእደታ። * 22 ሽን ታ ህንተዉ ኦዳይስ፤ ባ እሻ ቦላ ሀንቀትያ ኡባይ ፕርደታና። ባ እሻ ጫይያ ኦንካ ዳይና ስን ፕርዳስ ሺቃና። ባ እሻኮ፥ ‘ኤያይ’ ግያ ኦንካ ቃስ ጋናመ ታማን ፕርደታና።

23 “ሄሳ ግሾ፥ ኔኒ ነ ያርሹዋ ያርሽያ ዎደ፥ ነ እሻ ቆህዳባይ ነዉ አኬከትኮ፥ 24 ነ ያርሹዋ ሄ በሳን አጋዳ ባ፤ ኮይሮታ ባዳ ነ እሻራ ጊጋ፤ ያታ ስማዳ፥ ነ ያርሹዋ ፆሳስ ያርሻ።

25 “ነና ሞተይሳራ ፕርዳ ኬꬅ ባሸ ኦገ ቦላ እያራ ጊጋ። ሄስ አቶ ጊኮ እ ነና ዳይና ስን ኤፋና። ዳይናይ ነና ቃቸይሳስ አꬅድ እማና፤ እ ነና ዎይነን የጋና። 26 ታ ቱማ ኦዳይስ፤ ነ ቦላ ፕርደትዳ አጩዋ እስ ሳንትመይ አቶና ጭጋ ኦንጋና ጋካናዉ ቃሾ ኬꬃፈ ከያካ።

ላይማተꬃባ

27 “ሀይሳፈ ካሰ፥ ‘ላይማቶፕተ’ ጌተቶይሳ ስእደታ። * 28 ሽን ታ ህንተዉ ኦዳይስ፥ ማጫስ ፄልድ፥ አሞትዳ ኡባይ ባ ዎዛናን ኢራ ላይማቴስ። 29 ነ ኡሻቻ አይፈይ ነዉ ናጋራስ ጋሶ ግድኮ፥ ከሳ ሆላ። ነ አሳተꬃይ ኩመꬅ ጋናመ ታማን ዎꬋናፐ ነ አሳተꬃፈ እሶይ ꬋይኮ ነዉ ሎኦ። * 30 ነ ኡሻቻ ኩሸይ ነዉ ናጋራስ ጋሶ ግድኮ፥ እያ ቃንፃ ሆላ። ነ አሳተꬃይ ኩመꬅ ጋናመ ታማን ዎꬋናፐ ነ አሳተꬃፈ እሶይ ꬋይኮ፥ ነዉ ሎኦ። *

ማቾ አንጆባ

(ማቶ 19:9፤ ማር 10:11-12፤ ሉቃ 16:18)

31 “ ‘ባ ማቼስ አንጆ ዎርቃተ እሞ’ ጌተትስ። * 32 ሽን ታ ህንተዉ ኦዳይስ፤ ባ ማቹያ ላይማቶና ደእሽን ብልያ ኦንካ እያ ላይማታና መላ ኦꬄስ። ሄሳዳካ፥ አንጀትዳ ማጫስዉ ኤክያ ኡባይ ላይማቴስ። *

ጫቆባ

33 “ህንተ ማይዛታኮ፥ ‘ዎርዶን ጫቆፍተ፤ ህንተ ፆሳ ስንꬃን ጫቅዳይሳ ፖልተ’ ጌተትዳይሳ ስእደታ። * 34 ሽን ታ ህንተዉ ኦዳይስ፤ ኡባራካ ጫቆፍተ። ፆሳይ ኡትያ አራታ ግድያ ግሾ፥ ሳሎን ጫቆፍተ። * 35 እያ ቶሆይ የꬍያ ሶ ግድያ ግሾ፥ ሳአንካ ጫቆፍተ። ግታ ካዋ ካታማ ግድያ ግሾ፥ የሩሳላመንካ ጫቆፍተ። * 36 ህንተ ብናናፐ እሱዋካ ቦꬅ ዎይኮ ካሬꬅ ኦꬃናዉ ዳንዳኦና ግሾ፥ ህንተ፥ ህንተ ሁጰንካ ጫቆፍተ። 37 ሄሳ ግሾ፥ ህንተ ቃላይ፥ ‘ኤ’ ዎይኮ ‘አካይ’ ግዶ። ሄሳፈ ካረ ከየይ ፃላሄፐ ዬስ።

ሀሎ ከዮፓ

38 “ ‘አይፈ ግሾ አይፈ፤ አቻ ግሾ አቸ’ ጌተትዳይሳ ስእደታ። * 39 ሽን ታ ህንተዉ ኦዳይስ፤ ህንተ ቦላ ኢታባ ኦꬅያ ኡራራ ኤቀቶፍተ። ኦንካ ነ ኡሻቻ ሻካላ ባቅኮ ነ ሀድርሳ ሻካላ በሳ። 40 እስ አስ ነ ሻምዝያ ኤካናዉ ነና ሞትኮ፥ ነ ኮትያ ጉጃዳ እማ። 41 እስ አስ ነና ዎልቃን ባባ ቶስድ እስ ሳተ ኦገ ባራ ባና መላ ነና ኡንኤꬅኮ፥ እያራ ናምኡ ሳተ ኦገ ባ። 42 ዎስያ ኦደስካ እማ፤ ኔፐ ታልአናዉ ኮይያ ኦናካ ድጎፋ።

ነ ሞርከታ ዶሳ

(ሉቃ 6:27-36)

43 “ ‘ነና ዶሰይሳ ዶሳ፤ ነና እፀይሳ እፃ’ ጌተቶይሳ ስእደታ። 44 ሽን ታ ህንተዉ ኦዳይስ፤ ህንተ ሞርከታ ዶስተ፤ ህንተና ቆሄይሳታስ ዎስተ። 45 ሄሳꬆ ህንተ ኦꬅኮ፥ ሳሎን ደእያ ህንተ አዋስ ህንተ ናይታ ግዳና። እ ኢታታስነ ሎኦታስ አዋ ከሴስ፤ ፅሎታስነ ናጋራንቾታስ ባ እራ ቡክሴስ። 46 ህንተና ዶስያ አሳ ፃላላ ህንተ ዶስኮ፥ ህንተዉ አይ ዎይቶይ ደኢ? ሀር አቶሽን፥ ቃራፃ ቃንፅሰይሳትካ ሄሳ ኦꬆሶና። 47 ህንተ፥ ህንተ እሻታ ፃላላ ሳሮꬅኮ፥ ሀራታፐ አይ ሀራ አꬍያባ ኦꬅደቲ? ሀር አቶሽን፥ ፆሳ አማኖና አሳይካ ሄሳ ኦꬆሶና። 48 ህዛ፥ ሳሎን ደእያ ህንተ አዋይ ፖሎ ግዶይሳዳ ህንተካ ፖሎ ግድተ።”*

6

ማንቆታስ እሞባ

1 “አስ በኦ ግድ ህንተ ሎኦ ኦሱዋ አሳ ስንꬃን ኦꬆናዳ ናገትተ። ሄሳꬆ ሀኖና እፅኮ ሳሎን ደእያ ህንተ አዋፐ ዎይቶ ደመከታ። *

2 “ህንተ ማንቆታስ እምያ ዎደ አሳ ስንꬃን ቦንቸታናዉ ግድ ጩቦት ኦግያ ዶናንነ አይሁደ ዎሳ ኬꬃታን ኦይሳዳ አስ በኦ ግድ ኦꬆፍተ። ታ ህንተዉ ቱማ ኦዳይስ፤ ኤንቲ ባንታ ኩመꬃ ዎይቱዋ ኤክዶሶና። 3 ሽን ህንተ ማንቆታስ እምያ ዎደ ህንተ ኡሻቻ ኩሸይ ኦይሳ ህንተ ሀድርሳ ኩሸይ ኤሮፖ፤ 4 ህንተ እሞይ ጌማን ግዶ። ጌማን ኦይሳ በእያ ህንተ አዋይ ህንተዉ ዎይቱዋ ቆንጨን እማና።

ዎሳባ

(ሉቃ 11:2-4)

5 “ዎሳ ዎስሸ ጩቦታꬆ ሀኖፕተ። ኤንቲ፥ ባንታና አስ በኦ ግድ አይሁደ ዎሳ ኬꬃንነ ኦግያ ዶናን ኤቅድ ዎሰይሳ ዶሶሶና። ታ ህንተዉ ቱማ ኦዳይስ፤ ኤንቲ ባንታ ኩመꬃ ዎይቱዋ ኤክዶሶና። * 6 ሽን ኔኒ ዎስያ ዎደ፥ ነ ሶ ገላ፥ ዉላ ጎርዳዳ ጌማን ደእያ ነ አዋኮ ዎሳ፤ ጌማን ኦሰትዳይሳ በእያ ነ አዋይ ነዉ ዎይቱዋ እማና። 7 ህንተ ዎስያ ዎደ አማኖና አሳꬆ ጮ ቃላ ዳርስድ ዎሶፍተ። ኤንቲ አዱስ ዎስን ፆሳይ ስኤስ ግድ ቆፖሶና። 8 ሄሳ ግሾ፥ ኤንታይሳዳ ሀኖፕተ። አይስ ጊኮ፥ ህንተ አዋይ ህንተዉ አይ ኮሽያኮ ህንተ ዎሳናፐ ስንꬃትድ ኤሬስ።

9 “ህዛ፥ ህንተ ያግድ ዎስተ፦

“ ‘ሳሎን ደእያ ኑ አዋዉ፥

ነ ጌሻ ሱንꬃይ አንጀቶ።

10 ነ ካዎተꬃይ ዮ፥

ነ ሸነይ ሳሎን ሀንዳይሳዳ

ሳአንካ ሀኖ።

11 ጋላሳ ካꬃ ሀች ሀች ኑስ እማ።

12 ኑኒ ኑና ቆህዳይሳታ፥ አቶ ገይሳዳ፥

ኑስካ ኑ ቆሁዋ አቶ ጋ።

13 ኑና ኢታፐ አሻፈ አትሽን፥

ፓጨን ገልሶፋ።

[ካዎተꬃይ፥ ዎልቃይነ ቦንቾይ

መርናዉ ኔሳ፤ አምንእ።’]

14 “ህንተ ህንተና ቆህዳይሳታ አቶ ጊኮ፥ ሳሎን ደእያ ህንተ አዋይ ህንተ ቆሁዋካ አቶ ጋና። * 15 ሽን ህንተ ሀራ አሳ ናጋራ አቶ ጎና እፅኮ ህንተ አዋይ ህንተ ናጋራ አቶ ጌና።

ፆማባ

16 “ህንተ ፆምያ ዎደ ጩቦታꬆ ካዮቶፍተ። አይስ ጊኮ፥ ኤንቲ ፆመይሳ አስ ኤራና መላ ባንታ ሶምኡዋ ቅታዮሶና። ታ ቱማ ኦዳይስ፤ ኤንቲ ባንታ ዎይቱዋ ኤክዶሶና።

17 “ሽን ኔኒ ፆምያ ዎደ ነ ሶምኡዋ ሜጫ፥ ነ ሁጵያ ትየታ። 18 ሄሳዳ ነ ኦꬅኮ ነ ፆምያ ፆማይ አሳፐ ጌምዳይሳ፥ ሽን ጌማን ደእያ ነ አዋይ ኤርያ ፆማ ግዳና። ጌማን ኦሰትዳይሳ በእያ ነ አዋይ ነዉ ዎይቱዋ እማና።

ሳሎን ሻሎ ሺሾ

19 “ብል ምያ በሳን፥ ብራት ሽእያሶን፥ ካይሶይ ቦክድ ኤክያሶን፥ ሀ ሳአን፥ ህንተዉ ሻሎ ሺሾፕተ። * 20 ሽን ብል ሞናሶን፥ ብራት ሽኦናሶን፥ ካይሶይ ቦክድ ኤኮናሶን ሳሎን ህንተዉ ሻሎ ሺሽተ። 21 ነ ሻሎይ ደእያሱዋን ነ ዎዛናይ ደአና።

22 “አይፈይ አሳተꬃስ ፆምፐ። ሄሳ ግሾ፥ ነ አይፈይ ፓፃ ግድኮ ነ ኩመꬃ አሳተꬃይ ፖኦ ግዴስ። 23 ነ አይፈይ ሀርጋንቾ ግድኮ ነ ኩመꬃ አሳተꬃይ ꬉማ ግዴስ። ህዛ፥ ነናን ደእያ ፖኦይ ꬉማ ግድኮ፥ ꬉማይ አይ መላ አꬍድ ꬉማንዴሻ!

24 “እስ አስ ናምኡ ጎዳስ ሃረታናዉ ዳንዳኤና። እሱዋ ዶስኮ ሀንኩዋ እፄስ፤ ዎይኮ እሱዋ ቦንችኮ ሀንኩዋ ካꬌስ። ፆሳስነ ሚሸስ ሃረታናዉ ዳንዳኤከታ።

ኡንኤቶፍተ

(ሉቃ 12:22-31)

25 “ህዛ፥ ስእተ! ህንተ ደኦን ዳናዉ፥ ‘አይ ማኔ? አይ ኡያኔ? አይ ማአኔ?’ ግድ ኡንኤቶፍተ፤ ደኦይ ካꬃፈ ዎይኮ አሳተꬅ ማኦፐ አኔ? 26 ሳሎ ካፎታ ፄልተ፤ ኤንቲ ዘሮኮና፥ ቡጮኮና፥ ሻለን የጎኮና፥ ሽን ህንተ ሳሎ አዋይ ኤንታ ሙዜስ። ህንተ ኤንታፈ ዳሮ አከቲ? 27 ህንተ ግዶፈ ዳሮ ኡንኤትድ ባ ላይꬃ ቦላ እስ ጋላስ ጉጃናዉ ዳንዳኤይ ደኢ?

28 “ቃስ ህንተ ማእያባስ አይስ ኡንኤተቲ? አነ ጪሻታ በእተ፥ ኦሶን ዳቡሮኮና ዎይኮ ሱቆኮና። 29 ስእተ! ሀር አቶሽን፥ ካዋ ሶሎሞነይ ባ ቦንቾ ኡባን ሀ ጪሻታፐ እሱዋ መላካ ማእቤና። * 30 ህንተኖ፥ አማኖይ ፓጭዳይሳቶ፥ ፆሳይ ሀች በንትድ ዎንቶ ታማን ዎꬋናዉ ደእያ ማታ ያትድ ማይዝያባ ግድኮ፥ ህንተና ኤንታፈ አꬅድ ዋት ማይዘኔ? 31 ሄሳ ግሾ፥ ‘አይ ማኔ? አይ ኡያኔ? አይ ማአኔ?’ ግድ ኡንኤቶፍተ። 32 ሄ ኡባ ፆሳ አማኖና አሳይ ዳርስድ ደማናዉ ኡንኤቶሶና። ህንተ ሳሎ አዋይ ሄ ኡባይ ህንተዉ ኮሸይሳ ኤሬስ። 33 ሽን ኡባፈ ስን ፆሳ ካዎተꬃነ እያ ፅሎተꬃ ኮይተ፤ ሄ ኡባይ ህንተዉ ጉጅ እመታና። 34 ሄሳ ግሾ፥ ዎንቶስ ቆፕሸ ኡንኤቶፍተ። ዎንቶይስ ዎንቶስ አቆ፤ እስ እስ ጋላሳይ ባዉ ግድያ መቶራ ደኤስ።

7

አሳ ቦላ ፕርዶፋ

(ሉቃ 6:37-42)

1 “ህንተ ቦላ ፕርደቶና መላ ሀራታ ቦላ ፕርዶፍተ። 2 አይስ ጊኮ፥ ሀራታ ቦላ ህንተ ፕርደይሳዳ ህንተ ቦላ ፕርደታና፤ ህንተ ሀራታስ ማክዳባን ህንተዉ ዛር ማከታና። * 3 ነ አይፈን ደእያ ቱሱ ዳነይሳ በኦና ነ እሻ አይፈን ደእያ ቡርያ አይስ በአይ? 4 ነ አይፈን ቱስ ደእሽን ነ እሻ አይፈን ደእያ ቡርያ ከሶ ጋናዉ ዋና ዳንዳአይ? 5 ነኖ ጩቡዋዉ፥ ኮይሮታዳ ነ አይፈን ደእያ ቱስ ዳነይሳ ከሳ። እያፐ ጉየ፥ ነ እሻ አይፈን ደእያ ቡርያ ከሳናዉ ነ ጌሻ ፄላና።

6 “ጉየ ስሚድ ህንተና ሳፆና መላ ጌሻባ ካናታስ የጎፍተ። ባንታ ቶሁዋን የꬍድ ኢሶና መላ ህንተ አልኦ እንቁዋ ጉዱንꬆታ ስንꬃን የጎፍተ።

ዎስተ ኮይተ ፄግተ

(ሉቃ 11:9-13)

7 “ዎስተ ህንተዉ እመታና፥ ኮይተ ህንተ ደማና፥ ካረ ይድ ፄግተ ህንተዉ ዶየታና። 8 ዎስያ ኦደስካ እመታና፥ ኮይያ ኦደስካ በንታና፥ ካረ ይድ ፄግያ ኦደስካ ዶየተና።

9 “ህንተ ግዶፈ ባ ናእ ኡይꬅ ዎስኮ ሹች እመይ ኦኔ? 10 ዎይኮ ሞሎ ዎስኮ ሾሽ እመይ ደኢ? 11 ያትን ህንተ ኢታ ግድሸ ህንተ ናይታስ ሎኦባ እሞ ኤርኮ፥ ህንተ ሳሎ አዋይ ባና ዎሰይሳታስ ሎኦባ ዋት ዳርስድ እመኔ? 12 ሀራት ህንተዉ ኦꬃና መላ ህንተ ኮያባ ኡባ ህንተካ ሀራታስ ኦꬅተ። አይስ ጊኮ፥ ሙሰ ህገይነ ናበት ታማርሰይ ሀይሳ። *

13 “ፁንꬃ ዉላራ ገልተ፤ አይስ ጊኮ፥ ꬋዮስ ኤፍያ ኦገይ ዎጋ፥ ዉላይካ ዳልጋ። እያራ ገልያ አሳይካ ዳሮ። 14 ሽን ደኡዋኮ ኤፍያ ኦገይነ ዉላይ ፁንꬁ፤ ያ ገልያ አሳይካ ጉꬃ።

ምꬅ ባ አይፈን ኤረቴስ

(ሉቃ 6:43-44)

15 “ቦላ ባጋራ ዶርሰ ዳንድ ባንታ ጋꬃን ሱꬉመ ግድድ ህንተ ግዶ ገልያ ዎርዳንቾ ናበታፐ ናገትተ። 16 ህንተ ኤንታ፥ ኤንታ አይፍያፐ ኤራና፤ አጉንꬃፈ ዎይነይ፥ ክንቾተፐ ላደይ ማፀተና። 17 ሄሳ መላ ሎኦ ምꬅ ኡባይ ሎኦ አይፈ አይፌስ፤ ኢታ ምꬅ ኢታ አይፈ አይፌስ። 18 ሎኦ ምꬅ ኢታ አይፈ አይፈና፥ ቃስ ኢታ ምꬅ ሎኦ አይፈ አይፋናዉ ዳንዳኤና። 19 ሎኦ አይፈ አይፎና ምꬅ ኡባይ ቃንፀትድ ታማን ፁገታና። * 20 ሄሳ ግሾ፥ ህንተ ኤንታ፥ ኤንታ አይፍያን ኤራና። *

21 “ሳሎን ደእያ ታ አዋ ሸንያ ኦꬅያ ኡራይ ሳሎ ካዎተꬅ ገላናፐ አትሽን፥ ጮ ታና ‘ጎዳዉ፥ ጎዳዉ’ ግያ ኡባይ ሳሎ ካዎተꬅ ገለና። 22 ፕርዳ ጋላስ ዳሮት፥ ‘ጎዳዉ፥ ጎዳዉ፥ ነ ሱንꬃን ትንብተ ኦድቦኮ? ነ ሱንꬃን ቱና አያናታ ከስቦኮ? ነ ሱንꬃን ማላታታ ኦꬅቦኮ?’ ያጋና። 23 ሄ ዎደ ታኒ፥ ‘ታ ህንተና ኡባራካ ኤርከ፥ ህንተ ኢታ ኦይሳት ታፐ ሃክተ’ ያጋና። *

ኬ ኬፅያ ናምኡ አሳታ

24 “ህዛ፥ ሀ ታ ቃላ ስእድ ኦꬅያ ኦንካ ባ ኬꬃ ሹቻ ቦላ ኬፅዳ ዎዛናማ አሳ መላ። 25 እራይ ቡክስ፥ ድኦይ ድእስ፥ ጫርኮይካ ጫርክድ ሄ ኬꬃ ሱግስ። ሽን ኬꬃይ ሹቻ ባሶ ቦላ ኬፀትዳ ግሾ ኩንድቤና። 26 ሀ ታ ቃላ ስእድ ኦꬆና ኦንካ ባ ኬꬃ ሻፈ ቦላ ኬፅዳ ኤያ ኡራ መላ። 27 እራይ ቡክድ፥ ድኦይ ድእድ፥ ጫርኮይካ ጫርክድ፥ ሄ ኬꬃ ሱግን፥ ሄ ኬꬃይ ኩንድስ፤ እያ ኩንደꬃይካ ዎልቃማ” ያግስ።

28-29 የሱሲ ባ ኦዳ ኦንግዳ ዎደ እያ ትምርተይ ህገ አስታማረታ መላ ግዶናሽን፥ ማታራ ግድያ ግሾ አሳይ እያ ትምርትያን ማላለትዶሶና። *

8

ባሮ ሀርጋንቾይ ፓፅስ

(ማር 1:40-45፤ ሉቃ 5:12-16)

1 የሱሲ ዙማፐ ዎꬍያ ዎደ ዳሮ አሳይ እያ ካልዶሶና። 2 ሄኮ እስ ባሮ ሀርጋንቾይ እያኮ ሺቅድ፥ እያ ስንꬃን ጉልባትድ፥ “ጎዳዉ፥ ነ ሸነ ግድኮ ታና ጌሻዳ ፓꬃናዉ ዳንዳኣሳ” ያግስ። 3 የሱሲ ባ ኩሽያ የድድ እያ ቦችድ፥ “ኤ፥ ታ ሸነ፥ ፓፃ” ያግስ። ኡራይ ኢራካ ጌይ አግስ። 4 የሱሲ እያኮ፥ “ነ ፓፁዋ ኦደስካ ኦዶፓ። ሽን ባዳ ነ ጌያዳ ፓፆይሳ ካህነ በሳ። ነ ፓፁዋስ ማርካ ግዳና መላ ባዳ ሙሰይ ኪትዳ ያርሹዋ ያርሻ” ያግስ። *

ማቶ ሀላቃ አማኖ

5 የሱሲ ቅፍርናሆማ ካታማ ጋክዳ ዎደ፥ እስ ማቶ ሀላቃይ እያኮ ሺቅድ፥ 6 “ጎዳዉ፥ ታ አይለይ አሳተꬃይ ጉንድን ዳሮ ሀርገትድ፥ ሶን ዝንእድ ደኤስ” ያግድ ዎስስ።

7 የሱሲ ዛሪድ፥ “ታኒ ባዳ እያ ፓꬃና” ያግስ።

8 ሽን ማቶ ሀላቃይ ዛሪድ፥ “ጎዳዉ፥ ነ ታ ሶ ገላናዉ በሲያ አስ ግድከ፥ ሽን ነ ሀን ኡታዳ ቃላ ፃላላ ኦዳ፥ ታ አይለይ ፓፃና። 9 አይስ ጊኮ፥ ታፐ ቦላራ ታና ኪትያ አሳት ደኦሶና፥ ቃስ ታፐ ጋርሳራ ታዉ ኪተተይሳት ደኦሶና። ኤንታፈ እሱዋ፥ ‘ባ’ ግያደ ቤስ፤ ሀንኩዋ ቃስ ‘ሃያ!’ ግያደ ዬስ። ታ አይልያ፥ ‘ሀይሳ ኦꬃ’ ግያደ ኦꬄስ” ያግስ።

10 የሱሲ ሄሳ ስእዳ ዎደ ማላለትድ፥ ባና ካልያ አሳኮ፥ “ታ ህንተዉ ቱማ ኦዳይስ፤ ታኒ ሀይሳ መላ አማኖ እስራኤለ አሳንካ በአብከ። 11 ታ ህንተዉ ኦዳይስ፤ ዳሮት ዶሎሀፐነ ዉሎሀፐ ይድ፥ ሳሎ ካዎተꬃን አብራሃመራ፥ ይሳቃራነ ያይቆባራ እስፈ እማቶ ቦላ ኡታና። * 12 ሽን ሳሎ ካዎተꬃ ላታናዉ በስሽን አትዳይሳት ካረ ꬉማን ሆለታና። ያን ኤንታዉ ዬሆነ አቻ ጋርጨꬅ ግዳና” ያግስ። *

13 የሱሲ ማቶ ሀላቃኮ፥ “ነ ሶ ባ፥ ነ አማኑዋꬆ ነዉ ሀኖ” ያግስ። እያ አይለይ ኢራካ ፓፅ አግስ።

የሱሲ ዳሮ ሀርጋንቾታ ፓꬅስ

(ማር 1:29-34፤ ሉቃ 4:38-41)

14 የሱሲ ጰፅሮሳ ሶ ገልያ ዎደ፥ ጰፅሮሳ ማቸ አይያ ቆፆ ምሻ ሀርገን ሳከታዳ ዝንእዳሮ በእስ። 15 የሱሲ እ ኩሽያ ቦችዳ ዎደ ቆፆይነ ምሻይ አጋግስ። ፓፃ ደንዳዳ እያ ሞካሱ።

16 ሄ ዎደ ኦማርስ ቱና አያናን ኦይከትዳ ዳሮ አሳታ፥ አሳይ የሱሳኮ ኤህዶሶና። እካ ቱና አያናታ ባ ቃላን ከስስ፥ ሀርጋንቾታ ኡባ ፓꬅስ። 17 ሄሳንካ ናብያ እሳያስ፥

“እ ኑ ሀርግያ ባዉ ኤክስ፥

ኑ ዳቡራ ቶክስ”

ግዳ ቃላይ ፖለትስ። *

የሱሳ ካሎይ ጭግስያ ጋተ

(ሉቃ 9:57-62)

18 የሱሲ ዳሮ አሳይ እያ ዩሹዋን ኤቅዳይሳ በእድ፥ አባፈ ሄፍንꬅ ፕናና መላ ባ ታማረታ ኪትስ። 19 ህገ አስታማረታፐ እሶይ፥ “አስታማርያዉ፥ ነ ብያ በሳ ኡባ ታ ካላና” ያግስ።

20 የሱሲ እያኮ “ዎርካናታስ ኦል ደኤስ፥ ሳሎ ካፎታስ ኬꬅ ደኤስ። ሽን አሳ ናኣስ ባ ሁጵያ ሸምፕስያ በሲ ባዋ” ያግስ።

21 የሱሳ ካልያ አሳታፐ እሶይ፥ “ጎዳዉ፥ ታኒ ስንꬃታ ባዳ ታ አዋ ሞጋዳ ያና” ያግስ።

22 ሽን የሱሲ፥ “ሀይቅዳይሳት ባንታ ሀይቆታ ሞጎ፤ ኔኒ ታና ካላ” ያግስ።

የሱሲ ሆቢያ ሴርስ

(ማር 4:35-41፤ ሉቃ 8:22-25)

23 የሱሲ ባናዉ ዎጎሉዋን ገልዳ ዎደ፥ እያ ታማረትካ እያራ ባናዉ ገልዶሶና። 24 ኤንቲ ቆፖና ደእሽን፥ ዎልቃማ ሆበይ ሃꬃ ቦላ ደንድን ዎጎሎይ ምተታናዉ ጋክስ። ሽን የሱሲ ꬍስክስ። 25 እያ ታማረት እያኮ ሺቅድ እያ ባርከꬅድ፥ “ጎዳዉ፥ ኑ ꬋዮስ ኑና አሻርክ” ያግዶሶና።

26 የሱሲ ኤንታኮ፥ “ህንተኖ፥ አማኖይ ፓጭዳይሳቶ፥ አይስ ያየቲ?” ያግስ። ደንድድ፥ ሆቢያነ ጎትያ ኤስስ። ኤለስድ ኡባባይ ስእ ግስ።

27 እያ ታማረት ማላለትድ፥ “ሀይስ፥ ሀር አቶሽን፥ ሆበይነ ጎተይ ኪተተይስ ዋንዳ አሴ?” ያግዶሶና።

ቱና አያን ኦይክዳ ናምኡ አሳታ

(ማር 5:1-20፤ ሉቃ 8:26-39)

28 የሱሲ አባፈ ሄፍንꬃን ደእያ ገርገሶነ ቢታ ጋክዳ ዎደ ቱና አያናይ ኦይክዳ ናምኡ አሳት ዱፎፐ ከይድ እያራ ጋሄትዶሶና። ኤንቲ ዳሮ ኢታነ ያሽያ አሳታ ግድያ ግሾ አስ ሄ በሳራ አꬋናዉ ዳንዳኤና። 29 ኤንትካ፥ “ፆሳ ናአዉ፥ ኑናነ ነና አይበ ጋይ? ዎደይ ጋኮና ደእሽን ኑና ፕርዳናዉ ያዲ?” ግድ ዋስዶሶና።

30 ኤንታፈ ዳሮ ሃኮና ጉዱንꬆ ዉደይ ሄመቴስ። 31 ቱና አያናት የሱሳ፥ “ነ ኑና ከሳናባ ግድኮ፥ ህን ጉዱንꬆ ዉድያ ግዶ የዳርክ” ያግድ ዎስዶሶና።

32 የሱሲ፥ “ቢተ” ያግስ። ቱና አያናት አሳታፐ ከይድ ጉዱንꬆታን ገልዶሶና። ጉዱንꬆት ኡባይ አፎ ዶናራ ድርግድ ብድ አባን ምተትድ ሀይቅዶሶና።

33 ጉዱንꬆ ዉድያ ሄመይሳት ባቃትድ ካታማ ብድ፥ ሀንዳባነ ቱና አያናይ ኦይክዳ አሳታ ቦላ ኦሰትዳባ ኡባ ኦድዶሶና። 34 ያትን፥ ካታማን ደእያ አሳ ኡባይ የሱሳ በአናዉ ከይዶሶና። ኤንቲ የሱሳ በእዳ ዎደ ባንታ ቢታፈ ከይድ ባና መላ ዎስዶሶና።

9

ጉንዳ ኡራ

(ማር 2:1-12፤ ሉቃ 5:17-26)

1 ሄሳፈ ጉየ፥ የሱሲ ዎጎሉዋን ገልድ፥ አባ ፕንድ ባ ካታማ ብስ። 2 ሀንዳ ጉꬃ አሳት እስ ጉንዳ ኡራ አልጋራ ቶክድ የሱሳኮ ኤህዶሶና። የሱሲ ኤንታ አማኑዋ በእድ፥ ጉንዳ ኡራ፥ “ታ ናአዉ፥ ያዮፋ፤ ነ ናጋራይ አቶ ጌተትስ” ያግስ።

3 ሄ ሳትያን፥ አይሁደ ህገ አስታማረታፐ እሶት እሶት፥ “ሀይስ ፆሳ ጫሸ ግደነ” ያግድ ባንታ ዎዛናን ቆፕዶሶና።

4 የሱሲ ኤንታ ቆፋ ኤርድ፥ “ኢታባ ህንተ ዎዛናን አይስ ቆፔቲ? 5 ሀኖሽን፥ ‘ነ ናጋራይ አቶ ጌተትስ’ ገይሳፈነ ‘ደንዳ ኤቃዳ ባ’ ገይሳፈ አዉስ ካዉዪ? 6 ሽን ሳአ ቦላ ናጋራ አቶ ጋናዉ አሳ ናኣስ ማት ደኤይሳ ታ ህንተና ኤርሳና” ያግድ፥ ጉንዳ አድያኮ፥ “ደንዳ ኤቃ፥ ነ አልጋ ቶካዳ፥ ነ ሶ ባ” ያግስ።

7 ጉንዳ ኡራይ ደንድድ ባ ሶ ብስ። 8 ደረይ ሄሳ በእድ ማላለትዶሶና። ሄሳ መላ ማታ አሳስ እምዳ ፆሳ ጋላትዶሶና።

ማቶሳ ፄገተꬅ

(ማር 2:13-17፤ ሉቃ 5:27-32)

9 የሱሲ ያፐ ደንድድ ብሸ ማቶሳ ገይሳ ቃራፃ ቃንፅስያ በሳን ኡትዳሽን በእድ፥ “ታና ካላ” ያግስ።

እካ ደንድድ ካልስ።

10 የሱሲ ማቶሳ ሶን ጋይታ ቦላ ኡትዳሽን፥ ቃራፃ ቃንፅስያ ዳሮ አሳትነ ናጋራንቾት ይድ እያራነ እያ ታማረታራ እስፈ ማናዉ ኡትዶሶና። * 11 እስ እስ ፋርሳወት ሄሳ በእድ፥ የሱሳ ታማረታ፥ “ህንተ አስታማረይ ቃራፃ ቃንፅሰይሳታራነ ናጋራንቾታራ አይስ ሚ?” ያግዶሶና።

12 የሱሲ ሄሳ ስእድ፥ “ꬋለ ኮሸይ ሀርጋንቾታሳፈ አትሽን፥ ፓፃታሳ ግደና። 13 ሽን ህንተ ብድ፥ ‘ታኒ ህንተ ያርሹዋ ግዶናሽን ህንተ ሀራታ ማራና መላ ኮያይስ’ ጌተትድ ፃፈትዳይስ አይ ጉሰኮ ኤርተ። አይስ ጊኮ፥ ታኒ ናጋራንቾታ ፄጋናዉ ያስፐ አትሽን፥ ፅሎታ ፄጋናዉ ያቢከ” ያግስ። *

የሱሲ ፆማባ ኦይሸትስ

(ማር 2:18-22፤ ሉቃ 5:33-39)

14 ሄ ዎደ ዮሃንሳ ታማረት የሱሳኮ ሺቅድ፥ “ኑነ ፋርሳወት ፆሞስ፥ ሽን ነ ታማረት አይስ ፆሞኮና?” ያግድ ኦይችዶሶና።

15 የሱሲ ዛሪድ ኤንታኮ፥ “ማችዉ ኤከይስ ኤንታራ ደእሽን ፄገትድ ይዳ አሳይ ካዮታናዉ ዳንዳኦና? ሙሹራይ ኤንታ ማታፐ ኤከታና ዎደይ ያና፥ ኤንቲ ሄ ዎደ ፆማና።

16 “ኦራꬃ ማኦፐ ፔꬍድ ጋልአ ማኦ ቦላ ስከይ ኦንካ ባዋ። ሄሳꬆ ኦꬅኮ ኦራꬃይ ጋልአ ፔꬌስ። ፔꬃይካ ጉጅ ዳልጌስ። 17 ኦራꬃ ዎይነ ጋልአ ኦጎሮን ቆልያ ኦንካ ባዋ። ሄሳꬆ ኦꬅኮ ኦራꬃ ዎይነይ ጋልአ ኦጎሩዋ ꬉሴስ ዎይነይካ ጉኬስ፤ ኦጎሮይካ ናምአንꬆ ማዶናባ ግዴስ። ሽን ኦራꬃ ዎይነይ ኦራꬃ ኦጎሮን ቆለታናዉ በሴስ። ሄሳꬆ ኦሰትኮ ናምአይካ ኢቶና ናገቶሶና” ያግስ።

ሀይቅዳ ናእዉነ ሀርገትያ ማጫስዉ

(ማር 5:21-43፤ ሉቃ 8:40-56)

18 የሱሲ ሄሳ ኦዶ ቦላ ደእሽን፥ አይሁደ ሀላቃታፐ እሶይ እያኮ ይድ፥ እያ ስንꬃን ጉልባትድ፥ “ታ ናእያ ሀእ ሀይቃሱ፥ ሽን እያ ፓፃና መላ ኔኒ ያዳ ነ ኩሽያ እ ቦላ ዎꬃርክ” ግድ ዎስስ። 19 የሱሲ ደንድድ እያራ ብስ፤ እያ ታማረትካ ካልዶሶና።

20 እ ብሽን ታማነ ናምኡ ላይꬅ ኩመꬅ ሱꬅ ጎግድ ዋይስያ እስ ማጫስያ ጉየራ ሺቃዳ የሱሳ አፍላ ማጫራ ቦቻሱ። 21 እያ ባ ዎዛናን፥ “ታ እያ አፍላ ማጫራ ፃላላ ቦችያኮ ፓፃና” ያጋዳ ቆፓሱ።

22 የሱሲ ጉየ ስም እዮ ፄልድ፥ “ታ ናተ፥ ያዮፋ! ነና ነ አማኖይ ፓꬅስ” ያግስ። ማጫስያ ኤለሳዳ ፓፃ አጋሱ።

23 የሱሲ አይሁደ ሀላቃ ሶ ጋክያ ዎደ ዛየ ፑነይሳታነ ዬከይሳታ በእድ፥ 24 “አነ ክችተ፤ ጉꬃ ናእያ ꬍስካሱፐ አትሽን፥ ሀይቃቡኩ” ያግስ። ሽን አሳይ እያ ቦላ ሚጭዶሶና። 25 አሳ ካረ ከስዳፐ ጉየ ሶ ገልድ፥ ናኤ ኩሽያ ኦይክስ፥ ናእያ ደንዳ ኤቃሱ። 26 ሄ ዎረይ ሄ ቢታ ኡባ ጋክስ።

ናምኡ ቆቀ አሳታ

27 የሱሲ ያፐ ደንድድ ገደ ስን ብያ ዎደ ናምኡ ቆቀት ባንታ ቃላ ꬎቁ ኦꬅድ፥ “ዳዊታ ናአዉ፥ ኑና ማራርክ” ያግሸ እያ ካልዶሶና።

28 የሱሲ ሶ ገልዳ ዎደ ቆቀት እያ ካልድ ይዶሶና። የሱሲ ኤንታኮ፥ “ታኒ ሄሳ ኦꬃናዉ ዳንዳኤይሳ ህንተ አማነቲ?” ያግስ።

ኤንትካ፥ “ኤ፥ ጎዳዉ” ያግድ ዛርዶሶና።

29 ሄሳፈ ጉየ፥ የሱሲ ኤንታ አይፍያ ቦችድ ኤንታኮ፥ “ህንተዉ፥ ህንተ አማኑዋꬆ ሀኖ” ያግስ። 30 ኤንታ አይፈይካ ዶየትስ። የሱሲ ኤንታኮ፥ “ሀይሳ ኦደስካ ኦዶፕተ” ያግድ ምንꬅ ኦድስ። 31 ሽን አሳት ብድ የሱሳባ ሄ ቢታ ኡባን ኦድዶሶና።

32 ኤንቲ ያፐ ከይያ ዎደ አሳይ ቱና አያናይ ኦይክድ ሙምስዳ እስ አስ የሱሳኮ ኤህዶሶና። 33 ቱና አያናይ ከይዳፐ ጉየ ሙመ ኡራይ ኦደትስ። ደረይካ ማላለትድ፥ “ሀይሳ መላ ኦራꬃባይ እስራኤለ ቢታን ሀንቤና” ያግዶሶና።

34 ሽን ፋርሳወት፥ “ቱና አያናታ ሀላቃን ቱና አያናታ ከሴስ” ያግዶሶና። *

ኦሳንቾት ጉꬃ

35 የሱሲ አይሁደ ዎሳ ኬꬃታን ታማርስሸ፥ ሳሎ ካዎተꬃ ዎንገላ ሳባክሸ፥ አሳ ሀርገ ኡባፈ ፓꬅሸ ካታማታንነ ጉታ ኡባን ዩይስ። * 36 ዳሮ ደረይ፥ ሄምያ አስ ባይና ዶርሳዳ ኤንታና በእያ አስ ꬋይን ኡንኤትድ ደኤይሳታ በእድ ኤንታዉ ቃትስ።* 37 ባ ታማረታኮ፥ “ሺቃና ካꬃይ ዳሮ፥ ሽን ካꬃ ሺሽያ አሳይ ጉꬃ።* 38 ሄሳ ግሾ፥ ጎዳይ ካꬃ ሺሽያ ኦሳንቾታ የዳና መላ ዎስተ” ያግስ።

10

ታማነ ናምኡ ሀዋረታ

(ማር 3:13-19፤ ሉቃ 6:12-16)

1 የሱሲ ታማነ ናምኡ ታማረታ ባኮ ፄግድ፥ ቱና አያናታ ከሳና መላነ ሀርገ ኡባ ፓꬃና መላ ኤንታዉ ማታ እሚስ።

2 የሱሲ ኪትዳ ታማነ ናምኡ ሀዋረታ ሱንꬃይ፦ ኮይሮይ ጰፅሮሳ ጌተትያ ስሞናነ እያ እሻ እንድርያሳ፥ ዛብድዮሳ ናኣ ያይቆባነ እያ እሻ ዮሃንሳ፥ 3 ፍልጶሳነ ባርተለሞሳ፥ ቶማሳነ ቃራፃ ቃንፅስያ ማቶሳ፥ እልፍዮሳ ናኣ ያይቆባ፥ ታድዮሳ፥ 4 ባ ቢታስ ምሸትያ ስሞናነ የሱሳ አꬅድ እምዳ አስቆሮታ ይሁዳ።

5 ሄ ታማነ ናምአታ የሱሲ ኪትድ የድሸ፥ “አይሁደ ግዶና ደርያኮ ቦፕተ፥ ቃስ ሳማረታ ካታማካ ገሎፕተ። 6 ሽን እስራኤለ ኬꬃፈ ግድዳ ህን ꬋይዳ ዶርሳታኮ ቢተ። 7 ያ ብድ፥ ‘ሳሎ ካዎተꬃይ ማታትስ’ ግድ ኦድተ። * 8 ሀርጋንቾታ ፓꬅተ፥ ሀይቅዳይሳታ ሀይቆፐ ደንꬅተ፥ ባሮ ሀርጋንቾታ ጌሽ ፓꬅተ፥ ቱና አያናታ ከስተ። ህንተ ጮ ኤክዳይሳ ጮ እምተ። 9 ህንተ ኪሰን ዎርቃ፥ ዎይኮ ብራ ሳንትመ ኦይኮፍተ። 10 ህንተ ኦግያስ ካርፂቶ፥ ናምኡ አፍላ፥ ዎይኮ ጫማ ዎይኮ ፃምአ ኦይኮፍተ፤ ኦሳንቹዋስ ጋላሳ ካꬅ ኮሼስ። *

11 “ህንተ እስ ካታማ ዎይኮ ጉታ ገልያ ዎደ ህንተና ሞክድ ኤካናዉ ኡፋይትያ ኡራ ኮይድ እያ ሶን ሸምፕተ፤ ህንተ ባና ጋካናዉ ያን ጋምእተ። 12 ቃስ ኦደ ሶካ ገልሸ ሳሮꬅተ። 13 ሄ ኬꬃይ ህንተና ሞክኮ ህንተ ሳሮꬅዳ ሳሮይ ኤንታና ጋኮ፥ ሽን ኤንቲ ሞኮና እፅኮ ህንተ ሳሮꬅዳ ሳሮይ ህንተዉ ጉየ ስሞ። 14 ኦንካ ህንተና ሞኮናነ ህንተ ኦድያባ ስኦና እፅኮ ሄ ኬꬃፈ ዎይኮ ሄ ካታማፐ ከይሸ ህንተ ቶሁዋን ደእያ ባና ፕትድ ከይተ። * 15 ታ ህንተዉ ቱማ ኦዳይስ፤ ፆሳ ፕርዳ ጋላሳን ሄ ካታማፐ ሶዶመስነ ጋሞራ ካታማታስ ፕርዳይ ካዉያና። *

16 “ታ ህንተና ዶርሳታዳ ሱꬉመታ ግዶ የዳና። ሄሳ ግሾ፥ ሾሻዳ ጭንጫታ፥ ሆለዳ አዳታ ግድተ። * 17 አሳይ ህንተና ፕርዳ ዳይናታስ አꬅድ እማና፥ ቃስ አይሁደ ዎሳ ኬꬃን ህንተና ጋራፋና። ሄሳ ግሾ፥ ኤንታፈ ናገትተ። * 18 ታ ግሾ ግድ ህንተና ደርያ ሃረይሳታ ስንነ ካዎታ ስን ኤፋና። ኤንታ ስንꬃንነ አይሁደ ግዶና ደርያ ስንꬃን ኤቅድ ህንተ ታባ ማርካታና። 19 ሽን ህንተና ፕርዳስ አꬅድ እምያ ዎደ፥ ዎይግድ ዛርኖ ግድ ኡንኤቶፍተ፤ ሄ ሳትያን ህንተ ጋናባ ፆሳይ ህንተዉ እማና። 20 አይስ ጊኮ፥ ህንተናን ኦደተይ ህንተ አዋ ጌሻ አያናፐ አትሽን፥ ህንተና ግደከታ።

21 “እሻይ ባ እሻ፥ አዋይ ባ ናአ፥ ሀይቆስ አꬅድ እማና፥ ናይት ባንታና የልዳይሳታ ቦላ ደንድድ ኤንታ ዎꬍሳና።* 22 ታ ግሾ ግድ አሳ ኡባይ ህንተና እፃና፥ ሽን ዉርሰꬅ ጋካናዉ ምንዳይ አታና። * 23 እስ ሄራፐ ህንተና ኤንቲ ጎድኮ ሀራ ካታማ ባቃትተ። ታኒ ህንተዉ ቱማ ኦዳይስ፤ አሳ ናአይ ያና ጋካናዉ፥ ህንተ እስራኤለ ካታማ ኡባ ካንከታ።

24 “ታማረይ ባ አስታማርያፐ፥ አይለይ ባ ጎዳፐ አና።* 25 ታማረይ ባ አስታማርያ፥ አይለይ ባ ጎዳ ዳንኮ እያዉ ግዳና። ኬꬃ ጎዳ ብኤል-ዘቡላ ጊኮ እያ ሶ አሳ ዋትድ ኢስድ ፄገኔ?*

26 “ህዛ፥ አሳስ ያዮፍተ። ካመትዳባይ ቆንጮና፥ ቆሰትዳባይ ጌሽ ከዮና አተና። * 27 ታኒ ህንተዉ ꬉማን ኦድያባ ህንተ ፖኦን ኦድተ፤ ታ ህንተዉ ሀይꬃን ካልካሽዳባ ዳባባን አዋጅተ። 28 አሾፐ አትሽን፥ ሸምፖ ዎꬋናዉ ዳንዳኦናይሳታስ ያዮፍተ። ሽን ሸምፑዋነ አሹዋ ጋናመን ꬋይሳናዉ ዳንዳእያ ፆሳስ ያይተ። 29 ናምኡ ቡበት እስ ሳንትመን ባይዘቶኮናዬ? ሀኖፐ አትሽን፥ ኤንታፈ እስናካ ህንተ ፆሳይ ጎና ደእሽን ሳአን ዎꬉኩ። 30 ሀር አቶሽን፥ ህንተ ሁጰ ብናናይካ ፓይደትድ ደኤስ። 31 ህዛ፥ ዳሮ ቡበታፐ ህንተ አꬍያ ግሾ ያዮፍተ።

32 “አሳ ስንꬃን ታዉ ማርካትያ ኡባስ ታንካ ሳሎን ደእያ ታ አዋ ስንꬃን ማርካታና። 33 ሽን አሳ ስንꬃን ታና ካደይሳ ታንካ ሳሎን ደእያ ታ አዋ ስንꬃን ካዳና። *

34 “ታኒ ሳአን ሳሮ ኤሀናዉ ይዳ ህንተዉ ዳኖፖ። ታኒ ቶራፐ አትሽን፥ ሳሮተꬅ ኤሀናዉ ያቢከ። 35 ታኒ ይዳይ፥

“ ‘ናኣ አዋፐ

ማጫ ናእዉ አየፐ

ናኣ ማችዉ አዝና አየፐ ሻካናሳ። *

36 አሳስ ሞርከት እያ ሶ አሳታ ግዳና።’

37 “ታፐ አꬅድ ባ አዋ ዎይኮ ባ አይዉ ዶሰይ፥ ታባ ግዳናዉ በሰና። ባ አደ ናአ ዎይኮ ባ ማጫ ናእዉ ታፐ አꬅድ ዶሰይ፥ ታባ ግዳናዉ በሰና። 38 ባ ማስቃልያ ቶክድ ታና ካሎና ኦንካ ታባ ግዳናዉ በሰና። * 39 ባ ሸምፑዋ አሻናዉ ኮየይ ꬋይሳና፥ ሽን ባ ሸምፑዋ ታ ግሾ አꬅድ እመይ አሻና። *

40 “ህንተና ሞከይ ታና ሞኬስ፥ ታና ሞከይ ቃስ ታና ኪትዳይሳ ሞኬስ። * 41 ናብያ ናበ ሱንꬃን ሞከይ፥ ናብያꬆ ዎይተታና፤ ቃስ ፅሉዋ ፅሎ ሱንꬃን ሞከይ፥ ፅሉዋꬆ ዎይተታና። 42 ታ ህንተዉ ቱማ ኦዳይስ፤ ሀ ታ ታማረታፐ ጉፅያ እሱዋስ ታና ካልያ ግሾ ሀር አቶሽን ጉꬃ እርፃ ሃꬅ እምኮ እያ ዎይቶይ ꬋየና” ያግስ።

11

ፃማቅያ ዮሃንስ ኪትዳ አሳታ

(ሉቃ 7:18-35)

1 የሱሲ ታማነ ናምኡ ታማረታ ኪትዳፐ ጉየ ያፐ ደንድድ ታማርሳናዉነ ሳባካናዉ ጋልላ ካታማታ ብስ።

2 ዮሃንስ ቃሾ ኬꬃን ደእሸ ክርስቶስ ኦꬅያባታ ስእድ፥ ባ ታማረታፐ እያኮ ኪትድ፥ 3 “ያና ጌተትዳይ ነነዬ? ዎይኮ ኑኒ ሀራ ናግኖ?” ያግድ ኦይችስ።

4 የሱሲ ኤንታኮ ዛሪድ፥ “ብድ ህንተ ስእያባነ ህንተ በእያባ ዮሃንሳስ ኦድተ። 5 ቆቀት ፄሎሶና፥ ዎበት ሄመቶሶና፥ ባሮ ሀርጋንቾት ፓፆሶና፥ ቱለት ስኦሶና፥ ሀይቅዳይሳት ሀይቆፐ ደንዶሶና፤ ማንቆታስ ዎንገላይ ሳባከቴስ። * 6 ታናን ꬉበቶናይ አንጀትዳይሳ” ያግስ።

7 ዮሃንሳ ታማረት ጉየ ስሚድ ብን፥ የሱሲ ደርያስ ዮሃንሳባ ኦድሸ፥ “ሀ መላ ቢታ አይ በአናዉ ከይደቲ? ጫርኮይ ቃꬅያ ማይረ በአናዉ ይደትዬ? 8 ያትን፥ አይ በአናዉ ከይደቲ? ኮይሰ ማኦ ማእዳ አሰ በአናሰዬ? ኮይሰ ማኦ ማእዳ አሳት ካዎ ጋꬎን ደኦሶና። 9 ያትን፥ አይ በአናዉ ከይደቲ? ናበ በአናሰዬ? ሄኮ፥ ህንተ ናበፐ አይሳ በኤታ።

10 “ነ ኦግያ ነ ስንꬃን ጊግስያ

ታ ኪታንቹዋ ኔፐ ስን ኪታና”

ጌተትድ ፃፈትዳይ እያሳ። *

11 ታ ህንተዉ ቱማ ኦዳይስ፤ ማጫሳፐ የለትዳይሳታ ግዶፈ ዮሃንሳፐ አይ ኦንካ ባዋ፤ ሳሎ ካዎተꬃን ኡባፈ ጉፀይ እ፥ እያፐ አꬋና። 12 ፃማቅያ ዮሃንሳ ዎድያፐ ዶምድ ሀች ጋካናዉ ሳሎ ካዎተꬃይ ዳሮ ናቀቴስ፥ ምንዳ አሳት ዎልቃን ያ ገላና። * 13 ናበት ኡባይነ ሙሰ ህገይ ዮሃንሳ ዎደ ጋካናዉ ሳሎ ካዎተꬃባ ትንብተ ኦድዶሶና። 14 ህዛ፥ ህንተ ኤንታ ኪታ አማናና ግድኮ፥ ያና ጌተትዳ ኤልያስ፥ እ ዮሃንሳ። * 15 ህዛ፥ ስእያ ሀይꬅ ደኤይ ስኦ።

16 “ህዛ፥ ሀ ዎድያ የለተꬃ አይብራ ዳንሶ? ግያ ግዶን ኡትድ ዎል ፄግድ፥

17 ‘ኑ ህንተዉ ሱሱልኤ ፑንን፤

ህንተ የፀከታ።

ኑ ሳቢድ ዘሌልን፤

ህንተ ዬከከታ’

ግያ ናይታ ዳኖሶና። 18 ፃማቅያ ዮሃንስ ሞናነ ኡዮና ይን፥ ‘ቱና አያን ደኤስ’ ያግደታ። 19 አሳ ናአይ ምሸነ ኡይሸ ይን፥ ‘ያራምባነ ኡሻንቾ፥ ቃራፃ ቃንፅሰይሳታነ ናጋራንቾታ ዳቦ’ ያግደታ። ህዛ፥ ጭንጫተꬃ ቱማተꬃይ እያ ኦሱዋን ቆንጬስ” ያግስ።

አማኖና እፅዳ ካታማታ

(ሉቃ 10:13-15)

20 ሄሳፈ ጉየ፥ የሱሲ ዳሮ ማላታታ ኦꬅዳ ካታማታን ደእያ አሳት ባንታ ናጋራፐ ስሚድ ማሮታን ገሎና እፅዳ ግሾ ኤንታና፥ 21 “ኮራዝነ ካታማዉ ነና አየ! ቤተሳይዳ ካታማዉ ነና አየ! አይስ ጊኮ፥ ህንተ ግዶን ኦሰትዳ ማላታት ፅሮሳንነ ስዶናን ኦሰትዳ ግድያኮ፥ ኤንቲ በን ብዶ ትየትድ፥ ካዮ ማኦ ማእድ ባንታ ናጋራፐ ስም አጋና። * 22 ሽን ታ ህንተዉ ኦዳይስ፤ ፕርዳ ጋላስ ህንተፈ አꬅድ ፅሮሳስነ ስዶናስ ፕርዳይ ካዉያና። 23 ቃስ፥ ቅፍርናሆማ፥ ኔኒ ፑደ ሳሎ ከያናዉ ኮያይ? ሀነና! ኔኒ ስኦለን የገታና። አይስ ጊኮ፥ ነ ግዶን ኦሰትዳ ማላታት ሶዶመን ኦሰትዳባ ግድያኮ፥ ሶዶመይ ሀች ጋካናዉ ደአናሽን። * 24 ሽን ታ ነዉ ኦዳይስ፤ ፕርዳ ጋላስ ኔፐ አꬅድ ሶዶመስ ፕርዳይ ካዉያና” ያግድ ሀንቀትስ። *

ክርስቶስ እምያ ሸምፖ

(ሉቃ 10:21-22)

25 ሄ ዎደ የሱሲ፥ “አዋዉ፥ ሳሉዋነ ሳኣ ጎዳዉ፥ ኔኒ ሀይሳ ኤራንቾታፐነ ጭንጫታፐ ገንꬃዳ ናይታስ ቆንጭስዳ ግሾ፥ ነና ጋላታይስ። 26 ኤ፥ ታ አዋዉ፥ ሀይስ ነ ሎኦ ሸንያዳ ሀንስ።

27 “ኡባይ ታዉ ታ አዋፐ እመትስ። አዋፐ ሀር ናአ ኤረይ ባዋ፥ ናኣፐነ እ ኤንታዉ ቆንጭሳናዉ ኮየይሳታፐ ሀር አዋ ኤራናዉ ዳንዳኤይ ባዋ። *

28 “ህንተኖ፥ ዳቡራንቾቶ፥ ቶሆይ ዴፅዳ ኡባይ ታኮ ሃ ዪተ፤ ታኒ ህንተና ሸምፕሳና። 29 ታኒ ታ ዎዛናን አሽከነ አዳ ግድያ ግሾ፥ ታ ቃምባራን ገልተ፥ ታፐ ታማርተ፤ ህንተ፥ ህንተ ሸምፑዋስ ሸምፖ ደማና። * 30 ታ ቃምባራይ ሊቆ፥ ቃስ ታ ቶሆይካ ካዉሸ” ያግስ።

12

ሳምባታ ቦንቻናዉ በሲ?

(ማር 2:23-28፤ ሉቃ 6:1-5)

1 ሄሳፈ ጉየ፥ ሳምባታ ጋላስ፥ የሱሲ ጋደ ግዶራ አꬌስ። የሱሳ ታማረት ኮሻትዳ ግሾ ትያ ባንጋ ሽርክድ ሞሶና። * 2 ሽን ፋርሳወት ሄሳ በእድ የሱሳኮ፥ “ሄኮ፥ ነ ታማረት ሳምባታ ጋላስ ኦꬃናዉ በሶናባ ኦꬆሶና” ያግዶሶና።

3 የሱሲ ዛሪድ፥ “ዳዊቲ ኮሻትዳ ዎደ እያራ ደኤይሳታራ አይ ኦꬅዳኮ ናባብበከቲ?* 4 ዳዊቲ ፆሳ ኬꬅ ገልድ ካህነታ ፃላላፐ አትሽን፥ እነ እያራ ደኤይሳታስ በሶና ጌሻ ዳቡዋ ምስ። * 5 ዎይኮ ካህነት ሳምባታ ዎጋ ሻርድ ፆሳ ኬꬃን ሳምባታ ጋላስ ኦሶ ኦꬅኮ ኤንታዉ ባላ ግዶናይሳ ሙሰ ህግያን ናባብበከቲ?* 6 ሽን ስእተ! ፆሳ ኬꬃፈ አይ ሀይሳን ደኤስ። 7 ‘ታኒ ህንተ ያርሹዋ ግዶናሽን ሀራታ ማራና መላ ኮያይስ’ ግያ ቃላይ ወይ ጉሰኮ ህንተ ኤርዳኮ፥ ፅሎ አሳ ቦላ ፕርደከታ። * 8 አሳ ናአይ ሳምባታ ጎዳ” ያግስ።

9 የሱሲ ያፐ ብድ አይሁደ ዎሳ ኬꬅ ገልስ። 10 ያን ኩሸይ ጉንድዳ እስ ኡራይ ደኤስ። የሱሳ ሞታናዉ ጋሶ ኮይያ አሳት፥ “ሳምባታ ጋላስ ፓꬃናዉ በሲ በሰኔ?” ያግድ ኦይችዶሶና።

11 እ ኤንታኮ፥ “ህንተ ግዶፈ እሱዋስ ዶርስ ሳምባታ ጋላስ አፎን ዉልኮ፥ ጎችድ ከሶናይ ኦኔ?* 12 ያትን አስ ዶርሳፈ ዋንድ ዳሮ አኔ? ሄሳ ግሾ፥ ሳምባታ ጋላስ ሎኦባ ኦሶይ በሴስ” ያግስ።

13 ሄሳፈ ጉየ፥ የሱሲ አድያኮ፥ “ነ ኩሽያ ፕድ ኦꬃ” ያግን፥ ኡራይ ፕድ ኦꬅስ። እያ ኩሸይ ፓፅድ ሀንኮ ኩሽያዳ ሀንስ። 14 ሽን ፋርሳወት ያፐ ካረ ከይድ፥ የሱሳ ዋት ዎꬋነኮ ማቀትዶሶና።

ዶረትዳ ፆሳ አይልያ

15 የሱሲ ኤንታ ቆፋ ኤርድ ሄ በሳ አግድ ሀራ ሶ ብስ። ዳሮ አሳይ እያ ካልድ ብዶሶና፥ ሀርጋንቾታ ኡባ ፓꬅስ። 16 የሱሲ፥ “ታባ ሀራ ኦደስካ ኦዶፕተ” ያግድ ምንꬅ ኦድስ። 17 ሄስካ ናብያ እሳያስ፥

18 “ሄኮ ታ ዶርዳ አይለይ፥

ታ ዶሰይስ፥ ታና ኡፋይሰይስ፥

ታኒ ታ አያና፥ እያ ቦላ ሸምፕሳና፤ *

እ፥ አይሁደ ግዶና ደርያስ ሱረ ፕርዳባ አዋጃና።

19 እ ፓላመና ዎይኮ ካጨና፤

ባ ቃላካ ደንባን ጮ ስሰና።

20 ሱረ ፕርዳን ፆኖ ደማና ጋካናዉ፥

ድንጨትዳ ማይረ መንና፥

ጩይያ ሙቃዳ ቶይሰና።

21 አይሁደ ግዶና ደረይ ኡባይ እያን ኡፋይስ ዎꬃና”

ያግድ ፃፍዳይስ ፖለታና መላሳ።

የሱሳነ ብኤል-ዘቡላ

(ማር 3:20-30፤ ሉቃ 11:14-23)

22 ሄሳፈ ጉየ፥ ቱና አያናን ኦይከትዳ ቆቀነ ሙመ አሰ ደኤይሳ እያኮ ኤህዶሶና። የሱሲ ኡራ ፓꬅን፥ ኡራይ ፄልስ፤ ኦደትስ። 23 አሳ ኡባይ ማላለትድ፥ “ሀይስ ዳዊታ ናኣ ግዳንደሻ?” ያግዶሶና።

24 ሽን ፋርሳወት ሄሳ ስእድ፥ “ሀ ኡራይ ቱና አያናታ ከሰይ ቱና አያናታ ሀላቃ ብኤል-ዘቡላ ዎልቃና” ያግዶሶና። *

25 የሱሲ ኤንታ ቆፋ ኤርድ፥ “ዎል ግዶን ሻከትያ ካዎተꬃ ኡባይ ኩንዳና፤ ቃስ ዎል ግዶን ሻከትያ ካታማይ ዎይኮ ኬꬃይ ምንድ ኤቀና። 26 ፃላሄይ ፃላሄ ከስያባ ግድኮ ባ ግዶን ሻከትስ ጉሱ። ሄሳꬆ ሀንያባ ግድኮ እያ ካዎተꬃይ ዋንድ ምንድ ኤቃናዉ ዳንዳኢ? 27 ታኒ ቱና አያና ከሰይ ብኤል-ዘቡላ ዎልቃን ግድኮ ህንተና ካልያ አሳት ኦደ ዎልቃን ከሳኔ? ሄሳ ግሾ፥ ህንተና ካልያ አሳት ህንተና ፕርዳና። 28 ሽን ታኒ ቱና አያናታ ከሰይ ፆሳ አያናን ግድኮ፥ ፆሳ ካዎተꬃይ ህንተኮ ይስ።

29 “ዎይኮ እስ አስ ዎልቃማ አሳ ሶ ገልድ እያ ሻሉዋ ቦንቃናዉ ኮይኮ ኮይሮትድ ሄ ኡራ ቃቾና እፅኮ ዋትድ ዳንዳኢ? ያትኮ እያ ሻሉዋ ቦንቃናዉ ዳንዳኤስ።

30 “ታራ ግዶናይ ኦንካ ታራ ኤቀቴስ፤ ቃስ ታራ እስፈ ሺሾና ኡባይ ላሌስ። * 31 ሄሳ ግሾ፥ ስእተ፤ አሳይ ኦꬅያ አይ ናጋርነ ጫሻ ቃል ኡባይ አቶ ጌተታና፥ ሽን ጌሻ አያና ጫይያ ኦደስካ እያ ናጋራይ አቶ ጌተተና። * 32 ኦንካ አሳ ናአ ቦላ ኢታባ ኦደትኮ እያዉ አቶ ጌተታና፥ ሽን ጌሻ አያና ቦላ ኢታባ ኦደትያ ኦደስካ ሀ ሳአን ግድን ያና አላምያን እያ ናጋራይ አቶ ጌተተና። *

33 “ሎኦ ምꬃይ ሎኦ አይፈ አይፌስ፤ ቃስ ኢታ ምꬃይ ኢታ አይፌስ። ህዛ፥ ምꬃይ ኤረተይ ባ አይፍያና። 34 ህንተኖ፥ ሾሻ ናይቶ፥ ህንተ ኢታ ግድሸ ዋንድ ሎኦባ ኦደታናዉ ዳንዳኤቲ? አስ ባ ዎዛናን ኩምዳባፐ ዶናን ኦደቴስ። * 35 ሎኦ አስ ባ ዎዛናን ዎꬅዳ ሎኦባፐ፥ ሎኦባ ከሴስ፤ ኢታ አስ ባ ዎዛናን ዎꬅዳ ኢታባፐ፥ ኢታባ ከሴስ። 36 ሽን ስእተ፥ አሳይ ኦደትያ ጮ ኦዳ ኡባስ ፕርዳ ጋላስ ዛሮ እማና። 37 አይስ ጊኮ፥ ነ ኦደትያ ነ ቃላን ፅላና፤ ነ ኦደትያ ነ ቃላይ ነ ቦላ ፕርዳና” ያግስ።

ዮናሳ ማላታ

(ማር 8:11-12፤ ሉቃ 11:29-32)

38 ሄሳፈ ጉየ፥ እስ እስ ፋርሳወትነ ህገ አስታማረት የሱሳኮ፥ “አስታማርያዉ፥ ኔኒ ማላታ ኦꬃዳ ኑና በሳ” ያግዶሶና። *

39 ሽን የሱሲ ዛሪድ፥ “አማነቶናነ ኢታ የለተꬃይ ማላታ ኮዬስ። ሽን ናብያ ዮናሳ ማላታፐ ሀራ ማላት እያዉ እመተና። * 40 ዮናስ ግታ ሞሎ ኡሎን ሄꬑ ጋላስነ ሄꬑ ቃማ ጋምእዳይሳ መላ አሳ ናአይ ሄꬑ ጋላስነ ሄꬑ ቃማ ቢታ ጋርሳን ጋምአና። * 41 ናናወ አሳይ ፕርዳ ጋላስ ደንድድ ሀ የለተꬃ ቦላ ፕርዳና፤ አይስ ጊኮ፥ ኤንቲ ዮናስ ሳባክን፥ ስእድ ባንታ ናጋራፐ ስምዶሶና። ሄኮ፥ ዮናሳፐ አይስ ሀይሳን ደኤስ። * 42 ፕርዳ ጋላስ ዱገሀ ካውያ ደንዳዳ ሀ የለተꬃ ቦላ ፕርዳና፤ አይስ ጊኮ፥ እያ ሶሎሞነ ጭንጫተꬃ ስአናዉ ቢታ ጋፃፐ ያሱ። ሄኮ፥ ሶሎሞነፐ አይ ሀይሳን ደኤስ። *

43 “ቱና አያናይ አሳፐ ከይዳፐ ጉየ ባዉ ሸምፕያ በሲ ኮይድ ሃꬅ ባይና መላ በሳን ዳቡሬስ፥ ሽን ባ ኮይያ ሸምፑዋ ደመና። 44 ያንን፥ ‘ታ አጋ ከይዳ ኬꬃ ስማዳ ባና’ ያጌስ። እ ስምያ ዎደ ኬꬃይ ካይስ ግደይሳነ ፕተትድ ጊግድ ኡትዳይሳ ደሜስ። 45 ህዛ፥ ስም ብድ፥ ባፐ ኢትያ ሀራ ላፑን ኢታ አያናታ ኤክድ ዬስ፤ ኤንትካ ኡራ ግዶ ገልድ ደኦሶና። ሄ ኡራስ ካሰይሳፈ ጉየይስ ዳሮ ኢቴስ። ሀ ኢታ የለተꬃ ቦላ ሄሳ መላ ሀናና” ያግስ።

የሱሳ አይዉነ እያ እሻታ

(ማር 3:31-35፤ ሉቃ 8:19-21)

46 የሱሲ ደርያስ ኦዳ ቦላ ደእሽን እያ አያነ እያ እሻት እያ ኦድሳናዉ ኮይድ ካረን ኤቅዶሶና። 47 እስ አስ እያኮ፥ “ነ አያነ ነ እሻት ነና ኦድሳናዉ ኮይድ ካረን ኤቅዶሶና” ያግስ።

48 የሱሲ ዛሪድ፥ “ታ አይያ ኦኔ? ታ እሻትካ ኦናንቴ?” ያግስ። 49 ባ ኩሽያራ ታማረታ ማልሸ፥ “በእተ፥ ታ አያነ ታ እሻት ሀይሳታ። 50 ሳሎን ደእያ ታ አዋ ሸንያ ኦꬅያ ኡባይ ታ እሻ፥ ታ ምቾነ ታ አዮ” ያግስ።

13

ዘረꬅ ዘርያ ኡራ ሌምሶ

(ማር 4:1-9፤ ሉቃ 8:4-8)

1 ሄ ጋላስ የሱሲ ሶፐ ከይድ አባ ጋፃን ኡትስ። 2 ዳሮ ደረይ እያ ዩሹዋን ሺቅን አሳ አባ ጋፃን አጋግድ ዎጎሎን ገልድ ኡትስ። * 3 አሳስ ዳሮባ ሌምሶን ያግድ ኦድስ፦

“እስ ጎሻንቾይ ዘረꬅ ዘራናዉ ከይስ። 4 እ ዘርያ ዎደ እስ እስ ዘረꬃት ኦገ ጋፃን ዎꬍዶሶና፤ ኤንታካ ካፎት ይድ ማፅ ምዶሶና። 5 እስ እስ ዘረꬃት ጋርሳን ሻሎይ ደእያ ቢታ ቦላ ዎꬍዶሶና። ዳሮ ቢት ባይና ግሾ ኤለስድ ዶልስ። 6 ሽን አዋይ ከይን ሹልስ፤ ፃጶይ ባይና ግሾ መልስ። 7 እስ እስ ዘረꬃይ አጉንꬃ ግዶን ዎꬍስ፤ አጉንꬃይ ድጭድ ሄ ዶላ ጩልስ። 8 ሀራት ቃስ አራዳ ቢታ ቦላ ዎꬍስ፤ ዶልድ አይፈ አይፍስ። እሶይ ፄታ፥ እሶይ ኡሱፑን ታማ፥ እሶይ ቃስ ሀስታማ አይፍስ። 9 ስእያ ሀይꬅ ደእያ ኡራይ ስኦ” ያግስ።

10 የሱሳ ታማረት እያኮ ሺቅድ፥ “አይስ ኔኒ ደርያስ ሌምሶን ኦዳይ?” ያግድ ኦይችዶሶና።

11 እ ዛሪድ፥ “ህንተዉ ሳሎ ካዎተꬃ ፁራ ኤራይ እመትስ፥ ሽን ኤንታዉ እመትቤና። 12 ደእያ ኡባስ ጉዠታና፥ እያዉ ዳራና፥ ሽን ባይናይሳፈ ሀር አቶሽን እያዉ ደእያራካ ኤከታና። * 13 ሄሳ ግሾ፥ ታኒ ኤንቲ፥ ፄልሸ ደሞና መላ፥ ስእሸ ስኦና መላ ዎይኮ አኬኮና መላ ኤንታዉ ሌምሶን ኦዳይስ።

14 “እሳያስ ባ ማፃፋን ኦድዳይስ ኤንታ ቦላ ፖለትስ። እ ኦድሸ፥

“ ‘ህንተ ስስ ስኤታ፥ ሽን አኬከከታ፤

ህንተ ፄለታ፥ ሽን በኤከታ።

15 አይስ ጊኮ፥ ሀ አሳ ዎዛናይ ዘልኡምስ፤

ባንታ ሀይꬃ ኤርሸ ቱልስዶሶና፥

ባንታ አይፍያ ጎዝዶሶና።

ሄስ ባይነኮ ኤንቲ ባንታ አይፍያን በእድ፥

ባንታ ሀይꬃን ስእድ፥

ባንታ ዎዛናን አኬክድ፥

ታኮ ስማና፥

ታካ ኤንታ ፓꬃናሽን’ ያግስ።

16 “ሽን ህንተ አይፈት በእያ ግሾነ ህንተ ሀይꬃት ስእያ ግሾ ህንተ አንጀትዳይሳታ። * 17 ታ ህንተዉ ቱማ ኦዳይስ፤ ዳሮ ናበትነ ፅሎት ህንተ በኤይሳ በአናዉነ ህንተ ስኤይሳ ስአናዉ አሞትዶሶና፥ ሽን ኤንታዉ ሀንቤና።

18 “ህዛ፥ ሀ ዘረꬅ ዘርያ ኡራ ሌምሱዋ ስእተ። 19 ኦገ ጋፃን ዎꬍዳ ዘረꬃ ሌምሶይ ሀይሳ፦ ሳሎ ካዎተꬃ ቃላ ስእድ አኬኮና ኡራ ዎዛናፐ ፃላሄይ ይድ እያ ዎዛናን ደእያ ዘረꬃ ማፅ ድጌስ። 20 ሻሎይ ጋርሳን ደእያ ቢታ ቦላ ዘረትዳይስ ቃላ ስእድ ኤለስድ ኡፋይሳን ኤከይሳታ። 21 ሽን ፃጶ የዳናዉ ዳንዳኦና ግሾ ዳሮ ጋምኦኮና። ቃላ ጋሶን መቶይ ዎይኮ ጎደተꬅ ያ ዎደ ኤለስ ꬉበቶሶና። 22 አጉንꬃ ጋꬃን ዘረትዳይስ ቃላ ስእስ፥ ሽን ሀ አላምያ ዱሳ ህርጋይነ ዱረተꬃ ቆፋይ ቃላ ጩልያ ግሾ አይፈ አይፎና አቴስ። 23 ሽን አራዳ ቢታን ዘረትዳ ዘረꬃይ አኬካን ቃላ ስእያ ኡራ። እ አይፈ አይፌስ፤ እሶይ ፄታ፥ እሶይ ኡሱፑን ታማ እሶይ ቃስ ሀስታማ አይፌስ” ያግስ።

ሌሾ ሌምሶ

24 የሱሲ ኤንታዉ ሀራ ሌምሶ ኦድስ፥ “ፆሳ ካዎተꬃይ ባ ጎሻን ሎኦ ዘረꬅ ዘርዳ ኡራ ዳኔስ። 25 ሽን አስ ኡባይ ꬍስክን እያ ሞርከይ ይድ ግስትያ ግዶን ሌሾ ዘርድ ብስ። 26 ግስተይ ድጭድ አይፍያ ዎደ ሌሾይ እያ ግዶን በንትስ።

27 “ጋድያ ጎዳ አይለት ጎዳኮ ብድ፥ ‘ጎዳዉ፥ ነ ጎሻን ነ ሎኦ ዘረꬅ ዘራብክሾ? ያትን፥ ሌሾይ አዉፐ ይዴ?’ ያግዶሶና።

28 “እ ኤንታኮ፥ ‘ሄሳ ሞርከይ ኦꬅስ’ ያግስ።

“አይለት ጎዳኮ፥ ‘ኑ ብድ ሌሹዋ ሾዳና መላ ኮያይ?’ ያግዶሶና።

29 “ሽን እ፥ ‘አቶ ቦቾፍተ፤ ህንተ ሌሹዋ ሾዳይስ ግሽን ግስተይ ሾደታና። 30 ቦቾፍተ፤ ጫካ ዎደይ ጋካናዉ እስፈ ድጮ። ሄ ዎደ ጫክያ አሳታ ሌሹዋ ስንꬃትድ ማፅድ ታማን ፁጋናዉ ምርቀን ምርቀን ቃችተ። ሽን ግስትያ ሺሽድ ታ ሻልያን ቆልተ’ ያጋና” ያግስ።

አይፈ ጉꬃ ምꬄ ሌምሶ

(ማር 4:30-32፤ ሉቃ 13:18-19)

31 ቃስ ሀራ ሌምሶ ያግድ ኦድስ፤ “ሳሎ ካዎተꬃይ እስ አስ ባ ጎሻን ባክዳ ጉꬃ ምꬄ አይፈ ዳኔስ። 32 ሄ ምꬄ አይፈይ ሀራ ምꬃ አይፈታፐ ጉꬃ፥ ሽን እያ ዶላ ድጭዳ ሀራ ምꬃታ ኡባፈ አꬋዳ ግታታዉሱ። እ ታሽያን ካፎት ኬፅድ ኡታና ጋካናዉ ዎልቃማ ምꬅ ግዳዉሱ” ያግስ።

እርሾ ሌምሶ

(ሉቃ 13:20-21)

33 ካልድካ፥ የሱሲ ሀራ ሌምሶ ኦድስ፤ “ሳሎ ካዎተꬃይ እስ ማጫስ ሄꬑ ጋባተ ꬊለ ኤካ ሙኑቃዳ፥ ሙኑቃይ ደንዳና መላ እያን ጉጅዳ እርሾ ዳኔስ” ያግስ።

34 የሱሲ ደርያስ ሄ ሌምሱዋ ኡባ ኦድስ። ሌምሶይ ባይና እስባካ ኦድቤና። 35 ናበይ ባ ማፃፋን፥

“ታኒ ታ ዶና፥ ሌምሶን ዶያና፤

ሳሎይነ ሳእ መቶሳፐ፥

ጌምዳይሳ ኦዳይስ”

ያግድ ኦድዳይስ ሄሳን ፖለትስ። *

ሌሾ ሌምሶ ብርሸꬃ

36 የሱሲ ደርያ ሞይዝድ ሶ ገልስ። እያ ታማረት እያኮ ሺቅድ፥ “ጎሻን ደእያ ሌሹዋ ብርሸꬃ ኑስ ኦዳ” ያግዶሶና።

37 እ ዛሪድ፥ “ሎኦ ዘረꬃ ዘርዳይ አሳ ናአ። 38 ጎሻይ ሀ አላምያ። ሎኦ ዘረꬃይ ሳሎ ካዎተꬃ ናይታ። ሌሾይ ፃላሄ ናይታ። 39 ሌሹዋ ዘርዳይ ሞርክያ ፃላሄ። ጫካ ዎደይ፥ ዎደ ዉርሰꬅ፤ ጫከይሳት ኪታንቾታ።

40 “ሌሾይ ማፀትድ ታማን ፁገተይሳ መላ ዎድያ ዉርሰꬃን ሄሳዳ ሀናና። 41 አሳ ናአይ ባ ኪታንቾታ ኪታና። ኤንቲ ናጋራስ ጋሶ ግደይሳታነ ኢታ ኦꬅያ ኡባ ማፅድ እያ ካዎተꬃፈ ከሳና። 42 ማፅ ሺሽድ ዬሆይነ አቻ ጋርጨꬅ ደእያ ቶኦና ታማን የጋና። 43 ሄ ዎደ ፅሎት ባንታ አዋ ካዎተꬃን አዋዳ ፖአና። ስእያ ሀይꬅ ደኤይ ስኦ!

44 “ፆሳ ካዎተꬃይ ጎሻን ሞገትዳ ሚሸ ዳኔስ። እስ አስ ሄ ሚሽያ ደምድ ዛር ሞግስ። ዳሮ ኡፋይትድ ብድ ባዉ ደእያባ ኡባ ባይዝድ ሄ ጎሻ ጋድያ ሻምስ።

45 “ሄሳዳካ፥ ቃስ ሳሎ ካዎተꬃይ እንቁ ጌተትያ አልኦ ሹቻታ ኮይያ ዛልአንቾ ዳኔስ። 46 ዳሮ አልኦ እንቁዋ ደምድ ብድ ባዉ ደእያባ ኡባ ባይዝድ እያ ሻምስ።

ሞሎ ኦይክያ ግተ ሌምሶ

47 “ቃስ ፆሳ ካዎተꬃይ አባን የገትዳ ዱማ ዱማ ቆሞ ሞሎ ኦይክያ ግትያ ዳኔስ። 48 ሞሎ ኦይክያ አሳት ሞሎይ ግትያን ኩምን አባፈ ጋፃ ከስዶሶና። ያን ኡትድ ሎኡዋ ቆር ቆር ዳቾን የግዶሶና፥ ሽን ኢታ ሞሎታ ዎራ ሆልዶሶና። 49 ዎድያ ዉርሰꬃን ሄሳꬆ ሀናና። ኪታንቾት ይድ ናጋራንቾታ ፅሎታፐ ሻክድ፥ 50 ዬሆይነ አቻ ጋርጨꬅ ደእያ ቶኦና ታማን የጋና።

51 “ሀ ኡባይ ህንተዉ ገልዴ?” ያግድ ኤንታ ኦይችስ።

ኤንቲ ዛሪድ፥ “ኤ” ያግዶሶና።

52 የሱሲ፥ “ህዛ፥ ሳሎ ካዎተꬃ ኤራ ኤክድ ህግያ ታማርስያ ኡባይ፥ ባ ምንጅዳ ሻሉዋፐ ኦራꬃነ ጋልአ ከስያ አሰ ዳኔስ” ያግስ።

የሱሲ ናዝረተን እፀትስ

(ማር 6:1-6፤ ሉቃ 4:16-30)

53 የሱሲ ሀ ሌምሱዋ ኦድ ዉርስዳፐ ጉየ ያፐ ደንድድ ብስ። 54 ባ የለትዳ ቢታ ብድ አይሁደ ዎሳ ኬꬃን ደርያ ታማርስስ። ኤንቲ ማላለትድ፥ “ሀ ኡራይ ሀ ጭንጫተꬃነ ሀ ማላታታ ኦꬅያ ዎልቃ አዉፐ ኤክዴ? 55 ሀይስ አናፅያ ናኣ ግደነዬ? እያ አየ ሱንꬃይ ማይራሞ ግደኔ? እያ እሻት ያይቆባ፥ ዮሰፋ፥ ስሞናነ ይሁዳ ግዶኮናዬ? 56 እያ ምቸት ኑራ ደኦሶና ግዶኮና? ያትን፥ ሀ ኡራይ ሀ ኡባ አዉፐ ኤክዴ?” ያግዶሶና። 57 ሄሳ ግሾ፥ እ ግያባ ኤኮና እፅዶሶና። *

ሽን የሱሲ፥ “ናበይ ባ የለትዳ ቢታንነ ባ ሶ አሳ ማታን ቦንቸተና” ያግስ። 58 ኤንቲ አማኖና እፅዳ ግሾ ዳሮ ማላታታ ሄ በሳን ኦꬅቤና።

14

ፃማቅያ ዮሃንሳ ሀይቁዋ

(ማር 6:14-29፤ ሉቃ 9:7-9)

1 ሄ ዎደ ጋልላ አይስያ ሄሮዲስ * የሱሳባ ስእስ። 2 ባ አይለታኮ፥ “ሀይስ ፃማቅያ ዮሃንሳ፤ እ ሀይቆፐ ደንድስ። ያንዳ ግሾ፥ ሀ ኡባ ማላታታ እ ኦꬄስ” ያግስ።

3 እ ሄሳ ግዳይ ሄሮዲስ ባ እሻ ፍልጶሳ ማቸ ሄሮድያድ ጋሶን ዮሃንሳ ቃሾ ኬꬅ ገልስዳ ግሾሳ። 4 ዮሃንስ ሄሮዲሳ፥ “ነ እዮ ኤካናዉ ዎጋ ግደና” ያግስ። * 5 ሄሮዲስ ዮሃንሳ ዎꬋናዉ ኮይስ፥ ሽን ደረይ ዮሃንሳ ናበ ኦꬅድ በእያ ግሾ ያሸትስ።

6 ሄሮዲስ ባ የለትዳ ጋላሳ ቦንችያ ዎደ፥ ሄሮድያዳ ናእያ አሳ ስንꬃን የꬃን ዱራዳ እያ ኡፋይሳሱ። 7 ያትን፥ እ፥ “እያ ኮያባ ኡባ እማና ግድ” ጫቅስ። 8 ናእያ ባ አየ ዞርያ ስአዳ ሄሮዲሳኮ፥ “ፃማቅያ ዮሃንሳ ሁጵያ ከረን ዎꬃዳ ታዉ እማ” ያጋሱ። 9 እያ ያግን ካዎይ ቂሮትስ፥ ሽን ባ ጫቁዋ ግሾነ ባራ ደእያ እማꬃታ ግሾ ግድ እ ኦይሻይ ፖለታና መላ ኪትስ። 10 ካዎይ አሰ ኪትድ ዮሃንስ ቃሾ ኬꬃን ደእሽን እያ ቆꬍያ ጎራእስስ። 11 ሁጵያ ከረን ዎꬅ ኤህድ ናኤስ እምዶሶና፤ ናእያካ ኤካዳ ባ አየስ ኤፋሱ። 12 ዮሃንሳ ታማረት ይድ እያ አሀ ኤፍድ ሞግዶሶና። እያፐ ጉየ ሀንዳባ ኡባ ብድ የሱሳስ ኦድዶሶና።

እቻሹ ሙኩሉ አሳ

(ማር 6:30-44፤ ሉቃ 9:10-17፤ ዮሀ 6:1-14)

13 የሱሲ ሀንዳባ ስእዳ ዎደ ዎጎሎን ገልድ ሄ በሳፈ እስ ጌምያ ሶ ባርካ ብስ። አሳይ ሄሳ ስእድ ካታማታፐ ደንድድ ቶሆን እያ ካልዶሶና። 14 የሱሲ ዎጎሉዋፐ ዎꬍድ ዳሮ አሳ በእድ ኤንታዉ ቃትስ። ኤንታ ግዶን ደእያ ሀርጋንቾታ ፓꬅስ።

15 ሳአይ ኦማርስሸ ብያ ዎደ የሱሳ ታማረት እያኮ ሺቅድ፥ “ሀ በሳይ አስ ባይና በሲ፥ ሳእካ ቃምስ። ያንያ ግሾ፥ ሄራን ደእያ ጉታታ ብድ ባንታዉ ሻምድ ማና መላ ደርያ የዳ” ያግዶሶና።

16 ሽን የሱሲ ኤንታኮ፥ “ደረይ ሞና ባናዉ ኮሸና፤ ኤንቲ ማናባ ህንተ እምተ” ያግስ።

17 ኤንቲ ዛሪድ፥ “ኑስ ሀይሳን እቻሹ ኡይꬃፈነ ናምኡ ሞሎፐ ሀር ባዋ” ያግዶሶና።

18 እካ፥ “አነ ኤንታ ሃ ኤህተ” ያግስ። 19 ካልድካ፥ ደረይ ማታን ኡታና መላ ኦድስ። እቻሹ ኡይꬃነ ናምኡ ሞሎታ ኤክድ፥ ሳሎ ፄልድ ጋላት ስሚድ፥ ኡይꬃ መንꬅድ ባ ታማረታስ እሚስ፤ ኤንቲ ቃስ ደርያስ እምዶሶና። 20 ኡባይ ምድ ካልዶሶና። የሱሳ ታማረት ምሽን አትዳይሳ ታማነ ናምኡ ጋይታ ደንꬅዶሶና። 21 ካꬃ ምዳ አሳይ ማጫሳይነ ናይት አትሽን፥ እቻሹ ሙኩሉ ግዴስ።

የሱሲ አባ ቦላራ ሄመትስ

(ማር 6:45-52፤ ዮሀ 6:15-21)

22 የሱሲ ባ ታማረት ዎጎሎን ገልድ ባፐ ስንꬃትድ አባፈ ሄ ፕንꬅ ፕናና መላ ኪትድ ባዉ ደርያ ሞይዛናዉ ጉየ አትስ። 23 ደርያ ሞይዝ ስሚድ ባርካ ዎሳናዉ እስ ዙማ ቦላ ከይስ። ሳአይ ቃምንካ እ ባርካ ያን ጋምእስ። 24 ሄ ዎደ ዎጎሎይ አባ ቦላ ብሽን ስንꬃ ባጋራ ጫርኮይ ደንድን ሆበይ ዎጎሉዋ ኡንኤꬅስ።

25 ዎንትማꬃ ቦላ የሱሲ አባ ቦላ ሄመትሸ ባ ታማረታኮ ይስ። 26 እያ ታማረት፥ እ አባ ቦላ ሄመትሸ ባንታኮ የይሳ በእድ ያይዶሶና። ኤንትካ፥ “ሀይስ ሞይትለ” ግድ ያይድ ዋስዶሶና።

27 ሽን የሱሲ ኤለስድ፥ “አይኮይ ባዋ! ያዮፍተ! ታናባይ” ያግስ።

28 ጰፅሮስ እያኮ፥ “ጎዳዉ፥ ነና ግድኮ፥ ታኒ ሃꬃ ቦላራ ሄመታዳ ኔኮ ባና መላ ታና ኪታ” ያግስ።

29 የሱሲ ጰፅሮሳኮ፥ “ሃያ” ያግስ።

ጰፅሮስ ዎጎሉዋፐ ዎꬍድ ሃꬃ ቦላራ ሄመትሸ የሱሳኮ ቡሱ ኦይክስ። 30 ሽን ዎልቃማ ጫርኩዋ በእድ ያይስ። ሃꬃን ምተተꬅ ኦይክዳ ዎደ፥ “ጎዳዉ! ታና አሻርክ!” ያግድ ዋስስ።

31 የሱሲ ኤለስድ ባ ኩሽያ የድ እያ ኦይክድ፥ “ነኖ፥ አማኖይ ፓጭዳይሶ አይስ ስꬋይ” ያግስ።

32 የሱሳራነ ጰፅሮሳራ ዎጎሉዋን ገልዳ ዎደ ጫርኮይ ስእ ግስ። 33 ዎጎሉዋ ግዶን ደእያ እያ ታማረት፥ “ኔኒ ቱማካ ፆሳ ናአ” ግድ ጎይንዶሶና።

34 ኤንቲ አባ ፕንድ ገንሳሬፀ ቢታ ጋክዶሶና። 35 ሄ ቢታን ደእያ አሳይ የሱሳ ኤርዳ ዎደ ባንታ ሄራን ደእያ ጉታ ኡባ ኪታ የድዶሶና። አሳይ ሀርጋንቾታ ኡባ እያኮ ኤህዶሶና። 36 ሀርጋንቾት እያ አፍላ ማጫራ ፃላላ ቦቻና መላ ዎስዶሶና። ቦችዳ ኡባይካ ፓፅዶሶና።

15

ፋርሳወታ ዎጋ

(ማር 7:1-13)

1 ሄሳፈ ጉየ፥ እስ እስ ፋርሳወትነ ህገ አስታማረት የሩሳላመፐ የሱሳኮ ይድ፥ 2 “ነ ታማረት አይስ ኑ አዋታ ዎጋ መንꬆና? ኤንቲ ካꬅ ማናፐ ስን ባንታ ኩሽያ ሜጨቶኮና” ያግድ ኦይችዶሶና።

3 የሱሲ ዛሪድ፥ “ህንተ፥ ህንተ ዎጋ ግሾ፥ ፆሳ ኪታ ፖለይሳ አይስ እፄቲ? 4 አይስ ጊኮ፥ ፆሳይ፥ ‘ነ አዋነ ነ አይዉ ቦንቻ። እ ባ አዋ ዎይኮ ባ አይዉ ጫየይስ ሀይቆ ግቤኔ?’ ያግስ። * 5 ሽን ህንተ፥ እስ አስ ባ አዋ ዎይኮ ባ አይዉ ማዳናባይ ደእሽን፥ ‘ሀይሳ ታ ፆሳስ ያርሻስ ጊኮ፥ 6 ባ አዋ ዎይኮ ባ አይዉ ቦንቻናዉ በሰና’ ያጌታ። ያትድ ህንተ፥ ህንተ ዎጋ ፖላናዉ ፆሳ ቃላ መንታ። 7 ህንተኖ፥ ጩቦቶ፥ እሳያስ ህንተባ ልከ ኦድስ፥

8 “ ‘ሀ አሳይ ታና ባንታ ዶናን ቦንቼስ፥

ሽን ኤንታ ዎዛናይ ታፐ ሃሆን ደኤስ።

9 አሳይ ታና ጮ ጎይኖሶና፤

ኤንቲ አስ መꬍዳ ኪታ

ፆሳ ህገ ዳንስድ ታማርሶሶና’ ግስ” ያግስ።

አሰ ቱንስያባታ

(ማር 7:14-23)

10 የሱሲ ዳሮ አሳ ባኮ ፄግድ፥ “ስእተ! አኬክተ! 11 አሰ ቱንስያባይ ዶናራ ገልያባ ግዶናሽን ዶናፐ ከያባ” ያግስ።

12 ሄሳፈ ጉየ፥ የሱሳ ታማረት እያኮ ይድ፥ “ፋርሳወት ኔኒ ግዳይሳ ስእድ ꬉበትዳይሳ አኬካይ?” ያግዶሶና።

13 ሽን የሱሲ ዛሪድ፥ “ሳሎን ደእያ ታ አዋይ ቶክቦና ምꬅ ኡባይ ሾደታና። 14 ኤንታባ ህርጎፍተ፤ ኤንቲ ቆቀ ካለꬅያ ቆቀታ። ቆቀይ ቆቀ ካለꬅኮ፥ ናምአይካ ኦላን ኩንዳና” ያግስ። *

15 ጰፅሮስ ዛሪድ፥ “ሀ ሌምሱዋ ብርሸꬃ ኑስ ኦዳርኪ” ያግስ።

16 የሱሲ ኤንታኮ፥ “ህንተዉካ ሀእ ጋካናዉ ገልቤኔ? 17 ዶናራ ገልያባ ኡባይ ኡሎ ገልድ ካረ ከየይሳ ኤረከቲ? 18 ሽን ዶናራ ከያባይ ዎዛናፐ ከዬስ። አሰ ቱንስያባት ሄሳታ። * 19 ኤንትካ፦ አሳ ዎዛና ግዶፈ ከይያ ኢታ ቆፋ፥ ዎꬎ፥ ላይማተꬅ፥ ኢታ ኦሶ፥ ካይሶ፥ ዎርዶ ማርካተꬅ፥ ጫሸ። 20 ሄሳ ዳንያባት አሰ ቱንሴስፐ አትሽን፥ ሜጨቶና ኩሸራ መይስ ቱንሰና” ያግስ።

እስ ማጫሰ አማኖ

(ማር 7:24-30)

21 ሄሳፈ ጉየ፥ የሱሲ ያፐ ከይድ ፅሮሳነ ስዶና ካታማት ደእያ ቢታ ብስ። 22 እስ ካናነ ቢታ ማጫስ የሱሳኮ ያዳ፥ ባ ቃላ ꬎቁ ኦꬃዳ፥ “ጎዳዉ፥ ዳዊታ ናአዉ፥ ታዉ ቃታርክ፤ ታ ናእዉ ቱና አያናይ ኦይክድ ኢታ ዋይሴስ” ያጋሱ።

23 ሽን የሱሲ እስ ቃላካ ዛሮና ስእ ግስ። የሱሳ ታማረት እያኮ ይድ፥ “ሀ ማጫስያ ኑ ጌዶ ካላ ካላዳ፥ ዎሳዉሱ። ሄሳ ግሾ፥ ኔኒ እዮ ሞይዛርክ” ያግድ ዎስዶሶና።

24 የሱሲ ዛሪድ፥ “ታኒ ዉደፐ ꬋይዳ ዶርሳዳ እስራኤለ ኬꬃፈ ꬋይዳ አሳታ ፃላላስ ኪተታስ” ያግስ።

25 ሽን እያ፥ እያ ስንꬃን ኩንዳዳ፥ “ጎዳዉ፥ ታና ማዳርኪ?” ያጋሱ።

26 እ ዛሪድ፥ “ናይታ ካꬅ ኤክድ ካናታስ የገይስ ሎኦ ግደና” ያግስ።

27 ማጫስያካ፥ “ጎዳዉ፥ ሄስ ቱማ፥ ሽን ሀር አቶሽን ካናት ባንታ ጎዳት ምሽን፥ ጋይታፐ ዎꬍያ ቲፍያ ሞሶና” ያጋሱ።

28 የሱሲ ዛሪድ፥ “ሀ ማጫሰተ፥ ነ አማኖይ ግታ፤ ነ ኮይዳይሳዳ ነዉ ሀኖ” ያግስ። እ ናእያ ኢራካ ፓፃ አጋሱ።

ዳሮ ሀርጋንቾት ፓፅዶሶና

29 የሱሲ ያፐ ደንድድ ጋልላ አባ ማት ብስ። እስ ዙማ ቦላ ከይድ፥ ያን ኡትስ። 30 ዳሮ አሳይ ባንታራ፥ ዎበታ፥ ቆቀታ፥ ኩናታ፥ ዶና ሙመታነ፥ ሀራ ዳሮ ሀርጋንቾታ ኤክድ፥ እያኮ ኤህድ እያ ስንꬃን ዎꬅዶሶና። የሱሲ ኤንታና ፓꬅስ። 31 ሄሳ ግሾ፥ ሙመት ኦደትሽን፥ ኩናት ፕድ ግሽን፥ ዎበት ሄመትሽን፥ ቆቀት ፄልሽን አሳይ በእድ ማላለትድ፥ እስራኤለ ፆሳ ጋላትዶሶና።

ኦይዱ ሙኩሉ አሳ

(ማር 8:1-10)

32 የሱሲ ባ ታማረታ ባኮ ፄግድ፥ “ሀ ዳሮ አሳይ ታራ ሄꬑ ጋላስ ጋምእዳ ግሾነ ኤንታዉ ሀእ ምያባይ ባይና ግሾ ታኒ ኤንታዉ ቃታይስ። ኤንቲ ኦገን ዳቡርድ ኩንዶና መላ አይኮ ሙዞና ኤንታ መላ የዳናዉ ኮይከ” ያግስ።

33 እያ ታማረት ዛሪድ፥ “ኑኒ ሀ ባዙዋን ሀይሳ ኬና አሳስ ግድያ ካꬅ አዉፐ ደማኔ?” ያግዶሶና።

34 የሱሲ ኤንታኮ፥ “ህንተዉ አፑን ኡይꬅ ደኢ?” ያግድ ኦይችስ።

ኤንቲ ዛሪድ፥ “ላፑን ኡይꬅነ ላፋ ሞሎታፐ ጉꬅ ደኤስ” ያግዶሶና።

35 የሱሲ ደርያ ሳአን ኡትተ ያግድ ኪትስ። 36 ሄሳፈ ጉየ፥ ሄ ላፑን ኡይꬃነ ሞሉዋ ኤክድ ፆሳ ጋላትስ። መንꬅድ ባ ታማረታስ እሚስ። እያ ታማረት ዳሮ አሳስ ግሽዶሶና።

37 አሳ ኡባይ ምድ ካልዶሶና። እያ ታማረት፥ ምሽን አትዳ ቲፍያ ላፑን ግታ ጋይታ ኩመꬅ ደንꬅዶሶና። 38 ምዳ አሳይ ማጫስነ ናአ ፓይዶና አደ ፃላል ኦይዱ ሙኩሉ። 39 የሱሲ ደርያ የድዳፐ ጉየ ዎጎሉዋን ገልድ ማገዶና ቢታ ብስ።

16

ማላታ በአናዉ ኦይችዳ ኦይሻ

(ማር 8:11-13፤ ሉቃ 12:54-56)

1 ፋርሳወትነ ሳዱቃወት የሱሳኮ ይዶሶና። እያ ፓጫናዉ ኮይድ፥ ባንታና ሳሎፐ ማላታ በሶ ግድ ኦይችዶሶና። * 2 ሽን እ ኤንታኮ፥ “ሳእ ኦማርስያ ዎደ፥ ‘ሳሎይ ዞእዳ ግሾ ዎንቶ ቦቃላና’ ያጌታ። 3 ዎንትያ ዎደ፥ ‘ሳሎይ ዞእድ ሻራትዳ ግሾ እሪ ቡካና’ ያጌታ። ያትን ህንተ ሳሎ ማላ በእድ ኤሬታ፥ ሽን ዎድያ ማላ ኤራናዉ ዳንዳእቤከታ። 4 ኢታነ አማኖና የለተꬃይ ማላታ ኮዬስ። ሽን እያዉ ዮናሳ ማላታፐ ሀራ ማላት እመተና” ያግስ። ሄሳፈ ጉየ፥ ኤንታና ያን አግድ ሀራ ሶ ብስ። *

ፋርሳወታነ ሳዱቃወታ እርሾ

(ማር 8:14-21)

5 ኤንቲ አባፈ ሄፍንꬅ ፕንዳ ዎደ ዳቦ ኤክድ ያናይሳ ዶግዶሶና። 6 የሱሲ ኤንታኮ፥ “ፋርሳወታፐነ ሳዱቃወታ እርሹዋፈ ናገትተ” ያግስ። * 7 ኤንትካ ባንታ ጋርሳን፥ “እ ሄሳ ግዳይ ኑ ዳቦ ኤክድ ዮና ግሾሳ ግዳና” ያግዶሶና። 8 የሱሲ ኤንታ ቆፋ ኤርድ፥ “ህንተኖ፥ አማኖይ ፓጭዳይሳቶ! ዳቦ ኤኮና ይዳ ግሾ ዎል ግዶን አይስ ኦደቴቲ? 9 ሀእካ ህንተ አኬከቲ? እቻሹ ሙኩሉ አሳስ እቻሹ ኡይꬃ ግሽዳይሳነ ኤንቲ ምድ ካልን ህንተ አፑን ጋይታ ኩመꬅ ደንꬅዳኮ ዶግደቲ?* 10 ሄሳዳካ፥ ላፑን ኡይꬃ ኦይዱ ሙኩሉ አሳስ ግሽዳይሳነ ኤንቲ ምድ ካልን፥ ህንተ አፑን ግታ ጋይታ ኩመꬅ ደንꬅዳኮ አኬከከቲ?* 11 ህዛ፥ ታኒ ፋርሳወታነ ሳዱቃወታ እርሹዋፈ ናገትተ ጋዳ ኦደይስ ዳቦባ ግዶናይሳ አኬከከቲ?” ያግስ። 12 ያትን፥ እያ ታማረት የሱሲ ኦደይ ሙኑቃ ደንꬃናዉ የገትያ እርሾባ ግዶናሽን ፋርሳወታነ ሳዱቃወታ ትምርትያፈ ናገታናይሳ ግደይሳ አኬክዶሶና።

ጰፅሮሳ ማርካተꬃ

(ማር 8:27-30፤ ሉቃ 9:18-21)

13 የሱሲ ቅሳረ ፍልጶሳ ቢታ ጋክዳ ዎደ ባ ታማረታኮ፥ “አሳይ፥ አሳ ናኣ ኦና ጎና?” ያግድ ኦይችስ።

14 ኤንትካ፥ “እሶት እሶት ፃማቅያ ዮሃንሳ፥ ሀራት ኤልያሳ ቃስ ሀንኮት ኤርምያሳ ዎይኮ ናበታፐ እሱዋ ጎሶና” ያግዶሶና። *

15 የሱሲ ዛሪድ፥ “ያትን፥ ህንተ ታና ኦና ጌቲ?” ግድ ኤንታ ኦይችስ።

16 ስሞና ጰፅሮስ ዛሪድ፥ “ኔኒ ክርስቶሳ፥ ደኦ ፆሳ ናአ” ያግስ። *

17 የሱሲ ጰፅሮሳኮ፥ “ዮና ናኣ ስሞና፥ ኔኒ አንጀትዳይሳ! ሀይሳ ነዉ ቆንጭስዳይ ሳሉዋን ደእያ ታ አዋፐ አትሽን፥ አሰ ግደና። 18 ታ ነዉ ኦዳይስ ጰፅሮሳ፥ ኔኒ ዛላ! ታኒ ሀ ዛላ ቦላ ታ ዎሳ ኬꬃ ኬፃና። ሀይቆ ዎልቃትካ እዮ ፆኖኮና። 19 ሳሎ ካዎተꬃ ቁልፐታ ታ ነዉ እማና። ሳአን ኔኒ ድግያባይ ኡባይ ሳሎን ፆሳ ማታን ድገትዳባ ግዳና። ሳአን ኔኒ ሀኖ ግያባይ ኡባይ ሳሎን ፆሳ ማታን ሀንዳባ ግዳና” ያግስ። *

20 ሄሳፈ ጉየ፥ እ፥ ክርስቶሳ ግደይሳ ኦደስካ ኦዶና መላ ባ ታማረታ ምንꬅድ ኪትስ።

የሱሲ ባና ጋካና ዋያ ኦድስ

21 ሄ ዎድያፐ ዶምድ የሱሲ ባ ታማረታስ፥ “ታኒ የሩሳላመ ባናዉ በሴስ። ያን ደርያ ጭማታን፥ ካህነ ሀላቃታነ ህገ አስታማረታ ኩሸን ዋየ ኤካናዉ በሴስ። ኤንቲ ታና ዎꬋና፥ ሽን ታኒ ሄꬓንꬆ ጋላስ ሀይቆፐ ደንዳና” ያግድ ቆንጭስስ።

22 ጰፅሮስ የሱሳ ጋፃ ከስድ፥ “ጎዳዉ፥ ሄስ ሀነና! ሄሳ መላባይ ነና ኡባራካ ጋኮፎ!” ያግድ ሀንቀትስ።

23 የሱሲ ጰፅሮሳኮ ጉየ ስሚድ፥ “ሀ ፃላህያዉ፥ ታፐ ሃካ! ኔኒ አሳ ቆፋ ቆፓሳፐ አትሽን፥ ፆሳ ቆፋ ቆፖና ግሾ ታዉ ꬉበ ግዳሳ” ያግስ።

24 ሄሳፈ ጉየ፥ የሱሲ ባ ታማረታኮ፥ “ኦንካ ታና ካላናዉ ኮያባ ግድኮ ባና ካዶ፥ ባ ማስቃልያ ቶክድ ታና ካሎ። * 25 ባ ደኡዋ አሻናዉ ኮይያ ኡባይ ꬋይሴስ። ሽን ባ ደኡዋ ታ ግሾ ግድ አꬅድ እመይስ አሼስ። * 26 አስ አላመ ኩመꬅ ባዉ ኦꬅድ፥ ግዶሽን ባ ሸምፑዋ ꬋይስኮ እያ አይ ማዲ? ዎይኮ አስ ባ ሸምፑዋ ላመ አይ እማናዉ ዳንዳኢ? 27 አሳ ናአይ ባ አዋ ቦንቹዋን ባ ኪታንቾታራ ያና። ሄ ዎደ እስ እስ ኡራስ እያ ኦሱዋዳ እማና። * 28 ታ ቱማ ኦዳይስ፤ ሀይሳን ኤቅዳ አሳታፐ አሳ ናአይ ካዎ ግድድ ስመይሳ በአና ጋካናዉ ሀይቆናይሳት ሀይሳን ደኦሶና” ያግስ።

17

የሱሳ ማላይ ላመትስ

(ማር 9:2-13፤ ሉቃ 9:28-36)

1 ኡሱፑን ጋላሳፐ ጉየ የሱሲ፥ ጰፅሮሳ፥ ያይቆባነ እያ እሻ ዮሃንሳ ባራ ኤክድ ባንታርካ ግዳናዉ ዙማ ቦላ ከይስ። * 2 ያን ኤንታ ስንꬃን የሱሳ ማላይ ኩመꬅ ላመትስ፤ እያ ሶምኦይካ አዋዳ ፆልቅስ። እያ ማኦይካ ዳሮ ቦፅስ። 3 ሄኮ፥ ሙሰይነ ኤልያስ እያራ ኦደትሽን በእዶሶና። 4 ጰፅሮስ የሱሳኮ፥ “ኑኒ ሀይሳ ሀሹ ይዳ። ነ ኮይኮ እስኖ ነዉ፥ እስኖ ሙሰስ፥ እስኖ ኤልያሳስ ሀይሳን ሄꬑ ሻቃራ ሻቃራና” ያግስ። 5 ጰፅሮስ ሄሳ ቡሮ ኦድሽን ቦꬃ ሻራይ ኤንታና ካምስ። ሻራ ግዶራ፥ “ታና ኡፋይስያ፥ ታ ዶስያ ናአይ ሀይሳ፥ እያ ስእተ!” ግያ ቃላይ ይስ። * 6 የሱሳ ታማረት ሄሳ ስእዳ ዎደ ዳጋምድ ባንታ ሶምኡዋራ ሳአን ኩንድዶሶና። 7 ሽን የሱሲ ኤንታኮ ሺቅድ ኤንታ ቦችድ፥ “ደንድተ፥ ያዮፍተ!” ያግስ። 8 ኤንቲ ꬎቁ ግድ በእያ ዎደ የሱሳፐ ሀራ ኦናካ በእቦኮና።

9 ኤንቲ ዙማ ቦላፈ ዎꬍሽን የሱሲ ኤንታኮ፥ “አሳ ናአይ ሀይቆፐ ደንዳና ጋካናዉ ሀ ህንተ በእዳባ ኦደስካ ኦዶፕተ” ግድ ኪትስ። 10 የሱሳ ታማረት፥ “ያትን፥ ህገ አስታማረት ኤልያስ ክርስቶሳፐ ካሰትድ ያና ግዳይ አይብሴ?” ያግድ ኦይችዶሶና። *

11 የሱሲ ዛሪድ፥ “ኤ! ኤልያስ ካሰት ይድ ኡባባ ጊግሳና። 12 ሽን ታ ህንተዉ ቱማ ኦዳይስ፤ ኤልያስ ካሰትድ ይስ። ኤንትካ እያ ቦላ ኮይዳባ ኦꬅዶሶናፐ አትሽን፥ እያ ሻክ ኤርቦኮና። ሄሳዳ አሳ ናአይ ኤንታ ኩሸን ዋየታና” ያግስ። *

13 ሄ ዎደ የሱሲ ግዳይ ፃማቅያ ዮሃንሳባ ግደይሳ አኬክዶሶና።

ቱና አያን ኦይክዳ ናአ

(ማር 9:14-29፤ ሉቃ 9:37-43)

14 ኤንቲ ደርያፐ አሳኮ ስምያ ዎደ እስ አስ የሱሳ ስንꬃን ጉልባትድ፥ 15 “ጎዳዉ፥ ሀያና ታ ናኣስ ቃታርክ፤ እያ ሾጭድ የግያ ሀርገይ ዳሮ ኡንኤꬅድ ታማንነ ሃꬃን የጌስ። 16 ነ ታማረታኮ ኤሀስ፥ ሽን ኤንቲ ፓꬃናዉ ዳንዳእቦኮና” ያግስ።

17 የሱሲ ዛሪድ፥ “ህንተኖ፥ አማኖና ጌላ የለተꬃዉ አዉደ ጋካናዉ ታ ህንተራ ዳኔ? አዉደ ጋካናዉ ታ ህንተና ዳንዳአኔ? አነ ናኣ ሃ ኤክ ዪተ” ያግስ። 18 የሱሲ ቱና አያና ሀንቅን፥ ቱና አያናይ ናኣፐ ከይስ፤ ሄ ሳተንካ ናአይ ፓፅስ። 19 ሄሳፈ ጉየ፥ የሱሳ ታማረት ባንታርካ እያኮ ሺቅድ፥ “ኑኒ ቱና አያና ከሳናዉ ዳንዳእቦናይ አይብሴ?” ያግድ ኦይችዶሶና። 20 እ ኤንታኮ፥ “ህንተዉ አማኖይ ላፍዳ ግሾሳ። ታ ህንተዉ ቱማ ኦዳይስ፤ ጋሸ አይፈ መላ አማኖይ ህንተዉ ደእኮ ‘ሀ ዙማ ሀይሳፈ ደንዳዳ ገደ አꬋ’ ጊኮ ህንተዉ ኪተታና። ህንተዉ ዳንዳኤቶናባይ ዴና። 21 [ሽን ሄሳ መላይ ዎሳፐነ ፆማፐ አትሽን፥ ሀራን ከየና”] ያግስ። **

የሱሲ ባ ሀይቁዋባ ዛሪድ ኦድስ

(ማር 9:30-32፤ ሉቃ 9:43-45)

22 የሱሳ ታማረት ጋልላን ሺቅድ ደእሽን የሱሲ ኤንታኮ፥ “አሳ ናእ አሳ ኩሸን አꬍድ እመታና። 23 ኤንቲ እያ ዎꬋና፥ ሽን እ ሄꬓንꬆ ጋላስ ሀይቆፐ ደንዳና” ያግስ።

እያ ታማረትካ ዳሮ ቂሮትዶሶና።

ፆሳ ኬꬃ ጊራ

24 የሱሳራነ እያ ታማረታራ ቅፍርናሆማ ካታማ ጋክዳ ዎደ ፆሳ ኬꬃ ጊራ ቃንፅሰይሳት ጰፅሮሳኮ ይድ፥ “ህንተ አስታማረይ ፆሳ ኬꬃ ጊራ ጊሪ?” ያግድ ኦይችዶሶና። *

25 ጰፅሮስ ዛሪድ፥ “ጊሬስ” ያግስ። ጰፅሮስ ሶ ገልያ ዎደ የሱሲ ካሰትድ፥ “ጰፅሮሳ፥ ነዉ አይ ዳኒ? ሀ ሳኣ ካዎተꬃት ቃራፃነ ጊራ ኦፐ ኤኮና? ጋደ አሳፐየ ዎይኮ አሳ ጋደ አሳፔ?”† ያግድ ኦይችስ።

26 ጰፅሮስ “አሳ ጋደ አሳፐ” ግድ ዛርስ።

የሱሲ ዛሪድ፥ “ጋደ አሳይ ጊራ ጊሮኮና ጉሱ። 27 ሽን ኤንቲ ꬉበቶና መላ አባ ባዳ ሞሎ ኦይካናዉ ማንፃቆ የጋ። ኮይሮ ነ ኦይክያ ሞሉዋ ዶና ዶያዳ ጊራስ ግድያ ሚሸ ነ ግሾነ ታ ግሾ ኤፋዳ ጊራ” ያግስ።

18

ኡባፈ አይ ኦኔ?

(ማር 9:33-37፤ ሉቃ 9:46-48)

1 ሄ ዎደ የሱሳ ታማረት ይድ፥ “ሳሎ ካዎተꬃን ኡባፈ አይ ኦኔ?” ያግድ ኦይችዶሶና። * 2 የሱሲ እስ ጉꬃ ናአ ፄግድ ኤንታ ግዶን ኤስድ ሀይሳዳ ያግስ። 3 “ታኒ ህንተዉ ቱማ ኦዳይስ፤ ህንተ ላመቶናነ ጉꬃ ናይታዳ ሀኖና እፅኮ ሳሎ ካዎተꬃ ኡባራካ ገላናዉ ዳንዳኤከታ። * 4 ህዛ፥ ሀ ጉꬃ ናአዳ ባና ካዉሽያ ኦንካ ሳሎ ካዎተꬃን ኡባፈ አይሳ ግዳና። 5 ሀይሳ መላ ናአ ታ ሱንꬃን ሞክያ ኦንካ ታና ሞኬስ።

6 “ሽን ታናን አማንያ ሀ ጉꬃታፐ እሱዋ ናጋራ ኦꬃና መላ ꬉበ ግድያ ኦንካ ግታ ጋቻ ዎፃ ባ ቆን ቃችድ ጪሞ አባን ምተትኮ እያዉ ሎኦ። 7 አላመን አሳይ ናጋራ ኦꬃና መላ ኦꬅያባት ደእያ ግሾ አላምያ አየ! ሄሳ መላባት ዮና አተና፥ ሽን ꬉበይ እያ ጋሶን ያ ኡራ አየ!

8 “ነ ኩሸይ ዎይኮ ነ ቶሆይ ነና ባለꬅኮ ኔፐ ቃንፃ የጋ። ኔኒ ናምኡ ኩሸራ ዎይኮ ናምኡ ቶሆራ መርና ታማን የገታናፐ ኩሸ ዎይኮ ቶሆ ዱፃ ግዳዳ መርና ደኦ ደመይስ ነዉ ሎኦ። * 9 ቃስ ነ አይፈይ ነና ባለꬅኮ እዮ ዎጫ ከሳዳ ዎራ ሆላ። ኔኒ ናምኡ አይፈራ ጋናመ ታማን የገተይሳፈ እስ አይፈራ መርና ደኡዋ ገለይስ ነዉ ሎኦ። *

10 “ታ ህንተዉ ኦዳይስ፤ ሳሎን ደእያ ኤንታ ናግያ ኪታንቾት ኡባ ዎደ ሳሎን ደእያ ታ አዋ ስንꬃን ደእያ ግሾ፥ ህንተ ሀ ጉꬃታፐ እሱዋካ ካꬎና መላ ናገትተ። * 11 አሳ ናአይ ꬋይዳይሳታ አሻናዉ ይስ”* ያግስ።

ꬋይዳ ዶርሳ ሌምሶ

(ሉቃ 15:3-7)

12 ቃስ የሱሲ፥ “ህንተዉ አይ ዳኒ? እስ ኡራስ ፄቱ ዶርሳት ደኤይሳታፐ እሶይ ꬋይኮ ኡዱፉን ታማነ ኡዱፉናታ ደርያ ቦላ የግ አግድ ሄ ꬋይዳይሳ ኮያናዉ ቤኔ? 13 ታ ቱማ ኦዳይስ፤ እ ደምዳ ዎደ ኡዱፉን ታማነ ኡዱፉናታፐ አꬅድ ꬋይድ በንትዳ እስ ዶርሳ ግሾ ኡፋይቴስ። 14 ሄሳዳካ፥ ሳሎን ደእያ ህንተ አዋይ ሀ ጉꬃታፐ እሶይ ꬋያና መላ ኮየና።

ቆህዳ አስ ዋታኔ?

15 “ነ እሻይ ነና ቆህኮ ነርካ እያኮ ባዳ እያ ቆሁዋ እያዉ ኦዳ። እ ነና ስእኮ እያ ነዉ እሻ ኦꬃ።* 16 ሽን እ ነና ስኦና እፅኮ፥ ናምኡ ዎይኮ ሄꬑ አሳ ማርካን ሞቶይ ላሰትያ ግሾ፥ እስ ዎይኮ ናምኡ አስ ኤካዳ እያኮ ባ። * 17 እ ኤንታና ስኦና እፅኮ፥ ዎሳ ኬꬃስ ኦዳ። ዎሳ ኬꬅ ግያባ ስኦና እፅኮ አማኖና አሳዳ ዎይኮ ቃራፃ ቃንፅስያ አሳዳ እያ ፓይዳ።

18 “ታ ህንተዉ ቱማ ኦዳይስ፤ ሳአን ህንተ ድግያባት ኡባይ ሳሎን ፆሳ ማታን ድገትዳባ ግዳና። ሳአን ህንተ ሀኖ ግያባት ኡባይ ሳሎን ፆሳ ማታን ሀንዳባ ግዳና። *

19 “ቃስካ ታ ህንተዉ ኦዳይስ፤ ሳአን ህንተፈ ናምአይ ባንታ ዎስያባስ እስ ዎዛናን ግድድ ፆሳ ዎስያባ ግድኮ ሳሎን ደእያ ታ አዋይ ህንተዉ ኦꬃና። 20 ታና ካለይሳታፐ ናምአ ዎይኮ ሄꬓ ግድድ ሺቅያ በሳን ታኒ ኤንታ ግዶን በንታና” ያግስ።

አቶ ጉሳባ

21 ሄ ዎደ ጰፅሮስ የሱሳኮ ይድ፥ “ጎዳዉ፥ ታ እሻይ ታና ቆህኮ አፑን ቶሆ ታኒ አቶ ጋናዉ በሲ? ላፑን ቶሆ ጋካናሰዬ?” ግድ ኦይችስ። *

22 የሱሲ ዛሪድ፥ “ግደና፥ ላፑን ታሙ ቶሆ ላፑናፐ አትሽን፥ ላፑን ቶሆ ግደና። *

23 “ሄሳ ግሾ፥ ፆሳ ካዎተꬃይ ባ ኦሳንቾታራ ባ ሚሸይ ፓጭዳኮነ ፓላህዳኮ በአናዉ ቆፕዳ ካዋ ዳኔስ። 24 ሄ ካዎይ ሚሸይ ፓጭዳኮነ ፓላህዳኮ በእያ ዎደ ዳሮ ግንድግንዳ አጮይ ደእያ እስ ኡራ እያኮ ኤህዶሶና። 25 ሽን ሄ አይለይ አጩዋ ቃንፃናዉ ፆነትን እያራ፥ እያ ማቸራ፥ እያ ናይትነ እያዉ ደእያባይ ኡባይ ባይዘትድ አጮይ ጭገታና መላ እያ ጎዳይ ኪትስ። 26 ያትን አይለይ ባ ጎዳ ቶሁዋ ቦላ ጉልባትድ፥ ‘ታ ጎዳዉ፥ ሀያና ጉꬃ ዎደ ታካርክ፥ ታ አጩዋ ኡባ ታ ጭጋና’ ያግድ ዎስስ። 27 ካዎይ እያዉ ቃትድ፥ የድ አግስ፤ እያ አጩዋ ማርስ።

28 “ሽን ሄ አይለይ ከይ ብድ ባ ላገ ኦሳንቾታፐ እሶይ ባፐ ዳሮ ጉꬃ ሚሸ ታልእዳይሳ፥ ‘ነ ቦላ ደእያ ታ ሚሽያ ታዉ ጭጋ’ ግድ ቆ ኦይክስ።

29 “ሄ እያ ላገ አይሌይ እያ ስንꬃን ጉልባትድ፥ ‘ሀያና ጉꬃ ዎደ ታካርክ ታኒ ታ አጩዋ ኡባ ጭጋና’ ያግድ ዎስስ።

30 “ሽን እፅድ ኤክ ኤፍድ ባ ላገይ አጩዋ ቃንፃና ጋካናዉ ቃሾ ኬꬅ ገልስስ። 31 ሄሳ ግሾ፥ ሀራ ላገ ኦሳንቾት ሄሳ በእዳ ዎደ ዳሮ ይሎትድ፥ ብድ ባንታ ጎዳስ እ ኦꬅዳባ ኡባ ኦድዶሶና።

32 “ያትን ካዎይ ሄ አይልያ ፄግስድ፥ ‘ሀ ኢታ አይልያዉ፥ ኔኒ ታና ዎስዳ ግሾ፥ ታ ነ አጩዋ ኡባ ነዉ ማራስ። 33 ያትን፥ ታኒ ነ አጩዋ ማርዳይሳዳ ኔኒ ነ ላገ አይልያ አጩዋ ማራናዉ ነዉ በሰኔ?’ ያግስ። 34 ሄሳ ግሾ፥ ካዎይ ዳሮ ይሎትድ፥ እ ባ አጩዋ ኡባ ጭጋና ጋካናዉ ፓፃ ካኤታና መላ ቃሾ ኬꬃን የግስ።

35 “ሄሳዳካ፥ ህንተ እሶይ እሶይ ህንተ እሻ ዎዛናፐ ማሮና እፅኮ ሳሎን ደእያ ታ አዋይ ህንተና ሄሳዳ ኦꬃና” ያግስ።

19

ኤኮ ገሎባ

(ማር 10:1-12)

1 የሱሲ ሄሳ ኦድ ኦንግዳፐ ጉየ፥ ጋልላፐ ደንድድ ዮርዳኖሰ ሻፋፐ ሄፍንꬃን ደእያ ይሁዳ ቢታ ብስ። 2 ዳሮ አሳይ እያ ካልድ ብን ኤንታ ግዶፈ ሀርጋንቾታ ፓꬅስ።

3 ፋርሳወት እያ ፓጫናዉ ኮይድ እያኮ ይድ፥ “እስ አስ አይ ጋሶንካ ባ ማችዉ የዳናዉ በሲ?” ያግድ ኦይችዶሶና።

4 የሱሲ ዛሪድ፥ “ፆሳይ ኮይሮ አደነ ማጫስ ኦꬅ መꬍዳይሳ ህንተ ናባብበከቲ?* 5 ‘ሄሳ ግሾ፥ እስ አስ ባ አዋነ ባ አይዉ አግድ ባ ማቸራ እስኖ ግዴስ፥ ናምአይካ እስ አሾ ግዶሶና።’* 6 ሄሳ ግሾ፥ ኤንቲ እስ አስ ግዶሶናፐ አትሽን፥ ናምኡ አስ ግዶኮና። ህዛ፥ ፆሲ ቃችዳይሳ አስ ሻኮፎ” ያግስ።

7 ፋርሳወት፥ “ያትን፥ ሙሰይ እስ አስ አንጆ ዎርቃተ እምድ የዳና መላ አይስ ኪትዴ?” ያግድ ኦይችዶሶና። *

8 የሱሲ ዛሪድ፥ “ህንተ፥ ህንተ ማቸታ የዳና መላ ሙሰይ ህንተና ኪትዳይ፥ ህንተ ዎዛና ምኖተꬃ ግሾፐ አትሽን፥ ኮይሮፐ ሄሳ መላ ግደና። 9 ታ ህንተዉ ኦዳይስ፤ ባ ማችያ ላይማቶና ደእሽን የድድ ሀራ ኤክያ ኦንካ ላሜስ” ያግስ። *

10 እያ ታማረት እያኮ፥ “አዝናባይነ ማችባይ ሄሳ መላ ግድኮ ኤኮ ገሎይ አትኮ ሎኦ” ያግዶሶና።

11 የሱሲ ዛሪድ፥ “ሄሳ መላ ትምርተይ ፆሳይ ዳንዳአ እምዳይሳታሳፈ አትሽን፥ አሳ ኡባሳ ግደና። 12 ህዛ፥ የለትሸ ሹፋ ግድድ የለትዳይሳት ደኦሶና፥ ቃስ አስ ቃራትዳይሳት ደኦሶና፥ ቃስ ሳሎ ካዎተꬃ ግሾ ግድ ባንታና ሹፋይዳይሳት ደኦሶና። ሄሳ ግሾ፥ ሀይሳ ኤካናዉ ዳንዳእያ ኦንካ ኤኮ” ያግስ።

የሱሲ ዮጋ ናይታ አንጅስ

(ማር 10:13-16፤ ሉቃ 18:15-17)

13 የሱሲ ባ ኩሽያ ጉꬃ ናይታ ቦላ ዎꬅድ ኤንታዉ ዎሳና መላ እስ እስ አሳይ ናይታ እያኮ ኤህዶሶና። ሽን እያ ታማረት አሳ ሀንቀትዶሶና። 14 ሽን የሱሲ፥ “ፆሳ ካዎተꬃይ ሀይሳታ መላሳ ግድያ ግሾ፥ ጉꬃ ናይት ታኮ የይሳ ድጎፍተ፤ ዮ ጊተ” ያግስ።

15 ባ ኩሽያ ኤንታ ቦላ ዎꬅዳፐ ጉየ ሄ በሳፈ አግድ ብስ።

ዱረ ናአተꬃ ኡራ

(ማር 10:17-31፤ ሉቃ 18:18-30)

16 እስ ጋላስ እስ ኡራይ የሱሳኮ ይድ፥ “አስታማርያዉ፥ ታኒ መርና ደኦ ደማናዉ አይ ሎኦባ ኦꬆ?” ያግስ። 17 የሱሲ እያኮ፥ “ሎኦባ ነ ታና አይስ ኦይቻይ? እስ ፆሳፈ አትሽን፥ ሀር ሎኦይ ባዋ። ሽን ኔኒ መርና ደኡዋ ኤካናዉ ኮይኮ ኪታታ ናጋ” ያግስ።

18 ኡራይ ዛሪድ፥ “አዉሳ ኪታታ” ያግድ ኦይችስ።

የሱሲ ዛሪድ፥ “ዎꬎፓ፥ ላይማቶፓ፥ ካይሶቶፓ፥ ዎርዶ ማርካቶፋ፥ * 19 ነ አዋነ ነ አይዉ ቦንቻ፥ ነ ሾሩዋ ነ ሁጰዳ ዶሳ” ያግስ። *

20 ሄ ናአተꬃይ፥ “ታኒ ሀይሳታ ኡባ ናአተꬃፈ ዶማዳ ናጋስ። ያትን፥ ሀር ታዉ ፓጭያባይ አይቤ?” ያግድ ኦይችስ።

21 የሱሲ ዛሪድ፥ “ኔኒ ፖሎ ግዳናዉ ኮይኮ ባዳ ነዉ ደእያባ ባይዛዳ ማንቆታስ እማ፤ ኔኒ ሳሎን ዱረታና። ያታ ስማ ያዳ ታና ካላ” ያግስ።

22 ሽን ሄ ናአተꬃ ኡራይ ዳሮ ዱረ ግድያ ግሾ፥ ሄሳ ስእዳ ዎደ አዛንሸ አግድ ብስ። 23 ሄሳፈ ጉየ፥ የሱሲ ባ ታማረታ፥ “ታኒ ህንተዉ ቱማ ኦዳይስ፤ ዱረይ ሳሎ ካዎተꬅ ገላናይስ ዳሮ መቶ። 24 ዱረ አስ ፆሳ ካዎተꬃ ገላናይሳፈ ግማለይ ናርፐ ሉሆራ አይስ ካዉዬስ” ያግስ።

25 የሱሳ ታማረት ሄሳ ስእድ ማላለትድ፥ “ያትን፥ ኦን አታናዉ ዳንዳኢ?” ያግድ ኦይችዶሶና።

26 የሱሲ ኤንታ ጫድ ፄልድ፥ “ሀይስ አሳስ ዳንዳኤተና፥ ሽን ፆሳስ ኡባይ ዳንዳኤቴስ” ያግስ።

27 ጰፅሮስ ዛሪድ፥ “ኑኒ ኡባባ አግድ ነና ካልዳ። ያትን፥ ኑኒ አይ ደማኔ?” ያግስ። 28 የሱሲ ኤንታኮ ሀይሳዳ ያግስ፦ “ታኒ ህንተዉ ቱማ ኦዳይስ፤ አሳ ናአይ ያና አላምያን ባ ቦንቾ አራታን ኡትያ ዎደ ህንተ ታማነ ናምአት፥ ታና ካልዳይሳት፥ ታማነ ናምኡ አራታን ኡትድ ታማነ ናምኡ እስራኤለ ዘረꬃታ ቦላ ፕርዳና። * 29 ታ ሱንꬃ ግሾ ኬ ዎይኮ እሻታ ዎይኮ ምቸታ ዎይኮ አዋ ዎይኮ አይዉ ዎይኮ ናይታ ዎይኮ ጋዴ አግዳይ ኦንካ ፄቱ ኩሸ ኤካና። ቃስ መርና ደኡዋካ ኤካና። 30 ሽን ዳሮት ሀእ ደꬃን ስን ግድዳይሳት ጉየ ግዳና፥ ቃስ ጉየ ግድዳይሳት ስን ግዳና” ያግስ። *

20

ኡነ ኦꬅያ አሳ ሌምሶ

1 “ፆሳ ካዎተꬃይ ባ ዎይነ ጋደን ኡነ ኦꬅያ አስ ኦስሳናዉ ዎንታ ጉራ ከይዳ ኡራ ዳኔስ። 2 እ ሄ ኡነ ኦꬅያ አሳ ሀች ሀች እስ ድናረ * ቃንፃናዉ ኤንታራ ጊግድ፥ ኤንታ ባ ዎይነ ጋድያ ግዶ የድስ።

3 “ቃስ ዎንታፈ ሄꬑ ሳተ ግድሽን ከይድ ኦሶ ꬋይድ ግያ ቦላ ኤቅዳ ሀራ አሳታ ደምስ። 4 እ ኤንታኮ፥ ‘ህንተካ ታ ዎይነ ጋዴ ግዶ ብድ ኦꬅተ፥ ታኒ ህንተዉ በሲያ ጋትያ ቃንፃና’ ያግስ። 5 ኤንትካ ብዶሶና። ቃስካ እ ኡሱፑን ሳተንነ ኡዱፉን ሳተን ከይድ ሄሳዳ ኦꬅስ። 6 ታማነ እስ ሳተ ግድሽን እ ከይያ ዎደ ሀራት ያን ኤቅዳይሳታ ደምድ፥ ‘ህንተ ኦሶ ኦꬆና ጋላስ ኩመꬅ ሀይሳን አይስ ኤቅድ ፔእደቲ?’ ያግስ።

7 “ኤንቲ ዛሪድ፥ ‘ኑና ኡነ ኦስስያ አስ ꬋይዳ ግሾሳ’ ያግዶሶና።

“እካ፥ ‘ህንተካ ታ ዎይነ ጋድያ ግዶ ብድ ኦꬅተ’ ያግስ።

8 “ሳእ ኦማርስን፥ ዎይነ ጋድያ ጎዳይ ኦሳንቾታ ሀላቃኮ፥ ‘ኦሳንቾታ ፄጋዳ ዉርሰꬃን ኦሶ ገልዳይሳታፐ ዶማዳ ኮይሮ ገልዳይሳታ ጋካናዉ ኤንታ ጋትያ ቃንፃ’ ያግስ። * 9 ታማነ እስ ሳተን ኦሶ ኦይክዳይሳት ይድ፥ ሁጰን ሁጰን እስ እስ ድናረ ኤክዶሶና። 10 ኮይሮ ኦሶ ኦይክዳይሳት ይድ፥ ባንታዉ ዳሮ እመታና ግድ ቆፕዶሶና። ሽን ኤንትካ ሁጰን ሁጰን እስ እስ ድናረ ኤክዶሶና። 11 ባንታ ሚሽያ ኤክ ስሚድ ጎዳ ቦላ ዙዙምዶሶና። 12 ‘ሀይሳቲ ጉየፐ ይድ እስ ሳተ ፃላላ ኦꬅዶሶና። ሽን ጋላስ ኩመꬅ አዋ ሱላን ዳቡርድ ፔእዳ ኑራ ኤንቲ ዋንድ እስኖ ግዶና’ ያግዶሶና።

13 “ዎይንያ ጎዳይ ኦሳንቾታፐ እሱዋኮ፥ ‘ታ እሻዉ፥ ታኒ ነና ቆሀብከ፤ ነ ታራ ጊግዳይ እስ ድናረሳ ግደኔ? 14 ነ ሚሽያ ኤካዳ ነ ሶ ባ። ታ ኦማርስ ይዳይሳስካ ነይሳ መላ እማናዉ ኮያይስ። 15 ታኒ ታ ሚሽያን ኮይዳባ ኦꬃናዉ ታዉ ማት ባዌ? ዎይኮ ታኒ ኬሀ ግድዳ ግሾ ኔኒ ቃናታይ?’ ያግስ።

16 “ሄሳዳ ሀእ ደꬃን ጉየ ግድዳይሳት ስንꬃታና፥ ስንꬃትዳይሳት ቃስ ጉየታና” ያግስ። *

የሱሲ ባ ሀይቁዋባ ሄꬓንꬆ ኦድስ

(ማር 10:32-34፤ ሉቃ 18:31-34)

17 የሱሲ የሩሳላመ ብሸ፥ ታማነ ናምኡ ታማረታ ዱማ ጋፃ ከስድ ኤንታኮ ያግስ፦ 18 “ሄኮ፥ ኑኒ ሀእ የሩሳላመ ቡሳ ቦላ ደኦስ። ያን አሳ ናአይ ካህነ ሀላቃታስነ ህገ አስታማረታስ አꬍድ እመታና። ኤንቲ እያ ቦላ ሀይቆ ፕርዳ ፕርዳና። 19 እያ አይሁደ ግዶና ደርያስ አꬅድ እማና። ኤንቲ እያ ካዉሻና፥ ጋራፋና፥ ያትድ እያ ማስቃልያ ቦላ ካቃና። ሽን እ ሄꬓንꬆ ጋላስ ሀይቆፐ ደንዳና” ያግስ።

ዛብድዮሳ ናይታ አየ ዎሳ

(ማር 10:35-45)

20 ሄ ዎደ ዛብድዮሳ ማችያ ባ ናምኡ አደ ናይታራ የሱሳኮ ያዳ፥ እያ ስንꬃን ጉልባታዳ እስባ እያ ዎሳሱ።

21 የሱሲ ኢኮ፥ “ነ አይ ኮያይ?” ያግስ።

እያ ዛራዳ፥ “ነ ካዎተꬃን ሀ ታ ናምኡ ናይት እሶይ ነ ኡሻቻን እሶይ ነ ሀድርሳን ኡቶ ጋርክ!” ያጋሱ።

22 ሽን የሱሲ ናይታኮ ዛሪድ፥ “ህንተ አይ ዎስያኮ ኤረከታ፤ ታኒ ኡያናዉ ደእያ ዋየ ፁኣ ኡያናዉ ዳንዳኤቲ?” ያግስ።

ኤንትካ፥ “ኤ ዳንዳኦስ” ያግዶሶና።

23 የሱሲ፥ “ቱማካ ታኒ ኡያናዉ ደእያ ፁአፐ ህንተ ኡያና። ሽን ታ ኡሻቻንነ ሀድርሳን ኡታናይሳታ ዶረይ ታና ግድከ። ሄ በሳይ እመተይ፥ ታ አዋይ እማናዉ ጊግስዳ አሳታሳ” ያግስ።

24 አትዳ ታሙ እያ ታማረት ሄሳ ስእዳ ዎደ ናምኡ እሻታ ቦላ ሀንቀትዶሶና። 25 ሽን የሱሲ ኤንታ ኡባ ፄግድ ሀይሳዳ ያግስ። “አይሁደ ግዶና አሳ ሃረይሳት ባንታ አሳ ቦላ ጎዳተይሳነ ኤንታ ካለይሳት ዎልቃን ሃረይሳ ህንተ ኤሬታ። 26 ሽን ህንተ ግዶን ሄሳዳ ግዶፖ። ህንተፈ ግታታናዉ ኮይያ ኦንካ ህንተዉ አይለ ግዶ። * 27 ህንተ ግዶን ኡባፈ ቦላ ግዳናዉ ኮይያ ኦንካ ህንተዉ አይለ ግዳናዉ በሴስ። 28 ሄሳዳካ፥ አሳ ናአይ አሰ ሀጋዛናዉነ ዳሮ አሳ ዎዛናዉ ባ ሸምፑዋ እማናዉ ይስፐ አትሽን፥ አሳን ሀጋዘታናዉ ይቤና” ያግስ።

ናምኡ ቆቀት ፓፅዶሶና

(ማር 10:46-52፤ ሉቃ 18:35-43)

29 ሄሳፈ ጉየ፥ የሱሲ ባ ታማረታራ እያርኮፈ ከይድ ብሽን፥ ዳሮ አሳይ ኤንታና ካልዶሶና። 30 ኦገ ጋፃን ኡትዳ ናምኡ ቆቀት የሱሲ ያራ አይሳ ስእድ፥ “ጎዳዉ፥ ዳዊታ ናአዉ፥ ኑስ ቃታርክ” ያግድ ዋስዶሶና። 31 ዳሮ አሳይ ኤንታና፥ “ሀይዝተ” ያግድ ካጭዶሶና። ሽን ኤንቲ፥ “ጎዳዉ፥ ዳዊታ ናአዉ፥ ኑስ ቃታርክ” ግድ ጉጅ ዋስዶሶና።

32 የሱሲ ኤቅድ፥ ኤንታ ፄግድ፥ “ታ ህንተዉ አይ ኦꬃና መላ ኮዬቲ?” ያግድ ኦይችስ።

33 ኤንትካ፥ “ጎዳዉ፥ ኑ አይፈይ ፄላና መላ ኮዮስ” ያግዶሶና። 34 የሱሲ ኤንታዉ ቃትድ፥ ኤንታ አይፍያ ቦችስ። ኤለስድ ኤንታ አይፈይ ፄልስ፤ ኤንቲ እያ ካልድ ብዶሶና።

21

ግታ ቦንቾን የሩሳላመ ገሉዋ

(ማር 11:1-11፤ ሉቃ 19:28-40፤ ዮሀ 12:12-19)

1 የሱሳራነ እያ ታማረታራ የሩሳላመ ማትድ፥ ሻማሆ ዙማ ቦላ ደእያ ቤተፋገ ጌተትያ ጉታ ጋክሸ፥ የሱሲ ባ ታማረታፐ ናምአታ ባፐ ስን ያግድ ኪትስ፦ 2 “ህንተፈ ስንꬃን ደእያ ጉታ ቢተ። ያን እስ ሀረይ ቃሾን ደእያሮ እ ማራራ ህንተ ደማና። ኤንታ ብልድ ሃ ኤክ ዪተ። 3 ኦንካ ህንተና ኦይችኮ፥ ‘ጎዳይ ኤንታና ኮዬስ’ ያግተ። እ ኤንታና ኢራካ የድ አጋና” ያግስ።

4 ሄስካ ናበይ፥

5 “ፅዮነ ካታማስ፥

‘ሄኮ፥ ነ ካዎይ አሽከ ግድድ፥ ሀረ ቦላነ

ሀረ ማራ ቦላ ኡትድ፥ ኔኮ ዬስ’ ያግተ”

ያግድ ፃፍዳይስ ፖለታና መላ ሄስ ሀንስ። *

6 እያ ታማረት ብድ የሱሲ ኤንታ ኪትዳይሳዳ ኦꬅዶሶና። 7 ሃሪውነ ሀረ ማራ ኤህድ ቦላራ ማእዳ ባንታ ማኡዋ ኤንታ ዞኮን የግዶሶና። የሱሲ ማኦታ ቦላ ኡትስ። 8 ዳሮ አሳይ ባንታ ማኡዋ ኦግያን ሂፅዶሶና። ሀራት ቦንጮ ታሽድ ኦገ ቦላ የግዶሶና። 9 የሱሳፐ ስንꬃራ ሄመተይሳትነ እያፐ ጉየራ ካልያ ዳሮ አሳይ፥

“ሆሳና!* ዳዊታ ናአይ ጋላተቶ!

ጎዳ ሱንꬃን የይስ አንጀትዳይሳ!

ቦንቾይ ኡባፈ ꬎቃ ሳሉዋን ፆሳስ ግዶ!”

ያግድ ዋስዶሶና። *

10 የሱሲ የሩሳላመ ካታማ ገልዳ ዎደ ሄ ካታማን ደእያ አሳ ኡባይ፥ “ሀይስ ኦኔ?” ያግድ ያርክዶሶና።

11 አሳይ፥ “ሀይስ ጋልላን ደእያ ናዝረተ ካታማፐ ይዳ ናብያ የሱሳ” ያግዶሶና።

ፆሳ ኬꬃፈ ዛልኤይሳታ ከስስ

(ማር 11:15-19፤ ሉቃ 19:45-48፤ ዮሀ 2:13-22)

12 የሱሲ ፆሳ ኬꬅ ገልድ፥ ያን ባይዘይሳታነ ሻመይሳታ ኡባ ካረ ጎድስ። ሚሸ ላመይሳታ ፃርጴዛታነ ሆለታ ባይዝያ ኦይደታ ሽር የግስ። 13 እካ ኤንታኮ፥ “ፆሳ ቃላን፥ ‘ታ ኬꬃይ ፆሳ ዎስያ ኬꬅ ጌተታና’ ጌተትድ ፃፈትስ። ሽን ህንተ ፓንጋት ቆሰትያ ጎንጎሎ ኦꬅደታ” ያግስ። *

14 የሱሲ ፆሳ ኬꬃን ደእሽን ቆቀትነ ጉንዳት እያኮ ይን ኤንታ ፓꬅስ። 15 ሽን ካህነ ሀላቃትነ ህገ አስታማረት የሱሲ ኦꬅዳ ማላልስያባታ በእዳይሳስነ ጉꬃ ናይት ፆሳ ኬꬃን፥ “ዳዊታ ናአይ፥ ጋላተቶ” ያግድ ዋሰይሳ ስእድ ሀንቀትዶሶና። 16 ኤንቲ የሱሳኮ፥ “ሀይሳቲ ገይሳ ነ ስአይ?” ያግዶሶና።

የሱሲ፥ “ኤ ስአይስ፥ ፆሳ ቃላን፥ ‘ጉꬃ ናይታ ዶናንነ ꬋምያ ናይታ ዶናን ጋላታ ዎꬃዳሳ’ ጌተትድ ፃፈትዳይሳ ህንተ ናባብበከቲ?” ያግስ። 17 ኤንታና ያን አግድ ብታነ ካታማ ብድ አቅስ።

የሱሲ ባድዳ ባላሰ ምꬅዉ

(ማር 11:12-14፥ 20-24)

18 የሱሲ ዎንታ ጉራ ካታማ ስሚድ ይሸ ኮሻትስ። 19 ኦገ ጋፃን እስ ባላሰ ምꬅ በእድ ኢኮ ብስ። ሽን ሀይꬃፈ አትሽን፥ ሀራ አይኮካ ደምቤና። ሄሳ ግሾ፥ እዮ፥ “ህዛፐ ናምአንꬆ አይፈ አይፎፓ!” ያግስ። ሄ ባላሰ ምꬅያ ኤለሳዳ መላ አጋሱ።

20 እያ ታማረት ሄሳ በእድ፥ “ሀ ባላስያ ዋናዳ ኤለሳ መላዴ?” ያግድ ማላለትዶሶና።

21 የሱሲ ዛሪድ፥ “ታኒ ህንተዉ ቱማ ኦዳይስ፤ ህንተዉ አማኖይ ደእኮ፥ ቃስ ህንተ ስꬎና እፅኮ ባላሰ ቦላ ታኒ ኦꬅዳይሳ መላ ፃላላ ኦከታ፥ ሽን ‘ሀ ዙማ ሾደታዳ አባን ዎꬋ’ ያግኮ ሀናና። * 22 አማንድ ህንተ ዎስያባ አይብባ ግድኮካ ህንተ ኤካና” ያግስ።

የሱሳ ማታይ ኦይሸተꬃ

(ማር 11:27-33፤ ሉቃ 20:1-8)

23 የሱሲ ፆሳ ኬꬃ ገልድ ታማርስሽን፥ ካህነ ሀላቃትነ አይሁደ ጭማት እያኮ ይድ፥ “ኔኒ ሀይሳ ኦꬃና መላ ነዉ አይ ማት ደኢ? ነዉ ሀ ማታ እምዳይ ኦኔ?” ያግድ ኦይችዶሶና።

24 የሱሲ ኤንታኮ፥ “ታንካ ህንተና እስባ ኦይቻይስ፤ ህንተ ታዉ ሄሳ ዛርኮ፥ ታኒ አይ ማታን ኦꬅያኮ ህንተዉ ኦዳና። 25 ዮሃንስ ፃማቃና መላ ማታይ አዉፐ እመትዴ? ፆሳፈየ አሳፔ?” ያግስ።

ኤንቲ ባንታ ግዶን ዞረትድ፥ “ኑኒ፥ ‘ፆሳፈ’ ጊኮ፥ እ ኑና፥ ‘ያትን አይስ አማንበከቲ?’ ያጋና። 26 ኑኒ፥ ‘አሳፐ’ ጊኮ፥ አሳ ኡባይ ዮሃንሳ ናበ ኦꬅ ፄልያ ግሾ፥ አሳ ያዮስ” ያግዶሶና። 27 ሄሳ ግሾ፥ “ኑኒ ኤሮኮ” ያግድ ዛርዶሶና።

እካ፥ “ህዛ፥ ታንካ ሀይሳ አይ ማታን ኦꬅያኮ ህንተዉ ኦድከ” ያግስ።

ናምኡ ናይታ ሌምሶ

28 “የሱሲ ካልድካ ሀይሳዳ ያግስ፦ ናምኡ አደ ናይት ደእያ እስ ኡራይ ደኤስ። ሄ ኡራይ ባይራ ናኣኮ ብድ፥ ‘ታ ናአዉ፥ ሀች ዎይነ ግዶ ባዳ ኦꬃ’ ያግስ። 29 ናአይ ዛሪድ፥ ‘አቶ ቢከ’ ያግስ። ሽን ጉየፐ ባ ዎዛናን ቆፕ ኤክድ ኦꬃናዉ ብስ። 30 አዋይ ባ ካሎ ናኣኮ ብድ፥ ባ ባይራ ናኣኮ ግዳይሳዳ ኪትስ። እካ፥ ‘ኤሮ፥ ታ አዋዉ’ ያግስ። ሽን ብቤና። 31 ሀ ናምኡ ናይታፐ ባ አዋስ ኪተትዳይስ አዉሴ?” ያግስ።

ኤንትካ፥ “ባይራ” ያግዶሶና።

የሱሲ ኤንታኮ፥ “ታ ህንተዉ ቱማ ኦዳይስ፤ ቃራፃ ቃንፅሰይሳትነ ላይማተይሳት ህንተፈ ስንꬃትድ ፆሳ ካዎተꬃ ገላና። 32 ፃማቅያ ዮሃንስ ሱረ ኦግያ ታማርስሸ ይን እ ገይሳ አማንበከታ። ሽን ቃራፃ ቃንፅሰይሳትነ ላይማተይሳት አማንዶሶና። ህንተ ሀር አቶሽን፥ ኤንታ በእድካ ህንተ ናጋራፐ ስሚድ አማንበከታ” ያግስ። *

ጎሻንቾታ ሌምሶ

(ማር 12:1-12፤ ሉቃ 20:9-19)

33 ቃስካ የሱሲ ሀይሳዳ ያግስ፤ “ሀራ ሌምሶ ስእተ፥ ዎይነ ቶክዳ እስ ኡራይ ደኤስ። ሄ ዎይንያ ዩሹዋ ድርስ። ዎይነ ጉምእያ ኦላ ቦክስ። ዎይንያ ናጋናዉ ሻኮ ሻክስ። ሄሳፈ ጉየ፥ ጋድያ ኮ እምድ ሀራ ቢታ ብስ። * 34 ዎይነ አይፍያ ማፅያ ዎደይ ጋክን ባና ጋክያ ባጋ ኤክድ ያና መላ ባ አይለታ ኤንታኮ የድስ። 35 ኮ አዋት እያ አይለታ ኦይክድ እሱዋ ዋꬍዶሶና፥ ሀንኩዋ ዎꬍዶሶና ቃስ አትዳይሳ ሹቻን ጫድዶሶና። 36 ዎይነ አታክልትያ ጎዳይ ካሰይሳታፐ ዳርያ ሀራ አይለታ ኪትስ። ኮ አዋት ኤንታ ቦላካ ሀንኮይሳታ ቦላ ኦꬅዳይሳዳ ኦꬅዶሶና። 37 ዉርሰꬃን እ፥ ‘ታ ናኣ ኤንቲ ቦንቻና!’ ያግድ ባ ናኣ ኤንታኮ ኪትስ።

38 “ሽን ኮ አዋት ናኣ በእድ ባንታ ግዶን ‘ጋድያ ላታናይስ ሀይሳ፥ እያ ዎꬍድ ጋድያ ኑኒ ላቶስ!’ ያግዶሶና። 39 ናአ ኦይክድ ዎይነ ጋድያ ግዶፈ ጋፃ ከስድ ዎꬍዶሶና።

40 “ህዛ፥ ዎይነ ጋድያ ጎዳይ ያ ዎደ ሄ ኮ አዋታ ዋታኔ?” ያግድ ኦይችስ።

41 ኤንቲ ዛሪድ፥ “እ ሄ ኢታ አሳታ ኢታ ዎꬎ ዎꬍድ፥ ዎይነይ አይፍያ ዎደ እያ ጋክያ ባጋ ዎደን ዎደን እምያ ሀራ ኮ አዋታስ እማና” ያግዶሶና።

42 የሱሲ ዛሪድ ኤንታኮ፥ ፆሳ ቃላን፥

“ ‘ግምበይሳት ቦርድ እፅዳ ሹቻይ፥

ጎዳ ፃጱዋ ምንꬅያ፥ ኡባፈ አꬍያ ሹቻ ግድስ።

ሀይስ ጎዳይ ኦꬅዳባ፤

ኑ አይፍያስ ማላልስያባ’

ጌተትድ ፃፈትዳይሳ ናባብበከቲ?*

43 “ሄሳ ግሾ፥ ታኒ ህንተዉ ኦዳይስ፤ ፆሳ ካዎተꬃይ ህንተፈ ኤከትድ ሎኦ አይፈ አይፍያ አሳታስ እመታና። 44 [ሀ ሹቻ ቦላ ኩንድያ ኦንካ መቀረታና። ቃስ ሀ ሹቻይ እያ ቦላ ዎꬍያ ኡራይካ ጋጨታና”]† ያግስ።

45 ካህነ ሀላቃትነ ፋርሳወት የሱሲ ኦድዳ ሌምሱዋን ባንታና ኦድዳይሳ ኤርዶሶና። 46 ኤንቲ የሱሳ ኦይካናዉ ኮይዶሶና፥ ሽን አሳይ የሱሳ ናበ ኦꬅድ ፄልያ ግሾ፥ አሳስ ያይዶሶና።

22

ያጋኖ ፄሳ ሌምሶ

(ሉቃ 14:15-24)

1 የሱሲ አሳስ ዛሪድ ሀይሳዳ ያግድ ሌምሶ ኦድስ። 2 “ፆሳ ካዎተꬃይ ባ ናኣስ ያጋኖ ጊግስዳ ካዋ ዳኔስ። 3 ሄ ካዎይ ያጋኖ ያና መላ ኦድ ዎꬅዳ አሳታ ፄጋናዉ ባ አይለታ ኪትስ። ሽን አሳት ያናዉ ኮይቦኮና። 4 ቃስ ሀራ አይለታ ፄግድ፥ ፄገትዳ አሳታኮ ብድ፥ ‘ታኒ ታ ሳንጋታነ ሞꬍዳ ጋታርመንꬆታ ሹካስ፤ ኡባባይ ጊግስ። ታ ያጋኑዋ ሃ ዪተ ያግተ’ ያግድ ኪትስ። 5 ሽን ፄገትዳይሳት ፄሳ እፅድ፥ ባንታ ኦሶስ ኦሶስ ብዶሶና። እሶይ ባ ጎሻስ፥ ሀንኮይ ባ ዛልእያስ ብስ። 6 ሀራት ቃስ ካዋ አይለታ ኦይክድ፥ ካዉሽ ዋꬍድ ዎꬍዶሶና።

7 “ካዎይ ዳሮ ይሎትድ፥ ባ ዎታዳረታ የድድ ሸምፖ ዎꬍዳይሳታ ዎꬍስስ፥ ኤንታ ካታማካ ፁግስ። 8 ሄሳፈ ጉየ፥ ባ አይለታኮ፥ ‘ያጋኖይ ጊግስ፥ ሽን ፄገትዳይሳት ያጋኑዋስ በሲያ አስ ግዶኮና። 9 ሄሳ ግሾ፥ ዎጋ ኦገታ ብድ፥ ደምዳ አስ ኡባ ያጋኑዋ ያና መላ ፄግተ’ ያግስ። 10 አይለት ኦግያ ቦላ ብድ ባንታ ደምዳ አስ ኡባ ሎኦታነ ኢታታ ኤህድ ያጋኖ ሻቃራ ገልስድ ኩንꬅዶሶና።

11 “ሽን ካዎይ ካꬃ ማናዉ ኡትዳ አሳ በአናዉ ገልዳ ዎደ ያጋኖ ማኦ ማእቦና እስ አስ ደምስ። 12 እያኮ፥ ‘ላ፥ ነ ያጋኖ ማኦ ማኦና ዋናዳ ሀይሳ ገላዲ?’ ያግስ። ሽን ኡራይ ስእ ግስ።

13 “ካዎይ ባ አይለታኮ፥ ‘ሀ ኡራ ኩሽያነ ቶሁዋ ቃችድ፥ ካረ ꬉማ ከስ የግተ። ያን እያዉ ዬሆነ አቻ ጋርጨꬅ ግዳና’ ያግስ። *

14 “ሄሳዳካ፥ ፆሳ ካዎተꬃስ ፄገትዳይሳት ዳሮ ሽን ዶረትዳይሳት ጉꬃ” ያግስ።

ጊራባ

(ማር 12:13-17፤ ሉቃ 20:20-26)

15 ሄሳፈ ጉየ፥ ፋርሳወት ብድ፥ የሱሳ ዋት ኦዳን ኦይካኔኮ ዞረትዶሶና። 16 ባንታ ታማረታነ ሄሮዲሳ ባጋታፐ እሶታ እሶታ ኪትዶሶና። ኤንትካ፥ “አስታማርያዉ፥ ነ ቱማ ኦደይሳ ኑ ኤሮስ። ኔኒ አሳፐ አሰ ሻካካ፥ አሳ ዎይጋንደስ ጋዳ አይኮካ ኦꬃካ፥ ፆሳ ኦገ ቱማተꬃን ታማርሳሳ። 17 አነ ኑስ ኦዳ፥ ኑኒ ሮመ ካዋስ ጊራ ጊራናዉ በሲ በሰኔ?” ያግዶሶና።

18 ሽን የሱሲ ኤንታ ኢታ ቆፋ ኤርድ፥ “ሀ ጩቦቶ፥ ታና አይስ ፓጨቲ? 19 ጊራ ጊርያ ሚሽያ ታና በስተ” ያግስ። ኤንትካ እያዉ ሳንትመ ኤህዶሶና። 20 እ፥ “ሀ ሱንꬃይነ ምስለይ ኦደባዬ?” ያግስ።

21 ኤንቲ፥ “ሮመ ካዎይሳ” ያግዶሶና።

ያትን የሱሲ ኤንታኮ፥ “ህዛ፥ ካዋስ በሰይሳ ካዋስ፥ ፆሳስ በሰይሳ ፆሳስ እምተ” ያግስ።

22 ኤንቲ ሄሳ ስእዳ ዎደ ማላለትድ እያ ማታፐ አግድ ብዶሶና።

ሀይቆፐ ደንዶባ

(ማር 12:18-27፤ ሉቃ 20:27-40)

23 ሄ ጋላስ ሀይቆፐ ደንዶይ ባዋ ግያ ሳዱቃወት የሱሳኮ ይድ፥ ያግድ እያ ኦይችዶሶና። * 24 “አስታማርያዉ፥ ‘ሙሰይ፥ እስ አስ ናአ የሎና ሀይቅኮ፥ ሄ ሀይቅዳይሳ እሻይ እያ ማችዉ ኤክድ፥ ባ እሻስ ናአ የሎ’ ያግድ ኪትስ። * 25 ኑ ኤርያ ላፑን እሻት ደኦሶና። ባይራይ ማቾ ኤክድ ናአ የሎና ሀይቅስ። እያ ማችዉ እያ ካሎ እሻይ ኤክስ። 26 ሄሳዳካ፥ ሄ ማጫስዉ ኤክዳ ናምአንꬆይካ፥ ሄꬓንꬆይካ፥ ብድ ላፑናት ዉራና ጋካናዉ ኡባይ ሀይቅዶሶና። 27 ኡባፈ ጉየ ሄ ማጫስያ ሀይቃሱ። 28 ያትን፥ ላፑናት ኡባይ እዮ ኤክዳ ግሾ፥ ሀይቆፐ ደንድያ ጋላስ፥ ሄ ማጫስያ ላፑናታፐ አዉሳስ ማቾ ግዳኔ?” ያግዶሶና።

29 የሱሲ ዛሪድ፥ “ህንተ ፆሳ ቃላይ ታማርስያባ ዎይኮ እያ ዎልቃ ኤሮና ግሾ ባሌታ። 30 አሳይ ሀይቆፐ ደንድያ ዎደ ሳሎን ደእያ ኪታንቾታ መላ ግዳናፐ አትሽን፥ ኤኮኮና ገሎኮና። 31 ቃስ ሀይቅዳ አሳት ሀይቆፐ ደንዳናባ ፆሳይ ህንተዉ ኦድዳይሳ ናባብበከቲ? 32 ፆሳይ፥ ‘ታኒ አብራሃመ ፆሳ፥ ይሳቃ ፆሳ፥ ያይቆባ ፆሳ’ ያግስ። ሄሳ ግሾ፥ ፆሳይ ፓፃ ደኤይሳታ ፆሳፈ አትሽን፥ ሀይቅዳይሳታ ፆሳ ግደና”* ያግስ። *

33 ዳሮ አሳይ ሄሳ ስእድ፥ እያ ትምርትያን ማላለትዶሶና።

ኡባፈ ባይራ ኪታ

(ማር 12:28-34፤ ሉቃ 10:25-28)

34 የሱሲ ሳዱቃወታስ ጋናባ ꬋይስዳይሳ ፋርሳወት ስእዳ ዎደ እስፈ ሺቅዶሶና። 35 ኤንታ ግዶፈ እስ ህገ አስታማረይ የሱሳ ፓጨ ኦይሾ ኦይችስ። 36 “አስታማርያዉ፥ ህገ ኡባፈ አይስ አዉሴ?” ያግድ ኦይችስ።

37 የሱሲ ዛሪድ፥ “ ‘ነ ጎዳ፥ ነ ፆሳ፥ ነ ኩመꬃ ዎዛናፐ፥ ነ ኩመꬃ ሸምፑዋፈ፥ ነ ኩመꬃ ቆፋፐ ዶሳ። * 38 ኡባፈ አይስነ ባይራ ኪታይ ሀይሳ። 39 ናምአንꬆ ኡባፈ አꬍያ ኪታይ፥ አሰ ኡባ ነ ሁጵያ ነ ዶሰይሳዳ ዶሳ’ ያገይሳ። * 40 ሙሰ ህገይነ ናበታ ትምርተይ ኡባይ ሀ ኪታታ ቦላ ካቶሶና” ያግስ። *

ክርስቶስ ኦደ ናኤ?

(ማር 12:35-37፤ ሉቃ 20:41-44)

41 ፋርሳወት እስ ቦላ ሺቅድ ደእሽን፥ የሱሲ ኤንታና፥ 42 “ክርስቶሳባ ህንተ ዎይገቲ? እ ኦደ ናኤ?” ያግድ ኦይችስ።

ኤንቲ፥ “እ ካዋ ዳዊታ ናአ” ያግድ ዛርዶሶና።

43 የሱሲ ኤንታኮ፥ “ያትን፥ ዳዊቲ ጌሻ አያናን ግድድ ዋትድ ክርስቶሳ፥ ‘ጎዳ’ ግድ ፄጊ? ዳዊታ ግሸ፥

44 “ ‘ጎዳ ፆሳይ፥ ታ ጎዳኮ፥ †*

ነ ሞርከታ ነ ቶሆይ የꬍያሶ ኦꬃና ጋካናዉ፥

ሀይሳን ታፐ ኡሻቻ ባጋን ‡ ኡታ’ ግስ። *

45 ህዛ፥ ዳዊቲ ክርስቶሳ ጎዳ ግድ ፄግኮ፥ ዋንድ ክርስቶስ ዳዊታ ናአ ግዲ?”

ያግስ።

46 የሱሳስ እስ ቃላ ዛራናዉ ዳንዳእዳ አስ ኦንካ ባዋ። ቃስ ሄ ጋላሳፐ ዶምድ ሀራ ኦይሻ ኦይቻናዉ ኦንካ ዳንዳእቤና።

23

ህገ አስታማረታነ ፋርሳወታ አየ!

(ማር 12:38-39፤ ሉቃ 11:43-46፤ 20:45-46)

1 ሄሳፈ ጉየ፥ የሱሲ ሺቅዳ አሳስነ ባ ታማረታስ ሀይሳዳ ያግስ። 2 “ህገ አስታማረትነ ፋርሳወት ሙሰ ህግያ ብላናዉ ማታራ ደኦሶና። 3 ሄሳ ግሾ፥ ኤንቲ ህንተና ኪትያ ኡባ ኦꬅተነ ናግተ። ሽን ኤንቲ ኦይሳዳ ኦꬆፍተ። አይስ ጊኮ፥ ኤንቲ ኦደይሳዳ ኦꬆኮና። 4 ኤንቲ ቶካናዉ ዳንዳኤቶና ቶሆ ቃችድ አሳ ቶሶሶና። ሽን ባንታዉ ሀር አቶሽን፥ ሄ ቶሁዋ አሳይ ቶክያ ዎደ ብራ ፄራን ቦቻናዉ ኮዮኮና።

5 “ሽን ኤንቲ ባንታ ኦሶ ኡባ አስ በኦና መላ ኦꬆሶና። ባንታ ሶምኦንነ ቀሰን ቃችያ ማፃፋ ፅቅሰይ ደእያ ክታፈ ዳልግሶሶና፥ ባንታ ማኡዋ ማጫራ አዱሶሶና። ** 6 ሞከትያ በሳን ቦንቾ በስነ አይሁደ ዎሳ ኬꬃታን ዳሮ ሎእያ ኦይደ ዶሶሶና። 7 አሳይ ግያን ኤንታና ቦንቾን ሳሮꬃናይሳነ ‘አስታማርያዉ’ ግድ ፄጋናይሳ ኮዮሶና።

8 “ሽን ህንተ አስታማረይ እሱዋ ፃላላ ግድዳ ግሾነ ህንተ ኡባይ እሻታ ግድዳ ግሾ፥ ‘አስታማርያዉ’ ጌተትድ ፄገቶፍተ። 9 ህንተዉ ሳሎን እስ አዋ ፃላል ደእያ ግሾ፥ ሀ ሳአን ኦናካ ‘አዋዉ’ ግድ ፄጎፕተ። 10 ህንተዉ እስ ጎዳይ ክርስቶሳ ፃላል ደእያ ግሾ ‘ጎዳዉ’ ጌተትድ ፄገቶፍተ። 11 ህንተ ግዶን ባይራተይ ህንተ አይለ ግዶ። * 12 ባና ግታያ ኦንካ ካዉያና፤ ባና ካዉሽያ ኦንካ ግታታና። *

ህገ አስታማረትነ ፋርሳወት ቦረትዶሶና

(ማር 12:40፤ ሉቃ 11:39-42)

13 “ህንተኖ፥ ጩቦቶ፥ ህገ አስታማረቶነ ፋርሳወቶ፥ አሳ ስንꬃን ሳሎ ካዎተꬃ ጎርደይሳቶ ህንተና አየ! ህንተ፥ ህንተ ሁጰን ገለከታ ቃስ ሀራታካ ገልሰከታ።

14 [“ህንተኖ ጩቦቶ፥ ህገ አስታማረቶነ፥ ፋርሳወቶ፥ አምኤታ ኬꬃ ህንተ ቦንቅሸ፥ አስ በኦ ግድ ዎሳ አዱሰታ። ሄሳ ግሾ፥ ህንተና አየ! ኡባፈ አꬍያ ፕርዳይ ህንተና ናጌስ።]†

15 “ህንተኖ፥ ጩቦቶ፥ ህገ አስታማረቶነ ፋርሳወቶ፥ ህንተ እስ ኡራ አማንꬃናዉ አባራነ ሳአራ ዩየታ። ሽን ህንተ እያ አማንꬅዳ ዎደ ሄ ኡራ ህንተፈ አꬅድ ጋናመስ ጊገትዳይሳ ኦꬅያ ግሾ፥ ህንተና አየ!

16 “ኦንካ ፆሳ ኬꬃን ጫቅኮ አይኮይካ ባዋ። ሽን ፆሳ ኬꬃን ደእያ ዎርቃን ጫቅኮ፥ ሄ ጫቆይ እያ ጎማና ግያ ቆቀቶ፥ ህንተዉ ቆቅድ ሀራታ ካለይሳቶ፥ ህንተና አየ! 17 ህንተኖ፥ ኤያቶ፥ ቆቀቶ፥ ዎርቃይ አꬍዬ? ዎርቅያ ፆሳስ ዱማያ ፆሳ ኬꬃይ አꬊ? 18 ቃስ ‘ኦንካ ያርሾ በሳን ጫቅኮ፥ አይኮይካ ባዋ። ሽን ኦንካ እያ ቦላ ደእያ ያርሹዋን ጫቅኮ፥ ሄ ጫቆይ እያ ጎማና’ ያግድ ታማርሴታ። 19 ህንተኖ፥ ቆቀቶ፥ ያርሾይ አꬍዬ? ያርሹዋ ፆሳስ ዱማያ በሳይ አꬊ? 20 ሄሳ ግሾ፥ ያርሾ በሳን ጫቅያ ኡራይ፥ ሄ ያርሾ በሳንነ እያ ቦላ ደእያ ኡባባን ጫቄስ። 21 ፆሳ ኬꬃን ጫቅያ ኡራይ፥ ሄ ፆሳ ኬꬃንነ እያን ደእያ ፆሳን ጫቄስ። 22 ሳሎን ጫቅያ ኡራይ ፆሳ አራታንነ ሄ አራታ ቦላ ኡትያ ፆሳን ጫቄስ። *

23 “ህንተኖ፥ ጩቦቶ፥ ህገ አስታማረቶነ ፋርሳወቶ፥ ህንተና አየ! ህንተ ካሬꬃ ሳዎፐ፥ ናትሮፐነ ኦካሸፐ አስራታ ከሴታ። ሽን ህገን ደእያ አꬍድ ኮሸይሳታ አግደታ። ሄስካ፥ ሱረ ፕርዳ፥ ቃተꬅነ ኡባባን አማነተꬅ። ሀራታካ አጎናሽን ሀይሳታ ህንተ ኦꬃናዉ በሴስ። * 24 ህንተዉ ቆቅድ ሀራ አስ ካለይሳቶ፥ ህንተ ኡሻፈ ኡዱንፀ ከስድ ግማለ ምቴታ።

25 “ህንተኖ፥ ጩቦቶ፥ ህገ አስታማረቶነ ፋርሳወቶ፥ ህንተና አየ! ህንተ ሻትያስነ ከርያስ ቦላ ባጋ ጌሼታ። ሽን ኤንታዉ ጋርሳን ቦንቀይነ ኡዘተꬅ ኩም ኡትስ። 26 ነኖ ቆቀ ፋርሳውያዉ፥ ሻትያስነ ከርያስ ጋርሳ ካሰታዳ ጌሻ። ሄሳፈ ጉየ፥ ቦላ ባጋይካ ጌሽ ግዳና።

27 “ህንተኖ፥ ጩቦቶ፥ ህገ አስታማረቶነ ፋርሳወቶ፥ ህንተና አየ! ካረ ባጋራ ቃላመ ትየትድ ሎእድ፥ ግዶን መቀꬅነ ዎቅዳባይ ኩምዳ ዱፎታ ዳነታ። * 28 ሄሳዳካ፥ ቦላ ባጋራ አሳስ ሎኦ ዳነታ። ሽን ህንተ ጋርሳን ጩቦተꬅነ ኢታተꬅ ኩምስ።

29 “ህንተኖ፥ ጩቦቶ፥ ህገ አስታማረቶነ ፋርሳወቶ፥ ህንተና አየ! ህንተ ናበታስ ዱፎ ኬፀታ፥ ቃስ ፅሎታ ዱፉዋካ ሎይꬄታ። 30 ቃስ ህንተ፥ ‘ኑኒ በን ኑ አዋታ ዎደ ደእዳባ ግድያኮ፥ ኤንታራ እስፈ ናበታ ሱꬃ ጉሶኮሽን’ ያጌታ። 31 ሄሳ ግሾ፥ ህንተ ናበታ ዎꬍዳ አሳ ናይታ ግደይሳ ህንተ ህንተ ሁጰን ማርካቴታ። 32 ህዛ፥ ህንተ አዋት ዶምዳይሳ ህንተ ፖልተ።

33 “ሀ ሾሻቶ፥ ሾሻ ናይቶ፥ ህንተ ጋናመ ፕርዳፈ ዋንድ አታኔ?* 34 ሄሳ ግሾ፥ ሄኮ፥ ታኒ ናበታ፥ ጭንጫ አሳታነ አስታማረታ ህንተኮ ኪታና። ኤንታፈ እሶታ እሶታ ህንተ ዎꬋናነ ማስቃላ ቦላ ካቃና። ባጋታ አይሁደ ዎሳ ኬꬃታን ልሶን ጋራፋናነ ካታማፐ ካታማ ጎዳና። 35 ሄሳ ግሾ፥ ፅሉዋ አበላ ዎꬍዳ ዎደፐ ዶምድ፥ ፆሳ ኬꬃስነ ያርሾ በሳፈ ግዶን ህንተ ዎꬍዳ ባራካ ናአ ዛካርያሳ ዎደ ጋካናዉ ሀይቅዳ ፅሎ አሳ ኡባ ግሾ፥ ህንተ ሴረታና። * 36 ታኒ ህንተዉ ቱማ ኦዳይስ፤ ህንተነ ህንተ አዋት ኦꬅዳ ናጋራስ ሀ ፕርዳ ኡባይ ሀ የለተꬃ ቦላ ጋካና።

የሱሲ የሩሳላመስ ዬክስ

(ሉቃ 13:34-35)

37 “የሩሳላመ፥ የሩሳላመ፥ ናበታ ዎꬍያረ! ፆሳይ ኔኮ ኪትዳይሳታ ሹቻን ጫድያረ! ኩቶይ ባ ናይታ ባ ቀፈን ሀጰይሳዳ ታኒ ነ አሳ ታ ቀስያን ገቻናዉ አፑን ቶሆ ኮያድና! ሽን ታና ድጋዳሳ። 38 ህዛ፥ ሄኮ፥ ህንተ ኬꬃይ ካይስ ግዳና። * 39 ታኒ ህንተዉ ኦዳይስ፤ ‘ጎዳ ሱንꬃን የይስ አንጀትዳይሳ’ ህንተ ጋና ጋካናዉ ናምአንꬆ ታና በኤከታ” ያግስ። *

24

ፆሳ ኬꬃይ ላለቶና አተና

(ማር 13:1-2፤ ሉቃ 21:5-6)

1 የሱሲ ፆሳ ኬꬃፈ ከይድ ብሽን፥ እያ ታማረት እያኮ ይድ፥ ማላለትድ ፆሳ ኬꬃ ግምብያ በስዶሶና። 2 የሱሲ ኤንታኮ ዛሪድ፥ “ኤ! ሀይሳ ኡባ በኤቲ? ታኒ ህንተዉ ቱማ ኦዳይስ፤ ሹች ሹቻ ቦላ ግምበትዳ መላ ላለቶና አተና” ያግስ።

ስንꬃፈ ሀናናባታ

(ማር 13:3-13፤ ሉቃ 21:7-19)

3 የሱሲ ሻማሆ ዙማ ቦላ ኡትዳሽን፥ እያ ታማረት ባንታርካ እያኮ ይድ፥ “ሄስ አዉደ ሀናኔኮ ኑስ ኦዳ። ቃስ ነ ዩሳስነ ዎድያ ዉርሰꬃስ ማላታይ አይቤ?” ያግድ ኦይችዶሶና።

4 የሱሲ ዛሪድ፥ “ህንተና ኦንካ ባለꬆና መላ ናገትተ! 5 አይስ ጊኮ፥ ዳሮ አሳት ታ ሱንꬃን፥ ‘ታኒ ክርስቶሳ፥ ፆሳይ አሳ አሻናዉ ኪትዳይሳ’ ያግሸ ይድ ዳሮ አሳ ባለꬃና። 6 ማታን ደእያ ኦላ ግርሳ፥ ሃሆን ደእያ ኦላ ዎረ ስአናዉ ደኤታ። ሄሳ መላባይ ሀናናዉ በሲያ ግሾ ህርጎፍተ። ሽን ዉርሰꬃይ ቡሮና። 7 ደረይ ደርያራ፥ እስ ካዎተꬃይ ሀራ ካዎተꬃራ ኦለታና። ኮሻይነ ቢታ ቃፆይ ኡባ በሳን ሀናና። 8 ሄስ ኡባይ የሎ እቀꬃስ ዞከ መላ።

9 “ሄ ዎደ አሳይ ህንተና ዋዬስ አꬅድ እማና፥ ቃቻናነ ዎꬋና። ታ ሱንꬃ ግሾ አሳ ኡባይ ህንተና እፃና። * 10 ሄ ዎደ ዳሮት አማኖ አጋና። ባንታ ግዶን እሶይ እሱዋ አꬅድ እማና፥ እሶይ እሱዋ እፃና። 11 ቃስ ዳሮ ዎርዶ ናበት ደንድድ ዳሮታ ባለꬃና። 12 ጌላተꬅ ዳርያ ግሾ፥ ዳሮ አሳ ሲቆይ እርፃና። 13 ሽን ዉርሰꬅ ጋካናዉ ገንጭያ ኡራይ አታና። * 14 አሳ ኡባስ ማርካ ግዳና መላ ፆሳ ካዎተꬃ ዎንገላይ ቢታ ኡባን ኦደታና። ሄሳፈ ጉየ፥ ዉርሰꬃይ ያና።

ቱና ꬋዮ

(ማር 13:14-23፤ ሉቃ 21:20-24)

15 “ሄሳ ግሾ፥ ናብያ ዳነል ኦድዳ ꬋዮ ቱናተꬃይ ጌሻ በሳን ኤቅዳይሳ ህንተ በአና። * (አኬክሶ፦ ሄስ ዎይ ጉሰኮ ናባበይስ አኬኮ!) 16 ሄ ዎደ ይሁዳ ቢታን ደኤይሳት ደርያኮ ባቃቶ። 17 ኬꬃ ሁጰን ደእያ ኡራይ ባ ሶን ደእያባ ኤካናዉ ሶ ገሎና ባቃቶ። * 18 ጋደን ደኤይስ ባ ማኡዋ ኤካናዉ ጉየ ስሞፎ። 19 ሄ ዎደ ቃንꬃ ማጫሳታስነ ꬋንꬅያ ማጫሳታስ ዳሮ ኡንአ ግዳና። 20 ባልጎን ዎይኮ ሳምባታን ህንተ ባቃቶይ ግዶና መላ ፆሳ ዎስተ። 21 አይስ ጊኮ፥ ሳእ መቶሳፐ ሀች ጋካናዉ ሀኖናባይ፥ ቃስ ስንꬃፈካ ኡባራካ ሀኖና ዋየይ ሄ ዎደ ሀናና። * 22 ፆሳይ ሄ ጋላሳታ ታይቡዋ ጉꬆናኮ አሰ ግድዳ ኦንካ አተና። ሽን እ ባ ዶርዳ አሳታ ግሾ፥ ሄ ጋላሳታ ታይቡዋ ጉꬃና።

23 “ሄ ዎደ ኦንካ ህንተና፥ ‘ሄኮ፥ ክርስቶስ ሀይሳን’ ዎይኮ ‘ህንን ደኤስ’ ያግኮ አማኖፕተ። 24 አይስ ጊኮ፥ ዎርዶ ክርስቶሳትነ ዎርዶ ናበት ደንዳና። ኤንታዉ ዳንዳኤትኮ፥ ሀር አቶሽን ፆሳይ ዶርዳይሳታካ ባለꬃናዉ ግታ ማላታታነ ማላልስያባታ ኦꬃና። 25 አኬክተ፥ ታኒ ህንተዉ ሀይሳ ካሰታዳ ኦዳስ።

26 “ሄሳ ግሾ፥ አሳይ ህንተኮ፥ ‘ሄኮ፥ ክርስቶስ ባዞን ደኤስ’ ጊኮ፥ ያ ቦፕተ። ዎይኮ ህንተኮ፥ ‘ሄኮ፥ ቆልአን ደኤስ’ ጊኮ፥ ኤንታባ አማኖፕተ። * 27 አይስ ጊኮ፥ ዎልአንꬅ ሳሎን ዎልአምድ፥ ዶሎሀፐ ዉሎሀ ጋካናዉ በንተይሳዳ፥ አሳ ናኣ ዩሳይ ሄሳዳ ሀናና።

28 “ባዉት ደእያሶን አንኮት ሺቃና። *

ክርስቶስ ናምአንꬆ ያና

(ማር 13:24-27፤ ሉቃ 21:25-28)

29 “ሄ ዎደ ሄ ዋየ ጋላሳታፐ ጉየ፥

ኤለስድ አዋይ ꬉማና፥

አጌናይ ባ ፖኡዋ ድጋና። *

ፆልንቶት ሳሎፐ ዎꬋና፥

ቃስ ሳሎን ደእያ ዎልቃት ቡቀታና።

30 ሄ ዎደ አሳ ናኣ ዩሳ ማላይ ሳሉዋ ቦላ በንታና። ሳአን ደእያ አስ ኡባይ ዬካና። ቃስ አሳ ናአይ፥ ዎልቃራነ ግታ ቦንቹዋራ ሳሉዋ ሻራ ግዶራ ይሽን ኤንቲ በአና። * 31 እ ባ ኪታንቾታ ግታ ሞይዘ ፑኖራ ኪታና። ኤንቲ ሳኣ ኦይዱ ባጋ ብድ፥ ሀ ጋፃፐ ያ ጋፃ ጋካናዉ ደእያ እያዉ ዶረትዳይሳታ ሺሻና።

ባላሰ ምꬄ ሌምሶ

(ማር 13:28-31፤ ሉቃ 21:29-33)

32 “ባላሰ ምꬃፈ ታማርተ። እያ አጫዳ ሀይፅያ ዎደ ቶርቸይ ማታትዳይሳ ህንተ ኤሬታ። 33 ሄሳዳካ፥ ህንተ ሀ ኡባባ በእያ ዎደ የሱሲ ማትድ ፐንገን ደኤይሳ ኤርተ። 34 ታኒ ህንተዉ ቱማ ኦዳይስ፤ ሀ ኡባባይ ፖለታና ጋካናዉ፥ ሀ የለተꬃይ አና። 35 ሳሎይነ ሳእ አꬋና፥ ሽን ታ ቃላይ ኡባካ አና።*

የሱሲ ያና ዎደ ኦንካ ኤረና

(ማር 13:32-37፤ ሉቃ 17:26-30፥ 34-36)

36 “ሄ ጋላሳነ ሄ ሳትያ ሳሎን ደእያ ታ አዋፐ አትሽን፥ ሀር ሳሎ ኪታንቾታ ግድን ዎይኮ ናኣ ግድን ኦንካ ኤረና። 37 አሳ ናኣ ዩሳይ፥ ኖሄ ዎደ ሀንዳይሳ መላ ግዳና። * 38 ሄ ዎደ ꬋዮ ሃꬃይ ያናፐ ስን ኖሄይ ማርካብያን ገልዳ ጋላሳ ጋካናዉ፥ አሳይ ምሸነ ኡይሸ፥ ኤክሸነ ገልሸ ጋምእስ። 39 ꬋዮ ሃꬃይ ይድ፥ ኤንታ ኡባ ꬋይሳና ጋካናዉ አኬክቦኮና። አሳ ናኣ ዩሳይካ ሄሳዳ ሀናና።

40 “ሄ ዎደ ናምኡ አሳት ጋደን ኦꬃና። ኤንታፈ እሶይ ኤከታና፥ ሀንኮይ አታና። 41 ናምኡ ማጫሳት እስፈ ጋጫና። ኤንታፈ እስንያ ኤከታና ሀንክያ አታና።

42 “ህዛ፥ ህንተ ጎዳይ አይ ጋላስ ያነኮ ህንተ ኤሮና ግሾ፥ ምንድ ናግተ። 43 ሽን ካይሶይ ቃማፈ አይ ሳተን ያነኮ ጎዳይ ኤርያኮ፥ ባ ኬꬃይ ቦከቶና መላ ባርክድ ናጋናሽን። * 44 ሄሳዳካ፥ አሳ ናአይ ህንተ ቆፖና ሳተን ያና ግሾ፥ ህንተካ ጊግድ ደእተ።

ኢታነ ሎኦ አይለ ሌምሶ

(ሉቃ 12:41-48)

45 “ያትን፥ ባ ሶ አሳስ ካꬃ ኮሽያ ዎድያን እማና መላ እያ ጎዳይ ዶርዳ አማንይስነ ዎዛናማ አይለይ ኦኔ? 46 እ ባ ጎዳይ ኪትዳይሳ ኦꬅሽን እያ ጎዳይ ይድ ደምያ አይለይ አንጀትዳይሳ። 47 ታኒ ህንተዉ ቱማ ኦዳይስ፤ ጎዳይ ሄ አይልያ ባባ ኡባ ቦላ ሹማና። 48 ሽን ሄ አይለይ ኢታ ግድኮ፥ ‘ታ ጎዳይ ጋምእድ ያና’ ያግድ ባ ዎዛናን ቆፕድ፥ 49 ባ ላገ ኦሳንቾታ ዋꬎ ዶምኮ፥ ማꬆተይሳታራ ሚኮነ ኡይኮ፥ 50 ሄ አይልያ ጎዳይ እ ቆፖና ጋላስነ እ ኤሮና ሳተን፥ 51 ይድ እያ ቃንፀረꬃና። እያ ቃዳ ጩቦታራ ኦꬃና። ሄ በሳን እያዉ ዬሆነ አቸ ጋርጨꬅ ግዳና።

25

ታሙ ጌላኦታ ሌምሶ

1 “ሄ ዎደ ሳሎ ካዎተꬃይ ባንታ ፆምፐ ኦይክድ፥ ማቾ ኤሀናዉ ብዳ አድያ ሞካናዉ ከይዳ ታሙ ጌላኦታ ዳኔስ። * 2 ኤንታፈ እቻሻት ኤያ፥ ቃስ እቻሻት ጭንጫ። 3 ኤያት ፆምፐ ኦይክዶሶና፥ ሽን ጉዣ ዛይተ ኦይክቦኮና። 4 ሽን ጭንጫት ባንታ ፆምፐነ ሀራ ጉዣ ዛይተ ኦይክዶሶና። 5 ማችዉ ኤከይስ ጋምእን፥ ሄ ጌላኦት ባንታና ꬍስኮይ ኦይክን ꬍስክዶሶና።

6 “ግድ ብላሄ ግድያ ዎደ፥ ‘ሄኮ፥ ማችዉ ኤሄይስ ጋክስ፥ እያ ሞካናዉ ከይተ’ ግያ ግታ ጫቦይ ስኤትስ።

7 “ሄ ዎደ ሄ ጌላኦት ኡባይ ባርክድ፥ ባንታ ፆምፕያ ጊግስዶሶና። 8 ኤያት ጭንጫታኮ፥ ‘ኑ ፆምፐይ ቶአና ሀንያ ግሾ፥ ህንተ ዛይትያፐ ኑስ እመርከት’ ያግዶሶና።

9 “ሽን ጭንጫት ዛሪድ፥ ‘አካይ፥ ኑስነ ህንተዉ ግድያ ዛይተይ ባዋ። ሄሳ ግሾ፥ ብድ ህንተዉ ሻምድ ኤክተ’ ያግዶሶና። 10 ኤያ ጌላኦት ዛይተ ሻማናዉ ብን፥ ማችዉ ኤከይስ ፑቱ ግስ። ጊገት ኡትዳ እቻሹ ጌላኦት እያራ እስፈ ያጋኖ ኬꬅ ገልዶሶና፤ ካረይካ ጎርደት አግስ።

11 “ጉየፐ ሀንኮ ጌላኦት ይድ፥ ‘ጎዳዉ፥ ጎዳዉ፥ ኑስ ዶያርክ’ ያግዶሶና።

12 “ሽን እ ዛሪድ፥ ‘ታኒ ህንተዉ ቱማ ኦዳይስ፤ ታ ህንተና ኤርከ!’

13 “ህዛ፥ አሳ ናአይ ያና ጋላሳ ዎይኮ ሳትያ ህንተ ኤሮና ግሾ ባርክድ ናግተ።

ሄꬑ ኦሳንቾታ ሌምሶ

(ሉቃ 19:11-27)

14 “ፆሳ ካዎተꬃይ ባ ኦሳንቾታ ፄግድ ባዉ ደእያባ ኤንታዉ ሼꬍድ ኦገ ባናዉ ከይዳ ኡራ ዳኔስ። * 15 ኤንታዉ ሁጰን ሁጰን ኤንታ ዎልቃ መላ እሱዋስ እቻሹ ካርፂተ ብራ፥ እሱዋስ ናምኡ ካርፂተ ብራ ቃስ እሱዋስ እስ ካርፂተ ብራ እምድ ባ ኦግያ ብስ። 16 እቻሹ ካርፂተ ብራ ኤክዳ አይለይ ኤለስ ብድ ዛልእድ፥ ሀራ እቻሹ ካርፂተ ብራ ዎꬍስስ። 17 ሄሳዳካ፥ ቃስ ናምኡ ካርፂተ ብራ ኤክዳ አይለይ ሀራ ናምኡ ካርፂተ ብራ ዎꬍስስ። 18 ሽን እስ ካርፂተ ብራ ኤክዳይስ ብድ፥ ኦላ ቦክድ፥ ባ ጎዳ ሚሽያ ሞግስ።

19 “ዳሮ ዎደፐ ጉየ ሄ አይለታ ጎዳይ ይድ፥ ባ ሚሽያ ኤንታራ ሳላእስ። 20 እቻሹ ካርፂተ ብራ ኤክዳ አይለይ ይድ፥ ሀራ እቻሹ ካርፂተ ብራ ኤህድ፥ ‘ታ ጎዳዉ፥ ኔኒ ታዉ እቻሹ ካርፂተ ብራ እማዳሳ። ሽን ታኒ ሀራ እቻሹ ካርፂተ ብራ ዎꬍሳስ’ ያግስ። 21 እያ ጎዳይ፥ ‘ዛምቦይ! ኔኒ ሎኦነ አማንꬅያ አይለ፤ ኔኒ ጉꬃባን አማነታዳሳ። ታኒ ነና ዳሮባ ቦላ ሹማና፤ ሃ ገላዳ ነ ጎዳራ ኡፋይታ’ ያግስ።

22 “ቃስ ናምኡ ካርፂተ ብራ ኤክዳይስ ይድ፥ ‘ታ ጎዳዉ፥ ኔኒ ታዉ ናምኡ ካርፂተ ብራ እማዳሳ። ሽን ታኒ ሀራ ናምኡ ካርፂተ ብራ ዎꬍሳስ’ ያግስ። 23 እያ ጎዳይ፥ ‘ዛምቦይ! ኔኒ ሎኦነ አማንꬅያ አይለ፤ ኔኒ ጉꬃባን አማነታዳሳ። ታኒ ነና ዳሮባ ቦላ ሹማና፤ ሃ ገላዳ ነ ጎዳራ ኡፋይታ’ ያግስ።

24 “ቃስ እስ ካርፂተ ብራ ኤክዳይስ ይድ፥ ‘ታ ጎዳዉ፥ ኔኒ ዘሮና በሳፈ ጫክያነ ꬋርጮና በሳፈ ማፅያ ኢታ አስ ግደይሳ ታኒ ኤራይስ። 25 ሄሳ ግሾ፥ ያያዳ ነ ብራ ቢታን ሞጋስ። ነ ሚሸይ ሀይስሽ’ ያግስ።

26 “እያ ጎዳይ ዛሪድ፥ ‘ሀ ኢታ አዛላ አይልያዉ፥ ታኒ ዘሮና በሳፈ ጫከይሳነ ꬋርጮና በሳፈ ማፅያ አስ ግደይሳ ኤራዳሳ። 27 ያትን፥ ኔኒ ታ ሚሽያ ባንከን ዎꬅዳባ ግድያኮ፥ ታኒ ስምያ ዎደ ታ ሚሽያ ዎራ ኤካናይሳ ድጋዳሳ። 28 ሄሳ ግሾ፥ ሚሽያ እያፐ ኤክድ፥ ታሙ ካርፂተ ብር ደኤይሳስ እምተ። 29 አይስ ጊኮ፥ ደእያ ኡባስ ጉዠታናነ ዳራና። ሽን ባይናይሳፈ ሀር አቶሽን፥ ሄ እያዉ ደእያ ጉꬅያካ ኤከታና። * 30 ሀ ማዶና አይልያ ካረ ꬉማ ከስ የግተ። ያን እያዉ ዬሆነ አቸ ጋርጨꬅ ግዳና’ ያግስ። *

ዎደ ዉርሰꬃ ፕርዳ

31 “አሳ ናአይ፥ ኪታንቾ ኡባታራ፥ ባ ቦንቹዋራ ያ ዎደ እ ባ ቦንቾ ካዎተꬃ አራታ ቦላ ኡታና። * 32 ቢታን ደእያ አስ ኡባይ እያ ስን ሺቃና። ሄንꬃንቾይ ዶርሳታ ዴሻታፐ ሻከይሳዳ እ ሄ አሳ ናምአን ሻካና። 33 ቃስ ዶርሳታ ኡሻቻ ባጋራ ዴሻታ ሀድርሳ ባጋራ ኤሳና።

34 “ሄሳፈ ጉየ፥ ካዎይ ኡሻቻ ባጋራ ደኤይሳታኮ ሀይሳዳ ያጋና፦ ‘ታ አዋይ አንጅዳይሳቶ፥ ሀ ይድ ሳእ መትያ ዎደፐ ዶምድ ህንተዉ ጊግዳ ካዎተꬃ ላትተ። 35 አይስ ጊኮ፥ ታኒ ኮሻትን ሙዝደታ፥ ሳሞትን ኡሽደታ፥ ኤረቶና እማꬃ አስ ግዳዳ ብን ሞክደታ፥ 36 ካሎትን ማይዝደታ፥ ሀርገትን ሀርግስደታ፥ ቃሸትን ታና ኦይችደታ’ ያጋና።

37 “ሄሳፈ ጉየ፥ ፅሎት ዛሪድ፥ ‘ጎዳዉ፥ ኔኒ ኮሻትን አዉደ በእድ ሙዝዶ? ዎይኮ ኔኒ ሳሞትን አዉደ በእድ ኡሽዶ? 38 ኔኒ እማ ግዳዳ ይን አዉደ በእድ ሞክዶ? ዎይኮ ኔኒ ካሎትን አዉደ ማይዝዶ? 39 ኔኒ ሀርግን ዎይኮ ቃሸትን ኔኮ ብድ ነና አዉደ ኦይችዶ?’ ያጋና። 40 ካዎይ ዛሪድ፥ ‘ታኒ ህንተዉ ቱማ ኦዳይስ፤ ህንተ ታና ካልያ ሀ ኡባፈ ጉፀይሳስ ኦꬅዳይሳ ታዉ ኦꬅደታ’ ያጋና።

41 “ሄ ዎደ ሀድርሳ ባጋራ ደኤይሳታኮ፥ ‘ሀ ባደትዳይሳቶ፥ ታ ማታፐ ሃክተ። ፃላሄስነ እያ ኪታንቾታስ ጊግዳ መርና ታማን ቢተ። 42 አይስ ጊኮ፥ ኮሻትን ታና ሙዝቤከታ፤ ሳሞትን ኡሽቤከታ። 43 ታኒ እማ ግዳዳ ብን ታና ሞክበከታ፥ ካሎትን ማይዝቤከታ፥ ሀርግንነ ቃሸትን ታና ኦይችቤከታ’ ያጋና።

44 “ሄ ዎደ ኤንቲ፥ ‘ጎዳዉ፥ ኔኒ ኮሻትን ዎይኮ ሳሞትን ዎይኮ እማ ግዳዳ ብን ዎይኮ ካሎትን ዎይኮ ሀርግን ዎይኮ ቃሸትን በእድ ነና አዉደ ማዶና እፅዶ?’ ያግድ ዛራና።

45 “ሄ ዎደ ካዎይ ዛሪድ ኤንታኮ፥ ‘ታኒ ህንተዉ ቱማ ኦዳይስ፤ ህንተ ታና ካልያ ሀ ኡባፈ ጉፀይሳ ማዶና እፅዳይስ፥ ታና ማዶና እፅዳይሳ’ ያጋና። 46 ሄሳ ግሾ፥ ሄ አሳት መርና ፕርዳስ ቃስ ፅሎት መርና ደኡዋስ ባና” ያግስ። *

26

የሱሳ ቦላ ማቀትዶሶና

(ማር 14:1-2፤ ሉቃ 22:1-2፤ ዮሀ 11:45-53)

1 የሱሲ ሀ ትምርትያ ኡባ ዉርስዳ ዎደ ባ ታማረታኮ፥ 2 “ናምኡ ጋላሳፐ ጉየ፥ ፓስካ ባኣለ ቦንችያ ጋላስ ግደይሳ ኤሬታ። ሄ ጋላስ አሳ ናእ ማስቃለ ቦላ ካቀታናዉ አሳ ኩሸን አꬍድ እመታና” ያግስ። *

3 ሄ ዎደ ካህነ ሀላቃትነ ጭማት፥ ቃያፋ ጌተትያ ካህነ ሀላቃ ኬꬃን ሺቅድ፥ 4 አስ ኤሮና የሱሳ ኦይክድ፥ ዎꬋናዉ ማቀትዶሶና። 5 ሽን ኤንቲ፥ “አሳይ ኦሽ ከሶና መላ ግድ፥ ፓስካ ቦንችያ ጋላስ ሄሳ ኦꬆኮ” ያግዶሶና።

የሱሳ ሽቶ ትይዳ ማጫስዉ

(ማር 14:3-9፤ ዮሀ 12:1-8)

6 የሱሲ ብታነ ካታማን ባሮ ሀርግዳ ስሞና ሶን ደኤስ። 7 የሱሲ እማቱዋ ቦላ ደእሽን እስ ማጫስያ አልባስፅሮሳ ብልቃፀ ኩመꬃ ዳሮ አልኦ ሽቶ ኤካ ያዳ የሱሳ ሁጰን ትጋሱ። * 8 ሽን የሱሳ ታማረት ሄሳ በእድ ሀንቀትድ፥ “ሀ ሽቶይ ጮ ኢተይ አይብሴ? 9 ሀ ሽቶይ አልኦ ጋተን ባይዘትድ፥ ሚሸይ ማንቆታስ እመታናዉ ዳንዳኤቴስ” ያግዶሶና።

10 የሱሲ ኤንቲ ገይሳ ኤርድ፥ ኤንታኮ፥ “ሀ ማጫስዉ አይስ ዋይሰቲ? እያ ታዉ ሎኦባ ኦꬃሱ። 11 ማንቆት ኡባ ዎደ ህንተራ ዳና። ሽን ታኒ ህንተራ ኡባ ዎደ ደእከ። * 12 እያ ሀ ሽቱዋ ታ ቦላ ትግዳይስ ታና ሞጋናዉ ጊግሳናሳ። 13 ታኒ ህንተዉ ቱማ ኦዳይስ፤ ቢታ ኡባን ሀ ዎንገላይ ሳባከትያ በሳን አዉንካ፥ አሳይ እዮ ሀሳያና መላ እያ ኦꬅዳይስ ኦደታና” ያግስ።

ይሁድ የሱሳ አꬅድ እሙዋ

(ማር 14:10-11፤ ሉቃ 22:3-6)

14 ሄ ዎደ ታማነ ናምኡ የሱሳ ታማረታፐ እሶይ፥ አስቆሮታ ይሁዳ ጌተተይስ ካህነ ሀላቃታኮ፥ 15 ብድ፥ “ታኒ ህንተዉ የሱሳ አꬃ እምኮ፥ ህንተ ታዉ አይ እማኔ?” ያግድ ኤንታ ኦይችስ። * ኤንቲ ዞረትድ ሀስታሙ ብራ ሳንትመ *† እምዶሶና። 16 ሄሳፈ ጉየ፥ ይሁድ የሱሳ አꬅድ እማናዉ እንጀትያ ዎደ ዎቼስ።

ጎዳ ካሁዋ

(ማር 14:22-26፤ ሉቃ 22:15-20፤ 2 ቆሮ 11:23-25)

17 ኡይꬃ ባኣለ ቦንችያ ኮይሮ ጋላስ፥ የሱሳ ታማረት እያኮ ይድ፥ “ፓስካ ቦንችያ ጋላስ ኔኒ ማና ካꬅ ኑኒ አዉን ጊግስኖ?” ያግዶሶና።

18 የሱሲ ኤንታኮ፥ “ካታማን ደእያ አድያኮ ብድ፥ ‘አስታማረይ፥ ታዉ ዎደይ ጋክዳ ግሾ፥ ታ ታማረታራ ፓስካ ቦንችያ ጋላሳ ነ ሶን አꬃና ያጌስ’ ያግተ” ያግስ።

19 እያ ታማረት የሱሲ ባንታና ኪትዳይሳዳ ኦꬅድ፥ ፓስካ ባኣለ ጋላስ ማና ካꬃ ጊግስዶሶና።

20 ሳአይ ኦማርስያ ዎደ፥ የሱሲ ታማነ ናምኡ ሀዋረታራ ካꬅ ማናዉ ኡትስ። 21 ኤንቲ ምሽን፥ የሱሲ ኤንታኮ፥ “ታኒ ህንተዉ ቱማ ኦዳይስ፤ ህንተፈ እስ ኡራይ ታና አꬅድ እማና” ያግስ።

22 ኤንቲ ዳሮ ዳጋምድ፥ እሶይ እሶይ፥ “ጎዳዉ፥ ቱማ ታነሻ?” ግድ እያ ኦይችዶሶና።

23 የሱሲ ዛሪድ፥ “ባ ኩሽያ ታራ እስፈ ሻትያን የደይስ እ ታና አꬅድ እማና። * 24 አሳ ናአይ፥ ፆሳ ቃላን እያዉ ፃፈትዳይሳዳ ሀይቃና። ሽን አሳ ናኣ አꬅድ እምያ ኡራ አየ! ሄ ኡራይ የለቶና አትዳኮ እያዉ ሎኦሽን” ያግስ።

25 እያ አꬅድ እማናዉ ደእያ ይሁድ ዛሪድ፥ “አስታማርያዉ፥ ኔኒ ገይ ታነዬ?” ያግስ።

የሱሲ ዛሪድ፥ “ኔኒ ነ ሁጰን ጋዳሳ” ያግስ።

26 ኤንቲ ምሽን፥ የሱሲ ኡይꬃ ኤክድ ፆሳ ጋላትስ። ሄ ኡይꬃ መንꬅድ ባ ታማረታስ እምድ፥ “ሄእተ፥ ሚተ፥ ሀይስ ታ አሹዋ” ያግስ።

27 ፁኣ ኤክድ፥ ፆሳ ጋላትስ። ኤንታዉ እምድ፥ “ኡባይ ሀይሳፈ ኡይተ። 28 ሀይስ ዳሮ አሳ ናጋራ አቶተꬃስ መላ ጉክያ ታ ሱꬃ። ሀ ሱꬃይ ፆሳይ ህንተራ ገልያ ጫቁዋ ምንይሳ።* 29 ሽን ታኒ ህንተዉ ኦዳይስ፤ ታኒ ታ አዋ ካዎተꬃን ኦራꬃ ዎይነ ኡሻ ህንተራ ኡያና ጋላሳ ጋካናዉ ናምአንꬆ ሀ ዎይነ ኡሻ ኡይከ” ያግስ።

30 ጋላታ ማዝሙረ የፅዳፐ ጉየ፥ ሻማሆ ዙማ ብዶሶና።

ጰፅሮስ የሱሳ ካዳናይስ ኦደትስ

(ማር 14:27-31፤ ሉቃ 22:31-34፤ ዮሀ 13:36-38)

31 ሄ ዎደ የሱሲ ኤንታኮ፥

“ ‘ፆሳይ ሄንꬃንቹዋ ሾጫና

ዶርሳትካ ላለታና’

ጌተትድ ፆሳ ቃላን ፃፈትዳይሳ መላ ሀች ቃማ ህንተ ኡባይ ታና አግድ ባቃታና። * 32 ሽን ታኒ ሀይቆፐ ደንድዳፐ ጉየ ህንተፈ ስንꬃታዳ ጋልላ ባና” ያግስ። *

33 ጰፅሮስ ዛሪድ፥ “ኤንቲ ኡባይ ነና አግድ ባቃትኮካ፥ ታኒ ነና አግከ” ያግስ።

34 የሱሲ ጰፅሮሳኮ፥ “ታኒ ነዉ ቱማ ኦዳይስ፤ ሀች ቃማ ኩቶይ ዋሳናፐ ስን ኔኒ ታና ሄꬑ ቶሆ ካዳና” ያግስ።

35 ጰፅሮስ ዛሪድ፥ “ታኒ ኔራ እስፈ ሀይቆፐ አትሽን፥ ነና ኡባካ ካድከ” ያግስ።

ሀንኮ እያ ታማረት ኡባይካ ሄሳዳ ግዶሶና።

የሱሲ ጌታሳማነን ዎስስ

(ማር 14:32-42፤ ሉቃ 22:39-46)

36 ያትድ፥ የሱሲ ባ ታማረታራ ጌታሰማነ ጌተትያ በሳ ብድ፥ ኤንታኮ፥ “ታኒ ህን ባዳ ፆሳ ዎሳሻና፥ ህንተ ሀይሳን ኡትተ” ያግስ። 37 ጰፅሮሳነ ዛብድዮሳ ናይታ ናምአታ ባራ ኤክ ብድ ዳሮ አዛኖነ ኡንኤተꬅ ዶምስ። 38 ቃስካ ኤንታኮ፥ “ታኒ ሀይቆስ ጋꬅያ ኡንአ ኡንኤታስ። ሀይሳን ታራ ጋምእተነ ምንድ ናግተ” ያግስ።

39 ጉꬅ ስን ብድ ቢታን ጉፋንድ፥ “ታ አዋዉ፥ ዳንዳኤትያባ ግድኮ ሀ ዋየ ፁኣ ታፐ ድጋ። ሽን ነ ሸነይ ሀኖፐ አትሽን፥ ታ ሸነይ ሀኖፖ” ያግድ ፆሳ ዎስስ።

40 የሱሲ ባ ታማረታኮ ስም ይድ ኤንቲ ꬍስክዳሽን ደምስ። ጰፅሮሳኮ፥ “ህንተ እስ ሳተኮካ ꬍስኮና ታራ ምናናዉ ዳንዳእቤከቲ? 41 ፓጨን ህንተ ገሎና መላ ባርክድ ናግተነ ፆሳ ዎስተ። ህንተዉ ሎኦ አሞይ ደኤስ፥ ሽን ህንተ ዳቡራንቾ አስ” ያግስ።

42 የሱሲ ቃስ ናምአንꬆ ብድ፥ “ታ አዋዉ፥ ታኒ ሀ ዋየ ፁአፐ ኡዮና ደእሸ አꬋናዉ ዳንዳኤቶናባ ግድኮ ነ ሸነይ ሀኖ” ያግድ ፆሳ ዎስስ። 43 ቃስካ ስም ያ ዎደ እያ ታማረታ አይፍያ ꬍስኮይ ጎዝን፥ ዝንእዳሽን ደምስ።

44 ቃስካ ኤንታ አግድ፥ ብድ ካሰ ቃላ ዛር ሄꬓንꬆ ዎስስ። 45 ሄሳፈ ጉየ፥ ባ ታማረታኮ ይድ፥ “ሀእ ጋካናዉ ꬍስከትነ ሸምፐቲ? ሄኮ፥ አሳ ናእ፥ ናጋራንቾታ ኩሸን አꬍድ እመትያ ሳተይ ጋክስ። 46 ደንድድ የꬍተ፥ ታና አꬅድ እመይስ ሀይስሽ ጋክስ” ያግስ።

የሱሲ ኦይከትስ

(ማር 14:43-50፤ ሉቃ 22:47-53፤ ዮሀ 18:3-12)

47 የሱሲ ቡሮ ሄሳ ሃሳይሽን፥ ታማነ ናምኡ ታማረታፐ እሶይ፥ ይሁድ ጋክ ዎꬍስ። ካህነ ሀላቃትነ ደርያ ጭማት ኪትዳ ዳሮ አሳት ማሸነ ፃምአ ኦይክድ እያራ እስፈ ይዶሶና። 48 የሱሳ አꬅድ እምያ ይሁድ ሄ ዳሮ አሳኮ፥ “ታኒ ዬረይስ ህንተ ኮየይስ እያ፥ እያ ኦይክተ” ያግድ ማላ እም ዎꬅስ።

49 ኢራካ የሱሳኮ ሺቅድ፥ “አስታማርያዉ፥ ሳሮ ደአይ” ያግድ እያ ዬርስ።

50 የሱሲ እያኮ፥ “ታ ላግያዉ፥ ኔኒ ኦꬃናባ ኦꬃ አጋ”‡ ያግስ።

ሄሳፈ ጉየ፥ ሺቅድ፥ የሱሳ ኦይክዶሶና። 51 የሱሳራ ደኤይሳታፐ እሶይ ባ ማሻ ሾድድ ካህነ ሀላቃ አይልያ ሾጭድ፥ እያ ሀይꬃ ቃንፅድ የግስ። 52 ሽን የሱሲ፥ “ነ ማሻ ጉየ ሾሁዋን ዛራ። አይስ ጊኮ፥ ማሻ ሾድያ ኡባይ ማሻን ሀይቃና። 53 ታ፥ ታ አዋ ዎስያኮ ዳሮ ሙኩሉን ታይበትያ ኪታንቾታ የዳናዉ ዳንዳኦናባ ነዉ ዳኒ? 54 ያትን፥ ፆሳ ቃላን ሄሳዳ ሀናናዉ በሴስ ጌተትዳይስ ዋንድ ፖለታኔ?” ያግስ።

55 ሄ ሳትያን፥ የሱሲ ሄ ሺቅዳ ዳሮ አሳኮ፥ “ታና ፓንጋ ኦꬅድ ኦይካናዉ ማሻነ ፃምአ ኦይክድ ይደቲ? ታኒ ፆሳ ኬꬃን ጋላስ ጋላስ ታማርሳሸ ህንተራ ደእያ ዎደ ታና ኦይክቤከታ። * 56 ሽን ሀይስ ኡባይ ሀንዳይስ ናበት ፆሳ ቃላን ፃፍዳይስ ፖለታና መላሳ” ያግስ።

ሄ ዎደ እያ ታማረት ኡባይ እያ አግድ ባቃትዶሶና።

የሱሲ ፕርዳ ሻንጎ ስንꬃን

(ማር 14:53-65፤ ሉቃ 22:54-55፥ 63-71፤ ዮሀ 18:13-14፥ 19-24)

57 የሱሳ ኦይክዳይሳት ካህነ ሀላቃ ቃያፋኮ እያ ኤፍዶሶና። ያን ህገ አስታማረትነ ቢታ ጭማት ሺቅድ ደኦሶና። 58 ሽን ጰፅሮስ ካህነ ሀላቃ ዛባ ጋካናዉ ሃሆን እያ ካልስ። እያ ዉርሰꬃይ ሻከታና ጋካናዉ ዛባ ገልድ ናገይሳታራ ኡትስ።

59 ካህነ ሀላቃትነ ሺቅዳ አሳ ኡባይ የሱሳ ዎꬋናዉ እያ ቦላ ዎርዶ ማርካ ኮይዶሶና። 60 ዳሮት ይድ እያ ቦላ ዎርዶ ማርካ ማርካትዶሶና፥ ሽን አይኮካ ደምቦኮና። ጉየፐ ናምኡ አሳት ይድ፥ 61 “ሀ ኡራይ፥ ‘ታኒ ፆሳ ኬꬃ ላላዳ ሄꬑ ጋላሳን ዛራ ኬፃናዉ ዳንዳአይስ’ ያግስ” ያግዶሶና። *

62 ካህነታ ሀላቃይ ደንድ ኤቅድ የሱሳኮ፥ “ሀይሳቲ ነና ሞትያ ሞቱዋስ ኔኒ ዛርያባይ ባዌ?” ያግስ። 63 ሽን የሱሲ ስእ ግስ። ቃስካ ካህነ ሀላቃይ፥ “ታኒ ነና ደኦ ፆሳ ሱንꬃን ኦይካይስ፤ ኔኒ ፆሳ ናኣ ክርስቶሳ ግድኮ ኑስ ኦዳ” ያግስ።

64 የሱሲ ዛሪድ፥ “ኔኒ ነ ሁጰንካ ጋዳሳ። ሽን ታኒ ህንተዉ ኦዳይስ፤ ህዛፐ ጉየ፥ አሳ ናአይ ዎልቃማ ፆሳ ኡሻቻ ባጋን ኡትዳሽን፥ ቃስ ሳሎ ሻራራ ይሽን ህንተ በአና” ያግስ። *

65 ሄ ዎደ ካህነ ሀላቃይ ዳሮ ይሎትድ ባ ማኡዋ ፔꬍድ፥ “ሀይሳ በእተ ፆሳ ጫይስ! ኑና ሀራ ማርካ አይ ኮሺ? እ ሀእ ጫይዳይሳ ህንተ ስእደታ። * 66 ህንተ ቆፋይ አይቤ?” ያግስ።

ኤንትካ፥ “እያዉ ሀይቆ በሴስ” ያግድ ዛርዶሶና።

67 ያትን፥ ኤንቲ እያ ሶምኦን ጩትድ ደችዶሶና። ሀራት እያ ባቅድ፥ * 68 “ክርስቶሳ! ነና ደችዳይ ኦኔ? አነ ኑስ ኦዳ” ያግዶሶና።

ጰፅሮስ የሱሳ ካድስ

(ማር 14:66-72፤ ሉቃ 22:56-62፤ ዮሀ 18:15-18፥ 25-27)

69 ጰፅሮስ ዛባን ኡትዳሽን፥ እስ አይልያ እያኮ ያዳ፥ “ኔንካ ጋልላ የሱሳራ እስፈ ደኣሳ” ያጋሱ።

70 ሽን እ ኤንታ ኡባ ስንꬃን ሄ አይለኮ፥ “ኔኒ ግያባይ አይበኮ ታኒ ኤርከ” ያግድ ካድስ።

71 ቃስ ብድ ድርሳ ፐንገኮ ጋክሽን ሀራ አይልያ እያ በአዳ፥ ያን ደእያ አሳኮ፥ “ሀ ኡራይ ናዝረተ የሱሳራ ደኤስ” ያጋሱ።

72 ጰፅሮስ ናምአንꬆ ጫቅድ፥ “ታኒ ሄ ኡራ ኤርከ!” ያግስ።

73 ጉꬁ ጋምእሽን፥ ያን ኤቅዳ አሳት ጰፅሮሳኮ ይድ፥ “ነካ ቱማ ኤንታራ እስፈ ደኣሳ፤ ኔኒ ነ ኦዳን ኤረታሳ” ያግዶሶና።

74 ሄሳፈ ጉየ፥ ጰፅሮስ፥ “ታኒ ሄ ኡራ ኤርከ!” ያግድ፥ ባና ባደꬅነ ጫቆ ዶምስ።

ሄ ዎደ ኢራካ ኩቶይ ዋስ አግስ። 75 የሱሲ እያኮ፥ “ኔኒ ኩቶይ ዋሳናፐ ስን ታና ሄꬑ ቶሆ ካዳና” ግዳይሳ ጰፅሮስ አኬክድ፥ ካረ ከይድ ኢታ ዬሆ ዬክስ።

27

ይሁድ ሱለትድ ሀይቅስ

(ማር 15:1፤ ሉቃ 23:1-3፤ ዮሀ 18:28-32)

1 ዎንታ ጉራ ካህነ ሀላቃትነ ቢታ ጭማት ኡባይ የሱሳ ዎꬍሳናዉ ማቀትዶሶና። 2 ኤንቲ የሱሳ ቃች ኤፍድ ደርያ ሃርያ ጵላፆሳስ አꬅድ እምዶሶና።

3 ሄ ዎደ የሱሳ ኦይꬅዳ ይሁድ፥ ጵላፆስ የሱሳ ቦላ ፕርድዳይሳ በእድ፥ ቂሮትድ፥ ሄ ሀስታሙ ብራ ሳንትመ ካህነ ሀላቃታስነ ደርያ ጭማታስ ጉየ ዛርስ። * 4 “ታኒ ፅሎ አስ ሀይቆስ አꬃ እማዳ ናጋራ ኦꬃስ” ያግስ።

ሽን ኤንቲ፥ “ሄስ ኑ መቶ ግደና ነ መቶ” ያግዶሶና።

5 ይሁድ ሚሽያ ፆሳ ኬꬃን የግ አግድ ኤንታ ማታፐ ብድ፥ ሱለትድ ሀይቅስ።

6 ካህነ ሀላቃት ሚሽያ ኤክድ፥ “ሀ ሚሸይ ሱꬃ ሚሸ ግድያ ግሾ፥ ኑኒ ፆሳ ኬꬃ ሚሽያራ ጋይስ ዎጋ ግደና” ያግዶሶና። 7 ሄሳፈ ጉየ፥ እስፈ ዞረትድ፥ በተ አስ ሞጋናዉ ማና ቢታ ሻምዶሶና። 8 ሄሳ ግሾ፥ ሄ ጋደይ ሀች ጋካናዉ ሱꬃ ቢታ ጌተትድ ፄገቴስ።

9 ናብያ ኤርምያስ፥ “እስራኤለ አሳይ እያዉ ቃንፃናዉ ጋማትዳ ሀስታሙ ብራ ሳንትመ ኤክዶሶና። * 10 ጎዳይ ታና ኪትዳይሳዳ ማና ቢታ ሻማናዉ እምዶሶና” ግዳይስ ሄ ዎደ ፖለትስ።

የሱሲ ጵላፆሳ ስንꬃን

(ማር 15:2-5፤ ሉቃ 23:3-5፤ ዮሀ 18:33-38)

11 የሱሲ ደርያ ሃርያ ጵላፆሳ ስን ሺቅን፥ ጵላፆስ እያኮ፥ “ኔኒ አይሁደ ካዎ?” ያግድ ኦይችስ።

የሱሲ ዛሪድ፥ “ነ ጋዳሳ” ያግስ።

12 ካህነ ሀላቃትነ ቢታ ጭማት እያ ሞትያ ዎደ ኤንታዉ አይብ ዛሮካ እምቤና።

13 ሄ ዎደ ጵላፆስ የሱሳኮ፥ “ሀይሳቲ ነና ሞትያ ሞቱዋ ኡባ ስእኪ?” ያግስ።

14 የሱሲ ሀር አቶሽን፥ እስ ቃላካ ዛሮና እፅን፥ ደርያ ሃረይስ ዳሮ ማላለትስ።

የሱሲ ሀይቆ ፕርደትስ

(ማር 15:6-15፤ ሉቃ 23:13-25፤ ዮሀ 18:39-40፤ 19:1-16)

15 ደርያ ሃረይስ ላይꬃን ላይꬃን ፓስካ ባኣለ ቦንችያ ጋላሳን፥ አሳይ ኮይያ እስ አስ ቃሾፐ ብርሽያ ዎግ ደኤስ። 16 ሄ ዎደ እስ ባርባና የሱሳ ጌተትያ ዳሮ ኤረትዳ ኢታ አስ ቃሾ ኬꬃን ደኤስ። 17 ሄሳ ግሾ፥ ዳሮ አሳይ ሺቅድ ደእሽን ጵላፆስ፥ “ታኒ ህንተዉ ባርባና ብሎየ ዎይኮ የሱሳ ጌተትያ ክርስቶሳ ብሎ?” ያግድ አሳ ኦይችስ። 18 እ ሄሳ ግዳይ ኤንቲ ቃናትድ የሱሳ ኦይꬅዳይሳ ኤርያ ግሾሳ።

19 ጵላፆስ ፕርዳ ኬꬃን ኡትዳሽን፥ እያ ማችያ፥ “ታኒ ሀች ቃማ አሙሆን እያባ ዳሮ ዋየታሸ አቅዳ ግሾ፥ ሄ ፅሎ ኡራ ቦላ አይብባካ ኦꬆፋ” ያጋዳ ኪታሱ።

20 ሄ ዎደ ካህነ ሀላቃት፥ “ባርባን ብለቶ፥ የሱሲ ሀይቆ” ግድ ጵላፆሳ ዎሳና መላ አሳ ጭምዶሶና።

21 ጵላፆስ ዛሪድ፥ “ታኒ ኤንታ ናምኣፈ ህንተዉ ኦና ብላና መላ ኮዬቲ?” ያግድ ኦይችስ።

ኤንቲ፥ “ባርባና ብላና መላ ኮዮስ” ያግዶሶና።

22 ጵላፆስ፥ “ያትን፥ የሱሳ ጌተትያ ክርስቶሳ ዋቶ?” ያግድ ኤንታ ኦይችስ።

ኡባይ ዛሪድ፥ “ማስቃልያ ቦላ እያ ካቃ” ያግዶሶና።

23 ጵላፆስ አሳኮ፥ “አይስ? እ አይ ኢታባ ኦꬅዴ?” ያግድ ኦይችስ።

ሽን አሳይ ካሰይሳፈ አꬅድ፥ “ማስቃልያ ቦላ እያ ካቃ” ግድ ዋስዶሶና።

24 ኦሽ ደንꬆፈ ሀራ አይብባካ ኦꬃናዉ ዳንዳኤቶናይሳ ጵላፆስ በእድ፥ ሃ ኤክድ፥ “ሀ ኡራ ሀይቁዋን ታኒ ደእከ። ሄሳ ኦይ ህንተና” ያግድ አሳ ስንꬃን ባ ኩሽያ ሜጨትስ። *

25 አሳ ኡባይ ዛሪድ፥ “እያ ሱꬃ ጎመይ ኑናነ ኑ ናይታ ጋኮ” ያግዶሶና።

26 ያትን፥ ጵላፆስ ባርባና ኤንታዉ ብልድ፥ የሱሳ ልሶን ጋራፍድ፥ ማስቃልያ ቦላ ካቀትድ ሀይቃና መላ ኤንታዉ አꬅድ እሚስ።

የሱሳ ቦላ ቀልቅስዶሶና

(ማር 15:16-20፤ ዮሀ 19:2-3)

27 ሄሳፈ ጉየ፥ ጵላፆሳ ዎታዳረት የሱሳ ደርያ ሃረይሳ ሶ ኤክ ኤፍን፥ ዎታዳረት ኡባይ እያ ዩሹዋን ኤቅዶሶና። 28 እያ አፍላ ቃር ኤክድ ዞኦ አፍላ * ማይዝዶሶና። 29 ቃስ አጉንꬃ ካላቻ ጊግስድ፥ እያ ሁጰን ዎꬅዶሶና። እያ ኡሻቻ ኩሽያን ማይረ ፃምአ ኦይꬅድ፥ እያ ስንꬃን ጉልባትድ፥ “አይሁደ ካዋዉ፥ ሙኩሉ ላይꬅ ካዎታ!” ያግድ፥ እያ ቦላ ቀልቅስዶሶና። 30 እያ ቦላ ጩትዶሶና። ሄ ማይረ ፃምኣ ኤክድ፥ እያ ሁጰን ሾጭዶሶና። 31 ኤንቲ እያ ቦላ ቀልቅስዳፐ ጉየ፥ ዞኦ አፍላ እያፐ ቃር ኤክድ፥ እያ አፍላ እያ ማይዝዶሶና። ማስቃልያ ቦላ እያ ካቃናዉ ኤክ ኤፍዶሶና።

የሱሲ ካቀትስ

(ማር 15:21-32፤ ሉቃ 23:25-43፤ ዮሀ 19:17-27)

32 ኤንቲ ካረ ከይድ፥ እስ ስሞና ጌተትያ ቀሬና ቢታ አስ ደምድ፥ የሱሳ ማስቃልያ ዎልቃን ቶስዶሶና። 33 ጎልጎታ ጌተትያ በሲ ጋክዶሶና። “ጎልጎታ” ጉሳይ “ጉገ በሲ” ጉሱ። 34 ሄሳን ኤንቲ ጪየ ዋላከትዳ ዎይነ ኡሻ ኡዮ ግድ እያዉ እምዶሶና። ሽን እ ሄሳ ጋንፅ ኤክድ፥ ኡዮና እፅስ። *

35 ኤንቲ ማስቃልያ ቦላ እያ ካቅዳይሳፈ ጉየ፥ እያ አፍላ ሻክድ፥ ሳማ የግድ ኤክዶሶና። * 36 ሄሳፈ ጉየ፥ ያን ኡትድ እያ ናግዶሶና። 37 ቃስ፥ “ሀይስ አይሁደ ካዋ የሱሳ” ግያ ሞቶ ፁፍያ እያ ሁጰ ሶን ዎꬅዶሶና። 38 የሱሳራ ሄ ዎደ ናምኡ ፓንጋታ እሱዋ እያፐ ኡሻቻ ባጋን፥ ሀንኩዋ እያፐ ሀድርሳ ባጋራ፥ ማስቃልያ ቦላ ካቅዶሶና።

39 ኦግያራ አꬍያ አሳይ የሱሳ ቦርድ፥ እያ ቦላ ጩትሸ፥ * 40 “ፆሳ ኬꬃ ላላዳ ሄꬑ ጋላሳ ግዶን ኬፀይሶ፥ ነና አሻ። ኔኒ ፆሳ ናአ ግድኮ፥ አነ ማስቃልያ ቦላፈ ዎꬋ” ያግዶሶና። *

41 ሄሳዳካ፥ ካህነ ሀላቃት፥ ህገ አስታማረትነ ቢታ ጭማት እስፈ የሱሳ ቦላ ቀልቅስዶሶና። ሀይሳዳ ያግዶሶና፦ 42 “ሀራታ አሽስ፥ ሽን ባና አሻናዉ ዳንዳእቤና። እ እስራኤለ ካዎ ግድኮ፥ አነ ማስቃልያ ቦላፈ ሀእ ዎꬎ፥ ኑካ እያ አማናና። 43 ፆሳን እ አማነቴስ፥ ፆሳይ እያ አሻናዉ ኮይኮ አነ አሾ። አይስ ጊኮ፥ እ ባና፥ ‘ታኒ ፆሳ ናአ’ ጌስ” ያግዶሶና። *

44 ቃስ ሀር አቶሽን፥ እያራ ማስቃልያ ቦላ ካቀትዳ ፓንጋትካ ሄሳዳ ግድ እያ ቦላ ቀልቅስዶሶና።

የሱሳ ሀይቁዋ

(ማር 15:33-41፤ ሉቃ 23:44-49፤ ዮሀ 19:28-30)

45 ኡሱፑን ሳተፐ ብድ፥ ኡዱፉን ሳተ ጋካናዉ ቢታ ኡባይ ꬉምስ። 46 ኡዱፉን ሳተ ግድያ ዎደ የሱሲ፥ “ኤሎሄ፥ ኤሎሄ፥ ላማ ሳባቅታኒ?” ግድ ግታ ዋሶ ዋስስ። “ኤሎሄ፥ ኤሎሄ፥ ላማ ሳባቅታኒ?” ገይሳ ብርሸꬃይ “ታ ፆሳዉ፥ ታ ፆሳዉ፥ ታና አይስ አጋዲ?” ጉሱ። *

47 ሄሳን ኤቅዳ አሳፐ እሶት እሶት ሄሳ ስእድ፥ “ሀ ኡራይ ኤልያሳ ፄጌስ” ያግዶሶና። 48 ኢራ ኤንታፈ እሶይ ዎፅ ብድ፥ እስፖንጀ ኤክድ፥ ጫላ ዎይነ ኡሻ ኩንꬅስ። ሄሳ ማይረ ፃምአ ፄራን ዎꬅድ ኡሻናዉ እያ ዶናኮ ሺሽስ። * 49 ሽን ሀንኮት፥ “ናጋ፥ ኤልያስ እያ አሻናዉ ያነኮ አነ በኦስ” ያግዶሶና። 50 የሱሲ ናምአንꬆ ግታ ዋሶ ዋስድ፥ ሀይቅ አግስ።

51 ሄ ሳተን ፆሳ ኬꬃን ካቀትዳ ማጋራጆይ ቆሞፈ ዱገ ጋካናዉ ናምኡ ከይድ፥ ፔት ዎꬍስ። ቢታይ ቃፅስ፥ ዛላይካ ጳልቀትስ። * 52 ዱፎት ዶየትን ፆሳ አሳታፐ ዳሮት ሀይቆፐ ደንድዶሶና። 53 ኤንቲ ዱፎፐ ከይድ፥ የሱሲ ሀይቆፐ ደንድዳፐ ጉየ፥ ጌሻ ካታማ ብዶሶና፤ ያን ኤንቲ ዳሮ አሳስ በንትዶሶና።

54 ማቶ ሀላቃይነ እያራ የሱሳ ናግያ ዎታዳረት ቢታይ ቃፅዳይሳነ ሄሳን ሀንዳባ በእዳ ዎደ ዳሮ ያይድ “ቱማ ሀይስ ፆሳ ናኣ” ያግዶሶና።

55 ሄሳን ዳሮ ማጫሳት፥ ጋልላፐ ዶምድ የሱሳ ሀጋዝሸ ካልዳይሳት ሃሆን ኤቅድ ፄሎሶና። * 56 ኤንታ ግዶን ማግደላ ማይራማ፥ † ያይቆባነ ዮሰፋ አይያ ማይራማነ ዛብድዮሳ ማችያ ደኦሶና።

የሱሲ ሞገትስ

(ማር 15:42-47፤ ሉቃ 23:50-56፤ ዮሀ 19:38-42)

57 ሳአይ ኦማርስያ ዎደ ዮሰፋ ጌተትያ እስ ዱረ አደይ፥ አርማተ ካታማፐ ይስ። እ ባ ሁጰንካ የሱሳ ካልያ አስ። 58 ዮሰፍ ጵላፆሳኮ ብድ፥ የሱሳ አሀ ኤካናዉ ዎስስ። ጵላፆስ አሀይ ዮሰፋስ እመታና መላ ኪትስ። 59 የሱሳ አሀ ኤክድ፥ ጌሻ ሞጎ አፍላን ፃፅስ። 60 ባዉ ሞገታናዉ ሹቻፈ ዎጭዳ ኦራꬃ ጎንጎሎን እያ አሀ ዎꬅስ። ቃስ ሄ ጎንጎሉዋ ዶናን ግታ ሹቻ ጎንዶርስ ዎꬅድ፥ አግድ ብስ። 61 ማግደላ ማይራማነ ሀንኮ ማይራማ ሄ ጎንጎሉዋኮ ስሚድ ኡትዶሶና።

62 ዎንተ ሳምባታ ጋላስ፥ ካህነ ሀላቃትነ ፋርሳወት ጵላፆሳኮ ይድ፥ ሀይሳዳ ያግዶሶና፦ 63 “ጎዳዉ፥ ሀ ዎርዳንቾይ ፓፃ ደእሸ፥ ‘ታኒ ሄꬑ ጋላሳፐ ጉየ፥ ሀይቆፐ ደንዳና’ ያግዳይስ ኑስ ሀሳየትስ። * 64 ሄሳ ግሾ፥ እ ሞገትዳ ጎንጎሉዋ ሄꬑ ጋላስ ጋካናዉ፥ ምንꬅ ናጋና መላ ኪታርክ። ሄስ ሀኖና እፅኮ፥ እያ ታማረት ብድ እያ አሀ ካይስ ꬋይስድ፥ ‘ሀይቆፐ ደንድስ’ ያግድ አሳስ ኦድኮ ናምአንꬆ ባለሶይ ኮይሮይሳፈ ኡባ ሃ ኢታና” ያግዶሶና።

65 ጵላፆስ ኤንታኮ፥ “ህንተዉ ናገይሳት ደኦሶና፤ ብድ ህንተዉ ዳንዳኤትዳ መላ ናግስተ” ያግስ።

66 ሄሳ ግሾ፥ ኤንቲ ብድ ዱፎይ ቦሸቶና መላ ሹቻ ቦላ ማታመ ዎꬅድ ዎታዳረታን ናግስዶሶና።

28

የሱሲ ሀይቆፐ ደንዱዋ

(ማር 16:1-10፤ ሉቃ 24:1-12፤ ዮሀ 20:1-10)

1 ሳምባት አꬍን፥ ዎጋ ዎደ ዎንታ ጉራ፥ ማግደላ ማይራማነ ሀንኮ ማይራማ የሱሲ ሞገትዳ ጎንጎሉዋ በአናዉ ብዶሶና። 2 ቆፖና ዎልቃማ ቢታ ቃፆይ ሀንስ። ጎዳ ኪታንቾይ ሳሎፐ ዎꬍድ ዱፉዋ ዶናን ደእያ ሹቻ ጎንዶርስድ እያ ቦላ ኡትስ። 3 እያ ማላይ ዎልአንꬅ ዳኔስ። እያ ማኦይካ ሻቻዳ ቦꬅ። 4 ናገይሳት ኪታንቹዋ በእድ፥ ያሻን ኮኮርድ፥ ሀይቅዳ አሳዳ ሀንዶሶና።

5 ኪታንቾይ ማጫሳታኮ፥ “ህንተ ማስቃልያ ቦላ ካቀትዳ የሱሳ ኮየይሳ ታኒ ኤርያ ግሾ፥ ያዮፍተ። 6 እ ካሰ ኦድዳይሳ መላ ሀይቆፐ ደንድስ፤ ሀይሳን ዴና። ሃ ይድ እያ ዝንእስዳ በሳ በእተ። 7 ህንተ ሀእ ኤለስ ብድ፥ እያ ታማረታስ፥ ‘የሱሲ ሀይቆፐ ደንድስ። ቃስ እ ህንተፈ ስንꬃትድ ጋልላ ባና፤ ህንተ እያ ያን በአና’ ያግድ ኦድተ። ታኒ ህንተዉ ሀይሳ ኦዳናዉ ያስ” ያግስ።

8 ኤንቲ ያይሸነ ዳሮ ኡፋይትሸ፥ ዱፉዋ ማታፐ ኤለስድ ብድ፥ እያ ታማረታስ ኦዳናዉ ዎፅዶሶና።

9 ቆፖና የሱሲ ኤንታራ ጋሄትድ ኤንታኮ፥ “ሳሮይ ህንተዉ ግዶ” ያግስ። ኤንቲ እያኮ ሺቅድ፥ እያ ቶሁዋ ኦይክድ እያዉ ጎይንዶሶና። 10 ሄ ዎደ የሱሲ ኤንታኮ፥ “ያዮፍተ፤ ብድ ታ ታማረት ጋልላ ባና መላ ኤንታዉ ኦድተ። ኤንቲ ያን ታና በአና” ያግስ።

11 ሄ ማጫሳት ብሽን፥ ዱፉዋ ናግያ ዎታዳረታፐ ባጋት ካታማ ብድ፥ ሀንዳባ ኡባ ካህነ ሀላቃታስ ኦድዶሶና። 12 ካህነ ሀላቃትነ ጭማት ሺቅድ ዞረትድ፥ ዎታዳረታስ ዳሮ ሚሸ እምድ፥ 13 “ ‘ኑኒ ꬍስክዳሽን እያ ታማረት ቃማ ይድ፥ እያ አሀ ካይስዶሶና’ ያግተ። 14 ሀ ኦዳ ደርያ ሃረይስ ስእኮ፥ ሄስ ህንተ ባላ ግዶናይሳ ኑኒ እያ ኦድ አማንꬃና። ህንተና አይብካ ህርግሶፖ” ያግዶሶና።

15 ዎታዳረት ሚሽያ ኤክድ፥ ኪተትዳይሳዳ ኦꬅዶሶና። ሀ ኦዳይ አይሁደ ማታን ሀች ጋካናዉ ኦደትሸ ደኤስ።

ግታ ኪታ

(ማር 16:14-18፤ ሉቃ 24:36-49፤ ዮሀ 20:19-23፤ ሀዋ 1:6-8)

16 ታማነ እስ እያ ታማረት የሱሲ ባንታና ቢተ ግዳ ጋልላ ዙማ ቦላ ከይዶሶና። * 17 ያን ኤንቲ እያ በእዳ ዎደ እያዉ ጎይንዶሶና፥ ሽን ኤንታፈ እሶት እሶት ስꬍዶሶና።

18 የሱሲ ኤንታኮ ሺቅድ፥ “ሳሎንነ ሳአን ማት ኡባይ ታዉ እመትስ። 19 ህዛ፥ ህንተ ኡባ በሲ ብድ፥ አዋ፥ ናኣ፥ ጌሻ አያና ሱንꬃን አሰ ኡባ ፃማቅድ ታና ካለይሳታ ኦꬅተ።* 20 ታኒ ህንተና ኪትዳባ ኡባ ኤንቲ ናጋና መላ ኤንታ ታማርስተ። ታኒ ዎድያ ዉርሰꬃ ጋካናዉ ኡባ ዎደ ህንተራ ደአይስ” ያግስ።

* 1:11 2 ካዎ 24:14-15፤ 2 ታር 36:10፤ ኤርም 27:20.

* 1:18 ሉቃ 1:27.

* 1:21 ሉቃ 1:31.

* 1:23 እሳ 7:14.

* 1:25 እዮ ቦችቤና፦ ማችራ አዝናራ አቀይሳዳ እስፈ አቅቦኮና ጉሱ።

* 1:25 ሉቃ 2:21.

* 2:6 ምክ 5:2.

* 2:15 ሆሰ 11:1.

* 2:17-18 ኤርም 31:15.

* 2:23 ማር 1:24፤ ሉቃ 2:39፤ ዮሀ 1:45.

* 3:1-2 ማቶ 4:17፤ ማር 1:15.

* 3:3 እሳ 40:3.

* 3:4 2 ካዎ 1:8.

* 3:7 ማቶ 12:34፤ 23:33.

* 3:9 ዮሀ 8:33.

* 3:10 ማቶ 7:19.

* 3:17 ማቶ 12:18፤ 17:5፤ ማር 1:11፤ ሉቃ 9:35.

* 4:1 እብራ 2:18፤ 4:15.

* 4:4 ዛረ 8:3.

* 4:6 ማዝ 91:11.

* 4:7 ዛረ 6:16.

* 4:10 ዛረ 6:13.

* 4:12 ማቶ 14:3፤ ማር 6:17፤ ሉቃ 3:19-20.

* 4:13 ዮሀ 2:12.

* 4:15 እሳ 9:1-2.

* 4:17 ማቶ 3:2.

* 4:23 ማቶ 9:35፤ ማር 1:39.

* 5:4 እሳ 61:2.

* 5:5 ማዝ 37:11.

* 5:6 እሳ 55:1.

* 5:8 ማዝ 24:3.

* 5:10 1 ጰፅ 3:14.

* 5:11 1 ጰፅ 4:14.

* 5:12 2 ታር 36:16፤ ሀዋ 7:52.

* 5:13 ማር 9:50፤ ሉቃ 14:34-35.

* 5:14 ዮሀ 8:12፤ 9:5.

* 5:15 ማር 4:21፤ ሉቃ 8:16፤ 11:33.

* 5:16 1 ጰፅ 2:12.

* 5:18 ሉቃ 16:17.

* 5:21 ከሳ 20:13፤ ዛረ 5:17.

* 5:27 ከሳ 20:14፤ ዛረ 5:18.

* 5:29 ማቶ 18:9፤ ማር 9:47.

* 5:30 ማቶ 18:8፤ ማር 9:43.

* 5:31 ማቶ 19:7፤ ማር 10:4.

* 5:32 ማቶ 19:9፤ ማር 10:11-12፤ ሉቃ 16:18፤ 2 ቆሮ 7:10-11.

* 5:33 ሌወ 19:12፤ ታይቦ 30:2፤ ዛረ 23:21.

* 5:34 ማቶ 23:22.

* 5:35 እሳ 66:1፤ ማዝ 48:2.

* 5:38 ከሳ 21:24፤ ሌወ 24:20፤ ዛረ 19:19.

* 5:48 ሌወ 19:2፤ ዛረ 18:13.

* 6:1 ማቶ 23:5.

* 6:5 ሉቃ 18:10-14.

* 6:14 ማር 11:25-26.

* 6:19 ያይ 5:2.

* 6:29 1 ካዎ 10:4-7፤ 2 ታር 9:3-6.

* 7:2 ማር 4:24.

* 7:12 ሉቃ 6:31.

* 7:19 ማቶ 3:10፤ ሉቃ 3:9.

* 7:20 ማቶ 12:33.

* 7:23 ማዝ 6:8.

* 7:28-29 ማር 1:22፤ ሉቃ 4:32.

* 8:4 ሌወ 14:1.

* 8:11 ሉቃ 13:29.

* 8:12 ማቶ 22:13፤ 25:30፤ ሉቃ 13:28.

* 8:17 እሳ 53:4.

* 9:10 ሉቃ 15:1-2.

* 9:13 ማቶ 12:7፤ ሆሰ 6:6.

* 9:34 ማቶ 10:25፤ 12:24፤ ማር 3:22፤ ሉቃ 11:15.

* 9:35 ማቶ 4:23፤ ማር 1:39፤ ሉቃ 4:44.

* 9:36 ታይቦ 27:17፤ 1 ካዎ 22:17፤ 2 ታር 18:16፤ ህዝ 34:5፤ ማር 6:34.

* 9:37 ሉቃ 10:2.

* 10:7 ሉቃ 10:4-12.

* 10:10 2 ቆሮ 9:14፤ 1 ፅሞ 5:18.

* 10:14 ሀዋ 13:51.

* 10:15 ማቶ 11:24፤ መ 19:24.

* 10:16 ሉቃ 10:3.

* 10:17 ማር 13:9-11፤ ሉቃ 12:11-12፤ 21:12-15.

* 10:21 ማር 13:12፤ ሉቃ 21:16.

* 10:22 ማቶ 24:9፤ ማር 13:13፤ ሉቃ 21:17፤ ማቶ 24:13፤ ማር 13:13.

* 10:24 ሉቃ 6:40፤ ዮሀ 13:16፤ 15:20.

* 10:25 ማቶ 9:34፤ 12:24፤ ማር 3:22፤ ሉቃ 11:15.

* 10:26 ማር 4:22፤ ሉቃ 8:17.

* 10:33 2 ፅሞ 2:12.

* 10:35 ምክ 7:6.

* 10:38 ማቶ 16:24፤ ማር 8:34፤ ሉቃ 9:23.

* 10:39 ማቶ 16:25፤ ማር 8:35፤ ሉቃ 9:24፤ 17:33፤ ዮሀ 12:25.

* 10:40 ሉቃ 10:16፤ ዮሀ 13:20፤ ማር 9:37፤ ሉቃ 9:48.

* 11:5 እሳ 35:5.

* 11:10 ምልክ 3:1.

* 11:12 ሉቃ 16:16.

* 11:14 ምልክ 4:5፤ ማቶ 17:10.

* 11:21 እሳ 23:1-18፤ እዩ 3:4-8፤ አሞ 1:9-10፤ ዛካ 9:2-4.

* 11:23 እሳ 14:13.

* 11:24 ማቶ 10:15፤ ሉቃ 10:12.

* 11:27 ዮሀ 1:18፤ 3:35፤ 10:15.

* 11:29 ኤርም 6:16.

* 12:1 ዛረ 23:25.

* 12:3 1 ሳሜ 21:1-6.

* 12:4 ሌወ 24:9.

* 12:5 ታይቦ 28:9-10.

* 12:7 ማቶ 9:13፤ ሆሰ 6:6.

* 12:11 ሉቃ 14:5.

* 12:18 እሳ 42:1-4.

* 12:24 ማቶ 9:34፤ 10:25.

* 12:30 ማር 9:40.

* 12:31 ሉቃ 12:10.

* 12:32 ሉቃ 12:10.

* 12:34 ማቶ 3:7፤ 23:33፤ ሉቃ 3:7፤ ማቶ 15:18፤ ሉቃ 6:45.

* 12:38 ማቶ 16:1፤ ማር 8:11፤ ሉቃ 11:16.

* 12:39 ማቶ 16:4፤ ማር 8:12.

* 12:40 ዮሀ 1:17.

* 12:41 ዮሀ 3:5.

* 12:42 1 ካዎ 10:1-10፤ 2 ታር 9:1-12.

* 13:2 ሉቃ 5:1.

* 13:12 ማቶ 25:29፤ ማር 4:25፤ ሉቃ 8:18፤ 19:26.

* 13:16 ሉቃ 10:23-24.

* 13:35 ማዝ 78:2.

* 13:57 ዮሀ 4:43.

* 14:1 ሄሮዲስ፦ ሀይስ ካዋ ሄሮዲሳ አንትጳሳ። እ፥ ይሁዳነ ፔርያ ክርስቶስ የለታናፐ ስን 4-39 ምልክ ጋካናዉ ሃርስ። እ ካዋ ሄሮዲሳስ ናአ።

* 14:4 ሉቃ 3:19-20፤ ሌወ 18:16፤ 20:21.

* 15:4 ከሳ 20:12፤ ዛረ 5:16፤ ከሳ 21:17፤ ሌወ 20:9.

* 15:14 ሉቃ 6:39.

* 15:18 ማቶ 12:34.

* 16:1 ማቶ 12:38፤ ሉቃ 11:16.

* 16:4 ማቶ 12:39፤ ሉቃ 11:29.

* 16:6 ሉቃ 12:1.

* 16:9 ማቶ 14:17.

* 16:10 ማቶ 15:34.

* 16:14 ማቶ 14:1.

* 16:16 ዮሀ 6:68.

* 16:19 ማቶ 18:18፤ ዮሀ 20:23.

* 16:24 ማቶ 10:38፤ ሉቃ 14:27.

* 16:25 ማቶ 10:39፤ ሉቃ 17:33፤ ዮሀ 12:25.

* 16:27 ማቶ 25:31፤ ማዝ 62:12፤ ሮመ 2:6.

* 17:1 2 ጰፅ 1:17-18.

* 17:5 መ 22:2፤ ማዝ 2:7፤ እሳ 42:1፤ ማቶ 3:17፤ 12:18፤ ማር 1:11፤ ሉቃ 3:22፤ ዛረ 18:15.

* 17:10 ምልክ 4:5.

* 17:12 ማቶ 11:14.

* 17:21 ማቶ 21:21፤ ማር 11:23፤ 2 ቆሮ 13:2.

* 17:21 እስ እስ በን ማፃፋታን ፓይዶ 21 ዴና።

* 17:24 ከሳ 30:13.

† 17:25 ጋደ አሳፐየ ዎይኮ አሳ ጋደ አሳፔ ሄ ዎደ ካዎተꬃት ባንታ ጋደ አሳፐ ጊራ ኤኮኮና።

* 18:1 ሉቃ 22:24.

* 18:3 ማር 10:15፤ ሉቃ 18:17.

* 18:8 ማቶ 5:30.

* 18:9 ማቶ 5:29.

* 18:10 ሉቃ 19:10.

* 18:11 አሳ ናአይ ꬋይዳይሳታ አሻናዉ ይስ፦ እስ እስ በን ማፃፋት ፓይዶ 11 ጉጆሶና።

* 18:15 ሉቃ 17:3.

* 18:16 ዛረ 19:15.

* 18:18 ማቶ 16:19፤ ዮሀ 20:23.

* 18:21 ሉቃ 17:3-4.

* 18:22 መ 4:24.

* 19:4 መ 1:27፤ 5:1.

* 19:5 መ 2:24.

* 19:7 መ 24:1.

* 19:9 ማቶ 5:32፤ 2 ቆሮ 7:10.

* 19:18 ከሳ 20:13-16፤ ዛረ 5:17-20.

* 19:19 ከሳ 20:12፤ ዛረ 5:16፤ ሌወ 19:18.

* 19:28 ማቶ 25:31፤ ሉቃ 22:30.

* 19:30 ማቶ 20:16፤ ሉቃ 13:30.

* 20:2 እስ ድናረ፦ እስ አስ እስ ጋላስ ኦꬅ ፔእድ ኤክያ ሚሸ።

* 20:8 ሌወ 19:13፤ ዛረ 24:15.

* 20:16 ማቶ 19:30፤ ማር 10:31፤ ሉቃ 13:30.

* 20:26 ማቶ 23:11፤ ማር 9:35፤ ሉቃ 22:26.

* 21:5 ዛካ 9:9.

* 21:9 ሆሳና፦ እብራወꬆ ዶናን ሆሳና ጉሳይ “ኑና አሻ” ጉሱ። ቃስ አሳይ ፆሳ ጋላታናዉ ጎኤትያ ቃላ።

* 21:9 ማዝ 118:25.

* 21:13 እሳ 56:7፤ ኤርም 7:11.

* 21:21 ማቶ 17:20፤ 2 ቆሮ 13:2.

* 21:32 ሉቃ 3:12፤ 7:29-30.

* 21:33 እሳ 5:1-2.

* 21:42 ማዝ 118:22.

† 21:44 እስ እስ በን ማፃፋት ፓይዶ 44 ጉጆሶና። (ሉቃ 20:18 ፄልተ)

* 22:13 ማቶ 8:12፤ 25:30፤ ሉቃ 13:28.

* 22:23 ሀዋ 23:8.

* 22:24 ዛረ 25:5.

* 22:32 ፆሳይ ፓፃ ደኤይሳታ ፆሳፈ አትሽን፥ ሀይቅዳይሳታ ፆሳ ግደና፦ የሱሲ ሀ በሳን ኦደይ ፆሳይ ሀ ሀይቅዳ ሄꬓታስ ፆሰ ግድኮ ኤንቲ ደኦን ደኦሶና ያገይሳ።

* 22:32 ከሳ 3:6.

* 22:37 ዛረ 6:5.

* 22:39 ሌወ 19:18.

* 22:40 ሉቃ 10:25-28.

† 22:44 ታ ጎዳኮ፦ ሀ በሳን ዳዊቲ ታ ጎዳ ግድ ፄገይ ክርስቶሳ።

* 22:44 ማዝ 110:1.

‡ 22:44 ኡሻቻ ባጋን፦ ማታነ ቦንቾ በሲ።

* 22:44 ማዝ 110:1.

* 23:5 ሶምኦንነ ቀሰን ቃችያ ማፃፋ፥ ማኡዋ ማጫራ አዱሶሶና፦ ሄሳ ኤንቲ ኦይ ታኒ ፆሳስ እመታስ ግያ ማላ በሳናሳ (ዛረ 15:37-41)።

* 23:5 ማቶ 6:1፤ ዛረ 6:8፤ ታይቦ 15:38.

* 23:11 ማቶ 20:26.

* 23:12 ሉቃ 14:11፤ 18:14.

† 23:14 እስ እስ በን ማፃፋት ፓይዶ 14 ጉጆሶና።

* 23:22 እሳ 66:1፤ ማቶ 5:34.

* 23:23 ሌወ 27:30.

* 23:27 ሀዋ 23:3.

* 23:33 ማቶ 3:7፤ 12:34፤ ሉቃ 3:7.

* 23:35 መ 4:8፤ 2 ታር 24:20.

* 23:38 ኤርም 22:5.

* 23:39 ማዝ 118:26.

* 24:9 ማቶ 10:22.

* 24:13 ማቶ 10:22.

* 24:15 ዛረ 9:27፤ 11:31፤ 12:11.

* 24:17 ሉቃ 17:31.

* 24:21 መ 12:1፤ ቆን 7:14.

* 24:26 ሉቃ 17:23-24.

* 24:28 ሉቃ 17:37.

* 24:29 እሳ 13:10፤ ኤርም 2:10.

* 24:30 ዛረ 7:13፤ ዛካ 12:10.

* 24:35 መ 6:5.

* 24:37 መ 6:5.

* 24:43 ሉቃ 12:39-40.

* 25:1 ሉቃ 12:35.

* 25:14 ሉቃ 19:11-27.

* 25:29 ማቶ 13:12፤ ማር 4:25፤ ሉቃ 8:18.

* 25:30 ማቶ 8:12፤ 22:13፤ ሉቃ 13:28.

* 25:31 ማቶ 16:27፤ ማቶ 19:28.

* 25:46 ዳነ 12:2.

* 26:2 ከሳ 12:1.

* 26:7 ሉቃ 7:37.

* 26:11 ዛረ 15:11.

* 26:15 ዛካ 11:12.

* 26:15 ብራ ሳንትመ፦ አይኮይካ ጉዠትቦና ጌሻ ብራ ሳንትመ ጉሱ።

† 26:15 ሀስታሙ ብራ ሳንትመ፦ ሀስታሙ ብራ ሳንትመይ እስራኤለ ቢታን አይለይ ሻመትያነ ባይዘትያ ጋተ።

* 26:23 ማዝ 41:9.

* 26:28 ከሳ 24:8፤ ኤርም 31:31.

* 26:31 ዛካ 13:7.

* 26:32 ማቶ 28:16.

‡ 26:50 ታ ላግያዉ፥ ኔኒ ኦꬃናባ ኦꬃ አጋ፦ ዎይኮ ሀራ ብርሸꬃይ ታ ላግያዉ፥ ነ ሀይሳን አይ ኦꬃይ?

* 26:55 ሉቃ 19:47፤ 21:37.

* 26:61 ዮሀ 2:19.

* 26:64 ዳነ 7:13.

* 26:65 ሌወ 24:15-16.

* 26:67 እሳ 50:6.

* 27:3 ሀዋ 1:18-19.

* 27:9 ዛካ 11:12-13.

* 27:24 ዛረ 21:6.

* 27:28 ዞኦ አፍላ፦ በን ዎደ ካዎት ቦላራ ማእያ አፍላ።

* 27:34 ማዝ 69:21.

* 27:35 ማዝ 22:18.

* 27:39 ማዝ 22:7፤ 109:25.

* 27:40 ማቶ 26:61፤ ዮሀ 2:19.

* 27:43 ማዝ 22:8.

* 27:46 ማዝ 22:1.

* 27:48 ማዝ 69:21.

* 27:51 ከሳ 26:31.

* 27:55 ሉቃ 8:2-3.

† 27:56 ማግደላ ማይራሞ፦ ጉሳይ ማግደላ ካታማፐ ይዳ ማይራሞ ጉሱ።

* 27:63 ማቶ 16:21፤ 17:23፤ 20:19፤ ማር 8:31፤ 9:31፤ 10:33.

* 28:16 ማቶ 26:32፤ ማር 14:28.

* 28:19 ሀዋ 1:8.

ማርቆሳ ዎንገላ

1

2

3

4

5

6

7

8

9

10

11

12

13

14

15

16

ማርቆስ ፃፍዳ

የሱስ ክርስቶሳ ዎንገላ

ጋꬃ ቆፋ

ማርቆሳ ዎንገላይ ኮይሮ ዶምሸ፥ “ሀይስ ፆሳ ናኣ የሱስ ክርስቶሳ ዎንገላ ዶመꬅ” ያጌስ። ሀ ዎንገላን የሱሲ ኦሶ አስነ ማታ አዋ ግድድ በንቴስ። እያ ማታይ፥ እያ ትምርትያን፥ ቱና አያና ቦላ ደእያ ዎልቃንነ አሰ ናጋራፐ ማሮን ቆንጭድ ኤረትስ። የሱሲ፥ “ታኒ፥ አሰ ናጋራ አይለተꬃፈ ከሳናዉ ታ ሸምፑዋ አꬃዳ እማናዉ ይዳ አሳ ናኣ” ያግድ ባ ዶናን ኦድስ።

ማርቆስ የሱሳ ታርክያ ሱረነ ዎልቃራ ደእያ ኦገን ኦድስ። ማርቆስ የሱሳ ቃላነ ትምርትያ ግዶናሽን፥ እ ኦꬅዳ ማላልስያ ኦሶታ ባይራይድ ኦዴስ። ማርቆስ ፃማቅያ ዮሃንሳ ታርክያ፥ የሱሳ ፅንቃትያ፥ እያ ፓጨተꬃ፥ እያ ትምርትያነ እ አሰ ፓꬅዳ ኦገታ ዳልግስድ ኦዴስ። አቅ አቅ ብሽን የሱሳ ታማረት፥ የሱሳ ጉጅድ ኤር ኤር ብዶሶና፥ ሽን የሱሳ እፀይሳት አꬅድ እፅሸ ብዶሶና። ማፃፋ ዉርሰꬃ ሸምፖት ዉርሰꬃ ሳምንታን፥ የሱሳ ደኦን ፖለትዳ ኦሶታ፥ ሄሳትካ እያ ካቀተꬃነ እያ ደንዱዋ ኦዶሶና።

ማፃፋ አይፈ ቆፋታ

ዎንገላ ዶመꬅ (1:1-13)

የሱሲ ባ ኦሱዋ ጋልላን ዶምስ (1:14—9:50)

የሱሲ የሩሳላመን ኦꬅዳ ኦሱዋ (10:1-52)

የሩሳላመ ሄራን አꬅዳ ዉርሰꬃ ሳምንታ (11:1—15:47)

የሱሲ ሀይቆፐ ደንዱዋ (16:1-8)

ሀይቆፐ ደንድድ አሳስ በንቶነ ሳሎ ቡሱ (16:9-20)

1

ፃማቅያ ዮሃንስ ኦገ ፕተꬃ

(ማቶ 3:1-12፤ ሉቃ 3:1-18፤ ዮሀ 1:19-28)

1 ሀይስ ፆሳ ናአ የሱስ ክርስቶሳ ዎንገላ ዶመꬅ። 2 ናብያ እሳያስ ፃፍዳ ማፃፋን ፆሳይ፥

“ሄኮ፥ ታኒ ታ ኪታንቹዋ

ታኒ ኔፐ ስን የዳና።

እ ነ ኦግያ ጊግሳና። *

3 እሶይ መላ ቢታን ባ ቃላ ꬎቁ ኦꬅድ፥

‘ጎዳ ኦግያ ጊግስተ፤

እ ሄመታና ሆሮጋ

እያዉ ሱርስተ ግስ’ ”

ያጌስ።*

4 ፃማቅያ ዮሃንስ አሳ ፃማቅሸ፥ “ህንተ ናጋራፐ ስሚድ ፃማቀትተ፤ ፆሳይ ህንተ ናጋራ አቶ ጋና” ያግድ ቃላ ኦድሸ መላ ቢታፈ ይስ። 5 ይሁዳ ቢታን ደእያ አሳ ኡባይነ የሩሳላመ ካታማ አሳ ኡባይ ዮሃንሳኮ ዮሶና። ባንታ ናጋራ ፓፅን፥ ዮሃንስ ኤንታ ዮርዳኖሰ ሻፋን ፃማቄስ።

6 ዮሃንስ ግማለ እክሰፐ ዳደትዳ አፍላ ማኤስ። ባ ፄሳን ዳፎ ዳንጬስ፤ ቃስ ቦለነ ደገራ ኤስ ሜስ። * 7 ዮሃንስ ቃላ ኦድሸ፥ “ታፐ ጉየራ ዳሮ ምነይስ ዬስ። ሀር አቶሽን፥ ታኒ እያ ጫማ ዎዶሩዋ ሆካዳ ብላናዉ በስከ። 8 ታኒ ህንተና ሃꬃን ፃማቃይስ፥ ሽን እ ህንተና ጌሻ አያናን ፃማቃና” ያግስ።

የሱሳ ፃማቀተꬅነ ፓጨተꬅ

(ማቶ 3:13-17፤ 4:1-11፤ ሉቃ 3:21-22፤ 4:1-13)

9 የሱሲ ሄ ዎደ ጋልላ ቢታን ደእያ ናዝረተ ካታማፐ ይን፥ ዮሃንስ ዮርዳኖሰ ሻፋን እያ ፃማቅስ። 10 የሱሲ ሃꬃፈ ከይያ ዎደ ሳሎይ ዶየትን፥ ጌሻ አያናይ ባ ቦላ ሆለዳ ዎꬍሽን በእስ። 11 ቃስ ሳሎፐ፥ “ታኒ ዶስያ ታ ናአይ ነና፤ ታ ነናን ኡፋይታይስ” ግያ ቃላይ ይስ። *

12 ኢራ ጌሻ አያናይ የሱሳ መላ ቢታ ኤፍስ። 13 የሱሲ መላ ቢታን ፃላሄን ፓጨትሸ ኦይታሙ ጋላስ ጋምእስ። ዶአታራ ደእስ፥ ሽን ኪታንቾት ይድ እያ ማድዶሶና።

የሱሲ ፄግዳ ኮይሮ ታማረታ

(ማቶ 4:12-22፤ ሉቃ 4:14-15፤ 5:1-11)

14 ዮሃንስ ቃሸትዳፐ ጉየ፥ የሱሲ ፆሳ ካዎተꬃ ዎንገላ ኦድሸ ጋልላ ቢታ ብስ። 15 ያን፥ “ዎደይ ጋክስ፤ ፆሳ ካዎተꬃይ ማታትስ። ህንተ ናጋራፐ ስሚድ፥ ዎንገላን አማንተ” ያግስ። *

16 የሱሲ ጋልላ አባ ማታራ አꬍሸ፥ ሞሎ ኦይክያ፥ ስሞናነ እያ እሻ እንድርያሳ፥ ባንታ ግትያ አባን የገይሳታ በእስ። 17 ኤንታኮ፥ “ታና ካልተ፤ ታኒ ህንተና አሰ ኦይꬁ ታማርሳና” ያግስ። 18 ኤንቲ ኤለስድ ባንታ ግትያ የግ አግድ የሱሳ ካልዶሶና።

19 የሱሲ ጉꬅ ስን ብድ፥ ናምኡ እሻታ ዛብድዮሳ ናይታ፥ ያይቆባነ ዮሃንሳ ዎጎሉዋ ግዶን ባንታ ግትያ ጊግሰይሳታ በእስ። 20 እ ኤንታ በእዳ መላ ፄግስ። ኤንቲ ባንታ አዋ ዛብድዮሳ፥ እያ ኦሳንቾታራ ዎጎሉዋ ግዶን የግ አግድ የሱሳ ካልድ ብዶሶና።

ቱና አያን ኦይክዳ ኡራ

(ሉቃ 4:31-37)

21 ኤንቲ ቅፍርናሆማ ካታማ ገልዶሶና። ሳምባት ገልዳ መላ የሱሲ ኤለስድ አይሁደ ዎሳ ኬꬅ ገልድ ታማርሶ ኦይክስ። 22 ማታራ ደእያ አሳዳ ታማርሰስፐ አትሽን፥ ህገ አስታማረታꬆ ታማርሶና ግሾ፥ አሳይ እያ ትምርትያን ማላለትዶሶና። *

23 ሄ ዎደ ቱና አያናይ ኦይክዳ እስ ኡራይ አይሁደ ዎሳ ኬꬅ ገልድ ባ ቃላ ꬎቁ ኦꬅድ፥ 24 “ናዝረተ የሱሳ፥ ኔኒ ኑፐ አይ ኮያይ? ኑና ꬋይሳናዉ ያዲ? ኔኒ ኦነኮ ታ ኤራይስ፤ ኔኒ ፆሳ ጌሻ ግድኪ?” ያግስ።

25 የሱሲ ሄ ቱና አያና፥ “ሀይዛ፥ ሀ አድያፈ ከያ” ግድ ኪትስ።

26 ቱና አያናይ ኡራ ዳፈረꬅድ፥ ዋስድ እያፐ ከይስ። 27 አሳ ኡባይ ማላለትድ፥ “ሀይስ አይቤ? ሀ ኡራይ ባ ማታን ሀር አቶሽን ቱና አያናታካ ኪቴስ። ኤንቲ እያዉ ኪተቶሶና፤ ሀይስ አይብ ኦራꬃ ትምርቴ?” ግድ፥ ባንታ ግዶን እሶይ እሱዋ ኦይችዶሶና።

28 የሱሳ ሱንꬃይ ኤለስድ ጋልላ ቢታን ደእያ ሄራ ኡባን ከይስ።

ዳሮ ሀርጋንቾት ፓፅዶሶና

(ማቶ 8:14-17፤ ሉቃ 4:38-41)

29 የሱሲ አይሁደ ዎሳ ኬꬃፈ ከይድ፥ ያይቆባራነ ዮሃንሳራ ስሞና ሶነ እንድርያሳ ሶ ብስ። 30 ስሞና ማቸ አይያ ቆፆ ምሻ ሀርጋዳ ዝንእዳሮ የሱሲ ያ ጋክያ ዎደ እያዉ ኦድዶሶና። 31 እ ኢኮ ሺቅድ፥ እ ኩሽያ ኦይክድ፥ እዮ ደንꬅድ ኤስስ። ቆፆይነ ምሻይ አግን እያ ኤንታ ሞካሱ።

32 ሀርግዳ አሳ ኡባነ ቱና አያናት ኦይክዳ አሳ ኡባ ኦማርስ አዋይ ዉልዳፐ ጉየ፥ እያኮ ኤህዶሶና። 33 ካታማን ደእያ አሳ ኡባይ ሄ ኬꬃ ካረ ሺቅዶሶና። 34 የሱሲ ዱማ ዱማ ሀርገን ኦይከትዳ ዳሮ አሳ ፓꬅድ፥ ዳሮ ቱና አያናታ ከስስ። እ ኦነኮ ቱና አያናት ኤርዳ ግሾ፥ ኤንታ ኦድሶና ድግስ።

የሱሲ ጋልላን ታማርሶ ዶመꬃ

(ሉቃ 4:42-44)

35 የሱሲ ዎንታ ጉራ ደንድድ፥ አስ ባይና በሲ ብድ፥ ያን ፆሳ ዎስስ። 36 ስሞንነ እያራ ደኤይሳት እያ ኮይሸ ብዶሶና። 37 ኤንቲ እያ ደምድ፥ “አሳ ኡባይ ነና ኮዬስ” ያግዶሶና።

38 የሱሲ ቃስ ኤንታ፥ “ሄ ሄራን ደእያ ሀራ ካታማታ የꬍተ። ታኒ ይዳይ ዎንገላ ኦዳናዉ ግድያ ግሾ ያንካ ቃላ ኦዳናዉ በሴስ” ያግስ። 39 አይሁደ ዎሳ ኬꬃታን ቃላ ኦድሸነ ቱና አያናታ ከስሸ፥ ጋልላ ቢታ ኡባን ዩይስ። *

ባሮ ሀርጋንቹዋ

(ማቶ 8:1-4፤ ሉቃ 5:12-17)

40 ባሮይ ኦይክዳ እስ ኡራይ የሱሳኮ ይድ፥ እያ ስንꬃን ጉልባትድ፥ “ኔኒ ኮይኮ ታና ጌሻናዉ ዳንዳኣሳ” ያግድ ዎስስ።

41 የሱሲ እያዉ ቃትድ፥ ባ ኩሽያ የድድ እያ ቦችድ፥ “ታኒ ኮያይስ፥ ጌይያ” ያግስ። 42 ኤለስድ ባሮይ ኡራ የድን ኡራይ ፓፅስ። 43 የሱሲ ኡራ ምንꬅ ናግስድ ከስ የድስ። 44 የሱሲ እያ፥ “ነና ኤራ፥ ሀይሳ ኦደስካ ኦዶፓ። ሽን ባዳ ነ አሳተꬃ ካህነ በሳ። ኔኒ ሀእ ጌሽ ግድዳይሳ አሳ ኤርሳናዉ፥ ሙሰይ ኪትዳ ያርሹዋ ያርሻ” ያግስ። *

45 ሽን ኡራይ ብድ፥ ጉታ ኡባን አሳ ኡባስ ኦድስ። ሄሳ ግሾ፥ የሱሲ ቆንጨ ከይድ፥ ካታማ ገላናዉ ዳንዳእቤና። ሽን አስ ባይና በሳን ጋፃን ደእስ፤ ቃስ አሳይ ኡባ በሳፈ እያኮ ዮሶና።

2

ጉንዳ ኡራ

(ማቶ 9:1-8፤ ሉቃ 5:17-26)

1 ጉꬃ ጋላሳፐ ጉየ፥ የሱሲ ቅፍርናሆማ ስሚድ፥ ሶን ደኤስ ግያ ኦዳይ ስኤትስ። 2 አሳ ኬꬃይ ኤኮና እፅን፥ ሀር አቶሽን ካረይካ ፁማና ጋካናዉ ዳሮ አሳይ ሺቅን፥ የሱሲ ቃላ ታማርስስ። 3 ኦይዱ አሳት እስ ጉንዳ ኡራ ቶክድ እያኮ ኤህዶሶና። 4 አሳይ ዳርዳ ግሾ፥ ኡራ የሱሳኮ ሺሻናዉ ኤንታዉ ዳንዳኤቶና እፅን፥ የሱሲ ደእያ ግናራ ኬꬃ ቃርድ፥ ካራ ቃዉፅድ ኡራ እ ዝንእዳ አልጋራ ዱገ የድድ የሱሳ ስንꬃን ዎꬍስዶሶና። 5 የሱሲ ኤንታ አማኑዋ በእድ፥ ሄ ጉንዳ ኡራ፥ “ታ ናአዉ፥ ነ ናጋራይ አቶ ጌተትስ” ያግስ።

6 ህገ አስታማረታፐ ሄ በሳን ኡትዳ እሶት እሶት ባንታ ዎዛናን፥ 7 “ላ ሀ ኡራይ ሀይሳ መላ ኢታባ ፆሳ ቦላ አይስ ኦዴቲ? ፆሳ ፃላላፐ አትሽን፥ ሀር ኦን ናጋራ አቶ ጋናዉ ዳንዳኢ?” ግድ ቆፕዶሶና።

8 ኤንቲ ባንታ ዎዛናን ሄሳዳ ቆፕዳይሳ የሱሲ ኤለስድ ባ አያናን ኤርድ፥ ኤንታኮ፥ “ህንተ ህንተ ዎዛናን አይስ ሄሳዳ ቆፔቲ? 9 ጉንዳ ኡራ፥ ‘ነ ናጋራይ አቶ ጌተትስ’ ገይስ ማተዬ? ዎይኮ፥ ‘ደንዳ ኤቃዳ ነ አልጋ ቶካዳ ባ’ ገይስ ማቴ? 10 ሽን ታዉ፥ አሳ ናኣስ፥ ሳአ ቦላ ናጋራ አቶ ጋናዉ ማት ደኤይሳ ህንተ ኤራና መላ” ግድ ሄ ጉንዳ ኡራኮ፥ 11 “ነና ጋይስ፥ ደንዳ ኤቃዳ ነ አልጋ ቶካዳ ነ ሶ ባ” ያግስ።

12 ኡራይ ኤለስ ደንድ ኤቅድ፥ ባ አልጋ ቶክድ አሳ ኡባይ በእሽን ብስ። አሳ ኡባይ ማላለትድ፥ “ኑኒ ሀይሳ መላ ማላልስያባ በእ ኤሮኮ” ያግድ ፆሳ ጋላትዶሶና።

የሱሲ ሌወ ፄሳ

(ማቶ 9:9-13፤ ሉቃ 5:27-32)

13 የሱሲ ቃስ ጋልላ አባ ዶና ስም ብድ፥ ባኮ ይዳ አሳ ኡባ ታማርስስ። 14 ያራ አꬍሸ፥ እልፍዮሳ ናኣ ሌወ ጌተተይስ ቃራፃ ቃንፅስያ በሳን ኡትዳይሳ በእድ፥ “ታና ካላ” ያግስ። ሌወይ ደንድ ኤቅድ እያ ካልስ።

15 የሱሲ ካꬅ ማናዉ ሌወ ሶን ኡትስ። እያ ካልያ አሳይ ዳሮ ግድያ ግሾ፥ ቃራፃ ቃንፅስያ ዳሮ አሳይነ ናጋራንቾት እያራነ እያ ታማረታራ እስፈ ኡትዶሶና። 16 ህገ አስታማረ ግድዳ እስ እስ ፋርሳወት የሱሲ ናጋራንቾታራነ ቃራፃ ቃንፅሰይሳታራ ካꬅ ምሽን በእድ፥ “እ አይስ ናጋራንቾታራነ ቃራፃ ቃንፅሰይሳታራ ካꬅ ሚ?” ያግድ፥ እያ ታማረታ ኦይችዶሶና።

17 የሱሲ ኤንቲ ገይሳ ስእድ፥ “ሀርጋንቾታፐ አትሽን፥ ፓፃታስ አክመ ኮሸና። ታኒ ናጋራንቾታ ፄጋናዉ ያስፐ አትሽን፥ ፅሎታ ፄጋናዉ ያቢከ” ያግድ ኤንታዉ ዛርስ።

የሱሲ ፆማባ ኦይሸትስ

(ማቶ 9:14-17፤ ሉቃ 5:33-39)

18 ፃማቅያ ዮሃንሳ ታማረትነ ፋርሳወት ፆሞሶና። እስ እስ አሳት የሱሳኮ ይድ፥ “ዮሃንሳ ታማረትነ ፋርሳወታ ታማረት ፆሞሶና፥ ሽን ነ ታማረት አይስ ፆሞኮና?” ያግዶሶና።

19 የሱሲ ኤንታኮ፥ “ያጋኑዋ ይዳ አሳት ማችዉ ኤከይስ ኤንታራ ደእሽን፥ ፆማናዉ ዳንዳኦና? ማችዉ ኤከይስ ኤንታራ ደእሽን፥ ፆማናዉ ዳንዳኦኮና። 20 ሽን ማችዉ ኤከይስ ኤንታ ማታፐ ኤከታና ዎደይ ያና፥ ኤንቲ ሄ ዎደ ፆማና።

21 “ጋልአ ማኦ ቦላ ኦራꬃ ጫርቀ ዎꬅድ ስክያ አስ ባዋ። ዎꬅድ ስክኮ፥ ኦራꬃይ ጬጋ ማኡዋ ዳኬስ፤ ዳከꬃይካ ካሰይሳፈ ዳሬስ። 22 ቃስ ማልአንቶ ዎይነ ጬጋ ኦጎሮን ቆልያ አስ ባዋ። ሽን ቆልኮ፥ ሄ ዎይነይ ኦጎሩዋ ዳኬስ፥ ባዉካ ጉኬስ፥ ኦጎሮይካ ኢቴስ። ሽን ማልአንቶ ዎይነይ ኦራꬃ ኦጎሮን ቆለቴስ” ያግስ።

ሳምባታባ ቦንቻናዉ በሲ?

(ማቶ 12:1-8፤ ሉቃ 6:1-5)

23 የሱሲ እስ ሳምባታ ጋላስ ባንጋ ጋደ ግዶራ አꬍሽን፥ እያ ታማረት እያራ ብሸ ባንጋ ትያ ሽርክድ ሞሶና። * 24 ፋርሳወት የሱሳኮ፥ “ሄኮ፥ ነ ታማረት ሳምባታ ጋላስ ዎጋ ግዶናባ አይስ ኦꬆና?” ያግዶሶና።

25 የሱሲ ኤንታኮ፥ “ዳዊቲ ኮሻትድ፥ ምያባ ኮይዳ ዎደ፥ ባራ ደኤይሳታራ ኦꬅዳይሳ ናባብበከቲ?* 26 አብያታር ካህነ ሀላቃ ግድድ ደእያ ዎደ ዳዊቲ ፆሳ ኬꬅ ገልድ፥ ካህነታ ፃላል ማናፐ አትሽን፥ ኦንካ ማናዉ ዎጋ ግዶናይሳ ጎዳ ስንꬃን ዎꬅዳ ዳቡዋ ምስ፥ ባራ ደኤይስታስካ እሚስ” ያግስ። *

27 ቃስካ የሱሲ ኤንታኮ፥ “ሳምባት አሳ ናአ ጎአስ መትስፐ አትሽን፥ አስ ሳምባታስ መትቤና። 28 ሄሳ ግሾ፥ አሳ ናአይ፥ ሀር አቶሽን ሳምባታስካ ጎዳ” ያግስ።

3

ኩሸይ ስልዳ ኡራ

(ማቶ 12:9-14፤ ሉቃ 6:6-11)

1 የሱሲ አይሁደ ዎሳ ኬꬅ ስም ገልስ። ያን ኩሸይ ጉንድዳ እስ ኡራይ ደኤስ። 2 እስ እስ አሳይ የሱሳ ሞታናዉ ኮይድ፥ ኩሸይ ጉንድዳ ኡራ ሳምባታ ጋላስ እ ፓꬅኮነ አግኮ በአናዉ ኮይድ ምንꬅድ ናጎሶና። 3 የሱሲ ኩሸይ ጉንድዳ ኡራ፥ “ደንዳ ኤቃዳ ሃ ስን ያ” ያግስ። 4 ሄሳፈ ጉየ፥ አሳኮ፥ “ሳምባታ ጋላስ ሎኦባ ኦይስ ዎገየ ኢታባ ኦይስ ዎጌ? አሳ ሸምፖ አሾየ ዎይኮ ዎꬎ?” ያግድ ኦይችስ።

ሽን አሳይ ስእ ግስ። 5 የሱሲ ሀንቀትድ፥ ኤንታ ዩሽ አꬅ ፄልድ፥ ኤንቲ ኦድን ስኦናይሳታ ግድያ ግሾ፥ ኤንታ ቦላ ዳሮ አዛንስ። ሄ አድያኮ፥ “ነ ኩሽያ ፕድ ኦꬃ” ያግስ። ኡራይ ፕድ ኦꬅን እያ ኩሸይ ፓፅስ። 6 ኤለስድ ፋርሳወት አይሁደ ዎሳ ኬꬃፈ ካረ ከይድ፥ የሱሳ ዋት ዎꬋነኮ ማቀታናዉ ሄሮዲሳ ባጋታራ እስ ሶ ሺቅዶሶና።

ዳሮ አስ የሱሳ ካሌስ

7 የሱሲ ባ ታማረታራ ጋልላ አባኮ ብስ። ጋልላፐነ ይሁዳፐ ይዳ ዳሮ አሳይ እያ ካልዶሶና። 8 ቃስካ የሩሳላመፐ፥ ኤዶምያሳፐ፥ ዮርዳኖሰ ሻፋ ፕንꬃፈ፥ ፅሮሳ ካታማፐነ ስዶና ካታማፐ የሱሲ ኦꬅዳባ ስእድ፥ ዳሮ አሳይ እያኮ ይዶሶና። 9 አሳ ዳሮተꬃፈ ደንዶይሳን እያ ኡንኤꬆና መላ እያ ታማረት ዎጎሎ እያዉ ጊግሳና መላ ኪትስ። * 10 ዳሮ አሳ እ ፓꬅዳ ግሾ፥ ሀርግያ አሳ ኡባይ እያ ቦቻናዉ ሱገቶሶና። 11 ቱና አያናይ ኦይክዳ አሳት እያ በእዳ ዎደ እያ ስንꬃን ኩንድድ፥ ባንታ ቃላ ꬎቁ ኦꬅድ፥ “ኔኒ ፆሳ ናኣ ግድኪ?” ያጎሶና።

12 ሄ ቱና አያናት እያ ኦናተꬃ ኦደስካ ቆንጭሶና መላ ኤንታዉ ምንꬅድ ኦድስ።

ታማነ ናምኡ ሀዋረታ

(ማቶ 10:1-4፤ ሉቃ 6:12-16)

13 የሱሲ ደርያ ቦላ ከይድ፥ ባ ኮይዳ አሳታ ባኮ ፄግስ፤ ኤንትካ እያኮ ብዶሶና። 14 ኤንቲ ባራ ዳና መላነ ቃላ ታማርሳና መላ ታማነ ናምአታ ዶርድ፥ ኤንታ፥ “ሀዋረታ”* ግድ ሱንꬅስ። 15 ቱና አያናታካ ከሳና መላ ኤንታዉ ማታ እሚስ።

16 እ ዶርዳ ታማነ ናምአት ሀይሳታ፦ ጰፅሮሳ ያግድ ሱንꬅዳ ስሞና፥ 17 ቦአነርገስ (ዳዳ ናይታ) ያግድ ሱንꬅዳይሳታ፥ ዛብድዮሳ ናይታ ያይቆባነ ያይቆባ እሻ ዮሃንሳ፥ 18 እንድርያሳ፥ ፍልጶሳ፥ ባርተለሞሳ፥ ማቶሳ፥ ቶማሳ፥ እልፍዮሳ ናአ ያይቆባ፥ ታድዮሳ፥ ባ ቢታስ ምሸትያ ስሞናነ፥ 19 የሱሳ አꬅድ እምዳ አስቆሮታ ይሁዳ።

የሱሳነ ብኤል-ዘቡላ

(ማቶ 12:22-32፤ ሉቃ 11:14-23፤ 12:10)

20 ሄሳፈ ጉየ፥ የሱሲ ሶ ብስ። ቃስ ዳሮ አሳይ ሺቅን፥ እነ እያ ታማረት ሀር አቶሽን ካꬅ ማናዉካ ዳንዳእቦኮና። 21 አሳይ እያ፥ “ጎዬስ” ግያ ግሾ፥ እያ ዳቦት ሄሳ ስእድ እያ ኤካናዉ ብዶሶና።

22 ህገ አስታማረታፐ እሶት እሶት የሩሳላመፐ ይድ፥ “እያ ቦላ ብኤል-ዘቡል ደኤስ”፥ እ፥ “ፃላሄይ ዎልቃን ቱና አያናታ ከሴስ” ያግድ ኦደትዶሶና። *

23 የሱሲ አሳ ባኮ ፄግድ ሌምሶ ኦድስ። “ፃላሄይ ፃላሄ ዋት ከሳናዉ ዳንዳኢ? 24 እስ ካዎተꬃይ ባ ግዶን ሻከትኮ ሄ ካዎተꬃይ ኤቃናዉ ዳንዳኤና። 25 ሄሳዳካ፥ እስ ኬꬃ አሳይ ባንታ ግዶን ሻከትኮ ꬋያናፐ አትሽን፥ ዳናዉ ዳንዳኦኮና። 26 ህዛ፥ ፃላሄይ ባራ ካጨትድ ሻከትኮ ꬋዮፐ አትሽን፥ ዳናዉ ዳንዳኤና።

27 “ሽን ኮይሮትድ ዎልቃማ ኡራ ቃቾና ደእሸ እያ ኬꬃ ገልድ፥ እያ ሚሽያ ቦንቃናዉ ዳንዳእያ አስ ባዋ። ቃች ስሚድ እያ ኬꬃ ቦንቃናዉ ዳንዳኤስ።

28 “ታኒ ህንተዉ ቱማ ኦዳይስ፤ ፆሳይ አሳ ናይታስ ናጋራ ኡባነ ኤንቲ ጫይያ ጫሸ ኡባ አቶ ጋና። 29 ሽን ጌሻ አያና ቦላ ኢታባ ኦደትያ ኦደስካ መርና ናጋራ ግዳናፐ አትሽን፥ ፆሳይ ኡባራካ እያ ማረና” ያግስ። * 30 የሱሲ ሄሳ ግዳይ፥ እስ እስ አሳት፥ “እያ ቦላ ቱና አያናይ ደኤስ” ያግዳ ግሾሳ።

የሱሳ አይዉነ እያ እሻታ

(ማቶ 12:46-50፤ ሉቃ 8:19-21)

31 እያ አያነ እያ እሻት ይድ ካረን ኤቅድ፥ እያኮ አሰ ኪትድ እያ ፄግዶሶና። 32 እያ ማታን ኡትዳ ዳሮ አሳት፥ “ሄኮ፥ ነ አየራነ ነ እሻታራ ካረን ኤቅድ ነና ኮዮሶና” ያግዶሶና።

33 የሱሲ ዛሪድ፥ “ታ አይያ ኦኔ? ቃስ ታ እሻት ኦናንቴ?” ያግስ። 34 ባ ማታን ኡትዳ አሳ ዩሽ አꬅ ፄልድ፥ “ሄኮ፥ ታ አያነ ታ እሻት ሀይሳታ። 35 ፆሳይ ሸንያ ኦꬅያ ኡባይ ታ እሻ፥ ታ ምቾነ ታ አዮ” ያግስ።

4

ዘረꬅ ዘርያ ኡራ ሌምሶ

(ማቶ 13:1-9፤ ሉቃ 8:4-8)

1 የሱሲ ዛሪድ ጋልላ አባ ማታን ታማርሴስ። ዳሮ አሳይ እያ ማታን ዩሹዋን ሺቅን፥ አባን ደእያ ዎጎሉዋ ግዶ ገልድ ኡትስ፥ አሳ ኡባይ አባ ማታን ደኤስ። * 2 እ ኤንታ ዳሮባ ሌምሶን ታማርስስ። ታማርስሸ ሀይሳዳ ያግስ፦

3 “ስእተ! እስ ኡራይ ዘረꬅ ዘራናዉ ከይስ። 4 እ ዘርሽን፥ እስ እስ ዘረꬃይ ኦገ ጋፃን ዎꬍስ፤ ካፎት ይድ ምዶሶና። 5 እስ እስ ዘረꬃይ ጋርሳን ሻሎይ ደእያ ቢታ ቦላ ዎꬍስ። ዳሮ ቢት ባይና ግሾ፥ ሄ ዘረꬃይ ኤለስድ ዶልስ። 6 ሽን አው ከይዳ ዎደ ሹልስ። ሎይꬅድ ፃጶ የድቦና ግሾ፥ ኤለስ መልስ። 7 እስ እስ ዘረꬃይ አጉንꬃ ግዶን ዎꬍስ። ዶልዳይሳ አጉንꬃይ ድጭድ ጩልዳ ግሾ አይፈ አይፎና አትስ። 8 እስ እስ ዘረꬃይ አራዳ ቢታን ዎꬍድ ዶልስ። ድጭድ እሶይ ሀስታማ፥ እሶይ ኡሱፑን ታማ እሶይ ፄታ አይፍስ” ያግስ። 9 “ስእያ ሀይꬅ ደእያ ኦንካ ስኦ” ያግስ።

10 የሱሲ ኦድዳይሳ ስእዳ እስ እስ አሳትነ ታማነ ናምኡ ታማረት የሱሲ ባርካ ደእሽን፥ እያኮ ሺቅድ ሄ ሌምሱዋ ብርሸꬃ ኦይችዶሶና። 11 የሱሲ ኤንታኮ ሀይሳዳ ያግስ፦ “ህንተዉ ፆሳ ካዎተꬃ ፁራ ኤሮይ እመትስ። ሽን ሀራታስ ካዎተꬃፈ ካረን ደኤይሳታስ ኡባባይ ሌምሶን ኦደቴስ። 12 ጋሶይካ፥

“ ‘ኤንቲ ፄሎሶና፥ ሽን ደሞኮና።

ስኦሶና፥ ሽን አኬኮኮና።

ኤንቲ ደምያኮነ አኬክያኮ፥

ፆሳኮ ስማና

እካ ኤንታ ማራናሽን’ ”*

ያግስ። 13 የሱሲ ኤንታኮ፥ “ሀ ሌምሶይ ህንተዉ ገለኔ? ያትን፥ ሌምሶ ኡባ ህንተ ዋት አኬካኔ? 14 ዘረይስ ፆሳ ቃላ ዘሬስ። 15 ቃላይ ዘረትያ ዎደ ኦገ ጋፃን ዎꬍዳይሳት ቃላ ስእዳይሳታ። ሽን ፃላሄይ ኤለስድ፥ ይድ ኤንታ ዎዛናን ዘረትዳ ቃላ ማፅ ድጌስ። 16 ሄሳዳካ፥ ጋርሳን ሻሎይ ደእያ ቢታን ዘረትዳይስ ቃላ ስእድ፥ ኤለስድ ኡፋይሳን ኤከይሳ። 17 ሽን እያዉ ምኖ ፃጶይ ባይና ግሾ ሀእሳፈ አትሽን፥ ጋምኦኮና። ጉꬃ ዎደፐ ጉየ ቃላ ጋሶን ዋየይ ዎይኮ ጎድ ጋክያ ዎደ ኤለስድ ꬉበቶሶና። 18 አጉንꬃ ግዶን ዘረትዳይስ ቃላ ስኤይሳታ። 19 ሽን ሀ ሳአ ደኡዋስ ህርጎይ፥ ዱረተꬃ ዶሶይነ ሀራባ አሞተይስ እያ ዎዛናን ገልድ ቃላ ጩልያ ግሾ አይፈ አይፎና አትስ። 20 ሽን አራዳ ቢታን ዘረትዳይሳት ቃላ ስእድ ኤከይሳታ። ኤንቲ እሶይ ሀስታማ፥ እሶይ ኡሱፑን ታማ እሶይ ፄታ አይፍስ” ያግስ።

ጌማን ደእያ ፆምፐ

(ሉቃ 8:16-18)

21 የሱሲ ጉጅድ፥ “ፆምፐ ኤክድ፥ ዳቾፈ ዎይኮ አልጋፈ ጋርሳን ዎꬅያ አስ ደኢ? ꬎቃ በሳን ዎነዬ?* 22 ህዛ፥ ቆሰትዳባይ ኡባይ ቆንጨ ከያና፤ ጌምዳባይ ኡባይ ኤረቶና አተና። * 23 ስእያ ሀይꬅ ደእያ ኦንካ ስኦ” ያግስ።

24 ቃስ ኤንታኮ፥ “ህንተ ስእያባ አኬክድ ስእተ! ፆሳ ቃላ ህንተ ስኤይሳ መላ እ ህንተዉ አኬካ እማና። ኡባካ ህንተዉ ዳርስድ እማና። 25 እስባይ ደእያ ኡራስ ጉጅ እመታና፥ ባይናይሳፈ ሀር አቶሽን፥ እያዉ ደእያ ሄ ጉꬅያካ ኤከታና” ያግስ። *

ድጭያ ዘረꬃ ሌምሶ

26 የሱሲ ዛሪድ፥ “ፆሳ ካዎተꬃይ ባ ጋደን ዘረꬅ ዘርያ አሳ መላ። 27 ሄ ኡራይ ቃማ ꬍስኬስ፤ ዎንታ ደንዴስ። እ ባ ሁጰን ዋንያኮ ኤሮና ደእሽን ሄ ዘረꬃይ ዶሌስነ ድጬስ። 28 ቢታይ ካꬅ ባርካ እሜስ። ኮይሮ ዶልድ ድጬስ፥ ካልድ አይፋናዉ ጋምቡፄስ፥ ዉርሰꬃን ኩመꬃ አይፈ አይፌስ። 29 ሽን ካꬃይ ጋክያ ዎደ ኡራይ ኤለስድ ባጫራ ገል አጌስ” ያግስ። *

አይፈ ጉꬃ ምꬄ ሌምሶ

(ማቶ 13:31-34፤ ሉቃ 13:18-19)

30 የሱሲ፥ “ኑኒ ፆሳ ካዎተꬃ አይ ዳኔስ ጋኔ? ዎይኮ አይብራ ሌምሳኔ? 31 ፆሳ ካዎተꬃይ አይፈ ጉꬃ ምꬅ ዳኔስ። ሄ ምꬃ አይፍያ ዘርያ ዎደ ሳአን ደእያ ምꬃ አይፈ ኡባፈ ጉፄስ። 32 ዘርን ዶልድ አታክልተ ኡባፈ ግታቴስ፤ ዳሮ ዳሽ ዳዬስ። ካፎት እያ ታሽያ ቦላ ኬፅድ ኡታና ጋካናዉ ዳዬስ” ያግስ።

33 የሱሲ ሀይሳ መላ ዳሮ ሌምሶን አሳይ አኬካናዉ ዳንዳኤይሳ መላ ቃላ ኦድስ። 34 አሳስ ሌምሶይ ባይና ኦደና። ሽን የሱሲ ባ ታማረታ ፃላላራ ደእያ ዎደ፥ ኤንታዉ ኡባባ ብርሽድ ኦድስ።

የሱሲ ሆቢያ ሴርስ

(ማቶ 8:23-27፤ ሉቃ 8:22-25)

35 ሄ ጋላስ ሳእ ኦማርስን፥ የሱሲ ባ ታማረታኮ፥ “አባፈ ሄፍንꬅ ፕኖስ” ያግስ። 36 እያ ታማረት ዳሮ አሳ የግ አግድ፥ የሱሲ ካሰ ገል ኡትዳ ዎጎሉዋን ገልድ የሱሳ ባንታራ ኤፍዶሶና። ሀራ ዎጎሎትካ ያን ደኦሶና። 37 ዎልቃማ ጎተይ ደንድድ፥ ሆበይ ዎጎሉዋ ሾጭን፥ ኩማና ጋካናዉ ዎጎሉዋ ግዶ ሃꬅ ገልስ። 38 ሄ ዎደ የሱሲ ዎጎሉዋን ጉየ ባጋራ ቦርኮትድ ꬍስክስ። እያ ታማረት እያ ደንꬅድ፥ “አስታማርያዉ፥ ኑኒ ꬋይያ ዎደ ነ ስእ ጋዳ ፄላይ?” ያግዶሶና።

39 ያትን፥ እ ባርክድ ጎትያ፥ “ስእ ጋ” ግድ፥ አባካ፥ “ዎፑ ጋ” ግስ። ጎተይካ ስእ ግን ኡባባይ ዎፑ ግስ። 40 የሱሲ ባ ታማረታኮ፥ “አይስ ሀይሳዳ ባበቲ? ህንተዉ አማኖይ ዋንድ ꬋይዴ?” ያግስ።

41 ኤንቲ ዳሮ ባብድ ባንታ ግዶን፥ “ሀይስ ሀር አቶሽን፥ ጎተይነ አባይ ኪተተይስ ኦኔ?” ያግዶሶና።

5

ቱና አያን ኦይክዳ ኡራ

(ማቶ 8:28-34፤ ሉቃ 8:26-39)

1 የሱስነ እያ ታማረት አባ ፕንድ፥ ገርገሶነ ቢታ ጋክዶሶና። 2 የሱሲ ዎጎሉዋፐ ዎꬍያ ዎደ ቱና አያናይ ኦይክዳ እስ ኡራይ ዱፎፐ ከይድ እያራ ጋሄትስ። 3 ሄ ኡራይ አቅ ፔእድ ደኤይ ዱፎና። እያ ኦንካ ሳንꬃላታን ቃቻናዉ ዳንዳኤና። 4 እ ዳሮ ቶሆ ዱꬃንነ ሳንꬃላታን ቃሸትድ ደኤስ። ሽን ሳንꬃላታ ዱሰረꬄስ፥ ዱꬃ መንረꬄስ። እያ ተቃናዉ ዳንዳእያ ኦንካ ባዋ። 5 እ ቃማነ ጋላስ ሄ ዱፉዋንነ ደረ ቦላ ዋሴስ፥ ባ አሳተꬃ ሹቻን ጋሬስ።

6 የሱሳ ሃሆን በእዳ ዎደ ዎፅ ብድ እያ ስንꬃን ጉልባትስ። 7 ሄ ኡራይ ባ ቃላ ꬎቁ ኦꬅድ፥ “ኡባፈ ቦላ ፆሳ ናአዉ የሱሳ፥ ነናነ ታና አይበ ጋይ? ታና ꬋይሶና መላ ታኒ ነና ፆሳ ሱንꬃን ዎሳይስ” ያግስ። 8 እ ሄሳ ግዳይ የሱሲ እያ፥ “ላ ሀ ቱና አያናዉ፥ ሀ አድያፈ ከያ” ያግዳ ግሾሳ።

9 የሱሲ እያኮ፥ “ነ ሱንꬃይ ኦኔ?” ያግድ ኦይችስ።

እ፥ “ኑኒ ዳሮ ግድያ ግሾ፥ ታ ሱንꬃይ ሌግዮና” ያግስ። 10 ቱና አያናት ባንታና ሄ ቢታፈ ከስ የዶና መላ የሱሳ ምንꬅድ ዎስዶሶና።

11 ሄ ደርያ ቦላ ዳሮ ጉዱንꬆ ዉደይ ሄመቴስ። 12 ቱና አያናት የሱሳኮ፥ “ኑና ህን ጉዱንꬆ ዉድያኮ የዳርክ፥ ኤንታን ብድ ገሎስ” ያግድ ዎስዶሶና። 13 የሱሲ ኤንታኮ፥ “ቢተ” ያግስ። ያትን ቱና አያናት አድያፈ ከይድ ጉዱንꬆታን ገልዶሶና። ናምኡ ሙኩሉ ግድያ ጉዱንꬆ ዉደይ አፎ ዶናራ ድርግድ ብድ አባን ገልድ ምተትዶሶና።

14 ጉዱንꬆ ዉድያ ሄመይሳት ባቃት ብድ ሀንዳባ ካታማንነ ጋፃርያን ኦድዶሶና። ያትን አሳይ ሀንዳባ በአናዉ ከይዶሶና። 15 አሳይ የሱሳኮ ያ ዎደ ቱና አያናን ኦይከትዳ ኡራ በእዶሶና። እ ባ ዎዛናኮ ስሚድ፥ ማኦ ማእድ፥ ያን ኡትዳይሳ በእዳ ዎደ ኡባይ ያይዶሶና። 16 ሄሳ በእዳ አሳት ቱና አያናት ኦይክዳ ኡራ ቦላነ ጉዱንꬆታ ቦላ ሀንዳባ ኡባ አሳስ ኦድዶሶና። 17 ሄሳ ግሾ፥ አሳይ ባንታ ቢታፈ የሱሲ ባና መላ ዎስዶሶና።

18 የሱሲ ዎጎሉዋን ገልያ ዎደ ካሰ ቱና አያናይ ኦይክድ የድዳ ኡራይ፥ የሱሳ ካላናዉ እያ ዎስስ። 19 ሽን የሱሲ እፅድ እያኮ፥ “ነ ሶ ስማዳ፥ ጎዳይ ነዉ አይ መላ ግታባ ኦꬅዳኮነ ነዉ አይ መላ ኬህዳኮ ነ ሶ አሳስ ኦዳ” ያግስ። 20 ኡራይ ብድ ታሙ ካታማ ጌተትያ በሳን ዩይድ፥ የሱሲ ባዉ አይ መላ ግታባ ኦꬅዳኮ ኦድስ። እ ኦድዳይሳ ስእዳ አሳ ኡባይ ማላለትዶሶና።

ሀይቅዳ ናእዉነ ሀርገትያ ማጫስዉ

(ማቶ 9:18-26፤ ሉቃ 8:40-56)

21 የሱሲ ስሚድ፥ ዎጎሉዋን ገልድ፥ አባ ፕንዳፐ ጉየ ዳሮ አሳይ አባ ጋፃን እያ ዩሹዋን ሺቅዶሶና። 22 እያሮሳ ጌተትያ አይሁደ ዎሳ ኬꬃ ሀላቃታፐ እሶይ፥ የሱሳ በእዳ ዎደ እያኮ ይድ እያ ቶሁዋ ቦላ 23 ኩንድድ፥ “ታ ናእያ ሀርጋዳ ሀይቃና ሀናዉሱ። እያ ፓፃዳ ደአና መላ ያዳ ነ ኩሽያ እ ቦላ ዎꬃርክ” ያግድ የሱሳ ምንꬅድ ዎስስ።

24 የሱሲ እያሮሳራ ብስ። እ ብሽን ዳሮ አሳይ እያ ካልድ ኡንኤꬅዶሶና።

25 ታማነ ናምኡ ላይꬅ እፔ ሱꬅ ꬎሂያ እስ ማጫስያ ደአዉሱ። 26 ዳሮ አክመት እዮ አክምዶሶና፥ ሽን እያ ፓፃ ካኤታሱ። እያ ባ ሚሽያ ኡባ ዉርስንካ እዉ ሃ ኢትስፐ አትሽን፥ አይኮካ ማድቤና። 27 ሄ ማጫስያ የሱሳባ ስአዳ፥ አሳ ካንꬃዳ የሱሳ ጉየራ ያዳ እያ ማኡዋ ቦቻሱ። 28 እያ፥ “ታኒ ሀር አቶሽን እያ ማኡዋ ቦችያኮ ፓፃና” ጋዳ ቆፓሱ።

29 ኢፐ ጎግያ ሱꬃይ ኢራካ ኤቅ አግስ። እያ ባ ዋያፐ ፓፅዳይሳ ባ አሳተꬃን ኤራሱ። 30 የሱሲ ባፐ ዎልቅ ከይዳይሳ ባ ሁጰን ኤርድ፥ ኤለስድ ዳሮ አሳ ግዶን ጉየ ስሚድ፥ “ታ ማኡዋ ቦችዳይ ኦኔ?” ያግስ።

31 እያ ታማረት፥ “አሳይ ነና ሱገይሳ በአሸ፥ ‘ዎይጋዳ ታና ኦነ ቦችዳይ ያጋይ?’ ” ያግዶሶና።

32 የሱሲ ሄሳ ኦን ኦꬅዳኮ በአናዉ ዩሽ አꬅ ፄልስ። 33 ሽን ማጫስያ ባዉ ሀንዳባ ኤራዳ፥ ያሻን ኮኮራሸ ያዳ የሱሳ ስንꬃን ጉፋናሱ፤ ቃስ ሀንዳባ ኡባ ቱማ እያዉ ኦዳሱ። 34 ያንን፥ የሱሲ ኢኮ፥ “ታ ናተ፥ ነና ነ አማኖይ ፓꬅስ፥ ሳሮን ባ፥ ነ ዋያፐካ ፓፃ” ያግስ።

35 የሱሲ ቡሮ ሄሳ ኦድሽን፥ አይሁደ ዎሳ ኬꬃ ሀላቃ ሶፐ ኪተትዳ አሳት ይድ፥ “ነ ናእያ ሀይቃሱ፥ አስታማርያ አይስ ዳቡርሳይ?” ያግዶሶና።

36 ሽን የሱሲ ኤንቲ ገይሳ ስእድ፥ አይሁደ ዎሳ ኬꬃ ሀላቃኮ፥ “አማኖ ፃላላ አማናፐ አትሽን፥ ባቦፋ” ያግስ። 37 የሱሲ ጰፅሮሳፐ፥ ያይቆባፐነ ያይቆባ እሻ ዮሃንሳፐ ሀር ኦንካ ባና ካሎና መላ ድግስ። 38 ኤንቲ አይሁደ ዎሳ ኬꬃ ሀላቃ ሶ ጋክያ ዎደ የሱሲ አሳይ ካሀ ꬋይድ ዬከይሳነ ዘሌለይሳ በእስ። 39 ገልድ አሳኮ፥ “አይስ ካሀ ꬋይድ ዬከቲ? ናእያ ꬍስካሱፐ አትሽን፥ ሀይቃቡኩ” ያግስ።

40 አሳይ እያ ቦላ ሚጭስ። ሽን አሳ ኡባ ካረ ከስድ፥ ናኤ አዋ፥ አይዉነ ሄꬑ ታማረታ ባራ ኤክድ ናእያ ደእያሱዋ ገልስ። 41 የሱሲ ናኤ ኩሽያ ኦይክድ፥ “ፃልታ፥ ቁም” (ጉꬃ ናተ፥ ነና ጋይስ ደንዳ) ያግስ።

42 ናእያ ኤለሳ ደንዳ ኤቃዳ ሄመታሱ። እያ ታማነ ናምኡ ላይꬃ ናአ። ሄሳን አሳይ ዳሮ ማላለትዶሶና። 43 የሱሲ ሄሳ ኤንቲ ኦደስካ ኦዶና መላ ኤንታ ምንꬅ ኪትስ። ኤንቲ እዉ ምያባ እማና መላ ኦድስ።

6

የሱሲ ናዝረተን እፀትስ

(ማቶ 13:53-58፤ ሉቃ 4:16-30)

1 የሱሲ ያፐ ከይድ፥ ባ ታማረታ ካለꬅድ፥ ባ ካታማ ናዝረተ ብስ። 2 ሳምባታ ጋላስ አይሁደ ዎሳ ኬꬃን ታማርሶ ኦይክስ። እ ታማርሰይሳ ስእዳ ዳሮ አሳይ ማላለትድ፥ “ሀይስ ሀ ኡባ አዉፐ ደምዴ? ሀ ጭንጫተꬃ እ አዉፐ ኤክዴ? ሀ ማላታታ ኦꬅያ ማታ እ አዉፐ ደምዴ? 3 ሀይስ አናፅያ ግደኔ? ማይራም ናአ፥ ያይቆባ፥ ዮሳ፥ ይሁዳነ ስሞና እሻ ግደነዬ? እያ ምቸት ኑራ ሀይሳን ደኦኮናዬ?” ያግድ፥ እ ግያባ ኤኮና እፅዶሶና።

4 የሱሲ ሄ አሳኮ፥ “ናበይ ባ ቢታን፥ ባ ዳቦታንነ ባ ሶ አሳን ቦንቸተናፈ አትሽን፥ ሀራታ ማታን ቦንቸቴስ” ያግስ። * 5 እ ሄ በሳን ባ ኩሽያ ጉꬃ አሳ ቦላ ዎꬅድ ፓꬅዳይሳፈ አትሽን፥ ሀራ ማላታታ ኦꬃናዉ ዳንዳእቤና። 6 አሳይ አማንቦና ግሾ ዳሮ ማላለትስ።

ታማነ ናምኡ ሀዋረታ ኪተትዶሶና

(ማቶ 10:5-15፤ ሉቃ 9:1-6)

ሄሳፈ ጉየ፥ የሱሲ ሄ ሄራን ደእያ ጉታታን አሳ ታማርሴስ። 7 የሱሲ ታማነ ናምኡ ታማረታ ባኮ ፄግድ፥ ናምኣ ናምኣ ጋꬅድ ኪትስ። ኤንታዉ ቱና አያናታ ከስያ ዎልቃ እሚስ። 8 ኤንታ፥ “ኦገ ፃምአፈ አትሽን፥ ካꬅ፥ ካርፂታ፥ ህንተ ኪሰን ሚሸ አይብባካ ኦይኮፍተ። * 9 ህንተ ቶሁዋን ጫማ አꬅተ፥ ሽን ናምኡ አፍላ ኦይኮፍተ” ያግስ። 10 ቃስካ፥ “ህንተና አስ ሞክዳ ሶ አዉንካ ግድን ሄ በሳ የድድ ባና ጋካናዉ ሄ ኬꬃን ጋምእተ። 11 ህንተና አስ ሞኮናሱዋ ዎይኮ ህንተ ኦድያባ ስኦናሱዋ አዉን ግድኮካ፥ ሄ ቢታን ደእያ አሳስ ማርካ ግዳና መላ ሄ በሳፈ ከይሸ፥ ህንተ ቶሁዋፐ ባና ፕትተ” ያግስ። *

12 ታማነ ናምኡ ታማረት ብድ፥ አሳይ ባንታ ናጋራፐ ስማናዳ ቃላ ኦድዶሶና። 13 ኤንቲ አሳፐ ዳሮ ቱና አያናታ ከስዶሶና። ዳሮ ሀርጋንቾታ ዛይተ ትይድ ፓꬅዶሶና።*

ፃማቅያ ዮሃንሳ ሀይቁዋ

(ማቶ 14:1-12፤ ሉቃ 9:7-9)

14 የሱሳ ሱንꬃይ ኡባ በሳን ከይዳ ግሾ፥ ካዎይ ሄሮዲስ እያባ ስእስ። እስ እስ አሳይ፥ “ፃማቅያ ዮሃንስ ሀይቆፐ ደንድስ፥ ሄሳ ግሾ ሀ ማላታታ ኦይ እያ” ያግዶሶና። *

15 ባጋት፥ “ሀይስ ኤልያሳ ግደኔ?” ያግዶሶና።

ሀራት ቃስ፥ “ሀይስ በን ዎደ ናበታፐ እሱዋ ግዶና አገና” ያግዶሶና።

16 ሽን ሄሮዲስ ሄሳ ስእዳ ዎደ፥ “ሀይስ ታኒ ቆꬍያ ቃንፅስዳ ፃማቅያ ዮሃንሳ ግደኔ? እ ሀይቆፐ ደንድስ” ያግስ።

17 ሄሮዲስ ባ እሻ ፍልጶሳ ማችዉ ሄሮድያዳ ኤክዳ ግሾ እ ጋሶን ዮሃንሳ ኦይꬅድ ቃሽስስ። 18 ዮሃንስ ሄሮዲሳ፥ “ኔኒ ነ እሻ ማችዉ ኤካናዉ በሰና” ያግስ። *

19 ሄሮድያዳ ዮሃንሳ ባ ኡሎን ሞርካዳ እያ ዎꬍሳናዉ ኮያሱ፥ ሽን ዳንዳአቡኩ። 20 ዮሃንስ ፅሎነ ጌሻ አስ ግድዳይሳ ሄሮዲስ ኤርዳ ግሾ፥ እያዉ ባብድ ሎይꬅ ናግሴስ። ሄሮዲስ ዮሃንስ ግያባ ስአናዉ ዶስኮካ እ ግያባ ስእያ ዎደ ዳሮ ዳጋሜስ።

21 ሄሮዲስ ባ የለትዳ ጋላሳ ቦንቻናዉ ደርያ ሃረይሳታስ፥ ሻላቃታስነ ጋልላን ደእያ ግታ አሳስ እማቶ ጊግስስ። ሄስ ሄሮድያዳስ እንጀ ጋላስ ግድስ። 22 ሄሮድያዳ ናእያ እማꬃይ ሞከትያ በሳ ገላ ዱራዳ፥ ሄሮዲሳነ እያ እማꬃታ ኡፋይሳሱ። ካዎይ ናእዉ፥ “ነ ኮያባ አይባ ግድኮካ ታና ኦይቻ፥ ታኒ ነዉ እማና” ያግስ። 23 ቃስ እዉ ጫቅድ፥ “ኔኒ ኦይችያባ አይባ ግድኮካ፥ ታኒ ነዉ እማና። ሀር አቶሽን፥ ታ ካዎተꬃ ባጋ ግድኮካ ታኒ ነዉ እማና” ያግስ።

24 ናእያ ካረ ከያዳ ባ አየኮ፥ “አይ እማ ጎ?” ጋዳ ኦይቻሱ።

እ አይያ፥ “ፃማቅያ ዮሃንሳ ሁጵያ እማ ጋ” ያጋሱ።

25 ናእያ ኤለሳዳ ካዋኮ ባዳ፥ “ፃማቅያ ዮሃንሳ ሁጵያ ሳነን ዎꬃዳ ሀእ ታዉ እማና መላ ኮያይስ” ያጋሱ።

26 ያንን፥ ካዎይ ዳሮ ቂሮትስ፥ ሽን ባ እማꬃታ ግሾ እዉ ጫቅዳ ባ ጫቁዋ መንꬃናዉ ኮይቤና። 27 ሄሳ ግሾ፥ ኤለስድ ናገይሳ ዮሃንሳ ሁጵያ ኤሀና መላ ኪትስ። ናገይስ ቃሾ ኬꬅ ብድ ዮሃንሳ ቆꬍያ ቃንፅስ። 28 ሄ ቃንፀትዳ ሁጵያ ሳነን ዎꬅ ኤህድ ናኤስ እሚስ። ናእያ ቃስ ባ አየስ እማሱ። 29 ዮሃንሳ ታማረት ሄሳ ስእዳ ዎደ ብድ እያ አሀ ኤክ ኤፍድ ሞግዶሶና።

እቻሹ ሙኩሉ አሳ

(ማቶ 14:13-21፤ ሉቃ 9:10-17፤ ዮሀ 6:1-14)

30 ታማነ ናምኡ ሀዋረት ስም ይድ ኤንቲ ኦꬅዳባነ ታማርስዳባ ኡባ የሱሳስ ኦድዶሶና። 31 ኤንታኮ ያ አሳይነ ብያ አሳይ ዳርዳ ግሾ፥ የሱሳራነ እያ ታማረታራ፥ ሀር አቶሽን ካꬅ ማናዉካ ኤንታ ጋꬆና እፅስ። ያንን፥ የሱሲ ኤንታኮ፥ “ኑርካ ጉꬅ ሸምፕ ኤካናዉ አስ ባይና በሲ የꬍተ” ያግስ። 32 ሄሳ ግሾ፥ ኤንቲ ባንታርካ ዎጎሎን ገልድ አስ ባይና በሲ ብዶሶና።

33 ኤንቲ ብሽን ዳሮ አሳይ ኤንታ በእድ ኤርዶሶና። ያትን፥ ካታማ ኡባፈ አሳይ ቶሆራ ዎፅ ብድ ኤንቲ ብያ በሳ ኤንታፈ ስን ጋክዶሶና። 34 የሱሲ ዎጎሉዋፐ ዎꬍድ ዳሮ አሳ በእስ። አሳይ ሄምያ አስ ባይና ዶርሳ መላ ግድዳይሳ በእድ ኤንታዉ ቃትድ ኤንታ ዳሮባ ታማርስስ። *

35 ሳአይ ኦማርስያ ዎደ የሱሳ ታማረት እያኮ ይድ፥ “ሀይስ በሳይ አስ ባይና በሲ፤ ሀእ ሳእካ ቃምስ። 36 አሳይ ጉታታነ ካታማታ ብድ ባንታዉ ምያባ ሻማና መላ አሳ የዳ” ያግዶሶና።

37 ሽን የሱሲ ዛሪድ ኤንታኮ፥ “አሳስ ምያባ ህንተ እምተ” ያግስ።

ኤንቲ፥ “ኑኒ ብድ ናምኡ ፄቱ ድናረን ኡይꬁ ሻምድ አሳ ሙዛና መላ ኮያይ?” ያግድ ኦይችዶሶና።

38 የሱሲ ኤንታኮ፥ “ህንተዉ አፑን ኡይꬅ ደኢ? አነ ብድ በእተ” ያግስ።

ኤንቲ በእድ፥ “እቻሹ ኡይꬁነ ናምኡ ሞሎ” ያግዶሶና።

39 የሱሲ ባ ታማረታ አሳ ኡባ ጩጋን ጩጋን ሻክድ ማታን ኡትሳና መላ ኪትስ። 40 አሳይ ፄቱ ጩጋንነ እሻታሙ ጩጋን ሻከት ሻከት ኡትዶሶና። 41 የሱሲ እቻሹ ኡይꬃነ ናምኡ ሞሎታ ኤክድ፥ ፑደ ሳሎ ፄልድ ፆሳ ጋላትስ። ኡይꬃ መንꬅድ አሳስ ግሻና መላ ባ ታማረታስ እሚስ። ቃስ ናምኡ ሞሎታ ኤንታ ኡባስ ሻክስ። 42 አሳ ኡባይ ምድ ካልዶሶና። 43 አትዳ ኡይꬃ ቲፍያነ ሞሎታ ቲፍያ፥ እያ ታማረት ታማነ ናምኡ ጋይታ ኩመꬅ ደንꬅዶሶና። 44 ኡይꬃ ምዳ አደ አሳ ታይቦይ እቻሹ ሙኩሉ።

የሱሲ አባ ቦላራ ሄመትስ

(ማቶ 14:22-33፤ ዮሀ 6:15-21)

45 ኤለስድ የሱሲ ባ ታማረት ዎጎሉዋን ገልድ፥ አባፈ ሄፍንꬃን ደእያ ቤተሳይዳ ባፐ ስንꬃትድ ባና መላ ኪትስ። ሽን ባዉ አሳ ሞይዛናዉ ጉየ አትስ። 46 አሳ ሞይዝዳፐ ጉየ፥ ፆሳ ዎሳናዉ ዙማ ቦላ ከይስ።

47 ሳአይ ቃምያ ዎደ ዎጎሎይ አባ ግዶን ደኤስ፥ ሽን የሱሲ አባፈ ጋፃን ባርካ ደኤስ። 48 ጫርኮይ እያ ታማረታኮ ጫርክያ ግሾ፥ አባ ፕꬎይ ዋይሰይሳ የሱሲ በእስ። ዎንትማ ሳእ ጌያና ሀንያ ዎደ እ አባ ቦላ ሄመትሸ ኤንታኮ ይድ፥ ኤንታ የግድ አꬋናዉ ኮይስ። 49 ሽን እ አባ ቦላ ሄመትሽን፥ ኤንቲ በእድ፥ ኤንታዉ ሞይትለ ዳንን ዋስዶሶና። 50 ኤንቲ ኡባይ እያ በእድ፥ ያሻን ኮኮርዶሶና።

ሽን የሱሲ ኤለስድ ኤንታኮ፥ “ታና፥ አይኮይ ባዋ፤ ያዮፍተ” ያግስ። 51 የሱሲ ዎጎሉዋን ገልድ ኤንታራ እስፈ ኡትን ጫርኮይ ዎፑ ግስ። ኤንቲ ዳሮ ማላለትዶሶና። 52 ኤንታ ዎዛናይ ዘልኡምዳ ግሾ፥ ኤንቲ ኡይꬃባ አኬክቦኮና።

ገንሳሬፀን ሀርጋንቾት ፓፅዶሶና

(ማቶ 14:34-36)

53 ኤንቲ አባ ፕንድ፥ ገንሳሬፀ ቢታ ጋክድ፥ ዎጎሉዋ ጋፃ ሺሽድ ቃችዶሶና። 54 ኤንቲ ዎጎሉዋፐ ዎꬍያ ዎደ አሳይ ኤለስድ የሱሳ ኤርዶሶና። 55 ኤንቲ ሄራን ደእያ ቢታ ኡባን ዎፀረትድ ሀርጋንቾታ ሀላን ቶክድ፥ “የሱሲ ደኤስ” ግን ስእዳ በሳ ኤህዶሶና። 56 አሳይ እ ብዳ ሶ ኡባን፥ ጋፃርያን ግድን፥ ካታማን፥ ደእያ ሀርጋንቾታ ዳባባ ኤፎሶና። ሀርጋንቾት እያ አፍላ ማጫራ ግድኮካ ቦቻና መላ አሳይ እያ ዎስዶሶና። ቦችዳ ኡባይ ፓፅስ።

7

ፋርሳወታ ዎጋ

(ማቶ 15:1-9)

1 የሩሳላመፐ ይዳ ጉꬃ ፋርሳወትነ ህገ አስታማረት የሱሳ ማታን ሺቅዶሶና። 2 የሱሳ ታማረታፐ እሶት እሶት ጌዮና ኩሽያን፥ ሄስካ ኩሸ ሜጨቶና ካꬅ መይሳታ በእዶሶና።

3 ፋርሳወትነ አይሁደ አሳ ኡባይ ባንታ አዋታ ዎጋꬆ ባንታ ኩሽያ ሜጨቶና ሞኮና። 4 ሄሳዳካ፥ ኤንቲ ግያፐ ሻመትዳባ ሜጮና ደእሸ ሞኮና። ቃስ ኤንቲ ባንታ አዋታፐ ኤክዳ ሀራ ዳሮ ዎግ ደኤስ፦ ሄስካ ስነታ፥ ከረታ፥ ብራታ ሚሸታነ አርሳ ሜጭያ ዎጋ ናገይሳ።

5 ፋርሳወትነ ህገ አስታማረት የሱሳ፥ “ነ ታማረት አይስ አዋታ ዎጋ መንꬅድ ባንታ ኩሽያ ሜጨቶና ካꬅ ሞና?” ያግድ ኦይችዶሶና።

6 የሱሲ ኤንታኮ፥ “እሳያስ ህንተና ጩቦታ፥

“ ‘ሀይስ አሳይ ታና ባ እንፃርሳ ፃላላን ቦንቼስ፥

ሽን ኤንታ ዎዛናይ ታፐ ሃሆን ደኤስ። *

7 አስ መꬍዳ ዎጋ ፆሳ ህገ ዳንስድ ታማርስያ ግሾ፥

ኤንቲ ታዉ መላ ጎይኖሶና’ ”

ግድ ፃፍዳይስ ቱማ።

8 “ህንተ ፆሳ ኪታ አግድ አሳ ዎጋ ምንꬅድ ናገታ” ያግስ።

9 ቃስካ የሱሲ፥ “ህንተ ህንተ ዎጋ ናግድ ፆሳ ኪታ የግ አጋናዉ ሎኦ ኦገ ደምደታ። 10 ሙሰይ፥ ‘ነ አዋነ ነ አይዉ ቦንቻ’፥ ቃስ ‘ባ አዋነ ባ አይዉ ጫየይስ ሀይቃናዉ በሴስ’ ያግስ። * 11 ሽን እስ አስ ባ አዋ ዎይኮ ባ አይዉ ማዳናይሳ አግድ፥ ‘ሀይስ ታኒ ፆሳስ እምዳ ያርሾ’ ጊኮ፥ 12 እ ባ አዋ ዎይኮ ባ አይዉ ማዶና መላ ኦꬄታ። 13 ሄሳዳካ፥ ህንተ ሀራታ ታማርስዳ ህንተ ዎጋን ፆሳ ቃላ ካꬍደታ። ሄሳ መላ ሀራ ዳሮባ ኦꬄታ” ያግስ።

አሰ ቱንስያባታ

(ማቶ 15:10-20)

14 የሱሲ ዳሮ አሳ ቃስካ ባኮ ፄግድ፥ “ኡባይ ታኒ ኦደይሳ ስእተነ አኬክተ። 15 አሳ ዎዛናፐ ከያባይ አሰ ቱንሴስፐ አትሽን፥ ካረፐ አሳ ኡሎ ገልድ አሰ ቱንስያባይ አይብካ ባዋ። 16 ስእያ ሀይꬅ ደእያ ኦንካ ስኦ” ያግስ።

17 የሱሲ ዳሮ አሳ የግ አግድ ሶ ገልን እያ ታማረት ሄ ሌምሱዋባ እያ ኦይችዶሶና። 18 እ ኤንታኮ፥ “ህንተዉካ ቃስ ገልቤኔ? ካረፐ አሳን ገልያባይ አይብካ አሰ ቱንሳናዉ ዳንዳኦናይሳ አኬከቲ? 19 አይስ ጊኮ፥ ካꬅ አሳ ኡሎ ግዶ ገልድ ካንꬅድ አስፐ አትሽን፥ አሳ ዎዛና ግዶ ገለና” ያግስ። ሄሳን የሱሲ ካꬅ ኡባይ ጌሽ ግደይሳ ኤርስስ።

20 ካልድካ፥ የሱሲ፥ “አሳ ቱንስያባይ አሳ ዎዛና ግዶፈ ከያባ። 21 አሳ ዎዛና ግዶፈ ከያባይ ኢታ ቆፋ፥ ላይማተꬅ፥ ካይሶ፥ አሰ ዎꬎ፥ ላመ፥ 22 ኢታ አሞ፥ ኢታተꬅ፥ ገነ፥ ቃይፀ፥ ጭሞ፥ ቃናተ፥ ጫሸ፥ ኦቶሮነ ቦዛተꬅ። 23 ሀ ኢታባይ ኡባይካ አሳ ዎዛና ግዶፈ ከይድ አሰ ቱንሴስ” ያግስ።

እስ ማጫሰ አማኖ

(ማቶ 15:21-28)

24 የሱሲ ያፐ ከይድ፥ ፅሮሳ ካታማ ማታን ደእያ ቢታ ብስ። እ እስ ኬꬅ ገልድ ያን ደኤይሳ ኦንካ ኤራና መላ ኮይቤና። ሽን ቆሰትድ ጋምአናዉ ዳንዳእቤና። 25 ሽን እ ጉꬃ ናእዉ ቱና አያናይ ኦይክዳ እስ ማጫስያ የሱሳባ ስአዳ ኤለሳ እያኮ ያዳ እያ ቶሁዋ ቦላ ኩንዳሱ። 26 እያ አይሁደ ማጫስ ግዱኩ፤ እያ የለትዳይ ስሮፍንቀ ቢታና። እያ፥ ባ ናኤፐ ቱና አያና ከሳና መላ የሱሳ ዎሳሱ።

27 ሽን የሱሲ ዛሪድ፥ “ናይት ኮይሮትድ ካꬃ ካሎ፤ ናይታ ካꬃ ኤክድ ካናታስ የገይስ ሎኦ ግደና” ያግስ።

28 ማጫስያ ዛራዳ፥ “ታ ጎዳዉ ሄስ ቱማ፥ ሽን ጋይታ ማታን ደእያ ካናት ናይታፐ ዎꬍያ ቲፍያ ሞሶና” ያጋሱ።

29 የሱሲ ቃስ ኢኮ፥ “ሀ ነ ቃላ ግሾ፥ ነ ሶ ባ፤ ቱና አያናይ ነ ናኤፐ ከይስ” ያግስ።

30 ማጫስያ ባ ሶ ብያ ዎደ ቱና አያናይ ኢፐ ከይን ሂፃን ዝንእዳሮ ደማሱ።

ቱለነ ሙመ ኡራ

31 የሱሲ ፅሮሳ ካታማፐ ከይድ፥ ስዶናራነ ታሙ ካታማታ ጌተትያ ቢታራ ካንꬅድ ጋልላ አባኮ ብስ። 32 አሳይ ቱለነ ዋይድ ኦደትያ አስ የሱሳኮ ኤህድ፥ ባ ኩሽያ እያ ቦላ ዎꬃና መላ እያ ዎስዶሶና። 33 የሱሲ ባርካ ሄ ኡራ ዳሮ አሳፐ ጋፃ ከስድ፥ ባ ብራꬍያ እያ ሀይꬃን የድስ። ቃስ ጩቹ ጩትድ እያ እንፃርሳ ቦችስ። 34 ሳሎ ፑደ ፄልድ፥ ቶክ ሸምፕድ፥ “ኤፍታህ” ግስ። ብርሸꬃይካ “ዶየታ” ጉሱ። 35 ኡራ ሀይꬃይ ኤለስድ ዶየትስ፥ ቃሸትዳ እንፃርሳይካ ብርሸትስ፥ ኡራይ ጌሽድ ኦደትስ።

36 የሱሲ አሳኮ፥ “ሀይሳ ኦደስካ ኦዶፕተ” ያግስ። ሽን እ ዳሮ ምንꬅድ ኦዶፕተ ግን፥ አሳይ ኦዳ ያ ዳርስስ። 37 ሄሳ ስእዳ አሳ ኡባይ ዳሮ ማላለትድ፥ “ኡባባ እ ሎይꬅ ኦꬄስ። ሀር አቶሽን፥ ቱልያ ስሴስ፥ ሙምያ ኦድሴስ” ያግዶሶና።

8

ኦይዱ ሙኩሉ አሳ

(ማቶ 15:32-39)

1 ጉꬃ ዎደፐ ጉየ፥ ዳሮ አሳይ የሱሳኮ ሺቅዶሶና። አሳስ ምያባይ ꬋይን የሱሲ ባ ታማረታ ባኮ ፄግድ፥ 2 “ሀ አሳይ ታራ ሄꬑ ጋላስ ጋካናዉ ጋምእድ፥ አይኮካ ምያባ ደምቦና ግሾ፥ ታና አሳይ ቃꬄስ። 3 ታኒ አሳ ኮሻራ ሶ የድኮ አሳይ ብሸ ኦገን ዳቡርድ ኩንዳና፥ ባጋ አሳይ ሃሆሶፐ ይዶሶና” ያግስ።

4 የሱሳ ታማረት ዛሪድ፥ “ሀ መላ ቢታን ሀ አሳ ኡባ ሙዛናዉ ግድያ ካꬅ ደማናዉ ዳንዳኤይ ኦኔ?” ያግዶሶና።

5 የሱሲ ኤንታኮ፥ “ህንተዉ አፑን ኡይꬅ ደኢ?” ያግድ ኦይችስ።

ኤንቲ ዛሪድ፥ “ላፑን ኡይꬅ ደኤስ” ያግዶሶና።

6 የሱሲ አሳይ ሳአን ኡታና መላ ኪትስ። ያትድ፥ ላፑን ኡይꬃ ኤክድ ፆሳ ጋላት ስሚድ ሄ ኡይꬃ መንꬅድ፥ አሳስ ግሻና መላ ባ ታማረታስ እሚስ። እያ ታማረት አሳስ ግሽዶሶና። 7 ኤንታዉ ቃስ ጉꬃ ላፋ ሞሎት ደኦሶና። የሱሲ ሄ ሞሎታ ግሾ ፆሳ ጋላትድ፥ አሳስ ግሻና መላ ባ ታማረታ ኪትስ። 8 አሳ ኡባይ ምድ ካልዶሶና። እያ ታማረት አትዳ ቲፍያ ላፑን ጋይታ ኩመꬅ ደንꬅዶሶና። 9 ካꬃ ምዳ አሳ ታይቦይ ኦይዱ ሙኩሉ ግዳና። ሄሳፈ ጉየ፥ የሱሲ አሳ የድስ። 10 እ ቃስ ባ ታማረታራ ኤለስ ዎጎሎን ገልድ ዳልማኑታ ቢታ ብስ።

ማላታ በአናዉ ኦይችዳ ኦይሻ

(ማቶ 16:1-4)

11 ፋርሳወት ይድ የሱሳ ፓጫናዉ ኮይድ፥ ሳሎፐ ባንታና ማላታ በሳና መላ የሱሳራ ፓላማ ኦይክዶሶና። *

12 የሱሲ ቶክ ሸምፕድ፥ “ሀ ዎድያ አሳይ አይስ ማላታ ኮዪ? ታኒ ህንተዉ ቱማ ኦዳይስ፤ ሀ ዎድያ አሳስ አይ ማላትካ እመተና” ያግስ። * 13 እ ኤንታ ያን የግ አግድ ዛር ዎጎሎን ገልድ አባፈ ሄፍንꬅ ፕንስ።

ፋርሳወታነ ሄሮዲሳ እርሾ

(ማቶ 16:5-12)

14 እያ ታማረት ካꬅ ኤፋናይሳ ዶግዶሶና፤ ኤንታዉ ዎጎሉዋ ግዶን እስ ኡይꬃፈ ሀር ባዋ። 15 የሱሲ ኤንታኮ፥ “ህንተና ኤርተ። ፋርሳወታ እርሹዋፈነ ሄሮዲሳ እርሹዋፈ ናገትተ” ያግድ ኪትስ። *

16 ኤንቲ ባንታ ግዶን፥ “እ ሀይሳ ገይ ኑስ ኡይꬅ ባይና ግሾሳ” ያግዶሶና።

17 የሱሲ ኤንቲ ገይሳ ኤርድ ኤንታኮ፥ “ህንተዉ ኡይꬅ ባይና ግሾ አይስ ኦደቴቲ? ሀእካ ኤረከቲ? ዎይኮ አኬከከቲ? ህንተ ዎዛናይ ዶጭዴ? 18 ህንተዉ አይፈይ ደእሽን በኤከቲ? ሀይꬅ ደእሽን ስኤከቲ? ህንተ አኬከቲ?* 19 ታኒ እቻሹ ኡይꬃ እቻሹ ሙኩሉ አሳስ ባꬅዳ ዎደ አፑን ጋይታ ኩመꬅ ቲፈ ደንꬅደቲ?” ያግስ።

ኤንትካ፥ “ታማነ ናምኡ ጋይታ ኩመꬅ” ያግዶሶና።

20 “ሄሳዳካ፥ ታኒ ላፑን ኡይꬃ ኦይዱ ሙኩሉ አሳስ ባꬅዳ ዎደ አፑን ጋይታ ኩመꬃ ቲፈ ደንꬅደቲ?” ያግስ።

ኤንቲ፥ “ላፑን ጋይታ ኩመꬅ ደንꬅዳ” ያግዶሶና።

21 ያትን፥ “ሀእካ አኬክበከቲ?” ያግስ።

ቤተሳይዳን ደእያ እስ ቆቀ

22 ኤንቲ ቤተሳይዳ ካታማ ብዶሶና። ጉꬃ አሳት ቆቀ ኡራ የሱሳኮ ኤህድ ሄ ኡራ ቦቻና መላ እያ ዎስዶሶና። 23 የሱሲ ቆቀ ኡራ ኩሽያ ኦይክድ ካታማፐ ጋፃ ከስስ። እያ አይፍያን ጩትድ ባ ኩሽያ እያ ቦላ ዎꬅድ፥ “ነዉ አይኮይ በንቲ?” ያግድ ኦይችስ።

24 ኡራይ ꬎቁ ግድ ፄልድ፥ “ታዉ አሳይ በንቴስ፥ ሽን አሳይ ሄመትሸ ምꬅ ዳኔስ” ያግስ።

25 ሄሳፈ ጉየ፥ የሱሲ ዛሪድ፥ ኡራ አይፍያን ባ ኩሽያ ዎꬅስ። ኡራይ ሎይꬅ ፄልስ፥ እያ አይፈይ ፓፅስ፥ ኡባባ ጌሽድ በእስ። 26 የሱሲ አድያኮ፥ “ነ ሶ ባ፥ ሽን ጉታ ገሎፓ” ያግድ ኪትስ።

ጰፅሮሳ ማርካተꬃ

(ማቶ 16:13-20፤ ሉቃ 9:18-21)

27 የሱሲ ባ ታማረታራ ቅሳረ ፍልጶሳ ማታን ደእያ ጉታ ብስ። ኤንቲ ብሽን ኦገ ቦላ የሱሲ፥ “ታና አሳይ ኦና ጎና?” ያግድ ባ ታማረታ ኦይችስ።

28 እያ ታማረት፥ “እስ እስ አሳይ ነና፥ ‘ፃማቅያ ዮሃንሳ’ ጎሶና፤ ሀራት፥ ‘ኤልያሳ ጎሶና’ ቃስ ሀራት፥ ‘ናበታፐ እሱዋ’ ጎሶና” ያግዶሶና። *

29 የሱሲ ኤንታኮ፥ “ያትን ህንተ ታና ኦና ጌቲ?” ያግድ ኦይችስ።

ጰፅሮስ፥ “ኔኒ ክርስቶሳ” ያግድ ዛርስ።

30 የሱሲ፥ “ታባ ኦደስካ ኦዶፕተ” ያግድ ኤንታ ኪትስ።

የሱሲ ባና ጋካና ዋያ ኦድስ

(ማቶ 16:21-28፤ ሉቃ 9:22-27)

31 የሱሲ ባ ታማረታኮ፥ “አሳ ናአይ፥ ዳሮ መቶ ኤካናዉ በሴስ፤ ጭማት፥ ካህነ ሀላቃትነ ህገ አስታማረት እያ እፃናዉ በሴስ። ኤንቲ እያ ዎꬋናዉነ እ፥ ሄꬑ ጋላሳፐ ጉየ፥ ሀይቆፐ ደንዳናዉ በሴስ” ያግድ ኤንታ ታማርስስ። 32 እ ሄሳ ኤንታዉ ጌሽድ ኦድስ። ጰፅሮስ እያ እስ ባጋ ዛሪድ ሀንቀትስ።

33 ሽን የሱሲ ጉየ ስሚድ፥ ባ ታማረታ ፄልድ፥ ጰፅሮሳ ሀንቀትድ፥ “ሀ ፃላሄይ፥ ታፐ ሃካ። ኔኒ አስ ዶስያባ ቆፓሳፐ አትሽን፥ ፆሳይ ዶስያባ ቆፓካ” ያግስ።

የሱሳ ካሎይ ጭግስያ ጋተ

(ማቶ 10:38-39፤ 16:24-28፤ ሉቃ 9:23-27፤ 14:26-27)

34 ቃስካ የሱሲ ዳሮ አሳነ ባ ታማረታ ባኮ ፄግድ፥ “ታና ካላናዉ ኮይያ ኦንካ ባና ካዶ፤ ባ ማስቃልያ ቶክድ ታና ካሎ። * 35 ባ ሸምፑዋ አሻናዉ ኮይያ ኡራይ ꬋይሳና። ሽን ታ ግሾነ ዎንገላ ግሾ ባ ሸምፑዋ ꬋይስያ ኡራይ አሻና። * 36 እስ አስ ሳአን ደእያ ኡባባ ባዉ ሺሽድ፥ ባ ሸምፑዋ ꬋይስኮ እያ አይ ማዳኔ? 37 እስ አስ ባ ሸምፑዋ ዎዛናዉ አይ እማናዉ ዳንዳኢ? 38 ፆሳ አማኖና ሀ ኢታ የለተꬃን፥ እስ አስ ታናንነ ታ ቃላን ዬላትኮ፥ አሳ ናአይ፥ ቃስ ባ አዋ ቦንቾን ጌሻ ኪታንቾታራ ያ ዎደ እያን ዬላታና” ያግስ።

9

የሱሳ ማላይ ላመትስ

(ማቶ 17:1-13፤ ሉቃ 9:28-36)

1 የሱሲ ኤንታኮ፥ “ታኒ ህንተዉ ቱማ ኦዳይስ፤ ፆሳ ካዎተꬃይ ዎልቃራ የይሳ በኦና ሀይቆና እስ እስ አሳት ሀይሳን ደኦሶና” ያግስ።

2 የሱሲ ኡሱፑን ጋላሳፐ ጉየ፥ ባራ ጰፅሮሳ፥ ያይቆባነ ዮሃንሳ ኤክድ፥ ኤንታ ፃላላ ግታ ዙማ ቦላ ከስድ ኤንታ ስንꬃን ላመትስ። * 3 እያ ማኦይካ ጶልስ፤ ሳአን ማኦ ሜጭያ ኦንካ ጌሻናዉ ዳንዳኦናይሳ መላ ዳሮ ቦፅስ። 4 ሄ ሄꬑ ታማረት፥ ኤልያስነ ሙሰይ የሱሳራ ኦደትሽን በእዶሶና።

5 ጰፅሮስ የሱሳ፥ “አስታማርያዉ፥ ኑኒ ሀይሳን ደኤይስ ኑስ ሎኦ፤ ኑ ሄꬑ ሻቃራታ እሱዋ ነዉ፥ እሱዋ ሙሰስ፥ ቃስ እሱዋ ኤልያሳስ ሻቃራና” ያግስ። 6 እያራነ ሀንኮታራ ዳሮ ያይዳ ግሾ እ አይ ግያኮካ ኤርቤና።

7 ሄሳፈ ጉየ፥ ሻራይ ይድ ኤንታ ካምን ሻራፐ፥ “ሀይስ ታ ዶስያ፥ ታ ናኣ፥ እ ገይሳ ስእተ” ግያ ቃላይ ይስ። 8 ኤለስድ ኤንቲ ዩሽ አꬅድ ፄልያ ዎደ፥ የሱሳፐ አትሽን፥ ሀራ ኦናካ ባንታ ማታን በእቦኮና። *

9 ኤንቲ ዙማ ቦላፈ ዎꬍሽን፥ የሱሲ ኤንታኮ፥ “አሳ ናአይ፥ ሀይቆፐ ደንዳና ጋካናዉ፥ ህንተ በእዳባ ኦደስካ ኦዶፕተ” ያግድ ኪትስ።

10 እ ኪትዳይሳ ኤንቲ፥ “ኤሮ” ግድ፥ “ሀ ሀይቆፐ ደንዶ ጉሳይ ዎይጉሰ” ግድ፥ ባንታ ግዶን ኦደትዶሶና።

11 ኤንቲ ዛሪድ፥ “ህገ አስታማረት፥ ‘ኤልያስ ኮይሮትድ ያናዉ በሴስ’ አይስ ጎና?” ያግድ ኦይችዶሶና። *

12 የሱሲ ዛሪድ “ኤልያስ ኮይሮትድ ይድ፥ ኡባባ ጊግሴስ፤ ያትን፥ ጌሻ ማፃፋን፥ ‘አሳ ናእ ዳሮ ዋየታና፤ እፀታና’ ያግድ አይብስ ፃፈትዴ? 13 ሽን ታኒ ህንተዉ ኦዳይስ፤ ኤልያስ ይስ፤ ቃስ እያባይ ጌሻ ማፃፋን ፃፈትዳይሳዳ፥ አሳይ እያ ቦላ ባንታ ኮይዳባ ኦꬅዶሶና” ያግስ።

ቱና አያን ኦይክዳ ናአ

(ማቶ 17:14-21፤ ሉቃ 9:37-43)

14 የሱሲ፥ ጰፅሮስ፥ ያይቆብነ ዮሃንስ ሀንኮ እያ ታማረታኮ ስሚድ ያ ዎደ፥ ዳሮ አሳይ ኤንታ ዩሹዋን ኤቅዳይሳታነ ህገ አስታማረ ግድዳ ጉꬃ አሳት ኤንታራ ፓላመይሳ በእዶሶና። 15 ሄ ዳሮ አሳይ የሱሳ በእዳ ዎደ ማላለትድ፥ ኤለስድ እያኮ ዎፅ ይድ፥ እያ ሳሮꬅዶሶና። 16 የሱሲ ባ ታማረታኮ፥ “ኤንታራ አይ ፓላሜቲ?” ያግድ ኦይችስ።

17 ሄ ዳሮ አሳ ግዶፈ እስ ኡራይ ዛሪድ፥ “አስታማርያዉ፥ ታ ናኣ ቦላ ኦደተꬅ ድግያ ቱና አያናይ ደእያ ግሾ፥ እያ ኔኮ ኤካዳ ያስ። 18 ሀ ቱና አያናይ እያ ኦይክያ ዎደ ኡባን፥ እያ ሾጭ የጌስ፤ እያ ዶናራ ጎፖንቶይ ዬስ፤ ቃስ አቸ ጋርጭሴስ፤ አሳተꬃይካ ምኔስ። እያፐ ሀ ቱና አያና ከሳና መላ፥ ነ ታማረታስ ኦዳስ፥ ሽን ከሳናዉ ዳንዳእቦኮና” ያግስ።

19 የሱሲ ዛሪድ ኤንታኮ፥ “አማኖና ሀ ዎድያ አሳዉ! ታኒ ህንተራ አዉደ ጋካናዉ ዳኔ? ቃስ ህንተና አዉደ ጋካናዉ ዳንዳአኔ? ናኣ ታኮ ሃ ኤክ ዪተ” ያግስ። 20 ኤንቲ ናኣ እያኮ ኤህዶሶና፤ ሄ ቱና አያናይ የሱሳ በእዳ መላ ናኣ ኮኮርስስ፤ ናአይ ሳአን ኩንድድ፥ ዶናራ ጎፖንቶይ ቶፉ ግሽን ጎንዶረትስ። 21 የሱሲ ሄ ናኣ አዋኮ፥ “ሀይስ ነ ናኣ ኦይኮሳፐ አይ መላ ዎደ ግዳኔ?” ያግድ ኦይችስ።

ናኣ አዋይ፥ “እ ጉꬃን ደእሽን ኦይክስ። 22 እያ ዎꬋናዉ ዳሮ ዎደ ታማንነ ሃꬃን የጌስ፥ ሽን ነ ዳንዳእኮ፥ ኑስ ቃታርክ፥ ኑና ማዳርክ” ያግስ።

23 የሱሲ እያ፥ “ ‘ኔኒ ዳንዳእኮ ጋይ?’ አማንያ ኦደስካ ኡባባይ ዳንዳኤቴስ” ያግስ።

24 ኤለስድ ናኣ አዋይ ባ ቃላ ꬎቁ ኦꬅድ፥ “ታኒ አማናይስ፥ ሽን ጉጃ አማናናዳ ታና ማዳርክ” ያግስ።

25 የሱሲ አሳይ ዳር ዳር በይሳ በእድ፥ ቱና አያና፥ “ሀ ቱለነ ሙመ አያናዉ፥ ሀ ናኣፐ ከያ ጋዳ ነና ታ ኪታይስ፤ ቃስ ናምአንꬆ እያን ገሎፓ” ያግስ።

26 ሄ ቱና አያናይ ዋስድ፥ ናኣ ዳሮ ኮኮርስድ፥ እያፐ ከይስ። ናአይ ሀይቅዳ ዳንን፥ ዳሮ አሳይ፥ “ናአይ ሀይቅስ” ያግዶሶና። 27 ሽን የሱሲ ናኣ ኩሽያ ኦይክድ ደንꬅን፥ ናአይ ደንድ ኤቅስ።

28 የሱሲ ሶ ገልዳይሳፈ ጉየ፥ እያ ታማረት፥ “ኑኒ ሄ ቱና አያና ከሳናዉ አይስ ዳንዳእቦኮ?” ያግድ የሱሳ ዱማ ኦይችዶሶና።

29 የሱሲ ዛሪድ፥ “ሄሳ መላይ ዎሳፐነ ፆማፐ አትሽን፥ ሀራባን ከያናዉ ዳንዳኤና” ያግስ።

የሱሲ ባ ሀይቁዋባ ዛሪድ ኦድስ

(ማቶ 17:22-23፤ ሉቃ 9:43-45)

30 ኤንቲ ሄ በሳፈ ደንድድ፥ ጋልላራ አꬍድ ብዶሶና፤ የሱሲ ባ ደእያሱዋ ኦንካ ኤራና መላ ኮይቤና። 31 እ ባ ታማረታኮ፥ “አሳ ናኣ፥ አስ አሳስ አꬅድ እማናነ ዎꬋና፤ እ ሄꬑ ጋላሳፐ ጉየ፥ ሀይቆፐ ደንዳና” ያግድ ታማርሴስ።

32 ሽን ኤንታዉ እ ገይስ ገልቤና፤ ቃስ እያ ኦይቻናዉካ ያይዶሶና።

ኡባፈ አይ ኦኔ?

(ማቶ 18:1-5፤ ሉቃ 9:46-48)

33 ኤንቲ ቅፍርናሆማ ካታማ ብድ ሶ ገልዳይሳፈ ጉየ፥ የሱሲ ኤንታኮ፥ “ኦገን አይ ኦደቴቲ?” ያግድ ኦይችስ። 34 ሽን ኤንቲ፥ “ኑ ግዶን ኡባፈ አꬋናይ ኦኔ?” ያግድ ፓላምዳ ግሾ፥ ስእ ግዶሶና። * 35 የሱሲ ኡትድ፥ ታማነ ናምኡ ታማረታ ፄግድ፥ “ኦንካ ስን አꬋናዉ ኮይኮ፥ ኡባፈ ጉየ አꬍድ፥ ኡባስ አይለ ግዳናዉ በሴስ” ያግስ። *

36 እስ ጉꬃ ናኣ ኤክድ፥ ኤንታ ግዶን ኤስስ፤ ሄ ጉꬃ ናኣ እድምድ ኤንታኮ፥ 37 “ሀይሳ መላ ጉꬃ ናይታፐ እሱዋ ታ ሱንꬃን ሞክያ ኦንካ ታና ሞኬስ፤ ቃስ ታና ሞክያ ኦንካ ታና ኪትዳይሳካ ሞኬስፐ አትሽን፥ ታ ፃላላ ሞከና” ያግስ። *

ኑና እፆናይ ኑ ባጋ

(ሉቃ 9:49-50)

38 ዮሃንስ፥ “አስታማርያዉ፥ እስ አስ ነ ሱንꬃን ቱና አያናታ ከስሽን ኑኒ በእድ፥ ኑ ባጋ ግዶና ግሾ፥ እያ ድግዳ” ያግስ።

39 ሽን የሱሲ፥ “ኦንካ ታ ሱንꬃን ፆሳይ ኦꬅያ ማላታታ ኦꬅድ፥ ኤለስድ ታ ቦላ ኢታባ ኦደታናዉ ዳንዳኤይ ባይና ግሾ ድጎፍተ። 40 ኑባ እፆና ኡራይ ኑ ባጋ። * 41 ታኒ ህንተዉ ቱማ ኦዳይስ፤ ህንተ ታባ ግድያ ግሾ፥ ኦንካ ህንተዉ ታ ሱንꬃን ሀሎ ሃꬅ ኡያናዉ እምኮካ፥ ባ ዎይቱዋ ኤካና። *

ሀራ አሳስ ꬉበ ግዶፓ

(ማቶ 18:6-9፤ ሉቃ 17:1-2)

42 “ታና አማንያ ሀ ጉꬃታፐ እሱዋ ባለꬅያ ኦንካ፥ ጋቻ ዎጋ ዎፃ ባ ቆን ቃችድ፥ አባን ዉልያኮ እያዉ ሎኦ። 43-44 ነ ኩሸይ ነና ባለꬅኮ፥ ቃንፃ ሆላ። ኔኒ ናምኡ ኩሸራ ቶኦና ጋናመ ታማን የገተይሳፈ፥ ዱፃ ኩሸራ ደኡዋ ገሎይ ነዉ ሎኦ። * 45-46 ነ ቶሆይ ነና ባለꬅኮ፥ ቃንፃ ሆላ። ኔኒ ናምኡ ቶሁዋራ ጋናመ ታማን የገተይሳፈ፥ ዎበ ግዳዳ ደኡዋ ገለይስ ነዉ ሎኦ። 47 ነ አይፈይ ነና ባለꬅኮ፥ ዎጫ ከሳ ሆላ። ኔኒ ናምኡ አይፍያራ ጋናመ ታማን የገተይሳፈ፥ እስ አይፍያራ ፆሳ ካዎተꬃ ገለይስ ነዉ ሎኦ። * 48 ያን ኤንታ ምያ ጉፁነይ ሀይቀና፥ ታማይካ ቶኤና። *

49 “ያርሾይ ማፅነን ጌየይሳ መላ አስ ኡባይ ታማን ሀርቀታና። 50 ማፅነይ ሎኦ፥ ሽን እ ማልኦና እፅኮ፥ ዛሪድ ዋት ማልኤꬃኔ? ህንተናን ማፅነይ ደኦ። ያንድ፥ እሶይ እሱዋራ ሳሮተꬃን ደእተ” ያግስ። *

10

ኤኮ ገሎ ትምርተ

(ማቶ 19:1-2፤ ሉቃ 16:18)

1 የሱሲ ሄሳፈ ደንድድ፥ ይሁዳ ቢታ ብድ ዮርዳኖሰ ሻፋ ፕንስ። ዳሮ አሳይ ዛሪድ እያኮ ሺቅን፥ ካሰይሳዳካ ሄ አሳ ታማርስስ።

2 እስ እስ ፋርሳወት ፓጫናዉ ኮይድ የሱሳ፥ “እስ አስ ባ ማችዉ የዳና መላ ሙሰ ህገይ ኪቲ?” ያግድ እያ ኦይችዶሶና።

3 እ ዛሪድ፥ “ሙሰይ ህንተና ዎይግድ ኪትዴ?” ያግስ።

4 ኤንቲ፥ “ሙሰይ፥ ‘እስ አስ ባ ማቼስ አንጆ ዎርቃተ እምድ የዶ’ ግስ” ያግዶሶና። *

5 የሱሲ ዛሪድ፥ ኤንታ “ህንተ ኦድን ስኦናይሳታ ግድያ ግሾ፥ ሙሰይ ሀ ኪታ ህንተዉ ፃፍስ። 6 ሽን ፆሳይ ኮይሮ መꬍያ ዎደ፥ አደነ ማጫ ኦꬅድ፥ ኤንታ መꬍስ።* 7 ሄሳ ግሾ፥ እስ አስ ባ አዋነ ባ አይዉ አግድ፥ ባ ማቸራ እስፈ ደኤስ። * 8 ኤንቲ ናምአይ እስ አሰ ግዶሶና፤ ህዛፐ፥ ኤንቲ እስ አሰ ግዶሶናፐ አትሽን፥ ናምኡ አስ ግዶኮና። 9 ሄሳ ግሾ፥ ፆሳይ እስፈ ቃችዳይሳ አስ ሻኮፎ” ያግስ።

10 ኤንቲ ሶ ስምዳ ዎደ፥ እያ ታማረት ሀ ኦዳባ የሱሳ ናምአንꬆ ኦይችዶሶና። 11 የሱሲ ኤንታኮ፥ “ባ ማችዉ የድድ ሀራ ኤክያ ኦንካ ላይማቴስ። * 12 ቃስ ማጫስያካ ባ አዝናፐ ከያዳ ሀራ አዝና ገልኮ ላይማታዉሱ” ያግስ።

የሱሲ ዮጋ ናይታ አንጅስ

(ማቶ 19:13-15፤ ሉቃ 18:15-17)

13 የሱሲ ጉꬃ ናይታ ቦላ ባ ኩሽያ ዎꬃና መላ፥ እስ እስ አሳይ ናይታ እያኮ ኤሆሶና፥ ሽን እያ ታማረት ሄ አሳ ሀንቀትዶሶና። 14 የሱሲ ሄሳ በእድ፥ ባ ታማረታ ሀንቀትድ፤ ኤንታኮ፥ “ጉꬃ ናይት ታኮ የይሳ ድጎፍተ፤ ፆሳ ካዎተꬃይ ሀይሳታ መላሳ። 15 ታኒ ህንተዉ ቱማ ኦዳይስ፤ ፆሳ ካዎተꬃ ጉꬃ ናአዳ ኤኮና ኡራይ ኦንካ ሄ ካዎተꬃ ኡባራካ ገለና” ያግስ። * 16 ጉꬃ ናይታ እድምድ፥ ባ ኩሽያ ኤንታ እሱዋ እሱዋ ቦላ ዎꬅድ አንጅስ።

ዱረ ናአተꬃ ኡራ

(ማቶ 19:16-30፤ ሉቃ 18:18-30)

17 የሱሲ ባናዉ ከይዳ ዎደ፥ እስ ኡራይ ዎፅ ይድ፥ እያ ስንꬃን ጉልባትድ፥ “ኬሀ አስታማርያዉ፥ ታኒ መርና ደኦ ላታናዉ አይ ኦꬆ?” ያግድ ኦይችስ።

18 የሱሲ፥ “አይስ ታና ኬሀዉ ጋዳ ፄጋይ? ፆሳ ፃላላፐ አትሽን፥ ሀር ኬህ ኦንካ ባዋ። 19 ፆሳ ኪታ፥ ዎꬎፓ፤ ላይማቶፓ፤ ካይሶቶፓ፤ ዎርዶ ማርካቶፋ፤ እንፃርሳን ጭሞፋ፤ ነ አዋነ ነ አይዉ ቦንቻ ያገይሳ ኤራሳ” ያግስ። *

20 ኡራይ፥ “አስታማርያዉ፥ ታኒ ሄሳ ኡባ ናአተꬃፈ ዶማዳ ሀእ ጋካናዉ ናጋይስ” ያግስ።

21 የሱሲ ኡራ ትሽ ኦꬅ ፄልድ ዶስስ፤ “ነዉ እስባይ ፓጬስ፤ ባዳ ነዉ ደእያባ ኡባ ባይዛዳ፥ ሄ ሚሽያ ማንቆታስ እማ፤ ኔኒ ሳሎን ዱረ ግዳና። ያታ ስማዳ ታና ካላ” ያግስ። 22 ሽን ኡራይ ሄሳ ስእድ፥ እ ዳሮ ዱረ ግድያ ግሾ፥ ባ ሶምኡዋ ካሬꬅስ፥ ኡፋይቶና አግድ ብስ።

23 የሱሲ ባ ታማረታ ዩሽ አꬅ ፄልድ፥ “ዱረ አስ ፆሳ ካዎተꬃ ገላናይስ ዋንድ መታንዴሻ!” ያግስ።

24 እያ ታማረት እያ ትምርትያ ስእድ ማላለትዶሶና። ሽን የሱሲ ቃስካ ኤንታኮ፥ “ናይቶ፥ ፆሳ ካዎተꬃ ገላናይስ ዋንድ መታንዴሻ! 25 ዱረ አስ ፆሳ ካዎተꬃ ገላናይሳፈ፥ ግማለይ ናርፐ ሉሆራ አይስ ካዉዬስ” ያግስ።

26 እያ ታማረት ማላለትድ፥ “ያትን፥ ኦን አታኔ?” ያግድ፥ እሶይ እሱዋ ኦይችዶሶና።

27 የሱሲ ኤንታ ትሽ ኦꬅ ፄልድ፥ “ሀይስ ፆሳስ ዳንዳኤተስፐ አትሽን፥ አሳስ ዳንዳኤተና፤ ፆሳስ ኡባባይ ዳንዳኤቴስ” ያግስ።

28 ጰፅሮስ የሱሳኮ፥ “ሄኮ፤ ኑኒ ኑባ ኡባ አግድ፥ ነና ካልዳ” ያግስ።

29 የሱሲ “ታኒ ህንተዉ ቱማ ኦዳይስ፤ ታ ግሾነ ዎንገላ ግሾ፥ ኬ ዎይኮ እሻታ ዎይኮ ምቸታ ዎይኮ አዋ ዎይኮ አዮ ዎይኮ ማችዉ ዎይኮ ናይታ ዎይኮ ጋደ አግዳ ኦንካ፥ 30 ሀእ ሀ ዎድያን ፄቱ ኩሸ ኬꬃ፥ እሻታ፥ ምቸታ፥ አየታ፥ ናይታ፥ ጋድያ፥ ጎደተꬃራ እስፈ ኤካና። ስንꬃፈ ያና ዎድያንካ መርና ደኡዋ ኤካና። 31 ሽን ዳሮት ሀእ ደꬃን ስን ግድዳይሳት ጉየ ግዳና፥ ቃስ ዳሮት ሀእ ጉየ ግድዳይሳት ስን ግዳና” ያግስ። *

የሱሲ ባ ሀይቁዋባ ሄꬓንꬆ ኦድስ

(ማቶ 20:17-19፤ ሉቃ 18:31-34)

32 የሱሳራነ እያ ታማረታራ የሩሳላመ ብሽን፥ የሱሲ ባ ታማረታ ስንꬃን ሄመቴስ። ኤንቲ ማላለትዶሶና። እያ ካለይሳትካ ያይዶሶና። ናምአንꬆ፥ ታማነ ናምኡ ታማረታ ጋፃ ከስድ፥ ባና ጋካናባ ዱማ ኤንታዉ ሀይሳዳ ያግድ ኦድስ። 33 “ሄኮ፥ ኑኒ የሩሳላመ ሀእ ከዮስ። ያን አሳ ናአይ፥ ካህነ ሀላቃታስነ ህገ አስታማረታስ አꬍድ እመታና። ኤንቲ እያ ቦላ ሀይቆ ፕርዳ ፕርዳና፤ ቃስ አይሁደ ግዶና ደርያስ እያ አꬅድ እማና። 34 አይሁደ ግዶና ደረይ እያ ቶቻና፥ እያ ቦላ ጩታና፥ ልሶን ጋራፋናነ ዎꬋና። እ ሄꬑ ጋላሳፐ ጉየ፥ ሀይቆፐ ደንዳና” ያግስ።

ያይቆባነ ዮሃንሳ ዎሳ

(ማቶ 20:20-28)

35 ዛብድዮሳ ናይት ያይቆብነ ዮሃንስ የሱሳኮ ይድ፥ “አስታማርያዉ፥ ኑኒ ነና ዎስያ እስባ ኑስ ኦꬃርክ” ያግዶሶና።

36 የሱሲ ኤንታኮ፥ “ታኒ ህንተዉ አይ ኦꬆ?” ያግስ።

37 ኤንቲ፥ “ኔኒ ነ ቦንቾ ካዎተꬃን ኡትያ ዎደ፥ ኑፐ እሱዋ ኡሻቻ ባጋራ ቃስ እሱዋ ሀድርሳ ባጋራ ኡትሳርክ” ያግዶሶና።

38 ሽን የሱሲ ኤንታኮ፥ “ህንተ አይ ዎስያኮ ኤረከታ፥ ታ ኡያናዉ ደእያ ፁኣ ኡያናዉ ዳንዳኤቲ? ቃስ ታኒ ፃማቀታናዉ ደእያ ፅንቃትያ ፃማቀታናዉ ዳንዳኤቲ?” ያግስ። *

39 ኤንቲ ዛሪድ፥ “ኤ ዳንዳኦስ” ያግዶሶና።

የሱሲ ቃስ፥ “ቱማካ ታ ኡያናዉ ደእያ ፁኣ ህንተ ኡያና፥ ታኒ ፃማቀታናዉ ደእያ ፅንቃትያ ህንተ ፃማቀታና። 40 ሽን ታፐ ኡሻቻ ባጋራነ ሀድርሳ ባጋራ ኡታናይሳታ ዶራናዉ ታዉ ማት ባዋ፥ ሽን ሄ በሳይ ፆሳይ እማናዉ ጊግስድ ዎꬅዳይሳታሳ” ያግስ።

41 ሀንኮ ታሙ ታማረት ሄሳ ስእዳ ዎደ፥ ያይቆባነ ዮሃንሳ ቦላ ሀንቀትዶሶና። 42 የሱሲ ኤንታ ኡባ ባኮ ፄግድ፥ “አይሁደ ግዶና አሳ ሀላቃት ደርያ ሃረይሳታ ጌተትድ ፄገተይሳነ ሃረይሳታስ ደርያ ቦላ ማት ደኤይሳ ህንተ ኤሬታ። * 43 ሽን ህንተ ግዶን ሄሳ መላ ግደና፤ ህንተ ግዶን ግታታናዉ ኮየይ ኦንካ ህንተዉ አይለ ግዳናዉ በሴስ። 44 ቃስ ህንተ ግዶን ኡባፈ ቦላ ግዳናዉ ኮየይ ኦንካ ህንተ ኡባስ አይለ ግዳናዉ በሴስ። 45 ሀር አቶሽን፥ አሳ ናአይካ፥ አሳስ ኦꬃናዉነ ዳሮታ ዎዛናዉ ባ ሸምፑዋ አꬅድ እማናዉ ይስፐ አትሽን፥ አስ እያዉ ኦꬃና መላ ይቤና” ያግስ።

ቆቅያ ባርፅሞሳ

(ማቶ 20:29-34፤ ሉቃ 18:35-43)

46 ኤንቲ እያርኮ ካታማ ብዶሶና። የሱሲ ባ ታማረታራነ ዳሮ አሳራ እያርኮፈ ከይሽን፥ ፅሞሳ ናአይ፥ ቆቀይ፥ ባርፅሞሳ ጌተተይስ፥ ኦገ ጋፃን ዎስሸ ኡትስ። 47 ባርፅሞስ፥ ያራ አይ ናዝረተ የሱሳ ግድዳይሳ ስእዳ ዎደ፥ ባ ቃላ ꬎቁ ኦꬅድ፥ “ዳዊታ ናኣ የሱሳ፥ ታና ማራርክ!” ያግድ ዋሶ ዶምስ።

48 ዳሮ አሳይ እያ፥ “ሀይዛ!” ግድ ሀንቀትዶሶና።

ሽን፥ እ ባ ቃላ ካሰይሳፈ ዳሮ ꬎቁ ኦꬅድ፥ “ዳዊታ ናአዉ፥ ታና ማራርክ!” ያግስ።

49 የሱሲ ኤቅድ፥ “እያ ሃ ፄግተ” ያግስ።

ኤንቲ ቆቅያኮ፥ “አይኮይ ባዋ፥ ደንዳ ኤቃ፥ ነና ፄጌስ” ያግዶሶና። 50 ቆቀይ ባ ማኡዋ ሆል የግድ፥ ጉፕ ደንድ ኤቅድ፥ የሱሳኮ ብስ።

51 የሱሲ፥ “ታኒ ነዉ አይ ኦꬃና መላ ኮያይ?” ያግስ።

ቆቀይ፥ “አስታማርያዉ፥ ታ ፄላናዉ ኮያይስ” ያግስ።

52 የሱሲ፥ “ባ፥ ነ አማኖይ ነና ፓꬅስ” ያግስ። ኢራካ እያ አይፈይ ፄልን፥ የሱሳ ካልስ።

11

ግታ ቦንቾን የሩሳላመ ገሉዋ

(ማቶ 21:1-11፤ ሉቃ 19:28-40፤ ዮሀ 12:12-19)

1 ኤንቲ የሩሳላመ ማትሸ፥ ሻማሆ ዙማ ማታን ደእያ ቤተፋገነ ብታነ ካታማታ ጋክዶሶና። የሱሲ ባ ታማረታፐ ናምአታ ስን ኪትድ፥ 2 “ህንተፈ ስንꬃን ደእያ ጉታ ቢተ፤ ያ ገልዳ መላ ኦንካ ቶግቦና ቃሾን ደእያ ሀረ ማር ህንተ ደማና፥ እያ ብልድ፥ ሃ ኤክ ዪተ። 3 ኦንካ ህንተና፥ ‘ሀይሳ አይስ ኦቲ?’ ያግድ ኦይችኮ፥ ‘ጎዳይ እያ ኮዬስ፥ ኤለስድ ሃ የዳና’ ያግተ” ያግስ።

4 ኤንቲ ብድ፥ ሀረ ማር ካረ ቦላ ኦገ ማታን ቃሸትድ ደኤይሳ ደምድ ብልዶሶና። 5 ሄ በሳን ኤቅዳ እስ እስ አሳት ኤንታኮ፥ “ሀረ ማራ ዋታናዉ ብሌቲ?” ያግድ ኦይችዶሶና። 6 እያ ታማረት የሱሲ ባንታና ኪትዳይሳ ኦድን፥ አሳት የድ አግዶሶና። 7 ኤንቲ ሀረ ማራ የሱሳኮ ኤህድ፥ ባንታ ማኡዋ እያ ዞኮን ሂፅን የሱሲ ሄ ሀረ ማራ ቶግስ። 8 ዳሮ አሳይ ባንታ ማኡዋ ኦግያን ሂፅዶሶና፤ ቃስ ሀራት ምꬃ ታሸ ታሽድ፥ ኦገን ሂፅዶሶና። 9 የሱሳፐ ስንꬃራ ሄመትያ አሳይነ እያ ካልያ አሳይ ባንታ ቃላ ꬎቁ ኦꬅድ፥

“ሆሳና!* ፆሳይ ጋላተቶ!

ጎዳ ሱንꬃን የይስ አንጀትዳይሳ። *

10 ጎዳ ሱንꬃን ያ ኑ አዋ

ዳዊታ ካዎተꬃይ አንጀትዳይሳ።

ኡባፈ ቦላ ሳሎን

ደእያ ፆሳይ ጋላተቶ”

ያግዶሶና።

11 የሱሲ የሩሳላመ ብድ፥ ፆሳ ኬꬃ ገልስ። ቃስ ኡባባ ዩይ ፄልዳፐ ጉየ፥ ሳእ ቃምያ ግሾ፥ ታማነ ናምኡ ታማረታራ ብታነ ካታማ ብስ።

የሱሲ ባድዳ ባላሰ ምꬅዉ

(ማቶ 21:18-19)

12 ዎንተꬃ ጋላስ ኤንቲ ብታነፐ ከይድ ብሽን፥ የሱሲ ኮሻትስ። 13 ሃሆን እስ ባላሰ ምꬅዉ ሀይꬃ ፃላላ ማአ ኡትዳሮ በእድ፥ እ ቦላ አይፈይ በንትኮ ግድ፥ በአናዉ ኢኮ ብስ፥ ሽን ኢኮ እ ብያ ዎደ፥ ሀይꬃ ፃላላፐ አትሽን፥ እስ አይፈካ ደምቤና፤ አይስ ጊኮ፥ ባላሰይ አይፍያ ዎደይ ጋክቤና። 14 የሱሲ ሄ ባላስዉ፥ “ህዛ፥ አስ ኔፐ መርናዉ አይፈ ሞፖ” ያግስ። እያ ታማረት እ ገይሳ ስእዶሶና።

ፆሳ ኬꬃን ዛልኤይሳታ ከስስ

(ማቶ 21:12-17፤ ሉቃ 19:45-48፤ ዮሀ 2:13-22)

15 ኤንቲ የሩሳላመ ብዶሶና፤ የሱሲ ፆሳ ኬꬅ ገልድ፥ ያን ባይዘይሳታነ ሻመይሳታ ካረ ጎዶ ኦይክስ፤ ቃስ ሚሸ ላመይሳታ ፃርጴዛነ ሆለ ባይዘይሳታ ኦይድያ ሽር የግድ፥ 16 አስ አይብባካ ቶክድ፥ ፆሳ ኬꬃ ግዶራ አꬎና መላ ድግስ። 17 የሱሲ አሳ ሀይሳዳ ያግድ ታማርስስ፦ “ጌሻ ማፃፋን፥ ‘ታ ኬꬃይ አስ ኡባይ ፆሳ ዎስያ ኬꬅ ግዳና’ ጌተትድ ፃፈትስ። ሽን ህንተ እያ ፓንጋት ቆሰትያ ጎንጎሎ ኦꬅደታ” ያግስ። *

18 ካህነ ሀላቃትነ ህገ አስታማረት ሄሳ ስእድ፥ እያ ዎꬋናዉ ኦገ ኮይዶሶና። ሽን ዳሮ አሳይ እያ ትምርትያን ማላለትያ ግሾ፥ እያዉ ባብዶሶና።

19 ሳአይ ኦማርስያ ዎደ የሱሲነ እያ ታማረት ካታማፐ ጋፃ ከይዶሶና።

ባላሰ ምꬅያ መላሱ

(ማቶ 21:20-22)

20 ኤንቲ ዎንተꬃ ጋላስ ሄ ኦግያራ አꬍሸ፥ ሄ ባላስያ ፃጶራ መልዳሮ በእዶሶና። 21 ጰፅሮስ አኬክድ፥ “አስታማርያዉ፥ ሄኮ፥ ኔኒ ባድዳ ባላስያ መላሱ” ያግስ።

22 የሱሲ ዛሪድ፥ “ፆሳ አማንተ። 23 ታኒ ህንተዉ ቱማ ኦዳይስ፤ ኦንካ ባ ዎዛናን ስꬎና ግዳባይ ሀናናይሳ አማንድ፥ ሀ ዙማ፥ ‘ደንዳዳ አባን ኩንዳ’ ያግኮ እያዉ ሀናና። * 24 ሄሳ ግሾ፥ ታኒ ህንተዉ ኦዳይስ፤ ፆሳ ህንተ ዎስያባነ ኦይችያባ አይባ ግድኮካ ኤክዳዳ አማንተ፥ ህንተ ኤካና። 25 ፆሳ ዎሳናዉ ህንተ ኤቅያ ዎደ፥ ሳሎን ደእያ ህንተ አዋይ ህንተ ናጋራ አቶ ጋና መላ፥ ኦንካ ህንተና ናቅዳባይ ደእኮ፥ እያዉ አቶ ጊተ። 26 ሽን አሳ ናጋራ ህንተ አቶ ጎና እፅኮ፥ ሳሎን ደእያ ህንተ አዋይካ ህንተ ናጋራ ህንተዉ አቶ ጌና” ያግስ።

የሱሳ ማታይ ኦይሸትስ

(ማቶ 21:23-27፤ ሉቃ 20:1-8)

27 ኤንቲ ዛሪድ የሩሳላመ ብዶሶና። የሱሲ ፆሳ ኬꬃን ሄመትሽን፥ ካህነ ሀላቃት፥ ህገ አስታማረትነ ጭማት እያኮ ይድ፥ 28 “ኔኒ ሀይሳ ኦꬃናዉ ነዉ አይ ማት ደኢ? ዎይኮ ነዉ ሀ ማታ እምዳይ ኦኔ?” ያግዶሶና።

29 የሱሲ ዛሪድ፥ “ታ ህንተና እስባ ኦይቻና፥ ታዉ ኦድተ። ታ ቃስ ሀይሳ አይ ማታን ኦꬅያኮ፥ ህንተዉ ኦዳና። 30 ዮሃንሳ ፅንቃተይ ፆሳፈየ ዎይኮ አሳፔ? ታዉ ኦድተ” ያግስ።

31 ኤንቲ ባንታ ግዶን ፓላማ ዶምድ፥ “ኑኒ፥ ‘ፆሳፈ’ ጊኮ፥ እ ኑኮ፥ ‘ያትን፥ ዮሃንስ ኦድዳይሳ አይስ አማንበከቲ?’ ያጋና። 32 ‘አሳፐ ጊኮ’ አሳ ኡባይ ዮሃንስ ናበ ግደይሳ ኤሮሶና።” ሄሳ ግሾ፥ አሳስ ያይዶሶና። 33 ሄሳ ግሾ፥ ኤንቲ የሱሳኮ፥ “ኑኒ ኤሮኮ” ያግድ ዛርዶሶና።

የሱሲ፥ “ታንካ ሀይሳ አይ ማታን ኦꬅያኮ፥ ህንተዉ ኦድከ” ያግስ።

12

ጎሻንቾታ ሌምሶ

(ማቶ 21:33-46፤ ሉቃ 20:9-19)

1 የሱሲ ኤንታዉ ሌምሶን ያግድ ኦድስ፦ “እስ ኡራይ ዎይነ ቶክድ፥ እያ ዩሾን ድርስ ድርስ። ቃስ ሄ ዎይነ ጉምእያ ኦላ ቦክስ። እያ ናጋናዉ አዱሳ ሻኮ ሻክስ። ሄሳፈ ጉየ፥ ኮ ኦꬅያ አሳስ እምድ፥ ሀራ ቢታ ብስ። * 2 ዎይነ አይፍያ ማፅያ ዎደይ ጋክን፥ ባና ጋክያ ግሹዋ ኤሀና መላ፥ እስ ባ አይልያ ኮ አዋታኮ የድስ። 3 ኮ አዋት እያ አይልያ ኦይክድ ዋꬍድ፥ መላ ኩሸ የድዶሶና። 4 ናምአንꬆ ሀራ አይለ ኤንታኮ ኪትን፥ ኤንቲ ሄ አይልያ ሁጵያ ቆእድ ካዉሽድ የድዶሶና። 5 ዎይነ አታክልትያ ጎዳይ ቃስካ ሀራ አይለ ኪትስ። ሄ አይልያ ዎꬍዶሶና፥ ቃስ ሀራ ዳሮታ ሄሳዳ ኦꬅዶሶና፥ እሶታ እሶታ ዋꬍድ፥ ሀራታ ዎꬍዶሶና።

6 “ዎይነ አታክልትያ ጎዳስ ኪታናዉ ኡባፈ ዉርሰꬃን እ ዳሮ ዶስያ ባ ናኣ ፃላል አትስ። እ፥ ‘ኤንቲ ታ ናኣ ቦንቾና አጎኮና’ ግድ፥ ባ ናኣ ኤንታኮ ኪትስ።

7 “ሽን ኮ አዋት ባንታ ግዶን፥ ‘ላታናይስ ሀይሳ፤ የꬍተ እያ ዎꬎኦስ፤ እያ ላታይ ኑባ ግዳና!’ ያግዶሶና። 8 ናኣ ኦይክድ ዎꬍድ፥ እያ አሀ ዎይነ ጋድያ ግዶፈ ጋፃ ከስድ የግዶሶና።

9 “ህዛ፥ ዎይነ ጋድያ ጎዳይ ዋታኔ? ይድ ሄ ኮ አዋታ ዎꬍ ኦንግድ፥ ዎይንያ ኮ ኦꬅያ ሀራ አሳስ እማና።

10-11 “ ‘ግምበይሳት ቦርድ እፅዳ ሹቻይ

ጎዳ ፃጱዋ ምንꬅያ፥

ኡባፈ አꬍያ ሹቹ ግድስ።

ሀይስ ጎዳይ ኦꬅዳባ፤

ቃስ ኑ አይፍያስካ ማላልስያባ’

ያገይሳ ጌሻ ማፃፋፐ ናባብበከቲ?” ያግስ። *

12 ካህነ ሀላቃት፥ ህገ አስታማረትነ ጭማት የሱሲ ሄ ሌምሱዋ ባንታ ቦላ ሌምስዳይሳ ኤርዳ ግሾ፥ እያ ኦይካናዉ ኮይዶሶና፥ ሽን አሳስ ያይድ፥ አግድ ብዶሶና።

ጊራባ

(ማቶ 22:15-22፤ ሉቃ 20:20-26)

13 ቃስ እያ ኦዳፐ ባላ ደምድ፥ እያ ኦይካና መላ፥ ፋርሳወታፐነ ሄሮዲሳ ባጋታፐ ጉꬃ አሳታ እያኮ ኪትዶሶና። 14 ኤንቲ እያኮ ይድ፥ “አስታማርያዉ፥ ኔኒ ቱማ ኦደተይሳነ አሳፐ አሰ ሻኮናይሳ ኑኒ ኤሮስ። ኔኒ አሰ ዱማያካ፤ ቃስ ፆሳ ኦግያ ቱማተꬃን ታማርሳሳ። ኑኒ ሮመ ቢታ ካዋ ቄሳረስ ጊራ ጊረይስ ዎገየ ዎጋ ግደኔ? ጊራ ጊራነ አጋኔ?” ያግዶሶና።

15 ሽን የሱሲ ኤንታ ጩቦተꬃ ኤርድ፥ “ታና አይስ ፓጨቲ? አነ እስ ሳንትመ ታና በስተ” ያግስ። 16 ኤንቲ እያዉ ኤህዶሶና፥ “ሀ ምስለይነ ሱንꬃይ ኦደባዬ?” ያግድ ኤንታ ኦይችስ።

ኤንቲ፥ “ሮመ ካዋ ቄሳረይሳ” ያግዶሶና።

17 የሱሲ ዛሪድ፥ “ያትኮ፥ ቄሳረባ ቄሳረስ፥ ፆሳባ ፆሳስ እምተ” ያግን ኤንቲ እያባ ማላለትዶሶና።

ሀይቆፐ ደንዶባ

(ማቶ 22:23-33፤ ሉቃ 20:27-40)

18 ሀይቅዳ አስ ደንደና ግያ ሳዱቃወታፐ እስ እስ አሳት የሱሳኮ ይድ፥ ሀይሳዳ ያግድ፥ እያ ኦይችዶሶና። * 19 “አስታማርያዉ፥ ሙሰይ ኑስ ህግያ ፃፍሸ፥ ‘ማቾ ኤክዳ አስ ናአ የሎና ሀይቅኮ፥ ሄ ሀይቅዳይሳ እሻይ እያ ማችዉ ኤክድ፥ ባ እሻስ ናአ የላናዉ በሴስ’ ያግስ። * 20 በን ዎደ ላፑን እሻት ደኤይሳታፐ ባይራይ ማቾ ኤክድ፥ ናአ የሎና ሀይቅስ። 21 ናምአንꬆይ እዮ ኤክስ፥ እካ ናአ የሎና ሀይቅስ። ሄꬓንꬆይካ ሄሳዳ ሀንስ። 22 ላፑናትካ ሄሳꬆ እዮ ኤክድ፥ ናአ የሎና ሀይቅዶሶና። ኡባፈ ጉየ፥ ቃስ ሄ ማጫስያ ሀይቃሱ። 23 ያትን፥ ላፑናት እዮ ኤክዳ ግሾ ሀይቅዳ አሳይ ሀይቆፐ ደንድያ ጋላስ፥ እያ ኤንታፈ አዉሳስ ማቾ ግዳኔ?” ያግዶሶና።

24 የሱሲ ዛሪድ፥ “ህንተ ባለተይ፥ ጌሻ ማፃፋታ ዎይኮ ፆሳ ዎልቃ ኤሮና ግሾሳ! 25 ሀይቅዳ አሳይ ሀይቆፐ ደንድያ ጋላስ፥ ሳሎን ደእያ ኪታንቾታ መላ ግዳናፐ አትሽን፥ ኤኮኮና፤ ገለኮና። 26 ሽን ሀይቅዳይሳታ ደንዱዋባ ግድኮ፥ ሙሰ ማፃፋን ፃፈትዳ ፁገትያ ቱሽያባ ኦድያ በሳን፥ ፆሳይ ሙሰኮ፥ ‘ታኒ፥ አብራሃመ ፆሳ፥ ይሳቃ ፆሳ፥ ያይቆባ ፆሳ’ ግዳይሳ ናባብበከቲ?* 27 ሄሳ ግሾ፥ እ፥ ፓፃ ደኤይሳታ ፆሳፈ አትሽን፥ ሀይቅዳይሳታ ፆሰ ግደና። ህንተ ዳሮ ባልደታ” ያግስ።

ኡባፈ ባይራ ኪታ

(ማቶ 22:34-40፤ ሉቃ 10:25-28)

28 ህገ አስታማረታፐ እሶይ ኤንቲ ፓላመይሳ ሺቅድ ስእስ። ቃስ የሱሲ ኤንታዉ ሎይꬅ ዛርዳይሳ ስእድ፥ “ኪታ ኡባፈ አꬍያ ኪታይ አዉሴ?” ያግድ የሱሳ ኦይችስ። *

29 የሱሲ ዛሪድ፥ እያ ሀይሳዳ ያግስ፦ “ኪታ ኡባፈ አꬍያ ኪታ ስእተ፤ ‘እስራኤለ አሳዉ፥ ጎዳይ ኑ ፆሳይ እስ ጎዳ። * 30 ነ ጎዳ ነ ፆሳ ነ ኩመꬃ ዎዛናፐ፥ ነ ኩመꬃ ሸምፑዋፈ፥ ነ ኩመꬃ ቆፋፐ፥ ነ ኩመꬃ ዎልቃፈ ዶሳ’ ያጌስ። 31 ቃስ ኪታ ኡባፈ አꬍያ ናምአንꬆ ኪታይ ሀይሳ፤ ‘አሰ ኡባ ነ ሁጵያዳ ዶሳ’ ያገይሳ፤ ሀይሳታፐ አꬍያ ሀራ ኪት ባዋ” ያግስ። *

32 ህገ አስታማረይ የሱሳኮ፥ “አስታማርያዉ፥ ቱማ ጋዳሳ፤ ኔኒ ‘ፆሳይ እስ ፆሳ ፃላላ። እያፐ አትሽን፥ ሀር ባዋ’ ግዳይስ ቱማ። * 33 ፆሳ ኩመꬃ ዎዛናፐ፥ ኩመꬃ ቆፋፐነ ኩመꬃ ዎልቃፈ ዶሰይስነ ቃስ አሰ ኡባ ባ ሁጵያዳ ዶሰይስ፥ ፁሳ ያርሾፈነ ሀራ ያርሾ ኡባፈ አꬌስ” ያግስ። *

34 የሱሲ ህገ አስታማርያ ዛሮይ አꬍዳ ኤራንቾ አሳ ዛሮ ግድዳይሳ በእድ፥ “ኔኒ ፆሳ ካዎተꬃፈ ሃካባካ” ያግስ፤ ሄሳፈ ጉየ፥ የሱሳ ሀራባ ኦይቻናዉ ኦንካ ምንቤና። *

ክርስቶስ ኦደ ናኤ?

(ማቶ 22:41-46፤ ሉቃ 20:41-46)

35 የሱሲ ፆሳ ኬꬃን ታማርስሸ፥ ሀይሳዳ ያግስ፦ “ህገ አስታማረት ክርስቶሳ ዎይግድ ዳዊታ ናአ ጎና? 36 ዳዊቲ ጌሻ አያናን ኩምድ፥

“ ‘ጎዳይ፥ ታ ጎዳ፥ “ታኒ ነ ሞርከታ

ነ ቶሆይ የꬍያሶ ኦꬃና ጋካናዉ፥

ሀይሳን ታፐ ኡሻቻ ባጋራ ኡታ” ግስ’ ያግስ። *

37 ዳዊቲ ባ ሁጰን ክርስቶሳ፥ ‘ጎዳ’ ግድ ፄግኮ፥ ያትን፥ ክርስቶስ ዋንድ፥ ዳዊታ ናአ ግድ?” ያግስ።

ዳሮ አሳይ የሱሲ ገይሳ ኡፋይሳን ስእዶሶና።

ህገ አስታማረታነ ፋርሳወታ አየ!

(ማቶ 23:1-36፤ ሉቃ 20:45-47)

38 የሱሲ ታማርስሸ፥ ሀይሳዳ ያግስ፦ “ህገ አስታማረታፐ ናገትተ፤ ኤንቲ አዱሳ ማኦ ማእድ ዩየይሳነ ግያንካ አሳይ ኤንታ ቦንችድ ሳሮይሳ ዶሶሶና። 39 ኤንቲ አይሁደ ዎሳ ኬꬃታን ዳሮ ሎእያ ኦይድያ ዶሶሶና፤ ቃስ አስ ባንታና ሞክያ በሳን ቦንቾ በሲ ዶሶሶና። 40 ኤንቲ አምኤታ ኬꬃ ቦንቅድ፥ ባንታዉ ሎኦ ዳናናዉ ዎሳ አዱሶሶና፤ ኤንቲ ኡባፈ አꬍያ ፕርዳ ኤካና” ያግስ።

አምኤ ሙፃታ

(ሉቃ 21:1-4)

41 የሱሲ ፆሳ ኬꬃን ሙፃታ የግያ ሳፅንያ ማታን ኡትድ፥ አሳይ ባ ሚሽያ ሄ ሳፅንያን የገይሳ በእስ፤ ዳሮ ዱረ አሳይ ዳሮ ሚሽያ ሄ ሳፅንያን የጎሶና። 42 እስ ማንቆ አምእያ ያዳ፥ ናምኡ ባካና ሄ ሳፅንያን የጋሱ። 43 የሱሲ ባ ታማረታ ፄግድ፥ “ታኒ ህንተዉ ቱማ ኦዳይስ፤ ሙፃታ ሳፅንያን የግዳ አሳ ኡባፈ ሀ ማንቆ አምእያ ዳርሳዳ የጋሱ። 44 አይስ ጊኮ፥ ሀራት ኡባይ ባንታዉ ፓላህዳ ሚሽያፐ የግዶሶና። ሽን እያ ባ ፓጫፐ፥ ባዉ ደእያ አቁዋ ኩመꬅ እማሱ” ያግስ።

13

ፆሳ ኬꬃይ ላለቶና አተና

(ማቶ 24:1-2፤ ሉቃ 21:5-6)

1 የሱሲ ፆሳ ኬꬃፈ ከይሽን፥ እያ ታማረታፐ እሶይ፥ “አስታማርያዉ፥ ሀ ሎኦ ሹቻነ ሀ ሎኦ ሹቻ ኬꬃ በአይ!” ያግስ።

2 የሱሲ ዛሪድ፥ “ሀ ግታ ሹቻ ኬꬃ በአይ? ሀ ኬꬃይ ሹች ሹቻ ቦላ ግምበትዳ መላ ላለቶና አተና፤ እስ ሹችካ አቶና ኡባይ ላለታና” ያግስ።

ዎደ ዉርሰꬃ ማላታታ

(ማቶ 24:3-14፤ ሉቃ 21:7-19)

3 የሱሲ ፆሳ ኬꬃፈ ህን ባጋራ ሻማሆ ዙማ ቦላ ኡትዳሽን፥ ጰፅሮስ፥ ያይቆብ፥ ዮሃንስነ እንድርያስ ባንታርካ እያኮ ይድ፥ 4 “ሀይስ አዉደ ሀናኔኮ፥ ኑስ ኦዳ፤ ሀ ኡባይ ፖለታና ዎድያ ኤርስያ ማላታይ አይቤ?” ያግድ ኦይችዶሶና።

5 የሱሲ ቃስ ኤንታኮ ሀይሳዳ ያግድ ኦድስ። “ህንተና ኦንካ ባለꬆና መላ ናገትተ። 6 ዳሮ አሳት ታ ሱንꬃን፥ ‘ታኒ ክርስቶሳ’ ያግድ ታማርስሸ ይድ፥ ዳሮ አሳ ባለꬃና። 7 ማታን ደእያ ኦላነ ሃሆን ደእያ ኦላ ዎረ ህንተ ስእያ ዎደ ህርጎፍተ። ሄሳ መላባይ ሀናናዉ በሴስ፥ ሽን ዉርሰꬃይ ቡሮና። 8 እስ ቢታ አሳይ ሀራ ቢታ አሳራ ኦለታና፤ ቃስ እስ ካዎተꬃይ ሀራ ካዎተꬃታራ ኦለታና፤ ቢታ ቃፆይ ኡባ በሳን ሀናና፤ ኮሻይ ዳና፥ ሽን ሄስ ኡባይ የሎ እቀꬃስ ዞከ መላ።

9 “ሽን ህንተ፥ ህንተ ሁጰን ናገትተ። አይስ ጊኮ፥ አስ ህንተና ኦይክድ፥ ፕርዳ ኬꬃስ አꬅድ እማና፤ ቃስ አይሁደ ዎሳ ኬꬃታንካ ህንተና ልሶን ጋራፋና፤ ደርያ ሃረይሳታ ስንꬃንነ ካዎታ ስንꬃን ታ ግሾ ህንተ ማርካታናዉ ኤቃና። * 10 ዉርሰꬃይ ጋካናፐ ስን ዎንገላይ ኮይሮ ደረ ኡባስ ኦደታናዉ በሴስ። 11 ኤንቲ ህንተና ፕርዳ ኬꬅ ኤህያ ዎደነ አꬅድ እምያ ዎደ፥ ዎይግድ ኦዳነኮ ኮይሮ ህርጎፍተ፤ ሄ ሳትያን ፆሳይ ህንተዉ እምያባ ኦድተ። ህንተናን ጌሻ አያናይ ኦደቴስፐ አትሽን፥ ህንተና ግደከታ።

12 “እሻይ ባ እሻ፥ አዋይ ባ ናኣ ዎꬍሳና። ናይት ባንታና የልዳይሳታ ቦላ ደንድድ፥ ኤንታ ዎꬍሳና። 13 አሳ ኡባይ ህንተና ታ ሱንꬃ ግሾ እፃና፥ ሽን ዉርሰꬅ ጋካናዉ ምንዳይ አታና። *

ያና ኢታ መቱዋ

(ማቶ 24:15-28፤ ሉቃ 21:20-24)

14 “ሽን ꬋዮ ቱናተꬃይ ኤቃናዉ በሶና በሳን ኤቅዳሽን ህንተ በአና።” (አኬክሶ፦ ሄስ ዎይ ጉሰኮ ናባበይስ አኬኮ!) “ይሁዳ ቢታን ሄ ዎደ ደኤይሳት ደርያኮ ባቃቶ። * 15 ኬꬃ ሁጰን ደእያ ኡራይካ እስባ ኤካናዉ ዱገ ዎꬍድ፥ ባ ሶ ገሎፖ። * 16 ጋደን ደኤይስ ባ ማኡዋ ኤካናዉ ጉየ ስሞፎ። 17 ሄ ዎደ ቃንꬃትዳ ማጫሳታስነ ꬋንꬅያ ማጫሳታስ ዳሮ ኡንአ ግዳና። 18 ሽን ሀይስ ኡባይ ሀንያ ዎደይ ባልጎ ግዶና መላ፥ ፆሳ ዎስተ። 19 አይስ ጊኮ፥ ፆሳይ አላምያ መꬍዳ ዎድያፐ ዶምድ፥ ሀእ ጋካናዉ ሀንቦና መቶይነ ስንꬃፈካ ሀኖና መቶይ አሳ ቦላ ሄ ዎደ ሀናና። * 20 ጎዳይ ሄ ጋላሳታ ታይቡዋ ጉꬆናኮ፥ አሰ ግድዳይ ኦንካ አተና። ሽን እ ባ ዶርዳ አሳ ግሾ፥ ሄ ጋላሳታ ታይቡዋ ጉꬄስ።

21 “ሄ ዎደ ኦንካ ህንተና፥ ‘ሄኮ፥ ክርስቶስ ሀይሳን ደኤስ ዎይኮ ክርስቶስ ህንን ደኤስ’ ያግኮ፥ ሄሳ አማኖፕተ። 22 ዎርዳንቾ ክርስቶሳትነ ዎርዶ ናበት ደንድድ ባንታዉ ዳንዳኤትኮ፥ ሀር አቶሽን ፆሳይ ዶርዳይሳታካ ባለꬃናዉ ማላታታነ ማላልስያባታ በሳና። 23 ሽን ህንተ ናገትተ፤ ታኒ ህንተዉ ኡባባ ካሰታዳ ኦዳስ።

አሳ ናአ ናምአንꬆ ዩሳ

(ማቶ 24:29-31፤ ሉቃ 21:25-28)

24 “ሽን ሄ ዎደ ሄ ዋያፐ ጉየ፥

አዋይ ꬉማና፤

አጌናይ ፖኡዋ አጋና። *

25 ፆልንቶት ሳሎፐ ኩንዳና፤

ቃስ ሳሎን ደእያ ዎልቃትካ ቃፃና። *

26 ሄ ዎደ አሳ ናአይ፥ ግታ ዎልቃራነ ቦንቹዋራ ሻራ ግዶራ ይሽን ኤንቲ በአና። * 27 ሄ ዎደ ታኒ ኪታንቾታ ሳአ ኦይዱ ባጋ ኪታና፤ ሳአ ጋፃፐ ሳሎ ጋፃ ጋካናዉ፥ ፆሳይ ዶርዳ አሳ ሺሻና።

ባላሰ ምꬃፈ ታማርተ

(ማቶ 24:32-35፤ ሉቃ 21:29-33)

28 “ሌምሱዋ ባላሰ ምꬃፈ አኬክተ፤ ባላስያ አጭያ ዎደነ እ ሀይꬃይ ጭልእያ ዎደ፥ ቶርቸይ ማታትዳይሳ ህንተ ኤሬታ። 29 ሄሳዳካ፥ ህንተ ሄ ኡባባይ ሀነይሳ በእያ ዎደ፥ እ ማትድ ፐንገ ጋክዳይሳ ኤርተ። 30 ታኒ ህንተዉ ቱማ ኦዳይስ፤ ሀ ኡባባይ ሀናና ጋካናዉ ሀይሳን ደእያ አሳ ኡባይ ሀይቀና። 31 ሳሎይነ ሳእ አꬋና፥ ሽን ታ ቃላይ አና።

የሱሲ ያና ጋላሳይ ኤረተና

(ማቶ 24:36-44)

32 “ሽን ሄ ጋላሳነ ሄ ሳትያ አዋ ፃላላፐ አትሽን፥ ሀር አቶሽን ሳሎን ደእያ ኪታንቾታ ግድን ዎይኮ ናኣ ግድን ኦንካ ኤረይ ባዋ። * 33 ሄ ዎደይ አዉደ ግዳኔኮ፥ ህንተ ኤሮና ግሾ፥ ናገትተነ ምንተ። 34 ታ ዩሳይ፥ ባ ኬꬃ አግድ፥ ኦገ ብያ አሳ መላ። ኡራይ ባ አይለታስ ሁጰን ሁጰን ኦሶ እምድ ኤንታ ባ ኦሱዋ ቦላ አዋ ኦꬅስ፤ ቃስ ናገይስ ምንꬅድ ናጋና መላ ኪትስ። *

35 “ሄሳ ግሾ፥ ምንተ። አይስ ጊኮ፥ ጎዳይ ኦማርስ ግድን ዎይኮ ግድ ብላሄ ግድን ዎይኮ ኩቶ ዋሶ ግድን ዎይኮ ዎንት ማ ግድን አዉደ ያነኮ፥ ህንተ ኤረከታ። 36 ህንተ አኬኮና እ ይድ ህንተ ꬍስክድ ደእሽን ደሞና መላ ምንተ። 37 ታኒ ህንተዉ ኦደይሳ አሳ ኡባስ ኦዳይስ፤ ምንተ” ያግስ።

14

የሱሳ ቦላ ማቀትዶሶና

(ማቶ 26:1-5፤ ሉቃ 22:1-2፤ ዮሀ 11:45-53)

1 ፓስካ ባኣለ ቦንችያ ጋላስነ ኡይꬃ ባኣለ ቦንችያ ጋላስ ጋካናዉ ናምኡ ጋላስ አትስ። ካህነ ሀላቃትነ ህገ አስታማረት አስ ኤሮና የሱሳ ኦይክድ ዎꬍያ ኦገ ኮዮሶና። * 2 “አሳይ ኦሽ ከሶና መላ ፓስካ ቦንችያ ጋላሳን ሄሳ ኦꬆኮ” ያግዶሶና።

የሱሳ ሽቶ ትይዳ ማጫስዉ

(ማቶ 26:6-13፤ ዮሀ 12:1-8)

3 የሱሲ ብታነ ካታማን ባሮ ሀርጋንቾ ግድዳ ስሞና ሶን ግብራ ቦላ ኡትዳሽን፥ እስ ማጫስያ አልባስፅሮሳ ሹቻፈ ኦሰትዳ ጵልቃፀ ኩመꬃ ናርዶሰ ጌተትያ ዳሮ አልኦ ሽቶ ኤካዳ ያሱ። ሄ ጵልቃፀ መንꬃዳ ሽቱዋ የሱሳ ሁጰን ትጋሱ። * 4 ሄ በሳን ደእያ አሳፐ እሶት እሶት ሀንቀትድ፥ “ሀ ሽቶይ መላ ጮ ኢተይ አይብሴ? 5 ሀ ሽቱዋ ሄꬑ ፄቱ ድናረን * ባይዝድ፥ ሚሽያ ማንቆታስ እማናዉ ዳንዳኤቴስ” ያግድ ባንታ ግዶን ኦደትዶሶና። ያትድ፥ ሄ ማጫስዉ ዳሮ ቦርዶሶና።

6 ሽን የሱሲ “ሀ ማጫስዉ አይኮካ ጎፕተ፤ እዮ አይስ ዋይሰቲ? እያ ታዉ ሎኦባ ኦꬃሱ። 7 ማንቆት ኡባ ዎደ ህንተራ ደኦሶና። ህንተ ኮይዳ ዎደ አዉደካ ህንተ ኤንታ ማዳናዉ ዳንዳኤታ፥ ሽን ታኒ ኡባ ዎደ ህንተራ ደእከ። * 8 እያ ባ ዳንዳእዳይሳ ኦꬃሱ፤ ቃስ ታና ሞጎስ ጊግሳናዉ ካሰታዳ ሽቶ ትያሱ። 9 ታኒ ህንተዉ ቱማ ኦዳይስ፤ ሳአ ኡባን ዎንገላ ኦድያ በሳ አዉንካ፥ አሳይ እዮ አኬካና መላ ሀ እያ ኦꬅዳይስ ኦደታና” ያግስ።

ይሁድ የሱሳ አꬅድ እሙዋ

(ማቶ 26:14-16፤ ሉቃ 22:3-6)

10 ታማነ ናምኡ ታማረታፐ እሶይ አስቆሮታ ይሁዳ ጌተተይስ የሱሳ ካህነ ሀላቃታስ አꬅድ እማናዉ ኤንታኮ ብስ። 11 ኤንቲ ሄሳ ስእዳ ዎደ ኡፋይትድ፥ “ኑኒ ነዉ ሚሸ እማና” ያግዶሶና፤ ይሁድ የሱሳ አꬅድ እማናዉ እንጀ ዎደ ኮዬስ።

ጎዳ ካሁዋ

(ማቶ 26:26-30፤ ሉቃ 22:14-20፤ 2 ቆሮ 11:23-25)

12 ኡይꬃ ምያ ጋላስ ቦንችያ ኮይሮ ጋላስ፥ ፓስካ ካꬃ ማናዉ ማራዘ ሹክያ ዎደ፥ የሱሳ ታማረት እያኮ፥ “ፓስካ ቦንችያ ጋላስ ኔኒ ማና ካꬃ ኑኒ አዉ ብድ ጊግስኖ?” ግድ ኦይችዶሶና።

13 የሱሲ ባ ታማረታፐ ናምአታ ሀይሳዳ ያግድ ኪትስ፦ “ካታማ ቢተ፤ ህንተ ብሽን፥ ኦቶራ ሃ ቶክዳ እስ ኡራይ ህንተራ ጋሄታና፤ እያ ካልተ። 14 እ ብድ ገልያ ኬꬃ ጎዳ፥ ‘አስታማረይ ኔኮ፥ “ታኒ ታ ታማረታራ ፓስካ ማናዉ እማꬃ ክፍለይ አዉኔ?” ያጌስ’ ያግተ። 15 ጎዳይ ህንተና ፖቅያ ቦላ ደእያ ጊግድ ኡትዳ ዳልጋ ክፍለ በሳና፤ ሄሳን ጊግስተ” ያግስ።

16 ሄ ናምኡ ታማረት ከይድ፥ ካታማ ብዶሶና፤ የሱሲ ኤንታዉ ኦድዳይሳዳ ደምድ፥ ፓስካ ካꬅ ጊግስዶሶና።

17 ሳአይ ኦማርስያ ዎደ የሱሲ ታማነ ናምኡ ታማረታራ ያ ብስ። 18 ኤንቲ ኡትድ ካꬅ ምሽን፥ የሱሲ ኤንታኮ፥ “ታኒ ህንተዉ ቱማ ኦዳይስ፤ ህንተፈ እሶይ ታራ መይስ፥ ታና አꬅድ እማና” ያግስ። *

19 እያ ታማረት ዳጋምድ፥ ባንታ ሁጰን ሁጰን፥ “ቱማ ታነሻ?” ያግድ እያ ኦይችዶሶና።

20 የሱሲ ዛሪድ፥ “ሄ ኡራይ፥ ህንተ ታማነ ናምአታፐ እሱዋ፤ እ ታራ እስፈ ቱሻናዉ ባ ኡይꬃ ሻተን የደይሳ። 21 አሳ ናአይ፥ ጌሻ ማፃፋይ ሀይቃና ግዳይሳዳ ሀይቃና፥ ሽን አሳ ናአ፥ አꬅድ እምያ ኡራ አየ! ሄ ኡራይ የለቶና አትዳኮ እያዉ ሎኦሽን” ያግስ።

22 ኤንቲ ምሽን፥ የሱሲ ኡይꬃ ኤክድ፥ ፆሳ ጋላትስ፤ ሄ ኡይꬃ መንꬅድ፥ ባ ታማረታስ እምሸ፥ “ሄእተ፥ ሀይስ ታ አሹዋ” ያግስ።

23 ፁአ ኤክድ፥ ፆሳ ጋላትድ፥ ኤንታዉ እምን ኡባይካ ሄ ፁአፐ ኡይዶሶና። 24 የሱሲ፥ “ሀይስ ኦራꬃ ጫቁዋን ዳሮ አሳ ግሾ ጉክያ ታ ሱꬃ። 25 ታኒ ህንተዉ ቱማ ኦዳይስ፤ ታኒ ፆሳ ካዎተꬃን ኦራꬃ ዎይነ ኡያና ጋላስ ጋካናዉ ዛራዳ ሀ ዎይንያፐ ኡይከ” ያግስ።

26 ማዝሙረ የፅዳፐ ጉየ፥ ሻማሆ ዙማ ቦላ ብዶሶና።

ጰፅሮስ የሱሳ ካዳናይስ ኦደትስ

(ማቶ 26:31-35፤ ሉቃ 22:31-34፤ ዮሀ 13:36-38)

27 የሱሲ ኤንታኮ፥ “ህንተ ኡባይ ታና የግ አግድ ባቃታና፤ ጌሻ ማፃፋይ፥

“ ‘ፆሳይ ዉደ አዋ ሾጫና፥

ዶርሳት ኡባይ ላለታና’

ያጌስ።* 28 ሽን ታኒ ሀይቆፐ ደንድዳፐ ጉየ፥ ህንተፈ ስንꬃታዳ ጋልላ ባና” ያግስ። *

29 ጰፅሮስ ዛሪድ፥ “ኤንቲ ኡባይ ነና የግ አግድ ባቃትኮካ፥ ታ ነና አግከ” ያግስ።

30 የሱሲ ጰፅሮሳኮ፥ “ታኒ ነዉ ቱማ ኦዳይስ፤ ሀች ቃማ ኩቶይ ናምኡ ቶሆ ዋሳናፐ ስን ኔኒ ታና ሄꬑ ቶሆ ካዳና” ያግስ።

31 ሽን ጰፅሮስ ካሰይሳፈ ምንꬅድ፥ “ታኒ ሀር አቶሽን፥ ኔራ እስፈ ሀይቅያኮካ፥ ነና ካድከ” ያግስ። ቃስ ሀራት ኡባትካ ሄሳዳ ግዶሶና።

የሱሲ ጌታሳማነን ዎስስ

(ማቶ 26:36-46፤ ሉቃ 22:39-46)

32 ጌታሰማነ ጌተትያ በሳ ብዶሶና፤ የሱሲ ባ ታማረታኮ፥ “ታኒ ፆሳ ዎሳዳ ስማና ጋካናዉ ህንተ ሀይሳን ኡትሽተ” ያግስ።

33 የሱሲ ጰፅሮሳ፥ ያይቆባነ ዮሃንሳ ባራ ኤክድ ብስ፤ ዳሮ ዋየትስነ ኡንኤትስ። 34 ቃስ ኤንታኮ፥ “ታኒ ሀይቃና ጋካናዉ አዛናስ፥ ሀይሳን ጋምእሽተ፤ ꬍስኮፍተ” ያግስ።

35 ጉꬅ ስን ሺቅድ፥ ሳአን ጉፋንድ፥ ዳንዳኤትያባ ግድኮ፥ ሄ ዋይያ ሳተይ ባፐ አꬋና መላ፥ ፆሳ ዎስስ። 36 ቃስ፥ “አባ፥ ታ አዋዉ፥ ኡባባይ ነዉ ዳንዳኤቴስ፥ ሀ ዋየ ፁኣ ታፐ ድጋ። ሽን ነ ሸነይ ሀኖፐ አትሽን፥ ታ ሸነይ ሀኖፖ” ያግስ።

37 የሱሲ ባ ታማረታኮ ስም ይድ፥ ኤንቲ ꬍስክዳሽን ደምድ፥ ጰፅሮሳኮ፥ “ስሞና፥ ꬍስካዲ? ኔኒ እስ ሳተካ ባርካዳ ናጋናዉ ዳንዳአብኪ? 38 ፓጨን ህንተ ገሎና መላ ባርክድ ናግተነ ፆሳ ዎስተ። ህንተዉ ሎኦ አሞይ ደኤስ፥ ሽን ህንተ ዳቡራንቾ አስ” ያግስ።

39 ቃስካ ብድ ካሰይሳዳ ፆሳ ዎስስ። 40 ባ ታማረታኮ ጉየ ስሚድ ያ ዎደ፥ ꬍስክዳሽን ደምስ። ኤንታ አይፍያ ꬍስኮይ ጎዝ ዎꬅዳ ግሾ፥ እያኮ አይ ኦደትያኮካ ኤሮኮና።

41 ሄꬓንꬆ ኤንታኮ ይድ፥ “ሀእ ጋካናዉካ ꬍስከትነ ሸምፐቲ? ህዛ፥ ግዳና፤ ሳተይ ጋክስ፤ በእተ! አሳ ናአይ፥ ናጋራንቾ አሳስ አꬍድ እመታና ዎደይ ጋክስ። 42 ደንድድ የꬍተ፤ በእተ፥ ታና አꬅድ እማናይስ ጋክስ” ያግስ።

የሱሲ ኦይከተꬃ

(ማቶ 26:47-56፤ ሉቃ 22:47-53፤ ዮሀ 18:3-12)

43 የሱሲ ሄሳ ቡሮ ኦድሽን፥ ታማነ ናምኡ እያ ታማረታፐ እሶይ፥ ይሁድ፥ ኤለስድ ጋክ ዎꬍስ። ቃስ ካህነ ሀላቃት፥ ህገ አስታማረትነ ጭማት ኪትን፥ ማሻነ ፃምአ ኦይክዳ ዳሮ አሳይ እያራ እስፈ ይዶሶና። 44 የሱሳ አꬅድ እማናይስ ሄ ዳሮ አሳስ፥ “ታኒ ዬርያ ኡራይ እያ፤ እያ ኦይክድ፥ ሎይꬅ ናግድ ኤፍተ” ያግድ ማላ ኦድ ዎꬅስ።

45 ይሁድ ጋክ ዎꬍዳ መላ የሱሳኮ ሺቅድ፥ “አስታማርያዉ” ያግድ የሱሳ ዬር ኤክስ። 46 ሄ ዳሮ አሳይ የሱሳ ኦይክዶሶና። 47 ሽን ማታን ኤቅዳይሳታፐ እሶይ ባ ማሻ ሾድድ ካህነ ሀላቃ አይልያ ሾጭድ፥ እያ ሀይꬃ ቃንፅድ ሆልስ።

48 የሱሲ ዛሪድ፥ ሄ ሺቅዳ ዳሮ አሳኮ፥ “ታና ፓንጋ ከስድ፥ ፓንጋ ኦይከይሳዳ ኦይካናዉ ማሸነ ፃምአ ኦይክድ ይደቲ? 49 ታኒ ፆሳ ኬꬃን ታማርሳሸ፥ ጋላስ ጋላስ ህንተራ ደእያ ዎደ ታና ኦይክቤከታ፥ ሽን ጌሻ ማፃፋይ ግዳይስ ፖለታናዉ በሴስ” ያግስ። *

50 እያ ታማረት ኡባይ እያ የግ አግድ ባቃትዶሶና።

51 ላፃና ፃላላ ማእዳ እስ ናአተꬃ ኡራይ የሱሳ ካለይሳ አሳይ ኦይክስ። 52 ሽን ሄ ኡራይ ላፃና የግ አግድ፥ ፅረ ካሎ ባቃትስ።

የሱሲ ፕርዳ ሻንጎ ስንꬃን

(ማቶ 26:57-68፤ ሉቃ 22:54-55፥ 63-71፤ ዮሀ 18:13-14፥ 19-24)

53 አሳይ የሱሳ ካህነ ሀላቃ ሶ ኤፍዶሶና። ያን ካህነ ሀላቃት፥ ጭማትነ ህገ አስታማረት ሺቅድ ደኦሶና። 54 ጰፅሮስ ካህነ ሀላቃ ዛባ ጋካናዉ ሃሆን እያ ካል ብድ ያን ናገይሳታራ ኡትድ ታማ ካዬስ።

55 ካህነ ሀላቃትነ ሺቅዳ አሳ ኡባይ የሱሳ ዎꬋናዉ እያ ቦላ ማርካ ኮይዶሶና፥ ሽን አይኮካ ደምቦኮና። 56 ዳሮ አሳት እያ ቦላ ዎርዶ ማርካትዶሶና፥ ሽን ኤንታ ማርካተꬃይ እስኖ ግድቤና።

57-58 እስ እስ አሳት ደንድ ኤቅድ የሱሳ ቦላ፥ “እ፥ ‘ታኒ አስ ኬፅዳ ሀ ፆሳ ኬꬃ ላላዳ፥ አሳ ኩሸን ኬፀትቦና ሀራ ፆሳ ኬꬃ ሄꬑ ጋላሳ ግዶን ኬፃና’ ግሽን ኑኒ ስእዳ” ያግድ ዎርዶ ማርካትዶሶና። * 59 ግዶሽን፥ ኤንታ ማርካተꬃይ ሄሳንካ እስኖ ግድቤና።

60 ካህነ ሀላቃይ አሳ ኡባ ስንꬃን ደንድ ኤቅድ፥ “ሀይሳቲ ነና ሞትያ ሞቱዋስ ነ ዛርያባይ ባዌ?” ያግድ የሱሳ ኦይችስ። 61 ሽን የሱሲ ስእ ግስ፤ አይኮካ ዛርቤና። ካህነ ሀላቃይ፥ “አንጀትዳ ፆሳ ናአይ፥ ክርስቶስ ነነዬ?” ያግድ ዛር ኦይችስ።

62 የሱሲ ዛሪድ፥ “ኤ ታና፥ ህንተ አሳ ናአይ፥ ዎልቃማ ፆሳፈ ኡሻቻ ባጋራ ኡትዳሽን ቃስ ሳሉዋ ሻራራ ይሽን በአና” ያግስ። *

63 ካህነ ሀላቃይ ባ ማኡዋ ፔꬍድ፥ “ኑና ሀራ ማርካ አይ ኮሺ? 64 ህንተ እያ ጫሻ ስእደታ፤ ህንተ ቆፋይ አይቤ?” ያግስ። ኤንቲ ኡባይ፥ “እ ሀይቃናዉ በሴስ” ያግድ እያ ቦላ ፕርድዶሶና። *

65 ኤንታፈ እሶት እሶት እያ ቦላ ጩተꬅ ኦይክዶሶና። እያ አይፍያ ጎዝድ ባቅሸ፥ “ነና ደችዳይ ኦኔ? አነ ኑስ ኦዳ!” ያግዶሶና። ናገይሳት እያ ኤክ ኤፍድ ጋራፍዶሶና።

ጰፅሮስ የሱሳ ካድስ

(ማቶ 26:69-75፤ ሉቃ 22:56-62፤ ዮሀ 18:15-18፥ 25-27)

66 ጰፅሮስ ካህነ ሀላቃ ዛባን ጋርሳ ባጋራ ደእሽን፥ ካህነ ሀላቃ ጋꬍንዶታፐ እስንያ ያ ያሱ። 67 ጰፅሮስ ታማ ካየይሳ ደማዳ፥ ትሽ ኦꬃ ፄላዳ፥ “ነካ ናዝረተ የሱሳራ ደኣሳ” ያጋሱ።

68 ሽን ጰፅሮስ፥ “ነ ገይስ አይበኮ ታ ኤርከ፥ ታዉ አኬከተና” ያግድ ካድስ። ያግ ስሚድ፥ ዛጎ ከይያ ዎደ ኢራካ ኩቶይ ዋስስ።

69 ሄ ጋꬍንድያ ጰፅሮሳ በአዳ፥ እያ ማታን ኤቅዳ አሳታኮ፥ “ሀ ኡራይካ ኤንታራ ደኤስ” ጋዳ ዛራ ኦዳሱ። 70 ሽን ጰፅሮስ ቃስካ ካድስ።

ጉꬁ ጋምእሽን፥ ማታን ኤቅዳ አሳት ናምአንꬆ ጰፅሮሳኮ፥ “ኔኒ ጋልላ ቢታ አስ ግድያ ግሾ ቱማ ኤንታራ ደኣሳ” ያግዶሶና።

71 ሽን ጰፅሮስ፥ “ታኒ ህንተ ግያ ኡራ ኤርከ!” ያግድ ባና ባደꬅነ ጫቆ ኦይክስ።

72 ኤለስድ ኩቶይ ናምአንꬆ ዋስ አግስ። ጰፅሮስ፥ የሱሲ እያኮ፥ “ኔኒ ኩቶይ ናምኡ ቶሆ ዋሳናፐ ስን ሄꬑ ቶሆ ታና ካዳና” ግዳይሳ አኬክድ ዳሮ ዬክስ።

15

የሱሲ ጵላፆሳ ስንꬃን

(ማቶ 27:1-2፥ 11-14፤ ሉቃ 23:1-5፤ ዮሀ 18:28-38)

1 ዎንታ ጉራ ኤለስድ ካህነ ሀላቃት፥ ጭማት፥ ህገ አስታማረትነ አይሁደ ሻንጎት ኡባይ ሺቅድ ማቀትዶሶና። ኤንቲ የሱሳ ቃች ኤፍድ ጵላፆሳስ አꬅድ እምዶሶና።

2 ጵላፆስ እያኮ፥ “ኔኒ አይሁደ ካዎ?” ያግድ ኦይችስ።

የሱሲ ዛሪድ፥ “ነ ጋዳሳ” ያግስ።

3 ካህነ ሀላቃት የሱሳ ዳሮባን ሞትዶሶና። 4 ሽን ጵላፆስ ዛሪድ የሱሳኮ፥ “ነዉ ዛርያባይ ባዌ? ኤንቲ ነ ቦላ አይ መላ ሞቱዋ ኤህያኮ በእኪ?” ያግስ።

5 ሽን የሱሲ ሀራባ ዛሮና እፅን፥ ጵላፆስ ማላለትስ።

የሱሲ ሀይቆ ፕርደትስ

(ማቶ 27:15-26፤ ሉቃ 23:13-25፤ ዮሀ 18:39-40፤ 19:1-16)

6 ጵላፆሳስ ፓስካ ባኣለ ቦንችያ ጋላሳን አሳይ ኮያ እስ አስ ቃሾፐ ብልያ ሜዘይ ደኤስ። 7 ሄ ዎደ እስ ባርባና ጌተትያ ኡራይ ኦሹ ከስድ ሸምፖ ዎꬍዳ አሳራ እስፈ ቃሾ ኬꬃን ደኤስ። 8 ሺቅዳ ዳሮ አሳይ ጵላፆስ ካሰይሳዳ ኦꬃና መላ እያ ኦይችዶሶና። 9 ጵላፆስ አሳ ዛሪድ፥ “ታኒ ህንተዉ አይሁደታ ካዋ ብላናይሳ ኮዬቲ?” ያግድ ኦይችስ። 10 ሄሳ እ ግዳይ፥ ካህነ ሀላቃት የሱሳ ቃናትድ አꬅድ እምዳይሳ ኤርያ ግሾሳ።

11 ሽን ካህነ ሀላቃት የሱሳ ግሾ ባርባና ብላናዳ፥ ሄ ሺቅዳ አሳይ ጵላፆሳ ዎሳና መላ አሳ ማቅዶሶና። 12 ጵላፆስ ዛሪድ፥ “ያትን፥ ሀ ህንተ አይሁደ ካዎ ገይሳ ዋቶ?” ያግስ።

13 አሳይ ጵላፆሳ ቦላ ዋስድ፥ “ማስቃለ ቦላ እያ ካቃ” ያግዶሶና።

14 ጵላፆስ፥ “አይስ? እ አይ ኢታባ ኦꬅዴ?” ያግስ።

ሽን አሳይ ካሰይሳፈ ጉጅ ዋስድ፥ “ማስቃለ ቦላ እያ ካቃ” ያግዶሶና።

15 ጵላፆስ አሳ ኡፋይሳናዉ ኮይድ፥ ባርባና አሳስ ብልስ፤ ያትድ ልሶን የሱሳ ጋራፍድ፥ ማስቃልያ ቦላ ካቃና መላ ኤንታዉ አꬅድ እሚስ።

የሱሲ ቶሸትስ

(ማቶ 27:27-31፤ ዮሀ 19:2-3)

16 ሄሳፈ ጉየ፥ ዎታዳረት የሱሳ ደርያ ሃረይሳ ኦሶ ኬꬅ ኤፍድ፥ ሀራ ዎታዳረታ ኡባ እስፈ ፄግዶሶና። 17 ቃስ ዞኦ አፍላ እያ ማይዝዶሶና፤ አጉንꬃ ካላቻ ጊግስድ፥ እያ ሁጰን ዎꬅዶሶና። 18 ሄሳፈ ጉየ፥ እያኮ፥ “አይሁደታ ካዋዉ መርናዉ ካዎታ” ያግድ፥ እያዉ ዝግዶሶና። 19 እያ ሁጵያ ፃምአን ሾጭዶሶና፤ ቃስ እያ ቦላ ጩትዶሶና፤ ጉልባትድ እያዉ ጎይንዶሶና። 20 እያ ቶችዳፐ ጉየ ዞኦ አፍላ እያፐ ቃር ኤክድ፥ እያ አፍላ እያ ማይዝድ ማስቃለ ቦላ እያ ካቃናዉ ኤፍዶሶና።

የሱሲ ካቀትስ

(ማቶ 27:32-44፤ ሉቃ 23:26-43፤ ዮሀ 19:17-27)

21 ኤንቲ ብሸ፥ እስክንድረነ ሩፎሳ አዋ፥ ስሞና ጌተትያ ቀሬና ቢታ አስ፥ ጋፃረፐ ካታማ የይሳራ ጋሄትድ፥ የሱሳ ማስቃልያ ዎልቃን ቶስዶሶና። * 22 ያትድ ጎልጎታ ጌተትያ በሳ የሱሳ ኤፍዶሶና። “ጎልጎታ” ጉሳይ “ሁጰ ጉገ” ጉሱ። 23 ሳኮይ ስኤቶና መላ ካርበራ ዋላከትዳ ዎይነ ኡዮ ግድ እያዉ እምዶሶና፤ ሽን እ ኡዮና እፅስ። 24 ኤንቲ ማስቃለ ቦላ እያ ካቅዶሶና። ኦና አይብ ጋካኔኮ ግድ እያ አፍላ ሻክድ ሳማ የግዶሶና።

25 ኤንቲ ማስቃለ ቦላ እያ ካቅያ ዎደ ዎንታፈ ሄꬑ ሳተ። 26 ኤንቲ፥ “አይሁደ ካዋ” ያግድ እያ ሞትያ ፁፈ ፃፍድ ዎꬅዶሶና። 27 የሱሳራ ናምኡ ፓንጋታ እሱዋ እያፐ ኡሻቻ ባጋራ ሀንኩዋ እያፐ ሀድርሳ ባጋራ ማስቃለ ቦላ ካቅዶሶና። 28 ጌሻ ማፃፋይ፥ “ኢታባ ኦꬅዳ አሳታራ እ ፓይደትስ” ጌተትዳይስ ፖለትስ። *

29 ኦገራ አꬍያ አሳይ የሱሳ ካꬍድ፥ ባንታ ሁጵያ ቃꬅድ ጫይዶሶና፤ “ሄኮ! ፆሳ ኬꬃ ላላዳ ሄꬑ ጋላሳ ግዶን ኬፀይሶ፥ ነ ሁጵያ አሻ፤ * 30 አነ ማስቃልያ ቦላፈ ዎꬋ” ያግዶሶና።

31 ሄሳዳካ፥ ካህነ ሀላቃት ህግያ ታማርሰይሳታራ እስፈ የሱሳ ቶችድ፥ “ሀራታ አሽስ፥ ሽን ባና አሻናዉ ዳንዳኤና፤ 32 ኑኒ በእድ አማናና መላ ክርስቶስ፥ እስራኤለ ካዎይ፥ አነ ማስቃለ ቦላፈ ሀእ ዎꬎ” ያግዶሶና። ቃስ ሀር አቶሽን፥ እያራ ማስቃለ ቦላ ካቀትዳይሳትካ እያ ቶችዶሶና።

የሱሳ ሀይቁዋ

(ማቶ 27:45-56፤ ሉቃ 23:44-49፤ ዮሀ 19:28-30)

33 ኡሱፑን ሳተፐ ዶምድ፥ ኡዱፉን ሳተ ጋካናዉ ቢታ ኡባይ ꬉምስ። 34 ኡዱፉን ሳተን የሱሲ፥ “ኤሎሄ፥ ኤሎሄ፥ ላማ ሳባቅታኒ?” ያግድ ዋስስ። ሄሳ ጉሳይ፥ “ታ ፆሳዉ፥ ታ ፆሳዉ፥ ታና አይስ አጋዲ?” ጉሱ። *

35 ሄሳን ኤቅዳ አሳፐ እሶይ እሶይ ሄሳ ስእድ፥ “ሄኮ፥ ኤልያሳ ፄጌስ” ያግስ። 36 ሄ አሳፐ እሶይ ዎፅድ፥ እስፖንጀን ጫላ ዎይነ ኩንꬅስ፤ ሄሳ ፃምአ ፄራን ዎꬅድ፥ “ናግተ፤ ኤልያስ ማስቃለ ቦላፈ እያ ዎꬍሳናዉ ያነኮ አነ በኦስ” ያግድ የሱሳ ዶናኮ ኡሻናዉ ሺሽስ። *

37 የሱሲ ባ ቃላ ꬎቁ ኦꬅ ዋስድ፥ ሀይቅስ።

38 ፆሳ ኬꬃን ካቀትዳ ማጋራጆይ ቆሞፈ ዱገ ጋካናዉ፥ ናምኡ ከይድ ዳከት ዎꬍስ።* 39 ማስቃልያፐ ስንꬃ ባጋራ ያን ኤቅዳ እስ ማቶ ሀላቃይ፥ የሱሲ ዋንድ ሀይቅዳኮ በእዳ ዎደ፥ “ሀ ኡራይ ቱማ ፆሳ ናአ” ያግስ።

40 ሄሳ ሃሆን ኤቅድ በእያ ጉꬃ ማጫሳት ደኦሶና። ኤንታ ግዶን ማግደላ ማይራማ፥ ካሉዋ ያይቆባነ ዮሳ አይያ ማይራማነ ሳሎማ ደኦሶና። 41 ሄ ማጫሳት የሱሲ ጋልላን ደእያ ዎደ እያ ካልዳይሳታነ እያ ሞክዳይሳታ ቃስ የሱሳራ እስፈ የሩሳላመ ብዳ ሀራ ዳሮ ማጫሳት ያን ደኦሶና። *

የሱሲ ሞገትስ

(ማቶ 27:57-61፤ ሉቃ 23:50-56፤ ዮሀ 19:38-42)

42-43 ሳእ ኦማርስዳ ዎደ፥ ሺቅዳ አሳን ቦንቸትዳ አይሁደ ሻንጎታፐ እሶይ፥ ዮሰፋ ጌተትያ ኡራይ፥ ፆሳ ካዎተꬃይ ያናይሳ ናግሸ ደኤይስ፥ አርማተ ካታማ አስ ደኤይስ ይስ። ዎንተ ሳምባታስ ጊገትያ ጋላስ ግድዳ ግሾ፥ ዮሰፍ ምንድ ጵላፆሳኮ ብድ፥ የሱሳ አሀ ኤካናዉ ዎስስ። 44 ጵላፆስ፥ የሱሲ ሀይቅዳይሳ ስእዳ ዎደ ማላለትስ፤ ማቶ ሀላቃ ፄግድ፥ “እ ሀይቅድ ጋምእዴ?” ያግድ ኦይችስ። 45 ጵላፆስ፥ የሱሲ ሀይቅዳይሳ ማቶ ሀላቃፐ ስእድ እያ አሀ ዮሰፋስ እሚስ። 46 ዮሰፍ ሞጎ አፍላ ሻምስ፤ የሱሳ አሀ ማስቃልያፐ ዎꬅድ፥ አፍላን ፃፅድ፥ ሹቻፈ ዎጨትዳ ዱፎን እያ አሀ ሞግስ። ቃስ ሄ ዱፉዋ ዶናን ግታ ሹቹ ጎንዶርስድ ዎꬅስ። 47 ማግደላ ማይራማነ ዮሳ አይያ ማይራማ የሱሳ አሀ ኤንቲ አዉን ዎꬅያኮ በኦሶና።

16

የሱሳ ሀይቆፐ ደንዱዋ

(ማቶ 28:1-8፤ ሉቃ 24:1-12፤ ዮሀ 20:1-10)

1 ሳምባት አꬍዳፐ ጉየ፥ ማግደላ ማይራማ፥ ያይቆባ አይያ ማይራማነ ሳሎማ ብድ፥ የሱሳ አሀ ትያናዉ ሽቶ ሻምዶሶና። 2 ዎጋ ዎደ ዎንታ ዳሮ ጉራ ፃልቀይ ጫርሽን፥ ዱፎ ብዶሶና። 3 ኤንቲ ባንታ ግዶን እሶይ እሱዋራ፥ “ዱፉዋ ዶናፐ ኑስ ሹቻ ኦኔ ጎንዶርስድ ድጋናይ?” ያግድ ኦደትዶሶና።

4 ኤንቲ ፄልያ ዎደ ሄ ዳሮ ግታ ሹቻይ ጎንዶረትድ ክችዳይሳ በእዶሶና። 5 የሱሲ ሞገትዳ ዱፉዋ ግዶ ገልያ ዎደ እስ ፓንꬃ አደይ ቦꬃ ማኦ ማእድ፥ ኡሻቻ ባጋራ ኡትዳይሳ በእድ ዳጋምዶሶና።

6 ሽን እ ኤንታኮ፥ “ዳጋሞፍተ፤ ማስቃልያ ቦላ ካቀትዳ፥ ናዝረተ የሱሳ ህንተ ኮየይሳ ታኒ ኤራይስ። እ ሀይሳን ዴና፥ ሀይቆፐ ደንድስ። ኤንቲ እያ ሞግዳ በሳ ሀይሳ በእተ። 7 ሀእ ብድ የሱሳ ታማረታስነ ጰፅሮሳስ፥ ‘የሱሲ ህንተፈ ስንꬃትድ ጋልላ ቤስ። እ፥ ህንተዉ ኦድዳይሳዳ ህንተ እያ ያን በአና’ ያግድ ኦድተ” ያግስ። *

8 ማጫሳት ያሻን ኮኮርሸ ዱፎፐ ከይድ ባቃትዶሶና። ቃስ ኤንቲ ያይዳ ግሾ፥ ሄሳ ኦደስካ አይኮካ ኦድቦኮና። *

የሱሲ ማግደላ ማይራምስ ቆንጭስ

(ማቶ 28:9-10፤ ዮሀ 20:11-18)

9 የሱሲ ሀይቆፐ ደንድዳፐ ጉየ፥ ዎጋ ጋላስ ዎንታ፥ ላፑን ቱና አያናታ ከስዳ ማግደላ ማይራምስ ኮይሮትድ በንትስ። 10 እያ ባዳ ካሰ እያራ ደኤይሳታስ፥ ኤንቲ አዛንሸነ ዬክሸ ደእሽን ኦዳሱ። 11 ሽን የሱሲ ፓፃ ደኤይሳነ እዉ በንትዳይሳ ኤንቲ ስእዳ ዎደ እያ ገይሳ አማንቦኮና።

የሱሲ ናምኡ ታማረታስ ቆንጭስ

(ሉቃ 24:13-35)

12 ሄሳፈ ጉየ፥ ኤንታፈ ናምአት ካታማፐ ከይድ ብሽን፥ ኦገ ቦላ የሱሲ ካሰፐ ዱማትድ ኤንታዉ በንትስ። 13 ኤንቲ ጉየ ስሚድ፥ ሀራታስ ኦድዶሶና፥ ሽን ሀራትካ ኤንታ ኦዳ ቱማ ግቦኮና።

የሱሲ ታማነ እስ ታማረታስ ቆንጭስ

(ማቶ 28:16-20፤ ሉቃ 24:36-49፤ ዮሀ 20:19-23፤ ሀዋ 1:6-8)

14 ጉየፐ ታማነ እስ እያ ታማረት ካꬅ ምሽን፥ የሱሲ ኤንታዉ በንትስ። ኤንታዉ አማኖይ ባይና ግሾነ ሀይቆፐ እ ደንድዳይሳ በእዳ አሳይ ኦድን፥ ኤንቲ አማኖና እፅዳ ግሾ እ ኤንታ ቦርስ።

15 እ ኤንታኮ፥ “ቢታ ኡባ ብድ አሳ ኡባስ ዎንገላ ኦድተ። * 16 አማነይነ ፃማቀተይ አታና፥ ሽን አማኖናይ ፕርደታና። 17 አማነይሳታስ ሀ ማላታት እመታና። ኤንቲ ታ ሱንꬃን ቱና አያናታ ከሳና፥ ኦራꬃ ዶናን ኦደታና። 18 ኤንቲ ሾሹ ኦይክኮካ ዎይኮ ዎꬍያባ ኡይኮካ ኤንታ ቆሄና። ቃስ ኤንቲ ባንታ ኩሽያ ሀርጋንቾታ ቦላ ዎꬅድ ኤንታ ፓꬃና” ያግስ።

የሱሲ ፑደ ሳሎ ብስ

(ሉቃ 24:50-53፤ ሀዋ 1:9-11)

19 ጎዳይ የሱሲ ታማረታራ ኦደትዳፐ ጉየ፥ ፑደ ሳሎ ከይስ፤ ፆሳፈ ኡሻቻ ባጋራ ኡትስ። * 20 እያ ታማረት ብዳ በሳ ኡባን ቃላ ኦድዶሶና። ጎዳይካ ኤንታራ እስፈ ኦꬄስ። ኤንቲ ኦድያ ቃላይ ቱማ ግድዳይሳ ፆሳይ ኤንታዉ እምያ ማላታታን ኤርስስ።

* 1:2 ምልክ 3:1.

* 1:3 እሳ 40:3.

* 1:6 2 ካዎ 1:8.

* 1:11 መ 22:2፤ ማዝ 2:7፤ እሳ 42:1፤ ማቶ 3:17፤ 12:18፤ ማር 9:7፤ ሉቃ 3:22.

* 1:15 ማቶ 3:2.

* 1:22 ማቶ 7:28.

* 1:39 ማቶ 4:23፤ 9:35.

* 1:44 ሌወ 14:1.

* 2:23 ዛረ 23:25.

* 2:25 1 ሳሜ 21:1-6.

* 2:26 ሌወ 24:9.

* 3:9 ማር 4:1፤ ሉቃ 5:1-3.

* 3:14 ሀዋረ፦ ሀዋረ ጉሳይ ኪተትዳይሳ ጉሱ።

* 3:22 ማቶ 9:34፤ 10:25.

* 3:29 ሉቃ 12:10.

* 4:1 ሉቃ 5:1.

* 4:12 እሳ 6:9.

* 4:21 ማቶ 5:15፤ ሉቃ 11:33.

* 4:22 ማቶ 10:26፤ ሉቃ 12:2.

* 4:25 ማቶ 13:12፤ 25:29፤ ሉቃ 19:26.

* 4:29 እዩ 3:13.

* 6:4 ዮሀ 4:43.

* 6:8 ሉቃ 10:4-11.

* 6:11 ሀዋ 13:51.

* 6:13 ያይ 5:14.

* 6:14 ማቶ 16:14፤ ማር 8:28፤ ሉቃ 9:19.

* 6:18 ሉቃ 3:19-20.

* 6:34 ታይቦ 27:17፤ 1 ካዎ 22:17፤ ህዝ 34:5፤ ማቶ 9:36.

* 7:6 እሳ 29:13.

* 7:10 ከሳ 20:12፤ ዛረ 5:16፤ ከሳ 21:17፤ ሌወ 20:9.

* 8:11 ማቶ 12:38፤ ሉቃ 11:16.

* 8:12 ማቶ 12:39፤ ሉቃ 11:29.

* 8:15 ሉቃ 12:1.

* 8:18 ኤርም 5:21፤ ህዝ 12:2፤ ማር 4:12.

* 8:28 ማር 6:14.

* 8:34 ማቶ 10:38፤ ሉቃ 14:27.

* 8:35 ማቶ 10:39፤ ሉቃ 17:33፤ ዮሀ 12:25.

* 9:2 2 ጰፅ 1:17-18.

* 9:8 ማቶ 3:17፤ ማር 1:11፤ ሉቃ 3:22.

* 9:11 ምልክ 4:5፤ ማቶ 11:14.

* 9:34 ሉቃ 22:24.

* 9:35 ማቶ 20:26.

* 9:37 ማቶ 10:40፤ ሉቃ 10:16፤ ዮሀ 13:20.

* 9:40 ማቶ 12:30፤ ሉቃ 11:23.

* 9:41 ማቶ 10:42.

* 9:43-44 ማቶ 5:30.

* 9:47 ማቶ 5:29.

* 9:48 እሳ 66:24.

* 9:50 ማቶ 5:13፤ ሉቃ 14:34.

* 10:4 ዛረ 24:1.

* 10:6 መ 1:27፤ 5:1.

* 10:7 መ 2:24.

* 10:11 ማቶ 5:32፤ 2 ቆሮ 7:10-11.

* 10:15 ማቶ 18:3.

* 10:19 ከሳ 20:12-16፤ ዛረ 5:16-20.

* 10:31 ማቶ 20:16፤ ሉቃ 13:30.

* 10:38 ሉቃ 12:50.

* 10:42 ሉቃ 22:25-26፤ ማቶ 23:11፤ ማር 9:35፤ ሉቃ 22:26.

* 11:9 ሆሳና፦ ማቶ 21:9 በእተ።

* 11:9 ማዝ 118:25.

* 11:17 እሳ 56:7፤ ኤርም 7:11.

* 11:23 ማቶ 17:20፤ 2 ቆሮ 13:2.

* 12:1 እሳ 5:1.

* 12:10-11 ማዝ 118:22-23.

* 12:18 ሀዋ 23:8.

* 12:19 ዛረ 25:5.

* 12:26 ከሳ 3:6.

* 12:28 ሉቃ 10:25-28.

* 12:29 ዛረ 6:4-5.

* 12:31 ሌወ 19:18.

* 12:32 ዛረ 4:35.

* 12:33 ሆሰ 6:6.

* 12:34 ሉቃ 10:25-28.

* 12:36 ማዝ 110:1.

* 13:9 ማቶ 10:17-20፤ ሉቃ 12:11-12.

* 13:13 ማቶ 10:22.

* 13:14 ዛረ 9:27፤ 11:31፤ 12:11.

* 13:15 ሉቃ 17:31.

* 13:19 ዛረ 12:1፤ ቆን 7:14.

* 13:24 እሳ 13:10፤ ኤርም 2:10.

* 13:25 እሳ 34:4፤ ቆን 6:13፤ ኤርም 2:10.

* 13:26 ዛረ 7:13፤ ቆን 1:7.

* 13:32 ማቶ 24:36.

* 13:34 ሉቃ 12:36.

* 14:1 ከሳ 12:1.

* 14:3 ሉቃ 7:37.

* 14:5 ሄꬑ ፄቱ ድናረ፦ እስ አሳስ ላይꬃን ጭገትያ ሎኦ ዳሞዘፐ ቦላ ግድያ ሚሸ።

* 14:7 ዛረ 15:11.

* 14:18 ማዝ 41:9.

* 14:27 ዛካ 13:7.

* 14:28 ማቶ 28:16.

* 14:49 ሉቃ 19:47፤ 21:37.

* 14:57-58 ዮሀ 2:19.

* 14:62 ዳነ 7:13.

* 14:64 ሌወ 24:15.

* 15:21 ሮመ 16:13.

* 15:28 እሳ 53:12.

* 15:29 ማዝ 22:7፤ 109:25፤ ማር 14:58፤ ዮሀ 2:19.

* 15:34 ማዝ 22:1.

* 15:36 ማዝ 69:21.

* 15:38 ከሳ 26:31.

* 15:41 ሉቃ 8:2-3.

* 16:7 ማቶ 26:32፤ ማር 14:28.

* 16:8 እስ እስ በን ማፃፋት ማርቆሳ ዎንገላ ፓይዶ 8 ቦላ ኤሶሶና። ቃስ እስ እስ ማፃፋት ፓይዶ 9-20 ጋካናዉ ደእያ ቆፋ ጉጆኮና። ግዶሽን፥ ፓይዶ 8 ካልድ ደእያ ጉጆሶና። ሄስካ [ማጫሳት ብድ፥ ኪታንቾይ ኦድዳባ ኡባ ጰፅሮሳስነ እያራ ደኤይሳታስ ቃንꬃን ኦድዶሶና። ሄሳፈ ጉየ፥ የሱሲ ባ ታማረታ ጌሽነ መርና አቶተꬃ ዎንገላ ኪታ ዶሎሀፐ ዉሎሀ ጋካናዉ ኪትስ።]

* 16:15 ሀዋ 1:8.

* 16:19 ሀዋ 1:9.

ሉቃሳ ዎንገላ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

ሉቃስ ፃፍዳ

የሱስ ክርስቶሳ ዎንገላ

ጋꬃ ቆፋ

ሉቃስ የሱሲ ዶርዳ ታማነ ናምኡ ሀዋረታ ግዶን ዴና። ሉቃሳ ዎንገላይ፥ የሱሲ ኮይሮ ናበታ ዶናን ያና ጌተትድ ኦደትዳይሳ፥ እስራኤለት ናግሸ ደእያ “ክርስቶሳ” ግደይሳነ አሳ ኮቸ ኡባ አሻናዉ ደኤይ እያ ግደይሳ ቆንጭሴስ። ሉቃስ ባ ማፃፋን፥ የሱሲ፥ “ማንቆታስ ዎንገላ ሳባካናዉ” ባ አዋፐ ኪተትዳይሳነ ሄ ዎንገላይ አሳይ ደእያ ዱማ ዱማ መቱዋፐ ከሰይሳ ግደይሳ ኦዴስ። ሉቃሳ ዎንገላ ግዶን፥ የሱሳ ዩሳባ ኦድያ ኮይሮ ሸምፖታንነ የሱሲ ሳሎ ብዳይሳ ኦድያ ዉርሰꬃ ሸምፖታን ቆንጭድ ኦደትዳይ ኡፋይሳባ። የሱሲ ሳሎ ብዳፐ ጉየ አማኖይ ዋንድ ድጭዳኮነ ዳልግዳኮ ኦድያ ታርክያ ሀ ዎንገላ ፃፈይ ሀዋረታ ኦሶ ማፃፋን ፃፍስ።

ኪታንቾታ ማዝሙርያ፥ የሱሲ የለትዳ ዎደ ሄንꬃቾት ብድ እያ በእዳይሳ ኦድያ ታርከይ ደኤይ ሉቃሳ ዎንገላና። ቃስ የሱሲ ናአተꬃን ፆሳ ኬꬅ ብዳይሳ፥ ቃትያ ሳማረ አድያባነ ꬋይድ በንትዳ ናአባ ኦድያ ታርከይ፥ ሉቃሳ ዎንገላ ፃላላን በንትያ ታርከ። ዎሳባይ፥ ጌሻ አያናባይ፥ ማጫሳስ እመትዳ በሳይነ ፆሲ ናጋራ አቶ ገይስ፥ ሉቃሳ ዎንገላን ጋፃፐ ጋፃ ጋካናዉ ደእያ ዋና ቆፋታ።

ማፃፋ አይፈ ቆፋታ

ገሎ ቆፋ (1:1-4)

ፃማቅያ ዮሃንሳነ የሱሳ የለተꬅ (1:5—2:52)

ፃማቅያ ዮሃንሳ ኦሱዋ (3:1-20)

የሱሳ ፅንቃተነ ፓጨተꬅ (3:21—4:13)

የሱሲ ጋልላን ኦꬅዳ ኦሱዋ (4:14—9:50)

ጋልላፐ የሩሳላመ ጋካናዉ (9:51—19:27)

የሩሳላመ ሄራን አꬅዳ ዉርሰꬃ ሳምንታ (19:28—23:56)

ሀይቆፐ ደንዶ፥ አሳስ በንቶነ ሳሎ ቡሱ (24:1-53)

1

1 ቦንቾ ተዎፍሎሳ፥ ኑ ግዶን ፖለትዳባስ ዳሮት፥ ባንታዉ ዳንዳኤትዳ መላ ፃፍዶሶና። 2 ሄ ታርክያ ኤንቲ ፃፍዳይ ኮይሮፐ ዶምድ አይፈ ማርካትነ ቃላ ሀጋዘይሳት ኑስ ኦድዳይሳ። 3 ታካ ታ ባጋራ ኮይሮፐ አኬካ ፄልዳፐ ጉየ፥ ሄ ታርክያ ሀኖታ ማራያዳ ነዉ ፃፎይ ሎኦ ግድድ በንትስ። 4 ሄስካ፥ ነ ታማርዳባይ ቱማ ግደይሳ ኤርሳናሳ።

ፃማቅያ ዮሃንሳ የለተꬅ

5 ይሁዳ ካዋ ሄሮዲሳ ዎደ አብያ ያራፐ ግድዳ ዛካርያሳ ጌተትያ አይሁደ ካህነይ ደኤስ። እያ ማችያካ አሮና ሼሻፐ። እ ሱንꬃይካ ኤልሳቤፆ። * 6 ናምአይካ ጎዳ ዎጋነ ኪታ ኡባ ናግድ ቦረይ ባይና ፆሳ ስንꬃን ፅሎተꬃን ደእዶሶና። 7 ሀኖፐ አትሽን፥ ኤልሳቤፃ ማይንꬅ ግድዳ ግሾ ኤንታዉ ናእ ባዋ፤ ናምአይካ ቃስ ጭምዶሶና።

8 እስ ጋላስ ዛካርያስ ባ ግሹዋ ማራን ፆሳ ስንꬃን ካህነተꬃን ሀጋዜስ። 9 ካህነተꬃ ዎጋን ፆሳ ኬꬅ ገልድ እፃነ ጩይሳናዉ እያ ሳም ጋክስ። 10 እፃነይ ጩያ ዎደ አሳይ ካረን ዎሴስ።

11 ጎዳ ኪታንቾይ ያርሾ ያርሽያ በሳፈ ኡሻቻ ባጋራ ኤቅድ በንትስ። 12 ዛካርያስ እያ በእዳ ዎደ ዳጋምድ ዳሮ ያይስ። 13 ሽን ኪታንቾይ እያኮ፥ “ዛካርያሳ ያዮፋ፤ ነ ዎሳይ ስኤትስ። ነ ማችያ ኤልሳቤፃ አደ ናአ የላና፥ እያ ዮሃንሳ ጋዳ ነ ሱንꬃና። 14 እ ነዉ እንጀነ ኡፋይስ ግዳና፤ ዳሮት እያ የለተꬃን ኡፋይታና። 15 ጎዳ ስንꬃን እ ግታ ግዳና፤ ዎይነ ኡሽ ግድን ሀራ ማꬆይያ ኡሻ ኡየና። ባ አየ ኡሎን ደእሸ ጌሻ አያናን ኩማና። * 16 እስራኤለ አሳታፐ ዳሮታ ባንታ ጎዳ፥ ፆሳኮ ዛራና። 17 አዋታ ዎዛና ናይታኮ ዛራና፥ ኪተቶናይሳታ ፅሎታ ጭንጫተꬃኮ ዛራና መላ፥ ጎዳስ በሲያ ደረ ጊግሳናዉ ኤልያሳ አያናንነ ዎልቃን ጎዳ ስንꬃን ባና” ያግስ። *

18 ዛካርያስ ኪታንቹዋኮ፥ “ታ ሄሳ አይብን ኤራኔ? ታራነ ታ ማቸራ ጭምዳ” ያግስ።

19 ኪታንቾይ ዛሪድ፥ “ታኒ ፆሳ ስንꬃን ኤቅያ ጋብሬለ። ሀ ምሽራቹዋ ነዉ ኦዳናዉ ፆሳፈ ኪተታስ። * 20 ሄኮ፥ ዎድያ ናግድ ፖለትያ ታ ቃላ ነ አማኖና እፅዳ ግሾ፥ ሀይስ ፖለታና ጋካናዉ ኔኒ ሙመ ግዳና፥ ኦደታናዉካ ዳንዳአካ” ያግስ።

21 ሄ ዎደ ዛካርያስ ፆሳ ኬꬅ ገልድ ጋምእዳ ግሾ፥ አይብ ሀንደ ግድ አሳይ ካረን ናግሸ ጋምእስ። 22 እ ካረ ከይድ ኤንታና ኦድሳናዉ ዳንዳእቤና። ማል በሶፐ አትሽን፥ ኦደታናዉ ዳንዳኦናይሳ በእዳ ዎደ ቆንጨꬅ በእዳይሳ ኤርዶሶና።

23 ዛካርያስ ባ ሀጋዙዋ ፖልድ ሶ ስምስ። 24 ሄሳፈ ጉየ፥ እያ ማችያ ኤልሳቤፃ ቃንꬃታሱ። እቻሹ አጌና ኩመꬅ ባና ገንꬃዳ ጋምአሱ። 25 እያ፥ “ጎዳይ ባ ማሮታን ታ ቦርያ አሳ ግዶፈ ድጋናዉ በእድ ሀ ዎድያን ሀይሳ ኦꬅስ” ያጋሱ።

የሱሳ የለተꬃይ ኮይሮትድ ኦደትስ

26 ኤልሳቤፃ ቃንꬃትን ኡሱፑንꬆ አጌናን፥ ፆሳይ ኪታንቹዋ ጋብሬለ ጋልላ ቢታን ደእያ ናዝረተ ካታማ ኪትስ። 27 ካዋ ዳዊታ ሼሻፐ ግድዳ ዮሰፋ ጌተትያ ኡራስ ኦይሸትዳ ጌላኤኮ ኪትስ። ሄ ጌላእያ ማይራሞ ጌተታዉሱ። * 28 ኪታንቾይ ኢኮ ብድ፥ “ዳሮ ዶሰትዳረ፥ ሳሮይ ነዉ ግዶ፥ ፆሳይ ኔራ ደኤስ፤ ኔኒ አንጀትዳሮ” ያግስ።

29 ማይራማ እያ ኦዳን ዳሮ ዳጋማዳ፥ “ሀይስ አይብ ሳሮꬆ” ጋዳ ሄታሱ። 30 ኪታንቾይ ዛሪድ፥ “ማይራመ፥ ባቦፋ፤ ኔኒ ፆሳ ስንꬃን ሳባ ደማዳሳ። 31 ሄኮ ኔኒ ቃንꬃታና አደ ናአ የላና፥ እያ ሱንꬃ የሱሳ ጋዳ ሱንꬃና።* 32 እ ግታ ግዳና፥ ኡባፈ ቦላ ፆሳ ናኣ ጌተትድ ፄገታና። ጎዳ ፆሳይ እያ አዋ ዳዊታ አራታ እያዉ እማና። * 33 እ ያይቆባ ሼሻ ቦላ መርናዉ ካዎታና፤ እያ ካዎተꬃስ ዛው ባዋ” ያግስ።

34 ማይራማ ኪታንቹዋኮ፥ “ሄስ ዋንድ ሀናኔ? ታ አደ ኤርከ” ያጋሱ።

35 ኪታንቾይ ዛሪድ፥ “ጌሻ አያናይ ነ ቦላ ዎꬋና፥ ኡባፈ ቦላ ፆሳ ዎልቃይ ነ ቦላ ኩያታና። ሄሳ ግሾ፥ የለትያ ጌሻ ናአይ ፆሳ ናኣ ጌተታና። 36 ሄኮ፥ ነ ዳብያ ኤልሳቤፃ ባ ጭማተꬃ ላይꬃን አደ ናአ ቃንꬃታሱ። እያ ማይንꬅ ጌተትዳሮ፥ ሽን ሀእ ኡሱፑንꬆ አጌና ኦይካሱ። 37 ፆሳ ፆንያባይ ባዋ”* ያግስ።

38 ማይራማ፥ “ሄኮ፥ ታኒ ጎዳ አይልዉ፥ ነ ቃላዳ ታዉ ሀኖ” ያጋሱ። ሄሳፈ ጉየ፥ ኪታንቾይ ኢፐ ሻከትስ።

39 ማይራማ ሄ ሳምንታን ደንዳዳ ይሁዳ ቢታን ደእያ እስ ደረይ ዳርያ ካታማ ባሱ። 40 ዛካርያሳ ሶ ገላዳ ኤልሳቤፆ ሳሮꬃሱ። 41 ኤልሳቤፃ ማይራም ሳሮꬁዋ ስእዳ ዎደ እ ኡሉዋን ደእያ ናአይ ኡፋይሳን ጉፕስ። ኤልሳቤፃ ጌሻ አያናን ኩማዳ፥ 42 ባ ቃላ ꬎቁ ኦꬃዳ፥ “ኔኒ ማጫሳ ግዶፈ አንጀትዳሮ፥ ነ ቃንꬃትዳ ናአይካ አንጀትዳይሳ። 43 ሀኖሽን፥ ታ ጎዳ አየ፥ ኔኒ ታኮ ያና መላ ታኒ ኦኔ? 44 ሄኮ ነ ሳሮꬁዋ ታ ስእዳ ዎደ ታ ኡሉዋን ደእያ ናአይ ኡፋይሳን ጉፕስ። 45 ጎዳይ ፖላና ግድ እምዳ ቃላ አማንዳራ፥ እያ አንጀትዳሮ” ያጋሱ።

ማይራም ማዝሙርያ

46 ማይራማ ሀይሳዳ ያጋሱ፦

“ታ ሸምፕያ ጎዳ ቦንቻዉሱ፥ *

47 ታ አያናይ ꬋልያ ፆሳን ኡፋይቴስ።

48 እ ባ አይለ ካዉሻተꬃ በእስ።

ሀችፈ ዶምድ የለተꬅ ኡባይ ታና አንጀትዳሮ ጋና። *

49 አይስ ጊኮ፥ ዎልቃማ ግድዳ እ፥ ታዉ ግታባ ኦꬅስ።

እያ ሱንꬃይ ጌሻ።

50 እያ ቦንቸይሳታ ቦላ፥

እያ ማሮተꬃይ መርናፐ መርና ጋካናሳ።

51 ባ ቀስያን ምኖባ ኦꬅስ፥

ባንታ ዎዛናን ኦቶርተይሳታ ላልስ።

52 ዎልቃማ ካዎታ አራታፐ ካዉሽስ፤

ባንታና ካዉሽዳይሳታ ካቦይስ። *

53 ኮሻትዳይሳታ ሎኦባን ካልስስ፥

ሽን ዱረታ መላ ኩሸ የድስ።

54 ባ ማሮታ ቆፕድ፥

ባ አይልያ እስራኤለ ማድስ።

55 ሄስካ ኑ አዋታስ ኦድዳ ቃላ፥

አብራሃመስነ እያ ሼሻስ ግዳይሳ መርናዉ ፖላናሳ”*

ያጋሱ።

56 ማይራማ ኤልሳቤፅ ማታን ሄꬑ አጌና መላ ጋምአዳ ባ ሶ ስማሱ።

ፃማቅያ ዮሃንሳ የለተꬃ

57 ኤልሳቤፅስ የሎ ቃማይ ጋክን አደ ናአ የላሱ። 58 እ ሾሮትነ እ ዳቦት ጎዳይ ግታ ማሮታ ኦꬅዳይሳ ስእድ፥ ኢራ እስፈ ኡፋይትዶሶና። 59 ሆስፑንꬃ ጋላሳን ዮጋ ናኣ ቃፃራናዉ ይዶሶና። እያ አዋ ሱንꬃን ዛካርያሳ ግድ ሱንꬃናዉ ኮይዶሶና። * 60 ሽን አይያ፥ “አካይ፥ ዮሃንሳ ጌተታናዉ በሴስ” ያጋሱ። 61 ኤንትካ፥ “ነ ዳቦታፐ ሀ ሱንꬃን ፄገትዳይ ኦንካ ባዋ” ያግዶሶና። 62 እያ አዋይ ኦና ግድ ሱንꬃነኮ ኤራናዉ ኮይድ እያ ማላ ኦይችዶሶና። 63 እ ፃፍያባ ኦይች ኤክድ፥ “እያ ሱንꬃይ ዮሃንሳ” ግድ ፃፍስ። ኡባይ እ ፃፍዳይሳ በእድ ማላለትዶሶና። 64 ኢራ ዛካርያሳ እንፃርሳይ ብለትስ፥ ፆሳ ጋላትሸ ኦደተꬅ ኦይክስ። 65 ሾሮት ኡባይ ያሻን ኩምዶሶና። ሀ ሀንዳባይ ደረይ ዳርያ ይሁዳ ቢታን ኦደትስ። 66 ሄሳ ስእዳ ኡባይ፥ “ሀ ናአይ አይ ሀናንደሻ” ግድ ባንታ ግዶን ኦደትዶሶና። ጎዳ ኩሸይ እያራ ደኤስ።

ዛካርያሳ ማዝሙርያ

67 ዮሃንሳ አዋይ ዛካርያስ ጌሻ አያናን ኩምድ ሀይሳዳ ያግድ ትንብተ ኦድስ።

68 “እስራኤለ ጎዳይ ጋላተቶ፥

ይድ ባ አሳ ዎዝስ።

69 ባ አይልያ ዳዊታ ኬꬃን

አቶተꬃ ካጭያ ደንꬅስ።

70 ሄስካ በን ዎደ ጌሻ ናበታ ዶናን ኦደትዳይሳ መላ፥

71 እያ አሾይ ኑ ሞርከታፐነ

ኑራ ኤቀትያ ኡባ ኩሽያፐ።

72 ሄሳ እ ኦꬅዳይ ኑ አዋታስ ባ ማሮታ በሳናስነ፥

ባ ጌሻ ጫቁዋ ናጋናሳ።

73 ኑ አዋ አብራሃመስ ጫቅዳ

ጫቁዋ ቆፓናስነ

74 ኑ ሞርከታ ኩሸፐ ከስድ

ያሽ ባይና እያ ሀጋዛና መላሳ።

75 ኑ ላይꬃ ኡባን ጌሻተꬃንነ ፅሎተꬃን

ባ ስንꬃን ኑና ኤሳናሳ።

76 ቃስ ላ ናአዉ፥ ኔኒ ኡባፈ ቦላ ፆሳ ናበ ጌተታና። *

ጎዳ ኦግያ ሎይꬃናዉ ነ እያ ስንꬃን ባና።

77 ኤንታ ናጋራይ ቁሸትን፥

ኤንቲ አቶተꬅ ደማናይሳ ነ ጎዳ ደርያስ ኦዳና።

78 ኑ ፆሳ ሎኦ ማሮተꬃፈ ደንዶይሳን

ዎንታ ፃልቀይ ኑስ ሳሉዋፐ ከይስ።

79 ሄስካ ꬉማንነ፥

ሀይቆ ኩያ ጋርሳን ደኤይሳታስ ፖእሳናሳ፥

ኑ ቶሁዋካ ሳሮ ኦግያኮ ዛራናሳ”

ያግስ።*

80 ናአይ ድጭስ፥ አያናን ምንስ፥ እስራኤለ አሳስ ቆንጫና ጋካናዉ መላ ቢታን ደእስ።

2

የሱሳ የለተꬃ

(ማቶ 1:18-25)

1 ሄ ዎደ ሮመ ቢታን ደእያ አሳ ኡባይ ታይበታና መላነ ሱንꬃይ ፃፈታና መላ ካዎይ አዉግስፆስ ኪትስ። 2 ሄስካ ቀረኖስ ሶረ ቢታ አይስያ ዎደ ኦሰትዳ ኮይሮ ታይቡዋ። 3 ሄሳ ግሾ፥ እስ እስ አስ ባ ሱንꬃ ፃፈታናዉ ባ የለትዳ ቢታ ብስ።

4 ዮሰፍካ ዳዊታ ኬꬃፈነ ያራፐ ግድዳ ግሾ፥ ጋልላ ናዝረተ ካታማፐ ደንድድ ዳዊታ ካታማ ግድዳ ይሁዳ ቤተለመ ብስ። 5 ብሸ፥ የላናዉ ዎደይ ዉርዳ እ ኦይች ዎꬅዳ፥ ማይራምራ ዎላ ፃፈታናዉ ብስ። 6 ኤንቲ ያን ደእሽን እዉ የሎ ዎደይ ጋክስ። 7 ባ ባይራ ናኣ የላሱ። ጩርቃራ ፃፃዳ እማꬅ አቅያ ኬꬃን በሲ ꬋይዳ ግሾ ዳራን መሄ ሙዝያ ጎንገን ዝንእሳሱ።

ሄንꬃንቾታነ ኪታንቾታ

8 ሄ ጋድያን ቃማ ዶርሳ ዉድያ ናግሸ ካረን አቅያ ሄንꬃንቾት ደኦሶና። 9 ጎዳ ኪታንቾይ ሀሳዮና ይድ ኤንታ ማታን ኤቅስ። ጎዳ ቦንቾይ ኤንታ ዩሹዋን ፖእስ፤ ኤንትካ ዎልቃማ ያሽ ያይዶሶና። 10 ሽን ኪታንቾይ፥ “ያዮፍተ! ሄኮ፥ አሳ ኡባስ ግድያ ግታ ኡፋይሳ ምሽራቹዋ ኤካዳ ያስ። 11 ሄስካ፥ ዳዊታ ካታማን አሸይስ ህንተዉ ሀች የለትስ። እ ጎዳ ክርስቶሳ። 12 ዞቃለ ናእ ጩርቃራ ፃፀትድ ጎንገን ዝንእዳይሳ ህንተ ደማና፤ ሄስካ ህንተዉ ማላ ግዶ” ያግስ።

13 ቆፖና ዳሮ ሳሎ ኪታንቾት ኪታንቹዋራ እስፈ ቆንጭድ፥

14 “ቦንቾይ ፆሳስ ꬎቃ ሳሉዋን፥

ሳሮይ ቢታ ቦላ ፆሳይ ዶስያ አሳስ ግዶ”

ያግድ ጋላትዶሶና።

15 ኪታንቾት ኤንታፈ ሻከትድ ሳሉዋ ከይዳፐ ጉየ ሄንꬃንቾት፥ “አነ ጎዳይ ኑስ ቆንጭስዳባነ ሀንዳባ በአናዉ ቤተለመ ቦስ” ያግዶሶና።

16 ኤንትካ ኤለስድ ብዶሶና። ማይራሞ፥ ዮሰፋነ ዞቃለ ናኣ ጎንገን ዝንእዳይሳ በእዶሶና። 17 በእ ስሚድ ናአባ ኤንታዉ ኦደቶይሳ፥ ቆንጭስድ ሄ በሳን ደእያ አሳስ ማርካትዶሶና። 18 ሄሳ ስእዳ ኡባይ ሄንꬃንቾት ኦድዳይሳን ማላለትዶሶና። 19 ማይራማ ሀንዳባ ኡባ ባ ዎዛናን ቆፓሸ ደአሱ። 20 ሄንꬃንቾት ኤንታዉ ኦደትዳይሳዳ ሀንን በእዶሶና። ሄሳ ግሾ፥ ባንታ ስእዳባስነ በእዳባ ኡባስ ፆሳ ቦንችሸነ ጋላትሸ ስምዶሶና።

የሱሳ ፆሳ ኬꬅ ኤፍዶሶና

21 ሆስፑንꬃ ቃማን፥ ቃፃሮ ዎደይ ጋክን፥ እ ቃንꬃታናፐ ስን ኪታንቾይ ዎꬅዳ ሱንꬃን የሱሳ ጌተትስ። * 22 ሙሰ ዎጋ መላ ኤንታ ጌሻተꬃ ዎደይ ፖለትዳፐ ጉየ ዮሰፋራነ ማይራምራ ዮጋ ናኣ ባንታ ጎዳስ እማናዉ የሩሳላመ ብዶሶና። 23 ሄስካ፥ ጎዳ ዎጋን፥ “አደ ግድዳ ባይራ ናእ ኡባይ ጎዳስ ዱማትዳይሳ ግዶ” ጌተትድ ፃፈትዳይሳ ፖላናሳ። * 24 ቃስ ጎዳ ዎጋን፥ ናምኡ ኩራቾ ዎይኮ ሆለ ያርሻናዉ ኤፍዶሶና። 25 ሄ ዎደ ጌሽነ አማኖራ ምኖ ግድዳ ስሞና ጌተትያ አስ የሩሳላመን ደኤስ። እ እስራኤለታ አቶተꬃ ናግሸ ደኤስ። ጌሻ አያናይካ እያ ቦላ ደኤስ። 26 ቃስ ክርስቶሳ በኦና ሀይቆናይሳ ጌሻ አያናይ እያዉ ቆንጭስን ኤርድ ደኤስ። 27 እ ሄ ጋላስ አያናይ ካለꬅን ፆሳ ኬꬅ ብስ። ናኣ አየራነ አዋራ ዎጋ ፖላናዉ ዮጋ ናኣ የሱሳ ኤክድ ገልዳ ዎደ፥ 28 ስሞን ሞክ ኤክድ ናኣ እድምድ፥

29 “ጎዳዉ ነ ታዉ ገልዳ ቃላ መላ፥

ሀእ ነ አይልያ ሳሮን ሞይዛ።

30 ታ አይፈይ አሳ ኡባ ስንꬃን ነ ጊግስዳ፥

31 ነ አሹዋ በእስ።

32 ሄስካ ካዎተꬃታ ኡባስ፥

ፆሳ ኦግያ ቆንጭስያ ፖኦ፥

ነ አሳ እስራኤለስካ ቦንቾ”

ያግድ ፆሳ ጋላትስ። *

33 ዮሰፋራነ ማይራምራ እያዉ ኦደትዳባን ማላለትዶሶና። 34 ስሞን ኤንታ አንጅስ። አየ ማይራምኮ፥ “ሄኮ ዳሮ አሳ ዎዛና ቆፋይ ቆንጫና መላ፥ እስራኤለን ደእያ ዳሮታስ ኤንታ ኩንደꬃስነ ደንዱዋስ ፆሳን ዶረትስ። 35 ቃስ ኤቀተይሳታስ ማላ ግዳና። ነ ሸምፑዋራካ ቃስ ማሽ አꬋና” ያግስ። 36 ቃስ አሴራ ያራፐ ግድዳ ፋኑኤላ ናእያ ሃና ጌተትያ ናበይ ደአዉሱ። እያ ዳሮ ጭማሱ፤ እያ ባ ኮይሮ አዝናራ ላፑን ላይꬅ ደአሱ። 37 እ አዝናይ ሀይቅን ሆስፑን ታማነ ኦይዱ ላይꬅ ግዳና ጋካናዉ ቃማነ ጋላስ ፓጨይ ባይና ዎሳንነ ፆማን ፆሳ ኬꬃን ሀጋዛሱ። 38 እያ ሄ ሳትያን ባዳ ፆሳ ጋላታሱ፤ የሩሳላመ ዎዘተꬃ ናግያ ኡባስ ዮጋ ናአባ ማርካታሱ። 39 ዮሰፋራነ ማይራምራ ጎዳ ህግያን ኪተትዳ ዎጋ ኡባ ፖልዳፐ ጉየ ጋልላ ቢታን ደእያ ባንታ ካታማ ናዝረተ ስምዶሶና። * 40 ናአይ ድጭሸነ ምንሸ ብስ። ጭንጫተꬃን ኩምስ፤ ፆሳ አꬎ ኬሀተꬃይ እያ ቦላ ደኤስ።

የሱሲ ፆሳ ኬꬃን

41 ዮሰፋራነ ማይራምራ ፓስካ ባኣለ ቦንቻናዉ ላይꬃን ላይꬃን የሩሳላመ ቦሶና። * 42 የሱሳስ ታማነ ናምኡ ላይꬅ ግድያ ዎደ ካሰ ሜዘትዳይሳዳ ባኣለ ቦንቻናዉ ብዶሶና። 43 ባልያ ቦንችዳፐ ጉየ ሶ ስምያ ዎደ ናአይ የሱሲ የሩሳላመን አትስ። ሽን ዮሰፋራነ ማይራምራ እ የሩሳላመን አቶይሳ ኤርቦኮና። 44 እ ሶ ስምያ አሳራ ዎላ ደእያ ዳንን ኤንቲ እስ ጋላሳ ኦገ ብዶሶና። እ ባይናይሳ ኤርዳፐ ጉየ ባንታ ዳቦታነ ላገታ ማታን ኮይዶሶና። 45 እ ያን ꬋይን ኮይሸ ጉየ የሩሳላመ ጋካናዉ ብዶሶና።

46 ሄꬑ ጋላሳፐ ጉየ ፆሳ ኬꬃን አስታማረታ ግዶን ኡትድ ኤንታባ ስእሸነ ኤንታ ኦይችሸ ደእሽን ደምዶሶና። 47 እያ ስእያ ኡባይ እያ አኬካንነ ዛሩዋን ማላለትዶሶና።

48 ሶ አሳይ እያ ደምዳ ዎደ ማላለትዶሶና። እያ አያካ፥ “ታ ናአዉ፥ አይስ ኑና ሀይሳዳ ኦꬃዲ? ነ አዋራነ ታራ ነና ኮይሸ ኡንኤትዳ” ያጋሱ።

49 የሱሲ ኤንታኮ፥ “ታና አይስ ኮዬቲ? ታ፥ ታ አዋ ኬꬃን ዳናዉ በሰይሳ ኤረከት” ያግስ። 50 ሽን እ ኤንታኮ ግዳባ ኤንቲ አኬክቦኮና።

51 ሄሳፈ ጉየ፥ ኤንታራ እስፈ ናዝረተ ካታማ ብስ። ኤንታዉ ኪተትሸ ደእስ። እያ አይያ ሄ ኡባ ባ ዎዛናን ዎꬃዳ ናጋሱ። 52 የሱሲ፥ ጭንጫተꬃን፥ ጌሳንነ ቴማን ፆሳ ስንꬃንነ አሳ ስንꬃን ድጭስ። *

3

ፃማቅያ ዮሃንስ ኦገ ፕቴስ

(ማቶ 3:1-12፤ ማር 1:1-8፤ ዮሀ 1:19-28)

1 ካዎይ ፅባርዮስ ሮመ ቢታን ካዎትን፥ ታማነ እቻሻንꬆ ላይꬃን፥ ጰንፀ ጵላፆስ ይሁዳ ሃርያ ዎደ፥ ሄሮዲስ ጋልላ ሃርያ ዎደ፥ እያ እሻ ፍልጶስ እፁርያሳነ ፅራኮንዶሳ ሃርያ ዎደ፥ ልሳንዮስ አብላንሳ ሃርያ ዎደ፥ 2 ሃናራነ ቃያፋራ ካህነ ሀላቃ ግድ ደእሽን፥ ፆሳ ቃላይ ዛካርያሳ ናኣ ዮሃንሳኮ መላ ቢታ ይስ። 3 ዮሃንስ፥ “ህንተ ናጋራፐ ስምተነ ፃማቀትተ። ፆሳይ ህንተ ናጋራ አቶ ጋና” ያግድ ታማርስሸ ዮርዳኖሰ ሻፋ ሄራን ደእያ ቢታ ኡባ ብስ። 4 ሄስካ ናበይ እሳያስ ባ ማፃፋን፥ *

“መላ ቢታን ባ ቃላ ꬎቁ ኦꬅድ፥

ዋስያ ኡራ ቃላይ፥

‘ጎዳ ኦግያ ጊግስተ፥

ሆሮጋካ ፕድ ኦꬅተ።

5 አፎ ኡባይ ኩማና፥

ዙማይነ ደረይ ዝቅ ጋና።

ዎበ ኦገይ ሉላና፥

ጊጎና ሆሮጋይ ቅንፅ ጋና።

6 አሾ ማእዳ ኡባይ፥

ፆሳ አሹዋ በአና’ ”

ግድ ፃፍዳይሳዳ ሀንስ።

7 ዮሃንስ፥ ባ ኩሸን ፃማቀታናዉ ይዳ አሳኮ፥ “ህንተኖ፥ ሾሻ ናይቶ ያናዉ ደእያ ሀንቁዋፈ አታና መላ ህንተና ዞርዳይ ኦኔ?* 8 ህዛ፥ ህንተ ስሙዋ ቆንጭስያ ሎኦ ኦሶ ኦꬅተ፥ ህንተ ዎዛናን፥ ‘ኑስ፥ ኑ አዋይ አብራሃመይ ደኤስ ግድ ጬቀቶፍተ።’ ሃ ስእተ፥ ሀ ሹቻታፐ ፆሳይ አብራሃመስ ናአ ከሳናዉ ዳንዳኤስ። * 9 ሄኮ፥ ቤፀይ ምꬃ ፃጶን ደኤስ። ህዛ፥ ሎኦ አይፈ አይፎና ምꬃ ኡባይ ቃንፀትድ ታማን የገታና” ያግስ። *

10 አሳይ፥ “ያትን ኑኒ አይ ኦꬅኖ?” ያግድ ኦይችዶሶና።

11 ዮሃንስ ዛሪድ፥ “ናምኡ አፍል ደእያ አስ ባይናይሳስ እሞ። ካꬅ ደኤይስ ባይናይሳስ እሞ” ያግስ።

12 ቃራፃ ቃንፅሰይሳት ፃማቀታናዉ ይድ፥ “አስታማርያዉ፥ ኑኒ አይ ኦꬅኖ?” ያግዶሶና። *

13 እ ዛሪድ፥ “ህንተ ቃንፅሳናዉ ኪተቶይሳፈ አꬅድ ኤኮፍተ” ያግስ። 14 ቃስ ዎታዳረት ይድ፥ “ኑኒ አይ ኦꬅኖ” ያግድ ኦይችዶሶና።

ዮሃንስ፥ “ኦደባካ ዎልቃን ዳፍድ ኤኮፍተ፥ ኦናካ ዎርዶን ሞቶፕተ፥ ህንተ ዳሞዘይ ህንተዉ ግዶ፤ ኡፋይትድ ደእተ” ያግስ።

15 አሳይ ክርስቶሳ ናግሸ ደእያ ግሾ፥ ዮሃንሳ፥ “እ ክርስቶሳ ግዳንደሻ?” ግድ ቆፕዶሶና። 16 ዮሃንስ ኡባስ ዛሪድ፥ “ታኒ ህንተና ሃꬃን ፃማቃይስ፥ ሽን ታፐ አꬍድ ዎልቃመይስ ያና። ታኒ እያ ጫማ ዎዶሩዋ ብላናዉ በሶና አስ። እ ህንተና ጌሻ አያናንነ ታማን ፃማቃና። 17 ዉዱማን ደእያ ካꬃ ፖሎ ጌሻናዉ ፕይ እያ ኩሸን ደኤስ። ጌሻ ካꬃ ባ ሻልያን ቆላና፤ ካልያ ꬋዮና ታማን ፁጋና” ያግስ።

18 ቃስ ዮሃንስ አሳ ዳሮ ዞረ ዞርድ ዎንገላ * ኦድስ።

19 ሽን ዮሃንስ ሄሮዲስ ባ እሻ ማችዉ፥ ሄሮድያዳ፥ ኤክዳ ግሾነ ሀራ ኢታ ኦሶታ ግሾ ሃንቄትዳ ዎደ፥ * 20 ሄሮዲስ ካሰይሳ ቦላ ሀራባ ኡባ ጉጅድ ዮሃንሳ ዎይነ ገልስስ።

የሱሳ ፃማቀተꬅ

(ማቶ 1:1-17፤ 3:13-17፤ ማር 1:9-11)

21 ዮሃንስ ቃሸታናፐ ስን አሳ ኡባ ፃማቅድ ስምን፥ ቃስ የሱሲካ ፃማቀትስ። እ ዎስሽን ሳሎይ ዶየትስ። 22 ጌሻ አያናይ ሆለዳ በንትሸ እያ ቦላ ኡትስ። ሳሎፐ “ታኒ ዶስያ ናአይ ነና፤ ነ ታና ኡፋይሳሳ” ግያ ቃላይ ይስ። *

23 የሱሲ ታማርሶ ኦይክያ ዎደ እያዉ ሀስታሙ ላይꬅ ግድሽን፥ አሳይ እያ ዮሰፋ ናአ ግድ ቆፕስ።

ዮሰፍ ኤለ ናአ፥ 24 ኤለይ ማታ ናአ፥

ማት ሌወ ናአ፥ ሌወይ ማልካ ናአ፥

ማልክ ዮና ናአ፥ ዮን ዮሰፋ ናአ፥

25 ዮሰፍ ማታታ ናአ፥ ማታት አሞፀ ናአ፥

አሞፀይ ናሆመ ናአ፥ ናሆመይ አስሊመ ናአ፥

አስሊመይ ናገ ናአ፥ 26 ናገይ ማኣተ ናአ፥

ማኣተይ ማታታ ናአ፥ ማታት ሳማየ ናአ፥

27 ሳማየይ ይሁዳ ናአ፥ ይሁድ ዮናና ናአ፥ ዮናነይ ራሰ ናአ፥

ራሰይ ዛሩባበላ ናአ፥ ዛሩባበል ሳላትያላ ናአ፥

ሳላትያል ኔራ ናአ፥ 28 ኔር ማልካ ናአ፥

ማልክ ሀደ ናአ፥ ሀድ ቆሳማ ናአ፥

ቆሳም ኤልሞዳና ናአ፥ ኤልሞዳን ኤራ ናአ፥

29 ኤር ዮሰአ ናአ፥ ዮሰእ አላዛራ ናአ፥

አላዛር ዮራመ ናአ፥ ዮራመይ ማታ ናአ፥

ማታ ሌወ ናአ፥ 30 ሌወይ ስሞና ናአ፥

ስሞን ይሁዳ ናአ፥ ይሁድ ዮሰፋ ናአ፥

ዮሰፍ ዮናና ናአ፥ ዮናነይ ኤልያቄመ ናአ፥

31 ኤልያቄም ማልያ ናአ፥ ማልይ ማይናነ ናአ፥

ማይናነይ ማታ ናአ፥ ማት ናታና ናአ፥

ናታን ዳዊታ ናአ፥ 32 ዳዊቲ እሰየ ናአ፥

እሰየይ እዮቤዳ ናአ፥ እዮቤድ ቦኤዛ ናአ፥

ቦኤዝ ሳልሞና ናአ፥ ሳልሞና ናአሶና ናአ፥

33 ናአሶን አምናዳበ ናአ፥ አምናዳበይ ራመ ናአ፥ ራመይ አርነ ናአ፥

አርነይ አስሮመ ናአ፥ 34 አስሮመይ ፋረሳ ናአ፥

ፋረስ ይሁዳ ናአ፥

ይሁድ ያይቆባ ናአ፥

ያይቆብ ይሳቃ ናአ፥ ይሳቅ አብራሃመ ናአ፥

አብራሃመይ ታራ ናአ፥ 35 ታር ናኮራ ናአ፥

ናኮረይ ሳሩጋ ናአ፥ ሳሩግ ረሁ ናአ፥

ረሁይ ፋለቃ ናአ፥ ፋለቅ ኤቤራ ናአ፥

ኤቤሮይ ሴላ ናአ፥ 36 ሴል ቃይናማ ናአ፥

ቃይናም አርፋክሳደ ናአ፥ አርፋክሳድ ሴማ ናአ፥

ሴም ኖሄ ናአ፥ ኖሄይ ላመሀ ናአ፥

37 ላመህ ማቱሳላ ናአ፥ ማቱሳል ሄኖከ ናአ፥

ሄኖከይ ያረዳ ናአ፥ ያረድ ማላልኤላ ናአ፥

ማላልኤል ቃይናና ናአ፥ 38 ቃይናን ሄኖሳ ናአ፥

ሄኖስ ሴታ ናአ፥ ሴት አዳመ ናአ፥

አዳመይ ፆሳ ናአ።

4

የሱሲ ፓጨተꬅ

(ማቶ 4:1-11፤ ማር 1:12-13)

1 የሱሲ ጌሻ አያናን ኩምድ ዮርዳኖሰ ሻፋፐ ስምዳ መላ አያናይ እያ መላ ብታ ኤፍስ። 2 ያን ኦይታሙ ጋላስነ ቃማ ፃላሄን ፓጨትስ። ሄ ጋላሳታን አይኮካ ሞና ጋምእዳ ግሾ ዉርሰꬃን ኮሻትስ።

3 ፃላሄይ እያኮ፥ “ኔኒ ፆሳ ናአ ግድኮ አነ ሀይስ ሹቻይ ኡይꬁ ግዶ ጋዳ ኪታ” ያግስ።

4 የሱሲ ዛሪድ፥ “አስ ኡይꬃ ፃላላን ዴና ጌተትድ ፃፈትስ” ያግስ። *

5 ሄሳፈ ጉየ፥ ፃላሄይ የሱሳ አዱሳ ደረ ቦላ ከስድ ሀ አላምያ ካዎተꬃታ አይፈ ቅጵ ዛራናዉ በስስ። 6 ፃላሄይ፥ “ሀ ኡባስ ማታይነ ቦንቾይ ታዉ እመትስ። ታኒ ዶስዳ ኦደስካ እምያ ግሾ ነዉ እማና። 7 ሄሳ ግሾ፥ ኔኒ ታዉ ጎይንኮ ኡባይ ነዉ ግዳና” ያግስ።

8 የሱሲ ዛሪድ፥ “ነ ጎዳ፥ ነ ፆሳ፥ እያ ፃላላ ጎይና ጌተትድ ፃፈትስ” ያግስ። *

9 ዉርሰꬃን ፃላሄይ የሱሳ የሩሳላመ ኤፍድ ፆሳ ኬꬃስ ሁጵያ ቦላ ኤስድ፥ “ኔኒ ፆሳ ናአ ግድኮ አነ ዱገ ሳአን ነና የጋ። 10 አይስ ጊኮ፥

“ ‘ነና ናግያ ኪታንቾታ

ፆሳይ ነ ግሾ ኪታና። *

11 ኤንቲ ነ ቶሆይ ሹቻን ꬉበቶና መላ፥

ባንታ ኩሽያን ꬎቁ ኦꬅድ ነና ደንꬃና’ ጌተትድ ፃፈትስ”

ያግስ።

12 የሱሲ ዛሪድ፥ “ነ ጎዳ ፆሳ ፓጮፋ ጌተትድ ፃፈትስ” ያግስ። *

13 ፃላሄይ የሱሳ ፓጭያ ዉርስዳፐ ጉየ ሀራ እንጀ ዎደ ደማና ጋካናዉ እያፐ ሻከትስ።

የሱሲ ጋልላን ታማርሶ ዶመꬃ

(ማቶ 4:12-17፤ ማር 1:14-15)

14 የሱሲ አያና ዎልቃን ኩምድ ጋልላ ስምስ። እያ ሱንꬃይ ሄራን ደእያ ቢታ ኡባን ከይስ። 15 እ አይሁደ ዎሳ ኬꬅ ገልድ ታማርስስ፤ አሳ ኡባይ እያ ጋላትዶሶና።

16 ያፐ እ ድጭዳ ካታማ ናዝረተ ይስ። ካሰ ሜዘትዳይሳዳ ሳምባታ ጋላስ አይሁደ ዎሳ ኬꬅ ገልስ። ናባባናዉካ ደንድ ኤቅስ። 17 ናብያ እሳያሳ ማፃፋይ እያዉ እመትን፥ ዶይድ፥ ሀይሳዳ ያግድ ፃፈትዳይሳ ደምስ፦

18 “ጎዳ አያናይ ታ ቦላ ደኤስ፥

ማንቆታስ ዎንገላ ኦዳና መላ

ፆሳይ ታና ዶርስ።

ቃሸትዳይሳታስ ብለተꬅ፥

ቆቅዳይሳታ ፄልሳናስነ

ኡንኤትዳይሳታ ብርሻና መላ፥ *

19 ፆሳይ ኬሀናዉ ቆፕዳ ላይꬃ ኦዳና መላ ታና ኪትስ”

ያግስ።

20 ሄሳፈ ጉየ፥ ማፃፋ ፃፅድ ሀጋዘይሳስ እምድ ታማርሳናዉ ኡትስ። አይሁደ ዎሳ ኬꬃን ደእያ አሳት ኡባይ ጫድ ፄሎሶና። 21 እ፥ “ሀይስ ህንተ ሀይꬃን ህንተ ስእያ ሀ ማፃፋ ቃላይ ሀች ፖለትስ” ያግስ።

22 ኡባይ እያባ ዳርስድ ኦደቶሶና። ቃስ እያ ዶናፐ ከይያ አꬎ ኬሀተꬃን ኩምዳ ቃላን ማላለትሸ፥ “ሀይስ ዮሰፋ ናኣ ግደነዬ?” ያግዶሶና።

23 እ፥ “ ‘ነኖ ꬋለ አዋዉ ነና አሻ፥ ቅፍርናሆማን ነ ኦꬅዳባ ኑ ስኦይሳ ቃስ ሀይሳን ነ ካታማን ኦꬃ’ ግያ ሌምሱዋን ህንተ ታና ጋናይሳስ ስይ ባዋ” ያግስ። 24 ቃስ፥ “ቱማ ኦዳይስ፤ ናበይ ባ የለትዳ ቢታን ቦንቸተና። *

25 “ታ ህንተዉ ቱማ ኦዳይስ፤ ሳሎይ ሄꬑ ላይꬅነ ባጋ ጎርደትን ምኖ ኮሽ ቢታ ኡባን ደእያ ኤልያሳ ዎደ ዳሮ አምኤት እስራኤለን ደኦሶና። * 26 ኤልያስ ኤንታፈ እስነኮካ ኪተትቤና። ሽን ሳራፕታን ደእያ አምኤኮ ኪተትስ። * 27 ናብያ ኤልሳ ዎደ እስራኤለን ዳሮ ባሮ ሀርጋንቾት ደኦሶና። ሽን ሶረ ኡራ ንእማነፐ አትሽን፥ ኦንካ ፓፅቤና” ያግስ። *

28 አይሁደ ዎሳ ኬꬃን ደእያ አሳ ኡባይ ሄሳ ስእዳ ዎደ ዳሮ ይሎትዶሶና። 29 ባንታ ኡትዳ በሳፈ ደንድድ ደረ ቦላ ኬፀትዳ ካታማፐ ጋፃ ከስድ ሱግ የዳናዉ አፎ ዶና ኤፍዶሶና። 30 ሽን እ ኤንታ ግዶራ ካንꬅድ አꬍስ።

የሱሲ ቱና አያና ከስስ

(ማር 1:21-28)

31 ያፐ ጋልላ ቢታን ደእያ ቅፍርናሆማ ካታማ ብስ። ያን ሳምባታ ጋላስ አሳ ታማርስስ። 32 እ ታማርሰይ ማታራ ግድያ ግሾ ኡባይ እያ ትምርትያን ማላለትዶሶና። *

33 አይሁደ ዎሳ ኬꬃን ቱና አያናይ ኦይክዳ ኡራይ ደኤስ። 34 እ፥ “ናዝረተ የሱሳ ኑና አይስ ዋይሳይ ኑፐ ሃካ፤ ኔኒ ይዳይ ኑና ꬋይሳናሰዬ? ኔኒ ኦነኮ ታኒ ኤራይስ። ኔኒ ፆሳፈ ይዳ ጌሻ” ያግድ ዋስስ።

35 የሱሲ ቱና አያናኮ፥ “ስእ ጋዳ ሀ ኡራፐ ከያ” ያግድ ሀንቅስ። ቱና አያናይ ኡራ አሳ ኡባ ስንꬃን ሆል የግድ አይኮካ ቆሆና የድድ ከይስ።

36 አሳ ኡባይ ማላለትዶሶና። ዎልኮ፥ “ሀኖስ፥ ሀይስ አይብ ትምርቴ? ቱና አያናታ ማታንነ ዎልቃን ኪቴስ፤ ኤንትካ ከዮሶና” ያግዶሶና። 37 እያ ሱንꬃይ ሄራ ኡባን ከይስ።

የሱሲ ዳሮ ሀርጋንቾታ ፓꬅስ

(ማቶ 8:14-17፤ ማር 1:29-34)

38 ሄሳፈ ጉየ፥ የሱሲ አይሁደ ዎሳ ኬꬃፈ ከይድ ስሞና ሶ ገልስ። ስሞና ማቸ አይያ ምኖ ቆፆ ምሻ ሀርገን ሳከታሱ። እዮ ፓꬃና መላ የሱሳ ዎስዶሶና። 39 እ ሂፃኮ ሺቅ ሆክድ እ ሀርግያ ሀንቅስ። ምሻይ አግን ኤለሳ ደንዳዳ ኤንታ ሞካሱ።

40 አዋይ ዉላና ሀንሽን ዱማ ዱማ ሀርግያን ኦይከትዳ አሳ እያኮ ኤህዶሶና። እ እሱዋ እሱዋ ቦላ ባ ኩሽያ ዎꬅድ ፓꬅስ። 41 ቱና አያናት ቃስ፥ “ኔኒ፥ ፆሳ ናኣ” ግድ ዋስሸ ዳሮ አሳፐ ከይዶሶና። ሽን እ ኤንታና ሀንቅስ። እ ክርስቶሳ ግደይሳ ኤንቲ ኤርያ ግሾ፥ እስባካ ኦደቶና መላ ድግስ።

42 ቡሮ ዎንትያ ዎደ የሱሲ እስ ጌማ በሲ ብስ። አሳይ ኮይሸ እ ደእያ በሳ ይዶሶና። ኤንታፈ እ ሻከትድ ቦና መላ ድጋናዉ ኮይዶሶና። 43 ሽን እ፥ “ታኒ ሀራ ካታማታ ባዳ ፆሳ ካዎተꬃ ዎንገላ ማርካታናዉ በሴስ። ታ ኪተትዳይ ሄሳሳ” ያግስ። 44 ይሁዳ ቢታን ደእያ አይሁደ ዎሳ ኬꬃን ሳባክስ።

5

ኮይሮ ታማረታ ፄገꬃ

(ማቶ 4:18-22፤ ማር 1:16-20)

1 እስ ጋላስ የሱሲ ገንሳሬፀ አባ ማታን ኤቅዳሽን ዳሮ አሳይ እያ ዩሹዋ ኡንኤꬅድ፥ እ ታማርስያ ፆሳ ቃላ ስኦሶና። * 2 ያን ሃꬃ ጋፃን ደእያ ናምኡ ዎጎሎታ በእስ። ሞሎ ኦይክያ አሳት ዎጎሎታፐ ዎꬍድ ባንታ ግትያ ሜጮሶና። 3 ሄ ዎጎሎታፐ ስሞናይሳን ገልድ ቢታፈ ጉꬅ ግዶ ሺሻና መላ ኦይችስ። ያትድ፥ ሄ ዎጎሉዋ ቦላ ኡትድ አሳ ታማርስስ።

4 ባ ትምርትያ ኦንግዳፐ ጉየ ስሞናኮ፥ “ገደ ጪሙዋኮ ሺሻዳ ሞሉዋ ኦይካናዉ ህንተ ግትያ የግተ” ያግስ።

5 ስሞን ዛሪድ፥ “አስታማርያዉ፥ ቃማ ኩመꬅ ዳቡርሸ አቅድ አይኮካ ኦይክቦኮ፥ ሽን ነ ጊኮ ግትያ የጋና” ያግስ። *

6 ኤንቲ ግትያ የግዳ ዎደ ግተይ ዳከታና ጋካናዉ ዳሮ ሞሎ ኦይክዶሶና። * 7 ሀራ ዎጎሎን ደእያ ባንታ ላገት ይድ፥ ባንታና ማዳና መላ ዉትድ ፄግዶሶና። ኤንቲ ይድ ናምኡ ዎጎሎት፥ ሃꬃን ምተታና ጋካናዉ ሞሎን ኩንꬅዶሶና።

8 ስሞን ጰፅሮስ ሄሳ በእዳ ዎደ፥ የሱሳ ስንꬃን ኩንድድ፥ “ጎዳዉ፥ ታኒ ናጋራንቾ አስ ግድያ ግሾ፥ ታፐ ሻከታ” ያግስ። 9 እ ሄሳ ግዳይ፥ እነ እያራ ደኤይሳት ኦይክዳ ሞሉዋ ዳሮተꬃን ማላለትዳ ግሾሳ። 10 ቃስ ስሞና ላገ ግድዳ ዛብድዮሳ ናይት ያይቆባራነ ዮሃንሳራ ማላለትዶሶና። የሱሲ ስሞናኮ፥ “ባቦፋ! ህዛፐ ኔኒ አሰ ኦይክያ አስ ግዳና” ያግስ። 11 ኤንቲ ዎጎሎታ ጋፃ ሺሽዳፐ ጉየ ኡባ አግድ የሱሳ ካልዶሶና።

ባሮ ሀርጋንቾይ ፓፅስ

(ማቶ 8:1-4፤ ማር 1:40-45)

12 የሱሲ ካታማታፐ እሱዋን ደእሽን እስ ባሮ ሀርገን * ኦይከትዳ አስ ሄ ካታማን ደኤስ። ሄ ኡራይ የሱሳ በእድ እያ ስንꬃን ጉፋንድ፥ “ጎዳዉ፥ ነ ሸነ ግድኮ ታና ጌሻናዉ ዳንዳኣሳ” ግድ ዎስስ።

13 የሱሲ ባ ኩሽያ የድ ቦችድ፥ “ኤ፥ ታ ሸነ፤ ጌይያ” ያግስ። ኢራ ባሮ ሀርገይ ኡራፐ ክችስ።

14 የሱሲ፥ “ሀይሳ ኦደስካ ኦዶፓ፥ ሽን ባዳ ነናተꬃ አይሁደ ካህነ በሳ። ነ ጌይዳይሳስ ማርካ ግዳና መላ ሙሰይ ኪትዳ ያርሾ ያርሻ” ግድ ኪትስ። *

15 ግዶሽን፥ እያ ሱንꬃይ ካሰፐ አꬍድ ኤረትሸ ብስ። ዳሮ አሳይ እ ኦድያባ ስአናዉነ ባንታ ሀርግያፈ ፓፃናዉ ዮሶና። 16 ሽን የሱሲ ዳሮ ዎደ ጌማ በሲ ብድ ዎሴስ።

ጉንዳ ኡራ

(ማቶ 9:1-8፤ ማር 2:1-12)

17 እስ ጋላስ የሱሲ ታማርስሽን ጋልላፐነ ይሁዳ ሄራ ኡባፈ ቃስ የሩሳላመፐ ይዳ ፋርሳወትነ ህገ አስታማረት ያን ኡትዶሶና። አሳ ፓꬅያ ጎዳ ዎልቃይካ እያራ ደኤስ። 18 ሄ ዎደ አሳይ እስ ጉንዳ አስ ሀላራ ቶክድ ኤህዶሶና። ሶ ገልስድ እያ ስንꬃን ዎꬃናዉ ቆፕዶሶና። 19 ሽን አሳ ዳሮተꬃፈ ደንዶይሳን ሶ ገልሳናዉ ፆነትድ ኬꬃ ቦላ ከይድ፥ ካራ ቃዉፅድ፥ ሀርጋንቹዋ ሀላራ አሳ ሻክድ የሱሳ ስንꬃን የግዶሶና።

20 የሱሲ ኤንታ አማኑዋ በእድ፥ “ላ አድያዉ፥ ነ ናጋራይ አቶ ጌተትስ” ያግስ።

21 ህገ አስታማረትነ ፋርሳወት፥ “ሀይስ ፆሳ ቦላ ያግድ ኦደተይ ኦኔ? እስ ፆሳፈ አትሽን፥ ሀር ናጋራ አቶ ጋናዉ ዳንዳኤይ ኦኔ?” ያግድ ቆፕዶሶና።

22 የሱሲ ኤንታ ቆፋ ኤርዳ ግሾ ኤንታኮ፥ “ህንተ ዎዛናን ሄሳꬆ አይስ ቆፔቲ? 23 ‘ነ ናጋራይ ቁሸትስ ገይሳፈነ ደንዳዳ ባ ገይሳፈ አዉስ ካዉዪ?’ 24 ሽን ታ ሄሳ ግዳይ አሳ ናእ ሳአ ቦላ ናጋራ አቶ ጋናዉ ማት ደኤይሳ ህንተ ኤራና መላሳ።” ሄሳፈ ካልድ፥ ጉንዳ ኡራኮ፥ “ደንዳ፤ ነ አልጋ ቶካዳ ነ ሶ ባ” ያግስ። 25 እ ኤለስ ደንድድ ኤንታ ስንꬃን ኤቅስ፤ እ ቶከትድ ይዳ አልጋ ቶክድ ፆሳ ጋላትሸ ባ ሶ ብስ። 26 ሄ ዎደ ኡባይካ ማላለትዶሶና። ፆሳ ጋላትሸ፥ “ሀች ግታ ማላታ በእዳ” ያግድ ያሸትዶሶና።

ሌወ ፄገተꬃ

(ማቶ 9:9-13፤ ማር 2:13-17)

27 ሄሳፈ ጉየ፥ የሱሲ ያፐ ከይድ ብስ። ሌወ ጌተትያ እስ ቃራፃ ቃንፅሰይስ ቃራፃ ቃንፅስያ በሳን ኡትዳይሳ በእድ፥ “ታና ካላ” ያግስ። 28 እ ኡባባ አግድ፥ ደንድድ እያ ካልስ።

29 ሄ ሌወይ ባ ሶን ግታ ግብራ ጊግስስ። ዳሮ ቃራፃ ቃንፅሰይሳትነ ሀራ አሳት ካꬃ ቦላ ኡትዶሶና። 30 ፋርሳወትነ ህገ አስታማረት፥ “ቃራፃ ቃንፀይሳታራነ ናጋራንቾታራ አይስ ሜትነ ኡዬቲ?” ያግድ የሱሳ ታማረታ ቦላ ዙዙምዶሶና። *

31 የሱሲ ኤንታኮ፥ “ሀርጋንቾታሳፈ አትሽን፥ ፓፃታስ አክመ ኮሸና። 32 ታኒ ናጋራንቾታ ማሮታኮ ዛራናሳፈ አትሽን፥ ጌሻታ ፄጋናዉ ያቢከ” ያግድ ዛርስ።

33 ኤንቲ የሱሳኮ፥ “ዮሃንሳ ታማረት ዳሮ ዎደ ፆሞሶና፥ ዎሶሶና፤ ቃስ ፋርሳወታ ታማረትካ ሄሳꬆ ኦꬆሶና። ሽን ነይሳት ኡባ ዎደ ሞሶናነ ኡዮሶና” ያግዶሶና።

34 የሱሲ ኤንታኮ፥ “ማችዉ ኤከይስ ኤንታራ ደእሽን ፄገትዳ አሳይ ፆማና መላ ኦꬃናዉ ዳንዳኤቲ? 35 ሽን ሙሹራይ ኤንታፈ ሻከታና ጋላሳይ ያና፥ ሄ ዎደ ኤንቲ ፆማና።”

36 ቃስ ያግድ ሌምሶ ኦድስ፤ “ኦራꬃ ማኦፐ ፔꬍድ ጋልአ ማኦ ቦላ ስከይ ኦንካ ባዋ። ሄሳꬆ ኦꬅኮ ኦራꬃ ማኡዋ ፔꬌስ፥ ኦራꬃይ ጋልኣስ ጊገና። 37 ማልአንቶ ዎይነ ጋልአ ኦጎሮን ቆልያ ኦንካ ባዋ። ሄሳ ኦꬅኮ፥ ኦራꬃ ዎይነይ ጋልአ ኦጎሩዋ ꬉሴስ፤ ዎይነይ ጉኬስ ኦጎሮይካ ማዶናባ ግዴስ። 38 ሄሳ ግሾ፥ ኦራꬃ ዎይነይ ኦራꬃ ኦጎሮን ቆለታናዉ በሴስ። 39 ህዛ፥ ጫላይ ሎኦ ግያ ግሾ፥ ጫላ ዎይነ ኡይ ስሚድ ማልአንቶ ኮየይ ኦንካ ባዋ” ያግስ።

6

ሳምባታ ቦንቻናዉ በሲ?

(ማቶ 12:1-8፤ ማር 2:23-28)

1 እስ ሳምባታ ጋላስ የሱሲ ግስተ ጋደ ግዶራ አꬌስ። የሱሳ ታማረት ትያ ባንጋ ዱꬅድ ባንታ ኩሸን ሽርክድ ሞሶና። * 2 ሽን ፋርሳወታ ግዶፈ እሶት እሶት፥ “ሳምባታ ጋላስ ኦꬃናዉ በሶናባ አይስ ኦቲ?” ያግዶሶና።

3 የሱሲ ኤንታኮ ዛሪድ፥ “ዳዊቲ ኮሻትዳ ዎደ ባራ ደኤይሳታራ እስፈ ኦꬆይሳ ናባብበከቲ?* 4 ፆሳ ኬꬅ ገልድ አይሁደ ካህነታ ፃላላስ በሲያ ዳቡዋ ምስ፤ ባራ ደኤይሳታስካ እሚስ” ያግስ። * 5 ቃስ የሱሲ፥ “አሳ ናአይ ሳምባታ ጎዳ” ያግስ።

6 ሀራ ሳምባታ ጋላስ የሱሲ አይሁደ ዎሳ ኬꬅ ገልድ ታማርሴስ። ሄ በሳን ኡሻቻ ኩሸይ ስልዳ እስ አስ ደኤስ። 7 ህገ አስታማረትነ ፋርሳወት እያ ሞታናዉ ጋሶ ኮይድ ሳምባታ ጋላስ ፓꬅኮ በአና ግድ ናጎሶና። 8 ሽን የሱሲ ኤንታ ቆፋ ኤርድ ኩሸይ ስልዳ ኡራኮ፥ “ደንዳዳ አሳ ግዶን ኤቃ” ያግስ። ኡራይካ ደንድ ኤቅስ።

9 የሱሲ፥ “አነ ታ ህንተና እስባ ኦይቻይስ፤ ሳምባታ ጋላስ ኦꬃናዉ በሰይ ሎኦባየየ ኢታባዬ? ሸምፖ አሾየ ዎይኮ ꬋይሶ?” ያግስ።

10 ቃስ የሱሲ እያ ዩሹዋን ደእያ አሳ ዩሽ ፄልድ ኡራኮ፥ “ነ ኩሽያ ፕድ ኦꬃ” ያግስ። ኡራይካ እ ግዳይሳዳ ኦꬅን ኩሸይ ፓፅስ። 11 ሽን ህገ አስታማረትነ ፋርሳወት ዳሮ ይሎትዶሶና። የሱሳ ቦላ አይ ኦꬅኖ ግድ ባንታ ግዶን ማቀትዶሶና።

ታማነ ናምኡ ሀዋረታ

(ማቶ 10:1-4፤ ማር 3:13-19)

12 ሄ ዎደ ጋላሳታፐ እሱዋን የሱሲ ዎሳናዉ ዙማ ቦላ ከይስ። ቃማ ኩመꬅ ዎስሸ አቅስ። 13 ዎንተ ባ ታማረታ ፄግድ ኤንታ ግዶፈ ታማነ ናምአታ ዶርድ፥ ኤንታና፥ “ሀዋረታ” ግድ ሱንꬅስ። 14 ኤንትካ፥ ጰፅሮሳ ግድ ሱንꬅዳ ስሞና፥ እያ እሻ እንድርያሳ፥ ያይቆባ፥ ዮሃንሳ፥ ፍልጶሳ፥ ባርተለሞሳ፥ 15 ማቶሳ፥ ቶማሳ፥ እልፍዮሳ ናኣ ያይቆባ፥ ባ ቢታስ ምሸትያ ስሞና፥ 16 ያይቆባ ናኣ ይሁዳነ የሱሳ አꬅድ እምዳ አስቆሮታ ይሁዳ።

17 የሱሲ ኤንታራ እስፈ ዙማፐ ዎꬍድ ደምባ በሳን ኤቅስ። እያ ታማረታፐ ዳሮት ሄ በሳን ደኦሶና። ይሁዳ ቢታ ኡባፈ የሩሳላመፐ፥ ፅሮሳፐነ ስዶና አባ ጋፃፐ ይዳ ዳሮ አሳይ ደኤስ። 18 ኤንቲ ይዳይ፥ እ ታማርስያባ ስአናዉነ ባንታ ሀርግያፈ ፓፃናሳ። ቱና አያናን ዋየትያ አሳትካ ፓፅዶሶና። 19 ዎልቅ እያፐ ከይድ አሳ ኡባ ፓꬅያ ግሾ አሳይ እያ ቦቻናዉ ኮዮሶና።

20 ባ ታማረታ ፄልድ ሀይሳዳ ያግስ፦

“ህንተኖ፥ ማንቆቶ፥ ህንተ አንጀትዳይሳታ፤

ፆሳ ካዎተꬃይ ህንተሳ።

21 ህንተ ሀእ ኮሻተይሳት አንጀትዳይሳታ፥

ህንተ ካላና።

ህንተ ሀእ ዬከይሳት አንጀትዳይሳታ

ህንተ ሚጫና።

22 አሳይ ህንተና አሳ ናኣ ግሾ፥

እፅያ ዎደ፥

ህንተና ህልያ ዎደ፥

ህንተና ኤንቲ ቶችያ ዎደነ፥

ኢታ ሱንꬁ ኤንቲ ህንተዉ እምያ ዎደ

ህንተ አንጀትዳይሳታ። *

23 “ሄኮ፥ ህንተ ዎይቶይ ሳሎን ግታ ግድያ ግሾ ሄ ዎደ ኡፋይሳን ጉፕተ። አይስ ጊኮ፥ በን ኤንታ አዋት ናበታ ቦላ ሄሳዳ ኦꬅዶሶና።”*

24 “ሽን ዱረቶ ህንተና አየ!

ህንተ ሀእ ሎኦ ዱሳ ኤክደታ።

25 ሀእ ካልዳይሳቶ ህንተና አየ!

ህንተ ኮሻታና።

ሀእ ሚጨይሳቶ ህንተኖሾ

ህንተ ካዮታናነ ዬካና።

26 አስ ኡባይ ህንተ ሎኦተꬃ ፃላላ ኦድያ ዎደ ህንተና አየ!

ኤንታ አዋት በን ዎርዳንቾ ናበታ ቦላ ሄሳዳ ኦꬅዶሶና።

ህንተ ሞርከታ ዶስተ

(ማቶ 5:38-48፤ 7:12)

27 “ሽን ታና ስእያ ህንተዉ ታ ኦዳይስ፤ ህንተ ሞርከታ ዶስተ፤ ህንተና እፀይሳታስ ሎኦባ ኦꬅተ። 28 ህንተና ባደይሳታ አንጅተ፥ ህንተና ናቀይሳታስ ዎስተ። 29 እስ ባጋ ሻካላ ባቀይሳስ ሀንኮ ባጋ በሳ። ነ ላፃና ኤካና ገይሳስ ነ ሻምዝያ ጉጃዳ እማ። 30 ነና ዎስያ ኡባስ እማ፤ ኔፐ ኤክዳ ኦናካ ዛሮ ጋዳ ኦይቾፋ። 31 አሳይ ህንተዉ ኦꬃና መላ ህንተ ኮያባ ኡባ ህንተካ አሳስ ኦꬅተ።*

32 “ህንተ፥ ህንተና ዶስያ አሳታ ፃላላ ዶስኮ፥ አይ ጋላት ህንተዉ ደኢ? ሀር አቶሽን፥ ናጋራንቾትካ ባንታና ዶሰይሳታ ዶሶሶና። 33 ህንተዉ ሎኦባ ኦይሳታ ፃላላስ ሎኦባ ኦꬅኮ ህንተዉ አይ ጋላት ደኢ? ናጋራንቾትካ ሄሳዳ ኦꬆሶና። 34 ታልኤ ዛራና አሳ ፃላላስ ህንተ ታልእኮ አይ ዱማ ጋላተተቲ? ናጋራንቾትካ ጉየ ዛራና አስ በእድ ታልኦሶና።”

ሀራ አሳ ቦላ ፕርዶፋ

35 “ሽን ህንተ ሞርከታ ዶስተ፤ ኤንታዉ ሎኦባ ኦꬅተ። ጉየ ኤካናዉ ቆፖና ታልእተ። ሄሳን ህንተ ኤካና ዎይቶይ ግታ ግዳና። ህንተ ኡባፈ ቦላ ፆሳ ናይታ ግዳና። እ ባና ጋላቶናይሳታስነ ኢታታስ ኬሀ። 36 ህንተ አዋይ ኬሀ ግዶይሳዳ ህንተካ ኬሀ ግድተ።

37 “አሳ ቦላ ፕርዶፍተ፤ ህንተ ቦላ ፕርደተና። ህንተ ቦረቶና መላ ኦናካ ቦሮፕተ። አቶ ጊተ፤ ፆሳይ ህንተዉ አቶ ጋና። 38 እምተ፤ ህንተዉ እመታና። ህንተ ማክዳባን ህንተዉ ዛር ማከታና፥ ኡባራካ ሎኦ ማክያባን ባቅድ፥ ሱድ ኩንꬅድ፥ ላለታና ጋካናዉ ህንተዉ ማከት እመታና” ያግስ።

39 ቃስካ የሱሲ ያግድ ኤንታዉ ሌምሶ ኦድስ፤ “ቆቀይ ቆቀ ካለꬃናዉ ዳንዳኢ? ካለꬅኮ ናምአይካ ዎል ኤክድ አፎን ዉሎኮናዬ?* 40 ታማረይ አስታማረፐ አና። ሽን ሎይꬅ ታማርዳ ኡራይ ባ አስታማርያꬆ ሀኔስ። *

41 “ነ እሻ አይፈን ደእያ ቡርያ አይስ በአይ? ነ አይፈን ደእያ ቱሱ ዳነይሳ አይስ በእኪ? 42 ነ አይፈን ደእያ ቱሱ ዳነይሳ በኦና ነ እሻኮ፥ ‘ታ እሻዉ፥ ነ አይፈን ደእያ ቡርያ ከሶ’ ጋናዉ ዋና ዳንዳኤይ? ነኖ ጩቡዋዉ፥ ኮይሮታዳ ነ አይፈን ደእያ ቱሱ ዳነይሳ ከሳ። ሄሳፈ ጉየ፥ ነ እሻ አይፈን ደእያ ቡርያ ከሳናዉ ጌሻዳ ፄላና።

ምꬅነ እያ አይፈ

43 “ሎኦ ምꬅ ኢታ አይፈ አይፈና፤ ሄሳዳካ ኢታ ምꬅ ሎኦ አይፈ አይፈና። 44 አይፈ አይፍያ ምꬅ ኡባይ ባ አይፈን ኤረቴስ። አጉንꬃፈ ባላሰ አይፈይ ማፀተና ቃስ ላደፐ ዎይነ አይፈይ ማፀተና። * 45 ሎኦ አስ ባ ዎዛናን ኩምዳ ሎኦባፐ ሎኦባ ከሴስ። ኢታ አስ ባ ዎዛናን ኩምዳ ኢታባፐ ኢታባ ከሴስ። አስ ባ ዎዛናን ኩምድ ፓላህዳባፐ ባ ዶናን ኦደቴስ። *

ኬ ኬፅያ ናምኡ አሳታ

(ማቶ 7:24-27)

46 “ታ ገይሳ ኦከታ፥ ሽን ያትን አይስ ታና፥ ‘ጎዳዉ፥ ጎዳዉ፥ ጌቲ?’ 47 ታኮ የይነ ታ ቃላ ስእድ ፖልያ ኡባይ ኦና ዳንያኮ ታ ህንተና በሳና። 48 እ ኬ ኬፃናዉ ዝቅ ኦꬅ፥ ኦላ ቦክድ፥ ጋርሳን ደእያ ዛላ ቦላ ኬ ኤስዳ ጭንጫ ኡራ ዳኔስ። ድኦይ ድእድ ሄ ኬꬃ ሱግስ፥ ሽን ምንꬅድ ኬፅዳ ግሾ፥ ቃፃናዉ ዳንዳእቤና። 49 ሽን ታ ቃላ ስእድ ኦꬆናይ ባ ኬꬃ ሻፈ ቦላ ኬፅዳ ኡራ ዳኔስ። ድኦይ ድእድ ሄ ኬꬃ ሱግዳ ዎደ ኤለስድ ኩንድስ። ሄ ኬꬃይ ዎልቃማ ኩንደꬅ ኩንድስ” ያግስ።

7

ማቶ ሀላቃ አማኖ

(ማቶ 8:5-13፤ ዮሀ 4:43-54)

1 የሱሲ ሄሳ ኡባ አሳ ስንꬃን ታማርስድ ኦንግዳፐ ጉየ፥ ቅፍርናሆማ ካታማ ብስ። 2 ሄ በሳን እስ ማቶ ሀላቃይ ደኤስ። እ ዳሮ ዶስያ አይለይ ሀርገትድ ሀይቆስ ጋክስ። 3 እ የሱሳባ ስእዳ ዎደ ባ አይልያ ፓꬃና መላ እያ ዎሶ ግድ እስ እስ አይሁደ ጭማታ የሱሳኮ ኪትስ። 4 ኪተትዳይሳት፥ የሱሳኮ ብድ፥ “ነ እያዉ ሀይሳ ኦꬃናዉ በሴስ። 5 አይስ ጊኮ፥ ሀ ኡራይ ኑ አሳ ዶሴስ፥ አይሁደ ዎሳ ኬꬃካ ኬፅስ” ግድ ምንꬅ ዎስዶሶና 6 የሱሲካ ኤንታራ ብስ።

ማቶ ሀላቃ ሶኮ ማትያ ዎደ ባ ላገታ እያኮ ኪትድ፥ “ጎዳዉ፥ ታ ካራፐ ጋርሳን ነ ገላናዉ ታ በሶና ግሾ፥ ዳቡሮፓ። 7 ታካ ታና ነ ስን ሺቃናዉ በሲያ አስ ጋዳ ቆፕከ። ሽን ነ እስ ቃላ ኦዳ፤ ታ አይለይ ፓፃና። 8 ታዉ ታፐ ቦላራ ሀላቃይ ደኤስ፥ ታፐ ጋርሳን ታ ኪትያ ዎታዳረት ደኦሶና። እሱዋ፥ ‘ባ’ ጊኮ ቤስ፥ ሀንኩዋ፥ ‘ሃያ’ ጊኮ ዬስ። ታ አይልያኮ፥ ‘ሀኖ ኦꬃ’ ጊኮ ኦꬄስ” ያግስ።

9 የሱሲ ሄሳ ስእዳ ዎደ ማላለትስ። ጉየ ስሚድ ባራ ያ አሳኮ፥ “ታኒ ህንተዉ ቱማ ኦዳይስ፤ ሀር አቶሽን እስራኤለንካ ሀይሳ መላ ግታ አማኖ ደማብከ” ያግስ። 10 ኪተትዳ አሳት ሶ ስምያ ዎደ አይለይ ፓፅን ደምዶሶና።

አምኤ ናአ

11 ጉꬃ ዎደፐ ጉየ የሱሲ ናይነ ካታማ ብስ። እያ ታማረታራነ ሀራ ዳሮ አሳት እያራ ብዶሶና። 12 እ ካታማ ገላና ሀንያ ዎደ አሀ ቶክዳ ዳሮ አሳት ካታማፐ ከዮሶና። ሀይቅዳ ናአይ ባ አየስ እሱዋ፥ እያካ አምኦ ግዳዳ ደአዉሱ። ካታማ አሳፐ ዳሮት ኢራ ደኦሶና። 13 ጎዳይ እዮ በእዳ ዎደ ቃትድ፥ “ዬኮፋ” ያግስ።

14 ሺቅድ ሀላ ቦችን ቶክዳ አሳት ኤቅዶሶና። የሱሲ፥ “ላ፥ ያላጋዉ ደንዳ” ያግስ። 15 ሀይቅዳይስ ደንድ ኡትድ ኦዳ ኦይክስ። የሱሲ ናኣ ኤክድ አየስ እሚስ።

16 አሳ ኡባይ ያሸትድ፥ “ግታ ናበይ ኑ ግዶን ደንድስ፤ ፆሳይ ባ አሳ በእስ” ያግድ ፆሳ ጋላትዶሶና። 17 እያ ሱንꬃይ ይሁዳንነ ሄ ሄራን ደእያ ቢታ ኡባን ስኤትስ።

የሱሳነ ፃማቅያ ዮሃንሳ

18 ፃማቅያ ዮሃንሳ ታማረት ሄሳ ኡባ ዮሃንሳስ ኦድዶሶና። እ ኤንታ ግዶፈ ናምአታ ፄግድ፥ 19 “ያና ጌተትዳይ ነነዬ? ዎይኮ ሀራ ናግኖ?” ያግድ ኦይችተ ግድ ጎዳኮ ኪትስ።

20 አሳት “የሱሳኮ ብድ፥ ፃማቅያ ዮሃንስ፥ ‘ያና ጌተትዳይ ነነዬ? ዎይኮ ሀራ ናግኖ?’ ጊተ ግድ ኑና ኔኮ ኪትስ” ያግዶሶና።

21 ሄ ሳተንካ የሱሲ ዳሮ አሳ ሀርግያፈ ፓꬅስ። ቱና አያናታ ከስስ፥ ቆቅዳ አይፍያካ ፄልስስ። 22 ዮሃንሳ ማታፐ ኪተትድ ይዳይሳታኮ፥ “ብድ ህንተ በእዳይሳነ ስእዳይሳ ዮሃንሳስ ኦድተ። አይፈ ቆቀት ፄሎሶና፥ ጉንዳት ብርሸትድ ሄመቶሶና፥ ባሮ ሀርጋንቾት ጌዮሶና፥ ቱለት ስኦሶና፥ ሀይቅዳይሳት ሀይቆፐ ደንዶሶና፥ ማንቆታስ ዎንገላይ ሳባከቴስ። * 23 ታናን ꬉበቶና ኦንካ አንጀትዳይሳ።”

24 ዮሃንስ ኪትዳይሳት ብዳፐ ጉየ የሱሲ አሳስ ዮሃንሳባ ያግድ ኦድስ፦ “ህንተ አይ በአናዉ መላ ቢታ ከይደቲ? ጫርኮይ ቃꬅያ ማታ በአናሰዬ? 25 ያትን፥ አይ በአናዉ ከይደቲ? ኮይሰ ማኦ ማእዳ አሳ በአናሰዬ? ኮይሰ ማኦ ማእዳይሳትነ ሳእ እንጀትዳ አሳይ ካዎ ጋꬎን ደኦሶና። 26 ያትን፥ አይ በአናዉ ከይደቲ? ናብያ በአናሰዬ? ኤ፥ ታ ያጋይስ፦ ህንተ በአናዉ ከይዳይ ናበፐ አይሳ።

27 “ ‘ነ ኦግያ ነ ስንꬃን ጊግስያ

ታ ኪታንቹዋ ኔፐ ስን ታ ኪታና’*

ጌተትድ ፃፈትዳይ እያሳ። 28 ታ ህንተዉ ኦዳይስ፤ ማጫሳፐ የለትዳይሳታ ግዶፈ ዮሃንሳፐ አይ ባዋ። ፆሳ ካዎተꬃን ኡባፈ ጉፀይስ፥ እ ኡባፈ ግታ ግዳና” ያግስ።

29 ሀር አቶሽን፥ የሱሳ ቃላ ስእዳ ቃራፃ ቃንፅሰይሳት ኡባይ ዮሃንሳ ኩሸን ፃማቀትድ ፆሳይ ፅሎ ግደይሳ ቆንጭስዶሶና። * 30 ሽን ፋርሳወትነ ህገ አስታማረት ዮሃንሳ ኩሸን ፃማቀቶና እፅድ ፆሳ ዞርያ ለቅስዶሶና።

31 የሱሲ ካልድ ሀይሳዳ ያግስ፦ “ህዛ፥ ሀ ዎድያ የለተꬃ አይብራ ዳንሶ? ኤንትካ ኦና ዳኖና? 32 ግያ ግዶን ኡትድ ዎል ፄግድ፥ ‘ኑ ህንተዉ ሱሱልኤ ፑንን፥ ህንተ የፀከታ። ኑ ሳቢድ ዘሌልን፥ ህንተ ዬከከታ’ ግያ ናይታ ዳኖሶና። 33 ፃማቅያ ዮሃንስ ሞናነ ኡዮና ይን፥ ‘ኢታ አያናራ ደኤስ ግደታ።’ 34 አሳ ናአይ ምሸነ ኡይሸ ይን፥ ‘ያራምባነ ኡሻንቾ፥ ቃራፃ ቃንፅሰይሳታነ ናጋራንቾታ ዳቦ’ ግደታ። 35 ህዛ፥ ጭንጫተꬃ ቱማተꬃይ እያ ናይታ ኡባ ማታን ኤረትስ” ያግስ።

የሱሳ ሽቶ ትይዳ እስ ማጫስዉ

36 እስ ፋርሳወይ የሱሳ ካꬅ ሙዛናዉ ባ ሶ ፄግስ። እ ፋርሳውያ ሶ ብድ ጋይታ ቦላ ኡትስ። 37 ሄ ካታማን እስ ናጋራንቾ ማጫስ፥ የሱሲ ፋርሳውያ ሶን ግብራ ቦላ ደኤይሳ ስእዳ ዎደ ዳሮ አልኦ ጵልቃፀ ሽቶ ኤካዳ ያሱ። * 38 የሱሳፐ ጉየ ባጋራ፥ እያ ቶሁዋ ማታን ኤቃዳ ዬካሸ እያ ቶሁዋ ባ አፉꬃራ ላኮꬃዉሱ። ባ ብናናራ እያ ቶሁዋ ቁቻሸነ ዬራሸ ሽቶ ትያሱ።

39 ግብራ ጊግስዳ ፋርሳወይ ሄሳ በእዳ ዎደ ባ ዎዛናን፥ “ሀይስ ናበ ግድያኮ ሀ ማጫስያ፥ እያ ቦችያራ ኦነኮ ቃስ እያ ናጋራንቾ ግደይሳካ እ ኤራናሽን” ያግስ።

40 የሱሲ፥ “ስሞና፥ ታ ነዉ ኦድያባይ ደኤስ” ያግስ።

እ፥ “አስታማርያዉ፥ ታዉ ኦዳ” ያግስ።

41 የሱሲ እያኮ፥ “ናምኡ አሳት እስ ኡራፐ ሚሸ ታልእዶሶና። እሶይ እቻሹ ፄቱ ብራ ሀንኮይ ቃስ እሻታሙ ብራ ታልእዶሶና። 42 ናምአይካ ታልእያ ጭጋናዉ ፆነትን፥ ናምአታስካ ታልእያ ማርስ። ህዛ፥ ሀ ናምአታፐ ሄ ኡራ ዳሮ ዶሳናይ ነዉ ኦና ዳን” ያግስ።

43 ስሞን፥ “ዳሮ አጮይ ማረትዳ ኡራይ ዳሮ ዶሳና ዳኔስ” ያግስ። የሱሲ፥ “ነ ቱማ ፕርዳዳሳ” ያግስ። 44 ሄሳፈ ጉየ፥ የሱሲ ማጫሴኮ ስም ፄልድ፥ ስሞናኮ፥ “ሀኖ ማጫስዉ በአይ? ታኒ ነ ሶ ገልን ሀር አትሽን፥ ነ ታዉ ቶሆ ሃ እማባካ፥ ሽን እያ ታ ቶሁዋ ባ አፉꬃን ላኮꬃዳ ባ ብናናን ቁቻሱ። 45 ኔኒ ታና ዬራ ኤካባካ፥ ሽን እያ ታ ነ ሶ ገሎሳፐ ዶማዳ ታ ቶሁዋ ዬሮ አጋቡኩ። 46 ኔኒ ታ ሁጵያን ዛይተ ትያባካ፥ ሽን እያ ታ ቶሁዋ ሽቶ ትያዉሱ። 47 እያ ታና ዳሮ ዶስዳ ግሾ፥ እ ዳሮ ናጋራይ አቶ ጌተትስ። ጉꬃ ናጋር አቶ ጌተትዳ ኡራይ ጉꬃራ ዶሴስ።”

48 የሱሲ ማጫሴኮ፥ “ነ ናጋራይ አቶ ጌተትስ” ያግስ።

49 እያራ እስፈ ጋይታን ኡትድ ምያ እማꬃት፥ “ናጋራ አቶ ያገይ፥ እ ሀይስ ኦኔ?” ያግድ ባንታ ዎዛናን ቆፕዶሶና።

50 የሱሲ ማጫሴኮ፥ “ነ አማኖይ ነና አሽስ፤ ሳሮ ባ” ያግስ።

8

1 ሄሳፈ ጉየ፥ የሱሲ ፆሳ ካዎተꬃ ዎንገላ ሳባክሸ ካታማራነ ጉታራ አꬍስ። ሄ ዎደ ታማነ ናምኡ ሀዋረት እያራ ደኦሶና። 2 ቃስ ቱና አያናፐነ ዱማ ዱማ ሀርግያፈ ፓፅዳ እስ እስ ማጫሳት እያራ ደኦሶና። ኤንትካ፥ ላፑን ቱና አያናት ከይዳ ማግደላ ማይራሞ፥ * 3 ሄሮዲሳ ሹማ ኩዛ ማችዉ ዮሃና፥ ሶስናራነ ቃስ ሀራ ዳሮት ኤንታና ሚሸን ማደይሳት ደኦሶና።

ዘረꬅ ዘርያ ኡራ ሌምሶ

4 ዳሮ አሳይ ዱማ ዱማ ካታማፐ እያኮ ሺቅን ሌምሶን ኤንታዉ ኦድስ። 5 “እስ ጎሻንቾይ ዘረꬅ ዘራናዉ ከይስ። እ ዘርሽን እስ እስ ዘረꬃይ ኦገ ጋፃን ዎꬍድ የትስ፥ ሳሎ ካፎት ማፅዶሶና። 6 ሀራት ሻሎይ ጋርሳን ደእያ ቢታ ቦላ ዎꬍዶሶና። ቡሮ ዶልዳ መላ ቢታን ላሆይ ባይና ግሾ ምጭዶሶና። 7 ሀራ ዘረꬃይ ቃስ አጉንꬃ ግዶን ዎꬍስ። አጉንꬃራ ዎላ ድጭዳ ግሾ አጉንꬃይ ጩልድ በሳን አሽስ። 8 ሀራት ሎኦ ቢታ ቦላ ዎꬍዶሶና። ዶልዳ ዎደ ፄቱ ኩሸ አይፍዶሶና።” ሄሳ ኦድ ኦንግድ፥ ባ ቃላ ꬎቁ ኦꬅድ፥ “ስእያ ሀይꬅ ደእያ ኡባይ ስኦ” ያግስ።

9 እያ ታማረት፥ “ሀ ሌምሱዋ ብርሸꬃይ አይቤ?” ያግድ ኦይችዶሶና 10 እ፥ “ፆሳ ካዎተꬃ ፁራ ኤራና መላ ህንተዉ እመትስ። ሽን ሀራት በእሸ ደሞና መላ፥ ስእሸ አኬኮና መላ ሌምሶን ኦዳይስ። *

11 “ህዛ፥ ሀ ሌምሱዋ ብርሸꬃይ ሀይሳ፦ ዘረ ያገትዳይ ፆሳ ቃላ። 12 ኦገ ጋፃን ዎꬍዳ ዘረꬃይ ቃላ ስኤይሳታ። ግዶሽን፥ ኤንቲ አማንድ አቶና መላ ፃላሄይ ቃላ ኤንታ ዎዛናፐ ማፅ ድጌስ። 13 ሻሎይ ጋርሳን ደእያ ቢታ ቦላ ዎꬍዳ ዘረꬃይ ቃላ ስእድ ኡፋይሳን ኤከይሳታ። ኤንቲ ሀእስ አማኖሶናፐ አትሽን፥ ፃጶይ ባይና ግሾ ፓጨይ ጋክያ ዎደ ኤለስድ ካዶሶና። 14 አጉንꬃ ግዶን ዘረትዳ ዘረꬃይ ቃላ ስኤይሳታ። ኤንትካ አላምያ ቆፋን፥ ዱረተꬃንነ ሳአ ዱሳ ሚኮተꬃን ጩለትድ በሰይሳዳ አይፍቦኮና። 15 ሎኦ ቢታን ዎꬍዳ ዘረꬃይ ሎኦ ዎዛናን ቃላ ስእድ ናገይሳታነ ዳንዳአን ምንድ አይፈ አይፈይሳታ።

16 “ፆምፐ ኦይꬅድ፥ ዳቾ ካመይ ዎይኮ አርሳፈ ጋርሳን ዎይ ዴና። ገልያ አስ በአና መላ ꬎቃ በሳን ዎꬄስ።*

17 “ሄሳ ግሾ፥ ቆንጨ ከዮና ቆሰትድ አትያባይ፥ ኤረቶና ጌምድ አትያባይ ዴና። *

18 “ህዛ፥ ህንተ ቃላ ዋት ስእያኮ አኬክተ። ደእያ ኡባስ ጉዠትድ እመታና፥ ባይናይሳስ ሀር አቶሽን እያዉ ደእያ ጉꬅያካ እያፐ ኤከታና” ያግስ። *

የሱሳ አየራነ እሻታራ

(ማቶ 12:46-50፤ ማር 3:31-35)

19 የሱሳ አየራነ እሻታራ እያኮ ይዶሶና። ሽን አሳ ዳሮተꬃፈ ደንዶይሳን እያ ደማናዉ ዳንዳእቦኮና። 20 እስ አስ የሱሳኮ፥ “ነ አየራነ ነ እሻታራ ነና ኮይድ ካረን ናጎሶና” ያግስ።

21 የሱሲ ዛሪድ፥ “ፆሳ ቃላ ስእድ ኦሶን ፔሸይሳት ኡባይ፥ ታዉ አዮነ ታዉ እሻ” ያግስ።

የሱሲ ሆቢያ ሴርስ

(ማቶ 8:23-27፤ ማር 4:35-41)

22 እስ ጋላስ የሱሳራነ እያ ታማረታራ እስፈ ዎጎሎን ገልድ፥ “አባ ፕኖስ” ያግስ። ኤንትካ ባናዉ ደንድዶሶና። 23 አባ ቦላራ ኤንቲ ፕናናዉ ብሽን የሱሲ ꬍስክስ። ቆፖና ምኖ ጫርኮይ አባ ቦላ ደንድስ። ሃꬅ ዎጎሉዋን ገልን ዎጎሎይ ምተተꬅ ኦይክያ ዎደ ኡባይ ባብዶሶና።

24 እያ ታማረት እያኮ ሺቅድ፥ “ጎዳዉ! ጎዳዉ! ኑ ꬋዮስ” ያግድ የሱሳ ደንꬅዶሶና።

የሱሲ ደንድድ ጫርኩዋነ ጎትያ ሀንቅስ። ኤለስድ ጫርኮይነ ጎተይ ዎፑ ግስ፤ ሳሮተꬅ ስምስ። 25 የሱሲ ባ ታማረታኮ፥ “ህንተ አማኖይ አዉኔ?” ያግስ። ኤንትካ፥ ያይሸነ ማላለትሸ እሶይ እሱዋኮ፥ “ጫርኮይነ ሃꬃይ ኪተተይስ፥ እ ሀይስ ኦኔ” ያግዶሶና።

ቱና አያን እያፐ ከይዳ ኡራ

(ማቶ 8:28-34፤ ማር 5:1-20)

26 አባ ፕንድ ጋልላ ባጋራ ደእያ ገርገሶነ ቢታ ጋክዶሶና። 27 የሱሲ ዎጎሎፐ ከይድ ሳአን ዎꬍሽን ቱና አያናን ኦይከትዳ ኡራይ ካታማፐ ከይድ እያራ ጋሄትስ። ዳሮ ላይꬅ ማኦ ማኦና ካሎ ዱፎን ደኤስፐ አትሽን፥ ሶ ገለና። 28 የሱሳ በእዳ ዎደ እያ ስንꬃን ጉፋንድ፥ ባ ቃላ ꬎቁ ኦꬅድ፥ “ኡባፈ ቦላ ፆሳ ናአዉ የሱሳ ኔራ ታዉ አይብ እስፈተꬅ ደኢ? ሀያና ታና ሀእ ኡንኤꬆፋርክ” ያግስ። 29 ሄሳ እ ግዳይ፥ ቱና አያናይ ኡራፐ ከያና መላ የሱሲ ሀንቅዳ ግሾሳ። ዳሮ ዎደ ቱና አያናይ እያ ሃርዳ ግሾ ሳንꬃላታንነ ቶሆ ቃችያ ብራታን ቃሸትድ ናገቴስ። ሽን ቃሹዋ ዱꬅድ ቱና አያናን ላገትድ መላ ቢታ ገልስ።

30 የሱሲ፥ “ነ ሱንꬃይ ኦነ” ያግድ ኦይችስ።

እ፥ ዳሮ ቱና አያናት እያ ኦይክዳ ግሾ ባና፥ “ሌግዮና” ግስ። 31 ቱና አያናት ባንታና ስኦለ ኪቶና መላ ዎስዶሶና።

32 ሄ በሳን ዞዘ ቦላ ምያ ጉዱንꬆ ዉደይ ሄመቴስ። ህን ጉዱንꬆታን ገልኖ ግድ ዎስዶሶና፥ እካ “ገልተ” ግስ። 33 ቱና አያናት ኡራፐ ከይድ ጉዱንꬆታን ገልዶሶና። ዉደይ ደርያፐ ዱገ ጉርጉፅድ አባን ገልስ።

34 ሄንꬃንቾት ሀንዳይሳ በእዳ ዎደ ዎፅ ብድ፥ ካታማንነ ጉታ ኡባን ኦድዶሶና። 35 አሳይ ሀንዳባ በአናዉ ከይድ የሱሳኮ ይዶሶና። ቱና አያናይ ከይዳ ኡራይ ማኦ ማእድ፥ እያ ዎዛናይ ስምን፥ የሱሳ ቶሆ ማታን ኡትዳይሳ ደምድ ያይዶሶና። 36 እያ በእዳ አሳይ ቱና አያናን ኦይከትዳ ኡራይ ዋንድ ፓፅዳኮ ኦድዶሶና። 37 ገርገሶነ ዩሾን ደእያ አሳይ ግታ ያሽ ያይድ፥ የሱሲ ባንታ ማታፐ ባና መላ ዎስዶሶና። እ ዎጎሉዋን ገልድ ጉየ ስምስ።

38 ቱና አያናይ ከይዳ ኡራይ የሱሳራ ዳናዉ ዎስስ። 39 ሽን የሱሲ እያኮ፥ “ነ ሶ ስማ፥ ፆሳይ አይ መላ ግታባ ነዉ ኦꬅዳኮ ኦዳ” ያግድ ሞይዝስ። ኡራይካ የሱሲ አይ መላ ግታባ እያዉ ኦꬅዳኮ ካታማ ኡባን ማርካትሸ ብስ።

ሀይቅዳ ናእዉነ ሀርገትያ ማጫስዉ

(ማቶ 9:18-26፤ ማር 5:21-43)

40 አሳይ ናግድ ጋምእዳ ግሾ የሱሲ ስምያ ዎደ ሞክ ኤክዶሶና። 41 አይሁደ ዎሳ ኬꬃ ሀላቃ ግድዳ እያሮሳ ጌተትያ ኡራይ ባ ሶ ያና መላ የሱሳ ቶሁዋ ቦላ ዎꬍድ ዎስስ። 42 እያዉ ታማነ ናምኡ ላይꬅ ግድዳ ማጫ ናእ ሳከታዳ ሀይቆስ ጋካዳ ደአዉሱ። የሱሲ ብያ ዎደ አሳይ እያ ኡንኤꬄስ። 43 ታማነ ናምኡ ላይꬅ ሱꬅ ጎግሸ ጋምእዳ ማጫስ ደአዉሱ። እያ ባዉ ደእያ ሚሽያ አክመታስ እማዳ ኦንጋሱ። ሽን ፓፃናዉ ዳንዳአቡኩ። 44 እያ የሱሳስ ጉየ ባጋራ ሺቃዳ፥ እያ አፍላ ማጫራ ቦቻሱ፥ ኢራካ ጎግያ ሱꬃይ ኤቅ አግስ።

45 የሱሲ፥ “ታና ቦችዳይ ኦኔ?” ያግስ። ኡባይ፥ “ኑ ቦችቦኮ” ያግን፥ ጰፅሮስ፥ “አስታማርያዉ፥ ዳሮ አሳይ ካልሽንነ ኡንኤꬅሽን በአሸ ዋናዳ፥ ‘ታና ቦችዳይ ኦኔ?’ ጋይ” ያግስ።

46 ሽን የሱሲ፥ “እስ አስ ታና ቦችስ፤ አይስ ጊኮ፥ ዎልቅ ታፐ ከዮይስ ታዉ ኤረትስ” ያግስ።

47 ማጫስያ፥ እባይ ቆንጭዳይሳ ኤርዳ ዎደ ኮኮራሸ ያዳ የሱሳ ቶሁዋ ቦላ ኩንዳሱ። አይስ ቦችዳኮነ ዋናዳ ኤለሳዳ ፓፅዳኮ አሳ ኡባ ስንꬃን ማርካታሱ። 48 እ፥ “ታ ናተ፥ ነ አማኖይ ነና ፓꬅስ፤ ሳሮ ባ” ያግስ።

49 የሱሲ ኦዳ ኦንጎና ደእሽን፥ አይሁደ ዎሳ ኬꬃ ሀላቃ፥ እያሮሳ ሶፐ እስ አስ ይድ፥ “እያሮሳ፥ ነ ናእያ ሀይቃሱ፤ አስታማርያ መላ ዳቡርሶፋ” ያግስ።

50 ሽን የሱሲ ሄሳ ስእድ እያሮሳኮ፥ “ባቦፋ! አማና፥ ነ ናእያ ፓፃና” ያግስ።

51 የሱሲ እያሮሳ ሶ ጋክዳ ዎደ ጰፅሮሳፐ፥ ዮሃንሳፐ፥ ያይቆባፐ፥ ናኤ አዋፐነ አየፐ አትሽን፥ ሀር ገላና መላ ኮይቤና። 52 ሄ በሳን ደእያ አሳ ኡባይ ናኤስ ምሸትድ ዬክሽን፥ የሱሲ፥ “ዬኮፍተ ናእያ ꬍስካሱፐ አትሽን፥ ሀይቃቡኩ” ያግስ።

53 አሳይ ናእያ ሀይቅዳይሳ ኤርያ ግሾ፥ እያ ኦዳ ለቅድ ሚጭዶሶና። 54 ሽን የሱሲ ናኤ ኩሽያ ኦይክድ፥ “ናተ ደንዳ” ያግስ። 55 ናኤስ ሸምፖይ ስምን ደንዳ ኤቃሱ። የሱሲ ኤንታኮ፥ “እዉ ምያባ እምተ” ያግስ። 56 ናኤ አዋራነ አየራ ማላለትዶሶና። ሽን የሱሲ ሀይሳ፥ “ኦደስካ ኦዶፕተ” ያግስ።

9

ታማነ ናምኡ ሀዋረት ኪተትዶሶና

(ማቶ 10:5-15፤ ማር 6:7-13)

1 የሱሲ ታማነ ናምኡ ሀዋረታ ባኮ ፄግድ፥ ቱና አያናታ ከሳና መላነ ሀርገ ኡባ ፓꬃና መላ ዎልቃነ ማታ እሚስ። 2 ፆሳ ካዎተꬃባ ማርካታናዳነ ሀርጋንቾታ ፓꬃናዳ ኪትስ። 3 እ ኤንታኮ፥ “ፃምአ ግድን ኦጎሮ ግድን ካꬅ ግድን ሚሸ ግድን ላምድ ማእያ አፍላ ግድን ኦገስ ግድ አይኮካ ኦይኮፍተ። * 4 ሄ ካታማፐ ህንተ ከያና ጋካናዉ እማꬃተꬃን ህንተ ገልዳ ኬꬃን ጋምእተ። 5 ኦንካ ህንተና ሞኮና እፅኮ ሄ ካታማፐ ከይሸ ኤንታዉ ማርካ ግዳና መላ ህንተ ቶሁዋን ደእያ ባና ፕትድ ከይተ።” 6 ኤንትካ ኪተትዳይሳዳ ከይድ ዎንገላ ኦድሸነ ዱማ ዱማ ጉታታን ሀርጋንቾታ ፓꬅሸ አꬍዶሶና።

7 ጋልላ ቢታ ሃርያ ሄሮዲስ የሱሲ ኦꬅዳባ ኡባ ስእዳ ዎደ ዳጋምስ። አይስ ጊኮ፥ እስ እስ አሳት ዮሃንስ ሀይቆፐ ደንዶና አገና ያጎሶና። * 8 ባጋት፥ “ኤልያስ ቆንጭስ” ጎሶና፤ ሀራት ቃስ፥ “በን ናበታፐ እሶይ ሀይቆፐ ደንድስ” ያግድ ኦደቶሶና። 9 ሽን ሄሮዲስ፥ “ታኒ ዮሃንሳ ቆꬍያ ቃንፅሳዳ ዎꬋስ። ያትን፥ ሀይሳꬆ ያገትድ እያባ ኦደተይ፥ እ ኦኔ?” ያግድ ባ አይፈን በአናዉ ኮዬስ።

እቻሹ ሙኩሉ አሳ

(ማቶ 14:13-21፤ ማር 6:30-44፤ ዮሀ 6:1-14)

10 ታማነ ናምኡ ሀዋረት ጉየ ስም ይድ፥ ኤንቲ ኦꬅዳባ ኡባ የሱሳስ ኦድዶሶና። እ ኤንታና ኤክድ ቤተሳይዳ ካታማፐ ጋፃ ኤፍስ። 11 ሽን ዳሮ አሳይ የሱሳ ግደይሳ ኤርድ እያ ካልዶሶና። እ ኤንታ ሞክ ኤክድ ፆሳ ካዎተꬃባ ታማርስስ፤ ፓፃናዉ ኮየይሳታካ ፓꬅስ።

12 ሳእ ኦማርስያ ዎደ ታማነ ናምኡ ሀዋረት እያኮ ሺቅድ፥ “ኑ ደኤይ መላ ቢታ ግድያ ግሾ አሳይ ዱማ ዱማ ጉታታነ ካታማታ ብድ፥ ካꬅነ አቅያ በሲ ኮያና መላ አሳ ሞይዛ” ያግዶሶና።

13 ሽን እ፥ “ኤንታዉ ምያባ ህንተ እምተ” ያግስ።

ኤንቲ፥ “ኑስ ደኤይ እቻሹ ኡይꬅነ ናምኡ ሞሎ ግድያ ግሾ፥ ሀ አሳስ ግድያ ካꬅ ኑኒ ብድ ሻሞና እፅኮ ግደና” ያግዶሶና። 14 ሄ በሳን እቻሹ ሙኩሉ ግድያ አደት ደኦሶና።

የሱሲ ባ ታማረታኮ፥ “እሻታማን እሻታማን ሻክ ሻክ አሳ ኡትስተ” ያግስ።

15 እያ ታማረት፥ እ ኪትዳይሳዳ አሳ ኡትስዶሶና። 16 እ እቻሹ ኡይꬃነ ናምኡ ሞሎታ ኤክድ፥ ሳሎ ፄልድ፥ ፆሳ ጋላትድ፥ መንꬅድ አሳ ኡባ ጋꬃና መላ ባ ታማረታስ እሚስ። 17 ኡባይ ምድ ካልዶሶና። ኤንታፈ አትዳ ቲፈይ ታማነ ናምኡ ጋይታ ኩመꬅ ግድስ።

ጰፅሮሳ ማርካተꬃ

(ማቶ 16:13-19፤ ማር 8:27-29)

18 የሱሲ ባ ፃላላ ዎስሽን፥ እያ ታማረት እያኮ ይዶሶና። እ፥ “አሳይ ታና ኦና ጎና?” ግድ ኦይችስ።

19 ኤንቲ ዛሪድ “እሶት እሶት፥ ‘ፃማቅያ ዮሃንሳ፥ ባጋት ኤልያሳ፥ ሀራት ቃስ፥ በን ናበታፐ እሶይ ሀይቆፐ ደንድስ’ ያጎሶና” ያግዶሶና። *

20 እ ዛሪድ፥ “ያትን ህንተ ታና ኦና ጌቲ?” ያግስ። ጰፅሮስ፥ “ኔኒ ፆሳፈ ኪተትዳ ክርስቶሳ” ያግድ ዛርስ። *

21 የሱሲ ሀይሳ ኦደስካ ኦዶፕተ ግድ ምንꬅድ ኦድስ። 22 ቃስካ የሱሲ፥ “አሳ ናእ ዳሮ መቱዋ ኤካና። ቢታ ጭማታ፥ ካህነ ሀላቃታነ ህገ አስታማረታ ኩሸን አꬍድ እመታና። ኤንቲ እያ ዎꬋና፥ ሽን እ ሄꬓንꬆ ጋላስ ሀይቆፐ ደንዳና” ያግስ።

23 የሱሲ አሳ ኡባኮ፥ “ታና ካላናዉ ኮየይ ኦንካ ደእኮ ባና ካዶ፥ ባ ማስቃልያ ጋላስ ጋላስ ቶክድ ታና ካሎ። * 24 ባ ሸምፕዉ አሻናዉ ኮያ ኡባይ እዮ ꬋይሴስ፥ ባ ሸምፕዉ ታ ግሾ ግድ ꬋይስያ ኦንካ እዮ አሼስ። * 25 አስ አላመ ኡባ ሃርድ፥ ግዶሽን፥ ባ ሸምፕዉ ꬋይስያባ ዎይኮ ቆህያባ ግድኮ እያ አይ ማዲ? 26 ኦንካ ታናንነ ታ ቃላን ዬላትኮ፥ አሳ ናእ ባ ቦንቹዋራ ሄሳዳካ አዋ ቦንቹዋራነ ጌሻ ኪታንቾታ ቦንቹዋራ ያ ዎደ እያን ዬላታና። 27 ታ ህንተዉ ቱማ ኦዳይስ፤ ሀይሳን ኤቅዳይሳታ ግዶፈ ፆሳ ካዎተꬃ በኦናሽን ሀይቆና አሳት ደኦሶና” ያግስ።

የሱሳ ማላይ ላመትስ

(ማቶ 17:1-8፤ ማር 9:2-8)

28 የሱሲ ሄ ኦዳ ኦድን፥ ሆስፑን ጋላሳፐ ጉየ፥ ጰፅሮሳ፥ ያይቆባነ ዮሃንሳ ባራ ኤክድ ዎሳናዉ ዙማ ቦላ ከይስ። * 29 እ ዎሳ ቦላ ደእሽን እያ አይፈ ካረይ ላመትስ፤ አፍላይካ ቦፅድ፥ አዋ መላ ጶልስ። 30 ናምኡ አሳት፥ ኤንትካ ሙሰራነ ኤልያሳራ ቦንቾን ቆንጭድ፥ 31 የሩሳላመን ፖለታናዉ ደእያባ፥ ሄስካ፥ እ ሀ አላምያፐ ሻከታናባ እያራ ኦደቶሶና። 32 ጰፅሮሳነ እያራ ደኤይሳታ ꬍስኮይ ኤፍን፥ ኤንቲ ꬍስኮፈ ባርክያ ዎደ እያ ቦንቹዋነ እያራ ኤቅዳ ናምኡ አሳታ በእዶሶና። 33 አሳት የሱሳፐ ሻከትድ ባና ሀንሽን፥ ጰፅሮስ የሱሳኮ፥ “ጎዳዉ፥ ኑ ሀይሳን ግድኮ ኑስ አይ መላ ሎኦ! እስኖ ነዉ፥ እስኖ ሙሰስ፥ እስኖ ኤልያሳስ ኦꬅድ፥ ሄꬑ ሻቃራ ሻቃሮስ” ያግስ። ሽን እ አይ ግዳኮ ኤረና።

34 እ ያግድ ኦደትሽን ሻራይ ይድ ኤንታና ካምስ። ኤንቲ ሄ ሻራ ግዶ ገልሸ ባብዶሶና። 35 ሻራ ግዶፈ፥ “ታ ዶርዳ ናአይ ሀይሳ እያ ስእተ” ግያ ቃል ስኤትስ። * 36 ቃል ስኤትዳፐ ጉየ፥ የሱሲ ባርካ ደእሸ በንትስ። ሄ ዎደ ኤንቲ በእዳባ ኦደስካ ኦዶና፥ ባንታ ዎዛናን ኦይክድ ስእ ግዶሶና።

ቱና አያን ኦይክዳ ናአ

(ማቶ 17:14-18፤ ማር 9:14-27)

37 ዎንተ ኤንቲ ዙማ ቦላፈ ዎꬍያ ዎደ ዳሮ አሳይ ይድ እያራ ጋሄትዶሶና። 38 ሄ ዎደ አሳ ግዶፈ እስ አስ፥ “አስታማርያዉ፥ ታ እስ ናኣ ያዳ በአርክ። 39 ቱና አያናይ ቆፖና ኦይክድ ዋስሴስ፤ ጎፖንቶ የግስድ ቃከረꬄስ፥ አሳተꬃ ቆህድ ኡንኤꬅድ የዴስ። 40 ነ ታማረት ከሳና መላ ዎሳስ፥ ሽን ኤንቲ ዳንዳእቦኮና” ያግድ ዎስስ።

41 የሱሲ፥ “አማኖይ ባይና ጌላ የለታቶ፥ አዉደ ጋካናዉ ታ ህንተራ ዳነ፥ ህንተና ዳንዳአኔ? ነ ናኣ ባዳ ሃ ኤካያ” ያግስ።

42 ናኣ ኤክድ ያ ዎደ ቱና አያናይ ሳአን ሆል የግድ ኮኮርስስ። ሽን የሱሲ ቱና አያና ሀንቅድ ናኣፐ ከስስ። ናኣካ ናኣ አዋስ እሚስ። 43 አሳ ኡባይ ፆሳ ግታ ዎልቃን ማላለትዶሶና። ኤንቲ እ ኦꬅዳባን ማላለትሽን፥ የሱሲ ባ ታማረታኮ፥ 44 “ሀይሳ ታ ህንተዉ ኦደይሳ ሎይꬅ ስእተ፤ አሳ ናእ ሞርከታ ኩሸን አꬍድ እመታና” ያግስ። 45 ሽን እ ግዳባይ ኤንታፈ ጌምዳ ግሾ፥ አኬክቦኮና። ሄሳ ግሾ፥ ዛሪድ ኦይቻናዉ ባብዶሶና።

ኡባፈ አይ ኦኔ?

(ማቶ 18:1-5፤ ማር 9:33-37)

46 የሱሳ ታማረት፥ “ኑ ግዶን ግታ ግዳናይ ኦኔ?” ግድ ፓላማ ኦይክዶሶና። * 47 የሱሲ ኤንታ ዎዛና ቆፋ ኤርድ ዮጋ ናኣ ባ ማታን ኤስድ፥ 48 “ሀ ዮጋ ናኣ ታ ሱንꬃን ሞክያ ኦንካ ታና ሞኬስ፥ ታና ሞከይ ታና ኪትዳይሳ ሞኬስ፥ ህንተ ኡባፈ ጉፀይስ፥ እ ግታ ግዳና” ያግስ። *

49 ዮሃንስ፥ “ጎዳዉ፥ እስ አስ ነ ሱንꬃን ቱና አያናታ ከስሽን በእድ፥ እ ኑራ ግዶና ግሾ ድግዳ” ያግስ።

50 የሱሲ ዛሪድ፥ “ህንተራ ኤቀቶናይስ፥ እ ህንተ ባጋ። ሄሳ ግሾ፥ እያ ድጎፍተ” ያግስ።

የሱሲ ሳማረን እፀትስ

51 የሱሲ ሳሎ ብያ ዎደይ ማታትዳ ግሾ፥ የሩሳላመ ባናዉ ቃንፅድ ደንድስ። 52 ሳማረ ቢታን ደእያ እስ ጉታ ብድ፥ ኡባባ እያዉ ጊግሳና መላ አሰ ያ ኪትስ። 53 ሽን እ በይ የሩሳላመ ግድያ ግሾ፥ ኤንቲ እያ ሞክ ኤክቦኮና። 54 የሱሳ ታማረት ያይቆባራነ ዮሃንሳራ ሄሳ በእድ፥ “ጎዳዉ፥ ሳሎፐ ታም ዎꬍድ ኤንታ ሞ ጋና መላ ነ ኮያይ” ያግዶሶና። * 55 ሽን የሱሲ ጉየ ስም ኤንታ ሀንቀትድ፥ “ህንተ ጋርሳን አይብ አያን ደእያኮ ህንተ ኤረከታ። አሳ ናእ አሰ አሻናዉ ይስፐ አትሽን፥ ꬋይሳናሳ ግደና” ያግስ። 56 ያፐ ደንድድ ሀራ ጉታ ብዶሶና።

የሱሳ ካሎይ ጭግስያ ጋተ

(ማቶ 8:19-22)

57 ኤንቲ ኦገራ ብሽን፥ እስ አስ፥ “ነ ብያ ሶ ኡባ ታ ካላና” ያግስ።

58 የሱሲ ዛሪድ፥ “ዎርካናታስ ኦል፥ ሳሎ ካፎታስ ኬꬅ ደኤስ፥ ሽን አሳ ናእ ባ ሁጰ ሸምፕስያ በሲ ባዋ” ያግስ።

59 ሀንኩዋኮ፥ “ኔኒ ታና ካላ” ያግስ። ሽን ኡራይ፥ “ጎዳዉ፥ ኮይሮታዳ ታ አዋ ሞጋዳ ያና” ያግስ።

60 ሽን የሱሲ፥ “ሀይቅዳይሳት ሀይቅዳይሳታ ሞጋና መላ ኤንታዉ አጋጋ፤ ኔኒ ባዳ ፆሳ ካዎተꬃ ሳባካ” ያግስ።

61 ቃስ ሀራ አስ፥ “ጎዳዉ፥ ታ ነና ካላና፥ ሽን ኮይሮታዳ ታ ሶ አሳ ሳሮꬃዳ ያና” ያግስ። *

62 የሱሲ ዛሪድ፥ “ኮፀ ኦይክድ ጉየ ፄልያ ኦንካ ፆሳ ካዎተꬃስ በሰና” ያግስ።

10

ላፑን ታማነ ናምኡ ታማረት ኪተትዶሶና

1 ሄሳፈ ጉየ፥ ጎዳይ ሀራ ላፑን ታማነ ናምኡ * አሳታ ዶርስ። እ ባናዉ ቆፕዳ ካታማነ ጉታ ኡባ ስንꬃትድ ባና መላ ናምአ ናምአ ኦꬅድ ኪትስ። 2 የሱሲ ኤንታኮ፥ “ሄኮ፥ ሺቃና ካꬃይ ዳሮ ሽን ኦሳንቾት ጉꬃ። ያንያ ግሾ፥ ካꬃ ጎዳይ ኦሳንቾታ ኪታና መላ ዎስተ። * 3 ህዛ፥ ቢተ፥ ታኒ ህንተና ዶርሳታዳ ሱꬉመታ ግዶ የዳና። * 4 ህንተ ብያ ኦግያስ አይኮካ ኦይኮፍተ፥ ሚሸ ግድን ካꬅ ግድን ጫማ ኦይኮፍተ። ኦገ ቦላ ኦናካ ሳሮꬆፍተ።* 5 ህንተ ገልያ ኬ ኡባ ኮይሮትድ፥ ‘ሳሮይ ሀ ኬꬃስ ግዶ’ ያግተ። 6 ሳሮ ዶስያ አስ ሄ በሳን ደእኮ፥ ህንተ ሳሮይ ያን ሸምፓና፤ እፃስ ጊኮ ህንተ ሳሮይ ህንተዉ ስማና። 7 ኦሳንቾስ ዳሞዘ በሲያ ግሾ፥ ህንተ ገልዳ ኬꬃን ህንተዉ ሺሽዳባ ኡባ ምሸነ ኡይሸ ያን ጋምእተ። እሱዋ ሶፐ እሱዋ ሶ ዩዮፕተ። * 8 አይ ካታማካ ህንተ ገልያ ዎደ አሳይ ህንተና ሞክድ፥ ህንተዉ ሺሽዳባ ኡባ ሚተ። 9 ሄ ካታማን ደእያ ሀርጋንቾታ ፓꬅሸ፥ ‘ፆሳ ካዎተꬃይ ህንተኮ ማትስ’ ያግድ ኦድተ። 10 ሽን እስ ካታማ ገልያ ዎደ አሳይ ህንተና ሞኮና እፅኮ ዳባባ ከይድ ሀይሳዳ ጊተ:* 11 ‘ኑ ቶሁዋ ቦላ ደእያ ህንተ ካታማ ባና ፕቶስ፥ ሽን ፆሳ ካዎተꬅ ህንተኮ ማታትዳይሳ ኤርተ።’* 12 ፕርዳ ጋላሳን፥ ሀ ካታማፐ ሶዶመ ካታማስ ፕርድ ካዉሸ ግዳናይሳ ታ ህንተዉ ኦዳይስ” ያግስ። *

አማኖና እፅዳ ካታማታ

(ማቶ 11:20-24)

13 ካልድካ፥ የሱሲ፥ “ነኖ ኮራዝነ፥ ነኖ ቤተሳይዳ፥ አየ! ህንተናን ኦሰትዳ ማላታት ፅሮሳንነ ስዶናን ኦሰትዳኮ ያን ደእያ አሳይ ካዮ ማኦ ማእድ፥ ብድንꬃ ቦላ ኡትድ፥ በን ማሮታን ገል አጋናሽን። * 14 ሄሳ ግሾ፥ ህንተፈ አꬅድ ፅሮሳስነ ስዶናስ ፆሳ ፕርድ ካዉያና። 15 ነካ ቅፍርናሆማ፥ ሳሎ ጋካናዉ ነና ꬎቁ ኦꬃናዉ ኮያይ? ነ ዱገ ስኦለ ሆለታና” ያግስ። *

16 ቃስካ የሱሲ ባ ታማረታኮ፥ “ህንተና ስኤይ ታና ስኤስ፥ ህንተና ኤኮናይ ታና ኤከና፥ ታና ኤኮናይ ታና ኪትዳይሳ ኤከና” ያግስ። *

17 ላፑን ታማነ ናምኡ ታማረት ኪተትዳ በሳፈ ዳሮ ኡፋይትሸ ስምዶሶና። የሱሳኮ ሺቅድ፥ “ጎዳዉ፥ ነ ሱንꬃን ቱና አያናትካ ኑስ ኪተትዶሶና” ያግዶሶና።

18 የሱሲ ኤንታኮ፥ “ፃላሄይ ሳሎፐ ዎልአንꬃዳ ዎꬍሽን ታ በአስ። 19 ሄኮ፥ ሾሽነ ኮርነ የꬋና መላነ ሞርክያ ዎልቃ ዛራና መላ ማታ ህንተዉ እማስ። ህንተና ቆሀናባይ አይኮይካ ዴና። * 20 ግዶሽን፥ ህንተ ሱንꬃይ ሳሎ ማዝጋበን ፃፈትዳ ግሾ፥ ኡፋይትተፐ አትሽን፥ ቱና አያናት ኪተትዳ ግሾ ኡፋይቶፍተ” ያግስ።

21 ሄ ዎደ፥ የሱሲ ጌሻ አያናን ኡፋይትድ፥ “ሳሉዋ ሳኣ ጎዳዉ፥ ሀይሳ ጭንጫታፐነ ኤራንቾታፐ ገንꬃዳ ያላጋታስ ቆንጭስዳ ግሾ ጋላተታ። ኤ፥ ታ አዋዉ፥ ሄሳ ነ ኦꬃናዉ ሎኦ ሸነ ግድስ።

22 “ኡባባይ ታ አዋፐ ታዉ እመትስ። ናአይ ኦነኮ አዋፐ አትሽን፥ ሀር ዎይኮ ናአይ ቆንጭሳናዉ ኮየይሳፈ ሀር ኦንካ አዋ ኤረይ ባዋ” ያግስ። *

23 ካልድካ፥ የሱሲ ባ ታማረታስ ዱማ፥ “ህንተ በኤይሳ በኤይሳት አንጀትዳይሳታ። 24 ቱማ ዳሮ ናበትነ ካዎት ህንተ በኤይሳነ ስኤይሳ በአናዉነ ስአናዉ አሞትዶሶና፥ ሽን በእቦኮና፥ ስእቦኮና” ያግስ።

ቱማ ሲቆ

25 ሄኮ፥ እስ ጋላስ ሙሰ ዎጋ ኤርያ እስ ኡራይ ደንድድ የሱሳ ያግድ ፓጨ ኦይሾ ኦይችስ። “አስታማርያዉ፥ መርና ደኦ ላታናዉ ታኒ አይ ኦꬆ?” ያግስ። *

26 የሱሲ፥ “ሙሰ ማፃፋን ፃፈትዳይስ ዎይጊ? ነ ዋታ ናባባይ?” ያግስ።

27 አደይ ዛሪድ፥ “ ‘ነ ጎዳ ነ ፆሳ፥ ነ ኩመꬃ ዎዛናፐ፥ ነ ኩመꬃ ሸምፖፈ፥ ነ ኩመꬃ ዎልቃፈነ ነ ኩመꬃ ቆፋፐ ዶሳ። ቃስ ነ ሾሩዋ ነ ሁጰዳ ዶሳ’ ያጌስ” ያግስ። *

28 የሱሲ እያኮ፥ “ኔኒ ልከ ዛራዳሳ፥ ነካ ሄሳዳ ኦꬃ። ኔኒ መርናዉ ደኦን ዳና” ያግስ። *

29 ሽን ኡራይ ባና ፅሎ ኦꬃናዉ ኮይድ፥ “እ ታ ሾሮይ ኦኔ?” ያግስ።

30 እያ ኦይሻስ የሱሲ ያግድ ዛሮ እሚስ፤ “እስ አሰ ደኤይስ የሩሳላመ ካታማፐ ዱገ እያርኮ ካታማ ብሽን፥ ኦገ ቦላ ፓንጋት ከይድ ሾጭዶሶና። እያ ማኡዋ ቃር ኤክድ ሀይቆፐነ ፓፃፐ ግዶን የግድ ብዶሶና። 31 ጉየፐ፥ አይሁደ ካህነ እሶይ ሄ ኦግያራ ባ ቡሱ ብሸ ኡራ በእድ ደሽ ግድ አꬍስ። 32 ቃስ እስ ሌወ ደኤይስ ሄ በሳ ጋክሸ ኡራ በእድ፥ ሀራ ሶራ አꬍድ ብስ። 33 ሽን፥ እስ ሳማረ ቢታ አሰ ደኤይስ ሄ ኦግያራ ይሸ ኡራ በእድ እያዉ ቃትስ* 34 እያኮ ሺቅድ፥ እያ ማዱንꬃ ቦላ ዛይተነ ዎይነ ትግድ ቃችስ። ባ ሀርያ ቦላ ኡትስድ እማꬅ አቅያ ኬ ኤፍስ። ሄ በሳን እያዉ ኮሽያባ ኡባ ኦꬅስ። 35 ዎንተ ናምኡ ድናረ ከስድ እማꬃ ኬꬃ አዋስ እምድ፥ ‘ሀያና ሀ ኡራ ሎይꬃ ፄላ። ታኒ ነዉ እምዳይሳፈ ቦላራ ነ ከስያባ ኡባ ታ ነዉ ጭጋና’ ያግስ።

36 “ህዛ፥ ሀ ሄꬑ አሳታፐ ፓንጋት ሾጭዳ ኡራስ ሾሮተይ ነዉ ኦና ዳኒ?”

37 ኡራይ ዛሪድ፥ “እያዉ ቃትዳይሳካ” ያግስ።

የሱሲ፥ “ነካ ባዳ ሄሳዳ ኦꬃ” ያግስ።

የሱሲ ማርታነ ማይራም ሶን

38 የሱሲ ባ ታማረታራ ኦገ ብሸ እስ ጉታ ጋክስ። ያን ማርታ ጌተትያ እስ ማጫስያ፥ እያ ባ ሶን ሞካሱ። * 39 እዉካ ማይራሞ ጌተትያ ምችያ ደአዉሱ፥ ማይራማ ቃላ ስአሸ ጎዳ ቶሁዋ ማታን ኡታሱ። 40 ሽን ማርታ ዳሮ ኦሶን ኡንኤታዳ የሱሳኮ ሺቃዳ፥ “ጎዳዉ፥ ታ ምችያ ኦሱዋ ታ ፃላላስ የጋዳ ኡታ አግን ታ ዳቡርያ ዎደ ኔኒ በአሸ ስእ ጋይ? እያ ታና ማዳና መላ ኦድኪ” ያጋሱ።

41 ሽን ጎዳይ ዛሪድ፥ “ማርታ፥ ማርታ፥ ኔኒ ዳሮባን ኡንኤታሳነ መቶታሳ። 42 ግዶሽን፥ ኮየተይ እስባ ፃላላ። ማይራማ ሎኦባ ዶራሱ፥ ሄስካ ኢፐ ኤከተና” ያግስ።

11

የሱሲ ዎሳባ ታማርስስ

(ማቶ 6:9-13፤ 7:7-11)

1 እስ ጋላስ የሱሲ እስ በሳን ዎሴስ። ዎሳ ዉርስዳ ዎደ እያ ታማረታፐ እሶይ፥ “ጎዳዉ፥ ዮሃንስ ባ ታማረታ ዎሳ ታማርስዳ መላ ነካ ኑና ዎሳ ታማርሳ” ያግስ።

2 የሱሲ፥ “ሀይሳዳ ያግድ ዎስተ፦

“ ‘ሳሎን ደእያ ኑ አዋዉ

ነ ጌሻ ሱንꬃይ አንጀቶ፤

ነ ካዎተꬃይ ዮ።

3 ኑ ጋላሳ ካꬃ ሀች ሀች ኑስ እማ።

4 ኑና ቆሄይሳታ ኑኒ አቶ ገይሳዳ፥

ኑ ናጋራ አቶ ጋ፤

ፓጨን ኑና ገልሶፋ’ ያግተ” ያግስ።

5 ካልድካ፥ የሱሲ ባ ታማረታኮ ያግስ፦ “ሌምሶስ ህንተፈ እሱዋስ ላገይ ደኤስ። እ ግድ ብላሄ ባ ላግያ ሶ ብድ፥ ‘ታ ላግያዉ፥ ምያባይ ደእኮ ታዉ እማርክ። 6 ታዉ ላገ ግድዳ እስ አስ ኦገፐ ይን፥ እያዉ አꬅያባ ꬋያስ’ ያግኮ፥

7 “እያ ላገይ ኬꬃ ግዶን ግድድ፥ ‘ሀያና ታና ዋይሶፓ፥ ፐንገይ ጎርደትስ። ታ ናይትካ ታራ አርሳ ቦላ ዝንእዶሶና። ያንያ ግሾ፥ ደንዳዳ ነ ኮያባ እማናዉ ዳንዳእከ’ ያግዬ? 8 ታ ህንተዉ ኦዳይስ፤ ላገተꬃ ግሾ ደንድድ እማናዉ ኮዮና እፅኮካ ዎሳን ሳለꬅዳ ግሾ፥ ደንድድ ኮሽያባ ኡባ እሜስ።

9 “ሄሳ ግሾ፥ ታኒ ህንተዉ ኦዳይስ፤ ዎስተ ህንተዉ እመታና፤ ኮይተ ህንተ ደማና፤ ካረ ይድ ፄግተ ህንተዉ ዶየታና። 10 ጋሶይካ፥ ዎስያ ኡባይ ኤኬስ፤ ኮየይ ደሜስ፤ ካረ ይድ ፄገይሳስ ዶየቴስ።

11 “ህንተኖ፥ አዋቶ ህንተ ግዶፈ ናእ ኡይꬅ ዎስን፥ ሹቹ እመይ ኦኔ? ሞሎ ዎስን ሾሽ እመይ ኦኔ? 12 ዎይኮ ጱጱለ ዎስኮ ኮርነ እሚ? 13 ህንተ ኢታታ ግድሸ ህንተ ናይታስ ሎኦባ እሞ ኤርኮ፥ ሳሎን ደእያ ህንተ አዋይ ዎሰይሳታስ ጌሻ አያና ዋትድ አꬅድ እመኔ?” ያግስ።

የሱሳነ ብኤል-ዘቡላ

14 እስ ጋላስ የሱሲ፥ ዶና ሙምስዳ ቱና አያና እስ ኡራፐ ከስስ። ቱና አያናይ ከይዳ መላ ሙመ ኡራይ ኦደትስ። አሳይካ ማላለትስ። 15 ሽን እሶት እሶት፥ “ቱና አያና ሀላቃ፥ ብኤል-ዘቡላ ዎልቃን ቱና አያናታ ከሴስ” ያግዶሶና። * 16 ሀራት ቃስ ፓጬስ ሳሎፐ ማላ በሳና መላ ኮይዶሶና። *

17 ሽን የሱሲ ኤንታ ቆፋ ኤርድ ኤንታኮ፥ “ዎል ግዶን ሻከትያ ካዎተꬅ ኡባይ ꬋዬስ፤ ዎል ግዶን ሻከትያ ኬꬅ ኩንዴስ። 18 ፃላሄይ ዎል ግዶን ሻከትኮ እያ ካዎተꬃይ ዋንድ ምንድ ኤቃኔ? ህንተ ታና፥ ‘እ ቱና አያናታ ብኤል-ዘቡላ ዎልቃን ከሴስ’ ያጌታ። 19 ህዛ፥ ታኒ ቱና አያና ብኤል-ዘቡላ ዎልቃን ከስያባ ግድኮ ህንተ ናይት ኦደ ዎልቃን ከሶናሻ? ሄሳ ግሾ፥ ኤንቲ ህንተ ቦላ ፕርደይሳታ ግዳና። 20 ሽን ታኒ ቱና አያናታ ፆሳ ብራን ከስያባ ግድኮ፥ ህዛ፥ ፆሳ ካዎተꬃይ ህንተኮ ማትዳይሳ ኤርተ።

21 “ምኖ አስ ቶራነ ጎንዳለ ኦይክድ፥ ባ ኬꬃ ናግያባ ግድኮ፥ እያ ሻሎይ ቦሸተና። 22 ሀኖሽን፥ እያፐ አꬍድ ምኖ ግድዳ አስ ይድ፥ እያ ቆህድ ፆንኮ፥ አማነትዳ ቶራነ ጎንዳለ ዎስስ ኤክድ፥ እያ ሻሉዋ ቦንቅድ ሀራስ ሻኬስ።

23 “ታራ ግዶናይስ ታና እፄስ፤ ታራ ሺሾናይስ ላሌስ። *

24 “ቱና አያናይ አሳፐ ከይዳ ዎደ ሸምፕያ በሲ ኮይድ ሃꬅ ባይና ሶራ ዩዬስ። ሸምፕያ በሲ ꬋይዳ ዎደ፥ ‘ታ ከይዳሱዋ ስማና’ ያጌስ። 25 እ ስምያ ዎደ ኬꬃይ ፕተትድ ሎእድ ደእሽን ደምስ። 26 ሄሳፈ ጉየ፥ ብድ እያፐ አꬍድ ኢትዳ ሀራ ላፑን ቱና አያናታ ኤክድ ዬስ። እያን ገልድ ዱሱ ኦይኬስ። ሄ ኡራስ ኮይሮይሳፈ አꬍድ ጉየይስ ኢታ ግዴስ” ያግስ።

27 የሱሲ ሄሳ ኦዳ ቦላ ደእሽን፥ እስ ማጫስ አሳ ጋꬃፈ ደንዳዳ፥ ባ ቃላ ꬎቁ ኦꬃዳ፥ “ነና ቶክዳ ኡሎይነ ኔኒ ꬋምዳ ꬋንꬃት አንጀትዶሶና” ያጋሱ።

28 ሽን እ፥ “አንጀትዳይሳት ፆሳ ቃላ ስእድ ኪተተይሳታ” ያግስ።

ዮናሳ ማላታ

29 ዳሮ አሳይ ሺቅዳ ዎደ የሱሲ፥ “ሀ የለተꬃይ ኢታ የለተꬅ፤ ኦራꬃ ማላ ኮዬስ። ሽን ዮናሳ ማላታፐ አትሽን፥ ሀር ኤንታዉ እመተና። * 30 ዮናስ ናናወ አሳስ ማላ ግድዳ መላ አሳ ናእካ ሀ የለተꬃስ ማላ ግዳና። * 31 ዱገሀ ካውያ ፕርዳ ጋላስ ሀ የለተꬃራ ደንዳዳ ፕርዳና። ጋሶይካ፥ እያ ሶሎሞነ ጭንጫተꬃ ስአናዉ ቢታ ጋፃፐ ደንዳዳ ያሱ። ሄኮ ሶሎሞነፐ አይ ሀይሳን ደኤስ * 32 ናናወ አሳት ፕርዳ ጋላስ ሀ የለተꬃራ ደንድድ ኤንታ ቦላ ፕርዳና። ጋሶይካ፥ ዮናሳ ስብካትያን ማሮታ ገልዶሶና። ሄኮ፥ ዮናሳፐ አይ ሀይሳን ደኤስ” ያግስ። *

አሳተꬃ ፖኦ

33 “ፆምፐ ኦይꬅድ ቆሳ በሳን ዎይኮ ኦቶ ግዶን ዎꬅያ አስ ዴና። አስ ፖኡዋ በአና መላ ꬎቃ በሳን ዎꬄስ።* 34 ነ አሳተꬃስ ፖኦይ ነ አይፍያ። ነ አይፈይ ሎኦ ግድኮ፥ ነ ኩመꬃ አሳተꬃይ ፖኤስ። ነና አይፈይ ሳክኮ ነ አሳተꬃይ ኡባይ ꬉሜስ። 35 ሄሳ ግሾ፥ ነ ጋርሳን ደእያ ፖኦይ ꬉሞና መላ ናገታ። 36 ህዛ፥ ነ ኩመꬃ አሳተꬃይ ፖኦ ግድኮ፥ ነ አሳተꬃንካ ሀር ꬉማ በሲ ꬋይኮ፥ ነ አሳተꬃ ኩመꬃይ ዎልለ ፖኦ መላ ግዴስ” ያግስ።

ኡሱፑን አየታ

(ማቶ 23:1-36፤ ማር 12:38-40)

37 የሱሲ ባ ኦዳ ኦንግዳ መላ እስ ፋርሳወይ ባራ ካꬅ ማና መላ ፄግስ። የሱሲ፥ እያራ እስፈ ገልድ ግብራ ቦላ ኡትስ። 38 ፋርሳወይ የሱሲ ካꬅ ማናፐ ስን ኩሸ ሜጮናይሳ በእድ ማላለትስ።

39 ጎዳይ እያኮ፥ “ህንተ ፋርሳወት ቁለስነ ሻተስ ቦላ ባጋ ሜጨታ። ሽን ህንተ ጋꬃይ ኡዘተꬃንነ ኢታተꬃን ኩምስ። 40 ህንተኖ፥ ኤያቶ፥ ካረ ባጋ መꬍዳይ፥ ጋꬃ ባጋ መꬍዳይ እያ ግደኔ? 41 ሽን ቁልያንነ ሻትያን ደኤይሳ ማንቆታስ እምተ። ሄ ዎደ ህንተዉ ኡባባይ ጌሽ ግዳና።

42 “ፋርሳወቶ ህንተና አየ! ሳዎፐ፥ ፃሎተፐነ ሄሳ መላባፐ አስራታ ከሴታ። ሽን ፅሎተꬅነ ፆሰ ዶሶይ ህንተናን ባዋ። ሀራታ አጎና ሀይሳታካ ኦꬃናዉ በሴስ፥ ሽን አግደታ። *

43 “ፋርሳወቶ ህንተና አየ! አይሁደ ዎሳ ኬꬃን ቦንቾ ኦይደ፥ ግያ ግዶን ቦንቾ ሳሮꬆ ዶሴታ።

44 “ማል ꬋይን፥ አሳይ ኤሮና ቦላራ ብያ ዱፎ ዳነይሳቶ ህንተና አየ!” ያግስ።

45 ህገ አስታማረይ ዛሪድ፥ “አስታማርያዉ፥ ነ ሄሳ ጋሸ ኑና ጫያሳ” ያግስ።

46 የሱሲ፥ “ህንተኖ፥ ህገ አስታማረቶ፥ ህንተናካ አየ! አሳይ ቶካናዉ ዳንዳኦና ዴፆ ቶሆ ቶሰታ፥ ሽን ህንተ ህንተ ሁጰስ ሀር አቶሽን ብራ ፄራንካ ቦቸከታ።

47 “ህንተ አዋት ዎꬍዳ ናበታ ዱፉዋ ህንተ ጊግስያ ግሾ፥ ህንተና አየ! 48 ህዛ፥ ህንተ አዋታ ኦሱዋ ምንꬃናዉ ኤንቲ ዎꬍዳ ናበታ ዱፉዋ ህንተ ሎይꬅያ ግሾ፥ ኤንታ ኢታ ኦሱዋስ ህንተ ማርካ። 49 ሄሳ ግሾ፥ ፆሳይ ባ ጭንጫተꬃን፥ ‘ናበታነ ሀዋረታ ታ ህንተዉ ኪታና፥ ሽን ህንተ ባጋታ ዎꬋና፤ ሀራታ ጎዳና’ ያግስ። 50 ሀ የለተꬃይ አላመይ መቶሳፐ ሀኖ ጋካናዉ ጉክዳ ናበታ ኡባ ሱꬃስ ኦይሸታና። 51 አበላፐ ዶምድ ያርሾ በሳስነ ፆሳ ኬꬃፈ ግዱዋን ጉክዳ ዛካርያሳ ሱꬃ ግሾ ሀ የለተꬃይ ኦይሸታና። *

52 “ህገ አስታማረቶ፥ ህንተና አየ! ኤራተꬃ ቁልፕያ ህንተ ኩሸን ኦይክደታ፥ ሽን ህንተዉ ገለከታ ሀራታካ ገልሰከታ” ያግስ።

53 የሱሲ ያፐ ባናዉ ከይያ ዎደ፥ ህገ አስታማረትነ ፋርሳወት እያራ ኤቀትድ ኦይሾን ዋይሶሶና። 54 እያ ዶናፐ ከይያ ቃላን እያ ኦይካናዉ ኮይድ ሄሳ ኦꬅዶሶና።

12

አያና ምንꬆ

(ማቶ 10:26-27)

1 ሄ ዎደ ዳሮ ሙኩሉን ታይበትያ አሳይ ዎል ቦላ የታና ጋካናዉ አስ አሳ ቦላ ሺቅድ ደእሽን፥ የሱሲ ባ ታማረታኮ፥ “ፋርሳወታ እርሾፈ ናገትተ። ሄስካ ኤንታ ጩቦተꬃ።* 2 ቆንጮና ቆሰትድ፥ ኤረቶና ጌምድ አትያባይ አይኮይካ ባዋ። * 3 ህዛ፥ ህንተ ꬉማን ኦደትዳባይ ኡባይ ፖኦን ስኤታና፥ ቆልአ ጋꬃን ካልካሽዳባይ ዳባባን ኦደታና።

4 “ታ ባጋቶ፥ ታ ኦደይሳ ስእተ፤ አሹዋ ዎꬎኦሶናፐ አትሽን፥ ሀራ አይኮካ ኦꬃናዉ ዳንዳኦናይሳታስ ባቦፍተ። 5 ሀኖሽን፥ ህንተ ባባናዉ በሰይሳ ታ ህንተዉ ቆንጭሳና። ሄስካ ዎꬍዳፐ ጉየ ጋናመን የጋናዉ ዎልቃይ ደኤይሳስ እያዉ ባብተ። ኤ፥ ቱማ ኦዳይስ፤ እያዉ ባብተ። 6 እቻሹ ቡበት እስ ሳንትመስ ባይዘቶኮናዬ? ሀኖሽን፥ ኤንታፈ እስናካ ፆሳ ስንꬃን ዶገቱኩ። 7 ሀር አቶሽን፥ ህንተ ሁጰ ብናናይካ ፓይደትድ ደኤስ። ህዛ፥ ባቦፍተ፤ ዳሮ ቡበታፐ ህንተ አታ።

8 “ታ ኦደይሳ ስእተ፤ አሳ ስንꬃን ታዉ ማርካትያ ኡባስ አሳ ናእ ፆሳ ኪታንቾታ ስንꬃን ማርካታና። 9 አሳ ስንꬃን ታና ካደይሳስ ፆሳ ኪታንቾታ ስንꬃን ታ እያ ካዳና። 10 አሳ ናአ ቦላ ካ ቃላ ሃሳያ ኡባይ ማሮታ ደማና፥ ሽን ጌሻ አያና ቦላ ካ ቃላ ኦደተይስ ማረተና። *

11 “አስ ህንተና ኦይክድ አይሁደ ዎሳ ኬꬃን፥ ዳይናታ ስንꬃንነ ካዎታ ስንꬃን ጎሸችያ ዎደ አይ ኦዳነኮነ ዎይግ ዛራነኮ ህርጎፍተ። * 12 ሄ ዎደ ህንተ ኦዳናባ ጌሻ አያን ህንተና ታማርሳና” ያግስ።

ዱረ ኡራ ኤያተꬅ

13 አሳ ግዶፈ እስ አስ የሱሳኮ ይድ፥ “ታ እሻይ ታዉ ኑ አዋ ላታፐ ሻካና መላ እያዉ ኦዳ” ያግስ።

14 የሱሲ ዛሪድ፥ “ላ አድያዉ፥ ህንተ ቦላ ታና ዳይናነ ላታ ሻክያ ጭማ ኦꬅዳይ ኦኔ?” ያግስ። 15 ጉጅድካ፥ የሱሲ፥ “አሳ ደኦይ ሻሎ ዳሮተꬃን ግዶና ግሾ ያረ አግድ ምንꬅድ ህንተና ናግተ” ያግስ።

16 ካልድካ ሌምሶን፥ “ጋደይ ዳሮ ካꬅ እምያ እስ ዱረ ኡራይ ደኤስ። 17 ሄ ኡራይ፥ ‘ታ ካꬃ ታኒ ሺሻናዉ በሲ ጉፅዳ ግሾ አይ ኦꬆ?’ ያግድ ባ ዎዛናን ቆፕስ። 18 ህዛፐ ያታና፤ ካሰ ደእያ ሻለታ ላላዳ ሀራ ዳልጋ ሻለታ ኬፃና። ካꬅነ ታዉ ደእያባ ኡባ እያን የጋና። 19 ባ ሸምፐኮ፥ ‘ታ ሸምፐተ፥ ዳሮ ላይꬃስ ነዉ ግድያ ሻሎ ሺሻስ። ህዛ፥ ሸምፓዳ ማ፥ ኡያ፥ ኡፋይታ’ ያጋና።

20 “ሽን ፆሳይ፥ ‘ላ፥ ኤያ ኡራዉ፥ ሀች ቃማ ነ ሸምፕያ ኔፐ ኤከታዉሱ። ህዛ፥ ነ ሺሽዳባይ ኦደስ ግዳኔ?’ ያግስ።

21 “ሄሳ ግሾ፥ ባዉ ዱረተꬅ ሳአን ሺሽያ አሳስ፥ ፆሳ ማታን ዱረ ግዶና አሳስ ዉርሰꬃይ ሀ ኡራ መላ” ያግስ።

ኡንኤቶፍተ

(ማቶ 6:25-34)

22 ሄሳፈ ጉየ፥ የሱሲ ባ ታማረታኮ፥ “ህዛ፥ ታ ኦድያባ ስእተ፥ ህንተ ሸምፑዋስ አይ ሚኖ? ህንተ አሳተꬃስ አይ ማእኖ? ያግድ ኡንኤቶፍተ። 23 ሸምፖይ ካꬃፈ፥ አሳተꬅ አፍላፐ አꬌስ። 24 ካፎታ በእተ ዘሮኮና፥ ኪሾኮና፥ ኤለይነ ሻለይ ኤንታዉ ባዋ። ሽን ፆሳይ ኤንታና ሙዜስ። ህንተ ካፎታፐ ዳሮ አታ። 25 ሀኖሽን፥ ህንተፈ ኡንኤትድ ባ ላይꬃ ቦላ እስ ቃማ ጉጃናዉ ዳንዳኤይ ኦኔ? 26 ህዛ፥ ሀ ጉꬃባ ኦꬃናዉ ዳንዳኦና ህንተ፥ ሀራባስ አይስ ኡንኤተቲ? 27 አነ ጪሻት ዋንድ ድጭያኮ በእተ። ዋዮኮናነ ሱቆኮና። ሀር አቶሽን፥ ሶሎሞነይ ባ ደእያ ቦንቾ ኡባን ኤንታፈ እሱዋ መላካ ማእቤና። * 28 ህንተኖ፥ አማኖይ ፓጭዳይሳቶ፥ ህዛ፥ ፆሳይ ሀች በንትድ ዎንቶ ታማን የገታና ጪሻታ ሀይሳዳ ማይዝኮ፥ ህንተና ዋት አꬅድ ማይዘኔ? 29 ሄሳ ግሾ፥ አይ ምኖ ዎይኮ አይ ኡይኖ ግድ ኡንኤቶፍተ። 30 ሄ ኡባስ ፆሳ አማኖና አሳት ኡንኤቶሶና። ሽን ህንተ አዋይ ፆሳይ ሄስ ኡባይ ህንተዉ ኮሸይሳ ኤሬስ። 31 ኡባፈ አꬅድ ፆሳ ካዎተꬃ ኮይተ፤ ሄስ ኡባይ ህንተዉ ጉጅ እመታና።

32 “ህንተኖ፥ ጉꬃ ደረቶ፥ ያዮፍተ፤ ህንተ አዋ ፆሳይ ካዎተꬃ ህንተዉ እማናዉ ኡፋይቴስ። 33 ህንተዉ ደእያባ ባይዝድ ማንቆታስ እምተ። ካይሶይ ኤኮናሶን፥ ብል ሞናሶን፥ ጭሞና ካርፂታን፥ ዉሮና ሻሎ ሳሎን ሺሽተ። 34 ህንተ ዎዛናይ ህንተ ሻሎይ ደእያ በሳን ግዳና።

ባርክድ ናጎ

35 “ቃንꬃን ዳንጭድ ጊገትተ፤ ህንተ ፆምፐይ ፖኦ። * 36 ባንታ ጎዳይ ያጋኖፐ ስማና ጋካናዉ ባርክድ ናገይሳታዳ፥ ጎዳይ ይድ ፄግያ ዎደ ኤለስድ ዶያናዉ ጊግዳ አሳታ ዳንተ። * 37 ባንታ ጎዳይ ስምያ ዎደ ꬍስኮና ደእሸ ናገይሳት አንጀትዳይሳታ። ቱማ ጋይስ፤ ጎዳይ ቃንꬃን ዳንጭድ ጋይታ ዩሾን ኡትስድ ሞኬስ። 38 ጎዳይ ላደ ግድን፥ ግድ ብላሄ ግድን፥ ዎይኮ ዎንት ማ ግድን ይድ፥ ሄሳ መላ ꬍስኮና ናግሽን ደምያ ሄ አይለት አንጀትዳይሳታ። 39 ሽን ሀይሳ ኤርተ፤ ካይሶይ አዉደ ያነኮ ኬꬃ አዋይ ኤርያኮ ኬꬃይ ቦከትያ ዎደ ስእ ግድ በኤና። * 40 ህንተካ ጊግድ ናግተ፤ አሳ ናእ ህንተ ቆፖና ዎደ ያና” ያግስ።

41 ጰፅሮስካ፥ “ጎዳዉ ሀ ሌምሱዋ ኑ ፃላላስ ኦዳየ ዎይኮ አሳ ኡባሴ?” ያግስ።

42 ጎዳይ ዛሪድ፥ “ህዛ፥ ካꬃ ሙዛናዉ በሲያ ዎድያን እማና መላ ጎዳይ ባ አይለታ ቦላ ሹምዳ አማንይስነ ዎዛናማ ሀላቃይ ኦኔ? 43 ጎዳይ ስምያ ዎደ ሄሳ መላ ኦꬅሸ በንትያ አይለይ፥ እ አንጀትዳይሳ 44 ታ ህንተዉ ቱማ ኦዳይስ፤ ባ ጎዳስ ደእያ ሻሎ ኡባ ቦላ እ፥ ሹመታና። 45 ሽን ሄ አይለይ፥ ‘ታ ጎዳይ ኤለ ዬና’ ያግድ ባ ዎዛናን ቆፕድ፥ ማጫ አይለታነ አደ አይለታ ዋꬍኮ፥ ቃስ ባዉ ኮይዳ መላ ምሸነ ኡይሸ ማꬆትኮ፥ 46 ሄ አይልያ ጎዳይ፥ እ ቆፖና ጋላሳንነ ህርጎና ዎደ ያና። ይድ እያ ቃንፀረꬅድ፥ እያ ቃዳ አማኖና አሳራ ኦꬃና።

47 “ጎዳ ሸንያዳ ጊጎናይስነ እያ ጎዳይ አይ ዶስያኮ ኤርሸ ኦꬆና አይለይ ዳሮ ጋራፈታና። 48 ሽን ባ ጎዳ ሸንያ ኤሮና አትድ ጋራፈታናዉ በሰይሳ ኦꬅዳይ ጉꬃራ ጋራፈታና። ጋሶይካ ዳሮ እመትዳይሳፈ ዳሮ ኮየቴስ፥ ዳሮ ሀዳራ ኤክዳይሳፈካ ዳሮ እማና ግድ ናገቴስ።

ሳሮተꬅ ግዶናሽን ሻከተꬅ

(ማቶ 10:34-36)

49 “ታኒ ይዳይ ቢታ ቦላ ታማ ኦይꬃናሳ። ሀእ ታማይ ኦይክያኮ ታና ዋንድ ኡፋይሳንደሻ! 50 ሀኖሽን፥ ታ ሀእ ፃማቀተይ ፅንቃተይ ደኤስ። እ ፖለታና ጋካናዉ ታ ዳሮ ኡንኤታይስ። * 51 ሳአ ቦላ ሳሮተꬅ ኤሀናዉ ይዳ ህንተዉ ዳኒ? ግደና፥ ታ ይዳይ ሻካናሳ። 52 ሀእፈ ዶምድ ዎል ግዶን ሻከትዳ እቻሹ ኬꬃ አሳት እስፈ ደኦሶና። ናምአት ሄꬓታ ቦላ፥ ሄꬓትካ ናምአታ ቦላ፥ ደንድድ ሻከቶሶና። 53 አዋይ ናኣ ቦላ፥ ናአይካ አዋ ቦላ፥ አይያ ናኤ ቦላ፥ ናእያ አየ ቦላ፥ አዝና አይያ ናአ ማቸ ቦላ፥ ናአ ማችያ አዝና አየ ቦላ፥ ደንድድ ሻከታና።”*

ዎደታባ ኤሮ

(ማቶ 16:2-3)

54 ቃስካ አሳኮ፥ “ዉሎሀ ባጋራ ሳሎይ ሻራትያ ዎደ በእድ፥ ኤለስድ፥ ‘እር ያና’ ያጌታ፥ ሄሳዳካ ሀኔስ። 55 ዱገሀ ጫርኮይ ጫርክያ ዎደ ‘ሳእ አዋና’ ያጌታ፥ ሄሳዳካ ሀኔስ” ያግስ። 56 ህንተኖ፥ ጩቦቶ፥ ሳሎባነ ሳአባ ሻክድ ኤሬታሽን ሀ ዎድያ ሻክድ ኤሮይ ህንተና ዋንድ ፆንዴ?

57 “ያትን፥ ህንተ ሁጰስ አይስ ቱማ ፕርደከቲ? 58 ነ ሞርክያራ ዎላ ዳይና ስንꬃን ኤቃናዉ ባሸ ኦገ ቦላ ጊጋናዉ ኮያ። ነ ጊጎና እፅኮ ጎሸችድ ዳይና ስን ነና ኤፋና። ዳይናይ ነና ቃችያ አሳስ አꬅድ እማና። እ ነና ዎይነን የጋና። 59 ስእተ፥ እስ ባካን አቶና ጭጋ ኦንጋና ጋካናዉ ነ ያፐ ከዮናይሳ ኤራ” ያግስ።

13

ናጋራፐ ስሞ

1 ሄ ዎደ የሱሳኮ አሳይ ይድ ጵላፆስ ዎꬍድ ኤንታ ሱꬃራ ኤንታ ያርሹዋ ዋላክዳ ጋልላ አሳባ ኦድዳ አሳት ሄ በሳን ደኦሶና። 2 እ ሀይሳዳ ያግድ ዛርስ፤ “ያትን ሄ ጋልላ አሳት ሄ ኢታ ሀይቆ ሀይቅዳ ግሾ፥ ጋልላን ደእያ አሳ ኡባፈ አꬍዳ ናጋራንቾ ዳኖና? 3 ግደና! ግዶሽን፥ ህንተካ ማሮታን ስሞና እፅኮ፥ ኡባይ ሄሳዳ ꬋያና። 4 ዎይኮ ቃስ ሳልሆመ ጌተትያ በሳን ግምበይ ዎድድ ዎꬍዳ ታማነ ሆስፑን አሳይ የሩሳላመን ደእያ አሳ ኡባፈ አꬍዳ ናጋራንቾ ዳኖና? 5 ግደና! ሽን ህንተካ ማሮታን ስሞና እፅኮ ኡባይ ሄሳዳ ꬋያና።”

6 ቃስካ የሱሲ ሀይሳዳ ግድ ሌምሶ ኦድስ፦ “እስ ኡራስ ዎይነ ጋደን ቶከትዳ ባላሰ ምꬅ ደአዉሱ። እ ኢፐ አይፈ ደማናዉ ኮይድ አይኮካ ደምቤና። 7 ዎይነ ጋድያ ጎዳይ ዎይነ ኦሳንቹዋኮ፥ ‘አይፈ ደማናዉ ኮያዳ ሄꬑ ላይꬅ ስመረታዳ አይኮካ ደማብከ። ሄሳ ግሾ፥ ቃንፃ ድጋ፤ አይስ ቢታ መልሳይ?’ ያግስ።

8 “ሽን ኦሳንቾይ፥ ‘ጎዳዉ፥ እ ዩሹዋ ኦꬃዳ ኦሻ የጋና ጋካናዉ ሀ ላይꬃስ አጋርክ። 9 ሀ ላይꬅ አይፍኮ ሎኦ፥ እፅኮ ቃንፃ አጋ’ ” ያግድ ዛርስ።

ዞኮ ኩና ማጫስዉ

10 የሱሲ ሳምባታ ጋላስ አይሁደ ዎሳ ኬꬃን ታማርሴስ። 11 ሄ በሳን ታማነ ሆስፑን ላይꬅ ቱና አያን ዞኮ ኩንስዳ እስ ማጫስያ ደአዉሱ። እያ ኩናፐ ደንዶይሳን ሱረ ኤቃናዉ ዳንዳኡኩ። 12 የሱሲ እዮ በእዳ ዎደ ፄግድ፥ “ሀ ማጫሰተ፥ ነ ሀርግያፈ ፓፃዳሳ” ያግስ። 13 ባ ኩሽያ እ ቦላ ዎꬅን፥ እያ ኤለሳዳ፥ ሱራዳ ኤቃሱ። ፆሰ ጋላታሱ።

14 ሽን አይሁደ ዎሳ ኬꬃ ሀላቃይ ይሎትድ አሳኮ፥ “ኦሶ ኦꬅያ ኡሱፑን ጋላሳት ደኦሶና። ሄሳ ግሾ፥ ሄ ጋላሳታን ይድ ፓፅተፐ አትሽን፥ ሳምባታ ጋላስ ግደና” ያግስ። *

15 ጎዳይ፥ “ጩቦቶ፥ ህንተ ግዶፈ ቦር ዎይኮ ሀረ ሳምባታ ጋላስ ዛዳሎፐ ብልድ ሃ ኡሻናዉ ኤፎናይ ኦኔ? 16 ያትን፥ ሀ ማጫስያ አብራሃመ ናአ ግዳሸ ፃላሄን ቃሸታዳ ታማነ ሆስፑን ላይꬅ ኩመꬅ ደእዳርስ ሳምባታ ጋላስ ብርሸተꬅ ኮሸኔ?” ያግድ ኦይችስ።

17 እ ሄሳ ኦድዳ ዎደ ኤቀተይሳት ኡባይ ዬላትዶሶና። ሽን አሳ ኡባይ እ ኦꬅዳ ማላልስያ ኦሶ ኡባን ኡፋይትዶሶና።

18 ሄሳፈ ጉየ፥ የሱሲ ሀይሳዳ ያግስ፥ “ፆሳ ካዎተꬅ አይ ዳኒ? እያ አይብራ ዳንሶ? 19 ፆሳ ካዎተꬅ እስ አስ ባ ጎሻን ቶክዳ ዎላ አይፈ መላ። እ ድጭድ ምꬅ ግድስ። ሳሎ ካፎት እያ ታሽያ ቦላ ሸምፕዶሶና።”

20 ቃስ፥ “ፆሳ ካዎተꬃ አይብራ ዳንሶ? 21 እስ ማጫስያ ዳሮ ꬊለራ ዋላካዳ ሙኑቅዳ ጉꬃ እርሾ ዳኔስ” ያግስ።

ፁንꬃ ዉላ

22 ሄሳፈ ጉየ፥ የሱሲ የሩሳላመ ብሸ እ ካንꬅያ ኦግያን ደእያ ካታማታንነ ጉታታን ታማርስሸ አꬍስ። 23 እስ አስ የሱሳኮ፥ “ጎዳዉ፥ አታናይ ጉꬃ አሳ ፃላሌ?” ያግድ ኦይችስ።

የሱሲ ኤንታኮ፥ 24 “ስእተ፥ ፁንꬃ ዉላራ ገላናዉ ባፀትተ። ዳሮት ገላናዉ ኮዮሶና ሽን ኤንታዉ ሀነና። 25 ኬꬃ አዋይ ደንድድ ዉላ ጎርድዳፐ ጉየ፥ ‘ኑስ ዶያርክ’ ያግሸ ካረን ኤቅድ ፄስ ኦይከታ። ሽን እ፥ ‘ህንተ ኦነኮነ አዉፐ ይዳኮ ታ ኤርከ’ ግድ ዛራና። 26 ሄ ዎደ ህንተ፥ ‘ኔራ ዎላ ምዳ፥ ኡይዳ፥ ኑ ዳባባንካ ታማርሳዳሳ’ ያጋና።

27 “እ ዛሪድ፥ ‘ህንተ ኦነኮነ አዉፐ ይዳኮ ኤርከ። ህንተኖ፥ ጌላቶ ታፐ ሃክተ’ ያጋና። * 28 አብራሃመ፥ ይሳቃ፥ ያይቆባነ ናበታ ኡባ ፆሳ ካዎተꬃን በአና፥ ሽን ህንተ ካረን ዎꬍድ አትያ ዎደ ህንተዉ ዬሆነ አቸ ጋርጨꬅ ግዳና። 29 አሳይ ዶሎሀፐ፥ ዉሎሀፐ፥ ፑደሀፐነ ዱገሀፐ ይድ ፆሳ ካዎተꬃን ግብራ ቦላ ኡታና። * 30 ሄሳ ግሾ፥ ሀእ ደꬃን ጉየ ግድዳይሳታፐ ስን ግዳናይሳት፥ ስን ግድዳይሳታፐ ጉየ ግዳናይሳት ደኦሶና” ያግስ። *

የሱሲ የሩሳላመስ ዬክስ

(ማቶ 23:37-39)

31 ሄ ዎደ ፋርሳወታፐ እሶት እሶት ይድ፥ “ሄሮዲስ ነና ዎꬋናዉ ኮይያ ግሾ ሀ በሳፈ ደንዳዳ ባ” ግዶሶና።

32 እ ዛሪድ፥ “ብድ፥ ሄ ዎርካናስ፥ ‘ሄኮ፥ ሀችነ ዎንቶ ቱና አያናታ ከሳና፥ ሀርጋንቾታ ፓꬃና፥ ሄꬓንꬆ ጋላሳን ኩሻ ቦላ ጋካና’ ያግስ ጊተ። 33 ሀኖፐ አትሽን፥ ናበይ የሩሳላመፐ ካረን ሀይቃናዉ በሰና። ሄሳ ግሾ፥ ሀች፥ ዎንቶነ ዎንት ፔእን ሄ በሳ ባናዉ ደንዳስ።

34 “የሩሳላመ፥ የሩሳላመ፥ ናበታ ዎꬍያረ፥ ኔኮ ኪተትዳይሳታ ሹቻን ጫድያረ፥ ኩቶይ ባ ናይታ ባ ቀፍያፐ ጋርሳን ሺሽያዳ ነ ናይታ ታ ቀስያፐ ጋርሳን አፑን ቶሆ ሺሻናዉ ኮያድና፥ ሽን ህንተ እፃስ ግደታ። 35 ታ ህንተዉ ኦዳይስ፤ ህንተ ኬꬃይ ካይሳታና። ጎዳ ሱንꬃን የይስ አንጀትዳይሳ ህንተ ጋና ጋካናዉ ታና ደመከታ” ያግስ። *

14

የሱሲ ፋርሳውያ ሶን

1 እስ ሳምባታ ጋላስ የሱሲ እስ ፋርሳወታ ሀላቃ ሶ ካꬅ ማናዉ ገልያ ዎደ አሳይ ጫድ ፄሎሶና። 2 ሄ በሳን ሻዉሄ ሀርገን ዋየትያ እስ አስ እያዉ ስንꬃ ባጋራ ዝንእስ። 3 የሱሲ ፋርሳወታነ ህገ አስታማረታ፥ “ሳምባታ ጋላስ ሀርጋንቾ ፓሶይ ዎገየ ዎጋ ግደኔ?” ያግድ ኦይችስ። 4 ኤንቲ ስእ ግዶሶና። የሱሲ ሀርገትያ ኡራ ቦች ፓꬅድ ሞይዝስ።

5 “ቃስካ ህንተፈ እሱዋስ ናእ ዎይኮ ቦር ሳምባታ ጋላስ አፎን ዉልኮ፥ ኤለስድ ከሶናይ ኦኔ?”* ያግድ ኦይችስ። 6 ኤንቲ እስባካ ዛራናዉ ዳንዳእቦኮና።

7 የሱሲ እማቱዋስ ፄገትዳይሳት ቦንቾ በሲ ዶርሽን በእድ፥ ሀ ሌምሱዋ ኦድስ፦ 8 “እስ አስ ነና ያጋኖ ፄግኮ ቦንቾ በሳን ኡቶፋ። ኔፐ አꬍድ ቦንቸትያ አስ ፄገታናዉ ዳንዳኤስ። * 9 ህንተና ናምአታካ ፄግዳይስ ይድ፥ ‘ነ በሳ ሀ እማꬃስ የዳ’ ግያ ዎደ ኔኒ ዬላታሸ ዝቃ በሲ ዎꬋሳ። 10 ግዶሽን፥ ነ ፄገትዳ ዎደ ኮይሮታዳ ዝቃ በሲ በአዳ ኡታ። ፄጎይስ ይድ፥ ‘ታ ላግያዉ፥ ሀ ቦንቾ በሳን ኡታ’ ያጋና። ሄ ዎደ ኔራ እስፈ ፄገትዳ አሳ ኡባ ስንꬃን ነ ቦንቸታና። 11 ባና ꬎቁ ꬎቁ ኦꬅያ ኡባይ ካዉያና፤ ባና ዝቅ ዝቅ ኦꬅያ ኡባይ ꬎቁ ꬎቁ ጋና።”*

12 ቃስ የሱሲ እያ ሞክዳ ኬꬃ አዋኮ፥ “ቁማ ዎይኮ ካሆ እማቶ ፄግያ ዎደ፥ ኔኒ ኩሸ ዛሮ ፄጎና መላ ነ ላገታ ዎይኮ ነ እሻታ ዎይኮ ነ ዳቦታ ዎይኮ ነ ዱረ ሾሮታ እማቶ ፄጎፓ። 13 ግዶሽን፥ ነ እማቶ ጊግስዳ ዎደ ማንቆታ፥ ዎበታ፥ ጉንዳታነ ቆቀታ ፄጋ፤ ኔኒ አንጀታና። 14 ሀይሳቲ ኩሸ ዛራናዉ ዳንዳኦና ግሾ ኩሸ ዛሮይ ጌሻታ ደንዶ ጋላሳን ነዉ ስማና” ያግስ።

ግታ እማቶ ሌምሶ

(ማቶ 22:1-10)

15 የሱሳራ ዎላ እማቶ ቦላ ኡቶይሳታ ግዶፈ እሶይ፥ ሄሳ ስእድ፥ “ፆሳ ካዎተꬃን እማቶ ቦላ ኡተይስ አንጀትዳይሳ” ያግስ።

16 የሱሲ፥ “እስ አስ ግታ እማቶ ጊግስድ ዳሮ አሳታ ፄግስ። 17 እማቶይ ሞከትያ ሳተይ ጋክያ ዎደ፥ ፄገትዳ እማꬃታ፥ ‘ሄኮ ኡባባይ ጊግስ፥ ሃ ዪተ’ ያግድ ፄጋናዳ ባ አይልያ ኪትስ።

18 “ሽን ኡባይካ ባንታ ጋሶ ጋሶ መꬍዶሶና። እሶይ፥ ‘ሀእ ቡሮ ጋደ ሻምዳ ግሾ፥ ባዳ በአናዉ ኮሼስ፤ ሀያና ታና አጋርክ ያጋ’ ያግስ። 19 ሀንኮይ፥ ‘እቻሹ ዋꬃ ቦር ሻማስ፤ ኤንታና ዋፃ በአና ግሾ ሀያና ታና ላንጮፋ’ ያግስ። 20 ቃስ ሀራይ፥ ‘ታኒ ቡሮ መዳን ደእያ ግሾ፥ ያናዉ ዳንዳእከ’ ያግስ።

21 “አይለይ ስም ይድ ሄ ኡባ ባ ጎዳስ ኦድስ። ሄ ዎደ ያጋኖ አዋይ ሀንቀትድ አይልያኮ፥ ‘ኤለሳዳ ካታማን ደእያ ዎጋ ኦገታነ ዳጋላታ ባዳ፥ ማንቆታ፥ ዎበታ፥ ቆቀታነ ጉንዳታ ሃ ኤሀ’ ያግስ።

22 “አይለይ፥ ‘ታ ጎዳዉ፥ ነ ኪትዳይስ ኡባይ ፖለትስ፥ ሽን ሀእካ በሲ ደኤስ’ ያግስ።

23 “ጎዳይ አይልያኮ፥ ‘ሆሮጋታ ቦላነ፥ ጋደ ግዶ ኦገታ ከያ፥ ታ ኬꬃይ ኩማና ጋካናዉ ደምዳ ኡባ ያና መላ ኦꬃ። 24 ታ ህንተዉ ኦዳይስ፤ እማቶ ፄገትዳይሳታፐ ኦንካ ታ ግብራፐ ሞናይሳ ኤርተ’ ግስ” ያግስ።

ጎዳ ካሎይ ጭግስያ ጋተ

25 ዳሮ አሳይ እያራ ዎላ ብሽን፥ የሱሲ ኤንታኮ ጉየ ስሚድ፥ 26 “ታኮ ያ ኡባይ ባ አዋነ ባ አይዉ፥ ባ ማችዉነ ባ ናይታ፥ ባ እሻታነ ባ ምቸታ፥ ሀር አቶሽን ባ ደኡዋ እፆናይ ታ ታማረ ግዳናዉ ዳንዳኤና። * 27 ባ ማስቃልያ ቶክድ ታና ካሎናይ ታ ታማረ ግዳናዉ ዳንዳኤና። *

28 “ህንተፈ እስ አስ ሹቻ ኬꬅ ኬፃናዉ ኮይኮ፥ ኬꬃ ኬፅድ ኦንጋናዉ አይ መላ ሚሸ ኮሽያኮ ኮይሮትድ ኤራናዉ ቆፕ በኦናይ ኦኔ? 29 ሄሳ ግዶና እፅኮ፥ ሀ ኡራይ ባሶ ሹቹ ሂፅን ቁስተꬅ ፆንኮ፥ 30 በእያ ኡባይ፥ ‘ሀ ኡራይ ግምበꬅ ኦይክን ቁስታናዉ እያ ፆንስ’ ያግድ ቦሮሶና።

31 “ዎይኮ እስ ካዎይ ሀራ ካዎራ ኦለታናዉ ደንድሸ ላታሙ ሙኩሉ ኦላንቾታ ኤክ ያ ካዉዋራ ታሙ ሙኩሉ ኦላንቾታራ ኤቀታናዉ ዳንዳአናይሳነ ዳንዳኦናይሳ ኡትድ ዞረቶናይ ኦኔ? 32 ኤቀታናዉ ዳንዳኤቶናባ ግድኮ፥ ሄ ካዋራ ሃሆን ደእሽን ጊጋናዉ ኮይሮትድ ጭማ የድድ ኦይቼስ። 33 ሄሳዳካ፥ ህንተፈ ኦንካ ባዉ ደእያባ ኡባ አጎና እፅኮ፥ ታ ታማረ ግዳናዉ ዳንዳኤና።

34 “ማፅነይ ሎኦ፥ ሽን ማፅነይ ባ ማልኡዋ አግኮ፥ ዋንድ ማፅነ ጌተታናዉ ዳንዳኢ? 35 ቢታተꬃስነ አራዳተꬃስ ማዶና ግሾ ዎራ የገቴስ። ህዛ፥ ስእያ ሀይꬅ ደእያ አስ ስኦ” ያግስ።

15

ꬋይዳ ዶርሳ ሌምሶ

(ማቶ 18:12-14)

1 እስ ጋላስ ቃራፃ ቃንፀይሳትነ ናጋራንቾት የሱሳ ትምርትያ ስአናዉ እያ ዩሾን ሺቅዶሶና። * 2 ሽን ፋርሳወትነ ህገ አስታማረት፥ “ሀይስ ኡራይ ናጋራንቾታ ሺሽድ ኤኬስ፥ ኤንታራ እስፈ ሜስ” ያግድ ዙዙምዶሶና።

3 የሱሲ ሀ ሌምሱዋ ኤንታዉ ያግድ ኦድስ፦ 4 “ህንተ ግዶፈ እሱዋስ ፄቱ ዶርሳት ደእያባ ግድኮ ኤንታፈ እሶይ ꬋይኮ ኡዱፉን ታማነ ኡዱፉናታ ባዞን አግድ ꬋዮይሳ ደማና ጋካናዉ ኮዮናይ ኦኔ? 5 ደምዳ ዎደ ኡፋይትድ ባ ጋናን ቶክድ፥ 6 ባ ሶ ስሜስ። ባ ላገታነ ሾሮታ ፄግድ፥ ‘ꬋይዳ ታ ዶርሳ ደማስ፥ ታራ እስፈ ኡፋይትተ’ ያጌስ። 7 ሄሳዳካ፥ ማሮት ኮሾና ኡዱፉን ታማነ ኡዱፉን ፅሎታፐ አꬅድ፥ ማሮታን ገልያ እስ ናጋራንቹዋ ጋሶን ሳሎን ግታ ኡፋይስ ግዴስ።

8 “ዎይኮ ታሙ ብር ደእያ እስ ማጫስያ ታማፈ ኢስያ ꬋይኮ ደማና ጋካናዉ ፆምፐ ኦይꬃዳ ኬꬃ ፕታዳ ምንꬃ ኮዮናይ ኦኔ? 9 ደምዳ ዎደ ባ ላገታነ ባ ሾሮታ ፄጋዳ ‘ꬋይዳ ታ እስ ብራ ደምዳ ግሾ ታራ ኡፋይትተ’ ያጋዉሱ። 10 ስእተ፥ ሄሳ መላ እስ ማሮተꬃን ገልያ ናጋራንቹዋን ፆሳ ኪታንቾታ ስንꬃን ኡፋይስ ግዴስ” ያግስ።

ꬋይዳ ናአ ሌምሶ

11 ዛሪድ የሱሲ፥ “እስ ኡራስ ናምኡ ናይት ደኦሶና። 12 ኤንታፈ ካሎ ናአይ ባ አዋኮ፥ ‘ታ አዋዉ፥ ነ ሻሉዋፐ ታ ግሹዋ ታዉ እማ’ ያግስ። አዋይ ባ ሻሉዋ ባ ናይታስ ሻክስ። 13 ጉꬃ ጋላሳፐ ጉየ፥ ካሎ ናአይ ባ ግሹዋ ኡባ፥ ቃች ኤክድ ሃሆ ቢታ ብስ። ያን አልታጫን ሻሉዋ ቶችድ ኦንግስ። 14 እ ባዉ ደእያባ ኡባ ዉርስዳፐ ጉየ ሄ ቢታ ኡባን ምኖ ኮሽ ከይን መቶትስ። 15 ሄሳ ግሾ፥ ሄ ቢታ አሳፐ እሱዋ ሶ ጋታ ገልስ። ኡራይ እያ ጉዱንꬆ ሄማና መላ ባ ሞꬁ የድስ። 16 ጉዱንꬆት ምያ ሀርቁዋፈ ማናዉ አሞትስ፥ ሽን እዮካ እያዉ እምያ አስ በንትቤና። 17 እ ባ ዎዛናኮ ስሚድ፥ ‘አፑን ታ አዋ አይለታስ ካꬅ ዎራ ዎꬍን ታ ሀይሳን ኮሻራ ሀይቃናዉ ጋካድና?’ 18 ደንዳዳ ታ አዋኮ ባዳ፥ ‘ታ አዋዉ፥ ሳሎን ፆሳ፥ ሳአን ነና ቆሀስ። 19 ህዛፐ ነ ናአ ጌተታዳ ፄገታናዉ ታዉ በሶና ግሾ፥ ነ ሶን ደእያ አይለታፐ እሱዋዳ ታና ፓይዳ’ ያጋና” ያግስ። 20 ሄሳ ግሾ፥ ደንድድ ባ አዋኮ ብስ።

“ሀኖሽን፥ እ ቡሮ ሃሆን ደእሽን አዋይ ቃትድ፥ እያኮ ዎፅ ብድ፥ እድምድ ዬርስ። 21 ናአይካ፥ ‘ታ አዋዉ ሳሎን ፆሳ፥ ሳአን ነና ታ ቆሀስ። ህዛፐ ነ ናአ ጌተታዳ ፄገታናዉ በስከ’ ያግስ።

22 “እያ አዋይ አይለታ ፄግድ፥ ‘ኤለስድ ኡባፈ ሎኦ ግድዳ ማኦ ኤህድ እያ ማይዝተ፤ እያ ብራን ሳጋዮ፥ እያ ቶሆን ጫማ አꬅተ። 23 ሞꬎ ጋታርመንꬆ ኤህድ ሹክተ፥ ሞስ፥ ኡፋይቶስ። 24 ታ ናአይ ሀይስ ሀይቅስ፥ ሽን ሀእ ፓፅስ፤ ꬋይስ፥ ሽን በንትስ’ ያግስ። ሄሳፈ ጉየ፥ ኡፋይስ ዶምዶሶና።

25 “ሄ ዎደ ባይራ ናአይ ጎሻ ጋደን ደኤስ። ያፐ ይሸ ሶ ማትሽን የꬅነ ጉፋ ግርስ ስእስ። 26 እ፥ አይለታፐ እሱዋ ፄግድ ሀንያባይ አይበኮ ኤራናዉ ኦይችስ። 27 አይለይ፥ ‘ነ እሻይ ሳሮ ይዳ ግሾ ነ አዋይ ሞꬎ ጋታርመንꬆ እያዉ ሹክስ’ ያግስ።

28 “ባይራ እሻይ ይሎትድ ሶ ገላናዉካ ኮይቤና። አዋይ ካረ ከይድ ሶ ገላና መላ እያ ዎስስ። 29 ሽን እ ባ አዋኮ፥ ‘ሄኮ፥ ሀይሳ መላ ላይꬅ ታ ነዉ አይለታዳ ነ ኪታፐ እሱዋካ ፓጭሶና ነዉ ኪተትን፥ ታኒ ታ ላገታራ ኡፋይታና መላ ሀር አቶሽን እስ ላቃ ዴሸ እማባካ። 30 ሀኖሽን፥ ሀይስ ነ ናአይ ነ ሻሉዋ ላይማታራ ꬋይስድ ይን፥ ሞꬎ ጋታርመንꬆ ሹካዳሳ’ ” ያግስ።

31 “አዋይካ፥ ‘ታ ናአዉ፥ ኔኒ ኡባ ዎደ ታራ ደኣሳ፥ ታባ ኡባይ ኔሳ። 32 ሀይስ ነ እሻይ ሀይቅስ፥ ሽን ፓፅስ፤ ꬋይስ፥ ሽን በንትስ። ሄሳ ግሾ፥ ዳሮ ኡፋይታናዉ በሴስ’ ያጋና” ያግስ።

16

አማነቶና ሹማ ሌምሶ

1 የሱሲ ባ ታማረታኮ፥ “እስ ዱረ ኡራስ እያፐ ጋርሳራ እስ ሹም ደኤስ። ሄ ሹማይ ባ ጎዳ ሻሉዋ ቶቼስ ግያ ዎረይ ኬꬃ አዋ ጋክስ። 2 ኬꬃ አዋይ ሹማ ፄግስድ፥ ‘ታኒ ዎይግያባ ስአድና? ህዛፐ ኔኒ ታ ኬꬃስ ሹማ ግዳዳ ኦꬃናዉ ዳንዳኦና ግሾ፥ ታ ሻሉዋ ታዉ ሼꬋ’ ያግስ።

3 “ሄ ሹማይ ባ ዎዛናን ሀይሳዳ ያግድ ቆፕስ፦ ‘ታ ጎዳይ ታና ሹማተꬃፈ ዎꬃና ሀኔስ፥ ጎያ አቃናዉ ዎልቅ ባዋ፥ ዎሳ ማናዉ ዬላዬስ፤ ያትን ታ ዋኖ? 4 ሹማተꬃፈ ታ ዎꬍያ ዎደ አሳይ ታና ሞካና መላ ኦꬃናባ ታ ኤራይስ’ ያግስ።

5 “ሄሳ ግሾ፥ እያ ጎዳ አጮይ ደእያ አሳ እሱዋ እሱዋ ፄግ ኤህድ ኮይሮ ኡራኮ፥ ‘ነ ቦላ ታ ጎዳ አጮይ አይ መል ደኢ?’ ያግድ ኦይችስ።

6 “እ፥ ‘ላታሙ ባርሜለ ዛይተ አጮይ ደኤስ’ ያግስ።

“ሹማይ፥ ‘ዉለ ዋርቃትያ ሄኤ፥ ኤለሳዳ፥ ታሙ ባርሜለ ዛይተ አጮይ ደኤስ ጋዳ ፃፋ’ ያግስ።

7 “ሄሳፈ ካልድ ናምአንꬁዋኮ፥ ‘ነዉ አፑን ደኢ?’ ያግስ።

“እ፥ ‘ሄꬑ ፄታነ ላፑን ታሙ ኩንታለ ግስተ አጮይ ደኤስ’ ያግስ።

“ሹማይ፥ ‘ነ ዉለ ዋርቃትያ ሄኤ፥ ኤለሳዳ፥ 296 ኩንታለ ያጋዳ ፃፋ’ ያግስ። 8 ኬꬃ አዋይ አማነትቦና ሹማ እያ ጭንጫተꬃስ ናሽስ። ሀ አላምያ ናይት አሰ ኦይꬃን ፖኦ ናይታፐ አꬍዳ ዎዛናማታ።

9 “ሄሳ ግሾ፥ ታ ህንተዉ ኦዳይስ፤ ሀ አላምያ ሚሸይ ዉርያ ዎደ መርና ኬꬃን ሞከታና መላ ሀ ሚሽያራ ህንተዉ ላገታ ሻምተ። 10 ኡባፈ ጉꬃባን አማነትዳይ ዳሮባን አማነትዳይሳ ግዴስ። ቃስ ኡባፈ ጉꬃባን አማነቶናይስ ዳሮባን አማነተና። 11 ህዛ፥ ሀ አላመ ሚሸን ህንተ አማነቶና እፅኮ፥ ቱማ ሚሸ ህንተዉ ኦን ሀዳራ እማኔ? 12 ህንተ ሀራ አሳ ሚሸን አማነቶና እፅኮ፥ ህንተ ቡዞ ሚሸ ህንተዉ ኦን እማኔ?

13 “እስ አይለይ ናምኡ ጎዳታስ ሃረታናዉ ዳንዳኤና። እሱዋ እፅኮ ሀንኩዋ ዶሴስ ዎይኮ እሱዋኮ ሺቅኮ ሀንኩዋ ካꬌስ። ሄሳዳካ፥ ህንተ ፆሳስነ ሚሸስ ሃረታናዉ ዳንዳኤከታ።”*

14 ሚሸ ዶስያ ፋርሳወት ሄሳ ስእዳ ዎደ የሱሳ ቀልቅስዶሶና። 15 እ፥ “ህንተ፥ ህንተና አሳ ስንꬃን ፅልሴታ፥ ሽን ፆሳይ ህንተ ዎዛና ኤሬስ። አሳ ስንꬃን ቦንቸትዳይስ ፆሳ ስንꬃን ቦረትዳይሳ።

16 “ሙሰ ህገይነ ናበታ ኪታይ ዮሃንሳ ጋካናዉ ህንተዉ ኦደትሸ ጋምእስ። ሄሳፈ ጉየ፥ ፆሳ ካዎተꬃ ዎንገላይ ሳባከትሸ ጋምእስ። አስ ኡባይ ያ ገላናዉ ዳፈቴስ። * 17 ግዶሽን፥ ህግያፈ እስ ላፋ ፕዳለይ አታናፐ ሳሎይነ ሳእ አይስ ካዉዬስ። *

18 “ባ ማችዉ የድድ ሀራ ኤክያ ኡባይ ላሜስ። ባ አዝናፐ አንጀትዳሮ ኤከይስካ ላሜስ” ያግስ። *

ዱረ ኡራነ አላዛራ

19 “አልኦነ አሌቆ አፍላ ማእያ፥ ሳእ እንጀትን ጋላስ ጋላስ ኡፋይሳን ደእያ እስ ዱረ አስ ደኤስ። 20 ሀር ቃስ አሳተꬃይ ኩመꬅ ማዱንፅዳ እስ አላዛራ ጌተትያ ማንቆይ ሄ ዱረ ኡራ ካረን የገትድ አትዳይስ ደኤስ። 21 ኮሻፐ ደንዶይሳን ዱረ ኡራ ጋይታፐ ዎꬍያ ቲፍያ ማናዉ አሞትሸ ደኤስ። ሀር አቶሽን፥ ካናት ይድ እያ ማዱንꬃ ላጮሶና።

22 “ሄ ማንቆይ ሀይቅስ፤ ኪታንቾት እያ አብራሃመ ክኦ ኤፍዶሶና። ቃስ ዱረ ኡራይካ ሀይቅድ ሞገትስ። 23 ስኦለን ኡንኤትድ ደእሸ ꬎቁ ግድ ሃሆን አብራሃመነ እያ ክኦን ደእያ አላዛራ በእስ። 24 እ፥ ‘አዋዉ አብራሃመ፥ ታዉ ቃታርክ፤ ሀ ታማ ላጮን ኡንኤታዳ ደእያ ግሾ አላዛር ባ ብራꬍያ ሃꬃን የድድ ታ እንፃርሳ ላኮꬃና መላ ሀያና እያ የዳርክ’ ያግድ ዋስስ።

25 “ሽን አብራሃመይ እያኮ፥ ‘ታ ናአዉ፥ ነ ሳአን ደእያ ዎደ ሎኦባታ ኤክዳይሳ፥ ቃስ አላዛር ኢታባታ ኤክዳይሳ አኬካ። ሽን ሀእ እ ሀይሳን ኡፋይቴስ፥ ቃስ ኔኒ ዋየታሸ ደኣሳ’ ያግስ። 26 ሀ ኡባፈ አꬍድ፥ ‘ሃፐ ህንተኮ፥ ህንፐ ሃ ኑኮ አꬋናዉ ኮየይሳት ፕኖና መላ ኑስነ ህንተዉ ግዶን ግታ አፎይ ደኤስ’ ያግስ።

27 “ዱረ ኡራይ፥ ‘አዋዉ፥ ያኮ አላዛራ ታ አዋ ሶ ኪታና መላ ታ ነና ዎሳይስ። 28 ታዉ እቻሹ እሻት ደእዶሶና፥ ኤንትካ ሀ ዋየ በሳ ዮና መላ ኤንታዉ ብድ ማርካቶ’ ያግስ።

29 “ሽን አብራሃመይ፥ ‘ኤንታዉ ሙሰራነ ናበታራ ደኦሶና፤ ኤንቲ ኦድያባ ስኦና’ ያግስ።

30 “ዱረ ኡራይ፥ ‘አዋዉ አብራሃመ፥ ሄሳꬆ ግደና፤ እስ አስ ሀይቆፐ ደንድድ ቢኮ ኤንቲ ማሮታን ገላና’ ያግስ።

31 “አብራሃመይ፥ ‘ሙሰነ ናበታ ስኦና እፅኮ፥ ሀር አቶሽን ሀይቆፐ እስ አስ ደንድ ኦድኮካ አማኖኮና’ ያግስ።”

17

ኦይሽሲያ አዋተꬅ

1 የሱሲ ባ ታማረታኮ፥ “አሰ ꬉበꬅድ ናጋራን ገልስያባይ ዮና አገና። ግዶሽን፥ ናጋራን ገላና መላ ኦꬅያ ኡራ አየ!” ያግስ። 2 ሄ ኡራይ ካሎታፐ እሱዋ ባለꬃናፐ ዎፃ ባ ቆን ቃችድ አባን ዉልኮ እያዉ ሎኦ። 3 ሄሳ ግሾ ናገትተ። *

“ነ እሻይ ናጋራ ኦꬅኮ ሀንቀታ፤ ቂሮትድ ማሮተꬃን ስምኮ፥ እያዉ አቶ ያጋ። 4 እስ ጋላሳን ላፑን ቶሆ ቆህድ፥ ላፑን ቶሆ፥ ‘ታኒ ታ ናጋራ ኤራስ ታና ማራ’ ያግድ ኔኮ ዪኮ እያዉ አቶ ጋ።”

5 ሀዋረት ጎዳኮ፥ “አማኖ ኑስ ጉጃርክ” ያግዶሶና።

6 ጎዳይ፥ “ጋሸ አይፈ መላ አማኖይ ህንተዉ ደእኮ ‘ሀይሳ ዎላ ሾደታዳ አባ ግዶን ቶከታ’ ያግኮ ህንተዉ ኪተታና” ያግስ።

7 ጉጅድካ የሱሲ፥ “ህንተ ግዶፈ እሱዋስ ጎሻንቾይ ዎይኮ ዶርሰ ሄምያ አይለይ ደእኮ ኦሶ ጋደፐ ዎይኮ ዉደፐ ሶ ስምያ ዎደ፥ ‘ኤለ ሃያዳ ካꬅ ማናዉ ኡታ’ ያገይ ደኢ? 8 ዴና፥ ‘ታዉ ካሆ ጊግሳ፤ ታኒ ማዳ፥ ኡያዳ አጋና ጋካናዉ ኤቃዳ ሙዛ። ሄሳፈ ጉየ፥ ኔኒ ቃስ ማሳነ ኡያሳ’ ያገነዬ? 9 ህዛ፥ ጎዳይ፥ አይለይ ኪታ ፖልዳ ግሾ አንጅዬ? 10 ሄሳ ግሾ፥ ህንተካ ኪተቶይሳ ኡባ ፖልዳ ዎደ፥ ‘ኑ ፓꬆና አይለታ፤ ኦꬃናዉ በሲያ ኦሱዋ ፖልዳ’ ያግተ” ያግስ።

ባሮ ሀርገፈ ጌይዳ ታሙ አሳታ

11 የሱሲ የሩሳላመ ብሸ ሳማርስነ ጋልላስ ግዶራ ካንꬅድ አꬍስ። 12 እስ ጉታ ገልያ ዎደ ባሮ ሀርገን ኦይከትዳ ታሙ አሳት እያ ደምዶሶና። ኤንትካ ሃሆን ኤቅድ፥ 13 “ጎዳ የሱሳ፥ ኑስ ቃታርክ” ያግድ ዋስዶሶና።

14 እ ኤንታ በእዳ ዎደ፥ “ብድ ህንተናተꬃ አይሁደ ካህነ በስተ” ያግስ። ኤንቲ ኦግያ ቦላ ብሸ ፓፅዶሶና። *

15 ኤንታፈ እሶይ ባ ፓፁዋ በእዳ ዎደ ꬎቁ ግዳ ቃላን ፆሳ ቦንችሸ የሱሳኮ ስምስ። 16 እ፥ ሳማረ ቢታ አስ፥ ሽን የሱሳ ቶሆ ቦላ ጉፋንድ እያ ጋላትስ።

17 የሱሲ፥ “ፓፅዳይ ታሙ አሳታ ግዶኮናዬ? ያትን፥ ኡዱፉናት አዉ ብዶና? 18 ሀ አላጋ ኡራፐ * አትሽን፥ ሀር ስሚድ ፆሳ ጋላተይ ዴና ጉሰዬ?” ያግድ ኦይችስ። 19 ኡራኮ፥ “ነ አማኖይ ነና ፓꬅስ፤ ደንዳዳ ባ” ያግስ።

ፆሳ ካዎተꬃ ዩሳ

(ማቶ 24:23-28፥ 37-41)

20 ፋርሳወት፥ “ፆሳ ካዎተꬃይ አዉደ ያኔ?” ግድ የሱሳ ኦይችዶሶና። እ፥ “ፆሳ ካዎተꬃይ በንትያ ማላን ዬና። 21 ቃስካ እያ፥ ‘ሀንና ዎይኮ ህንና ያጋናዉ ዳንዳኤና። አይስ ጊኮ፥ ፆሳ ካዎተꬃይ ህንተ ግዶን ደኤስ’ ” ያግድ ዛርስ።

22 የሱሲ ባ ታማረታኮ፥ “አሳ ናአ ጋላሳታፐ እሱዋ በአናዉ ህንተ አሞትያ ዎደይ ያና፥ ሽን ህንተ በኤከታ። 23 አሳይ፥ ‘እ ያን ደኤስ’ ዎይኮ፥ ‘ሀይሳን ደኤስ’ ያጋና፥ ሽን ኤንታና ካልድ ቦፕተ። 24 ዎልአንꬅ ዎልአምድ ሳሎ ጋፃፐ ጋፃ ፖእስያ መላ አሳ ናኣ ዩሳ ጋላሳይ ሄሳዳ ሀናና። 25 ሽን ሄስ ሀናናፐ ስን አሳ ናአይ ዳሮ ዋያናዉነ ሀ የለተꬃን እፀታናዉ በሴስ። 26 ኖሄ ዎደ ሀንዳይሳ መላ አሳ ናአ ዎደን ሄሳዳ ሀናና። * 27 ኖሄይ ማርካብያን ገልዳ ቃማ ጋካናዉ አሳይ ምሸነ ኡይሸ፥ ኤክሸነ ገልሸ ደእሽን ꬋዮ ሃꬃይ ይድ ኡባ ꬋይስስ።* 28 ሎፀ ላይꬃንካ ሄሳꬆ ሀንስ። አሳይ ምሸነ ኡይሸ፥ ሻምሸነ ባይዝሸ፥ ቶክሸነ ኬፅሸ፥ ጋምእዶሶና። * 29 ሎፀይ ሶዶመፐ ከይዳ ጋላስ ዲነ ጌተትያ ፁግያባይ ሳሎፐ ቡክድ ኡባ ꬋይስስ። 30 አሳ ናአይ ቆንጭያ ዎደካ ሄሳዳ ሀናና።

31 “ሄ ጋላሳን ካረን ደእያ ኦንካ ኬꬃ ግዶን ደእያባ ኤካናዉ ሶ ገሎፖ። ሄሳዳካ፥ ጋደን ደእያ አስ አይኮስካ ሶ ስሞፎ። * 32 ሎፀ ማችዉ አኬክተ፤ * 33 ባ ሸምፕዉ አሻናዉ ኮይያ አስ ኦንካ ꬋይሳና፤ ባ ሸምፕዉ አꬅድ እምያ ኦንካ እ አሻና። * 34 ታ ህንተዉ ኦዳይስ፤ ሄ ጋላሳን ናምኡ አሳት እስ አርሳን ዝንአና፤ እሶይ ኤከታና፥ ሀንኮይ አታና። 35 ናምኡ ማጫሳት ዎላ ጋጭሽን ኢስያ ኤከታና፥ ሀንክያ አታና። 36 ናምኡ አሳት ዎላ ጋደን ጎየይሳታፐ እሶይ ኤከታና፥ ሀንኮይ አታና”† ያግስ።

37 ኤንቲ፥ “ጎዳዉ አዉ ኤከታኔ?” ያግድ ኦይችዶሶና።

እ፥ “ባዉት ደእያ በሳን አንኮት ሺቆሶና” ያግስ።

18

አምኤ ዎሳ ሌምሶ

1 የሱሲ ባ ታማረታ አዛሎና ኡባ ዎደ ዎሳና መላ ታማርሳናዉ ኮይድ ያግድ ሌምሶ ኦድስ፦ 2 “እስ ካታማን ፆሳስ ያሸቶና፥ አሳስ ዬላቶና እስ ዳይን ደኤስ 3 ሄ ካታማን እስ አምእያ ደአዉሱ። እያካ፥ ‘ታ ግዶንነ ታ ሞርክያ ግዶን ደእያ ሞቱዋ ፕርዳ’ ያጋዳ ኡባ ዎደ ሄ ዳይናኮ ስመረታዉሱ። 4 ዳይናይ ጉꬃ ዎደስ እ ኦዳ ስኦና እፅስ፥ ሽን ጉየፐ ባ ዎዛናን፥ ‘ታኒ ፆሳስ ያዮና፥ አሳስ ዬላቶና እፅኮካ፥ 5 ሀ አምእያ ታና ዋይስያ ግሾ እዉ ፕርዳና፤ ያቶና እፅኮ ኡባ ዎደ ያዳ ታና ሳለꬃና’ ” ያግድ ቆፕስ።

6 ጎዳይካ፥ “ጌላ ዳይናይ ግዳይሳ ስእደታ፤ 7 ፆሳይ ቃማነ ጋላስ እያኮ ዋስያ ባ ዶርዳይሳታስ ፕርደነዬ? ኤንታና ማዳናዉ ጋምእዬ? 8 ታ ህንተዉ ኦደይሳ ስእተ፥ ኤለስድ ፕርዳና። ግዶሽን፥ አሳ ናእ ያ ዎደ ሳአ ቦላ አማኖ ደማንደሻ?” ያግስ።

ፋርሳውያነ ቃራፃ ቃንፅስያ ኡራ

9 ቃስ ዛሪድ፥ የሱሲ፥ ባንታና ፅሎ አሳዳ ኦꬅድ ጬቀተይሳታስነ ሀራታ ካይሳታስ ሀይሳዳ ያግድ ሌምሶ ኦድስ፦ 10 “ናምኡ አሳት ዎሳናዉ ፆሳ ኬꬅ ብዶሶና። እሶይ ፋርሳወ ሀንኮይ ቃስ ቃራፃ ቃንፅስያ አስ። 11 ፋርሳወይ ኤቅድ ባዉ ዎስሸ፥ ‘ፆሳዉ ታኒ ሀራታ መላ ቦንቃንቾ፥ ጌላነ ላይማትያ አስ፥ አꬋዳ ቃስ ሀ ቃራፃ ቃንፅስያ ኡራ መላ ግዶና ግሾ ነና ጋላታይስ። 12 ሳምንታፈ ናምኡ ቶሆ ፆማይስ፥ ታ ደምያባ ኡባፈ አስራታ ከሳይስ’ ያግስ።

13 “ሽን ቃራፃ ቃንፅሰይስ ሃሆን ኤቅድ ሀር አቶሽን ሳሎ ꬎቁ ግድ ፄላናዉካ ያይድ ባ ትራ እጭሸ ‘ፆሳዉ፥ ታና ናጋራንቹዋ ማራርክ’ ግድ ዎስስ። * 14 ታ ህንተዉ ኦደይሳ ስእተ፤ ፋርሳውያፐ ሀይስ ቃራፃ ቃንፅሰይስ ፆሳ ስንꬃን ፅሎ ግድድ ባ ሶ ስምስ። አይስ ጊኮ፥ ባና ꬎቁ ꬎቁ ኦꬅያ አስ ካዉያና፥ ባና ካዉሽያ አስ ꬎቁ ꬎቁ ጋና” ያግስ።

የሱሳነ ዮጋ ናይታ

(ማቶ 19:13-30፤ ማር 10:13-31)

15 የሱሲ ዮጋ ናይታ ቦላ ባ ኩሽያ ዎꬅድ አንጃና መላ አሳይ እያኮ ኤሆሶና። የሱሳ ታማረት ሄሳ በእድ “አይስ የሱሳኮ ኤሄቲ?” ያግድ ካጭዶሶና። 16 ሽን የሱሲ ናይታ ባኮ ፄግድ፥ “ዮጋ ናይት ታኮ ያናይሳ ድጎፍተ፤ ዮ ጊተ። አይስ ጊኮ፥ ፆሳ ካዎተꬃይ ኤንታዳ ሀንዳይሳታሳ። 17 ታኒ ህንተዉ ቱማ ኦዳይስ፤ ፆሳ ካዎተꬃ ዮጋ ናይታꬆ ኤኮናይ ኦንካ ያ ገለና” ያግስ።

ዱረ ኡራ ኦይሻ

(ማቶ 19:16-30፤ ማር 10:17-31)

18 አይሁደ ሀላቃታፐ እሶይ፥ “ኬሀ አስታማርያዉ፥ መርና ደኦ ደማናዉ አይ ኦꬆ?” ያግድ ኦይችስ።

19 የሱሲ እያኮ፥ “አይስ ታና ኬሀዉ ያጋዳ ፄጋይ? እስ ፆሳፈ አትሽን፥ ሀር ኬህ ባዋ። 20 ላሞፋ፥ ዎꬎፓ፥ ካይሶቶፓ፥ ዎርዶ ማርካቶፋ፥ ነ አዋነ ነ አይዉ ቦንቻ” ግያ ኪታ ኤራይ ግድ ኦይችስ። *

21 ኡራይካ፥ “ሄሳታ ኡባ ታኒ ናአተꬃፈ ዶማዳ ናጋሸ ጋምአስ” ያግስ።

22 የሱሲ ሄሳ ስእዳ ዎደ፥ “ህዛ፥ ነዉ እስባይ ፓጬስ፤ ነዉ ደእያባ ኡባ ባይዛዳ ማንቆታስ እማ፤ ሳሎን ነና ሻሎይ ናጌስ። ያታ ስማዳ፥ ታና ካላ” ያግስ። 23 ሽን ኡራይ ሄሳ ስእዳ ዎደ እያዉ ዳሮ ሻሎይ ደእያ ግሾ ዳሮ ቂሮትስ።

24 የሱሲ ኡራ በእድ፥ “ዱረ አሳስ ፆሳ ካዎተꬅ ገሎይ ዋንድ ኡንአንደሻ? 25 ዱረይ ፆሳ ካዎተꬅ ገላናይሳፈ ግማለይ ናርፐ ሉሆራ ካንይስ ካዉዬስ” ያግስ።

26 ሄሳ ስእዳ አሳይ፥ “ሄሳ ግድኮ ኦን አታኔ?” ያግዶሶና።

27 የሱሲ፥ “አሳስ ዳንዳኤቶናባይ ፆሳስ ዳንዳኤቴስ” ያግስ።

28 ጰፅሮስ፥ “ሄኮ ኑኒ ኑባ ኡባ አግድ ነና ካልዳ” ያግስ።

29 “የሱሲ ቱማ ታ ህንተዉ ኦዳይስ፤ ፆሳ ካዎተꬃስ ግድ ባ ኬꬃ ዎይኮ ባ ማችዉ ዎይኮ ባ እሻታ ዎይኮ ባ አዋነ ባ አይዉ ዎይኮ ባ ናይታ አግዳይ፤ 30 ሀ ዎድያን ዳኮ ዳሮ፥ ያና አላመን መርና ደኦ ኤኮናይ ኦንካ ባዋ” ያግስ።

የሱሲ ባ ሀይቁዋባ ሄꬓንꬆ ኦድስ

(ማቶ 20:17-19፤ ማር 10:32-34)

31 የሱሲ ታማነ ናምአታ ባኮ ፄግድ፥ “አነ የሩሳላመ ቦስ፥ ናበት አሳ ናአባ ፃፍዳባ ኡባይ ያን ፖለታና። 32 እ አይሁደ ግዶና አሳስ አꬍድ እመታና። ኤንቲ እያ ቶቻና፥ ጫያናነ እያ ቦላ ጩታና። 33 እያ ጋራፍዳፐ ጉየ፥ ዎꬋና፥ ሽን ሄꬓንꬆ ጋላሳን እ ሀይቆፐ ደንዳና” ያግስ።

34 ሽን እያ ታማረት ሄ ኡባፈ እስባካ አኬክቦኮና። እያ ፁራይ ኤንታዉ ቆሰትዳ ግሾ እ ዎይግዳኮ ኤርቦኮና።

ቆቀይ ፄልስ

(ማቶ 20:29-34፤ ማር 10:46-52)

35 የሱሲ እያርኮ ማትያ ዎደ እስ ቆቀ ኡራይ ኦገ ጋፃን ኡትድ ዎሴስ። 36 ቆቀ ኡራይ አሳይ ሄ በሳራ አꬍሽን ስእድ፥ “እ አይቤ?” ግድ ኦይችስ። 37 ኤንቲ፥ “ናዝረተ የሱሲ ሀይሳራ አꬌስ” ያግዶሶና።

38 እ፥ “ዳዊታ ናአዉ፥ የሱሳ፥ ታና ማራርክ” ያግድ ዋስስ።

39 ስን ስን ብያ አሳት፥ “ስእ ጋ” ግድ ሀንቀትዶሶና። ሽን እ፥ “ዳዊታ ናአዉ፥ ታና ማራ” ያግድ ዳርስድ ዋስስ።

40 የሱሲ ኤቅድ ኡራ ባኮ ኤሀና መላ ኪትስ። ኡራይካ፥ እያኮ ሺቅን፥ 41 “ታ ነዉ አይ ኦꬃና መላ ኮያይ?” ያግድ ኦይችስ።

ቆቀይ፥ “ጎዳዉ ታ ፄላናዉ ኮያይስ” ያግስ።

42 የሱሲ፥ “ፄላ፥ ነ አማኖይ ነና ፓꬅስ” ያግስ። 43 ኡራይ ኤለስድ ፄል አግስ። ፆሳ ቦንችሸ የሱሳ ካልስ። አሳ ኡባይ ሄሳ በእድ ፆሰ ጋላትዶሶና።

19

ቃራፃ ቃንፅስያ ዛክዮሳ

1 የሱሲ እያርኮ ገልድ አꬌስ። 2 ያን ዛክዮሳ ጌተትያ ቃራፃ ቃንፅሰይሳታ ሀላቃይ ደኤስ። እ ዳሮ ዱረ። 3 እ የሱሲ ኦነኮ በአናዉ ኮይስ። እ ቃንꬅ ግድያ ግሾ አሳ ዳሮተꬃፈ ደንዶይሳን የሱሳ በአናዉ ዳንዳእቤና። 4 የሱሳ በአናዉ ኮይድ እ ብያ ኦግያስ ስን ዎፅ ብድ እስ ቦባ ምꬃ ቦላ ከይስ።

5 የሱሲ ሄ በሳ ጋክሸ ꬎቁ ግድ በእድ፥ “ዛክዮሳ፥ ሀች ታ ነ ሶን ፔአናዉ በሲያ ግሾ ኤለ ዎꬋ” ያግስ። 6 እ ኤለስ ዎꬍድ ኡፋይሳን የሱሳ ሞክስ።

7 ሄ በሳን ደእያ አሳ ኡባይ ሄሳ በእድ፥ “ናጋራንቹዋ ሶ ገልድ ሞከታንዉ ሀኔስ” ያግድ ዙዙምዶሶና። 8 ግዶሽን፥ ዛክዮስ ኤቅድ ጎዳኮ፥ “ጎዳዉ፥ ሄኮ ታዉ ደእያ ሻሎ ኡባፈ ባጋ ማንቆታስ እማና። አሳፐ አይባካ ዎርዶን ባለꬃዳ ኤክዳባ ግድኮ ኦይዱ ኩሸ ዛራና” ያግስ።

9 የሱሲ ቃስ፥ “ሀ ኡራይ አብራሃመ ናአ ግድዳ ግሾ ሀች አቶተꬃይ ሀ ሶ ይስ። 10 አሳ ናአይ ይዳይ ꬋይዳይሳ ኮያናሳነ አሻናሳ” ያግስ። *

ታሙ ምናነ ሌምሶ

(ማቶ 25:14-30)

11 አሳይ ሄሳ ስእያ ዎደ፥ የሱሲ የሩሳላመ ማታትዳ ግሾነ ፆሳ ካዎተꬃይ ሀእ ማታራ ቆንጫና ዳንዳ ግሾ ኤንታዉ ሌምሶ ኦድስ። * 12 ሄሳ ግሾ፥ የሱሲ፥ “እስ ግታ አስ ደኤይስ ባዉ ካዎተꬅ ኤክድ ያናዉ ሀራ ቢታ ብስ። 13 እያዉ ኦꬅያ አይለታፐ ታማታ ፄግድ እሱዋስ እሱዋስ ታሙ ምናነ * እምድ ‘ታ ስማዳ ያና ጋካናዉ ሀ ሚሽያራ ዛልእተ’ ያግስ።

14 “ሄ ቢታ አሳይ እያ እፅያ ግሾ፥ ሀ ኡራይ ኑ ቦላ ካዎታና መላ ኑ ኮዮኮ ያግድ አሰ እያ ጉየራ ኪትዶሶና።

15 “ግዶሽን፥ ሄ ኡራይ ካዎ ግድድ ባ ቢታ ስምስ። ሄ ታሙ አይለት እ እምዳ ሚሽያን አይ መላ ዛልእድ ዎꬍስዳኮ ኤራናዉ ኮይድ ኤንታና ፄግስስ።

16 “ኮይሮይስ ይድ፥ ‘ጎዳዉ፥ ነ ታዉ እምዳ ሚሸይ ሀራ ታማ ዎꬍስ’ ያግስ።

17 “እያ ጎዳይ፥ ‘ነኖ አማነትዳ አይልያዉ ሎኦ ኦꬃዳሳ። ኔኒ ጉꬃባን አማነትዳ ግሾ ነዉ ታሙ ካታማታ ቦላ ማታ እማስ’ ያግስ።

18 “ናምአንꬆይ ይድ፥ ‘ጎዳዉ፥ ነ ታዉ እምዳ ሚሸይ ሀራ እቻሻ ዎꬍስ’ ያግስ።

19 “ጎዳይ እያኮ፥ ‘ነዉካ ቃስ እቻሹ ካታማታ ቦላ ማታ እማስ’ ያግስ።

20 “ሄኮ ሄꬓንꬆይ ይድ፥ ‘ጎዳዉ፥ ታ ጩርቃን ፃፃዳ ናግዳ ነ ሚሽያ ሀናሹ። 21 አይስ ጊኮ፥ ኔኒ ነባ ግዶናባ ኤከይሳነ ነ ዘሮናባ ጫክያ ኢታ አስ ግድያ ግሾ ነዉ ያያስ’ ያግስ።

22 “እያ ጎዳይ ዛሪድ፥ ‘ነኖ ኢታ አይልያዉ ነ ዶናꬆ ታ ነና ፕርዳና። ታ ዎꬆናባ ኤከይሳነ ዘሮናባ ጫክያ አስ ግደይሳ ነ ኤርኮ፥ 23 ታ ያዳ ታ ሚሽያ ዎራ ኤካና መላ ዛልእያ አሳስ አይስ እማብኪ?’

24 “እያ ጎዳይ ሄ በሳን ኤቅዳይሳታኮ፥ ‘እያራ ደእያ ሚሽያ ኤክድ ታማ ዎꬍስዳይሳስ እምተ’ ያግስ።

25 “ኤንቲ፥ ‘ጎዳዉ፥ እያዉ ካሰካ ታሙ ምናነይ ደኤስ’ ያግዶሶና።

26 “ጎዳይ፥ ታ ህንተዉ ኦዳይስ፤ ‘ደእያ ኡባስ ሀር ጉዠታና፥ ሽን ባይናይሳፈ ሀራይ አቶ እያዉ ደእያራካ ኤከታና። * 27 ግዶሽን፥ ታ ኤንታ ቦላ ካዎቶና መላ ኮይዳይሳታ ሄ ታ ሞርከታ ሀ ታ ስን ኤህድ ጎራዕተ’ ግስ” ያግስ። *

ግታ ቦንቾን የሩሳላመ ገሉዋ

(ማቶ 21:1-11፤ ማር 11:1-11፤ ዮሀ 12:12-19)

28 የሱሲ ሄሳ ኦድዳፐ ጉየ፥ ኤንታፈ ስን ሄመትድ የሩሳላመ ብስ። 29 ሻማሆ ዙማ † ቦላ ደእያ ቤተፋገነ ብታነ ማትዳ ዎደ ባ ታማረታፐ ናምአታ ኪትድ፥ 30 “ህንተ ስንꬃን ደእያ ጉታ ቢተ፥ ህንተ ያ ጋክያ ዎደ ኦንካ ቶጎና ቃሸትድ ደእያ ሀረ ማር ደማና። እያ ብልድ ሃ ኤክ ዪተ። 31 ኦንካ፥ ‘አይስ ብሌቲ?’ ግድ ኦይችኮ፥ ‘ጎዳይ እያ ኮዬስ’ ያግተ” ያግስ።

32 ኪተትዳይሳት ብድ እ ግዳይሳዳ ሀንን በእዶሶና። 33 ኤንቲ ሀረ ማራ ብልሽን ጎዳት በእድ፥ “ሀረ ማራ አይስ ብሌቲ?” ያግዶሶና።

34 ኤንቲ ዛሪድ፥ “ጎዳይ እያ ኮዬስ” ያግዶሶና።

35 ያፐ ሀረ ማራ የሱሳኮ ኤህዶሶና። ባንታ ማኡዋ ሀረ ማራ ዞኮን የግድ የሱሳ ሀረ ማራ ቦላ ኡትስዶሶና። 36 አሳይካ እ ብያ ኦግያ ቦላ ባንታ ማኡዋ ሂፅዶሶና።

37 ሻማሆ ዙማ ዱገ ዎꬍስያ ኦግያኮ ማትያ ዎደ፥ ታይቦን ኬህ ዳሮ አሳይ ኤንቲ በእዳ ማላልስያባን ኡፋይትድ ባንታ ቃላ ꬎቁ ኦꬅድ፥

38 “ጎዳ ሱንꬃን ያ ካዎይ አንጀትዳይሳ

ሳሉዋን ሳሮይ

ኡባፈ ꬎቃ ሳሉዋን ቦንቾይ

ፆሳስ ግዶ”

ያግድ ፆሳ ጋላትዶሶና። *

39 አሳ ግዶፈ እስ እስ ፋርሳወት የሱሳኮ፥ “አስታማርያዉ፥ ነ ታማረታ ሀይዝተ ጋዳ ሀንቀታ” ያግዶሶና።

40 እ ኤንታኮ፥ “ኤንቲ ስእ ጊኮ ሹቻት ዋሳና” ያግስ።

41 የሱሲ የሩሳላመ ማትሸ ካታማ በእድ እያዉ ዬክስ። 42 “ነዉ ሳሮ ግዳናይሳ ሀች ነ ኤርዳባ ግድያኮሽን፥ ሀእ ነ አይፍያፐ ጌምስ። 43 ነ ሞርከት ነ ዩሹዋ ድርድ ዱማ ዱማ ኦግያራ ነና ተቅድ ኡንኤꬅያ ዎደይ ያና። 44 ነናነ ነ ድርሳ ጋርሳን ደእያ ነ ናይታ ꬋይሳና። እስ እስ ሹቹ ደንꬅድ ላላና፥ አይስ ጊኮ ፆሳይ ነና አሻናዉ ያ ዎድያ ኤራባካ” ያግድ እዉ ዬክስ።

45 ሄሳፈ ጉየ፥ የሱሲ ፆሳ ኬꬅ ገልድ ዛልኤይሳታ ያፐ ጎድስ። 46 ቃስ፥ “ ‘ታ ኬꬃይ ፆሳ ዎስያ ኬꬅ ግዳና’ ግድ ፃፈትስ፥ ሽን ህንተ ታ ኬꬃ ፓንጋታ ጎንጎሎ ኦꬅደታ” ያግስ። *

47 ጋላስ ጋላስ ፆሳ ኬꬃን ታማርሴስ። ካህነታ ሀላቃት፥ ህገ አስታማረትነ ደርያ ጭማት እያ ዎꬋናዉ ኦገ ኮዮሶና። * 48 ግዶሽን፥ አሳ ኡባይ እያ ትምርትያ ባንታ ዎዛና የግድ ስእያ ግሾ፥ ኤንታዉ ኦꬃናባይ ꬋይስ።

20

የሱሳ ማታይ ኦይሸተꬃ

(ማቶ 21:23-27፤ ማር 11:27-33)

1 እስ ጋላስ የሱሲ ፆሳ ኬꬃን አሳ ታማርስሽንነ ዎንገላ ማርካትሽን፥ ካህነ ሀላቃት፥ ህገ አስታማረትነ ደርያ ጭማት እስፈ እያኮ ይድ፥ 2 “ኔኒ ሀይሳታ አይብ ማታን ኦꬅያኮ ኑስ ኦዳ። ሀ ማታ ነዉ እምዳይ ኦኔ?” ያግድ ኦይችዶሶና።

3 እ ኤንታኮ፥ “ታካ ህንተና እስባ ኦይቻና፥ አነ ታዉ ዛርተ። 4 ፃማቅያ ዮሃንሳ ፅንቃተይ ፆሳፈየ አሳፔ?” ያግስ።

5 ኤንቲ ዎል ግዶን ያግድ ዞረትዶሶና፦ “ፆሳፈ ጊኮ ያትን፥ አይስ አማንበከቲ?” ያጋና።

6 “አሳፐ ጊኮ፥ አሳ ኡባይ ዮሃንስ ናበ ግደይሳ አማንያ ግሾ ኑና ሹቻን ጫዳና።”

7 ያንያ ግሾ፥ “አዉፐኮ ኑ ኤሮኮ” ያግድ ዛርዶሶና።

8 የሱሲ ዛሪድ፥ “ህዛ፥ ታካ አይ ማታን ሀይሳታ ኦꬅያኮ ህንተዉ ኦድከ” ያግስ።

ጎሻንቾታ ሌምሶ

(ማቶ 21:33-46፤ ማር 12:1-12)

9 ሄሳፈ ጉየ፥ የሱሲ ያግድ ሀ ሌምሱዋ አሳስ ኦድስ፦ “እስ አስ ዎይነ ቶክስ። ጎሻንቾታስ ከራ እምድ ዳሮ ዎደ ጋምእድ ያናዉ ሀራ ቢታ ብስ። * 10 ዎይነ አይፍያ ማፅያ ዎደይ ጋክን ዎይነ አይፍያፐ እያዉ የዳና መላ ጎሻንቾታኮ ባ አይልያ ኪትስ። ሽን ጎሻንቾት ሄ አይልያ ኦይክድ ዋꬍድ መላ ኩሸ የድዶሶና። 11 ካልድካ ሀራ አይልያ ኪትስ። ቃስ ጎሻንቾት እያ ዋꬍድ፥ ካዉሽድ መላ ኩሸ የድዶሶና። 12 ሀእካ ዛሪድ ሄꬓንꬆ አይልያ ኪትስ። ጎሻንቾት እያካ ማዱንፅስድ ዎይነ ጋድያ ግዶፈ ጋፃ ከስድ የግዶሶና።

13 “ዎይነ ጋድያ ጎዳይ፥ ‘ያትን ታ አይ ኦꬆ? አነ ቃስ ታ ዶስያ ታ ናአ የዳና፤ ኦን ኤር ኤንቲ እያ ቦንቾና አጎኮና’ ያግስ።

14 “ሽን ጎሻንቾት ኡራ ናአ በእዳ ዎደ፥ ‘ሀይስ እያ ላታናይሳ፥ ሃ ዪተ እያ ዎꬋና፥ ያትኮ ላታይ ኑስ ግዳና’ ያግድ ዞረትዶሶና። 15 ዎይነ ጋድያ ግዶፈ ጋፃ ከስድ ዎꬍዶሶና። ያትን፥ ዎይነ ጋድያ ጎዳይ ሄ አሳታ ዋታኔ? 16 ይድ ሄ ጎሻንቾታ ꬋይሳና፥ ዎይነ ጋድያ ሀራ አሳታስ እማና። አሳይ ሄሳ ስእዳ ዎደ ‘ሽንቻለ ሄሳ መላባ ጋꬆፎ’ ያግዶሶና።

17 “የሱሲ ኤንታ ጫድ ፄልድ፥

“ ‘ያትን፥ ግምበ ኬፅያ አሳት ቦርዳ ሹቻይ፥

ኬꬃስ ማላነ ምኖተꬅ እምያ ኡባፈ አꬍያ ሹች ግድስ’

ጌተትድ ፃፈትዳይሳ ብርሸꬃይ አይቤ?* 18 ሄ ሹቻ ቦላ ኩንድያ ኡባይ ቆፀታና፥ ሹቻይ እያ ቦላ ዎꬍያ ኡባይ ሊቃና” ያግስ።

19 ህገ አስታማረትነ ካህነ ሀላቃት ሀ ሌምሶይ ኦደትዳይ ኤንታ ቦላ ግደይሳ ኤርድ ሄ ዎደ እያ ኦይካናዉ ኮይዶሶና፥ ሽን አሳስ ባብዶሶና።

ጊራባ

(ማቶ 22:15-22፤ ማር 12:13-17)

20 ሄሳ ግሾ፥ የሱሳ ደርያ ሃርያ ሮመ ካዋ ማታስ አꬅድ እማናዉ ኮይድ እያ ዶናፐ ባላ ቃላ ናጎሶና። ሄሳ ፖልሳናዉ ፅሎ ዳንድ ጭምያ አሳታ እያኮ ኪትዶሶና። 21 ኪተትድ ብዳ አሳት፥ “አስታማርያዉ፥ ኔኒ ኦደይስነ ታማርሰይስ ልከ ግደይሳ፥ ቃስ ፆሳ ኦግያ ቱማተꬃን ታማርሰይሳነ ኦናካ ሻኮናይሳ ኑ ኤሮስ። 22 ሀኖሽን፥ ሮመ ካዋስ ጊራ ጊራናዉ በሲ በሰኔ?” ያግድ እያ ኦይችዶሶና።

23 ሽን እ ኤንታ ዎዛና ኢታተꬃ ኤርዳ ግሾ፥ 24 “አነ ታና እስ ሳንትመ በስተ፥ እያ ቦላ ደእያ ምስለይነ ሱንꬃይ ኦደባዬ?” ያግስ።

ኤንቲ ዛሪድ፥ “ሮመ ካዋ ቄሳረይሳ” ያግዶሶና።

25 እ ዛሪድ፥ “ያትኮ፥ ቄሳረባ ቄሳረስ፥ ፆሳባ ፆሳስ እምተ” ያግስ።

26 ሄሳ ግሾ፥ እ ዛርዳ ዛሩዋን አሳ ስንꬃን ባላ ደማናዉ ዳንዳእቦኮና። እያ ዛሩዋን ማላለትድ ስእ ግዶሶና።

ሀይቆፐ ደንዶባ

(ማቶ 22:23-33፤ ማር 12:18-27)

27 ሀይቆፐ ደንዶይ ባዋ ግያ ሳዱቃወታፐ እሶት እሶት የሱሳኮ ይድ፥ * 28 “አስታማርያዉ፥ እስ አስ ማቾ ኤክድ ናአ የሎና ሀይቅኮ፥ እያ እሻይ ሄ ማጫስዉ ኤክድ ናይታ የልድ ባ እሻስ ኮቸ አሻና መላ ሙሰይ ፃፍስ። * 29 ሄኮ ላፑን እሻት ደኦሶና። ኮይሮይስ ማቾ ኤክድ ናአ የሎና ሀይቅስ። 30 ናምአንꬆይ እዮ ኤክድ ናአ የሎና ሀይቅስ። 31 ሄꬓንꬆይካ ሄሳꬆ ሀንስ። ላፑናት ኡባይ ሄሳዳ ሀንድ እዮ ኤክዶሶና፥ ሽን ናአ የሎና ሀይቅዶሶና። 32 ዉርሰꬃን ማጫስያ ሀይቃሱ። 33 ህዛ፥ ላፑን አደይ እዮ ኤክዳ ግሾ ሀይቆፐ ደንድያ ዎደ እያ ኦደ ማቾ ግዳኔ?” ያግድ ኦይችዶሶና።

34 የሱሲ ዛሪድ፥ “አሳይ ሀ ዎድያን ኤኮሶናነ ገሎሶና። 35 ሽን ሀይቆፐ ደንድድ ያና አላምያን ዳናዉ በሰይሳት ኤኮኮናነ ገሎኮና። 36 ኤንቲ ኪታንቾ መላ ግድያ ግሾ ስንꬃፈ ሀይቆኮና። ሀይቆፐ ደንድዳ ግሾ ኤንቲ ፆሳ ናይታ። 37 ሙሰይ ጎዳ፥ ‘አብራሃመ ጎዳ፥ ይሳቃ ጎዳ፥ ያይቆባ ጎዳ’ ግድ ቱሽያ ግዶን ፁገትያ ታማ ታርክያ ፃፍዳይሳን ሀይቅዳ አሳይ ደንደይሳ በሴስ። * 38 ኡባይ እያዉ ደኦን ደኤይሳታ ግድያ ግሾ እ ደኦን ደኤይሳታ ጎዳፐ አትሽን፥ ሀይቅዳይሳታ ጎዳ ግደና” ያግድ ዛርስ።

39 ህገ አስታማረታፐ እሶት እሶት፥ “አስታማርያዉ፥ ሎኦባ ኦዳዳሳ” ያግዶሶና። 40 ሄሳፈ ጉየ፥ ሀራ ኦይሾ ኦይቻናዉ ያይዶሶና።

ክርስቶስ ኦደ ናኤ?

(ማቶ 22:41-46፤ ማር 12:35-37)

41 እያፐ ካልድ የሱሲ ኤንታኮ፥ “አሳይ ክርስቶሳ ዋትድ ዳዊታ ናአ ያጎና? 42-43 አይስ ጊኮ፥ ዳዊቲ ባ ሁጰን ባ ማፃፋን፥

“ ‘ፆሳይ ታ ጎዳኮ “ታ ነ ሞርከታ

ነ ቶሆይ የꬍያሶ ኦꬃና ጋካናዉ

ታፐ ኡሻቻ ባጋን ኡታ” ግስ’ ያግስ። *

44 “ህዛ፥ ዳዊቲ ክርስቶሳ፥ ‘ጎዳ ግድ ፄግሸ እያዉ ናአ ዋንድ ግዲ?’ ” ያግስ።

45 ደረይ ኡባይ ስእሽን ባ ታማረታኮ፥ 46 “አዱሳ ማኦ ማእድ ዩሸ ዶሰይሳታፐ፥ ግያን ቦንቾ ሳሮꬆ፥ አይሁደ ዎሳ ኬꬃን ቦንቾ ኦይደ፥ ሞከትያ ሶንካ ቦንቾ በሲ ኮይያ ህገ አስታማረታፐ ናገትተ። 47 ኤንቲ አምኤታ ኬꬃ ካሎዮሶና፥ ፅሎ አስ ዳንድ ዎሳ አዱሶሶና። ሄሳት ኡባፈ አꬍያ ኢታ ፕርዳ ኤካና” ያግስ።

21

አምኤ ሙፃታ

(ማር 12:41-44)

1 ዱረ አሳይ ፆሳ ኬꬃን ሙፃታ ሳፅንያን የግሽን የሱሲ ꬎቁ ግድ አሳ በእስ። 2 ቃስ እስ ማንቆ አምእያ ናምኡ ስክና የግሽን በእድ፥ 3 “ታ ህንተዉ ቱማ ኦዳይስ፤ ሀ ማንቆ አምእያ ኡባፈ አꬃዳ እማሱ። 4 አይስ ጊኮ፥ ሀ አሳ ኡባይ ባንታዉ ደእያባፐ እምዶሶና፥ ሽን እያ ባ ፓጫፐ፥ ባዉ ደእያ አቁዋ ኡባ እማሱ” ያግስ።

ዎደ ዉርሰꬃ ማላታታ

(ማቶ 24:3-14፤ ማር 13:3-23)

5 የሱሳ ታማረታፐ እሶት እሶት ፆሳ ኬꬃይ ዳሮ ሎእያ ሹቻንነ አሳይ ፆሳስ እምዳ እሞታን ሎእዳይሳ ኦደቶሶና። 6 ሽን የሱሲ፥ “ሀ ህንተ በእያባይ ኡባይ ላለቶና፥ ሹች ሹቻ ቦላ ግምበትዳ መላ አቶና ዎደይ ያና” ያግስ።

7 ኤንትካ፥ “አስታማርያዉ፥ ሀ ኡባይ ሀናናይ አዉዴ? ቃስ ሀይስ ሀናናይሳስ ማላታይ አይቤ?” ያግድ ኦይችዶሶና።

8 የሱሲ ያግድ ኤንታዉ ዛሮ እሚስ፦ “ባለቶና መላ ናገትተ። ዳሮት፥ ‘ታኒ ክርስቶሳ፥ ዎደይ ማታትስ’ ያግሸ ታ ሱንꬃን ያና፥ ሽን ህንተ ኤንታ ካሎፍተ። 9 ህንተ ኦላባነ አሳ ጌላተꬃ ስእያ ዎደ ዳጋሞፍተ። ሄስ ስንꬃትድ ሀናናይስ አቶናባ ግድያ ግሾ ዎድያ ዉርሰꬃይ ኤለስድ ዬና” ያግስ።

10 ካልድካ፥ “ደረይ ደርያ ቦላ፥ ካዎተꬃይ ካዎተꬃ ቦላ ደንዳና። 11 ግታ ቢታ ቃፆይ ሀናና፥ ኮሻይነ ጋዶይ ዱማ ዱማ በሳን ዳራና፥ ያሽያባይነ ግታ ማላታት ሳሎፐ ቆንጫና። 12 ሽን ሀ ኡባይ ሀናናፐ ስን ታ ሱንꬃ ግሾ ግድ አሳይ ህንተና ጎዳናነ ኦይካና። አይሁደ ዎሳ ኬꬃንነ ቃሾ ኬꬃን ህንተና የጋና። ካዎታ ስንነ ደርያ ሃረይሳታ ስን ህንተና ኤፋና። 13 ሄስካ ታባ ህንተ ኤንታዉ ማርካታናዉ ሎኦ ኦገ ግዳና። 14 ሄሳ ግሾ፥ ህንተ ኦይሸትያ ዎደ ዎይግድ ዛሮ እማነ ግድ ህንተ ዎዛናን ኡንኤቶና መላ አኬክተ። * 15 አይስ ጊኮ፥ ህንተ ሞርከት ህንተራ ኤቀታናዉነ ፓላማናዉ ዳንዳኦና ዶናነ ጭንጫተꬅ ታ ህንተዉ እማና። 16 ሀር አቶሽን፥ ህንተና የልዳይሳት፥ ህንተ እሻት፥ ህንተ ዳቦትነ ላገት ህንተና አꬅድ እማና። ህንተ ግዶፈ እሶታ እሶታ ዎꬋና። 17 ታ ሱንꬃ ግሾ አሳ ኡባ ስንꬃን ህንተ እፀትዳይሳታ ግዳና። 18 ሽን ሀር አቶሽን፥ ህንተ ብናናፐ እሶይካ ꬋየና። 19 ፖሎ ዳንዳአን ህንተ፥ ህንተ ሸምፑዋ አሻና።”

20 “የሩሳላመ ካታማይ ዎታዳረን ድረትድ ኡትዳሽን ህንተ በእኮ እያዉ ꬋዮይ ማታትዳይሳ ኤርተ። 21 ሄ ዎደ ይሁዳን ደእያ ኡባይ ደርያኮ ባቃቶ፥ ካታማን ደኤይሳት ያፐ ከዮ፥ ጋፃርያን ደኤይሳት ካታማ ገሎፖ። 22 አይስ ጊኮ፥ ሀ ፃፈትዳባይ ፖለታና መላ ሄስ ፆሳይ ኩሸ ዛርያ ዎደ። * 23 ሳአ ቦላ ግታ መቶይ ያና፥ ሄሳንካ አሳ ቦላ ፆሳ ሀንቆይ ያና። ሄሳ ግሾ፥ ቃንꬃትዳይሳታነ ꬋንይሳታ አየ! 24 ኤንቲ ማሻን ሀይቃና፥ አሳ ኡባይ አላጋ ቢታ ድኤታና። አይሁደ ግዶና አሳ ዎደይ ፖለታና ጋካናዉ የሩሳላመይ ኤንታናን የትዳይሳ ግዳና።

25 “አዋን፥ አጌናንነ፥ ፆልንቶታ ቦላ ማላታት ሀንድ በንታና። አባፈነ ዙልያ ደሹዋፐ ደንዶይሳን ቢታን ደእያ አሳይ ኡንኤታናነ ያርካና። * 26 ሳሉዋ ዎልቃት ቡቀታና ግሾ አሳይ ያሻንነ ቢታ ቦላ አይብ ሀናንደሻ ግድ ናጎን ባንታና ባለታና። 27 ሄ ዎደ አሳ ናአይ ዎልቃንነ ግታ ቦንቾን ሻራራ ይሽን ኤንቲ በአና። * 28 ህንተ አቶተꬃይ ማታትዳ ግሾ ሀ ሀኖት ፖለተꬅ ኦይክያ ዎደ ጊገት ኤቅተ፥ ህንተ ሁጵያ ꬎቁ ኦꬅድ ፄልተ” ያግስ።

29 ካልድካ፥ ሀይሳዳ ግድ ሌምሶ ኦድስ፤ “ባላሰ ምꬅነ ሀራ ምꬃታ ኡባ በእተ። 30 ኤንቲ አጭያ ዎደ ቶርቸይ ማታትዳይሳ ህንተ ኤሬታ። 31 ሄሳዳ ሀ ሀኖት ፖለትሽን ህንተ በእኮ ፆሳ ካዎተꬃይ ማታትዳይሳ ኤርተ።

32 “ታ ህንተዉ ቱማ ኦዳይስ፤ ሀ ኡባይ ፖለታና ጋካናዉ ሀ የለተꬃይ አና። 33 ሳሎይነ ሳእ አꬋና፥ ሽን ታ ቃላይ አና።

34 “ህዛ፥ ꬋስ ባይና ደኦን፥ ኡሻ ዳሮንነ ዱሳባስ ኡንኤተꬃን ህንተ ዎዛናይ ኦይከቶና መላነ ሄ ቃማይ አኬኮና ፅሄዳ ህንተ ቦላ ጋኮና መላ ናገትተ። 35 ሄ ቃማይ ቢታ ኩመꬃን ደእያ ኡባ ቦላ ጋካና። 36 ሄሳ ግሾ፥ ያ ኢታፐ አታናዉነ አሳ ናአ ስንꬃን ኤቃናዉ ዳንዳአና መላ ኡባ ዎደ ምንድ ዎስተ” ያግስ።

37 ጋላስ ጋላስ የሱሲ ፆሳ ኬꬃን ታማርስሸ፥ ቃማ ቃማ ሻማሆ ዙማ ቦላ ከይድ አቄስ። * 38 አሳ ኡባይ እያ ስአናዉ ዎንታ ጉራ እያኮ ፆሳ ኬꬅ ዮሶና።

22

ይሁድ የሱሳ አꬅድ እማናዉ ማቀትስ

(ማቶ 26:1-5፥ 14-16፤ ማር 14:1-2፥ 10-11፤ ዮሀ 11:45-53)

1 ሄ ዎደ “ፓስካ” ግያ ኡይꬃ ባለይ ማትስ። * 2 ካህነ ሀላቃትነ ህገ አስታማረት አሰ ያይያ ግሾ፥ ዋትድ የሱሳ ባንታ ግዶፈ ꬋይሳነኮ ኦገ ኮዮሶና። 3 ፃላሄይ ታማነ ናምአታፐ እሱዋ ግድዳ አስቆሮታ ይሁዳ ጌተተይሳ ግዶ ገልስ። 4 ይሁድ ካህነ ሀላቃታኮነ ፆሳ ኬꬃ ናገይሳታ ሀላቃታኮ ብድ የሱሳ ዋት አꬅድ እማነኮ ኤንታራ ማቀትስ። 5 ኤንትካ ሄሳን ኡፋይትድ ሚሸ እማናዉ እያራ ዞረትዶሶና። 6 እካ ዞረተꬃን ጊግስ። አꬅ ኤንታዉ እማናዉ አስ ባይና እንጀ ዎደ ናግሸ ደኤስ።

ዉርሰꬃ ካሆ

(ማቶ 26:17-25፤ ማር 14:12-21፤ ዮሀ 13:21-30)

7 ሄሳፈ ጉየ፥ ፓስካ ዶርሳይ ሹከትያ ኡይꬃ ባለይ ጋክስ። 8 የሱሲ፥ “ፓስካ ካሁዋ ማና መላ ብድ ኑስ ጊግስተ” ያግድ ጰፅሮሳነ ዮሃንሳ ኪትስ። 9 ኤንቲ፥ “ኑ አዉን ጊግሳና መላ ነ ኮያይ” ያግድ ኦይችዶሶና። 10 እ ኤንታኮ፥ “ሄኮ ህንተ ካታማ ገልሽን ሃꬃ ኦቶ ቶክዳ አደይ ህንተራ ጋሄታና። እ ብድ ገልያ ኬꬃ እያ ካልድ ገልተ። 11 አስታማረይ ጎዳኮ፥ ‘ታ ታ ታማረታራ ዎላ ፓስካ ካሁዋ ማናዉ እማꬃ ኬꬅ አዉኔ? ያግስ’ ጊተ። 12 እ ፖቅያ ቦላ ሂፀትድ ጊግድ ደእያ ዳልጋ ክፍለ ህንተና በሳና፥ ያን ጊግስተ” ያግስ። 13 ኤንቲ ብድ የሱሲ ግዳይሳዳ ሀንን ደምዶሶና። ፓስካ ባኣለ ካሁዋ ያን ጊግስዶሶና።

14 ሳተይካ ጋክዳ ዎደ የሱሲ ሀዋረታራ ዎላ ካሁዋ ቦላ ኡትስ። 15 እ ኤንታኮ፥ “ታ ዋየ ኤካናፐ ስን ሀ ካሁዋ ህንተራ ማናዉ ዳሮ አሞታስ። 16 ህዛ፥ ስእተ! ፆሳ ካዎተꬃን ሀይሳስ ብርሸꬃይ ፖለታና ጋካናዉ ሀ ካሁዋ ዛራዳ ሚከ” ያግስ። 17 ኡሻ ኤክድ ጋላት ስሚድ፥ “ሄእተ ሀይሳ ህንተ ግዶን ሻከትተ። 18 ስእተ! ፆሳ ካዎተꬃይ ያና ጋካናዉ ሀችፈ ዶማዳ ሀ ዎይነ ኡሻፈ ዛራዳ ኡይከ” ያግስ።

19 ኡይꬃ ኤክድ፥ ጋላት ስሚድ፥ “ሀይስ ህንተዉ እመትያ ታ አሹዋ። ሀይሳ ኦꬅሸ ታና ቆፕተ” ያግድ መንꬅድ ኤንታዉ እሚስ።

20 ሄሳዳካ፥ ካሁዋፐ ጉየ፥ ኡሻ ኤክድ፥ “ሀ ኡሻይ ህንተዉ ጉክዳ ታ ሱꬃን ግድያ ኦራꬃ ጫቁዋ። * 21 ግዶሽን፥ ታና አꬅድ እማና ኡራ ኩሸይ ታራ እስፈ ጋይታና። * 22 አሳ ናአይ እያዉ ጌተቶይሳ መላ ሀይቃናዉ ደኤስ፥ ሽን እያ አꬅድ እምያ ኡራ አየ!” ያግስ። 23 ኤንቲ ባንታ ግዶን፥ “ሀይሳ ኦን ኦꬃኔ” ግድ ዎል ኦይችዶሶና።

24 ቃስ ኤንታ ግዶን ግታ ግዳናይ ኦነ ግያ ፓላም መትስ።* 25 የሱሲ ኤንታኮ፥ “ደርያ ካዎት ባንታ አሳ ዎልቃን ሃሮሶና፤ ባንታ ደርያ ቦላ ጎዳተይሳታስካ ባንታና፥ ‘ሎኦ ኦይሳታ’ ያግድ ፄጎሶና። * 26 ሽን ህንተ ግዶን ሄሳ መላ ግዶፖ። ህንተ ግዶን ባይራተይ ካሎዳ ሀኖ፤ * ካለይስ ካለይሳዳ ሀኖ። 27 ሀኖሽን፥ ሞከይሳፈነ ሞከተይሳፈ አዉስ አꬊ? ሞከተይሳ ግደነዬ? ሽን ታኒ ህንተ ግዶን ሞከይሳ መላ። *

28 “ህንተካ ታ መቱዋን ታፐ ሻከቶና ታራ ምንድ ኤቅዳይሳታ። 29-30 ህንተ ታ ጋይታፐ ማና መላ፥ ኡያና መላነ አራታታ ቦላ ኡትድ ታማነ ናምኡ እስራኤለ ሼሻታ ቦላ ፕርዳና መላ ታ አዋይ ታና ሹምዳይሳዳ ታካ ህንተና ታ ካዎተꬃን ሹማና” ያግስ። *

31 ካልድካ የሱሲ፥ “ስሞና፥ ስሞና፥ ፃላሄይ ህንተና ግስተዳ ሀርቃናዉ ዎስስ። 32 ሽን ታኒ ነ አማኖይ ꬋዮና መላ ነዉ ጋናታስ። ነካ ስምዳ ዎደ ነ እሻታ ምንꬃ” ያግስ።

33 ስሞን፥ “ጎዳዉ፥ ታኒ ኔራ ቃሸታናዉነ ሀይቃናዉ ጊገታስ” ያግስ።

34 የሱሲ ጰፅሮሳኮ፥ “ታ ነዉ ኦዳይስ፤ ሀች ኩቶይ ዋሳናፐ ስን ነ ታና ሄꬑ ቶሆ ካዳና” ያግስ። 35 ካልድካ፥ የሱሲ ኤንታኮ፥ “ታኒ ህንተና ኮሮጆይ፥ ካርፂትነ ጫም ባይና ኪትዳ ዎደ ህንተዉ ፓጭዳባይ ደኢ?” ያግድ ኦይችስ። *

ኤንቲ ዛሪድ፥ “አይኮይካ ፓጭቤና” ያግዶሶና።

36 እ ኤንታኮ፥ “ሀእ ኮሮጆይነ ካርፂት ደኤይ ኦይኮ፤ ማሽ ባይናይ ባ አፍላ ባይዝድ ማሻ ሻሞ። 37 ሃ ስእተ! ‘ጌላታራ ታይበትስ’ ጌተትድ ፃፈትዳይስ ታናን ፖለታናዉ በሴስ። ኤ፥ ታ ግሾ ፃፈትዳባይ ፖለተይስ ቱማትስ” ያግስ። *

38 እያ ታማረት፥ “ጎዳዉ ሀይሳን ናምኡ ማሻት ደኦሶና” ያግዶሶና።

እ፥ “ግዳና” ያግስ።

የሱሲ ሻማሆ ደርያ ቦላ ዎስስ

(ማቶ 26:36-46፤ ማር 14:32-42)

39 የሱሲ ካሰ ሜዘትዳይሳዳ ደንድድ ሻማሆ ዙማ ቦላ ከይስ። እያ ታማረት እያ ካልዶሶና። 40 ሄ በሳ ጋክዳ ዎደ፥ “ፓጨን ገሎና መላ ዎስተ” ያግስ። 41 ኤንታፈ ሹች ሆልን ጋክያ ሶ መላ ሃክድ ጉልባትድ ዎስስ። 42 “ታ አዋዉ፥ ነ ሸነ ግድኮ ሀ መቱዋ ታፐ አꬃ። ሽን ታ ሸነ ግዶፖ ነ ሸነይ ሀኖ” ያግድ ዎስስ። 43 ኪታንቾይ ሳሎፐ ቆንጭድ ምንꬅስ። 44 ዳሮ ኡንኤትድ ምንድ ዎሴስ። እያ ጫዋይካ ሱꬅ ፆክያዳ ሳአን ፆኬስ።

45 የሱሲ ዎሳ ዉርስድ ባ ታማረታኮ ይስ። ኤንቲ፥ አዛኖፐ ደንዶይሳን ዳቡርድ ꬍስክዳሽን ደምድ፥ 46 “አይስ ꬍስከቲ? ፓጨን ገሎና መላ ደንድድ ዎስተ” ያግስ።

የሱሲ ኦይከትስ

(ማቶ 26:47-56፤ ማር 14:43-50፤ ዮሀ 18:3-11)

47 እ ቡሮ ኦዳ ቦላ ደእሽን ዳሮ አሳት ይዶሶና። ታማነ ናምአታፐ እሶይ ይሁዳ ጌተተይስ ኤንታና ካለꬄስ። እ የሱሳ ዬራናዉ ማት ሺቅስ። 48 ሽን የሱሲ፥ “ይሁዳ፥ አሳ ናኣ ዬራዳ አꬃ እማኔ?” ያግስ።

49 የሱሳ ታማረት ሄ ሀኑዋ በእድ፥ “ጎዳዉ ማሻን ሾጭኖ?” ያግዶሶና። 50 ኤንታ ግዶፈ እሶይ ካህነ ሀላቃ ኦሳንቹዋ ሾጭድ ኡሻቻ ሀይꬃ ቃንፅድ የግስ።

51 ሽን የሱሲ፥ “አጋ! ድጎፍተ”* ያግስ። ኡራ ሀይꬃ ቦችድ ፓꬅስ።

52 ሄሳፈ ጉየ፥ የሱሲ ባና ኦይካናዉ ይዳ ካህነ ሀላቃታኮ፥ ፆሳ ኬꬃ ናገይሳታ ሹማታኮነ ጭማታኮ፥ “ፓኖ ኦይክያ አሳዳ ማሸነ ፃምአ ኦይክድ ይደቲ? 53 ኡባ ጋላስ ፆሳ ኬꬃን ታ ህንተራ ደእያ ዎደ ታ ቦላ ኩሸ ዎꬅቤከታ። ሽን ሀይስ ꬉማ ካዎተꬃይ ሃርዳ ዎደነ ህንተ ዎደ” ያግስ። *

ጰፅሮስ የሱሳ ካድስ

(ማቶ 26:57-58፥ 67-75፤ ማር 14:53-54፥ 66-72፤ ዮሀ 18:12-18፥ 25-27)

54 ሄሳፈ ጉየ፥ የሱሳ ኦይክድ ካህነ ሀላቃ ዛባ ኤፍዶሶና። ጰፅሮስ ሃሆን የሱሳ ካሌስ። 55 አሳት ካህነ ሀላቃ ዛባን ታማ ኤꬅድ ዎላ ኡትዳሽን ጰፅሮስ ኤንታራ እስፈ ኡትስ። 56 እስ ጋꬍንዲያ ጰፅሮስ ታማ ማታን ኡትዳይሳ ጫዳ ፄላዳ፥ “ሀ ኡራይ እያራ ደኤስ” ያጋሱ።

57 ሽን ጰፅሮስ፥ “ሀ ማጫሰተ ታ ሄ ኡራ ኤርከ” ያግድ ካድስ።

58 ጉꬃ ዎደፐ ጉየ እስ ሀራ አደይ እያ በእድ፥ “ነካ ኤንታፈ እሱዋ” ያግስ።

ሽን ጰፅሮስ፥ “ሀ አድያዉ ታና ግድከ” ያግስ።

59 እስ ሳተ መላ ጋምእዳፐ ጉየ እስ ሀራ አደይ ትልስድ፥ “ሀ ኡራይ ጋልላፐ ግድያ ግሾ ስይ ባይና እያራ ደኤስ” ያግስ።

60 ሽን ጰፅሮስ፥ “ሀ አድያዉ፥ ነ ገይሳ ታ ኤርከ” ያግስ። እ ሄ ኦዳ ኦንጎና ደእሽን ኩቶይ ዋስስ።

61 ጎዳይ ጉየ ስሚድ ጰፅሮሳ ፄልስ። ጰፅሮስ፥ “ሀች ኩቶይ ዋሳናፐ ስን ነ ታና ሄꬑ ቶሆ ካዳና” ያግድ፥ ጎዳይ ኦድዳ ቃላ አኬክስ። 62 ጰፅሮስ ካረ ከይድ ዳሮ ኮኮርድ ዬክስ።

63 የሱሳ ናግያ አሳት እያ ለቅሶነ ደሸꬅ ኦይክዶሶና። 64 እያ አይፍያ ጎዝድ “አነ ትንብተ ኦዳ፤ ነና ደችዳይ ኦኔ?” ያግድ ኦይቾሶና። 65 ሀራ ዳሮ ጫሸ ጫይድ ካዉሾሶና።

የሱሲ ፕርዳ ሻንጎ ስንꬃን

(ማቶ 26:59-66፤ ማር 14:55-64፤ ዮሀ 18:19-24)

66 ሳእ ዎንትያ ዎደ አይሁደ ቢታ ጭማት፥ ካህነ ሀላቃትነ ህገ አስታማረት ሺቅድ፥ የሱሳ ባንታ ስን ሺሽዶሶና። 67 ኤንቲ፥ “ኔኒ ክርስቶሴ? አነ ኑስ ኦዳ?” ያግድ ኦይችዶሶና።

የሱሲ፥ “ታ ኦድያኮ አማነከታ። 68 ታ ኦይችያኮ ዛረከታ። 69 ሽን አሳ ናአይ ሀይሳፈ ገደ ባጋን ዎልቃማ ፆሳ ኡሻቻ ባጋን ኡታና” ያግስ።

70 ሄ ዎደ ኡባይ፥ “ያትን፥ ኔኒ ፆሳ ናኤ?” ያግዶሶና።

እ፥ “ታ ፆሳ ናአ ግደይሳ ህንተ ግደታ” ያግስ።

71 ኤንቲ፥ “ህዛ፥ ሀራ ማርካ አይ ኮሺ? እ ባ እንፃርሳን ኦድሽን ኑ ስእዳ” ያግዶሶና።

23

የሱሲ ጵላፆሳ ስንꬃን

(ማቶ 27:1-2፥ 11-14፤ ማር 15:1-5፤ ዮሀ 18:28-38)

1 ሄ በሳን ሺቅዳ ሻንጎት ኡባይ ደንድድ የሱሳ ጵላፆሳኮ ኤፍዶሶና። 2 “ሀ ኡራይ ኑ አሳ ባለꬅሽን፥ ካዋስ ጊራ ጊሮና መላ ድግሽንነ፥ ቃስ ‘ታኒ ክርስቶሳ ህንተ ካዋ’ ያግሽን ደምዳ” ያግድ ሞትዶሶና።

3 ጵላፆስ የሱሳ፥ “ኔኒ አይሁደታ ካዎ?” ያግድ ኦይችስ።

የሱሲ፥ “ኤ፥ ነ ግዳይሳ መላ” ያግስ።

4 ጵላፆስ ካህነ ሀላቃታኮነ አሳኮ፥ “ሀ ኡራ ቦላ ታኒ እስ ባላካ ደማብከ” ያግስ። 5 ሽን ኤንቲ፥ “ሀ ኡራይ ጋልላፐ ዶምድ ሀይሳ ጋካናዉ ይሁዳ ኩመꬃ ኢታባስ ደንꬄስ” ያግድ ምንꬅ ኦድዶሶና።

6 ጵላፆስ ሄሳ ስእዳ ዎደ የሱሲ ጋልላ አሴኮ ኤራናዉ ኮይድ እያ ኦይችስ። 7 የሱሲ ሄሮዲሳ ቢታፈ ይዳ አስ ግደይሳ ጵላፆስ ኤርዳ ዎደ ሄሮዲስ ሄ ዎደ የሩሳላመን ደእያ ግሾ እያኮ የድስ።

8 ሄሮዲስ የሱሳ በአናዉ ዳሮ ዎደፐ ኮይሸ ደእያ ግሾ፥ እያ በእዳ ዎደ ዳሮ ኡፋይትስ። አይስ ጊኮ፥ እያባ ስእዳ ግሾ ማላልስያባ ኦꬅን በአናዉ አሞትሸ ደኤስ። 9 ሄሮዲስ የሱሳ ዳሮ ኦይሾታ ኦይችስ፥ ሽን እ አይኮካ ዛርቤና። 10 ካህነታ ሀላቃትነ ህገ አስታማረት ያን ኤቅድ ምንꬅድ እያ ሞቶሶና። 11 ሄሮዲሳራነ እያ ዎታዳረታራ የሱሳ ካꬍዶሶናነ ለቅስዶሶና። ቦንቾ አፍላ ማይዝድ ጵላፆሳኮ ዛሪድ የድዶሶና። 12 ሄሮዲሳራነ ጵላፆሳራ ካሰ ሞርከሽን ሄ ጋላስ ዎላ ጊግዶሶና።

13 ጵላፆስ ካህነ ሀላቃታ፥ አሳ ሃረይሳታነ አሳ ፄግድ፥ 14 “ ‘ሀ ኡራይ አሳ ጌላተꬃስ ደንꬄስ’ ግድ ታኮ ኤህደታ። ታካ ህንተ ስንꬃን ፕልጋዳ ህንተ ሺሽዳ ሞቱዋስ አይብ ባላካ ደማብከ። 15 ሄሮዲስ፥ ሄሳꬆ አይብ ባላካ እያ ቦላ ደምቦና ግሾ ኑኮ የድስ። ቱማካ ሀ ኡራይ ሀይቆስ ጋꬅያ አይብ ባላካ ኦꬅቤና። 16 ሄሳ ግሾ፥ እያ ጋራፋዳ ብላ የዳና” ያግስ። 17 ሄሳ እ ግዳይ ፓስካ ባኣለ ዎደ እስ አስ ኤንታዉ ብላናይስ እያዉ አቶናባ ግድያ ግሾሳ።

18 ደረይ ኡባይ እስ ቦላ፥ “ሀ ኡራ ገደ ድጋ፥ ኑስ ባርባና ብላ” ያግድ ዋስዶሶና። 19 ባርባን ካታማ ግዶን አሳ ኢታባስ ደንꬅድ አሰ ዎꬍድ ቃሸትዳ አስ።

20 ጵላፆስ የሱሳ ብላናዉ ኮይድ አሳስ ዛር ኦድስ። 21 ግዶሽን፥ አሳይ፥ “ካቃ! ካቃ!” ያግድ ዋስዶሶና። 22 ጵላፆስ ሄꬓንꬆ፥ “ሀ ኡራይ ቆህዳባይ አይቤ? ዎꬎስ ጋꬅያ ባላ ታ ደማብከ። ሄሳ ግሾ፥ ጋራፋዳ የዳ አጋና” ያግስ።

23 ኤንቲ ባንታ ቃላ ꬎቁ ኦꬅድ፥ “ካቀታናዉ በሴስ” ግድ ምንꬅ ዋስዶሶና። ኤንታ ዋሶይካ ፆንስ። 24 ኤንታ ኦይሻ ግሾ፥ ግድ ጵላፆስ እያ ቦላ ፕርድስ። 25 አሰ ኢታባስ ደንꬅዳይሳነ አሰ ዎꬍድ ቃሸትዳይሳ ብላና መላ ዎስዳ ግሾ ሄ ኡራ ኤንታዉ ብልስ። ሽን የሱሳ ኤንቲ ኮይዳባ ኦꬃና መላ ኤንታዉ አꬅድ እሚስ።

የሱሳ ካቀተꬃ

(ማቶ 27:31-44፤ ማር 15:21-32፤ ዮሀ 19:17-27)

26 የሱሳ ኦይክድ ኤፍሽን ስሞና ጌተትያ ቀሬና ቢታ አደይ ጋፃረፐ ይሽን፥ ደምድ ማስቃልያ ቶስድ የሱሳ ካልድ ባና መላ ኡንኤꬅዶሶና። 27 ዳሮ አሳይነ ባንታ ትራ እጭሸ ዬክያ ማጫሳት እያ ጉየራ ካሎሶና።

28 ሽን የሱሲ ኤንታኮ ጉየ ስሚድ፥ “ህንተኖ፥ የሩሳላመ ማጫሳቶ፥ ህንተ ሁጰስነ ህንተ ናይታስ ዬክተፐ አትሽን፥ ታዉ ዬኮፍተ። 29 ‘ሄኮ ማይንꬃት፥ የሎና ኡሎትነ ꬋንꬆና ꬋንꬃት አንጀትዶሶና’ ህንተ ያጋና ጋላሳይ ያና። 30 ሄ ዎደ ደረታ፥ ‘ኑ ቦላ ኩንድተ’፥ ዙማታካ፥ ‘ኑና ካምተ’ ያጋና። * 31 ህዛ፥ ቃየ ምꬃ ሄሳꬆ ኦꬅኮ መላ ምꬃ ዋታንደሻ?” ያግስ።

32 እያራ ዎꬋናዉ ሀራ ናምኡ ዎራንꬖታ ኤፍዶሶና። 33 ቀራንዮ* ጌተትያ በሳ ጋꬅድ ካቅዶሶና። ዎራንꬖታፐ እሱዋ ኡሻቻ ባጋራ ሀንኩዋ ሀድርሳ ባጋራ ካቅዶሶና። 34 የሱሲ፥ “ታ አዋዉ፥ ኤንቲ አይ ኦꬅያኮ ኤሮና ግሾ፥ ኔኒ ኤንታዉ አቶ ያጋ” ያግስ። *

ኤንቲ እያ አፍላ ቦላ ሳማ የግድ ሻከትድ ኤክዶሶና።

35 አሳይ ኤቅድ ፄሎሶና፥ ሽን ደርያ ሃረይሳት፥ “ሀራታ አሽስ፤ ፆሳይ ዶርዳ ክርስቶስ እያ ግድኮ አነ ባና አሾ” ያግድ ለቅስዶሶና። * 36 ዎታዳረት እያኮ ሺቅድ፥ ጫላ ዎይነ ኡሻ እምዶሶና። * 37 ያትድ፥ “ኔኒ አይሁደታ ካዎ ግድኮ ነ ሁጵያ አሻ” ያግድ ለቅስዶሶና።

38 እያዉ ሁጰ ባጋራ፥ “ሀይስ አይሁደታ ካዎ” ግያ ፁፈይ ደኤስ። 39 ካቀትዳ ዎራንꬖታፐ እሶይ ጫሸ ሳአራ ጎችሸ፥ “አነ ኔኒ ክርስቶሳ ግድኮ፥ ነናካ ኑናካ አሻ” ያግስ።

40 ሽን ሀንኮ ዎራንꬖይ፥ “ኔኒ ሀይሳ መላ ፕርዳን ደአሸ ሀር አቶሽን፥ ፆሳስ ያይኪ? 41 ኑኒ ኑ ኦꬅዳ ናጋራ ግሾ በሲያ ፕርዳ ኤኮስ፥ ሽን ሀ ኡራይ እስ ኢታባ ኦꬅቤና” ያግድ ሀንቀትስ።

42 ቃስካ፥ “የሱሳ፥ ነ ነ ካዎተꬃራ ያ ዎደ ታና ቆፓ” ያግስ።

43 የሱሲ፥ “ታ ነዉ ቱማ ኦዳይስ፤ ሀች ኔኒ ታራ ጋናተን ግዳና” ያግስ።

44-45 ሄ ጋላስ ኡሱፑን ሳተፐ ብድ ኡዱፉን ሳተ ጋካናዉ አዋይ ፖኡዋ ድግዳ ግሾ፥ ቢታ ኡባ ቦላ ꬉማ ግድስ። ፆሳ ኬꬃ ማጋራጆይ ዳከትድ ናምአን ሻከትስ። * 46 የሱሲ፥ ቃላ ꬎቁ ኦꬅድ፥ “ታ አዋዉ፥ ታ ታ ሸምፕዉ ነ ኩሸን ሼꬋይስ” ያግድ ሀይቅስ። *

47 ማቶ ሀላቃይ፥ ሀንዳይሳ በእድ፥ “ሀይስ ኡራይ ቱማካ ፅሎ” ያግድ ፆሳ ጋላትስ። 48 ሀ ሀንያባ በአናዉ ሄ በሳ ሺቅዳ አሳ ኡባይ ሀንዳባ በእዳ ዎደ ባንታ ትራ እጭሸ ባንታ ሶ ስምዶሶና። 49 ግዶሽን፥ የሱሳ ማታን ኤርያ አሳ ኡባይ፥ ሄሳዳካ ጋልላፐ ካልድ ይዳ ማጫሳት ሄሳ በእሸ ሃሆን ኤቅዶሶና። *

50-51 አይሁደ ሻንጎታፐ እሶይ፥ ዮሰፋ ጌተትያ ኡራይ ደኤስ። እ አርማተ ጌተትያ ይሁዳ ካታማፐ ይስ። እ ሎኦነ ፅሎ አስ ግድያ ግሾ ፆሳ ካዎተꬃ ዩሳ ናጌስ። ሻንጎታፐ እሱዋ ግድሸ ኤንታ ዞረተꬃንነ ኦሱዋን ዴና። 52 ሄ ኡራይ ጵላፆሳኮ ብድ፥ የሱሳ አሀ ሞጋናዉ ታዉ እማ ግድ ዎስስ። 53 ጵላፆስ ኤካ ያግን፥ የሱሳ አሀ ዎꬍስድ አፍላራ ፃፅስ። ዛላፈ ዎጭድ ከስዳ ሀራ አስ ሞገቶና ኦራꬃ ዱፎን ዎꬅስ። 54 ሳምባት ገላና ሀንያ ግሾ፥ ሄ ጋላሳይ ጊገተꬃ ቃማ።

55 ጋልላፐ ደንድድ የሱሳ ካልድ ይዳ ማጫሳት ዮሰፋራ ብድ እያ አሀ ዋት ሞግያኮ ዱፉዋ አኬክድ በእዶሶና። 56 ያፐ ስሚድ ሽቶነ ቅባተ ጊግስዶሶና። ህገይ ኪተይሳ መላ ሳምባታ ጋላስ ሸምፕ ፔእዶሶና። *

24

የሱሳ ሀይቆፐ ደንዱዋ

(ማቶ 28:1-10፤ ማር 16:1-8፤ ዮሀ 20:1-10)

1 ሳምንታፈ ኮይሮ ጋላስ፥ ዎጋ ዎደ ዎንታ ዳሮ ጉራ፥ ማጫሳት ባንታ ጊግስዳ ሽቱዋ ኤክድ ዱፉዋ ብዶሶና። 2 ኤንቲ ያ ጋክያ ዎደ ዱፉዋ ዶናን ደእያ ሹቻይ ጎንደረትድ ክቾይሳ ደምዶሶና። 3 ኤንቲ ዱፉዋ ጋꬅ ገልዶሶና፥ ሽን ጎዳ የሱሳ አሀ ደምቦኮና። 4 ኤንቲ ያን ኤቅድ አይብ ሀንደ ግድ ቆፕሽን አኬኮና ዳሮ ጶልያ አፍላ ማእዳ ናምኡ አሳት ኤንታ ማታን ኤቅዶሶና። 5 ማጫሳት ያሸትድ ባንታ ሁጵያ ሳአን ዝቅ ኦꬅድ ደእሽን፥ አሳት ኤንታኮ፥ “ደኦን ደኤይሳ ሀይቆታ ግዶን አይስ ኮዬቲ? 6-7 እ ሀይሳን ዴና፤ ሀይቆፐ ደንድስ፥ ‘አሳ ናአይ ናጋራንቾታ ኩሸን አꬍድ እመታና፤ ኤንትካ እያ ካቃና። * እ ሄꬓንꬆ ቃማን ሀይቆፐ ደንዳና’ ያግድ፥ እ ህንተራ ጋልላን ደእሸ ህንተዉ ኦድዳ ቃላ ቆፕተ” ያግስ።

8 ማጫሳት ሄ ዎደ እያ ቃላ ቆፕዶሶና።

9 ማጫሳት ዱፉዋፐ ስሚድ ሀንዳባ ኡባ ታማነ እሶታስነ ሀራታስካ ኦድዶሶና። 10 ሄሳ ሀዋረታስ ኦድዳይ ማግደላ ማይራሞ፥ ዮሃና፥ ያይቆባ አይዉ ማይራሞነ ኤንታራ ደእያ ሀራ ማጫሳታ። 11 ሽን ኤንታዉ ማጫሳት ኦድዳይስ ኤልሞ ዳንን አማንቦኮና። 12 ሽን ጰፅሮስ ደንድ ዎፅድ ዱፎ ብስ። ሄ በሳ ጋክድ፥ ሆክድ ጋꬅ ፄልያ ዎደ ሞጎ አፍላ ፃላላ በእስ። ሀንዳባን ማላለትሸ ባ ሶ ስምስ።

ኤማሆሰ ኦገ ቦላ

(ማር 16:12-13)

13 ሄ ጋላስ ካልያ ታማረታፐ ናምአት የሩሳላመፐ ታማነ እስ ክሎ ምትረ ሃክያ ኤማሆሰ ጉታ ቦሶና። 14 ኤንቲ ዎላ ሀንዳባ ኡባ ኦደቶሶና። 15 ኤንቲ ሄ ሀኖታባ ቆፕሸነ ኦደትሸ ብያ ዎደ የሱሲ ባ ሁጰን ሺቅድ ኤንታራ ቤስ። 16 ሀኖሽን፥ ኤንቲ እያ ኤሮና መላ ኤንታ አይፈይ ኦይከትስ።

17 እ፥ “ህንተ ዎላ ኦገ ቦላ ደእሸ ኦደተይስ አይቤ?” ያግስ።

ኤንቲ አዛንድ ስእ ግድ ኤቅዶሶና። 18 ኤንታፈ እሶይ ቀልዮጰ ጌተተይስ፥ “ሀ ቃማታ ግዶን የሩሳላመን ሀንዳባ ኤሮናይስ፥ ነ ቢታስ እማዬ?” ያግስ።

19 እ ዛሪድ፥ “እ ሀንዳይስ አይቤ?” ያግድ ኦይችስ።

ኤንቲ፥ “ፆሳ ስንꬃንነ አሳ ስንꬃን ኦሶንነ ኦዳን ምኖ ናበ ግድዳ ናዝረተ የሱሳባ። 20 እያ ካህነ ሀላቃትነ ሃረይሳት ሀይቆ ፕርዳስ አꬅ እምድ፥ ካቅዶሶና። 21 ኑኒ እስራኤለ አሳ ዎዛንደ ግድ ኡፋይትድ ናግዳሽን ሀይስ ሀንን ሀች ሄꬓንꬆ ቃማ። 22 ቃስ ኑ ግዶፈ እስ እስ ማጫሳት ኑና ማላልስዶሶና። ኤንቲ ሀች ዎንታ ጉራ ዱፉዋ ብዶሶና። 23 እያ አሀ ꬋይዳ ዎደ ስም ይድ፥ ‘እ ፓፃ ደኤስ’ ግያ ኪታንቾት ቆንጭን በእዳ ያግድ ኦድዶሶና። 24 ኑ ግዶፈካ እሶት እሶት ዱፉዋ ብድ ማጫሳት ኦድዳይሳꬆ ሀንን በእዶሶና፥ ሽን እያ በእቦኮና” ያግስ።

25 እ ኤንታኮ፥ “ህንተኖ፥ አኬኮና አሳቶ፥ ህንተ ዎዛናይ ናበት ኦድዳባ ኡባ አማናናዉ ጋምኤይሳቶ፥ 26 ክርስቶስ ሀ መቱዋ ኤካናዉነ ባ ቦንቹዋን ገላናዉ በሰኔ?” ያግስ። 27 ሙሰፐነ ናበታ ኡባፈ ደንድድ ጌሻ ማፃፋን እያባይ ፃፈትዳይሳ ኡባ ኤንታዉ ቆንጭስስ።

28 ኤንቲ ብያ ጉታኮ ማታትዳ ዎደ የሱሲ አꬍድ ሃሆ ሶ ብያ ዳንን፥ 29 ኤንቲ፥ “ሳአይ ቃምዳ ግሾ ኑራ አቃ” ያግድ ምንꬅድ ዎስዶሶና። ሄሳ ግሾ፥ ኤንታራ አቃናዉ ገልስ።

30 ኤንታራ እስፈ ጋይታ ቦላ ኡትድ፥ ኡይꬃ ደንꬅድ፥ መንꬅድ፥ አንጅድ ኤንታዉ እሚስ። 31 ሄ ዎደ ኤንቲ ኤራና መላ ኤንታ አይፈይ ዶየትስ። ኤንትካ ኤርዶሶና። ሽን እ ኤንታፈ ጌምስ። 32 ኤንቲ፥ “ኑ ኦግያ ቦላ ደእሽን እ ኑስ ጌሻ ማፃፋ ብርሽሽንነ ኑና ኦድስሽን፥ ኑ ዎዛናይ ፁገትቤኔ?” ያግዶሶና። 33 ሄ ዎደ ደንድድ ጉየ የሩሳላመ ይዶሶና። ታማነ እሶትነ ሀራት እስ ቦላ ሺቅድ ደእሽን ደምዶሶና። 34 ኤንቲ፥ “ጎዳይ ቱማ ደንድስ፤ ስሞናስ ቆንጭስ” ያግዶሶና።

35 ሄ ናምኡ ታማረት ኤማሁሰ ኦግያ ቦላ ደእሽን ሀንዳይሳነ ኡይꬃ መንꬅዳ ዎደ ዋት እያ ኤርዳኮ ኤንታዉ ኦድዶሶና።

የሱሲ ባ ታማረታስ ቆንጭስ

(ማቶ 28:16-20፤ ማር 16:14-18፤ ዮሀ 20:19-23፤ ሀዋ 1:6-8)

36 ናምኡ ታማረት ሄሳ ኦዳ ቦላ ደእሽን፥ የሱሲ ኤንታ ግዶን ኤቅድ፥ “ሳሮይ ህንተዉ ግዶ” ያግስ።

37 ግዶሽን፥ ኤንቲ ዳጋምድ፥ ሞይትለ በእዳ ዳንን ያይዶሶና።

38 እ ኤንታኮ፥ “አይስ ባብደቲ? አይስ ስይ ህንተ ዎዛናን ገልዴ? 39 ታ ኩሽያነ ታ ቶሁዋ በእተ፤ ታኒ ታና። ቃስ ኦይክድ በእተ፤ ታናን ህንተ በኤይሳዳ፥ ሞይትለስ አሾይነ መቀꬅ ባዋ” ያግስ። 40 ያግድ፥ ባ ቶሁዋነ ባ ኩሽያ ኤንታ በስስ። 41 ኤንቲ ኡፋይሳፈ ደንዶይሳን አማኖና ማላለተꬃን ደእሽን፥ የሱሲ ኤንታኮ፥ “ሀይሳን ህንተዉ ምያባይ ደኢ?” ያግስ። 42 ኤንቲ እስ ጫጨትዳ ሞሎ እያዉ እምዶሶና። 43 እ ኤክድ ኤንታ ስንꬃን ምስ።

44 እ፥ “ታ ህንተራ ጋምእዳ ዎደ ኡባን ሙሰ ማፃፋታን፥ ናበታ ማፃፋታንነ ማዝሙረ ማፃፋታን፥ ታ ግሾ ፃፈትዳባይ ኡባይ ፖለታናዉ በሴስ ያጋዳ ታ ህንተዉ ኦድዳ ቃላይ ሀይሳ” ያግስ።

45 ሄ ዎደ ጌሻ ማፃፋታ አኬካና መላ ኤንታ ዎዛና ዶይስ። 46 ሄሳዳካ፥ “ክርስቶስ ዋየ ኤካና፥ ሄꬓንꬆ ቃማን ሀይቆፐ ደንዳና ያግድ ፃፈትስ። 47 የሩሳላመፐ ደንድድ አሳ ኡባስ ናጋራፐ ማሮተꬃይነ አቶተꬃይ እያ ሱንꬃን ማርካታና። 48 ህንተ ሄሳስ ማርካታ። 49 ሄኮ፥ ታካ ታ አዋይ እምዳ ኡፋይሳ ህንተዉ የዳና። ህንተ ሳሎፐ ዎልቃ ማአና ጋካናዉ የሩሳላመ ካታማን ጋምእተ” ያግስ። *

የሱሲ ፑደ ሳሎ ብስ

(ማር 16:19-20፤ ሀዋ 1:9-11)

50 ሄሳፈ ጉየ፥ ብታነ ካታማ ኤንታና ኤክድ ብስ። ባ ኩሽያ ደንꬅድ አንጅስ። * 51 ኤንታና አንጅሸ ኤንታፈ ሻከትድ ፑደ ሳሎ ኤከትስ። 52 ኤንቲ ዝግ ጎይንድ ዳሮ ኡፋይሳን የሩሳላመ ስምዶሶና። 53 ፆሳ ኡባ ዎደ ጋላትሸ ፆሳ ኬꬃን ጋምእዶሶና።

* 1:5 1 ታር 24:10.

* 1:15 ታይቦ 6:3.

* 1:17 ምልክ 4:5-6.

* 1:19 ዳነ 8:16፤ 9:21.

* 1:27 ማቶ 1:18.

* 1:31 ማቶ 1:21.

* 1:32 2 ሳሜ 7:12-13፥ 16፤ እሳ 9:7.

* 1:37 መ 18:14.

* 1:46 1 ሳሜ 2:1-10.

* 1:48 1 ሳሜ 1:11.

* 1:52 እዮ 5:11፤ 12:19.

* 1:55 መ 17:7.

* 1:59 ሌወ 12:3.

* 1:76 ምልክ 3:1.

* 1:79 እሳ 9:2.

* 2:21 ሌወ 12:3፤ ሉቃ 1:3.

* 2:23 ከሳ 13:2፥ 12.

* 2:32 እሳ 42:6፤ 49:6፤ 52:10.

* 2:39 ማቶ 2:23.

* 2:41 ከሳ 12:1-27፤ ዛረ 16:1-8.

* 2:52 1 ሳሜ 2:26፤ ሌም 3:4.

* 3:4 እሳ 40:3-5.

* 3:7 ማቶ 12:34፤ 23:33.

* 3:8 ዮሀ 8:33.

* 3:9 ማቶ 7:19.

* 3:12 ሉቃ 7:29.

* 3:18 ዎንገላ፦ ግርከ ዶናን ዎንገላ ጌተትያ ቃላይ ዳሮ ኡፋይስያ ኦዳ ዎይኮ ምሽራቾ ጉሱ። ሄ ምሽራቾይካ ክርስቶስ አሳ ኮቸ ኡባ መርና ፕርዳፈ አሻናዉ ኪተትድ ይዳ ግታ ኡፋይሳ (ሉቃ 1:19፤ 2:10)።

* 3:19 ማቶ 14:3-4፤ ማር 6:17-18.

* 3:22 መ 22:2፤ ማዝ 2:7፤ እሳ 42:1፤ ማቶ 3:17፤ ማር 1:11፤ ሉቃ 9:35.

* 4:4 ዛረ 8:3.

* 4:8 ዛረ 6:13.

* 4:10 ማዝ 91:11-12.

* 4:12 ዛረ 6:16.

* 4:18 እሳ 61:1-2.

* 4:24 ዮሀ 4:44.

* 4:25 1 ካዎ 17:1.

* 4:26 1 ካዎ 17:8-16.

* 4:27 2 ካዎ 5:1-14.

* 4:32 ማቶ 7:28-29፤ ማዝ 91:11-12.

* 5:1 ማቶ 13:1-2፤ ማር 3:9-10፤ 4:1.

* 5:5 ዮሀ 21:3.

* 5:6 ዮሀ 21:6.

* 5:12 ባሮ ሀርገ፦ ባሮ ሀርገይ አሳ ጋልባ ቦላ ከይያ ሀርገ። እስራኤለ ቢታን ባሮ ሀርጋንቾት ሀራ አሳፐ ዱማትድ ደኦሶናፐ አትሽን፥ አሳራ ጋሄቶኮና።

* 5:14 ሌወ 14:1-32.

* 5:30 ሉቃ 15:1-2.

* 6:1 ዛረ 23:25.

* 6:3 1 ሳሜ 21:1-6.

* 6:4 ሌወ 24:9.

* 6:22 ሌም 4:14.

* 6:23 2 ታር 36:16፤ ሀዋ 7:52.

* 6:31 ማቶ 7:17.

* 6:39 ማቶ 15:14.

* 6:40 ማቶ 10:24-25፤ ዮሀ 13:16፤ 15:20.

* 6:44 ማቶ 12:33.

* 6:45 12:34.

* 7:22 እሳ 35:5-6፤ 61:1.

* 7:27 ምልክ 3:1.

* 7:29 ማቶ 21:32፤ ሉቃ 3:12.

* 7:37 ማቶ 26:7፤ ማር 14:3፤ ዮሀ 12:3.

* 8:2 ማቶ 27:55-56፤ ማር 15:40-41፤ ሉቃ 23:49.

* 8:10 እሳ 6:9.

* 8:16 ማቶ 5:15፤ ሉቃ 11:33.

* 8:17 ማቶ 10:26፤ ሉቃ 12:2.

* 8:18 ማቶ 25:29፤ ሉቃ 19:26.

* 9:3 ሉቃ 10:4-11.

* 9:7 ማቶ 16:14፤ ማር 8:28፤ ሉቃ 9:19.

* 9:19 ማቶ 14:1፥ 2፤ ማር 6:14-15፤ ሉቃ 9:7-8.

* 9:20 ዮሀ 16:20-28፤ ማር 8:30—9:1.

* 9:23 ማቶ 10:38፤ ሉቃ 14:27.

* 9:24 ማቶ 10:39፤ ሉቃ 17:33፤ ዮሀ 12:25.

* 9:28 2 ጰፅ 1:17-18.

* 9:35 እሳ 42:1፤ ማቶ 3:17፤ 12:18፤ ማር 1:11፤ ሉቃ 3:22.

* 9:46 ሉቃ 22:24.

* 9:48 ማቶ 10:40፤ ሉቃ 10:16፤ ዮሀ 13:20.

* 9:54 2 ካዎ 1:9-16.

* 9:61 1 ካዎ 19:20.

* 10:1 ላፑን ታማነ ናምኡ፦ እስ እስ ማፃፋት ላፑን ታማ ጎሶና፤ ቃስ ፓይዶ 17 ፄላ።

* 10:2 ማቶ 9:37-38.

* 10:3 ማቶ 10:16.

* 10:4 ማቶ 10:7-14፤ ማር 6:8-11፤ ሉቃ 9:3-5.

* 10:7 2 ቆሮ 9:14፤ 1 ፅሞ 5:8.

* 10:10 ሀዋ 13:51.

* 10:11 ማቶ 10:7-14፤ ማር 6:8-11፤ ሉቃ 9:3-5.

* 10:12 መ 19:24-28፤ ማቶ 10:15፤ 11:24.

* 10:13 እሳ 23:1-18፤ ህዝ 26:1-21፤ እዩ 3:4-8፤ አሞ 1:9-10፤ ዛካ 9:2-4.

* 10:15 እሳ 14:13-15.

* 10:16 ማቶ 10:40፤ ማር 9:37፤ ሉቃ 9:48፤ ዮሀ 13:20.

* 10:19 ማዝ 19:13.

* 10:22 ዮሀ 3:35፤ 10:15.

* 10:25 ማቶ 22:35-40፤ ማር 12:28-34.

* 10:27 ሌወ 19:18፤ ዛረ 6:5.

* 10:28 ሌወ 18:5.

* 10:33 2 ታር 28:15.

* 10:38 ዮሀ 11:1.

* 11:15 ማቶ 9:34፤ 10:25.

* 11:16 ማቶ 12:38፤ 16:1፤ ማር 8:11.

* 11:23 ማር 9:40.

* 11:29 ማቶ 16:4፤ ማር 8:12.

* 11:30 ዮሀ 3:4.

* 11:31 1 ካዎ 10:1-10፤ 2 ታር 9:1-12.

* 11:32 ዮሀ 3:5.

* 11:33 ማቶ 5:15፤ ማር 4:21፤ ሉቃ 8:16.

* 11:42 ሌወ 27:30.

* 11:51 መ 4:8፤ 2 ታር 24:20-21.

* 12:1 ማቶ 16:6፤ ማር 8:15.

* 12:2 ማር 4:22፤ ሉቃ 8:17.

* 12:10 ማቶ 12:32፤ ማር 3:29.

* 12:11 ማቶ 10:19-20፤ ማር 13:11፤ ሉቃ 21:14-15.

* 12:27 1 ካዎ 10:4-7፤ 2 ታር 9:3-6.

* 12:35 ማቶ 25:1-13.

* 12:36 ማር 13:34-36.

* 12:39 ማቶ 24:23-44.

* 12:50 ማር 10:38.

* 12:53 ምክ 7:6.

* 13:14 ከሳ 20:9-10፤ ዛረ 5:13-14.

* 13:27 ማዝ 6:8.

* 13:29 ማቶ 8:11-12፤ 22:13፤ 25:30.

* 13:30 ማቶ 19:30፤ 20:16፤ ማር 10:31.

* 13:35 ማዝ 118:26፤ ኤርም 22:5.

* 14:5 ማቶ 12:11.

* 14:8 ሌም 25:6-7.

* 14:11 ማቶ 23:12፤ ሉቃ 18:14.

* 14:26 ማቶ 10:37.

* 14:27 ማቶ 10:13፤ 16:24፤ ማር 8:34፤ ሉቃ 9:23.

* 15:1 ሉቃ 5:29-30.

* 16:13 ማቶ 6:24.

* 16:16 ማቶ 11:12-13.

* 16:17 ማቶ 5:18.

* 16:18 ማቶ 5:32፤ 2 ቆሮ 7:10-11.

* 17:3 ማቶ 18:15.

* 17:14 ሌወ 14:1-32.

* 17:18 ሀ አላጋ ኡራፐ፦ ባሮ ሀርግያፈ ፓፅዳ ኡራይ አላጋ ጌተትዳይ እ አይሁደ ግዶና ግሾሳ።

* 17:26 መ 6:5-8.

* 17:27 መ 7:6-24.

* 17:28 መ 18:20—19:25.

* 17:31 ማቶ 24:17-18፤ ማር 13:15-16.

* 17:32 መ 19:26.

* 17:33 ማቶ 10:39፤ 16:25፤ ማር 8:35፤ ሉቃ 9:24፤ ዮሀ 12:25.

† 17:36 እስ እስ ማፃፋታን ፓይዶ 36 ዴና።

* 18:13 ማቶ 23:12፤ ሉቃ 14:11.

* 18:20 ከሳ 20:12-16፤ ዛረ 5:16-20.

* 19:10 ማቶ 18:10.

* 19:11 ማቶ 25:14-30.

* 19:13 ምናነ፦ ምናነይ ግርከ ዶና። እስ ምናነይ እስ ጋላሳ ኦሳንቾስ ሄꬑ አጌና ዳሞዘ ግዴስ።

* 19:26 ማቶ 13:12፤ ማር 4:25፤ ሉቃ 8:18.

* 19:27 ማቶ 25:14-30.

† 19:29 ሻማሆ ዙማ፦ ሻማሆይ ዳሮ ዶልያ ዙማ ጉሱ።

* 19:38 ማዝ 118:26.

* 19:46 እሳ 56:7፤ ኤርም 7:11.

* 19:47 ሉቃ 21:37.

* 20:9 እሳ 5:1.

* 20:17 ማዝ 118:22.

* 20:27 ሀዋ 23:8.

* 20:28 ዛረ 25:5.

* 20:37 ከሳ 3:6.

* 20:42-43 ማዝ 110:1.

* 21:14 ሉቃ 12:11-12.

* 21:22 ሆሰ 9:7.

* 21:25 እሳ 13:10፤ ህዝ 32:7፤ ኤርም 2:31፤ ቆን 6:12.

* 21:27 ዳነ 7:13፤ ቆን 1:7.

* 21:37 ሉቃ 19:47.

* 22:1 ከሳ 12:1.

* 22:20 ኤርም 31:31.

* 22:21 ማዝ 41:9.

* 22:24 ማቶ 18:1፤ ማር 9:34፤ ሉቃ 9:46.

* 22:25 ማቶ 20:25-27፤ ማር 10:42-44.

* 22:26 ማቶ 23:11፤ ማር 9:35.

* 22:27 ቆን 13:12.

* 22:29-30 ማቶ 19:28.

* 22:35 ማቶ 10:9-10፤ ማር 6:8-9፤ ሉቃ 9:3.

* 22:37 እሳ 53:12.

* 22:51 አጋ! ድጎፍተ፦ የሱሲ ሀ በሳን አጋ ያግዳይ እያ አሻናዉ ግድ አሳት ኡራ ሀይꬃ ቃንፆይሳ አጋ ቃንፆፋ ግዳይሳነ፥ ሀራት እያ ኦይካናዉ ይዳይሳታ ድጎፍተ ሀእ ኤንታ ዎደ ያግዳይሳ ናምኡ ቆፋታ ዎል ጋꬅድ ኦይክስ።

* 22:53 ሉቃ 19:47፤ 21:37.

* 23:30 ሆሰ 10:8፤ ቆን 6:16.

* 23:33 ቀራንዮ፦ ቀራንዮ ገይስ ግርከ ዶና። አራምከ ዶናን “ጎልጎታ” ዎይኮ “ሁጰ ጉገ” ጉሱ። ቀራንዮ ጌተትያ ሱንꬃይ እመትዳይ የሱሲ ካቀትዳይ አሳ ሁጰ ጉገ ዳንያ በሳን ግድያ ግሾሳ። ሄ በሳይ ሮመ ካዎተꬃይ ዎራንꬖታ ካቅያ በሲ። (ማቶ 27:33፤ ማር 15:22፤ ዮሀ 19:17)

* 23:34 ማዝ 22:18.

* 23:35 ማዝ 22:18፤ ማዝ 22:7.

* 23:36 ማዝ 69:21.

* 23:44-45 ከሳ 26:31.

* 23:46 ማዝ 31:5.

* 23:49 ሉቃ 8:2.

* 23:56 ከሳ 20:10፤ ዛረ 5:14.

* 24:6-7 ማቶ 16:21፤ 17:22-23፤ 20:18-19፤ ማር 8:31፤ 9:31፤ 10:33-34፤ ሉቃ 9:22፤ 18:31-33.

* 24:49 ሀዋ 1:4.

* 24:50 ሀዋ 1:9-11.

ዮሃንሳ ዎንገላ

1

2

3

4

5

6

7

8

9

10

11

12

13

14

15

16

17

18

19

20

21

ዮሃንስ ፃፍዳ

የሱስ ክርስቶሳ ዎንገላ

ጋꬃ ቆፋ

ዮሃንስ የሱሳ፥ “አሰ ግድድ አሳ ግዶን በንትዳ ፆሳ ቃላ” ያግድ ቆንጭሴስ። ሀ ዎንገላይ ፃፈትዳይ፥ ማፃፋ ናባብያ ኦንካ የሱሲ አሰ አሻናዉ ያና ጌተትዳ ፆሳ ናአ ግደይሳ አማናና መላነ እያ አማነይሳታስ መርና ደኦይ ደኤይሳ ኤንቲ ኤራና መላሳ (20:31)።

ዎንገላስ ኮይሮ ክፍለይ መርናዉ ደእያ ፆሳ ቃላይነ የሱሲ እስኖ ግደይሳ ኦዴስ። ዮሃንሳ ዎንገላይ፥ የሱሲ አሸይሳ ግድድ ያና ግዳ ፆሳ ናአ ግደይሳ በሲያ ዱማ ዱማ ማላታታ ቆንጭሴስ። ሀ ዎንገላ ፃፈይ፥ የሱስ ክርስቶሲ ባ ሁጰን ቱማ ፆሳ ናአነ ፆሳ አዋራ እስኖ ግደይሳ (1:1) ቆንጭስስ። የሱሲ ባ ሁጰን፥ “ታኒ አብራሃመፐ ካሰ ደአይስ” (8:58) ያግስ። ዉርሰꬃን ቶማስ፥ “ታ ጎዳዉ፥ ታ ፆሳዉ” ያግድ ፄግስ (20:28)። ሄሳፈ ካልድ፥ ሀ ማላታታፐ በንትዳ አይፍያ ኦድያ ታርከት ካሎሶና። ሀ ክፍለይ እስ እስ አስ የሱሳ አማንድ እያ ካልያ አስ ግድዳይሳ ኦዴስ፤ ቃስ ሀራት እያራ ዋንድ ኤቀትዳኮነ ዋንድ አማኖና እፅዳኮ ኦዶሶና። ሸምፖ 13-17 ጋካናዉ የሱሲ ኦይከትዳ ኦማርስ፥ ባ ታማረታራ እያዉ አይ መላ ምኖ ጋሄተꬅ ደእያኮ፥ ቃስ ዎንተꬃ ጋላስ ካቀታናፐ ስን ጊገተꬅነ ምንꬆ ቃላ ኤንታዉ ኦድዳይሳ ቆንጭሴስ። ዉርሰꬃ ሸምፖት የሱሲ ኦይከትዳባነ ፕርዳስ ሺቅዳባ፥ እያ ካቀተꬃ፥ እያ ደንዱዋነ ባ ታማረታስ ቆንጭዳ ቆንጨꬃ ኦዶሶና።

ማፃፋ አይፈ ቆፋታ

ገሎ ቆፋ (1:1-18)

ፃማቅያ ዮሃንሳነ ኮይሮ የሱሳ ታማረታ (1:19-51)

የሱሲ ቆንጨን ኦሶ ኦይክስ (2:1—12:50)

የሩሳላመ ሄራን አꬅዳ ዉርሰꬃ ሳምንታ (13:1—19:42)

ሀይቆፐ ደንዶነ አሳስ በንቱዋ (20:1-31)

ጋልላን ዛሪድ ባ ታማረታስ በንቱዋ (21:1-25)

1

ደኦ ቃላ

1 ቃላይ ኮይሮ ደኤስ። ቃላይካ ፆሳራ ደኤስ፤ ሄ ቃላይ ፆሳ። 2 ኮይሮፐ ቃላይ ፆሳራ ደኤስ። 3 ፆሳይ ኡባባ ቃላ ባጋራ መꬍስ። መትዳባፐ እሶይካ እያ ባጋራ መቶናባይ ባዋ። 4 እያን ደኦይ ደኤስ፤ ሄ ደኦይ አሳስ ፖኦ። 5 ፖኦይ ꬉማን ፖኤስ፤ ꬉማይ ፖኡዋ ፆንቤና።

6 ፆሳይ ኪትዳ፥ እስ ዮሃንሳ ጌተትያ አስ ደኤስ። * 7 አሳ ኡባይ ፖኡዋን አማናና መላ እ ፖኦስ ማርካ ግድድ ይስ። 8 እ ፖኡዋባ ማርካታናዉ ይስፐ አትሽን፥ ባ ሁጰን ፖኦ ግደና። 9 አሳ ኡባስ ፖእስያ ቱማ ፖኦይ አላምያ ዬስ።

10 ቃላይ አላመን ደእስ። ፆሳይ ቃላን አላምያ መꬍስ፥ ሽን አላመይ እያ ኤርቤና። 11 እ ባ አሳኮ ይስ፥ ሽን እያ አሳይ እያ ኤክቦኮና። 12 ሽን እ ባና ኤክዳይሳታስነ እያ ሱንꬃን አማንዳይሳታስ ፆሳ ናይታ ግዳና መላ ማታ እሚስ። 13 ኤንቲ ፆሳፈ የለትዶሶናፐ አትሽን፥ አስ የለትያ ዎጋን ዎይኮ አደ ሸነን ዎይኮ አሳ አሞን የለትቦኮና። ፆሳይ እ ኤንታ አዋ።

14 ቃላይ አሰ ግድስ፤ አꬎ ኬሀተꬃነ ቱማ ኩምድ ኑ ግዶን ደእስ። እ አዋስ እስ ናኣ ግድድ ኤክዳ እያ ቦንቹዋ ኑኒ በእዳ።

15 ዮሃንስ እያባ ማርካትስ። ባ ቃላ ꬎቁ ኦꬅድ፥ “ታኒ፥ ‘ታፐ ጉየራ የይስ ታፐ ካሰ ደእያ ግሾ ታፐ አꬌስ’ ጋዳ ማርካትዳይስ ሀይሳ” ያግስ።

16 ኑኒ ኡባይ እያ አꬎ ኬሀተꬃ ኩመꬃፈ አንጆ ቦላ አንጆ ኤክዳ። 17 ፆሳይ ህግያ ሙሰ ባጋራ እሚስ፥ ሽን አꬎ ኬሀተꬃይነ ቱማተꬃይ የሱስ ክርስቶሳ ባጋራ ይስ። 18 ፆሳ በእዳ አስ ኦንካ ባዋ፤ ባ አዋ ማታን ደእያ እስ ናኣ ፃላል ባዉ ፆሰ ግድዳይስ እያ ቆንጭስስ።

ፃማቅያ ዮሃንሳ ማርካተꬅ

(ማቶ 3:1-12፤ ማር 1:1-8፤ ሉቃ 3:1-8)

19 የሩሳላመን ደእያ አይሁደ ሀላቃት፥ ካህነታነ ሌወታ፥ “ኔኒ ኦኔ?” ግድ፥ ዮሃንሳ ኦይቻና መላ እያኮ ኪትን፥ ዮሃንስ ኤንታዉ ማርካትዳ ማርካተꬃይ ሀይሳ።

20 ዮሃንስ፥ “ታኒ ክርስቶሳ ግድከ” ያግድ፥ ጌሽድ ማርካትስፐ አትሽን፥ ካድቤና።

21 ኤንቲ፥ “ያትን፥ ኔኒ ኦኔ? ኔኒ ኤልያሰዬ?” ያግድ ኦይችዶሶና። *

ዮሃንስ፥ “አካይ፥ ግድከ” ያግስ።

ቃስ ኤንቲ፥ “ኔኒ ያና ጌተትዳ ናብያዬ?” ያግድ ኦይችዶሶና።

ዮሃንስ፥ “አካይ” ግድ ዛርስ።

22 ያትን፥ “ኔኒ ኦኔ? ኑኒ ኑና ኪትዳይሳታስ ኦዳና መላ ኔኒ ነና ኦና ጋይ?” ያግዶሶና።

23 ዮሃንስ ዛሪድ፥ “ናብያ እሳያስ ግዳይሳዳ፥

“ ‘ጎዳ ኦግያ ሱርስተ!’

ግድ መላ ቢታን ዋስያ ኡራ ቃላይ ታና”

ያግስ።*

24 ቃስ ፋርሳወት ኪትዳ አሳት 25 ዮሃንሳኮ፥ “ኔኒ ክርስቶሳ ዎይኮ ኤልያሳ ዎይኮ ናበ ግዶና እፅኮ፥ ያትን አይስ ፃማቃይ?” ግድ ኦይችዶሶና።

26 ዮሃንስ ዛሪድ፥ “ታኒ ሃꬃን ፃማቃይስ፥ ሽን ህንተ ኤሮና አስ ህንተ ግዶን ኤቅስ። 27 እ ታፐ ጉየራ ዬስ። ታኒ ሀር አቶሽን እያ ጫማ ዎዶሩዋ ብላናዉ በስከ” ያግስ።

28 ሄስ ኡባይ ዮርዳኖሰ ሻፋፐ ሄፍንꬃን፥ ብታነ ካታማን፥ ዮሃንስ ፃማቅያ በሳን ሀንስ።

የሱሲ ፆሳ ዶርሰ

29 ዮሃንስ ዎንተꬃ ጋላስ የሱሲ ባኮ ይሽን በእድ፥ “አላምያ ናጋራ ቁችያ ፆሳ ዶርሳይ ሀይሳ! 30 ታኒ፥ ‘ታፐ ጉየራ እስ አስ ያና። እ ታፐ ካሰ ደእያ ግሾ ታፐ አꬌስ’ ጋዳ ኦድዳይስ ሀይሳ። 31 እ ኦነኮ ታኒ ኤርከ። ሽን እስራኤለ አሳስ እያ ቆንጭሳናዉ ሃꬃን ፃማቃሸ ያስ” ያግስ።

32 ዮሃንስ ሀይሳዳ ያግድ ማርካትስ፦ “ጌሻ አያናይ ሳሎፐ ሆለዳ ዎꬍሽንነ እያራ ደእሽን በአስ። 33 ሄስ ሀናናፐ ካሰ ታኒ እያ ኤርከ። ሽን ሃꬃን ፃማቃናዉ ታና ኪትዳ ፆሳይ፥ ‘ጌሻ አያናይ ዎꬍድ እያራ ደእሽን ኔኒ በአናይስነ ጌሻ አያናን ፃማቃናይስ እያ’ ያግድ ታዉ ኦድስ። 34 ታኒ ሄስ ሀንሽን በአዳ፥ እ ፆሳ ናኣ ግድዳይሳ ማርካታይስ” ያግስ።

ኮይሮ የሱሳ ታማረታ

35 ቃስ ዎንተꬃ ጋላስ ዮሃንስ ባ ታማረታፐ ናምአታራ እስፈ ኤቅስ። 36 የሱሲ አꬍሽን፥ ዮሃንስ በእድ፥ “ፆሳ ዶርሳይ ሀይስሽ!” ያግስ።

37 ዮሃንሳ ናምኡ ታማረት ዮሃንስ ገይሳ ስእድ የሱሳ ካልዶሶና። 38 የሱሲ ባና ካለይሳታ ጉየ ስም በእድ፥ “አይ ኮዬቲ?” ያግድ ኦይችስ።

ኤንቲ ዛሪድ፥ “አስታማርያዉ፥ ኔኒ አዉን ደአይ?” ያግዶሶና።

39 የሱሲ ኤንታኮ፥ “ሃ ይድ በእተ” ያግስ። ኤንቲ ብድ እ ደእያሱዋ በእዶሶና። ሄ ጋላስ ሳእ ታሙ ሳተ ሄራ ግድያ ግሾ እያ ማታን ፔእዶሶና።

40 ዮሃንስ ግዳይሳ ስእድ፥ የሱሳ ካልዳ ናምኡ ታማረታፐ እሶይ፥ ስሞን ጰፅሮሳ እሻ እንድርያሳ። 41 እንድርያስ ኮይሮ ባ እሻ ስሞናራ ጋሄትድ፥ “ኑኒ ክርስቶሳ ደምዳ” ያግስ። 42 እንድርያስ ስሞና የሱሳኮ ኤህስ።

የሱሲ ስሞና በእድ፥ “ኔኒ ዮና ናኣ ስሞና፤ ነ ሱንꬃይ ኬፋ * ግድ ፄገታና” ያግስ።

ፍልጶሳነ ናትናኤላ ፄገተꬃ

43 ዎንተꬃ ጋላስ የሱሲ ጋልላ ቢታ ባናዉ ቆፋ ቃችስ። እ ፍልጶሳራ ጋሄትድ፥ “ታና ካላ!” ያግስ። 44 ፍልጶስ፥ እንድርያስነ ጰፅሮስ ደእዳ ቤተሳይዳ ካታማፐ ይዳ አሰ።

45 ፍልጶስ ናትናኤላራ ጋሄትድ፥ “ሙሰይ ህገ ማፃፋን፥ ቃስ ናበትካ እያባ ፃፍዳ ዮሰፋ ናኣ ናዝረተ የሱሳ ኑኒ ደምዳ” ያግስ።

46 ናትናኤል ዛሪድ፥ “ናዝረተ ካታማፐ ሎኦባይ ከያናዉ ዳንዳኢ?” ያግስ።

ፍልጶስ፥ “ያዳ በአ” ያግስ።

47 ናትናኤል ባኮ የይሳ የሱሲ በእድ፥ “ገነይ ባይና ቱማ እስራኤለ አስ ሀይሳ!” ያግስ።

48 ናትናኤል የሱሳኮ፥ “ኔኒ ታና አዉን ኤራይ?” ያግስ።

የሱሲ ዛሪድ፥ “ፍልጶስ ነና ፄጋናፐ ስን፥ ኔኒ ባላሰ ምꬃ ጋርሳን ደእሽን ታኒ ነና በአስ” ያግስ።

49 ናትናኤል ዛሪድ፥ “አስታማርያዉ፥ ኔኒ ፆሳ ናኣ! ኔኒ እስራኤለ ካዎ!” ያግስ።

50 የሱሲ እያኮ፥ “ታኒ ነና ባላሰ ምꬄ ጋርሳን በአስ ግዳ ግሾ አማናይ? ኔኒ ሀይሳፈ አꬍያባ በአና!” ያግስ። 51 ቃስ የሱሲ፥ “ታኒ ህንተዉ ቱማ ኦዳይስ፤ ሳሎይ ዶየትን፥ ፆሳ ኪታንቾት አሳ ናኣ ቦላ ከይሽንነ ዎꬍሽን ህንተ በአና” ያግስ። *

2

የሱሲ ያጋኖ በሳን

1 ሄꬓንꬆ ጋላስ ጋልላ ቢታን ቃና ካታማን ያጋኖይ ያጋነትስ። የሱሳ አይያ ሄ ያጋኑዋን ደአዉሱ። 2 የሱሲካ ባ ታማረታራ እስፈ ሄ ያጋኑዋ ፄገትስ። 3 ዎይነ ኡሻይ ዉርን፥ የሱሳ አይያ የሱሳኮ፥ “ኤንታዉ ዎይነ ኡሻይ ዉርስ” ያጋሱ።

4 የሱሲ ዛሪድ፥ “ታ አየ፥ ነ ሀይሳን ገሎፓ? ታ ዎደይ ቡሮ ጋክቤና” ያግስ።

5 የሱሳ አይያ ኦሳንቾታኮ፥ “እ ህንተዉ ኦድያባ አይብባ ግድኮካ ኦꬅተ” ያጋሱ።

6 አይሁደት ባንታ ጌሾ ዎጋስ ጎኤትያ ኡሱፑን ሹቻ ባꬃት ሄ በሳን ደኦሶና። እስ እስ ባꬃይ ናምኡ ዎይኮ ሄꬑ ፁጋ ኦይኬስ። 7 የሱሲ ኦሳንቾታኮ፥ “ባꬃታን ሃ ኩንꬅተ” ያግስ። ኤንቲ ባꬃታስ ዶና ጋካናዉ ሃ ኩንꬅዶሶና። 8 የሱሲ ኤንታኮ፥ “ሀእ ዱቅድ ያጋኑዋ አዋተꬃን ፖልሰይሳስ እምተ” ያግስ። ኤንቲ እያዉ ኤፍድ እምዶሶና።

9 ያጋኑዋ አዋተꬃን ፖልሰይስ ዎይነ ኡሽ ላመትዳ ሃꬃ ጋንፅ ኤክድ አዉፐ ይዳኮ ኤርቤና፥ ሽን ሃꬃ ኩንꬅዳ ኦሳንቾት ኤሮሶና። ያጋኑዋ አዋተꬃን ፖልሰይስ ማችዉ ኤከይሳ ፄግድ፥ 10 “ኦንካ ሎኦ ዎይነ ኡሻ አሳ ኮይሮትድ ኡሼስ። ያትድ አሳይ ኡይ ካልዳፐ ጉየ፥ ቅራርያ እሜስ። ሽን ኔኒ ሎኦ ዎይነ ኡሻ ሀኖ ጋካናዉ ዎꬃ አጋዳሳ” ያግስ።

11 የሱሲ ሀ ኮይሮ ማላታ ጋልላ ቢታን ቃና ካታማን ኦꬅስ፤ ሄሳን ባ ግታተꬃ በስስ። እያ ታማረት እያ አማንዶሶና።

12 ሄሳፈ ጉየ፥ የሱሲ ባ አየራ፥ ባ እሻታራነ ባ ታማረታራ እስፈ ቅፍርናሆማ ካታማ ብድ ጉꬃ ጋላስ ጋምእስ። *

ፆሳ ኬꬃፈ ዛልኤይሳታ ከስስ

(ማቶ 21:12-13፤ ማር 11:15-17፤ ሉቃ 19:45-46)

13 አይሁደት ቦንችያ ፓስካ ባኣለ ጋላሳይ ማታትን የሱሲ የሩሳላመ ብስ። * 14 ብድ ፆሳ ኬꬃን ቦራታ፥ ሚዛታ፥ ዶርሳታነ ሆለታ ባይዘይሳታነ ባንታ ኦይድያን ኡትድ ሚሸ ላመይሳታ ደምስ። 15 እ ፁርቃፈ ዶቅድ አሳ ኡባ ኤንታ መሄታራ ፆሳ ኬꬃፈ ጎድድ ካረ ከስስ። ሚሸ ላመይሳታ ፃርጴዛታካ አꬅ የግድ ኤንታ ሚሽያ ላልስ። 16 ሆለ ባይዘይሳታ፥ “ሀ ሆለታ ሀይሳፈ ከስተ፤ ታ አዋ ኬꬃ ግያ ኦꬆፍተ” ያግስ።

17 እያ ታማረት ጌሻ ማፃፋን፥ “ታኒ ነ ኬꬃስ ምሸትያ ምሻይ ታና ታማዳ ፁጌስ” ጌተትድ ፃፈትዳይሳ አኬክዶሶና። *

18 ሄሳፈ ጉየ፥ አይሁደት ዛሪድ፥ “ነ ሀይሳ ኦꬃናዉ ነዉ ማት ደኤይሳስ ኑና አይ ማላታ ኦꬃዳ በሳኔ?” ያግዶሶና።

19 የሱሲ፥ “ሀ ፆሳ ኬꬃ ላልተ፤ ታኒ ሄꬑ ጋላሳን ዛራዳ ኬፃና” ያግስ። *

20 ቃስካ አይሁደት፥ “ሀ ፆሳ ኬꬃ ኬፃናዉ ኦይታማነ ኡሱፑን ላይꬅ ኤክስ፥ ሽን ኔኒ ሄꬑ ጋላሳን ኬፃኔ?” ያግዶሶና።

21 ሽን የሱሲ ኦድያ ፆሳ ኬꬃይ ባ አሳተꬃባ። 22 ሄሳ ግሾ፥ የሱሲ ሀይቆፐ ደንድዳፐ ጉየ እያ ታማረት እ ሄሳ ግዳይሳ አኬክዶሶና። ቃስ ኤንቲ ጌሻ ማፃፋን ፃፈትዳይሳነ የሱሲ ኦድዳይሳ አማንዶሶና።

23 የሱሲ ፓስካ ቦንችያ በሳን የሩሳላመን ደእሽን፥ እ ኦꬅዳ ማላታታ በእድ ዳሮ አሳይ እያ አማንዶሶና። 24 ሽን የሱሲ አሳ ኡባ ኤርያ ግሾ ኤንታ አማንበና። 25 አሳ ዎዛናን ደእያባ እ ባ ሁጰን ኤርያ ግሾ አሳባ ኦንካ እያዉ ኦዳና መላ ኮሽቤና።

3

የሱሳነ ንቆድሞሳ

1 ፋርሳወታ ያራፐ ግድዳ፥ አይሁደታ ሀላቃይ፥ ንቆድሞሳ ጌተትያ እስ አደይ ደኤስ። 2 ንቆድሞስ ቃማ የሱሳኮ ይድ፥ “አስታማርያዉ፥ ኔኒ ፆሳይ ኪትዳ አስታማረ ግደይሳ ኑኒ ኤሮስ። አይስ ጊኮ፥ ፆሳይ እያራ ዶና እፅኮ ሀ ኔኒ ኦꬅያ ማላታ ኦꬃናዉ ዳንዳእያ አስ ባዋ” ያግስ።

3 የሱሲ ዛሪድ፥ “ታኒ ነዉ ቱማ ኦዳይስ፤ ኦንካ ዛር የለቶና እፅኮ ፆሳ ካዎተꬃ በአናዉ ዳንዳኤና” ያግስ።

4 ንቆድሞስ፥ “ጬጋ አስ ዋንድ ዛር የለታናዉ ዳንዳኢ? ባ አየ ኡሎ ስም ገልድ ዛር የለታናዉ ዳንዳኢ?” ያግስ።

5 የሱሲ ዛሪድ፥ “ታኒ ነዉ ቱማ ኦዳይስ፤ ኦንካ ሃꬃፈነ ጌሻ አያናፐ የለቶና እፅኮ፥ ፆሳ ካዎተꬃ ገላናዉ ዳንዳኤና። 6 አሾ ናአተꬅ አዉፐነ አይፐ ዬስ፤ ፆሳ ናአተꬅ ጌሻ አያናፐ እመቴስ። 7 ታኒ፥ ‘ህንተ ዛር የለታናዉ በሴስ’ ጋዳ ህንተዉ ኦድዳ ግሾ ኔኒ ማላለቶፋ። 8 ጫርኮይ ባ ኮይዳ በሲ ጫርኬስ። ኔኒ እያ ኮሽንቻ ስአሳፐ አትሽን፥ እ አዉፐ ያኮ ዎይኮ አዉ ብያኮ ኤራካ። አያናፐ የለትዳ ኡባይ ሄሳ መላ” ያግስ።

9 ያትን ንቆድሞስ፥ “ሄስ ዋንድ ሀናናዉ ዳንዳኢ?” ያግድ ኦይችስ።

10 የሱሲ ዛሪድ፥ “ኔኒ እስራኤለታ አስታማረ ግዳሸ ሀይሳ ኤርኪ? 11 ታኒ ነዉ ቱማ ኦዳይስ፤ ኑ ኤርያባ ኦዶስነ በእዳባ ማርካቶስ፥ ሽን ኑ ማርካተꬃ ህንተ ኤከከታ። 12 ታኒ ህንተዉ ሳአባ ኦድን ህንተ አማኖናባ ግድኮ ሳሎባ ኦድን ዋትድ አማናኔ? 13 ሳሎፐ ዎꬍዳ አሳ ናኣፐ አትሽን፥ ሳሎ ከይዳይ ኦንካ ባዋ፤ [ሳሎን ደእያ አሳ ናአይ ታና”]* ያግስ።

14-15 ሙሰይ መላ ቢታን ናሰ ብራታ ሾሽ ካቅዳይሳዳ ታና አማንዳ ኡባይ መርና ደኡዋ ኤካና መላ አሳ ናአይ ꬎቁ ጋናዉ በሴስ። *

16 ፆሳ ናኣ አማንያ ኡባይ መርና ደኡዋ ላታናፐ አትሽን፥ ꬋዮና መላ ፆሳይ ሀ አላምያ ዳሮ ዶስዳ ግሾ ባ እስ ናኣ እሚስ። 17 ፆሳይ ባ ናኣ ሀ አላምያ ኪትዳይ አላምያ ፕርዳናዉ ግዶናሽን አላምያ እያ ባጋራ አሻናሳ።

18 ናኣ አማንያ ኦንካ ፕርደተና፥ ሽን ናኣ አማኖና ኦንካ እስ ፆሳ ናኣ አማንቦና ግሾ ሀእ ፕርደትስ። 19 ፕርዳይካ ሀይሳ፦ ፖኦይ አላምያ ይስ፥ ሽን አሳ ኦሶይ ኢታ ግድያ ግሾ አሳይ ፖኡዋፐ አꬅድ ꬉማ ዶሴስ። 20 ኢታባ ኦꬅያ ኦንካ ፖኦ እፄስ። አይስ ጊኮ፥ ባ ኦሶይ ቆንጮና መላ ፖኡዋኮ ዬና። 21 ሽን ቱማ ኦꬅያ ኦንካ ፆሳይ ኪትዳይሳዳ እ ኦꬅዳይሳ ፖኦይ ቆንጭሳና መላ ፖኡዋኮ ዬስ።

ፃማቅያ ዮሃንስ የሱሳባ ማርካትስ

22 ሄሳፈ ጉየ፥ የሱሲነ እያ ታማረት ይሁዳ ቢታ ብዶሶና። የሱሲ ያን ፃማቅሸ ኤንታራ ጉꬃ ዎደ ኡትስ።

23 ቃስ ዮሃንስ ሳሌማ ማታን ደእያ ሄኖና ግያ በሳን ግድያ ሃꬅ ደእያ ግሾ አሳ ያን ፃማቄስ። አሳይካ ያ ብድ ፃማቀቶሶና። 24 ሄ ዎደ ዮሃንስ ቡሮ ቃሸትቤና። *

25 ሄሳፈ ጉየ፥ ዮሃንሳ ታማረትነ እስ አይሁደ አደይ † ጌሾ ዎጋባ ፓላምዶሶና። 26 ኤንቲ ዮሃንሳኮ ብድ፥ “አስታማርያዉ፥ ዮርዳኖሰ ሻፋፐ ሄፍንꬃን ኔራ ደኤይስ፥ ኔኒ እያባ ማርካትዳይስ፥ ሄኮ ፃማቄስ። አሳ ኡባይካ እያኮ ቦሶና” ያግዶሶና።

27 ዮሃንስ ዛሪድ፥ “ፆሳይ እሞና አስ አይብባካ ኤካናዉ ዳንዳኤና። 28 ‘ታኒ ክርስቶሳ ግድከ፥ ሽን እያፐ ስን ኪተታስ’ ግዳይሳስ ታዉ ህንተ፥ ህንተ ሁጰን ማርካ። * 29 ገሎስ ጊግዳራ ኤከናዉ ጊግዳይሳሳ። ኤከይሳ ላገይ እያ ማታን ኤቅድ እ ገይሳ ስእያ ዎደ ዳሮ ኡፋይቴስ። ሄሳ ግሾ፥ ሀይስ ታ ኡፋይሳይ ፖለትስ። 30 እ ግታታናዉ ታኒ ጉፃናዉ በሴስ” ያግስ።

31 ቦላፈ የይስ ኡባፈ ቦላ። ሳአፐ በንትዳይስ ሳአባ። እ ሳአባ ኦዴስ። ሳሎፐ የይስ ኡባፈ ቦላ። 32 እ ባ በእዳባነ ስእዳባ ማርካቴስ፥ ሽን እያ ማርካተꬃ ኤከይ ባዋ። 33 እያ ማርካተꬃ ኤክያ ኦንካ ፆሳይ ቱማ ግደይሳ ቆንጭሴስ። 34 ፆሳይ ባ ጌሻ አያና እያዉ ኩመꬅ እምያ ግሾ ፆሳይ ኪትዳይስ ፆሳ ቃላ ኦዴስ። 35 አዋይ ባ ናኣ ዶስድ ኡባባ እያ ኩሸን ዎꬅስ።* 36 ናኣ አማንያ ኡራስ መርና ደኦይ ደኤስ። ሽን ናኣ አማኖናይሳ ቦላ ፆሳ ሀንቆይ ደኤስፐ አትሽን፥ እ ደኦ ደመና።

4

የሱሳነ ሳማረ ማጫስዉ

1 የሱሲ ዮሃንሳፐ ዳሮ ካልያ አሳ ባኮ ሺሸይሳነ ፃማቀይሳ ፋርሳወት ስእዶሶና። 2 ግድኮካ የሱሳ ታማረት ፃማቅዶሶናፐ አትሽን፥ የሱሲ ኦናካ ፃማቅቤና። 3 የሱሲ አሳይ እያባ ገይሳ ስእዳ ዎደ ይሁዳፐ ደንድድ ጋልላ ብስ። 4 እ፥ ጋልላ ብሸ ሳማረራ አꬋናይስ አቶናባ ግድስ።

5 ሄሳ ግሾ፥ ያይቆብ ባ ናኣ ዮሰፋስ እምዳ ጋድያ ማታን ደእያ ስካረ ጌተትያ ሳማረ ካታማ ብስ። * 6 ሄ በሳን ያይቆባ ሃꬃ ኦላይ ደኤስ። የሱሲ ሄመꬃን ዳቡርድ ሄ ሃꬃ ኦላ ማታን ኡትስ። ሄ ዎደ ሳእ ኡሱፑን ሳተ ሄራ።

7 እስ ሳማረ ካታማ ማጫስ ሄ ኦላፈ ሃ ትካናዉ ያሱ። የሱሲ ሄ ማጫሴኮ፥ “ታና ሃ ኡሻርክ” ያግስ። 8 ሄ ዎደ የሱሳ ታማረት ካꬅ ሻማናዉ ካታማ ብዶሶናሽን።

9 ሄ ማጫስያ ዛራዳ፥ “ኔኒ አይሁደ አሰ ግዳሸ፥ ሳማረ ማጫስ ግድያ ታና ዋናዳ ሃ ኡሻ ጋይ?” ያጋሱ። ሄሳ እያ ግዳይ አይሁደት ሳማረታራ ጋሄቶና ግሾሳ። *

10 የሱሲ ዛሪድ፥ “ኔኒ ፆሳ እሞታነ ሃ ታና ኡሻ ገይስ ኦነኮ ኤርዳባ ግድያኮ እያ ነ ዎሳና፤ እካ ነዉ ደኦ እምያ ሃꬅ እማናሽን” ያግስ።

11 ማጫስያ ዛራዳ፥ “ጎዳዉ፥ ነዉ ዱቅያባይ ባዋ፤ ኦላይካ ዝቃ። ያትን፥ ደኦ እምያ ሃꬅ ነ አዉፐ ኤካኔ? 12 ኑስ ሀ ሃꬃ ኦላ እምዳ ኑ አዋ ያይቆባፐ ኔኒ አꬋይ? እ፥ እያ ናይትነ እያ መሄይ ሀ ኦላፈ ኡይዶሶና” ያጋሱ።

13 የሱሲ፥ “ሀ ሃꬃፈ ኡይዳ ኦንካ ዛር ሳሞታና። 14 ሽን ታኒ እማና ሃꬃ ኡያ ኦንካ ኡባካ ሳሞተና። ታኒ እሚያ ሃꬃይ እያ ግዶን መርና ደኦ እምያ ጎግያ ፑልቶ ግዳና” ያግስ።

15 ማጫስያ ዛራዳ፥ “ጎዳዉ፥ ታኒ ሳሞቶና መላነ ሃ ትካናዉ ሀ በሳ ዮና መላ ታዉ ሄ ሃꬃ እማ” ያጋሱ።

16 የሱሲ ኢኮ፥ “ባዳ ነ አዝና ፄጋዳ ያ” ያግስ።

17 ማጫስያ ዛራዳ፥ “ታዉ አዝን ባዋ” ያጋሱ።

የሱሲ ኢኮ፥ “ታዉ አዝን ባዋ ጋሸ ባላባካ። 18 ነዉ ካሰ እቻሹ አዝናት ደኦሶና። ሀእ ኔራ ደእያ አደይ ነ አዝና ግደና። ኔኒ ሀእ ቱማ ኦዳዳሳ” ያግስ።

19 ማጫስያ ዛራዳ፥ “ጎዳዉ፥ ኔኒ ናበ ግደይሳ ታኒ ኤራስ። 20 ኑ አዋት ሀ ዙማ ቦላ ፆሳ ጎይንዶሶና። ሽን ህንተ አይሁደት አስ ፆሳስ ጎይናናዉ በሲያ በሳይ የሩሳላመና ጌታ” ያጋሱ።

21 የሱሲ፥ “ሀ ማጫሰተ ታና አማና፤ ሀ ዙማ ቦላ ዎይኮ የሩሳላመን አዋስ ህንተ ጎይኖና ዎደይ ያና። 22 ህንተ ሳማረት ኤሮናይሳ ጎይነታ። ሽን ኑኒ አቶተꬃይ አይሁደፐ ያ ግሾ ኑ ኤረይሳ ጎይኖስ። 23 ሽን አዋስ ቱማን ጎይነይሳት አያናንነ ቱማተꬃን ጎይናና ዎደይ ማታትስ፤ ሀእካ ጋክስ። ህዛ፥ አዋይ ኮየይ ሀይሳ መላ ኦግያን ጎይነይሳታ። 24 ፆሳይ አያና፤ እያዉ ጎይነይሳት አያናንነ ቱማተꬃን ጎይናናዉ በሴስ” ያግስ።

25 ማጫስያ ዛራዳ፥ “ክርስቶስ ያናይሳ ታኒ ኤራይስ። እ ያ ዎደ ኑስ ኡባባ ኦዳና” ያጋሱ።

26 የሱሲ፥ “ሀ ኔራ ኦደተይ ታኒ እያ” ያግስ።

27 ኤንቲ ኦደትሽን፥ የሱሳ ታማረት ብዳ በሳፈ ስምዶሶና። የሱሲ ማጫሳራ ኦደትሽን ኤንቲ በእድ ዳሮ ማላለትዶሶና። ሽን ማጫሴኮ፥ “አይ ኮያይ?” ዎይኮ የሱሳኮ፥ “ኢራ አይስ ኦደታይ?” ግዳይ ኦንካ ባዋ።

28 ሄሳፈ ጉየ፥ ማጫስያ ባ ሃꬃ ኦቱዋ አጋዳ ጉየ ካታማ ባዳ አሳኮ፥ 29 “ታኒ ኦꬅዳባ ኡባ ታዉ ኦድዳ አድያ በአናዉ የꬍተ። እ ክርስቶሳ ግዳንደሻ?” ያጋሱ። 30 አሳይ ካታማፐ ከይድ የሱሳኮ ብዶሶና።

31 ሄስ ሀንሽን፥ እያ ታማረት የሱሳኮ፥ “ጉꬃባ ማርክ” ያግድ ዎስዶሶና።

32 ሽን እ፥ “ታዉ ህንተ ኤሮና ካꬅ ታ መይስ ደኤስ” ያግስ።

33 ሄሳ ግሾ፥ እያ ታማረት ባንታ ግዶን፥ “እያዉ ምያባ አስ ኤሆና አገና” ያግዶሶና።

34 የሱሲ ኤንታኮ፥ “ታ ካꬃይ ታና ኪትዳይሳ ሸንያ ኦꬃናይሳነ እያ ኦሱዋ ፖላናይሳ። 35 ህንተ፥ ‘ኦይዱ አጌናፐ ጉየ ካꬃይ ጫከታና’ ጌከትዬ? ሽን ታኒ ህንተዉ ኦዳይስ፤ ካꬃይ ካፅድ ሺሾስ ጋክዳይሳ ሎይꬅ ፄልተ። 36 ዘረይስነ ጫከይስ እስፈ ኡፋይታና መላ ጫከይስ ዳሞዝያ ኤኬስ ቃስ ካꬃ መርና ደኦስ ሺሼስ። 37 ህዛ፥ ‘እሶይ ዘሬስ፤ ሀንኮይ ቃስ ጫኬስ’ ግያ ኦዳይ ቱማ። 38 ህንተ ዳቡርቦናይሳ ሺሻና መላ ታኒ ህንተና ኪታስ። ሀራት ኦꬅ ዳቡርዳሱዋን ገልድ ህንተ ኤንታ ዳቡራ አይፍያ ኤክደታ” ያግስ።

39 ማጫስያ፥ “እ፥ ታኒ ኦꬅዳ ኡባባ ኦድስ” ጋዳ ማርካትዳ ግሾ ሄ ካታማን ደእያ ሳማረ አሳፐ ዳሮት የሱሳ አማንዶሶና። 40 ሳማረ አሳይ የሱሳኮ ይድ፥ ባንታ ማታን ጋምአና መላ የሱሳ ዎስን እ ያን ናምኡ ጋላስ ኡትስ።

41 እ ኦድያ ቃላ ግሾ ካሰይሳፈ ዳሮ አሳይ አማንዶሶና። 42 ቃስ ኤንቲ ማጫሴኮ፥ “ሀእ ኑ አማነይ ኑ ሁጰን እ ገይሳ ስእዳ ግሾሳፈ አትሽን፥ ኔኒ ማርካትዳ ግሾሳ ግደና። ቃስ እ ቱማ ሀ አላምያ አሸይሳ ግደይሳ ኑኒ ኤርዳ” ያግዶሶና።

እስ ሹማ ናአ ፓፁዋ

43 ናምኡ ጋላሳፐ ጉየ፥ የሱሲ ያፐ ከይድ ጋልላ ቢታ ብስ። 44 የሱሲ ባ ሁጰን፥ “ናበይ ባ ቢታን ቦንቸተና” ያግድ ካሰትድ ኦድስ። * 45 የሱሲ ጋልላ ጋክዳ ዎደ ጋልላ አሳይ እያ ሞክዶሶና። አይስ ጊኮ፥ ፓስካ ባኣለ ቦንችያ ጋላስ ኤንቲ የሩሳላመን ደእያ ግሾ እ ኦꬅዳባ ኡባ በእዶሶና። *

46 የሱሲ ሃꬃ ዎይነ ኡሽ ላምዳ በሳ፥ ጋልላን ደእያ ቃና ካታማ ብስ። ቅፍርናሆማን ካዎ ኬꬃን ኦꬅያ እስ ሹማስ ናአይ ሀርገትስ። * 47 የሱሲ ይሁዳፐ ጋልላ ይዳይሳ ሄ ሹማይ ስእድ እያኮ ይስ። ሀይቃናዉ ማትዳ ባ ናኣ ብድ ፓꬃና መላ የሱሳ ዎስስ።

48 የሱሲ ሹማኮ፥ “ፆሳይ ኦꬅያ ማላታታነ ኦራꬃባታ በኦና ደእሸ ህንተ ኡባራካ አማነከታ” ያግስ።

49 ሹማይ ዛሪድ፥ “ጎዳዉ፥ ታ ናአይ ሀይቆና ደእሽን ታራ የꬋርክ” ያግስ።

50 የሱሲ፥ “ነ ሶ ባ፤ ነ ናአይ ፓፃና” ያግስ።

ሄ ሹማይ የሱሲ ግዳይሳ አማንድ ባ ሶ ብስ። 51 እ ባ ሶ ብሽን እያ አይለት እያኮ ይሸ እያራ ኦገን ጋሄትድ፥ “ነ ናአይ ፓፅስ” ግዶሶና።

52 እ ባ አይለታ ባ ናኣስ አይ ሳተን ሎእዳኮ ኦይችስ። ኤንቲ ዛሪድ፥ “ዝነ ላፑን ሳተን ምሻይ አግስ” ያግዶሶና። 53 ናኣ አዋይ የሱሲ ባኮ፥ “ነ ናአይ ፓፃና” ግዳይ ሄ ሳትያን ግደይሳ አኬክስ። ሄሳ ግሾ፥ እነ እያ ሶ አሳ ኡባይ አማንዶሶና።

54 ሄስ የሱሲ ይሁዳፐ ጋልላ ይድ ኦꬅዳ ናምአንꬆ ማላታ።

5

ጉንዳ ኡራ

1 ሄሳፈ ጉየ፥ የሱሲ አይሁደት ቦንችያ ባልያ ቦንቻናዉ የሩሳላመ ብስ። 2 የሩሳላመን ዶርሳ ፐንግያ ማታን እብራወꬆ ዶናን ቤተሳይዳ ግያ ተቀትዳ ሃꬅ ደኤስ። ሄ ተቀት ኡትዳ ሃꬃ ማታን እቻሹ ሸምፕያ በሳት ደኦሶና። 3 [ሄሳን ሃꬃይ ቃፃናይሳ ናግያ] ዳሮ ሀርጋንቾት፥ ቆቀት፥ ዎበትነ ጉንዳት ዝንእዶሶና። 4 [አይስ ጊኮ፥ እስ እስ ቶሆ ጎዳ ኪታንቾይ ተቀትዳ ሃꬃን ዎꬍድ ሃꬃ ቃꬄስ። ሃꬃይ ቃፅያ ዎደ ኮይሮ ገልዳ ኡራይ ባና ኦይክዳ አይ ሀርገፈካ ፓፄስ።]* 5 ሄ በሳን ሀስታማነ ሆስፑን ላይꬅ ሀርገትዳ እስ አደይ ደኤስ። 6 የሱሲ ያን ዝንእዳ አድያ በእድ፥ ቃስ ዳሮ ዎደ ሀርገትዳይሳ ኤርድ አድያኮ፥ “ፓፃናዉ ኮያይ?” ያግስ።

7 ሀርጋንቾይ ዛሪድ፥ “ጎዳዉ፥ ሃꬃይ ቃፅያ ዎደ ታና ሃꬃን የግያ አስ ባዋ። ታኒ ገላና ሀንያ ዎደ ሀራይ ታፐ ስንꬃትድ ገል ክቼስ” ያግስ።

8 የሱሲ እያኮ፥ “ደንዳ ኤቃ፤ ነ አልጋ ቶካዳ ባ” ያግስ። 9 አደይ ኢራካ ፓፅስ፤ ባ አልጋ ቶክድ ብስ።

ሄስ ሳምባታ ጋላሳን ሀንስ። 10 ሄሳ ግሾ፥ አይሁደት ፓፅዳ አድያኮ፥ “ሀች ሳእ ሳምባታ፤ ኔኒ ነ አልጋ ቶከይስ ዎጋ ግደና” ያግዶሶና። *

11 ሽን አደይ፥ “ታና ፓꬅዳይስ፥ ነ አልጋ ቶካዳ ባ ግስ” ያግድ ዛርስ።

12 ኤንቲ እያኮ፥ “ነና፥ ነ አልጋ ቶካዳ ባ ግዳይ እ ኦኔ?” ያግድ ኦይችዶሶና።

13 ሽን የሱሲ ሄ በሳን ዳሮ አሳ ግዶራ ኤርሶና ካንꬅድ ብዳ ግሾ አደይ ባና ፓꬅዳይ ኦነኮ ኤረና። 14 የሱሲ ጉየፐ ሄ አድያ ፆሳ ኬꬃን ደምድ፥ “ሄኮ፥ ኔኒ ፓፃዳሳ፤ ሀይሳፈ ኢታባይ ነና ጋኮና መላ ዛራዳ ናጋራ ኦꬆፋ” ያግስ። 15 ሄሳፈ ጉየ፥ አደይ ብድ ባና ፓꬅዳይስ የሱሳ ግድዳይሳ አይሁደታስ ኦድስ።

16 የሱሲ ሄሳ ሳምባታ ጋላስ ኦꬅዳ ግሾ፥ አይሁደት የሱሳ ጎዳ ኦይክዶሶና። 17 የሱሲ ዛሪድ፥ “ታ አዋይ ኡባ ዎደ ኦꬄስ፤ ታካ ኦꬃናዉ በሴስ” ያግስ።

18 የሱሲ ሳምባታ ቦንቾና ግሾ ፃላላስ ግዶናሽን ፆሳይ ባ አዋ ግድ ባና ፆሳራ ጊግስዳ ግሾ፥ አይሁደት እያ ዎꬋናዉ ካሰፐ ምንꬅድ ኮይዶሶና።

19 የሱሲ ዛሪድ፥ “ታኒ ህንተዉ ቱማ ኦዳይስ፤ ናአይ ባርካ አይኮካ ኦꬃናዉ ዳንዳኤና። እ ባ አዋይ ኦꬅሽን በኦይሳ ፃላላ ኦꬄስ። አዋይ ኦይሳ ናአይካ ኦꬄስ። 20 አዋይ ባ ናኣ ዶስያ ግሾ እ ኦꬅያ ኦሶ ኡባ ባ ናኣ በሴስ። ህንተ ማላለታና መላ እ ሀይሳፈ አꬍያ ኦሶ ባ ናኣ በሳና። 21 አዋይ ሀይቅዳይሳታ ሀይቆፐ ደንꬅድ ኤንታዉ ደኦ እመይሳዳ ናአይካ ባ ኮየይሳታስ ደኦ እሜስ። 22 አዋይ ናኣስ ፕርዳ ማታ ኡባ እሚስፐ አትሽን፥ እ ኦናካ ፕርደና። 23 አሳ ኡባይ አዋ ቦንቸይሳዳ ናኣካ ቦንቻና። ናኣ ቦንቾና ኦንካ ናኣ ኪትዳ አዋካ ቦንቸና።

24 “ታኒ ህንተዉ ቱማ ኦዳይስ፤ ታ ቃላ ስኤይሳስነ ታና ኪትዳይሳ አማነይሳስ መርና ደኦይ ደኤስ። እ ሀይቆፐ ደኦን ፕንዳ ግሾ ፕርደተና። 25 ታኒ ህንተዉ ቱማ ኦዳይስ፤ ሀይቅዳ አሳይ ፆሳ ናኣ ቃላ ስእያ ዎደይ ያና፤ ሄስካ ሀእ። ሄ ቃላ ስኤይ ደኦን ዳና። 26 አዋይ ደኦስ ፑልቶ ግድዳይሳዳ ናኣካ ደኦስ ፑልቶ ኦꬅስ። 27 ናአይ አሳ ናአ ግድያ ግሾ አዋይ ናኣስ ፕርዳ ማታ እሚስ።

28 “ዱፎን ደኤይሳት እያ ቃላ ስእድ ደንድያ ዎደይ ያና ግሾ ሀይሳን ማላለቶፍተ። 29 ሎኦ ኦꬅዳይሳት ደኦን ዳናዉ ቃስ ኢታ ኦꬅዳይሳት ፕርዳ ኤካናዉ ዱፎፐ ደንዳና። *

30 “ታኒ ታ ማታን አይብባካ ኦꬃናዉ ዳንዳእከ። ፆሳይ ታዉ ኦድዳይሳዳ ፕርዳይስ። ታኒ ታና ኪትዳይስ ኮያባ ኦꬃይስፐ አትሽን፥ ታ ኮያባ ኦꬆና ግሾ ታ ፕርዳይ ቱማ።

31 “ታኒ ታባ ማርካትኮ ታ ማርካተꬃይ ቱማ ግደና። 32 ታባ ማርካትያ ሀር ደኤስ፤ እ ታባ ማርካተይስ ቱማ ግደይሳ ታኒ ኤራይስ።

33 “ህንተ ዮሃንሳኮ አሰ ኪትን እ ቱማስ ማርካትስ። * 34 ታኒ ሄሳ ህንተዉ ኦደይ፥ ህንተ አታና መላ ጋዳፐ አትሽን፥ አሳ ማርካተꬅ ታዉ ኮሽን ግደና። 35 ዮሃንስ ሙቃዳዳ ኤፅሸ ፖእስ። ህንተ ጉꬃ ዎደ እያ ፖኡዋን ኡፋይትደታ።

36 “ሽን ታዉ ዮሃንሳፐ አꬍያ ማርክ ደኤስ። ታኒ ኦꬃና መላ ታ አዋይ ታዉ እምዳ ኦሶት ታባ ማርካቶሶና፤ አዋይ ታና ኪትዳይሳ ቆንጭሶሶና።

37 “ቃስ ታና ኪትዳ አዋይካ ባ ሁጰን ታባ ማርካቴስ። ህንተ እያ ቃላ ኡባራካ ስእቤከታ ዎይኮ እያ ማላ በእቤከታ። * 38 እ ኪትዳይሳ ህንተ አማኖና ግሾ እያ ቃላይ ህንተ ዎዛናን ባዋ።

39 “ጌሻ ማፃፋታፐ መርና ደኦ ደማናባ ህንተዉ ዳንን ኤንታ ፕልጌታ፤ ኤንቲ ታባ ማርካቶሶና። 40 ሽን ህንተ ደኦ ደማናዉ ታኮ ያናዉ ኮየከታ።

41 “አሳፐ ታኒ ቦንቾ ኮይከ። 42 ሽን ታኒ ህንተ ዎዛናን ፆሳ ሲቆይ ባይናይሳ ኤራይስ። 43 ታኒ ታ አዋ ማታን ያስ፥ ሽን ታና ሞክበከታ። ሀራይ ባ ማታን ያ ዎደ እያ ሞኬታ። 44 ህንተ እሶይ እሱዋፈ ቦንቾ ኮየይሳት፥ እስ ፆሳፈ ያ ጋላታ ኤካናዉ ኮዮናይሳት፥ ዋንድ ታና አማናናዉ ዳንዳኤቲ?

45 “ታኒ ታ አዋ ስንꬃን ህንተና ሞትያባ ህንተዉ ዳኖፖ። ህንተና ሞታናይ ህንተ ኡፋይሳን ናግያ ሙሰ። 46 ህንተ ሙሰ አማንዳባ ግድያኮ እ ታባ ፃፍዳ ግሾ ታናካ አማናናሽን። 47 ሽን ህንተ እ ፃፍዳይሳ አማኖና እፅኮ ታ ቃላ ዋትድ አማናኔ?” ያግስ።

6

እቻሹ ሙኩሉ አሳ

(ማቶ 14:13-21፤ ማር 6:30-44፤ ሉቃ 9:10-17)

1 ሄሳፈ ጉየ፥ የሱሲ ፅብራዶሳ ጌተትያ ጋልላ አባፈ ሄፍንꬅ ፕንስ። 2 እ ሀርጋንቾታ ፓሶን ኦꬅዳ ማላታ በእዳ ግሾ፥ ዳሮ አሳይ እያ ካልዶሶና። 3 የሱሲ ዙማ ቦላ ከይድ፥ ያን ባ ታማረታራ እስፈ ኡትስ። 4 አይሁደት ቦንችያ ፓስካ ባኣለ ጋላሳይ ጋክስ። 5 የሱሲ ዳሮ አሳይ ባኮ የይሳ በእድ ፍልጶሳኮ፥ “ሀ አሳ ኡባ ሙዛናዉ ግድያ ካꬅ አዉፐ ሻማኔ?” ያግስ። 6 እ ሄሳ ፍልጶሳ ፓጫናዉ ግስፐ አትሽን፥ እ ባ ሁጰን አይ ኦꬃነኮ ኤሬስ።

7 ፍልጶስ ዛሪድ የሱሳኮ፥ “ሀር አቶሽን፥ ሁጰን ሁጰን፥ እስ እስ ባርስ ጋꬃናዉ፥ ናምኡ ፄቱ ድናረን * ኡይꬁ ሻምንካ ግደና” ያግስ።

8 ቃስ የሱሳ ታማረታፐ እሶይ፥ ስሞን ጰፅሮሳ እሻይ እንድርያስ፥ 9 “እቻሹ ባንጋ ኡይꬅነ ናምኡ ሞሎ ኦይክዳ እስ ናአይ ሀይሳን ደኤስ፥ ሽን ሀ አሳ ኡባስ ሄስ አይ ማዳኔ?” ያግስ።

10 የሱሲ ባ ታማረታኮ፥ “አሳ ኡትስተ” ያግስ። ሄ በሳን ዳሮ ማት ደኤስ፤ አሳ ኡባይ ኡትስ። አደ አሳ ታይቦይ እቻሹ ሙኩሉ ግዳና። 11 የሱሲ ኡይꬃ ኤክድ ፆሳ ጋላት ስሚድ ያን ኡትዳ አሳስ ግሽስ። ሞሉዋካ ኤክድ ሄሳዳ ኦꬅድ እምን፥ አሳይ ባ ኮይዳይሳ መላ ምስ። 12 ኤንቲ ኡባይ ካልዳፐ ጉየ፥ የሱሲ ባ ታማረታኮ፥ “እስባይካ ኢቶና መላ አትዳ ቲፍያ ሺሽተ” ያግስ። 13 ሄሳ ግሾ፥ ኤንቲ ኡባ ሺሽዶሶና። አሳይ ምን አትዳ ባንጋ ኡይꬃ ቲፍያ ሺሽድ ታማነ ናምኡ ጋይታ ኩንꬅዶሶና።

14 አሳይ የሱሲ ኦꬅዳ ማላታታ በእዳ ዎደ፥ “ሀይስ ቱማ ሀ አላምያ ያና ጌተትዳ ናብያ” ያግዶሶና። 15 የሱሲ ኤንቲ እያ ኦይክድ ዎልቃን ካዎ ኦꬃናዉ ሀነይሳ ኤርድ፥ ባርካ ዙማ ቦላ ዛሪድ ከይስ።

የሱሲ አባ ቦላራ ሄመትስ

(ማቶ 14:22-33፤ ማር 6:45-52)

16 ሳአይ ኦማርስዳ ዎደ የሱሳ ታማረት አባኮ ዎꬍዶሶና። 17 ሳአይ ቃምዳ ግሾነ የሱሲ ቡሮ ኤንታኮ ይቦና ግሾ እያ ታማረት ዎጎሎን ገልድ አባ ፕንድ ቅፍርናሆማ ባናዉ ደንድዶሶና። 18 ዎልቃማ ጫርኮይ ጫርክዳ ግሾ አባይ ቃፄስ። 19 እቻሹ ዎይኮ ኡሱፑን ክሎ ምትረ ግደይሳ መላ ኤንቲ አባ ፕꬍድ ብዳፐ ጉየ፥ የሱሲ አባ ቦላራ ሄመትሸ የይሳ በእድ ያይዶሶና። 20 ሽን እ፥ “ባቦፍተ፥ ታና” ያግስ። 21 ኤንቲ ኡፋይትድ እያ ዎጎሉዋን ገልስዶሶና፤ ኢራካ ዎጎሎይ ኤንቲ ብያ አባ ጋፃ ጋክስ።

የሱሲ ደኦ ኡይꬁ

22 ዎንተꬃ ጋላስ አባፈ ሄፍንꬃን አትዳ ዳሮ አሳይ እስ ዎጎሎ ፃላል ደኤይሳ በእዶሶና። የሱሲ ባ ታማረታራ ዎጎሉዋን ገልድ፥ ኤንታራ ቦናይሳነ ኤንቲ ባንታርካ ብዳይሳ አኬክዶሶና። 23 ሽን ፅብራዶሳፐ ሀራ ዎጎሎት የሱሲ ፆሳ ጋላትን፥ አሳይ ኡይꬃ ምዳ በሳ ይዶሶና። 24 አሳይ የሱሲ ዎይኮ እያ ታማረት ያን ባይናይሳ በእድ፥ የሱሳ ኮያናዉ ዎጎሎታን ገልድ ቅፍርናሆማ ብዶሶና።

25 አሳይ የሱሳ አባፈ ሄፍንꬃን ደምዳ ዎደ፥ “አስታማርያዉ፥ ሃ አዉደ ያዲ?” ያግስ።

26 የሱሲ ዛሪድ፥ “ታኒ ህንተዉ ቱማ ኦዳይስ፤ ህንተ ታና ኮየይ ኡይꬅ ምድ ካልዳ ግሾሳፈ አትሽን፥ ማላታ በእዳ ግሾሳ ግደና። 27 ሳምያ ካꬃስ ኦꬆፍተ፥ ሽን መርና ደኦ እምያ ካꬃስ ኦꬅተ። ፆሳ አዋይ እ ኦꬃና መላ እያዉ ማታ እምዳ ግሾ ሄ ካꬃ አሳ ናአይ ህንተዉ እማና” ያግስ።

28 ያትን ኤንቲ፥ “ኑኒ ፆሳ ኦሱዋ ኦꬃናዉ አይ ኦꬃኔ?” ያግድ የሱሳ ኦይችዶሶና።

29 የሱሲ ዛሪድ፥ “ህንተ ኦꬃና መላ ፆሳይ ኮይያ ኦሶይ ሀይሳ፦ እ ኪትዳይሳ አማንተ” ያግስ።

30 ኤንቲ ዛሪድ፥ “ኑኒ በእድ፥ ነና አማናና መላ አይ ማላታ ነ በሳኔ? ነ አይ ኦꬃኔ? 31 ጌሻ ማፃፋን፥ ‘ኤንቲ ማና መላ ኡይꬁ ሳሎፐ እሚስ’ ጌተትድ ፃፈትዳይሳዳ ኑ አዋት መላ ቢታን ማና ምዶሶና” ያግዶሶና። *

32 የሱሲ፥ “ታኒ ህንተዉ ቱማ ኦዳይስ፤ ህንተዉ ሳሎፐ ቱማ ኡይꬃ እምዳይ ታ አዋፐ አትሽን፥ ሙሰ ግደና። 33 ህዛ፥ ፆሳይ እምያ ኡይꬃይ ሳሎፐ ዎꬍዳይስ አላምያስ ደኦ እመይሳ” ያግስ።

34 ኤንቲ ዛሪድ፥ “ጎዳዉ፥ ኑስ ሄ ኡይꬃ ኡባ ዎደ እማ” ያግዶሶና።

35 የሱሲ፥ “ታኒ ደኦ እምያ ኡይꬃ፤ ታኮ ያ ኦንካ ኡባራካ ኮሻተና። ቃስ ታና አማንያ ኡራይ ኡባራካ ሳሞተና። 36 ሽን ታኒ ህንተዉ ኦዳስ፤ ህንተ ታና በእደታ፥ ሽን አማነከታ። 37 ታ አዋይ ታዉ እምያ ኡባይ ታኮ ያና፤ ቃስ ታኮ ያ ኦናካ ካረ የድከ። 38 ታኒ ታ ኮያባ ኦꬃናዉ ግዶናሽን ታና ኪትዳይስ ኮያባ ኦꬃናዉ ሳሎፐ ያስ። 39 ታና ኪትዳይስ ኮየይ ሀይሳ፦ ታኒ እ ታዉ እምዳ ኡባታካ ዉርሰꬃ ጋላስ ሀይቆፐ ደንꬃና መላፐ አትሽን፥ እሱዋካ ꬋይሳና መላ ኮየና። 40 ህዛ፥ ታ አዋይ ኮየይ ሄሳ፦ ናኣ በእድ አማንያ ኡባይ መርና ደኡዋ ኤካና፤ ታኒ ሄ ኡባ ዉርሰꬃ ጋላስ መርና ደኦስ ሀይቆፐ ደንꬃና” ያግስ።

41 የሱሲ፥ “ታኒ ሳሎፐ ዎꬍዳ ኡይꬃ” ግዳ ግሾ፥ አይሁደት እያ ቦላ ዙዙምዶሶና። 42 ኤንቲ፥ “ሀይስ ኑኒ እያ አዋነ እያ አይዉ ኤርያ ዮሰፋ ናኣ የሱሳ ግደኔ? ያትን፥ እ ዋንድ፥ ‘ታኒ ሳሎፐ ዎꬋስ’ ጋናዉ ዳንዳኢ?” ያግዶሶና።

43 የሱሲ ዛሪድ፥ “እሶይ እሱዋራ ዙዙንꬃ አግተ። 44 ታና ኪትዳ ታ አዋይ ታኮ ኤህያ አሳፐ አትሽን፥ ታኮ ያናዉ ዳንዳእያ ኦንካ ባዋ። ታኒ ዉርሰꬃ ጋላስ እያ መርና ደኦስ ሀይቆፐ ደንꬃና። 45 ናበት፥ ‘ፆሳይ አሳ ኡባ ታማርሳና’ ያግድ ፃፍዶሶና። አዋ ስኤይስነ እያፐ ታማርያ ኦንካ ታኮ ዬስ። * 46 ፆሳ ማታፐ ይዳይሳፈ አትሽን፥ አዋ በእዳይ ኦንካ ባዋ፤ እያ ፃላል አዋ በእስ።

47 “ታኒ ህንተዉ ቱማ ኦዳይስ፤ ታና አማንያ ኦደስካ መርና ደኦይ ደኤስ። 48 ታኒ ደኦ እምያ ኡይꬃ። 49 ህንተ አዋት መላ ቢታን ማና ምዶሶና፥ ሽን ሀይቅዶሶና። 50 ሳሎፐ ያ ኡይꬃይ ሀይሳ፤ ሄ ኡይꬃ ምያ ኦንካ ሀይቀና። 51 ሳሎፐ ይዳ ደኦ ኡይꬃይ ታና። ኦንካ ሀ ኡይꬃ ሚኮ መርናዉ ዳና። ቃስ ሀ አላመይ ደኦን ዳና መላ ታኒ ህንተዉ እማና ኡይꬃይ ታ አሹዋ” ያግስ።

52 አይሁደት፥ “ሀ አደይ ባ አሹዋ ኑ ማና መላ ኑስ ዋትድ እማናዉ ዳንዳኢ?” ያግድ ባንታ ግዶን ፓላምዶሶና።

53 ሄሳ ግሾ፥ የሱሲ ኤንታኮ፥ “ታኒ ህንተዉ ቱማ ኦዳይስ፤ አሳ ናኣ አሹዋ፥ ህንተ ሞና እፅኮ፥ ቃስ እያ ሱꬃ ህንተ ኡዮና እፅኮ፥ ህንተዉ ደኦይ ባዋ። 54 ታ አሹዋ ምያ ኡራስነ ታ ሱꬃ ኡያ ኡራስ መርና ደኦይ ደኤስ። ታኒ ዉርሰꬃ ጋላስ እያ ሀይቆፐ ደንꬃና። 55 ታ አሾይ ቱማ ካꬅ፤ ታ ሱꬃይካ ቱማ ኡሹ። 56 ታ አሹዋ ምያ ኡራይነ ታ ሱꬃ ኡያ ኡራይ ታናን ደኤስ፤ ታካ እያን ደአይስ። 57 ደኦ አዋይ ታና ኪትን፥ ታኒ እያ ባጋራ ደኦን ደኤይሳዳ፥ ታና ምያ ኡራይካ ታ ጋሶን ደኦን ዳና። 58 ሳሎፐ ዎꬍዳ ኡይꬃይ ሀይሳ፦ ህንተ አዋት ምድ ሀይቅዳ ማና መላ ግደና፤ ሀ ኡይꬃ ምያ ኡራይ መርናዉ ዳና” ያግስ።

59 የሱሲ ቅፍርናሆማ ካታማን አይሁደ ዎሳ ኬꬃን ሀይሳ ታማርስስ።

መርና ደኦ ቃላ

60 የሱሳ ታማረታፐ ዳርያ ባጋይ ሄሳ ስእዳ ዎደ፥ “ሀይስ ገሎና ትምርተ፤ ሀይስ ኦደስ ገሊ?” ያግዶሶና።

61 የሱሲ ባ ታማረት ሄሳስ ዙዙምዳይሳ ኤርድ፥ “ሀይስ ህንተና ꬉቢ? 62 ያትን፥ አሳ ናአይ ካሰ ደእያሱዋ ፑደ ከይሽን ህንተ በእድ ዎይጋንደቲ? 63 ጌሻ አያናይ ደኦ እሜስ፤ አሳ ዎልቅ አይኮካ ማደና። ታ ህንተዉ ኦድያ ቃላይ ደኦ እምያ ጌሻ አያናፐ ዬስ። 64 ሽን ህንተ ግዶን አማኖናይሳት ደኦሶና” ያግስ። አማኖናይሳት ኦናንተኮ የሱሲ ኮይሮፐ ዶምድ ኤሬስ። ቃስ ባና አꬅድ እማናይ ኦነኮ ኤሬስ። 65 ቃስካ የሱሲ፥ “አዋይ ባ ጎና ኦንካ ታኮ ያናዉ ዳንዳኤና ጋዳ ታኒ ኦድዳይ ሄሳ ግሾሳ” ያግስ።

66 ሄሳ ጋሶን፥ የሱሳ ካለይሳታፐ ዳሮት እያ አግድ ጉየ ስምዶሶና፤ ዛር እያ ካልቦኮና። 67 የሱሲ ባ ታማነ ናምኡ ታማረታኮ፥ “ህንተካ አግድ ባናዉ ኮዬቲ?” ያግድ ኦይችስ።

68 ስሞን ጰፅሮስ ዛሪድ፥ “ጎዳዉ፥ ኑኒ ኦደኮ ባኔ? ነዉ መርና ደኦ እምያ ቃላይ ደኤስ። * 69 ኔኒ ፆሳ ጌሻ ግደይሳ ኑኒ አማኖስነ ኤሮስ” ያግስ።

70 የሱሲ ኤንታኮ፥ “ታኒ ህንተና ታማነ ናምአታ ዶራብክና? ሽን ህንተፈ እሶይ ፃላሄ” ያግስ። 71 የሱሲ ሄሳ ግዳይ ስሞና ናኣ አስቆሮታ ይሁዳሳ። ይሁድ የሱሳ አꬅድ እማናዉ ደእያ ታማነ ናምኡ ታማረታፐ እሱዋ።

7

የሱሳነ እያ እሻታ

1 ሄሳፈ ጉየ፥ አይሁደት የሱሳ ዎꬋናዉ ኮይያ ግሾ እ ይሁዳ አግድ ጋልላን ስመረቴስ። 2 አይሁደት ቦንችያ ሻቃራ ባለይ ቦንቸታናዉ ማትስ። * 3 ሄሳ ግሾ፥ የሱሳ እሻት፥ “ነ ታማረት ኔኒ ኦꬅያ ማላታታ በአና መላ ሀይሳፈ ደንዳዳ ይሁዳ ቢታ ባ። 4 ባዉ ኤረታናዉ ኮያ አስ ኦንካ ባ ኦሱዋ ገንና። ኔኒ ሀይሳታ ኦꬃዳ ነባ አላምያ ኤርሳ” ያግዶሶና። 5 እያ እሻት ሄሳ ግዳይ እያን አማንቦና ግሾሳ።

6 የሱሲ ኤንታኮ፥ “ታዉ እንጀ ዎደይ ጋክቤና፥ ሽን ህንተዉ ኡባ ዎደይ እንጀቴስ። 7 አላመይ ህንተና እፃናዉ ዳንዳኤና፥ ሽን ታኒ አላምያ ኦሶይ ኢታ ግደይሳ ማርካትያ ግሾ ታና እፄስ። 8 ህንተ ባልያ ቢተ፤ ታ ዎደይ ጋክቦና ግሾ ታኒ ባልያ ቢከ” ያግስ። 9 እ ሄሳ ግድ ጋልላን አትስ። 10 እያ እሻት ባኣለ ቦንቻናዉ ብዳፐ ጉየ የሱሲ ኦናካ ኤርሶና ቆሳን ሄ በሳ ብስ። 11 አይሁደት ባኣለ ቦንችያ በሳን፥ “እ አዉን ደኢ?” ያግድ እያ ኮይዶሶና።

12 አሳይ ካልካሽድ እያባ ኦደቶሶና። ባጋይ፥ “እ ሎኦ አስ” ግያ ዎደ ሀራት ቃስ፥ “አካይ፥ እ አሳ ባለꬄስ” ያጎሶና። 13 ሽን አይሁደ ሀላቃታስ ያይዳ ግሾ ኦንካ እያባ ቆንጨን ኦደተና።

14 ባልያ ቦንችድ ግዶ ጋꬅያ ዎደ የሱሲ ፆሳ ኬꬅ ብድ ታማርሶ ኦይክስ። 15 አይሁደት፥ “ሀ አደይ ትምርተ ታማሮና ሀይሳ ኡባ ዋት ኤርዴ?” ያግድ ማላለትዶሶና።

16 የሱሲ ዛሪድ፥ “ታ ታማርስያ ትምርተይ ታና ኪትዳ ፆሳ ማታፐ ያ ትምርተፈ አትሽን፥ ታባ ግደና። 17 ፆሳ ሸንያ ኦꬃናዉ ኮይያ ኦንካ ሀ ትምርተይ ፆሳ ማታፐ ያኮነ ዎይኮ ታኒ ታፐ ኦድያኮ ኤራና። 18 ባባ ኦድያ ኦንካ ባ ሁጰ ቦንቾ ኮዬስ። ሽን ባና ኪትዳይሳ ቦንቹዋ ኮይያ ኦንካ እ ቱማንቾ፤ እያን ዎርዶይ ባዋ። 19 ሙሰይ ህንተዉ ህግያ እሚስ፥ ሽን ህንተፈ ኦንካ ህግያ ናግቤና። ያትን አይስ ታና ዎꬋናዉ ኮዬቲ?” ያግስ።

20 አሳይ ዛሪድ፥ “ነና ፃላሄይ ኦይክስ፤ ነና ዎꬋናዉ ኦኔ ኮየይ?” ያግዶሶና።

21 የሱሲ፥ “ታኒ እስ ማላታ ኦꬅን ህንተ ኡባይ ማላለትደታ። 22 ህንተ፥ ህንተ ናይታ ቃፃራና መላ ሙሰይ ኪትስ። ሽን ቃፃሮ ህንተ ማይዛት ዶምዶሶናፐ አትሽን፥ ሙሰ ግደና። ሄሳ ግሾ፥ ህንተ ሳምባታ ጋላስ አደ ናይታ ቃፃሬታ። * 23 ሙሰ ህገይ ኪትዳ ግሾ፥ ህንተ ሳምባታ ጋላስ ቃፃርያባ ግድኮ፥ ታኒ እስ አሳ ኩመꬃ አሳተꬃ ፓꬅዳ ግሾ፥ ታራ አይስ ካጬቲ?* 24 ቱማ ፕርዳ ፕርድተፐ አትሽን፥ አሳ ሶምኦ በእድ ፕርዶፍተ” ያግስ።

የሱሲ፥ እ ክርስቶሴ?

25 የሩሳላመ አሳፐ እሶት እሶት፥ “ኤንቲ ዎꬋናዉ ኮይያ ኡራይ ሀይሳ ግደኔ? 26 ሄኮ፥ እ ቆንጨን ኦዴስ፤ ኤንቲ እያ አይኮካ ጎኮና። እ ክርስቶሳ ግደይሳ አይሁደ ሀላቃት ቱማ ኤርዶናሻ? 27 ክርስቶስ ያ ዎደ እ አዉፐ ያኮ ኦንካ ኤረና፥ ሽን እ አዉፐ ይዳኮ ኑ ኤሮስ” ያግዶሶና።

28 የሱሲ ፆሳ ኬꬃን ታማርስሸ ባ ቃላ ꬎቁ ኦꬅድ፥ “ቱማ ህንተ ታኒ ኦነኮነ ታ አዉፐ ይዳኮ ኤሬቲ? ታኒ ታ ማታን ያቢከ፥ ሽን ታና ኪትዳይስ ቱማንቾ፤ ህንተ እያ ኤረከታ። 29 ሽን ታኒ እ ኪትን እያ ማታፐ ይዳ ግሾ እያ ኤራይስ” ያግስ።

30 ሄሳ ግሾ፥ ኤንቲ እያ ኦይካናዉ ኮይዶሶና። ሽን እያ ዎደይ ቡሮ ጋክቦና ግሾ ኦንካ እያ ቦላ ኩሸ ዎꬅቤና። 31 ሽን ዳሮ አሳይ የሱሳ አማንድ፥ “ክርስቶስ ያ ዎደ ሀ ኡራይ ኦꬅዳ ማላታታፐ ዳርያ ማላታ ኦꬃነዬ?” ያግዶሶና።

32 ፋርሳወት ዳሮ አሳይ የሱሳባ ካልካሸይሳ ስእዶሶና። ካህነ ሀላቃትነ ፋርሳወት እያ ኦይꬅድ ቃሽሳናዉ ፆሳ ኬꬅ ናገይሳታ ኪትዶሶና።

33 የሱሲ፥ “ታኒ ህንተራ ጉꬃ ዎደ ጋምአና፤ ሄሳፈ ጉየ ታና ኪትዳይሳኮ ባና። 34 ህንተ ታና ኮያና፥ ሽን ደመከታ። ታኒ ደእያሱዋ ህንተ ያናዉ ዳንዳኤከታ” ያግስ።

35 አይሁደት እሶይ እሱዋራ፥ “ሀይስ ኑኒ ደሞናሶ አዉ ባና ሀኒ? ግርከ ካታማን ደእያ አይሁደታኮ ብድ ግርከታ ታማርሳናዉ ሀንዬ? 36 ‘ህንተ ታና ኮያና፥ ሽን ደመከታ’ ቃስ፥ ‘ታኒ ደእያሱዋ ህንተ ያናዉ ዳንዳኤከታ’ ጉሳይ አይ ጉሴ?” ያግዶሶና።

ደኦ ሃ

37 ባልያ ቦንችያ ጋላሳታፐ ዎልቃማነ ዉርሰꬃ ጋላሳን የሱሲ ደንድድ፥ ባ ቃላ ꬎቁ ኦꬅድ፥ “ሳሞትዳ ኦንካ ታኮ ይድ ኡዮ። * 38 ታና አማንያ ኦንካ ጌሻ ማፃፋይ ግዳይሳዳ ደኦ እምያ ፑልቶ ሃꬃይ እያፐ ጎጋና” ያግስ። * 39 እ ሄሳ ግዳይ እያ አማንዳይሳት ኤካናዉ ደእያ ጌሻ አያናባ። የሱሲ ቡሮ ቦንቸትቦና ግሾ፥ ሄ ዎደ ጌሻ አያናይ እመትቤና።

40 ሄ አሳፐ ዳሮት እ ገይሳ ስእድ፥ “ቱማ ሀይስ ናብያ”* ያግዶሶና።

41 ሀራት ቃስ፥ “ሀይስ ክርስቶሳ” ያግዶሶና።

ሽን ሀራት ቃስ፥ “ክርስቶስ ጋልላፐ ዋንድ ከዪ? 42 ጌሻ ማፃፋይ፥ ‘ክርስቶስ ዳዊታ ሼሻፐ ዳዊቲ ደእዳ ቤተለመ ካታማፐ ያና’ ያገነዬ?” ያግዶሶና። * 43 ሄሳ ግሾ፥ የሱሳ ጋሶን አሳይ ባንታ ግዶን ሻከትዶሶና። 44 ሄ አሳፐ እሶት እሶት እያ ኦይካናዉ ኮይዶሶና፥ ሽን ኦንካ እያ ቦላ ኩሸ ዎꬅቤና።

አይሁደ ሀላቃት አማንቦኮና

45 ፆሳ ኬꬃ ናገይሳት ካህነ ሀላቃታኮነ ፋርሳወታኮ ጉየ ስም ይን ኤንቲ፥ “አይስ እያ ኤህበከቲ?” ያግድ ኦይችዶሶና።

46 ፆሳ ኬꬃ ናገይሳት ኤንታኮ፥ “ሀ አደይ ኦደተይሳꬆ ኦንካ ኦደተና” ያግድ ዛርዶሶና።

47 ፋርሳወት ዛሪድ፥ “እ ህንተናካ ባለꬅዴ? 48 አይሁደ ሀላቃታፐ ዎይኮ ፋርሳወተፐ እያ አማንዳ አስ ደኢ? 49 ሙሰ ህግያ ኤሮና ሀ አሳይ ባደትዳሳታ” ያግዶሶና።

50 ፋርሳወታፐ እሶይ ቃማ የሱሳኮ ብዳ ንቆድሞስ ኤንታኮ፥ * 51 “እስ አስ ግያባ ስኦና ዎይኮ እ አይ ኦꬅዳኮ ኤሮና ደእሸ ኮይሮትድ እያ ቦላ ፕርደይስ ኑ ህግያን ደኢ?” ያግስ።

52 ኤንቲ ዛሪድ፥ “ኔንካ ቃስ ጋልላ ቢታ አሴ? ጋልላ ቢታፈ ናበይ ከዮናይሳ ጌሻ ማፃፋፐ ፕልጋዳ ደማ” ያግዶሶና። 53 እሶይ እሶይ አግድ ባ ሶ ባ ሶ ብስ።

8

ላይማተꬃን ኦይከትዳ ማጫስዉ

1 ሽን የሱሲ ሻማሆ ዙማ ቦላ ከይስ። 2 ቃስ ዎንተꬃ ጋላስ ጉራ ፆሳ ኬꬅ ስምስ። ዳሮ አሳይ እያኮ ይን ኡትድ ኤንታ ታማርስስ። 3 ህገ አስታማረትነ ፋርሳወት ላይማትሽን ኦይክዳ እስ ማጫስዉ እያኮ ኤህዶሶና። ኤንቲ አሳ ኡባ ስንꬃን እዮ ኤስድ፥ 4 “አስታማርያዉ፥ ሀ ማጫስያ ላይማትሽን ኑ ኦይክዳ። 5 ሙሰ ህገይ ሀን መላ ማጫስ ሹቻን ጫደታ ሀይቃና መላ ኪቴስ። ያትን፥ ኔኒ ዎይጋይ?” ያግዶሶና። *

6 ኤንቲ ሄሳ ግዳይ የሱሳ ፓጭድ እያ ሞትያባ ደማናሳ። ሽን የሱሲ ሆክድ ባ ብራን ቢታ ቦላ ፃፍስ። 7 ኤንቲ እያ ዛር ዛር ኦይችድ አጎና እፅን፥ ፑደ ꬎቁ ግድ፥ “ህንተ ግዶን ናጋራ ኦꬅቦና አስ ኮይሮትድ እዮ ሹቻን ጫዶ” ያግስ። 8 ቃስካ ሆክድ ቢታ ቦላ ፃፍስ።

9 ኤንቲ ሄሳ ስእዳ ዎደ ጭማታፐ ዶምድ እሶይ እሶይ ከይሸ ዉርዶሶና። የሱሳ ፃላል ሄ በሳን ኤቅዳ ማጫሴራ አትስ። 10 እ ፑደ ꬎቁ ግድ ማጫሴኮ፥ “ማጫሰተ፥ አሳት አዉ ብዶና? ነ ቦላ ፕርድዳይ ኦንካ ባዌ?” ያግስ።

11 ማጫስያ፥ “ጎዳዉ፥ ኦንካ ባዋ” ያጋሱ።

የሱሲ ዛሪድ፥ “ታንካ ነ ቦላ ፕርድከ። ባ፤ ዛራዳ ናጋራ ኦꬆፋ” ያግስ።

የሱሲ አላመስ ፖኦ

12 ቃስካ የሱሲ አሳኮ፥ “ታኒ አላምያስ ፖኦ። ታና ካልያ ኦንካ ደኦ እምያ ፖኡዋ ኤካናፐ አትሽን፥ ꬉማን ስመረተና” ያግድ ኦድስ። *

13 ፋርሳወት፥ “ኔኒ ነባ ማርካታሳ፥ ሽን ነ ማርካተꬃይ ቱማ ግደና” ያግዶሶና። *

14 የሱሲ ዛሪድ፥ “ታኒ ታባ ማርካትኮካ ታ ማርካተꬃይ ቱማ። አይስ ጊኮ፥ ታኒ አዉፐ ይዳኮ ቃስ አዉ ብያኮ ኤራይስ፥ ሽን ህንተ ኤረከታ። 15 ህንተ አሳ ቆፋን ፕርደታ፤ ታኒ እስ አሳ ቦላካ ፕርድከ። 16 ታኒ ፕርድያባ ግድኮካ ታ ፕርዳይ ቱማ። አይስ ጊኮ፥ ታና ኪትዳ ታ አዋይ ታራ ደኤስፐ አትሽን፥ ታኒ ታርካ ደእከ። 17 ናምኡ አሳ ማርካተꬅ ቱማ ግደይስ ህንተ ህግያን ፃፈትስ። * 18 ታኒ ታባ ታ ሁጰን ማርካታይስ፤ ቃስ ታና ኪትዳ ታ አዋይካ ታባ ማርካቴስ” ያግስ።

19 ኤንቲ፥ “ነ አዋይ አዉን ደኢ?” ያግድ እያ ኦይችዶሶና።

የሱሲ ዛሪድ፥ “ህንተ ታና ዎይኮ ታ አዋ ኤረከታ። ታና ኤርዳባ ግድያኮ፥ ህንተ ታ አዋካ ኤራናሽን” ያግስ።

20 የሱሲ ፆሳ ኬꬃን ሙፃታ ሚሽያ የግያ ሳፅነይ ደእያ በሳን ሄሳ ታማርስስ። እያ ቃማይ ቡሮ ጋክቦና ግሾ ኦንካ እያ ኦይክቤና።

21 ቃስካ የሱሲ ኤንታኮ፥ “ታኒ ባና፤ ህንተ ታና ኮያና፥ ሽን ህንተ አቶተꬅ ደሞና ህንተ ናጋራን ሀይቃና። ታኒ ብያ በሳ ህንተ ባናዉ ዳንዳኤከታ” ያግስ።

22 አይሁደ ሀላቃት፥ “እ፥ ‘ታኒ ብያ በሳ ህንተ ባናዉ ዳንዳኤከታ’ ያጌስ። እ ባና ባርካ ዎꬋነዬ?” ያግዶሶና።

23 የሱሲ ዛሪድ፥ “ህንተ ጋርሳፈ፤ ታኒ ቦላፈ። ህንተ ሀ አላምያፐ፥ ታኒ ሀ አላምያፐ ግድከ። 24 ህንተ አቶተꬅ ደሞና ህንተ ናጋራን ሀይቃና ጋዳ ታኒ ህንተዉ ኦድዳይ ሄሳሳ። ‘ታኒ ታና ግደይሳ’ ህንተ አማኖና እፅኮ ህንተ አቶተꬅ ደሞና ህንተ ናጋራን ሀይቃና” ያግስ።

25 ኤንቲ፥ “ኔኒ ኦኔ?” ያግድ ኦይችዶሶና።

የሱሲ ዛሪድ፥ “ታኒ፥ ኮይሮፐ ህንተዉ ኦድዳ ታና። 26 ታኒ ህንተባ ኦዳዳ ፕርድያባይ ዳሮባይ ደኤስ። ሽን ታና ኪትዳይስ ቱማንቾ፤ ቃስ ታኒ እያፐ ስእዳይሳ ፃላላ አላምያስ ኦዳይስ” ያግስ።

27 የሱሲ ባ አዋባ ኦደይሳ ኤንቲ አኬክቦኮና። 28 ሄሳ ግሾ፥ የሱሲ ኤንታኮ፥ “ህንተ አሳ ናኣ ፑደ ꬎቁ ኦꬅያ ዎደ ታኒ ታና ግደይሳ ህንተ ኤራና። ቃስካ ታኒ ታ ማታን አይኮካ ኦꬆናይሳነ ታ አዋይ ታና ታማርስዳይሳ ኦደይሳ ህንተ ኤራና። 29 ታና ኪትዳይስ ታራ ደኤስ። ታኒ ኡባ ዎደ እያ ኡፋይስያባ ኦꬅያ ግሾ እ ታና ታ ፃላላ አግቤና” ያግስ።

30 የሱሲ ሄሳ ኦድሽን ስእዳ ዳሮ አሳይ እያ አማንዶሶና።

ቱም ላአ ከሴስ

31 የሱሲ ባና አማንዳ አሳታኮ፥ “ህንተ ታ ትምርትያስ ኪተትኮ ቱማ ታና ካለይሳታ። 32 ህንተ ቱማ ኤራና፤ ቱማይካ ህንተና አይለተꬃፈ ከሳና” ያግስ።

33 ኤንቲ ዛሪድ፥ “ኑኒ አብራሃመ ሼሽ፤ ኑኒ ኦደስካ አይለትቦኮ። ኔኒ ዎይጋዳ፥ ‘ህንተ አይለተꬃፈ ከያና’ ጋይ?” ያግዶሶና። *

34 የሱሲ ዛሪድ፥ “ታኒ ህንተዉ ቱማ ኦዳይስ፤ ናጋራ ኦꬅያ ኦንካ ናጋራ አይለ። 35 አይለይ መርናዉ ሶ አሳራ ዴና፥ ሽን ናአይ መርናዉ ሶ አሳራ ደኤስ። 36 ናአይ ህንተና አይለተꬃፈ ከስኮ ህንተ አይለተꬃፈ ቱማ ከያና። 37 ህንተ አብራሃመ ሼሽ ግደይሳ ታኒ ኤራይስ። ሽን ታ ቃላይ ህንተ ዎዛናን ባይና ግሾ፥ ታና ዎꬋናዉ ኮዬታ። 38 ታኒ ታ አዋይ ታና በስዳይሳ ኦዳይስ፥ ሽን ህንተካ ህንተ አዋፐ ስእዳይሳ ኦꬄታ” ያግስ።

39 ኤንቲ ዛሪድ፥ “ኑ አዋይ አብራሃመ” ያግዶሶና።

የሱሲ ኤንታኮ፥ “ህንተ አብራሃመ ናይታ ግድያኮ እ ኦꬅዳይሳ ኦꬃና። 40 ሽን ፆሳፈ ስእዳ ቱማ ኦድዳ ታና ህንተ ዎꬋናዉ ኮዬታ። አብራሃመይ ሄሳዳ ኦꬅቤና። 41 ህንተ፥ ህንተ አዋይ ኦꬅዳይሳ ኦꬄታ” ያግስ።

ኤንቲ ዛሪድ፥ “ኑኒ ቱማ ፆሳ ናይታ፤ ኑስ እስ አዋይ ፆሳ ፃላል ደኤስ” ያግዶሶና።

42 የሱሲ ኤንታኮ፥ “ፆሳይ ቱማ ህንተ አዋ ግድያኮ ህንተ ታና ዶሳና፤ አይስ ጊኮ፥ ታኒ ፆሳ ማታፐ ያዳ ሀይሳን ደአይስ። ታና እ ኪትስፐ አትሽን፥ ታኒ ታ ማታን ያቢከ። 43 ታኒ ገይሳ ህንተ ስአናዉ ኮዮና ግሾ ታ ግያባይ ህንተዉ ገለና። 44 ህንተ፥ ህንተ አዋ ፃላሄ ናይታ። ቃስ ህንተ፥ ህንተ አዋይ አሞትያባ ኦꬃናዉ ኮዬታ። እ ኮይሮፐ ዶምድ ሸምፖ ዎይሳ። ቱም እያን ባይና ግሾ እ ቱማ እፄስ። ዎርዶይ እያዉ መꬎ ግድዳ ግሾነ እ ዎርዶ አዋ ግድያ ግሾ ዎርዶ ኦደትሸ ባፐ ኦደቴስ። 45 ታኒ ቱማ ኦዳይስ፥ ሽን ህንተ ታና አማነከታ። 46 ህንተፈ፥ ‘ኔኒ ናጋራ ኦꬅሽን ታ በአስ’ ጋናዉ ዳንዳኤይ ኦኔ? ታኒ ቱማ ኦደትያባ ግድኮ ታና አይስ አማነከቲ? 47 ፆሳ አስ ፆሳይ ግያባ ስኤስ። ህንተ ፆሳ አስ ግዶና ግሾ ፆሳይ ግያባ ስኤከታ” ያግስ።

የሱሲ አብራሃመፐ ስን ደኤስ

48 አይሁደት ዛሪድ፥ “ ‘ኔኒ ሳማረ አስ፤ ነናን ቱና አያናይ ደኤስ’ ግሸ ልከ ግዶኮ?” ያግዶሶና።

49 የሱሲ ኤንታኮ “ታ ቦላ ቱና አያን ባዋ። ታኒ ታ አዋ ቦንቻይስ፥ ሽን ህንተ ታና ካዉሸታ። 50 ታኒ ታ ሁጰ ቦንቾ ኮይከ፤ ታኒ ቦንቸታና መላ ኮየይስነ ታዉ ፕርደይስ ደኤስ። 51 ታኒ ህንተዉ ቱማ ኦዳይስ፤ ታ ቃላ ናግያ ኦንካ ሀይቀና” ያግስ።

52 አይሁደት ዛሪድ፥ “ነ ቦላ ቱና አያናይ ደኤይሳ ኑኒ ሀእ ኤርዳ። አብራሃመይ ሀይቅስ፤ ናበትካ ሀይቅዶሶና። ሽን ኔኒ፥ ‘ታ ቃላ ናግያ ኦንካ ሀይቀና’ ያጋሳ። 53 ኔኒ ሀይቅዳ ኑ አዋ አብራሃመፐ አꬋዬ? ናበትካ ቃስ ሀይቅዶሶና። ኔኒ ነና ኦና ጋዳ ቆፓይ?” ያግዶሶና።

54 የሱሲ፥ “ታኒ ታና ቦንችኮ ታ ቦንቾይ ሀዳ። ህንተ፥ ‘ኑ ፆሳ’ ግያ ታ አዋይ እ ታና ቦንቼስ። 55 ህንተ እያ ኤሮና እፅኮ ታኒ እያ ኤራይስ። ታኒ እያ ኤርከ ጊኮ ህንተ መላ ዎርዶታይስ። ሽን ታኒ እያ ኤራይስ፤ ቃስ እያ ቃላካ ናጋይስ። 56 ህንተ አዋይ አብራሃመይ ታ ዩሳ ጋላሳ በእድ ኡፋይታናዉ አሞትስ፤ በእድካ ኡፋይትስ” ያግስ።

57 አይሁደት ዛሪድ፥ “ሀር አቶሽን፥ ነዉ እሻታሙ ላይꬅ ኩምቤናሽን ዋናዳ አብራሃመ በአስ ጋይ?” ያግዶሶና።

58 የሱሲ ኤንታኮ፥ “ታኒ ህንተዉ ቱማ ኦዳይስ፤ አብራሃመይ የለታናፐ ካሰ፥ ‘ታኒ ታና’ ” ያግስ።

59 ሄሳ ግሾ፥ ኤንቲ የሱሳ ጫዳናዉ ሹች ኤክዶሶና። ሽን የሱሲ ኤንታፈ ጌምድ ፆሳ ኬꬃፈ ከይድ ብስ።

9

ቆቀ ግድድ የለትዳ ኡራ

1 የሱሲ ብሸ የለቶሳፐ ቆቀ ግድድ ደእያ እስ አድያ በእስ። 2 እያ ታማረት፥ “አስታማርያዉ፥ ሀ አደይ ቆቀ ግድድ የለታና መላ ናጋራ ኦꬅዳይ ኦኔ? እ ኦꬅደየ ዎይኮ እያ የልዳይሳት ኦꬅዶና?” ያግድ ኦይችዶሶና።

3 የሱሲ፥ “ፆሳ ኦሶይ እያ ቦላ ቆንጫና መላፐ አትሽን፥ እ ዎይኮ እያ የልዳይሳት ናጋራ ኦꬅዳ ግሾ ግደና። 4 ሳእ ጋላስ ደእሽን ታና ኪትዳይሳ ኦሱዋ ኑ ኦꬃናዉ በሴስ። ኦንካ ኦꬃናዉ ዳንዳኦና ቃማይ ዬስ። 5 ታኒ አላምያን ደአሸ አላምያስ ፖኦ” ያግስ። *

6 የሱሲ ሄሳ ግድ ሳአን ጩትስ። ባ ጩቻን ጉꬃ ቢታ ላኮꬅድ ሄ ኡርቃን ቆቀ አድያ አይፍያ ትይስ። 7 ያትድ፥ “ባዳ ሳልሆመ (ሳልሆመ ጉሳይ ኪተትዳይሳ ጉሱ) ጌተትያ ተቀትዳ ሃꬃን ነ አይፍያ ሜጨታ” ያግስ። ሄሳ ግሾ፥ አደይ ብድ ባ አይፍያ ሜጨትድ ፄልሸ ስምስ።

8 አድያ ሾሮትነ አደይ ካሰ ዎስሽን በእዳ አሳይ፥ “ሀይስ ኡትድ ዎስያ አድያ ግደነዬ?” ያግዶሶና።

9 እስ እስ አሳይ፥ “ሀይስ እያ” ያግዶሶና።

ሀራት ቃስ፥ “አካይ፥ ሀይስ እያ ዳኔስፐ አትሽን፥ እያ ግደና” ያግዶሶና።

ሽን አደይ፥ “ኤ፥ ታና” ያግስ።

10 ኤንቲ እያኮ፥ “ያትን ነ አይፈይ ዋንድ ፄልዴ?” ያግድ ኦይችዶሶና።

11 እ ዛሪድ፥ “የሱሳ ጌተትያ አደይ ጉꬃ ኡርቃ ላኮꬅድ ታ አይፍያ ትይድ፥ ‘ሳልሆመ ባዳ ነ አይፍያ ሜጨታ’ ያግን፥ ታኒ ባዳ ሜጨታዳ ፄላ አጋስ” ያግስ።

12 ኤንቲ እያኮ፥ “እ አዉን ደኢ?” ያግድ ኦይችዶሶና።

አደይ፥ “ታኒ ኤርከ” ያግስ። 13 ኤንቲ ካሰ ቆቀ፥ ሽን ሀእ ፄልዳ አድያ ፋርሳወታኮ ኤፍዶሶና። 14 የሱሲ ኡርቃ ላኮꬅድ አድያ አይፍያ ፓꬅዳ ጋላሳይ ሳምባታ ጋላስ። 15 ሄሳ ግሾ፥ አደይ ዋንድ ፄልዳኮ ፋርሳወት እያ ዛር ኦይችዶሶና። አደይ ኤንታኮ፥ “እ ታ አይፍያን ጉꬃ ኡርቃ ትይስ። ታ አይፍያ ሜጨታዳ ሀእ ፄላይስ” ያግስ።

16 ፋርሳወተፐ እሶት እሶት፥ “ሀይሳ ኦꬅዳ አደይ ሳምባታ ህግያ ናጎና ግሾ ፆሳ ማታፐ ይቤና” ያግዶሶና።

ሽን ሀራት፥ “ናጋራንቾ አስ ሀይሳ መላ ማላታ ዋት ኦꬃናዉ ዳንዳኢ?” ያግድ ባንታ ግዶን ሻከትዶሶና።

17 ሄሳ ግሾ፥ ፋርሳወት አድያኮ፥ “እ ነ አይፍያ ፄልስዳ ግሾ ነ እያባ ዎይጋይ?” ያግዶሶና።

አደይ፥ “እ ናበ” ያግስ።

18 አይሁደ ሀላቃት፥ እያ አይዉነ አዋ ፄግድ ኦይቻና ጋካናዉ፥ አደይ ካሰ ቆቀ ግድዳይሳነ ሀእ እ ፄለይሳ አማንቦኮና። 19 ኤንቲ እያ አይዉነ እያ አዋኮ፥ “ህንተ ‘ቆቀ ግድድ የለትስ’ ግያ ህንተ ናአይ ሀይሴ? ያትን፥ ሀእ ዋንድ ፄልዴ?” ያግድ ኦይችዶሶና።

20 እያ የልዳይሳት፥ “ሀይስ ኑ ናኣ ግድዳይሳነ ቆቀ ግድድ እ የለትዳይሳ ኑ ኤሮስ። 21 ሽን ሀእ እ ዋንድ ፄልዳኮ ቃስ እያ አይፍያ ኦን ፓꬅዳኮ ኑኒ ኤሮኮ። እያ ኦይችተ። እ ባና ኤርዳ አስ ግድያ ግሾ ባባ ኦዳናዉ ዳንዳኤስ” ያግዶሶና። 22 እያ የልዳይሳት ሄሳ ግዳይ አይሁደታስ ያይዳ ግሾሳ። አይስ ጊኮ፥ አይሁደት፥ የሱሲ እ ክርስቶሳ ያግድ ማርካትያ አስ ደእኮ ሄ ኡራ አይሁደ ዎሳ ኬꬃፈ ህላናዉ ኮይሮትድ ዞረ ቃችዶሶና። 23 እያ የልዳይሳት፥ “እ ባና ኤርዳ አስ፤ እያ ኦይችተ” ያግዳይ ሄሳሳ።

24 ሄሳ ግሾ፥ ቆቀ ግድድ የለትዳ አድያ ኤንቲ ዛር ፄግድ፥ “ቱማ ኦዳናዉ ፆሳን ጫቃ፤ ሀ አደይ ናጋራንቾ ግደይሳ ኑ ኤሮስ” ያግዶሶና።

25 አደይ ዛሪድ፥ “እ ናጋራንቾ ግደይሳ፥ ታ ኤርከ። ታኒ ቆቀ ግደይሳነ ሀእ ፄለይሳ ሄ እስባ ኤራይስ” ያግስ።

26 ኤንቲ ዛሪድ፥ “እ ነዉ አይ ኦꬅዴ? እ ነ አይፍያ ዋት ፓꬅዴ?” ያግዶሶና።

27 እ ኤንታኮ፥ “ታኒ ህንተዉ ኦዳስ፥ ሽን ስእቤከታ። አይስ ዛር ስአናዉ ኮዬቲ? ህንተካ እያ ታማረ ግዳናዉ ኮዬትዬ?” ያግስ።

28 ኤንቲ እያ ጫይድ፥ “ነ ሄ ኡራ ታማረ ግዳ፤ ኑኒ ሙሰ ታማረ። 29 ፆሳይ ሙሰስ ኦድዳይሳ ኑኒ ኤሮስ፥ ሽን ሀር አቶሽን ሀ ኡራይ እ አዉፐ ይዳኮካ ኑ ኤሮኮ” ያግዶሶና።

30 አደይ ኤንታኮ፥ “እ አዉፐ ይዳኮ ህንተ ኤሮናይስ ማላልስያባ፥ ሽን እ ታ አይፍያ ፓꬅስ። 31 ፆሳ ቦንቸይሳነ እ ኮያባ ኦꬅያ ኡራ ፆሳይ ስኤስፐ አትሽን፥ ናጋራንቾታ ስኤና። 32 ሳሎይ ሳእ መቶሳፐ ቆቀ ግድድ የለትዳ አሳ አይፈ ፓꬅዳይ ኦንካ ባዋ። 33 ሀ አደይ ፆሳፈ ኪተትቦናባ ግድያኮ እስባካ ኦꬃናዉ ዳንዳኤና” ያግስ።

34 ኤንቲ ዛሪድ፥ “ኔኒ ናጋራን የለታዳ ድጭዳይስ ኑና ታማርሳናዉ ኮያይ?” ያግዶሶና። እያ አይሁደ ዎሳ ኬꬃፈ ህልዶሶና።

ዎዛና ቆቀተꬅ

35 የሱሲ ኤንቲ አድያ ከስዳይሳ ስእዳ ዎደ እያ ደምድ፥ “አሳ ናኣ አማናይ?” ያግድ ኦይችስ።

36 አደይ የሱሳኮ፥ “ጎዳዉ፥ ታኒ እያ አማናና መላ እ ኦኔ? ታዉ ኦዳርኪ?” ያግስ።

37 የሱሲ አድያኮ፥ “ኔኒ እያ በአዳሳ፤ ሀ ኔራ ኦደተይስ እያ” ያግስ።

38 አደይ ዛሪድ፥ “ጎዳዉ፥ አማናይስ” ያግድ የሱሳስ ጎይንስ።

39 የሱሲ፥ “ቆቀት ፄላና መላነ ፄለይሳት ቆቃና መላ ታኒ ፕርዳናዉ ሀ አላምያ ያስ” ያግስ።

40 እያራ ደእያ ጉꬃ ፋርሳወት ሄሳ ስእድ፥ “ኑ ቆቀዬ?” ያግድ ኦይችዶሶና።

41 የሱሲ፥ “ህንተ ቆቀ ግድያኮ ህንተዉ ናጋራ ግደና። ሽን ሀእ ህንተ ፄሎስ ግያ ግሾ ህንተ፥ ህንተ ናጋራን ደኤታ” ያግስ።

10

የሱሲ ሎኦ ሄንꬃንቾ

1 የሱሲ፥ “ታኒ ህንተዉ ቱማ ኦዳይስ፤ ዶርሳ ግርበ ግዶ ፐንገራ ግዶና ሀራሶራ ገልያ ኦንካ ካይሶነ ፓንጋ። 2 ሽን ፐንገራ ገለይስ ዶርሳታ ሄመይሳ። 3 ፐንግያ ናገይስ እያዉ ፐንግያ ዶዬስ፤ ዶርሳትካ እያ ቃላ ስኦሶና። እ ባ ዶርሳታ ኤንታ ሱንꬃን ሱንꬃን ፄጌስ፤ ኤንታ ካለꬅድ ካረ ከሴስ። 4 እ ባ ዶርሳታ ካረ ከስዳፐ ጉየ ኤንታ ስንꬃን ሄመቴስ። ኤንቲ እያ ቃላ ኤርያ ግሾ እያ ካሎሶና። 5 ሀራ ኡራ ቃላ ኤንቲ ኤሮና ግሾ እያፐ ባቃቶሶናፐ አትሽን፥ እያ ጌዶ ካሎኮና” ያግስ።

6 የሱሲ ኤንታዉ ሀ ሌምሱዋ ኦድስ፥ ሽን እ አይ ግዳኮ ኤንቲ አኬክቦኮና።

7 ዛሪድ የሱሲ ኤንታኮ፥ “ታኒ ህንተዉ ቱማ ኦዳይስ፤ ታኒ ዶርሳታስ ፐንገ። 8 ታፐ ስን ይዳ ኡባይ ካይሶነ ፓንጋ፥ ሽን ዶርሳት ኤንታ ስእቦኮና። 9 ፐንገይ ታና፤ ታ ባጋራ ገልያ ኦንካ አታና። እ ታ ባጋራ ገላናነ ከያና፤ ሎኦ ሄመትያ በሲ ደማና። 10 ካይሶይ ካይሶታናዉ፥ ሹካናዉነ ꬋይሳናዉ ዬስፐ አትሽን፥ ሀራባስ ዬና። ታኒ ኤንታዉ ደኦይ ዳና መላነ ኩምድ ፓላሀና መላ ያስ።

11 “ታኒ ሎኦ ሄንꬃንቾ፤ ሎኦ ሄንꬃንቾይ ባ ዶርሳታ ግሾ ባ ሸምፑዋ አꬅድ እሜስ። 12 ኡነ ሄምያ አስ ዶርሳታ ጎዳነ ሄንꬃንቾ ግዶና ግሾ ሱꬉመይ ያ ዎደ በእድ ዶርሳታ አግድ ቤስ። ሄሳ ግሾ፥ ሱꬉመይ ዶርሳታ ኦይክድ ላሌስ። 13 ኡነ ሄመይስ ሚሸስ ሄምያ ግሾነ ዶርሳታባይ እያ ቆፍሶና ግሾ ዶርሳታ አግድ ባቃቴስ።

14-15 “ታኒ ሎኦ ሄንꬃንቾ። ታ አዋይ ታና ኤረይሳዳ ታንካ ታ አዋ ኤራይስ። ሄሳዳካ፥ ታኒ ታ ዶርሳታ ኤራይስ፤ ታ ዶርሳትካ ታና ኤሮሶና። ታኒ ታ ዶርሳታ ግሾ ታ ሸምፑዋ አꬃ እማይስ። * 16 ሀ ዉድያን ባይና ሀራ ዶርሳት ታዉ ደኦሶና። ታኒ ኤንታካ ኤሀናዉ በሴስ። ኤንቲ ታ ቃላ ስአና፤ ኤንቲ እስ ዉደ ግዳና፤ ሄንꬃንቾይካ እሱዋ።

17 “ታኒ ታ ሸምፑዋ አꬃ እማዳ ዛራ ኤክያ ግሾ ታ አዋይ ታና ዶሴስ። 18 ታ ዶሳዳ ታ ሸምፑዋ አꬃ እማይስፐ አትሽን፥ ታፐ ኦንካ ኤከና። ታኒ ታ ሸምፑዋ አꬃ እማናዉነ ዛራ ኤካናዉ ማት ታዉ ደኤስ። ታኒ ኦꬃና መላ ታ አዋይ ታና ኪትዳይስ ሀይሳ” ያግስ።

19 ሄሳ እ ግዳ ግሾ፥ አይሁደታ ግዶን ቃስካ ሻከተꬅ መትስ። 20 ኤንታፈ ዳርያ ባጋይ፥ “እያን ቱና አያናይ ደኤስ! እ ጎዬስ! እ ግያባ አይስ ስኤቲ?” ያግዶሶና።

21 ሀራት ቃስ፥ “ፃላሄይ ኦይክዳ አስ ሀይሳዳ ኦደተና። ቱና አያን ቆቀ አይፈ ፄልሳናዉ ዳንዳእዬ?” ያግዶሶና።

የሱሲ አሳ ናአ

22 የሩሳላመን ፆሳ ኬꬃ አንጅስዳ ጋላሳታ ቦንችያ ባለይ ጋክስ፤ ሄ ዎደ ሳእ ባልጎ። 23 የሱሲ ፆሳ ኬꬃን ሶሎሞነ ባራንዳን ስመረቴስ። 24 አይሁደት የሱሳ ዩሾን ሺቅ ኤቅድ፥ “ኔኒ ኑና አዉደ ጋካናዉ ስራ ዎꬃኔ? ኔኒ ክርስቶሳ ግድኮ አነ ኑስ ጌሻዳ ኦዳ” ያግዶሶና።

25 የሱሲ ዛሪድ ኤንታኮ፥ “ታኒ ህንተዉ ኦዳስ፤ ሽን ታና አማነከታ። ታኒ ታ አዋይ ታዉ እምዳ ማታን ኦꬅያ ኦሶይ ታባ ማርካቴስ። 26 ሽን ታኒ ህንተዉ ኦድዳይሳዳ ህንተ ታ ዶርሰ ግዶና ግሾ አማነከታ። 27 ታ ዶርሳት ታ ቃላ ስኦሶና። ታኒ ኤንታ ኤራይስ፤ ኤንትካ ታና ካሎሶና። 28 ታኒ ኤንታዉ መርና ደኡዋ እማይስ፤ ኤንቲ ኡባራካ ꬋዮኮና። ኦንካ ታ ኩሸፐ ኤንታ ቦንቅ ኤካናዉ ዳንዳኤና። 29 ኤንታ ታዉ እምዳ ታ አዋይ ኡባፈ አꬌስ* ኦንካ ታ አዋ ኩሸፐ ኤንታ ቦንቅ ኤካናዉ ዳንዳኤና። 30 ታነ ታ አዋይ እስኖ” ያግስ።

31 አይሁደት የሱሳ ጫዳናዉ ቃስካ ሹች ደንꬅዶሶና። 32 የሱሲ ኤንታኮ፥ “ታኒ ኦꬃና መላ ታ አዋይ ታዉ እምዳ ዳሮ ሎኦ ኦሶታ ህንተና ኦꬃ በሳስ። ሄሳታፐ አዉሳ ግሾ ታና ሹቻን ጫዳናዉ ኮዬቲ?” ያግስ።

33 አይሁደት ዛሪድ፥ “ኑኒ ነና ነ ሎኦ ኦሶ ግሾ ሹቻን ጫዳናዉ ኮዮኮ። ሽን ኔኒ ፆሳ ጫይያ ግሾነ አሰ ግዳሸ ኔኒ፥ ነና ፆሰ ግያ ግሾሳ” ያግዶሶና። *

34 የሱሲ ዛሪድ፥ “ጌሻ ማፃፋን ፆሳይ፥ ‘ህንተ ፆሳታ’ ግዳይስ ፃፈትቤኔ?* 35 ጌሻ ማፃፋይ መርናዉ ላመተና። ፆሳይ ባ ቃላ እምዳ አሳታ፥ ‘ፆሳታ’ ግድ ፄግኮ፥ 36 አዋይ ዶርድ ሀ አላምያ ኪትዳ ታና ፆሳ ናአ ዋትድ ‘ፆሳ ጫያሳ’ ያገቲ? 37 ታኒ ታ አዋይ ኦይሳ ኦꬆና እፅኮ ታና አማኖፕተ። 38 ሽን ታኒ ኦꬅያባ ግድኮ ህንተ ታና አማኖና እፅኮካ፥ ታ አዋይ ታናን ደኤይሳነ ታካ ታ አዋን ደኤይሳ ህንተ ኤራና መላ ታ ኦሱዋ አማንተ” ያግስ።

39 ቃስካ ኤንቲ እያ ኦይካናዉ ኮይዶሶና፥ ሽን እ ኤንታፈ ከስ ኤክስ።

40 ዮሃንስ ካሰ ፃማቅያ በሳ፥ ዮርዳኖሰ ሻፋፐ ሄፍንꬅ የሱሲ ፕንድ ያን ደእስ። * 41 ዳሮ አሳይ የሱሳኮ ይድ፥ “ዮሃንስ ማላታ ኦꬅቤና፥ ሽን እ ሀ አድያባ ኦድዳባይ ኡባይ ቱማ” ያግዶሶና። 42 ያን ዳሮ አሳይ የሱሳ አማንዶሶና።

11

አላዛራ ሀይቁዋ

1 ብታነ ጉታን አላዛራ ጌተትያ እስ አደይ ሀርገትስ። ብታነይ ማይራማነ እ ምችያ ማርታ ደእያ ጉታ። * 2 ሄ ማይራማ ጎዳ ቶሁዋ ሽቶ ትያዳ ባ ብናናን እያ ቶሁዋ ቁችዳሮ። ሀርገትዳይ እ እሻ አላዛራ። * 3 ሄሳ ግሾ፥ ምቸት፥ “ጎዳዉ፥ ነ ዶሰይስ ሀርገትስ” ግድ የሱሳኮ ኪትዶሶና።

4 የሱሲ ሄሳ ስእዳ ዎደ፥ “ሀ ሀርገይ፥ ፆሳይነ እያ ናአይ ቦንቸታና መላፐ አትሽን፥ ሀይቆስ ጋꬅያ ሀርገ ግደና” ያግስ።

5 የሱሲ ማርታ፥ እ ምችዉነ አላዛራ ዶሴስ። 6 ሽን አላዛር ሀርግዳይሳ የሱሲ ስእድ ባ ደእያ በሳን ናምኡ ጋላስ ጋምእስ። 7 ሄሳፈ ጉየ፥ የሱሲ ባ ታማረታኮ፥ “ዛሪድ ይሁዳ ቢታ ቦስ” ያግስ።

8 እያ ታማረት ዛሪድ፥ “አስታማርያዉ፥ ጉꬃ ዎደፐ ካሰ አይሁደት ነና ሹቻን ጫድድ ዎꬋናዉ ኮይዶሶና፤ ሀእካ ያ ባኔ?” ያግዶሶና።

9 የሱሲ፥ “እስ ጋላሳን ታማነ ናምኡ ሳተይ ደኤስ ግደነዬ? ጋላስ ሄመትያ አስ ሀ አላምያ ፖኡዋ በእያ ግሾ ꬉበተና። 10 ሽን ቃማ ሄመትያ ኦንካ ፖኦይ ባይና ግሾ፥ ꬉበቴስ” ያግስ። 11 የሱሲ ሄሳ ግዳፐ ጉየ ኤንታኮ፥ “ኑ ዶስያ አላዛር ꬍስክስ፥ ሽን እያ ደንꬃናዉ ታኒ ባና” ያግስ።

12 እያ ታማረት ዛሪድ፥ “ጎዳዉ፥ እ ꬍስክዳባ ግድኮ እያዉ ሎአና” ያግዶሶና።

13 የሱሲ አላዛር ሀይቅዳይሳ ኦድስ፥ ሽን ኤንታዉ ጮ ꬍስኮ ዳንስ። 14 ሄሳ ግሾ፥ የሱሲ ጌሽድ ኤንታኮ፥ “አላዛር ሀይቅስ። 15 ህንተ አማናና መላ ታኒ ሄ በሳን ደኦናይሳስ ህንተ ግሾ ኡፋይታይስ። አነ የꬍተ፤ እያኮ ቦስ” ያግስ።

16 ሄሳፈ ጉየ፥ ድድሞሳ * ጌተትያ ቶማስ ባ ላገ ታማረታኮ፥ “አስታማርያራ ሀይቃናዉ ኑካ ቦስ” ያግስ።

የሱሲ ደንዶነ ደኦ

17 የሱሲ ጋክያ ዎደ አላዛር ሞገትን ኦይዱ ጋላስ ግድስ። 18 ብታነይ የሩሳላመፐ ሄꬑ ክሎ ምትረ መላ ሃኬስ። 19 ዳሮ አይሁደት ማርታነ ማይራሞ ኤንታ እሻይ ሀይቅዳይሳስ ምንꬃናዉ ይዶሶና።

20 ማርታ የሱሲ ይዳይሳ ስአዳ እያ ሞካናዉ ከያሱ፥ ሽን ማይራማ ሶን አታሱ። 21 ማርታ የሱሳኮ፥ “ጎዳዉ፥ ኔኒ ሀይሳን ደእዳባ ግድያኮ ታ እሻይ ሀይቀናሽን። 22 ሽን ሀእ ግድኮካ ኔኒ ዎስያባ ፆሳይ ነዉ እማናይሳ ታኒ ኤራይስ” ያጋሱ።

23 የሱሲ፥ “ነ እሻይ ሀይቆፐ ደንዳና” ያግስ።

24 ማርታ እያኮ፥ “ዉርሰꬃ ጋላስ እ ሀይቆፐ ደንዳናይሳ ኤራይስ” ያጋሱ።

25 የሱሲ ኢኮ፥ “ታኒ ደንዶነ ደኦ፤ ታና አማንያ ኦንካ ሀይቅኮካ ደኦን ዳና። 26 ቃስ ደኦን ደኤይነ ታና አማንያ ኦንካ ሀይቀና። ሄሳ ኔኒ አማናይ?” ያግስ።

27 ማርታ ዛራዳ፥ “ጎዳዉ፥ ኤ ታኒ አማናይስ! ኔኒ ፆሳ ናኣ፥ አላምያ ያናዉ ደእያ ክርስቶሳ ግደይሳ ታኒ አማናይስ” ያጋሱ።

28 ማርታ ሄሳ ግዳፐ ጉየ፥ ባዳ ባ ምችዉ ጌማን ፄጋዳ፥ “አስታማረይ ይድ ነና ኮዬስ” ያጋሱ። 29 ማይራማ ሄሳ ስእዳ ዎደ ኤለሳ ደንዳ ኤቃዳ የሱሳኮ ባሱ። 30 ሄ ሳተን የሱሲ ማርታራ ጋሄትዳ በሳን ደኤስ፤ ቡሮ ጉታ ጋክቤና። 31 ማይራሞ ምንꬅሸ ኢራ ሶን ደእያ አይሁደት፥ እያ ደንዳ ኤቃዳ ኤለሳዳ ካረ ከይዳይሳ በእድ፥ ዱፎ ባዳ ዬካናዉ ሀንያ ዳንን እዮ ካልድ ከይዶሶና።

32 ማይራማ የሱሲ ደእያሱዋ ባዳ እያ በእዳ ዎደ እያ ቶሁዋ ቦላ ኩንዳዳ፥ “ጎዳዉ፥ ኔኒ ሀይሳን ደእዳባ ግድያኮ ታ እሻይ ሀይቀናሽን” ያጋሱ።

33 የሱሲ ማይራማነ ኢራ ደእያ፥ አይሁደት ዬከይሳ በእድ፥ ባ ዎዛናን ዳሮ ሴለትድ፥ 34 “አዉን ሞግደቲ?” ያግድ ኦይችን፥ “ጎዳዉ፥ ያዳ በአ” ያግድ ዛርዶሶና።

35 የሱሲ አፉፅስ። 36 ሄሳ ግሾ፥ አይሁደት፥ “እ አላዛራ አይ መላ ዶስያኮ በእተ” ያግዶሶና።

37 ሽን ኤንታፈ እሶት እሶት፥ “ሀይስ ቆቅያ ፄልስዳይስ ሀ አደይ ሀይቆና መላ ኦꬃናዉ ዳንዳኤነሽን?” ያግዶሶና።

አላዛር ሀይቆፐ ደንዱዋ

38 ቃስካ የሱሲ ሴለትድ፥ አላዛር ሞገትዳ ዱፉዋ ብስ። ሄ ዱፎይ ሹቻን ጎርደትዳ ጎንጎሎ። 39 የሱሲ፥ “ሹቻ ደንꬅተ” ያግድ ኪትስ።

ማርታ፥ “ጎዳዉ፥ እ ሀይቆሳፐ ኦይዱ ጋላስ ግድዳ ግሾ፥ ሀእ ፅንቃና” ያጋሱ።

40 የሱሲ ማርታኮ፥ “ነ አማንያባ ግድኮ ፆሳ ቦንቹዋ በአናይሳ ታኒ ነዉ ኦዳብክና?” ያግስ። 41 ኤንቲ ሹቻ ደንꬅን የሱሲ ሳሎ ፑደ ፄልድ፥ “አዋዉ፥ ታና ነ ስእዳ ግሾ ነና ጋላታይስ። 42 ነ ኡባ ዎደ ታና ስኤይሳ ታኒ ኤራይስ። ሽን ሀይሳን ኤቅዳ አሳይ ኔኒ ታና ኪትዳይሳ አማናና መላ ታኒ ኤንታ ግሾ ሀይሳ ጋይስ” ያግስ። 43 የሱሲ ሄሳ ግዳፐ ጉየ፥ ባ ቃላ ꬎቁ ኦꬅድ፥ “አላዛራ፥ ሃ ከያ!” ያግስ። 44 ሀይቅዳ አደይ ዚትዳ መላ ኩሸይነ ቶሆይ ሻሎን ቃሸትድ ደእሽን እያ አይፈይ ካረይ ጎዘትዳ መላ ዱፉዋፐ ከይስ። የሱሲ ኤንታ፥ “ብርሽተ፥ ቦ ጊተ!” ያግስ።

ክርስቶሳ ቦላ ማቀትዶሶና

(ማቶ 26:1-5፤ ማር 14:1-2፤ ሉቃ 22:1-2)

45 ሄሳ ግሾ፥ ማይራምኮ ይዳ አይሁደታፐ ዳሮት የሱሲ ኦꬅዳይሳ በእድ እያ አማንዶሶና። 46 ሽን ኤንታፈ እሶት እሶት ፋርሳወታኮ ብድ የሱሲ ኦꬅዳይሳ ኤንታዉ ኦድዶሶና። 47 ሄሳፈ ጉየ፥ ካህነ ሀላቃትነ ፋርሳወት ሻንጉዋ ሺሽድ፥ “ሀ አደይ ዳሮ ማላታታ ኦꬅያ ግሾ ኑ አይ ኦꬅኖ? 48 ኑኒ እያ ስእ ግድ አግኮ አሳ ኡባይ እያ አማናና። ቃስ ሮመ ቢታ አሳት ይድ ኑ ፆሳ ኬꬃነ ኑ ደርያ ꬋይሳና” ያግዶሶና።

49 ኤንታፈ እሶይ ቃያፋ ገይስ፥ ሄ ላይꬅ ካህነ ሀላቃ ግድዳይስ፥ “ህንተ አይኮካ ኤረከታ! 50 አሳ ኡባይ ꬋየይሳፈ አሳ ኡባ ግሾ እስ አስ ሀይቀይስ ሎኦ ግደይሳ ኤረከቲ?” ያግስ። 51 እ ሄሳ ባፐ ግቤና። ሽን ሄ ላይꬅ ካህነ ሀላቃ ግድያ ግሾ፥ የሱሲ አይሁደ አሳ ግሾ ሀይቃናዉ በሰይሳ ትንብተ ኦድስ። 52 ቃስ የሱሲ አይሁደ አሳ ፃላላስ ግዶናሽን ላለትድ ደእያ ፆሳ አሳ ኡባ እስፈ ሺሻናዉነ እስ አስ ኦꬃናዉ ሀይቃና።

53 ሄ ጋላሳፐ ዶምድ ኤንቲ እያ ዎꬋናዉ ማቀትዶሶና። 54 ሄሳ ግሾ፥ የሱሲ አይሁደታ ግዶን ቆንጨን ስመረትቤና። ሽን መላ ቢታ ማታን ደእያ ኤፍሬማ ጉታ ብስ። ባ ታማረታራ ሄ በሳን ጋምእስ።

55 አይሁደት ቦንችያ ፓስካ ጋላሳይ ማትስ። ቃስ ዳሮ አሳይ ባንታና ጌሻናዉ ፓስካ ቦንችያ ጋላሳይ ጋካናፐ ስን ሄ ቢታፈ የሩሳላመ ብዶሶና። 56 ኤንቲ ፆሳ ኬꬃን ኤቅድ የሱሳ ዩሳ ናግያ ግሾ፥ “አይ ቆፔቲ? የሱሲ ባልያ ቦንቻናዉ ዬኔ?” ያግድ እሶይ እሱዋ ኦይችዶሶና። 57 ካህነ ሀላቃትነ ፋርሳወት የሱሳ ኦይካናዉ፥ እ ደእያሱዋ ኤርያ ኦንካ ባንታዉ ኦዳና መላ ኪትዶሶና።

12

የሱሳ ሽቶ ትይዳ ማጫስዉ

(ማቶ 26:6-13፤ ማር 14:3-9)

1 ፓስካ ቦንችያ ጋላሳፐ ኡሱፑን ጋላስ ስንꬃትድ፥ የሱሲ ሀይቆፐ ደንꬅዳ አላዛር ደእያ ጉታ፥ ብታነ ብስ። 2 ሄ በሳን ኤንቲ እያዉ ካሆ ጊግስዶሶና። አላዛር የሱሳራ እስፈ ጋይታ ቦላ ኡትዳሽን ማርት ኤንታና እማታዉሱ። 3 ማይራማ ናርዶሰ ጌተትያ ዳሮ አልኦ ጌሻ ሽቶ ኤሀዳ የሱሳ ቶሁዋ ትያሱ። ባ ብናናን እያ ቶሁዋ ቁቻሱ፤ ኬꬃ ኡባይ ሽቶ ሳዎን ቶንኩ ግስ። *

4 ሽን የሱሳ ታማረታፐ እሶይ፥ የሱሳ አꬅድ እማናይስ፥ አስቆሮታ ይሁዳ፥ 5 “አይስ ሀ ሽቶይ ሄꬑ ፄቱ ድናረን ባይዘትድ፥ ሚሸይ ማንቆታስ እመተኔ?” ያግስ። 6 እ ካይሶ ግድዳ ግሾ ሄሳ ግስፐ አትሽን፥ ማንቆታስ ቃትድ ግቤና። እ ሚሸ ካርፂታ ኦይከይሳ ግድያ ግሾ ኡባ ዎደ እያፐ ባዉ ኤኬስ።

7 የሱሲ፥ “እያ ባዉ ደእያባ ታ ሞጎ ጋላሳስ ምንጅዳ ግሾ እዮ አጋግተ። 8 ማንቆት ኡባ ዎደ ህንተራ ዳና፥ ሽን ታኒ ኡባ ዎደ ህንተራ ደእከ” ያግስ። *

9 ሄ ዎደ ዳሮ አሳይ የሱሲ ብታነን ደኤይሳ ስእድ ያ ብዶሶና። ኤንቲ የሱሳ ፃላላ ግዶናሽን፥ እ ሀይቆፐ ደንꬅዳ አላዛራካ በአናዉ ብዶሶና። 10 ሄሳ ግሾ፥ ካህነ ሀላቃት አላዛራካ ቃስ ዎꬋናዉ ማቀትዶሶና። 11 አይስ ጊኮ፥ አላዛራ ጋሶን ዳሮ አይሁደት ኤንታና እፅድ የሱሳ አማኖሶና።

ግታ ቦንቾን የሩሳላመ ገሉዋ

(ማቶ 21:1-11፤ ማር 11:1-11፤ ሉቃ 19:28-40)

12 ዎንተꬃ ጋላስ ፓስካ ቦንችያ በሳ ይዳ ዳሮ አሳይ የሱሲ የሩሳላመ በይሳ ስእድ፥ 13 ዛምባ ሀይꬅ ኤክድ እያ ሞካናዉ ከይዶሶና። ባንታ ቃላ ꬎቁ ኦꬅድ፥

“ሆሳና! ፆሳይ ጋላተቶ!

ጎዳ ሱንꬃን የይስ አንጀቶ!

ፆሳይ እስራኤለ ካዋ አንጆ!”

ያግዶሶና።*

14-15 ጌሻ ማፃፋን፥

“ፅዮነ ካታማዉ፥ ባቦፋ!

ሄኮ፥ ነ ካዎይ ሀረ ማራ ቦላ ኡትድ ዬስ”

ጌተትዳያዳ የሱሲ ሀረ ማር ደምድ እያ ቶግስ። *

16 የሱሳ ታማረት ሄሳ ካሰ አኬክቦኮና። ሽን የሱሲ ቦንቸትዳፐ ጉየ ኤንቲ ሄሳ ኡባ አኬክዶሶና። ሄስ ኡባይ ጌሻ ማፃፋይ ግዳይሳዳ ሀንስ።

17 የሱሲ አላዛራ ዱፎፐ ፄግድ፥ ሀይቆፐ ደንꬅዳ ዎደ እያራ ደእያ ዳሮ አሳይ የሱሳባ ማርካትዶሶና። 18 ዳሮ አሳይ እያ ሞካናዉ ከይዳይ፥ እ ሄ ማላታታ ኦꬅዳይሳ ስእዳ ግሾሳ። 19 ሄሳ ግሾ፥ ፋርሳወት እሶይ እሱዋኮ፥ “ኑ አይኮካ ኦꬃናዉ ዳንዳኦናይሳ በእተ፤ ደረ ኡባይ እያ ካሌስ” ያግዶሶና።

20 ፓስካ ቦንችያ ጋላስ ጎይናናዉ የሩሳላመ ብዳይሳታ ግዶን እስ እስ ግርከ አሳት ደኦሶና። 21 ኤንቲ ጋልላ ቢታን ቤተሳይዳ ካታማፐ ይዳ ፍልጶሳኮ ብድ፥ “ጎዳዉ፥ ኑኒ የሱሳ በአናዉ ኮዮስ” ያግድ ዎስዶሶና። 22 ፍልጶስ ብድ እንድርያሳስ ኦድን ናምአይ ብድ፥ የሱሳስ ኦድዶሶና።

23 የሱሲ ኤንታኮ፥ “አሳ ናአይ፥ ቦንቸትያ ዎደይ ጋክስ። 24 ታኒ ህንተዉ ቱማ ኦዳይስ፤ እስ ግስተ አይፈይ ቢታን ዎꬍድ ዎቆና እፅኮ ባርካ አቴስ። ሽን ሄ ግስተ አይፈይ ዎቅኮ ዳሮ አይፈ አይፌስ። 25 ባ ሸምፑዋ ዶስያ ኦንካ ꬋይሴስ፤ ባ ሸምፑዋ ሀ አላምያን እፅያ ኦንካ መርና ደኦስ አሼስ። * 26 ታኒ ደእያሱዋን ታራ ዳና መላ ታዉ ኦꬃናዉ ኮይያ ኦንካ ታና ካላናዉ በሴስ። ታዉ ኦꬅያ ኦናካ ታ አዋይ ቦንቻና።

27 “ሀእ ታ ሸምፖይ ዳሮ ኡንኤትስ፤ ያትን ዎይጎ? ‘ታ አዋዉ፥ ታና ሀ ሳተፐ አሻርክ’ ያጎ? አካይ፥ ታኒ ይዳይ ዋየ ኤካናሳ። 28 ታ አዋዉ፥ ነ ሱንꬃ ቦንቻ” ያግስ።

ሄ ዎደ ሳሎፐ፥ “ታኒ ታ ሱንꬃ ቦንቻስ፤ ዛራዳካ ቦንቻና” ግያ ቃላይ ይስ።

29 ሄ በሳን ኤቅዳ ዳሮ አሳይ ሄ ቃላ ስእድ፥ “ሄስ ዳዳ” ያግዶሶና።

ሀራት ቃስ፥ “ኪታንቾይ እያዉ ኦድስ” ያግዶሶና።

30 የሱሲ ዛሪድ ኤንታኮ፥ “ሀ ቃላይ ህንተ ግሾ ይስፐ አትሽን፥ ታ ግሾ ግደና። 31 ሀ አላመይ ፕርደትያ ዎደይ ሀእ፤ ሀ አላምያ ሃረይስ ሀእ ካረ ሆለታና። 32 ቃስ ታኒ ሳአፐ ꬎቁ ኦሰትዳ ዎደ አሳ ኡባ ታኮ ኤሀና” ያግስ። 33 እ ሄሳ ግዳይ አይ መላ ሀይቆ ሀይቃነኮ ኤንታዉ ቆንጭሳናሳ።

34 ዳሮ አሳይ ዛሪድ፥ “ኑ ህገይ ክርስቶስ መርናዉ ደኤይሳ ኦዴስ። ያትን፥ ኔኒ ዎይጋዳ፥ ‘አሳ ናአይ ꬎቁ ጋናዉ በሴስ’ ጋይ? ‘እ፥ አሳ ናአይ ኦኔ?’ ” ያግዶሶና። *

35 የሱሲ፥ “ፖኦይ ህንተራ ጉꬃ ዎደ ጋምአና። ህንተዉ ꬉሞና መላ ፖኦይ ደእሽን፥ ፖኡዋን ሄመትተ። ꬉማን ሄመትያ አስ አዉ ብያኮ ኤረና። 36 ፖኦ ናይታ ግዳና መላ ፖኦይ ደእሽን ፖኡዋ አማንተ” ያግስ።

የሱሲ ሄሳ ኦደትዳፐ ጉየ ብድ ኤንታፈ ጌምስ። 37 እ ሄሳ መላ ማላታታ ኤንታ ስንꬃን ኦꬅንካ አማንቦኮና። 38 ናብያ እሳያስ፥

“ጎዳዉ፥ ኑ ማርካተꬃ ኦን አማንዴ?*

ጎዳይ ባ ዎልቃ ኦደስ ቆንጭስዴ?”

ግዳይስ ቱማ ግዳና መላ ኤንቲ እያ አማንቦኮና።

39-40 ቃስካ እሳያስ፥

“ኤንታ አይፈይ ፄሎና መላ፥

ኤንታ ዎዛናይ አኬኮና መላ፥

ኤንቲ ፆሳኮ ስምን፥ እ ኤንታ ፓꬆና መላ፥

ፆሳይ ኤንታ አይፍያ ቆቅስስ።

ኤንታ ዎዛና ምንꬅስ”

ግዳ ግሾ ኤንቲ አማናናዉ ዳንዳእቦኮና። *

41 እሳያስ ሄሳ ግዳይ፥ የሱሳ ቦንቹዋ በእዳ ግሾነ እያባ ኦድዳ ግሾሳ።

42 ግድኮካ፥ አይሁደታ ሀላቃታፐካ ዳሮት የሱሳ አማንዶሶና። ሽን ፋርሳወት ባንታና አይሁደታ ዎሳ ኬꬃፈ ከሶሶና ግድ ያይዳ ግሾ አማንዳ ግድ ቆንጨን ማርካትቦኮና። 43 ሄሳ ኤንቲ ኦꬅዳይ፥ ፆሳን ኤረታናይሳፈ አꬅድ አሳን ኤረታናይሳ ዶስዳ ግሾሳ።

44 የሱሲ ባ ቃላ ꬎቁ ኦꬅድ፥ “ታና አማንያ ኦንካ ታና ኪትዳይሳካ አማኔስፐ አትሽን፥ ታ ፃላላ አማነና። 45 ታና በእያ ኦንካ ታና ኪትዳይሳካ በኤስ። 46 ታና አማንያ ኡባይ ꬉማን ዶና መላ ታኒ ፖኦ ግዳዳ አላምያ ያስ። 47 ታ ቃላ ስእድ ኪተቶና ኦናካ ታኒ ፕርድከ። አይስ ጊኮ፥ ታኒ አላምያ አሻናዉ ያስፐ አትሽን፥ ፕርዳናዉ ያቢከ። 48 ታና እፀይሳነ ታ ቃላ ኤኮና ኦናካ ፕርደይስ ደኤስ። ታኒ ኦድዳ ቃላይ ዉርሰꬃ ጋላስ ሄ ኡራ ፕርዳና። 49 አይስ ጊኮ፥ ታኒ ሄሳ ታፐ ኦድከ፥ ሽን ታና ኪትዳ ታ አዋይ ታኒ ጋናይሳነ ኦዳናይሳ ኪትስ። 50 ቃስ እያ ኪታይ መርና ደኦ ግደይሳ ታኒ ኤራይስ። ሄሳ ግሾ፥ ታኒ ኦደይስ ታ አዋይ ታና ኦዳ ግዳይሳ” ያግስ።

13

የሱሲ ባ ታማረታ ቶሆ ሜጭስ

1 ፓስካ ቦንችያ ጋላሳይ ጋካናፐ ስንꬃትድ ሀ አላምያ አግድ አዋኮ ብያ ዎደይ ጋክዳይሳ የሱሲ ኤርስ። ሀ አላምያን ደእያ ባ አሳ ኡባ ዎደ ዶስስ፤ ዉርሰꬅ ጋካናዉካ ኤንታ ዶስስ።

2 የሱሳራነ እያ ታማረታራ እስፈ ካሆ ሞሶና። ሄሳፈ ካሰ ፃላሄይ ስሞና ናኣ አስቆሮታ ይሁድ የሱሳ አꬅድ እማናዳ እያ ዎዛናን ኢታ ቆፋ ዎꬅስ። 3 የሱሲ አዋይ ኡባባ እያ ኩሸን ዎꬅዳይሳ፥ እ ፆሳ ማታፐ ይዳይሳነ ስሚድ እያኮ ባናይሳ ኤርስ። 4 የሱሲ ጋይታ ቦላፈ ደንድድ ቦላ ባጋ ማኡዋ ቃር ዎꬅድ፥ ፖፃ ኤክድ ባ ፄሳን ማርፃፍስ። 5 ሄሳፈ ጉየ፥ ሃ ሜቻ ሚሸን ትግድ፥ ባ ታማረታ ቶሁዋ ሜጭስ፤ ቃስ ባ ፄሳን ዳንጭዳ ፖፃን ቁችስ።

6 የሱሲ ስሞና ጰፅሮሳኮ ያ ዎደ ጰፅሮስ፥ “ጎዳዉ፥ ነ ታ ቶሁዋ ሜጫኔ?” ያግስ።

7 የሱሲ ዛሪድ እያኮ፥ “ታኒ ኦይሳ ነ ሀእ ኤራካ፥ ሽን ጉየፐ አኬካና” ያግስ።

8 ያትን፥ ጰፅሮስ፥ “ነ ታ ቶሁዋ ኡባራካ ሜጫካ” ያግስ።

የሱሲ እያኮ፥ “ታኒ ነ ቶሁዋ ሜጮና እፅኮ ነዉነ ታዉነ እስፈተꬅ ባዋ” ያግስ።

9 ጰፅሮስ የሱሳኮ፥ “ጎዳዉ፥ ያትኮ፥ ታ ቶሁዋ ፃላላ ግዶናሽን ታ ኩሽያነ ታ ሁጵያ ሜጫ” ያግስ።

10 የሱሲ ዛሪድ፥ “ቦላ ሜጨትዳ ኦንካ ቶሆፐ ሀራባ ሜጨታናዉ ኮሸና፤ እያዉ ኡባሶይ ጌሽ። ህንተ ጌሽ፥ ሽን ኡባይ ጌሽ ግደከታ” ያግስ። 11 የሱሲ ባና አꬅድ እማና ኡራይ ኦነኮ ኤርያ ግሾ፥ “ህንተ ኡባይ ጌሽ ግደከታ” ያግስ።

12 ኤንታ ቶሁዋ ሜጭዳፐ ጉየ፥ የሱሲ ባ ማኡዋ ዛር ማእስ። ስም ጋይታ ቦላ ኡትድ ኤንታኮ፥ “ታኒ ህንተዉ ኦꬅዳይሳ አኬከቲ?* 13 ህንተ ታና አስታማረነ ጎዳ ጌታ፤ ታኒ ህንተ ገይሳ ግድያ ግሾ ሎኦ ግደታ። 14 ታኒ ህንተዉ ጎዳነ አስታማረ ግዳሸ ህንተ ቶሁዋ ሜጭኮ ህንተካ እሶይ እሱዋስ ሄሳዳ ኦꬃናዉ በሴስ። 15 ህዛ፥ ታኒ ህንተዉ ኦꬅዳይሳዳ ህንተካ ኦꬃና መላ ህንተዉ ሌምሶ ግዳስ። 16 ታኒ ህንተዉ ቱማ ኦዳይስ፤ አይለይ ባ ጎዳፐ፥ ኪተትዳይስ ኪትዳይሳፈ አና።* 17 ህንተ ሄሳ ኤርድ ኦꬅያባ ግድኮ አንጀትዳይሳታ።

18 “ታኒ ህንተና ኡባ ጊከ፤ ታኒ ዶርዳይሳታ ኤራይስ። ሽን ጌሻ ማፃፋን፥ ‘ታ ባርስዳይስ ታ ኩሽያ ሳፅስ’ ጌተትዳይስ ቱማ ግዳናዉ በሴስ። * 19 ‘ታኒ ታና ግደይሳ’ ህንተ አማናና መላ ሄስ ሀናናፐ ስንꬃታዳ ህንተዉ ኦዳይስ። 20 ታኒ ህንተዉ ቱማ ኦዳይስ፤ ታኒ ኪትዳ ኦናካ ሞክያ ኡራይ ታና ሞኬስ። ታና ሞክያ ኦንካ ታና ኪትዳይሳ ሞኬስ” ያግስ። *

የሱሳ አꬅድ እማና ኡራ

(ማቶ 26:20-25፤ ማር 14:17-21፤ ሉቃ 22:21-23)

21 የሱሲ ሄሳ ኦድዳፐ ጉየ፥ ባ ዎዛናን ዳሮ ኡንኤትድ፥ “ታኒ ህንተዉ ቱማ ኦዳይስ፤ ታና ህንተፈ እሶይ አꬅድ እማና” ግድ ቆንጭስድ ኦድስ።

22 እ ኦደባ ኦድያኮ እያ ታማረታስ ኤረቶና እፅን እሶይ እሱዋ ፄልዶሶና። 23 እያ ታማረታፐ እሶይ፥ የሱሲ ዶሰይስ፥ የሱሳ ማታን ኡትስ። 24 ሄሳ ግሾ፥ ስሞን ጰፅሮስ እያ ቃምኦትድ፥ “እ ኦና ግያኮ አነ ኦይቻ” ያግስ።

25 ሄሳ ግሾ፥ ሄ ታማረይ የሱሳኮ ሺቅድ ሀይꬃን፥ “ጎዳዉ፥ እ ኦኔ?” ያግስ።

26 የሱሲ ዛሪድ፥ “ታኒ ኡይꬃ ዎፀን ቱሻዳ ባርሰይሳ” ያግስ። ቃስ ኡይꬃ መንꬅ ኤክድ፥ ዎፀን ቱሽድ፥ ስሞና ናኣ አስቆሮታ ይሁዳ ባርስስ። 27 ይሁድ ኡይꬃ ባርዳፐ ጉየ፥ ፃላሄይ ኤለስድ ይሁዳን ገልስ። የሱሲ እያኮ፥ “ኔኒ ኦꬃናዉ ቆፕዳባ ኤለሳዳ ኦꬃ” ያግስ። 28 ሽን ጋይታ ቦላ ኡትዳይሳታፐ ኦንካ የሱሲ ሄሳ አይስ እያኮ ግዳኮ ኤርቤና። 29 ይሁድ ሚሸ ኦይክያ ግሾ፥ እያ ታማረታፐ እሶት እሶት የሱሲ እያ፥ “ፓስካ ቦንችያ ጋላሳስ ባንታዉ ኮሽያባ ሻማ ዎይኮ ማንቆታስ ሙፃታ እማ ግስ” ያግድ ቆፕዶሶና።

30 ይሁድ ኡይꬃ ባርዳ መላ ኤለስድ ካረ ከይስ። ሄ ዎደ ሳእ ቃማ።

ጰፅሮስ የሱሳ ካዳናይስ ኦደትስ

31 ይሁድ ካረ ከይዳፐ ጉየ፥ የሱሲ፥ “ሀእ አሳ ናአይ ቦንቸትስ፤ ፆሳይካ እያ ባጋራ ቦንቸትስ። 32 ፆሳይ እያ ባጋራ ቦንቸትኮ እ ባ ሁጰን አሳ ናኣ ቦንቻና፤ ቃስ እ ሄሳ ኤለስድ ኦꬃና። 33 ታ ናይቶ፥ ታኒ ህንተራ ዳሮ ዎደ ጋምእከ። ህንተ ታና ኮያና፥ ሽን ታኒ አይሁደታስ ኦድዳይሳ መላ፥ ‘ህንተ ታኒ ብያ በሳ ባናዉ ዳንዳኤከታ።’* 34 ታኒ ህንተዉ እምያ ኦራꬃ ኪታይ ሀይሳ፤ እሶይ እሱዋ ዶስተ። ታኒ ህንተና ዶስዳይሳዳ ህንተ እሶይ እሱዋ ዶሳናዉ በሴስ። * 35 ህንተ እሶይ እሱዋራ ዶሰትኮ ህንተ ታ ታማረ ግደይሳ አሳ ኡባይ ኤራና” ያግስ።

36 ስሞን ጰፅሮስ የሱሳኮ፥ “ጎዳዉ፥ ኔኒ አዉ ባይ?” ያግስ።

የሱሲ ዛሪድ፥ “ታኒ ብያ በሳ ኔኒ ሀእ ካላናዉ ዳንዳአካ፥ ሽን ጉየፐ ታና ካላና” ያግስ።

37 ጰፅሮስ፥ “ጎዳዉ፥ ታኒ ነና ሀእ ካላናዉ አይስ ዳንዳእክና? ታኒ ነ ግሾ፥ ሀይቃናዉካ ጊጋ ኡታስ” ያግስ።

38 የሱሲ ዛሪድ፥ “ታ ግሾ ሀይቃናዉ ቱማ ጊጋ ኡታዲ? ታኒ ነዉ ቱማ ኦዳይስ፤ ኩቶይ ዋሳናፐ ስን ኔኒ ታና ሄꬑ ቶሆ ካዳና” ያግስ።

14

የሱሲ አዋኮ ኤፍያ ኦገ

1 የሱሲ ባ ታማረታኮ፥ “ህንተ ዎዛናይ ኡንኤቶፎ፥ ፆሳ አማንተ፥ ታናካ አማንተ። 2 ታ አዋ ኬꬃን ዳሮ በሲ ደኤስ። ታኒ ህንተዉ በሰ ጊግሳናዉ ባይስ። ሄሳ ግዶናኮ ታኒ ህንተዉ ኦድከሽን። 3 ታኒ ባዳ በሰ ጊግስዳፐ ጉየ፥ ታኒ ደእያሱዋን ህንተ ዳና መላ ስማ ያዳ ህንተና ታኮ ኤፋና። 4 ህንተ ታኒ ብያ በሳ ኤፍያ ኦግያ ኤሬታ” ያግስ።

5 ያትን፥ ቶማስ፥ “ጎዳዉ፥ ኔኒ ብያ በሳ ኑኒ ኤሮኮ፤ ኦግያ ዋትድ ኤራናዉ ዳንዳአኔ?” ያግስ።

6 የሱሲ ዛሪድ፥ “ኦገይ፥ ቱማይነ ደኦይ ታና። ታ ባጋራ ግዶና እፅኮ ኦንካ ታ አዋኮ ባናዉ ዳንዳኤና። 7 ህንተ ታና ኤርያባ ግድያኮ፥ ታ አዋካ ኤራና። ሽን ህዛፐ ዶምድ ህንተ እያ ኤሬታነ እያ በእደታ” ያግስ።

8 ፍልጶስ የሱሳኮ፥ “ጎዳዉ፥ አዋ ኑና በሳ፤ ሄስ ኑስ ግዳና” ያግስ።

9 የሱሲ ዛሪድ፥ “ታኒ ሀይሳ መላ ዎደ ህንተራ ደእንካ ታና ኤርኪ? ታና በእዳ ኡራይ አዋካ በእስ። ያትን፥ ኔኒ ዎይጋዳ፥ ‘አዋ ኑና በሳ’ ጋይ? 10 ታኒ አዋራ እስኖ ግደይሳነ አዋይካ ታራ እስኖ ግደይሳ ኔኒ አማንክዬ? ታኒ ህንተዉ ኦድያ ቃላ ታኒ ታፐ ኦድከ፥ ሽን ታናን ደእያ አዋይ ባ ኦሱዋ ኦꬄስ። 11 ታኒ አዋን ደኤይሳነ አዋይካ ታናን ደኤይሳ አማንተ። ሄሳ አማኖና እፅኮ ታ ኦꬅያባታን ታና አማንተ።

12 “ታኒ ህንተዉ ቱማ ኦዳይስ፤ ታና አማንያ ኡራይ ታኒ ኦꬅያ ኦሱዋፐ አꬍያ ኦሶ ኦꬃና። ታኒ አዋኮ ብያ ግሾ ታና አማንያ ኦንካ ሀይሳፈ አꬍያ ኦሶ ኦꬃና። 13 አዋይ ናኣ ባጋራ ቦንቸታና መላ ታ ሱንꬃን ህንተ ዎስያ ኡባ ታ ህንተዉ ኦꬃና። 14 ታ ሱንꬃን አይብባካ ህንተ ኦይችኮ ታ ህንተዉ ኦꬃና።

የሱሲ ቃላ ገልዳ ጌሻ አያና

15 “ህንተ ታና ዶስኮ ታ ኪታ ናጋና። 16 ታኒ አዋ ዎሳና፤ ህንተራ መርናዉ ዳና መላ ምንይሳ ህንተዉ እማና። 17 ሄ አያናይ ፆሳ ቱማ ቆንጭሴስ። ሀ አላምያ አሳይ እያ በኦና ግሾነ ኤሮና ግሾ እያ ኤካናዉ ዳንዳኦኮና። ሽን እ ህንተራ ደእያ ግሾነ ህንተ ግዶን ዳና ግሾ ህንተ እያ ኤሬታ።

18 “ታኒ ህንተና አይያ አዉ ባይና ናአዳ ህንተ ፃላላ አግከ፤ ስማዳ ህንተኮ ያና። 19 ጉꬃ ዎደፐ ጉየ አላመይ ታና ዛር በኤና፥ ሽን ህንተ በአና። ታኒ ደኦን ደእያ ግሾ ህንተካ ደኦን ደአና። 20 ታኒ ታ አዋን፥ ህንተ ታናን፥ ቃስ ታኒ ህንተናን ደኤይሳ ህንተ ሄ ጋላስ ኤራና።

21 “ታ ኪታ ኤክድ ናገይ ታና ዶሴስ። ታና ዶሰይሳ ታ አዋይካ ዶሴስ፤ ታንካ እያ ዶሳይስ፤ ታኒ እያዉ ቆንጫና” ያግስ።

22 አስቆሮታ ይሁዳ ግዶና ይሁድ የሱሳኮ፥ “ጎዳዉ፥ ኔኒ ዋታዳ አላምያስ ግዶናሽን ኑስ ነና ቆንጭሳኔ?” ያግስ።

23 የሱሲ ዛሪድ፥ “ታና ዶስያ ኦንካ ታ ቃላስ ኪተታና። ታ አዋይ እያ ዶሳና። ቃስ ታ አዋይነ ታኒ እያኮ ይድ እያራ ዳና። 24 ታና ዶሶና ኦንካ ታ ቃላስ ኪተተና። ህንተ ስእያ ቃላይ ታና ኪትዳ አዋባፐ አትሽን፥ ታባ ግደና።

25 “ታኒ ህንተራ ሀእ ደአሸ ሄሳ ህንተዉ ኦዳስ። 26 ሽን አዋይ ታ ሱንꬃን ኪታና ምንꬅያ ጌሻ አያናይ፥ ህንተና ኡባባ ታማርሳና። ታኒ ህንተዉ ኦድዳ ኡባ እ ህንተና ሀሳይሳና።

27 “ሳሮተꬃ ህንተዉ እማና። ታኒ ታ ሳሮተꬃ ህንተዉ እማና። ታ እምያ ሳሮተꬃይ አላመይ እምያ ሳሮተꬃ መላ ግደና። ሄሳ ግሾ፥ ኡንኤቶፍተ፥ ያዮፍተ። 28 ‘ታኒ ባና፥ ሽን ስማዳ ህንተኮ ያና’ ግዳይሳ ስእደታ። ህንተ ታና ቱማ ዶስያባ ግድያኮ ታ አዋይ ታፐ አꬍያ ግሾ ታኒ እያኮ በይሳን ህንተ ኡፋይታና። 29 ሄስ ሀንያ ዎደ ህንተ አማናና መላ ሄስ ሀኖና ደእሽን ስንꬃታዳ ታኒ ህንተዉ ኦዳስ።

30 “ሀ አላምያ ሃረይስ ያ ግሾ ህዛፐ ጉየ ህንተራ ዳሮ ኦደትከ። ታና እ አይኮካ ኦꬃናዉ ዳንዳኤና። 31 ሽን ታኒ አዋ ዶሰይሳ አላመይ ኤራና መላ ታ አዋይ ታና ኪትዳይሳ ኡባ ኦꬃይስ። ደንድተ፤ ሀይሳፈ ቦስ።

15

ዎይነ ኡባነ ታሸታ

1 “ታኒ ቱማ ዎይነ ኡባ። ጎሻንቾይ ታ አዋ። 2 እ፥ ታ ቦላ ደእያ አይፈ አይፎና ታሽያ ኡባ ካሬስ። አይፍያ ታሽያ ካሰፐ አꬍድ አይፋና መላ ሄ ታሽያ እ ጊግሳና። 3 ታኒ ህንተዉ ኦድዳ ቃላ ግሾ ህንተ ጌሽ። 4 ታናን ደእተ፤ ታንካ ህንተናን ደአና። ዎይነ ታሸይ ኡባራ ዶና እፅኮ ሄ ታሸይ ባርካ አይፈ አይፋናዉ ዳንዳኤና። ሄሳዳካ፥ ህንተካ ታናን ደኦና እፅኮ አይፈ አይፋናዉ ዳንዳኤከታ።

5 “ታኒ ዎይነ ኡባ፤ ህንተ ታሸታ። ታናን ደኤይስነ ታኒ እያን ደኤይስ፥ እ ዳሮ አይፈ አይፋና። ታ ባይና ህንተ ፃላላ አይኮካ ኦꬃናዉ ዳንዳኤከታ። 6 ታናን ዶና ኡራይ ታሽያዳ ካረን የግትድ መላና። ሄሳ መላ ታሸት ሺቅድ ታማን የገታና፥ ፁገታና። 7 ህንተ ታናን ደእኮ፥ ታ ቃላይካ ህንተናን ደእኮ፥ ህንተ ኮይያባይ አይባ ግድኮካ ዎስተ፤ ህንተ ኤካና። 8 ህንተ ዳሮ አይፈ አይፍያ ታ ታማረ ግድኮ፥ ሄሳን ታ አዋይ ቦንቸታና። 9 አዋይ ታና ዶሰይሳዳ ታንካ ህንተና ዶሳይስ፤ ታ ሲቁዋን ደእተ። 10 ታኒ ታ አዋ ኪታ ናጋዳ እያ ሲቁዋን ደእዳይሳዳ ህንተካ ታ ኪታ ናግኮ ታ ሲቁዋን ዳና።

11 “ታ ኡፋይሳይ ህንተናን ግዳና መላነ ህንተ ኡፋይሳይ ፖሎ ግዳና መላ ታኒ ህንተዉ ሄሳ ኦዳስ። 12 ታ ኪታይ ሀይሳ፤ ታኒ ህንተና ዶስዳይሳዳ ህንተካ እሶይ እሱዋ ዶስተ። * 13 ባ ሸምፑዋ ባ ላግያስ አꬅድ እመይሳፈ አꬍያ ግታ ሲቆይ ባዋ። 14 ታኒ ህንተና ኪትዳባ ኡባ ኦꬅኮ ህንተ ዶሰትዳይሳታ።

15 “አይለይ ባ ጎዳይ ኦꬅያባ ኤሮና ግሾ ታኒ ህንተና ህዛፐ ጉየ አይለታ ጊከ። ሽን ታ አዋፐ ስእዳ ኡባ ታኒ ህንተዉ ኦድዳ ግሾ ህንተና ዶሰትዳይሳታ ጋስ። 16 ታኒ ህንተና ዶራስፐ አትሽን፥ ህንተ ታና ዶርበከታ። ህንተ ብድ ꬋዮና አይፈ አይፋና መላ ታኒ ህንተና ሹማስ። ያንኮ፥ ታ አዋይ ህንተ ታ ሱንꬃን ዎስዳባ ኡባ እማና። 17 ታ ኪታይ ሀይሳ፦ እሶይ እሱዋ ዶስተ።

አላመይ የሱሳ ታማረታ እፃና

18 “አላመይ ህንተና እፅኮ ኮይሮትድ ታና እፅዳይሳ አኬክተ። 19 ህንተ አላምያባ ግድያኮ አላመይ ህንተና ዶሳና። ሽን ታኒ ህንተና አላመፐ ዶርዳ ግሾነ ህንተ አላምያባ ግዶና ግሾ አላመይ ህንተና እፄስ። 20 ‘አይለይ ባ ጎዳፐ አና’ ጋዳ ታኒ ህንተዉ ኦድዳይሳ አኬክተ። ኤንቲ ታና ጎድዳባ ግድኮ ህንተናካ ጎዳና። ኤንቲ ታ ቃላ ናግዳባ ግድኮ ህንተ ቃላካ ናጋና። * 21 ሽን ኤንቲ ታና ኪትዳይሳ ኤሮና ግሾ ሀ ኡባ ታ ጋሶን ህንተ ቦላ ኦꬃና። 22 ታኒ ያዳ ኤንታዉ ኦዶናባ ግድያኮ ናጋራ ግደና። ሽን ሀእ ኤንቲ ኦꬅዳ ናጋራስ ጋሶያባይ ባዋ። 23 ታና እፀይስ ታ አዋካ እፄስ። 24 ኦንካ ኦꬅቦና ኦሶ ታ ኤንታ ግዶን ኦꬃቦናባ ግድያኮ ኤንታዉ ናጋራ ግዶና አታና። ሽን ሀእ ኤንቲ ታኒ ኦꬅዳ ኦሱዋ በእድ ታናካ ታ አዋካ እፅዶሶና። 25 ሽን ኤንታ ህግያን፥ ‘ታና ጮ እፅዶሶና’ ጌተትድ ፃፈትዳይስ ፖለታና መላ ሄስ ሀንስ። *

26 “አዋፐ ያ ቱማ ቆንጭስያ አያና ታ ህንተዉ ኪታና። እ ህንተና ምንꬃና፥ ታባ ማርካታና። 27 ህንተካ ኮይሮፐ ዶምድ ታራ ደእያ ግሾ ታባ ማርካታና።

16

1 “ታኒ ሄሳ ህንተ አማኖይ ꬋዮና መላ ህንተዉ ኦዳስ። 2 ኤንቲ ህንተና አይሁደ ዎሳ ኬꬃታፐ ከስ የዳና። ሄሳዳካ፥ ህንተና ዎꬍያ ኦንካ ፆሲ ኮያባ ኦꬅያ ዳንያ ዎደይ ያና። 3 ኤንቲ ሄሳ ህንተ ቦላ ኦይ ታና ዎይኮ አዋ ኤሮና ግሾሳ። 4 ሽን ኤንቲ ሄሳ ህንተ ቦላ ኦꬅያ ዎደይ ጋክያ ዎደ ታኒ ህንተዉ ኦድዳይሳ ህንተ አኬካና መላ ታኒ ህንተዉ ሀይሳ ኦዳስ።

“ስንꬃታዳ ታኒ ሀይሳ ህንተዉ ኦዶና ጋምእዳይ ታ ህንተራ ደእያ ግሾሳ። 5 ሽን ሀእ ታኒ ታና ኪትዳይሳኮ ባይስ፤ ህንተፈ ኦንካ፥ ‘አዉ ባይ?’ ግድ ታና ኦይቸይ ባዋ። 6 ሽን ታኒ ሄሳ ኦድዳ ግሾ፥ ህንተ ዎዛናን ዳሮ አዛኖይ ደኤስ። 7 ሽን ታኒ ህንተዉ ቱማ ኦዳይስ፤ ታኒ ቢኮ ህንተዉ ሎኦ። አይስ ጊኮ፥ ታኒ ቦና እፅኮ ምንይስ ህንተኮ ዬና። ሽን ታኒ ቢኮ እያ ህንተኮ የዳና። 8 ምንይስ ይድ፥ ናጋራባ፥ ፅሎተꬃባነ ፕርዳባ ሀ አላምያ አሳ ኤርሳና። 9 ናጋራባይ፥ አሳይ ታና አማኖና ግሾሳ። 10 ፅሎተꬃባይ፥ ታኒ አዋኮ ብያ ግሾነ ህንተ ታና ዛር በኦና ግሾሳ። 11 ፕርዳባይ፥ ቃስ አላምያ ሃረይስ ፕርደትዳ ግሾሳ።

12 “ታኒ ህንተዉ ኦድያባይ ዳሮባይ ደኤስ፥ ሽን ሀእ ህንተዉ ገለና። 13 ቱማ አያናይ ያ ዎደ ህንተና ቱማተꬃ ኡባኮ ካለꬃና። እ ስእዳባ ኦዴስፐ አትሽን፥ ባፐ አይብባካ ኦደና። ቃስ ስንꬃፈ ያናባ ህንተዉ እ ኦዳና። 14 እ ታዉ ደኤይሳፈ ኤክድ ህንተዉ ኦድያ ግሾ እ ታና ቦንቻና። 15 አዋስ ደእያባ ኡባይ ታባ፤ ‘ምንይስ ታዉ ደኤይሳፈ ኤክድ ህንተዉ ኦዳና’ ታኒ ግዳይ ሄሳሳ።

ህንተ አዛኖይ ኡፋይሳን ላመታና

16 “ጉꬃ ዎደፐ ጉየ ታና በኤከታ፤ ቃስ ጉꬃ ዎደፐ ጉየ ህንተ ታና በአና” ያግስ።

17 እያ ታማረታፐ እሶት እሶት ባንታ ግዶን፥ “ጉꬃ ዎደፐ ጉየ ህንተ ታና በኤከታ፤ ቃስ ጉꬃ ዎደፐ ጉየ ህንተ ታና በአና፤ ቃስካ ታኒ አዋኮ ባይስ ጉሳይ ዎይ ጉሴ?” ያግዶሶና። 18 “ጉꬃ ዎደፐ ጉየ ገይስ ዎይ ጉሴ? እ አይ ኦደትያኮ ኑስ ኤረተና” ያግዶሶና።

19 ኤንቲ ባና ኦይቻናዉ ኮየይሳ የሱሲ ኤርድ፥ “ታኒ፥ ‘ጉꬃ ዎደፐ ጉየ ታና በኤከታ፤ ቃስ ጉꬃ ዎደፐ ጉየ ህንተ ታና በአና’ ግዳይሳስ ህንተ እሶይ እሱዋ ኦይቼቲ? 20 ታኒ ህንተዉ ቱማ ኦዳይስ፤ ህንተ ዬካናነ አፉፃና፥ ሽን ሀ አላመይ ኡፋይታና። ሀእ ህንተ አዛናና፥ ሽን ህንተ አዛኖይ ኡፋይሳን ላመታና። 21 እስ ማጫስያ ናአ የላና ሀንያ ዎደ ባ የሎ ዎደይ ጋክዳ ግሾ ህርጋዉሱ። ሽን ናአ የልዳፐ ጉየ ናእ ሀ አላምያን የለትዳ ኡፋይሳ ግሾ ባ ኡንኣ ዶጋዉሱ። 22 ሄሳዳካ፥ ህንተካ ህንተ ዎዛናን አዛኔታ፥ ሽን ታኒ ህንተና ዛራዳ በአና። ህንተ ዎዛናይ ዳሮ ኡፋይታና፤ ሄ ኡፋይሳ ኦንካ ህንተፈ ኤከና።

23 “ሄ ጋላስ ህንተ ታና አይብባካ ዎሰከታ። ታኒ ህንተዉ ቱማ ኦዳይስ፤ ህንተ ታ ሱንꬃን ዎስያባ ኡባ አዋይ ህንተዉ እማና። 24 ሀእ ጋካናዉ ታ ሱንꬃን አይብባካ ዎስበከታ። ህንተ ኡፋይሳይ ፖሎ ግዳና መላ ፆሳ ዎስተ፤ ህንተ ኤካና።

25 “ታኒ ሀእ ጋካናዉ ህንተዉ ሌምሶን ኦዳስ፥ ህዛፐ ታኒ ሌምሶን ኦዶና ዎደይ ያና። ሽን አዋባ ታኒ ህንተዉ ቆንጨን ኦዳና። 26 ሄ ጋላስ ህንተ ታ ሱንꬃን አዋ ዎሳና፤ ህንተ ግሾ ታኒ አዋ ዎስከ። 27 አይስ ጊኮ፥ አዋይ ባ ሁጰን ህንተና ዶሴስ። ህንተ ታና ዶስያ ግሾነ ታኒ አዋ ማታፐ ይዳይሳ አማንዳ ግሾ፥ እ ህንተና ዶሴስ። 28 ታኒ አዋ ማታፐ ሀ አላምያ ያስ፤ ቃስ አላምያ አጋዳ አዋኮ ባና” ያግስ።

29 እያ ታማረት ዛሪድ፥ “ሄኮ፥ ሀእ ኔኒ ቆንጨን ኦዳሳ፤ ሌምሶን አይኮካ ኦዳካ። 30 ኔኒ ኡባባ ኤረይሳ ኑኒ ሀእ ኤሮስ፤ ቃስ ነና ኦንካ ኦይቻና መላ ኔኒ ኮያካ። ሄስ ኑና ኔኒ ፆሳፈ ኪተትዳይሳ አማንꬄስ” ያግዶሶና።

31 ያትን፥ የሱሲ ዛሪድ ኤንታኮ፥ “ሀእ አማነቲ? 32 ሄኮ፥ ህንተ፥ ህንተ ሶ ህንተ ሶ ላለትያ ዎደይነ ታ ፃላላ የግ አግድ ባቃትያ ዎደይ ያና፤ ሀእካ ይክችስ። ሽን አዋይ ታራ ደእያ ግሾ ታኒ ታ ፃላላ ግድከ። 33 ህንተ ታራ ደእሸ ሳሮይ ህንተዉ ዳና መላ ታኒ ሄሳ ኦዳስ። አላመን ደእሸ ህንተ ዋየታና። ሽን ምንተ፤ ታኒ አላምያ ፆናስ” ያግስ።

17

የሱሳ ዎሳ

1 የሱሲ ሄሳ ኦድዳፐ ጉየ ፑደ ሳሎ ፄልድ፥ ሀይሳዳ ያግስ፦ “አዋዉ፥ ሳተይ ጋክስ፤ ነ ናአይ ነና ቦንቻና መላ ኔኒ ነ ናኣ ቦንቻ። 2 ኔኒ እያዉ እምዳ ኡባስ እ መርና ደኡዋ እማና መላ አሳ ኡባ ቦላ እያዉ ማታ እማዳሳ። 3 መርና ደኦይ፥ ነና፥ እስ ቱማ ፆሳነ ነ ኪትዳ የሱስ ክርስቶሳ ኤሮ። 4 ኔኒ ታ ኦꬃና መላ እምዳ ኦሱዋ ፖላዳ ነና ሳአን ቦንቻስ። 5 ሀእካ፥ አዋዉ፥ አላመይ መታናፐ ስን ነ ማታን ታዉ ደእያ ቦንቹዋን ታና ቦንቻ።

6 “አላምያ አሳፐ ኔኒ ታዉ እምዳይሳታ ነና ኤርሳስ። ኤንቲ ነይሳታ፤ ኔኒ ኤንታ ታዉ እማዳሳ። ኤንቲ ነ ቃላስካ ኪተትዶሶና። 7 ኔኒ ታዉ እምዳ ኡባባይ ኔፐ ይዳይሳ ኤንቲ ሀእ ኤሮሶና። 8 ኔኒ ታዉ እምዳ ቃላ ታኒ ኤንታዉ እማስ፤ ኤንትካ ሄ ቃላ ኤክዶሶና። ታኒ ነ ማታፐ ይዳይስ ቱማ ግደይሳ ኤርድ ኔኒ ታና ኪትዳይሳካ አማንዶሶና።

9 “ታኒ ኤንታዉ ዎሳይስ። ኤንቲ ነይሳታ ግድያ ግሾ ኔኒ ታዉ እምዳ አሳስ ዎሳይስፐ አትሽን፥ አላምያስ ዎስከ። 10 ታዉ ደእያ ኡባባይ ነባ፤ ነዉ ደእያ ኡባይካ ታባ። ታኒ ኤንታ ባጋራ ቦንቸታስ። 11 ታኒ ህዛፐ ጉየ አላምያን ደእከ፤ ኤንቲ አላመን ደኦሶና። ታኒ ሀእ ኔኮ ባይስ። ጌሻ አዋዉ፥ ሀ ኔኒ ታዉ እምዳይሳት ኔራነ ታራ እስኖ ግድዳይሳዳ ኤንቲ እስኖ ግዳና መላ ኤንታ ነ ታዉ እምዳ ነ ሱንꬃን ናጋ። 12 ታኒ ኤንታራ ሳአን ደአሸ፥ ነ ታዉ እምዳ ነ ሱንꬃ ዎልቃን ኤንታ ናጋስ። ጌሻ ማፃፋይ ግዳይስ ፖለታና መላ ꬋዮይ በሲያ ኡራፐ አትሽን፥ ኤንታፈ ሀር ኦንካ ꬋይቤና።*

13 “ሀእ ታኒ ኔኮ ባይስ። ታ ኡፋይሳይ ኤንታ ዎዛናን ፖሎ ግዳና መላ ሀይሳ ታኒ አላመን ደአሸ ኦዳይስ። 14 ታኒ ኤንታዉ ነ ቃላ እማስ። ታኒ አላምያፐ ግዶናይሳዳ፥ ኤንትካ አላሚያፐ ግዶና ግሾ፥ አላመይ ኤንታ እፅስ። 15 ኔኒ ፃላሄፐ ኤንታ ናጋና መላፐ አትሽን፥ አላመፐ ከሳና መላ ዎስከ። 16 ታኒ አላመፐ ግዶናይሳዳ ኤንትካ አላመፐ ግዶኮና። 17 ኔኒ ነ ቱማተꬃን ኤንታ ነባ ኦꬃ፤ ነ ቃላይካ ቱማ። 18 ኔኒ ታና አላምያ ኪትዳይሳዳ ታንካ ኤንታ አላምያ ኪታስ። 19 ቃስ ኤንቲ ቱማ ነባ ግዳና መላ ኤንታ ግሾ ታኒ ታ ሁጵያ ነዉ እማይስ።

20 “ታኒ ኤንታ ፃላላስ ግዶናሽን ኤንቲ ቃላ ኦድን፥ ታና አማናናይሳታስካ ዎሳይስ። 21 ኤንቲ ኡባይ እስኖ ግዳና መላ ታኒ ዎሳይስ። አዋዉ፥ ነ ታናን ደኤይሳዳ፥ ቃስ ታ ነናን ደኤይሳዳ ኤንቲ ኑናን ዳና መላ ዎሳይስ። ሄ ዎደ ኔኒ ታና ኪትዳይሳ አላመይ አማናና። 22 ኔንነ ታኒ እስኖ ግደይሳዳ፥ ኤንቲ እስኖ ግዳና መላ፥ ኔኒ ታና ቦንችዳይሳዳ፥ ታንካ ኤንታ ቦንቻስ። 23 ታኒ ኤንታን፥ ኔኒ ታናን ደኤይሳዳ ኤንቲ ፖሎ እስኖ ግዳና መላ ነና ዎሳይስ። ሄስካ፥ ነ ታና ኪትዳይሳነ ነ ታና ዶስዳ ዶሱዋን ኤንታ ሲቅዳይሳ አላመይ ኤራን መላሳ።

24 “አዋዉ፥ ኔኒ ታዉ እምዳይሳት ታኒ ደእያሱዋን ታራ ዳና መላ ኮያይስ። አላመይ መታናፐ ስን ኔኒ ታና ዶስዳ ግሾ፥ ታዉ እምዳ ታ ቦንቹዋ ኤንቲ በአና።

25 “ጌሻ አዋዉ፥ አላመይ ነና ኤረና፥ ሽን ታኒ ኤራይስ። ቃስ ኔኒ ታና ኪትዳይሳ ሀይሳቲ ኤሮሶና። 26 ኔኒ ታና ሲቅዳ ሲቆይ ኤንታናን ዳና መላ፥ ቃስ ታኒ ኤንታናን ግዳና መላ፥ ታኒ ነ ሱንꬃ ኤንታ ኤርሳስ፤ ስንꬃስካ ኤርሳና” ያግስ።

18

የሱሲ ኦይከትስ

(ማቶ 26:47-56፤ ማር 14:43-50፤ ሉቃ 22:47-53)

1 የሱሲ ዎሳ ኦንግዳፐ ጉየ፥ ባ ታማረታራ ቀድሮና ዛንጋራ ፕንድ፥ ሄ በሳን ደእያ አታክልትያ ግዶ ገልዶሶና። 2 የሱሲ ኡባ ዎደ ባ ታማረታራ ያን ሺቅያ ግሾ የሱሳ አꬅድ እምዳ ይሁድ ሄ በሳ ኤሬስ። 3 ሄሳ ግሾ፥ ይሁድ ፓኖሰ፥ ፆምፐ፥ ቶራነ ጎንዳለ ኦይክዳ ዳሮ ዎታዳረታ፥ ካህነ ሀላቃትነ ፋርሳወት ኪትዳ ፆሳ ኬꬃ ናግያ ዎታዳረታ ካለꬅ ኤክድ፥ ሄ በሳ ብስ።

4 የሱሲ ባና ጋካና ሀንያባ ኡባ ኤርድ፥ ጋፃ ከይድ፥ “ኦና ኮዬቲ?” ያግስ።

5 ኤንቲ ዛሪድ፥ “ናዝረተ የሱሳ ኮዮስ” ያግዶሶና።

እ ዛሪድ፥ “ታኒ የሱሳ” ያግስ።

የሱሳ አꬅድ እምዳ ይሁድ ያን ኤንታራ ኤቅስ። 6 እ፥ “ታኒ የሱሳ” ግዳ ዎደ ኤንቲ ጉየ ሺቅድ፥ ሳአን ኩንድዶሶና። 7 የሱሲ ቃስካ፥ “ኦና ኮዬቲ?” ያግድ ኦይችስ።

ኤንቲ፥ “ናዝረተ የሱሳ ኮዮስ” ያግዶሶና።

8 እ ዛሪድ፥ “ታኒ የሱሳ ግደይሳ ህንተዉ ኦዳስ። ህዛ፥ ህንተ ታና ኮያባ ግድኮ ሀይሳታ የድተ” ያግስ። 9 እ ሄሳ ግዳይ፥ “አዋዉ፥ ኔኒ ታዉ እምዳይሳታፐ ሀር አቶሽን እሱዋካ ꬋይሳብከ” ግዳይስ ፖለታና መላሳ።

10 ስሞን ጰፅሮሳስ ማሻይ ደኤስ። እ ሄ ማሻ ሾድድ ካህነ ሀላቃ አይልያስ ኡሻቻ ሀይꬃ ሾጭድ፥ ቃንፅ የግስ። ሄ አይልያ ሱንꬃይ ማልኮሳ። 11 የሱሲ ጰፅሮሳኮ፥ “ነ ማሻ ሾሁዋን ዛራ። ታ አዋይ ታዉ እምዳ ፁአፐ ታኒ ኡዮናባ ነዉ ዳኒ?” ያግስ። *

የሱሲ ሃና ስንꬃን

(ማቶ 26:57-58፤ ማር 14:53-54፤ ሉቃ 22:54)

12 ሮመ ዎታዳረትነ ኤንታ ሀላቃይ ፆሳ ኬꬃ ናግያ ዎታዳረታራ እስፈ የሱሳ ኦይክድ ቃችዶሶና። 13 ኮይሮ የሱሳ ሃናኮ ኤፍዶሶና። ሃን ሄ ላይꬅ ካህነ ሀላቃ ግድያ ቃያፋ ቦሎ። 14 ቃያፍ፥ “አሳ ኡባ ግሾ፥ እስ አስ ሀይቅኮ ሎኦ” ግድ ካሰ አይሁደታ ዞርዳይሳ። *

ጰፅሮስ የሱሳ ኮይሮ ካዱዋ

(ማቶ 26:69-70፤ ማር 14:66-68፤ ሉቃ 22:55-57)

15 ስሞን ጰፅሮስነ ሀራ እስ ታማረይ የሱሳ ካልድ ብዶሶና። ካህነ ሀላቃይ ሄ ሀራ ታማርያ ሎይꬅ ኤሬስ። ሄሳ ግሾ፥ እ የሱሳራ ካህነ ሀላቃ ዛባ ገልስ። 16 ሽን ጰፅሮስ ካረራ ድርሳ ፐንገን ኤቅስ። ካህነ ሀላቃይ ኤርያ ሀራ ታማረይ ካረ ከይድ፥ ፐንግያ ናግያ ናኤስ ኦድድ፥ ጰፅሮሳ ጋꬅ ገልስስ። 17 ፐንግያ ናግያ ናእያ ጰፅሮሳኮ፥ “ኔኒ፥ ሄ አድያ ታማረታፐ እሱዋ ግድኪ?” ያጋሱ።

ጰፅሮስ ዛሪድ፥ “አካይ፥ ታኒ ግድከ” ያግስ።

18 ሳአይ ሜግያ ግሾ፥ አይለትነ ናገይሳት ፂፋ ታማ ኤꬅድ፥ ካዮሶና። ጰፅሮስካ ኤንታራ ኤቅድ ታማ ካዬስ።

ካህነ ሀላቃይ የሱሳ ኦይችስ

(ማቶ 26:59-66፤ ማር 14:55-64፤ ሉቃ 22:66-71)

19 ካህነ ሀላቃይ የሱሳ፥ እያ ታማረታባነ እያ ትምርትያባ ኦይችስ። 20 የሱሲ ዛሪድ፥ “ታኒ አሳ ኡባስ ቆንጨን ኦዳስ። ታኒ አይሁደ ኡባይ ሺቅያ አይሁደ ዎሳ ኬꬃንነ ፆሳ ኬꬃን ኡባ ዎደ ታማርሳስ። ጌማን አይኮካ ኦዳብከ። 21 ያትን፥ ኔኒ ታና አይስ ኦይቻይ? ታ ኦድሽን ስእዳ አሳ ኦይቻ። ሄ አሳይ ታኒ ኦድዳይሳ ኤሮሶና” ያግስ።

22 የሱሲ ሄሳ ግዳ ዎደ፥ ሄ በሳን ኤቅዳ ዎታዳረታፐ እሶይ የሱሳ ባቅድ፥ “ካህነ ሀላቃስ ሀይሳዳ ዛራይ?” ያግስ።

23 የሱሲ ዛሪድ፥ “ታኒ ኢታባ ኦድዳባ ግድኮ ሀይሳን ደእያ አሳ ኡባ ስንꬃን ኦዳ። ሽን ታኒ ቱማ ኦድዳባ ግድኮ ታና አይስ ባቃይ?” ያግስ።

24 ሄሳ ግሾ፥ ሃን፥ የሱሲ ቃሸትዳ መላ ካህነ ሀላቃ ቃያፋኮ የድስ።

ጰፅሮስ የሱሳ ናምአንꬆ ካድስ

(ማቶ 26:71-75፤ ማር 14:69-72፤ ሉቃ 22:58-62)

25 ጰፅሮስ ያን ኤቅድ፥ ታማ ካይሽን፥ ሀራት እያኮ፥ “ኔኒ ሀ አድያ ታማረታፐ እሱዋ ግድኪ?” ያግስ።

ጰፅሮስ ዛሪድ፥ “አካይ፥ ታኒ ግድከ” ያግድ ካድስ።

26 ካህነ ሀላቃ አይለታፐ እሶይ፥ ጰፅሮስ ሀይꬃ ቃንፅዳ አድያ ዳቦይ፥ ጰፅሮሳኮ፥ “ታኒ ነና እያራ አታክልትያ ግዶን በአብክና?” ያግድ ኦይችስ።

27 ጰፅሮስ ቃስካ ካድስ፤ ኤለስድ ኩቶይ ዋስ አግስ።

የሱሲ ጵላፆሳ ስንꬃን

(ማቶ 27:1-2፥ 11-14፤ ማር 15:1-5፤ ሉቃ 23:1-5)

28 ዎንታ ጉራ፥ ኤንቲ የሱሳ ቃያፋ ሶፐ ደርያ ሃረይሳ ኦሶ ኬꬅ ኤክ ኤፍዶሶና። አይሁደት ፓስካ ባኣለ ካꬃ ማናዉ ባንታና ቱንሶና መላ ደርያ ሃረይሳ ኦሶ ኬꬃ ገልቦኮና። 29 ሄሳ ግሾ፥ ጵላፆስ ኤንታኮ ካረ ከይድ፥ “ሀ አድያ አይስ ሞተቲ?” ያግስ።

30 ኤንቲ፥ “እ ኢታ ኦꬆናባ ግድያኮ ኑኒ እያ ኔኮ ኤሆኮ” ያግዶሶና።

31 ጵላፆስ ዛሪድ፥ “ህንተ እያ ኤክ ኤፍድ፥ ህንተ ህገይ ገይሳዳ እያ ቦላ ፕርድተ” ያግስ።

አይሁደት፥ “ኦናካ ዎꬍያ ማት ኑስ ባዋ” ያግዶሶና፤ 32 ሄስ ሀንዳይ የሱሲ አይ መላ ሀይቆ ሀይቃነኮ ኤርሳናዉ ኦድዳይስ ፖለታናሳ። *

33 ጵላፆስ ባ ኦሶ ኬꬃ ዛር ገልድ፥ የሱሳ ፄግድ፥ “ኔኒ አይሁደ ካዎ?” ያግድ ኦይችስ።

34 የሱሲ ጵላፆሳ፥ “ሀ ኦይሻ ኔኒ ኔፐ ኦይቻየ ዎይኮ ሀራ አስ ነዉ ታባ ኦድዴ?” ያግስ።

35 ጵላፆስ ዛሪድ፥ “ታ አይሁደ አሴ? ነ አሳይነ ካህነ ሀላቃት ነና ታዉ አꬅድ እምዶሶና። ነ አይ ኦꬃዲ?” ያግስ።

36 የሱሲ፥ “ታ ካዎተꬃይ ሀ አላምያና ግደና። እ ሀይሳን ግድያኮ ታ አይሁደታ ሀላቃታስ አꬋዳ እመቶና መላ ታ አይለት ታዉ ኦለታና። ሽን ታ ካዎተꬃይ ሀ አላምያና ግደና” ያግስ።

37 ሄሳ ግሾ፥ ጵላፆስ የሱሳኮ፥ “ያትን፥ ኔኒ ካዎዬ?” ያግድ ኦይችስ።

የሱሲ ዛሪድ፥ “ቱማ ታ ካዎ ግደይሳ ነ ጋዳሳ። ታኒ የለትዳይነ ሀ አላምያ ይዳይ ቱማተꬃስ ማርካታናሳ። ቱማ ባጋ ግድዳ ኦንካ ታኒ ገይሳ ስኤስ” ያግስ።

38 ጵላፆስ፥ “ቱም አይቤ?” ያግስ።

ጵላፆስ ሄሳ ግዳፐ ጉየ አይሁደታኮ ካረ ከይድ፥ “ታኒ እያፐ አይ ኢታካ ደማብከ። 39 ሽን ፓስካ ባኣለ ጋላስ፥ እስ አሰ ህንተዉ ቃሾፐ ብልያ ሜዘይ ደኤስ። ታኒ ህንተዉ አይሁደታ ካዋ ብላና መላ ኮዬቲ?” ያግስ።

40 ኤንቲ ዛሪድ፥ ባንታ ቃላ ꬎቁ ኦꬅድ፥ “ባርባና ብላፈ አትሽን፥ እያ ግደና” ያግዶሶና። ሽን ባርባን ፓንጋ።

19

የሱሲ ቶሸትስ

(ማቶ 27:27-32፤ ማር 15:15-21)

1 ሄሳፈ ጉየ፥ ጵላፆስ የሱሳ ጋራፍስስ። 2 ዎታዳረት አጉንꬃ ካላቻ መꬍድ እያ ሁጰን ዎꬅዶሶና። ቃስ ዞኦ ማኦ እያ ማይዝዶሶና። 3 እያኮ ሺቅድ፥ “አይሁደ ካዋዉ፥ መርናዉ ካዎታ” ያግድ እያ ባቅዶሶና።

4 ጵላፆስ ቃስካ ካረ ከይድ፥ አይሁደታኮ፥ “ሄኮ፥ ታኒ እያፐ አይ ኢታካ ደማቦናይሳ ህንተ ኤራና መላ እያ ህንተኮ ካረ ከሳና” ያግስ። 5 ሄሳፈ ጉየ፥ የሱሲ አጉንꬃ ካላቻ ባ ሁጰን ዎꬅድ፥ ዞኦ ማኦ ማእድ፥ ካረ ከይስ። ጵላፆስ አይሁደታኮ፥ “ኡራ ሀይሳ በእተ” ያግስ።

6 ካህነ ሀላቃትነ ፆሳ ኬꬃ ናገይሳት እያ በእዳ ዎደ፥ ባንታ ቃላ ꬎቁ ኦꬅድ፥ “ማስቃልያ ቦላ ካቃ! ካቃ!” ያግዶሶና።

ጵላፆስ ኤንታኮ፥ “ህንተ እያ ኤፍድ፥ ማስቃልያ ቦላ ካቅተ። ታኒ እያፐ አይ ኢታካ ደማብከ” ያግስ።

7 አይሁደት ዛሪድ፥ “ኑስ ህገይ ደኤስ። እ ባና ፆሳ ናአ ኦꬅዳ ግሾ ኑ ህግያꬆ እ ሀይቃናዉ በሴስ” ያግዶሶና።

8 ጵላፆስ ሄሳ ስእዳ ዎደ ካሰይሳፈ ዳሮ ያይስ። 9 ቃስካ ጵላፆስ ባ ኦሶ ኬꬅ ስም ገልድ የሱሳኮ፥ “ኔኒ አዉፐ ያዲ?” ያግድ ኦይችስ። ሽን የሱሲ እያዉ አይኮካ ዛርቤና። 10 ሄሳ ግሾ፥ ጵላፆስ፥ “ታዉ ኦድኪ? ነና ብላናዉ ዎይኮ ማስቃልያ ቦላ ካቃናዉ ታዉ ማት ደኤይሳ ኤርኪ?” ያግስ።

11 የሱሲ፥ “ፆሳይ ነዉ ማታ እምቦናባ ግድያኮ ታ ቦላ ማት ነዉ ዴናሽን። ሄሳ ግሾ፥ ታና ነዉ አꬅድ እምዳይስ አꬍያ ናጋራ ኦꬅስ” ያግስ።

የሱሲ ሀይቆ ፕርደትስ

(ማቶ 27:15-31፤ ማር 15:6-20፤ ሉቃ 23:13-25)

12 ጵላፆስ ሄሳ ስእዳ ዎደ የሱሳ ብላናዉ ኦገ ኮይስ። ሽን አይሁደት ባንታ ቃላ ꬎቁ ኦꬅድ፥ “ኔኒ እያ ብልያባ ግድኮ ካዋ ቄሳረ ባጋ ግዳካ። ባና ካዎ ግያ ኦንካ ቄሳረ ሞርከ” ያግዶሶና።

13 ጵላፆስ ሄሳ ስእድ የሱሳ ካረ ከስስ። ያትድ፥ “ሎቸ ሹች” ጌተትያ በሳን ፕርዳ ኦይድያን ኡትስ። እብራወꬆ ዶናን ሄ በሳይ “ጋባተ” ጉሱ። 14 ሄ ጋላሳይ ፓስካ ባኣለ ቦንቻናዉ ጊገተꬃ ጋላስ። ሳአይ ኡሱፑን ሳተ ሄራ። ጵላፆስ አይሁደታኮ፥ “ህንተ ካዋ ሀይሳ በእተ” ያግስ።

15 አይሁደት ባንታ ቃላ ꬎቁ ኦꬅድ፥ “ድጋ! ድጋ! ማስቃልያ ቦላ ካቃ” ያግዶሶና።

ጵላፆስ ዛሪድ፥ “ህንተ ካዋ ታኒ ማስቃልያ ቦላ ካቃናይሳ ኮዬቲ?” ያግድ ኦይችስ።

ካህነ ሀላቃት፥ “ቄሳረፐ ሀራ ካዎይ ኑስ ባዋ” ያግዶሶና።

16 ሄሳፈ ጉየ፥ ኤንቲ የሱሳ ማስቃልያ ቦላ ካቃና መላ ጵላፆስ ኤንታዉ አꬅድ እሚስ።

የሱሲ ካቀትስ

(ማቶ 27:32-44፤ ማር 15:21-32፤ ሉቃ 23:26-43)

ኤንቲ የሱሳ ኦይክድ ኤፍዶሶና። 17 የሱሲ ባ ማስቃልያ ቶክድ፥ “ሁጰ ጉገ” ጌተትያ በሳ ብስ። “ሁጰ ጉገ” ጉሳይ እብራወꬆ ዶናን “ጎልጎታ” ጉሱ። 18 ኤንቲ ሄ በሳን ማስቃልያ ቦላ የሱሳ ካቅዶሶና። ቃስ እያራ ሀራ ናምኡ አሳታ፥ እሱዋ ያ ባጋራ ሀንኩዋ ሀ ባጋራ ማስቃልያ ቦላ ካቅዶሶና። 19 ጵላፆስ፥ “አይሁደታ ካዋ፥ ናዝረተ የሱሳ” ግያ ፁፈ ፃፍድ ማስቃልያ ቦላ ዎꬅስ። 20 የሱሲ ማስቃልያ ቦላ ካቀትዳ በሳይ ካታማስ ማታን ደእያ ግሾ፥ ዳሮ አይሁደት ሄ ፁፍያ ናባብዶሶና። ፁፈይ ፃፈትዳይ እብራወꬆ ዶናን፥ ላትነ ዶናንነ ግርከ ዶናና። 21 ሄሳ ግሾ፥ ካህነ ሀላቃት ጵላፆሳኮ፥ “ ‘ሀ አደይ ባና አይሁደ ካዎ ያግስ’ ጋዳ ፃፋፐ አትሽን፥ ‘አይሁደ ካዎ’ ጋዳ ፃፎፓ” ያግዶሶና።

22 ያትን፥ ጵላፆስ፥ “ታ ፃፍዳይሳ ፃፋስ” ያግድ ዛርስ።

23 ዎታዳረት ማስቃልያ ቦላ እያ ካቅዳፐ ጉየ፥ እያ ማኡዋ ኤክድ፥ ኦይዱ በሳን ሻክድ፥ እሶ እሶ ኤክዶሶና። የዳ ማኤትያ እያ አዱሳ ማኡዋ ኤክዶሶና። 24 ዎታዳረት፥ “ኦና ጋካኔኮ፥ ሳማ የጋናፐ አትሽን፥ ማኡዋ ፔꬎኮ” ያግዶሶና። ሄስ ሀንዳይ ጌሻ ማፃፋን፥

“ታ ማኡዋ ሻክ ኤክዶሶና፤

ታ አዱሳ ማኡዋ ቦላካ ሳማ የግዶሶና”

ጌተትዳይስ ፖለታና መላሳ። * ሄሳ ግሾ፥ ዎታዳረት ሄሳ ኦꬅዶሶና።

25 ሽን የሱሳ ማስቃልያ ማታን እያ አይያ፥ እያ አየ ምችያ፥ ቀልዮጰ ማችያ ማይራማነ ማግደላ ማይራማ ኤቅዶሶና። 26 የሱሲ ባ አይዉነ እ ዶስያ ታማረይ ያን ኤቅዳይሳታ በእድ፥ ባ አየኮ፥ “ታ አየ፥ ነ ናኣ ሀይሳ በአ” ያግስ።

27 ሄሳፈ ጉየ፥ ሄ ታማርያኮ፥ “ነ አይዉ ሀኖ በአ” ያግስ። ሄ ታማረይ እዮ ሄ ዎደፐ ዶምድ ባራ ዳና መላ ሶ ኤፍስ።

የሱሳ ሀይቁዋ

(ማቶ 27:45-56፤ ማር 15:33-41፤ ሉቃ 23:44-49)

28 ሄሳፈ ጉየ፥ የሱሲ ኡባይ ሀእ ፖለትዳይሳ ኤርድ፥ ጌሻ ማፃፋን ፃፈትዳይስ ፖለታና መላ “ታና ሳሜስ” ያግስ። *

29 ሄ በሳን እስ ፁጋ ኩመꬃ ጫላ ዎይነይ ደኤስ። ኤንቲ እስፖንጀ ሄ ዎይንያን የግድ፥ ህሶጰ ምꬃ ፄራን ዎꬅድ፥ የሱሳ ዶናኮ ሺሽዶሶና። 30 የሱሲ ዎይንያ ጋንፅ በእድ፥ “ፖለትስ” ያግስ።

ሄሳፈ ጉየ፥ ባ ሁጵያ ዝቅ ኦꬅድ ባ ሸምፑዋ እሚስ።

31 ሄ ጋላሳይ ጊገተꬃ ጋላስ ግድያ ግሾነ ዎንተꬃ ጋላሳይ ቦንቾ ሳምባታ ግድያ ግሾ፥ አሳታ አሀይ ማስቃልያ ቦላ ሳምባታ ጋላስ ፔኦና መላ ኤንታ ቶሁዋ መንꬅድ፥ ማስቃልያፐ ዎꬍሳና መላ አይሁደት ጵላፆሳ ዎስዶሶና። 32 ሄሳ ግሾ፥ ዎታዳረት ብድ፥ የሱሳራ ካቀትዳ ናምኡ አሳታ ቶሁዋ መንꬅዶሶና። 33 ሽን የሱሳኮ ይዳ ዎደ እ ሀይቅዳይሳ በእድ፥ እያ ቶሁዋ መንꬅቦኮና። 34 ሽን ዎታዳረታፐ እሶይ እያ ምያ ቶራን ጫድን ኢራካ ሱꬅነ ሃꬅ ጎግስ። 35 ህንተ አማናና መላ ሄሳ በእዳይስ ማርካትስ። እያ ማርካተꬃይካ ቱማ። ቃስ እ ኦደይስ ቱማ ግደይሳ ኤሬስ። 36 ሄስ ሀንዳይ ጌሻ ማፃፋይ፥ “እያ መቀꬃታፐ እሶይካ መቀና” ግዳይስ ፖለታና መላሳ። * 37 ቃስካ ጌሻ ማፃፋይ ሀራ በሳን፥ “ኤንቲ ባንታ ጫድዳይሳ በአና” ያጌስ። *

የሱሲ ሞገትስ

(ማቶ 27:57-61፤ ማር 15:42-47፤ ሉቃ 23:50-56)

38 ሄሳፈ ጉየ፥ አርማተ ካታማፐ ይዳ ዮሰፍ የሱሳ አሀ ኤካናዉ ጵላፆሳ ዎስስ። ዮሰፍ አይሁደታስ ያይዳ ግሾ ቆሳን የሱሳ ካለይሳ።

ጵላፆስ፥ “ኤካ” ያግስ። ሄሳ ግሾ፥ ዮሰፍ ብድ የሱሳ አሀ ኤክስ። 39 ቃስ ንቆድሞስ ሄሳፈ ካሰ የሱሳኮ ቃማ ይዳይስ፥ ካርበነ ጎዳረ ኡꬃራ ዋላከትዳ ሀስታማነ እስ ክሎ ግራመ ግድያ ሽቶ ኤክድ ዮሰፋራ ይስ። * 40 ሄ ናምኡ አሳት የሱሳ አሀ ኤክድ፥ አይሁደት አሀ ፃፅያ ማራን፥ ሽቶራ፥ ሞጎ አፍላን ፃፅዶሶና። 41 የሱሲ ማስቃልያ ቦላ ካቀትዳ በሳን ዳሮ አታክልተይ ደኤስ። ሄ አታክልትያ ግዶን ሹቻፈ ዎጨትድ ኦሰትዳ ቡሮ ኦንካ ሞገትቦና ኦራꬃ ዱፎይ ደኤስ። 42 ሄ ጎንጎሎይ ማታን ደእያ ግሾነ አይሁደት ሳምባታስ ጊገትያ ጋላስ ግድያ ግሾ፥ የሱሳ አሀ ያን ሞግዶሶና።

20

የሱሳ ሀይቆፐ ደንዱዋ

(ማቶ 28:1-8፤ ማር 16:1-8፤ ሉቃ 24:1-12)

1 ዎጋ ዎደ ዎንታ ቡሮ ጌዮና ደእሽን፥ ማግደላ ማይራማ፥ የሱሲ ሞገትዳ ዱፉዋ ባዳ ሹቻይ ሄ ዱፉዋ ዶናፐ ደንድዳይሳ በአሱ። 2 ስሞን ጰፅሮሳኮነ የሱሲ ዶስያ ሀንኮ ታማርያኮ ዎፃ ባዳ፥ “ዱፉዋፐ ጎዳ ኤፍዶሶና፤ እያ አዉን ዎꬅዳኮ ኑ ኤሮኮ” ያጋሱ።

3 ሄሳ ግሾ፥ ጰፅሮስነ ሀንኮ ታማረይ ከይድ ዱፉዋ ብዶሶና። 4 ናምአይካ እስፈ ዎፅዶሶና፥ ሽን ሀንኮ ታማረይ ጰፅሮሳፐ አꬍድ ስንꬃትድ ዱፉዋ ጋክስ። 5 ሄ ታማረይ ሆክድ፥ ሞጎ አፍላ በእስ፥ ሽን ዱፉዋን ዎꬍቤና። 6 ስሞን ጰፅሮስ እያ ካል ይድ፥ ዱፉዋን ዎꬍድ ሞጎ አፍላይ ያን ደኤይሳ በእስ። 7 ቃስ የሱሳ ሁጰን ፃፀትዳ አፍላይ ፃፀትዳ መላ ዱማ እስ በሳን ደኤይሳ በእስ። ሄ አፍላይ ዱማ ደኤስፐ አትሽን፥ ሞጎ አፍላራ እስፈ ዴና። 8 ሄ ዎደ፥ ስንꬃትድ ዱፉዋ ጋክዳ ሀንኮ ታማረይ ገል በእድ አማንስ። 9 የሱሲ ሀይቆፐ ደንዳናዉ በሰይሳ ኦድያ ጌሻ ማፃፋ ቃላ ኤንቲ ቡሮ አኬክቦኮና። 10 ሄሳፈ ጉየ፥ እያ ታማረት ባንታ ሶ ስም ብዶሶና።

የሱሲ ማግደላ ማይራምስ ቆንጭስ

(ማቶ 28:9-10፤ ማር 16:9-11)

11 ሽን ማይራማ ሄ ዱፉዋ ዶናን ኤቃዳ ዬካሸ ሆካዳ ዱፉዋ ግዶ ፄላሱ። 12 ቦꬃ ማኦ ማእዳ ናምኡ ኪታንቾት የሱሳ አሀይ ዝንእዳ በሳን እሶይ ሁጰሶራ ሀንኮይ ቶሆሶራ ኡትዳሽን በአሱ። 13 ኤንቲ ኢኮ፥ “ማጫሰተ፥ አይስ ዬካይ?” ያግድ ኦይችዶሶና።

እያ፥ “ኤንቲ ታ ጎዳ ኤፍዶሶና፤ ኤንቲ አዉን ዎꬅዳኮ ታኒ ኤርከ” ያጋሱ።

14 ሄሳ ግዳፐ ጉየ፥ እያ ጉየ ስማ ፄልያ ዎደ፥ የሱሲ ያን ኤቅዳይሳ በአሱ። ሽን እ የሱሳ ግድዳይሳ ኤራቡኩ። 15 የሱሲ ኢኮ፥ “ማጫሰተ፥ አይስ ዬካይ? ኦና ኮያይ?” ያግድ ኦይችስ።

ማይራማ አታክልተ ኦሳንቹዋ ዳንን፥ “ጎዳዉ፥ ነ ኤክዳባ ግድኮ፥ እያ አዉን ዎꬅዳኮ ታዉ ኦዳርኪ። ታኒ እያ ኤካና” ያጋሱ።

16 የሱሲ ኢኮ፥ “ማይራመ” ያግስ።

እያ እያኮ ስማዳ፥ እብራወꬆ ዶናን “ረቡን” ያጋሱ። ሄሳስ ብርሸꬃይ “አስታማርያዉ” ጉሱ።

17 የሱሲ ኢኮ፥ “ታኒ ቡሮ ታ አዋኮ ቦና ግሾ፥ ታና ኦይኮፋ። ሽን ታ እሻታኮ ባዳ፥ ‘ታኒ ታ አዋኮነ ህንተ አዋኮ፥ ታ ፆሳኮነ ህንተ ፆሳኮ፥ ስማና ግስ’ ጋዳ ኤንታዉ ኦዳ” ያግስ።

18 ማግደላ ማይራማ ጎዳ በእዳይሳነ እዉ ሄሳ እ ኦድዳይሳ ባዳ እያ ታማረታስ ኦዳሱ።

የሱሲ ባ ታማረታስ ቆንጭስ

(ማቶ 28:16-20፤ ማር 16:14-18፤ ሉቃ 24:36-49)

19 ዎጋ ዎደ ኦማርስ፥ እያ ታማረት አይሁደታስ ያይድ ካርያ ጎርድድ ሺቅ ኡትዳሽን፥ የሱሲ ይድ፥ ኤንታ ግዶን ኤቅድ፥ “ሳሮይ ህንተዉ ግዶ” ያግስ። 20 ሄሳ ግድ ስሚድ ባ ኩሽያነ ባ ምያ ኤንታ በስስ። እያ ታማረት ጎዳ በእዳ ዎደ ዳሮ ኡፋይትዶሶና። 21 የሱሲ ዛሪድ ኤንታኮ፥ “ሳሮይ ህንተዉ ግዶ፤ ታ አዋይ ታና ኪትዳይሳዳ ታንካ ህንተና ኪታይስ” ያግስ። 22 ሄሳ ግዳፐ ጉየ፥ ኤንታ ቦላ ኡፉ ግድ ፑንስ። ቃስ፥ “ጌሻ አያና ኤክተ። 23 ህንተ አቶ ግዳ አሳ ናጋራይ አቶ ጌተታና። ህንተ አቶ ጎናይሳታ ናጋራይ አቶ ጌተተና” ያግስ። *

የሱሳነ ቶማሳ

24 ሽን ታማነ ናምኡ ታማረታፐ እሶይ፥ ድድሞሳ ጌተትያ ቶማስ፥ የሱሲ ይዳ ዎደ ኤንታራ ዴና። 25 ሄሳ ግሾ፥ ሀንኮ እያ ታማረት ቶማሳኮ፥ “ኑኒ ጎዳ በእዳ” ያግዶሶና።

ሽን ቶማስ ኤንታኮ፥ “ምስማረን እ ጫደትዳ እያ ኩሽያን ደእያ ቤታ በኦናነ ሄ ቤታ ታ ብራን ቦቾና፥ ቃስ ታ ኩሽያ እያ ምየን የዳ በኦና አማንከ” ያግስ።

26 ሳምንታፈ ጉየ፥ የሱሳ ታማረት ቃስካ ሶን ሺቅድ ኡትዶሶና፤ ቶማስካ ኤንታራ ደኤስ። ካረይ ጎርደትድ ደእሽን የሱሲ ይድ፥ ኤንታ ግዶን ኤቅድ፥ “ሳሮይ ህንተዉ ግዶ” ያግስ። 27 ሄሳፈ ጉየ፥ የሱሲ ቶማሳኮ፥ “ታ ኩሽያ ነ ብራን ቦቻዳ በአ። ቃስ ነ ኩሽያ ታ ምይያን የዳ በአ። ኔኒ ስꬎፓ፥ አማና” ያግስ።

28 ቶማስ ዛሪድ፥ “ታ ጎዳዉ፥ ታ ፆሳዉ” ያግስ።

29 ያትን የሱሲ፥ “ኔኒ ታና በእዳ ግሾ አማናዳሳ፥ ሽን ታና በኦና አማንዳይሳት አንጀትዳይሳታ” ያግስ።

30 የሱሲ ሀ ማፃፋን ፃፈትቦና ሀራ ዳሮ ማላታታ ባ ታማረታ ስንꬃን ኦꬅስ። 31 ሽን የሱሲ እ ክርስቶሳ፥ ፆሳ ናኣ ግደይሳ ህንተ አማናና መላነ አማንድ እያ ሱንꬃን ደኦ ደማና መላ ሃይስ ፃፈትስ።

21

የሱሲ ላፑን ታማረታስ ቆንጭስ

1 ሄሳፈ ጉየ፥ የሱሲ ፅብራዶሳ አባ ማታን ባ ታማረታስ ዛር ቆንጭስ። እ ኤንታዉ ሀይሳፈ ካልድ ደእያ ሀኖታን ቆንጭስ። 2 ስሞን ጰፅሮስ፥ መንተ ጌተትያ ቶማስ፥ ቃና ጋልላፐ ይዳ ናትናኤል፥ ዛብድዮሳ ናይትነ የሱሳ ታማረታፐ ሀራ ናምአት እስፈ ደኦሶና።

3 ስሞን ጰፅሮስ ኤንታኮ፥ “ታኒ ሞሎ ኦይካናዉ ባይስ” ያግስ። *

ኤንቲ፥ “ኑካ ኔራ ባና” ያግድ፥ ዎጎሉዋ ግዶ ገልዶሶና። ሽን ኤንቲ ሄ ቃማን አይብ ሞሎካ ኦይክቦኮና።

4 ዎንታ ጉራ ፃልቀይ ዶላናፐ ስን፥ የሱሲ አባ ጋፃን ኤቅስ፥ ሽን እያ ታማረት የሱሳ ግድዳይሳ ኤርቦኮና። 5 የሱሲ ኤንታኮ፥ “ታ ላገቶ፥ ሞሎ ኦይክቤከቲ?” ያግስ።

ኤንቲ ዛሪድ፥ “አይኮካ ኦይክቦኮ” ያግዶሶና።

6 እ ዛሪድ፥ “ህንተ ግትያ ዎጎሉዋፐ ኡሻቻ ባጋራ የግተ፤ ጉꬃ ሞሎ ህንተ ኦይካና” ያግስ። ሄሳ ግሾ፥ ግትያ ኡሻቻ ባጋራ የግዶሶና። ሞሎይ ዳርዳ ግሾ ጎች ከሳናዉ ፆነትዶሶና። *

7 የሱሲ ዶስያ ታማረይ ጰፅሮሳኮ፥ “ሀይስ ጎዳ!” ያግስ። ስሞን ጰፅሮስ እ ጎዳ ግዳይሳ ስእዳ ዎደ፥ ካሎ ደእያ ግሾ፥ ባ ማኡዋ ማእድ አባ ግዶ ጉፕ ገልስ። 8 ሽን ዎጎሉዋን አትዳ ሀንኮ ታማረት ሞሎይ ኩምዳ ግትያ ጎችድ፥ አባፈ ጋፃ ከይዶሶና። ኤንቲ አባፈ ናምኡ ፄቱ ዋꬋ መላ ሃኮሶና። 9 ኤንቲ አባፈ ጋፃ ከይዳ ዎደ፥ ፂፋ ቦንቆን ሞሎይ ደኤይሳነ ኡይꬅ በእዶሶና።

10 የሱሲ ኤንታኮ፥ “ሀእ ህንተ ኦይክዳ ሞሉዋፐ ጉꬃራ ሀምተ” ያግስ።

11 ስሞን ጰፅሮስ ዎጎሉዋን ገልድ፥ ፄታነ እሻታማነ ሄꬑ ዎጋ ሞሎት ኩምዳ ግትያ ጎችድ አባፈ ጋፃ ከስስ። ሞሎይ ሄሳ መላ ዳሮ ግድን ግተይ ዳከትቤና።

12 የሱሲ ኤንታኮ፥ “ሃ ይድ ሚተ” ያግስ። እ ጎዳ ግደይሳ ኤንቲ ኤርዳ ግሾ፥ እያ ታማረታፐ እሶይካ፥ “ኔኒ ኦኔ?” ግድ እያ ኦይቻናዉ ምንዳይ ባዋ። 13 የሱሲ ይድ፥ ኡይꬃ ኤክድ ኤንታዉ እሚስ፤ ሞሉዋካ ሄሳዳ እሚስ።

14 የሱሲ ሀይቆፐ ደንድድ ባ ታማረታስ ቆንጭሽን ሀይስ ሄꬓንꬆ።

የሱሳነ ጰፅሮሳ

15 ኤንቲ ምዳፐ ጉየ፥ የሱሲ ስሞን ጰፅሮሳኮ፥ “ዮና* ናአዉ ስሞና፥ ታና ሀይሳታፐ አꬃዳ ዶሳይ?” ያግስ።

ስሞን ጰፅሮስ፥ “ኤ ጎዳዉ፥ ታኒ ነና ዶሰይሳ ነ ኤራሳ” ያግስ።

የሱሲ እያኮ፥ “ታ ዶርሳ ማራታ ሄማ” ያግስ።

16 የሱሲ ቃስካ፥ “ዮና ናአዉ ስሞና፥ ታና ዶሳይ?” ያግስ።

ስሞን ጰፅሮስ፥ “ኤ ጎዳዉ፥ ታኒ ነና ዶሰይሳ ነ ኤራሳ” ያግስ።

የሱሲ፥ “ታ ዶርሳታ ሄማ” ያግስ።

17 የሱሲ ሄꬓንꬆ፥ “ዮና ናአዉ ስሞና፥ ታና ዶሳይ?” ያግስ።

የሱሲ ሄꬓንꬆ ስሞን ጰፅሮሳኮ፥ “ታና ዶሳይ?” ያግድ ኦይችዳ ግሾ፥ ጰፅሮስ አዛንድ፥ “ጎዳዉ፥ ኔኒ ኡባባ ኤራሳ፤ ታኒ ነና ዶሰይሳ ነ ኤራሳ” ያግስ።

የሱሲ፥ “ታ ዶርሳታ ሄማ። 18 ታኒ ነዉ ቱማ ኦዳይስ፤ ኔኒ ናአተꬃን ደእያ ዎደ፥ ነርካ ዳንጨታዳ፥ ነ ኮይዳ ሶ ባሳ። ሽን ነ ጭምዳ ዎደ ነ ኩሽያ ምጫ በሳና። ሀር ዳንጭሳና፤ ነ ዶሶና ሶ ኤፋና” ያግስ። 19 የሱሲ ሄሳ ጰፅሮስ አይ መላ ሀይቆ ሀይቅድ፥ ፆሳ ቦንችሳኔኮ ኤርሳናዉ ግስ። ሄሳ ግዳፐ ጉየ፥ የሱሲ ጰፅሮሳኮ፥ “ታና ካላ” ያግስ።

የሱሳነ ዶሰትዳ ታማርያ

20 ጰፅሮስ ጉየ ስሚድ፥ የሱሲ ዶስያ ታማረይ ባፐ ጉየራ የይሳ በእስ። ሄ ታማረይ፥ ካሆ ምያ በሳን የሱሳኮ ሺቅድ፥ “ጎዳዉ፥ ነና አꬅድ እማናይ ኦኔ?” ግዳይሳ። * 21 ጰፅሮስ ሄ ታማርያ በእድ፥ “ጎዳዉ፥ ሀ አደይ ቃስ ዋናኔ?” ያግድ የሱሳ ኦይችስ።

22 የሱሲ እያኮ፥ “ታኒ ያና ጋካናዉ እ ዳና መላ ታኒ ኮይኮ፥ ሄስ ነና አይ መትዴ? ኔኒ ታና ካላ” ያግስ።

23 ሄሳ ግሾ፥ ሄ ታማረይ ሀይቀና ግያ ኦዳይ እሻታ ኡባ ጋክስ። ሽን የሱሲ፥ “ታኒ ያና ጋካናዉ፥ እ ዳና መላ ታኒ ኮይኮ ነና አይ መትዴ?” ያግስፐ አትሽን፥ “ሀይቀና” ግቤና።

24 ሀ ኦዳባ ማርካትዳይነ ሀይሳ ፃፍዳይ ሄ ታማርያ። እያ ማርካተꬃይ ቱማ ግደይሳ ኑኒ ኤሮስ።

25 የሱሲ ኦꬅዳ ሀራ ዳሮባይ ደኤስ። ታ ቆፕን፥ ኡባባይ ሁጰን ሁጰን ፃፈትዳኮ፥ ፃፈትያ ማፃፋታስ ኩመꬃ አላመይ ዎꬃናዉ ግዳናባ ዳነና።

* 1:6 ማቶ 3:1፤ ማር 1:4፤ ሉቃ 3:1-2.

* 1:21 ምልክ 4:5፤ ዛረ 18:15-18.

* 1:23 እሳ 40:3.

* 1:42 ኬፋ፦ ግያ ቃላይ አራምከ ዶና ግድሽን፥ ግርከ ዶናን ብርሸꬃይ ጰፅሮሳ ዎይኮ ዛላ ጉሱ።

* 1:51 መ 28:12.

* 2:12 ማቶ 4:13.

* 2:13 ከሳ 12:1-27.

* 2:17 ማዝ 69:9.

* 2:19 ማቶ 26:61፤ 27:40፤ ማር 14:58፤ 15:29.

* 3:13 ሳሎን ደእያ አሳ ናአይ ታና፦ እስ እስ በን ማፃፋት ጉጆሶና።

* 3:14-15 ታይቦ 21:9.

* 3:24 ማቶ 14:3፤ ማር 6:17፤ ሉቃ 3:19-20.

† 3:25 እስ አይሁደ አደይ፦ እስ እስ ማፃፋት “ጉꬃ አይሁደ አሳት” ያጎሶና።

* 3:28 ዮሀ 1:20.

* 3:35 ማቶ 11:27፤ ሉቃ 10:22.

* 4:5 መ 33:19፤ እያ 24:32.

* 4:9 እዝ 4:1-5፤ ናህ 4:1-2.

* 4:44 ማቶ 13:57፤ ማር 6:4፤ ሉቃ 4:24.

* 4:45 ዮሀ 2:23.

* 4:46 ዮሀ 2:1-11.

* 5:4 እስ እስ በን ማፃፋት ፓይዶ ሄꬓስ ኮይሮ ባጋነ ፓይዶ ኦይዳ ጉጆኮና።

* 5:10 ናህ 13:19፤ ኤርም 17:21.

* 5:29 ዳነ 12:2.

* 5:33 ዮሀ 1:19-27፤ 3:27-30.

* 5:37 ማቶ 3:17፤ ማር 1:11፤ ሉቃ 3:22.

* 6:7 ድናረ፦ እስ ድናረይ እስ አስ እስ ጋላስ ኦꬅ ፔእድ ኤክያ ሚሸ። ናምኡ ፄቱ ድናረይ እስ አስ ላይꬃ ባጋ ኦꬅድ ኤክያ ሚሸ ኬና። (ማቶ 20:2) ፄልተ።

* 6:31 ከሳ 6:4፥ 15፤ ማዝ 78:24.

* 6:45 እሳ 54:13.

* 6:68 ማቶ 16:16፤ ማር 8:29፤ ሉቃ 9:20.

* 7:2 ሌወ 23:34፤ ዛረ 16:13.

* 7:22 ሌወ 12:3፤ መ 17:10.

* 7:23 ዮሀ 5:9.

* 7:37 ሌወ 23:36.

* 7:38 ህዝ 47:1፤ ዛካ 14:8.

* 7:40 ናብያ፦ ሀ በሳን ናብያ ጌተትዳይ ያና ግድ ኤንቲ ናግያ ናብያ ቆንጭሴስ። (ዮሀ 1:21 ፄልተ።)

* 7:42 2 ሳሜ 7:12፤ ምክ 5:2.

* 7:50 ዮሀ 3:1፥ 2.

* 8:5 ሌወ 20:10፤ ዛረ 22:22-24.

* 8:12 ማቶ 5:14፤ ዮሀ 9:5.

* 8:13 ዮሀ 5:31.

* 8:17 ዛረ 19:15.

* 8:33 ማቶ 3:9፤ ሉቃ 3:8.

* 9:5 ማቶ 5:14፤ ዮሀ 8:12.

* 10:14-15 ማቶ 11:27፤ ሉቃ 10:22.

* 10:29 ታ አዋይ ኡባፈ አꬌስ፦ እስ እስ በን ማፃፋት፥ “ታ አዋይ ታዉ እምዳ ኤንቲ ኡባፈ አꬎሶና” ያጎሶና።

* 10:33 ሌወ 24:16.

* 10:34 ማዝ 82:6.

* 10:40 ዮሀ 1:28.

* 11:1 ሉቃ 10:38-39.

* 11:2 ዮሀ 12:3.

* 11:16 ድድሞሳ፦ ጉሳይ መንተ ጉሱ።

* 12:3 ሉቃ 7:37-38.

* 12:8 ዛረ 15:11.

* 12:13 ማዝ 118:25-26.

* 12:14-15 ዛካ 9:9.

* 12:25 ማቶ 10:39፤ 16:25፤ ማር 8:35፤ ሉቃ 9:24፤ 17:33.

* 12:34 ማዝ 110:4፤ እሳ 9:7፤ ዳነ 7:14.

* 12:38 እሳ 53:1.

* 12:39-40 እሳ 6:10.

* 13:12 ሉቃ 22:27.

* 13:16 ማቶ 10:24፤ ሉቃ 6:40፤ ዮሀ 15:20.

* 13:18 ማዝ 41:9.

* 13:20 ማቶ 10:40፤ ማር 9:37፤ ሉቃ 9:48፤ 10:16.

* 13:33 ዮሀ 7:34.

* 13:34 ዮሀ 15:12፥ 17፤ 1 ዮሀ 3:23፤ 2 ዮሀ 5.

* 15:12 ዮሀ 13:34፤ 15:17፤ 1 ዮሀ 3:23፤ ይሁ 5.

* 15:20 ማቶ 10:24፤ ሉቃ 6:40፤ ዮሀ 13:16.

* 15:25 ማዝ 35:19፤ 69:4.

* 17:12 ማዝ 41:9፤ ዮሀ 13:18.

* 18:11 ማቶ 26:39፤ ማር 14:36፤ ሉቃ 22:42.

* 18:14 ዮሀ 11:49-50.

* 18:32 ዮሀ 3:14፤ 12:32.

* 19:24 ማዝ 22:18.

* 19:28 ማዝ 69:21፤ 22:15.

* 19:36 ከሳ 12:46፤ ታይቦ 9:12፤ ማዝ 34:20.

* 19:37 ዛካ 12:10፤ ቆን 1:7.

* 19:39 ዮሀ 3:1-2.

* 20:23 ማቶ 16:19፤ 18:18.

* 21:3 ሉቃ 5:5.

* 21:6 ሉቃ 5:6.

* 21:15 ዮና፦ ግርከ ዶናን ዮና ጌተትያ ሱንꬃይ ዮሃንሳ ጌተትያ ሱንꬃስ ሳጶꬆ ሱንꬁ።

* 21:20 ዮሀ 13:25.

ሀዋረታ ኦሶ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

ሀዋረታ ኦሶ

ጋꬃ ቆፋ

ሀዋረታ ኦሶ ማፃፋይ፥ ሉቃሳ ዎንገላ ካልድ ፃፈትዳ ማፃፋ። ማፃፋስ ደእያ ዋና ቆፋይ፥ የሱሳ ካልዳ ኮይሮ አሳት ጌሻ አያን ካለꬅን፥ “የሩሳላመን፥ ይሁዳ ቢታ ኡባን፥ ሳማረን፥ ሳአ ጋፃፐ ጋፃ ጋካናዉ” (1:8) ዎንገላ ቢታ ኡባ ዋት ጋꬅዳኮ ኦዳናሳ። ማፃፋይ፥ አማኖይ አይሁደ አሳ ግዶን ዶመትድ፥ ኩመꬃ አላመን ኤረትዳ አማኖ ግዳና ጋካናዉ ዋንድ ዳልግዳኮ ኦዴስ።

ሀዋረታ ኦሶ ማፃፋይ፥ የሱሳ ዎንገላይ ጋክያ በሳይ ዎደን ዎደን ዳልግ ዳልግ በይሳነ ዎሳ ኬꬅ ኤቅዳይሳ ቆንጭስያ ሄꬑ አይፈ ቆፋታን ሻከቴስ።

1. አማኖይ የሱሲ ሳሎ ብዳፐ ጉየ ዶመትዳይሳ ኦዴስ።

2. አማኖይ እስራኤለ ቢታ ኡባ ጋክዳይሳ ኦዴስ።

3. አማኖይ ሮመ ጉጅድ መደትራነ አባ ዩሾን ደእያ ቢታ ኡባን ዳልግዳይሳ በሴስ።

ሀዋረታ ኦሶ ማፃፋን አꬍድ በንተይ ጌሻ አያና ኦሶ ግድሽን፥ ጳንፀቆስፀ ጋላስ የሩሳላመን ደእያ አማንያ አሳ ቦላ ጌሻ አያን ዎልቃራ ዎꬍዳይሳ ኦዴስ። ሄሳዳካ፥ ማፃፋ ግዶን ቆንጭዳ ኦሶታ ኡባን በንትዳይሳዳ፥ ጌሻ አያን ዎሳ ኬꬅነ ዎሳ ኬꬅ አይሰይሳታ ካለꬅዳይሳነ ምንꬅዳይሳ ጉጅድ ኦዴስ።

ሀዋረታ ኦሶ ማፃፋን ኦሰትዳ ኦሶታ ኪታይ፥ አማንያ አሳ ደኦንነ ዎሳ ኬꬃ እስፈተꬃን ደእያ ዎልቃይ አይ መላ ግቴኮ በሴስ።

ማፃፋ አይፈ ቆፋታ

ማርካተꬃስ ጊገተꬅ (1:1-26)

የሱሳ ዉርሰꬃ ኪታነ እመትዳ ኡፋይሳ (1:1-14)

ይሁዳ በሳን ሀራ ዶሮ (1:15-26)

የሩሳላመን ማርካተꬅ (2:1—8:3)

ይሁዳንነ ሳማረን ማርካተꬅ (8:4—12:25)

ጳዉሎስ ሀዋረተꬃን ኦꬅዳ ኦሱዋ (13:1—28:31)

ኮይሮ ሀዋረተꬃ ቡሳ (13:1—14:28)

የሩሳላመ ሺቁዋ (15:1-35)

ናምአንꬆ ሀዋረተꬃ ቡሳ (15:36—18:22)

ሄꬓንꬆ ሀዋረተꬃ ቡሳ (18:23—21:16)

ጳዉሎስ የሩሳላመን፥ ቅሳረንነ ሮመን (21:17—28:31)

1

ማርካተꬃስ ጊገተꬅ

1-2 ተዎፍሎሳ፥ የሱሲ ባ ኦሱዋ ኦይክዳ ዎደፐ ሳሎ ብዳ ጋላሳ ጋካናዉ፥ ኦꬅዳባነ ታማርስዳባ ኡባ ታኒ ታ ኮይሮ ማፃፋን ፃፋስ። ሳሎ ባናፐ ስን እ ባ ዶርዳ ሀዋረታ፥ ጌሻ አያናን ኪትስ። * 3 እ ባ ዋያፐ ጉየ፥ ሀይቆፐ ደንድዳይሳ ስይ ባይና ቆንጭስድ ኤንታዉ ባና በስስ። ኦይታሙ ጋላስ ኤንታዉ ቆንጭድ ፆሳ ካዎተꬃባ ኤንታ ታማርስስ። 4 እስ ዎደ ኤንታራ እስፈ ደእሸ ኤንታ ሀይሳዳ ያግድ ኪትስ፦ “ታ ህንተዉ ኦድዳ፥ ታ አዋይ እማና ግዳ ኡፋይሳ ቃላ ናግተፐ አትሽን፥ የሩሳላመፐ ከዮፕተ። * 5 ዮሃንስ ሃꬃን ፃማቅስ፥ ሽን ጉꬃ ዎደፐ ጉየ፥ ጌሻ አያናን ህንተ ፃማቀታና” ያግስ። *

6 ሀዋረት እስፈ የሱሳራ ሺቅዳ በሳን፥ “ጎዳዉ፥ እስራኤለታስ ነ ካዎተꬃ ዛራና ዎደይ ሀይሴ?” ያግድ ኦይችዶሶና።

7 የሱሲ ኤንታኮ፥ “ታ አዋይ ባ ማታን ኦꬅያ ዎደነ ላይꬅ ህንተ ኤራናዉ ዳንዳኤከታ። 8 ሽን ጌሻ አያናይ ህንተ ቦላ ዎꬍያ ዎደ፥ ህንተ ዎልቃን ኩማና። ያን ስሚድ፥ የሩሳላመን፥ ይሁዳ ቢታ ኡባን፥ ሳማረንነ ሳአ ጋፃ ጋካናዉ ታዉ ማርካታ ግዳና” ያግስ። *

9 ሄሳ ግዳፐ ጉየ ኤንቲ ፄልሽን፥ ꬎቁ ꬎቁ ግድ፥ ሳሎ ብን፥ እያ ኤንታ አይፈፐ ሻር ገንꬅስ።*

10 የሱሲ ብያ ዎደ ኤንቲ ሳሎ ትሽ ኦꬅድ ፄልሽን፥ ቦꬃ ማኦ ማእዳ ናምኡ አሳት አኬኮና ኤንታ ማታን ኤቅድ፥ 11 “ጋልላ አሳቶ፥ ሳሎ ፄልሸ፥ ህንተ አይስ ኤቅደቲ? ሀ ህንተ በእሽን ሳሎ ብዳ የሱሲ ሄሳዳካ ስሚድ ያና” ያግዶሶና።

ይሁዳ በሳን ማትያሳ ዶረተꬃ

(ማቶ 27:3-10)

12 ሄሳፈ ጉየ፥ ሀዋረት ሻማሆ ዙማፐ የሩሳላመ ስምዶሶና። ሻማሆ ዙማይ የሩሳላመስ ማታን ደኤስ። 13 ኤንቲ የሩሳላመ ገልድ፥ ባንታ ደእያ በሳ፥ ፖቅያ ቦላ ከይዶሶና። ኤንትካ፦ ጰፅሮሳ፥ ዮሃንሳ፥ ያይቆባ፥ እንድርያሳ፥ ፍልጶሳ፥ ቶማሳ፥ ባርተለሞሳ፥ ማቶሳ፥ እልፍዮሳ ናአ ያይቆባ፥ ባ ቢታስ ምሸትያ ስሞናነ ያይቆባ ናአ ይሁዳ። * 14 ሀይሳቲ ኡባይ ማጫሳታራ፥ የሱሳ አየ ማይራምራነ የሱሳ እሻታራ ኡባይ እስ ዎዛናን ግድድ ምንꬅድ ዎሶሶና።

15 ሄ ዎደ፥ ጰፅሮስ ፄታነ ላታማ ግድያ አማንያ አሳይ ሺቅዳ በሳን ደንድ ኤቅድ፥ ሀይሳዳ ያግስ፦ 16 “አሳዉ፥ የሱሳ ኦይክዳይሳታ ካለꬅዳ ይሁዳባ፥ ጌሻ አያናይ ካሰ ዳዊታ ዶናን ኦድዳ ፆሳ ቃላይ ፖለታናዉ በሴስ። 17 ይሁድ ኑራ እስፈ ሀ ኦሱዋ ኦꬃናዉ ዶረትዳ አስ።”

18 ሽን ይሁድ ባ ኢታ ኦሱዋን ደምዳ ሚሸን ጋደ ሻምስ። እ ስንꬃ ጉꬁ ኩንድን፥ እያ ኡሎይ ዳከትስ፤ እያ ማራጨ ኡባይ ካረ ከይስ። * 19 ይሁዳ ቦላ ሀንዳባ የሩሳላመን ደእያ አሳ ኡባይ ስእስ። ሄሳ ግሾ፥ ሄ ጋድያ ባንታ ቃላን አከልዳማ (ሱꬃ ጋደ) ግድ ፄግዶሶና።

20 “ሄስካ ማዝሙረ ማፃፋን፥

“ ‘እያ ኬꬃይ ካሎ አቶ፤

ኦንካ እያን ደኦፖ።

ቃስ እያ ሹማተꬃ ሀር ኤኮ’ ጌተትድ ፃፈትስ። *

21 “ሄሳ ግሾ፥ ጎዳ የሱሲ ኑ ግዶን ስመረትዳ ዎደ ኡባን ኑራ ደኤይሳታፐ፥ 22 ቃስ ፃማቅያ ዮሃንሳ ዎደፐ ዶምድ ጎዳ የሱሲ ሳሎ ብዳ ጋላስ ጋካናዉ ኑራ ደኤይሳታፐ እስ አስ እያ ደንዱዋስ ኑራ ማርካ ግዳናዉ በሴስ” ያግስ። *

23 ሄሳ ግሾ፥ አሳይ ዶሩዋስ ዮስፆሳ ዎይኮ ባርሳባሳ ጌተትያ ዮሰፋነ ማትያሳ ናምአ ሺሽዶሶና። 24 ሄሳፈ ጉየ፥ ፆሳ ዎስሸ፥ “አሳ ኡባ ዎዛና ኤርያ ጎዳዉ፥ ሀ ናምአታፐ ነ ኦና ዶርዳኮ ኑና በሳ። 25 ይሁድ ባ በሳ ብድ፥ አግዳ ኦሱዋነ ሀዋረተꬃ ኦሱዋ ኤካና መላ ሀይሳታፐ ኑስ ቆንጭሳ” ያግዶሶና። 26 ኤንታ ቦላ ሳማ የግዶሶና። ሳማይ ማትያሳ ቦላ ዎꬍን፥ ማትያስ ታማነ እስ ሀዋረታ ቦላ ጉዠትስ።

2

ጌሻ አያና ዎꬃ

1 ጰንፀቆስፀ ጋላሳይ ጋክዳ ዎደ አማንያ አሳ ኡባይ እስፈ እስ በሳን ሺቅድ ደኦሶና። * 2 ቆፖና ዎልቃማ ጎተዳ ጉምያ ጉንꬃይ አኬኮና ሳሎፐ ይድ ኤንቲ ደእያ ኬꬃ ኩምስ። 3 ቃስ ታማ ላጮ ዳንያ እንፃርሳት ኤንታዉ በንትሸ፥ ሻከት ሻከት ኤንታ ኡባ ቦላ ዎꬍዶሶና። 4 ኤንቲ ኡባይ ጌሻ አያናን ኩምድ ዱማ ዱማ ዶናን ኦደታና መላ ጌሻ አያናይ ኤንታ ዳንዳእስን ሃሳያ ዶምዶሶና።

5 ሄ ዎደ ቢታ ኡባፈ ይዳ ፆሳስ ባቢያ አይሁደት የሩሳላመን ደኦሶና። 6 ሄ ጉንꬃ ስእዳ ዎደ ዳሮ አሳይ ሺቅዶሶና። አማንያ አሳይ ኤንታ ቃላን ኦደትሽን ስእዳ ግሾ፥ 7 ማላለትድ፥ “ሀ ኦደትያ አሳ ኡባይ ጋልላ አሰ ግዶኮናዬ? 8 ያትን፥ ኑኒ፥ ኑ የለትዳ ቢታ ዶናን ኤንቲ ኦደትሽን ዋንድ ስአናዉ ዳንዳእዶ? 9 ኑኒ ጳርፀን፥ ሜዶናን፥ ኤላማን፥ ማሰጰፆመን ደኤይሳት፥ ይሁዳን፥ ቃጳዶቃን፥ ጳንፆሳን፥ ኢሰን፥ 10 ፕርገን፥ ጵንፍለን፥ ግብፀን፥ ቃረና ማታን ደእያ ሊበን ደኤይሳታ። ኑፐ ባጋትካ ሮመፐ ይዳ አሳታ። 11 አይሁደትነ አይሁደተꬃ አማኖ ገልዳ አሳት፥ ቃርፄሳነ አራበ አሳት፥ ፆሳይ ኦꬅዳ ግታ ኦሱዋ ኑ ቃላን ኦደትሽን ስኦስ” ያግዶሶና። 12 ኡባይ ማላለትድ፥ ጋናባ ꬋይድ፥ “ላ ሀይስ አይ ጉሴ?” ያግዶሶና። 13 ሽን ሀራት፥ “ሀይሳቲ ዎይነ ኡይድ ማꬆትዶሶና” ያግድ ቀልቅስዶሶና።

ጰፅሮሳ ሃሳያ

14 ሽን ጰፅሮስ፥ ታማነ እስ ሀዋረታራ ደንድ ኤቅድ፥ ባ ቃላ ꬎቁ ኦꬅድ፥ ኤንታዉ ሀይሳዳ ያግድ ኦድስ፦ “አይሁደቶ፥ የሩሳላመን ደእያ ኡባቶ፥ ታኒ ኦደይሳ ስእተ። 15 ዎንታፈ ሄꬑ ሳተ ግድያ ግሾ ህንተ ቆፐይሳዳ ሀ አሳት ማꬆትቦኮና፤ ሄስ ህንተዉ ኤረቶ። 16 ሽን ሀይስ ሀንዳይ ናበይ እዩኤል ኦድዳይስ ፖለታና መላሳ።

17 “ ‘ፆሳይ፥ ዎድያ ዉርሰꬃን ሀይሳዳ ሀናና ያጌስ፦

ታኒ አሳ ኡባ ቦላ ታ አያና ጉሳና።

ህንተ አደ ናይትነ ማጫ ናይት፥

ትንብተ ኦዳና።

ህንተ ያላጋት ቆንጨꬅ በአና፤

ህንተ ጭማት አሙሆ አሙሀና። *

18 ሄ ጋላሳታን ታና አማንያ አደ አይለታ ቦላነ ማጫ አይለታ ቦላ

ታኒ ታ አያና ጉሳና፤

ኤንቲ ትንብተ ኦዳና።

19 ቃስ ታኒ ቦላ ሳሎን ኦራꬃባ፥

ጋርሳ ሳአንካ ማላ በሳና።

ሱꬃይ፥ ታማይነ ዎልቃማ ጫጋናይ በንታና።

20 ግታነ ቦንቾ ግድዳ ጎዳ ጋላሳይ

ጋካናፐ ስን አው ꬉማና፤

አጌን ሱꬅ ዳናና።

21 ሄ ዎደ ሄሳዳ ሀናና፤

ጎዳ ሱንꬃ ፄግያ ኦንካ አታና’ ያግስ።

22 “እስራኤለ አሳቶ፥ ሀ ቃላ ስእተ። ናዝረተ የሱሳ ኦናተꬃይ፥ ፆሳይ ህንተ ግዶን ኦꬅዳ ዎልቃማ ኦሱዋንነ ማላታታን ህንተዉ ቆንጮይሳ ህንተ፥ ህንተ ሁጰን ኤሬታ። 23 ፆሳ ካሰ ኤራንነ እያ ሸነን፥ የሱሲ ህንተዉ አꬍድ እመትስ። ህንተ፥ ናጋራንቾት እያ ማስቃለ ቦላ ካቅድ ዎꬋና መላ አꬅድ እምደታ። * 24 ሽን ፆሳይ ሀይቆ ዎልቃ ድግድ እያ ደንꬅስ። ሄሳ ግሾ፥ ሀይቆይ እያ ኦይካናዉ ዳንዳእቤና። * 25 ዳዊቲ እያባ ኦድሸ፥

“ ‘ታኒ ያርኮና መላ፥

ጎዳይ ታ ኡሻቻን ደኤስ።

ጎዳ ኡባ ዎደ ታ ማታን በአይስ።

26 ሄሳ ግሾ፥ ታ ዎዛናይ ኡፋይትስ፤

ታ እንፃርሳን ኡፋይስ ኩምስ፤

ሀይቅያ ታ አሳተꬃይ ኡፋይሳን ዳና።

27 አይስ ጊኮ፥ ታ ሸምፑዋ ስኦለን አጋካ።

ቃስ ነ ጌሻ ናአ አሀ ዎቅሳካ።

28 ኔኒ ታና ደኦ ኦገ ኤርሳዳሳ።

ኔኒ ታራ ደኤይሳን ታ ኡፋይሳይ ኩመꬅ ግዴስ’* ያግስ።

29 “አሳዉ፥ ኑ አዋ ዳዊታባ ታ ህንተዉ ጌሻዳ ኦዳና። ዳዊቲ ሀይቅድ ሞገትስ፤ እያ ዱፎይ ሀች ጋካናዉ ኑ ማታን ደኤስ። 30 ዳዊቲ ናበ ግድዳ ግሾ፥ ፆሳይ እያ ሼሻፐ እሱዋ እያ ካዎተꬃ አራታ ቦላ ኡትሳናዉ እያዉ ጫቅዳ ጫቁዋ ኤሬስ። * 31 ሄሳ ግሾ፥ ክርስቶሳ ደንዱዋ ስን ፄልድ፥ ‘እያ ሸምፖይ ስኦለን አትቤና፤ እያ አሳተꬃይካ ዎቅቤና’ ግድ ኦድስ።

32 “ፆሳይ፥ ሀ የሱሳ ሀይቆፐ ደንꬅዳይሳስ ኑኒ ኡባይ ማርካ። 33 ሄሳ ግሾ፥ ፆሳይ ባራ ሃራና መላ ባፐ ኡሻቻ ባጋራ እያ ꬎቁ ꬎቁ ኦꬅድ፥ እያዉ እማና ጌተትዳ ጌሻ አያና ኤክድ፥ ሀይሳ ህንተ ሀእ በኤይሳነ ስኤይሳ ኑ ቦላ ጉስስ። 34-35 ጋሶይካ፥ ዳዊቲ ባ ሁጰን ሳሎ ብቤና ሽን ያግስ።

“ጎዳይ፥ ታ ጎዳ፥ ‘ታኒ ነ ሞርከታ

ነ ቶሆይ የꬍያሶ ኦꬃና ጋካናዉ

ሀይሳን፥ ታፐ ኡሻቻ ባጋራ ኡታ’ ” ግስ።

ያግስ።*

36 “ሄሳ ግሾ፥ ሀ ህንተ ማስቃለ ቦላ ካቅዳ የሱሳ፥ ፆሳይ ጎዳነ ክርስቶሳ ኦꬅዳይሳ እስራኤለ አሳ ኡባይ ቱማ ኤሮ” ያግስ።

37 አሳይ ጰፅሮስ ግዳይሳ ስእዳ ዎደ ባንታ ዎዛናን ቦሸትድ ጰፅሮሳነ ሀንኮ ሀዋረታኮ፥ “እሻቶ፥ ያትን ኑኒ አይ ኦꬅኖ?” ያግዶሶና።

38 ጰፅሮስ ኤንታኮ፥ “ህንተ ናጋራይ አቶ ጌተታና መላ ናጋራፐ ስሚድ፥ ህንተ እሶይ እሶይ የሱስ ክርስቶሳ ሱንꬃን ፃማቀትተ። ፆሳይ እምያ ጌሻ አያና ህንተ ኤካና። 39 ጋሶይካ ፆሳይ እማና ግዳ ኡፋይሳ ቃላይ ህንተዉ፥ ህንተ ናይታስነ ጎዳይ ኑ ፆሳይ ባኮ ፄግያ ሃሆን ደእያ ኡባሳ” ያግስ።

40 ጰፅሮስ ኤንታዉ ሀራ ቃላካ ጉጅ ማርካትድ፥ “ሀ ዎድያ ጌላ አሳ ቦላ ያናዉ ደእያ ፕርዳፈ ህንተ ሁጵያ አሽተ” ያግድ ዞርስ። 41 ጰፅሮስ ኦድዳይሳ ኤክዳይሳት ፃማቀትዶሶና። ሄ ጋላስ ሄꬑ ሙኩሉ ግድያ አሳይ አማንዶሶና። 42 ኤንቲ ሀዋረታ ትምርትያን፥ እስፈተꬃን፥ ኡይꬃ ሙሳንነ ዎሳን ምኖሶና።

43 ሀዋረታ ኩሸን ዳሮ ኦራꬃባይነ ማላት ኦሰትያ ግሾ አሳ ኡባይ ያይዶሶና። 44 አማንዳ ኡባይ እስፈ ደኦሶና፤ ባንታዉ ደእያባ ኡባ እስፈ ሻከቶሶና። * 45 ኤንቲ ባንታዉ ደእያባ ባይዝድ ሚሽያ እሱዋስ እሱዋስ ኮሽዳ መላ ሻኮሶና። 46 ኡባ ጋላስ እስ ዎዛናን ግድድ ፆሳ ኬꬃን ሺቆሶና። ባንታ ኬꬃን እሶይ እሱዋ ፄግድ ኡፋይሳንነ አሽከ ዎዛናን ካꬅ ሞሶና። 47 ፆሳ ጋላትሸ አሳ ኡባን ሳበትዶሶና። ጎዳይ አተይሳታ ጋላስ ጋላስ ኤንታ ቦላ ጉጄስ።

3

ጉንዳ ኡራ

1 እስ ጋላስ ጰፅሮስነ ዮሃንስ ዎሳናዉ ኡዱፉን ሳተን ፆሳ ኬꬅ ብዶሶና። 2 የለቶሶፐ ዶምድ ዎበ ግድዳ እስ አደይ ፆሳ ኬꬅ ገልያ አሳፐ ሚሸ ዎሳና መላ ኡባ ጋላስ ሎኦ ጌተትያ ፆሳ ኬꬃ ፐንገን ኤህድ ዎꬆሶና። 3 ሄ ዎበ አደይ ጰፅሮስነ ዮሃንስ ፆሳ ኬꬅ ገላና ሀንሽን በእድ ኤንታ ሚሸ ዎስስ።

4 ኤንትካ እያ ጫድ ፄልድ፥ “ኑኮ ሃ ፄላ” ያግዶሶና። 5 ዎበ አደይ ኤንታፈ አይኮ ኤካና ዳንን ኤንታኮ ፄልስ። 6 ሽን ጰፅሮስ እያኮ፥ “ታዉ ሚሸይ ባዋ፥ ሽን ታዉ ደእያባ ታኒ ነዉ እማና። ናዝረተ የሱስ ክርስቶሳ ሱንꬃን ደንዳዳ ሄመታ” ያግስ።

7 ሄሳፈ ጉየ፥ ዎበ አድያስ ኡሻቻ ኩሽያ ኦይክድ ደንꬅስ። ኤለስድ እያ ቶሆይነ ቅንጫፍለይ ምን አግስ። 8 አደይ ጉፕድ ደንድ ኤቅስ። ገደነ ሃ ሄመꬅ ዶምስ። ሄመትሸ፥ ጉፕሸነ ፆሳ ጋላትሸ ኤንታራ እስፈ ፆሳ ኬꬅ ገልስ።

9 እ ሄመትሽንነ ፆሳ ጋላትሽን አሳ ኡባይ እያ በእዶሶና። 10 በእዳ ኡባይ ሚሸ ዎሳናዉ ሎኦ ጌተትያ ፆሳ ኬꬃ ፐንገን ኡትዳይስ፥ እያ ግድዳይሳ ኤርዶሶና፤ እ ሀንዳባ በእድ ማላለትዶሶና።

ጰፅሮሳ ሃሳያ

11 አደይ ጰፅሮሳፐነ ዮሃንሳፐ ዱፅከ ግድ ኦይክድ ደእሽን፥ አሳ ኡባይ ማላለትድ፥ ሶሎሞነ ባራንዳ ጌተትያ በሳን እስፈ ኤንታኮ ዎፅዶሶና። 12 ጰፅሮስ አሳ በእዳ ዎደ አሳኮ፥ “እስራኤለ አሳዉ፥ አይስ ሀይሳን ማላለተቲ? ዎይኮ አይስ ኑና ጫድ ፄለቲ? ኑኒ ኑ ዎልቃን ዎይኮ ኑ ፅሎተꬃን ሀ አድያ ሄመꬅዳባ ህንተዉ ዳኒ? 13 አብራሃመ፥ ይሳቃ፥ ያይቆባ ፆሳይ፥ ኑ አዋታ ፆሳይ፥ ባ ናኣ የሱሳ ቦንችስ። ሽን ህንተ ሀይቆስ አꬅድ እምዳይሳ ጵላፆስ ብላናዉ ኮይንካ ህንተ እያ ስንꬃን፥ ‘ኑኒ እያ ኤሮኮ’ ያግደታ። * 14 ህንተ ጌሻነ ፅሉዋ፥ ‘ኑኒ እያ ኤሮኮ’ ግድ፥ ሸምፖ ዎꬍዳይሳ ህንተዉ ብላና መላ ጵላፆሳ ዎስደታ። * 15 ደኦ እመይሳ ህንተ ዎꬍደታ፥ ሽን ፆሳይ ሀይቆፐ እያ ደንꬅስ። ሄሳስ ኑኒ ማርካ። 16 ሀ ህንተ በኤይስነ ኤርያ አደይ፥ ፓፅድ ምንዳይ የሱሳ ሱንꬃን አማንዳይሳና። ሀ ህንተ ኡባ ስንꬃን እያ ሀይሳዳ ፓꬅዳይ፥ እ የሱሳ አማንዳ ግሾሳ።

17 “ሀእካ ታ እሻቶ፥ ህንተካ ህንተና ካለይሳታዳ፥ ኤሮና ኦꬅዳይሳ ታኒ ኤራይስ። 18 ሽን ፆሳይ በን ናበታ ኡባ ዶናን፥ ‘ክርስቶስ ዋየ ኤካናዉ በሴስ’ ያግዳይስ ሀይሳዳ ፖለታና መላ ኦꬅስ። 19 ህዛ፥ ፆሳይ ህንተ ናጋራ አቶ ጋና መላ ጎዳኮ ስምተ። 20 ጎዳ ማታፐ ምንꬆ ዎደይ ህንተዉ ያና። ፆሳይ ክርስቶሳ ግዳና መላ ስንꬃትድ ዶርዳ የሱሳ ህንተዉ የዳና። 21 ፆሳይ ባ ጌሻ ናበታ ዶናን በን ኦድዳይሳ መላ ኡባባይ ኦራፅያ ዎደይ ጋካናዉ የሱሲ ሳሎን ጋምአናዉ በሴስ። 22 ሙሰይ፥ ‘ጎዳ ፆሳይ ታና ደንꬅዳይሳ መላ ህንተ ግዶፈ ህንተዉ ናበ ደንꬃና። ህንተ እ ገይሳ ኡባ ስእተ። * 23 ሄ ናበይ ኦደይሳ ስኦና አስ ኦንካ አሳ ግዶፈ ሻከትድ ꬋዮ’ ያግስ። *

24 “ቃስ ሳሜላፐ ዶምድ ደእያ ናበት ኡባይ ሀ ዎድያባ ኦድዶሶና። 25 ህንተ ናበታ ናይታ፤ ቃስ ፆሳይ አብራሃመስ፥ ‘ሳአን ደእያ አሳ ኡባ ታኒ ነ ሼሻ ባጋራ አንጃና’ ያግድ ኑ አዋታስ ገልዳ ቃላ ላትያ ናይታ። * 26 ፆሳይ ህንተና ኡባ ህንተ ኢታ ኦገፐ ዛሪድ አንጃና መላ ባ ናአ ደንꬅድ ህንተዉ ኮይሮ የድስ” ያግስ።

4

ጰፅሮስነ ዮሃንስ ሻንጎ ስንꬃን

1 ጰፅሮስነ ዮሃንስ አሳስ ኦድሽን ካህነ ሀላቃት፥ ፆሳ ኬ ናገይሳታ ሀላቃይነ ሳዱቃወት ኤንታኮ ይዶሶና። 2 ኤንቲ የሱሲ ሀይቆፐ ደንዶይሳነ እያ ጋሶን ሀይቆፐ ደንዶይ ደኤይሳ አሳ ታማርስዳ ግሾ ይሎትዶሶና። 3 ሄሳ ግሾ፥ ኤንታ ኦይክድ ሳእ ኦማርስዳ ግሾ ዎንታና ጋካናዉ ቃሾ ኬꬅ ገልስዶሶና። 4 ሽን ቃላ ስእዳይሳታፐ ዳሮት አማንዶሶና። አማንዳ አደ አሳ ታይቦይ እቻሹ ሙኩሉኮ ብስ።

5 ዎንተꬃ ጋላስ ደርያ ሃረይሳት፥ ጭማትነ፥ ህገ አስታማረት የሩሳላመን ሺቅዶሶና። 6 ሄ አሳ ግዶን ካህነ ሀላቃይ ሃን፥ ቃያፍ፥ ዮሃንስ፥ እስክንድረይነ ካህነ ሀላቃ ሶ አሳት ኡባይ ደኦሶና። 7 ሀዋረታ ባንታ ስንꬃን ኤስድ፥ “አይብ ዎልቃን ዎይኮ ኦደ ሱንꬃን ሀይሳ ህንተ ኦꬅደቲ?” ያግድ ኦይችዶሶና።

8 ሄ ዎደ ጰፅሮስ ጌሻ አያናን ኩምድ፥ “ደርያ ሃረይሳቶ፥ ጭማቶ፥ 9 ሀች ሀ ዎበ አድያስ ኦሰትዳ ሎኦ ኦሱዋስነ እ ዋንድ ፓፅዳኮ ህንተ ኑና ኦይችኮ፥ 10 ማስቃልያ ቦላ ህንተ ካቅን፥ ፆሳይ ሀይቆፐ ደንꬅዳ ናዝረተ የሱስ ክርስቶሳ ሱንꬃን ሀ አደይ ፓፅድ ህንተ ስንꬃን ኤቅዳይስ ህንተዉነ እስራኤለ አሳ ኡባስ ኤረቶ።

11 “ ‘ግምበይሳት ቦርድ እፅዳ ሹቻይ፥

ጎዳ ፃጱዋ ምንꬅያ፥

ኡባፈ አꬍያ ሹቹ ግድስ።

ሄ ሹቻይ የሱሳ።’*

12 ሄሳ ግሾ፥ አቶተꬅ እያ ባጋራፐ አትሽን፥ ሀራ ኦደ ባጋራካ ባዋ። ኑኒ እያ ሱንꬃን አታና መላ አሳ ኡባስ ፆሳይ ሳሎፐ ጋርሳን እምዳ ሀራ ሱንꬅ ባዋ” ያግስ።

13 ሺቅዳ አሳይ ጰፅሮስነ ዮሃንስ ምንዳ ምኖተꬃ በእዳ ዎደ ኤንቲ ታማርቦና ጮ አስ ግድዳይሳ አኬክድ፥ ማላለትዶሶና፤ ኤንቲ የሱሳራ ደኤይሳ ኤርዶሶና። 14 ቃስ ፓፅዳ አደይ ጰፅሮሳራነ ዮሃንሳራ ኤቅዳይሳ አሳይ በእድ ግያባ ꬋይዶሶና። 15 ሽን ጰፅሮሳነ ዮሃንሳ ካረ ከያና መላ ኦꬅድ ባንታ ግዶን፥ 16 “ሀ አሳታ ኑ አይ ኦꬅኖ? ኤንታ ኩሸን ኦሰትዳ ግታ ማላታይ የሩሳላመን ደእያ ኡባስ በንቴስ። ኑኒ ሄሳ ኤሮኮ ጋናዉ ዳንዳኦኮ። 17 ሽን ሀ ኦዳይ አሳ ግዶን ላለቶና መላ ህዛፐ ጉየ፥ ሀ አሳት የሱሳ ሱንꬃን ኦደስካ ኦዶና መላ ምንꬅድ ናግሳና” ያግድ ዞረትዶሶና።

18 ኤንታ ፄግድ፥ የሱሳ ሱንꬃን ህዛፐ ኦዶና መላ ዎይኮ ታማርሶና መላ ኪትዶሶና። 19 ሽን ጰፅሮስነ ዮሃንስ ኤንታኮ ዛሪድ፥ “ፆሳስ ኪተታናይሳፈነ ህንተዉ ኪተታናይሳፈ ፆሳ ስንꬃን አዉስ ሎኦኮ? አነ ህንተ ፕርድተ። 20 ኑኒ በእዳባነ ስእዳባ ኦዶና አጋናዉ ዳንዳኦኮ” ያግዶሶና።

21 ቢታ ጭማትነ ደርያ ሃረይሳት ካሰፐ ምንꬅ ናግስድ ኤንታ የድ አግዶሶና። አሳይ ሀንዳባስ ፆሳ ጋላትያ ግሾ ኤንታ ሴራናዉ ዳንዳእቦኮና። 22 ሄ ማላታን ሀርገፈ ፓፅዳ አድያስ ላይꬅ ኦይታማፐ አꬍስ።

አማንያ አሳ ዎሳ

23 ጰፅሮስነ ዮሃንስ ብርሸትድ ባንታ ዳቦታኮ ብድ፥ ካህነ ሀላቃትነ ጭማት ባንታኮ ግዳባ ኡባ ኤንታዉ ኦድዶሶና። 24 ኤንቲ ሄሳ ስእዳ ዎደ እስ ዎዛናን ግድድ ፆሳ ሀይሳዳ ያግድ ዎስዶሶና፦ “ኡባ ሃርያ ጎዳዉ፥ ሳሉዋ፥ ሳኣ፥ አባነ ኤንታ ግዶን ደእያ ኡባባ መꬍዳይሶ፥* 25 ኔኒ ነ አይልያ፥ ኑ አዋ ዳዊታ ዶናን ጌሻ አያናን፥

“ ‘ደረይ አይስ ይሎትዶና?

አሳይ አይስ ጮ ማቀትዶና?*

26 ሳኣ ካዎትነ

ደርያ ሃረይሳት እስፈ ጎዳ ቦላነ

ክርስቶሳ ቦላ ደንድዶሶና’ ያጋዳሳ።

27 “ቱማካ፥ ሄሮዲስነ ጰንፀ ጵላፆስ አይሁደ ግዶና አሳራነ እስራኤለ አሳራ ነ ዶርዳ ነ ጌሻ ናኣ የሱሳ ቦላ ደንዳናዉ ሀ ካታማን ሺቅዶሶና። * 28 ቃስ ኔኒ ነ ዎልቃንነ ነ ሸንያን ኦꬃና ጋዳ ቆፓ ኡትዳባ ኡባ ፖልዶሶና። 29 ሀእካ ጎዳዉ፥ ኤንታ ማንደꬃ በአ፤ ኑኒ ነ አይለት ነ ቃላ ኩመꬃ ዎዛናን ኦዳና መላ ኑና ዳንዳእሳ። 30 ነ ጌሻ ናኣ የሱሳ ሱንꬃን ሀርጋንቾታ ፓꬃናዉ፥ ኦራꬃባይነ ማላታት ኦሰታና መላ ነ ኩሽያ ምጫ” ግድ ዎስዶሶና።

31 ኤንቲ ፆሳ ዎስዳፐ ጉየ፥ ሄ ኤንቲ ሺቅዳ በሳይ ቃፅስ። ኤንታ ኡባን ጌሻ አያን ኩምን ፆሳ ቃላ ምኖተꬃን ኦድዶሶና።

ኮይሮ አማንዳ አሳ እስፈተꬃ

32 አማነይሳት ኡባይ ቆፋንነ ዎዛናን እስኖ ግድዶሶና። ኤንቲ ባንታዉ ደእያባ ታባ ጎናሽን እስፈ ሻከቶሶና። * 33 ሀዋረት፥ ጎዳ የሱሲ ሀይቆፐ ደንድዳይሳ ግታ ዎልቃን ማርካቶሶና። ፆሳይ ኤንታ ኡባስ አꬎ ኬሀተꬃ ዳርስድ እሚስ። 34 ቢት ዎይኮ ኬꬅ ደኤይሳት ኡባይ ባይዝ ኤክዳ ሚሽያ ኤህያ ግሾ፥ አማነይሳታ ግዶን መቶታንቾይ እሶይካ ባዋ። 35 ሚሸ ኤህድ ሀዋረታስ እሞሶና፤ ሄ ሚሽያ አሳስ ኮሽዳይሳዳ እሱዋስ እሱዋስ ሻክ ሻክ እሜስ።

36 ቆጵሮሳ ጌተትያ በሳን የለትዳ ዮሰፋ ጌተትያ ሌወ ሼሻፐ ግድዳ እሶይ ደኤስ። እያ ሱንꬃ ሀዋረት ባርናባሳ (ምንꬆ ናአ) ግዶሶና። 37 ባርናባስ ባዉ ደእያ ቢታ ባይዝድ ሚሽያ ኤህድ ሀዋረታስ እሚስ።

5

ሀናንያነ ሳፕሂሮ

1 እስ ሀናንያ ጌተትያ አደይ ባ ማቸ ሳጵርራ ጋደ ባይዝስ። 2 ሄ ባይዝዳ ሚሽያፐ ባ ማችያ ኤርሽን ባጋ አሽድ፥ አትዳይሳ ኤህድ ሀዋረታስ እሚስ።

3 ሽን ጰፅሮስ ሀናንያኮ፥ “ኔኒ ጌሻ አያና ጭማና መላነ ጋድያ ባይዝዳ ሚሽያፐ ሻካዳ አሻና መላ ፃላሄይ ነ ዎዛናን አይስ ገልዴ? 4 ኔኒ ባይዛናፐ ካሰ ጋደይ ነባ ግደነዬ? ቃስ ኔኒ ባይዛ ስምንካ ሚሸይ ነባ ግደነዬ? ያትን፥ ሄሳ መላባ ኦꬃናዉ አይስ ነ ዎዛናን ቆፓዲ? ኔኒ ፆሳ ቦላ ዎርዶታዳሳፐ አትሽን፥ አሳ ቦላ ዎርዶታባካ” ያግስ።

5 ሀናን ሄ ቃላ ስእዳ መላ ኩንድድ ሀይቅስ፤ ሄሳ ስእዳ ኡባይ ዳሮ ያይስ። 6 ናአተꬃ አሳት ሶ ገልድ እያ አሀ ፃፅድ ኤፍድ ሞግዶሶና።

7 ሄꬑ ሳተፐ ጉየ ሀናንያ ማችያ ሄሳ ኤሮና ደአሸ ጰፅሮስ ደእያሱዋ ገላሱ። 8 ጰፅሮስ ኢኮ፥ “ህንተ ጋድያ ሀይሳ መላ ሚሸስ ባይዝደቲ? አነ ታዉ ኦዳ” ያግስ።

እያካ፥ “ኤ፥ ሀይሳ መላ ሚሸስ ባይዝዳ” ያጋሱ።

9 ጰፅሮስ ማጫስዉ፥ “ኔራነ ነ አዝናራ ጎዳ አያና ፓጫናዉ አይስ ዞረትደቲ? ሄኮ፥ ነ አዝና ሞግዳ አሳት ካረን ደኦሶና፤ ነናካ ኤንቲ ካረ ከሳና” ያግስ።

10 ማጫስያ ኢራካ ጰፅሮሳ ቶሁዋ ማታን ኩንዳዳ ሀይቃ አጋሱ፤ ናአተꬃት ገልያ ዎደ ሀይቅዳሮ ደምድ ካረ ከስድ፥ እ አዝና ማታን ሞግዶሶና። 11 ኩመꬃ ዎሳ ኬꬃይነ ሄሳ ስእዳ ሀራ አሳ ኡባይ ዳሮ ያይዶሶና።

ማላልስያባታነ ማላታታ

12 ሀዋረት ዳሮ ማላታታነ ኦራꬃባታ አሳ ግዶን ኦꬆሶና። አማንያ ኡባይ ሶሎሞነ ባራንዳን እስፈ ሺቆሶና። 13 ሀራ አሳፐ ኤንታራ ጋሄታናዉ እስ አስካ ምንቤና፥ ሽን አሳይ ኤንታ ቦንቼስ። 14 አማንያ አደታነ ማጫሳታ ታይቦይ ካሰይሳፈ ዳርሸ ብስ። 15 ሄሳ ግሾ፥ አሳይ ሀርጋንቾታ ሀላንነ አልጋን ቶክድ ጰፅሮስ አꬍያ ዎደ እያ ኩያይ ኤንታፈ እሶታ እሶታ ቦላ ሸምፓና መላ ኦገ ዶናን ከስድ ዎꬆሶና። 16 ቃስ ዳሮ አሳይ የሩሳላመ ማታን ደእያ ካታማታፐ ሀርጋንቾታነ ቱና አያን ዋይስያ አሳታ ኤክድ ዮሶና፤ ኡባይካ ፓፅዶሶና።

ሀዋረታ ቦላ ጎድ ደንድስ

17 ካህነ ሀላቃይነ እያራ ደእያ ሳዱቃወት ኡባይ ቃናተን ኩምድ ሀዋረታ ቦላ ደንድዶሶና። 18 ሀዋረታ ኦይክድ ደርያ ቃሾ ኬꬃን የግዶሶና። 19 ሽን ጎዳ ኪታንቾይ ቃማ ቃሾ ኬꬃ ፐንግያ ዶይድ ሀዋረታ ካረ ከስድ፥ 20 “ብድ፥ ፆሳ ኬꬃን ኤቅድ ሀ ኦራꬃ ደኦ ቃላ አሳ ኡባስ ኦድተ” ያግስ። 21 ሀዋረት ሄሳ ስእዳ ዎደ ዎንታ ጉራ ፆሳ ኬꬅ ገልድ ታማርሶ ዶምዶሶና።

ካህነታ ሀላቃይነ እያራ ደኤይሳት ይድ፥ እስራኤለ ጭማታ ኡባ ፄግ ሺሽድ ሀዋረታ ባንታ ስን ኤሀና መላ ዎታዳረታ ቃሾ ኬꬅ ኪትዶሶና። 22 ሽን ዎታዳረት ቃሾ ኬꬅ ብድ ሀዋረታ ደምቦኮና። ጉየ ስም ይድ ደርያስ፥ 23 “ኑኒ ብያ ዎደ ቃሾ ኬꬃ ፐንገይ ምንꬅ ጎርደትን፥ ናገይሳት ፐንገን ኤቅዳይሳታ ደምዳ። ሽን ኑኒ ካርያ ዶይያ ዎደ ግዶን ሀር አቶሽን እስ አስካ ባዋ” ያግዶሶና። 24 ሄሳ ግሾ፥ ፆሳ ኬꬃ ዎታዳረታ ኪተይስነ ካህነ ሀላቃት ሄሳ ስእዳ ዎደ፥ “ሀዋረታ ቦላ አይብ ሀንዴ?” ያግድ ህርግዶሶና።

25 ሄ ዎደ እስ አደይ ኤንታኮ ይድ፥ “ሄኮ፥ ቃሾ ኬꬅ ህንተ ገልስዳ አሳት ፆሳ ኬꬃን ኤቅድ አሳ ታማርሶሶና” ያግድ ኤንታዉ ኦድስ። 26 ፆሳ ኬꬃ ዎታዳረታ ኪተይስ ባ ዎታዳረታራ ብድ ሀዋረታ ኤህስ። ሽን ኤንቲ ባንታና አሳይ ሹቻን ጫዳና ግድ ያይዳ ግሾ ኤንታ አዳሽድ ኤህዶሶና።

27 ኤንቲ ሀዋረታ ኤህድ፥ ሺቅዳ ሻንጉዋ ስንꬃን ኤስን ካህነ ሀላቃይ ኤንታኮ፥ 28 “ህንተና ኑኒ ሄ ኡራ ሱንꬃን ታማርሶና መላ ምንꬅድ ኪትቦኮ? ሄኮ፥ ህንተ ትምርትያ የሩሳላመ ካታማ ኡባ ጋꬅደታ። ሄ ኡራ ሸምፑዋስ ኑና ኦይꬃናዉ ቆፔቲ?” ያግድ ኦይችስ። *

29 ጰፅሮሳራነ ሀንኮ ሀዋረታራ ኤንታዉ ዛርሸ፥ “ኑኒ አሳስ ኪተታናፐ ፆሳስ ኪተታናዉ በሴስ። 30 ማስቃልያ ቦላ ህንተ ካቅድ ዎꬍዳ የሱሳ፥ ኑ አዋታ ፆሳይ ሀይቆፐ ደንꬅስ። 31 እስራኤለት ናጋራፐ ስማና መላነ ኤንታ ናጋራይ አቶ ጌተታና መላ ፆሳይ የሱሳ ሃረይሳነ አሸይሳ ኦꬅድ ቦንቾን ባፐ ኡሻቻ ባጋን ኡትስስ። 32 ሄሳስ ኑኒ ማርካ፤ ቃስ ፆሳይ ባና አማነይሳታስ እምዳ ጌሻ አያናይካ ማርካ” ያግዶሶና።

33 ሺቅዳ አሳይ ሄሳ ስእዳ ዎደ ዳሮ ይሎትድ፥ ሀዋረታ ዎꬋናዉ ቆፕዶሶና። 34 ሽን አሳ ኡባን ዳሮ ቦንቸትዳ ጋማልያለ ጌተተይስ፥ እስ ህገ አስታማረይነ ፋርሳወይ ደንድ ኤቅድ ሀዋረታ ጉꬃ ዎደስ ካረ ከሳና መላ ኪትስ። 35 ሄሳፈ ጉየ፥ ሺቅዳ አሳኮ፥ “እስራኤለ አሳዉ፥ ሀ አሳታ ቦላ ህንተ ኦꬃናዉ ቆፕያባፐ ናገትተ። 36 አይስ ጊኮ፥ ሀይሳፈ ካሰ ተዎዳስ ባና፥ ‘ታኒ ግታ’ ግድ ደንድን፥ ኦይዱ ፄቱ ግድያ አሳት እያራ እስፍዶሶና። ሽን እያ ዎꬍን እያ ካልዳ ኡባይ ላለትን ፓꬆና አስ ግድድ አትዶሶና። 37 ሄሳፈ ጉየ፥ አሳይ ታይበትያ ዎደ ጋልላ ይሁድ ደንድድ ዳሮ አሳ ፓንጋይድ ካለꬅስ፥ ሽን እያካ ዎꬍን እያ ካልዳ አሳ ኡባይ ላለትስ። 38 ሀእካ ታ ህንተዉ ኦዳይስ፤ ሀ አሳታፐ ሻከትተ፤ ኤንታ ቦቾፍተ። አይስ ጊኮ፥ ሀ ቆፋነ ሀ ኦሱዋ አስ ኦꬅያባ ግድኮ ꬋያና። 39 ሽን ሀ ቆፋይነ ሀ ኦሶይ ፆሳፈ ይዳባ ግድኮ፥ ህንተ ኤንታ ꬋይሳናዉ ዳንዳኤከታ። ሄሳዳ ሀንሸ ህንተ ፆሳራ ካጨታና” ያግድ ኦድስ። ሄሳ ግሾ፥ ሺቅዳ አሳይ ጋማልያለ ዞርያ ኤክዶሶና።

40 ሀዋረታ ሶ ፄግድ ልሶን ጋራፍስስ። ሄሳፈ ጉየ፥ ኤንታኮ፥ “የሱሳ ሱንꬃ ናምአንꬆ ደንꬆፍተ” ግድ ብርሽድ የድዶሶና። 41 የሱሳ ሱንꬃ ግሾ፥ ኤንቲ ካዉያናይስ በሲያባ ግደይሳ ኤርዳ ግሾ ሻንጉዋ ስንꬃፈ ኡፋይትሸ ከይዶሶና። 42 ኤንቲ ኡባ ጋላስ ፆሳ ኬꬃንነ አሳ ሶን የሱሲ እ ክርስቶሳ ግደይሳ ታማርሶነ ሳባኮ አግቦኮና።

6

ላፑን አሳታ ዶረተꬃ

1 ሄ ዎደ ካለይሳታ ታይቦይ ዳር ዳርድ ብሽን፥ ግርከ ዶና ኦደትያ አይሁደት ይሁዳን የለትድ ደእያ አይሁደታ ቦላ ዙዙምዶሶና። አይስ ጊኮ፥ ግርከ ዶና ኦደትያ አይሁደት፥ “ጋላስ ጋላስ እመትያ ካꬃን ኑ አምኤት ናቀቶሶና” ያግዶሶና። 2 ታማነ ናምኡ ሀዋረት ዎሳ ኬꬃ አሳ ኡባ ፄግድ፥ “ኑኒ ፆሳ ቃላ ኦደይሳ አግድ ካꬅ ግሻናዉ በሰና። 3 ህዛ፥ እሻቶ፥ ሎኦ አሳታ፥ ጌሻ አያናንነ ጭንጫተꬃን ኩምዳ ላፑን አሳታ ህንተ ግዶፈ ዶርተ፤ ኑኒ ኤንታ ሀ ኦሱዋስ ሹማና። 4 ሽን ኑኒ፥ ኑ ኩመꬃ ዎድያ ዎሳንነ ቃላ ታማርሶን ፔሻና” ያግዶሶና።

5 ሀዋረት ኦድዳ ኦዳይ አሳ ኡባ ኡፋይስስ። ሄሳ ግሾ፥ አማኖይነ ጌሻ አያን ኩምዳ እስፅፋኖሰ፥ ፍልጶሳ፥ ጵሮኮሮሳ፥ ንቃሮና፥ ፅሞና፥ ጳርመናነ አይሁደ አማኖ ገል ስምዳ አንፆከ አድያ ንቆላዎሳ ዶርዶሶና። 6 ኤንታ ሀዋረታ ስንꬃን ኤስን፥ ሀዋረት ኤንታ ቦላ ኩሸ ዎꬅድ ዎስዶሶና።

7 ፆሳ ቃላይ ዳልግ ዳልግ ብስ። የሩሳላመን ደእያ አማነይሳታ ታይቦይ ዳር ዳርድ ብስ፤ ዳሮ ካህነትካ አማንዶሶና።

እስፅፋኖሰይ ኦይከትስ

8 እስፅፋኖሰይ አꬎ ኬሀተꬃንነ ዎልቃን ኩምድ አሳ ግዶን ኦራꬃባታነ ማላታታ ኦꬄስ። 9 አይለተꬃፈ ከይዳ አይሁደ ዎሳ ኬꬃ አሳይ ቀሬናፐነ እስክንድረፐ ክልቀፈነ ኢሰፐ ይዳ እስ እስ አሳት ደንድድ እስፅፋኖሰራ ፓላምዶሶና። 10 ሽን እስፅፋኖሰይ አያና ዎልቃን ኦደትያ ጭንጫተꬃ ኤንቲ ኤቀታናዉ ዳንዳእቦኮና።

11 ሄ ዎደ ኤንቲ፥ “ሙሰነ ፆሳ እ ጫይሽን ስእዳ” ግያ ዎርዶ አሳታ ሻምዶሶና። 12 ሄሳዳ ኦꬅድ ቢታ ጭማታነ ህገ አስታማረታ እያ ቦላ ደንꬅዶሶና። እስፅፋኖሰ ኦይክድ ሻንጉዋ ስን ኤፍዶሶና። 13 እያ ቦላ ፓይድዳ ዎርዶ ማርካት፥ “ሀ ኡራይ ሀ ፆሳ ኬꬃነ ሙሰ ህግያ ዛር ዛር ጫዬስ። 14 እ፥ ‘ሀይስ ናዝረተ የሱሲ፥ ሀ ፆሳ ኬꬃ ላላና፤ ቃስ ሙሰይ ኑስ እምዳ ህግያ ላማና’ ያግሽን ኑኒ ስእዳ” ያግዶሶና።

15 ሻንጎ ሺቆን ኡትዳ አሳ ኡባይ እስፅፋኖሰ ሎይꬅድ ፄልያ ዎደ እያ ሶምኦይ ኪታንቾ ሶምኦ ዳኔስ።

7

እስፅፋኖሰ ሃሳያ

1 ካህነታ ሀላቃይ እስፅፋኖሰኮ፥ “ሀይስ ቱሜ?” ያግድ ኦይችስ።

2 እስፅፋኖሰይ፥ “ታ እሻቶ፥ ታ አዋቶ፥ ስእተ! ኑ አዋ አብራሃመይ ካራነን ዳናዉ ባናፐ ስን ማሰጰፆመን ደእሽን፥ ቦንቾ ፆሳይ እያዉ ቆንጭድ፥ * 3 ‘ነ ቢታፈነ ነ ዳቦታፐ ሻከታዳ ታኒ ነና በሲያ ቢታ ባ’ ያግስ። 4 ሄ ዎደ አብራሃመይ ካልዳወታ ቢታፈ ከይድ ካራነን ዳናዉ ብስ። እያ አዋይ ሀይቅዳፐ ጉየ ፆሳይ እያ ሀ ቢታ ሀእ ህንተ ደእያ በሳ ኤህስ። * 5 እ ሀ ቢታፈ ሀር አቶሽን ቶሆይ የꬍያ በስካ አብራሃመስ እምቤና። ሽን ናእ እያዉ ባይና ዎደ ፆሳይ ሀ ቢታ እያዉነ እያ ሼሻስ ላታ ኦꬅድ እማናይሳ ቃላ ገልስ። * 6 ፆሳይ አብራሃመኮ፥ ‘ነ ሼሻይ ሀራ ቢታን እማꬃተꬃን ዳና፤ ያን ኦይዱ ፄቱ ላይꬅ ኤንቲ አይለተꬃን ሃረታና። * 7 ሽን ታኒ ነ ሼሻ ሃርያ ካዎተꬃታ ፕርዳና። ሄሳፈ ጉየ፥ ኤንቲ ሄ ቢታፈ ከይድ ሀይሳን ታዉ ጎይናና’ ያግስ። * 8 ፆሳይ አብራሃመ ሼሻይ ቃፃረታና መላ እያራ ጫቅን፥ ይሳቅ የለትዳ ሆስፑንꬆ ጋላሳን ቃፃርስ። ይሳቅ ያይቆባ ቃፃርስ፤ ቃስ ያይቆብ ታማነ ናምኡ ባ ናይታ፥ ኑ አዋታ ማይዛታ ቃፃርስ። *

9 “ያይቆባ ናይት ዮሰፋ ቃናትድ ግብፀ ቢታን አይለተꬃስ ባይዝዶሶና፥ ሽን ፆሳይ እያራ ደኤስ። * 10 እያ፥ እያ ዋየ ኡባፈ ከስስ። ግብፀ ካዋ ስንꬃን ሳባነ ጭንጫተꬅ እያዉ እሚስ። ግብፀ ካዎይ ዮሰፋስ ግብፀ ቢታነ ባ ጋꬉዋ ኡባ አይሳናዳ አዋተꬅ እሚስ። *

11 “ግብፀ ቢታንነ ካናነ ቢታን ኡባን ኮሽ ገልድ ዳሮ አሳ ኡንኤꬅስ። ሄ ዎደ ኑ ማይዛት ካꬅ ደማናዉ ዳንዳእቦኮና። * 12 ያይቆብ ግብፀ ቢታን ካꬅ ደኤይሳ ስእድ ኑ አዋታ ኮይሮ ያ የድስ። 13 ናምአንꬆ ቡሳን ዮሰፍ ባ እሻታስ ባናተꬃ ኤርስስ። ግብፀ ካዎይካ ዮሰፋ ሶ አሳ ኤርስ። * 14 ዮሰፍ ባ አዋ ያይቆባነ ባ ሶ አሳ ኡባ፥ ላፑን ታማነ እቻሹ አሳ ባኮ ያና መላ ኪትድ ኤህስስ። * 15 ያይቆብ ግብፀ ቢታ ዎꬍስ፤ እነ እያ ናይት ያን ሀይቅዶሶና። * 16 ኤንታ አሀይ ሄ በሳፈ ሴከማ ቢታ ቶከትድ ብድ፥ ያን አብራሃመይ ሀሞረ ናይታፐ ዳሮ ብራን ሻምዳ ዱፎን ሞገትስ። *

17 “ሽን ፆሳይ አብራሃመስ እማና ግዳይሳ ፖልያ ዎደይ ጋካናዉ ማትዳ ዎደ ግብፀ ቢታን ደእያ ኑ አሳይ ዳር ዳር ብስ። * 18 ሄሳፈ ጉየ፥ ዮሰፋ ኤሮና ሀራ ካዎይ ግብፀ ቢታን ካዎትስ። 19 ሄ ካዎይ ኑ ኮቻ ገንድ ጉꬃ ናይት ሀይቃና መላ ኤንታ ካረ ከስ የጋና መላ ኑ አዋታ ኡንኤꬅስ።*

20 “ሄ ዎደ ሙሰይ የለትስ፤ እ ፆሳ ስንꬃን ዳሮ ሎኦ ናአ። ባ አዋ ኬꬃን ሄꬑ አጌና ጋካናዉ ድጭስ። * 21 ሙሰይ ዎራ ሆለትዳ ዎደ ግብፀ ካዋ ናእያ ደማ ኤካዳ ባ ናአ ኦꬃዳ እያ ድቻሱ። * 22 ሙሰይ ግብፀታ ጭንጫተꬃ ኡባ ታማርድ ኦዳንነ ኦሶን ምኖ አስ ግድስ።

23 “ሙሰስ ላይꬅ ኦይታማ ኩምዳ ዎደ ባ እሻታ፥ እስራኤለታ በአናዉ ባ ዎዛናን ቆፕስ። * 24 እስራኤለታፐ እሱዋ ግብፀ እሶይ ቆህሽን በእድ ሄ እስራኤለ ኡራ ማድድ፥ ሄ ቆህዳ ግብፀ ኡራ ዎꬍድ ኩሸ ዛርስ። 25 ሙሰይ ባ እሻታ ባ ባጋራ ፆሳይ አሻናዉ ሀነይሳ ኤንቲ አኬካና ግድ ቆፕስ፥ ሽን ኤንቲ አኬክቦኮና።

26 “ዎንተꬃ ጋላስ ናምኡ እስራኤለ አሳት እሶይ እሱዋራ ዋትሽን ደምድ ኤንታ ስገꬃናዉ ኮይድ፥ ‘አሳዉ፥ ህንተ እሻንታ፤ አይስ እሶይ እሱዋ ቆሄቲ?’ ያግስ።

27 “ሽን ባ ላግያ ቆሄይስ ሙሰኮ፥ ‘ነና ኑ ቦላ ሃረይሳነ ዳይና ኦꬅዳይ ኦኔ? 28 ኔኒ ዝነ ግብፀ ኡራ ዎꬍዳይሳዳ ታናካ ዎꬋናዉ ኮያይ?’ ያግድ ሙሰ ሱግ የድስ። 29 ሙሰይ ሄሳ ስእዳ ዎደ ግብፀፈ በትድ ምድያመ ቢታን በተ አስ ግድድ ደእሸ ናምኡ አደ ናይታ የልስ። *

30 “ጎዳ ኪታንቾይ ኦይታሙ ላይꬃፈ ጉየ፥ ሲና ዙማ ማታን ደእያ ባዞ ቱሽያ ግዶን ኤፅያ ታማ ላጮ ግዶን ሙሰስ በንትስ። * 31 ሙሰይ ባ በእዳይሳን ማላለትድ፥ ሎይꬅ በአናዉ ቱሽያ ማት ሺቅድ ደእሽን፥ ጎዳ ቃላይ፥ 32 ‘ታኒ ነ አዋታ፥ አብራሃመ ፆሳ፥ ይሳቃ ፆሳ፥ ያይቆባ ፆሳ’ ያግሸ ሙሰኮ ይስ። ሙሰይ ያሻን ኮኮርድ ፄላናዉ ዳንዳእቤና።

33 “ጎዳይ ሙሰኮ፥ ‘ኔኒ ኤቅዳ ቢታይ ጌሽ ግድያ ግሾ ነ ቶሁዋን ደእያ ጫማ ከሳ። 34 ታኒ ግብፀን ደእያ ታ አሳ ኡንኤተꬃ በአስ። ኤንታ ዋሱዋ ስአዳ ኤንታ አሻናዉ ዎꬋስ። ሀእ ሃያ! ታኒ ነና ግብፀ ኪታና’ ያግስ።

35 “እስራኤለት ሙሰ፥ ‘ነና ኑ ቦላ ሃረይሳነ ዳይና ኦꬅዳይ ኦኔ?’ ያግድ እፅዳይሳ ቱሽያ ግዶን እያዉ በንትዳ ኪታንቹዋ ባጋራ ሃረይሳነ አሸይሳ ኦꬅድ ፆሳይ ኪትስ። * 36 ሄ ሙሰይ እስራኤለታ ግብፀፈ ከስድ ማላልስያባታነ ኦራꬃባታ ግብፀ ቢታንነ ዞኦ አባን ኦꬅድ ኤንታ ኦይታሙ ላይꬅ መላ ቢታን ካለꬅስ።*

37 “እስራኤለ አሳኮ፥ ‘ፆሳይ ታና ደንꬅዳይሳዳ ህንተ ሼሻ ግዶፈ ታ መላ ናበ ህንተዉ ደንꬃና’ ያግዳይ ሄ ሙሰ። * 38 መላ ቢታን ሺቅዳ እስራኤለ አሳራ ደእዳይስ፥ ኑ አዋታራነ ሲና ዙማ ቦላ እያዉ ኦድዳ ኪታንቹዋራ ደእዳ ሙሰይ እያ። ያትድ፥ ፆሳ ደኦ ቃላ ኑስ እማናዉ ኤክስ። *

39 “ሽን ኑ ማይዛት ሙሰስ ኪተታናዉ ዶስቦኮና፤ እያ እፅድ ጉየ ግብፀ ስማናዉ አሞትዶሶና። 40 ቃስ አሮናኮ፥ ‘ኑና ካለꬅያ ፆሳታ ኑስ ኦꬃ። አይስ ጊኮ፥ ሀይስ ኑና ግብፀፈ ኤህዳ ሙሰይ፥ ዋንዳኮ ኑኒ ኤሮኮ’ ያግዶሶና። * 41 ሄ ዎደ ማር ዳንስድ ኤቃ ኦꬅዶሶና። ሄ ኤቃስ ያርሾ ያርሽድ ባንታ ኩሸን ኦꬅዳ ኦሱዋን ኡፋይትዶሶና። * 42 ሽን ፆሳይ ኤንታዉ ዞኮ ዛርስ። ኤንቲ ሳሉዋ ፆልንቶታስ ጎይናና መላ ኤንታ የግ አግስ። ናበታ ማፃፋን፥

“ ‘እስራኤለ አሳቶ ኦይታሙ ላይꬅ ኩመꬅ

መላ ቢታን ሹክዳ መህያነ

ያርሽዳ ያርሹዋ ታዉ ያርሽደቲ?*

43 ህንተ፥ ህንተዉ ጎይናናዉ ከስዳ ኤቃነ ሞሎካ ዱንካንያ

ራፋና ጌተትያ ህንተ ፆሳ ፆልንቶ ምስልያ ቶክደታ።

ታኒ ህንተና ባብሎነፐ

ህን ባጋ የዳና’ ጌተትድ ፃፈትስ።

44 “ኑ አዋታስ መላ ቢታን ማርካ ዱንካነይ ደኤስ። እያካ ፆሳይ ሙሰ ኪትዳይሳዳነ እያ በስዳይሳዳ ኦꬅስ።* 45 ቃስ ኑ አዋት ሄ ዱንካንያ ባንታ አዋታፐ ኤክድ ፆሳይ ካሰ ጎድዳ አይሁደ ግዶና አሳ ቢታ ኦይክዳ ዎደ እያሱራ ያ ኤክድ ገልዶሶና። ሄ ዱንካነይ ዳዊታ ዎደ ጋካናዉካ ሄ በሳን ደእስ። * 46 ዳዊቲ ፆሳን ሳበትስ። ቃስ ያይቆባ ጎዳይ ደአና ኬꬃ ኬፃናዉ ፆሳ ዎስስ። * 47 ሽን እያዉ ኬꬃ ኬፅዳይ ሶሎሞነ። *

48 “ሀኖሽን፥ ኡባፈ ቦላ ፆሳይ አስ ኬፅዳ ኬꬃን ዴና። ናበይ ግዳይሳ መላ፥

49 “ ‘ሳሎይ ታ አራታ፥

ሳእካ ታ ቶሆይ የꬍያሶ።

ያትን፥ ታዉ ህንተ አይ መላ ኬꬅ ኬፃኔ?

ዎይኮ ታኒ ሸምፕያ በሲ አዉኔ?* 50 ሀ ኡባ ታ ኩሸን ኦꬃብክና?’ ያጌስ ጎዳይ።

51 “ህንተ ዋንዳ ስኦና አሴ? ህንተ ዎዛናይ ፆሳ ቃላ ኤካናዉ አይስ እፅዴ? ህንተ ሀይꬃይ አይስ ቱልዴ? ህንተ፥ ህንተ አዋታꬆ ኡባ ዎደ ጌሻ አያናራ ኤቀተታ። * 52 ናበታ ግዶፈ ህንተ አዋት ጎዶናይ ኦኔ? ፆሳ ናአይ፥ ፅሎይ ያናይሳ ካሰትድ ኦድዳይሳታ ዎꬍዶሶና። ሀእ ህንተ እያ አꬅ እምድ ዎꬍደታ። 53 ህንተ ኪታንቹዋ ኩሸፐ ፆሳ ህግያ ኤክደታ፥ ሽን ኪተትበከታ” ያግስ።

እስፅፋኖሰ ሹቻን ጫደተꬅ

54 ኤንቲ ሄሳ ስእዳ ዎደ ባንታ ዎዛናን እስፅፋኖሰ ቦላ ዳሮ ይሎትድ፥ ባንታ መተርሻ ሳፅድ ማንድዶሶና። 55 ሽን እስፅፋኖሰይ ጌሻ አያናን ኩምድ፥ ሳሎ ፑደ ፄልድ፥ ፆሳ ቦንቹዋነ የሱሳ፥ ፆሳ ኡሻቻ ባጋን ኤቅዳይሳ በእስ። 56 “ሄኮ፥ ታኒ ሳሎይ ዶየትን፥ አሳ ናአይ፥ ፆሳ ኡሻቻ ባጋን ኤቅዳይሳ በአይስ” ያግስ።

57 ቃላ ꬎቁ ኦꬅድ ዋስሸ፥ ባንታ ሀይꬃ ኦይክድ እስፈ እያኮ ዎፅዶሶና 58 እያ ካታማፐ ጋፃ ከስድ፥ ሹቻን ጫድዶሶና። ማርካት ባንታ ማኡዋ እስ ሳኦላ ጌተትያ ናአተꬃ ማታን ዎꬅዶሶና።

59 እስፅፋኖሰይ፥ “ታ ጎዳ የሱሳ፥ ታ ሸምፑዋ ኤካ” ያግድ ፄግሽን ኤንቲ እያ ሹቻን ጫዶሶና። 60 ጉልባትድ፥ ባ ቃላ ꬎቁ ኦꬅድ፥ “ታ ጎዳዉ፥ ሀ ናጋራ ኤንታዉ አቶ ጋ” ያግስ። ሄሳ ያግድ ስምዳ መላ ሀይቅ አግስ።

8

ሳኦል አማንያ አሳ ጎዳ

1 ሳኦል እስፅፋኖሰ ሀይቁዋን ኡፋይትስ። ሄ ጋላስ የሩሳላመን ደእያ ዎሳ ኬꬃን ግታ ጎድ ደንድስ። ሀዋረት አትሽን፥ አማነይሳት ኡባይ ይሁዳ ቢታንነ ሳማረ ቢታን ላለትዶሶና። 2 እስ እስ ፆሳ አሳት እስፅፋኖሰ ሞግዶሶና፤ ቃስ እያዉ ዳሮ ዬክዶሶና። 3 ሽን ሳኦል ዎሳ ኬꬃ ꬋይሳናዉ ኮዬስ። ሶ ሶ ዩይ ገልድ፥ አማንያ አደታነ ማጫሳታ ጎች ጎች ከስድ ቃሾ ኬꬅ ገልሴስ። *

ዎንገል ሳማረ ገልስ

4 ላለትዳ አማነይሳት ብዳ በሳ ኡባን ቃላ ኦድዶሶና። 5 ፍልጶስ ሳማረ ካታማ ብድ ክርስቶሳባ አሳስ ኦድስ። 6 ዳሮ አሳይ ፍልጶስ ኦድዳይሳ ስእዳ ዎደነ እ ኦꬅያ ማላታታ በእዳ ዎደ እያ አኬክድ ስእዶሶና። 7 ቱና አያናት ዋስድ ዳሮ አሳፐ ከይዶሶና፤ ቃስ ዳሮ ጉንዳትነ ዎበት ብለትዶሶና። 8 ሄ ካታማን ደእያ አሳይ ዳሮ ኡፋይትዶሶና።

9 ሽን ስሞና ጌተትያ እስ ኡራይ ሄ ካታማን ደኤስ። እ፥ “ባና ግታ” ግድ ሳማረ አሳ ማሮተꬃን ማላልስሸ ጋምእስ። 10 ጉꬃፈ ግታ ጋካናዉ ደእያ አሳ ኡባይ፥ “ግታ ፆሳ ዎልቃይ ሀይሳ” ግድ እያባ ስኦሶና። 11 ዳሮ ዎደፐ ዶምድ ማሮትሸ ሳማረ አሳ ማላልስዳ ግሾ አሳይ እያባ ስኦሶና። 12 ሽን ፍልጶስ ፆሳ ካዎተꬃባነ የሱስ ክርስቶሳ ሱንꬃባ አደታስነ ማጫታስ ኦድን፥ ኤንቲ እያባ አማንድ ፃማቀትዶሶና። 13 ቃስ ስሞንካ ባ ሁጰን አማንድ ፃማቀትስ። ፍልጶሳራ እስፈ ብዳ በሳ ኡባን ኦሰትያ ግታ ማላታታ በእድ ማላለትስ።

14 የሩሳላመን ደእያ ሀዋረት ሳማረ አሳይ ፆሳ ቃላ ኤክዳይሳ ስእዳ ዎደ ጰፅሮሳነ ዮሃንሳ ኤንታኮ የድዶሶና። 15 ጰፅሮስነ ዮሃንስ ብድ፥ አማነይሳት ጌሻ አያና ኤካና መላ ኤንታዉ ፆሳ ዎስዶሶና። 16 አይስ ጊኮ፥ ሳማረ አሳት ጎዳ የሱሳ ሱንꬃ ፃላላን ፃማቀትዶሶናፐ አትሽን፥ ኤንታፈ እሱዋ ቦላካ ጌሻ አያናይ ዎꬍቤና። 17 ሄ ዎደ ጰፅሮስነ ዮሃንስ ባንታ ኩሸ ኤንታ ቦላ ዎꬅን፥ ኤንቲ ጌሻ አያና ኤክዶሶና።

18 ሀዋረት ባንታ ኩሸ ኤንታ ቦላ ዎꬅን፥ ኤንታዉ ጌሻ አያናይ እመትዳይሳ ስሞን በእዳ ዎደ ጰፅሮሳስነ ዮሃንሳስ ሚሸ ኤህድ፥ 19 “ታንካ ታ ኩሸ ዎꬅያ ኡባይ ጌሻ አያና ኤካና መላ ሀ ማታ ታዉ እመርከት” ያግስ።

20 ሽን ጰፅሮስ እያኮ፥ “ኔኒ ፆሳ እሞታ ሚሸን ሻማናዉ ቆፕዳ ግሾ ነ ሚሸይ ኔራ ꬋዮ። 21 ነ ዎዛናይ ፆሳ ስንꬃን ሱረ ግዶና ግሾ፥ ነዉ ሀይሳን ግሾይ ዎይኮ ቃድ ባዋ። 22 ህዛ፥ ሀ ነ ዎዛና ኢታተꬃ ግሾ ናጋራፐ ስማ። ነ ዎዛናን ደእያ ኢታ ቆፋ ፆሳይ አቶ ጋና መላ ፆሳ ዎሳ። 23 ጋሶይካ፥ ኔኒ ኢታ ቃናተንነ ናጋራ ቃሾን ደኤይሳ ታኒ በአይስ” ያግስ።

24 ስሞን ዛሪድ፥ “ህንተ ግዳይሳፈ እሶይካ ታና ጋኮና መላ ታዉ ፆሳ ዎስተ” ያግስ።

25 ጰፅሮስነ ዮሃንስ ማርካትዳፐነ ጎዳ ቃላ ኦድዳፐ ጉየ የሩሳላመ ስምዶሶና። ሳማረን ደእያ ዳሮ ጉታታን ዎንገላ ኦድዶሶና።

ፍልጶሳነ ቶጰ ሞርና

26 ጎዳ ኪታንቾይ ፍልጶሳኮ፥ “ደንዳዳ የሩሳላመፐ ጋዛ ኤፍያ መላ ቢታ ኦግያኮ ባ። ሄ ኦገይ ዱገሀ ባጋራ ደኤስ” ያግስ። 27 ፍልጶስ ደንድድ ብስ። ህንደከ ጌተትያ ቶጰ ካዌስ እ ሚሸ ኡባ ናግያ ቶጰ አስ ደኤስ። እካ ጎይናናዉ የሩሳላመ ብስ። 28 ፓራ ጋረን ኡትድ፥ የሩሳላመፐ ባ ቢታ ስምሸ ናብያ እሳያሳ ማፃፋ ናባቤስ።

29 ጌሻ አያናይ ፍልጶሳኮ፥ “ሄ ጋርያኮ ባዳ እያ ማት ሺቃ” ያግስ።

30 ያትን ፍልጶስ ዎፅ ብድ ጋክያ ዎደ ሞርናይ ናብያ እሳያሳ ማፃፋፐ ናባብሽን ስእድ፥ “ነ ናባበይስ ነዉ ገሊ?” ያግስ።

31 ሞርናይ፥ “ታዉ ኦድ ገልስያ አስ ባይና ዋንድ ገላኔ?” ያግስ። ባራ ጋርያን ከይድ ኡታና መላ ፍልጶሳ ዎስስ። 32 ሞርናይ ናባብያ ማፃፋ ክፍለይ፥ *

“እ ዶርሳዳ ሹከታናዉ ላገትስ፤

ዶርሳ ማር ባ እክስያ ሜደይሳታ ስንꬃን ስእ ገይሳዳ፥

እካ ባ ዶና ዶይቤና።

33 እ ካዉይስ፤ እያዉ ፅሎ ፕርድ ꬋይስ፤

እያ ደኦይ ሀ ሳአፐ ቃንፀትዳ ግሾ፥

እያ ሼሻባ ኦነ ኦዳናይ?” ያጌስ።

34 ሞርናይ ዛሪድ ፍልጶሳኮ፥ “ናበይ ኦደባ ኦዲ? ባባ ኦድየ ዎይኮ ሀራ አሳባ ኦዲ? ታዉ ኦዳርኪ” ያግስ። 35 ፍልጶስ፥ ፆሳ ቃላ ሄ በሳፈ ዶምድ፥ የሱሳባ ኦድያ ዎንገላ እያዉ ኦድስ።

36 ኤንቲ ብሸ ሃꬅ ደእያሶ ጋክዶሶና። ሞርናይ፥ “ሃ ሀይሳ በአ፤ ታ ፃማቀቶና መላ አይበ ድገይ?” ያግስ።

37 ፍልጶስ እያኮ፥ “ኔኒ ነ ኩመꬃ ዎዛናፐ አማንኮ ዳንዳኣሳ” ያግስ።

እ ዛሪድ፥ “የሱስ ክርስቶሲ ፆሳ ናኣ ግደይሳ ታኒ አማናይስ” ያግስ።

38 ጋረይ ኤቃና መላ ሞርናይ ኪትን፥ ናምአይ ዎꬍድ ሃꬃን ገልዶሶና፤ ፍልጶስ እያ ፃማቅስ። 39 ኤንቲ ሃꬃፈ ጋፃ ከይዳ ዎደ ጎዳ አያናይ ፍልጶሳ ቆፖና ኤክስ። ናምአንꬆ ሞርናይ ፍልጶሳ በእቤና፥ ሽን ባ ኦግያ ኡፋይትሸ ብስ። 40 ፍልጶስ አዛፆናን ባና ደምስ። ቃስ ቅሳረ ያና ጋካናዉ ካታማታን ዩይድ ዎንገላ ማርካትስ።

9

ሳኦል ክርስቶሳ አማንስ

(ሀዋ 22:6-16፤ 26:12-18)

1 ሄ ዎደ ሳኦል ጎዳ ካለይሳታ ዎꬋናዉ ማንድድ ካህነ ሀላቃኮ ብስ። 2 ጎዳ ኦግያ ካልያ አደነ ማጫ ደምኮ፥ ቃችሸ የሩሳላመ ኤሀናዉ፥ ዳማስቆን ደእያ አይሁደ ዎሳ ኬꬃታስ ዳብዳበ ባዉ ፃፋና መላ ዎስስ።

3 እ ብድ፥ ዳማስቆ ካታማ ጋካናዉ ማትሽን፥ ቆፖና ሳሎፐ ዎልቃማ ፖኦይ እያ ዩሾን ፖእስ። 4 እ ሳአን ኩንድዳሽን፥ “ሳኦላ፥ ሳኦላ፥ አይስ ታና ጎዳይ?” ግያ ቃላ ስእስ።

5 ሳኦል፥ “ጎዳዉ፥ ኔኒ ኦኔ?” ያግድ ኦይችስ።

“ታኒ፥ ኔኒ ጎድያ የሱሳ” ያግስ።

6 ሽን ሳኦል ኮኮርሸነ ማላለትሸ፥ “ጎዳዉ፥ ታኒ አይ ኦꬃና መላ ኮያይ?” ያግስ።

ጎዳይ እያኮ፥ “ደንዳዳ ካታማ ገላ፤ ኔኒ ኦꬃናዉ በሲያባይ ያን ነዉ ኦደታና” ያግስ።

7 ሳኦላራ ኦገ ብያ አሳት አይኮካ ኦደቶና ኤቅ አትዶሶና። ቃላ ስኦሶና፥ ሽን ኦናካ በእቦኮና። 8 ሳኦል ኩንድዳ በሳፈ ደንድድ ፄልያ ዎደ እያ አይፈይ ደሞና እፅስ። ሄሳ ግሾ፥ ኤንቲ እያ ኩሽያ ኦይክድ ካለꬅድ ዳማስቆ ገልስዶሶና። 9 ሄꬑ ጋላስ ጋካናዉ እ ፄላናዉ ዳንዳእቤና፤ አይኮካ ምቤና፤ ኡይቤና።

10 ዳማስቆን እስ ሀናንያ ጌተትያ የሱሳ ታማረይ ደኤስ። ጎዳይ ቆንጨꬃን፥ “ሀናንያ” ያግድ ፄግስ።

ሀናን ዛሪድ፥ “ታ ጎዳዉ፥ ሀይሳን ደአይስ” ያግስ።

11 ጎዳይ እያኮ፥ “ደንዳዳ ሱረ ጌተትያ ኦግያ ባዳ፥ ይሁዳ ሶን ሳኦላ ጌተትያ ታርሰሳፐ ይዳ ኡራ ኮያ፤ ሳኦል ዎሴስ። 12 ቃስ ሀናንያ ጌተትያ አደይ ገልድ፥ ሳኦል ናምአንꬆ ፄላና መላ ባ ኩሽያ እያ ቦላ ዎꬅሽን ቆንጨꬃን በእስ” ያግስ።

13 ሀናን ዛሪድ፥ “ጎዳዉ፥ የሩሳላመን ነ ጌሻ አሳ ቦላ ሄ ኡራይ አይ መላ ኢታባ ኦꬅዳኮ ታኒ ዳሮ አሳፐ ስአስ። 14 ቃስ ዳማስቆን ነ ሱንꬃ ፄገይሳታ ኡባ ቃቻናዉ፥ ካህነ ሀላቃት እያዉ ማታ እምዶሶና” ያግስ።

15 ሽን ጎዳይ እያኮ፥ “ሳኦል አይሁደ ግዶና አሳ ስንꬃን፥ ካዎታ ስንꬃንነ እስራኤለ አሳ ስንꬃን፥ ታ ሱንꬃ ኤርሳናዉነ ታዉ ኦꬃናዉ ዶረትዳ ሚሸ ግድያ ግሾ ኔኒ እያኮ ባ። 16 አይስ ጊኮ፥ ታ ሱንꬃ ግሾ፥ እ አይ መላ ዋየ ኤካናዉ በሲያኮ ታኒ እያ በሳና” ያግስ።

17 ሀናን ብድ፥ ሶ ገልድ፥ ባ ኩሽያ ሳኦላ ቦላ ዎꬅድ፥ “ታ እሻ ሳኦላ፥ ኔኒ ያ ኦግያን ነዉ በንትዳ የሱሲ፥ ኔኒ ፄላና መላነ ጌሻ አያናን ኩማና መላ ጎዳይ ታና ኪትስ” ያግስ። 18 ኤለስድ፥ ሳኦላ አይፈፐ እስ ፖቆ መላባይ ዎꬍን፥ ሳኦል ናምአንꬆ ፄልስ። ቃስ ደንድድ ፃማቀትስ። 19 ካꬅ ምድ ፃልድ፥ ዳማስቆን ደእያ አማነይሳታራ ጉꬃ ጋላስ ጋምእስ።

20 ኤለስድ ሳኦል፥ “የሱሲ ፆሳ ናአ” ያግድ ዳማስቆን ደእያ አይሁደ ዎሳ ኬꬃታን ቃላ ታማርስስ።

21 ሄሳ ስእዳ ኡባይ ማላለትድ፥ “ሀይስ የሩሳላመን የሱሳ ሱንꬃ ፄገይሳታ ቃቸይሳ ግደነዬ? ቃስ ሃ ይዳይ ኤንታ ቃችድ፥ ካህነ ሀላቃታ ስን ኤፋናሳ ግደኔ?” ያግዶሶና።

22 ሽን ሳኦል ቃላ ኦዶን ምን ምንድ ብስ። የሱሲ፥ እ ክርስቶሳ ግደይሳ ቆንጭስድ ኦድዳ ግሾ ዳማስቆን ደእያ አይሁደት እያዉ ዛርያባ ꬋይዶሶና።

23 ዳሮ ጋላሳፐ ጉየ፥ አይሁደት ሺቅድ፥ ሳኦላ ዎꬋናዉ ዞረትዶሶና። * 24 ሽን አይሁደት ባና ዎꬋናዉ ቆፕዳይሳ ሳኦል ስእስ። ኤንቲ እያ ዎꬋናዉ ቃማነ ጋላስ ካታማ ፐንገን ናጎሶና። 25 ሽን እያ ታማረት እያ ቃማ ኤፍድ፥ ግምበ ድርሳ ማስኮተራ ዳቾራ ዎꬍስዶሶና።

26 ሳኦል የሩሳላመ ጋክዳ ዎደ አማነይሳታራ ጋሄታናዉ ኮይስ። ሽን እ ክርስቶሳ አማንዳይስ ኤንታዉ ቱማ ዳኖና እፅን እያዉ ያይዶሶና። 27 ሽን ባርናባስ ሳኦላ ሀዋረታኮ ኤፍስ። ኦገን ጎዳይ ዋንድ ቆንጭዳኮነ ኦድስዳኮ፥ ቃስ ሳኦል ዳማስቆን የሱሳ ሱንꬃን ያዮና ዋትድ ቃላ ኦድዳኮ ኤንታዉ ጌሽድ ኦድስ። 28 ሳኦል የሩሳላመን ዩይድ ጎዳ ሱንꬃን ያዮና ቃላ ኦድሸ፥ ሀዋረታራ እስፈ ደእስ። 29 ቃስ ሳኦል ግርከ ዶናን ሃሳያ አይሁደታራ ኦደትሸ ፓላሜስ። ሽን ኤንቲ እያ ዎꬋናዉ ኮይዶሶና። 30 አማንያ አሳት ሄሳ ስእድ፥ ሳኦል ቅሳረ ኤፍድ ታርሰሳ የድዶሶና።

31 ይሁዳን፥ ጋልላንነ ሳማረ ኡባን ደእያ ዎሳ ኬꬃት ሳሮተꬃን ደእዶሶና። ቃስ ምንዶሶና፤ ጎዳስ ያይሸ ጌሻ አያና ምንꬆን ዳር ዳርድ ብዶሶና።

ጰፅሮስ ሊደንነ ዮጰን

32 ጰፅሮስ ቢታ ኡባ ዩይሸ ሊዳን ደእያ አማንያ አሳታኮ ጋክስ። 33 ያን ሆስፑን ላይꬅ ኩመꬅ ጉንድድ አርሳን ዝንእድ ደእያ ኤንያ ጌተትያ አድያ ደምስ። 34 ጰፅሮስ፥ “ኤንያ፥ የሱስ ክርስቶሲ ነና ፓꬃና፤ ደንዳዳ ነ ሂፃ ደንꬃ” ያግስ። እካ ኤለስድ ደንድ ኤቅስ። 35 ሊዳንነ ሳሮናን ደእያ አሳ ኡባይ ኤንያ በእድ፥ ጎዳኮ ስምዶሶና።

36 ዮጰ ካታማን እስ ፃብቶ ጌተትያ አማንያራ ደአዉሱ። እ ሱንꬃይ አራምከ ዶናን፥ “ፃብቶ”፤ ግርከ ዶናን፥ “ዶርቃ”፤ ሄ ናምኡ ሱንꬃ ብርሸꬃይ “ገንኤ” ጉሱ። እያ ባ ደእዳ ዎደ ኡባን ሎኦባ ኦꬃሸነ ማንቆታ ማዳሸ ደአሱ። 37 ሄ ዎደ እያ ሀርጋዳ ሀይቅን፥ አሳይ እ አሀ ሜጭድ፥ ፖቀ ቦላ ከስድ ዝንእስዶሶና። 38 ሊደይ ዮጰስ ማታ። አማነይሳት ጰፅሮስ ሊዳን ደኤይሳ ስእድ፥ “ሀያና ኑኮ ኤለሳዳ ያ” ያግድ ናምኡ አሳታ እያኮ ኪትዶሶና።

39 ሄሳ ግሾ፥ ጰፅሮስ ደንድድ፥ ኤንታራ ብስ። ያ ጋክን፥ ፖቀ ቦላ ደእያ ክፍለ እያ ገልስዶሶና። አምኤት ጰፅሮሳ ዩሾን ኤቅድ ዬክሸ ዶርቃ ኤንታራ ፓፃ ደአሸ ኦꬅዳ ቃምሰታነ አፍላታ ኡባ ጰፅሮሳ በስዶሶና። 40 ጰፅሮስ ኤንታ ኡባ ካረ ከስድ፥ ጉልባትድ ዎስስ። ቃስ አሃኮ ስሚድ፥ “ፃብተ፥ ደንዳ” ያግስ። ፃብታ ባ አይፍያ ዶያዳ ጰፅሮሳ በአዳ፥ ደንዳ ኡታሱ። 41 ጰፅሮስ እዮ ባ ኩሸን ማድድ ደንꬅድ ኤስስ። ሄሳፈ ጉየ፥ አማነይሳታነ አምኤታ ፄግድ፥ ደንድዳሮ ኤንታ ስን ሺሽስ።

42 ሀ ኦዳይ፥ ዮጰ ካታማ ኡባ ጋክስ፤ ዳሮ አሳይ ጎዳ አማንዶሶና። 43 ጰፅሮስ ዮጰን ስሞና ጌተትያ ጋልባ ሃሸይሳ ሶን ዳሮ ጋላስ ጋምእስ።

10

ጰፅሮሳነ ቆርነልዮሳ

1 ቅሳረን፥ “ፃለ ኦላ አሳታ” ጌተትያ ኦላንቾታ ግዶን እስ ቆርነልዮሳ ጌተትያ ማቶ ሀላቃይ ደኤስ። 2 ቆርነልዮስ ባ ሶ አሳራ ፆሳ ምንꬅ አማንያ አስነ ፆሳ ጎይንያ አስ። አይሁደ ማንቆታካ ዳሮ ማዴስ፥ ቃስ ፆሳ ኡባ ዎደ ዎሴስ። 3 እስ ጋላስ ኡዱፉን ሳተ ሄራን ፆሳ ኪታንቾይ እያኮ ይድ፥ “ቆርነልዮሳ” ግድ ፄግሽን እ ቆንጨꬃን ጌሽድ በእስ።

4 ቆርነልዮስ ዳጋምድ ኪታንቹዋ ትሽ ኦꬅ ፄልድ፥ “ጎዳዉ፥ እ አይቤ?” ያግስ።

ኪታንቾይ ዛሪድ፥ “ነ ዎሳይነ ማንቆታ ነ ማደይስ ፆሳ ስንꬃን ሀሳየትስ። 5 ሀእ ዮጰ አሰ ኪታዳ፥ ጰፅሮሳ ጌተትያ ስሞና ኤህሳ። 6 ጰፅሮስ አባ ዶናን ጋልባ ሃሽያ ስሞና ሶን እማꬃተꬅ ሲራትስ” ያግስ።

7 ቆርነልዮስ ባዉ ኦድዳ ኪታንቾይ ብን፥ ባ አይለታፐ ናምአታነ ፆሳ ጎይንያ ባ ማታ ዎታዳረታፐ እሱዋ ፄግድ፥ 8 ኤንታዉ ኡባባ ኦድድ ዮጰ ኪትስ።

9 ዎንተꬃ ጋላስ ኤንቲ ብድ፥ ዮጰ ካታማ ማትሽን ኡሱፑን ሳተ ሄራን ፆሳ ዎሳናዉ ጰፅሮስ ፖቀ ቦላ ከይስ። 10 እ ኮሻትድ ካꬅ ማናዉ ኮይስ፥ ሽን ካꬅ ካፅሽን እ ቆንጨꬅ በእስ። 11 ሳሎይ ዶየትን፥ ግታ አፍላ ዳንያባይ ኦይዱ ባጋራ ኦይከትድ ዎꬍሽን እ በእስ። 12 እያን ኦይዱ ቶሆራ ደእያ መሄት፥ ዎራ ዶአት፥ ኡሎራ ጎሸትያ መተꬃትነ ሳሎ ካፎት ኡባይ ደኤስ። 13 ሄ ዎደ፥ “ጰፅሮሳ፥ ደንዳ ኤቃዳ ሹካዳ ማ” ግያ ቃላይ እያኮ ይስ።

14 ሽን ጰፅሮስ፥ “ጎዳዉ፥ አካይ! ታ ቱናባ ኡባራካ ማ ኤርከ” ያግስ።

15 ቃስ፥ “ፆሳይ ጌሽዳይሳ ኔኒ ቱና ጎፓ” ግያ ቃላይ ናምአንꬆ እያኮ ይስ። 16 ሄስካ፥ ሄꬑ ቶሆ ሀንዳፐ ጉየ ሄ ግታ አፍላ ዳነይስ ኤለስድ ፑደ ሳሎ ኤከትስ።

17 ጰፅሮስ ባ በእዳ ቆንጨꬃ ብርሸꬃይ፥ “አይ ግዳንደሻ?” ግድ ባ ዎዛናን ቆፕሽን፥ ቆርነልዮስ ኪትዳ አሳት ስሞና ሶ ኦይች ደምድ ካረን ኤቅዶሶና። 18 ባንታ ቃላ ꬎቁ ኦꬅድ፥ “ጰፅሮሳ ጌተትያ ስሞና ጌተትያ እማꬃይ ሀይሳን ደኢ?” ያግድ ኦይችዶሶና።

19 ጰፅሮስ ቆንጨꬃን በእዳባ ቆፋ ቦላ ደእሽን፥ ጌሻ አያናይ እያኮ፥ “ሄኮ፥ ሄꬑ አሳት ነና ኮዮሶና። 20 ደንዳዳ ዎꬋ፥ ታኒ ኤንታ ኪትዳ ግሾ ስꬎና ኤንታራ ባ” ያግስ።

21 ጰፅሮስ አሳታኮ ዎꬍድ፥ “ህንተ ኮየይ ታና፤ አይስ ይደቲ?” ያግስ።

22 ኤንቲ ዛሪድ፥ “ኑና ማቶ ሀላቃይ ቆርነልዮስ ኪትስ። እ ፅሎ፥ ፆሳ ጎይንያ አስነ አይሁደ አሳ ኡባን ዳሮ ቦንቸትዳ አስ። ቆርነልዮስ፥ ነና ባ ሶ ኤህስድ ቃላ ኔፐ ስአና መላ ጌሻ ኪታንቾይ እያዉ ኦድስ” ያግዶሶና። 23 ጰፅሮስ አሳታ ሶ ገልስድ ሞክስ።

ዎንተꬃ ጋላስ፥ ደንድድ ኤንታራ ብስ። ዮጰ ካታማን ደእያ አማነይሳታፐ እሶት እሶት እያራ እስፈ ብዶሶና። 24 ዎንተꬃ ጋላስ፥ ቅሳረ ጋክዶሶና። ቆርነልዮስ ባ ዳቦታነ ባ ማታ ላገታ እስፈ ፄግ ሺሽድ፥ ጰፅሮሳ ናጌስ። 25 ጰፅሮስ ሶ ገላና ሀንሽን፥ ቆርነልዮስ እያራ ጋሄትድ እያ ስንꬃን ኩንድድ እያዉ ጎይናናዉ ኮይስ። 26 ሽን ጰፅሮስ፥ “ደንዳ፥ ታካ ታ ሁጰን ነ መላ አሰ” ያግድ እያ ደንꬅስ።

27 ጰፅሮስ ቆርነልዮሳራ ኦደትሸ ሶ ገልያ ዎደ ዳሮ አሳይ ሺቅዳይሳ ደምስ። 28 እ አሳኮ፥ “አይሁደ አስ ሀራ ደረራ እስፋናዉ ዎይኮ ጋሄታናዉ ዎጋ ግዶናይሳ ህንተ ኤሬታ። ሽን ታኒ ኦናካ ቱና ዎይኮ ጌሽ ግደና ጎና መላ ፆሳይ ታና በስስ። 29 ሄሳ ግሾ፥ ህንተ ታኮ ኪትን እፆይ ባይና ያስ። ሀእ ታና አይስ ፄግስዳኮ ታዉ ኦድተ” ያግስ።

30 ቆርነልዮስ፥ “ታኒ ሀች ኦይዱ ጋላሳፐ ካሰ ሀኖደ ኡዱፉን ሳተ ዎሳ ዎስሽን፥ ጶልያ ማኦ ማእዳ አስ ታ ስንꬃን ኤቅስ። 31 እ ታኮ፥ ‘ቆርነልዮሳ፥ ፆሳይ ነ ዎሳ ስእስ፥ ኔኒ ማንቆታ ማድዳይሳካ ሀሳይስ። 32 ህዛ፥ አሰ ዮጰ ኪታዳ፥ ስሞን ጰፅሮሳ ገይሳ ፄግሳ። ስሞን ጰፅሮስ ስሞና ጌተትያ ጋልባ ሃሽያ ኡራ ሶን አባ ዶናን ሲራትስ’ ያግስ። 33 ሄሳ ግሾ፥ ታኒ ኔኮ ኤለሳዳ ኪታስ፤ ነ ሎኦ ያዳሳ። ህዛ፥ ፆሳይ ነና ኪትዳባ ኡባ ስአናዉ ሀእ ኑኒ ኡባይ ሀይሳን ጎዳ ስንꬃን ደኦስ” ያግስ።

ጰፅሮሳ ሃሳያ

34 ካልድካ፥ ጰፅሮስ፥ “ፆሳይ አሳ ሶምኦ በእድ አሰ አሳፐ ሻከና። * 35 ሽን አሰ ኡባ ኦና ግድኮካ ባዉ ያየይሳነ ፅሎ ኦሶ ኦይሳን ፆሳይ ኡፋይተይሳ ታኒ ቱማ አኬካስ። 36 ፆሳይ፥ ኡባ ጎዳ ግድዳ የሱስ ክርስቶሳ ባጋራ ሳሮተꬃ ኦድሸ ሀ ዎንገላ እስራኤለ አሳስ ኪትዳይሳ ህንተ ኤሬታ። 37 ዮሃንስ ፅንቃተባ ጋልላን ሳባክዳ ዎድያፐ ዶምድ ይሁዳ ቢታ ኡባ ጋካናዉ ሀንዳባ ህንተ ኤሬታ። 38 ፆሳይ ናዝረተ የሱሳስ ጌሻ አያናነ ዎልቃ እሚስ። ፆሳይ እያራ ደእያ ግሾ ሎኦባ እ ኦꬅሸ ፃላሄ ኩሸን ሃረትዳ ኡባ ፓꬅሸ ዩይስ።

39 “አይሁደ ቢታንነ የሩሳላመን እ ኦꬅዳ ኡባባስ ኑኒ ማርካታ። ኤንቲ ማስቃልያ ቦላ ካቅድ እያ ዎꬍዶሶና። 40 ሽን ፆሳይ ሄꬓንꬆ ጋላሳን ሀይቆፐ እያ ደንꬅድ አሳስ ቆንጫና መላ ኦꬅስ። 41 ሄ ቆንጨꬃይ ፆሳይ ኮይሮ ዶርዳ ማርካታሳፈ አትሽን፥ አሳ ኡባሳ ግደና። እ ሀይቆፐ ደንድዳፐ ጉየ እያራ ምዳነ ኡይዳ። 42 ፆሳይ ዎንገላ አሳስ ኑኒ ኦዳና መላነ ፓፃ ደኤይሳታ ቦላነ ሀይቅዳይሳታ ቦላ ፕርዳናዉ ሹመትዳይ የሱሳ ግደይሳ ማርካታና መላ ኑና ኪትስ። 43 ፆሳይ እያ አማንያ ኡባ ናጋራይ፥ እያ ሱንꬃን አቶ ጌተተይሳ ናበት ማርካቶሶና” ያግስ።

44 ጰፅሮስ ቡሮ ሄ ኦዳ ኦንጎናሽን ቃላ ስእያ ኡባ ቦላ ጌሻ አያናይ ዎꬍስ። 45 ጰፅሮሳራ ዮጰፈ ይዳ አማንያ ቃፃረትዳ አይሁደ ኡባይ፥ አይሁደ ግዶናይሳት ቦላ ጌሻ አያናይ ጉክዳ ግሾ ማላለትዶሶና። 46 ጋሶይካ፥ ኤንቲ ዱማ ዱማ ዶናን ኦደትሽንነ ፆሳ ግታተꬃ ሳቢሽን ስእዶሶና።

ሄ ዎደ ጰፅሮስ ዛሪድ፥ 47 “ሀይሳቲ ቃስ ኑ መላ ጌሻ አያና ኤክዳይሳት ፃማቀቶና መላ ሃ ድጋናይ ኦኔ?” ያግስ። 48 ኤንቲ የሱስ ክርስቶሳ ሱንꬃን ፃማቀታና መላ ኤንታ ኪትስ። ሄሳፈ ጉየ፥ ኤንቲ ባንታራ ጉꬃ ጋላስ ኡታና መላ ጰፅሮሳ ዎስዶሶና።

11

ጰፅሮስ ባ ኦꬅዳ ኦሱዋ ኦድስ

1 ሀዋረትነ ይሁዳ ኡባን ደእያ አማነይሳት፥ አይሁደ ግዶናይሳትካ ፆሳ ቃላ ኤክዳይሳ ስእዶሶና። 2 ጰፅሮስ የሩሳላመ ብዳ ዎደ ቃፃረትዳ አማነይሳት፥ 3 እያኮ፥ “ኔኒ ቃፃረትቦናይሳታኮ ገላዳ ኤንታራ ካꬅ አይስ ማዲ?” ያግዶሶና።

4 ሽን ጰፅሮስ ሀንዳባ ኮይሮፐ ዶምድ ማራን ማራን ኦድስ፦ 5 “ታኒ ዮጰ ካታማን ፆሳ ዎሳሸ ቆንጨꬅ በአስ። ግታ አፍላ ዳንያባይ ኦይዱ ባጋራ ኦይከትድ ሳሎፐ ዎꬍሸ ታኮ ይስ። 6 ታኒ ትሽ ኦꬃ እያ ግዶ ፄልያ ዎደ ኦይዱ ቶሆራ ደእያ መሄታ፥ ዎራ ዶአታ፥ ኡሎራ ጎሸትያ መተꬃታነ ሳሎ ካፎታ በአስ። 7 ‘ጰፅሮሳ፥ ደንዳ፥ ሹካዳ ማ’ ግያ ቃላ ስአስ።

8 “ሽን ታኒ፥ ‘ጎዳዉ፥ አካይ፥ ቱናባይ ዎይኮ ጌዮናባይ ኡባካ ታ ዶናኮ ሺቅ ኤረና’ ያጋስ።

9 “ ‘ፆሳይ ጌሽዳይሳ ኔኒ ቱና ጎፓ’ ግያ ቃላይ ናምአንꬆ ሳሎፐ ይስ።

10 “ሄስ ሄꬑ ቶሆ ሀንን፥ ዉርሰꬃን ኡባባይ ሳሎ ፑደ ኤከትስ። 11 ሄ ሳተንካ ሄꬑ አሳት ቅሳረፐ ታኮ ኪተትድ ታኒ ደእያ ኬꬃ ጋክ አግዶሶና። 12 ስꬎና ኤንታራ ባና መላ አያናይ ታዉ ኦድስ። ቃስ ሀ ኡሱፑን እሻት ዮጰፈ ታራ ቅሳረ ብዳይሳታራ ቆርነልዮሳ ሶ ገልዳ። 13 ኪታንቾይ እያ ሶን ኤቅድ፥ ‘ዮጰ ኪታዳ ጰፅሮሳ ጌተትያ ስሞና ፄግሳ። 14 ነናነ ነ ሶ አሳ ኡባ አሽያ ቃላ እ ነዉ ኦዳና’ ግዳይሳ ቆርነልዮስ ኑስ ኦድስ።

15 “ታኒ ሃሳያ ዶምያ ዎደ ጌሻ አያናይ ኮይሮ ኑ ቦላ ዎꬍዳይሳዳ ኤንታ ቦላካ ዎꬍ አግስ። 16 ሄ ዎደ፥ ‘ዮሃንስ ሃꬃን ፃማቅስ፥ ሽን ህንተ ጌሻ አያናን ፃማቀታና’ ያግዳ ጎዳ ቃላይ ታዉ ቆፈትስ። * 17 ፆሳይ ኑስ ጎዳ የሱስ ክርስቶሳ አማንዳይሳታስ እምዳ እሞታ አይሁደ ግዶናይሳታስካ እምኮ፥ ያትን ፆሳ ድጋናዉ ታኒ ኦኔ?” ያግስ።

18 ኤንቲ ሄሳ ስእዳ ዎደ ባንታ ፓላማ አግድ፥ “ያትን፥ ፆሳይ አይሁደ ግዶናይሳትካ ናጋራፐ ስሚድ ደኦን ዳናዳ ቃዳ እሚስ” ያግድ ፆሳ ጋላትዶሶና።

አንፆከ ዎሳ ኬꬅ

19 እስፅፋኖሰ ሀይቆስ ጋꬅዳ ጎዳ ጋሶን ላለትዳ አማነይሳት ቃላ አይሁደታ ፃላላስ ኦድሸ ስሮፍንቀ፥ ቆጵሮሳነ አንፆከ ጋካናዉ ዩይዶሶና። * 20 ሽን ቆጵሮሳፐነ ቀሬናፐ ይዳ እስ እስ አማንያ አሳት አንፆከ ብድ፥ ጎዳ የሱሳ ዎንገላ ግርከ አሳስካ ኦድዶሶና። 21 ጎዳ ዎልቃይ ኤንታራ ደኤስ፤ ቃስ ዳሮ አሳይ አማንድ ጎዳኮ ስምዶሶና።

22 ሄ ኦዳ የሩሳላመን ደእያ ዎሳ ኬꬃይ ስእዳ ግሾ ባርናባሳ አንፆከ ኪትስ። 23 ባርናባስ አንፆከ ብዳ ዎደ ፆሳ አꬎ ኬሀተꬃ ኦሱዋ በእድ ኡፋይትስ። ኤንቲ ኡባይ ባንታ ኩመꬃ ዎዛናን ጎዳን ምንድ ዳና መላ ኤንታ ዞርስ። 24 ባርናባስ ጌሻ አያናይነ አማኖይ ኩምዳ ሎኦ አስ ግድያ ግሾ ዳሮ አሳይ ጎዳ አማንዶሶና።

25 ሄሳፈ ጉየ፥ ባርናባስ ሳኦላ ኮያናዉ ታርሰሳ ብስ። 26 ያን ሳኦላ ደምዳ ዎደ አንፆከ ኤክድ ይስ። ባርናባስነ ሳኦል ዎሳ ኬꬃ አሳራ ላይꬅ ኩመꬅ ኡትድ ዳሮ አሳ ታማርስዶሶና። አማነይሳት አንፆከን “ክርስታነ” ጌተትድ ኮይሮ ፄገትዶሶና።

27 ሄ ዎደ እስ እስ ናበት የሩሳላመፐ አንፆከ ዎꬍዶሶና። 28 ኤንታ ግዶፈ አጋቦሳ ገይስ ደንድድ ቢታ ኡባን ግታ ኮሽ ከያናይሳ አያና ዎልቃን ትንብተ ኦድስ። ሄስ ሀንዳይ ሮመ ካዋ ቃላዉድዮሳ ዎደና። * 29 አማነይሳት ሁጰን ሁጰን ባንታ ዎልቃ መላ ሚሸ ከስድ ይሁዳን ደእያ አማነይሳታስ ማደ የዳናዉ ቆፋ ቃችዶሶና። 30 ኤንቲ ሄሳዳ ኦꬅድ፥ ሚሽያ ባርናባሳ ቦላነ ሳኦላ ቦላ ዎሳ ኬꬃ ጭማታስ የድዶሶና።

12

ጰፅሮስ ቃሾ ኬꬃፈ ከስ ኤክስ

1 ሄ ዎደ ካዎይ ሄሮዲስ * ዎሳ ኬꬃ አሳፐ ባጋ ጎዳ ዶምስ። 2 ዮሃንሳ እሻ ያይቆባ ማሻን ዎꬍስስ። 3 ሄስ አይሁደታ ኡፋይስዳይሳ በእድ፥ ጉጅድ ጰፅሮሳካ ኦይꬅስ። ሄስ ሀንዳይ ፓስካ ባኣለ ቦንችያ ጋላሳታና። 4 ጰፅሮሳ ኦይክድ ቃችስ። ፓስካ ቦንችያ ጋላሳታፐ ጉየ ደርያ ስን አꬃናዉ ቆፕድ፥ ኦይዱ ኦይዱ ዎታዳረት እያ ናጋና መላ ታማነ ኡሱፑን ዎታዳረታስ አꬅድ እሚስ። * 5 ሄሳ ግሾ፥ ጰፅሮስ ቃሾ ኬꬃን ናገቴስ። ሽን ዎሳ ኬꬃ አሳይ እያዉ ምንꬅድ ፆሳ ዎሶሶና።

6 ሄሮዲስ ጰፅሮሳ አሳ ስን ሺሻናፐ ካሰ ቃማ ጰፅሮስ ናምኡ ባጋራ ናምኡ ዎታዳረታራ ሳንꬃላታን ቃሸትድ ኤንታ ግዶን ꬍስክስ። ናገይሳት ቃሾ ኬꬃ ፐንገታን ኤቅድ ናጎሶና። 7 አኬኮና ደእሽን ጎዳ ኪታንቾይ ቆንጭስ። ቃሾ ኬꬃን ፖኦይ ፖእስ። ኪታንቾይ ጰፅሮሳ ምያ ቦች ባርክስድ፥ “ኤለ ደንዳ” ያግስ። ኢራካ ሳንꬃላታይ እያ ኩሽያፐ ዎꬍ አግስ። 8 ኪታንቾይ እያኮ፥ “ነ ማኡዋ ማአ፥ ነ ጫማካ አꬃ” ያግስ። ጰፅሮስ ሄሳዳ ኦꬅስ፤ ኪታንቾይ፥ “ነ ላፃና ማአዳ ታና ካላ” ያግስ።

9 ጰፅሮስ ቃሾ ኬꬃፈ ከይድ ኪታንቹዋ ካልስ። እያዉ ቆንጨꬅ በእያባ ዳንስፐ አትሽን፥ ኪታንቾይ ኦꬅያባይ ቱማ ዳንቤና። 10 ኪታንቾይነ ጰፅሮስ ኮይሩዋነ ናምአንꬆ ዎታዳርያ አꬍድ ካታማ ኤፍያ ብራታ ፐንግያኮ ጋክዶሶና። ፐንገይ ኤንታዉ ባርካ ዶየት አግስ። ኤንቲ ከይድ እስ ኦግያራ ብሽን ኪታንቾይ አኬኮና ጰፅሮሳፐ ሻከት አግስ።

11 ጰፅሮሳስ ዎዛን ስምን፥ “ታና ጎዳይ ባ ኪታንቹዋ ኪትድ፥ ሄሮዲሳ ኩሸፐነ ናግድ ኡትዳ አይሁደ አሳ ኡባፈ አሽዳይሳ ሀእ ቱማ ኤራስ” ያግስ።

12 እ ሄሳ አኬክዳ ዎደ ዳሮ አሳይ እስፈ ሺቅድ ፆሳ ዎስያ በሳ፥ ማርቆሳ ጌተትያ ዮሃንሳ አየ ማይራም ሶ ብስ። 13 ያን ካረን ኤቅድ ፄግስ። እስ ሮዳ ጌተትያ ኦሳንችያ ፐንግያ ዶያናዉ ያሱ። 14 ሮዳ ጰፅሮሳ ቃላ ግድዳይሳ ኤርዳ ዎደ ኡፋይሳን ኩማዳ ካርያ ዶየና ጉየ ዎፃ ባዳ፥ “ጰፅሮስ ካረን ኤቅስ” ያጋዳ አሳስ ኦዳሱ።

15 አሳይ ኢኮ፥ “ኔኒ ጎያይ!” ያግዶሶና። ሮዳ ጰፅሮሳ ግድዳይሳ ጌሻዳ ኦዳሱ። ኤንቲ፥ “ሄስ እያ ናግያ ኪታንቹዋ” ያግዶሶና።

16 ሽን ጰፅሮስ ካረን ኤቅድ ፄግድ አጎና እፅን አሳይ ካርያ ዶይድ እያ በእድ ማላለትዶሶና። 17 ሽን ኤንቲ ስእ ጋና መላ ጰፅሮስ ባ ኩሽያን ማልድ ጎዳይ ቃሾ ኬꬃፈ እያ ዋት ከስዳኮ ኤንታዉ ቆንጭስ ኦድድ፥ “ሀይሳ ያይቆባስነ አማንያ አሳታስ ኦድተ” ግድ ያፐ ከይድ ሀራሶ ብስ።

18 ሳአይ ዎንትያ ዎደ፥ “ጰፅሮስ አዉ ብደ” ግድ ዎታዳረት ዎል ግዶን ዳሮ ካጭዶሶና። 19 ሄሮዲስ ጰፅሮሳ ኮይስን፥ እ ꬋይዳ ዎደ ናገይሳታ ቆርድ፥ ኤንታ ዎꬋና መላ ኪትስ። ሄሳፈ ጉየ፥ ሄሮዲስ ይሁዳፐ ቅሳረ ዎꬍድ ያን ጉꬃ ዎደ ኡትስ።

ሄሮዲሳ ሀይቁዋ

20 ሄሮዲስ ፅሮሳ አሳ ቦላነ ስዶና አሳ ቦላ ዳሮ ሀንቀትስ። ኤንታ ቢታይ ካꬅ ሄሮዲሳ ቢታፈ ደምያ ግሾ ኤንቲ እስፈ ግድድ እያ ሞርና ብላስፆሳ ባንታዉ ጭማ ኦꬅድ ጊጋናዉ ሄሮዲሳኮ ብዶሶና።

21 ሄሮዲስ ባርዳ ጋላሳን ባ ካዎተꬃ አፍላ ማእድ፥ አራታ ቦላ ኡትድ አሳስ ኦድስ። 22 አሳይ፥ “ሄስ ፆሳ ቃላ፥ አሳ ቃላ ግደና” ያግድ ዋስዶሶና። 23 ሄሮዲስ ፆሳ ቦንችቦና ግሾ ኢራካ ጎዳ ኪታንቾይ እያ ደችን ጉፁነን ሜተትድ ሀይቅስ።

24 ሽን ፆሳ ቃላይ ድጭሸነ ዳልግሸ ቤስ።

25 ባርናባስነ ሳኦል ባንታ ኦሱዋ ፖልድ ማርቆሳ ጌተትያ ዮሃንሳ ባንታራ ኤክድ የሩሳላመፐ ስምዶሶና።

13

ባርናባሳነ ሳኦላ

1 አንፆከን ደእያ ዎሳ ኬꬃን ናበትነ አስታማረት ደኦሶና። ኤንቲ ባርናባሳ፥ ካሬꬅ ጌተትያ ስሞና፥ ቀሬናፐ ይዳ ሉክዮሳ፥ ካዋ ሄሮዲሳራ ድጭዳ ምናሄነ ሳኦላ። 2 ኤንቲ ጎዳ ጎይንሽንነ ፆምሽን ጌሻ አያናይ፥ “ታኒ ፄግዳ ኦሱዋስ ባርናባሳነ ሳኦላ ታዉ ዱማይተ” ያግስ።

3 ሄሳ ግሾ፥ ኤንቲ ፆምዳፐነ ዎስዳፐ ጉየ ባንታ ኩሽያ ኤንታ ቦላ ዎꬅድ የድዶሶና።

ባርናባስነ ሳኦል ቆጵሮሳን

4 ሄሳ ግሾ፥ ጌሻ አያናይ ኤንታ ኪትስ። ሰለዉቀ ብዶሶና፤ ያፐ ማርካበን ገልድ ቆጵሮሳ ሃꬃን ተቀትዳ ቢታ ብዶሶና። 5 ኤንቲ ስልማና ጋክድ አይሁደ ዎሳ ኬꬃታን ፆሳ ቃላ ኦድዶሶና። ዮሃንስ * ማድሸ ኤንታራ ደኤስ።

6 ኤንቲ ዩሾይ አባን ተቀትዳ ቢታ፥ ቆጵሮሳ ካንꬅድ ጳፉ ጋክያ ዎደ፥ እስ ዎርዳንቾ ናብያ፥ ባር-የሱሳ ጌተትያ አይሁደ ማሩዋ ደምዶሶና። 7 ሄ ማሮይ ደርያ አይስያ ሳርግዮስ ጳዉሎሳ ጌተትያ አኬካንቾ አድያራ ደኤስ። ሳርግዮስ ጳዉሎስ ባርናባሳነ ሳኦላ ባኮ ፄግድ ፆሳ ቃላ ስአናዉ ኮይስ። 8 ሽን ግርከ ዶናን ማሩዋ ሱንꬃይ “ኤልማሳ” ጌተቴስ። እ ደርያ ሃረይስ አማኖና መላ ድጋናዉ ኮይድ ባርናባሳራነ ጳዉሎሳራ ኤቀትስ።

9 ሽን ጳዉሎሳ ጌተትያ ሳኦል ጌሻ አያናን ኩምድ ማሩዋ ጫድ ፄልድ፥ 10 “ላ፥ ፃላሄ ናአዉ፥ ኢታተꬅ ኡባይ ኩምዳይሶ፥ ፅሎተꬃ ኡባስ ሞርክያዉ፥ ሱረ ጎዳ ኦግያ ምርቀይሳ አግኪ? 11 ሄኮ፥ ሀእ ጎዳ ኩሸይ ነ ቦላ ደኤስ። ኔኒ ቆቀ ግዳና፤ ጉꬃ ዎደስ አዋ ፖኦ በአካ” ያግስ።

ኢራ ጫጋንነ ꬉሚ እያ አይፍያ ጎዝን፥ ባ ኩሽያ ኦይክድ ካለꬅያ አስ ኮይሸ ዩይስ። 12 ደርያ አይሰይስ ሄሳ በእዳ ዎደ ጎዳባ ታማርስያ ትምርትያን ማላለትድ አማንስ።

ባርናባስነ ጳዉሎስ ጵስደ አንፆከን

13 ጳዉሎስነ እያራ ደኤይሳት ጳፉፐ ደንድድ፥ ጵንፍለን ደእያ ጳርገ ማርካበራ ብዶሶና። ዮሃንስ ኤንታፈ ሻከትድ የሩሳላመ ስምስ። 14 ሽን ኤንቲ ጳርገፈ አꬍድ ጵስደን ደእያ አንፆከ ጋክዶሶና። ሳምባታ ጋላስ አይሁደ ዎሳ ኬꬅ ገልድ ኡትዶሶና። 15 ሙሰ ህገይነ ናበታ ማፃፋይ ናባበትዳፐ ጉየ አይሁደ ዎሳ ኬꬃ ሀላቃት፥ “ኑ እሻቶ፥ አሳ ምንꬅያ ቃል ህንተዉ ደእያኮ አሳስ ኦደርከት” ያግድ ኤንታኮ ኪትዶሶና።

16 ጳዉሎስ ደንድ ኤቅድ ባ ኩሸ ማልድ፥ “እስራኤለ አሳቶነ፥ ፆሳ ጎይንያ አይሁደ ግዶና አሳዉ፥ ስእተ። 17 ሀ እስራኤለ አሳ ፆሳይ ኑ ማይዛታ ዶርስ። ግብፀ ቢታን እማꬃተꬃን ኤንቲ ደእሽን፥ ኤንታ ዳርስድ ባ ግታ ዎልቃን ግብፀ ቢታፈ ኤንታ ከስስ። * 18 መላ ቢታን ኦይታሙ ላይꬃ መላ ኤንታ ዳንዳእስ። * 19 ካናነ ቢታን አይሁደ ግዶና ላፑን ካዎተꬃታ ድግድ ኤንታ ቢታ ባ አሳ ላትስስ። *

20 “ሄሳፈ ጉየ፥ ናብያ ሳሜላ ዎደ ጋካናዉ ኦይዱ ፄታነ እሻታሙ ላይꬃ መላ አይስያ ዳይናታ ኤንታዉ እሚስ። * 21 ሄሳፈ ጉየ፥ ኤንቲ ባንታዉ ካዎ እማና መላ ዎስን፥ ፆሳይ ብንያመ ሼሻፐ ቂሳ ናኣ፥ ሳኦላ ኦይታሙ ላይꬅ ካዎታና መላ ኤንታዉ እሚስ። * 22 ፆሳይ ሳኦላ ሻርዳፐ ጉየ ኤንታ ቦላ ዳዊታ ካዎꬅስ። ፆሳይ ዳዊታባ ማርካትሸ፥ ‘ታኒ ኮይያ ኡባ ታ ዎዛና መላ ኦꬅያ እሰየ ናኣ ዳዊታ ደማስ’ ያግስ። *

23 “ፆሳይ፥ ‘ታኒ ዳዊታ ሼሻፐ እስራኤለ ደርያ አሸይሳ ኤሀና’ ግዳይሳ መላ የሱሳ ኤህስ። 24 የሱሲ ያናፐ ስን እስራኤለ አሳ ኡባይ ባንታ ናጋራፐ ስሚድ ፃማቀታና መላ ዮሃንስ ቃላ ኦድስ። * 25 ቃስ ዮሃንስ ባ ኦሱዋ ዉርሳና ሀንሸ አሳኮ፥ ‘ታና ኦና ግድ ቆፔቲ? ታኒ ህንተ ናግያ ክርስቶሳ ግድከ፥ ሽን ታኒ እያ ጫማ ብርሻናዉ ታዉ በሶናይስ ታፐ ጉየራ ዬስ’ ያግስ። *

26 “ታ እሻቶ፥ አብራሃመ ሼሻቶ፥ ቃስ ሀይሳን አይሁደ ግዶናሽን ፆሳስ ያየይሳቶ፥ ሀ አቶተꬃ ቃላይ ኑስ ኪተትስ። 27 አይስ ጊኮ፥ የሩሳላመን ደእያ አሳይነ ኤንታ ሀላቃት የሱሳ ኤርቦኮና። ሳምባታ ኡባን ናባበትያ ናበታ ቃላ አኬክቦና ግሾ እያ ቦላ ፕርድድ ናበት ኦድዳ ቃላ ፖልዶሶና። 28 የሱሳ ዎꬍሳናዉ እስ ጋሶይካ ኤንታዉ ꬋይን ጵላፆስ እያ ዎꬋና መላ ዎስዶሶና። * 29 ኤንቲ የሱሳባይ ጌሻ ማፃፋን ፃፈትዳባ ኡባ ፖልዳ ዎደ ማስቃልያፐ እያ ዎꬍስድ ሞግዶሶና። * 30 ሽን ፆሳይ ሀይቆፐ የሱሳ ደንꬅስ። 31 ሄሳፈ ጉየ፥ እ ባራ ጋልላፐ የሩሳላመ ይዳይሳታስ ዳሮ ቶሆ በንትስ። ኤንቲ ሀእ እያባ አሳስ ማርካቶሶና። *

32 “ፆሳይ ኑ አዋታስ እማና ግዳ ዎንገላ ኑኒ ህንተዉ ኦዶስ። 33 ዳዊቲ ባ ማዝሙረ ማፃፋን ናምአንꬆ ሸምፑዋን፥

“ኔኒ፥ ታ ናአ፥

ታኒ ሀች ነና የላስ”

ጌተትድ ፃፈትዳይሳ የሱሳ፥ ፆሳይ ሀይቆፐ ደንꬅድ ኑ ማይዛታስ እማና ግዳይሳ ኑስ ኤንታ ናይታስ ፖልስ። * 34 እ ዎቆና መላ ፆሳይ ሀይቆፐ እያ ደንꬆን ኤርሳናዉ፥

“ ‘ታኒ ዳዊታስ እማና ግዳ

አማነትዳ ጌሻ አንጁዋ ህንተዉ እማና’ ያግድ ኦድስ። *

35 ሄሳ ግሾ፥ ማዝሙረ ማፃፋን ሀራ በሳን፥

“ ‘ነ ጌሻ ናኣ አሀ ዎቅሳካ’ ያጌስ። *

36 “ዳዊቲ ባ ዎደ ፆሳ ቆፋ ፖልዳፐ ጉየ ሀይቅድ ባ አዋታራ ሞገትድ ዎቅስ። 37 ሽን ፆሳይ ሀይቆፐ ደንꬅዳይስ ዎቅቤና።

38 “ሄሳ ግሾ፥ ታ እሻቶ፥ ናጋራ አቶተꬃይ የሱሳ ባጋራ ካሰትድ ህንተዉ ኦደትዳይሳ ኤርተ። ሙሰ ህገይ ናጋራፐ ፅልሳናዉ ዳንዳኤና። 39 ሽን የሱሳ አማንያ ኡባይ ናጋራፐ ፅሌስ። 40 ሄሳ ግሾ፥ ናበት ግዳይስ ህንተ ቦላ ጋኮና መላ ናገትተ።

41 “ ‘ፆሳይ ግዳባ ለቅሰይሳቶ!

በእተ! ማላለትተ! ꬋይተ!

ኦንካ ኦድን፥ ህንተ አማኖና ኦሱዋ

ታኒ ህንተ ዎድያን ኦꬃና’ ” ያግስ። *

42 ጳዉሎስነ ባርናባስ አይሁደ ዎሳ ኬꬃፈ ከይሽን፥ ካልያ ሳምባታን ሄሳ ጉጅድ ኦዳና መላ አሳይ ኤንታና ዎስዶሶና። 43 ሺቆይ ላለትዳፐ ጉየ፥ ዳሮ አይሁደትነ አይሁደታ አማኑዋን ገልድ ፆሳ ጎይንያ ዳሮት ጳዉሎሳነ ባርናባሳ ካልዶሶና። አማንዳይሳት ፆሳ አꬎ ኬሀተꬃን ምንድ ዳና መላ ኤንታ ዞርዶሶና። 44 ካልያ ሳምባታን ካታማን ደእያ አሳፐ ዳሮት ፆሳ ቃላ ስአናዉ ሺቅዶሶና። 45 ሽን አይሁደት ዳሮ አሳ በእዳ ዎደ ጳዉሎሳ ቃናትድ እያ ሃሳያ እፅድ እያ ጫይዶሶና።

46 ጳዉሎስነ ባርናባስ ያዮና፥ “ፆሳ ቃላይ ኮይሮትድ ህንተዉ ኦደታናዉ ኮሼስ። ሽን ህንተ ቃላ እፅድ መርና ደኡዋ ኤካናዉ ኑስ በሰና ግድ ህንተ፥ ህንተ ሁጰን ፕርድዳ ግሾ ህዛ ኑኒ አይሁደ ግዶናይሳታኮ ስሞስ። 47 ጋሶይካ ጎዳይ፥

“ ‘አላመ ኩመꬃይ ነ ባጋራ አታና መላ፥

ታኒ ነና አይሁደ ግዶና ደርያስ ፖኦ ኦꬃስ’ ያግድ ኑና ኪትስ” ያግዶሶና። *

48 አይሁደ ግዶናይሳት ሄሳ ስእዳ ዎደ ኡፋይትድ ፆሳ ቃላ ቦንችዶሶና። ቃስ መርና ደኡዋስ ዶረትዳ ኡባይ አማንዶሶና።

49 ጎዳ ቃላይ ሄ ቢታ ኡባ ጋክስ። 50 ሽን አይሁደት፥ አይሁደ ግዶና ፆሰ ጎይንያ ዱረ ማጫሳታነ ካታማን ደእያ ግታ አሳታ ጳዉሎሳ ቦላነ ባርናባሳ ቦላ ደንꬅዶሶና። ሄ አሳት ኤንታ ጎዳ ዶምድ ባንታ ቢታፈ ከስዶሶና። 51 ሽን ጳዉሎሳራነ ባርናባሳራ እፀይሳታስ ማላ ግዳና መላ ባንታ ቶሁዋፐ ባና ፕትድ እቆንዮነ ካታማ ብዶሶና። * 52 ቃስ አንፆከን ደእያ አማነይሳት ጌሻ አያናንነ ኡፋይሳን ኩምዶሶና።

14

ጳዉሎስነ ባርናባስ እቆንዮነን

1 ካሰይሳዳካ፥ ጳዉሎስነ ባርናባስ እቆንዮነን አይሁደታ ዎሳ ኬꬅ ገልድ ዳሮ አይሁደትነ አይሁደ ግዶናይሳት አማናና ጋካናዉ ቃላ ኦድዶሶና። 2 ሽን አማንቦና አይሁደት፥ አይሁደ ግዶናይሳታ ዎዛና ላምድ እሻታ ቦላ ደንꬅዶሶና። 3 ሀዋረት ያን ዳሮ ዎደ ጋምእዶሶና። ኤንቲ ያዮና ጎዳባ ኦድዶሶና። ጎዳይ ማላታታነ ኦራꬃባ ኤንቲ ኦꬃና መላ ኤንታዉ ማታ እምድ፥ እ ባ አꬎ ኬሀተꬃ ቃላይ ቱማ ግደይሳ ቆንጭስስ። 4 ሽን ሄ ካታማ አሳይ ሻከትድ፥ ባጋይ አይሁደታራ ባጋይ ቃስ ሀዋረታራ ግድስ።

5 አይሁደ ግዶናይሳትነ አይሁደት ባንታ ሀላቃታራ እስፈ ግድድ ሀዋረታ ቆሀናዉነ ሹቻን ጫዳናዉ ኮይዶሶና። 6 ሀዋረት ሄሳ ኤርድ፥ ልስፅራነ ዳርበ ጌተትያ ልቃኦና ካታማታነ ኤንታ ሄራን ደእያ ቢታ ባቃትዶሶና። 7 ያን ዎንገላ ኦድዶሶና።

ጳዉሎስነ ባርናባስ ልስፅራንነ ዳርበን

8 የለቶሳፐ ዶምድ ናምኡ ቶሆይ ዎቢን ሄመት ኤሮና እስ አደይ ልስፅራን ደኤስ። 9 ሄ አደይ ጳዉሎስ ኦድሽን ኡትድ ስኤስ። ጳዉሎስ እያ ትሽ ኦꬅ ፄልያ ዎደ ፓፃናዉ እያዉ አማኖይ ደኤይሳ በእድ፥ 10 ባ ቃላ ꬎቁ ኦꬅድ፥ “ስት ጋዳ ነ ቶሁዋን ኤቃ” ያግስ። ያትን፥ ጉፕ ደንድ ኤቅድ ሄመꬅ ዶምስ።

11 ጳዉሎስ ኦꬅዳይሳ አሳይ በእድ ባንታ ቃላ ꬎቁ ኦꬅድ ልቃኦና ዶናን፥ “ፆሳት አሰ ዳንድ ኑኮ ዎꬍዶሶና” ያግዶሶና። 12 ባርናባሳ፥ “ድያ” ግድ፥ ጳዉሎስ ኦዳን ዋናትያ ግሾ፥ እያ፥ “ሄርመና” ግድ ሱንꬅዶሶና። 13 ካታማፐ ጋፃን ደእያ ኤቃ ድያ ኬꬃ ካህነይነ አሳይ ኮርማታነ አሌቆ ጪሻታ ሀዋረታስ ያርሻናዉ ኮይድ ካታማ ፐንገ ኤህዶሶና።

14 ሽን ባርናባስነ ጳዉሎስ ሄሳ ስእዳ ዎደ ኤንቲ ኦꬃናዉ ቆፕዳይሳ እፅድ፥ ባንታ ማኡዋ ፔꬍዶሶና። አሳ ግዶ ዎፅ ገልድ፥ 15 ባንታ ቃላ ꬎቁ ኦꬅድ፥ “አሳዉ፥ ሀይሳ አይስ ኦቲ? ኑካ ህንተ መላ አሰ። ሀ ፓꬆናባፐ ሳሎነ ሳአ፥ አባነ ኤንታ ግዶን ደእያ ኡባባ መꬍዳ ደኦ ፆሳኮ ህንተ ስማና መላ ህንተዉ ኑኒ ዎንገላ ኦዶስ። * 16 እ፥ በን አሳይ ባንታ ኦገ ባና መላ የድ አግስ። 17 ሽን እራ ሳሉዋፐ ቡክስስ፥ ካꬃካ ዎድያን ዎድያን እሚስ፥ ካꬅ እምድ ህንተና ዳሮ ኡፋይስስ፥ ያትድ ህንተዉ ሎኦባ ኦꬅድ ባዉ ማርካ ꬋይስቤና” ያግዶሶና። 18 ሀዋረት ሄሳ ግድ፥ ባንታዉ አሳይ ያርሾና መላ ዋይድ ድግዶሶና።

19 አንፆከፐነ እቆንዮነፐ ይዳ አይሁደት፥ አሳ ባንታ ባጋ ዛሪድ ሹቻን ጳዉሎሳ ጫድዶሶና። እ ሀይቅዳባ ዳንን ካታማፐ ጋፃ ጎች ኤፍድ የግዶሶና። 20 ሽን አማነይሳት ይድ፥ እያ ዩሾን ኤቅዳሽን እ ደንድድ ካታማ ገልስ። ዎንተꬃ ጋላስ ባርናባሳራ እስፈ ዳርበ ብስ።

ጳዉሎስነ ባርናባስ ሶረ አንፆከ ስሙዋ

21 ኤንቲ ዳርበ ካታማን ዎንገላ ኦድድ ዳሮታ አማንꬅዳፐ ጉየ ልስፅራ፥ እቆንዮነነ ጵስደን ደእያ አንፆከ ስምዶሶና። 22 ያን አማነይሳታ ምንꬅሸነ ኤንቲ አማኖን ምንድ ደአና መላ ዞርሸ፥ “ፆሳ ካዎተꬃ ገላናዉ ኑኒ ዳሮ ዋየ ኤካናዉ በሴስ” ያግድ ታማርስዶሶና። 23 ቃስ ዎሳ ኬꬃታስ ሁጰን ሁጰን ጭማታ ዶርዶሶና። ፆምዳፐነ ዎስዳፐ ጉየ ኤንቲ አማንዳ ጎዳስ ኤንታ ሀዳራ እምዶሶና።

24 ጵስደ ቢታ ካንꬅ አꬍድ ጵንፍለ ብዶሶና። 25 ጰርገን ቃላ ኦድዳፐ ጉየ አፃለ ብዶሶና። 26 ባንታ ኦሱዋ ፖልዳፐ ጉየ፥ አፃለፕ ፆሳ አꬎ ኬሀተꬃስ ኤንታ ሀዳራ እምዳ አንፆከ ማርካበራ ጉየ ስምዶሶና።

27 አንፆከ ጋክዳ ዎደ ዎሳ ኬꬃ አሳ ሺሽድ ፆሳይ ኤንታራ ኦꬅዳ ኦሱዋ ኡባነ አይሁደ ግዶና አሳይ አማናና መላ ኤንታዉ ዋት ፐንገ ዶይዳኮ ኦድዶሶና። 28 ሄሳን አማነይሳታራ ዳሮ ዎደ ጋምእዶሶና።

15

የሩሳላመ ሺቁዋ

1 እስ እስ አሳት ይሁዳፐ አንፆከ ብድ፥ “ሙሰ ዎጋꬆ ህንተ ቃፃረቶና እፅኮ አታናዉ ዳንዳኤከታ” ግድ አማነይሳታ ታማርሶ ዶምዶሶና። * 2 ሄስ ጳዉሎሳነ ባርናባሳ ኤንታራ ዳሮ ፓላማናዳነ ካጫናዳ ኦꬅስ። ሄሳ ግሾ፥ አንፆከን ደእያ እስ እስ አሳት ጳዉሎሳራነ ባርናባሳራ የሩሳላመ ብድ ሀዋረታራነ ጭማታራ ጋሄትድ ሄ ኦዳ ብላናዉ ቆፋይ ቃሸትስ።

3 ዎሳ ኬꬃይ ኤንታ ኪትን ብዶሶና። ኤንቲ ስሮፍንቀ ሳማረራ አꬍሸ አይሁደ ግዶናይሳት ፆሳኮ ዋንድ ስምዳኮ ኦድዶሶና። ሄስ አማነይሳታ ኡባ ዳሮ ኡፋይስስ። 4 ኤንቲ የሩሳላመ ጋክዳ ዎደ ዎሳ ኬꬃይ፥ ሀዋረትነ ጭማት ኤንታ ሞክዶሶና። ፆሳይ ባንታራ ኦꬅዳባ ኡባ ኦድዶሶና። 5 ሽን ፋርሳወታ ባጋፈ አማንዳ እስ እስ አሳት ደንድ ኤቅድ፥ “አይሁደ ግዶናሽን አማንዳ አሳት ቃፃረታናዉነ ሙሰ ህገ ናጋናዉ በሴስ” ያግዶሶና።

6 ሀዋረትነ ጭማት ሄሳ ዞረታናዉ ሺቅዶሶና። 7 ዳሮ ዞረትዳፐ ጉየ፥ ጰፅሮስ ደንድ ኤቅድ፥ “ታ እሻቶ፥ አይሁደ ግዶናይሳት ዎንገላ ቃላ ታ ዶናፐ ስእድ አማናና መላ ካሰትድ ታና ፆሳይ ህንተ ግዶፈ ዶርዳይሳ ህንተ ኤሬታ። * 8 አሳ ዎዛና ኤርያ ፆሳይ ጌሻ አያና ኑስ እምዳይሳዳ ኤንታዉካ እምድ ቱማይስ። * 9 አማኖን ኤንታ ዎዛና ጌሽዳ ግሾ ኑ ግዶንነ ኤንታ ግዶን ዱማተꬅ ዎꬅቤና። 10 ሄሳ ግሾ፥ ኑ አዋትነ ኑኒ ቶካናዉ ዳንዳእቦና ቃምባራ አማነይሳታ ሞርገን ዎꬅድ ሀእ አይስ ህንተ ፆሳ ፓጨቲ? 11 ጎዳ የሱስ ክርስቶሳ አꬎ ኬሀተꬃን ኤንቲ አትዳይሳዳ ኑካ አትዳይሳ አማኖስ” ያግስ።

12 አሳይ ስእ ግድ፥ ባርናባስነ ጳዉሎስ አይሁደ ግዶና አሳ ግዶን ባንታ ባጋራ ፆሳይ ኦꬅዳ ማላታታነ ኦራꬃባ ኡባ ኦድሽን ስኦሶና።

13 ኤንቲ ሃሳያ ኦንግዳፐ ጉየ ያይቆብ፥ “እሻቶ፥ ታ ገይሳ ስእተ። 14 ፆሳይ አይሁደ ግዶናይሳታ ግዶፈ ባ አሰ ዶራናዉ ኮይድ ኤንታና ኮይሮ ዋትድ ቆፕዳኮ ስሞን ኦድስ። 15 ናበታ ቃላይ ሀይሳራ እስኖ። ጌሻ ማፃፋን፥

16 “ ‘ሀይሳፈ ጉየ፥ ታኒ ስማና፥

ኩንድዳ ዳዊታ ካዎተꬃ ደንꬃና።*

ላለትዳ ኬꬃካ ዛራ ኤሳና።

17 አትዳ አሳ ኡባይ ታኮ ያና፥

ታኒ ፄግዳ አይሁደ ግዶና አሳ ኡባይ ታና ኮያና።

18 በንፐ ዶማዳ ሄስ ኤረታና መላ ኦꬅዳ

ፆሳይ፥ ታኒ ያጋይስ’ ያጌስ።

19 “ሄሳ ግሾ፥ ታ ቆፋይ ፆሳኮ ስምያ አይሁደ ግዶናይሳታ ኑኒ ዋይሶናኮ ሎኦ። 20 ሽን ኤንቲ ኤቃስ ያርሸትድ ቱንዳባ ሞና መላ፥ ላይማቶና መላ፥ ባዉታ ሞና መላነ ሱꬅ ኡዮና መላ ኤንታዉ ኑኒ ዳብዳበ ፃፋናዉ ኮሼስ። * 21 ሙሰ ህገይ በንፐ ዶምድ ሳምባታን ሳምባታን አይሁደ ዎሳ ኬꬃታን ናባበትሸ ካታማ ኡባን ሳባከቴስ” ያግስ።

22 ሄሳፈ ጉየ፥ ሀዋረትነ ጭማት ዎሳ ኬꬃ አሳ ኡባራ እስፈ ባንታ ግዶፈ ጉꬃ አሳታ ዶርድ ጳዉሎሳራነ ባርናባሳራ አንፆከ የዳናዉ ቆፋ ቃችዶሶና። ኤንቲ ዳሮ ቦንቸትዳ ናምኡ አሳታ ባርሳባሳ ጌተትያ ይሁዳነ ስላሰ ዶርዶሶና። 23 ሀይሳዳ ጌተትድ ፃፈትዳ ዳብዳበ ኤንታ ቦላ የድዶሶና፦ “ኑኒ ሀዋረትነ ጭማት ህንተ እሻት፥ አንፆከን፥ ሶረንነ ክልቀን ደእያ አይሁደ ግዶና እሻታስ ኑ ሳሮꬁዋ ኪቶስ።

24 “ኑኒ ኪቶና አሳት ኑ ግዶፈ ብድ፥ ‘ህንተ ቃፃረታናዉነ ህግያ ናጋናዉ በሴስ’ ግድ፥ ህንተና ዋይስዳይሳነ ይሎይዳይሳ ስእዳ። 25 ኑኒ ዶስያ ባርናባሳነ ጳዉሎሳ ዶረትዳ አሳታራ እስፈ ህንተኮ ኪታናዉ እስ ዎዛናን ኑ ቆፋ ቃችዳ። 26 ኤንቲ ኑ ጎዳ የሱስ ክርስቶሳ ግሾ ባንታ ደኡዋ አꬅድ እምዶሶና። 27 ሄሳ ግሾ፥ ኑኒ ፃፍዳይሳ ኤንቲ ባንታ ዶናን ጉጅድ ህንተዉ ኦዳና መላ ይሁዳነ ስላሰ ኪትዳ።

28 “ሀ ኮሸይሳታፐ አትሽን፥ ሀራ ቶሆ ህንተና ቶሶና መላ ኑነ ጌሻ አያናይ ኦዳ ቃችዳ። 29 ኤቃስ ያርሸትድ ቱንዳባ ሞፕተ፥ ሱꬁ ኡዮፕተ፥ ባዉታ ሞፕተ፥ ላይማቶፕተ። ሀ ኡባፈ ህንተ ሁጵያ ናግኮ ህንተ ሎኦባ ኦꬄታ። ህዛ፥ ሳሮ ደእተ” ያግዶሶና።

30 ሄሳ ግሾ፥ ኪተትዳይሳት ሞይዘትድ አንፆከ ብድ አማንያ አሳ ሺሽድ፥ ዳብዳበ እምዶሶና። 31 ኤንቲ ሄ ምንꬅያ ዳብዳብያ ናባብዳ ዎደ ኡፋይትዶሶና። 32 ቃስ ይሁድነ ስላሰይ ባንታ ሁጰን ናበ ግድያ ግሾ አማነይሳታ ሎይꬅ ዞርድ ምንꬅዶሶና። 33 ኤንቲ አንፆከን ጉꬃ ጋላስ ኡትዳፐ ጉየ እሻት ሎኦራ ሞይዝን ባንታና ኪትዳይሳታኮ ስምዶሶና። 34 * [ሽን ስላሰይ ያን አታናዉ ኮይስ]።

35 ቃስ ጳዉሎስነ ባርናባስ ሀራ ዳሮ አሳታራ እስፈ ጎዳ ቃላ ታማርስሸነ ዎንገላ ኦድሸ አንፆከን ጋምእዶሶና።

ጳዉሎሳነ ባርናባሳ ሻከተꬃ

36 ጉꬃ ጋላሳፐ ጉየ ጳዉሎስ ባርናባሳኮ፥ “ኑኒ ጎዳ ቃላ ኦድዳ ካታማ ኡባን አማነይሳት ዋንድ ደእያኮ ጉየ ስምሸ ፆሞስ በኦስ” ያግስ። 37 ባርናባስ ማርቆሳ ጌተትያ ዮሃንሳ ባንታራ ኤፋናዉ ኮይስ። 38 ሽን ጳዉሎስ ማርቆሳ ባንታራ ኤፋናዉ ኮይቤና። ጋሶይካ፥ እ ጵንፍለን ሻከትድ ኤንታራ ኦꬃናዉ ብቤና። * 39 ኤንታ ግዶን ኢታ ኦሽ ከይን እሶይ እሱዋፈ ሻከትዶሶና። ባርናባስ ማርቆሳ ኤክድ ማርካበራ ቆጵሮሳ ብስ። 40 ሽን ጳዉሎስ ስላሰ ዶርስ፤ አማነይሳት ጳዉሎሳ ፆሳ አꬎ ኬሀተꬃስ ሀዳራ እምዳፐ ጉየ፥ እ ከይድ ብስ። 41 ያትድ፥ ዎሳ ኬꬃታ ምንꬅሸ ሶረራነ ክልቅያራ አꬍስ።

16

ፅሞትዮስ ጳዉሎሳራነ ስላሰራ ጋሄትስ

1 ጳዉሎስ ዳርበነ ልስፅራ ብስ። ያን ፅሞትዮሳ ጌተትያ አማንያ አስ ደኤስ። እያ አይያ አማንያ አይሁደ ማጫስ፥ እያ አዋይ ግርከ አስ። 2 ልስፅራንነ እቆንዮነን ደእያ አማነይሳት ፅሞትዮሳባ ሎይꬅድ ማርካትዶሶና። 3 ጳዉሎስ ፅሞትዮሳ ባራ ኤፋናዉ ኮይድ፥ እያ አዋይ ግርከ አስ ግድዳይሳ ሄ በሳን ደእያ አይሁደ ኡባይ ኤርያ ግሾ እያ ቃፃርስ። 4 ኤንቲ ካታማታራ ብሸ የሩሳላመን ደእያ ሀዋረትነ ጭማት ዎꬅዳ ህግያ አማነይሳት ናጋና መላ ኤንታዉ ኦድሸ አꬍዶሶና። 5 ሄሳ ግሾ፥ ዎሳ ኬꬃት አማኖን ምንሸ፥ ታይቦንካ ጋላስ ጋላስ ዳር ዳር ብዶሶና።

ጳዉሎስ ማቀዶነ ባናዉ ፄገትስ

6 ኢሰን ቃላ ኦዶና መላ ጌሻ አያናይ ኤንታ ድግዳ ግሾ፥ ፕርገራነ ጋላትያ ቢታራ አꬍዶሶና። 7 ኤንቲ ሚሰ ዛዋ ጋክዳ ዎደ ብታነ ባናዉ ኮይዶሶና። ሽን የሱሳ አያናይ ኤንታ ድግስ። 8 ሄሳ ግሾ፥ ኤንቲ ሚሰ ማታራ አꬍሸ ፅሮኣዳ ዎꬍዶሶና። 9 ጳዉሎስ ቃማ ቆንጨꬃን እስ ማቀዶነ አስ ባኮ፥ “ማቀዶነ ፕናዳ ኑና ማዳርክ” ያግሸ ኤቅድ ዎስሽን በእስ። 10 ቆንጨꬃ እ በእዳፐ ጉየ ኤለስድ ኑኒ ማቀዶነ ባናዉ ኮይዳ። አይስ ጊኮ፥ ዎንገላ ያን ደእያ አሳስ ኦዳናዉ ፆሳይ ኑና ፄግዳይሳ ኤርዳ።

ሊድያ ክርስቶሳ አማናሱ

11 ፅሮኣዳፐ ደንድድ ማርካበን ገልድ ሳሞትራቀ ብዳ፥ ዎንተꬃ ጋላስ ናጱለ ብዳ። 12 ያፐ ደንድድ ማቀዶነ ቢታን ደእያ ፍልጵስዩሳ ካታማ ብዳ። ፍልጵስዩስ ሮመ አሳይ ደእያ ካታማ። ኑኒ ሄ ካታማን ጉꬃ ጋላስ ኡትዳ።

13 ሳምባታ ጋላስ ካታማፐ ጋፃን ሻፋ ዶናን አይሁደት ፆሳ ዎስያ በሲ ደኤይሳ ኤርድ ያ ብዳ። ሄ በሳን ሺቅዳ ማጫሳስ ቃላ ኦድዳ።

14 ኑና ስእያ አሳፐ እስ ሊድያ ጌተትያ ትያትሮና ካታማፐ ይዳ፥ ፆሳ አማንዳ ዞኦ አፍላ ዛልእያ፥ ማጫስያ ደአዉሱ። ጳዉሎስ ኦደይሳ እያ ስአና መላ ፆሳይ እ ዎዛና ዶይስ። 15 ሊድያ ባ ሶ አሳራ እስፈ ፃማቀትዳፐ ጉየ ኑኮ፥ “ህንተ ታና ጎዳ ቱማ አማናሱ ጊኮ ታ ሶ የꬍተ” ጋዳ ምንꬃዳ ዎሳሱ።

ጳዉሎስነ ስላሰይ ቃሸትዶሶና

16 ኑኒ ፆሳ ዎስያ በሳ ብሽን ኢታ አያናይ እ ቦላ ደእድ ማሮꬅያ እስ ጌላኦ ጋꬍንዶይ ኑራ ጋሄታሱ። እያ ካያዳ ዳሮ ሚሸ ባ ጎዳታስ ኤሀዉሱ። 17 ጳዉሎሳነ ኑና ካላዳ፥ “ሀይሳቲ ኡባፈ ቦላ ፆሳ አይለታ! ኤንቲ ህንተ አታና ኦገ ኦደይሳታ” ጋዳ ዋሳሱ።

18 ኡባ ጋላስ ሄሳዳ ጋዉሱ። ሽን ጳዉሎስ ይሎትድ ጉየ ስሚድ፥ ሄ አያና፥ “የሱስ ክርስቶሳ ሱንꬃን ኔኒ ኢፐ ከያ” ግድ ኪትስ። ኢራካ ኢታ አያናይ ኢፐ ከይ አግስ።

19 ሽን እ ጎዳት ባንታዉ ሚሸ ደምያ ኦገይ ꬋይዳይሳ በእድ፥ ጳዉሎሳነ ስላሰ ኦይክድ፥ ዳባባ ዳይናታ ስን ጎች ኤፍዶሶና። 20 ዳይናታ ስን ኤንታ ኤፍድ፥ “ሀይሳቲ አይሁደ አስ ግድሸ ኑ ካታማ አሳ ዳሮ ዋይሶሶና። 21 ኑኒ ሮመ ቢታ አስ ግድሸ ኤካናዉነ ኦꬃናዉ ዎጋ ግዶናባ ታማርሶሶና” ያግዶሶና።

22 አሳይ እስ ባጋ ግድድ፥ ጳዉሎሳ ቦላነ ስላሰ ቦላ ደንድዶሶና። ዳይናት ኤንታ ማኡዋ ቃርድ ፃምአን ሾጫና መላ ኪትዶሶና። 23 ኤንታ ዳሮ ዋꬍዳፐ ጉየ፥ ቃሾ ኬꬅ ገልስዶሶና። ቃሾ ኬꬃ ናገይስካ ኤንታ ምንꬅ ናጋና መላ ኪትዶሶና። 24 ቃሾ ኬꬃ ናገይስ ሄ ኪታ ኤክድ፥ ጳዉሎሳነ ስላሰ ቃሾ ኬꬃስ ቆልአ ገልስስ። ኤንታ ቶሁዋ ዱፅስ።

25 ሽን ግድ ብላሄ ግድያ ዎደ ጳዉሎሳራነ ስላሰራ ዎስሸነ ማዝሙረ የፅሸ ፆሳ ጋላቶሶና። ቃሾ ኬꬃን ደእያ ሀራ አሳትካ ኤንቲ ግያባ ስኦሶና። 26 ቆፖና ቃሾ ኬꬃ ባሶይ ቃፃና ጋካናዉ ቢታ ቃፆይ ሀንስ። ሄ ሳተንካ ፐንገ ኡባይ ዶየትስ፤ ቃሸትዳ አሳ ኡባ ሳንꬃላታይ ብርሸት ዎꬍስ። 27 ቃሾ ኬꬃ ናገይስ ꬍስኮፈ ባርክዳ ዎደ ቃሾ ኬꬃ ፐንገ ኡባይ ዶየትዳይሳ በእድ ቃሾ አሳይ ከስ ኤክ ብዳባ ዳንን ባና ዎꬋናዉ ማሸ ኤክስ። 28 ሽን ጳዉሎስ ቃላ ꬎቁ ኦꬅድ “ኑ ኡባይ ሀይሳን ደእያ ግሾ ኔኒ ነና ቆሆፓ” ያግስ።

29 ቃሾ ኬꬃ ናገይስ ፆምፐ ዎስ ኤክድ ኤለስድ ጋꬅ ዎፅስ። ኮኮርሸ ጳዉሎሳ ስንꬃንነ ስላሰ ስንꬃን ጉፋንስ። 30 ኤንታ ካረ ከስድ፥ “ታ ጎዳቶ፥ ታኒ አታናዉ አይ ኦꬃናዉ በሲ?” ያግስ።

31 ጳዉሎሳራነ ስላሰራ እያኮ፥ “ጎዳ የሱስ ክርስቶሳ አማና፤ ኔራነ ነ ሶ አሳራ አታና” ያግዶሶና። 32 ኤንቲ እያስነ እያ ሶን ደእያ ኡባስ ጎዳ ቃላ ኦድዶሶና። 33 ቃማ ሄ ሳተንካ ቃሾ ኬꬃ ናገይስ ኤንታ ኤፍድ ኤንታ ማዱንꬃ ሜጭስ። ኤለስድ ባ ሶ አሳ ኡባራ ፃማቀትስ። 34 ጳዉሎሳነ ስላሰ ባ ሶ ኤፍድ ኤንታዉ ካꬅ አꬅስ። እ ባ ሶ አሳ ኡባራ ፆሳ አማንዳ ግሾ ኡፋይትስ።

35 ሳእ ዎንትን ዳይናት፥ “ሄ አሳታ ብላ” ያግድ ዎታዳረታ ሀላቃታ እያኮ ኪትዶሶና። 36 ቃሾ ኬꬃ ናገይስ፥ “ህንተ ብለታና መላ ዳይናት ኪትዶሶና። ህዛ፥ ከይድ ሳሮ ቢተ” ያግድ ሄ ኪታ ጳዉሎሳስ ኦድስ።

37 ሽን ጳዉሎስ፥ “ኑኒ ሮመ አስ * ግድሽን ኤንቲ ኑና ፕርድ ባይና አሳ ስንꬃን ዋꬍድ፥ ቃሾ ኬꬃን የግዶሶና። ሀእ ኑና ጌማን ከይድ ቦ ጎና? ሀነና፥ ኤንቲ ባንታ ሁጰን ይድ ኑና ከሶ” ያግስ።

38 ዎታዳረ ሀላቃት ዳይናታስ ሄሳ ኦድን፥ ጳዉሎሳራነ ስላሰራ ሮመ ቢታ አሰ ግድዳይሳ ስእዳ ዎደ ያይዶሶና። 39 ሄሳ ግሾ፥ ዳይናት ይድ ኤንታኮ፥ “ኑኒ ህንተና ቆህዳ” ግዶሶና። ቃሾ ኬꬃፈ ካረ ኤንታ ከስድ፥ ካታማፐ ከይድ ባና መላ ዎስዶሶና። 40 ጳዉሎሳራነ ስላሰራ ቃሾ ኬꬃፈ ከይድ ሊድያ ሶ ብዶሶና። ያን አማነይሳታራ ጋከትድ ኤንታ ምንꬅድ ከይድ ብዶሶና።

17

ጳዉሎስ ተሰሎንቀን

1 ጳዉሎሳራነ ስላሰራ አምፍጶልሳራነ አጶሎናራ አꬍድ ተሰሎንቀ ብዶሶና። ያን አይሁደ ዎሳ ኬꬅ ደኤስ። 2 ጳዉሎስ ካሰይሳዳ ያ ገልስ። ሄሳን ሄꬑ ሳምንታ ፆሳ ቃላፐ አሳስ ኦድስ። 3 ክርስቶስ ዋየ ኤካናዉነ ሀይቆፐ ደንዳናዉ በሰይሳ ኤንታዉ ቆንጭስድ ኦድሸ፥ “የሱሲ ሀ ታኒ ህንተዉ ኦደይስ ክርስቶሳ” ያግስ። 4 ኤንታፈ እሶት እሶት ኦዳይ ቱማ ግደይሳ ማእድ ጳዉሎሳራነ ስላሰራ እስፍዶሶና። ሄሳዳካ፥ ፆሳ ጎይንያ ዳሮ ግርከ አሳይነ ዳሮ ቦንቸትዳ ማጫሳትካ ኤንታራ እስፍዶሶና።

5 ሽን አይሁደት ቃናትድ እስ እስ ኦሶይ ባይና ኢታ አሳታ ኦገፐ ሺሽዶሶና። ካታማን ቡቀꬅ ከስዶሶና፤ ጳዉሎሳነ ስላሰ አሳስ አꬅድ እማናዉ ኮይድ ያሶና ኬꬃ ተቅዶሶና። 6 ጳዉሎስነ ስላ ኤንታዉ በንቶና እፅን፥ ያሶናነ እስ እስ አማነይሳታ ካታማ ሀላቃታኮ ጎች ኤፍድ፥ “ሀይሳቲ ቢታ ኡባ ቡቀይሳት ሀእ ኑኮ ይዶሶና። 7 ያሶን ኤንታ ባ ሶን ዎꬅስ። ሀይሳቲ፥ ‘የሱሳ ጌተትያ ሀራ ካዎይ ደኤስ’ ግድ ቄሳረ ኪታ መንꬆሶና” ያግድ ꬎቁ ግዳ ቃላን ኦድዶሶና።

8 ሺቅዳ አሳይነ ካታማ ሀላቃት ሄሳ ስእድ ሀናናባ ꬋይዶሶና። 9 ሀላቃት ያሶናነ ሀራታ ዋሰራ ብልዶሶና።

ጳዉሎስ ቤርያን

10 አማነይሳት ጳዉሎሳነ ስላሰ ቃማራ ቤርያ የድዶሶና። ቤርያ ጋክድ፥ አይሁደ ዎሳ ኬꬅ ገልዶሶና። 11 ቤርያ አሳይ ተሰሎንቀ አሳፐ አꬍዳ ሱረታ። ኤንቲ ቃላ ኩመꬃ ዎዛናፐ ኤክዶሶና፤ ጳዉሎስ ግዳይስ ቱማ ግደይሳ ሻክ ኤራናዉ ጋላስ ጋላስ ጌሻ ማፃፋታ ፕልጎሶና። 12 ሄሳ ግሾ፥ ኤንታፈ ዳሮት፥ ግርከታፐካ ቦንቸትዳ ዳሮ ማጫሳትነ ዳሮ አደት አማንዶሶና።

13 ሽን ተሰሎንቀን ደእያ አይሁደት ጳዉሎስ ፆሳ ቃላ ቤርያንካ ኦድዳይሳ ስእዳ ዎደ ቤርያ ይድ አሳ ቡቅዶሶና። 14 ሄሳፈ ጉየ፥ አማነይሳት ኤለስድ ጳዉሎሳ አባ ማት የድዶሶና። ሽን ስላሰይነ ፅሞትዮስ ቤርያን አትዶሶና። 15 ጳዉሎሳ ሞይዝዳ አሳት አቴና ጋꬅዶሶና። ሄ አሳት ስላሰይነ ፅሞትዮስ ባንታዉ ዳንዳኤትዳ መላ ኤለስድ ባኮ ያና መላ ጳዉሎስ ኪትዳ ኪታ ኤክድ ቤርያ ስምዶሶና።

ጳዉሎስ አቴናን

16 ጳዉሎስ አቴናን ስላሰነ ፅሞትዮሳ ናግሸ፥ ካታማን ኤቅ ኩምዳይሳ በእድ ይሎትስ። 17 ሄሳ ግሾ፥ አይሁደ ዎሳ ኬꬃን አይሁደታራነ ፆሳ ጎይንያ አይሁደ ግዶና አሳራ ቃስ ባራ ጋሄትያ አሳራ ኡባ ጋላስ ፓላሜስ። 18 ኤፕቆሮሰነ እስቶይከ ጌተትያ ጩጋታፐ እስ እስ ኤራንቾት ጳዉሎሳራ ፓላምዶሶና። ኤንታፈ እሶት እሶት፥ “ሀ ዮያማይ አይ ኦዳናዉ ኮዪ?” ያግዶሶና።

ሀራት ጳዉሎስ የሱሳባነ ሀይቆፐ እ ደንድዳይሳ ባንታዉ ኦድዳ ግሾ፥ “ኦራꬃ ፆሳታባ ኦድያ ዳኔስ” ያግዶሶና።

19 ጳዉሎሳ ኦይክድ አርዮስፓጎሳ ጌተትያ ሺቆ በሳ ኤፍድ፥ “ሀ ኔኒ ታማርስያ ኦራꬃባይ አይበኮ ኑና ኤርስኪ? 20 አይስ ጊኮ፥ ኔኒ ኑስ ኦራꬃባ ኦዳሳ፤ ህዛ ሄስ አይበኮ ኑኒ ኤራናዉ ኮዮስ” ያግዶሶና። 21 አቴና አሳ ኡባይነ ያን ደእያ እማꬃ አሳይ ኦራꬃባ ኦደቶናነ ስኦና ፔኦኮና።

22 ጳዉሎስ አርዮስፓጎሳ ስንꬃን ኤቅድ፥ “አቴና አሳቶ፥ ፆሳታስ ኡባባን ህንተ ዳሮ ያየይሳ ታኒ በአይስ። 23 ታኒ ህንተ ካታማራ ዩያሸ ህንተ ጎይንያ በሳታ በእያ ዎደ፥ ‘ኤረቶና ፆሳስ’ ጌተትድ ፃፈትዳ ያርሾ በሳ ደማስ። ሀ ህንተ ኤሮናሽን ጎይነይሳ ታኒ ህንተዉ ኦዳይስ። 24 ሳአነ ሳአን ደእያ ኡባባ መꬍዳ ፆሳይ፥ ሳሎነ ሳአ ጎዳይ፥ አስ ኬፅዳ ኬꬃን ዴና። * 25 እ ደኦ፥ ሸምፖነ ኡባባ አሳ ኡባስ እምያ ግሾ ፓጭ ደእያ አሳዳ አሳ ማደ ኮየና። 26 ፆሳይ አሳ ኮቸ ኡባ እስ አድያፈ መꬍድ ቢታ ኡባን ዎꬅስ። ያትድ ኤንቲ ዳና ዎድያስነ በሳስ ዛዋ እሚስ። 27 እ ሄሳ ኦꬅዳይ አስ እያ ኮያና መላነ ፕልግድ ደማና መላሳ። ሀንኮካ እ ኑፐ ጌምቤና። 28 ህንተፈ እስ እስ የፀይሳት፥ ‘ኑኒ እያ ናይታ’ ግዳይሳዳ፥ ‘ኑኒ እያን ፓፃ ደኦስ፥ ቃፆስ።’ 29 ህዛ፥ ኑኒ ፆሳ ናይታ ግድያ ግሾ፥ ‘ፆሳይ አሳ ሂላተꬃንነ ቆፋን ዎርቃፈ ዎይኮ ብራፐ ዎይኮ ሹቻፈ ኦሰትዳባ ዳኔስ’ ያግድ ቆፓናዉ በሰና። 30 ሄሳ ግሾ፥ ፆሳይ በን ዎደ አሳይ ኤሮና ኦꬅዳይሳ አግድ አꬍስ። ሽን ሀእ ኡባ በሳን ደእያ አሳይ ናጋራፐ ስማና መላ ኪቴስ። 31 አይስ ጊኮ፥ ፆሳይ ባ ዶርዳ አድያን ሳአን ደእያ አሳ ኡባ ቦላ ፅሎ ፕርዳ ፕርዳናዉ ቃማ ጊግስ ዎꬅስ። እያ ሀይቆፐ ደንꬅድ ሄሳ አሳ ኡባስ ቱማይስ” ያግስ።

32 ኤንታፈ እስ እስ አሳት ሀይቆፐ ደንዶባ ጳዉሎሳፐ ስእድ፥ እያ ቦላ ቀልቅስዶሶና። ሽን ሀራት፥ “ኑኒ ሄሳ ኔፐ ጉጅድ ስአናዉ ኮዮስ” ያግዶሶና። 33 ሄሳ ግሾ፥ ጳዉሎስ ኤንታ ግዶፈ ከይስ። 34 ሽን እስ እስ አደት ጳዉሎሳራ ጋከትድ አማንዶሶና። ኤንታ ግዶፈ አርዮስፓጎሳን ሺቁዋን ደእያ ድዮናስዮሳ ጌተትያ አደይ፥ ዳማርሶ ጌተትያ እስ ማጫስያነ ሀራት ደኦሶና።

18

ጳዉሎስ ቆሮንቶሳን

1 ሄሳፈ ጉየ፥ ጳዉሎስ አቴናፐ ከይድ፥ ቆሮንቶሳ ብስ። 2 ያን ጳንፆሳን የለትዳ እስ አይሁደ አድያ አቅላ ደምስ። አይሁደ አሳ ኡባይ ሮመፐ ከያና መላ ካዎይ ቃላዉድዮስ ኪትዳ ግሾ ጉꬃ ዎደፐ ካሰ እ ባ ማቸ ጵርስቅላራ ፃለፐ ይስ። ጳዉሎስ ኤንታራ ጋሄታናዉ ብስ። 3 እያ ኦሶይ ኤንታይሳዳ ዱንካነ ስኮ ግድያ ግሾ፥ ኤንታራ ኡትድ እስፈ ኦꬅስ። 4 ጳዉሎስ ሳምባታ ኡባን አይሁደታነ ግርከታ አማንꬃናዉ አይሁደ ዎሳ ኬꬃን ፓላሜስ።

5 ስላሰይነ ፅሞትዮስ ማቀዶነፐ ይዳ ዎደ ጳዉሎስ ባ ኩመꬃ ዎድያ እምድ አይሁደታስ የሱሲ እ፥ ክርስቶሳ ግድ ቃላ ኦድስ። 6 ሽን ኤንቲ ጳዉሎሳ እፅድ እያ ጫይን ጳዉሎስ ባ ማኡዋፐ ባና ቆቆፍሸ፥ “ህንተ ጎመይ ህንተና ኦይኮ፤ ታኒ ሄሳን ደእከ። ህዛፐ ጉየ፥ ታኒ አይሁደ ግዶና አሳኮ ባይስ” ያግስ።

7 ያፐ ከይድ ፆሳ ጎይንያ ትቶስ ዮስፆሳ ጌተትያ ኡራ ሶ ብስ። ዮስፆሳ ኬꬃይ አይሁደ ዎሳ ኬꬃ ማታን ደኤስ። 8 አይሁደ ዎሳ ኬꬃ ሀላቃይ ቃርስጶስ ባ ሶ አሳ ኡባራ ጎዳ አማንስ። ቆሮንቶሳ አሳታፐካ ዳሮት ፆሳ ቃላ ስእዳ ዎደ አማንድ ፃማቀትዶሶና።

9 ጎዳይ እስ ቃማ ጳዉሎሳስ ቆንጭድ፥ “ያዮፋ፤ ኦዳ፥ ስእ ጎፓ። 10 ታኒ ኔራ ደአይስ። ታዉ ሀ ካታማን ዳሮ አስ ደእያ ግሾ ነና ቆህድ ኢታባን የጋና አስ ኦንካ ባዋ” ያግስ። 11 ሄሳ ግሾ፥ ጳዉሎስ ፆሳ ቃላ አሳ ታማርስሸ እስ ላይꬅነ ኡሱፑን አጌና ኤንታራ ኡትስ።

12 ጋልዮስ አካያ ቢታ አይስያ ዎደ አይሁደት እስፈ ጳዉሎሳ ቦላ ደንድድ ፕርዳ ኬꬅ እያ ኤፍድ፥ 13 “ሀ አደይ ህግያ እፅድ፥ አሳይ ፆሳ ጎይናና መላ ኦꬄስ” ያግዶሶና።

14 ጳዉሎስ ኦደታና ሀንሽን፥ ጋልዮስ አይሁደታኮ፥ “አይሁደቶ፥ ሄስ ኢታ ኦሶ ዎይኮ ናቆ ግድያኮ ታኒ ህንተባ ዳንዳአዳ ስአናዉ በሴስ። 15 ሽን ቃላስ፥ ሱንꬃስነ ህንተ ህግያስ ህንተ ፓላምያባ ግድኮ ህንተ፥ ህንተዉ ብልተ፤ ሄሳ ታኒ ፕርድከ” ያግስ። 16 ያትድ፥ ኤንታ ፕርዳ ኬꬃፈ ካረ ከስስ። 17 ሄሳፈ ጉየ፥ ግርከ አሳ ኡባይ አይሁደ ዎሳ ኬꬃ ሀላቃ ሶስተኔሳ ኦይክድ ፕርዳ ኬꬃ ስንꬃን ዋꬍዶሶና። ሽን ጋልዮስ ሄሳ ፓፃባ ግቤና።

ጵርስቅላ፥ አቅላነ አጵሎሳ

18 ጳዉሎስ ዳሮ ጋላስ ቆሮንቶሳን ኡትዳፐ ጉየ አማንያ አሳ ሳሮꬅድ፥ ጵርስቅልራነ አቅላራ ማርካበን ሶረ ብስ። ሽን እ ባናፐ ስን ባዉ ጋሶይ ደእያ ግሾ ክንክራ ካታማን ባ ሁጵያ ቡሉሰትስ። * 19 ኤንቲ ኤፈሶና ጋክዳ ዎደ ጳዉሎስ ጵርስቅሎነ አቅላ ያን አግስ። ሽን ባዉ አይሁደ ዎሳ ኬꬅ ገልድ አይሁደታራ ኦደትስ። 20 ኤንቲ ባንታራ ዳሮ ዎደ ኡታና መላ ጳዉሎሳ ዎስዶሶና ሽን እ እፅስ። 21 ኤንታፈ ሻከትሸ፥ “ታኒ ያ ባልያ የሩሳላመን ቦንቻናዉ በሴስ። ሽን ፆሲ ጊኮ ህንተኮ ስማ ያና” ያግድ ኤፈሶናፐ ማርካብያን ብስ። 22 ቅሳረ ጋክዳ ዎደ የሩሳላመ ብድ ዎሳ ኬꬃ አሳ ሳሮꬅዳፐ ጉየ አንፆከ ብስ።

23 ያን ጉꬃ ዎደ ጋምእዳፐ ጉየ አማንያ አሳታ ኡባ ምንꬅሸ ጋላትያራነ ፕርገራ አꬍስ።

24 እስክንድረን የለትዳ እስ አጵሎሳ ጌተትያ አይሁደ አስ ኤፈሶና ብስ። እ ኦዳ ኤርያ አስነ ፆሳ ቃላ ዳሮ ኤርያ አስ። 25 ጎዳ ኦግያካ ታማርስ፥ አያናን ፁገትድ የሱሳባ ሱረ ታማርሴስ። ግዶሽን፥ ዮሃንሳ ፅንቃትያ ፃላላ ኤሬስ። 26 እ አይሁደ ዎሳ ኬꬃን ያዮና ታማርሴስ። ጵርስቅላነ አቅል እ ኦደይሳ ስእዳ ዎደ ባንታራ ሶ እያ ኤፍድ ፆሳ ኦግያ ካሰይሳፈ ጌሽድ እያዉ ኦድዶሶና።

27 አጵሎስ አካያ ባናዉ ኮይን ኤፈሶናን ደእያ አማንያ አሳይ እያ ቆፋ ኤክድ አካያን ደእያ አማነይሳት እያ ሞካና መላ ኤንታዉ ዳብዳበ ፃፍዶሶና። እ ያ ጋክዳ ዎደ ፆሳ አꬎ ኬሀተꬃ ባጋራ የሱስ ክርስቶሳ አማንዳይሳታ ዳሮ ማድስ። 28 አይስ ጊኮ፥ የሱሲ፥ እ፥ ክርስቶሳ ግደይሳ አይሁደታስ ፆሳ ቃላፐ ቆንጭስድ ደርያ ስንꬃን ምንꬅ ኦድድ ኤንታ ላꬅስ።

19

ጳዉሎስ ኤፈሶናን

1 አጵሎስ ቆሮንቶሳን ደእሽን፥ ጳዉሎስ ቆሞ ባጋራ አꬍድ ኤፈሶና ብስ። ያን እስ እስ አማንያ አሳታ ደምስ። 2 ኤንታኮ፥ “ህንተ አማንዳ ዎደ ጌሻ አያና ኤክደቲ?” ያግድ ኦይችስ።

ኤንቲ፥ “አካይ፥ ኤክቦኮ፤ ሀር አቶሽን፥ ጌሻ አያን ደእያባካ ስእቦኮ” ያግዶሶና።

3 ጳዉሎስ ኤንታኮ፥ “ያትን፥ አይብን ፃማቀትደቲ?” ያግስ።

ኤንቲ፥ “ኑኒ ዮሃንሳ ፅንቃተን ፃማቀትዳ” ያግድ ዛርዶሶና።

4 ጳዉሎስ፥ “ዮሃንስ ባፐ ጉየራ ያ የሱስ ክርስቶሳን አሳይ አማናና መላ አሳስ ኦድሸ፥ ናጋራፐ ስሞ በሲያ ፅንቃተን ፃማቅስ” ያግስ። *

5 ኤንቲ ሄሳ ስእዳ ዎደ ጎዳ የሱስ ክርስቶሳ ታማረ ግዳናዉ ፃማቀትዶሶና። 6 ጳዉሎስ ባ ኩሽያ ኤንታ ቦላ ዎꬅዳ ዎደ ጌሻ አያናይ ኤንታ ቦላ ዎꬍን፥ ዱማ ዱማ ዶናን ኦደትዶሶና፤ ቃስ ትንብተ ኦድዶሶና። 7 ሄ በሳን ታማነ ናምአ ግድያ አሳት ደኦሶና።

8 ጳዉሎስ አይሁደ ዎሳ ኬꬅ ገልድ፥ ፆሳ ካዎተꬃባ ያዮና ፓላምሸነ ሎይꬅ ቆንጭስሸ ኤንታራ ሄꬑ አጌና ጋካናዉ ጋምእስ። 9 ሽን ኤንታፈ እሶት እሶት ꬉበ ግድድ ዳሮ አሳ ስንꬃን ጎዳ ኦግያ ጫይድ አማኖና እፅዶሶና። ጳዉሎስ አማነይሳታ ኤንታፈ ሻክ ኤክድ ፅራኖሳ ጌተትያ ትምርተ ኬꬃን ኡባ ጋላስ ኤንታ ታማርስስ። 10 ጳዉሎስ ናምኡ ላይꬅ ጋካናዉ ቃላ ኦድስ። ሄሳ ግሾ፥ ኢሰን ደእያ አሳ ኡባይ፥ አይሁደትነ አይሁደ ግዶናይሳት ጎዳ ቃላ ስእዶሶና።

አስቀዋ ናይታ

11 ፆሳይ ጳዉሎሳ ኩሸን ዎልቃማ ማላታታ ኦꬅስ። 12 ሄሳ ግሾ፥ አሳይ እያ አሳተꬃ ቦችዳ ማራበ ዎይኮ ማኦ ሀርጋንቾታስ ኤፎሶና። ኤንትካ ፓፆሶና፤ ቱና አያናት ኤንታፈ ከዮሶና።

13 ቱና አያናታ ከስሸ ዩይያ አይሁደታፐ እሶት እሶት፥ “ጳዉሎስ ሳባክያ የሱሳ ሱንꬃን ከይተ ግድ ህንተና ኪቶስ” ያግድ፥ ቱና አያናት ኦይክዳ አሳታ ቦላ ጎዳ የሱሳ ሱንꬃ ፄግዶሶና። 14 ካህነ ሀላቃ አስቀዋ ጌተትያ እስ አይሁደ አድያስ ሄሳ ኦꬅያ ላፑን ናይት ደኦሶና።

15 ሽን ቱና አያናይ ኤንታኮ፥ “ታኒ የሱሳካ ጳዉሎሳካ ኤራይስ፥ ሽን ህንተ ኦናንቴ?” ያግስ።

16 ቱና አያን ኦይክዳ አደይ ኤንታ ቦላ ጉፕ ዎꬍድ፥ ኤንታ ማዱንፅስድ፥ ሄ ኬꬃፈ ካሎ ባቃታና ጋካናዉ ዎልቃምስ። 17 ኤፈሶናን ደእያ አይሁደትነ አይሁደ ግዶናይሳት ኡባይ ሄሳ ስእድ ዳሮ ያይዶሶና። ጎዳ የሱሳ ሱንꬃይ ዳሮ ቦንቸትስ። 18 አማነይሳታፐ ዳሮት ባንታ ኦꬅዳ ኢታ ኦሱዋ ፓፅሸነ ቆንጨን ኦድሸ ዮሶና። 19 ማሮታፐ ዳሮት ባንታ ማፃፋታ ሺሽድ አሳ ኡባ ስንꬃን ፁግዶሶና። ሄ ማፃፋታ ጋትያ ታይቦይ እሻታሙ ሙኩሉ ብራ ሳንትመ * ግድስ። 20 ሄሳዳ ሀንድ ፆሳ ቃላይ ድጭሸነ ዳልግሸ ብስ።

ኤፈሶናን ኦሽ ከይስ

21 ሄስ ሀንዳፐ ጉየ ጳዉሎስ፥ “ታኒ የሩሳላመ ባ ስማዳ ሮመ ባናዉ በሴስ” ያግድ ማቀዶነራነ አካያራ አꬍድ የሩሳላመ ባናዉ ቆፋ ቃችስ። 22 ቃስ ባና ማደይሳታፐ ናምአታ ፅሞትዮሳነ ኤራስፆሳ ማቀዶነ ኪትድ፥ ባዉ ኢሰን ጉꬃ ዎደ ጋምእስ።

23 ሄ ዎደ ጎዳ ኦግያ ግሾ ኤፈሶናን ዎልቃማ ካች ከይስ። 24 እስ ብራ ኦꬅያ ድመፅሮሳ ጌተትያ ኡራይ አርፀምስ ኤቃ ኬꬃ ምስልያ ብራፐ ኦꬅድ ዳሮ ዎ ደሜስ። 25 ሄሳ ግሾ፥ ሄሳ መላ ኦሶ ኦይሳታ እስፈ ሺሽድ፥ “አሳዉ፥ ኑ ዱረተꬃይ ሀ ኦሱዋን ግደይሳ ህንተ ኤሬታ። 26 ሀይስ ጳዉሎስ፥ ‘አሳ ኩሸን ኦሰትዳይሳት ፆሳታ ግዶኮና’ ያግድ፥ ኤፈሶናንነ ጉꬃ ቢታታፐ አትሽን፥ ኩመꬃ ኢሰ ኡባን ደእያ ዳሮ አሳ ኦድ አማንꬅዳይሳነ ባለꬅዳይሳ ህንተ በእደታነ ስእደታ። 27 መቶ ግድዳይ፥ ኑ ኦሶይ ካተይሳ ፃላላ ግዶናሽን፥ ኢሰነ ቢታ ኡባን ደእያ አስ ጎይንያ ግታ ፆሰ አርፀምስ ኬꬃይ ቦንቸቶና አተይሳነ እ ግታተꬃይ ኩንዳናይሳ” ያግስ።

28 አሳይ ሄሳ ስእዳ ዎደ ሸነን ፁገትድ፥ “ኤፈሶና አርፀምሳ ግታ” ያግድ ዋስዶሶና። 29 ሄ ዋሶይ ካታማ ኡባ ጋክስ። ጳዉሎሳራ ሄመትያ ማቀዶነ አሳታ፥ ጋዮሳነ አርስፅሮኮሳ ኦይክድ ጎችሸ ካሳ በሳ ዎፅዶሶና። 30 ጳዉሎስ አሳይ ሺቅዳ በሳ ገላናዉ ኮይስ፥ ሽን አማነይሳት እያ ድግዶሶና። 31 ኢሰ ቢታ ሀላቃታፐ ጳዉሎሳ ላገ ግድዳ እሶት እሶት ጳዉሎሳኮ ኪትድ፥ “ካሳ በሳ ቆንጨን ከያዳ በንቶፋ” ግድ እያ ዎስዶሶና።

32 ሺቅዳ አሳስ ሀናናባይ ꬋይስ፤ ዳርያ ባጋ አሳይ ሀር አቶሽን አይስ ሺቅዳኮ ኤሮና ግሾ፥ እሶይ እስባስ ዋስያ ዎደ ሀንኮይ ሀራባስ ዋሴስ። 33 አይሁደት እስክንድረ ጌተትያ አድያ አꬅድ በስን፥ እስ እስ አሳይ እ ጋናባ ኦድድ እያ ስን አꬅዶሶና። እ አሳይ ስእ ጋና መላ ባ ኩሸን ማል በስድ፥ አሳስ ሞተታናዉ ኤቅስ። 34 ሽን እስክንድረይ አይሁደ አስ ግድዳይሳ አሳይ ኤርዳ ዎደ ናምኡ ሳተ ግዳናይሳ መላ ኡባይ እስ ቃላን፥ “ኤፈሶና አርፀምሳ ግታ” ያግድ ዋስዶሶና።

35 ዉርሰꬃን፥ ካታማ ፃፈይ አሳ ስእ ኦꬅድ፥ “ኤፈሶና አሳዉ፥ ኤፈሶና ካታማይ ግታ አርፀምስ ኤቃ ኬꬅነ ሳሎፐ ዎꬍዳ እ ሹቻ ምስልያ ናገይ ኤፈሶና አሳ ግደይሳ ኤሮናይ ኦኔ? 36 ሀይሳ ካሽ ግያ አስ ባይና ግሾ፥ ህንተ ስእ ጋናዉነ ድርግድ አይኮ ኦꬆና አጋናዉ በሴስ። 37 ህንተ፥ ሀ አሳታ ኤቃ ኬꬃ ሚሸ ካይሶቶናሽን ዎይኮ ኑ ፆሳታ ጫይቦናሽን ጮ ሀ አሳታ ኦይክድ ኤህደታ። 38 ሄሳ ግሾ፥ ድመፅሮስነ እያራ ደእያ ኦሳንቾት አሳ ሞታናዉ ኮይኮ፥ ፕርዳ ኬꬃይ ዶያ ደኤስ፤ ዳይናትካ ደኦሶና፤ ኤንቲ ሞታናዉ ዳንዳኦሶና። 39 ሽን ህንተ ሀራ ኦዳ ኮይኮ፥ ሻንጎ ሺቆን ኦዳይ በኤቶ። 40 ሄሳ ግዶና እፅኮ ሀች ሀንዳባስ ሮመ ካዎተꬃይ ኑና ኦይቻና። ሀ ቡቀꬃስ ጋሶይ ባይና ግሾ፥ ኑኒ ጋሶ ኦዳናዉ ዳንዳኦኮ” 41 ያግድ ሺቁዋ ላልስ።

20

ጳዉሎስ ማቀዶነንነ ግርከን

1 ዋሶይ ዶችዳፐ ጉየ፥ ጳዉሎስ አማንያ አሳታ ፄግስድ ኤንታ ዞርዳፐ ጉየ፥ ሳሮꬅድ ማቀዶነ ባናዉ ከይስ። 2 ሄ ቢታራ አꬍሸ ቃላ ኦድሸ አሳ ዳሮ ምንꬅዳፐ ጉየ ግርከ ቢታ ብስ። 3 እ ያን ሄꬑ አጌና ኡትድ፥ ማርካበራ ሶረ ባናዉ ቆፕድ ደእሽን፥ አይሁደት ባና ዎꬋናዉ ኮየይሳ ኤርድ ማቀዶነራ ጉየ ስማናዉ ኮይስ።

4 ጳዉሎሳ ሞይዝዳይሳት ቤርያፐ ጳርሁሳ ናኣ ሶጳፅሮሳ፥ ተሰሎንቀፈ አርስፅሮኮሳነ ስኮንዱሳ፥ ዳርበፈ ጋዮሳ፥ ኢሰፐ ትክቆሳ፥ ፅሮፍሞሳነ ፅሞትዮሳ። 5 ሄሳት ስን ብድ ኑና ፅሮኣዳን ናጎሶና። 6 ኑኒ ኡይꬃ ባልያ ቦንችዳፐ ጉየ፥ ፍልጵስዩሳፐ ማርካበራ ደንድድ፥ እቻሻንꬆ ጋላሳን ኤንታ ፅሮኣዳን ጋክድ ያን ላፑን ጋላስ ጋምእዳ።

ጳዉሎስ ፅሮኣዳን

7 ሳምንታፈ ኮይሮ ጋላሳን ኑኒ ኡይꬃ መንꬃናዉ ሺቅድ ደእሽን፥ ጳዉሎስ ዎንተ ባናዉ ቆፕዳ ግሾ፥ ኤንታዉ ቃላ ኦድሸ ግድ ብላሄ ጋካናዉ ኦዳ አዱስስ። 8 ኑኒ ሺቅድ ኡትዳ ፖቅያን ዳሮ ፖኦይ ደኤስ። 9 ኤዉፅኮሳ ጌተትያ እስ ናአተꬃይ ማስኮተ ቦላ ኡትድ፥ ባና ዶግድ ꬍስክስ። ጳዉሎስ ኦዳ አዱስዳ ዎደ ኤዉፅኮስ ꬍስኮ ኤይድ ሄꬓንꬆ ፖቅያፐ ኩንድድ ሀይቅዳይሳ አሳይ ደንꬅስ። 10 ሽን ጳዉሎስ ዎꬍድ፥ እያ ቦላ ጉፋንስ። እያ እድምድ፥ “እ ሀይቅቤና፥ ህርጎፍተ” ያግስ። 11 ሄሳፈ ጉየ፥ ፑደ ፖቅያ ቦላ ከይድ ኡይꬃ መንꬅድ ምስ። ሳአይ ዎንታና ጋካናዉ አሳስ ኦድዳፐ ጉየ ደንድድ ብስ። 12 ሄ ፓፅዳ ናአተꬃ ሶ ኤፍድ ዳሮ ኡፋይትዶሶና።

ጳዉሎስ ኤፈሶናፐ ሞይዘትስ

13 ሽን ጳዉሎስ ባና ያፐ ሞካና መላ ኑስ ኦድዳ ግሾ፥ ካሰትድ ማርካብያኮ ብድ፥ አሶሳ ባናዉ ደንድዳ። አይስ ጊኮ፥ እ ቶሆን ባናዉ ቆፕዳ ግሾ ኑና ሄሳꬆ ኪትስ። 14 እ ኑራ አሶሳን ጋሄትን ማርካብያን እያ ኤክድ ምፅልነ ብዳ። 15 ዎንተꬃ ጋላስ ያፐ ደንድድ ማርካበን ክዮሳ ስንꬃን ደእያ በሳ ጋክዳ፤ ቃስ ዎንተꬃ ጋላስ ሳሞሳ ፕንድ ካልያ ጋላስ ምልፀ ጋክዳ። 16 ጳዉሎስ ኢሰን ዳሮ ጋምኦና ኤፈሶና ማታራ አꬋናዉ ቆፕስ። ባዉ ዳንዳኤትኮ ጳንፀቆስፀ ባልያ ጋላስ የሩሳላመ ጋካናዉ ኤሶቴስ።

17 ጳዉሎስ ምልፀፐ ኤፈሶና ኪትድ ዎሳ ኬꬃ ጭማታ ፄግስስ። 18 ዎሳ ኬꬃ ጭማት እያኮ ይን፥ ኤንታኮ ሀይሳዳ ያግስ፦ “ታኒ ኢሰ ገልዳ ኮይሮ ጋላሳፐ ዶምዳ ህንተራ ደእዳ ዎደ ኡባን ዋና ደእዳኮ ህንተ ኤሬታ። 19 አይሁደት ዱላትድ ታ ቦላ መቶ ጋꬅኮካ ታኒ አሽከተꬃንነ ዳሮ አፉꬃን ጎዳስ ኦꬃስ። 20 ዳባባንካ ህንተ ኬꬃን ኬꬃን ህንተና ታማርስሸ ህንተና ማድያባፐ እስባካ ፓጭሳብከ። 21 ታኒ አይሁደታስነ አይሁደ ግዶናይሳታስ ናጋራፐ ፆሳኮ ስማና መላነ ኑ ጎዳ የሱሳ አማናና መላ ማርካታስ።

22 “ያን ታና አይብ ጋካኔኮ ኤርከ፥ ሽን ሀእ ታኒ ጌሻ አያናስ ኪተታዳ የሩሳላመ ባይስ። 23 ጌሻ አያናይ ቃሾይነ ዋየይ ታና ናገይሳ ካታማ ኡባን ታዉ ማርካትስ። 24 ሽን ታ ዎꬃ ፖላናዉነ ጎዳ የሱስ ክርስቶሳፐ ኤክዳ ኦሱዋ፥ ፆሳ አꬎ ኬሀተꬃ ዎንገላ ማርካተይሳ ፖላናዉ ታ ሸምፕዉ ፓꬆናባዳ ታይባስ። *

25 “ታኒ ሀእካ ፆሳ ካዎተꬃ ማርካታሸ ህንተ ኡባ ግዶን ዩያስ። ህዛፐ ጉየ፥ ህንተፈ ኦንካ ታና በኦናይሳ ኤራይስ። 26 ሄሳ ግሾ፥ ህንተፈ እስ ኡራይ ꬋይኮካ ታ ኦይሸቶናይሳ ሀች ህንተዉ ጌሻዳ ኦዳይስ። 27 አይስ ጊኮ፥ ፆሳይ ኦꬃናዉ ቆፕዳባ ኡባ ህንተዉ አይብባካ አሾና ኦዳስ።

28 “ባ ናኣ ሱꬃን ዎዝዳ ፆሳ ዎሳ ኬꬃ ናግተ። ጌሻ አያናይ ህንተና ሀላቃ ኦꬅድ ዶርዳ ዉድያስነ ህንተ ሁጵያስ ናገትተ። 29 ታኒ ብዳፐ ጉየ፥ ዉድያስ ቃቶና ዎዛና ምኖ ሱꬉመት ህንተ ግዶ ገላናይሳ ታኒ ኤራይስ። 30 አማነይሳታ ባንታ ጌዶ ካለꬃናዉ ዎርዶ ታማርስያ አሳት ህንተ ግዶፈ ደንዳና። 31 ሄሳ ግሾ፥ ታኒ ሄꬑ ላይꬅ ቃማነ ጋላስ አፉꬃን ህንተና ሁጰን ሁጰን ምንꬅዳይሳ ቆፕሸ ናገትተ።

32 “ሀእካ ህንተና ምንꬃናዉነ ጌሻ አሳራ ላትሳናዉ ዳንዳእያ ፆሳስነ እያ አꬎ ኬሀተꬃ ቃላስ ህንተና ሀዳራ እማይስ።

33 “ታኒ ኦደ ብራ ዎይኮ ዎርቃ ዎይኮ አፍላ አሞታብከ። 34 ታኒ ታ ኩሸን ኦꬃዳ ታናነ ታራ ደኤይሳታ ኮሽዳባ ማድዳይሳ ህንተ፥ ህንተ ሁጰን ኤሬታ። 35 ህንተ ሀይሳዳ ዳቡርድ ኦꬅሸ ዳቡራንቾታ ማዳናይሳነ ጎዳ የሱሲ፥ ‘ኤከይሳፈ እመይስ አንጀትዳይሳ’ ግዳ ቃላ ህንተ ቆፓናዉ በሰይሳ ታኒ ህንተና ኡባባን በሳስ” ያግስ።

36 ጳዉሎስ ሄሳ ኦድ ኦንግድ ኤንታ ኡባራ ጉልባትድ ፆሳ ዎስስ። 37 ኤንቲ ኡባይካ ጳዉሎሳ እድምድ ዬክድ ዬርዶሶና። 38 እ ዛሪድ፥ “ታና በኤከታ” ያግዳ ቃላይ ኤንታ ዳሮ አዛንꬅስ። ኤንቲ ማርካብያ ጋካናዉ እያ ሞይዝዶሶና።

21

ጳዉሎስ የሩሳላመ ቡሳ

1 ኑኒ ኤፈሶና ጭማታፐ ሻከትዳ መላ ቆሳ ብዳ። ዎንተꬃ ጋላስ ሮዳ ጋክድ ያፐ ጳፃራ ብዳ። 2 ስሮፍንቀ ፕንያ ማርካበ ደምድ እያን ገልድ ባናዉ ደንድዳ። 3 ኑኒ ቆጵሮሳ በአናዉ ዳንዳእያ ሶ ይድ፥ ቆጵሮሳ ሀድርሳ ባጋ አግድ ሶረ ብዳ። ማርካበይ ባ ጫና ያን ዎꬃናዉ ኮይዳ ግሾ ፅሮሳ ብዳ። 4 ያን አማንያ አሳታ ደምድ ኤንታራ ላፑን ጋላስ ኡትዳ። ጳዉሎስ የሩሳላመ ቦና መላ ኤንቲ እያዉ አያናን ኦድዶሶና። 5 ኑኒ ኤንታራ ኡትያ ዎደይ ዉርን ከይድ ብዳ። ኤንቲ ኡባይ ባንታ ማጫሳታራነ ባንታ ናይታራ እስፈ ካታማፐ ካረ ከስድ ኑና ሞይዝዶሶና። ኑኒ አባ ዶናን ጉልባትድ ፆሳ ዎስዳ። 6 ሄሳፈ ጉየ፥ ዎል ሳሮꬅድ ኑ ማርካብያን ገልዳ፤ ኤንቲ ባንታ ሶ ስምዶሶና።

7 ኑኒ አባ ኦግያ ኦንግድ፥ ፅሮሳፐ ጳፀለማሳ ጋክዳ። ያን አማንያ አሳታ ሳሮꬅድ፥ ኤንታ ማታን እስ ጋላስ ፔእዳ። 8 ዎንተꬃ ጋላስ ከይድ፥ ቅሳረ ብዳ። ሳባክያ ፍልጶሳ ሶ ጋክድ እያ ማታን ኡትዳ። እ የሩሳላመን ካሰ ዶረትዳ ላፑናታፐ እሱዋ። * 9 ፍልጶሳስ ናበ ግድዳ ኦይዱ ጌላኦ ናይት ደኦሶና።

10 ኑኒ ኡንደና ጋላስ ያን ኡትድ ደእሽን ትንብተ ኦድያ እስ አጋቦሳ ጌተትያ አደይ ይሁዳፐ ቅሳረ ይስ። * 11 ኑኮ ይድ ጳዉሎሳ ሳቅያ ኤክድ ባ ኩሽያነ ባ ቶሁዋ ቃችድ፥ “ጌሻ አያናይ ሀ ሳቅያ ጎዳ፥ የሩሳላመን አይሁደት ሀይሳዳ ቃችድ፥ አይሁደ ግዶና አሳስ አꬅድ እማና ያጌስ” ያግስ።

12 ኑኒ ሄሳ ስእዳ ዎደ ኑነ ያን ደእያ አሳት ጳዉሎስ የሩሳላመ ቦና መላ ዎስዳ። 13 ሽን ጳዉሎስ ዛሪድ፥ “ህንተ ሀይሳዳ ዬክሸ አይስ ታ ዎዛና ሹግሴቲ? ታኒ፥ ጎዳ የሱሳ ሱንꬃ ግሾ ቃሸተꬃ ፃላላ ግዶናሽን የሩሳላመን ሀይቃናዉካ ጊገታስ” ያግስ።

14 ኑ ዞርያ እ ኤኮና እፅን፥ “ጎዳ ሸነይ ሀኖ” ያግድ ስእ ግዳ።

15 ያን ጉꬃ ዎደ ጋምእዳፐ ጉየ ጊገትድ የሩሳላመ ባናዉ ከይዳ። 16 ቅሳረን ደእያ አማንያ አሳታፐ ጉꬃት ኑራ ብዶሶና። ኤንቲ ኑኒ ሸምፓና በሲ ምናሶና ጌተትያ ቆጵሮሳ አድያ ሶ ኤፍዶሶና። ምናሶን ኮይሮ አማንዳ አሳፐ እሱዋ።

ጳዉሎስ የሩሳላመ ጋክስ

17 ኑኒ የሩሳላመ ጋክዳ ዎደ አማንያ አሳት ኑና ኡፋይሳን ሞክዶሶና። 18 ዎንተꬃ ጋላስ ጳዉሎስነ ኑኒ ያይቆባራ ጋሄታናዉ ብዳ። ዎሳ ኬꬃ ጭማት ኡባትካ ያን ደኦሶና። 19 ጳዉሎስ ኤንታ ሳሮꬅዳፐ ጉየ አይሁደ ግዶና አሳ ግዶን ባ ባጋራ ፆሳይ ኦꬅዳባ ኡባ ኤንታዉ ኦድስ።

20 ኤንቲ ሄሳ ስእዳ ዎደ ፆሳ ጋላትድ ጳዉሎሳኮ ሀይሳዳ ያግዶሶና፦ “ኑ እሻዉ፥ አይሁደታ ግዶን አፑን ሙኩላት ፆሳ አማንዳኮ ነ በኣሳ፤ ኤንቲ ኡባይካ ህግያ ምንꬅ ናጎሶና። 21 ኔኒ አይሁደ ግዶናይሳታ ቢታን ደእያ አይሁደ ኡባይ ባንታ ናይታ ቃፃሮና መላ፥ አይሁደታ ዎጋ ካሎና መላነ ሙሰ ህግያ እፃና መላ ኔኒ ታማርሰይሳ የሩሳላመን ደእያ አይሁደት ስእዶሶና። 22 ያትን አይብ ሎኦ? ኔኒ ይዳይሳ ዳሮት ስአና።

23 “ሄሳ ግሾ፥ ኑኒ ነዉ ኦደይሳ ስአ፤ ጋሶይ ደእያ ኦይዱ አሳት ኑ ማታን ደኦሶና። * 24 ኤንታ ኤካዳ ኤንታራ ጌያ፤ ቃስ ኤንቲ ባንታ ሁጵያ ሜደታና መላ ኤንታዉ ሚሸ እማ። ኤንቲ ካሰ ነባ ስእዳይስ ቱማ ግዶናይሳነ ኔኒ ነ ሁጰንካ ህገ ናግያ አስ ግደይሳ ኡባይ ኤራና።

25 “ሽን አማንዳ አይሁደ ግዶና አሳታ ግድኮ፥ ኤንቲ ኤቃስ ያርሸትዳባ ሞና መላ፥ ሱꬁ ኡዮና መላ፥ ባዉታ ሞና መላነ ላይማቶና መላ፥ ኑኒ ኦዳ ቃችድ፥ ኤንታዉ ዳብዳበ ፃፍዳ” ያግዶሶና። *

26 ሄሳፈ ጉየ፥ ጳዉሎስ ዎንተꬃ ጋላስ አሳታ ኤክድ፥ ኤንታራ ጌይስ። እ ባንታ ጌይያ ጋላሳይ አዉደ ፖለትያኮ ኤርሳናዉነ ባንታ ያርሹዋ አዉደ ያርሻነኮ ኤርሳናዉ ፆሳ ኬꬅ ገልስ።

ጳዉሎስ ኦይከትስ

27 ላፑን ጋላሳይ ዉራና ሀንሽን፥ ኢሰፐ ይዳ አይሁደት ፆሳ ኬꬃን ጳዉሎሳ በእድ፥ አሳ ኡባ ደንꬅድ ጳዉሎሳ ኦይክዶሶና። 28 “እስራኤለ አሳዉ፥ ኑና ማድተ፤ ሀ ኡራይ፥ ኑ ደርያ፥ ኑ ህግያነ ሀ ፆሳ ኬꬃ እፃና መላ አሳ ኡባ ታማርሴስ። ሄስካ ግዶና እፅን አይሁደ ግዶናይሳታ ፆሳ ኬꬅ ገልስድ፥ ሀ ጌሻ በሳ ቱንስስ” ያግድ ዋስዶሶና። 29 ኤንቲ ሄሳ ግዳይ ካሰ ኤፈሶና ፅሮፍሞሳ ጳዉሎሳራ ካታማን በእዳ ግሾ ሀእ ጳዉሎስ ፆሳ ኬꬅ እያ ኤክ ገልዳባ ኤንታዉ ዳንስ። *

30 ካታማ ኡባይ ቡቀትስ፤ አሳ ኡባይ ሺቅድ ጳዉሎሳ ኦይክድ ፆሳ ኬꬃፈ ካረ ጎችዶሶና። ፆሳ ኬꬃ ፐንገት ኤለስድ ጎርደትዶሶና። 31 አሳይ ጳዉሎሳ ዎꬋና ሀንሽን፥ “የሩሳላመ ካታማይ ኩመꬅ ቡቀትስ” ግያ ኦዳይ ሮመ ሻላቃኮ ጋክስ። 32 ሻላቃይ ዎታዳረታነ ማቶ ሀላቃታ ኤክድ ዎፅሸ ይስ። አሳይ ሻላቃነ ዎታዳረታ በእዳ ዎደ ጳዉሎሳ ዋይሳ አጋግዶሶና።

33 ሄ ዎደ ሻላቃይ ሺቅድ፥ ጳዉሎሳ ኦይክድ፥ ናምኡ ሳንꬃላታን ቃሸታና መላ ኪትስ። ያትድ፥ እ ኦነኮነ አይ ኦꬅዳኮ አሳ ኦይችስ። 34 አሳፐ ባጋይ እስባ ግድ ዋስያ ዎደ፥ ሀራት ሀራባ ግድ ዋሴስ። ዋሶይ ዳርዳ ግሾ፥ ሻላቃይ ቱማ ሻካናዉ ዳንዳኤቶና እፅን፥ ዎታዳረት ጳዉሎሳ ባንታ ደእያሶ ኤፋና መላ ኪትስ። 35 ጳዉሎስ የꬍ ከይያ ደꬃ ጋክያ ዎደ አሳ ሱገꬃ ግሾ ዎታዳረት እያ ቶክዶሶና። 36 ዳሮ አሳይ፥ “እ ሀይቆ!” ያግድ ዋስሸ ካሎሶና።

ጳዉሎስ አሳስ ዛሮ እሚስ

37 ዎታዳረት ጳዉሎሳ ባንታ ደእያሱዋ ገልሳና ሀንሽን፥ ጳዉሎስ ሻላቃኮ፥ “ታኒ ነዉ እስባ ኦዶ?” ያግስ።

እ ጳዉሎሳኮ፥ “ኔኒ ግርከ ዶና ኤራይ? 38 ኔኒ ሀይሳፈ ስን ቡቀꬅ መꬍድ ሸምፖ ዎꬍዳ ኦይዱ ሙኩሉ አሳታ ኤክድ ባዞ ገልዳ ግብፀ ኡራ ግድኪ?” ያግስ።

39 ሽን ጳዉሎስ፥ “ታኒ፥ ክልቅያን ደእያ ኤረትዳ ተርሰሴ ካታማን የለትዳ አይሁደ አስ። ሀያና ታና ኦድሳርኪ?” ያግስ።

40 ሻላቃይ እያኮ፥ “ኦዳ” ያግን ጳዉሎስ ደꬃ ቦላ ኤቅድ፥ አሳይ ስእ ጋና መላ ባ ኩሽያን ማልስ። አሳይ ስእ ግን እብራወꬆ ዶናን ሀይሳዳ ያግስ፦

22

1 “ታ እሻቶ፥ ታ አዋቶ፥ ታኒ ሀእ ህንተዉ እምያ ዛሩዋ ስእተ።” 2 ጳዉሎስ ኤንታዉ እብራወꬆ ዶናን ኦደይሳ ስእድ ካሰይሳፈ አꬅድ ስእ ግዶሶና። እ ካልድ፥

3 “ታኒ ክልቅያን ደእያ ተርሰሴ የለታዳ ሀ ካታማን ድጫስ። ታ አስታማረይካ ጋማልያለ፤ ታኒ ኑ አዋታ ህግያ ምንꬃ ታማርዳ፥ ሀች ህንተ ኡባይ ሀነይሳዳ ፆሳስ ምሸትያ አይሁደ አስ። * 4 ታኒ ሀ ኦግያ ካልያ ማጫታነ አደታ ኦይካዳ ቃሾ ኬꬃን የጋሸነ ኤንታ ዎꬍሳና ጋካናዉ ዋየ በስዳ አስ። * 5 ሄሳዳካ፥ ካህነ ሀላቃይነ ሻንጎ ኡባይ ታባ ማርካታናዉ ዳንዳኤስ። ታኒ ዳማስቆን ደእያ ኤንታ እሻታስ ኤንታፈ ዳብዳበ ኤካዳ ያን ደእያ አሳት ቃሸትድ ሴረታና መላ የሩሳላመ ኤንታ ኤሀናዉ ያ ባስ።

6 “ታኒ ባዳ ዳማስቆ ማትዳ ዎደ ሴታ ጋላስ ቆፖና ሳሎፐ ግታ ፖኦይ ታ ዩሹዋን ፖእስ። 7 ታኒ ሳአን ኩንዳ ደእሽን፥ ‘ሳኦላ፥ ሳኦላ፥ ታና አይስ የደꬃይ?’ ግያ ቃላ ስአስ። 8 ታኒ ዛራዳ፥ ‘ጎዳዉ፥ ኔኒ ኦኔ?’ ያጋስ። እ ዛሪድ፥ ‘ታኒ፥ ኔኒ ጎድያ ናዝረተ የሱሳ’ ያግስ። 9 ታራ ደኤይሳት ፖኡዋ በእዶሶናፐ አትሽን፥ ታዉ ኦደይሳ ቃላ አኬክቦኮና።

10 “ታኒ፥ ‘ጎዳዉ፥ ታ አይ ኦꬆ?’ ያጋስ።

“ጎዳይ ታኮ፥ ‘ደንዳዳ ዳማስቆ ባ። ኔኒ ኦꬃና መላ ፆሳይ ኦꬃናዉ ቆፕዳባ ኡባይ ያን ነዉ ኦደታና’ ያግስ። 11 ሄ ዎልቃማ ፖኡዋ ጋሶን ታ አይፈይ ቆቅን፥ ታራ ደእያ አሳት ታ ኩሽያ ኦይክድ፥ ታና ጎችን ዳማስቆ ጋካስ።

12 “ዳማስቆን ደእያ አይሁደ ኡባይ ዳሮ ቦንችያ እስ ሀናንያ ጌተትያ አደይ፥ ኑ ህግያ ቦንቸይስነ ፆሳ ምንꬅ ዎሰይስ ደኤስ። 13 ሀናን ታኮ ይድ፥ ታ ማታን ኤቅድ፥ ‘ታ እሻዉ ሳኦላ፥ ፄላ’ ያግስ። ኤለሳዳ ታኒ እያ ፄላ አጋስ።

14 “እ ታኮ፥ ‘ኑ አዋታ ፆሳይ ኔኒ እያ ሸንያ ኤራና መላ፥ እያ ፅሎ ናኣ በአና መላነ እያ ዶናፐ ቃላ ስአና መላ ካሰትድ ነና ዶርስ። 15 ኔኒ በእዳባነ ስእዳባ አሳ ኡባ ስንꬃን እያዉ ማርካታና። 16 ሀእ አይስ ጋምአይ? ደንዳዳ ፃማቀታ፤ እያ ሱንꬃ ፄጋዳ ነ ናጋራፐ ሜጨታ’ ያግስ።

17 “ታኒ ጉየ የሩሳላመ ስማዳ ፆሳ ኬꬃን ዎስሽን፥ ታዉ ቆንጨꬅ በንትስ። 18 ቆንጨꬃን ጎዳይ ታኮ፥ ‘ነ ታዉ ማርካትያ ማርካተꬃ አሳይ ኤኮና ግሾ ኤለሳዳ የሩሳላመፐ ከያ’ ያግሽን ታኒ በአስ።

19 “ታኒ፥ ‘ጎዳዉ፥ አይሁደ ዎሳ ኬꬃ ኡባን ነና አማነይሳታ ኦይካዳ ዋꬍዳይሳነ ቃሾ ኬꬃን የግዳይሳ ኤንቲ ኤሮሶና። 20 ኤንቲ ነ ማርካ እስፅፋኖሰ ዎꬍያ ዎደ ታኒ ሄ ኦዳን እስፋስ። ቃስ ኤንታ ማታን ኤቃዳ እያ ዎይሳታ ማኡዋ ናጋይስ’ ያግስ። *

21 “ጎዳይ ታኮ፥ ‘ታኒ ነና አይሁደ ግዶና አሳኮ ሃሆሶ ኪትያ ግሾ ደንዳዳ ባ’ ” ያግስ።

ጳዉሎስ ሮመ አስ

22 ጳዉሎስ ሄ ቃላ ኦድድ ኦንጋና ጋካናዉ አሳይ እ ገይሳ ስኦሶና። ሄሳፈ ጉየ፥ ባንታ ቃላ ꬎቁ ኦꬅድ፥ “ሀይሳ ቢታፈ ꬋይሳ! እ ዳናዉ በሰና” ያግዶሶና።

23 ኤንቲ ዎጫምሽን፥ ባንታ ማኡዋ ቦላ ሆልሽንነ ባና ቦላ ላልሽን፤ 24 ሻላቃይ በእድ ዎታዳረት ጳዉሎሳ ባንታ ደእያሱዋ ኤፋና መላ ኪትስ። ቃስ አሳይ አይስ ሄሳዳ ዎጫምዳኮ ኤራናዉ ኮይድ ጳዉሎሳ ልሶን ጋራፍድ ፕልጋና መላ ኤንታ ኪትስ። 25 ሽን ዎታዳረት ጳዉሎሳ ዳፎን ምንꬅ ቃችድ ጋራፋና ሀንያ ዎደ ጳዉሎስ ባ ማታን ኤቅዳ ማቶ ሀላቃኮ፥ “ሮመ አስ ፕርድ ባይና ጋራፈይስ ህንተዉ ዎጌ?” ያግስ።

26 ማቶ ሀላቃይ ሄሳ ስእዳ ዎደ ሻላቃኮ ብድ፥ “ሀ አደይ ሮመ አስ። ኔኒ አይ ኦꬃናዉ ቆፓይ?” ያግድ ኦይችስ።

27 ሻላቃይ ጳዉሎሳኮ ሺቅድ፥ “ኔኒ ሮመ አሴ? አነ ታዉ ኦዳ” ያግስ።

ጳዉሎስ፥ “ኤ” ያግስ።

28 ሻላቃይ ዛሪድ፥ “ታኒ ሀ ጋደተꬃ ዳሮ ሚሸን ሻማስ” ያግስ።

ሽን ጳዉሎስ፥ “ታ ሀ ጋደተꬃ የለተꬃን ደማ ኤካስ” ያግስ።

29 ሄሳ ግሾ፥ ጳዉሎሳ ፕልጋናዉ ቆፕዳይሳት ኢራ እያፐ ሻከትዶሶና። ሻላቃይ ሮመ አስ ሳንꬃላታን ቃችዳይሳ ኤርዳ ዎደ ያይስ።

ጳዉሎስ አይሁደ ሻንጎ ስንꬃን

30 ዎንተꬃ ጋላስ ሻላቃይ፥ አይሁደት ጳዉሎሳ አይስ ሞትዳኮ ጌሽ ኤራናዉ ኮይስ። ካህነ ሀላቃትነ ሻንጎይ ኡባይ ሺቃና መላ ኪትስ፤ ቃስ ጳዉሎሳ ቃሾፐ ብልስድ ኤንታ ስንꬃን ኤስስ።

23

1 ጳዉሎስ ሺቁዋ ጫድ ፄልድ፥ “ታ እሻቶ፥ ታኒ ሀች ጋካናዉ ፆሳ ስንꬃን ታ ደኦ ኡባን ሎኦ ዎዛናን ደአስ” ያግስ። 2 ካህነ ሀላቃይ ሀናን፥ ጳዉሎሳ ዶናን ባቃና መላ እያ ማታን ኤቅዳይሳታ ኪትስ። 3 ሄ ዎደ ጳዉሎስ እያኮ፥ “ላ ሀ ቦቅንተ ትይዳ ጎዳ ዳነይሶ፥ ፆሳይ ነና ባቃና። ኔኒ ታ ቦላ ህግያꬆ ፕርዳናዉ ኡታዳ ደአሸ ህገይ ባይና ታና ባቃና መላ ኪታይ?” ያግስ። *

4 ጳዉሎሳ ማታን ኤቅዳይሳት እያኮ፥ “ነ ፆሳ ካህነ ሀላቃ ጫያይ?” ያግዶሶና።

5 ጳዉሎስ፥ “ታ እሻቶ፥ እ ካህነ ሀላቃ ግድዳይሳ ታኒ ኤራብከ፤ አይስ ጊኮ ፆሳ ቃላን፥ ‘ነ ደርያ አይሰይሳ ቦላ ኢታ ቃላ ሃሳዮፓ’ ጌተትድ ፃፈትስ” ያግስ። *

6 ሽን ጳዉሎስ ሄ በሳን ደእያ አሳፐ ባጋት ሳዱቃወታ፥ ባጋት ፋርሳወታ ግደይሳ በእድ፥ “ታ እሻቶ፥ ታኒ ፋርሳወነ ፋርሳወ ናአ፤ ‘ሀይቅዳይሳት ሀይቆፐ ደንዳና’ ጋዳ ታኒ ኡፋይሳን ናግያ ግሾ ኤንቲ ታ ቦላ ፕርዶሶና” ያግድ ኦድስ። *

7 ጳዉሎስ ሄሳ ግዳ ዎደ ፋርሳወታ ግዶንነ ሳዱቃወታ ግዶን ኦሽ ከይን ሻከትዶሶና። 8 አይስ ጊኮ፥ ሳዱቃወት፥ “ሀይቅዳ አስ ደንደና፤ ኪታንቾይካ አያንካ ባዋ” ያጎሶና። ሽን ፋርሳወት ናምአይካ ደኤይሳ አማኖሶና። * 9 ግታ ካች ከይስ፤ ፋርሳወታ ባጋ ግድዳ ህገ አስታማረት ደንድ ኤቅድ፥ “ሀ ኡራ ቦላ አይብ ባላካ ደምቦኮ፤ እያዉ አያን ዎይኮ ኪታንቾይ ሃሳዮና አገና” ያግድ ፓላምዶሶና።

10 ኦሻይ ዳርን አሳይ ጳዉሎሳ ሻቀረꬆና መላ ግድ፥ ሻላቃይ ባ ዎታዳረት ዎꬍድ ኤንታ ግዶፈ እያ ኤለስ ከስድ ባንታ ደእያሱዋ ኤፋና መላ ኪትስ።

11 ሄ ቃማ ጎዳይ ጳዉሎሳ ማታን ኤቅድ፥ “ጳዉሎሳ፥ ኔኒ ታዉ የሩሳላመን ማርካትዳይሳዳ ሮመንካ ማርካታናዉ በሴስ፤ ምና፤ አይኮይ ባዋ” ያግስ።

ጳዉሎሳ ዎꬋናዉ ማቀትዶሶና

12 ዎንተꬃ ጋላስ አይሁደት፥ “ጳዉሎሳ ዎꬎና ደእሸ ሞኮ ኡዮኮ” ግድ ጫቅዶሶና። 13 ጳዉሎሳ ቦላ ሄሳ ማቀትዳ አሳት ኦይታማፐ ዳሮሶና። 14 ኤንቲ ካህነ ሀላቃታኮነ ደርያ ጭማታኮ ብድ፥ “ኑኒ ጳዉሎሳ ዎꬎና ደእሸ ካꬅ ግያባ ሞኮ ግድ ጫቀትዳ። 15 ህዛ፥ ህንተነ ሻንጎይ እያባ ጌሽድ ፕልግያባይ ደእያ ዳንስድ፥ ጳዉሎሳ ህንተኮ ኤሀና መላ ሻላቃ ኦይችተ። ኑኒ እ ሀ ሺቁዋ ጋካናፐ ስን እያ ዎꬋናዉ ጊግድ ኡትዳ” ያግዶሶና።

16 ሽን ጳዉሎሳ ምቸ ናአይ ሄ ማቁዋ ስእዳ ዎደ፥ ብድ ዎታዳረት ደእያሱዋ ገልድ፥ ጳዉሎሳስ ኦድስ። 17 ጳዉሎስ ማቶ ሀላቃታፐ እሱዋ ፄግድ፥ “ሀ ናአይ ሻላቃስ ኦድያባይ ደእያ ግሾ እያ ሻላቃኮ ኤፋ” ያግስ።

18 ማቶ ሀላቃይ ናኣ ሻላቃኮ ኤፍድ፥ “ቃሾ ኬꬃን ደእያ ጳዉሎስ ታና ባኮ ፄግድ፥ ሀ ናአይ ነዉ ኦድያባይ ደእያ ግሾ፥ እያ ኔኮ ኤሀና መላ ታና ዎስስ” ያግስ።

19 ሻላቃይ ናኣ ኩሽያ ኦይክድ፥ ዱማ ካረ ከስድ፥ “ኔኒ ታዉ ኦዳናባይ አይቤ?” ያግድ ኦይችስ።

20 ናአይ ሻላቃኮ፥ “አይሁደት ጳዉሎሳባ ካሰፐ ምንꬅ ፕልጋናዉ ኮይዳባ ዳንስድ ኔኒ ዎንቶ እያ ሺቁዋ ኤሀና መላ ነና ዎሳናዉ ዞረታ ቃችዶሶና። 21 ሽን ኔኒ ኤንቲ ግያባ ስኦፓ። አይስ ጊኮ፥ ኦይታማፐ ዳርያ አሳት ጳዉሎሳ ዎꬎና ደእሸ ‘ካꬅ ሞኮ፥ ሃ ኡዮኮ’ ግድ ጫቀትድ፥ ቆሰትድ እያ ናጎሶና። ሀእ ነ ግያባ ፃላላ ስአናዉ ናጎሶና” ያግስ።

22 ሻላቃይ ዛሪድ፥ “ሀ ኦዳ ነ ታዉ ኦድዳይሳ ሀራ ኦደስካ ኦዶፓ” ያግድ ኪትድ ናኣ ጉየ የድስ።

ጳዉሎስ ፍልክሳ ስንꬃን

23 ሻላቃይ ማቶ ሀላቃታፐ ናምአታ ፄግድ፥ “ቃማፈ ሄꬑ ሳተን ቅሳረ ባናዉ፥ ናምኡ ፄቱ ዎታዳረታ፥ ላፑን ታሙ ፓራ አሳታነ ናምኡ ፄቱ ቶራንቾታ ጊግስተ። 24 ደርያ አይስያ ፍልክሳኮ ጳዉሎሳ ሳሮ ጋꬃናዉ ቶጋ መሄ ጊግስተ” ያግድ ኤንታ ኪትስ። 25 ሻላቃይ ፍልክሳስ ሀይሳዳ ግያ ዳብዳበ ፃፍስ፦

26 “ቃላዉድዮሳ ሉስዮሳፐ ደርያ አይስያ ቦንቾ ፍልክሳስ፥ ሳሮይ ነዉ ግዶ። 27 አይሁደት ሀ ኡራ ኦይክድ ዎꬋና ሀንሽን፥ እ ሮመ ቢታ አስ ግዶይሳ ኤራዳ ዎታዳረታራ ጋካዳ እያ አሻስ። 28 ኤንቲ እያ አይስ ሞትያኮ ኤራናዉ ኮያዳ ኤንታ ሺቁዋን እያ ሺሻስ። 29 ኤንቲ ባንታ ህግያስ እያ ሞትዳይሳፈ አትሽን፥ እያ ዎꬍስያባ ዎይኮ ቃሽስያባ ግዶናይሳ ታ ደማስ። 30 ኤንቲ ሀ ኡራ ቦላ ማቀትዳ ዝግርሳይ ታና ጋክን፥ ታኒ ኤለሳዳ እያ ኔኮ የዳስ። እያ ሞተይሳት ነ ስንꬃን ብድ ሞታና መላ ኪታስ” ያግስ።

31 ሄሳ ግሾ፥ ዎታዳረት ኪተትዳይሳዳ ጳዉሎሳ ኤክድ፥ ቃማ አንትጳፅርሳ ጋꬅዶሶና። 32 ዎንተꬃ ጋላስ ፓራ አሳት እያራ ባና መላ ኦꬅድ ቶሆ አሳት ጉየ ስምዶሶና። 33 ቶጋይ ቅሳረ ጋክድ ዳብዳብያ ደርያ አይሰይሳስ እምድ፥ ጳዉሎሳ እያ ስን አꬅዶሶና። 34 ደርያ አይሰይስ ዳብዳብያ ናባብዳፐ ጉየ፥ “ጳዉሎሳ፥ ነ አዉ አዉራጃ አሴ?” ግድ እያ ኦይችስ። እ ክልቅያ አስ ግዶይሳ ኤርዳ ዎደ፥ 35 “ታኒ ነባ ነና ሞተይሳት ያ ዎደ ስአና” ያግስ። ዎታዳረት ጳዉሎሳ ሄሮዲሳ ጋꬎን ናጋና መላ ኪትስ።

24

አይሁደት ጳዉሎሳ ሞትዶሶና

1 እቻሹ ጋላሳፐ ጉየ ካህነ ሀላቃይ፥ ሀናን፥ ጭማታራነ ፀርፀሉሳ ጌተትያ እስ ፃባቃራ ቅሳረ ብስ። ኤንቲ ደርያ አይሰይሳ ቦላ ጳዉሎሳ ሞትዶሶና። 2 ጳዉሎስ ፄገትድ ገልዳ ዎደ፥ ፀርፀሉስ እያ ሀይሳዳ ያግድ ሞትስ፦

“ቦንቾ ፍልክሳ፥ ኑኒ ነ ባጋራ ዳሮ ሳሮተꬃ ደምዳ፥ ነ ሎኦ አይሱዋን ኑ ቢታይ ዳሮ ላመትስ። 3 ቦንቾ ፍልክሳ፥ ኑኒ አዉንካ አዉደ ግድን ዳሮ ጋላታን ሄሳ ኤኮስ። 4 ታኒ ነና ጋምእሶናሽን ኔኒ ነ ኬሀተꬃን ኑባ ቃንꬃን ስአና መላ ነና ዎሳይስ። 5 ሀ ኡራይ ꬉበ ግድድ ቢታ ኡባን ደእያ አይሁደታ ግዶን ቡቀꬅ መꬍድ ናዝራወታ ባጋ አሳ ካለይሳ ግዶይሳ ኤርዳ። 6 ሀር አቶሽን፥ ፆሳ ኬꬃ ቱንሳና ሀንሽን ኑኒ እያ ኦይክዳ፤ ኑ ህግያዳ እያ ቦላ ፕርዳናዉ ቆፕዳ። 7 ሽን ሻላቃ ሉስዮስ ይድ፥ ዎልቃን ኑ ኩሸፐ እያ ዎꬅ ኤክስ። 8 እያ ሞተይሳት ኔኮ ያና መላ ኪትስ። ኔኒ ነ ሁጰን ሀ ኡራ ፕልጋዳ ኑኒ እያ ሞትያ ሞቱዋ ኡባ ኤራናዉ ዳንዳኣሳ” ያግስ።

9 አይሁደትካ፥ “ሀ ኦዳይ ቱማ” ግድ እያ ቆፋ ማእዶሶና።

10 ደርያ አይሰይስ ጳዉሎሳ ኦዳ ግድ ማልስ። ጳዉሎስ ሀይሳዳ ግድ ዛርስ፦ “ኔኒ ዳሮ ዎደፐ ዶማዳ፥ ሀ አሳስ ፕርዳሸ ደኤይሳ ኤራዳ ታ ኦዳስ ኡፋይሳን ዛሮ እማይስ። 11 ታኒ የሩሳላመ ጎይናናዉ ከይን ታማነ ናምኡ ጋላሳፐ አꬎናይሳ ኔኒ ነ ሁጰን ኤራናዉ ዳንዳኣሳ። 12 አይሁደት ታና ፆሳ ኬꬃን ግድን አይሁደ ዎሳ ኬꬃን ግድን ካታማን ግድን ኦደራካ ፓላምሽን ዎይኮ አሳ ሺሻዳ ማቅሽን እስ አስካ ደምቤና። 13 ሀእካ ኤንቲ ታና ሞትያባስ ማርካ ደማናዉ ዳንዳኦኮና።

14 “ሽን ታኒ ሀይሳ እስባ አማናይስ፤ ታኒ ህገን ደእያባነ ናበት ፃፍዳ ኡባባ አማናዳ፥ ኑ አዋታ ፆሳ፥ ኤንቲ ዎርዶ ግያ ኦግያን ጎይናይስ። 15 ኤንቲ ባንታ ሁጰን አማነይሳ መላ ፅሎትነ ናጋራንቾት ሀይቆፐ ደንዳናይሳ ታካ አማናይስ። 16 ሄሳ ግሾ፥ ታኒ ፆሳ ስንꬃንነ አሳ ስንꬃን ኡባ ዎደ ሎኦ ካህ ታዉ ዳና መላ ምናይስ።

17 “ታኒ የሩሳላመፐ ከዮሳፐ ዳሮ ላይꬃፈ ጉየ ታ ቢታ ማንቆታስ ማደ እማናዉነ ያርሾ ያርሻናዉ የሩሳላመ ባስ። * 18 ታኒ ፆሳ ኬꬃን ሄሳ ኦꬃዳ ጌሻ ዎጋ ፖላ ስምን ታና ደምዶሶና። ሄ ዎደ ታራ አስ ባዋ፥ ኦሽካ ከይቤና። 19 ሽን ኢሰፐ ይዳ እስ እስ አይሁደት ሄሳን ደኦሶና፤ ኤንቲ ታ ቦላ ኦዳ ኮይኮ ይድ ታና ነ ቦላ ሞታናዉ ዳንዳኦሶና። 20 ዎይኮ ታኒ ሻንጉዋ ስን ሺቅዳ ዎደ ኦꬅዳ ባል ደእኮ ሀይሳቲ ነ ስንꬃን ደኤይሳት ኦዶና። 21 ታኒ ኤንታ ግዶን ኤቃዳ፥ ‘ሀይቅዳይሳት ደንዳና ጋዳ ዋሳዳ ኦድዳ ግሾ ሀች ህንተ ስንꬃን ታ ቦላ ፕርዶሶና’ ጋስ፤ ሄሳፈ ሀራባ ኦꬃብከ” ያግስ። *

22 ሽን ፍልክስ ፆሳ ኦግያባ ጌሽ ኤርዳ ግሾ፥ “ታኒ ህንተ ኦዳ ሻላቃ ሉስዮስ ያ ዎደ ፕርዳና” ያግድ ሞይዝስ። 23 ፍልክስ ቃስ ጳዉሎሳ ቃቾና ናጋና መላነ እያ ዳቦታፐ ኦንካ እያ ኦይቻናዉ ይሽን ድጎና መላ ማቶ ሀላቃ ኪትስ።

24 ጉꬃ ጋላሳፐ ጉየ፥ ፍልክስ አይሁደ ባጋ ግድዳ ባ ማቸ ድሩስላራ ይድ ጳዉሎሳ ኪት ኤህስድ የሱስ ክርስቶሳን አማኖባ እያፐ ስእስ። 25 ጳዉሎስ ፅሎተꬃባ፥ ባ ሁጰ ሃሮባነ ያናዉ ደእያ ፕርዳባ ኦድሽን፥ ፍልክስ ያይድ፥ “ኔኒ ሀእስ ባ፤ ታዉ እንጀትዳ ዎደ ነና ፄግሳና” ያግስ። 26 ሄ ዎደ ጳዉሎሳፐ ዎꬋፈ ኤካናዉ ቆፕድ፥ እያ ዛር ዛር ፄግስድ እያራ ኦደቴስ።

27 ናምኡ ላይꬃፈ ጉየ፥ ፍልክሳ በሳ ጶርቅዮስ ፍስፆስ ኤክስ። ፍልክስ አይሁደታ ኡፋይሳናዉ ኮይድ ጳዉሎሳ ብሎና አጋግስ።

25

ጳዉሎስ ፍስፆሳ ስንꬃን

1 ፍስፆስ ካዎትዳ ሄꬑ ጋላሳፐ ጉየ ቅሳረፐ የሩሳላመ ብስ። 2 ያን ካህነ ሀላቃትነ አይሁደታ ካለይሳት ጳዉሎሳ ሞትዶሶና። 3 ጳዉሎሳ የሩሳላመ ኤህሽን ኦገን ቆሰትድ እያ ዎꬋናዉ ኤንታዉ እንጀታና መላ ባንታና ማዶ ግድ ፍስፆሳ ዎስዶሶና። 4 ፍስፆስ ኤንታኮ፥ “ጳዉሎስ፥ ቅሳረን ቃሾ ኬꬃን ደኤስ፤ ታኒ ታ ሁጰንካ ኤለሳዳ ጉየ ስማና ሀናይስ። 5 እ ባልዳባይ ደእኮ ህንተ ግዶን አዋተይሳት ታራ ቅሳረ ብድ እያ ሞቶና” ያግድ ዛርስ።

6 ፍስፆስ ኤንታ ማታን ሆስፑን ዎይኮ ታሙ ጋላሳ መላ ጋምእዳፐ ጉየ ቅሳረ ብስ። ዎንተꬃ ጋላስ ፕርዳ ኦይደን ኡትድ ጳዉሎሳ ኤሀና መላ ኪትስ። 7 እ ይን የሩሳላመፐ ይዳ አይሁደት እያ ዩሹዋን ኤቅድ ኤንቲ ላꬃናዉ ዳንዳኦና ዳሮ ዴፆ ሞቶ እያ ቦላ ሺሽዶሶና። 8 ጳዉሎስ ዛሪድ፥ “ታኒ አይሁደ ህግያ ግድን ፆሳ ኬꬃ ዎይኮ ሮመ ካዋ ቄሳረ ናቃብከ” ያግስ።

9 ሽን ፍስፆስ አይሁደታ ኡፋይሳናዉ ኮይድ ጳዉሎሳኮ፥ “የሩሳላመ ባዳ ሀ ሞቱዋባ ያን ታ ስንꬃን ፕርደታናዉ ኮያይ?” ያግድ ኦይችስ።

10 ሽን ጳዉሎስ፥ “ታኒ ፕርደታናዉ በሲያ ቄሳረ ፕርዳ ኬꬃን ኤቃ ክቻስ። ኔኒ ሎይꬃ ኤረይሳዳ ታኒ አይሁደታ አይብንካ ናቃብከ። 11 ህዛ፥ ታኒ ናቅዳባይ ዎይኮ ሀይቆስ ጋꬅያባ ኦꬅዳባ ግድኮ ሀይቆፐ ታና አሻ ጊከ። ሽን ኤንቲ ታና ሞትያ ሞቶይ መላ ግድዳፐ ጉየ ኦንካ ታና ኤንታዉ አꬅድ እማናዉ ዳንዳኤና። ቄሳረይ ታባ ፕርዶ ጋዳ ኦይቻይስ” ያግስ።

12 ሄ ዎደ ፍስፆስ ባ ዞራንቾታራ ዞረትድ፥ “ኔኒ ቄሳረይ ታባ ፕርዶ ጋዳ ኦይቻዳሳ፤ ቄሳረኮ ባሳ” ያግድ ዛርስ።

ጳዉሎስ አግርጳነ ባርንቀ ስንꬃን

13 ጉꬃ ጋላሳፐ ጉየ ካዎይ አግርጵነ ባርንቀይ ፍስፆሳ ሳሮꬃናዉ ቅሳረ ብዶሶና። 14 ያን ኤንቲ ዳሮ ጋላስ ጋምእን፥ ፍስፆስ ካዋስ ጳዉሎሳባ ሀይሳዳ ያግድ ኦድስ፤ “ፍልክስ ብሎና አግድ ብዳ እስ አደይ ሀይሳን ደኤስ። 15 ታኒ የሩሳላመ ብዳ ዎደ ካህነ ሀላቃትነ አይሁደ ጭማት እያ ቦላ ፕርዳና መላ ታና ዎስድ እያባ ታዉ ኦድዶሶና። 16 ታኒ፥ ‘ሞተትዳ ኡራይ ባና ሞተይሳታ ስንꬃን ኤቅድ ባ ሞትዳባስ ዛሮ እሞናሽን፥ ኦና ግድኮካ አꬍድ እመተይስ ሮመ ህገ ግደና’ ያጋዳ ኤንታዉ ዛራስ።

17 “ሄሳ ግሾ፥ ኤንቲ ሀይሳን ሺቅዳ ዎደ ታኒ ጋምኦና ዎንተꬃ ጋላስ ፕርዳ ኬꬃ ገላዳ ጳዉሎሳ ኤሀና መላ ኪታስ። 18 እያ ሞተይሳት እያ ማታን ኤቅድ፥ ኢታባን እያ ሞቶና አጎኮና ጋዳ ታኒ ቆፕዳይሳ መላ እያ ሞትቦኮና። 19 ሽን ኤንቲ ባንታ ሀይማኖተባነ ጳዉሎስ፥ ‘ፓፃ ደኤስ’ ግያ እስ ሀይቅዳ የሱሳ ጌተትያ አድያባ እያራ ፓላሞሶና። 20 ሀ ኦዳይ ታና ሻካናዉ መትዳ ግሾ፥ ጳዉሎስ የሩሳላመ ብድ፥ ያን ፕርደታናዉ ኮያኮ ጋዳ እያ ኦይቻስ። 21 ሽን ጳዉሎስ ባ ኦዳ ቄሳረይ እያባ በአና ጋካናዉ ቃሾ ኬꬃን ጋምአናዉ ኦይችስ። ታኒ እያ ቄሳረኮ የዳና ጋካናዉ እ ቃሸታና መላ ኪታስ” ያግስ።

22 ሄሳ ግሾ፥ አግርጵ ፍስፆሳኮ፥ “ታኒ ታ ሁጰንካ ሄ ኡራይ ግያባ ስአናዉ ኮያይስ” ያግስ።

ፍስፆስ እያኮ፥ “ኔኒ ዎንቶ እ ግያባ ስአና” ያግስ።

23 ዎንተꬃ ጋላስ አግርጵነ ባርንቀይ ግታ ቦንቾን ሻላቃታራነ ካታማን ደእያ ግታ አሳታራ ይድ ፕርዳ ኬꬅ ገልዶሶና። ፍስፆስ ጳዉሎሳ ፄግስድ ኤህስ። 24 ፍስፆስ፥ “ካዋዉ አግርጳ፥ ሀይሳን ኑራ ደእያ አሳዉ፥ አይሁደት የሩሳላመንካ ሀይሳንካ ዋስድ፥ ‘እ ህዛፐ ጉየ ፓፃ ዳናዉ በሰና’ ያግድ፥ ታና ዎስዳ ኡራ ሀይሳ በኤታ። 25 ሽን እያ ሀይቆስ ጋꬅያባ አይብባካ ታኒ ደማብከ። እ ባ ሁጰን፥ ‘ቄሳረይ ታባ ፕርዶ ያጋዳ ኦይቻይስ’ ግዳ ግሾ፥ ቄሳረኮ እያ የዳናዉ ቆፋ ቃቻስ። 26 ታኒ እያባ ታ ጎዳ ቄሳረስ ፃፋናዉ ግድያ ጋሶይ አይብካ ባዋ። ሄሳ ግሾ፥ እያባ ህንተ በእኮ ታ ፃፍያባይ በንታነኮ ጋዳ ህንተ ስን ኡባራካ ካዋዉ፥ አግርጳ፥ ነ ስን እያ ኤሀስ። 27 አይስ ጊኮ፥ ቃሸትዳ አስ ቦላ ዳይናስ አꬅያ ዎደ እ አይስ ሞተትዳኮ ቆንጭሶና አገይስ ታዉ ኤያተꬅ ዳኔስ” ያግስ።

26

ጳዉሎሳ ዛሩዋ

1 አግርጵ ጳዉሎሳኮ፥ “ኔኒ ነባ ኦዳናዉ ዳንዳኣሳ” ያግስ። ሄ ዎደ ጳዉሎስ ባ ኩሽያ ደንꬅድ ሀይሳዳ ያግስ፦

2 “ካዋዉ፥ አግርጳ፥ አይሁደት ታና ሞትዳባስ ዛሮ እማናዉ ሀች ነ ስንꬃን ኤቃሸ ታ ቃዳይ ሎኦ ጋዳ ቆፓይስ። 3 ኔኒ አይሁደ ዎጋነ ፓላማ ሎይꬃዳ ኤርያ ግሾ ታና ሳለቶና ስአና መላ ነና ዎሳይስ።

4 “ታኒ ናአተꬃፈ ዶማዳ ታ አሳ ግዶንነ የሩሳላመን ደእዳ ታ ደኡዋ አይሁደ ኡባይ ኤሮሶና። 5 ታኒ ኮይሮፐ ዶማዳ፥ ኑ ሀይማኖተ ህግያ ምንꬅድ ናግያ ፋርሳወታ ያራፐ ግደይሳ ኤንቲ ማርካታናዉ ኮይኮ ኤሮሶና። * 6 ሀእካ ታኒ ፆሳይ ኑ አዋታስ እማና ግዳ ኡፋይሳ ናግያ ግሾ ሞተታዳ ሀይሳን ኤቃስ። 7 ቃስ ታማነ ናምኡ ኑ አዋታ ሼሻይ ፆሳ ቃማነ ጋላስ ምንꬅድ ጎይንሸ ፆሳይ እማና ግዳይሳ ኤካናዉ ኡፋይሳን ናጎሶና። ካዋዉ አግርጳ፥ አይሁደት ታና ሞተይ ታኒ ኡፋይሳን ሄሳ ናግያ ግሾሳ። 8 አይሁደቶ፥ ፆሳይ ሀይቅዳይሳታ ደንይሳ አይስ አማነከቲ?

9 “ካሰ ታኒ ታ ሁጰንካ ናዝረተ የሱሳ ሱንꬃ ተቃናዉ ዳንዳኤትዳባ ኡባ ኦꬃናዉ በሴስ ጋዳ ቆፓስ። * 10 ታኒ የሩሳላመን ኦꬅዳይ ሀይሳ። ካህነ ሀላቃታፐ ማታ ኤካዳ ፆሳ አሳታፐ ዳሮታ ቃሽሳስ። ኤንታ ዎꬍያ ዎደካ ኤንታ ሀይቁዋ ዶሳስ። 11 ዳሮ ዎደ አይሁደ ዎሳ ኬꬃ ኡባን ኤንቲ ሴረታና መላነ የሱሳ ጫይድ ካዳና መላ ኡንኤꬃስ። ታኒ ዎግ ባይና ኤንታ ሀንቀታዳ ሀር አቶሽን፥ ሀራ ቢታ ካታማታ ጋካናዉ ኤንታ ጎዳስ።

12 “ታኒ ሀ ኦዳስ ካህነ ሀላቃታፐ ማታነ ኪታ ኤካዳ ዳማስቆ ባይስ። 13 ካዋዉ፥ ታኒ ሴታ ጋላስ ኦገን ደእሽን አዋ ፖኦፐ ዳሮ አꬍያ ፖኦይ ታ ዩሹዋንነ ታራ በይሳታ ዩሹዋን ሳሎፐ ፖእስ። 14 ኑኒ ኡባይካ ሳአን ኩንድዳ ዎደ እብራወꬆ ዶናን፥ ‘ሳኦላ፥ ሳኦላ፥ ታና አይስ ጎዳይ? ኔኒ፥ ነና ጫድያ ብራታ ፃምአ ቃክኮ ነና ቆሃሳ’ ያግድ ታዉ ኦድሽን ስአስ።

15 “ታኒ፥ ‘ጎዳዉ፥ ኔኒ ኦኔ?’ ያጋስ።

“ጎዳይ፥ ‘ታኒ፥ ኔኒ ጎድያ የሱሳ፤ 16 ሽን ደንዳ ኤቃ። ሀች ኔኒ ታና በእዳይሳንነ ስንꬃፈ ታ ነዉ በሳናይሳ ሀራታስ ማርካታና መላ ታ ኦሳንቾ ኦꬃዳ ነና ሹማናዉ ነዉ በንታስ። 17 እስራኤለ አሳታፐነ ታኒ ነና ኤንታኮ ኪትያ አይሁደ ግዶናይሳታፐ ነና አሻና። 18 ኔኒ ኤንታ አይፍያ ዶያና፥ ꬉማፐ ፖኦኮ፥ ፃላሄ ኩሸፐ ፆሳኮ ኤንታ ዛራና። ኤንቲ ታናን አማንድ ናጋራ አቶተꬃ ኤካና። ፆሳይ ዶርዳ አሳ ግዶን ባንታ ላታ ደማና’ ያግስ።

19 “ካዋዉ አግርጳ፥ ሄሳ ግሾ፥ ታዉ ሳሎፐ በንትዳ ቆንጨꬃስ ኪተታናይሳ እፃብከ። 20 ሽን ታኒ ኮይሮታዳ ዳማስቆን ሄሳፈ ጉየ የሩሳላመንነ ይሁዳ ቢታ ኡባን ደኤይሳትነ አይሁደ ግዶናይሳት ባንታ ናጋራፐ ፆሳኮ ስማና መላነ ናጋራፐ ስሙዋ በሲያ ኦሶ ኦꬃና መላ ቃላ ኦዳስ። * 21 ሄሳ ግሾ፥ አይሁደት ታና ፆሳ ኬꬃን ኦይክድ ዎꬋናዉ ኮይዶሶና። 22 ሀች ጋካናዉ ፆሳ ማደይ ታፐ ሻከትቤና፤ ያንያ ግሾ፥ ጉꬃስነ ግታስ ማርካታሸ ሀይሳን ኤቃስ። ናበትነ ሙሰይ ሀናና ግድ ኦድዳይሳፈ ሀራ እስባካ ታኒ ኦድዳባይ ባዋ። 23 ሄስካ፥ ‘ክርስቶስ ዋየ ኤካናዉ በሴስ፤ ቃስ ሀይቆፐ ኮይሮ ደንድድ አይሁደታስነ አይሁደ ግዶናይሳታስ አቶተꬃ ፖኦ ኦዳናዉ በሴስ’ ግዳይሳ” ያግስ።

24 ጳዉሎስ ሄሳ ያግድ ዛርሽን፥ ፍስፆስ ባ ቃላ ꬎቁ ኦꬅድ፥ “ጳዉሎሳ፥ ነ ጎያዳሳ፤ ነ ዳሮ ትምርተይ ነና ጎሻተꬃስ ጋꬅስ” ያግስ።

25 ሽን ጳዉሎስ፥ “ቦንቾ ፍስፆሳ፥ ታኒ ቱማባነ በሲያባ ኦዳይስፐ አትሽን፥ ጎያብከ። 26 ታኒ ቆንጨን ኦድያ ኦዳ ካዎይ ኤሬስ። ሀ ኦዳይ ጌማን ኦሰትቦና ግሾ እሶይካ እያፐ ጌሞናይሳ ታኒ ጌሻዳ ኤራይስ።

27 “ካዋዉ አግርጳ፥ ኔኒ ናበታ አማናሳ ግድኪ? ኔኒ አማነይሳ ታኒ ኤራይስ” ያግስ።

28 ካዎይ አግርጵ፥ ጳዉሎሳኮ፥ “ሀ ጉꬃ ሳተን ታና ክርስታነ ኦꬃናዉ ኮያይ?” ያግስ።

29 ጳዉሎስ፥ “ዳሮ ዎደ ግድን ጉꬃ ዎደ ነ ፃላላ ግዶናሽን ሀች ታና ስእያ ኡባይ ሀ ቃሹዋፐ አትሽን፥ ታ መላ ግዳና መላ ፆሳ ዎሳይስ” ያግስ።

30 ሄሳፈ ጉየ፥ ካዎይ ፍስፆስ፥ ባርንቀይነ ኤንታራ ኡትዳ ኡባይካ ደንድዶሶና። 31 ያፐ ከይድ ብሸ እሶይ እሱዋራ፥ “ሀ ኡራይ ሀይቆስ ዎይኮ ቃሾስ ጋꬅያባ አይኮካ ኦꬅቤና” ያግድ ኦደትዶሶና። 32 አግርጵ ፍስፆሳኮ፥ “ሀ ኡራይ ‘ቄሳረይ ታባ ፕርዶ’ ጎናኮ ብለታናዉ ዳንዳኤስ ሽን” ያግስ።

27

ጳዉሎስ ሮመ ብስ

1 ኑኒ ማርካበን ፃለ ባናዉ ቆፋ ቃችዳ ዎደ አዉግስፆሳ ዎታዳረታ ጌተተይሳታፐ እስ ዩልዮሳ ጌተትያ ማቶ ሀላቃስ ጳዉሎሳነ ሀራ ጉꬃ ቃሾ አሳታ አꬅድ እያዉ እምዶሶና። 2 ኢሰ ጋፃን ደእያ ቢታታ ብያ አድራምፅዮነ ማርካበን ገልድ ደንድዳ። ማቀዶነ አስ ግድዳ ተሰሎንቀ አርስፅሮኮስ ኑራ ደኤስ።

3 ዎንተꬃ ጋላስ ኑኒ ስዶና ጋክሽን፥ ዩልዮስ ጳዉሎሳስ ኬህድ ባ ላገታኮ ብድ ኮሽያባን ማዳና መላ ኤንታኮ እያ የድስ። 4 ያፐ ደንድድ ስንꬃራ ኑ ቦላ ጫርክያ ግሾ ሃꬃን ተቀትዳ ቢታ፥ ቆጵሮሳን ዘምፕድ አꬍዳ። 5 ክልቅያነ ጵንፍለ ማታን ደእያ አባ ፕንድ ሊቀን ደእያ ሙራ ጋክዳ። 6 ያን ማቶ ሀላቃይ ፃለ ብያ እስክንድረ ማርካበ ደምድ፥ እያን ኑና ገልስስ።

7 ኑኒ ዳሮ ጋላስ ሎዳራ ብድ፥ ዳሮ መቶን ቃንዶሳ ካታማ ማት ጋክዳ። ያራ ባናዉ ኑና ጫርኮይ ድግን ሳልሞናራ አꬍድ ሃꬃን ተቀትዳ ቢታ፥ ቃርፄሳን ዘምፕድ አꬍዳ። 8 ዳሮ መቶን ጋፃ ጋፃ ኦይክድ ላሳ ካታማ ማታን ደእያ አባ ዶናን “ማርካበይ ዎፑ ግድ ሸምፕያ በሲ” ጌተትያ በሳ ጋክዳ።

9 ኑኒ ያን ዳሮ ዎደ ጋምእዳፐ ጉየ ፆም ብለትዳ ግሾ ህዛፐ ማርካበን ቡስ መትያ ግሾ ጳዉሎስ ኤንታ ዞርስ። 10 “አሳዉ፥ ኑ ቡሳን ግታ ቦሽነ ዳሮ ቆሆይ ደኤይስ ታዉ በንቴስ፤ ቆሆይ ጫና ቦላነ ማርካብያ ቦላ ፃላላ ግዶናሽን ኑ ደኡዋ ቦላካ ጋካና” ያግስ። 11 ሽን ማቶ ሀላቃይ ጳዉሎስ ግዳይሳፈ አꬅድ ማርካብያ ላገይስነ ማርካብያ ጎዳይ ገይሳን አማንስ። 12 ሄ አባ ዶናን ደእያ ካታማይ ባልጎ አጌና አꬃናዉ ኤንታዉ እንጀቶና ግሾ፥ ዳርያ አሳት ባንታዉ ዳንዳኤትኮ ፍንቀ ካታማ ጋክድ ባልጎ አጌና ያን አꬃናዉ ዞረትዶሶና። ፍንቀይ ፑደሀ-ዉሎሀፐነ ዱገሀ-ዉሎሀፐ ግዶን አባ ዶናን ደእያ ካታማ።

አባ ቦላ ጎተይ ደንድስ

13 ካዉሻ ዱገሀ ጫርኮይ ሎዳራ ጫርክዳ ዎደ ባንታ ቆፕዳይሳዳ ሀንዳባ ኤንታዉ ዳንን ደንድድ፥ ማርካበይ ቃፆና መላ ኦይክያ ብራታ ፑደ ኤክድ ቃርፄሳ ማታራ አꬍዶሶና። 14 ሽን ዳሮ ጋምኦና “አዉራቅስ” ጌተትያ ዎልቃማ ጎተይ ሃꬃን ተቀትዳ ቢታፈ ዱገ ኤንታ ቦላ ደንድስ። 15 ሄ ጎተይ ማርካብያ ሱግድ ኤፎና ድግዳ ግሾ ጫርኮይ ማርካብያ ባ ዶስዳ ሶ ኤፍስ።

16 ኑኒ ዩሾይ አባን ተቀትዳ ቢታ፥ ቄዳን ዘምፕድ ብሸ ዳሮ መቶተትድ ማርካብያ ዎጎሉዋ አሻናዉ ዳንዳእዳ። 17 ኤንቲ ዎጎሉዋ ፑደ ከስዳፐ ጉየ ዎዶሩዋን ማርካብያ ቦላ ፃፅድ፥ ምንꬅ ቃችዶሶና። ሱርትሳ ጌተትያ ሻፍያን ባንታና ዶምኤꬃና ግድ ህርግድ፥ ማርካብያ ሻራ ዎꬍስድ ማርካብያ ጮ የድ አግዶሶና።

18 ጎተይ ዎልቃምሸ ብን ዎንተꬃ ጋላስ ጫናፐ ባጋ አባን ሆሎ ኦይክዶሶና። 19 ሄꬓንꬆ ጋላስ ማርካብያ ሚሽያ ኤክድ ባንታ ኩሸን ሆልዶሶና። 20 ኑኒ ዳሮ ጋላስ አዋ አይፈነ ፆልንቶ በኦና ግሾነ ዎልቃማ ኡሾይ ኑ ቦላ ኡሽዳ ግሾ ስንꬃፈ ኑኒ ሸምፖራ አታና ግድ ቆፕቦኮ።

21 ሄ ዎደ ኤንቲ ዳሮ ጋላስ ካꬅ ሞና ጋምእዳ ግሾ ጳዉሎስ ኤንታ ግዶን ደንድ ኤቅድ፥ “አሳዉ፥ ህንተ ታ ዞርያ ኤክድ ቃርፄሳፐ ደንዶና አግዳኮ ሀ መቶይነ ቆሆይ ኑና ጋከና። 22 ሽን ታኒ ህንተና ያዮፍተ ጋዳ ዞራይስ፤ አይስ ጊኮ፥ ሀ ማርካበይ ꬋያናፐ አትሽን፥ ህንተፈ እስ አሳ ሸምፖይካ ꬋየና። 23 ዝነ ቃማ ታ እያባ ግድዳይስነ ታ ጎይንያ ፆሳይ ኪትዳ ኪታንቾይ ታ ማታን ኤቅድ፥ 24 ‘ጳዉሎሳ፥ ያዮፋ፤ ኔኒ ሮመ ቢታ ካዋ ቄሳረ ስንꬃን ኤቃናዉ በሴስ። ሄኮ ፆሳይ ነ ግሾ ኔራ ብያ አሳ ኡባ ሸምፑዋ አሽስ’ ያግስ። 25 ሄሳ ግሾ፥ አሳዉ፥ ያዮፍተ። ሄ ኪታንቾይ ታዉ ኦድዳይስ ሀናናይሳ ታኒ አማናይስ። 26 ሽን ጫርኮይ ኑና ኤፍድ እስ ዩሾይ አባን ተቀትዳ ቢታ ጋፃን ሆላና” ያግስ።

ማርካበይ መቅስ

27 ታማነ ኦይዳንꬆ ቃማን አድረ አባን ኑና ጫርኮይ ገደነ ሃ ሱግሽን፥ ግድ ብላሄ ግድያ ዎደ ማርካብያን ኦይሳታስ ቢታኮ ማትዳባ ዳንስ። 28 ኤንቲ ጪሞተꬃ ኤራናዉ ኮይድ ዎዶሮ ፄራን ዴፅያባ ቃችድ አባን የግን፥ አባይ ሆስፑን ታሙ ዋꬋ ግድስ። ጉꬅ ጋምእድ፥ ዛር የግን ኡሱፑን ታሙ ዋꬋ ግድስ። 29 ኤንቲ አባ ጋፃን ደእያ ሹቻን ዶምኤቶና መላ ያይድ፥ ማርካበይ ቦና መላ ኦይክያ ኦይዱ ብራታታ ማርካብያፐ ጉየራ አባን የግድ፥ ሳእ ዎንታና መላ ፆሳ ዎሶሶና። 30 ማርካብያን ኦይሳት ማርካብያፐ ባቃታናዉ ኮይድ፥ ማርካበይ ቦና መላ ኦይክያ ብራታታ ማርካብያፐ ስንꬃ ባጋራ አባን የግያ ዳንን ዎጎሉዋ አባን የግዶሶና። 31 ጳዉሎስ ማቶ ሀላቃኮነ ዎታዳረታኮ፥ “ሀይሳቲ ማርካብያን ሸምፕ ኡቶና እፅኮ ህንተ አታናዉ ዳንዳኤከታ” ያግስ። 32 ሄሳ ግሾ፥ ዎታዳረት ዎጎሎይ ቃሸትዳ ዎዶሩዋ ቃንፅድ የድ አግዶሶና።

33 ሳአይ ዎንታና ሀንሽን ኡባይ ካꬅ ማና መላ ጳዉሎስ አሳኮ፥ “ህንተ ካꬅ ሞና ናግሸ ሀችራ ታማነ ኦይዱ ጋላስ ጋምእደታ። 34 ሄሳ ግሾ፥ ጉꬃ ካꬅ ህንተ ማና መላ ታኒ ህንተና ዎሳይስ። ህንተ ጋሽትሳና መላ ጉꬃ ካꬅ ማናዉ ኮሼስ፤ ሀር አቶሽን ህንተ ሁጰ ብናናፐ እሶይካ ꬋየና” ያግስ። 35 ጳዉሎስ ሄሳ ግድ ኡይꬅ ኤክድ ኡባ ስንꬃን ፆሳ ጋላትስ፤ ኡይꬃ መንꬅድ ሙሱ ዶምስ። 36 ኡባይ ምነትድ ባንታዉ ካꬅ ኤክድ ምዶሶና። 37 ኑኒ ማርካብያን ደኤይሳት ናምኡ ፄታነ ላፑን ታማነ ኡሱፑና። 38 ኤንቲ ምድ ካልዳ ዎደ ጫና ግስትያ አባን የግድ ማርካብያ ዴፁዋ ካዉሽዶሶና። 39 ሳአይ ዎንትዳ ዎደ ማርካብያ ኦሳንቾት አዉ ቢታ ጋክዳኮ ኤሮናሽን፥ አባ ጋፃን ደእያ ሻፈነ ስልሞ በእዶሶና። ባንታዉ ዳንዳኤትኮ ማርካብያ ሄ ሻፍያኮ ሺሻናዉ ቆፕዶሶና። 40 ያትድ፥ ማርካበይ ቦና መላ ኦይክያ ብራታታ ብርሽድ አባን የግዶሶና። ሄ ዎደ ላግያ ምꬃ ቃችያ ዎዶሩዋ ብርሽዶሶና። ሄሳፈ ጉየ፥ ጫርኮይ ማርካብያ ስን ሱጋና መላ ማርካብያ ኤፍያ ሻራ ስንꬃ ባጋራ ꬎቁ ኦꬅድ ቡሱ ዶምዶሶና። 41 ሽን ማርካበይ ሻፈ ዶረን ዶምኤትድ ምተትስ። ማርካብያስ ስንꬃ ባጋይ ፁጉንድ ሻፍያ ጫድ ኦይክድ ቃፆና እፅን፥ ጉየ ባጋይ ዙልያ ሱገꬃን መቀረተꬅ ኦይክስ።

42 ዎታዳረት ቃሾ አሳፐ እሶይካ ሃꬃ ዋꬍድ ከስ ኤኮና መላ ኤንታ ዎꬋናዉ ዞረትዶሶና። 43 ሽን ማቶ ሀላቃይ ጳዉሎሳ አሻናዉ ኮይድ ዎታዳረታ ዞረታ እፅስ። ሃ ዋꬎ ኤርያ ኡባይ ማርካብያፐ ሃꬃን ጉፕ ጉፕ ዎꬍድ ካሰትድ ጋፃ ከያና መላ ኪትስ። 44 አትዳይሳት ሳንቃ ቦላነ፥ ማርካብያ መኡዋ ቦላ ከያና መላ ኪትስ። ሄሳዳ ሀንድ ኡባይ ጋፃ ሳሮራ ከይዶሶና።

28

ጳዉሎስ ዩሾይ አባን ተቀትዳ ቢታ ማልታን

1 ኑኒ ጋፃ ሳሮ ከይዳ ዎደ ጋክዳ በሳይ ዩሾይ አባን ተቀትዳ ቢታ፥ ማልታ ግደይሳ ኤርዳ። 2 ማልታ አሳይ ኑስ ዳሮ ኬሀ ኬህዶሶና። እር ቡክያ ግሾነ ሜግያ ግሾ ታማ ኤꬅድ ኑና ኡባ ሞክዶሶና። 3 ጳዉሎስ ዳሮ አፍራ ሺሽድ ታማን ዎꬅሽን፥ ሾሽ ሴላ ግሾ ከይድ እያ ኩሽያ ቦላ ፃፀትድ እያ ዱክስ። 4 ማልታ አሳይ ሾሽ ጳዉሎሳ ኩሸን ፃፀትዳይሳ በእዳ ዎደ እሶይ እሱዋኮ፥ “ቱማ ሀ ኡራይ ሸምፖ ዎꬍዳ አስ፤ ሀር አቶሽን አባፈ እ አትንካ ፆሳ ፕርዳፈ * አትድ ፓፃ ዳናዉ ዳንዳእቤና” ያግዶሶና። 5 ሽን ጳዉሎስ ባ ኩሽያፐ ሾሻ ዉፃርክድ፥ ታማን የግስ፤ እያ አይኮካ ቆህቤና። 6 ኤንቲ፥ “እያ አሳተꬃይ ክፄስ፥ ዎይኮ አኬኮና ኩንድድ ሀይቄስ” ግድ እያ ናጎሶና። ሽን ዳሮ ዎደ ናግድ እያ አሳተꬃን አይብካ ዱማትዳባይ ꬋይን፥ “ሄስ ፆሰ” ያግድ ባንታ ቆፋ ላምዶሶና። 7 ሄ ሄራን ዩሾይ አባን ተቀትዳ ቢታ ሀላቃ፥ ፑፕልዮሳ ጌተተይሳስ ጋደይ ደኤስ፤ ሄꬑ ጋላስ ጋካናዉ እ ኑና ሲቆን ሞክስ። 8 ፑፕልዮሳ አዋይ ቆፆ፥ ምሻነ ኡሎ ኡትሶን ሀርገትድ ዝንእድ ደኤስ። ጳዉሎስ እያ ሶ ገልድ እያዉ ፆሳ ዎስስ፤ ባ ኩሽያ እያ ቦላ ዎꬅድ ፓꬅስ። 9 ሄሳፈ ጉየ፥ ዩሾይ አባን ተቀትዳ ቢታ፥ ማልታን ደእያ ሀርግያ ሀራ አሳትካ ይድ ፓፅዶሶና። 10 ኤንቲ ኑና ዳሮ ቦንቾ ቦንችዶሶና፤ ኑኒ ማርካበን ባናዉ ደንድዳ ዎደ ኦገስ ኮሽያባ ኑስ እምዶሶና።

ጳዉሎስ ሮመ ጋክስ

11 ሄꬑ አጌናፐ ጉየ፥ ማልታን ባልጎ አꬅድ ማርካበን ገልድ እስክንድረ ባናዉ ደንድዳ። ሄ ማርካብያ ቦላ ድዮስቆሮሳ ጌተትያ መንተ ኤቃታ ምስለይ ደኤስ። 12 ስራኩሰ ካታማ ገልድ ያን ሄꬑ ጋላስ ኡትዳ። 13 ያፐ ደንድድ ረግዩመ ካታማ ጋክዳ። እስ ጋላሳፐ ጉየ፥ ዱገሀ ባጋ ጫርኮይ ጫርክን፥ ዎንተꬃ ጋላስ ፑትዮላ ካታማ ጋክዳ። 14 ያን ኑኒ እስ እስ አማንያ አሳታ ደምን፥ ባንታራ ሳምንታ ጋምአና መላ ኑና ዎስዶሶና። ሄሳፈ ጉየ፥ ሮመ ብዳ።

15 ሮመን ደእያ አማንያ አሳት ኑባ ስእድ፥ አፍዮሳ ግያን፥ ሄꬑ እማꬃ ኬꬅ ጋካናዉ ኑና ሞካናዉ ይዶሶና። ጳዉሎስ ኤንታ በእዳ ዎደ ፆሳ ጋላትድ ምነትስ።

16 ኑኒ ሮመ ገልዳ ዎደ ጳዉሎስ ባና ናግያ ዎታዳርያራ ባርካ ደኦ ጌተትስ።

17 ሄꬑ ጋላሳፐ ጉየ፥ ጳዉሎስ አይሁደታ ሀላቃታ ባኮ ፄግስስ። ኤንቲ ሺቅዳ ዎደ ኤንታኮ፥ “ታ እሻቶ፥ ታኒ ኑ አሳ ዎይኮ ኑ አዋታ ዎጋ ቦላ አይብ ቆሆካ ኦꬃብከ፥ ሽን ታና የሩሳላመን ቃችድ ሮመ አሳስ አꬅድ እምዶሶና። 18 ኤንቲ ታ ሞቱዋ በእድ ሀይቆስ ጋꬅያባ ታ ቦላ አይብባካ ደምቦና ግሾ ታና ብላናዉ ቆፕዶሶና። 19 ሽን አይሁደት ሄሳ እፅዳ ዎደ፥ ‘ታባ ቄሳረይ ፕርዶ’ ያጋስፐ አትሽን፥ ታኒ ታ ደርያ ሞትያባይ ደእን ግደና። * 20 ታኒ ህንተና ፄግስዳይ ህንተና በአናዉነ ህንተዉ ሀይሳ ኦዳናሳ። ታኒ ሀ ሳንꬃላታን ቃሸትዳይ እስራኤለ አሳይ ናግያ ኡፋይሳ ግሾሳ” ያግስ።

21 አይሁደ ሀላቃት ጳዉሎሳኮ፥ “ኑስ ይሁዳፐ ነባ ፃፈትዳ ዳብዳበይ ጋክቤና። ያፐ ይዳ አሳታፐ እሶይካ ነባ ኢታ ኦድዳይ ባዋ። 22 ሽን ሀ ነ ካልያ አማኑዋ ዱማ ዱማ በሳን አሳይ እፀይሳ ኑኒ ኤርያ ግሾ ነ ቆፋ ስአናዉ ኮዮስ” ያግዶሶና።

23 ኤንቲ ባንታ ያና ጋላስ ጳዉሎሳስ ቃፃርድ፥ ሄ ጋላስ ዳርድ እ ደእያሱዋ ይዶሶና። እ ዎንታፈ ኦማርስ ጋካናዉ ፆሳ ካዎተꬃባ ኤንታዉ ማርካትስ። ቃስ ኤንቲ የሱሳባ አማናና መላ ሙሰ ህግያፈነ ናበታ ማፃፋፐ ቆንጭስድ ኤንታ ታማርስስ። 24 እሶት እሶት ጳዉሎስ ግዳይሳ አማንዶሶና፥ ሽን ሀራት አማንቦኮና። 25 ኤንቲ ባንታ ግዶን ኦዳ ማኦና እፅዳ ዎደ ጳዉሎስ እስባ ግዳፐ ጉየ ብዶሶና። እ ሀይሳዳ ያግስ፦ “ጌሻ አያናይ ኑ አዋታስ ናብያ እሳያሳ ዶናን ኦድዳይስ ቱማ።

26 “ ‘ኔኒ ሄ አሳኮ ባዳ፥

ህንተ ስስ ስኤታ፥ ሽን ህንተዉ ገለና፤

ህንተ በኦ በኤታ፥ ሽን ደመከታ። *

27 አይስ ጊኮ፥ ሀ ደርያ ዎዛናይ ሙምስ፤

ኤንታ ሀይꬃይ ቱልስ፤

ኤንታ አይፈይካ ጎዘትስ።

ሄስ ባይነኮ፥ ኤንቲ ባንታ አይፍያን በእድ፥

ባንታ ሀይꬃን ስእድ፥ ባንታ ዎዛናን አኬክድ፥

ታኮ ስማናሽን፤

ታካ ኤንታ ፓꬃናሽን’ ያጋ” ያግስ።

28 “ህዛ፥ ሀይስ ፆሳ አቶተꬃ ኪታይ አይሁደ ግዶናይሳታስ ግደይሳ ኤሬታ። ኤንትካ ስአና” ያግስ።

29 ጳዉሎስ ሄሳ ግዳፐ ጉየ፥ አይሁደት ባንታ ግዶን ዳሮ ፓላምሸ ከይድ ብዶሶና።

30 ጳዉሎስ ከራ ኬꬃን ናምኡ ላይꬅ ኩመꬅ ደእስ፤ ያን ደእሸ ባኮ ያ ኡባ ሞኬስ። 31 ያሽ ባይናነ ኦንካ ድጎናሽን ፆሳ ካዎተꬃባ ሳባክስ፤ ጎዳ የሱስ ክርስቶሳባ ቆንጭስድ ታማርሴስ።

* 1:1-2 ሉቃ 1:1-4.

* 1:4 ሉቃ 24:49.

* 1:5 ማቶ 3:11፤ ማር 1:8፤ ሉቃ 3:16፤ ዮሀ 1:33.

* 1:8 ማቶ 28:19፤ ማር 16:15፤ ሉቃ 24:47-48.

* 1:9 ማር 16:19፤ ሉቃ 24:50-51.

* 1:13 ማቶ 10:2-4፤ ማር 3:16-19፤ ሉቃ 6:14-16.

* 1:18 ማቶ 10:2-4፤ ማር 3:16-19፤ ሉቃ 6:14-16.

* 1:20 ማዝ 69:25፤ 109:8.

* 1:22 ማቶ 3:16፤ ማር 1:9፤ ሉቃ 3:21.

* 2:1 ሌወ 23:15-21፤ ዛረ 16:9-11.

* 2:17 እዩ 2:28-32.

* 2:23 ማቶ 27:35፤ ማር 15:24፤ ሉቃ 23:33፤ ዮሀ 19:18.

* 2:24 ማቶ 28:5-6፤ ማር 16:6፤ ሉቃ 24:5.

* 2:28 ማዝ 16:8-11.

* 2:30 ማዝ 132:11፤ 2 ሳሜ 7:12-13.

* 2:34-35 ማዝ 110:1.

* 2:44 ሀዋ 4:32-35.

* 3:13 ከሳ 3:15.

* 3:14 ማቶ 27:15-23፤ ማር 15:6-14፤ ሉቃ 23:13-23፤ ዮሀ 19:12-15.

* 3:22 ዛረ 18:15፥ 18.

* 3:23 ዛረ 18:19.

* 3:25 መ 22:18.

* 4:11 ማዝ 118:22.

* 4:24 ከሳ 20:11፤ ናህ 9:6፤ ማዝ 146:6.

* 4:25 ማዝ 2:1-2.

* 4:27 ማቶ 27:1-2፤ ማር 15:1፤ ሉቃ 23:1፥ 7-11፤ ዮሀ 18:28-29.

* 4:32 ሀዋ 2:44-45.

* 5:28 ማቶ 27:25.

* 7:2 መ 12:1.

* 7:4 መ 11:31፤ 12:4.

* 7:5 መ 12:7፤ 13:15፤ 15:18፤ 17:8.

* 7:6 መ 15:13-14.

* 7:7 ከሳ 3:12.

* 7:8 መ 17:10-14፤ 21:2-4፤ 25:26፤ 29:31-35.

* 7:9 መ 37:11፥ 28፤ 39:2፥ 21.

* 7:10 መ 41:39-41.

* 7:11 መ 42:1-2.

* 7:13 መ 45:1፥ 16.

* 7:14 መ 45:9-10፥ 17-18፤ 46:27.

* 7:15 መ 46:1-7፤ 49:33.

* 7:16 መ 23:3-16፤ 33:19፤ 50:7-13.

* 7:17 ከሳ 1:7-8.

* 7:19 ከሳ 1:10-11፥ 22.

* 7:20 ከሳ 2:2.

* 7:21 ከሳ 2:3-10.

* 7:23 ከሳ 2:11-15.

* 7:29 ከሳ 18:3-4.

* 7:30 ከሳ 3:1-10.

* 7:35 ከሳ 2:14.

* 7:36 ከሳ 7:5፤ 14:21፤ ታይቦ 14:33.

* 7:37 ዛረ 18:15፥ 18.

* 7:38 ከሳ 19:1—20:17፤ ዛረ 5:1-33.

* 7:40 ከሳ 32:1.

* 7:41 ከሳ 32:2-6.

* 7:42 አሞ 5:25-27.

* 7:44 ከሳ 25:9፥ 40.

* 7:45 እያ 3:14-17.

* 7:46 2 ሳሜ 7:1-16፤ 1 ታር 17:1-14.

* 7:47 1 ካዎ 6:1-38፤ 2 ታር 3:1-17.

* 7:49 እሳ 66:1-2.

* 7:51 እሳ 63:10.

* 8:3 ሀዋ 22:4-5፤ 26:9-11.

* 8:32 እሳ 53:7-8.

* 9:23 2 ቆሮ 11:32-33.

* 10:34 ዛረ 10:17.

* 11:16 ሀዋ 1:5.

* 11:19 ሀዋ 8:1-4.

* 11:28 ሀዋ 21:10.

* 12:1 ካዎይ ሄሮዲስ፦ ሀይስ ካዎይ ሄሮዲስ፥ ሄሮዲሳ አግርጳ ጌተትያ ኮይሩዋ። እ፥ 37-44 ማሮተꬃ ላይꬃ ጋካናዉ ሃርስ። እ ካዋ ሄሮዲሳስ ናአ ናአ

* 12:4 ከሳ 12:1-27.

* 13:5 ዮሃንስ፦ ሀ በሳን ፃፈትዳ ዮሃንስ፥ ሀዋርያ ዮሃንሳ ግዶናሽን ዮሃንስ ማርቆሳ ጌተትያ ማርቆሳ ዎንገላ ፃፍዳይሳ።

* 13:17 ከሳ 1:7፤ ከሳ 12:51.

* 13:18 ታይቦ 14:34፤ ዛረ 1:31.

* 13:19 ዛረ 7:1.

* 13:20 ዛረ 2:16፤ 1 ሳሜ 3:20.

* 13:21 1 ሳሜ 8:5፤ 10:21.

* 13:22 1 ሳሜ 13:14፤ 16:12፤ ማዝ 89:20.

* 13:24 ማር 1:4፤ ሉቃ 3:3.

* 13:25 ማቶ 3:11፤ ማር 1:7፤ ሉቃ 3:16፤ ዮሀ 1:20፥ 27.

* 13:28 ማቶ 27:22-23፤ ማር 15:13-14፤ ሉቃ 23:21-23፤ ዮሀ 19:15.

* 13:29 ማቶ 27:57-61፤ ማር 15:42-47፤ ሉቃ 23:50-56፤ ዮሀ 19:38-42.

* 13:31 ሀዋ 1:3.

* 13:33 ማዝ 2:7.

* 13:34 እሳ 55:3.

* 13:35 ማዝ 16:10.

* 13:41 እብራ 1:5.

* 13:47 እሳ 42:6፤ 49:6.

* 13:51 ማቶ 10:14፤ ማር 6:11፤ ሉቃ 9:5፤ 10:11.

* 14:15 ከሳ 20:11፤ ማዝ 146:6.

* 15:1 ሌወ 12:3.

* 15:7 ሀዋ 10:1-43.

* 15:8 ሀዋ 2:4፤ 10:44.

* 15:16 አሞ 9:11-12.

* 15:20 ከሳ 34:15-17፤ ሌወ 17:10-16፤ 18:6-23.

* 15:34 እስ እስ ማፃፋታን ፓይዶ 34 ባዋ።

* 15:38 ሀዋ 13:13.

* 16:37 ሮመ አስ፦ ጳዉሎስ ሮመ አስ ያግድ ባና ፄግዳይ ሄ ዎደ አይሁደ ቢታ ሃረይ ሮመ ካዎተꬃ ግድዳ ግሾሳ። ሄ ዎደ ሮመ ቢታን ደእያ አሳይ ፕርድ ባይና ጋራፈቶኮና።

* 17:24 1 ካዎ 8:27፤ እሳ 42:5፤ ሀዋ 7:48.

* 18:18 ታይቦ 6:18.

* 19:4 ማቶ 3:11፤ ማር 1:4፥ 7-8፤ ሉቃ 3:4፥ 16፤ ዮሀ 1:26-27.

* 19:19 ብራ ሳንትመ፦ ማቶሳ 26:15 ፄልተ።

* 20:24 2 ፅሞ 4:7.

* 21:8 ሀዋ 6:5፤ 8:5.

* 21:10 ሀዋ 11:28.

* 21:23 ታይቦ 6:13-21.

* 21:25 ሀዋ 15:29.

* 21:29 ሀዋ 20:4.

* 22:3 ሀዋ 5:34-39.

* 22:4 ሀዋ 8:3፤ 26:9-11.

* 22:20 ሀዋ 7:58.

* 23:3 ማቶ 23:27-28.

* 23:5 ከሳ 22:28.

* 23:6 ሀዋ 26:5፤ ፍልጵ 3:5.

* 23:8 ማቶ 22:23፤ ማር 12:18፤ ሉቃ 20:27.

* 24:17 ሀዋ 21:17-28.

* 24:21 ሀዋ 23:6.

* 26:5 ሀዋ 23:6፤ ፍልጵ 3:5.

* 26:9 ሀዋ 8:3፤ 22:4-5.

* 26:20 ሀዋ 9:20፥ 28-29.

* 28:4 ፆሳ ፕርዳፈ፦ ሄ ዎደ ሄ ቢታን ዱማ ዱማ ማጫ ፆሳት ደኦሶና። ኤንታፈ እስንያ ኢታ ኦꬅያ አሳ ፕርድያሮ። እያ ፕርዳ ፆሲ ጌተታ ፄገታሱ።

* 28:19 ሀዋ 25:11.

* 28:26 እሳ 6:9-10.

ሮመ ኪታ

1

2

3

4

5

6

7

8

9

10

11

12

13

14

15

16

ጳዉሎስ ሮመ አሳስ

ፃፍዳ ኪታ

ጋꬃ ቆፋ

ሀዋርያ ጳዉሎሳ ኪታይ ሮመ አሳስ ፃፈትዳይ፥ ጳዉሎስ ሮመን ደእያ ዎሳ ኬꬃ በአናዉ ቆፕዳ ግሾ፥ እ ብያ ዎደ ኤንቲ ጊግድ ናጋና መላ ኦꬃናሳ። ጳዉሎሳ ቆፋይ ሮመን ደእያ አማነይሳታራ ጉꬃ ዎደ ኦꬅዳፐ ጉየ፥ ኤንቲ እያ ማድን እስፔነ ባናሳ። ሮመ ኪታን አማኖባ እ ኤርዳይሳ፥ አማንያ አሳይ ሄ ትምርትያ ኦሶን ፔሻና መላ ቆንጭስድ ፃፍስ።

ጳዉሎስ ሮመን ደእያ አማንያ አሳ ኮይሮ ሳሮꬅ ስሚድ፥ ካልድ ኤንታዉ ዎሰይሳ ኦዴስ። ኢያ ኪታስ ጉልአ ቆፋይ፥ “ዎንገላን ፆሳ ፅሎተꬃይ ቆንጭስ፤ ሄ ፅሎተꬃይ ኮይሮፐ ዉርሰꬅ ጋካናዉ አማኖን ቆንጭስ” ግድ ኦዴስ (1:17)።

ሄሳፈ ጉየ፥ ሄ ቆፋ ዳልግስድ ፃፌስ። አይሁደታ ግድን አይሁደ ግዶና አሰ ግድን፥ ኡባይ ናጋር ሃርን ደእዳ ግሾ፥ ኤንቲ ፆሳራ ስገታናዉ ኮሼስ። አሳይ ፆሳራ ስገታናዉ ዳንዳኤይ የሱስ ክርስቶሳ አማኖና። ኤንቲ ፆሳራ መꬍያ ኦራꬃ ጋሄተꬃ አይፈይ፥ ኦራꬃ ደኦ ግደይሳ ጳዉሎስ ዳልግስድ ኦዴስ። አማንያ አስ ፆሳራ ሳሮ ደኤስ፤ ቃስ ፆሳ አያና ባጋራ ናጋራፐነ ሀይቆ ዎልቃፈ ከስ ኤኬስ። ሸምፖ 5-8 ጋካናዉ ጳዉሎስ ፆሳ ህገይነ አማንያ አሳ ደኦን ኦꬅያ ፆሳ አያና ዎልቃ ቆፋይ አይበኮ ኦዴስ። ሄሳፈ ካልድ፥ ጳዉሎስ፥ “ፆሳይ አሳ ናአስ ቆፕዳ ቆፋ ግዶን አይሁደትነ አይሁደ ግዶና አሳይ ዋንድ እስፈ ዋፀታናዉ ዳንዳኢ?” ግያ ኦይሻስ ዛሮ እማናዉ ባፀትስ።

ቃስ አይሁደት የሱሳ ኤኮና እፅዳይ ፆሳ ቆፋ ግደይሳ ኦዴስ። ሄስ ሀንዳይ የሱስ ክርስቶሳ ባጋራ ቆንጭስዳ አꬎ ኬሀተꬃ ግዶን አሳ ዛረ ኡባ ሀጳና መላሳ። ግዶሽን፥ አይሁደት የሱሳ ኤካና ዎደይ ያናይሳ ጳዉሎስ አማኔስ። ዉርሰꬃን ጳዉሎስ አማኖ ደኦ ዋንድ ዳናዉ በሲያኮ ኦዴስ። ፆሳስ ኦꬃናባ፥ አማንያ አሳት ባንታ ቢታስነ ባንታ ግዶን እሶይ እሱዋስ አዋተꬃን ኦꬃናባነ ካሃ ጋሶን መትያ ኦይሸታባ ቆንጭስድ ኦዴስ።

ማፃፋ አይፈ ቆፋታ

ገሎ ቆፋ (1:1-15)

ሮመ ኪታ ሁጰ ቆፋ (1:16-17)

አሳ ናአስ አቶተꬅ ኮሼስ (1:18—3:20)

ፆሲ አሰ አሽያ ኦገ (3:21—4:25)

ክርስቶሳን በንትያ ኦራꬃ ደኦ (5:1—8:39)

ፆሲ እስራኤለስ ቆፕያ ቆፋ (9:1—11:36)

አማንያ አሳ ዱሳ (12:1—15:13)

ኩሻ ቆፋነ ሳሮꬆ (15:14—16:27)

1

1 የሱስ ክርስቶሳ አይለ ግድዳ፥ ሀዋረ ግዳና መላ ፄገትዳይሳፈነ ፆሳ ዎንገላ ሳባካና መላ ዶረትዳ ጳዉሎስ ኪትዳ ኪታ።

2 ፆሳይ ዳሮ ዎደፐ ስን ባ ናበታ ባጋራ እማና ያግዳ ፆሳ ዎንገላይ ጌሻ ማፃፋታን ፃፈትስ። 3 ሄ ዎንገላይ አሾን ዳዊታ ሼሻፐ የለትዳ፥ ፆሳ ናኣ፥ ኑ ጎዳ የሱስ ክርስቶሳባ። 4 ቃስ እ ባ ጌሻ አያናን ሀይቆፐ ደንድድ፥ ፆሳ ናኣ ግደይሳ ግታ ዎልቃን በስስ። 5 እያ ባጋራ አይሁደ ግዶና አሳ ኡባይ፥ አማንድ ኪተታና መላ ክርስቶሳ ሱንꬃ ግሾ፥ ፆሳይ አꬎ ኬሀተꬅነ ሀዋረተꬃ ማታ ኑስ እሚስ። 6 የሱስ ክርስቶሳስ ግዳና መላ ፄገትዳ አሳታፐ ባጋት ህንተና።

7 ሮመን ደእያ፥ ፆሳይ ሲቀይሳታስነ እያ ጌሻ ደረ ግዳና መላ ዶርዳይሳታስ።

ፆሳ ኑ አዋፐነ ጎዳ የሱስ ክርስቶሳፐ አꬎ ኬሀተꬃይነ ሳሮተꬃይ ህንተዉ ግዶ።

ጋላታ ዎሳ

8 ኡባፈ ኮይሮታዳ፥ ህንተ አማኖይ ቢታ ኡባን ስኤትዳ ግሾ፥ የሱስ ክርስቶሳ ባጋራ ህንተ ግሾ ታ ፆሳ ጋላታይስ። 9 ታኒ እያ ናኣ ዎንገላባ ኩመꬃ ዎዛናን ኦድያ ፆሳይ፥ ታኒ ታ ዎሳን ኡባ ዎደ ህንተና ቆፐይሳስ እ ማርካ። 10 ዉርሰꬃን፥ ፆሳ ሸነ ግድኮ፥ ታኒ ህንተኮ ባናዉ ኦገይ ታዉ እንጀታና መላ ኡባ ዎደ ዎሳይስ። 11 ታኒ ህንተዉ አያና እሙዋ ሻካናዉነ ህንተና በአናዉ ላሞታይስ። 12 ሄስካ፥ ታኒ ህንተ አማኑዋን፥ ቃስ ህንተ ታ አማኑዋን ምነታና መላሳ።

13 ታ እሻቶ፥ ታኒ አይሁደ ግዶና አሳፐ አይፈ ደምዳይሳዳ፥ ህንተፈካ አይፈ ደማናዉ ህንተኮ ባናዉ ቆፓስ፥ ሽን ድገታስ። * 14 ታማርዳ አሳስነ ታማርቦና አሳስ ቃስ ጭንጫታስነ ኤያታስ ታዉ አጮይ ደኤስ።

15 ሄሳ ግሾ፥ ሮመን ደእያ ህንተዉካ ዎንገላ ኦዳናዉ አሞታይስ።

ዎንገል ፆሳ ዎልቃ

16 እያ አማንያ ኡባ፥ ኮይሮትድ አይሁደታ፥ ካልድ አይሁደ ግዶናይሳታ አሻናዉ ዎንገላይ ፆሳ ዎልቃ ግድያ ግሾ፥ ታ ዎንገላን ዬላትከ። * 17 ፅሎይ አማኖን ደኦን ዳና ጌተትድ ጌሻ ማፃፋን ፃፈትስ። ዎንገላን ፆሳ ፅሎተꬃይ ቆንጭስ፤ ኮይሮፐ ዉርሰꬅ ጋካናዉ፥ አሳይ ፅለይ አማኖና። *

አሳ ኢታተꬅ

18 ቱማይ ኤረቶና መላ ባንታ ኢታ ኦሶን ካምያ አሳ ቦላነ ናጋራ ኡባ ቦላ፥ ፆሳ ሀንቆይ ሳሎፐ ዎꬌስ። 19 ፆሳይ ኤንታዉ ቆንጫናዉ በሲያባ ቆንጭስዳ ግሾ፥ ኤንቲ ፆሳባ ኤሮሶና። 20 አላመይ መቶሳፐ ዶምድ፥ አሳስ በንቶና ፆሳ ካንዶይ፥ ሄስካ እያ መርና ዎልቃይነ ፆሳተꬃይ እያ መተꬃን ቆንጭድ ደእያ ግሾ፥ አሳይ ባንታ ኢታተꬃስ ጋሶያባይ ባዋ።

21 ኤንቲ ፆሳ ኤርሸ፥ እያ ቦንችቦኮናነ ጋላትቦኮና። ኤንታ ቆፋይ ማዶናባ ግድስ፤ ኤንታ አኬኮና ዎዛናይ ꬉምስ።* 22 ኤንቲ ባንታና ጭንጫታ ጎሶና፥ ሽን ኤያታ። 23 ኤንቲ ሀይቆና ፆሳ ጎይናናይሳ አግድ፥ ሀይቅያ አሳ መꬎን፥ ካፎታ መꬎን፥ ዶአታ መꬎንነ ኡሎራ ጎሸትያባታ ዳንስድ ኦꬅዳ ምስለታ ጎይንዶሶና። *

24 ሄሳ ግሾ፥ ኤንቲ እሶይ እሱዋራ ቦርሶባ ኦꬅድ፥ ባንታ አሳተꬃ ካዉሻና መላ ፆሳይ ኤንታ ዎዛናይ አሞትያ ቱና ኦሶስ ኤንታ የግ አግስ። 25 ሄስ ሀንዳይ ኤንቲ ፆሳ ቱማ ዎርዶን ላምዳ ግሾነ መꬍዳ ፆሳ አግድ፥ መተꬅ ጎይንዳ ግሾሳ። ፆሳይ መርናዉ ጋላተትዳይሳ። አምንእ።

26 ሄሳ ግሾ፥ ፆሳይ ኤንታና ኤንታ ቦርሶ አሙዋስ የግ አግስ። ኤንታ ማጫሳይ ባንታዉ በሲያ አደራ ጋሄተꬅ አግድ፥ በሶናባ ሀንድ ማጫስ ማጫሳራ ጋሄትዶሶና። 27 ሄሳዳካ፥ አደት ባንታዉ በሲያ ማጫሳራ ጋሄተꬅ አግድ፥ አደይ አደራ ጋሄትዶሶና። አደት እሶይ እሱዋራ አሞን ፁገትድ፥ ቦርሶባ ኦꬅዶሶና። ባንታ ኦꬅዳ ናጋራስ በሲያ ፕርዳ ኤክዶሶና።

28 ኤንቲ ፆሳ ኤርሸ፥ ሀር አቶሽን እያባ ቆፓናዉ ኮዮና እፅዳ ግሾ፥ በሶናባ ኦꬃና መላ ፆሳይ ኤንታና ፓꬆና ቆፋስ አꬅድ እሚስ። 29 ኤንታን ጌላተꬅ፥ ኢታተꬅ፥ ዪቀይ፥ ገነይ፥ ቃናተይ፥ ሸምፖ ዎꬎይ፥ ፓላም፥ ጭሞይነ ኢታ አሞይ ኩምስ። ኤንቲ ዝግረይሳታ፥ 30 አሳ ሱንꬅ ኢሰይሳታ፥ ፆሳ እፀይሳታ፥ ጫየይሳታ፥ ኦቶረይሳታ፥ ጬቀተይሳታ፥ ኢታባ ኦꬃናዉ ኮየይሳታነ ባንታ አየስነ አዋስ ኪተቶናይሳታ፥ 31 አኬኮናይሳታ፥ ጫቆ መንይሳታ፥ ሲቆይ ባይናይሳታ፥ ቃይ ባይናይሳታ። 32 ሀይሳታ መላ ኦይሳታስ ሀይቆይ በሴስ ግያ ፆሳ ህግያ ኤርሸ፥ ሀይሳታ ኦꬆሶና። ኤንቲ ባንታዉ ኦሶ ፃላላ ግዶናሽን፥ ኦꬅያ ሀራታካ ናሾሶና።

2

ፆሳ ፅሎ ፕርዳ

1 ሄሳ ግሾ፥ ነኖ ሀራታ ቦላ ፕርደይሶ፥ ኔኒ ጋሶያባይ ባዋ። ኔኒ ሀራታ ቦላ ፕርዳሸ፥ ሄ ኔኒ ፕርድያ ኡራ መላ ኦꬅኮ፥ ኔኒ፥ ነ ቦላ ፕርዳሳ። * 2 ሄሳ መላ ኦሶ ኦይሳታ ቦላ ፆሳይ ፅሎ ፕርዳ ፕርደይሳ ኑ ኤሮስ። 3 ነኖ፥ ሄሳ መላ ኦሶ ኦይሳታ ቦላ ፕርደይሶ፥ ኤንቲ ኦይሳ መላ ኦይሶ፥ ኔኒ ፆሳ ፕርዳፈ አታናባ ዳኒ? 4 ዎይኮ ፆሳ ኬሀተꬃ፥ ገንጫነ ዳንዳአ ዳሮተꬃ ካꬋዬ? ፆሳይ ነዉ ኬህዳይ ነና ናጋራፐ ዛራናዉ ግደይሳ ኤርክዬ?

5 ሽን ህንተዉ ሹቻ ዎዛንነ ስኦና ሀይꬅ ደኤስ። ሄሳ ግሾ፥ ፆሳ ሀንቆይነ ፅሎ ፕርዳይ ቆንጭያ ጋላስ፥ ነ ቦላ ፕርዳይ ዳራና መላ ኦꬃሳ። 6 ፆሳይ እሱዋስ እሱዋስ እያ ኦሱዋ መላ እማና። * 7 ሎኦ ኦሶን ምንድ፥ ጋላታ፥ ቦንቾነ ꬋዮና ደኡዋ ኮየይሳታስ ፆሳይ መርና ደኡዋ እማና። 8 ሽን ባንታና ሲቀይሳታ፥ ቱማ እፀይሳታነ ኢታባ ኦꬃናዉ ኮየይሳታ ቦላ ፆሳ ሀንቆይነ ፕርዳይ ያና። 9 ኢታባ ኦꬅያ አሳ ኡባ፥ ኮይሮትድ አይሁደታ፥ ካልድ አይሁደ ግዶና አሳ መቶይነ ዋየይ ጋካና። 10 ሽን ፆሳይ ሎኦ ኦሶ ኦꬅያ ኡባስ፥ ኮይሮትድ አይሁደታስ፥ ካልድ አይሁደ ግዶናይሳታስ ጋላታ፥ ቦንቾነ ሳሮተꬃ እማና። 11 ፆሳይ ሶምኦ በእድ አሰ ሻከና። *

12 ህገይ ባይና ናጋራ ኦꬅዳ ኡባይ ህገይ ባይና ꬋያና። ህገይ ደእሽን፥ ናጋራ ኦꬅዳ ኡባይ ህገን ፕርደታና። 13 ፆሳ ስንꬃን ፅለይሳት ህገ ናገይሳታፐ አትሽን፥ ህገ ስሳ ፃላላ ስኤይሳታ ግዶኮና። 14 ህገይ ባይና አይሁደ ግዶና አሳይ መꬎን ህገይ ኪተይሳ ኦꬆሶና። ኤንታዉ ፃፈትዳ ህገይ ባይና እፅኮካ ኤንቲ ባንታ ዎዛናን ህግያ ኤሮሶና። 15 ኤንታ ሀኖታይ፥ ህገ ኪታይ ኤንታ ዎዛናን ፃፈትዳይሳ በሴስ። ቃስ ኤንታ ካሀይ ኤንታ ቦላ ማርካቴስ። ኤንታ ቆፋይ እስ እስ ቶሆ ኤንታና ባላ ጌስ፤ እስ እስ ቶሆ ኤንታና ልከ ጌስ። 16 ታ ታማርስዳ ዎንገላ መላ ፆሳይ የሱስ ክርስቶሳ ባጋራ አሳ ዎዛናን ጌምዳ ቆፋ ፕርድያ ዎደ ሄስ ኤረታና።

አይሁደታነ ኤንታ ህግያ

17 ሽን ነ ነና አይሁደ ጋሳ፤ ህገን ዘምፓሳ፤ ፆሳን ጬቃሳ። 18 ነ ኦꬃና መላ ፆሳይ ኮይያባይ አይበኮ ኤራሳ። ህግያ ታማርዳ ግሾ፥ ቱማ ግድያባ ዶራናዉ ኤራሳ። 19 ኔኒ ቆቀታ ካለይሳ፥ ቃስ ꬉማን ደኤይሳታስ ፖኦ ግደይሳ ሻካ ኤራሳ። 20 ኔኒ ህግያፈ ደምዳ ኤራተꬃንነ ቱማተꬃን ኤያታ ኤርሰይሳነ ዮጋታ ታማርሰይሳ ግደይሳ ኤራሳ። 21 ያትን፥ ነ ሀራታ ታማርሰይስ ነ ነና አይስ ታማርስኪ? ኔኒ፥ “ካይሶቶፓ” ጋሸ፥ ኔኒ ነ ሁጰን ካይሶታዬ? 22 ኔኒ፥ “ላሞፋ” ጋሸ፥ ኔኒ ነ ሁጰን ላማዬ? ኔኒ ኤቃ እፃሸ፥ ኤቃይ ደእያ ኬꬃ ቦንቃዬ? 23 ኔኒ ፆሳ ህግያን ጬቀታሳ፥ ሽን ህግያስ ኪተቶና እፃዳ ፆሳ ዬላያይ? 24 ጌሻ ማፃፋን፥ “ህንተ ጋሶን ፆሳ ሱንꬃይ አይሁደ ግዶና አሳታን ጫየቴስ” ጌተትድ ፃፈትስ። *

25 ነ ህገስ ኪተትኮ፥ ነ ቃፃረተꬃስ ማደይ ደኤስ፥ ሽን ኔኒ ህግያስ ኪተቶና እፅኮ ነ ቃፃረተꬃይ ቃፃረትቦና መላ ግዴስ። 26 አይሁደ ግዶና አስ ቃፃረቶና ደእሸ፥ ህግያስ ኪተትኮ፥ ፆሳይ እያ ቃፃረትዳ መላ ታይበኔ? 27 ህንተ፥ አይሁደ አሳት፥ ህንተዉ ፃፈትዳ ህገይነ ቃፃሮይ ደእሽን፥ ህንተ ህገስ ኪተቶና እፅኮ፥ አይሁደ ግዶና አሳይ ቃፃረቶና እፅኮካ ህገስ ኪተትድ፥ ህንተ ቦላ ፕርዳና። *

28 ህዛ፥ ሱንꬃን አይሁደ ግድዳ ኡባይ ቱማ አይሁደ ግደና። ቃስ ካረ አሳተꬃ ቃፃሮይ ቱማ ቃፃሮ ግደና። 29 ሽን ቱማ አይሁደተꬅ ጋꬃ ባጋን አይሁደ ግደይሳ። ቱማ ቃፃረተꬅ ፆሳ አያናን ኦሰትያ ዎዛና ቃፃረተꬃፈ አትሽን፥ ፃፈትዳ ህግያን ኦሰትያ አሳተꬃ ቃፃሮ ግደና። ሄ ኡራይ ጋላታ ፆሳፈ ኤኬስፐ አትሽን፥ አሳፐ ግደና። *

3

አይሁደታ አማኖ እፆ

1 ያትን፥ አይሁደ ግዶን አይ ዱማተꬅ ደኢ? ዎይኮ ቃፃረተꬃን አይ ማደይ ደኢ? 2 ቱማካ አይሁደ ግዶይ ዳሮ ኦገራ ማዴስ። ኡባፈ ስን ፆሳይ ባ ቃላ ሀዳራ አይሁደታስ እሚስ።

3 ያትን፥ ኤንታፈ እሶት እሶት ቃላ አማኖና እፅኮ፥ ኤንታ እፆይ ፆሳ አማነተꬃ ድግዬ? 4 ድገና! አሳ ኡባይ ዎርዳንቾ ግድኮካ ፆሳይ ቱማ ግዶ። ጌሻ ማፃፋን፥

“ነ ቃላን ነ ፅላሳ፤

ነና ሞተይሳ ፕርዳን ላꬃሳ”

ጌተትድ ፃፈትስ። *

5 ያትን፥ ኑ ናጋራይ ፆሳይ ፅሎ ግደይሳ በሲያባ ግድኮ፥ ኑ ዎይጋኔ? ፆሳይ ኑ ናጋራ ግሾ፥ ኑ ቦላ ፕርድኮ፥ ልከ ግደነዬ? ሀይሳ ታኒ አሳ ቆፋꬆ ጋይስ። 6 ሄስ ኡባራካ ሀነና። ሄሳዳ ሀንኮ፥ ፆሳይ ሀ አላምያ ቦላ ዋት ፕርዳኔ?

7 ሽን ታ ዎርዶተꬃይ ፆሳ ቱማ ቆንጭስድ፥ እያ ቦንቹዋ ዳርስ በሲያባ ግድኮ፥ ያትን፥ አይስ ታ ቦላ ናጋራንቾዳ ፕርዴቲ? 8 እስ እስ አሳይ፥ “ሎኦይ ያና መላ ኢታ ኦꬆስ” ያግድ ታማርስያዳ ኦꬅድ ታና ሞቶሶና። ሄሳ መላ አሳ ቦላ ያ ፆሳ ፕርዳይ ልከ።

አስ ኡባይ ናጋራንቾ

9 ያትን፥ ኑኒ ዎይጋኔ? ኑ አይሁደት፥ አይሁደ ግዶናይሳታፐ አꬎናዬ? ግደና! አይሁደ ግድን፥ አይሁደ ግዶና እፅን ኡባይ ናጋራንቾ ግደይሳ ታኒ ካሰታዳ ህንተዉ ኦዳስ።

10 ጌሻ ማፃፋን፥

“ፅሎ አስ እሶይካ ባዋ። *

11 አኬክያ አስ ባዋ፥

ፆሳ ኮይያ ኦንካ ባዋ።

12 አሳ ኡባይ ፆሳስ ዞኮ ዛርዶሶና፤

ኡባይ እስፈ ፓꬆናባ ግድዶሶና።

ሎኦ ኦꬅያ ኦንካ ባዋ፤

እስ አስካ ባዋ።

13 ኤንታ ዶናፐ ከይያ ቃላይ፥

ዶየትዳ ዱፎፐ ከይያ ፅንቆ መላ፤

ባንታ እንፃርሳን ጭሞሶና።

ኤንታ ዶናፐ አሰ ዎꬍያ፥

ሾሻ ማርዘይ ከዬስ። *

14 ኤንታ ዶናን ጫሞ ኦዳይነ ባደꬅ ኩምስ። *

15 ኤንቲ ሱꬅ ጉሳናዉ ኤለሶሶና። *

16 ኤንታ ኦግያን ꬋዮይነ ቆሆይ ደኤስ።

17 ኤንቲ ሳሮተꬃ ኦግያ ኤሮኮና።

18 ባንታ ደኡዋን ፆሳስ ያዮኮና”

ጌተትድ ፃፈትስ። *

19 አሰ ኡባ ዶና ኦይꬃናዉነ ኩመꬃ አላምያ ፆሳ ፕርዳፈ ጋርሳን ሺሻናዉ፥ ህገይ እመትዳይ ህገፈ ጋርሳን አቀይሳታስ ግደይሳ ኑ ኤሮስ። 20 ሄሳ ግሾ፥ ኦንካ ህገስ ኪተትድ ፆሳ ስንꬃን ፅላናዉ ዳንዳኤና። ህገይ አስ ኡባይ ናጋራንቾ ግደይሳ በሴስ። *

ፅሎተꬅ አማኖና

21 ሽን ሀእ ፆሳይ አስ ህገይ ባይናሽን ፅልያ ኦገ ቆንጭስስ። ሄ ኦግያ ሙሰ ህገይነ ናበት ማርካትዶሶና። 22 ሀ ፅሎተꬃ፥ ፆሳይ የሱስ ክርስቶሳ ባጋራ አሳ ኡባስ ሻኮይ ባይና እሜስ።

23 አሳ ኡባይ ናጋራ ኦꬅዶሶና፤ ፆሳይ ኤንታዉ እምዳ ቦንቹዋፈ ሃክድ አትዶሶና። 24 ሽን ኤንቲ ፆሳ አꬎ ኬሀተꬃን፥ ዎዝያ ክርስቶስ የሱሳ ባጋራ ጮ ፅልዶሶና። 25 ፆሳይ የሱስ ክርስቶሳ ያርሾ ኦꬅድ እምዳይ፥ እያ አማንያ ኡባይ እያ ሱꬃን ናጋራ አቶተꬅ ደማና መላሳ። ፆሳይ ሄሳ ኦꬅዳይ ባ ዳንዳአን ካሰ ናጋራ ታይቦና አግድ፥ ባ ፅሎተꬃ በሳናሳ። 26 ሀእ ዎድያን የሱሳ አማንያ ኡባ ፅልስድ፥ ፆሳይ ባ ሁጰን ፅሎ ግደይሳ በሴስ።

27 ያትን፥ ኑ ጬቀትያባይ አይብ ደኢ? አይብካ ባዋ። ኑኒ ጬቀተይ ህገስ ኪተትያ ግሾዬ? አካይ! አማኖ ግሾሳ። 28 ፆሳይ አሰ ፅልሰይ አማኖናፐ አትሽን፥ ህገስ ኪተተꬃን ግዶናይሳ ኑ አኬኮስ።

29 ዎይኮ ፆሳይ አይሁደታ ፃላላ ፆሰዬ? አይሁደ ግዶናይሳታስ ፆሰ ግደነዬ? ቱማ፥ አይሁደ ግዶናይሳታስካ እ ፆሰ። 30 ፆሳይ እሶ፤ አይሁደታነ አይሁደ ግዶናይሳታ አማኖን ፅልሰይ እያ። * 31 ያትን፥ ኑኒ ህግያ አማኖ ግሾ ሻሮስ ጉሰዬ? ግደና! ህግያ ምንꬆስፐ አትሽን።

4

አብራሃመይ አማኖን ፅልስ

1 ያትን፥ ኑ ማይዛይ አብራሃመይ አይ ደምዴ? 2 አብራሃመይ ኦሶን ፅልዳባ ግድያኮ፥ እ ጬቀትያባይ ደኤስ፥ ግዶሽን፥ ፆሳ ስንꬃን ጬቀታናዉ ዳንዳኤና። 3 ጌሻ ማፃፋይ፥ “አብራሃመይ ፆሳ አማንስ፤ ፆሳይ ሄሳ እያዉ ፅሎተꬅ ኦꬅድ ኤክስ” ያጌስ። *

4 ኦꬅያ ኡራይ ኤክያ ዳሞዘይ፥ እያ ኦሶ ዎልቃስ ጭገትያ ጋተፐ አትሽን፥ እያዉ እሞታ ግደና። 5 ሽን ኦሶ ኦꬆና ኦንካ ናጋራንቹዋ ፅልስያ ፆሳ አማንኮ፥ እያ አማኖይ እያዉ ፅሎተꬅ ግድድ ታይበቴስ። 6 ጌሻ ማፃፋን ዳዊቲ፥ ኦሶይ ባይና ፆሳይ ፅልስያ አሳት አይ መላ አንጀትዳኮ ሀይሳዳ ያግድ ቆንጭሴስ፦

7 “ኤንታ ባላይ አቶ ጌተትዳይሳትነ

ኤንታ ናጋራይ ካመትዳይሳት አንጀትዳይሳታ። *

8 ጎዳይ እያ ናጋራ ታይቦና አስ አንጀትዳይሳ” ያጌስ።

9 ያትን፥ ዳዊቲ ኦድዳ አንጆይ ቃፃረትዳ አሳ ፃላላሰዬ? ዎይኮ ቃፃረትቦና አሳሴ? ኑኒ፥ “ጌሻ ማፃፋይ፥ ‘አብራሃመይ ፆሳ አማንስ፤ ፆሳይ ሄሳ እያዉ ፅሎተꬅ ኦꬅድ ኤክስ’ ያጌስ” ግዳ። 10 ያትን፥ ሄስ አዉደ ሀንዴ? አብራሃመይ ቃፃረትነዬ? ዎይኮ ቃፃረቶና ደእሽኔ? ቃፃረታናፐ ስን ሀንስፐ አትሽን፥ ጉየ ግደና።

11 አብራሃመይ ቃፃረታናፐ ስን እያ አማኖይ እያዉ ፅሎተꬅ ግድድ ታይበትዳይሳ ኤርሳናዉ፥ እያ ቃፃሮይ ማላታ ግድስ። ሄሳ ግሾ፥ አብራሃመይ ቃፃረቶና አማነይሳታስነ አማኖን ፅለይሳታ ኡባስ አዋ ግድስ። * 12 እ ቃፃረትዳይሳታስካ አዋ። አብራሃመይ ኤንታዉ አዋ ግድዳይ ኤንቲ ቃፃረትዳ ግሾ፥ ፃላላስ ግዶናሽን፥ እ ቃፃረታናፐ ስን አማንዳ አማኑዋ ኤንቲ ካልዳ ግሾሳ።

13 አብራሃመስነ እያ ሼሻስ፥ “አላምያ ታ ህንተዉ እማና” ያግዳ ኡፋይሳይ፥ አብራሃመይ አማኖን ፅልዳ ግሾሳፈ አትሽን፥ ህገ ናግድ ፖልዳ ግሾ ግደና። * 14 ህገስ ኪተትዳይሳት ፆሳይ እማና ግዳ ኡፋይሳ ላተይሳታ ግድኮ፥ አሳ አማኖይ ማደና፤ ፆሳ ኡፋይሳይ ሀዳ ግድስ። * 15 ህገ መንꬆይ ፆሳ ሀንቆ ኤሄስ፥ ሽን ህገይ ባይናሶን ህገ መንꬆይ ባዋ።

16 ሄሳ ግሾ፥ ፆሳይ እምዳ ኡፋይሳይ አማኖን ኤከቴስ። ሀ ኡፋይሳይ አብራሃመ ሼሻ ኡባስ ፆሳ አꬎ ኬሀተꬃ ባጋራ እመትዳይሳ ቆንጭሴስ። ሄስካ ህገ ናገይሳታ ፃላላስ ግዶናሽን፥ አብራሃመዳ አማንዳ ኡባሳ። አብራሃመይ ኑ ኡባስ አዋ። * 17 ጌሻ ማፃፋን፥ “ታ ነና ዳሮ ካዎተꬃታስ አዋ ኦꬃስ” ጌተትድ አብራሃመ ግሾ፥ ፃፈትስ። ሀ ኡፋይሳይ አብራሃመስ እመትዳይ ሀይቅዳይሳታስ ደኦ እመይስነ ኦራꬃባ ኦꬅያ ፆሳይ እያ ግደይሳ እ አማንዳ ግሾሳ። *

18 ፆሳይ አብራሃመስ ዳሮ ኮቸ እማናይሳ ጫቅስ። ኡፋይስ ኦꬃናዉ አይኮካ ዳንዳኤቶና ዎደ አብራሃመይ ፆሳን አማንዳ ግሾነ ኡፋይስ ኦꬅዳ ግሾ፥ ዳሮ ካዎተꬃታስ አዋ ግድስ። * 19 አብራሃመስ ፄቱ ላይꬅ ኩማና ሀንኮካ፥ ባ ዳቡርዳ አሳተꬃነ ሳራ ናአ የላናዉ ዳንዳኦናይሳ ኤርሸ ባ አማኑዋን ዳቡርቤና። *

20 ግዶሽን፥ እ ባ አማኑዋን ምንድ ፆሳስ ቦንቾ እሚስፐ አትሽን፥ ፆሳይ እምዳ ኡፋይሳ አማኖና እፅድ፥ ስꬍቤና። 21 አብራሃመይ፥ ፆሳይ ጫቅዳ ጫቁዋ ፖላናይሳ ባ ኩመꬃ ዎዛናን አማንስ። 22 ሄሳ ግሾ፥ ፆሳይ እያ አማኑዋ ፅሎተꬃን ታይብስ።

23 ሽን፥ “እያዉ ፅሎተꬃን ታይብስ” ግያ ቃላይ አብራሃመ ፃላላስ ፃፈትቤና። 24 ሄ ቃላይ ኑ ጎዳ የሱሳ ሀይቆፐ ደንꬅዳ ፆሳ አማንያ ኑስካ ኑ አማኖይ ፅሎተꬃን ታይበታና መላ ፃፈትስ። 25 ፆሳይ እያ ኑ ናጋራ ግሾ፥ ሀይቆስ አꬅድ እሚስ፤ እ ኑና ፅልሳናዉ ሀይቆፐ ደንድስ። *

5

ፆሳን ደእያ ሳሮተꬅ

1 ህዛ፥ ኑ አማኖን ፅልዳ ግሾ፥ ኑ ጎዳ የሱስ ክርስቶሳ ባጋራ ፆሳራ ኑስ ሳሮተꬅ ደኤስ። 2 ኑኒ እያ ባጋራ ሀእ ኑ ኤቅዳ አꬎ ኬሀተꬃ ግዶ አማኖን ገልዳ። ሄሳ ግሾ፥ ኑ ፆሳ ቦንቹዋ ሻከታናዉ ደእያ ኡፋይሳን ጬቀቶስ።

3 ሄሳ ፃላላ ግዶናሽን፥ መቶይ ዳንዳአ ኤሄይሳ ኑ ኤርያ ግሾ፥ ኑ መቱዋንካ ጬቀቶስ። 4 ቃስ ዳንዳአይ ገንጫ፥ ገንጫይ ኡፋይስ እመይሳ ኑ ኤሮስ። 5 ኑስ እምዳ ጌሻ አያና ባጋራ ፆሳይ ባ ሲቁዋ ኑ ዎዛናን ጉስዳ ግሾ ሄ ኡፋይሳይ ኑና ዬላየና።

6 ኑኒ ቡሮ ዳቡራንቾታ ግድድ ደእሽን፥ ፆሳ ዎደይ ጋክን፥ ክርስቶስ ናጋራንቾታ ግሾ ሀይቅስ። 7 ፅሎ አሳ ግሾ ሀይቃና አስ ደማናይስ ዳሮ መቶ፥ ሽን ኬሀ አሳ ግሾ ሀይቃና አስ ኦን ኤር በንቶና አገና። 8 ሽን ኑኒ ቡሮ ናጋራንቾ ግድድ ደእሽን፥ ክርስቶስ ኑ ግሾ ሀይቅስ። ሄስ ፆሳይ ኑና አይ መላ ሲቅያኮ እያ ሲቁዋ በሴስ። 9 ህዛ፥ ኑኒ ክርስቶሳ ሱꬃን ፅልዳባ ግድኮ፥ ኡባፈ አꬅድ እያ ባጋራ ፆሳ ሀንቁዋፈ አታና። 10 ኑኒ ፆሳራ ካሰ ሞርከ፥ ሽን እያ ናኣ ሀይቁዋን እያራ ስገትዳ። ሄሳፈ አꬅድ፥ ሀእ ኑኒ ፆሳራ ስገትዳፐ ጉየ፥ እያ ናኣ ደኡዋ ጋሶን ኑኒ አታና። 11 ሄሳ ፃላላ ግዶናሽን፥ ሀእ ኑና ፆሳራ ስገꬅዳ ኑ ጎዳ የሱስ ክርስቶሳ ባጋራ ኑ ፆሳን ጬቀቶስ።

አዳመነ ክርስቶሳ

12 አዳመ ባጋራ ናጋር ሀ አላምያ ገልስ። ሄ ናጋራ ባጋራ ሀይቆይ ይስ። አስ ኡባይ ናጋራ ኦꬅዳ ግሾ ሀይቆይ አሳ ዛረ ኡባ ጋክስ። * 13 ህገይ እመታናፐ ስን አላመን ናጋር ደኤስ፥ ሽን ህገይ ባይና ዎደ ናጋር ናጋራ ግድድ ታይበተና። 14 ሽን አዳመፐ ሙሰ ጋካናዉ ሀይቆይ አሳ ኡባ ሃርስ። ሀር አቶሽን፥ አዳመዳ ህገስ ኪተቶና እፅድ፥ ናጋራ ኦꬅቦናይሳታ ቦላካ ሀይቆይ ካዎትስ።

አዳመይ ያና የሱሳስ ሌምሶ። 15 ሽን ፆሳ አꬎ ኬሀተꬃይ አዳመ ናጋራ መላ ግደና። እስ አሳ ናጋራ ባጋራ ዳሮ አሳይ ሀይቅስ። ሽን የሱስ ክርስቶሳ ባጋራ ፆሳ አꬎ ኬሀተꬃይ አሳ ኡባስ ዳርድ እመትስ። 16 አዳመ ናጋራ ግዶንነ ፆሳ እሞታ ግዶን ዳሮ ዱማተꬅ ደኤስ። እስ አሳ ናጋራ ጋሶን ፆሳይ እያ ቦላ ፕርድስ። ሽን አሳይ ዳሮ ናጋራ ኦꬅንካ ፆሳ አꬎ ኬሀተꬃይ ፅሎተꬃ ኤህስ። 17 እስ አሳ ናጋራ ጋሶን ሀይቆይ አሳ ኡባ ቦላ ካዎትስ። ሽን የሱስ ክርስቶሳ ባጋራ ፆሳ አꬎ ኬሀተꬃነ ፅሎተꬃ እሞታ ኤክያ ኡባይ፥ ፆኖ ደኦን ደኦሶና።

18 ህዛ፥ እስ አስ ናጋራ ኦꬅዳ ጋሶን አሳ ኡባ ቦላ ፕርድ ይዳይሳዳ እስ አስ ፅሎ ኦꬅዳ ጋሶን፥ ፆሳይ አሰ ኡባ ፅልስድ ኤንታዉ ደኦ እሜስ። 19 እስ አስ ኪተቶና እፅዳ ጋሶን፥ ዳሮ አሳይ ናጋራንቾ ግድዳይሳዳ እስ አሳ ኪተተꬃን ዳሮ አሳይ ፅላና።

20 አሳይ ናጋራ ዎልቃ ኤራና መላ ህገይ ይስ፥ ሽን ናጋራ ዎልቃይ ዳርዳ ዎደ ፆሳ አꬎ ኬሀተꬃይ አꬍድ ዳርስ። 21 ናጋር ሀይቆ ዎልቃን ካዎትዳይሳ መላ ፆሳ አꬎ ኬሀተꬃይ ፅሎተꬃ ዎልቃን ካዎትድ፥ ኑ ጎዳ የሱስ ክርስቶሳ ባጋራ ኑና መርና ደኡዋኮ ካለꬄስ።

6

ናጋራስ ሀይቆ ክርስቶሳስ ደኦ

1 ያትን፥ ኑኒ ዎይጋኔ? ፆሳ አꬎ ኬሀተꬃይ ዳራና መላ ናጋራን ምንድ ደእኖ? 2 አካይ፥ ኑኒ ናጋራስ ሀይቅዳባ ግድኮ፥ ያትን፥ ኑኒ ህዛፐ ዋንድ ናጋራን ዳኔ? 3 ኑ ኡባይ ክርስቶስ የሱሳራ እስፋናዉ ፃማቀትዳ ዎደ እያ ሀይቁዋን እያራ እስፋናዉ ፃማቀትዳይሳ ኤረከትዬ? 4 ኑ ፃማቀትዳ ዎደ ክርስቶሳራ ሀይቅዳነ ሞገትዳ። ክርስቶስ ፆሳ አዋ ቦንቾ ዎልቃን ሀይቆፐ ደንድዳይሳ መላ ኑካ ኦራꬃ ደኦን ዳና። *

5 ኑ እያ ሀይቁዋን እያራ እስኖ ግድኮ፥ ሄሳዳካ፥ እያ ደንዱዋን እያራ እስኖ ግዳና። 6 ኑ ህዛፐ ናጋራስ አይለ ግዶና መላነ ኑ ናጋራንቾ አሳተꬃ ዎልቃይ ꬋያና መላ ኑ ጭማ አሳተꬃይ ክርስቶሳራ ካቀትዳይሳ ኤሮስ። 7 እስ አስ ክርስቶሳን ሀይቅዳባ ግድኮ፥ እ ናጋራ ዎልቃፈ ላአ ከይስ። 8 ኑኒ ክርስቶሳራ ሀይቅኮ፥ እያራ ደኦን ዳናይሳ አማኖስ። 9 ክርስቶስ ሀይቆፐ ደንድዳ ግሾ፥ ዛር እ ሀይቆናይሳነ ሀይቆይ ስንꬃፈ እያ ሃሮናይሳ ኑ ኤሮስ። 10 እ ሀይቅዳ ዎደ ናጋራስ እስቶሆ ዉርሰꬅ ጋካናዉ ሀይቅስ፥ ሽን ሀእ ደኦን ፆሳስ ደኤስ። 11 ሄሳዳካ፥ ህንተ ናጋራስ ሀይቅድ፥ ጎዳ ክርስቶስ የሱሳ ባጋራ ፆሳስ ደኦን ደኤይሳ ቆፕተ።

12 ሄሳ ግሾ፥ ህንተ፥ ህንተ አሳተꬃ አሙዋስ ኪተቶና መላ ሀይቅያ ህንተ አሳተꬃ ናጋር ሃሮፖ። 13 ቃስ ህንተ አሳተꬃ ናጋራ ኦꬃናዉ ጌላተꬃ ሚሸ ኦꬅድ እሞፍተ። ሽን ህንተ ሀይቆፐ ደንድድ፥ ደኦን ደእያ አሳዳ ህንተ አሳተꬃ ፆሳስ እምተ። ቃስ ህንተ ኩመꬃ አሳተꬃ ፅሎ ኦሶ ኦꬃናዉ ፆሳስ አꬅድ እምተ። 14 ህንተ ፆሳ አꬎ ኬሀተꬃ ጋርሳን ደኤታፐ አትሽን፥ ህገፈ ጋርሳን ደኦና ግሾ ናጋር ህንተና ሃራናዉ በሰና።

ፅሎተꬃ አይለ

15 ያትን፥ ኑ ዎይጋኔ? ህገፈ ጋርሳን ግዶናሽን፥ ፆሳ አꬎ ኬሀተꬃ ጋርሳን ደእያ ግሾ ናጋራ ኦꬃነዬ? አካይ፥! 16 ህንተ እስ አሳስ ኪተታናዉ ህንተና አይለ ኦꬅድ እምያ ዎደ ሄ ህንተ ኪተተይሳስ አይለ ግደይሳ ኤሬታ። ሄሳዳካ፥ ህንተ ናጋራስ ኪተትኮ፥ ህንተዉ ሀይቆ ኤህያ ናጋራስ አይለ ግዴታ። ዎይኮ ህንተ ፆሳስ ኪተትኮ ፅሎተꬅ ኤህያ ፆሳስ አይለ ግዴታ። 17 ካሰ ህንተ ናጋራስ አይለ፥ ሽን ሀእ ህንተ ኤክዳ ቱማ ትምርትያስ ኩመꬃ ዎዛናፐ ኪተትዳ ግሾ ፆሳስ ጋላት ግዶ። 18 ህንተ ናጋራ አይለተꬃ ቃሾፐ ብለትድ ፅሎተꬃ አይለ ግድደታ።

19 ህንተ ህንተ ቆፋን ዳቡራንቾ ግድያ ግሾ፥ ታኒ ኦደስካ ገልያ ኦገን ኦዳይስ። ካሰ ህንተ፥ ህንተ አሳተꬃ ቱናነ ኢታባ ኦꬃናዉ አይለ ኦꬅድ እምዳይሳ መላ ሀእ ህንተ አሳተꬃ ጌሽ ግዳና መላ ፅሎተꬃ አይለ ኦꬅድ እምተ።

20 ህንተ ናጋራስ አይለትድ ደእያ ዎደ ፅሎተꬃስ ሃረተከታ። 21 ህንተና ሀእ ዬላይያ በን ህንተ ኢታ ኦሱዋፐ አይ ማደ ደምደቲ? ሄ ኦሶታ ዉርሰꬃይ ሀይቆ። 22 ሽን ህንተ ናጋራ አይለተꬃ ቃሾፐ ብለትድ፥ ፆሳስ አይለ ግድደታ። ሄስ ህንተና ጌሽ ኦꬅድ መርና ደኡዋኮ ካለꬄስ። 23 ናጋራ ጋተይ ሀይቆ። ሽን ፆሳይ፥ ኑ ጎዳ ክርስቶስ የሱሳ ባጋራ እምያ እሞታይ መርና ደኦ።

7

ኤኮ ገሎ ሌምሶ

1 ታ እሻቶ፥ ታኒ ኦደይ ህገ ኤርያ አሳታሳ። ህገይ እስ አስ ፓፃ ደእያ ዎደ ኡባን እያ ሃሬስ። 2 ሌምሶስ፥ አዝና ገልዳ ማጫስያ እ አዝናይ ፓፃ ደእያ ዎደ ህገን እያራ ቃሸታሱ። ሽን እ አዝናይ ሀይቅኮ እያራ እያ ጫቅዳ ጫቆይ እዮ ሃረና። 3 ሄሳ ግሾ፥ እያ ባ አዝናይ ፓፃ ደእሽን፥ ሀራ አደ ገልኮ፥ እያ ላምዳሮ ጌተታዉሱ። ሽን እ አዝናይ ሀይቅኮ፥ ጫቆይ እዮ ሃሮና ግሾ እያ ሀራ አዝና ገልኮ፥ እያ ላምዳሮ ጌተቱኩ።

4 ሄሳ ግሾ፥ ታ እሻቶ፥ ህንተ ክርስቶሳ አሳተꬃ ባጋራ ህገ ዎልቃስ ሀይቅድ፥ ፆሳስ አይፈ አይፋናዉ ሀይቆፐ ደንድዳ ክርስቶሳስ ግድደታ። 5 ኑ አሾ አሞይ ኑና ሃርን፥ ኑ ደእያ ዎደ ህገይ ጉጅ ናጋራ ኦꬃና መላ ኑና ደንꬄስ። ኑ አሳተꬃ ግዶን ኢታ አሞተꬅ ደእያ ግሾ ኑኒ ሀይቆ አይፈ አይፋና መላ ኦꬅስ። 6 ሽን ሀእ ኑኒ ኑና ቃችዳ ህግያስ ሀይቅዳ ግሾ ኑኒ ህገ ቃሾፐ ብለትዳ። ሄሳ ግሾ፥ ጌሻ አያና ኦገን ፆሳስ ኪተቶስፐ አትሽን፥ ፃፈትዳ ጭማ ህግያስ ኪተቶኮ።

ህገነ ናጋራ

7 ያትን፥ ኑኒ ዎይጋኔ? ህገይ ባ ሁጰን ናጋሬ? ግደና! ሽን ህገይ ናጋር አይበኮ ታና ኤርስስ። ህገይ፥ “አሞቶፋ” ጎናኮ፥ አሞተꬅ አይበኮ ታኒ ኤርከ። * 8 ሽን ታ ኡባባ አሞታና መላ ናጋር ህገ ባጋራ ታናን ኦገ ደምስ። ህገይ ባይነኮ ናጋር ሀይቅዳይሳ።

9 ካሰ ህገይ ባይና ዎደ ታ ፓፃ፥ ሽን ህገይ እመትዳ ዎደ ናጋር ፓፅን ታ ቃስ ሀይቃስ። 10 ታኒ ደኦን ዳና መላ ፆሳይ እምዳ ህገይ ታዉ ሀይቆ ኤህስ። 11 ናጋር ህገ ባጋራ ታና ጭምያ ኦግያ ደምድ፥ ዎꬍስ።*

12 ሄሳ ግሾ፥ ህገይ ጌሽ፤ እያን ፃፈትዳ ኪታይካ ጌሽ፥ ፅሎነ ሎኦ።

13 ያትን፥ ሎኦ ግድዳባይ ታ ቦላ ሀይቆ ኤህደዬ? ግደና! ሽን ናጋር ናጋራ ግደይስ ቆንጫና መላ ሎኦባን ማደትድ ታዉ ሀይቆ ኤህስ። ሄሳ ግሾ፥ ናጋራ ናጋራተꬃይ ህገ ባጋራ አꬍድ ኤረትስ።

14 ኑኒ ህገይ አያናባ ግደይሳ ኤሮስ። ሽን ታኒ ናጋራስ ባይዘትዳ አሾ አስ። 15 ታኒ ኦꬅያባ አኬክከ፤ ታኒ ዶስያባ ኦꬃናይሳ አጋዳ ታ እፅያባ ኦꬃይስ።* 16 ታኒ እፅያባ ኦꬅያ ግድኮ፥ ህገይ ሎኦ ግደይሳ ታ ማአይስ። 17 ሄሳ ግድኮ፥ ሄ ኦሱዋ ታናን ደእያ ናጋራይ ኦꬃይስፐ አትሽን፥ ታ ኦꬅከ።

18 ታናን፥ ሄስካ ታ አሹዋን ሎኦባይ ባይናይሳ ኤራይስ። ሎኦባ ኦꬅያ አሞተꬅ ታናን ደኤስ፥ ሽን ሎኦባ ኦꬃናዉ ዳንዳእከ። 19 ታኒ እፅያ ኢታባ ኦꬃይስፐ አትሽን፥ ታ ዶስያ ሎኦባ ኦꬅከ። 20 ታኒ እፅያባ ኦꬅያ ግድኮ፥ ሄሳ ታናን ደእያ ናጋራይ ኦꬄስፐ አትሽን፥ ኦይ ታና ግድከ።

21 ህዛ፥ ታ ሎኦባ ኦꬃናዉ ዶስሽን፥ ኢታባ ኦሶይ ዎጋ ግደይሳ ደማስ። 22 ታኒ ታ ዎዛናን ፆሳ ህግያን ኡፋይታይስ። 23 ሽን ታ አሳተꬃ ግዶን ደእያ ታ ቆፋ ህግያራ ኦለትያ ዱማ ህገ በአይስ። ሄ ህገይ ታ አሳተꬃ ግዶን ኦꬅያ ናጋራ ህግያስ ታና አይለ ኦꬅድ እሚስ። 24 ታኒ ዋንዳ ይባታ አሴ? ሀይቆስ ኤፍያ ሀ አሳተꬃፈ ታና አሻናይ ኦኔ? 25 ኑ ጎዳ የሱስ ክርስቶሳ ባጋራ ታና አሽያ ፆሳስ ጋላታይ ግዶ።

ህዛ፥ ታኒ ታ ቆፋን ፆሳ ህግያስ ሃረታይስ፤ ሽን ታ አሳተꬃን ታና ናጋራ ኦስስያ ህግያስ ሃረታይስ።

8

ጌሻ አያናን ደኦ

1 ሄሳ ግሾ፥ ክርስቶስ የሱሳን ደኤይሳት ሀእ ፕርደቶኮና። 2 ክርስቶስ የሱሳ ባጋራ ኑስ ደኦ እምያ ጌሻ አያና ህገይ፥ ታና ናጋራነ ሀይቆ ህገ አይለተꬃፈ ከስስ። 3 ኑ ናጋራ አሳተꬃ ጋሶን፥ ህገይ ዳቡራንቾ ግድያ ግሾ ኑና አሻናዉ ዳንዳእቤና። ፆሳይ ባ ናኣ ናጋራንቾ አሳ ሌምሶን ናጋራስ ያርሾ ግዳና መላ ኪትድ ሄሳ ኦꬅስ። ያትድ፥ ፆሳይ ክርስቶሳ አሹዋ ባጋራ ናጋራ፥ ናጋራንቾ አሳ ግዶን ፕርድስ። 4 ፆሳይ ሄሳ ኦꬅዳይ፥ ኑ አሾ አሞይ ኮየይሳዳ ግዶናሽን፥ ጌሻ አያናይ ኮየይሳዳ ደእያ ኑ ቦላ ህግያ ፅሎ ኪታይ ፖለታና መላሳ።

5 ባንታ አሾ አሙዋ ካልድ ደኤይሳት ባንታና ኡፋይስያባ ቆፖሶና። ሽን ጌሻ አያና ሸነን ደኤይሳት ጌሻ አያና ኡፋይስያባ ቆፖሶና። 6 ኑ ቆፋይ አሾ አሞስ ሃረትኮ ሀይቆ ኤሄስ፥ ሽን አያና አሞስ ሃረትኮ ደኦነ ሳሮተꬅ ኤሄስ። 7 አሾ አሞስ ሃረትያ አስ ፆሳ ህግያስ ኪተታናዉ ኮዮና ግሾነ ኪተታናዉ ዳንዳኦና ግሾ፥ ፆሳራ ሞርከ። 8 ባንታ አሾ አሙዋስ ሃረተይሳት ፆሳ ኡፋይሳናዉ ዳንዳኦኮና።

9 ሽን ፆሳ አያናይ ህንተናን ደእኮነ ህንተና ሃርኮ፥ ህንተ አያና ሸነን ደኤታፐ አትሽን፥ ህንተ አሾ አሙዋስ ሃረተከታ። ክርስቶሳ አያናይ ባይና ኦንካ ክርስቶሳባ ግደና። 10 ሽን ክርስቶስ ህንተናን ደእኮ፥ ህንተ አሳተꬃይ ናጋራ ጋሶን ሀይቅዳይሳ። ሽን ህንተ አያናይ ፅሎተꬃ ጋሶን ደኦን ደኤስ። 11 ሽን የሱሳ ሀይቆፐ ደንꬅዳ ፆሳ አያናይ ህንተናን ደእኮ፥ ክርስቶሳ ሀይቆፐ ደንꬅዳ ፆሳይ፥ ህንተናን ደእያ ባ ጌሻ አያናን ሀይቅያ ህንተ አሳተꬃስ ደኦ እማና። *

12 ህዛ፥ ታ እሻቶ፥ ኑኒ ኑ አሾ አሙዋ ካልድ ዳናዉ በሰና። 13 ህንተ፥ ህንተ አሾ አሙዋስ ደእኮ ሀይቃና፥ ሽን ጌሻ አያና ዎልቃን ናጋራ ኦሱዋ ዎꬍኮ ህንተ ደኦን ዳና። 14 ፆሳ አያናይ ካለꬅያ ኡባይ ፆሳ ናይታ። 15 ኑኒ፥ “አባ፥ ታ አዋዉ” ያግድ ፄግያ፥ ፆሳ ናይታ ኦꬅያ ጌሻ አያና ኤክዳፐ አትሽን፥ ዛሪድ ያሻን ዳናዉ አይለ ኦꬅያ አያና ኤክቦኮ። * 16 ፆሳ አያናይ ኑ አያናራ ግድድ ኑኒ ፆሳ ናይታ ግደይሳ ማርካቴስ። 17 ኑኒ እያ ናይታ ግድኮ ፆሳ አንጁዋ ላታና፤ ክርስቶሳራ ዎላ ሄ አንጁዋ ላታና። ቃስ ኑኒ ክርስቶሳራ መቱዋ ኤክኮ እያራ ዎላ እያ ቦንቹዋን ሻከታና።

ያና ቦንቹዋ

18 ኑኒ ሀእ ዋየትያ ዋይያ፥ ስንꬃፈ ኑስ ቆንጫና ቦንቹዋራ ጋꬅ በእኮ፥ ግንሳናዉ ዳንዳኤተና ጋዳ ቆፓይስ። 19 መተꬃ ኡባይ ፆሳ ናይታ ቆንጨꬃ ዳሮ ላሞትድ ናጎሶና። 20 መተꬃ ኡባይ ሀዳ ግድስ፤ ሄስካ፥ መተꬃ ዶሮን ግዶናሽን፥ ኡፋይሳን ናጋና መላ ኦꬅዳ ፆሳ ሸነን ሀንስ። * 21 መተꬃይ ባ ሁጰን ꬋዮ አይለተꬃፈ ዎዘትድ፥ ፆሳ ናይታራ ዎላ ቦንቾ ላአ ሻከታና። 22 መተꬃይ እስፈ ሀኖ ጋካናዉ እቀꬅ ኦይክዳ ማጫሳዳ ኦለንነ ኡንአን ደኤይሳ ኑ ኤሮስ። 23 ቃስ ሄሳ መተꬃ ፃላላ ግዶናሽን፥ ጌሻ አያና ባይራ እሞታዳ ኤክዳ ኑኒ፥ ኑ ሁጰን ኑ አሳተꬃስ ዎዞ ግድዳ ፆሳ ናይታ ግዳና ኡፋይሳ ናግሸ ኑ አሳተꬃን ኦሎስ። * 24 ሀ ኡፋይሳን ኑኒ አትዳ። ሽን ኑኒ ኡፋይስ ኦꬅያባይ በንትያ ግድኮ ሄሳ ኦን ኡፋይስ ኦꬂ? 25 ሽን ኑ በኦናባ ደማና ግድ ኡፋይሳን ናግኮ ሄሳ ዳንዳአን ናጎስ።

26 ሄሳዳ ጌሻ አያናይ ኑ ዳቡራን ማዴስ። ኑኒ ፆሳ ዋት ዎሳናዉ በሲያኮ ኤሮኮ፥ ሽን ጌሻ አያናይ ባ ሁጰን፥ አስ ኦዳናዉ ዳንዳኤቶና ቃላን ኑስ ጋናቴስ። 27 ቃስ አሳ ዎዛና ኤርያ ፆሳይ ጌሻ አያና ቆፋይ አይበኮ ኤሬስ። ጌሻ አያናይ ፆሳ ሸንያዳ ጌሻታስ ጋናቴስ።

28 ፆሳ ሲቀይሳታስነ እያ ሸንያዳ ፄገትዳይሳታስ ፆሳይ ኡባ ሎኦስ ኦይሳ ኤሮስ። 29 ፆሳይ ኮይሮትድ ኤርዳይሳት ባ ናኣ ዳናና መላነ ናአይካ አማነይሳታ ግዶን ባይራ ግዳና መላ ኤንታ ዱማይድ ዎꬅስ። 30 ፆሳይ ኮይሮትድ ዱማይዳይሳታ ፄግስ፤ ሄ ፄግዳይሳታ ፅልስስ፤ ሄ ፅልስዳይሳታ ቃስ ቦንችስ።

ፆሳ ሲቆ

31 ያትን፥ ኑ ሀ ኡባስ ዎይጋኔ? ፆሳይ ኑ ባጋ ግድኮ ኑራ ኦነ ኤቀታናይ? 32 እ ሀር አቶሽን፥ ባ ናኣስ ቃቶናሽን፥ ኑ ግሾ አꬅድ እሚስ። ያትን፥ ባ ናኣ ኑስ አꬅድ እምዳይስ ዋንድ ኡባባ ጮ እመኔ?

33 ፆሳይ ኤንታና ፅልስዳ ግሾ እ ዶርዳይሳታ ኦነ ሞታናይ? 34 ያትን፥ ኤንታ ቦላ ፕርዳናዉ ዳንዳኤይ ኦኔ? ኦንካ ባዋ። ሀይቆፐ ደንድድ ፆሳ ኡሻቻን ኡትዳ፥ ክርስቶስ የሱሲ፥ እ ኑስ ጋናቴስ።

35 ህዛ፥ ኑና ክርስቶሳ ሲቁዋፐ ሻካናይ ኦኔ? ዋየየ ዎይኮ መቶየ ዎይኮ ጎደየ ዎይኮ ኮሸየ ዎይኮ ካሎተየ ዎይኮ ያሸየ ዎይኮ ኦለዬ? 36 ጌሻ ማፃፋን፥

“ኑኒ ነ ግሾ ኩመꬃ ጋላስ ሀይቆስ፤

ሹካስ ኤፍያ ዶርሳዳ ታይበትዳ”*

ጌተትድ ፃፈትዳይሳ መላ ግድስ።

37 ሽን ኑኒ፥ ኑና ሲቅዳ ክርስቶሳን ሀ ኡባ ፖሎ ፆኖስ።

38 ሄሳ ግሾ፥ ሀይቆ ግድን ደኦ ግድን ኪታንቾታ ግድን ሃረይሳታ ግድን ሀእ ደኤይሳ ግድን ስንꬃፈ ያናይሳ ግድን ዎልቃማታ ግድን፥ 39 ሳሎ ዎልቃ ግድን ሳአ ዎልቃ ግድን አይ መተꬅ ግድን ኑ ጎዳ፥ ክርስቶስ የሱሳን ደእያ ፆሳ ሲቁዋፐ ኑና ሻካናዉ ዳንዳኦናይሳ ታኒ ኤራስ።

9

እስራኤለ ዶረተꬅ

1 ታኒ ክርስቶሳን ቱማ ኦዳይስ፥ ዎርዶትከ። ጌሻ አያናይ ካለꬅያ ታ ካሀይ ታኒ ዎርዶቶናይሳ ታዉ ማርካቴስ። 2 ታ ዎዛናን እስራኤለታስ ዳሮ ቃታይስነ ቃማ ጋላስ ቆፓይስ። 3 ታኒ፥ ታ እሻታ ግሾ፥ ክርስቶሳፐ ሻከታዳ ፆሳ ባደꬃፈ ጋርሳን ደእዳኮ ዶሳይስሽን። 4 ኤንቲ እስራኤለታ፥ ፆሳይ ኤንታ ባ ናይታ ኦꬅስ፥ ባ ቦንቹዋ ኤንታዉ ቆንጭስስ። ኤንታራ ጫቅስ፤ ህግያ ኤንታዉ እሚስ። ኤንቲ ፆሳ ጎይናና ቱማ ኦግያ በስስ፤ ፆሳይ ኡፋይሳ ቃላ ኤንታዉ እሚስ። * 5 ኤንቲ የለተꬃን ማይዛታ ኮቸ፤ ቃስ ክርስቶስ አሾን ኤንታ ኮቸ ግድድ ይስ። ኡባፈ ቦላ ግድዳ ፆሳይ መርናዉ ጋላተቶ። አምንእ!

6 ግዶሽን፥ ፆሳይ ገልዳ ቃላይ ፖለቶና አትስ ጉሱ ግደና። እስራኤለ አሳ ኡባይ ፆሳ አስ ግዶኮና። 7 ቃስ አብራሃመ ዛረ ኡባይ አብራሃመ ናይታ ግዶኮና። ፆሳይ አብራሃመስ፥ “ነ ኮቻይ ይሳቃ ባጋራ ፄገታና” ያግስ። * 8 ሄሳ ጉሳይ አሾን የለትዳ ናይት ኡባይ ፆሳ ናይታ ግዶኮና። ሽን ቱማ እስራኤለ ናይት ፆሳይ አብራሃመስ ገልዳ ቃላዳ የለትዳ ናይታ። * 9 ፆሳይ እማና ግድ ገልዳ ቃላይ፥ “ታኒ ዎንቶ ላይꬅ ሀኖደ ያና፤ ሳራካ አደ ናአ የላና”* ያገይሳ።

10 ሄሳ ፃላላ ግዶናሽን፥ እርብቅነ ይሳቅ የልዳ መንተ አደ ናይታባ አኬክተ። 11 ኤንቲ የለታናፐ ዎይኮ ኢታ ዎይኮ ሎኦ ኦꬃናፐ ስን ፆሳ ዶሮይ ኦሶን ግዶናሽን ፄሳን ግደይሳ ቆንጭሳናዉ፥ 12 “ባይራይ ካሉዋስ ኪተታና” ያግድ ጎዳይ እርብቃስ ኦድስ። * 13 ሄስካ ጌሻ ማፃፋን፥ “ያይቆባ ዶሳስ፥ ኤሳዌ እፃስ”* ጌተትድ ፃፈትስ።

14 ያትን፥ ኑኒ ዎይጋኔ? ፆሳይ አሰ አሳፐ ሻክዬ? ግደና። 15 ጎዳይ ሙሰኮ፥

“ታ ማራናዉ ኮይዳይሳታ ማራና፤

ታ ቃታናዉ ኮይዳይሳታስ ቃታና”* ያግስ።

16 ህዛ፥ ፆሳ ዶሮይ አሳ ሸነን ዎይኮ ኦሶን ግዶናሽን እያ ማሮተꬃና።

17 ጌሻ ማፃፋን፥ ግብፀ ካዋኮ፥ “ታኒ፥ ታ ዎልቃ ነናን በሳናዉነ ታ ሱንꬃይ አላመ ኡባን ኤረታና መላ ሄሳስ ነና ካዎꬃስ”* ጌተትድ ፃፈትስ። 18 ህዛ፥ ፆሳይ ማራናዉ ኮየይሳ ማሬስ፤ ዎዛና ሙምሳናዉ ኮየይሳ ዎዛና ሙምሴስ።

ፆሳ ሀንቆነ ማሮተꬅ

19 ህንተፈ እሶይ፥ “ያትን፥ ፆሳይ አሰ ኢታ ኦሶ ግሾ አይስ ቦሪ? ፆሳ ሸንያ እፃስ ጋናይ ኦኔ?” ያግድ ኦይቻናዉ ዳንዳኤስ።

20 ሽን ታ እሻዉ፥ ፆሳራ ፓላማናዉ ኔኒ ኦኔ? ኡርቃፈ መትዳ ሚሸይ ባና መꬍዳይሳ፥ “ታና ሀይሳዳ ኦꬃዳ አይስ መꬋዲ?”* ግድ ኦይቻናዉ ዳንዳኢ? 21 ዎይኮ ኡርቃ መይስ እስ ኡርቃፈ እሱዋ ቦንቾ ሚሸ፥ ሀንኩዋ ቃስ ቶሸ ሚሸ ኦꬅድ መꬋናዉ ማት ባዌ?

22 ፆሳይ ባ ሀንቁዋ በሳናዉነ ባ ዎልቃ ኤርሳናዉ ኮይድ፥ ፕርዳስ ጊግዳ ሀንቆ ናይታ ዳሮ ገንጫን ዳንዳእዳኮ ነ አይ ኤራይ? 23 ሄሳ እ ኦꬅዳይ ኮይሮትድ ቦንቾስ ጊግስዳ፥ ባ ዶርዳ ናይታስ ባ ቦንቹዋ ቆንጭሳናሳ። 24 አይሁደ ግድን፥ ዎይኮ አይሁደ ግዶና አሳ ኡባይ ፆሳን ዶረትዳ።

25 ናብያ ሆሰ ማፃፋን፥

“ታ አሰ ግዶናይሳታ፥ ‘ታ አሰ’ ጋዳ ፄጋና።

ታ ሲቃቦና ደርያ፥ ‘ሲቀትዳይሳታ’ ጋዳ ፄጋና። *

26 ኤንቲ፥ ‘ታ አሰ ግደከታ’ ጌተትድ ፄገትዳ በሳን፥

‘ደኦ ፆሳ ናይታ’ ጌተትድ ፄገታና”* ያጌስ።

27 ናብያ እሳያስ እስራኤለ አሳባ፥

“እስራኤለ አሳይ አባ ጋፃን ደእያ ሻፈዳ ዳርኮካ፥

ኤንታፈ ጉꬃ አሳ ፃላል አታና። *

28 ጎዳይ አላምያ ኡባ ቦላ ኤለስድ ፖሎ ፕርዳ ፕርዳና።”

29 ቃስካ እሳያስ፥

“ኡባፈ ዎልቃማ ጎዳይ ኑስ ጉꬃ ኮቸ አሾናባ ግድያኮ፥

ኑኒ ሶዶመነ ጋሞራ ካታማዳ ꬋያናሽን”*

ያግድ ኮይሮትድ ኦድስ።

30 ያትን፥ ኑ ዎይጋኔ? ፅሎተꬃ ኮይቦና አይሁደ ግዶና አሳይ አማኖን ፅሎተꬅ ደምዶሶና። 31 ሽን ፅሎተꬃኮ ጋꬅያ ህገይ ደእያ እስራኤለ አሳይ ፅሎተꬅ ደምቦኮና። 32 አይስ ደምቦኮና? ኤንቲ ፅሎተꬃ አማኖን ግዶናሽን፥ ኦሶን ኤካናዉ ኮይዳ ግሾሳ። ያንያ ግሾ፥ ኤንቲ፥ “ꬉብያ ሹቻን” ꬉበትዶሶና። 33 ጌሻ ማፃፋን፥

“ታኒ ፅዮነን ꬉቢ ኩንድስያ ሹቻ ዎꬃና።

እያን አማንያ ኦንካ ዬላተና”*

ጌተትድ ፃፈትስ።

10

1 ታ እሻቶ፥ ታ ኩመꬃ ዎዛናን ታ አሞተይነ ፆሰ ዎሰይ እስራኤለይ አታና መላሳ። 2 ኤንቲ ፆሳስ ምሸቶሶናሽን፥ ቱማ ኤራተꬃን ምሸቶናይሳ ታ ማርካታይስ። 3 ኤንቲ ፆሳ ፅሎተꬃ ኦግያ ኤሮና እፅድ፥ ባንታ ሁጰ ፅሎተꬃ ካልዶሶናፐ አትሽን፥ ፆሳ ፅሎተꬃ ኮይቦኮና። 4 አስ ኡባይ አማኖን ፅላና መላ ክርስቶስ ህግያ ፖልስ።

አቶተꬅ ኡባሳ

5 አስ ህገ ናግድ ኤክያ ፅሎተꬃባ ሙሰይ ፃፍሸ፥ “ህገ ናግያ ኦንካ ሄ ህግያ ናግዳ መላ ደኤስ”* ያግስ። 6 ሽን አማኖን ኤክያ ፅሎተꬃባ ጌተትዳይ ሀይሳ፦ “ነ ዎዛናን፥ ‘ኦን ሳሎ ከያኔ?’ ያጎፓ፤ ሄስ ክርስቶሳ ዎꬍሳናሳ።* 7 ዎይኮ፥ ‘ዱገ ሳአ ጋርስ ዎꬋናይ ኦኔ?’ ጎፓ፤ ሄስ ክርስቶሳ ዱፎፐ ከሳናሳ። 8 ሽን ያግድ ፃፈትስ፦ ‘ፆሳ ቃላይ ነ ማታና፤ ነ ዶናንነ ነ ዎዛናን ደኤስ’ ኑኒ ህንተዉ ኦድያ አማኖ ቃላይ ሀይሳ።

9 “የሱሲ ጎዳ” ጋዳ ነ ዶናን ማርካትኮነ ፆሳይ እያ ሀይቆፐ ደንꬅዳይሳ ነ ዎዛናን አማንኮ፥ ነ አታና። 10 አስ ባ ዎዛናን አማንድ ፅሌስ፤ ባ ዶናን ማርካትድ አቴስ። 11 ጌሻ ማፃፋይ፥ “እያን አማንያ ኦንካ ዬላተና”* ያጌስ። 12 እስ ፆሳይ ኡባ ጎዳ ግድያ ግሾ፥ አይሁደታ ግዶንነ አይሁደ ግዶና አሳ ግዶን ዱማተꬅ ባዋ። እ ባና ፄግያ ኡባስ ዳሮ ኬሀ። 13 ጌሻ ማፃፋይ፥ “ጎዳ ሱንꬃ ፄግያ ኦንካ አታና”* ያጌስ።

14 ያትን፥ ኤንቲ አማኖና ደእሸ ዋንድ እያ ፄጋናዉ ዳንዳኦና? ኤንቲ እያባ ስኦና ደእሸ ዋትድ እያ አማናናዉ ዳንዳኦና? ቃስ ኤንታዉ ቃላ ኦድያ አስ ባይና ደእሽን፥ ዋንድ ስአናዉ ዳንዳኦና? 15 ኪተትዳ አስ ባይና ደእሽን፥ ቃላይ ዋንድ ኦደታናዉ ዳንዳኢ? ጌሻ ማፃፋን፥ “ኡፋይሳ ዎንገላ ኦድያ አሳ ቶሆት ዋንድ ሎኦና!”* ያግድ ፃፈትስ።

16 ሽን እሳያስ፥ “ጎዳዉ፥ ኑ ማርካተꬃ ኦን አማንዴ?”* ያግዳይሳዳ፥ ኡባይ ዎንገላ አማንቦኮና። 17 ሄሳ ግሾ፥ አማኖይ ስሳፈ ዬስ፤ ስስ ክርስቶሳ ቃላፐ ዬስ።

18 ግዶሽን፥ እስራኤለ አሳይ ቃላ ስእቦኮና ጉሰዬ? አካይ፥ ስእዶሶና። ጌሻ ማፃፋን፥

“ኤንታ ቃላይ ቢታ ኡባን ስኤትስ፥

ኤንታ ኦዳይ ሳኣ ጋፃ ጋክስ”*

ያገትስ። 19 ሽን እስራኤለ አሳይ ኤርቦኮና ጉሰዬ? ሙሰይ ካሰ፥

“ታኒ ህንተና ለቀትዳ አሳን ቂሮይሳና፤

ቃስ ኤያ አሳን ህንተና ይሎያና”* ያግስ።

20 ቃስ እሳያስ፥

“ታና ኮይቦና አሳስ በንታስ፤

ታና ኦይችቦና አሳስ ቆንጫስ”*

ያግድ ያዮና ኦድስ።

21 ሽን እሳያስ እስራኤለታባ ኦድሸ፥

“ኡባ ጋላስ ኪተቶና አሳስነ

ታና እፅያ አሳስ ታ ኩሽያ ምጫስ”* ያጌስ።

11

ፆሲ እስራኤለታ አግቤና

1 አነ ታ ኦይቻይስ፦ ያትን፥ ፆሳይ ባ አሳ አግደዬ? አግቤና! ታኒ ታ ሁጰን እስራኤለ፤ አብራሃመ ሼሽ፤ ብንያመ ኮቸ። * 2 ፆሳይ ኮይሮ ዶርዳ ባ አሳታ የገና። ጌሻ ማፃፋን፥ ኤልያስ እስራኤለታ ፆሳ ስንꬃን ዋት ሞትዳኮ፥ ህንተ ኤረከቲ? 3 ኤልያስ፥ “ጎዳዉ፥ ኤንቲ ነ ናበታ ዎꬍዶሶና፥ ነ ያርሾ በሳካ ላልዶሶና። ታ ታርካ አታስ፤ ኤንቲ ታናካ ዎꬋናዉ ኮዮሶና”* ያግስ።

4 ፆሳይ እያዉ ዎይግድ ዛርዴ? “ባኣለ ጌተትያ ኤቃስ ጎይንቦና ላፑን ሙኩሉ አሳ ታዉ አሻስ”* ያግስ።

5 ሄሳዳካ፥ ሀ ዎድያን ፆሳይ ባ አꬎ ኬሀተꬃን ዶርዳ ጉꬃ እስራኤለት ደኦሶና። 6 እ ኤንታ ዶርዳይ ባ አꬎ ኬሀተꬃናፐ አትሽን፥ ኤንታ ኦሶን ግደና። ዶሮይ ኦሶን ግድኮ፥ እያ አꬎ ኬሀተꬃይ ቱማ አꬎ ኬሀተꬅ ግደና።

7 ያትን፥ ዋንዴ? እስራኤለት ባንታ ኮያባ ደምቦኮና፥ ሽን ፆሳይ ዶርዳ ጉꬃት ደምዶሶና። አትዳይሳት ባንታ ዎዛና ሙምስዶሶና። 8 ሄስካ፥ ጌሻ ማፃፋን፥

“ኤንቲ ባንታ አይፍያን በኦናዳ

ባንታ ሀይꬃን ስኦናዳ፥

ሀኖ ጋካናዉ ኤንታዉ

ፆሳይ አዛላ አያና እሚስ”*

ጌተትድ ፃፈትዳይሳዳ ሀንስ። 9 ቃስ ዳዊቲ፥

“ኤንቲ ምያ ጋይታይ ኤንታ ፅሄዳ ኦይኮ፤

ኤንታ ጉፋንꬅያ አፎ ግዶ፤

ኤንታ ኢታተꬃይ ኤንታ ቦላ ጋኮ። *

10 ኤንቲ ፄሎናዳ ኤንታ አይፈይ ጎዘቶ፤

ኡባ ዎደ መቶን ኤንቲ ኩንድ ደኦ” ያግስ።

11 ያትን፥ አይሁደት ዛር ደንዶና መላ ኩንድዶናዬ? ግደና! ኤንታ ኩንደꬃይ አይሁደ ግዶና አሳይ አታና መላ ጋሶ ግድስ። ሄስካ አይሁደት ኤንታ ቦላ ቃናታናዳ ኦꬅስ። 12 አይሁደታ ናጋራይ አላምያስ ዳሮ አንጆ ኤህስ፤ ቃስ ኤንታ ኩንደꬃይ አይሁደ ግዶና አሳስ ዳሮ አንጆ ግድስ። ያትን፥ ዶረትዳ አይሁደት ኩመꬅ አትያ ዎደ አንጆይ አይ መላ ዳራንዴሻ!

13 ታኒ፥ ሀእ ህንተዉ አይሁደ ግዶና አሳስ ኦዳይስ። አይሁደ ግዶና አሳስ ሀዋረ ግዳዳ ኦይሳን ታኒ ዳሮ ጬቀታይስ። 14 ታ ሄሳ ኦꬅዳይ ታዉ አሾን ኮቸ ግድዳ እስራኤለታ ቂሮያዳ ኤንታፈ ጉꬃታ አሻናሳ። 15 ፆሳይ ኤንታ የግዳ ዎደ፥ ሀ አላመይ ፆሳራ ስገትስ። ፆሳይ ኤንታ ሺሽ ኤክያ ዎደ ሀይቅዳ አስ ሀይቆፐ ደንድዳ መላ ግዴስ።

16 ኮይሮ መንꬅዳ ባሶ ኡይꬃይ ፆሳስ ያርሸትድ ጌሽ ግድኮ፥ ሙመ ኡይꬃይካ ጌሽ። ምꬃስ ፃጶይ ጌሽ ግድኮ፥ ታሸይካ ጌሽ። 17 ጋደን ቶክዳ ሻማሆ ታሸ ግድዳ አይሁደት ካረትን፥ ህንተ ባዞን ዶልዳ ሻማሆ ታሸ ግድዳ አይሁደ ግዶናይሳት ኤንታ በሳን ꬋንትድ ኤንታ አንጁዋነ ዱረተꬃ ሻከትደታ። 18 ህዛ፥ ህንተ ታሸዳ ካረትድ ዎꬍዳ አይሁደታ ቦላ ኦቶርቶፍተ። ህንተ ኦቶርትያባ ግድኮ፥ ፃጶይ ህንተና ቶከስፐ አትሽን፥ ህንተ ፃጱዋ ቶኮናይሳ አኬክተ።

19 ኔኒ፥ “ሄ ታሸት ካረትዳይ፥ ታ ኤንታ በሳን ꬋንታና መላሳ” ጋናዉ ዳንዳኣሳ። 20 ሄስ ቱማ። ኤንቲ አማንቦና ግሾ ካረትዶሶና። ኔኒ አማንዳ ግሾ ሄ በሳን ኤቃዳሳ። ኔኒ ያያናዉ በሴስፐ አትሽን፥ ኦቶራናዉ በሰና። 21 ፆሳይ መꬎን ታሸ ግድዳ አይሁደታስ ቃቶና እፅኮ ህንተዉካ ቃተና።

22 ህዛ፥ ፆሳይ አይ መላ ኬሄኮነ አይ መላ ያሽያኮ በአ። እ ያሸይ ኪተቶናይሳታ፥ ቃስ እ ኬሄይ እያ አማንድ ምንድ ኤቅዳይሳታሳ። ምንድ ኤቆና እፅኮ ህንተካ ካረታና። 23 አይሁደት አማንኮ፥ ካሰ ኤንቲ ደእያ በሳ ስማና። ፆሳይ ኤንታ ዛሪድ፥ ዎꬃናዉ ዳንዳኤስ። 24 ህንተና ባዞን ደእያ ሻማሆ ግድዳ አይሁደ ግዶናይሳታ ቃንፅድ፥ ጋደን ቶከትዳ ሻማሁዋ ቦላ ህንተና ቶክኮ፥ መꬎን ጋደ ሻማሆ ግድዳ አይሁደታ ባንታ ኮይሮ በሳን ዛር ቶካናዉ ዋንድ ዳንዳኤተኔ?

ፆሳ ማሮተꬅ ኡባሳ

25 ታ እሻቶ፥ ህንተ ህንተና ኤራንቾ ግድ ጬቀቶፍተ። ታ ህንተዉ ኦድያ እስ ፁር ደኤስ። ሄስካ እስራኤለታፐ ባጋይ ስኦና እፅዳይ ዉርሰꬅ ጋካናዉ ግዶናሽን፥ አታናዉ ደእያ አይሁደ ግዶና አሳይ ኩመꬅ ፆሳኮ ያና ጋካናሳ። 26 ሄሳዳካ፥ እስራኤለ አሳ ኡባይ አታና። ጌሻ ማፃፋን፥

“ኑና አሸይስ ፅዮነፐ ያና፤

ያይቆባ ኮቻፈ ኢታ ኡባ ድጋና። *

27 ታኒ ኤንታ ናጋራ አቶ ግያ ዎደ

ኤንታራ ጫቃና ጫቆይ ሀይሳ”*

ጌተትድ ፃፈትስ።

28 አይሁደት ዎንገላ ኤኮና እፅድ፥ ህንተ ግሾ ፆሳራ ሞርከ ግድዶሶና። ግዶሽን፥ ሀእካ ኤንቲ ዶረትዳይሳታ፥ ፆሳይ ኤንታ አዋታ ግሾ ኤንታ ዶሴስ። 29 ፆሳይ ባ እሙዋንነ ባ ፄሳን ቂሮተና። 30 ህንተ አይሁደ ግዶናይሳት ካሰ ፆሳስ ኪተትበከታ። ሽን ሀእ አይሁደት ኪተቶና እፅን፥ ህንተ ፆሳ ማሮተꬃ ኤክደታ። 31 ሄሳዳካ፥ ህንተ ኤክዳ ማሮተꬃ አይሁደት ኤካና መላ ሀእ ፆሳስ ኪተቶና እፅዶሶና። 32 ፆሳይ አሳ ኡባ ባ ማሮተꬃ በሳናዉ ኮይድ፥ አስ ኡባይ ኪተቶና እፃና መላ ኦꬅስ።

33 ፆሳ ዱረተꬃ፥ ጭንጫተꬃነ ኤራተꬃ አኬክድ ኦዳናይ ኦኔ? እያ ፕርዳይ ፕልገተና፥ እያ ኦገይ ኤረተና። * 34 ጌሻ ማፃፋን፥

“ጎዳ ቆፋ ኤረይ ኦኔ?

እያ ዞራናዉ ዳንዳኤይ ኦኔ?*

35 ፆሳስ ታልኤይነ

ታልእያ ዛሪድ ኤከይ ኦኔ?”*

ያጌስ።

36 ኡባ እ መꬍስ፤ ኡባይ እያን ደኤስ፤ ኡባይ እያ ቦንቾሳ። ፆሳስ መርናዉ ቦንቾይ ግዶ። አምንእ። *

12

ደኦ ያርሾ

1 ህዛ፥ ታ እሻቶ፥ ህንተ፥ ህንተ አሳተꬃ ፆሳ ኡፋይስያ፥ ደኦነ ጌሻ ያርሾ ኦꬅድ፥ እማና መላ ታኒ ህንተና ፆሳ ማሮተꬃን ዎሳይስ። ፆሳ ህንተ ጎይናናዉ በሲያ ቱማ ኦገይ ሄሳ። 2 ሎኦ፥ ኡፋይሰይሳነ ፖሎ ግድዳ ፆሳ ሸንያ ህንተ ሻክ ኤራናዉ ህንተ ቆፋን ላመትተፐ አትሽን፥ ሀ አላምያ ዳኖፕተ።

3 ፆሳይ ህንተ እሱዋስ እሱዋስ እምዳ አማኑዋ መላ ዎዛናማ አሳዳ ቆፕተ። ቆፓናዉ በሰይሳፈ አꬅድ ህንተና ዱማይድ፥ ኦቶሮን ቆፖፍተ ጋዳ ታዉ እመትዳ አꬎ ኬሀተꬃን ህንተዉ ኦዳይስ። 4 ኑ እስ አሳተꬃ ግዶን ዱማ ዱማ ክፍለት ደኦሶና፤ ሄ ዱማ ዱማ ክፍለታስ ዱማ ዱማ ኦሶይ ደኤስ። * 5 ሄሳዳ፥ ኑኒ ዳሮ አስ ግድኮካ፥ ክርስቶሳን እስ አሳተꬅ ግድዳ። ኑኒ እስ አሳተꬅ ግድድ ዱማ ዱማ ክፍለት እሶይ እሱዋራ ኦይከትዳ። 6 ኑስ እመትዳ አꬎ ኬሀተꬃን ዱማ ዱማ እሞታት ደኦሶና። ኑ እሞይ ትንብት ኦዶ ግድኮ፥ ኑስ ደእያ አማኑዋ መላ ኦዳናዉ በሴስ። * 7 ኑ እሞይ ሀራታ ማደ ግድኮ፥ ሄ ኦሱዋን ምናናዉ በሴስ፤ ታማርሶ ግድኮ፥ ሄ ታማርሱዋን ምናናዉ በሴስ። 8 ኑ እሞይ ሀራታ ምንꬆ ግድኮ፥ ምንድ ምንꬃናዉ በሴስ። ኑ እሞይ ኑስ ደእያባፐ ሀራታስ እሞ ግድኮ፥ ዎዛናፐ እማናዉ በሴስ። ኑ እሞይ አይሶ ግድኮ፥ ምንድ አይሳናዉ በሴስ። ኑ እሞይ ሀራታስ ኬሆ ግድኮ፥ ኡፋይሳን ኬሀናዉ በሴስ።

9 ህንተ ሲቆይ ቆፐ ቆሞን ግዳናዉ በሰና። ኢታባ እፅተ፤ ሎኦባ ምንꬅድ ኦይክተ። 10 እሶይ እሱዋራ እሻዳ ሲቀትተ፤ እሶይ እሱዋ ቦንችተ። 11 አዛሎፍተ፤ ህንተ አያናን ምንድ፥ ጎዳስ ኦꬅተ። 12 ፆሳይ እምዳ ኡፋይሳን ኡፋይትተ፤ መቱዋ ዳንዳእተ፤ ኡባ ዎደ ፆሳ ዎስተ። 13 አማንያ ጌሻታ ኮሽያባን ማድተ፤ እማꬃታ ሞክተ።

14 ህንተና ጎደይሳታ አንጅተ፤ አንጅተፐ አትሽን፥ ባዶፍተ። * 15 ኡፋይተይሳታራ ኡፋይትተ፤ ዬከይሳታራ ዬክተ። 16 እሶይ እሱዋራ እስ ቆፋን ደእተ። ኦቶሮ ቆፋ አግድ፥ ህንተና ካዉሽድ፥ ካዉሻ ኦሶ ኦꬅተ። ህንተ ህንተና ጭንጫ ግድ ቆፖፍተ። *

17 ኦንካ ህንተዉ ኢታባ ኦꬅኮ፥ ሄ ኡራስ ኢታ ዛሮፕተ። አሳ ኡባ ስንꬃን ናሽስያ ሎኦ ኦሶ ኦꬅተ። 18 አሳ ኡባራ ሳሮን ዳናዉ ህንተዉ ዳንዳኤትያ ኡባ ኦꬅተ። 19 ታ እሻቶ፥ ህንተ፥ ህንተ ሁጰን አሳስ ሀሎ ከዮፕተ። ፆሳይ ሀሎ ከሳና መላ እያዉ አጋግተ። ጌሻ ማፃፋን፥

“ታኒ ሀሎ ከሳና፤

ታኒ ኩሸ ዛራና”*

ያጌስ ጎዳይ፥ ጌተትድ ፃፈትስ።

20 ሽን ጌሻ ማፃፋን፥

“ነ ሞርከይ ኮሻትኮ ሙዛ፤

እ ሳሞትኮ ኡሻ።

ኔኒ ሄሳ ኦꬅኮ እያ ሁጰን

ዬላ ታማ ቦንቆ ቆላሳ”*

ጌተትድ ፃፈትስ።

21 ኢታ ሎኦን ፆናፐ አትሽን፥ ኢታን ፆነቶፋ።

13

ደርያ አይሰይሳታስ ኪተተꬅ

1 ፆሳ ሸነ ግዶናሽን ማት እመቶና ግሾነ ሀእ ደእያ ሹማትካ ፆሳ ሸነን ሹመትዳ ግሾ አስ ኡባይ ደርያ አይሰይሳታስ ኪተታናዉ በሴስ። 2 ሄሳ ግሾ፥ ማታራ ደኤይሳታስ ኪተቶና እፅያ ኦንካ ፆሳ ኪታ እፄስ። ኪተቶና እፅያ ኦንካ ባ ቦላ ፕርዳ ኤሄስ። 3 አይሰይሳት ኢታ ኦይሳታፐ አትሽን፥ ሎኦ ኦይሳታ ያሾኮና። አይሰይሳታስ ያዮና አጋናዉ ኮያይ? ያኮ ሎኦ ኦꬃ፤ ኤንቲ ነና ጋላታና። 4 ኤንቲ ነዉ ሎኦባ ኦꬃናዉ ሹመትዳ ፆሳ አይለ። ሽን ኔኒ ኢታባ ኦꬅኮ፥ ኤንቲ ኢታባ ኦꬅዳይሳ ሴርያ ግሾ እያዉ ያያ። ኤንቲ ኢታ ኦይሳታ ሴርድ፥ ፆሳ ሀንቁዋ ቆንጭስያ ፆሳ አይለ። 5 ሄሳ ግሾ፥ ፆሳ ሀንቁዋ ፃላላስ ግዶናሽን፥ ህንተ ካሀይ ማርካትያ ግሾ ደርያ አይሰይሳታስ ኪተታናዉ በሴስ።

6 ህንተ ጊራ ጊረይካ ሄሳሳ። ደርያ አይሰይሳት ሄ ኦሱዋ ኦይ፥ ኤንቲ ፆሳ አይለታ ግድዳ ግሾሳ። * 7 እሱዋስ እሱዋስ በሰይሳ እምተ። ጊራ ጊራናዉ በሰይሳስ ጊርተ፤ ቃራፃ ቃንፃናዉ በሰይሳስ ቃራፃ ቃንፅተ፤ ያያናዉ በሰይሳስ ያይተ፤ ቦንቾይ በሰይሳ ቦንችተ።

እሶይ እሱዋራ ዶሰትተ

8 እሶይ እሱዋራ ሲቀትተ። ሲቆ አጮፐ አትሽን፥ ህንተ ቦላ ሀራ አጮይ ዶፖ። አሰ ሲቅያ ኦንካ ህገይ ገይሳ ፖልስ። 9 “ላሞፋ፤ ዎꬎፓ፤ ካይሶቶፓ፤ አሞቶፋ” ግያ ኪታይነ ሀራ ኪታ ኡባይ፥ “አሰ ነ ሁጰዳ ዶሳ” ግያ ኪታን ቃሸትስ። * 10 አሰ ሲቅያ ኦንካ እያ ቦላ ኢታባ ኦና። ሄሳ ግሾ፥ አሰ ሲቀይስ ህገ ኪታ ፖልስ።

11 ꬍስኮፈ ህንተ ባርክያ ዎደይ ሀእ ግደይሳ አኬክድ ሄሳ ኦꬅተ። ኑ አታና ዎደይ ኮይሮ ኑ አማንዳ ዎድያፐ ሀእ ኑኮ ማትስ። 12 ꬉማ ዎደይ አꬋናዉ ሀኔስ፤ ዎንታይ ማትስ። ህዛ፥ ኑኒ ꬉማ ኦሶ አግድ ፖኦ ኦላ ሚሸ ኦይኮስ። 13 አነ ጋላስ ፖኦን ደእያ አሳዳ ማራን ደኦስ። ማꬆንነ ላይማተꬃራ ጋሄትያ ዱማ ዱማ ቱና ኦሶታን፥ * ፓላማንነ ቃናተን ግዶፖ። 14 ጎዳ የሱስ ክርስቶሳ ካንዱዋ ማእተ፤ ህንተ ናጋራንቾ አሳተꬃይ ባ አሙዋ ፖላና መላ እያዉ ቆፖፍተ።

14

አሳ ቦላ ፕርዶፍተ

1 አማኖን ዳቡርዳ ኦናካ ሺሽ ኤክተፐ አትሽን፥ እያ ቆፋ ቦላ ፕርዶፍተ። * 2 ሌምሶስ፥ አማኖን ምንዳ እስ አስ አይ ካꬅካ ማናዉ ዳንዳኤስ። ሽን አማኖን ዳቡርያ አስ አታክልተ ፃላላ ሜስ። 3 ኡባባ ምያ አስ ሞና ኡራ ካꬎፖ። ኡባባ ሞና አስ ምያ ኡራ ቦላ ፕርዶፎ። ፆሳይ ኡባ ምያ ኡራ ሺሽ ኤክስ። 4 ሀራ አሳ አይለ ቦላ ፕርደይ ኔኒ ኦኔ? እ ዳቡርን ዎይኮ ምንን ባ ጎዳሳ። ጎዳይ እያ ኤሳናዉ ዳንዳእያ ግሾ እ ምንድ ኤቃና።

5 ቃስ “እስ ጋላሳይ ሀራ ጋላሳፐ አꬌስ” ያግድ ቆፕያ አስ ደኤስ። ሀራይ ቃስ፥ “ጋላሳት ኡባይ እስ መላ” ግድ ቆፔስ። ሽን እሶይ እሶይ ባ ቆፋ አኬክድ ቃቾ። 6 እስ ጋላሳ ሀራ ጋላሳታፐ አꬅድ ቦንችያ ኦንካ ጎዳ ቦንቾስ ግድ ኦꬄስ። ኡባ ካꬅ ምያ አስ ጎዳ ቦንቾስ ግድ ሜስ። እ ምያ ሄ ካꬃ ግሾ፥ ፆሳ ጋላቴስ። ኡባ ካꬅ ሞና አስ ጎዳ ቦንቾስ ሞና አጌስ፤ ቃስ ሞና አጎን ፆሰ ጋላቴስ። 7 ኑፐ ኦንካ ባዉ ዴና፤ ቃስ ኑ ግዶፈ ኦንካ ባዉ ሀይቀና። 8 ኑ ደኦን ደእኮ ጎዳስ ደኦስ፤ ቃስ ሀይቅኮካ ጎዳስ ሀይቆስ። ህዛ፥ ኑ ደኦን ደእን ዎይኮ ሀይቅን ጎዳሳ።

9 ክርስቶስ ሀይቅድ ሀይቆፐ ደንድዳይ፥ ደኦን ደኤይሳታስነ ሀይቅዳይሳታስ ጎዳ ግዳናሳ። 10 ያትን፥ ኔኒ ነ እሻ ቦላ አይስ ፕርዳይ? ዎይኮ ኔኒ ነ እሻ አይስ ካꬋይ? ኑኒ ኡባይ ፆሳ ፕርዳ አራታ ስንꬃን ኤቃና። *

11 ጌሻ ማፃፋን ጎዳይ፥

“ታኒ ደኦን ደአይስ፤

አሳ ኡባይ ታ ስንꬃን ጉልባታና፤

ታኒ ፆሳ ግደይሳ ማርካታና”*

ያጌስ። 12 ህዛ፥ ኑ ኦꬅዳባስ ኑ ሁጰን ሁጰን ፆሳ ስንꬃን ሺቅድ ዛሮ እማና።

ሀራ አስ ꬉበꬆፋ

13 ሄሳ ግሾ፥ ኑኒ እሶይ እሱዋ ቦላ ፕርደይሳ አጎስ። ሽን ህንተ እሻ ꬉብስድ ዎይኮ ቃፅድ ናጋራን ገልስያባ ኦꬆናዳ ናገትተ። 14 ጎዳ የሱሳ አማንያ አሳዳ፥ ባ ሁጰን ቱና ግድዳ ካꬅ ባይናይሳ ታኒ ጌሻዳ ኤራይስ። ሽን እስ አስ እስባ ቱና ግድ ቆፕኮ ሄስ እያዉ ቱና ግዴስ። 15 ነ ምያ ካꬃ ግሾ ነ እሻ ꬉብያባ ግድኮ፥ ክርስቶሳን ደእያ ነ እሻ ሲቃካ። ክርስቶስ እያ ግሾ ሀይቅዳ ኡራ ነ ምያ ካꬃን እያ አያና ደኡዋ ꬋይሶፋ። 16 ህዛ፥ ህንተዉ ደእያ ላአተꬃ ሀራት ቦራና መላ ኦꬆፍተ። 17 ፆሳ ካዎተꬃይ ጌሻ አያናይ እምያ ፅሎተꬅ፥ ሳሮተꬅነ ቱማ ኡፋይስፈ አትሽን፥ ሙሳባነ ኡሻባ ግደና። 18 ሄሳዳ ክርስቶሳስ ኦꬅያ አስ ፆሳ ኡፋይሴስ፤ አሳንካ አንጀቴስ።

19 ሄሳ ግሾ፥ አነ ኑኒ ሳሮተꬅ በንትያ ኦግያነ እሱዋ እሱዋ አማኖን ምንꬅያ ኦግያ ኮዮስ። 20 ካꬃ ግሾ ጋዳ ፆሳ ኦሱዋ ꬋይሶፋ። ኡባ ካꬅ ሜተቴስ፥ ሽን ሀራ አስ ናጋራን ꬉብስያ ካꬅ ሙስ ኢታ። 21 ነ እሻይ ꬉበቶና መላ አሾ ሞና ዎይኮ ኡሹ ኡዮና ዎይኮ ነ እሻ ꬉብያ ሀራባ ኦꬆና አጎይ ሎኦ።

22 ህዛ፥ ሀ ነ አማኑዋ ነ ግዶንነ ነ ፆሳ ግዶን ናጋ። ልከ ግድ ቆፕዳባ ኦꬅያ ዎደ እያ ካሀይ ሞቶና ኡራይ አንጀትዳይሳ። 23 ሽን ስꬍሸ ምያ ኡራስ እያ ሙሳይ አማኖን ግዶና ግሾ ፕርደቴስ። አማኖይ ባይና ኦሰትዳ ኦሶ ኡባይ ናጋራ።

15

1 ኑኒ አማኖን ምንዳይሳት ዳቡራንቾታ ቶሁዋ ቶካናዉ በሴስ። ኑኒ ኑና ኡፋይሳናዉ በሰና። 2 ኑኒ ኑ እሻ አማኖን ምንꬃናዉ እያ ማዳናዉነ ኡፋይሳናዉ በሴስ። 3 ክርስቶስ ባና ኡፋይስቤና። ሽን ጌሻ ማፃፋን፥ “አሳይ ነና ጫይዳ ጫሻይ ታና ጋክስ”* ጌተትድ ፃፈትዳይሳዳ ሀንስ። 4 ጌሻ ማፃፋይ እምያ ገንጫንነ ምንꬁዋን ኑ ኡፋይሳ ኤካና መላ ጌሻ ማፃፋን ፃፈትዳ ኡባይ ኑና ታማርሳናዉ ፃፈትስ።

5 ገንጫነ ምኖተꬅ እምያ ጎዳይ ህንተ ክርስቶስ የሱሳ ካልያ ዎደ እስፈተꬅ ህንተዉ እሞ። 6 ሄስካ፥ ኑ ጎዳ የሱስ ክርስቶሳ አዋ፥ ፆሳ፥ እስ ዎዛናንነ እስ ቃላን ህንተ ቦንቻና መላሳ።

ዎንገል አሳ ኡባሳ

7 ክርስቶስ ህንተና ኤክዳይሳዳ ፆሳ ቦንቾስ እሶይ እሱዋ ኤክተ። 8 ፆሳይ በን አዋታስ እምዳ ኡፋይሳይ ፖለታና መላነ እያ ቱማተꬃይ ኤረታና መላ ክርስቶስ አይሁደታ አይለ ግድድ ይዳይሳ ታ ህንተዉ ኦዳይስ። 9 ክርስቶስ አይሁደታ አይለ ግድዳ ሀራ ጋሶይ ቃስ አይሁደ ግዶና አሳት ፆሳ እያ ማሮተꬃ ግሾ ጋላታና መላሳ። ጌሻ ማፃፋን፥

“ታ ነና አይሁደ ግዶና አሳ ግዶን ጋላታና፤

ነ ሱንꬃ ሳባና”*

ጌተትድ ፃፈትዳይሳዳ ሀንስ።

10 ቃስ፥

“አይሁደ ግዶና አሳቶ፥

ፆሳ ደርያራ ኡፋይትተ”*

ያገትስ።

11 ቃስ ዛሪድ፥

“አይሁደ ግዶና አሳቶ፥

ጎዳ ጋላትተ፤

ካዎተꬃ ኡባይ እያ ሳቢተ”*

ያገትስ።

12 ሄሳዳ እሳያስ፥

“እሰየ ኮቻፈ የለትያ እሶይ ያና፤

እ ካዎተꬃ ኡባ ሃራና።

ኤንቲ ባንታ ኡፋይሳ እያ ቦላ ዎꬃና”*

ያጌስ።

13 ጌሻ አያና ዎልቃን ህንተ ድጫና መላ ኡፋይስ እምያ ፆሳይ፥ ህንተ አማኑዋ ጋሶን ህንተዉ ኡፋይስነ ሳሮተꬅ ኩመꬅ እሞ።

ጳዉሎስ ኪታ ፃፍዳ ጋሶ

14 ታ እሻቶ፥ ህንተናን ሎኦተꬅነ ኤራተꬅ ኩምዳይሳ ቃስ እሶይ እሱዋ ዞራናዉ ዳንዳኤይሳ ታ ጌሻዳ ኤራይስ። 15 ታኒ ህንተና እስ እስባ ጉጃ አኬክሳናዉ ኮያዳ ያዮና ሀ ዳብዳብያ ህንተዉ ፃፋስ። 16 ታኒ ክርስቶስ የሱሳ አይለ ግዳዳ፥ አይሁደ ግዶና አሳስ ካህነዳ ኦꬃዳ፥ ዎንገላ ኦዳና መላ ፆሳይ ታዉ አꬎ ኬሀተꬃ እሚስ። አይሁደ ግዶና አሳይ ጌሻ አያናን ጌይድ፥ ፆሳ ኡፋይስያ ያርሾ ግዳና መላ ፆሳይ ሄሳ ኦꬅስ።

17 ታኒ ክርስቶስ የሱሳን ግዳዳ ፆሳስ ኦꬅያ ኦሱዋን ጬቀታይስ። 18 አይሁደ ግዶና አሳይ ፆሳስ ኪተታናዳ፥ ክርስቶስ ታ ቃላነ ታ ኦሱዋ ባጋራ ኦꬅዳ ኦሱዋፐ አትሽን፥ ሀር ታ ጬቀትያባይ ባዋ። 19 ፆሳይ ሄሳ ማላታንነ ጌሻ አያና ዎልቃን ዋት ኦꬅዳኮ ታ ህንተዉ ኦዳና። ታኒ የሩሳላመፐ ዶማዳ፥ እልዋርቆነ ጋካናዉ ክርስቶሳ ዎንገላ ሳባካስ። 20 ታኒ ሀራ አስ ባስዳ በሳን ኬፃናዉ ኮይከ። ክርስቶሳ ሱንꬃይ ፄገትቦና በሳን ዎንገላ ኦዳናዉ አሞታይስ። 21 ጌሻ ማፃፋን፥

“እያባይ ኦደትቦና አሳት እያ በአና፤

እያባ ስእቦና አሳት አኬካና”*

ጌተትድ ፃፈትስ።

22 ሄሳ ጋሶን፥ ታኒ ህንተኮ ያናዉ ዳንዳአብከ። * 23 ሽን ታኒ ሀእ ሀ ሄራን ታ ኦሱዋ ኦንግዳ ግሾነ ዳሮ ላይꬃፈ ዶማዳ ህንተና በአናዉ ላሞትዳ ግሾ፥ 24 ታኒ እስፔነ ባሸ ህንተና በአናዉ ቆፓስ። ቃስ ጉꬃ ዎደ ህንተራ ኡፋይትዳፐ ጉየ፥ እስፔነ ብያ ዎደ ህንተ ታ ኦግያስ ታና ማዳና መላ ኮያይስ።

25 ሽን ሀእ ታኒ ፆሳ አሳታ ማዳናዉ የሩሳላመ ባይስ። 26 ማቀዶነነ አካያን ደእያ ፆሳ አሳት፥ የሩሳላመን ደእያ ማንቆታ ሚሸን ማዳናዉ ኮይዳ ግሾሳ። 27 ኤንቲ ማንቆታ ማዳናይስ ኤንታዉ አቶናባ ግድዳ ግሾ ባንታ ሁጰን ሄሳ ኦꬃናዉ ቆፋ ቃችዶሶና። አይሁደት አይሁደ ግዶናይሳታራ አያና አንጁዋ ሻከትኮ፥ ኤንቲ ቃስ ባንታዉ ደእያባን አይሁደታ ማዳናዉ በሴስ። * 28 ሄሳ ግሾ፥ ታኒ ሄ ሺቅዳ ሚሽያ ኤንታዉ እምዳፐ ጉየ፥ እስፔነ ባሸ ህንተ ማታራ አꬋና። 29 ታኒ ህንተኮ ብያ ዎደ ክርስቶሳ አንጁዋን ኩማዳ ባናይሳ ኤራይስ።

30 ታ እሻቶ፥ ታዉ ፆሳ ዎስሸ ታ ባፅያን ታራ ኤቃና መላ ጎዳ የሱስ ክርስቶሳንነ ጌሻ አያና ሲቁዋን ህንተና ዎሳይስ። 31 ፆሳይ ታና ይሁዳን ደእያ አማኖና አሳታፐ አሻናዳነ የሩሳላመን ታ ኦꬃና ኦሶይ ፆሳ አሳታ ማታን ኤከታና መላ ታዉ ዎስተ። 32 ቃስ ፆሳይ ጊኮ፥ ታኒ ህንተኮ ባዳ ኡፋይሳን ህንተራ ሸምፓና መላ ታዉ ዎስተ። 33 ሳሮተꬃ ፆሳይ ህንተ ኡባራ ግዶ። አምንእ።

16

ሳሮꬆ

1 ክንክረ ካታማን ደእያ ዎሳ ኬꬃን ኦꬅያ ኑ ምችያ ፌበና ሎኦ ማጫስ ግደይሳ ህንተ ኤራና መላ ኮያይስ። 2 ህንተ እዮ አማንያ አሳት ጎዳ ሱንꬃን ሞካናዉ በሲያ አማንያ አሳታፐ እሱዋዳ ሞክተ። እያ ህንተፈ ኮያባ ኡባ እዮ ማድተ። እያ ባ ሁጰን ዳሮ አሳ ማዳሱ፤ ቃስ ታና ታ ሁጰንካ ዳሮ ማዳሱ።

3 ክርስቶስ የሱሳ ኦሱዋ ታራ እስፈ ኦꬅያ ጵርስቅላነ አቅላ ሳሮ ጊተ። * 4 ኤንቲ ታ ግሾ ባንታ ሸምፑዋ አꬅድ እምዶሶና። ታ ፃላላ ግዶናሽን፥ አይሁደ ግዶና አሳ ዎሳ ኬꬃ ኡባይ ኤንታ ጋላቴስ። 5 ኤንታ ሶን ሺቅያ አማንያ አሳ ሳሮ ጊተ።

ኢሰ ቢታን ክርስቶሳ ኮይሮ አማንዳ፥ ታ ዶስያ ኤጳነፆሳስ ታ ሳሮꬁዋ ኦድተ።

6 ህንተ ግሾ ኦሶን ዳሮ ዳቡርዳ ማይራሞ ሳሮ ጊተ። 7 ታራ ቃሾ ኬꬃን አꬅዳ ታ አይሁደ ላገታ አንድራንቆሳነ ዩንያሳ ሳሮ ጊተ። ኤንቲ የሱሳ ሀዋረታ ግዶን ኤረትዳይሳታ። ቃስ ኤንቲ ክርስቶሳ ታፐ ስን አማንዶሶና።

8 ጎዳን አማንያ ታ ሲቆ ላግያ፥ ጵልያፆና ሳሮ ጊተ። 9 ክርስቶሳ ኦሱዋ ኑራ እስፈ ኦꬅያ ኡርባኖሳነ ታ ዶስያ እስታኩሳ ሳሮ ጊተ። 10 ክርስቶሳን አማንꬅያ አይልያ አጰልሳስ ታ ሳሮꬁዋ ኦድተ። አርስፆቡሎሳ ሶ አሳስ ታ ሳሮꬁዋ ኦድተ። 11 ታ አይሁደ ላግያ ሄሮድዮና ሳሮ ጊተ።

ናርስሳስነ እያ ሶ አሳፐ ክርስቶሳ አማንዳይሳታ ሳሮ ጊተ።

12 ጎዳ ኦሱዋን ዳቡርያ ትሩፋይናነ ትሩፎሳ ሳሮ ጊተ። ቃስ ጎዳስ ዳሮ ዳቡራዳ ኦꬅያ፥ ታ ዶስያ ፃርስዶ ሳሮ ጊተ። 13 ጎዳ ኦሱዋን ዳሮ ኤረትዳ ሩፎሳስነ ታና ባ ናአዳ በእያ እያ አየስ ታ ሳሮꬁዋ ኦድተ። * 14 አስቃርፆናስ፥ አፍለሶንጳስ፥ ሄርሜሳስ፥ ጳፅሮባናስ፥ ሄርማስነ ኤንታራ ደእያ አማንያ እሻታ ኡባስ ታ ሳሮꬁዋ ኦድተ። 15 ፍሎሎጉሳ፥ ዩላ፥ ኔራ፥ እያ ምችዉ፥ አልንፆሳነ ኤንታራ ደእያ አማንያ አሳ ኡባ ሳሮ ጊተ።

16 ጌሻ ዬረተꬅ ዬረትሸ፥ እሶይ እሱዋ ሳሮꬅተ። ክርስቶሳ ዎሳ ኬꬃ ኡባይ ህንተና ሳሮ ያጎሶና።

ዉርሰꬃ ዞረ

17 ታ እሻቶ፥ ህንተ ታማርዳ ትምርትያ እፅድ፥ ህንተ ግዶን ሻከተꬅነ መቶ መꬍያ አሳታፐ ናገትተ። ኤንታፈ ሃክተ። 18 ሄሳ መላ አሳት ባንታዉ ኦꬆሶናፐ አትሽን፥ ኑ ጎዳ ክርስቶሳስ ኦꬆኮና። ባንታ ማልእያ ዶናንነ ሳጶꬅያ ቃላን አይኮ ኤሮና አሳ ዎዛና ባለꬆሶና። 19 ዎንገላስ ህንተ ኪተትዳይሳ አሳ ኡባይ ስእዳይስ ታና ኡፋይሴስ። ሽን ህንተ ሎኦባ ኤራና መላነ ኢታባፐ ሃካና መላ ታ ኮያይስ። 20 ሳሮተꬃ ፆሳይ ፃላህያ ህንተ ቶሁዋፐ ጋርሳን ጋጭ የጋና።

ኑ ጎዳ የሱስ ክርስቶሳ አꬎ ኬሀተꬃይ ህንተራ ግዶ።

21 ታራ ኦꬅያ ፅሞትዮስ ህንተና ሳሮ ያጌስ። * ሄሳዳካ፥ ታ ዳቦት ሉቅዮስ፥ ያሶንነ ሶስጳፅሮስ ህንተና ሳሮ ያጎሶና።

22 ታኒ፥ ሀ ዳብዳብያ ፃፍዳ፥ ፃርፅዮስ፥ ህንተና ጎዳ ሱንꬃን ሳሮ ያጋይስ።

23 ታና ሞክዳይነ ዎሳ ኬꬃ ኡባይ እያ ሶን ሺቅያ ጋዮስ፥ ህንተና ሳሮ ያጌስ። ካታማ ሚሽያ ኦይክያ ኤራስፆስነ ኑ እሻ ቃርፆስ ህንተና ሳሮ ያጎሶና። * 24 [ኑ ጎዳ የሱስ ክርስቶሳ አꬎ ኬሀተꬃይ ህንተ ኡባራ ግዶ። አምንእ።]**

25 ጋላታይ ፆሳስ ግዶ። ታኒ፥ የሱስ ክርስቶሳባ ኦድያ ዎንገላ ቃላነ ዳሮ ዎደፐ ቆሰትድ ጋምእዳ ቱማተꬃን፥ ፆሳይ ህንተና አማኖን ምንꬅድ ኤሳናዉ ዳንዳኤስ። 26 ሽን ሀእ ሄ ቱማይ ቆንጭስ። ካዎተꬃ ኡባይ አማንድ ኪተታና መላ መርና ፆሳ ኪታን ናበት ሄ ቱማባ ፃፍዶሶና።

27 የሱስ ክርስቶሳ ባጋራ ጭንጫተꬅ እያ ፃላላስ ደእያ፥ እስ ፆሳስ መርናዉ ቦንቾይ ግዶ። አምንእ።

* 1:13 ሀዋ 19:21.

* 1:16 ማር 8:38.

* 1:17 እብራ 2:4.

* 1:21 ኤፈ 4:17-18.

* 1:23 ዛረ 4:16-18.

* 2:1 ማቶ 7:1፤ ሉቃ 6:37.

* 2:6 ማዝ 62:12፤ ሌም 24:12.

* 2:11 ዛረ 10:17.

* 2:24 እሳ 59:7-8.

* 2:27 ህንተ ቦላ ፕርዳና፦ ኤንታ ሀኖታይ ዎይኮ ኤንታ ኪተተꬃይ ህንተ ቦላ ፕርዳና።

* 2:29 ዛረ 30:6.

* 3:4 ማዝ 51:4.

* 3:10 ማዝ 14:1-3፤ 53:1-3.

* 3:13 ማዝ 5:9፤ 140:3.

* 3:14 ማዝ 10:7.

* 3:15 እሳ 59:7-8.

* 3:18 ማዝ 36:1.

* 3:20 ማዝ 143:2፤ ጋላ 2:16.

* 3:30 ዛረ 6:4፤ ጋላ 3:20.

* 4:3 መ 15:6፤ ጋላ 3:6.

* 4:7 ማዝ 32:1-2.

* 4:11 መ 17:10.

* 4:13 መ 17:4-6፤ 22:17-18፤ ጋላ 3:29.

* 4:14 ጋላ 3:18.

* 4:16 ጋላ 3:7.

* 4:17 መ 17:5.

* 4:18 መ 15:5.

* 4:19 መ 17:17.

* 4:25 እሳ 53:4-5.

* 5:12 መ 3:6.

* 6:4 ቆላ 2:12.

* 7:7 ከሳ 20:17፤ ዛረ 5:21.

* 7:11 መ 3:13.

* 7:15 ጋላ 5:17.

* 8:11 2 ቆሮ 3:16.

* 8:15 ማር 14:36፤ ጋላ 4:6.

* 8:20 መ 3:17-19.

* 8:23 2 ቆሮ 5:2-4.

* 8:36 ማዝ 44:2.

* 9:4 ከሳ 4:22.

* 9:7 መ 21:12.

* 9:8 መ 21:12.

* 9:9 መ 18:10.

* 9:12 መ 25:23.

* 9:13 ምልክ 1:2.

* 9:15 ከሳ 33:19.

* 9:17 ከሳ 9:16.

* 9:20 እሳ 29:16፤ 45:9.

* 9:25 ሆሰ 2:23.

* 9:26 ሆሰ 1:10.

* 9:27 እሳ 10:22-23.

* 9:29 እሳ 1:9.

* 9:33 እሳ 28:16.

* 10:5 ሌወ 18:5.

* 10:6 ዛረ 30:12-14.

* 10:11 እሳ 28:16.

* 10:13 እዩ 2:32.

* 10:15 እሳ 52:7.

* 10:16 እሳ 53:1.

* 10:18 ማዝ 19:4.

* 10:19 ዛረ 32:21.

* 10:20 እሳ 65:1.

* 10:21 እሳ 65:2.

* 11:1 ፍልጵ 3:5.

* 11:3 1 ካዎ 19:10፥ 14.

* 11:4 1 ካዎ 19:18.

* 11:8 ዛረ 29:4፤ እሳ 29:10.

* 11:9 ማዝ 69:22-23.

* 11:26 እሳ 59:20-21.

* 11:27 እሳ 27:9.

* 11:33 እሳ 55:8.

* 11:34 እሳ 40:13.

* 11:35 እዮ 41:11.

* 11:36 2 ቆሮ 8:6.

* 12:4 2 ቆሮ 12:12.

* 12:6 2 ቆሮ 12:4-11.

* 12:14 ማቶ 5:44፤ ሉቃ 6:28.

* 12:16 ሌም 3:7.

* 12:19 ዛረ 32:35.

* 12:20 ሌም 25:21.

* 13:6 ማቶ 22:21፤ ማር 12:17፤ ሉቃ 20:25.

* 13:9 ከሳ 20:13-17፤ ዛረ 5:17-19፤ ሌወ 19:18.

* 13:13 ላይማተꬃራ ጋሄትያ ዱማ ዱማ ቱና ኦሶታን፦ ዎይኮ የꬃን፥ ማꬆን፥ ላይማቶን፥ ቃይፀን ግዶፖ ግድ ብላናዉ ዳንዳኤቴስ። ላይማተꬃራ ጋሄትያ ዱማ ዱማ ቱና ኦሶት አስ ፆሳ ሃሮፐ ካረ ከይድ ዶአ ካንዶ ኤክድ ፖልያ ኦሶ ጉሱ።

* 14:1 ቆላ 2:16.

* 14:10 2 ቆሮ 5:10.

* 14:11 እሳ 45:23.

* 15:3 ማዝ 69:9.

* 15:9 2 ሳሜ 22:50፤ ማዝ 18:49.

* 15:10 ዛረ 32:43.

* 15:11 ማዝ 117:1.

* 15:12 እሳ 11:10.

* 15:21 እሳ 52:15.

* 15:22 ሮመ 1:13.

* 15:27 2 ቆሮ 9:11.

* 16:3 ሀዋ 18:2.

* 16:13 ማር 15:21.

* 16:21 ሀዋ 16:1.

* 16:23 ሀዋ 19:29፤ 2 ቆሮ 1:14፤ 2 ፅሞ 4:20.

* 16:24 በን ኮይሮ ማፃፋታን ፓይዶ 24 ዴና።

* 16:24 ሀዋ 19:29፤ 2 ቆሮ 1:14፤ 2 ፅሞ 4:20.

1 ቆሮንቶሳ ኪታ

1

2

3

4

5

6

7

8

9

10

11

12

13

14

15

16

ጳዉሎስ ቆሮንቶሳ አሳስ

ፃፍዳ ኮይሮ ኪታ

ጋꬃ ቆፋ

ጳዉሎስ ቆሮንቶሳ አሳስ ፃፍዳ ኮይሮ ኪታይ ፃፈትዳይ፥ ጳዉሎስ ቆሮንቶሳን ኤስዳ ዎሳ ኬꬃን አማንያ አሳ ደኦንነ አማኖ ቦላ ደንድዳ መቱዋስ ዛሮ እማናሳ። ሄ ዎደ ቆሮንቶሳ ካታማይ፥ ዱማ ዱማ አሳይ ደእያ ግርከ ካታማነ አካያ ቢታስ ዋና ካታማ። ቆሮንቶሳ ካታማይ ዛልኤን ኤረትዳ፥ ዎጋን ምንዳ፥ ዱማ ዱማ ኢታ ደኦን ዳልግዳነ ሀይማኖተ ዳሮተꬃን ኤረትዳ ቢታ።

ሀ ኪታን፥ ሀዋረይ ምንꬅድ ኦደይ፥ ቆሮንቶሳ ዎሳ ኬꬃን መትዳ ሻሄተꬃባ፥ ዱማ ዱማ ኢታ ደኦባ፥ ላይማተꬃባ፥ ኤኮ ገሎባ፥ ጌሻ አያና እሞታታባነ ሀይቆፐ ደንዶባ። የሱስ ክርስቶሳ ዎንገል ሀ ኦይሻታ ዋትድ ዛርያኮ ሀዋረይ ምንꬅድ ኦዴስ።

ጳዉሎስ፥ ሸምፖ ታማነ ሄꬓን፥ ሲቆይ አማኖፐ፥ ኡፋይሳፈነ ዱማ ዱማ ጌሻ አያና እሞታታፐ ኦዴስ። አማንያ አሳይ እሶይ እሱዋ ሲቅያባ ግድኮ፥ ዎሳ ኬꬃን መትያ መቶት ቃንꬃን ስሜስ። ሲቆይ ꬋይኮ፥ ፓላም፥ ሻከተꬅ፥ እፆይነ ሄሳ ሄሳ መላባት ዳሬስ።

ማፃፋ አይፈ ቆፋታ

ገሎ ቆፋ (1:1-9)

አማንያ አሳ ግዶን መትዳ ሻከተꬅ (1:9—4:21)

ላይማተꬅነ እሶይ እሱዋራ ስጋ ደኦ (5:1—7:40)

ኤቃ አግድ ፆሰ ቦንቾ (8:1—11:1)

ዎሳ ኬꬅነ ጎይኖ ዎጋ (11:2—14:40)

ክርስቶስ ሀይቆ ፆንድ ደንድስ (15:1-58)

መቶተትዳ አሳስ እመትያ እሞታ (16:1-4)

ኦገ ቡሳ ሀልቾነ ሳሮꬆ (16:5-24)

1

1 ፆሳ ሸንያን የሱስ ክርስቶሳ ሀዋረ ግዳናዉ ፄገትዳ ጳዉሎስነ፥ ኑ እሻ ሶስተኔስ፥ 2 ቆሮንቶሳን ደእያ ፆሳ ዎሳ ኬꬃስ፥ የሱስ ክርስቶሳን ጌይዳይሳታስነ ጌሽ ግዳና መላ ፄገትዳይሳታስ፤ ቃስ ኤንታዉነ ኑስ ጎዳ ግድያ ኑ ጎዳ የሱስ ክርስቶሳ ሱንꬃ ኡባ በሳን ፄግያ ኡባስ። *

3 ፆሳይ፥ ኑ አዋይነ ጎዳይ የሱስ ክርስቶሲ ህንተዉ አꬎ ኬሀተꬃነ ሳሮተꬃ እሞ።

ጳዉሎስ ፆሰ ጋላቴስ

4 ፆሳይ ክርስቶስ የሱሳ ባጋራ ህንተዉ እምዳ አꬎ ኬሀተꬃ ግሾ፥ ታኒ ኡባ ዎደ ፆሳ ጋላታይስ። 5 እያን ኦዳንነ ኤራተꬃ ኡባን ህንተ ዱረትደታ። 6 ታኒ ክርስቶሳባ ማርካትዳይስ ቱማ ግደይሳ ሄስ ቆንጭሴስ። 7 ሄሳ ግሾ፥ ህንተ ኑ ጎዳ የሱስ ክርስቶሳ ዩሳ ናግሸ ደእሽን፥ አይ አያና እሞይካ ህንተዉ ፓጨና። 8 ኑ ጎዳ የሱስ ክርስቶሲ ስምያ ዎደ ህንተ ቦረቶናይሳታ ግዳና መላ ዉርሰꬅ ጋካናዉ እ ህንተና ምንꬃና። 9 ባ ናአ፥ ኑ ጎዳ፥ የሱስ ክርስቶሳራ እስፈተꬅ ዳና መላ ህንተና ፄግዳ ፆሳይ አማነትዳይሳ።

ዎሳ ኬꬃን ደእያ ሻከተꬅ

10 ታ እሻቶ፥ ህንተ ግዶን ሻከተꬅ ዶና መላነ ህንተ እስ ዎዛናንነ እስ ቆፋን እሶ ግድድ ዳና መላ፥ ኑ ጎዳ የሱስ ክርስቶሳ ሱንꬃን ህንተና ዎሳይስ። 11 ታ እሻቶ፥ ቀሎኤ ሶ አሳይ ህንተ ግዶን ኦሽ ደኤይሳ ታዉ ኦድዶሶና። 12 ታ ህንተዉ ኦደይስ ሀይሳ፦ ህንተፈ እሶት እሶት፥ “ታኒ ጳዉሎሳሳ፤ ታኒ አጵሎሳሳ፤ ታኒ ጰፅሮሳሳ፤ ታኒ ክርስቶሳሳ” ያጌታ። * 13 ክርስቶስ ሻከትደዬ? ህንተ ግሾ፥ ማስቃልያ ቦላ ካቀትዳይ ጳዉሎሰዬ? ዎይኮ ህንተ ጳዉሎሳ ሱንꬃን ፃማቀትደትዬ?

14 ታኒ ቃርስጶስነ ጋዮስ አትሽን፥ ህንተፈ ኦናካ ፃማቃቦና ግሾ፥ ፆሰ ጋላታይስ። * 15 ሄሳ ግሾ፥ ኦንካ ህንተና ታ ሱንꬃን ፃማቀትደታ ጋናዉ ዳንዳኤና። 16 [ቃስ እስፅፋኖሰ ሶ አሳካ ታ ፃማቅዳይሳ አኬካይስ፥ ሽን ሀራ ኦና ፃማቅዳኮ ሀሳይከ።] 17 ክርስቶስ ታና ኪትዳይ ዎንገላ ኦዳና መላሳፈ አትሽን፥ ፃማቃና መላ ግደና። ክርስቶስ ማስቃለይ ሀዳ ግዶና መላ ታኒ አሳ ጭንጫተꬃ ቃላን ኦድከ።

ክርስቶስ ፆሳ ዎልቃነ ጭንጫተꬅ

18 ክርስቶሳ ማስቃላ ቃላይ ꬋየይሳታስ ኤያተꬅ፥ ሽን ኑስ አተይሳታስ ፆሳ ዎልቃ። 19 ጌሻ ማፃፋን፥

“ታኒ ጭንጫታ ጭንጫተꬃ ꬋይሳና፤

አኬካንቾታ አኬካ ባለꬃና”

ያጌስ።*

20 ያትን፥ ጭንጭ አዉን ደኢ? ህገ አስታማረይ አዉኔ? ዎይኮ ሀ ሳአ ኤራንቾይ አዉን ደኢ? ፆሳይ ሀ ሳኣ ጭንጫተꬃ ኤያተꬅ ኦꬅቤኔ?*

21 ሀ ሳኣ አሳይ ባንታ ጭንጫተꬃን ፆሳ ኤሮና መላ ባ ጭንጫተꬃን ድግድ፥ ኤያተꬃን ታይበትያ፥ ኑኒ ኦድያ ቃላን አማነይሳታ አሻናዉ ፆሳ ሸነ ግድስ። 22 አይሁደት ማላታ በአናዉ ኮዮሶና፤ ቃስ ግርከት ጭንጫተꬅ ኮዮሶና። 23 ሽን ኑኒ ማስቃለ ቦላ ካቀትዳ ክርስቶሳ ሳባኮስ። ሄስ አይሁደታስ ꬉበ፤ ቃስ ግርከታስ ኤያተꬅ ግድስ። 24 ሽን ፆሳይ ፄግዳይሳታስ፥ አይሁደ ግድን፥ ግርከ ግድን ክርስቶስ ፆሳ ዎልቃነ እያ ጭንጫተꬃ። 25 ፆሳ ኤያተꬅ አሳ ጭንጫተꬃፈ አꬌስ፤ ቃስ ፆሳ ዳቡራይ አሳ ምኖተꬃፈ ምኔስ።

26 ህዛ፥ ታ እሻቶ፥ ፆሳይ ህንተና ፄግያ ዎደ ህንተ አይ መላ አሴኮ ቆፕተ። አሳ ቆፋን፥ ህንተ ግዶፈ ዳሮት ጭንጫ፥ ዎልቃማነ ꬎቃ ኮቸ ግደከታ። 27 ሽን ፆሳይ ጭንጫታ ዬላያናዉ አላመን ደእያ ኤያታ ዶርስ፤ ቃስ ምኖታ ዬላያናዉ አላመን ደእያ ዳቡራንቾታ ዶርስ። 28 ሀ አላምያን ግታ ጌተትዳባ ꬋይሳናዉ፥ ፆሲ፥ ሀ ሳኣ ካዉሻባ፥ ካትዳባነ ፓꬆናባ ዶርስ። 29 ፆሳ ስንꬃን ኦንካ ጬቀቶና መላ ሄሳ ኦꬅስ። 30 ሽን፥ ህንተዉ ክርስቶስ የሱሳራ እስፈተꬅ ዳና መላ ፆሳይ ሄሳ ኦꬅስ። እ፥ ኑስ ፆሳፈ ጭንጫተꬅ፥ ፅሎተꬅ፥ ጌሻተꬅነ አቶተꬅ ግድስ። 31 ሄሳ ግሾ፥ ጌሻ ማፃፋን፥ “ጬቀትያ ኦንካ ጎዳን ጬቆ” ያጌስ። *

2

1 ታ እሻቶ፥ ታኒ ኮይሮ ፆሳ ቃላ ህንተዉ ኦዳሸ ይዳ ዎደ፥ ዶና ብላተꬃንነ ጭንጫተꬃን ያቢከ። 2 ታኒ ህንተራ ደእያ ዎደ ማስቃልያ ቦላ ካቀትዳ የሱስ ክርስቶሳፐ አትሽን፥ ሀራባ ኤራናዉ ኮይከ ጋዳ ታ ቆፋ ቃቻስ። 3 ታ ህንተራ ደእያ ዎደ ዳቡራን፥ ያሻንነ ዳሮ ኮኮርሳን ደአስ። * 4 ታ ኪታይነ ታ ትምርተይ ዶና ብላተꬃንነ ጭንጫተꬃን ግዶናሽን፥ ጌሻ አያና ዎልቃ ቆንጭሰꬃና። 5 ሄስካ፥ ህንተ አማኖይ ፆሳ ዎልቃናፐ አትሽን፥ አሳ ጭንጫተꬃን ዘምፖና መላሳ።

ፆሳ ጭንጫተꬅ

6 አያና ደኦን ድጭዳይሳታስ ኑኒ ጭንጫተꬃ ቃላን ኦዶስ። ሽን ሄ ጭንጫተꬃይ፥ ሀ ሳአ ጭንጫተꬅ ዎይኮ ꬋያናዉ ደእያ ሀ ሳአ ሃረይሳታ ጭንጫተꬅ ግደና። 7 ሽን ኑኒ ኦድያ ጭንጨተꬃይ፥ ዳሮ ዎደፐ ስን ፆሳይ ኑ ቦንቹዋስ ጊግስዳይሳነ ጌምድ ደእያ ፁራ ጭንጫተꬅ። 8 ሀ ሳኣ ሃረይሳታፐ ኦንካ ሀ ጭንጫተꬃ ኤርቦኮና። ኤንቲ ኤርዳባ ግድያኮ፥ ቦንቾ ጎዳ ማስቃልያ ቦላ ካቆኮና። 9 ሽን ጌሻ ማፃፋን፥

“አይፈይ በእቦናባ፥

ሀይꬅ ስእቦናባ፥

ዎዛን ቆፕቦናባ፥

ፆሳይ ባና ዶሰይሳታስ ጊግስስ” ያጌስ። *

10 ፆሳይ ባ ፁራ ባ አያና ባጋራ ኑስ ቆንጭስስ። ጌሻ አያናይ ሀር አቶሽን፥ ጌምዳ ፆሳ ፁራ ኡባ ፕልጌስ። 11 አሳን ደእያ አሳ አያናፐ አትሽን፥ አሳባ ኦንካ ኤረና። ሄሳዳካ፥ ፆሳባ፥ ፆሳ አያናፐ አትሽን፥ ኦንካ ኤረና። 12 ፆሳይ ኑስ ጮ እምዳባ ኑ ኤራና መላ ፆሳ አያና ኤክዳፐ አትሽን፥ ሀ ሳአ አያና ኤክቦኮ።

13 ኑኒ አያናባ፥ አያና አሳታስ አሳ ጭንጫተꬃን ግዶናሽን፥ ፆሳ አያናይ እምያ ጭንጫተꬃን ታማርሶስ። 14 ጌሻ አያን ባይና አስ ፆሳ አያና እሞታታ ኤከና። ሄስ እያዉ ኤያተꬅ፤ ኡባይ ጌሻ አያናን ፕልገትያ ግሾ፥ እ ኤራናዉ ዳንዳኤና። 15 ጌሻ አያን ደእያ አስ ኡባባ ፕልጌስ፥ ሽን እያ ኦንካ ፕልገና። 16 ጌሻ ማፃፋን፥

“ጎዳ ዎዛና ኤረይ ኦኔ?

እያ ዞራናዉ ዳንዳኤይ ኦኔ?”

ጌተትድ ፃፈትዳይሳ መላ። ሽን ኑስ ክርስቶሳ ዎዛን ደኤስ። *

3

ዎሳ ኬꬃን ደእያ ሻከተꬅ

1 ታ እሻቶ፥ ህንተ ክርስቶሳን ቡሮ ዮጋነ አማኖና አሳꬆ ደእያ ግሾ፥ ታኒ አያናባ ህንተዉ ኦዳናዉ ዳንዳአብከ። 2 ህንተ ምኖ ካꬅ ማናዉ ዳንዳእቦና ግሾ፥ ታኒ ህንተና ማꬅ ፓሀስ፤ ሀእካ ዳንዳእቤከታ። * 3 ሀእካ ህንተ አማኖና አሳዳ ደኤታ። ህንተ ግዶን ደእያ ቃናተይነ ኦሽ ህንተ አማኖና አሳዳ ደኤይሳ ኤርሰኔ? ህንተ አማኖና አሳዳ ሀኔታ። 4 ህንተፈ እሶይ፥ “ታኒ ጳዉሎሳሳ” ሀራይ ቃስ፥ “ታኒ አጵሎሳሳ” ጊኮ፥ አማኖና አሳ መላ ግደከቲ?*

5 ያትን፥ አጵሎስ ኦኔ? ጳዉሎስ ኦኔ? ኑኒ ህንተና አማንꬅዳ ፆሳ ኦሳንቾታ። ፆሳይ እሱዋስ እሱዋስ እምዳ እሞታ መላ ኦꬅያ ኦሳንቾታ ግዶኮናዬ? 6 ታኒ ቶካስ፤ አጵሎስ ሃ ኡሽስ፥ ሽን ድቸይ ፆሰ። * 7 ሄሳ ግሾ፥ ድችያ ፆሳፈ አትሽን፥ ቶከይካ ሃ ኡሸይካ አይኮካ ግደና። 8 ቶከይነ ሃ ኡሸይ ዎል መላ፥ ሽን እሶይ እሶይ ባ ኦሱዋ መላ ፆሳይ እምያ ዎይቱዋ ኤካና። 9 ኑኒ እስፈ ፆሳስ ኦꬅያ እያ ኦሳንቾታ ግድያ ግሾ፥ ህንተ ፆሳ ሾቃ፤ ፆሳ ኬꬅ። 10 ፆሳይ ታዉ እምዳ አꬎ ኬሀተꬃ መላ ሂላንቾ አናፀዳ ባሶ የጋስ። ሀራ አስ እያ ቦላ ኬፄስ። ሽን እያ ቦላ ኬፅያ ኦንካ ዋትድ ኬፅያኮ፥ ባዉ ናገቶ። 11 እስ ቶሆ የገትዳ ባሶፐ ሀራ ባሶ የጋናዉ ኦንካ ዳንዳኤና። ሄ ባሶይካ የሱስ ክርስቶሳ። 12 ሽን ሀ ባሱዋ ቦላ ኦንካ ዎርቃን ዎይኮ ብራን ግድን፥ አልኦ ሹቻን ዎይኮ ምꬃን ግድን፥ ማታን ዎይኮ ማቃን ኬፅኮ፥ 13 እስ እስ አስ ሄ ባሱዋ ቦላ አይብን ኬፅዳኮ ፕርዳ ጋላስ ታማን ፓጨትድ ቆንጫና። 14 ኦንካ ሄ ባሱዋ ቦላ ኬፅዳ ኬꬃይ ታማን ፁገቶና አትኮ፥ ባ ዎይቱዋ ኤካና። 15 ሽን ኦደ ኦሶይካ ታማን ፁገትኮ፥ ሄ ኡራስ ዎይቶይ ባዋ። ግዶሽን፥ እ ባ ሁጰን ታማፐ ከስ ኤክዳ አሳዳ አታና።

16 ህንተ ፆሳ ኬꬅ ግደይሳነ ፆሳ አያን ህንተናን ደኤይሳ ኤረከቲ? 17 ኦንካ ፆሳ ኬꬅ ላልኮ፥ ፆሲ እያ ላላና። ፆሳ ኬꬅ ጌሽ፤ ሄ ኬꬃይካ ህንተና።

18 ኦንካ ባና ጭሞፎ። ሀ ሳኣ ጭንጫተꬃን ባና ጭንጫ ኦꬅድ ኤክያ ኦንካ ፆሳ ስንꬃን ጭንጫ ግዳናዉ ኤያ ግዶ። 19 ሀ ሳአ ጭንጫተꬃይ ፆሳ ስንꬃን ኤያተꬅ። ጌሻ ማፃፋን፥

“ፆሳይ ጭንጫታ ኤንታ ገነ ቆፋን ኦይኬስ” ያጌስ። *

20 ቃስ፥ “ጭንጫታ ቆፋይ ማዶናባ ግደይሳ ጎዳይ ኤሬስ” ያጌስ። *

21 ሄሳ ግሾ፥ ኡባይ ህንተባ ግድያ ግሾ፥ ኦንካ አሳን ጬቀቶፎ። 22 ጳዉሎስ፥ አጵሎስነ ጰፅሮስ፥ ሀ አላመይ፥ ደኦይ፥ ሀይቆይ፥ ሀእ ደኤይ፥ ስንꬃፈ ያናይስ፥ ኡባይ ህንተሳ። 23 ህንተ ክርስቶሳሳ፤ ክርስቶስ ፆሳሳ።

4

ክርስቶሳ ሀዋረታ

1 አሳይ ኑና ክርስቶሳ አይለዳነ ፆሳ ፁራ ቆንጭሳናዉ ሀዳር እመትዳ አሳዳ ኦꬅድ ቆፖ። 2 ሀዳራ ኤክዳ አሳት ባንታ ጎዳስ አማነትዳይሳታ ግዳናዉ በሴስ። 3 ሽን ህንተ ዎይኮ ሀር ታና ፕርድኮ፥ ታዉ አይኮካ ግደና። ሀር አቶሽን፥ ታካ ታ ቦላ ፕርድከ። 4 ታ ካሀይ ጌሽ፥ ሽን ሄስ ታኒ ፖሎ ፅሎ ግደይሳ በሰና። ታ ቦላ ፕርዳናይ ጎዳ ፃላላ። 5 ሄሳ ግሾ፥ ዎደይ ጋኮና፥ ጎዳይ ዮና ኦደ ቦላካ ፕርዶፍተ። እ ꬉማን ጌምዳባ ፖኦን ከሰና፤ አሳ ዎዛናን ቆሰትዳ ቆፋ ቆንጭሳና። ሄ ዎደ፥ እሶይ እሶይ ፆሳፈ ጋላታ ኤካና።

6 ታ እሻቶ፥ ህንተ ግሾ፥ ታናነ አጵሎሳ፥ ህንተዉ ሌምሶ ኦꬃዳ ኦዳስ። ሄሳ ታ ኦꬅዳይ፥ “ፃፈትዳይሳፈ አꬎፋ” ግያ ዞርያ ህንተ ኑፐ ታማራና መላሳ። ሄሳ ግሾ፥ ኦንካ እሱዋ ሳብድ ሀንኩዋ ካꬋናዉ በሰና። 7 ነ ሀራታፐ አይብን አꬋይ? ኔኒ ኤካቦናባይ አይብ ደኢ? ኔኒ ኤክዳባ ሀራ አሳፐ ኤክዳ ግድኮ፥ ያትን፥ ኤክቦና አሳዳ አይስ ጬቀታይ?

8 ሀእ ህንተ ካልደታ። ሀእ ህንተ ዱረትደታ። ኑኒ ባይና ህንተ ፃላላ ካዎትደታ። ህንተ ቱማ ካዎትዳባ ግድያኮ፥ ኑካ ህንተራ ካዎታናሽን። 9 ታዉ፥ ፆሳይ ኑና ሀዋረታ፥ ሀይቆስ ፕርደትዳ አሳዳ፥ አሳ ኡባፈ ኑና ጉየ አꬅዳ ዳኔስ። ኑኒ ሀ አላምያስ፥ ኪታንቾታስነ አሳስ ካሳባ ግድዳ።

10 ኑኒ ክርስቶሳ ግሾ ኤያ ግድዳ፥ ሽን ህንተ ክርስቶሳን ጭንጫታ ግድደታ። ኑኒ ዳቡራንቾ፥ ሽን ህንተ ምኖ ግድደታ። ህንተ ቦንቸትደታ፥ ሽን ኑኒ ቶሸትዳ። 11 ሀእ ጋካናዉ ኑ ኮሻቶስ፥ ሳሞቶስ፥ ካሎቶስ፥ ዋቶስ፤ ዳና ሶ ꬋይድ ቶይላቶስ። 12 ኑኒ ኑ ኩሸን ኦꬅድ አቆስ። ኑና አስ ባድያ ዎደ አንጆስ፤ ኑና ጎድያ ዎደ ዳንዳኦስ። * 13 ኑ ቦላ ኢታባ ኦደትያ ዎደ ሎኦ ቃላ ዛሮስ። ኑ ሀእ ጋካናዉ ሀ አላምያ ፕቶነ ዎራ የገትያ ቡረ ግድዳ።

14 ታኒ ሄሳ ፃፍዳይ፥ ታ ዶስያ ናይታዳ፥ ህንተና ዞራናዉ ፃፋስፐ አትሽን፥ ዬላያናዉ ግደና። 15 ክርስቶሳን ህንተና ድችያ ታይቦፐ ቦላ ግድዳ ካለይሳት ደእኮካ፥ ህንተዉ ዳሮ አዋት ዶኮና። ታ ህንተና ክርስቶስ የሱሳ ዎንገላን የላስ። 16 ህዛ፥ ህንተ ታና ሌምሶ ኦꬅድ ካላና መላ ህንተና ዎሳይስ። * 17 ሄሳ ግሾ፥ አማነትዳ፥ ታ ዶስያ፥ ጎዳን ታ ናአ፥ ፅሞትዮሳ ህንተኮ ኪታይስ። እ ዱማ ዱማ በሳን ደእያ ዎሳ ኬꬃን ታኒ ታማርስዳ፥ ክርስቶሳ የሱሳን ደእያ፥ ታ ኦግያ ህንተና ሀሳይሳና።

18 ታኒ ህንተኮ ዮናባ ዳንን፥ ኦቶርትያ እስ እስ አሳት ደኦሶና። 19 ሽን ጎዳይ ጊኮ፥ ማታ ዎደ ታኒ ህንተኮ ባና። ሄ ዎደ ኦቶራንቾታ ሃሳያ ፃላላ ግዶናሽን፥ ኤንታ ዎልቃካ ኤራና። 20 ፆሳ ካዎተꬃይ ኦዳ ግዶናሽን፥ ዎልቃ። 21 ታኒ ህንተኮ ፃምአራ ቦየ ዎይኮ ሲቆራነ አሽከ አያናራ ቦ? አዉሳ ዶረቲ?

5

አሳ ግዶን ደእያ ዬላያ ኦሶ

1 ህንተ ግዶን ላይማተꬅ ደኤይስ ዝግረቴስ። ሄሳ መላ ላይማተꬅ ሀር አቶሽን፥ አማኖና አሳይካ ኦꬆኮና። ህንተ ግዶን ባ አዋ ማቸራ ቱንዳ አስ ደኤስ። * 2 ህንተ ሄሳን ቂሮታናዉነ ዬላታናዉ በሰነ፥ ሽን ኦቶርትደታ። ሄሳ መላ ቦርሶባ ኦꬅዳ ኡራ ህንተ ግዶፈ ከሳናዉ በሰኔ?

3 ታኒ አሾን ህንተራ ዶና እፅኮካ አያናን ታ ህንተራ ደአይስ። ታኒ ህንተራ ደእያ አሳዳ ሀናዳ ሄሳ መላ ኦሱዋ ኦꬅዳ ኡራ ቦላ ፕርዳስ። 4 ኑ ጎዳ የሱስ ክርስቶሳ ሱንꬃን ህንተ ሺቅያ ዎደ ታኒ አያናን ህንተራ ዳና። ሄሳን ጎዳ የሱስ ክርስቶሳ ዎልቃይ ህንተራ ግዳና። 5 ሄ ኡራ ናጋራ አሾይ * ꬋይድ፥ እያ አያናይ ጎዳ የሱሳ ፕርዳ ጋላሳን አታና መላ እ፥ ፃላሄስ አꬍድ እመቶ።

6 ህንተ ጬቆይ ሎኦ ግደና። ጉꬃ እርሾይ ሙኑቃ ኡባ ደንይሳ ኤረከትዬ?* 7 ህንተ ሀእ እርሾይ ባይና ሙኑቃ ግዳና መላ፥ ህንተፈ ናጋራ እርሾ ከስተ። ኑስ ፓስካ ዶርሰ ግድዳ ክርስቶስ ያርሸትስ። * 8 ሄስ ግሾ፥ ገነይነ ኢታተꬅ ደእያ እርሾራ ግዶናሽን፥ ቱማተꬅነ ጌሻተꬅ ደእያ ኡይꬃራ ኑ ባልያ ቦንቾስ። *

9 ታ ካሰ ፃፍዳ ዳብዳብያን ህንተ ላይማትያ አሳራ ጋሄቶና መላ ህንተዉ ኦዳስ። 10 ሄሳ ጉሳይ ሀ አላምያን ደእያ ላይማተይሳታራ ዎይኮ ኡዘታራ ዎይኮ ካይሶታራ ዎይኮ ኤቃ ጎይነይሳታራ ፖሎ ጋሄቶፍተ ጉሱ ግደና። ሄሳ ግድኮ፥ ሀ አላምያፐ ህንተ ከያናዉ በሴስ ሽን አትስ። 11 ሽን አማናይስ ያግሸ ላይማተይሳታራ ዎይኮ ኡዘታራ ዎይኮ ኤቃ ጎይነይሳታራ ዎይኮ ጫየይሳታራ ዎይኮ ማꬆተይሳታራ ዎይኮ ካይሶታራ ጋሄቶፍተ ጋዳ ህንተዉ ኦዳይስ። ሄሳ መላ አሳራ ሀር አቶሽን፥ ካꬅካ ሞፕተ።

12 ዎሳ ኬꬃፈ ካረራ ደኤይሳታ ቦላ ፕርዳናዉ ታና አይበ ጋይ? ዎሳ ኬꬃን ደኤይሳታ ቦላ ህንተ ፕርደከትዬ? 13 ሽን ካረራ ደኤይሳታ ቦላ ፆሳይ ፕርዳና። ሄ ኢታባ ኦꬅያ ኡራ ህንተ ግዶፈ ከስተ። *

6

አሳ ግዶን ደእያ ሞቶ

1 ህንተ ግዶፈ እሶይ እሱዋራ ሞቶይ ደእኮ፥ ሄሳ አማንያ አሳ ስንꬃን ፕርደታናይሳ አግድ፥ አማኖና አሳ ስንꬃን ፕርደታናዉ ዋንድ ቢ? 2 አማንያ አሳይ አላመ ቦላ ፕርዳናይሳ ህንተ ኤረከቲ? ያትን፥ ህንተ አላመ ቦላ ፕርድያባ ግድኮ፥ ሀይሳ መላ ጉꬃባ ፕርዳናዉ ዋንድ ዳንዳኤከቲ? 3 ኑኒ ኪታንቾታ ቦላ ፕርዳናይሳ ኤረከቲ? ያትን፥ ሀ ሳአ ዱሳባ ቦላ ፕርዳናይስ ህንተና ዋንድ ፆኒ? 4 ያትን፥ ሄሳ መላ መቶይ ህንተ ግዶን መትኮ፥ ዎሳ ኬꬃ አይፈን ካትዳ አሳ ስንꬃን ፕርደታናዉ ዋትድ ኤፌቲ? 5 ታኒ ህንተና ዬላያናዉ ሄሳ ጋይስ። ህንተ ግዶን ካጨትዳ እሻታ ስገꬃናዉ ዳንዳእያ አኬካ አስ ባዌ? 6 ያትን፥ እስ አማንያ እሻይ ሀንኮ አማንያ እሻ ፕርዳ ኬꬃን አማኖና አሳ ስንꬃን ሞታናዉ በሲ?

7 ህዛ፥ ህንተ እሶይ እሱዋ ሞትያባ ግድኮ ሄስ ህንተ ኩንደꬃ በሴስ። ሄሳፈ ህንተ ቆሄትኮ ኬሄኔ? ህንተ ጭመትኮ ሎኤኔ? 8 ሽን ህንተ ዎል ግዶን አማነይሳት፥ እሶይ እሱዋ ቆሄታነ ጭሜታ።

9 ጌላት ፆሳ ካዎተꬅ ላቶናይሳ ህንተ ኤረከቲ? ህንተና ጭሞፍተ፤ ላይማተይሳት ዎይኮ ኤቃ ጎይነይሳት ዎይኮ ላመይሳት ዎይኮ አደራ አደራ ጋሄተይሳት፥ 10 ዎይኮ ካይሶት ዎይኮ ኡዘት ዎይኮ ማꬆተይሳት ዎይኮ ጫየይሳት ዎይኮ ቦንቀይሳት ፆሳ ካዎተꬅ ላቶኮና። 11 ህንተፈ እስ እስ አሳት ካሰ ሄሳ መላ። ሽን ሀእ፥ ህንተ ጎዳ የሱስ ክርስቶሳ ሱንꬃንነ ፆሳ አያናን ሜጨትደታ፤ ጌይደታ፤ ፅልደታ።

ህንተ አሳተꬃን ፆሰ ቦንችተ

12 ህንተ፥ “ኑ ኮይዳባ ኦꬃናዉ ዳንዳኦስ” ያጌታ። ሽን ኡባይ ማደና። “ታኒ ኮይዳባ ኡባ ኦꬃናዉ ዳንዳአይስ” ያጌታ። ሽን አይብካ ታና ሃረና። 13 ህንተ፥ “ካꬅ ኡሎሳ፤ ኡሎይካ ካꬃሳ” ያጌታ። ሽን ፆሲ ኡሎካ ካꬅካ ꬋይሳናይሳ ታ ህንተዉ ኦዳይስ። ኑ አሳተꬃይ ጎዳሳፈ አትሽን፥ ላይማተꬃስ ግደና። ጎዳይካ ኑ አሳተꬃሳ። 14 ፆሳይ ጎዳ ሀይቆፐ ደንꬅዳይሳዳ፥ ኑናካ ሀይቆፐ ባ ዎልቃን ደንꬃና።

15 ህንተ አሳተꬃይ ክርስቶሳ አሳተꬃፈ እስ ባጋ ግደይሳ ኤረከቲ? ያትን፥ ታኒ ክርስቶሳ አሳተꬃፈ እስ ባጋ ኤፋዳ ላይማተꬃ አሳተꬅ ግዳና መላ ኦꬆ? ሀነና! 16 ላይማትያ አደይ፥ እ ጋሄትያ ማጫሴራ እስ አሳተꬅ ግደይሳ ኤረከቲ? ጌሻ ማፃፋን፥ “ኤንቲ ናምአይ እስ አሳተꬅ ግዳና” ጌተትድ ፃፈትስ። * 17 ሽን ጎዳራ እስፍያ አስ እያራ አያናን እስኖ ግዴስ።

18 ላይማተꬃፈ ሃክተ። እስ አስ ኦꬅያ ሀራ ናጋር እያ አሳተꬃፈ ካረራ ኦሰቴስ፥ ሽን ላይማትያ አስ ባ አሳተꬃ ቦላ ናጋራ ኦꬄስ። 19 ህንተ አሳተꬃይ፥ ፆሳይ ህንተዉ እምዳ ህንተናን ደእያ ጌሻ አያና ኬꬅ ግደይሳ ኤረከቲ? ህንተ ህንተባ ግደከታ። * 20 ፆሳይ ህንተና ጋተን ሻምስ። ሄሳ ግሾ፥ ህንተ አሳተꬃን ፆሰ ቦንችተ።

7

ኤኮ ገሎባ

1 ህንተ ታዉ ፃፍዳ ዳብዳብያስ ዛሮይ ሀይሳ። እስ አስ ማጫስ ቦቾና አግኮ ሎኦ። 2 ሽን ላይማተꬃፈ አታናዉ እስ እስ አደይ ማቾ ኤኮ፤ ቃስ እስ እስ ማጫሳስ አዝን ደኦ።

3 አዝናይ ባ ማቼስ፥ ቃስ ማችያ ባ አዝናስ በሲያባ ኩንꬆ። 4 ማቼስ ባ አሳተꬃ ቦላ ማት ባዋ፥ ሽን ማት እ አዝናሳ። ሄሳዳካ፥ አዝናስ ባ አሳተꬃ ቦላ ማት ባዋ፥ ሽን ማት ማቸሳ። 5 ህንተ ዎሳን ጉꬃ ዎደ ጋምአናዉ ዞረተꬃን ግዶና እፅኮ፥ እሶይ እሱዋ ድጎፍተ። ሄሳ ጋሶን ህንተናተꬃ ሃራናዉ ፆነትን፥ ፃላሄይ ህንተና ፓጮና መላ እስፈ ደእተ። 6 ሽን ታኒ ህንተና ዞራናዉ ሀይሳ ጋይስፐ አትሽን፥ ኪታ ግደና። 7 አስ ኡባይ ታዳ ማቾ ኤኮና ደእያኮ ዶሳይስ፥ ሽን ፆሲ እሱዋስ እሱዋስ እምዳ ዱማ እሞት ደኤስ። እሱዋስ ሀይሳ መላ ሀንኩዋስ ሄሳ መላ እሞት ደኤስ።

8 ማቾ ኤክቦናይሳታስነ አዝና ገልቦናይሳታስ ቃስ አምኤታስ ታኒ ኦደይ፥ ታዳ ደእተ ጋዳ ዞራይስ። 9 ሽን አሞን ፁገተይሳፈ ኤከይስነ ገለይስ ሎኦ ግድያ ግሾ፥ ኤንቲ ባንታና ሃራናዉ ዳንዳኦና እፅኮ፥ ኤኮነ ገሎ።

10 ታኒ ኤክዳይሳታነ ገልዳይሳታ ሀይሳዳ ጋዳ ዞራይስ፤ ታና ግድከ ጎዳይ ኪቴስ፤ ማችያ ባ አዝናፐ ሻከቶፎ። * 11 ሽን ሻከትኮ ሀራ አዝና ገሎና ባርካ ደኦ ዎይኮ ባ አዝናራ ስገቶ። አዝን ባ ማችዉ ብሎፎ።

12 ሽን ሀራታስ ጎዳ ግዶናሽን፥ ታኒ ሀይሳዳ ጋይስ። አማኖና ማቻ ደእያ አማንያ አዝን ደእኮ፥ እያ ማችያ እያራ እስፈ ዳናዉ ኮይኮ እዮ ብሎፎ። 13 ቃስ አማኖና አዝን ደእያ አማንያ ማቻ ደእኮ፥ እ አዝናይ ኢራ እስፈ ዳናዉ ኮይኮ እያፐ ብለቶፎ። 14 አማኖና አዝን ባ አማንያ ማቸ ባጋራ ፅሌስ፤ ቃስ አማኖና ማችያ ባ አማንያ አዝና ባጋራ ፅላዉሱ። ሄስ ባይነኮ፥ ህንተ ናይት ቱና ግዶሶና፥ ሽን ሀእ ኤንቲ ጌሽ። 15 ሽን አማኖና አዝናይ ዎይኮ ማችያ ብላናዉ ኮይኮ ብሎ። አማንያ ማችያ ዎይኮ አዝናይ ሄሳ መላባን ቃሸቶኮና። ፆሲ ኑና ሳሮተꬃን ዳና መላ ፄግስ። 16 ነኖ፥ አማንያ ማቸተ፥ ኔኒ አማኖና ነ አዝና አሻነኮ አይ ኤራይ? ዎይኮ አማንያ አዝናዉ፥ ኔኒ አማኖና ነ ማችዉ አሻነኮ አይ ኤራይ?

17 እስ እስ አስ ጎዳይ እያዉ እምዳ እሞታዳነ ፆሳይ እያ ፄግዳይሳዳ ደኦ። ዎሳ ኬꬃ ኡባን ታኒ ታማርስያ ዎጋይ ሀይሳ። 18 ኦንካ ቃፃረትድ ፄገትዳባ ግድኮ፥ ቃፃረቶናዳ ሀኖፖ። ቃፃረቶና ፄገትዳ ኦንካ ደእኮ፥ ቃፃረታናዉ ኮዮፖ። 19 ፆሳ ኪታ ፖላናዉ በሴስፐ አትሽን፥ ቃፃረትን ቃፃረቶና አግን አይኮካ ማደና።

20 እስ እስ አስ ፆሳይ ባና ፄግያ ዎደ ደኤይሳዳ ደኦ። 21 ፆሳይ ነና ፄግያ ዎደ ኔኒ አይሌ? አይኮይ ባዋ ሄሳስ ኡንኤቶፋ። ሽን ኔኒ አይለተꬃፈ ላአ ከያናዉ ዳንዳእኮ ላአ ከያ። 22 አይለ ግድድ ደእሸ ጎዳን ፄገትዳ አስ ጎዳን አይለተꬃፈ ላአ ከይስ። ሄሳዳካ፥ አይለ ግዶና ደእሸ፥ ጎዳን ፄገትዳ አስ ክርስቶሳ አይለ። 23 ፆሳይ ህንተና ጋተን ሻምዳ ግሾ አሳ አይለ ግዶፕተ። 24 ታ እሻቶ፥ ህንተ እሶይ እሶይ ፄገትያ ዎደ ደእያ ደኡዋን ፆሳራ እስፈ ደእተ።

አምኤታባነ ሶይዝቦናይሳታባ

25 ጌላኦታባ ጎዳይ ታና ኪትዳባይ ባዋ። ሽን ጎዳይ ታዉ እምዳ ማሮተꬃ መላ ታኒ ህንተና ዞራይስ። 26 ህዛ፥ ሀእ መቱዋ ግሾ፥ ኤኮና ዎይኮ ገሎና ዱስ ታዉ ሎኦ ዳኔስ። 27 ነ ማቾ ኤክዳባ ግድኮ፥ ሻከታናዉ ኮዮፓ። ኔኒ ማቾ ኤካቦናባ ግድኮ፥ ኤካናዉ ኮዮፓ። 28 ሽን ነ ማቾ ኤክኮ ናጋር ባዋ። ሄሳዳ ጌላእያ አዝና ገልኮ ናጋር ባዋ። ሽን ኤክያ ገልያ አሳስ ሀ ሳአን ዳሮ መቶይ ደእያ ግሾ ህንተ ሄሳፈ አታና መላ ታኒ ኮያይስ።

29 ታ እሻቶ፥ ታ ገይ ሄሳ፤ ዎደይ ዉርስ። ህዛፐ ጉየ ማቻ ደኤይ ማቾ ኤኮናዳ ደኦ። 30 ዬከይሳት ዬኮናዳ፥ ኡፋይተይሳት ኡፋይቶናዳ፥ ሻመይሳት አይኮይካ ባይናዳ ባንታና ታይቦ። 31 ሀ ሳኣ ሻሎን ማደተይሳት ማደትቦናዳ ሀኖ። ሀ አላምያ ማላይ አꬋና።

32 ህንተ ህርግ ባይና ዳና መላ ታ ዶሳይስ። ማቾ ኤክቦናይስ ጎዳ ኡፋይሳናዉ ኮያ ግሾ፥ ጎዳባ ቆፔስ። 33 ሽን ማቾ ኤክዳይስ ባ ማችዉ ኡፋይሳናዉ ኮያ ግሾ፥ ሀ ሳአባ ቆፔስ። 34 እያ ቆፋይ ናምአን ሻከቴስ። አዝና ገላቦና ጌላእያ ባ አሳተꬃንነ ባ ሸምፑዋን ጌያዳ ጎዳ ኡፋይሳናዉ ኮያ ግሾ፥ ጎዳባ ቆፓዉሱ። ሽን አዝና ገልዳራ ባ አዝና ኡፋይሳናዉ ኮያ ግሾ፥ ሳአባ ቆፓዉሱ። 35 ታኒ ሄሳ ህንተዉ ኦደይ፥ ህንተ ማደታና መላሳፈ አትሽን፥ ህንተና ኡንኤꬃናዉ ግደና። ሽን ህንተ ቆፋይ ሻከቶና ማራን ደእድ ጎዳ ኡፋይስያባ ህንተ ኦꬃና መላ ታኒ ኦዳይስ።

36 ኦንካ ባ ኦይችዳ ጌላኤስ ገሎ ዎደይ አꬍስ ግድ እዮ አጋናዉ ቆፕኮ፥ ሄስ ቃስ እዉ ሎኦ ግዶናይስ እያዉ ስኤትኮ፥ ባ ኮይዳይሳ ኦꬆ፤ ኤንቲ ኤከቶ፥ ገለቶ፤ ሄሳን ናጋር ባዋ። 37 ሽን እስ አስ ኡንኤꬅያባይ ꬋይን፥ ባ ዎዛናን ምንድ፥ ባና ሃርድ፥ ባ ኦይችዳ ጌላእዉ ኤከናዉ አጋናዉ ኮይኮ ሎይꬅስ። 38 ሄሳ ግሾ፥ ጌላእዉ ኤክያ ኡራይ ሎይꬅስ፤ ቃስ ኤኮና ኡራይ ዳሮ ሎይꬅስ።

39 ማችያ ባ አዝናይ ፓፃ ደእያ ዎደ ኡባን እያራ ቃሸታሱ። ሽን እ አዝናይ ሀይቅኮ፥ ባ ዶስዳ አዝና ገላናዉ ዳንዳአዉሱ። ግዶሽን፥ እያ ገልያ አደይ አማንያ አስ ግዳናዉ በሴስ። 40 ታ ቆፋን ግድኮ፥ እያ ገሎና ደእኮ ኡፋይሳን ዳና። ቃስ ታዉ፥ ታ ቦላ ፆሳ አያን ደእያ ዳኔስ።

8

ኤቃስ ያርሸትዳ ካꬃባ

1 ኤቃስ ያርሸትያ ካꬃባ ግድኮ ኑ ኡባይ ኤሮስ። ኤራተꬅ ኦቶርሴስ፥ ሽን ሲቆይ ድቼስ። 2 ኦንካ ባና ኤራይስ ግድ ቆፕኮ፥ እ ቡሮ ኤራናዉ በሰይሳ ኤርቤና። 3 ሽን ኦንካ ፆሰ ሲቅኮ፥ እ ፆሳ ማታን ኤረትዳይሳ።

4 ሄሳ ግሾ፥ ኤቃስ ያርሸትዳ ካꬅ ሙሳባ ግድኮ፥ ሀ አላምያን ጎድ እስ ፆሳፈ አትሽን፥ ሀር ባይና ግሾ፥ ኤቅ ፓꬆናባ ግደይሳ ኑኒ ኤሮስ። 5 ፆሰ ግዶናሽን፥ ሳሎንነ ሳአን ፆሰ ጌተትድ ፄገትያ ዳሮ ፆሳትነ ጎዳት ደእኮካ፥ 6 ኡባባ መꬍዳ፥ ኑ እያባ ግድዳ፥ እስ ፆሲ፥ አው፥ ኑስ ደኤስ *። ኡባይ እያ ባጋራ መትዳ፥ ኑካ እያ ባጋራ ደኦ ደምዳ እስ ጎዳይ፥ የሱስ ክርስቶሲ ኑስ ደኤስ።

7 ሽን ሀ ኤረይ ኡባ ማታን ዴና። እስ እስ አሳይ ኤቃ ጎይኖራ ሜዘትዳ ግሾ፥ ካꬅ ምያ ዎደ ኤቃስ ያርሸትዳባ ኦꬅድ ኤኮሶና። ሄ ዎደ ኤንታ ካሀይ ዳቡራ ግድያ ግሾ ቱኔስ። 8 ሽን ካꬅ ኑና ፆሳራ ዳቦየና። ኑ ሞና አግድ አይኮካ ቆሄቶኮ፤ ቃስ ምድ ዱማ ጎኤቶኮ።

9 ሽን ህንተ ኮይዳባ ማናዉ ማት ህንተዉ ደእኮካ ሄስ አማኖን ምኖና አሳታ ꬉቦና መላ ናገትተ። 10 ኔኒ ነና ኤራንቾ ጋዳ ኤቃስ ያርሸትዳ ካꬅ ማናዉ ኤቃ ኬꬃን ኡትዳሽን፥ አማኖን ምኖና አስ ነና በእኮ፥ ሄስ ኤቃስ ያርሸትዳ ካꬅ እ ማና መላ ደንነዬ? 11 ህዛ፥ ነ ኤራተꬃ ጋሶን ክርስቶስ እያ ግሾ ሀይቅዳ፥ አማኖን ምኖና ነ እሻይ ꬋይስ። 12 ሄሳዳ ኦꬅድ፥ አማኖን ምኖና ህንተ እሻታ ቆህሸነ ኤንታ ካሀ ማዱንፅስሸ ክርስቶሳ ቆሄታ። 13 ሄሳ ግሾ፥ ካꬅ ታ እሻ ꬉብያባ ግድኮ፥ እ ꬉበቶና መላ ኡባራካ አሾ ሚከ።

9

ሀዋረታ ማታ

1 ታኒ የዳ ደእያ አስ ግድክና? ታ ሀዋረ ግድክና? ታኒ ኑ ጎዳ የሱስ ክርስቶሳ በአብክና? ህንተ ጎዳን ታ ዳቡራ አይፈ ግደከቲ? 2 ህንተ ጎዳባ ግድያ ግሾ፥ ታ ሀራታስ ሀዋረ ግዶና እፅኮካ፥ ህንተዉ ሀዋረ ግደይሳስ ህንተ ማርካ።

3 ታና ሀዋረ ግደና ገይሳታስ ታኒ እምያ ዛሮይ ሀይሳ። 4 ኑ ህንተፈ ማናዉነ ኡያናዉ ቱማ ኑስ ማት ባዌ? 5 ሀንኮ ሀዋረታዳ፥ ጎዳ እሻታዳነ ጰፅሮሳዳ፥ አማንያ ኑ ማቸታ ኤክድ ሄመታናዉ ኑስ ማት ባዌ? 6 ዎይኮ ኦꬅድ አቃናዉ በሰይ ታራነ ባርናባሳ ፃላሌ? 7 ባ ሚሸን ዎታዳረታꬅ ኦይ ኦኔ? ዎይኮ ዎይነ ቶክድ፥ እያፐ አይፈ ሞናይ ኦኔ? ዎይኮ ዉደ ሄምሸ፥ ሄ ዉድያፐ ማꬅ ኡዮናይ ኦኔ?

8 ታኒ ሄሳ አሳ ቆፋꬆ ጋይናዬ? ሙሰ ህገይ ሄሳ ጌነዬ? 9 ሙሰ ህግያን፥ “ዉዱማን ካꬅ የꬍያ ቦራ ዶና ቃቾፋ” ጌተትድ ፃፈትስ። ያትን ፆሳይ ሄሳ ቦራስ ቆፕድ ኦድዴ?* 10 ፆሳይ ሄሳ ግዳይ ኑስ ቆፕድ ግደኔ? ኤ፥ ኑ ግሾሳ። ቢታ ጎየይስነ ካꬃ ጌሸይስ ባና ጋከይሳ ኤካና ግድ ኡፋይሳን ኦꬃናዉ በሴስ ጌተትድ ቱማ ኑ ግሾ ፃፈትስ። 11 ኑኒ ህንተ ግዶን አያና ዘረꬅ ዘርዳ ግድኮ፥ አሾስ ኮሽያባ ኑ ህንተፈ ኤክኮ፥ ሄስ ግታባዬ?* 12 ሀራት ሄሳ ህንተፈ ኤካናዉ ኤንታዉ ማት ደእኮ፥ ኑስ ኤንታፈ አꬍያ ማት ዴኔ?

ሽን ኑኒ ክርስቶሳ ዎንገላስ ꬉበ ግዶና መላ፥ ኡባባ ገንጮስፐ አትሽን፥ ሄ ማታን ጎኤትቦኮ። 13 ፆሳ ኬꬃን ኦꬅያ አሳት ባንታ ካꬃ ፆሳ ኬꬃፈ ኤከይሳ ኤረከቲ? ቃስ ያርሾ በሳን ኦꬅያ አሳት ያርሹዋፈ ኤከይሳ ኤረከቲ?* 14 ሄሳዳካ፥ ዎንገላ ማርካተይሳት ዱሳስ ኮሽያባ ዎንገላፐ ኤካና መላ ጎዳይ ኪትስ። *

15 ሽን ታኒ ሀ ማታ ኡባን አይኮካ ጎኤታብከ። ታኒ ሄሳ ፃፍዳይ ታ ማታ ቦንችሳናዉ ኮያዳ ግደና። ኦንካ ታ ጬቁዋ ሀዳ ኦꬃናፐ ሀይቆይ ታዉ ሎኦ። 16 ታኒ ዎንገላ ኦደይ ኪተትዳ ግሾሳፈ አትሽን፥ ታና ጬቅስያባ ግደና። ዎንገላ ኦዶና እፅኮ፥ ታና አየ!። 17 ታኒ ዎንገላ ዶሳዳ ኦድኮ፥ ታዉ ዎይቶይ ደኤስ። ሽን ታኒ ዎንገላ ዶሶና ኦድያባ ግድኮ፥ ሄሳ ፆሲ ታዉ ሀዳራ እሚስ። 18 ያትን፥ ታ ዎይቶይ አይቤ? ታኒ ዎንገላ ኦድያ ዎደ ታ ማታን ጎኤቶና፥ ዎንገላ ጋተይ ባይና ኦደይስ ታዉ ዎይቶ።

19 ታኒ ኦደስካ አይለ ግድከ፥ ሽን ዳሮታ ማዳናዉ ኡባስ አይለ ግዳስ። 20 ታኒ አይሁደታ ማዳናዉ ኤንታራ ኤንታ ግዳስ። ታ ሁጰን ህገፈ ጋርሳን ደእከ፥ ሽን ህገፈ ጋርሳን ደኤይሳታ ማዳናዉ ህገፈ ጋርሳን ደእያ አስ ግዳስ። 21 ፆሳ ህግያፈ ካረ ከዮና፥ ክርስቶሳ ህግያስ ኪተታሸ፥ ህገይ ባይናይሳታ ማዳናዉ ህገይ ባይና አሳዳ ሀናስ። 22 ታኒ ዳቡራንቾታ ማዳናዉ ዳቡራንቾ ግዳስ። ታኒ እሶታ እሶታ ማዳናዉ ኡባራ ኡባባ ሀናስ። 23 ታኒ ዎንገላ አንጁዋ ሻከታናዉ፥ ዎንገላ ግሾ፥ ሀ ኡባ ሀናስ።

24 ዎꬃን ጋደትያ ኡባይ ዎፄስ፥ ሽን እሱዋ ፃላል ዎይቶ ኤከይሳ ኤረከቲ? ሄሳዳ ህንተካ ዎይቶ ኤካናዉ ዎፅተ። 25 ጋደትያ አሳ ኡባይ ኡባባን ባንታና ሃሬስ። ኤንቲ ሄሳ ዳቡረይ ꬋይያ ዎይቶ ኤካናሳ። ሽን ኑኒ ዳቡረይ መርና ዎይቶ ኤካናሳ። 26 ሄሳ ግሾ፥ ታኒ ቆፍ ባይና አሳዳ ዎፅከ። ጫርኮ ይምፕያ አሳዳ ጮ ኩሸ የድከ። 27 ሽን ታኒ ሀራታስ ዎንገላ ኦድዳፐ ጉየ፥ ታኒ ታ ሁጰን የገትዳ አስ ግዶና መላ ታ አሳተꬃ ዎልቃን ሃራዳ ታዉ ኪተታና መላ ኦꬃይስ።

10

ኤቃ ጎይኖፍተ

1 ታ እሻቶ፥ ታኒ ህንተ ሀይሳ አኬካና መላ ኮያይስ። ኑ ማይዛት ኡባይ ሻራፐ ጋርሳራ ሄመትዶሶና፤ ኡባይ አባ ፕንዶሶና። * 2 ኤንቲ ሙሰራ እስፋናዉ ሻራንነ አባን ፃማቀትዶሶና። 3 ኤንቲ ኡባይ እስ አያና ካꬅ ምዶሶና። * 4 ቃስ ኡባይ እስ አያና ኡሻ ኡይዶሶና። ኤንቲ ባንታና ካልያ አያና ዛላፈ ፑልትዳ ኡሻ ኡይዶሶና፤ ሄ ዛላይካ ክርስቶሳ። * 5 ሽን ፆሳይ ኤንታፈ ዳሮታን ኡፋይትቦና ግሾ፥ ኤንታ አሀይ መላ ቢታን ዎꬍድ አትስ። *

6 ኤንቲ ኢታባ አሞትዳይሳዳ፥ ኑካ ኢታባ አሞቶና መላ ሄ ኡባይ ኑስ ሌምሶ ግድስ። * 7 ጌሻ ማፃፋን፥ “አሳይ ማናዉነ ኡያናዉ ኡትዶሶና፤ ቃስ የፃናዉ ደንድዶሶና” ጌተትዳይሳዳ ኤንታፈ እሶት እሶት ኤቃ ጎይንዳይሳ መላ ህንተ ኤቃ ጎይኖፍተ። * 8 ኤንታፈ እሶት እሶት ላይማትዳይሳዳ ኑ ላይማታናዉ በሰና። ሄሳ ጋሶን ኤንታፈ እስ ጋላስ ላታማነ ሄꬑ ሙኩላይ ሀይቅስ። * 9 ኤንታፈ እሶት እሶት ጎዳ ፓጭድ ሾሻን ዱከትድ ሀይቅዳይሳዳ ኑ ጎዳ ፓጫናዉ በሰና። * 10 ኤንታፈ እሶት እሶት ዙዙምድ ሀይቆ ኤህያ ኪታንቹዋን ꬋይዳይሳዳ ህንተካ ዙዙሞፍተ። *

11 ሀ ኤንታ ቦላ ጋክዳ ኡባይ ኑ ናገታና መላ ኑስ ሌምሶ ግድስ። ቃስ ዎደ ዉርሰꬃ ቦላ ደእያ ኑስ ትምርተ ግዳና መላ ሀ ኡባይ ፃፈትስ።

12 ሄሳ ግሾ፥ ታ ኤቃስ ግያ ኦንካ ኩንዶና መላ ባና ናጎ። 13 አሰ ኡባ ጋክያ ፓጨፐ አትሽን፥ ዱማ ፓጨይ ህንተና ጋክቤና። ህንተ ዎልቃይ ዳንዳኤይሳፈ አꬍያ ፓጨን ህንተ ፓጨቶና መላ አꬅድ እሞና ፆሳይ አማነትዳይሳ። ህንተና ፓጨይ ጋክያ ዎደ ሄ ፓጭያ እ ህንተና ዳንዳእሳና። ቃስ ሄ ፓጭያፐ ህንተ ከያና ኦግያ እ ጊግሳና።

14 ህዛ፥ ታ አልኦ እሻቶ፥ ኤቃ ጎይኖፈ ሃክተ። 15 ህንተ ዎዛናማ አስ ግድዳ ግሾ ታ ሀይሳ ኦዳይስ። ታኒ ገይስ ቱማ ግደይሳ ህንተ ህንተ ሁጰን ፕርድተ። 16 ኑኒ ፆሳ ጋላትድ ሻከትያ አንጆ ፁአይ ክርስቶሳ ሱꬃራ እስፈተꬅ ደኤይሳ ግደነዬ? ቃስ ኑኒ ባꬅያ ኡይꬃይ ክርስቶሳ አሹዋራ እስፈተꬅ ደኤይሳ ግደነዬ?* 17 ኑኒ ዳሮ ግድኮካ ኡይꬃይ እስኖ፥ ኑ ሄ እስ ኡይꬃ ሻከትያ ግሾ እስ አሳተꬅ።

18 አነ እስራኤለ አሳይ ኦꬅዳይሳ አኬክተ። ያርሸትዳ ያርሹዋ መይሳት ያርሾ በሳራ እስፈተꬅ ባወዬ?* 19 ታኒ አይ ጋናዉ ኮያዳ ጋይና? ኤቃስ ያርሸትዳ ካꬃይ ዎይኮ ኤቃይ ፓꬅያባ ጉሰዬ? 20 ግደና፥ ኤንቲ ያርሸይ ፆሳስ ግዶናሽን፥ ቱና አያናታሳ። ሄሳ ግሾ፥ ህንተዉ ቱና አያናታራ እስፈተꬅ ዳና መላ ኮይከ። * 21 ህንተ ጎዳ ፁአፐ ኡይሸ፥ ቃስ ቱና አያናታ ፁአፐ ኡያናዉ ዳንዳኤከታ። ጎዳ ጋይታፐ ምሸ ቃስ ቱና አያናታ ጋይታፐ ማናዉ ዳንዳኤከታ። 22 ኑኒ ሄሳ ኦꬅድ ጎዳ ይሎይኖ? ኑኒ እያፐ አꬍያ ምኖዬ?*

23 ህንተ፥ “ኡባባ ኦꬆና መላ ድግያባይ ባዋ” ጌታ፥ ሽን ኡባይ ማደና። ህንተ፥ “ኡባባ ኦꬆና መላ ድግያባይ ባዋ” ጌታ፥ ሽን ኡባይ ድቸና። * 24 እስ እስ አስ፥ ሀራ አስ ማድያባ ቆፓናዉ በሴስፐ አትሽን፥ ባና ማድያባ ፃላላ ቆፖፎ።

25 ህንተ ካሀ ስን ገልስያ ኦይሻ ደንꬆና ግያን ባይዘትያ አሹዋ ጮ ሚተ። 26 አይስ ጊኮ፥ ሳእነ ሳአን ደእያ ኡባይ ጎዳባ። *

27 እስ አማኖና አስ ህንተና እማታናዉ ኮይድ ፄግኮ ባናዉ ኮይኮ ቢተ። ህንተ ካሀን መትያ ኦይሻን ስꬎና ህንተ ስን አꬅያባ ኡባ ሚተ። 28 ሽን እስ አስ፥ “ሀይስ ኤቃስ ያርሸትዳባ” ጊኮ፥ ሄ ህንተዉ ኦድዳ አድያ ግሾነ ካሀ ግሾ ሄ ካꬃ ሞፕተ። 29 ታኒ፥ ካሀ ግሾ ገይ፥ ሄ ህንተዉ ኦድዳ ኡራ ካሀ ጉሱፈ አትሽን፥ ህንተ ካሀ ግደና።

ሀራ አሳ ካሀ ግሾ ጋዳ ታኒ ታ ላአተꬃ ቦላ አይስ ፕርዶ? 30 ታኒ ምያ ካꬃ ፆሳ ጋላታዳ ሚኮ ባልዳዳ አይስ ቦረትያና?

31 ህዛ፥ ህንተ አይ ሚኮ አይ ኡይኮ፥ ዎይኮ አይ ኦꬅኮካ ኡባባ ፆሳ ቦንቾስ ኦꬅተ። 32 አይሁደታ ግድን ግርከታ ግድን ዎይኮ ፆሳ ዎሳ ኬꬅ ግድን ኦደስካ ꬉበ ግዶፕተ። 33 ታኒ ኡባ ዎደ ዳሮታ አሻናዉ ኤንቲ ማደትያ ኦገ ኮያይስፐ አትሽን ታና ማድያ ኦገ ኮይከ።

11

1 ታኒ ክርስቶሳ ሌምሱዋ ካለይሳዳ፥ ህንተካ ታና ካልተ። *

ጎይኖ ማራ

2 ህንተ ኡባባን ታና ቆፕያ ግሾነ ታኒ ታማርስዳ ትምርትያ ምንꬅድ ናግዳ ግሾ ታኒ ህንተና ጋላታይስ። 3 ሽን ክርስቶስ አደ ኡባስ ሁጰ፥ አደይ ማጫሳስ ሁጰ፥ ቃስ ፆሲ ክርስቶሳስ ሁጰ ግደይሳ ህንተ ኤራና መላ ኮያይስ። 4 ባ ሁጵያ ጉሉንትድ ፆሰ ዎስያ ዎይኮ ትንብተ ኦድያ አደይ ኡባይ ሁጰ ግድዳ ክርስቶሳ ቶቼስ። 5 ባ ሁጵያ ቃጮና ፆሰ ዎስያ ዎይኮ ትንብተ ኦድያ ማጫስያ ሁጰ ግድዳ ባ አዝና ቶቻዉሱ። ባ ሁጵያ ቃጮና ማጫስያ ባ ሁጵያ ሜደትዳ ማጫሳ መላ።

6 ማጫስ ባ ሁጰ ካሞና እፅኮ፥ ባ ሁጵያ ቃንፀቶ። ሽን እዉ ሁጰ ቃንፆይ ዎይኮ ሜዶይ ቦርሶ ግድኮ፥ ባ ሁጵያ ቃጮ። 7 አደይ ፆሳ ሌምሶነ ፆሳ ቦንቾ ግድያ ግሾ፥ ባ ሁጵያ ካማናዉ በሰና፥ ሽን ማጫስ አደስ ቦንቾ። * 8 ማጫስ አደፈ መታሱፐ አትሽን፥ አደይ ማጫሳፐ መትቤና።* 9 ማጫስ አደስ መትስፐ አትሽን፥ አደይ ማጫሳስ መትቤና። 10 ሀይሳ ግሾነ ኪታንቾታ ግሾ ማጫስ ባዉ ማት ደኤይሳ በሲያ ማላ ባ ሁጰን ቃጫናዉ በሴስ።

11 ሽን ጎዳ ቆፋን ማጫስ አደይ ባይና ዴና፤ አደይካ ማጫስ ባይና ዴና። 12 ማጫስ አደፈ መትዳይሳዳ አደይካ ማጫሳፐ የለትስ። ሽን ኡባይካ ፆሳፈ መትስ።

13 አነ ህንተ ፕርድተ፤ ማጫስ ባ ሁጰ ካሞና ፆሳ ዎሳናዉ በሲ? 14 አደይ ባ ሁጵያ ድችኮ እያዉ ቦርሶ ግደይሳ ሀር አቶሽን መተꬅ ህንተና ታማርሰኔ? 15 ሽን ማጫስ ባ ሁጰ ድችኮ እዉ ቦንቾ ግደኔ? ማጫሳስ ሁጰይ እመትዳይ እያ ባና ካማና መላሳ። 16 ሽን ሀይሳ ቦላ ፓላማናዉ ኮያ አስ ደእኮ፥ ኑስ ግድን ዎይኮ ፆሳ ዎሳ ኬꬃታስ ግድን ሀይሳፈ ሀራ ዎግ ባዋ።

ጎዳ ካሆ ኤኮ ማራ

(ማቶ 26:26-29፤ ማር 14:22-25፤ ሉቃ 22:14-20)

17 ህንተ እስፈ ሺቀይ ጎአስ ግዶናሽን ቆሆስ ግድያ ግሾ፥ ሀእ ታኒ እምያ ኪታን ህንተና ናሽከ። 18 ታኒ ኮይሮ ስእዳይ፥ ዎሳ ኬꬃን ሺቅያ ዎደ ህንተ ግዶን ሻከተꬅ ደኤይሳ። ሀ ታ ስእዳይስ ቱማ ግደይሳ አማናይስ። 19 ህንተ ግዶፈ ቱም ደኤይሳት ኦናንተኮ ኤረታና መላ ህንተ ግዶን ሻሆይ ዳናይስ አተና። 20 ህንተ እስፈ ሺቅያ ዎደ ህንተ ሺቀይ ጎዳ ካሁዋ ማናሳ ግደና። 21 ህንተ ካꬅ ምያ ዎደ እሶይ እሱዋ ናጎና ባይሳ ባይሳ ምያ ግሾ፥ እሶይ ኮሻቴስ ሀንኮይ ቃስ ማꬆቴስ። 22 ቱማ ህንተ ማናዉነ ኡያናዉ ህንተዉ ኬꬅ ባዌ? ዎይኮ ፆሳ ዎሳ ኬꬅ ካꬌቲ? አይኮይ ባይና ማንቆታ ዬላየቲ? ታ ህንተና ዎይጎ? ሀይሳስ ታ ህንተና ናሾዬ? ናሽከ።

23 ታኒ ህንተዉ እምዳ ትምርትያ ጎዳፐ ኤካስ። ጎዳይ የሱሲ አꬍድ እመትያ ቃማ ኡይꬁ ኤክድ፥ 24 ፆሳ ጋላትስ። ኡይꬃ ባꬅድ “ሄእተ፤ ሚተ። ሀይስ ህንተዉ እመትያ ታ አሹዋ። ሀይሳ ምሸ ታና ሀሳይተ” ያግስ። 25 ሄሳዳካ፥ ካሁዋ ምድ ስምን፥ ፁኣ ኤክድ፥ “ሀይስ ፁአይ ታ ሱꬃን ኤቅያ ኦራꬃ ጫቁዋ። ህንተ እያፐ ኡያ ዎደ ኡባን ታና ሀሳይተ” ያግስ። * 26 ህንተ ሀ ኡይꬃ ምያ ዎደነ ሀ ፁአ ኡያ ዎደ ኡባን ጎዳይ ያና ጋካናዉ እያ ሀይቁዋ ኦዴታ።

27 ሄሳ ግሾ፥ በሶና ኦገን ጎዳ ኡይꬃ ምያ ዎይኮ ጎዳ ፁአ ኡያ ኦንካ እያ አሹዋነ ሱꬃ ቶችዳ ግሾ ባ ናጋራን ኦይሸቴስ። 28 ሽን አስ ባና ፓጮ። ያትድ ኡይꬃ ሞ፤ ፁአፐ ኡዮ። 29 ጎዳ አሹዋባ ሻክድ ኤሮና፥ ኡይꬃ መይነ ፁአፐ ኡየይ፥ ባ ቦላ ፕርዳ ሜስነ ኡዬስ። 30 ሄሳ ግሾ፥ ህንተ ግዶፈ ዳሮት ዳቡርዶሶና፤ ሀርግዶሶና፤ ቃስ ኡንደና አሳት ሀይቅዶሶና። 31 ሽን ኑኒ ኑና ፓጭድ በእዳባ ግድያኮ፥ ኑ ቦላ ፕርደታናሽን። 32 አላመይ ፕርደትያ ዎደ ኑኒ አላምያራ ፕርደቶና መላ ሀእ ጎዳይ ኑና ሴሬስ።

33 ሄሳ ግሾ፥ ታ እሻቶ፥ ጎዳ ካሁዋ ኤካናዉ ህንተ ሺቅያ ዎደ እሶይ እሱዋ ናግድ ኤክተ። 34 ህንተ ሺቆይ ፕርዳስ ግዶና መላ ኮሻትዳ ኦንካ ደእኮ፥ ባ ሶን ሞ።

አትዳባ ታኒ ያ ባዳ ህንተዉ ኦዳና።

12

ጌሻ አያና እሞታታ

1 ታ እሻቶ፥ ጌሻ አያና እሞታታባ ህንተ ኤራና መላ ታ ኮያስ። 2 ህንተ ፆሳ አማኖና ዎደ ዶን ባይና ኤቃታን ጎሸትድ፥ ህንተ ኤሮና ሶ ብዳይሳ ኤሬታ። 3 ፆሳ አያናይ ካለꬅያ አስ ኦንካ፥ “የሱሲ ባደቶ” ያገና። ቃስ ጌሻ አያናይ ካለꬆና ደእሽን፥ ኦንካ፥ “የሱሲ ጎዳ” ጋናዉ ዳንዳኦናይሳ ህንተ ኤራና መላ ኮያይስ።

4 ዱማ ዱማ አያና እሞታት ደኦሶና፥ ሽን እሞታታ እምያ አያናይ እሱዋ። * 5 ኑ ጎዳስ ኦꬅያ ዱማ ዱማ ኦሶት ደኦሶና፥ ሽን ጎዳይ እሱዋ። 6 ኑ ጎዳስ ኦꬅያ ዱማ ዱማ ኦገት ደኦሶና፥ ሽን ሄ ኦገታን ኦꬅያ አሳ ኡባን ኦꬅያ ፆሳይ እሱዋ። 7 ሽን እሱዋስ እሱዋስ እመትዳ እሞታታን ሀራታ ማዳና መላ ጌሻ አያናይ ቆንጬስ።

8 ጌሻ አያናይ እሱዋስ ጭንጫተꬅ ኩምዳ ቃላ እሜስ፤ ቃስ እሱዋስ ኤራተꬅ ኩምዳ ቃላ እሜስ። 9 ሄ ጌሻ አያናይ እሱዋስ አማኖ፥ ሀንኩዋስ ቃስ ፓꬅያ ዎልቃ እሜስ። 10 ጌሻ አያናይ እሱዋስ ማላታ ኦꬅያ ዎልቃ፥ እሱዋስ ትንብተ ኦድያ ዎልቃ እሜስ። እሱዋስ አያናፐ አያና ሻክ ኤርያ ዎልቃ፥ እሱዋስ ዱማ ዱማ ዶናን ኦድያ ዎልቃ፥ ቃስ እሱዋስ ዱማ ዱማ ዶናን ኦደትዳይሳ ብርሽያ ዎልቃ እሜስ። 11 ሽን ሀ ኡባ ኦይ ሄ እስ ጌሻ አያና። እ ኮይያ መላ እስ እስ አሳስ ዱማ ዱማ እሞታ እሜስ።

አሳተꬅነ ብልተታ

12 እስ አሳተꬃን ዳሮ ብልተት ደኦሶና፥ ሽን ሄ ዱማ ዱማ ብልተት እስ አሳተꬅ ግዶሶና። ሄሳዳካ፥ ክርስቶስ ዱማ ዱማ ብልተት ደእያ አሳተꬃ መላ። * 13 ኑኒ አይሁደ ግድን ግርከ ግድን አይለ ግድን ዎማኖ ግድን፥ ኡባይ እስ አሳተꬅ ግዳናዉ ጌሻ አያናን ፃማቀትዳ። ቃስ ኑ ኡባይ እስ ጌሻ አያና ኤክዳ።

14 ኑ አሳተꬃን ዱማ ዱማ ብልተት ደኦሶናፐ አትሽን፥ እስ ብልተ ግደና። 15 ቶሆይ፥ “ታኒ ኩሸ ግዶና ግሾ ብልተ ግድከ” ጊኮ፥ እ ሄሳ ግዳ ግሾ ብልተተꬃይ አትዬ? 16 ሀይꬅ፥ “ታኒ አይፈ ግዶና ግሾ ብልተ ግድከ” ጊኮ፥ እ ሄሳ ግዳ ግሾ አሳተꬃፈ እስ ብልተ ግደይስ አትዬ? 17 አሳተꬃ ኡባይ አይፈ ፃላላ ግድዳኮ፥ ኑ አይብን ስአኔ? ቃስ አሳተꬅ ኡባይ ሀይꬃ ፃላላ ግድዳኮ ኑ አይብን ስንጋኔ?

18 ሽን ፆሳይ ባ ኮይዳይሳዳ፥ አሳተꬃ ግዶን ዱማ ዱማ ብልተታ ዎꬅስ። 19 ኡባይ እስ ብልተ ግድዳኮ አሳተꬅ ዋንድ ዳኔ? 20 ሽን ብልተት ዳሮ ግድኮካ፥ አሳተꬃይ እሱዋ።

21 አይፈይ ኩሸኮ፥ “ነ ታዉ ኮሻካ” ጋናዉ ዳንዳኤና። ዎይኮ ሁጰይ ቶሆኮ፥ “ነ ታዉ ኮሻካ” ጋናዉ ዳንዳኤና። 22 ሽን ዳቡራ ዳንያ አሳተꬃ ብልተት ኑስ አꬍድ ኮሾሶና። 23 ቦንቾ ኮሸና ግድ ኑ ቆፕያ ኑ ብልተታፐ ባጋታ ዳሮ ቦንቾስ። ቃስ ኑ ቦርሰትያ ኑ አሳተꬃ ብልተታ አꬅድ ቦንችድ ናጎስ። 24 ኑ በእን ቦርሶና አሳተꬃ ብልተታስ ቦንቾ ኮሸና። ሽን ፆሳይ ኑ አሳተꬃ ብልተታ ዎልራ ጋሰꬅድ ቦርስያ ብልተታስ አꬍያ ቦንቾ እሚስ። 25 አሳተꬃ ብልተት እሶይ እሱዋራ ሻኮ መꬎና ዎልስ ቆፓና መላ ኦꬅድ መꬍስ። 26 አሳተꬃ ብልተታፐ እሶይ ሳከትኮ ብልተት ኡባይ እያራ ሳከቶሶና። አሳተꬃ ብልተታፐ እሶይ ቦንቸትኮ ብልተት ኡባይ እያራ ኡፋይቶሶና።

27 ህንተ ኡባይ ክርስቶሳ አሳተꬅ፤ ቃስ ህንተ እሶይ እሶይ እያ ብልተታ። 28 ዎሳ ኬꬃን ፆሳይ፥ ኮይሮ ሀዋረታ፥ ናምአንꬆ ናበታ፥ ሄꬓንꬆ አስታማረታ፥ ካልድ ማላታ ኦይሳታ፥ ፓይሳታ፥ ሀራታ ማደይሳታ፥ ዎሳ ኬꬃ አይሰይሳታነ፥ ዱማ ዱማ ዶናን ኦደተይሳታ ዎꬅስ።*

29 ኡባይ ሀዋሬ? ኡባይ ናቤ? ኡባይ አስታማሬ? ኡባይ ማላታ ኦꬂ? 30 ኡባይ ፓꬅዬ? ኡባይ ዱማ ዱማ ዶናን ኦዴቲ? ኡባይ ዱማ ዱማ ዶናን ኦደቶይሳ ብርሺ? 31 ሽን ኡባፈ አꬍያ እሞታ ምንꬅድ ኮይተ።

ቃስ ኡባፈ አꬍያ ኦግያ ታ ህንተና በሳና።

13

ቱማ ሲቆ

1 ታኒ አሳ ቃላነ ኪታንቾ ቃላ ኦደታናዉ ዳንዳእኮካ፥ ታዉ ሲቆይ ꬋይኮ፥ ጮ ጊርያ ዳላ መላ። 2 ትንብተ ኦድያ እሞት ታዉ ደእኮካ፥ ፁራ ኡባ ኤርኮካ፥ ኤራተꬅ ኡባይ ደእኮካ፥ ቃስ ደርያ ደንꬅድ ሀራሶ ኤፍያ አማኖይ ታዉ ደእኮካ፥ ሲቆይ ꬋይኮ፥ ታ አይኮካ ግድከ። * 3 ታዉ ደእያባ ኡባ ማንቆታስ እምኮካ፥ ሀር አቶሽን፥ ታና ታማስ አꬃ እምኮካ፥ ሲቆይ ꬋይኮ ታና አይኮካ ማደና።

4 ሲቆይ ዳንዳአንቾ። ሲቆይ ኬሀ። ሲቆይ ቃናተና። ሲቆይ ጬቀተና። ሲቆይ ኦቶረና። 5 ሲቆይ በሶናባ ኦና። ሲቆይ ኡዘተና። ሲቆይ ይሎተና። ሲቆይ ባ ቆሆ ፓይደና። 6 ሲቆይ ቱማን ኡፋይተስፐ አትሽን፥ ዎርዶን ኡፋይተና። 7 ሲቆይ ኡባ ዳንዳኤስ፤ ኡባ አማኔስ፤ ሎኦባይ ሀናና ግድ፥ ኡፋይሳን ናጌስ፤ ኡባ ገንጬስ።

8 ሲቆይ ዉርሰꬅ ጋካናዉ ꬋየና። ሽን ትንብተይ አታና፤ ዱማ ዱማ ዶናን ኦደተይስ አታና፤ ኤራተꬅካ አꬋና። 9 ኑ ኤራተꬃፈ ጉꬅ ኤሮስ፤ ትንብተፐ ባጋ ኦዶስ። 10 ሽን ፖሎ ግድዳይስ ያ ዎደ ፖሎ ግዶናይስ አታና።

11 ታኒ ናአ ደእያ ዎደ ናአዳ ሃሳይስ፤ ናአዳ ቆፓይስ፤ ናአዳ አኬካይስ። ታ ካሃምዳ ዎደ ናአተꬃ ሀኑዋ አጋስ። 12 ሀእ ፖኦይ ባይና ሶን ማስቶተን በኤይሳዳ በኦስ፥ ሽን ሄ ዎደ ኑ ቆንጨን በአና። ሀእ ኑ ኤራተꬃፈ ጉꬃ ኤሮስ፥ ሽን ሄ ዎደ ፆሳይ ኑና ኤረይሳዳ ፖሎ ኤራና።

13 ህዛ፥ አማኖይ፥ ኡፋይስነ ሲቆይ፥ ሀ ሄꬓት ኤቅድ ዳና። ሽን ሀይሳታፐ አይ ሲቆ።

14

ትንብተነ ዱማ ዱማ ዶና

1 ሲቆ ካልተ። አያና እሞታታ ምንꬅድ ኮይተ፤ ኡባፈ አꬅድ፥ ትንብተ እሞታ ምንꬅድ ኮይተ። 2 ዱማ ዱማ ዶናን ኦደትያ አስ ፆሳስ ኦዴስፐ አትሽን፥ አሳስ ኦደና። ሽን አሳስ ቆንጭቦና ፁራ አያና ዎልቃን ኦደትያ ግሾ፥ ኦንካ እ ኦደተይሳ አኬከና። 3 ሽን ትንብተ ኦደይሳት አሰ ድቻናዉ፥ ምንꬃናዉነ ምንꬃናዉ አሳስ ኦዴስ። 4 ዱማ ዱማ ዶናን ኦድያ አስ ባና ድቼስ። ሽን ትንብተ ኦድያ አስ ዎሳ ኬꬃ ድቼስ።

5 ህንተ ኡባይ ዱማ ዱማ ዶናን ኦደትያኮ ታ ዶሳይስ፥ ሽን ትንብተ ኦዳናይሳ አꬃዳ ዶሳይስ። ዱማ ዱማ ዶናን ኦደተይሳ ዎሳ ኬꬅ ድቻናዉ ብርሽያ አስ ꬋይኮ፥ ዱማ ዱማ ዶና ኦደተይሳፈ ትንብተ ኦደይስ አꬌስ።

6 ሽን ታ እሻቶ፥ ታኒ ህንተኮ ባዳ፥ ቆንጨꬃን ዎይኮ ኤራተꬃን ዎይኮ ትንብተ ኦዶን ዎይኮ ትምርተን ግዶናሽን፥ ዱማ ዱማ ዶናን ኦደትኮ ህንተና አይ ማዳኔ? 7 ዱማ ዱማ የꬃ ሚሸታስ እስ ቆሞ ግርስ ደእኮ፥ ሱሱልኤ ግርስነ ዲꬃ ግርስ ዋትድ ሻክ ኤራኔ? 8 ቃስ ሞይዘ ፑኖይ ጌይድ ኤረቶና እፅኮ ኦላስ ጊገተይ ኦኔ? 9 ሄሳዳካ፥ ዱማ ዱማ ዶናን ህንተ ኦደተይስ ቆንጨ ግዶና እፅኮ ህንተ ኦደይሳ ኦን ኤራኔ? ሄስ ጫርኮስ ኦድያ መላ።

10 ሀ አላምያን ዳሮ ዶናት ደኦሶና፤ ሄ ኡባስ ብርሸꬅ ደኤስ። 11 ሽን እስ አስ ኦደትያ ዶና ታኒ ኤሮና እፅኮ እ ታዉ እማ ግዴስ፤ ታካ እያዉ እማ ግዳይስ። 12 ሄሳዳካ፥ ጌሻ አያና እሞታ ህንተ ኤካናዉ ምንꬅድ ኮይኮ፥ ዎሳ ኬꬅ ድቻናዉ ኡባፈ አꬍያ እሞታ ኮይተ።

13 ዱማ ዱማ ዶናን ኦደትያ አስ ባ ኦዳ ብርሻናዉ ብርሸꬃ እሞታይ እመታና መላ ፆሳ ዎሶ። 14 ታኒ ዱማ ዱማ ዶናን ፆሳ ዎስኮ፥ ታ አያናይ ዎሴስ፥ ሽን ታ ዎዛናይ አይኮካ ጎኤተና። 15 ያትን፥ ታ አይ ኦꬃናዉ ኮሺ? ታኒ ታ አያናን ዎሳይስ፤ ታ ዎዛናንካ ዎሳይስ። ታኒ ታ አያናን የፃይስ፤ ታ ዎዛናንካ የፃይስ። 16 ሄሳ ግዶና እፅኮ ኔኒ ነ አያናን ፆሳ ጋላትያ ዎደ ሄ በሳን ኔኒ ገይሳ ኤሮና አስ ነ ጋላተይሳ ዎይግድ፥ “አምንእ” ጋኔ? 17 ኔኒ ፆሳ ጋላተይስ ሎኦ፥ ሽን ሀራ አስ ማደና።

18 ታ ህንተ ኡባፈ አꬃዳ ዱማ ዱማ ዶናን ኦደትያ ግሾ ፆሳ ጋላታይስ። 19 ሽን ታኒ ዎሳ ኬꬃን ሀራታ ታማርሳናዉ ዱማ ዱማ ዶናን ታሙ ሙኩሉ ቃላ ኦደታናፐ እቻሹ ቃላ ኤረትያ ዶናን ኦደታናዉ ዶሳይስ።

20 ታ እሻቶ፥ ህንተ ቆፋን ናይታዳ ሀኖፕተ። ህንተ ኢታባስ ናይታዳ ሀንተፐ አትሽን፥ ህንተ ቆፋን ካሃማታ ግድተ። 21 ጎዳይ፥ ጌሻ ማፃፋን፥

“ታኒ ሀ አሳስ፥

ዱማ ዱማ ዶናን ኦደትያ አሳንነ

እማꬃ እንፃርሳን ኦደትያ አሳን ኦዳና።

ሽን ሄስ ሀንንካ ታና ስኦኮና” ያጌስ። *

22 ህዛ፥ ዱማ ዱማ ዶናን ሃሳዮይ፥ አማኖና አሳስ ማላ ግዴስፐ አትሽን፥ አማንያ አሳሳ ግደና። ትንብተይ አማንያ አሳስ ማላ ግዴስፐ አትሽን፥ አማኖና አሳሳ ግደና።

23 ዎሳ ኬꬃ አሳይ እስፈ ሺቅያ ዎደ፥ ኡባይ ዱማ ዱማ ዶናን ኦደትኮ ኤሮና ዎይኮ አማኖና አሳይ ህንተ ሺቁዋ ይድ፥ “ሀይሳቲ ጎዮሶና” ጎኮናዬ? 24 ሽን ኤሮና ዎይኮ አማኖና አሳይ ዎሳ ኬꬅ ያ ዎደ አሳይ ትንብተ ኦድሽን፥ ስእኮ ባ ናጋራ አኬካና፤ ቃስ እ ስእዳ ቃላን ፕርደታና። 25 ኤንቲ እያ ዎዛናን ጌምዳ ቆፋ ቆንጭሳና። ሄሳዳካ፥ “ቱማ ፆሳይ ህንተ ግዶን ደኤስ” ያግድ ማርካትድ፥ ጉፋንድ ፆሳስ ጎይናና።

ጎይኖ ማራ

26 ታ እሻቶ፥ ኑ ዎይግኖ? ህንተ እስፈ ሺቅያ ዎደ እሱዋስ ማዝሙረይ ደኤስ፤ እሱዋስ ታማርሶ እሞት ደኤስ፤ እሱዋስ ቆንጨꬅ ደኤስ፤ እሱዋስ ዱማ ዱማ ዶናን ሃሳዮይ ደኤስ፤ እሱዋስ ብርሸꬃ እሞት ደኤስ። ሄ ኡባይ ዎሳ ኬꬅ ድችያባ ግዳናዉ በሴስ። 27 ዱማ ዱማ ዶናን ኦደትያ አሳት ደእኮ፥ ናምአ ዎይኮ ዳርኮ ሄꬓ ግድድ ማራን ማራን ኦደታናዉ በሴስ። ኤንቲ ኦደተይሳ ሀራ አስ ብርሾ። 28 ሽን ብርሽያ አስ ꬋይኮ፥ ዱማ ዱማ ዶናን ኦደተይስ ዎሳ ኬꬃን ስእ ጎ። ባዉነ ባ ፆሳስ ኦዶ።

29 ትንብተ ኦደይሳት ናምአ ዎይኮ ሄꬓ ግድድ ኦዶ። ቃስ ሀራት ኤንቲ ግያባ ፕርዶና። 30 ሄ ሺቁዋን ደእያ ሀራ አሳስ እስባይ ቆንጭኮ ካሰ ኦደተይስ ስእ ጎ። 31 ኡባይ ታማራና መላነ ኡባይ ምናና መላ ማራን ማራን ትንብተ ኦዳናዉ ዳንዳኤታ። 32 ናበታ አያናይ ናበታስ ኪተቴስ። 33 ጌሻታ ዎሳ ኬꬃ ኡባይ ሜዘትዳይሳዳ ፆሳይ ሳሮተꬃ ፆሳፈ አትሽን፥ ቡቀꬅ መꬍያ ፆሲ ግደና።

34 ማጫስ ዎሳ ኬꬃን ስእ ጎ። ሙሰ ህገይ ገይሳዳ ኤንቲ ሃረቶፈ አትሽን፥ ዎሳ ኬꬃን ኦዳናዉ ኤንታዉ ማት ባዋ። 35 ማጫስ ዎሳ ኬꬃን ሃሳዮይ ቦርሶ ግድያ ግሾ እስባ ኤራናዉ ኮይኮ ሶን ባንታ አዝናታ ኦይቾና።

36 ፆሳ ቃላ ኮይሮ ህንተ ኤህደቲ? ዎይኮ ፆሳ ቃላይ ህንተ ፃላላኮ ይዴ? 37 ኦንካ ባና ናበ ዎይኮ ባና ፆሳ አስ ግድ ቆፕኮ፥ ታኒ ህንተዉ ፃፈይስ ጎዳ ኪታ ግደይሳ አኬኮ። 38 ሽን ኦንካ አኬኮና እፅኮ እካ አኬከቶፎ።

39 ሄሳ ግሾ፥ ታ እሻቶ፥ ትንብተ ኦዳናዉ ምንꬅድ አሞትተ፤ ቃስ ዱማ ዱማ ዶናን ኦደተይሳካ ድጎፍተ። 40 ሽን ኡባይካ ዎጋንነ ማራን ግዶ።

15

ክርስቶስ ሀይቆፐ ደንዱዋ

1 ታ እሻቶ፥ ታ ህንተዉ ማርካትዳ ዎንገላ ህንተ ኤክዳይሳነ ህንተ አማኖይ እያን ኤቅዳይሳ ህንተ አኬካና መላ ታኒ ኮያይስ። 2 ታ ታማርስዳ ዎንገላ ምንꬅድ ኦይክኮ ህንተ እያን አታና። ሄስ ሀኖና እፅኮ ህንተ አማኖይ ሀዳ ግዳና።

3 ታኒ ኤክዳ ኡባፈ አꬍያ ኪታ ካሰታዳ ህንተዉ እማስ። ሄስካ፥ ጌሻ ማፃፋይ ገይሳዳ፥ ክርስቶስ ኑ ናጋራ ግሾ ሀይቅስ። * 4 ሞገትስ፤ ጌሻ ማፃፋይ ገይሳዳ፥ ሄꬓንꬆ ጋላሳን ሀይቆፐ ደንድስ። * 5 ጰፅሮሳስ ቆንጭስ። ሄሳፈ ጉየ፥ ታማነ ናምኡ ሀዋረታስ ቆንጭስ። * 6 ሄሳፈ ጉየ፥ እቻሹ ፄታፐ ዳርያ አሳስ እስቶሆ ቆንጭስ። ኤንታፈ ዳርያ ባጋይ ሀእ ጋካናዉ ፓፃ ደኦሶና፥ ሽን ጉꬃት ሀይቅዶሶና። 7 ሄሳፈ ጉየ፥ ያይቆባስ ቆንጭስ፤ ጉየፐ ባ ሀዋረታ ኡባስ ቆንጭስ።

8 ቃስ ዉርሰꬃን አዉጫያ መላ ግድዳ ታዉ ቆንጭስ። * 9 ታኒ የሱሳ ሀዋረታ ኡባፈ ላፋ። ታኒ ፆሳ ዎሳ ኬꬃ ጎድዳ ግሾ የሱሳ ሀዋረ ጌተታዳ ፄገታናዉ በሶናይሳ። * 10 ሽን ፆሳ አꬎ ኬሀተꬃን ታ ሀእ ግድዳይሳ ግዳስ፤ እ ታዉ እምዳ አꬎ ኬሀተꬃይ መላ አትቤና። ታኒ ሀንኮ ሀዋረታፐ አꬃዳ ዳቡራስ። ሽን ታራ ደእያ ፆሳ አꬎ ኬሀተꬃይ ኦꬅስፐ አትሽን፥ ታና ግድከ። 11 ህዛ፥ ታና ግድን ኤንቲ፥ ኑ ኡባይ ታማርሰይ ሄሳ፤ ህንተካ ሄ ኪታ አማንደታ።

ሀይቅዳ አስ ሀይቆፐ ደንዶ

12 ክርስቶስ ሀይቆፐ ደንድዳይሳ ኑ ሳባክያ ዎደ ህንተፈ እሶት እሶት ያትን፥ ዎይግድ፥ “ሀይቆፐ ደንዶይ ባዋ” ያጎና? 13 ሀይቆፐ ደንዶይ ባይናባ ግድኮ ክርስቶስ ሀይቆፐ ደንድቤና ጉሱ። 14 ክርስቶስ ሀይቆፐ ደንድቦናባ ግድኮ ኑ ትምርተይ ቃስ ህንተ አማኖይካ ሀዳ። 15 ሀይቆፐ ደንዶይ ባይናሽን፥ ኑኒ ፆሳይ፥ “ክርስቶሳ ሀይቆፐ ደንꬅስ” ያግድ ሳባክሸ ፆሳ ዎርዳንቾ ማርካታ ግድዳ ጉሱ። 16 ሀይቅዳ አሳይ ሀይቆፐ ደንድቦናባ ግድኮ ህዛ፥ ክርስቶስ ሀይቆፐ ደንድቤና። 17 ክርስቶስ ሀይቆፐ ደንዶናባ ግድኮ፥ ህንተ አማኖይ ሀዳ፤ ቃስ ህንተ ሀእ ጋካናዉ ህንተ ናጋራን ደኤታ። 18 ህዛ፥ ክርስቶሳ አማንድ ሀይቅዳይሳትካ ꬋይዶሶና ጉሱ። 19 ኑኒ ሀ አላምያ ደኡዋ ፃላላስ ክርስቶሳን ኡፋይስ ኦꬅዳባ ግድኮ፥ ሀ ሳአን ደእያ አሳ ኡባፈ ኑባይ አꬍዳ ይባታ።

20 ሽን ክርስቶስ ሀይቅዳይሳታስ ሀይቆፐ ደንዶን ባይራ ግድድ ቱማ ደንድስ። 21 ሀይቆይ እስ አሳ ባጋራ ሀ አላምያ ይዳይሳዳ ሀይቆፐ ደንዶይ እስ አሳ ባጋራ ይስ። 22 አዳመ ባጋራ አሳ ኡባይ ሀይቅዳይሳዳ ክርስቶሳ ባጋራ አሳ ኡባይ ደኦን ዳና። 23 ሽን እሶይ እሶይ ባ ማራን ማራን ደንዳና። ክርስቶስ ኡባፈ ካሰትድ ደንድስ፤ ሄሳፈ ጉየ፥ ክርስቶሳይሳት እ ያ ዎደ ደንዳና።

24 ሄሳፈ ጉየ፥ ክርስቶስ ሀላቃተꬅ፥ ማታነ ዎልቃ ኡባ ꬋይስድ፥ ካዎተꬃ ፆሳ አዋስ እምያ ዎደ ዎድያ ዉርሰꬃይ ያና። 25 ፆሳይ እያ ሞርከታ ኡባ እያ ቶሁዋፐ ጋርሳን ዎꬃና ጋካናዉ ክርስቶስ ሃራናዉ በሴስ። * 26 ዉርሰꬃን እ ꬋይሳናዉ ደእያ ሞርከይ ሀይቆ። 27 ጌሻ ማፃፋን፥ “ፆሳይ ኡባባ እያ ማታፐ ጋርሳን ሃርስስ” ጌተትድ ፃፈትስ። ሽን ኡባ እያ ማታፐ ጋርሳን ሃርስስ ገይስ፥ ኡባባ እያ ማታፐ ጋርሳን ሃርስዳ ፆሳ ጉጀና። * 28 ኡባባይ ክርስቶሳ ማታፐ ጋርሳን ሃረትዳፐ ጉየ ክርስቶስ ቃስ ባ ሁጰን ኡባባ ባዉ ሃርስዳ ፆሳስ ሃረታና። ሄ ዎደ ፆሳይ ባ ፃላላ ኡባ ሃራና።

29 ሀይቅዳይሳት ደንዶናባ ግድኮ ኤንታ ግሾ ፃማቀትያ አሳስ አይባ ዎይ ደኢ? ሀይቅዳይሳት ደንዶናባ ግድኮ ያትን፥ አይስ፥ አሳይ ሀይቅዳይሳታ ግሾ ፃማቀቶና?

30 ያትን፥ ኑኒ አይስ ኡባ ዎደ ኑናተꬃ መቶስ አꬅድ እሞና? 31 ታ እሻቶ፥ ታ ጋላስ ጋላስ ሀይቆስ አꬋዳ እመታይስ። ሄስካ፥ ጎዳ ክርስቶስ የሱሳን ደእያ ደኡዋ እስፈተꬃን ህንተናን ጬቅያ ግሾሳ። 32 አሳ ቆፋꬆ ግድኮ፥ ታኒ ኤፈሶናን ዶአራ ቡተትዳይስ ታና አይ ማዲ? ሀይቅዳይሳት ሀይቆፐ ደንዶናባ ግድኮ፥ “ዎንቶ ኑ ሀይቅያ ግሾ ሀች ማና ኡያና” ግያ አሳ መላ ግዶስ። *

33 ጭመቶፍተ! ኢታ ላገተꬅ ሎኦ አማለ ኢሴስ። 34 ህንተ አኬካኮ ስምተ። ናጋራ ኦꬆፍተ። ህንተፈ እስ እስ አሳይ ፆሳ ኤሮኮና። ታኒ ህንተና ዬላያናዉ ሄሳ ጋይስ።

ደንዶ አሳተꬅ

35 እስ አስ፥ “ሀይቅዳ አሳይ ዋንድ ደንዳኔ? ኤንቲ አይ መላ አሳተꬃራ ያኔ?” ያጎና አገና። 36 ነኖ ኤያዉ፥ ኔኒ ቢታን ዘርያ ዘረꬃይ ሀይቆና ዶለና። 37 ኔኒ ዘረይ ግስተ ግድን ዎይኮ ሀራ ካꬃ ቆሞ አይፈ ፃላላ ዘራሳፐ አትሽን፥ ዶልዳ ዶላ ግደና። 38 ሽን ፆሳይ ዘረꬃስ ባ ዶስዳ መላ መተꬅ እሜስ። ዱማ ዱማ ዘረꬃስ ዱማ ዱማ አሳተꬅ እሜስ። 39 መተꬃ ኡባ አሾይ እሶ ግደና። ሽን አሳ አሾይ እሱዋ፤ መሄ አሾይ ዱማ፤ ካፎታ አሾይ ዱማ፤ ቃስ ሞሎ አሾይ ዱማ።

40 ሳሎ አሳተꬅ ደኤስ፤ ቃስ ሳአ አሳተꬅ ደኤስ። ሽን ሳሎ አሳተꬃ ቦንቾይ ዱማ፤ ቃስ ሳአ አሳተꬃ ቦንቾይ ዱማ። 41 አዋ ቦንቾይ ዱማ፤ አጌና ቦንቾይ ዱማ፤ ፆልንቶታ ቦንቾይ ዱማ፤ እስ ፆልንቶይ ሀንኮ ፆልንቱዋፈ ቦንቾን ዱማቴስ።

42 ሀይቅዳይሳት ሀይቆፐ ደንድያ ዎደ ሄሳዳ ሀናና። ሀይቅያ አሳተꬃይ ዘረቴስ፤ ሀይቆና አሳተꬅ ግድድ ደንዴስ። 43 ቶሸን ዘረትድ፥ ቦንቾን ደንዳና፤ ዳቡራን ዘረትድ፥ ዎልቃን ደንዳና። 44 መተꬃ አሳተꬃይ ዘረትድ፥ አያና አሳተꬅ ግድድ ደንዳና። መታ አሳተꬅ ደእኮ፥ አያና አሳተꬅ* ደኤስ።

45 ሄሳዳካ፥ ጌሻ ማፃፋን፥ “ኮይሮ አደይ፥ አዳመይ፥ ፓፃ ደእያ አሰ ግድድ መትስ”* ያጌስ። ሽን ዉርሰꬃ አዳመይ፥ ክርስቶስ፥ ደኦ እምያ አያና ግድስ። 46 ሽን መታ አስ ኮይሮ ይን፥ ጉየፐ አያና አስ ይስፐ አትሽን፥ አያና አስ ኮይሮ ይቤና። 47 ኮይሮ አዳመይ ቢታፈ መትዳ ቢታ አስ፤ ናምአንꬆ አዳመይ ሳሎፐ ይዳ ሳሎ አስ። 48 ቢታፈ መትዳይሳት ቢታፈ መትዳይሳ ዳኖሶና። ሳሎይሳት ሳሎፐ ይዳይሳ ዳኖሶና። 49 ኑኒ ቢታፈ መትዳ አድያ ዳነይሳ መላ ሳሎፐ ይዳ አድያ ዳናና።

50 ታ እሻቶ፥ ታ ገይስ ሄሳ፤ ሀእ ኑ ማእዳ አሳተꬃይ ፆሳ ካዎተꬃ ላታናዉ ዳንዳኤና። ዎቅያ አሳተꬃይ ዎቆና አሳተꬃ ላተና።

51 ታ ህንተዉ እስ ፁራ ኦዳና። ኑ ኡባይ ሀይቆኮ፥ ሽን ዉርሰꬃን ኡባይ ላመታና። 52 ሞይዘይ ፑነትያ ዎደ፥ አይፈይ ቅጵ ፄላናዉ ሀሳዮና ላመታና። ሀይቅዳ አሳይ ዎቆና አስ ግድድ ደንዳና፤ ኑካ ላመታና። * 53 ሀይስ ዎቀይስ ዎቆናይሳ፥ ሀይስ ሀይቀይስ ሀይቆናይሳ ማአናዉ በሴስ።

54 ሀይስ ዎቀይስ ዎቆናይሳ፥ ቃስ ሀይስ ሀይቀይስ ሀይቆናይሳ ማእያ ዎደ፥ ጌሻ ማፃፋን፥ “ሀይቆይ ፆኖን ምተትስ”* ግያ ቃላይ ፖለታና። 55 ሄሳዳካ፥

“ሀይቆ፥ ነ ፆኖይ አዉን ደኢ?

ሀይቆ፥ ነ ቆህያ ዎልቃይ አዉን ደኢ?”*

ግዳ ቃላይ ፖለታና። 56 ሀይቆይ ዱክያ ዎልቃይ ናጋራ፤ ቃስ ናጋራ ዎልቃይ ህገ። 57 ሽን ኑ ጎዳ የሱስ ክርስቶሳ ባጋራ ኑስ ፆኖ እምያ ፆሳ ጋላት ጋኮ።

58 ሄሳ ግሾ፥ ታ ሲቆ እሻቶ፥ ቃፆና ምንድ ኤቅተ። ጎዳ ኦሱዋን ህንተ ዳቡረይስ ጮ ግዶናይሳ ኤርድ ኡባ ዎደ ጎዳ ኦሱዋ አዛሎና ኦꬅተ።

16

አማንያ አሳስ ሺቅዳ እሞታ

1 አማንያ አሳስ ሚሸ ሺሾባ ጋላትያ ዎሳ ኬꬃታስ ታኒ ኪትዳይሳዳ ህንተካ ኦꬅተ።* 2 ሚሽያ ሺሾይ ታ ህንተኮ ብያ ዎደ ግዶና መላ እሶይ እሶይ ሳምንታፈ ኮይሮ ጋላስ፥ ዎጋ ዎደ፥ ዎጋ ዎደ፥ ባ ደመይሳፈ ከስድ ባ ሶን ዳጋዮ። 3 ታኒ ያ ብዳ ዎደ ሚሽያ የሩሳላመ ጋꬃና መላ ህንተ ዶርያ አሳስ ዳብዳበ እማዳ ኤንታ የሩሳላመ ኪታና። 4 ኤንታራ ታ ቡሳይ ኮሽያባ ግድኮ ኤንቲ ታራ ባናዉ ዳንዳኦሶና።

ጳዉሎሳ ሀልቾ

5 ታኒ ማቀዶነራ አꬋናዉ ቆፕዳ ግሾ፥ ያ ባዳ ህንተኮ ያና። * 6 ታ ብያ በሳ አዉ ግድኮካ፥ ታ ቡሳን ህንተ ታና ማዳና መላ ህንተ ማታን ጉꬃ ዎደ ጋምኦና አግከ። ባልጎ አጌናታ ህንተ ማታን አꬆና ዋያ አጋና። 7 ታኒ ኦገራ አꬋሸ ህንተና በአናዉ ኮይከ። ጎዳይ ጊኮ፥ ህንተ ማታን ጉꬃ ዎደ ታካናዉ ቆፓይስ።

8 ሽን ታኒ ጳንፀቆስፀ ባለይ ጋካናዉ ኤፈሶናን ጋምአና። 9 ታዉ ኦሶይ ኩምዳ ዳልጋ ፐንገይ ዶየትስ፥ ሽን ዳሮ ኤቀትያ ሞርከት ደኦሶና። *

10 እ ታ መላ ጎዳ ኦሶ ኦꬅያ አስ ግድያ ግሾ፥ ፅሞትዮስ ህንተኮ ቢኮ፥ ህንተ ማታን እ ህርጎና ዳና መላ ኦꬅተ።* 11 ኦንካ እያ ካꬎፖ። እ ታኮ ሳሮ ስማና መላ እያ ማድድ ሞይዝተ። ታኒ እ ሀንኮ አማነይሳታራ ስማናይሳ ናጋይስ።

12 ኑ እሻ አጵሎስ ሀንኮ አማነይሳታራ ህንተኮ ባና መላ ታ እያ ምንꬃ ዎሳስ። ሀእ ህንተኮ ባናዉ ኮይቤና፥ ሽን እያዉ እንጀትያ ዎደ ህንተኮ ባና።

ዞረነ ሳሮꬆ

13 ባርክተ፤ አማኖን ኤቅተ፤ ፃልተ፤ ምንተ። 14 ኦሶ ኡባ ሲቆን ኦꬅተ።

15 ታ እሻቶ፥ እስፅፋኖሰይነ እያ ሶ አሳይ አካያን ኤንቲ ኮይሮ አማንዳይሳታ ግደይሳነ አማነይሳታ ማዳናዉ ባንታና አꬅድ እምዳይሳ ህንተ ኤሬታ። * 16 ህንተካ ኤንታ መላ አሳስነ፥ ኤንታራ ኦሶን ዳቡርያ ኡባስ ኪተታና መላ ታ ህንተና ዎሳይስ።

17 እስፅፋኖሰይ፥ ፈርዶናፅስነ አካይቆስ ታኮ ይዳይስ ታና ኡፋይስስ። ህንተ ባይና በሳን ኤንቲ ህንተና ግድድ ታ ፓጫ ኩንꬅዶሶና። 18 ኤንቲ ህንተና ኡፋይስዳይሳዳ ታናካ ኡፋይስዶሶና። ሄሳ መላ አሳታ ዶጎፕተ።

19 ኢሰ ዎሳ ኬꬃ አሳይ ህንተና ሳሮ ጎሶና። አቅልነ ጵርስቅላ ባንታ ሶን ሺቅያ ዎሳ ኬꬃ አሳራ እስፈ ህንተና ጎዳ ሱንꬃን ዎዛናፐ ሳሮꬆሶና።* 20 አማንያ እሻት ኡባይ ህንተና ሳሮ ያጎሶና።

ጌሻ ዬረተꬅ ዬረትሸ እሶይ እሱዋ ሳሮꬅተ። 21 ታኒ፥ ጳዉሎስ፥ ሀ ሳሮꬁዋ ታ ኩሸን ፃፋስ።

22 ጎዳ ዶሶና አስ ደእኮ፥ ባደትዳይሳ ግዶ። ኑ ጎዳዉ፥ ሃያ!

23 ጎዳ የሱስ ክርስቶሳ አꬎ ኬሀተꬃይ ህንተራ ግዶ።

24 ታ ሲቆይ ክርስቶስ የሱሳን ደእያ ህንተ ኡባራ ግዶ። አምንእ።

* 1:2 ሀዋ 18:1.

* 1:12 ሀዋ 18:24.

* 1:14 ሀዋ 18:8፤ ሀዋ 19:29፤ ሮመ 16:23.

* 1:19 እሳ 29:14.

* 1:20 እዮ 12:17፤ እሳ 19:12፤ 33:18፤ 44:25.

* 1:31 ኤርም 9:24.

* 2:3 ሀዋ 18:9.

* 2:9 እሳ 64:4.

* 2:16 እሳ 40:13.

* 3:2 እብራ 5:12-13.

* 3:4 2 ቆሮ 1:12.

* 3:6 ሀዋ 18:4-11፥ 24-28.

* 3:19 እዮ 5:13.

* 3:20 ማዝ 94:11.

* 4:12 ሀዋ 18:3.

* 4:16 2 ቆሮ 11:1፤ ፍልጵ 3:17.

* 5:1 ዛረ 22:30.

* 5:5 ናጋራ አሾይ፦ ናጋራ መꬎይ ዎይኮ ናጋራ አሳተꬃይ።

* 5:6 ጋላ 5:9.

* 5:7 ከሳ 12:5.

* 5:8 ከሳ 13:7፤ ዛረ 16:3.

* 5:13 ዛረ 13:5፤ 17:7.

* 6:16 መ 2:24.

* 6:19 2 ቆሮ 3:16፤ 2 ቆሮ 6:16.

* 7:10 ማቶ 5:32፤ 19:9፤ ማር 10:11-12፤ ሉቃ 16:18.

* 8:6 ዛረ 6:4፤ 10:13.

* 9:9 ዛረ 25:4፤ 1 ፅሞ 5:18.

* 9:11 ሮመ 15:27.

* 9:13 ዛረ 25:4፤ 1 ፅሞ 5:18.

* 9:14 ማቶ 10:10፤ ሉቃ 10:7.

* 10:1 ከሳ 13:21-22፤ 14:22-29.

* 10:3 ከሳ 16:35.

* 10:4 ከሳ 17:6፤ ታይቦ 20:11.

* 10:5 ታይቦ 14:29-30.

* 10:6 ታይቦ 11:4.

* 10:7 ከሳ 32:6.

* 10:8 ታይቦ 25:1-18.

* 10:9 ታይቦ 21:5-6.

* 10:10 ታይቦ 16:41-49.

* 10:16 ማቶ 26:26-28፤ ማር 14:22-24፤ ሉቃ 22:19-20.

* 10:18 ሌወ 7:6.

* 10:20 ዛረ 32:17.

* 10:22 ዛረ 32:21.

* 10:23 2 ቆሮ 6:12.

* 10:26 ማዝ 24:1.

* 11:1 2 ቆሮ 4:16፤ ፍልጵ 3:17.

* 11:7 መ 1:26-27.

* 11:8 መ 2:18-23.

* 11:25 ከሳ 24:6-8፤ ኤርም 31:31-34.

* 12:4 ሮመ 12:6-8.

* 12:12 ሮመ 12:4-5.

* 12:28 ኤፈ 4:11.

* 13:2 ማቶ 17:20፤ 21:21፤ ማር 11:23.

* 14:21 እሳ 28:11-12.

* 15:3 እሳ 53:5-12.

* 15:4 ማዝ 16:8-10፤ ማቶ 12:40፤ ሀዋ 2:24-32.

* 15:5 ማቶ 28:16-17፤ ማር 16:14፤ ሉቃ 24:34፥ 36፤ ዮሀ 20:19.

* 15:8 ሀዋ 9:3-6.

* 15:9 ሀዋ 8:3.

* 15:25 ማዝ 110:1.

* 15:27 ማዝ 8:6.

* 15:32 እሳ 22:13.

* 15:44 አያና አሳተꬅ፦ ጌሻ አያናይ ሃርዳ ዎይኮ ጌሻ አያናይ ደኦ እምዳ አሳተꬅ ጉሱ።

* 15:45 መ 2:7.

* 15:52 1 ተሰ 4:15-17.

* 15:54 እሳ 25:8.

* 15:55 ሆሰ 13:14.

* 16:1 ሮመ 15:25-26.

* 16:5 ሀዋ 19:21.

* 16:9 ሌወ 23:15-21፤ ዛረ 16:9-11፤ ሀዋ 19:8-10.

* 16:10 2 ቆሮ 4:17.

* 16:15 2 ቆሮ 1:16.

* 16:19 ሀዋ 18:2.

2 ቆሮንቶሳ ኪታ

1

2

3

4

5

6

7

8

9

10

11

12

13

ጳዉሎስ ቆሮንቶሳ አሳስ

ፃፍዳ ናምአንꬆ ኪታ

ጋꬃ ቆፋ

ጳዉሎስ ቆሮንቶሳ አሳስ ፃፍዳ ናምአንꬆ ኪታይ ፃፈትዳይ፥ እያዉ ቆሮንቶሳ ዎሳ ኬꬃራ ደእያ ጋሄተꬃይ መቶ ግዶ ገልድ ደእያ ዎደና። እስ እስ ዎሳ ኬꬃ አሳት ጳዉሎሳ ዳሮ ቦርኮካ፥ እ ስጋ መꬋናዉ ኮየይሳ ኤንታ በስስ። ኤንታ ቦላ ጎዳትሸነ ዎልቃ በስሸ ኤንታኮ ባናዉ ኮይቤና (1:23)። ኤንቲ ጳዉሎሳ ኪታ ስእድ እሶይ እሱዋስ አቶ ጋና መላነ ዎል ምንꬃና መላ ኤንታ ዞሬስ (2:5-11)።

ጳዉሎስ ባ ኪታን፥ ቆሮንቶሳ ዎሳ ኬꬃራ እያዉ ደእያ ጋሄተꬃ ቆንጭስድ፥ ዎሳ ኬꬃን መትዳ ኢታባስነ እፁዋስ አይስ ምኖ ዛሮ እምዳኮ ኦዴስ። እያራ ጋꬅድ እያ ሴራይ ኤንታ ናጋራፐ ዛሪድ ስጋኮ ኤህዳ ግሾ፥ እ ኡፋይትዳ ኡፋይሳ ኤንታዉ ቆንጭሴስ። ካልድካ፥ ይሁዳን ደእያ አማንያ አሳ ማዳናዉ ባንታዉ ደእያባፐ ጮ እማና መላ ሀሳይሴስ።

ዉርሰꬃ ሸምፖታን ቃስ፥ ቆሮንቶሳ ዎሳ ኬꬃን ደእያ እስ እስ አሳት ባንታና፥ “ቱማ ሀዋረ” ኦꬅድ ኤክድ፥ ጳዉሎሳ “ዎርዶ ሀዋረ” ኦꬅድ እያ ሞትያ ግሾ፥ ባ ሀዋረተꬃ ማታ ቦላ ደንድዳ ሞቱዋስ ዛሮ እሜስ።

ማፃፋ አይፈ ቆፋታ

ገሎ ቆፋ (1:1-11)

ጳዉሎሳነ ቆሮንቶሳ ዎሳ ኬꬃ (1:12—2:17)

ክርስቶሳ ሲቆይ ህንተና ካለꬆ (3:1—7:16)

ይሁዳን መቶተትዳ አሳስ እመትያ እሞታ (8:1—9:15)

ጳዉሎስ ቱማ ሀዋረ (10:1—13:10)

ኩሻ ቆፋ (13:11-14)

1

1 ፆሳ ሸነን የሱስ ክርስቶሳ ሀዋረ ግድዳ ጳዉሎስነ፥ ኑ እሻ ፅሞትዮስ፥

ቆሮንቶሳን ደእያ ፆሳ ዎሳ ኬꬃስነ አካያ ቢታን ደእያ ፆሳ አሳ ኡባስ ፃፍዳ ኪታ። *

2 ፆሳ ኑ አዋፐነ ጎዳ የሱስ ክርስቶሳፐ፥ አꬎ ኬሀተꬃይነ ሳሮተꬃይ ህንተዉ ግዶ።

ጳዉሎስ ፆሰ ጋላቴስ

3 ማሮተꬃ አዋስ፥ ኡባ ዎደ ኑና ምንꬅያ ፆሳስ፥ ኑ ጎዳ የሱስ ክርስቶሳ አዋስ ጋላት ግዶ። 4 ፆሳይ ኑስ እምዳ ምንꬁዋን፥ መቶን ደኤይሳታ ኑ ምንꬃና መላ ፆሳይ ኑና ኑ መቶ ኡባን ምንꬄስ። 5 ኑኒ ክርስቶሳ ዳሮ ዋይያ ሻከትዳይሳዳ ቃስ ኑኒ እያ ዳሮ ምንꬁዋን ምናና። 6 ኑኒ ዋየትኮ ሄስ ህንተና ምንꬃናሳነ ህንተና አሻናሳ። ቃስ ኑኒ ምነትኮ ኑኒ ገንጭዳ ዋይያ መላ ህንተካ ገንጭድ፥ ፆሳይ ህንተዉ እምያ ምንꬁዋን ምናና። 7 ህንተ ኑ ኤክዳ መቱዋ መላ ኤክድ፥ ኑ ምንꬁዋን ሻከታናይሳ ኑ ኤርያ ግሾ ኑ ኡፋይሳይ ህንተናን ምኖ።

8 ኑ እሻቶ፥ ኢሰ ቢታን ኑና ጋክዳ መቱዋ ህንተ ኤራና መላ ኮዮስ። ሄ ኑና ጋክዳ መቶይ ኑ ዎልቃፈ ዳርን፥ ሀይቆና አቶኮ ግድ ኡፋይስ ቃንፅዳሽን። 9 ኑኒ ኑ ቦላ ሀይቆ ፕርድ ፕርደትዳ መላ ቆፕዳ። ሽን ኑኒ ኑ ሁጰን ግዶናሽን፥ ሀይቅዳይሳታ ደንꬅያ ፆሳን አማነታና መላ ሄስ ሀንስ። 10 ፆሳይ ሄሳ መላ ኢታ ሀይቆፐ ኑና አሽስ፤ ሀእካ አሻና፤ ስንꬃፈካ እ ኑና አሻና ግድ እያን ኡፋይስ ዎꬆስ። 11 ዎሳን ኑና ማድተ። ዳሮ ዎሳ ጋሶን ፆሳ ማዱዋ ኑ ደምያ ዎደ ዳሮ አሳይ ኑ ግሾ ፆሳ ጋላቶሶና።

ጳዉሎስ ባ ሀልቹዋ ላምስ

12 ኑኒ ኑ ጌሻ ካሀን ጬቀቶስ። ኑኒ ሀ አላምያን ደእዳ ደኡዋን ኡባራካ ህንተራ ኑ ደእዳ ደኡዋን ቱማተꬃንነ ሱረተꬃን ህንተራ ደእዳ። ሄስካ፥ ሀ አላምያ ጭንጫተꬃን ግዶናሽን፥ ፆሳ አꬎ ኬሀተꬃና። 13 ኑ ህንተዉ ፃፍዳ ዳብዳበይ ህንተ ናባባናዉነ አኬካናዉ ዳንዳእያባፐ አትሽን፥ ሀራ ግደና። ህንተ እያ አኬካናዉ ዳንዳኤይሳ ታ አማናይስ። 14 ሀእ ህንተ ኑና ሀንዳ ኬና ኤሬታ፥ ሽን ስንꬃፈ ኩመꬅ ኤራናይሳ ታ አማነታይስ። ኑ ጎዳ የሱሲ ስምያ ዎደ ኑኒ ህንተናን ጬቀትዳይሳዳ ህንተካ ኑናን ጬቀታና።

15 ሄሳ ታኒ ሎይꬃ ኤርዳ ግሾ፥ ህንተ ናምአንꬆ ጎኤታና መላ ካሰታዳ ህንተኮ ባናዉ ቆፋ ቃቻስ። 16 ታኒ ማቀዶነ ባሸነ ያፐ ስማሸ ህንተና በአና። ታኒ ያፐ ይሁዳ ብያ ዎደ ህንተ ታና ታ ኦግያን ማዳና ጋዳ ቆፓስ። * 17 ታኒ ሄሳ ጋሸ አይ ኦꬃናዉ በሲያኮ ኤሮና አስ ዳንያና? ዎይኮ ታኒ ታ ቆፋ ቃችያ ዎደ አሳ ቆፋዳ፥ እስ ቶሆ “ኤ” ቃስ እስ ቶሆ “አካይ” ግያ አሳ መለዬ?

18 ሽን ፆሳይ አማነተይሳ ግድያ ግሾ፥ ኑ ህንተዉ ኦድያ ቃላይ “ኤ” ዎይኮ “አካይ” ገይሳ ግደና። 19 ታኒ፥ ስላሰይነ ፅሞትዮስ ህንተዉ ማርካትዳ ፆሳ ናአይ፥ የሱስ ክርስቶሲ ኡባ ዎደ “ኤፐ” አትሽን፥ “ኤ” ነ “አካይ” ግደና። * 20 ፆሳይ እማና ግዳ ኡባይ ክርስቶሳ ባጋራ “ኤ” ግዴስ። ኑኒ ክርስቶሳ ባጋራ ፆሳ ቦንቾስ፥ “አምንእ” ገይ ሄሳ ግሾሳ። 21 ኑነ ህንተ ክርስቶሳን ምንድ ኤቃና መላ ኦꬅዳይነ ባ ኦሱዋስ ዶርዳይ ፆሳ። 22 ኑኒ እያባ ግደይሳ ኤርሳናዉ ባ ማታምያ ኑ ቦላ ዎꬅስ፤ ቃስ ባ ጌሻ አያና ኦይꬅ ኦꬅድ ኑ ዎዛናን ዎꬅስ።

23 ታኒ ቆሮንቶሳ ቦና አግዳይ ህንተ አዛኖና አታና መላሳ፤ ሄስ ዎርዶ ግድኮ ፆሳይ ታ ሸምፑዋ ታፐ ኤኮ። 24 ህንተ፥ ህንተ አማኑዋን ምንድ ደእያ ግሾ፥ ኑ ህንተና ኡፋይሳናዉ ህንተራ እስፈ ኦይሳታፐ አትሽን፥ ህንተና ዎልቃን አማንይሳታ ግዶኮ።

2

1 ታኒ ናምአንꬆ ህንተኮ ቢከ ጋዳ ቆፋ ቃችዳይ ህንተና አዛንꬆና አጋናሳ። 2 ታኒ ህንተና አዛንꬅኮካ ታ አዛንꬅዳ ህንተፈ ሀር ታና ኡፋይሳናዉ ደኤይ ኦኔ? 3 ታኒ ህንተዉ ሄ ዳብዳብያ ፃፍዳይ፥ ታ ህንተና በአናዉ ብያ ዎደ ታና ኡፋይሳናዉ በሲያ አሳን ታ አዛናናዉ ኮዮና ግሾሳ። ታ ኡፋይትያ ዎደ ህንተ ኡባይካ ኡፋይታናይሳ ታ አማናይስ። 4 ታኒ ዳሮ ዋየንነ ኡንአን ቃስ ዳሮ አፉꬃን ፃፍዳይ፥ ህንተና አዛንꬃናሳ ግዶናሽን፥ ታኒ ህንተና ኡባ አይ መላ ዶስያኮ ህንተና ኤርሳና መላሳ።

ቆህዳ አስ አቶ ጉሱ

5 አሰ አዛንꬅዳ ኦንካ ደእኮ ታ እያ ናቁዋ ዳርሳናዉ ኮይከፈ አትሽን፥ ታና ግዶናሽን፥ ህንተፈ ዳሮታ አዛንꬅስ። 6 ህንተፈ ዳርያ አሳይ ሄ ኡራ ሴርዳ ሴራይ እያዉ ግዳና። 7 ሄሳ ግሾ፥ ሄ ኡራይ ዳሮ አዛንድ፥ ኡፋይስ ቃንፆና መላ ህንተ እያ ማራናዉነ ምንꬃናዉ በሴስ። 8 ህንተ እያ ሲቀይሳ ዛር እያዉ ቆንጭሳና መላ ታ ህንተና ዎሳይስ። 9 ታ ሄ ዳብዳብያ ህንተዉ ፃፍዳይ፥ ህንተ ፓጨትድ፥ ኡባባን ታዉ ኪተተይሳ ኤራናዉ ኮይዳ ግሾሳ። 10 ህንተ ማርያ ኡራ ታካ ማራና። ታኒ ማራናባይ አይብ ደእኮካ፥ ክርስቶሳ ስንꬃን ህንተ ግሾ ጋዳ ማራስ። 11 ታኒ ሄሳ ኦꬅዳይ ፃላህያ ጭሞ ኦሱዋ ኑ ኤርያ ግሾ፥ ፃላሄን ጭመቶና አታና መላሳ።

ክርስቶሳን ደእያ ፆኖ

12 ታኒ ክርስቶሳ ዎንገላ ሳባካናዉ ፅሮኣዳ ብዳ ዎደ፥ ጎዳይ ያን ታዉ ኦሶ ኦገ ጊግስድ ዎꬅስ።* 13 ሽን ታኒ ታ እሻ ትቶ ያን ደማቦና ግሾ ታ ዎዛናይ ሸምፕቤና። ሄሳ ግሾ፥ ያን ደእያ አሳ ሳሮꬃዳ እያ ኮያናዉ ማቀዶነ ባስ።

14 ሽን ክርስቶሳ ባጋራ ኡባ ዎደ ኑና ፆኖን ካለꬅያነ ሽቶ መላ ሳውያ ክርስቶሳባ ኑ ኤርያ ትምርትያ ኡባ በሲ ጋꬃና መላ ኦꬅያ ፆሳ ጋላት ጋኮ። 15 ኑኒ አትያ አሳ ግዶንነ ꬋይያ አሳ ግዶን ክርስቶሳ ባጋራ ፆሳስ እመትዳ ሳውያ ሽቶ መላ። 16 ꬋያ አሳስ ሀይቆኮ ኤፍያ ሀይቆ ፔኖ፤ ቃስ አትያ አሳስ ደኦኮ ኤፍያ ደኦ ሳዎ፤ ያትን፥ ሄሳ መላ ኦሶስ ግዳናይ ኦኔ? 17 ኑኒ ፆሳ ቃላ ዎ ደማናዉ ኮይድ ዋላክድ ዛልእያ ዳሮ አሳ መላ ግዶኮ። ሽን ፆሳይ ኪትዳ ሱረ አሳታ መላ ክርስቶሳን ደእድ ፆሳ ስንꬃን ቃላ ኦዶስ።

3

1 ኑኒ ዛሪድ ኑና ሳቢኖዬ? ዎይኮ ሀራ አሳዳ፥ ሳባ ዳብዳብያ ህንተዉ የዳናዉ ዎይኮ ህንተፈ ኤካናዉ ኑና ኮሽዬ? 2 አስ ኡባይ ህንተና ኤራና መላነ ናባባና መላ ህንተ ኑ ዎዛናን ፃፈትድ ደእያ ኑ ዳብዳበ። 3 ህንተ ቃላመን ግዶናሽን፥ ደኦ ፆሳ አያናን፥ ሹቻ ቦላ ግዶናሽን፥ አሳ ዎዛናን ፃፈትዳይሳታነ ኑናን ሀጋዘትዳ ክርስቶሳ ዳብዳበ ግደይሳ በስደታ። *

4 ኑ ሄሳ ግዳይ፥ ክርስቶሳ ባጋራ ፆሳን አማኖይ ኑስ ደእያ ግሾሳ። 5 ኑ ሄሳ ኦꬃናዉ ዳንዳእዳይ ፆሳ ዎልቃናፐ አትሽን፥ ኑኒ ኑ ዎልቃን አይኮካ ኦꬃናዉ ዳንዳኦኮ። 6 ኑ ኦራꬃ ጫቁዋ ኦሳንቾታ ግዳና መላ ፆሳይ ኑና ዳንዳእስስ። ሄ ኦራꬃ ጫቆይ ጌሻ አያናን በንትዳይሳፈ አትሽን፥ ፃፈትዳ ህገን ግደና። ህገይ ዎꬌስ፥ ሽን ጌሻ አያናይ ደኦ እሜስ። *

7 ሹቻ ቦላ ፃፈትዳ ህገይ እመትያ ዎደ ፆሳ ቦንቾይ ቆንጭስ። ሙሰ ሶምኡዋን ደእያ ቦንቾይ ꬋይሸ ብያባ ግድኮካ፥ እስራኤለ አሳይ እያ ሶምኡዋ ትሽ ኦꬅድ ፄላናዉ ዳንዳእቦኮና። ህዛ፥ ሀይቆ ኤህያ ህገይ ሄሳ መላ ቦንቾን ቆንጭኮ፥ * 8 ያትን፥ ጌሻ አያናን ኦሰትያ ኦሱዋ ቦንቾይ ዋንድ አኔ? 9 አሳ ቦላ ፕርዳ ኤህያ ህገይ ቦንቾ ግድኮ ያትን፥ አሰ ፅልስያ ኦራꬃ ኦገይ ዋንድ አꬍድ ቦንቸተኔ? 10 ካሰ ቦንቾ ግድዳይሳ ሀእ አꬍያ ቦንቾይ ደኤይሳራ ጋꬅ በእያ ዎደ ቦንቾይ ባይናባ ግድስ። 11 ጉꬃ ዎደስ ቆንጭድ ጉየፐ ꬋይዳይስ ሀይሳዳ ቦንቸትኮ፥ መርናዉ ደኤይስ ዋንድ አꬍድ ቦንቸተኔ?

12 ኑስ ሀይሳ መላ ኡፋይሳይ ደእያ ግሾ፥ ዬላቶና ኦደቶስ። 13 ኑኒ፥ እስራኤለ አሳይ ꬋይሸ ብያ ቦንቹዋ ዉርሰꬃ በኦና መላ ባ ሶምኡዋ ካምዳ ሙሰ መላ ግዶኮ። * 14 ሽን ኤንታ ዎዛናይ ዶጭስ። ሀች ጋካናዉ ኤንቲ ጋልአ ጫቁዋ ናባብያ ዎደ ኤንታ ዎዛናይ ሄ ካማን ካመትድ ደኤስ። ሄ ካማይ ክርስቶሳ ፃላላን ቃረቴስ። 15 ሽን ሀች ጋካናዉካ ኤንቲ ሙሰ ማፃፋ ናባብያ ዎደ ኡባን ሄ ካማይ ኤንታ ዎዛና ካሜስ። 16 ሽን ኦንካ ጎዳኮ ስምያ ዎደ አዉደካ ሄ ካማይ ቃረቴስ። * 17 ጎዳይ አያና፤ ጎዳ አያናይ ደእያ በሳን ላአተꬅ ደኤስ። 18 ኑኒ ኡባይ ካመትቦና ሶምኦን ጎዳ ቦንቹዋ በአና። * ኑኒ አያና ግድዳ ጎዳ ማላ ዳናናዉ ቦንቾፈ ቦንቾን ላመታና።

4

መቃ ሚሸን ደእያ ቡቁራ

1 ህዛ፥ ፆሳይ ባ ማሮተꬃን ሀ ኦሱዋ ኑስ እምዳ ግሾ፥ ኑኒ ኡፋይስ ቃንፆኮ። 2 ኑኒ ዬላያ ጌማ ኦሶ ኡባ አግዳ፤ ገነ ኦሶ ኦꬆኮ፤ ፆሳ ቃላ ዎርዶራ ዋላኮኮ። ቱማ ቆንጨን ሃሳይሸ፥ አሳ ኡባ ካሀይ ኑና ኤካና መላ ፆሳ ስንꬃን ኑና ሺሾስ።

3 ኑ ኦድያ ዎንገላይ ጌምዳባ ግድኮካ፥ ጌምዳይ ꬋዮ ኦገን ደእያ አሳሳ። 4 ሀ አላምያ ሃርያ ፆሳይ አማኖና አሳ ዎዛና ጎዝስ። ኤንቲ ፆሳ መላ ግድዳ ክርስቶሳ ቦንቾ ዎንገላ ፖኡዋ በኦና መላ ድግስ። 5 ኑኒ፥ የሱስ ክርስቶሲ ጎዳ ግደይሳነ ኑ እያ ግሾ ህንተ ኦሳንቾ ግደይሳ ኦዶስፐ አትሽን፥ ኑባ ኦዶኮ። 6 “ꬉማን ፖኦይ ፖኦ” ግዳ ፆሳይ፥ ክርስቶሳ ሶምኡዋን ፖእያ ፆሳ ቦንቹዋ ኤራ ፖኡዋ እማናዉ ባ ፖኡዋ ኑ ዎዛናን ፖእስስ። *

7 ሽን ኡባፈ አꬍያ ዎልቃይ ኑባ ግዶናሽን፥ ፆሳባ ግደይሳ በሳናዉ ሀ ቦንቾ ሻሎይ መቃ ሚሸ * ግድዳ ኑ አሳተꬃን ደኤስ።

8 ኑ ኡባ ባጋራካ ዋየትዳ፥ ሽን መቀረትቦኮ። ኑስ ሀድርስ ግድስ፥ ሽን ኡፋይስ ቃንፅቦኮ። 9 ኑ፥ ሞርከታን ጎደትዳ፥ ሽን ላገ ꬋይቦኮ። ኑ ሞርከታን ሾጨትድ ኩንድዳ፥ ሽን ꬋይቦኮ። 10 የሱሳ ደኦይ ኑ አሳተꬃን ቆንጫና መላ እያ ሀይቁዋ ኡባ ዎደ ኑ አሳተꬃን ቶክድ ዩዮስ። 11 የሱሳ ደኦይ ሀይቅያ ኑ አሳተꬃን ቆንጫና መላ ፓፃ ደእያ ኑኒ እያ ግሾ፥ ኡባ ዎደ ሀይቆስ አꬍድ እመቶስ። 12 ህዛ፥ ሀይቆይ ኑናን ኦꬅያ ዎደ ደኦይ ህንተናን ኦꬄስ።

13 ጌሻ ማፃፋን፥ “ታ አማናስ፤ ሄሳ ግሾ ኦዳስ”* ያገትስ። ሄሳ መላ አማኖይ ኑስ ደእያ ግሾ ሃሳዮስ። 14 ጎዳ የሱሳ ሀይቆፐ ደንꬅዳ ፆሳይ፥ ኑናካ የሱሳራ ሀይቆፐ ደንꬃናይሳነ ህንተራ እስፈ ባ ስን ሺሻናይሳ ኤሮስ። 15 ሄስ ኡባይ ሀንዳይ ህንተ ግሾሳ። ፆሳ አꬎ ኬሀተꬃይ ዳሮ አሳ ጋክያ ዎደ አሳይ ፆሳ ቦንቹዋስ ዳሮ ጋላታ እማና።

16 ሄሳ ግሾ፥ ኑኒ ኡፋይስ ቃንፆኮ። ኑ በንትያ አሳተꬃይ ዳቡርሸ ብያባ ግድኮካ፥ ኑ አያና አሳተꬃይ ጋላስ ጋላስ ኦራፄስ። 17 ሀእስ ኑኒ ዋየትያ ሀ ካዉሻ ዋየይ፥ ኡባፈ ኬህ ግታትያ መርና ቦንቹዋ ኑስ እምሳና። 18 ኑኒ በንትያባ ግዶናሽን፥ በንቶናባ ፄሎስ። በንትያባይ ሀእሳ፥ ሽን በንቶናባይ መርናሳ።

5

1 ሀእ ኑ ደእያ ዱንካነ ዳንያ ሀ ሳአ አሳተꬃይ ላለትኮካ፥ አስ ኬፅቦና፥ ፆሳይ ኬፅዳ መርና ኬꬃይ ኑስ ሳሎን ደኤይሳ ኤሮስ። 2 ሳሎ አሳተꬃ ማአናዉ አሞትሸ ሀእ ሀ ሳአን ደእሸ ኦሎስ። 3 ኑኒ ሄሳ ማእያ ዎደ ካሎቶኮ። 4 ዱንካነ ዳንያ ሀ ሳአ አሳተꬃን ኑ ደእሸ ዴፀትድ ኦሎስ። ሀይቅያ ኑ አሳተꬃይ ደኦን ላመታና መላ ሳሎ አሳተꬃ ማአናዉ ኮዮስፐ አትሽን፥ አሹዋፐ ሻከታናዉ ኮይድ ግደና። 5 ኑና ሀይሳስ ጊግስዳይ ፆሳ። ቃስ ስንꬃፈ ያናባስ ኦይꬅ ኦꬅድ ባ አያና ኑስ እሚስ።

6 ሄሳ ግሾ፥ ኑኒ ሀ ሳአ አሳተꬃን ደእያ ዎደ ኡባን ጎዳፐ ሃክድ ደኤይሳ ኤርኮካ ኡባ ዎደ አማነትድ ደኦስ። 7 ኑኒ ደኤይ አማኖናፐ አትሽን፥ በእያባን ግደና። 8 ኑ ሀ ሳአ አሳተꬃፈ ሻከትድ፥ ኑ ሶ ብድ ጎዳራ እስፈ ዳናዉ አሞትያ ግሾ፥ አማነትድ ደኦስ። 9 ሄሳ ግሾ፥ ኑ ሀ አሳተꬃን ደእን ዎይኮ ሀ አሳተꬃፈ ሻከትን፥ ኑ አሞይ እያ ኡፋይሳናይሳ። 10 ኑኒ እሶይ እሶይ ሀ ሳአን ደእሸ ሎኦ ግድን ዎይኮ ኢታ ግድን፥ ኦꬅዳ ኦሱዋስ በሲያ ፕርዳ ኤካናዉ ክርስቶሳ ፕርዳ አራታ ስንꬃን ሺቃና። *

አሰ ፆሳራ ስገꬆ

11 ህዛ፥ ጎዳስ ያሺ አይ ጉሰኮ ኑኒ ኤርያ ግሾ፥ አሳይ ኑ ኦደይሳ ኤካና መላ ዞሮስ። ፆሳይ፥ ኑኒ ኦነኮ ኑና ኤሬስ፤ ቃስ ህንተካ ህንተ ካሀን ኑ ኦነኮ ኤሬታ ያጋዳ ቆፓይስ። 12 ዎዛናን ግዶናሽን፥ ማላን ጬቀትያ አሳ ዶና ኦይꬃናዉ ህንተ ኑናን ጬቀታና መላ ህንተዉ ጋሶ ግዳናዉ ኮዮስፐ አትሽን፥ ኑ ኑና ዛሪድ ናሻናዉ ኮዮኮ። 13 ኑ ጎሽ ግድኮ ፆሳ ቦንቾሳ፤ ዎዛናማ ግድኮ ህንተሳ። 14 እሶይ ኡባስ ሀይቅዳይሳነ ኡባይ ቃስ እያራ ሀይቅዳይሳ ኑ ኤርያ ግሾ፥ ክርስቶሳ ሲቆይ ኑና ሃሬስ። 15 ደኦን ደኤይሳት ህዛፐ ጉየ ባንታዉ ግዶናሽን፥ ኤንታዉ ሀይቅዳይሳስነ ሀይቆፐ ደንድዳይሳስ ዳና መላ ክርስቶስ አሳ ኡባ ግሾ ሀይቅስ።

16 ህዛፐ ጉየ፥ ኑኒ ኦናካ አሳ ቆፋን ፕርዶኮ። ሀይሳፈ ካሰ ኑኒ ክርስቶሳካ አሳ ቆፋን በእዳባ ግድኮካ፥ ህዛፐ ሄሳዳ ቤኦኮ። 17 ሄሳ ግሾ፥ ኦንካ ክርስቶሳን ደእኮ ኦራꬃ መተꬅ፤ ጋልአ መተꬃይ አꬍስ፤ ኡባይካ ኦራꬅ ግድስ። 18 ሄሳ ኡባ ፆሳይ ኦꬅስ። እ ክርስቶሳ ባጋራ ኑና ባራ ስገꬅስ። ቃስ ሀራታ ባራ ስገꬃና መላ ኑስ ስገꬆ ኦሶ እሚስ። 19 ፆሳይ ክርስቶሳ ባጋራ አሳ ኡባ ባራ ስገꬄስ። ኤንታ ናጋራ ታይብቤና፤ ቃስ አሳ ባራ ስገꬅያ ቃላ ኑስ እሚስ።

20 ፆሳይ አሳ ኑ ባጋራ ፄግያ ግሾ፥ ኑ ክርስቶሳን ኪተትድ አሳ ፆሳራ ስገትተ ግድ ክርስቶሳ ግሾ፥ ዎሶስ። 21 ኑኒ ፆሳ ፅሎተꬃ ክርስቶሳ ባጋራ ኤካና መላ፥ ናጋራ ኤሮና ክርስቶሳ ኑ ግሾ፥ ናጋራንቾ አሳዳ ኦꬅስ።*

6

1 ኑኒ ፆሳራ እስፈ ኦꬅያ አስ ግደይሳዳ፥ ህንተ ኤክዳ አꬎ ኬሀተꬃ ሀዳ ኦꬆና መላ ኑ ህንተና ዎሶስ። 2 ፆሳይ፥

“ታ ነና ስአና ዎደን ስአስ፤

አቶተꬃ ጋላሳን ነና ማዳስ” ያጌስ። ሄኮ፥ ታ ስእያ ዎደይ ሀእ፤ አቶተꬃ ጋላሳይ ሀች። *

3 ኦንካ ኑ ኦሱዋ ቦራና መላነ ኑናን ꬉበታና መላ ኮዮኮ። 4 ግዶሽን፥ ኑ ቱማ ፆሳ ኦሳንቾታ ግደይሳ ኑ ኦꬅያ ኡባባን በስዳ። ዳሮ ገንጫን፥ ዋየን፥ መቶን፥ ኡንአን፥ 5 ጋራፈተꬃን፥ ቃሾን፥ እፆን ኩምዳ ዎጫማን፥ ዳቡራን፥ ꬍስኮ ꬋዮን፥ ፆማን፥ * 6 ጌሻተꬃን፥ ኤራተꬃን፥ ዳንዳአን፥ ኬሀተꬃን፥ ጌሻ አያናን፥ ቱማ ሲቆን፥ 7 ቱማ ኦዳንነ ፆሳ ዎልቃን ኑኒ እያ ኦሳንቾታ ግደይሳ በስዳ። ቃስ ፅሎተꬃይ ኑስ ቶራነ ጎንዳለ። 8 ኑኒ ቦንቸትዳነ ቶሸትዳ፤ ጫየትዳነ ጋላተትዳ። ቱማ ሃሳዮስ፥ ሽን አሳይ ኑና ዎርዳንቾ ግዶሶና። 9 ኑ አሳን ኤረትዳ አስ፥ ሽን ኤረቶና አሳ መላ ግድዳ። ሀይቅዶሶና ያገትዳ፥ ሽን ፓፃ ደኦስ፤ ሾጨትዳ፥ ሽን ሀይቅቦኮ። 10 ኑኒ አዛንኮካ ኡባ ዎደ ኡፋይቶስ። ኑ ማንቆ ዳኖስ፥ ሽን ዳሮ አሳ ዱረዮስ። ቃስ አይኮይካ ባይና አስ ዳኖስ፥ ሽን ኡባይ ኑባ።

11 ቆሮንቶሳ አሳቶ፥ ኑ ህንተዉ ቆንጨን ኦድዳ፤ ኑ ኡሉዋ ህንተና በስዳ። 12 ህንተ ኑና ህንተ ሲቁዋ በሶና ድግደታፐ አትሽን፥ ኑኒ ኑ ሲቁዋ ህንተና ድግቦኮ። 13 አዉ ባ ናይታስ ኦደይሳዳ ታ ህንተዉ ኦዳይስ፤ ኑ ህንተና ኑ ኡሉዋ በስዳይሳዳ፥ ህንተካ ህንተ ኡሉዋ ኑና በስተ።

አማኖና አሳራ ደእያ ጋሄተꬅ

14 አማኖና አሳራ በሶና ኦገን ዋፀቶፍተ። ፅሎተꬃስነ ናጋራስ አይብ ጋሄተꬅ ደኢ? ፖኦስነ ꬉማስ አይብ እስፈተꬅ ደኢ? 15 ክርስቶሳነ ፃላሄ እስፈ ጋꬅያባይ አይቤ? ቃስ አማነይስነ አማኖናይስ እስፈ ኮፅያባይ አይቤ? 16 ፆሳ ኬꬃስ ኤቃታራ አይብ እስፈተꬅ ደኢ? ፆሳይ፥

“ታኒ ኤንታ ግዶን ደአና፥

ኤንታ ግዶን ሄመታና።

ታኒ ኤንታ ፆሳ ግዳና፤

ኤንትካ ታ አሰ ግዳና”

ግዳይሳዳ፥ ኑኒ ደኦ ፆሳ ኬꬅ።* 17 ሄሳዳካ፥ ጎዳይ፥

“ኤንታ ግዶፈ ሻከትድ ከይተ፤

ቱና ግድዳባ ቦቾፍተ፤

ታ ህንተና ኤካና። *

18 ታ ህንተዉ አዋ ግዳና፤

ህንተ ታዉ አደ ናይታነ ማጫ ናይታ ግዳና፤

ያጌስ ኡባፈ ዎልቃማ ጎዳይ” ያግስ። *

7

1 ህዛ፥ ታ ሲቆቶ፥ ሀ ኡፋይሳይ ኑስ ደእያ ግሾ፥ ኑ አሹዋነ ኑ ሸምፑዋ ቱንስያባ ኡባፈ ኑና ጌሾስ። ፆሳስ ያይድ ኑ ጌሻተꬃ ፖሎ ኦꬆስ።

ጳዉሎሳ ኡፋይሳ

2 ህንተ ኡሉዋ ኑና በስተ። ኑኒ ኦናካ ናቅቦኮ፤ ኦናካ ቆህቦኮ፤ ኦናካ ጭምቦኮ። 3 ታኒ ሄሳ ህንተ ቦላ ፕርዳናዉ ጊከ። ሀይሳፈ ካሰ ታ ህንተዉ ኦድዳይሳዳ፥ ህንተ ኑ ዎዛናን ደኤታ፤ ኑ ፓፃ ደእንካ ሀይቅንካ ህንተፈ ሻከቶኮ። 4 ታ ኦድያባ ህንተፈ ቆትከ፤ ታ ህንተናን ጬቀታይስ፤ ኑ ዋየ ኡባን ምነታይስ፤ ቃስ ግታ ኡፋይስ ኡፋይታይስ።

5 ኑኒ ማቀዶነ ብዳ ዎደ፥ ኡባ ባጋራ ዋየትዳፐ አትሽን ሸምፕቦኮ። ካረራ ሞርከታን፥ ኑ ጋꬃን ያሻን ኡንኤትዳ። * 6 ሽን አዛንዳይሳታ ምንꬅያ ፆሳይ፥ ትቶ ዩሳን ኑና ምንꬅስ። 7 ኑና ምንꬅዳይ ትቶ ዩሳ ፃላላ ግዶናሽን፥ ህንተካ እያ ምንꬅዳይሳ። ህንተ ታና ላሞተይሳ፥ ታዉ አዛነይሳነ ታዉ ቆፐይሳ ታ ስእዳ ዎደ ታና ዳሮ ኡፋይስስ።

8 ታ ዳብዳበይ ህንተና አዛንꬅኮካ አይስ ፃፋድናሻ ጋዳ ቂሮትከ። ታ ቂሮትዳይ ታ ፃፍዳ ዳብዳበይ ህንተና ጉꬃ ዎደስ አዛንꬅዳ ግሾሳ። 9 ሀእ ታኒ ኡፋይትዳይ፥ ታ ህንተና አዛንꬅዳ ግሾ ግዶናሽን፥ ህንተ አዛኖይ ህንተና ህንተ ናጋራፐ ዛርዳ ግሾሳ። ፆሳይ ባ ሸንያዳ ህንተና አዛንꬅስፐ አትሽን ኑ ህንተና አይብንካ ቆህቦኮ። 10 ፆሳይ ኮያ አዛኖይ፥ አቶተꬃኮ ጋꬅያ ናጋራፐ ስሞ ኤሄስ፤ እያን ቂሮያባይ ባዋ። ሽን ሀ ሳአ አዛኖይ ሀይቆ ኤሄስ። 11 ህንተ አዛኖይ ህንተናን አይፍስዳ አይፍያ በእተ። ሄ አዛኖይ ህንተና አይ መላ ደንꬅዳኮ፥ አይ መላ ዛሮ እማናዳ ጊግስዳኮ፥ ሄ ኡራ ቦላ አይ መላ ሀንቀꬅዳኮ፥ አይ መላ ታዉ ያያና መላ ኦꬅዳኮ፥ አይ መላ አሞይዳኮ፥ ሄ ኡራ ሴራናዉ አይ መላ ጊግዳኮ በእተ። ሀ ኡባባን ህንተ ጌሽ ግደይሳ ማርካይደታ።

12 ሄሳ ግሾ፥ ታኒ ሀ ዳብዳብያ ህንተዉ ፃፍዳይ፥ ናቅዳ ኡራ ዎይኮ ናቀትዳ ኡራ ግሾ ግደና። ሽን ህንተ ኑስ አይ መላ ቆፕያኮ ፆሳ ስንꬃን ህንተ፥ ህንተና በአና መላ ፃፋስ። 13 ኑኒ ኡፋይትዳይ ሄሳ ግሾሳ። ኑ ኡፋይሳፈ አꬍድ ኑና ዳሮ ኡፋይስዳይ፥ ህንተ ትቶ ኡፋይስዳይሳነ እያ ዎዛና ሸምፕስዳይሳ። 14 ታኒ ህንተና ናሻዳ እያዉ ኦድን፥ ህንተ ታና ዬላይበከታ። ሽን ኑኒ ኡባ ዎደ ህንተዉ ቱማ ኦድዳ፤ ሄሳዳካ ኑኒ ትቶ ስንꬃን ህንተና ናሽዳይስ ቱማ ግድስ። 15 ህንተ እያዉ ያሻን ኮኮርድ፥ እያ ሞክዳይሳ ቃስ እያዉ አይ መላ ኪተትዳኮ፥ እ ቆፕያ ዎደ ህንተዉ ደእያ ሲቆይ ምንሸ ብስ። 16 ታኒ ኡባባን ህንተናን አማነትያ ግሾ ኡፋይታይስ።

8

ኡፋይሳን እሞባ

1 ኑ እሻቶ፥ ፆሳይ ማቀዶንያን ደእያ ዎሳ ኬꬃታስ እምዳ አꬎ ኬሀተꬃባ ህንተ ኤራና መላ ኑ ኮዮስ። * 2 ኤንቲ ግታ መቶን ፓጨትዶሶና፥ ሽን ኤንታ ኡፋይሳይ ዎልቃማ። ኤንታ ማንቆተꬃስ ዛው ባዋ፥ ሽን ባንታ እሙዋን ዳሮ ኬህዶሶና። 3 ኤንቲ ባንታ ዎልቃ መላነ ባንታ ዎልቃፈ አይሳ ዶስድ እምዳይሳስ ታ ማርካ። 4 ኤንቲ ፆሳ አሰ ማድያ ሎኦ ኦሶ ኑራ ኦꬃናዉ ኮይድ ኑና ዳሮ ዎስዶሶና። 5 ኤንቲ ኑኒ ቆፕዳይሳፈ አꬅድ ኦꬅዶሶና። ፆሳ ሸንያዳ፥ ኮይሮትድ ባንታና ጎዳስ እምዶሶና፤ ካልድ፥ ባንታና ኑስ አꬅድ እምዶሶና።

6 ሀ ሎኦ ኦሱዋ ዶምዳ ትቶይ፥ ጉጅድ ኦꬃናዳነ ህንተና ማድድ፥ ሄ ኦሱዋ ፖልሳናዳ እያ ዎስዳ። 7 ሽን ህንተ ኡባባን፥ አማኖን፥ ኦዳን፥ ኤራተꬃን፥ ግታ አሞን፥ ኑና ዶሶንነ ኡባባን ዱረትዳይሳዳ ሀ ሎኦ ኦሱዋንካ ህንተ ኬሀ ግዳና መላ ኑ ኮዮስ።

8 ታኒ ሄሳ ኪታናዉ ጊከ። ሽን ሀራታ ግታ አሙዋ ህንተ ሲቁዋራ ጋꬃ በአዳ፥ ህንተ አይ ኬና ቱሜኮ ኤራናዉ ጋይስ። 9 ህንተ፥ ኑ ጎዳ የሱስ ክርስቶሳ አꬎ ኬሀተꬃ ኤሬታ። ክርስቶስ ዱረ ግድ ኡትድ፥ ህንተ እያ ማንቆተꬃን ዱረታናዳ ህንተ ግሾ ማንቅስ።

10 ታኒ ሀ ኦዳን ህንተና ማድያ ዞረ ዞራናዉ ኮያይስ። ህንተ ዝላይꬅ እማናዉ ፃላላ ግዶናሽን፥ ሄሳ ኦꬃናዉ አሞትሸካ ህንተ ኮይሮ። 11 ህንተ ኦꬃናዉ ዶምዳ ኦሱዋ ሀእ ፖልተ። ህንተ ህንተዉ ደኤይሳ ኬና እምኮ፥ ሄስ ህንተ እማናዉ ዳሮ አሞተይሳ ቆንጭሴስ። 12 እስ አስ እማናዉ አሞትኮ፥ እያ እሞይ ፆሳ ስንꬃን ኤከተይ፥ እ ባዉ ደእዳይሳ ኬና እምናፐ አትሽን፥ ባይናባፐ እማናዉ ኡንኤትን ግደና።

13 ታኒ ሄሳ ገይ፥ ህንተ ኡባይ እስ ግና ግዳና መላሳፈ አትሽን፥ ሀራት ዋያፐ ሸምፕን፥ ህንተ ዋየታና መላሳ ግደና። 14 ዎደ ኤንታ ፓላሀይ ህንተ ፓጫ ኩንꬃና መላ፥ ሀእ ህንተ ፓላሀይ ኤንታ ፓጫ ኩንꬆ። ሄሳን ህንተ ግና ግዳና። 15 ጌሻ ማፃፋን፥ “ዳሮ ሺሽዳይሳስ ፓላህቤና፤ ጉꬃ ሺሽዳይሳስ ፓጭቤና” ጌተትድ ፃፈትዳይሳ መላ። *

ትቶነ እያ ላገታ

16 ኑኒ ህንተዉ ቆፐይሳዳ ትቶይካ ህንተዉ ቆፓና መላ ኦꬅዳ ፆሳይ ጋላተቶ። 17 ትቶይ ህንተኮ ብዳይ፥ ኑኒ እያ ደንꬅዳ ግሾ ፃላላ ግዶናሽን፥ እ ባ ሸነን ባናዉ አሞትዳ ግሾሳ። 18 ዎንገላ ማርካተꬃን ዎሳ ኬꬃ ኡባን ዳሮ ኤረትዳ እሻ፥ ኑኒ ትቶራ እስፈ ኪቶስ። 19 ሄሳ ቦላ ኑኒ ሀ ኬሀ እሞታ ኤፍያ ዎደ ኑራ ባና መላ፥ ሀ ሎኦ ኦሱዋን ጎዳ ቦንቻናዉነ ሀራታ ማዳናዉ ደእያ አሙዋ በሳናዉ እ ዎሳ ኬꬃታን ዶረትስ።

20 ሀ እመትዳ ኬሀ እሙዋ፥ ኑኒ ኦሶ ቦላ ፔሽያ ዎደ ቦረቶና መላ ናገቶስ። 21 ኑኒ ጎዳ ስንꬃን ፃላላ ግዶናሽን፥ አሳ ስንꬃንካ ሎኦ ግድዳባ ኦꬆስ።*

22 ቃስ ዳሮ ዎደ ፓጨን ምንድ አꬍዳ ኑ እሻ፥ ኤንታራ ህንተኮ ኪትዳ። እ ህንተናን ዳሮ አማነትያ ግሾ፥ ሀእ ህንተና ማዳናዉ ዳሮ አሞቴስ። 23 ትቶባ ኤራናዉ ኮይኮ፥ ህንተና ማዳናዉ ታራ ኦꬅያ ታ ኦሶ ላገ። ሀንኮ እሻታባ ግድኮ ዎሳ ኬꬃት ኪትዳይሳታ፤ ቃስ አሳይ ኤንታ ዱሳ በእድ ክርስቶሳ ቦንቾሶና። 24 ሄሳ ግሾ፥ ዎሳ ኬꬃት ህንተ ሲቁዋነ ኑ ህንተና ናሽያ ናሾይ ቱማ ግደይሳ ቆንጭሳናዉ ህንተ ሲቁዋ ሀ አሳታ በስተ።

9

አማንያ አሳስ ሺቅዳ ሚሸ

1 አማንያ አሳስ ከስያ ሚሽያባ ታ ህንተዉ ፃፋናዉ ኮሸና። 2 ህንተ ማዳናዉ ኬህ አሞተይሳ ታ ኤራይስ። ህንተ አካያ አሳይ፥ ዝላይꬃፈ ዶምድ ማዳናዉ ጊገትዳይሳ ታኒ ማቀዶነ አሳስ ዶና ኩንꬃዳ ኦዳስ። ህንተ ግታ አሞይካ ኤንታፈ ዳሮታ ደንꬅስ። 3 ሀ ኦሱዋን ህንተናን ኑ ጬቀትያ ጬቆይ ሀዳ ግዶና መላ ኮይሮ ህንተባ ታ ኦድዳይሳዳ ህንተ ጊገትድ ናጋና መላ ሀ እሻታ ህንተኮ ኪታስ። 4 ማቀዶነ አሳይ ታራ ብድ፥ ህንተ ጊገቶና ደእሽን፥ ደምኮ፥ ኑ ህንተናን ዬላታና፤ ቃስ ህንተ ኑፐ አꬎ ዬላታና። 5 ሄሳ ግሾ፥ ሀ እሻት ታፐ ስንꬃትድ ህንተኮ ብድ፥ ህንተ እማና ግዳ እሙዋ ካሰትድ ጊግሳና መላ ታ ኤንታና ኪታስ። ታኒ ጋክያ ዎደ ሄ እሞይ ጊግድ ኡቴስ። ሄ ዎደ ሄ ኬሀተꬃ እሞይ ዎልቃን ግዶናሽን፥ ዶሳን ግደይሳ ኤርሴስ።

6 ሀይሳ አኬክተ፤ ጉꬁ ዘርዳይ ጉꬁ ጫካና፤ ዳሮ ዘርዳይ ዳሮ ጫካና። 7 ፆሳይ ኡፋይሳን እምያ ኡራ ዶስያ ግሾ፥ ዎልቃን ዎይኮ ዶስ ባይና ግዶናሽን፥ እስ እስ አስ ባ ዎዛናን ቆፕዳይሳዳ ዶሳን እማናዉ በሴስ። 8 ኡባ ዎደ ኡባባን ኮሽያባ ኡባ ደምድ ሎኦ ኦሶ ኡባ ኦꬃናዉ ዳንዳአና መላ ፆሳይ ህንተዉ ባ አንጁዋ ዳርሳና። 9 ጌሻ ማፃፋን፥

“እ ባ ሻሉዋ ማንቆታስ ላልስ፤

እያ ፅሎተꬃይ መርናዉ ደአና”

ያጌስ።*

10 ዘረይሳስ ዘረꬅ፥ ማናዉ ካꬅ እምያ ጎዳይ፥ ህንተ ዘርያ ዘረꬅ ዳርስድ እማና። ህንተ ፅሎተꬃ አይፍያካ ዳርሳና። *

11 ዳሮ አሳይ ህንተ እምያ እሙዋ ኑፐ ኤክድ፥ ፆሳ ጋላታናዳ፥ ህንተ ኡባ ዎደ ዳርስድ እመይሳታ ግዳና መላ ፆሳይ ህንተና ኡባ ባጋራ ዱረያና። 12 ሀ ህንተ እምያ እሞይ አማንያ አሳ ፓጫ ኩንꬆ ፃላላ ግዶናሽን፥ አሳይ ፆሳ ጋላታናዉ ጋሶ ግዴስ። 13 ሀ ህንተ ኦሶይ ህንተ አማኑዋ ኤርስድ ክርስቶሳ ዎንገላ ህንተ አማንድነ እያዉ ኪተትድ ህንተዉ ደእያባ ኤንታራነ ሀራታራ ሻከትዳ ግሾ ኡባይ ፆሳ ቦንቻና። 14 ፆሳይ ህንተዉ እምዳ አꬎ ኬሀተꬃ ግሾ ኤንቲ ህንተዉ ፆሳ ዎስሸ ህንተና በአናዉ ላሞቶሶና። 15 ዛው ባይና ፆሳ እሙዋስ ፆሳይ ጋላተቶ።

10

ጳዉሎስ ሞትያ አሳስ ዛርዳ ዛሩዋ

1 ታኒ ህንተራ ደእያ ዎደ፥ “ሹጎ”፥ ቃስ ህንተፈ ሃክያ ዎደ “ኑ ቦላ ምኔስ” ያገትዳ፥ ጳዉሎስ፥ ኬሀነ አሽከ ግድዳ ክርስቶሳ ሱንꬃን ህንተና ዎሳይስ። 2 ታኒ ህንተኮ ብያ ዎደ ኑ አሾ ቆፋራ ስመረትያ አስ ኦꬅድ ቆፕያ አሳ ቦላ ምኖ ቃላን ኦደታናዉ ቆፋ ቃቻስ። ህንተ ቦላ ሄሳዳ ኦደታና መላ ህንተ ታና ኦꬆናዳ ህንተና ዎሳይስ። 3 ኑኒ ሀ ሳአን ደእኮካ ሀ ሳኣ አሳዳ ኦለቶኮ። 4 ኑ ኦላ ሚሸይ ሀ ሳአባ ግደና። ሽን ሚፃ ላላናዉ ዎልቃራ ደእያ ፆሳ ቶራ። ቱማራ ኤቀትያ ፓላማነ፥ 5 ፆሳ ኤራተꬃ ቦላ ኦቶሮን ደንድያ ፓላማነ ሀዳ ቆፋ ኡባ ላሎስ። አሳ ቆፋ ኡባ ድእድ ክርስቶሳስ ኪተታና መላ ኦꬆስ። 6 ህንተ ኪተተꬃይ ፖሎ ግድያ ዎደ ኑኒ ኪተተꬃ እፆ ኡባ ሴራናዉ ጊገታና።

7 ህንተ አይፈይ በእዳ መላ ፕርደታ። ኦንካ ባና ክርስቶሳባ ግድ ቆፕያባ ግድኮ፥ ኑካ ክርስቶሳባ ግደይሳ ኤሮ። 8 ጎዳይ ታዉ እምዳ ማታን ጬቀትኮካ ሄሳን ዬላትከ። ሄ ማታይ ታዉ እመትዳይ ህንተና ድቻናሳፈ አትሽን፥ ቆሀናሳ ግደና። 9 ታኒ ታ ዳብዳብያን ህንተና ያሽሳናዉ ኮያዳ ፃፍዳባ ዳኖፖ። 10 እስ እስ አሳይ፥ “ጳዉሎሳ ዳብዳበይ ዴፆነ ዎልቃማ፥ ሽን እያ ሶምኦን በእያ ዎደ እ ዳቡራንቾ፤ እያ ኦዳይካ ፓና” ያጎሶና። 11 ሄ አሳት ኑ ሃሆን ደእሸ ፃፍያ ዳብዳብያንነ ማታን ህንተራ ደእሸ ኦꬅያ ኦሱዋ ግዶን ዱማተꬅ ባይናይሳ አኬኮ።

12 ኑኒ ባንታና ናሽያ አሳታራ ኑና ግናያናዉ ዎይኮ ጋደያናዉ ኮዮኮ። ሽን ኤንቲ ባንታና ባንታራ ግናይድ ዎይኮ ጋደይድ በእሸ ኤያ።

13 ሽን ኑኒ ፆሳይ ኑስ እምዳ ꬋሳን ጬቀቶስፐ አትሽን፥ ዛዋ ፕንድ ጬቀቶኮ፤ ሄ ዛዋይ ህንተኮካ ጋኬስ። 14 ኑኒ በሰይሳፈ አꬅድ ጬቀቶኮ፥ ሽን ክርስቶሳ ዎንገላ ህንተኮ ጋꬅዳይሳን ጬቀቶስ። 15 ኑኒ ፆሳይ ኤስዳ ዛዋፐ ፕንድ፥ ሀራት ኦꬅዳ ኦሶን ጬቀቶኮ። ግዶሽን፥ ህንተ አማኖይ ድጫና መላ ፆሳይ እምዳ ዛዋን ህንተ ግዶን ኑ ኦꬅያ ኦሶይ ዳልጋና ግድ ቆፖስ። 16 ኑኒ ሀራ አስ ባ ዛዋን ኦꬅዳ ኦሶን ገልድ ጬቀቶኮ፥ ሽን ህንተፈ ፕንድ ሀራታስ ዎንገላ ማርካታናዉ ዳንዳኦስ። 17 ሽን፥ ጌሻ ማፃፋን፥ “ጬቅያ ኡባይ ጎዳ ሎኦተꬃን ጬቆ” ያግድ ፃፈትስ። * 18 ጎዳይ ናሽያ ኡራፐ አትሽን፥ ባና ባዉ ናሽያ ኡራይ ናሸተና።

11

ጳዉሎሳነ ዎርዶ ሀዋረታ

1 ታ ጉꬃ ኤያተꬃ ህንተ ሀእካ ዳንዳአና ጋዳ ቆፓይስ፤ ሀያና ዳንዳእተ። 2 ፆሳይ ህንተዉ ቆፕዳይሳዳ፥ ታካ ህንተዉ ቆፓይስ። ታኒ ህንተና ጌሻ ጌላእዳ እስ አድያ፥ ክርስቶሳስ እማናዉ ኦይቻ ዎꬃስ።

3 ሽን ሾሻይ ባ ገንያን ሄዋኖ ባለꬅዳይሳዳ ኦን ኤር ህንተ ዎዛናይ ኢትድ ክርስቶሳስ ደእያ ህንተ ሱረተꬃነ ጌሻተꬃ አጋንደት ጋዳ ህርጋይስ። * 4 እስ አስ ይድ፥ ኑኒ ህንተዉ ማርካትዳ የሱሳፐ ሀራ የሱሳ ህንተዉ ማርካትኮ፥ ዎይኮ ህንተ ኤክዳ አያናፐነ ዎንገላፐ ሀራ አያናነ ዎንገላ ህንተዉ ኦድኮ፥ ስእ ግድ ኤኬታ።

5 ሽን ታኒ የሱሲ ኪትዳ “ግታ ሀዋረታ” ገተትድ ፀገተይሳታፐ ጉፃይስ ጋዳ ቆፕከ። 6 ታኒ ኦዳ ኤሮና አስ ግድኮካ፥ ኤራተꬅ ታዉ ደኤስ። ሄሳ ታ ህንተዉ ዳሮ ኦገን ቆንጭሳስ።

7 ታኒ ሚሸ ኦይቾና ፆሳ ዎንገላ ህንተዉ ጮ ኦድዳይስነ ህንተና ꬎቁ ኦꬃዳ ታና ቶችዳይስ ታዉ ናጋራ ግዲ? 8 ታኒ ህንተዉ ኦꬃናዉ ሀራ ዎሳ ኬꬃታፐ ሚሸ ቦንቃ ኤካስ። 9 ታ ህንተራ ደእያ ዎደ ታና መትንካ ህንተፈ እስ አስካ ዋይሳብከ። ማቀዶነፐ ይዳ አማነይሳት ታና ኮሽያባ ኡባን ማድዶሶና። ሀች ጋካናዉ ታ ህንተዉ ቶሆ ግዳብከ ስንꬃስካ ቶሆ ግድከ። * 10 ክርስቶሳ ቱማተꬃይ ታናን ደእሽን፥ ታ ጬቁዋ አካያ ቢታን ታና ኦንካ ድገና። 11 ታ ሀይሳ አይስ ጋይና? ህንተና ዶሶና ግሾዬ? ታኒ ህንተና ዶሰይሳ ፆሳይ ኤሬስ።

12 “ኑካ ህንተ መላ ኦꬆስ” ያግድ ጬቅያ ሀንኮ ሀዋረታ ጬቁዋ ጋሱዋ ꬋይሳናዉ ሀእ ታ ኦይሳ ስንꬃስካ ኦꬃና። 13 ሀይሳ መላ አሳት ክርስቶሳ ሀዋረ ዳናናዉ ባንታና ላምያ ዎርዳንቾ ሀዋረታነ ጭምያ ኦሳንቾታ። 14 ሄስ ማላልስያባ ግደና፤ አይስ ጊኮ፥ ፃላሄይ ፖኦ ኪታንቾ ዳናናዉ ባና ላሜስ። 15 ሄሳ ግሾ፥ ፃላሄ ኦሳንቾት ፅሎተꬃ ኦሳንቾታ ዳናናዉ ባንታና ላምኮ ሄስ ግታባ ግደና። ኤንቲ ዉርሰꬃን ባንታ ኦሱዋዳ ኤካና።

ጳዉሎሳ ጋክዳ መቶ

16 ኦንካ ታና ኤያ ግድ ቆፖና መላ ዛራዳካ ኦዳይስ። ታ ህንተዉ ኤያ ዳንኮካ ታ ጉꬃራ ጬቀታና መላ ታና ኤያ ኦꬅድ ኤክተ። 17 ታኒ ሀይሳዳ ጬቀታዳ ኦደተይ፥ ጎዳይ ኮየይሳዳ ግዶናሽን፥ ኤያተꬃን ኦዳይስ። 18 ዳሮ አሳይ ሀ ሳአባን ጬቀትያ ግሾ፥ ታካ ጬቀታና። 19 ህንተ ዎዛናማ ግድያ ግሾ፥ ኤያ አሳባ ኡፋይሳን ዳንዳኤታ። 20 ኦንካ ህንተና አይለይኮ ዎይኮ ህንተና ቦንቅኮ ዎይኮ ባዉ ማደታናዉ ህንተኮ ሺቅኮ ዎይኮ ህንተ ቦላ ኦቶርትኮ ዎይኮ ህንተና ባቅኮ ህንተ ዳንዳኤታ። 21 ኑኒ ሄሳ ኦꬃናዉ ዳሮ ዳቡራንቾ ግደይሳ ዬላታሸ ታ ኦዳይስ።

ሽን ኦንካ ምንድ ጬቀትኮ፥ ታካ ጬቀታናዉ ምናይስ። ታኒ ሄሳ ኤያ አሳዳ ኦደታይስ። 22 ኤንቲ እብራዌ? ታካ እብራወ። ኤንቲ እስራኤሌ? ታካ እስራኤለ። ኤንቲ አብራሃመ ሼሼ? ታካ አብራሃመ ሼሽ። 23 ኤንቲ ክርስቶሳ ኦሳንቾ? ታኒ ጎሻ አሳዳ ኦዳይስ፥ ኤንታፈ አꬍያ ክርስቶሳ ኦሳንቾ። ታኒ ኦሶን ዳሮ ዳቡራስ፤ ዳሮ ዎደ ቃሸታስ፤ ጋራፈታስ፤ ዳሮ ዎደ ሀይቆፐ አታስ። * 24 አይሁደት ታና ሀስታማነ ኡዱፉና እቻሹ ቶሆ ጋራፍዶሶና። * 25 ሄꬑ ቶሆ ፃምአን ሾጨታስ፤ እስ ቶሆ ሹቻን ጫደታስ፤ ማርካበይ ሄꬑ ቶሆ መእስ፤ አባ ግዶን እስ ቃማ ኩመꬅ አቃዳ ፔአስ። * 26 ታኒ ዳሮ ኦግያ ዳቡራን ሄመታስ። ክፃ ሃꬃፈነ ፓንጋፈ አታስ። አይሁደትነ አይሁደ ግዶና አሳይ ታ ቦላ መቶ ጋꬅዶሶና። ካታማይ፥ ባዞይ፥ አባይ፥ ታና ያሽስ፤ አማንያ ዳንያ አሳት ታና ዋይስዶሶና። * 27 ታኒ ኦሶን ዳቡራስነ ጫዋታስ፥ ዳሮ ቶሆ ꬍስኮ ꬋያስ፥ ኮሻታስ፥ ሳሞታስ፥ ዳሮ ቶሆ ፆማስ፥ ሜገታስ፥ ካሎታስ።

28 ሀራባ ኡባ ታይቦና ኡባ ዎደ ታና ቆፍሰይ ዎሳ ኬꬃታባ። 29 እስ አስ ዳቡርያ ዎደ እያራ ታ ዳቡራብክና? እስ አስ ናጋራን ꬉበትያ ዎደ ታ አዉደ ቂሮቶና አጋድና?

30 ታ ጬቀታናዉ ኮሽያባ ግድኮ ታኒ ዳቡራንቾ ግደይሳ ኤርስያባን ጬቀታና። 31 መርናዉ ቦንቸትዳ ፆሳይ፥ ኑ ጎዳ የሱስ ክርስቶሳ አዋይ፥ ታ ዎርዶቶናይሳ ኤሬስ። 32 ዳማስቆ ካታማን ካዋ አርስፆሳፐ ጋርሳራ ሃረይስ ታና ኦይꬃናዉ ኮይድ ዳማስቆ ካታማ ፐንግያ ናግስስ። * 33 ሽን አሳይ ታና ዳቾን የግድ፥ ካታማ ድርሳ ማስኮትያራ ዎꬍስን ታኒ እያ ኩሽያፐ አታስ።

12

ጳዉሎስ በእዳ ቆንጨꬅ

1 ጬቀተꬃስ ጎእ ባይናይሳ ኤራይስ። ሽን ጬቀታናዉ ኮሽኮ፥ ጎዳፐ ኤክዳ ቆንጨꬃን ጬቃና። 2 ታማነ ኦይዱ ላይꬃፈ ካሰ፥ ክርስቶሳ አማንያ እስ ኡራይ ሄꬓንꬆ ሳሉዋ ብዳይሳ ታ ኤራይስ። ሄ ኡራይ አሾን ዎይኮ አሾፐ ካረራ ብዳኮ ታ ኤርከ፤ ፆሳይ ኤሬስ። 3 ሄ ኡራይ ሄꬓንꬆ ሳሉዋ ኤከትዳይሳ ኤራይስ። ሽን እ አሾን ዎይኮ አሾፐ ካረራ ኤከትዳኮ ታ ኤርከ፤ ፆሳይ ኤሬስ። 4 ሄ ኡራይ ጋናተ ኤከትድ አስ ቆንጭሳናዉነ አስ ኦዳናዉ ዳንዳኦናባ ስእስ። 5 ታኒ ሄ አድያባን ጬቀታና፥ ሽን ታኒ ታ ዳቡራፐ አትሽን፥ ታናን ጬቀትያባይ ባዋ። 6 ታኒ ቱማ ኦደትያ ግሾ፥ ጬቀታናዉ ኮይኮካ ኤያ ግድከ። ሽን አስ ታ ኦይሳ በኤይሳፈነ ስኤይሳፈ አꬅድ ቆፖና መላ ጋዳ ጬቀተꬅ አጋይስ።

7 ታዉ ቆንጭዳ ግታ ቆንጨꬃን ታ ኦቶርቶና መላ ታና ዋይሳናዉ ታ አሹዋን ጫድያ ፃላህያ ኪታንቾይ ታዉ እመትስ። 8 ሀ ዋይስያባ ታፐ ድጋና መላ ታኒ ጎዳ ሄꬑ ቶሆ ዎሳስ። 9 ሽን ጎዳይ፥ “ታ ዎልቃይ ነ ዳቡራን ቆንጭያ ግሾ ታ አꬎ ኬሀተꬃይ ነዉ ግዳና” ያግስ። ክርስቶሳ ዎልቃይ ታናን ቆንጫና መላ ታ ዳቡራን ኡፋይታሸ ጬቀታይስ። 10 ታኒ ክርስቶሳ ግሾ፥ ዳቡርያ ዎደ ጫየትያ ዎደ ዋየትያ ዎደ ጎደትያ ዎደ መቶትያ ዎደ ታ ዳቡራን ኡፋይታይስ። አይስ ጊኮ፥ ታ ዳቡርያ ዎደ፥ ሄ ዎደ ምናይስ።

ጳዉሎስ ቆሮንቶሳ አሳስ ቆፔስ

11 ታኒ ኤያ አሳዳ ጬቀታስ። ሄሳዳ ታ ጬቀታና መላ ኦꬅዳይ ህንተና። ታ፥ ታ ሁጰን ኤረቶና አስ ግድኮካ፥ “ግታ ሀዋረታ” ጌተተይሳታፐ ጉፅከ። ሄሳ ታዉ ማርካታናዉ በሰይ ህንተናሽን። 12 ታ ህንተ ግዶን ደአሸ ዳንዳአን ኦꬅዳ ማላታትነ ማላት ታ ቱማ ሀዋረ ግደይሳ በሶሶና። 13 ታ ህንተዉ ቶሆ ግዶናይሳፈ አትሽን፥ ሀራ ዎሳ ኬꬃታፐ ህንተ አይብን ጉፅደቲ? ሄስ ባላ ግድኮ ታና ማርተ።

14 ታኒ ህንተኮ ባናዉ ጊገትሽን ሀይስ ታዉ ሄꬓንꬆ። ታ ህንተናፐ አትሽን፥ ህንተዉ ደእያባ ኮዮና ግሾ ህንተና ዋይሳናዉ ኮይከ። የልዳይሳት ባንታ ናይታስ ሻሎ ምንጆሶናፐ አትሽን፥ ናይት ባንታና የልዳይሳታስ ሻሎ ምንጆኮና። 15 ታ ህንተ ግሾ፥ ታዉ ደእያባነ ታና አꬃ እምንካ ታና ኡፋይሴስ። ያትን፥ ታኒ ህንተና ሄሳዳ ኬሀ ሲቅያ ዎደ ህንተ ታና ጉꬃራ ሲቀቲ?

16 ግድኮካ፥ ታ ህንተዉ ቶሆ ግድከ፤ ዋይሳብከ፤ ሽን ህንተና ጭሞንነ ገነን ኦይክዳባ ህንተዉ ዳኖና አገና። 17 ሀር አቶሽን፥ ታ ህንተኮ ኪትዳ አሳታፐ ህንተና ጭምዳ አስ ደኢ? 18 ትቶይ ህንተኮ ባና መላ ታኒ ዎሳስ፤ ቃስ አማንያ እሻካ እያራ የዳስ። ያትን፥ ትቶይ ህንተና ጭምዴ? ኑኒ ኑ ኦሱዋ እስ አያናን ኦꬅቦኮ? ቃስ ኑ ሀኖይካ እስኖ ግደኔ?

19 ኑ ኡባ ዎደ ህንተ ስንꬃን ኑና ፅልሳናዉ ሞተትያባ ህንተዉ ዳኒ? ኑ ክርስቶሳን ደእድ ፆሳ ስንꬃን ሀእ ጋካናዉ ኦዶስ። ኑ ሲቆ እሻቶ፥ ኑ ሀ ኡባ ኦይ ህንተና ድቻናሳ። 20 ታ ህንተኮ ብያ ዎደ ኦን ኤር ህንተ ታ ኮየይሳዳ ሀኖና፥ ቃስ ታካ ህንተ ኮየይሳዳ ሀኖና ጋሄቶና አጎኮ ጋዳ ያያይስ። ቃስ ኦን ኤር ህንተ ግዶን ፓላም፥ ቃናተይ፥ ሀንቆይ፥ ዪቀይ፥ ዝግርስ፥ አሳ ሱንꬁ ኢሶይ፥ ኦቶሮይነ ካች ዶና አገና ጋዳ ያያይስ። 21 ታኒ ናምአንꬆ ህንተኮ ብያ ዎደ ፆሳይ ህንተ ስንꬃን ታና ካዉሻና ጋዳ ያያይስ። ካሰ ናጋራ ኦꬅድ ሄ ባንታ ኦꬅዳ ቱናተꬃፈ፥ ላይማተꬃፈነ ዬላይያ ኦሱዋፐ ስምቦና አሳታ በአዳ አዛኖና አግከ ጋዳ ያያይስ።

13

ዞረነ ሳሮꬆ

1 ታ ህንተኮ ብሽን ሀይስ ሄꬓንꬆ። አይ ሞቶይካ ናምኡ ዎይኮ ሄꬑ ማርካን ምኔስ። * 2 ታኒ ናምአንꬆ ህንተራ ጋሄትዳ ዎደ ህንተ ግዶን ካሰ ናጋራ ኦꬅዳ ኡራነ ሀራታ ኡባ ሴሮና አግከ ጋዳ ኦዳ ዎꬃስ። ሀእ ታ ሃካዳ ደእኮካ ስማዳ ህንተኮ ብያ ዎደ ኦደስካ ቃትከ።

3 ታናን ደእድ ኦደይ ክርስቶሳ ግደይሳ ህንተ ኤራናዉ ኮዬታ። እ ህንተራ ሃሳያ ዎደ ዎልቃማፐ አትሽን፥ ህንተ ግዶን ዳቡራንቾ ግደና። 4 ክርስቶስ ማስቃለ ቦላ ዳቡራን ካቀትስ፥ ሽን ፆሳ ዎልቃን ደኦን ደኤስ። እ ዳቡራንቾ ግድዳይሳዳ፥ ኑካ ዳቡራንቾ። ሽን ህንተና ሀጋዛናዉ ፆሳ ዎልቃን እያራ ደኦን ዳና።

5 አማኖን ምንድ ደእያኮ ህንተና ህንተዉ ፓጭድ በእተ። ፓጨን ህንተ ኩንዶና አትኮ፥ ክርስቶስ ህንተናን ደኤይሳ ህንተ ኤሬታ። ሽን ክርስቶስ ህንተናን ዶና እፅኮ ህንተ ኩንዴታ። 6 ኑኒ ፓጨን ኩንዶናይሳ ህንተ ኤሬታ ጋዳ አማናይስ።

7 ህንተ ኢታባ ኦꬆና መላ ኑኒ ፆሳ ዎሶስ። ኑኒ ምኖ ግደይሳ አሳይ በአና መላ ግዶናሽን፥ ኑኒ ምኖ ግዶና እፅኮካ፥ ህንተ ሎኦ ኦꬃና መላ ኑኒ ዎሶስ። 8 ኑኒ ቱማስ ኦꬆስፐ አትሽን፥ ቱማራ ኤቀትያባ አይባካ ኦꬆኮ። 9 ኑ ዳቡርያ ዎደ ህንተ ቃስ ምንያ ዎደ ኑና ኡፋይሴስ። ህንተ ቦረይ ባይናይሳታ ግዳና መላ ኑ ህንተዉ ፆሳ ዎሶስ።

10 ታኒ ህንተፈ ሃካዳ ደአሸ ፃፍዳይ ሄሳ ግሾሳ። ታኒ ህንተኮ ብያ ዎደ ጎዳይ ታዉ እምዳ ማታን ዘምፓዳ ህንተ ቦላ ጎዳታናዉ ኮይከ። ጎዳይ ታዉ ማታ እምዳይ፥ ህንተና ማዳናሳፈ አትሽን፥ ቆሀናሳ ግደና።

11 ዉርሰꬃን ታ እሻቶ፥ ሳሮ ደእተ። ቦረይ ባይና ደእተ፤ ታ ዞርያ ስእተ። እስ ዎዛናን ግድድ ደእተ፤ ሳሮተꬃን ደእተ። ሲቆነ ሳሮ እምያ ፆሳይ ህንተራ ግዶ።

12 ጌሻ ዬረተꬅ ዬረትሸ፥ እሶይ እሱዋ ሳሮꬅተ። 13 ፆሳ አሳ ኡባይ ህንተና ሳሮ ሳሮ ያጎሶና።

14 ጎዳ የሱስ ክርስቶሳ አꬎ ኬሀተꬃይ፥ ፆሳ ሲቆይ፥ ጌሻ አያና እስፈተꬃይ ህንተ ኡባራ ግዶ።

* 1:1 ሀዋ 18:1.

* 1:16 ሀዋ 19:21.

* 1:19 ሀዋ 18:5.

* 2:12 ሀዋ 20:1.

* 3:3 ከሳ 24:12፤ ኤርም 31:33፤ ህዝ 11:19፤ 36:26.

* 3:6 ኤርም 31:31.

* 3:7 ከሳ 34:29.

* 3:13 ከሳ 34:33.

* 3:16 ከሳ 34:34.

* 3:18 በአና፦ ማስቶተዳ ዛሪድ ጶልሳና ጌተትድ ብርሸታናዉ ዳንዳኤስ።

* 4:6 መ 1:3.

* 4:7 መቃ ምሸ፦ ሀ በሳን መቃ ሚሸ ጌተትዳይ ቢታፈ ኦሰትዳ ሚሸታ በሳናሳ፥ ሄሳትካ፥ ኦቶ፥ ሻተ፥ በሸ፥ ፁጋ፥ ፃሮነ ኤንታና ዳነይሳታ

* 4:13 ማዝ 116:10.

* 5:10 ሮመ 14:10.

* 5:21 ናጋራንቾ አሳዳ፦ ናጋራ ያርሾ ኦꬅስ።

* 6:2 እሳ 49:8.

* 6:5 ሀዋ 16:23.

* 6:16 ሌወ 26:12፤ ህዝ 37:27፤ 2 ቆሮ 3:16.

* 6:17 እሳ 52:11.

* 6:18 2 ሳሜ 7:14፤ 1 ታር 17:13፤ እሳ 43:6፤ ኤርም 31:9.

* 7:5 2 ታር 2:13.

* 8:1 ሮመ 15:26.

* 8:15 ከሳ 16:18.

* 8:21 ሌም 3:4.

* 9:9 ማዝ 112:9.

* 9:10 እሳ 55:10.

* 10:17 ኤርም 9:24.

* 11:3 መ 3:1-5.

* 11:9 ፍልጵ 4:15-18.

* 11:23 ሀዋ 16:23.

* 11:24 ዛረ 25:3.

* 11:25 ሀዋ 16:22፤ 14:19.

* 11:26 ሀዋ 9:23፤ 14:15.

* 11:32 ሀዋ 9:23-25.

* 13:1 ዛረ 17:6፤ 19:15.

ጋላትያ ኪታ

1

2

3

4

5

6

ጳዉሎስ ጋላትያ አሳስ

ፃፍዳ ኪታ

ጋꬃ ቆፋ

ጋላትያን ደእያ ዎሳ ኬꬃስ ፃፈትዳ ኪታን፥ ጳዉሎስ ቱማ ሀዋረ ግደይሳነ እያ ኪታይካ ቱማ ግደይሳ፥ ባ ኪታ ናባብያ አሳይ አኬካና መላ ቆፍሴስ (1:1-10)። እ ሄሳ ግዳይ፥ እስ እስ አሳይ “ጳዉሎስ ዎርዶ ሀዋረ ቃስ እያ ኪታይካ ዎርዶ” ግድ ኦደትያ ግሾሳ። ጳዉሎስ፥ አይሁደ ግዶና አሳስ ዎንገላ ሳባካና መላ ፄገትዳ ቱማ ሀዋረ (1:18—2:10)።

ኦንካ የሱሳ አማንዳ ዎደ ኦራꬃ ደኦ ደምስ፤ ሄሳ ግሾ፥ ሙሰ ህገ ናጋናዉ ኮሸና። ጳዉሎስ፥ “አስ ፆሳ ስንꬃን ፅላናዉ ዳንዳኤይ አማኖ ፃላላን” ያግድ ታማርስስ። ሽን ጉꬃ ኢሰን፥ ጋላትያ ቢታን ደእያ ዎሳ ኬꬃን፥ “አስ ፆሳ ስንꬃን ፅላናዉ የሱሳ አማኖ ፃላላ ግዶናሽን፥ ሙሰ ህገካ ናጋናዉ ኮሼስ” ያግድ ጳዉሎሳ ትምርትያ ጳልቅያ አሳት ደንድዶሶና።

ጳዉሎስ ጋላትያ ኪታ ፃፍዳይ፥ ሀ ዎርዶ ትምርትያን ጭመትዳ አሳ ቱማ አማኖኮነ አማኖ ደኦኮ ዛራናሳ። ጳዉሎስ የሱሳ ሀዋረ ግደይሳ ትላይድ ኦድስ። እያ ሀዋረ ኦꬅድ ፄግዳይ አሰ ግዶናሽን፥ ፆሰ ግደይሳነ እ ኪተትዳይ አይሁደ ግዶና አሳስ ግደይሳ ቆንጭስድ ኦድስ።

መርና ደኦ ኤካናዉ ቁልፐይ አማኖ ፃላላ። ሄሳስ ሌምሶ ግደይ፥ አብራሃመይ ፅልዳይ አማኖናፐ አትሽን፥ ኦሶን ዎይኮ ህገ ናጎን ግዶናይሳ ኤንታዉ ማርካ ኦꬅድ እሜስ። አማኖይ እያዉ አይበኮ ጳዉሎስ ኦድሸ፥ “ታኒ ፆሳስ ዳና መላ ህገ ባጋራ ህገስ ሀይቃስ። ታኒ ክርስቶሳራ ማስቃልያ ቦላ ካቀታስ። ታኒ ህዛፐ ታዉ ደእከ፥ ሽን ክርስቶስ ታናን ደኤስ። ታኒ ሀእ ደእያ ደኡዋ፥ ታና ዶስድ ታ ግሾ ባና አꬅድ እምዳ ፆሳ ናኣ አማናዳ ደአይስ” (2:19-20)።

ማፃፋ አይፈ ቆፋታ

ገሎ ቆፋ (1:1-10)

ጳዉሎስ ሀዋረተꬃስ ዶረትስ (1:11-24)

ጳዉሎስ ባ ኪታስ ሞተቴስ (2:1-21)

አቶተꬃስ ኦገይ አማኖ ፃላላ (3:1—4:31)

ጌሻ አያናንነ ሲቆን ደእተ (5:1—6:10)

አኬክሶነ ሳሮꬆ (6:11-18)

1

1 አሳፐ ዎይኮ አሳ ባጋራ ግዶናሽን፥ የሱስ ክርስቶሳፐነ እያ ሀይቆፐ ደንꬅዳ ፆሳ አዋፐ ሀዋረ ግዳና መላ ኪተትዳ ታ ጳዉሎስ፥ 2 ታራ ደእያ አማንያ እሻት ኡባይ፥ ጋላትያን ደእያ ዎሳ ኬꬃታስ ኪትዳ ኪታ።

3 ፆሳይ ኑ አዋይነ ኑ ጎዳ የሱስ ክርስቶሲ ህንተዉ አꬎ ኬሀተꬃነ ሳሮተꬃ እሞ።

4 ሀ ኢታ ዎድያፐ ኑና አሻናዉ፥ ኑ ፆሳ፥ ኑ አዋ ሸነን ክርስቶስ ኑ ናጋራ ግሾ ባና አꬅድ እሚስ። 5 ፆሳስ መርናፐ መርና ጋካናዉ ቦንቾይ ግዶ። አምንእ።

ቱማ ዎንገላይ እስኖ

6 ክርስቶሳ አꬎ ኬሀተꬃን ህንተና ፄግዳ ፆሳ አግድ፥ ሀራ ዎንገላኮ፥ ህንተ ኤለስድ፥ ዋንድ ስምዳኮ ታና ማላልሴስ። 7 ህንተና ባለꬃናዉነ ክርስቶሳ ዎንገላ ዎብሳናዉ ኮይያ ጉꬃ አሳት ደኦሶናፐ አትሽን፥ ቱማ ዎንገላይ እስኖ። 8 ሽን ኑና ግድን ዎይኮ ሳሎ ኪታንቾ ግድን ኑኒ ህንተዉ ኮይሮ ኦድዳ ዎንገላፐ ዱማትያ ሀራ ዎንገላ ህንተዉ ኦድያባ ግድኮ፥ እ ባደትዳባ ግዶ። 9 ሀይሳፈ ስን ኑኒ ግዳይሳዳ ሀእካ ዛራዳ ጋይስ። ህንተ ኤክዳ ዎንገላፐ ዱማትያ ዎንገላ ኦንካ ህንተዉ ኦድኮ ሄ ኡራይ ባደትዳባ ግዶ።

10 ያትን፥ ታና አስ ናሻና መላ ኮያናዬ? ዎይኮ ፆሲ ናሻና መላ ኮያይና? ዎይኮ ታ አሰ ኡፋይሳናዉ ኮያይና? ታ አሰ ኡፋይሳናዉ ኮያባ ግድኮ፥ ክርስቶሳ አይለ ግድከ።

ጳዉሎሳ ፄገተꬃ

11 ታ እሻቶ፥ ታ ህንተዉ ኦድዳ ዎንገላይ አሳፐ ግዶናይሳ ህንተ ኤራና መላ ታ ኮያይስ። 12 ታዉ ሀ ዎንገላ የሱሲ ክርስቶስ ቆንጭስስፐ አትሽን፥ አሳፐ ኤካብከ ዎይኮ አስ ታና ታማርስቤና።

13 ታ ካሰ አይሁደ አማኖን ደእያ ዎደ ዋና ደእዳኮ፥ ህንተ ስእደታ። ታ ዎሳ ኬꬃ ቃይ ባይና ጎዳናዉነ ꬋይሳናዉ ባፀታስ። * 14 አይሁደ አማኖ ናጎን፥ ታ ዎደን ደእያ አይሁደ እሻታፐ አꬋይስ። ኑ አዋታ ዎጋስ አꬋዳ ምሸታይስ። *

15 ሽን ታ ቡሮ ታ አየ ኡሎን ደእሽን ፆሳይ ታና ዶርስ፤ ባ አꬎ ኬሀተꬃን ታና ፄግስ። * 16 አይሁደ ግዶና አሳስ ዎንገላ ኦዳና መላ ፆሳይ ባ ናኣ ታዉ ቆንጭስዳ ዎደ ታ ኦደራካ ዞረታብከ። 17 ዎይኮ ታፐ ስን ሀዋረ ግድዳይሳታራ ጋሄታናዉ የሩሳላመ ባብከ። ሽን ታ ካሰታዳ አራበ ቢታ ባስ፤ ሄሳፈ ስማዳ ዳማስቆ ካታማ ያስ። 18 ሄꬑ ላይꬃፈ ጉየ፥ ጰፅሮሳራ ጋሄታናዉ የሩሳላመ ባዳ እያራ ታማነ እቻሹ ጋላስ ኡታስ። * 19 ሽን ጎዳ እሻ ያይቆባፐ አትሽን፥ ሀንኮ ሀዋረታ በአብከ።

20 ታ ህንተዉ ፃፍይዳይስ ዎርዶ ግዶናይሳ ፆሳ ስንꬃን ህንተዉ ቆንጭሳይስ።

21 ሄሳፈ ጉየ፥ ታኒ ሶረ ቢታነ ክልቅያ ቢታ ባስ። 22 ይሁዳን ደእያ ዎሳ ኬꬃ አሳይ ታና በእድ ኤርቦኮና። 23 ሽን ኤንቲ፥ “ካሰ ኑና ጎድያ ኡራይ፥ ሀእ ሄ እ ꬋይሳናዉ ኮይያ አማኑዋባ ሳባኬስ” ያገይሳ ስእዶሶና። 24 ስእዳ ኡባይ ታ ጋሶን ፆሳ ጋላትዶሶና።

2

ሀዋረት ጳዉሎሳ ኤክዶሶና

1 ታማነ ኦይዱ ላይꬃፈ ጉየ፥ ባርናባሳራ ዛራዳ የሩሳላመ ባስ። ሄ ዎደ ትቶ ታራ ኤካዳ ባስ። * 2 ፆሳይ ታዉ ቆንጭስዳ ቆንጨꬃን ያ ባዳ አይሁደ ግዶና አሳ ግዶን ታ ሳባክያ ዎንገላ ኤንታዉ ቆንጭሳስ። ካሰ ታ ዎፅዳ ዎꬃይነ ሀእካ ታ ዎፅያ ዎꬃይ ሀዳ ግዶና መላ ጋዳ ካለይሳታ ዱማ ሺሻዳ ኤንታዉ ኦዳስ። 3 ሀር አቶሽን፥ ታራ ደእያ ትቶይ ግርከ አስ ግድኮካ፥ ቃፃረቶ ግድ ኡንኤꬅቦኮና። 4 ግዶሽን፥ አማንያ እሻታ ዳንድ ኑ ግዶ ገልዳ እሶት እሶት እ ቃፃረታና መላ ኮይዶሶና። ሄ አሳት ክርስቶስ የሱሳን ኑስ ደእያ ላአተꬃ ዎችድ በአናዉ ጌማን ኑ ግዶ ገልድ ዛሪድ ኑና አይለ ኦꬃናዉ ኮዮሶና። 5 ሽን ቱማ ዎንገላይ ህንተናን ምንድ ዳና መላ ኑኒ ሀር አቶሽን፥ ጉꬃ ዎደስካ ኤንታዉ ኩሸ እምቦኮ።

6 ሽን ሀላቃ ዳንያ አሳታ ኦናተꬃይ ታዉ አይኮካ ግደና። ፆሳይ አሳ ሶምኦ በእድ ፕርደና። ሀ አሳት ታ ማርካትያ ዎንገላ ቦላ ጉጅዳባይ ባዋ። * 7 ሽን ጰፅሮስ፥ አይሁደታስ ዎንገላ ኦዳና መላ ፆሳይ እያዉ ሀዳራ እምዳይሳዳ ታዉካ አይሁደ ግዶና አሳስ ዎንገላ ኦድያ ሀዳራ እምዳይሳ ኤንቲ ጉየፐ በእዶሶና። 8 ህዛ፥ ጰፅሮስ አይሁደታ ሀዋረ ግዳና መላ ኦꬅዳ ፆሳይ፥ ታካ አይሁደ ግዶና አሳስ ሀዋረ ግዳና መላ ኦꬅስ። 9 ቃስ ቱሱ ዳንድ በንትያ ያይቆብ፥ ጰፅሮስነ ዮሃንስ፥ ታዉ እመትዳ አꬎ ኬሀተꬃ በእዳ ዎደ ኑራ እስፍዳይሳ ቆንጭሳናዉ ታ ኩሽያነ ባርናባሳ ኩሽያ ኦይክዶሶና። ኑኒ አይሁደ ግዶና አሳኮ፥ ቃስ ኤንቲ አይሁደ አሳኮ ባናዉ ጊግዶሶና። 10 ኤንቲ ኑና ምንꬅድ ሀዳራ ግዳይ፥ ኑኒ ማንቆታስ ቆፓናይሳ። ካሰካ ታ ሄሳ ኦꬃናዉ አሞታይስ።

ጳዉሎስ ጰፅሮሳ ትምርትያ ጳልቅስ

11 ጰፅሮስ አንፆከ ካታማ ይዳ ዎደ እ ባልዳ ግሾ ታኒ እያ ሶምኦን “ኔኒ ባላዳሳ” ጋስ። 12 ያይቆብ ኪትዳ ጉꬃ አሳይ ያናፐ ስን እ አይሁደ ግዶና አሳራ ሜስ፥ ሽን ኤንቲ ይዳፐ ጉየ፥ “አይሁደ ግዶና አሳፐ አማንዳይሳት ቃፃረታናዉ በሴስ” ግያ አሳስ ያይድ ኤንታፈ ሻከትስ። 13 ቃስ ሀንኮ አማንዳ አይሁደት ጰፅሮሳ ሀኑዋ ካልዶሶና። ሀር አቶሽን፥ ባርናባስካ እያ ቆፋን ጎሸትስ።

14 ሽን ኤንቲ ዎንገላ ቱማተꬃን ሱረ ሄመቶናይሳ በአዳ፥ ጰፅሮሳ አሳ ኡባ ስንꬃን፥ “ኔኒ አይሁደ ግዳሸ፥ አይሁደ ዎጋꬆ ግዶናሽን፥ አይሁደ ግዶና አሳዳ ደኣሳ፤ ያትን፥ ዋናዳ አይሁደ ግዶናይሳታ፥ ‘አይሁደ ዎጋን ደእተ ጋዳ ዎልቃታይ?’ ” ያጋስ።

15 ኑኒ የለታን አይሁደ፥ ሽን ናጋራንቾ ግድዳ አይሁደ ግዶና አሳ መላ ግዶኮ። 16 ሽን አስ የሱስ ክርስቶሳ አማንድ ፅሌስፐ አትሽን፥ ህገ ናግድ ፅሎናይሳ ኤሮስ። ኦንካ ህገ ናግድ ፅሎና ግሾ፥ ኑካ ህገ ናግድ ግዶናሽን፥ ክርስቶሳን አማንድ ፅላና መላ ክርስቶስ የሱሳ አማንዳ። *

17 ኑ አይሁደትካ ክርስቶሳ ባጋራ ፅላናዉ ኮሼስ። ሄሳ ግድኮ ኑካ ሀራ አሳዳ ናጋራንቾ ግደይሳ በኦስ። ያትን፥ ኑ ናጋራ ኦꬃና መላ ደንይ ክርስቶሳ ጉሰዬ? ኡባካ ግደና! 18 ህዛ፥ ታ ላልዳይሳ ዛራዳ ኬፅያባ ግድኮ ታኒ ታ ሁጰን ህገ መንይሳ ግደይሳ ቆንጭሳይስ። 19 ታኒ ፆሳስ ዳና መላ ህገ ባጋራ ህገስ ሀይቃስ። 20 ታኒ ክርስቶሳራ ማስቃልያ ቦላ ካቀታስ። ታኒ ህዛፐ ታዉ ደእከ፥ ሽን ክርስቶስ ታናን ደኤስ። ታ ሀእ ደእያ ደኦይ፥ ታና ዶስድ ታ ግሾ ባና አꬅድ እምዳ ፆሳ ናኣ አማናዳ ደአይስ። 21 ታኒ ፆሳ አꬎ ኬሀተꬃ ሀዳ ኦꬅከ። ፅሎተꬅ አሳስ ህገ ባጋራ በንትያባ ግድያኮ፥ ክርስቶስ ጮ ሀይቅስ ጉሱ።

3

ፅሎተꬅ አማኖና

1 ህንተኖ፥ አኬክ ባይና ጋላትያ አሳቶ፥ ህንተ አይፍያ ስንꬃን ክርስቶስ ማስቃለ ቦላ ካቀትዳ ምስለዳ ቆንጭድ በንቴስ። ያትን፥ ቱማስ ህንተ ኪተቶና መላ ህንተና ብትዳይ ኦኔ?* 2 ታ እስባ ኤራናዉ ኮያይስ፤ ህንተ ጌሻ አያና ኤክዳይ ህገ ናግድየ ዎይኮ ህንተ ስእዳ ዎንገላ አማንድ ኤክደቲ? 3 ህንተ ሄሳ መላ ኤዬ? ህንተ ፆሳ አያናን ዶምድ፥ ሀእ ዎልቃን ፖላናዉ ኮዬቲ? 4 ህንተ ዎንገላ ጋሶን ዳሮ ዋየትዳይ መሌ? ሄ ዋየ ኡባይ ጮ ግድዴ? 5 ፆሳይ ህንተዉ ጌሻ አያና እመይነ ህንተ ግዶን ማላታታ ኦይ፥ ህንተ ህገ ናግዳ ግሾየ ዎይኮ ዎንገላ ስእድ አማንዳ ግሾ?

6 አነ አብራሃመ በእተ፥ “እ ፆሳ አማንስ፤ ፆሳይ እያዉ ሄሳ ፅሎተꬅ ኦꬅድ ኤክስ”* ጌተትድ ፃፈትስ። 7 ህዛ፥ አማነይሳት አብራሃመ ናይታ ግደይሳ ኤርተ። * 8 ፆሳይ አይሁደ ግዶና አሳ አማኖን ፅልሳናይሳ ጌሻ ማፃፋይ በእድ፥ “ካዎተꬃ ኡባይ ነናን አንጀታና” ያግድ፥ ዎንገላ አብራሃመስ ካሰትድ ኦድስ። * 9 ሄሳ ግሾ፥ አማንያ ኡባይ አማንዳ አብራሃመራ እስፈ አንጀትዶሶና።

10 ህገ ናግድ ፅላና ግያ ኦንካ ባደትዳይሳ። አይስ ጊኮ፥ ጌሻ ማፃፋን፥ “ህገ ማፃፋን ፃፈትዳ ኡባ ናጎና ኦንካ ባደትዳይሳ ግዶ” ጌተትድ ፃፈትስ። * 11 “ፅሎይ አማኖን ዳና” ጌተትድ ፃፈትዳ ግሾ፥ ኦንካ ፆሳ ስንꬃን ህገ ናግድ ፅሎናይስ ኤረትዳባ። * 12 ህገይ አማኖን ዘምፐና። ሽን፥ “ህግያ ናግያ ኦንካ ህግያን ደኦን ዳና” ያጌስ። *

13 “ምꬃ ቦላ ካቀትድ ሀይቅያ ኦንካ ባደትዳይሳ” ጌተትድ ፃፈትዳ ግሾ፥ ክርስቶስ ኑ ግሾ ባደትዳይሳ ግድድ፥ ኑና ህገ ባደꬃፈ ዎዝስ። * 14 ፆሳይ አብራሃመስ እምዳ አንጆይ፥ የሱስ ክርስቶሳ ባጋራ አይሁደ ግዶና አሳ ጋካና መላነ ፆሳይ እማና ግዳ ጌሻ አያና ኑኒ አማኖን ኤካና መላ ሄሳ ኦꬅስ።

ህገነ ኡፋይሳ ቃላ

15 ታ እሻቶ፥ ታ ህንተዉ አሳ ደኦን ሜዘ ግድድ ደእያባ ሌምሶ ኦꬃዳ ኦዳይስ። አስ ጫቅዳ ጫቆይ ምንዳፐ ጉየ፥ ኦንካ ሄ ጫቁዋ ሻራናዉ ዎይኮ እያ ቦላ ሀራ ጉጃናዉ ዳንዳኤና። 16 ፆሳይ ሄ ኬከ ቃላ አብራሃመስነ እያ ዘረꬃስ እሚስ። ጌሻ ማፃፋይ፥ ዳሮ አሳስ ኦድያዳ፥ “ነ ዘረꬃታስ” ጌና። ሽን እስ አሳስ ኦድያዳ፥ “ነ ዘረꬃስ” ያጌስ፤ እካ ክርስቶሳ። *

17 ታኒ ገይ ሀይሳ፤ ኦይዱ ፄታነ ሀስታሙ ላይꬃፈ ጉየ እመትዳ ህገይ፥ ኮይሮ ፆሳይ ምንꬅዳ ጫቁዋ ሻርድ ኡፋይሳ ቃላ ꬋይሳናዉ ዳንዳኤና። * 18 ፆሳይ እምያ ላታይ ህገን ኤከትያባ ግድያኮ ፆሳይ እምዳ ኡፋይሳ ባጋራ ግደይስ አቴስ። ሽን ፆሳይ ባ አꬎ ኬሀተꬃን ላታ አብራሃመስ ኡፋይሳ ቃላ ባጋራ እሚስ። *

19 ያትን፥ ህገይ አይስ እመትዴ? ህገይ እመትዳይ፥ አብራሃመስ ኡፋይሳ ቃል እመትዳ ኮቻይ ያና ጋካናዉ ኢታ ኦሶይ አይበኮ ኤርሳናሳ። ህገይ ኪታንቾታ ባጋራ እመትድ፥ ግዶ ግድድ ስገꬅያ እስ አሳ ባጋራ ኦሶ ቦላ ፔእስ። 20 ግዶ ግድድ ስገꬅያ ኡራይ እስ አሳ ፃላላስ ግደና፥ ሽን ፆሳይ እስኖ።

አይለታነ ናይታ

21 ያትን፥ ህገይ ፆሳ ኡፋይሳ ቃላራ ኤቀትዬ? አካይ፥ ግደና! ህገይ እመትዳይ አሳስ ደኦ እማናዉ ግድያኮ፥ ፅሎተꬅ ህገ ባጋራ በንታናሽን። 22 ሽን የሱስ ክርስቶሳ አማንን በንትያ ኡፋይሳ ቃላይ አማነይሳታስ እመታና መላ ኩመꬃ አላመይ ናጋራስ ሃረትድ ደኤይሳ ጌሻ ማፃፋይ ኦዴስ።

23 ሽን አማኖይ ያናፐ ካሰ ህገይ ኑና ቃች ዎꬅስ። ሄ አማኖይ ቆንጫና ጋካናዉ ህገይ ኑ ቦላ ጎርድ ዎꬅስ። 24 ሄሳ ግሾ፥ ኑኒ አማኖን ፅላና መላ ክርስቶስ ያና ጋካናዉ ህገይ ናአ ናግያ አሳ መላ ኑና ናገይሳ ግድስ። 25 ሽን ሀእ አማኖይ ይዳ ግሾ፥ ህገይ ህዛፐ ጉየ ናአ ናግያ አሳ መላ ኑና ናገይስ አትስ።

26 ህንተ ኡባይ የሱስ ክርስቶሳ አማንድ ፆሳ ናይታ ግድደታ። 27 ክርስቶሳራ እስኖ ግዳናዉ ፃማቀትዳ ኡባይ ክርስቶሳ ማኦዳ ማእደታ። 28 ህንተ ኡባይ ክርስቶሳን እስኖ ግድያ ግሾ፥ አይሁደ አሳ ግዶንነ ግርከ አሳ ግዶን፥ አይለ ግዶንነ ዎማኖ ግዶን፥ አደ ግዶንነ ማጫሳ ግዶን ዱማተꬅ ባዋ። 29 ህዛ፥ ህንተ ክርስቶሳባ ግድኮ ህንተ አብራሃመ ዛረ። ፆሳ ኡፋይሳ ቃላዳ ህንተ ላተይሳታ። *

4

1 ታ ገይስ ሀይሳ። ላተይ ናኣ ግድ ደእሸ፥ ሻሎ ኡባይ እያባ ግድኮካ፥ እ አይለፈ አይኮካ ዱማተና። 2 ሽን እያ አዋይ ግዳ ዎደይ ጋካናዉ እ ሀዳራ ኤክዳይሳታ ኩሸንነ ናገይሳታ ኩሸን ደኤስ። 3 ሄሳዳካ፥ ኑኒ ናአተꬃን ደእያ ዎደ አላምያ ዎጋስ አይለትድ ደእዳ። 4 ሽን ዎደይ ጋክዳ ዎደ ፆሳይ ህገፈ ጋርሳን፥ ማጫሳፐ የለትዳ ባ ናኣ ኪትስ። 5 እ ሄሳ ኦꬅዳይ፥ ህገስ ሃረትድ ደኤይሳታ ዎዛናዉነ ኑና ባ ናይታ ኦꬃናሳ።*

6 ኑ ፆሳ ናይታ ግድያ ግሾ፥ “አባ፥ አዋዉ” ግድ ፄግያ ባ ናኣ አያና ኑ ዎዛና ግዶ ኪትስ። 7 ሄሳ ግሾ፥ ህዛፐ ኔኒ ፆሳ ናአፐ አትሽን፥ አይለ ግዳካ። ኔኒ እያ ናአ ግድኮ፥ ፆሳ ላተይሳ ግዳዳሳ።

ጳዉሎስ ጋላትያ አሳስ ቆፔስ

8 ህንተ ካሰ ፆሳ ኤሮና ዎደ ፆሰ ግዶናይሳታስ አይለ ግድድ ሃረትደታ። 9 ሽን ሀእ ህንተ ፆሳ ኤርደታ፤ ኡባራካ ፆሳን ኤረትደታ። ያትን ፓꬆናነ ጎኦና አላመ ዎጋታኮ ጉየ ዋንድ ስመቲ? ዎꬍ ኤቅድ፥ ዋንድ ኤንታዉ አይለ ግዳናዉ ኮዬቲ? 10 ዱማ ግድዳ ጋላሳታ፥ አጌናታ፥ ዎደታነ ላይꬃታ ህንተ ሎይꬅ ቦንቸታ። 11 ታና ህንተባይ ያሼስ፤ ታ ህንተዉ ጮ ዳቡራድናሻ?

12 ታ እሻቶ፥ ታ ህንተዳ ሀንዳ ግሾ፥ ህንተካ ታዳ ሀንተ ጋዳ ህንተና ዎሳይስ። ህንተ ታና አይብንካ ቆህቤከታ። 13 ታኒ ኮይሮ ሀርገታሸ ህንተዉ ዎንገላ ኦድዳይሳ ህንተ ኤሬታ። 14 ታ ሀርገይ ህንተዉ ፓጨ ግድኮካ፥ ታና ሳለትበከታ፤ እፅበከታ። ሽን ታና ፆሳ ኪታንቾ ዎይኮ ክርስቶስ የሱሳ ሞከይሳዳ ሞክደታ።

15 ያትን፥ ሄ ህንተዉ ደእያ ኡፋይሳይ ኡባይ አዉ ብዴ? ህንተዉ ዳንዳኤትዳኮ፥ ህንተ ታዉ፥ ህንተ አይፍያ ከስድ እምያኮ እፆናይሳ ታ ማርካታይስ። 16 ያትን፥ ታ ህንተዉ ቱማ ኦድዳ ግሾ ህንተዉ ሞርከ ግዳድናዬ?

17 ሄ አሳት ህንተና ባንታኮ ዛራናዉ ኮዮሶና፥ ሽን ኤንታ ቆፋይ ሎኦሳ ግደና። ኤንታ ቆፋይ ህንተና ሻካናሳነ ህንተ ኤንታዉ ቆፓና መላ ኦꬃናሳ። 18 ሎኦባ ኦꬃናዉ አሞትኮ ሎኦ፥ ሽን ሄስ ታ ህንተራ ደእያ ዎደ ፃላላ ግዶናሽን ኡባ ዎደ ግዶ።

19 ታ ሲቆ ናይቶ፥ ክርስቶስ ህንተናን ምስለታና ጋካናዉ ማጫስ የሎስ እቀተይሳዳ ታ ህንተ ግሾ እቀታይስ። 20 ህንተባይ ታዉ ሀድርን ታ ኡንኤታስ፤ ሀእ ህንተ ግዶን ታ በንታዳ ሸነታዳ ኦድያኮ አይ መላ ዶሳይናሽን።

አጋሮነ ሳሮ

21 ሙሰ ህገን ሃረትድ ዳናዉ ኮየይሳቶ፥ አነ ታዉ ኦድተ፤ ህገይ አይ ግያኮ ኤረከቲ? 22 ጌሻ ማፃፋይ፥ “አብራሃመስ ጋꬍንደፈነ ጎዳተፈ የለትዳ ናምኡ ናይት ደኦሶና” ያጌስ። * 23 ጋꬍንደ ናአይ አስ ናአ የልያ ማራን የለትስ፥ ሽን ጎዳተ ናአይ ፆሳ ኡፋይሳ ቃላን የለትስ።

24 ሀ ማጫሳት ናምኡ ጫቆታስ ሌምሶ ግድድ ኤከቶሶና። ኤንታፈ እስንያ፥ ሲና ዙማፐ ይዳራ፥ ባ ናይታ አይለተꬃስ የላሱ፤ እያካ አጋሮ። 25 አጋራ አራበ ቢታን ደእያ ሲና ዙማን ሌምሰታዳ ሀእ ደእያ የሩሳላመ ዳናዉሱ። አይስ ጊኮ፥ እያ ባ ናይታራ አይለተꬃን ደአዉሱ። 26 ሽን ሳሎን ደእያ የሩሳላመይ አይለተꬃን ደኡኩ፤ እያ ኑ ኡባስ አዮ። 27 ጌሻ ማፃፋይ፥

“ናተ፥ የሎና ማይንተ ኡፋይታ፤

ናተ እቀታ ኤሮናረ እልላ።

አዝናራ ደእያ ማጫሴፐ፥

አዝን ባይና ማጫሴስ ናይት ዳሮ” ያጌስ። *

28 ታ እሻቶ፥ ህንተ ይሳቃዳ ፆሳ ኡፋይሳ ቃላን የለትዳ ናይታ። 29 ሽን ሄ ዎደ አሳ ማራዳ የለትዳይስ፥ አያና ዎልቃን የለትዳይሳ ጎድስ። ሀችካ ሄሳ መላ። * 30 ሽን ጌሻ ማፃፋይ ዎይጊ? “ጋꬍንደ ናአይ ጎዳተ ናኣራ እስፈ ላቶና ግሾ፥ አይልዉ እ ናኣራ ዎላ ከሳ የዳ” ያጌስ። * 31 ሄሳ ግሾ፥ ታ እሻቶ፥ ኑኒ ጎዳተ ናይታፐ አትሽን፥ ጋꬍንደ ናይታ ግዶኮ።

5

ክርስቶሳን ደእያ ላአተꬅ

1 ኑኒ ላአተꬃን ዳና መላ ክርስቶስ ኑና አይለተꬃፈ ከስስ። ህዛ፥ ምንድ ኤቅተ፤ ዛሪድ አይለተꬃ ቃምባራን ገሎፕተ።

2 ታ፥ ጳዉሎስ፥ ገይሳ ስእተ። ህንተ ቃፃረታናዉ ኮይኮ፥ ክርስቶስ ህንተና አይኮካ ማደና። 3 ቃፃረትያ ኦንካ ህገይ ኪትያ ኡባ ፖላናዉ በሰይሳ ጉጃዳ ታ ኦዳይስ። 4 ህገ ናግድ ፅላናዉ ኮየይሳቶ፥ ክርስቶሳፐ ሻከትደታ፤ ፆሳ አꬎ ኬሀተꬃፈ ኩንድደታ። 5 ሽን ኑኒ ፆሳ አያና ባጋራ አማኖን ፅላናዉ ኡፋይሳን ናጎስ። 6 ህዛ፥ ክርስቶስ የሱሳን ደእኮ፥ ሲቆን ቆንጭያ አማኖፐ አትሽን፥ ቃፃረትን፥ ቃፃረቶና አግን ኑና አይኮካ ማደና።

7 ካሰ ህንተ ሎኦ ዎፄታ፥ ሽን ሀእ ቱማስ ኪተቶና መላ ህንተና ድግዳይ ኦኔ? 8 ሀይሳ መላ ኢታ ጭሞይ ህንተና ፄግዳ ፆሳፈ ይቤና። 9 ሄስካ፥ “ጉꬃ እርሾይ ሙኑቃ ኡባ ደንꬄስ”* ጌተትድ ፃፈትዳይሳ መላ። 10 ህንተዉ ሀራ ቆፍ ባይናይሳስ ታ ጎዳን አማነታይስ። ሽን ህንተና ቡቅያ ኦንካ ፆሳፈ ባ ፕርዳ ኤካና።

11 ታ እሻቶ፥ ታ ሀእ ጋካናዉ ቃፃአረተꬅ ሳባክያባ ግድኮ፥ ያትን ታና አይስ ጎዶና? ሄስ ቱማ ግድያኮ ክርስቶሳ ማስቃልያባ ታማርሶይ አሳስ ꬉበ ግደናሽን። 12 ህንተና ቡቀይሳት ቃፃረተꬃ ፃላላ ግዶናሽን፥ ባንታና ቃራትያኮካ ታ ዶሳይስ።

13 ታ እሻቶ፥ ህንተ ላአ ዳናዉ ፄገትደታ። ግዶሽን፥ ህንተ ላአተꬃይ አሾ አሞ ፖላናዉ ህንተዉ ጋሶ ግዶፖ፤ ሄሳፈ አꬅድ እሶይ እሱዋ ሲቆን ማድተ። 14 ህገ ኡባይ፥ “አሰ ኔዳ ዶሳ” ግያ እስ ቃላን ቃሸትስ። * 15 ሽን ህንተ እሶይ እሱዋራ ሳፀትያባነ ሜተትያባ ግድኮ፥ ህንተ ዎል ዉርሶና መላ ናገትተ።

አያና ደኦነ አሾ ደኦ

16 ህዛ፥ ታ ህንተዉ ኦዳይስ፤ አያናን ደእተ፤ ህንተ አሾ አሙዋ ፖሎፕተ። 17 አሾ አሞይ አያና አሙዋራ ሞርከ፤ ቃስ አያና አሞይካ አሾ አሙዋራ ሞርከ። ኤንቲ እሶይ እሱዋራ እፀትያ ግሾ ህንተ ዶስያባ ኦꬃናዉ ዳንዳኤከታ። * 18 ሽን አያናይ ህንተና ካለꬅያባ ግድኮ ህገይ ህንተና ሃረና።

19 አሾ ኦሶት ኤረትዳይሳታ፤ ኤንትካ፥ ላይማተꬅ፥ ቱናተꬅ፥ ቃይፀ፥ 20 ኤቃ ጎይኖ፥ ብታ፥ ሞርከተꬅ፥ ካች፥ ቃናተ፥ ሀንቆ፥ ባና ዶሶ፥ ሻከተꬅ፥ ኢታ ቶቦ 21 ገነ፥ ማꬆ፥ የꬅነ ሄሳ ሄሳ መላታ። ካሰ ታ ህንተዉ ኦድዳይሳዳ ሀእካ ታ ህንተዉ ኦዳይስ። ሀይሳ መላባታ ኦይሳት ፆሳ ካዎተꬃ ላቶኮና።

22 ሽን አያና አይፈይ፥ ሲቆ፥ ኡፋይስ፥ ሳሮተꬅ፥ ዳንዳአ፥ ኬሀተꬅ፥ ሎኦተꬅ፥ አማኖ፥ 23 አሽከተꬅ፥ ባና ሃሮ። ሀይሳ መላባታ እፅያ ህገይ ባዋ።

24 ክርስቶስ የሱሳባ ግድዳይሳት ባንታ አሹዋ እያ ኢታ ቆፋራነ እያ አሙዋራ እስፈ ማስቃልያ ቦላ ካቅዶሶና። 25 ኑ አያናን ደእያባ ግድኮ፥ ኑና አያናይ ካለꬆ። 26 አነ እሶይ እሱዋ ይሎይሸነ ቃናትሸ ጮ ጬቀተይሳ አጎስ።

6

እሶይ እሱዋ ማድተ

1 ታ እሻቶ፥ እስ አስ ናጋራን ኩንድኮ፥ አያናን ደእያ ህንተ ሄ ኡራ አሽከተꬃን ሱርስተ። ሽን ኔኒ ሄሳ መላባን ፓጨቶና መላ ነና ናጋ። 2 እሶይ እሱዋ ዴፆ ቶሁዋ ቶክተ። ያትኮ ክርስቶሳ ህግያ ፖሌታ። 3 እስ አስ አይኮይካ ባዋሽን፥ ባና ሀራታፐ ሎኦ ግድ ቆፕኮ፥ እ ባና ጭሜስ። 4 ሽን እስ እስ አስ ባ ኦሱዋ ፓጮ። ሄሳፈ ጉየ፥ ሀራታራ ባና ጋደየይሳ አግድ ባዉ ጬቀትያባ ደሜስ። 5 እስ እስ አስ ባ ቶሁዋ ባዉ ቶካናዉ በሴስ።

6 ፆሳ ቃላ ታማርያ ኦንካ ሎኦባ ኡባ ባ አስታማርያራ ሻከቴስ።

7 ህንተ፥ ህንተና ጭሞፍተ። አስ ባ ዘርዳባ ዛሪድ ጫክያ ግሾ ፆሳ ቦላ ቀልቅሶፕተ። 8 ባ አሾ አሙዋ ኩንꬃናዉ ዘርያ ኦንካ፥ ባ አሾ አሙዋፐ ሀይቆ ቡጫና። ሽን አያና ኡፋይሳናዉ ዘርያ ኦንካ አያናፐ መርና ደኦ ጫካና። 9 አነ ሎኦ ኦሶ ኦꬃናዉ አዛለይሳ አጎስ። ኑኒ አዛሎና እፅኮ ዎደይ ጋክያ ዎደ ኑ ዘርዳይሳ ጫካና። 10 ኑ እንጀ ዎደ ደምኮ፥ አሳ ኡባስ፥ አꬅድካ አማንያ አሳስ ሎኦባ ኦꬆስ።

ዞረነ ሳሮꬆ

11 ታኒ ታ ኩሸን፥ አይ መላ ግታ ፕዳለን ህንተዉ ፃፍዳኮ በእተ። 12 አሳ ስንꬃን ሎኦ ግድድ በንታናዉ ኮይያ አሳት ህንተ ቃፃረታና መላ ኮዮሶና። ሽን ሄሳ ኤንቲ ኦይ፥ ክርስቶሳ ማስቃልያ ግሾ ኤንታና ጎድ ጋኮና መላሳ። 13 ኤንቲ ህንተ ቃፃረተꬃን ጬቀታናዉ ኮይድ ህንተና ቃፃረቶ ጎሶናፐ አትሽን፥ ቃፃረትዳይሳትካ ባንታ ሁጰን ህግያ ናጎኮና።

14 ሽን አላመይ ታዉ ካቀትዳይሳፈነ ታንካ አላምያስ ካቀትዳ፥ ጎዳ የሱስ ክርስቶሳ ማስቃልያፐ አትሽን፥ ሀራ ጬቆይ ታፐ ሃኮ። 15 ህዛ፥ ቃፃረትን ቃፃረቶና አግን አይኮካ ማደና። ማደይ ኦራꬃ መተꬅ ግዶ። 16 ሀ ዎጋ ካልያ ኡባስነ ፆሳ ደረ ግድዳ እስራኤለስ ሳሮተꬅነ ማሮተꬅ ግዶ።

17 ታኒ የሱሳስ ማዱንፅዳ ቤታ ታ አሳተꬃን ቶክዳ ግሾ፥ ህዛፐ ታና ኦንካ ዋይሶፖ።

18 ታ እሻቶ፥ ኑ ጎዳ የሱስ ክርስቶሳ አꬎ ኬሀተꬃይ ህንተራ ግዶ። አምንእ።

* 1:13 ሀዋ 8:3፤ 22:4-5፤ 26:9-11.

* 1:14 ሀዋ 22:3.

* 1:15 ሀዋ 9:3-6፤ 22:6-10፤ 26:13-18.

* 1:18 ሀዋ 9:26-30.

* 2:1 ሀዋ 11:30፤ 15:2.

* 2:6 ዛረ 10:17.

* 2:16 ማዝ 143:2፤ ሮመ 3:20፥ 22.

* 3:1 ዛረ 27:26.

* 3:6 መ 15:6፤ ሮመ 4:3.

* 3:7 ሮመ 4:16.

* 3:8 መ 12:3.

* 3:10 ዛረ 27:26.

* 3:11 እብራ 2:4.

* 3:12 ሌወ 18:5.

* 3:13 ዛረ 21:23.

* 3:16 መ 12:7.

* 3:17 ከሳ 12:40.

* 3:18 ሮመ 4:14.

* 3:29 ሮመ 4:13.

* 4:5 ሮመ 8:15-17.

* 4:22 መ 16:15፤ 21:2.

* 4:27 እሳ 54:1.

* 4:29 መ 21:9.

* 4:30 መ 21:10.

* 5:9 2 ቆሮ 5:6.

* 5:14 ሌወ 19:18.

* 5:17 ሮመ 7:15-23.

ኤፈሶና ኪታ

1

2

3

4

5

6

ጳዉሎስ ኤፈሶና አሳስ

ፃፍዳ ኪታ

ጋꬃ ቆፋ

ጳዉሎስ ኤፈሶናን ደእያ አማንያ አሳስ ፃፍዳ ኪታን ኡባፈ አꬅድ በሰይ፥ “ዎደይ ጋክያ ዎደ ፆሳይ ፖላናዉ ቆፕዳ ቆፋይ፥ ሳሎንነ ሳአን ደእያ መተꬃ ኡባይ ክርስቶሳፐ ጋርሳን ግዳና መላሳ” ግያ ቆፋ (1:10)። የሱስ ክርስቶሳራ ደእያ እስፈተꬃን፥ አሳ ኮች ኡባይ እስኖ ግዳና መላ ሀ ግታ ቆፋ ኦሶን ፔሻና መላ ፆሳ አሳ አኬክሴስ።

ኤፈሶና ኪታን፥ ኮይሮ ሻሁዋን፥ ፃፈይ ካራ ቆፋ ግድዳ እስፈተꬃባ ፃፋናዉ ዶምዳይሳ ዳልግስድ፥ ፆሳ አዋይ ባ አሳ ዋትድ ዶርዳኮ፥ ኤንትካ እያ ናኣ፥ የሱስ ክርስቶሳን ባንታ ናጋራፐ ማሮታ ደምድ ዋንድ ላአ ከይዳኮነ፥ ፆሳ ግታ ኡፋይሳ ቃላይ ጌሻ አያና ባጋራ ቱማ ግደይስ ዋንድ ኤረትዳኮ ኦዴስ። ናምአንꬆ ሻሁዋን ቃስ፥ ፃፈይ ሀ ኪታ ናባብያ አሳይ፥ ክርስቶሳን ኤንታዉ ደእያ እስፈተꬃይ ቱማ ግዳና መላ ኤንቲ ዋንድ ዳናዉ በሲያኮ ቆፍሴስ።

አሳይ ክርስቶሳን ደእያ እስፈተꬃን ዋንድ ዳናዉ በሲያኮ ዱማ ዱማ ሌምሶን ቆንጭስ። ዎሳ ኬꬅ አሳተꬃ ሌምሶ ግድያ ዎደ ክርስቶስ ሄ አሳተꬃስ ሁጰ። ዎሳ ኬꬅ ግምበ ኬꬃን ሌምሰትያ ዎደ ክርስቶስ ኬꬃ ምንꬅያ ማዛነ ሹቹ። ዎሳ ኬꬅ ማችን ሌምሰትያ ዎደ ክርስቶስ አዝናን ሌምሰትስ። ፃፈይ ክርስቶሳ ባጋራ ቆንጭዳ ፆሳ አꬎ ኬሀተꬃ ዳሮ ናሽድ ኦድሸ፥ ቆፋይ ጪሞ ግድዳ ኦዳ ኦድስ። ጳዉሎስ፥ ኡባባ ክርስቶሳ ሲቁዋ፥ እያ ያርሸተꬃ፥ እ እምዳ ናጋራ አቶተꬃ፥ እያ አꬎ ኬሀተꬃነ እያ ጌሻተꬃ ባጋራ ፄሌስ።

ማፃፋ አይፈ ቆፋታ

ሳሮꬆ (1:1-2)

ክርስቶሳነ ዎሳ ኬꬅ (1:3—3:21)

ክርስቶሳን ደእያ ኦራꬃ ደኡዋ (4:1—6:20)

አኬክሶነ ሳሮꬆ (6:21-24)

1

1 ፆሳ ሸነን ክርስቶስ የሱሳ ሀዋረ ግድዳ ጳዉሎሳፐ፥ ኤፈሶናን ደእያ ጌሻታስነ ክርስቶስ የሱሳ አማነይሳታስ ፃፈትዳ ኪታ። *

2 ፆሳ ኑ አዋፐነ ጎዳ የሱስ ክርስቶሳፐ አꬎ ኬሀተꬃይነ ሳሮተꬃይ ህንተዉ ግዶ።

ክርስቶሳን ደእያ አያና አንጁዋ

3 ሳሎን ደእያ አያና አንጆ ኡባን ክርስቶሳ ባጋራ ኑና አንጅዳ፥ ኑ ጎዳ የሱስ ክርስቶሳ አዋይ፥ ፆሳይ ጋላተቶ። 4 ኑኒ እያ ስንꬃን ጌሻታነ ቦረይ ባይናይሳታ ግዳና መላ ፆሳይ አላመይ መታናፐ ካሰ ክርስቶሳ ባጋራ ባ ሲቁዋን ኑና ዶርስ። 5 ፆሳይ ባ ሸንያን ባ ዶስዳይሳዳ የሱስ ክርስቶሳ ባጋራ ኑና ባ ናይታ ኦꬃናዉ ካሰትድ ቆፕ ዎꬅስ። 6 ፆሳይ ባ ሲቅያ ናኣ ባጋራ ኑስ ጮ እምዳ አꬎ ኬሀተꬃይ ቦንቸታና መላ ሄሳ ኦꬅስ።

7 ፆሳ አꬎ ኬሀተꬃ ዱረተꬃዳ ክርስቶሳ ሱꬃን ዎዘትድ ናጋራ አቶተꬃ ደምዳ። 8 ባ አꬎ ኬሀተꬃ ጭንጫተꬃንነ ኤራተꬃን ኩንꬅድ ኑስ እሚስ። * 9 ፆሳይ ባ ዶስዳይሳዳ ክርስቶሳ ባጋራ እያ ሸንያ ፁራ ኑ ኤራና መላ ኦꬅስ። 10 ዎደይ ጋክያ ዎደ ፆሳይ ፖላናዉ ቆፕዳ ቆፋይ፥ ሳሎንነ ሳአን ደእያ መተꬃ ኡባይ ክርስቶሳፐ ጋርሳን ግዳና መላሳ።

11 ኡባባ ባ ሸንያዳ ኦꬅያ ፆሳይ፥ ካሰትድ ሀልችዳይሳ ክርስቶሳ ባጋራ ኑኒ እያባ ግዳና መላ ኑና ዶርስ። 12 ሄሳ እ ኦꬅዳይ፥ ክርስቶሳን ኡፋይስ ዎꬅድ ናጎን ኮይሮ ግድዳ ኑኒ ፆሳ ቦንቹዋ ጋላታን ቆንጭሳና መላሳ። 13 ህንተካ ህንተ አቶተꬃ ዎንገላ፥ ሄስካ ቱማ ቃላ ስእዳ ዎደ ክርስቶሳ አማንደታ። ፆሳይ ህንተዉ እማና ግዳ ጌሻ አያናን ህንተ አታመትደታ። 14 ፆሳ ቦንቾይ ጋላተታና መላ ፆሳይ ባ አሳ ዎዛና ጋካናዉ ጌሻ አያና ኑስ ኦይꬁ ኦꬅድ እሚስ።

ጳዉሎሳ ዎሳ

15 ሄሳ ግሾ፥ ጎዳ የሱሳ ህንተ አማነይሳነ ጌሻታ ኡባ ህንተ ሲቀይሳ ታ ስእዳ ዎደ 16 ታ ዎሳን ህንተና ቆፓሸ ህንተ ግሾ ፆሳ ጋላተይሳ አጋብከ። 17 ጎዳ የሱስ ክርስቶሳ ፆሳይ፥ ቦንቾ አዋይ፥ ፆሳ ህንተ አꬅድ ኤራናዳ ጭንጫተꬃነ ቆንጨꬃ አያና ህንተዉ እማናዳ ታኒ ፆሳ ዎሳይስ። 18 ፆሳይ ህንተና ፄግዳ ኡፋይሳይነ ጌሻት ላትያ ቦንቾ ላታይ አይ መላ ዳሮኮ ህንተ ኤራና መላ ፆሳይ ህንተ ዎዛና አይፍያ ዶያና መላ ታኒ ፆሳ ዎሳይስ።

19 ቃስ እያ አማንያ ኑናን ኦꬅያ እያ ዎልቃይ አይ መላ አꬍዳ ግቴኮ ህንተ ኤራና መላ ዎሳይስ። ሄ ዎልቃይ ፆነቶናነ ዳቡሮና ዎልቃ። ሀ ኑናን ደእድ ኦꬅያ ዎልቃይነ፥ 20 ክርስቶሳ ሀይቆፐ ደንꬅድ፥ ሳሎን ፆሳፈ ኡሻቻ ባጋራ ኡትስዳ ግታ ዎልቃይ እስኖ። * 21 እያ ሱንꬃይ፥ አይሰይሳታፐነ ማታ አዋታፐ፥ ሃረይሳታፐነ ጎዳታፐ፥ ቦላ ግድድ ሀ አላምያ ፃላላን ግዶናሽን፥ ስንꬃፈ ያና አላምያንካ ሀራ ሱንꬃታ ኡባፈ ꬎቃ። 22 ፆሳይ ኡባ ክርስቶሳ ቶሆፐ ጋርሳን ሃርስስ፤ ቃስ ዎሳ ኬꬃን፥ ኡባባን ጎዳ ግዳና መላ እያ ሹምስ። * 23 ዎሳ ኬꬅ ክርስቶሳ ኩመꬅ ኦꬅያ እያ አሳተꬅ። መተꬃይ ደእያ በሳ ኡባን ክርስቶስ ባ ሁጰን ኡባባ ኩንይሳ።

2

ክርስቶሳን ሀይቆፐ ደኦ ፕነꬅ

1 ሀይሳፈ ካሰ ህንተ፥ ህንተ ናጋራነ ህንተ ቆሁዋ ጋሶን ሀይቅዳይሳታ። * 2 ሄ ዎደ ህንተ ሀ አላምያ ኢታ ኦግያ ካልደታ። ጫርኩዋ ቦላ ደእያ አያና ዎልቃታ ሀላቃስነ ሀእካ ፆሳስ ኪተቶና አሳ ሃርያ አያናስ ኪተትደታ። 3 ኑ ኡባይካ ካሰ ሄ አሳታ ግዶን ኑ አሾ አሙዋነ ኑ ዎዛና ሸንያ ካልድ ደእዳ። ኑካ ሀራታ መላ ኑ መተꬃን ፆሳ ሀንቁዋ ኤካናዉ ደኤይሳታ።

4 ሽን ፆሳ ግታ ማሮተꬃፈነ ኑስ ደእያ ግታ ሲቁዋፐ ደንድዳይሳን፥ 5 ሀር አቶሽን ኑኒ ኑ ቆሁዋን ሀይቅድ ደእሽን ክርስቶሳ ባጋራ ኑስ ደኦ እሚስ። ህንተካ አትዳይ ፆሳ አꬎ ኬሀተꬃና። 6 ፆሳይ ኑና ክርስቶሳራ እስፈ ሀይቆፐ ደንꬅድ ሳሎን እያራ እስፈ ዎꬅስ። 7 እ ሄሳ ኦꬅዳይ፥ ክርስቶስ የሱሳ ባጋራ ኑስ ቆንጭስዳ ባ ኬሀተꬃነ ዛው ባይና ባ አꬎ ኬሀተꬃ ዱረተꬃ ያና ላይꬃን ኑና በሳናሳ። 8 ህንተ አꬎ ኬሀተꬃን አማኖን አትደታ። ሄስካ፥ ፆሳ እሞታፐ አትሽን፥ ህንተ ኦሶን በንትዳባ ግደና። 9 ኦንካ ጬቀቶና መላ አቶተꬃይ በንትዳይ ኦሶን ግደና። 10 ኑኒ ፆሳ መተꬅ፤ እ ኑስ ካሰትድ ጊግስ ዎꬅዳ ሎኦ ኦሶታ ኦꬃና መላ ክርስቶስ የሱሳ ባጋራ ኦራꬅ መትዳ።

ክርስቶሳራ ደእያ እስፈተꬃ

11 ሄሳ ግሾ፥ ህንተኖ የለታን አይሁደ ግዶናይሳቶ፥ አይሁደት ባንታዉ አሳ ኩሸን ቃፃረትድ፥ ህንተና ቃስ ቃፃረትቦናይሳታ ግድ ፄገይሳ አኬክተ። 12 ሄ ዎደ ህንተ ክርስቶሳፐ ሻከት ደእዳይሳ፥ እስራኤለ አሳስ አላጋ ግድድ ደእዳይሳ፥ ፆሳ ኡፋይሳ ቃላፐ ሃክድ ደእዳይሳነ ሀ አላምያን ኡፋይስነ ፆሲ ባይና ደእዳይሳ አኬክተ። 13 ሽን ህንተ ካሰ ሃክድ ደእዳይሳት፥ ሀእ ክርስቶስ የሱሳን ደእድ ክርስቶሳ ሱꬃን ማታ ሺቅደታ።

14 ክርስቶስ ኑ ሳሮተꬃ፤ እ አይሁደነ አይሁደ ግዶና አሳ ትምድ፥ ናምኣ ሻክ ዎꬅዳ ሞርከተꬃ ጎዳ ላልስ። 15 እ ባናን ሀ ናምኡ ኮቻታፐ እስ ኦራꬃ አሰ መꬍድ፥ ህግያ እያ ኪታራነ ዎጋታራ እስፈ ባ አሳተꬃን ꬋይስድ ሳሮተꬅ እሚስ። * 16 ክርስቶስ ማስቃልያ ቦላ ሀይቅድ ሞርከተꬃ ꬋይስስ፤ ቃስ ናምኡ ኮቻታ እስ አሳተꬅ ኦꬅድ ፆሳራ ስገꬅስ።* 17 ክርስቶስ ይድ፥ ፆሳፈ ሃክድ ደእያ ህንተዉ፥ ቃስ ማትድ ደእያ ኤንታዉ ሳሮተꬃ ዎንገላ ኦድስ። * 18 ኑ ኡባይ እያ ባጋራ እስ አያናን አዋ ስን ሺቃናዉ ዳንዳኦስ።

19 ህዛፐ ህንተ አላጋ ዎይኮ እማ ግደከታ፥ ሽን ህንተ ሀእ ጌሻታ ቢታ አስነ ፆሳ ሶ አስ። 20 ህንተ ሀዋረትነ ናበት ባስዳ ባሱዋ ቦላ ኬፀትደታ። ጎዳ ፃጱዋ ምንꬅያ ሹቻይ ክርስቶስ የሱሳ። 21 እያን ኬꬃ ኡባይ እስፈ ኦይከትድ ጎዳን ጌሻ ፆሳ ኬꬅ ግዳናዉ ድጬስ። 22 ህንተ ቃስ ፆሳይ ባ አያናን ደእያ ኬꬅ ግዳናዉ ክርስቶሳን እስፈ ኬፀተታ።

3

አይሁደ ግዶና አሳስ ሀዋረ ግድዳ ጳዉሎሳ

1 ሄሳ ግሾ፥ ታኒ፥ ጳዉሎስ፥ አይሁደ ግዶና ህንተ ግሾ ክርስቶስ የሱሳን ቃሾ አስ ግዳስ። 2 ታ ህንተና ማዳና መላ ፆሳይ ባ አꬎ ኬሀተꬃን ታዉ እምዳ ሀ ኦሱዋባ ህንተ ሎይꬅ ስእደታ። 3 ታ ህንተዉ ካሰ ቃንꬃን ፃፍዳይሳዳ ፆሳይ ባ ፁራ ቆንጨꬃን ታዉ ቆንጭስስ። 4 ታ ፃፍዳይሳ ህንተ ናባብያ ዎደ ክርስቶሳ ፁራ ታ አይ መላ ኤርዳኮ ህንተ አኬካናዉ ዳንዳኤታ። * 5 ሀ ፁራይ ጌሻ ሀዋረታስነ ናበታስ ሀእ አያና ባጋራ ቆንጭዳይሳዳ በን ዎደ አሳስ ሄሳዳ ቆንጭስቤና። 6 ፁራይ ሀይሳ: አይሁደ ግዶና አሳይ ዎንገላ ባጋራ እስራኤለታራ እስፈ ፆሳ አንጁዋ ላቶሶና። እስራኤለታራ እስ ኬꬃ አስ ግዶሶና፤ ክርስቶስ የሱሳ ባጋራ ፆሳ ኡፋይሳ ቃላ ኤኮሶና።

7 ፆሳይ ባ ኦꬅያ ዎልቃ ባጋራ ታዉ እምዳ አꬎ ኬሀተꬃን ሀ ዎንገላስ ኦሳንቾ ግዳስ። 8 ታኒ ጌሻታ ኡባፈ ላፋ ግድኮካ አይሁደ ግዶና አሳስ ዛው ባይና ክርስቶሳ ዱረተꬃ ዎንገላ ኦዳና መላ ሀ አꬎ ኬሀተꬃይ ታዉ እመትስ። 9 ቃስ ካሰ ዎድያን ኡባ መꬍዳ ፆሳን ቆሰትድ ደእያ ፁራስ፥ ፆሳ ቆፋይ አይበኮ ቆንጭሳናዉ አꬎ ኬሀተꬃይ ታዉ እመትስ። 10 ፆሳይ ሄሳ ኦꬅዳይ ሀእ ዎድያን ዎሳ ኬꬃ ባጋራ ሳሎን ደእያ ሀላቃታስነ ሃረይሳታስ ባ ዱማ ዱማ ቆንጨꬃ ኤርሳናሳ። 11 ፆሳይ ባ መርና ቆፋ ኑ ጎዳ ክርስቶስ የሱሳ ባጋራ ፖላናዉ ሄሳ ኦꬅስ። 12 ኑ አማኖን ያሽ ባይና ፆሳኮ ሺቃና መላ ክርስቶስ ኑስ ምኖተꬅነ ላአተꬅ እሚስ።

13 ታኒ ህንተ ግሾ ዋየ ኤክያ ግሾ፥ ህንተ ታ ዋያን ዬላቶናዳ ህንተና ዎሳይስ፤ ታኒ ህንተ ቦንቹዋስ ዋየታይስ።

ኤፈሶና አሳስ ዎሰትዳ ዎሳ

14 ታኒ አዋ ስንꬃን ጉልባታዳ ዎሰይ ሄሳ ግሾሳ። 15 ሳሎንነ ሳአን ደእያ እስ እስ ሶ አሳይ እያን ሱንቴስ። 16 ፆሳይ ባ ቦንቾ ዱረተꬃፈ ህንተ ጋርሳ አሳተꬃ ምንꬅያ ዎልቃ ባ አያና ባጋራ እማና መላ ህንተዉ ዎሳይስ። 17 ቃስ አማኖን ክርስቶስ ህንተ ዎዛናን ዳና መላነ ህንተ ሲቆን ፃጶ የድድ ምንድ ዳና መላ ዎሳይስ። 18 ሄሳዳካ፥ ክርስቶሳ ሲቆይ አይ መላ ዳልገኮ፥ አዱሰኮ፥ ꬎቀኮነ ጪሞኮ ጌሻታ ኡባራ፥ ህንተ አኬካና ዎልቃ ደማና መላ ዎሳይስ። 19 ኤራተꬃፈ አꬍያ ክርስቶሳ ሲቁዋ ህንተ ኤራና መላ ቃስ ደኦ እምያ ፆሳ ዎልቃን ህንተ ኩማና መላ ታ ዎሳይስ።

20 ህዛ፥ ኑ ግዶን ኦꬅያ ባ ዎልቃ ባጋራ ኑኒ ዎሰይሳፈ ዎይኮ ቆፐይሳፈ አꬅድ ኦꬃናዉ ዳንዳእያ ፆሳስ፥ 21 ዎሳ ኬꬃንነ ክርስቶስ የሱሳን ዎደ ኡባን መርናፐ መርና ጋካናዉ ቦንቾይ ግዶ። አምንእ።

4

ኑኒ ክርስቶሳን እስኖ

1 ህዛ፥ ጎዳ ግሾ ቃሸትዳ ታኒ፥ ህንተ ፄገትዳ ፄሳስ በሲያ ደኦ ዳና መላ ህንተና ዎሳይስ። 2 ህንተ ኡባ ዎደ አዳታነ ሀዮ ግድተ፤ እሶይ እሱዋ ዳንዳእተነ ሲቆን ደእተ። * 3 ሳሮተꬃን ቃሸትድ አያናይ እምያ እስፈተꬃ ናጋናዉ ምንተ። 4 ፆሳይ ህንተና ፄግዳ ዎደ እስ ኡፋይሳስ ፄግዳይሳዳ እስ አሳተꬅነ እስ አያን ደኤስ። 5 እስ ጎዳይ፥ እስ አማኖይነ እስ ፅንቃተይ ደኤስ። 6 ኡባፈ ቦላ ግድዳ፥ ኡባ ባጋራ ኦꬅያነ ኡባ ግዶን ደእያ እስ ፆሳይ፥ ኡባ አዋይ ደኤስ።

7 ሽን ክርስቶስ እማናዉ ኮይዳይሳዳ ኑ እሶይ እሶይ ዱማ ዱማ እሞታ ኤክዳ። 8 ሄሳ ግሾ፥ ፆሳ ቃላይ፥

“እ ፑደ ከይዳ ዎደ

ድኤትዳ ዳሮታ ባራ ኤክድ ብስ፤

አሳስካ እሞታ እሚስ”

ያጌስ።* 9 ያትን፥ “ፑደ ከይስ” ጉሳይ ዎይ ጉሴ? እ ኮይሮ ዱገ፥ ሳኣ ዝቃ በሳ ዎꬍስ ጉሱ ግዶና እፅኮ አይ ጉሴ? 10 ሀ ዱገ ዎꬍዳይስ፥ ኡባ በሳን በንታናዉ ኡባፈ ꬎቃ ሳሉዋ ከይዳይስ እያ።

11 እ እሶታ እሶታ ሀዋረታ፥ እሶታ እሶታ ናበታ፥ እሶታ እሶታ ዎንገላ ሳባከታ፥ እሶታ እሶታ ዎሳ ኬꬅ ሄመይሳታ፥ እሶታ እሶታ አስታማረታ ኦꬅድ እሚስ። 12 እ ሄሳ ኦꬅዳይ ክርስቶሳ አሳተꬅ ግድዳ ዎሳ ኬꬅ ድቻናዉነ አማንያ አሳ ፆሳ ኦሶስ ጊግሳናሳ። 13 ሄሳዳካ፥ ኑ ኡባይ ፆሳ ናኣ ኤርድ አማኖን በንትያ እስፈተꬃኮ ጋክድ፥ ክርስቶሳ አያና ደኡዋ ኩመꬅ ጋክድ ድጫና መላሳ።

14 ህዛፐ ጉየ፥ አሳ ገነ ጭሞን ጊግዳ ባለꬅያ ዎርዶ ትምርተ ጫርኮንነ ሆበን ገደነ ሃ ኩሎ ካእያ ናይታ መላ ግዳናዉ በሰና። 15 ሽን ኑኒ ቱማ ሲቆን ኦድሸ፥ አሳተꬃስ ሁጰ ግድያ ክርስቶሳራ ደእያ እስፈተꬃ ጉጅ ጉጅ ድቾስ። 16 ኩመꬃ አሳተꬃይ ክርስቶሳ ቦላ ዘምፔስ ቃስ ዱማ ዱማ አሳተꬃ ብልተት እሶይ እሱዋራ ኦይከትድ ኡትስ። እስ እስ አሳተꬃ ክፍለይ ባ ኦሱዋ ኦꬅያ ዎደ ኩመꬃ አሳተꬃይ ሲቆን ድጬስ። *

ጋልአ ደኦነ ኦራꬃ ደኦ

17 ሄሳ ግሾ፥ ታኒ ሀይሳ ህንተዉ ጎዳ ሱንꬃን ኦዳይስነ ማርካታይስ። ጎእ ባይና ቆፋ ቆፕያ አይሁደ ግዶና አሳታዳ ደኦፕተ። 18 ኤንታ ቆፋይ ꬉምስ፤ ባንታ ዎዛና ሙምስዶሶና። ኤንቲ ኤራተꬃ ꬋዮንነ እፃስ ግድ ፆሳይ እምያ ደኡዋፐ ሃክዶሶና። 19 ኤንቲ ዬላ ግያባ ኤሮኮና፤ ኤንቲ ላይማተꬃስ ባንታና አꬅድ እምዶሶና፤ ቃስ ቱናባ ኡባ ጉየ ጎና ኦꬆሶና።

20 ሽን ህንተ ክርስቶሳ ኤርዳይ ሄሳ መላ ኦገን ግደና። 21 እያባ ቱማ ስእደታ። ቃስ የሱሳን ደእያ ቱማ መላ እያፐ ታማርደታ። 22 ህንተ ካሰ ደእዳ ደኦ ኦግያ አግተ። ቃስ ባ ጭምያ አሞን ꬋይያ ህንተ ጬጋ አሳተꬃ ድግተ። * 23 ህንተ ዎዛና ቆፋን ኦራፅተ። 24 ቱማ ፅሎተꬃንነ ጌሻተꬃን ፆሳ ሌምሶን መትዳ ኦራꬃ አሳተꬃ ማእተ። *

25 ህዛ፥ ዎርዶ ኦደቶፍተ። ኑኒ ኡባይ ክርስቶሳ አሳተꬃ ብልተታ ግድያ ግሾ አሳ ኡባራ ቱማ ኦደትተ። * 26 ሀንቀትተ፥ ሽን ህንተ ሀንቁዋን ናጋራ ኦꬆፍተ። ህንተ ሀንቀት ደእሽን አው ዉሎፎ። * 27 ፃላሄስ በሰ እሞፍተ። 28 ካይሶትያ ኡራይ ህዛፐ ጉየ ካይሶቶፖ። ሽን ማንቆታ ማድያባይ እያዉ ዳና መላ ባ ኩሸን ሎኦባ ኦꬆ።

29 ህንተ ዶናፐ ኢታ ቃል ከዮፖ። ሽን ስኤይሳታ ጎአና መላነ ሀራታ ምንꬅያ ኮሽያ ሎኦ ቃል ህንተ ዶናፐ ከዮ። 30 ፆሳይ ህንተና ዎዝያ ጋላሳስ ህንተና አታምድ ዎꬅዳ ፆሳ አያና አዛንꬆፍተ። 31 ጫመተꬅ፥ ይሎ፥ ሀንቆ፥ ዋሶ፥ ጫሸነ ኢታ ኡባ ህንተፈ ሃስተ። 32 አꬅድ እሶይ እሱዋስ ኬሀነ ቃተይሳታ ግድተ። ፆሳይ ክርስቶሳ ባጋራ ህንተዉ አቶ ግዳይሳዳ ህንተካ ዎልስ አቶ ጊተ። *

5

1 ህዛ፥ ፆሳይ ዶስያ ናይታዳ እያ ዳንተ። 2 ክርስቶስ ኑና ዶስድ ባና ኑ ግሾ ፆሳስ ሳውያ እሞነ ያርሾ ኦꬅድ እምዳይሳዳ ህንተካ ሲቆን ደእተ። *

3 ሽን ላይማተꬅ፥ ቱናተꬅነ ኡዘተꬅ አማንያ አሳስ በሶና ግሾ ህንተ ግዶን ኡባራካ ስኤቶፎ። 4 ፆሳ ጋላትተፐ አትሽን፥ ዬላያባይነ ኤያ ኦድ ዎይኮ ቅይ ህንተዉ በሶና ግሾ ህንተ ግዶን ኡባካ ደኦፖ። 5 ሀይሳ ኤርተ፤ ኦንካ ላይማተይ ዎይኮ ቱናባ ኦይ ዎይኮ ኡዘተይ ክርስቶሳ ካዎተꬃነ ፆሳ ካዎተꬃ ላታናዉ ዳንዳኤና። ኡዘተꬅ ኤቃ ጎይኖ መላ።

6 ሀይሳታ ጋሶን ፆሳ ሀንቆይ ኪተቶና አሳ ቦላ ያና ግሾ ኦንካ ህንተና ፓꬆና ኦዳን ጭሞፎ። 7 ሄሳ መላ አሳራ እስፈተꬅ ኦꬆፍተ። 8 ካሰ ህንተ ꬉማን ደእደታ፥ ሽን ሀእ ጎዳ ባጋራ ፖኦን ደኤታ። ህዛ፥ ፖኦ አሳዳ ፖኦን ስመረትተ። 9 ፖኦይ ሎኦተꬅ፥ ፅሎተꬅነ ቱማተꬅ አይፌስ።

10 ጎዳ ኡፋይስያባ ኦꬃናዉ ኮይተ። 11 ጎእ ባይና ꬉማ ኦሶ ቆንጭስተፐ አትሽን፥ እያራ እስፎፕተ። 12 ኤንቲ ጌማን ኦꬅያ ኦሱዋ ሀር አቶሽን ኦዳናዉካ ዬላዬስ። 13 ሽን ኡባባይ ፖኦን ከይያ ዎደ ቆንጨን በንቴስ። 14 ፖኦይ ኡባባ ቆንጨን በሴስ። ሄሳ ግሾ፥

“ነኖ ꬍስከይሶ ባርካ፤

ሀይቆፐ ደንዳ፤

ክርስቶስ ነ ቦላ ፖአና” ያገትስ።

15 ህዛ፥ ህንተ ዋንድ ደእያኮ አኬክ በእተ። ጭንጫታ ግድተፐ አትሽን፥ ኤያታ ግዶፕተ። 16 ላይꬃይ ኢታ ግድያ ግሾ እንጀትያ ዎደ ኡባ ጎኤትተ። * 17 ሄሳ ግሾ፥ ጎዳ ሸነይ አይበኮ አኬክተፐ አትሽን፥ ኤዮፕተ።

18 ጌሻ አያናን ጋላስ ጋላስ ኩምተፐ አትሽን፥ ꬋዮኮ ህንተና ካለꬅያ ግሾ ዎይነ ኡሻን ማꬆቶፍተ። 19 ማዝሙረን፥ ሳባንነ አያና የꬃን፥ እሶይ እሱዋራ ኦደትተ። ቃስ ህንተ ዎዛናን የፅሸነ ሳቢሸ ጎዳ ጋላትተ። * 20 ኑ ጎዳ የሱስ ክርስቶሳ ሱንꬃን ኡባ ዎደ ፆሳ አዋ ኡባባስ ጋላትተ።

21 ክርስቶሳ ቦንቹዋስ ግድ እሶይ እሱዋስ ሃረትተ።

አዝናባነ ማችባ

22 ማቸቶ፥ ጎዳስ ሃረተይሳዳ ህንተ አዝናታስ ሃረትተ። * 23 ክርስቶስ ዎሳ ኬꬃስ ሁጰ ግደይሳዳ አዝንካ ባ ማቼስ ሁጰ። ቃስ ክርስቶስ ባ አሳተꬅ ግድዳ ዎሳ ኬꬃ አሸይሳ። 24 ሽን ዎሳ ኬꬃይ ክርስቶሳስ ሃረተይሳዳ ማቸት ባንታ አዝናታስ ኡባባን ሃረታናዉ በሴስ።

25 አዝናቶ፥ ክርስቶስ ዎሳ ኬꬃ ዶስድ ባና እዉ እምዳይሳዳ ህንተካ ህንተ ማቸታ ዶስተ። * 26 እ ዎሳ ኬꬃ ባ ቃላ ባጋራ ሃꬃን ሜጭድ ጌሽስ። 27 ክርስቶስ ዎሳ ኬꬃ ቅት ዎይኮ ሶምኦ ቱስ ዎይኮ ሄሳ መላባይ ባይና እ ኩመꬃ ቦንቹዋራ ጌሽነ ቦረቶናሮ ኦꬅድ ባኮ ሺሻናዉ ኮይድ ሄሳ ኦꬅስ። 28 ሄሳዳካ፥ አዝናት ባንታና ዶሰይሳዳ ባንታ ማቸታ ዶሳናዉ በሴስ። ባ ማችዉ ዶሰይስ ባና ዶሴስ። 29 ባና እፅያ አስ ኦንካ ባዋ፥ ሽን ክርስቶስ ዎሳ ኬꬃስ ኦይሳዳ ባ አሳተꬃ ሙዜስነ ናጌስ። 30 ኑኒ ክርስቶሳ አሳተꬃ ብልተታ።

31 ፆሳ ቃላይ፥ “ሄሳ ግሾ፥ አስ ባ አዋነ ባ አይዉ አግድ፥ ባ ማቸራ እስፈ ዳና፤ ኤንቲ ናምአይካ እስ አሾ ግዳና” ያጌስ። * 32 ሀይስ ግታ ፁራ፥ ሽን ታኒ ሄሳ ክርስቶሳባነ ዎሳ ኬꬃባ ሌምሶ ኦꬃዳ ኦዳይስ። 33 ግዶሽን፥ ህንተ እሶይ እሶይ ህንተ ማቸታ ህንተ፥ ህንተና ዶሰይሳዳ ዶስተ። እስ እስ ማቻ ባ አዝና ቦንቻናዉ በሴስ።

6

ናይታነ ኤንታ የልዳይሳታ

1 ናይቶ፥ ህንተ ጎዳባ ግድያ ግሾ ህንተና የልዳይሳታስ ኪተትተ። ሄስ ህንተዉ በሲያባ። * 2 “ነ አይዉነ ነ አዋ ቦንቻ።” ሄስ ኡፋይሳ ቃል ደእያ ኮይሮ ኪታ። * 3 “ነ ሄሳ ፖልያባ ግድኮ ኡባይ ነዉ እንጀታና፤ ነ ላይꬃይ ሳአ ቦላ አዱቃና።”

4 አዋቶ፥ ህንተ ናይታ ጎዳ ቃላ ታማርሶንነ ኤንታ ካለሶን ድችተፐ አትሽን፥ ኤንታና ጫምሶፕተ። *

ጎዳታነ አይለታ

5 አይለቶ፥ ክርስቶሳስ ኪተተይሳዳ ህንተ ሳአ ጎዳታስ ያሻን፥ ቦንቾንነ ሱረ ዎዛናን ኪተትተ። * 6 ኤንታ ስንꬃን ሳባ ደማናዉ ኤንቲ በእያ ዎደ ፃላላ ኦꬆፍተ። ሽን ክርስቶሳ አይለታዳ ፆሳ ሸንያ ዎዛናፐ ፖልተ። 7 አሳስ ግዶናሽን፥ ጎዳስ ግድ ህንተ ኩመꬃ ዎዛናፐ ኦꬅተ። 8 አይለ ግድን ዎይኮ ጎዳ ግድን እሶይ እሶይ ባ ኦꬅዳ ሎኦ ኦሱዋስ ጎዳፐ ዎይቶ ኤካናይሳ ኤሬታ።

9 ጎዳቶ፥ አሳ ሶምኦ በእድ ማዶና ጎዳይ፥ ሳሉዋን ደኤይሳ ኤሬታ። ሄሳ ግሾ፥ ህንተ አይለታ ማንደይሳ አግድ ኤንቲ ህንተዉ ቦንቾን ኪተተይሳ መላ ህንተ ኤንታዉ ሎኦባ ኦꬅተ።*

ፆሳ ኦላ ሚሸ

10 ዉርሰꬃን፥ ጎዳንነ እያ ግታ ዎልቃን ምንተ። 11 ፃላሄ ጭሙዋ ኤቀታናዉ ዳንዳአና መላ ፆሳይ ህንተዉ እምዳ ኦላ ሚሽያ ኡባ ማእተ። 12 ኑ ኦላይ አሳራ ግዶናሽን፥ ሳሎን ደእያ ቱና አያና ኦላንቾታራ፥ ማታ አዋታራ፥ ሃረይሳታራነ ሀ ꬉማ አላምያ ዎልቃታራ።

13 ሄሳ ግሾ፥ ኢታ ጋላሳ ተቃናዉነ ኡባ ፖልድ፥ ምንድ ኤቃናዉ ህንተ ዳንዳአና መላ ፆሳ ኦላ ሚሸታ ኡባ ማእተ። 14-15 ቱማ ፄሳን ዳንጮዳ ዳንጭድ፥ ፅሎተꬃ ፁሩረዳ ትራን ዎꬅድ፥ ሳሮተꬃ ዎንገላ ህንተ ቶሁዋን ጫማዳ አꬅድ ምንድ ኤቅተ። * 16 ሄ ኡባፈ አꬅድ፥ ፃላሄይ የድያ ላፅያ ታማ ዶንገ ኡባ ቶይሳናዉ ዳንዳእያ አማኑዋ ኡባ ዎደ ጎንዳለዳ ኦይክተ። 17 ፆሳ አቶተꬃ ብራታ ባርኔፃዳ ህንተ ሁጰን ዎꬅተ፤ ቃስ ጌሻ አያና ማሻ እካ፥ ፆሳ ቃላ ኦይክተ። * 18 ዎሳ አጎፍተ፤ ሀራታስካ ጋናትተ፤ ኡባ ዎደ አያናን ዎስተ። ሄሳን፥ ጌሻታስ ሳለቶና ምንድ ኡባ ዎደ ዎስተ።

19 ታኒ ዎንገላ ፁራ ያሽ ባይና ቆንጭሳዳ ኦዳና መላ ፆሳይ ታዉ ቃላ እማና መላ ዎስተ። 20 ታኒ ሄሳ ኦꬃናዉ ኪተታስ ሀእካ ቃሾን ደኤይ ሄ ዎንገላ ግሾሳ። ያንያ ግሾ፥ ታኒ ያሽ ባይና በሰይሳዳ ኦዳና መላ ታዉ ዎስተ።

ሳሮꬆ

21 ታኒ ዋና ደእያኮነ አይ ኦꬅያኮ ህንተ ኤራና መላ ኑ ሲቆ እሻይ፥ ጎዳ ኦሱዋን አማነትዳ ኦሳንቾይ፥ ትክቆስ፥ ታባ ኡባ ህንተዉ ኦዳና። * 22 ኑኒ ኡባይ ዋንድ ደእያኮ ህንተዉ ኦዳና መላነ ህንተና ምንꬃና መላ ታኒ እያ ህንተኮ ኪታስ። *

23 ፆሳ አዋፐ፥ ጎዳ የሱስ ክርስቶሳፐ ሳሮተꬃይነ ሲቆይ አማኖራ እስፈ አማንያ ኡባስ ግዶ። 24 እርፆና ሲቆን ኑ ጎዳ የሱስ ክርስቶሳ ሲቅያ ኡባራ ፆሳ አꬎ ኬሀተꬃይ ግዶ።

* 1:1 ሀዋ 18:19-21፤ 19:1.

* 1:8 ቆላ 1:14.

* 1:20 ማዝ 110:1.

* 1:22 ማዝ 8:6፤ ቆላ 1:22-23፤ 1:18.

* 2:1 ቆላ 2:13.

* 2:15 ቆላ 2:14.

* 2:16 ቆላ 1:20.

* 2:17 እሳ 57:19.

* 3:4 ቆላ 1:26-27.

* 4:2 ቆላ 3:12-13.

* 4:8 ማዝ 68:18.

* 4:16 ቆላ 2:19.

* 4:22 ቆላ 3:9.

* 4:24 መ 1:26፤ ቆላ 3:10.

* 4:25 ዛካ 8:16.

* 4:26 ማዝ 4:4.

* 4:32 ቆላ 3:13.

* 5:2 ከሳ 29:18፤ ማዝ 40:6.

* 5:16 ቆላ 4:5.

* 5:19 ቆላ 3:16-17.

* 5:22 ቆላ 3:18፤ 1 ጰፅ 3:1.

* 5:25 ቆላ 3:19፤ 1 ጰፅ 3:7.

* 5:31 መ 2:24.

* 6:1 ቆላ 3:20.

* 6:2 ከሳ 20:12፤ ዛረ 5:16.

* 6:4 ቆላ 3:21.

* 6:5 ቆላ 3:22-25.

* 6:9 ቆላ 4:1፤ ዛረ 10:17፤ ቆላ 3:25.

* 6:14-15 እሳ 11:5፤ እሳ 59:17፤ 52:7.

* 6:17 እሳ 59:17.

* 6:21 ሀዋ 20:4፤ 2 ፅሞ 4:12፤ ቆላ 4:7-8.

* 6:22 መ 21:10.

ፍልጵስዩሳ ኪታ

1

2

3

4

ጳዉሎስ ፍልጵስዩሳ አሳስ

ፃፍዳ ኪታ

ጋꬃ ቆፋ

ጳዉሎስ ፍልጵስዩሳ አሳስ ፃፍዳ ኪታይ ፃፈትዳይ፥ ሮመ ካዎተꬃን፥ ማቀዶነ ቢታን፥ ፍልጵስዩሳ ካታማን ደእያ ዎሳ ኬꬃሳ። ሀ ኪታይ ፃፈትዳይ፥ ጳዉሎስ ቃሾ ኬꬃን ደእያ ዎደ ሀራ አማንያ ኦሳንቾት እያ እፅዳ ዎደነ ፍልጵስዩሳ ዎሳ ኬꬃን ደንድዳ ዎርዶ ትምርትያ ጋሶን እያ ዎዛናይ ዳሮ አዛንዳ ዎደ (1:21፤ 2:17፤ 3:10)። ግዶሽን፥ ጳዉሎስ የሱስ ክርስቶሳ ምንꬅድ አማንያ ግሾ ሀ ኪታን ቆንጭድ በንተይ፥ ኡፋይስነ ኩመꬃ አማነተꬅ። ፍልጵስዩሳን ደእያ ዳሮ አሳይ ሮመፐ ድኤትድ ይዳ አስ። ኤንቲ ሮመ ቢታስ ምሸቶሶናነ ቢታ ሎይꬅድ ናጎሶና። ኤንታፈ እሶት እሶት የሱሳ አማንዳ ግሾ፥ ባንታ ቢታ አሳን ጎደትዶሶና። ሄ ጎዳይ ኤንታ ቦላ መቶነ ማንቆተꬅ ኤህስ (ሀዋ 16:20-21)።

ጳዉሎስ ሀ ኪታ ፃፍዳ ጋሶይ እያ መቱዋ ዎደ እያ ማዳናዉ አማንያ አሳይ እሞታ እያዉ የድዳ ግሾነ እያዉ ዎስዳ ግሾ፥ ኤንታ ጋላታናሳ። እያ ቦላነ ኤንታ ቦላ ዱማ ዱማ መቶይ ጋክዳባ ግድኮካ ኤንቲ ምነታና መላነ ኩመꬅ አማነትድ ዳና መላ ኤንታ ምንꬄስ። ጬቆነ ኦቶሮ አግድ፥ የሱስ ክርስቶሳ አሽከተꬃን ኩማና መላ ምንꬅድ ኤንታ አኬክሴስ።

ኤንቲ የሱስ ክርስቶሳን ግድድ ደምዳ ደኦይ ፆሳ አꬎ ኬሀተꬃፈ ፑልትዳባነ አማኖን ኤክዳባፐ አትሽን አይሁደታ ዎጋ ናግድ ኤክዳባ ግዶናይሳ ኤንታ አኬክሴስ። የሱስ ክርስቶሳን ደእያ ኡባስ ፆሳይ እምያ ሳሩዋነ ኡፋይሳ ኤንታዉ ፃፌስ።

ሀ ኪታይ ኡፋይስ፥ አማነተꬅ፥ እስፈተꬅነ አማኖን ምንድ ዱሱ ቆንጭስድ በሴስ። ዉርሰꬃን ጳዉሎስ ፆሳ አማንያ አሳይ ሲቆን ዳና መላነ ክርስቶሳ ቆፋꬆ ዳና መላ ኤንታ ዞሬስ (2:2፤ 4:2-3)።

ማፃፋ አይፈ ቆፋታ

ገሎ ቆፋ (1:1-11)

ጳዉሎስ ሀንድ ደእያ ደኡዋ (1:12-30)

አሽከተꬃ ዱሳ ሌምሶ (2:1-18)

ፅሞትዮሳስነ ኤጳፍራድቱሳ (2:19-30)

ሞርከታፐነ ኢታታፐ ናገተꬅ (3:1—4:9)

ጳዉሎስ ፍልጵስዩሳ አሳ ጋላቴስ (4:10-20)

ሳሮꬆነ አንጆ (4:21-23)

1

1 ክርስቶስ የሱሳራ እስፍዳ ግሾ፥ ፆሳባ ግድዳ፥ ፍልጵስዩሳ ካታማን ደእያ ዎሳ ኬꬃ ጭማታስነ ዳቆነታ ኡባስ። የሱስ ክርስቶሳ አይለ ግድዳ፥ ጳዉሎሳፐነ ፅሞትዮሳፐ ኪተትዳ ኪታ። *

2 ኑ አዋ ፆሳፈነ ጎዳ የሱስ ክርስቶሳፐ አꬎ ኬሀተꬃይነ ሳሮተꬃይ ህንተዉ ግዶ።

ጳዉሎሳ ጋላታ ዎሳ

3 ታኒ ህንተና ቆፕያ ዎደ ኡባን፥ ታ ፆሳ ጋላታይስ። 4 ታኒ ህንተ ኡባስ ፆሳ ዎስያ ዎደ ኡፋይሳን ዎሳይስ። 5 ህንተ ኮይሮ ጋላሳፐ ሀእ ጋካናዉ፥ ዎንገላ ማርካተይሳን ታራ እስፈ ግድድ፥ ታና ማድዳ ግሾ፥ ፆሳ ጋላታይስ። 6 ህንተ ግዶን ሎኦ ኦሶ ዶምዳ ፆሳይ፥ ክርስቶስ የሱሲ ስምያ ጋላሳይ ጋካናዉ፥ ፖላናይሳ ኤራይስ።

7 ህንተ ኡባ ዎደ ታ ዎዛናን ደኤታ። ታኒ ኡባ ዎደካ ሄሳዳ ቆፓናዉ በሴስ። ሀእ ታኒ ቃሾን ደአሸነ ቃሸታናፐ ስን ዎንገላ ናጎንነ ዎንገላ ምንꬃ ኤሶን ፆሳይ ታዉ ቃድዳ ቃዳ ህንተካ ታራ ሻከትደታ። 8 ታኒ ህንተና ኡባ ክርስቶስ የሱሳ ሲቁዋን አይ መላ ላሞትያኮ ፆሳይ ታዉ ማርካ።

9 ህንተ ሲቆይ ቱማ ኤራተꬃራነ አኬካራ እስፈ ጉጅ ጉጅ ድጫና መላ ፆሳ ዎሳይስ። 10 ሄሳን ህንተ ሎኦባ ሻክድ፥ ዶረይሳታ፥ ክርስቶስ ስምያ ጋላሳን ጌሻታነ ቦረቶናይሳታ ግዳና። 11 ህንተ ደኦይ ፆሳ ቦንቹዋስነ ጋላታስ የሱስ ክርስቶሳ ባጋራ በንትያ ፅሎተꬃ አይፍያን ኩምድ አይፋና።

ጳዉሎሳ ቃሾይ ዎንገላ ዳልግስስ

12 ታ እሻቶ፥ ታና ጋክዳ ኡባይ ዎንገላይ ዳልጋና መላ ቱማ ማድዳይሳ ህንተ ኤራና መላ ኮያይስ። 13 ታኒ ክርስቶሳ ግሾ ቃሸትዳይሳ፥ ካዎ ጋꬎ ናገይሳትነ ሀይሳን ደእያ ሀራት ኡባይ ኤሮሶና። * 14 ታ ቃሹዋ ጋሶን ኑ እሻታፐ ዳሮት ጎዳን ኬህ አማነትዶሶና። ሄሳ ግሾ፥ ፆሳ ቃላ ያሽ ባይና ካሰፐ ምንድ ኦዳና መላ ምኖተꬅ ደምዶሶና።

15 ግዶሽን፥ እሶት እሶት ቃናተንነ ፓላማን ክርስቶሳባ ኦዶሶና፥ ሽን ሀራት ሱረ ዎዛናፐ ኦዶሶና። 16 ሱረ ዎዛናፐ ኦደይሳት፥ ፆሳይ ታዉ ዎንገላ ናጋና መላ ሀዳራ እምዳይሳ ኤርያ ግሾ፥ ሲቆን ኦዶሶና። 17 ሽን ታና ቃናተይሳት ታ ቃሹዋ ቦላ ሀራ መቶ ኤሀናባ ኤንታዉ ዳንን ባንታና ዶስድ ክርስቶሳባ ኦዶሶናፐ አትሽን፥ ቱማ ዎዛናፐ ኦዶኮና።

18 ሄስ አይኮካ መተና። ቱማ ኦገን ግድን ዎይኮ ዎርዶ ኦገን ግድን ሄ ኡባን ክርስቶስ ሳባከቴስ። ታና ሄስ ኡፋይሴስ። ቃስ ሀራባይ ታና ኡፋይስያባይ፥ 19 ታኒ ህንተ ዎሳንነ የሱስ ክርስቶሳ አያና ማዱዋን አታናይሳ ኤርያ ግሾ ታና ኡፋይሴስ። 20 ታ ግታ አሞይነ ኡፋይሳን ናግያ ናጎይ ታ ዬላቶና አታናይሳ። ሽን ኡባ ዎደ ኦይሳዳ፥ ሀእካ ታኒ ፓፃ ደእን ዎይኮ ሀይቅን ያዮና ታ ኩመꬃ አሳተꬃን ክርስቶስ ቦንቸታና ጋዳ ምኖተꬃን ኦዳይስ። 21 ታ ደእኮካ ክርስቶሳ ፃላላስ ደአይስ፤ ቃስ ታ ሀይቅኮካ ታዉ አꬍዳ ዎ። 22 ሽን ታ ፓፃ ደእኮ አይፈይ ደእያ ኦሶ ኦꬃና። ሽን ፓፃ ደኤይሳፈነ ሀይቆፐ አዉሳ ዶራነኮ ታዉ ኤረተና። 23 ታኒ ሀ ናምአታፐ አዉሳ ዶራነኮ ኡንኤታስ። ሀ ደኡዋፐ ሻከታዳ ክርስቶሳራ እስፈ ዳናዉ አሞታይስ፤ ክርስቶሳራ እስፈ ደኤይስ ኡባፈ አꬍዳ ሎኦ። 24 ሽን ታኒ ህንተ ግሾ ፓፃ ደኤይስ ህንተዉ ዳሮ ኮሽያባ።

25 ሄሳ ታኒ ጌሻዳ ኤራይስ፤ ታኒ፥ ህንተ አማኖን ድጫናዳነ ኡፋይታናዳ ህንተራ ፓፃ ዳና። 26 ሄሳ ግሾ፥ ታኒ ህንተኮ ስማዳ ያ ዎደ፥ ክርስቶስ የሱሳራ ህንተ ደእያ ደኡዋን ታናን ደእያ ጬቀተꬃይ ህንተዉ ዳራና።

27 ኡባፈ አꬅድ፥ ህንተ ክርስቶሳ ዎንገላስ ቦንቾ ኤህያ ደኦ ደእተ። ታ ህንተና በእን ዎይኮ በኦና እፅን፥ ህንተ እስ ቆፋን ምን ኤቅድ፥ ሀራት ዎንገላን አማናና መላ እስ ዎዛናን ግድድ እስፈ ባፀተይሳ ታ ስአና። 28 ህንተ ሞርከታስ ያዮፍተ። ኤንቲ ህንተራ ኤቀትያባ ግድኮ ሄስ ህንተዉ አቶተꬃስ፥ ኤንታዉ ꬋዮስ ፆሳፈ ግድዳ ማላ። 29 ክርስቶሳስ ኦꬅያ ቃዳይ ህንተዉ እመትዳይ፥ ህንተ እያ አማናና መላ ፃላላ ግዶናሽን ህንተ እያ ግሾ መቶ ኤካና መላሳ። 30 ሄሳ ግሾ፥ ህንተ ታ ዋይያ ካሰ በእደታ፤ ሀእካ ታ ዋየተይሳ ስኤታ። ህንተካ ታ ዋይያ መላ ዋየተታ። *

2

ቱማ አሽከተꬅ

1 ክርስቶሳን ህንተ ደእያ ደኦይ ህንተና ምንꬄስ፤ ቃስ እያ ሲቆይካ ህንተና ምንꬄስ። ጌሻ አያናራ ህንተዉ እስፈተꬅ ደኤስ፤ ህንተ ሀራታስ ኬሄታነ ቃተታ። 2 ህዛ፥ ህንተ እስ ቆፋን፥ ሲቆን፥ እስ ዎዛናንነ አያናን እስኖ ግድድ ታና ፖሎ ኡፋይስተ። 3 ህንተና ዶሶን ዎይኮ ጬቀትያ ሀዳ አሞን እስባካ ኦꬆፍተ። ሽን ህንተ እሶይ እሱዋፈ ግታታይስ ያግድ ቆፖና ህንተና ካዉሽተ። 4 ህንተ እሶይ እሶይ፥ ሀራ አስ ማድያባ ኮይተፐ አትሽን፥ ህንተና ማድያባ ፃላላ ኮዮፕተ።

5 ክርስቶስ የሱሳን ደእያ ቆፋይ ህንተናን ዳናዉ በሴስ።

6 እያዉ ኡባ ዎደ ፆሳ ሀኖት ደኤስ።

ግዶሽን፥ እያ ፆሳራ እስኖ ኦꬅያ ሀኖታ፥

ዎልቃን ኤካናዉ ኮይቤና።

7 ግዶሽን፥ እ ባዉ ደእያ ቦንቹዋ ኡባ አግድ፥

አይለ መታ ኤክስ፤

አሰ ዳንድ ቆንጭስ።

8 እ ባና ካዉሽስ፤

ሀይቃና ጋካናዉ፥

ሀር አቶሽን ማስቃልያ ቦላ

ሀይቃናዉ ኪተትስ።

9 ሄሳ ግሾ፥ ፆሳይ እያ ዳሮ ꬎቁ ꬎቁ ኦꬅስ፤

ቃስ ሱንꬃ ኡባፈካ አꬍያ ꬎቃ ሱንꬃ እሚስ።

10 ሳሎንነ ሳአን፥

ሳአፐ ጋርሳን ደእያ ኡባይ፥

የሱሳ ሱንꬃ ቦንቹዋስ ጉልባታና። *

11 አሳ ኡባይ ባንታ እንፃርሳን፥

የሱስ ክርስቶሳ ጎዳ ያግድ፥

ፆሳ አዋ ቦንቹዋስ ማርካታና።

አላመስ ፖኦ ግዶ

12 ታ እሻቶ፥ ታኒ ህንተራ ደእያ ዎደ ኡባን ህንተ ኪተትዳይሳዳ፥ ሀእ ታኒ ህንተ ማታፐ ሃክንካ፥ ካሰይሳፈ አꬅድ፥ ኪተታናዉ በሴስ። ፆሳስ ያሻንነ ኮኮርሳን ህንተ አቶተꬃ ፖላናዉ ኦꬅተ። 13 ፆሳይ፥ ህንተ እያዉ ኤሮ ግድ ኪተታና መላ ኡባ ዎደ ህንተ ግዶን ኦꬄስ።

14 አይ ኦሶ ኦꬅሸካ ዙዙሞና ዎይኮ ፓላሞና ኦꬅተ። 15 ጌላነ ናጋራንቾ አሳ ግዶን ቦረቶናይሳታ፥ ጌሻታነ ፖኮይ ባይና ፆሳ ናይታዳ ግድተ። ህንተ ኤንታ ግዶን ሳሎ ፆልንቶዳ ፖእሸ፥ * 16 ደኦ እምያ ኪታ ኤንታዉ ኦድተ። ሄ ዎደ ታ ዳቡርሳይነ ታ ኦሶይ መላ አትቦና ግሾ፥ ክርስቶስ ያ ጋላስ ታ ህንተናን ጬቀታና።

17 ህንተ ፆሳስ እምያ አማኖ እሞታ ቦላ ታ ሱꬃይ ኡሻ ያርሾዳ * ጉክኮካ ታና ኡፋይሴስ። ህንተካ ታራ ኡፋይታና። 18 ሄሳዳ ህንተካ ኡፋይትድ ታናካ ኡፋይሳናዉ በሴስ።

ፅሞትዮሳነ ኤጳፍራድቱሳ

19 ታኒ ህንተ ደኡዋባ ስአዳ ኡፋይታናዉ ፅሞትዮሳ ህንተኮ ኤለሳዳ የዳና መላ ጎዳ የሱሲ ታና ማዳናይሳ አማነታይስ። 20 ህንተ ደኡዋስ ዎዛናፐ ቆፕያ እያ መላ አስ ሀር ኦንካ ባዋ። 21 ሀራት ባንታና ጎእያባ ኮዮሶናፐ አትሽን፥ የሱስ ክርስቶሲ ኮያባ ኦꬆኮና። 22 እ ታራ እስፈ ግድድ ናእ ባ አዋስ ኦይሳዳ ዎንገላ ኦሶ ኦꬅዳይሳነ አማነትያ አስ ግደይሳ ህንተ ኤሬታ። 23 ሄሳ ግሾ፥ ታባይ ሀንያባ በአዳ ኤለሳዳ እያ ህንተኮ የዳና ጋዳ ቆፓይስ። 24 ታኒ፥ ታ ሁጰን ማታ ዎደን ህንተኮ ባናይሳ ጎዳን አማነታይስ።

25 ሄሳዳካ፥ ታኒ፥ ታ እሻ ኤጳፍራድቱሳ፥ ታራ እስፈ ታ ባጋ ግድድ ኦꬅዳይሳ፥ ኦለትዳይሳነ፥ ታና ማዳናዉ ህንተዉ ኪተትዳይሳ፥ ህንተኮ ኪታናዉ ቆፓስ። 26 እ ህንተና ኡባ በአናዉ ዳሮ ላሞቴስ። ቃስ እ ሀርገትዳይሳ ህንተ ስእዳ ግሾ፥ ባ ዎዛናን ዳሮ ኡንኤትስ። 27 እ ቱማ ሀርገትድ፥ ሀይቅ ክችድ አትስ። ሽን ፆሳይ እያዉ ቃትስ። እያ ፃላላስ ግዶናሽን፥ አዛኖይ አዛኖ ቦላ ጉዠቶናዳ ታዉካ ቃትስ።

28 ህዛ፥ ህንተ እያ ዛር በእድ ኡፋይታናዳ ታዉካ ታ ዎዛና ሴላይ እርፃናዳ ታኒ እያ ኤለሳዳ ህንተኮ የዳናዉ አሞታይስ። 29 ጎዳስ ሀጋዝያ አሳዳ እያ ኩመꬃ ኡፋይሳን ሞክተ። ቃስ እያ መላ አሳ ኡባ ቦንችተ። 30 ህንተ ታ ማታን ግድድ ኦꬃናዉ ዳንዳኦና ማድያ ማድድ ክርስቶሳ ኦሱዋ ግሾ፥ ባ ሸምፑዋስ ምሸቶና እፅድ ሀይቅ ክችድ አትስ።

3

ቱማ ፅሎተꬅ

1 ዉርሰꬃን፥ ታ እሻቶ፥ ህንተ ጎዳባ ግድያ ግሾ፥ ኡፋይትተ። ታኒ ካሰ ፃፍዳይሳ ዛራዳ ፃፋናይስ ታና ዋይሰና፥ ሽን ህንተና ባላፐ ናጋና።

2 ኢታባ ኦꬅያ ካናታፐ፥ ቃስ ቃፃረታናዉ ኮሼስ ግያ ኢታ አሳታፐ ናገትተ። 3 ኑኒ ፆሳ ጌሻ አያናን ጎይንያ ግሾነ ኑ ደኡዋን ክርስቶስ የሱሳን ጬቀትያ ግሾ፥ ቱማ ቃፃሮ ቃፃረትዳይሳታ። ኑኒ ካረ አሳተꬃ ቦላ ኦሰትያባን ጬቀቶኮ።

4 ታ ካረ አሳተꬃን ጬቀታናዉ ኮሽኮ ታ ዳሮባን ጬቀታናዉ ዳንዳአይስ። አይ አስካ ባ ካረ አሳተꬃን ጬቀትያባይ ባዉ ደኤስ ግድ ቆፕኮ፥ ታኒ እያፐ ዳሮ አꬋዳ ጬቀትያባይ ደኤስ። 5 ታኒ የለትዳ ሳምንታራ ቃፃረታስ። ታኒ የለታን እስራኤለ፤ ታኒ ብንያመ ኮቸ፤ ታኒ ዋላክ ባይና አይሁደ አሰ። አይሁደ ህገ ናጎን ግድኮ ታኒ ፋርሳወ። * 6 አይሁደ አማኑዋስ ምሸተꬃን ግድኮ ታኒ ዎሳ ኬꬃ የደꬃስ። እስ አስ ህገ ናግድ ፅልያባ ግድኮ፥ ታናን ቦረይ በንትቤና። *

7 ሽን ካሰ ታና ማዴስ ጋዳ ቆፕዳባ ኡባ፥ ክርስቶሳ ግሾ ጋዳ ማዶናባ ኦꬃዳ ታይባስ። 8 ሄሳ ፃላላ ግዶናሽን፥ ታኒ ታ ጎዳ ክርስቶስ የሱሳ ኤረይስ ሀራባ ኡባፈ ዳሮ አꬍያ ግሾ፥ ሄ ኡባ ዎይ ባይናባዳ ታይባስ። ታኒ እያ ግሾ ኡባባ ꬋያስ። ክርስቶሳ ደማናዉ ኡባባ ዎራ ሆለትዳ ቡረዳ ታይባይስ። ታኒ የሱሳራ እስኖ ግዳስ። 9 ታኒ ህገስ ኪተታዳ ደምያ ታ ሁጰ ፅሎተꬅ ታዉ ባዋ። ክርስቶሳ አማንን በንትያ ፅሎተꬃይ፥ ፆሳ ማታፐ ያ ፅሎተꬃይ ሀእ ታዉ ደኤስ። 10 ታኒ ክርስቶሳነ እያ ደንዶ ዎልቃ ኤራናዉ ኮያይስ። ታኒ እያ መቱዋ እያራ ሻከታናዉነ እያ ሀይቁዋን እያ ዳናናዉ አሞታይስ። 11 ሄሳዳካ፥ ሀይቆፐ ደንዳዳ መርናዉ ደኦን ዳናይሳ ኡፋይስ ኦꬃይስ።

ጋፃ ጋካናዉ ዎፅተ

12 ታኒ ሀእ ጋፃ ጋካስ ዎይኮ ታናን ባል ባዋ ጊከ። ሽን ክርስቶስ የሱሲ ታና ኦይክዳ ግሾ ታኒ ታ ስንꬃን ደእያ ዎይቱዋ ኦይካናዉ ዎፃይስነ ቡተታይስ። 13 ታ እሻቶ፥ ታኒ ሄሳ ደማስ ጋዳ ቆፕከ፥ ሽን ታኒ እስባ ኦꬃይስ። ታፐ ጉየራ ደኤይሳ ዶጋዳ ስንꬃን ደኤይሳ ኦይካናዉ ዛቱራይስ። 14 ሄሳ ግሾ፥ ታኒ ጋፃ ጋካናዉ ዎፃይስ። ፆሳይ ክርስቶስ የሱሳ ባጋራ ሳሎ ደኡዋስ ፄግዳ ዎይቱዋ ኤካናዉ ዳቡራይስ።

15 ህዛ፥ ኑኒ አያናን ጋሽትዳ ኡባይ ሄሳ ቆፓናዉ በሴስ። ህንተፈ ባጋታስ ዱማትያ ቆፍ ደእኮ፥ ሄሳካ ፆሳይ ህንተዉ ቆንጭሳና። 16 ግድኮካ፥ ኑኒ ሀኖ ጋካናዉ ደእዳ ደኡዋን፥ አነ ስን ቦስ።

17 ታ እሻቶ፥ ታና ዳንተ፤ ሄሳዳካ፥ ኑ ሌምሱዋ ካልያ አሳታ አኬክድ በእተ። * 18 ታኒ ሄሳ ህንተዉ ካሰ ዳሮ ቶሆ ኦዳስ፥ ሽን ሀእካ ዛራዳ አፉꬃን ኦዳይስ። ክርስቶሳ ማስቃልያስ ባንታና ሞርከ ኦꬅዳ ዳሮ አሳት ደኦሶና። 19 ኤንታ ዉርሰꬃይ ꬋዮ፤ ኤንታ ኡሎይ ኤንታዉ ፆሰ። ዬላታናዉ በሲያባን ኤንቲ ጬቀቶሶና፤ ቃስ ሀ ሳአባ ፃላላ ቆፖሶና። 20 ኑ ቢታይ ሳሉዋና። ሳሎፐ ይድ ኑና አሽያ ጎዳ የሱስ ክርስቶሳ ናጎስ። 21 ክርስቶስ ኡባባ ባ ማታፐ ጋርሳን ኦꬃናዉ ዳንዳእያ ባ ዎልቃን ኑ ዳቡራንቾ አሳተꬃ ላምድ ባ ቦንቾ አሳተꬃ ዳንሳና።

4

ዉርሰꬃ ዞረ

1 ታ እሻቶ፥ ታ ዶሰይሳቶ፥ ታ ላሞተይሳቶ፥ ታና ኡፋይሰይሳቶ፥ ታና ግታየይሳቶ፥ ህዛ፥ ጎዳን ምንድ ኤቅተ።

2 ኤዎዳነ ስንፅካ፥ ህንተ ናምአይ፥ እስ ቆፋን፥ ምችዳ ጎዳን ዳናዳ ታኒ ህንተና ዞራይስ። 3 ታራ ኦꬅያ አማንይሶ፥ ኔኒ ሀ ማጫሳታ ማዳና መላ ታ ነና ዎሳይስ። ሀ ማጫሳት ታራ፥ ቀለምንፆሳራነ ኤንታ ሱንꬃይ ፆሳ ደኦ ማፃፋን ፃፈትዳ ሀራታራ እስፈ ዎንገላ ኡባ በሳ ጋꬃናዉ ዳቡርዶሶና።

4 ጎዳራ ህንተ ደእያ ደኡዋን ኡባ ዎደ ኡፋይትተ። ታኒ ሄሳ ጉጃዳካ ኦዳይስ፤ ኡፋይትተ።

5 አስ ኡባይ ህንተ አሽከተꬃ ኤሮ፤ ጎዳይ ማታን ያና። 6 ህንተ ፆሳ ዎስያ ዎደ ኡባን እያ ጋላትሸ፥ ህንተና ኮሽያባ ኡባስ ዎስተፐ አትሽን፥ አይብባስካ ህርጎፍተ። 7 አሳ ኤራተꬃ ኡባፈ አꬍያ ፆሳ ሳሮተꬃይ፥ ህንተ ዎዛናነ ህንተ ቆፋ ጎዳ የሱስ ክርስቶሳ ባጋራ ናጋና።

8 ዉርሰꬃን፥ ታ እሻቶ፥ ህንተ ዎዛናን ሎኦባነ ጋላትስያባ ቆፕተ። ቱማ ግድያባ ኡባ፥ ቦንቾባ ኡባ፥ ቆሆ ግዶናባ ኡባ፥ ጌሻባ ኡባ፥ ሲቆባ ኡባነ ኡፋይስያባ ኡባ ቆፕተ። 9 ህንተ ታፐ ታማርዳባ፥ ኤክዳባ፥ ስእዳባነ በእዳባ ኡባ ኦꬅተ። ሳሮተꬅ እምያ ፆሳይ ህንተራ እስፈ ግዳና።

ጳዉሎስ ሺቅዳ እሞታስ ጋላትስ

10 ዳሮ ዎደፐ ጉየ፥ ህንተ ታባ ዛሪድ ቆፓናዉ ዶምዳ ግሾ ታኒ ጎዳን ዳሮ ኡፋይታይስ። ሄሳ ጉሳይ፥ ታዉ ቆፓናዉ ህንተዉ እንጀቶና እፅዳይሳፈ አትሽን፥ ታዉ ቆፋ አግበከታ። 11 ታኒ ሄሳ ታና መትዳ ግሾ ጊከ፤ ታዉ ደእያባይ ግዳና ጉሱ ታማራስ። 12 ታኒ መቶተትድ ደእያ ዱስ ኤራይስ፤ ቃስ ዱረትድ ደእያ ዱስካ ኤራይስ። አዉን ግድን ቃስ አይ ዎደካ ታኒ ካሎነ ኮሻ፥ ፓጨነ ፓላሀ ታማራስ። 13 ክርስቶስ ታዉ እምያ ዎልቃን ኡባባ ኦꬃናዉ ዳንዳአይስ።

14 ግድኮካ፥ ህንተ ታ መቱዋ ታራ ኤክዳይሳን ሎኦ ኦꬅደታ። 15 ፍልጵስዩሳ አሳቶ፥ ዎንገላ ኮይሮ ኦዳናዉ ታኒ ማቀዶነፐ ከይያ ዎደ እምያባንካ ኤክያባንካ ህንተ ዎሳ ኬꬃፈ አትሽን፥ ሀር ታና ማድቦናይሳ ህንተ ኤሬታ። * 16 ተሰሎንቀን መቶይ ጋክዳ ዎደካ ታና ዛር ዛሪድ ማድደታ። * 17 ታኒ፥ ህንተፈ እሞታ ኤካናዉ ኮያዳ ግዶናሽን፥ እሞፐ ያ አንጁዋ ህንተ ኤካና መላሳ።

18 ታኒ፥ ህንተ እምዳ ኡባነ ግድድ ፓላሄይሳ ኤካስ። ህንተ የድዳ ኡባ ኤጳፍራድቱሳፐ ኤካስ፤ ኮሽያባ ኡባይ ታዉ ደኤስ። ህንተ ታዉ የድዳ እሞይ ፆሳስ ሳዎ ቶንኩ ግያ፥ እ ዶስያ፥ እ ኡፋይትያ ያርሾ መላ። * 19 ታ ፆሳይ ባ ቦንቾ ዱረተꬃፈ፥ ክርስቶስ የሱሳ ባጋራ ህንተዉ ኮሽያባ ኡባ እማና። 20 ኑ አዋ ፆሳስ መርናፐ መርና ጋካናዉ ቦንቾይ ግዶ። አምንእ።

ሳሮꬆ

21 ክርስቶስ የሱሳ ባጋራ ፆሳባ ግድዳ ኡባ ሳሮ ጊተ። ታራ ደእያ እሻት ህንተና ሳሮ ጎሶና። 22 ፆሳባ ግድዳ አሳ ኡባይ፥ ኡባፈ አꬅድ ካዋ ቄሳረ ኬꬃን ደኤይሳት ህንተና ሳሮ ጎሶና።

23 ጎዳ የሱስ ክርስቶሳ አꬎ ኬሀተꬃይ ህንተራ ግዶ።

* 1:1 ሀዋ 16:12.

* 1:13 ሀዋ 28:30.

* 1:30 ሀዋ 16:19-40.

* 2:10 እሳ 45:23.

* 2:15 ዛረ 32:5.

* 2:17 ታ ሱꬃይ ኡሻ ያርሾዳ፦ እስ እስ ዎደ ያርሾ በሳን ያርሸትያ መሄ ያርሹዋ ቦላ ሃ ዎይኮ ዎይነ ኡሻይ ጉኬስ።

* 3:5 ሀዋ 23:6፤ 26:5፤ ሮመ 11:1.

* 3:6 ሀዋ 8:3፤ 22:4፤ 26:9-11.

* 3:17 2 ቆሮ 4:16፤ 11:1.

* 4:15 2 ቆሮ 11:9.

* 4:16 ሀዋ 17:1.

* 4:18 ከሳ 29:18.

ቆላስያሳ ኪታ

1

2

3

4

ጳዉሎስ ቆላስያሳ አሳስ

ፃፍዳ ኪታ

ጋꬃ ቆፋ

ጳዉሎስ ቆላስያሳ አሳስ ፃፍዳ ኪታይ ፃፈትዳይ፥ ጉꬃ ኢሰን፥ ኤፈሶናፐ ዶሎሀ ባጋራ ደእያ ቆላስያሳ ካታማን ደእያ ዎሳ ኬꬃሳ። ሄ ዎሳ ኬꬃ ኤስዳይ ጳዉሎሳ ግዶና እፅኮካ፥ ሮመ ቢታን ኢሰ ዋና ካታማ ግድዳ ኤፈሶናፐ ዎንገላ ኦድያ አሳ ኪተይ እያ ግድያ ግሾ፥ ቆላስያሳስካ እያዉ አዋተꬅ ደኤስ። ቆላስያሳ ዎሳ ኬꬃን፥ “ፆሰ ኤራናዉነ ኩመꬃ አቶተꬅ ደማናዉ አስ ኡባይ አያና ዎልቃታነ ማታታ ጎይናናዉ ኮሼስ” ግያ ዎርዶ አስታማረት ደኤይሳ ጳዉሎስ ስእስ። ሄ አስታማረት ታማርስያ ሀራባይ ቃስ፥ “አስ ኡባይ ቃፃሮ ዳንያ ዎጋታስ ሃረታናዉነ ካꬃ ዎጋ ኡባ ናጋናዉ ኮሼስ” ያጎሶና።

ጳዉሎስ ሀ ኪታ ፃፍዳይ፥ ቱማ አማኖ ትምርትያ ታማርስድ፥ ኤንታ ዎርዶ ትምርትያ ላላናሳ። እ ዛርዳ ዛሮታፐ እሶይ፥ “የሱስ ክርስቶሲ ኩመꬃ አቶተꬅ እሜስ፤ ሀራ ሀይማኖተትነ ኦሶት እያፐ ሃሶሶና” ያጌስ። ፆሳይ ክርስቶሳ ባጋራ አላምያ መꬍስ፤ ቃስ እያ ባጋራ ዛሪድ ባኮ ኤሀና። ሀ አላምያስ አቶተꬃ ኡፋይስ ደኤይ ክርስቶሳ አማኖና። ሄሳ ግሾ፥ ጳዉሎስ ሀ ግታ ትምርተይ አማንያ አሳ ደኦን ዋንድ ኦሶን ፔአናዉ በሲያኮ ኦዴስ። ሀ ኪታይነ ኤፈሶና አሳስ ፃፍዳ ኪታይ፥ ባንታ ኦይክዳ ቆፋንነ ኪታን ዎል ዳኖሶና። ሀ ናምኡ ማፃፋታ ግዶን ደእያ ዱማተꬃይ፥ ኤፈሶናን ክርስቶስ ዎሳ ኬꬃስ ሁጰ፥ ቆላስያሳን ክርስቶስ መተꬃስ ሁጰ።

ሀ ኪታ ጳዉሎሳፐ ኤክድ ቆላስያሳ ጋꬃናዉ ብዳ ትክቆሳራ እስፈ ደኤይ አናስሞሳ ግደይሳ ኤርሶይ ማድያባ። አይስ ጊኮ፥ ጳዉሎስ አናስሞሳ ጌተትያ ባ ኦሳንቹዋባ ፍልሞናስ ሀራ ኪታ ፃፍስ።

ማፃፋ አይፈ ቆፋታ

ገሎ ቆፋ (1:1-8)

ጋላታ ዎሳ (1:3-8)

ክርስቶስ ኦነ (1:9—2:19)

ክርስቶሳን ደእያ ኦራꬃ ደኦ (2:20—4:6)

ኩሻ ቆፋነ ሳሮꬆ (4:7-18)

1

1 ፆሳ ሸነን ክርስቶስ የሱሳ ሀዋረ ግድዳ ጳዉሎስነ ኑ እሻ ፅሞትዮስ፥ 2 ቆላስያሳ ካታማን ደእያ ክርስቶሳን ጌሻታስነ አማነትዳ አሳስ ፃፍዳ ኪታ።

ፆሳ ኑ አዋፐ አꬎ ኬሀተꬃይነ ሳሮተꬃይ ህንተዉ ግዶ።

ጋላታ ዎሳ

3 ኑኒ ህንተዉ ዎስያ ዎደ ፆሳ ኑ ጎዳ፥ የሱስ ክርስቶሳ አዋ ኡባ ዎደ ጋላቶስ። 4 ኑኒ ክርስቶስ የሱሳን ደእያ ህንተ አማኑዋነ ጌሻታ ኡባስ ደእያ ህንተ ሲቁዋ ስእዳ። 5 ሄሳ ህንተ ኦꬅዳይ ህንተ ኡፋይሳይ ሳሎን ህንተዉ ናገትዳ ግሾሳ። ህንተ ቱማ ኪታ ግድዳ ዎንገላ ኮይሮ አማንዳ ዎደ ሄ ኡፋይሳ ስእደታ። 6 ህንተ ሄ ዎንገላ ስእዳ ዎደነ ፆሳ አꬎ ኬሀተꬃ ቱማ ሻክ ኤርዳ ዎደፐ ዶምድ ህንተ ግዶን ሀንዳይሳዳ ቢታ ኡባን ድጭሸነ አይፍሸ ደኤስ።

7 ህንተ ሄሳ ኑራ እስፈ ክርስቶሳስ ኦꬅያ አማነትዳ፥ ዶሰትዳ ኤጳፍራፐ ታማርደታ። * 8 እ ሄሳ ቦላ ጉጅድ አያናይ ህንተዉ እምዳ ሲቁዋባ ኑስ ኦድስ።

9 ሄሳ ግሾ፥ ኑኒ ህንተባ ስእዳ ጋላሳፐ ዶምድ፥ ፆሳይ ባ ሸንያ ህንተና በሳና መላነ፥ ጌሻ አያናይ እምያ ኤራተꬃንነ ጭንጫተꬃ ኡባን ህንተና ኩንꬃና መላ ኡባ ዎደ ህንተዉ ፆሳ ዎሶስ። 10 ሄሳዳካ፥ ህንተ፥ ጎዳይ ኮየይሳዳ ዳና መላ፥ ኡባ ዎደ እያ ኡፋይሳና መላ፥ ሎኦ ኦሶ ኡባን ህንተ አይፈ አይፋና መላነ ፆሳ አꬅድ ኤርሸ ድጫና መላ ፆሳ ዎሶስ።

11 ፆሳ ቦንቾ ዎልቃይ ህንተ ኡባባ ገንጫናዳነ ዳንዳአናዳ ባ ምኖተꬃ እምድ ህንተና ኡፋይሶ። 12 ቃስ ጌሻታ ፖኦ ካዎተꬃ ላታና መላ ህንተና ኦꬅዳ አዋ ጋላትተ። 13 እ ኑና ꬉማ ዎልቃፈ አሽድ ባ ዶስያ ናኣ ካዎተꬃኮ ኤህስ። 14 እያን ዎዘትድ እያ ሱꬃን ናጋራ አቶተꬅ ደምዳ። *

15 ክርስቶስ በንቶና ፆሳስ ቱማ ሌምሶ። እ መተꬃ ኡባፈ ባይራ። 16 ኡባባይ እያ ባጋራ መትስ። በንትያባትነ በንቶናባት፥ ዎልቃትነ ጎዳት፥ ሃረይሳትነ ማታ አዋት፥ ሳሎንነ ሳአን ደእያ ኡባይ እያዉነ እያ ባጋራ መትስ። 17 እ ኡባባፐ ካሰ ደኤስ። ኡባባይ እያን ባ በሳን በሳን ኦይከትድ ደኤስ። 18 እ ባ አሳተꬅ ግድዳ ዎሳ ኬꬃስ ሁጰ። እ ኡባፈ ቦላ ግዳናዉ ሀይቆፐ ደንዶን ስንነ ባይራ። *

19 ፆሳይ ባ ኩመꬃ ፆሳተꬃራ እያን ዳናዉ ኮይስ። 20 ቃስ ማስቃልያ ቦላ ጉስዳ ባ ናኣ ሱꬃን ሳሮተꬅ መꬍድ ሳሎንነ ሳአን ደእያ ኡባ እያ ባጋራ ባራ ስገꬅስ።*

21 ሀይሳፈ ካሰ ህንተ ቆፋ ኢታተꬃይ ህንተና ፆሳፈ ሻክስነ እያራ ሞርከ ኦꬅስ፤ ህንተ ኦሶይካ ኢታ። 22 ሽን ሀእ ክርስቶስ አሾን ሀይቅዳ ሀይቁዋ ባጋራ ፆሳይ ህንተና ባራ ስገꬅድ፥ ጌሻታ፥ ቦረይ ባይናይሳታነ ፅሎታ ኦꬅስ። 23 ህንተ፥ ህንተ አማኑዋን ቃፆና ምንድነ ፃጵድ ዳናዉ በሴስ። ህንተ ዎንገላ ቃላ ስእዳ ዎደ ኤክዳ ኡፋይሳ ምንꬅ ኦይክተ። ሄ ዎንገላይ ህንተ ስእዳይሳነ ቢታ ኡባን ሳባከትዳይሳ። ታ፥ ጳዉሎስካ ሀ ዎንገላስ ኦሳንቾ ግዳስ።

ጳዉሎሳ ሀዋረተꬃ ኦሶ

24 ታኒ ህንተ ግሾ ሀእ ኤክያ ዋያን ኡፋይታይስ። ክርስቶስ እያ አሳተꬅ ግድዳ ዎሳ ኬꬃስ ኤክዳ ዋይያ ታኒ ታ አሹዋን ፖላይስ። 25 ፆሳ ቃላ ህንተዉ ፖላዳ ኦዳና መላ ታዉ እመትዳ ማታን ዎሳ ኬꬃስ ኦሳንቾ ግዳስ። 26 ሀ ቃላይ ካሰ አꬍዳ ዎድያን የለተꬃ ኡባፈ ጌምድ ደእስ። ሽን ሀእ ፆሳይ ሀ ፁራ አማንያ ኡባስ ቆንጭስስ። 27 ፆሳይ አይሁደ ግዶና አሳ ግዶን ሀ ፁራ ቦንቾ ዱረተꬃ ቆንጭስስ። እካ ቦንቾ ኡፋይስ ግድዳ ህንተ ግዶን ደእያ ክርስቶሳ።

28 ሄሳ ግሾ፥ እስ እስ አስ ክርስቶሳን ኩመꬃ አስ ኦꬅድ ሺሻናዉ ጭንጫተꬃ ኡባን አሳ ታማርሶንነ ዞረን ክርስቶሳባ ሳባኮስ። 29 ፆሳይ ባ ግታ ዎልቃን ታናን ኦꬅያ ግሾ፥ ሀእ ጋካናዉ እያ ዎልቃን ባፀታይስነ ዳቡራይስ።

2

1 ታ ህንተዉነ ሎዶቀ ካታማን ደእያ አሳስ፥ ሄሳዳካ ታና አይፈን በእቦና አሳ ኡባስ አይ መላ ባፀትያኮ ህንተ ኤራና መላ ኮያይስ። 2 ታ ባፀትያ ጋሶይካ ኤንቲ ባንታ ዎዛናን ምንድ፥ ሲቆን ቃሸትድ፥ ፖሎ ግድዳ ኩመꬃ አኬካ ዱረተꬃ ደምድ ፆሳ ፁራ ክርስቶሳ ኤራና መላሳ። 3 እያን ፆሳይ ምንጅዳ ኤራይነ ጭንጫተꬃ ኡባይ ደኤስ።

4 ታ ሄሳ ኦንካ ህንተና ጭሞ ቃላን ባለꬆና መላ ኮያዳ ጋይስ። 5 ታ ህንተፈ ሃካዳ ደእኮካ አያናን ህንተራ ደአይስ። ህንተ ዱሳ ማራነ ክርስቶሳ ህንተ ምንድ አማነይሳ በአዳ ኡፋይታይስ።

ክርስቶሳን ኩመꬃ ደኦ

6 ህንተ ጎዳ ክርስቶስ የሱሳ ኤክዳይሳዳ እያን ደእተ። 7 እያን ፃጶ የድተ፤ እያን ኬፀትተ። ህንተ ታማርዳይሳዳ አማኖን ምንተ፤ ፆሳስ ኩምድ ፓላህዳ ጋላታ እምተ።

8 ክርስቶሳፐ ግዶናሽን፥ አሳ ዎጋንነ ሀ አላምያ ጮ ዎጋን ካትዳ ትምርተንነ አሳፐ ይዳ ኤራተꬃን ኦንካ ህንተና ጭም ባለꬅድ ድኦና መላ ናገትተ። 9 ፆሳ ፆሳተꬃይ ክርስቶሳ አሳተꬃን ኩመꬅ ደኤስ። 10 ህንተካ ማታስነ ዎልቃ ኡባስ ሁጰ ግድያ ክርስቶሳን ኩምደታ።

11 ህንተ ክርስቶሳ አማንድ ቃፃረትደታ። ሄስካ አሳ ኩሸን ግዶናሽን፥ ህንተና ኢታ ሀኖተꬃፈ ድግያ ክርስቶሳን ኦሰትዳ ቃፃረተꬅ። 12 ህንተ ፃማቀትዳ ዎደ ክርስቶሳራ እስፈ ሞገትድ፥ ክርስቶሳ ሀይቆፐ ደንꬅዳ ፆሳ ዎልቃ አማንድ፥ ክርስቶሳራ እስፈ ደንድደታ። *

13 ህንተ፥ ህንተ ናጋራ ግሾነ ህንተ ጬጋ አሳተꬃ ቃፃረቶና ግሾ ሀይቅድ ደእሽን፥ ፆሳይ ህንተ ናጋራ አቶ ግስ። ክርስቶሳራ ህንተዉ ደኦ እሚስ። * 14 እ ኑና ሞትያነ ኑራ ኤቀትያ፥ ኑ ቦላ ፃፈትዳ አጩዋ ዳክድ ማስቃልያ ቦላ ꬍሽድ ኦገፐ ድግስ። * 15 ክርስቶስ ዎልቃታነ ማታታ ማስቃልያን ፆንድ፥ ኤንታ ኦላ ዳንጩዋ ብልስድ፥ ድኤትዳ አሳዳ ኤንታ ቆንጨን ዩሽ በስስ።

16 ሄሳ ግሾ፥ ምያባን ዎይኮ ኡያባን፥ ባኣለ ጋላስ ዎይኮ አጌን ፄርያ ቃማ ቦንቾን ኦንካ ህንተ ቦላ ፕርዶፎ። * 17 ሀይሳቲ ስንꬃፈ ያናዉ ደእያባታስ ኤሾ፥ ሽን ቱማይ ክርስቶሳ። 18 ቆፐ ቆሞ አሽከተꬃንነ ኪታንቾ ጎይኖን ጬቀትያ ኦንካ ህንተና ህንተ ዎይቱዋፐ አሾፎ። ሄሳ መላ አስ ባ በእዳ ቆንጨꬃን ናሸትሸ ባ አሾ ቆፋን ጮ ኦቶርቴስ። 19 ሄሳ መላ አሳስ ሁጰ ግድዳ ክርስቶሳራ ጋሄተꬅ ባዋ። እ አሳተꬃ ኡባ ሻያንነ ከሶን ከሶን ጋꬅ ኦይꬅድ ሙዝድ ድቼስ። ፆሳይ ሄሳ መላ ኦገን አሳተꬃ ኡባስ ድች እሜስ። *

ኦራꬃ ደኦ

20 ህንተ ክርስቶሳራ ሀይቅድ ሀ አላምያ ሃርያ አያናታ ዎልቃፈ ላአ ከይደታ። ያትን፥ አይስ ሻከቶና አሳዳ ግድድ ሀ ዎጋታስ ሀረተቲ? 21 ሄ ዎጋት፥ “ኦይኮፋ፤ ላጮፋ፤ ቦቾፋ” ጌተተይሳታ። 22 ሀ ኡባይ አሳ ዎጋነ ትምርተ ግድያ ግሾ ኦሶ ቦላ ፔእዳፐ ጉየ ꬋያና። 23 ሀ ኪታት ቦንቾነ ጭንጫተꬅ ዳንድ በንታናዉ ዳንዳኦሶና። ሀ ዎጋት ፆሰ ዳሮ ዶስስያባ፥ አሽከነ ህንተ አሳተꬃ ሃርስያባ ዳኖሶና፥ ሽን ኑ ኢታ አሞተꬃ ቦላ ኤንታዉ ዎልቅ ባዋ።

3

1 ህዛ፥ ህንተ ክርስቶሳራ ሀይቆፐ ደንድዳይሳዳ፥ ፆሳፈ ኡሻቻ ባጋን ኡትዳ ክርስቶስ ደእያ በሳን፥ ሳሎን ደእያባታ ኮይተ። * 2 ሳሎን ደኤይሳታ ቦላ ህንተ ቆፋ ዎꬅተፐ አትሽን፥ ሳአን ደእያባታ ቦላ ዎꬆፍተ። 3 ህንተ ሀይቆን ሻከትዳ መላ ሀ አላምያፐ ሻከትደታ። ህንተ ደኦይ ክርስቶሳራ እስፈ ፆሳን ጌምስ። 4 ህንተዉ ደኦ ግድዳ ክርስቶስ ቆንጭያ ዎደ ሄ ዎደ ህንተካ እያራ ቦንቾን ቆንጫና።

5 ሄሳ ግሾ፥ ህንተናን ደእያ አላመ አሞታ ዎꬍተ። ሄሳትካ ላይማተꬅ፥ ቱናተꬅ፥ ላይማታናዉ አሞተꬅ፥ ኤቃ ጎይኖ መላ ግድዳ ኡዘተꬅ። 6 ሀይሳታ ጋሶን ፆሳ ሀንቆይ ኪተቶና አሳ ቦላ ያና። 7 ህንተካ ካሰ ሄ ኢታ ኦግያን ብያ አሳ ግዶን ደእሸ ሀይሳታ ኦꬅደታ።

8 ሀእ ህንተ ሄሳታ ኦꬆፍተ። ቃስ ሀንቆ፥ እፆ፥ ካች፥ ዝግርስነ ቦርሶ ኦዳ ህንተፈ ድግት። 9 ጬጋ አሳተꬃ እያ ኦሱዋራ ህንተፈ ቃርዳ ግሾ፥ እሶይ እሱዋስ ዎርዶቶፕተ። * 10 ፆሳ መꬎ ዳንያ፥ ኤራተꬃን ላመትዳ ኦራꬃ አሳተꬃ ማእተ። * 11 ሀ ኦራꬃ መተꬃን፥ ግርከ አስ ዎይኮ አይሁደ አስ፥ ቃፃረትዳይ ዎይኮ ቃፃረቶናይ፥ ባርባረ አስ * ዎይኮ እስኩተ አስ † አይለይ ዎይኮ ዎማኖይ ባዋ። ክርስቶስ ኡባ፤ እ ኡባን ደኤስ።

12 ሄሳ ግሾ፥ ፆሳን ዶረትዳ አሳዳ ጌሻታነ ዶሰትዳይሳታ ግድድ፥ ማሮተꬃ፥ ኬሀተꬃ፥ አሽከተꬃነ ዳንዳአ ማእተ። * 13 እሶይ እሱዋ ዳንዳእተ። ኦንካ ባ ላግያን ቆሄትዳባይ ደእኮ እያዉ አቶ ጎ። ጎዳይ ህንተዉ አቶ ግዳይሳዳ ህንተካ ዎልስ አቶ ጊተ። * 14 ሄ ኡባ ቦላ ኡባባ እስፈ ሺሽድ ቃችያ ሲቆ ማእተ። 15 ፆሳይ ህንተና እስ አስ ኦꬅድ ፄግዳይ፥ ሳሮተꬃስ ግድያ ግሾ ክርስቶሳ ሳሮተꬃይ ህንተ ዎዛና ሃሮ።

16 ክርስቶሳ ቃላይ ህንተ ዎዛናን ኩምድ ደኦ። ጭንጫተꬃ ኡባን እሶይ እሱዋ ታማርስተነ ዞርተ። ማዝሙረን፥ ሳባንነ አያና የꬃን ፆሳ ዎዛናፐ ጋላትሸ የፅተ። * 17 ፆሳ አዋ የሱሳ ባጋራ ጋላትሸ ህንተ ኦደትያባ ዎይኮ ኦꬅያባ ኡባ ጎዳ የሱሳ ሱንꬃን ኦꬅተ።

አማንያ አሳ ዱሱ

18 ማቸቶ፥ አማንያ አሳስ በሲያባ ግድያ ግሾ፥ ህንተ አዝናታስ ሃረትተ። *

19 አዝናቶ፥ ህንተ ማቸታ ሲቅተ፤ ኤንታዉ ኢቶፕተ። *

20 ናይቶ፥ ህንተና የልዳይሳታስ ኡባባን ኪተትተ፤ ሄስ ጎዳ ኡፋይስያባ። *

21 አዋቶ፥ ህንተ ናይት ኡፋይስ ቃንፆና መላ ኤንታ ጫመꬆፍተ።*

22 አይለቶ፥ ሳአን ህንተዉ ጎዳ ግድዳይሳታስ ኡባባን ኪተትተ። ጎዳ ቦንችሸ ሱረ ዎዛናፐ ኪተትድ ኤንታ ኡፋይስተፐ አትሽን፥ አስ በኦ ግድ ኦꬆፍተ።* 23 ህንተ ኦꬅያ ኦሶ ኡባ አሳስ ግዶናሽን፥ ጎዳስ ኦꬅያ መላ ዎዛናፐ ኦꬅተ። 24 ጎዳፐ ላታ ዎይቶ ኦꬅድ ህንተ ኤከይሳ ኤርተ፤ ህንተ ጎዳ ክርስቶሳ ሀጋዜታ። 25 ፆሳይ አሳ ሶምኦ በእድ ፕርዶና ግሾ፥ ኦንካ ኢታ ኦሶ ኦꬅኮ ባ ኢታ ኦሱዋ ግሾ ዛሮ ኤካና። *

4

1 ጎዳቶ፥ ህንተዉካ ቃስ ሳሎን ጎዳይ ደኤይሳ ኤርድ፥ ህንተ አይለታስ ፅሎተꬃንነ እሱዋ እሱዋፈ ሻኮና ኮሽያባ ኦꬅተ።*

2 ፆሳ ባርክድ ጋላትሸ ቃንፆና ዎስተ። 3 ፆሳይ ባ ቃላስ ፐንገ ዶያና መላነ ታኒ ሄሳ ጋሶን ቃሾን ደእያ ክርስቶሳ ፁራ አዋጃና መላ ኑስካ ዎስተ። 4 ቃስ ታካ በሰይሳዳ ቃላ ቆንጭሳዳ ኦዳና መላ ታዉ ፆሳ ዎስተ።

5 እንጀትያ ዎደ ኡባ ጎኤትሸ አማኖና አሳ ማታን ጭንጫተꬃን ደእተ። * 6 ህንተ አሳ ኡባስ ኮሽያ ዛሮ እሞ ኤራና መላ ህንተ ኦዳይ ኡባ ዎደ አꬎ ኬሀተꬃን ኩምዳይሳነ ማፅነዳ ማልእያባ ግዳናዉ በሴስ።

ሳሮꬆ

7 ኑ ሲቆ እሻይ ትክቆስ፥ ታራ እስፈ ጎዳ ኦሱዋን አይለ ግድዳ፥ አማነትያ ኦሳንቾይ፥ ታ ደኡዋባ ህንተዉ ኦዳና። ** 8 ታኒ እያ ህንተኮ ኪትዳይ፥ ኑ ዋንድ ደእያኮ ህንተዉ ኦድድ ህንተና ምንꬃና መላሳ። 9 አናስሞስ፥ አማነትያ ሲቆ እሻይ፥ ህንተ ባጋይ፥ እያራ ህንተኮ ቤስ። ኤንቲ ሀይሳን ሀንያባ ኡባ ህንተዉ ኦዳና። *

10 ታራ ቃሸትዳ አርስፅሮኮስነ ባርናባሳ እሻ ናአይ ማርቆስ፥ ህንተና ሳሮ ያጎሶና። ታ ህንተዉ ካሰ ኦድዳይሳዳ ማርቆስ ህንተኮ ቢኮ እያ ሞክተ። * 11 የሱሳ ጌተትያ ያስፆስ ህንተና ሳሮ ሳሮ ያጌስ። ፆሳ ካዎተꬃ ግሾ ታራ ኦꬅያ አሳታ ግዶፈ አይሁደ ግድዳይሳት ሀ ሄꬓታ፤ ኤንቲ ታና ዳሮ ምንꬅዶሶና።

12 ህንተ ባጋይ፥ ክርስቶስ የሱሳ አይለይ፥ ኤጳፍር ህንተና ሳሮ ሳሮ ያጌስ። እ ህንተ ፆሳ ስንꬃን ምንድ ኤቃናዳነ ፆሳ ሸንያ ኤርድ ፖላና መላ ኡባ ዎደ ፆሳ ህንተ ግሾ ዎሴስ። * 13 እ ህንተ ግሾነ ሎዶቀንነ ህራፖልሳ ካታማን ደእያ አሳ ግሾ ዳሮ ዳቡርዳይሳ ታ ማርካታይስ።

14 ኑ ሲቆ እሻይ ዶቶረይ ሉቃስነ ዴማስ፥ ህንተና ሳሮ ሳሮ ያጎሶና። * 15 ሎዶቀን ደእያ ኑ እሻታስ፥ ንምፋስነ እ ኬꬃን ሺቅያ አሳስ ኑ ሳሮꬁዋ ኦድተ።

16 ሀ ዳብዳብያ ህንተ ናባብዳፐ ጉየ፥ ሎዶቀ ዎሳ ኬꬃን ናባብስተ። ህንተካ ሎዶቀ ዎሳ ኬꬃይ ህንተዉ የድያ ዳብዳብያ ናባብተ። 17 ቃስ አርክጳሳ፥ “ጎዳይ ነዉ እምዳ ኦሱዋ ፖላናይሳ ዶጎፓ” ያግድ ቆፍስተ። *

18 ታኒ፥ ጳዉሎስ፥ ሀ ሳሮꬁዋ ታ ኩሸን ፃፋስ። ታ ቃሹዋ ቆፕተ።

ፆሳ አꬎ ኬሀተꬃይ ህንተራ ግዶ።

* 1:7 ቆላ 4:12፤ ፍልሞ 23.

* 1:14 ኤፈ 1:7.

* 1:18 ኤፈ 1:22-23.

* 1:20 ኤፈ 2:16.

* 2:12 ሮመ 6:4.

* 2:13 ኤፈ 2:1-5.

* 2:14 ኤፈ 2:15.

* 2:16 ሮመ 14:1-6.

* 2:19 ኤፈ 4:16.

* 3:1 ማዝ 110:1.

* 3:9 ኤፈ 4:22.

* 3:10 መ 1:26፤ ኤፈ 4:24.

* 3:11 ባርባረ አስ፦ ጉሳይ ታማርቦና ዎይኮ ኤሮና ዎይኮ የለትዳ መላ ስእ ግድ ደእያ አስ ጉሱ።

† 3:11 እስኩተ አስ፦ ጉሳይ ዎዛና ምኖ አስ ዎይኮ ዎዛና ኢታ አስ ጉሱ።

* 3:12 ኤፈ 4:2.

* 3:13 ኤፈ 4:32.

* 3:16 ኤፈ 5:19-20.

* 3:18 ኤፈ 5:22፤ 1 ጰፅ 3:1.

* 3:19 ኤፈ 5:25፤ 1 ጰፅ 3:7.

* 3:20 ኤፈ 6:1.

* 3:21 ኤፈ 6:4.

* 3:22 ኤፈ 6:5-8.

* 3:25 ኤፈ 6:5-8.

* 4:1 ኤፈ 6:9.

* 4:5 ኤፈ 5:16.

* 4:7 ሀዋ 20:4፤ 2 ፅሞ 4:12.

* 4:7 ኤፈ 6:21-22.

* 4:9 ፍልሞ 10-12.

* 4:10 ሀዋ 19:29፤ 27:2፤ ፍልሞ 24፤ ሀዋ 12:12፥ 25፤ 13:13፤ 15:37-39.

* 4:12 ቆላ 1:7፤ ፍልሞ 23.

* 4:14 2 ፅሞ 4:10-11፤ ፍልሞ 24.

* 4:17 ፍልሞ 2.

1 ተሰሎንቀ ኪታ

1

2

3

4

5

ጳዉሎስ ተሰሎንቀ አሳስ

ፃፍዳ ኮይሮ ኪታ

ጋꬃ ቆፋ

ተሰሎንቀይ፥ ሮመ ካዎተꬃን ደእያ ማቀዶነ ቢታስ ዋና ካታማ። ጳዉሎስ ተሰሎንቀን ዎሳ ኬꬃ ፍልጵስዩሳ የድድ ብዳፐ ጉየ ኤስስ። ግዶሽን፥ አይሁደታ አማኖ ካላናዉ ጊገትድ ኡትዳ አይሁደ ግዶና አሳይ፥ ጳዉሎስ ታማርስያ አማኖ ትምርትያን ፆነትዳ ግሾ፥ አይሁደት ቃናትድ፥ ጳዉሎሳ ትምርትያ ጳልቅዶሶና። ሄሳ ግሾ፥ ጳዉሎስ ጋምኦናሽን ተሰሎንቀ የድድ፥ ቤርያ ብስ (1:9-10)። ጉየፐ፥ እ ተሰሎንቀ ጋክዳ ዎደ እያ ማድያ ፅሞትዮስ፥ ተሰሎንቀ ዎሳ ኬꬃን ደእያ ሀኖታታ እያዉ ጌሽድ ኦድስ።

ጳዉሎስ ኮይሮ ኪታ ተሰሎንቀ አሳስ ፃፍዳይ፥ አማንያ አሳ ዞራናሳነ ምንꬃናሳ። እ ኤንታ አማኑዋባነ ኤንታ ሲቁዋባ ሎኦ ማርካተꬅ ስእዳ ዎደ ፆሰ ጋላትስ። ካሰ እ ኤንታ ግዶን ደእዳ ዎደ አይ መላ ዱሱ ደእዳኮ ኤንታ ሀሳይሴስ። ሄሳፈ ጉየ፥ ክርስቶሳ ናምአንꬆ ዩሳባ ኦይሸትዳ ኦይሻስ ዛሮ እሜስ። ሄ ኦይሻታፐ ጉꬃት፥ “ክርስቶስ ናምአንꬆ ያናፐ ስን ሀይቅዳ አማንያ አስ፥ ክርስቶሳ ዩሳይ እምያ መርና ደኦ ኤካናዉ ዳንዳኢ? ክርስቶስ ናምአንꬆ ያናይ አዉዴ?” ጌተተይሳታ። ጳዉሎስ ሄ እንጀ ዎድያ ጎኤትድ፥ “ክርስቶሳ ናምአንꬆ ዩሳ ኡፋይሳን ናግሸ እ ያና ጋካናዉ ዎፑ ግድ ህንተ ኦሶ ኦꬅተ” ያግድ ዞሬስ።

ማፃፋ አይፈ ቆፋታ

ገሎ ቆፋ (1:1-3)

ተሰሎንቀ አሳ አማኖነ ሌምሶ ዱሳ (1:4—3:13)

ፆሰ ኡፋይስያ ደኦ (4:1-12)

ክርስቶሳ ናምአንꬆ ዩሳባ (4:13—5:11)

ዉርሰꬃ ዞረነ ሳሮꬆ (5:12-28)

1

1 ጳዉሎስ ስላሰይነ ፅሞትዮስ ተሰሎንቀ ዎሳ ኬꬃን ደእያ፥ ፆሳ አዋባነ ጎዳ የሱስ ክርስቶሳባ ግድዳ አሳስ ፃፍዳ ኪታ። *

አꬎ ኬሀተꬃይነ ሳሮይ ህንተዉ ግዶ።

ተሰሎንቀ አሳ ደኦነ አማኖ

2 ኑኒ ፆሳ ዎስያ ዎደ ኡባን ህንተና ቆፕሸ ህንተ ግሾ ኡባ ዎደ ፆሳ ጋላቶስ። 3 ፆሳ ኑ አዋ ስንꬃን አማኖን ህንተ ኦꬅዳ ኦሱዋ፥ ሲቆን ህንተ ዳቡርዳ ዳቡራነ የሱስ ክርስቶሳን ደእያ ኡፋይሳ ኤካናዉ ህንተ ምንድ ኤቅዳ ኤቁዋ ኡባ ዎደ ኑኒ ቆፖስ።

4 ኑ እሻቶ፥ ፆሳይ ህንተና ዶሰይሳነ ባ አሰ ኦꬅድ ህንተና ዶርዳይሳ ኑኒ ኤሮስ። 5 አይስ ጊኮ፥ ኑኒ ዎንገላ ዶና ፃላላን ግዶናሽን፥ ዎልቃን፥ ጌሻ አያናንነ ዎንገላ ቱማ አማኖን ህንተዉ ኤህዳ። ኑኒ ህንተራ ጋምእዳ ዎደ ኡባን ህንተ ግሾ ዋንድ ደእዳኮ ህንተ ኤሬታ። 6 ህንተ ዳሮ መቶ ኤክኮካ ጌሻ አያናይ እምያ ኡፋይሳን ኪታ ኤክደታ፤ ኑናነ ጎዳ ዳንደታ። * 7 ሄሳ ግሾ፥ ማቀዶነነ አካያ ቢታን ደእያ አማንያ ኡባስ ሌምሶ ግድደታ። 8 ጎዳ ቃላይ ህንተፈ ከይድ፥ ማቀዶነንነ አካያ ፃላላን ግዶናሽን፥ ፆሳ ህንተ አማነይስ ኡባሶን ስኤትስ። ህዛ፥ ኑኒ ጋናባይ አይኮይካ ባዋ። 9 ኑኒ ህንተኮ ብዳ ዎደ ህንተ ኑና ሞክዳ ሞኩዋነ ህንተ፥ ህንተ ኤቃ አግድ ቱማነ ደኦ ፆሳ ሀጋዛናዉ ህንተ ስምዳይሳ ኤንቲ ባንታ ሁጰን ኦዶሶና። 10 ቃስ ፆሳ ናአይ፥ የሱሲ፥ ፆሳይ ሀይቆፐ ደንꬅዳይስ፥ ስንꬃፈ ያና ፆሳ ሀንቁዋፈ ኑና አሻናይስ፥ ሳሎፐ ያናይሳ ህንተ ናገይሳ ኤንቲ ማርካቶሶና።

2

ጳዉሎስ ተሰሎንቀን ኦꬅዳ ኦሶ

1 ታ እሻቶ፥ ኑኒ ህንተኮ ብዳይ መላ ግዶናይሳ ህንተ፥ ህንተ ሁጰን ኤሬታ። 2 ሽን ኑኒ ህንተኮ ተሰሎንቀ ያናፐ ስን ፍልጵስዩሳ ካታማን ዋየትዳይሳነ ጫየትዳይሳ ህንተ ኤሬታ። ዳሮ እፆይ ደእኮካ ህንተዉ እያ ዎንገላ ኦዳና መላ ፆሳይ ኑስ ምኖተꬅ እሚስ። * 3 ኑኒ ህንተና ዞርዳይ ባለꬆን ዎይኮ ጭሞን ዎይኮ ገነን ግደና።

4 ሽን ፆሳይ ኑናን አማነትድ ባ ዎንገላ ኦዳና መላ ኑስ ሀዳራ እምዳ ግሾ ኦዶስ። ኑ ሄሳ ኦይ ኑ ዎዛና በእያ ፆሳ ኡፋይሳናሳፈ አትሽን፥ አሰ ኡፋይሳናሳ ግደና። 5 ኑ ሚሸ ያርድ ዎርዶ ህንተና ሳቢሸ ህንተኮ ዮናይሳ ሎይꬅድ ኤሬታ፤ ፆሳይ ኑስ ማርካ። 6 ኑኒ ህንተፈ ግድን ዎይኮ ሀራ አሳ ኦደፈካ ቦንቾ ኮይቦኮ። 7 ኑኒ ክርስቶሳ ሀዋረ ግደይሳዳ ኑስ ኮሽያባ እምተ ግድ ኤካናዉ ዳንዳኦስ፥ ሽን አይያ ባ ናይታ ድቸይሳ መላ ህንተ ግዶን አሽከ ግድዳ። 8 ኑ ህንተና ዶስዳ ግሾ ፆሳ ዎንገላ ህንተዉ ሻኮ ፃላላ ግዶናሽን፥ ኑ ደኡዋካ ህንተዉ እማናዉ ጊግዳ። ህንተ ኑስ ዳሮ አልኦ። 9 ኑ እሻቶ፥ ኑ ኦሱዋነ ኑ ዳቡራ ኤሬታ። ህንተዉ ፆሳ ዎንገላ ኦድሸ፥ ህንተና ዋይሶና መላ ቃማነ ጋላስ ኦꬅዳ።

10 ኑ ደኦይ ህንተ አማነይሳታ ማታንነ ፆሳ ስንꬃን ጌሽ፥ ፅሎነ ቦረቶናይሳ ግደይሳስ ህንተ ማርካ። 11 ኑኒ ህንተዉ ሁጰን ሁጰን የልዳይሳት ባንታ ናይታስ ሀነይሳዳ ሀንዳይሳ ኤሬታ። 12 ኑ ህንተና ዞርዳ፥ ምንꬅዳ። ቃስ ባ ካዎተꬃነ ባ ቦንቹዋ ሻካናዉ ህንተና ፄግያ ፆሳ ኡፋይስያ ደኦ ህንተ ዳና መላ ህንተዉ ምንꬅድ ኦድዳ።

13 ህንተዉ ኑኒ ፆሳ ቃላ ኦድዳ ዎደ አሳ ቃላዳ ግዶናሽን፥ ፆሳ ቃላዳ ስእድ ኤክዳ ግሾ ኑኒ ኡባ ዎደ ፆሳ ጋላቶስ። እ ቱማ ፆሳ ቃላ፤ ፆሳ ቃላይ አማንያ ህንተናን ኦꬄስ።

14 ታ እሻቶ፥ ህንተ ይሁዳ ቢታን ደእያ ዎሳ ኬꬃታነ ያን ክርስቶስ የሱሳ ካልያ አሳታዳ ሀንደታ። ኤንታ አይሁደት ዋይስዳይሳዳ ህንተናካ ህንተ ቢታ አሳይ ዋይስዶሶና። * 15 ሄ አይሁደት ጎዳ የሱሳነ ናበታ ዎꬍዶሶና፤ ቃስ ኑና ጎድዶሶና። ኤንቲ ፆሳ ኡፋይሶናይሳታነ አሰ ኡባ እፀይሳታ። * 16 ኤንቲ ሀር አቶሽን፥ አይሁደ ግዶና አሳይ አታና መላ ኑኒ ኤንታዉ ቃላ ኦደይሳ ድጎሶና። ሄሳዳ ሀንድ ኤንታ ናጋራ ፁአይ ኩማና ጋካናዉ ኡባ ዎደ ናጋራ ኦꬆሶና። ዉርሰꬃን፥ ፆሳ ሀንቆይ ኤንታ ቦላ ዎꬌስ።

ተሰሎንቀ አሳ በአናዉ አሞቴስ

17 ሽን ኑ እሻቶ፥ ኑኒ ኑ ቆፋን ግዶናሽን፥ አሾን ህንተፈ ሻከትድ ጉꬃ ዎደ ጋምእዳይሳን ህንተና ዳሮ ላሞትድ በአናዉ ኮይዳ። 18 ኑ ስም ህንተኮ ባናዉ ኮይዳ። ታኒ ታ ሁጰን ህንተኮ ባናዉ ኮያስ፥ ሽን ፃላሄይ ኑና ድግስ። 19 ህዛ፥ ኑ ጎዳ የሱስ ክርስቶሲ ያ ዎደ፥ ኑ ኡፋይሳይ ዎይኮ ኑ ጬቀትያ ኑ ካላቻይ ኦኔ? ህንተና ግደከትዬ? 20 ቱማ ህንተ ኑ ቦንቾነ ኑ ኡፋይስ።

3

1 ሄሳ ግሾ፥ ኑስ ገንጫናዉ ዳንዳኤቶና እፅን፥ አቴና ካታማን ኑርካ አታናዉ ቆፋ ቃችዳ። * 2 ህንተና ዞራናዳነ አማኖን ህንተና ምንꬃናዳ ኑራ እስፈ ፆሳስ ኦይሳነ ክርስቶሳ ዎንገላ ኦድያ ኑ እሻ ፅሞትዮሳ ህንተኮ ኪትዳ። 3 ህንተና ጋክዳ ጎዳን ህንተፈ ኦንካ ጉየ ስሞፎ። ሄ ጎዳይ ኑስ ፆሳ ሸነ ግደይሳ ህንተ፥ ህንተ ሁጰን ኤሬታ። 4 ኑ ህንተራ ደእያ ዎደ ጎድ ጋካናይሳ ህንተዉ ኮይሮትድ ኦድዳ። ህንተ ኤረይሳ መላ ሄሳዳ ሀንስ። 5 ሄሳ ግሾ፥ ታዉ ገንጫናዉ ዳንዳኤቶና እፅን፥ “ኦን ኤር ፃላሄይ ኤንታ ፓጭድ ኑ ዳቡራ መላ አሾና አገና” ጋዳ ህንተ አማኑዋባ ኤራናዉ ፅሞትዮሳ ህንተኮ ኪታስ።

6 ሀእ ፅሞትዮስ ህንተ ማታፐ ይድ፥ ህንተ አማኑዋባነ ህንተ ሲቁዋባ ሎኦ ዎረ ኑስ ኦድስ። ቃስ ህንተ ኡባ ዎደ ኑስ ሎኦ ቆፐይሳነ ኑኒ ህንተና በአናዉ ላሞተይሳዳ ህንተካ ኑና በአናዉ ላሞተይሳ እ ኑስ ኦድስ። * 7 ታ እሻቶ፥ ኑና ጋክያ ዋያንነ ኑ መቶ ኡባን ህንተ አማኑዋ ግሾ ህንተናን ምነትዳ። 8 ህንተ ጎዳን ምንድ ደእኮ ኑካ ደኦን ደኦስ። 9 ህዛ፥ ኑኒ ህንተ ጋሶን ደምዳ ኡፋይሳስ ፆሳ ዋት ጋላትኖ? 10 ኑኒ ህንተና በአናዉነ ህንተ አማኑዋን ፓጭዳባ ኩንꬃናዉ ቃማነ ጋላስ ኑ ኩመꬃ ዎዛናን ፆሳ ዎሶስ።

11 ፆሳይ ኑ አዋይ ባ ሁጰንነ ኑ ጎዳይ የሱስ ክርስቶሲ ኑ ህንተኮ ባና ኦግያ ጊግሶ። 12 ኑ ህንተና ዳሮ ዶሰይሳዳ ጎዳይ ህንተ እሶይ እሱዋ ሲቅያ ሲቆነ አሰ ኡባ ሲቅያ ሲቆ ህንተዉ ዳርሶነ ጉጆ። 13 ኑ ጎዳይ የሱስ ክርስቶሲ ባ ጌሻታራ ያ ዎደ ፆሳ፥ ኑ አዋ ስንꬃን ህንተ ዎዛናይ ጌሽነ ቦረይ ባይናይሳ ኦꬅድ እ ህንተና ምንꬃና።

4

ፆሰ ኡፋይስያ ደኦ

1 ዉርሰꬃን፥ ታ እሻቶ፥ ፆሳ ኡፋይሳናዉ ህንተ ዋንድ ዳናዉ በሲያኮ ኑፐ ታማርደታ። ሄስ ህንተ ኮይሮፐ ደእዳ ደኡዋ፥ ሽን ሀእ ህንተ ካሰይሳፈ አꬅድ ኦꬃናዳ ጎዳ የሱሳ ሱንꬃን ህንተና ዎሶስነ ዞሮስ። 2 ኑኒ ጎዳ የሱሳ ማታን ህንተና ኪትዳ ኪታይ አዉሰኮ ኤሬታ።

3 ፆሳይ፥ ህንተ ጌሽ ግዳና መላነ ላይማቶና መላ ኮዬስ። 4 ህንተ እሶይ እሶይ፥ ህንተ ማቸታራ ጌሻተꬃንነ ቦንቾን ዳናዉ በሴስ። 5 ፆሳ ኤሮናነ አማኖና አሳዳ ላይማተꬃ አሞን ፁገቶፍተ። 6 ኑ ካሰ ህንተዉ ኦድዳይሳዳነ ምንꬅ ዞርዳይሳዳ ጎዳይ ሄሳ መላባ ኦꬅያ ኡባ ፕርድያ ግሾ፥ ኦንካ ሀይሳታን ባ አማንያ እሻ ናቃናዉነ ጭማናዉ በሰና። 7 ፆሳይ ኑና ጌሻተꬃን ዳና መላ ፄግስፐ አትሽን፥ ቱናተꬃን ዳና መላ ፄግቤና። 8 ሄሳ ግሾ፥ ሀ ትምርትያ እፅያ ኦንካ ህንተዉ ጌሻ አያና እምያ ፆሳ እፄስፐ አትሽን፥ አሰ ግደና።

9 ህንተ እሶይ እሱዋ ዋት ሲቃነኮ ፆሳይ ህንተና ታማርስዳ ግሾ፥ ሀእ ሲቆባ ኑ ህንተዉ ፃፋናዉ ኮሸና። 10 ቃስ ማቀዶነ ቢታን ደእያ አማንያ እሻታ ኡባ ቱማ ህንተ ዶሴታ። ሽን ኑ እሻቶ፥ ሀእካ ህንተ ኤንታ አꬅድ ዶሳና መላ ህንተና ዎሶስ።

11 ኑኒ ካሰ ህንተዉ ኦድዳይሳዳ ዎፑ ግዳ ደኡዋ ደእተ። ህንተ፥ ህንተ ኦሶ ኦꬅድ ህንተዉ ዱሳስ ኮሽያባ ደምተ። 12 ሄሳዳ ሀንኮ፥ አማኖናይሳታ ማታን ህንተ ቦንቸታና፤ ቃስ ህንተና ኮሽያባስ ኦናካ አዳሸከታ።

ጎዳይ ያና

13 ኑ እሻቶ፥ አማንድ ሀይቅዳ አሳት ሀናናባ ህንተ ኤራና መላ ኑ ኮዮስ። ህንተ ኤንታ ግሾ ኡፋይስ ባይና አሳዳ ካዮቶፍተ። 14 ኑኒ፥ የሱሲ ሀይቅዳይሳነ ቃስ ሀይቆፐ ደንድዳይሳ አማኖስ። ሄሳዳካ፥ ፆሳይ የሱሳ አማንድ ሀይቅዳይሳታ እያራ ዎላ ኤሀናይሳ አማኖስ።

15 ጎዳይ ኑስ ኦድዳይሳዳ ጎዳይ ያ ጋላስ እያራ ጋሄታናዉ ኑኒ ፓፃ ደኤይሳት፥ ሀይቅዳይሳታፐ ስንꬃቶኮ። 16 ጎዳይ ዎልቃማ ኪታራ፥ ኪታንቾታ ሀላቃ ግርሳራ፥ ፆሳ ሞይዘ ፑኖራ፥ ሳሎፐ ዎꬋና። ክርስቶሳ አማንድ ሀይቅዳይሳት ኮይሮትድ ሀይቆፐ ደንዳና። 17 ሄሳፈ ጉየ፥ ሄ ዎደ ኑኒ ፓፃ ደኤይሳት፥ ጎዳራ ሻራን ጋሄታናዉ ኤንታራ እስፈ ሳሎ ኤከታና። ሄሳፈ ጉየ፥ ኑኒ ጎዳራ እስፈ መርናዉ ዳና። 18 ሄሳ ግሾ፥ ሀ ቃላን እሶይ እሱዋ ምንꬅተ።

5

1 ታ እሻቶ፥ ሀ ሀኖት ሀናና ዎድያነ አጌና ህንተዉ ፃፋናዉ ኮሸና። 2 ጎዳ ጋላሳይ ካይሶይ ቃማ የይሳዳ ያናይሳ ህንተ ሎይꬅ ኤሬታ። * 3 አሳይ፥ “ሳእ ሳሮ፥ አይኮይካ ሀነና” ያግሽን፥ ማጫስ እቀꬅ ኦይከይሳዳ ꬋዮይ ኤንቲ ቆፖና ኤንታ ቦላ ያና። ኤንቲ አይ ኦገንካ ከስ ኤኮኮና።

4 ሽን ኑ እሻቶ፥ ሄ ጋላሳይ ህንተዉ ካይሶይ የይሳዳ ያናዉ ህንተ ꬉማን ደኤከታ። 5 ህንተ ኡባይ ፖኦ አስነ ጋላሳን ደእያ አስ፤ ኑኒ ቃማ አስ ዎይኮ ꬉማ አስ ግዶኮ። 6 ሄሳ ግሾ፥ ኑኒ ሀራት ꬍስከይሳዳ ꬍስካናዉ በሰና፤ ኑኒ ባርካናዉነ ጊግድ ዳናዉ በሴስ። 7 ꬍስከይሳት ቃማ ꬍስኮሶና፤ ማꬆተይሳት ቃማ ማꬆቶሶና። 8 ሽን ኑኒ ጋላሳ አስ ግድያ ግሾ ጊግድ ዳናዉ በሴስ። አማኖነ ሲቆ ፁሩረዳ ትራን ማእድ፥ አቶተꬃ ኡፋይሳ ሁጰን ዎꬅያ ኦላ ብራታ ባርኔፃዳ ዎꬅድ ዳናዉ በሴስ። * 9 ፆሳይ ኑና ኑ ጎዳ የሱስ ክርስቶሳ ባጋራ ኩመꬃ አቶተꬅ ኤካና መላ ዶርስፐ አትሽን፥ ሀንቆስ ዶርቤና። 10 ኑኒ ፓፃ ደእን ዎይኮ ሀይቅን፥ ክርስቶስ ያ ዎደ እያራ እስፈ ዳና መላ ክርስቶስ ኑ ግሾ ሀይቅስ። 11 ሄሳ ግሾ፥ ህንተ ካሰ ኦይሳዳ፥ እሶይ እሱዋ ምንꬅተነ ድችተ።

ዞረነ ሳሮꬆ

12 ኑ እሻቶ፥ ህንተ ግዶን ኦይሳታ፥ ህንተና ካለꬃና መላነ ዞራና መላ ጎዳይ ዶርዳይሳታ ቦንቻና መላ ህንተና ዎሶስ። 13 ኤንቲ ኦꬅያ ኦሱዋ ግሾ፥ ኤንታ ዳሮ ቦንችተነ ሲቅተ። እሶይ እሱዋራ ሳሮተꬃን ደእተ።

14 ኑ እሻቶ፥ ኑኒ ህንተና ዞሮስ። ቦዛታ ሀንቅተ፤ ባበይሳታ ምንꬅተ፤ ዳቡራንቾታ ማድተ፤ አሰ ኡባ ዳንዳእተ። 15 ኦንካ ኢታ ግሾ ኢታ ዛሮና መላ ናገትተ። ህንተ ዎልስነ አሳ ኡባስ ሎኦባ ኦꬃናዉ ምንተ።

16 ኡባ ዎደ ኡፋይትተ። 17 ኡባ ዎደ ፆሳ ዎስተ። 18 ኡባባን ጋላትተ። ክርስቶስ የሱሳ ባጋራ ፆሳይ ህንተፈ ኮየይ ሄሳ።

19 ጌሻ አያና ኦሱዋ ቶይሶፕተ። 20 ትንብተ ቃላ ካꬎፕተ። 21 ኡባባ ፓጭተ፤ ሎኦባ ኤክተ። 22 ኢታ ኦሶ ኡባፈ ሃክተ።

23 ሳሮ እምያ ፆሳይ ባ ሁጰን ህንተና ፖሎ ጌሾ። ኑ ጎዳይ የሱስ ክርስቶሲ ያና ጋላሳስ፥ ፆሳይ ህንተ አያና፥ ህንተ ሸምፑዋነ ህንተ ኩመꬃ አሳተꬃ ቦረይ ባይና ናጎ። 24 ህንተና ፄገይስ አማነትዳይሳ ግድያ ግሾ፥ ሄሳ እ ፖላና።

25 ኑ እሻቶ፥ ኑስ ፆሳ ዎስተ።

26 አማንያ አሳ ኡባ ጌሻ ዬረተꬃን ሳሮꬅተ።

27 ህንተ ሀ ኪታ አማንያ አሳ ኡባስ ናባባናዳ ጎዳ ሱንꬃን ህንተና ዎሳይስ።

28 ኑ ጎዳ የሱስ ክርስቶሳ አꬎ ኬሀተꬃይ ህንተራ እስፈ ግዶ። አምንእ።

* 1:1 ሀዋ 17:1.

* 1:6 ሀዋ 17:5-9.

* 2:2 ሀዋ 16:19-24፤ 17:1-9.

* 2:14 ሀዋ 17:5.

* 2:15 ሀዋ 9:23፥ 29፤ 13:45፥ 50፤ 14:2፥ 5፥ 19፤ 17:5፥ 13፤ 18:12.

* 3:1 ሀዋ 17:15.

* 3:6 ሀዋ 18:5.

* 5:2 ማቶ 24:43፤ ሉቃ 12:39፤ 2 ጰፅ 3:10.

* 5:8 እሳ 59:17፤ ኤፈ 6:13-17.

2 ታሰሎንቀ ኪታ

1

2

3

ጳዉሎስ ተሰሎንቀ አሳስ

ፃፍዳ ናምአንꬆ ኪታ

ጋꬃ ቆፋ

ክርስቶሳ ናምአንꬆ ዩሳ ቦላ ደንድዳ ኦይሾይ ፓላማ መꬍዳ ግሾ፥ ተሰሎንቀ ዎሳ ኬꬃን መቶይ ዳር ዳር ብስ። ጳዉሎስ ተሰሎንቀ አሳስ ፃፍዳ ናምአንꬆ ኪታይ፥ “ጎዳ ዩሳ ጋላሳይ ማትስ” ግያ አማኖ ትምርትያ ቦላ ምንꬅድ ኦዴስ። ጳዉሎስ ኦድሸ፥ ክርስቶስ ያናፐ ስን፥ “ጌላ ኡራ” ጌተትያ “ክርስቶሳ እፀይስ ካለꬅን፥ ሀ አላምያ ቦላ ኢታተꬅነ ጌላተꬅ ዳርሸ ባና” ያግድ ኤንታ አማኑዋ ሱርሴስ።

ሀዋረይ፥ መቶይነ ዋየይ ዳርኮካ፥ ኤንቲ ባንታ አማኑዋን ምናናዳ፥ ባንታ ዱሳስ ኮሽያባ ደማናዉ ምንድ ኦꬃና መላነ ሎኦ ኦሶ ኦꬃናዉ ጉየ ጎና መላ ኤንታ ምንꬅድ ዞሬስ።

ማፃፋ አይፈ ቆፋታ

ገሎ ቆፋ (1:1-2)

ጎዳ ዩሳነ ሱረ ፕርዳ (1:3-12)

ጎዳይ ያና (2:1-12)

አማነታዳ ደአ (2:13-17)

ዎስተ፤ ምንድ ኦꬅተ (3:1-15)

ሳሮꬆነ አንጆ (3:16-18)

1

1 ጳዉሎስ፥ ስላሰይነ ፅሞትዮስ ተሰሎንቀ ዎሳ ኬꬃን ደእያ፥ ፆሳ አዋባነ ጎዳ የሱስ ክርስቶሳባ ግድዳ አሳስ ፃፈትዳ ኪታ። *

2 ፆሳ ኑ አዋፐነ ጎዳ የሱስ ክርስቶሳፐ አꬎ ኬሀተꬃይነ ሳሮተꬃይ ህንተዉ ግዶ።

ክርስቶስ ስምያ ዎደ

3 ኑ እሻቶ፥ ህንተ አማኖይነ ህንተ እሶይ እሱዋነ ሀራታ ሲቅያ ሲቆይ ዳሮ ድጭያ ግሾ፥ ኑኒ ሄሳስ ፆሳ ኡባ ዎደ ጋላታናዉ በሴስ። 4 ህንተና ጋክዳ ጎዳንነ ዋየ ኡባን ገንጫንነ አማኖን ምንድ ኤቅዳ ግሾ፥ ኑኒ ኑ ሁጰን ፆሳ ዎሳ ኬꬃታን ህንተባ ማርካትሸ ህንተናን ጬቀቶስ።

5 ህንተ እያ ግሾ ግድ መቶ ኤክያ ፆሳ ካዎተꬃስ በሰይሳታ ግድድ ታይበታና መላ ፆሳ ፅሎ ፕርዳስ ሀይስ ማላ። 6 ፆሳይ ቱማ ፕርዳ ፕርዳና። ፆሳይ ህንተና ዋይሰይሳታ ቦላ ዋየ ኤሀና። 7 ጎዳይ የሱሲ ባ ዎልቃማ ኪታንቾታራ፥ ታማ ላጮራ ሳሎፐ ያ ዎደ ዋየትያ ህንተናነ ኑና ሸምፕሳና። 8 ቃስ ፆሳይ ባና ኤሮናይሳታነ ኑ ጎዳ የሱስ ክርስቶሳ ዎንገላስ ኪተቶናይሳታ ፕርዳና። 9 ኤንቲ ጎዳ ስንꬃፈነ እያ ቦንቹዋ ዎልቃፈ ሻከትድ መርና ꬋዩዋን ፕርደታና። * 10 ሄ ጋላስ፥ እ ባ ጌሻ አሳንነ ባና አማንያ ኡባን ቦንቸታናዉነ ሳበታናዉ ያ ዎደ ኑ ህንተዉ ኦድዳ ኪታ ህንተ አማንዳ ግሾ፥ ህንተ እያ ቦንቸይሳታ ግዶንነ ሳበይሳታ ግዶን ዳና።

11 ኑኒ ህንተዉ ኡባ ዎደ ፆሳ ዎሰይ ሄሳሳ። ኑ ፆሳይ ህንተና ፄግዳ ደኡዋስ በሰይሳታ ግድድ ታይበታና መላ ኑኒ ዎሶስ። ህንተ ሎኦባ ኦꬃናዉ አሞትያ አሙዋነ ህንተ አማኖ ኦሱዋ እ ባ ዎልቃን ፖሎ። 12 ሄሳን ኑ ፆሳነ ኑ ጎዳ የሱስ ክርስቶሳ አꬎ ኬሀተꬃን፥ ጎዳ የሱሳ ሱንꬃ ህንተ ቦንቻና፤ ህንተናካ እ ቦንቻና።

2

ጌላ ኡራ

1 ኑ እሻቶ፥ ኑ ጎዳ የሱስ ክርስቶሳ ዩሳባነ ኑ እያራ ጋሄታናዉ ሺቃናባስ ኑ ህንተና ዎሶስ። * 2 ትንብተን ዎይኮ ሀራ አሳፐ ስእዳ ቃላን ዎይኮ ኑፐ ኤክዳ ኪታዳ ኦꬅድ፥ “ጎዳ ጋላሳይ ጋክስ” ግድ ህንተ ዎዛናይ ዳጋሞፎነ ዋባቆፖ። 3 ህንተና ኦንካ አይ ኦገንካ ባለꬆፎ። ካሰትድ ጌላተꬃይ ቆንጮናነ ꬋዮይ በሲያ ጌላ ኡራይ ዮና ደእሽን፥ ጎዳ ጋላሳይ ጋከና። 4 አስ ጎይንያባነ ፆሳያባ ኡባ እ እፃናነ ባና ꬎቁ ኦꬃና። ሀር አቶሽን፥ ፆሳ ኬꬅ ገል ኡትድ፥ “ታኒ ፆሰ” ጋና። *

5 ታኒ ህንተራ ደአሸ ህንተዉ ኦድዳይሳ አኬከከቲ? 6 እ ባ ጋላሳን ያናፐ አትሽን፥ ሀእ ያናይሳ አይብ እያ ተቅያኮ ህንተ ኤሬታ።

7 አሳስ ቆንጭቦና ጌላተꬃ ፁራ ዎልቃይ ሀእካ ኦꬄስ፥ ሽን ሀእ እያ ተቀይስ ደኤስ። እያ ተቀይስ ኦገፐ ክቻና ጋካናዉ እ ቆንጨና። 8 ሄሳፈ ጉየ፥ ጌላ ኡራይ ቆንጫና፥ ሽን ጎዳ የሱሲ ባ ዶናፐ ከይያ ሸምፑዋን፥ ባ ቦንቾ ዩሳን እያ ዎꬋና።* 9 ጌላ ኡራይ፥ ፃላሄ ዎልቃን ይድ ዎርዶ ማላታታነ ማላልስያባታ ኦꬃና።* 10 ሄሳዳካ፥ ꬋዮስ ደእያ አሳታ ዱማ ዱማ ጭምያ ኢታ ኦሶን ባለꬃና። ኤንቲ ꬋይዳይ አሽያ ቱማ ዶስድ ኤኮና እፅዳ ግሾሳ። 11 ሄሳ ግሾ፥ ኤንቲ ዎርዶ ግድያባ አማናና መላ ፆሳይ ዎልቃማ ባለሶ ኤንታ ቦላ የዳና። 12 ሄስካ፥ ቱማ አማኖና አሳት፥ ናጋራ ኦሶን ኡፋይተይሳት ኡባይ ፕርደታና መላሳ።

አማንꬅያ አስ ግዳ

13 ጎዳይ ዶስያ ኑ እሻቶ፥ ኑኒ ፆሳ ህንተ ግሾ፥ ኡባ ዎደ ጋላታናዉ በሴስ። ህንተ አታና መላ ፆሳይ ጌሻ አያና ዎልቃን ህንተና ጌሽዳይሳነ ህንተካ ቱማ አማንዳይሳን እ ህንተና ባይራዳ ዶርስ። 14 ፆሳይ፥ ኑ ህንተዉ ኦድዳ ዎንገላ ባጋራ ህንተና ፄግዳይ፥ ህንተ ኑ ጎዳ የሱስ ክርስቶሳራ እስፈ ቦንቸታናሳ። 15 ህዛ፥ ኑ እሻቶ፥ ምንድ ኤቅተ። ኑኒ ህንተና ኑ ዶናን ግድን ዎይኮ ዳብዳብያን ግድን ታማርስዳ ትምርትያ ኦይክተ።

16-17 ፆሳይ ኑ አዋይ ኑና ዶሴስ። እ ኑስ ኬሀ፤ እ መርና ምንꬆነ ሎኦ ኡፋይሳ ኑስ እሚስ። ህንተ ኡባ ዎደ ሎኦባ ኦꬃናዉነ ኦደታናዉ ምንꬃና መላነ ማዳና መላ ኑ ጎዳ የሱስ ክርስቶሳነ ፆሳ ኑ አዋ ዎሶስ።

3

ኑስ ዎስተ

1 ዉርሰꬃን ኑ እሻቶ፥ ጎዳ ቃላይ ህንተ ግዶን ኤለስድ ዳልጋናዳነ ቦንቸታናዳ ኑስ ዎስተ። 2 ሄሳዳካ፥ አስ ኡባይ ቃላ ስእድ አማኖና ግሾ፥ ፆሳይ ጌላታፐነ ኢታ አሳታፐ ኑና አሻና መላ ኑስ ዎስተ።

3 ሽን ጎዳይ አማነትዳይሳ፤ እ ህንተና ምንꬃናነ ፃላሄፐ ናጋና። 4 ኑኒ ህንተና ኪተይሳ ሀእካ ስንꬃፈካ ህንተ ኦꬃናይሳስ ጎዳን ኑኒ አማነቶስ።

5 ጎዳይ ህንተ ዎዛና ፆሳ ሲቁዋኮነ ክርስቶሳ ዳንዳኣኮ ካለꬆ።

ቦዞፕተ

6 ኑ እሻቶ፥ ህንተ ኑፐ ኤክዳ ኪታ ካሎናይሳታፐነ ኦሶ ብልያ አዛላ አማንያ አሳታፐ ህንተ ሻከታናዳ ጎዳ የሱስ ክርስቶሳ ሱንꬃን ህንተና ኪቶስ። 7 ኑዳ ሀንድ ዳናዉ በሰይሳ ህንተ፥ ህንተ ሁጰን ኤሬታ። ኑኒ ህንተራ ደእያ ዎደ ኦሶ ብልቦኮ። 8 ኑኒ ኦደፈካ ካꬅ መላ ምቦኮ። ኑስ ዳንዳኤትዳ መላ ቃማነ ጋላስ ኦꬅ ዳቡርድ ደእዳፐ አትሽን፥ ኦደስካ ቶሆ ግድቦኮ። 9 ኑኒ ሄሳ ኦꬅዳይ፥ ህንተዉ ሌምሶ ግዳናሳፈ አትሽን፥ ህንተፈ ማደ ኦይቻናዉ ኑስ ማት ꬋይና ግደና። 10 ኑ ህንተራ ደእያ ዎደካ፥ “ኦꬃናዉ ኮዮና አስ ኦንካ ሞፖ” ያግድ ኪትዳ።

11 ኑኒ ሄሳ ግዳይ፥ ህንተ ግዶን እስ እስ አዛላት ደኤይሳ ስእዳ ግሾሳ። ሄ አሳት ገልሶናባን ገልድ ሀራታ ኦሶ ብልሶሶናፐ አትሽን፥ አይኮካ ኦꬆኮና። 12 ኑኒ ሄሳ መላ አሳት ማራ ደኦ ዳናዳነ ባንታና ኮሽያባ ኦꬅድ ደማናዳ ጎዳ የሱስ ክርስቶሳ ሱንꬃን ኤንታ ኪቶስነ ዞሮስ።

13 ሽን ኑ እሻቶ፥ ሎኦ ኦሶ ኦꬃናዉ አዛሎፍተ። 14 ሀእ ኑኒ ሀ ዳብዳብያን ኪትዳ ኪታስ ኪተቶና አስ ኦንካ ደእኮ ሄ ኡራ ኤርተ። እ ዬላታና መላ እያፐ ሻከትተ። 15 ሽን እያ እሻዳ ሴርተፐ አትሽን፥ ሞርከዳ ፄሎፍተ።

ሳሮꬆ

16 ሳሮ እምያ ጎዳይ፥ ባ ሁጰን ህንተዉ ኡባ ዎደነ ኡባ ባጋራ ሳሮ እሞ። ጎዳይ ህንተ ኡባራ ግዶ።

17 ታኒ ጳዉሎስ፥ ሀ ኪታ ታ ኩሸን ፃፋስ። ታ ኪታ ኡባስ ማላይ ሀይሳ፤ ታኒ ሄሳዳ ፃፋይስ።

18 ኑ ጎዳ የሱስ ክርስቶሳ አꬎ ኬሀተꬃይ ህንተ ኡባራ ግዶ።

* 1:1 ሀዋ 17:1.

* 1:9 እሳ 2:10.

* 2:1 እሳ 2:10.

* 2:4 ዳነ 11:36፤ ህዝ 28:2.

* 2:8 እሳ 11:4.

* 2:9 ማቶ 24:24.

1 ፅሞትዮሳ ኪታ

1

2

3

4

5

6

ጳዉሎስ ፅሞትዮሳስ

ፃፍዳ ኮይሮ ኪታ

ጋꬃ ቆፋ

ፅሞትዮሳ ጌተትያ፥ አማንያ ናአተꬃይ፥ ጉꬃ ኢሰን የለትስ (ሀዋ 16:1-3)። እያ አይያ አይሁደ፤ እያ አዋይ ቃስ ግርከ አስ። እ ጳዉሎሳራ እስፈ ኦꬄስ፤ ቃስ ዎንገላ ኦሶን ጳዉሎሳ ማታን ማድያ አስ። ጳዉሎስ፥ ፅሞትዮሳስ ፃፍዳ ኮይሮ ኪታይ፥ ሄꬑ አይፈ ኦዳታ ምንꬅድ ፄሌስ።

ሀ ኪታ ኮይሮ ቆፋይ፥ ዎሳ ኬꬃን ደንድዳ ዎርዶ ትምርትያባ ምንꬅድ ኦዴስ። ሀ እማꬃ ትምርተይ አይሁደ ትምርትያፈ ባጋ፥ ቃስ አይሁደ ግዶና አሳ ትምርትያፈ ባጋ ኤኬስ። ሄስካ፥ “ሀ በንትያ አላመይ ናጋራን ኢትዳ ግሾ፥ አስ አቶተꬅ ደማናዉ ዱማ ግድዳ ፁራ ኤራናዉ፥ እስ እስ ካꬃታ ሞና አጋናዉነ ማቾ ኤኮና ዎይኮ አዝና ገሎና ዳናዉ ኮሼስ” ግያ ቆፋ ባሶ ኦꬅድ ደንድስ።

ናምአንꬆ ቆፋይ፥ ዎሳ ኬꬃ አይሶባነ ጎይኖ ዎጋባ ታማርስያ ትምርተ፥ ሄሳዳካ ዎሳ ኬꬅ ካለይሳትነ ኤንታ ማደይሳት አይ መላ ማራ ዱሱ ዳናዉ በሲያኮ ኦዴስ።

ሄꬓንꬆ ቆፋይ፥ ፅሞትዮስ የሱስ ክርስቶሳስ ኦꬅያ ሎኦ አስ ዋንድ ግዳናዉ በሲያኮ፥ ቃስ አማንያ አሳ ማታን እያዉ ደእያ አዋተꬃይ አይበኮ፥ ጳዉሎስ እያ ዞርዳ ዞርያ በሴስ።

ማፃፋ አይፈ ቆፋታ

ገሎ ቆፋ (1:1-2)

ዎሳ ኬꬅ አይስያ አሳ (1:3—3:13)

ኑ አማኑዋ ፁራ (3:14—4:5)

ፅሞትዮሳስ እመትዳ ዞረ (4:6—6:21)

1

1 ኑና አሽያ ፆሳንነ ኑ ኡፋይሳን ናግያ የሱስ ክርስቶሳን ኪተትዳ፥ የሱስ ክርስቶሳ ሀዋረ ግድዳ፥ ጳዉሎሳፐ፥ 2 አማኖን ታዉ ቱማ ናአ ግድዳ ፅሞትዮሳስ። *

ፆሳ ኑ አዋ፥ ኑ ጎዳ ክርስቶሳ አꬎ ኬሀተꬃይ፥ ማሮተꬃይነ ሳሮተꬃይ ነዉ ግዶ።

ዎርዶ ትምርተፈ ናገተꬅ

3 ታኒ ማቀዶነ ባሸ ነና ሀዳርዳይሳዳ፥ እስ እስ አሳት ዎርዶ ትምርትያ ታማርሰይሳ ድጋናዉ ነ ኤፈሶናን ጋምአና መላ ኮያይስ። 4 ኤንቲ ጎእ ባይና ሀይሰ ኦዳነ ባንታ ኮቻ ታይቡዋ አጋናዳ ኦዳ። ሄሳ መላባይ ፓላማ ካለꬄስፐ አትሽን፥ አማኖን ኦሰትያ ፆሳ ኦሱዋስ ማደና። 5 ሀ ኪታ ሁጰ ቆፋይ ጌሻ ዎዛናፐ፥ ሎኦ ካሀፐነ ቱማ አማኑዋፐ በንትያ ሲቁዋ ደንꬃናሳ። 6 እስ እስ አሳት ሀይሳ አግድ፥ ፓꬆና ኦዳኮ ስምዶሶና። 7 ኤንቲ ፆሳ ህግያ አስታማረ ግዳናዉ ኮዮሶና። ሽን ኤንቲ አይ ኦድያኮ ዎይኮ ቱማ ኦꬅድ ኦደይስ እ አይበኮ ኤሮኮና።

8 አስ በሰይሳዳ ህግያን ጎኤትኮ ህገይ ሎኦ ግደይሳ ኤሮስ። 9 እስባ አኬካናዉ ኮሼስ። ህገይ ሎኦ አሳስ መትቤና። ሽን ህገይ፥ ህገ መንይሳታ፥ ዎራንꬖታ፥ ፆሰ ያዮናይሳታ፥ ሸምፖ ዎይሳታ፥ ናጋራንቾታ፥ ጌሻተꬅ ባይናይሳታ፥ ቱናታ፥ ሀር አቶሽን ባንታ አይዉ ዎይኮ አዋ ዎይሳታ፥ 10 ላመይሳታ፥ አደይ አደራ ላይማተይሳታ፥ አሰ ባይዘይሳታ፥ ዎርዳንቾታ፥ ዎርዶን ጫቀይሳታ፥ ዎይኮ ቱማ ትምርትያራ ጋሄቶና አይ ኦሶ ኦይሳታ ሴራናዉ ከይስ። 11 ሄ ትምርተይ ቦንቾነ አንጀትዳ ፆሳይ ታኒ አዋጃና መላ ታዉ ሀዳራ እምዳ ዎንገላ ግዶን ደኤስ።

ፆሳ ማሮተꬃስ ጋላታ

12 ታኒ ኦꬅያ ኦሱዋን ታዉ ዎልቃ እምዳ ኑ ጎዳ ክርስቶስ የሱሳ ጋላታይስ። ታና ባ ኦሱዋስ ሹምድ ሄ ኦሱዋስ በሰይሳ ግድ ታይብዳ ግሾ እያ ጋላታይስ። 13 ታኒ ሀይሳፈ ካሰ እያ ጫየይሳ፥ እያ የደይሳነ መቶይሳ ግድኮካ ታኒ ሄሳ ኤሮናነ አማኖና ኦꬅዳ ግሾ ፆሳይ ታና ማርስ። * 14 ኑ ጎዳይ ባ አꬎ ኬሀተꬃ ታ ቦላ ጉስድ፥ ሄ አꬎ ኬሀተꬃራ አማኖነ ሲቆ ክርስቶስ የሱሳ ባጋራ ታዉ እሚስ።

15 “ክርስቶስ የሱሲ ናጋራንቾታ አሻናዉ ሀ አላምያ ይስ” ግያ ቃላይ አማንይሳነ አሳ ኡባይ ኤካናዉ በሰይሳ። ኡባፈ አꬍዳ ናጋራንቾይ ታና። 16 ሽን መርና ደኡዋ ኤካናዉ እያ አማንያ አሳስ ታኒ ሌምሶ ግዳና መላ የሱስ ክርስቶሲ ዳሮ ዳንዳእስ። ታዉ ኡባፈ አꬍዳ ናጋራንቹዋስ ፆሳይ ባ ማሮታ ዳርስስ። 17 አይፈን በንቶናይሳስ፥ እስ ፆሳስ፥ ሀይቆናይሳስ፥ መርና ካዋስ፥ መርናፐ መርና ጋካናዉ ጋላታይነ ቦንቾይ ግዶ። አምንእ።

18 ፅሞትዮሳ፥ ታ ናአዉ፥ ካሰ ነባ ናበት ኦድዳ ቃላ ቦላ ኤቃዳ ሀ ኪታ ሀዳራ ነዉ እማይስ። ነ ሄ ቃላ ካልኮ ሎኦ ኦላ ኦለታና። 19 አማኖይነ ሎኦ ካህ ነዉ ደኦ። እሶት እሶት ካሀ ꬋይድ ማርካበይ ሆበን ꬋየይሳዳ ባንታ አማኑዋ ꬋይስዶሶና። 20 ሄሳ ሀንዳይሳታ ግዶን ሄመነዮስነ እስክንድረይ ደኦሶና። ኤንቲ ታማርድ ፆሳ ጫየይሳ አጋና መላ ታኒ ፃላሄስ ኤንታና አꬃ እማስ።

2

ኡባስ ዎስተ

1 ኡባፈ ስንꬃታዳ፥ አሳ ኡባስ ፆሳ ኦይቻናዉ፥ ዎሳናዉ፥ ጋናታናዉነ ጋላታናዉ በሰይሳ ታኒ ነና አኬክሳይስ። 2 ኑኒ ቱማ አያና ደኦንነ ጌሻተꬃን ፆሳ ጎይንሸ ሳሮተꬃንነ ዎፑ ግዳ ደኦን ዳና መላ ካዎታስነ ሹማታ ኡባስ ዎስተ። 3 ሄሳ መላ ዎሳይ ኑና አሽያ ፆሳ ስንꬃን ሎኦነ ኡፋይስያባ። 4 ፆሳይ አስ ኡባይ አታናዳነ ቱማ ኤራናዳ ኮዬስ። 5 እስ ፆሲ ደኤስ። ፆሳፈነ አሳፐ ግዶን ግድድ ስገꬅያ እሶይ ደኤስ፤ እካ አሰ ግድዳ ክርስቶስ የሱሳ። 6 እ አሳ ኡባ ዎዛናዉ ባና አꬅድ እሚስ። ፆሳይ ባ ዎድያን አሳ ኡባ ዎዛናዉ ኮየይሳ በሲያ ማርካይ ሀይሳ። 7 ፆሳይ ታና ዎንገላስ አስታማረነ ሀዋረ ኦꬅድ ዶርዳይ ሄሳሳ። ታኒ ቱማ ኦዳይስ፤ ዎርዶትከ፤ አማኖንነ ቱማን አይሁደ ግዶና አሳስ ማርካታና መላ ፆሳይ ታና ሹምስ። *

8 ሄሳ ግሾ፥ ኡባ በሳን ደእያ አደት፥ ባንታና ፆሳስ ዱማይድ፥ ሀንቆነ ፓላማ ድግድ፥ ባንታ ኩሽያ ፑደ ደንꬅድ ፆሳ ዎሳና መላ ኮያይስ።

9 ሄሳዳ ማጫሳይ ባንታና ሃርዳይሳ ቆንጭስያ፥ ቦንቾይነ ማር ደእያ ማኡዋ ማአናዉ በሴስ። ኤንቲ ማር ባይና ሁጰ ዳꬃን፥ ዎርቃን ዎይኮ እንቆን፥ ዎይኮ አልኦ አፍላን ባንታና አሌቅሶፖ። * 10 ሽን ፆሳስ ጎይናይስ ግያ ማጫሳይ ባንታዉ በሰይሳዳ ሎኦባ ኦꬆና።

11 ማጫስ ኪተተꬃን ስእ ግድ ታማሮ። 12 ታኒ ማጫሳይ ታማርሳና መላ ዎይኮ አደ ቦላ አዋታና መላ ግዶናሽን፥ ስእ ግድ ዳና መላ ኮያይስ። 13 አዳመይ ኮይሮ መትስ፤ ጉየፐ ሄዋና መታሱ።* 14 ቃስ ጭመታዳ ፆሳ ህግያ መንꬅዳይ ማጫስፐ አትሽን፥ አዳመ ግደና። * 15 ሽን ማጫስ አማኖን፥ ሲቆንነ ጌሻተꬃን ባንታና ሃርድ ደእኮ * ናይታ የሎን አታና።

3

ዎሳ ኬꬃ ጭማታ

1 ኦንካ፥ “ዎሳ ኬꬅ ካለꬅያ አስ ግዳናዉ ኮይኮ ሎኦባ አሞቴስ” ግያ ኦዳይ ቱማ። 2 ዎሳ ኬꬃ ካለꬅያ አስ ቦረቶናይሳ፥ እስ ማቸ ፃላል ደኤይሳ፥ ማራን ደኤይሳ፥ ባና ሃረይሳ፥ በሰይሳዳ ኦይሳ፥ እማ ሞከይሳ፥ ታማርሳናዉ ዳንዳኤይሳ፥ * 3 ማꬆቶናይሳ፥ ኦየቶናይሳ፥ ፓላሞናይሳ፥ ሚሸ ሲቆናይሳ፥ 4 እያ ናይት እያዉ ኪተተይሳነ ቦንቸይሳ፥ ባ ኬꬃ አይሳናዉ ዳንዳኤይሳ ግዳናዉ በሴስ። 5 እስ አስ ባ ኬꬃ አይሳናዉ ዳንዳኦና እፅኮ፥ ፆሳ ዎሳ ኬꬅ ዋት አይሳናዉ ዳንዳኢ?

6 ኦቶሮን ሱገትድ፥ ፃላሄይ ፆሳ ፕርዳን ኩንድዳይሳዳ ኩንዶና መላ፥ ኦራꬅ አማንዳ አስ ግዳናዉ በሰና። 7 ቦረንነ ፃላሄ ፅሄን ገሎና መላ ሄ ኡራይ አማኖና አሳ ማታን ናሸተይሳ ግዳናዉ በሴስ።

ዎሳ ኬꬃ ዳቆነታ

8 ሄሳዳ ቃስ ዎሳ ኬꬃ ዳቆነት ቦንቸትዳይሳታ፥ ናምኡ ዶና ኦደቶናይሳታ፥ ዳሮ ዎይነ ኡሹ ኡዮናይሳታ፥ ሚሸ ያረቶናይሳታ፥ 9 አማኑዋ ፁራ ጌሻ ካሀን ናገይሳታ ግዳናዉ በሴስ። 10 ኤንቲ ኮይሮትድ ፓጨታናዉ ኮሼስ፤ ኤንታ ቦላ ቦረይ ባይና እፅኮ፥ ዎሳ ኬꬃ ዳቆነ ግድድ ኦꬆ።

11 ሄሳዳካ፥ ኤንታ ማጫሳት ቦንቸትዳይሳታ፥ ዝግሮናይሳታ፥ ማራን ደኤይሳታ፥ ኡባባን አማነተይሳታ ግዳናዉ በሴስ።

12 ዎሳ ኬꬃ ዳቆነት እስ ማች ፃላል ደኤይሳ ግዶ። ባ ናይታነ ባ ኬꬃ ሎይꬅ አይሰይሳ ግዳናዉ በሴስ። 13 ዎሳ ኬꬃ ዳቆነ ግድድ፥ ሎኦ ኦሶ ኦይሳት፥ ኤንታዉ ግታ ቦንቾ ቃስ ክርስቶስ የሱሳን ባንታዉ ደእያ አማኑዋባ ኦዳናዉ ዳሮ ምኖተꬅ ደማና።

አማኖ ግታ ፁራ

14 ታኒ ሀ ኪታ ነዉ ፃፋሸ፥ ኤለሳዳ ኔኮ ባና ጋዳ ኡፋይስ ዎꬃይስ። 15 ሽን ታኒ ቦና ጋምእኮ፥ ፆሳ ኬꬃን አሳይ ዋንድ ዳናዉ በሲያኮ ኤራና መላ ሀይሳ ነዉ ፃፋይስ። ደኦ ፆሳ ኬꬃይ ቱማተꬃስ ቱስነ ባሶ። 16 ኑ አማኑዋ ፁራይ ስይ ባይና ግታ።

ክርስቶስ አሾ ማእድ ቆንጭስ፤

እያ ቱማተꬃ ጌሻ አያናይ ማርካትስ።

ኪታንቾታስ በንትስ፤

እ ካዎተꬃ ኡባስ ሳባከትስ።

አላመን ደእያ አሳን አማነትስ፤

ቦንቾን ሳሎ ኤከትስ።

4

ዎርዶ አስታማረታ

1 ያና ዎድያን ባለꬅያ አያናታነ ቱና አያናታ ትምርተ ካልድ፥ እስ እስ አሳይ አማኑዋ ካዳናይሳ ጌሻ አያናይ ቆንጭስድ ኦድስ። 2 ሄሳ መላ ትምርተይ ኤንታ ካሀይ ዶጭን፥ አሳ ባለꬅያ ዎርዳንቾ አስታማረታፐ ዬስ።

3 ሄሳ መላ አሳት ኤኮነ ገሎ ቃስ እስ እስ ካꬃታ ሞና መላ ድጎሶና። ሽን አማነይሳትነ ቱማ ኤረይሳት ፆሳ ጋላት ዎስድ ማና መላ ፆሳይ ካꬅ መꬍስ። 4 ፆሳይ መꬍዳ ኡባባይ ሎኦ። ፆሳ ጋላትድ ሚኮ ዎራ ዎꬍያባይ አይብካ ባዋ። 5 ኡባባይ ፆሳ ቃላንነ ዎሳን ጌሽ ግዴስ።

ክርስቶሳ አማንꬅያ አይለ

6 ሄሳ ግሾ፥ ኔኒ ሀ ትምርትያ አማነይሳታ ታማርስኮ፥ ኑ አማኑዋንነ ሎኦ ትምርትያ ኪተታዳ ድጭዳ፥ ክርስቶስ የሱሳ ሎኦ አይለ ግዳና። 7 ሽን ጎእ ባይና ቱማ ግዶና ኦዳፐነ ጭማ ማጫሳ ሀይሰፐ ባቃታ። ቱማ አያና ደኦን ዳናዉ ነና ሎህሳ። 8 አስ ባ አሳተꬃ ምንꬃናዉ ኦꬅያ ኦሶይ ጉꬃስ ማዴስ። ሽን ቱማ አያና ደኦን ባና ሎህሶይ ሀእስካ መርናዉካ ደኦ እምያ ኡፋይስ ደእያ ግሾ፥ ኡባስ ማዴስ። 9 ሀ ቃላይ አሳ ኡባይ ኤካናዉ በሲያ ቱማ ኦዳ። 10 ኑኒ አሳ ኡባ፥ ኡባፈ አꬅድ አማነይሳታ አሽያ ደኦ ፆሳፈ ኤካና ግድ ኡፋይሳን ናግያ ግሾ፥ ሄሳስ ኑኒ ኦሶን ዳቡሮስነ ባፀቶስ።

11 ሀይሳ ኪታነ ታማርሳ። 12 ኔኒ ያላጋ ግድያ ግሾ፥ ነና ኦንካ ካꬎፖ። ሽን አማነይሳታስ ኔኒ ኦዳን፥ ኦሶን፥ ሲቆን፥ አማኖንነ ጌሻተꬃን ሌምሶ ግዳ። 13 ታኒ ያና ጋካናዉ አሳስ ጌሻ ማፃፋ ናባቦን፥ ሳባኮንነ ታማርሶን ምና። 14 ትንብተይ ኦደትን፥ ጭማት ባንታ ኩሽያ ነ ቦላ ዎꬅዳ ዎደ ኔኒ ኤክዳ፥ ነናን ደእያ ጌሻ አያና እሞታ ካꬎፓ።

15 ነ ድቻይ አሳ ኡባስ ቆንጫና መላ ሄሳ ምንꬃ ቆፓ፤ ሀይሳ ኡባ ዎደ ኦꬃ። 16 ነ ሁጵያስነ ነ ትምርትያስ ናገታ። ኔኒ ሄሳ ኡባ ዎደ ኦꬅኮ ነናነ ነና ስኤይሳታ አሻሳ።

5

አምኤታባ እመትዳ ዞረ

1 ጭማ አደታ ነ አዋዳ ቦንቻፈ አትሽን፥ ሀንቀቶፋ። ያላጋ አደታ ነ እሻዳ ኦꬃዳ ፄላ። 2 ጭማ ማጫሳታ ነ አይዳ፥ ያላጋ ማጫሳታ ነ ምችዳ፥ ፖሎ ጌሻተꬃን ኦይካ።

3 አዝን ሀይቅዳ ቱማ አምኤታ ቦንቻ። 4 ሽን አምኤስ ናይት ዎይኮ ናይታ ናይት ደእኮ፥ ሄ ናይት ቱማ አያና ደኦን ደኤይሳ በሳናዉ ባንታና የልዳይሳታነ፥ ባንታ ዎጋ አይዉነ ዎጋ አዋ ማድድ ኩሸ ዛሮ ታማሮ። ሄስ ፆሳ ኡፋይስያባ።

5 ባርካ ደእያ ቱማ አምእያ ፆሳፈ ማደ ደማናዉ ኡፋይሳን ናጋሱ። ጋላስነ ቃማ ፆሳይ ባና ማዳና መላ ዎሳዉሱነ ኦይቻዉሱ። 6 ሽን ሀ አላምያን ሎኦ ዱሳ ፃላላ ኮይያ አምእያ ፓፃ ደአሸ ሀይቅዳሮ። 7 ኦንካ ኤንታ ቦሮና መላ ሀ ኪታ ኤንታዉ እማ። 8 ሽን ባ ዳቦታስ፥ ኡባፈ አꬅድ ባ ሶ አሳስ ቆፖና ኦንካ ባ አማኑዋ ካድዳይሳ፤ አማኖና አሳፐካ አꬍዳ ኢታ።

9 ላይꬅ ኡሱፑን ታሙ ኩምቦና አምኤ ሱንꬃ ማዝጋበን ፃፎፓ። ቃስ ሄሳ ቦላ እያ ባ አዝናስ አማነትዳሮ ግዳናዉ ኮሼስ። 10 ናይታ ድሾን፥ እማꬃ ሞኮን፥ ጌሻታ ቶሁዋ ሜቻን፥ መቶትያ አሳ ማደን፥ ሎኦ ኦሶ ኡባስ ባና አꬃ እምዳሮነ ሎኦ ኦሶን ኤረትዳሮ ግዳናዉ በሴስ።

11 ሽን ያላጋ አምኤታ ሱንꬃ ማዝጋበን ፃፎፓ። ኤንታና አዝና ገሎ ገሎ ግያ አሾ አሞይ ኦይክያ ዎደ ክርስቶሳ አጋና። 12 ኤንቲ ኮይሮ ገልዳ ቃላ መንꬅዳ ግሾ ፕርደታና። 13 ሄሳ ቦላ ኤንቲ ኦሶ ꬋይድ ኬꬃፈ ኬ ዩያና። ዩሻ ፃላላ ግዶናሽን፥ ዝግርሳንነ ባንታና ጋꬆናባን ገልድ በሶናባ ኦደቶሶና። 14 ሄሳ ግሾ፥ ኑ ሞርከት ኑ ቦላ ኦደትያ ኢታባ ደሞና መላ ያላጋ አምኤት አዝና ገልድ፥ ናአ የልድ፥ ባንታ ኬꬃ አይሳና መላ ዞራይስ። 15 ሀይሳፈ ካሰ ጉꬃ አምኤት ፃላሄ ካላናዉ ጉየ ስምዶሶና።

16 እስ አማንያ ማጫሴስ ሶ አሳ ግዶን አምኤት ደእኮ፥ እያ ኤንታ ማዳናዉ በሴስ። ሄሳዳ ኦꬅኮ፥ ዎሳ ኬꬃስ ቶሆይ ካዉዬስ። ሄ ዎደ ዎሳ ኬꬃይ ማደ በሲያ ቱማ አምኤታ ማዳናዉ ዳንዳኤስ።

17 ዎሳ ኬꬅ ሎይꬅ ሄምያ ጭማት፥ ኡባፈ አꬅድ፥ ቃላ ሳባኮንነ ታማርሶን ዳቡረይሳት ዳኮ ቦንቾ ኤካናዉ በሴስ። 18 ጌሻ ማፃፋይ፥ “ዉዱማን ካꬃ የꬍያ ቦራ ዶና ቃቾፋ” ሄሳዳካ፥ “ኦሳንቾይ ባ ዳሞዝያ ኤካናዉ በሴስ”* ያጌስ።

19 ናምኡ ዎይኮ ሄꬑ ማርክ ባይና፥ ዎሳ ኬꬃ ጭማ ሞትያባ ስኦፓ። * 20 ሀራት ያያና መላ ናጋራ ኦꬅያ ኦናካ አሳ ኡባ ስንꬃን ሀንቀታ።

21 ኔኒ አሳ ሶምኦ በኦና፥ እሱዋ እሱዋፈ ዱማዮና ሀ ኪታ ናጋና መላ ፆሳ፥ ጎዳ የሱስ ክርስቶሳነ ዶረትዳ ኪታንቾታ ስንꬃን ታ ነና ዞራይስ። 22 ኦደ ቦላካ ነ ኩሽያ ዎꬃዳ ሹማናዉ ኤለሶፓ። ሀራታ ናጋራን ገሎፓ፤ ነና ጌሻተꬃን ናጋ።

23 ኔኒ ኡባ ዎደ ሀርገትያ ግሾነ ነ ኡሎ ሀርግያ ግሾ ሃꬃ ፃላላ ኡዮፓ፤ ጉꬃ ዎይነ ኡያ።

24 እስ እስ አሳታ ናጋራይ ቆንጨ፤ ኤንታ ናጋራይ ኤንታ ፕርዳናዉ ኤንታፈ ስን አꬌስ፥ ሽን ሀራታ ናጋራይ ጉየፐ ጋምእድ ቆንጬስ። 25 ሄሳዳ፥ ሎኦ ኦሶይካ ቆንጨ፤ ቆንጮና እፅኮካ ጌማናዉ ዳንዳኤና።

6

አይለታስ እመትዳ ዞረ

1 ፆሳ ሱንꬃይነ ኑ ትምርተይ ጫየቶና መላ አይለተꬃን ደኤይሳት ባንታና ሃርያ ጎዳታ ቦንቾ። 2 አማንያ ጎዳት ደእያ አይለት፥ ኤንታ ጎዳት ኤንታዉ እሻ ግድያ ግሾ ኤንታ ካꬎፖ። ኤንታ ኦሱዋን ማደትያ ጎዳት፥ አማነይሳታነ ዶሰትዳይሳታ ግድያ ግሾ ኤንቲ ካሰፐ አꬅድ ኦꬃናዉ በሴስ። ኔኒ ሀይሳ ታማርሳናዉነ ኤንቲ ኦꬃና መላ ዞራናዉ በሴስ።

ቱማ ዱረተꬅ

3 ኦንካ ዱማ ትምርተ ታማርስያባ ግድኮ፥ ኑ ጎዳ የሱስ ክርስቶሳ ቱማ ቃላራነ ኑ አማኖ ትምርትያራ ጋሄተና። 4 ሄ ኡራይ ኦቶሮን ሱገቴስፐ አትሽን፥ አይኮካ ኤረና። ኤንታዉ እስ ቆፋ ቦላ ፓላማናዉነ ኦየታናዉ ኢታ አሞይ ደኤስ። ሄስ ቃናተ፥ ኦሽ፥ ጫሸ፥ ኢታ ስነ፥ 5 ጊጎና ፓላማ ካለꬄስ። ቃስ ኤንታዉ ኢታ ዎዛን ደኤስ፤ ቱማ ባልዶሶና፤ ኤንቲ ፆሳ አማኖይ ዱረተꬃስ ኦገ ግድ ቆፖሶና።

6 ሽን ታዉ ደእያባይ ግዳና ግያ አሳስ ቱማ አያና ደኦይ ግታ ዎ። 7 ኑኒ ሀ አላምያ አይኮካ ኤህቦኮ፤ ቃስ እያፐ አይኮካ ኤክድ ቦኮ። 8 ኑስ ካꬅነ ማኦይ ደእኮ ሄስ ግዳና። 9 ሽን ዱረተꬅ ኮየይሳት ፓጨንነ ፅሄን ገሎሶና። ቃስ ኤንታና ዱገ ዳፍያነ ꬋይስያ ኤያተꬅነ ቆህያ አሞን ኩንዶሶና። 10 ሚሸ ሲቆይ ኢታተꬃ ኡባስ ፑልቶ። እሶት እሶት ሚሸ አሞትሸ አማኖፐ ባለትድ ዳሮ መቶን ባንታና የግዶሶና።

ዞረነ ኪታ

11 ሽን ነኖ፥ ፆሳ አሶ፥ ሄሳፈ ባቃታ። ፅሎተꬃ፥ ፆሳ ዳኖ፥ አማኖ፥ ሲቆ፥ ዳንዳአነ አሽከተꬅ ካላ። 12 አማኖ ባፅያ ሎይꬃ ባፀታ። ዳሮ አሳ ስንꬃን ነ ማርካትዳ ነ አማኑዋባ፥ ፆሳይ ነና እያዉ ፄግዳ መርና ደኡዋ ኦይካ። 13 ኡባስ ደኦ እምያ ፆሳ ስንꬃንነ፥ ጰንፀ ጵላፆሳ ስንꬃን ሎኦ ማርካ ማርካትዳ ክርስቶስ የሱሳ ስንꬃን ታ ነና ኪታይስ። * 14 ኑ ጎዳ የሱስ ክርስቶሲ ቆንጫና ጋካናዉ ሀ ኪታ ባልነ ቦረይ ባይና ናጋ። 15 ባ ፃላላ ኡባ ሃርያ ቦንቾ ፆሳይ፥ ካዎታ ካዎይ፥ ጎዳታ ጎዳይ፥ ባ ቆፕዳ ቃማን የሱስ ክርስቶሳ ዛር ኪታና። 16 እስ እያ ፃላል ሀይቀና። ኦንካ ሺቃናዉ ዳንዳኦና ፖኦን ደኤስ። ኦንካ እያ በእቤና፤ ቃስ በአናዉካ ዳንዳኤና። ቦንቾይነ መርና ዎልቃይ እያዉ ግዶ። አምንእ።

17 ሀ አላምያ ዱረት ጮ ꬋይያ ሻሎን ኦቶርቶና መላነ ጬቆና መላ ኦዳ። ኑስ ኮሽያባ ፓላህስድ እምያ ኑና አንጅያ፥ ዱረ ፆሳን አማነታና መላ ኤንታ ኪታ። 18 ኤንቲ ሎኦ ኦሶ ኦꬃናዳ ሎኦ ኦሶን ዱረታናዳ፥ ኬሀታነ ሀራታስ ሻከይሳታ ግዳና መላ ኪታ። 19 ሄስ ኤንታዉ ስንꬃስ ምኖ ባሶ ግድያ ግሾ፥ ሄ ዎደ ኤንቲ ቱማ ደኦይ አይ ዳንያኮ ኤራና።

20 ፅሞትዮሳ፥ እስ እስ አሳይ፥ “ኤራተꬅ” ግያ ኤያ ፓላማፐነ ሀዳ ኦዳፐ ባቃታ፤ ነዉ እመትዳ ሀዳራ ናጋ። 21 እሶት እሶት ኑስ ኤራተꬅ ደኤስ ያግሸ አማኑዋ አግዶሶና።

ፆሳ አꬎ ኬሀተꬃይ ህንተ ኡባራ ግዶ።

* 1:2 ሀዋ 16:1.

* 1:13 ሀዋ 8:3፤ 9:4-5.

* 2:7 2 ፅሞ 1:11.

* 2:9 1 ጰፅ 3:3.

* 2:13 መ 2:7፥ 21-22.

* 2:14 መ 3:1-6.

* 2:15 ባንታና ሃርድ ደእኮ፦ ዎይኮ እያ የልዳ ናይት አማኖን፥ ሲቆንነ ጌሻተꬃን ባንታና ሃርድ ደእኮ።

* 3:2 ትቶ 1:6-9.

* 5:18 ዛረ 25:4፤ ማቶ 10:10፤ ሉቃ 10:7.

* 5:19 ዛረ 17:6፤ 19:15.

* 6:13 ዮሀ 18:37.

2 ፅሞትዮሳ ኪታ

1

2

3

4

ጳዉሎስ ፅሞትዮሳስ

ፃፍዳ ናምአንꬆ ኪታ

ጋꬃ ቆፋ

ጳዉሎስ ፅሞትዮሳስ ፃፍዳ ናምአንꬆ ኪታይ፥ ጳዉሎሳራ እስፈ ኦꬅያነ ጳዉሎሳ ማታን ማድያ ናአተꬃ፥ ፅሞትዮሳ ዞርዳ ዞርያ ኦይክስ። ሄ ዞርያ አይፈ ቆፋይ፥ “ገንጫን ምናናዉ በሴስ” ግያ ዞረ። ፅሞትዮስ ዞረነ ምንꬆ ቃላ ኤክዳይ፥ የሱስ ክርስቶሳባ ቱማ ማርካታና መላ፥ ዎንገላ ቃላነ ጋልአ ጫቆ ትምርትያ ምንꬅድ ኦይካና መላነ መቶይነ እፆይ ዳርኮካ ታማርሶንነ ዎንገላ ሳባኮን ምናና መላሳ።

ፅሞትዮስ፥ ሀዳነ ኤያተꬃ ፓላማፐ ሃካና መላ እያዉ ዱማ ምኖ ዞረይ እመትስ። ሄሳ መላ ኦዳይ አሰ ꬋይሰስፐ አትሽን አይኮካ ማደና።

ሄ ኡባን ፅሞትዮስ አኬካናዉ በሲያባይ፥ ጳዉሎሳ ሀኖታነ እያ ዱሳ፤ ሄስካ፥ እያ አማኑዋ፥ እያ ገንጫ፥ እያ ሲቁዋ፥ እያ ዳንዳኣነ እያ ጋክዳ መቱዋ ሌምሶ ኦꬅድ ካላናይሳ። ጳዉሎስ ሀ ኪታ ፃፍዳይ፥ እ ባ ዎꬃ ኦንግድ ሀይቆስ ጊገትዳ ዎደና።

ማፃፋ አይፈ ቆፋታ

ገሎ ቆፋ (1:1-2)

ጎዳን ዬላቶፓ (1:3-18)

አማንꬅያ ክርስቶሳ ዎታዳረ ግዳ (2:1-26)

ዉርሰꬃ ዎደን አሳይ አይ ዳናነ (3:1-9)

አማነታዳ ደአ (3:10—4:8)

ሳሮꬆነ አንጆ (4:19-22)

1

1 ፆሳ ሸነን፥ የሱስ ክርስቶሳን በንትዳ ደኦ ኡፋይሳ ማርካታናዉ የሱስ ክርስቶሳ ሀዋረ ግድዳ ጳዉሎሳፐ፥ 2 ታ ዶስያ ናኣ ፅሞትዮሳስ ኪተትዳ ኪታ።

ፆሳ አዋፐነ ኑ ጎዳ ክርስቶስ የሱሳፐ አꬎ ኬሀተꬃይ፥ ማሮተꬃይነ ሳሮተꬃይ ነዉ ግዶ። *

ፅሞትዮሳስ እመትዳ ዞረ

3 ታኒ፥ ታ ዎሳን ቃማነ ጋላስ ነና ቆፓይስ። ታኒ ዎስያ ዎደ ታ ማይዛታ ፆሳነ ታኒ ሎኦ ካሀን ሀጋዝያ ፆሳ ነ ግሾ ጋላታይስ። 4 ታኒ ነ አፉꬃ ቆፓይስ፤ ነና በአዳ ኡፋይታናዉ ዳሮ ላሞታይስ።

5 ቃስ ነዉ ደእያ ቱማ አማኑዋ ኤራይስ። ሄ አማኖይ በን ነ ዎጋ አየ ሎይድንነ ነ አየ ኤዉንቅን ደእያ አማኑዋ መላ። * 6 ሄሳ ግሾ፥ ታኒ ታ ኩሽያ ነ ቦላ ዎꬅዳ ዎደ ፆሳይ ነዉ እምዳ እሞታ ኔኒ ዛራ ኤꬃና መላ አኬክሳይስ። 7 አይስ ጊኮ፥ ፆሳይ ኑስ ዎልቃ፥ ሲቆነ ኑ ሁጰ ሃርያ አያና እሚስፐ አትሽን፥ ያሻ አያና እምቤና።

8 ህዛ፥ ኑ ጎዳስ ማርካታናዉ ዬላቶፓ፤ ቃስ እያ ግሾ ቃሸትዳ ታናንካ ዬላቶፓ። ሽን ፆሳይ ነዉ እምያ ዎልቃን ዎንገላ ግሾ፥ ታራ መቶ ኤካ። 9 ፆሳይ ባ ሸነንነ ባ አꬎ ኬሀተꬃን ኑና አሽድ፥ ባ ጌሻ ደረ ኦꬃናዉ ኑና ዶርስፐ አትሽን፥ ኑኒ ኦꬅዳ ኦሱዋ ግሾ ግደና። ሀ አꬎ ኬሀተꬃ ክርስቶስ የሱሳ ባጋራ መርና ዎደታፔ ስን ኑስ እሚስ። 10 ሀእ ሀ አꬎ ኬሀተꬃይ ኑና አሽያ ክርስቶስ የሱሳ ዩሳን ቆንጭስ። እ ሀይቆ ዎልቃ ꬋይስድ፥ ዎንገላ ባጋራ ꬋዮና ደኦ ኑስ ቆንጭስስ።

11 ታኒ ዎንገላ ሳባከ፥ ሀዋረነ አስታማረ ግዳና መላ ፆሳይ ታና ዶርስ። * 12 ታኒ ሄሳ ግሾ ሀ መቱዋ ኤካይስ፤ ሽን ታ አማነይ ኦነኮ ኤርያ ግሾ ዬላትከ። ታዉ እመትዳ ሀዳራ ሄ ጋላሳይ ጋካናዉ እ ናጋናዉ ዳንዳኤይሳ ኤራይስ።

13 ታኒ ነና ታማርስዳ ቱማ ቃላ ሌምሶ ኦꬃ ኦይካዳ ክርስቶስ የሱሳ ባጋራ ኑባ ግድዳ አማኑዋንነ ሲቁዋን ደአ። 14 ኑ ግዶን ደእያ ጌሻ አያና ዎልቃን ነዉ እመትዳ ሎኦ ሀዳራ ናጋ።

15 ኢሰ ቢታን ደእያ ኡባይ ታፐ ሃክዳይሳ ኤራሳ፤ ኤንታ ግዶን ፍገሉስነ ሄርሞገኔስ ደኦሶና።

16 አነስፎር ታና ዳሮ ዎደ ምንꬅዳ ግሾ ጎዳይ እያ ሶ አሳስ ቃቶ። ታኒ ቃሾ ኬꬃን ደእያ ዎደ እ ታናን ዬላትቤና። 17 ሄሳ ቦላ እ ሮመ ካታማ ይዳ ዎደ ታና ምንꬅ ኮይድ ደምስ። 18 ዉርሰꬃ ጋላሳን ጎዳይ እያዉ ቃታና መላ ታኒ ጎዳ ዎሳይስ። ኤፈሶና ካታማን እ ታና አይ መላ ማድዳኮ ነ ሎይꬃ ኤራሳ።

2

የሱስ ክርስቶሳን ምና

1 ህዛ፥ ታ ናአዉ፥ ክርስቶስ የሱሳን ደእያ ማሮተꬃን ምና። 2 ዳሮ ማርካታ ስንꬃን ታኒ ነና ታማርስዳ ትምርትያ፥ ሀራታ ታማርሳናዉ ዳንዳእያ አማነትዳ አሳስ ሀዳራ እማ።

3 የሱስ ክርስቶሳስ አማንꬅያ ዎታዳረ ግዳዳ ታራ መቶ ኤካ። 4 ኦላ ዎታዳረይ ባ ቶራ ሞጮና ኡፋይሳናዉ ጊገቴስፐ አትሽን፥ ሀራ ኦሶን ባና ፔሸና። 5 ሄሳዳካ፥ ጋደ ዎፅያ ኦንካ በሲያ ኦገራ ጋደቶና እፅኮ ዎይቶ ኤከና። 6 ጎሻን ዳቡርያ ጎሻንቾይ ባ ዳቡራ አይፍያፐ ምያ ኮይሮ አስ ግዳናዉ በሴስ። 7 ነ አኬካና መላ ጎዳይ ነና ማዳና ግሾ፥ ታ ነዉ ኦድዳባ ነ ዎዛናን ናጋ።

8 ታኒ ማርካትያ ዎንገላ መላ ሀይቆፐ ደንድዳ፥ ዳዊታ ኮቸ ግድዳ የሱስ ክርስቶሳ ቆፓ። 9 ታኒ ዎንገላ ኦድያ ግሾ፥ ኢታባ ኦꬅዳ አሳዳ፥ ቃሸታዳ መቶ ኤካይስ። ሽን ፆሳ ቃላይ ቃሸተና። 10 ሄሳ ግሾ፥ ፆሳይ ዶርዳ አሳት ክርስቶስ የሱሳን ደእያ አቶተꬃ መርና ቦንቹዋራ ኤካና መላ ኤንታ ግሾ ኡባባን ዋየታይስ።

11 ሀይሳዳ ግያ ቱማ ቃል ደኤስ፤

“ኑኒ እያራ ሀይቅዳባ ግድኮ፥

እያራ እስፈ ደአና።

12 ኑኒ ገንጭኮ፥

እያራ እስፈ ካዎታና።

ኑኒ እያ ካድኮ፥

እ ኑና ካዳና። *

13 ኑኒ አማነቶና እፅኮ፥

እ አማነትዳይሳ ግድድ ዳና።

አይስ ጊኮ፥ እ ባና

ካዳናዉ ዳንዳኤና” ያጌስ።

ምኖ ኦሳንቾ

14 ኔኒ ኤንታ ሀይሳ አኬክሳ፤ ኤንቲ ቃላታ ጋሶን ፓላሞና መላ፥ ጎዳ ስንꬃን ኤንታ ዞራ። ሄስ ስኤይሳታ ꬋይሰስፐ አትሽን፥ አይኮካ ማደና። 15 ኔኒ ቱማ ቃላ ሱረተꬃን ታማርሰይሳነ ዬላዮና ኦሳንቾ ግዳዳ፥ ፆሳይ ናሽያ አሳዳ፥ ነናተꬃ እያዉ እማናዉ ምና። 16 ሽን ሀ አላምያስ እንጀትያ ጎኦና ኦዳፐ ባቃታ። ሄሳ መላ ኦዳይ አሰ ፆሳፈ ሃሴስ። 17 ሄሳ መላ ኦዳይ አሳተꬅ ምድግያ ፓፆና ዎይዛዝረ ማዱንꬃ መላ። ሄሳ መላ ኦዳ ኦደተይሳታ ግዶፈ ሄመነዮስነ ፍልፆስ ደኦሶና። 18 ሀ አሳት ቱማ ኦግያ አግድ፥ “ሀይቅዳ አሳይ ሀይቆፐ በን ደንድዶሶና” ያግድ ጉꬃ አሳታ አማኑዋ ꬋይስዶሶና።

19 ግዶሽን፥ ፆሳይ ምኖ ዛላ ሂፅዳ ግሾ ቃፃናዉ ዳንዳኤና። እያ ቦላ፥ “ጎዳይ ባ አሳ ኤሬስ። ጎዳ ሱንꬃ ፄግያ ኦንካ ኢታ ኦሶፐ ሃኮ” ግያ ቃላይ ፃፈትስ። *

20 እስ ግታ ኬꬃን ዎርቃፈ ዎይኮ ብራፐ ኦሰትዳ ሚሸታ ፃላላ ግዶናሽን፥ ምꬃፈ ዎይኮ ኡርቃፈ ኦሰትዳ ሚሸትካ ደኦሶና። ሄሳታፐ ባጋት ቦንቾ ኦሶስ፥ ቃስ ባጋት ቶሸትያ ኦሶስ ፔኦሶና። 21 ሄሳ ግሾ፥ ኦንካ ኢታ ኡባ አግኮነ ባና ጌሽኮ፥ ቦንቾ ኦሶ ኦꬅያ ሚሸ ግዳና። ኤንታ ደኦይ ጌሽነ ጎዳ ኡፋይስያባ፥ ቃስ ኤንቲ ሎኦ ኦሶ ኡባ ኦꬃናዉ ዳንዳኤይሳታ ግዳና።

22 ናአተꬃ ኢታ አሙዋፐ ባቃታ። ጌሻ ዎዛናን ጎዳ ፄግያ አሳታራ እስፈ፥ ፅሎተꬃ፥ አማኑዋ፥ ሲቆነ ሳሮተꬃ ካላ።

23 ሽን ኦሽ መይሳ ኤራዳ ኤያተꬅነ ሀዳ ግድዳ ፓላማፐ ሃካ። 24 ጎዳ ኦሳንቾይ አሳ ኡባስ ኬሀ፥ ሎኦ ታማርሰይሳነ ዳንዳአንቾ ግዳናዉ በሴስፐ አትሽን፥ ኦየታናዉ በሰና። 25 እ ባራ ኤቀተይሳታ አሽከተꬃን ሴረይሳ ግዳናዉ በሴስ። ኤንቲ ባንታ ናጋራፐ ስሚድ ቱማ ኤራናዳ ፆሳይ ኦꬃነኮ ኦን ኤር። 26 ኤንቲ ባንታ ዎዛናኮ ስሚድ ባ ሸንያ ኦꬃና መላ ኤንታ ኦይክዳ ፃላሄ ፅህያፐ ከስ ኤካና።

3

ዎደ ዉርሰꬃ ማላታታ

1 ዉርሰꬃ ጋላሳን ኡንኤꬅያ ዎደይ ያናይሳ ኤራ። 2 አሳይ ባንታና ዶሰይሳታ፥ ሚሸ ሲቀይሳታ፥ ጬቀተይሳታ፥ ኦቶረይሳታ፥ ጫየይሳታ፥ ባንታና የልዳይሳታስ ኪተቶናይስታ፥ ጋላቶናይስታ፥ ጌሻተꬅ ባይናይሳታ፥ 3 ሲቆይ ባይናይሳታ፥ ማሮተꬅ ኤሮናይሳታ፥ ዝግረይሳታ፥ ባንታና ሃሮናይሳታ፥ ዎዛና ምኖታ፥ ሎኦ ዶሶናይሳታ፥ 4 ሞርኬስ አꬅድ እመይሳታ፥ ቆፍ ባይናይሳታ፥ ኦቶሮን ሱገተይሳታ፥ ፆሳፈ አꬅድ አሾ ኡፋይሳናዉ ዶሰይሳታ ግዳና። 5 ኤንቲ አማንያ ዳኖሶናፐ አትሽን፥ አማኖ ዎልቃ ካዶሶና፤ ኔኒ ሄሳ መላ አሳታፐ ባቃታ።

6 ኤንታፈ እሶት እሶት አሳ ኬꬃ ገልድ ናጋራን ኦይከትዳይሳታነ ዱማ ዱማ አሞን ሱገትያ ዳቡራንቾ ማጫሳታ ቦላ ጎዳቶሶና። 7 ሄ ማጫሳት ኡባ ዎደ ታማሮሶናሽን፥ ቱማ ኤራናዉ ዳንዳኦኮና። 8 ያነስነ ያምባሬስ ሙሰራ ኤቀትዳይሳዳ ሀ አሳት ጉገይ ኦꬆናይሳታነ አማኖን ኩንድዳ አሳታ ግድያ ግሾ ቱማራ ኤቀቶሶና። * 9 ሽን ያነሳነ ያምባሬሳ ኤያተꬃይ ቆንጭዳይሳዳ ኤንታ ኤያተꬃይካ አሳ ኡባ ስንꬃን ቆንጫና ግሾ ኤንታዉ ሀነና።

ዉርሰꬃ ዞረ

10 ሽን ኔኒ ታ ትምርትያ፥ ታ ዱሳ፥ ታ ቆፋ፥ ታ አማኑዋ፥ ታ ዳንዳኣ፥ ታ ሲቁዋ፥ ታ ገንጫ፥ 11 ታ ጎደተꬃነ ታ መቱዋ ኤራሳ። አንፆከ፥ እቆንዮነን፥ ልስፅራ ካታማታን ታና ጋክዳባነ ታኒ ዳንዳእዳ መቱዋ ኤራሳ፤ ጎዳይ ታና ሄ ኡባፈ አሽስ። * 12 ክርስቶስ የሱሳን ፆሳ ኡፋይስያ ደኦ ዳናዉ ኮይያ ኡባይ ጎደታና። 13 ኢታ አሳትነ ባለይሳት ባንታዉ ባለትሸነ ሀራታ ባለꬅሸ ካሰፐ ኢት ኢት ባና።

14 ሽን ነ ታማርዳ ቱማንነ ነ አማንዳ አማኑዋን ኤቃ። ነ ኦደፈ ታማርዳኮ ኤራሳ። 15 ኔኒ ነ ናአተꬃፈ ዶማዳ ክርስቶሳ የሱሳ አማናዳ፥ አቶተꬅ ደምያ ጭንጫተꬅ እማናዉ ዳንዳእያ ጌሻ ማፃፋታ ኤራዳሳ። 16 ጌሻ ማፃፋ ኡባይ ፆሳፈ እመትዳ ቃላ። ሄ ማፃፋይ ቱማ ታማርሳናዉ፥ ባልዳይሳታ ሴራናዉ፥ ሱርሳናዉነ ፅሎተꬃ ዱሳስ ኮሽያ ዞረ እማናዉ ማዴስ። 17 ፆሳ አስ ፖሎነ ሎኦ ኦሶ ኡባ ኦꬃናዉ ጊግዳይሳ ግዳና መላ ማዴስ።

4

1 ታኒ ነና ፆሳ ስንꬃንነ፥ ካዎ ግድድ ሃራናዉ ቆንጭያ ዎደ ፓፃታነ ሀይቅዳይሳታ ፕርዳናዉ ደእያ ክርስቶስ የሱሳ ስንꬃን ዞራይስ። 2 ቃላ ኦዳ፤ ዎደይ እንጀትን እንጀቶና እፅን ምናዳ ኦዳ። ዳሮ ዳንዳአንነ ታማርሶን አሳ ዞራ ሴራነ ደንꬃ። 3 አሳይ ቱማ ትምርትያ ስኦና እፅያ ዎደይ ያና። ኤንቲ ባንታ አሙዋ ካልድ፥ ባንታዉ ስአናዉ ኡፋይስያባ ኦድያ አስታማረታ ሺሾሶና። 4 ኤንቲ ቱማ ትምርትያ አግድ፥ ቱማ ግዶና ኦዳ ስአናዉ ባንታ ሀይꬃ ዛሮሶና። 5 ሽን ኔኒ ኡባባን ነና ሃራ። መቶ ዳንዳአ። ዎንገላ ማርካተꬃ ኦሱዋ ኦꬃ። ነዉ እመትዳ ፆሳ ኦሶ ኡባ ፖላ።

6 ታኒ ያርሸትያ ዎደይ ጋክስ፤ ሀ አላምያ አጋዳ ብያ ዎደይ ማትስ። 7 ታኒ ሎኦ ኦላ ኦለታስ፤ ታ ጋድያ ዎፃዳ ዉርሳስ፤ አማኑዋ ናጋስ። 8 ስንꬃፈ ፅሎተꬃ ካላቻይ * ታና ናጌስ። ሄሳ ፅሎ ፕርዳ ፕርድያ ጎዳይ ሄ ጋላስ ታዉ እማና። ሄሳ ታ ፃላላስ ግዶናሽን፥ እያ ቆንጨꬃ አሞትያ ኡባስ እማና።

ጳዉሎሳ ቡዞ ቆፋ

9 ኤለሳ ያዳ ታና በአ። 10 ዴማስ ሀእ አላምያ ዶስድ፥ ታና አግድ፥ ተሰሎንቀ ካታማ ብስ። ቀርቅስ ጋላትያ ቢታ፥ ቃስ ትቶይ ድልማፀ ቢታ ብስ። * 11 ሉቃሳ ፃላል ታራ ደኤስ። ማርቆስ ፆሳ ኦሶን ታና ማዳናዉ ዳንዳእያ ግሾ፥ ኔራ ኤካዳ ያ። * 12 ታኒ ትክቆሳ ኤፈሶና ካታማ ኪታስ። * 13 ኔኒ ያሸ፥ ፅሮኣዳ ካታማን ካርፖሳ ማታን አጋዳ ይዳ ታ ኮትያነ ማፃፋታ ታዉ ኤካዳ ያ። ኡባካ ጋልባን ፃፈትዳ ማፃፋታ ኤኮና ዮፓ።

14 ብራታ ቆፅያ እስክንድረይ ታና ዳሮ ቆህስ፤ ጎዳይ እያ ኦሱዋዳ እያዉ ዛራና። * 15 እ ኑ ትምርትያ ዳሮ እፅያ ግሾ እያፐ ነና ናጋ።

16 ኮይሮ ታ ሞተትያ ዎደ ኡባይ አግድ ብዶሶናፐ አትሽን፥ ኦንካ ታና ማድቤና። ፆሳይ ሄ ናቁዋ ኤንታዉ ታይቦፖ። 17 ሽን ታኒ ኩመꬃ ኪታ አይሁደ ግዶና አሳ ኡባስ ማርካትን፥ ኤንቲ ስአና መላ ጎዳይ ታ ማታን ኤቅድ ታዉ ዎልቃ እሚስ። ቃስ ኮሻትዳ ጋሞዳ ዶና ዶይዳ ሀይቁዋፐ ታና አሽስ። 18 ጎዳይ ታና ኢታ ኡባፈ አሽድ ባ ሳሎ ካዎተꬃ ሳሮን ኤፋና። እያዉ መርናፐ መርና ጋካናዉ ቦንቾይ ግዶ። አምንእ።

ሳሮꬆ

19 ጵርስቅላስ፥ አቅላስነ አነስፎራ ሶ አሳስ ታ ሳሮꬁዋ ኦዳ። * 20 ኤራስፆስ ቆሮንቶሳ ካታማን አትስ። ፅሮፍሞስ ሀርገትዳ ግሾ፥ ምልፀ ካታማን አጋስ። * 21 ባልጎይ ገላናፐ ስን ኤለሳዳ ያ።

ኤዉቡሉስ፥ ጱዴስ፥ ልኑስ፥ ቅላደይነ ሀራ አማንያ አሳት ኡባይ ነና ሳሮ ጎሶና።

22 ጎዳይ የሱስ ክርስቶሲ ነ አያናራ ግዶ።

ፆሳ ማሮተꬃይ ህንተ ኡባራ ግዶ።

* 1:2 ሀዋ 16:1.

* 1:5 ሀዋ 16:1.

* 1:11 1 ፅሞ 2:7.

* 2:12 ማቶ 10:33፤ ሉቃ 12:9.

* 2:19 ታይቦ 16:5.

* 3:8 ከሳ 7:11.

* 3:11 ሀዋ 13:14-52፤ 14:1-20.

* 4:8 ፅሎተꬃ ካላቻይ፦ ፅሎተꬃ ደኦ ግሾ፥ ታ ኤካና ካላቻ። ፅሎተꬃ ታዉ ካላቻ ኦꬅድ እሜስ ጉሱ።

* 4:10 ቆላ 4:14፤ ፍልሞ 24፤ 2 ቆሮ 8:23፤ ጋላ 2:3፤ ትቶ 1:4.

* 4:11 ቆላ 4:14፤ ፍልሞ 24፤ ሀዋ 12:12፥ 25፤ 13:13፤ 15:37-39፤ ቆላ 4:10.

* 4:12 ሀዋ 20:4፤ ኤፈ 6:21-22፤ ቆላ 4:7-8.

* 4:14 1 ፅሞ 1:20፤ ማዝ 62:12፤ ሮመ 2:6.

* 4:19 ሀዋ 18:2፤ 2 ፅሞ 1:16-17.

* 4:20 ሀዋ 19:22፤ ሮመ 16:23፤ ሀዋ 20:4፤ 21:29.

ትቶ ኪታ

1

2

3

ጳዉሎስ ትቶስ

ፃፍዳ ኪታ

ጋꬃ ቆፋ

ትቶይ አይሁደ ግዶና አስ፥ ሽን ጉየፐ አማንድ፥ ጳዉሎስ ዎንገላ ኦሶ ኦꬅያ ዎደ ማታን እያ ማድዳ አስ። ሄ ዎደ ትቶይ፥ ዎሳ ኬꬃ ፄላናዉነ ናጋናዉ ቃርፄሳ ዎሳ ኬꬃን አትስ። ሀ ኪታይ ሄꬑ አይፈ ቆፋታ ኦይኬስ።

1. ዎሳ ኬꬅ አይስያ አሳይ፥ ኢታ ዱሱ ደእያ ቃርፄሳ አሳ ማታን አይ መላ ሎኦ ዱሱ ዳናዉ ኮሽያኮ ትቶ አኬክሴስ።

2. ዎሳ ኬꬃ ግዶን ደእያ ዱማ ዱማ ጩጋታ፥ ሄስካ፥ ጭማ አሳታ፥ ዶንꬓ አደታነ አይለታ ዋት ታማርሳናዉ በሲያኮ ትቶ ዞሬስ።

3. አማንያ አስ አማኖን ዋንድ ዳነኮ፥ ሄስካ፥ ሳሮተꬃንነ ሲቆን ዳናባ፥ ዎሳ ኬꬃ ግዶፈ ኦሽ፥ ፓላማነ ሻሄተꬅ ድጋናባ ትቶስ ዞረ እሜስ።

ማፃፋ አይፈ ቆፋታ

ገሎ ቆፋ (1:1-4)

ዎሳ ኬꬅ ካለꬅያ አሳስ እመትዳ ኪታ (1:5-16)

ዱማ ዱማ ጩጋታ እመትዳ ዞረ (2:1—3:11)

ዞረነ ሳሮꬆ (3:12-15)

1

1 የሱስ ክርስቶሳ ሀዋረይነ ፆሳ አይለይ፥ ጳዉሎስ፥ ፃፍዳ ዳብዳብያ። ፆሳይ ዶርዳ አሳ አማኑዋ ድቻናዳነ ቱማ አያና ደኡዋ ዋንድ ዳነኮ በሲያ ቱማ ኤራኮ ኤንታ ካለꬃናዉ ታኒ ኪተታስ። 2 ሄ አማኖይነ ኤራተꬃይ መርና ደኡዋ ኡፋይሳ ቦላ ዘምፕስ። ሄሳ ዳሮ ዎደፐ ስን ዎርዶቶና ፆሳይ ኑስ እማና ግድ ቃላ ገልስ። 3 ኑና አሽያ ፆሳይ ባ ዎደን ሀ ኪታ ኦዳና መላ ታዉ ሀዳራ እሚስ።

4 ኑ ኮ አማኑዋን ታ ቱማ ናኣ ግድዳ ትቶ፥

ፆሳ አዋፐነ ኑና አሽያ የሱስ ክርስቶሳፐ አꬎ ኬሀተꬃይ፥ ማሮተꬃይነ ሳሮተꬃይ ነዉ ግዶ። *

ትቶይ ቃርፄሳን

5 ታኒ ነና ቃርፄሳን አጋዳ ይዳይ፥ ኔኒ አትዳባ ጊግሳናዳነ ታኒ ኪትዳይሳዳ ካታማ ኡባን ዎሳ ኬꬃ ጭማታ ዶራና መላሳ። 6 ጭም ቦረቶናይሳ፥ እስ ማቸ አዝና፥ ማራ ꬋዮን ዎይኮ ኪተተꬃ እፆን አስ ቦሮና አማንያ ናይት ደእያ አስ ግዳናዉ በሴስ። * 7 ዎሳ ኬꬃ ጭም ፆሳ ኦሱዋ ሀዳራ ኤክዳ ግሾ፥ ቦረቶናይሳ፥ ኦቶርቶናይሳ፥ ኤለ ይሎቶናይሳ፥ ማꬆቶናይሳ፥ ኦዳ መꬎናይሳነ በሶና ጎአስ ዳፈቶናይሳ ግዳናዉ በሴስ። 8 ሽን እማ ሞከይሳ፥ ሎኦባ ኡባ ዶሰይሳ፥ አኬካንቾ፥ ፅሎ፥ ጌሽነ ባና ሃረይሳ ግዳናዉ በሴስ። 9 ሀራታ ሱረ ትምርትያን ምንꬃናዉነ ሄ ትምርትያ እፀይሳታ ዛራናዉ ባ ታማርዳ ቱማ ቃላን ምንድ ኤቃናዉ በሴስ።

10 ኪተቶናይሳት፥ ፓꬆና ኦዳ ኦደተይሳት፥ ጭመይሳት ኡባካ ቃፃረተꬃ ዎጋ ናግያ ዳሮ አሳት ደኦሶና። 11 ኤንቲ በሶና ኦገን ሚሸ ደማናዉ ኮይድ፥ ታማርሳናዉ በሶናባ ታማርስሸ ኬꬃ አሳ ኡባ ኢስያ ግሾ ኤንታ ትምርትያ ተቃናዉ በሴስ። 12 ኤንታ ናበታፐ እሶይ፥ “ቃርፄሳ አሳይ ኡባ ዎደ ዎርዶ ኦደቶሶና፤ ኢታ ዶአታነ አዛላ ያራምባታ”* ያግስ። 13 ሀ ማርካተꬃይ ቱማ ማርካተꬅ። ሄሳ ግሾ፥ ኤንታዉ ቱማ አማኖይ ዳና መላ ኤንታ ሀንቀታ። 14 ቱማ እፅያ አሳ ትምርትያነ አይሁደታ ፓꬆና ቶስያ ስኦና መላ ኤንታ ሴራ። 15 ባንታዉ ጌሽ ግድዳይሳታስ ኡባይ ጌሽ፥ ሽን ቱናታስነ አማኖናይሳታስ ኤንታ ቆፋይነ ካሀይ ቱንዳ ግሾ፥ ኤንታዉ አይብካ ጌሽ ግደና። 16 ኤንቲ ኑ ፆሳ ኤሮስ ጎሶና፥ ሽን ባንታ ኦሱዋን እያ ካዶሶና። ኤንቲ ፆሳን እፀትዳይሳታ፥ ኪተቶናይሳታነ ሎኦ ኦሶ ኡባስ ግዶናይሳታ።

2

ዱማ ዱማ ኪታ

1 ሽን ኔኒ ሱረ ትምርትያ ጳልቆና ትምርተ ታማርሳናዉ በሴስ። 2 ጭማ አደት ባንታና ሃረይሳታ፥ ዎፑ ግዳይሳታ፥ ቦንቸትዳይሳታ፥ አማኖን፥ ሲቆንነ ዳንዳአን፥ ምኖ ግዳና መላ ዞራ። 3 ሄሳዳካ፥ ጭማ ማጫሳይ ባንታ ዱሳን ጌሻታ፥ ዝግሮናይሳታ፥ ዎይነ ኡሻን ሃረቶናይሳታነ ሎኦባ ታማርሰይሳታ ግዳና መላ ታማርሳ። 4 ኤንቲ ሄሳዳ ሀንኮ ያላጋ ማጫሳይ ባንታ አዝናታነ ባንታ ናይታ ሲቃና መላ ታማርሳናዉ ዳንዳኦሶና። 5 ፆሳ ቃላይ ቦረቶና መላ ባንታና ሃረይሳታ፥ ጌሻታ፥ ባንታ ሶን ኦይሳታ፥ ኬሀታነ ባንታ አዝናታስ ኪተተይሳታ ግዳና መላ ያላጋ ማጫሳ ታማርሶና።

6 ሄሳዳካ፥ ዶንꬓ አደት ባንታና ሃራና መላ ዞራ። 7 ኔኒ ነ ሁጰን ሎኦ ኦሶ ኡባን ኤንታዉ ሌምሶ ግዳ። ኔኒ ነ ትምርትያን ኤቅዳይሳነ አማነትዳይሳ ግዳ። 8 ኑ ሞርከት ኑና ዝግራናዉ ጋሶያባይ ኤንታዉ ꬋይን ኤንቲ ዬላታና መላ ኔኒ ቦረቶና ሎኦ ኦዳ ኦዴታ።

9 አይለት ኡባባን ባንታ ጎዳታስ ኪተታና መላ ኤንታ ኡፋይሳና መላነ ኤንታራ ፓላሞና መላ ዞራ። 10 ኤንቲ ባንታ ጎዳታፐ ካይሶቶፖ። ሄስካ፥ ኑና አሽያ ፆሳ ትምርተይ፥ ኡባ ኦገን ዶሰትዳይሳ ግዳና መላ ባንታ ኦꬅያ ኦሱዋን አማነተይሳታ ግደይሳ በሳና መላ ኤንታ ዞራ።

11 አሰ አሽያ ፆሳ አꬎ ኬሀተꬃይ አሳ ኡባስ ቆንጭስ። 12 ሄ አꬎ ኬሀተꬃይ፥ ኑ ናጋራነ ሀ አላምያ አሙዋ አግድ፥ ሀ ዎድያን ኑና ሃርድ፥ ቱማ አያና ደኡዋንነ ፅሎተꬃን ዳና መላ ኑና ታማርሴስ። 13 ኑኒ አንጀትዳ ኡፋይሳ ግድዳ ግታ ፆሳነ ኑና አሽያ የሱስ ክርስቶሳ ቦንቾ ቆንጨꬃ ናጎስ። 14 ኢታ ኦሶ ኡባፈ ኑና ዎዛናዉነ ሎኦባ ኦꬃናዉ አሞትያ ባ ጌሻ አስ ከሳናዉ ኑ ግሾ ባና አꬅድ እሚስ። *

15 ኔኒ ሀይሳ ታማርሳ፤ ኩመꬃ ማታን ዞራ፥ ሴራ፤ ኦንካ ነና ካꬎፖ።

3

ጎእያ ኦሶታ

1 አሳይ ደርያ ሃረይሳታስ፥ አዋተꬃይ ደኤይሳታስ ሃረታናዉ፥ ኪተታናዉነ ሎኦ ኦሶ ኡባ ኦꬃናዉ ጊገትዳይሳታ ግዳና መላ አኬክሳ። 2 ቃስ ኤንቲ ኦደ ቦላካ ኢታ ኦደቶና መላ፥ ሳሮ አስ ግዳና መላ፥ አሽከታነ አሳ ኡባስ ቃተይሳታ ግዳና መላ ዞራ። 3 ኑኒ ካሰ ኤያታ፥ ኪተቶናይሳታ፥ ባለትዳይሳታ፥ ዱማ ዱማ አሾ ኡፋይሳስነ አሞስ አይለትዳይሳታ። ኑኒ ኢታተꬃንነ ቃናተን ኩምዳይሳታ፤ ኑ አሰ እፀይሳታ፥ አስካ ኑና እፀይሳታ። 4 ሽን አሽያ ፆሳ ኬሀተꬃይነ ሲቆይ ቆንጭዳ ዎደ፥ 5 ኑ ኦꬅዳ ፅሎ ኦሱዋ ግሾ ግዶናሽን፥ ባ ማሮተꬃ ግሾ ኑና አሽስ። ኑና እ አሽዳይ፥ ናምአንꬆ የለተꬃ ሜቻንነ ጌሻ አያና ባጋራ እምዳ ኦራꬃ ደኡዋና። 6 ሄ አያና፥ ፆሳይ ኑና አሽያ የሱስ ክርስቶሳ ባጋራ ኑ ቦላ ዳርስድ ጉስስ። 7 ባ አꬎ ኬሀተꬃ ባጋራ ኑና ፅልስድ መርና ደኡዋ ላታ ኡፋይሳ ኦይካና መላ ሄሳ ኦꬅስ። 8 ሀ ቃላይ አማነትዳ ቃላ። ፆሳ አማነይሳት ሎኦ ኦሶ ኦꬃናዉ ጊግዳይሳታ ግዳና መላ ነ ሀ ቃላ ምንꬃዳ ኦዳና መላ ታ ኮያይስ። ሀይሳቲ አሰ ኡባስ ሎኦነ ጎኤይሳታ። 9 ሽን ኤያተꬃ ፓላማፐ፥ ኮቻ ታይቦፐ፥ ካቻፈነ ህገ ጋሶን ደንድያ ኦሻፈ ናገታ። ሄስ ጎእነ ዎይ ባይናባ። 10 ሻሄተꬅ መꬍያ ኡራ ኮይሮ ዞራ፤ ናምአንꬆ ሀንቀታ፥ ሄሳፈ ጉየ፥ እያፐ ሃካ። 11 ሄሳ መላ አስ ጌላነ ናጋራንቾ፤ እ ባ ቦላ ፕርደይሳ ኤራ።

ዉርሰꬃ ዞረ

12 ታኒ ባልጎ ያን ሻጫናዉ ቆፕዳ ግሾ፥ አርፀማሳ ዎይኮ ትክቆሳ ኔኮ ኪትያ ዎደ ነ ታኮ ንቆጵልዮና ያናዉ ምና። * 13 ህገ ኤርያ ዜማስነ አጵሎስ ኦገ ብያ ዎደ ኤንታዉ ኮሽያባይ ፓጮና መላ ኤንታ ማዳ። 14 ኑ አሳይካ ፓꬆና አስ ግድድ አቶና መላ ባንታዉ ኮሽያባ ደማና መላ ሎኦ ኦሶ ኦꬃናዉ ምንድ ታማሮ።

15 ታራ ደእያ ኡባይ ነና ሳሮ ጎሶና፤ አማኖን ኑና ሲቅያ አሳ ሳሮ ጋ።

ፆሳ አꬎ ኬሀተꬃይ ህንተ ኡባራ ግዶ። አምንእ።

* 1:4 2 ቆሮ 8:23፤ ጋላ 2:3፤ 2 ፅሞ 4:10.

* 1:6 1 ፅሞ 3:2-7.

* 1:12 ቃርፄሳ አሳይ ኡባ ዎደ ዎርዶ ኦደቶሶና፤ ኢታ ዶአታነ አዛላ ያራምባታ፦ ሄሳ ያግድ ኦድዳ ናበይ ኤጵመንዴሳ ጌተቴስ።

* 2:14 ማዝ 130:8፤ ከሳ 19:5፤ ዛረ 4:20፤ 7:6፤ 14:2፤ 1 ጰፅ 2:9.

* 3:12 ሀዋ 20:4፤ ኤፈ 6:21-22፤ ቆላ 4:7-8፤ 2 ፅሞ 4:12.

ፍልሞና ኪታ

ጳዉሎስ ፍልሞናስ

ፃፍዳ ኪታ

ጋꬃ ቆፋ

ፍልሞን ኤረትዳ አማንያ አስ። እ ቆላስያሳ ዎሳ ኬꬃ አስ ግዶና አተና። ፍልሞናስ አናስሞሳ ጌተትያ አይለይ ደኤስ። ሄ አይለይ ባ ጎዳፐ በትድ ብዳ ዎደ ቃሾ ኬꬃን ደእያ ጳዉሎሳራ ጋሄትስ። አናስሞስ የሱሳ አማናና መላ ኦꬅዳይ ጳዉሎሳ። ጳዉሎስ፥ ፍልሞናስ ፃፍዳ ዳብዳበይ፥ ፍልሞን ጉየ ስሚድ፥ እያኮ ብያ ባ አይልያራ ስገታና መላ አኬክሴስ። ጉጅድካ ሀእ አናስሞስ አማንያ አስ ግድዳ ግሾ፥ ህዛፐ ጉየ፥ አማንያ እሻዳ እያ ሞክድ ኤካና መላፐ አትሽን፥ አይለዳ እያ ታይቦና መላ እያዉ ኦዴስ።

ማፃፋ አይፈ ቆፋታ

ሳሮꬆ (1-3)

አናስሞሳ ግሾ ጳዉሎስ ፍልሞና ዎሰይሳ (4-22)

ሳሮꬆነ አንጆ (22-25)

1

1 ታኒ ጳዉሎስ፥ የሱስ ክርስቶሳ ግሾ ቃሾን ደኤይስነ ኑ እሻ ፅሞትዮስ፥ ኑራ ኦꬅያ ኑኒ ዶስያ ፍልሞናስ፥ 2 ነ ሶን ሺቅያ ዎሳ ኬꬃታስ፥ ኑ ምቸ አፍብያስነ ኑራ እስፈ ደእያ ዎታዳረ አርክጳሳስ ፃፍዳ ኪታ። *

3 ፆሳ ኑ አዋፐነ ኑ ጎዳ የሱስ ክርስቶሳፐ አꬎ ኬሀተꬃይነ ሳሮተꬃይ ህንተዉ ግዶ።

ፍልሞና ሲቁዋነ አማኑዋ

4-5 ኔኒ ጌሻታ ዶሰይሳነ ጎዳ የሱሳ አማነይሳ ታኒ ስእያ ግሾ፥ ፆሳ ዎሳሸ ነና ቆፕያ ዎደ ኡባን ታ ፆሳ ጋላታይስ። 6 ኔኒ ነ አማኑዋ ሀራታስ ሻከይስ ኑስ ክርስቶስ የሱሳ ባጋራ ያ ሎኦባ ኡባ ኤርሳና መላ ታኒ ፆሳ ዎሳይስ። 7 ጌሻታ ዎዛናይ ነ ኦሱዋን ምንዳ ግሾ፥ ታ እሻዉ፥ ታኒ ነ ሲቁዋን ዳሮ ኡፋይስነ ምንꬆ ደማስ።

ጳዉሎስ ፍልሞና ዎሴስ

8 ሄሳ ግሾ፥ ኔኒ ኦꬃናዉ በሲያባ ኦꬃና መላ ነና ኪታናዉ ክርስቶሳ ባጋራ ታዉ ምኖተꬃይ ደኤስ። 9 ታኒ፥ ጭማይ ጳዉሎስ፥ ክርስቶስ የሱሳስ ሀእካ ቃሾን ደኤይስ፥ ሲቆን ነና ዎሳይስ። 10 ታኒ ቃሾን ደአሸ እያዉ ዞርያ አዋ ግዳዳ ታ ናኣ አናስሞሳ ግሾ ነና ዎሳይስ። * 11 እ ካሰ ነና ማደና፥ ሽን ሀእ ነናካ ታናካ ቱማ ማድያ አስ።

12-13 ታኒ ዎዛናፐ ዶስያ አናስሞሳ ኔኮ የዳይስ። ታኒ ዎንገላ ግሾ ቃሸትዳሽን፥ ነ ግሾ ታዉ ኦꬅድ ታና ማዳና መላ ታ ማታን እያ አሻናዉ ኮያስ። 14 ሽን ነ ሸነዳ ኦꬃናዉ ኮያስፐ አትሽን፥ ኔራ ዞረቶና ዎልቃን አይኮካ ኦꬃናዉ ኮይከ።

15 አናስሞስ ጉꬃ ዎደ ኔፐ ሻከትዳይስ፥ ኦን ኤር ስሚድ ኡባ ዎደ ኔራ ደኦና አገና። 16 ህዛ፥ ሀይሳፈ ጉየ አናስሞስ አይለ ግዶናሽን፥ አይለፈ እ ዳሮ አꬌስ። እ ታዉ አይ መላ ሲቆ እሸ! ቃስ እ ነዉ አሳ ባጋራካ ጎዳ ባጋራካ አꬍዳ እሻ።

17 ህዛ፥ ኔኒ ታና ነ ላገ ግያባ ግድኮ ታና ሞከይሳዳ እያ ሞካ። 18 እ ነና ቆህዳባይ ዎይኮ እ አጮትዳባይ ደእኮ ታፐ ኤካ። 19 ሄ አጩዋ ታ ቃንፃና ጋዳ ታኒ ጳዉሎስ፥ ታ ኩሸን ፃፋይስ። ኔኒ ታዉ ነ ሸምፑዋ አጮታ ኡትዳይሳ ታኒ ነና አኬክሳናዉ ኮሸና።

20 ታ እሻዉ፥ ጎዳ ባጋራ ኔፐ ማደ ደማናዉ ኮያይስ። ክርስቶሳ ባጋራ ታና ምንꬃ። 21 ታኒ ግዳይሳፈ ዳሮ ኔኒ ኦꬃናይሳ ኤራዳ ቃስ ነ ታዉ ኪተታናይሳ አማናዳ ሀይሳ ፃፋይስ።

22 ፆሳይ ህንተ ዎሳ ስእድ ታና ህንተኮ ጉየ ዛራና ጋዳ ቆፕያ ግሾ፥ ታዉ እማꬅ ሸምፕያ ኬꬅ ጊግሳ።

ሳሮꬆ

23 ክርስቶስ የሱሳ ግሾ ታራ ቃሾን ደእያ ኤጳፍር ነና ሳሮ ሳሮ ጌስ። * 24 ቃስ ታራ እስፈ ኦꬅያ ማርቆስ፥ አርስፅሮኮስ፥ ዴማስነ ሉቃስ ነና ሳሮ ጎሶና። *

25 ጎዳ የሱስ ክርስቶሳ አꬎ ኬሀተꬃይ ህንተ አያናራ ግዶ።

* 1:2 ቆላ 4:17.

* 1:10 ቆላ 4:9.

* 1:23 ቆላ 1:7፤ 4:12.

* 1:24 ሀዋ 12:12፥ 25፤ 13:13፤ 15:37-39፤ 19:29፤ 27:2፤ ቆላ 4:10፥ 14፤ 2 ፅሞ 4:10-11.

እብራወ ኪታ

1

2

3

4

5

6

7

8

9

10

11

12

13

እብራወ አሳስ

ፃፈትዳ ኪታ

ጋꬃ ቆፋ

ሀ ኪታይ ፃፈትዳይ፥ ዎልቃማ መቶይ ጋክን፥ ባንታ አማኑዋ አጋናዉ ማትዳ አማንያ አሳሳ። ሀ ማፃፋ ፃፈይ፥ የሱስ ክርስቶሲ ዉርሰꬅነ ቱማ ፆሳ ቆንጨꬅ ግደይሳ እብራወ አሳስ በሴስ። አማንያ አሳይ ባንታ አማኑዋን ምናና መላ ኤንታ ምንꬄስ። እ ሄሳን ሄꬑ አይፈ ቆፋታ ቆንጭስድ በሴስ።

1. የሱሲ ባ ኤክዳ መቱዋን አዋስ ቱማ ኪተትዳ መርና ፆሳ ናአ። እ ፆሳ ናአ ግድዳ ግሾ፥ ጋልአ ጫቁዋ ዎደ ደእያ ናበታፐ፥ ኪታንቾታፐነ ሙሰፐ ቦላ።

2. የሱሲ ጋልአ ጫቁዋ ካህነታፐ ዳሮ አꬍያ መርና ካህነ ግደይሳ ፆሳይ ባ ሁጰን ማርካትስ።

3. የሱሳ ባጋራ አማንያ አስ ናጋራፐ፥ ያሻፈነ ሀይቆፐ አቴስ። የሱሲ ካህነ ሀላቃ ግደይሳዳ፥ ካሰ እብራወታ አማኖ ዎጋንነ መሄ ያርሾን ኩያዳ በንትያ አቶተꬃ ኦሱዋ ሀእ ቱማ ኦꬅስ።

ፃፈይ እስራኤለ አሳ ታርከን ዳሮ ኤረትዳ አሳ አማኖ ሌምሶ ኦꬅ ኤክድ (ሸም 11) ሀ ማፃፋ ናባብያ አሳይ ባንታ አማኑዋን ምናና መላ አኬክሴስ። ሄሳዳካ፥ ሸምፖ 12 ናባብያ አሳይ ባንታ አይፍያ የሱሳ ቦላ ዎꬅድ፥ ባንታ አማኑዋን ምናና መላነ አይ መቶይነ ዋየይ ጋክኮካ፥ ገንጫና መላ ዞሬስ። ዉርሰꬃን ዞረንነ አኬክሶ ቃላን ባ ኪታ ኩዬስ።

ማፃፋ አይፈ ቆፋታ

ፆሳይ ክርስቶሳ ባጋራ ቆንጭስ (1:1-4)

ክርስቶስ ኪታንቾታፐ ቦላ (1:4—2:18)

ክርስቶስ ሙሰፐነ እያሱፐ ቦላ (3:1—4:13)

ክርስቶሳ ካህነተꬃይ ቦላ (4:14—7:28)

ክርስቶሳ ጫቆይ ቦላ (8:1—9:22)

ክርስቶሳ ያርሾይ ቦላ (9:23—10:39)

አማኖ ባይራተꬅ (11:1—12:29)

ፆሰ ኡፋይስያ ደኦ (13:1-19)

አኬክሶነ ዞረ (13:20-25)

1

ናአይ ኪታንቾታፐ ቦላ

1 ካሰ ፆሳይ፥ ኑ አዋታስ ናበታ ባጋራ ዱማ ዱማ ኦገን ዳሮ ዎደ ኦድስ። 2 ሽን ሀ ዉርሰꬃ ዎድያን ኡባ እያ ላትስዳ ቃስ አላመ እያ ባጋራ መꬍዳ ባ ናኣ ባጋራ ኑስ ኦድስ። 3 ናአይ ፆሳ ቦንቹዋ ጶለꬃነ ኩመꬃ ፆሳ ፆሳተꬃ ኤክድ፥ ባ ዎልቃማ ቃላን ሀ አላምያ ካትስድ ኦይክስ። አሳ ኤንታ ናጋራፐ ጌሽዳፐ ጉየ ኡባፈ ቦላ ፆሳ ኡሻቻ ባጋን ሳሉዋን ኡትስ።

4 እያዉ እመትዳ ሱንꬃይ ኪታንቾታ ሱንꬃፈ ቦላ ግደይሳዳ እ ኤንታፈ ቦላ። 5 ህዛ፥ ፆሳይ ኪታንቾታፐ ኦደኮ፥

“ኔኒ ታ ናአ፤

ታ ሀች ነዉ አዋ ግዳስ” ግዴ?

ዎይኮ ቃስ ኦደኮ፥

“ታኒ እያዉ አዋ ግዳና፤

እካ ታዉ ናአ ግዳና” ግዴ?*

6 ቃስ ፆሳይ ባ ባይራ ናኣ ሀ አላምያ ኪትሸ፥

“ፆሳ ኪታንቾት ኡባይ እያዉ ጎይኖ”

ያግስ።* 7 ፆሳይ ኪታንቾታባ ኦድሸ፥

“ፆሳይ ባ ኪታንቾታ ጫርኮ፥

ባ አይለታ ታማ ላጮ ኦꬄስ”

ያጌስ።* 8 ሽን ባ ናአባ ኦድሸ፥

“ፆሳዉ፥ ነ አራታይ መርናዉ ደኤስ።

ነ ካዎተꬃ ነ ፅሎተꬃን አይሳሳ። *

9 ኔኒ ፅሎተꬅ ዶሳዳሳ፤ ኢታ እፃዳሳ።

ፆሳይ፥ ነ ጎዳይ፥ ነና ነ ላገታፐ አꬅድ ዶርስ፥

ኡፋይሳ ዛይተ * ነና ትይስ”

ያጌስ። 10 ፆሳይ ዛሪድ፥

“ጎዳዉ፥ ኮይሮ ኔኒ ሳአ መꬋዳሳ፤

ሳሎት ነ ኩሸ ኦሶ። *

11 ሄሳት ኡባይ ꬋያና፤

ሽን ኔኒ ዳና።

ኤንቲ ኡባይ አፍላዳ ዉራና።

12 ኔኒ ኤንታ ሳሌናዳ ፃፃና፤

ቃስ ኤንቲ አፍላዳ ላመታና።

ሽን ኔኒ ኡባ ዎደ ነና፤

ነ ላይꬃይካ ዉረና”

ያጌስ። 13 ሽን ፆሳይ ኪታንቾታፐ ኦደኮ፥

“ታኒ ነ ሞርከታ ነ ቶሆይ

የꬍያሶ ኦꬃና ጋካናዉ፥

ሀይሳን ታፐ ኡሻቻ ባጋን ኡታ” ግዴ?*

14 ኪታንቾት ኡባይ አቶተꬅ ደማናዉ ደእያ አሳታ ማዳናዉ ፆሳይ ኪትዳ አያናታ ግዶኮናዬ?

2

ግታ አንጆ

1 ሄሳ ግሾ፥ ኑኒ ስእዳ ቱማፐ ሀራሶ ኤከቶና መላ ሄ ስእዳይሳ ምንꬅድ ናጋናዉ በሴስ። 2 ህዛ፥ ኪታንቾታ ባጋራ ኦደትዳ ቃላይ ቱማ ግድኮ፥ እያ ናቆይነ ኪተቶና እፆይ ፕርዳ ኤህያባ ግድኮ፥ 3 ያትን፥ ኑኒ ሀይሳ መላ ግታ አቶተꬃ እፃስ ጊኮ፥ ዋንድ አታኔ? ኮይሮ ጎዳይ ባ ሁጰን ሄ አቶተꬃ ኦድስ፤ ቃስ እያፐ ስእዳይሳት ኑስ ጌሽድ ማርካትዶሶና። 4 ቃስ ፆሳይ ማላታታን፥ ኦራꬃባታን፥ ዱማ ዱማ ማላታንነ ባ ሸንያዳ እምዳ ጌሻ አያና እሞታታን ማርካተꬃ ምንꬅስ።

የሱሲ አሰ ግድስ

5 ፆሳይ ሀ ኑኒ ኦድያ ስንꬃፈ ያና አላምያ፥ ኪታንቾታስ ሃርስቤና። 6 ጌሻ ማፃፋይ እስ በሳን ሀይሳዳ ያጌስ፦

“ኔኒ አሳስ ቆፓናዉ አስ አይቤ?

ዎይኮ ኔኒ እያ ናጋናዉ እ አይቤ?*

7 ነ እያ ኪታንቾታፐ ጉꬃ ዎደስ ጉꬃዳሳ፤

እያ ሁጰን ቦንቾነ ሳባ ካላቻ ዎꬃዳሳ።

8 ቃስ ኡባባ እያ ቶሁዋፐ ጋርሳን ዎꬃዳሳ”

ያጌስ። ፆሳይ ኡባባ እያዉ ሃርስያ ዎደ እያዉ ሃረትቦናባይ አይብካ ባዋ። ሽን ሀእ ኡባባይ እያዉ ሃረትሽን ኑኒ በእቦኮ። 9 ሽን ኑኒ ኪታንቾታፐ ጉꬃራ ጉፅዳ የሱሳ በኦስ። ፆሳ አꬎ ኬሀተꬃ ጋሶን የሱሲ አሳ ኡባስ ሀይቅስ። እ ዋየ ሀይቆ ሀይቅዳ ግሾ፥ ቦንቾነ ሳባ ካላቻ እያ ሁጰን ዎꬅስ። 10 ኡባባይ እያዉነ እያ ጋሶን መትዳ ፆሳይ፥ ዳሮ ናይታ ባራ ቦንችሳናዉ ኤንታ አቶተꬃ ሁጵያ፥ የሱሳ ዋየን ፖሎ ኦꬃናዉ እያዉ በሴስ።

11 የሱሲነ ሄ እ ጌሽዳ አሳ ኡባይ እስ አዋ ናይታ። የሱሲ ኤንታ፥ “ታ እሻታ” ግድ ፄጋናዉ ዬላቶናይ ሄሳሳ። 12 የሱሲ፥

“ታኒ ነ ሱንꬃ ታ እሻታስ አዋጃና፤

ደርያ ሺቁዋን ነና ጋላታና”

ያጌስ።* 13 ቃስ እ፥ “ታኒ ታ አማኑዋ እያ ቦላ ዎꬃና” ቃስካ፥ “ፆሳይ ታዉ እምዳ ናይታራ ታ ሀይሳን ደአይስ” ያጌስ። *

14 ናይት አሾይነ ሱꬅ ደኤይሳታ ግድያ ግሾ፥ የሱሲካ ኤንታዳ አሰ ግድስ። እ ሄሳ ኦꬅዳይ፥ ሀይቆ ቦላ ዎልቅ ደእያ ፃላህያ ባ ሀይቁዋን ꬋይሳናሳ። 15 ቃስ ባንታ ደኦ ላይꬃ ኡባን ሀይቆ ያሻን አይለትድ ደኤይሳታ አይለተꬃፈ ዎዛናሳ።

16 ቱማ የሱሲ ይዳይ አብራሃመ ኮቸ ማዳናሳፈ አትሽን፥ ኪታንቾታ ማዳናሳ ግደና። * 17 አሳ ናጋራይ አቶ ጌተታና መላ ፆሳ ስንꬃን ማርያነ አማነትዳ ካህነ ሀላቃ ግድስ። ሄሳ ግሾ፥ እ ኡባባን ባ እሻታ ዳናናዉ በሴስ። 18 እ ባ ሁጰን ፓጨን ዋየትዳ ግሾ ፓጨተይሳታ ማዳናዉ ዳንዳኤስ።

3

የሱሲ ሙሰፐ ቦላ

1 ሄሳ ግሾ፥ ፆሳይ ፄግዳ ጌሻ እሻቶ፥ ኑ አማኖን ጎዳ ግድ ፄግያ ሀዋርያነ ካህነ ሀላቃ የሱሳ በእተ። 2 ሙሰይ ፆሳ ኬꬃ ኡባን አማነትዳይሳዳ የሱሲካ ባና ዶርዳ ፆሳስ አማነትዳይሳ። 3 ኬ ኬፀይስ ኬꬃፈ አꬍድ ቦንቸተይሳዳ የሱሲ ሙሰፐ አꬍያ ቦንቾ ኤካናዉ በሴስ። 4 እስ እስ ኬꬃ ኬፅዳ አስ ደኤስ፥ ሽን ኡባ ጊግስዳይ ፆሳ። 5 ሙሰይ ፆሳ ኬꬃ ኡባን አማነትዳ አይለ ግድድ፥ ፆሳይ ስንꬃፈ ጋናባስ ማርካ ግድስ። 6 ሽን ክርስቶስ ፆሳ ኬꬃን ናአዳ አማነትዳይሳ። ኑኒ ኤካና ግድ ናግያ ኡፋይሳ ምንꬅድ ናግኮ ፆሳ ኬꬅ ግዶስ።

ፆሳ አሳስ ደእያ ሸምፖ

7 ሄሳ ግሾ፥ ጌሻ አያናይ ገይሳዳ፥

“ሀች ህንተ ፆሳይ ገይሳ ስእያ ዎደ፥

8 መላ ቢታን ፓጭያ ጋላስ፥

ህንተ አዋት ማካልዳይሳዳ፥

ህንተ ዎዛና ምንꬆፍተ።

9 ህንተ አዋት ታና ፓጭዶሶና፤

ኦይታሙ ላይꬅ ታ ኦሱዋ በእዶሶና።

10 ሄሳ ግሾ፥ ታ ሄ የለተꬃ ሀንቀታዳ፥

‘ኤንቲ ኡባ ዎደ ባንታ ዎዛናን ባሎሶና፤

ታ ኦግያ ኤርቦኮና’ ያጋስ።

11 ሄሳ ግሾ፥ ታኒ ታ ሀንቁዋን ጫቃዳ፥

‘ታ ሸምፖ በሳ ኡባካ ገሎኮና’ ያጋስ”*

ያጌስ።

12 ታ እሻቶ፥ ህንተፈ ኦደንካ፥ ደኦ ፆሳፈ ህንተና ሻክያ ኢታነ አማኖና ዎዛን ዶና መላ ናገትተ። 13 ህንተፈ ኦናካ ናጋር ባለꬅን፥ ባ ዎዛና ምንꬆና መላ “ሀች” ያገትድ ፄገትሽን ጋላስ ጋላስ እሶይ እሱዋራ ዞረትተ። 14 ኑ ኮይሮ አማኑዋ ኑኒ ዉርሰꬅ ጋካናዉ ምንꬅድ ናግኮ፥ ክርስቶሳራ እስፈ ላታና። 15 ጌሻ ማፃፋን፥

“ሀች ፆሳይ ገይሳ ህንተ ስእያ ዎደ፥

ሄ ዎደ ኤንቲ ማካላተꬃን ሀንዳይሳዳ፥

ህንተ ዎዛና ምንꬆፍተ”

ያግስ።*

16 ፆሳይ ግያባ ስእድ ማካልዳይ ኦኔ? ሙሰይ ግብፀፈ ካለꬅ ከስዳ ኡባ ግዶኮናዬ?* 17 ፆሳይ ኦይታሙ ላይꬅ ኦና ሀንቀትዴ? ናጋራ ኦꬅዳይሳታነ ኤንታ አሀይ መላ ቢታን ዎꬍ አትዳ አሳታ ግዶኮናዬ? 18 ቃስ ፆሳይ፥ “ታ ሸምፖ በሳ ገለከታ” ያግድ ጫቅዳይ፥ እያዉ ኪተቶና እፅዳ አሳፐ አትሽን፥ ኦደሴ? 19 ህዛ፥ ኤንቲ ሄ ሸምፖ በሳ ገሎና አትዳይ አማንቦና ግሾ፥ ግደይሳ ኑ በኦስ።

4

1 ህዛ፥ ፆሳይ ኑና ባ ሸምፖ በሳ ገልሳና ግዳ ቃላይ ቡሮ ስንꬃፈ ደእያ ግሾ፥ ህንተፈ ኦንካ ሄ ሸምፖ በሳ ገሎና አቶና መላ ናገቶስ። 2 ኤንታዉ ዎንገላይ ሳባከትዳይሳዳ፥ ኑስካ ሳባከትስ። ሽን ኤንቲ ስእዳባ አማንድ ኤክቦና ግሾ ኤንታ ጎእቤና። 3 ግዶሽን፥ አላመይ መቶሳፐ ዶምድ ፆሳ ኦሶይ ፖለትዳይሳ ግድኮካ፥ ፆሳይ፥

“ታኒ ታ ሀንቁዋን ጫቃዳ፥

ታ ሸምፖ በሳ ኡባካ ገሎኮና”

ግዳይሳዳ፥ ኑኒ አማንዳይሳት እያ ሸምፖ በሳ ገላና። * 4 ላፑንꬃ ጋላሳባ እስ በሳን፥ “ፆሳይ ላፑንꬃ ጋላሳን ባ ኦሶ ኡባፈ ሸምፕስ” ያግስ። * 5 ቃስካ ሄ በሳን፥ “ኤንቲ ታ ሸምፖ በሳ ኡባራካ ገሎኮና” ያግስ። * 6 ኮይሮ ዎንገላ ስእዳይሳት ኪተቶና እፅድ ሸምፖ በሳ ገልቦኮና። ያንያ ግሾ፥ ሀእካ ሄ ሸምፖ በሳ ገላና እስ እስ አሳት ደኦሶና። 7 ሄሳ ግሾ፥ ፆሳይ፥ “ሀች” ግድ ፄግሸ እስ ጋላስ ኑስ ቃንፅስ። ዳሮ ዎደፐ ጉየ ፆሳይ ዳዊታ ባጋራ፥

“ፆሳይ ግያባ ሀች ህንተ ስእያ ዎደ፥

ህንተ ዎዛና ምንꬆፍተ”

ያግድ ኦድስ። * 8 እያሱይ ኤንታዉ ሸምፑዋ እምዳባ ግድያኮ፥ ፆሳይ ሀራ ጋላሳባ ጉየፐ ኦደናሽን። * 9 ህዛ፥ ፆሳ አሳስ ሳምባታ ሸምፖይ ናገትድ ደኤስ። 10 ፆሳ ሸምፖ በሳ ገልያ ኦንካ፥ ፆሳይ ባ ኦሱዋፐ ሸምፕዳይሳዳ እካ ባ ኦሱዋፐ ሸምፓና። * 11 ሄሳ ግሾ፥ ኦንካ ሄ አሳ ኪተተꬃ እፁዋ ካልድ፥ ኩንዶናዳ ፆሳ ሸምፖ በሳ ገላናዉ ምኖስ።

12 ፆሳ ቃላይ ደኦነ ኦይሳ። ናምኡ ባጋራ ቃራትዳ ማሻፈካ አꬍድ ኦጮ። እ ሸምፖ፥ አያና፥ ፃጶነ ኮልዘ ጋካናዉ ካንꬅድ ጫዴስ። ቃስ አሳ ዎዛናን ደእያ ጌምዳ ቆፋነ አሙዋ ሻክድ ፕርዴስ። 13 ፆሳ ስንꬃፈ ቆሰትያባይ አይባ መተꬅካ ባዋ። እያ አይፈ ስንꬃን ኡባባይ ቆንጨነ ካሎ ደኤስ። ኑኒ ዛሮ እማናዉ በሰይ እያ ስንꬃና።

የሱሲ ግታ ካህነ ሀላቃ

14 ህዛ፥ ሳሎ ከይዳ ግታ ካህነ ሀላቃይ፥ ፆሳ ናአይ የሱሲ፥ ኑስ ደእያ ግሾ፥ ኑ አማኑዋ ምንꬅድ ናጎስ። 15 ኑ ካህነ ሀላቃይ ኑ ዳቡርያ ዎደ ኑስ ቃታናዉ ዳንዳኤይሳ። እ ኑዳ ኡባባን ፓጨትስፐ አትሽን፥ ናጋራ ኦꬅቤና። 16 ህዛ፥ ማሮተꬃ ኤካናዉነ ማደ ኮሽያ ዎደ አꬎ ኬሀተꬃ ደማናዉ አꬎ ኬሀተꬃይ ደእያሱዋ ፆሳ አራታኮ ያዮና ሺቆስ።

5

1 እስ እስ ካህነ ሀላቅ አሳ ግዶፈ ዶረትድ፥ ፆሳራ ጋꬅያባን አሳ ግሾ እሞታነ ናጋራ ያርሾ ያርሻናዉ ሹመቴስ። 2 እ ባ ሁጰን ዳቡራንቾ ግድያ ግሾ፥ ኤሮናይሳታስነ ባለይሳታስ ቃታናዉ ዳንዳኤስ። 3 እ ባ ናጋራ ግሾነ አሳ ኡባ ናጋራ ግሾ ያርሾ ያርሻናዉ በሰይ ሄሳሳ። *

4 ኦንካ ሀ ቦንቹዋ ባዉ ኤካናዉ ዳንዳኤና፥ ሽን አሮን ካህነ ሀላቃ ግዳናዉ ፄግዳይሳዳ ፆሳን ፄገታናዉ በሴስ። * 5 ሄሳዳካ፥ ክርስቶስ ካህነ ሀላቃ ግድያ ቦንቹዋ ባዉ ኤክቤና። ሽን ፆሳይ እያ፥

“ኔኒ ታ ናአ፤

ሀች ታ ነዉ አዋ ግዳስ”

ያጌስ።* 6 ቃስ ሀራሶን፥

“ማልከፃደቅ ካህነ ግድዳይሳዳ፥

ኔኒ መርናዉ ካህነ ግዳና”

ያጌስ።*

7 የሱሲ አሰ ግድድ ሀ አላምያን ደእያ ዎደ ባና ሀይቆፐ አሻናዉ ዳንዳእያ ፆሳ ዳሮ ዬሆንነ አፉꬃን ዎስስ። እ፥ እያ ቦንችድ ኪተትዳ ግሾ ፆሳይ እያ ዎሳ ስእስ። * 8 የሱሲ ፆሳ ናአ ግድኮካ ባ ዋየትዳ ዋያን ኪተተꬅ ታማርስ። 9 ሄሳንካ፥ የሱሲ ባ ኦሱዋ ፖልዳፐ ጉየ ባዉ ኪተትያ ኡባይ መርና አቶተꬃ ደማና መላ ጋሶ ግድስ። 10 ፆሳይ ማልከፃደቃ ሹምዳይሳዳ ካህነ ሀላቃ ኦꬅድ እያ ሹምስ።

ህንተ አማኑዋን ዳቡሮፕተ

11 ሀ ኑ ኦዳ ቦላ ጉጅ ኦዳናባይ ዳሮባይ ደኤስ፥ ሽን ህንተ አኬካይ ጉꬃ ግድያ ግሾ ህንተዉ ኦድ ገልሳናዉ ዋይሴስ። 12 ህንተ ሀኖደ አስታማረ ግዳናዉ በሴስ፥ ሽን ፆሳ ቃላ ኮይሮ ትምርትያ ህንተና ዛር ታማርስያ ሀራ አስ ኮሼስ። ህንተ ምኖ ካꬅ ማናዉ ዳንዳኦና ግሾ ማꬅ ኮሼስ። * 13 ማꬅ ፓሄትያ ኦንካ ዮጋ ናአ ግድያ ግሾ፥ ሎኦነ ኢታ ሻክ ኤረና። 14 ሽን ምኖ ካꬅ ሎኦነ ኢታ ሻክ ኤርያ ካሃማ አሳሳ።

6

1 ህዛ፥ ክርስቶሳባ ታማርስያ ኮይሮ ትምርትያ አግድ ክርስቶሳን ካሃማተꬃኮ ቦስ። ሀይቆ ኦሶፐ ስሞባነ ፆሳ አማኖባ ኮይሮ ትምርትያኮ ጉየ ስሞኮ። 2 ሄሳዳካ፥ ፅንቃተታባ፥ * ኩሸ ዎሶባ፥ ሀይቆፐ ደንዶባነ መርና ፕርዳባ ዛር ታማሮኮ። 3 ፆሳይ ጊኮ ኑ ሄሳ ኦꬃና።

4 እስ ቶሆ ፖኦይ ፖእዳይሳታ፥ ሳሎ እሞታ ኤክዳይሳታ፥ ጌሻ አያናን ሻከትዳይሳታ፥ 5 ሎኦ ፆሳ ቃላነ ስንꬃፈ ያና አላምያ ዎልቃ በእዳይሳታ፥ 6 ጉየፐ ካድዳይሳታ ናጋራፐ ናምአንꬆ ዛራናዉ ዳንዳኤተና። አይስ ጊኮ፥ ኤንቲ ባንታ ꬋዩዋስ ፆሳ ናኣ ዛር ካቅያ መላ ማስቃልያ ቦላ እያ ካቆሶናነ አሳ ስንꬃን ካዉሾሶና።

7 ኡባ ዎደ እ ቦላ ቡክያ እራ ኡያዳ፥ ጎይዳ ኡራ ማድያ ካꬅ እምያ ቢትያ ፆሳን አንጀትዳሮ። 8 ሽን አጉንꬅነ ክንቾተ ዶልያ ቢትያ አይብባካ ማዱኩ፤ እዉ ባደꬃይ ማታትስ፤ ዉርሰꬃን ፁገታና። *

9 ኑ ሲቆ እሻቶ፥ ኑኒ ሀይሳዳ ኦድያባ ግድኮካ፥ ህንተና አቶተꬃኮ ካለꬅያ ሎኦባይ ህንተዉ ደኤይሳ ኤሮስ። 10 ፆሳይ ሱረ ፕርደይሳ። ፆሳይ፥ ህንተ ኦꬅዳ ኦሱዋነ ካሰ ግድን ሀእካ አማነይሳታ ማድድ፥ እያዉ ደእያ ሲቁዋ በስዳይሳ ዶገና። 11 ህንተ ኡባይ ኡፋይሳን ናገይሳ ደማና ጋካናዉ ሀ ምኖተꬃ ዉርሰꬅ ጋካናዉ በሳና መላ ኑ አሞቶስ። 12 ህንተ አማኖንነ ዳንዳአን ናግያ ኡፋይሳ ላትያ አሳ ዳናና መላፐ አትሽን፥ አዛላ ግዳና መላ ኮዮኮ።

ፆሳ ኡፋይሳ ቃላይ ስꬍሰና

13 ፆሳይ አብራሃመስ እማና ግድ ጫቅዳ ዎደ ባፐ አꬍያ ሀር ግት ባይና ግሾ ባ ሁጰን ጫቅስ። 14 እያኮ፥ “ታኒ ነና አንጃና፤ ነ ዘረꬃካ ዳርሳና” ያግስ። * 15 አብራሃመይ ዳንዳአን ናግድ ፆሳይ እማና ግዳ ኡፋይሳ ኤክስ።

16 አስ ጫቅሸ ባፐ ግታትያ ኡራን ጫቄስ፤ ሄ ጫቆይ ጌተትዳባ ምንꬅድ፥ ፓላማ ኡባ ተቄስ። 17 ሄሳ ግሾ፥ ፆሳይ ባ ላመቶና ቆፋ ኡፋይሳ ቃላ ላተይሳታስ ቆንጭሳናዉ ኮይዳ ግሾ ጫቆን ምንꬅስ። 18 ፆሳይ ዎርዶተና። እያ ኡፋይሳ ቃላይነ ጫቆይ፥ ናምአይካ ላመቶኮና። ሀ ናምኡባታን ኑ ስንꬃን ደእያ ኡፋይሳ ኦይካናዉ ዳንዳአና መላ ገሸ ደማናዉ እያኮ ባቃትዳ ኑኒ፥ ዎልቃማ ምንꬆ ደማና።

19 ሀ ኡፋይሳይ ኑ ሸምፑዋ፥ ማርካበይ ቃፆናዳ ምንꬅ ኦይክያ ብራታ መላ። ሄ ኡፋይሳይ ማጋራጁዋፈ ጉየ ባጋን ደእያ ጌሻ በሳ ገልስ። * 20 የሱሲ ማልከፃደቃ ሹማተꬃዳ መርናዉ ካህነ ሀላቃ ግድድ፥ ኑ ግሾ ኑፐ ስንꬃትድ ሄ በሳ ገልስ። *

7

ካህንያ ማልከፃደቃ

1 ማልከፃደቀይ፥ ሳሌማ ካዎይ፥ ኡባፈ ቦላ ፆሳ ካህነ። ሄ ማልከፃደቅ አብራሃመይ ካዎታ ኦል ፆንድ ስምሽን እያራ ጋሄትድ እያ አንጅስ። * 2 አብራሃመይ ባ ድእዳባ ኡባፈ እያዉ አስራታ ከስድ እሚስ። ማልከፃደቃ ሱንꬃይ ኮይሮ “ፅሎተꬃ ካዋ”፥ ናምአንꬆ፥ “ሳሌማ ካዎ” ብርሸꬃይካ “ሳሮተꬃ ካዋ” ጉሱ። 3 ማልከፃደቃስ አይያ ዎይኮ አዉ ዎይኮ ኮቻ ፓይዶይ ባዋ። እያ የለተꬃስ ዶመꬅ ዎይኮ እያ ደኡዋስ ዉርሰꬅ ባዋ፥ ሽን ፆሳ ናአ ዳንድ መርናዉ ካህነ ግድስ።

4 ማልከፃደቅ አይ መላ ግቴኮ በእተ። ኑ አዋታ ማይዛይ፥ አብራሃመይ፥ ባ ደእዳባፐ እያዉ አስራታ እሚስ። 5 ካህነ ግድያ ሌወ ኮቻይ እስራኤለ አሳፐ፥ ሄስካ አብራሃመ ኮቸ ግድዳ ባንታ እሻታፐ አስራታ ኤካና መላ ህገይ ኪቴስ። * 6 ማልከፃደቅ ሌወ ኮቸ ግዶና እፅኮካ አብራሃመፐ አስራታ ኤክስ፤ ኡፋይሳ ቃል ደእያ አብራሃመ አንጅስ። 7 ጉꬃይ ግታን አንጀተይስ ፓላንና።

8 እስ ባጋራ፥ አስራታ ኤከይሳት ሀይቅያ አሳታ፥ ሽን ሀራ ባጋራ አስራታ ኤከይስ ደኦን ደኤስ ያግድ ኦደትዳይሳ። 9 ህዛ፥ አስራታ ኤክያ ሌወይ፥ አብራሃመ ባጋራ አስራታ እሚስ ጋናዉ ዳንዳኤቴስ። 10 አይስ ጊኮ፥ ማልከፃደቅ አብራሃመራ ጋሄትያ ዎደ ሌወይ የለትቦናባ ግድኮካ፥ ባ ማይዛ አብራሃመ ጉልባታን ደኤስ።

11 እስራኤለ አሳስ ህገይ ሌወ ካህነተꬃ ባጋራ እመትስ። ሀ ሌወ ካህነተꬃይ ፖሎ ግድዳባ ግድያኮ አሮናይሳ መላ ግዶናሽን፥ ማልከፃደቃ መላ ሀራ ካህነ ሹማናዉ አይስ ኮሽዴ? 12 ህዛ፥ ካህነት ላመትያ ዎደ ህገይካ ቃስ ላመታናዉ በሴስ። 13 ሀ ኑ እያባ ኦድያ ኡራይ ሀራ ኮቸ፤ እያ ሼሻፐ ኦንካ ያርሾ በሳን ካህነተꬃን ኦꬅቤና። 14 ኑ ጎዳይ ይሁዳ ሼሻፐ ይዳይስ ኤረትዳይሳ። ግዶሽን፥ ሙሰይ ካህነተባ ኦድሸ ይሁዳ ኮቻባ አይባካ ኦድቤና።

15 ማልከፃደቃ መላ ሀራ ካህነይ ይዳባ ግድያኮ ሀ ኑ ኦድያባይ አꬍድ ቆንጫና። 16 እ ካህነ ግድዳይ ꬋዮና ደኦ ዎልቃናፐ አትሽን፥ እያ ማይዛ ህገንነ ዎጋን ግደና። 17 ጌሻ ማፃፋይ፥

“ማልከፃደቃ ካህነተꬃ መላ፥

ኔኒ መርናዉ ካህነ”

ያግድ ማርካቴስ። * 18 ኮይሮ ህገይ ዳቡራንቾነ ማዶናባ ግድያ ግሾ ሻረትስ። 19 ሙሰ ህገይ አይብንካ ፖሎ ኦꬃናዉ ዳንዳእቤና። ሽን ኑኒ እያ ባጋራ ፆሳኮ ሺቅያ ኡባፈ አꬍያ ኡፋይሳ ቃላይ ኑስ እመትስ።

20 ክርስቶስ ካህነ ግድያ ዎደ ፆሳይ ጫቅስ፥ ሽን ሀራት ካህነ ግድዳ ዎደ ሄሳ መላ ጫቆይ ባዋ። 21 ሽን የሱሲ ጫቆን ካህነ ግድስ። ፆሳይ ያግድ ጫቅስ፤

“ጎዳይ ጫቅስ፤ እ ባ ቆፋ ላመና፤

‘ኔኒ መርና ካህነ’ ”

ያግስ።* 22 ሀ ጫቁዋ ጋሶን የሱሲ ኑስ ኡባፈ አꬍያ ቃላ ጫቁዋስ ዋሰ ግድስ።

23 ካህነተꬃን ኦꬆና መላ ሀይቆይ ኤንታ ድግዳ ግሾ ኮይሮ ካህነታ ታይቦይ ዳሮ። 24 ሽን የሱሲ መርናዉ ደእያ ግሾ እያ ካህነተꬃ ሀሪ ላተና። 25 ሄሳ ግሾ፥ እ ኡባ ዎደ ኤንታ ግሾ ጋናታናዉ መርናዉ ደእያ ግሾ ፆሳኮ እያ ባጋራ የይሳታ ፖሎ አሻናዉ ዳንዳኤስ።

26 ህዛ፥ ኑስ ኮሽያባ እምያ፥ ጌሻይ፥ ቦረይነ ቱን ባይናይስ፥ ናጋራንቾታፐ ሻከትዳይስነ ሳሉዋፐ አꬍድ ꬎቅዳ ካህነ ሀላቃይ ኑስ ኮሼስ። 27 እ ሀንኮ ካህነ ሀላቃታ መላ ኮይሮ ባ ናጋራ ግሾ፥ ካልድ አሳ ናጋራ ግሾ ጋላስ ጋላስ ያርሾ ያርሻናዉ ኮሸና። እ ባና ያርሽዳ ዎደ ዛረꬆና ኦገን እስ ቶሆ ባና ያርሽስ። * 28 ሙሰ ህገይ ዳቡራንቾ አሳ ካህነ ሀላቃ ኦꬅድ ሹሜስ። ሽን ህግያፈ ጉየ ይዳ ጫቆ ቃላይ መርናዉ ፖሎ ግድዳ ፆሳ ናኣ ሹምስ።

8

የሱሲ ኑ ካህነ ሀላቃ

1 ኑኒ ሃሳያ ግታባይ ሄሳ። ሳሉዋን ኡባፈ ቦላ ፆሳ አራታፐ ኡሻቻ ባጋን ኡትዳ ሀይሳ መላ ካህነ ሀላቃይ ኑስ ደኤስ። * 2 እ አሳን ግዶናሽን፥ ጎዳን ኤቅዳ ቱማ ዱንካንያን ፆሳ ኬꬃን ኦꬄስ።

3 ካህነ ሀላቃ ኡባይ እሞነ ያርሾ ያርሻናዉ ሹመቴስ። ሄሳ ግሾ፥ ሀ ካህነይ ያርሻናዉ እስባይ ዳናዉ ኮሼስ። 4 ህገይ ኪተይሳዳ ያርሽያ ካህነት ደእያ ግሾ፥ ክርስቶስ ሳአን ደእያባ ግድያኮ እ ካህነ ግደና። 5 ኤንቲ ካህነተꬃን ኦꬅያ ዱንካነይ ሳሎን ደኤይሳስ ሌምሶነ ኩያ። ሙሰይ ዱንካንያ ኤስያ ዎደ ፆሳይ እያኮ፥ “ታኒ ነና ዙማ ቦላ በስዳ ሌምሱዋ ካላዳ ኦꬃ” ያግስ። * 6 ሽን የሱሲ ግዶ ግድድ ስገꬅያ ጫቆይ፥ ኮይሮ ጫቁዋፐ አይሳዳ እ ኤክዳ ኦሶይ ኤንታይሳፈ አꬌስ። ሄስ ኤቅዳይ አꬍያ ጫቆ ቃላና።

7 ኮይሮ ጫቁዋን ባል ባይናባ ግድያኮ ናምአንꬆ ጫቆ ኮሸና። 8 ሽን ጎዳይ ኤንታ ቦርድ፥ ሀይሳዳ ያግስ፦

“ታኒ እስራኤለ አሳራነ ይሁዳ አሳራ

ኦራꬃ ጫቆ ጫቅያ ዎደይ ያና። *

9 ሄ ጫቆይ ታ ኤንታ አዋታ ግብፀ ቢታፈ ኩሽያ ኦይካዳ፥

ጎቻ ከስዳ ዎደ ኤንታራ ጫቅዳ ጫቁዋ መላ ግደና።

ኤንቲ ታ ጫቁዋን አማነትቦና ግሾ፥

ታኒ ኤንታ የጋ አጋስ ያጌስ ጎዳይ።

10 ሽን ህዛፐ ጉየ እስራኤለ አሳራ

ታ ጫቃና ጫቆይ ሀይሳ ያጌስ ጎዳይ።

ታኒ ታ ህግያ ኤንታ ጉግያን ዎꬃና፤

ኤንታ ዎዛናን ፃፋና።

ታኒ ኤንታ ፆሳ ግዳና፤

ኤንትካ ታ አሰ ግዳና።

11 ኤንታፈ ኦንካ ባ ሾሩዋ ዎይኮ ባ እሻ፥

‘ጎዳ ኤራ’ ያግድ ታማርሰና።

ኤንቲ ጉꬃፈ ግታ ጋካናዉ

ኡባይ ታና ኤራና።

12 ታኒ ኤንታ ናቁዋ አቶ ጋና፤

ኤንታ ናጋራ ዛራ ቆፕከ” ያጌስ።

13 ፆሳይ ሀ ጫቁዋ “ኦራꬅ” ግድ ፄግሸ ኮይሮይሳ ጋልእስስ። ህዛ፥ ጋልአይነ ጬጋይ ꬋይያ ዎደይ ጋክስ።

9

ሳአ ፆሳ ኬꬃን ደእያ ጎይኖ

1 ኮይሮ ጫቁዋስ ፆሳ ጎይንያ ዎጋይነ ሳአ ፆሳ ኬꬃይ ደኤስ። 2 ዱንካነይ ኤቅስ። እያን ፆምፐ ዎꬅያ ኮጫይ፥ ፃርጴዛይነ ጎዳ ስንꬃን ዎꬅያ ኡይꬃይ ደኤስ፤ ሄ በሳይ ጌሻ በሳ ጌተቴስ። * 3 ናምአንꬆ ማጋራጁዋፈ ጉየ ባጋራ ደእያ በሳይ ኡባፈ ጌሻ በሳ ጌተቴስ። * 4 እያ ግዶን እፃነ ጩይስያ ዎርቃ ሳፅነይነ ዎርቃን ሜሸትዳ ጫቆ ታቦተይ ደኤስ። ሄ ጫቆ ታቦትያን ማናይ ደእያ ዎርቃ ፃሮይ፥ አጭዳ አሮና ፃምአይነ ሙሰ ህገይ ፃፈትዳ ናምኡ ሎቸ ሹቻት ደኦሶና። * 5 ሄ ታቦትያፐ ቦላ ባጋራ አቶተꬃ ካማ ባንታ ቀፍያን ገንꬅያ ቦንቾ ክሩበት ደኦሶና። ሽን ሀእ ሄ ኡባ ቆንጭስድ ኦዳናዉ ዳንዳኦኮ። *

6 ሀ ኡባይ ሀይሳዳ ጊግዳፐ ጉየ፥ ካህነት ኡባ ዎደ ባንታ ኦሱዋ ኦꬃናዉ ዱንካንያስ ኮይሮ ክፍልያ ገሎሶና። * 7 ሽን ካህነ ሀላቃ ፃላል ዱንካንያስ ናምአንꬆ ክፍልያ ላይꬃፈ እስ ቶሆ ገሌስ። እ ያ ገልሸ ባ ናጋራ ግሾነ አሳይ ኤሮና ኦꬅዳ ናጋራ ግሾ ሱꬃ ያርሾ ኤኮና ገለና። * 8 ኮይሮ ዱንካነይ ኤቅድ ደእሽን፥ ኡባፈ ጌሻ በሳ ኤፍያ ኦገይ ቡሮ ዶየትቦናይሳ ጌሻ አያናይ ሄሳን ኤርሴስ።

9 ሄስ ሀ ዎድያስ ሌምሶ፤ ፆሳስ እመትያ እሞይነ ያርሾይ ጎይንያ ኡራ ካሀ ጌሻናዉ ዳንዳኦናይሳ ሀይስ በሴስ። 10 ሄሳት ሙሳባ፥ ኡሻባነ ዱማ ዱማ ሜቻ ዎጋታ ኦደይሳታ። ኤንቲ ኦራꬃ ዎጋይ ያና ጋካናዉ ኦሰትያ ካረ ባጋ ዎጋታ።

11 ሽን ክርስቶስ ሀእ ኑ ደምዳ ሎኦባታስ ካህነ ሀላቃ ግድድ ይስ። እ ገልዳ ዱንካነይ ግታነ ፖሎ ግድዳይሳ። ሄ ዱንካነይ አሳ ኩሸን ኦሰትቤና ቃስ ሀ አላምያባ ግደና። 12 ክርስቶስ ኡባፈ ጌሻ በሳ ገልያ ዎደ ዴሻ ሱꬅነ ማር ሱꬅ ኤክድ ገልቤና። ሽን መርና አቶተꬃ እማናዉ ባ ሱꬃ ኤክድ ዛረꬆና ኦገን እስ ቶሆ ገልስ። 13 ዴሻ ሱꬃይነ ኮርማ ሱꬃይ፥ ፁገትዳ ኡሳ ብዶይ፥ ቱንዳ አሳ ቦላ ꬋርጨትድ ኤንታና ጌሽያባ ግድኮ፥ * 14 መርና ጌሻ አያና ባጋራ ቦረይ ባይና ያርሾ ኦꬅድ፥ ፆሳስ ባና እምዳ ክርስቶሳ ሱꬃይ፥ ደኦ ፆሳ ጎይናና መላ ሀይቆ ካለꬅያ ኦሱዋፐ ኑ ካሀ ዋት አꬅድ ጌሸኔ?

15 ሄሳ ግሾ፥ ፄገትዳይሳት ፆሳይ እምዳ መርና ላታ ኤካና መላ ክርስቶስ ኦራꬃ ጫቁዋስ ግዶ ግድድ ስገይሳ ግድስ። ሄስ ሀንዳይ አሳይ ኮይሮ ጫቁዋፐ ጋርሳን ደእያ ዎደ ኦꬅዳ ናጋራፐ ኤንታና ዎዛናዉ እ ሀይቅዳይሳና።

16 ህዛ፥ ኬከይ ደእኮ፥ ሄ ኬክዳ ኡራ ሀይቆይ ኤረታናዉ ኮሼስ። 17 ኬክዳ ኡራይ ሀይቅኮ እያ ኬከይ ምኔስ። ኬክዳ ኡራይ ሀይቆና አትኮ እያ ኬከይ ኦና።

18 ሀር አቶሽን፥ ኮይሮ ጫቆይካ ሱꬅ ባይና ምንቤና። 19 ሙሰይ ህገ ኪታ ኡባ አሳስ ኦድዳፐ ጉየ ማራ ሱꬅነ ዴሻ ሱꬅ ሃꬃራ ዋላክድ፥ ዞኦ ዶርሳ እክሰነ ህሶጰ ውርጮ ኤክድ፥ ማፃፋ ቦላነ አሳ ቦላ ዉርፅስ። * 20 ሙሰይ አሳኮ፥ “ህንተ ናጋና መላ ፆሳይ ኪትዳ ሱꬃ ጫቆይ ሀይሳ” ያግስ። 21 ሄሳዳካ፥ ዱንካንያ ቦላነ ኦꬅያ ሚሸ ኡባ ቦላ ሱꬃ ዉርፅስ። * 22 ቱማካ ህገይ ገይሳዳ ጉꬃባታፐ አትሽን፥ ኡባባይ ሱꬃን ጌዬስ። ሱꬅ ጉኮናሽን አቶተꬅ ባዋ። *

የሱሲ ፖሎ ያርሸትስ

23 ሳሉዋባስ ሌምሶ ግድዳይሳት ኡባይ መሄ ያርሾን ጌያናዉ ኮሼስ። ሽን ሳሎባት ባንታ ሁጰን ሄሳፈ አꬍያ ያርሹዋን ጌያናዉ ኮሼስ።

24 ክርስቶስ ቱማ ፆሳ ኬꬃስ ሌምሶ ግድዳ፥ አሳ ኩሸን ኦሰትዳ ኡባፈ ጌሻ በሳ ገልቤና። ሽን እ ሀእ ኑ ግሾ፥ ፆሳ ስንꬃን በንታናዉ ሳሉዋ ገልስ። 25 ካህነ ሀላቃይ ላይꬃን ላይꬃን ባ ሱꬅ ግዶናይሳ ኤክድ፥ ኡባፈ ጌሻ በሳ ገሌስ። ሽን ክርስቶስ ዳሮ ቶሆ ባና ያርሻናዉ ሳሎ ገልቤና። 26 ሄሳዳ ሀንዳባ ግድያኮ፥ ክርስቶስ አላመይ መቶሳፐ ዶምድ ዳሮ ቶሆ ዋየታናዉ ኮሼስ። ሽን ሀእ ዎድያ ዉርሰꬃን ናጋራ ድጋናዉ ባና ያርሽድ ዛረꬆና ኦገን እስ ቶሆ በንትስ።

27 አስ ኡባይ እስ ቶሆ ሀይቃናዉ ሄሳፈ ጉየ ፕርደታናዉ በሴስ። 28 ሄሳዳካ፥ ክርስቶስ ዳሮ አሳ ናጋራ ድጋናዉ እስ ቶሆ ያርሸትስ። ሽን እ ናጋራ ቶካናዉ ግዶናሽን፥ ባና ናገይሳታ አሻናዉ ናምአንꬆ ቆንጫና። *

10

1 ሙሰ ህገይ ያናዉ ደእያ ሎኦባታስ ኩያፐ አትሽን፥ ባ ሁጰን ዋና ግደና። ሄሳ ግሾ፥ ላይꬃን ላይꬃን ፓጨይ ባይና ያርሸትያ ያርሾይ ጎይናናዉ ሺቅያ አሳ ፖሎ ኦꬃናዉ ዳንዳኤና። 2 ህገይ ኤንታ ፖሎ ኦꬃናዉ ዳንዳእዳባ ግድያኮ ኤንቲ ያርሾ ያርሸይሳ አጋናሽን። ቃስ ጎይናናዉ ሺቅያ አሳይ ባንታ ናጋራፐ ጌያና፤ ኤንታ ካሀይካ ኤንታና ባላ ግድ ሞተና። 3 ሽን ሄ ያርሾት ላይꬃን ላይꬃን ናጋራ ቆፍሶሶና። 4 አይስ ጊኮ፥ ኮርማ ሱꬅነ ዴሻ ሱꬅ ናጋራ ድጋናዉ ዳንዳኤና።

5 ሄሳ ግሾ፥ ክርስቶስ ሀ አላምያ ይዳ ዎደ ሀይሳዳ ያግስ:*

“ኔኒ ያርሾነ እሞ ኮያባካ፤

ሽን ታዉ አሾ ጊግሳዳሳ።

6 ኔኒ ፁሳ ያርሾንነ

ናጋራ ያርሾን ኡፋይታባካ።

7 ሄ ዎደ፥ ‘ታ ግሾ ማፃፋን ፃፈትዳይሳዳ፥

ጎዳዉ፥ ታኒ ነ ሸንያ ኦꬃናዉ ያስ’ ያጋስ”

ያግስ። 8 ያርሾይ ያርሸታና መላ ህገይ ኪትያባ ግድኮካ፥ ክርስቶስ ኮይሮ፥ “ኔኒ ያርሾነ እሞ፥ ፁሳ ያርሾነ ናጋራ ያርሾ ኮያባካ፤ ኤንታን ኡፋይታባካ” ያግስ። 9 ካልድካ እ፥ “ጎዳዉ፥ ሄኮ ታኒ ነ ሸንያ ኦꬃናዉ ያስ” ያግስ። ሄሳ ግሾ፥ ክርስቶስ ናምአንꬁዋ ኤሳናዉ ኮይሮይሳ ሻርስ። 10 የሱስ ክርስቶሲ ፆሳ ሸንያ ኦꬅድ፥ ዛረꬆና ኦገን እስ ቶሆ ባ አሹዋ ያርሽዳ ግሾ ኑኒ ጌይዳ።

11 ካህነ ኡባይ፥ ናጋራ ድጋናዉ ዳንዳኦና ሄ ያርሾታ ጋላስ ጋላስ ያርሽሸ ኤቅድ ባ ኦሱዋ ኦꬄስ።* 12 ሽን ክርስቶስ ኡባ ዎደስ ግድያ እስ ናጋራ ያርሹዋ ያርሽድ፥ ፆሳፈ ኡሻቻ ባጋን ኡትስ። * 13 ሄ ዎድያፐ ዶምድ እያ ሞርከት እያ ቶሆይ የꬍያባ ኦꬃና ጋካናዉ ናጌስ። 14 እ ዛረꬆና ኦገን እስ ቶሆ ባና ያርሽዳ ያርሹዋን ጌሻታ መርናዉ ፖሎ ኦꬅስ።

15 ቃስ ጌሻ አያናይ ኑስ ሀይሳ ማርካቴስ። ኮይሮ ሀይሳዳ ያግስ፦

16 “ሄ ጋላሳታፐ ጉየ፥

ታኒ ኤንታራ ጫቅያ ጫቆይ ሀይሳ፦

ታኒ ታ ህግያ ኤንታ ቆፋን ዎꬃና፤

ኤንታ ዎዛናን ፃፋና”

ያጌስ።* 17 ካልድካ፥

“ታኒ ኤንታ ናጋራነ

ኤንታ ኢታ ኦሱዋ ዛራ ቆፕከ”

ያጌስ።* 18 ህዛ፥ ናጋር አቶ ጌተትዳፐ ጉየ ናጋራስ ያርሸትያ ያርሾ ኮሸና።

አነ ፆሳኮ ሺቆስ

19 ህዛ፥ ታ እሻቶ፥ ኑኒ የሱሳ ሱꬃ ባጋራ ኡባፈ ጌሻ በሳ ገላናዉ ኑስ ምኖተꬅ ደኤስ። 20 ኑ ገላናይ ክርስቶስ ባ ማጋራጁዋ፥ ሄስካ ባ አሹዋ ባጋራ ኑስ ዶይዳ ኦራꬅነ ደኦ ግድዳ ኦግያና። 21 ኑስ ፆሳ ኬꬃ ቦላ ሹመትዳ ግታ ካህነ ሀላቃይ ደኤስ። 22 ኑኒ ኢታ ካሀፐ ጌያናዉ ኑ ዎዛና ዉርፀትድ፥ ኑ አሳተꬃ ፅሎ ሃꬃን ሜጨትድ፥ ሱረ ዎዛናንነ ፖሎ አማኖን ፆሳኮ ሺቆስ። *

23 ኑስ ኡፋይሳ ቃላ እምዳ ፆሳይ አማነትዳይሳ ግድያ ግሾ ኑ ማርካትያ ኡፋይሳ ኡሻች ሀድርስ ጎና ምንꬅድ ኦይኮስ። 24 እሶይ እሱዋ ሲቆስነ ሎኦ ኦሶስ ዋት ደንꬃነኮ አነ ቆፖስ። 25 እሶት እሶት ሜዘ ኦꬅድ ሺቀይሳ አግዳይሳዳ ኑኒ እስፈ ሺቀይሳ አጎኮ። ሽን ጎዳ ጋላሳይ ማታትዳይሳ ህንተ በእያ ግሾ ሄሳ ካሰይሳፈ አꬅድ ኦꬅተ።

26 ኑኒ ቱማ ኤራተꬃ ኤክዳፐ ጉየ ኤርሸ ናጋራ ኦꬅኮ፥ ህዛፐ ኑ ናጋራ ግሾ ያርሸታና ያርሾይ ባዋ። 27 ሽን ህዛ አትዳይ ያሽያ ፕርዳነ ፆሳ ሞርከታ ፁጋናዉ ጊግዳ ዎልቃማ ታማ። * 28 ሙሰ ህግያ ኪተቶና እፅዳ ኦንካ ናምኡ ዎይኮ ሄꬑ አስ እያ ቦላ ማርካትኮ ቃይ ባይናሽን ሀይቄስ። * 29 ያትን፥ ፆሳ ናኣ ካꬍዳ ኡራይ፥ ባና ጌሽዳ ፆሳ ጫቆ ሱꬃ ቱናባዳ ቆፕዳ ኡራይ፥ ቃስ አꬎ ኬሀተꬃ አያና ጫይዳ ኡራይ፥ አይ መላ ኢታ ፕርዳ ኤካናዉ በሲያኮ አነ ቆፕተ።

30 ህዛ፥ “ሀሎ ከሶይ ታባ፥ ታ ኩሸ ዛራና” ግዳይሳ ኑ ኤሮስ። ቃስካ፥ “ጎዳይ ባ አሳ ፕርዳና” ያግስ። 31 ደኦ ፆሳ ኩሸን ኩንደꬅ ዳሮ ያሼስ።

32 ህንተዉ ፆሳ ፖኦይ ፖእዳፐ ጉየ ህንተ ዳሮ ዋየን፥ ግታ ባፀን ገንጭዳ በን ዎድያ ቆፕተ። 33 እስ እስ ቶሆ ህንተ አሳ ስንꬃን ጫየትደታ፤ ጎደትደታ፤ እስ እስ ቶሆ ሄሳ መላ ዋየይ ጋክዳ አሳራ እስፈ ዋይደታ። 34 ቃሾን ደእያ አሳስካ ቃትደታ። ህንተዉ ሎኦነ ꬋዮና ሻሎይ ሳሎን ደኤይሳ ህንተ ኤርዳ ግሾ ህንተ ሻሎይ ቦንቀትያ ዎደ ኡፋይሳን ዳንዳእደታ።

35 ሄሳ ግሾ፥ ግታ ዎይቶይ ደእያ ህንተ ምኖተꬃ የጎፍተ። 36 ፆሳ ሸንያ ፖልድ፥ እ ህንተዉ እማና ግዳ ኡፋይሳ ኤካና ጋካናዉ ገንጫናዉ ኮሼስ። 37 ህዛ፥ ጌሻ ማፃፋን፥

“እ፥ ያና ግዳይስ ያና፤ ጋምኤና። *

38 ሽን ታ ፅሎይ፥ ታናን አማነትድ ዳና፤

ኦንካ ጉየ ስምኮ ታና ኡፋይሰና”

ያጌስ። 39 ኑኒ አማንድ አትያ አሳ ባጋፈ አትሽን፥ ጉየ ስሚድ ꬋይያ አሳ ባጋ ግዶኮ።

11

አማኖ

1 አማኖ ጉሳይ፥ ደማና ግድ ኡፋይሳን አማነትድ ናግያባነ ኑ በኦናባ በእያዳ ኦꬅድ ኤክያባ። 2 በን አዋት አማኖን ፆሳፈ ማርካተꬅ ኤክዶሶና።

3 አላመይ ፆሳ ቃላን መትዳይሳ ኑ አማኖን ኤሮስ። ቃስ በንትያባይ በንቶናባፐ መትስ።*

4 አበል ቃየላፐ አꬍያ ያርሾ ፆሳስ ያርሽዳይ አማኖና። ፆሳይ አበላ እሙዋ ኡፋይትድ ኤክዳ ዎደ እ ፅሎ ግድዳይሳ ማርካትስ። አበል ሀር አቶሽን፥ ሀይቅድካ ባ አማኑዋን ሀእ ጋካናዉ ኦዴስ። *

5 ሄኖከይ ሀይቆና ሳሎ ብዳይ አማኖና። ፆሳይ እያ ኤክዳ ግሾ ኦንካ እያ በአናዉ ዳንዳእቤና። ሄኖከይ ሳሎ ኤከታናፐ ስን እ ፆሳ ኡፋይስዳ አስ ግደይስ ኦደትስ። * 6 አማኖይ ባይና ኦንካ ፆሳ ኡፋይሳናዉ ዳንዳኤና። ፆሳኮ ያ ኦንካ ፆሳይ ደኤይሳነ ባና ኮየይሳታስ ዎይቶ እመይሳ አማናናዉ ኮሼስ።

7 ኖሄይ ቡሮ በንቶናባስ ፆሲ እያዉ ኦድዳ ዎደ ፆሳስ ያይድ፥ ባናነ ባ ሶ አሳ አሻናዉ አማኖን ማርካበ ኬፅስ። ያትድ ባ አማኑዋን አላመ ፕርድድ፥ አማኖን በንትያ ፅሎተꬅ ፆሳፈ ኤክስ። *

8 አብራሃመይ ላታ ኦꬅድ ኤካና ቢታ ባና መላ ፆሳይ እያ ፄግዳ ዎደ ሀር አቶሽን፥ እ አዉ ብያኮ ኤሮና እፅኮካ ኪተትዳይ አማኖና። * 9 አብራሃመይ ፆሳይ እያዉ እማና ግዳ ቢታን በተ አሳዳ ደእዳይ አማኖና። ፆሳይ ሄ እማና ግዳይሳ እያራ እስፈ ላታናው ደእያ ይሳቃራነ ያይቆባራ ዎላ ዱንካነን ደእስ። * 10 እ፥ ፆሳይ ቆፕድ ኬፅዳ ፃላ ባሶይ ደእያ ካታማ ናጌስ።

11 ሳራ ባ ሁጰን ጭምዳባ ግድኮካ ኡፋይስ እምዳ ፆሳይ አማነትዳይሳ ግደይሳ ኤርዳ ግሾ ቃንꬃታናዉ ዎልቃ ደምዳይ አማኖና። * 12 ሄሳ ግሾ፥ ሀይቅዳ አስ ዳንያ እስ አድያፈ ሳሎ ፆልንቶ መላነ አባ ጋፃን ደእያ ታይቦይ ባይና ሻፈ መላ ዘረꬃይ የለትዶሶና። *

13 ሄ አሳ ኡባይ ባንታዉ ጌተትዳ ኡፋይሳ ቃላ ኤኮና አማኖን ሀይቅዶሶና። ሽን ሃሆራ ሄሳ በእድ፥ ደምዳዳ ኦꬅድ፥ ኡፋይሳን ኤክዶሶና። ቃስ ኤንቲ ሳአን እማነ በተ አስ ግደይሳ ኤርዶሶና። * 14 ሄሳዳ ግያ አሳይ ባንታ ቢታ ናገይሳ ቆንጨን በሴስ። 15 ኤንቲ ሄ አግድ ከይዳ ቢታ ጉየ ቆፕዳባ ግድያኮ ጉየ ስማናዉ ዳንዳኦሶና። 16 ሽን ሀእ አꬍድ ሎእያ ሳሎ ቢታ ላሞቶሶና። ሄሳ ግሾ፥ ፆሳይ ኤንታዉ ካታማ ጊግስዳ ግሾ፥ “ኤንታ ፆሳ” ጌተትድ ፄገታናዉ ዬላተና።

17 አብራሃመይ ፓጨትዳ ዎደ ይሳቃ ያርሽዳይ አማኖና። ሄ ኡፋይሳ ቃላ ኤክዳ አብራሃመይ ባ እስ ናኣ ያርሻናዉ ጊግስ። * 18 ፆሳይ አብራሃመኮ፥ “ነ ዘረꬃይ ይሳቃ ባጋራ ፄገታና” ያግድ ኦድስ። * 19 ፆሳይ ሀይቆፐ ደንꬃናዉ ዳንዳኤይሳ አብራሃመይ አማንዳ ግሾ፥ ይሳቃ ሀይቆፐ ፓፅ ደንድዳዳ ኦꬅድ ዛር ኤክስ።

20 ይሳቅ ዎደፐ ሀናናባ ኤርድ ያይቆባነ ኤሳዌ አንጅዳይ አማኖና። *

21 ያይቆብ ሀይቃና ሀንሸ፥ እስ እስ ዮሰፋ ናይታ አንጅዳይነ ጉፈ ቦላ ካትድ ጎይንዳይ አማኖና። *

22 ዮሰፍ ሀይቃናዉ ማትዳ ዎደ እስራኤለ አሳይ ግብፀፈ ከያናይሳ ኦድዳይነ ባ መቀꬃ ኦꬃናባ ኤንታ ኪትዳይ አማኖና። *

23 ሙሰይ የለትዳፐ ጉየ እያ አያነ እያ አዋይ ማላ ሎኦ ናአ ግድዳይሳ በእድ ሄꬑ አጌና ቆትዳይ አማኖና፤ ኤንቲ ካዋ አዋጁዋ ባብቦኮና። *

24 ሙሰይ ድጭዳፐ ጉየ ግብፀ ካዋ ናኤ ናአ ጌተታናይሳ እፅዳይ አማኖና። * 25 ሙሰይ ናጋራን ጉꬃ ዎደስ ኡፋይታናፐ፥ ፆሳ አሳራ ዋየ ኤካናይሳ ዶርስ። 26 እ ዎደፐ ደማና ዎይቱዋ ትሽ ኦꬅድ ፄልዳ ግሾ፥ ግብፀ ሻሉዋፐ አꬅድ ክርስቶሳ ግሾ ቦረታናይስ ዳሮ አꬍያ ዱረተꬅ ግድዳይሳ ኤርስ።

27 ሙሰይ ካዋ ሀንቁዋ ያዮና፥ ግብፀፈ ከይዳይ አማኖና። በንቶና ፆሳ በእዳ አሳዳ ሀንድ ባ ቆፋን ገንጭስ። 28 ሀይቆ ኤህያ ኪታንቾይ እስራኤለ አሳ ባይራ ናይታ ዎꬎና መላ ሙሰይ ፓስካነ ሱꬃ ዉርፀꬃ ዎጋ ኦꬅዳይ አማኖና። *

29 እስራኤለ አሳይ መላ ቢታራ ሄመትያዳ ሄመትድ፥ ዞኦ አባ ፕንዳይ አማኖና። ሽን ግብፀ አሳይ ገላናዉ ፓጭድ በእያ ዎደ ሃꬃይ ኤንታ ምትስ። *

30 እስራኤለ አሳይ እያርኮ ካታማ ሹቻ ድርሳ ላፑን ጋላስ ዩይድ፥ ኩንድስዳይ አማኖና። * 31 ላይምያ ራኣባ ቢታ ዎቸይሳታ ሞክዳ ግሾ፥ ኪተቶና አሳራ ሀይቆና አትዳይ አማኖና። *

32 ህዛ፥ ሀራ ታ አይ ጎ? ገድዮናባ፥ ባራቃባ፥ ሳምሶናባ፥ ዮፍታሄባ፥ ዳዊታባ፥ ሳሜላባ፥ ቃስ ናበታባ ኦዳናዉ ታዉ ዎደይ ግደና። * 33 ኤንቲ አማኖን ካዎተꬃታ ፆንዶሶና፤ ፅሎተꬃን አይስዶሶና፤ ፆሳይ እማና ግዳ ኡፋይሳ ኤክዶሶና፤ ጋሞታ ዶና ጎርድዶሶና፤ * 34 ታማ ዎልቃ ቶይስዶሶና፤ ሞርከታ ማሻፈ አትዶሶና፤ ባንታ ዳቡራን ምንዶሶና፤ ኦላን ዎልቃማ ግድዶሶና፤ አላጋ ቶራ ጎድዶሶና። * 35 ማጫሳት ባንታ ሀይቅዳይሳታ ሀይቆፐ ፓፅን ኤክዶሶና።

ቃስ ሀራት አꬍያ ሀይቆፐ ደንዱዋ ኤካናዉ ኮይድ ቃሾፐ ብለታናይሳ እፅዶሶና። * 36 ሀራት አሳን ቦረትድ ልሶን ጋራፈትዶሶና፤ ሀራት ሳንꬃላታን ቃሸትድ ቃሾ ኬꬃን የገትዶሶና። * 37 ኤንቲ ሹቻን ጫደትዶሶና፤ ማጋዘን ናምአ ከይድ ጳልቀትዶሶና፤ ፓጨትዶሶና፤ ማሻን ሀይቅዶሶና፤ ኤንታዉ ኡባባይ ꬋይን መቶትዶሶና። ዶርሳ እተነ ዴሻ እተ ማእድ ዩይዶሶና። * 38 ኤንታዉ ሀ አላመይ ጊጎና እፅን መላ ቢታን፥ ደረ ቦላ፥ ጎንጎሎንነ ኦላ ግዶን ዩይዶሶና።

39 ፆሳይ ኤንታ አማኑዋባ ማርካትኮካ፥ ሄ ኡባይ ጌተትዳ ኡፋይሳ ቃላ ኤክቦኮና። 40 ፆሳይ ኑስ ሎኦባ ቆፕ ዎꬅዳ ግሾ ኤንቲ ኑኒ ባይና ፖሎ ግዶኮና።

12

ፆሳይ ኑስ አዋ

1 ህዛ፥ ሻራዳ ኑ ዩሹዋን ዳርዳ ሀይሳ መላ ማርካት ኑ ማታን ደእያ ግሾ ኑና ꬉብያ ኡባነ ኦይክድ ሃርያ ናጋራ ድግድ፥ ኑ ስንꬃን ደእያ ጋደ ዎꬃ ገንጫን ዎፆስ። 2 ኑ አማኑዋስ ኦገ ዶይዳይሳነ ኑ ዉርሰꬃ ፖሉዋኮ ኑና ጋꬅያ የሱሳ ቦላ ኑ አይፍያ ዎꬆስ። የሱሲ ዎደፐ ደእያ ኡፋይሳ ግሾ ማስቃልያ ዋይያ ዳንዳእድ፥ ዬላ ሀይቁዋ ካꬍድ፥ ፆሳፈ ኡሻቻ ባጋን ኡትስ።

3 ህዛ፥ ህንተ ዶጭድ ኡፋይስ ቃንፆና መላ ናጋራንቾታ እፁዋ ዳንዳእዳ የሱሳ ቆፕተ። 4 ናጋራራ ደእያ ባፅያን ቡሮ ሱꬁ ጉሳና ጋካናዉ ኤቀትበከታ። 5 ፆሳይ ባ ቃላን፥ ባ ናይታዳ ህንተና ዞርዳይሳ ዶግደታ። *

“ታ ናአዉ፥ ፆሳ ሴራ ለቆፋ፤

እ ነና ሴርያ ዎደ ኡፋይስ ቃንፆፋ።

6 ጎዳይ ባ ዶስያ ኡራ ሴሬስ፤

ቃስ ባ ናአዳ ኤክያ ኡባ ጋራፈስ” ያጌስ።

7 ፆሳይ ህንተና ባ ናይታዳ ሴርያ ዎደ ገንጭተ፤ አዋይ ሴሮና ናእ ኦኔ? 8 ፆሳይ ባ ናይታ ኡባ ሴሬስ፤ ህንተ ሴረቶና እፅኮ ቱማ እያ ናይታ ግዶናሽን ባላኮ ናይታ። 9 ቃስ ኑና የልዳ ኑ አዋት ኑና ሴሮሶና፤ ኑካ ኤንታና ቦንቾስ። ያትን፥ ኑኒ ኑ አያና አዋስ ዋንድ አꬅድ ሃረቶኮ? 10 ህዛ፥ ኑ አዋት ባንታዉ ሎኦ ዳንዳ መላ ጉꬃ ዎደስ ኑና ሴርዶሶና። ሽን ፆሳይ ኑ ጎአስ፥ ኑ እያ ጌሻተꬃን ሻከታና መላ ሴሬስ። 11 ኑኒ ሴረትያ ዎደ ይሎዬስፐ አትሽን፥ ኡፋይሰና። ሽን ጉየፐ ሴረተꬅ ሜዘትዳ አሳስ ሴራይ፥ ሳሮይ ኩምዳ ፅሎተꬃ አይፈ አይፍሴስ።

ዞረነ ናግሶ

12 ህዛ፥ ህንተ አርጋጭዳ ቀስያነ ህንተ ዳቡርዳ ጉልባታ ምንꬅተ።* 13 ዎበይ ፓፃና መላፐ አትሽን፥ አꬅድ መቆና መላ ህንተ ቶሁዋስ ሱረ ኦገ ጊግስተ። *

14 አሳ ኡባራ ሳሮ ዳናዉነ ጌሻተꬃን ዳናዉ ምንተ፤ ጌሻተꬅ ባይና ኦንካ ጎዳ በአናዉ ዳንዳኤና። 15 ህንተፈ ኦደስካ ፆሳ አꬎ ኬሀተꬃይ ፓጮናዳ፥ ቃስ ጫሞ አይፈ አይፍድ ዳሮ አሳ ቱንስያነ ꬋይስያ ዘረꬃዳ ግዶና መላ ናገትተ። * 16 ህንተ ግዶን ላይማትያ አስ ዎይኮ እስ ቶሆ ምያ ካꬃስ ባ ባይራተꬃ ቶችድ ባይዝዳ ኤሳዌ መላ አስ ዶና መላ ናገትተ። * 17 ጉየፐ ኤሳዌይ ሄ አንጁዋ ኤካናዉ ኮይዳ ዎደ ድገትዳይሳ ኤሬታ። እ ሄ አንጁዋ አፉꬃን ምንድ ኮይኮካ፥ ደማናዉ ዳንዳእቤና፤ እ ናጋራፐ ስማናዉ ቃዳ ደምቤና። *

18 ህንተ ኩሸን ቦሸትያ ሲና ደርያኮ፥ ኤፅያ ታማኮ፥ ꬉማኮ፥ ጫጋናኮ፥ ጎትያኮ፥ * 19 ሞይዘ ፑኑኮ ዎይኮ ቃላይ ስኤትያ በሳኮ ይቤከታ። ሄ ቃላ ስእዳ አሳይ ሀራ ጉዣ ቃላ ስኦና መላ ዎስዶሶና። 20 አይስ ጊኮ፥ “ሀር አቶሽን፥ ዶእ ሄ ዙማ ቦችኮ፥ ሹቻን ጫደትድ ሀይቆ” ያግዳ ኪታ ኤንቲ ቶካናዉ ዳንዳእቦኮና። * 21 ሄ ሀንያባይ ዳሮ ዳጋንꬅያባ ግድዳ ግሾ ሙሰይካ፥ “ታኒ ያሻን ኮኮራስ” ያግስ። *

22 ሽን ህንተ ፅዮነ ዙማኮ፥ ደኦ ፆሳይ ደእያ የሩሳላመ ካታማኮ፥ እስፈ ሺቅድ ኡፋይትያ ዳሮ ሙኩሉ ኪታንቾታኮ ሳሉዋ ይደታ። 23 ኤንታ ሱንꬃይ ሳሎን ፃፈትዳ ዎሳ ኬꬃ ባይራ ናይታኮ፥ አሳ ኡባ ዳይና ግድዳ ፆሳኮ፥ ፖሎ ግድዳ ፅሎ አሳ አያናታኮ ይደታ። 24 ኦራꬃ ጫቁዋስ ግዶ ግድድ ስገꬅያ የሱሳኮ፥ አበላ ሱꬃፈ አꬍያባ ኦድያ ዉርፀትዳ ሱꬃኮ ይደታ። *

25 ህንተዉ ኦድያ ኡራ ቃላ እፃስ ጎና መላ ናገትተ። ካሰይሳት ሳአን ግድድ ኦድዳ ኪታ ስኦና እፅድ፥ ከስ ኤክቦናባ ግድኮ፥ ያትን፥ ሳሎን ግድድ ኦድያ ቃላ ኑኒ እፃስ ጊኮ ዋንድ ከስ ኤካኔ?* 26 ሄ ዎደ እያ ቃላይ ሳአ ቃꬅስ። ሽን ሀእ ታኒ፥ “ሳአ ፃላላ ግዶናሽን፥ እስ ቶሆ ዛራዳ ሳሉዋካ ቃꬃና” ያግስ። * 27 “እስ ቶሆ ዛራዳ” ግያ ቃላይ ቃፆናባይ ምንድ ዳናይሳ፥ ቃስ ቃፅያ መትዳባት ꬋያናይሳ በሴስ።

28 ኑኒ ቃፃናዉ ዳንዳኦና ካዎተꬃ ኤክያ ግሾ ፆሳ ጋላቶስ፤ ፆሳ ኡፋይስያ ኦገን ቦንቾንነ ያሻተꬃን እያ ጎይኖስ። 29 ህዛ፥ ኑ ፆሳይ ቱማ ፁግያ ታማ። *

13

ዉርሰꬃ ዞረ

1 አማንያ አሳዳ እሶይ እሱዋራ ፖሎ ሲቀትተ። 2 እማ ሞከይሳ ዶጎፕተ። እስ እስ አሳት ሄሳዳ ኦꬅሸ ኤሮና ኪታንቾታ ሞክዶሶና። * 3 ቃሾን ደኤይሳታ ህንተካ ኤንታራ እስፈ ቃሾን ደእያዳ ኦꬅድ ኤንታና ቆፕተ። ዋየ ኤክያ አሳራ እስፈ ህንተካ ዋየ ኤክያዳ ኦꬅድ ኤንታና ቆፕተ።

4 ኤኮይነ ገሎይ አሳ ኡባ ማታን ቦንቸትዳባ ግዶ። ቃስ ፆሳይ ላይማተይሳታነ ላመይሳታ ፕርዳናዉ ደእያ ግሾ አዝናይነ ማችያ እሶይ እሱዋስ አማነታናዉ በሴስ።

5 ሚሸ ሲቆፐ ህንተና ናግተ፤ ህንተዉ ደእያባን አልተ። ፆሳይ፥ “ታኒ ነና ኡባራካ የግከ ዎይኮ አግከ” ያግስ። * 6 ሄሳ ግሾ፥ ኑኒ አማነትድ፥

“ጎዳይ ታና ማደይሳ፤

ታ ያይከ፤ አስ ታና አይ ኦꬃኔ?”

ያጎስ።*

7 ፆሳ ቃላ ኮይሮ ህንተዉ ኦድዳ ህንተና ካለይሳታ ቆፕተ። ኤንቲ ዋንድ ደእዳኮ ኤንታ ዱሳ በእድ ኤንታ አማኑዋ ካልተ።

8 የሱስ ክርስቶሲ ዝነካ ሀችካ መርናዉካ ላመተና። 9 ዱማ ዱማ ኦራꬃ ትምርተን ሀራሶ ብድ ꬋዮፕተ፤ ቦፕተ። ኑ ዎዛናይ ፆሳ አꬎ ኬሀተꬃን ምናናዉ በሴስፐ አትሽን፥ ምን ጎኦና ካꬃን ዎጋ ፖሎን ግዶፖ።

10 ሽን ዱንካንያ ግዶን ኦꬅያ ካህነት ሄ ያርሾ ካꬃፈ ማናዉ ኤንታዉ ማት ባይና ያርሾ በሳይ ኑስ ደኤስ። 11 ካህነ ሀላቃይ ናጋራ ያርሾስ መሄ ሱꬅ ኤክድ ያርሻናዉ ኡባፈ ጌሻ በሳ ገሌስ። ሽን ሄ መህያ አሹዋ ድርሳፈ ካረን ፁጌስ። * 12 ሄሳዳካ፥ የሱሲ ደርያ ናጋራፐ ባ ሱꬃን ጌሻናዉ ካታማ ፐንግያፈ ካረን ዋየትስ። 13 ህዛ፥ ኑኒ ቦርያ ቶክድ ድርሳፈ ካረ እያኮ ከዮስ። 14 ህዛ፥ ኑስ ሀይሳን መርናዉ ደእያ ካታም ባዋ፥ ሽን ኑኒ ያና ካታማ ናጎስ።

15 ህዛ፥ የሱሳ ባጋራ ኡባ ዎደ እያ ሱንꬃስ ማርካትያ መተርሻ ጋላታ ያርሾ ፆሳስ እሞስ። 16 ሎኦባ ኦሶነ ህንተዉ ደእያባፐ መቶትዳ አሳስ እሞ ዶጎፕተ። ህዛ፥ ሄሳ መላ ያርሾይ ፆሳ ኡፋይሴስ።

17 ህንተና ካለይሳታስ ኪተትተ፤ ኤንቲ ግያባ ኦꬅተ። ኤንቲ ባንታ ኦꬅያባስ ፆሳ ስንꬃን ኦይሸታናዉ ደእያ ግሾ፥ ህንተና ሄሞሶና። ህንተ ኤንታዉ ኪተትኮ፥ ባንታ ኦሱዋ ኡፋይትድ ኦꬃና፤ ሄስ ሀኖና እፅኮ፥ ኤንቲ አዛንሸ ኦꬃና፤ ሄስ ህንተና አይብባካ ማደና።

18 ኑስ ፆሳ ዎስተ። ኑ ካሀይ ጌሽ፤ ኑ ኡባ ዎደ ሎኦባ ኦꬃናዉ ኮዮስ። 19 ታኒ ህንተኮ ኤለሳዳ ያና መላ ህንተ ታዉ ምንꬅድ ፆሳ ዎሳና መላ ታ ህንተና ሀዳራ ጋይስ።

20 ሳሮተꬃ ፆሳይ፥ ዶርሳ ሄምያ ኑ ጎዳ የሱሳ፥ ባ መርና ጫቆ ሱꬃን ሀይቆፐ ደንꬅዳይስ፥ 21 እያ ሸንያ ኦꬃና መላ ሎኦባ ኡባን እ ህንተና ዳንጭሶ። እያ ኡፋይስያባ የሱስ ክርስቶሳ ባጋራ ኑናን ፆሳይ ኦꬆ። የሱስ ክርስቶሳ ባጋራ ፆሳስ መርናፐ መርና ጋካናዉ ቦንቾይ ግዶ። አምንእ።

22 ታ እሻቶ፥ ታ ሀ ዳብዳብያ ህንተዉ ቃንꬃን ፃፍዳ ግሾ፥ ህንተ ታ ዞርያ ሳለቶና ኤካና መላ ታ ህንተና ዎሳይስ።

23 ኑ እሻይ፥ ፅሞትዮስ ቃሾፐ ብለትዳይሳ ኤርተ። እ ኤለስድ ታኮ ዪኮ ታ እያራ ህንተና ባዳ በአና።

24 ህንተና ካለይሳታነ አማንያ ኡባ ሳሮ ጊተ። ፃለፐ ይዳ አማንያ አሳይ ህንተና ሳሮ ያጎሶና።

25 ፆሳ አꬎ ኬሀተꬃይ ህንተ ኡባራ ግዶ። አምንእ።

* 1:5 ማዝ 2:7፤ 2 ሳሜ 7:14፤ 1 ታር 17:13.

* 1:6 ዛረ 32:43.

* 1:7 ማዝ 104:4.

* 1:8 ማዝ 45:6-7.

* 1:9 ኡፋይሳ ዛይተ፦ እ ካዎትያ ዎደ አሳይ ኡፋይሳን እልልድ እያ ካዎይሳ በሴስ።

* 1:10 ማዝ 102:25-27.

* 1:13 ማዝ 110:1.

* 2:6 ማዝ 8:4-6.

* 2:12 ማዝ 22:22.

* 2:13 እሳ 8:17-18.

* 2:16 እሳ 41:8-9.

* 3:11 ማዝ 95:7-11.

* 3:15 ማዝ 95:7-8.

* 3:16 ታይቦ 14:1-35.

* 4:3 ማዝ 95:11.

* 4:4 መ 2:2.

* 4:5 ማዝ 95:11.

* 4:7 ማዝ 95:7-8.

* 4:8 ዛረ 31:7፤ እያ 22:4.

* 4:10 መ 2:2.

* 5:3 ሌወ 9:7.

* 5:4 ከሳ 28:1.

* 5:5 ማዝ 2:7.

* 5:6 ማዝ 110:4.

* 5:7 ማቶ 26:36-46፤ ማር 14:32-42፤ ሉቃ 22:39-46.

* 5:12 2 ቆሮ 3:2.

* 6:2 ፅንቃተታባ፦ ሀ በሳን ፅንቃተታባ ጌተትዳይ ዱማ ዱማ ጌሾ ዎጋታባ ኦዳናሳ።

* 6:8 መ 3:17-18.

* 6:14 መ 22:16-17.

* 6:19 ሌወ 16:2.

* 6:20 ማዝ 110:4.

* 7:1 መ 14:17-20.

* 7:5 ታይቦ 18:21.

* 7:17 ማዝ 110:4.

* 7:21 ማዝ 110:4.

* 7:27 ሌወ 9:7.

* 8:1 ማዝ 110:1.

* 8:5 ታይቦ 18:21.

* 8:8 ኤርም 31:31-34.

* 9:2 ከሳ 26:1-30፤ 25:31-40.

* 9:3 ከሳ 26:31-33.

* 9:4 ከሳ 30:1-6፤ 25:10-16፤ 16:33፤ ታይቦ 17:8-10፤ ከሳ 25:16፤ ዛረ 10:3-5.

* 9:5 ከሳ 25:18-22.

* 9:6 ታይቦ 18:2-6.

* 9:7 ሌወ 16:2-34.

* 9:13 ሌወ 16:15-16፤ ታይቦ 19:9፥ 17-19.

* 9:19 ከሳ 24:6-8.

* 9:21 ሌወ 8:15.

* 9:22 ሌወ 17:11.

* 9:28 እሳ 53:12.

* 10:5 ማዝ 40:6-8.

* 10:11 ከሳ 29:38.

* 10:12 ማዝ 110:1.

* 10:16 ኤርም 31:33.

* 10:17 ኤርም 31:34.

* 10:22 ሌወ 8:30፤ ህዝ 36:25.

* 10:27 እሳ 26:11.

* 10:28 ዛረ 17:6፤ 19:15.

* 10:37 እብራ 2:3-4.

* 11:3 መ 1:1፤ ማዝ 33:6፥ 9፤ ዮሀ 1:3.

* 11:4 መ 4:3-10.

* 11:5 መ 5:21-24.

* 11:7 መ 6:13-22.

* 11:8 መ 12:1-5.

* 11:9 መ 35:27.

* 11:11 መ 18:11-14፤ 21:2.

* 11:12 መ 15:5፤ 22:17፤ 32:12.

* 11:13 መ 23:4፤ 1 ታር 29:15፤ ማዝ 39:12.

* 11:17 መ 22:1-14.

* 11:18 መ 21:12.

* 11:20 መ 27:27-29፥ 39-40.

* 11:21 መ 47:3፤ 48:1-20.

* 11:22 መ 50:24-25፤ ከሳ 13:19.

* 11:23 ከሳ 1:22፤ 2:2.

* 11:24 ከሳ 2:10-12.

* 11:28 ከሳ 12:21-30.

* 11:29 ከሳ 14:21-31.

* 11:30 እያ 6:12-21.

* 11:31 እያ 2:1-21፤ 6:22-25.

* 11:32 አይሰ 6:11—8:32፤ 4:6—5:31፤ 13:2-16፤ 11:1-12፤ 1 ሳሜ 16:1፤ 1 ካዎ 2:11፤ 1 ሳሜ 1:1-25.

* 11:33 ዳነ 6:1-27.

* 11:34 ዳነ 3:1-30.

* 11:35 1 ካዎ 17:17-24፤ 2 ካዎ 4:25-37.

* 11:36 1 ካዎ 22:26-27፤ 2 ታር 18:25-26፤ ኤርም 20:2፤ 37:15፤ 38:6.

* 11:37 2 ታር 24:21.

* 12:5 እዮ 5:17፤ ሌም 3:11-12.

* 12:12 እሳ 35:3.

* 12:13 ሌም 4:26.

* 12:15 ዛረ 29:18.

* 12:16 መ 25:29-34.

* 12:17 መ 27:30-40.

* 12:18 ከሳ 4:11-12፤ 19:16-22፤ 20:18-21.

* 12:20 ከሳ 19:12-13.

* 12:21 ዛረ 9:19.

* 12:24 መ 4:10.

* 12:25 ከሳ 20:22.

* 12:26 ሀገ 2:6.

* 12:29 ዛረ 4:24.

* 13:2 መ 18:1-8፤ 19:1-3.

* 13:5 ዛረ 31:6፥ 8፤ እያ 1:5.

* 13:6 ማዝ 118:6.

* 13:11 ሌወ 16:27.

ያይቆባ ኪታ

1

2

3

4

5

ያይቆብ ፃፍዳ ኪታ

ጋꬃ ቆፋ

ያይቆባ ኪታይ፥ አማንያ አስ ጋላስ ጋላስ ባ ደኡዋ ካለꬅያ ቆፋታ ኦይክስ። ሀ ኪታይ ፃፈትዳይ፥ ቢታ ኡባን ላለትዳ ታማነ ናምኡ አይሁደ ኮቻታሳ። ሀ ማፃፋ ፃፈይ፥ ጭንጫተꬅ ኑኒ ኦሶን ፔሽያ ኦገ በሴስ፤ አማንያ አስ ሞኮባነ ሎኦ ካንዶስ ኦገ በሲያ ኦዳታ ምስለዳ ቆንጭሴስ።

ያይቆባ ኪታይ፥ ማንቆተꬃባ፥ ዱረተꬃባ፥ ፓጨባ፥ ሎኦ ካንዶባ፥ ቃናተባ፥ አማኖባ፥ ሎኦ ኦሶባ፥ እንፃርስ ሃሮባ፥ ጭንጫተꬃባ፥ ኦሻባ፥ ኦቶሮባ፥ አሽከተꬃባ፥ ሀራ አሳ ቦላ ፕርዶባ፥ ጬቀተꬃባ፥ ገንጫባ፥ ዎሳባነ አማንያ አስ ኦꬃናዉ በሲያባ ኡባ ቆርድ በሴስ።

ማፃፋ አይፈ ቆፋታ

ሳሮꬆ (1:1)

አማኖነ ጭንጫተꬅ (1:2-18)

ስስነ ኪተተꬅ (1:19-27)

ማንቆተꬅነ ዱረተꬅ (2:1-13)

አማኖነ ኦሶ (2:14-26)

ጭንጫተꬅነ እንፃርስ ሃሮባ (3:1-18)

ሀ አላምያራ ዳቦተꬅ መꬎፋ (4:1—5:6)

ዳንዳአ፥ ኬሀተꬅነ ዎሳ (5:7-20)

1

1 ፆሳነ ጎዳ የሱስ ክርስቶሳ አይለይ፥ ያይቆብ፥ ቢታ ኡባን ላለትዳ ታማነ ናምኡ ሼሻታስ ኪትዳ ኪታ። *

ሳሮ፥ አይ መላ ደኤቲ?

አማኖነ ጭንጫተꬅ

2 ታ እሻቶ፥ ህንተና ዱማ ዱማ ፓጨይ ጋክያ ዎደ ህንተ ሎኦባ ደምዳዳ ኩመꬃ ኡፋይሳን ኤክተ። 3 ህንተ አማኑዋ ፓጨተꬃይ ዳንዳአ ህንተዉ እመይሳ ኤሬታ። 4 ህንተ ዉርሰꬅ ጋካናዉ ዳንዳእኮ አይብ ፓጨይ ባይና ፖሎነ ኩመꬅ ግደታ። 5 ህንተፈ ኦደስካ ጭንጫተꬅ ꬋይኮ ፆሳ ዎሶ። እያዉ እመታና። ፆሳይ ኦናካ ቦሮና ኡባስ ኬሀተꬃን እምያ ፆሰ። 6 ሽን እ ዎስያ ዎደ ስꬎና አማኖን ፆሳ ዎሶ። ስꬍያ ኦንካ ጫርኮይ ሱግን ቃፅያ አባ ዙለ መላ። 7-8 ናምኡ ቆፍ ደኤይነ ባ ኦግያን ኤቆና ኦንካ ጎዳፐ አይኮካ ደማና ግድ ቆፖፎ።

ማንቆ አስነ ዱረ አስ

9 አማንያ ማንቆ አሳት፥ ፆሳይ ኤንታና ꬎቁ ኦꬅያ ዎደ ኡፋይቶ። 10 ቃስ አማንያ ዱረ አሳት ፆሳይ ኤንታና ዝቅ ኦꬅያ ዎደ ኡፋይቶ። ዱረ አሳት ጪሻዳ ꬋያና።* 11 አዋይ ባ ምሻራ ከይድ ማታ መልስን፥ ጪሻይ ቆለቴስ፤ እያ ሎኦተꬃይካ ꬋዬስ። ሄሳዳካ፥ ዱረ አሳት ባንታ ኦሱዋን ዳቡርሸ ꬋያና።

አሰ ጋክያ ፓጨ

12 መቱዋ ፆንድ አꬍዳፐ ጉየ፥ ፆሳይ ባና ሲቀይሳታስ እማና ግድ ቃላ ገልዳ ደኦ ካላቻ ኤካና ግሾ፥ መቶን ገንጭያ አስ አንጀትዳይሳ። 13 ኦንካ ፓጨትያ ዎደ፥ “ታና ፆሳይ ፓጬስ” ጎፖ። ፆሳይ ኢታን ፓጨተና፤ ቃስ እ ኦናካ ፓጨና። 14 ሽን እስ እስ አስ ባ ኢታ አሙዋን ጎሸትያ ዎደነ ጭመትያ ዎደ ፓጨቴስ። 15 ሄሳፈ ጉየ፥ አሞተꬅ ቃንꬃትድ ናጋራ የሌስ፤ ቃስ ናጋር ድጭድ ሀይቆ የሌስ።

16 ታ ሲቆ እሻቶ፥ ጭመቶፍተ። 17 ሎኦ እሞይነ ኩመꬃ አንጆ ኡባይ ሳሎፐነ ሳሉዋ ፖኡዋ መꬍዳ ፆሳ አዋፐ ዬስ። ፆሳይ ኩያዳ ኡባ ዎደ ላመተና። 18 ኑኒ፥ እያ መተꬃስ ኮይሮ ግዳና መላ ኑና ቱማ ቃላን ባ ሸነን የልስ።

ስስነ ኦሶ

19 ታ ሲቆ እሻቶ፥ ሀይሳ አኬክተ። አስ ኡባይ ስአናዉ ኤለሶ፥ ሽን ኦደታናዉነ ሀንቀታናዉ ኤለሶፖ። 20 አሳ ሀንቆይ ፆሳይ ኮይያ ፅሎተꬃ ኤሄና። 21 ሄሳ ግሾ፥ ቱና ሀኖታነ ኢታተꬃ ኡባ ድግድ፥ ፆሳይ ህንተ ዎዛናን ቶክዳ ህንተ ሸምፑዋ አሻናዉ ዳንዳእያ ቃላ አዳተꬃን ኤክተ።

22 ሽን ፆሳ ቃላ ኦሶን ፔሽተፐ አትሽን፥ ስሳ ፃላላን ህንተና ጭሞፍተ። 23 ቃላ ስእድ ኦꬆና አስ፥ እ ባ ሶምኡዋ ማስቶተን በእያ አሳ መላ። 24 እ ባ ሶምኡዋ በእድ ቤስ፥ ሽን እ አይ ዳንያኮ ኤለስ ዶጌስ። 25 ሽን ኦንካ አይለተꬃፈ ከስያ ፖሎ ህግያ አኬካን በእድ፥ ካልድ ናገይ፥ ስእዳይሳ ዶጎና ኦሶን ፔሽያ ኡራይ፥ ባ ኦሶ ኡባን አንጀታና።

26 ባ እንፃርሳ ናጎና አማናይስ ግያ ኡራይ ባና ጭሜስ፤ እያ አማኖይ ሀዳ። 27 ፆሳ አዋ ስንꬃን ቦረይ ባይና ጌሻ አማኖይ ሀይሳ፦ አይያ አዉ ባይና ናይታነ አምኤታ ማዶነ አላምያ ቱናፐ ባና ናጎ።

2

አሰ ሻኮፋ

1 ታ እሻቶ፥ ህንተ ኑ ቦንቾ ጎዳ የሱስ ክርስቶሳ አማንያባ ግድኮ፥ አሳ ሶምኦ ፄልድ አሰ ቦንቾፍተ። 2 ሌምሶስ፥ ዎርቃ ምግዶ አꬅድ፥ ሎኦ ማኦ ማእዳ ዱረ አስ ህንተ ሺቁዋ ይስ። ቃስ ጩርቃ ማኦ ማእዳ ማንቆ አስካ ይስ። 3 ሎኦ ማኦ ማእዳ አድያ ህንተ አꬅድ ቦንችድ፥ “ነ ሀይሳን ሎእያ ኦይድያን ኡታ” ግድ፥ ቃስ ማንቆ አድያ፥ “ነ ያን ኤቃ ዎይኮ ሀይሳን ታ ቶሁዋ ማታን ሳአን ኡታ” ጌታ። 4 ያትን፥ ህንተ፥ ህንተ ግዶን ሻከተꬅ መይሳታነ ኢታ ቆፋራ ደእያ ዳይናታ መላ ግደከትዬ?

5 ታ ሲቆ እሻቶ፥ ስእተ። አማኖን ዱረ ግዳና መላነ ባና ሲቀይሳታስ እማና ግዳ ሳሎ ካዎተꬃ ላታና መላ ሀ ሳአን ደእያ ማንቆታ ፆሳይ ዶርበነዬ? 6 ሽን ህንተ ማንቆታ ቶቸታ። ህንተና ኡንኤይሳት ዱረታ ግዶኮናዬ? ህንተና ዳይና ስን ጎቸይሳት ኤንታ ግዶኮናዬ? 7 ህንተ ፄገትዳ ሎኦ ጎዳ ሱንꬃ ጫየይሳት ኤንታ ግዶኮናዬ?

8 ሽን ጌሻ ማፃፋን፥ “አሰ ኡባ ነና ነ ዶሰይሳዳ ዶሳ” ጌተትድ ፃፈትዳ ፆሳ ካዎተꬃ ህግያ ህንተ ፖልኮ ሎኦ ኦꬄታ።* 9 ሽን ህንተ አሳ ሶምኦ ፄልድ ቦንችኮ፥ ናጋራ ኦꬄታ ቃስ ህገይ ህንተና ህገ መንꬅዳ አሳዳ ፕርዳና። 10 ኦንካ ህገ ኡባፈ እሱዋ መንꬅድ፥ አትዳ ኡባ ናግኮ ኡባ መንꬅዳዳ ታይበቴስ። 11 “ላሞፋ” ግዳ ጎዳይ፥ ቃስ “ዎꬎፓ” ግስ። ሽን ኔኒ ላሞና አጋዳ ዎꬍዳባ ግድኮ፥ ህግያ መንꬃዳሳ።* 12 አይለተꬃፈ ከስያ ህግያ ስንꬃን ፕርዳ ኤካናዉ ደእያ አሳዳ ኦደትተነ ኦꬅተ። 13 አሰ ማሮና ኦናካ ፆሳይ ማሮና ፕርዳና። ሽን ማሮተꬃይ ፕርዳ ፆኔስ።

አማኖነ ኦሶ

14 ታ እሻቶ፥ ህንተፈ እስ አስ ታዉ አማኖይ ደኤስ ግድ፥ ባ አማኑዋ ኦሶን በሶና እፅኮ እያ አይ ማዳኔ? እያ አማኖይ እያ አሻናዉ ዳንዳኢ? 15 ሌምሶስ እስ እሻይ ዎይኮ እስ ምችያ ካሎትኮነ ኤንታዉ ምያባይ ꬋይኮ፥ 16 ህንተፈ እስ አስ ኤንታኮ፥ “ሳሮ ቢተ! ታማ ካይተ! ካልድ ሚተ!” ግድ፥ ኮሽያባ ኤንታዉ እሞና እፅኮ ኤንታ አይ ማዲ? 17 ሄሳ ግሾ፥ ኦሶይ ባይና አማኖይ ባርካ ሀይቅዳይሳ።

18 ሽን እስ አስ፥ “ነዉ አማኖይ ደኤስ፤ ቃስ ታዉ ኦሶይ ደኤስ። ኔኒ ነ አማኑዋ ነ ኦሱዋፐ ሻካዳ ታና በሳ፤ ታካ ታ አማኑዋ ታ ኦሱዋን ነና በሳና” ጋና። 19 ኔኒ፥ እስ ፆሳይ ደኤይሳ አማናሳ፤ ሄስ ሎኦ። ቱና አያናትካ አማኖሶና፤ ያሻን ኮኮሮሶና። 20 ነኖ ኤያዉ! አማኖይ ኦሶፐ ሻከትድ ማዶናይሳ ኤራናዉ ኮያይ? 21 ኑ አዋ አብራሃመይ፥ ባ ናኣ ይሳቃ ያርሾ በሳ ቦላ ዎꬅዳ ዎደ ባ ኦሱዋን ፅልቤኔ?* 22 እያ አማኖይነ እያ ኦሶይ እስፈ ኦꬅዳይሳ በእኪ? እያ አማኖይ እያ ኦሱዋን ፖለትስ። 23 ጌሻ ማፃፋይ፥ “አብራሃመይ ፆሳ አማንስ። ፆሳይ ሄሳ እያዉ ፅሎተꬅ ኦꬅድ ታይብስ” ግዳይስ ፖለትስ። ቃስ እ ፆሳ ዳቦ ጌተትድ ፄገትስ። * 24 አስ አማኖ ፃላላን ግዶናሽን፥ ኦሶን ፅለይሳ በኣሳ።

25 ሄሳዳካ፥ ላይምያ ራኣባ እስራኤለፐ ኪተትዳይሳታ ሞካዳ ሀራ ኦገራ ኤንታ ሞይዝዳ ዎደ ባ ኦሱዋን ፅላቤኬ?*

26 ሸምፖይ ሻከትዳ አሳተꬃይ ሀይቆ ግደይሳዳ፥ ኦሶይ ሻከትዳ አማኖይካ ሀይቅዳይሳ።

3

ነ እንፃርሳ ናጋ

1 ታ እሻቶ፥ ህንተፈ ዳሮት አስታማረ ግዶፖ። ኑ፥ አስታማረት ሀራታፐ አꬍያ ፕርዳ ኤካናይሳ ህንተ ኤሬታ። 2 ኑ ኡባይ ዳሮባን ባለቶስ። ባ ኦዳን ባለቶና ኦንካ ባናተꬃ ናጋናዉ ዳንዳእያ ፖሎ አስ። 3 ፓራት ኑስ ኪተታና መላ ብፃላ ባርስድ ኑኒ ኮይያ በሲ ኡባ ኤፎስ። 4 ማርካበይ ሄሳ መላ ግታ ግድሸ ዎልቃማ ጫርኩዋን ሱገትኮካ፥ ኤንታ ላገይስ ባ ኮይያ በሲ ዛሪድ ላግያ ጉꬃ ምꬃን ላገትድ ቤስ። 5 ሄሳዳ እንፃርስ አሳተꬃ ግዶን ጉꬃ ግድኮካ ዳሮ ግታባን ጬቀቴስ።

ጉꬃ ታም ዳሮ ግታ ዎራ ፁጌስ። 6 እንፃርስ ታማ መላ። እንፃርስ ኑ አሳተꬃ ግዶን ኢታን ኩምዳ አላመ፤ አሳተꬃ ኡባ ቱንሴስ። ጋናመፐ ከይያ ታማዳ ኑ ደኡዋ ዎꬃ ኡባ ፁጌስ። 7 ዶአታነ ካፎታ፥ ኡሎራ ጎሸተይሳታነ አባን ደእያ መተꬃታ ኡባ አስ ሃሬስ፤ ኤንትካ ሃረትዶሶና። 8 ሽን ኦንካ እንፃርስ ሃራናዉ ዳንዳእቤና። እንፃርስ ዎꬍያ ማርዘይ ኩምዳ ሃረቶና ኢታ መተꬅ። 9 ኑ እንፃርሳን፥ ኑ፥ ጎዳነ ፆሳ ጋላቶስ። ቃስ እያራ ፆሳ ሌምሶን መትዳ አሳ ባዶስ። 10 እስ ዶናፐ ጋላትነ ባደꬅ ከዬስ። ታ እሻቶ፥ ሄሳዳ ሀናናዉ በሰና። * 11 ፑልቶይ እስ ኦላፈ ማልእያ ሃꬅነ ጫምያ ሃꬅ ፑልታናዉ ዳንዳኢ? 12 ታ እሻቶ፥ ባላሰ ምꬅ ሻማሆ አይፋናዉ ዳንዳኢ? ዎይኮ ዎይነ ምꬅ ባላሰ ምꬃ አይፈ አይፋናዉ ዳንዳኢ? ጫሞ ሃꬃፈ ማልኦ ሃꬅ ከያናዉ ዳንዳኤና።

ሳሎ ጭንጫተꬅነ ሳአ ጭንጫተꬅ

13 ህንተ ግዶን ጭንጭነ አኬካንቾይ ኦኔ? ባ ሎኦ ደኡዋ፥ አሽከተꬃንነ ጭንጫተꬃን ኦሰትዳ ኦሶን በሶ። 14 ሽን ህንተ ዎዛናን ጫምያ ቅናተይነ ባና ዶሶይ ደእኮ ጬቀቶፍተ፤ ቱማ ቦላ ዎርዶቶፕተ። 15 ሄሳ መላ ጭንጫተꬃይ ሳሎፐ ይዳባ ግዶናሽን፥ ሄስ አሳባ፥ አላመባ፥ ፃላሄባ። 16 ቅናተይነ ባና ዶሶይ ደእያ ሶን ኦሽነ ኢታ ኦሶ ኡባይ ደኦሶና። 17 ሽን ቦላፈ ያ ጭንጫተꬃይ ኡባፈ ስን ጌሽ። ቃስ ሳሮተꬅ፥ አዳተꬅ፥ ስእድ ኤከይሳ፥ ቃተይሳ፥ ሎኦ አይፈይ ኩምዳይሳ፥ አሰ ሻኮናይሳነ ጩቦተꬅ ባይናይሳ። 18 ሳሮተꬃ ዶሰይሳት ሳሮተꬅ ዘርድ ፅሎተꬅ ቡጮሶና።

4

አላምያራ ዳቦቶፕተ

1 ኦሽነ ኦል ህንተ ግዶ አዉፐ ዪ? ኤንቲ የይ ህንተ አሳተꬃ ሃራናዉ ኦለትያ ህንተ አሾ አሙዋፐ ግደነዬ? 2 ህንተ አሞቴታ፥ ሽን ደመከታ፤ ሄሳ ግሾ፥ ዎꬌታ። ምንꬅ ኮዬታ፥ ሽን ደማናዉ ዳንዳኤከታ፤ ሄሳ ግሾ፥ ኦየቴታነ ኦለቴታ። ህንተ ፆሳ ዎሶና ግሾ ኮያባ ደመከታ። 3 ህንተ ዎሰታ፥ ሽን ደመከታ። ህንተ አሾ አሙዋ ፖላናዉ ዎበ ኦገን ዎስያ ግሾ ደመከታ። 4 ህንተኖ፥ ላይማተይሳቶ! ሀ አላምያ ዶሰይ ፆሳራ ሞርከ ግደይሳ ኤረከቲ? ሀ አላምያራ ዳቦታናዉ ኮየይ ኦንካ ፆሳራ ሞርከ። 5 ጌሻ ማፃፋይ፥ “ፆሳይ ኑናን ዳና መላ ኦꬅዳ አያናይ፥ ኑኒ እያዉ ቡዞ ግዳና መላ አሞቴስ” ግዳይሳ ጮ ግዳባ ዳኒ? 6 ሽን ጌሻ ማፃፋይ፥ “ፆሳይ ኦቶራንቾታ እፄስ፥ ሽን አሽከታስ ማሮተꬅ እሜስ” ግያ ግሾ፥ ፆሳይ ማሮተꬅ ዳርስድ እሜስ። *

7 ሄሳ ግሾ፥ ፆሳስ ሃረትተ፤ ፃላህያራ ኤቀትተ፤ እ ህንተፈ ሃካና። 8 ፆሳኮ ሺቅተ፤ እ ህንተኮ ሺቃና። ህንተኖ፥ ናጋራንቾቶ፥ ህንተ ኩሽያ ሜጨትተ፤ ናምኡ ቆፍ ደኤይሳቶ፥ ህንተ ዎዛና ጌሽተ። 9 ካዮትተ፥ ዬክተነ አፉፅተ። ህንተ ሚቻይ ዬሆን፥ ህንተ ኡፋይሳይ አዛኖን ላመቶ። 10 ጎዳ ስንꬃን ህንተናተꬃ ካዉሽተ፤ ህንተና ꬎቁ ꬎቁ ኦꬃና።

አሳ ቦላ ፕርዶፍተ

11 ታ እሻቶ፥ እሶይ እሱዋ ዝግሮፕተ። ባ እሻ ዝግረይነ እያ ቦላ ፕርደይ ህገ ዝግረስነ ህገ ቦላ ፕርዴስ። ኔኒ ህገ ቦላ ፕርድኮ ህገ ቦላ ፕርደይሳ ግዳሳፐ አትሽን፥ ህገ ፖለይሳ ግዳካ። 12 ህገ እመይነ ፕርደይ ፆሳ ፃላላ። አሻናዉነ ꬋይሳናዉ ዳንዳኤይ እያ። ያትን፥ ነ አሳ ቦላ ፕርደይ ኔኒ ኦኔ?

ጬቀቶፍተ

13 ህንተ፥ “ኑኒ ሀች ዎይኮ ዎንቶ ያ ካታማ ዎይኮ ሀ ካታማ ባና፤ ያን ላይꬅ ኡታና፤ ዛልእድ ዎꬍሳና” ያገይሳቶ፥ ስእተ። * 14 ዎንቶ አይብ ሀናኔኮ ህንተ ኤረከታ። ህንተ ደኦይ ዋናነኮ ኤረይ ኦኔ? ህንተ ጉꬃ ዎደ በንትድ ꬋይያ አካ መላ። 15 ሄሳ አግድ፥ “ጎዳይ ጊኮ ኑኒ ዳና፤ ሀይሳ ዎይኮ ሄሳ ኦꬃና” ያጋናዉ በሴስ። 16 ሽን ህንተ ሀእ ኦቶርተታነ ጬቀተታ። ሄሳ መላ ጬቆ ኡባይ ኢታ።

17 ሄሳ ግሾ፥ ሎኦባ ኦꬃናዉ ኤርሸ ኦꬆና ኡራስ ሄስ ናጋራ።

5

ዱረታስ እመትዳ ዞረ

1 ህንተኖ፥ ዱረቶ፥ ህንተ ቦላ ኢታ መቶይ ያ ግሾ ዬክተነ ዘሌልተ። 2 ህንተ ሻሎይ ቡቅስ፤ ህንተ አፍላይካ ብላን ሜተትስ። * 3 ህንተ ዎርቃይነ ህንተ ብራይ ሽእስ። ሄ ሽአይ ህንተ ቦላ ማርካ ግዳና። እ ህንተ አሳተꬃ ታማዳ ማና። ህንተ ሀ ዉርዳ ቃማታን ህንተዉ ሻሎ ዳጋዬታ። 4 ህንተ ጋደን ኦꬅ ፔእዳ አሳ ኡነ ሚሽያ ቃንፅበከታ። ሄስ ህንተ ቦላ ዋሴስ። ሄ አሳታ ዋሶይ ዎልቃማ ጎዳ ሀይꬃን ስኤትስ። * 5 ሀ ሳአን ህንተ ኡሎ ፃላላስ ቆፕድ፥ እንጀን ደእደታ። ሹካስ ጊገትዳ መሄዳ ህንተና ꬍክደታ። 6 ህንተራ ኤቀታናዉ ዳንዳኦና ፅሎ አሳ ቦላ ፕርድደታ እያ ዎꬍደታ።

ገንጫነ ዎሳ

7 ታ እሻቶ፥ ጎዳይ ያና ጋካናዉ ገንጭተ። ጎሻንቾይ ቶርቸ እራይነ ስላ እራይ ያና ጋካናዉ ገንጭድ አልኦ ካꬃ ናግድ ዋት ጋꬅ ኤክያኮ ቆፕተ። 8 ሄ ጎሻንቹዋዳ ህንተካ ገንጭተ። ጎዳ ዩሳይ ማታትዳ ግሾ ኡፋይሳን ናግተ።

9 ታ እሻቶ፥ ፆሳይ ህንተ ቦላ ፕርዶና መላ እሶይ እሱዋ ቦላ ዙዙሞፍተ። ፕርደይስ ፐንገን ኤቅስ። 10 ታ እሻቶ፥ ዋያን ገንጭዳ፥ ጎዳ ሱንꬃን ኦድዳ ናበታ ሌምሶ ኦꬅድ ኤክተ። 11 ዳንዳአን ገንጭዳይሳታ ኑኒ አንጀትዳይሳታ ጎስ። እዮብ ዋንድ ገንጭዳኮ ህንተ ስእደታ። ጎዳይ ዉርሰꬃን እያ ዋት ማድዳኮ በእደታ። እ ማሮትነ ቃይ ኩምዳ ጎዳ ግድያ ግሾ ሄሳ ኦꬅስ።*

12 ሽን ኡባፈ ስን፥ ታ እሻቶ፥ ሳሉዋን ግድን ዎይኮ ሳአን ግድን ዎይኮ ሀራ አይብንካ ጫቆፍተ። ፆሳ ፕርዳን ህንተ ገሎናዳ ህንተ ኦዳይ ኤ ግድኮ፥ “ኤ” ጊተ፤ አካይ ግድኮ፥ “አካይ” ጊተ። *

13 ህንተ ግዶን መቶ ኤክያ ኦንካ ደእኮ ፆሳ ዎሶ። ኡፋይትያ ኦንካ ደእኮ ጋላታን የፆ። 14 ህንተፈ ሀርገትያ ኦንካ ደእኮ ዎሳ ኬꬃ ጭማታ ፄጎ። ኤንቲ ጎዳ ሱንꬃን ሻማሆ ዛይተ ትይድ እያዉ ፆሳ ዎሶ። * 15 አማኖን ዎስዳ ዎሳይ ሀርጋንቹዋ ፓꬃና። ጎዳይ እያ፥ ሀርግያፈ ደንꬃና፤ እ ናጋራ ኦꬅዳባ ግድኮካ ጎዳይ እያ ማራና። 16 ሄሳ ግሾ፥ ህንተ ፓፃና መላ ህንተ ናጋራ እሶይ እሱዋስ ፓፅተነ እሶይ እሱዋስ ዎስተ። ፅሎ አሳ ዎሳይ ዎልቃማ ኦሶ ኦꬄስ። 17 ኤልያስ ኑ መላ አሰ። እር ሳአን ቡኮና መላ ምንꬅድ ፆሳ ዎስን ሄꬑ ላይꬅነ ኡሱፑን አጌና ሳአን እር ቡክቤና። * 18 ዛሪድ እ ፆሳ ዎስን ሳሎፐ እር ቡክስ፤ ሳእካ ካꬅ ዶልሰስ። *

19 ታ እሻቶ፥ ህንተፈ ኦንካ ቱማ ኦግያፐ ቡትኮ፥ ሀራይ እያ ቱማኮ ዛርኮ፥ 20 ናጋራንቹዋ እያ ባላ ኦግያፐ ዛርያ ኦንካ፥ እያ ሸምፑዋ ሀይቆፐ አሸይሳነ እያ ዳሮ ናጋራስ ማሮታ እመይሳ ኤሮ። *

* 1:1 ማቶ 13:55፤ ማር 6:3፤ ሀዋ 15:13፤ ጋላ 1:19.

* 1:10 እሳ 40:6-7.

* 2:8 ሌወ 19:18.

* 2:11 ከሳ 20:13-14፤ ዛረ 5:17-18.

* 2:21 መ 22:1-14.

* 2:23 መ 15:6፤ 2 ታር 20:7፤ እሳ 41:8.

* 2:25 እያ 2:1-21.

* 3:10 መ 1:26.

* 4:6 ሌም 3:34.

* 4:13 ሌም 27:1.

* 5:2 ማቶ 6:19.

* 5:4 ዛረ 24:14-15.

* 5:11 እዮ 1:21-22፤ 2:10፤ ማዝ 103:8.

* 5:12 ማቶ 5:34-37.

* 5:14 ማቶ 5:34-37.

* 5:17 1 ካዎ 17:1፤ 18:1.

* 5:18 1 ካዎ 18:42-45.

* 5:20 ሌም 10:12፤ 1 ጰፅ 4:8.

1 ጰፅሮሳ ኪታ

1

2

3

4

5

ጰፅሮስ ፃፍዳ

ኮይሮ ኪታ

ጋꬃ ቆፋ

ሀዋርያ ጰፅሮስ ፃፍዳ ኮይሮ ኪታይ፥ “ዶረትዳ ፆሳ አሳታ” ጌተትድ ፄገትዳይሳታስነ ጉꬃ ኢሰን ፑደሀ ባጋን ላለትዳ አማንያ አሳሳ። ሀ ኪታይ ፃፈትዳ ጋሶይ፥ አማኖ ጋሶን መቶይነ ዋየይ ጋክዳ አሳ ምንꬃናሳ። ሀ ማፃፋ ፃፈይ፥ እያ ሀይቁዋ፥ እያ ደንዱዋ፥ እያ ናምአንꬆ ዩሳ ኦድያ የሱስ ክርስቶሳ ዎንገላ ቃላ ኤንታ አኬክሴስ። የሱስ ክርስቶሳ ደኡዋ ሌምሶ ኦꬅ ፄልድ፥ መቶ ዳንዳአን ካንꬃና መላ ኤንታ ቆፍሴስ። ሄሳራ ጋꬅድ፥ መቶይ ኤንታ አማኑዋ ፓጨይሳነ የሱስ ክርስቶሲ ቆንጭያ ጋላስ በሲያ ዎይቶ ኤንቲ ኤካናዉ ደኤይሳ ሀሳይሴስ።

ፃፈይ፥ ኤንቲ መቶ ዳንዳአና መላ ምንꬅ ስሚድ፥ ክርስቶሳ ካልያ አሳት ደኤይሳዳ ኤንቲ ዳና መላ ቆፍሴስ።

ማፃፋ አይፈ ቆፋታ

ሳሮꬆ (1:1-2)

ፆሳይ ኑስ እምዳ አቶተꬃ (1:3-12)

ጌሻተꬃን ዱሱ (1:13—2:17)

ክርስቶሳ ዋይያ ሌምሶ (2:18-25)

መቶ ዎደ አማንያ አሳ ሀኖታ (3:1—4:19)

ጭማታስነ ናአተꬃታስ እመትዳ ዞረ (5:1-11)

ሞይዞ ሳሮꬆ (5:12-14)

1

1 ታኒ፥ የሱስ ክርስቶሳ ሀዋረይ ጰፅሮስ፤ ጳንፆሳን፥ ጋላትያን፥ ቃጳዶቃን፥ ኢሰንነ ብታነን በታንቾዳ ላለትድ ደእያ ፆሳይ ዶርዳ፥ አሳስ ሀ ዳብዳብያ ፃፋስ። 2 የሱስ ክርስቶሳስ ህንተ ኪተታና መላነ እያ ሱꬃን ጌያና መላ፥ ፆሳ አዋይ ባ ካሰ ኤራን ዶርዳይሳታስነ ጌሻ አያናን ጌይዳ፥ ህንተዉ አꬎ ኬሀተꬃይነ ሳሮተꬃይ ግዶ።

ꬋዮና ኡፋይስ

3 የሱስ ክርስቶሳ ሀይቆፐ ደንꬅድ ባ ግታ ማሮተꬃን ናምአንꬆ የለተꬃነ ꬋዮና ኡፋይሳ እምዳ ኑ ጎዳ የሱስ ክርስቶሳ አዋይ፥ ፆሳይ ጋላተቶ። 4 ቃስ ፆሳይ ህንተዉ ꬋዮና፥ ኢቶናነ ቡቆና ላታ ሳሎን ጊግስስ። 5 ሄ ላታይ ዎደ ዉርሰꬃን ቆንጫናዉ ደእያ አቶተꬃስ ፆሳ ዎልቃን አማኖን ህንተዉ ናገትድ ደኤስ።

6 ሀእ ጉꬃ ዎደስ ህንተ ዱማ ዱማ ፓጨን ኡንኤትኮካ ሄሳን ኡፋይትተ። 7 ሄ ፓጨይ ህንተና ጋክዳይ፥ ታማን የግን ꬋይያ ዎርቃፈ ህንተ አማኖይ አꬎነ ቱማ ግደይሳ በሳናሳ። ሄ ፓጨትዳ አማኑዋን የሱስ ክርስቶሲ ቆንጭያ ዎደ ጋላታ፥ ቦንቾነ ሳባ ህንተ ኤካና። 8 ህንተ የሱሳ በእቤከታ፥ ሽን እያ ሲቀታ። ህንተ ሀእ እያ በእቦናባ ግድኮካ፥ እያ አማነታ። ቃስ ኦዳን ቆንጭሳናዉ ዳንዳኤቶና ኡፋይሳንነ ቦንቾን ኩምደታ። 9 ህንተ አማኖን ናግያ ህንተ ሸምፑዋ አቶተꬃ ኤካና።

10 አꬎ ኬሀተꬃ ባጋራ ህንተዉ ጊግዳ ሀ አቶተꬃባ ናበት ኤራናዉ ግታ ኮሻንነ ናጎን ኮይዶሶና። 11 ኤንታን ደእያ ክርስቶሳ አያናይ እያ ዋያባነ ሄሳፈ ጉየ ያና ቦንቹዋባ ካሰትድ ማርካትሸ፥ አዉደ ዎይኮ ዋንድ ሀናኔኮ አኬካን ፕልግዶሶና። 12 ናበት ኦድዳ ትንብተይ ባንታዉ ግዶናሽን፥ ህንተዉ ግደይሳ ፆሳይ ህንተዉ ቆንጭስስ። ሀእ አሳይ ህንተዉ ኦድዳ ዎንገላ ሳሎፐ ኪተትዳ ጌሻ አያና ዎልቃን ህንተዉ ኦድዶሶና። ኪታንቾትካ ሄሳ በአናዉ አሞትዶሶና።

ጌሻተꬃን ደእተ

13 ሄሳ ግሾ፥ ኦሶስ ህንተና ጊግስተ፤ ህንተና ሃርተ። የሱስ ክርስቶሲ ቆንጭያ ዎደ ህንተ ኤካና አꬎ ኬሀተꬃ ኡፋይሳን ናግተ። 14 ፆሳ ናይታዳ እያዉ ኪተትተ፤ ህንተ ካሰ ኤሮና ኦꬅዳ ኢታ አሙዋ ካሎፍተ። 15 ሽን ህንተና ፄግዳ ፆሳይ ጌሽ ግድዳይሳዳ ህንተካ ህንተ ዱሳ ኡባን ጌሽ ግድተ። 16 ጌሻ ማፃፋን፥ “ታኒ ጌሽ ግድዳ ግሾ ህንተካ ጌሽ ግድተ” ጌተትድ ፃፈትስ። *

17 አሳ ሶምኦ በኦና እያ ኦሱዋዳ ፕርድያ ፆሳ፥ “ኑ አዋዉ” ግድ ፄግያባ ግድኮ፥ ሀ ሳኣ እማꬃተꬃ ዱሳ ያሻን ደእተ። 18 ህንተ፥ ህንተ አዋታፐ ላትዳ ፓꬆና ደኡዋፐ ዎዘትዳይስ፥ ꬋይያ ብራን ዎይኮ ዎርቃን ግዶናይሳ ኤሬታ። 19 ቦረይ ዎይኮ ቦርሶይ ባይና ዶርሳ ሱꬃዳ አልኦ ግድዳ ክርስቶሳ ሱꬃን ዎዘትደታ። 20 ፆሳይ አላመይ መታናፐ ካሰ ክርስቶሳ ዶርስ፥ ሽን ሀ ዉርሰꬃ ዎድያን ክርስቶስ ህንተ ግሾ ቆንጭስ። 21 ህንተ አማኖይነ ህንተ ኡፋይሳይ ፆሳን ግዳና መላ እያ ሀይቆፐ ደንꬅድ፥ ቦንችዳ ክርስቶሳ ባጋራ ፆሳን አማነታ።

22 ህንተ ቱማተꬃስ ኪተትድ ህንተናተꬃ ጌሽደታ። ህንተ እሶይ እሱዋ ዎዛናፐ ሲቀታ፥ ሽን ሀእካ ቱማ ዎዛናፐ ምንꬅድ ሲቅተ።

23 ህንተ ናምአንꬆ የለትዳይ ꬋይያ ዘረꬃፈ ግዶናሽን፥ መርናዉ ደእያ ፆሳ ቃላን ꬋዮና ኮቻፈ የለትደታ። 24 ፆሳ ቃላይ፥

“አስ ኡባይ ማታ መላ፤

እያ ቦንቾ ኡባይ ጪሻ መላ።

ማታይ መሌስ፥ ጪሻይካ ቆለቴስ። *

25 ሽን ጎዳ ቃላይ መርናዉ ደኤስ”

ያጌስ። ህንተዉ ኦደትዳ ዎንገላ ቃላይ ሀይሳ።

2

ደኦ ሹችነ ጌሻ ደረ

1 ህዛ፥ ኢታተꬅ ኡባ፥ ጭሞ ኡባ፥ ጩቦተꬅ ቃናተነ ዝግርስ ኡባ ህንተፈ ድግተ። 2-3 ጎዳይ ኬሀ ግደይሳ ህንተ ኤርድ ሜዘትዳይሳዳ ሀእ የለትዳ ጉꬃ ናይታዳ ህንተ አቶተꬃን ድጭሸ ባናዉ ፆሳ ጌሻ ቃላ ማꬃ ኡባ ዎደ አሞትተ። *

4 አሳን ቦረትድ ፆሳን ዶረትዳ አልኦ ግድዳ ደኦ ሹቻ፥ ጎዳ የሱሳኮ ሺቅተ። 5 ህንተ አያና ኬꬅ ኬፀትያ ደኦ ሹቻታ። ህንተ የሱስ ክርስቶሳ ባጋራ ፆሳ ኡፋይስያ አያና ያርሾ ያርሽያ ጌሻ ካህነታ። 6 ጌሻ ማፃፋን፥

“ሄኮ፥ ታኒ ፅዮነ ካታማን ጎዳ ፃጱዋ ምንꬅያ፥

ዶረትዳ፥ አልኦ ሹቻ ዎꬃስ፤

እያን አማንያ ኦንካ ዬላተና”

ያጌስ።* 7 ሀ ሹቻይ ህንተዉ አማነይሳታስ አልኦ፥ ሽን አማኖናይሳታስ፥

“ግምበይሳት ካꬍድ እፅዳ ሹቻይ

ጎዳ ፃጱዋ ምንꬅያ፥

ኡባፈ አꬍያ ሹቹ ግድስ።”*

8 ቃስካ፥

“ሀ ሹቻይ አሰ ꬉብያ ሹቻነ አሰ ኩንድስያ ዛላ”

ያጌስ። ኤንቲ ሄሳስ ቃደትዳ ግሾ ፆሳ ቃላ ኪተቶና እፅድ ꬉበትዶሶና።*

9 ሽን ፆሳይ ꬉማፐ ማላልስያ ባ ፖኡዋኮ ህንተና ፄግዳይ፥ ህንተ እያ ሎኦተꬃ ሀራታስ ኦዳናዉ ዶረትዳ ኮቸ፥ ካዎ ካህነ፥ ጌሻ ደረነ ፆሳ ዱማ ደረ። * 10 ህንተ ካሰ ፆሳ ደረ ግደከታ፥ ሽን ሀእ ህንተ እያ ደረ። ህንተ ካሰ ማሮተꬅ ደምበከታ፥ ሽን ሀእ ማሮተꬅ ደምደታ። *

ፆሳ አሳዳ ደእተ

11 ታ እሻቶ፥ ህንተ ሀ ሳአን እማነ በተ አስ ግድዳይሳዳ ህንተ ሸምፑዋ ኦልያ አሾ አሞፐ ሃካና መላ ታኒ ህንተና ዎሳይስ። 12 አማኖና አሳይ ህንተና ኢታ ኦꬅያ አሳዳ ዝግርያ ዎደ ፆሳይ ኑና በአናዉ ያ ጋላስ፥ ኤንቲ ህንተ ሎኦ ኦሱዋ በእድ ፆሳ ጋላታና መላ ህንተዉ ሎኦ ደኦይ ደኦ።

13 ጎዳ ግሾ ግድ ማታራ ደእያ አሳታስ ሃረትተ፤ ኡባፈ ቦላ ግድያ ግሾ ካዋስካ ሃረትተ። 14 ኤንቲ ኢታ ኦይሳታ ሴራናዉነ ሎኦ ኦይሳታ ሳባናዉ ካዉዋፐ ኪተትዳ ግሾ ደርያ አይሰይሳታስ ሃረትተ። 15 ህንተ፥ ህንተ ሎኦ ኦሱዋን ኤሮና ኤያ አሳ ዶና ኦይꬃናይስ ፆሳ ሸነ። 16 ፆሳ አይለ ግድድ ላአተꬃን ደእተፐ አትሽን፥ ህንተ ላአተꬃ ኢታ ኦሶስ ካማ ኦꬆፍተ። 17 አሳ ኡባ ቦንችተ፤ አማንያ አሳ ሲቅተ፤ ፆሳ ያይተ፤ ካዎ ቦንችተ።

ክርስቶሳ ዋየ ሌምሶ

18 አይለቶ ሎኦ ጎዳታስነ ኬሀ ጎዳታ ፃላላስ ግዶናሽን፥ ኢታታስካ ቦንቾን ሃረትተ። 19 አስ ፆሳ ግሾ ግድ በሶና ዋየ ዋየትኮ ፆሳይ እያ አንጃና። 20 ሽን ህንተ ናጋራ ኦꬅን ህንተና ደችያ ዎደ ህንተ ዳንዳእኮ ህንተዉ አይ ጋላት ደኢ? ሽን ሎኦባ ኦꬅድ ዋየ ዳንዳእኮ ፆሳይ ህንተና ሄሳስ አንጃና። 21 ፆሳይ ህንተና ፄግዳይ ሄሳ ግሾሳ፤ ክርስቶስ ህንተዉ ዋየትስ፤ ህንተ እያ ካላና መላ፥ ህንተዉ ሌምሶ ግድስ። 22 እ ናጋራ ኦꬅቤና፤ እያ ዶናን ዎርዶይ በንትቤና። * 23 ኤንቲ እያ ጫይያ ዎደ፥ ዛሪድ ጫይቤና። ሽን ዋየ ኤክሸ ፅሎ ፕርድያ ፆሳስ ባ ፕርዳ አጋግስፐ አትሽን፥ ማንድቤና። * 24 ኑኒ ናጋራስ ሀይቅድ ፅሎተꬃስ ዳና መላ ክርስቶስ ባ አሹዋን ኑ ናጋራ ማስቃልያ ቦላ ቶክስ፤ ህንተ እያ ማዱንꬃን ፓፅደታ። * 25 ካሰ ህንተ ኦገ ባልድ ꬋይዳ ዶርሳታ መላ፥ ሽን ሀእ ህንተ ሸምፑዋ ሄመይሳኮነ ናገይሳኮ ስምደታ። *

3

አዝናባነ ማችባ

1-2 ሄሳዳካ፥ ማቸቶ፥ ህንተ አዝናታፐ ፆሳ ቃላስ ኪተቶናይሳት ደእኮካ አይኮካ ኦደቶናሽን፥ ህንተ ያሻተꬃነ ህንተ ጌሻ ደኡዋ በእድ አማናና መላ ኤንታዉ ሃረትተ። * 3 ህንተ፥ ህንተ ሁጰ ፕፆንነ ዎርቃ አሌቆን ዎይኮ ሎኦ ማኦን ህንተ ቦላ አሳተꬃ ሎይሶን ግዶፖ። * 4 ሽን ህንተ ዎዛና ግዶን ደእያ የገልሳተꬃይ ፆሳ ስንꬃን ህንተዉ ዳሮ አልኦ ግድድ ꬋዮና፥ አሽከነ ዎፑ ግዳ አያና ግዶ። 5 ፆሳይ እማና ግዳይሳ አማንዳ ጌሻ ማጫሳት በን ዎደ ባንታ አዝናታስ ሃረትድ፥ ባንታና ሄሳዳ ዳሮ ሎይꬅዶሶና። 6 ሄሳዳ ሳራ አብራሃመ፥ “ታ ጎዳዉ” ያጋዳ ፄጋሸ፥ እያዉ ኪተታሱ፤ ህንተካ አይኮካ ያዮና ሎኦባ ኦꬅኮ እ ናይታ። *

7 አዝናቶ፥ ህንተ ማቸት ህንተፈ ዳቡራንቾ መታ ግደይሳ ኤርድ፥ ኤንታና ቦንችተ፤ ህንተ ዎሳ ꬉቦና መላ ፆሳይ እምዳ ደኡዋ ኤንቲ ህንተራ እስፈ ላትያ ግሾ ኤንታ ቦንችተ። *

ሎኦ ኦꬅድ መቶ ኤኮ

8 ዉርሰꬃን፥ ኡባይ እስ ቆፋን ደእተ። እሶይ እሱዋስ ቃትሸ፥ እሻዳ ሲቀትተ፤ ቃስ እሶይ እሱዋስ ኬሀታነ አሽከታ ግድተ። 9 ኢታ ግሾ ኢታ ዎይኮ ጫሻ ግሾ ጫይድ ዛሮፕተ፤ ሄሳ አግድ፥ ፆሳይ ህንተዉ አንጁዋ እማናዉ ህንተና ፄግዳ ግሾ አንጅተ። 10 አይስ ጊኮ፥ ጌሻ ማፃፋይ፥

“ደኦ ዶሰይነ ሎኦ ዎደ

በአናዉ ኮየይ ኦና ግድኮካ

ባ እንፃርሳን ኢታባነ ዎርዶ ኦደተይሳ አጎ። *

11 ኢታባ ኦይሳ አግድ ሎኦባ ኦꬆ፤

ሳሮተꬃካ ኬህ ኮዮነ ካሎ።

12 ጎዳ አይፈይ ፅሎታኮ ፄሌስ፤

ቃስ እ ኡባ ዎደ ኤንታ ዎሳ ሀይዜስ።

ሽን ጎዳይ ኢታባ ኦይሳታ ባ ሀንቆ ሶምኡዋን ፄሌስ”

ያጌስ።

13 ህንተ ሎኦባ ኦꬃናዉ አሞትኮ ህንተና ቆሀናይ ኦኔ? 14 ሀር አቶሽን፥ ፅሎተꬃ ግሾ ህንተ ዋየትኮ አንጀትዳይሳታ። አሳስ ያዮፍተነ ህርጎፍተ። * 15 ክርስቶሳ ህንተ ዎዛናን ቦንችተነ ጎዳይተ። ፆሳይ ህንተዉ እምዳ ኡፋይሳስ ጋሶ ኦይችያ ኦደስካ ዛሮ እማናዉ ኡባ ዎደ ጊግድ ኡትተ፥ ሽን ሄሳ አሽከተꬃንነ ያሻን ኦꬅተ። 16 ቃስ ክርስቶሳን ህንተ ደእያ ሎኦ ደኡዋ ኢታባ ኦꬅዳባዳ፥ ህንተና ጫይያ አሳይ ዝግርያባን ዬላታና መላ ህንተ ካሀይ ጌሽ ግዶ። 17 ፆሳይ ግዳባ ግድኮ ኢታባ ኦꬅዳ ግሾ ዋየ ኤከይሳፈ ሎኦባ ኦꬅዳ ግሾ ዋየ ኤከይስ ሎኦ። 18 ክርስቶስ ኑና ፆሳኮ ሺሻናዉ ባዉ ፅሎ ግድድ ደእሸ፥ ናጋራንቾታ ግሾ እስ ቶሆ ናጋራ ኡባስ ሀይቅስ፤ እ ባ አሳተꬃን ሀይቅስ፥ ሽን አያናን ፓፅስ። 19 ቃስ ሄ አያናን እ ብድ ቃሾን ደእያ ሸምፖታስ ቃላ ኦድስ። 20 ኖሄይ ማርካብያ ኬፅያ ዎደ ሄ ሸምፖት ፆሳስ ኪተቶና እፅዶሶና፥ ሽን ፆሳይ ኤንታና ዳንዳእ ጋምእስ። ሆስፑን አሳ ፃላል ማርካብያን ገልድ፥ ꬋዮ ሃꬃፈ አትዶሶና። * 21 ሄ ꬋዮ ሃꬃይ ሀእ ህንተና አሽያ ፅንቃተ ሌምሶ ግድስ። ሀ ፅንቃተይ ቦላ ቅታ ሜጮ ግዶናሽን፥ ሎኦ ካሀ ፆሳፈ ኤካናዉ እያ ዎስያ ኦገ ግድድ፥ ክርስቶሳ ደንዱዋ ባጋራ ህንተና አሼስ። 22 እ ሳሎ ብድ ፆሳ ኡሻቻን ኡትድ፥ ኪታንቾታ፥ ማታ አዋታነ ዎልቃማታ ሃሬስ።

4

ፆሳስ አማነታ

1 ሄሳ ግሾ፥ ክርስቶስ ባ አሹዋን ኑስ ዋየትዳ ግሾ ህንተካ ሄ ቆፋን ህንተና ዳንጭስድ ምንድ ኤቅተ። ክርስቶሳ ግሾ ግድ ባ አሹዋን ዋየ ኤክዳ ኡራይ ናጋራ ኦꬅከ ግድ ቃንፅዳ አስ። 2 ሄ ኡራይ ባ አትዳ ላይꬃን ፆሳ ሸነ ኦꬃናዉ ኮዬስፐ አትሽን፥ ኢታ አሾ አሞን ዴና። 3 ካሰ ህንተ አማኖና አሳይ ደእዳይሳዳ ደእደታ። ህንተ ኢታ አሞን፥ ላይማተꬃን፥ ማꬆን፥ ቱናተꬅ ደንꬅያ የꬃን፥ ፖክያ ኤቃ ጎይኖን ካሰ ደእዳ ዱሳይ ግዳና። 4 አማኖና አሳራ ህንተ ሾር ባይና ኦሱዋ ኦꬆና ግሾ ማላለትድ ህንተና ጫዮሶና። 5 ሽን ኤንቲ ፓፃታ ቦላነ ሀይቅዳ አሳ ቦላ ፕርዳናዉ ደእያ ፆሳስ ዛሮ እማና። 6 ሀይቅዳ አሳስ ዎንገላይ ሳባከትዳይ ሀይሳ ግሾሳ። ኤንቲ አሳꬆ ባንታ አሹዋን ፕርደታና ቃስ ባንታ አያናን ፆሳꬆ ደኦን ዳና።

7 ህዛ፥ ኡባባስ ዉርሰꬃይ ማታትስ። ሄሳ ግሾ፥ ዎሳናዉ ዳንዳኤታና መላ ዎፑ ግዳ ዎዛን ደኦ፤ ማራራ ደእተ። 8 ሲቆይ ዳሮ ናጋራ ካምያ ግሾ፥ ኡባፈ አꬅድ እሶይ እሱዋራ ዎዛናፐ ሲቀትተ። * 9 ዙዙሞና እሶይ እሱዋ እማꬃተꬃን ሞክተ። 10 ህንተ ፆሳፈ ዱማ ዱማ አꬎ ኬሀተꬃ እሞታ ኤክዳይሳዳ ህንተ እሶይ እሶይ ሄ እሙዋ በሲያዳ ኦይክድ እሶይ እሱዋ ሀጋዝተ። 11 የሱስ ክርስቶሳ ባጋራ ኡባባን ፆሳይ ጋላተታና መላ ኦንካ ኦድያባ ግድኮ ፆሳፈ ቃላ ኤክዳዳ ኦዶ። ቃስ ኦንካ ማድያባ ግድኮ ፆሳይ እያዉ እምያ ዎልቃዳ ማዶ። ቦንቾይነ ዎልቅ መርናፐ መርና ጋካናዉ እያዉ ግዶ። አምንእ።

አማኖ ጋሶን ጋክያ ዋየ

12 ታ እሻቶ፥ ህንተ ታማዳ ፁግያ ዋየ ፓጭያ ግዶራ አꬍያ ዎደ ኦራꬃባይ ሀንዳዳ ማላለቶፍተ። 13 ሽን እያ ቦንቾይ ቆንጭያ ዎደ ህንተ ኡፋይሳይ ግታ ግዳና መላ ክርስቶሳ ዋይያ ህንተ ኤከይሳን ኡፋይትተ። 14 ክርስቶሳ ሱንꬃ ግሾ አስ ህንተና ጫይያ ዎደ፥ ፆሳ ቦንቾ አያናይ ህንተ ቦላ ሸምፕያ ግሾ ህንተ አንጀትዳይሳታ። 15 ህንተፈ ዋየ ኤክያ ኦንካ ሸምፖ ዎꬍዳዳ ዎይኮ ካይሶትዳዳ ዎይኮ ኢታ ኦꬅዳዳ ዎይኮ ገልሶናባን ገልዳዳ ሀንድ ዋየቶፎ። 16 ግዶሽን፥ ክርስታነ ግድያ ግሾ ዋየትኮ ክርስቶሳ ሱንꬃ ግሾ ፆሳ ጋላቶፐ አትሽን፥ ዬላቶፖ።

17 ፕርድ ፆሳ አሳ ቦላ ዶምያ ዎደይ ጋክስ። ህዛ፥ ሄ ፕርዳይ ኮይሮ ኑ ቦላ ዶምያባ ግድኮ፥ ፆሳ ዎንገላስ ኪተቶና አሳ ዉርሰꬃይ አይ ግዳኔ? 18 ፅሎይ ኡንአን አትያባ ግድኮ፥ ማካላንቾይነ ናጋራንቾይ ያትን ዋናኔ?* 19 ሄሳ ግሾ፥ ፆሳ ሸነዳ ዋየ ኤከይሳት ባንታ ሸምፑዋ ባንታና መꬍዳ፥ አማንꬅያ ፆሳስ ሀዳራ እምሸ ሎኦባ ኦꬆ።

5

ጭማታስነ ናአተꬃታስ እመትዳ ዞረ

1 ህዛ፥ ዎሳ ኬꬃ ጭማታራ ጭማ ግድዳይስ፥ ክርስቶሳ ዋይያ ማርካተይስነ ቆንጫናዉ ደእያ ቦንቹዋ ሻከታናዉ ደእያ ታኒ፥ ህንተ ግዶን ደእያ ጭማታ ዞራይስ። 2 ህንተ አዋተꬃፈ ጋርሳን ደእያ ፆሳ ዉድያ ሄምተ። ፆሳይ ኮየይሳዳ ዶሳናፐ አትሽን፥ ኡንኤትድ ሄሞፍተ። ቃስ ሚሸ ኮሻን ግዶናሽን፥ ሀጋዛናዉ ደእያ ሎኦ ቆፋን ሄምተ። * 3 ህንተ አዋተꬃፈ ጋርሳን ደእያ ዉድያስ ሌምሶ ግድተፐ አትሽን፥ ጎዳቶፕተ። 4 ሄመይሳታ ሀላቃይ ቆንጭያ ዎደ ቆለቶና ቦንቾ ካላቻ ህንተ ኤካና።

5 ሄሳዳካ፥ ያላጋቶ፥ ጭማታስ ሃረትተ። ህንተ እሶይ እሱዋስ አሽከ ግድተ። ጌሻ ማፃፋን፥ “ፆሳይ ኦቶራንቾታ እፄስ፥ ሽን አሽከታስ አꬎ ኬሀተꬃ እሜስ” ያጌስ። * 6 ፆሳይ ባ ዎደ ህንተና ቦንቻና መላ ዎልቃማ ፆሳ ኩሽያፐ ጋርሳን ህንተና ካዉሽተ። * 7 እ ህንተዉ ቆፕያ ግሾ ህንተና ህርግስያ ኡባ እያ ቦላ የግተ።

8 ህንተ ሞርከይ ፃላሄይ፥ ምትያባ ኮይድ፥ ጋሞዳ ጉድሸ ህንተ ማታራ ዩይያ ግሾ ህንተና ሃርተነ ባርክተ። 9 አላመን ደእያ ህንተ እሻት ሄሳዳ ዋየ ኤከይሳ ኤርድ፥ አማኖን ምንድ፥ ፃላህያራ ኤቀትተ። 10 ባ መርና ቦንቹዋስ ክርስቶስ የሱሳ ባጋራ ህንተና ፄግዳ አꬎ ኬሀተꬃ ኡባ ፆሳይ፥ ጉꬃ ዎደስ ህንተ ዋየትዳፐ ጉየ፥ እ ባ ሁጰን ህንተና ሺሻና፥ ካትሳና፥ ምንꬅድ ኤሳና፥ ፃልሳና። 11 መርናፐ መርና ጋካናዉ ፆሳይ ካዎቶ። አምንእ።

ሳሮꬆ

12 አማነትዳ እሻ ጋዳ ታ ኤክያ ስላሰ ባጋራ ሀ ዳብዳብያ ህንተዉ ቃንꬃን ፃፋስ። ታ ሄሳ ህንተዉ ፃፍዳይ፥ ህንተና ዞራናዉነ ፆሳ አꬎ ኬሀተꬃይ ቱማ ግደይሳ ማርካታናሳ። ሄ አꬎ ኬሀተꬃን ምንድ ኤቅተ። *

13 ህንተራ እስፈ ዶረትዳ ባብሎነን * ደእያ ዎሳ ኬꬃ አሳይነ ታ ናኣ ማርቆስ ህንተና፥ “ሳሮ ሳሮ” ያጌስ። * 14 ሲቆ ዬረተꬃ ዬረትሸ፥ እሶይ እሱዋ ሳሮꬅተ።

ክርስቶሳን ደእያ ህንተ ኡባስ ሳሮይ ግዶ። አምንእ።

* 1:16 ሌወ 11:44-45፤ 19:2.

* 1:24 እሳ 40:6-8.

* 2:2-3 ማዝ 34:8.

* 2:6 እሳ 28:16.

* 2:7 ማዝ 118:22.

* 2:8 እሳ 8:14-15.

* 2:9 ከሳ 19:5-6፤ እሳ 43:20-21፤ ዛረ 4:20፤ 7:6፤ 14:2፤ ትቶ 2:14፤ እሳ 9:2.

* 2:10 ሆሰ 2:23.

* 2:22 እሳ 53:9.

* 2:23 እሳ 53:7.

* 2:24 እሳ 53:5.

* 2:25 እሳ 53:6.

* 3:1-2 ኤፈ 5:22፤ ቆላ 3:18.

* 3:3 1 ፅሞ 2:9.

* 3:6 መ 18:12.

* 3:7 ኤፈ 5:25፤ ቆላ 3:19.

* 3:10 ማዝ 34:12-16.

* 3:14 ማቶ 5:10፤ እሳ 8:12-13.

* 3:20 መ 6:1—7:24.

* 4:8 ሌም 10:12.

* 4:18 ሌም 11:31.

* 5:2 ዮሀ 21:15-17.

* 5:5 ሌም 3:34.

* 5:6 ማቶ 23:12፤ ሉቃ 14:11፤ 18:14.

* 5:12 ሀዋ 15:22፥ 40.

* 5:13 ባብሎነን፦ ሀ በሳን ባብሎነ ጌተትዳይ ሮመ ካታማ ግዶና አገና።

* 5:13 ሀዋ 12:12፥ 25፤ 13:13፤ 15:37-39፤ ቆላ 4:10፤ ፍልሞ 24.

2 ጰፅሮሳ ኪታ

1

2

3

ጰፅሮስ ፃፍዳ

ናምአንꬆ ኪታ

ጋꬃ ቆፋ

ሀዋርያ ጰፅሮስ ፃፍዳ ናምአንꬆ ኪታይ፥ ዱማ ዱማ በሳን ደእያ በን አማንያ አሳሳ። ሀ ኪታይ ፃፈትዳ ጋሶይ፥ ዎርዶ አስታማረታ ኢታ ኦሱዋነ ኤንታ ትምርትያ ጋሶን መትዳ ዬላ ደኡዋ አማንያ አሳይ እፃና መላሳ። ሄ መትዳ መቶታ ድጋናዉ ኦገ ግዳናይ፥ የሱሳ ባንታ አይፈን በእዳ አሳትነ እ ታማርስያ ዎደ ባንታ ሀይꬃን ስእዳ አሳት ታማርስዳ ትምርትያ ባጋራ ፆሳባነ ጎዳ የሱስ ክርስቶሳባ አማንꬅያ ኤራ ኦይከꬅ። ፃፈይ ምንꬅድ ኦድዳይ፥ “ክርስቶስ ናምአንꬆ ዬና” ግያ ዎርዶ ትምርትያባ። ሄ ቆፋ ምንꬅድ ኦድሸ፥ “ክርስቶስ ስሚድ ዮና ጋምእዳይ፥ አስ ኡባይ ባ ናጋራፐ ስማና መላፐ አትሽን፥ ኦንካ ꬋያና መላ ኮዮና ግሾሳ” ያጌስ።

ማፃፋ አይፈ ቆፋታ

ሳሮꬆነ ዎሳ (1:1-2)

አማንያ አሳይ ዳና ዱሳ (1:3-15)

ክርስቶሳ ቦንቹዋ (1:16-21)

ዎርዶ አስታማረታነ ናበታ (2:1-22)

ክርስቶሳ ናምአንꬆ ዩሳይ ቱማ (3:1-18)

1

1 የሱስ ክርስቶሳ ሀዋረይነ እያ አይለይ፥ ታኒ፥ ስሞን ጰፅሮስ፥ ኑ ፆሳነ ኑና አሽያ የሱስ ክርስቶሳ ፅሎተꬃ ባጋራ ኑይሳ መላ አልኦ አማኖ ኤክዳይሳታስ ሀ ዳብዳብያ ፃፋስ።

2 ፆሳነ ኑ ጎዳ የሱሳ ኤሮን አꬎ ኬሀተꬃይነ ሳሮይ ህንተዉ ኩሞ።

ፆሳ ፄሳነ ዶሩዋ

3 ባ ቦንቾንነ ሎኦተꬃን ኑና ፄግዳ እያ ኤሮን ደኦስነ ፆሳ ዳንድ ዳናዉ ኮሽያባ ኡባ ፆሳይ ባ ዎልቃን ኑስ እሚስ። 4 ህንተ ኢታ አሞ ጋሶን መትያ ሀ አላምያን ደእያ ꬋዮፐ ከስ ኤካናዳነ ፆሳ ፆሳተꬃን ሻከታናዳ፥ ሀ እሞታታ ባጋራ ዳሮ አልኦነ ግታ ኡፋይሳ ኑስ እሚስ። 5 ሄሳ ግሾ፥ ምንድ፥ ህንተ አማኑዋ ቦላ ሎኦተꬅ፥ ሎኦተꬃ ቦላ ኤራተꬅ፥ 6 ኤራተꬃ ቦላ ባና ሃሮ፥ ባና ሃሮ ቦላ ገንጫ፥ ገንጫ ቦላ ፆሳ ዳኖ፥ 7 ፆሳ ዳኖ ቦላ እሻተꬃ ኬሀተꬅ፥ እሻተꬃ ኬሀተꬃ ቦላ ሲቆ ጉጅተ። 8 ሀይሳቲ ህንተዉ ዳርድ ደእያባ ግድኮ፥ ጎዳ የሱስ ክርስቶሳ ኤሮን ማድያ አስነ አይፈራ ደእያ አስ ኦꬃና። 9 ሽን ሄሳት ባይና ኦንካ ማታን ደእያባ ፃላላ በእያ ቆቀ። እ ባ ካሰ ናጋራፐ ጌይዳይሳ ዶግስ።

10 ሄሳ ግሾ፥ ታ እሻቶ፥ ህንተ ፄሳነ ህንተ ዶሩዋ ምንꬃናዉ ካሰይሳፈ አꬅድ ምንተ። ህንተ ሄሳታ ኦꬅያባ ግድኮ፥ ꬉበተከታ። 11 ሄሳን ኑ ጎዳነ ኑና አሽያ የሱስ ክርስቶሳ መርና ካዎተꬃ ገልያ ኩመꬃ ማታይ ህንተዉ እመታና።

12 ሄሳ ግሾ፥ ህንተ ሀይሳታ ኤርያባነ ሄ ኦይክዳ ቱማን ምንድ ደእያባ ግድኮካ፥ ታኒ ሀይሳታ ኡባ ዎደ ህንተና ሀሳይሶ አግከ። 13 ታኒ ሸምፖራ ደእዳ ዎደ ኡባን ህንተና ሀሳይሳናይስ ኮሽያባ ጋዳ ቆፓይስ። 14 ኑ ጎዳ የሱስ ክርስቶሲ ታዉ ቆንጭሳዳይሳዳ ታኒ ሀ ሀይቅያ አሳተꬃ ጋምኦና ቃራ የጋዳ ባናይሳ ኤራይስ። 15 ታኒ ህንተፈ ሻከትኮካ ህንተ ሀይሳታ ኡባ ዎደ አኬካና መላ ታዉ ዳንዳኤትያባ ኡባ ኦꬃና።

16 ኑኒ ጎዳ ክርስቶሳ ዎልቃነ እያ ዩሳባ ህንተዉ ኦደይ፥ እያ ግታ ቦንቹዋ በእድፐ አትሽን፥ መꬍ ከስዳ ሀይሰ ግደና። 17 ዳሮ ዎልቃማ ቦንቹዋፈ፥ “ታኒ ኡፋይትያ፥ ታ ዶስያ ናአይ ሀይሳ” ግያ ቃላይ ይዳ ዎደ፥ ፆሳ አዋፐ ቦንቾነ ጋላታ ኤክስ። * 18 ኑኒ ጌሻ ዙማ ቦላ እያራ ደእያ ዎደ ሄ ቃላይ ሳሎፐ ይሽን ስእዳ።

19 ኑስ ሄሳፈ አꬍያ አማነትዳ ትንብተ ቃል ደኤስ። ሳእ ዎንታና ጋካናዉነ ባካል ህንተ ዎዛናን ዶላና ጋካናዉ፥ ꬉማን ፖእያ ፖኦ አስ ናገይሳዳ፥ ህንተ ሄ ቃላ ናግኮ ሎኦ ኦꬄታ። 20 ኡባፈ ካሰትድ ሀይሳ ኤርተ። ጌሻ ማፃፋን ፃፈትዳ ትንብተ ቃላ ኦንካ ባ ዶስዳዳ ብርሻናዉ ዳንዳኤና። 21 ትንብተ ኡባ፥ ፆሳይ ኪትዳ አሳት ጌሻ አያናይ ካለꬅን፥ ኦድዶሶናፐ አትሽን፥ አሳ ሸነን ኦድቦኮና።

2

ዎርዶ አስታማረታ

1 ሽን ዎርዶ ናበት ካሰ አሳ ግዶን ደኤይሳ መላ ሀእካ ዎርዶ አስታማረት ህንተ ግዶን ደንዳና። ኤንቲ ባንታና ዎዝዳ፥ ጎዳ ካድድ፥ ꬋይስያ ዎርዶ ትምርትያ ኤሀና። ሄሳን ኤንቲ ባንታ ቦላ ኤለስድ ꬋዮ ኤሆሶና። 2 ዳሮ አሳይ ዬላይያ ኤንታ ኢታ ኦግያ ካላና፤ ኤንታ ጋሶን ቱማ ኦገይ ጫየታና። 3 ዎርዶ አስታማረት ሚሸ ያርድ ባንታዉ መꬍ ከስዳ ሀይሰን ህንተና ቦንቃና። በንፐ ዶምድ ኤንታ ፕርዳይ ጊግድ ኡትስ፤ ኤንታ ꬋዮይካ ኤንታና ናግድ ኡትስ።

4 ናጋራ ኦꬅዳ ኪታንቾታስ ፆሳይ ቃቶና፥ ፕርዳ ጋላስ ጋካናዉ ጋናመ ꬉማ ኦላን ኤንታ ቃች የግስ። 5 ሄሳዳካ፥ ፆሳይ ፅሎተꬃባ ኦድያ ኖሄነ ሀራ ላፑን አሳታ አሽድ፥ ፆሳ ጎይኖና አሳይ ደእያ በን አላምያ ቃቶና ꬋዮ ሃꬃን ꬋይስስ።* 6 ጌላታስ ሌምሶ ግዳና መላ ፆሳይ ሶዶመነ ጋሞራ ካታማታ ብዶ ኦꬅድ ፁግድ ꬋይስስ።* 7 ህገስ ኪተቶና ላይማትያ አሳታ ግዶን ዋየትሸ ደእዳ ፅሎ ሎፀ ፆሳይ አሽስ። * 8 ሄ ፅሎ አደይ ኤንታ ግዶን ደእሸ፥ ኤንቲ ኦꬅያ ኢታ ኦሱዋ ጋላስ ጋላስ በእዳ ዎደነ ስእዳ ዎደ እያ ሎኦ ዎዛናይ ኡንኤቴስ። 9 ሄሳ ግድኮ፥ ጎዳይ፥ ባና ጎይንያ አሳታ ፓጨፐ ዋት አሻነኮ፥ ቃስ ናጋራንቾታ ፕርዳ ጋላሳስ ጋካናዉ ዋትድ ሴርሸ ናግሳኔኮ ኤሬስ። 10 ኡባፈ አꬅድ ቱና አሞን አሾ ቆፋ ካለይሳታነ ማታ አዋታ ካይሳታ፥ ፕርዳ ጋላስ ጋካናዉ ጎዳይ ናግስስ።

ሄ አሳት ጋንጀ ምኖነ ኦቶራንቾ ግድያ ግሾ፥ ሳሎ መተꬃታ ጫይሸ ያዮኮና። 11 ሽን ኪታንቾት ዎርዶ አስታማረታፐ ዎልቃንነ ምኖተꬃን ዳሮ አꬎሶናሽን ጎዳ ስንꬃን ሳሎ መተꬃታ ጫዮኮና። 12 ሽን ሄ አሳት ባንታ ኤሮናባን ገልድ ጫዮሶና። ኤንቲ ኦይከታናዉነ ሀይቃናዉ የለትዳ፥ ዎዛን ባይና ዶአ መላ ሀኖሶና፤ ኤንትካ ዎራ ዶአዳ ጮ ꬋያና።

13 ኤንቲ ጋꬅዳ መቱዋዳ ዛር መቶታና። ሴታ ጋላስ የፅሸ ጉፐይሳ ኡፋይስያባ ግድ ቆፖሶና። ኤንቲ ካዉሻታነ ቱናታ ግድ ደእሸ ህንተራ ሻከትያ ሲቆ እማቱዋን ኡፋይቶሶና። 14 ላይማትያ ማጫስ ፄልድ አጎና አይፈይ ኤንታዉ ደኤስ፤ ቃስ ናጋራ ኦይሳ አጎኮና። አማኖን ምንቦና አሳ ጭሞሶና። ኤንታዉ ኡባ ዎደ አሞትያ ዎዛን ደኤስ፤ ኤንቲ ባደትዳይሳታ። 15 ኤንቲ ሱረ ኦገ አግድ፥ ማካላ ሚሸ ሲቅድ ባልዳ፥ ብኦራ ናኣ ባላማ ኦግያ ካልዶሶና። * 16 እ ባ ናጋራ ጋሶን ሀንቀትስ፤ ዶን ባይና ሀረይ አሳዳ ሃሳይድ ናብያ ጎሻተꬃ ተቅስ።

17 ሄ አሳት መልዳ ፑልቶታ መላነ ጫርኮይ ቶክድ ኤፍያ ሻራ መላ፤ ኤንታ ናገይ ሳካና ꬉማ። 18 ኤንቲ ሀዳነ ኦቶሮ ኦዳ ኦደትሸ ባላን ደእያ አሳ ግዶፈ ከስ ኤክድ ቡሮ ምንቦና አሳታ ላይማተꬃ አሾ አሞን ጭምድ ባለꬆሶና። 19 ኤንቲ ባንታዉ ꬋዮ አይለተꬃን ደእሸ ሀራታኮ፥ “ህንተ አይለተꬃፈ ከያና” ያጎሶና። አይስ ጊኮ፥ አስ ባ ፆነትዳባ ኡባስ አይለ። 20 ኤንቲ አሽያ ኑ ጎዳ የሱስ ክርስቶሳ ኤርድ ሀ አላምያ ቱናተꬃፈ ከስ ኤክዳፐ ጉየ፥ ዛር ቃፀትድ ፆነትኮ ካሰ ደእያ ደኡዋፐ ጉየይስ ኤንታዉ ኢታ ግዳና። 21 ኤንቲ ፅሎተꬃ ኦግያ ኤር ስሚድ አገይሳፈ ኮይሮትድ ጌሻ ኪታ ኤሮናኮ ኤንታዉ ሎኦሽን። 22 “ካን ባ ጮሻኮ ጉየ ስሜስ” ቃስ፥ “ሜጨትዳ ጉዱንꬆይ ጉየ ስሚድ ኡርቃን ጎንዶረቴስ” ግያ ሌምሶይ ቱማ ግደይስ ኤንታ ቦላ ኦꬄስ።*

3

ጎዳይ ያና

1 ታ ሲቆ እሻቶ፥ ሀይስ ታ ህንተዉ ፃፍዳ ዳብዳበይ ናምአንꬆ። ታኒ ሀ ናምኡ ዳብዳበታካ ህንተዉ ፃፍዳይ፥ ህንተ ሱረ ቆፋ ቆፓናዳ ህንተና ደንꬃናሳ። 2 ቃስ ጌሻ ናበት በን ኦድዳ ቃላነ ኑና አሽያ ጎዳይ፥ ሀዋረታ ባጋራ ኪትዳ ኪታ ህንተ ሀሳያና መላ ኮያይስ። 3 ኡባፈ ካሰትድ፥ ዎደ ዉርሰꬃን ባንታ አሙዋ ካልድ አሰ ቶቸይሳት፥ ቶችሸ ያናይሳ ኤርተ። * 4 ኤንቲ፥ “ታ ያና ግዳይስ አዉን ደኢ? ኑ አዋት ሀይቅዶሶና፥ ሽን ኡባባይ ሳእ መቶሳፐ ዶምድ ደኤይሳዳ ደኤስ” ያጎሶና። 5 ዳሮ ዎደፐ ካሰ ሳሎይ ፆሳ ቃላን መትዳይሳ፤ ቃስ ሳእ ሃꬃፈነ ሃꬃን መትዳይሳ ኤርሸ ካዶሶና። * 6 ሄ ዎደ ደእያ ሳአይ ሃꬃን ምተትድ ꬋይስ።* 7 ሽን ሀእ ደእያ ሳሎይነ ሳእ፥ ጌላት ፕርደትያ ጋላሳይነ ꬋይያ ጋላሳይ ጋካናዉ ሄ ቃላን ታማስ ናገትድ ደኦሶና።

8 ሽን ታ ሲቆ እሻቶ፥ ሀ እስባ ዶጎፕተ። ጎዳ ማታን እስ ጋላስ ሙኩሉ ላይꬃ መላ ግደይሳነ ሙኩሉ ላይꬅ እስ ጋላሳ መላ ግደይሳ ዶጎፕተ። * 9 እሶት እሶት ጋምእስ ግድ ቆፐይሳዳ፥ ጎዳይ ባ ኡፋይሳ ቃላ ግሾ ጋምኤና። ሽን ኦንካ ꬋዮና መላ ኮይድ፥ ኡባይ ባንታ ናጋራፐ ስማና መላ ህንተ ግሾ ግድ ገንጬስ።

10 ሽን ጎዳ ጋላሳይ ካይሶዳ ያና። ሄ ጋላሳን ሳሎት ዎልቃማ ጉንꬃን ꬋያና፤ ሳሎ መተꬃት ታማን ፁገታና፤ ሳእነ እያ ቦላ ደእያ ኡባይ ꬋያና።* 11 ህዛ፥ ኡባባይ ሄሳዳ ሀንዳ ꬋይያባ ግድኮ ህንተ አይ መላ አስ ግዳናዉ በሲ? ህንተ ጌሽነ ፆሳ ዳንያ ደኦ ዳናዉ በሴስ። 12 ህንተ ስንꬃራ ያ ፆሳ ጋላሳ ናግሸ ህንተዉ ዳንዳኤትያባ ኡባ ኦꬅድ ሄ ጋላሳ ኤሶይተ። ሄ ጋላስ ሳሎትነ እያን ደእያባይ ታማን ፁገታና፤ ዎልቃማ ሱላን ትልአና። 13 ሽን ኑኒ ፅሎተꬅ ሃርያ ኦራꬃ ሳሎነ ኦራꬃ ሳአ ፆሳ ኡፋይሳ ቃላዳ ናጎስ። *

14 ሄሳ ግሾ፥ ታ ሲቆ እሻቶ፥ ኑ ሄ ጋላሳ ናግያ ግሾ ፖኮይነ ቦረይ ባይናይሳታ ግድድ፥ ጎዳራ ሳሮን ዳናዉ ምንተ። 15 አስ ኡባይ አታና መላ ኮይድ ጎዳይ ዳንዳኤይሳ ዶጎፕተ። ቃስ ኑ ሲቆ እሻይ፥ ጳዉሎስ፥ ፆሳይ እያዉ እምዳ ጭንጫተꬃን ሄሳዳ ህንተዉ ፃፍስ። 16 እ ባ ዳብዳበታ ኡባን ሄሳታባ ፃፍስ። እያ ዳብዳበታ ግዶን አኬካናዉ ዋይስያ ቆፋት ደኦሶና። ታማርቦናነ ምንቦና አሳት ሀራ ፆሳ ቃላ ምርቀይሳዳ ሀ ኪታታካ ꬋያናዉ ማችድ ምርቆሶና።

17 ሄሳ ግሾ፥ ታ ሲቆ እሻቶ፥ ህንተ ሄሳ ኤርያ ግሾ ማካላታ ባላን ጭመትድ፥ ꬋዮና መላነ ምንድ ደእያ በሳፈ ኩንዶና መላ ናገትተ። 18 ሽን ህንተ ኑና አሽያ ኑ ጎዳ፥ የሱስ ክርስቶሳ አꬎ ኬሀተꬃንነ ኤራተꬃን ድጭተ። እያዉ ሀእካ መርናዉካ ቦንቾይ ግዶ። አምንእ።

* 1:17 ማቶ 17:1-5፤ ማር 9:2-7፤ ሉቃ 9:28-35.

* 2:5 መ 6:1—7:24.

* 2:6 መ 19:24.

* 2:7 መ 19:1-16.

* 2:15 ታይቦ 22:4-35.

* 2:22 ሌም 26:11.

* 3:3 ይሁ 18.

* 3:5 መ 1:6-9.

* 3:6 መ 7:11.

* 3:8 ማዝ 90:4.

* 3:10 ማቶ 24:43፤ ሉቃ 12:39፤ 1 ተሰ 5:2፤ ቆን 16:15.

* 3:13 እሳ 65:17፤ 66:22፤ ቆን 21:1.

1 ዮሃንሳ ኪታ

1

2

3

4

5

ዮሃንስ ፃፍዳ

ኮይሮ ኪታ

ጋꬃ ቆፋ

ሀዋርያ ዮሃንስ ፃፍዳ ኮይሮ ኪታይ፥ ናምኡ አይፈ ቆፋታ ኦይኬስ።

1. ኪታ ናባበይሳት ፆሳራነ እያ ናኣ የሱስ ክርስቶሳራ እስፈተꬅ ዳና መላ ምንꬃናሳ።

2. እስፈተꬅ ꬋይስያ ዎርዶ ትምርተፈ ሃካና መላ ኤንታ አኬክሳናሳ።

ሄ ዎደ ደንድዳ ዎርዶ ትምርተይ፥ “ፆሳይ በንቶና አያና አላመ መꬍስ። ሀ በንትያ አላምያነ ኑ አሳተꬃ ፆሲ መꬍቦና ግሾ ኢታ። ቃስ ሀ በንትያ አላመይነ ኑ አሳተꬃይ ኑ አያና ቆሀናዉነ ቱንሳናዉ ዳንዳኤና” ያግድ ታማርሶሶና። ሄሳ ጉሳይ፥

1. የሱሲ አሰ ግድድ ይቤና ጉሱ፤

2. እስ አስ ባ አያና ቱንሶና ደእሸ ባ አሾን ናጋራ ኦꬃናዉ ዳንዳኤስ ጉሱ።

ሄሳ ግሾ፥ ዮሃንስ ባ ኪታን፥ የሱሲ አሰ ግድድ ይዳይሳ ካድያ ኦንካ ፆሳ ናአ ግደና (4:2-3)። ቃስ ፆሳፈ የለትዳ ኦንካ ኡባ ዎደ ናጋራን ዴና (3:6) ያግድ ፃፍስ።

ዎርዶ አስታማረት፥ “አቶተꬅ ጉስ፥ ሀ ሳአ ዱሳስ ኡንኤተꬃፈ ከይድ የዳ ግድድ ደኦ” ያጎሶና። ሄሳ ቦላ ጉጅድ፥ “ኢታነ ሎኦ ሻክድ ኦይከꬅ ግድን፥ ቃስ ሀራ አስ ሲቆ ግድን፥ አቶተꬃራ አይብ ጋሄተꬅካ ባዋ” ያጎሶና።

ሀ ኪታ ፃፈይ ሄ ትምርትያ ፓልቅድ፥ “የሱስ ክርስቶሲ ፖሎ አሰ። የሱሳ አማነይሳትነ ፆሰ ሲቀይሳት ኡባይ ባንታ ግዶን እሶይ እሱዋራ ሲቀታናዉ በሴስ” ያግድ ኦድስ።

ማፃፋ አይፈ ቆፋታ

ደኦ እምያ ቃላ (1:1-4)

ፖኦነ ꬉማ (1:5—2:6)

ኦራꬃ ኪታ (2:7-17)

ክርስቶሳ ሞርከነ ፆሳ ናይታ (2:18—3:10)

ፆሳ ሲቆነ ኑ ሲቆ (3:11—4:21)

አላመ ፆንያ አማኖ (5:1-21)

1

ደኦ ቃላ

1 ኑኒ ኮይሮፐ ዶምድ ደእያ፥ ኑ ሀይꬃን ስእዳ፥ ኑ ፄልዳ፥ አይፈን በእዳ፥ ኑ ኩሸን ቦችዳ ደኦ ቃላባ ህንተዉ ፃፎስ። * 2 ሄ ደኦይ ቆንጭን፥ ኑኒ እያ በእድ፥ እያባ ማርካቶስ። አዋ ማታን ደእያ ኑስ ቆንጭዳ፥ መርና ደኡዋባ ህንተዉ አዋጆስ። * 3 ኑራ ህንተዉ እስፈተꬅ ዳና መላ ኑኒ በእዳይሳነ ስእዳይሳ ህንተዉ ኦዶስ። ህንተዉ ኑራ እስፈተꬅ ደእያ ግሾ፥ አዋራነ እያ ናኣ የሱስ ክርስቶሳራ እስፈተꬅ ደኤስ። 4 ኑ ኡፋይሳይ ፖሎ ግዳና መላ ሄሳ ህንተዉ ፃፎስ።

ፆሳይ ፖኦ

5 ኑኒ ደኦ ግድዳ እያፐ ስእድ፥ ህንተዉ ኦድያ ኪታይ ሀይሳ፦ “ፆሳይ ፖኦ፤ እያን ꬉም ባዋ” ያገይሳ። 6 ኑስ እያራ እስፈተꬅ ደኤስ ያግሸ ꬉማን ደእኮ፥ ኑ ኦዳንነ ኑ ኦሱዋን ዎርዶቶስ። 7 ሽን ፖኦን እ ደኤይሳዳ፥ ኑካ ፖኦን ደእኮ፥ ኑስ ዎል ግዶን እስፈተꬅ ደኤስ። እያ ናኣ፥ የሱሳ ሱꬃይ ናጋራ ኡባፈ ኑና ጌሼስ።

8 ኑኒ፥ ኑናን ናጋር ባዋ ጊኮ ኑ ኑና ጭሞስ፤ ኑናን ቱም ባዋ። 9 ሽን ፆሳስ ኑ ናጋራ ፓፅኮ፥ እ ኑ ናጋራ አቶ ጋናዉነ ኑ ቆሆ ኦሶ ኡባፈ ኑና ጌሻናዉ፥ አማነትዳይሳነ ቱማ። 10 ኑኒ ናጋራ ኦꬅቦኮ ጊኮ ፆሳ ዎርዳንቾ ከሶስ፤ እያ ቃላይካ ኑናን ዴና።

2

ክርስቶስ ኑስ ጋናቴስ

1 ታ ናይቶ፥ ናጋራ ህንተ ኦꬆና መላ ታኒ ሀይሳ ህንተዉ ፃፋይስ። ሽን ኦንካ ናጋራ ኦꬅኮ አዋ ማታን ኑስ ጋናትያ ፅሎይ፥ የሱስ ክርስቶሲ፥ ደኤስ። 2 ኑ ናጋራይ ክርስቶሳ ባጋራ አቶ ጌተቴስ። እ ኑ ናጋራ ፃላላስ ግዶናሽን፥ አሳ ኡባ ናጋራስ ያርሸትስ።

3 ኑኒ ፆሳ ኪታ ናግኮ፥ ስይ ባይናሽን፥ ቱማ ኑ እያ ኤሮስ። 4 ኦንካ፥ “ታኒ እያ ኤራይስ” ያግሸ፥ እያ ኪታ ናጎና እፅኮ ሄ ኡራይ ዎርዳንቾ፤ ቱማተꬅ እያን ባዋ። 5 ሽን እያ ቃላስ ኑ ኪተትያባ ግድኮ ሄ ኡራይ ፆሳ ሲቅያ ሲቆይ ፖሎ ግዴስ። ኑኒ ፆሳን ደኤይሳስ ሄስ ባዉ ቱማ ማርካ። 6 ታኒ፥ “ፆሳን ደአይስ” ግያ ኦንካ ክርስቶስ ደእዳይሳዳ ዳናዉ በሴስ።

ኦራꬃ ኪታ

7 ታ ሲቆ እሻቶ፥ ታኒ ህንተዉ ኮይሮፐ ደእያ ጋልአ ኪታ ፃፋይስፐ አትሽን፥ ኦራꬃ ኪታ ፃፍከ። እካ ህንተ ስእዳ ሄ ጋልአ ኪታ። * 8 ግድኮካ፥ ክርስቶሳንነ ህንተናን ቱማ ግድድ ደእያ፥ ኦራꬃ ኪታ ፃፋይስ። ꬉማይ ክችን፥ ሀእ ቱማ ፖኦይ ፖኤስ።

9 “ፖኦን ደአይስ” ግሸ ባ እሻ እፅያ ኦንካ፥ ሀእካ ꬉማን ደኤስ። 10 ባ እሻ ዶስያ ኦንካ ፖኦን ደኤስ። ሄ ኡራን ሀራ አስ ꬉብያባይ ባዋ። 11 ሽን ባ እሻ እፅያ ኦንካ ꬉማን ደኤስ፤ ꬉማን ሄመቴስ። ꬉማይ እያ አይፍያ ቆቅስዳ ግሾ አዉ ብያኮ ኤረና።

12 ታ ናይቶ፥ ክርስቶሳ ሱንꬃ ባጋራ ህንተ ናጋራይ አቶ ጌተትዳ ግሾ ታኒ ህንተዉ ፃፋይስ። 13 አዋቶ፥ ኮይሮፐ ደእያ፥ እያ ህንተ ኤርዳ ግሾ ህንተዉ ፃፋይስ። ያላጋቶ፥ ፃላህያ ህንተ ፆንዳ ግሾ ህንተዉ ፃፋይስ። 14 ጉꬃ ናይቶ፥ ፆሳ ህንተ ኤርዳ ግሾ ህንተዉ ፃፋይስ። አዋቶ፥ ኮይሮፐ ደእያ እያ ህንተ ኤርዳ ግሾ ህንተዉ ፃፋይስ። ያላጋቶ፥ ህንተ ምኖ ግድያ ግሾ፥ ፆሳ ቃላይ ህንተናን ደእያ ግሾነ ፃላህያ ህንተ ፆንዳ ግሾ ህንተዉ ፃፋይስ።

15 አላመ ዎይኮ አላመን ደእያባ ዶሶፕተ። አላምያ ዶስያ ኦንካ ፆሳ ዶሰና። 16 አላመን ደእያ ኡባባይ፥ አሾ አሞተꬅ፥ አይፈን በእድ አሞትያባይነ ሚሸን ጬቀተꬅ አላመባፐ አትሽን፥ ፆሳፈ ግደና። 17 አላመይነ አላመን አስ አሞትያ ኡባይ አꬋና፥ ሽን ፆሳ ሸነ ፖልያ ኦንካ መርናዉ ዳና።

ክርስቶሳራ ኤቀትያ ሞርክያ

18 ታ ናይቶ፥ ዎድያ ዉርሰꬃይ ማታትስ። ክርስቶሳ ሞርከይ ስንꬃፈ ያናይሳ ህንተ ስእዳይሳዳ ሀር አቶሽን፥ ሀእካ እያ ሞርከት ዳሮት ደንድዶሶና። ሄሳ ግሾ፥ ዎድያ ዉርሰꬃይ ማታትዳይሳ ኑኒ ሄሳን ኤሮስ። 19 ሄ ሞርከት ኑ ባጋ ግዶና ግሾ ኑ ግዶፈ ከይዶሶና። ኤንቲ ኑ ባጋ ግድያኮ ኑ ግዶን ደአና፥ ሽን ኤንታፈ ኦንካ ኑ ባጋ ግዶናይስ ኤረታና መላ ኑ ግዶፈ ከይዶሶና።

20 ሽን ክርስቶስ ህንተ ቦላ ጌሻ አያና ጉስስ፤ ቃስ ህንተ ኡባይ ቱማ ኤሬታ። 21 ቱማ ህንተ ኤርያ ግሾነ ቱማን አይባ ዎርዶይ ባይናይሳ ህንተ ኤርያ ግሾ፥ ታኒ ህንተዉ ፃፋይስፐ አትሽን፥ ቱማ ህንተ ኤሮና ግሾ ግደና።

22 የሱሲ፥ ፆሳይ ዶርዳይሳ ግደና ግድ ካድያ አሳፐ ሀር ዎርዳንቾይ ኦኔ? ሄሳ መላ አስ ክርስቶሳ ሞርከ። እ ናኣ ካድኮ አዋካ ካዴስ። 23 ናኣ ካድያ ኦደስካ አዋይ ባዋ፤ ቃስ ናኣስ ማርካትያ ኦደስካ አዋይ ደኤስ።

24 ሄሳ ግሾ፥ ኮይሮ ህንተ ስእዳ ቃላ ህንተ ዎዛናን ምንꬅድ ናግተ። ኮይሮ ስእዳይሳ ህንተ ናግኮ ህንተዉ ናአራነ አዋራ እስፈተꬅ ዳና። 25 ናአይ ኑስ መርና ደኡዋ እማና ግድ ቃላ ገልስ።

26 ህንተና ባለꬅያ አሳ ግሾ ታኒ ሀይሳ ህንተዉ ፃፋስ። 27 ሽን ክርስቶስ ህንተ ቦላ ባ ጌሻ አያና ጉስስ። ጌሻ አያናይ ህንተናን ደእያ ግሾ ኦንካ ህንተና ታማርሶ ኮሸና። እያ ጌሻ አያናይ ህንተና ቱማ ታማርሰስፐ አትሽን፥ ዎርዶ ግደና። ጌሻ አያናይ ህንተና ታማርስዳይሳዳ ክርስቶሳን ደእተ።

28 ህዛ፥ ታ ናይቶ፥ እ ቆንጭያ ዎደ ኑኒ ያሽ ባይናነ እያ ዩሳ ጋላስ እያ ስንꬃን ኑ ዬላን ቆሰቶና መላ እያን ደእተ። 29 ክርስቶስ ፅሎ ግደይሳ ህንተ ኤርኮ ፅሎ ኦꬅያ ኡባይ ፆሳ ናአ ግደይሳ ኤርተ።

3

ፆሳ ናይታ

1 ኑኒ ፆሳ ናይታ ጌተትድ ፄገታና መላ ፆሳይ ኑና አይ መላ ዶስዳኮ በእተ። ኑኒ ቱማካ ፆሳ ናይታ። ሀ አላመይ ፆሳ ኤሮና ግሾ ኑናካ ኤረና። * 2 ታ ሲቆ እሻቶ፥ ሀእ ኑኒ ፆሳ ናይታ፤ ኑኒ አይ ሀናኔኮ ቡሮ ኤረትቤና። ሽን ክርስቶስ ቆንጭያ ዎደ ኑኒ እያ ዳናናይሳ ኤሮስ። እ ቱማ ደኤይሳ ኑኒ በአና። 3 ክርስቶሳ በአና ግድ ኡፋይሳን ናግያ ኦንካ፥ ክርስቶስ ጌሽ ግድዳይሳዳ ባና ጌሼስ።

4 ናጋር ህገ መንꬆ ግድያ ግሾ ናጋራ ኦꬅያ ኡባይ ፆሳ ህገ መንꬄስ። 5 ክርስቶስ አሳ ናጋራ ꬋይሳናዉ ቆንጭዳይሳ ህንተ ኤሬታ፤ እያን ናጋር ባዋ። * 6 ክርስቶሳን ደእያ ኦንካ ናጋራን ዴና። ቃስ ናጋራን ደእያ ኦንካ እያ በእቤና ዎይኮ ኤርቤና።

7 ታ ናይቶ፥ ህንተና ኦንካ ባለꬆፎ። ክርስቶስ ፅሎ ግድዳይሳዳ ፅሎ ኦꬅያ ኦንካ ፅሎ። 8 ፃላሄይ ኮይሮፐ ናጋራ ኦꬅዳ ግሾ ናጋራ ኡባ ዎደ ኦꬅያ ኦንካ ፃላሄ ዳቦ። ሄሳ ግሾ፥ ፆሳ ናአይ ፃላሄ ኦሶ ꬋይሳናዉ ቆንጭስ። 9 ፆሳ ናአ ግድያ ኦንካ ፆሳ አያናይ እያን ደእያ ግሾ፥ እ ኡባ ዎደ ናጋራን ዴና። ፆሳይ እያ አዋ ግድያ ግሾ ናጋራን ዴና። 10 ፆሳ ናይታ ግዶንነ ፃላሄ ናይታ ግዶን ደእያ ዱማተꬃይ ሄሳን ኤረቴስ፤ ፅሎ ኦꬆና አስ ዎይኮ ባ እሻ ዶሶና አስ ፆሳ ናአ ግደና።

እሶይ እሱዋ ዶስተ

11 ኮይሮፐ ህንተ ስእዳ ኪታይ፥ “እሶይ እሱዋ ዶሳናዉ በሴስ” ግያ ኪታ። * 12 ኑኒ ቃየላ መላ ግዳናዉ በሰና። ቃየላ ፃላሄ ዳቦ ግድድ ባ እሻ ዎꬍስ። እ ባ እሻ አይስ ዎꬍዴ? እያ ኦሶይ ኢታ ግድዳ ግሾነ እያ እሻ ኦሶይ ሎኦ ግድዳ ግሾ ዎꬍስ።*

13 ታ እሻቶ፥ ሀ አላምያ አሳይ ህንተና እፅኮ ማላለቶፍተ። 14 ኑኒ ኑ እሻታ ሲቅያ ግሾ፥ ሀይቆፐ ደኦ ፕንዳይሳ ኤሮስ። ባ እሻ ዶሶና ኦንካ ሀይቆ ኩያን ደኤስ። * 15 ባ እሻ እፅያ ኦንካ ሸምፖ ዎꬌስ። ቃስ ሸምፖ ዎꬍያ ኦደስካ መርና ደኦይ ባይናይሳ ህንተ ኤሬታ። 16 ክርስቶስ ባ ሸምፑዋ ኑ ግሾ አꬅድ እምዳይሳን ሲቆይ አይበኮ ኑኒ ኤርዳ። ኑካ ኑ እሻታ ግሾ ኑ ሸምፑዋ አꬅድ እማናዉ በሴስ። 17 ሽን ዱረ ግድዳ ኦንካ መቶታንቹዋ በእሸ፥ እያዉ ቃቶና እፅኮ ባ ዎዛናን ፆሳ ሲቆይ ደኤስ ጋናዉ ዋንድ ዳንዳኢ? 18 ታ ናይቶ፥ ኑኒ ኦሶንነ ቱማተꬃን ኑ ሲቁዋ ቆንጭሳናዉ በሴስፐ አትሽን፥ ጮ ኦዳ ፃላላን ዎይኮ ዶና ፃላላን ሲቀታናዉ በሰና።

19 ኑኒ እሶይ እሱዋ ሲቅኮ፥ ኑ ቱማ ባጋ ግደይሳ ኤሮስ፤ ሄሳስ ፆሳ ስንꬃን ዬላቶኮ። 20 ኑ ዎዛናይ ኑ ቦላ ፕርድያባ ግድኮ፥ ፆሳይ ኑ ዎዛናፐ ግታ ግደይሳ ኤሮስ፤ እ ኡባባ ኤሬስ።

21 ታ ሲቆ እሻቶ፥ ኑ ዎዛናይ ኑ ቦላ ፕርዶናባ ግድኮ ኑኒ ፆሳ ስንꬃን ያዮኮ። 22 ኑኒ እያ ኪታ ናግያ ግሾነ እያ ኡፋይስያባ ኦꬅያ ግሾ ዎስያባ ኡባ እያፐ ኤኮስ። 23 ክርስቶስ ኑና ኪትዳይሳዳ ፆሳ ናኣ የሱስ ክርስቶሳ ሱንꬃን አማናናዳነ እሶይ እሱዋ ሲቃናዳ ፆሳይ ኑና ኪትስ። * 24 ፆሳ ኪታ ናግያ ኦንካ ፆሳን ደኤስ፤ ፆሳይካ እያን ደኤስ። ፆሳይ ኑስ እምዳ ጌሻ አያና ባጋራ እ ኑናን ደኤይሳ ኤሮስ።

4

አያናታ ሻክድ ኤርተ

1 ታ ሲቆ እሻቶ፥ አያናታ ኡባ አማኖፕተ፥ ሽን ኤንቲ ፆሳፈ ይዳኮ ፓጭድ በእተ። አይስ ጊኮ፥ ዳሮ ዎርዶ ናበት አላመን ደንድዶሶና። 2 ፆሳ አያና ግደይሳ ህንተ ሀይሳን ኤራና፤ “የሱስ ክርስቶሲ አሰ ግድድ ይዳይሳ ማርካታይስ” ግያ አያና ኡባይ ፆሳፈ ዬስ። 3 ክርስቶስ አሰ ግድድ ይዳይሳ አማናይስ ጎና አያና ኡባይ ፆሳፈ ግደና። ሄስ ክርስቶሳ እፅያ አያና። ህንተ ሄ አያናይ ያናይሳ ካሰ ስእደታ፤ እ ሀር አቶሽን ሀእካ አላመን ደኤስ።

4 ታ ናይቶ፥ ህንተ ፆሳሳ። ህንተ ግዶን ደእያ ጌሻ አያናይ አላመን ደእያ አያናፐ ዳሮ ዎልቃማ ግድያ ግሾ ዎርዳንቾ ናበታ ህንተ ፆንደታ። 5 ኤንቲ ሀ አላምያ አሰ ግድያ ግሾ፥ ሀ አላምያባ ኦዶሶና፤ ሀ አላምያ አሳይ ኤንታ ኦዳ ስኦሶና። 6 ኑኒ ፆሳፈ የለትዳ፤ ፆሳ ኤርያ ኦንካ ኑና ስኤስ። ፆሳ ኤሮና ኦንካ ኑና ስኤና። ኑኒ ቱማ አያናነ ዎርዶ አያና ሄሳን ሻኮስ።

ፆሳይ ሲቆ

7 ታ ሲቆ እሻቶ፥ ሲቆይ ፆሳፈ ያ ግሾ፥ አነ እሶይ እሱዋራ ሲቀቶስ። ሲቅያ ኦንካ ፆሳ ናአ፤ እ ፆሳ ኤሬስ። 8 ፆሳይ ሲቆ ግድያ ግሾ ሲቆና ኦንካ ፆሳ ኤረና። 9 ኑኒ ክርስቶሳ ባጋራ ደኡዋ ደማና መላ ፆሳይ ባ እስ ናኣ ሀ አላምያ ኪትስ። ፆሳይ ኑና ባ ሲቁዋ ሄሳን በስስ። 10 ቱማ ሲቆ ጉሳይ ሀይሳ፦ ኑኒ ፆሳ ሲቅዳ ግሾ ግዶናሽን፥ ፆሳይ ኑና ሲቅዳ ግሾነ ኑ ናጋራፐ ኑና ማራናዉ ባ ናኣ ኪትዳ ግሾሳ።

11 ታ ሲቆ እሻቶ፥ ፆሳይ ኑና ሀይሳዳ ሲቅኮ፥ ኑካ እሶይ እሱዋ ሲቃናዉ በሴስ። 12 ፆሳ በእዳይ ኦንካ ባዋ። ኑኒ እሶይ እሱዋ ሲቅኮ ፆሳይ ኑናን ደኤስ፤ እያ ሲቆይካ ኑናን ፖሎ ግዴስ። *

13 ፆሳይ ባ ጌሻ አያና ኑስ እምዳ ግሾ፥ ኑኒ ፆሳን ደኤይሳነ እካ ኑናን ደኤይሳ ኤሮስ። 14 አዋይ ባ ናኣ፥ ሀ አላምያ አሸይሳ ግዳና መላ ኪትዳይሳ ኑኒ በእድ ማርካቶስ። 15 የሱሲ ፆሳ ናኣ ግደይሳ ማርካትያ ኦደንካ ፆሳይ ደኤስ፤ እካ ፆሳን ደኤስ። 16 ፆሳይ ኑና ሲቀይሳ ኑኒ ኤሮስነ አማኖስ።

ፆሳይ ሲቆ። ሲቆን ደእያ ኦንካ ፆሳን ደኤስ፤ ፆሳይካ እያን ደኤስ። 17 ኑ ደኦይ ሀ አላምያን ክርስቶስ ደእዳይሳ መላ ግድያ ግሾ፥ ፕርዳ ጋላስ ያዮና እያ ስን ሺቃናዉ እያ ሲቆይ ኑናን ፖሎ ግዴስ። 18 ሲቆን ያሽ ባዋ፥ ቱማ ሲቆይ ያሽ ከስ ሆሌስ። ያሽነ ፕርድ እስፈ ብያ ግሾ፥ ያይያ ኡራ ሲቆይ ፖሎ ግደና።

19 ፆሳይ ኮይሮ ኑና ሲቅዳ ግሾ ኑ ሲቆስ። 20 ኦንካ፥ “ፆሳ ሲቃይስ” ግሸ ባ እሻ እፅኮ፥ እ ዎርዳንቾ። አይስ ጊኮ፥ በእያ ባ እሻ ሲቆና ኦንካ በእቦና ፆሳ ሲቃናዉ ዋንድ ዳንዳኢ? 21 ክርስቶስ ኑስ እምዳ ኪታይ ሀይሳ፤ “ፆሳ ሲቅያ ኦንካ ባ እሻ ሲቃናዉ በሴስ” ያገይሳ።

5

አላምያ ፆኖ

1 የሱሳ፥ እ ክርስቶሳ ያግድ፥ አማንያ ኦንካ ፆሳ ናአ። አዋ ሲቅያ ኦንካ እያ ናኣካ ሲቄስ። 2 ኑኒ ፆሳ ሲቅያ ግሾነ እያ ኪታ ናግያ ግሾ ፆሳ ናይታ ሲቀይሳ ኤሮስ። 3 ኑኒ ፆሳ ሲቅኮ፥ እያ ኪታታ ናጎስ። እያ ኪታት ዴፆ ግዶኮና። * 4 አይስ ጊኮ፥ ፆሳ ናአ ግድያ ኦንካ ሀ አላምያ ፆናናዉ ዳንዳኤስ። ኑኒ ሀ አላምያ ፆናናይ ኑ አማኑዋና። 5 አላምያ ፆናናዉ ዳንዳኤይ ኦኔ? የሱሲ ፆሳ ናኣ ግደይሳ አማንያ አሳ ፃላል ፆናና።

ክርስቶስ ኦኔ?

6 የሱስ ክርስቶሲ ሃꬃ ፅንቃትያራነ ባ ሀይቁዋ ሱꬃራ ይስ። እ፥ ሃꬃራነ ሱꬃራ ይስፐ አትሽን፥ ሃꬃ ፃላላራ ይቤና። ጌሻ አያናይ ቱማ ግድያ ግሾ፥ ሄስ ቱማ ግደይሳ ማርካቴስ። 7 ሄꬑ ማርካት ደኦሶና። 8 ሄሳት፥ ጌሻ አያና፥ ሃꬃነ ሱꬃ። ሀ ሄꬓታ ማርካተꬃይ እስኖ። 9 ኑ አሳይ ማርካተይሳ አማኖስ። ሽን ፆሳ ማርካተꬃይ አሳይሳፈ ዳሮ አꬌስ። ፆሳይ ባ ናኣስ ማርካትዳ ማርካተꬃይ ሀይሳ። 10 ፆሳ ናኣ አማንያ ኡራ ዎዛናን ሀ ማርካተꬃይ ደኤስ። ፆሳ አማኖና ኦንካ ፆሳይ ባ ናኣስ ማርካትዳ ማርካተꬃ አማንቦና ግሾ፥ ፆሳ ዎርዳንቾ ኦꬄስ።

11 ህዛ፥ ማርካተꬃይ ሀይሳ፤ ፆሳይ ኑስ መርና ደኦ እሚስ፤ ሄ ደኦይካ እያ ናአን ደኤስ ያገይሳ። * 12 ፆሳ ናአይ ደእያ ኦደስካ ደኦይ ደኤስ። ፆሳ ናአይ ባይና ኦደስካ ደኦይ ባዋ።

መርና ደኦ

13 ፆሳ ናአን አማንያ ህንተዉ መርና ደኦይ ደኤይሳ ህንተ ኤራና መላ ሀይሳ ህንተዉ ፃፋስ። 14 ፆሳ ሸንያዳ አይብባካ እያ ዎስኮ፥ እ ስኤይሳ ኑኒ ኤርያ ግሾ እያን አማነቶስ። 15 ኑኒ ዎስያ ኡባ እ ስኤይሳ ኤርኮ፥ ኑኒ ዎስያባ እ እማናይሳ ኤሮስ።

16 ኦንካ ባ እሻይ ሀይቆ በሶና ናጋራ ኦꬅሽን በእኮ፥ ፆሳ እያዉ ዎሳናዉ በሴስ። ሀይቆ በሶና ናጋራ ኦꬅዳይሳታስ ፆሳይ ደኦ እማና። ሀይቆ በሲያ ናጋር ደኤስ። ታኒ ህንተና ሄሳስ ፆሳ ዎስተ ጊከ። 17 ኢታ ኦሶ ኡባይ ናጋራ፥ ሽን ሀይቆ በሶና ናጋር ደኤስ።

18 ፆሳ ናአይ እያ ናግያ ግሾ፥ ፆሳ ናአ ግድዳ ኦንካ ናጋራን ኡባ ዎደ ደኦናይሳ ኑኒ ኤሮስ። ፃላሄይ እያ ቆሀናዉ ዳንዳኤና። 19 ኑኒ ፆሳሳ ግደይሳነ ሀ ኩመꬃ አላመይ ፃላሄን ሃረተይሳ ኤሮስ።

20 ኑኒ ቱማ ፆሳ ኤራናዳ ፆሳ ናአይ ይዳይሳነ ኑስ አኬካ እምዳይሳ ኤሮስ። ኑኒ እያ ናአ፥ የሱስ ክርስቶሳ ባጋራ ቱማ ፆሳን ደኦስ። የሱሲ ቱማ ፆሳነ መርና ደኡዋ።

21 ታ ናይቶ፥ ኤቃታፐ ህንተ ሃክተ።

* 1:1 ዮሀ 1:1.

* 1:2 ዮሀ 1:14.

* 2:7 ዮሀ 13:34.

* 3:1 ዮሀ 1:12.

* 3:5 ዮሀ 1:29.

* 3:11 ዮሀ 13:34.

* 3:12 መ 4:8.

* 3:14 ዮሀ 5:24.

* 3:23 ዮሀ 13:34፤ 15:12፥ 17.

* 4:12 ዮሀ 1:18.

* 5:3 ዮሀ 14:15.

* 5:11 ዮሀ 3:36.

2 ዮሃንሳ ኪታ

ዮሃንስ ፃፍዳ

ናምአንꬆ ኪታ

ጋꬃ ቆፋ

ዮሃንስ ፃፍዳ ናምአንꬆ ኪታ፥ የሱሳ ሀዋረ ግድዳ ጭማይ፥ ዮሃንስ ፃፍስ። ሀ ኪታይ ፃፈትዳይ ዶረትዳ ጎዳተሳነ እ ናይታሳ። ሀ ቃንꬃ ኪታይ ፃፈትዳይ፥

1. ኤንቲ እሶይ እሱዋራ ሲቀታና መላ አኬክሳናሳ፤

2. ዎርዶ አስታማረታፐነ ኤንታ ትምርትያፈ ናገታና መላ ቆፍሳናሳ።

ማፃፋ አይፈ ቆፋታ

ሳሮꬆነ ዎሳ (1-3)

ሲቆነ ቱማተꬅ (4-6)

ዎርዶ ትምርተፈ ናገተꬅ (7-11)

ሳሮꬆ (12-13)

1

1 ታ ጭማይ ዶረትዳ ጎዳተስነ እ ናይታስ ኪትዳ ኪታ። ታ ፃላላ ግዶናሽን፥ ቱማ ኤርያ ኡባይ ህንተና ዶሶሶና። 2 ሀ ቱማይ ኑናን ደእያ ግሾነ መርናዉ ኑራ ዳና ግሾ ታኒ ህንተና ቱማ ዶሳይስ።

3 ፆሳ ኑ አዋነ እያ ናኣ የሱስ ክርስቶሳ አꬎ ኬሀተꬃይ፥ ማሮተꬃይነ ሳሮተꬃይ ቱማንነ ሲቆን እስፈ ኑራ ግዶ።

ቱማነ ሲቆ

4 አዋይ ኑና ኪትዳይሳዳ፥ ነ ናይታፐ ባጋት፥ ቱማስ ኪተተይሳ በአዳ ታኒ ዳሮ ኡፋይታስ። 5 ጎዳተ፥ ሀእካ ኑኒ ኡባይ እሶይ እሱዋ ሲቃና መላ ታኒ ነና ዎሳይስ። ሀ ኪታይ ኮይሮፐ ኑራ ደእያ ኪታፐ አትሽን፥ ታኒ ነዉ ኦራꬃ ኪታ ፃፍከ። * 6 ቱማ ሲቆይ ኑኒ ፆሳ ኪታ ናግድ ዳናይሳ። ቃስ ኮይሮፐ ህንተ ስእዳይሳዳ እያ ኪታይ፥ ህንተ ኡባይ ሲቆን ዳና መላሳ።

7 የሱስ ክርስቶሲ አሰ ግድድ ይዳይሳ አማኖና፥ ዳሮ ባለꬅያ አሳት፥ አላመን ደንድዶሶና። ሄሳ መላ አስ ኦንካ ባለይሳነ ክርስቶሳ ሞርከ። 8 ህንተ ኦꬅዳ ኩመꬃ ዎይቱዋ ኤካናዉ ምንተ። ህንተ ኦꬅዳይስ ꬋዮና መላ ናገትተ።

9 ክርስቶሳ ትምርትያን ዶናይሳስነ እያፐ ሃክያ ኡራስ ፆሳይ ባዋ። ክርስቶሳ ትምርትያን ደእያ ኡራስ አዋይነ ናአይ ደኦሶና። 10 ኦንካ ህንተኮ ይሸ ሀ ትምርትያ ኤሆና እፅኮ፥ ህንተ ሶ ገልሶፍተ፤ ሳሮካ ጎፕተ። 11 እያ ሳሮ ግያ ኦንካ እያ ኢታ ኦሱዋን እያራ ሻከቴስ።

ሳሮꬆ

12 ታኒ ህንተዉ ፃፋናዉ ኮይዳ ዳሮባይ ደኤስ፥ ሽን ዎርቃተንነ ቃላመን ፃፋናዉ ኮይከ። ኑ ኡፋይሳይ ፖለታና መላ ህንተራ ሶምኦን ጋሄታዳ ኦደታናዉ ህንተኮ ባና ጋዳ ቆፓይስ።

13 ፆሳይ ዶርዳ ነ ምቸ ናይት ነና ሳሮ ያጎሶና።

* 1:5 ዮሀ 13:34፤ 15:12፥ 17.

3 ዮሃንሳ ኪታ

ዮሃንስ ፃፍዳ

ሄꬓንꬆ ኪታ

ጋꬃ ቆፋ

ዮሃንስ ፃፍዳ ሄꬓንꬆ ኪታ፥ የሱሳ ሀዋረ ግድዳ ጭማይ፥ ዮሃንስ ፃፍስ። እ ሀ ኪታ ፃፍዳይ፥ ጋዮሳ ጌተትያ እስ ዎሳ ኬꬃ አድያሳ። ፃፈይ እስ ባጋራ፥ ጋዮስ ሀራ አማንያ አሳ ማድዳ ግሾ እያ ጋላቴስ፤ ሀራ ባጋራ ቃስ፥ ድዮትራፍሳ ጌተትያ ዎሳ ኬꬃ ሀላቃ ግዳናዉ ኮያ ጌላ ኡራፐ ናገታና መላ አኬክሴስ።

ማፃፋ አይፈ ቆፋታ

ሳሮꬆነ ዎሳ (1-4)

ጋዮስ ሳበትስ (5-8)

ድዮትራፍስ ቦረትስ (9-10)

ድመፅሮስ ናሸትስ (11-12)

ሳሮꬆ (13-15)

1

ሳሮꬆነ ዎሳ

1 ታኒ ጭማይ፥ ቱማ ዶስያ ጋዮሳስ ኪትዳ ኪታ። * 2 ታ ሲቁዋዉ፥ ኔኒ ነ ሸምፑዋን ሎኦ ደኤይሳ ታ ኤረይሳዳ ነዉ ፓያተꬅ ዳና መላነ ነ ኦꬅያባይ ሱራና መላ ነዉ ፆሳ ዎሳይስ። 3 ጉꬃ አማንያ አሳት ይድ፥ ኡባ ዎደ ኔኒ ቱማን ደኤይሳነ ነ ቱማተꬃባ ማርካትዳ ዎደ ታኒ ዳሮ ኡፋይታስ። 4 ታ ናይት ቱማተꬃን ደኤይሳ ስኤይሳፈ አꬍድ፥ ታና ኡፋይስያባይ ባዋ።

ጋዮስ ሳበትስ

5 ታ ሲቁዋዉ፥ ኤንቲ ነዉ እማ ግድኮካ፥ ኔኒ አማንያ አሳታስ አማንꬅያ ኦሶ ኦꬃሳ። 6 ኤንቲ ነ ሲቁዋባ ዎሳ ኬꬃን ማርካቶሶና። ሀእካ ኤንቲ ብያ ኦግያን ፆሳይ ዶሰይሳዳ ኦꬃዳ ኤንታ ማድኮ ሎኦ ኦꬃሳ። 7 ኤንቲ ክርስቶሳ ሱንꬃ ግሾ ከይሸ፥ አማኖና አሳታፐ አይኮካ ኤክቦኮና። 8 ኑኒ ቱማ ኦሱዋ ኤንታራ እስፈ ኦꬃናዉ ሀይሳ መላ አሳታ ማዳናዉ በሴስ።

ድዮትራፍስ ቦረትስ

9 ታኒ ዎሳ ኬꬃታስ ዳብዳበ ፃፋስ፥ ሽን ኤንታ ሀላቃ ግዳናዉ ኮይያ ድዮትራፍስ ኑኒ ገይሳ ኤከና። 10 ሄሳ ግሾ፥ ታኒ ያ ብያ ዎደ እ ኑ ቦላ ኦደትያ ኢታ ኦዳነ እ ኦꬅዳ ኦሱዋ ኦዳና። እ ሄስ ጉፅስ ግድ፥ ኑ እሻት ያ ዎደ ሞከና። ሀር አቶሽን፥ ኤንታ ሞካናዉ ኮየይሳታካ ድግድ ዎሳ ኬꬃፈ ከሴስ።

ድመፅሮስ ናሸትስ

11 ታ ሲቁዋዉ፥ ሎኦባ ዳናፐ አትሽን፥ ኢታባ ዳኖፓ። ሎኦባ ኦꬅያ ኦንካ ፆሳ አስ፥ ሽን ኢታባ ኦꬅያ ኦንካ ፆሳ በእቤና።

12 ድመፅሮስ ሎኦ አስ ግደይሳ አሳ ኡባይ ማርካቴስ። ቱማይ ባ ሁጰን እያባ ማርካቴስ፤ ኑካ እያባ ማርካቶስ፤ ኑ ማርካተꬃይ ቱማ ግደይሳ ህንተ ኤሬታ።

ሳሮꬆ

13 ታኒ ነዉ ፃፋናዉ ኮይዳ ዳሮባይ ደኤስ፥ ሽን ቃላመንነ ዎርቃተን ፃፋናዉ ኮይከ። 14 ሽን ታኒ ማታራ ኔራ ጋሄታናዉ ቆፓይስ፤ ሄ ዎደ ኑኒ ኦደታና።

15 ሳሮይ ነዉ ግዶ።

ነ ዳቦት ነና ሳሮ ያጎሶና። ኑ ዳቦታ ኡባ ኤንታ ሱንꬃ ሱንꬃ ፄጋዳ ታና “ሳሮ ግስ” ያጋ።

* 1:1 ሀዋ 19:29፤ ሮመ 16:23፤ 2 ቆሮ 1:14.

ይሁዳ ኪታ

ይሁድ ፃፍዳ ኪታ

ጋꬃ ቆፋ

ይሁዳ ኪታይ ፃፈትዳይ፥ አማኖና ደእሸ አማንያ አስ ዳንድ ዎርዶ ትምርተ ላልያ አሳታፐ አማንያ አሳይ ናገታና መላ አኬክሳናሳ። ሀ ቃንꬃ ኪታይ ባ ግዶን ኦይክዳ ቆፋታን ናምአንꬆ ጰፅሮሳ ኪታ ዳኔስ። ሀ ኪታ ፃፈይ፥ “አማንያ አሳስ እስቶሆነ ዉርሰꬅ ጋካናዉ እመትዳ አማኑዋስ ኦለትተ” ያግድ ናባብያ አሳ ምንꬅድ ቆፍሴስ።

ማፃፋ አይፈ ቆፋታ

ሳሮꬆ (1-2)

ዎርዶ አስታማረታነ ኤንታ ኩንደꬃ (3-16)

አማኖ ምንꬅድ ናጋና መላ እመትዳ ዞረ (17-23)

ጋላታነ ዎሳ (24-25)

1

1 ታኒ ይሁድ፥ የሱስ ክርስቶሳ አይለይ፥ ያይቆባ እሻይ፥

ፆሳይ ፄግዳይሳታስ፥ ፆሳ አዋይ ዶሰይሳታስነ የሱስ ክርስቶሳን ናገትዳይሳታስ ሀ ዳብዳብያ ፃፋይስ። *

2 ማሮተꬅ፥ ሳሮተꬅነ ሲቆይ ህንተዉ ኩሞ።

ዎርዶ አስታማረታ

3 ታ ሲቆ እሻቶ፥ ኑኒ እስፈ ሻከትያ አቶተꬃባ ህንተዉ ፃፋናዉ ታኒ ዳሮ አሞታስ። ሽን አማንያ አሳስ እስቶሆነ ዉርሰꬅ ጋካናዉ እመትዳ አማኑዋስ ኦለታና መላ ህንተና ዞራሸ ፃፋናይስ ታዉ ኮሽያባ ግድስ። 4 ኤንታ ፕርዳይ በንፐ ፃፈትድ ኡትዳ፥ እስ እስ አሳት ኦንካ ኤሮና ህንተ ግዶ ገልዶሶና። ኤንቲ ፆሳ ኤሮናይሳታ፥ ኑ ፆሳ አꬎ ኬሀተꬃ ላይማታናዉ ጎኤትያ ኦገ ኦꬅድ ኤኮሶና። ባ ፃላላ ካዎ ግድዳ፥ ኑ ጎዳ የሱስ ክርስቶሳ ካዶሶና።

5 ሽን ህንተ ሀ ኡባ ኤርያባ ግድኮካ፥ ጎዳይ እስራኤለ አሳ ግብፀ ቢታፈ ዋት ከስዳኮ፥ ቃስ ጉየፐ አማኖናይሳታ ꬋይስዳይሳ ታ ህንተና አኬክሳናዉ ኮያይስ። * 6 ባንታ ደእያሱዋ አግድ፥ ባንታዉ እመትዳ ማታ ናግቦና ኪታንቾታ፥ ግታ ፕርዳ ጋላሳይ ጋካናዉ ፆሳይ ኤንታ ꬉማፐ ጋርሳን መርና ሳንꬃላታን ቃች ዎꬅስ። 7 ሄሳዳ፥ ሶዶመነ ጋሞራ አሳይነ ኤንታ ማታን ደእያ ካታማታን ደእያ አሳይ ላይማትዶሶና፤ ላይማተꬃራ ጋሄትያ ቱናተꬅ ኦꬅዶሶና። ኤንቲ መርና ታማን ፕርደታናይሳታስ ሌምሶ ግድዶሶና። *

8 ሄሳዳካ፥ ሀ አሙሀንቾት ባንታ አሳተꬃ ቱንሶሶና፤ ማታ አዋታ ካꬎኦሶና፤ ሳሎ መተꬃታ ጫዮሶና። 9 ሽን ኪታንቾታ ሀላቃይ ምካኤል ሙሰ አሃስ ፃላሄራ ፓላምዳ ዎደ፥ “ጎዳይ ነና ሴሮ” ያግስፐ አትሽን፥ እያ ቦላ ጫሻ ቃላ ኦድድ ሞታናዉ ኮይቤና። * 10 ሽን ሀ አሳት ባንታዉ ኤሮናባ ኡባ ጫዮሶና፤ ቃስ ኤንቲ ዎዛን ባይና መሄዳ መꬎን ኤርያ ኤራይ፥ እ ኤንታና ꬋይሳና። 11 ኤንታና አየ! ኤንቲ ቃየላ ኦግያን ብዶሶና። ሚሸ ኮይድ ባላማ ባላን ኩንድዶሶና። ቆረ ጌተትያ አደይ ፆሳ ቦላ ደንድዳይሳዳ ኤንቲ ፆሳ ቦላ ደንድድ ꬋይዶሶና።*

12 ሀ አሳት፥ ህንተ ሲቆ ግብራ ምያ በሳን ህንተራ ኡትያ ዎደ ዬል ባይና ካዉሻታ። ኤንቲ ባንታና ፃላላ ሄመይሳታ። ኤንቲ ጫርኮይ ኤፍያ እር ባይና ሻራ መላ። ቃስ አይፈ ዎደን አይፈ አይፎና፥ ፃጶራ ሾደትድ፥ ናምኡ ቶሆ መልዳ ምꬃ መላ። 13 ኤንቲ ሀንቀትዳ አባ ዙልያ መላ ባንታ ፖኩዋ ጎፖንተይሳታ። ኤንቲ መርናዉ ሳካና ꬉማይ ናግያ ቶይላትያ ፆልንቶታ።

14 አዳመፐ ዶምድ፥ ላፑንꬃ የለታ ግድዳ ሄኖከይ፥ ሀ አሳታባ ትንብተ ኦድሸ፥ “ሄኮ፥ ጎዳይ፥ ባ ዳሮ ሙኩሉ ጌሻታራ ያና። * 15 አሳ ኡባ ፕርዳና፤ ጌላታ ኡባ ኤንቲ ኦꬅዳ ኢታ ኦሶ ኡባ ግሾነ ማካላተꬃን ኤንቲ ፆሳ ቦላ ኦደትዳ ኢታ ኦዳ ኡባ ግሾ ፕርዳና” ያግስ። 16 ሄ አሳት ኡባ ዎደ ዙዙመይሳታነ ኦዳ ኮየይሳታ። ቃስ ባንታ ኢታ አሙዋ ካሎሶና፤ ባንታናን ጬቆሶናነ ባንታና ጎእያባ ደማናዉ ሀራታ ሳቦሶና።

ዉርሰꬃ ዞረ

17 ሽን ታ እሻቶ፥ ኑ ጎዳ የሱስ ክርስቶሳ ሀዋረት ካሰ ህንተዉ ኦድዳ ቃላ አኬክተ። 18 ኤንቲ፥ “ዉርሰꬃ ዎድያን፥ ባንታ አሙዋ ካልድ ቶቸይሳት ያና” ያግዶሶና። * 19 ሄ አሳት አሳ ግዶን ሻሄተꬅ መይሳታ፥ ባንታ አሾ አሙዋስ ሃረተይሳታነ ጌሻ አያናይ ባይናይሳታ።

20 ሽን ታ እሻቶ፥ ጌሽ ግድዳ ህንተ አማኑዋን ህንተና ድቻናዉ ምንተ፤ ቃስ ጌሻ አያና ዎልቃን ዎስተ። 21 ህንተና መርና ደኡዋኮ ጋꬅያ ኑ ጎዳ የሱስ ክርስቶሳ ማሮተꬃ ናግሸ ህንተና ፆሳ ሲቁዋን ናግተ።

22 ስይ ደእያ አሳስ ቃትተ። 23 እስ እስ አሳታ ታማፐ ከስ ኤክተ። ቃስ ኢታ አሞን ቱንዳ ኤንታ ማኡዋ እፅሸ ሀራታስ ያሻን ቃትተ።

ጋላታ ዎሳ

24 ህንተ ኩንዶና መላ ናጋናዉ ቦረይ ባይናይሳታነ ግታ ኡፋይሳን ኩምዳይሳታ ኦꬅድ ባ ቦንቹዋ ስንꬃን ህንተና ሺሻናዉ ዳንዳእያ፥ 25 ኑና አሽያ እስ ፆሳስ፥ ኑ ጎዳ የሱስ ክርስቶሳ ባጋራ ቦንቾይ፥ ግታተꬅ፥ ዎልቅነ ማት፥ ካሰካ፥ ሀእካ፥ መርናዉካ እያዉ ግዶ። አምንእ።

* 1:1 ማቶ 13:55፤ ማር 6:3.

* 1:5 ከሳ 12:51፤ ታይቦ 14:29-30.

* 1:7 መ 19:1-24.

* 1:9 ዳነ 10:13፥ 21፤ 12:1፤ ቆን 12:7፤ ዛረ 34:6፤ ዛካ 3:2.

* 1:11 መ 4:3-8፤ ታይቦ 22:1-35፤ 16:1-35.

* 1:14 መ 5:18፥ 21-24.

* 1:18 2 ጰፅ 3:3.

ዮሃንሳ ቆንጨꬅ

1

2

3

4

5

6

7

8

9

10

11

12

13

14

15

16

17

18

19

20

21

22

ዮሃንሳ ቆንጨꬅ

ጋꬃ ቆፋ

ዮሃንሳ ቆንጨꬃይ ፃፈትዳይ፥ አማንያ አሳይ የሱስ ክርስቶሳ ባንታዉ ጎዳ ኦꬅድ፥ ጌሻተꬃን ደእዳ ግሾ፥ መቶይነ ዋየይ ጋክዳ ዎደና። ፃፈይ ዉድድ ፄልዳ አይፈ ቆፋይ፥ አማንያ አሳ ኡፋይሳይ ኩመꬅ ግዳና መላ ኤንታ ምንꬅድ፥ ኤንታ ጋክዳ ጎዳነ መቱዋ ግዶን ባንታ አማኑዋን ምንድ ኤቃና መላ ደንꬃናሳ።

ማፃፋን ዳርያ ክፍለይ ዳሮነ ካል ካልድ ይዳ ቆንጨꬃታ ኦይኬስ። ሀ ቆንጨꬃት ሄ ዎደ ደእያ አሳስ ገሌስ፥ ሽን ሀራታስ ፁራ ግድድ ጋምእስ። ኤንቲ ኦደትዳይነ ቆንጭዳይ ሌምሶ ኦዳና። ሀ ማፃፋን ደእያ ታይቦት፥ ማካ ሚሸትነ ዶአት ደረታነ አያና መተꬃታ ሌምሶ። ማዝሙረ አዝማቸይ ስም ስሚድ የፀተይሳዳ፥ ሀ ማፃፋን ደእያ ሁጰ ቆፋት ዱማ ዱማ ቆንጨꬃታ ባጋራ ዱማ ዱማ ኦገን ስም ስም ሺቅዶሶና። ሀ ማፃፋ ብርሸꬃስ ዱማ ዱማ ቆፋይ ደእኮካ፥ እያዉ ሁጰ ቆፋይ ቆንጨ። ሄስካ፥ “ፆሳይ ጎዳ ክርስቶሳ ባጋራ ዛረꬆና ኦገን ባ ሞርከታ፥ ፃላሄራ ጉጅድ፥ እስቶሆነ ዉርሰꬅ ፆናና። ሄ ፆኑዋፐ ጉየ፥ እያዉ አማነትድ ደእዳ ባ አሳ ኦራꬃ ሳሎነ ኦራꬃ ሳአ አንጆ ላትሳና” ያጌስ።

ማፃፋ አይፈ ቆፋታ

ዮሃንሳ ሃሳያ (1:1-8)

የሱሲ ላፑን ዎሳ ኬꬃታ ግዶን (1:9-20)

ላፑን ዎሳ ኬꬃታስ ፃፈትዳ ኪታ (2:1—3:22)

ሳሎን ሀንዳ ጎይኖ ቆንጨꬃ (4:1-11)

ፃꬃ ማፃፋነ ላፑን ማታመታ (5:1—6:17)

ፆሳ አራታ ስንꬃን ጎይኖ ማራ (7:1-17)

ላፑን ሞይዘታ (8:2—11:19)

ዳውያነ ናምኡ ዶአታ (12:1—13:18)

ዱማ ዱማ ቆንጨꬃታ (14:1—15:8)

ላፑን ሀንቆ ፁአታ (16:1-21)

ባብሎነ ኩንደꬅ፥ ዶአነ ዎርዶ ናበ (17:1—20:10)

ዉርሰꬃ ፕርዳ (20:11-15)

ኦራꬃ ሳሎነ ሳአ (21:1-8)

ኦራꬃ የሩሳላመ (21:9—22:5)

ክርስቶስ ስሚድ ያና (22:6-21)

1

1 ኤሶን ሀናናዉ ደእያባ ባ አይለታ በሳና መላ ፆሳይ እያዉ እምዳ የሱስ ክርስቶሳ ቆንጨꬃይ ሀይሳ። የሱሲ ባ ኪታንቹዋ ኪትድ፥ ባ አይልያ ዮሃንሳስ ቆንጭስስ። 2 ዮሃንስ ፆሳ ኪታ፥ የሱስ ክርስቶሲ ኦꬅዳባነ ኦድዳባ ኡባ ማርካትስ። 3 ሀ ኡባይ ሀናናዉ ዎደይ ማትዳ ግሾ፥ ሀ ትንብተ ቃላ ናባብያ ኦንካ አንጀትዳይሳ፤ ቃስ ሀ ቃላ ስኤይሳትነ ፃፈትዳ ኪታ ናግያ ኡባይ አንጀትዳይሳታ።

ዎሳ ኬꬃታስ ኪተትዳ ሳሮꬆ

4-5 ሀ ዳብዳበይ፥ ዮሃንሳፐ፥ ኢሰ ቢታን ደእያ ላፑን ዎሳ ኬꬃታስ ፃፈትስ። ካሰካ፥ ሀእካ ደእያ፥ ስንꬃፈካ ያናዉ ደእያ ፆሳፈ፥ ቃስ እያ አራታ ስንꬃን ደእያ ላፑን አያናታፐ፥ ሄሳዳካ፥ ሀይቆፐ ደንዶን ኮይሮ ግድዳይሳፈ፥ ሳኣ ካዎታ ሃርያ አማነትያ ማርካ ግድዳ የሱስ ክርስቶሳፐ፥ አꬎ ኬሀተꬃይነ ሳሮተꬃይ ህንተዉ ግዶ። *

የሱሲ ኑና ሲቄስ፥ ቃስ ባ ሱꬃን ናጋራ አይለተꬃፈ ኑና ላአ ከስስ። * 6 ኑኒ ፆሳ እያ አዋስ ኦꬃና መላ ኑና ካዎተꬃ ካህነ ኦꬅስ። እያዉ መርናፐ መርና ጋካናዉ ቦንቾይነ ዎልቃይ ግዶ። አምንእ። *

7 ሄኮ፥ የሱሲ ሻራራ ዬስ። አሳ ኡባይ ሀር አቶሽን፥ እያ ጫድዳ አሳይካ እያ በአና። ሳአን ደእያ አሳ ኡባይ እያ ግሾ ዬካና። ሄስ ቱማ ሀናና! አምንእ። *

8 “ካሰካ፥ ሀእካ ደኤይስ፥ ስንꬃፈካ ያና ጎዳይ፥ ኡባፈ ዎልቃማ ፆሳይ፥ አልፋነ ኦመግ ታና”* ያጌስ ጎዳ ፆሳይ። *

ጎዳ ቆንጨꬅ

9 ታኒ፥ ዮሃንስ፥ ህንተ እሻይ፥ ህንተራ እስፈ የሱሳን ዋይያ፥ እያ ካዎተꬃነ እያ ዳንዳኣ በአስ። ታኒ ፆሳ ቃላ ግሾነ የሱሳባ ማርካትዳ ግሾ፥ ዩሾይ አባን ተቀትዳ ቢታን፥ ፓፅሞን ደአይስ። 10 ጎዳ ጋላሳን ታ ጌሻ አያናን ሃረታዳ ደአይስ፤ ታፐ ጉየራ ሞይዘ ፑኖ መላ ግታ ግርስ ስአስ። 11 ሄ ግርሳይ ታና፥ “ነ በኤይሳ ማፃፋን ፃፋዳ፥ ኢሰን ደእያ ላፑን ዎሳ ኬꬃታስ:- ኤፈሶና፥ ሳምርኔሳ፥ ጳርጋሞና፥ ትያትሮና፥ ሳርዴሳ፥ ፍላደልፍያነ ሎዶቀ የዳ” ያግስ።

12 ታኒ ታዉ ኦድያ ግርሳ በአናዉ ጉየ ስማዳ ፆምፐ ዎꬅያ ላፑን ዎርቃ ኮጫታ በአስ። 13 ሄ ኮጫታ ግዶን አሳ ናአ ዳነይሳ በአስ። እ አዱሳ አፍላ ባ ቶሁዋ ጋꬅ ማእስ፥ ዎርቃ ዳንጮን ባ ትራ ዳንጭስ። * 14 እያ ሁጰይነ እያ ብናናይ ቦꬃ ዶርሳ እክሰ መላ ዎይኮ ሻቻ መላ ቦꬅ፤ እያ አይፈይ ታማ ላጮ ዳኔስ። ** 15 እያ ቶሆይ ታማን ሴርድ ዞእዳ ናሰ ብራታ ዳኔስ፤ እያ ግርሳይካ ግታ ሻፋ ኮሽንቻ መላ። * 16 እ ባ ኡሻቻ ኩሸን ላፑን ፆልንቶታ ኦይክስ። እያ ዶናፐ ናምኡ ባጋራ ቃራትዳ ማሻይ ከዬስ። እያ ሶምኦይ ሴታ ጋላሳ አዋ አይፈ ዳኔስ።

17 ታኒ እያ በእዳ ዎደ ሀይቅዳ አሳዳ ሀናዳ እያ ቶሁዋ ማታን ኩንዳስ። እ ባ ኡሻቻ ኩሽያ ታ ቦላ ዎꬅድ፥ “ያዮፋ፤ ኮይሮይነ ዉርሰꬃይ ታና። * 18 ታኒ ደኦን ደአይስ፤ ታኒ ሀይቃስ፥ ሽን ሄኮ መር መርናዉካ ደኦን ደአይስ። ሀይቆነ ስኦለ ቁልፐይ ታ ኩሸና። 19 ህዛ፥ ሀእ ሀንያባነ ስንꬃፈ ሀናናባ ነ በእዳባ ፃፋ። 20 ኔኒ ታ ኡሻቻ ኩሸን በእዳ ላፑን ፆልንቶታነ ላፑን ዎርቃ ኮጫታ ብርሸꬃይ ሀይሳ፦ ላፑን ፆልንቶት ላፑን ዎሳ ኬꬃታ ኪታንቾታ፤ ላፑን ዎርቃ ኮጫት ላፑን ዎሳ ኬꬃታ።”

2

ኤፈሶና ዎሳ ኬꬅ

1 “ኤፈሶና ዎሳ ኬꬃ ኪታንቹዋስ ሀይሳዳ ያጋዳ ፃፋ።

ባ ኡሻቻ ኩሸን ላፑን ፆልንቶታ ኦይክዳይስነ ላፑን ዎርቃ ኮጫታ ግዶራ ሄመተይስ ሀይሳዳ ያጌስ፦ 2 ታኒ ነ ኦሱዋ፥ ነ ዳቡራነ ነ ገንጫ ኤራይስ። ኔኒ ኢታ አሳታባ ገንጫናዉ ዳንዳአቦናይሳ ኤራይስ። ቃስ ሀዋረ ግዶናሽን ባንታና፥ ሀዋረ ገይሳታ ፕልጋ ኤራዳ ኤንቲ ዎርዳንቾ ግደይሳ ደምዳይሳ ታ ኤራይስ። 3 ኔኒ ገንጫዳሳ፤ ታ ሱንꬃ ግሾ መቶ ዳንዳአዳሳ፤ ፆነታባካ። 4 ግዶሽን፥ ሀእ ታ ነና ቦርያባይ ደኤስ፤ ሄስካ ኔኒ፥ ነ ኮይሮ ሲቁዋ አጋዳሳ። 5 ህዛ፥ ነ አይ መላ ꬎቃ በሳፈ ኩንድዳኮ አኬካ! ነ ናጋራፐ ስማ፤ ኔኒ ካሰ ኦꬅያ ኦሱዋ ኦꬃ። ኔኒ ነ ናጋራፐ ስሞና እፅኮ፥ ነ ፆምፐ ዎꬅያ ኮጫ እያ በሳፈ ኤካና። 6 ሀእ ታ ነና ናሽያ እስባይ ደኤስ፤ ታ እፅያ ንቆላዌታ ኦሱዋ ነካ እፃዳሳ።

7 ጌሻ አያናይ ዎሳ ኬꬃታስ ግያባ ስአናዉ ሀይꬅ ደእያ ኦንካ ስኦ። ፆንያ ኦንካ ፆሳ ጋናትያን ደእያ ደኦ ምꬄ አይፈፐ ማና መላ ማታ እማና።”*

ሳምርኔሳ ዎሳ ኬꬅ

8 ሳምርኔሳ ዎሳ ኬꬃ ኪታንቹዋስ ሀይሳዳ ያጋዳ ፃፋ።

“ኮይሮይነ ዉርሰꬃይ፥ ሀይቅዳይስነ ሀይቆፐ ደንድዳይስ ሀይሳዳ ያጌስ፦ *

9 ታኒ ነ ዋያነ ነ ማንቆተꬃ ኤራይስ፤ ግዶሽን ኔኒ ዱረ። አይሁደ ግዶናሽን ባንታና አይሁደ ገይሳት ጫይያ ጫሻ ታ ኤራይስ፥ ሽን ኤንቲ ፃላሄ ማባራን ደኦሶና። 10 ኔኒ ኤካናዉ ደእያ ዋይያ ባቦፋ። ፃላሄይ ህንተፈ እሶታ እሶታ ፓጫናዉ ቃሾ ኬꬃን የጋና፤ ታሙ ጋላስ ጋካናዉ ህንተ ዋየታና። ሀይቃና ጋካናዉ አማነትዳይሳ ግዳ፤ ታ ነዉ ደኦ ካላቻ እማና።”

11 “ጌሻ አያናይ ዎሳ ኬꬃታስ ግያባ ስአናዉ ሀይꬅ ደእያ ኦንካ ስኦ። ፆንያ ኦንካ ናምአንꬆ ሀይቁዋን ቆሄተና።”*

ጳርጋሞና ዎሳ ኬꬅ

12 “ጳርጋሞና ዎሳ ኬꬃ ኪታንቹዋስ ሀይሳዳ ያጋዳ ፃፋ።

ናምኡ ባጋራ ቃራትዳ ማሻይ ደኤይስ ሀይሳዳ ያጌስ፦ 13 ታኒ ነ ደእያ በሳ ኤራይስ፤ ኔኒ ፃላሄ አራታይ ደእያ በሳን ደኣሳ፤ ታ ሱንꬃ ምንꬃ ናጋዳሳ። ሀር አቶሽን፥ ፃላሄይ ደእያ ህንተ ካታማን ሀይቅዳ ታ አማነትዳ ማርካይ፥ አንትጳስ፥ ደእያ ዎደካ አማኑዋ አጋባካ።

14 ግዶሽን፥ ታ ነና ቦርያ ጉꬃባት ደኦሶና። ሄስካ እስራኤለ አሳይ ኤቃስ ያርሸትዳ ካꬃ ምድ ቱናና መላነ ላይማተꬃ ናጋራ ኦꬃና መላ ባላቃ ታማርስዳ ባላማ ትምርትያ ኤክዳ እስ እስ አሳት ኔራ ደኦሶና። * 15 ሄሳዳካ፥ ንቆላዌታ ትምርትያ ታማርያ አሳት ኔራ ደኦሶና። 16 ሄሳ ግሾ፥ ኔኒ ነ ናጋራፐ ስማ። ሄስ ሀኖና እፅኮ፥ ታ ኔኮ ኤለሳ ያዳ ሄ አሳታ ታ ዶናፐ ከይያ ማሻን ኦላና።”

17 ጌሻ አያናይ ዎሳ ኬꬃታስ ግያባ ስአናዉ ሀይꬅ ደእያ ኦንካ ስኦ። ፆንያ ኦደስካ ቆሰትድ ደእያ ማናፈ * እማና። ቃስ ኤክያ ኡራፐ አትሽን፥ ሀራ አስ ኤሮና ኦራꬃ ሱንꬃይ ፃፈትዳ ቦꬃ ሹቹ ታኒ እያዉ እማና። *

ትያትሮና ዎሳ ኬꬅ

18 “ትያትሮና ዎሳ ኬꬃ ኪታንቹዋስ ሀይሳዳ ያጋዳ ፃፋ።

ታማ ላጮ ዳንያ አይፈይ ደኤይስ፥ ቃስ ታማን ሴርዳ ናሰ ብራታ ዳንያ ቶሆይ ደኤይስ፥ ፆሳ ናአይ፥ ሀይሳዳ ያጌስ፦ 19 ታኒ ነ ኦሱዋ፥ ነ ሲቁዋ፥ ነ አማኑዋ፥ ነ ኦሱዋነ ነ ገንጫ ኤራይስ። ኔኒ ኮይሮ ኦይሳፈ ሀእ አꬃዳ ኦይሳካ ኤራይስ።

20 ግዶሽን፥ ታ ነና ቦርያ እስባይ ደኤስ፤ ባና ናበ ግያ ማጫስዉ፥ ኤልዛቤሎ፥ አይኮካ ጋባካ። ሄ ማጫስያ ኤቃስ ያርሸትዳ ካꬃ ምድ ቱናናዳነ ላይማታናዳ ኦꬃዳ ታ አይለታ ባለꬃሱ።* 21 እያ ባ ናጋራፐ ስማና መላ ታ እዉ ዎደ እማስ፥ ሽን እያ ስማናዉ ኮያቡኩ። 22 ኤንቲ እ ባላ ኦግያፐ ስሞና እፅኮ፥ ታ እዮ ኢታ ሀርገን የጋና፤ ኢራ ላይማተይሳትካ ኢታ ዋየ ዋየታና። 23 ታኒ እ ናይታ ዎꬋና፤ ቃስ ዎሳ ኬꬃ ኡባይ ታ አሳ ቆፋነ አሳ ዎዛና ኤረይሳ ግደይሳ ኤራና። ታ እሱዋስ እሱዋስ ህንተ ኦሱዋዳ ኦሱዋዳ እማና።”* 24 ሽን ትያትሮናን ደእያ ሀራታ፥ ሄ ኢታ ትምርትያ ኤክቦናይሳታነ፥ “ፃላሄ ግታ ፁራ” ጌተትያ ሀ ትምርትያ ታማርቦና ህንተና ሀራ ዴፆ ቶሆ ቶስከ። 25 ግዶሽን፥ ታ ያና ጋካናዉ ህንተዉ ደእያባ ምንꬅ ናግተ።

26 ፆነይሳስነ ዉርሰꬅ ጋካናዉ ታዉ ኪተትያ ኦደስካ ካዎተꬃታ ሃራና መላ ማታ እማና። *

27 “እ ኤንታ ብራታ ፃምአን ሃራና፤

መቃ ሚሸዳካ መንረꬃና።”

ሄ ማታይ ታኒ ታ አዋፐ ኤክዳ ማታ መላ። 28 ቃስ ታ እያዉ ባካላ ፆልንቶ እማና። 29 ጌሻ አያናይ ዎሳ ኬꬃታስ ግያባ ስእያ ሀይꬅ ደእያ ኦንካ ስኦ።

3

ሳርዴሳ ዎሳ ኬꬅ

1 “ሳርዴሳ ዎሳ ኬꬃ ኪታንቹዋስ ሀይሳዳ ያጋዳ ፃፋ።

ላፑን ፆሳ አያናታነ ላፑን ፆልንቶታ ኦይክዳይስ ሀይሳዳ ያጌስ፦ ታኒ ነ ኦሱዋ ኤራይስ፤ አስ ነና ፓፃ ደኤስ ጊኮካ፥ ነ ሀይቃዳሳ። 2 ባርካ፤ አትዳ ጉꬃባነ ሀይቃናዉ ማትዳባ ምንꬃ። ነ ኦሶይ ፆሳ ስንꬃን ፖሎ ግዶናይሳ ደማስ። 3 ህዛ፥ ነ ኤክዳባነ ስእዳባ አኬካ፤ ናጋ፤ ነ ናጋራፐ ስማ። ኔኒ ባርኮና እፅኮ ታ ካይሶዳ ያና፤ ታ አይ ዎደ ያነኮ ነ ኤራካ። *

4 ሽን ባንታ ማኡዋ ቅታዮና ጉꬃ አሳት ሳርዴሳን ደኦሶና። ኤንታዉ በሲያባ ግድያ ግሾ ቦꬃ ማኦ ማእድ ኤንቲ ታራ ሄመታና። 5 ፆንያ ኦንካ ኤንታይሳዳ ቦꬃ ማኦ ማአና። ታኒ እያ ሱንꬃ ደኦ ማፃፋፐ ቁችከ። ታኒ ታ አዋ ስንꬃንነ እያ ኪታንቾታ ስንꬃን እ ታባ ግደይሳ ማርካታና። * 6 ጌሻ አያናይ ዎሳ ኬꬃታስ ግያባ ስእያ ሀይꬅ ደእያ ኦንካ ስኦ።

ፍላደልፍያ ዎሳ ኬꬅ

7 “ፍላደልፍያ ዎሳ ኬꬃ ኪታንቹዋስ ሀይሳዳ ያጋዳ ፃፋ።

ጌሻይነ ቱማንቾይ፥ ዳዊታ ቁልፕያ ባ ኩሸን ኦይክዳይስ፥ ሀይሳዳ ያጌስ፦ እ ጎርድን ኦንካ ዶያናዉ ዳንዳኤና፤ ቃስ እ ዶይን ኦንካ ጎርዳናዉ ዳንዳኤና። * 8 ታኒ ነ ኦሱዋ ኤራስ፤ ሄኮ ታ ነ ስንꬃን ኦንካ ጎርዳናዉ ዳንዳኦና ዶያ ፐንገ ዎꬃስ። ነ ዎልቃይ ጉꬃ ግድኮካ፥ ታ ቃላ ናጋዳሳ፤ ታና ካዳባካ። 9 አይሁደ ግዶናሽን፥ ባንታና አይሁደ ግያ ዎርዶታነ ፃላሄ ባጋታ ኔኮ ኤሀናነ ነ ስንꬃን ጉልባትሳና። ታ ነና ዶሰይሳ ኤንታና ኤርሳና። * 10 ኔኒ፥ ‘ገንጫ’ ጋዳ ታ ኪትዳ ኪታ ናግዳ ግሾ፥ ኩመꬃ አላምያ ፓጫናዉ ያ ዋየ ዎድያፐ ታኒ ነና ናጋና።

11 ታኒ ኤለሳዳ ያና፤ ኦንካ ነ ካላቻ ኤኮና መላ ነዉ ደእያባ ምንꬃዳ ኦይካ። 12 ፆንዳይሳ ታ ፆሳ ኬꬃን ቱሱ ኦꬃና፤ እ ያን መርናዉ ዳና። ታኒ ታ ፆሳ ሱንꬃነ ታ ፆሳ ካታማ ሱንꬃ እያ ቦላ ፃፋና፤ እያካ ታ ፆሳ ማታፐ ዎꬍያ ኦራꬃ የሩሳላመ። ቃስ ታኒ ታ ኦራꬃ ሱንꬃካ እ ቦላ ፃፋና። * 13 ጌሻ አያናይ ዎሳ ኬꬃታስ ግያባ ስእያ ሀይꬅ ደእያ ኦንካ ስኦ።

ሎዶቀ ዎሳ ኬꬅ

14 “ሎዶቀ ዎሳ ኬꬃ ኪታንቹዋስ ሀይሳዳ ያጋዳ ፃፋ።

አምንእ ግድዳ አማነትዳ ቱማ ማርካይ፥ ፆሳ መተꬃ ሃረይስ ሀይሳዳ ያጌስ፦ * 15 ታኒ ነ ኦሱዋ ኡባ ኤራይስ፤ ኔኒ እርፃ ዎይኮ ምሻ ግዳካ፤ ኔኒ ናምኣፈ እሱዋ ግድኮ ሎኦ! 16 ኔኒ እርፃ ዎይኮ ምሻ ግዶናሽን፥ ቦልኦ ግድያ ግሾ ታ ነና ታ ዶናፐ ጩታና ሀናይስ። 17 ህዛ፥ ኔኒ፥ ‘ታኒ ዱረ፥ ሻሎራ ደአይስ፥ ታዉ አይብባይካ ፓጭቤና’ ያጋሳ። ሽን ኔኒ መቶታንቾ፥ ማንቆ፥ ቆቀነ ካሎትዳ አስ ግደይሳ ኤራካ። 18 ሄሳ ግሾ፥ ነ ዱረታናዉ ታማን ጌይዳ ዎርቃ፥ ነ ዬላ ካሉዋ ካማናዉ ቦꬃ ማኦነ ሎይꬃ ፄላናዉ ዳንዳእስያ አይፈ ꬋለ ታፐ ሻማና መላ ነና ታ ዞራይስ።

19 ታ ዶሰይሳ ሴራይስነ ሀንቃይስ፤ ህዛ ምና፤ ነ ናጋራፐ ስማ። * 20 ሄኮ፥ ታ ካረን ኤቃዳ ፄጋይስ። ኦንካ ታ ፄሳ ስእድ፥ ዉላ ዶይኮ፥ እያኮ ገላና፤ እያራ እስፈ ካꬅ ማና፤ እካ ታራ እስፈ ማና።

21 ታ ፆናዳ ታ አዋራ እያ አራታን ኡትዳይሳዳ ፆንዳይ ታራ ታ አራታን ኡታና መላ ማታ እማና። 22 ጌሻ አያናይ ዎሳ ኬꬃታስ ግያባ ስእያ ሀይꬅ ደኤይ ኦንካ ስኦ” ያግስ።

4

ሳሎን ደእያ አራታ

1 ሄሳፈ ጉየ፥ ታኒ ሳሎ ፄልያ ዎደ ዶየትዳ ፐንገ በአስ። ቃስ ታ ካሰ ስእዳ ሞይዘ ግርሳ መላይ ታኮ፥ “ሀ ከያ፤ ሀይሳፈ ጉየ፥ ሀናናዉ ደእያባ ታ ነና በሳና” ያግስ። 2 ሄ ዎደ ታ አያናን ሃረታዳ ደአይስ። ሄኮ፥ ሳሉዋን አራታ ቦላ እሶይ ኡትዳይሳ በአስ። * 3 ሄ ኡትዳይሳ ማላይ ያስጰደነ ሳርድዮነ አልኦ ሹቻ መላ። እያ አራታ ዩሹዋን አልኦ ማርግደ ሹች ዳንያ ዙል ደኤስ። 4 ሄ አራታ ዩሹዋን ላታማነ ኦይዱ አራታት ደኦሶና፤ ኤንታ ቦላ ቦꬃ ማኦ ማእድ፥ ሁጰን ዎርቃ ካላቻ ዎꬅዳ ላታማነ ኦይዱ ጭማት ኡትዶሶና። 5 አራታፐ ዎልአንꬅ፥ ጉንꬅነ ደሾይ ከዬስ። አራታ ስንꬃን ላፑን ፖእያ ፆምፐት ደኦሶና፤ ኤንቲ ላፑን ፆሳ አያናታ። * 6 አራታ ስንꬃን ብርለ ዳንያ ጶልያ ቡርጩኮ አባይ ደኤስ። **

ስንꬃራነ ጉየራ አይፈይ ደእያ ኦይዱ ደኦራ ደእያ መተꬃት አራታ ዩሹዋንነ አራታ ግዶን ደኦሶና። 7 ኮይሮ መተꬃ መꬎይ ጋሞ ዳኔስ፤ ናምአንꬆይ ቦር ዳኔስ፤ ሄꬓንꬆይ አሰ ዳኔስ፤ ቃስ ኦይዳንꬆይ ፕራꬍያ አርጋንꬅ ዳኔስ። 8 ኦይዱ መተꬃታ ኡባስ ኡሱፑን ቀፈይ ደኤስ፤ ኤንታ አሳተꬃ ኡባይ አይፈን ኩምስ። * ኤንቲ ቃማነ ጋላስ ቃንፆና፥

“ጌሻዉ፥ ጌሻዉ፥ ጌሻዉ፥

ጎዳዉ፥ ኡባፈ ዎልቃማ ፆሳዉ፥

ካሰካ፥ ሀእካ ደኤይሶ፥ ስንꬃፈ ያናይሶ”

ያጎሶና። 9 ሄ መተꬃት አራታን ኡትዳይሳስነ መርናዉ ደኤይሳስ ሳባ፥ ቦንቾነ ጋላታ እምዳ ዎደ፥ 10 ላታማነ ኦይዱ ጭማት አራታን ኡትዳይሳነ መርናዉ ደኤይሳ ስንꬃን ጉፋንድ ጎይንዶሶና፤ ባንታ ካላቻ አራታ ስንꬃን ዎꬅድ፥

11 “ኑ ጎዳዉ፥ ኑ ፆሳዉ፥

ኔኒ ቦንቾ፥ ሳባነ ዎልቃ ኤካናዉ በሳሳ።

ኔኒ ኡባ መꬋዳሳ፤

ኡባባይ ነ ሸንያዳ ሀንስ፥ መትስ”

ያግዶሶና።

5

ዶርሳነ ፃꬃ ማፃፋ

1 ሄሳፈ ጉየ፥ አራታ ቦላ ኡትዳይሳ ኡሻቻ ኩሸን ግዶራነ ካረራ ፃፈትዳ ላፑን ማታመን ጎርደትዳ ፃꬃ ማፃፋ በአስ። * 2 እስ ምኖ ኪታንቾይ ባ ቃላ ꬎቁ ኦꬅድ፥ “ማታምያ ብላናዉነ ማፃፋ ዶያናዉ በሰይ ኦኔ?” ያግድ አዋጅሽን በአስ። 3 ሽን ሳሎን ግድን ሳአን ዎይኮ ሳአፐ ጋርሳን ግድን ሄ ፃꬃ ማፃፋ ብላናዉነ ግዱዋ በአናዉ ዳንዳኤይ ኦንካ በንትቤና። 4 ፃꬃ ማፃፋ ብላናዉነ እያ ግዱዋ በአናዉ በሲያ አስ ꬋይዳ ግሾ ታ ዳሮ ዬካስ። 5 ያትን፥ ጭማታፐ እሶይ ታኮ፥ “ዬኮፋ! ሄኮ፥ ይሁዳ ኮቸ ግድያ ጋሞይ፥ ዳዊታ ሼሻይ፥ ላፑን ማታመታ ብላናዉነ ማፃፋ ዶያናዉ ዳንዳእስ” ያግስ። *

6 ሄሳፈ ጉየ፥ ሹከትዳ ዶርሳይ አራታስ፥ ኦይዱ ደኦን ደእያ መተꬃታስነ ጭማታስ ግዶን፥ ኤቅዳይሳ በአስ። እያዉ ላፑን ካጨትነ ላፑን አይፈት ደኦሶና። ሄሳት ሳአ ኡባ ኪተትዳ ፆሳ ላፑን አያናታ። * 7 ሄ ዶርሳይ ብድ፥ አራታ ቦላ ኡትዳይሳ ኡሻቻ ኩሸፐ ፃꬃ ማፃፋ ኤክስ። 8 እ ሄ ፃꬃ ማፃፋ ኤክዳ ዎደ፥ ደኦን ደእያ ኦይዱ መተꬃትነ ላታማነ ኦይዱ ጭማት ዶርሳ ስንꬃን ኩንድዶሶና። ኤንቲ እሶይ እሶይ ዲꬅነ ጌሻታ ዎሳ ግድዳ እፃነይ ኩምዳ ዎርቃ ሻተ ኦይክዶሶና። * 9 ኤንቲ፥

“ፃꬃ ማፃፋ ኤካናዉ፥

ማታመታ ብላናዉ ነዉ በሴስ። *

አይስ ጊኮ፥ ኔኒ ሹከታዳሳ፤

ኮቸ ኡባፈ፥ ዱማ ዱማ ዶናፐ፥

ያራታፐነ ካዎተꬃታ ኡባፈ

ነ ሱꬃን ፆሳስ ዎዛዳሳ።

10 ኤንቲ እያ ፆሳ አዋስ ኦꬃና መላ

ኤንታና ካህነ ካዎተꬅ ኦꬃዳሳ።

ኤንትካ ቢታ ኡባ ሃራና”

ያግድ ኦራꬃ ማዝሙረ የፅዶሶና። *

11 ታ በእያ ዎደ ሙኩሉ ቶሆ ሙኩሉነ ታሙ ሙኩሉ ቶሆ ታሙ ሙኩሉ ግድያ ኪታንቾታ ግርሳ ስአስ። ኤንትካ አራታ፥ ኦይዱ ደኦን ደእያ መተꬃታነ፥ ጭማታ ዩሹዋን ኤቅዶሶና። * 12 ሄ ኪታንቾት ꬎቁ ግዳ ቃላን፥

“ሹከትዳ ዶርሳይ ዎልቃ፥ ዱረተꬅ፥

ጭንጫተꬅነ ምኖተꬅ፥

ቦንቾ፥ ሳባነ ጋላታ ኤካናዉ በሴስ”

ያግዶሶና።

13 ሄሳፈ ጉየ፥ ሳአን፥ ሳሎን፥ ሳአፐ ጋርሳንነ አባ ግዶን ደእያ መተꬅ ኡባይ፥

“አራታ ቦላ ኡትዳይሳስነ ዶርሳስ፥

ጋላታይ፥ ቦንቾይ፥ ሳብነ ዎልቅ፥

መር መርናዉ ግዶ”

ያግድ የፅሽን ስአስ።

14 ኦይዱ ደኦን ደእያ መተꬃት፥ “አምንእ” ያግዶሶና፤ ቃስ ጭማት ጉፋንድ ጎይንዶሶና።

6

ላፑን ማታመታ ዶየተꬅ

1 ዶርሳይ ላፑን ማታመታፐ እሱዋ ዶይሽን በአስ። ቃስ ኦይዱ ደኦን ደእያ መተꬃታፐ እሶይ፥ ዳዳ ደሾ ዳንያ ግርሳን፥ “ሃያ!” ያግሽን ስአስ። 2 ሄኮ ቦꬃ ፓራ በአስ። ሄ ፓራ ቶግዳይስ ዶንገ ኦይክስ፤ እያ ሁጰን ካላች ደኤስ። እካ ፆንሸ ፆናናዉ ከይስ። *

3 ቃስ ዶርሳይ ናምአንꬆ ማታምያ ዶይዳ ዎደ ደኦን ደእያ ናምአንꬆ መተꬃይ፥ “ሃያ!” ያግሽን ስአስ። 4 ቃስ ሀራ ስሀ ዞኦ ፓር ከይስ። ሄ ፓራ ቶግዳይሳስ ሳአፐ ሳሮ ꬋይሳና መላነ አሳይ ዎል ዉርሳና መላ ማትነ ግታ ማሻይ እመትስ። *

5 ዶርሳይ ሄꬓንꬆ ማታምያ ዶይዳ ዎደ ደኦን ደእያ ሄꬓንꬆ መተꬃይ፥ “ሃያ!” ያግሽን ስአስ። ሄኮ ካሬꬃ ፓራ በአስ፤ እካ ባ ኩሸን ምዛነ ኦይክስ። * 6 ኦይዱ ደኦን ደእያ መተꬃታ ግዶፈ፥ “እስ ጋላሳ ኦሶስ ዳሞዘ፥ ባጋ ክሎ ግስተ፤ ቃስ እስ ጋላሳ ኦሶስ ዳሞዘ፥ እስ ክሎነ ባጋ ባንጋ ግዶ። ሽን ዛይትያነ ዎይንያ ቆሆፓ” ያግሽን ስአስ።

7 ዶርሳይ ኦይዳንꬆ ማታምያ ዶይዳ ዎደ ኦይዳንꬆ ደኦን ደእያ መተꬃይ፥ “ሃያ!” ያግሽን ስአስ። 8 ሄኮ ዋንጮ ፓራ በአስ። ሄ ፓራ ቶግዳይሳ ሱንꬃይ ሀይቆ፤ እያ ጌዶ ስኦለይ ካሌስ። ኤንታዉ አላመፐ ኦይዳንꬆ ኩሽያ ኦላን፥ ኮሻን፥ ጋዶንነ ዶአን ዎꬍሳና መላ ማት እመትስ። *

9 ዶርሳይ እቻሻንꬆ ማታምያ ዶይዳ ዎደ ኤንቲ ፆሳ ቃላ ኦድዳ ግሾነ ባንታ ማርካተꬃን አማነትዳ ግሾ ሹከትዳ አሳ ሸምፖታ ያርሾ በሳፈ ጋርሳን በአስ። 10 ኤንቲ ባንታ ቃላ ꬎቁ ኦꬅድ፥ “ኡባ ሃርያ ጎዳዉ፥ ጌሻዉ፥ ቱማንቹዋዉ፥ ሳአን ደእያ አሳ ቦላ ነ ፕርዳናይነ ኑ ሱꬃ ግሾ ሀሎ ከያናይ አዉዴ?” ያግዶሶና። 11 ኤንታ እሱዋስ እሱዋስ ቦꬃ ማኦይ እመትስ። ኤንታይሳዳ ሀንድ ሀይቃናዉ በሲያ ኤንታ ላገታ ታይቦይ ኩማና ጋካናዉ ጉꬃ ዎደ ሸምፓና መላ ኤንታዉ ኦደትስ።

12 ዶርሳይ ኡሱፑንꬆ ማታምያ ዶይዳ ዎደ ታ በአስ፤ ዎልቃማ ቢታ ቃፆይ ሀንስ። አዋ አይፈይ ካሬፅድ ካዮ ማኦ መላ ግድስ። አጌናይካ ዞእድ ሱꬁ ዳንስ። * 13 ዎልቃማ ጫርኮይ ጫርክድ ባላሰ ምꬃ ቃዉኤ አይፍያ ቆቆፈይሳዳ ሳሉዋ ፆልንቶት ሳአን ቆቆፈትዶሶና። * 14 ሳሎይ ፃꬃ ማፃፋዳ ፃፀትድ አꬍስ፤ ዙማይነ ዩሾይ አባን ተቀትዳ ቢታት ባንታ በሳፈ ꬋይዶሶና።* 15 ቢታ ካዎት፥ ደርያ ሃረይሳት፥ ኦላ ካለይሳት፥ ዱረት፥ ዎልቃማት፥ አይለትነ፥ ዎማኖት ጎንጎሎንነ ደረ ቦላ ደእያ ዛላ ሆምኦን ቆሰትዶሶና። * 16 ኤንትካ ዙማኮነ ዛላኮ፥ “ኑ ቦላ ዎꬍተ፤ ኑና ቆስተ፤ አራታን ኡትዳይሳ አይፍያፐነ ዶርሳ ሀንቁዋፈ ኑና ገንꬅተ።* 17 ህዛ፥ ግታ ሀንቆ ጋላሳይ ጋክስ፤ ዳንዳእድ ኤቃናይ ኦኔ?” ያግዶሶና። *

7

144,000 አሳት ማለትዶሶና

1 ሄሳፈ ጉየ፥ ኦይዱ ኪታንቾት ኦይዱ ሳኣ ጋፃን ኤቅዳይሳታ በአስ። ሄ ኪታንቾት ሳአ ቦላ ዎይኮ አባ ቦላ ዎይኮ አይ ምꬃ ቦላ ጫርኮይ ኦይዱ ሳኣ ጋፃፐ ጫርኮና መላ ተቅዶሶና። * 2 ቃስ ደኦ ፆሳ ማታምያ ኦይክዳ ሀራ ኪታንቾይ ዶሎሀ ባጋፈ ከየይሳ በአስ። ሄ ኪታንቾይ ባ ቃላ ꬎቁ ኦꬅድ፥ ሳኣነ አባ ቆሀናዉ ዎልቅ እመትዳ ኦይዱ ኪታንቾታ፥ 3 ፄግድ፥ “ኑኒ ፆሳ አይለታ ሶምኦን ማታምያ ዎꬃና ጋካናዉ ቢታ ዎይኮ አባ ዎይኮ ምꬃ ቆሆፕተ” ያግስ። *

4 ያትን፥ ታኒ ፆሳ ማታመይ ሶምኦን ዎሰትዳይሳታ ፓይዱዋ ስአስ። እስራኤለ ማይዛታ ኡባፈ 144,000 አሳስ ሶምኦን ማታመ ዎꬅስ።

5 ይሁዳ ኮቻፈ ታማነ ናምኡ ሙኩሉ፥

ሮቤላ ኮቻፈ ታማነ ናምኡ ሙኩሉ፥

ጋደ ኮቻፈ ታማነ ናምኡ ሙኩሉ፥

6 አሴራ ኮቻፈ ታማነ ናምኡ ሙኩሉ፥

ንፍታለመ ኮቻፈ ታማነ ናምኡ ሙኩሉ፥

ምናሰ ኮቻፈ ታማነ ናምኡ ሙኩሉ፥

7 ስሞና ኮቻፈ ታማነ ናምኡ ሙኩሉ፤

ሌወ ኮቻፈ ታማነ ናምኡ ሙኩሉ፥

ይሳኮራ ኮቻፈ ታማነ ናምኡ ሙኩሉ፥

8 ዛብሎና ኮቻፈ ታማነ ናምኡ ሙኩሉ፥

ዮሰፋ ኮቻፈ ታማነ ናምኡ ሙኩሉ፥

ብንያመ ኮቻፈ ታማነ ናምኡ ሙኩሉ፥

አሳ ሶምኦን ማታመ ዎꬅስ።

ቦꬃ ማኦ ማእዳ አሳታ

9 ሄሳፈ ጉየ፥ ኮቸ ኡባፈ፥ ካዎተꬃ ኡባፈ፥ ያራ ኡባፈነ ዱማ ዱማ ዶናፐ ዛው ባይና ዳሮ አሳ በአስ። ሄ አሳይ ቦꬃ ማኦ ማእድ፥ ዛምባ ሀይꬅ ባንታ ኩሸን ኦይክድ፥ አራታ ስንꬃንነ ዶርሳ ስንꬃን ኤቅዶሶና። 10 ኤንቲ ባንታ ቃላ ꬎቁ ኦꬅድ፥ “አቶተꬃይ አራታን ኡትዳ ኑ ፆሳፈነ ዶርሳፈ ዬስ” ያግዶሶና።

11 ኪታንቾት ኡባይ አራታ፥ ጭማታነ ኦይዱ መተꬃታ ዩሹዋን ኤቅዶሶና። ኤንቲ አራታ ስንꬃን ጉፋንድ ፆሳ ጎይንዶሶና።

12 “አምንእ!

አንጆይ፥ ቦንቾይ፥ ጭንጫተꬅ፥ ጋላት፥ ሳብ

ዎልቅ፥ ምኖተꬅ መር መርናዉ ኑ ፆሳስ ግዶ።

አምንእ!”

ያግዶሶና።

13 ጭማታፐ እሶይ ታኮ፥ “ሀ ቦꬃ ማኡዋ ማእዳ አሳት ኦናንቴ? ኤንቲ አዉፐ ይዶና?” ያግድ ኦይችስ።

14 ታኒ ዛራዳ፥ “ጎዳዉ፥ ነ ኤራሳ” ያጋስ።

እካ ታኮ፥ “ሀይሳቲ ዳሮ ዋየ ዋይድ አꬍዳይሳታ። ኤንቲ ባንታ ማኡዋ ዶርሳ ሱꬃን ሜጭድ ጌሽዶሶና። * 15 ሄሳ ግሾ፥

ኤንቲ ፆሳ አራታ ስንꬃን ግድድ

ቃማነ ጋላስ እያ ኬꬃን ኦꬆሶና፤

አራታ ቦላ ኡትዳይስ ኤንታዉ ኩያ ግዳና።

16 ህዛፐ ጉየ፥ ኤንቲ ኮሻቶኮና፥ ሳሞቶኮና።

አው ዎይኮ ምሽ ኤንታ ሜና። *

17 አራታ ግዶን ኡትዳ ዶርሳይ ኤንታ ሄማና።

ደኦ ፑልቶ ሃꬃኮ ኤንታ ካለꬃና።*

ፆሳይ ኤንታ አይፈፐ አፉꬃ ኡባ ቁቻና”

ያግስ።

8

ላፑንꬃ ማታመይ ዶየትስ

1 ዶርሳይ ላፑንꬃ ማታምያ ዶይዳ ዎደ ባጋ ሳተ ግደይሳ መላ ሳሎይ ስእ ግስ።

2 ሄሳፈ ጉየ፥ ታኒ ላፑን ሞይዘት እመትዳ ላፑን ኪታንቾታ ፆሳ ስንꬃን ኤቅዳይሳታ በአስ።

3 እፃነ ጩይስያ ዎርቃ ሻተ ኦይክዳ ሀራ ኪታንቾይ ይድ፥ ያርሾ በሳ ማታን ኤቅስ። እ አራታ ስንꬃን ደእያ ዎርቃ ያርሾ በሳ ቦላ ጌሻታ ኡባ ዎሳራ ጉጅድ ያርሻና መላ እያዉ ዳሮ እፃነይ እመትስ። 4 እፃንያ ጩያይ ጌሻታ ዎሳራ እስፈ ኪታንቹዋ ኩሸፐ ፑደ ፆሳኮ ከይስ። 5 ሄሳፈ ጉየ፥ ኪታንቾይ እፃነ ጩይስያ ሻትያ ኤክድ፥ እያን ያርሾ በሳፈ ቦንቆ ታማ ኩንꬅድ ሳአ ዱገ ሆልስ። ያትን ደሾይ፥ ዎልአንꬅ፥ ግርስነ ቢታ ቃፆይ ሀንስ። *

ላፑን ሞይዘታ

6 ሄሳፈ ጉየ፥ ላፑን ኪታንቾት ባንታ ሞይዝያ ፑናናዉ ጊገትዶሶና።

7 ኮይሮ ኪታንቾይ ባ ሞይዝያ ፑንያ ዎደ ሻችነ ሱꬃራ ዋላከትዳ ታም ሳሎፐ ቡክስ። ሳኣፐ ስኮይ ፁገትስ፤ ምꬃፈ ስኮይ ፁገትስ፤ ጭልኦ ማታ ኡባይ ፁገትስ። *

8 ናምአንꬆ ኪታንቾይ ባ ሞይዝያ ፑንዳ ዎደ ዎልቃማ ዙማ ዳንያባይ ታማን ኤፅሸ አባን የገትስ። ያትን፥ አባፈ ስኮይ ሱꬁ ግድስ። 9 አባን ደኦን ደእያ መተꬃፈ ስኮይ ሀይቅስ፤ ማርካበታፐ ስኮይ ꬋይስ።

10 ሄꬓንꬆ ኪታንቾይ ባ ሞይዝያ ፑንዳ ዎደ ፆምፐዳ ኤፅያ ዎልቃማ ፆልንቶይ ሻፋፐ ስኩዋ ቦላነ ፑልቶታ ቦላ ሳሎፐ ዎꬍስ።* 11 ሄ ፆልንቱዋ ሱንꬃይ ጫሞ ጌተቴስ። ሃꬃፈ ስኩዋ ጫምስስ፤ ሃꬃይ ጫምዳ ግሾ፥ ዳሮ አሳይ ሄ ሃꬃ ኡይድ ሀይቅዶሶና። *

12 ኦይዳንꬆ ኪታንቾይ ባ ሞይዝያ ፑንስ። አዋፐ፥ አጌናፐነ ፆልንቶታፐ ስኩዋ ደችስ፤ ኤንታ ፖኡዋፐ ስኮይ ꬉምስ። ጋላሳፐ ስኮይ፥ ቃማፈካ ስኮይ ꬉምስ።*

13 እስ አርጋንꬅ ሳሎ ꬎቁ ግድ፥ ፕራꬍሽን በአስ። ሄ አርጋንꬃይ ባ ቃላ ꬎቁ ኦꬅድ፥ “አትዳ ሄꬑ ኪታንቾት ባንታ ሞይዝያ ፑናናዉ ደእያ ግሾ፥ ሳአን ደእያ አሳ አየ! አየ! አየ!” ያግሽን ስአስ።

9

1 ሄሳፈ ጉየ፥ እቻሻንꬆ ኪታንቾይ ባ ሞይዝያ ፑንን ሳሎፐ ዱገ ሳአ ኩንድዳ ፆልንቶ በአስ። ሄ ፆልንቱዋስ ዎልቃማ ኦላ ቁልፐይ እመትስ። 2 ፆልንቶይ ኦላ ዶይዳ ዎደ ዳልጋ ጮጨፐ ከይያ ጩያ መላ ጩያይ ሄ ኦላፈ ከይስ። ሄ ኦላፈ ከይዳ ጩያን አውነ ሳሎይ ꬉምዶሶና።*

3 ሄ ጩያፐ ቦለይ ከይድ ሳአን ዎꬍስ። ሳአን ደእያ ኮርነታስ ደእያ ዎልቃ መላ ዎልቃይ ቦለታስ እመትስ። * 4 ፆሳ ማታመይ ሶምኦን ባይና አሳ ፃላላፐ አትሽን፥ ሳአን ደእያ ማታ ዎይኮ ምꬅ ዎይኮ አይ ጭልኦባ ግድን ቆሆና መላ ቦለታስ ኦደትስ። * 5 ቦለት አሳ እቻሹ አጌና ጋካናዉ ፓፃ ካአና መላ ማት እመትስፐ አትሽን፥ አሳ ዎꬋና መላ ግደና። ኮርነይ አሰ ዱክን ዛመይሳ መላ ቦለይ ዱክድ ዛምሴስ። 6 ሄ ጋላሳታን አሳይ ሀይቆ ኮያና፥ ሽን ደመና። ኤንቲ ሀይቃናዉ አሞታና፥ ሽን ሀይቆይ ኤንታፈ ሃካና። *

7 ቦለይ ኦላስ ጊግድ ኡትዳ ፓራ ዳኔስ። ቦልያ ሁጰን ዎርቃ ካላች ደኤስ፤ ኤንታ ሶምኦይካ አሳ ሶምኦ ዳኔስ። * 8 እያ ብናናይ ማጫሳ ብናና መላ አዱሰ። ኤንታ አቻይካ ጋሞ አች ዳኔስ። * 9 ኤንታዉ ትራ ቦላ ዎꬅያ ብራታ ፁሩረይ ደኤስ፤ ኤንታ ቀፍያ ግርሳይ ኦለታናዉ ጋላብያ ፓራነ ፓራ ጋርያ ግርሳ መላ። * 10 ኤንታዉ ኮርነ ጎይና ዳንያ ጎይንነ ዱክያ ዪሽ ደኤስ። ሄ ጎይናን እቻሹ አጌና አሳ ቆሀና መላ ማት እመትስ። 11 ኤንታና ሃርያ ካዎይ ደኤስ፤ ሄ ካዎይ ኦላ ኪታንቹዋ። እያ ሱንꬃይ እብራወꬆ ዶናን አብዶና፤ ቃስ ግርከ ዶናን አጶልዮና ጌተቴስ። እያ ሱንꬃ ብርሸꬃይ “ꬋይሰይሳ” ጉሱ።

12 ኮይሮ አየይ አꬍስ፤ ሄኮ፥ ቡሮ ሀራ ናምኡ አየት ኤሶን ሀናና።

13 ኡሱፑንꬆ ኪታንቾይ ባ ሞይዝያ ፑንስ። ፆሳ ስንꬃን ኤቅዳ፥ ዎርቃ ያርሾ በሳን ደእያ ኦይዱ ካጨታፐ እስ ግርስ ስአስ። * 14 ሄ ግርሳይ ሞይዘ ኦይክዳ ኡሱፑንꬆ ኪታንቹዋኮ፥ “ኤፍራፂሳ ጌተትያ ግታ ሻፋን ቃሸትዳ ኦይዱ ኪታንቾታ ብርሻ” ያግስ። 15 ቢታ ቦላ ደእያ አሳፐ ስኩዋ ዎꬋና መላ ሄ ሳትያስ፥ ሄ ጋላሳስ፥ ሄ አጌናስነ ሄ ላይꬃስ ጊግድ ኡትዳ ኦይዱ ኪታንቾት ብርሸትዶሶና። 16 ኦላ ፓራ ቶግያ ኦላንቾታ ፓይዶይ ዳሮ ፄቱ ምሎነ ግደይሳ ስአስ።

17 ቃስ ታ ቆንጨꬃን ፓራታነ ሄ ፓራታ ቶግዳ አሳ በአስ። ሄ አሳይ ትራን ዎꬅያ ብራታ ፁሩረይ ታማ ቦንቆ መላ ዞኦ፥ ያክንተ መላ፥ ካሬꬃ ካሎሰ መላነ ዲነ መላ ጭሊሎ። ፓራታ ሁጰይ ጋሞ ሁጰ መላ፤ ኤንታ ዶናፐ ታም፥ ጩይነ ዲነይ ከይስ። 18 ፓራታ ዶናፐ ከይዳ ታማን፥ ጩያንነ ዲንያን ሄ ሄꬑ ጋዶታን ሳአን ደእያ አሳፐ ስኮይ ሀይቅስ። 19 ሄ ፓራታ ዎልቃይ ኤንታ ዶና ግዶንነ ጎይናን ደኤስ። ኤንታ ጎይናይካ ሾሻ ሁጰ መላ፤ ኤንቲ እያራ አሳ ቆሆሶና።

20 ሀ ጋዶታፐ አትዳይሳት ባንታ ኩሸ ኦሱዋፐ ስምቦኮና። ኤንቲ ቱና አያናን ዎርቃፈ፥ ብራፐ፥ ናሰ ብራታፐነ ሹቻፈ ኦሰትዳ ኤቃስ ጎይኖሶና። * ፄላናዉ፥ ስአናዉ፥ ሄመታናዉ ዳንዳኦና ኤቃታስ ጎይነይሳ አግቦኮና። 21 አሳይ ዎይሳ፥ ብተይሳ፥ ላይማተይሳነ ካይሰይሳ አግድ ማሮታ ኦይችቦኮና።

10

ኪታንቾነ ጉꬃ ማፃፋ

1 ሄሳፈ ጉየ፥ ታ ሀራ ዎልቃማ ኪታንቾይ ሳሎፐ ሳአ ዎꬍሽን በአስ። እ ሻራ ማእስ፤ እያ ሁጵያ ቦላ ዙል ደኤስ። እያ ሶምኦይ አዋ መላ፤ እያ ቶሆይ ታማ ቱሳ መላ። 2 ሄ ኪታንቾይ ዶያ ደእያ እስ ጉꬃ ፃꬃ ማፃፋ ባ ኩሸን ኦይክድ፥ ባ ኡሻቻ ቶሁዋ አባ ቦላ፥ ባ ሀድርሳ ቶሁዋ ቢታ ቦላ ኤስስ። 3 ጉድያ ጋሞዳ ባ ቃላ ꬎቁ ኦꬅድ ዋስስ። እ ዋስዳ ዎደ ላፑን ዳዳት ባንታ ጉንꬃ ስስዶሶና።

4 ላፑን ዳዳት ኦደትዳ ዎደ ታ ፃፋናዉ ጊገታስ። ሽን ሳሎፐ፥ “ላፑን ዳዳት ኦድዳይሳ ማታመን ጎርዳፈ አትሽን፥ ፃፎፓ” ግያ ግርሳ ስአስ።

5 ያትድ፥ አባ ቦላነ ቢታ ቦላ ኤቅዳ፥ ታ በእዳ ኪታንቾይ፥ ባ ኡሻቻ ኩሽያ ሳሎ ፑደ ምጭስ። * 6 እ ምጭድ ሳሎንነ እያ ግዶን ደእያ ኡባ፥ ሳአንነ እያ ግዶን ደእያ ኡባ፥ አባነ እያ ግዶን ደእያ ኡባ መꬍዳ፥ መርናዉ ደእያ ፆሳ ሱንꬃን ጫቅድ፥ “ህዛፐ ጉየ፥ ፆሳይ ጋምኤና። 7 ሽን ላፑንꬃ ኪታንቾይ ባ ሞይዝያ ፑንያ ዎደ ፆሳይ ባ አይለ ግድዳ ናበታ ባጋራ ቆንጭስዳ ፁራ ቆፋይ ፖለታና” ያግስ።

8 ሄሳፈ ጉየ፥ አባ ቦላነ ቢታ ቦላ ኤቅድ፥ “እያ ኩሸን ዶየትድ ደእያ ፃꬃ ማፃፋ ኪታንቹዋ ኩሸፐ ኤካ” ያግድ ናምአንꬆ ታዉ ኦድሽን ስአስ። *

9 ታኒ ሄ ኪታንቹዋኮ ባዳ፥ ጉꬃ ፃꬃ ማፃፋ እማ ጋዳ ኦይቻስ። እ ታኮ፥ “ኤካዳ ማ፤ እ ነ ኡሎን ጫማና፥ ሽን ነ ዶናን ኤሳዳ ማልአና” ያግስ።

10 ታኒ ኪታንቹዋ ኩሸፐ ሄ ጉꬃ ፃꬃ ማፃፋ ኤካዳ ማስ፤ ታ ዶናን ኤሳዳ ማልእስ፥ ሽን ታ ኡሎን ጫምስ። 11 ሄሳፈ ጉየ፥ ታኮ፥ “ኔኒ ያራ ኡባስ፥ ደረ ኡባስ፥ ዱማ ዱማ ዶናን ኦደተይሳታስነ ካዎታስ ትንብተ ዛራ ኦዳናዉ በሴስ” ያግስ።

11

ናምኡ ማርካታ

1 ሄሳፈ ጉየ፥ ታዉ ዋꬋ ፃምአ እምድ፥ “ባዳ ፆሳ ኬꬃነ ያርሾ በሳ ዋꬋ፤ ያን ጎይንያ አሳታካ ፓይዳ። * 2 ሽን ፆሳ ኬꬃ ካረ ዳባባይ አይሁደ ግዶና አሳስ እመትዳ ግሾ ዋꬎና አጋጋ። አይሁደ ግዶና አሳይ ጌሻ ካታማ ኦይታማነ ናምኡ አጌና ሃራና። * 3 ታኒ ካዮ ማኦ ማእዳ ታ ናምኡ ማርካታ ኪታና፤ ኤንቲ 1,260 ጋላስ ትንብተ ኦዳና” ያግስ።

4 ሄ ናምኡ ማርካት አላምያ ጎዳ ስንꬃን ኤቅያ ናምኡ ሻማሆ ምꬃታነ ናምኡ ፆምፐ ዎꬅያ ኮጫታ። * 5 ኦንካ ኤንታ ቆሀናዉ ኮይኮ ኤንታ ዶናፐ ታም ከይድ፥ ኤንታ ሞርከታ ꬋይሴስ። ኤንታ ቆሀናዉ ኮይያ ኦንካ ሄሳዳ ሀይቃና። 6 ኤንቲ ትንብተ ኦድያ ዎደ እር ቡኮና መላ ሳሉዋ ጎርዳናዉ ኤንታዉ ማት ደኤስ። ኤንታዉ ሃ ሱꬅ ከሳናዉ፥ ቃስ ኤንቲ ኮይዳ መላ ቢታ ዱማ ዱማ ጋዶን ꬋይሳናዉ ኤንታዉ ማት ደኤስ። *

7 ኤንቲ ባንታ ማርካተꬃ ኦንግዳፐ ጉየ፥ ኦላፈ ከይያ ዶአይ ኤንታና ኦላና። ሄ ዶአይ ኤንታ ፆናና፤ ዎꬋና።* 8 ኤንታ ጎዳይ ማስቃልያ ቦላ ካቀትዳ ግታ ካታማ ኦግያ ቦላ ኤንታ አሀይ የገታና። ሄ ካታማይ ሌምሶን ሶዶመ ዎይኮ ግብፀ ጌተትድ ፄገቴስ። * 9 ቃስ ኮቸ ኡባፈ፥ ያራ ኡባፈ፥ ዱማ ዱማ ዶናፐነ ካዎተꬅ ኡባፈ ይዳ አሳይ ኤንታ አሀ ሄꬑ ጋላስነ ባጋ ጋካናዉ በአና። ኤንታ አሀይ ሞገቶና መላ አሳይ ድጋና። 10 ሀ ናምኡ ናበት ሳአን ደእያ አሳ ዋይስዳ ግሾ አሳይ ኤንታ ሀይቁዋን ኡፋይታና። ባንታ ኡፋይሳ በሳናዉ እሶይ እሱዋስ እሞታ እማና።

11 ሄꬑ ጋላስነ ባጋፈ ጉየ፥ ደኦ አያናይ ፆሳ ማታፐ ይድ ኤንታን ገልን፥ ኤንቲ ደንድ ኤቅዶሶና። ኤንታ በእዳ ኡባይ ግታ ያሽ ያይዶሶና። * 12 ሄሳፈ ጉየ፥ ሄ ናምኡ ናበት፥ “ሃ ፑደ ከይተ” ግያ ቃላ ሳሎፐ ስእዶሶና። ኤንታ ሞርከት ኤንታና በእሽን፥ ኤንቲ ሻራን ገልድ ፑደ ሳሎ ብዶሶና። *

13 ሄ ሳትያን ቢታይ ዎልቃማ ቃፆ ቃፅን፥ ካታማፐ ታማንꬆ ኩሸይ ꬋይስ። ቃስ ቢታ ቃፆን ላፑን ሙኩሉ አሳይ ሀይቅስ። አትዳ አሳይ ዳሮ ኮኮርድ ባብድ፤ ሳሎ ፆሳስ ቦንቾ እምዶሶና። *

14 ናምአንꬆ አየይ አꬍስ፥ ሽን ሄኮ ሄꬓንꬆ አየይ ኤሶን ያና።

ላፑንꬃ ሞይዘ

15 ላፑንꬃ ኪታንቾይ ባ ሞይዝያ ፑንስ። ሳሎፐ፥ “ሳኣ ካዎተꬃይ ኑ ጎዳስነ ክርስቶሳስ ግድስ፤ እ መርናፐ መርና ጋካናዉ ሃራና” ግያ ዎልቃማ ቃላይ ስኤትስ። * 16 ያትን፥ ፆሳ ስንꬃን፥ ባንታ አራታን ኡትዳ ላታማነ ኦይዱ ጭማት ጉፋንድ፥ ፆሳስ ጎይንድ፥

17 “ሀእካ ካሰካ ደኤይሶ፥

ጎዳዉ፥ ኡባፈ ዎልቃማ ፆሳዉ፥

ኔኒ ግታ ዎልቃ ኦይካዳሳ።

ኔኒ ሃራናዉ ዶምዳ ግሾ፥

ኑኒ ነና ጋላቶስ። *

18 አይሁደ ግዶና አሳይ ሀንቀትዶሶና፥

ሽን ነ ሀንቆይ ይስ። *

ሀይቅዳይሳታ ቦላ ነ ፕርድያ ዎደይ ጋክስ፤

ኔኒ ነ አይለታ፥ ናበታስ

ጌሻታስነ ነ ሱንꬃስ ያየይሳታስ፥

ጉꬃታስነ ግታታስ፥ ኤንታ ኦሱዋዳ እምያ ዎደይ ጋክስ።

አላምያ ꬋይሰይሳታ ꬋይስያ ዎደይ ይስ”

ያግዶሶና።

19 ሳሎን ደእያ ፆሳ ኬꬃይ ዶየትስ፤ እያ ግዶን ፆሳ ጫቆ ታቦተይ በንትስ። ቃስ ዎልአንꬅ ዎልአምስ፥ ደሾይ ደችስ፤ ዳዳይ ꬉቅስ፤ ቢት ቃፅስ፤ ሻች ቡክስ። *

12

ማጫስዉነ ዳውያ

1 ሄሳፈ ጉየ፥ ሳሎን ዎልቃማ ማላት በንትስ። አዋ ማአዳ፥ አጌና ቦላ ኤቃዳ፥ ታማነ ናምኡ ፆልንቶ ካላቻ ባ ሁጰን ዎꬅዳ ደእያ፥ እስ ማጫስያ በንታሱ። 2 ሄ ማጫስያ ቃን፤ ሽን እዮ እቀꬅ ኦይክን ኡንኤታዳ ዋሳሱ።

3 ቃስ ሀራ ማላት ሳሎን በንትስ። ላፑን ሁጰትነ ታሙ ካጨት ደእያ ግታ ዞኦ ዳወይ በንትስ። እ ባ ሁጰታ ቦላ ላፑን ካላቻ ዎꬅስ።* 4 ሄ ዳወይ ባ ጎይናን ፆልንቶታፐ ስኩዋ ሳሎፐ ዳፍድ ሳአን የግስ። ሄ ዳወይ ናአይ የለት ዎꬍዳ መላ ምታናዉ ኮይድ፥ የላናዉ ኤቀትያ ማጫሰ ስንꬃን ኤቅስ። *

5 ሄ ማጫስያ ካዎተꬃ ኡባ ብራታ ፃምአን ሃራናዉ ደእያ አደ ናአ የላሱ። ናአይ ፆሳኮነ እያ አራታኮ ፑደ ኤከትስ። * 6 ማጫስያ 1,260 ጋላስ ጋካናዉ እዮ ናጋና መላ ፆሳይ እዉ ጊግስ ዎꬅዳ በሳ መላ ቢታ ባቃታሱ።

7 ሳሎን ኦል መትስ። ምካኤል ባ ኪታንቾታራ ዳውያራ ኦለትስ፤ ዳወይ ባ ኪታንቾታራ ግድድ ዛር ኦለትስ። * 8 ሽን ዳወይ ፆነትድ ሳሎን ኤንታዉ ደእያ በሲ ꬋይዶሶና። 9 ግታ ዳወይ፥ በን ሾሻይ፥ ሳአን የገትስ። እካ ዳቡሎሳ ዎይኮ ፃላሄ ጌተትያ አላምያ ባለይሳ። እ ባ ኪታንቾታራ እስፈ ዱገ አላምያ የገትስ። *

10 ሄሳፈ ጉየ፥ ሳሎን ሀይሳዳ ግያ ቃላ ስአስ።

“ሀእ አቶተꬃይ፥ ዎልቃይነ ካዎተꬃይ፥ ኑ ፆሳሳ፤

ማታይ ክርስቶሳስ ግድስ።

ህዛ፥ ቃማነ ጋላስ ፆሳ ስንꬃን፥

ኑ እሻታ ሞተይስ ሳሎፐ ዱገ ሆለትስ። *

11 ኤንቲ ዶርሳ ሱꬃንነ ባንታ ማርካተꬃ ቃላን፥

እያ ኦልድ ፆንዶሶና።

ኤንቲ ባንታ ሸምፑዋስ ምሸቶና

ባንታና ሀይቆስ አꬅድ እምዶሶና።

12 ሄሳ ግሾ፥ ሳሎንነ እያ ግዶን ደኤይሳቶ ኡፋይትተ።

ሽን ቢታነ አባ አየ!

ህዛ፥ ፃላሄይ ባዉ ጉꬃ ዎደይ አትዳይሳ ኤርዳ ግሾ፥

ዎልቃማ ሀንቆን ህንተኮ ዎꬍስ”

ያግስ።

13 ቃስ ዳወይ ባና ሳአ የግዳይሳ በእዳ ዎደ አደ ናአ የልዳ ማጫስዉ ጎድስ። 14 ማጫስዉ ሾሻይ ቆሆና መላ ሄꬑ ላይꬅነ ባጋ ማሸነ ኡያሸ እያ ናገትያ በሲ መላ ቢታ ፕራꬋዳ ባና መላ ናምኡ ዎልቃማ አርጋንꬃ ቀፈይ እዉ እመትስ። *

15 ያትድ፥ ማጫስዉ ድኦይ ድእድ ኤፋና መላ ዳወይ ሻፋ ሃꬃ መላ ባ ዶናፐ ማጫሰ ጉየራ ጮይስ። 16 ሽን ቢታይ ማጫስዉ ማድስ፤ ቢታይ ባ ዶና ዶይድ ዳውያ ዶናፐ ከይዳ ሃꬃ ምትስ። 17 ሄ ዳወይ ማጫሰ ቦላ ዳሮ ሀንቀትድ፥ እ ኮቻታ፥ ፆሳ ኪታ ናገይሳታነ የሱሲ ቆንጭስዳ ቱማስ አማነትዳይሳታ ኦላናዉ ብድ። 18 አባ ጋፃን ደእያ ሻፍያን ኤቅስ።

13

ናምኡ ዶአታ

1 ሄሳፈ ጉየ፥ እስ ዶአይ አባፈ ከይሽን በአስ። እያዉ ታሙ ካጨይነ ላፑን ሁጰይ ደኤስ። ሄ ታሙ ካጨታ ቦላ ታሙ ካላቻት ደኦሶና። ሄ ሁጰታ ቦላ ፆሳ ጫሻ ሱንꬃት ፃፈትድ ኡትስ። * 2 ታ በእዳ ዶአይ ማሄ ዳኔስ፤ እያ ቶሆይ ባባንꬃ ቶሆ መላ፤ እያ ዶናይካ ጋሞ ዶና ዳኔስ። ዳወይ ባ ዎልቃ፥ ባ አራታነ ባ ግታ ማታ ሄ ዶኣስ እሚስ። *

3 ሄ ዶኣ ሁጵያፐ እሱዋ ቦላ ሀይቆስ ጋꬅያ ማዱንꬅ በአስ፥ ሽን ሄ ማዱንꬃይ ፓፅስ። አላምያ አሳ ኡባይ ማላለትድ ሄ ዶኣ ካልስ። 4 ዳወይ ባ ማታ ዶኣስ እምዳ ግሾ አሳ ኡባይ ዳውያ ጎይንዶሶና። ቃስ አሳይ፥ “ዶኣ መል ኦኔ? እያራ ኦለታናዉ ዳንዳኤይ ኦኔ?” ያግድ ዶኣስ ጎይንዶሶና።

5 ሄ ዶኣስ ኦቶርታና መላነ ጫያና መላ ዶን እመትስ፤ ኦይታማነ ናምኡ አጌና ሃራና መላ ማት እያዉ እመትስ። * 6 ሄ ዶአይ ፆሳ፥ እያ ሱንꬃ፥ እ ደእያ በሳነ ሳሎን ደእያ ኡባ ባደꬅ ኦይክስ። 7 ሄ ዶአይ ጌሻታራ ኦለትድ፥ ኤንታና ፆናና መላ ዎልቅ እያዉ እመትስ። ያራ ኡባ፥ ደረ ኡባ፥ ዱማ ዱማ ዶና ኡባ ቦላነ ኮቸ ኡባ ቦላ ማት እያዉ እመትስ። * 8 አላመይ መቶሳፐ ዶምድ፥ ሹከትዳ ዶርሳ ደኦ ማፃፋን ኤንታ ሱንꬃይ ፃፈቶና ሀ ሳአን ደእያ አሳ ኡባይ ሄ ዶኣስ ጎይናና። *

9 ስእያ ሀይꬅ ደእያ አስ ስኦ። 10 ኦንካ ድኤታናዉ ደኤይ ድኤቴስ። ማሻን ሀይቃናዉ ደኤይ ማሻን ሹከታና። ሄሳንካ ጌሻታ ዳንዳአይነ አማኖይ ኤረታና። *

11 ቃስካ፥ ሀራ ዶእ ሳአፐ ከይሽን በአስ። እያዉ ዶርሳ ካጨ ዳንያ ናምኡ ካጨይ ደኤስ፤ እያ ኦዳይ ዳወ ኦዳ መላ። 12 ሄ ዶአይ ኮይሮ ዶኣ በሳን፥ እያ ማታን ኦꬄስ። እካ ሀይቆስ ጋꬅያ ማዱንꬃፈ ፓፅዳ ኮይሮ ዶኣስ፤ ቢታን ደእያ አሳ ኡባይ ጎይናና መላ ኦꬄስ። 13 ሄ ናምአንꬆ ዶአይ ሀር አቶሽን፥ ታማ ሳሎፐ አሳ ኡባ ስንꬃን ዎꬍሳና ጋካናዉ ግታ ማላታታ ኦꬅስ። 14 ኮይሮ ዶኣ በሳን ኦꬃና መላ፥ እያዉ እመትዳ ማላታታን ሳአን ደእያ አሳ ኡባ እ ባለꬅስ። ማሻን ማዱንፅድ ፓፅዳ ዶኣ ቦንቾስ ምስለ ጊግሳና መላ ኤንታና ኪትስ። 15 ናምአንꬆ ዶአይ ኮይሮ ዶኣ ምስልያስ ሸምፖ እምድ ኦደታና መላነ እያዉ ጎይኖናይሳት ሀይቃና መላ ኦꬅያ ማት እመትስ።

16 ሄ ናምአንꬆ ዶአይ ግትነ ጉꬅ፥ ማንቆይነ ዱረይ፥ ዎማኖይነ አይለይ ባ ኡሻቻ ኩሸን ዎይኮ ባ ሶምኦን ማላ ዎꬃና መላ ኦꬅስ። 17 ሄ ዶኣ ሱንꬃይ ዎይኮ እያ ሱንꬃ ፓይዱዋ ማላይ ባይና አስ ኦንካ ባይዛናዉነ ሻማናዉ ዳንዳኤና።

18 ጭንጫተꬅ ኮሸይ ሄሳና። ኤራተꬅ ደእያ ኦንካ ሄ ዶኣ ፓይዱዋ ብርሸꬃ ኤሮ፤ ሄ ፓይዶይ አሳ ሱንꬅ። ሄ ፓይዶይ ኡሱፑን ፄታነ ኡሱፑን ታማነ ኡሱፑና።

14

ዶርሳነ 144,000 አሳታ

1 ሄሳፈ ጉየ፥ ዶርሳይ ፅዮነ ዙማ ቦላ ኤቅዳይሳ በአስ። እያራ እያ ሱንꬃይነ እያ አዋ ሱንꬃይ ኤንታ ሶምኦን ፃፈትዳ፥ 144,000 አሳይ ደኤስ። * 2 ሳሎፐ ግታ ሃꬃ ጉንꬁነ ዳዳ ጉንꬁ ዳንያ ዎልቃማ ግርስ ስአስ። ቃስ ታ ስእዳ ግርሳይ ዲꬅ ዲፅሽን ስኤትያ ግርሳ መላ። 3 144,000 አሳይ አራታ ስንꬃን፥ ኦይዱ ደኦን ደእያ መተꬃታ ስንꬃንነ ጭማታ ስንꬃን ኤቅድ ኤንታፈ ሀራ ኦንካ ታማራናዉ ዳንዳኦና ኦራꬃ ማዝሙረ የፅዶሶና። 4 ሀይሳቲ ማጫሳራ ባንታና ቱንሶና ናግዳ ጌሻታ። ኤንቲ ዶርሳይ ብያ በሲ ኡባ ካሎሶና። ኤንቲ ፆሳስነ ዶርሳስ ባይራ ግድድ፥ ሺቃናዉ ሳአ አሳ ግዶፈ ዎዘትዶሶና። 5 ኤንቲ ዎርዶይነ ቦረይ ባይና አሳታ። *

ሄꬑ ኪታንቾታ

6 ሄሳፈ ጉየ፥ መርና ዎንገላ ሳአ ቦላ ደእያ ካዎተꬃ ኡባስ፥ ኮቸ ኡባስ፥ ያራ ኡባስነ ዱማ ዱማ ዶና ኡባስ ማርካታናዉ ሳሎራ ፕራꬍያ ሀራ ኪታንቾ በአስ። 7 ሄ ኪታንቾይ ባ ቃላ ꬎቁ ኦꬅድ፥ “ፆሳይ አላምያ ፕርድያ ሳተይ ጋክዳ ግሾ ፆሳስ ያይተ፤ እያ ቦንችተ። ሳሎ፥ ሳኣ፥ አባነ ፑልቶ ሃꬃ መꬍዳ ፆሳ ጎይንተ” ያግስ።

8 ኮይሮይሳ ካልድ ሀራ ናምአንꬆ ኪታንቾይ፥ “ደረ ኡባ ቱናነ ማꬆይያ ዎይነ ኡሽዳ፥ ግታ ባብሎነይ ኩንዳሱ! ኩንዳሱ!” ያግድ ዋስስ። *

9 ሄꬓንꬆ ኪታንቾይ ኤንታ ካልድ፥ ባ ቃላ ꬎቁ ኦꬅድ፥ “ዶኣነ እያ ምስልያ ጎይንያ ቃስ እያ ማላ ባ ሶምኦን ዎይኮ ባ ኩሸን ዎꬅያ ኦንካ ደእኮ፥ 10 እያ ሀንቆ ፁአን ኩምዳ ፆሳ ሀንቆ ዎይንያ ኡያና። ኤንቲ ጌሻ ኪታንቾታ ስንꬃንነ ዶርሳ ስንꬃን ኤፅያ ዲነ ታማን ዋየታና። * 11 ኤንታ ዋይያ ጩያይ መር መርናዉ ጩይሸ ዳና። ዶኣነ እያ ምስልያ ጎይነይ ቃስ ሄ ዶኣ ሱንꬃ ማላይ ደእያ ኦንካ ቃማነ ጋላስ ሸምፖይ ባይና ካኤታና” ያግስ። *

12 ፆሳ ኪታ ናገይሳትነ የሱሳ አማነተይሳት ገንጭያ ምኖተꬃይ ቆንጭያ ዎደይ ሄሳ።

13 ሄሳፈ ጉየ፥ “ህዛፐ ጎዳን ሀይቀይሳት አንጀትዳይሳታ” ግያ ቃላ ሳሎፐ ስአስ።

አያናይ፥ “ኤ ቱማ፥ ኤንታ ኦሶይ ኤንታ ካልያ ግሾ፥ ኤንቲ ባንታ ዳቡራፐ ሸምፓና” ያጌስ።

ካꬅ ሺሾ ዎደ

14 ሄሳፈ ጉየ፥ ቦꬃ ሻራ ቦላ ኡትዳ አሳ ናአ ዳነይሳ በአስ። እ ባ ሁጰን ዎርቃ ካላቻ ዎꬅስ፤ ቃስ ባ ኩሸን ባጫ ኦይክስ። * 15 ሀራ ኪታንቾይ ፆሳ ኬꬃፈ ከይድ፥ ሻራ ቦላ ኡትዳይሳኮ ባ ቃላ ꬎቁ ኦꬅድ፥ “ካꬃ ሺሾ ዎደይ ጋክዳ ግሾ ነ ባጫ የዳዳ ካꬃ ጫካ፤ ሳአን ደእያ ካꬃይ ጋክስ” ያግስ። * 16 ያትን ሻራ ቦላ ኡትዳይስ ባ ባጫ ሳአ የድድ፥ ሳአን ደእያ ካꬃ ጫክስ።

17 ቃስካ ሳሎን ደእያ ፆሳ ኬꬃፈ ሀራ ኪታንቾይ ከይስ፤ እያዉካ ኦጮ ባጭ ደኤስ።

18 ታማ ቦላ ማት ደእያ ሀራ ኪታንቾይ ያርሾ በሳፈ ከይስ። እ ባ ቃላ ꬎቁ ኦꬅድ ኦጮ ባጫ ኦይክዳ ኪታንቹዋኮ፥ “ዎይነ አይፈይ ቴርዳ ግሾ ኔኒ ኦጮ ባጫ የዳዳ፥ ሳአን ደእያ ዎይንያፐ ቃንፃ” ያግስ። 19 ሄ ኪታንቾይ ባ ባጫ የድድ፥ ሳአን ደእያ ዎይንያፐ ቃንፅድ፥ ፆሳ ግታ ሀንቁዋ ጉምእያ በሳን የግስ። 20 ኤንቲ ካታማፐ ጋፃን ደእያ ዎይነ አይፈ ጉምእያ በሳን የትዶሶና። ሱꬅ ዎይነ ጉምእያ በሳፈ ከይድ እስ ሙኩሉነ ኡሱፑን ፄቱ ክሎ ምትረ መላ ሃክድ፥ ፓራ ፑሎ ጋክድ፥ ꬎቁ ግድ ኤልስ። *

15

ዉርሰꬃ ቦሻታ

1 ታኒ ሳሎን ሀራ ግታነ ማላልስያ ማላታ በአስ። ፆሳ ዉርሰꬃ ሀንቁዋ ቆንጭስያ ላፑን ቦሻታ ኦይክዳ ላፑን ኪታንቾት ደኦሶና።

2 ቃስ ታማራ ዋላከትዳ ቡርጩኮ አባ ዳነይሳ በአስ። ሄ አባ ጋፃን ዶኣ፥ እያ ምስልያነ እያ ሱንꬃ ታይቡዋ ፆንዳይሳታ በአስ። ፆሳይ ኤንታዉ እምዳ ዲꬃ ኦይክድ ኤቅዶሶና። 3 ኤንቲ ፆሳ አይልያ ሙሰ ማዝሙርያነ ዶርሳ ማዝሙርያ ሀይሳዳ ያግድ የፆሶና።

“ጎዳዉ፥ ኡባፈ ዎልቃማ ፆሳዉ፥

ነ ኦሶይ ግታነ ማላልስያባ።

ደረ ኡባ ካዋዉ፥

ነ ኦገይ ፅሎነ ቱማ። *

4 ጌሽ ነ ፃላላ ግድያ ግሾ፥

ጎዳዉ፥ ነዉ ያዮናይነ

ነ ሱንꬃ ቦንቾናይ ኦኔ?

ነ ፅሎ ኦሶይ አሳ ኡባስ ቆንጨ ግድያ ግሾ፥

ካዎተꬅ ኡባይ ነ ስን ይድ ጎይናና”

ያግድ የፆሶና። *

5 ሄሳፈ ጉየ፥ ሳሎን ዶየትድ ደእያ ፆሳ ኬꬃ፥ እካ ማርካተꬃ ዱንካንያ በአስ። * 6 ላፑን ቦሻታ ኦይክዳ ላፑን ኪታንቾት ፆሳ ኬꬃፈ ከይዶሶና። ኤንቲ ጌሽነ ጶልያ ሊኖ ማኦ ማእዶሶና፤ ባንታ ትራን ዎርቃ ዳንጮ ዳንጭዶሶና። 7 ኦይዱ መተꬃታፐ እሶይ፥ መርናዉ ደእያ ፆሳ ሀንቆይ ኩምዳ ላፑን ዎርቃ ፁአታ ላፑን ኪታንቾታስ እሚስ። 8 ፆሳ ቦንቹዋፈነ እያ ዎልቃፈ ደንዶይሳን ፆሳ ኬꬃይ ጩያን ኩምስ። ላፑን ኪታንቾት ኦይክዳ ላፑን ቦሻት ፖለታና ጋካናዉ ፆሳ ኬꬃ ኦንካ ገላናዉ ዳንዳእቤና። *

16

ፆሳ ሀንቆይ ኩምዳ ፁአታ

1 ሄሳፈ ጉየ፥ ፆሳ ኬꬃፈ ላፑን ኪታንቾታኮ፥ “ብድ ፆሳ ሀንቁዋ ላፑን ፁአታፐ ሳአን ጉስተ” ያግድ፥ ኦድያ ዎልቃማ ቃላ ስአስ።

2 ኮይሮ ኪታንቾይ ብድ፥ ባ ፁአን ደኤይሳ ሳአን ጉስን፥ ዶኣ ማላይ ደኤይሳታ ቦላነ እያ ምስልያ ጎይንዳይሳታ ቦላ ኢታነ ዛምያ ማዱንꬅ ከይስ። *

3 ናምአንꬆ ኪታንቾይ ባ ፁአን ደኤይሳ አባን ጉስን፥ አባይ ሀይቅዳ አሳ ሱꬅ ዳንስ። ቃስ አባን ደእያ መተꬃ ኡባይ ሀይቅስ።

4 ሄꬓንꬆ ኪታንቾይ ባ ፁአን ደኤይሳ ሻፋታንነ ፑልቶ ሃꬃታን ጉስን፥ ሃꬃት ሱꬅ ግድዶሶና። * 5 ሄሳፈ ጉየ፥ ሃꬃ ቦላ ማት ደእያ ኪታንቾይ ሀይሳዳ ያግሽን ስአስ።

“ሀእካ በንካ ደእያ ጌሻዉ፥ *

ሀይሳዳ ነ ፕርድዳ ግሾ ኔኒ ፅሎ።

6 ኤንቲ ጌሻታ ሱꬃነ ናበታ ሱꬃ ጉስዳ ግሾ፥

ኤንቲ ሱꬁ ኡያና መላ ኦꬃዳሳ።

ኤንቲ ባንታዉ በሲያባ ኤክዶሶና”

ያግስ። 7 ያርሾ በሳፈ፥

“ጎዳዉ፥ ኡባፈ ዎልቃማ ፆሳዉ፥

ነ ፕርዳይ ቱማነ ፅሎ”

ግያ ቃላ ስአስ።

8 ኦይዳንꬆ ኪታንቾይ ባ ፁአን ደኤይሳ አዋ ቦላ ጉስን፥ አዋይ ባ ሴላን አሳ ፁጋና መላ አዋስ ዎልቅ እመትስ። 9 አሳይ ዎልቃማ ሴላን ፁገትድ፥ ሄ ቦሻታ ቦላ ማት ደእያ ፆሳ ሱንꬃ ባድዶሶና፤ ባንታ ናጋራፐ ስሚድ ፆሳ ቦንችቦኮና።

10 እቻሻንꬆ ኪታንቾይ ባ ፁአን ደኤይሳ ዶኣ አራታ ቦላ ጉስን፥ ሄ ዶኣ ካዎተꬃይ ꬉምስ። አሳይ ኡንኣ ግሾ፥ ባንታ እንፃርሳ ሳፆሶና። * 11 ቃስ አሳይ ኡንኣ ግሾነ ማዱንꬃ ግሾ፥ ሳሎ ፆሳ ባድዶሶና፤ ባንታ ኦꬅዳ ናጋራፐ ስምቦኮና።

12 ኡሱፑንꬆ ኪታንቾይ ባ ፁአን ደኤይሳ ግታ ኤፍራፂሳ ሻፋን ጉስን፥ ዶሎሀ ባጋፈ ያና ካዎታስ ኦገይ ጊጋና መላ ሃꬃይ መልስ። * 13 ሄሳፈ ጉየ፥ ሾ ዳንያ ሄꬑ ቱና አያናት ዳውያ ዶናፐ፥ ዶኣ ዶናፐነ ዎርዶ ናብያ ዶናፐ ከይሽን በአስ። 14 ኤንቲ ማላታታ ኦꬅያ ቱና አያናታ። ሄ ሄꬑ ቱና አያናት ኡባፈ ዎልቃማ ፆሳ ግታ ጋላሳን ሀናናዉ ደእያ ኦላስ ሺሻናዉ አላመ ካዎታ ኡባኮ ባና።

15 “ሄኮ፥ ታ ካይሶዳ ያና! አሳ ስንꬃን ካሎቶናዳነ ዬላቶናዳ ባርክድ፥ ባ ማኡዋ ናግያ ኡራይ አንጀትዳይሳ!” ያግስ። *

16 ሄ ቱና አያናት ካዎታ እብራወꬆ ዶናን አርማገዶነ ጌተትያ በሳን ሺሽዶሶና። *

17 ላፑንꬃ ኪታንቾይ ባ ፁአን ደኤይሳ ጫርኮ ቦላ ጉስን፥ ፆሳ ኬꬃን ደእያ አራታፐ፥ “ፖለትስ” ግያ ዎልቃማ ቃላይ ይስ። 18 ሄሳፈ ዎልአንꬅ ዎልአምስ፤ ዳዳይ ꬉቅስ፥ ቢታይ ቃፅስ። አስ ሳአን መቶሳፐ ቢት ሄሳ መላ ቃፆ ቃፅቤና። ሄስ ኡባፈ አꬍዳ ቃፆ። * 19 ግታ ካታማይ ሄꬓ ከይድ ሻከትስ፤ ቢታ ኡባን ደእያ ካታማት ꬋይዶሶና። ፆሳይ ግታ ካታማ ባብሎነ ቆፕድ፥ ባ ኢታ ሀንቆ ዎይነ ኡሻይ ኩምዳ ፁኣ እዉ እሚስ። * 20 ዩሾይ አባን ተቀትዳ ቢታት ꬋይዶሶና፤ ደረትካ በንትቦኮና። * 21 አሳ ቦላ ኦይታማነ እቻሹ ክሎ ግራመ መላ ዴፅያ ዎልቃማ ሻች ሳሎፐ ቡክስ። ቦሻይ ዳሮ ኢታ ግድያ ግሾ አሳይ ሻቻ ቦሻ ግሾ ፆሳ ባድዶሶና። *

17

ግታ ላይማ ማጫስዉ

1 ላፑን ፁአታ ኦይክዳ ላፑን ኪታንቾታፐ እሶይ ታኮ ይድ፥ “ሃያ፤ ዳሮ ሃꬃታ ቦላ ኡትዳ ግታ ላይማትያ ማጫሰ ቦላ ያናዉ ደእያ ፕርዳ ታ ነና በሳና። * 2 አላምያ ካዎት ኢራ ላይማትዶሶና፤ አላመን ደእያ አሳይካ እ ላይማተꬃ ዎይንያ ኡይድ ማꬆትዶሶና” ያግስ። *

3 ሄ ኪታንቾይ ታና ጌሻ አያናን መላ ቢታ ኤፍስ። ያን እስ ማጫስያ ጫሻ ሱንꬃይ እ ቦላ ኡባን ፃፈትድ ኡትዳ፥ ዞኦ ዶኣ ቶግዳሮ በአስ፤ ሄ ዶኣስ ላፑን ሁጰይነ ታሙ ካጨይ ደኤስ። * 4 ሄ ማጫስያ ካሎሰ ማኦነ ዞኦ ማኦ ማአሱ፤ እያ ዎርቃን፥ ቦንቾ ሹቻንነ እንቆ ጌተትያ አልኦ ሹቻን አሌቀታሱ። እያ ባ ኩሸን ቦርስያባነ ላይማተꬃ ቱናተꬃን ኩምዳ ዎርቃ ፁአ ኦይካሱ። * 5 እ ሶምኦን ፁራ ኦሶ ብርሸꬃይ ደእያ ሱንꬃይ፥ “ግታ ባብሎነይ፥ ላይማተꬃስነ ሳአን ደእያ ቱናባ ኡባስ አዮ” ግያ ፁፈይ ፃፈትድ ኡትስ። 6 ቃስ ሄ ማጫስያ ጌሻታ ሱꬃነ የሱሳስ ማርካትሸ ሀይቅዳይሳታ ሱꬃ ኡያዳ ማꬆትዳሮ ታ በአዳ ማላለታስ።

7 ኪታንቾይ ታኮ፥ “ኔኒ አይስ ማላለታይ? ታኒ ነዉ ማጫሰ ፁራ ኦዳነ እያ ቶክዳ ላፑን ሁጰይነ ታሙ ካጨይ ደእያ ዶኣ ፁራ ኦዳ ኦዳና። 8 ኔኒ በእዳ ዶአይ ኮይሮ ደኤስ፥ ሽን ሀእ ባዋ። ሄ ዶአይ ጪሞ ኦላፈ ከይድ ꬋዮስ ባና። ሳእ መቶሳፐ ዶምድ፥ ደኦ ማፃፋን ኤንታ ሱንꬃይ ፃፈትቦና ሳአን ደእያ አሳይ፥ ዶኣ በእድ ማላለታና። ህዛ፥ እ ካሰ ደኤስ፤ ሀእ ባዋ፥ ሽን ስንꬃፈ ያና። *

9 “ሀይስ ጭንጫተꬅነ አኬካ ኮዬስ። ላፑን ሁጰት ማጫስያ ኡትያ ላፑን ደረታ፤ ሄሳት ቃስ ላፑን ካዎታ። 10 ኤንታፈ እቻሹ ካዎት ኩንድዶሶና። እሶይ ሀእ ጋካናዉ ሃሬስ፤ ሀንኮ ካዎይ ይቤና። እ ይድ ጉꬃ ዎደ ታካናዉ በሴስ። 11 ስን ደእዳ ዶአይ፥ ሀእ ባይናይስ፥ እ ባ ሁጰን ሆስፑንꬆ ዶኣ። እ ላፑን ዶአታፐ እሱዋ፤ እ ꬋያናዉ ቤስ።

12 “ኔኒ በእዳ ታሙ ካጨት ሃሮ ዶምቦና ታሙ ካዎታ። ሽን ኤንቲ ዶኣራ እስፈ እስ ሳተ ካዎትድ ሃራናዉ ኤንታዉ ማት እመታና። * 13 ኤንታ ኡባስ እስ ቆፋይ ደኤስ፤ ኤንቲ ባንታ ዎልቃነ ባንታ ማታ ዶኣስ እማና። 14 ኤንቲ ዶርሳራ ኦለታና፥ ሽን ዶርሳይ ጎዳታ ጎዳነ ካዎታ ካዎ ግድያ ግሾ፥ እ ፄግዳይሳት፥ ዶርዳይሳትነ አማነትዳይሳት ሄ ካዎታ ፆናና” ያግስ።

15 ኪታንቾይ ቃስካ ታኮ፥ “ላይማትያራ ኡትዳ ሄ ኔኒ በእዳ ሃꬃት ያራታ፥ ካዎተꬃታ፥ ዘረꬃታነ ዱማ ዱማ ዶናን ኦደተይሳታ። 16 ቃስ ኔኒ በእዳ ታሙ ካጨይነ ዶአይ ላይማትያሮ እፃና። ኤንቲ እዉ ደእያ ኡባባ ኤካና። ቃስ እዮ ካሎ አሻናነ እ አሹዋ ምድጋና፤ ያትድ ኤንቲ እዮ ታማን ፁጋና። 17 ህዛ፥ ፆሳ ቃላይ ፖለታና ጋካናዉ ኤንታ ቆፋይ እስኖ ግዳና መላ ኤንቲ ባንታ አይስያ ዎልቃ ዶኣስ እማናዳነ ፆሳይ ቆፕዳይሳ ኤንቲ ኦꬃናዳ ኤንታ ዎዛናን ፆሳይ አሞ ዎꬅስ። 18 ሄ ኔኒ በእዳ ማጫስያ ሳአ ካዎታ ሃርያ ግታ ካታምዉ” ያግስ።

18

ባብሎነ ኩንደꬃ

1 ያትድ፥ ግታ ማት ደእያ ሀራ ኪታንቾይ ሳሎፐ ዎꬍሽን ታ በአስ። ሄ ኪታንቹዋ ቦንቾይ ሳአ ፖእስስ። 2 ሄ ኪታንቾይ ባ ቃላ ꬎቁ ኦꬅድ፥

“እያ ኩንዳሱ! ግታ ባብሎነይ ኩንዳሱ!

ባብሎነይ ቱና አያናት አቅያ በሲ ግዳሱ።

ዱማ ዱማ ኢታባታስ ኬ ግዳሱ፤

ቱና ካፎትነ ዶአት ሸምፕያ በሲ ግዳሱ። *

3 አሳ ኮቸ ኡባ ባ ላይማተꬃ ዎይንያ ኡሻሱ።

ሳኣ ካዎት ኢራ ላይማትዶሶና።

እ ሚኮተꬃፈ ደንዶይሳን

ቢታን ደእያ ዛልአንቾት ዱረትዶሶና”

ያግስ።*

4 ሄሳፈ ጉየ፥ ታ ሳሎፐ ሀይሳዳ ግያ ሀራ ቃላ ስአስ።

“እ ናጋራ ኢራ ኮፆና መላነ፥

እያ ኤካናዉ ደእያ ሴራ ህንተ ኤኮና መላ፥

ታ ደርያዉ ኢፐ ከይተ። *

5 ህዛ፥ እ ናጋራይ ሳሎ ጋካናዉ ዶረትስ።

ፆሳይ እ ናቁዋ አኬክስ። *

6 እያ እምዳይሳ መላ ዛሪድ እዉ እምተ።

እያ ኦꬅዳ ኦሱዋስ ናምኡ ኩሸ እዉ ዛርተ።

እያ ጊግስዳ ኡሻ ቦላ ህንተ ናምኡ ኩሸ ማꬆይያ ኡሻ እ ፁአን ኩንꬅተ።*

7 እያ ባዉ ቦንቸትዳይሳዳነ እዉ እንጀትዳይሳ መላ፥

እዮ መቶꬅተነ ካዮይተ።

እያ ባ ዎዛናን፥

‘ታኒ ካዌዳ ኡታስ፤ ታ አዝን ባይና ማጫስ ግድከ፤

ታኒ ኡባካ ካዮትከ’ ያጋሱ።

8 ሄሳ ግሾ፥ ቦሻ ኡባይ፥

ሀርገይ፥ ካዮይነ ኮሽ እዮ እስ ጋላስ ኦይካና።

ቃስ እያ ታማን ፁገታና፤

አይስ ጊኮ፥ እ ቦላ ፕርድያ ፆሳይ ዎልቃማ”

ያግስ።*

9 “ኢራ ላይማትዳይሳትነ እ ሚኮተꬃን ደእዳ፥ አላምያ ካዎት ሄ ካታምያ ፁገትን ከይያ ጩያ በእዳ ዎደ እዉ ዋስድ ዬካና። * 10 ኤንቲ ሄ ካታመ ዋይያ በእድ ያይዳ ግሾ፥ ሃክ ኤቅድ፥

“ ‘ሀ ግታ ካታመ! ዎልቃማ ካታመ!

ባብሎነ፥ ነና አየ!

ኔኒ እስ ሳተ ግዶን ነ ፕርዳ ኤካዳሳ’ ያጋና።

11 “ኤንታ ማርካብያ ጫና ህዛፐ ሻምያ አስ ባይና ግሾ፥ ሳአን ደእያ ዛልአንቾት ሄ ካታማስ ዋሳናነ ካዮታና። * 12 ኤንታ ዎርቃ፥ ብራ፥ ቦንቾ ሹቹ፥ አልኦ ሹቻ፥ ካሎሰ ማኦ፥ ሊኖ ማኦ፥ ሃረ ማኦ፥ ዞኦ ማኦ፥ ዱማ ዱማ ሳዎ ምꬅ፥ ዳንጋርሳ ዛለ፥ አልኦ ምꬅ፥ ናሰ ብራታ፥ ጎለ ሹቹ፥ * 13 ቃራፋ፥ ቅማመ፥ እፃነ፥ ካርበ፥ ሽቶ፥ ዎይነ፥ ዛይተ፥ ሎኦ ꬊለ፥ ግስተ፥ መሄ፥ ዶርሰ፥ ፓራ፥ ፓራ ጋረ፥ አይለታነ ሀራ አሳታ ሻምያ ኦንካ ባዋ።

14 “ዛልአንቾት ማጫሴኮ፥ ‘ኔኒ አሞትዳ ሎኦባ ኡባይ ኔፐ ꬋይስ። ነ አቆይነ አሌቀትዳባ ኡባይ ኔፐ ሃክስ። ኔኒ ዛራዳ ኤንታ ኡባ ደማካ’ ያግዶሶና። 15 ሄ ካታማን ዛልእድ ዱረትዳ ዛልአንቾት እ መቱዋ ባብድ ኢፐ ሃክድ ኤቃና። ኤንቲ ዬካናነ ካዮታና። * 16 ቃስ፥

“ ‘ሊኖ፥ ካሎሰ ማኦነ ዞኦ ማኦ ማአዳ፥

ዎርቃን፥ ቦንቾ ሹቻንነ እንቆ ጌተትያ አልኦ ሹቻን አሌቀትዳ፥

ሄ ግታ ካታሜስ አየ! 17 ሀይሳ መላ ግታ ሻሎ ኡባይ እስ ሳተ ግዶን ꬋይስ’ ያግዶሶና።

“ማርካብያ ላግያ ኡባይ፥ ማርካብያን ብያ ኡባይ፥ ማርካብያ ቦላ ኦꬅያ ኡባይነ አባን ዛልእያ ኡባይ ሃክ ኤቅዶሶና። * 18 ሄ ካታምያ ፁገትን ከይያ ጩያ በእዳ ዎደ፥ ‘ሀ ግታ ካታምዉ ዳንያ ሀራ ካታም ደእሻ?’ ያግዶሶና። * 19 ኤንቲ ባንታ ሁጰን ባና ቆልድ፥ ዋስዶሶናነ ካዮትዶሶና።

“ ‘አባ ቦላ ማርካበት ደእያ ኡባይ፥

እ ሻሉዋን ዱረትዳ ኡባይ፥

ሄ ካታምያ እስ ሳተን ꬋይዳ ግሾ፥

አየ! አየ!

20 ሳሉዋዉ፥ እ ꬋዩዋን ኡፋይታ!

ጌሻቶ፥ ሀዋረቶ፥ ናበቶ፥

ፆሳይ ህንተ ግሾ እ ቦላ ፕርድዳ ግሾ ኡፋይትተ’ ያግዶሶና።”*

21 ያትን፥ ምኖ ኪታንቾይ ዎፃ ዳንያ ግታ ሹቹ ደንꬅድ አባን ሆልሸ፥ “ግታ ካታምያ ባብሎነይ ዎልቃን ሆለታዳ ሀይሳዳ ኩንዳና፤ እያ ሀችፈ ጉየ ኡባካ በንቱኩ። * 22 ዲꬅ ዲፀይሳትነ የፀይሳት፥ ሱሱልኤነ ሞይዘ ፑነይሳት፥ ህዛፐ ጉየ ነ ግዶን ኡባካ ስኤቶኮና። አይ ኮቻ ዛልኤ ዛልእያ አስካ ነ ግዶን በንተና። ዎፃ ግርስ ህዛፐ ጉየ ነ ግዶን ስኤተና። ** 23 ፆምፐ ፖኦይ ዛሪድ ነ ግዶን ፖኤና። ማቾ ኤከይስነ አዝና ገልያር ቃል ህዛፐ ጉየ ነ ግዶን ስኤተና። ነ ዛልአንቾት ቢታ ኡባን ኤረትዳ ዎልቃማታ። ነ ብታን ካዎተꬃታ ኡባ ጭማዳሳ” ያግስ።

24 ናበታ ሱꬃይ፥ ጌሻታ ሱꬃይነ ቢታ ቦላ ሀይቅዳ አሳ ኡባ ሱꬃይ እ ግዶን በንትዳ ግሾ ባብሎነይ ፕርደታሱ። *

19

1 ያትን፥ ሳሎን ዳሮ አሳይ፥

“ፆሳይ ጋላተቶ!

አቶተꬃይ፥ ቦንቾይነ ዎልቃይ ኑ ፆሳስ ግዶ።

2 እያ ፕርዳይ ቱማነ ፅሎ።

ሳኣ ቱንስዳ ኢታ ላይምዉ ፆሳይ ፕርድስ።

ፆሳይ ባ አይለታ ሱꬃ ኢፐ አችስ”

ያግሽን ስአስ። *

3 ሄ አሳይ ዛሪድ ባንታ ቃላ ꬎቁ ኦꬅድ፥

“ፆሳ ጋላት ጋኮ።

ሄ ካታምያ መርናዉ ጩያሸ ዳና”

ያግዶሶና።*

4 ላታማነ ኦይዱ ጭማትነ ደኦን ደእያ ኦይዱ መተꬃት አራታን ኡትዳ ፆሳስ ጉፋንድ፥

“አምንእ! ፆሳ ጋላት ጋኮ”

ያግድ ጎይንዶሶና።

5 ያትን፥

“ፆሳ አይለት፥

ፆሰ ያይያ ጉꬅነ ግት ኡባይ፥

ኑ ፆሳ ጋላትተ”

ግያ ቃላይ አራታፐ ከይስ። *

6 ያትን፥ ዳሮ አሳዳ ዎጫምያ፥ ዎልቃማ ሻፋዳ ጉምያ፥ ዳዳዳ ደችያ ግርሳይ፥

“ፆሳ ጋላት ጋኮ፤

ኑ ጎዳይ፥ ኡባፈ ዎልቃማ ፆሳይ ካዎትስ። *

7 ዶርሳ ያጋኖይ ጋክዳ ግሾነ እያ ገልያራ ጊግዳ ግሾ፥

ኑ ኡፋይቶስ፥ ጋላቶስነ ዶርሳ ቦንቾስ።

8 ገሎስ ጊግዳራ ጶልያነ ጌሽ ግድዳ

ሊኖ ማአና መላ እዉ እመትስ”

ያግሽን ታ ስአስ። (ሊኖ ማኦይ ጌሻታ ፅሎ ኦሶ ሌምሶ።)

9 ሄሳፈ ጉየ፥ ኪታንቾይ ታኮ፥ “ዶርሳ ያጋኖ ፄገትዳይሳት አንጀትዳይሳታ” ጋዳ ፃፋ። ሄ ኪታንቾይ ጉጅድ፥ “ሀይስ ፆሳ ቱማ ቃላ” ያግስ። *

10 ሄ ዎደ ታ እያ ጎይናናዉ እያ ቶሁዋ ቦላ ኩንዳስ። ሽን እ፥ “ሄሳ ኦꬆፋ! ታኒ የሱሳባ ማርካትያ ነ መላነ ነ እሻታ መላ። ነ ፆሳ ጎይና” ያግስ። ህዛ፥ የሱሳባ ማርካትዳይሳታስ ናበተꬃ አያን ደኤስ።

ቦꬃ ፓራ ቶግዳይሳ

11 ያትን፥ ሳሎይ ዶየትን፥ ያን ቦꬃ ፓር ደኤይሳ በአስ። ሄ ፓራ ቶግዳይስ አማነትዳይሳነ ቱማንቾ ጌተቴስ። እ ፅሎተꬃን ፕርደስነ ኦለቴስ። * 12 እያ አይፈይ ታማ ላጮ ዳኔስ፤ እያ ሁጰን ዳሮ ካላች ደኤስ። እያ ቦላ እ አትሽን፥ ሀር ኦንካ ኤሮና ፃፈትዳ ሱንꬅ ደኤስ። * 13 እ ሱꬃን ሙከትዳ ማኦ ማእስ፤ እያ ሱንꬃይካ ፆሳ ቃላ። 14 ጶልያነ ጌሽ ግድዳ ሊኖ ማእዳ ሳሎ ኦላንቾት ቦꬃ ፓራታ ቶግድ እያ ጌዶ ካሎሶና። 15 ካዎተꬃታ ቃንፅያ ቃራ ማሻይ እያ ዶናፐ ከዬስ። እ ብራታ ፃምአን አሳ ሃራና። ኡባፈ ዎልቃማ ፆሳ ሀንቆ ዎይነ ኡሻ ጉምእያ በሳ እ የꬋና።* 16 እያ ማኡዋ ቦላነ እያ ዎድርያ ቦላ፥ “ካዎታ ካዋነ ጎዳታ ጎዳ” ግያ ሱንꬃይ ፃፈትስ።

17 ሄሳፈ ጉየ፥ እስ ኪታንቾይ አዋ ቦላ ኤቅዳይሳ በአስ። ሄ ኪታንቾይ ሳሎራ ፕራꬍያ ካፎ ኡባስ ባ ቃላ ꬎቁ ኦꬅድ፥ “ሃ ዪተ! ፆሳ ግብራ ማናዉ እስ በሲ ሺቅተ። * 18 ይድ ካዎታ አሹዋ፥ ሻላቃታ አሹዋ፥ ዎታዳረታ አሹዋ፥ ፓራታ አሹዋ፥ ፓራታ ቶገይሳታ አሹዋ፥ አሳ ኡባ አሹዋ፥ አይለታ አሹዋ፥ ዎማኖታ አሹዋ፥ ግታታነ ጉꬃታ አሹዋ ሚተ” ያግስ።

19 ዶአይ፥ ፓራ ቶግዳይሳራነ እያ ኦላንቾታራ ኦለታናዉ ሳአ ካዎትነ ኤንታ ኦላንቾት እስ በሲ ሺቅዳሽን በአስ። 20 ሽን ሄ ዶአይነ እያ ሱንꬃን ማላታታ ኦꬅዳ ዎርዶ ናበይ እያራ እስፈ ኦይከትስ። ሄ ማላታታን ዶኣ ማላይ ደኤይሳታነ እያ ምስልያ ጎይነይሳታ እ ባለꬅስ። ዶአይነ ዎርዶ ናበይ ናምአይካ ዲነን ኤፅያ ታማ አባን ፓፃ የገትዶሶና። * 21 አትዳይሳት ፓራ ቶግዳይሳ ዶናፐ ከይያ ማሻን ሀይቅዶሶና። ካፎት ኡባይ ኤንታ አሹዋ ምድ ካልዶሶና።

20

ሙኩሉ ላይꬅ

1 ዛው ባይና ኦላ ቁልፕያነ ግታ ሳንꬃላታ ባ ኩሸን ኦይክዳ እስ ኪታንቾይ ሳሎፐ ዎꬍሽን በአስ። 2 እ ዳውያ ኦይክድ ሙኩሉ ላይꬃስ ቃችስ። ሄ ዳወይ ኮይሮ ሾሻ፥ ዳቡሎሳ ዎይኮ ፃላሄ። * 3 ኪታንቾይ ዛው ባይና ኦላን እያ የግድ፥ ሙኩሉ ላይꬅ ዉራና ጋካናዉ ካዎተꬃታ ዛር ባለꬆና መላ ቁልፐን ጎርድድ አታምስ። ሄሳፈ ጉየ፥ ዳወይ ጉꬃ ዎደስ ብለታናዉ በሴስ።

4 ሄሳፈ ጉየ፥ አራታታነ አራታታ ቦላ ኡትድ ፕርዳና መላ ማት እመትዳይሳታ በአስ። የሱሳስ ማርካትዳ ግሾነ ፆሳ ቃላ ኦድዳ ግሾ ባንታ ቆꬍያ ጎይረትዳ አሳ ሸምፑዋ በአስ። ኤንቲ ዶኣ ዎይኮ ዶኣ ምስልያ ጎይንቦኮና። ኤንቲ ዶኣ ማላ ባንታ ሶምኦን ዎይኮ ባንታ ኩሸን ዎꬅቦኮና። ኤንቲ ሀይቆፐ ደንድድ ክርስቶሳራ እስፈ ሙኩሉ ላይꬅ ሃርዶሶና። * 5 ሀይስ ኮይሮ ደንዱዋ፤ አትዳ ሀንኮ ሀይቅዳይሳት ሙኩሉ ላይꬃይ ዉራና ጋካናዉ ሀይቆፐ ደንድቦኮና። 6 ኮይሮ ደንዱዋስ ቃድ ደኤይሳት አንጀትዳይሳታነ ጌሻታ። ኤንታ ቦላ ናምአንꬆ ሀይቁዋስ ዎልቅ ባዋ። ኤንቲ ፆሳስነ ክርስቶሳስ ካህነ ግዳና፤ እያራ እስፈ ሙኩሉ ላይꬅ ሃራና።

ፃላሄ ፆነተꬅ

7 ሙኩሉ ላይꬃይ ዉርዳፐ ጉየ ፃላሄይ ቃሾፐ ብለታና። 8 እ ሳኣ ጋፃፐ ጋፃ ጋካናዉ ደእያ ካዎተꬃታ፥ ኤንትካ፥ ጎገነ ማጎገ ጌተተይሳታ ባለꬅድ ኦላስ ሺሻናዉ ከያና። ኤንታ ፓይዶይ አባ ጋፃን ደእያ ሻፈ መላ። * 9 ኤንቲ ቢታ ኡባን ላለትድ፥ ጌሻታ ሄራነ ፆሳይ ዶስያ ካታማ ተቅዶሶና። ሽን ታም ሳሎፐ ዎꬍድ ኤንታና ምስ።

10 ኤንታ ባለꬅዳ ፃላሄይ፥ ዶአይነ ዎርዶ ናበይ የገትዳ ኤፅያ ዲነ ታማ አባን የገትስ። ኤንቲ ቃማነ ጋላስ መርናዉ ፓፃ ካኤታና።

ዉርሰꬃ ፕርዳ

11 ሄሳፈ ጉየ፥ ግታ ቦꬃ አራታ ቦላ ኡትዳይሳ በአስ። ሳእነ ሳሎይ እያ ስንꬃፈ ባቃትዶሶና፤ ኤንቲ ዛር በንትቦኮና። * 12 ሀይቅዳይሳት፥ ግታትነ ጉꬃት አራታ ስንꬃን ኤቅዳይሳታ በአስ፤ ማፃፋት ዶየትዶሶና፤ ቃስ ደኦ ማፃፋ ግድዳ ሀራ ማፃፍ ዶየትስ። ሀይቅዳይሳት ማፃፋን ፃፈትዳ ባንታ ኦሱዋዳ ፕርዳ ኤክዶሶና። 13 አባይ ባ ግዶን ደእያ ሀይቅዳይሳታ እሚስ፤ ሀይቆይነ ስኦለይ ባንታ ግዶን ደእያ ሀይቅዳይሳታ እምዶሶና። እስ እስ አስ ባ ኦሱዋዳ ፕርዳ ኤክስ። 14 ያትን፥ ሀይቆይነ ስኦለይ ታማ አባን የገትዶሶና። ሄ ታማ አባይ ናምአንꬆ ሀይቆ። 15 ደኦ ማፃፋን እያ ሱንꬃይ ፃፈትቦና አስ ኦንካ ታማ አባን የገትስ።

21

ኦራꬃ ሳሎነ ኦራꬃ ሳአ

1 ታኒ ኦራꬃ ሳሎነ ኦራꬃ ሳአ በአስ። ኮይሮ ሳሎይነ ኮይሮ ሳእ ꬋይስ፤ አባይካ ꬋይስ።* 2 ጌሻ ካታምያ፥ ኦራꬃ የሩሳላመይ፥ አዝና ገላናዉ አሌቀታዳ ጊጋዳ ደእያ ማጫሳዳ ሳሎፐ ፆሳ ማታፐ ዱገ ዎꬍሽን በአስ። *

3 አራታፐ ሀይሳዳ ያግድ፥ ኦድያ ግታ ቃላ ስአስ፤ “ፆሳ ኬꬃይ አሳራ ደኤስ፤ ፆሳይ ባ ቦንቹዋራ አሳራ እስፈ ዳና። ኤንቲ እያ ደረ ግዳና፤ ፆሳይ ባ ሁጰን ኤንታራ ዳና፤ እ ኤንታ ፆሳ ግዳና። * 4 ፆሳይ ኤንታ አይፈፐ አፉꬃ ኡባ ቁቻና። ህዛፐ ሀይቆይ ዎይኮ ካዮይ ዎይኮ ዋሶይ ዎይኮ ዋየይ ዴና። ጋልአይ ኡባይ አꬍስ” ያግስ። *

5 አራታ ቦላ ኡትዳይስ፥ “ታኒ ኡባ ኦራꬅ ኦꬃና” ያግስ። ቃስ ዛሪድ ታኮ፥ “ታኒ ኦደይስ አማንይሳነ ቱማ ግድያ ግሾ ፃፋ” ያግስ። 6 ቃስ ታኮ፥ “ፖለትስ! ታኒ አልፋነ ኦመጋ፤ ዶመꬅነ ፖሎ። * ሳሞትዳ ኦናካ ደኦ ሃꬃ ፑልቶፈ ጋተ ቃንፆና ጮ ኡሻና። 7 ፆንያ ኦንካ ሄሳ ኡባ ላታና፤ ታኒ እያዉ ፆሳ ግዳና፤ እካ ታ ናአ ግዳና። * 8 ሽን ያሻንቾታ፥ አማነቶናይሳታ፥ ቱናታ፥ ሸምፖ ዎይሳታ፥ ላይማተይሳታ፥ ብተይሳታ፥ ኤቃ ጎይነይሳታነ ዎርዳንቾታ ቃዳይ ዲነይ ኤፅያ ታማ አባን ግዳና። ሄስ ናምአንꬆ ሀይቆ” ያግስ።

9 ላፑን ዉርሰꬃ ቦሻት ኩምዳ ላፑን ፁአታ ኦይክዳ ላፑን ኪታንቾታፐ እሶይ ታኮ ይድ፥ “ሃያ፥ ታኒ ነና ገሎስ ጊግዳ ዶርሳ ማችዉ በሳና” ያግስ። 10 ኪታንቾይ ታና ዙማ ሁጰ ጌሻ አያናን ከስድ፥ ጌሻ ካታማይ፥ የሩሳላመይ፥ ሳሎፐ ፆሳ ማታፐ ዱገ ዎꬍሽን በስስ። * 11 ሄ ካታማይ ፆሳ ቦንቾን ፖኤስ። ሄ ካታማ ፖኦይ ያስጵደ ጌተትያ አልኦ ሹቻ መላ፤ ጌሻ ብርለዳ ጶሌስ። 12 ሄ ካታማ ድርሳይ ዎልቃማነ አዱሰ። እያዉ ታማነ ናምኡ ፐንገትነ ሄ ፐንገታ ናግያ ታማነ ናምኡ ኪታንቾት ደኦሶና። ፐንገታ ቦላ ታማነ ናምኡ እስራኤለ ዘረꬃታ ሱንꬃይ ፃፈትስ። * 13 ዶሎሀ ባጋራ ሄꬑ ፐንገት፥ ፑደሀ ባጋራ ሄꬑ ፐንገት፥ ዱገሀ ባጋራ ሄꬑ ፐንገትነ ዉሎሀ ባጋራ ሄꬑ ፐንገት ደኦሶና። 14 ካታማ ግምበ ድርሳይ ታማነ ናምኡ ሹቻ ባሶታ ቦላ ኤቅስ። ኤንታ ቦላ ታማነ ናምኡ ዶርሳ ሀዋረታ ሱንꬃይ ፃፈትስ።

15 ታዉ ኦድያ ኪታንቹዋስ፥ ካታማ፥ እያ ፐንገታነ እያ ድርሳ ዋꬍያ ዎርቃ ፃምአይ ደኤስ። * 16 ካታማስ ኦይዱ ማዛነት ደኦሶና፤ ካታማ ጌሳይነ ጎምፓይ እስ ግና። ኪታንቾይ ካታማ ባ ፃምአን ዋꬍን፥ ካታማይ ታማነ ናምኡ ሙኩሉ ክሎ ምትረ ግድስ፤ ካታማ ጌሳይ፥ ጎምፓይነ ꬎቃተꬃይ እስ ግና። 17 ኪታንቾይ ቃስ ድርሳ ዋꬍን፥ ኪታንቾይ ጎኤትያ አሳ ኩሸን እስ ፄታነ ኦይታማነ ኦይዱ ዋꬋ ግድስ።

18 ካታማ ድርሳይ ያስጵደ ጌተትያ ሹቻን ድረትስ። ካታማይ ማስቶተዳ ጶልያ ዋላህ ባይና ዎርቃን ኦሰትስ። 19 ካታማ ድርሳ ባሶይ ኡባ ቆሞ ቦንቸትዳ ሹቻን አሌቀትስ። ኮይሮ ሂፀትዳ ሹቻይ ያስጵደ፥ ናምአንꬆይ ሳንፓረ፥ ሄꬓንꬆይ ከልቀዶነ፥ ኦይዳንꬆይ ባሉረ፥ 20 እቻሻንꬆይ ሳርዶንክሳ፥ ኡሱፑንꬆይ ሳርድዮነ፥ ላፑንꬆይ ክርስትሎበ፥ ሆስፑንꬆይ ብርለ፥ ኡዱፉንꬆይ ቶጳዘ፥ ታማንꬆይ ክርስጵራስሰ፥ ታማነ እስንꬆይ ያክንተ፥ ታማነ ናምአንꬆይ አመተስፅኖሳ።

21 ታማነ ናምኡ ፐንገታስ ታማነ ናምኡ አልኦ ሹች ደኤስ። እስ እስ ፐንገይ እስ አልኦ ሹቻን ኦሰትስ። ካታማ ዎጋ ኦገይ ማስቶተዳ ጶልያ ዋላህ ባይና ዎርቃፈ ኦሰትስ። *

22 ጎዳይ፥ ኡባፈ ዎልቃማ ፆሳይነ ዶርሳይ ካታማስ ኬ ግድያ ግሾ፥ ታ ሄ ካታማን ፆሳ ኬꬅ በአብከ። 23 ፆሳ ቦንቾይ ሄ ካታማስ ፖእያ ግሾነ ዶርሳይ እያዉ ፆምፐ ግድያ ግሾ ካታማስ አዋ ዎይኮ አጌና ፖኦ ኮሸና። * 24 ካዎተꬃት ሄ ካታማ ፖኦን ሄመታና፤ ካዎትካ ባንታ ቦንቹዋ ያ ኤሀና። * 25 ቃም ያን ባይና ግሾ ካታማ ፐንገት ኡባ ጋላስ ዶያ ግዳና፤ ኡባራካ ጎርደቶኮና። * 26 ካዎተꬃታ ግታተꬃይነ ቦንቾይ ሄ ካታማ ያና። 27 ዶርሳ ደኦ ማፃፋን ሱንꬃይ ፃፈትዳይሳታ ፃላል አትሽን፥ ቱናባ ዎይኮ ዬላያባ ኦይ ዎይኮ ዎርዶተይ ኦንካ ሄ ካታማ ገለና። *

22

1 ያትድ፥ ኪታንቾይ ታና ፆሳ ካዎተꬃ አራታፐነ ዶርሳ ካዎተꬃ አራታፐ ጎግያ ማስቶተዳ ጶልያ ደኦ ሃꬃ ሻፋ በስስ። * 2 ሄ ሻፋይ ካታማ ኦግያ ግዶራ ዱገ ጎጌስ። ሻፋፐ ሄፍንꬃ ባጋራነ ሀፍንꬃ ባጋራ አጌናን እስ ቶሆ፤ ላይꬃን ታማነ ናምኡ ቶሆ አይፍያ ደኦ ምꬅ ደኤስ። ሄ ምꬃ ቦንጮይ ካዎተꬃታ ኡባ ሀርገፈ ፓꬄስ።*

3 ሄ ካታማን አይብ ባደꬅካ ዴና። ፆሳ ካዎተꬃ አራታይነ ዶርሳ ካዎተꬃ አራታይ ሄ ካታማን ዳና። ፆሳ አይለት ፆሳስ ኦꬃና።* 4 ኤንቲ እያ ሶምኡዋ በአና፤ እያ ሱንꬃይ ኤንታ ሶምኦን ፃፈታና። 5 ህዛፐ ቃም ዴና፤ ጎዳ ፆሳይ ኤንታዉ ፆምፐ ግድያ ግሾ ኤንታዉ ፆምፐ ዎይኮ አዋ ፖኦ ኮሸና። ኤንቲ መር መርናዉ ካዎታና። *

የሱሳ ዩሳ

6 ኪታንቾይ ታኮ፥ “ሀ ታ ኦድያ ቃላይ ቱማነ አማንይሳ። ጎዳይ፥ ናበታ ባ ጌሻ አያናን ኪትያ ፆሳይ፥ ማታን ሀናናባ ባ አይለታ በሳናዉ ባ ኪታንቹዋ ኪትስ” ያግስ። 7 የሱሲ፥ “ሄኮ ታ ኤለሳዳ ያና፤ ሀ ማፃፋን ደእያ ትንብተ ቃላ ናግያ ኦንካ አንጀትዳይሳ” ያግስ።

8 ታኒ፥ ዮሃንስ፥ ሄ ኡባባ ስአስ፤ በአስ። ታኒ ሄሳ ስእዳ ዎደነ በእዳ ዎደ ሄሳ ታና በስዳ ኪታንቹዋ ጎይናናዉ እያ ቶሁዋ ቦላ ኩንዳስ። 9 ሽን ኪታንቾይ ታኮ፥ “ሄሳ ኦꬆፋ! ታኒ ኔዳ፥ ናበታዳ ነ እሻታዳነ ሀ ማፃፋን ደእያ ኡባ ኪተትያ አይለታ መላ፤ ፆሳ ጎይና” ያግስ።

10 ኪታንቾይ ዛሪድ፥ “ሀ ኡባይ ፖለትያ ዎደይ ማታትዳ ግሾ ሀ ማፃፋን ፃፈትዳ ትንብተ ቃላ ማታመን ጎርዶፋ። 11 ኢታ ኦይ ጉጅድ ኢታ ኦꬆ፤ ቱነይ ጉጅድ ቱኖ። ሎኦ ኦይ ጉጅድ ሎኦ ኦꬆ፤ ጌየይ ጉጅድ ጌዮ” ያግስ። *

12 የሱሲ፥ “ሄኮ፥ ታኒ ኤለሳዳ ያና። እሱዋስ እሱዋስ እያ ኦሱዋዳ እማናዉ ታ ዎይቶይ ታራ ደኤስ። * 13 ታኒ አልፋነ ኦመጋ፤ ኮይሮነ ዉርሰꬅ፤ ዶመꬅነ ፖሎ። *

14 “ባንታ ማኡዋ ሜጭድ ጌሸይሳት አንጀትዳይሳታ። ደኦ ምꬄ አይፍያ ማናዉነ ካታማ ፐንግያራ ገላናዉ ኤንታዉ ማት እመትስ። * 15 ሽን ካናት፥ ብተይሳት፥ ላይማተይሳት፥ ሸምፖ ዎይሳት፥ ኤቃ ጎይነይሳት፥ ዎርዶ ዶሰይሳትነ ኦይሳት ካረን ደኦሶና።

16 “ታኒ፥ የሱሲ፥ ሀ ማርካተꬃ ህንተዉ፥ ዎሳ ኬꬃታስ ኦዳና መላ ታ ኪታንቹዋ ኪታስ። ታኒ ዳዊታ ሼሽነ ኮቸ። ታኒ ፖእያ ጉራ ባካላ” ያግስ። *

17 ጌሻ አያናይነ ገላናዉ ጊግዳ ማጫስያ፥ “ሃያ” ያጎሶና። ቃስ ሀይሳ ስእያ ኦንካ፥ “ሃያ” ያጎ። ሳሞትዳ ኦንካ ሃዮ፤ ደኦ ሃꬃ ኮይያ ኦንካ ጮ ኤኮ። *

18 ታኒ ሀ ማፃፋን ፃፈትዳ ትንብተ ቃላ ስእያ ኦናካ ዞራይስ። ኦንካ ሀ ቃላ ቦላ እስባ ጉጅኮ፥ ፆሳይ ሀ ማፃፋን ፃፈትዳ ቦሻ እያ ቦላ ጉጃና። * 19 ኦንካ ማፃፋን ደእያ ትንብተ ቃላፐ እስባ ፓጭስኮ፥ ፆሳይ ሀ ማፃፋን ፃፈትዳ ደኦ ምꬃ አይፍያፐነ ጌሻ ካታማፐ እያ ቃዳ ፓጭሳና።

20 ሀ ኡባ ማርካተይስ፥ “ቱማ፥ ታኒ ኤለሳዳ ያና” ያጌስ።

አምንእ፤ ጎዳ የሱሳ፥ ሃያ።

21 ጎዳ የሱስ ክርስቶሳ አꬎ ኬሀተꬃይ ህንተ ኡባራ ግዶ። አምንእ።

* 1:4-5 ከሳ 3:14፤ ቆን 4:5.

* 1:4-5 እሳ 55:4፤ ማዝ 89:27.

* 1:6 ከሳ 19:6፤ ቆን 5:10.

* 1:7 ዳነ 7:13፤ ማቶ 24:30፤ ማር 13:26፤ ሉቃ 21:27፤ 1 ተሰ 4:17፤ ዛካ 12:10፤ ዮሀ 19:34.

* 1:8 አልፋነ ኦመጋ፦ ግርከ ዶናን አልፋነ ኦመግ ኮይሮነ ዉርሰꬃ ፕዳለታ፤ ብርሸꬃይካ ኮይሮነ ዉርሰꬅ ጉሱ።

* 1:8 ቆን 22:13፤ ከሳ 3:14.

* 1:13 ዳነ 7:13፤ ዳነ 10:5.

* 1:14 ዳነ 7:9.

* 1:14 ዳነ 10:6.

* 1:15 ህዝ 1:24፤ 43:2.

* 1:17 እሳ 44:6፤ 48:12፤ ቆን 2:8፤ 22:13.

* 2:7 መ 2:9፤ ቆን 22:2፤ ህዝ 28:13፤ 31:8.

* 2:8 እሳ 44:6፤ 48:12፤ ቆን 1:17፤ 22:13.

* 2:11 ቆን 20:14፤ 21:8.

* 2:14 ታይቦ 22:5.

* 2:17 ማና፦ እስራኤለ አሳይ መላ ቢታን ሄመትያ ዎደ ሳሎፐ ፆሳይ ኤንታዉ እምዳ ዱማ ካꬅ ዎይኮ ኪታንቾ ካꬅ።

* 2:17 ከሳ 16:14.

* 2:20 1 ካዎ 16:31፤ 2 ካዎ 9:22.

* 2:23 ማዝ 7:9፤ ኤርም 17:10፤ ማዝ 62:12.

* 2:26 ማዝ 2:8-9.

* 3:3 ማቶ 24:43.

* 3:5 ከሳ 32:32.

* 3:7 እሳ 22:22፤ እዮ 12:14.

* 3:9 እሳ 49:23፤ 60:14፤ እሳ 43:4.

* 3:12 ቆን 21:2፤ እሳ 62:2፤ 65:15.

* 3:14 ሌም 8:22.

* 3:19 ሌም 3:12፤ እብራ 12:6.

* 4:2 ህዝ 1:26-28፤ 10:1.

* 4:5 ከሳ 19:16፤ ቆን 1:4፤ ቆን 8:5፤ 11:19፤ 16:18፤ ህዝ 1:13፤ ዛካ 4:2.

* 4:6 ህዝ 1:22.

* 4:6 ህዝ 1:5-10፤ 10:14.

* 4:8 ህዝ 1:18፤ 10:12፤ እሳ 6:2.

* 5:1 ህዝ 2:9.

* 5:5 መ 49:9፤ እሳ 11:1.

* 5:6 እሳ 53:7፤ ዛካ 4:10.

* 5:8 ማዝ 141:2.

* 5:9 ማዝ 33:3፤ 98:1፤ እሳ 42:10.

* 5:10 ከሳ 19:6፤ ቆን 1:6.

* 5:11 ዳነ 7:10.

* 6:2 ዛካ 1:7.

* 6:4 ዛካ 1:7.

* 6:5 ዛካ 6:2.

* 6:8 ህዝ 14:21.

* 6:12 ቆን 11:13፤ 16:18፤ እሳ 13:10፤ ኤርም 2:10.

* 6:13 እሳ 34:4.

* 6:14 ቆን 16:20.

* 6:15 እሳ 2:19.

* 6:16 ሆሰ 10:8፤ ሉቃ 23:30.

* 6:17 ኤርም 2:11፤ ምልክ 3:2.

* 7:1 ኤርም 49:36፤ ዳነ 7:2፤ ዛካ 6:5.

* 7:3 ህዝ 9:4.

* 7:14 ዳነ 12:1፤ ማቶ 24:21፤ ማር 13:19.

* 7:16 እሳ 49:10.

* 7:17 ማዝ 23:1፤ ህዝ 34:23፤ ማዝ 23:2፤ እሳ 49:10፤ እሳ 25:8.

* 8:5 ሌወ 16:12፤ ህዝ 10:2፤ ከሳ 19:16፤ ቆን 11:19፤ 16:18.

* 8:7 ከሳ 9:23-25፤ ህዝ 38:22.

* 8:10 እሳ 14:12.

* 8:11 ኤርም 9:15.

* 8:12 እሳ 13:10፤ ህዝ 32:7፤ እዩ 2:10.

* 9:2 መ 19:28.

* 9:3 ከሳ 10:12.

* 9:4 ህዝ 9:4.

* 9:6 እዮ 3:21፤ ኤርም 8:3.

* 9:7 እዩ 2:4.

* 9:8 እዩ 1:6.

* 9:9 እዩ 2:5.

* 9:13 ከሳ 30:1.

* 9:20 ማዝ 115:4.

* 10:5 ከሳ 20:11፤ ዛረ 32:40፤ ዳነ 12:7፤ አሞ 3:7.

* 10:8 ህዝ 2:8—3:3.

* 11:1 ህዝ 40:3፤ ዛካ 2:1.

* 11:2 ሉቃ 21:24.

* 11:4 ዛካ 4:3.

* 11:6 1 ካዎ 17:1፤ ከሳ 7:17.

* 11:7 ዳነ 7:7፤ ቆን 13:5.

* 11:8 እሳ 1:9.

* 11:11 ህዝ 37:10.

* 11:12 2 ካዎ 2:11.

* 11:13 ቆን 6:12፤ 16:18.

* 11:15 ከሳ 15:18፤ ዳነ 2:44፤ 7:14.

* 11:17 ከሳ 3:14.

* 11:18 ማዝ 2:5፤ 110:5፤ 115:13.

* 11:19 ቆን 8:5፤ 16:18፥ 21.

* 12:3 ዳነ 7:7.

* 12:4 ዳነ 8:10.

* 12:5 እሳ 66:7፤ ማዝ 2:9.

* 12:7 ዳነ 10:13.

* 12:9 መ 3:1፤ ሉቃ 10:18.

* 12:10 እዮ 1:9.

* 12:14 ዳነ 7:25፤ 12:7.

* 13:1 ዳነ 7:3፤ ቆን 17:3.

* 13:2 ዳነ 7:4.

* 13:5 ዳነ 7:8፥ 25፤ 11:36.

* 13:7 ዳነ 7:21.

* 13:8 ማዝ 69:28.

* 13:10 ኤርም 15:2፤ 43:11.

* 14:1 ህዝ 9:4፤ ቆን 7:3.

* 14:5 ሶፎ 3:13.

* 14:8 እሳ 21:9፤ ኤርም 51:8፤ ቆን 18:2.

* 14:10 እሳ 51:17፤ መ 19:24፤ ህዝ 38:22.

* 14:11 እሳ 34:10.

* 14:14 ዳነ 7:13-14.

* 14:15 እዩ 3:13.

* 14:20 እሳ 63:3፤ ምላ 1:15፤ ቆን 19:15.

* 15:3 ከሳ 15:1.

* 15:4 ኤርም 10:7፤ ማዝ 86:9.

* 15:5 ከሳ 38:21.

* 15:8 ከሳ 40:34፤ 1 ካዎ 8:10.

* 16:2 ከሳ 9:10.

* 16:4 ከሳ 7:17.

* 16:5 ከሳ 3:14.

* 16:10 ከሳ 10:21.

* 16:12 እሳ 11:15.

* 16:15 ማቶ 24:43.

* 16:16 2 ካዎ 23:29፤ ዛካ 12:11.

* 16:18 ቆን 8:5፤ 11:13.

* 16:19 እሳ 51:17.

* 16:20 ቆን 6:14.

* 16:21 ከሳ 9:23.

* 17:1 ኤርም 51:13.

* 17:2 እሳ 23:17፤ ኤርም 51:7.

* 17:3 ቆን 13:1.

* 17:4 ኤርም 51:7.

* 17:8 ዳነ 7:7፤ ቆን 11:7፤ ማዝ 69:28.

* 17:12 ዳነ 7:24.

* 18:2 እሳ 21:9፤ ኤርም 51:8፤ ቆን 14:8፤ እሳ 13:21፤ ኤርም 50:39.

* 18:3 እሳ 23:17፤ ኤርም 51:7.

* 18:4 እሳ 23:17፤ ኤርም 51:7.

* 18:5 መ 18:20.

* 18:6 ማዝ 137:8፤ ኤርም 50:29.

* 18:8 እሳ 47:7-9.

* 18:9 ህዝ 26:16-17.

* 18:11 ህዝ 27:31.

* 18:12 ህዝ 27:12-13፥ 22.

* 18:15 ህዝ 27:31.

* 18:17 እሳ 23:14፤ ህዝ 27:26.

* 18:18 ህዝ 27:32.

* 18:20 ህዝ 27:30፤ ዛረ 32:43፤ ኤርም 51:48.

* 18:21 ኤርም 51:63.

* 18:22 እሳ 24:8፤ ህዝ 26:13.

* 18:22 ኤርም 7:34፤ 25:10.

* 18:24 ኤርም 51:49.

* 19:2 ዛረ 32:43፤ 2 ካዎ 9:7.

* 19:3 እሳ 34:10.

* 19:5 ማዝ 115:13.

* 19:6 ህዝ 1:24፤ ማዝ 93:1፤ 97:1፤ 99:1.

* 19:9 ማቶ 22:2.

* 19:11 ህዝ 1:1.

* 19:12 ዳነ 10:6.

* 19:15 ማዝ 2:9፤ እሳ 63:3፤ እዩ 3:13፤ ቆን 14:20.

* 19:17 ህዝ 39:17-20.

* 19:20 ቆን 13:1-18.

* 20:2 መ 3:1.

* 20:4 ዳነ 7:9.

* 20:8 ህዝ 38:2.

* 20:11 ዳነ 7:9-10.

* 21:1 እሳ 65:17፤ 66:22፤ 2 ጰፅ 3:13.

* 21:2 እሳ 52:1፤ ቆን 3:12፤ እሳ 61:10.

* 21:3 ህዝ 37:27፤ ሌወ 26:11.

* 21:4 እሳ 25:8፤ እሳ 35:10፤ 65:19.

* 21:6 እሳ 55:1.

* 21:7 2 ሳሜ 7:14፤ ማዝ 89:26.

* 21:10 ህዝ 40:1.

* 21:12 ህዝ 48:30-35.

* 21:15 ህዝ 40:3.

* 21:21 እሳ 54:11-12.

* 21:23 እሳ 60:19.

* 21:24 እሳ 60:3.

* 21:25 እሳ 60:11.

* 21:27 እሳ 52:1፤ ህዝ 44:9.

* 22:1 ህዝ 47:1፤ ዛካ 14:8.

* 22:2 መ 2:9.

* 22:3 ዛካ 14:10.

* 22:5 እሳ 60:19፤ ዳነ 7:18.

* 22:11 ዳነ 12:10.

* 22:12 እሳ 40:10፤ 62:11፤ ማዝ 28:4፤ ኤርም 17:10.

* 22:13 ቆን 1:8፥ 17፤ 2:8፤ እሳ 44:6፤ 48:12.

* 22:14 መ 2:9፤ 3:22.

* 22:16 እሳ 11:1.

* 22:17 እሳ 55:1.

* 22:18 ዛረ 4:2፤ 12:32.